# verses

text:
ܕܲܝܵܢܵܐ ܚܲܕ݂ ܐܝܼܬ݂ ܗܘ̣ܵܐ ܒܲܡܕ݂ܝܼܢ̄ܬܵܐ ܚܕ݂ܵܐ. ܕܡܸܢ ܐܲܠܵܗܵܐ. ܠܵܐ ܕܵܚܹܠ ܗ̄ܘܵܐ. ܘܡܸܢ ܒܢܲܝ̈ܢܵܫܵܐ. ܠܵܐ ܡܸܬ݂ܟܲܚܲܕ݂ ܗ̄ܘܵܐ.


text:
ܐܲܪܡܲܠܬܵܐ ܕܹܝܢ ܚܕ݂ܵܐ ܐܝܼܬ݂ ܗ̄ܘܵܬ݂ ܒܲܡܕ݂ܝܼܢ̄ܬܵܐ ܗܵܝ. ܘܐܵܬ݂ܝܵܐ ܗ̄ܘܵܬ݂ ܠܘܵܬܹܗ. ܘܐܵܡܪܵܐ. ܬܒܲܥܲܝܢܝ ܡܸܢ ܒܥܸܠ ܕܝܼܢܝ.


text:
ܘܠܵܐ ܨܵܒܹܐ ܗ̄ܘܵܐ. ܙܲܒ݂ܢܵܐ ܣܲܓܿܝܼܐܵܐ. ܒܵܬܲܪܟܸܢ ܕܹܝܢ. ܐܸܡܲܪ ܒܢܲܦ̮ܫܹܗ. ܐܸܢ ܡܸܢ ܐܲܠܵܗܵܐ ܠܵܐ ܕܚܸܠ ܐ̄ܢܵܐ: ܘܡܸܢ ܒܢܲܝ̈ܢܵܫܵܐ ܠܵܐ ܡܸܬ݂ܟܲܚܲܕ݂ ܐ̄ܢܵܐ.


text:
ܐܲܠܵܗܵܐ ܕܹܝܢ. ܠܵܐ ܝܲܬܝܼܪܵܐܝܼܬ݂ ܢܸܥܒܸܕ݂ ܬܒܲܥܬ݂ܵܐ ܠܲܓ݂ܒ݂ܵܘ̈ܗܝ ܕܩܵܪܹܝܢ ܠܹܗ ܒܐܝܼܡܵܡܵܐ ܘܲܒ݂ܠܸܠܝܵܐ: ܘܡܲܓܲܪ ܪܘܼܚܹܗ ܥܠܲܝܗܘܿܢ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܕܢܸܥܒܸܕ݂ ܬܒܲܥܬ݂ܗܘܿܢ ܒܲܥܓܲܠ. ܒܪܲܡ ܢܹܐܬܹܐ ܒܪܹܗ ܕܐ̄ܢܵܫܵܐ. ܘܢܸܫܟܲܚ ܟܲܝ ܗܲܝܡܵܢܘܼܬ݂ܵܐ ܥܲܠ ܐܲܪܥܵܐ.


text:
ܘܐܸܡܲܪ ܗܘ̣ܵܐ ܡܲܬ݂ܠܵܐ ܗܵܢܵܐ ܠܘܼܩܒܲܠ ܐ̄ܢܵܫܵܐ. ܐܲܝܠܹܝܢ ܕܲܬ݂ܟ݂ܝܼܠܝܼܢ ܥܲܠ ܢܲܦ̮ܫܗܘܿܢ ܕܐܝܼܬܲܝܗܘܿܢ ܙܲܕܝܼܩܹ̈ܐ. ܘܒ݂ܵܣܹܝܢ ܥܲܠ ܟܠܢܵܫ.


text:
ܘܗܵܘ ܦܪܝܼܫܵܐ ܩܵܐܹܡ ܗܘ̣ܵܐ ܒܲܝܢܵܘܗܝ ܠܢܲܦ̮ܫܹܗ. ܘܗܵܠܹܝܢ ܡܨܲܠܹܐ ܗ̄ܘܵܐ. ܐܲܠܵܗܵܐ ܡܵܘܕܹܐ ܐ̄ܢܵܐ ܠܵܟ݂. ܕܠܵܐ ܗ̄ܘܹܝܬ݂ ܐܲܝܟ݂ ܫܲܪܟܵܐ ܕܐ̄ܢܵܫܵܐ. ܚܵܛܘܿܦܹ̈ܐ ܘܥܵܠܘܿܒܹ̈ܐ ܘܓܲܝܵܪܹ̈ܐ. ܘܠܵܐ ܐܲܝܟ݂ ܗܵܢܵܐ ܡܵܟ݂ܣܵܐ.


text:
ܗܵܘ ܕܹܝܢ ܡܵܟ݂ܣܵܐ ܩܵܐܹܡ ܗܘ̣ܵܐ ܡܸܢ ܪܘܼܚܩܵܐ. ܘܠܵܐ ܨܵܒܹܐ ܗ̄ܘܵܐ. ܐܵܦ ܠܵܐ ܥܲܝܢܵܘ̈ܗܝ ܢܪܝܼܡ ܠܲܫܡܲܝܵܐ. ܐܸܠܵܐ ܛܵܪܹܦ ܗܘ̣ܵܐ ܥܲܠ ܚܲܕ݂ܝܹܗ. ܘܐܵܡܲܪ. ܐܲܠܵܗܵܐ ܚܘܼܢܲܝܢܝ ܠܚܲܛܵܝܵܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ. ܕܲܢܚܸܬ݂ ܗܵܢܵܐ ܡܙܲܕܲܩ ܠܒܲܝܬܹ݁ܗ. ܝܲܬ݁ܝܼܪ ܡܸܢ ܗܵܘ ܦܪܝܼܫܵܐ. ܟܠ ܐ̄ܢܵܫ ܓܹܝܪ ܕܲܢܪܝܼܡ ܢܲܦ̮ܫܹܗ. ܢܸܬ݂ܡܲܟܲܟ݂. ܘܟ݂ܠ ܕܢܲܡܸܟ݂ ܢܲܦ̮ܫܹܗ. ܢܸܬ݁ܬ݁ܪܝܼܡ.


text:
ܗܘܼ ܕܹܝܢ ܝܼܫܘܿܥ ܩܪܵܐ ܐܸܢܘܿܢ. ܘܐܸܡܲܪ ܠܗܘܿܢ. ܫܒ݂ܘܿܩܘ ܛܠܵܝܹ̈ܐ ܐܵܬܹ݁ܝܢ ܠܘܵܬ݂ܝ. ܘܠܵܐ ܬܸܟ݂ܠܘܼܢ ܐܸܢܘܿܢ. ܕܕ݂ܲܐܝܠܹܝܢ ܓܹܝܪ. ܕܐܲܝܟ݂ ܗܵܠܹܝܢ ܐܸܢܘܿܢ. ܕܝܼܠܗܘܿܢ ܗܝܼ ܡܲܠܟܘܼܬ݂ܵܐ ܕܲܫܡܲܝܵܐ.


text:
ܦܘܼܩܕܵܢܹ̈ܐ ܝܵܕ݂ܲܥ ܐܲܢ̄ܬ݁. ܠܵܐ ܬܸܩܛܘܼܠ. ܘܠܵܐ ܬܓ݂ܘܼܪ. ܘܠܵܐ ܬܸܓ݂ܢܘܿܒ݂. ܘܠܵܐ ܬܸܣܗܲܕ݂ ܣܵܗܕܘܬ݂ܵܐ ܕܫܘܼܩܪܵܐ. ܝܲܩܲܪ ܠܐܲܒ݂ܘܼܟ݂. ܘܠܸܐܡܵܟ݂.


text:
ܟܲܕ݂ ܫܡܲܥ ܕܹܝܢ ܗܵܠܹܝܢ ܝܼܫܘܿܥ. ܐܸܡܲܪ ܠܹܗ. ܚܕ݂ܵܐ ܚܲܣܝܼܪܵܐ ܠܵܟ݂. ܙܸܠ ܙܲܒܸܢ ܟܠ ܡܸܕܸܡ ܕܐܝܼܬ݂ ܠܵܟ݂. ܘܗܲܒ݂ ܠܡܸܣܟܹܢܹ̈ܐ. ܘܬܸܗܘܹܐ ܠܵܟ݂ ܣܝܼܡܬ݂ܵܐ ܒܲܫܡܲܝܵܐ. ܘܬ݂ܵܐ ܒܵܬܲܪܝ.


text:
ܘܟܲܕ݂ ܚܙܵܐ ܝܼܫܘܿܥ ܕܟܸܪܝܲܬ݂ ܠܹܗ. ܐܸܡܲܪ. ܐܲܝܟܲܢܵܐ ܥܲܛܠܵܐ ܠܐܲܝܠܹܝܢ ܕܐܝܼܬ݂ ܠܗܘܿܢ ܢܸܟ݂ܣܹ̈ܐ ܕܢܸܥܠܘܼܢ ܠܡܲܠܟܿܘܼܬܹܗ ܕܐܲܠܵܗܵܐ.


text:
ܐܵܡܲܪ ܠܹܗ ܝܼܫܘܿܥ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܠܲܝܬ݁ ܐ̄ܢܵܫ ܕܫܵܒܹܩ ܒܵܬܹ̈ܐ: ܐܵܘ ܐܲܒ݂ܵܗܹ̈ܐ: ܐܵܘ ܐܲܚܹ̈ܐ: ܐܵܘ ܐܲܢ̄ܬ݁ܬ݂ܵܐ: ܐܵܘ ܒ̈ܢܲܝܵܐ: ܡܛܠ ܡܲܠܟܘܼܬ݂ܵܐ ܕܐܲܠܵܗܵܐ


text:
ܘܲܕ݂ܒܲܪ ܝܼܫܘܿܥ ܠܲܬ݂ܪܸܥܣܲܪܬܹ݁ܗ. ܘܐܸܡܲܪ ܠܗܘܿܢ. ܗܵܐ ܣܵܠܩܝܼܢܲܢ ܠܐܘܿܪܸܫܠܸܡ. ܘܡܸܫܬܲܠܡܵܢ ܟܠܗܹܝܢ ܕܲܟܬ݂ܝܼܒ݂ܵܢ ܒܲܢܒ݂ܝܹ̈ܐ. ܥܲܠ ܒܪܹܗ ܕܐ̄ܢܵܫܵܐ.


text:
ܗܸܢܘܿܢ ܕܹܝܢ ܚܕ݂ܵܐ ܡܸܢ ܗܵܠܹܝܢ ܠܵܐ ܐܸܣܬܲܟܲܠܘ. ܐܸܠܵܐ ܡܟܲܣܝܵܐ ܗ̄ܘܵܬ݂ ܡܸܢܗܘܿܢ ܡܸܠܬ݂ܵܐ ܗܵܕܹܐ. ܘܠܵܐ ܝܵܕ݂ܥܝܼܢ ܗ̄ܘܼܵܘ ܗܵܠܹܝܢ ܕܡܸܬ݂ܡܲܠܠܵܢ ܥܲܡܗܘܿܢ.


text:
ܘܐܲܝܠܹܝܢ ܕܐܵܙܠ̄ܝܼܢ ܗ̄ܘܼܵܘ ܩܕ݂ܵܡܵܘܗܝ ܕܝܼܫܘܿܥ. ܟܵܐܹܝܢ ܗ̄ܘܼܵܘ ܒܹܗ. ܕܢܸܫܬ݁ܘܿܩ. ܗܘܼ ܕܹܝܢ ܝܲܬ݁ܝܼܪܵܐܝܼܬ݂ ܩܵܥܹܐ ܗ̄ܘܵܐ. ܒܪܹܗ ܕܕ݂ܵܘܝܼܕ݂: ܐܸܬ݂ܪܲܚܲܡ ܥܠܲܝ.


text:
ܘܒܲܪ ܫܵܥܬܹܗ ܚܙܵܐ. ܘܐܵܬܹܐ ܗܘ̣ܵܐ ܒܵܬ݂ܪܹܗ. ܘܲܡܫܲܒܲܚ ܠܐܲܠܵܗܵܐ. ܘܟ݂ܠܹܗ ܥܲܡܵܐ ܕܲܚܙܵܐ. ܝܲܗ̄ܒ݂ ܗܘ̣ܵܐ ܫܘܼܒ݂ܚܵܐ ܠܐܲܠܵܗܵܐ.


text:
ܘܨܵܒܹܐ ܗܘ̣ܵܐ ܕܢܸܚܙܹܐ ܠܝܼܫܘܿܥ ܕܡܲܢܘܼ. ܘܠܵܐ ܡܸܫܟܲܚ ܗܘ̣ܵܐ ܡܸܢ ܟܸܢܫܵܐ. ܡܛܠ ܕܲܒ݂ܩܵܘܡܬܹܗ. ܙܥܘܿܪ ܗܘ̣ܵܐ ܙܲܟܲܝ.


text:
ܘܟܲܕ݂ ܐܸܬ݂ܵܐ ܠܗܵܝ ܕܘܼܟܬ݂ܵܐ ܝܼܫܘܿܥ. ܚܙܵܝܗܝ. ܘܐܸܡܲܪ ܠܹܗ. ܐܸܣܬܲܪܗ̄ܒ݂ ܚܘܿܬ݂ ܙܲܟܲܝ: ܝܵܘܡܵܢܵܐ ܓܹܝܪ ܘܵܠܹܐ ܕܲܒ݂ܒܲܝܬܵܟ݂ ܐܸܗܘܹܐ


text:
ܩܵܡ ܕܹܝܢ ܙܲܟܲܝ. ܘܐܸܡܲܪ ܠܝܼܫܘܿܥ. ܗܵܐ ܡܵܪܝ: ܦܸܠܓܘܼܬ݂ ܢܸܟ݂ܣܲܝ̈ ܝܵܗܹܒ݂ ܐ̄ܢܵܐ ܠܡܸܣܟܹܢܹ̈ܐ. ܘܲܠܟ݂ܠܢܵܫ ܡܸܕܸܡ ܕܓܸܠܙܹܬ݂. ܚܲܕ݂ ܒܐܲܪܒܥܵܐ ܦܵܪܲܥ ܐ̄ܢܵܐ.


text:
ܘܟܲܕ݂ ܫܵܡܥܝܼܢ ܗ̄ܘܼܵܘ ܗܵܠܹܝܢ. ܐܵܘܣܸܦ ܠܡܹܐܡܲܪ ܡܲܬ݂ܠܵܐ. ܡܛܠ ܕܩܲܪܝܼܒ݂ ܗܘ̣ܵܐ ܠܐܘܿܪܸܫܠܸܡ ܘܣܵܒ݂ܪܝܼܢ ܗ̄ܘܼܵܘ. ܕܲܒ݂ܗܵܝ ܫܵܥܬ݂ܵܐ ܥܬ݂ܝܼܕ݂ܵܐ ܕܬܸܬ݂ܓ݁ܠܹܐ ܡܲܠܟܘܼܬܹܗ ܕܐܲܠܵܗܵܐ.


text:
ܒܢܲܝ̈ ܡܕ݂ܝܼܢ̄ܬܹ݁ܗ ܕܹܝܢ. ܣܵܢܹܝܢ ܗ̄ܘܼܵܘ ܠܹܗ. ܘܫܲܕܲܪܘ ܐܝܼܙܓܲܕܹ̈ܐ ܒܵܬ݂ܪܹܗ. ܘܐܵܡܪܝܼܢ. ܠܵܐ ܨܵܒܹܝܢ ܚ̄ܢܲܢ ܕܢܲܡܠܸܟ݂ ܥܠܲܝܢ ܗܵܢܵܐ.


text:
ܘܟܲܕ݂ ܢܣܲܒ݂ ܡܲܠܟܘܼܬ݂ܵܐ ܘܲܗܦܲܟ݂. ܐܸܡܲܪ ܕܢܸܩܪܘܿܢ ܠܹܗ ܗܵܢܘܿܢ ܥܲܒ݂ܕܵܘ̈ܗܝ. ܕܝܲܗ̄ܒ݂ ܠܗܘܿܢ ܟܸܣܦܵܐ ܕܢܸܕ݂ܥ ܡܵܢܵܐ ܟܠܚܲܕ݂ ܚܲܕ݂ ܡܸܢܗܘܿܢ ܐܸܬ݁ܬܲܓܲܪ.


text:
ܕܸܚܠܹܬ݂ ܓܹܝܪ ܡܸܢܵܟ݂ ܕܓܲܒ݂ܪܵܐ ܐܲܢ̄ܬ݁ ܩܲܫܝܵܐ. ܘܫܵܩܹܠ ܐܲܢ̄ܬ݁ ܡܸܕܸܡ ܕܠܵܐ ܣܵܡܬ݁. ܘܚܵܨܹܕ݂ ܐܲܢ̄ܬ݁ ܡܸܕܸܡ ܕܠܵܐ ܙܪܲܥܬ݁.


text:
ܐܵܡܲܪ ܠܹܗ. ܡܸܢ ܦܘܼܡܵܟ݂ ܐܹܕ݂ܘܢܵܟ݂ ܥܲܒ݂ܕܵܐ ܒܝܼܫܵܐ. ܝܵܕ݂ܲܥ ܗ̄ܘܲܝܬ݁ ܠܝܼ ܕܓܲܒ݂ܪܵܐ ܐ̄ܢܵܐ ܩܲܫܝܵܐ: ܘܫܵܩܹܠ ܐ̄ܢܵܐ ܡܸܕܸܡ ܕܠܵܐ ܣܵܡܹܬ݂: ܘܚܵܨܹܕ݂ ܐ̄ܢܵܐ ܡܸܕܸܡ ܕܠܵܐ ܙܸܪܥܹܬ݂.


text:
ܐܵܡܲܪ ܠܗܘܿܢ. ܐܵܡܲܪ ܐ̄ܢܵܐ ܠܟ݂ܘܿܢ. ܕܲܠܟ݂ܠ ܡܲܢ ܕܐܝܼܬ݂ ܠܹܗ. ܢܸܬ݂ܝܼܗܸܒ݂ ܠܹܗ. ܘܡܸܢ ܗܵܘ ܕܠܲܝܬ݁ ܠܹܗ. ܐܵܦ ܗܵܘ ܕܐܝܼܬ݂ ܠܹܗ. ܢܸܬ݂ܢܣܸܒ݂ ܡܸܢܹܗ.


text:
ܒܪܲܡ ܠܗܵܢܘܿܢ ܒܥܸܠܕܒ݂ܵܒܲܝ̈ ܐܲܝܠܹܝܢ ܕܠܵܐ ܨܒ݂ܵܘ ܕܐܲܡܠܸܟ݂ ܥܠܲܝܗܘܿܢ. ܐܲܝܬܵܘ ܐܸܢܘܿܢ. ܘܩܲܛܸܠܘ ܐܸܢܘܿܢ ܩܕ݂ܵܡܲܝ.


text:
ܘܟܲܕ݂ ܡܲܛܝܼ ܠܒܹܝܬ݂ ܦܵܓܹ̈ܐ ܘܒܹܝܬ݂ ܥܲܢܝܵܐ. ܥܲܠ ܓܸܢ̄ܒ݂ ܛܘܼܪܵܐ ܕܡܸܬ݂ܩܪܹܐ ܕܒܹܝܬ݂ ܙܲܝ̈ܬܹܐ. ܫܲܕܲܪ ܬܪܹܝܢ ܡܸܢ ܬܲܠܡܝܼܕ݂ܵܘ̈ܗܝ.


text:
ܘܐܸܡܲܪ ܠܗܘܿܢ. ܙܸܠܘ ܠܲܩܪܝܼܬ݂ܵܐ ܗܵܝ ܕܲܠܩܘܼܒ݂ܠܲܢ. ܘܟܲܕ݂ ܥܵܐܠܝܼܢ ܐܢ̄ܬܘܿܢ ܠܵܗ̇. ܗܵܐ ܡܸܫܟܿܚܝܼܢ ܐܢ̄ܬܘܿܢ ܥܝܼܠܵܐ ܕܐܲܣܝܼܪ. ܕܐ̄ܢܵܫ ܡܸܡܬ݂ܘܿܡ ܠܵܐ ܪܟܸܒ݂ ܥܠܵܘܗܝ. ܫܪܵܘ ܐܲܝܬܵܐܘܼܗܝ.


text:
ܘܟܲܕ݂ ܩܪܸܒ݂ ܠܡܲܚܲܬ݁ܬ݂ܵܐ ܕܛܘܼܪܵܐ ܕܒܹܝܬ݂ ܙܲܝ̈ܬܹܐ. ܫܲܪܝܼܘ ܟܠܹܗ ܟܸܢܫܵܐ ܕܬܲܠܡܝܼܕܹ̈ܐ ܚܵܕ݂ܝܢ ܘܲܡܫܲܒܚܝܼܢ ܠܐܲܠܵܗܵܐ ܒܩܵܠܵܐ ܪܵܡܵܐ ܥܲܠ ܟܠ ܚܲܝ̈ܠܹܐ ܕܲܚܙܵܘ.


text:
ܘܐܸܡܲܪ. ܐܸܠܘܼ ܟܲܝ ܝܼܕ݂ܲܥܬ݁ܝ ܐܲܝܠܹܝܢ ܕܐܝܼܬܲܝܗܹܝܢ ܕܲܫܠܵܡܹܟ݂ܝ: ܐܵܦܸܢ ܒܗܵܢܵܐ ܝܵܘܡܹܟ݂ܝ. ܗܵܫܵܐ ܕܹܝܢ ܐܸܬ݂ܟܲܣܝܼ ܠܗܹܝܢ ܡܸܢ ܥܲܝܢܲܝ̈ܟܿܝ.


text:
ܘܢܸܣܚܦܘܼܢܹܟ݂ܝ ܘܠܲܒ݂ܢܲܝ̈ܟܝ ܒܓ݂ܵܘܹܟ݂ܝ. ܘܠܵܐ ܢܸܫܒܩܘܼܢ ܒܹܟ݂ܝ ܟܹܐܦ ܥܲܠ ܟܹܐܦ. ܚܠܵܦ ܕܠܵܐ ܝܼܕ݂ܲܥܬ݁ܝ ܙܲܒ݂ܢܵܐ ܕܣܘܼܥܪܵܢܹܟ݂ܝ.


text:
ܘܐܸܡܲܪ ܠܗܘܿܢ. ܟܬ݂ܝܼܒ݂ ܕܒܲܝܬ݁ܝ. ܒܹܝܬ݂ ܨܠܘܼܬ݂ܵܐ ܐܝܼܬ݂ܵܘܗܝ. ܐܲܢ̄ܬ݁ܘܿܢ ܕܹܝܢ ܥܒܲܕܬ݁ܘܼܢܵܝܗܝ ܡܥܲܪܬ݂ܵܐ ܕܠܸܣܛܵܝܹ̈ܐ.


text:
ܘܗܘܼ ܡܲܠܸܦ ܗܘ̣ܵܐ ܟܠܝܘܼܡ ܒܗܲܝܟܠܵܐ. ܪ̈ܲܒܲܝ ܟܵܗܢܹ̈ܐ ܕܹܝܢ ܘܣܵܦܪܹ̈ܐ ܘܩܲܫܝܼܫܹ̈ܐ ܕܥܲܡܵܐ. ܒܵܥܹܝܢ ܗ̄ܘܼܵܘ ܠܡܵܘܒܵܕ݂ܘܼܬܹܗ.


text:
ܘܲܗܘܵܐ ܒܚܲܕ݂ ܡܸܢ ܝܵܘ̈ܡܵܬ݂ܵܐ ܟܲܕ݂ ܡܲܠܸܦ ܒܗܲܝܟܠܵܐ ܠܥܲܡܵܐ ܘܲܡܣܲܒܲܪ. ܩܵܡܘ ܥܠܵܘܗܝ ܪ̈ܲܒܲܝ ܟܵܗܢܹ̈ܐ ܘܣܵܦܪܹ̈ܐ ܥܲܡ ܩܲܫܝܼܫܹ̈ܐ.


text:
ܘܐܵܡܪܝܼܢ ܠܹܗ. ܐܸܡܲܪ ܠܲܢ ܒܐܲܝܢܵܐ ܫܘܼܠܛܵܢܵܐ ܗܵܠܹܝܢ ܥܵܒܹܿܕ݂ ܐܲܢ̄ܬ݁. ܘܡܲܢܘܼ ܗܵܘ ܕܝܲܗ̄ܒ݂ ܠܵܟ݂ ܫܘܼܠܛܵܢܵܐ ܗܵܢܵܐ.


text:
ܗܸܢܘܿܢ ܕܹܝܢ ܡܸܬ݂ܚܲܫܒ݂ܝܼܢ ܗ̄ܘܼܵܘ ܒܢܲܦ̮ܫܗܘܿܢ. ܘܐܵܡܪܝܼܢ. ܕܐܸܢ ܢܹܐܡܲܪ ܡܸܢ ܫܡܲܝܵܐ. ܐܵܡܲܪ ܠܲܢ. ܘܡܛܠ ܡܵܢܵܐ ܠܵܐ ܗܲܝܡܸܢܬ݁ܘܿܢܵܝܗܝ.


text:
ܘܫܲܪܝܼ ܕܢܹܐܡܲܪ ܠܥܲܡܵܐ ܡܲܬ݂ܠܵܐ ܗܵܢܵܐ. ܓܲܒ݂ܪܵܐ ܚܲܕ݂ ܢܨܲܒ݂ ܟܲܪܡܵܐ. ܘܐܵܘܚܕ݂ܗ ܠܦܲܠܵܚܹ̈ܐ. ܘܐܲܒ݂ܥܸܕ݂ ܙܲܒ݂ܢܵܐ ܣܲܓܿܝܼܐܵܐ.


text:
ܘܲܒ݂ܙܲܒ݂ܢܵܐ ܫܲܕܲܪ ܥܲܒ݂ܕܹܗ ܠܘܵܬ݂ ܦܲܠܵܚܹ̈ܐ ܕܢܸܬ݁ܠܘܼܢ ܠܹܗ ܡܸܢ ܦܹܐܪܹ̈ܐ ܕܟܲܪܡܵܐ. ܦܲܠܵܚܹ̈ܐ ܕܹܝܢ ܡܚܵܐܘܼܗܝ. ܘܫܲܕܿܪܘܼܗܝ ܟܲܕ݂ ܣܪܝܼܩ.


text:
ܟܲܕ݂ ܚܙܵܐܘܼܗܝ ܕܹܝܢ ܦܲܠܵܚܹ̈ܐ. ܡܸܬ݂ܚܲܫܒ݂ܝܼܢ ܗ̄ܘܼܵܘ ܒܢܲܦ̮ܫܗܘܿܢ. ܘܐܵܡܪܝܼܢ. ܗܵܢܵܘ ܝܵܪܬܵܐ. ܬܵܘ ܢܸܩܛܠܝܼܘܗܝ. ܘܬܸܗܘܹܐ ܝܵܪܬܘܼܬ݂ܵܐ ܕܝܼܠܲܢ.


text:
ܢܹܐܬܹܐ ܘܢܵܘܒܸܕ݂ ܠܦܲܠܵܚܹ̈ܐ ܗܵܢܘܿܢ ܘܢܸܬܸ݁ܠ ܟܲܪܡܵܐ ܠܐܲܚܪ̈ܵܢܹܐ. ܟܲܕ݂ ܫܡܲܥܘ ܕܹܝܢ. ܐܸܡܲܪܘ. ܠܵܐ ܬܸܗܘܹܐ ܗܵܕܹܐ.


text:
ܗܘܼ ܕܹܝܢ ܚܵܪ ܒܗܘܿܢ. ܘܐܸܡܲܪ. ܘܡܵܢܵܐ ܗܝܼ ܗܵܝ ܕܲܟܬ݂ܝܼܒ݂ܵܐ ܕܟܹܐܦܵܐ ܕܐܲܣܠܝܼܘ ܒܲܢܵܝܹ̈ܐ ܗܝܼ ܗܘܸܵܬ݂ ܠܪܹܝܫ ܩܲܪܢܵܐ ܕܙܵܘܝܼܬ݂ܵܐ.


text:
ܒܥܵܘ ܗ̄ܘܼܵܘ ܕܹܝܢ ܪ̈ܲܒܲܝ ܟܵܗܢܹ̈ܐ ܘܣܵܦܪܹ̈ܐ ܕܢܲܪܡܘܿܢ ܥܠܵܘܗܝ ܐܝܼ̈ܕ݂ܲܝܵܐ ܒܗܵܝ ܫܵܥܬ݂ܵܐ. ܘܲܕ݂ܚܸܠܘ ܡܸܢ ܥܲܡܵܐ. ܝܼܕ݂ܲܥܘ ܓܹܝܪ ܕܲܥܠܲܝܗܘܿܢ ܐܸܡܲܪ ܡܲܬ݂ܠܵܐ ܗܵܢܵܐ.


text:
ܘܫܲܕܲܪܘ ܠܘܵܬܹܗ ܓܵܫܘܿܫܹ̈ܐ. ܕܡܸܬ݁ܕܲܡܹܝܢ ܒܙܲܕܝܼܩܹ̈ܐ ܕܢܹܐܚܕܘܼܢܵܝܗܝ ܒܡܸܠܬ݂ܵܐ. ܘܢܲܫܠܡܘܼܢܵܝܗܝ ܠܕ݂ܲܝܵܢܵܐ ܘܲܠܫܘܼܠܛܵܢܹܗ ܕܗܸܓ݂ܡܘܿܢܵܐ.


text:
ܘܫܲܐܠܘܼܗܝ. ܘܐܵܡܪܝܼܢ ܠܹܗ. ܡܲܠܦܵܢܵܐ. ܝܵܕ݂ܥܝܼܢܲܢ. ܕܲܬ݂ܪܝܼܨܵܐܝܼܬ݂ ܡܡܲܠܸܠ ܐܲܢ̄ܬ݁ ܘܡܲܠܸܦ. ܘܠܵܐ ܢܵܣܹܒ݂ ܐܲܢ̄ܬ݁ ܒܐܲܦܹ̈ܐ. ܐܸܠܵܐ ܒܩܘܼܫܬܵܐ. ܐܘܼܪܚܵܐ ܕܐܲܠܵܗܵܐ ܡܲܠܸܦ ܐܲܢ̄ܬ݁.


text:
ܘܐܵܡܪܝܼܢ ܠܹܗ. ܡܲܠܦܵܢܵܐ. ܡܘܼܫܹܐ ܟܬܲܒ݂ ܠܲܢ. ܕܐܸܢ ܐ̄ܢܵܫ ܢܡܘܼܬ݂ ܐܲܚܘܼܗܝ ܕܐܝܼܬ݂ ܠܹܗ ܐܲܢ̄ܬ݁ܬ݂ܵܐ ܕܠܵܐ ܒ̈ܢܲܝܵܐ. ܢܸܣܲܒ݂ ܐܲܚܘܼܗܝ ܐܲܢ̄ܬ݁ܬܹܗ. ܘܲܢܩܝܼܡ ܙܲܪܥܵܐ ܠܐܲܚܘܼܗܝ.


text:
ܗܵܢܘܿܢ ܕܹܝܢ ܕܲܠܗܵܘ ܥܵܠܡܵܐ ܫܘܵܘ ܘܠܲܩܝܵܡܬܵܐ ܕܡܸܢ ܒܹܝܬ݂ ܡܝܼܬܹ̈ܐ. ܠܵܐ ܢܵܣܒܝܼܢ ܢܸܫܹ̈ܐ. ܘܐܵܦ ܠܵܐ ܢܸܫܹ̈ܐ ܗܵܘܝܵܢ ܠܓܲܒ݂ܪܹ̈ܐ.


text:
ܐܵܦܠܵܐ ܓܹܝܪ ܬܘܼܒ݂ ܠܲܡܡܵܬ݂ ܡܸܫܟܿܚܝܼܢ. ܐܲܝܟ݂ ܡܲܠܲܐܟܹ̈ܐ ܐܸܢܘܿܢ ܓܹܝܪ. ܘܲܒ݂ܢܲܝܵܐ ܐܝܼܬܲܝܗܘܿܢ ܕܐܲܠܵܗܵܐ. ܡܛܠ ܕܲܗܘܵܘ ܒ̈ܢܲܝܵܐ ܕܲܩܝܵܡܬܵܐ.


text:
ܕܩܵܝܡܝܼܢ ܕܹܝܢ ܡܝܼܬܹ̈ܐ ܐܵܦ ܡܘܼܫܹܐ ܒܲܕܸܩ. ܐܲܕ݂ܟܲܪ ܓܹܝܪ ܒܣܲܢܝܵܐ ܟܲܕ݂ ܐܵܡܲܪ. ܡܵܪܝܵܐ ܐܲܠܵܗܹܗ ܕܐܲܒ݂ܪܵܗܵܡ ܘܐܲܠܵܗܹܗ ܕܐܝܼܣܚܵܩ. ܘܐܲܠܵܗܹܗ ܕܝܲܥܩܘܿܒ݂.


text:
ܐܸܙܕܲܗ̄ܪܘ ܡܸܢ ܣܵܦܪܹ̈ܐ ܕܨܵܒܹܝܢ ܠܲܡܗܲܠܵܟ݂ܘ ܒܸܐܣܛܠܹ̈ܐ ܘܪܵܚܡܝܼܢ ܫܠܵܡܵܐ ܒܫܘܼܩܹ̈ܐ ܘܪܹܫ ܡܵܘܬ݁ܒܹ̈ܐ ܒܲܟ݂ܢ̈ܘܼܫܵܬ݂ܵܐ ܘܪܹܫ ܣܡܵܟܹ̈ܐ ܒܐܲܚܫܵܡ̈ܝܵܬ݂ܵܐ (ܒܲܚܫܵܡ̈ܝܵܬ݂ܵܐ).


text:
ܗܵܢܘܿܢ ܕܐܵܟ݂ܠܝܼܢ ܒܵܬܹ̈ܐ ܕܐܲܪ̈ܡܠܵܬ݂ܵܐ. ܒܥܸܠܬ݂ܵܐ ܕܡܵܘܪܟ݂ܝܼܢ ܨܠܵܘܵܬ݂ܗ̈ܘܿܢ. ܗܸܢܘܿܢ ܢܩܲܒܠܘܼܢ ܕܝܼܢܵܐ ܝܲܬܝܼܪܵܐ.


text:
ܟܠܗܘܿܢ ܓܹܝܪ ܗܵܠܹܝܢ. ܡܸܢ ܡܵܐ ܕܝܲܬ݁ܝܼܪ ܗܘ̣ܵܐ ܠܗܘܿܢ ܐܲܪܡܝܼܘ ܒܹܝܬ݂ ܩܘܼܪܒܵܢܵܐ ܕܐܲܠܵܗܵܐ. ܗܵܕܹܐ ܕܹܝܢ ܡܸܢ ܚܲܣܝܼܪܘܼܬ݂ܵܗ̇. ܟܠ ܕܩܲܢܝܵܐ ܗ̄ܘܵܬ݂. ܐܲܪܡܝܵܬܹܗ.


text:
ܘܟܲܕ݂ ܐܵܡܪܝܼܢ ܗ̄ܘܼܵܘ ܐ̄ܢܵܫ̈ܝܼܢ ܥܲܠ ܗܲܝܟܠܵܐ ܕܲܒ݂ܟܹܐܦܹ̈ܐ ܫܲܦܝܼܪ̈ܵܬ݂ܵܐ ܘܲܒ݂ܩܘܼܪܒܵܢܹ̈ܐ ܡܨܲܒܲܬ݂. ܐܸܡܲܪ ܠܗܘܿܢ ܝܼܫܘܿܥ.


text:
ܘܲܡܫܲܐܠܝܼܢ ܗ̄ܘܼܵܘ ܠܹܗ. ܘܐܵܡܪܝܼܢ. ܡܲܠܦܵܢܵܐ. ܐܸܡܲܬ݂ܝ ܗܵܠܹܝܢ ܢܸܗܘܝܵܢ. ܘܡܵܢܵܐ ܗܝ ܐܵܬ݂ܵܐ ܡܵܐ ܕܩܲܪܝܼܒ݂ܵܢ ܗܵܠܹܝܢ ܕܢܸܗܘܝܵܢ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܚܙܵܘ ܠܡܵܐ ܬܸܛܥܘܿܢ. ܣܲܓܝܼܐܹ̈ܐ ܓܹܝܪ ܢܹܐܬ݂ܘܿܢ ܒܫܹܡܝ. ܘܢܹܐܡܪܘܼܢ. ܕܐܸܢܵܐ ܐ̄ܢܵܐ ܡܫܝܼܚܵܐ. ܘܙܲܒ݂ܢܵܐ ܩܪܸܒ݂. ܠܵܐ ܕܹܝܢ ܬܹܐܙܠ̄ܘܼܢ ܒܵܬܲܪܗܘܿܢ.


text:
ܘܡܵܐ ܕܫܵܡܥܝܼܢ ܐܢ̄ܬܘܿܢ ܩܪ̈ܵܒܹܐ ܘܲܫܓ݂ܘܼܫܝܹ̈ܐ. ܠܵܐ ܬܸܕ݂ܚܠܘܼܢ. ܥܬ݂ܝܼܕ݂ܵܢ ܐܸܢܹܝܢ ܓܹܝܪ ܗܵܠܹܝܢ ܠܘܼܩܕ݂ܲܡ ܠܡܸܗܘܵܐ. ܐܸܠܵܐ ܠܵܐ ܥܕ݂ܲܟܹܝܠ ܡܛܵܬ݂ ܚܲܪܬ݂ܵܐ.


text:
ܘܙܵܘܥܹ̈ܐ ܪܵܘܪ̈ܒܹܐ ܢܸܗܘܘܿܢ ܒܕܘܼܟܵܐ ܕܘܼܟܵܐ. ܘܟܲܦܢܹ̈ܐ ܘܡܵܘܬܵܢܹ̈ܐ. ܘܢܸܗܘܝܵܢ ܕܸܚܠܵܬ݂ܵܐ. ܘܣܘܼܪܵܕܹ̈ܐ. ܘܐܵܬ݂ܘܵܬ݂ܵܐ ܪܵܘܪܒ݂ܵܬ݂ܵܐ. ܡܸܢ ܫܡܲܝܵܐ ܢܸܬ݂ܚܲܙܝܵܢ. ܘܣܲܬ݂ܘܹܐ ܪܵܘܪ̈ܒܹܐ ܢܸܗܘܘܿܢ.


text:
ܩܕ݂ܵܡ ܕܹܝܢ ܗܵܠܹܝܢ ܟܠܗܹܝܢ. ܢܲܪܡܘܿܢ ܥܠܲܝܟܿܘܿܢ ܐܝܼ̈ܕ݂ܲܝܵܐ. ܘܢܸܪܕܦܘܼܢܵܟ݂ܘܿܢ. ܘܢܲܫܠܡܘܼܢܵܟ݂ܘܿܢ ܠܲܟܢ̈ܘܼܫܵܬ݂ܵܐ. ܘܲܠܒܹܝܬ݂ ܐܲܣܝܼܪܹ̈ܐ. ܘܲܢܩܲܪܒ݂ܘܢܵܟ݂ܘܿܢ ܩܕ݂ܵܡ ܡܲܠܟܹ̈ܐ ܘܗܸܓ݂ܡܘܿܢܹ̈ܐ. ܡܛܠ ܫܹܡܝ.


text:
ܐܸܢܵܐ ܓܹܝܪ ܐܸܬܸ݁ܠ ܠܟ݂ܘܿܢ ܦܘܼܡܵܐ ܘܚܸܟ݂ܡܬ݂ܵܐ. ܐܲܝܕ݂ܵܐ ܕܠܵܐ ܢܸܫܟܚܘܼܢ ܠܲܡܩܵܡ ܠܩܘܼܒ݂ܠܵܗ̇. ܟܠܗܘܿܢ ܒܥܸܠܕܒ݂ܵܒܲܝ̈ܟܿܘܿܢ.


text:
ܢܲܫܠܡܘܼܢܵܟ݂ܘܿܢ ܕܹܝܢ ܐܲܒ݂ܵܗܲܝ̈ܟܿܘܿܢ. ܘܐܲܚܲܝ̈ܟܿܘܿܢ ܘܐܲܚܝܵܢܲܝ̈ܟܿܘܿܢ ܘܪ̈ܵܚܡܲܝܟܿܘܿܢ. ܘܲܢܡܝܼܬ݂ܘܢ ܡܸܢܟ݂ܘܿܢ.


text:
ܗܵܝܕܹܝܢ ܐܲܝܠܹܝܢ ܕܒܲܝܗܘܼܕ݂ ܐܸܢܘܿܢ ܢܸܥܪܩܘܼܢ ܠܛܘܼܪܵܐ. ܘܐܲܝܠܹܝܢ ܕܲܒ݂ܓ݂ܵܘܵܗ̇ ܐܸܢܘܿܢ. ܢܸܥܪܩܘܼܢ. ܘܕ݂ܲܒ݂ܩܘܼܪ̈ܝܵܐ. ܠܵܐ ܢܸܥܠܘܼܢ ܠܵܗ̇.


text:
ܘܵܝ ܕܹܝܢ ܠܐܲܝܠܹܝܢ ܕܒܲܛܢܵܢ. ܘܠܲܐܝܠܹܝܢ ܕܡܲܝܢܩܵܢ ܒܗܵܢܘܿܢ ܝܵܘ̈ܡܵܬ݂ܵܐ. ܢܸܗܘܹܐ ܓܹܝܪ ܐܘܼܠܨܵܢܵܐ ܪܲܒܵܐ ܒܐܲܪܥܵܐ. ܘܪܘܼܓ݂ܙܵܐ ܥܲܠ ܥܲܡܵܐ ܗܵܢܵܐ.


text:
ܘܢܸܦܠܘܼܢ ܒܦܘܼܡܵܐ ܕܚܲܪܒܵܐ. ܘܢܸܫܬ݁ܒ݂ܘܼܢ ܠܟ݂ܠ ܐܲܬܲܪ. ܘܐܘܿܪܸܫܠܸܡ ܬܸܗܘܹܐ ܡܸܬ݁ܕ݂ܝܼܫܵܐ ܡܸܢ ܥܲܡ̈ܡܹܐ. ܥܕ݂ܲܡܵܐ ܕܢܸܫܠܡܘܼܢ ܙܲܒ݂ܢܹ̈ܐ ܕܥܲܡ̈ܡܹܐ.


text:
ܘܢܸܗܘܝܵܢ ܐܵܬ݂ܘܵܬ݂ܵܐ ܒܫܸܡܫܵܐ ܘܲܒ݂ܣܲܗܪܵܐ. ܘܲܒ݂ܟ݂ܘܟܿܒܹ̈ܐ. ܘܒܲܐܪܥܵܐ ܐܘܼܠܨܵܢܵܐ ܕܥܲܡ̈ܡܹܐ. ܘܦܘܼܫܵܟ݂ ܐܝܼ̈ܕ݂ܲܝܵܐ. ܡܸܢ ܬܵܘܗܬ݂ܵܐ ܕܩܵܠܵܐ ܕܝܲܡܵܐ


text:
ܘܙܵܘܥܵܐ ܕܡܲܦܸܩ ܢܲܦ̮̈ܫܵܬ݂ܵܐ ܕܲܒ݂ܢܲܝ̈ܢܵܫܵܐ. ܡܸܢ ܕܸܚܠܬ݂ܵܐ ܕܡܸܕܸܡ ܕܲܥܬ݂ܝܼܕ݂ ܠܡܹܐܬ݂ܵܐ ܥܲܠ ܐܲܪܥܵܐ. ܘܢܸܬ݁ܬ݁ܙܝܼܥܘܼܢ ܚܲܝ̈ܠܹܐ ܕܲܫܡܲܝܵܐ.


text:
ܐܸܙܕܲܗ̄ܪܘ ܕܹܝܢ ܒܢܲܦ̮ܫܟ݂ܘܿܢ ܕܠܵܐ ܡܬ݂ܘܿܡ ܢܹܐܩܪܘܼܢ ܠܸܒܵܘܵܬ݂̈ܟ݂ܘܿܢ ܒܵܐܣܘܿܛܘܼܬ݂ܵܐ ܘܲܒ݂ܪܵܘܵܝܘܼܬ݂ܵܐ ܘܲܒ݂ܨܸܦܬ݂ܵܐ ܕܥܵܠܡܵܐ ܘܡܸܢ ܫܸܠܝܵܐ ܢܹܐܬܹܐ ܥܠܲܝܟܿܘܿܢ ܝܵܘܡܵܐ ܗܵܘ.


text:
ܗܘܵܘ ܗܵܟܹܝܠ ܫܵܗܪܝܼܢ ܒܟ݂ܠܙܒܲܢ ܘܲܡܨܲܠܹܝܢ. ܕܬܸܫܘܘܿܢ ܠܡܸܥܪܲܩ ܡܸܢ ܗܵܠܹܝܢ ܕܲܥܬ݂ܝܼܕ݂ܵܢ ܠܡܹܗܘܵܐ. ܘܲܬ݂ܩܘܼܡܘܼܢ ܩܕ݂ܵܡ ܒܪܹܗ ܕܐ̄ܢܵܫܵܐ.


text:
ܒܐܝܼܡܵܡܵܐ ܕܹܝܢ ܡܲܠܸܦ ܗܘ̣ܵܐ ܒܗܲܝܟܠܵܐ. ܘܲܒ݂ܠܸܠܝܵܐ. ܢܵܦܹܩ ܗܘ̣ܵܐ ܒܵܐܹܬ݂ ܒܛܘܼܪܵܐ ܕܡܸܬ݂ܩܪܹܐ ܕܒܹܝܬ݂ ܙܲܝ̈ܬܹܐ.


text:
ܐܵܡܲܪ ܠܗܘܿܢ ܗܵܐ ܡܵܐ ܕܥܵܐܠܝܼܢ ܐܢ̄ܬܘܿܢ ܠܲܡܕ݂ܝܼܢ̄ܬܵܐ. ܦܵܓܲܥ ܒܟ݂ܘܿܢ ܓܲܒ݂ܪܵܐ ܕܲܫܩܝܼܠ ܓܪܵܒ݂ܵܐ ܕܡܲܝ̈ܵܐ. ܙܸܠܘ ܒܵܬ݂ܪܹܗ.


text:
ܘܐܲܝܟܵܐ ܕܥܵܐܹܠ. ܐܸܡܲܪܘ ܠܡܵܪܹܗ ܕܒܲܝܬܵܐ. ܪܲܒܲܢ ܐܵܡܲܪ. ܐܲܝܢܵܘ ܒܹܝܬ݂ ܡܲܫܪܝܵܐ. ܐܲܝܟܵܐ ܕܐܹܟ݂ܘܿܠ ܦܸܨܚܵܐ ܥܲܡ ܬܲܠܡܝܼ̈ܕ݂ܲܝ.


text:
ܘܲܢܣܲܒ݂ ܠܲܚܡܵܐ ܘܐܵܘܕܝܼ. ܘܲܩܨܵܐ. ܘܝܲܗ̄ܒ݂ ܠܗܘܿܢ. ܘܐܸܡܲܪ. ܗܵܢܵܘ ܦܲܓ݂ܪܝ ܕܥܲܠ ܐܲܦܲܝ̈ܟܿܘܿܢ ܡܸܬ݂ܝܼܗܸܒ݂. ܗܵܕܹܐ ܗܘܲܝܬ݁ܘܿܢ ܥܵܒ݂ܕܝܼܢ ܠܕ݂ܘܼܟ݂ܪܵܢܝ.


text:
ܘܗܵܟ݂ܘܵܬ݂ ܐܵܦ ܥܲܠ ܟܵܣܵܐ. ܡܸܢ ܒܵܬܲܪ ܕܐܲܚܫܸܡܘ. ܐܸܡܲܪ. ܗܵܢܵܐ ܟܵܣܵܐ ܕܝܼܵܬܹܩܹܐ ܚܕ݂ܲܬ݂ܵܐ ܒܕ݂ܡܝ. ܕܲܚܠܵܦܲܝܟܿܘܿܢ ܡܸܬ݂ܐܫܸܕ݂.


text:
ܗܘܼ ܕܹܝܢ ܝܼܫܘܿܥ. ܐܸܡܲܪ ܠܗܘܿܢ. ܡܲܠܟܲܝ̈ܗܘܿܢ ܕܥܲܡ̈ܡܹܐ. ܡܵܪ̈ܲܝܗܘܿܢ ܐܸܢܘܿܢ ܘܲܕ݂ܫܲܠܝܼܛܝܼܢ ܥܠܲܝܗܘܿܢ. ܥܵܒ݂ܕܲܝ ܛܵ̈ܒ݂ܵܬ݂ܵܐ ܡܸܬ݂ܩܪܹܝܢ.


text:
ܐܲܢ̄ܬ݁ܘܿܢ ܕܹܝܢ. ܠܵܐ ܗܵܟܲܢܵܐ. ܐܸܠܵܐ ܐܲܝܢܵܐ ܕܪܲܒ ܒܟ݂ܘܿܢ. ܢܸܗܘܹܐ ܐܲܝܟ݂ ܙܥܘܿܪܵܐ. ܘܐܲܝܢܵܐ ܕܪܹܫܵܐ ܗ̄ܘܼ. ܐܲܝܟ݂ ܡܫܲܡܫܵܢܵܐ.


text:
ܡܲܢܘܼ ܓܹܝܪ ܪܲܒ. ܗܵܘ ܕܲܣܡܝܼܟ݂. ܐܵܘ ܗܵܘ ܕܲܡܫܲܡܸܫ. ܠܵܐ ܗܘ̣ܵܐ ܗܵܘ ܕܲܣܡܝܼܟ݂. ܐܸܢܵܐ ܕܹܝܢ ܐܝܼܬܲܝ ܒܲܝܢܵܬ݂ܟ݂ܘܿܢ. ܐܲܝܟ݂ ܗܵܘ ܕܲܡܫܲܡܸܫ.


text:
ܕܬܹܐܟ݂ܠܘܼܢ ܘܬܸܫܬ݁ܘܿܢ ܥܲܠ ܦܵܬ݂ܘܿܪܵܐ ܕܡܲܠܟܘܼܬ݂ܵܐ ܕܝܼܠܝ. ܘܬܸܬ݁ܒ݂ܘܼܢ ܥܲܠ ܟܘܼܪ̈ܣܵܘܵܬ݂ܵܐ. ܘܲܬ݁ܕ݂ܘܼܢܘܼܢ ܬܪܸܥܣܲܪ ܫܲܒ݂ܛܹܐ ܕܝܼܣܪܵܝܹܠ.


text:
ܐܵܡܲܪ ܠܹܗ ܝܼܫܘܿܥ. ܐܵܡܲܪ ܐ̄ܢܵܐ ܠܵܟ݂ ܫܸܡܥܘܿܢ. ܕܠܵܐ ܢܸܩܪܹܐ ܬܲܪܢܵܓ݂ܠܵܐ ܝܵܘܡܵܢܵܐ ܥܕ݂ܲܡܵܐ ܕܲܬ݂ܠܵܬ݂ ܙܲܒ݂ܢ̈ܝܼܢ ܬܸܟ݂ܦܘܿܪ ܕܠܵܐ ܝܵܕ݂ܲܥ ܐܲܢ̄ܬ݁ ܠܝܼ.


text:
ܘܐܸܡܲܪ ܠܗܘܿܢ. ܟܲܕ݂ ܫܲܕܲܪܬ݁ܟ݂ܘܿܢ ܕܠܵܐ ܟܝܼܣܹ̈ܐ ܘܲܕ݂ܠܵܐ ܬܲܪ̈ܡܵܠܹܐ ܘܲܡܣܵܢܹ̈ܐ. ܠܡܵܐ. ܚܣܲܪ ܠܟ݂ܘܿܢ ܡܸܕܸܡ. ܐܵܡܪܝܼܢ ܠܹܗ. ܘܠܵܐ ܡܸܕܸܡ.


text:
ܐܵܡܲܪ ܠܗܘܿܢ. ܡܸܢ ܗܵܫܵܐ ܡܲܢ ܕܐܝܼܬ݂ ܠܹܗ ܟܝܼܣܵܐ. ܢܸܣܲܒ݂. ܘܗܵܟܲܢܵܐ ܐܵܦ ܬܲܪܡܵܠܵܐ. ܘܡܲܢ ܕܠܲܝܬ݁ ܠܹܗ ܣܲܝܦܵܐ. ܢܙܲܒܸܢ ܢܲܚ̈ܬܹ݁ܗ ܘܢܸܙܒܸܢ ܠܹܗ ܣܲܝܦܵܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ. ܕܐܵܦ ܗܵܕܹܐ ܕܲܟ݂ܬ݂ܝܼܒ݂ܵܐ. ܘܵܠܹܐ ܕܬܸܬ݂ܡܲܠܹܐ ܒܝܼ: ܕܥܲܡ ܥܵܘܵܠܹ̈ܐ ܐܸܬ݂ܡܢܹܐ. ܟܠܗܹܝܢ ܓܹܝܪ ܕܲܥܠܲܝ ܐܸܫܬܲܠܲܡ.


text:
ܘܟܲܕ݂ ܗܘ̣ܵܐ ܒܕܸܚܠܬ݂ܵܐ ܬܟ݂ܝܼܒ݂ܵܐܝܼܬ݂ ܡܨܲܠܹܐ ܗ̄ܘܵܐ. ܘܲܗܘܵܬ݂ ܕܘܼܥܬܹ݁ܗ ܐܲܝܟ݂ ܫܸܠܬܹ̈ܐ ܕܲܕ݂ܡܵܐ. ܘܲܢܦܲܠ ܥܲܠ ܐܲܪܥܵܐ.


text:
ܘܥܲܕ݂ ܗܘܼ ܡܡܲܠܸܠ. ܗܵܐ ܟܸܢܫܵܐ. ܘܗܵܘ ܕܡܸܬ݂ܩܪܹܐ ܝܼܗܘܼܕ݂ܵܐ ܚܲܕ݂ ܡܸܢ ܬܪܸܥܣܲܪ ܐܵܬܹܐ ܩܕ݂ܵܡܲܝܗܘܿܢ ܘܲܩܪܸܒ݂ ܠܘܵܬ݂ ܝܼܫܘܿܥ. ܘܢܲܫܩܹܗ. ܗܵܕܹܐ ܓܹܝܪ ܐܵܬ݂ܵܐ ܝܲܗ̄ܒ݂ ܗܘ̣ܵܐ ܠܗܘܿܢ. ܕܐܲܝܢܵܐ ܕܢܵܫܹܩ ܐ̄ܢܵܐ. ܗܘܸܝܘܼ.


text:
ܘܐܸܡܲܪ ܝܼܫܘܿܥ ܠܗܵܢܘܿܢ ܕܐܸܬ݂ܵܘ ܥܠܵܘܗܝ ܪ̈ܲܒܲܝ ܟܵܗܢܹ̈ܐ ܘܩܲܫܝܼܫܹ̈ܐ ܘܪ̈ܲܒܲܝ ܚܲܝ̈ܠܹܐ ܕܗܲܝܟܠܵܐ ܐܲܝܟ݂ ܕܥܲܠ ܠܸܣܛܵܝܵܐ ܢܦܲܩܬ݁ܘܿܢ ܥܠܲܝ ܒܣܲܝܦܹ̈ܐ ܘܲܒ݂ܚܘܼܛܪܹ̈ܐ ܕܬܹܐܚܕܿܘܼܢܵܢܝ.


text:
ܟܠܝܘܿܡ ܥܲܡܟ݂ܘܿܢ ܗ̄ܘܹܝܬ݂ ܒܗܲܝܟܠܵܐ. ܘܠܵܐ ܐܵܘܫܸܛܬ݁ܘܿܢ ܥܠܲܝ ܐܝܼ̈ܕ݂ܲܝܵܐ. ܐܸܠܵܐ ܗܵܕܹܐ ܗ̄ܝܼ ܫܵܥܲܬ݂ܟ݂ܘܿܢ ܘܫܘܼܠܛܵܢܵܐ ܕܚܸܫܘܿܟ݂ܵܐ.


text:
ܐܵܘܚܸܕ݂ܘ ܕܹܝܢ ܢܘܼܪܵܐ ܡܸܨܥܲܬ݂ ܕܵܪܬܵܐ. ܘܝܵܬ݂ܒܿܝܼܢ ܗ̄ܘܼܵܘ ܚܕ݂ܵܪܹܝܗ̇. ܘܝܵܬܹ݁ܒ݂ ܗܘ̣ܵܐ ܐܵܦ ܗܘܼ ܫܸܡܥܘܿܢ ܒܲܝܢܵܬ݂ܗܘܿܢ.


text:
ܘܒܵܬܲܪ ܩܲܠܝܼܠ ܚܙܵܝܗܝ ܐ̄ܚܪܹܢܵܐ. ܘܐܸܡܲܪ ܠܹܗ. ܐܵܦ ܐܲܢ̄ܬ݁ ܡܸܢܗܘܿܢ ܐܲܢ̄ܬ݁. ܟܹܐܦܵܐ ܕܹܝܢ ܐܸܡܲܪ. ܠܵܐ ܗ̄ܘܹܝܬ݂.


text:
ܘܒܵܬܲܪ ܫܵܥܵܐ ܚܕ݂ܵܐ. ܐ̄ܚܪܹܢܵܐ ܡܸܬ݂ܚܪܹܐ ܗ̄ܘܵܐ. ܘܐܵܡܲܪ. ܫܲܪܝܼܪܵܐܝܼܬ݂ ܐܵܦ ܗܵܢܵܐ. ܥܲܡܹܗ ܗ̄ܘܵܐ. ܐܵܦ ܓ݁ܠܝܼܠܵܝܵܐ ܗ̄ܘܼ ܓܹܝܪ.


text:
ܐܵܡܲܪ ܟܹܐܦܵܐ. ܓܲܒ݂ܪܵܐ. ܠܵܐ ܝܵܕ݂ܲܥ ܐ̄ܢܵܐ ܡܵܢܵܐ ܐܵܡܲܪ ܐܲܢ̄ܬ݁. ܘܡܸܚܕ݂ܵܐ ܟܲܕ݂ ܗܘܼ ܡܡܲܠܸܠ. ܩܪܵܐ ܬܲܪܢܵܓ݂ܠܵܐ.


text:
ܘܐܸܬ݂ܦܢܝܼ ܝܼܫܘܿܥ. ܘܚܵܪ ܒܟܹܐܦܵܐ. ܘܐܸܬ݁ܕܟܲܪ ܫܸܡܥܘܿܢ ܡܸܠܬܹܗ ܕܡܵܪܲܢ ܕܐܵܡܲܪ ܗܘ̣ܵܐ ܠܹܗ ܕܲܩܕ݂ܵܡ ܕܢܸܩܪܹܐ ܬܲܪܢܵܓ݂ܠܵܐ ܬܸܟ݂ܦܘܿܪ ܒܝܼ ܬܠܵܬ݂ ܙܲܒ݂ܢ̈ܝܼܢ.


text:
ܐܵܡܪܝܼܢ ܕܹܝܢ ܟܠܗܘܿܢ. ܐܲܢ̄ܬ݁ ܗܘܼ ܗܵܟܹܝܠ ܒܪܹܗ ܕܐܲܠܵܗܵܐ. ܐܵܡܲܪ ܠܗܘܿܢ ܝܼܫܘܿܥ. ܐܲܢ̄ܬ݁ܘܿܢ ܐܵܡܪܝܼܢ ܐܢ̄ܬܘܿܢ ܕܐܸܢܵܐ ܐ̄ܢܵܐ.


text:
ܘܫܲܪܝܼܘ ܐܵܟ݂ܠܝܼܢ ܩܲܪ̈ܨܵܘܗܝ. ܘܐܵܡܪܝܼܢ. ܠܗܵܢܵܐ ܐܸܫܟܲܚܢ ܕܡܲܛܥܹܐ ܥܲܡܲܢ. ܘܟ݂ܵܠܹܐ ܕܲܟ݂ܣܸܦ ܪܹܫܵܐ ܠܩܹܣܲܪ ܠܵܐ ܢܸܬܸ݁ܠ. ܘܐܵܡܲܪ ܥܲܠ ܢܲܦ̮ܫܹܗ. ܕܡܲܠܟܵܐ ܗ̄ܘܼ ܡܫܝܼܚܵܐ.


text:
ܘܐܸܡܲܪ ܦܝܼܠܵܛܘܿܣ ܠܪ̈ܲܒܲܝ ܟܵܗܢܹ̈ܐ. ܘܲܠܟܸܢܫܵܐ. ܐܸܢܵܐ ܡܸܕܸܡ ܥܸܠܬ݂ܵܐ. ܠܵܐ ܡܸܫܟܲܚ ܐ̄ܢܵܐ ܥܲܠ ܓܲܒ݂ܪܵܐ ܗܵܢܵܐ.


text:
ܗܸܢܘܿܢ ܕܹܝܢ ܡܲܙܥܩܝܼܢ ܗ̄ܘܼܵܘ. ܘܐܵܡܪܝܼܢ. ܕܫܲܓ݂ܫܹܗ ܠܥܲܡܲܢ. ܟܲܕ݂ ܡܲܠܸܦ ܒܟ݂ܠܵܗ̇ ܝܼܗܘܼܕ݂. ܘܫܲܪܝܼ ܡܸܢ ܓ݁ܠܝܼܠܵܐ. ܘܲܥܕ݂ܲܡܵܐ ܠܗܵܪܟܵܐ.


text:
ܘܟܲܕ݂ ܝܼܕ݂ܲܥ ܕܡܸܢ ܬܚܹܝܬ݂ ܫܘܼܠܛܵܢܵܐ ܗܘܼ ܕܗܹܪܘܿܕܸܣ. ܫܲܕܪܹܗ ܠܘܵܬܹܗ ܕܗܹܪܘܿܕܸܣ. ܡܛܠ ܕܒ݂ܐܘܿܪܸܫܠܸܡ ܗܘ̣ܵܐ ܒܗܵܢܘܿܢ ܝܵܘ̈ܡܵܬ݂ܵܐ.


text:
ܗܹܪܘܿܕܸܣ ܕܹܝܢ ܟܲܕ݂ ܚܙܵܝܗܝ ܠܝܼܫܘܿܥ ܚܕ݂ܝܼ ܛܵܒ݂. ܨܵܒܹܐ ܗܘ̣ܵܐ ܓܹܝܪ ܠܡܸܚܙܝܹܗ ܡܸܢ ܙܲܒ݂ܢܵܐ ܣܲܓܿܝܼܐܵܐ. ܡܛܠ ܕܫܵܡܲܥ ܗܘ̣ܵܐ ܥܠܵܘܗܝ ܣܲܓܝܼ̈ܐܵܬ݂ܵܐ. ܘܡܲܣܒܲܪ ܗ̄ܘܵܐ. ܕܡܸܕܸܡ ܐܵܬ݂ܵܐ ܢܸܚܙܹܐ ܡܸܢܹܗ.


text:
ܗܹܪܘܿܕܸܣ ܕܹܝܢ ܫܵܛܹܗ ܗܘܼ ܘܦܵܠܚܵܘܗܝ. ܘܟܲܕ݂ ܡܒܲܙܲܚ. ܐܲܠܒܿܫܹܗ ܢܲܚ̈ܬܹܐ ܕܲܙܚܘܿܪܝܼܬ݂ܵܐ. ܘܫܲܕܪܹܗ ܠܘܵܬ݂ ܦܝܼܠܵܛܘܿܣ.


text:
ܘܲܒ݂ܗܵܘ ܝܵܘܡܵܐ. ܗܘܵܘ ܪ̈ܵܚܡܹܐ ܦܝܼܠܵܛܘܿܣ ܘܗܹܪܘܿܕܸܣ ܥܲܡ ܚܕ݂ܵܕܹ̈ܐ. ܒܥܸܠܕܒ݂ܵܒ݂ܘܼܬ݂ܵܐ ܗܘܸܵܬ݂ ܓܹܝܪ ܡܸܢ ܩܕ݂ܝܼܡ ܒܲܝܢܵܬ݂ܗܘܿܢ.


text:
ܘܐܸܡܲܪ ܠܗܘܿܢ. ܩܲܪܸܒ݂ܬ݁ܘܢ ܠܝܼ ܓܲܒ݂ܪܵܐ ܗܵܢܵܐ. ܐܲܝܟ݂ ܡܲܗܦܸܟ݂ ܥܲܡܟ݂ܘܿܢ. ܘܗܵܐ ܐܸܢܵܐ ܥܲܩܸܒ݂ܬܹ݁ܗ ܠܥܹܢܲܝ̈ܟܿܘܿܢ. ܘܥܸܠܬ݂ܵܐ ܡܸܕܸܡ ܠܵܐ ܐܸܫܟܚܹܬ݂ ܒܓܲܒ݂ܪܵܐ ܗܵܢܵܐ. ܡܸܢ ܟܠ ܕܡܲܪܫܹܝܢ ܐܢ̄ܬܘܿܢ ܒܹܗ.


text:
ܗܘܼ ܕܹܝܢ ܕܲܬ݂ܠܵܬ݂ ܙܲܒ݂ܢ̈ܝܼܢ. ܐܸܡܲܪ ܠܗܘܿܢ. ܡܵܢܵܐ ܓܹܝܪ ܕܒ݂ܝܼܫ ܥܒܲܕ݂ ܗܵܢܵܐ. ܡܸܕܸܡ ܥܸܠܬ݂ܵܐ ܕܫܵܘܝܵܐ ܠܡܵܘܬܵܐ. ܠܵܐ ܐܸܫܟܚܹܬ݂ ܒܹܗ. ܐܸܪܕܹܝܘܗܝ ܗܵܟܹܝܠ. ܘܐܸܫܒܿܩܝܼܘܗܝ.


text:
ܗܸܢܘܿܢ ܕܹܝܢ. ܬܵܟ݂ܒܿܝܼܢ ܗ̄ܘܼܵܘ ܒܩܵܠܵܐ ܪܵܡܵܐ. ܘܫܵܐܠܝܼܢ ܗ̄ܘܼܵܘ ܠܹܗ ܕܢܸܙܩܦܘܼܢܵܝܗܝ. ܘܲܥܫܸܢ ܗܘ̣ܵܐ ܩܵܠܗܘܿܢ ܕܝܼܠܗܘܿܢ ܘܲܕ݂ܪ̈ܲܒܲܝ ܟܵܗܢܹ̈ܐ.


text:
ܘܲܫܪܵܐ ܠܗܘܿܢ ܠܗܵܘ ܕܡܛܠ ܐܸܣܛܵܣܝܼܣ ܘܩܸܛܠܵܐ ܪܡܹܐ ܗܘ̣ܵܐ ܒܹܝܬ݂ ܐܲܣܝܼܪܹ̈ܐ. ܗܵܘ ܕܲܫܐܸܠܘ. ܠܝܼܫܘܿܥ ܕܹܝܢ ܐܲܫܠܸܡ ܠܨܸܒ݂ܝܵܢܗܘܿܢ.


text:
ܘܟܲܕ݂ ܡܵܘܒܠܝܼܢ ܠܹܗ. ܐܸܚܲܕ݂ܘ ܠܫܸܡܥܘܿܢ ܩܹܘܪܝܼܢܵܝܵܐ ܕܐܵܬܹܐ ܡܸܢ ܩܪܝܼܬ݂ܵܐ ܘܣܵܡܘ ܥܠܵܘܗܝ ܙܩܝܼܦܵܐ ܕܢܸܛܥܲܢ ܒܵܬ݂ܪܹܗ ܕܝܼܫܘܿܥ.


text:
ܘܐܸܬ݂ܦܢܝܼ ܝܼܫܘܿܥ ܠܘܵܬ݂ܗܹܝܢ ܘܐܸܡܲܪ. ܒ̈ܢܵܬ݂ ܐܘܿܪܸܫܠܸܡ. ܠܵܐ ܬܸܒ݂ܟܝܵܢ ܥܠܲܝ. ܒܪܲܡ ܥܲܠ ܢܲܦ̮ܫܟܹܝܢ ܒܟ݂ܵܝܹܝ̈ܢ. ܘܥܲܠ ܒܢܲܝ̈ܟܹܿܝܢ.


text:
ܕܗܵܐ ܐܵܬܹ݁ܝܢ ܝܵܘ̈ܡܵܬ݂ܵܐ ܕܲܒ݂ܗܘܿܢ ܢܹܐܡܪܘܼܢ. ܛܘܼܒܲܝܗܹܝܢ ܠܥܲܩܪ̈ܵܬ݂ܵܐ ܘܲܠܟܲܪ̈ܣܵܬ݂ܵܐ ܕܠܵܐ ܝܼܠܸܕ݂ ܘܠܲܬ݁ܕ݂ܲܝܵ̈ܐ ܕܠܵܐ ܐܲܝܢܸܩܘ.


text:
ܘܟܲܕ݂ ܐܸܬ݂ܵܘ ܠܕܘܼܟܬ݂ܵܐ ܚܕ݂ܵܐ ܕܡܸܬ݂ܩܲܪܝܵܐ ܩܲܪܩܲܦܬ݂ܵܐ. ܙܲܩܦܘܼܗܝ ܬܲܡܵܢ. ܘܲܠܗܵܢܘܿܢ ܥܵܒ݂ܕܲܝ̈ ܒ̈ܝܼܫܵܬ݂ܵܐ. ܚܲܕ݂ ܡܸܢ ܝܲܡܝܼܢܹܗ. ܘܚܲܕ݂ ܡܸܢ ܣܸܡܵܠܹܗ.


text:
ܗܘܼ ܕܹܝܢ ܝܼܫܘܿܥ ܐܸܡܲܪ ܗ̄ܘܵܐ. ܐܲܒ݂ܵܐ. ܫܒ݂ܘܿܩ ܠܗܘܿܢ. ܠܵܐ ܓܹܝܪ ܝܵܕ݂ܥܝܼܢ ܡܵܢܵܐ ܥܵܒ݂ܕܝܼܢ. ܘܦܲܠܸܓ݂ܘ ܢܲܚ̈ܬܵܘܗܝ. ܘܐܲܪܡܝܼܘ ܥܠܲܝܗܘܿܢ ܦܸܣܵܐ.


text:
ܩܵܐܹܡ ܗܘ̣ܵܐ ܕܹܝܢ ܥܲܡܵܐ. ܘܚܵܙܹܐ. ܘܲܡܡܲܝܩܝܼܢ ܗ̄ܘܼܵܘ ܒܹܗ ܐܵܦ ܐܲܪ̈ܟܘܿܢܹܐ. ܘܐܵܡܪܝܼܢ. ܠܐܲܚܪ̈ܵܢܹܐ ܐܲܚܝܼ. ܢܲܚܹܐ ܢܲܦ̮ܫܹܗ. ܐܸܢ ܗܘܸܝܘܼ ܡܫܝܼܚܵܐ ܓܲܒ݂ܝܹܗ ܕܐܲܠܵܗܵܐ.


text:
ܐܝܼܬ݂ ܗܘ̣ܵܐ ܕܹܝܢ ܐܵܦ ܟܬ݂ܵܒ݂ܵܐ ܕܲܟ݂ܬ݂ܝܼܒ݂ ܠܥܸܠ ܡܸܢܹܗ. ܝܵܘܢܵܐܝܼܬ݂ ܘܲܪܗ̄ܘܿܡܵܐܝܼܬ݂. ܘܥܸܒ݂ܪܵܐܝܼܬ݂. ܗܵܢܵܘ ܡܲܠܟܵܐ ܕܲܝܗ̄ܘܼܕ݂ܵܝܹ̈ܐ.


text:
ܚܲܕ݂ ܕܹܝܢ ܡܸܢ ܗܵܢܘܿܢ ܥܵܒ݂ܕܲܝ̈ ܒ̈ܝܼܫܵܬ݂ܵܐ ܕܲܨܠܝܼܒ݂ܝܼܢ ܗ̄ܘܼܵܘ ܥܲܡܹܗ. ܡܓܲܕܸܦ ܗܘ̣ܵܐ ܥܠܵܘܗܝ. ܘܐܵܡܲܪ. ܐܸܢ ܐܲܢ̄ܬ݁ ܗܘܼ ܡܫܝܼܚܵܐ. ܦܲܨܵܐ ܢܲܦ̮ܫܵܟ݂. ܘܦܲܨܵܐ ܐܵܦ ܠܲܢ.


text:
ܘܲܚܢܲܢ ܟܹܐܢܵܐܝܼܬ݂. ܐܲܝܟ݂ ܕܫܵܘܹܝܢ ܗ̄ܘܲܝܢ ܓܹܝܪ. ܘܐܲܝܟ݂ ܕܲܥܒܲܕ݂ܢ ܐܸܬ݂ܦܪܲܥܢ. ܗܵܢܵܐ ܕܹܝܢ ܡܸܕܸܡ ܕܲܣܢܹܐ. ܠܵܐ ܥܒ݂ܝܼܕ݂ ܠܹܗ.


text:
ܟܲܕ݂ ܚܙܵܐ ܕܹܝܢ ܩܸܢܛܪܘܿܢܵܐ ܡܸܕܸܡ ܕܲܗܘܵܐ. ܫܲܒܲܚ ܠܐܲܠܵܗܵܐ. ܘܐܸܡܲܪ. ܫܲܪܝܼܪܵܐܝܼܬ݂ ܗܵܢܵܐ ܓܲܒ݂ܪܵܐ. ܙܲܕܝܼܩܵܐ ܗ̄ܘܵܐ.


text:
ܘܟ݂ܠܗܘܿܢ ܟܸܢܫܹ̈ܐ ܐܲܝܠܹܝܢ ܕܲܟ݂ܢܝܼܫܝܼܢ ܗ̄ܘܼܵܘ ܠܲܚܙܵܬ݂ܵܐ ܗܵܕܹܐ: ܟܲܕ݂ ܚܙܵܘ ܡܸܕܸܡ ܕܲܗܘܵܐ. ܗܦܲܟ݂ܘ ܟܲܕ݂ ܛܵܪܦܝܼܢ ܥܲܠ ܚܲܕ݂ܝܼܗܘܿܢ.


text:
ܘܩܵܝܡܝܼܢ ܗ̄ܘܼܵܘ ܡܸܢ ܪܘܼܚܩܵܐ ܟܠܗܘܿܢ ܝܵܕ݂ܘܼܥܵܘ̈ܗܝ ܕܝܼܫܘܿܥ. ܘܢܸܫܹ̈ܐ ܐܲܝܠܹܝܢ ܕܐܸܬܲܝ̈ ܗ̄ܘܲܝ ܥܲܡܹܗ ܡܸܢ ܓܠܝܼܠܵܐ ܘܚܵܙܹܝܢ ܗ̄ܘܼܵܘ ܗܵܠܹܝܢ.


text:
ܓܲܒ݂ܪܵܐ ܕܹܝܢ ܚܲܕ݂ ܕܲܫܡܹܗ ܝܵܘܣܸܦ ܒܘܼܠܹܘܛܵܐ. ܡܸܢ ܪܵܡܬ݂ܵܐ ܡܕ݂ܝܼܢ̄ܬܵܐ ܕܲܝܗܘܼܕ݂. ܓܲܒ݂ܪܵܐ ܗܘ̣ܵܐ ܛܵܒ݂ܵܐ ܘܙܲܕܝܼܩܵܐ.


text:
ܘܐܲܚܬܹܗ ܘܟܲܪܟܹܗ ܒܲܚܝܵܨܵܐ ܕܟܸܬܵܢܵܐ. ܘܣܵܡܹܗ ܒܒܹܝܬ݂ ܩܒ݂ܘܼܪܵܐ ܢܩܝܼܪܵܐ. ܗܵܘ ܕܠܵܐ ܐ̄ܢܵܫ ܥܕ݂ܲܟܹܝܠ ܐܸܬ݁ܬ݁ܣܝܼܡ ܗܘ̣ܵܐ ܒܹܗ.


text:
ܩܲܪܝܼܒ݂ܵܢ ܗ̄ܘܲܝ̈ ܕܹܝܢ ܢܸܫܹ̈ܐ ܗܵܠܹܝܢ ܕܐܸܬܲܝ̈ ܥܲܡܹܗ ܡܸܢ ܓܠܝܼܠܵܐ. ܘܲܚ̈ܙܲܝܵܝܗܝ ܠܩܲܒ݂ܪܵܐ ܘܐܲܝܟܲܢܵܐ ܐܸܬ݁ܬ݁ܣܝܼܡ ܦܲܓ݂ܪܹܗ.


text:
ܒܚܲܕ݂ ܒܫܲܒܵܐ ܕܹܝܢ ܒܫܲܦܪܵܐ ܥܲܕ݂ ܚܸܫܘܿܟ݂. ܐܸܬܲܝ̈ ܠܒܹܝܬ݂ ܩܒ݂ܘܼܪܵܐ. ܘܐܲܝܬ݁ܝܼ ܗܹܪ̈ܘܿܡܹܐ ܗܵܠܹܝܢ ܕܛܲܝܸܒ݂ ܗ̄ܘܲܝ̈. ܘܐܝܼܬ݂ ܗ̄ܘܲܝ̈ ܥܲܡܗܹܝܢ ܢܸܫܹ̈ܐ ܐ̄ܚܪ̈ܵܢܝܵܬ݂ܵܐ.


text:
ܘܲܗܘܵܐ ܕܟܲܕ݂ ܗܸܢܝܢ ܬܲܡܝܼܗܵܢ ܥܲܠ ܗܵܕܹܐ. ܗܵܐ ܬܪܹܝܢ ܓܲܒ݂ܪ̈ܝܼܢ ܩܵܡܘ ܠܥܸܠ ܡܸܢܗܹܝܢ. ܘܡܲܒ݂ܪܸܩ ܗܘ̣ܵܐ ܠܒ݂ܘܫܗܘܿܢ.


text:
ܘܲܗܘܲܝ̈ ܒܕ݂ܚܠܬ݂ܵܐ. ܘܲܟ݂ܦܲܝ̈ ܐܲܦܲܝ̈ܗܹܝܢ ܒܐܲܪܥܵܐ. ܘܐܵܡܪܝܼܢ ܠܗܹܝܢ. ܡܵܢܵܐ ܒܵܥܝܵܢ ܐܢ̱ܬܹ݁ܝܢ ܚܲܝܵܐ ܥܲܡ ܡܝܼܬܹ̈ܐ.


text:
ܘܐܸܡܲܪ ܗ̄ܘܵܐ. ܕܲܥܬ݂ܝܼܕ݂ ܗܘܼ ܒܪܹܗ ܕܐ̄ܢܵܫܵܐ ܕܢܸܫܬ݁ܠܸܡ ܒܐܝܕ݂ܲܝ̈ ܐ̄ܢܵܫܵܐ ܚܲܛܵܝܹ̈ܐ ܘܢܸܨܛܠܸܒ݂. ܘܠܲܬ݂ܠܵܬ݂ܵܐ ܝܵܘܡ̈ܝܼܢ ܢܩܘܼܡ.


text:
ܐܝܼܬܲܝܗܹܝܢ ܗ̄ܘܲܝ̈ ܕܹܝܢ. ܡܲܪܝܲܡ ܡܲܓ݂ܕܠܵܝܬܵܐ. ܘܝܘܿܚܲܢ. ܘܡܲܪܝܲܡ ܐܸܡܹܗ ܕܝܲܥܩܘܿܒ݂. ܘܫܲܪܟܵܐ ܕܥܲܡܗܹܝܢ. ܗܵܠܹܝܢ ܕܐܸܡܲܪ ܗ̄ܘܲܝ̈ ܠܲܫܠܝܼܚܹ̈ܐ.


text:
ܫܸܡܥܘܿܢ ܕܹܝܢ ܩܵܡ ܘܲܪܗܸܛ ܠܩܲܒ݂ܪܵܐ. ܘܐܲܕ݂ܝܼܩ ܚܙܵܐ ܟܸܬܵܢܹ̈ܐ ܕܣܝܼܡܝܼܢ ܒܲܠܚܘܿܕ݂. ܘܐܸܙܲܠ. ܟܲܕ݂ ܡܸܬ݁ܕܲܡܲܪ ܒܢܲܦ̮ܫܹܗ. ܥܲܠ ܡܸܕܸܡ ܕܲܗܘܵܐ.


text:
ܘܗܵܐ ܬܪܹܝܢ ܡܸܢܗܘܿܢ ܒܹܗ ܒܝܵܘܡܵܐ. ܐܵܙܠ̄ܝܼܢ ܗ̄ܘܼܵܘ ܠܲܩܪܝܼܬ݂ܵܐ ܕܲܫܡܵܗ̇ ܥܲܡܵܐܘܿܣ. ܘܦܲܪܝܼܩܵܐ ܡܸܢ ܐܘܿܪܸܫܠܸܡ ܐܸܣ̈ܛܕ݂ܵܘܵܬ݂ܵܐ ܫܬ݁ܝܼܢ.


text:
ܘܟܲܕ݂ ܗܸܢܘܿܢ ܡܡܲܠܠܝܼܢ ܘܒ݂ܵܥܹܝܢ ܚܲܕ݂ ܥܲܡ ܚܲܕ݂. ܐܸܬ݂ܵܐ ܗܘܼ ܝܼܫܘܿܥ. ܘܡܲܛܝܼ ܐܸܢܘܿܢ ܘܲܡܗܲܠܸܟ݂ ܗܘ̣ܵܐ ܥܲܡܗܘܿܢ.


text:
ܘܐܸܡܲܪ ܠܗܘܿܢ ܡܵܢܵܐ ܐܸܢܹܝܢ ܡܸܠܹ̈ܐ ܗܵܠܹܝܢ ܕܲܡܡܲܠܠܝܼܢ ܐܢ̄ܬܘܿܢ ܚܲܕ݂ ܥܲܡ ܚܲܕ݂ ܟܲܕ݂ ܡܗܲܠܟ݂ܝܼܢ ܐܢ̄ܬܘܿܢ. ܘܲܟ݂ܡܝܼܪܝܼܢ ܐܢ̄ܬܘܿܢ.


text:
ܥܢܵܐ ܚܲܕ݂ ܡܸܢܗܘܿܢ ܕܲܫܡܹܗ ܩܲܠܝܘܿܦܵܐ. ܘܐܸܡܲܪ ܠܹܗ. ܐܲܢ̄ܬ݁ ܗܘܼ ܟܲܝ ܒܲܠܚܘܿܕ݂ܝܟ ܢܘܼܟ݂ܪܵܝܵܐ ܡܸܢ ܐܘܿܪܸܫܠܸܡ. ܕܠܵܐ ܝܵܕ݂ܲܥ ܐܲܢ̄ܬ݁ ܡܸܕܸܡ ܕܲܗܘܵܐ ܒܵܗ̇ ܒܗܵܢܘܿܢ ܝܵܘ̈ܡܵܬ݂ܵܐ.


text:
ܐܵܡܲܪ ܠܗܘܿܢ ܡܵܢܵܐ. ܐܵܡܪܝܼܢ ܠܹܗ. ܥܲܠ ܝܼܫܘܿܥ ܗܵܘ ܕܡܸܢ ܢܵܨܪܲܬ݂. ܓܲܒ݂ܪܵܐ ܕܲܗܘܵܐ ܢܒ݂ܝܼܵܐ. ܘܚܲܝܠܬ݂ܵܢ ܗܘ̣ܵܐ ܒܡܸܠܬ݂ܵܐ ܘܒܲܥܒ݂ܵܕܹ̈ܐ ܩܕ݂ܵܡ ܐܲܠܵܗܵܐ ܘܲܩܕ݂ܵܡ ܟܠܹܗ ܥܲܡܵܐ.


text:
ܚܢܲܢ ܕܹܝܢ ܣܵܒ݂ܪܝܼܢ ܗ̄ܘܲܝܢ. ܕܗܘܸܝܘܼ ܥܬ݂ܝܼܕ݂ ܗܘ̣ܵܐ ܕܢܸܦܪܩܝܼܘܗܝ ܠܝܼܣܪܵܝܹܠ. ܘܗܵܐ ܬܠܵܬ݂ܵܐ ܝܵܘܡ̈ܝܼܢ ܗܵܐ ܡܸܢ ܕܗܵܠܹܝܢ ܟܠܗܹܝܢ ܗܘܲܝ̈.


text:
ܘܐܵܦ ܐ̄ܢܵܫܵܐ ܡܸܢܲܢ ܐܸܙܲܠܘ ܠܒܹܝܬ݂ ܩܒ݂ܘܼܪܵܐ. ܘܐܸܫܟܲܚܘ ܗܵܟܲܢܵܐ. ܐܲܝܟ݂ ܡܵܐ ܕܐܸܡܲܪ ܢܸܫܹ̈ܐ. ܠܹܗ ܕܹܝܢ ܠܵܐ ܚܙܵܘ.


text:
ܗܵܝܕܹܝܢ ܐܸܡܲܪ ܠܗܘܿܢ ܝܼܫܘܿܥ. ܐܵܘ ܚܲܣܝܼܪ̈ܲܝ ܪܸܥܝܵܢܵܐ: ܘܝܲܩܝܼܪ̈ܲܝ ܠܸܒܵܐ ܠܲܡܗܲܝܡܵܢܘܼ ܒܟ݂ܠܗܹܝܢ ܐܲܝܠܹܝܢ ܕܡܲܠܸܠܘ ܢܒ݂ܝܹ̈ܐ:


text:
ܘܫܲܪܝܼ ܗܘ̣ܵܐ ܡܸܢ ܡܘܼܫܹܐ. ܘܡܸܢ ܟܠܗܘܿܢ ܢܒ݂ܝܹ̈ܐ. ܘܲܡܦܲܫܸܩ ܗܘ̣ܵܐ ܠܗܘܿܢ ܥܲܠ ܢܲܦ̮ܫܹܗ. ܡܸܢ ܟܠܗܘܿܢ ܟܬ݂ܵܒܹ̈ܐ.


text:
ܘܲܩܪܸܒ݂ܘ ܗ̄ܘܼܵܘ ܠܲܩܪܝܼܬ݂ܵܐ ܗܵܝ ܕܐܵܙܠ̄ܝܼܢ ܗ̄ܘܼܵܘ ܠܵܗ̇. ܘܗܘܼ ܡܲܣܒܲܪ ܗܘ̣ܵܐ ܠܗܘܿܢ. ܕܐܲܝܟ݂ ܕܲܠܕܘܼܟܵܐ ܪܲܚܝܼܩܵܐ ܐܵܙܹܠ ܗ̄ܘܵܐ.


text:
ܘܐܵܡܪܝܼܢ ܗ̄ܘܼܵܘ ܚܲܕ݂ ܠܚܲܕ݂. ܠܵܐ ܗܘ̣ܵܐ ܠܸܒܲܢ ܝܲܩܝܼܪ ܗܘ̣ܵܐ ܒܓ݂ܵܘܲܢ: ܟܲܕ݂ ܡܡܲܠܸܠ ܥܲܡܲܢ ܒܐܘܼܪܚܵܐ: ܘܲܡܦܲܫܸܩ ܠܲܢ ܟܬ݂ܵܒܹ̈ܐ.


text:
ܘܟܲܕ݂ ܗܵܠܹܝܢ ܡܡܲܠܠܝܼܢ ܗ̄ܘܼܵܘ. ܝܼܫܘܿܥ ܩܵܡ ܒܲܝܢܵܬ݂ܗܘܿܢ. ܘܐܸܡܲܪ ܠܗܘܿܢ. ܫܠܵܡܵܐ ܥܲܡܟ݂ܘܿܢ. ܐܸܢܵܐ ܐ̄ܢܵܐ. ܠܵܐ ܬܸܕ݂ܚܠܘܼܢ.


text:
ܚܙܵܘ ܐܝܼܕ݂ܲܝ̈ ܘܪܸ̈ܓ݂ܠܲܝ. ܕܐܸܢܵܐ ܐ̄ܢܵܐ. ܓܘܿܫܘܼܢܵܢܝ ܘܕ݂ܲܥܘ. ܕܲܠܪܘܼܚܵܐ ܒܸܣܪܵܐ ܘܓܲܪ̈ܡܹܐ ܠܲܝܬ݁ ܠܵܗ̇ ܐܲܝܟ݂ ܕܚܵܙܹܝܢ ܐܢ̄ܬܘܿܢ ܕܐܝܼܬ݂ ܠܝܼ.


text:
ܘܟܲܕ݂ ܥܕ݂ܲܡܵܐ ܠܗܵܫܵܐ ܠܵܐ ܡܗܲܝܡܢܝܼܢ ܗ̄ܘܼܵܘ ܡܸܢ ܚܲܕ݂ܘܲܬ݂ܗܘܿܢ. ܘܡܸܬ݁ܬܲܡܗܝܼܢ ܗ̄ܘܼܵܘ. ܐܸܡܲܪ ܠܗܘܿܢ. ܐܝܼܬ݂ ܠܟ݂ܘܿܢ ܬܢܵܢ ܡܸܕܸܡ ܠܡܹܐܟܲܠ.


text:
ܘܐܸܡܲܪ ܠܗܘܿܢ ܗܵܠܹܝܢ ܐܸܢܹܝܢ ܡܸܠܹ̈ܐ ܕܡܲܠܠܹܬ݂ ܥܲܡܟ݂ܘܿܢ. ܟܲܕ݂ ܠܘܵܬ݂ܟ݂ܘܿܢ ܗ̄ܘܹܝܬ݂. ܕܘܵܠܹܐ ܗ̄ܘܼ ܕܢܸܫܬܲܠܲܡ ܟܠ ܡܸܕܸܡ ܕܲܟ݂ܬ݂ܝܼܒ݂ ܒܢܵܡܘܿܣܵܐ ܕܡܘܼܫܹܐ ܘܒܲܢܒ݂ܝܹ̈ܐ ܘܲܒ݂ܡܲܙܡܘܿܪܹ̈ܐ ܥܠܲܝ.


text:
ܘܐܸܡܲܪ ܠܗܘܿܢ. ܕܗܵܟܲܢܵܐ ܟܬ݂ܝܼܒ݂. ܘܗܵܟܲܢܵܐ ܙܵܕܹܩ ܗܘ̣ܵܐ ܕܢܸܚܲܫ ܡܫܝܼܚܵܐ. ܘܕ݂ܲܢܩܘܼܡ ܡܸܢ ܒܹܝܬ݂ ܡܝܼܬܹ̈ܐ ܠܲܬ݂ܠܵܬ݂ܵܐ ܝܵܘܡ̈ܝܼܢ.


text:
ܘܲܕ݂ܢܸܬ݂ܟܪܸܙ ܒܲܫܡܹܗ ܬܝܵܒ݂ܘܼܬ݂ܵܐ ܠܫܘܼܒ݂ܩܵܢܵܐ ܕܲܚܛܵܗܹ̈ܐ. ܒܟ݂ܠܗܘܿܢ ܥܲܡ̈ܡܹܐ. ܘܫܘܼܪܵܝܵܐ ܢܸܗܘܹܐ. ܡܸܢ ܐܘܿܪܸܫܠܸܡ.


text:
ܘܐܸܢܵܐ ܐܹܫܲܕܲܪ ܥܠܲܝܟܿܘܿܢ ܡܘܼܠܟܵܢܵܐ ܕܐܵܒ݂ܝ. ܐܲܢ̄ܬ݁ܘܿܢ ܕܹܝܢ ܩܵܘܵܘ ܒܐܘܿܪܸܫܠܸܡ ܡܕ݂ܝܼܢ̄ܬܵܐ. ܥܕ݂ܲܡܵܐ ܕܬܸܠܒܿܫܘܿܢ ܚܲܝܠܵܐ ܡܸܢ ܪܵܘܡܵܐ.


text:
ܒܪܵܫܝܼܬ݂ ܐܝܼܬ݂ܵܘܗܝ ܗܘ̣ܵܐ ܡܸܠܬ݂ܵܐ. ܘܗܘܼ ܡܸܠܬ݂ܵܐ. ܐܝܼܬ݂ܵܘܗܝ ܗܘ̣ܵܐ ܠܘܵܬ݂ ܐܲܠܵܗܵܐ. ܘܐܲܠܵܗܵܐ ܐܝܼܬ݂ܵܘܗܝ ܗܘ̣ܵܐ ܗܸܘ ܡܸܠܬ݂ܵܐ.


text:
ܗܵܢܵܐ ܐܸܬ݂ܵܐ ܠܣܵܗܕܘܼܬ݂ܵܐ. ܕܢܸܣܗܲܕ݂ ܥܲܠ ܢܘܼܗܪܵܐ. ܕܟ݂ܠܢܵܫ ܢܗܲܝܡܸܢ ܒܐܝܕ݂ܗ. ܠܵܐ ܗܘܼ ܗܘ̣ܵܐ ܢܘܼܗܪܵܐ. ܐܸܠܵܐ ܕܢܸܣܗܲܕ݂ ܥܲܠ ܢܘܼܗܪܵܐ.


text:
ܐܲܝܠܹܝܢ ܕܹܝܢ ܕܩܲܒܿܠܘܼܗܝ. ܝܲܗ̄ܒ݂ ܠܗܘܿܢ ܫܘܼܠܛܵܢܵܐ. ܕܲܒ݂̈ܢܲܝܵܐ ܕܐܲܠܵܗܵܐ ܢܸܗܘܘܿܢ. ܠܐܲܝܠܹܝܢ ܕܲܡܗܲܝܡܢܝܼܢ ܒܲܫܡܹܗ.


text:
ܐܲܝܠܹܝܢ ܕܠܵܘ ܡܸܢ ܕܡܵܐ. ܘܠܵܐ ܡܸܢ ܨܸܒ݂ܝܵܢܵܐ ܕܒܸܣܪܵܐ. ܘܠܵܐ ܡܸܢ ܨܸܒ݂ܝܵܢܵܐ ܕܓܲܒ݂ܪܵܐ. ܐܸܠܵܐ. ܡܸܢ ܐܲܠܵܗܵܐ ܐܸܬ݂ܝܼܠܸܕ݂ܘ.


text:
ܘܡܸܠܬ݂ܵܐ ܒܸܣܪܵܐ ܗܘܵܐ. ܘܐܲܓܸ݁ܢ ܒܲܢ. ܘܲܚܙܲܝܢ ܫܘܼܒ݂ܚܹܗ. ܫܘܼܒ݂ܚܵܐ ܐܲܝܟ݂ ܕܝܼܚܝܼܕ݂ܵܝܵܐ ܕܡܸܢ ܐܲܒ݂ܵܐ ܕܲܡܠܹܐ ܛܲܝܒܘܼܬ݂ܵܐ ܘܩܘܼܫܬܵܐ.


text:
ܝܘܿܚܲܢܵܢ ܣܗܸܕ݂ ܥܠܵܘܗܝ. ܘܲܩܥܵܐ ܘܐܸܡܲܪ. ܗܵܢܵܘ ܗܵܘ ܕܐܸܡܪܹܬ݂ ܕܒܵܬܲܪܝ ܐܵܬܹܐ. ܘܲܗܘܵܐ ܠܹܗ ܩܕ݂ܵܡܲܝ. ܡܛܠ ܕܩܲܕ݂ܡܵܝ ܗ̄ܘܼ ܡܹܢܝ.


text:
ܐܲܠܵܗܵܐ ܠܵܐ ܚܙܵܐ ܐ̄ܢܵܫ ܡܸܡܬ݂ܘܿܡ. ܝܼܚܝܼܕ݂ܵܝܵܐ ܐܲܠܵܗܵܐ. ܗܵܘ ܕܐܝܼܬ݂ܵܘܗܝ ܒܥܘܼܒܵܐ ܕܐܲܒ݂ܘܼܗܝ. ܗܘܼ ܐܸܫܬܲܥܝܼ.


text:
ܘܗܵܕܹܐ ܗܝܼ ܣܵܗܕܘܼܬܹܗ ܕܝܘܿܚܲܢܵܢ ܟܲܕ݂ ܫܲܕܲܪܘ ܠܘܵܬܹܗ ܝܗ̄ܘܼܕ݂ܵܝܹ̈ܐ ܡܸܢ ܐܘܿܪܸܫܠܸܡ. ܟܵܗܢܹ̈ܐ ܘܠܹܘܵܝܹ̈ܐ ܕܲܢܫܲܐܠܘܼܢܵܝܗܝ. ܐܲܢ̄ܬ݁ ܡܲܢ ܐܲܢ̄ܬ݁.


text:
ܘܫܲܐܠܘܼܗܝ. ܘܐܸܡܲܪܘ ܠܹܗ. ܡܵܢܵܐ ܗܵܟܹܝܠ ܡܲܥܡܸܕ݂ ܐܲܢ̄ܬ݁ ܐܸܢ ܐܲܢ̄ܬ݁ ܠܵܐ ܐܝܼܬܲܝܟ ܡܫܝܼܚܵܐ. ܘܠܵܐ ܐܹܠܝܼܵܐ. ܘܠܵܐ ܢܒ݂ܝܼܵܐ.


text:
ܥܢܵܐ ܝܘܿܚܲܢܵܢ. ܘܐܸܡܲܪ ܠܗܘܿܢ. ܐܸܢܵܐ ܡܲܥܡܸܕ݂ ܐ̄ܢܵܐ ܒܡܲܝ̈ܵܐ. ܒܲܝܢܵܬ݂ܟ݂ܘܿܢ ܕܹܝܢ ܩܵܐܹܡ. ܗܵܘ ܕܐܲܢ̄ܬ݁ܘܿܢ ܠܵܐ ܝܵܕ݂ܥܝܼܢ ܐܢ̄ܬܘܿܢ ܠܹܗ.


text:
ܗܵܢܵܘ ܗܵܘ ܕܒܵܬܲܪܝ ܐܵܬܹܐ. ܘܲܗܘܵܐ ܠܹܗ ܩܕ݂ܵܡܲܝ. ܗܵܘ ܕܐܸܢܵܐ. ܠܵܐ ܫܵܘܹܐ ܐ̄ܢܵܐ ܕܐܸܫܪܹܐ ܥܲܪ̈ܩܹܐ ܕܲܡܣܵܢܵܘ̈ܗܝ.


text:
ܘܲܠܝܵܘܡܵܐ ܕܒ݂ܵܬ݂ܪܹܗ. ܚܙܵܐ ܝܘܿܚܲܢܵܢ ܠܝܼܫܘܿܥ ܕܐܵܬܹܐ ܠܘܵܬܹܗ. ܘܐܸܡܲܪ. ܗܵܐ ܐܸܡܪܹܗ ܕܐܲܠܵܗܵܐ. ܗܵܘ ܕܫܵܩܹܠ ܚܛܝܼܬܹܗ ܕܥܵܠܡܵܐ.


text:
ܘܐܸܢܵܐ ܠܵܐ ܝܵܕ݂ܲܥ ܗ̄ܘܹܝܬ݂ ܠܹܗ. ܐܸܠܵܐ ܕܢܸܬ݂ܝܕ݂ܲܥ ܠܝܼܣܪܵܝܹܠ. ܡܛܠ ܗܵܢܵܐ ܐܸܬܹܝܬ݂ ܐܸܢܵܐ. ܕܲܒ݂ܡܲܝ̈ܵܐ ܐܲܥܡܸܕ݂.


text:
ܘܐܸܢܵܐ ܠܵܐ ܝܵܕ݂ܲܥ ܗ̄ܘܹܝܬ݂ ܠܹܗ. ܐܸܠܵܐ ܡܲܢ ܕܫܲܕܪܲܢܝ ܕܐܲܥܡܸܕ݂ ܒܡܲܝ̈ܵܐ. ܗܘܼ ܐܸܡܲܪ ܠܝܼ. ܕܐܲܝܢܵܐ ܕܚܵܙܹܐ ܐܲܢ̄ܬ݁ ܕܢܵܚܬܵܐ ܪܘܼܚܵܐ. ܘܲܡܩܵܘܝܵܐ ܥܠܵܘܗܝ. ܗܵܢܵܘ ܡܲܥܡܸܕ݂ ܒܪܘܼܚܵܐ ܕܩܘܼܕ݂ܫܵܐ.


text:
ܘܐܸܬ݂ܦܢܝܼ ܝܼܫܘܿܥ. ܘܲܚܙܵܐ ܐܸܢܘܿܢ ܕܐܵܬܹܝܢ ܒܵܬ݂ܪܹܗ. ܘܐܸܡܲܪ ܠܗܘܿܢ. ܡܵܢܵܐ ܒܵܥܹܝܢ ܐܢ̄ܬܘܿܢ. ܐܵܡܪܝܼܢ ܠܹܗ. ܪܲܒܲܢ. ܐܲܝܟܵܐ ܗܵܘܹܐ ܐܲܢ̄ܬ݁.


text:
ܐܵܡܲܪ ܠܗܘܿܢ ܬܵܘ ܘܬܸܚܙܘܿܢ. ܗܸܢܘܿܢ ܕܹܝܢ ܐܸܬ݂ܵܘ. ܘܲܚܙܵܘ ܐܲܝܟܵܐ ܕܗܵܘܹܐ. ܘܲܠܘܵܬܹܗ ܗܘܵܘ ܝܵܘܡܵܐ ܗܵܘ. ܘܐܝܼܬ݂ ܗ̄ܘܲܝ̈ ܐܲܝܟ݂ ܫܵܥܹ̈ܐ ܥܣܲܪ.


text:
ܚܲܕ݂ ܕܹܝܢ ܡܸܢ ܗܵܢܘܿܢ ܕܲܫܡܲܥܘ ܡܸܢ ܝܘܿܚܲܢܵܢ. ܘܐܸܙܲܠܘ ܒܵܬ݂ܪܹܗ ܕܝܼܫܘܿܥ. ܐܝܼܬ݂ܵܘܗܝ ܗܘ̣ܵܐ ܐܲܢܕܪܹܐܘܿܣ ܐܲܚܘܼܗܝ ܕܫܸܡܥܘܿܢ.


text:
ܘܐܲܝܬ݁ܝܹܗ ܠܘܵܬ݂ ܝܼܫܘܿܥ. ܘܚܵܪ ܒܹܗ ܝܼܫܘܿܥ. ܘܐܸܡܲܪ. ܐܲܢ̄ܬ݁ ܗܘܼ ܫܸܡܥܘܿܢ ܒܪܹܗ ܕܝܵܘܢܵܐ. ܐܲܢ̄ܬ݁ ܬܸܬ݂ܩܪܹܐ ܟܹܐܦܵܐ.


text:
ܘܦܝܼܠܝܼܦܘܿܣ ܐܸܫܟܲܚ ܠܢܵܬ݂ܢܝܼܐܹܝܠ. ܘܐܸܡܲܪ ܠܹܗ. ܗܵܘ ܕܲܟ݂ܬܲܒ݂ ܥܠܵܘܗܝ ܡܘܼܫܹܐ ܒܢܵܡܘܿܣܵܐ ܘܒܲܢܒ݂ܝܹ̈ܐ. ܐܸܫܟܲܚܢܵܝܗܝ. ܕܝܼܫܘܿܥ ܗܘܼ ܒܲܪ ܝܵܘܣܸܦ ܡܸܢ ܢܵܨܪܲܬ݂.


text:
ܘܲܚܙܵܝܗܝ ܝܼܫܘܿܥ ܠܢܵܬ݂ܢܝܼܐܹܝܠ ܟܲܕ݂ ܐܵܬܹܐ ܠܘܵܬܹܗ. ܘܐܸܡܲܪ ܥܠܵܘܗܝ. ܗܵܐ ܫܲܪܝܼܪܵܐܝܼܬ݂ ܒܲܪ ܝܼܣܪܵܝܹܠ. ܕܢܸܟ݂ܠܵܐ ܠܲܝܬ݁ ܒܹܗ.


text:
ܐܵܡܲܪ ܠܹܗ ܢܵܬ݂ܢܝܼܐܹܝܠ. ܡܸܢ ܐܲܝܡܸܟܵܐ ܝܵܕ݂ܲܥ ܐܲܢ̄ܬ݁ ܠܝܼ. ܐܵܡܲܪ ܠܹܗ ܝܼܫܘܿܥ. ܥܲܕ݂ܠܵܐ ܢܸܩܪܹܝܟ݂ ܦܝܼܠܝܼܦܘܿܣ ܟܲܕ݂ ܬܚܹܝܬ݂ ܬܹܬܵܐ ܐܲܢ̄ܬ݁ ܚܙܹܝܬ݂ܵܟ݂.


text:
ܐܵܡܲܪ ܠܹܗ ܝܼܫܘܿܥ. ܥܲܠ ܕܐܸܡܪܹܬ݂ ܠܵܟ݂ ܕܲܚܙܹܝܬ݂ܵܟ݂ ܬܚܹܝܬ݂ ܬܹܬܵܐ ܡܗܲܝܡܸܢ ܐܲܢ̄ܬ݁. ܕܪܵܘܪ̈ܒ݂ܵܢ ܡܸܢ ܗܵܠܹܝܢ ܬܸܚܙܹܐ.


text:
ܐܵܡܲܪ ܠܹܗ. ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܡܸܢ ܗܵܫܵܐ ܬܸܚܙܘܿܢ ܫܡܲܝܵܐ ܕܲܦܬ݂ܝܼܚܝܼܢ. ܘܡܲܠܲܐܟ݂ܵܘ̈ܗܝ ܕܐܲܠܵܗܵܐ ܟܲܕ݂ ܣܵܠܩܝܼܢ ܘܢܵܚܬ݁ܝܼܢ ܠܘܵܬ݂ ܒܪܹܗ ܕܐ̄ܢܵܫܵܐ.


text:
ܘܲܠܝܵܘܡܵܐ ܕܲܬ݂ܠܵܬ݂ܵܐ. ܗܘܸܵܬ݂ ܡܸܫܬܘܼܬ݂ܵܐ ܒܩܵܛܢܹ̈ܐ ܡܕ݂ܝܼܢ̄ܬܵܐ ܕܲܓ݂ܠܝܼܠܵܐ. ܘܐܸܡܹܗ ܕܝܼܫܘܿܥ ܬܲܡܵܢ ܗ̄ܘܵܬ݂.


text:
ܐܝܼܬ݂ ܗ̄ܘܲܝ̈ ܕܹܝܢ ܬܲܡܵܢ. ܐܲܓ݂ܵܢܹ̈ܐ ܕܟܹܐܦܵܐ ܫܸܬ݂. ܕܣܝܼܡܵܢ ܠܬܲܕ݂ܟܿܝܼܬ݂ܵܐ ܕܲܝܗ̄ܘܼܕ݂ܵܝܹ̈ܐ. ܕܐܵܚܕܵܢ ܬܪܹܝܢ ܬܪܹܝܢ ܪܸܒ݂ܥܝܼܢ. ܐܵܘ ܬܠܵܬ݂ܵܐ.


text:
ܘܟܲܕ݂ ܛܥܸܡ ܗܵܘ ܪܹܝܫ ܣܡܵܟ݂ܵܐ ܡܲܝ̈ܵܐ ܗܵܢܘܿܢ ܕܲܗܘܵܘ ܚܲܡܪܵܐ: ܘܠܵܐ ܝܵܕ݂ܲܥ ܗܘ̣ܵܐ ܡܸܢ ܐܲܝܡܸܟܵܐ ܗ̄ܘܵܐ: ܡܫܲܡܫܵܢܹ̈ܐ ܕܹܝܢ ܝܵܕ݂ܥܝܼܢ ܗ̄ܘܼܵܘ. ܕܗܸܢܘܿܢ ܡܠܵܘ ܐܸܢܘܿܢ ܠܡܲܝ̈ܵܐ. ܩܪܵܐ ܪܹܝܫ ܣܡܵܟ݂ܵܐ ܠܚܲܬ݂ܢܵܐ.


text:
ܘܐܸܡܲܪ ܠܹܗ. ܟܠ ܐ̄ܢܵܫ ܠܘܼܩܕ݂ܲܡ ܚܲܡܪܵܐ ܛܵܒ݂ܵܐ ܡܲܝܬܹܐ. ܘܡܵܐ ܕܲܪܘܝܼܘ ܗܵܝܕܹܝܢ ܐܲܝܢܵܐ ܕܲܒ݂ܨܝܼܪ. ܐܲܢ̄ܬ݁ ܕܹܝܢ ܢܛܲܪܬܵܝܗܝ ܠܚܲܡܪܵܐ ܛܵܒ݂ܵܐ ܥܕ݂ܲܡܵܐ ܠܗܵܫܵܐ.


text:
ܗܵܕܹܐ ܗܝܼ ܐܵܬ݂ܵܐ ܩܲܕ݂ܡܵܝܬܵܐ ܕܲܥܒܲܕ݂ ܝܼܫܘܿܥ ܒܩܵܛܢܹ̈ܐ ܕܲܓ݂ܠܝܼܠܵܐ ܘܐܵܘܕܲܥ ܫܘܼܒ݂ܚܹܗ. ܘܗܲܝܡܸܢܘ ܒܹܗ ܬܲܠܡܝܼܕ݂ܵܘ̈ܗܝ.


text:
ܒܵܬܲܪ ܗܵܕܹܐ ܢܚܸܬ݂ ܠܲܟ݂ܦܲܪܢܵܚܘܿܡ ܗܘܼ ܘܐܸܡܹܗ ܘܐܲܚܵܘܗܝ ܘܬܲܠܡܝܼܕ݂ܵܘ̈ܗܝ. ܘܬܲܡܵܢ ܗ̄ܘܼܵܘ ܩܲܠܝܼܠ ܝܵܘ̈ܡܵܬ݂ܵܐ.


text:
ܘܲܥܒܲܕ݂ ܠܹܗ ܦܪܵܓܸܠܵܐ ܡܸܢ ܚܲܒ݂ܠܵܐ. ܘܲܠܟ݂ܠܗܘܿܢ ܐܲܦܸܩ ܡܸܢ ܗܲܝܟܠܵܐ. ܘܲܠܥܸܪ̈ܒܹܐ ܘܲܠܬ݂ܵܘܪܹ̈ܐ ܘܠܲܡܥܲܪ̈ܦܵܢܹܐ. ܘܐܸܫܲܕ݂ ܥܘܼܪܦܵܢܗܘܿܢ. ܘܦܵܬ݂ܘܿܪ̈ܲܝܗܘܿܢ ܗܦܲܟ݂.


text:
ܘܲܠܗܵܢܘܿܢ ܕܲܡܙܲܒܢܝܼܢ ܝܵܘܢܹ̈ܐ. ܐܸܡܲܪ. ܫܩܘܿܠܘ ܗܵܠܹܝܢ ܡܸܟܵܐ. ܘܠܵܐ ܬܸܥܒܕ݂ܘܼܢܹܗ ܠܒܲܝܬܹ݁ܗ ܕܐܵܒ݂ܝ ܒܹܝܬ݂ ܬܸܐܓ݂ܘܼܪܬܵܐ.


text:
ܐܵܡܪܝܼܢ ܠܹܗ ܝܗ̄ܘܼܕ݂ܵܝܹ̈ܐ. ܠܐܲܪܒܥܝܼܢ ܘܫܸܬ݂ ܫܢ̈ܝܼܢ ܐܸܬ݂ܒܢܝܼ ܗܲܝܟܠܵܐ ܗܵܢܵܐ: ܘܐܲܢ̄ܬ݁. ܠܲܬ݂ܠܵܬ݂ܵܐ ܝܵܘܡ̈ܝܼܢ ܡܩܝܼܡ ܐܲܢ̄ܬ݁ ܠܹܗ.


text:
ܟܲܕ݂ ܩܵܡ ܕܹܝܢ ܡܸܢ ܒܹܝܬ݂ ܡܝܼܬܹ̈ܐ. ܐܸܬ݁ܕܟܲܪܘ ܬܲܠܡܝܼܕ݂ܵܘ̈ܗܝ ܕܗܵܕܹܐ ܐܸܡܲܪ ܗ̄ܘܵܐ. ܘܗܲܝܡܸܢܘ ܠܲܟ݂ܬ݂ܵܒܹ̈ܐ. ܘܲܠܡܸܠܬ݂ܵܐ ܕܐܵܡܲܪ ܝܼܫܘܿܥ.


text:
ܟܲܕ݂ ܐܝܼܬ݂ܵܘܗܝ ܗܘ̣ܵܐ ܕܹܝܢ ܝܼܫܘܿܥ ܒܐܘܿܪܸܫܠܸܡ. ܒܦܸܨܚܵܐ ܒܥܲܕ݂ܥܹܕ݂ܵܐ. ܣܲܓܝܼܐܹ̈ܐ ܗܲܝܡܸܢܘ ܒܹܗ. ܕܲܚܙܵܘ ܐܵܬ݂ܘܵܬ݂ܵܐ ܕܥܵܒܹܿܕ݂.


text:
ܗܵܢܵܐ ܐܸܬ݂ܵܐ ܠܘܵܬ݂ ܝܼܫܘܿܥ ܒܠܸܠܝܵܐ. ܘܐܸܡܲܪ ܠܹܗ. ܪܲܒܝܼ. ܝܵܕ݂ܥܝܼܢܲܢ ܕܡܸܢ ܐܲܠܵܗܵܐ ܐܸܫܬܲܕܲܪܬ݁ ܡܲܠܦܵܢܵܐ. ܠܵܐ ܓܹܝܪ ܐ̄ܢܵܫ ܡܸܫܟܲܚ ܗܵܠܹܝܢ ܐܵܬ݂ܘܵܬ݂ܵܐ ܠܡܸܥܒܲܕ݂ ܕܐܲܢ̄ܬ݁ ܥܵܒܹܿܕ݂ ܐܲܢ̄ܬ݁ ܐܸܠܵܐ ܡܲܢ ܕܐܲܠܵܗܵܐ ܥܲܡܹܗ.


text:
ܥܢܵܐ ܝܼܫܘܿܥ. ܘܐܸܡܲܪ ܠܹܗ. ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܵܟ݂. ܕܐܸܢ ܐ̄ܢܵܫ ܠܵܐ ܡܸܬ݂ܝܼܠܸܕ݂ ܡܸܢ ܕܪܹܝܫ. ܠܵܐ ܡܸܫܟܲܚ ܕܢܸܚܙܹܐ ܡܲܠܟܘܼܬܹܗ ܕܐܲܠܵܗܵܐ.


text:
ܐܵܡܲܪ ܠܹܗ ܢܝܼܩܵܕܹܡܘܿܣ. ܐܲܝܟܲܢܵܐ ܡܸܫܟܲܚ ܕܢܸܬ݂ܝܼܠܸܕ݂ ܓܲܒ݂ܪܵܐ ܣܵܒ݂ܵܐ. ܕܲܠܡܵܐ. ܡܸܫܟܲܚ ܬܘܼܒ݂ ܠܟܲܪܣܵܐ ܕܐܡܹܗ ܕܬܲܪܬܹ݁ܝܢ ܙܲܒ݂ܢ̈ܝܼܢ. ܠܡܸܥܲܠ. ܘܢܸܬ݂ܝܼܠܸܕ.


text:
ܥܢܵܐ ܝܼܫܘܿܥ. ܘܐܸܡܲܪ ܠܹܗ. ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܵܟ݂. ܕܐܸܢ ܐ̄ܢܵܫ ܠܵܐ ܡܸܬ݂ܝܼܠܸܕ݂ ܡܸܢ ܡܲܝ̈ܵܐ ܘܪܘܼܚܵܐ. ܠܵܐ ܡܸܫܟܲܚ ܕܢܸܥܘܿܠ ܠܡܲܠܟܘܼܬ݂ܵܐ ܕܐܲܠܵܗܵܐ.


text:
ܪܘܼܚܵܐ ܐܲܬܲܪ ܕܨܵܒ݂ܝܵܐ ܢܵܫܒܵܐ. ܘܩܵܠܵܗ̇ ܫܵܡܲܥ ܐܲܢ̄ܬ݁. ܐܸܠܵܐ ܠܵܐ ܝܵܕ݂ܲܥ ܐܲܢ̄ܬ݁ ܐܲܝܡܸܟܵܐ ܐܵܬ݂ܝܵܐ. ܘܠܲܐܝܟܵܐ ܐܵܙܵܠ̄ܐ. ܗܵܟܲܢܵܐ ܐܝܼܬ݂ܵܘܗܝ ܟܠܢܵܫ ܕܝܼܠܝܼܕ݂ ܡܸܢ ܪܘܼܚܵܐ.


text:
ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܵܟ݂. ܕܡܸܕܸܡ ܕܝܵܕ݂ܥܝܼܢ ܚ̱ܢܲܢ ܡܡܲܠܠܝܼܢ ܚ̱ܢܲܢ. ܘܡܸܕܸܡ ܕܲܚܙܲܝܢ ܡܲܣܗܕ݂ܝܼܢ ܐܸܢܚܢܲܢ. ܘܣܵܗܕܘܬܲܢ ܠܵܐ ܡܩܲܒܠܝܼܢ ܐܢ̄ܬܘܿܢ.


text:
ܐܸܢ ܕܒܲܐܪܥܵܐ ܐܸܡܪܹܬ݂ ܠܟ݂ܘܿܢ. ܘܠܵܐ ܡܗܲܝܡܢܝܼܢ ܐܢ̄ܬܘܿܢ. ܐܲܝܟܲܢܵܐ ܐܸܢ ܐܹܡܲܪ ܠܟ݂ܘܿܢ ܕܒܲܫܡܲܝܵܐ. ܬܗܲܝܡܢܘܼܢܵܢܝ.


text:
ܗܵܟܲܢܵܐ ܓܹܝܪ ܐܲܚܸܒ݂ ܐܲܠܵܗܵܐ ܠܥܵܠܡܵܐ. ܐܲܝܟܲܢܵܐ ܕܠܲܒ݂ܪܹܗ ܝܼܚܝܼܕ݂ܵܝܵܐ ܢܸܬܸ݁ܠ. ܕܟܠ ܡܲܢ ܕܲܡܗܲܝܡܸܢ ܒܹܗ. ܠܵܐ ܢܹܐܒܲܕ݂. ܐܸܠܵܐ ܢܸܗܘܘܿܢ ܠܹܗ ܚܲܝܹ̈ܐ ܕܲܠܥܵܠܲܡ.


text:
ܡܲܢ ܕܲܡܗܲܝܡܸܢ ܒܹܗ. ܠܵܐ ܡܸܬ݁ܬ݁ܕ݂ܝܼܢ. ܘܡܲܢ ܕܠܵܐ ܡܗܲܝܡܸܢ. ܡܸܢ ܟܲܕܘ ܕܝܼܢ ܗ̄ܘܼ. ܕܠܵܐ ܗܲܝܡܸܢ ܒܲܫܡܹܗ ܕܝܼܚܝܼܕ݂ܵܝܵܐ ܒܪܹܗ ܕܐܲܠܵܗܵܐ.


text:
ܗܵܢܵܘ ܕܹܝܢ ܕܝܼܢܵܐ. ܕܢܘܼܗܪܵܐ ܐܸܬ݂ܵܐ ܠܥܵܠܡܵܐ. ܘܐܲܚܸܒ݂ܘ ܒܢܲܝ̈ܢܵܫܵܐ ܠܚܸܫܘܿܟ݂ܵܐ. ܝܲܬ݁ܝܼܪ ܡܸܢ ܕܲܠܢܘܼܗܪܵܐ. ܐܝܼܬܲܝܗܘܿܢ ܗ̄ܘܼܵܘ ܓܹܝܪ ܥܒ݂ܵܕ݂ܲܝ̈ܗܘܿܢ ܒܝܼܫܹ̈ܐ.


text:
ܒܵܬܲܪ ܗܵܠܹܝܢ. ܐܸܬ݂ܵܐ ܝܼܫܘܿܥ ܘܬܲܠܡܝܼܕ݂ܵܘ̈ܗܝ ܠܐܲܪܥܵܐ ܕܲܝܗܘܼܕ݂. ܘܬܲܡܵܢ ܡܸܬ݂ܗܲܦܲܟ݂ ܗܘ̣ܵܐ ܥܲܡܗܘܿܢ. ܘܡܲܥܡܸܕ݂.


text:
ܐܵܦ ܝܘܿܚܲܢܵܢ ܕܹܝܢ ܡܲܥܡܸܕ݂ ܗܘ̣ܵܐ ܒܥܹܝܢ ܝܘܿܢ. ܕܥܲܠ ܓܸܢ̄ܒ݂ ܫܵܠܝܼܡ. ܡܛܠ ܕܡܲܝ̈ܵܐ ܐܝܼܬ݂ ܗ̄ܘܼܵܘ ܬܲܡܵܢ ܣܲܓܝܼܐܹ̈ܐ. ܘܐܵܬܹܝܢ ܗ̄ܘܼܵܘ ܘܥܵܡܕܝܼܢ.


text:
ܘܐܸܬ݂ܵܘ ܠܘܵܬ݂ ܝܘܿܚܲܢܵܢ ܘܐܸܡܲܪܘ ܠܹܗ. ܪܲܒܲܢ. ܗܵܘ ܕܥܲܡܵܟ݂ ܗܘ̣ܵܐ ܒܥܸܒ݂ܪܵܐ ܕܝܘܿܪܕܢܵܢ: ܕܐܲܢ̄ܬ݁ ܣܗܸܕ݂ܬ݁ ܥܠܵܘܗܝ. ܗܵܐ ܐܵܦ ܗܘܼ ܡܲܥܡܸܕ݂. ܘܣܲܓܝܼܐܹ̈ܐ ܐܵܬܹ݁ܝܢ ܠܘܵܬܹܗ.


text:
ܥܢܵܐ ܝܘܿܚܲܢܵܢ ܘܐܸܡܲܪ ܠܗܘܿܢ. ܠܵܐ ܡܸܫܟܲܚ ܒܲܪܢܵܫܵܐ ܠܡܸܣܲܒ݂ ܡܸܢ ܨܒ݂ܘܬ݂ ܢܲܦ̮ܫܹܗ ܡܸܕܸܡ ܐܸܠܵܐ ܐܸܢ ܐܸܬ݂ܝܼܗܸܒ݂ ܠܹܗ ܡܸܢ ܫܡܲܝܵܐ.


text:
ܐܲܢ̄ܬ݁ܘܿܢ ܣܵܗܕܝܼܢ ܐܢ̄ܬܘܿܢ ܠܝܼ. ܕܐܸܡܪܹܬ݂. ܕܐܸܢܵܐ ܠܵܐ ܗ̄ܘܹܝܬ݂ ܡܫܝܼܚܵܐ. ܐܸܠܵܐ ܫܠܝܼܚܵܐ ܐ̄ܢܵܐ ܕܲܩܕ݂ܵܡܵܘܗܝ.


text:
ܡܲܢ ܕܐܝܼܬ݂ ܠܹܗ ܟܲܠܬ݂ܵܐ. ܚܲܬ݂ܢܵܐ ܗܘܼ. ܪܵܚܡܹܗ ܕܹܝܢ ܕܚܲܬ݂ܢܵܐ. ܗܵܘ ܕܩܵܐܹܡ ܘܨܵܐܸܬ݂ ܠܹܗ. ܚܲܕ݂ܘܼܬ݂ܵܐ ܪܲܒܬ݂ܵܐ ܚܵܕܹܐ ܡܛܠ ܩܵܠܹܗ ܕܚܲܬ݂ܢܵܐ. ܗܵܕܹܐ ܗܵܟܹܝܠ ܚܲܕ݂ܘܼܬ݂ܵܐ ܕܝܼܠܝ ܗܵܐ ܡܡܲܠܝܵܐ.


text:
ܗܵܘ ܓܹܝܪ ܕܡܸܢ ܠܥܸܠ ܐܸܬ݂ܵܐ. ܠܥܸܠ ܡܸܢ ܟܠ ܗ̄ܘܼ. ܘܗܵܘ ܕܡܸܢ ܐܲܪܥܵܐ. ܡܸܢ ܐܲܪܥܵܐ ܗܘܼ. ܘܡܸܢ ܐܲܪܥܵܐ ܡܡܲܠܸܠ. ܗܵܘ ܕܡܸܢ ܫܡܲܝܵܐ ܐܸܬ݂ܵܐ. ܠܥܸܠ ܡܸܢ ܟܠ ܗ̄ܘ.


text:
ܐܲܝܢܵܐ ܓܹܝܪ ܕܐܲܠܵܗܵܐ ܫܲܕܪܹܗ. ܡܸܠܹ̈ܐ ܗ̄ܘܼ ܕܐܲܠܵܗܵܐ ܡܡܲܠܸܠ. ܠܵܐ ܗܘ̣ܵܐ ܓܹܝܪ ܒܟܲܝܠܵܐ ܝܲܗ̄ܒ݂ ܐܲܠܵܗܵܐ ܪܘܼܚܵܐ.


text:
ܡܲܢ ܕܲܡܗܲܝܡܸܢ ܒܲܒ݂ܪܵܐ. ܐܝܼܬ݂ ܠܹܗ ܚܲܝܹ̈ܐ ܕܲܠܥܵܠܲܡ. ܘܡܲܢ ܕܠܵܐ ܡܸܬ݁ܛܦܝܼܣ ܠܲܒ݂ܪܵܐ. ܠܵܐ ܢܸܚܙܹܐ ܚܲܝܹ̈ܐ. ܐܸܠܵܐ ܪܘܼܓ݂ܙܹܗ ܕܐܲܠܵܗܵܐ ܢܩܵܘܐ ܥܠܵܘܗܝ.


text:
ܘܐܸܬ݂ܵܐ ܠܲܡܕ݂ܝܼܢ̄ܬܵܐ ܕܫܵܡܪ̈ܵܝܹܐ. ܕܡܸܬ݂ܩܲܪܝܵܐ ܫܵܟ݂ܵܪ. ܥܲܠ ܓܸܢ̄ܒ݂ ܩܪܝܼܬ݂ܵܐ. ܕܝܲܗ̄ܒ݂ ܗܘ̣ܵܐ ܝܲܥܩܘܿܒ݂ ܠܝܵܘܣܸܦ ܒܪܹܗ.


text:
ܘܐܝܼܬ݂ ܗܘ̣ܵܐ ܬܲܡܵܢ ܡܥܝܼܢܵܐ ܕܡܲܝ̈ܵܐ ܕܝܲܥܩܘܿܒ݂. ܗܘܼ ܕܹܝܢ ܝܼܫܘܿܥ ܠܐܹܐ ܗܘ̣ܵܐ ܡܸܢ ܥܲܡܠܵܐ ܕܐܘܼܪܚܵܐ. ܘܝܼܬܸܒ݂ ܗܘ̣ܵܐ ܠܹܗ ܥܲܠ ܡܥܝܼܢܵܐ. ܘܐܝܼܬ݂ ܗ̄ܘܲܝ ܫܸܬ݂ ܫܵܥܝܼ̈ܢ.


text:
ܐܵܡܪܵܐ ܠܹܗ ܗܵܝ ܐܲܢ̄ܬ݁ܬ݂ܵܐ ܫܵܡܪܵܝܬܵܐ. ܐܲܝܟܲܢܵܐ ܐܲܢ̄ܬ݁ ܝܗ̄ܘܼܕ݂ܝܵܐ ܐܲܢ̄ܬ݁ ܘܡܹܢܝ ܫܵܐܹܠ ܐܲܢ̄ܬ݁ ܠܡܸܫܬܵܐ. ܕܐܝܬܲܝ ܐܲܢ̄ܬ݁ܬ݂ܵܐ ܫܵܡܪܵܝܬܵܐ. ܠܵܐ ܓܹܝܪ ܡܸܬ݂ܚܲܫܚܝܼܢ ܝܗ̄ܘܼܕ݂ܵܝܹ̈ܐ ܥܲܡ ܫܵܡܪ̈ܵܝܹܐ.


text:
ܥܢܵܐ ܝܼܫܘܿܥ. ܘܐܸܡܲܪ ܠܵܗ̇. ܐܸܠܘܼ ܝܵܕ݂ܥܵܐ ܗ̄ܘܲܝܬ݁ܝ ܡܵܘܗܲܒ݂ܬܵܐ ܕܐܲܠܵܗܵܐ: ܘܡܲܢܘܼ ܗܵܢܵܐ ܕܐܵܡܲܪ ܠܹܟ݂ܝ. ܗܲܒ݂ ܠܝܼ ܐܸܫܬܹܐ. ܐܲܢ̄ܬ݁ܝ ܫܵܐܠܵܐ ܗ̄ܘܲܝܬ݁ܝ ܠܹܗ. ܘܝܵܗܹܒ݂ ܗܘ̣ܵܐ ܠܹܟ݂ܝ ܡܲܝ̈ܵܐ ܚܲܝܹ̈ܐ.


text:
ܐܵܡܪܵܐ ܠܹܗ ܐܲܢ̄ܬ݁ܬ݂ܵܐ ܗܵܝ. ܡܵܪܝ. ܠܵܐ ܕܵܘܠܵܐ ܐܝܼܬ݂ ܠܵܟ݂. ܘܒܹܪܵܐ ܥܲܡܝܼܩܵܐ. ܐܲܝܡܸܟܵܐ ܠܵܟ݂ ܡܲܝ̈ܵܐ ܚܲܝܹ̈ܐ.


text:
ܠܡܵܐ ܐܲܢ̄ܬ݁ ܪܲܒ ܐܲܢ̄ܬ݁ ܡܸܢ ܐܲܒ݂ܘܼܢ ܝܲܥܩܘܿܒ݂: ܗܵܘ ܕܗܘܼ ܝܲܗ̄ܒ݂ ܠܲܢ ܒܪܵܐ ܗܵܕܹܐ: ܘܗܘܼ ܡܸܢܹܗ ܐܸܫܬ݁ܝܼ ܘܲܒ݂ܢܵܘ̈ܗܝ ܘܥܵܢܹ̈ܗ.


text:
ܟܠ ܕܹܝܢ ܕܢܸܫܬܹܐ ܡܸܢ ܡܲܝ̈ܵܐ ܕܐܸܢܵܐ ܐܸܬܸ݁ܠ ܠܹܗ. ܠܵܐ ܢܸܨܗܹܐ ܠܥܵܠܲܡ. ܐܸܠܵܐ ܡܲܝ̈ܵܐ ܗܵܢܘܿܢ ܕܝܵܗܹܒ݂ ܐ̄ܢܵܐ ܠܹܗ. ܢܸܗܘܘܿܢ ܒܹܗ ܡܥܝܼܢܵܐ ܕܡܲܝ̈ܵܐ. ܕܢܵܒ݂ܥܝܼܢ ܠܚܲܝܹ̈ܐ ܕܲܠܥܵܠܲܡ.


text:
ܐܵܡܪܵܐ ܠܹܗ ܐܲܢ̄ܬ݁ܬ݂ܵܐ ܗܵܝ. ܡܵܪܝ. ܗܲܒ݂ ܠܝܼ ܡܸܢ ܗܵܠܹܝܢ ܡܲܝ̈ܵܐ. ܕܠܵܐ ܬܘܼܒ݂ ܐܸܨܗܹܐ. ܘܠܵܐ ܗ̄ܘܹܝܬ݂ ܐܵܬ݂ܝܵܐ ܕܵܠܝܵܐ ܡܸܢ ܗܵܪܟܵܐ.


text:
ܚܲܡܫܵܐ ܓܹܝܪ ܒܲܥ̈ܠܝܼܢ ܗܘܵܘ ܠܹܟ݂ܝ. ܘܗܵܢܵܐ ܕܐܝܼܬ݂ ܠܹܟ݂ܝ ܗܵܫܵܐ. ܠܵܐ ܗܘ̣ܵܐ ܒܲܥܠܹܟ݂ܝ. ܗܵܕܹܐ. ܫܲܪܝܼܪܬܵܐ ܐܸܡܲܪܬ݁ܝ.


text:
ܐܲܒ݂ܵܗܲܝ̈ܢ ܒܗܵܢܵܐ ܛܘܼܪܵܐ ܣܓܸܕ݂ܘ. ܘܐܲܢ̄ܬ݁ܘܿܢ ܐܵܡܪܝܼܢ ܐܢ̄ܬܘܿܢ. ܕܒ݂ܐܘܿܪܸܫܠܸܡ ܗܘܼ ܐܲܬܲܪ ܕܘܵܠܹܐ ܠܡܸܣܓܲܕ݂.


text:
ܐܵܡܲܪ ܠܵܗ̇ ܝܼܫܘܿܥ. ܐܲܢ̄ܬ݁ܬ݂ܵܐ. ܗܲܝܡܢܝܼܢܝ ܕܐܵܬ݂ܝܵܐ ܫܵܥܬ݂ܵܐ. ܕܠܵܐ ܒܗܵܢܵܐ ܛܘܼܪܵܐ. ܘܐܵܦ ܠܵܐ ܒܐܘܿܪܸܫܠܸܡ ܬܸܣܓ݁ܕ݂ܘܼܢ ܠܐܲܒ݂ܵܐ.


text:
ܐܲܢ̄ܬ݁ܘܿܢ ܣܵܓ݂ܕܝܼܢ ܐܢ̄ܬܘܿܢ. ܠܡܸܕܸܡ ܕܠܵܐ ܝܵܕ݂ܥܝܼܢ ܐܢ̄ܬܘܿܢ. ܚܢܲܢ ܕܹܝܢ ܣܵܓ݂ܕܝܼܢ ܚ̱ܢܲܢ. ܠܡܵܐ ܕܝܵܕ݂ܥܝܼܢ ܚ̱ܢܲܢ. ܕܚܲܝܹ̈ܐ ܡܸܢ ܝܗ̄ܘܼܕ݂ܵܝܹ̈ܐ ܐܸܢܘܿܢ.


text:
ܐܸܠܵܐ ܐܵܬ݂ܝܵܐ ܫܵܥܬ݂ܵܐ. ܘܗܵܫܵܐ ܐܝܼܬܹܝܗ̇. ܐܸܡܲܬ݂ܝ ܕܣܵܓ݂ܘܕܹ̈ܐ ܫܲܪܝܼܪܹ̈ܐ ܢܸܣܓ݁ܕ݂ܘܼܢ ܠܐܲܒ݂ܵܐ ܒܪܘܼܚܵܐ. ܘܒܲܫܪܵܪܵܐ. ܐܵܦ ܐܲܒ݂ܵܐ ܓܹܝܪ ܕܐܲܝܟ݂ ܗܵܠܹܝܢ ܗܘܼ ܣܵܓ݂ܘܕܹ̈ܐ ܒܵܥܹܐ.


text:
ܘܟܲܕ݂ ܡܡܲܠܸܠ. ܐܸܬ݂ܵܘ ܬܲܠܡܝܼܕ݂ܵܘ̈ܗܝ. ܘܡܸܬ݁ܕܲܡܪܝܼܢ ܗ̄ܘܼܵܘ ܕܥܲܡ ܐܲܢ̄ܬ݁ܬ݂ܵܐ ܡܡܲܠܸܠ. ܠܵܐ ܕܹܝܢ ܐ̄ܢܵܫ ܐܸܡܲܪ. ܡܵܢܵܐ ܒܵܥܹܐ ܐܲܢ̄ܬ݁ ܐܵܘ ܡܵܢܵܐ ܡܡܲܠܸܠ ܐܲܢ̄ܬ݁ ܥܲܡܵܗ̇.


text:
ܐܵܡܲܪ ܠܗܘܿܢ ܝܼܫܘܿܥ. ܡܹܐܟ݂ܘܼܠܬ݁ܝ. ܕܝܼܠܝ ܐܝܼܬܹܝܗ̇. ܕܐܸܥܒܸܕ݂ ܨܸܒ݂ܝܵܢܹܗ ܕܡܲܢ ܕܫܲܕܪܲܢܝ. ܘܐܸܫܲܠܡܝܼܘܗܝ ܠܲܥܒ݂ܵܕ݂ܗ.


text:
ܠܵܐ ܐܲܢ̄ܬ݁ܘܿܢ ܐܵܡܪܝܼܢ ܕܒܵܬܲܪ ܐܲܪܒܥܵܐ ܝܲܪ̈ܚܝܼܢ. ܐܵܬܹܐ ܚܨܵܕ݂ܵܐ. ܗܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܕܐܲܪܝܼܡܘ ܥܲܝܢܲܝ̈ܟܿܘܿܢ. ܘܲܚܙܵܘ ܐܲܪ̈ܥܵܬ݂ܵܐ ܕܲܚܘܲܪ ܘܡܲܛܝܼ ܠܲܚܨܵܕ݂ܵܐ. ܡܸܢ ܟܲܕܘܼ.


text:
ܘܐܲܝܢܵܐ ܕܚܵܨܸܕ݂. ܐܲܓ݂ܪܵܐ ܢܵܣܹܒ݂. ܘܟ݂ܵܢܹܫ ܦܹܐܪܹ̈ܐ. ܠܚܲܝܹ̈ܐ ܕܲܠܥܵܠܲܡ. ܘܙܵܪܘܿܥܵܐ ܘܚܵܨܘܿܕ݂ܵܐ. ܐܲܟ݂ܚܕ݂ܵܐ ܢܸܚܕܘܢ.


text:
ܐܸܢܵܐ ܫܲܕܲܪܬ݁ܟ݂ܘܿܢ ܠܡܸܚܨܲܕ݂. ܡܸܕܸܡ ܕܠܵܐ ܗܘ̣ܵܐ ܐܲܢ̄ܬ݁ܘܿܢ ܠܐܝܼܬ݁ܘܿܢ ܒܹܗ. ܐ̄ܚܪܵ̈ܢܹܐ ܓܹܝܪ ܠܐܝܼܘ. ܘܐܲܢ̄ܬ݁ܘܿܢ ܥܲܠܬ݁ܘܢ ܥܲܠ ܥܲܡܠܗܘܿܢ ܕܗܵܢܘܿܢ.


text:
ܡܸܢ ܗܵܝ ܡܕ݂ܝܼܢ̄ܬܵܐ ܕܹܝܢ ܣܲܓܝܼܐܹ̈ܐ ܗܲܝܡܸܢܘ ܒܹܗ ܫܵܡܪ̈ܵܝܹܐ. ܡܛܠ ܡܸܠܬ݂ܵܗ̇ ܕܐܲܢ̄ܬ݁ܬ݂ܵܐ ܗܵܝ. ܕܡܲܣܗܕ݂ܵܐ ܗ̄ܘܵܬ݂ ܕܐܵܡܲܪ ܠܝܼ ܟܠ ܡܸܕܸܡ ܕܥܸܒ݂ܕܹܬ݂.


text:
ܘܟܲܕ݂ ܐܸܬ݂ܵܘ ܠܘܵܬܹܗ ܗܵܢܘܿܢ ܫܵܡܪ̈ܵܝܹܐ. ܒܥܵܘ ܡܸܢܹܗ ܕܢܸܗܘܹܐ ܠܘܵܬ݂ܗܘܿܢ. ܘܲܗܘܵܐ ܠܘܵܬ݂ܗܘܿܢ ܬܪܹܝܢ ܝܵܘܡ̈ܝܼܢ.


text:
ܘܐܵܡܪܝܼܢ ܗ̄ܘܼܵܘ ܠܐܲܢ̄ܬ݁ܬ݂ܵܐ ܗܵܝ. ܕܡܸܟܹܝܠ ܠܵܐ ܗܘ̣ܵܐ ܡܛܠ ܡܸܠܬܹܟ݂ܝ ܡܗܲܝܡܢܝܼܢ ܚ̄ܢܲܢ ܒܹܗ. ܚܢܲܢ ܓܹܝܪ ܫܡܲܥܢ ܘܝܼܕ݂ܲܥܢ. ܕܗܵܢܵܘ ܫܲܪܝܼܪܵܐܝܼܬ݂ ܡܫܝܼܚܵܐ. ܡܲܚܝܵܢܹܗ ܕܥܵܠܡܵܐ.


text:
ܟܲܕ݂ ܕܹܝܢ ܐܸܬ݂ܵܐ ܠܲܓ݂ܠܝܼܠܵܐ. ܩܲܒܿܠܘܼܗܝ ܓܠܝܼܠܵܝܹ̈ܐ. ܕܲܚܙܵܘ ܐܵܬ݂ܘܵܬ݂ܵܐ ܟܠ ܕܲܥܒܲܕ݂ ܒܐܘܿܪܸܫܠܸܡ ܒܥܲܕ݂ܥܹܕ݂ܵܐ. ܐܸܬ݂ܵܘ ܗ̄ܘܼܵܘ ܓܹܝܪ ܘܐܵܦ ܗܸܢܘܿܢ ܠܥܲܕ݂ܥܹܕ݂ܵܐ.


text:
ܐܸܬ݂ܵܐ ܕܹܝܢ ܬܘܼܒ݂ ܝܼܫܘܿܥ ܠܩܵܛܢܹ̈ܐ ܕܲܓ݂ܠܝܼܠܵܐ ܐܲܝܟܵܐ ܕܲܥܒܲܕ݂ ܡܲܝ̈ܵܐ ܚܲܡܪܵܐ. ܘܐܝܼܬ݂ ܗܘ̣ܵܐ ܒܲܟ݂ܦܲܪܢܵܚܘܿܡ ܥܒܸܕ݂ ܡܲܠܟܵܐ ܚܲܕ݂. ܕܲܒ݂ܪܹܗ ܟܪܝܼܗ ܗ̄ܘܵܐ.


text:
ܗܵܢܵܐ ܫܡܲܥ ܕܐܸܬ݂ܵܐ ܝܼܫܘܿܥ ܡܸܢ ܝܼܗܘܼܕ݂ ܠܲܓ݂ܠܝܼܠܵܐ. ܘܐܸܙܲܠ ܠܘܵܬܹܗ. ܘܒ݂ܵܥܹܐ ܗܘ̣ܵܐ ܡܸܢܹܗ. ܕܢܸܚܘܬ݂ ܘܢܲܐܣܹܐ ܠܲܒ݂ܪܹܗ. ܩܲܪܝܼܒ݂ ܗܘ̣ܵܐ ܓܹܝܪ ܠܲܡܡܵܬ݂.


text:
ܐܝܼܬ݂ ܗܘ̣ܵܐ ܕܹܝܢ ܬܲܡܵܢ ܒܐܘܿܪܸܫܠܸܡ ܕܘܼܟܬ݂ܵܐ ܚܕ݂ܵܐ ܕܡܲܥܡܘܿܕ݂ܝܼܬ݂ܵܐ. ܕܡܸܬ݂ܩܲܪܝܵܐ ܥܸܒ݂ܪܵܐܝܼܬ݂. ܒܹܝܬ݂ ܚܸܣܕܵܐ. ܘܐܝܼܬ݂ ܗܘ̣ܵܐ ܒܵܗ̇ ܚܲܡܫܵܐ ܐܸܣ̈ܛܘܝܼܢ.


text:
ܘܲܒ݂ܗܵܠܹܝܢ ܪܡܹܝܢ ܗ̄ܘܼܵܘ ܥܲܡܵܐ ܣܲܓܿܝܼܐܵܐ ܕܲܟܪ̈ܝܼܗܹܐ ܘܲܣܡܲܝ̈ܵܐ ܘܲܚܓ݂ܝܼܣܹ̈ܐ ܘܝܲܒܝܼܫܹ̈ܐ. ܘܲܡܣܲܟܹܝܢ ܗ̄ܘܼܵܘ ܠܙܵܘܥܵܐ ܕܡܲܝ̈ܵܐ.


text:
ܡܲܠܲܐܟ݂ܵܐ ܓܹܝܪ ܒܲܙܒܲܢ ܙܒܲܢ ܢܵܚܹܬ݂ ܗܘ̣ܵܐ ܠܵܗ̇ ܠܡܲܥܡܘܿܕ݂ܝܼܬ݂ܵܐ. ܘܲܡܙܝܼܥ ܗܘ̣ܵܐ ܠܗܘܿܢ ܠܡܲܝ̈ܵܐ. ܘܐܲܝܢܵܐ ܕܩܲܕ݂ܡܵܝܵܐ ܢܚܸܬ݂ ܗܘ̣ܵܐ ܡܸܢ ܒܵܬܲܪ ܙܵܘܥܵܐ ܕܡܲܝ̈ܵܐ. ܡܸܬ݂ܚܠܸܡ ܗܘ̣ܵܐ ܟܠ ܟܹܐܒ݂ܵܐ ܐܲܝܢܵܐ ܕܐܝܼܬ݂ ܗܘ̣ܵܐ ܠܹܗ.


text:
ܠܗܵܢܵܐ ܚܙܵܐ ܝܼܫܘܿܥ ܕܲܪܡܹܐ. ܘܝܼܕ݂ܲܥ ܕܙܲܒ݂ܢܵܐ ܣܲܓܿܝܼܐܵܐ ܐܝܼܬ݂ ܠܹܗ. ܘܐܸܡܲܪ ܠܹܗ. ܨܵܒܹܐ ܐܲܢ̄ܬ݁ ܕܬܸܬ݂ܚܠܸܡ.


text:
ܥܢܵܐ ܗܵܘ ܟܪܝܼܗܵܐ. ܘܐܸܡܲܪ. ܐܹܝܢ ܡܵܪܝ. ܠܲܝܬ݁ ܠܝܼ ܕܹܝܢ ܐ̄ܢܵܫ. ܕܡܵܐ ܕܐܸܬ݁ܬ݁ܙܝܼܥܘ ܡܲܝ̈ܵܐ ܢܲܪܡܹܝܢܝ ܒܡܲܥܡܘܿܕ݂ܝܼܬ݂ܵܐ. ܐܸܠܵܐ ܥܲܕ݂ ܐܸܢܵܐ ܐܵܬܹܐ ܐ̄ܢܵܐ. ܐ̄ܚܪܹܝܢ ܡܸܢ ܩܕ݂ܵܡܲܝ ܢܵܚܹܬ݂.


text:
ܗܵܘ ܕܹܝܢ ܕܐܸܬ݂ܐܲܣܝܼ. ܠܵܐ ܝܵܕ݂ܲܥ ܗܘ̣ܵܐ ܡܲܢܘܼ. ܝܼܫܘܿܥ ܓܹܝܪ ܐܸܬ݂ܓ݁ܢܝܼ ܗܘ̣ܵܐ ܠܹܗ ܒܟܸܢܫܵܐ ܣܲܓܿܝܼܐܵܐ ܕܐܝܼܬ݂ ܗܘ̣ܵܐ ܒܕܘܼܟܬ݂ܵܐ ܗܵܝ.


text:
ܒܵܬܲܪ ܙܒܲܢ. ܐܸܫܟܚܹܗ ܝܼܫܘܿܥ ܒܗܲܝܟܠܵܐ. ܘܐܸܡܲܪ ܠܹܗ. ܗܵܐ ܚܠܝܼܡ ܐܲܢ̄ܬ݁. ܬܘܼܒ݂ ܠܵܐ ܬܸܚܛܹܐ. ܕܲܠܡܵܐ ܢܸܗܘܹܐ ܠܵܟ݂ ܡܸܕܸܡ ܕܒ݂ܝܼܫ ܡܸܢ ܩܲܕ݂ܡܵܝܵܐ.


text:
ܘܡܛܠ ܗܵܕܹܐ ܪܵܕ݂ܦܝܼܢ ܗ̄ܘܼܵܘ ܝܗ̄ܘܼܕ݂ܵܝܹ̈ܐ ܠܝܼܫܘܿܥ. ܘܒ݂ܵܥܹܝܢ ܗ̄ܘܼܵܘ ܠܡܸܩܛܠܹܗ. ܕܗܵܠܹܝܢ ܥܵܒܹܿܕ݂ ܗܘ̣ܵܐ ܒܫܲܒܿܬ݂ܵܐ.


text:
ܘܡܛܠ ܗܵܕܹܐ ܝܲܬ݁ܝܼܪܵܐܝܼܬ݂ ܒܵܥܹܝܢ ܗ̄ܘܼܵܘ ܝܗ̄ܘܼܕ݂ܵܝܹ̈ܐ ܠܡܸܩܛܠܹܗ. ܠܵܐ ܒܲܠܚܘܿܕ݂ ܕܫܵܪܹܐ ܗܘ̣ܵܐ ܫܲܒܿܬ݂ܵܐ. ܐܸܠܵܐ ܐܵܦ ܕܥܲܠ ܐܲܠܵܗܵܐ ܕܐܲܒ݂ܘܼܗܝ ܐܝܼܬ݂ܵܘܗܝ. ܐܵܡܲܪ ܗ̄ܘܵܐ. ܘܡܲܫܘܹܐ ܗܘ̣ܵܐ ܢܲܦ̮ܫܹܗ ܥܲܡ ܐܲܠܵܗܵܐ.


text:
ܥܢܵܐ ܕܹܝܢ ܝܼܫܘܿܥ. ܘܐܸܡܲܪ ܠܗܘܿܢ. ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܠܵܐ ܡܸܫܟܲܚ ܒܪܵܐ ܥܵܒܹܿܕ݂ ܡܸܕܸܡ ܡܸܢ ܨܒ݂ܘܬ݂ ܢܲܦ̮ܫܹܗ. ܐܸܠܵܐ ܡܸܕܸܡ ܕܚܵܙܹܐ ܠܐܲܒ݂ܵܐ ܕܥܵܒܹܿܕ݂. ܐܲܝܠܹܝܢ ܓܹܝܪ ܕܐܲܒ݂ܵܐ ܥܵܒܹܿܕ݂. ܗܵܠܹܝܢ ܐܵܦ ܒܪܵܐ ܐܲܟ݂ܘܵܬܹܗ ܥܵܒܹܿܕ݂.


text:
ܐܲܒ݂ܵܐ ܓܹܝܪ ܪܵܚܹܡ ܠܲܒ݂ܪܹܗ. ܘܟ݂ܠ ܡܸܕܸܡ ܕܥܵܒܹܿܕ݂ ܡܚܵܘܹܐ ܠܹܗ. ܘܲܕ݂ܝܲܬܝܼܪܝܼܢ ܡܸܢ ܗܵܠܹܝܢ ܥܒ݂ܵܕܹ̈ܐ ܡܚܵܘܹܐ ܠܹܗ. ܕܐܲܢ̄ܬ݁ܘܿܢ ܬܸܬ݁ܕܲܡܪܘܼܢ.


text:
ܕܟ݂ܠܢܵܫ ܢܝܲܩܲܪ ܠܲܒ݂ܪܵܐ. ܐܲܝܟ݂ ܕܲܡܝܲܩܲܪ ܠܐܲܒ݂ܵܐ. ܗܵܘ ܕܠܵܐ ܡܝܲܩܲܪ ܠܲܒ݂ܪܵܐ. ܠܵܐ ܡܝܲܩܲܪ ܠܐܲܒ݂ܵܐ ܕܫܲܕܪܹܗ.


text:
ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܡܲܢ ܕܫܵܡܲܥ ܡܸܠܲܬ݂ܝ. ܘܲܡܗܲܝܡܸܢ ܠܡܲܢ ܕܫܲܕܪܲܢܝ. ܐܝܼܬ݂ ܠܹܗ ܚܲܝܹ̈ܐ ܕܲܠܥܵܠܲܡ. ܘܲܠܕ݂ܝܼܢܵܐ ܠܵܐ ܐܵܬܹܐ. ܐܸܠܵܐ ܫܲܢܝܼ ܠܹܗ ܡܸܢ ܡܵܘܬܵܐ ܠܚܲܝܹ̈ܐ.


text:
ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܐܵܬ݂ܝܵܐ ܫܵܥܬ݂ܵܐ. ܐܵܦ ܗܵܫܵܐ ܐܝܼܬܹܝܗ̇. ܐܸܡܲܬ݂ܝ ܕܡܝܼܬܹ̈ܐ ܢܸܫܡܥܘܼܢ ܩܵܠܹܗ ܕܲܒ݂ܪܹܗ ܕܐܲܠܵܗܵܐ. ܘܗܵܢܘܿܢ ܕܫܵܡܥܝܼܢ ܢܸܚܘܿܢ.


text:
ܐܲܝܟܲܢܵܐ ܓܹܝܪ ܕܠܲܐܒ݂ܵܐ ܐܝܼܬ݂ ܚܲܝܹ̈ܐ ܒܲܩܢܘܿܡܹܗ. ܗܵܟܲܢܵܐ ܝܲܗ̄ܒ݂ ܐܵܦ ܠܲܒ݂ܪܵܐ. ܕܢܸܗܘܘܿܢ ܚܲܝܹ̈ܐ ܒܲܩܢܘܿܡܹܗ.


text:
ܕܲܒ݂ܪܹܗ ܗܘܼ ܕܹܝܢ ܕܐ̄ܢܵܫܵܐ. ܠܵܐ ܬܸܬ݁ܕܲܡܪܘܼܢ ܒܗܵܕܹܐ ܕܐܵܬ݂ܝܵܐ ܫܵܥܬ݂ܵܐ ܐܸܡܲܬ݂ܝ ܕܟ݂ܠܗܘܿܢ ܐܲܝܠܹܝܢ ܕܲܒ݂ܩܲܒ݂ܪܹ̈ܐ ܐܸܢܘܿܢ ܢܸܫܡܥܘܼܢ ܩܵܠܹܗ.


text:
ܘܢܸܦܩܘܼܢ. ܐܲܝܠܹܝܢ ܕܲܥܒܲܕ݂ܘ ܛܵ̈ܒ݂ܵܬ݂ܵܐ ܠܲܩܝܵܡܬܵܐ ܕܚܲܝܹ̈ܐ ܘܐܲܝܠܹܝܢ ܕܲܥܒܲܕ݂ܘ ܒ̈ܝܼܫܵܬ݂ܵܐ ܠܲܩܝܵܡܬܵܐ ܕܕ݂ܝܼܢܵܐ.


text:
ܠܵܐ ܡܸܫܟܲܚ ܐ̄ܢܵܐ ܡܸܕܸܡ ܡܸܢ ܨܒ݂ܘܬ݂ ܢܲܦ̮ܫܝ ܠܡܸܥܒܲܕ݂. ܐܸܠܵܐ ܐܲܝܟܲܢܵܐ ܕܫܵܡܲܥ ܐ̄ܢܵܐ ܕܵܐܸܢ ܐ̄ܢܵܐ. ܘܕ݂ܝܼܢܝ ܟܹܐܝܢ ܗ̄ܘܼ. ܠܵܐ ܓܹܝܪ ܒܵܥܹܐ ܐ̄ܢܵܐ ܨܸܒ݂ܝܵܢܝ. ܐܸܠܵܐ ܨܸܒ݂ܝܵܢܹܗ ܕܡܲܢ ܕܫܲܕܪܲܢܝ.


text:
ܐܸܢܵܐ ܕܹܝܢ ܠܵܐ ܗܘ̣ܵܐ ܡܸܢ ܒܲܪܢܵܫܵܐ ܢܵܣܹܒ݂ ܐ̄ܢܵܐ ܣܵܗܕܘܼܬ݂ܵܐ. ܐܸܠܵܐ ܗܵܠܹܝܢ ܐܵܡܲܪ ܐ̄ܢܵܐ. ܕܐܲܢ̄ܬ݁ܘܿܢ ܬܸܚܘܿܢ.


text:
ܠܝܼ ܕܹܝܢ ܐܝܼܬ݂ ܠܝܼ. ܣܵܗܕܘܼܬ݂ܵܐ ܕܪܲܒܵܐ ܡܸܢ ܕܝܘܿܚܲܢܵܢ. ܥܒ݂ܵܕܹ̈ܐ ܓܹܝܪ ܕܝܲܗ̄ܒ݂ ܠܝܼ ܐܵܒ݂ܝ. ܕܐܹܫܲܠܸܡ ܐܸܢܘܿܢ ܗܸܢܘܿܢ ܥܒ݂ܵܕܹ̈ܐ ܕܥܵܒܹܿܕ݂ ܐ̄ܢܵܐ ܣܵܗܕܝܼܢ ܥܠܲܝ. ܕܐܲܒ݂ܵܐ ܫܲܠܚܲܢܝ.


text:
ܐܸܢܵܐ ܐܸܬܹܝܬ݂ ܒܲܫܡܹܗ ܕܐܵܒ݂ܝ. ܘܠܵܐ ܡܩܲܒܠܝܼܢ ܐܢ̄ܬܘܿܢ ܠܝܼ. ܘܐܸܢ ܐ̄ܚܪܹܝܢ ܢܹܐܬܹܐ ܒܫܸܡ ܢܲܦ̮ܫܹܗ. ܠܗܵܘ ܬܩܲܒܠܘܼܢ.


text:
ܐܲܝܟܲܢܵܐ ܡܸܫܟܿܚܝܼܢ ܐܢ̄ܬܘܿܢ ܠܲܡܗܲܝܡܵܢܘܼ. ܕܫܘܼܒ݂ܚܵܐ ܚܲܕ݂ ܡܸܢ ܚܲܕ݂ ܡܩܲܒܠܝܼܢ ܐܢ̄ܬܘܿܢ ܘܫܘܼܒ݂ܚܵܐ ܕܡܸܢ ܚܲܕ݂ ܐܲܠܵܗܵܐ. ܠܵܐ ܒܵܥܹܝܢ ܐܢ̄ܬܘܿܢ.


text:
ܠܡܵܐ ܣܵܒ݂ܪܝܼܢ ܐܢ̄ܬܘܿܢ. ܕܐܸܢܵܐ ܐܵܟܹܠ ܐ̄ܢܵܐ ܩܲܪ̈ܨܲܝܟܿܘܿܢ (ܕܐܸܢܵܐ ܡܩܲܛܪܸܓ݂ ܐ݇ܢܵܐ ܠܟ݂ܘܿܢ) ܩܕ݂ܵܡ ܐܲܒ݂ܵܐ. ܐܝܼܬ݂ܵܘܗܝ ܡܲܢ ܕܐܵܟܹܠ ܩܲܪ̈ܨܲܝܟܿܘܢ (ܡ݂ܢ ܕܲܡܩܲܛܪܸܓ݂ ܠܟ݂ܘܿܢ): ܡܘܼܫܹܐ ܗܵܘ ܕܒܹܗ ܣܲܒܲܪܬ݁ܘܿܢ.


text:
ܘܐܲܪܝܼܡ ܥܲܝܢܵܘ̈ܗܝ ܝܼܫܘܿܥ. ܘܲܚܙܵܐ ܟܸܢܫܵܐ ܣܲܓܿܝܼܐܵܐ ܕܐܵܬܹܐ ܠܘܵܬܹܗ. ܘܐܸܡܲܪ ܠܦܝܼܠܝܼܦܘܿܣ. ܐܲܝܡܸܟܵܐ ܢܸܙܒܸܢ ܠܲܚܡܵܐ ܕܢܹܐܟ݂ܠܘܼܢ ܗܵܠܹܝܢ.


text:
ܐܵܡܲܪ ܠܹܗ ܦܝܼܠܝܼܦܘܿܣ. ܕܡܲܐܬܹܝܢ ܕܝܼܢܵܪ̈ܝܼܢ ܠܲܚܡܵܐ. ܠܵܐ ܣܵܦܹܩ ܠܗܘܿܢ ܟܲܕ݂ ܩܲܠܝܼܠ ܩܲܠܝܼܠ ܚܲܕ݂ ܚܲܕ݂ ܡܸܢܗܘܿܢ ܢܸܣܲܒ݂.


text:
ܐܝܼܬ݂ ܬܢܵܢ ܛܲܠܝܵܐ ܚܲܕ݂. ܕܐܝܼܬ݂ ܥܠܵܘܗܝ ܚܲܡܸܫ ܓ݁ܪ̈ܝܼܨܵܢ ܕܲܣܥܵܪܹ̈ܐ. ܘܲܬ݂ܪܹܝܢ ܢܘܼܢ̈ܝܼܢ. ܐܸܠܵܐ ܗܵܠܹܝܢ ܡܵܢܵܐ ܐܸܢܘܿܢ ܠܗܵܠܹܝܢ ܟܠܗܘܿܢ.


text:
ܐܵܡܲܪ ܠܗܘܿܢ ܝܼܫܘܿܥ. ܥܒܸܕ݂ܘ ܐ̄ܢܵܫܵܐ ܟܠܗܘܿܢ ܕܢܸܣܬܲܡܟܿܘܼܢ. ܥܸܣܒܵܐ ܕܹܝܢ ܣܲܓܝܼ ܗܘ̣ܵܐ ܒܵܗ̇ ܒܕܘܼܟܬ݂ܵܐ ܗܵܝ. ܘܐܸܣܬ݁ܡܸܟ݂ܘ ܓܲܒ݂ܪܹ̈ܐ ܒܡܸܢܝܵܢܵܐ. ܚܲܡܫܵܐ ܐܲܠܦ̈ܝܼܢ.


text:
ܘܟܲܢܸܫܘ ܘܲܡܠܵܘ ܬܪܸܥܣܲܪ ܩܘܿܦܝܼܢ̈ܝܼܢ ܩܨܵܝܹ̈ܐ ܐܲܝܠܹܝܢ ܕܝܼܬܲܪܘ ܠܗܵܢܘܿܢ ܕܐܟܲܠܘ ܡܸܢ ܚܲܡܫܵܐ ܠܲܚ̈ܡܝܼܢ ܕܲܣܥܵܪܹ̈ܐ.


text:
ܗܵܢܘܿܢ ܕܹܝܢ ܐ̄ܢܵܫܵܐ. ܕܲܚܙܵܘ ܐܵܬ݂ܵܐ ܕܲܥܒܲܕ݂ ܝܼܫܘܿܥ. ܐܵܡܪܝܼܢ ܗ̄ܘܼܵܘ. ܫܲܪܝܼܪܵܐܝܼܬ݂. ܗܵܢܵܘ ܢܒ݂ܝܼܵܐ ܕܐܵܬܹܐ ܠܥܵܠܡܵܐ.


text:
ܝܼܫܘܿܥ ܕܹܝܢ ܝܼܕ݂ܲܥ. ܕܲܥܬ݂ܝܼܕ݂ܝܼܢ ܕܢܹܐܬ݂ܘܢ ܢܸܚܛܦܘܼܢܵܝܗܝ. ܘܢܸܥܒܕ݂ܘܼܢܵܝܗܝ ܡܲܠܟܵܐ. ܘܫܲܢܝܼ ܠܹܗ ܠܛܘܼܪܵܐ. ܗܘܼ ܒܲܠܚܘܿܕ݂ܘܗܝ.


text:
ܘܝܼܬܸܒ݂ܘ ܒܲܣܦܝܼܢ̄ܬܵܐ. ܘܐܵܬܹܝܢ ܗ̄ܘܼܵܘ ܠܥܸܒ݂ܪܵܐ ܠܲܟ݂ܦܲܪܢܵܚܘܿܡ. ܘܚܸܫܟܲܬ݂ ܗ̄ܘܵܬ݂ ܠܵܗ̇. ܘܠܵܐ ܐܲܬ݁ܝܼ ܗܘ̣ܵܐ ܠܘܵܬ݂ܗܘܿܢ ܝܼܫܘܿܥ.


text:
ܘܲܕ݂ܒܲܪܘ ܐܲܝܟ݂ ܐܸܣ̈ܛܕ݂ܵܘܵܬ݂ܵܐ ܥܸܣܪܝܼܢ ܘܚܲܡܫܵܐ. ܐܵܘ ܬܠܵܬ݂ܝܼܢ. ܘܲܚܙܵܘ ܠܝܼܫܘܿܥ ܟܲܕ݂ ܡܗܲܠܸܟ݂ ܥܲܠ ܝܲܡܬ݂ܵܐ. ܘܟܲܕ݂ ܩܪܸܒ݂ ܠܘܵܬ݂ ܣܦܝܼܢ̄ܬ݁ܗܘܿܢ. ܕܚܸܠܘ.


text:
ܘܲܨܒ݂ܵܘ ܗ̄ܘܼܵܘ ܕܲܢܩܲܒܠܘܼܢܵܝܗܝ ܒܲܣܦܝܼܢ̄ܬܵܐ. ܘܒ݂ܵܗ̇ ܒܫܵܥܬ݂ܵܐ ܣܦܝܼܢ̄ܬܵܐ ܗܵܝ ܗܘܸܵܬ݂ ܠܘܵܬ݂ ܐܲܪܥܵܐ. ܗܵܝ ܕܐܵܙܠ̄ܝܼܢ ܗ̄ܘܵܘ ܠܵܗ̇.


text:
ܘܲܠܝܵܘܡܵܐ ܕܒ݂ܵܬ݂ܪܹܗ. ܗܵܘ ܟܸܢܫܵܐ ܕܩܵܐܹܡ ܗܘ̣ܵܐ ܒܥܸܒ݂ܪܵܐ ܕܝܲܡܵܐ. ܚܙܵܘ ܕܲܣܦܝܼܢ̄ܬܵܐ ܐ̄ܚܪܹܬ݂ܵܐ ܠܲܝܬ݁ ܗܘ̣ܵܐ ܬܲܡܵܢ. ܐܸܠܵܐ ܐܸܢ ܗܵܝ ܕܲܣܠܸܩܘ ܠܵܗ̇ ܬܲܠܡܝܼܕܹ̈ܐ. ܘܲܕ݂ܠܵܐ ܥܲܠ ܗܘ̣ܵܐ ܥܲܡܗܘܿܢ ܝܼܫܘܿܥ ܥܲܡ ܬܲܠܡܝܼܕ݂ܵܘ̈ܗܝ ܠܲܣܦܝܼܢ̄ܬܵܐ.


text:
ܐܸܬܲܝ̈ ܗ̄ܘܲܝ̈ ܕܹܝܢ ܐܸܠܦܹ̈ܐ ܐ̄ܚܪ̈ܵܢܝܵܬ݂ܵܐ ܡܸܢ ܛܹܒܲܪܝܼܘܿܣ ܥܲܠ ܓܸܢ̄ܒ݂ ܕܘܼܟܬ݂ܵܐ ܗܵܝ ܕܐܸܟܲܠܘ ܒܵܗ̇ ܠܲܚܡܵܐ. ܟܲܕ݂ ܒܲܪܸܟ݂ ܝܼܫܘܿܥ.


text:
ܘܟܲܕ݂ ܚܙܵܐ ܗܵܘ ܟܸܢܫܵܐ ܕܠܵܐ ܗܘ̣ܵܐ ܬܲܡܵܢ ܝܼܫܘܿܥ. ܐܵܦܠܵܐ ܬܲܠܡܝܼܕ݂ܵܘ̈ܗܝ. ܣܠܸܩܘ ܠܗܵܠܹܝܢ ܐܸܠܦܹ̈ܐ. ܘܐܸܬ݂ܵܘ ܠܲܟ݂ܦܲܪܢܵܚܘܿܡ. ܘܒ݂ܵܥܹܝܢ ܗ̄ܘܼܵܘ ܠܹܗ ܠܝܼܫܘܿܥ.


text:
ܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ. ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܒ݂ܵܥܹܝܢ ܐܢ̄ܬܘܿܢ ܠܝܼ. ܠܵܐ ܗܘ̣ܵܐ ܡܛܠ ܕܲܚܙܲܝܬ݁ܘܿܢ ܐܵܬ݂ܘܵܬ݂ܵܐ. ܐܸܠܵܐ ܕܐܸܟܲܠܬ݁ܘܢ ܠܲܚܡܵܐ ܘܲܣܒܲܥܬ݁ܘܿܢ.


text:
ܠܵܐ ܬܸܦܠܚܘܼܢ ܡܹܐܟ݂ܘܼܠܬܵܐ ܕܐܵܒ݂ܕ݂ܐ. ܐܸܠܵܐ ܡܹܐܟ݂ܘܼܠܬܵܐ ܕܲܡܩܵܘܝܵܐ ܠܚܲܝܹ̈ܐ ܕܲܠܥܵܠܲܡ. ܐܲܝܕ݂ܵܐ ܕܲܒ݂ܪܹܗ ܕܐ̄ܢܵܫܵܐ ܢܸܬܸ݁ܠ ܠܟ݂ܘܿܢ. ܠܗܵܢܵܐ ܓܹܝܪ ܐܲܒ݂ܵܐ ܚܬܲܡ ܐܲܠܵܗܵܐ.


text:
ܐܵܡܲܪ ܠܗܘܿܢ ܝܼܫܘܿܥ. ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܠܵܐ ܗܘ̣ܵܐ ܡܘܼܫܹܐ ܝܲܗ̄ܒ݂ ܠܟ݂ܘܿܢ ܠܲܚܡܵܐ ܡܸܢ ܫܡܲܝܵܐ. ܐܸܠܵܐ ܐܵܒ݂ܝ ܝܵܗܹܒ݂ ܠܟ݂ܘܿܢ ܠܲܚܡܵܐ ܕܩܘܼܫܬܵܐ ܡܸܢ ܫܡܲܝܵܐ.


text:
ܐܵܡܲܪ ܠܗܘܿܢ ܝܼܫܘܿܥ. ܐܸܢܵܐ ܐ̄ܢܵܐ ܠܲܚܡܵܐ ܕܚܲܝܹ̈ܐ. ܡܲܢ ܕܐܵܬܹܐ ܠܘܵܬ݂ܝ ܠܵܐ ܢܸܟ݂ܦܲܢ. ܘܡܲܢ ܕܲܡܗܲܝܡܸܢ ܒܝܼ. ܠܵܐ ܢܸܨܗܹܐ ܠܥܵܠܲܡ.


text:
ܗܵܢܵܘ ܕܹܝܢ ܨܸܒ݂ܝܵܢܹܗ ܕܡܲܢ ܕܫܲܕܪܲܢܝ. ܕܟܠ ܕܝܲܗ̄ܒ݂ ܠܝܼ. ܠܵܐ ܐܵܘܒܸܕ݂ ܡܸܢܹܗ. ܐܸܠܵܐ ܐܲܩܝܼܡܝܼܘܗܝ ܒܝܵܘܡܵܐ ܐ̄ܚܪܵܝܵܐ.


text:
ܗܵܢܵܘ ܓܹܝܪ ܨܸܒ݂ܝܵܢܹܗ ܕܐܵܒ݂ܝ. ܕܟܠ ܕܚܵܙܹܐ ܠܲܒ݂ܪܵܐ ܘܲܡܗܲܝܡܸܢ ܒܹܗ. ܢܸܗܘܘܿܢ ܠܹܗ ܚܲܝܹ̈ܐ ܕܲܠܥܵܠܲܡ. ܘܐܸܢܵܐ ܐܲܩܝܼܡܝܼܘܗܝ ܒܝܵܘܡܵܐ ܐ̄ܚܪܵܝܵܐ.


text:
ܘܐܵܡܪܝܼܢ ܗ̄ܘܼܵܘ. ܠܵܐ ܗܘ̣ܵܐ ܗܵܢܵܐ ܝܼܫܘܿܥ. ܒܪܹܗ ܕܝܵܘܣܸܦ. ܗܵܘ ܕܲܚܢܲܢ ܝܵܕ݂ܥܝܼܢ ܠܐܲܒ݂ܘܼܗܝ ܘܠܸܐܡܹܗ. ܘܐܲܝܟܲܢܵܐ ܐܵܡܲܪ ܗܵܢܵܐ ܕܡܸܢ ܫܡܲܝܵܐ ܢܸܚܬܹ݁ܬ݂.


text:
ܠܵܐ ܐ̄ܢܵܫ ܡܸܫܟܲܚ ܕܢܹܐܬܹܐ ܠܘܵܬ݂ܝ ܐܸܠܵܐ ܐܸܢ ܢܲܓ݂ܕܹܗ ܐܲܒ݂ܵܐ ܕܫܲܕܪܲܢܝ. ܘܐܸܢܵܐ ܐܲܩܝܼܡܝܼܘܗܝ. ܒܝܵܘܡܵܐ ܐ̄ܚܪܵܝܵܐ.


text:
ܟܬ݂ܝܼܒ݂ ܓܹܝܪ ܒܲܢܒ݂ܝܼܵܐ. ܕܢܸܗܘܘܿܢ ܟܠܗܘܿܢ ܡܲܠܦܹ̈ܐ ܕܐܲܠܵܗܵܐ. ܟܠܡܲܢ ܕܫܵܡܲܥ ܗܵܟܹܝܠ ܡܸܢ ܐܲܒ݂ܵܐ ܘܝܵܠܹܦ ܡܸܢܹܗ. ܐܵܬܹܐ ܠܘܵܬ݂ܝ.


text:
ܐܸܢܵܐ ܐ̄ܢܵܐ ܠܲܚܡܵܐ ܚܲܝܵܐ. ܕܡܸܢ ܫܡܲܝܵܐ ܢܸܚܬܹ݁ܬ݂. ܘܐܸܢ ܐ̄ܢܵܫ ܢܹܐܟ݂ܘܿܠ ܡܸܢ ܗܵܢܵܐ ܠܲܚܡܵܐ ܢܸܚܹܐ ܠܥܵܠܲܡ. ܘܠܲܚܡܵܐ ܐܲܝܢܵܐ ܕܐܸܢܵܐ ܐܸܬܸ݁ܠ. ܦܲܓ݂ܪܝ ܗ̄ܘܼ. ܕܥܲܠ ܐܲܦܲܝ̈ ܚܲܝܵܘ̈ܗܝ ܕܥܵܠܡܵܐ ܝܵܗܹܒ݂ ܐ̄ܢܵܐ.


text:
ܢܵܨܹܝܢ ܗ̄ܘܼܵܘ ܕܹܝܢ ܝܗ̄ܘܼܕ݂ܵܝܹ̈ܐ ܚܲܕ݂ ܥܲܡ ܚܲܕ݂. ܘܐܵܡܪܝܼܢ. ܐܲܝܟܲܢܵܐ ܡܸܫܟܲܚ ܗܵܢܵܐ ܦܲܓ݂ܪܹܗ ܕܢܸܬܸ݁ܠ ܠܲܢ ܠܡܹܐܟܲܠ.


text:
ܘܐܸܡܲܪ ܠܗܘܿܢ ܝܼܫܘܿܥ. ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܐܸܠܵܐ ܬܸܐܟ݂ܠܘܼܢ ܦܲܓ݂ܪܹܗ ܕܲܒ݂ܪܹܗ ܕܐ̄ܢܵܫܵܐ. ܘܬܸܫܬ݁ܘܿܢ ܕܡܹܗ. ܠܲܝܬ݁ ܠܟ݂ܘܿܢ ܚܲܝܹ̈ܐ ܒܲܩܢܘܿܡܟ݂ܘܿܢ.


text:
ܡܲܢ ܕܐܵܟܹܠ ܕܹܝܢ ܡܸܢ ܦܲܓ݂ܪܝ. ܘܫܵܬܹܐ ܡܸܢ ܕܹܡܝ. ܐܝܼܬ݂ ܠܹܗ ܚܲܝܹ̈ܐ ܕܲܠܥܵܠܲܡ. ܘܐܸܢܵܐ ܐܲܩܝܼܡܝܼܘܗܝ ܒܝܵܘܡܵܐ ܐ̄ܚܪܵܝܵܐ.


text:
ܐܲܝܟܲܢܵܐ ܕܫܲܕܪܲܢܝ ܐܲܒ݂ܵܐ ܚܲܝܵܐ. ܘܐܸܢܵܐ ܚܲܝ ܐ̄ܢܵܐ ܡܛܠ ܐܲܒ݂ܵܐ. ܘܡܲܢ ܕܢܹܐܟ݂ܠܲܢܝ. ܐܵܦ ܗܘܼ ܢܸܚܹܐ ܡܛܠܵܬ݂ܝ.


text:
ܗܵܢܵܘ ܠܲܚܡܵܐ ܕܲܢܚܸܬ݂ ܡܸܢ ܫܡܲܝܵܐ. ܠܵܐ ܗܘ̣ܵܐ ܐܲܝܟ݂ ܕܐܟܲܠܘ ܐܲܒ݂ܵܗܲܝ̈ܟܿܘܿܢ ܡܲܢܢܵܐ. ܘܡܝܼܬ݂ܘ. ܡܲܢ ܕܐܵܟܹܠ ܗܵܢܵܐ ܠܲܚܡܵܐ. ܢܸܚܹܐ ܠܥܵܠܲܡ.


text:
ܪܘܼܚܵܐ ܗܝ ܕܡܲܚܝܵܐ. ܦܲܓ݂ܪܵܐ. ܠܵܐ ܡܲܗܢܹܐ ܡܸܕܸܡ. ܡܸܠܹ̈ܐ ܕܐܸܢܵܐ ܡܲܠܠܹܬ݂ ܥܲܡܟ݂ܘܿܢ. ܪܘܼܚܵܐ ܐܸܢܹܝܢ. ܘܚܲܝܹ̈ܐ ܐܸܢܹܝܢ.


text:
ܐܸܠܵܐ ܐܝܼܬ݂ ܐ̄ܢܵܫܵܐ ܡܸܢܟ݂ܘܿܢ. ܕܠܵܐ ܡܗܲܝܡܢܝܼܢ. ܝܵܕ݂ܲܥ ܗܘ̣ܵܐ ܓܹܝܪ ܝܼܫܘܿܥ ܡܸܢ ܩܕ݂ܝܼܡ. ܡܲܢ ܐܸܢܘܿܢ ܐܲܝܠܹܝܢ ܕܠܵܐ ܡܗܲܝܡܢܝܼܢ ܘܡܲܢܘܼ ܗܵܘ ܕܡܲܫܠܸܡ ܠܹܗ.


text:
ܘܐܸܡܲܪ ܗܘ̣ܵܐ ܠܗܘܿܢ. ܡܛܠ ܗܵܢܵܐ ܐܸܡܪܹܬ݂ ܠܟ݂ܘܿܢ: ܕܠܵܐ ܐ̄ܢܵܫ ܡܸܫܟܲܚ ܕܢܹܐܬܹܐ ܠܘܵܬ݂ܝ ܐܸܠܵܐ ܝܼܗܝܼܒ݂ ܠܹܗ ܡܸܢ ܐܵܒ݂ܝ.


text:
ܐܸܡܲܪ ܗܘ̣ܵܐ ܕܹܝܢ. ܥܲܠ ܝܼܗܘܼܕ݂ܵܐ ܒܲܪ ܫܸܡܥܘܿܢ ܣܟܲܪܝܘܿܛܵܐ. ܗܘܼ ܓܹܝܪ ܥܬ݂ܝܼܕ݂ ܗܘ̣ܵܐ ܕܢܲܫܠܡܝܼܘܗܝ. ܚܲܕ݂ ܡܸܢ ܬܪܸܥܣܲܪ.


text:
ܒܵܬܲܪ ܗܵܠܹܝܢ. ܡܗܲܠܸܟ݂ ܗܘ̣ܵܐ ܝܼܫܘܿܥ ܒܲܓ݂ܠܝܼܠܵܐ. ܠܵܐ ܓܹܝܪ ܨܵܒܹܐ ܗܘ̣ܵܐ ܠܲܡܗܲܠܵܟ݂ܘ ܒܲܝܗܘܼܕ݂. ܡܛܠ ܕܲܝܗ̄ܘܼܕ݂ܵܝܹ̈ܐ ܒܵܥܹܝܢ ܗ̄ܘܼܵܘ ܠܡܸܩܛܠܹܗ.


text:
ܘܐܸܡܲܪܘ ܠܹܗ ܐܲܚܵܘ̈ܗܝ ܠܝܼܫܘܿܥ. ܫܲܢܵܐ ܠܵܟ݂ ܡܸܟܵܐ. ܘܙܸܠ ܠܝܼܗܘܼܕ݂. ܕܢܸܚܙܘܿܢ ܬܲܠܡܝܼܕ݂ܲܝ̈ܟ ܥܒ݂ܵܕܹ̈ܐ ܕܥܵܒܹܿܕ݂ ܐܲܢ̄ܬ݁.


text:
ܠܲܝܬ݁ ܓܹܝܪ ܐ̄ܢܵܫ ܕܥܵܒܹܿܕ݂ ܡܸܕܸܡ ܒܛܘܼܫܝܵܐ ܘܨܵܒܹܐ ܗܘܼ ܕܲܒ݂ܓܸܠܝܵܐ ܢܸܗܘܹܐ. ܐܸܢ ܗܵܠܹܝܢ ܥܵܒܹܿܕ݂ ܐܲܢ̄ܬ݁. ܚܵܘܵܐ ܢܲܦ̮ܫܵܟ݂ ܠܥܵܠܡܵܐ.


text:
ܐܵܡܲܪ ܠܗܘܿܢ ܝܼܫܘܿܥ. ܙܲܒ݂ܢܝ ܕܝܼܠܝ ܥܕ݂ܲܡܵܐ ܠܗܵܫܵܐ ܠܵܐ ܡܛܵܐ. ܙܲܒ݂ܢܟ݂ܘܿܢ ܕܹܝܢ ܕܝܼܠܟ݂ܘܿܢ. ܒܟ݂ܠ ܥܸܕ݂ܢ ܡܛܲܝܲܒ݂.


text:
ܠܵܐ ܡܸܫܟܲܚ ܥܵܠܡܵܐ ܠܡܸܣܢܵܟ݂ܘܿܢ. ܠܝܼ ܕܹܝܢ. ܣܵܢܹܐ. ܡܛܠ ܕܐܸܢܵܐ ܡܲܣܗܸܕ݂ ܐ̄ܢܵܐ ܥܠܵܘܗܝ. ܕܲܥܒ݂ܵܕ݂ܵܘ̈ܗܝ ܒܝܼܫܝܼܢ ܐܸܢܘܿܢ.


text:
ܐܲܢ̄ܬ݁ܘܿܢ ܣܲܩܘ ܠܥܲܕ݂ܥܹܕ݂ܵܐ ܗܵܢܵܐ. ܐܸܢܵܐ ܠܵܐ ܣܵܠܹܩ ܐ̄ܢܵܐ ܗܵܫܵܐ ܠܥܲܕ݂ܥܹܕ݂ܵܐ ܗܵܢܵܐ. ܡܛܠ ܕܙܲܒ݂ܢܵܐ ܕܝܼܠܝ ܠܵܐ ܥܕ݂ܲܟܹܝܠ ܫܠܸܡ.


text:
ܘܪܸܛܢܵܐ ܣܲܓܿܝܼܐܵܐ ܡܛܠܵܬܹܗ ܐܝܼܬ݂ ܗܘ̣ܵܐ ܒܟܸܢܫܵܐ. ܐܝܼܬ݂ ܗ̄ܘܼܵܘ ܓܹܝܪ ܕܐܵܡܪܝܼܢ. ܕܛܵܒ݂ ܗ̄ܘܼ. ܘܐܲܚܪ̈ܵܢܹܐ ܐܵܡܪܝܼܢ ܗ̄ܘܼܵܘ. ܠܵܐ. ܐܸܠܵܐ ܡܲܛܥܹܐ ܠܥܲܡܵܐ.


text:
ܡܲܢ ܕܨܵܒܹܐ ܕܢܸܥܒܸܕ݂ ܨܸܒ݂ܝܵܢܹܗ. ܡܸܣܬܲܟܲܠ ܝܘܼܠܦܵܢܝ ܐܸܢ ܡܸܢ ܐܲܠܵܗܵܐ ܗܘܼ ܐܵܘ ܐܸܢܵܐ ܡܸܢ ܨܒ݂ܘܬ݂ ܢܲܦ̮ܫܝ ܡܡܲܠܸܠ ܐ̄ܢܵܐ.


text:
ܡܲܢ ܕܡܸܢ ܨܒ݂ܘܬ݂ ܪܸܥܝܵܢܹܗ ܡܡܲܠܸܠ. ܫܘܼܒ݂ܚܵܐ ܠܢܲܦ̮ܫܹܗ ܒܵܥܹܐ. ܗܵܘ ܕܹܝܢ ܕܫܘܼܒ݂ܚܵܐ ܕܡܲܢ ܕܫܲܕܪܹܗ ܒܵܥܹܐ. ܫܲܪܝܼܪ ܗ̄ܘܼ. ܘܥܵܘܠܵܐ ܒܠܸܒܹܗ ܠܵܐ ܐܝܼܬ݂.


text:
ܡܛܠ ܗܵܢܵܐ ܡܘܼܫܹܐ ܝܲܗ̄ܒ݂ ܠܟ݂ܘܿܢ ܓܙܘܼܪܬܵܐ. ܠܵܐ ܗܘ̣ܵܐ ܡܛܠ ܕܡܸܢܹܗ ܗ̄ܝܼ ܡܸܢ ܡܘܼܫܹܐ. ܐܸܠܵܐ ܕܡܸܢ ܐܲܒ݂ܵܗ̈ܵܬ݂ܵܐ ܗܝ ܘܲܒ݂ܫܲܒܿܬ݂ܵܐ ܓܵܙܪܝܼܢ ܐܢ̄ܬܘܿܢ ܒܲܪܢܵܫܵܐ.


text:
ܐܸܢ ܒܲܪܢܵܫܵܐ ܡܸܬ݂ܓܙܲܪ ܒܝܵܘܡܵܐ ܕܫܲܒܿܬ݂ܵܐ. ܡܛܠ ܕܠܵܐ ܢܸܫܬ݁ܪܹܐ ܢܵܡܘܿܣܵܐ ܕܡܘܼܫܹܐ: ܥܠܲܝ ܪܵܛܢܝܼܢ ܐܢ̄ܬܘܿܢ. ܕܟ݂ܠܹܗ ܒܲܪܢܵܫܵܐ ܐܲܚܠܡܹܬ݂ ܒܝܵܘܡܵܐ ܕܫܲܒܿܬ݂ܵܐ.


text:
ܘܗܵܐ ܓܲܠܝܵܐܝܼܬ݂ ܡܡܲܠܸܠ ܘܡܸܕܸܡ ܠܵܐ ܐܵܡܪܝܼܢ ܠܹܗ. ܕܲܠܡܵܐ ܝܼܕ݂ܲܥܘ ܩܲܫܝܼܫܲܝ̈ܢ ܕܗܵܢܵܘ ܫܲܪܝܼܪܵܐܝܼܬ݂ ܡܫܝܼܚܵܐ.


text:
ܐܸܠܵܐ ܠܗܵܢܵܐ ܝܵܕ݂ܥܝܼܢ ܚ̄ܢܲܢ. ܡܸܢ ܐܲܝܡܸܟܵܐ ܗܘܼ. ܡܫܝܼܚܵܐ ܕܹܝܢ ܐܸܡܲܬ݂ܝ ܕܐܵܬܹܐ ܠܵܐ ܐ̄ܢܵܫ ܝܵܕ݂ܲܥ ܡܸܢ ܐܲܝܡܸܟܵܐ ܗܘܼ.


text:
ܘܐܲܪܝܼܡ ܝܼܫܘܿܥ ܩܵܠܹܗ ܟܲܕ݂ ܡܲܠܸܦ ܒܗܲܝܟܠܵܐ. ܘܐܸܡܲܪ. ܘܠܝܼ ܝܵܕ݂ܥܝܼܢ ܐܢ̄ܬܘܿܢ. ܘܡܸܢ ܐܲܝܡܸܟܵܐ ܐ̄ܢܵܐ. ܝܵܕ݂ܥܝܼܢ ܐܢ̄ܬܘܿܢ. ܘܡܸܢ ܨܒ݂ܘܬ݂ ܢܲܦ̮ܫܝ ܠܵܐ ܐܸܬܹܝܬ݂. ܐܸܠܵܐ ܫܲܪܝܼܪ ܗܘܼ ܡܲܢ ܕܫܲܕܪܲܢܝ. ܗܵܘ ܕܐܢ̄ܬܘܿܢ. ܠܵܐ ܝܵܕ݂ܥܝܼܢ ܐܢ̄ܬܘܿܢ ܠܹܗ.


text:
ܣܲܓܝܼܐܹ̈ܐ ܕܹܝܢ ܡܸܢ ܟܸܢܫܵܐ ܗܲܝܡܸܢܘ ܒܹܗ. ܘܐܵܡܪܝܼܢ. ܡܫܝܼܚܵܐ ܡܵܐ ܕܐܵܬܹܐ: ܠܡܵܐ. ܕܝܲܬܝܼܪܵܢ ܡܸܢ ܗܵܠܹܝܢ ܐܵܬ݂ܘܵܬ݂ܵܐ ܕܥܵܒܹܿܕ݂ ܗܵܢܵܐ ܥܵܒܹܿܕ݂.


text:
ܘܲܫܡܲܥܘ ܦܪ̈ܝܼܫܹܐ ܠܟܸܢܫܹ̈ܐ ܕܲܡܡܲܠܠܝܼܢ ܥܠܵܘܗܝ ܗܵܠܹܝܢ. ܘܫܲܕܲܪܘ ܗܸܢܘܿܢ ܘܪ̈ܲܒܲܝ ܟܵܗܢܹ̈ܐ ܕܲܚܫܹ̈ܐ ܕܢܹܐܚܕܘܼܢܵܝܗܝ.


text:
ܐܵܡܪܝܼܢ ܝܗ̄ܘܼܕ݂ܵܝܹ̈ܐ ܒܢܲܦ̮ܫܗܘܿܢ. ܠܐܲܝܟܵܐ ܥܬ݂ܝܼܕ݂ ܗܵܢܵܐ ܠܡܹܐܙܲܠ ܕܲܚܢܲܢ ܠܵܐ ܡܸܫܟܿܚܝܼܢ ܚ̄ܢܲܢ ܠܹܗ. ܠܡܵܐ ܟܲܝ ܠܐܲܬ݂ܪ̈ܵܘܵܬ݂ܵܐ ܕܥܲܡ̈ܡܹܐ. ܥܬ݂ܝܼܕ݂ ܕܢܹܐܙܲܠ. ܘܢܲܠܸܦ ܠܚܲܢܦܹ̈ܐ.


text:
ܡܵܢܵܐ ܗܝܼ ܗܵܕܹܐ ܡܸܠܬ݂ܵܐ ܕܐܵܡܲܪ. ܕܬܸܒ݂ܥܘܿܢܵܢܝ ܘܠܵܐ ܬܸܫܟܚܘܼܢܵܢܝ ܘܐܲܝܟܵܐ ܕܐܸܢܵܐ ܐܝܼܬܲܝ. ܐܲܢ̄ܬ݁ܘܿܢ ܠܵܐ ܡܸܫܟܿܚܝܼܢ ܐܢ̄ܬܘܿܢ ܠܡܹܐܬ݂ܵܐ.


text:
ܒܝܵܘܡܵܐ ܕܹܝܢ ܪܲܒܵܐ. ܕܐܝܼܬ݂ܵܘܗܝ ܐ̄ܚܪܵܝܵܐ ܕܥܲܕ݂ܥܹܕ݂ܵܐ. ܩܵܐܹܡ ܗܘ̣ܵܐ ܝܼܫܘܿܥ ܘܩܵܥܹܐ. ܘܐܵܡܲܪ. ܐܸܢ ܐ̄ܢܵܫ ܨܗܹܐ. ܢܹܐܬܹܐ ܠܘܵܬ݂ܝ. ܘܢܸܫܬܹܐ.


text:
ܗܵܕܹܐ ܕܹܝܢ ܐܸܡܲܪ ܥܲܠ ܪܘܼܚܵܐ ܕܲܥܬ݂ܝܼܕ݂ܝܼܢ ܗ̄ܘܼܵܘ ܠܲܡܩܲܒܵܠܘܼ: ܐܲܝܠܹܝܢ ܕܲܡܗܲܝܡܢܝܼܢ ܒܹܗ. ܠܵܐ ܓܹܝܪ ܥܕ݂ܲܟܹܝܠ ܐܸܬ݂ܝܲܗܒܲܬ݂ ܗ̄ܘܵܬ݂ ܪܘܼܚܵܐ. ܡܛܠ ܕܠܵܐ ܥܕ݂ܲܟܹܝܠ ܐܸܫܬܲܒܲܚ ܗܘ̣ܵܐ ܝܼܫܘܿܥ.


text:
ܠܵܐ ܗܘ̣ܵܐ ܟܬ݂ܵܒ݂ܵܐ ܐܸܡܲܪ. ܕܡܸܢ ܙܲܪܥܹܗ ܕܕ݂ܵܘܝܼܕ݂: ܘܡܸܢ ܒܹܝܬ݂ ܠܚܸܡ ܩܪܝܼܬ݂ܵܐ ܕܝܼܠܹܗ ܕܕ݂ܵܘܝܼܕ݂ ܐܵܬܹܐ ܡܫܝܼܚܵܐ.


text:
ܘܐܝܼܬ݂ ܗ̄ܘܼܵܘ ܐ̄ܢܵܫ̈ܝܼܢ ܡܸܢܗܘܿܢ. ܕܨܵܒܹܝܢ ܗ̄ܘܼܵܘ ܕܢܹܐܚܕܿܘܼܢܵܝܗܝ. ܐܸܠܵܐ ܠܵܐ ܐ̄ܢܵܫ ܐܲܪܡܝܼ ܥܠܵܘܗܝ ܐܝܼ̈ܕ݂ܲܝܵܐ.


text:
ܘܐܸܬ݂ܵܘ ܕܲܚܫܹ̈ܐ ܗܵܢܘܿܢ ܠܘܵܬ݂ ܪ̈ܲܒܲܝ ܟܵܗܢܹ̈ܐ ܘܲܦܪ̈ܝܼܫܹܐ. ܘܐܸܡܲܪܘ ܠܗܘܿܢ ܟܵܗܢܹ̈ܐ. ܠܡܵܢܵܐ ܠܵܐ ܐܲܝܬ݁ܝܼܬ݁ܘܼܢܵܝܗܝ.


text:
ܥܢܵܘ ܘܐܵܡܪܝܼܢ ܠܹܗ. ܠܡܵܐ. ܐܵܦ ܐܲܢ̄ܬ݁ ܡܸܢ ܓܠܝܼܠܵܐ ܐܲܢ̄ܬ݁. ܒܨܝܼ ܘܲܚܙܝܼ. ܕܲܢܒ݂ܝܼܵܐ ܡܸܢ ܓܠܝܼܠܵܐ. ܠܵܐ ܩܵܐܹܡ.


text:
ܒܨܲܦܪܵܐ ܕܹܝܢ ܬܘܼܒ݂ ܐܸܬ݂ܵܐ ܠܗܲܝܟܠܵܐ ܘܟ݂ܠܹܗ ܥܲܡܵܐ ܐܵܬܹܐ ܗܘ̣ܵܐ ܠܘܵܬܹܗ. ܘܟܲܕ݂ ܝܵܬܹ݁ܒ݂ ܡܲܠܸܦ ܗܘ̣ܵܐ ܠܗܘܿܢ.


text:
ܗܵܕܹܐ ܐܸܡܲܪܘ ܟܲܕ݂ ܡܢܲܣܹܝܢ ܠܹܗ. ܐܲܝܟܲܢܵܐ ܕܬܸܗܘܹܐ ܠܗܘܿܢ ܕܲܢܩܲܛܪܓ݂ܘܢܵܝܗܝ. ܝܼܫܘܿܥ ܕܹܝܢ ܟܲܕ݂ ܠܬܲܚܬ݁ ܐܸܬ݂ܓܗܸܢ ܡܲܟ݂ܬܸ݁ܒ݂ ܗܘ̣ܵܐ ܒܨܸܒ݂ܥܹܗ ܥܲܠ ܐܲܪܥܵܐ.


text:
ܟܲܕ݂ ܕܹܝܢ ܟܲܬܲܪܘ ܟܲܕ݂ ܡܫܲܐܠܝܼܢ ܠܹܗ. ܐܸܬ݂ܦܫܸܛ ܘܐܸܡܲܪ ܠܗܘܿܢ. ܐܲܝܢܵܐ ܡܸܢܟ݂ܘܿܢ ܕܐܝܼܬ݂ܵܘܗܝ ܕܠܵܐ ܚܛܵܗ. ܩܲܕ݂ܡܵܝܵܐ ܢܸܫܕܹܐ ܥܠܹܝܗ̇ ܟܹܐܦܵܐ.


text:
ܗܸܢܘܿܢ ܕܹܝܢ ܟܲܕ݂ ܫܡܲܥܘ ܢܵܦܩܝܼܢ ܗ̄ܘܼܵܘ ܚܲܕ݂ ܚܲܕ݂ ܟܲܕ݂ ܫܲܪܝܼܘ ܡܸܢ ܩܲܫܝܼܫܹ̈ܐ. ܘܦܵܫ̣ ܝܼܫܘܿܥ ܒܲܠܚܘܿܕ݂ܵܘܗܝ. ܘܐܲܢ݇ܬ݁ܬ݂ܵܐ ܟܲܕ݂ ܩܵܝܡܵܐ ܒܲܡܨܲܥܬ݂ܵܐ.


text:
ܗܵܝ ܕܹܝܢ ܐܸܡܪܲܬ݂. ܘܠܵܐ ܐ̄ܢܵܫ ܡܵܪܝܵܐ. ܐܸܡܲܪ ܕܹܝܢ ܝܼܫܘܿܥ. ܐܵܦܠܵܐ ܐܸܢܵܐ ܡܚܲܝܸܒ݂ ܐ̄ܢܵܐ ܠܹܟ݂ܝ. ܙܸܠܝ ܘܡܸܢ ܗܵܫܵܐ ܬܘܼܒ݂ ܠܵܐ ܬܸܚܛܹܝܢ.


text:
ܬܘܼܒ݂ ܕܹܝܢ ܡܲܠܸܠ ܥܲܡܗܘܿܢ ܝܼܫܘܿܥ. ܘܐܸܡܲܪ. ܐܸܢܵܐ ܐ̄ܢܵܐ ܢܘܼܗܪܹܗ ܕܥܵܠܡܵܐ. ܡܲܢ ܕܒܵܬܲܪܝ ܐܵܬܹܐ. ܠܵܐ ܢܗܲܠܸܟ݂ ܒܚܸܫܘܿܟ݂ܵܐ. ܐܸܠܵܐ ܢܸܫܟܲܚ ܠܹܗ ܢܘܼܗܪܵܐ ܕܚܲܝܹ̈ܐ.


text:
ܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ. ܐܵܦܸܢ ܐܸܢܵܐ ܡܲܣܗܸܕ݂ ܐ̄ܢܵܐ ܥܲܠ ܢܲܦ̮ܫܝ. ܫܲܪܝܼܪܵܐ ܗܝܼ ܣܵܗܕܘܼܬ݂ܝ. ܡܛܠ ܕܝܵܕ݂ܲܥ ܐ̄ܢܵܐ ܡܸܢ ܐܲܝܡܸܟܵܐ ܐܸܬܹܝܬ݂. ܘܠܲܐܝܟܵܐ ܐܵܙܹܠ ܐ̄ܢܵܐ. ܐܲܢ̄ܬ݁ܘܿܢ ܕܹܝܢ. ܠܵܐ ܝܵܕ݂ܥܝܼܢ ܐܢ̄ܬܘܿܢ ܡܸܢ ܐܲܝܡܸܟܵܐ ܐܸܬܹܝܬ݂. ܘܠܵܐ ܠܐܲܝܟܵܐ ܐܵܙܹܠ ܐ̄ܢܵܐ.


text:
ܐܵܡܪܝܼܢ ܠܹܗ. ܐܲܝܟܵܘ ܐܲܒ݂ܘܼܟ݂. ܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ. ܘܠܵܐ ܠܝܼ ܝܵܕ݂ܥܝܼܢ ܐܢ̄ܬܘܿܢ. ܘܠܵܐ ܠܐܵܒ݂ܝ. ܐܸܠܘܼ ܠܝܼ ܝܵܕ݂ܥܝܼܢ ܗ̄ܘܲܝܬ݁ܘܢ. ܐܵܦ ܠܐܵܒ݂ܝ ܝܵܕ݂ܥܝܼܢ ܗ̄ܘܲܝܬ݁ܘܢ.


text:
ܗܵܠܹܝܢ ܡܸܠܹ̈ܐ ܡܲܠܸܠ ܒܹܝܬ݂ ܓܲܙܵܐ. ܟܲܕ݂ ܡܲܠܸܦ ܒܗܲܝܟܠܵܐ. ܘܠܵܐ ܐ̄ܢܵܫ ܐܲܚܕܹܗ. ܠܵܐ ܓܹܝܪ ܥܕ݂ܲܟܹܝܠ ܐܸܬܲܬܸ ܗ̄ܘܵܬ݂ ܫܵܥܬܹܗ.


text:
ܐܵܡܲܪ ܠܗܘܿܢ ܬܘܼܒ݂ ܝܼܫܘܿܥ. ܐܸܢܵܐ ܐܵܙܹܠ ܐ̄ܢܵܐ. ܘܬܸܒ݂ܥܘܿܢܵܢܝ. ܘܲܬ݂ܡܘܼܬ݂ܘܢ ܒܲܚܛܵܗܲܝ̈ܟܿܘܿܢ. ܘܐܲܝܟܵܐ ܕܐܸܢܵܐ ܐܵܙܹܠ ܐ̄ܢܵܐ. ܐܲܢ̄ܬ݁ܘܿܢ ܠܵܐ ܡܸܫܟܿܚܝܼܢ ܐܢ̄ܬܘܿܢ ܠܡܹܐܬ݂ܵܐ.


text:
ܐܵܡܪܝܼܢ ܝܗ̄ܘܼܕ݂ܵܝܹ̈ܐ. ܠܡܵܐ ܟܲܝ ܢܲܦ̮ܫܹܗ ܩܵܛܹܠ: ܕܐܵܡܲܪ ܕܐܲܝܟܵܐ ܕܐܸܢܵܐ ܐܵܙܹܠ ܐ̄ܢܵܐ. ܐܲܢ̄ܬ݁ܘܿܢ ܠܵܐ ܡܸܫܟܿܚܝܼܢ ܐܢ̄ܬܘܿܢ ܠܡܹܐܬ݂ܵܐ.


text:
ܘܐܸܡܲܪ ܠܗܘܿܢ. ܐܲܢ̄ܬܘܿܢ. ܡܸܢ ܕܲܠܬܲܚܬ݁ ܐܲܢ̄ܬܘܿܢ. ܘܐܸܢܵܐ. ܡܸܢ ܕܲܠܥܸܠ ܐ̄ܢܵܐ. ܐܲܢ̄ܬ݁ܘܿܢ ܡܸܢ ܗܵܢܵܐ ܐܲܢ̄ܬ݁ܘܿܢ ܥܵܠܡܵܐ. ܐܸܢܵܐ ܠܵܐ ܗ̄ܘܹܝܬ݂ ܡܸܢ ܗܵܢܵܐ ܥܵܠܡܵܐ.


text:
ܐܸܡܪܹܬ݂ ܠܟ݂ܘܿܢ. ܕܲܬ݂ܡܘܼܬ݂ܘܢ ܒܲܚܛܵܗܲܝ̈ܟܿܘܿܢ. ܐܸܠܵܐ ܓܹܝܪ ܬܗܲܝܡܢܘܼܢ ܕܐܸܢܵܐ ܐ̄ܢܵܐ. ܬܡܘܼܬ݂ܘܢ ܒܲܚܛܵܗܲܝ̈ܟܿܘܿܢ.


text:
ܣܲܓܝܼ ܐܝܼܬ݂ ܠܝܼ ܥܠܲܝܟܿܘܿܢ ܠܡܹܐܡܲܪ ܘܠܲܡܕ݂ܵܢ. ܐܸܠܵܐ ܡܲܢ ܕܫܲܕܪܲܢܝ. ܫܲܪܝܼܪ ܗ̄ܘܼ. ܘܐܸܢܵܐ ܐܲܝܠܹܝܢ ܕܫܸܡܥܹܬ݂ ܡܸܢܹܗ. ܗܵܠܹܝܢ ܗܘܼ ܡܡܲܠܸܠ ܐ̄ܢܵܐ ܒܥܵܠܡܵܐ.


text:
ܐܵܡܲܪ ܠܗܘܿܢ ܬܘܼܒ݂ ܝܼܫܘܿܥ. ܐܸܡܲܬ݂ܝ ܕܲܬ݂ܪܝܼܡܘܼܢܹܗ ܠܲܒ݂ܪܹܗ ܕܐ̄ܢܵܫܵܐ. ܗܵܝܕܹܝܢ ܬܸܕ݂ܥܘܼܢ ܕܐܸܢܵܐ ܐ̄ܢܵܐ. ܘܡܸܕܸܡ ܡܸܢ ܨܒ݂ܘܬ݂ ܢܲܦ̮ܫܝ. ܠܵܐ ܥܵܒܹܿܕ݂ ܐ̄ܢܵܐ. ܐܸܠܵܐ ܐܲܝܟܲܢܵܐ ܕܐܲܠܦܲܢܝ ܐܵܒ݂ܝ. ܗܵܟ݂ܘܵܬ݂ ܗܘܼ ܡܡܲܠܸܠ ܐ̄ܢܵܐ.


text:
ܘܡܲܢ ܕܫܲܕܪܲܢܝ ܥܲܡܝ ܐܝܼܬ݂ܵܘܗܝ. ܘܠܵܐ ܫܲܒ݂ܩܲܢܝ ܒܲܠܚܘܿܕ݂ܝ ܐܵܒ݂ܝ. ܡܛܠ ܕܐܸܢܵܐ ܡܸܕܸܡ ܕܫܵܦܲܪ ܠܹܗ ܥܵܒܹܿܕ݂ ܐ̄ܢܵܐ ܒܟ݂ܠܙܒܲܢ.


text:
ܘܐܸܡܲܪ ܝܼܫܘܿܥ ܠܗܵܢܘܿܢ ܝܗ̄ܘܼܕ݂ܵܝܹ̈ܐ ܕܗܲܝܡܸܢܘ ܒܹܗ: ܐܸܢ ܐܲܢ̄ܬ݁ܘܿܢ ܬܟܲܬ݁ܪܘܼܢ ܒܡܸܠܲܬ݂ܝ. ܫܲܪܝܼܪܵܐܝܼܬ݂ ܬܲܠܡܝܼ̈ܕ݂ܲܝ ܐܲܢ̄ܬܘܿܢ.


text:
ܐܵܡܪܝܼܢ ܠܹܗ. ܙܲܪܥܹܗ ܚܢܲܢ ܕܐܲܒ݂ܪܵܗܵܡ. ܘܡܸܢ ܡܬ݂ܘܿܡ ܥܲܒ݂ܕܘܼܬ݂ܵܐ ܠܐ̄ܢܵܫ. ܠܵܐ ܦܠܝܼܚܵܐ ܠܲܢ. ܐܲܝܟܲܢܵܐ ܐܵܡܲܪ ܐܲܢ̄ܬ݁ ܕܬܸܗܘܘܿܢ ܒܢܲܝ̈ ܚܹܐܪܹ̈ܐ.


text:
ܐܵܡܲܪ ܠܗܘܿܢ ܝܼܫܘܿܥ. ܐܵܡܹܝܢ ܐܵܡܹܝܢ ܐܵܡܲܪܢܵܐ ܠܟ݂ܘܿܢ. ܕܟ݂ܠ ܡܲܢ ܕܥܵܒܹܿܕ݂ ܚܛܝܼܬ݂ܵܐ. ܥܲܒ݂ܕܹܗ ܗܘܼ ܕܲܚܛܝܼܬ݂ܵܐ.


text:
ܝܵܕ݂ܲܥ ܐ̄ܢܵܐ ܕܙܲܪܥܹܗ ܐܲܢ̄ܬ݁ܘܿܢ ܕܐܲܒ݂ܪܵܗܵܡ. ܐܸܠܵܐ ܒܵܥܹܝܢ ܐܢ̄ܬܘܿܢ ܠܡܸܩܛܠܲܢܝ. ܡܛܠ ܕܲܠܡܸܠܲܬ݂ܝ ܠܵܐ ܣܵܦܩܝܼܢ ܐܢ̄ܬܘܿܢ.


text:
ܐܸܢܵܐ ܡܸܕܸܡ ܕܲܚܙܹܝܬ݂ ܠܘܵܬ݂ ܐܵܒ݂ܝ ܡܡܲܠܸܠ ܐ̄ܢܵܐ. ܘܐܲܢ̄ܬ݁ܘܿܢ ܡܸܕܸܡ ܕܲܚܙܲܝܬ݁ܘܿܢ ܠܘܵܬ݂ ܐܲܒ݂ܘܼܟ݂ܘܼܢ ܥܵܒ݂ܕܝܼܢ ܐܢ̄ܬܘܿܢ.


text:
ܥܢܵܘ. ܘܐܵܡܪܝܼܢ ܠܹܗ. ܐܲܒ݂ܘܼܢ ܕܝܼܠܲܢ ܐܲܒ݂ܪܵܗܵܡ ܗ̄ܘܼ. ܐܵܡܲܪ ܠܗܘܿܢ ܝܼܫܘܿܥ. ܐܸܠܘܼ ܒܢܵܘ̈ܗܝ ܗܘܲܝܬ݁ܘܿܢ ܕܐܲܒ݂ܪܵܗܵܡ. ܥܒ݂ܵܕ݂ܵܘ̈ܗܝ ܕܐܲܒ݂ܪܵܗܵܡ ܥܵܒ݂ܕܝܼܢ ܗ̄ܘܲܝܬ݁ܘܢ.


text:
ܗܵܫܵܐ ܕܹܝܢ ܗܵܐ ܒܵܥܹܝܢ ܐܢ̄ܬܘܿܢ ܠܡܸܩܛܠܲܢܝ. ܠܓܲܒ݂ܪܵܐ ܕܫܲܪܝܼܪܬܵܐ ܡܲܠܠܹܬ݂ ܥܲܡܟ݂ܘܿܢ ܐܲܝܕ݂ܵܐ ܕܫܸܡܥܹܬ݂ ܡܸܢ ܐܲܠܵܗܵܐ. ܗܵܕܹܐ ܐܲܒ݂ܪܵܗܵܡ ܠܵܐ ܥܒܲܕ݂.


text:
ܐܲܢ̄ܬ݁ܘܿܢ ܕܹܝܢ ܥܵܒ݂ܕܝܼܢ ܐܢ̄ܬܘܿܢ ܥܒ݂ܵܕܹ̈ܐ ܕܐܲܒ݂ܘܼܟ݂ܘܼܢ. ܐܵܡܪܝܼܢ ܠܹܗ. ܚܢܲܢ ܡܸܢ ܙܵܢܝܘܼܬ݂ܵܐ ܠܵܐ ܗܘܲܝܢ. ܚܲܕ݂ ܐܲܒ݂ܵܐ ܐܝܼܬ݂ ܠܲܢ. ܐܲܠܵܗܵܐ.


text:
ܐܵܡܲܪ ܠܗܘܿܢ ܝܼܫܘܿܥ. ܐܸܠܘܼ ܐܲܠܵܗܵܐ ܗܘ̣ܵܐ ܐܲܒ݂ܘܼܟ݂ܘܼܢ. ܡܲܚܒ݂ܝܼܢ ܗܘܲܝܬ݁ܘܿܢ ܠܝܼ. ܐܸܢܵܐ ܓܹܝܪ ܡܸܢ ܐܲܠܵܗܵܐ ܢܸܦܩܹܬ݂ ܘܐܸܬܹܝܬ݂. ܘܠܵܐ ܗܘ̣ܵܐ ܡܸܢ ܨܒ݂ܘܬ݂ ܢܲܦ̮ܫܝ ܐܸܬܹܝܬ݂. ܐܸܠܵܐ ܗܘܼ ܫܲܕܪܲܢܝ.


text:
ܐܲܢ̄ܬ݁ܘܿܢ ܡܸܢ ܐܲܒ݂ܵܐ ܐܵܟܹܠܩܲܪܨܵܐ ܐܝܼܬܲܝܟܿܘܿܢ. ܘܪܸܓܬܹܗ ܕܐܲܒ݂ܘܼܟ݂ܘܼܢ ܨܵܒܹܝܢ ܐܢ̄ܬܘܿܢ ܠܡܸܥܒܲܕ݂. ܗܵܘ ܕܡܸܢ ܒܪܵܫܝܼܬ݂ ܩܵܛܹܠ ܐ̄ܢܵܫܵܐ ܗܘܼ. ܘܒܲܫܪܵܪܵܐ ܠܵܐ ܩܵܐܹܡ. ܡܛܠ ܕܲܫܪܵܪܵܐ ܠܲܝܬ݁ ܒܹܗ. ܐܸܡܲܬ݂ܝ ܕܲܡܡܲܠܸܠ ܟܲܕܵܒ݂ܘܼܬ݂ܵܐ. ܡܸܢ ܕܝܼܠܹܗ ܗܘܼ ܡܡܲܠܸܠ. ܡܛܠ ܕܕ݂ܲܓܵܠܵܐ ܗܘܼ. ܐܵܦ ܐܲܒ݂ܘܼܗ̇.


text:
ܡܲܢܘܼ ܡܸܢܟ݂ܘܿܢ ܡܲܟܸܣ ܠܝܼ ܥܲܠ ܚܛܝܼܬ݂ܵܐ. ܘܐܸܢ ܫܪܵܪܵܐ ܡܡܲܠܸܠ ܐ̄ܢܵܐ. ܐܲܢ̄ܬ݁ܘܿܢ ܠܡܵܢܵܐ ܠܵܐ ܡܗܲܝܡܢܝܼܢ ܐܢ̄ܬܘܿܢ ܠܝܼ.


text:
ܡܲܢ ܕܡܸܢ ܐܲܠܵܗܵܐ ܐܝܼܬ݂ܵܘܗܝ. ܡܸܠܹ̈ܐ ܕܐܲܠܵܗܵܐ ܫܵܡܲܥ. ܡܛܠ ܗܵܢܵܐ ܐܲܢ̄ܬ݁ܘܿܢ ܠܵܐ ܫܵܡܥܝܼܢ ܐܢ̄ܬܘܿܢ. ܡܛܠ ܕܠܵܐ ܗܘܲܝܬ݁ܘܿܢ ܡܸܢ ܐܲܠܵܗܵܐ.


text:
ܐܵܡܪܝܼܢ ܠܹܗ ܝܗ̄ܘܼܕ݂ܵܝܹ̈ܐ. ܗܵܫܵܐ ܝܼܕ݂ܲܥܢ ܕܕ݂ܲܝܘܵܐ ܐܝܼܬ݂ ܠܵܟ݂. ܐܲܒ݂ܪܵܗܵܡ ܡܝܼܬ݂ ܘܲܢܒ݂ܝܹ̈ܐ: ܘܐܲܢ̄ܬ݁ ܐܵܡܲܪ ܐܲܢ̄ܬ݁ ܕܡܲܢ ܕܡܸܠܲܬ݂ܝ ܢܵܛܲܪ ܡܵܘܬܵܐ ܠܵܐ ܢܸܛܥܲܡ ܠܥܵܠܲܡ.


text:
ܠܡܵܐ ܐܲܢ̄ܬ݁ ܪܲܒ ܐܲܢ̄ܬ݁ ܡܸܢ ܐܲܒ݂ܘܼܢ ܐܲܒ݂ܪܵܗܵܡ ܕܡܝܼܬ݂. ܘܡܸܢ ܢܒ݂ܝܹ̈ܐ ܕܡܝܼܬ݂ܘ. ܡܲܢܘܼ ܥܵܒܹܿܕ݂ ܐܲܢ̄ܬ݁ ܢܲܦ̮ܫܵܟ݂.


text:
ܐܵܡܲܪ ܠܗܘܿܢ ܝܼܫܘܿܥ. ܐܸܢ ܐܸܢܵܐ ܡܫܲܒܲܚ ܐ̄ܢܵܐ ܢܲܦ̮ܫܝ. ܫܘܼܒ݂ܚܝ ܠܵܐ ܗܘ̣ܵܐ ܡܸܕܸܡ. ܐܝܼܬ݂ܵܘܗܝ ܐܵܒ݂ܝ ܕܲܡܫܲܒܲܚ ܠܝܼ. ܗܵܘ ܕܐܵܡܪܝܼܢ ܐܢ̄ܬܘܿܢ ܕܐܲܠܵܗܲܢ ܗ̄ܘܼ.


text:
ܘܠܵܐ ܝܼܕ݂ܲܥܬ݁ܘܿܢܵܝܗܝ. ܐܸܢܵܐ ܕܹܝܢ ܝܵܕ݂ܲܥ ܐ̄ܢܵܐ ܠܹܗ. ܘܐܸܢ ܐܵܡܲܪ ܐ̄ܢܵܐ ܕܠܵܐ ܝܵܕ݂ܲܥ ܐ̄ܢܵܐ ܠܹܗ. ܗܵܘܹܐ ܐ̄ܢܵܐ ܠܝܼ ܟܲܕܵܒ݂ܵܐ. ܐܲܟ݂ܘܵܬ݂ܟ݂ܘܿܢ. ܐܸܠܵܐ ܝܵܕ݂ܲܥ ܐ̄ܢܵܐ ܠܹܗ. ܘܡܸܠܬܹܗ ܢܵܛܲܪ ܐ̄ܢܵܐ.


text:
ܠܝܼ ܘܵܠܹܐ ܠܡܸܥܒܲܕ݂ ܥܒ݂ܵܕܹ̈ܐ ܕܡܲܢ ܕܫܲܕܪܲܢܝ. ܥܲܕ݂ ܐܝܼܡܵܡܵܐ ܗܘܼ. ܐܵܬܹܐ ܠܸܠܝܵܐ. ܕܐ̄ܢܵܫ ܠܵܐ ܡܸܫܟܲܚ ܠܡܸܦܠܲܚ.


text:
ܫܒ݂ܵܒ݂ܵܘ̈ܗܝ ܕܹܝܢ. ܘܐܲܝܠܹܝܢ ܕܲܚܙܹܐ ܗܘ̣ܵܐ ܠܗܘܿܢ ܡܸܢ ܩܕ݂ܝܼܡ ܕܚܵܕ݂ܲܪ ܗ̄ܘܵܐ. ܐܵܡܪܝܼܢ ܗ̄ܘܼܵܘ. ܠܵܐ ܗܘ̣ܵܐ ܗܵܢܵܘ ܗܵܘ ܕܝܵܬܹ݁ܒ݂ ܗ̄ܘܵܐ. ܘܚܵܕ݂ܲܪ.


text:
ܐܝܼܬ݂ ܕܐܵܡܪܝܼܢ ܗ̄ܘܼܵܘ ܕܗܘܸܝܘܼ. ܘܐܝܼܬ݂ ܕܐܵܡܪܝܼܢ ܗ̄ܘܼܵܘ. ܠܵܐ. ܐܸܠܵܐ ܡܸܕ݂ܡܵܐ ܕܵܡܹܐ ܠܹܗ. ܗܘܼ ܕܹܝܢ ܐܵܡܲܪ ܗ̄ܘܵܐ. ܕܐܸܢܵܐ ܐ̄ܢܵܐ.


text:
ܥܢܵܐ. ܘܐܸܡܲܪ ܠܗܘܿܢ. ܓܲܒ݂ܪܵܐ ܕܲܫܡܹܗ ܝܼܫܘܿܥ. ܥܒܲܕ݂ ܛܝܼܢܵܐ ܘܛܵܫ ܠܝܼ ܥܲܠ ܥܲܝܢܲܝ̈. ܘܐܸܡܲܪ ܠܝܼ. ܙܸܠ ܐܲܫܝܼܓ݂ ܒܡܲܝ̈ܵܐ ܕܫܝܼܠܘܿܚܵܐ. ܘܐܸܙܸܠܬ݂ ܐܲܫܝܼܓܹܬ݂. ܘܐܸܬ݂ܚܙܝܼ ܠܝܼ.


text:
ܘܬ݂ܘܼܒ݂ ܫܲܐܠܘܼܗܝ ܦܪ̈ܝܼܫܹܐ. ܐܲܝܟܲܢܵܐ ܐܸܬ݂ܚܙܝܼ ܠܵܟ݂. ܗܘܼ ܕܹܝܢ ܐܸܡܲܪ ܠܗܘܿܢ. ܛܝܼܢܵܐ ܣܵܡ ܥܲܠ ܥܲܝܢܲܝ̈. ܘܐܲܫܝܼܓܹܬ݂. ܘܐܸܬ݂ܚܙܝܼ ܠܝܼ.


text:
ܘܐܵܡܪܝܼܢ ܗ̄ܘܼܵܘ ܐ̄ܢܵܫܵܐ ܡܸܢ ܦܪ̈ܝܼܫܹܐ. ܗܵܢܵܐ ܓܲܒ݂ܪܵܐ ܠܵܐ ܗܘ̣ܵܐ ܡܸܢ ܐܲܠܵܗܵܐ ܗܘܼ. ܕܫܲܒܿܬ݂ܵܐ ܠܵܐ ܢܵܛܲܪ. ܐ̄ܚܪܵܢܹ̈ܐ ܕܹܝܢ ܐܵܡܪܝܼܢ ܗ̄ܘܼܵܘ. ܐܲܝܟܲܢܵܐ ܡܸܫܟܲܚ ܓܲܒ݂ܪܵܐ ܚܲܛܵܝܵܐ. ܗܵܠܹܝܢ ܐܵܬ݂ܘܵܬ݂ܵܐ ܠܡܸܥܒܲܕ݂. ܘܦܵܠܓܘܼܬ݂ܵܐ ܐܝܼܬ݂ ܗ̄ܘܵܬ݂ ܒܲܝܢܵܬ݂ܗܘܿܢ.


text:
ܐܵܡܪܝܼܢ ܬܘܼܒ݂ ܠܗܵܘ ܣܲܡܝܵܐ. ܐܲܢ̄ܬ݁ ܡܵܢܵܐ ܐܵܡܲܪ ܐܲܢ̄ܬ݁ ܥܠܵܘܗܝ ܕܦܲܬܲܚ ܠܵܟ݂ ܥܲܝܢܲܝ̈ܟ. ܐܵܡܲܪ ܠܗܘܿܢ. ܐܸܢܵܐ ܐܵܡܲܪ ܐ̄ܢܵܐ. ܕܲܢܒ݂ܝܼܵܐ ܗܘܼ.


text:
ܠܵܐ ܕܹܝܢ ܗܲܝܡܸܢܘ ܗ̄ܘܼܵܘ ܥܠܵܘܗܝ ܝܗ̄ܘܼܕ݂ܵܝܹ̈ܐ ܕܣܲܡܝܵܐ ܗܘ̣ܵܐ ܘܲܚܙܵܐ ܥܕ݂ܲܡܵܐ ܕܲܩܪܵܘ ܠܐܲܒ݂ܵܗܵܘ̈ܗܝ ܕܗܵܘ ܕܲܚܙܵܐ


text:
ܘܫܲܐܸܠܘ ܐܸܢܘܿܢ. ܐܸܢ. ܗܵܢܵܘ ܒܹܪܟ݂ܘܿܢ. ܗܵܘ ܕܐܲܢ̄ܬ݁ܘܿܢ ܐܵܡܪܝܼܢ ܐܢ̄ܬܘܿܢ. ܕܟܲܕ݂ ܣܡܹܐ ܐܸܬ݂ܝܼܠܸܕ݂. ܐܲܝܟܲܢܵܐ ܗܵܫܵܐ ܚܵܙܹܐ.


text:
ܐܲܝܟܲܢܵܐ ܕܹܝܢ ܗܵܫܵܐ ܚܵܙܹܐ: ܐܵܘ ܡܲܢܘܼ ܦܲܬܲܚ ܠܹܗ ܥܲܝܢܵܘ̈ܗܝ: ܠܵܐ ܝܵܕ݂ܥܝܼܢܲܢ. ܐܵܦ ܗܘܼ ܥܲܠ ܠܹܗ ܠܲܫ̈ܢܵܘܗܝ. ܠܹܗ ܫܲܐܸܠܘ. ܗܘܼ ܚܠܵܦ ܢܲܦ̮ܫܹܗ ܢܡܲܠܸܠ.


text:
ܗܵܠܹܝܢ ܐܸܡܲܪܘ ܐܲܒ݂ܵܗܵܘ̈ܗܝ. ܡܛܠ ܕܕ݂ܵܚܠܝܼܢ ܗ̄ܘܼܵܘ ܡܸܢ ܝܗ̄ܘܼܕ݂ܵܝܹ̈ܐ. ܦܣܲܩܘ ܗ̄ܘܼܵܘ ܓܹܝܪ ܝܗ̄ܘܼܕ݂ܵܝܹ̈ܐ. ܕܐܸܢ ܐ̄ܢܵܫ ܢܵܘܕܹܐ ܒܹܗ ܕܲܡܫܝܼܚܵܐ ܗܘܼ. ܢܲܦܩܘܼܢܵܝܗܝ ܡܸܢ ܟܢܘܼܫܬܵܐ.


text:
ܘܲܩܪܵܐܘܼܗܝ ܠܓܲܒ݂ܪܵܐ ܕܬܲܪܬܹ݁ܝܢ ܙܲܒ݂ܢ̈ܝܼܢ. ܠܗܵܘ ܕܐܝܼܬ݂ܵܘܗܝ ܗܘ̣ܵܐ ܣܲܡܝܵܐ. ܘܐܵܡܪܝܼܢ ܠܹܗ. ܫܲܒܲܚ ܠܐܲܠܵܗܵܐ. ܚܢܲܢ ܓܹܝܪ ܝܵܕ݂ܥܝܼܢܲܢ. ܕܗܵܢܵܐ ܓܲܒ݂ܪܵܐ ܚܲܛܵܝܵܐ ܗܘܼ.


text:
ܥܢܵܐ ܗܘܼ ܘܐܸܡܲܪ ܠܗܘܿܢ. ܐܸܢ ܚܲܛܵܝܵܐ ܗܘܼ ܠܵܐ ܝܵܕ݂ܲܥ ܐ̄ܢܵܐ. ܚܕ݂ܵܐ ܕܹܝܢ ܝܵܕ݂ܲܥ ܐ̄ܢܵܐ. ܕܣܲܡܝܵܐ ܗ̄ܘܹܝܬ݂ ܘܗܵܫܵܐ. ܗܵܐ ܚܵܙܹܐ ܐ̄ܢܵܐ.


text:
ܐܵܡܲܪ ܠܗܘܿܢ. ܐܸܡܪܹܬ݂ ܠܟ݂ܘܿܢ. ܘܠܵܐ ܫܡܲܥܬ݁ܘܿܢ. ܡܵܢܵܐ ܬܘܼܒ݂ ܨܵܒܹܝܢ ܐܢ̄ܬܘܿܢ ܠܡܸܫܡܲܥ. ܠܡܵܐ. ܐܵܦ ܐܲܢ̄ܬ݁ܘܿܢ ܬܲܠܡܝܼܕܹ̈ܐ ܨܵܒܹܝܢ ܐܢ̄ܬܘܿܢ ܠܡܸܗܘܵܐ ܠܹܗ.


text:
ܥܢܵܐ ܗܵܘ ܓܲܒ݂ܪܵܐ. ܘܐܸܡܲܪ ܠܗܘܿܢ. ܒܗܵܕܹܐ ܗ̄ܘܼ ܗܵܟܹܝܠ ܠܡܸܬ݁ܕܲܡܵܪܘܼ. ܕܐܲܢ̄ܬ݁ܘܿܢ. ܠܵܐ ܝܵܕ݂ܥܝܼܢ ܐܢ̄ܬܘܿܢ ܡܸܢ ܐܲܝܡܸܟܵܐ ܗܘܼ ܘܥܲܝܢܲܝ̈ ܕܝܼܠܝ ܦܲܬܲܚ.


text:
ܝܵܕ݂ܥܝܼܢ ܚ̱ܢܲܢ ܕܹܝܢ ܕܐܲܠܵܗܵܐ ܒܩܵܠܵܐ ܕܚܲܛܵܝܹ̈ܐ ܠܵܐ ܫܵܡܲܥ. ܐܸܠܵܐ ܠܡܲܢ ܕܕ݂ܵܚܹܠ ܡܸܢܹܗ. ܘܥܵܒܹܿܕ݂ ܨܸܒ݂ܝܵܢܹܗ. ܠܗܵܘ ܗܘܼ ܫܵܡܲܥ.


text:
ܘܐܸܡܲܪ ܝܼܫܘܿܥ. ܠܕ݂ܝܼܢܹܗ ܕܥܵܠܡܵܐ ܗܵܢܵܐ ܐܸܬܹܝܬ݂. ܕܐܲܝܠܹܝܢ ܕܠܵܐ ܚܵܙܹܝܢ. ܢܸܚܙܘܿܢ. ܘܐܲܝܠܹܝܢ ܕܚܵܙܹܝܢ. ܢܸܣܡܘܿܢ.


text:
ܐܵܡܲܪ ܠܗܘܿܢ ܝܼܫܘܿܥ. ܐܸܠܘܼ ܣܡܲܝ̈ܵܐ ܗ̄ܘܲܝܬ݁ܘܢ. ܠܲܝܬ݁ ܗ̄ܘܵܬ݂ ܠܟ݂ܘܿܢ ܚܛܝܼܬ݂ܵܐ. ܗܵܫܵܐ ܕܹܝܢ. ܐܵܡܪܝܼܢ ܐܢ̄ܬܘܿܢ. ܕܚܵܙܹܝܢܲܢ. ܡܛܠ ܗܵܢܵܐ ܚܛܝܼܬ݂ܟ݂ܘܿܢ ܩܲܝܵܡܵܐ ܗܝ.


text:
ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܡܲܢ ܕܠܵܐ ܥܵܐܹܠ ܡܸܢ ܬܲܪܥܵܐ ܠܲܛܝܵܪܵܐ ܕܥܵܢ̈ܵܐ: ܐܸܠܵܐ ܣܵܠܹܩ ܡܸܢ ܕܘܼܟܵܐ ܐ̄ܚܪܵܢܝܵܐ. ܗܵܘ ܓܲܢܵܒ݂ܵܐ ܗܘܼ ܘܓܲܝܵܣܵܐ.


text:
ܘܲܠܗܵܢܵܐ ܢܵܛܲܪ ܬܲܪܥܵܐ ܦܵܬܲܚ ܠܹܗ ܬܲܪܥܵܐ. ܘܥܵܢ̈ܵܐ ܫܵܡܥܵܐ ܩܵܠܹܗ. ܘܥܸܪ̈ܒܵܘܗܝ ܩܵܪܹܐ ܒܲܫܡܵܗܲܝ̈ܗܘܿܢ. ܘܡܲܦܸܩ ܠܗܘܿܢ.


text:
ܓܲܢܵܒ݂ܵܐ ܠܵܐ ܐܵܬܹܐ. ܐܸܠܵܐ ܕܢܸܓ݂ܢܘܿܒ݂. ܘܲܕ݂ܢܸܩܛܘܼܠ. ܘܲܕ݂ܢܵܘܒܸܕ݂. ܐܸܢܵܐ ܐܸܬܹܝܬ݂. ܕܚܲܝܹ̈ܐ ܢܸܗܘܘܿܢ ܠܗܘܿܢ. ܘܡܸܕܸܡ ܕܝܲܬ݁ܝܼܪ ܢܸܗܘܹܐ ܠܗܘܿܢ.


text:
ܐܲܓ݂ܝܼܪܵܐ ܕܹܝܢ ܕܠܵܐ ܗܘ̣ܵܐ ܪܵܥܝܵܐ: ܘܠܵܘ ܕܝܼܠܹܗ ܐܸܢܘܿܢ ܥܸܪ̈ܒܸܐ: ܡܵܐ ܕܲܚܙܵܐ ܕܐܒ݂ܵܐ ܕܐܵܬܹܐ. ܫܵܒܹܩ ܥܵܢ̈ܵܐ. ܘܥܵܪܹܩ. ܘܐܵܬܹܐ ܕܹܐܒ݂ܵܐ ܚܵܛܹܦ. ܘܲܡܒܲܕܲܪ ܠܵܗ̇ ܠܥܵܢ̈ܵܐ.


text:
ܐܝܼܬ݂ ܠܝܼ ܕܹܝܢ ܐܵܦ ܥܸܪ̈ܒܹܐ ܐ̄ܚܪܵܢܹܐ. ܐܲܝܠܹܝܢ ܕܠܵܐ ܗܘܵܘ ܡܸܢ ܛܝܵܪܵܐ ܗܵܢܵܐ. ܘܐܵܦ ܠܗܘܿܢ ܘܵܠܹܐ ܠܝܼ ܠܡܲܝܬܵܝܘܼ ܐܸܢܘܿܢ. ܘܢܸܫܡܥܘܼܢ ܩܵܠܝ. ܘܬܸܗܘܹܐ ܥܵܢ̈ܵܐ ܟܠܵܗ̇ ܚܕ݂ܵܐ. ܘܚܲܕ݂ ܪܵܥܝܵܐ.


text:
ܠܵܐ ܗܘ̣ܵܐ ܐ̄ܢܵܫ ܫܵܩܹܠ ܠܵܗ̇ ܡܹܢܝ. ܐܸܠܵܐ ܐܸܢܵܐ ܣܵܐܹܡ ܐ̄ܢܵܐ ܠܵܗ̇ ܡܸܢ ܨܸܒ݂ܝܵܢܝ. ܫܲܠܝܼܛ ܐ̄ܢܵܐ ܓܹܝܪ ܕܐܹܣܝܼܡܝܼܗ̇. ܘܫܲܠܝܼܛ ܐ̄ܢܵܐ ܕܬ݂ܘܼܒ݂ ܐܸܣܒ݂ܝܼܗ̇. ܕܗܵܢܵܐ ܦܘܼܩܕܵܢܵܐ ܩܲܒܠܹܬ݂ ܡܸܢ ܐܵܒ݂ܝ.


text:
ܐ̄ܚܪ̈ܵܢܹܐ ܕܹܝܢ ܐܵܡܪܝܼܢ ܗ̄ܘܼܵܘ. ܗܵܠܹܝܢ ܡܸܠܹ̈ܐ. ܠܵܐ ܗ̄ܘܲܝ̈ ܕܕ݂ܲܝܘܵܢܵܐ. ܠܡܵܐ. ܕܲܝܘܵܐ ܡܸܫܟܲܚ ܥܲܝܢܹ̈ܐ ܕܣܲܡܝܵܐ ܠܲܡܦܲܬܵܚܘܼ.


text:
ܘܚܲܕ݂ܪܘܼܗܝ ܝܗ̄ܘܼܕ݂ܵܝܹ̈ܐ. ܘܐܵܡܪܝܼܢ ܠܹܗ. ܥܕ݂ܲܡܵܐ ܠܐܸܡܲܬ݂ܝ ܢܵܣܹܒ݂ ܐܲܢ̄ܬ݁ ܢܲܦ̮ܫܲܢ. ܐܸܢ ܐܲܢ̄ܬ݁ ܗܘܼ ܡܫܝܼܚܵܐ. ܐܸܡܲܪ ܠܲܢ ܓܲܠܝܵܐܝܼܬ݂.


text:
ܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ. ܐܸܡܪܹܬ݂ ܠܟ݂ܘܿܢ. ܘܠܵܐ ܡܗܲܝܡܢܝܼܢ ܐܢ̄ܬܘܿܢ. ܘܲܥܒ݂ܵܕܹ̈ܐ ܕܐܸܢܵܐ ܥܵܒܹܿܕ݂ ܐ̄ܢܵܐ ܒܲܫܡܹܗ ܕܐܵܒ݂ܝ. ܗܸܢܘܿܢ ܣܵܗܕܝܼܢ ܥܠܲܝ.


text:
ܘܐܸܢܵܐ ܝܵܗܹܒ݂ ܐ̄ܢܵܐ ܠܗܘܿܢ. ܚܲܝܹ̈ܐ ܕܲܠܥܵܠܲܡ. ܘܠܵܐ ܢܹܐܒ݂ܕܘܼܢ ܠܥܵܠܲܡ. ܘܠܵܐ ܐ̄ܢܵܫ ܢܸܚܛܘܼܦ ܐܸܢܘܿܢ ܡܸܢ ܐܝܼܕ݂ܲܝ̈.


text:
ܐܵܡܲܪ ܠܗܘܿܢ ܝܼܫܘܿܥ. ܣܲܓܝܼܐܹ̈ܐ ܥܒ݂ܵܕܹ̈ܐ ܫܲܦܝܼܪܹ̈ܐ ܡܸܢ ܠܘܵܬ݂ ܐܵܒ݂ܝ ܚܵܘܝܼܬ݂ܟ݂ܘܿܢ. ܡܛܠ ܐܲܝܢܵܐ ܥܒ݂ܵܕ݂ܵܐ ܡܸܢܗܘܿܢ ܪܵܓ݂ܡܝܼܢ ܐܢ̄ܬܘܿܢ ܠܝܼ.


text:
ܐܵܡܪܝܼܢ ܠܹܗ ܝܗ̄ܘܼܕ݂ܵܝܹ̈ܐ. ܠܵܐ ܗܘ̣ܵܐ ܡܛܠ ܥܒ݂ܵܕܹ̈ܐ ܫܲܦܝܼܪܹ̈ܐ ܪܵܓ݂ܡܝܼܢ ܚ̄ܢܲܢ ܠܵܟ݂. ܐܸܠܵܐ ܡܛܠ ܕܲܡܓܲܕܦ ܐܲܢ̄ܬ݁. ܘܟܲܕ݂ ܐܝܼܬܲܝܟ ܒܲܪ ܐ̄ܢܵܫܵܐ. ܥܵܒܹܿܕ݂ ܐܲܢ̄ܬ݁ ܢܲܦ̮ܫܵܟ݂ ܐܲܠܵܗܵܐ.


text:
ܠܐܲܝܢܵܐ ܕܐܲܒ݂ܵܐ ܩܲܕܫܹܗ ܘܫܲܕܪܹܗ ܠܥܵܠܡܵܐ: ܐܲܢ̄ܬ݁ܘܿܢ ܐܵܡܪܝܼܢ ܐܢ̄ܬܘܿܢ. ܕܲܡܓܲܕܦ ܐܲܢ̄ܬ݁: ܥܲܠ ܕܐܸܡܪܹܬ݂ ܠܟ݂ܘܿܢ. ܕܲܒ݂ܪܹܗ ܐ̄ܢܵܐ ܕܐܲܠܵܗܵܐ.


text:
ܐܸܢ ܕܹܝܢ ܥܵܒܹܿܕ݂ ܐ̄ܢܵܐ. ܐܵܦܸܢ ܠܝܼ ܠܵܐ ܡܗܲܝܡܢܝܼܢ ܐܢ̄ܬܘܿܢ. ܠܗܘܿܢ ܠܲܥܒ݂ܵܕܹ̈ܐ ܗܲܝܡܸܢܘ. ܕܬܸܕ݂ܥܘܼܢ ܘܲܬ݂ܗܲܝܡܢܘܼܢ. ܕܐܵܒ݂ܝ ܒܝܼ. ܘܐܸܢܵܐ ܒܐܵܒ݂ܝ.


text:
ܘܐܸܙܲܠ ܠܹܗ ܠܥܸܒ݂ܪܵܐ ܕܝܘܿܪܕܢܵܢ ܠܕܘܼܟܬ݂ܵܐ ܐܲܝܟܵܐ ܕܐܝܼܬ݂ܵܘܗܝ ܗܘ̣ܵܐ ܝܘܿܚܲܢܵܢ ܡܸܢ ܩܕ݂ܝܼܡ ܟܲܕ݂ ܡܲܥܡܸܕ݂ ܗ̄ܘܵܐ. ܘܲܗܘܵܐ ܬܲܡܵܢ.


text:
ܘܐܸܬ݂ܵܘ ܐ̄ܢܵܫܵܐ ܣܲܓܝܼܐܹ̈ܐ ܠܘܵܬܹܗ. ܘܐܵܡܪܝܼܢ ܗ̄ܘܼܵܘ. ܕܝܘܿܚܲܢܵܢ. ܐܵܦ ܠܵܐ ܚܕ݂ܵܐ ܐܵܬ݂ܵܐ ܥܒܲܕ݂. ܟܠ ܡܸܕܸܡ ܕܹܝܢ ܕܐܵܡܲܪ ܝܘܿܚܲܢܵܢ ܥܲܠ ܓܲܒ݂ܪܵܐ ܗܵܢܵܐ. ܫܲܪܝܼܪ ܗ̄ܘܼ.


text:
ܡܲܪܝܲܡ ܕܹܝܢ ܗܵܕܹܐ ܐܝܼܬܹܝܗ̇. ܗܵܝ ܕܡܸܫܚܲܬ݂ ܒܒܸܣܡܵܐ ܪܸ̈ܓ݂ܠܵܘܗܝ ܕܝܼܫܘܿܥ. ܘܫܵܘܝܲܬ݂ ܒܣܲܥܪܵܗ̇. ܐܲܚܘܼܗ̇ ܗܘ̣ܵܐ ܕܗܵܕܹܐ ܠܵܥܵܙܲܪ ܕܲܟ݂ܪܝܼܗ ܗ̄ܘܵܐ.


text:
ܝܼܫܘܿܥ ܕܹܝܢ ܐܸܡܲܪ. ܗܵܢܵܐ ܟܘܼܪܗܵܢܵܐ ܠܵܐ ܗܘ̣ܵܐ ܕܡܵܘܬܵܐ. ܐܸܠܵܐ ܚܠܵܦ ܬܸܫܒܿܘܿܚܬܵܐ ܕܐܲܠܵܗܵܐ. ܕܢܸܫܬܲܒܲܚ ܒܪܹܗ ܕܐܲܠܵܗܵܐ ܡܛܠܵܬܹܗ.


text:
ܐܵܡܪܝܼܢ ܠܹܗ ܬܲܠܡܝܼܕ݂ܵܘ̈ܗܝ. ܪܲܒܲܢ. ܗܵܫܵܐ ܝܗ̄ܘܼܕ݂ܵܝܹ̈ܐ ܒܵܥܹܝܢ ܗ̄ܘܼܵܘ ܠܡܸܪܓ݁ܡܵܟ݂. ܘܬ݂ܘܼܒ݂. ܐܵܙܹܠ ܐܲܢ̄ܬ݁ ܠܬܲܡܵܢ.


text:
ܐܵܡܲܪ ܠܗܘܿܢ ܝܼܫܘܿܥ. ܠܵܐ ܬܲܪܬܲܥܸܣܪܹ̈ܐ ܫܵܥܝܼ̈ܢ ܐܝܼܬ݂ ܒܝܵܘܡܵܐ. ܘܐܸܢ ܐ̄ܢܵܫ ܡܗܲܠܸܟ݂ ܒܐܝܼܡܵܡܵܐ. ܠܵܐ ܡܸܬ݁ܬ݁ܩܸܠ. ܡܛܠ ܕܚܵܙܹܐ ܢܘܼܗܪܹܗ ܕܥܵܠܡܵܐ ܗܵܢܵܐ.


text:
ܐܝܼܬܹܝܗ̇ ܗ̄ܘܵܬ݂ ܕܹܝܢ ܒܹܝܬ݂ ܥܲܢܝܵܐ. ܥܲܠ ܓܸܢ̄ܒ݂ ܐܘܿܪܸܫܠܸܡ. ܟܲܕ݂ ܦܲܪܝܼܩܵܐ ܡܸܢܹܗ ܐܲܝܟ݂ ܐܸܣ̈ܛܕ݂ܵܘܵܬ݂ܵܐ ܚܲܡܸܫܬܲܥܣܲܪ.


text:
ܘܟܲܕ݂ ܐܸܡܪܲܬ݂ ܗܵܠܹܝܢ. ܐܸܙܲܠܬ݂ ܩܪܵܬ݂ ܠܡܲܪܝܲܡ ܚܵܬ݂ܵܗ̇ ܟܲܣܝܵܐܝܼܬ݂. ܘܐܵܡܪܵܐ ܠܵܗ̇. ܪܲܒܲܢ ܐܸܬ݂ܵܐ. ܘܩܵܪܹܐ ܠܹܟ݂ܝ.


text:
ܗܘܼ ܕܹܝܢ ܝܼܫܘܿܥ. ܠܵܐ ܥܕ݂ܲܟܹܝܠ ܐܸܬ݂ܵܐ ܗܘ̣ܵܐ ܠܲܩܪܝܼܬ݂ܵܐ. ܐܸܠܵܐ ܒܵܗ̇ ܗܘ̣ܵܐ ܒܗܵܝ ܕܘܼܟܬ݂ܵܐ ܕܐܲܪܲܥܬܹܗ ܡܵܪܬܵܐ.


text:
ܐܵܦ ܗܵܢܘܿܢ ܕܹܝܢ ܝܗ̄ܘܼܕ݂ܵܝܹ̈ܐ. ܕܐܝܼܬ݂ ܗ̄ܘܼܵܘ ܥܲܡܵܗ̇ ܒܒܲܝܬܵܐ ܕܲܡܒܲܝܐܝܼܢ ܗ̄ܘܼܵܘ ܠܵܗ̇. ܕܲܚܙܵܘ ܠܡܲܪܝܲܡ ܕܲܥܓܲܠ ܩܵܡܲܬ݂ ܢܸܦܩܲܬ݂: ܐܸܙܲܠܘ ܠܗܘܿܢ ܒܵܬ݂ܪܵܗ̇. ܣܒܲܪܘ ܓܹܝܪ ܕܲܠܩܲܒ݂ܪܵܐ ܐܵܙܵܠ̄ܐ ܠܡܸܒ݂ܟܵܐ.


text:
ܗܝܼ ܕܹܝܢ ܡܲܪܝܲܡ ܟܲܕ݂ ܐܸܬܲܬܸ ܐܲܝܟܵܐ ܕܐܝܼܬ݂ܵܘܗܝ ܗܘ̣ܵܐ ܝܼܫܘܿܥ. ܘܲܚܙܵܬܹܗ. ܢܸܦܠܲܬ݂ ܥܲܠ ܪܸ̈ܓ݂ܠܵܘܗܝ. ܘܐܵܡܪܵܐ ܠܹܗ. ܐܸܠܘܼ ܬܢܵܢ ܗ̄ܘܲܝܬ݁ ܡܵܪܝ. ܠܵܐ ܡܵܐܹܬ݂ ܗܘ̣ܵܐ ܐܵܚܝ.


text:
ܝܼܫܘܿܥ ܕܹܝܢ ܟܲܕ݂ ܚܙܵܗ̇ ܕܒ݂ܵܟ݂ܝܵܐ: ܘܲܠܝܗ̄ܘܼܕ݂ܵܝܹ̈ܐ ܗܵܢܘܿܢ ܕܐܸܬ݂ܵܘ ܥܲܡܵܗ̇ ܕܒ݂ܵܟܹܝܢ. ܐܸܬ݂ܥܲܙܲܙ ܒܪܘܼܚܹܗ. ܘܐܲܙܝܼܥ ܢܲܦ̮ܫܹܗ.


text:
ܐ̄ܢܵܫ̈ܝܼܢ ܕܹܝܢ ܡܸܢܗܘܿܢ ܐܸܡܲܪܘ. ܠܵܐ ܡܸܫܟܲܚ ܗܘ̣ܵܐ ܗܵܢܵܐ ܕܦܲܬܲܚ ܥܲܝܢܵܘ̈ܗܝ ܕܗܵܘ ܣܲܡܝܵܐ: ܢܸܥܒܸܕ݂. ܕܐܵܦ ܗܵܢܵܐ ܠܵܐ ܢܡܘܼܬ݂.


text:
ܝܼܫܘܿܥ ܕܹܝܢ ܟܲܕ݂ ܡܸܬ݂ܥܲܙܲܙ ܒܲܝܢܵܘܗܝ ܘܠܹܗ. ܐܸܬ݂ܵܐ ܠܒܹܝܬ݂ ܩܒ݂ܘܼܪܵܐ. ܘܗܘܼ ܒܹܝܬ݂ ܩܒ݂ܘܼܪܵܐ ܐܝܼܬ݂ܵܘܗܝ ܗܘ̣ܵܐ ܡܥܲܪܬ݂ܵܐ. ܘܟܹܐܦܵܐ ܣܝܼܡܵܐ ܗ̄ܘܵܬ݂ ܥܲܠ ܬܲܪܥܹܗ.


text:
ܘܐܸܡܲܪ ܝܼܫܘܿܥ. ܫܩܘܿܠܘ ܟܹܐܦܵܐ ܗܵܕܹܐ. ܐܵܡܪܵܐ ܠܹܗ ܡܵܪܬܵܐ ܚܵܬܹܗ ܕܗܵܘ ܡܝܼܬ݂ܵܐ. ܡܵܪܝ. ܡܸܢ ܟܲܕܘ ܣܪܝܼ ܠܹܗ. ܐܲܪܒܥܵܐ ܠܹܗ ܓܹܝܪ ܝܵܘܡ̈ܝܼܢ.


text:
ܘܲܫܩܲܠܘ ܟܹܐܦܵܐ ܗܵܝ. ܘܗܘܼ ܝܼܫܘܿܥ ܐܲܪܝܼܡ ܥܲܝܢܵܘ̈ܗܝ ܠܥܸܠ. ܘܐܸܡܲܪ. ܐܲܒ݂ܵܐ. ܡܵܘܕܹܐ ܐ̄ܢܵܐ ܠܵܟ݂ ܕܲܫܡܲܥܬܵܢܝ.


text:
ܘܐܸܢܵܐ ܝܵܕ݂ܲܥ ܐ̄ܢܵܐ. ܕܲܒܟ݂ܠܙܒܲܢ ܫܵܡܲܥ ܐܲܢ̄ܬ݁ ܠܝܼ. ܐܸܠܵܐ ܡܛܠ ܟܸܢܫܵܐ ܗܵܢܵܐ ܕܩܵܐܹܡ ܐܵܡܲܪ ܐ̄ܢܵܐ ܗܵܠܹܝܢ. ܕܲܢܗܲܝܡܢܘܼܢ. ܕܐܲܢ̄ܬ݁ ܫܲܕܲܪܬܵܢܝ.


text:
ܘܲܢܦܲܩ ܗܵܘ ܡܝܼܬ݂ܵܐ. ܟܲܕ݂ ܐܲܣܝܼܪ̈ܵܢ ܐܝܼܕ݂ܵܘ̈ܗܝ ܘܪܸܓ݂ܠܵܘܗ̄ܝ̈ ܒܦܸܣ̈ܩܝܵܬ݂ܵܐ. ܘܐܲܦܵܘ̈ܗܝ ܐܲܣܝܼܪܵ̈ܢ ܒܣܘܼܕ݂ܵܪܵܐ. ܐܵܡܲܪ ܠܗܘܿܢ ܝܼܫܘܿܥ. ܫܪܵܐܘܼܗܝ ܘܲܫܒ݂ܘܿܩܘ ܐܵܙܹܠ.


text:
ܘܐܸܬ݂ܟܲܢܲܫܘ ܪ̈ܲܒܲܝ ܟܵܗܢܹ̈ܐ ܘܲܦܪ̈ܝܼܫܹܐ ܘܐܵܡܪܝܼܢ ܗ̄ܘܼܵܘ. ܡܵܢܵܐ ܢܸܥܒܸܕ݂. ܕܗܵܢܵܐ ܓܲܒ݂ܪܵܐ ܐܵܬ݂ܘܵܬ݂ܵܐ ܣܲܓܝܼ̈ܐܵܬ݂ܵܐ ܥܵܒܹܿܕ݂.


text:
ܘܐܸܢ ܫܵܒ݂ܩܝܼܢ ܚ̄ܢܲܢ ܠܹܗ ܗܵܟܲܢܵܐ. ܟܠܗܘܿܢ ܐ̄ܢܵܫܵܐ ܡܗܲܝܡܢܝܼܢ ܒܹܗ. ܘܐܵܬܹܝܢ ܪ̈ܗ̄ܘܿܡܵܝܹܐ. ܫܵܩܠܝܼܢ ܐܲܬ݂ܪܲܢ ܘܥܲܡܲܢ.


text:
ܚܲܕ݂ ܕܹܝܢ ܡܸܢܗܘܿܢ ܕܲܫܡܹܗ ܩܲܝܵܦܵܐ. ܪܲܒ ܟܵܗܢܹ̈ܐ ܗܘ̣ܵܐ ܕܗܵܝ ܫܲܢ̄ܬܵܐ. ܘܐܸܡܲܪ ܠܗܘܿܢ. ܐܲܢ̄ܬ݁ܘܿܢ ܠܵܐ ܝܵܕ݂ܥܝܼܢ ܐܢ̄ܬܘܿܢ ܡܸܕܸܡ.


text:
ܗܵܕܹܐ ܕܹܝܢ ܡܸܢ ܨܒ݂ܘܬ݂ ܢܲܦ̮ܫܹܗ ܠܵܐ ܐܸܡܲܪ. ܐܸܠܵܐ ܡܛܠ ܕܪܲܒ ܟܵܗܢܹ̈ܐ ܗܘ̣ܵܐ ܕܗܵܝ ܫܲܢ̄ܬܵܐ. ܐܸܬ݂ܢܲܒܝܼ. ܕܲܥܬ݂ܝܼܕ݂ ܗܘ̣ܵܐ ܝܼܫܘܿܥ ܕܲܢܡܘܼܬ݂ ܚܠܵܦ ܥܲܡܵܐ.


text:
ܗܘܼ ܕܹܝܢ ܝܼܫܘܿܥ ܠܵܐ ܡܗܲܠܸܟ݂ ܗܘ̣ܵܐ ܓܲܠܝܵܐܝܼܬ݂ ܒܹܝܬ݂ ܝܗ̄ܘܼܕ݂ܵܝܹ̈ܐ. ܐܸܠܵܐ ܐܸܙܲܠ ܠܹܗ ܡܸܢ ܬܲܡܵܢ ܠܐܲܬ݂ܪܵܐ ܕܩܲܪܝܼܒ݂ ܠܚܘܼܪܒܵܐ. ܠܟܲܪܟ݂ܵܐ ܕܡܸܬ݂ܩܪܹܐ ܐܲܦܪܹܝܡ. ܘܬܲܡܵܢ ܡܸܬ݂ܗܲܦܲܟ݂ ܗܘ̣ܵܐ ܥܲܡ ܬܲܠܡܝܼܕ݂ܵܘ̈ܗܝ.


text:
ܩܲܪܝܼܒ݂ ܗܘ̣ܵܐ ܕܹܝܢ ܦܸܨܚܵܐ ܕܝܗ̄ܘܼܕ݂ܵܝܹ̈ܐ. ܘܲܣܠܸܩܘ ܣܲܓܝܼܐܹ̈ܐ ܡܸܢ ܩܘܼܪ̈ܝܵܐ ܠܐܘܿܪܸܫܠܸܡ ܩܕ݂ܵܡ ܥܲܕ݂ܥܹܕ݂ܵܐ. ܕܲܢܕ݂ܲܟܘܢ ܢܲܦ̮ܫܗܘܿܢ.


text:
ܘܒ݂ܵܥܹܝܢ ܗ̄ܘܼܵܘ ܠܹܗ ܠܝܼܫܘܿܥ. ܘܐܵܡܪܝܼܢ ܗ̄ܘܼܵܘ ܚܲܕ݂ ܠܚܲܕ݂ ܒܗܲܝܟܠܵܐ. ܡܵܢܵܐ ܣܵܒ݂ܪܝܼܢ ܐܢ̄ܬܘܿܢ. ܕܠܵܐ ܐܵܬܹܐ ܠܥܲܕ݂ܥܹܕ݂ܵܐ.


text:
ܪ̈ܲܒܲܝ ܟܵܗܢܹ̈ܐ ܕܹܝܢ ܘܲܦܪ̈ܝܼܫܹܐ ܦܩܲܕ݂ܘ ܗ̄ܘܼܵܘ. ܕܐܸܢ ܐ̄ܢܵܫ ܢܸܕ݂ܥ ܐܲܝܟܵܘ. ܢܒܲܕܸܩ ܠܗܘܿܢ. ܐܲܝܟ݂ ܕܢܹܐܚܕܘܼܢܵܝܗܝ.


text:
ܝܼܫܘܿܥ ܕܹܝܢ ܩܕ݂ܵܡ ܫܬܵܐ ܝܵܘܡ̈ܝܼܢ ܕܦܸܨܚܵܐ. ܐܸܬ݂ܵܐ ܠܒܹܝܬ݂ ܥܲܢܝܵܐ. ܐܲܝܟܵܐ ܕܐܝܼܬ݂ܵܘܗܝ ܗܘ̣ܵܐ ܠܵܥܵܙܲܪ: ܗܵܘ ܕܐܲܩܝܼܡ ܡܸܢ ܒܹܝܬ݂ ܡܝܼܬܹ̈ܐ ܗܘܼ ܝܼܫܘܿܥ.


text:
ܡܲܪܝܲܡ ܕܹܝܢ. ܫܸܩܠܲܬ݂ ܫܵܛܝܼܦ̮ܬܵܐ ܕܒܸܣܡܵܐ ܕܢܵܪܕܝܼܢ ܪܹܫܵܝܵܐ ܣܲܓܝܼ ܕܡܲܝ̈ܵܐ. ܘܡܸܫܚܲܬ݂ ܪܸ̈ܓ݂ܠܵܘܗܝ ܕܝܼܫܘܿܥ. ܘܫܵܘܝܲܬ݂ ܒܣܲܥܪܵܗ̇ ܪܸ̈ܓ݂ܠܵܘܗܝ. ܘܐܸܬ݂ܡܠܝܼ ܒܲܝܬܵܐ ܡܸܢ ܪܹܝܚܹܗ ܕܒܸܣܡܵܐ.


text:
ܗܵܕܹܐ ܕܹܝܢ ܐܸܡܲܪ. ܠܵܐ ܗܘ̣ܵܐ ܡܛܠ ܕܥܲܠ ܡܸܣܟܹܢܹ̈ܐ ܒܛܝܼܠ ܗܘ̣ܵܐ ܠܹܗ. ܐܸܠܵܐ ܡܛܠ ܕܓܲܢܵܒ݂ܵܐ ܗ̄ܘܵܐ. ܘܲܓ݂ܠܘܼܣܩܡܵܐ. ܠܘܵܬܹܗ ܗ̄ܘܵܐ. ܘܡܸܕܸܡ ܕܢܵܦܹܿܠ ܗܘ̣ܵܐ ܒܹܗ. ܗܘܼ ܛܥܝܼܢ ܗ̄ܘܵܐ.


text:
ܘܲܫܡܲܥܘ ܟܸܢܫܹ̈ܐ ܣܲܓܝܼܐܹ̈ܐ ܡܸܢ ܝܗ̄ܘܼܕ݂ܵܝܹ̈ܐ. ܕܬܲܡܵܢ ܗܘܼ ܝܼܫܘܿܥ. ܘܐܸܬ݂ܵܘ. ܠܵܐ ܡܛܠ ܝܼܫܘܿܥ ܒܲܠܚܘܿܕ݂. ܐܸܠܵܐ ܐܵܦ ܕܢܸܚܙܘܿܢ ܠܠܵܥܵܙܲܪ ܗܵܘ ܕܐܲܩܝܼܡ ܡܸܢ ܒܹܝܬ݂ ܡܝܼܬܹ̈ܐ.


text:
ܘܲܠܝܵܘܡܵܐ ܐ̄ܚܪܹܢܵܐ. ܟܸܢܫܵܐ ܣܲܓܿܝܼܐܵܐ ܐܲܝܢܵܐ ܕܐܵܬܹܐ ܗܘ̣ܵܐ ܠܥܲܕ݂ܥܹܕ݂ܵܐ. ܟܲܕ݂ ܫܡܲܥܘ ܕܝܼܫܘܿܥ ܐܵܬܹܐ ܠܐܘܿܪܸܫܠܸܡ.


text:
ܫܩܲܠܘ ܣܵܘܟܹ̈ܐ ܕܕܸܩܠܹ̈ܐ. ܘܲܢܦܲܩܘ ܠܐܘܼܪܥܹܗ. ܘܩܵܥܹܝܢ ܗ̄ܘܼܵܘ ܘܐܵܡܪܝܼܢ. ܐܘܿܫܲܥܢܵܐ. ܒܪܝܼܟ݂ ܗܘܼ ܕܐܵܬܹܐ ܒܲܫܡܹܗ ܕܡܵܪܝܵܐ. ܡܲܠܟܵܐ ܕܝܼܣܪܵܝܹܠ.


text:
ܗܵܠܹܝܢ ܕܹܝܢ ܠܵܐ ܝܼܕ݂ܲܥܘ ܬܲܠܡܝܼܕ݂ܵܘ̈ܗܝ ܒܗܵܘ ܙܲܒ݂ܢܵܐ. ܐܸܠܵܐ ܟܲܕ݂ ܐܸܫܬܲܒܲܚ ܝܼܫܘܿܥ. ܐܸܬ݁ܕܟܲܪܘ ܬܲܠܡܝܼܕ݂ܵܘ̈ܗܝ ܕܗܵܠܹܝܢ ܟܬ݂ܝܼܒ݂ܵܢ ܗ̄ܘܲܝ̈ ܥܠܵܘܗܝ. ܘܗܵܠܹܝܢ ܥܒܲܕ݂ܘ ܠܹܗ.


text:
ܦܪ̈ܝܼܫܹܐ ܕܹܝܢ ܐܵܡܪܝܼܢ ܗ̄ܘܼܵܘ ܚܲܕ݂ ܠܚܲܕ݂. ܚܵܙܹܝܢ ܐܢ̄ܬܘܿܢ ܕܠܵܐ ܡܵܘܬ݁ܪܝܼܢ ܐܲܢ̄ܬܘܿܢ ܡܸܕܸܡ: ܕܗܵܐ ܥܵܠܡܵܐ ܟܠܹܗ ܐܸܙܲܠ ܠܹܗ ܒܵܬ݂ܪܹܗ.


text:
ܗܵܠܹܝܢ ܐܸܬ݂ܵܘ ܩܪܸܒ݂ܘ ܠܘܵܬ݂ ܦܝܼܠܝܼܦܘܿܣ: ܗܵܘ ܕܡܸܢ ܒܹܝܬ݂ ܨܲܝܵܕ݂ܵܐ ܕܲܓ݂ܠܝܼܠܵܐ. ܘܫܲܐܠܘܼܗܝ. ܘܐܵܡܪܝܼܢ ܠܹܗ. ܡܵܪܝ. ܨܵܒܹܝܢ ܚ̄ܢܲܢ ܢܸܚܙܹܐ ܠܝܼܫܘܿܥ.


text:
ܐܵܡܹܝܢ ܐܵܡܹܝܢ. ܐܵܡܲܪ ܐ̄ܢܵܐ ܠܟ݂ܘܿܢ. ܕܲܦܪܸܕ݂ܬܵܐ ܕܚܸܛܬ݂ܵܐ. ܐܸܠܵܐ ܢܵܦܠܵܐ ܘܡܵܝܬܵܐ ܒܐܲܪܥܵܐ. ܒܲܠܚܘܿܕܹܝܗ̇ ܦܵܝܫܵܐ. ܐܸܢ ܕܹܝܢ ܡܵܝܬܵܐ. ܦܹܐܪܹ̈ܐ ܣܲܓܝܼܐܹ̈ܐ ܡܲܝܬ݁ܝܵܐ.


text:
ܐܸܢ ܠܝܼ ܐ̄ܢܵܫ ܡܫܲܡܸܫ. ܢܹܐܬܹܐ ܒܵܬܲܪܝ. ܘܐܲܝܟܵܐ ܕܐܸܢܵܐ ܐܝܼܬܲܝ. ܬܲܡܵܢ ܢܸܗܘܹܐ ܐܵܦ ܡܫܲܡܫܵܢܝ. ܡܲܢ ܕܠܝܼ ܡܫܲܡܸܫ. ܢܝܲܩܪܝܼܘܗܝ ܐܲܒ݂ܵܐ.


text:
ܗܵܫܵܐ ܢܲܦ̮ܫܝ. ܗܵܐ ܫܓ݂ܝܼܫܵܐ. ܘܡܵܢܵܐ ܐܹܡܲܪ. ܐܵܒ݂ܝ ܦܲܨܵܢܝ ܡܸܢ ܗܵܕܹܐ ܫܵܥܬ݂ܵܐ. ܐܸܠܵܐ ܡܛܠ ܗܵܢܵܐ ܐܸܬܹܝܬ݂ ܠܗܵܕܹܐ ܫܵܥܬ݂ܵܐ.


text:
ܐܵܡܪܝܼܢ ܠܹܗ ܟܸܢܫܹ̈ܐ. ܚܢܲܢ ܫܡܲܥܢ ܡܸܢ ܢܵܡܘܿܣܵܐ. ܕܲܡܫܝܼܚܵܐ ܠܥܵܠܲܡ ܡܩܵܘܹܐ. ܐܲܝܟܲܢܵܐ ܐܵܡܲܪ ܐܲܢ̄ܬ݁ ܕܲܥܬ݂ܝܼܕ݂ ܗܘܼ ܕܢܸܬ݁ܬ݁ܪܝܼܡ ܒܪܹܗ ܕܐ̄ܢܵܫܵܐ. ܡܲܢܘܼ ܗܵܢܵܐ ܒܪܹܗ ܕܐ̄ܢܵܫܵܐ.


text:
ܐܵܡܲܪ ܠܗܘܿܢ ܝܼܫܘܿܥ. ܩܲܠܝܼܠ ܐ̄ܚܪܹܝܢ ܙܲܒ݂ܢܵܐ ܢܘܼܗܪܵܐ ܥܲܡܟ݂ܘܿܢ ܗ̄ܘܼ. ܗܲܠܸܟ݂ܘ ܥܲܕ݂ ܐܝܼܬ݂ ܠܟ݂ܘܿܢ ܢܘܼܗܪܵܐ. ܕܠܵܐ ܚܸܫܘܿܟ݂ܵܐ ܢܲܕ݂ܪܸܟ݂ܟ݂ܘܿܢ. ܘܡܲܢ ܕܲܡܗܲܠܸܟ݂ ܒܚܸܫܘܿܟ݂ܵܐ. ܠܵܐ ܝܵܕ݂ܲܥ ܠܐܲܝܟܵܐ ܐܵܙܹܠ.


text:
ܥܲܕ݂ ܐܝܼܬ݂ ܠܟ݂ܘܿܢ ܢܘܼܗܪܵܐ. ܗܲܝܡܸܢܘ ܒܢܘܼܗܪܵܐ. ܕܲܒ݂ܢܵܘ̈ܗܝ ܕܢܘܼܗܪܵܐ ܬܸܗܘܘܿܢ. ܗܵܠܹܝܢ ܡܲܠܸܠ ܝܼܫܘܿܥ. ܘܐܸܙܲܠ. ܐܸܬ݁ܛܲܫܝܼ ܡܸܢܗܘܿܢ.


text:
ܕܬܸܬ݂ܡܲܠܹܐ ܡܸܠܬ݂ܵܐ ܕܐܹܫܲܥܝܵܐ ܢܒ݂ܝܼܵܐ ܕܐܵܡܲܪ. ܡܵܪܝ. ܡܲܢܘܼ ܗܲܝܡܸܢ ܠܫܸܡܥܲܢ ܘܲܕ݂ܪܵܥܹܗ ܕܡܵܪܝܵܐ ܠܡܲܢ ܐܸܬ݂ܓܠܝܼ.


text:
ܕܥܵܘܲܪܘ ܥܲܝܢܲܝ̈ܗܘܿܢ ܘܐܲܚܫܸܟ݂ܘ ܠܸܒܗܘܿܢ. ܕܠܵܐ ܢܸܚܙܘܿܢ ܒܥܲܝܢܲܝ̈ܗܘܿܢ ܘܢܸܣܬܲܟܠܘܼܢ ܒܠܸܒܗܘܿܢ: ܘܢܸܬ݂ܦܢܘܿܢ ܘܐܲܣܹܐ ܐܸܢܘܿܢ.


text:
ܐܵܦ ܡܸܢ ܪܹ̈ܫܹܐ ܕܹܝܢ ܣܲܓܝܼܐܹ̈ܐ ܗܲܝܡܸܢܘ ܒܹܗ. ܐܸܠܵܐ ܡܛܠ ܦܪ̈ܝܼܫܹܐ. ܠܵܐ ܡܵܘܕܹܝܢ ܗ̄ܘܼܵܘ. ܕܠܵܐ ܢܸܗܘܘܿܢ ܠܒܲܪ ܡܸܢ ܟܢܘܼܫܬܵܐ.


text:
ܘܡܲܢ ܕܫܵܡܲܥ ܡܸܠܲܝ̈. ܘܠܵܐ ܢܵܛܲܪ ܠܗܹܝܢ. ܐܸܢܵܐ ܠܵܐ ܕܵܐܹܢ ܐ̄ܢܵܐ ܠܹܗ. ܠܵܐ ܓܹܝܪ ܐܸܬܹܝܬ݂ ܕܐܹܕܘܼܢ ܠܥܵܠܡܵܐ. ܐܸܠܵܐ ܕܐܲܚܹܐ ܠܥܵܠܡܵܐ.


text:
ܡܲܢ ܕܛܵܠܸܡ ܠܝܼ. ܘܠܵܐ ܡܩܲܒܸܠ ܡܸܠܲܝ̈. ܐܝܼܬ݂ ܡܲܢ ܕܕ݂ܵܐܹܢ ܠܹܗ. ܡܸܠܬ݂ܵܐ ܕܡܲܠܠܹܬ݂. ܗܝܼ ܕܝܼܢܵܐ ܠܹܗ ܒܝܵܘܡܵܐ ܐ̄ܚܪܵܝܵܐ.


text:
ܕܐܸܢܵܐ ܡܸܢ ܢܲܦ̮ܫܝ ܠܵܐ ܡܲܠܠܹܬ݂. ܐܸܠܵܐ ܐܲܒ݂ܵܐ ܕܫܲܕܪܲܢܝ. ܗܘܼ ܝܲܗ̄ܒ݂ ܠܝܼ ܦܘܼܩܕܵܢܵܐ. ܡܵܢܵܐ ܐܹܡܲܪ. ܘܡܵܢܵܐ ܐܹܡܲܠܸܠ.


text:
ܘܝܵܕ݂ܲܥ ܐ̄ܢܵܐ ܕܦܘܼܩܕܵܢܹܗ ܚܲܝܹ̈ܐ ܐܸܢܘܿܢ ܕܲܠܥܵܠܲܡ. ܐܲܝܠܹܝܢ ܗܵܟܹܝܠ ܕܲܡܡܲܠܸܠ ܐ̄ܢܵܐ. ܐܲܝܟܲܢܵܐ ܕܐܵܡܲܪ ܠܝܼ ܐܵܒ݂ܝ. ܗܵܟܲܢܵܐ ܡܡܲܠܸܠ ܐ̄ܢܵܐ.


text:
ܩܕ݂ܵܡ ܕܹܝܢ ܥܹܐܕ݂ܵܐ ܕܦܸܨܚܵܐ. ܝܵܕ݂ܲܥ ܗܘ̣ܵܐ ܝܼܫܘܿܥ ܕܲܡܛܵܬ݂ ܫܵܥܬ݂ܵܐ ܕܲܢܫܲܢܹܐ ܡܸܢ ܗܵܢܵܐ ܥܵܠܡܵܐ ܠܘܵܬ݂ ܐܲܒ݂ܘܼܗܝ. ܘܐܲܚܸܒ݂ ܠܕ݂ܝܼܠܹܗ ܕܲܒ݂ܗܵܢܵܐ ܥܵܠܡܵܐ. ܘܲܥܕ݂ܲܡܵܐ ܠܚܲܪܬ݂ܵܐ. ܐܲܚܸܒ݂ ܐܸܢܘܿܢ.


text:
ܘܟܲܕ݂ ܗܘܸܵܬ݂ ܚܫܵܡܝܼܬ݂ܵܐ. ܪܡܹܐ ܗܘ̣ܵܐ ܠܹܗ ܠܣܵܛܵܢܵܐ ܒܠܸܒܹܗ ܕܲܝܗܘܼܕ݂ܵܐ. ܒܲܪ ܫܸܡܥܘܿܢ ܣܟܲܪܝܘܿܛܵܐ. ܕܢܲܫܠܡܝܼܘܗܝ.


text:
ܗܘܼ ܕܹܝܢ ܝܼܫܘܿܥ. ܡܛܠ ܕܝܵܕ݂ܲܥ ܗܘ̣ܵܐ ܕܟܠ ܡܸܕܸܡ ܝܲܗ̄ܒ݂ ܐܲܒ݂ܵܐ ܒܐܝܕ݂ܵܘ̈ܗܝ: ܘܲܕ݂ܡܸܢ ܐܲܠܵܗܵܐ ܢܦܲܩ ܘܲܠܘܵܬ݂ ܐܲܠܵܗܵܐ ܐܵܙܹܠ:


text:
ܘܐܲܪܡܝܼ ܡܲܝ̈ܵܐ ܒܲܡܫܵܓ݂ܬܵܐ. ܘܫܲܪܝܼ ܠܲܡܫܵܓ݂ܘ ܪܸ̈ܓ݂ܠܹܐ ܕܬܲܠܡܝܼܕ݂ܵܘ̈ܗܝ. ܘܲܡܫܵܘܹܐ ܗܘ̣ܵܐ ܒܣܸܕܿܘܿܢܵܐ ܕܲܡܚܹܐ ܒܚܲܨܵܘ̈ܗܝ.


text:
ܐܵܡܲܪ ܠܹܗ ܫܸܡܥܘܿܢ ܟܹܐܦܵܐ. ܠܥܵܠܲܡ ܠܵܐ ܡܫܝܼܓ݂ ܐܲܢ̄ܬ݁ ܠܝܼ ܪܸ̈ܓ݂ܠܲܝ. ܐܵܡܲܪ ܠܹܗ ܝܼܫܘܿܥ. ܐܸܢ ܠܵܐ ܡܫܝܼܓ݂ ܐ̄ܢܵܐ ܠܵܟ݂. ܠܲܝܬ݁ ܠܵܟ݂ ܥܲܡܝ ܡܢܵܬ݂ܵܐ.


text:
ܐܵܡܲܪ ܠܹܗ ܫܸܡܥܘܿܢ ܟܹܐܦܵܐ. ܡܵܕܹܝܢ ܡܵܪܝ. ܠܵܐ ܒܲܠܚܘܿܕ݂ ܪܸ̈ܓ݂ܠܲܝ ܬܫܝܼܓ݂ ܠܝܼ. ܐܸܠܵܐ ܐܵܦ ܐܝܼܕ݂ܲܝ̈ ܐܵܦ ܪܹܫܝ.


text:
ܐܵܡܲܪ ܠܹܗ ܝܼܫܘܿܥ. ܗܵܘ ܕܲܣܚܹܐ. ܠܵܐ ܣܢܝܼܩ ܐܸܠܵܐ ܪܸ̈ܓ݂ܠܵܘܗܝ ܒܲܠܚܘܿܕ݂ ܢܫܝܼܓ݂. ܟܠܹܗ ܓܹܝܪ ܕܟܹܐ ܗ̄ܘܼ. ܐܵܦ ܐܲܢ̄ܬ݁ܘܿܢ ܟܠܟ݂ܘܿܢ ܕܟܲܝܵܐ ܐܢ̄ܬܘܿܢ. ܐܸܠܵܐ ܠܵܐ ܟܠܟ݂ܘܿܢ.


text:
ܟܲܕ݂ ܕܹܝܢ ܐܲܫܝܼܓ݂ ܪܸ̈ܓ݂ܠܲܝܗܘܿܢ. ܫܩܲܠ ܢܲܚ̈ܬܵܘܗܝ. ܘܐܸܣܬ݁ܡܸܟ݂. ܘܐܸܡܲܪ ܠܗܘܿܢ. ܝܵܕ݂ܥܝܼܢ ܐܢ̄ܬܘܿܢ. ܡܵܢܵܐ ܥܸܒ݂ܕܹܬ݂ ܠܟ݂ܘܿܢ.


text:
ܐܸܢ ܐܸܢܵܐ ܗܵܟܹܝܠ ܡܵܪܟ݂ܘܿܢ ܘܪܲܒܟ݂ܘܿܢ. ܐܲܫܝܼܓܹܬ݂ ܠܟ݂ܘܿܢ ܪܸ̈ܓ݂ܠܲܝܟܿܘܿܢ. ܟܡܵܐ ܐܲܢ̄ܬ݁ܘܿܢ ܚܲܝܵܒ݂ܝܼܢ ܐܢ̄ܬܘܿܢ ܕܲܬ݂ܫܝܼܓ݂ܘܢ ܪܸ̈ܓ݂ܠܹܐ ܚܲܕ݂ ܕܚܲܕ݂.


text:
ܠܵܐ ܗܘ̣ܵܐ ܥܲܠ ܟܠܟ݂ܘܿܢ ܐܵܡܲܪ ܐ̄ܢܵܐ. ܝܵܕ݂ܲܥ ܐ̄ܢܵܐ ܓܹܝܪ ܠܐܲܝܠܹܝܢ ܕܲܓ݂ܒ݂ܝܼܬ݂. ܐܸܠܵܐ ܕܲܟ݂ܬ݂ܵܒ݂ܵܐ ܢܸܫܠܲܡ. ܕܗܵܘ ܕܐܵܟܹܠ ܥܲܡܝ ܠܲܚܡܵܐ. ܐܲܪܝܼܡ ܥܠܲܝ ܥܸܩܒܹܗ.


text:
ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܡܲܢ ܕܲܡܩܲܒܸܠ ܠܡܲܢ ܕܲܡܫܲܕܲܪ ܐ̄ܢܵܐ. ܠܝܼ ܡܩܲܒܸܠ. ܘܡܲܢ ܕܠܝܼ ܡܩܲܒܸܠ. ܡܩܲܒܸܠ ܠܡܲܢ ܕܫܲܕܪܲܢܝ.


text:
ܗܵܠܹܝܢ ܐܸܡܲܪ ܝܼܫܘܿܥ. ܘܐܸܬ݂ܥܲܙܲܙ ܒܪܘܼܚܹܗ ܘܐܲܣܗܸܕ݂. ܘܐܸܡܲܪ. ܐܵܡܹܝܢ ܐܵܡܹܝܢ. ܐܵܡܲܪ ܐ̄ܢܵܐ ܠܟ݂ܘܿܢ. ܕܚܲܕ݂ ܡܸܢܟ݂ܘܿܢ ܢܲܫܠܡܲܢܝ.


text:
ܥܢܵܐ ܝܼܫܘܿܥ. ܘܐܸܡܲܪ. ܗܵܘ ܗܘܼ ܕܨܵܒܲܥ ܐ̄ܢܵܐ ܠܲܚܡܵܐ ܝܵܗܹܒ݂ ܐ̄ܢܵܐ ܠܹܗ. ܘܲܨܒܲܥ ܝܼܫܘܿܥ ܠܲܚܡܵܐ. ܘܝܲܗ̄ܒ݂ ܠܝܼܗܘܼܕ݂ܵܐ ܒܲܪ ܫܸܡܥܘܿܢ ܣܟܲܪܝܘܿܛܵܐ.


text:
ܘܒܵܬܲܪ ܠܲܚܡܵܐ. ܗܵܝܕܹܝܢ ܐܸܬ݂ܥܲܠܲܠ ܒܹܗ ܣܵܛܵܢܵܐ. ܘܐܸܡܲܪ ܠܹܗ ܝܼܫܘܿܥ. ܡܸܕܸܡ ܕܥܵܒܹܿܕ݂ ܐܲܢ̄ܬ݁. ܥܒܸܕ݂ ܒܲܥܓܲܠ.


text:
ܐ̄ܢܵܫ̈ܝܼܢ ܓܹܝܪ ܣܒܲܪܘ. ܡܛܠ ܕܲܓ݂ܠܘܼܣܩܡܵܐ ܨܸܐܕ݂ܵܘܗܝ ܗܘ̣ܵܐ ܕܲܝܗ̄ܘܼܕ݂ܵܐ. ܕܡܸܦܩܲܕ݂ ܦܩܲܕ݂ ܠܹܗ ܕܢܸܙܒܸܢ ܡܸܕܸܡ ܕܡܸܬ݂ܒܿܥܹܐ ܠܥܲܕ݂ܥܹܕ݂ܵܐ ܐܵܘ ܕܢܸܬܸ݁ܠ ܡܸܕܸܡ ܠܡܸܣܟܹܢܹ̈ܐ.


text:
ܒܢܲܝ̈. ܩܲܠܝܼܠ ܐ̄ܚܪܹܝܢ ܥܲܡܟ݂ܘܿܢ ܐ̄ܢܵܐ. ܘܬܸܒ݂ܥܘܿܢܵܢܝ. ܘܐܲܝܟܲܢܵܐ ܕܐܸܡܪܹܬ݂ ܠܝܗ̄ܘܼܕ݂ܵܝܹ̈ܐ ܕܠܲܐܝܟܵܐ ܕܐܸܢܵܐ ܐܵܙܹܠ ܐ̄ܢܵܐ. ܐܲܢ̄ܬܘܿܢ. ܠܵܐ ܡܸܫܟܿܚܝܼܢ ܐܢ̄ܬܘܿܢ ܠܡܹܐܬ݂ܵܐ. ܘܐܵܦ ܠܟ݂ܘܿܢ ܐܵܡܲܪ ܐ̄ܢܵܐ ܗܵܫܵܐ.


text:
ܦܘܼܩܕܵܢܵܐ ܚܲܕ݂ܬ݂ܵܐ ܝܵܗܹܒ݂ ܐ̄ܢܵܐ ܠܟ݂ܘܿܢ. ܕܲܗܘܲܝܬ݁ܘܿܢ ܡܲܚܒ݂ܝܼܢ ܚܲܕ݂ ܠܚܲܕ݂. ܐܲܝܟܲܢܵܐ ܕܐܸܢܵܐ ܐܲܚܸܒ݂ܬ݁ܟ݂ܘܿܢ. ܐܵܦ ܐܲܢ̄ܬ݁ܘܿܢ ܬܲܚܒ݂ܘܢ ܚܲܕ݂ ܠܚܲܕ݂.


text:
ܐܵܡܲܪ ܠܹܗ ܫܸܡܥܘܿܢ ܟܹܐܦܵܐ. ܡܵܪܲܢ. ܠܐܲܝܟܵܐ ܐܵܙܹܠ ܐܲܢ̄ܬ݁. ܥܢܵܐ ܝܼܫܘܿܥ. ܘܐܸܡܲܪ ܠܹܗ. ܠܐܲܝܟܵܐ ܕܐܵܙܸܠ ܐ̄ܢܵܐ. ܠܵܐ ܡܸܫܟܲܚ ܐܲܢ̄ܬ݁ ܗܵܫܵܐ ܕܬܹܐܬܹܐ ܒܵܬܲܪܝ. ܠܚܲܪܬ݂ܵܐ ܕܹܝܢ ܬܹܐܬܹܐ.


text:
ܐܵܡܲܪ ܠܹܗ ܫܸܡܥܘܿܢ ܟܹܐܦܵܐ. ܡܵܪܝ. ܠܡܵܢܵܐ ܠܵܐ ܡܸܫܟܲܚ ܐ̄ܢܵܐ ܕܐܵܬܹܐ ܒܵܬ݂ܪܵܟ݂ ܗܵܫܵܐ. ܢܲܦ̮ܫܝ ܚܠܵܦܲܝܟ ܣܵܐܹܡ ܐ̄ܢܵܐ.


text:
ܐܵܡܲܪ ܠܹܗ ܝܼܫܘܿܥ. ܢܲܦ̮ܫܵܟ݂ ܚܠܵܦܲܝ ܣܵܐܹܡ ܐܲܢ̄ܬ݁. ܐܵܡܹܝܢ ܐܵܡܹܝܢ. ܐܵܡܲܪ ܐ̄ܢܵܐ ܠܵܟ݂. ܕܠܵܐ ܢܸܩܪܹܐ ܬܲܪܢܵܓ݂ܠܵܐ ܥܕ݂ܲܡܵܐ ܕܬܸܟ݂ܦܘܿܪ ܒܝܼ ܬܠܵܬ݂ ܙܲܒ݂ܢ̈ܝܼܢ.


text:
ܣܲܓܝܼܐܝܼܢ ܐܸܢܘܿܢ ܐܵܘܵܢܹ̈ܐ ܒܹܝܬ݂ ܐܵܒ݂ܝ. ܘܐܸܠܵܐ ܐܵܡܲܪ ܗ̄ܘܹܝܬ݂ ܠܟ݂ܘܿܢ. ܕܐܵܙܹܠ ܐ̄ܢܵܐ ܕܐܹܛܲܝܸܒ݂ ܠܟ݂ܘܿܢ ܐܲܬ݂ܪܵܐ.


text:
ܘܐܸܢ ܐܹܙܲܠ ܐܹܛܲܝܸܒ݂ ܠܟ݂ܘܿܢ ܐܲܬ݂ܪܵܐ. ܬܘܼܒ݂ ܐܹܬܹܐ. ܘܐܸܕ݂ܒܲܪܟ݂ܘܿܢ ܠܘܵܬ݂ܝ. ܕܐܲܝܟܵܐ ܕܐܸܢܵܐ ܐܝܼܬܲܝ. ܐܵܦ ܐܲܢ̄ܬ݁ܘܿܢ ܬܸܗܘܘܿܢ.


text:
ܐܵܡܲܪ ܠܹܗ ܬܐܘܿܡܵܐ. ܡܵܪܲܢ. ܠܵܐ ܝܵܕ݂ܥܝܼܢܲܢ ܠܐܲܝܟܵܐ ܐܵܙܹܠ ܐܲܢ̄ܬ݁. ܘܐܲܝܟܲܢܵܐ ܡܸܫܟܿܚܝܼܢ ܚ̄ܢܲܢ ܐܘܼܪܚܵܐ ܠܡܸܕܲܥ.


text:
ܐܸܠܘܼ ܠܝܼ ܝܵܕ݂ܥܝܼܢ ܗ̄ܘܲܝܬ݁ܘܿܢ. ܐܵܦ ܠܐܵܒ݂ܝ ܝܵܕ݂ܥܝܼܢ ܗ̄ܘܲܝܬ݁ܘܿܢ. ܘܡܸܢ ܗܵܫܵܐ ܝܵܕ݂ܥܝܼܢ ܐܢ̄ܬܘܿܢ ܠܹܗ. ܘܲܚܙܲܝܬ݁ܘܿܢܵܝܗܝ.


text:
ܐܵܡܲܪ ܠܹܗ ܝܼܫܘܿܥ. ܗܵܢܵܐ ܟܠܹܗ ܙܲܒ݂ܢܵܐ ܥܲܡܟ݂ܘܿܢ ܐ̄ܢܵܐ: ܘܠܵܐ ܝܼܕ݂ܲܥܬܵܢܝ ܦܝܼܠܝܼܦܵܐ. ܡܲܢ ܕܠܝܼ ܚܵܙܹܐ. ܚܙܵܐ ܠܐܲܒ݂ܵܐ. ܘܐܲܝܟܲܢܵܐ ܐܲܢ̄ܬ݁ ܐܵܡܲܪ ܐܲܢ̄ܬ݁ ܚܵܘܵܢ ܐܲܒ݂ܵܐ.


text:
ܠܵܐ ܡܗܲܝܡܸܢ ܐܲܢ̄ܬ݁ ܕܐܸܢܵܐ ܒܐܸܒ݂ܝ. ܘܐܵܒ݂ܝ ܒܝܼ. ܡܸܠܹ̈ܐ ܐܲܝܠܹܝܢ ܕܐܸܢܵܐ ܡܡܲܠܸܠ ܐ̄ܢܵܐ. ܡܸܢ ܢܲܦ̮ܫܝ. ܠܵܐ ܡܡܲܠܸܠ ܐ̄ܢܵܐ. ܐܵܒ݂ܝ ܕܹܝܢ ܕܒ݂ܝܼ ܥܵܡܲܪ. ܗܘܼ ܥܵܒܹܿܕ݂ ܥܒ݂ܵܕܹ̈ܐ ܗܵܠܹܝܢ.


text:
ܐܵܡܹܝܢ ܐܵܡܹܝܢ. ܐܵܡܲܪ ܐ̄ܢܵܐ ܠܟ݂ܘܿܢ. ܕܡܲܢ ܕܲܡܗܲܝܡܸܢ ܒܝܼ. ܥܒ݂ܵܕܹ̈ܐ ܐܲܝܠܹܝܢ ܕܐܸܢܵܐ ܥܵܒܹܿܕ݂ ܐ̄ܢܵܐ ܐܵܦ ܗܘܼ ܢܸܥܒܸܕ݂. ܘܲܕ݂ܝܲܬܝܼܪܝܼܢ ܡܸܢ ܗܵܠܹܝܢ ܢܸܥܒܸܕ݂. ܕܐܸܢܵܐ ܠܘܵܬ݂ ܐܲܒ݂ܵܐ ܐܵܙܹܠ ܐ̄ܢܵܐ.


text:
ܪܘܼܚܵܐ ܕܲܫܪܵܪܵܐ. ܗܵܘ ܕܥܵܠܡܵܐ ܠܵܐ ܡܸܫܟܲܚ ܠܲܡܩܲܒܵܠܘܼܬܹܗ. ܡܛܠ ܕܠܵܐ ܚܙܵܝܗܝ. ܘܠܵܐ ܝܲܕ݂ܥܹܗ. ܐܲܢ̄ܬ݁ܘܿܢ ܕܹܝܢ ܝܵܕ݂ܥܝܼܢ ܐܢ̄ܬܘܿܢ ܠܹܗ. ܕܲܠܘܵܬ݂ܟ݂ܘܿܢ ܥܵܡܲܪ. ܘܲܒ݂ܟ݂ܘܿܢ ܗ̄ܘܼ.


text:
ܡܲܢ ܕܐܝܼܬ݂ ܠܘܵܬܹܗ ܦܘܼܩܕܵܢܲܝ̈. ܘܢܵܛܲܪ ܠܗܘܿܢ. ܗܵܘ ܗܘܼ ܡܲܚܸܒ݂ ܠܝܼ. ܗܵܘ ܕܹܝܢ ܕܪܵܚܹܿܡ ܠܝܼ. ܢܸܬ݂ܪܚܸܡ ܡܸܢ ܐܵܒ݂ܝ. ܘܐܸܢܵܐ ܐܹܪܚܡܝܼܘܗܝ. ܘܐܹܚܵܘܝܼܘܗܝ ܢܲܦ̮ܫܝ.


text:
ܐܵܡܲܪ ܠܹܗ ܝܼܗܘܼܕ݂ܵܐ. ܠܵܐ ܗܘ̣ܵܐ ܣܟܲܪܝܘܿܛܵܐ. ܡܵܪܝ. ܡܵܢܵܘ ܠܲܢ ܥܬ݂ܝܼܕ݂ ܐܲܢ̄ܬ݁ ܠܲܡܚܵܘܵܝܘܼ ܢܲܦ̮ܫܵܟ݂. ܘܠܵܐ ܗܘ̣ܵܐ ܠܥܵܠܡܵܐ.


text:
ܥܢܵܐ ܝܼܫܘܿܥ ܘܐܸܡܲܪ ܠܹܗ. ܡܲܢ ܕܪܵܚܹܿܡ ܠܝܼ. ܡܸܠܲܬ݂ܝ ܢܵܛܲܪ. ܘܐܵܒ݂ܝ ܢܸܪܚܡܝܼܘܗܝ. ܘܲܠܘܵܬܹܗ ܐܵܬܹ݁ܝܢ ܚ̱ܢܲܢ. ܘܐܵܘܵܢܵܐ ܠܘܵܬܹܗ ܥܵܒ݂ܕܝܼܢ ܚ̱ܢܲܢ.


text:
ܗܵܘ ܕܹܝܢ ܕܠܵܐ ܪܵܚܹܡ ܠܝܼ. ܡܸܠܲܬ݂ܝ ܠܵܐ ܢܵܛܲܪ. ܘܡܸܠܬ݂ܵܐ ܗܵܕܹܐ ܕܫܵܡܥܝܼܢ ܐܢ̄ܬܘܿܢ. ܠܵܐ ܗܘܸܵܬ݂ ܕܝܼܠܝ. ܐܸܠܵܐ ܕܐܲܒ݂ܵܐ ܕܫܲܕܪܲܢܝ.


text:
ܗܵܘ ܕܹܝܢ ܦܵܪܲܩܠܹܝܛܵܐ ܪܘܼܚܵܐ ܕܩܘܼܕ݂ܫܵܐ: ܗܵܘ ܕܲܡܫܲܕܲܪ ܐܵܒ݂ܝ ܒܫܹܡܝ. ܗܘܼ ܢܲܠܸܦܟ݂ܘܿܢ ܟܠܡܸܕ݂ܡ. ܘܗܘܼ ܢܲܥܗܸܕ݂ܟ݂ܘܿܢ. ܟܠܡܵܐ ܕܐܵܡܲܪ ܐ̄ܢܵܐ ܠܟ݂ܘܿܢ.


text:
ܫܠܵܡܵܐ ܫܵܒܹܩ ܐ̄ܢܵܐ ܠܟ݂ܘܿܢ. ܫܠܵܡܵܐ ܕܝܼܠܝ ܝܵܗܹܒ݂ ܐ̄ܢܵܐ ܠܟ݂ܘܿܢ. ܠܵܐ ܗܘ̣ܵܐ ܐܲܝܟܲܢܵܐ ܕܝܵܗܹܒ݂ ܥܵܠܡܵܐ. ܐܸܢܵܐ ܝܵܗܹܒ݂ ܐ̄ܢܵܐ ܠܟ݂ܘܿܢ. ܠܵܐ ܢܸܬ݁ܕܵܘܲܕ݂ ܠܸܒܟ݂ܘܿܢ ܘܠܵܐ ܢܸܕ݂ܚܲܠ.


text:
ܫܡܲܥܬ݁ܘܿܢ ܕܐܸܢܵܐ ܐܸܡܪܹܬ݂ ܠܟ݂ܘܿܢ. ܕܐܵܙܹܠ ܐ̄ܢܵܐ ܘܐܵܬܹܐ ܐ̄ܢܵܐ ܠܘܵܬ݂ܟ݂ܘܿܢ. ܐܸܠܘܼ ܪܵܚܡܝܼܢ ܗܘܲܝܬ݁ܘܿܢ ܠܝܼ. ܚܵܕ݂ܝܢ ܗܘܲܝܬ݁ܘܿܢ ܕܐܵܙܹܠ ܐ̄ܢܵܐ ܠܘܵܬ݂ ܐܵܒ݂ܝ. ܕܐܵܒ݂ܝ. ܪܲܒ ܗܘܼ ܡܹܢܝ.


text:
ܐܸܠܵܐ ܕܢܸܕܲܥ ܥܵܠܡܵܐ. ܕܪܵܚܹܿܡ ܐ̄ܢܵܐ ܠܐܵܒ݂ܝ. ܘܐܲܝܟܲܢܵܐ ܕܦܲܩܕܲܢܝ ܐܵܒ݂ܝ. ܗܵܟ݂ܘܵܬ݂ ܥܵܒܹܿܕ݂ ܐ̄ܢܵܐ. ܩܘܼܡܘ ܢܹܐܙܲܠ ܡܸܟܵܐ.


text:
ܟܠ ܫܒܸܫܬܵܐ ܕܒ݂ܝܼ ܦܹܐܪܹ̈ܐ ܠܵܐ ܝܵܗܒܵܐ. ܫܵܩܹܠ ܠܵܗ̇. ܘܐܲܝܕ݂ܵܐ ܕܝܵܗܒܵܐ ܦܹܐܪܹ̈ܐ. ܡܕ݂ܲܟܹܐ ܠܵܗ: ܕܦܹܐܪܹ̈ܐ ܣܲܓܝܼܐܹ̈ܐ ܬܲܝܬܹܐ.


text:
ܩܵܘܘ ܒܝܼ. ܘܐܸܢܵܐ ܒܟ݂ܘܿܢ. ܐܲܝܟܲܢܵܐ ܕܲܫܒܸܫܬܵܐ ܠܵܐ ܡܸܫܟܚܵܐ ܕܬܸܬܸ݁ܠ ܦܹܐܪܹ̈ܐ ܡܸܢ ܢܲܦ̮ܫܵܗ̇. ܐܸܠܵܐ ܡܩܵܘܝܵܐ ܒܲܓ݂ܦܸܬܵܐ. ܗܵܟܲܢܵܐ ܐܵܦ ܠܵܐ ܐܲܢ̄ܬܘܿܢ. ܐܸܠܵܐ ܬܩܵܘܘܿܢ ܒܝܼ.


text:
ܐܸܢܵܐ ܐ̄ܢܵܐ ܓ݁ܦܸܬܵܐ. ܘܐܲܢ̄ܬ݁ܘܿܢ ܫܒܸܫܬܹ̈ܐ. ܡܲܢ ܕܲܡܩܵܘܹܐ ܒܝܼ ܘܐܸܢܵܐ ܒܹܗ. ܗܵܢܵܐ ܡܲܝܬܹܐ ܦܹܐܪܹ̈ܐ ܣܲܓܝܼܐܹ̈ܐ. ܡܛܠ ܕܲܕ݂ܠܵܐ ܐܸܢܵܐ. ܠܵܐ ܡܸܫܟܿܚܝܼܢ ܐܢ̄ܬܘܿܢ ܠܡܸܥܒܲܕ݂ ܡܸܕܸܡ.


text:
ܐܸܠܵܐ ܕܹܝܢ ܐ̄ܢܵܫ ܡܩܵܘܹܐ ܒܝܼ. ܡܸܫܬ݁ܕܹܐ ܠܒܲܪ. ܐܲܝܟ݂ ܫܒܸܫܬܵܐ ܕܝܵܒ݂ܫܵܐ ܘܠܵܩܛܝܼܢ ܪܵܡܹܝܢ ܠܵܗ̇ ܒܢܘܼܪܵܐ ܕܬܹܐܩܲܕ݂.


text:
ܐܸܢ ܦܘܼܩܕܵܢܲܝ̈ ܬܸܛܪܘܼܢ. ܬܩܵܘܘܢ ܒܚܘܼܒܵܐ ܕܝܼܠܝ. ܐܲܝܟܲܢܵܐ ܕܐܸܢܵܐ ܢܸܛܪܹܬ݂ ܦܘܼܩܕܵܢܵܘ̈ܗܝ ܕܐܵܒ݂ܝ ܘܲܡܩܵܘܹܐ ܐ̄ܢܵܐ ܒܚܘܼܒܹܗ.


text:
ܠܵܐ ܡܸܟܹܝܠ ܩܵܪܹܐ ܐ̄ܢܵܐ ܠܟ݂ܘܿܢ ܥܲܒ݂ܕܹ̈ܐ. ܡܛܠ ܕܥܲܒ݂ܕܵܐ ܠܵܐ ܝܵܕ݂ܲܥ ܡܵܢܵܐ ܥܵܒܹܿܕ݂ ܡܵܪܹܗ. ܪܵܚܡܲܝ ܕܹܝܢ ܩܪܹܝܬ݂ܟ݂ܘܿܢ. ܡܛܠ ܕܟܠ ܕܫܸܡܥܹܬ݂ ܡܸܢ ܐܵܒ݂ܝ. ܐܵܘܕܲܥܬ݁ܟ݂ܘܿܢ.


text:
ܠܵܐ ܗܘ̣ܵܐ ܐܲܢ̄ܬ݁ܘܿܢ ܓܒܲܝܬ݁ܘܿܢܵܢܝ. ܐܸܠܵܐ ܐܸܢܵܐ ܗ̄ܘܼ ܓܒܹܝܼܬ݂ܟ݂ܘܿܢ. ܘܣܵܡܬ݁ܟ݂ܘܿܢ. ܕܐܵܦ ܐܲܢ̄ܬ݁ܘܿܢ ܬܹܐܙܠ̄ܘܼܢ ܬܲܝܬ݁ܘܿܢ ܦܹܐܪܹ̈ܐ. ܘܦܹܐܪܲ̈ܝܟܘܿܢ ܢܩܵܘܘܢ. ܕܟܠ ܕܬܸܫܐܠܘܼܢ ܠܐܵܒ݂ܝ ܒܫܹܡܝ. ܢܸܬܸ݁ܠ ܠܟ݂ܘܿܢ.


text:
ܘܐܸܠܘܼ ܡܸܢ ܥܵܠܡܵܐ ܗ̄ܘܲܝܬ݁ܘܢ. ܥܵܠܡܵܐ ܠܕ݂ܝܼܠܹܗ ܪܵܚܹܡ ܗ̄ܘܵܐ. ܐܸܠܵܐ ܠܵܐ ܗܘܲܝܬ݁ܘܿܢ ܡܸܢ ܥܵܠܡܵܐ. ܐܸܢܵܐ ܓܹܝܪ ܓܒܹܝܬ݂ܟ݂ܘܿܢ ܡܸܢ ܥܵܠܡܵܐ. ܡܛܠ ܗܵܢܵܐ ܣܵܢܹܐ ܠܟ݂ܘܿܢ ܥܵܠܡܵܐ.


text:
ܥܗܲܕ݂ܘ ܡܸܠܬ݂ܵܐ ܕܐܸܢܵܐ ܐܸܡܪܹܬ݂ ܠܟ݂ܘܿܢ. ܕܠܲܝܬ݁ ܥܲܒ݂ܕܵܐ ܕܪܲܒ ܡܸܢ ܡܵܪܹܗ. ܐܸܢ ܠܝܼ ܪܕ݂ܲܦܘ. ܐܵܦ ܠܟ݂ܘܿܢ ܢܸܪܕܦܘܼܢ. ܘܐܸܢ ܡܸܠܲܬ݂ܝ ܢܛܲܪܘ. ܐܵܦ ܕܝܼܠܟ݂ܘܿܢ ܢܸܛܪܘܼܢ.


text:
ܐܸܠܘܼ ܐܸܢܵܐ ܠܵܐ ܐܸܬܹܝܬ݂ ܡܲܠܠܹܬ݂ ܥܲܡܗܘܿܢ. ܠܲܝܬ݁ ܗ̄ܘܵܬ݂ ܠܗܘܿܢ ܚܛܝܼܬ݂ܵܐ. ܗܵܫܵܐ ܕܹܝܢ ܠܲܝܬ݁ ܠܗܘܿܢ ܥܸܠܬ݂ܵܐ ܥܲܠ ܐܲܦܲܝ̈ ܚܛܝܼܬ݂ܗܘܿܢ.


text:
ܘܐܸܠܘܼ ܥܒ݂ܵܕܹ̈ܐ ܠܵܐ ܥܸܒ݂ܕܹܬ݂ ܠܥܹܢܲܝ̈ܗܘܿܢ: ܐܲܝܠܹܝܢ ܕܐ̄ܢܵܫ ܐ̄ܚܪܹܝܢ ܠܵܐ ܥܒܲܕ݂. ܠܲܝܬ݁ ܗܘ̣ܵܐ ܠܗܘܿܢ ܚܛܝܼܬ݂ܵܐ. ܗܵܫܵܐ ܕܹܝܢ ܘܲܚܙܵܘ. ܘܲܣܢܵܘ. ܐܵܦ ܠܝܼ ܘܐܵܦ ܠܐܵܒ݂ܝ.


text:
ܡܵܐ ܕܹܝܢ ܕܐܸܬ݂ܵܐ ܦܵܪܲܩܠܹܝܛܵܐ: ܗܵܘ ܕܐܸܢܵܐ ܡܫܲܕܲܪ ܐ̄ܢܵܐ ܠܟ݂ܘܿܢ ܡܸܢ ܠܘܵܬ݂ ܐܵܒ݂ܝ. ܪܘܼܚܵܐ ܕܲܫܪܵܪܵܐ: ܗܵܘ ܕܡܸܢ ܠܘܵܬ݂ ܐܵܒ݂ܝ ܢܵܦܹܩ. ܗܘܼ ܢܲܣܗܸܕ݂ ܥܠܲܝ.


text:
ܢܲܦܩܘܼܢܵܟ݂ܘܿܢ ܓܹܝܪ ܡܸܢ ܟܢ̈ܘܼܫܵܬ݂ܗܘܿܢ. ܘܬܹܐܬܹܐ ܫܵܥܬ݂ܵܐ ܕܟܠ ܕܢܸܩܛܘܿܠܟ݂ܘܿܢ. ܢܸܣܒܲܪ ܕܩܘܼܪܒܵܢܵܐ ܡܩܲܪܸܒ݂ ܠܐܲܠܵܗܵܐ.


text:
ܗܵܠܹܝܢ ܡܲܠܠܹܬ݂ ܥܲܡܟ݂ܘܿܢ: ܕܡܵܐ ܕܐܸܬ݂ܵܐ ܥܸܕܵܢܗܹܝܢ ܬܸܥܗܕܪܘܼܢ ܐܸܢܹܝܢ. ܕܐܸܢܵܐ ܐܸܡܪܹܬ݂ ܠܟ݂ܘܿܢ ܗܵܠܹܝܢ ܕܹܝܢ ܡܸܢ ܩܕ݂ܝܼܡ ܠܵܐ ܐܸܡܪܹܬ݂ ܠܟ݂ܘܿܢ ܕܥܲܡܟ݂ܘܿܢ ܗ̄ܘܹܝܬ݂.


text:
ܐܸܠܵܐ ܐܸܢܵܐ ܫܪܵܪܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܕܦܲܩܵܚ ܠܟ݂ܘܿܢ. ܕܐܸܢܵܐ ܐܹܙܲܠ. ܐܸܢ ܓܹܝܪ ܐܸܢܵܐ ܠܵܐ ܐܵܙܹܠ ܐ̄ܢܵܐ. ܦܵܪܲܩܠܹܝܛܵܐ ܠܵܐ ܐܵܬܹܐ ܠܘܵܬ݂ܟ݂ܘܿܢ. ܐܸܢ ܕܹܝܢ ܐܹܙܲܠ. ܐܹܫܲܕܪܝܼܘܗܝ ܠܘܵܬ݂ܟ݂ܘܿܢ.


text:
ܡܵܐ ܕܐܸܬ݂ܵܐ ܕܹܝܢ ܪܘܼܚܵܐ ܕܲܫܪܵܪܵܐ. ܗܘܼ ܢܕ݂ܲܒܲܪܟ݂ܘܿܢ ܒܟ݂ܠܹܗ ܫܪܵܪܵܐ. ܠܵܐ ܓܹܝܪ ܢܡܲܠܸܠ ܡܸܢ ܪܸܥܝܵܢ ܢܲܦ̮ܫܹܗ. ܐܸܠܵܐ ܟܠ ܕܢܸܫܡܲܥ ܗܵܘ ܢܡܲܠܸܠ. ܘܲܥ̈ܬ݂ܝܼܕ݂ܵܬ݂ܵܐ ܢܵܘܕܲܥܟ݂ܘܿܢ.


text:
ܘܐܸܡܲܪܘ ܗ̄ܘܼܵܘ ܬܲܠܡܝܼܕ݂ܵܘ̈ܗܝ ܚܲܕ݂ ܠܚܲܕ݂. ܡܵܢܵܐ ܗܝ ܗܵܕܹܐ ܕܐܵܡܲܪ ܠܲܢ ܕܩܲܠܝܼܠ ܘܠܵܐ ܬܸܚܙܘܿܢܵܢܝ ܘܬ݂ܘܼܒ݂ ܩܲܠܝܼܠ ܘܬܸܚܙܘܿܢܵܢܝ. ܘܕ݂ܐܵܙܹܠ ܐ̄ܢܵܐ ܠܘܵܬ݂ ܐܵܒ݂ܝ.


text:
ܝܼܫܘܿܥ ܕܹܝܢ ܝܼܕ݂ܲܥ ܕܒ݂ܵܥܹܝܢ ܗ̄ܘܼܵܘ ܠܲܡܫܲܐܵܠܘܼܬܹܗ. ܘܐܸܡܲܪ ܠܗܘܿܢ. ܥܲܠ ܗܵܕܹܐ ܒܵܥܹܝܢ ܐܢ̄ܬܘܿܢ ܥܲܡ ܚܕ݂ܵܕܹ̈ܐ ܕܐܸܡܪܹܬ݂ ܠܟ݂ܘܿܢ: ܕܩܲܠܝܼܠ ܘܠܵܐ ܬܸܚܙܘܿܢܵܢܝ: ܘܬ݂ܘܼܒ݂ ܩܲܠܝܼܠ ܘܬܸܚܙܘܿܢܵܢܝ.


text:
ܐܵܡܹܝܢ ܐܵܡܹܝܢ. ܐܵܡܲܪ ܐ̄ܢܵܐ ܠܟ݂ܘܿܢ. ܕܬܸܒ݂ܟܿܘܿܢ ܐܲܢ̄ܬ݁ܘܿܢ ܘܬܹܐܠܘܼܢ. ܘܥܵܠܡܵܐ ܢܸܚܕܹܐ. ܘܲܠܟ݂ܘܿܢ ܬܸܟ݂ܪܹܐ. ܐܸܠܵܐ ܟܲܪܝܘܼܬ݂ܟ݂ܘܿܢ ܠܚܲܕ݂ܘܼܬ݂ܵܐ ܬܸܗܘܹܐ.


text:
ܐܲܢ̄ܬ݁ܬ݂ܵܐ ܡܵܐ ܕܝܵܠܕܵܐ. ܟܵܪܝܵܐ ܠܵܗ̇ ܕܲܡܛܵܐ ܝܵܘܡܵܐ ܕܡܵܘܠܵܕ݂ܵܗ̇. ܡܵܐ ܕܝܸܠܕܲܬ݂ ܕܹܝܢ ܒܪܵܐ. ܠܵܐ ܥܵܗܕܵܐ ܐܘܼܠܨܵܢܵܗ̇: ܡܛܠ ܚܲܕ݂ܘܼܬ݂ܵܐ ܕܐܬ݂ܝܼܠܸܕ݂ ܒܲܪܢܵܫܵܐ ܒܥܵܠܡܵܐ.


text:
ܐܵܦ ܐܲܢ̄ܬ݁ܘܿܢ ܗܵܫܵܐ ܟܲܪܝܵܐ ܠܟ݂ܘܿܢ. ܬܘܼܒ݂ ܕܹܝܢ ܐܸܚܙܹܝܟ݂ܘܿܢ. ܘܢܸܚܕܐ ܠܸܒܟ݂ܘܿܢ. ܘܚܲܕ݂ܘܲܬ݂ܟ݂ܘܿܢ. ܠܵܐ ܐ̄ܢܵܫ ܢܵܣܹܒ݂ ܡܸܢܟ݂ܘܿܢ.


text:
ܘܲܒ݂ܗܵܘ ܝܵܘܡܵܐ ܠܝܼ ܠܵܐ ܬܸܫܐܠܘܼܢ ܡܸܕܸܡ. ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܟܠ ܡܸܕܸܡ ܕܬܸܫܐܠܘܼܢ ܠܐܵܒ݂ܝ ܒܫܹܡܝ. ܢܸܬܸ݁ܠ ܠܟ݂ܘܿܢ.


text:
ܗܵܠܹܝܢ ܒܦܸܠ̈ܐܵܬ݂ܵܐ ܡܲܠܠܹܬ݂ ܥܲܡܟ݂ܘܿܢ. ܐܵܬ݂ܝܵܐ ܕܹܝܢ ܫܵܥܬ݂ܵܐ. ܐܸܡܲܬ݂ܝ ܕܠܵܐ ܐܹܡܲܠܸܠ ܥܲܡܟ݂ܘܿܢ ܒܦܸܠ̈ܐܵܬ݂ܵܐ. ܐܸܠܵܐ ܥܹܝܢ ܒܲܓ݂ܠܹܐ ܐܹܒܲܕܸܩ ܠܟ݂ܘܿܢ ܥܲܠ ܐܲܒ݂ܵܐ.


text:
ܗܘܼ ܓܹܝܪ ܐܲܒ݂ܵܐ ܪܵܚܹܡ ܠܟ݂ܘܿܢ. ܕܐܲܢ̄ܬ݁ܘܿܢ ܪܚܸܡܬ݁ܘܼܢܵܢܝ. ܘܗܲܝܡܸܢܬ݁ܘܿܢ ܕܐܸܢܵܐ ܡܸܢ ܠܘܵܬ݂ ܐܲܠܵܗܵܐ ܢܸܦܩܹܬ݂.


text:
ܢܸܦܩܹܬ݂ ܡܸܢ ܠܘܵܬ݂ ܐܲܒ݂ܵܐ. ܘܐܸܬܹܝܬ݂ ܠܥܵܠܡܵܐ. ܘܬ݂ܘܼܒ݂ ܫܵܒܹܩ ܐ̄ܢܵܐ ܠܥܵܠܡܵܐ. ܘܐܵܙܹܠ ܐ̄ܢܵܐ ܠܝܼ ܠܘܵܬ݂ ܐܲܒ݂ܵܐ.


text:
ܗܵܫܵܐ ܝܵܕ݂ܥܝܼܢ ܚ̱ܢܲܢ ܕܟܠ ܡܸܕܸܡ ܝܵܕ݂ܲܥ ܐܲܢ̄ܬ݁. ܘܠܵܐ ܣܢܝܼܩ ܐܲܢ̄ܬ݁ ܕܐ̄ܢܵܫ ܢܫܲܐܠܵܟ݂. ܒܗܵܕܹܐ ܡܗܲܝܡܢܝܼܢ ܚ̱ܢܲܢ ܕܡܸܢ ܐܲܠܵܗܵܐ ܢܦܲܩܬ݁.


text:
ܕܗܵܐ ܐܵܬ݂ܝܵܐ ܫܵܥܬ݂ܵܐ ܘܗܵܫܵܐ ܐܸܬܲܬܸ. ܕܬܸܬ݂ܒܲܕܪܘܼܢ ܐ̄ܢܵܫ ܠܐܲܬ݂ܪܹܗ. ܘܬܸܫܒܩܘܼܢܵܢܝ ܒܲܠܚܘܿܕܲܝ. ܘܠܵܐ ܗ̄ܘܹܝܬ݂ ܒܲܠܚܘܿܕܲܝ. ܕܐܲܒ݂ܵܐ ܥܲܡܝ ܗ̄ܘܼ.


text:
ܗܵܠܹܝܢ ܐܸܡܪܹܬ݂ ܠܟ݂ܘܿܢ. ܕܒ݂ܝܼ ܢܸܗܘܹܐ ܠܟ݂ܘܿܢ ܫܠܵܡܵܐ. ܒܥܵܠܡܵܐ ܗܵܘܹܐ ܠܟ݂ܘܿܢ ܐܘܼܠܨܵܢܵܐ. ܐܸܠܵܐ ܐܸܬ݂ܠܲܒܲܒ݂ܘ. ܐܸܢܵܐ ܙܟܹܝܬܹܗ ܠܥܵܠܡܵܐ.


text:
ܗܵܠܹܝܢ ܡܲܠܸܠ ܝܼܫܘܿܥ. ܘܐܲܪܝܼܡ ܥܲܝܢܵܘ̈ܗܝ ܠܲܫܡܲܝܵܐ. ܘܐܸܡܲܪ. ܐܵܒ݂ܝ. ܐܸܬܲܬܸ ܫܵܥܬ݂ܵܐ. ܫܲܒܲܚ ܒܪܵܟ݂. ܕܲܒ݂ܪܵܟ݂ ܢܫܲܒܚܵܟ݂.


text:
ܗܵܠܹܝܢ ܐܸܢܘܿܢ ܕܹܝܢ ܚܲܝܹ̈ܐ ܕܲܠܥܵܠܲܡ. ܕܢܸܕ݂ܥܘܼܢܵܟ݂. ܕܐܲܢ̄ܬ݁ ܐܲܢ̄ܬ݁ ܐܲܠܵܗܵܐ ܕܲܫܪܵܪܵܐ ܒܲܠܚܘܿܕܲܝܟ ܘܡܲܢ ܕܫܲܕܲܪܬ݁ ܝܼܫܘܿܥ ܡܫܝܼܚܵܐ.


text:
ܘܗܵܫܵܐ ܫܲܒܲܚܲܝܢܝ ܐܲܢ̄ܬ݁ ܐܵܒ݂ܝ ܠܘܵܬ݂ܵܟ݂: ܒܗܵܘ ܫܘܼܒ݂ܚܵܐ ܕܐܝܼܬ݂ ܗܘ̣ܵܐ ܠܝܼ ܠܘܵܬ݂ܵܟ݂ ܡܸܢ ܩܕ݂ܵܡ ܕܢܸܗܘܹܐ ܥܵܠܡܵܐ.


text:
ܐܵܘܕܥܹܬ݂ ܫܡܵܟ݂ ܠܲܒܢܲܝ̈ܢܵܫܵܐ: ܗܵܢܘܿܢ ܕܝܲܗ̄ܒ݂ܬ݁ ܠܝܼ ܡܸܢ ܥܵܠܡܵܐ. ܕܝܼܠܵܟ݂ ܗ̄ܘܼܵܘ. ܘܠܝܼ ܝܲܗ̄ܒ݂ܬ݁ ܐܸܢܘܿܢ. ܘܲܢܛܲܪܘ ܡܸܠܬ݂ܵܟ݂.


text:
ܕܡܸܠܹ̈ܐ ܕܝܲܗ̄ܒ݂ܬ݁ ܠܝܼ. ܝܸܗܒܹܬ݂ ܠܗܘܿܢ. ܘܗܸܢܘܿܢ ܩܲܒܸܠܘ. ܘܝܼܕ݂ܲܥܘ ܫܲܪܝܼܪܵܐܝܼܬ݂ ܕܡܸܢ ܠܘܵܬ݂ܵܟ݂ ܢܸܦܩܹܬ݂. ܘܗܲܝܡܸܢܘ ܕܐܲܢ̄ܬ݁ ܫܲܕܲܪܬܵܢܝ.


text:
ܘܐܸܢܵܐ ܥܠܲܝܗܘܿܢ ܒܵܥܹܐ ܐ̄ܢܵܐ. ܠܵܐ ܗܘ̣ܵܐ ܥܲܠ ܥܵܠܡܵܐ ܒܵܥܹܐ ܐ̄ܢܵܐ. ܐܸܠܵܐ ܥܲܠ ܗܵܢܘܿܢ ܕܝܲܗ̄ܒ݂ܬ݁ ܠܝܼ. ܕܕ݂ܝܼܠܵܟ݂ ܐܸܢܘܿܢ.


text:
ܡܸܟܹܝܠ ܠܵܐ ܗ̄ܘܹܝܬ݂ ܒܥܵܠܡܵܐ. ܘܗܵܠܹܝܢ ܒܥܵܠܡܵܐ ܐܸܢܘܿܢ. ܘܐܸܢܵܐ ܠܘܵܬ݂ܵܟ݂ ܐܵܬܹܐ ܐ̄ܢܵܐ. ܐܲܒ݂ܵܐ ܩܲܕܝܼܫܵܐ. ܛܲܪ ܐܸܢܘܿܢ ܒܲܫܡܵܟ݂ ܗܵܘ ܕܝܲܗ̄ܒ݂ܬ݁ ܠܝܼ. ܕܢܸܗܘܘܿܢ ܚܲܕ݂ ܐܲܝܟܲܢܵܐ ܕܲܚܢܲܢ.


text:
ܟܲܕ݂ ܥܲܡܗܘܿܢ ܗ̄ܘܹܝܬ݂ ܒܥܵܠܡܵܐ. ܐܸܢܵܐ ܢܵܛܲܪ ܗ̄ܘܹܝܬ݂ ܠܗܘܿܢ ܒܲܫܡܵܟ݂. ܠܐܲܝܠܹܝܢ ܕܝܲܗ̄ܒ݂ܬ݁ ܠܝܼ ܢܸܛܪܹܬ݂. ܘܐ̄ܢܵܫ ܡܸܢܗܘܿܢ ܠܵܐ ܐܸܒܲܕ݂. ܐܸܠܵܐ ܒܪܹܗ ܕܐܲܒ݂ܕ݂ܵܢܵܐ. ܕܢܸܬ݂ܡܲܠܹܐ ܟܬ݂ܵܒ݂ܵܐ.


text:
ܐܸܢܵܐ ܝܸܗܒܹܬ݂ ܠܗܘܿܢ ܡܸܠܬ݂ܵܟ݂. ܘܥܵܠܡܵܐ ܣܢܵܐ ܐܸܢܘܿܢ. ܕܠܵܐ ܗ̄ܘܼܵܘ ܡܸܢ ܥܵܠܡܵܐ. ܐܲܝܟܲܢܵܐ ܕܐܸܢܵܐ ܠܵܐ ܗ̄ܘܹܝܬ݂ ܡܸܢ ܥܵܠܡܵܐ.


text:
ܘܠܵܐ ܗܘ̣ܵܐ ܥܲܠ ܐܲܦܲܝ̈ ܗܵܠܹܝܢ ܒܵܥܹܐ ܐ̄ܢܵܐ ܒܲܠܚܘܿܕ݂. ܐܸܠܵܐ ܐܵܦ ܥܲܠ ܐܲܦܲܝ ܐܲܝܠܹܝܢ ܕܲܡܗܲܝܡܢܝܼܢ ܒܝܼ ܒܡܸܠܲܬ݂ܗܘܿܢ.


text:
ܕܟ݂ܠܗܘܿܢ ܢܸܗܘܘܿܢ ܚܲܕ݂. ܐܲܝܟܲܢܵܐ ܕܐܲܢ̄ܬ݁ ܐܵܒ݂ܝ ܒܝܼ. ܘܐܸܢܵܐ ܒܵܟ݂. ܕܐܵܦ ܗܸܢܘܿܢ ܒܲܢ. ܚܲܕ݂ ܢܸܗܘܘܿܢ. ܕܲܢܗܲܝܡܸܢ ܥܵܠܡܵܐ ܕܐܲܢ̄ܬ݁ ܫܲܕܲܪܬܵܢܝ.


text:
ܐܸܢܵܐ ܒܗܘܿܢ. ܘܐܲܢ̄ܬ݁ ܒܝܼ. ܕܢܸܗܘܘܿܢ ܓܡܝܼܪܝܼܢ ܠܚܲܕ݂. ܘܲܕ݂ܢܸܕܲܥ ܥܵܠܡܵܐ ܕܐܲܢ̄ܬ݁ ܫܲܕܲܪܬܵܢܝ. ܘܕ݂ܲܐܚܸܒ݂ܬ݂ ܐܸܢܘܿܢ. ܐܲܝܟܲܢܵܐ ܕܐܵܦ ܠܝܼ ܐܲܚܸܒ݂ܬ݁.


text:
ܐܲܒ݂ܵܐ. ܗܵܢܘܿܢ ܕܝܲܗ̄ܒ݂ܬ݁ ܠܝܼ. ܨܵܒܹܐ ܐ̄ܢܵܐ ܕܐܲܬܲܪ ܕܐܸܢܵܐ. ܐܵܦ ܗܸܢܘܿܢ ܢܸܗܘܘܿܢ ܥܲܡܝ. ܕܢܸܗܘܘܿܢ ܚܵܙܹܝܢ ܫܘܼܒ݂ܚܵܐ ܕܝܼܠܝ. ܗܵܘ ܕܝܲܗ̄ܒ݂ܬ݁ ܠܝܼ. ܕܐܲܚܸܒ݂ܬܵܢܝ ܡܸܢ ܩܕ݂ܵܡ ܬܲܪ̈ܡܝܵܬܹܗ ܕܥܵܠܡܵܐ.


text:
ܗܵܠܹܝܢ ܐܸܡܲܪ ܝܼܫܘܿܥ. ܘܲܢܦܲܩ ܥܲܡ ܬܲܠܡܝܼܕ݂ܵܘ̈ܗܝ ܠܥܸܒ݂ܪܵܐ ܕܲܪܓܸܠܬܵܐ ܕܩܸܕ݂ܪܘܿܢ. ܐܲܬܲܪ ܕܐܝܼܬ݂ ܗ̄ܘܵܬ݂ ܓܲܢܬ݂ܵܐ. ܐܲܝܟܵܐ ܕܥܲܠ ܗܘܼ ܘܬܲܠܡܝܼܕ݂ܵܘ̈ܗܝ.


text:
ܝܵܕ݂ܲܥ ܗܘ̣ܵܐ ܕܹܝܢ ܐܵܦ ܝܼܗܘܼܕ݂ܵܐ ܡܲܫܠܡܵܢܵܐ ܠܕܘܼܟܬ݂ܵܐ ܗܵܝ. ܡܛܠ ܕܣܲܓܝܼ ܙܲܒ݂ܢܵܐ ܟܵܢܹܫ ܗܘ̣ܵܐ ܬܲܡܵܢ ܝܼܫܘܿܥ ܥܲܡ ܬܲܠܡܝܼܕ݂ܵܘ̈ܗܝ.


text:
ܗܘܼ ܗܵܟܹܝܠ ܝܼܗܘܼܕ݂ܵܐ ܕܒܲܪ ܐܸܣܦܹܝܪ. ܘܡܸܢ ܠܘܵܬ݂ ܪ̈ܲܒܲܝ ܟܵܗܢܹ̈ܐ ܘܲܦܪ̈ܝܼܫܹܐ ܕܒܲܪ ܕܲܚܫܹ̈ܐ. ܘܐܸܬ݂ܵܐ ܠܬܲܡܵܢ. ܥܲܡ ܢܲܦ̮ܛܹܪܹ̈ܐ ܘܠܲܡܦܹܝܝܕܹ̈ܐ ܘܙܲܝܢܵܐ.


text:
ܐܵܡܪܝܼܢ ܠܹܗ. ܠܝܼܫܘܿܥ ܢܵܨܪܵܝܵܐ. ܐܵܡܲܪ ܠܗܘܿܢ ܝܼܫܘܿܥ. ܐܸܢܵܐ ܐ̄ܢܵܐ. ܩܵܐܹܡ ܗܘ̣ܵܐ ܕܹܝܢ ܐܵܦ ܝܼܗܘܼܕ݂ܵܐ ܡܲܫܠܡܵܢܵܐ ܥܲܡܗܘܿܢ.


text:
ܫܸܡܥܘܿܢ ܕܹܝܢ ܟܹܐܦܵܐ. ܐܝܼܬ݂ ܗܘ̣ܵܐ ܥܠܵܘܗܝ ܣܲܦ̮ܣܹܪܵܐ. ܘܫܲܡܛܵܗ̇. ܘܲܡܚܵܝܗܝ ܠܥܲܒ݂ܕܹܗ ܕܪܲܒ ܟܵܗܢܹ̈ܐ. ܘܫܲܩܠܵܗ̇ ܐܸܕ݂ܢܹܗ ܕܝܲܡܝܼܢܵܐ. ܫܡܹܗ ܕܹܝܢ ܕܥܲܒ݂ܕܵܐ. ܡܵܠܹܟ.


text:
ܘܐܲܝܬ݁ܝܘܼܗܝ ܠܘܵܬ݂ ܚܲܢܵܢ ܠܘܼܩܕ݂ܲܡ. ܡܛܠ ܕܲܚܡܘܼܗܝ ܗܘ̣ܵܐ ܕܩܲܝܵܦܵܐ ܗܵܘ ܕܐܝܼܬ݂ܵܘܗܝ ܗܘ̣ܵܐ ܪܲܒ ܟܵܗܢܹ̈ܐ ܕܫܲܢ̄ܬܵܐ ܗܵܝ.


text:
ܫܸܡܥܘܿܢ ܕܹܝܢ ܟܹܐܦܵܐ. ܘܚܲܕ݂ ܡܸܢ ܬܲܠܡܝܼܕܹ̈ܐ ܐ̄ܚܪ̈ܵܢܹܐ. ܐܵܬܹ݁ܝܢ ܗ̄ܘܼܵܘ ܒܵܬ݂ܪܹܗ ܕܝܼܫܘܿܥ. ܠܗܵܘ ܕܹܝܢ ܬܲܠܡܝܼܕ݂ܵܐ. ܝܵܕ݂ܲܥ ܗܘ̣ܵܐ ܠܹܗ ܪܲܒ ܟܵܗܢܹ̈ܐ. ܘܥܲܠ ܥܲܡ ܝܼܫܘܿܥ ܠܕ݂ܵܪܬܵܐ.


text:
ܫܸܡܥܘܿܢ ܕܹܝܢ ܩܵܐܹܡ ܗܘ̣ܵܐ ܠܒܲܪ ܠܘܵܬ݂ ܬܲܪܥܵܐ. ܘܲܢܦܲܩ ܗܵܘ ܬܲܠܡܝܼܕ݂ܵܐ ܐ̄ܚܪܹܢܵܐ. ܕܝܵܕ݂ܲܥ ܗܘ̣ܵܐ ܠܹܗ ܪܲܒ ܟܵܗܢܹ̈ܐ. ܘܐܸܡܲܪ ܠܢܵܛܪܲܬ݂ ܬܲܪܥܵܐ. ܘܐܲܥܠܹܗ ܠܫܸܡܥܘܿܢ.


text:
ܐܸܡܪܲܬ݂ ܕܹܝܢ ܥܠܲܝܡܬ݂ܵܐ ܢܵܛܪܲܬ݂ ܬܲܪܥܵܐ ܠܫܸܡܥܘܿܢ. ܠܡܵܐ. ܐܵܦ ܐܲܢ̄ܬ݁ ܡܸܢ ܬܲܠܡܝܼܕ݂ܵܘ̈ܗܝ ܐܲܢ̄ܬ݁ ܕܗܵܢܵܐ ܓܲܒ݂ܪܵܐ. ܐܵܡܲܪ ܠܵܗ̇ ܠܵܐ.


text:
ܘܩܵܝܡܝܼܢ ܗ̄ܘܼܵܘ ܥܲܒ݂ܕܹ̈ܐ ܘܕ݂ܲܚܫܹ̈ܐ. ܘܣܵܝܡܝܼܢ ܗ̄ܘܼܵܘ ܢܘܼܪܵܐ ܕܢܸܫܚܢܘܼܢ. ܡܛܠ ܕܩܲܪܝܼܫ ܗ̄ܘܵܐ. ܩܵܐܹܡ ܗܘ̣ܵܐ ܕܹܝܢ ܐܵܦ ܫܸܡܥܘܿܢ ܥܲܡܗܘܿܢ. ܘܫܵܚܹܿܢ.


text:
ܘܐܸܡܲܪ ܠܹܗ ܝܼܫܘܿܥ. ܐܸܢܵܐ ܥܹܝܢ ܒܲܓ݂ܠܹܐ ܡܲܠܠܹܬ݂ ܥܲܡ ܥܲܡܵܐ. ܘܲܒܟ݂ܠܙܒܲܢ ܐܲܠܦܹܬ݂ ܒܲܟ݂ܢ̈ܘܼܫܵܬ݂ܵܐ. ܘܲܒ݂ܗܲܝܟܠܵܐ. ܐܲܝܟܵܐ ܕܟ݂ܠܗܘܿܢ ܝܗ̄ܘܼܕ݂ܵܝܹ̈ܐ ܡܸܬ݂ܟܲܢܫܝܼܢ. ܘܡܸܕܸܡ ܒܛܘܼܫܝܵܐ ܠܵܐ ܡܲܠܠܹܬ݂.


text:
ܡܵܢܵܐ ܡܫܲܐܸܠ ܐܲܢ̄ܬ݁ ܠܝܼ. ܫܲܐܸܠ ܠܗܵܢܘܿܢ ܕܲܫܡܲܥܘ. ܡܵܢܵܐ ܡܲܠܠܹܬ݂ ܥܲܡܗܘܿܢ. ܗܵܐ ܗܸܢܘܿܢ ܝܵܕ݂ܥܝܼܢ. ܟܠ ܡܸܕܸܡ ܕܐܸܡܪܹܬ݂.


text:
ܘܟܲܕ݂ ܗܵܠܹܝܢ ܐܸܡܲܪ. ܚܲܕ݂ ܡܸܢ ܕܲܚܫܹ̈ܐ ܕܩܵܐܹܡ ܗ̄ܘܵܐ. ܡܚܵܝܗܝ ܥܲܠ ܦܲܟܹܗ ܠܝܼܫܘܿܥ. ܘܐܸܡܲܪ ܠܹܗ. ܗܵܟܲܢܵܐ ܝܵܗܹܒ݂ ܐܲܢ̄ܬ݁ ܦܸܬ݂ܓ݂ܵܡܵܐ ܠܪܲܒ ܟܵܗܢܹ̈ܐ.


text:
ܥܢܵܐ ܝܼܫܘܿܥ. ܘܐܸܡܲܪ ܠܹܗ. ܐܸܢ ܒܝܼܫܵܐܝܼܬ݂ ܡܲܠܠܹܬ݂. ܐܲܣܗܸܕ݂ ܥܲܠ ܒܝܼܫܬܵܐ. ܘܐܸܢ ܕܹܝܢ ܫܲܦܝܼܪ. ܠܡܵܢܵܐ ܡܚܲܝܬܵܢܝ.


text:
ܘܫܸܡܥܘܿܢ ܟܹܐܦܵܐ ܩܵܐܹܡ ܗܘ̣ܵܐ ܘܫܵܚܹܿܢ. ܘܐܵܡܪܝܼܢ ܠܹܗ. ܠܡܵܐ. ܐܵܦ ܐܲܢ̄ܬ݁ ܚܲܕ݂ ܡܸܢ ܬܲܠܡܝܼܕ݂ܵܘ̈ܗܝ ܐܲܢ̄ܬ݁. ܘܗܘܼ ܟܦܲܪ. ܘܐܸܡܲܪ ܠܵܐ ܗ̄ܘܹܝܬ݂.


text:
ܐܵܡܲܪ ܠܹܗ ܚܲܕ݂ ܡܸܢ ܥܲܒ݂ܕܹ̈ܐ ܕܪܲܒ ܟܵܗܢܹ̈ܐ. ܐ̄ܚܝܵܢܹܗ ܕܗܵܘ ܕܲܦܣܲܩ ܗܘ̣ܵܐ ܫܸܡܥܘܿܢ ܐܸܕ݂ܢܹܗ. ܠܵܐ ܐܸܢܵܐ ܚܙܹܝܬ݂ܵܟ݂ ܥܲܡܹܗ ܒܓܲܢܬ݂ܵܐ.


text:
ܐܲܝܬ݁ܝܘܼܗܝ ܕܹܝܢ ܠܝܼܫܘܿܥ ܡܸܢ ܠܘܵܬ݂ ܩܲܝܵܦܵܐ ܠܲܦܪܲܛܘܿܪܝܼܢ. ܘܐܝܼܬ݂ܵܘܗܝ ܗܘ̣ܵܐ ܨܲܦܪܵܐ. ܘܗܸܢܘܿܢ ܠܵܐ ܥܲܠܘ ܠܲܦܪܲܛܘܿܪܝܼܢ. ܕܠܵܐ ܢܸܬ݂ܛܵܘܫܘܿܢ. ܥܲܕ݂ ܐܵܟ݂ܠܝܼܢ ܦܸܨܚܵܐ.


text:
ܢܦܲܩ ܕܹܝܢ ܦܝܼܠܵܛܘܿܣ ܠܒܲܪ ܠܘܵܬ݂ܗܘܿܢ. ܘܐܸܡܲܪ ܠܗܘܿܢ. ܡܵܢܵܐ ܡܹܐܟܲܠ ܩܲܪܨܵܐ ܐܝܼܬ݂ ܠܟ݂ܘܿܢ ܥܲܠ ܓܲܒ݂ܪܵܐ ܗܵܢܵܐ.


text:
ܐܵܡܲܪ ܠܗܘܿܢ ܦܝܼܠܵܛܘܿܣ. ܕܘܒ݂ܪܘܼܗܝ ܐܲܢ̄ܬ݁ܘܿܢ. ܘܕ݂ܘܼܢܘܼܗܝ ܐܲܝܟ݂ ܢܵܡܘܿܣܟ݂ܘܿܢ. ܐܵܡܪܝܼܢ ܠܹܗ ܝܗ̄ܘܼܕ݂ܵܝܹ̈ܐ. ܠܵܐ ܫܲܠܝܼܛ ܠܲܢ ܠܡܸܩܛܲܠ ܠܐ̄ܢܵܫ.


text:
ܐܵܡܲܪ ܠܹܗ ܦܝܼܠܵܛܘܿܣ. ܠܡܵܐ ܐܸܢܵܐ ܝܗܘܼܕ݂ܝܵܐ ܐ̄ܢܵܐ. ܒܢܲܝ̈ ܥܲܡܵܟ݂ ܗ̄ܘܼ. ܘܪ̈ܲܒܲܝ ܟܵܗܢܹ̈ܐ ܐܲܫܠܡܘܼܟ݂ ܠܝܼ. ܡܵܢܵܐ ܥܒܲܕܬ݁.


text:
ܐܵܡܲܪ ܠܹܗ ܝܼܫܘܿܥ. ܡܲܠܟܘܼܬ݂ܝ ܕܝܼܠܝ. ܠܵܐ ܗܘܸܵܬ݂ ܡܸܢ ܗܵܢܵܐ ܥܵܠܡܵܐ. ܐܸܠܘܼ ܡܸܢ ܥܵܠܡܵܐ ܗ̄ܘܵܬ݂ ܗܵܢܵܐ ܡܲܠܟܘܼܬ݂ܝ. ܡܸܬ݂ܟܲܬ݁ܫܝܼܢ ܗ̄ܘܼܵܘ ܡܫܲܡ̈ܫܵܢܲܝ. ܕܠܵܐ ܐܸܫܬ݁ܠܸܡ ܠܲܝܗ̄ܘܼܕ݂ܵܝܹ̈ܐ. ܗܵܫܵܐ ܕܹܝܢ ܡܲܠܟܘܼܬ݂ܝ ܕܝܼܠܝ. ܠܵܐ ܗ̄ܘܵܬ݂ ܡܸܟܵܐ.


text:
ܐܵܡܲܪ ܠܹܗ ܦܝܼܠܵܛܘܿܣ. ܡܵܕܹܝܢ ܡܲܠܟܵܐ ܐܲܢ̄ܬ݁. ܐܵܡܲܪ ܠܹܗ ܝܼܫܘܿܥ. ܐܲܢ̄ܬ݁ ܐܸܡܲܪܬ݁ ܕܡܲܠܟܵܐ ܐ̄ܢܵܐ. ܐܸܢܵܐ ܠܗܵܕܹܐ ܝܼܠܝܼܕ݂ ܐ̄ܢܵܐ. ܘܲܠܗܵܕܹܐ ܐܸܬܹܝܬ݂ ܠܥܵܠܡܵܐ. ܕܐܲܣܗܸܕ݂ ܥܲܠ ܫܪܵܪܵܐ. ܟܠܡܲܢ ܕܐܝܼܬ݂ܵܘܗܝ ܡܸܢ ܫܪܵܪܵܐ. ܫܵܡܲܥ ܩܵܠܝ.


text:
ܐܵܡܲܪ ܠܹܗ ܦܝܼܠܵܛܘܿܣ. ܡܵܢܵܘ ܫܪܵܪܵܐ. ܘܟܲܕ݂ ܐܸܡܲܪ ܗܵܕܹܐ. ܢܦܲܩ ܠܹܗ ܬܘܼܒ݂ ܠܘܵܬ݂ ܝܗ̄ܘܼܕ݂ܵܝܹ̈ܐ. ܘܐܸܡܲܪ ܠܗܘܿܢ. ܐܸܢܵܐ ܐܵܦܠܵܐ ܚܕ݂ܵܐ ܥܸܠܬ݂ܵܐ ܡܸܫܟܲܚ ܐ̄ܢܵܐ ܒܹܗ.


text:
ܥܝܵܕ݂ܵܐ ܕܹܝܢ ܐܝܼܬ݂ ܠܟ݂ܘܿܢ. ܕܚܲܕ݂ ܐܸܫܪܹܐ ܠܟ݂ܘܿܢ ܒܦܸܨܚܵܐ. ܨܵܒܹܝܢ ܐܢ̄ܬܘܿܢ ܗܵܟܹܝܠ. ܐܸܫܪܹܐ ܠܟ݂ܘܿܢ ܠܗܵܢܵܐ ܡܲܠܟܵܐ ܕܲܝܗ̄ܘܼܕ݂ܵܝܹ̈ܐ.


text:
ܘܲܩܥܵܘ ܟܠܗܘܿܢ. ܘܐܵܡܪܝܼܢ. ܠܵܐ ܠܗܵܢܵܐ. ܐܸܠܵܐ ܠܒܲܪ ܐܲܒܵܐ. ܐܝܼܬ݂ܵܘܗܝ ܗܘ̣ܵܐ ܕܹܝܢ ܗܵܢܵܐ. ܒܲܪ ܐܲܒܵܐ. ܓܲܝܵܣܵܐ.


text:
ܘܲܢܦܲܩ ܦܝܼܠܵܛܘܿܣ ܬܘܼܒ݂ ܠܒܲܪ. ܘܐܸܡܲܪ ܠܗܘܿܢ. ܗܵܐ ܡܲܦܸܩ ܐ̄ܢܵܐ ܠܹܗ ܠܟ݂ܘܿܢ. ܠܒܲܪ. ܕܬܸܕ݂ܥܘܼܢ. ܕܠܵܐ ܡܸܫܟܲܚ ܐ̄ܢܵܐ ܒܵܬ݂ܪܹܗ. ܐܵܦܠܵܐ ܚܕ݂ܵܐ ܥܸܠܬ݂ܵܐ.


text:
ܘܲܢܦܲܩ ܝܼܫܘܿܥ ܠܒܲܪ. ܟܲܕ݂ ܐܝܼܬ݂ ܥܠܵܘܗܝ ܟܠܝܼܠܵܐ ܕܟ݂ܘܒܹ̈ܐ. ܘܢܲܚ̈ܬܹܐ ܕܐܲܪܓܘܵܢܵܐ. ܘܐܸܡܲܪ ܠܗܘܿܢ ܦܝܼܠܵܛܘܿܣ. ܗܵܐ ܓܲܒ݂ܪܵܐ.


text:
ܟܲܕ݂ ܕܹܝܢ ܚܙܵܐܘܼܗܝ ܪ̈ܲܒܲܝ ܟܵܗܢܹ̈ܐ ܘܕ݂ܲܚܫܹ̈ܐ. ܩܥܵܘ ܘܐܵܡܪܝܼܢ. ܨܠܘܿܒܲܝܗܝ. ܨܠܘܿܒܲܝܗܝ. ܐܵܡܲܪ ܠܗܘܿܢ ܦܝܼܠܵܛܘܿܣ. ܕܒܲܪܘ ܐܲܢ̄ܬ݁ܘܿܢ ܘܙܘܼܩܦܘܼܗܝ. ܐܸܢܵܐ ܓܹܝܪ ܠܵܐ ܡܸܫܟܲܚ ܐ̄ܢܵܐ ܒܹܗ ܥܸܠܬ݂ܵܐ.


text:
ܐܵܡܪܝܼܢ ܠܹܗ ܝܗ̄ܘܼܕ݂ܵܝܹ̈ܐ. ܠܲܢ ܢܵܡܘܿܣܵܐ ܐܝܼܬ݂ ܠܲܢ. ܘܐܲܝܟ݂ ܕܲܒ݂ܢܵܡܘܿܣܲܢ. ܚܲܝܵܒ݂ ܗܘܼ ܡܵܘܬܵܐ. ܕܲܥܒܲܕ݂ ܢܲܦ̮ܫܹܗ ܒܪܹܗ ܕܐܲܠܵܗܵܐ.


text:
ܐܵܡܲܪ ܠܹܗ ܦܝܼܠܵܛܘܿܣ. ܥܲܡܝ. ܠܵܐ ܡܡܲܠܸܠ ܐܲܢ̄ܬ݁. ܠܵܐ ܝܵܕ݂ܲܥ ܐܲܢ̄ܬ݁ ܕܫܲܠܝܼܛ ܐ̄ܢܵܐ ܕܐܸܫܪܹܝܟ݂ ܘܫܲܠܝܼܛ ܐ̄ܢܵܐ ܕܐܸܙܩܦܵܟ݂.


text:
ܐܵܡܲܪ ܠܹܗ ܝܼܫܘܿܥ. ܠܲܝܬ݁ ܗܘ̣ܵܐ ܠܵܟ݂ ܥܠܲܝ ܫܘܼܠܛܵܢܵܐ ܐܵܦ ܠܵܐ ܚܲܕ݂ ܐܸܠܘܼ ܠܵܐ ܝܼܗܝܼܒ݂ ܗܘ̣ܵܐ ܠܵܟ݂ ܡܸܢ ܠܥܸܠ. ܡܛܠ ܗܵܢܵܐ ܗܵܘ ܡܲܢ ܕܐܲܫܠܡܲܢܝ ܠܵܟ݂. ܪܲܒܵܐ ܗܝܼ ܚܛܝܼܬܹܗ ܡܸܢ ܕܝܼܠܵܟ݂.


text:
ܘܡܛܠ ܗܵܕܹܐ. ܨܵܒܹܐ ܗܘ̣ܵܐ ܦܝܼܠܵܛܘܿܣ ܕܢܸܫܪܹܝܘܗܝ. ܝܗ̄ܘܼܕ݂ܵܝܹ̈ܐ ܕܹܝܢ ܩܵܥܹܝܢ ܗ̄ܘܼܵܘ. ܕܐܸܢ ܠܗܵܢܵܐ ܫܵܪܹܐ ܐܲܢ̄ܬ݁. ܠܵܐ ܗܘܲܝܬ݁ ܪܵܚܡܹܗ ܕܩܹܣܲܪ. ܟܠܡܲܢ ܓܹܝܪ ܕܢܲܦ̮ܫܹܗ ܡܲܠܟܵܐ ܥܵܒܹܿܕ݂. ܣܲܩܘܼܒ݂ܠܵܐ ܗܘܼ ܕܩܹܣܲܪ.


text:
ܟܲܕ݂ ܫܡܲܥ ܕܹܝܢ ܦܝܼܠܵܛܘܿܣ ܗܵܕܹܐ ܡܸܠܬ݂ܵܐ. ܐܲܦܩܹܗ ܠܝܼܫܘܿܥ ܠܒܲܪ. ܘܝܼܬܸܒ݂ ܥܲܠ ܒܝܼܡ. ܒܕܘܼܟܬ݂ܵܐ ܕܡܸܬ݂ܩܲܪܝܵܐ. ܪܨܝܼܦܬܵܐ ܕܟܹܐܦܹ̈ܐ. ܥܸܒ݂ܪܵܐܝܼܬ݂ ܕܹܝܢ ܡܸܬ݂ܐܲܡܪܵܐ. ܓܦܝܼܦܬܵܐ.


text:
ܗܸܢܘܿܢ ܕܹܝܢ ܩܵܥܹܝܢ ܗ̄ܘܼܵܘ. ܫܩܘܿܠܲܝܗܝ. ܫܩܘܿܠܲܝܗܝ. ܨܠܘܿܒܲܝܗܝ. ܨܠܘܿܒܲܝܗܝ. ܐܵܡܲܪ ܠܗܘܿܢ ܦܝܼܠܵܛܘܿܣ. ܠܡܲܠܟܟ݂ܘܿܢ ܐܸܙܩܘܿܦ. ܐܵܡܪܝܼܢ ܪ̈ܲܒܲܝ ܟܵܗܢܹ̈ܐ. ܠܲܝܬ݁ ܠܲܢ ܡܲܠܟܵܐ. ܐܸܠܵܐ ܐܸܢ ܩܹܣܲܪ.


text:
ܘܲܟܬܲܒ݂ ܐܵܦ ܠܘܼܚܵܐ ܦܝܼܠܵܛܘܿܣ. ܘܣܵܡ ܥܲܠ ܙܩܝܼܦܹܗ. ܟܬ݂ܝܼܒ݂ ܗܘ̣ܵܐ ܕܹܝܢ ܗܵܟܲܢܵܐ. ܗܵܢܵܐ ܝܼܫܘܿܥ ܢܵܨܪܵܝܵܐ ܡܲܠܟܵܐ ܕܲܝܗ̄ܘܼܕ݂ܵܝܹ̈ܐ.


text:
ܘܲܠܗܵܢܵܐ ܕܲܦܵܐ. ܣܲܓܝܼܐܹ̈ܐ ܡܸܢ ܝܗ̄ܘܼܕ݂ܵܝܹ̈ܐ ܩܪܵܐܘܼܗܝ. ܡܛܠ ܕܩܲܪܝܼܒ݂ܵܐ ܗ̄ܘܵܬ݂ ܠܲܡܕ݂ܝܼܢ̄ܬܵܐ ܕܘܼܟܬ݂ܵܐ ܕܐܸܙܕܩܸܦ ܒܵܗ̇ ܝܼܫܘܿܥ. ܘܲܟܬ݂ܝܼܒ݂ܵܐ ܗܘ̣ܵܐ ܥܸܒ݂ܪܵܐܝܼܬ݂. ܘܝܵܘܢܵܐܝܼܬ݂. ܘܪܗ̄ܘܿܡܵܐܝܼܬ݂.


text:
ܘܐܸܡܲܪܘ ܪ̈ܲܒܲܝ ܟܵܗܢܹ̈ܐ ܠܦܝܼܠܵܛܘܿܣ. ܠܵܐ ܬܸܟ݂ܬܘܼܒ݂ ܕܡܲܠܟܵܐ ܗܘܼ ܕܲܝܗ̄ܘܼܕ݂ܵܝܹ̈ܐ. ܐܸܠܵܐ ܕܗܘܼ ܐܸܡܲܪ. ܕܡܲܠܟܵܐ ܐܸܢܵܐ ܕܲܝܗ̄ܘܼܕ݂ܵܝܹ̈ܐ.


text:
ܐܸܣܛܪ̈ܵܛܝܼܘܼܛܹܐ ܕܹܝܢ. ܟܲܕ݂ ܙܲܩܦܘܼܗܝ ܠܝܼܫܘܿܥ. ܫܩܲܠܘ ܢܲܚ̈ܬܵܘܗܝ. ܘܲܥܒܲܕ݂ܘ ܠܐܲܪܒܲܥ ܡ̈ܢܵܘܵܢ. ܡܢܵܬ݂ܵܐ ܠܚܲܕ݂ ܡܸܢ ܐܸܣܛܪ̈ܵܛܝܼܘܼܛܹܐ. ܟܘܿܬ݁ܝܼܢܹܗ ܕܹܝܢ ܐܝܼܬܹܝܗ̇ ܗ̄ܘܵܬ݂ ܕܠܵܐ ܚܝܼܛܵܐ ܡܸܢ ܠܥܸܠ. ܙܩܝܼܪܬܵܐ ܟܠܵܗ̇.


text:
ܘܐܸܡܲܪܘ ܚܲܕ݂ ܠܚܲܕ݂. ܠܵܐ ܢܸܣܕܩܝܼܗ̇. ܐܸܠܵܐ ܢܲܦܸܣ ܥܠܹܝܗ̇ ܡܸܦܲܣ. ܕܡܲܢܘܼ ܬܸܗܘܹܐ. ܘܲܫܠܸܡ ܟܬ݂ܵܒ݂ܵܐ ܕܐܵܡܲܪ ܕܦܲܠܸܓ݂ܘ ܢܲܚ̈ܬܲܝ ܒܲܝܢܵܬ݂ܗܘܿܢ ܘܥܲܠ ܠܒ݂ܘܼܫܝ ܐܲܪܡܝܼܘ ܦܸܣܵܐ. ܗܵܠܹܝܢ ܥܒܲܕ݂ܘ ܐܸܣܛܪ̈ܵܛܝܼܘܼܛܹܐ.


text:
ܩܵܝ̈ܡܵܢ ܗ̄ܘܲܝ̈ ܕܹܝܢ ܠܘܵܬ݂ ܙܩܝܼܦܹܗ ܕܝܼܫܘܿܥ. ܐܸܡܹܗ. ܘܚܵܬ݂ܵܗ̇ ܕܐܸܡܹܗ. ܘܡܲܪܝܲܡ ܗܵܝ ܕܩܲܠܝܘܿܦܵܐ. ܘܡܲܪܝܲܡ ܡܲܓ݂ܕܠܵܝܬܵܐ.


text:
ܝܼܫܘܿܥ ܕܹܝܢ ܚܙܵܐ ܠܐܸܡܹܗ. ܘܲܠܬܲܠܡܝܼܕ݂ܵܐ ܗܵܘ ܕܪܵܚܹܿܡ ܗܘ̣ܵܐ ܕܩܵܐܹܡ. ܘܐܸܡܲܪ ܠܐܸܡܹܗ. ܐܲܢ̄ܬ݁ܬ݂ܵܐ ܗܵܐ ܒܪܹܟ݂ܝ.


text:
ܘܡܵܐܢܵܐ ܣܝܼܡ ܗܘ̣ܵܐ ܕܲܡܠܹܐ ܚܲܠܵܐ. ܗܸܢܘܿܢ ܕܹܝܢ ܡܠܵܘ ܐܸܣܦܘܼܓܵܐ ܡܸܢ ܚܲܠܵܐ. ܘܣܵܡܘ ܥܲܠ ܙܘܿܦܵܐ. ܘܩܲܪܸܒ݂ܘ ܠܘܵܬ݂ ܦܘܼܡܹܗ.


text:
ܝܗ̄ܘܼܕ݂ܵܝܹ̈ܐ ܕܹܝܢ ܡܛܠ ܕܲܥܪܘܼܒ݂ܬܵܐ ܗ̄ܘܵܬ݂. ܐܵܡܪܝܼܢ. ܠܵܐ ܢܒ݂ܘܬ݂ܘܼܢ ܦܲܓ݂ܪܹ̈ܐ ܗܵܠܹܝܢ ܥܲܠ ܙܩܝܼܦܲܝ̈ܗܘܿܢ. ܡܛܠ ܕܫܲܒܿܬ݂ܵܐ ܢܵܓ݂ܗܵܐ. ܝܵܘܡܵܐ ܗܘ̣ܵܐ ܓܹܝܪ ܪܲܒܵܐ. ܝܵܘܡܵܐ ܕܫܲܒܿܬ݂ܵܐ ܗܵܝ. ܘܲܒ݂ܥܵܘ ܡܸܢ ܦܝܼܠܵܛܘܿܣ. ܕܲܢܬܲܒܪܘܼܢ ܫܵܩܲܝ̈ܗܘܿܢ. ܕܗܵܢܘܿܢ ܙܩܝܼܦܹ̈ܐ. ܘܢܲܚܬ݂ܘܢ ܐܸܢܘܿܢ.


text:
ܘܡܲܢ ܕܲܚܙܵܐ ܐܲܣܗܸܕ݂. ܘܫܲܪܝܼܪܵܐ ܗܝܼ ܣܵܗܕܘܼܬܹܗ. ܘܗܘܼ ܝܵܕ݂ܲܥ. ܕܲܫܪܵܪܵܐ ܐܸܡܲܪ. ܕܐܵܦ ܐܲܢ̄ܬ݁ܘܿܢ ܬܗܲܝܡܢܘܼܢ.


text:
ܒܵܬܲܪ ܗܵܠܹܝܢ. ܝܵܘܣܸܦ ܗܵܘ ܕܡܸܢ ܪܵܡܬ݂ܵܐ. ܒܥܵܐ ܡܸܢ ܦܝܼܠܵܛܘܿܣ. ܡܛܠ ܕܬܲܠܡܝܼܕ݂ܵܐ ܗܘ̣ܵܐ ܕܝܼܫܘܿܥ: ܘܲܡܛܲܫܹܐ ܗ̄ܘܵܐ. ܡܸܢ ܕܸܚܠܬ݂ܵܐ ܕܲܝܗ̄ܘܼܕ݂ܵܝܹ̈ܐ. ܕܢܸܫܩܘܿܠ ܦܲܓ݂ܪܹܗ ܕܝܼܫܘܿܥ. ܘܐܲܦܸܣ ܦܝܼܠܵܛܘܿܣ. ܘܐܸܬ݂ܵܐ ܘܲܫܩܲܠ ܦܲܓ݂ܪܹܗ ܕܝܼܫܘܿܥ.


text:
ܘܐܸܬ݂ܵܐ ܐܵܦ ܢܝܼܩܵܕܹܡܘܿܣ. ܗܵܘ ܕܐܬ݂ܵܐ ܗܘ̣ܵܐ ܡܸܢ ܩܕ݂ܝܼܡ ܠܘܵܬ݂ ܝܼܫܘܿܥ ܒܠܸܠܝܵܐ ܘܐܲܝܬ݁ܝܼ ܥܲܡܹܗ ܚܘܼܢܛܬ݂ܵܐ ܕܡܘܼܪܵܐ ܘܲܕ݂ܥܸܠܘܲܝ. ܐܲܝܟ݂ ܡܵܐܐ ܠܝܼܛܪ̈ܝܼܢ.


text:
ܘܫܲܩܠܘܼܗܝ ܠܦܲܓ݂ܪܹܗ ܕܝܼܫܘܿܥ. ܘܟܲܪܟ݂ܘܼܗܝ ܒܟܸܬܵܢܹ̈ܐ ܘܲܒ݂ܒܸܣ̈ܡܹܐ. ܐܲܝܟܲܢܵܐ ܕܐܝܼܬ݂ ܥܝܵܕ݂ܵܐ ܠܲܝܗ̄ܘܼܕ݂ܵܝܹ̈ܐ ܕܢܸܩܒܪܘܼܢ.


text:
ܐܝܼܬ݂ ܗ̄ܘܵܬ݂ ܕܹܝܢ. ܒܗܵܝ ܕܘܼܟܬ݂ܵܐ ܕܐܸܙܕܩܸܦ ܒܵܗ̇ ܝܼܫܘܿܥ. ܓܲܢܬ݂ܵܐ. ܘܒ݂ܵܗ̇ ܒܓܲܢܬ݂ܵܐ. ܒܹܝܬ݂ ܩܒ݂ܘܼܪܵܐ ܚܲܕ݂ܬ݂ܵܐ. ܕܐ̄ܢܵܫ ܥܕ݂ܲܟܹܝܠ ܠܵܐ ܐܸܬ݁ܬ݁ܣܝܼܡ ܗܘ̣ܵܐ ܒܹܗ.


text:
ܒܚܲܕ݂ ܒܫܲܒܵܐ ܕܹܝܢ ܐܸܬܲܬܸ ܡܲܪܝܲܡ ܡܲܓ݂ܕܠܵܝܬܵܐ ܒܨܲܦܪܵܐ ܥܲܕ݂ ܚܸܫܘܿܟ݂. ܠܒܹܝܬ݂ ܩܒ݂ܘܼܪܵܐ. ܘܲܚܙܵܬ݂ ܠܟܹܐܦܵܐ. ܕܲܫܩܝܼܠܵܐ ܡܸܢ ܩܲܒ݂ܪܵܐ.


text:
ܘܪܹܗܛܲܬ݂ ܐܸܬܲܬܸ ܠܘܵܬ݂ ܫܸܡܥܘܿܢ ܟܹܐܦܵܐ. ܘܲܠܘܵܬ݂ ܗܵܘ ܬܲܠܡܝܼܕ݂ܵܐ ܐ̄ܚܪܹܢܵܐ ܕܪܵܚܹܿܡ ܗܘ̣ܵܐ ܝܼܫܘܿܥ. ܘܐܵܡܪܵܐ ܠܗܘܿܢ. ܕܫܲܩܠܘܼܗܝ ܠܡܵܪܲܢ ܡܸܢ ܗܵܘ ܒܹܝܬ݂ ܩܒ݂ܘܼܪܵܐ. ܘܠܵܐ ܝܵܕ݂ܥܵܐ ܐ̄ܢܵܐ ܐܲܝܟܵܐ ܣܵܡܘܼܗܝ.


text:
ܘܪܵܗܛܝܼܢ ܗ̄ܘܼܵܘ ܬܪܲܝܗܘܿܢ ܐܲܟ݂ܚܕ݂ܵܐ. ܗܵܘ ܕܹܝܢ ܬܲܠܡܝܼܕ݂ܵܐ ܪܗܸܛ ܩܲܕܡܹܗ ܠܫܸܡܥܘܿܢ. ܘܐܸܬ݂ܵܐ ܩܲܕ݂ܡܵܝܵܐ ܠܒܹܝܬ݂ ܩܒ݂ܘܼܪܵܐ.


text:
ܘܣܘܼܕ݂ܵܪܵܐ ܗܵܘ ܕܲܚܙܝܼܩ ܗܘ̣ܵܐ ܒܪܹܫܹܗ. ܠܵܐ ܥܲܡ ܟܸܬܵܢܹ̈ܐ. ܐܸܠܵܐ ܟܲܕ݂ ܟܪܝܼܟ݂ ܘܣܝܼܡ ܠܲܣܛܲܪ ܒܲܚܕ݂ܵܐ ܕܘܼܟܵܐ.


text:
ܘܲܚܙܵܬ݂ ܬܪܹܝܢ ܡܲܠܲܐܟܹ̈ܐ ܒܚܸܘܵܪܹ̈ܐ ܕܝܵܬ݂ܒܝܼܢ. ܚܲܕ݂ ܡܸܢ ܐܸܣܕ݂ܵܘܗܝ. ܘܚܲܕ݂ ܡܸܢ ܪܸ̈ܓ݂ܠܵܘܗܝ. ܐܲܝܟܵܐ ܕܣܝܼܡ ܗܘ̣ܵܐ ܦܲܓ݂ܪܹܗ ܕܝܼܫܘܿܥ.


text:
ܘܐܵܡܪܝܼܢ ܠܵܗ̇. ܐܲܢ̄ܬ݁ܬ݂ܵܐ. ܡܵܢܵܐ ܒܵܟ݂ܝܵܐ ܐܲܢ̄ܬ݁ܝ. ܐܵܡܪܵܐ ܠܗܘܿܢ. ܕܫܲܩܠܘܼܗܝ ܠܡܵܪܝ. ܘܠܵܐ ܝܵܕ݂ܥܵܐ ܐ̄ܢܵܐ ܐܲܝܟܵܐ ܣܵܡܘܼܗܝ.


text:
ܐܵܡܲܪ ܠܵܗ̇ ܝܼܫܘܿܥ. ܐܲܢ̄ܬ݁ܬ݂ܵܐ. ܡܵܢܵܐ ܒܵܟ݂ܝܵܐ ܐܲܢ̄ܬ݁ܝ. ܘܲܠܡܲܢ ܒܵܥܝܵܐ ܐܲܢ̄ܬ݁ܝ. ܗܝܼ ܕܹܝܢ ܣܸܒ݂ܪܲܬ݂. ܕܓܲܢܵܢܵܐ ܗܘܼ. ܘܐܵܡܪܵܐ ܠܹܗ. ܡܵܪܝ. ܐܸܢ ܐܲܢ̄ܬ݁ ܫܩܲܠܬܵܝܗܝ. ܐܸܡܲܪ ܠܝܼ ܐܲܝܟܵܐ ܣܵܡܬܵܝܗܝ. ܐܹܙܲܠ ܐܸܫܩܠܝܼܘܗܝ.


text:
ܐܵܡܲܪ ܠܵܗ̇ ܝܼܫܘܿܥ. ܠܵܐ ܬܸܬ݂ܩܲܪܒ݂ܝܼܢ ܠܝܼ. ܠܵܐ ܓܹܝܪ ܥܕ݂ܲܟܹܝܠ ܣܸܠܩܹܬ݂ ܠܘܵܬ݂ ܐܵܒ݂ܝ. ܙܸܠܝ ܕܹܝܢ ܠܘܵܬ݂ ܐܲܚܲܝ̈. ܘܐܸܡܲܪܝ ܠܗܘܿܢ. ܣܵܠܹܩ ܐ̄ܢܵܐ ܠܘܵܬ݂ ܐܵܒ݂ܝ. ܘܐܲܒ݂ܘܼܟ݂ܘܼܢ. ܘܐܲܠܵܗܝ. ܘܐܲܠܵܗܟ݂ܘܿܢ.


text:
ܟܲܕ݂ ܗܘ̣ܵܐ ܕܹܝܢ ܪܲܡܫܵܐ ܕܝܵܘܡܵܐ ܗܵܘ ܕܚܲܕ݂ ܒܫܲܒܵܐ: ܘܬܲܪ̈ܥܹܐ ܐܲܚܝܼܕ݂ܝܼܢ ܗ̄ܘܼܵܘ ܕܐܲܝܟܵܐ ܕܐܝܼܬܲܝܗܘܿܢ ܗ̄ܘܼܵܘ ܬܲܠܡܝܼܕܹ̈ܐ: ܡܛܠ ܕܸܚܠܬ݂ܵܐ ܕܲܝܗ̄ܘܼܕ݂ܵܝܹ̈ܐ. ܐܸܬ݂ܵܐ ܝܼܫܘܿܥ ܩܵܡ ܒܲܝܢܵܬ݂ܗܘܿܢ. ܘܐܸܡܲܪ ܠܗܘܿܢ. ܫܠܵܡܵܐ ܥܲܡܟ݂ܘܿܢ.


text:
ܐܸܡܲܪ ܠܗܘܿܢ ܕܹܝܢ ܬܘܼܒ݂ ܝܼܫܘܿܥ. ܫܠܵܡܵܐ ܥܲܡܟ݂ܘܿܢ. ܐܲܝܟܲܢܵܐ ܕܫܲܕܪܲܢܝ ܐܵܒ݂ܝ. ܐܵܦ ܐܸܢܵܐ ܡܫܲܕܲܪ ܐ̄ܢܵܐ ܠܟ݂ܘܿܢ.


text:
ܬܐܘܿܡܵܐ ܕܹܝܢ ܚܲܕ݂ ܡܸܢ ܬܪܸܥܣܲܪܬܵܐ: ܗܵܘ ܕܡܸܬ݂ܐܡܲܪ ܬܐܵܡܵܐ. ܠܵܐ ܗܘ̣ܵܐ ܬܲܡܵܢ ܗܘ̣ܵܐ ܥܲܡܗܘܿܢ ܟܲܕ݂ ܐܸܬ݂ܵܐ ܝܼܫܘܿܥ.


text:
ܘܐܵܡܪܝܼܢ ܠܹܗ ܬܲܠܡܝܼܕܹ̈ܐ. ܚܙܲܝܢ ܠܡܵܪܲܢ. ܗܘܼ ܕܹܝܢ ܐܸܡܲܪ ܠܗܘܿܢ. ܐܸܠܵܐ ܚܵܙܹܐ ܐ̄ܢܵܐ ܒܐܝܼܕ݂ܵܘ̈ܗܝ ܕܘܟܝܵܬ݂ܵܐ ܕܨܸܨܹ̈ܐ: ܘܪܵܡܹܐ ܐ̄ܢܵܐ ܒܗܹܝܢ ܨܸܒ݂̈ܥܵܬ݂ܝ: ܘܡܵܘܫܸܛ ܐ̄ܢܵܐ ܐܝܼܕ݂ܝ ܒܕ݂ܲܦܢܹܗ. ܠܵܐ ܡܗܲܝܡܸܢ ܐ̄ܢܵܐ.


text:
ܘܒܵܬܲܪ ܬܡܵܢܝܵܐ ܝܵܘܡ̈ܝܼܢ. ܬܘܼܒ݂ ܠܓ݂ܵܘ ܗ̄ܘܼܵܘ ܬܲܠܡܝܼܕܹ̈ܐ. ܘܬ݂ܐܘܿܡܵܐ ܥܲܡܗܘܿܢ. ܘܐܸܬ݂ܵܐ ܝܼܫܘܿܥ. ܟܲܕ݂ ܐܲܚܝܼܕ݂ܝܼܢ ܬܲܪ̈ܥܹܐ. ܩܵܡ ܒܲܡܨܲܥܬ݂ܵܐ. ܘܐܸܡܲܪ ܠܗܘܿܢ. ܫܠܵܡܵܐ ܥܲܡܟ݂ܘܿܢ.


text:
ܘܐܸܡܲܪ ܠܬ݂ܐܘܿܡܵܐ. ܐܲܝܬܵܐ ܨܸܒ݂ܥܵܟ݂ ܠܗܵܪܟܵܐ. ܘܲܚܙܝܼ ܐܝܼܕ݂ܲܝ̈. ܘܐܲܝܬܵܐ ܐܝܼܕ݂ܵܟ݂. ܘܐܵܘܫܸܛ ܒܓܲܒܝ. ܘܠܵܐ ܬܸܗܘܹܐ ܠܵܐ ܡܗܲܝܡܢܵܐ. ܐܸܠܵܐ ܡܗܲܝܡܢܵܐ.


text:
ܣܲܓܝܼ̈ܐܵܬ݂ܵܐ ܕܹܝܢ ܐܵܬ݂ܘܵܬ݂ܵܐ ܐ̄ܚܪ̈ܵܢܝܵܬ݂ܵܐ ܥܒܲܕ݂ ܝܼܫܘܿܥ ܩܕ݂ܵܡ ܬܲܠܡܝܼܕ݂ܵܘ̈ܗܝ ܐܲܝܠܹܝܢ ܕܠܵܐ ܟܬ݂ܝܼܒ݂ܵܢ ܒܲܟ݂ܬ݂ܵܒ݂ܵܐ ܗܵܢܵܐ.


text:
ܐܵܦ ܗܵܠܹܝܢ ܕܹܝܢ ܕܲܟܬ݂ܝܼܒ݂ܵܢ. ܕܲܬ݂ܗܲܝܡܢܘܼܢ. ܕܝܼܫܘܿܥ ܗܘܼ ܡܫܝܼܚܵܐ ܒܪܹܗ ܕܐܲܠܵܗܵܐ. ܘܡܵܐ ܕܗܲܝܡܸܢܬ݁ܘܢ. ܢܸܗܘܘܿܢ ܠܟ݂ܘܿܢ ܒܲܫܡܹܗ ܚܲܝܹ̈ܐ ܕܲܠܥܵܠܲܡ.


text:
ܐܝܼܬܲܝܗܘܿܢ ܗ̄ܘܼܵܘ ܐܲܟ݂ܚܕ݂ܵܐ. ܫܸܡܥܘܿܢ ܟܹܐܦܵܐ. ܘܬ݂ܐܘܿܡܵܐ ܕܡܸܬ݂ܐܡܲܪ ܬܐܵܡܵܐ. ܘܢܲܬ݂ܢܝܼܐܹܝܠ ܗܵܘ ܕܡܸܢ ܩܵܛܢܹ̈ܐ ܕܲܓ݂ܠܝܼܠܵܐ. ܘܲܒ݂ܢܲܝ̈ ܙܲܒ݂ܕ݂ܲܝ. ܘܲܬ݂ܪܹܝܢ ܐ̄ܚܪ̈ܵܢܝܼܢ ܡܸܢ ܬܲܠܡܝܼܕܹ̈ܐ.


text:
ܐܵܡܲܪ ܠܗܘܿܢ ܫܸܡܥܘܿܢ ܟܹܐܦܵܐ. ܐܵܙܹܠ ܐ̄ܢܵܐ ܐܸܨܘܼܕ݂ ܢܘܼܢܹ̈ܐ. ܐܵܡܪܝܼܢ ܠܹܗ ܐܵܦ ܚܢܲܢ ܐܵܬܹܝܢܲܢ ܥܲܡܵܟ݂. ܘܲܢܦܲܩܘ ܘܲܣܠܸܩܘ ܠܲܣܦܝܼܢ̄ܬܵܐ. ܘܲܒ݂ܗܵܘ ܠܸܠܝܵܐ ܡܸܕܸܡ ܠܵܐ ܨܵܕ݂ܘ.


text:
ܐܵܡܲܪ ܠܗܘܿܢ. ܐܲܪܡܵܘ ܡܨܝܼܕ݂ܬ݁ܟ݂ܘܿܢ ܡܸܢ ܓܲܒܵܐ ܕܝܲܡܝܼܢܵܐ ܕܲܣܦܝܼܢ̄ܬܵܐ. ܘܡܸܫܟܿܚܝܼܢ ܐܢ̄ܬܘܿܢ. ܘܐܲܪܡܝܼܘ. ܘܠܵܐ ܐܸܫܟܲܚܘ ܠܡܸܓ݁ܕ݂ܵܗ̇ ܠܲܡܨܝܼܕ݂ܬܵܐ ܡܸܢ ܣܘܿܓ݂ܵܐܐ ܕܢܘܼܢܹ̈ܐ ܕܐܸܚܕܲܬ݂.


text:
ܘܐܸܡܲܪ ܬܲܠܡܝܼܕ݂ܵܐ ܗܵܘ ܕܪܵܚܹܡ ܗܘ̣ܵܐ ܠܹܗ ܝܼܫܘܿܥ ܠܟܹܐܦܵܐ. ܗܵܢܵܐ. ܡܵܪܲܢ ܗ̄ܘܼ. ܫܸܡܥܘܿܢ ܕܹܝܢ ܟܲܕ݂ ܫܡܲܥ ܕܡܵܪܲܢ ܗ̄ܘܼ. ܢܣܲܒ݂ ܟܘܿܬ݁ܝܼܢܹܗ. ܡܚܵܐ ܒܚܲܨܵܘ̈ܗܝ. ܡܛܠ ܕܥܲܪܛܸܠܝܵܐ ܗ̄ܘܵܐ. ܘܲܫܕ݂ܵܐ ܢܲܦ̮ܫܹܗ ܒܝܲܡܵܐ. ܕܢܹܐܬܹܐ ܠܘܵܬ݂ ܝܼܫܘܿܥ.


text:
ܐ̄ܚܪܵܢܹ̈ܐ ܕܹܝܢ ܬܲܠܡܝܼܕܹ̈ܐ. ܒܲܣܦܝܼܢ̄ܬܵܐ ܐܸܬ݂ܵܘ. ܠܵܐ ܓܹܝܪ ܪܲܚܝܼܩܝܼܢ ܗ̄ܘܼܵܘ ܣܲܓܝܼ ܡܸܢ ܐܲܪܥܵܐ ܐܸܠܵܐ ܐܲܝܟ݂ ܡܲܐܬܹܝܢ ܐܲܡ̈ܝܼܢ. ܘܢܵܓ݂ܕܝܼܢ ܗ̄ܘܼܵܘ ܠܵܗ̇ ܠܲܡܨܝܼܕ݂ܬܵܐ ܗܵܝ ܕܢܘܼܢܹ̈ܐ.


text:
ܘܲܣܠܸܩ ܫܸܡܥܘܿܢ ܟܹܐܦܵܐ. ܘܢܲܓ݂ܕܵܗ̇ ܠܲܡܨܝܼܕ݂ܬܵܐ ܠܐܲܪܥܵܐ. ܟܲܕ݂ ܡܲܠܝܵܐ ܢܘܼܢܹ̈ܐ ܪܵܘܪ̈ܒܹܐ. ܡܵܐܐ ܘܚܲܡܫܝܼܢ ܘܲܬ݂ܠܵܬ݂ܵܐ. ܘܲܒ݂ܗܵܢܵܐ ܟܠܹܗ ܝܘܼܩܪܵܐ ܠܵܐ ܐܸܨܛܲܪܝܲܬ݂ ܡܨܝܼܕ݂ܬܵܐ ܗܵܝ.


text:
ܘܐܸܡܲܪ ܠܗܘܿܢ ܝܼܫܘܿܥ. ܬܵܘ ܐܸܫܬܲܪܵܘ. ܐ̄ܢܵܫ ܕܹܝܢ ܡܸܢ ܬܲܠܡܝܼܕܹ̈ܐ. ܠܵܐ ܡܲܡܪܲܚ ܗܘ̣ܵܐ ܕܲܢܫܲܐܠܝܼܘܗܝ ܕܡܲܢܘܼ. ܕܝܵܕ݂ܥܝܼܢ ܗ̄ܘܼܵܘ ܕܡܵܪܲܢ ܗ̄ܘܼ.


text:
ܟܲܕ݂ ܕܹܝܢ ܐܸܫܬܲܪܝܼܘ. ܐܸܡܲܪ ܝܼܫܘܿܥ ܠܫܸܡܥܘܿܢ ܟܹܐܦܵܐ. ܫܸܡܥܘܿܢ ܒܲܪ ܝܵܘܢܵܐ. ܪܵܚܹܡ ܐܲܢ̄ܬ݁ ܠܝܼ ܝܲܬ݁ܝܼܪ ܡܸܢ ܗܵܠܹܝܢ. ܐܵܡܲܪ ܠܹܗ. ܐܹܝܢ ܡܵܪܝ. ܐܲܢ̄ܬ݁ ܝܵܕ݂ܲܥ ܐܲܢ̄ܬ݁. ܕܪܵܚܹܡ ܐ̄ܢܵܐ ܠܵܟ݂. ܐܵܡܲܪ ܠܹܗ. ܪܥܝܼ ܠܝܼ ܐܸܡܪ̈ܲܝ.


text:
ܐܵܡܲܪ ܠܹܗ ܬܘܼܒ݂ ܕܬܲܪܬܹ݁ܝܢ ܙܲܒ݂ܢ̈ܝܼܢ. ܫܸܡܥܘܿܢ ܒܲܪ ܝܵܘܢܵܐ. ܪܵܚܹܡ ܐܲܢ̄ܬ݁ ܠܝܼ. ܐܵܡܲܪ ܠܹܗ ܐܹܝܢ ܡܵܪܝ. ܐܲܢ̄ܬ݁ ܝܵܕ݂ܲܥ ܐܲܢ̄ܬ݁ ܕܪܵܚܹܡ ܐ̄ܢܵܐ ܠܵܟ݂. ܐܵܡܲܪ ܠܹܗ ܝܼܫܘܿܥ. ܪܥܝܼ ܠܝܼ ܥܸܪ̈ܒܲܝ.


text:
ܐܵܡܲܪ ܠܹܗ ܕܲܬ݂ܠܵܬ݂ ܙܲܒ݂ܢ̈ܝܼܢ. ܫܸܡܥܘܿܢ ܒܲܪ ܝܵܘܢܵܐ. ܪܵܚܹܡ ܐܲܢ̄ܬ݁ ܠܝܼ. ܘܟܸܪܝܲܬ݂ ܠܹܗ ܠܟܹܐܦܵܐ ܕܐܵܡܲܪ ܠܹܗ ܕܲܬ݂ܠܵܬ݂ ܙܲܒ݂ܢ̈ܝܼܢ ܕܪܵܚܹܡ ܐܲܢ̄ܬ݁ ܠܝܼ. ܘܐܸܡܲܪ ܠܹܗ. ܡܵܪܝ. ܟܠ ܡܸܕܸܡ ܐܲܢ̄ܬ݁ ܚܵܟܹܡ ܐܲܢ̄ܬ݁. ܐܲܢ̄ܬ݁ ܝܵܕ݂ܲܥ ܐܲܢ̄ܬ݁. ܕܪܵܚܹܡ ܐ̄ܢܵܐ ܠܵܟ݂. ܐܵܡܲܪ ܠܹܗ ܝܼܫܘܿܥ. ܪܥܝܼ ܠܝܼ ܢܩܵܘܵܬ݂̈ܝ.


text:
ܐܵܡܹܝܢ ܐܵܡܹܝܢ ܐܵܡܲܪ ܐ̄ܢܵܐ ܠܵܟ݂. ܕܟܲܕ݂ ܛܠܹܐ ܗ̄ܘܲܝܬ݁. ܐܲܢ̄ܬ݁ ܠܢܲܦ̮ܫܵܟ݂ ܐܵܣܲܪ ܗ̄ܘܲܝܬ݁ ܚܲܨܲܝ̈ܟ. ܘܲܡܗܲܠܸܟ݂ ܗ̄ܘܲܝܬ݁ ܠܐܲܝܟܵܐ ܕܨܵܒܹܐ ܐܲܢ̄ܬ݁. ܡܵܐ ܕܹܝܢ ܕܲܣܐܸܒ݂ܬ݁. ܬܸܦܫܘܿܛ ܐܝܼܕ݂ܲܝ̈ܟ. ܘܐܲܚܪܹܝܢ ܢܹܐܣܘܿܪ ܠܵܟ݂ ܚܲܨܲܝ̈ܟ. ܘܢܵܘܒܠܵܟ݂. ܠܐܲܝܟܵܐ ܕܠܵܐ ܨܵܒܹܐ ܐܲܢ̄ܬ݁.


text:
ܗܵܕܹܐ ܕܹܝܢ ܐܸܡܲܪ. ܕܲܢܚܵܘܐ ܒܐܲܝܢܵܐ ܡܵܘܬܵܐ ܥܬ݂ܝܼܕ݂ ܕܲܢܫܲܒܲܚ ܠܐܲܠܵܗܵܐ. ܘܟܲܕ݂ ܐܸܡܲܪ ܗܵܠܹܝܢ. ܐܸܡܲܪ ܠܹܗ. ܬܵܐ ܒܵܬܲܪܝ.


text:
ܘܐܸܬ݂ܦܢܝܼ ܫܸܡܥܘܿܢ ܟܹܐܦܵܐ. ܘܲܚܙܵܐ ܠܬܲܠܡܝܼܕ݂ܵܐ ܗܵܘ ܕܪܵܚܹܡ ܗܘ̣ܵܐ ܝܼܫܘܿܥ ܕܐܵܬܹܐ ܒܵܬ݂ܪܹܗ. ܗܵܘ ܕܲܢܦܲܠ ܗܘ̣ܵܐ ܒܲܚܫܵܡܝܼܬ݂ܵܐ ܥܲܠ ܚܲܕ݂ܝܹܗ ܕܝܼܫܘܿܥ. ܘܐܸܡܲܪ. ܡܵܪܝ. ܡܲܢܘܼ ܡܲܫܠܸܡ ܠܵܟ݂.


text:
ܐܵܡܲܪ ܠܹܗ ܝܼܫܘܿܥ. ܐܸܢ ܨܵܒܹܐ ܐ̄ܢܵܐ ܕܲܢܩܵܘܹܐ ܗܵܢܵܐ ܥܕ݂ܲܡܵܐ ܕܐܵܬܹܐ ܐ̄ܢܵܐ. ܠܵܟ݂ ܡܵܐ ܠܵܟ݂. ܐܲܢ̄ܬ݁ ܬܵܐ ܒܵܬܲܪܝ.


text:
ܘܢܸܦܩܲܬ݂ ܗܵܕܹܐ ܡܸܠܬ݂ܵܐ ܒܹܝܬ݂ ܐܲܚܹ̈ܐ. ܕܗܵܘ ܬܲܠܡܝܼܕ݂ܵܐ ܠܵܐ ܡܵܐܹܬ݂. ܝܼܫܘܿܥ ܕܹܝܢ. ܠܵܐ ܗܘ̣ܵܐ ܕܠܵܐ ܡܵܐܹܬ݂ ܐܸܡܲܪ. ܐܸܠܵܐ ܕܐܸܢ ܨܵܒܹܐ ܐ̄ܢܵܐ ܕܲܢܩܵܘܹܐ ܗܵܢܵܐ ܥܕ݂ܲܡܵܐ ܕܐܵܬܹܐ ܐ̄ܢܵܐ. ܠܵܟ݂ ܡܵܐ ܠܵܟ݂.


text:
ܗܵܢܵܘ ܬܲܠܡܝܼܕ݂ܵܐ ܕܐܲܣܗܸܕ݂ ܥܲܠ ܗܵܠܹܝܢ ܟܠܗܹܝܢ. ܘܐܵܦ ܟܬܲܒ݂ ܐܸܢܹܝܢ. ܘܝܵܕ݂ܥܝܼܢ ܚ̱ܢܲܢ ܕܫܲܪܝܼܪܵܐ ܗܝܼ ܣܵܗܕܘܼܬܹܗ.


text:
ܐܝܼܬ݂ ܕܹܝܢ ܐܵܦ ܐ̄ܚܪ̈ܵܢܝܵܬ݂ܵܐ ܣܲܓܝܼ̈ܐܵܬ݂ܵܐ ܕܲܥܒܲܕ݂ ܝܼܫܘܿܥ. ܐܲܝܠܹܝܢ ܕܐܸܠܘܼ ܚܕ݂ܵܐ ܚܕ݂ܵܐ ܡܸܬ݂ܟܲܬ݂ܒܵܢ ܗ̄ܘܲܝ̈: ܐܵܦ ܠܵܐ ܗܘܼ ܥܵܠܡܵܐ ܐܲܝܟ݂ ܕܣܵܒܲܪ ܐ̄ܢܵܐ ܣܵܦܸܩ ܗܘ̣ܵܐ ܠܲܟܬ݂ܵܒܹ̈ܐ ܕܡܸܬ݂ܟܲܬ݂ܒܝܼܢ ܗ̄ܘܼܵܘ.


text:
ܟܬ݂ܵܒ݂ܵܐ ܩܲܕ݂ܡܵܝܵܐ ܟܸܬ݂ܒܹܬ݂ ܐܵܘ ܬܹܐܘܿܦܝܼܠܵܐ. ܥܲܠ ܟܠܗܹܝܢ ܐܲܝܠܹܝܢ ܕܫܲܪܝܼ ܡܵܪܲܢ ܝܼܫܘܿܥ ܡܫܝܼܚܵܐ ܠܡܸܥܒܲܕ݂ ܘܲܠܡܲܠܵܦܘܼ.


text:
ܥܕ݂ܲܡܵܐ ܠܝܵܘܡܵܐ ܗܵܘ ܕܒܹܗ ܐܸܣܬܲܠܲܩ. ܡܸܢ ܒܵܬܲܪ ܕܦܲܩܸܕ݂ ܗ̄ܘܵܐ ܐܸܢܘܿܢ ܠܲܫܠܝܼܚܹ̈ܐ. ܐܲܝܠܹܝܢ ܕܲܓ݂ܒ݂ܵܐ ܒܪܘܼܚܵܐ ܕܩܘܼܕ݂ܫܵܐ.


text:
ܗܵܢܘܿܢ ܕܐܵܦ ܚܵܘܝܼ ܠܗܘܿܢ ܢܲܦ̮ܫܹܗ ܟܲܕ݂ ܚܲܝ ܡܸܢ ܒܵܬܲܪ ܕܚܲܫ. ܒܐܵܬ݂ܘܵܬ݂ܵܐ ܣܲܓܝܼ̈ܐܵܬ݂ܵܐ ܒܝܵܘܡ̈ܝܼܢ ܐܲܪܒܥܝܼܢ. ܟܲܕ݂ ܡܸܬ݂ܚܙܹܐ ܗ̄ܘܵܐ ܠܗܘܿܢ. ܘܐܵܡܲܪ ܥܲܠ ܡܲܠܟܘܼܬ݂ܵܐ ܕܐܲܠܵܗܵܐ.


text:
ܘܟܲܕ݂ ܐܸܟܲܠ ܥܲܡܗܘܿܢ ܠܲܚܡܵܐ. ܦܲܩܸܕ݂ ܐܸܢܘܿܢ ܕܡܸܢ ܐܘܿܪܸܫܠܸܡ ܠܵܐ ܢܸܦܪܩܘܼܢ. ܐܸܠܵܐ ܕܲܢܩܵܘܘܿܢ ܠܫܘܼܘܕܵܝܹܗ ܕܐܲܒ݂ܵܐ. ܗܵܘ ܕܲܫܡܲܥܬܿܘܿܢ ܡܹܢܝ.


text:
ܗܸܢܘܿܢ ܕܹܝܢ ܟܲܕ݂ ܟܢܝܼܫܝܼܢ. ܫܲܐܠܘܼܗܝ. ܘܐܵܡܪܝܼܢ ܠܹܗ. ܡܵܪܲܢ ܐܸܢ ܒܗܵܢܵܐ ܙܲܒ݂ܢܵܐ ܡܲܦܢܹܐ ܐܲܢ̄ܬܿ ܡܲܠܟܘܼܬ݂ܵܐ ܠܝܼܣܪܵܝܹܠ.


text:
ܐܵܡܲܪ ܠܗܘܿܢ ܗܘܼ. ܠܵܐ ܗ̄ܘܵܬ݂ ܕܝܼܠܟ݂ܘܿܢ ܗܵܕܹܐ ܠܡܸܕ݂ܥ ܙܲܒ݂ܢܵܐ ܐܵܘ ܙܲܒ݂ܢܹ̈ܐ. ܐܲܝܠܹܝܢ ܕܐܲܒ݂ܵܐ ܣܵܡ ܐܸܢܘܿܢ ܒܫܘܼܠܛܵܢܵܐ ܕܢܲܦ̮ܫܹܗ.


text:
ܐܸܠܵܐ ܟܲܕ݂ ܬܹܐܬܹܐ ܪܘܼܚܵܐ ܕܩܘܼܕ݂ܫܵܐ ܥܠܲܝܟܿܘܿܢ. ܬܿܩܲܒܠܘܼܢ ܚܲܝܠܵܐ. ܘܬܸܗܘܘܿܢ ܠܝܼ ܣܵܗܕܹ̈ܐ. ܒܐܘܿܪܸܫܠܸܡ ܘܲܒܟ݂ܠܵܗܿ ܝܼܗܘܼܕ݂. ܘܐܵܦ ܒܹܝܬ݂ ܫܵܡܪ̈ܵܝܹܐ. ܘܲܥܕ݂ܲܡܵܐ ܠܣܵܘܦܹܝ̈ܗܿ ܕܐܲܪܥܵܐ.


text:
ܘܟܲܕ݂ ܚܵܝܪܝܼܢ ܗ̄ܘܼܵܘ ܒܲܫܡܲܝܵܐ ܟܲܕ݂ ܗܘܼ ܐܵܙܹܠ ܗ̄ܘܵܐ. ܐܸܫܬܿܟܲܚܘ ܬܪܹܝܢ ܓܲܒ݂ܪ̈ܝܼܢ ܩܵܝܡܝܼܢ ܠܘܵܬ݂ܗܘܿܢ. ܒܲܠܒ݂ܘܫܹ̈ܐ ܚܸܘܵܪܵܐ.


text:
ܘܐܵܡܪܝܼܢ ܠܗܘܿܢ. ܓܲܒ݂ܪܹ̈ܐ ܓܠܝܼܠܵܝܹ̈ܐ. ܡܵܢܵܐ ܩܵܝܡܝܼܢ ܐܢ̄ܬܘܿܢ ܘܚܵܝܪܝܼܢ ܒܲܫܡܲܝܵܐ. ܗܵܢܵܐ ܝܼܫܘܿܥ ܕܐܸܣܬܲܠܲܩ ܡܸܢܟ݂ܘܿܢ ܠܲܫܡܲܝܵܐ. ܗܵܟܲܢܵܐ ܢܹܐܬܹܐ. ܐܲܝܟ݂ ܡܵܐ ܕܲܚܙܲܝܬܿܘܢܵܝܗܝ ܕܲܣܠܸܩ ܠܲܫܡܲܝܵܐ.


text:
ܘܡܸܢ ܒܵܬܲܪܟܸܢ ܗܦܲܟ݂ܘ ܠܗܘܿܢ ܠܐܘܿܪܸܫܠܸܡ. ܡܸܢ ܛܘܼܪܵܐ ܕܡܸܬ݂ܩܪܹܐ ܕܒܹܝܬ݂ ܙܲܝ̈ܬܹܐ. ܕܐܝܼܬ݂ܵܘܗܝ ܥܲܠ ܓܸܢ̄ܒ݂ ܐܘܿܪܸܫܠܸܡ. ܘܦܲܪܝܼܩ ܡܸܢܵܗܿ ܐܲܝܟ݂ ܫܲܒ݂ܥܵܐ ܐܸܣ̈ܛܕ݂ܵܘܵܢ.


text:
ܘܡܸܢ ܒܵܬܲܪ ܕܥܲܠܘ. ܣܠܸܩܘ ܠܗܘܿܢ ܠܥܸܠܝܼܬ݂ܵܐ ܗܵܝ ܕܗܵܘܹܝܢ ܗ̄ܘܼܵܘ ܒܵܗܿ. ܦܲܛܪܘܿܣ ܘܝܘܿܚܲܢܵܢ. ܘܝܲܥܩܘܿܒ݂ ܘܐܲܢܕܪܹܐܘܿܣ. ܘܦܝܼܠܝܼܦܘܿܣ ܘܲܬ݂ܐܘܿܡܵܐ. ܘܡܲܬܲܝ ܘܒܲܪ ܬܘܼܠܡܲܝ. ܘܝܲܥܩܘܿܒ݂ ܒܲܪ ܚܲܠܦܲܝ. ܘܫܸܡܥܘܿܢ ܛܲܢܵܢܵܐ. ܘܲܝܗܘܼܕ݂ܵܐ ܒܲܪ ܝܲܥܩܘܿܒ݂.


text:
ܗܵܠܹܝܢ ܟܠܗܘܿܢ. ܐܲܟ݂ܚܕ݂ܵܐ ܐܲܡܝܼܢܝܼܢ ܗ̄ܘܼܵܘ ܒܲܨܠܘܿܬ݂ܵܐ ܒܲܚܕ݂ܵܐ ܢܦܸܫ. ܥܲܡ ܢܸܫܹ̈ܐ. ܘܥܲܡ ܡܲܪܝܲܡ ܐܸܡܹܗ ܕܝܼܫܘܿܥ. ܘܥܲܡ ܐܲܚܵܘ̈ܗܝ.


text:
ܘܲܒ݂ܗܘܿܢ ܒܝܵܘ̈ܡܵܬ݂ܵܐ ܗܵܢܘܿܢ. ܩܵܡ ܫܸܡܥܘܿܢ ܟܹܐܦܵܐ ܡܸܨܥܲܬ݂ ܬܲܠܡܝܼܕܹ̈ܐ. ܐܝܼܬ݂ ܗ̄ܘܵܐ ܕܹܝܢ ܬܲܡܵܢ ܟܸܢܫܵܐ ܕܐ̄ܢܵܫܵܐ ܐܲܝܟ݂ ܡܵܐܐ ܘܥܸܣܪܝܼܢ. ܘܐܸܡܲܪ.


text:
ܓܲܒ݂ܪܹ̈ܐ ܐܲܚܲܝ̈ܢ. ܙܵܕܹܩ ܗ̄ܘܵܐ ܕܢܸܬ݂ܡܲܠܹܐ ܟܬ݂ܵܒ݂ܵܐ. ܐܲܝܢܵܐ ܕܩܲܕܸܡ ܐܸܡܲܪ ܪܘܼܚܵܐ ܕܩܘܼܕ݂ܫܵܐ ܒܦܘܼܡܹܗ ܕܕ݂ܵܘܝܼܕ݂. ܥܲܠ ܝܼܗܘܼܕ݂ܵܐ ܗܵܘ ܕܲܗܘܵܐ ܡܕ݂ܲܒܪܵܢܵܐ ܠܗܵܢܘܿܢ ܕܐܸܚܲܕ݂ܘ ܠܝܼܫܘܿܥ.


text:
ܗܵܢܵܘ ܕܲܩܢܵܐ ܠܹܗ ܩܪܝܼܬ݂ܵܐ ܡܸܢ ܐܲܓ݂ܪܵܐ ܕܲܚܛܝܼܬ݂ܵܐ. ܘܲܢܦܲܠ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ. ܘܐܸܬ݂ܦܪܸܬ݂ ܡܸܢ ܡܨܲܥܬܹܗ. ܘܐܸܬܸܐܫܸܕ݂ ܟܠܹܗ ܓܘܵܝܼܗ.


text:
ܘܗܝܼ ܗܵܕܹܐ ܐܸܬ݂ܝܲܕ݂ܥܲܬ݂ ܠܟ݂ܠܗܘܿܢ ܕܥܵܡܪܝܼܢ ܒܐܘܿܪܸܫܠܸܡ. ܘܗܵܟܲܢܵܐ ܐܸܬ݂ܩܲܪܝܲܬ݂ ܩܪܝܼܬ݂ܵܐ ܗܵܝ ܒܠܸܫܢܹܗ ܕܐܲܬ݂ܪܵܐ ܚܩܲܠ ܕܡܵܐ. ܕܐܝܼܬ݂ܵܘܗܝ ܬܘܼܪܓܵܡܵܗܿ ܩܘܼܪܝܲܬ݂ ܕܸܡ.


text:
ܟܬ݂ܝܼܒ݂ ܓܹܝܪ ܒܣܸܦܪܵܐ ܕܡܲܙܡܘܿܪܹ̈ܐ. ܕܕ݂ܲܝܪܹܗ ܬܸܗܘܹܐ ܚܲܪܒܵܐ. ܘܥܵܡܘܿܪ ܠܵܐ ܢܸܗܘܹܐ ܒܵܗܿ. ܘܬܸܫܡܸܫܬܹܿܗ ܢܸܣܲܒ݂ ܐ̄ܚܪܹܝܢ.


text:
ܘܵܠܝܵܐ ܗܝܼ ܗܵܟܹܝܠ ܠܚܲܕ݂ ܡܸܢ ܗܵܠܹܝܢ ܓܲܒ݂ܪܹ̈ܐ. ܕܲܗܘܵܘ ܥܲܡܲܢ ܒܗܵܢܵܐ ܙܲܒ݂ܢܵܐ ܟܠܹܗ. ܕܒܹܗ ܥܲܠ ܘܲܢܦܲܩ ܥܠܲܝܢ ܡܵܪܲܢ ܝܼܫܘܿܥ.


text:
ܕܐܲܩܸܦ ܡܸܢ ܡܲܥܡܘܿܕ݂ܝܼܬܹܗ ܕܝܘܿܚܲܢܵܢ. ܥܕ݂ܲܡܵܐ ܠܝܵܘܡܵܐ ܕܐܸܣܬܲܠܲܩ ܡܸܢ ܠܘܵܬܲܢ. ܕܗܘܼ ܢܸܗܘܹܐ ܥܲܡܲܢ ܣܵܗܕܵܐ ܕܲܩܝܵܡܬܹܿܗ.


text:
ܘܟܲܕ݂ ܨܲܠܝܼܘ. ܐܸܡܲܪܘ. ܐܲܢ̄ܬܿ ܡܵܪܝܵܐ ܝܵܕ݂ܲܥ ܕܲܒ݂̈ܠܸܒܵܘܵܬ݂ܵܐ ܕܟ݂ܠ. ܚܵܘܵܐ ܚܲܕ݂ ܐܲܝܢܵܐ ܕܓ݂ܵܒܹܐ ܐܲܢ̄ܬܿ ܡܸܢ ܗܵܠܹܝܢ ܬܿܪܲܝܗܘܿܢ.


text:
ܗܘܵܐ ܡܸܢ ܫܸܠܝܵܐ ܡܸܢ ܫܡܲܝܵܐ ܩܵܠܵܐ. ܐܲܝܟ݂ ܪܘܼܚܵܐ ܥܲܙܝܼܙܬܵܐ. ܘܐܸܬ݂ܡܠܝܼ ܗ̄ܘܵܐ ܡܸܢܹܗ. ܟܠܹܗ ܒܲܝܬܵܐ ܗܵܘ ܕܒܹܗ ܝܵܬ݂ܒܝܼܢ ܗ̄ܘܼܵܘ.


text:
ܘܐܸܬ݂ܡܠܝܼܘ ܟܠܗܘܿܢ ܒܪܘܼܚܵܐ ܕܩܘܼܕ݂ܫܵܐ. ܘܐܲܩܸܦܘ ܗ̄ܘܼܵܘ ܠܲܡܡܲܠܵܠܘܼ ܒܠܸܫܵܢ ܠܸܫܵܢ. ܐܲܝܟ݂ ܡܵܐ ܕܪܘܼܚܵܐ ܝܵܗܹܒ݂ ܗ̄ܘܵܐ ܠܗܘܿܢ ܠܲܡܡܲܠܵܠܘܼ.


text:
ܐܝܼܬ݂ ܗ̄ܘܼܵܘ ܕܹܝܢ ܓܲܒ݂ܪܹ̈ܐ ܕܥܵܡܪܝܼܢ ܒܐܘܿܪܸܫܠܸܡ ܕܕ݂ܵܚܠܝܼܢ ܡܸܢ ܐܲܠܵܗܵܐ. ܝܗ̄ܘܼܕ݂ܵܝܹ̈ܐ ܡܸܢ ܟܠ ܥܲܡ̈ܡܹܐ ܕܲܬ݂ܚܹܝܬ݂ ܫܡܲܝܵܐ.


text:
ܘܟܲܕ݂ ܗܘܵܐ ܩܵܠܵܐ ܗܵܘ. ܟܢܲܫ ܟܠܹܗ ܥܲܡܵܐ ܘܐܸܫܬܿܓܸܫ. ܡܛܠ ܕܫܵܡܲܥ ܗ̄ܘܵܐ ܐ̄ܢܵܫ ܐ̄ܢܵܫ ܡܸܢܗܘܿܢ ܕܲܡܡܲܠܠܝܼܢ ܗ̄ܘܼܵܘ ܒܠܸܫ̈ܢܲܝܗܘܿܢ.


text:
ܬܲܗܝܼܪܝܼܢ ܗܘܵܘ ܕܹܝܢ ܟܠܗܘܿܢ ܘܡܸܬܿܕܲܡܪܝܼܢ ܟܲܕ݂ ܐܵܡܪܝܼܢ ܗ̄ܘܼܵܘ ܚܲܕ݂ ܠܚܲܕ݂. ܗܵܠܹܝܢ ܟܠܗܘܿܢ ܕܲܡܡܲܠܠܝܼܢ. ܠܵܐ ܗܵܐ ܓܠܝܼܠܵܝܹ̈ܐ ܐܸܢܘܿܢ.


text:
ܦܲܪ̈ܬܘܵܝܹܐ ܘܡܵܕ݂ܵܝܹ̈ܐ ܘܐܵܠܵܢܵܝܹ̈ܐ. ܘܐܲܝܠܹܝܢ ܕܥܵܡܪܝܼܢ ܒܹܝܬ݂ ܢܲܗܪ̈ܝܼܢ. ܝܗ̄ܘܼܕ݂ܵܝܹ̈ܐ ܘܩܵܦܘܼܕܩܵܝܹ̈ܐ. ܘܲܕ݂ܡܸܢ ܐܲܬ݂ܪܵܐ ܕܦܘܼܢܛܘܿܣ. ܘܕ݂ܵܐܣܝܼܵܐ.


text:
ܘܲܕ݂ܡܸܢ ܐܲܬ݂ܪܵܐ ܕܲܦܪܘܿܓ݂ܝܼܵܐ ܘܲܕ݂ܦܲܡܦܹܘܠܝܼܵܐ. ܘܲܕ݂ܡܸܨܪܹܝܢ. ܘܕ݂ܲܐܬ݂ܪ̈ܵܘܵܬ݂ܵܐ ܕܠܹܘܒܹܐ ܕܩܲܪܝܼܒ݂ܝܼܢ ܠܩܹܘܪܝܼܢܵܐ. ܘܐܲܝܠܹܝܢ ܕܐܸܬ݂ܵܘ ܡܸܢ ܪܗ̄ܘܿܡܹܐ. ܝܗ̄ܘܼܕ݂ܵܝܹ̈ܐ ܘܓ݂ܝܼܘܿܪܹ̈ܐ.


text:
ܘܲܕ݂ܡܸܢ ܩܪܹܛܹܐ ܘܥܲܪ̈ܒ݂ܵܝܹܐ. ܗܵܐ ܫܵܡܥܝܼܢ ܚ̱ܢܲܢ ܡܸܢܗܘܿܢ ܕܲܡܡܲܠܠܝܼܢ ܒܠܸܫܵܢܲܝ̈ܢ ܕܝܼܠܲܢ ܬܸܕ݂ܡܪܵܬܹܗ ܕܐܲܠܵܗܵܐ.


text:
ܒܵܬܲܪܟܸܢ ܩܵܡ ܫܸܡܥܘܿܢ ܟܹܐܦܵܐ ܥܲܡ ܚܕ݂ܲܥܣܲܪ ܫܠܝܼܚ̈ܝܼܢ. ܘܐܲܪܝܼܡ ܩܵܠܹܗ. ܘܐܸܡܲܪ ܠܗܘܿܢ. ܓܲܒ݂ܪܹ̈ܐ ܝܗ̄ܘܼܕ݂ܵܝܹ̈ܐ ܘܟ݂ܠܗܘܿܢ ܕܥܵܡܪܝܼܢ ܒܐܘܪܸܫܠܸܡ܅ ܗܵܕܹܐ ܬܸܬ݂ܝܼܕ݂ܲܥ ܠܟ݂ܘܿܢ. ܘܨܘܼܬ݂ܘ ܡܸܠܲܝ̈.


text:
ܢܸܗܘܹܐ ܒܝܵܘ̈ܡܵܬ݂ܵܐ ܐ̄ܚܪ̈ܵܝܹܐ ܐܵܡܲܪ ܐܲܠܵܗܵܐ. ܐܹܫܘܿܕ݂ ܪܘܼܚܝ ܥܲܠ ܟܠ ܒܣܲܪ. ܘܢܸܬ݂ܢܲܒܘܼܢ ܒܢܲܝ̈ܟܿܘܿܢ. ܘܲܒ݂ܢܵܬ݂ܟ݂̈ܘܿܢ. ܘܓܲܕܘܼܕ݂ܲܝ̈ܟܿܘܿܢ ܚܸܙܘܵܢܹ̈ܐ ܢܸܚܙܘܿܢ. ܘܩܲܫܝܼܫܲܝ̈ܟܿܘܿܢ ܚܸܠܡܹ̈ܐ ܢܸܚܠܡܘܼܢ.


text:
ܓܲܒ݂ܪܹ̈ܐ ܒܢܲܝ̈ ܝܼܣܪܵܝܹܠ. ܫܡܲܥܘ ܡܸܠܹ̈ܐ ܗܵܠܹܝܢ. ܝܼܫܘܿܥ ܢܵܨܪܵܝܵܐ. ܓܲܒ݂ܪܵܐ ܕܡܸܢ ܐܲܠܵܗܵܐ ܐܸܬ݂ܚܙܝܼ ܠܘܵܬ݂ܟ݂ܘܿܢ. ܒܚܲܝ̈ܠܹܐ ܘܒ݂ܐܵܬ݂ܘܵܬ݂ܵܐ ܘܒܲܓ݂ܒܲܪ̈ܘܵܬ݂ܵܐ. ܐܲܝܠܹܝܢ ܕܐܲܠܵܗܵܐ ܥܒܲܕ݂ ܒܲܝܢܵܬ݂ܟ݂ܘܿܢ ܒܐܝܼܕܹܗ. ܐܲܝܟ݂ ܕܐܲܢ̄ܬܿܘܿܢ ܝܵܕ݂ܥܝܼܢ ܐܢ̄ܬܘܿܢ.


text:
ܠܗܵܢܵܐ ܕܲܦܪܝܼܫ ܗ̄ܘܵܐ ܠܵܗܿ ܠܗܵܕܹܐ: ܒܲܡܩܲܕܡܘܼܬ݂ ܝܼܕ݂ܲܥܬܹܗ ܘܲܒ݂ܨܸܒ݂ܝܵܢܹܗ ܕܐܲܠܵܗܵܐ. ܐܲܫܠܸܡܬܿܘܿܢܵܝܗܝ ܒܐܝܼܕ݂ܲܝ̈ ܪ̈ܲܫܝܼܥܹܐ. ܘܲܙܩܲܦܬܿܘܢ. ܘܲܩܛܲܠܬܿܘܢ.


text:
ܓܲܒ݂ܪܹ̈ܐ ܐܲܚܲܝ̈ܢ. ܡܲܦܲܣ ܠܡܹܐܡܲܪ ܥܹܝܢ ܒܲܓ݂ܠܹܐ ܠܘܵܬ݂ܟ݂ܘܿܢ. ܥܲܠ ܪܹܝܫ ܐܲܒ݂ܵܗ̈ܵܬ݂ܵܐ ܕܵܘܝܼܕ݂. ܕܡܝܼܬ݂ ܘܐܵܦ ܐܸܬ݂ܩܒܲܪ. ܘܒܹܝܬ݂ ܩܒ݂ܘܼܪܹܗ ܐܝܼܬ݂ܵܘܗܝ ܠܘܵܬܲܢ ܥܕ݂ܲܡܵܐ ܠܝܵܘܡܵܢܵܐ.


text:
ܢܒ݂ܝܼܵܐ ܗܘܵܐ ܓܹܝܪ. ܘܝܵܕ݂ܲܥ ܗ̄ܘܵܐ ܕܡܵܘ̈ܡܵܬ݂ܵܐ ܝܼܡܵܐ ܠܹܗ ܐܲܠܵܗܵܐ. ܕܡܸܢ ܦܹܐܪܹ̈ܐ ܕܟܲܪܣܵܟ݂. ܐܵܘܬܸܿܒ݂ ܥܲܠ ܟܘܪܣܝܵܟ݂.


text:
ܘܗܘܸܝܘܼ ܕܲܒ݂ܝܲܡܝܼܢܹܗ ܕܐܲܠܵܗܵܐ ܐܸܬܿܬܿܪܝܼܡ: ܘܲܢܣܲܒ݂ ܡܸܢ ܐܲܒ݂ܵܐ ܫܘܼܘܕܵܝܵܐ ܕܥܲܠ ܪܘܼܚܵܐ ܕܩܘܼܕ݂ܫܵܐ. ܘܐܸܫܲܕ݂ ܡܵܘܗܲܒ݂ܬܵܐ ܗܵܕܹܐ. ܕܗܵܐ ܚܵܙܹܝܢ ܐܢ̄ܬܘܿܢ ܘܫܵܡܥܝܼܢ ܐܢ̄ܬܘܿܢ.


text:
ܫܲܪܝܼܪܵܐܝܼܬ݂ ܗܵܟܹܝܠ ܢܸܕܲܥ ܟܠܹܗ ܒܹܝܬ݂ ܝܼܣܪܵܝܹܠ. ܕܡܵܪܝܵܐ ܘܲܡܫܝܼܚܵܐ ܥܲܒ݂ܕܹܗ ܐܲܠܵܗܵܐ. ܠܗܵܢܵܐ ܝܼܫܘܿܥ ܕܐܲܢ̄ܬܿܘܿܢ ܙܩܲܦܬܿܘܢ.


text:
ܘܟܲܕ݂ ܫܡܲܥܘ ܗܵܠܹܝܢ. ܐܸܬ݂ܓܢܲܚܘ ܒܠܸܒܗܘܿܢ. ܘܐܸܡܲܪܘ ܠܫܸܡܥܘܿܢ ܘܲܠܫܲܪܟܵܐ ܕܲܫܠܝܼܚܹ̈ܐ. ܡܵܢܵܐ ܢܸܥܒܸܕ݂ ܐܲܚܲܝ̈ܢ.


text:
ܐܵܡܲܪ ܠܗܘܿܢ ܫܸܡܥܘܿܢ. ܬܘܼܒ݂ܘ ܘܲܥܡܲܕ݂ܘ ܐ̄ܢܵܫ ܐ̄ܢܵܫ ܡܸܢܟ݂ܘܿܢ. ܒܲܫܡܹܗ ܕܡܵܪܝܵܐ ܝܼܫܘܿܥ. ܠܫܘܼܒ݂ܩܵܢ ܚܛܵܗܹ̈ܐ. ܕܲܬ݂ܩܲܒܠܘܼܢ ܡܵܘܗܲܒ݂ܬܵܐ ܕܪܘܼܚܵܐ ܕܩܘܼܕ݂ܫܵܐ.


text:
ܠܟ݂ܘܿܢ ܓܹܝܪ ܗܘܵܐ ܫܘܼܘܕܵܝܵܐ. ܘܠܲܒ݂ܢܲܝ̈ܟܿܘܿܢ. ܘܲܠܟ݂ܠܗܘܿܢ ܐܲܝܠܹܝܢ ܕܪܲܚܝܼܩܝܼܢ. ܐܲܝܠܹܝܢ ܕܗܘܼ ܐܲܠܵܗܵܐ ܢܸܩܪܹܐ ܐܸܢܘܿܢ.


text:
ܘܲܒ݂ܡܸܠܹ̈ܐ ܐ̄ܚܪ̈ܵܢܝܵܬ݂ܵܐ ܣܲܓܝܼ̈ܐܵܬ݂ܵܐ ܡܣܲܗܸܕ݂ ܗ̄ܘܵܐ ܠܗܘܿܢ. ܘܒ݂ܵܥܹܐ ܗ̄ܘܵܐ ܡܸܢܗܘܿܢ. ܟܲܕ݂ ܐܵܡܲܪ. ܚܝܵܘ ܡܸܢ ܫܲܪܒܿܬ݂ܵܐ ܗܵܕܹܐ ܡܥܲܩܲܡܬܵܐ.


text:
ܘܐܢܵܫܝܼ̈ܢ ܡܸܢܗܘܿܢ ܥܬ݂ܝܼܕ݂ܵܐܝܼܬ݂ ܩܲܒܸܠܘ ܡܸܠܬܹܗ. ܘܗܲܝܡܸܢܘ. ܘܲܥܡܲܕ݂ܘ. ܘܐܸܬܿܬܵܘܣܲܦܘ ܒܗܵܘ ܝܵܘܡܵܐ. ܐܲܝܟ݂ ܬܿܠܵܬ݂ܵܐ ܐܲܠܦ̈ܝܼܢ ܢܲܦ̮ܫܵܢ.


text:
ܘܗܵܘܝܵܐ ܗ̄ܘܵܬ݂ ܕܸܚܠܬ݂ܵܐ ܠܟ݂ܠ ܢܦܸܫ. ܘܐܵܬ݂ܘܵܬ݂ܵܐ ܣܲܓܝܼ̈ܐܵܬ݂ܵܐ ܘܲܓ݂ܒܲܪ̈ܘܵܬ݂ܵܐ. ܗܵܘܝܵܢ ܗ̄ܘܲܝ ܒܝܲܕ݂ ܫܠܝܼܚܹ̈ܐ ܒܐܘܿܪܸܫܠܸܡ.


text:
ܘܐܲܝܠܹܝܢ ܕܐܝܼܬ݂ ܗ̄ܘܵܐ ܠܗܘܿܢ ܩܸܢܝܵܢܵܐ ܡܙܲܒܢܝܼܢ ܗ̄ܘܼܵܘ ܠܹܗ. ܘܲܡܦܲܠܓ݂ܝܼܢ ܗ̄ܘܼܵܘ ܠܐ̄ܢܵܫ ܐ̄ܢܵܫ ܐܲܝܟ݂ ܡܸܕܸܡ ܕܲܣܢܝܼܩ ܗ̄ܘܵܐ.


text:
ܘܟ݂ܠܝܘܿܡ ܐܲܡܝܼܢܝܼܢ ܗ̄ܘܼܵܘ ܒܗܲܝܟܠܵܐ. ܒܲܚܕ݂ܵܐ ܢܦܸܫ. ܘܲܒ݂ܒܲܝܬܵܐ ܩܵܨܹܝܢ ܗ̄ܘܼܵܘ ܦܪܝܼܣܬܵܐ. ܘܲܡܩܲܒܠܝܼܢ ܗ̄ܘܼܵܘ ܣܲܝܒܵܪܬܵܐ. ܟܲܕ݂ ܪܵܘܙܝܼܢ. ܘܒܲܒ݂ܪܝܼܪܘܼܬ݂ܵܐ ܕܠܸܒܗܘܿܢ


text:
ܡܫܲܒܚܝܼܢ ܗ̄ܘܼܵܘ ܠܐܲܠܵܗܵܐ. ܟܲܕ݂ ܝܼܗܝܼܒ݂ܝܼܢ ܒܪ̈ܲܚܡܹܐ ܩܕ݂ܵܡ ܟܠܹܗ ܥܲܡܵܐ. ܘܡܵܪܲܢ ܡܵܘܣܸܦ ܗ̄ܘܵܐ ܟܠܝܘܿܡ ܠܐܲܝܠܹܝܢ ܕܚܵܐܹܝܢ ܒܥܹܕܬܵܐ.


text:
ܘܲܗܘܵܐ ܕܟܲܕ݂ ܣܵܠܩܝܼܢ ܫܸܡܥܘܿܢ ܟܹܐܦܵܐ ܘܝܘܿܚܲܢܵܢ ܐܲܟ݂ܚܕ݂ܵܐ ܠܗܲܝܟܠܵܐ: ܒܥܸܕܵܢܵܐ ܕܲܨܠܘܿܬ݂ܵܐ ܕܲܬ݂ܫܲܥ ܫܵܥܝܼ̈ܢ.


text:
ܘܗܵܐ ܓܲܒ݂ܪܵܐ ܚܲܕ݂ ܚܓ݂ܝܼܪܵܐ ܕܡܸܢ ܟܪܸܣ ܐܸܡܹܗ. ܫܩܝܼܠܝܼܢ ܗ̄ܘܼܵܘ ܐ̄ܢܵܫܵܐ ܐܲܝܠܹܝܢ ܕܲܡܥܵܕ݂ܝܼܢ ܗ̄ܘܼܵܘ ܡܲܝܬܿܝܢ ܘܣܵܝܡܝܼܢ ܠܹܗ. ܒܬܲܪܥܵܐ ܕܗܲܝܟܠܵܐ ܕܡܸܬ݂ܩܪܹܐ ܫܲܦܝܼܪܵܐ. ܕܢܸܗܘܹܐ ܫܵܐܹܠ ܙܸܕ݂ܩܬ݂ܵܐ ܡܸܢ ܗܵܢܘܿܢ ܕܥܵܐܠܝܼܢ ܠܗܲܝܟܠܵܐ.


text:
ܗܵܢܵܐ ܟܲܕ݂ ܚܙܵܐ ܠܫܸܡܥܘܿܢ ܘܲܠܝܘܿܚܲܢܵܢ ܕܥܵܐܠܝܼܢ ܠܗܲܝܟܠܵܐ. ܒܵܥܹܐ ܗ̄ܘܵܐ ܡܸܢܗܘܿܢ. ܕܢܸܬܿܠܘܼܢ ܠܹܗ ܙܸܕ݂ܩܬ݂ܵܐ.


text:
ܐܵܡܲܪ ܠܹܗ ܫܸܡܥܘܿܢ. ܕܲܗܒ݂ܵܐ ܘܣܹܐܡܵܐ ܠܲܝܬܿ ܠܝܼ. ܐܸܠܵܐ ܡܸܕܸܡ ܕܐܝܼܬ݂ ܠܝܼ. ܝܵܗܹܒ݂ ܐ̄ܢܵܐ ܠܵܟ݂. ܒܲܫܡܹܗ ܕܝܼܫܘܿܥ ܡܫܝܼܚܵܐ ܢܵܨܪܵܝܵܐ. ܩܘܼܡ ܗܲܠܸܟ݂.


text:
ܘܐܸܫܬܵܘܕܲܥܘ ܕܗܘܸܝܘܼ ܗܵܘ ܚܵܕ݂ܘܼܪܵܐ. ܕܝܵܬܹܿܒ݂ ܗ̄ܘܵܐ ܟܠ ܝܘܿܡ ܘܫܵܐܹܠ ܙܸܕ݂ܩܬ݂ܵܐ. ܥܲܠ ܬܲܪܥܵܐ ܕܡܸܬ݂ܩܪܹܐ ܫܲܦܝܼܪܵܐ. ܘܐܸܬ݂ܡܠܝܼܘ ܬܸܡܗܵܐ ܘܕ݂ܘܼܡܵܪܵܐ ܥܲܠ ܡܸܕܸܡ ܕܲܗܘܵܐ.


text:
ܘܟܲܕ݂ ܐܲܚܝܼܕ݂ ܗܘܵܐ ܠܫܸܡܥܘܿܢ ܘܲܠܝܘܿܚܲܢܵܢ. ܪܗܸܛ ܟܠܹܗ ܥܲܡܵܐ ܟܲܕ݂ ܬܲܗܝܼܪ ܠܘܵܬ݂ܗܘܿܢ. ܠܐܸܣܛܘܵܐ ܕܡܸܬ݂ܩܪܹܐ ܕܲܫܠܹܝܡܘܿܢ.


text:
ܘܟܲܕ݂ ܚܙܵܐ ܫܸܡܥܘܿܢ ܥܢܵܐ ܘܐܸܡܲܪ ܠܗܘܿܢ. ܓܲܒ݂ܪܹ̈ܐ ܒܢܲܝ̈ ܝܼܣܪܵܝܹܠ. ܡܵܢܵܐ ܡܸܬܿܕܲܡܪܝܼܢ ܐܢ̄ܬܘܿܢ ܒܗܵܢܵܐ. ܐܵܘ ܒܲܢ. ܡܵܢܵܐ ܚܵܝܪܝܼܢ ܐܢ̄ܬܘܿܢ. ܐܲܝܟ݂ ܗܵܘ ܕܲܒ݂ܚܲܝܠܵܐ ܕܝܼܠܲܢ. ܐܵܘ ܒܫܘܼܠܛܵܢܲܢ. ܥܒܲܕ݂ܢ ܗܵܕܹܐ ܕܲܢܗܲܠܸܟ݂ ܗܵܢܵܐ.


text:
ܐܲܠܵܗܹܗ ܗܘܼ ܕܐܲܒ݂ܪܵܗܵܡ ܘܕ݂ܐܝܼܣܚܵܩ ܘܲܕ݂ܝܲܥܩܘܿܒ݂. ܐܲܠܵܗܵܐ ܕܐܲܒ݂ܵܗܵܬܲܢ ܫܲܒܲܚ ܠܲܒ݂ܪܹܗ ܝܼܫܘܿܥ. ܗܵܘ ܕܐܲܢ̄ܬܿܘܿܢ ܐܲܫܠܸܡܬܿܘܢ ܘܲܟ݂ܦܲܪܬܿܘܢ ܒܹܗ ܩܕ݂ܵܡ ܐܲܦܵܘ̈ܗܝ ܕܦܝܼܠܵܛܘܿܣ. ܟܲܕ݂ ܗܘܼ ܙܲܕܩ ܗ̄ܘܵܐ ܕܢܸܫܪܹܝܘܗܝ.


text:
ܐܲܢ̄ܬܿܘܿܢ ܕܹܝܢ ܒܩܲܕܝܼܫܵܐ ܘܙܲܕܝܼܩܵܐ ܟܦܲܪܬܿܘܢ. ܘܲܫܐܸܠܬܿܘܢ ܠܟ݂ܘܿܢ ܠܓܲܒ݂ܪܵܐ ܩܵܛܘܿܠܵܐ ܕܢܸܬ݂ܝܼܗܸܒ݂ ܠܟ݂ܘܿܢ.


text:
ܘܲܒ݂ܗܲܝܡܵܢܘܼܬ݂ܵܐ ܕܲܫܡܹܗ. ܠܗܵܢܵܐ ܕܚܵܙܹܝܢ ܐܢ̄ܬܘܿܢ ܘܝܵܕ݂ܥܝܼܢ ܐܢ̄ܬܘܿܢ. ܗܘܼ ܐܲܫܲܪ. ܘܐܲܣܝܼ. ܘܗܲܝܡܵܢܘܼܬ݂ܵܐ ܕܒܹܗ ܝܸܗܒܲܬ݂ ܠܹܗ ܗܵܕܹܐ ܚܠܝܼܡܘܼܬ݂ܵܐ ܩܕ݂ܵܡ ܟܠܟ݂ܘܿܢ.


text:
ܬܘܼܒ݂ܘ ܗܵܟܹܝܠ. ܘܐܸܬ݂ܦܢܵܘ. ܐܲܝܟܲܢܵܐ ܕܢܸܬ݂ܥܛܘܼܢ ܚܛܵܗܲܝ̈ܟܿܘܿܢ. ܘܢܹܐܬ݂ܘܢ ܠܟ݂ܘܿܢ ܙܲܒ݂ܢܹ̈ܐ ܕܲܢܝܵܚܬܵܐ ܡܸܢ ܩܕ݂ܵܡ ܦܲܪܨܘܿܦܹܗ ܕܡܵܪܝܵܐ.


text:
ܕܠܹܗ ܘܵܠܹܐ ܠܲܫܡܲܝܵܐ ܕܲܢܩܲܒܠܘܼܢ. ܥܕ݂ܲܡܵܐ ܠܡܘܼܠܵܝܵܐ ܕܙܲܒ݂ܢܹ̈ܐ. ܕܟ݂ܠܗܹܝܢ ܐܲܝܠܹܝܢ ܕܡܲܠܸܠ ܐܲܠܵܗܵܐ ܒܦܘܼܡܵܐ ܕܲܢܒ݂ܝܼܵܘ̈ܗܝ ܩܲܕܝܼܫܹ̈ܐ ܕܡܸܢ ܥܵܠܲܡ.


text:
ܡܘܼܫܹܐ ܓܹܝܪ ܐܸܡܲܪ. ܕܲܢܒ݂ܝܼܵܐ ܢܩܝܼܡ ܠܟ݂ܘܿܢ ܡܵܪܝܵܐ ܡܸܢ ܐܲܚܲܝ̈ܟܿܘܿܢ. ܐܲܟ݂ܘܵܬ݂ܝ. ܠܹܗ ܫܡܲܥܘ. ܒܟ݂ܠ ܡܵܐ ܕܲܢܡܲܠܸܠ ܥܲܡܟ݂ܘܿܢ.


text:
ܐܲܢ̄ܬܿܘܿܢ ܐܸܢܘܿܢ ܒܢܲܝ̈ܗܘܿܢ ܕܲܢܒ݂ܝܹ̈ܐ. ܘܲܕܲܕ݂ܝܵܬܹܩܹܐ ܐܲܝܕ݂ܵܐ ܕܣܵܡ ܐܲܠܵܗܵܐ ܠܐܲܒ݂ܵܗܵܬܲܢ. ܟܲܕ݂ ܐܸܡܲܪ ܠܐܲܒ݂ܪܵܗܵܡ. ܕܲܒ݂ܙܲܪܥܵܟ݂ ܢܸܬ݂ܒܲܪܟ݂ܵܢ ܟܠܗܹܝܢ ܫܲܪ̈ܒܵܬ݂ܵܐ ܕܐܲܪܥܵܐ.


text:
ܠܟ݂ܘܿܢ ܡܸܢ ܩܕ݂ܝܼܡ ܐܲܩܝܼܡ. ܘܫܲܕܲܪ ܐܲܠܵܗܵܐ ܠܲܒ݂ܪܹܗ ܟܲܕ݂ ܡܒܲܪܸܟ݂ ܠܟ݂ܘܿܢ. ܐܸܢ ܬܸܬ݂ܦܢܘܿܢ ܘܲܬܿܬ݂ܘܼܒ݂ܘܼܢ ܡܸܢ ܒܝܼ̈ܫܵܬ݂ܟ݂ܘܿܢ.


text:
ܘܟܲܕ݂ ܗܵܠܹܝܢ ܡܸܠܹ̈ܐ ܡܡܲܠܠܝܼܢ ܗ̄ܘܼܵܘ ܠܥܲܡܵܐ. ܩܵܡܘ ܥܠܲܝܗܘܿܢ ܟܵܗܢܹ̈ܐ ܘܙܲܕܘܼܩܵܝܹ̈ܐ ܘܐܲܪ̈ܟܘܿܢܹܐ ܕܗܲܝܟܠܵܐ.


text:
ܟܲܕ݂ ܡܸܬ݂ܚܲܡܬ݂ܝܼܢ ܗ̄ܘܼܵܘ ܥܠܲܝܗܘܿܢ ܕܡܲܠܦܝܼܢ ܠܥܲܡܵܐ. ܘܡܲܟ݂ܪܙܝܼܢ ܒܲܡܫܝܼܚܵܐ ܥܲܠ ܩܝܵܡܬܵܐ ܕܡܸܢ ܒܹܝܬ݂ ܡܝܼܬܹ̈ܐ.


text:
ܘܣܲܓܝܼܐܹ̈ܐ ܕܲܫܡܲܥܘ ܗ̄ܘܼܵܘ ܡܸܠܬ݂ܵܐ ܗܲܝܡܸܢܘ ܗ̄ܘܼܵܘ. ܘܐܼܝܬܲܝܗܘܿܢ ܗ̄ܘܼܵܘ ܒܡܸܢܝܵܢܵܐ. ܐܲܝܟ݂ ܚܲܡܫܵܐ ܐܲܠܦ̈ܝܼܢ ܓܲܒ݂ܪ̈ܝܼܢ.


text:
ܘܐܵܦ ܚܲܢܵܢ ܪܲܒ ܟܵܗܢܹ̈ܐ ܘܩܲܝܵܦܵܐ. ܘܝܘܿܚܲܢܵܢ ܘܐܵܠܸܟ݂ܣܲܢܕܪܘܿܣ. ܘܐܲܝܠܹܝܢ ܕܐܝܼܬܲܝܗܘܿܢ ܗ̄ܘܼܵܘ ܡܸܢ ܫܲܪܒܿܬ݂ܵܐ ܕܪ̈ܲܒܲܝ ܟܵܗܢܹ̈ܐ.


text:
ܘܟܲܕ݂ ܐܲܩܝܼܡܘ ܐܸܢܘܿܢ ܒܲܡܨܲܥܬ݂ܵܐ. ܡܫܲܐܠܝܼܢ ܗ̄ܘܼܵܘ ܠܗܘܿܢ. ܕܒܲܐܝܢܵܐ ܚܹܝܠ ܐܵܘ ܒܐܲܝܢܵܐ ܫܸܡ. ܥܒܲܕܬܿܘܢ ܗܵܕܹܐ.


text:
ܗܵܝܕܹܝܢ ܫܸܡܥܘܿܢ ܟܹܐܦܵܐ. ܐܸܬ݂ܡܠܝܼ ܪܘܼܚܵܐ ܕܩܘܼܕ݂ܫܵܐ. ܘܐܸܡܲܪ ܠܗܘܿܢ. ܐܲܪ̈ܟܿܘܢܵܘܗܝ ܕܥܲܡܵܐ ܘܩܲܫܝܼܫܹ̈ܐ ܕܒܹܝܬ݂ ܝܼܣܪܵܝܹܠ. ܫܡܲܥܘ.


text:
ܐܸܢ ܚܢܲܢ ܝܵܘܡܵܢܵܐ ܡܸܬܿܕ݂ܝܼܢܝܼܢ ܚ̱ܢܲܢ ܡܸܢܟ݂ܘܿܢ: ܥܲܠ ܫܲܦܝܼܪܬܵܐ ܕܲܗܘܵܬ݂ ܠܒܲܪܢܵܫܵܐ ܟܪܝܼܗܵܐ: ܕܲܒ݂ܡܵܢܵܐ ܗܵܢܵܐ ܐܸܬ݂ܐܲܣܝܼ.


text:
ܗܵܕܹܐ ܬܸܬ݂ܝܼܕ݂ܲܥ ܠܟ݂ܘܿܢ ܘܲܠܟ݂ܠܹܗ ܥܲܡܵܐ ܕܝܼܣܪܵܝܹܠ. ܕܒܲܫܡܹܗ ܕܝܼܫܘܿܥ ܡܫܝܼܚܵܐ ܢܵܨܪܵܝܵܐ ܗܵܘ ܕܐܲܢ̄ܬܿܘܿܢ ܙܩܲܦܬܿܘܿܢܵܝܗܝ. ܗܵܘ ܕܐܲܩܝܼܡ ܐܲܠܵܗܵܐ ܡܸܢ ܒܹܝܬ݂ ܡܝܼܬܹ̈ܐ. ܒܹܗ ܒܗܵܘ ܗܵܐ ܩܵܐܹܡ ܗܵܢܵܐ ܩܕ݂ܵܡܲܝܟܿܘܿܢ ܟܲܕ݂ ܚܠܝܼܡ.


text:
ܘܠܲܝܬܿ ܒܐ̱ܢܵܫ ܐ̄ܚܪܹܝܢ ܦܘܼܪܩܵܢܵܐ. ܠܵܐ ܓܹܝܪ ܐܝܼܬ݂ ܫܡܵܐ ܐ̄ܚܪܹܢܵܐ ܬܚܹܝܬ݂ ܫܡܲܝܵܐ ܕܐܬ݂ܝܼܗܸܒ݂ ܠܲܒ݂ܢܲܝ̈ܢܵܫܵܐ. ܕܒܹܗ ܘܵܠܹܐ ܠܡܸܚܵܐ.


text:
ܘܟܲܕ݂ ܫܡܲܥܘ ܡܸܠܬܹܗ ܕܫܸܡܥܘܿܢ ܘܲܕ݂ܝܘܿܚܲܢܵܢ. ܕܥܹܝܢ ܒܲܓ݂ܠܹܐ ܐܲܡܪܘܼܗܿ. ܐܸܣܬܲܟܲܠܘ ܕܠܵܐ ܝܵܕ݂ܥܝܼܢ ܣܸܦܪܵܐ ܘܗܸܕ݂ܝܘܼܛܹ̈ܐ ܐܸܢܘܿܢ. ܘܲܬ݂ܗܲܪܘ ܒܗܘܿܢ. ܘܐܸܫܬܵܘܕܲܥܘ ܐܸܢܘܿܢ. ܕܥܲܡ ܝܼܫܘܿܥ ܡܸܬ݂ܗܲܦܟ݂ܝܼܢ ܗ̄ܘܼܵܘ.


text:
ܘܚܵܙܹܝܢ ܗ̄ܘܼܵܘ ܕܩܵܐܹܡ ܗ̄ܘܵܐ ܥܲܡܗܘܿܢ ܚܓ݂ܝܼܪܵܐ ܗܵܘ ܕܐܸܬ݂ܐܲܣܝܼ. ܘܠܵܐ ܡܸܫܟܿܚܝܼܢ ܗ̄ܘܼܵܘ ܡܸܕܸܡ ܠܡܹܐܡܲܪ ܠܘܼܩܒܲܠܗܘܿܢ.


text:
ܡܵܢܵܐ ܢܸܥܒܸܕ݂ ܠܗܘܿܢ ܠܓܲܒ݂ܪܹ̈ܐ ܗܵܠܹܝܢ. ܗܵܐ ܓܹܝܪ ܐܵܬ݂ܵܐ ܓܠܝܼܬ݂ܵܐ ܕܲܗܘܵܬ݂ ܒܐܝܼܕ݂ܲܝ̈ܗܘܿܢ. ܠܟ݂ܠܗܘܿܢ ܥܵܡܘܿܪܹ̈ܝܗܿ ܕܐܘܿܪܸܫܠܸܡ ܐܸܬ݂ܝܲܕ݂ܥܲܬ݂. ܘܠܵܐ ܡܸܫܟܿܚܝܼܢܲܢ ܕܢܸܟ݂ܦܘܼܪ.


text:
ܐܸܠܵܐ ܕܠܵܐ ܝܲܬܝܼܪܵܐܝܼܬ݂ ܢܸܦܘܼܩ ܒܥܲܡܵܐ ܛܸܒܵܐ ܗܵܢܵܐ. ܢܸܬ݂ܠܲܚܲܡ ܠܗܘܿܢ. ܕܬ݂ܘܼܒ݂ ܠܵܐ ܢܡܲܠܠܘܼܢ ܒܲܫܡܵܐ ܗܵܢܵܐ ܠܐ̄ܢܵܫ ܡܸܢ ܒܢܲܝ̈ܢܵܫܵܐ.


text:
ܥܢܵܘ ܫܸܡܥܘܿܢ ܟܹܐܦܵܐ ܘܝܘܿܚܲܢܵܢ. ܘܐܸܡܲܪܘ ܠܗܘܿܢ. ܐܸܢ ܟܹܐܢܵܐ ܩܕ݂ܵܡ ܐܲܠܵܗܵܐ ܕܲܠܟ݂ܘܿܢ ܢܸܫܡܲܥ ܝܲܬܿܝܼܪ ܡܸܢ ܐܲܠܵܗܵܐ. ܕܘܼܢܘ.


text:
ܘܐܸܬ݂ܠܲܚܲܡܘ ܠܗܘܿܢ. ܘܲܫܪܵܘ ܐܸܢܘܿܢ. ܠܵܐ ܓܹܝܪ ܐܸܫܟܲܚܘ ܠܗܘܿܢ ܥܸܠܬ݂ܵܐ ܕܲܢܣܝܼܡܘܿܢ ܒܪܹܫܗܘܿܢ. ܡܛܠ ܥܲܡܵܐ. ܟܠܢܵܫ ܓܹܝܪ ܡܫܲܒܲܚ ܗ̄ܘܵܐ ܠܐܲܠܵܗܵܐ ܥܲܠ ܡܸܕܸܡ ܕܲܗܘܵܐ.


text:
ܝܲܬܿܝܼܪ ܓܹܝܪ ܡܸܢ ܒܲܪ ܐܲܪܒܥܝܼܢ ܫܢ̈ܝܼܢ ܐܝܼܬ݂ܵܘܗܝ ܗ̄ܘܵܐ ܓܲܒ݂ܪܵܐ ܗܵܘ. ܕܲܗܘܵܬ݂ ܒܹܗ ܗܵܕܹܐ ܐܵܬ݂ܵܐ ܕܐܵܣܝܘܼܬ݂ܵܐ.


text:
ܘܗܸܢܘܿܢ ܟܲܕ݂ ܫܡܲܥܘ. ܐܲܟ݂ܚܲܕ݂ ܐܲܪܝܼܡܘ ܩܵܠܗܘܿܢ ܠܘܵܬ݂ ܐܲܠܵܗܵܐ. ܘܐܸܡܲܪܘ. ܡܵܪܝܵܐ. ܐܲܢ̄ܬܿ ܗܘܼ ܐܲܠܵܗܵܐ ܕܲܥܒܲܕܬܿ ܫܡܲܝܵܐ ܘܐܲܪܥܵܐ. ܘܝܲܡ̈ܡܹܐ. ܘܟ݂ܠ ܕܐܝܼܬ݂ ܒܗܘܿܢ.


text:
ܘܐܲܢ̄ܬܿ ܗܘܼ ܕܡܲܠܸܠܬܿ ܒܝܲܕ݂ ܪܘܼܚܵܐ ܕܩܘܼܕ݂ܫܵܐ ܒܦܘܼܡ ܕܵܘܝܼܕ݂ ܥܲܒ݂ܕܟ݂. ܠܡܵܢܵܐ ܪܓܲܫܘ ܥܲܡ̈ܡܹܐ. ܘܐܸܡ̈ܘܵܬ݂ܵܐ ܪ̈ܢܲܝ ܣܪܝܼܩܘܼܬ݂ܵܐ.


text:
ܐܸܬ݂ܟܲܢܲܫܘ ܓܹܝܪ ܫܲܪܝܼܪܵܐܝܼܬ݂ ܒܲܡܕ݂ܝܼܢ̄ܬܵܐ ܗܵܕܹܐ. ܥܲܠ ܩܲܕܝܼܫܵܐ ܒܪܵܟ݂ ܝܼܫܘܿܥ. ܐܲܝܢܵܐ ܕܐܲܢ̄ܬܿ ܡܫܲܚܬܿ. ܗܹܪܘܿܕܸܣ ܘܦܝܼܠܵܛܘܿܣ ܥܲܡ ܥܲܡ̈ܡܹܐ ܘܟܸܢܫܵܐ ܕܝܼܣܪܵܝܹܠ.


text:
ܘܐܵܦ ܗܵܫܵܐ ܡܵܪܝܵܐ. ܚܘܼܪ. ܘܲܚܙܝܼ ܠܠܘܼܚܵܡܲܝ̈ܗܘܿܢ. ܘܗܲܒ݂ ܠܥܲܒ݂ܕܲܝ̈ܟ. ܕܥܹܝܢ ܒܲܓ݂ܠܹܐ ܢܸܗܘܘܿܢ ܡܲܟ݂ܪܙܝܼܢ ܡܸܠܬ݂ܵܟ݂.


text:
ܟܲܕ݂ ܐܝܼܕ݂ܵܟ݂ ܡܵܘܫܸܛ ܐܲܢ̄ܬܿ ܠܵܐܣ̈ܘܵܬ݂ܵܐ ܘܠܲܓ݂ܒܲܪ̈ܘܵܬ݂ܵܐ ܘܠܐܵܬ݂ܘܵܬ݂ܵܐ. ܕܢܸܗܘܝܵܢ ܒܲܫܡܹܗ ܕܲܒ݂ܪܵܟ݂ ܩܲܕܝܼܫܵܐ ܝܼܫܘܿܥ.


text:
ܘܟܲܕ݂ ܒܥܵܘ ܘܐܸܬ݂ܟܲܫܲܦܘ. ܐܸܬܿܬܿܙܝܼܥ ܐܲܬ݂ܪܵܐ ܕܒܹܗ ܟܢܝܼܫܝܼܢ ܗ̄ܘܼܵܘ. ܘܐܸܬ݂ܡܠܝܼܘ ܟܠܗܘܿܢ ܒܪܘܼܚܵܐ ܕܩܘܼܕ݂ܫܵܐ. ܘܲܡܡܲܠܠܝܼܢ ܗ̄ܘܼܵܘ ܥܹܝܢ ܒܲܓ݂ܠܹܐ ܡܸܠܬ݂ܵܐ ܕܐܲܠܵܗܵܐ.


text:
ܐܝܼܬ݂ ܗ̄ܘܵܐ ܕܹܝܢ ܠܟܸܢܫܵܐ ܕܐ̄ܢܵܫܵܐ. ܐܲܝܠܹܝܢ ܕܗܲܝܡܸܢܘ ܗ̄ܘܼܵܘ. ܚܕ݂ܵܐ ܢܦܸܫ. ܘܚܲܕ݂ ܪܸܥܝܵܢ. ܘܠܵܐ ܐ̄ܢܵܫ ܡܸܢܗܘܿܢ ܐܵܡܲܪ ܗ̄ܘܵܐ ܥܲܠ ܢܸܟ݂ܣܹ̈ܐ ܕܲܩܢܹܐ ܗ̄ܘܵܐ. ܕܕ݂ܝܼܠܹܗ ܐܸܢܘܿܢ. ܐܸܠܵܐ ܟܠ ܡܸܕܸܡ ܕܐܝܼܬ݂ ܗ̄ܘܵܐ ܠܗܘܿܢ. ܕܓ݂ܵܘܵܐ ܗܘܵܐ.


text:
ܘܲܒ݂ܚܲܝܠܵܐ ܪܲܒܵܐ ܡܲܣܗܕ݂ܝܼܢ ܗ̄ܘܼܵܘ ܗܸܢܘܿܢ ܫܠܝܼܚܹ̈ܐ. ܥܲܠ ܩܝܵܡܬܹܿܗ ܕܝܼܫܘܿܥ ܡܫܝܼܚܵܐ. ܘܛܲܝܒܘܼܬ݂ܵܐ ܪܲܒܬ݂ܵܐ ܐܝܼܬ݂ ܗ̄ܘܵܬ݂ ܥܲܡ ܟܠܗܘܿܢ.


text:
ܘܐ̄ܢܵܫ ܠܲܝܬܿ ܗ̄ܘܵܐ ܒܗܘܿܢ ܕܲܨܪܝܼܟ݂. ܐܲܝܠܹܝܢ ܓܹܝܪ ܕܲܩܢܹܝܢ ܗ̄ܘܼܵܘ ܩܘܼܪ̈ܝܵܐ ܘܒܵܬܹ̈ܐ. ܡܙܲܒܢܝܼܢ ܗ̄ܘܼܵܘ ܘܡܲܝܬܿܝܢ ܕܡܲܝ̈ܵܐ ܕܡܸܕܸܡ ܕܡܸܙܕܲܒܲܢ.


text:
ܝܵܘܣܸܦ ܕܹܝܢ ܗܵܘ ܕܐܬ݂ܟܲܢܝܼ ܒܲܪܢܒ݂ܵܐ ܡܸܢ ܫܠܝܼܚܹ̈ܐ: ܕܡܸܬܿܬܲܪܓܲܡ ܒܪܵܐ ܕܒ݂ܘܝܵܐܵܐ: ܠܹܘܵܝܵܐ ܡܸܢ ܐܲܬ݂ܪܵܐ ܕܩܹܘܦܪܘܿܣ.


text:
ܘܲܫܩܲܠ ܡܸܢ ܛܝܼܡܹܝ̈ܗܿ. ܘܛܲܫܝܼ. ܟܲܕ݂ ܪܓ݂ܝܼܫܵܐ ܗ̄ܘܵܬ݂ ܒܹܗ ܐܲܢ̄ܬܿܬܹܗ. ܘܐܲܝܬܿܝܼ ܡܸܢܹܗ ܡܸܢ ܟܸܣܦܵܐ. ܘܣܵܡ ܩܕ݂ܵܡ ܪܸ̈ܓ݂ܠܲܝܗܘܿܢ ܕܲܫܠܝܼܚܹ̈ܐ.


text:
ܘܐܸܡܲܪ ܠܹܗ ܫܸܡܥܘܿܢ. ܚܲܢܲܢܝܵܐ. ܡܵܢܵܘ ܕܗܵܟܲܢܵܐ ܡܠܵܐ ܣܵܛܵܢܵܐ ܠܸܒܵܟ݂. ܕܲܬܿܕ݂ܲܓܸܠ ܒܪܘܼܚܵܐ ܕܩܘܼܕ݂ܫܵܐ. ܘܲܬܿܛܲܫܹܐ ܡܸܢ ܟܸܣܦܵܐ ܕܲܕ݂ܡܹܝ̈ܗܿ ܕܲܩܪܝܼܬ݂ܵܐ.


text:
ܠܵܐ ܗ̄ܘܵܐ ܕܝܼܠܵܟ݂ ܗܘܸܵܬ݂ ܥܲܕ݂ܠܵܐ ܬܸܙܕܲܒܲܢ. ܘܡܸܢ ܕܐܸܙܕܲܒܢܲܬ݂ ܬܘܼܒ݂ ܐܲܢ̄ܬܿ ܫܲܠܝܼܛ ܗ̄ܘܲܝܬܿ ܥܲܠ ܕܡܹܝ̈ܗܿ. ܠܡܵܢܵܐ ܣܵܡܬܿ ܒܠܸܒܵܟ݂ ܕܬܸܥܒܸܿܕ݂ ܨܒ݂ܘܼܬ݂ܵܐ ܗܵܕܹܐ. ܠܵܐ ܕܲܓܸܠܬܿ ܒܲܒܢܲܝ̈ܢܵܫܵܐ. ܐܸܠܵܐ ܒܐܲܠܵܗܵܐ.


text:
ܐܵܡܲܪ ܠܵܗܿ ܫܸܡܥܘܿܢ. ܐܸܡܲܪ ܠܝܼ ܐܸܢ ܒܗܵܠܹܝܢ ܕܡܲܝ̈ܵܐ ܙܲܒܸܢܬܿܘܢ ܩܪܝܼܬ݂ܵܐ. ܗܝܼ ܕܹܝܢ ܐܸܡܪܲܬ݂. ܐܹܝܢ ܒܗܵܠܹܝܢ ܕܡܲܝ̈ܵܐ.


text:
ܐܵܡܲܪ ܠܵܗܿ ܫܸܡܥܘܿܢ. ܡܛܠ ܕܐܸܫܬܿܘܝܼܬܿܘܢ ܠܲܡܢܲܣܵܝܘܼ ܪܘܼܚܹܗ ܕܡܵܪܝܵܐ. ܗܵܐ ܪܸ̈ܓ݂ܠܲܝܗܘܿܢ ܕܩܵܒ݂ܘܿܪ̈ܵܘܗܝ ܕܒܲܥܠܹܟ݂ܝ ܒܬܲܪܥܵܐ. ܘܗܸܢܘܿܢ ܢܲܦܩܘܼܢܹܟ݂ܝ.


text:
ܘܒ݂ܵܗܿ ܒܫܵܥܬ݂ܵܐ ܢܸܦܠܲܬ݂ ܩܕ݂ܵܡ ܪܸ̈ܓ݂ܠܲܝܗܘܿܢ. ܘܡܝܼܬܲܬܸ. ܘܥܲܠܘ ܥܠܲܝܡܹ̈ܐ ܗܵܢܘܿܢ ܘܐܸܫܟܿܚܘܼܗܿ ܟܲܕ݂ ܡܝܼܬ݂ܵܐ. ܘܲܩܦܲܣܘ ܐܵܘܒܸܠܘ ܩܲܒ݂ܪܘܼܗܿ ܥܲܠ ܓܸܢ̄ܒ ܒܲܥܠܵܗܿ.


text:
ܘܗܵܘܝܵܢ ܗ̄ܘܲܝ̈ ܒܝܲܕ݂ ܫܠܝܼܚܹ̈ܐ. ܐܵܬ݂ܘܵܬ݂ܵܐ ܘܲܓ݂ܒܲܪ̈ܘܵܬ݂ܵܐ ܣܲܓܝܼ̈ܐܵܬ݂ܵܐ ܒܥܲܡܵܐ. ܘܟ݂ܠܗܘܿܢ ܟܢܝܼܫܝܼܢ ܗ̄ܘܼܵܘ ܐܲܟ݂ܚܕ݂ܵܐ ܒܐܸܣܛܘܵܐ ܕܲܫܠܹܝܡܘܿܢ.


text:
ܘܡܸܢ ܐ̄ܢܵܫܵܐ ܐ̄ܚܪܵܢܹܐ. ܐ̄ܢܵܫ ܠܵܐ ܡܲܡܪܲܚ ܗ̄ܘܵܐ ܕܢܸܬ݂ܩܲܪܲܒ݂ ܠܘܵܬ݂ܗܘܿܢ. ܐܸܠܵܐ ܡܵܘܪܸܒ݂ ܗ̄ܘܵܐ ܠܗܘܿܢ ܥܲܡܵܐ.


text:
ܐܲܝܟܲܢܵܐ ܕܲܒ݂ܫܘܼܩܹ̈ܐ ܡܲܦܩܝܼܢ ܗ̄ܘܼܵܘ ܠܲܟ݂ܪ̈ܝܼܗܹܐ. ܟܲܕ݂ ܪܡܹܝܢ ܗ̄ܘܼܵܘ ܒܥܲܪ̈ܣܵܬ݂ܵܐ. ܕܐܸܡܲܬ݂ܝ ܕܢܸܗܘܹܐ ܐܵܬܹܐ ܫܸܡܥܘܿܢ. ܐܵܦܸܢ ܛܸܠܵܢܝܼܬܹܗ ܬܲܓܸ݁ܢ ܥܠܲܝܗܘܿܢ.


text:
ܐܵܬܹܿܝܢ ܗ̄ܘܼܵܘ ܕܹܝܢ ܣܲܓܝܼܐܹ̈ܐ ܠܘܵܬ݂ܗܘܿܢ. ܡܸܢ ܡܕ݂ܝܼ̈ܢܵܬ݂ܵܐ ܐ̄ܚܪ̈ܵܢܝܵܬ݂ܵܐ ܕܲܚܕ݂ܵܪܲܝ ܐܘܿܪܸܫܠܸܡ. ܟܲܕ݂ ܡܲܝܬܿܝܢ ܗ̄ܘܼܵܘ ܟܪ̈ܝܼܗܹܐ. ܘܐܲܝܠܹܝܢ ܕܗܵܘܝܵܢ ܗ̄ܘܲܝ ܠܗܘܿܢ ܪܘܼܚܵܐ ܛܲܢ̈ܦܵܬ݂ܵܐ. ܘܡܸܬ݂ܚܲܠܡܝܼܢ ܗ̄ܘܼܵܘ ܟܠܗܘܿܢ.


text:
ܘܲܢܦܲܩܘ ܥܸܕܵܢ ܫܲܦܪܵܐ. ܘܥܲܠܘ ܠܗܲܝܟܠܵܐ. ܘܡܲܠܦܝܼܢ ܗ̄ܘܼܵܘ. ܪܲܒ ܟܵܗܢܹ̈ܐ ܕܹܝܢ ܘܐܲܝܠܹܝܢ ܕܥܲܡܹܗ. ܩܪܵܘ ܠܚܲܒ݂ܪ̈ܲܝܗܘܿܢ ܘܲܠܩܲܫܝܼܫܹ̈ܐ ܕܝܼܣܪܵܝܹܠ. ܘܫܲܕܲܪܘ ܠܒܹܝܬ݂ ܐܲܣܝܼܪܹ̈ܐ ܕܢܲܝܬܿܘܢ ܐܸܢܘܿܢ ܠܲܫܠܝܼܚܹ̈ܐ.


text:
ܐܵܡܪܝܼܢ. ܐܸܫܟܲܚܢ ܒܹܝܬ݂ ܐܲܣܝܼܪܹ̈ܐ ܕܐܲܚܝܼܕ݂ ܙܗܝܼܪܵܐܝܼܬ݂. ܘܐܵܦ ܠܢܵܛܘܿܪܹ̈ܐ ܕܩܵܝܡܝܼܢ ܥܲܠ ܬܲܪ̈ܥܹܐ. ܘܲܦܬܲܚܢ. ܘܐ̱ܢܵܫ ܠܵܐ ܐܸܫܟܲܚܢ ܬܲܡܵܢ.


text:
ܘܟܲܕ݂ ܫܡܲܥܘ ܗܵܠܹܝܢ ܡܸܠܹ̈ܐ ܪ̈ܲܒܲܝ ܟܵܗܢܹ̈ܐ ܘܐܲܪ̈ܟܘܿܢܹܐ ܕܗܲܝܟܠܵܐ. ܬܵܘܝܼܪܝܼܢ ܗ̄ܘܼܵܘ ܥܠܲܝܗܘܿܢ. ܘܡܸܬ݂ܚܲܫܒ݂ܝܼܢ ܗ̄ܘܼܵܘ. ܕܡܵܢܵܐ ܗܝܼ ܗܵܕܹܐ.


text:
ܘܐܸܬ݂ܵܐ ܐ̄ܢܵܫ ܐܵܘܕܲܥ ܐܸܢܘܿܢ. ܕܗܵܢܘܿܢ ܓܲܒ݂ܪܹ̈ܐ ܕܲܚܒܲܫܬܿܘܢ ܒܹܝܬ݂ ܐܲܣܝܼܪܹ̈ܐ. ܗܵܐ ܩܵܝܡܝܼܢ ܒܗܲܝܟܠܵܐ. ܘܡܲܠܦܝܼܢ ܠܥܲܡܵܐ.


text:
ܗܵܝܕܹܝܢ ܐܸܙܲܠܘ ܐܲܪ̈ܟܘܿܢܹܐ ܥܲܡ ܕܲܚܫܹ̈ܐ ܕܢܲܝܬܿܘܢ ܐܸܢܘܿܢ. ܠܵܐ ܒܲܩܛܝܼܪܵܐ. ܕܵܚܠܝܼܢ ܗ̄ܘܼܵܘ ܓܹܝܪ. ܕܲܠܡܵܐ ܢܸܪܓܘܿܡ ܐܸܢܘܿܢ ܥܲܡܵܐ.


text:
ܠܵܐ ܗ̄ܘܵܐ ܡܸܦܩܲܕ݂ ܦܩܲܕ݂ܢ ܗ̄ܘܲܝܢ ܠܟ݂ܘܿܢ. ܕܲܠܐ̄ܢܵܫ ܠܵܐ ܬܲܠܦܘܼܢ ܒܲܫܡܵܐ ܗܵܢܵܐ. ܐܲܢ̄ܬܿܘܿܢ ܕܹܝܢ. ܗܵܐ ܡܠܲܝܬܿܘܿܢܵܗܿ ܠܐܘܿܪܸܫܠܸܡ ܡܸܢ ܝܘܼܠܦܵܢܟ݂ܘܿܢ. ܘܨܵܒܹܝܢ ܐܢ̄ܬܘܿܢ ܕܬܲܝܬܿܘܢ ܥܠܲܝܢ ܕܡܹܗ ܕܓܲܒ݂ܪܵܐ ܗܵܢܵܐ.


text:
ܠܹܗ ܠܗܵܢܵܐ ܐܲܩܝܼܡ ܐܲܠܵܗܵܐ ܪܹܫܵܐ ܘܡܲܚܝܵܢܵܐ. ܘܐܲܪܝܼܡܹܗ ܒܝܲܡܝܼܢܹܗ. ܐܲܝܟ݂ ܕܢܸܬܸܿܠ ܬܝܵܒܘܼܬ݂ܵܐ. ܘܫܘܼܒ݂ܩܵܢ ܚܛܵܗܹ̈ܐ. ܠܝܼܣܪܵܝܹܠ.


text:
ܘܲܚܢܲܢ ܣܵܗܕܹ̈ܐ ܚ̄ܢܲܢ ܕܡܸܠܹ̈ܐ ܗܵܠܹܝܢ. ܘܪܘܼܚܵܐ ܕܩܘܼܕ݂ܫܵܐ. ܗܵܘ ܕܝܲܗ̄ܒ݂ ܐܲܠܵܗܵܐ ܠܐܲܝܠܹܝܢ ܕܲܡܗܲܝܡܢܝܼܢ ܒܹܗ.


text:
ܘܟܲܕ݂ ܫܡܲܥܘ ܗ̄ܘܼܵܘ ܗܵܠܹܝܢ ܡܸܠܹ̈ܐ. ܡܸܬ݂ܓܵܘܙܠܝܼܢ ܗ̄ܘܼܵܘ ܒܪܘܼܓ݂ܙܵܐ. ܘܡܸܬ݂ܚܲܫܒ݂ܝܼܢ ܗ̄ܘܼܵܘ ܠܡܸܩܛܲܠ ܐܸܢܘܿܢ.


text:
ܘܩܼܵܡ ܗ̄ܘܵܐ ܚܲܕ݂ ܡܸܢ ܦܪ̈ܝܼܫܹܐ ܕܲܫܡܹܗ ܗܘܵܐ ܓܲܡܠܝܼܐܹܝܠ ܡܲܠܸܦ ܢܵܡܘܿܣܵܐ ܘܲܡܝܲܩܲܪ ܡܸܢ ܟܠܹܗ ܥܲܡܵܐ. ܘܲܦܩܲܕ݂ ܕܢܲܦܩܘܼܢ ܐܸܢܘܿܢ ܠܲܫܠܝܼܚܹ̈ܐ ܠܒܲܪ ܥܸܕܵܢܵܐ ܙܥܘܿܪܵܐ.


text:
ܘܐܸܡܲܪ ܠܗܘܿܢ. ܓܲܒ݂ܪܹ̈ܐ ܒܢܲܝ̈ ܝܼܣܪܵܝܹܠ. ܐܸܙܕܲܗ̄ܪܘ ܒܢܲܦ̮ܫܟ݂ܘܿܢ ܘܲܚܙܵܘ ܡܵܢܵܐ ܘܵܠܹܐ ܠܟ݂ܘܿܢ ܠܡܸܥܒܲܕ݂ ܥܲܠ ܗܵܠܹܝܢ ܐ̄ܢܵܫܵܐ.


text:
ܡܸܢ ܩܕ݂ܵܡ ܓܹܝܪ ܗܵܢܵܐ ܙܲܒ݂ܢܵܐ. ܩܵܡ ܗ̄ܘܵܐ ܬܵܘܕܵܐ. ܘܐܸܡܲܪ ܥܲܠ ܢܲܦ̮ܫܹܗ ܕܡܸܕܸܡ ܗܘܼ ܪܲܒ. ܘܐܸܙܲܠܘ ܒܵܬ݂ܪܹܗ ܐܲܝܟ݂ ܐܲܪܒܲܥܡܵܐܐ ܓܲܒ݂ܪ̈ܝܼܢ. ܘܗܘܼ ܐܸܬ݂ܩܛܸܠ. ܘܐܲܝܠܹܝܢ ܕܐܵܙܠ̄ܝܼܢ ܗ̄ܘܼܵܘ ܒܵܬ݂ܪܹܗ. ܐܸܬ݂ܒܲܕܲܪܘ. ܘܲܗܘܵܘ ܐܲܝܟ݂ ܠܵܐ ܡܸܕܸܡ.


text:
ܘܩܵܡ ܡܸܢ ܒܵܬ݂ܪܹܗ ܝܼܗܘܼܕ݂ܵܐ ܓܠܝܼܠܵܝܵܐ. ܒܝܵܘ̈ܡܵܬ݂ܵܐ ܕܡܸܬ݂ܟܲܬ݂ܒܝܼܢ ܗ̄ܘܼܵܘ ܐ̄ܢܵܫܵܐ ܒܲܟ݂ܣܸܦ ܪܹܫܵܐ. ܘܐܲܣܛܝܼ ܥܲܡܵܐ ܣܲܓܿܝܼܐܵܐ ܒܵܬ݂ܪܹܗ. ܘܗܘܼ ܡܝܼܬ݂. ܘܟ݂ܠܗܘܿܢ ܐܲܝܠܹܝܢ ܕܐܵܙܠ̄ܝܼܢ ܗ̄ܘܼܵܘ ܒܵܬ݂ܪܹܗ. ܐܸܬ݂ܒܲܕܲܪܘ.


text:
ܘܗܵܫܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܦܪܘܿܩܘ ܠܟ݂ܘܿܢ ܡܸܢ ܗܵܠܹܝܢ ܐ̄ܢܵܫܵܐ. ܘܲܫܒ݂ܘܿܩܘ ܠܗܘܿܢ. ܕܐܸܢ ܗܘܼ ܕܡܸܢ ܒܢܲܝ̈ܢܵܫܵܐ ܐܝܼܬܹܝܗܿ ܗܵܕܹܐ ܡܲܚܫܲܒ݂ܬܵܐ. ܘܗܵܢܵܐ ܥܒ݂ܵܕ݂ܵܐ. ܡܸܫܬܪܹܝܢ ܘܥܵܒ݂ܪܝܼܢ.


text:
ܐܸܢ ܕܹܝܢ ܡܸܢ ܐܲܠܵܗܵܐ ܗ̄ܘܼ. ܠܵܐ ܡܵܛܝܵܐ ܒܐܝܼܕ݂ܲܝ̈ܟܿܘܿܢ ܕܲܬ݂ܒܲܛܠܘܼܢܵܝܗܝ. ܕܲܠܡܵܐ ܬܸܫܬܲܟ݂ܚܘܼܢ ܠܟ݂ܘܿܢ. ܕܠܘܼܩܒܲܠ ܐܲܠܵܗܵܐ ܩܵܝܡܝܼܢ ܐܢ̄ܬܘܿܢ.


text:
ܘܐܸܬܿܛܦܝܼܣܘ ܠܹܗ. ܘܲܩܪܵܘ ܐܸܢܘܿܢ ܠܲܫܠܝܼܚܹ̈ܐ. ܘܢܲܓܸܕ݂ܘ ܐܸܢܘܿܢ. ܘܦܲܩܸܕ݂ܘ ܐܸܢܘܿܢ. ܕܠܵܐ ܢܸܗܘܘܿܢ ܡܡܲܠܠܝܼܢ ܒܲܫܡܵܐ ܕܝܼܫܘܿܥ. ܘܲܫܪܵܘ ܐܸܢܘܿܢ.


text:
ܘܲܒ݂ܗܘܿܢ ܒܝܵܘ̈ܡܵܬ݂ܵܐ ܗܵܢܘܿܢ. ܟܲܕ݂ ܣܓ݂ܝܼܘ ܬܲܠܡܝܼܕܹ̈ܐ. ܪܲܛܸܢܘ ܗ̄ܘܼܵܘ ܝܵܘܢܵܝܹ̈ܐ ܬܲܠܡܝܼܕܹ̈ܐ ܥܲܠ ܥܸܒ݂ܪܵ̈ܝܹܐ. ܕܡܸܬ݂ܒܲܣܝܵܢ ܗ̄ܘܲܝ̈ ܐܲܪ̈ܡܠܵܬ݂ܗܘܿܢ ܒܬܸܫܡܸܫܬܵܐ ܕܟ݂ܠܝܘܿܡ.


text:
ܘܲܩܪܵܘ ܬܪܸܥܣܲܪ ܫܠܝܼܚܹ̈ܐ ܠܟ݂ܠܹܗ ܟܸܢܫܵܐ ܕܬܲܠܡܝܼܕܹ̈ܐ. ܘܐܸܡܲܪܘ ܠܗܘܿܢ. ܠܵܐ ܫܲܦܝܼܪ ܕܢܸܫܒܘܼܩ ܡܸܠܬ݂ܵܐ ܕܐܲܠܵܗܵܐ. ܘܲܢܫܲܡܸܫ ܦܵܬ݂ܘܿܪܹ̈ܐ.


text:
ܒܨܵܘ ܗܵܟܹܝܠ ܐܲܚܲܝ̈. ܘܲܓ݂ܒ݂ܵܘ ܫܲܒ݂ܥܵܐ ܓܲܒ݂ܪ̈ܝܼܢ ܡܸܢܟ݂ܘܿܢ. ܕܐܝܼܬ݂ ܥܠܲܝܗܘܿܢ ܣܵܗܕܘܼܬ݂ܵܐ. ܘܲܡܠܹܝܢ ܪܘܼܚܹܗ ܕܡܵܪܝܵܐ ܘܚܸܟ݂ܡܬ݂ܵܐ. ܘܲܢܩܝܼܡ ܐܸܢܘܿܢ ܥܲܠ ܗܵܕܹܐ ܨܒ݂ܘܼܬ݂ܵܐ.


text:
ܘܫܸܦܪܲܬ݂ ܗܵܕܹܐ ܡܸܠܬ݂ܵܐ. ܩܕ݂ܵܡ ܟܠܹܗ ܥܲܡܵܐ. ܘܲܓ݂ܒ݂ܵܘ ܠܐܸܣܛܲܦܵܢܘܿܣ. ܓܲܒ݂ܪܵܐ ܕܲܡܠܹܐ ܗ̄ܘܵܐ ܗܲܝܡܵܢܘܼܬ݂ܵܐ. ܘܪܘܼܚܵܐ ܕܩܘܼܕ݂ܫܵܐ. ܘܲܠܦܝܼܠܝܼܦܘܿܣ. ܘܠܲܦܪܵܟ݂ܵܪܘܿܣ. ܘܲܠܢܝܼܩܵܢܘܿܪ. ܘܲܠܛܝܼܡܘܿܢ. ܘܲܠܦܲܪܡܹܢܵܐ. ܘܲܠܢܝܼܩܵܠܹܐܘܿܣ. ܓܝܼܘܼܪܵܐ ܐܲܢܛܝܘܿܟ݂ܵܝܵܐ.


text:
ܘܡܸܠܬܹܗ ܕܐܲܠܵܗܵܐ ܪܵܒ݂ܝܵܐ ܗ̄ܘܵܬ݂. ܘܣܵܓܹܐ ܗ̄ܘܵܐ ܡܸܢܝܵܢܵܐ ܕܬܲܠܡܝܼܕܹ̈ܐ ܒܐܘܿܪܸܫܠܸܡ ܛܵܒ݂. ܘܥܲܡܵܐ ܣܲܓܿܝܼܐܵܐ ܡܸܢ ܝܗ̄ܘܼܕ݂ܵܝܹ̈ܐ ܡܸܫܬܿܡܲܥ ܗ̄ܘܵܐ ܠܗܲܝܡܵܢܘܼܬ݂ܵܐ.


text:
ܘܩܵܡܘ ܗ̄ܘܼܵܘ ܐ̄ܢܵܫܵܐ ܡܸܢ ܟܢܘܼܫܬܵܐ ܕܡܸܬ݂ܩܲܪܝܵܐ ܕܠܹܝܒܲܪܛܝܼܢܘܿ. ܘܩܹܘܼܪ̈ܝܼܢܵܝܹܐ (ܩܹܘܼܪ̈ܝܼܢܵܝܹܐ) ܘܐܵܠܸܟ݂ܣܲܢܕܪ̈ܵܝܹܐ. ܘܲܕ݂ܡܸܢ ܩܝܼܠܝܼܩܝܼܵܐ ܘܡܸܢ ܐܵܣܝܼܵܐ. ܘܕ݂ܵܪܫܝܼܢ ܗ̄ܘܼܵܘ ܥܲܡ ܐܸܣܛܲܦܵܢܘܿܣ.


text:
ܗܵܝܕܹܝܢ ܫܲܕܲܪܘ ܠܓܲܒ݂ܪܹ̈ܐ. ܘܐܲܠܸܦܘ ܐܸܢܘܿܢ ܕܢܹܐܡܪܘܼܢ. ܕܲܚܢܲܢ ܫܡܲܥܢܵܝܗܝ ܕܐܵܡܲܪ ܡܸܠܹ̈ܐ ܕܓ݂ܘܕܦܵܐ ܥܲܠ ܡܘܼܫܹܐ. ܘܥܲܠ ܐܲܠܵܗܵܐ.


text:
ܘܐܲܩܝܼܡܘ ܣܵܗܕܹ̈ܐ ܕܲܓܵܠܹܐ ܕܐܵܡܪܝܼܢ. ܗܵܢܵܐ ܓܲܒ݂ܪܵܐ. ܠܵܐ ܫܵܠܹܐ ܠܲܡܡܲܠܵܠܘܼ ܡܸܠܹ̈ܐ ܠܘܼܩܒܲܠ ܢܵܡܘܿܣܵܐ. ܘܥܲܠ ܐܲܬ݂ܪܵܐ ܗܵܢܵܐ ܩܲܕܝܼܫܵܐ.


text:
ܚܢܲܢ ܓܹܝܪ ܫܡܲܥܢܵܝܗܝ. ܕܐܵܡܲܪ. ܕܝܼܫܘܿܥ ܗܵܢܵܐ ܢܵܨܪܵܝܵܐ. ܗܘܼ ܢܸܫܪܹܝܘܗܝ ܠܐܲܬ݂ܪܵܐ ܗܵܢܵܐ. ܘܲܢܚܲܠܸܦ ܥܝܵܕܹ̈ܐ ܕܐܲܫܠܸܡ ܠܟ݂ܘܿܢ ܡܘܼܫܹܐ.


text:
ܘܚܵܪܘ ܒܹܗ ܟܠܗܘܿܢ ܗܵܢܘܿܢ ܕܝܵܬ݂ܒܝܼܢ ܗ̄ܘܼܵܘ ܒܲܟ݂ܢ̈ܘܼܫܵܬ݂ܵܐ. ܘܲܚܙܵܘ ܦܲܪܨܘܿܦܹܗ. ܐܲܝܟ݂ ܦܲܪܨܘܿܦܵܐ ܕܡܲܠܲܐܟ݂ܵܐ.


text:
ܗܘܼ ܕܹܝܢ ܐܸܡܲܪ. ܓܲܒ݂ܪܹ̈ܐ ܐܲܚܲܝ̈ܢ ܘܐܲܒ݂ܵܗܵܬܲܢ. ܫܡܲܥܘ. ܐܲܠܵܗܵܐ ܕܬܸܫܒܿܘܿܚܬܵܐ ܐܸܬ݂ܚܙܝܼ ܠܐܲܒ݂ܘܼܢ ܐܲܒ݂ܪܵܗܵܡ. ܟܲܕ݂ ܐܝܼܬ݂ܵܘܗܝ ܗ̄ܘܵܐ ܒܹܝܬ݂ ܢܲܗܪܹ̈ܝܢ. ܥܲܕ݂ ܠܵܐ ܢܹܐܬܹܐ ܢܸܥܡܲܪ ܒܚܵܪܵܢ.


text:
ܘܗܵܝܕܹܝܢ ܢܦܲܩ ܐܲܒ݂ܪܵܗܵܡ ܡܸܢ ܐܲܪܥܵܐ ܕܟܲܠܕ݂ܵܝܹ̈ܐ. ܘܐܸܬ݂ܵܐ ܥܡܲܪ ܒܚܵܪܵܢ. ܘܡܸܢ ܬܲܡܵܢ ܟܲܕ݂ ܡܝܼܬ݂ ܐܲܒ݂ܘܼܗܝ. ܫܲܢܝܹܗ ܐܲܠܵܗܵܐ ܠܐܲܪܥܵܐ ܗܵܕܹܐ. ܕܒ݂ܵܗܿ ܥܵܡܪܝܼܢ ܐܢ̄ܬܘܿܢ ܝܵܘܡܵܢܵܐ.


text:
ܘܠܵܐ ܝܲܗ̄ܒ݂ ܠܹܗ ܝܵܪܬܘܼܬ݂ܵܐ ܒܵܗܿ. ܐܵܦ ܠܵܐ ܕܘܼܪܟܿܬ݂ܵܐ ܕܪܸܓ݂ܠܵܐ. ܘܐܸܫܬܵܘܕܝܼ ܗ̄ܘܵܐ ܕܢܸܬܿܠܝܼܗܿ ܠܹܗ ܐܲܝܟ݂ ܕܲܠܡܹܐܪܬ݂ܵܗܿܠܹܗ. ܘܲܠܙܲܪܥܹܗ. ܟܲܕ݂ ܠܲܝܬܿ ܗ̄ܘܵܐ ܠܹܗ ܒܪܵܐ.


text:
ܘܡܲܠܸܠ ܗ̄ܘܵܐ ܥܲܡܹܗ ܐܲܠܵܗܵܐ ܟܲܕ݂ ܐܵܡܲܪ ܠܹܗ. ܕܢܸܗܘܹܐ ܙܲܪܥܵܟ݂ ܬܵܘܬܵܒ݂ܵܐ ܒܐܲܪܥܵܐ ܢܘܼܟ݂ܪܵܝܬܵܐ. ܘܲܢܫܲܥܒܕ݂ܘܼܢܵܝܗܝ. ܘܢܲܒ݂ܐܫܘܿܢ ܠܹܗ ܐܲܪܒܲܥܡܵܐܐ ܫܢ̈ܝܼܢ.


text:
ܘܲܠܥܲܡܵܐ ܕܢܸܦܠܚܘܼܢ ܥܲܒ݂ܕܘܬ݂ܵܐ. ܐܸܕܿܘܼܢܝܼܘܗܝ ܐܸܢܵܐ. ܐܵܡܲܪ ܐܲܠܵܗܵܐ. ܘܡܸܢ ܒܵܬܲܪ ܗܵܠܹܝܢ. ܢܸܦܩܘܼܢܘܢܸܦܠܚܘܼܢ ܠܝܼ ܒܐܲܬ݂ܪܵܐ ܗܵܢܵܐ.


text:
ܘܝܲܗ̄ܒ݂ ܠܹܗ ܕܝܼܵܬܹܩܹܐ ܕܲܓ݂ܙܘܼܪܬܵܐ. ܘܗܵܝܕܹܝܢ ܐܵܘܠܸܕ݂ ܠܐܝܼܣܚܵܩ. ܘܓܲܙܪܹܗ ܒܝܵܘܡܵܐ ܬܡܝܼܢܵܝܵܐ. ܘܐܝܼܣܚܵܩ ܐܵܘܠܸܕ݂ ܠܝܲܥܩܘܿܒ݂. ܘܝܲܥܩܘܿܒ݂ ܐܵܘܠܸܕ݂ ܠܲܬ݂ܪܸܥܣܲܪ ܐܲܒ݂ܵܗܵܬܲܢ.


text:
ܘܦܲܪܩܹܗ ܗ̄ܘܵܐ ܡܸܢ ܟܠܗܘܿܢ ܐܘܼܠܨܵܢܵܘ̈ܗܝ. ܘܝܲܗ̄ܒ݂ ܠܹܗ ܛܲܝܒܘܼܬ݂ܵܐ ܘܚܸܟ݂ܡܬ݂ܵܐ. ܩܕ݂ܵܡ ܦܸܪܥܘܿܢ ܡܲܠܟܵܐ ܕܡܸܨܪܹܝܢ. ܘܐܲܩܝܼܡܹܗ ܪܹܫܵܐ ܥܲܠ ܡܸܨܪܹܝܢ. ܘܥܲܠ ܒܲܝܬܹܿܗ ܟܠܹܗ.


text:
ܘܲܗܘܵܐ ܟܲܦܢܵܐ ܘܽܐܘܠܨܵܢܵܐ ܪܲܒܵܐ ܒܟ݂ܠܵܗܿ ܡܸܨܪܹܝܢ. ܘܒܲܐܪܥܵܐ ܕܲܟ݂ܢܲܥܢ. ܘܠܲܝܬܿ ܗ̄ܘܵܐ ܠܗܘܿܢ ܠܡܸܣܒܲܥ ܠܐܲܒ݂ܵܗܵܬܲܢ.


text:
ܘܟܲܕ݂ ܐܸܙܲܠܘ ܕܬܲܪܬܹܿܝܢ ܙܲܒ݂ܢ̈ܝܼܢ. ܐܵܘܕܲܥ ܝܵܘܣܸܦ ܢܲܦ̮ܫܹܗ ܠܐܲܚܵܘ̈ܗܝ. ܘܐܸܬ݂ܝܼܕ݂ܲܥ ܠܦܸܪܥܘܿܢ ܛܘܼܗܡܹܗ ܕܝܵܘܣܸܦ.


text:
ܘܫܲܕܲܪ ܗ̄ܘܵܐ ܝܵܘܣܸܦ. ܘܐܲܝܬܿܝܹܗ ܠܐܲܒ݂ܘܼܗܝ ܝܲܥܩܘܿܒ݂. ܘܲܠܟ݂ܠܹܗ ܛܘܼܗܡܹܗ. ܘܗܵܘܹܝܢ ܗ̄ܘܼܵܘ ܒܡܸܢܝܵܢܵܐ. ܫܲܒ݂ܥܝܼܢ ܘܚܲܡܸܫ ܢܲܦ̮ܫܵܢ.


text:
ܘܟܲܕ݂ ܡܲܛܝܼ ܗ̄ܘܵܐ ܙܲܒ݂ܢܵܐ ܕܡܸܕܸܡ ܕܐܸܫܬܵܘܕܝܼ ܗ̄ܘܵܐ ܒܡܵܘ̈ܡܵܬ݂ܵܐ ܐܲܠܵܗܵܐ ܠܐܲܒ݂ܪܵܗܵܡ. ܣܓ݂ܝܼ ܗ̄ܘܵܐ ܥܲܡܵܐ. ܘܲܬ݂ܩܸܦ ܒܡܸܨܪܹܝܢ.


text:
ܘܐܸܨܛܲܢܲܥ ܥܲܠ ܛܘܼܗܡܲܢ. ܘܐܲܒ݂ܐܸܫ ܠܐܲܒ݂ܵܗܵܬܲܢ. ܘܲܦܩܲܕ݂ ܕܢܸܗܘܘܿܢ ܡܸܫܬܿܕ݂ܝܢ ܝܲܠܘܼܕ݂ܲܝ̈ܗܘܿܢ. ܕܠܵܐ ܢܸܚܘܿܢ.


text:
ܒܹܗ ܒܙܲܒ݂ܢܵܐ ܗܵܘ. ܐܸܬ݂ܝܼܠܸܕ݂ ܡܘܼܫܹܐ. ܘܲܪܚܝܼܡ ܗ̄ܘܵܐ ܠܐܲܠܵܗܵܐ. ܘܐܸܬ݂ܪܲܒܝܼ ܝܲܪ̈ܚܹܐ ܬܠܵܬ݂ܵܐ ܒܹܝܬ݂ ܐܲܒ݂ܘܼܗܝ.


text:
ܘܲܚܙܵܐ ܠܚܲܕ݂ ܡܸܢ ܒܢܲܝ̈ ܫܲܪܒܬܹܗ ܕܡܸܬܿܕܒܲܪ ܒܲܩܛܝܼܪܵܐ. ܘܬܲܒ݂ܥܹܗ. ܘܲܥܒܲܕ݂ ܠܹܗ ܕܝܼܢܵܐ. ܘܩܲܛܠܹܗ ܠܡܸܨܪܵܝܵܐ ܗܵܘ. ܕܡܲܣܟܸܠ ܗ̄ܘܵܐ ܒܹܗ.


text:
ܘܲܣܒܲܪ ܕܡܸܣܬܲܟܠܝܼܢ ܐܲܚܵܘ̈ܗܝ ܒܢܲܝ̈ ܝܼܣܪܵܝܹܠ. ܕܐܲܠܵܗܵܐ ܒܐܝܼܕ݂ܗ ܝܵܗܹܒ݂ ܠܗܘܿܢ ܦܘܼܪܩܵܢܵܐ. ܘܠܵܐ ܐܸܣܬܲܟܲܠܘ.


text:
ܘܲܠܝܵܘܡܵܐ ܐ̄ܚܪܹܢܵܐ. ܐܸܬ݂ܚܙܝܼ ܠܗܘܿܢ ܟܲܕ݂ ܢܵܨܹܝܢ ܗܸܢܘܿܢ ܚܲܕ݂ ܥܲܡ ܚܲܕ݂. ܘܲܡܦܝܼܣ ܗ̄ܘܵܐ ܠܗܘܿܢ ܕܢܸܫܬܲܝܢܘܼܢ. ܟܲܕ݂ ܐܵܡܲܪ. ܓܲܒ݂ܪܹ̈ܐ ܐܲܚܹ̈ܐ ܐܲܢ̄ܬܘܿܢ. ܡܛܠ ܡܵܢܵܐ ܡܲܣܟܠܝܼܢ ܐܢ̄ܬܘܿܢ ܚܲܕ݂ ܒܚܲܕ݂.


text:
ܗܵܘ ܕܹܝܢ ܕܡܲܣܟܸܠ ܗ̄ܘܵܐ ܒܚܲܒ݂ܪܹܗ. ܕܲܚܩܹܗ ܡܸܢ ܠܘܵܬܹܗ. ܘܐܸܡܲܪ ܠܹܗ. ܡܲܢܘܼ ܐܲܩܝܼܡܵܟ݂ ܥܠܲܝܢ ܪܹܫܵܐ ܘܕ݂ܲܝܵܢܵܐ.


text:
ܘܟܲܕ݂ ܡܠܲܝ̈ ܠܹܗ ܬܲܡܵܢ ܐܲܪܒܥܝܼܢ ܫܢ̈ܝܼܢ. ܐܸܬ݂ܚܙܝܼ ܠܹܗ ܒܡܲܕ݂ܒܪܵܐ ܕܛܘܼܪ ܣܝܼܢܲܝ. ܡܲܠܲܐܟܹܗ ܕܡܵܪܝܵܐ ܒܢܘܼܪܵܐ ܕܝܵܩܕܵܐ ܒܣܲܢܝܵܐ.


text:
ܐܸܢܵܐ ܐ̄ܢܵܐ ܐܲܠܵܗܵܐ ܕܐܲܒ݂ܵܗܲܝ̈ܟ. ܐܲܠܵܗܹܗ ܕܐܲܒ݂ܪܵܗܵܡ ܘܕ݂ܐܝܼܣܚܵܩ. ܘܲܕ݂ܝܲܥܩܘܿܒ݂. ܘܟܲܕ݂ ܪܲܬܿܝܼܬ݂ ܗ̄ܘܵܐ ܡܘܼܫܹܐ. ܠܵܐ ܡܲܡܪܲܚ ܗ̄ܘܵܐ ܕܲܢܚܘܼܪ ܒܚܸܙܘܵܐ.


text:
ܡܸܚܙܵܐ ܚܙܹܝܬ݂ ܐܘܼܠܨܵܢܹܗ ܕܥܲܡܝ ܕܲܒ݂ܡܸܨܪܹܝܢ. ܘܬܸܢ̈ܚܵܬܹܗ ܫܸܡܥܹܬ݂. ܘܢܸܚܬܹܬ݂ ܕܐܸܦܪܘܿܩ ܐܸܢܘܿܢ. ܘܗܵܫܵܐ ܬܵܐ ܐܹܫܲܕܪܵܟ݂ ܠܡܸܨܪܹܝܢ.


text:
ܠܗܵܢܵܐ ܡܘܼܫܹܐ ܕܲܟ݂ܦܲܪܘ ܒܹܗ ܟܲܕ݂ ܐܵܡܪܝܼܢ: ܕܡܲܢܘܼ ܐܲܩܝܼܡܵܟ݂ ܥܠܲܝܢ ܪܹܫܵܐ ܘܕ݂ܲܝܵܢܵܐ. ܠܹܗ ܠܗܵܢܵܐ ܐܲܠܵܗܵܐ ܪܹܫܵܐ. ܘܦܵܪܘܿܩܵܐ ܫܲܕܲܪ ܠܗܘܿܢ. ܒܐܝܼܕ݂ܲܝ̈ ܡܲܠܲܐܟ݂ܵܐ. ܗܵܘ ܕܐܬ݂ܚܙܝܼ ܠܹܗ ܒܣܲܢܝܵܐ.


text:
ܗܵܢܵܘ ܕܐܲܦܸܩ ܐܸܢܘܿܢ. ܟܲܕ݂ ܥܒܲܕ݂ ܐܵܬ݂ܘܵܬ݂ܵܐ ܘܬܸܕ݂ܡܪ̈ܵܬ݂ܵܐ ܘܲܓ݂ܒܲܪ̈ܘܵܬ݂ܵܐ. ܒܐܲܪܥܵܐ ܕܡܸܨܪܹܝܢ. ܘܲܒ݂ܝܲܡܵܐ ܕܣܘܿܦ. ܘܲܒ݂ܡܲܕ݂ܒܪܵܐ ܫܢ̈ܝܼܢ ܐܲܪܒܥܝܼܢ.


text:
ܗܵܢܵܘ ܡܘܼܫܹܐ. ܗܵܘ ܕܐܵܡܲܪ ܠܲܒ݂ܢܲܝ̈ ܝܼܣܪܵܝܹܠ. ܕܲܢܒ݂ܝܼܵܐ ܢܩܝܼܡ ܠܟ݂ܘܿܢ ܡܵܪܝܵܐ ܐܲܠܵܗܵܐ ܡܸܢ ܐܲܚܲܝ̈ܟܿܘܿܢ ܐܲܟ݂ܘܵܬ݂ܝ ܠܹܗ ܬܸܫܡܥܘܼܢ.


text:
ܗܵܢܵܘ ܕܲܗܘܵܐ ܒܲܟ݂ܢ̈ܘܼܫܵܬ݂ܵܐ ܒܡܲܕ݂ܒܪܵܐ. ܥܲܡ ܡܲܠܲܐܟ݂ܵܐ ܗܵܘ ܕܡܲܠܸܠ ܗ̄ܘܵܐ ܥܲܡܹܗ. ܘܥܲܡ ܐܲܒ݂ܵܗܵܬܲܢ. ܒܛܘܼܪܵܐ ܕܣܝܼܢܲܝ. ܘܗܘܸܝܘܼ ܕܩܲܒܸܠ ܡܸܠܹ̈ܐ ܚܲ̈ܝܵܬ݂ܵܐ ܕܠܲܢ ܢܸܬܸܿܠ.


text:
ܟܲܕ݂ ܐܵܡܪܝܼܢ ܠܐܲܗܪܘܿܢ. ܥܒܸܕ݂ ܠܲܢ ܐܲܠܵܗܹ̈ܐ ܕܢܹܐܙܠ̄ܘܼܢ ܩܕ݂ܵܡܲܝܢ. ܡܛܠ ܕܗܵܢܵܐ ܡܘܼܫܹܐ ܕܐܲܦܩܲܢ ܡܸܢ ܐܲܪܥܵܐ ܕܡܸܨܪܹܝܢ. ܠܵܐ ܝܵܕ݂ܥܝܼܢ ܚ̄ܢܲܢ ܡܵܢܵܐ ܗܘܵܝܗܝ.


text:
ܘܲܥܒܲܕ݂ܘ ܠܗܘܿܢ ܥܸܓ݂ܠܵܐ ܒܝܵܘ̈ܡܵܬ݂ܵܐ ܗܵܢܘܿܢ. ܘܕ݂ܲܒܲܚܘ ܕܒ݂ܚܹ̈ܐ ܠܲܦܬܲܟ݂ܪܹ̈ܐ. ܘܡܸܬ݂ܒܲܣܡܝܼܢ ܗ̄ܘܼܵܘ ܒܲܥܒ݂ܵܕ݂ ܐܝܼܕ݂ܲܝ̈ܗܘܿܢ.


text:
ܘܲܗܦܲܟ݂ ܐܲܠܵܗܵܐ ܘܐܲܫܠܸܡ ܐܸܢܘܿܢ. ܕܢܸܗܘܘܿܢ ܦܵܠܚܝܼܢ ܠܚܲܝ̈ܠܵܘܵܬ݂ܵܐ ܕܲܫܡܲܝܵܐ. ܐܲܝܟ݂ ܕܲܟ݂ܬ݂ܝܼܒ݂ ܒܲܟ݂ܬ݂ܵܒ݂ܵܐ ܕܲܢܒ݂ܝܹ̈ܐ. ܠܡܵܐ ܐܲܪܒܥܝܼܢ ܫܢ̈ܝܼܢ ܒܡܲܕ݂ܒܪܵܐ: ܢܸܟ݂ܣܬ݂ܵܐ ܐܵܘ ܕܸܒ݂ܚܬ݂ܵܐ ܩܲܪܸܒ݂ܬܿܘܢ ܠܝܼ ܒܢܲܝ̈ ܝܼܣܪܵܝܹܠ.


text:
ܐܸܠܵܐ ܫܩܲܠܬܿܘܿܢ ܡܲܫܟܢܹܗ ܕܡܲܠܟܘܿܡ. ܘܟ݂ܵܘܟܒܹܗ ܕܐܲܠܵܗܵܐ ܕܲܪܦܵܢ. ܕܸܡ̈ܘܵܬ݂ܵܐ ܕܲܥܒܲܕܬܿܘܿܢ ܕܬܸܗܘܘܿܢ ܣܵܓ݂ܕܝܼܢ ܠܗܹܝܢ. ܐܹܫܲܢܹܝܟ݂ܘܿܢ ܠܗܲܠ ܡܸܢ ܒܵܒܹܠ.


text:
ܗܵܐ ܡܲܫܟܢܵܐ ܕܣܵܗܕܘܼܬ݂ܵܐ ܕܐܲܒ݂ܵܗܵܬܲܢ. ܒܡܲܕ݂ܒܪܵܐ ܐܝܼܬ݂ܵܘܗܝ ܗ̄ܘܵܐ. ܐܲܝܟ݂ ܡܵܐ ܕܦܲܩܸܕ݂ ܗܵܘ ܕܡܲܠܸܠ ܥܲܡ ܡܘܼܫܹܐ ܠܡܸܥܒܕ݂ܗ ܒܲܕ݂ܡܘܼܬ݂ܵܐ ܕܚܵܘܝܹܗ.


text:
ܘܠܹܗ ܠܗܵܢܵܐ ܡܲܫܟܢܵܐ. ܐܵܦ ܡܲܥܵܠܘܼ ܐܲܥܠܘܼܗܝ ܐܲܒ݂ܵܗܵܬܲܢ ܥܲܡ ܝܼܫܘܿܥ. ܠܐܲܪܥܵܐ ܕܝܲܗ̄ܒ݂ ܠܗܘܿܢ ܐܲܠܵܗܵܐ ܝܘܼܪܬܵܢܵܐ. ܡܸܢ ܥܲܡ̈ܡܹܐ ܗܵܢܘܿܢ ܕܲܫܕ݂ܵܐ ܡܸܢ ܩܕ݂ܵܡܲܝܗܘܿܢ. ܘܐܸܬ݂ܝܲܒܲܠ ܥܕ݂ܲܡܵܐ ܠܝܵܘܡܵܘ̈ܗܝ ܕܕ݂ܵܘܝܼܕ݂.


text:
ܕܲܫܡܲܝܵܐ ܟܘܼܪܣܲܝ. ܘܐܲܪܥܵܐ ܟܘܼܒ݂ܫܵܐ ܕܲܬ݂ܚܹܝܬ݂ ܪܸ̈ܓ݂ܠܲܝ. ܐܲܝܢܵܘ ܒܲܝܬܵܐ ܕܬܸܒ݂ܢܘܿܢ ܠܝܼ. ܐܵܡܲܪ ܡܵܪܝܵܐ. ܐܵܘ ܐܲܝܢܵܘ ܐܲܬ݂ܪܵܐ ܕܲܢܝܵܚܬܿܝ.


text:
ܐܵܘ ܩܲܫܝܲܝ̈ ܩܕ݂ܵܠܵܐ. ܘܲܕ݂ܠܵܐ ܓܙܝܼܪܝܼܢ ܒܠܸܒܗܘܿܢ. ܘܲܒ݂ܡܲܫܡܲܥܬ݂ܗܘܿܢ܅ ܐܲܢ̄ܬܿܘܿܢ ܒܟ݂ܠܙܒܲܢ ܠܘܼܩܒܲܠ ܪܘܼܚܵܐ ܕܩܘܼܕ݂ܫܵܐ ܩܵܝܡܝܼܢ ܐܢ̄ܬܘܿܢ. ܐܲܝܟ݂ ܐܲܒ݂ܵܗܲܝ̈ܟܿܘܿܢ. ܐܵܦ ܐܲܢ̄ܬܘܿܢ.


text:
ܠܐܲܝܢܵܐ ܓܹܝܪ ܡܸܢ ܢܒ݂ܝܹ̈ܐ ܕܠܵܐ ܪܕ݂ܲܦܘ ܘܲܩܛܲܠܘ ܐܲܒ݂ܵܗܲܝ̈ܟܿܘܿܢ. ܠܐܲܝܠܹܝܢ ܕܩܲܕܸܡܘ ܒܲܕܸܩܘ ܥܲܠ ܡܹܐܬ݂ܝܼܬܹܗ ܕܙܲܕܝܼܩܵܐ. ܗܵܘ ܕܐܲܢ̄ܬܿܘܿܢ ܐܲܫܠܸܡܬܿܘܢ ܘܲܩܛܲܠܬܿܘܿܢܵܝܗܝ.


text:
ܘܗܘܼ ܟܲܕ݂ ܡܠܹܐ ܗ̄ܘܵܐ ܗܲܝܡܵܢܘܼܬ݂ܵܐ ܘܪܘܼܚܵܐ ܕܩܘܼܕ݂ܫܵܐ. ܚܵܪ ܒܲܫܡܲܝܵܐ. ܘܲܚܙܵܐ ܬܸܫܒܿܘܿܚܬܵܐ ܕܐܲܠܵܗܵܐ. ܘܲܠܝܼܫܘܿܥ ܟܲܕ݂ ܩܵܐܹܡ ܡܸܢ ܝܲܡܝܼܢܵܐ ܕܐܲܠܵܗܵܐ.


text:
ܘܐܸܚܲܕ݂ܘ ܐܲܦܩܘܼܗܝ ܠܒܲܪ ܡܸܢ ܡܕ݂ܝܼܢ̄ܬܵܐ. ܘܪܵܓ݂ܡܝܼܢ ܗ̄ܘܼܵܘ ܠܹܗ. ܘܐܲܝܠܹܝܢ ܕܐܲܣܗܸܕ݂ܘ ܥܠܵܘܗܝ. ܣܵܡܘ ܢܲܚܬܲܝ̈ܗܘܿܢ ܠܘܵܬ݂ ܪܸ̈ܓ݂ܠܵܘܗܝ ܕܲܥܠܲܝܡܵܐ ܚܲܕ݂. ܕܡܸܬ݂ܩܪܹܐ ܫܵܐܘܿܠ.


text:
ܘܟܲܕ݂ ܣܵܡ ܒܘܼܪܟܵܐ. ܩܥܵܐ ܒܩܵܠܵܐ ܪܵܡܵܐ. ܘܐܸܡܲܪ. ܡܵܪܲܢ ܠܵܐ ܬܩܝܼܡ ܠܗܘܿܢ ܗܵܕܹܐ ܚܛܝܼܬ݂ܵܐ. ܘܟܲܕ݂ ܗܵܕܹܐ ܐܸܡܲܪ. ܫܟܸܒ݂.


text:
ܫܵܐܘܿܠ ܕܹܝܢ ܨܵܒܹܐ ܗ̄ܘܵܐ. ܘܲܡܫܵܘܬܲܦ ܗ̄ܘܵܐ ܒܩܸܛܠܹܗ. ܘܲܗܘܵܐ ܗ̄ܘܵܐ ܒܗܵܘ ܝܵܘܡܵܐ ܪܕ݂ܘܼܦܝܵܐ ܪܲܒܵܐ ܠܥܹܕܬܵܐ ܕܒ݂ܐܘܿܪܸܫܠܸܡ. ܘܐܸܬ݂ܒܲܕܲܪܘ ܟܠܗܘܿܢ ܒܩܘܼܪ̈ܝܵܐ ܕܲܝܗܘܼܕ݂. ܘܐܵܦ ܒܹܝܬ݂ ܫܵܡܪ̈ܵܝܹܐ. ܠܒܲܪ ܡܸܢ ܫܠܝܼܚܹ̈ܐ ܒܲܠܚܘܿܕ݂.


text:
ܫܵܐܘܿܠ ܕܹܝܢ ܪܵܕ݂ܦ ܗ̄ܘܵܐ ܠܥܹܕܬܹܿܗ ܕܐܲܠܵܗܵܐ. ܟܲܕ݂ ܥܵܐܹܠ ܗ̄ܘܵܐ ܠܒܵܬܹ̈ܐ. ܘܲܡܓܲܪܓܲܪ ܠܓܲܒ݂ܪܹ̈ܐ ܘܲܠܢܸܫܹ̈ܐ. ܘܲܡܫܲܠܡܝܼܢ ܗ̄ܘܵܐ ܠܒܹܝܬ݂ ܐܲܣܝܼܪܹ̈ܐ.


text:
ܘܟܲܕ݂ ܫܵܡܥܝܼܢ ܗ̄ܘܼܵܘ ܡܸܠܬܹܗ ܒܢܲܝ̈ܢܵܫܵܐ ܕܬܲܡܵܢ. ܨܵܝܬܿܝܼܢ ܗ̄ܘܼܵܘ ܠܹܗ. ܘܡܸܬܿܛܦܝܼܣܝܼܢ ܗ̄ܘܼܵܘ. ܠܟ݂ܠ ܕܐܵܡܲܪ ܗ̄ܘܵܐ. ܕܚܵܙܹܝܢ ܗ̄ܘܼܵܘ ܐܵܬ݂ܘܵܬ݂ܵܐ ܕܥܵܒܹܿܕ݂ ܗ̄ܘܵܐ.


text:
ܣܲܓܝܼܐܹ̈ܐ ܓܹܝܪ ܕܐܲܚܝܼܕ݂ܵܢ ܗ̄ܘܲܝ̈ ܠܗܘܿܢ ܪ̈ܘܼܚܹ̈ܐ ܛܲܢ̈ܦܵܬ݂ܵܐ. ܩܵܥܹܝܢ ܗ̄ܘܼܵܘ ܒܩܵܠܵܐ ܪܵܡܵܐ. ܘܢܵܦܩܵܢ ܗ̄ܘܲܝ̈ ܡܸܢܗܘܿܢ. ܘܐܲܚܪ̈ܵܢܹܐ ܡܫܲܪ̈ܲܝܵܐ ܘܲܡܚܲܓܪܹ̈ܐ. ܐܸܬ݂ܐܣܝܼܘ.


text:
ܐܝܼܬ݂ ܗ̄ܘܵܐ ܕܹܝܢ ܬܲܡܵܢ ܓܲܒ݂ܪܵܐ ܚܲܕ݂. ܕܲܫܡܹܗ ܣܝܼܡܘܿܢ. ܕܲܥܡܝܼܪ ܗ̄ܘܵܐ ܠܹܗ ܒܵܗܿ ܒܲܡܕ݂ܝܼܢ̄ܬܵܐ ܙܲܒ݂ܢܵܐ ܣܲܓܿܝܼܐܵܐ. ܘܲܒ݂ܚܲܪ̈ܫܵܘܗܝ ܡܲܛܥܹܐ ܗ̄ܘܵܐ ܠܥܲܡܵܐ ܕܫܵܡܪ̈ܵܝܹܐ. ܟܲܕ݂ ܡܵܘܪܸܒ݂ ܗ̄ܘܵܐ ܢܲܦ̮ܫܹܗ ܘܐܵܡܲܪ. ܕܐܸܢܵܐ ܐ̄ܢܵܐ ܪܲܒܵܐ.


text:
ܟܲܕ݂ ܕܹܝܢ ܗܲܝܡܸܢܘ ܠܦܝܼܠܝܼܦܘܿܣ ܕܲܡܣܲܒܲܪ ܗ̄ܘܵܐ ܡܲܠܟܘܼܬ݂ܵܐ ܕܐܲܠܵܗܵܐ. ܒܲܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܥܵܡܕܝܼܢ ܗ̄ܘܼܵܘ ܓܲܒ݂ܪܹ̈ܐ ܘܢܸܫܹ̈ܐ.


text:
ܘܐܵܦ ܗܘܼ ܣܝܼܡܘܿܢ ܗܲܝܡܸܢ ܗ̄ܘܵܐ ܘܲܥܡܲܕ݂. ܘܢܲܩܝܼܦ ܗ̄ܘܵܐ ܠܹܗ ܠܦܝܼܠܝܼܦܘܿܣ. ܘܟܲܕ݂ ܚܙܵܐ ܗ̄ܘܵܐ ܐܵܬ݂ܘܵܬ݂ܵܐ ܘܚܲܝ̈ܠܹܐ ܪܵܘܪ̈ܒܹܐ ܕܗܵܘܹܝܢ ܗ̄ܘܼܵܘ ܒܐܝܼܕܹܗ. ܬܵܡܲܗ ܗ̄ܘܵܐ ܘܡܸܬܿܕܲܡܲܪ.


text:
ܘܟܲܕ݂ ܫܡܲܥܘ ܫܠܝܼܚܹ̈ܐ ܕܒ݂ܐܘܿܪܸܫܠܸܡ. ܕܩܲܒܸܠܘ ܥܲܡܵܐ ܕܫܵܡܪ̈ܵܝܹܐ ܡܸܠܬ݂ܵܐ ܕܐܲܠܵܗܵܐ. ܫܲܕܲܪܘ ܠܘܵܬ݂ܗܘܿܢ ܠܫܸܡܥܘܿܢ ܟܹܐܦܵܐ ܘܲܠܝܘܿܚܲܢܵܢ.


text:
ܟܲܕ݂ ܐܵܡܲܪ. ܗܲܒ݂ܘ ܐܵܦ ܠܝܼ ܫܘܼܠܛܵܢܵܐ ܗܵܢܵܐ. ܕܐܲܝܢܵܐ ܕܐܹܣܝܼܡ ܥܠܵܘܗܝ ܐܝܼܕ݂ܵܐ. ܢܸܗܘܹܐ ܡܩܲܒܸܠ ܪܘܼܚܵܐ ܕܩܘܼܕ݂ܫܵܐ.


text:
ܐܵܡܲܪ ܠܹܗ ܫܸܡܥܘܿܢ ܟܹܐܦܵܐ. ܟܸܣܦܵܟ݂ ܥܲܡܵܟ݂ ܢܹܐܙܲܠ ܠܐܲܒ݂ܕ݂ܵܢܵܐ. ܡܛܠ ܕܲܣܒܲܪܬܿ ܕܡܵܘܗܲܒ݂ܬܹܗ ܕܐܲܠܵܗܵܐ ܒܩܸܢܝܵܢ ܥܵܠܡܵܐ ܡܸܬ݂ܩܲܢܝܵܐ.


text:
ܥܢܵܐ ܣܝܼܡܘܿܢ ܘܐܸܡܲܪ. ܒܥܵܘ ܐܲܢ̄ܬܿܘܿܢ ܚܠܵܦܲܝ ܡܸܢ ܐܲܠܵܗܵܐ. ܕܠܵܐ ܢܹܐܬܹܐ ܥܠܲܝ ܡܸܕܸܡ ܡܸܢ ܗܵܠܹܝܢ ܕܐܸܡܲܪܬܿܘܢ.


text:
ܫܸܡܥܘܿܢ ܕܹܝܢ ܘܝܘܿܚܲܢܵܢ ܟܲܕ݂ ܣܲܗܸܕ݂ܘ ܐܸܢܘܿܢ ܘܐܲܠܸܦܘ ܡܸܠܬ݂ܵܐ ܕܐܲܠܵܗܵܐ. ܗܦܲܟ݂ܘ ܠܗܘܿܢ ܠܐܘܿܪܸܫܠܸܡ. ܘܲܒ݂ܩܘܼܪ̈ܝܵܐ ܣܲܓܝܼ̈ܐܵܬ݂ܵܐ ܕܫܵܡܪ̈ܵܝܹܐ ܣܲܒܲܪܘ.


text:
ܘܡܲܠܸܠ ܡܲܠܲܐܟ݂ܵܐ ܕܡܵܪܝܵܐ ܥܲܡ ܦܝܼܠܝܼܦܘܿܣ ܘܐܸܡܲܪ ܠܹܗ. ܩܘܼܡ ܙܸܠ ܠܬܲܝܡܢܵܐ ܒܐܘܼܪܚܵܐ ܡܲܕ݂ܒܪܵܝܬܵܐ ܕܢܵܚܬܵܐ ܡܸܢ ܐܘܿܪܸܫܠܸܡ ܠܓܲܙܲܐ.


text:
ܘܩܵܡ ܐܸܙܲܠ. ܘܐܲܪܥܹܗ ܡܗܲܝܡܢܵܐ ܚܲܕ݂ ܕܐܵܬܹܐ ܗ̄ܘܵܐ ܡܸܢ ܟܘܼܫ. ܫܲܠܝܼܛܵܐ ܕܩܲܢܕ݂ܲܩ ܡܲܠܟܬ݂ܵܐ ܕܟ݂ܘܫܵܝܹ̈ܐ. ܘܗܘܼ ܫܲܠܝܼܛ ܗ̄ܘܵܐ ܥܲܠ ܟܠܹܗ ܓܲܙܵܗܿ. ܘܐܸܬ݂ܵܐ ܗ̄ܘܵܐ. ܕܢܸܣܓܘܼܕ݂ ܒܐܘܿܪܸܫܠܸܡ.


text:
ܘܟܲܕ݂ ܐܸܬ݂ܩܲܪܲܒ݂. ܫܡܲܥ ܕܩܵܪܹܐ ܒܐܹܫܲܥܝܵܐ ܢܒ݂ܝܼܵܐ. ܘܐܸܡܲܪ ܠܹܗ. ܕܐܸܢ ܡܸܣܬܲܟܲܠ ܐܲܢ̄ܬܿ ܡܵܢܵܐ ܩܵܪܹܐ ܐܲܢ̄ܬܿ.


text:
ܘܗܘܼ ܐܸܡܲܪ. ܐܲܝܟܲܢܵܐ ܡܸܫܟܲܚ ܐ̄ܢܵܐ ܕܐܸܣܬܲܟܲܠ. ܐܸܠܵܐ ܐܸܢ ܐ̄ܢܵܫ ܢܲܪܬܹܿܝܢܝ. ܘܲܒ݂ܥܵܐ ܡܸܢܹܗ ܡܸܢ ܦܝܼܠܝܼܦܘܿܣ. ܕܢܸܣܲܩ ܘܢܸܬܸܿܒ݂ ܥܲܡܹܗ.


text:
ܦܵܣܘܿܩܵܐ ܕܹܝܢ ܕܲܟ݂ܬ݂ܵܒ݂ܵܐ ܕܩܵܪܹܐ ܗ̄ܘܵܐ ܒܹܗ. ܐܝܼܬ݂ܵܘܗܝ ܗ̄ܘܵܐ ܗܵܢܵܐ. ܐܲܝܟ݂ ܐܸܡܪܵܐ ܠܢܸܟ݂ܣܬ݂ܵܐ ܐܸܬ݂ܕܒܲܪ. ܘܐܲܝܟ݂ ܢܸܩܝܵܐ ܩܕ݂ܵܡ ܓܵܙܘܿܙܵܐ ܫܲܬܿܝܼܩ ܗ̄ܘܵܐ. ܘܗܵܟܲܢܵܐ ܠܵܐ ܦܬܲܚ ܦܘܼܡ


text:
ܒܡܘܼܟܵܟܹܗ. ܡܸܢ ܚܒ݂ܘܼܫܝܵܐ ܘܡܸܢ ܕܝܼܢܵܐ ܐܸܬ݂ܕܒܲܪ. ܘܕ݂ܵܪܹܗ ܡܲܢܘܼ ܢܸܫܬܲܥܹܐ. ܕܡܸܫܬܲܩܠܝܼܢ ܚܲܝܵܘ̈ܗܝ ܡܸܢ ܐܲܪܥܵܐ.


text:
ܘܐܸܡܲܪ ܗܵܘ ܡܗܲܝܡܢܵܐ ܠܦܝܼܠܝܼܦܘܿܣ. ܒܵܥܹܐ ܐ̄ܢܵܐ ܡܸܢܵܟ݂. ܥܲܠ ܡܲܢܘܼ ܐܲܡܪܵܗܿ ܗܵܕܹܐ ܢܒ݂ܝܼܵܐ. ܥܲܠ ܢܲܦ̮ܫܹܗ ܐܵܘ ܥܲܠ ܐ̄ܢܵܫ ܐ̄ܚܪܹܝܢ.


text:
ܘܟܲܕ݂ ܗܸܢܘܿܢ ܐܵܙܠ̄ܝܼܢ ܒܐܘܼܪܚܵܐ. ܡܲܛܝܼܘ ܗ̄ܘܼܵܘ ܠܕܘܼܟܬ݂ܵܐ ܚܕ݂ܵܐ ܕܐܝܼܬ݂ ܒܵܗܿ ܡܲܝ̈ܵܐ. ܘܐܸܡܲܪ ܗܵܘ ܡܗܲܝܡܢܵܐ. ܗܵܐ ܡܲܝ̈ܵܐ ܡܵܢܵܐ ܗ̄ܝܼ ܟܵܠܝܼܬ݂ܵܐ. ܕܐܸܥܡܲܕ݂.


text:
ܘܐܸܡܲܪ ܦܝܼܠܝܼܦܘܿܣ. ܐܸܢ ܡܗܲܝܡܸܢ ܐܲܢ̄ܬܿ ܡܸܢ ܟܠܹܗ ܠܸܒܵܐ. ܫܲܠܝܼܛ. ܘܲܥܢܵܐ ܘܐܸܡܲܪ. ܐܸܢܵܐ ܡܗܲܝܡܸܢ ܐ̄ܢܵܐ ܕܝܼܫܘܿܥ ܡܫܝܼܚܵܐ ܒܪܹܗ ܕܐܲܠܵܗܵܐ ܗ̄ܘܼ.


text:
ܘܟܲܕ݂ ܣܠܸܩܘ ܡܸܢ ܡܲܝ̈ܵܐ. ܪܘܼܚܹܗ ܕܡܵܪܝܵܐ ܚܸܛܦܲܬ݂ ܠܦܝܼܠܝܼܦܘܿܣ. ܘܬ݂ܘܼܒ݂ ܠܵܐ ܚܙܵܝܗܝ ܡܗܲܝܡܢܵܐ ܗܵܘ. ܐܸܠܵܐ ܐܵܙܹܠ ܗ̄ܘܵܐ ܒܐܘܼܪܚܹܗ. ܟܲܕ݂ ܚܵܕܹܐ.


text:
ܦܝܼܠܝܼܦܘܿܣ ܕܹܝܢ ܐܸܫܬܿܟܲܚ ܒܐܵܙܘܿܛܘܿܣ. ܘܡܸܢ ܬܲܡܵܢ ܡܸܬ݂ܟܪܸܟ݂ ܗ̄ܘܵܐ ܘܲܡܣܲܒܲܪ ܒܲܡܕ݂ܝܼ̈ܢܵܬ݂ܵܐ ܟܠܗܹܝܢ. ܥܕ݂ܲܡܵܐ ܕܐܸܬ݂ܵܐ ܠܩܹܣܲܪܝܵܐ.


text:
ܘܲܫܐܸܠ ܠܹܗ ܐܸܓܪ̈ܵܬ݂ܵܐ ܡܸܢ ܪܲܒ ܟܵܗܢܹ̈ܐ. ܕܢܸܬܸܿܠ ܠܹܗ ܠܕ݂ܲܪܡܣܘܿܩ ܠܲܟ݂ܢܘܼܫܬܵܐ. ܕܐܸܢ ܗܘܼ ܕܢܸܫܟܲܚ ܕܪܵܕܹܝܢ ܒܗܵܕܹܐ ܐܘܼܪܚܵܐ ܓܲܒ݂ܪܹ̈ܐ ܐܵܘ ܢܸܫܹ̈ܐ. ܢܹܐܣܘܿܪ ܢܲܝܬܹܐ ܐܸܢܘܿܢ ܠܐܘܿܪܸܫܠܸܡ.


text:
ܘܟܲܕ݂ ܐܵܙܹܠ ܗ̄ܘܵܐ ܘܫܲܪܝܼ ܡܡܲܛܹܐ ܠܕ݂ܲܪܡܣܘܿܩ. ܡܸܢ ܬܚܹܝܬ݂ ܫܸܠܝܵܐ ܐܲܙܠܸܓ݂ ܗ̄ܘܵܐ ܥܠܵܘܗܝ ܢܘܼܗܪܵܐ ܡܸܢ ܫܡܲܝܵܐ.


text:
ܘܲܢܦܲܠ ܥܲܠ ܐܲܪܥܵܐ. ܘܲܫܡܲܥ ܩܵܠܵܐ ܕܐܵܡܲܪ ܠܹܗ. ܫܵܐܘܿܠ ܫܵܐܘܿܠ. ܡܵܢܵܐ ܪܵܕܹܦ ܐܲܢ̄ܬܿ ܠܝܼ. ܩܫܹܐ ܗ̄ܘܼ ܠܵܟ݂ ܠܲܡܒܲܥܵܛܘܼ ܠܥܘܼܩܣܹ̈ܐ.


text:
ܥܢܵܐ ܗܘܼ ܘܐܸܡܲܪ. ܡܲܢ ܐܲܢ̄ܬܿ ܡܵܪܝ. ܘܡܵܪܲܢ ܐܸܡܲܪ. ܐܸܢܵܐ ܐ̄ܢܵܐ ܝܼܫܘܿܥ ܢܵܨܪܵܝܵܐ ܗܵܘ ܕܐܲܢ̄ܬܿ ܪܵܕܹܦ ܐܲܢ̄ܬܿ.


text:
ܘܓܲܒ݂ܪܹ̈ܐ ܕܐܵܙܠ̄ܝܼܢ ܗ̄ܘܼܵܘ ܥܲܡܹܗ ܒܐܘܼܪܚܵܐ. ܩܵܝܡܝܼܢ ܗ̄ܘܼܵܘ ܟܲܕ݂ ܬܲܡܝܼܗܝܼܢ. ܡܛܠ ܕܩܵܠܵܐ ܒܲܠܚܘܿܕ݂ ܫܵܡܥܝܼܢ ܗ̄ܘܼܵܘ. ܐ̄ܢܵܫ ܕܹܝܢ ܠܵܐ ܡܸܬ݂ܚܙܹܐ ܗ̄ܘܵܐ ܠܗܘܿܢ.


text:
ܘܩ̣ܵܡ ܫܵܐܘܿܠ ܡܸܢ ܐܲܪܥܵܐ ܘܠܵܐ ܡܸܬ݂ܚܙܹܐ ܗ̄ܘܵܐ ܠܹܗ ܡܸܕܸܡ. ܟܲܕ݂ ܥܲܝܢܵܘ̈ܗܝ ܦܬ݂ܝܼܚܵܢ ܗ̄ܘܲܝ. ܘܟܲܕ݂ ܐܲܚܝܼܕ݂ܝܼܢ ܒܐܝܼܕ݂ܵܘ̈ܗܝ ܐܲܥܠܘܼܗܝ ܠܕ݂ܲܪܡܣܘܿܩ.


text:
ܐܝܼܬ݂ ܗ̄ܘܵܐ ܕܹܝܢ ܒܵܗܿ ܒܕ݂ܲܪܡܣܘܿܩ ܬܲܠܡܝܼܕ݂ܵܐ ܚܲܕ݂ ܕܲܫܡܹܗ ܗܘܵܐ ܚܲܢܲܢܝܵܐ. ܘܡܵܪܝܵܐ ܐܸܡܲܪ ܠܹܗ ܒܚܸܙܘܵܐ. ܚܲܢܲܢܝܵܐ. ܘܐܸܡܲܪ. ܗܵܐ ܐܸܢܵܐ ܡܵܪܝ.


text:
ܘܡܵܪܲܢ ܐܸܡܲܪ ܠܹܗ. ܩܘܼܡ ܙܸܠ ܠܫܘܼܩܵܐ ܕܡܸܬ݂ܩܪܹܐ ܬܿܪܝܼܨܵܐ. ܘܲܒ݂ܥܝܼ ܒܒܲܝܬܵܐ ܕܲܝܗ̄ܘܼܕ݂ܵܐ ܠܫܵܐܘܿܠ ܕܐܝܼܬ݂ܵܘܗܝ ܡܸܢ ܛܲܪܣܘܿܣ ܡܕ݂ܝܼܢ̄ܬܵܐ. ܗܵܐ ܓܹܝܪ ܟܲܕ݂ ܗܘܼ ܡܨܲܠܹܐ.


text:
ܘܐܸܡܲܪ ܚܲܢܲܢܝܵܐ. ܡܵܪܝ ܫܸܡܥܹܬ݂ ܡܸܢ ܣܲܓܝܼܐܹ̈ܐ ܥܲܠ ܓܲܒ݂ܪܵܐ ܗܵܢܵܐ. ܕܲܟ݂ܡܵܐ ܒ̈ܝܼܫܵܬ݂ܵܐ ܐܲܣܒܸܠ ܠܩܲܕܝܼܫܲܝ̈ܟ ܒܐܘܿܪܸܫܠܸܡ.


text:
ܘܐܸܡܲܪ ܠܹܗ ܡܵܪܝܵܐ. ܩܘܼܡ ܙܸܠ ܡܛܠ ܕܡܵܐܢܵܐ ܗܘܼ ܠܝܼ ܓܲܒ݂ܝܵܐ. ܕܢܸܫܩܘܿܠ ܫܹܡܝ ܒܥܲܡ̈ܡܹܐ ܘܲܒ݂ܡܲܠܟܹ̈ܐ. ܘܒܹܝܬ݂ ܒܢܲܝ̈ ܝܼܣܪܵܝܹܠ.


text:
ܗܵܝܕܹܝܢ ܚܲܢܲܢܝܵܐ ܐܸܙܲܠ ܠܒܲܝܬܵܐ ܠܘܵܬܹܗ. ܘܣܵܡ ܥܠܵܘܗܝ ܐܝܼܕ݂ܵܐ ܘܐܸܡܲܪ ܠܹܗ. ܫܵܐܘܿܠ ܐܵܚܝ. ܡܵܪܲܢ ܝܼܫܘܿܥ ܫܲܕܪܲܢܝ. ܗܵܘ ܕܐܬ݂ܚܙܝܼ ܠܵܟ݂ ܒܐܘܼܪܚܵܐ ܟܲܕ݂ ܐܵܬܹܐ ܐܲܢ̄ܬܿ. ܐܲܝܟ݂ ܕܢܸܬ݂ܦܲܬܿܚܵܢ ܥܲܝܢܲܝ̈ܟ ܘܬܸܬ݂ܡܠܹܐ ܪܘܼܚܵܐ ܕܩܘܼܕ݂ܫܵܐ.


text:
ܘܬܲܡܝܼܗܝܼܢ ܗ̄ܘܼܵܘ ܟܠܗܘܿܢ ܐܲܝܠܹܝܢ ܕܫܵܡܥܝܼܢ ܗ̄ܘܼܵܘ ܠܹܗ. ܘܐܵܡܪܝܼܢ ܗ̄ܘܼܵܘ. ܠܵܐ ܗ̄ܘܵܐ ܗܵܢܵܐ. ܗܵܘ ܕܪܵܕܹܦ ܗ̄ܘܵܐ ܠܟ݂ܠܗܘܿܢ ܐܲܝܠܹܝܢ ܕܩܵܪܹܝܢ ܗ̄ܘܼܵܘ ܠܲܫܡܵܐ ܗܵܢܵܐ ܒܐܘܿܪܸܫܠܸܡ. ܐܵܦ ܠܗܵܪܟܵܐ ܥܠܹܝܗܿ ܥܲܠ ܗܵܕܹܐ ܡܫܲܕܲܪ ܗ̄ܘܵܐ. ܐܲܝܟ݂ ܕܢܹܐܣܘܿܪ ܢܵܘܒܸܠ ܐܸܢܘܿܢ ܠܪ̈ܲܒܲܝ ܟܵܗܢܹ̈ܐ.


text:
ܫܵܐܘܿܠ ܕܹܝܢ ܝܲܬܿܝܼܪ ܡܸܬ݂ܚܲܝܲܠ ܗ̄ܘܵܐ. ܘܲܡܙܝܼܥ ܗ̄ܘܵܐ ܠܗܘܿܢ ܠܝܗ̄ܘܼܕ݂ܵܝܹ̈ܐ ܗܵܢܘܿܢ ܕܥܵܡܪܝܼܢ ܗ̄ܘܼܵܘ ܒܕ݂ܲܪܡܣܘܿܩ. ܟܲܕ݂ ܡܚܵܘܹܐ ܗ̄ܘܵܐ ܕܗܵܢܵܘ ܡܫܝܼܚܵܐ.


text:
ܐܸܬ݂ܒܲܕܲܩ ܠܹܗ ܕܹܝܢ ܠܫܵܐܘܿܠ ܐܲܦܲܪܣܵܢܵܐ. ܕܒ݂ܵܥܹܝܢ ܗ̄ܘܼܵܘ ܠܡܸܥܒܲܕ݂ ܠܹܗ. ܘܢܵܛܪܝܼܢ ܗ̄ܘܼܵܘ ܬܲܪ̈ܥܹܐ ܕܲܡܕ݂ܝܼܢ̄ܬܵܐ ܐܝܼܡܵܡܵܐ ܘܠܸܠܝܵܐ. ܕܢܸܩܛܠܘܼܢܵܝܗܝ.


text:
ܘܐܸܙܲܠ ܠܹܗ ܠܐܘܿܪܸܫܠܸܡ. ܘܨܵܒܹܐ ܗ̄ܘܵܐ ܠܡܸܬ݂ܢܲܩܵܦܘܼ ܠܬܲܠܡܝܼܕܹ̈ܐ. ܘܟ݂ܠܗܘܿܢ ܕܵܚܠܝܼܢ ܗ̄ܘܼܵܘ ܡܸܢܹܗ ܘܠܵܐ ܡܗܲܝܡܢܝܼܢ ܗ̄ܘܼܵܘ ܕܬܲܠܡܝܼܕ݂ܵܐ ܗܘܼ.


text:
ܒܲܪܢܒ݂ܵܐ ܕܹܝܢ ܐܲܚܕܹܗ ܘܐܲܝܬܿܝܹܗ ܠܘܵܬ݂ ܫܠܝܼܚܹ̈ܐ. ܘܐܸܫܬܲܥܝܼ ܠܗܘܿܢ ܐܲܝܟܲܢܵܐ ܒܐܘܼܪܚܵܐ ܚܙܵܐ ܠܡܵܪܝܵܐ. ܘܕ݂ܲܐܝܟܲܢܵܐ ܡܲܠܸܠ ܥܲܡܹܗ. ܘܐܲܝܟܲܢܵܐ ܒܕ݂ܲܪܡܣܘܿܩ ܥܹܝܢ ܒܲܓ݂ܠܹܐ ܡܲܠܸܠ ܒܲܫܡܹܗ ܕܝܼܫܘܿܥ.


text:
ܘܲܡܡܲܠܸܠ ܗ̄ܘܵܐ ܒܲܫܡܹܗ ܕܝܼܫܘܿܥ ܥܹܝܢ ܒܲܓ݂ܠܹܐ. ܘܕ݂ܵܪܹܫ ܗ̄ܘܵܐ ܥܲܡ ܝܗ̄ܘܼܕ݂ܵܝܹ̈ܐ ܐܲܝܠܹܝܢ ܕܝܵܕ݂ܥܝܼܢ ܗ̄ܘܼܵܘ ܝܵܘܢܵܐܝܼܬ݂. ܗܸܢܘܿܢ ܕܹܝܢ ܨܵܒܹܝܢ ܗ̄ܘܼܵܘ ܠܡܸܩܛܠܹܗ.


text:
ܒܪܲܡ ܕܹܝܢ ܥܹܕܬܵܐ ܕܲܒ݂ܟ݂ܠܵܗܿ ܝܼܗܘܼܕ݂ ܘܒܲܓ݂ܠܝܼܠܵܐ ܘܲܒ݂ܫܵܡܪܝܼܢ. ܐܝܼܬ݂ ܗ̄ܘܵܐ ܒܵܗܿ ܫܠܵܡܵܐ. ܟܲܕ݂ ܡܸܬ݂ܒܲܢܝܵܐ ܗ̄ܘܵܬ݂ ܘܪܵܕ݂ܝܵܐ ܒܕ݂ܚܠܲܬ݂ ܐܲܠܵܗܵܐ. ܘܲܒ݂ܒ݂ܘܝܵܐܵܐ ܕܪܘܼܚܵܐ ܕܩܘܼܕ݂ܫܵܐ ܣܵܓ݂ܝܵܐ ܗ̄ܘܵܬ݂.


text:
ܘܲܗܘܵܐ ܕܟܲܕ݂ ܡܸܬ݂ܟܪܸܟ݂ ܗ̄ܘܵܐ ܫܸܡܥܘܿܢ ܒܲܡܕ݂ܝܼ̈ܢܵܬ݂ܵܐ. ܢܚܸܬ݂ ܐܵܦ ܠܘܵܬ݂ ܩܲܕܝܼܫܹ̈ܐ ܕܥܵܡܪܝܼܢ ܒܠܘܿܕ݂ ܡܕ݂ܝܼܢ̄ܬܵܐ.


text:
ܐܝܼܬ݂ ܗ̄ܘܵܐ ܕܹܝܢ ܬܲܠܡܝܼܕܬܵܐ ܚܕ݂ܵܐ ܒܝܘܿܦܹܐ ܡܕ݂ܝܼܢ̄ܬܵܐ ܕܲܫܡܵܗܿ ܗܘܵܐ ܛܒ݂ܝܼܬ݂ܵܐ. ܗܵܕܹܐ ܥܲܬܿܝܼܪܵܐ ܗ̄ܘܵܬ݂ ܒܲܥܒ݂ܵܕܹ̈ܐ ܛܵܒܹ̈ܐ ܘܲܒ݂ܙܸܕ݂̈ܩܵܬ݂ܵܐ. ܕܥܵܒ݂ܕܵܐ ܗ̄ܘܵܬ݂.


text:
ܘܲܫܡܲܥܘ ܗ̄ܘܼܵܘ ܬܲܠܡܝܼܕܹ̈ܐ ܕܫܸܡܥܘܿܢ ܒܠܘܿܕ݂ ܗܘܼ ܡܕ݂ܝܼܢ̄ܬܵܐ. ܗܵܝ ܕܐܝܼܬܹܝܗܿ ܥܲܠ ܓܸܢ̄ܒ݂ ܝܘܿܦܹܐ. ܘܫܲܕܲܪܘ ܗ̄ܘܼܵܘ ܠܘܵܬܹܗ ܓܲܒ݂ܪܹ̈ܐ ܬܪܹܝܢ ܕܢܸܒ݂ܥܘܿܢ ܡܸܢܹܗ. ܕܠܵܐ ܬܸܡܲܐܢ ܠܹܗ ܕܢܹܐܬܹܐ ܨܸܐܕ݂ܲܝܗܘܿܢ.


text:
ܘܩܵܡ ܫܸܡܥܘܿܢ ܐܸܙܲܠ ܥܲܡܗܘܿܢ. ܘܟܲܕ݂ ܐܸܬ݂ܵܐ ܐܲܣܩܘܼܗܝ ܠܥܸܠܝܼܬ݂ܵܐ. ܘܲܟ݂ܢܲܫ ܩܵܡ ܠܗܹܝܢ ܚܕ݂ܵܪ̈ܵܘܗܝ ܟܠܗܹܝܢ ܐܲܪ̈ܡܠܵܬ݂ܵܐ ܟܲܕ݂ ܒܵܟ݂ܝܵܢ ܘܲܡܚܵܘܝܵܢ ܠܹܗ. ܟܘܿܬܿܝܼܢ̈ܝܵܬ݂ܵܐ ܘܡܲܪ̈ܛܘܼܛܹܐ. ܗܵܠܹܝܢ ܕܝܵܗܒܵܐ ܗ̄ܘܵܬ݂ ܠܗܹܝܢ ܛܒ݂ܝܼܬ݂ܵܐ. ܟܲܕ݂ ܚܲܝܵܐ.


text:
ܫܸܡܥܘܿܢ ܕܹܝܢ ܐܲܦܸܩ ܠܟ݂ܠܗܘܿܢ ܐ̄ܢܵܫܵܐ ܠܒܲܪ. ܘܲܩܥܸܕ݂ ܥܲܠ ܒܘܼܪ̈ܟܵܘܗܝ ܘܨܲܠܝܼ. ܘܐܸܬ݂ܦܢܝܼ ܠܘܵܬ݂ ܫܠܲܕܵܐ ܘܐܸܡܲܪ. ܛܒ݂ܝܼܬ݂ܵܐ. ܩܘܼܡܝ. ܗܝܼ ܕܹܝܢ ܦܸܬ݂ܚܲܬ݂ ܥܲܝܢܹܝ̈ܗܿ. ܘܟܲܕ݂ ܚܙܵܬܹܗ ܠܫܸܡܥܘܿܢ ܝܸܬ݂ܒܲܬܸ.


text:
ܒܩܹܣܲܪܝܵܐ ܕܹܝܢ ܐܝܼܬ݂ ܗ̄ܘܵܐ ܓܲܒ݂ܪܵܐ ܚܲܕ݂ ܩܸܢܛܪܘܿܢܵܐ. ܕܲܫܡܹܗ ܗ̄ܘܵܐ ܩܘܼܪܢܹܠܝܼܘܿܣ. ܡܸܢ ܣܦܹܝܪܵܐ ܗܵܝ ܕܡܸܬ݂ܩܲܪܝܵܐ ܐܝܼܛܵܠܝܼܩܹܐ.


text:
ܘܙܲܕܝܼܩ ܗ̄ܘܵܐ ܘܕ݂ܵܚܹܠ ܗ̄ܘܵܐ ܡܸܢ ܐܲܠܵܗܵܐ. ܗܘܼ ܘܒܲܝܬܹܿܗ ܟܠܹܗ. ܘܥܵܒܹܿܕ݂ ܗ̄ܘܵܐ ܙܸܕ݂̈ܩܵܬ݂ܵܐ ܣܲܓܝܼ̈ܐܵܬ݂ܵܐ ܒܥܲܡܵܐ. ܘܲܒܟ݂ܠܙܒܲܢ ܒܵܥܹܐ ܗ̄ܘܵܐ ܡܸܢ ܐܲܠܵܗܵܐ.


text:
ܗܵܢܵܐ ܚܙܵܐ ܡܲܠܲܐܟ݂ܵܐ ܕܐܲܠܵܗܵܐ ܒܚܸܙܘܵܐ ܓܲܠܝܵܐܝܼܬ݂. ܠܐܲܦܲܝ̈ ܬܫܲܥ ܫܵܥܝܼ̈ܢ ܒܐܝܼܡܵܡܵܐ. ܕܥܲܠ ܠܘܵܬܹܗ ܘܐܸܡܲܪ ܠܹܗ. ܩܘܼܪܢܹܠܝܼܵܐ.


text:
ܘܗܘܼ ܚܵܪ ܒܹܗ ܘܲܕ݂ܚܸܠ. ܘܐܸܡܲܪ. ܡܵܢܵܐ ܡܵܪܝ. ܘܐܸܡܲܪ ܠܹܗ ܡܲܠܲܐܟ݂ܵܐ. ܨܠܵܘ̈ܵܬ݂ܵܟ݂ ܘܙܸܕ݂̈ܩܵܬ݂ܵܟ݂ ܣܠܸܩ ܠܕ݂ܘܼܟ݂ܪܵܢܵܐ ܩܕ݂ܵܡ ܐܲܠܵܗܵܐ.


text:
ܘܟܲܕ݂ ܐܸܙܲܠ ܠܹܗ ܡܲܠܲܐܟ݂ܵܐ ܕܡܲܠܸܠ ܥܲܡܹܗ. ܩܪܵܐ ܬܪܹܝܢ ܡܸܢ ܒܢܲܝ̈ ܒܲܝܬܹܿܗ ܘܦܵܠܚܵܐ ܚܲܕ݂ ܕܕ݂ܵܚܹܠ ܠܐܲܠܵܗܵܐ ܐܲܝܢܵܐ ܕܡܸܬܿܕܿܢܹܐ ܗ̄ܘܵܐ ܠܹܗ.


text:
ܘܲܠܝܵܘܡܵܐ ܐ̄ܚܪܹܢܵܐ ܟܲܕ݂ ܗܸܢܘܿܢ ܪܵܕܹܝܢ ܒܐܘܼܪܚܵܐ ܘܩܲܪܝܼܒ݂ܝܼܢ ܠܲܡܕ݂ܝܼܢ̄ܬܵܐ. ܣܠܸܩ ܫܸܡܥܘܿܢ ܠܐܸܓܵܪܵܐ ܕܲܢܨܲܠܹܐ ܒܫܸܬ݂ ܫܵܥܝܼ̈ܢ.


text:
ܘܲܚܙܵܐ ܫܡܲܝܵܐ ܟܲܕ݂ ܦܬ݂ܝܼܚܝܼܢ. ܘܡܵܐܢܵܐ ܚܲܕ݂ ܟܲܕ݂ ܐܲܣܝܼܪ ܒܐܲܪܒܲܥ ܩܲܪ̈ܢܵܢ. ܘܕ݂ܵܡܹܐ ܗ̄ܘܵܐ ܠܟܸܬܵܢܵܐ ܪܲܒܵܐ. ܘܫܵܐܹܒ݂ ܗ̄ܘܵܐ ܡܸܢ ܫܡܲܝܵܐ ܥܲܠ ܐܲܪܥܵܐ.


text:
ܘܟܲܕ݂ ܡܸܬܿܕܲܡܲܪ ܫܸܡܥܘܿܢ ܒܢܲܦ̮ܫܹܗ ܕܡܵܢܵܘ ܚܸܙܘܵܐ ܕܲܚܙܵܐ. ܡܲܛܝܼܘ ܓܲܒ݂ܪܹ̈ܐ ܗܵܢܘܿܢ ܕܐܸܫܬܲܕܲܪܘ ܗ̄ܘܼܵܘ ܡܸܢ ܩܘܼܪܢܹܠܝܼܘܿܣ. ܘܫܲܐܸܠܘ ܥܲܠ ܒܲܝܬܵܐ ܕܲܫܪܹܐ ܒܹܗ ܫܸܡܥܘܿܢ. ܘܐܸܬ݂ܵܘ ܘܩܵܡܘ ܥܲܠ ܬܲܪܥܵܐ ܕܕ݂ܵܪܬܵܐ.


text:
ܗܵܝܕܹܝܢ ܢܚܸܬ݂ ܫܸܡܥܘܿܢ ܠܘܵܬ݂ ܓܲܒ݂ܪܹ̈ܐ ܗܵܢܘܿܢ ܘܐܸܡܲܪ ܠܗܘܿܢ. ܐܸܢܵܐ ܗܘܼ ܕܒ݂ܵܥܹܝܢ ܐܢ̄ܬܘܿܢ. ܐܲܝܕ݂ܵܐ ܗܝܼ ܥܸܠܬ݂ܵܐ ܕܡܛܠܬ݂ܵܗܿ ܐܸܬܲܝܬܿܘܿܢ.


text:
ܐܵܡܪܝܼܢ ܠܹܗ. ܓܲܒ݂ܪܵܐ ܚܲܕ݂ ܕܲܫܡܹܗ ܩܘܼܪܢܹܠܝܼܘܿܣ. ܩܸܢܛܪܘܿܢܵܐ ܟܹܐܢܵܐ ܕܕ݂ܵܚܹܠ ܡܸܢ ܐܲܠܵܗܵܐ. ܘܡܲܣܗܸܕ݂ ܥܠܵܘܗܝ ܟܠܹܗ ܥܲܡܵܐ ܕܲܝܗ̄ܘܼܕ݂ܵܝܹ̈ܐ. ܐܸܬ݂ܐܡܲܪ ܠܹܗ ܒܚܸܙܘܵܐ ܡܸܢ ܡܲܠܲܐܟ݂ܵܐ ܩܲܕܝܼܫܵܐ. ܕܲܢܫܲܕܲܪ ܢܲܥܠܵܟ݂ ܠܒܲܝܬܹܿܗ. ܘܢܸܫܡܲܥ ܡܸܠܬ݂ܵܐ ܡܸܢܵܟ݂.


text:
ܘܐܲܥܸܠ ܐܸܢܘܿܢ ܫܸܡܥܘܿܢ. ܘܩܲܒܸܠ ܐܸܢܘܿܢ ܟܲܪ ܕܲܫܪܹܐ ܗ̄ܘܵܐ. ܘܩܵܡ ܠܒ݂ܵܬ݂ܪܹܗ ܕܝܵܘܡܵܐ. ܘܲܢܦܲܩ ܐܸܙܲܠ ܥܲܡܗܘܿܢ. ܘܐܸܙܲܠܘ ܥܲܡܹܗ ܐ̄ܢܵܫ ܐ̄ܢܵܫ ܡܸܢ ܐܲܚܹ̈ܐ ܕܝܘܿܦܹܐ.


text:
ܘܲܠܝܵܘܡܵܐ ܐ̄ܚܪܹܢܵܐ ܥܲܠ ܠܩܹܣܲܪܝܵܐ. ܩܘܼܪܢܹܠܝܼܘܿܣ ܕܹܝܢ ܡܩܵܘܹܐ ܗ̄ܘܵܐ ܠܗܘܿܢ. ܟܲܕ݂ ܡܟܲܢܫܝܼܢ ܠܹܗ ܟܠܗܘܿܢ ܒܢܲܝ̈ ܛܘܼܗܡܹܗ. ܘܐܵܦ ܪ̈ܵܚܡܹܐ ܚܲܒܝܼܒܹ̈ܐ ܕܐܝܼܬ݂ ܗ̄ܘܼܵܘ ܠܹܗ.


text:
ܘܐܸܡܲܪ ܠܗܘܿܢ. ܐܲܢ̄ܬܿܘܿܢ ܝܵܕ݂ܥܝܼܢ ܐܢ̄ܬܘܿܢ. ܕܠܵܐ ܡܲܦܲܣ ܠܓܲܒ݂ܪܵܐ ܝܗܘܼܕ݂ܵܝܵܐ. ܕܢܸܩܲܦ ܠܐ̄ܢܵܫܵܐ ܢܘܼܟ݂ܪܵܝܵܐ ܕܠܵܐ ܗ̄ܘܵܐ ܒܲܪ ܫܲܪܒܬܹܗ. ܘܠܝܼ ܐܲܠܵܗܵܐ ܚܵܘܝܲܢܝ. ܕܠܵܐ ܐܹܡܲܪ ܥܲܠ ܐ̄ܢܵܫ ܕܲܛܡܲܐ ܐܵܘ ܡܣܲܝܲܒ݂.


text:
ܡܛܠ ܗܵܢܵܐ ܥܬ݂ܝܼܕ݂ܵܐܝܼܬ݂ ܐܸܬܹܝܬ݂. ܟܲܕ݂ ܫܲܕܲܪܬܿܘܢ ܒܵܬܲܪܝ. ܒܪܲܡ ܡܫܲܐܸܠ ܐ̄ܢܵܐ ܠܟ݂ܘܿܢ. ܡܛܠ ܡܵܢܵܐ ܫܲܕܲܪܬܿܘܢ ܒܵܬܲܪܝ.


text:
ܐܵܡܲܪ ܠܹܗ ܩܘܼܪܢܹܠܝܼܘܿܣ. ܐܲܪܒܥܵܐ ܝܵܘܡ̈ܝܼܢ ܐܝܼܬ݂ ܥܕ݂ܲܡܵܐ ܠܗܵܫܵܐ ܗܵܐ ܡܸܢ ܕܨܵܐܹܡ ܐ̄ܢܵܐ. ܘܒܲܬ݂ܫܲܥ ܫܵܥܝܼ̈ܢ ܟܲܕ݂ ܡܨܲܠܹܐ ܐ̄ܢܵܐ ܒܒܲܝܬܿܝ. ܩܵܡ ܓܲܒ݂ܪܵܐ ܚܲܕ݂ ܩܕ݂ܵܡܲܝ ܟܲܕ݂ ܠܒ݂ܝܼܫ ܚܸܘܵܪܹ̈ܐ.


text:
ܒܪܲܡ ܫܲܕܲܪ ܠܝܘܿܦܹܐ ܡܕ݂ܝܼܢ̄ܬܵܐ. ܘܐܲܝܬܵܐ ܠܫܸܡܥܘܿܢ ܕܡܸܬ݂ܩܪܹܐ ܟܹܐܦܵܐ. ܗܵܐ ܫܪܹܐ ܒܒܲܝܬܹܿܗ ܕܫܸܡܥܘܿܢ ܒܘܼܪܣܵܝܵܐ ܕܥܲܠ ܝܲܕ݂ ܝܲܡܵܐ. ܘܗܘܼ ܢܹܐܬܹܐ ܢܡܲܠܸܠ ܥܲܡܵܟ݂.


text:
ܘܒܲܪ ܫܵܥܬܹܗ ܫܲܕܪܹܬ݂ ܠܘܵܬ݂ܵܟ݂. ܘܐܲܢ̄ܬܿ ܫܲܦܝܼܪ ܥܒܲܕܬܿ ܕܐܸܬܲܝܬܿ. ܘܗܵܐ ܚܢܲܢ ܟܠܲܢ ܩܕ݂ܵܡܲܝܟ. ܘܨܵܒܹܝܢܲܢ ܕܢܸܫܡܲܥ ܟܠ ܡܵܐ ܕܐܬ݂ܦܩܸܕ݂ ܠܵܟ݂ ܡܸܢ ܠܘܵܬ݂ ܐܲܠܵܗܵܐ.


text:
ܡܸܠܬ݂ܵܐ ܓܹܝܪ ܕܫܲܕܲܪ ܠܲܒ݂ܢܲܝ̈ ܝܼܣܪܵܝܹܠ. ܘܣܲܒܲܪ ܐܸܢܘܿܢ ܫܠܵܡܵܐ ܘܫܲܝܢܵܐ ܒܝܲܕ݂ ܝܼܫܘܿܥ ܡܫܝܼܚܵܐ. ܗܵܢܵܘ ܡܵܪܝܵܐ ܕܟ݂ܠ.


text:
ܘܐܵܦ ܐܲܢ̄ܬܿܘܿܢ ܝܵܕ݂ܥܝܼܢ ܐܢ̄ܬܘܿܢ ܒܡܸܠܬ݂ܵܐ ܕܲܗܘܵܬ݂ ܒܟ݂ܠܵܗܿ ܝܼܗܘܼܕ݂. ܕܐܲܩܦܲܬ݂ ܡܸܢ ܓܠܝܼܠܵܐ ܒܵܬܲܪ ܡܲܥܡܘܿܕ݂ܝܼܬ݂ܵܐ ܕܐܲܟ݂ܪܸܙ ܝܘܿܚܲܢܵܢ.


text:
ܥܲܠ ܝܼܫܘܿܥ ܕܡܸܢ ܢܵܨܪܲܬ݂. ܕܐܲܠܵܗܵܐ ܡܲܫܚܹܗ ܒܪܘܼܚܵܐ ܕܩܘܼܕ݂ܫܵܐ ܘܲܒ݂ܚܲܝܠܵܐ. ܘܗܘܸܝܘܼ ܕܡܸܬ݂ܟܪܸܟ݂ ܗ̄ܘܵܐ ܘܡܲܐܣܹܐ ܠܗܵܢܘܿܢ ܕܐܬ݂ܢܟ݂ܝܼܘ ܡܸܢ ܒܝܼܫܵܐ. ܡܛܠ ܕܐܲܠܵܗܵܐ ܗ̄ܘܵܐ ܥܲܡܹܗ.


text:
ܘܲܚܢܲܢ ܣܵܗܕܵܘ̈ܗܝ ܥܲܠ ܟܠ ܡܵܐ ܕܲܥܒܲܕ݂. ܒܟ݂ܠܵܗܿ ܐܲܪܥܵܐ ܕܲܝܗܘܼܕ݂ ܘܕ݂ܐܘܿܪܸܫܠܸܡ. ܠܹܗ ܠܗܵܢܵܐ ܬܠܵܐܘܼܗܝ ܝܗ̄ܘܼܕ݂ܵܝܹ̈ܐ ܥܲܠ ܩܲܝܣܵܐ ܘܩܲܛܠܘܼܗܝ.


text:
ܠܵܐ ܕܹܝܢ ܠܟ݂ܠܹܗ ܥܲܡܵܐ. ܐܸܠܵܐ ܠܲܢ ܐܲܝܠܹܝܢ ܕܡܸܢ ܐܲܠܵܗܵܐ ܐܸܬ݂ܓ݁ܒ݂ܝܼܢ ܕܢܸܗܘܹܐ ܠܹܗ ܣܵܗܕܹ̈ܐ. ܕܐܸܟܲܠܢ ܥܲܡܹܗ ܘܐܸܫܬܿܝܼܢ ܡܸܢ ܒܵܬܲܪ ܩܝܵܡܬܹܿܗ ܕܡܸܢ ܒܹܝܬ݂ ܡܝܼܬܹ̈ܐ.


text:
ܘܟܲܕ݂ ܗܘܼ ܫܸܡܥܘܿܢ ܡܡܲܠܸܠ ܗ̄ܘܵܐ ܗܵܠܹܝܢ ܡܸܠܹ̈ܐ. ܐܲܓ݁ܢܲܬ݂ ܪܘܼܚܵܐ ܕܩܘܼܕ݂ܫܵܐ ܥܲܠ ܟܠܗܘܿܢ ܕܫܵܡܥܝܼܢ ܗ̄ܘܼܵܘ ܡܸܠܬ݂ܵܐ.


text:
ܘܲܬ݂ܡܲܗܘ ܘܲܬ݂ܗܲܪܘ ܐܲܚܹ̈ܐ ܓܙܝܼܪܹ̈ܐ ܗܵܢܘܿܢ ܕܐܸܬ݂ܵܘ ܥܲܡܹܗ. ܕܐܵܦ ܥܲܠ ܥܲܡ̈ܡܹܐ ܡܵܘܗܲܒ݂ܬܵܐ ܕܪܘܼܚܵܐ ܕܩܘܼܕ݂ܫܵܐ ܐܸܫܬܲܦܥܲܬ݂.


text:
ܫܵܡܥܝܼܢ ܗ̄ܘܼܵܘ ܠܗܘܿܢ ܓܹܝܪ ܟܲܕ݂ ܡܡܲܠܠܝܼܢ ܒܠܸܫܵܢ ܠܸܫܵܢ. ܘܡܵܘܪܒ݂ܝܼܢ ܗ̄ܘܼܵܘ ܠܐܲܠܵܗܵܐ. ܘܐܸܡܲܪ ܗ̄ܘܵܐ ܫܸܡܥܘܿܢ.


text:
ܕܲܠܡܵܐ ܡܲܝ̈ܵܐ ܡܸܫܟܲܚ ܐ̄ܢܵܫ ܟܵܠܹܐ. ܕܠܵܐ ܢܸܥܡܕ݂ܘܼܢ ܗܵܢܘܿܢ. ܕܗܵܐ ܩܲܒܸܠܘ ܪܘܼܚܵܐ ܕܩܘܼܕ݂ܫܵܐ ܐܲܝܟ݂ ܡܵܐ ܕܲܚܢܲܢ.


text:
ܗܵܝܕܹܝܢ ܦܩܲܕ݂ ܠܗܘܿܢ. ܕܢܸܥܡܕ݂ܘܼܢ ܒܲܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܘܲܒ݂ܥܵܘ ܡܸܢܹܗ ܐܲܝܟ݂ ܕܲܢܩܵܘܐ ܠܘܵܬ݂ܗܘܿܢ ܝܵܘ̈ܡܵܬ݂ܵܐ.


text:
ܕܟܲܕ݂ ܡܨܲܠܹܐ ܗ̄ܘܹܝܬ݂ ܒܝܘܿܦܹܐ. ܚܙܹܝܬ݂ ܒܚܸܙܘܵܐ. ܕܲܢܚܸܬ݂ ܗ̄ܘܵܐ ܡܵܐܢܵܐ ܚܲܕ݂. ܐܲܝܢܵܐ ܕܕ݂ܵܡܹܐ ܗ̄ܘܵܐ ܠܟܸܬܵܢܵܐ. ܘܐܲܣܝܼܪ ܗ̄ܘܵܐ ܒܐܲܪܒܲܥ ܩܲܪ̈ܢܵܬܹܗ. ܘܫܵܐܹܒ݂ ܗ̄ܘܵܐ ܡܸܢ ܫܡܲܝܵܐ. ܘܐܸܬ݂ܵܐ ܥܕ݂ܲܡܵܐ ܠܘܵܬ݂ܝ.


text:
ܘܚܵܪܹܬ݂ ܒܹܗ. ܘܚܵܙܹܐ ܗ̄ܘܹܝܬ݂ ܕܐܝܼܬ݂ ܒܹܗ ܚܲܝ̈ܘܵܬ݂ܵܐ ܕܐܲܪܒܥܵܬ݂ ܪܸ̈ܓ݂ܠܲܝܗܹܝܢ. ܘܪܲܚܫܵܐ ܕܐܲܪܥܵܐ. ܘܐܵܦ ܦܵܪܲܚܬ݂ܵܐ ܕܲܫܡܲܝܵܐ.


text:
ܘܒ݂ܵܗܿ ܒܫܵܥܬ݂ܵܐ. ܬܠܵܬ݂ܵܐ ܓܲܒ݂ܪ̈ܝܼܢ ܕܐܫܬܲܕܲܪܘ ܠܘܵܬ݂ܝ ܡܸܢ ܩܘܼܪܢܹܠܝܼܘܿܣ ܡܸܢ ܩܹܣܲܪܝܵܐ. ܐܸܬ݂ܵܘ ܘܩܵܡܘ ܥܲܠ ܬܲܪܥܵܐ ܕܕ݂ܵܪܬܵܐ. ܕܲܫܪܹܐ ܗ̄ܘܹܝܬ݂ ܒܵܗܿ.


text:
ܘܐܸܡܲܪ ܠܝܼ ܪܘܼܚܵܐ. ܕܙܸܠ ܥܲܡܗܘܿܢ ܕܠܵܐ ܦܘܼܠܵܓ݂ܵܐ. ܘܐܸܬ݂ܵܘ ܥܲܡܝ ܐܵܦ ܗܵܠܹܝܢ ܫܬܵܐ ܐܲܚ̈ܝܼܢ. ܘܥܲܠܢ ܠܒܲܝܬܹܿܗ ܕܓܲܒ݂ܪܵܐ.


text:
ܘܐܸܫܬܲܥܝܼ ܠܲܢ. ܐܲܝܟܲܢܵܐ ܚܙܵܐ ܒܒܲܝܬܹܿܗ ܡܲܠܲܐܟ݂ܵܐ. ܕܩܵܡ ܘܐܸܡܲܪ ܠܹܗ. ܕܫܲܕܲܪ ܠܝܘܿܦܹܐ ܡܕ݂ܝܼܢ̄ܬܵܐ. ܘܐܲܝܬܵܐ ܠܫܸܡܥܘܿܢ ܕܡܸܬ݂ܩܪܹܐ ܟܹܐܦܵܐ.


text:
ܘܟܲܕ݂ ܐܲܩܦܹܬ݂ ܗ̄ܘܹܝܬ݂ ܬܲܡܵܢ ܠܲܡܡܲܠܵܠܘܼ. ܐܲܓܢܲܬ݂ ܪܘܼܚܵܐ ܕܩܘܼܕ݂ܫܵܐ ܥܠܲܝܗܘܿܢ ܐܲܝܟ݂ ܡܵܐ ܕܲܥܠܲܝܢ ܡܸܢ ܩܕ݂ܝܼܡ.


text:
ܘܐܸܬܿܕܲܟ݂ܪܹܬ݂ ܡܸܠܬܹܗ ܕܡܵܪܲܢ ܕܐܵܡܲܪ ܗ̄ܘܵܐ. ܕܝܘܿܚܲܢܵܢ ܐܲܥܡܸܕ݂ ܒܡܲܝ̈ܵܐ. ܐܲܢ̄ܬܿܘܿܢ ܕܹܝܢ ܬܸܥܡܕ݂ܘܼܢ ܒܪܘܼܚܵܐ ܕܩܘܼܕ݂ܫܵܐ.


text:
ܐܸܢ ܗܵܟܹܝܠ ܐܲܠܵܗܵܐ ܫܲܘܝܵܐܝܼܬ݂ ܝܲܗܒܵܗܿ ܡܵܘܗܲܒ݂ܬܵܐ ܠܥܲܡ̈ܡܹܐ. ܐܲܝܠܹܝܢ ܕܗܲܝܡܸܢܘ ܒܡܵܪܲܢ ܝܼܫܘܿܥ ܡܫܝܼܚܵܐ ܐܲܝܟ݂ ܕܐܵܦ ܠܲܢ. ܐܸܢܵܐ ܡܲܢ ܗ̄ܘܹܝܬ݂ ܕܐܸܣܦܲܩ ܗ̄ܘܹܝܬ݂ ܕܐܸܟ݂ܠܹܐ ܠܐܲܠܵܗܵܐ.


text:
ܘܟܲܕ݂ ܗܵܠܹܝܢ ܡܸܠܹ̈ܐ ܫܡܲܥܘ. ܫܠܝܼܘ ܠܗܘܿܢ ܘܫܲܒܲܚܘ ܠܐܲܠܵܗܵܐ. ܘܐܵܡܪܝܼܢ ܗ̄ܘܼܵܘ. ܕܲܟ݂ܒܲܪ ܐܵܦ ܠܥܲܡ̈ܡܹܐ ܐܲܠܵܗܵܐ ܝܲܗ̄ܒ݂ ܬܝܵܒ݂ܘܼܬ݂ܵܐ ܠܚܲܝܹ̈ܐ.


text:
ܗܵܢܘܿܢ ܕܹܝܢ ܕܐܬ݂ܒܲܕܲܪܘ ܗ̄ܘܼܵܘ ܡܸܢ ܐܘܼܠܨܵܢܵܐ ܕܲܗܘܵܐ ܗ̄ܘܵܐ ܥܲܠ ܐܸܣܛܲܦܵܢܘܿܣ. ܡܲܛܝܼܘ ܗ̄ܘܼܵܘ ܥܕ݂ܲܡܵܐ ܠܦܘܼܢܝܼܩܹܐ. ܘܐܵܦ ܠܐܲܬ݂ܪܵܐ ܕܩܹܘܦܪܘܿܣ. ܘܠܲܐܢܛܝܵܟ݂ܝܵܐ. ܟܲܕ݂ ܥܲܡ ܐ̄ܢܵܫ ܠܵܐ ܡܡܲܠܠܝܼܢ ܗ̄ܘܼܵܘ ܡܸܠܬ݂ܵܐ. ܐܸܠܵܐ ܒܲܠܚܘܿܕ݂ ܥܲܡ ܝܗ̄ܘܼܕ݂ܵܝܹ̈ܐ.


text:
ܐܝܼܬ݂ ܗ̄ܘܼܵܘ ܕܹܝܢ ܐ̄ܢܵܫܵܐ ܡܸܢܗܘܿܢ ܡܸܢ ܩܹܘܦܪܘܿܣ ܘܡܸܢ ܩܹܘܪܝܼܢܹܐ. ܗܵܠܹܝܢ ܥܲܠܘ ܗ̄ܘܼܵܘ ܠܐܲܢܛܝܘܿܟ݂ܝ. ܘܲܡܡܲܠܠܝܼܢ ܗ̄ܘܼܵܘ ܥܲܡ ܝܵܘܢܵܝܹ̈ܐ. ܘܲܡܣܲܒܪܝܼܢ ܗ̄ܘܼܵܘ ܥܲܠ ܡܵܪܲܢ ܝܼܫܘܿܥ.


text:
ܘܐܸܫܬܲܡܥܲܬ݂ ܗ̄ܘܵܬ݂ ܗܝܼ ܗܵܕܹܐ ܠܐܸܕ݂ܢܲܝ̈ܗܘܿܢ ܕܲܒ݂ܢܲܝ̈ ܥܹܕܬܵܐ ܕܒ݂ܐܘܿܪܸܫܠܸܡ. ܘܫܲܕܲܪܘ ܠܒܲܪܢܒ݂ܵܐ ܠܐܲܢܛܝܘܿܟ݂ܝ.


text:
ܘܟܲܕ݂ ܐܸܬ݂ܵܐ ܠܬܲܡܵܢ ܘܲܚܙܵܐ ܛܲܝܒܘܼܬܹܗ ܕܐܲܠܵܗܵܐ. ܚܕ݂ܝܼ ܘܒ݂ܵܥܹܐ ܗ̄ܘܵܐ ܡܸܢܗܘܿܢ. ܕܲܒ݂ܟ݂ܠܹܗ ܠܸܒܗܘܿܢ ܢܸܗܘܘܿܢ ܢܲܩܝܼܦܝܼܢ ܠܡܵܪܲܢ.


text:
ܡܛܠ ܕܓܲܒ݂ܪܵܐ ܗ̄ܘܵܐ ܛܵܒ݂ܵܐ. ܘܲܡܫܲܡܠܲܝ ܗ̄ܘܵܐ ܒܪܘܼܚܵܐ ܕܩܘܼܕ݂ܫܵܐ ܘܲܒ݂ܗܲܝܡܵܢܘܼܬ݂ܵܐ. ܘܐܸܬܿܬܵܘܣܲܦ ܗ̄ܘܵܐ ܥܲܡܵܐ ܣܲܓܿܝܼܐܵܐ ܠܡܵܪܲܢ.


text:
ܘܟܲܕ݂ ܐܸܫܟܚܹܗ. ܐܲܝܬܿܝܼܗ ܥܲܡܹܗ ܠܐܲܢܛܝܵܟ݂ܝܵܐ. ܘܫܲܢ̄ܬܵܐ ܟܠܵܗܿ ܐܲܟ݂ܚܕ݂ܵܐ ܟܢܝܼܫܝܼܢ ܗ̄ܘܼܵܘ ܒܥܹܕܬܵܐ. ܘܐܲܠܸܦܘ ܥܲܡܵܐ ܣܲܓܿܝܼܐܵܐ. ܡܸܢ ܗܵܝܕܹܝܢ ܩܲܕ݂ܡܵܝܲܬ݂ ܐܸܬ݂ܩܪܝܼܘ ܒܐܲܢܛܝܼܘܟ݂ܝܼ ܬܲܠܡܝܼܕܹ̈ܐ ܟܪܸ̈ܣܛܝܵܢܹܐ.


text:
ܘܩܼܵܡ ܚܲܕ݂ ܡܸܢܗܘܿܢ ܕܲܫܡܹܗ ܗܘܵܐ ܐܵܓ݂ܵܒ݂ܘܿܣ. ܘܐܵܘܕܲܥ ܐܸܢܘܿܢ ܒܪܘܼܚ. ܕܟܲܦܢܵܐ ܪܲܒܵܐ ܗܵܘܹܐ ܒܟ݂ܠܵܗܿ ܐܲܪܥܵܐ. ܘܲܗܘܵܐ ܟܲܦܢܵܐ ܗܵܢܵܐ ܒܝܵܘܡܲܝ ܩܠܵܘܕܝܼܘܿܣ ܩܹܣܲܪ.


text:
ܒܪܲܡ ܕܹܝܢ ܬܲܠܡܝܼܕܹ̈ܐ ܐܲܝܟ݂ ܡܵܐ ܕܐܝܼܬ݂ ܗ̄ܘܵܐ ܠܐ̄ܢܵܫ ܐ̄ܢܵܫ ܡܸܢܗܘܿܢ. ܦܪܲܫܘ ܕܲܢܫܲܕܪܘܼܢ ܠܬܸܫܡܸܫܬܵܐ ܕܐܲܚܹ̈ܐ ܐܲܝܠܹܝܢ ܕܥܵܡܪܝܼܢ ܒܝܼܗܘܼܕ݂.


text:
ܒܗܵܘ ܕܹܝܢ ܙܲܒ݂ܢܵܐ. ܐܲܪܡܝܼ ܗ̄ܘܵܐ ܐܝܼ̈ܕ݂ܲܝܵܐ ܥܲܠ ܐ̄ܢܵܫ̈ܝܼܢ ܕܲܒ݂ܥܹܕܬܵܐ. ܐܲܝܟ݂ ܕܢܲܒ݂ܐܸܫ ܠܗܘܿܢ ܗܹܪܘܿܕܸܣ ܡܲܠܟܵܐ. ܗܵܘ ܕܡܸܬ݂ܟܲܢܹܐ ܗ̄ܘܵܐ ܐܲܓ݂ܪܹܦܘܿܣ.


text:
ܘܟܲܕ݂ ܚܙܵܐ ܕܫܸܦܪܲܬ݂ ܗܵܕܹܐ ܠܝܗ̄ܘܼܕ݂ܵܝܹ̈ܐ. ܐܵܘܣܸܦ ܗ̄ܘܵܐ ܠܡܹܐܚܲܕ݂ ܐܵܦ ܠܫܸܡܥܘܿܢ ܟܹܐܦܵܐ. ܘܐܝܼܬܲܝܗܘܿܢ ܗ̄ܘܼܵܘ ܝܵܘ̈ܡܵܬ݂ܵܐ ܕܦܲܛܝܼܪܹ̈ܐ.


text:
ܘܐܲܚܕܹܗ ܘܐܲܪܡܝܹܗ ܒܹܝܬ݂ ܐܲܣܝܼܪܹ̈ܐ. ܘܐܲܫܠܸܡ ܠܹܗ ܫܬ݂ܬܲܥܣܲܪ ܐܸܣܛܪ̈ܵܛܝܼܘܿܛܝܼܢ ܕܢܸܛܪܘܼܢܹܗ. ܕܡܸܢ ܒܵܬܲܪ ܦܸܨܚܵܐ ܢܲܫܠܡܝܼܘܗܝ ܠܥܲܡܵܐ ܕܝܗ̄ܘܼܕ݂ܵܝܹ̈ܐ.


text:
ܘܟܲܕ݂ ܗܘܼ ܫܸܡܥܘܿܢ ܡܸܬ݂ܢܛܲܪ ܗ̄ܘܵܐ ܒܹܝܬ݂ ܐܲܣܝܼܪܹ̈ܐ. ܨܠܘܿܬ݂ܵܐ ܐܲܡܝܼܢܬܵܐ ܡܸܬ݂ܩܲܪܒ݂ܵܐ ܗ̄ܘܵܬ݂ ܡܸܢ ܥܹܕܬܵܐ ܚܠܵܦܵܘܗܝ ܠܐܲܠܵܗܵܐ.


text:
ܘܒܹܗ ܒܗܵܘ ܠܸܠܝܵܐ ܕܲܠܨܲܦܪܵܐ ܥܬ݂ܝܼܕ݂ ܗ̄ܘܵܐ ܕܢܲܫܠܡܝܼܘܗܝ. ܟܲܕ݂ ܕܡܸܟ݂ ܗ̄ܘܵܐ ܫܸܡܥܘܿܢ ܒܹܝܬ݂ ܬܪܹܝܢ ܐܸܣܛܪ̈ܵܛܝܼܘܿܛܝܼܢ. ܘܐܲܣܝܼܪ ܗ̄ܘܵܐ ܒܬܲܪܬܹܿܝܢ ܫܸܫ̈ܠܵܢ. ܘܐܲܚܪ̈ܵܢܹܐ ܢܵܛܪܝܼܢ ܗ̄ܘܼܵܘ ܬܲܪ̈ܥܹܐ ܕܒܹܝܬ݂ ܐܲܣܝܼܪܹ̈ܐ.


text:
ܡܲܠܲܐܟ݂ܵܐ ܕܡܵܪܝܵܐ ܩܵܡ ܠܥܸܠ ܡܸܢܹܗ. ܘܢܘܼܗܪܵܐ ܐܲܙܠܸܓ݂ ܒܟ݂ܠܹܗ ܒܲܝܬܵܐ. ܘܕ݂ܲܩܪܹܗ ܒܓܲܒܹܗ ܘܐܲܩܝܼܡܹܗ. ܘܐܸܡܲܪ ܠܹܗ. ܩܘܼܡ ܥܓܲܠ. ܘܲܢܦܲܠ ܫܸܫ̈ܠܵܬ݂ܵܐ ܡܸܢ ܐܝܼܕ݂ܵܘ̈ܗܝ.


text:
ܘܐܸܡܲܪ ܠܹܗ ܡܲܠܲܐܟ݂ܵܐ. ܐܲܣܘܿܪ ܚܲܨܲܝ̈ܟ ܘܣܲܐܸܢ ܛܸܠܪ̈ܲܝܟ. ܘܲܥܒܲܕ݂ ܗܵܟܲܢܵܐ. ܘܬ݂ܘܼܒ݂ ܐܸܡܲܪ ܠܹܗ. ܐܸܬ݂ܥܲܛܦ ܬܲܟ݂ܣܝܼܬ݂ܵܟ݂ ܘܬ݂ܵܐ ܒܵܬܲܪܝ.


text:
ܘܲܢܦܲܩ ܘܐܵܙܹܠ ܗ̄ܘܵܐ ܒܵܬ݂ܪܹܗ. ܟܲܕ݂ ܠܵܐ ܝܵܕ݂ܲܥ ܗ̄ܘܵܐ ܕܫܲܪܝܼܪܵܐ ܗ̄ܘܵܬ݂ ܗܵܝܼ ܕܗܵܘܝܵܐ ܗ̄ܘܵܬ݂ ܒܝܲܕ݂ ܡܲܠܲܐܟ݂ܵܐ. ܣܵܒܲܪ ܗ̄ܘܵܐ ܓܹܝܪ ܕܚܸܙܘܵܐ ܚܵܙܹܐ ܗ̄ܘܵܐ.


text:
ܘܟܲܕ݂ ܥܒܲܪܘ ܡܲܛܲܪܬ݂ܵܐ ܩܲܕ݂ܡܵܝܬܵܐ ܘܲܕ݂ܬܲܪܬܿܝܢ. ܐܸܬ݂ܵܘ ܥܕ݂ܲܡܵܐ ܠܬܲܪܥܵܐ ܕܦܲܪܙܠܵܐ. ܘܐܸܬ݂ܦܬܲܚ ܠܗܘܿܢ ܡܸܢ ܨܒ݂ܘܬ݂ ܢܲܦ̮ܫܹܗ. ܘܟܲܕ݂ ܢܦܲܩܘ ܘܲܥܒܲܪܘ ܫܘܼܩܵܐ ܚܲܕ݂. ܦܪܲܩ ܡܸܢ ܠܘܵܬܹܗ ܡܲܠܲܐܟ݂ܵܐ.


text:
ܗܵܝܕܹܝܢ ܐܸܫܬܵܘܕܲܥ ܫܸܡܥܘܿܢ ܘܐܸܡܲܪ. ܗܵܫܵܐ ܝܸܕ݂ܥܹܬ݂ ܒܩܘܼܫܬܵܐ ܕܡܵܪܝܵܐ ܫܲܕܲܪ ܡܲܠܲܐܟܹܗ ܘܦܲܠܛܲܢܝ ܡܸܢ ܐܝܼܕ݂ܗ ܕܗܹܪܘܿܕܸܣ ܡܲܠܟܵܐ. ܘܡܸܢ ܡܸܕܸܡ ܕܡܸܬ݂ܚܲܫܒ݂ܝܼܢ ܗ̄ܘܼܵܘ ܥܠܲܝ ܝܗ̄ܘܼܕ݂ܵܝܹ̈ܐ.


text:
ܘܟܲܕ݂ ܐܸܣܬܲܟܲܠ. ܐܸܬ݂ܵܐ ܠܹܗ ܠܒܲܝܬܵܐ ܕܡܲܪܝܲܡ ܐܸܡܹܗ ܕܝܘܿܚܲܢܵܢ ܗܵܘ ܕܐܬ݂ܟܲܢܝܼ ܡܲܪܩܘܿܣ. ܡܛܠ ܕܐܲܚܹ̈ܐ ܣܲܓܝܼܐܹ̈ܐ ܬܲܡܵܢ ܟܢܝܼܫܝܼܢ ܗ̄ܘܼܵܘ. ܘܲܡܨܲܠܹܝܢ.


text:
ܘܐܸܫܬܵܘܕܥܲܬ݂ ܩܵܠܹܗ ܕܫܸܡܥܘܿܢ. ܘܲܒ݂ܚܲܕ݂ܘܼܬ݂ܵܗܿ ܠܵܐ ܦܸܬ݂ܚܲܬ݂ ܠܹܗ ܬܲܪܥܵܐ. ܐܸܠܵܐ ܗܸܦܟܲܬ݂ ܒܪܸܗܛܵܐ ܘܐܵܡܪܵܐ ܠܗܘܿܢ. ܫܸܡܥܘܿܢ ܗܵܐ ܩܵܐܹܡ ܥܲܠ ܬܲܪܥܵܐ ܕܕ݂ܵܪܬܵܐ.


text:
ܐܵܡܪܝܼܢ ܠܵܗܿ. ܡܙܵܥ ܙܵܥܬܿܝ ܠܹܟ݂ܝ. ܘܗܝܼ ܡܸܬ݂ܚܲܪܝܵܐ ܗ̄ܘܵܬ݂. ܕܗܵܕܹܐ ܗܵܟܲܢܵܐ ܗܝܼ. ܐܵܡܪܝܼܢ ܠܵܗܿ. ܟܒܲܪ ܡܲܠܲܐܟܹܗ ܗ̄ܘܼ.


text:
ܘܲܡܢܝܼܦ ܗ̄ܘܵܐ ܠܗܘܿܢ ܐܝܼܕܹܗ. ܐܲܝܟ݂ ܕܢܸܫܬܿܩܘܼܢ ܠܗܘܿܢ. ܘܥܲܠ ܘܐܸܫܬܲܥܝܼ ܠܗܘܿܢ. ܐܲܝܟܲܢܵܐ ܡܵܪܝܵܐ ܐܲܦܩܹܗ ܡܸܢ ܒܹܝܬ݂ ܐܲܣܝܼܪܹ̈ܐ. ܘܐܸܡܲܪ ܠܗܘܿܢ. ܐܸܫܬܲܥܵܘ ܗܵܠܹܝܢ ܠܝܲܥܩܘܿܒ݂ ܘܠܲܐܚܲܝ̈ܢ. ܘܲܢܦܲܩ ܐܸܙܲܠ ܠܹܗ ܠܐܲܬܲܪ ܐ̄ܚܪܹܝܢ.


text:
ܗܹܪܘܿܕܸܣ ܕܹܝܢ ܟܲܕ݂ ܒܥܵܝܗܝ ܘܠܵܐ ܐܸܫܟܚܹܗ. ܕܵܢ ܐܸܢܘܿܢ ܠܢܵܛܘܿܪܹ̈ܐ ܘܲܦܩܲܕ݂ ܕܲܢܡܘܼܬ݂ܘܢ. ܘܲܢܦܲܩ ܠܹܗ ܡܸܢ ܝܼܗܘܼܕ݂. ܘܐܝܼܬ݂ܵܘܗܝ ܗ̄ܘܵܐ ܒܩܹܣܲܪܝܵܐ.


text:
ܘܡܛܠ ܕܲܪܓ݂ܝܼܙ ܗ̄ܘܵܐ ܥܲܠ ܨܘܿܪ̈ܵܝܹܐ ܘܥܲܠ ܨܲܝܕܢܵܝܹ̈ܐ. ܐܸܬ݂ܟܲܢܲܫܘ ܘܐܸܬ݂ܵܘ ܠܘܵܬܹܗ ܐܲܟ݂ܚܕ݂ܵܐ ܘܐܲܦܝܼܣܘ ܠܲܒ݂ܠܸܣܛܘܿܣ ܩܲܝܛܘܿܢܩܵܢܹܗ ܕܡܲܠܟܵܐ. ܘܲܫܐܸܠܘ ܡܸܢܹܗ. ܕܢܸܗܘܹܐ ܠܗܘܿܢ ܫܲܝܢܵܐ. ܡܛܠ ܕܦܘܼܪܢܵܣܵܐ ܕܐܲܬ݂ܪܗܘܿܢ ܡܸܢ ܡܲܠܟܘܼܬܹܗ ܗ̄ܘܵܐ ܕܗܹܪܘܿܕܸܣ.


text:
ܒܝܵܘܡܵܐ ܕܹܝܢ ܝܼܕ݂ܝܼܥܵܐ. ܠܒܸܫ ܗ̄ܘܵܐ ܗܹܪܘܿܕܸܣ ܠܒ݂ܘܼܫܵܐ ܕܡܲܠܟܘܼܬ݂ܵܐ ܘܝܼܬܸܒ݂ ܥܲܠ ܒܹܝܡ. ܘܲܡܡܲܠܸܠ ܗ̄ܘܵܐ ܥܲܡ ܟܸܢܫܵܐ.


text:
ܘܲܚܠܵܦ ܕܠܵܐ ܝܲܗ̄ܒ݂ ܬܸܫܒܿܘܿܚܬܵܐ ܠܐܲܠܵܗܵܐ. ܒܵܗܿ ܒܫܵܥܬ݂ܵܐ ܡܚܵܝܗܝ ܡܲܠܲܐܟܹܗ ܕܡܵܪܝܵܐ. ܘܲܪܦܲܬ݂ ܒܬ݂ܵܘܠܥܹ̈ܐ ܘܡܝܼܬ݂.


text:
ܒܲܪܢܒ݂ܵܐ ܕܹܝܢ ܘܫܵܐܘܿܠ ܦܢܵܘ ܡܸܢ ܐܘܿܪܸܫܠܸܡ ܠܐܲܢܛܝܘܿܟ݂ܝ. ܡܸܢ ܒܵܬܲܪ ܕܫܲܠܸܡܘ ܬܸܫܡܸܫܬܿܗܘܿܢ. ܘܲܕ݂ܒܲܪܘ ܥܲܡܗܘܿܢ ܠܝܘܿܚܲܢܵܢ. ܗܵܘ ܕܐܬ݂ܟܲܢܝܼ ܡܲܪܩܘܿܣ.


text:
ܐܝܼܬ݂ ܗ̄ܘܵܐ ܕܹܝܢ ܒܥܹܕܬܵܐ ܕܐܲܢܛܝܵܟ݂ܝܵܐ. ܢܒ݂ܝܹ̈ܐ ܘܡܲܠܦܵܢܹ̈ܐ. ܒܲܪܢܒ݂ܵܐ. ܘܫܸܡܥܘܿܢ ܕܡܸܬ݂ܩܪܹܐ ܢܝܼܓܲܪ. ܘܠܘܼܩܝܼܘܿܣ ܕܡܸܢ ܩܹܘܪܝܼܢܹܐ ܡܕ݂ܝܼܢ̄ܬܵܐ. ܘܡܵܢܲܐܹܝܠ ܒܲܪ ܡܪܲܒܝܵܢܵܘ̈ܗܝ ܕܗܹܪܘܿܕܸܣ ܛܸܛܪܲܪܟܵܐ. ܘܫܵܐܘܿܠ.


text:
ܘܟܲܕ݂ ܗܸܢܘܿܢ ܨܵܝܡܝܼܢ ܗ̄ܘܼܵܘ ܘܡܸܬ݂ܟܲܫܦܝܼܢ ܠܐܲܠܵܗܵܐ. ܐܸܡܪܲܬ݂ ܠܗܘܿܢ ܪܘܼܚܵܐ ܕܩܘܼܕ݂ܫܵܐ. ܦܪܘܿܫܘ ܠܝܼ ܠܫܵܐܘܿܠ ܘܲܠܒܲܪܢܒ݂ܵܐ. ܠܲܥܒ݂ܵܕ݂ܵܐ ܐܲܝܢܵܐ ܕܐܸܢܵܐ ܩܪܹܝܬ݂ ܐܸܢܘܿܢ.


text:
ܘܗܸܢܘܿܢ ܟܲܕ݂ ܐܸܫܬܿܠܲܚܘ ܡܸܢ ܪܘܼܚܵܐ ܕܩܘܼܕ݂ܫܵܐ. ܢܚܸܬ݂ܘ ܠܗܘܿܢ ܠܣܹܠܵܘܩܝܵܐ. ܘܡܸܢ ܬܲܡܵܢ ܪܕ݂ܵܘ ܒܝܲܡܵܐ ܥܕ݂ܲܡܵܐ ܠܩܹܘܦܪܘܿܣ.


text:
ܘܟܲܕ݂ ܥܲܠܘ ܠܣܵܠܵܡܹܢܵܐ ܡܕ݂ܝܼܢ̄ܬܵܐ. ܡܣܲܒܪܝܼܢ ܗ̄ܘܼܵܘ ܡܸܠܬܹܗ ܕܡܵܪܲܢ ܒܲܟ݂ܢ̈ܘܼܫܵܬ݂ܵܐ ܕܝܗ̄ܘܼܕ݂ܵܝܹ̈ܐ. ܘܝܘܿܚܲܢܵܢ ܡܫܲܡܸܫ ܗ̄ܘܵܐ ܠܗܘܿܢ.


text:
ܘܟܲܕ݂ ܐܸܬ݂ܟܲܪܟ݁ܘܼܗܿ ܠܟ݂ܠܵܗܿ ܓܵܙܲܪܬܵܐ ܥܕ݂ܲܡܵܐ ܠܦܵܦܘܿܣ ܡܕ݂ܝܼܢ̄ܬܵܐ. ܐܸܫܟܲܚܘ ܓܲܒ݂ܪܵܐ ܚܲܕ݂ ܚܲܪܵܫܵܐ ܝܼܗܘܼܕ݂ܵܝܵܐ ܕܐܝܼܬ݂ܵܘܗܝ ܗ̄ܘܵܐ ܢܒ݂ܝܼܵܐ ܕܲܓܵܠܵܐ. ܕܲܫܡܹܗ ܗܘܵܐ ܒܲܪܫܘܿܡܵܐ.


text:
ܗܵܢܵܐ ܕܲܒܝܼܩ ܗ̄ܘܵܐ ܠܓܲܒ݂ܪܵܐ ܚܲܟܝܼܡܵܐ ܕܐܝܼܬ݂ܵܘܗܝ ܗ̄ܘܵܐ ܐܲܢܬܹܘܦܵܛܘܿܣ. ܘܡܸܬ݂ܩܪܹܐ ܗ̄ܘܵܐ ܣܲܪܓܿܝܼܘܿܣ ܦܵܘܠܘܿܣ. ܘܲܩܪܵܐ ܗ̄ܘܵܐ ܐܲܢܬܹܘܦܵܛܘܿܣ ܠܫܵܐܘܿܠ ܘܲܠܒܲܪܢܒ݂ܵܐ. ܘܒ݂ܵܥܹܐ ܗ̄ܘܵܐ. ܕܢܸܫܡܲܥ ܡܸܢܗܘܿܢ ܡܸܠܬ݂ܵܐ ܕܐܲܠܵܗܵܐ.


text:
ܩܵܐܹܡ ܗ̄ܘܵܐ ܕܹܝܢ ܠܘܼܩܒܲܠܗܘܿܢ ܗܘܼ ܗܵܢܵܐ ܚܲܪܵܫܵܐ ܒܲܪܫܘܿܡܵܐ. ܕܡܸܬܿܬܲܪܓܲܡ ܫܡܹܗ ܐܵܠܘܼܡܘܿܣ. ܡܛܠ ܕܨܵܒܹܐ ܗ̄ܘܵܐ ܕܲܢܥܲܩܡܝܼܘܗܝ ܠܐܲܢܬܹܘܦܵܛܘܿܣ ܡܸܢ ܗܲܝܡܵܢܘܼܬ݂ܵܐ.


text:
ܘܐܸܡܲܪ. ܐܵܘ ܕܲܡܠܹܐ ܟܠ ܢܸܟ݂ܠܝܼ̈ܢ ܘܟܠܗܹܝܢ ܒ̈ܝܼܫܵܬ݂ܵܐ. ܒܪܹܗ ܕܐܵܟܹܠ ܩܲܪܨܵܐ. ܘܲܒ݂ܥܸܠܕܒ݂ܵܒ݂ܵܐ ܕܟ݂ܠܵܗܿ ܟܹܐܢܘܼܬ݂ܵܐ. ܠܵܐ ܫܵܠܹܐ ܐܲܢ̄ܬܿ ܠܲܡܥܲܩܵܡܘܼ. ܐܘܼܪ̈ܚܵܬܹܗ ܬܪ̈ܝܼܨܵܬ݂ܵܐ ܕܡܵܪܝܵܐ.


text:
ܘܗܵܫܵܐ ܐܝܼܕ݂ܗ ܕܡܵܪܝܵܐ ܥܠܲܝܟ. ܘܬܸܗܘܹܐ ܣܡܹܐ ܘܠܵܐ ܬܸܚܙܹܐ ܫܸܡܫܵܐ ܥܕ݂ܲܡܵܐ ܠܙܲܒ݂ܢܵܐ. ܘܒ݂ܵܗܿ ܒܫܵܥܬ݂ܵܐ ܢܦܲܠ ܥܠܵܘܗܝ ܥܲܡܛܵܢܵܐ ܘܚܸܫܘܿܟ݂ܵܐ. ܘܡܸܬ݂ܟܪܸܟ݂ ܗ̄ܘܵܐ ܘܒ݂ܵܥܹܐ ܕܡܲܢܘܼ ܢܹܐܚܘܿܕ݂ ܒܐܝܼܕܹܗ.


text:
ܦܵܘܠܘܿܣ ܕܹܝܢ ܘܒܲܪܢܒ݂ܵܐ ܪܕ݂ܵܘ ܒܝܲܡܵܐ ܡܸܢ ܦܵܦܘܿܣ ܡܕ݂ܝܼܢ̄ܬܵܐ. ܘܐܸܬ݂ܵܘ ܠܗܘܿܢ ܠܦܲܪܓܹܐ ܡܕ݂ܝܼܢ̄ܬܵܐ ܕܦܵܡܦܹܘܠܝܼܵܐ. ܘܲܦܪܲܫ ܡܸܢܗܘܿܢ ܝܘܿܚܲܢܵܢ. ܘܐܸܙܲܠ ܠܹܗ ܠܐܘܿܪܸܫܠܸܡ.


text:
ܗܸܢܘܿܢ ܕܹܝܢ ܢܦܲܩܘ ܡܸܢ ܦܸܪܓܹܐ. ܘܐܸܬ݂ܵܘ ܠܐܲܢܛܝܵܟ݂ܝܵܐ ܡܕ݂ܝܼܢ̄ܬܵܐ ܕܦܝܼܣܝܼܕ݂ܝܼܵܐ. ܘܥܲܠܘ ܠܲܟ݂ܢܘܼܫܬܵܐ. ܘܝܼܬܸܒ݂ܘ ܒܝܵܘܡܵܐ ܘܫܲܒܿܬ݂ܵܐ.


text:
ܘܒܵܬܲܪ ܕܐܬ݂ܩܪܝܼ ܢܵܡܘܿܣܵܐ ܘܲܢܒ݂ܝܹ̈ܐ. ܫܠܲܚܘ ܠܗܘܿܢ ܩܲܫܝܼܫܹ̈ܐ ܕܲܟ݂ܢܘܼܫܬܵܐ ܘܐܸܡܲܪܘ. ܓܲܒ݂ܪܹ̈ܐ ܐܲܚܲܝ̈ܢ. ܐܸܢ ܗܘܼ ܕܐܝܼܬ݂ ܠܟ݂ܘܿܢ ܡܸܠܬ݂ܵܐ ܕܒ݂ܘܝܵܐܵܐ. ܡܲܠܸܠܘ ܥܲܡ ܥܲܡܵܐ.


text:
ܐܲܠܵܗܹܗ ܕܥܲܡܵܐ ܗܵܢܵܐ ܓܒ݂ܵܐ ܠܐܲܒ݂ܵܗܵܬܲܢ. ܘܐܲܪܝܼܡ ܘܐܵܘܪܸܒ݂ ܐܸܢܘܿܢ. ܟܲܕ݂ ܗܘܵܘ ܬܵܘܬܵܒܹ̈ܐ ܒܐܲܪܥܵܐ ܕܡܸܨܪܹܝܢ. ܘܒܲܕ݂ܪܵܥܵܐ ܪܵܡܵܐ ܐܲܦܸܩ ܐܸܢܘܿܢ ܡܸܢܹܗ.


text:
ܘܗܵܝܕܹܝܢ ܫܐܸܠܘ ܠܗܘܿܢ ܡܲܠܟܵܐ. ܘܝܲܗ̄ܒ݂ ܠܗܘܿܢ ܐܲܠܵܗܵܐ ܠܫܵܐܘܿܠ ܒܲܪ ܩܝܼܫ ܓܲܒ݂ܪܵܐ ܡܸܢ ܫܲܪܒܿܬ݂ܵܐ ܕܒܸܢܝܵܡܹܝܢ. ܫܢ̈ܝܼܢ ܐܲܪܒܥܝܼܢ.


text:
ܘܢܲܣܒܹܗ. ܘܐܲܩܝܼܡ ܠܗܘܿܢ ܠܕ݂ܵܘܝܼܕ݂ ܡܲܠܟܵܐ. ܘܐܲܣܗܸܕ݂ ܥܠܵܘܗܝ ܘܐܸܡܲܪ. ܕܐܸܫܟܚܹܬ݂ ܠܕ݂ܵܘܝܼܕ݂ ܒܪܹܗ ܕܐܝܼܫܲܝ ܓܲܒ݂ܪܵܐ ܐܲܝܟ݂ ܠܹܒܝ. ܗܘܼ ܢܸܥܒܸܕ݂ ܟܠܗܘܿܢ ܨܸܒ݂ܝܵܢܲܝ̈.


text:
ܘܟܲܕ݂ ܡܫܲܠܸܡ ܗ̄ܘܵܐ ܝܘܿܚܲܢܵܢ ܬܸܫܡܸܫܬܹܿܗ. ܐܵܡܲܪ ܗ̄ܘܵܐ. ܡܲܢܘܼ ܣܵܒ݂ܪܝܼܢ ܐܢ̄ܬܘܿܢ ܕܐܝܼܬܲܝ. ܠܵܐ ܗ̄ܘܹܝܬ݂ ܐܸܢܵܐ. ܐܸܠܵܐ ܗܵܐ ܐܵܬܹܐ ܒܵܬܲܪܝ. ܗܵܘ ܕܠܵܐ ܫܵܘܹܐ ܐ̄ܢܵܐ. ܕܐܸܫܪܹܐ ܥܲܪ̈ܩܹܐ ܕܲܡܣܵܢܵܘ̈ܗܝ.


text:
ܓܲܒ݂ܪܹ̈ܐ ܐܲܚܲܝ̈ܢ ܒܢܲܝ̈ ܫܲܪܒܬܹܗ ܕܐܲܒ݂ܪܵܗܵܡ ܘܐܲܝܠܹܝܢ ܕܕ݂ܵܚܠܝܼܢ ܥܲܡܟ݂ܘܿܢ ܠܐܲܠܵܗܵܐ. ܠܟ݂ܘܿܢ ܗܘܼ ܐܸܫܬܲܕܪܲܬ݂ ܡܸܠܬ݂ܵܐ ܕܚܲܝܹ̈ܐ.


text:
ܗܵܠܹܝܢ ܓܹܝܪ ܥܵܡܘܿܪܹ̈ܐ ܕܐܘܿܪܸܫܠܸܡ ܘܪܹ̈ܫܵܢܲܝܗܘܿܢ. ܠܵܐ ܐܲܪܓܸܫܘ ܒܵܗܿ. ܐܵܦܠܵܐ ܒܲܟܬ݂ܵܒܹ̈ܐ ܕܲܢܒ݂ܝܹ̈ܐ ܕܡܸܬ݂ܩܪܹܝܢ ܒܟ݂ܠ ܫܲܒܵܐ. ܐܸܠܵܐ ܕܵܢܘܼܗܝ ܘܫܲܠܸܡܘ ܗܵܠܹܝܢ ܕܲܟܬ݂ܝܼܒ݂ܵܢ.


text:
ܘܐܸܬ݂ܚܙܝܼ ܝܵܘ̈ܡܵܬ݂ܵܐ ܣܲܓܝܼܐܹ̈ܐ. ܠܐܲܝܠܹܝܢ ܕܲܣܠܸܩܘ ܥܲܡܹܗ ܡܸܢ ܓܠܝܼܠܵܐ ܠܐܘܿܪܸܫܠܸܡ. ܘܗܸܢܘܿܢ ܐܸܢܘܿܢ ܗܵܫܵܐ ܣܵܗܕܵܘ̈ܗܝ ܠܘܵܬ݂ ܥܲܡܵܐ.


text:
ܗܵܐ ܫܲܡܠܝܹܗ ܐܲܠܵܗܵܐ ܠܲܢ ܠܲܒ݂ܢܲܝ̈ܗܘܿܢ. ܕܐܲܩܝܼܡ ܠܝܼܫܘܿܥ. ܐܲܝܟ݂ ܕܲܟܬ݂ܝܼܒ݂ ܒܡܲܙܡܘܿܪܵܐ ܕܲܬ݂ܪܹܝܢ. ܕܒܹܪܝ ܐܲܢ̄ܬܿ ܐܸܢܵܐ ܝܵܘܡܵܢܵܐ ܝܼܠܸܕ݂ܬܵܟ݂.


text:
ܘܗܵܟܲܢܵܐ ܐܲܩܝܼܡܹܗ ܐܲܠܵܗܵܐ ܡܸܢ ܒܹܝܬ݂ ܡܝܼܬܹ̈ܐ. ܕܬ݂ܘܼܒ݂ ܠܵܐ ܢܸܗܦܘܼܟ݂ ܢܸܚܙܹܐ ܚܒ݂ܵܠܵܐ. ܐܲܝܟ݂ ܕܐܵܡܲܪ. ܕܐܬܸܿܠ ܠܟ݂ܘܿܢ ܛܲܝܒܘܼܬܹܗ ܕܕ݂ܵܘܝܼܕ݂ ܡܗܲܝܡܲܢܬܵܐ.


text:
ܕܲܚܙܵܘ ܡܒܲܣܪ̈ܵܢܹܐ. ܘܬܸܬ݂ܡܗܘܿܢ ܘܬܸܬ݂ܚܲܒܠܘܼܢ. ܕܲܥܒ݂ܵܕ݂ܵܐ ܥܵܒܹܿܕ݂ ܐ̄ܢܵܐ ܒܝܵܘܡܲܝ̈ܟܿܘܿܢ. ܐܲܝܢܵܐ ܕܠܵܐ ܬܗܲܝܡܢܘܼܢ. ܐܸܢ ܐ̄ܢܵܫ ܡܸܫܬܲܥܹܐ ܠܟ݂ܘܿܢ.


text:
ܘܟܲܕ݂ ܢܵܦܩܝܼܢ ܗ̄ܘܼܵܘ ܡܸܢ ܨܸܐܕ݂ܲܝܗܘܿܢ. ܒܥܵܘ ܡܸܢܗܘܿܢ ܕܲܠܫܲܒܿܬ݂ܵܐ ܐ̄ܚܪܹܬ݂ܵܐ ܢܡܲܠܠܘܼܢ ܥܲܡܗܘܿܢ ܡܸܠܹ̈ܐ ܗܵܠܹܝܢ.


text:
ܘܡܸܢ ܕܐܸܫܬܲܪܝܲܬ݂ ܟܢܘܼܫܬܵܐ. ܣܲܓܝܼܐܹ̈ܐ ܝܗ̄ܘܼܕ݂ܵܝܹ̈ܐ ܐܸܙܲܠܘ ܒܵܬܲܪܗܘܿܢ. ܘܐܵܦ ܓܝܼܘܼܪܹ̈ܐ ܕܕ݂ܵܚܠܝܼܢ ܗ̄ܘܼܵܘ ܡܸܢ ܐܲܠܵܗܵܐ. ܘܗܸܢܘܿܢ ܡܡܲܠܠܝܼܢ ܗ̄ܘܼܵܘ ܘܲܡܦܝܼܣܝܼܢ ܠܗܘܿܢ. ܕܢܸܗܘܘܿܢ ܢܲܩܝܼܦܝܼܢ ܠܛܲܝܒܘܼܬܹܗ ܕܐܲܠܵܗܵܐ.


text:
ܘܟܲܕ݂ ܚܙܵܘ ܝܗ̄ܘܼܕ݂ܵܝܹ̈ܐ ܟܸܢܫܵܐ ܣܲܓܿܝܼܐܵܐ. ܐܸܬ݂ܡܠܝܼܘ ܚܣܵܡܵܐ. ܘܩܵܝܡܝܼܢ ܗ̄ܘܼܵܘ ܠܘܼܩܒܲܠ ܡܸܠܹ̈ܐ ܕܐܵܡܲܪ ܗ̄ܘܵܐ ܦܵܘܠܘܿܣ. ܘܲܡܓܲܕܦܝܼܢ ܗ̄ܘܼܵܘ.


text:
ܐܸܡܲܪ ܕܹܝܢ ܦܵܘܠܘܿܣ ܘܒܲܪܢܒ݂ܵܐ ܥܹܝܢ ܒܲܓ݂ܠܹܐ. ܠܟ݂ܘܿܢ ܗܘܼ ܘܵܠܹܐ ܗ̄ܘܵܐ ܩܲܕ݂ܡܵܝܲܬ݂. ܕܬܸܬ݂ܐܡܲܪ ܡܸܠܬܹܗ ܕܐܲܠܵܗܵܐ. ܐܸܠܵܐ ܡܛܠ ܕܕ݂ܵܚܹܝܢ ܐܢ̄ܬܘܿܢ ܠܵܗܿ ܡܸܢܟ݂ܘܿܢ. ܘܲܦܣܲܩܬܿܘܢ ܥܲܠ ܢܲܦ̮ܫܟ݂ܘܿܢ ܕܠܵܐ ܫܵܘܹܝܢ ܐܢ̄ܬܘܿܢ ܠܚܲܝܹ̈ܐ ܕܲܠܥܵܠܲܡ. ܗܵܐ ܡܸܬ݂ܦܢܹܝܢܲܢ ܠܲܢ ܠܘܵܬ݂ ܥܲܡ̈ܡܹܐ.


text:
ܗܵܟܲܢܵܐ ܓܹܝܪ ܦܲܩܕܲܢ ܡܵܪܲܢ ܐܲܝܟ݂ ܕܲܟ݂ܬ݂ܝܼܒ݂. ܕܣܵܡܬܵܟ݂ ܢܘܼܗܪܵܐ ܠܥܲܡ̈ܡܹܐ. ܕܬܸܗܘܹܐ ܠܚܲܝܹ̈ܐ ܥܕ݂ܲܡܵܐ ܠܣܵܘܦܹܝ̈ܗܿ ܕܐܲܪܥܵܐ.


text:
ܘܟܲܕ݂ ܫܵܡܥܝܼܢ ܗ̄ܘܼܵܘ ܥܲܡ̈ܡܹܐ. ܚܵܕܹܝܢ ܗ̄ܘܼܵܘ. ܘܲܡܫܲܒܚܝܼܢ ܠܐܲܠܵܗܵܐ . ܘܗܲܝܡܸܢܘ ܐܲܝܠܹܝܢ ܕܣܝܼܡܝܼܢ ܗ̄ܘܼܵܘ ܠܚܲܝܹ̈ܐ ܕܲܠܥܵܠܲܡ.


text:
ܝܗ̄ܘܼܕ݂ܵܝܹ̈ܐ ܕܹܝܢ ܓܲܪܸܓ݂ܘ ܠܪܹ̈ܫܹܐ ܕܲܡܕ݂ܝܼܢ̄ܬܵܐ ܘܲܠܢܸܫܹ̈ܐ ܥܲܬܿܝܼܪ̈ܵܬ݂ܵܐ ܐܲܝܠܹܝܢ ܕܕ݂ܵܚܠܵܢ ܗ̄ܘܲܝ̈ ܥܲܡܗܘܿܢ ܠܐܲܠܵܗܵܐ. ܘܐܲܩܝܼܡܘ ܪܕ݂ܘܼܦܝܵܐ ܥܲܠ ܦܵܘܠܘܿܣ ܘܥܲܠ ܒܲܪܢܒ݂ܵܐ. ܘܐܲܦܸܩܘ ܐܸܢܘܿܢ ܡܸܢ ܬܚܘܼܡܲܝ̈ܗܘܿܢ.


text:
ܘܐܸܬ݂ܵܘ ܘܥܲܠܘ ܠܗܘܿܢ ܠܲܟ݂ܢܘܼܫܬܵܐ ܕܝܗ̄ܘܼܕ݂ܵܝܹ̈ܐ. ܘܗܵܟܲܢܵܐ ܡܲܠܸܠܘ ܥܲܡܗܘܿܢ. ܐܲܝܟ݂ ܕܲܢܗܲܝܡܢܘܼܢ ܣܲܓܝܼܐܹ̈ܐ ܡܸܢ ܝܗ̄ܘܼܕ݂ܵܝܹ̈ܐ ܘܡܸܢ ܝܵܘܢܵܝܹ̈ܐ.


text:
ܘܗܸܢܘܿܢ ܙܲܒ݂ܢܵܐ ܣܲܓܿܝܼܐܵܐ ܗ̄ܘܼܵܘ ܬܲܡܵܢ. ܘܥܹܝܢ ܒܲܓ݂ܠܹܐ ܡܡܲܠܠܝܼܢ ܗ̄ܘܼܵܘ ܥܲܠ ܡܵܪܝܵܐ. ܘܗܘܼ ܡܲܣܗܸܕ݂ ܗ̄ܘܵܐ ܥܲܠ ܡܸܠܬ݂ܵܐ ܕܛܲܝܒܘܼܬܹܗ. ܒܐܵܬ݂ܘܵܬ݂ܵܐ ܘܲܒ݂ܬܸܕ݂ܡܪ̈ܵܬ݂ܵܐ ܕܥܵܒܹܿܕ݂ ܗ̄ܘܵܐ ܒܐܝܼܕ݂ܲܝ̈ܗܘܿܢ.


text:
ܘܟ݂ܠܹܗ ܟܸܢܫܵܐ ܕܲܡܕ݂ܝܼܢ̄ܬܵܐ ܦܠܝܼܓ݂ ܗ̄ܘܵܐ. ܡܸܢܗܘܿܢ ܐܝܼܬ݂ ܗ̄ܘܼܵܘ ܥܲܡ ܝܗ̄ܘܼܕ݂ܵܝܹ̈ܐ. ܘܡܸܢܗܘܿܢ ܢܲܩܝܼܦܝܼܢ ܗ̄ܘܼܵܘ ܠܲܫܠܝܼܚܹ̈ܐ.


text:
ܗܘܵܐ ܕܹܝܢ ܥܠܲܝܗܘܿܢ ܓܙܵܡܵܐ ܡܸܢ ܥܲܡ̈ܡܹܐ. ܘܡܸܢ ܝܗ̄ܘܼܕ݂ܵܝܹ̈ܐ ܘܪܹ̈ܫܵܢܲܝܗܘܿܢ. ܕܲܢܨܲܥܪܘܼܢ ܐܸܢܘܿܢ ܘܢܸܪܓܡܘܼܢ ܐܸܢܘܿܢ ܒܟܹܐܦܹ̈ܐ.


text:
ܘܟܲܕ݂ ܝܼܕ݂ܲܥܘ. ܫܲܢܝܼܘ ܘܐܸܬ݂ܓܵܘܲܣܘ ܒܲܡܕ݂ܝܼ̈ܢܵܬ݂ܵܐ ܕܠܘܼܩܵܢܝܼܵܐ. ܠܘܼܣܛܪܵܐ ܘܕܲܪܒܹܐ ܘܩܘܼܪ̈ܝܵܐ ܕܲܚܕ݂ܵܪܲܝܗܹܝܢ.


text:
ܘܓܲܒ݂ܪܵܐ ܚܲܕ݂ ܝܵܬܹܒ݂ ܗ̄ܘܵܐ ܒܠܘܼܣܛܪܵܐ ܡܕ݂ܝܼܢ̄ܬܵܐ. ܕܲܣܓ݂ܝܼܦ ܗ̄ܘܵܐ ܒܪܸ̈ܓ݂ܠܵܘܗܝ. ܚܓ݂ܝܼܪܵܐ ܕܡܸܢ ܟܪܸܣ ܐܸܡܹܗ. ܕܡܸܡܬ݂ܘܿܡ ܠܵܐ ܗܲܠܸܟ݂ ܗ̄ܘܵܐ.


text:
ܐܸܡܲܪ ܠܹܗ ܒܩܵܠܵܐ ܪܵܡܵܐ. ܠܵܟ݂ ܐܵܡܲܪ ܐ̄ܢܵܐ. ܒܲܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܩܘܼܡ ܥܲܠ ܪܸ̈ܓ݂ܠܲܝܟ. ܘܲܫܘܲܪ ܩܵܡ ܘܗܲܠܸܟ݂.


text:
ܘܟܸܢܫܵܐ ܕܥܲܡܵܐ ܟܲܕ݂ ܚܙܵܘ ܡܸܕܸܡ ܕܲܥܒܲܕ݂ ܦܵܘܠܘܿܣ. ܐܲܪܝܼܡܘ ܩܵܠܗܘܿܢ ܒܠܸܫܵܢܹܗ ܕܐܲܬ݂ܪܵܐ ܘܐܵܡܪܝܼܢ. ܐܲܠܵܗܹ̈ܐ ܐܸܬܿܕܲܡܝܼܘ ܒܲܒܢܲܝ̈ܢܵܫܵܐ ܘܲܢܚܸܬ݂ܘ ܠܘܵܬܲܢ.


text:
ܘܟ݂ܘܡܪܵܐ ܕܡܵܪܹܐ ܐܲܠܵܗܹ̈ܐ ܗܵܘ ܕܐܝܼܬ݂ ܗ̄ܘܵܐ ܠܒܲܪ ܡܸܢ ܡܕ݂ܝܼܢ̄ܬܵܐ. ܐܲܝܬܿܝܼ ܬܵܘܪܹ̈ܐ ܘܲܟ݂ܠܝܼܠܹ̈ܐ ܠܬܲܪܥܵܐ ܕܕ݂ܵܪܬܵܐ ܐܲܬܲܪ ܕܲܫܪܹܝܢ ܗ̄ܘܼܵܘ. ܘܨܵܒܹܐ ܗ̄ܘܵܐ ܕܲܢܕ݂ܲܒܲܚ ܠܗܘܿܢ.


text:
ܒܲܪܢܒ݂ܵܐ ܕܹܝܢ ܘܦܵܘܠܘܿܣ ܟܲܕ݂ ܫܡܲܥܘ. ܣܲܕܸܩܘ ܢܲܚܬܲܝ̈ܗܘܿܢ. ܘܲܫܘܲܪܘ ܘܲܢܦܲܩܘ ܠܗܘܿܢ ܠܘܵܬ݂ ܐܵܟ݂ܠܘܿܣ. ܘܩܵܥܹܝܢ ܗ̄ܘܵܘ


text:
ܘܐܵܡܪܝܼܢ. ܓܲܒ݂ܪܹ̈ܐ. ܡܵܢܵܐ ܥܵܒ݂ܕܝܼܢ ܐܢ̄ܬܘܿܢ. ܐܵܦ ܚܢܲܢ ܒܢܲܝ̈ܢܵܫܵܐ ܚ̄ܢܲܢ ܚܵܫܘܿܫܹܐ ܐܲܟ݂ܘܵܬ݂ܟ݂ܘܿܢ. ܕܲܡܣܲܒܪܝܼܢܲܢ ܠܟ݂ܘܿܢ. ܕܡܸܢ ܗܵܠܹܝܢ ܒܲܛ̈ܵܠܵܬ݂ܵܐ ܬܸܬ݂ܦܢܘܿܢ ܠܘܵܬ݂ ܐܲܠܵܗܵܐ ܚܲܝܵܐ. ܗܵܘ ܕܲܥܒܲܕ݂ ܫܡܲܝܵܐ ܘܐܲܪܥܵܐ. ܘܝܲܡ̈ܡܹܐ ܘܟ݂ܠ ܕܐܝܼܬ݂ ܒܗܘܿܢ.


text:
ܟܲܕ݂ ܠܵܐ ܫܒܲܩ ܢܲܦ̮ܫܹܗ ܕܠܵܐ ܣܵܗܕܘܼ. ܒܲܕ݂ܥܵܒܹܿܕ݂ ܗ̄ܘܵܐ ܠܗܘܿܢ ܛ̈ܵܒ݂ܵܬ݂ܵܐ ܡܸܢ ܫܡܲܝܵܐ. ܘܡܲܚܸܬ݂ ܗ̄ܘܵܐ ܠܗܘܿܢ ܡܸܛܪܵܐ. ܘܲܡܪܲܒܹܐ ܗ̄ܘܵܐ ܦܹܐܪܹ̈ܐ ܒܙܲܒ݂ܢܲܝ̈ܗܘܿܢ. ܘܡܵܠܹܐ ܗ̄ܘܵܐ ܬܘܼܪܣܵܝܵܐ ܘܒܲܣܝܼܡܘܼܬ݂ܵܐ ܠܸܒܵܘܵܬ݂ܗ̈ܘܿܢ.


text:
ܐܸܬ݂ܵܘ ܕܹܝܢ ܠܬܲܡܵܢ ܝܗ̄ܘܼܕ݂ܵܝܹ̈ܐ ܡܸܢ ܐܝܼܩܵܢܘܿܢ ܘܡܸܢ ܐܲܢܛܝܵܟ݂ܝܵܐ. ܘܲܫܓܲܫܘ ܥܠܲܝܗܘܿܢ ܠܥܲܡܵܐ ܘܪܲܓ݂ܡܘܼܗܝ ܠܦܵܘܠܘܿܣ ܘܓܲܪܘܼܗܝ ܠܒܲܪ ܡܸܢ ܡܕ݂ܝܼܢ̄ܬܵܐ. ܡܛܠ ܕܣܵܒ݂ܪܝܼܢ ܗ̄ܘܼܵܘ ܕܡܝܼܬ݂ ܠܹܗ.


text:
ܘܲܟ݂ܢܲܫܘ ܥܠܵܘܗܝ ܬܲܠܡܝܼܕܹ̈ܐ. ܘܩܼܵܡ ܥܲܠ ܠܲܡܕ݂ܝܼܢ̄ܬܵܐ. ܘܲܠܝܵܘܡܵܐ ܐ̄ܚܪܹܢܵܐ. ܢܦܲܩ ܠܹܗ ܡܸܢ ܬܲܡܵܢ ܥܲܡ ܒܲܪܢܒ݂ܵܐ. ܘܐܸܬ݂ܵܘ ܠܕܲܪܒܹܐ ܡܕ݂ܝܼܢ̄ܬܵܐ.


text:
ܘܟܲܕ݂ ܡܣܲܒܪܝܼܢ ܗ̄ܘܼܵܘ ܠܲܒ݂ܢܲܝ̈ ܡܕ݂ܝܼܢ̄ܬܵܐ ܗܵܝ. ܬܲܠܡܸܕ݂ܘ ܗ̄ܘܼܵܘ ܠܣܲܓܝܼܐܹ̈ܐ. ܘܲܗܦܲܟ݂ܘ ܐܸܬ݂ܵܘ ܠܗܘܿܢ ܠܠܘܼܣܛܪܵܐ ܡܕ݂ܝܼܢ̄ܬܵܐ ܘܠܐܝܼܩܵܢܘܿܢ ܘܠܲܐܢܛܝܵܟ݂ܝܵܐ.


text:
ܟܲܕ݂ ܡܫܲܪܪܝܼܢ ܗ̄ܘܼܵܘ ܢܲܦ̮ܫܵܬ݂ܗܘܿܢ ܕܬܲܠܡܝܼܕܹ̈ܐ. ܘܒ݂ܵܥܹܝܢ ܗ̄ܘܼܵܘ ܡܸܢܗܘܿܢ ܕܲܢܩܵܘܘܢ ܒܗܲܝܡܵܢܘܼܬ݂ܵܐ. ܘܐܵܡܪܝܼܢ ܗ̄ܘܼܵܘ ܠܗܘܿܢ ܕܒ݂ܐܘܠܨܵܢܵܐ ܣܲܓܿܝܼܐܵܐ ܘܵܠܹܐ ܠܡܸܥܲܠ ܠܡܲܠܟܿܘܼܬܹܗ ܕܐܲܠܵܗܵܐ.


text:
ܘܐܲܩܝܼܡܘ ܠܗܘܿܢ ܒܟ݂ܠ ܥܹܕܬܵܐ ܩܲܫܝܼܫܹ̈ܐ. ܟܲܕ݂ ܨܵܝܡܝܼܢ ܗ̄ܘܼܵܘ ܥܲܡܗܘܿܢ ܘܲܡܨܲܠܹܝܢ. ܘܡܲܓ݂ܥܠܝܼܢ ܗ̄ܘܼܵܘ ܠܗܘܿܢ ܠܡܵܪܲܢ. ܗܵܘ ܕܗܲܝܡܸܢܘ ܒܹܗ.


text:
ܘܡܸܢ ܬܲܡܵܢ ܪܕ݂ܵܘ ܒܝܲܡܵܐ. ܘܐܸܬ݂ܵܘ ܠܗܘܿܢ ܠܐܲܢܛܝܵܟ݂ܝܵܐ. ܡܛܠ ܕܡܸܢ ܬܲܡܵܢ ܡܲܓ݂ܥܠܝܼܢ ܗ̄ܘܼܵܘ ܠܛܲܝܒܘܼܬܹܗ ܕܡܵܪܝܵܐ ܠܲܥܒ݂ܵܕ݂ܵܐ ܗܵܘ ܕܫܲܠܸܡܘ.


text:
ܘܟܲܕ݂ ܟܢܲܫܘ ܟܠܵܗܿ ܥܹܕܬܵܐ. ܡܸܫܬܲܥܹܝܢ ܗ̄ܘܼܵܘ ܟܠ ܡܸܕܸܡ ܕܲܥܒܲܕ݂ ܥܲܡܗܘܿܢ ܐܲܠܵܗܵܐ. ܘܕ݂ܲܦܬܲܚ ܬܲܪܥܵܐ ܕܗܲܝܡܵܢܘܼܬ݂ܵܐ ܠܥܲܡ̈ܡܹܐ.


text:
ܢܚܸܬ݂ܘ ܗ̄ܘܼܵܘ ܕܹܝܢ ܐ̄ܢܵܫܵܐ ܡܸܢ ܝܼܗܘܼܕ݂. ܘܡܲܠܦܝܼܢ ܗ̄ܘܼܵܘ ܠܗܘܿܢ ܠܐܲܚܹ̈ܐ. ܕܐܸܢ ܗܘܼ ܕܠܵܐ ܓܵܙܪܝܼܢ ܐܢ̄ܬܘܿܢ ܒܲܥܝܵܕ݂ܵܐ ܕܢܵܡܘܿܣܵܐ. ܠܵܐ ܡܸܫܟܿܚܝܼܢ ܐܢ̄ܬܘܿܢ ܠܡܸܚܵܐ.


text:
ܘܲܗܘܵܐ ܫܓ݂ܘܼܫܝܵܐ ܣܲܓܿܝܼܐܵܐ ܘܲܒ݂ܥܵܬ݂ܵܐ. ܠܦܵܘܠܘܿܣ ܘܲܠܒܲܪܢܒ݂ܵܐ ܥܲܡܗܘܿܢ. ܘܲܗܘܵܬ݂ ܕܢܸܣܩܘܼܢ ܦܵܘܠܘܿܣ ܘܒܲܪܢܲܒܲܐ ܘܐܲܚܪ̈ܵܢܹܐ ܥܲܡܗܘܿܢ. ܠܘܵܬ݂ ܫܠܝܼܚܹ̈ܐ ܘܩܲܫܝܼܫܹ̈ܐ ܕܒ݂ܐܘܿܪܸܫܠܸܡ ܡܛܠ ܗܵܕܹܐ ܒܥܵܬ݂ܵܐ.


text:
ܘܠܵܘܝܲܬ݂ ܫܲܕܪܲܬ݂ ܐܸܢܘܿܢ ܥܹܕܬܵܐ. ܘܪܵܕ݂ܝܢ ܗ̄ܘܼܵܘ ܒܟ݂ܠܵܗܿ ܦܹܘܢܝܼܩܹܐ. ܘܐܵܦ ܒܹܝܬ݂ ܫܵܡܪ̈ܵܝܹܐ. ܟܲܕ݂ ܡܸܫܬܲܥܹܝܢ ܗ̄ܘܼܵܘ ܥܲܠ ܦܘܼܢܵܝܵܐ ܕܥܲܡ̈ܡܹܐ. ܘܥܵܒ݂ܕܝܼܢ ܗ̄ܘܼܵܘ ܚܲܕ݂ܘܼܬ݂ܵܐ ܪܲܒܬ݂ܵܐ ܠܟ݂ܠܗܘܿܢ ܐܲܚܹ̈ܐ.


text:
ܘܟܲܕ݂ ܐܸܬ݂ܵܘ ܠܐܘܿܪܸܫܠܸܡ. ܐܸܬ݂ܩܲܒܲܠܘ ܡܸܢ ܥܹܕܬܵܐ ܘܡܸܢ ܫܠܝܼܚܹ̈ܐ ܘܡܸܢ ܩܲܫܝܼܫܹ̈ܐ. ܘܐܸܫܬܲܥܝܼܘ ܠܗܘܿܢ ܟܠ ܡܵܐ ܕܲܥܒܲܕ݂ ܥܲܡܗܘܿܢ ܐܲܠܵܗܵܐ.


text:
ܩܵܡܘ ܗ̄ܘܼܵܘ ܕܹܝܢ ܐ̄ܢܵܫܵܐ ܐܲܝܠܹܝܢ ܕܗܲܝܡܸܢܘ ܗ̄ܘܼܵܘ ܡܸܢ ܝܘܼܠܦܵܢܵܐ ܕܲܦܪ̈ܝܼܫܹܐ ܘܐܵܡܪܝܼܢ. ܕܘܵܠܹܐ ܗܘܼ ܠܟ݂ܘܿܢ ܠܡܸܓ݂ܙܲܪ ܐܸܢܘܿܢ. ܘܲܬ݂ܦܲܩܕ݂ܘܼܢ ܐܸܢܘܿܢ. ܕܢܸܛܪܘܼܢ ܢܵܡܘܿܣܵܐ ܕܡܘܼܫܹܐ.


text:
ܘܟܲܕ݂ ܗܘܸܵܬ݂ ܒܥܵܬ݂ܵܐ ܣܲܓܝܼܐܬ݂ܵܐ. ܩܵܡ ܫܸܡܥܘܿܢ ܘܐܸܡܲܪ ܠܗܘܿܢ. ܓܲܒ݂ܪܹ̈ܐ ܐܲܚ̈ܝܼܢ. ܐܲܢ̄ܬܿܘܿܢ ܝܵܕ݂ܥܝܼܢ ܐܢ̄ܬܘܿܢ. ܕܡܸܢ ܝܵܘ̈ܡܵܬ݂ܵܐ ܩܲܕ݂ܡܵܝܹ̈ܐ. ܡܸܢ ܦܘܼܡܝ ܕܝܼܠܝ ܓܒ݂ܵܐ ܐܲܠܵܗܵܐ ܕܢܸܫܡܥܘܼܢ ܥܲܡ̈ܡܹܐ. ܡܸܠܬ݂ܵܐ ܕܲܣܒܲܪܬ݂ܵܐ ܘܲܢܗܲܝܡܢܘܼܢ.


text:
ܘܗܵܫܵܐ ܐܲܢ̄ܬܿܘܿܢ ܡܵܢܵܐ ܡܢܲܣܹܝܢ ܐܢ̄ܬܘܿܢ ܠܐܲܠܵܗܵܐ. ܐܲܝܟ݂ ܕܲܬ݂ܣܝܼܡܘܼܢ ܢܝܼܪܵܐ ܥܲܠ ܨܵܘܪ̈ܲܝܗܘܿܢ ܕܬܲܠܡܝܼܕܹ̈ܐ. ܐܲܝܢܵܐ ܕܐܵܦܠܵܐ ܐܲܒ݂ܵܗܵܬܲܢ ܐܵܦܠܵܐ ܚܢܲܢ. ܐܸܫܟܲܚܢ ܠܡܸܛܥܲܢ.


text:
ܘܲܫܬܸܩܘ ܟܠܹܗ ܟܸܢܫܵܐ. ܘܫܵܡܥܝܼܢ ܗ̄ܘܼܵܘ ܠܦܵܘܠܘܿܣ ܘܲܠܒܲܪܢܒ݂ܵܐ. ܕܡܸܫܬܲܥܹܝܢ ܗ̄ܘܼܵܘ ܟܠ ܡܵܐ ܕܲܥܒܲܕ݂ ܐܲܠܵܗܵܐ ܒܐܝܼܕ݂ܲܝ̈ܗܘܿܢ. ܐܵܬ݂ܘܵܬ݂ܵܐ ܘܲܓ݂ܒܲܪ̈ܘܵܬ݂ܵܐ ܒܥܲܡ̈ܡܹܐ.


text:
ܕܡܸܢ ܒܵܬܲܪ ܗܵܠܹܝܢ ܐܸܗܦܘܼܟ݂ ܘܐܲܩܝܼܡ ܡܲܫܟܢܹܗ ܕܕ݂ܵܘܝܼܕ݂ ܐܲܝܢܵܐ ܕܲܢܦܲܠ. ܘܐܸܒ݂ܢܹܐ ܡܸܕܸܡ ܕܲܢܦܲܠ ܡܸܢܹܗ. ܘܐܲܩܝܼܡܝܼܘܗܝ.


text:
ܐܲܝܟ݂ ܕܢܸܒ݂ܥܘܿܢ ܫܲܪܟܗܘܿܢ ܕܲܒ݂ܢܲܝ̈ܢܵܫܵܐ ܠܡܵܪܝܵܐ. ܘܟ݂ܠܗܘܿܢ ܥܲܡ̈ܡܹܐ ܐܲܝܠܹܝܢ ܕܐܸܬ݂ܩܪܝܼ ܫܹܡܝ ܥܠܲܝܗܘܿܢ. ܐܵܡܲܪ ܡܵܪܝܵܐ ܕܲܥܒܲܕ݂ ܗܵܠܹܝܢ ܟܠܗܹܝܢ.


text:
ܐܸܠܵܐ ܢܸܫܬܿܠܲܚ ܠܗܘܿܢ. ܕܢܸܗܘܘܿܢ ܦܲܪܝܼܩܝܼܢ ܡܸܢ ܛܲܡܐܘܼܬ݂ܵܐ ܕܲܕ݂ܒ݂ܝܼܚܵܐ. ܘܡܸܢ ܙܵܢܝܘܼܬ݂ܵܐ. ܘܡܸܢ ܕܲܚܢܝܼܩܵܐ. ܘܡܸܢ ܕܡܵܐ.


text:
ܡܘܼܫܹܐ ܓܹܝܪ ܡܸܢ ܕܵܪܹ̈ܐ ܩܲܕ݂ܡܵܝܹ̈ܐ. ܒܟ݂ܠ ܡܕ݂ܝܼܢܵܐ ܐܝܼܬ݂ ܗ̄ܘܵܐ ܠܹܗ ܟܵܪ̈ܘܿܙܹܐ ܒܲܟ݂ܢ̈ܘܼܫܵܬ݂ܵܐ. ܕܲܒܟ݂ܠ ܫܲܒܝܼ̈ܢ ܩܵܪܹܝܢ ܠܹܗ.


text:
ܗܵܝܕܹܝܢ ܫܠܝܼܚܹ̈ܐ ܘܩܲܫܝܼܫܹ̈ܐ ܥܲܡ ܟܠܵܗܿ ܥܹܕܬܵܐ. ܓܒ݂ܵܘ ܓܲܒ݂ܪܹ̈ܐ ܡܸܢܗܘܿܢ. ܘܫܲܕܲܪܘ ܠܐܲܢܛܝܘܿܟ݂ܝ ܥܲܡ ܦܵܘܠܘܿܣ ܘܒܲܪܢܒ݂ܵܐ. ܠܝܼܗܘܼܕ݂ܵܐ ܕܡܸܬ݂ܩܪܹܐ ܒܲܪ ܫܲܒܵܐ. ܘܲܠܫܝܼܠܵܐ. ܓܲܒ݂ܪܹ̈ܐ ܕܪܹ̈ܫܹܐ ܗ̄ܘܼܵܘ ܒܗܘܿܢ ܒܐܲܚܹ̈ܐ.


text:
ܘܲܟ݂ܬܲܒ݂ܘ ܐܸܓܲܪܬܵܐ ܒܐܝܼܕ݂ܲܝ̈ܗܘܿܢ ܗܵܟܲܢܵܐ. ܫܠܝܼܚܹ̈ܐ ܘܩܲܫܝܼܫܹ̈ܐ ܘܐܲܚܹ̈ܐ. ܠܐܲܝܠܹܝܢ ܕܐܝܼܬ݂ ܒܐܲܢܛܝܘܿܟ݂ܝ ܘܲܒ݂ܣܘܼܪܝܼܵܐ ܘܲܒ݂ܩܝܼܠܝܼܩܝܼܵܐ. ܐܲܚܹ̈ܐ ܕܡܸܢ ܥܲܡ̈ܡܹܐ. ܫܠܵܡ.


text:
ܫܡܝܼܥ ܠܲܢ. ܕܐ̄ܢܵܫ̈ܝܼܢ ܡܸܢܢ ܢܦܲܩܘ ܘܕ݂ܲܠܲܚܟ݂ܘܿܢ ܒܡܸܠܹ̈ܐ. ܘܐܲܗܦܸܟ݂ܘ ܢܲܦ̮ܫܵܬ݂̈ܟ݂ܘܿܢ ܟܲܕ݂ ܐܵܡܪܝܼܢ. ܕܬܸܗܘܘܿܢ ܓܵܙܪܝܼܢ ܘܢܵܛܪܝܼܢ ܢܵܡܘܿܣܵܐ. ܐܲܝܠܹܝܢ ܕܲܚܢܲܢ ܠܵܐ ܦܲܩܸܕ݂ܢ ܐܸܢܘܿܢ.


text:
ܡܛܠ ܗܵܢܵܐ ܐܸܬ݂ܚܲܫܲܒ݂ܢ ܟܠܲܢ ܟܲܕ݂ ܟܢܝܼܫܝܼܢܲܢ. ܘܲܓ݂ܒܲܝܢ ܓܲܒ݂ܪܹ̈ܐ ܘܫܲܕܲܪܢ ܠܘܵܬ݂ܟ݂ܘܿܢ. ܥܲܡ ܦܵܘܠܘܿܣ ܘܒܲܪܢܒ݂ܵܐ ܚܲܒܝܼܒܲܝ̈ܢ.


text:
ܗܘܵܐ ܓܹܝܪ ܨܸܒ݂ܝܵܢܵܐ ܠܪܘܼܚܵܐ ܕܩܘܼܕ݂ܫܵܐ ܘܐܵܦ ܠܲܢ. ܕܠܵܐ ܢܸܬܿܬܿܣܝܼܡ ܥܠܲܝܟܿܘܿܢ ܝܘܼܩܪܵܐ ܝܲܬܝܼܪܵܐ ܠܒܲܪ ܡܸܢ ܗܵܠܹܝܢ ܕܐܵܠܨܵܢ.


text:
ܕܬܸܬ݂ܪܲܚܩܘܼܢ ܡܸܢ ܕܲܕ݂ܒ݂ܝܼܚܵܐ. ܘܡܸܢ ܕܡܵܐ. ܘܡܸܢ ܚܢܝܼܩܵܐ. ܘܡܸܢ ܙܵܢܝܘܼܬ݂ܵܐ. ܕܟܲܕ݂ ܬܸܛܪܘܼܢ ܢܲܦ̮ܫܟ݂ܘܿܢ ܡܸܢ ܗܵܠܹܝܢ ܫܲܦܝܼܪ ܬܸܗܘܘܿܢ. ܗܘܵܘ ܫܲܪܝܼܪ̈ܝܼܢ ܒܡܵܪܲܢ.


text:
ܘܲܒ݂ܡܸܠܬ݂ܵܐ ܥܲܬܿܝܼܪܬܵܐ ܚܲܝܸܠܘ ܠܐܲܚܹ̈ܐ ܘܩܲܝܸܡܘ ܐܸܢܘܿܢ ܕܒܹܝܬ݂ ܝܼܗܘܼܕ݂ܵܐ ܘܫܝܼܠܵܐ. ܡܛܠ ܕܐܵܦ ܗܸܢܘܿܢ ܢܒ݂ܝܹ̈ܐ ܗ̄ܘܼܵܘ.


text:
ܦܵܘܠܘܿܣ ܕܹܝܢ ܘܒܲܪܢܒ݂ܵܐ ܩܵܘܝܼܘ ܗ̄ܘܼܵܘ ܒܐܲܢܛܝܼܘܟ݂ܝܼ. ܘܡܲܠܦܝܼܢ ܗ̄ܘܼܵܘ ܘܲܡܣܲܒܪܝܼܢ ܥܲܡ ܐ̄ܚܪܵܢܹ̈ܐ ܣܲܓܝܼܐܹ̈ܐ. ܡܸܠܬܹܗ ܕܐܲܠܵܗܵܐ.


text:
ܘܒܵܬܲܪ ܝܵܘ̈ܡܵܬ݂ܵܐ ܐܸܡܲܪ ܦܵܘܠܘܿܣ ܠܒܲܪܢܒ݂ܵܐ. ܢܸܬ݂ܦܢܹܐ ܘܢܸܣܥܘܿܪ ܠܐܲܚܹ̈ܐ ܕܲܒܟ݂ܠ ܡܕ݂ܝܼܢܵܐ ܕܐܲܟ݂ܪܸܙܢ ܒܵܗܿ ܡܸܠܬ݂ܵܐ ܕܐܲܠܵܗܵܐ. ܘܢܸܚܙܹܐ ܡܵܢܵܐ ܥܒ݂ܝܼܕ݂ܝܼܢ.


text:
ܦܵܘܠܘܿܣ ܕܹܝܢ ܠܵܐ ܨܵܒܹܐ ܗ̄ܘܵܐ. ܕܢܸܕ݂ܒܪܹܗ ܥܲܡܗܘܿܢ. ܡܛܠ ܕܲܫܒܲܩ ܗ̄ܘܵܐ ܐܸܢܘܿܢ. ܟܲܕ݂ ܗܸܢܘܿܢ ܒܦܲܡܦܹܘܠܝܼܵܐ. ܘܠܵܐ ܐܸܙܲܠ ܥܲܡܗܘܿܢ.


text:
ܡܛܠ ܗܵܢܵܐ ܚܸܪܝܵܢܵܐ ܦܪܲܫܘ ܚܲܕ݂ ܡܸܢ ܚܲܕ݂. ܘܒܲܪܢܒ݂ܵܐ ܕܒܲܪ ܠܡܲܪܩܘܿܣ ܘܲܪܕ݂ܵܘ ܒܝܲܡܵܐ ܘܐܸܙܲܠܘ ܠܗܘܿܢ ܠܩܹܘܦܪܘܿܣ.


text:
ܘܡܲܛܝܼ ܗ̄ܘܵܐ ܠܕܲܪܒܹܐ ܡܕ݂ܝܼܢ̄ܬܵܐ ܘܲܠܠܘܼܣܛܪܵܐ. ܐܝܼܬ݂ ܗ̄ܘܵܐ ܕܹܝܢ ܬܲܡܵܢ ܬܲܠܡܝܼܕ݂ܵܐ ܚܲܕ݂ ܕܲܫܡܹܗ ܛܝܼܡܵܬܹܐܘܿܣ. ܒܪܵܗܿ ܕܝܼܗܘܼܕ݂ܝܬܵܐ ܚܕ݂ܵܐ ܡܗܲܝܡܲܢܬܵܐ. ܘܐܲܒ݂ܘܼܗܝ ܐܲܪܡܵܝܵܐ ܗ̄ܘܵܐ.


text:
ܠܗܵܢܵܐ ܨܒ݂ܵܐ ܗ̄ܘܵܐ ܦܵܘܠܘܿܣ. ܕܢܸܕ݂ܒܪܝܼܘܗܝ ܥܲܡܹܗ. ܘܲܢܣܲܒ݂ ܓܲܙܪܹܗ. ܡܛܠ ܝܗ̄ܘܼܕ݂ܵܝܹ̈ܐ ܕܐܝܼܬ݂ ܗ̄ܘܼܵܘ ܒܐܲܬ݂ܪܵܐ. ܝܵܕ݂ܥܝܼܢ ܗ̄ܘܼܵܘ ܓܹܝܪ ܟܠܗܘܿܢ ܠܐܲܒ݂ܘܗܝ ܕܐܲܪܡܵܝܵܐ ܗ̄ܘܵܐ.


text:
ܘܟܲܕ݂ ܐܵܙܠ̄ܝܼܢ ܗ̄ܘܼܵܘ ܒܲܡܕ݂ܝܼ̈ܢܵܬ݂ܵܐ. ܡܲܟ݂ܪܙܝܼܢ ܗ̄ܘܼܵܘ ܘܡܲܠܦܝܼܢ ܠܗܘܿܢ. ܕܢܸܗܘܘܿܢ ܢܵܛܪܝܼܢ ܦܘܼܩܕܵܢܹ̈ܐ ܐܲܝܠܹܝܢ ܕܲܟ݂ܬܲܒ݂ܘ ܫܠܝܼܚܹ̈ܐ ܘܩܲܫܝܼܫܹ̈ܐ ܕܒ݂ܐܘܿܪܸܫܠܸܡ.


text:
ܗܲܠܸܟ݂ܘ ܕܹܝܢ ܒܲܦܪܘܿܓ݂ܝܼܵܐ ܘܲܒ݂ܓ݂ܵܠܵܛܝܼܵܐ ܐܲܬ݂ܪ̈ܵܘܵܬ݂ܵܐ. ܘܲܟ݂ܠܵܬ݂ ܐܸܢܘܿܢ ܪܘܼܚܵܐ ܕܩܘܼܕ݂ܫܵܐ. ܕܠܵܐ ܢܡܲܠܠܘܼܢ ܡܸܠܬ݂ܵܐ ܕܐܲܠܵܗܵܐ ܒܐܵܣܝܼܵܐ.


text:
ܘܟܲܕ݂ ܐܸܬ݂ܵܘ ܠܡܘܼܣܝܼܵܐ ܐܲܬ݂ܪܵܐ. ܨܵܒܹܝܢ ܗ̄ܘܼܵܘ ܕܢܹܐܙܠ̄ܘܼܢ ܡܸܢ ܬܲܡܵܢ ܠܒܹܝܬ݂ܘܿܢܝܼܵܐ. ܘܠܵܐ ܐܲܦܣܲܬ݂ ܠܗܘܿܢ ܪܘܼܚܹܗ ܕܝܼܫܘܿܥ.


text:
ܘܲܒ݂ܚܸܙܘܵܐ ܕܠܸܠܝܵܐ. ܐܸܬ݂ܚܙܝܼ ܠܦܵܘܠܘܿܣ ܐܲܝܟ݂ ܓܲܒ݂ܪܵܐ ܚܲܕ݂ ܡܵܩܹܕ݂ܘܿܢܵܝܵܐ. ܕܩܵܐܹܡ ܘܒ݂ܵܥܹܐ ܡܸܢܹܗ ܟܲܕ݂ ܐܵܡܲܪ. ܕܬ݂ܵܐ ܠܡܵܩܹܕܿܘܿܢܝܼܵܐ ܘܥܲܕܲܪܲܝܢܝ.


text:
ܟܲܕ݂ ܕܹܝܢ ܚܙܵܐ ܦܵܘܠܘܿܣ ܗܵܢܵܐ ܚܸܙܘܵܐ. ܡܸܚܕ݂ܵܐ ܨܒܲܝܢ ܠܡܸܦܲܩ ܠܡܵܩܹܕܿܘܿܢܝܼܵܐ. ܡܛܠ ܕܐܸܣܬܲܟܲܠܢ ܕܡܵܪܲܢ ܩܪܵܢ ܕܲܢܣܲܒܲܪ ܐܸܢܘܿܢ.


text:
ܘܲܪܕ݂ܲܝܢ ܡܸܢ ܛܪܘܿܐܘܿܣ ܘܲܬ݂ܪܲܨܢ ܠܣܵܡܘܼܬ݂ܪܵܩܹܐ. ܘܡܸܢ ܬܲܡܵܢ ܠܝܵܘܡܵܐ ܐ̄ܚܪܹܢܵܐ. ܐܸܬܲܝܢ ܠܢܝܼܐܵܦܘܿܠܝܼܣ ܡܕ݂ܝܼܢ̄ܬܵܐ.


text:
ܘܡܸܢ ܬܲܡܵܢ ܠܦܝܼܠܝܼܦܘܿܣ. ܕܗܝܼ ܗ̄ܝܼ ܪܹܫܵܐ ܕܡܵܩܹܕܿܘܿܢܝܼܵܐ. ܘܐܝܼܬܹܝܗܿ ܩܘܿܠܘܿܢܝܼܵܐ. ܗܘܲܝܢ ܕܹܝܢ ܒܵܗܿ ܒܗܵܕܹܐ ܡܕ݂ܝܼܢ̄ܬܵܐ ܝܵܘ̈ܡܵܬ݂ܵܐ ܝܼܕ݂ܝܼܥܹ̈ܐ.


text:
ܘܲܢܦܲܩܢ ܒܝܵܘܡܵܐ ܕܫܲܒܿܬ݂ܵܐ ܠܒܲܪ ܡܸܢ ܬܲܪܥܵܐ ܕܲܡܕ݂ܝܼܢ̄ܬܵܐ ܥܲܠ ܝܲܕ݂ ܢܲܗܪܵܐ. ܡܛܠ ܕܬܲܡܵܢ ܡܸܬ݂ܚܙܹܐ ܗ̄ܘܵܐ ܒܹܝܬ݂ ܨܠܘܿܬ݂ܵܐ. ܘܟܲܕ݂ ܝܼܬܸܒ݂ܢ. ܡܡܲܠܠܝܼܢ ܗ̄ܘܲܝܢ ܥܲܡ ܢܸܫܹ̈ܐ ܕܲܟ݂ܢܝܼܫܵܢ ܗ̄ܘܲܝ̈ ܬܲܡܵܢ.


text:
ܘܐܲܢ̄ܬܿܬ݂ܵܐ ܚܕ݂ܵܐ ܡܙܲܒܢܲܬ݂ ܐܲܪܓܘܵܢܵܐ ܕܕ݂ܵܚܠܵܐ ܗ̄ܘܵܬ݂ ܡܸܢ ܐܲܠܵܗܵܐ. ܫܡܵܗܿ ܗܘܵܐ ܠܘܿܕ݂ܝܼܵܐ. ܡܸܢ ܬܹܐܘܿܛܝܼܪܵܐ ܡܕ݂ܝܼܢ̄ܬܵܐ. ܕܗܵܕܹܐ ܦܬܲܚ ܠܸܒܵܗܿ ܡܵܪܲܢ. ܘܫܵܡܥܵܐ ܗ̄ܘܵܬ݂ ܡܸܕܸܡ ܕܐܵܡܲܪ ܦܵܘܠܘܿܣ.


text:
ܘܥܸܡܕܲܬ݂ ܗ̄ܘܵܬ݂ ܗܝܼ ܘܲܒܢܲܝ̈ ܒܲܝܬܵܗܿ. ܘܒ݂ܵܥܝܵܐ ܗ̄ܘܵܬ݂ ܡܸܢܲܢ ܘܐܵܡܪܵܐ. ܕܐܸܢ ܗܘܼ ܕܫܲܪܝܼܪܵܐܝܼܬ݂ ܬܟ݂ܝܼܠܝܼܢ ܐܢ̄ܬܘܿܢ ܕܗܲܝܡܢܹܬ݂ ܒܡܵܪܲܢ. ܬܵܘ ܫܪܵܘ ܠܟ݂ܘܿܢ ܒܒܲܝܬܿܝ. ܘܣܲܓܝܼ ܐܲܠܲܨܬܲܢ.


text:
ܘܲܗܘܵܐ ܕܟܲܕ݂ ܐܵܙܠ̄ܝܼܢܲܢ ܠܒܹܝܬ݂ ܨܠܘܿܬ݂ܵܐ. ܦܸܓ݂ܥܲܬ݂ ܒܲܢ ܥܠܲܝܡܬ݂ܵܐ ܚܕ݂ܵܐ. ܕܐܝܼܬ݂ ܗ̄ܘܵܐ ܠܵܗܿ ܪܘܼܚܵܐ ܕܩܸܨܡܹ̈ܐ. ܘܥܵܒ݂ܕܵܐ ܗ̄ܘܵܬ݂ ܠܡܵܪܹܝܗܿ ܬܸܐܓ݂ܘܼܪܬܵܐ ܣܲܓܝܼܐܬ݂ܵܐ ܒܩܸܨܡܹ̈ܐ ܕܩܵܨܡܵܐ ܗ̄ܘܵܬ݂.


text:
ܘܐܵܬ݂ܝܵܐ ܗ̄ܘܵܬ݂ ܒܵܬܲܪ ܦܵܘܠܘܿܣ ܘܒ݂ܵܬ݂ܪܲܢ. ܘܩܵܥܝܵܐ ܗ̄ܘܵܬ݂ ܘܐܵܡܪܵܐ. ܗܵܠܹܝܢ ܐ̄ܢܵܫܵܐ ܥܲܒ݂ܕܵܘ̈ܗܝ ܐܸܢܘܿܢ ܕܐܲܠܵܗܵܐ ܡܪܲܝܡܵܐ. ܘܲܡܣܲܒܪܝܼܢ ܠܟ݂ܘܿܢ ܐܘܼܪܚܵܐ ܕܚܲܝܹ̈ܐ.


text:
ܘܗܵܟܲܢܵܐ ܥܵܒ݂ܕܵܐ ܗ̄ܘܵܬ݂ ܝܵܘ̈ܡܵܬ݂ܵܐ ܣܲܓܝܼܐܹ̈ܐ. ܘܐܸܬܿܬܿܦܝܼܪ ܦܵܘܠܘܿܣ ܘܐܸܡܲܪ ܠܵܗܿ ܠܪܘܼܚܵܐ ܗܵܝ. ܦܵܩܹܕ݂ ܐ̄ܢܵܐ ܠܹܟ݂ܝ ܒܲܫܡܹܗ ܕܝܼܫܘܿܥ ܡܫܝܼܚܵܐ. ܕܬܸܦܩܝܼܢ ܡܸܢܵܗܿ. ܘܒ݂ܵܗܿ ܒܫܵܥܬ݂ܵܐ ܢܸܦܩܲܬ݂.


text:
ܘܟܲܕ݂ ܚܙܵܘ ܡܵܪܹ̈ܝܗܿ ܕܲܢܦܲܩ ܠܹܗ ܡܸܢܵܗܿ ܣܲܒ݂ܪܵܐ ܕܬܹܐܓ݂ܘܪܬܿܗܘܿܢ. ܐܲܚܕܘܼܗܝ ܠܦܵܘܠܘܿܣ ܘܲܠܫܝܼܠܵܐ. ܘܲܢܓܲܕ݂ܘ ܐܲܝܬܿܝܼܘ ܐܸܢܘܿܢ ܠܫܘܼܩܵܐ.


text:
ܘܩܲܪܸܒ݂ܘ ܐܸܢܘܿܢ ܠܐܸܣܛܪ̈ܵܛܹܓܹܐ ܘܲܠܪܹ̈ܫܹܐ ܕܲܡܕ݂ܝܼܢ̄ܬܵܐ. ܘܐܵܡܪܝܼܢ ܗ̄ܘܼܵܘ. ܕܗܵܠܹܝܢ ܐ̄ܢܵܫܵܐ ܡܕ݂ܲܠܚܝܼܢ ܠܵܗܿ ܠܲܡܕ݂ܝܼܢ̄ܬܲܢ. ܡܛܠ ܕܝܗ̄ܘܼܕ݂ܵܝܹ̈ܐ ܐܸܢܘܿܢ.


text:
ܘܟܸܢܫܵܐ ܣܲܓܿܝܼܐܵܐ ܐܸܬ݂ܟܲܢܲܫܘ ܥܠܲܝܗܘܿܢ. ܗܵܝܕܹܝܢ ܐܸܣܛܪ̈ܵܛܹܓܹܐ ܣܲܕܸܩܘ ܢܲܚܬܲܝ̈ܗܘܿܢ. ܘܲܦܩܲܕ݂ܘ ܕܲܢܢܲܓܕ݂ܘܼܢ ܐܸܢܘܿܢ.


text:
ܘܟܲܕ݂ ܢܲܓܸܕ݂ܘ ܐܸܢܘܿܢ ܣܲܓܝܼ. ܐܲܪܡܝܼܘ ܐܸܢܘܿܢ ܒܹܝܬ݂ ܐܲܣܝܼܪܹ̈ܐ. ܘܦܲܩܸܕ݂ܘ ܠܢܵܛܲܪ ܒܹܝܬ݂ ܐܲܣܝܼܪܹ̈ܐ. ܕܢܸܛܲܪ ܐܸܢܘܿܢ ܙܗܝܼܪܵܐܝܼܬ݂.


text:
ܗܘܼ ܕܹܝܢ ܟܲܕ݂ ܩܲܒܸܠ ܗܵܢܵܐ ܦܘܼܩܕܵܢܵܐ. ܐܲܥܸܠ ܚܒܲܫ ܐܸܢܘܿܢ ܒܒܲܝܬܵܐ ܓܵܘܵܝܵܐ ܕܒܹܝܬ݂ ܐܲܣܝܼܪܹ̈ܐ. ܘܐܸܣܲܪ ܪܸ̈ܓ݂ܠܲܝܗܘܿܢ ܒܣܲܕܵܐ.


text:
ܘܲܒ݂ܦܸܠܓܹܗ ܕܠܸܠܝܵܐ. ܦܵܘܠܘܿܣ ܘܫܝܼܠܵܐ ܡܨܲܠܹܝܢ ܗ̄ܘܼܵܘ ܘܲܡܫܲܒܚܝܼܢ ܗ̄ܘܼܵܘ ܠܐܲܠܵܗܵܐ. ܘܫܵܡܥܝܼܢ ܗ̄ܘܼܵܘ ܠܗܘܿܢ ܐܲܣܝܼܪܹ̈ܐ.


text:
ܘܡܸܢ ܫܸܠܝܵܐ ܙܵܘܥܵܐ ܪܲܒܵܐ ܗܘܵܐ. ܘܐܸܬܿܬܿܙܝܼܥ ܫܲܬ݂ܐܣܹ̈ܐ ܕܒܹܝܬ݂ ܐܲܣܝܼܪܹ̈ܐ. ܘܐܸܬ݂ܦܬܲܚܘ ܡܸܚܕ݂ܵܐ ܬܲܪ̈ܥܹܐ ܟܠܗܘܿܢ. ܘܐܲܣܘܼܪ̈ܲܝܗܘܿܢ ܕܟ݂ܠܗܘܿܢ ܐܸܫܬܿܪܝܼܘ.


text:
ܘܟܲܕ݂ ܐܸܬܿܬܿܥܝܼܪ ܢܵܛܲܪ ܒܹܝܬ݂ ܐܲܣܝܼܪܹ̈ܐ. ܘܲܚܙܵܐ ܕܲܦܬ݂ܝܼܚܝܼܢ ܬܲܪ̈ܥܹܐ ܕܒܹܝܬ݂ ܐܲܣܝܼܪܹ̈ܐ. ܢܣܲܒ݂ ܣܲܦ̮ܣܹܪܵܐ ܘܲܒ݂ܥܵܐ ܕܢܸܩܛܘܼܠ ܢܲܦ̮ܫܹܗ. ܡܛܠ ܕܣܵܒܲܪ ܗ̄ܘܵܐ ܕܲܥܪܲܩܘ ܠܗܘܿܢ ܐܲܣܝܼܪܹ̈ܐ.


text:
ܘܲܩܪܵܝܗܝ ܦܵܘܠܘܿܣ ܒܩܵܠܵܐ ܪܵܡܵܐ ܘܐܸܡܲܪ ܠܹܗ. ܠܵܐ ܬܸܥܒܸܿܕ݂ ܠܢܲܦ̮ܫܵܟ݂ ܡܸܕܸܡ ܕܒ݂ܝܼܫ. ܡܛܠ ܕܟ݂ܠܲܢ ܗܵܪܟܵܐ ܚܢܲܢ.


text:
ܘܒ݂ܵܗܿ ܒܫܵܥܬ݂ܵܐ ܒܹܗ ܒܠܸܠܝܵܐ. ܕܒܲܪ ܐܲܣܚܝܼ ܐܸܢܘܿܢ ܡܸܢ ܢܸܓ݂ܕܗܘܿܢ. ܘܒܲܪ ܫܵܥܬܹܗ ܥܡܲܕ݂ ܗܘܼ ܘܲܒܢܲܝ̈ ܒܲܝܬܹܿܗ ܟܠܗܘܿܢ.


text:
ܘܲܕ݂ܒܲܪ ܐܲܣܸܩ ܐܸܢܘܿܢ ܠܒܲܝܬܹܿܗ. ܘܣܵܡ ܠܗܘܿܢ ܦܵܬ݂ܘܿܪܵܐ. ܘܪܵܘܹܙ ܗ̄ܘܵܐ ܗܘܼ ܘܲܒܢܲܝ̈ ܒܲܝܬܹܿܗ ܒܗܲܝܡܵܢܘܼܬ݂ܵܐ ܕܐܲܠܵܗܵܐ.


text:
ܘܟܲܕ݂ ܗܘܵܐ ܨܲܦܪܵܐ. ܫܲܕܲܪܘ ܐܸܣܛܪ̈ܵܛܹܓܹܐ ܠܫܵܩܠܲܝ̈ ܫܲܒ݂̈ܛܹܐ. ܕܢܹܐܡܪܘܼܢ ܠܪܲܒ ܐܲܣܝܼܪܹ̈ܐ. ܫܪܝܼ ܠܗܵܠܹܝܢ ܐ̄ܢܵܫܵܐ.


text:
ܘܟܲܕ݂ ܫܡܲܥ ܪܲܒ ܒܹܝܬ݂ ܐܲܣܝܼܪܹ̈ܐ. ܥܲܠ ܐܸܡܲܪ ܠܹܗ ܗܝܼ ܗܵܕܹܐ ܡܸܠܬ݂ܵܐ ܠܦܵܘܠܘܿܣ. ܕܫܲܕܲܪܘ ܐܸܣܛܪ̈ܵܛܹܓܹܐ. ܐܲܝܟ݂ ܕܬܸܫܬܿܪܘܿܢ. ܘܗܵܫܵܐ ܦܘܼܩܘ ܙܸܠܘ ܒܲܫܠܵܡܵܐ.


text:
ܐܵܡܲܪ ܠܹܗ ܦܵܘܠܘܿܣ. ܕܠܵܐ ܣܲܟ݂ܠܘܼ ܢܲܓܕ݂ܘܼܢ ܠܥܹܝܢ ܥܵܠܡܵܐ ܟܠܹܗ ܠܐ̄ܢܵܫܵܐ ܪ̈ܗ̄ܘܿܡܵܝܹܐ. ܘܐܲܪܡܝܘܼܢ ܒܹܝܬ݂ ܐܲܣܝܼܪܹ̈ܐ. ܘܗܵܫܵܐ ܡܲܛܫܝܵܐܝܼܬ݂ ܡܲܦܩܝܼܢ ܠܲܢ. ܠܵܐ ܓܹܝܪ. ܐܸܠܵܐ ܗܸܢܘܿܢ ܢܹܐܬ݂ܘܿܢ ܢܲܦܩܘܼܢܵܢ.


text:
ܘܐܸܙܲܠܘ ܫܵܩܠܲܝ̈ ܫܲܒ݂̈ܛܹܐ. ܘܐܸܡܲܪܘ ܠܐܸܣܛܪܲܛܓ݂ܐ ܡܸܠܹ̈ܐ ܗܵܠܹܝܢ ܕܐܸܬ݂ܐܡܲܪ ܠܗܘܿܢ. ܘܟܲܕ݂ ܫܡܲܥܘ ܕܪ̈ܗ̄ܘܿܡܵܝܹܐ ܐܸܢܘܿܢ. ܕܚܸܠܘ.


text:
ܘܟܲܕ݂ ܢܦܲܩܘ ܡܸܢ ܒܹܝܬ݂ ܐܲܣܝܼܪܹ̈ܐ. ܥܲܠܘ ܠܘܵܬ݂ ܠܘܼܕ݂ܝܼܵܐ. ܘܲܚܙܵܘ ܬܲܡܵܢ ܠܐܲܚܹ̈ܐ ܘܒܲܝܲܐܘ ܐܸܢܘܿܢ. ܘܲܢܦܲܩܘ.


text:
ܘܲܥܒܲܪܘ ܥܲܠ ܐܵܡܦܝܼܦܘܿܠܝܼܣ ܘܐܵܦܘܿܠܘܿܢܝܼܵܐ ܡܕ݂ܝܼ̈ܢܵܬ݂ܵܐ. ܘܐܸܬ݂ܵܘ ܠܬܸܣܵܠܘܿܢܝܼܩܹܐ. ܐܲܝܟܵܐ ܕܐܝܼܬ݂ ܗ̄ܘܵܐ ܟܢܘܼܫܬܵܐ ܕܝܗ̄ܘܼܕ݂ܵܝܹ̈ܐ.


text:
ܟܲܕ݂ ܡܦܲܫܸܩ ܗ̄ܘܵܐ ܘܲܡܚܵܘܹܐ. ܕܲܥܬ݂ܝܼܕ݂ ܗ̄ܘܵܐ ܡܫܝܼܚܵܐ ܕܢܸܚܲܫ ܘܕ݂ܲܢܩܘܼܡ ܡܸܢ ܒܹܝܬ݂ ܡܝܼܬܹ̈ܐ. ܘܗܘܸܝܘܼ ܝܼܫܘܿܥ ܡܫܝܼܚܵܐ ܗܵܢܵܐ ܕܲܡܣܲܒܲܪ ܐ̄ܢܵܐ ܠܟ݂ܘܿܢ.


text:
ܘܐ̄ܢܵܫܝܼܢ ܡܸܢܗܘܿܢ ܗܲܝܡܸܢܘ ܘܲܢܩܸܦܘ ܠܦܵܘܠܘܿܣ ܘܲܠܫܝܼܠܵܐ. ܘܣܲܓܝܼܐܹ̈ܐ ܡܸܢ ܝܵܘܢܵܝܹ̈ܐ ܐܲܝܠܹܝܢ ܕܕ݂ܵܚܠܝܼܢ ܗ̄ܘܼܵܘ ܡܸܢ ܐܲܠܵܗܵܐ. ܘܐܵܦ ܢܸܫܹ̈ܐ ܝܼܕ݂ܝܼ̈ܥܵܬ݂ܵܐ ܠܵܐ ܙܥܘܿܪ̈ܝܵܢ.


text:
ܘܲܚܣܲܡܘ ܗ̄ܘܼܵܘ ܝܗ̄ܘܼܕ݂ܵܝܹ̈ܐ ܘܐܲܩܸܦܘ ܠܗܘܿܢ ܐ̄ܢܵܫܵܐ ܒܝܼܫܹ̈ܐ ܡܸܢ ܫܘܼܩܹ̈ܐ̈ ܕܲܡܕ݂ܝܼܢ̄ܬܵܐ. ܘܲܥܒܲܕ݂ܘ ܐܵܟ݂ܠܘܿܣ ܣܲܓܿܝܼܐܵܐ. ܘܕ݂ܲܠܲܚܘ ܗ̄ܘܼܵܘ ܠܲܡܕ݂ܝܼܢ̄ܬܵܐ. ܘܐܸܬ݂ܵܘ ܘܩܵܡܘ ܠܗܘܿܢ ܥܲܠ ܒܲܝܬܹܿܗ ܕܐܝܼܵܣܘܿܢ. ܘܒ݂ܵܥܹܝܢ ܗ̄ܘܼܵܘ. ܕܢܲܦܩܘܼܢ ܐܸܢܘܿܢ ܡܸܢ ܬܲܡܵܢ. ܘܢܲܫܠܡܘܼܢ ܐܸܢܘܿܢ ܠܐܵܟ݂ܠܘܿܣ.


text:
ܘܟܲܕ݂ ܠܵܐ ܐܸܫܟܲܚܘ ܐܸܢܘܿܢ ܬܲܡܵܢ. ܓܲܪܘܼܗܝ ܗ̄ܘܼܵܘ ܠܐܝܼܵܣܘܿܢ ܘܠܲܐܚܹ̈ܐ ܕܐܝܼܬ݂ ܗ̄ܘܼܵܘ ܬܲܡܵܢ. ܘܐܲܝܬܿܝܼܘ ܐܸܢܘܿܢ ܠܘܵܬ݂ ܪܹ̈ܫܹܐ ܕܲܡܕ݂ܝܼܢ̄ܬܵܐ. ܟܲܕ݂ ܩܵܥܹܝܢ ܗ̄ܘܼܵܘ. ܕܗܵܠܹܝܢ ܐܸܢܘܿܢ ܕܲܠܟ݂ܠܵܗܿ ܐܲܪܥܵܐ ܕܲܠܲܚܘ. ܘܗܵܐ ܬܘܼܒ݂ ܠܗܵܪܟܵܐ ܐܸܬ݂ܵܘ.


text:
ܘܲܡܩܲܒܠܵܢܗܘܿܢ ܗܵܢܵܘ ܐܝܼܵܣܘܿܢ. ܘܟ݂ܠܗܘܿܢ ܗܵܠܹܝܢ ܠܘܼܩܒܲܠ ܦܘܼܩܕܵܢܵܘ̈ܗܝ ܕܩܹܣܲܪ ܩܵܝܡܝܼܢ. ܟܲܕ݂ ܐܵܡܪܝܼܢ. ܕܐܝܼܬ݂ ܡܲܠܟܵܐ ܐ̄ܚܪܹܢܵܐ ܝܼܫܘܿܥ.


text:
ܐܲܚܹ̈ܐ ܕܹܝܢ ܒܲܪ ܫܵܥܬܹܗ ܒܹܗ ܒܠܸܠܝܵܐ. ܫܪܵܘ ܠܦܵܘܠܘܿܣ ܘܲܠܫܝܼܠܵܐ ܠܒܹܪܘܿܐܵܐ ܡܕ݂ܝܼܢ̄ܬܵܐ. ܘܟܲܕ݂ ܐܸܬ݂ܵܘ ܠܬܲܡܵܢ. ܥܵܐܠܝܼܢ ܗ̄ܘܼܵܘ ܠܲܟ݂ܢܘܼܫܬܵܐ ܕܝܗ̄ܘܼܕ݂ܵܝܹ̈ܐ.


text:
ܚܹܐܪܝܼܝܢ (ܚܹܐܪܝܼܢ) ܗ̄ܘܼܵܘ ܓܹܝܪ ܗܵܢܘܿܢ ܝܗ̄ܘܼܕ݂ܵܝܹ̈ܐ ܕܬܲܡܵܢ. ܡܸܢ ܝܗ̄ܘܼܕ݂ܵܝܹ̈ܐ ܗܵܢܘܿܢ ܕܐܝܼܬ݂ ܗ̄ܘܼܵܘ ܒܬܸܣܵܠܘܿܢܝܼܩܹܐ. ܘܫܵܡܥܝܼܢ ܗ̄ܘܼܵܘ ܡܸܢܗܘܿܢ ܡܸܠܬ݂ܵܐ ܟܠܝܘܿܡ ܚܵܕ݂ܝܵܐܝܼܬ݂. ܟܲܕ݂ ܡܦܲܪܫܝܼܢ ܗ̄ܘܼܵܘ ܡܸܢ ܟܬ݂ܵܒܹ̈ܐ. ܕܐܸܢ ܗܵܠܹܝܢ ܗܵܟܲܢܵܐ ܐܝܼܬܲܝܗܹܝܢ.


text:
ܘܟܲܕ݂ ܝܼܕ݂ܲܥܘ ܗܵܢܘܿܢ ܝܗ̄ܘܼܕ݂ܵܝܹ̈ܐ ܕܡܸܢ ܬܸܣܵܠܘܿܢܝܼܩܹܐ: ܕܡܸܠܬܹܗ ܕܐܲܠܵܗܵܐ ܐܸܬ݂ܟܲܪܙܲܬ݂ ܡܸܢ ܦܵܘܠܘܿܣ ܒܒܹܪܘܿܐܵܐ ܡܕ݂ܝܼܢ̄ܬܵܐ. ܐܸܬ݂ܵܘ ܐܵܦ ܠܬܲܡܵܢ. ܘܠܵܐ ܫܠܝܼܘ ܠܲܡܙܵܥܘܿ ܘܠܲܡܕ݂ܲܠܚܘܼ ܠܐ̄ܢܵܫܘܿܬ݂ܵܐ.


text:
ܘܲܠܦܵܘܠܘܿܣ ܫܪܵܐܘܼܗܝ ܐܲܚܹ̈ܐ. ܕܢܸܚܘܼܬ݂ ܠܹܗ ܠܝܲܡܵܐ. ܘܩܵܘܝܼ ܗ̄ܘܵܐ ܒܵܗܿ ܒܲܡܕ݂ܝܼܢ̄ܬܵܐ ܗܵܝ. ܫܝܼܠܵܐ ܘܛܝܼܡܵܬܹܐܘܿܣ.


text:
ܘܗܵܢܘܿܢ ܕܐܸܬ݂ܠܵܘܝܼܘ ܠܹܗ ܠܦܵܘܠܘܿܣ. ܐܸܬ݂ܵܘ ܥܲܡܹܗ ܥܕ݂ܲܡܵܐ ܠܐܵܬܹܢܘܿܣ ܡܕ݂ܝܼܢ̄ܬܵܐ. ܘܟܲܕ݂ ܢܵܦܩܝܼܢ ܡܸܢ ܨܸܐܕ݂ܵܘܗܝ. ܩܲܒܸܠܘ ܡܸܢܹܗ ܐܸܓܲܪܬܵܐ ܠܘܵܬ݂ ܫܝܼܠܵܐ ܘܛܝܼܡܵܬܹܐܘܿܣ. ܕܒܲܥܓܲܠ ܢܹܐܙܠ̄ܘܼܢ ܠܘܵܬܹܗ.


text:
ܗܘܼ ܕܹܝܢ ܦܵܘܠܘܿܣ ܟܲܕ݂ ܡܩܵܘܹܐ ܗ̄ܘܵܐ ܒܐܵܬܹܢܘܿܣ. ܡܸܬ݂ܡܲܪܡܲܪ ܗ̄ܘܵܐ ܒܪܘܼܚܹܗ. ܟܲܕ݂ ܚܵܙܹܐ ܗ̄ܘܵܐ ܕܲܡܕ݂ܝܼܢ̄ܬܵܐ ܟܠܵܗܿ ܡܲܠܝܵܐ ܦܬܲܟ݂ܪܹ̈ܐ.


text:
ܘܲܡܡܲܠܸܠ ܗ̄ܘܵܐ ܒܲܟ݂ܢ̈ܘܼܫܵܬ݂ܵܐ ܥܲܡ ܝܗ̄ܘܼܕ݂ܵܝܹ̈ܐ ܘܥܲܡ ܐܲܝܠܹܝܢ ܕܕ݂ܵܚܠܝܼܢ ܡܸܢ ܐܲܠܵܗܵܐ. ܘܲܒ݂ܫܘܼܩܵܐ ܥܲܡ ܐܲܝܠܹܝܢ ܕܡܸܣܬܲܩܒܠܝܼܢ ܗ̄ܘܼܵܘ ܟܠܝܘܿܡ.


text:
ܘܐܵܦ ܦܝܼܠܵܣܘܿܦܹ̈ܐ ܕܡܸܢ ܝܘܼܠܦܵܢܹܗ ܕܐܲܦܝܼܩܘܿܪܘܿܣ ܘܐܲܚܪ̈ܵܢܹܐ ܕܡܸܬ݂ܩܪܹܝܢ ܐܸܣܛܘܿܐܝܼ̈ܩܘܿ. ܕܵܪܫܿܝܼܢ ܗ̄ܘܼܵܘ ܥܲܡܹܗ. ܘܐ̄ܢܵܫ ܐ̄ܢܵܫ ܡܸܢܗܘܿܢ ܐܵܡܪܝܼܢ ܗ̄ܘܼܵܘ. ܡܵܢܵܐ ܨܵܒܹܐ ܗܵܢܵܐ ܡܠܲܩܸܛ ܡܸܠܹ̈ܐ. ܘܐܲܚܪ̈ܵܢܹܐ ܐܵܡܪܝܼܢ ܗ̄ܘܼܵܘ. ܕܐܲܠܵܗܹ̈ܐ ܢܘܼܟ݂ܪ̈ܵܝܹܐ ܡܲܟ݂ܪܸܙ. ܡܛܠ ܕܲܠܝܼܫܘܿܥ ܘܠܲܩܝܵܡܬܹܿܗ ܡܲܟ݂ܪܸܙ ܗ̄ܘܵܐ ܠܗܘܿܢ.


text:
ܘܐܲܚܕܘܼܗܝ ܘܐܲܝܬܿܝܘܼܗܝ ܠܒܹܝܬ݂ ܕܝܼܢܵܐ ܕܡܸܬ݂ܩܪܹܐ ܐܵܪܝܼܘܿܣ ܦܵܓ݂ܘܿܣ. ܟܲܕ݂ ܐܵܡܪܝܼܢ ܠܹܗ. ܡܸܫܟܿܚܝܼܢܲܢ ܠܡܸܕ݂ܥ ܡܵܢܵܘ ܗܵܢܵܐ ܝܘܼܠܦܵܢܵܐ ܚܲܕ݂ܬ݂ܵܐ ܕܡܲܟ݂ܪܸܙ ܐܲܢ̄ܬܿ.


text:
ܐܵܬܹܢܵܝܹ̈ܐ ܕܹܝܢ ܟܠܗܘܿܢ ܘܐܲܝܠܹܝܢ ܕܐܵܬܹܝܢ ܠܬܲܡܵܢ ܢܘܼܟ݂ܪ̈ܵܝܹܐ. ܥܲܠ ܡܸܕܸܡ ܐ̄ܚܪܹܝܢ ܠܵܐ ܒܛܝܼܠ ܠܗܘܿܢ. ܐܸܠܵܐ ܠܡܹܐܡܲܪ ܘܲܠܡܸܫܡܲܥ ܡܸܕܸܡ ܚܕܸܬ݂.


text:
ܘܟܲܕ݂ ܩܵܡ ܦܵܘܠܘܿܣ ܒܐܵܪܝܼܘܿܣ ܦܵܓ݂ܘܿܣ. ܐܸܡܲܪ. ܓܲܒ݂ܪܹ̈ܐ ܐܵܬܹܢܵܝܹ̈ܐ. ܚܵܙܹܐ ܐ̄ܢܵܐ ܠܟ݂ܘܿܢ. ܕܲܒ݂ܟܠܗܹܝܢ ܝܲܬܝܼܪܝܼܢ ܐܢ̄ܬܘܿܢ ܒܕܸܚܠܲܬ݂ ܫܹܐܕܹ̈ܐ.


text:
ܟܲܕ݂ ܓܹܝܪ ܡܸܬ݂ܟܪܸܟ݂ ܗ̄ܘܹܝܬ݂ ܘܚܵܙܹܐ ܗ̄ܘܹܝܬ݂ ܒܹܝܬ݂ ܕܸܚܠܵܬ݂ܟ݂ܘܿܢ. ܐܸܫܟܚܹܬ݂ ܥܠܵܬ݂ܵܐ ܚܕ݂ܵܐ. ܕܲܟܬ݂ܝܼܒ݂ ܗ̄ܘܵܐ ܥܠܹܝܗܿ. ܕܐܲܠܵܗܵܐ ܓܢܝܼܙܵܐ. ܗܵܘ ܗܵܟܹܝܠ ܕܟܲܕ݂ ܠܵܐ ܝܵܕ݂ܥܝܼܢ ܐܢ̄ܬܘܿܢ ܕܵܚܠܝܼܢ ܐܢ̄ܬܘܿܢ ܠܹܗ. ܠܹܗ ܠܗܵܢܵܐ ܐܸܢܵܐ ܡܣܲܒܲܪ ܐ̄ܢܵܐ ܠܟ݂ܘܿܢ.


text:
ܐܲܠܵܗܵܐ ܓܹܝܪ ܕܲܥܒܲܕ݂ ܥܵܠܡܵܐ ܘܟ݂ܠ ܡܵܐ ܕܐܝܼܬ݂ ܒܹܗ: ܘܗܘܸܝܘܼ ܡܵܪܵܐ ܕܲܫܡܲܝܵܐ ܘܕ݂ܲܐܪܥܵܐ. ܒܗܲܝܟ̈ܠܹܐ ܕܲܥܒ݂ܵܕ݂ ܐܝܼ̈ܕ݂ܲܝܵܐ. ܠܵܐ ܫܵܪܹܐ.


text:
ܘܠܵܐ ܡܸܫܬܲܡܲܫ ܡܸܢ ܐܝܼܕ݂ܲܝ̈ ܒܢܲܝ̈ܢܵܫܵܐ. ܘܥܲܠ ܡܸܕܸܡ ܠܵܐ ܣܢܝܼܩ. ܡܛܠ ܕܗܘܼ ܝܲܗ̄ܒ݂ ܠܟ݂ܠܢܵܫ ܚܲܝܹ̈ܐ ܘܢܲܦ̮ܫܵܐ.


text:
ܘܡܸܢ ܚܲܕ݂ ܕܸܡ ܥܒܲܕ݂ ܥܵܠܡܵܐ ܟܠܹܗ ܕܲܒ݂ܢܲܝ̈ܢܵܫܵܐ. ܕܢܸܗܘܘܿܢ ܥܵܡܪܝܼܢ ܥܲܠ ܐܲܦܲܝ̈ ܐܲܪܥܵܐ ܟܠܵܗܿ. ܘܦܲܪܸܫ ܙܲܒ݂ܢܹ̈ܐ ܒܦܘܼܩܕܵܢܹܗ. ܘܣܵܡ ܬܚܘܼܡܹ̈ܐ ܕܥܘܼܡܪܵܐ ܕܲܒ݂ܢܲܝ̈ܢܵܫܵܐ.


text:
ܕܢܸܗܘܘܿܢ ܒܵܥܹܝܢ ܠܐܲܠܵܗܵܐ ܘܲܡܥܲܩܒ݂ܝܼܢ. ܘܡܸܢ ܒܸܪ̈ܝܵܬܹܗ ܡܸܫܟܿܚܝܼܢ ܠܹܗ. ܡܛܠ ܕܐܵܦ ܠܵܐ ܗ̄ܘܵܐ ܪܲܚܝܼܩ ܡܸܢ ܟܠ ܡܸܢܢ.


text:
ܒܹܗ ܗܘܼ ܓܹܝܪ ܚܲܝܼܝܢܲܢ ܘܡܸܬܿܬܿܙܝܼܥܝܼܢܲܢ ܘܐܝܼܬܲܝܢ. ܐܲܝܟ݂ ܕܐܵܦ ܐ̄ܢܵܫܵܐ ܡܸܢ ܚܲܟܝܼܡܹ̈ܐ ܕܲܠܘܵܬ݂ܟ݂ܘܿܢ ܐܸܡܲܪܘ. ܕܡܸܢܹܗ ܗܘܼ ܛܘܼܗܡܲܢ.


text:
ܐ̄ܢܵܫܵܐ ܗܵܟܹܝܠ ܕܛܘܼܗܡܲܢ ܡܸܢ ܐܲܠܵܗܵܐ ܗ̄ܘܼ. ܠܵܐ ܚܲܝܵܒ݂ܝܼܢܲܢ ܠܡܸܣܒܲܪ. ܕܲܠܕ݂ܲܗܒ݂ܵܐ. ܐܵܘ ܠܣܹܐܡܵܐ. ܐܵܘ ܠܟܹܐܦܵܐ ܕܲܓ݂ܠܝܼܦܵܐ ܒܐܘܼܡܵܢܘܼܬ݂ܵܐ ܘܒ݂ܝܼܕ݂ܲܥܬ݂ܵܐ ܕܒܲܪܢܵܫܵܐ. ܕܵܡܝܵܐ ܐܲܠܵܗܘܼܬ݂ܵܐ.


text:
ܙܲܒ݂ܢܹ̈ܐ ܓܹܝܪ ܕܛܵܥܝܘܼܬ݂ܵܐ ܐܲܥܒܲܪ ܐܲܠܵܗܵܐ. ܘܲܒ݂ܙܲܒ݂ܢܵܐ ܗܵܢܵܐ ܡܦܲܩܸܕ݂ ܠܟ݂ܠܗܘܿܢ ܒܢܲܝ̈ܢܵܫܵܐ. ܕܟܠ ܐ̄ܢܵܫ ܒܟ݂ܠ ܕܘܼܟܵܐ ܢܬ݂ܘܼܒ݂.


text:
ܡܛܠ ܕܐܲܩܝܼܡ ܝܵܘܡܵܐ ܕܒܹܗ ܥܬ݂ܝܼܕ݂ ܕܲܢܕ݂ܘܼܢ ܐܲܪܥܵܐ ܟܠܵܗܿ ܒܟܹܐܢܘܼܬ݂ܵܐ. ܒܝܲܕ݂ ܓܲܒ݂ܪܵܐ ܐܲܝܢܵܐ ܕܲܦܪܲܫ. ܘܐܲܦܢܝܼ ܠܟ݂ܠ ܐ̄ܢܵܫ ܠܗܲܝܡܵܢܘܼܬܹܗ ܒܕ݂ܲܐܩܝܼܡܹܗ ܡܸܢ ܒܹܝܬ݂ ܡܝܼܬܹ̈ܐ.


text:
ܘܟܲܕ݂ ܫܡܲܥܘ ܩܝܵܡܬܵܐ ܕܡܸܢ ܒܹܝܬ݂ ܡܝܼܬܹ̈ܐ. ܡܸܢܗܘܿܢ ܡܡܲܝܩܝܼܢ ܗ̄ܘܼܵܘ. ܘܡܸܢܗܘܿܢ ܐܵܡܪܝܼܢ ܗ̄ܘܼܵܘ. ܒܲܙܒܲܢ ܐ̄ܚܪܹܝܢ ܫܵܡܥܝܼܢܲܢ ܠܵܟ݂ ܥܲܠ ܗܵܕܹܐ.


text:
ܘܐ̄ܢܵܫܝܼܢ ܡܸܢܗܘܿܢ ܢܲܩܦܘܼܗܝ ܘܗܲܝܡܸܢܘ. ܚܲܕ݂ ܕܹܝܢ ܡܸܢܗܘܿܢ ܐܝܼܬ݂ܵܘܗܝ ܗ̄ܘܵܐ ܕܝܵܢܹܘܣܝܼܘܿܣ. ܡܸܢ ܕܲܝܵܢܹ̈ܐ ܕܐܵܪܝܼܘܿܣ ܦܵܓ݂ܘܿܣ. ܘܐܲܢ̄ܬܿܬ݂ܵܐ ܚܕ݂ܵܐ ܕܲܫܡܵܗܿ ܗܘܵܐ ܕܵܡܵܪܝܼܣ. ܘܐܲܚܪ̈ܵܢܹܐ ܥܲܡܗܘܿܢ.


text:
ܘܐܸܫܟܲܚ ܬܲܡܵܢ ܓܲܒ݂ܪܵܐ ܚܲܕ݂ ܝܼܗܘܼܕ݂ܵܝܵܐ. ܕܲܫܡܹܗ ܗܘܵܐ ܐܵܩܸܠܘܿܣ. ܕܐܝܼܬ݂ܵܘܗܝ ܗ̄ܘܵܐ ܡܸܢ ܦܘܿܢܛܘܿܣ ܐܲܬ݂ܪܵܐ. ܕܒܹܗ ܒܗܵܘ ܙܲܒ݂ܢܵܐ ܐܸܬ݂ܵܐ ܗ̄ܘܵܐ ܡܸܢ ܐܲܬ݂ܪܵܐ ܕܐܝܼܛܵܠܝܼܵܐ. ܗ̄ܘܼ ܘܲܦܪܝܼܣܩܸܠܵܐ ܐܲܢ̄ܬܿܬܹܗ. ܡܛܠ ܕܲܦܩܲܕ݂ ܗ̄ܘܵܐ ܩܠܵܘܕ݂ܝܼܘܿܣ ܩܹܣܲܪ. ܕܢܸܦܩܘܼܢ ܟܠܗܘܿܢ ܝܗ̄ܘܼܕ݂ܵܝܹ̈ܐ ܡܸܢ ܪܗ̄ܘܿܡܹܐ. ܘܐܸܬ݂ܩܲܪܲܒ݂ ܠܘܵܬ݂ܗܘܿܢ.


text:
ܘܡܛܠ ܕܒܲܪ ܐܘܼܡܵܢܘܼܬ݂ܗܘܿܢ ܗ̄ܘܵܐ. ܫܪܵܐ ܠܹܗ ܠܘܵܬ݂ܗܘܿܢ. ܘܦܵܠܲܚ ܗ̄ܘܵܐ ܥܲܡܗܘܿܢ ܒܐܘܼܡܵܢܘܼܬ݂ܗܘܿܢ ܕܹܝܢ ܠܵܘܠܵܪܹ̈ܐ ܗܘܵܘ.


text:
ܘܟܲܕ݂ ܐܸܬ݂ܵܘ ܗ̄ܘܼܵܘ ܡܸܢ ܡܵܩܹܕܘܿܢܝܼܵܐ ܫܝܼܠܵܐ ܘܛܝܼܡܵܬܹܐܘܿܣ. ܐܲܠܝܼܨ ܗ̄ܘܵܐ ܒܡܸܠܬ݂ܵܐ ܗ̄ܘܼ ܦܵܘܠܘܿܣ. ܡܛܠ ܕܩܵܝܡܝܼܢ ܗ̄ܘܼܵܘ ܠܩܘܼܒ݂ܠܹܗ ܝܗ̄ܘܼܕ݂ܵܝܹ̈ܐ ܘܲܡܓܲܕܦܝܼܢ ܗ̄ܘܼܵܘ. ܟܲܕ݂ ܡܣܲܗܸܕ݂ ܗ̄ܘܵܐ ܠܗܘܿܢ ܕܝܼܫܘܿܥ ܗܘܸܝܘܼ ܡܫܝܼܚܵܐ.


text:
ܘܲܢܦܲܩ ܡܸܢ ܬܲܡܵܢ ܘܥܲܠ ܠܒܲܝܬܹܿܗ ܕܓܲܒ݂ܪܵܐ ܕܲܫܡܹܗ ܛܸܛܘܿܣ. ܐܲܝܢܵܐ ܕܕ݂ܵܚܹܠ ܗ̄ܘܵܐ ܡܸܢ ܐܲܠܵܗܵܐ. ܘܒܲܝܬܹܿܗ ܢܲܩܝܼܦ ܗ̄ܘܵܐ ܠܲܟ݂ܢܘܼܫܬܵܐ.


text:
ܘܲܟܪܝܼܣܦܘܿܣ (ܘܲܩܪܝܼܣܦܘܿܣ) ܪܲܒ ܟܢܘܼܫܬܵܐ ܗܲܝܡܸܢ ܗ̄ܘܵܐ ܒܡܵܪܲܢ. ܗܘܼ ܘܲܒ݂ܢܲܝ̈ ܒܲܝܬܹܿܗ ܟܠܗܘܿܢ. ܘܣܲܓܝܼܐܹ̈ܐ ܩܘܿܪ̈ܲܢܬ݂ܵܝܹܐ ܫܵܡܥܝܼܢ ܗ̄ܘܼܵܘ ܘܲܡܗܲܝܡܢܝܼܢ ܒܐܲܠܵܗܵܐ ܘܥܵܡܕܝܼܢ.


text:
ܡܛܠ ܕܐܸܢܵܐ ܥܲܡܵܟ݂ ܐ̄ܢܵܐ. ܘܐ̄ܢܵܫ ܠܵܐ ܡܸܫܟܲܚ ܠܡܲܗܵܪܘܼܬ݂ܵܟ݂. ܘܥܲܡܵܐ ܣܲܓܿܝܼܐܵܐ ܐܝܼܬ݂ ܠܝܼ ܒܲܡܕ݂ܝܼܢ̄ܬܵܐ ܗܵܕܹܐ.


text:
ܘܟܲܕ݂ ܐܝܼܬ݂ܵܘܗܝ ܗ̄ܘܵܐ ܓܵܐܠܝܼܘܿܢ ܐܵܢܬܹܘܦܵܛܘܿܣ ܕܐܵܟ݂ܵܐܝܼܵܐ. ܐܸܬ݂ܟܲܢܲܫܘ ܐܲܟ݂ܚܕ݂ܵܐ ܝܗ̄ܘܼܕ݂ܵܝܹ̈ܐ ܥܲܠ ܦܵܘܠܘܿܣ. ܘܐܲܝܬܿܝܘܼܗܝ ܩܕ݂ܵܡ ܒܹܝܡ


text:
ܘܟܲܕ݂ ܒܵܥܹܐ ܗ̄ܘܵܐ ܦܵܘܠܘܿܣ ܕܢܸܦ̮ܬܲܚ ܦܘܼܡܹܗ ܘܲܢܡܲܠܸܠ. ܐܸܡܲܪ ܓܵܐܠܝܼܘܿܢ ܠܝܗ̄ܘܼܕ݂ܵܝܹ̈ܐ. ܐܸܠܘܼ ܥܲܠ ܡܸܕܸܡ ܕܒ݂ܝܼܫ ܐܵܘ ܕܲܢܟ݂ܝܼܠ ܐܵܘ ܕܲܣܢܹܐ ܡܩܲܛܪܓ݂ܝܼܢ ܗ̄ܘܲܝܬܿܘܢ. ܐܵܘ ܝܗܘܼܕ݂ܵܝܹ̈ܐ܅ ܒܘܵܠܝܼܬ݂ܵܐ ܡܩܲܒܸܠ ܗ̄ܘܹܝܬ݂ ܠܟ݂ܘܿܢ.


text:
ܐܸܢ ܕܹܝܢ ܙܹܐܛܹܡܹ̈ܐ ܐܸܢܘܿܢ ܥܲܠ ܡܸܠܬ݂ܵܐ ܘܥܲܠ ܫܡܵܗܹ̈ܐ ܘܥܲܠ ܢܵܡܘܿܣܵܐ ܕܝܼܠܟ݂ܘܿܢ. ܐܲܢ̄ܬܿܘܿܢ ܝܵܕ݂ܥܝܼܢ ܐܢ̄ܬܘܿܢ ܒܲܝܢܵܬ݂ܟ݂ܘܿܢ. ܐܸܢܵܐ ܓܹܝܪ ܠܵܐ ܨܵܒܹܐ ܐ̄ܢܵܐ. ܕܐܸܗܘܹܐ ܕܲܝܵܢܵܐ ܕܗܵܠܹܝܢ ܨܸܒ݂ܘܵܬ݂ܵܐ.


text:
ܘܐܸܚܲܕ݂ܘ ܗ̄ܘܼܵܘ ܟܠܗܘܿܢ ܚܲܢܦܹ̈ܐ. ܠܣܘܼܣܬܹܿܢܝܼܣ ܩܲܫܝܼܫܵܐ ܕܲܟܢܘܼܫܬܵܐ. ܘܡܵܚܹܝܢ ܗ̄ܘܼܵܘ ܠܹܗ ܩܕ݂ܵܡ ܒܹܝܡ. ܘܓܵܐܠܝܼܘܿܢ ܡܲܗܡܹܐ ܗ̄ܘܵܐ ܒܗܵܠܹܝܢ.


text:
ܘܟܲܕ݂ ܗܘܵܐ ܦܵܘܠܘܿܣ ܬܲܡܵܢ ܝܵܘ̈ܡܵܬ݂ܵܐ ܣܲܓܝܼܐܹ̈ܐ. ܝܲܗ̄ܒ݂ ܫܠܵܡܵܐ ܠܐܲܚܹ̈ܐ. ܘܲܪܕ݂ܵܐ ܒܝܲܡܵܐ ܕܢܹܐܙܲܠ ܠܣܘܼܪܝܼܵܐ. ܘܐܸܬ݂ܵܘ ܥܲܡܹܗ ܦܪܝܼܣܩܸܠܵܐ ܘܐܵܩܸܠܘܿܣ. ܟܲܕ݂ ܣܲܦܲܪ ܪܹܫܹܗ ܒܩܲܢܟܿܪܹܐܘܿܣ. ܡܛܠ ܕܢܸܕ݂ܪܵܐ ܢܕ݂ܝܼܪ ܗ̄ܘܵܐ ܠܹܗ.


text:
ܟܲܕ݂ ܐܵܡܲܪ. ܕܘܵܠܹܐ ܠܝܼ ܐܲܡܝܼܢܵܐܝܼܬ݂. ܕܥܹܐܕ݂ܵܐ ܕܐܵܬܹܐ ܒܐܘܿܪܸܫܠܸܡ ܐܸܥܒܕ݂ܝܼܘܗܝ. ܘܐܸܢ ܐܲܠܵܗܵܐ ܢܸܨܒܹܐ. ܐܸܦܢܹܐ ܬܘܼܒ݂ ܠܘܵܬ݂ܟ݂ܘܿܢ. ܘܠܵܐܩܸܠܘܿܣ ܘܠܲܦܪܝܼܣܩܸܠܵܐ. ܫܒܲܩ ܐܸܢܘܿܢ ܒܐܲܦܸܣܘܿܣ.


text:
ܘܗܘܼ ܪܕ݂ܵܐ ܒܝܲܡܵܐ ܘܐܸܬ݂ܵܐ ܠܩܹܣܲܪܝܵܐ. ܘܲܣܠܸܩ ܘܲܫܐܸܠ ܒܲܫܠܵܡܵܐ ܕܲܒ݂ܢܲܝ̈ ܥܹܕܬܵܐ. ܘܐܸܙܲܠ ܠܹܗ ܠܐܲܢܛܝܘܿܟ݂ܝ.


text:
ܘܟܲܕ݂ ܗܘܵܐ ܬܲܡܵܢ ܝܵܘ̈ܡܵܬ݂ܵܐ ܝܼܕ݂ܝܼܥܹ̈ܐ. ܢܦܲܩ ܘܐܸܬ݂ܟܪܸܟ݂ ܒܵܬܲܪ ܒܵܬܲܪ. ܒܐܲܬ݂ܪܵܐ ܕܓ݂ܵܠܵܛܝܼܵܐ ܘܕ݂ܲܦܪܘܿܓ݂ܝܼܵܐ. ܟܲܕ݂ ܡܩܲܝܸܡ ܗ̄ܘܵܐ ܠܟ݂ܠܗܘܿܢ ܬܲܠܡܝܼܕܹ̈ܐ.


text:
ܘܓܲܒ݂ܪܵܐ ܚܲܕ݂ ܕܲܫܡܹܗ ܗ̄ܘܵܐ ܐܵܦܲܠܘܿ ܝܼܗܘܼܕ݂ܵܝܵܐ. ܕܐܝܼܬ݂ܵܘܗܝ ܗ̄ܘܵܐ ܛܘܼܗܡܹܗ ܡܸܢ ܐܵܠܸܟ݂ܣܲܢܕܪܝܼܵܐ. ܘܲܪܕܹܐ ܗ̄ܘܵܐ ܒܡܸܠܬ݂ܵܐ ܘܲܡܕ݂ܵܩ ܗ̄ܘܵܐ ܒܲܟܬ݂ܵܒܹ̈ܐ. ܐܸܬ݂ܵܐ ܠܐܲܦܸܣܘܿܣ.


text:
ܗܵܢܵܐ ܡܬܲܠܡܲܕ݂ ܗ̄ܘܵܐ ܠܐܼܘܪܚܹܗ ܕܡܵܪܝܵܐ. ܘܪܵܬܲܚ ܗ̄ܘܵܐ ܒܪܘܼܚ. ܘܲܡܡܲܠܸܠ ܗ̄ܘܵܐ ܘܡܲܠܸܦ ܡܲܠܝܵܐܝܼܬ݂ ܥܲܠ ܝܼܫܘܿܥ. ܟܲܕ݂ ܡܸܕܸܡ ܠܵܐ ܝܵܕ݂ܲܥ ܗ̄ܘܵܐ. ܐܸܠܵܐ ܐܸܢ ܡܲܥܡܘܿܕ݂ܝܼܬ݂ܵܐ ܕܝܘܿܚܲܢܵܢ.


text:
ܘܫܲܪܝܼ ܥܹܝܢ ܒܲܓ݂ܠܹܐ ܡܡܲܠܸܠ ܒܲܟ݂ܢ̈ܘܼܫܵܬ݂ܵܐ. ܘܟܲܕ݂ ܫܲܡܥܘܼܗܝ ܐܵܩܸܠܘܿܣ ܘܲܦܪܝܼܣܩܸܠܵܐ. ܐܲܝܬܿܝܘܼܗܝ ܠܒܲܝܬܿܗܘܿܢ. ܘܡܲܠܝܵܐܝܼܬ݂ ܚܵܘܝܼܘܗܝ ܐܘܼܪܚܹܗ ܕܡܵܪܝܵܐ.


text:
ܘܟܲܕ݂ ܨܒ݂ܵܐ ܕܢܹܐܙܲܠ ܠܐܵܟ݂ܵܐܝܼܵܐ. ܚܲܦܛܘܼܗܝ ܐܲܚܹ̈ܐ. ܘܲܟ݂ܬܲܒ݂ܘ ܠܬܲܠܡܝܼܕܹ̈ܐ ܕܲܢܩܲܒܠܘܼܢܵܝܗܝ. ܘܟܲܕ݂ ܐܸܙܲܠ. ܥܲܕܲܪ ܣܲܓܝܼ ܒܝܲܕ݂ ܛܲܝܒܘܼܬ݂ܵܐ ܠܟ݂ܠܗܘܿܢ ܡܗܲܝܡܢܹ̈ܐ.


text:
ܬܲܩܝܼܦܵܐܝܼܬ݂ ܓܹܝܪ ܕܵܪܹܫ ܗ̄ܘܵܐ ܠܘܼܩܒܲܠ ܝܗ̄ܘܼܕ݂ܵܝܹ̈ܐ ܩܕ݂ܵܡ ܟܸܢܫܹ̈ܐ. ܟܲܕ݂ ܡܚܵܘܹܐ ܗ̄ܘܵܐ ܡܸܢ ܟܬ݂ܵܒܹ̈ܐ ܥܲܠ ܝܼܫܘܿܥ ܕܲܡܫܝܼܚܵܐ ܗ̄ܘܼ.


text:
ܘܟܲܕ݂ ܐܝܼܬ݂ܵܘܗܝ ܗ̄ܘܵܐ ܐܵܦܲܠܘܿ ܒܩܘܿܪܲܢܬܿܘܿܣ. ܐܸܬ݂ܟܪܸܟ݂ ܦܵܘܠܘܿܣ ܒܐܲܬ݂ܪ̈ܵܘܵܬ݂ܵܐ ܥܸܠܵܝܹ̈ܐ ܘܐܸܬ݂ܵܐ ܠܐܲܦܸܣܘܿܣ. ܘܲܡܫܲܐܸܠ ܗ̄ܘܵܐ ܠܬܲܠܡܝܼܕܹ̈ܐ ܐܲܝܠܹܝܢ ܕܐܸܫܟܲܚ ܬܲܡܵܢ.


text:
ܕܐܸܢ ܩܲܒܸܠܬܿܘܢ ܪܘܼܚܵܐ ܕܩܘܼܕ݂ܫܵܐ ܡܸܢ ܕܗܲܝܡܸܢܬܿܘܢ. ܥܢܵܘ ܘܐܵܡܪܝܼܢ ܠܹܗ. ܘܐܵܦܠܵܐ ܐܸܢ ܐܝܼܬ݂ ܪܘܼܚܵܐ ܕܩܘܼܕ݂ܫܵܐ ܫܡܝܼܥ ܠܲܢ.


text:
ܐܵܡܲܪ ܠܗܘܿܢ ܦܵܘܠܘܿܣ. ܝܘܿܚܲܢܵܢ ܐܲܥܡܸܕ݂ ܡܲܥܡܘܿܕ݂ܝܼܬ݂ܵܐ ܕܲܬ݂ܝܵܒ݂ܘܼܬ݂ܵܐ ܠܥܲܡܵܐ. ܟܲܕ݂ ܐܵܡܲܪ ܗ̄ܘܵܐ. ܕܲܢܗܲܝܡܢܘܼܢ ܒܐܲܝܢܵܐ ܕܐܵܬܹܐ ܒܵܬ݂ܪܹܗ. ܕܐܝܼܬ݂ܵܘܗܝ ܝܼܫܘܿܥ ܡܫܝܼܚܵܐ.


text:
ܘܣܵܡ ܥܠܲܝܗܘܿܢ ܐܝܼܕ݂ܵܐ ܦܵܘܠܘܿܣ. ܘܐܸܬ݂ܵܐ ܪܘܼܚܵܐ ܕܩܘܼܕ݂ܫܵܐ ܥܠܲܝܗܘܿܢ. ܘܲܡܡܲܠܠܝܼܢ ܗ̄ܘܼܵܘ ܒܠܸܫܵܢ ܠܸܫܵܢ. ܘܡܸܬ݂ܢܲܒܹܝܢ ܗ̄ܘܼܵܘ.


text:
ܘܥܲܠ ܗ̄ܘܵܐ ܦܵܘܠܘܿܣ ܠܲܟ݂ܢܘܼܫܬܵܐ. ܘܲܡܡܲܠܸܠ ܗ̄ܘܵܐ ܥܹܝܢ ܒܲܓ݂ܠܹܐ ܝܲܪ̈ܚܹܐ ܬܠܵܬ݂ܵܐ . ܘܲܡܦܝܼܣ ܗ̄ܘܵܐ ܥܲܠ ܡܲܠܟܘܼܬܹܗ ܕܐܲܠܵܗܵܐ.


text:
ܘܐ̄ܢܵܫܝܼܢ ܡܸܢܗܘܿܢ ܡܸܬ݂ܩܲܫܹܝܢ ܗ̄ܘܼܵܘ ܘܡܸܬ݂ܚܪܹܝܢ. ܘܲܡܨܲܚܹܝܢ ܠܐܘܼܪܚܵܐ ܕܐܲܠܵܗܵܐ ܩܕ݂ܵܡ ܟܸܢܫܵܐ ܕܥܲܡ̈ܡܹܐ. ܗܵܝܕܹܝܢ ܐܲܪܚܸܩ ܦܵܘܠܘܿܣ. ܘܲܦܪܲܫ ܡܸܢܗܘܿܢ ܠܬܲܠܡܝܼܕܹ̈ܐ. ܘܟܠܝܘܿܡ ܡܡܲܠܸܠ ܗ̄ܘܵܐ ܥܲܡܗܘܿܢ. ܒܐܸܣܟܘܿܠܹܐ ܕܓܲܒ݂ܪܵܐ ܕܲܫܡܹܗ ܛܘܼܪܵܢܘܿܣ.


text:
ܘܗܵܕܹܐ ܗܘܸܵܬ݂ ܫܢ̈ܝܼܢ ܬܲܪܬܿܝܢ. ܥܕ݂ܲܡܵܐ ܕܲܫܡܲܥܘ ܡܸܠܬ݂ܵܐ ܕܡܵܪܝܵܐ ܟܠܗܘܿܢ ܕܥܵܡܪܝܼܢ ܒܐܵܣܝܼܵܐ. ܝܗ̄ܘܼܕ݂ܵܝܹ̈ܐ. ܘܐܲܪ̈ܡܵܝܹܐ.


text:
ܗܵܟܲܢܵܐ ܕܐܵܦ ܡܸܢ ܢܲܚ̈ܬܹܐ ܕܥܲܠ ܓܘܼܫܡܹܗ. ܣܘܼܕ݂ܵܪܹ̈ܐ ܐܵܘ ܪ̈ܘܼܩܥܹܐ ܡܲܝܬܹܿܝܢ ܗ̄ܘܼܵܘ ܘܣܵܝܡܝܼܢ ܥܲܠ ܟܪ̈ܝܼܗܹܐ. ܘܦܵܪܩܝܼܢ ܗ̄ܘܼܵܘ ܡܸܢܗܘܿܢ ܟܘܼܪ̈ܗܵܢܹܐ. ܘܐܵܦ ܫܹܐܕܹ̈ܐ ܢܵܦܩܝܼܢ ܗ̄ܘܼܵܘ.


text:
ܨܒ݂ܵܘ ܗ̄ܘܼܵܘ ܕܹܝܢ ܐܵܦ ܐ̄ܢܵܫܵܐ ܝܗ̄ܘܼܕ݂ܵܝܹ̈ܐ: ܐܲܝܠܹܝܢ ܕܡܸܬ݂ܟܲܪܟܿܝܼܢ ܗ̄ܘܼܵܘ ܘܡܵܘܡܹܝܢ ܥܲܠ ܫܹܐܕܹ̈ܐ. ܕܢܵܘܡܘܿܢ ܒܲܫܡܹܗ ܕܡܵܪܲܢ ܝܼܫܘܿܥ. ܥܲܠ ܐܲܝܠܹܝܢ ܕܐܝܼܬ݂ ܗ̄ܘܲܝ ܠܗܘܿܢ ܪ̈ܘܼܚܹܐ ܛܲܢ̈ܦܵܬ݂ܵܐ. ܟܲܕ݂ ܐܵܡܪܝܼܢ ܗ̄ܘܼܵܘ. ܡܵܘܡܹܝܢܲܢ ܠܟ݂ܘܿܢ ܒܲܫܡܹܗ ܕܝܼܫܘܿܥ ܐܲܝܢܵܐ ܕܡܲܟ݂ܪܸܙ ܦܵܘܠܘܿܣ.


text:
ܐܝܼܬ݂ ܗ̄ܘܵܐ ܕܹܝܢ ܫܲܒ݂ܥܵܐ ܒܢܵܘ̈ܗܝ ܕܓܲܒ݂ܪܵܐ ܚܲܕ݂ ܝܗܘܼܕ݂ܝܵܐ ܪܲܒ ܟܵܗܢܹ̈ܐ ܕܲܫܡܹܗ ܗܘܵܐ ܣܩܹܘܵܐ. ܕܥܵܒ݂ܕܝܼܢ ܗ̄ܘܼܵܘ ܗܵܕܹܐ.


text:
ܘܲܥܢܵܐ ܫܹܐܕ݂ܵܐ ܗܵܘ ܒܝܼܫܵܐ ܘܐܸܡܲܪ ܠܗܘܿܢ. ܠܝܼܫܘܿܥ ܡܸܫܬܵܘܕܲܥ ܐ̄ܢܵܐ. ܘܲܠܦܵܘܠܘܿܣ ܝܵܕ݂ܲܥ ܐ̄ܢܵܐ. ܐܲܢ̄ܬܿܘܿܢ ܕܹܝܢ ܡܲܢ ܐܢ̄ܬܘܿܢ.


text:
ܘܲܫܘܲܪ ܥܠܲܝܗܘܿܢ ܓܲܒ݂ܪܵܐ ܗܵܘ ܕܐܝܼܬ݂ ܗ̄ܘܵܐ ܒܹܗ ܪܘܼܚܵܐ ܒܝܼܫܬܵܐ. ܘܐܸܬ݂ܚܲܝܲܠ ܥܠܲܝܗܘܿܢ. ܘܫܲܦܸܠ ܐܸܢܘܿܢ. ܘܟܲܕ݂ ܫܠܝܼܚܝܼܢ ܘܲܦܥܝܼܥܝܼܢ ܥܪܲܩܘ ܡܸܢ ܒܲܝܬܵܐ ܗܵܘ.


text:
ܘܗܵܕܹܐ ܐܸܬ݂ܝܲܕ݂ܥܲܬ݂ ܗ̄ܘܵܬ݂ ܠܟ݂ܠܗܘܿܢ ܝܗ̄ܘܼܕ݂ܵܝܹ̈ܐ ܘܐܲܪ̈ܡܵܝܹܐ ܕܥܵܡܪܝܼܢ ܒܐܲܦܸܣܘܿܣ. ܘܢܸܦܠܲܬ݂ ܕܸܚܠܬ݂ܵܐ ܥܲܠ ܟܠܗܘܿܢ. ܘܡܸܬ݂ܪܲܡܪܲܡ ܗ̄ܘܵܐ ܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܘܣܲܓܝܼܐܹ̈ܐ ܡܸܢ ܐܲܝܠܹܝܢ ܕܗܲܝܡܸܢܘ. ܐܵܬܹܿܝܢ ܗ̄ܘܼܵܘ ܘܡܸܫܬܲܥܹܝܢ ܣܲܟ݂ܠܘܵܬ݂ܗ̈ܘܿܢ. ܘܡܵܘܕܹܝܢ ܒܡܸܕܸܡ ܕܥܵܒ݂ܕܝܼܢ ܗ̄ܘܼܵܘ.


text:
ܣܲܓܝܼܐܹ̈ܐ ܕܹܝܢ ܐܵܦ ܚܲܪ̈ܵܫܹܐ ܟܲܢܸܫܘ ܟܬ݂ܵܒܲܝ̈ܗܘܿܢ. ܘܐܲܝܬܿܝܼܘ ܐܵܘܩܸܕ݂ܘ ܐܸܢܘܿܢ ܩܕ݂ܵܡ ܟܠܢܵܫ. ܘܲܚܫܲܒ݂ܘ ܕܡܲܝ̈ܗܘܿܢ. ܘܲܣܠܸܩ ܟܸܣܦܵܐ ܪܸ̈ܒܘܵܬ݂ܵܐ ܚܲܡܸܫ.


text:
ܟܲܕ݂ ܕܹܝܢ ܐܸܫܬܲܠܲܡ ܗܵܠܹܝܢ. ܣܵܡ ܦܵܘܠܘܿܣ ܒܪܸܥܝܵܢܹܗ. ܕܢܸܬ݂ܟܪܸܟ݂ ܒܟ݂ܠܵܗܿ ܡܵܩܹܕܿܘܿܢܝܼܵܐ ܘܒ݂ܐܵܟ݂ܵܐܝܼܵܐ. ܘܢܹܐܙܲܠ ܠܐܘܿܪܸܫܠܸܡ. ܘܐܸܡܲܪ. ܕܡܵܐ ܕܐܸܙܹܠܬ݂ ܠܬܲܡܵܢ. ܘܵܠܹܐ ܠܝܼ ܕܐܵܦ ܪܗ̄ܘܡܝ ܐܸܚܙܹܐ.


text:
ܘܫܲܕܲܪ ܗ̄ܘܵܐ ܬܪܹܝܢ ܐ̄ܢܵܫ̈ܝܼܢ ܡܸܢ ܗܵܢܘܿܢ ܕܲܡܫܲܡܫܝܼܢ ܗ̄ܘܼܵܘ ܠܹܗ ܠܡܵܩܹܕܿܘܿܢܝܼܵܐ. ܠܛܝܼܡܵܬܹܐܘܿܣ. ܘܠܵܐܪܸܣܛܘܿܣ. ܗܘܼ ܕܹܝܢ ܩܵܘܝܼ ܙܲܒ݂ܢܵܐ ܒܐܲܣܝܼܐ.


text:
ܐܝܼܬ݂ ܗ̄ܘܵܐ ܕܹܝܢ ܬܲܡܵܢ ܥܵܒܹܿܕ݂ ܣܹܐܡܵܐ ܚܲܕ݂. ܕܲܫܡܹܗ ܗ̄ܘܵܐ ܕܹܡܲܛܪܝܼܘܿܣ. ܕܥܵܒܹܿܕ݂ ܗ̄ܘܵܐ ܢܵܘܣܹ̈ܐ ܕܣܹܐܡܵܐ ܠܐܲܪܛܹܡܝܼܣ. ܘܡܵܘܬܲܪ ܗ̄ܘܵܐ ܠܲܒ݂ܢܲܝ̈ ܐܘܼܡܵܢܘܼܬܹܗ ܝܘܼܬ݂ܪܵܢܵܐ ܪܲܒܵܐ.


text:
ܗܵܢܵܐ ܟܲܢܸܫ ܐܸܢܘܿܢ ܠܲܒ݂ܢܲܝ̈ ܐܘܼܡܵܢܘܼܬܹܗ ܟܠܗܘܿܢ ܘܠܲܐܝܠܹܝܢ ܕܦܵܠܚܝܼܢ ܥܲܡܗܘܿܢ. ܘܐܸܡܲܪ ܠܗܘܿܢ. ܓܲܒ݂ܪܹ̈ܐ. ܝܵܕ݂ܥܝܼܢ ܐܢ̄ܬܘܿܢ. ܕܬܹܐܓ݂ܘܪܬܲܢ ܟܠܵܗܿ ܡܸܢ ܗܵܢܵܐ ܗܝܼ ܦܘܼܠܚܵܢܵܐ.


text:
ܘܐܵܦ ܐܲܢ̄ܬܿܘܿܢ ܫܵܡܥܝܼܢ ܐܢ̄ܬܘܿܢ ܘܚܵܙܹܝܢ ܐܢ̄ܬܘܿܢ. ܕܠܵܐ ܗ̄ܘܵܐ ܒܲܠܚܘܿܕ݂ ܠܲܒ݂ܢܲܝ̈ ܐܲܦܸܣܘܿܣ. ܐܸܠܵܐ ܐܵܦ ܠܣܘܿܓ݂ܵܐܐ ܕܟ݂ܠܵܗܿ ܐܵܣܝܼܵܐ. ܐܲܦܝܼܣ ܗܵܢܵܐ ܦܵܘܠܘܿܣ. ܘܐܲܗܦܸܟ݂ ܟܲܕ݂ ܐܵܡܲܪ. ܕܠܵܘ ܐܲܠܵܗܹ̈ܐ ܐܸܢܘܿܢ ܗܵܢܘܿܢ ܕܒ݂ܐܝܕ݂ܲܝ̈ ܒܢܲܝ̈ܢܵܫܵܐ ܡܸܬ݂ܥܲܒ݂ܕܝܼܢ.


text:
ܘܠܵܘ ܗܵܕܹܐ ܨܒ݂ܘܼܬ݂ܵܐ ܒܲܠܚܘܿܕ݂ ܡܸܬ݂ܦܲܪܣܝܵܐ ܘܒ݂ܵܛܠܵܐ. ܐܸܠܵܐ ܐܵܦ ܗܘܼ ܗܲܝܟܠܵܐ ܕܐܲܪܛܹܡܝܼܣ ܐܲܠܵܗܬܵܐ ܪܲܒܬ݂ܵܐ ܡܸܬ݂ܚܫܸܒ݂ ܠܹܗ. ܐܲܝܟ݂ ܠܵܐ ܡܸܕܸܡ. ܘܐܵܦ ܗܝܼ ܐܲܠܵܗܬܵܐ ܕܟ݂ܠܵܗܿ ܐܵܣܝܼܵܐ. ܘܟ݂ܠܗܘܿܢ ܥܲܡ̈ܡܹܐ ܣܵܓ݂ܕܝܼܢ ܠܵܗܿ. ܡܸܬܿܫܝܼܛܵܐ.


text:
ܘܐܸܫܬܲܓ݂ܫܲܬ݂ ܟܠܵܗܿ ܡܕ݂ܝܼܢ̄ܬܵܐ. ܘܲܪܗܸܛܘ ܐܲܟ݂ܚܕ݂ܵܐ ܘܐܸܙܲܠܘ ܠܬܹܐܵܛܪܘܿܢ. ܘܲܚܛܲܦܘ ܐܵܘܒܸܠܘ ܥܲܡܗܘܿܢ. ܠܓ݂ܵܐܝܼܘܿܣ ܘܠܲܐܪܹܣܛܲܪܟ݂ܘܿܣ. ܓܲܒ݂ܪܹ̈ܐ ܡܵܩܹܕܿܘܿܢܵܝܹ̈ܐ ܒܢܲܝ̈ ܠܘܝܼܬܹܗ ܕܦܵܘܠܘܿܣ.


text:
ܘܐܵܦ ܪܹ̈ܫܹܐ ܕܐܵܣܝܼܵܐ ܡܛܠ ܕܪ̈ܵܚܡܵܘܗܝ ܗ̄ܘܼܵܘ. ܫܲܕܲܪܘ ܒܥܵܘ ܡܸܢܹܗ. ܕܠܵܐ ܢܸܬܸܿܠ ܢܲܦ̮ܫܹܗ ܕܢܸܥܘܿܠ ܠܬܹܐܵܛܪܘܿܢ.


text:
ܟܸܢܫܹ̈ܐ ܕܹܝܢ ܕܐܝܼܬ݂ ܗ̄ܘܼܵܘ ܒܬܹܐܵܛܪܘܿܢ ܛܵܒ݂ ܫܓ݂ܝܼܫܝܼܢ ܗ̄ܘܼܵܘ. ܘܐܲܚܪ̈ܵܢܹܐ ܐ̄ܚܪ̈ܵܢܝܵܬ݂ܵܐ ܩܵܥܹܝܢ ܗ̄ܘܼܵܘ. ܣܲܓܝܼܐܹ̈ܐ ܓܹܝܪ ܡܸܢܗܘܿܢ ܠܵܐ ܝܵܕ݂ܥܝܼܢ ܗ̄ܘܼܵܘ. ܡܛܠ ܡܵܢܵܐ ܐܸܬ݂ܟܲܢܲܫܘ.


text:
ܥܲܡܵܐ ܕܹܝܢ ܕܝܗ̄ܘܼܕ݂ܵܝܹ̈ܐ ܕܐܝܼܬ݂ ܗ̄ܘܼܵܘ ܬܲܡܵܢ. ܐܲܩܝܼܡܘ ܡܸܢܗܘܿܢ ܠܓܲܒ݂ܪܵܐ ܝܼܗܘܼܕ݂ܝܵܐ ܕܲܫܡܹܗ ܐܵܠܸܟ݂ܣܲܢܕܪܘܿܣ. ܘܟܲܕ݂ ܩܵܡ ܐܲܢܝܼܦ ܐܝܼܕܹܗ. ܘܨܵܒܹܐ ܗ̄ܘܵܐ ܕܢܸܦܘܼܩ ܪܘܼܚܵܐ ܠܥܲܡܵܐ.


text:
ܘܟܲܕ݂ ܝܼܕ݂ܲܥܘ ܕܝܗ̄ܘܼܕ݂ܵܝܵܐ ܗ̄ܘܼ. ܩܥܵܘ ܟܠܗܘܿܢ ܒܚܲܕ݂ ܩܵܠܵܐ ܐܲܝܟ݂ ܫܵܥܝܼ̈ܢ ܬܲܪܬܿܝܢ. ܕܪܲܒܵܐ ܗܝ ܐܲܪܛܹܡܝܼܣ ܕܐܲܦܸܣܵܝܹ̈ܐ.


text:
ܘܫܲܠܝܼ ܐܸܢܘܿܢ ܪܹܫܵܐ ܕܲܡܕ݂ܝܼܢ̄ܬܵܐ ܟܲܕ݂ ܐܵܡܲܪ. ܓܲܒ݂ܪܹ̈ܐ ܐܵܦܸܣܝܹ̈ܐ. ܡܲܢܘܼ ܓܹܝܪ ܡܸܢ ܒܢܲܝ̈ܢܵܫܵܐ ܕܠܵܐ ܝܵܕ݂ܲܥ ܠܲܡܕ݂ܝܼܢ̄ܬܵܐ ܕܐܵܦܸܣܵܝܹ̈ܐ. ܕܟ݂ܘܡܪܬ݂ܵܐ ܗܝ ܕܐܲܪܛܹܡܝܼܣ ܪܲܒܬ݂ܵܐ. ܘܲܠܨܲܠܡܵܗܿ ܕܡܸܢ ܫܡܲܝܵܐ ܢܚܸܬ݂.


text:
ܡܛܠ ܗܵܟܹܝܠ ܕܠܘܼܩܒܲܠ ܗܵܕܹܐ ܐ̄ܢܵܫ ܠܵܐ ܡܸܫܟܲܚ ܠܡܹܐܡܲܪ. ܘܵܠܹܐ ܠܟ݂ܘܿܢ ܕܬܸܗܘܘܿܢ ܫܠܹܝܢ ܘܠܵܐ ܬܸܥܒܕ݂ܘܼܢ ܡܸܕܸܡ ܒܣܘܼܪܗܵܒ݂ܵܐ.


text:
ܐܸܢ ܕܹܝܢ ܗܵܢܵܐ ܕܹܡܲܛܪܝܼܘܿܣ ܘܲܒ݂ܢܲܝ̈ ܐܘܼܡܵܢܘܼܬܹܗ ܐܝܼܬ݂ ܠܗܘܿܢ ܕܝܼܢܵܐ ܥܲܡ ܐ̄ܢܵܫ. ܗܵܐ ܐܲܢܬܹܿܘܦܵܛܘܿܣ ܒܲܡܕ݂ܝܼܢ̄ܬܵܐ. ܐܘܼܡܵܢܹ̈ܐ ܐܸܢܘܿܢ. ܢܸܩܪܒ݂ܘܼܢ ܘܲܢܕ݂ܘܼܢܘܼܢ ܚܲܕ݂ ܥܲܡ ܚܲܕ݂.


text:
ܡܛܠ ܕܐܵܦ ܗܵܫܵܐ ܒܩܹܘܲܢܕܹܿܝܢܘܿܣ ܩܵܝܡܝܼܢܲܢ. ܕܢܸܬ݂ܪܫܹܐ ܐܲܝܟ݂ ܫܵܓ݂ܘܫܹ̈ܐ. ܕܠܵܐ ܡܸܫܟܿܚܝܼܢܢ ܕܢܸܦܘܼܩ ܪܘܼܚܵܐ ܥܲܠ ܟܸܢܫܵܐ ܕܝܵܘܡܵܐ ܗܵܢܵܐ ܕܐܬ݂ܟܲܢܲܫܢ ܒܲܛܵܠܵܐܝܼܬ݂. ܘܐܸܫܬܿܓܸܫܢ ܕܠܵܐ ܥܸܠܬ݂ܵܐ.


text:
ܘܒܵܬܲܪ ܕܲܫܠܝܼ ܫܓ݂ܘܼܫܝܵܐ. ܩܪܵܐ ܦܵܘܠܘܿܣ ܠܬܲܠܡܝܼܕܹ̈ܐ. ܘܒܲܝܲܐ ܐܸܢܘܿܢ ܘܢܲܫܸܩ ܐܸܢܘܿܢ. ܘܲܢܦܲܩ ܐܸܙܲܠ ܠܹܗ ܠܡܵܩܹܕܿܘܿܢܝܼܵܐ.


text:
ܘܟܲܕ݂ ܐܸܬ݂ܟܪܸܟ݂ ܐܸܢܘܿܢ ܠܐܲܬ݂ܪ̈ܵܘܵܬ݂ܵܐ ܗܵܠܹܝܢ. ܘܒܲܝܲܐ ܐܸܢܘܿܢ ܒܡܸܠܹ̈ܐ ܣܲܓܝܼ̈ܐܵܬ݂ܵܐ. ܐܸܬ݂ܵܐ ܠܹܗ ܠܗܲܠܸܣ ܐܲܬ݂ܪܵܐ.


text:
ܘܲܗܘܵܐ ܬܲܡܵܢ ܬܠܵܬ݂ܵܐ ܝܲܪ̈ܚܝܼܢ. ܥܒܲܕ݂ܘ ܕܹܝܢ ܥܠܵܘܗܝ ܢܸܟ݂ܠܵܐ ܝܗ̄ܘܼܕ݂ܵܝܹ̈ܐ. ܟܲܕ݂ ܥܬ݂ܝܼܕ݂ ܗ̄ܘܵܐ ܠܡܹܐܙܲܠ ܠܣܘܼܪܝܼܵܐ. ܘܐܸܬ݂ܚܲܫܲܒ݂ ܕܢܸܗܦܘܼܟ݂ ܠܹܗ ܠܡܵܩܹܕܿܘܿܢܝܼܵܐ.


text:
ܘܲܢܦܲܩܘ ܥܲܡܹܗ ܥܕ݂ܲܡܵܐ ܠܐܵܣܝܼܵܐ. ܣܹܘܦܲܛܪܘܿܣ ܕܡܸܢ ܒܹܪܘܿܐܵܐ ܡܕ݂ܝܼܢ̄ܬܵܐ. ܘܐܵܪܹܣܛܲܪܟ݂ܘܿܣ. ܘܣܲܩܘܼܢܕܿܘܿܣ ܕܡܸܢ ܬܸܣܵܠܘܿܢܝܼܩܹܐ. ܘܓ݂ܵܐܝܼܘܿܣ ܕܡܸܢ ܕܲܪܒܹܿܐ ܡܕ݂ܝܼܢ̄ܬܵܐ. ܘܛܝܼܡܵܬܹܐܘܿܣ ܕܡܸܢ ܠܘܼܣܛܪܵܐ. ܘܡܸܢ ܐܵܣܝܼܵܐ ܛܘܼܟ݂ܝܼܩܘܿܣ ܘܲܛܪܘܿܦܝܼܡܘܿܣ.


text:
ܚܢܲܢ ܕܹܝܢ ܢܦܲܩܢ ܡܸܢ ܦܝܼܠܝܼܦܘܿܣ ܡܕ݂ܝܼܢ̄ܬܵܐ ܕܡܵܩܹܕܿܘܿܢܝܼܵܐ ܒܵܬܲܪ ܝܵܘ̈ܡܵܬ݂ܵܐ ܕܦܲܛܝܼܪܹ̈ܐ. ܘܲܪܕ݂ܲܝܢ ܒܝܲܡܵܐ. ܘܐܸܬܲܝܢ ܠܲܛܪܘܿܐܘܿܣ ܠܝܵܘ̈ܡܵܬ݂ܵܐ ܚܲܡܫܵܐ. ܘܲܗܘܲܝܢ ܬܲܡܵܢ ܝܵܘ̈ܡܵܬ݂ܵܐ ܫܲܒ݂ܥܵܐ.


text:
ܘܲܒ݂ܝܵܘܡܵܐ ܕܚܲܕ݂ ܒܫܲܒܵܐ ܟܲܕ݂ ܟܢܝܼܫܝܼܢܲܢ ܕܢܸܩܨܹܐ ܐܹܘܟ݂ܵܪܸܣܛܝܼܵܐ. ܡܡܲܠܸܠ ܗ̄ܘܵܐ ܥܲܡܗܘܿܢ ܦܵܘܠܘܿܣ. ܡܛܠ ܕܲܠܝܵܘܡܵܐ ܐ̄ܚܪܹܢܵܐ ܥܬ݂ܝܼܕ݂ ܗ̄ܘܵܐ ܕܢܸܦܘܼܩ ܠܹܗ. ܘܐܲܓܲܪ ܗ̄ܘܵܐ ܠܲܡܡܲܠܵܠܘܼ. ܥܕ݂ܲܡܵܐ ܠܦܸܠܓܹ݁ܗ ܕܠܸܠܝܵܐ.


text:
ܘܐܝܼܬ݂ ܗ̄ܘܵܐ ܬܲܡܵܢ ܠܲܡܦܹܐܕܹ̈ܐ (ܠܲܡܦܹܝܕܹ̈ܐ) ܕܢܘܼܪܵܐ ܣܲܓܝܼ̈ܐܹܐ. ܒܥܸܠܝܼܬ݂ܵܐ ܗܵܝ ܕܲܟ݂ܢܝܼܫܝܼܢ ܗܘܲܝܢ ܒܵܗܿ.


text:
ܘܝܵܬܹܿܒ݂ ܗ̄ܘܵܐ ܥܠܲܝܡܵܐ ܚܲܕ݂ ܕܲܫܡܹܗ ܗܘܵܐ ܐܹܘܛܝܼܟ݂ܘܿܣ ܒܟ݂ܵܘܬ݂ܵܐ. ܘܫܵܡܲܥ. ܘܲܛܒܲܥ ܒܫܸܢܬ݂ܵܐ ܝܲܩܝܼܪܬܵܐ. ܟܲܕ݂ ܐܲܓܲܪ ܗ̄ܘܵܐ ܒܡܸܠܬ݂ܵܐ ܦܵܘܠܘܿܣ. ܘܲܒ݂ܫܸܢܬܹܗ ܢܦܲܠ ܗ̄ܘܵܐ ܡܸܢ ܬܠܵܬ݂ܵܐ ܡܸܕ݂ܝܵܪ̈ܝܼܢ. ܘܐܸܫܬܿܩܸܠ ܟܲܕ݂ ܡܝܼܬ݂.


text:
ܟܲܕ݂ ܣܠܸܩ ܕܹܝܢ ܩܨܵܐ ܠܲܚܡܵܐ ܘܲܛܥܸܡ . ܘܲܗܘܵܐ ܡܡܲܠܸܠ ܥܕ݂ܲܡܵܐ ܕܲܣܠܸܩ ܨܲܦܪܵܐ. ܘܗܵܝܕܹܝܢ ܢܦܲܩ. ܕܢܹܐܙܲܠ ܒܝܲܒ݂ܫܵܐ.


text:
ܚܢܲܢ ܕܹܝܢ ܢܚܸܬ݂ܢ ܠܐܸܠܦܵܐ. ܘܲܪܕ݂ܲܝܢ ܠܘܲܥܕܵܐ ܕܬܸܣܘܿܣ. ܡܛܠ ܕܡܸܢ ܬܲܡܵܢ ܥܬ݂ܝܼܕ݂ܝܼܢ ܗ̄ܘܲܝܢ ܕܲܢܩܲܒܠܝܼܘܗܝ ܠܦܵܘܠܘܿܣ. ܗܵܟܲܢܵܐ ܓܹܝܪ ܦܩܲܕ݂ ܗ̄ܘܵܐ ܠܲܢ. ܟܲܕ݂ ܐܸܙܲܠ ܗ̄ܘܵܐ ܗܘܼ ܒܝܲܒ݂ܫܵܐ.


text:
ܘܡܸܢ ܬܲܡܵܢ ܠܝܵܘܡܵܐ ܐ̄ܚܪܹܢܵܐ. ܪܕ݂ܲܝܢ ܠܘܼܩܒܲܠ ܟܝܼܘܿܣ ܓܵܙܲܪܬܵܐ. ܘܬ݂ܘܼܒ݂ ܠܝܵܘܡܵܐ ܐ̄ܚܪܹܢܵܐ. ܐܸܬ݂ܝܢ ܠܣܵܡܘܿܣ. ܘܩܵܘܝܼܢ ܒܲܛܪܲܓ݂ܠܝܼܘܿܢ. ܘܲܠܝܵܘܡܵܐ ܐ̄ܚܪܹܢܵܐ ܐܸܬ݂ܝܢ ܠܡܝܼܠܹܛܘܿܣ.


text:
ܦܣܝܼܩ ܗ̄ܘܵܐ ܠܹܗ ܓܹܝܪ ܠܦܵܘܠܘܿܣ. ܕܢܸܥܒܪܝܼܗܿ ܠܐܲܦܸܣܘܿܣ. ܕܲܠܡܵܐ ܢܸܫܬܵܘܚܲܪ ܠܹܗ ܬܲܡܵܢ. ܡܛܠ ܕܲܡܣܲܪܗܲܒ݂ ܗ̄ܘܵܐ ܕܐܸܢ ܡܸܫܟܚܵܐ. ܝܵܘܡܵܐ ܕܦܸܢܛܹܩܘܿܣܛܹܐ ܒܐܘܿܪܸܫܠܸܡ ܢܸܥܒܕ݂ܝܼܘܗܝ.


text:
ܘܟܲܕ݂ ܐܸܬ݂ܵܘ ܠܘܵܬܹܗ. ܐܸܡܲܪ ܠܗܘܿܢ. ܐܲܢ̄ܬܿܘܿܢ ܝܵܕ݂ܥܝܼܢ ܐܢ̄ܬܘܿܢ ܕܡܸܢ ܝܵܘܡܵܐ ܩܲܕ݂ܡܵܝܵܐ ܕܥܸܠܹܬ݂ ܠܐܵܣܝܼܵܐ. ܐܲܝܟܲܢܵܐ ܗ̄ܘܹܝܬ݂ ܥܲܡܟ݂ܘܿܢ ܟܠܹܗ ܙܲܒ݂ܢܵܐ.


text:
ܟܲܕ݂ ܦܵܠܲܚ ܐ̄ܢܵܐ ܠܐܲܠܵܗܵܐ ܒܡܲܟܿܝܼܟ݂ܘܼܬ݂ܵܐ ܣܲܓܝܼܐܬ݂ܵܐ ܘܲܒ݂ܕܸܡ̈ܥܹܐ ܘܲܒ݂ܢܸܣܝܘܿܢܹ̈ܐ ܐܲܝܠܹܝܢ ܕܥܵܕܹܝܢ ܗ̄ܘܼܵܘ ܥܠܲܝ ܒܢܸܟ݂ܠܲܝ̈ܗܘܿܢ ܕܝܗ̄ܘܼܕ݂ܵܝܹ̈ܐ.


text:
ܟܲܕ݂ ܡܣܲܗܸܕ݂ ܗ̄ܘܹܝܬ݂ ܠܝܗ̄ܘܼܕ݂ܵܝܹ̈ܐ ܘܠܲܐܪ̈ܡܵܝܹܐ ܥܲܠ ܬܝܵܒܘܼܬ݂ܵܐ ܕܲܠܘܵܬ݂ ܐܲܠܵܗܵܐ. ܘܗܲܝܡܵܢܘܼܬ݂ܵܐ ܕܲܒ݂ܡܵܪܲܢ ܝܼܫܘܿܥ ܡܫܝܼܚܵܐ.


text:
ܐܸܠܵܐ ܠܝܼ ܠܵܐ ܚܫܝܼܒ݂ܵܐ ܢܲܦ̮ܫܝ ܡܸܕܸܡ. ܐܲܝܟ݂ ܕܐܹܫܲܠܸܡ ܪܲܗܛܝ ܘܬܸܫܡܸܫܬܵܐ ܕܩܲܒܠܹܬ݂ ܡܸܢ ܡܵܪܲܢ ܝܼܫܘܿܥ. ܕܐܲܣܗܸܕ݂ ܥܲܠ ܣܒܲܪܬ݂ܵܐ ܕܛܲܝܒܘܼܬܹܗ ܕܐܲܠܵܗܵܐ.


text:
ܘܗܵܫܵܐ ܐܸܢܵܐ ܝܵܕ݂ܲܥ ܐ̄ܢܵܐ. ܕܬ݂ܘܼܒ݂ ܦܲܪܨܘܿܦܝ ܠܵܐ ܚܵܙܹܝܢ ܐܢ̄ܬܘܿܢ. ܟܠܟ݂ܘܿܢ ܐܲܝܠܹܝܢ ܕܐܬ݂ܟܲܪܟܹܬ݂ ܐܲܟ݂ܪܙܹܬ݂ ܠܟ݂ܘܿܢ ܡܲܠܟܘܼܬ݂ܵܐ.


text:
ܐܸܙܕܲܗ̄ܪܘ ܗܵܟܹܝܠ ܒܢܲܦ̮ܫܟ݂ܘܿܢ ܘܲܒ݂ܟ݂ܠܵܗܿ ܡܲܪܥܝܼܬ݂ܵܐ. ܗܵܝ ܕܐܲܩܝܼܡܟ݂ܘܿܢ ܒܵܗܿ ܪܘܼܚܵܐ ܕܩܘܼܕ݂ܫܵܐ ܐܲܦܸܣܩܘܿܦܹ̈ܐ. ܕܬܸܪܥܘܿܢ ܠܥܹܕܬܹܿܗ ܕܐܲܠܵܗܵܐ. ܗܵܝ ܕܲܩܢܵܗܿ ܒܲܕ݂ܡܹܗ.


text:
ܐܸܢܵܐ ܝܵܕ݂ܲܥ ܐ̄ܢܵܐ. ܕܡܸܢ ܒܵܬܲܪ ܕܐܵܙܹܠ ܐ̄ܢܵܐ. ܢܸܥܠܘܼܢ ܥܲܡܟ݂ܘܿܢ ܕܹܐܒܹ̈ܐ ܬܲܩܝܼܦܹ̈ܐ. ܕܠܵܐ ܚܵܝܣܝܼܢ ܥܲܠ ܡܲܪܥܝܼܬ݂ܵܐ.


text:
ܘܐܵܦ ܡܸܢܟ݂ܘܿܢ ܕܝܼܠܟ݂ܘܿܢ ܢܩܘܼܡܘܼܢ ܓܲܒ݂ܪܹ̈ܐ ܡܡܲܠܠܲܝ̈ ܡܥܲܩ̈ܡܵܬ݂ܵܐ. ܐܲܝܟ݂ ܕܢܲܗܦܟ݂ܘܿܢ ܠܬܲܠܡܝܼܕܹ̈ܐ ܕܢܹܐܙܠ̄ܘܼܢ ܒܵܬܲܪܗܘܿܢ.


text:
ܡܛܠ ܗܵܢܵܐ ܗܘܲܝܬܿܘܿܢ ܥܝܼܪܝܼܢ ܘܥܲܗܝܼܕ݂ܝܼܢ. ܕܲܫܢܲܝܵܐ ܬܠܵܬ݂ ܠܵܐ ܫܠܝܼܬ݂ ܒܠܸܠܝܵܐ ܘܒܐܝܼܡܵܡܵܐ. ܟܲܕ݂ ܒܕܸܡ̈ܥܹܐ ܡܲܪܬܹܐ ܐܸܢܵܐ ܠܐ̄ܢܵܫ ܐ̄ܢܵܫ ܡܸܢܟ݂ܘܿܢ.


text:
ܘܗܵܫܵܐ ܡܲܓ݂ܥܸܠ ܐ̄ܢܵܐ ܠܟ݂ܘܿܢ ܠܐܲܠܵܗܵܐ ܘܲܠܡܸܠܬ݂ܵܐ ܕܛܲܝܒܘܼܬܹܗ. ܕܗܝܼ ܡܸܫܟܚܵܐ ܒܵܢܝܵܐ ܠܟ݂ܘܿܢ. ܘܝܵܗܒܵܐ ܠܟ݂ܘܿܢ ܝܘܼܪܬܵܢܵܐ ܥܲܡ ܟܠܗܘܿܢ ܩܲܕܝܼܫܹ̈ܐ.


text:
ܘܟ݂ܠ ܡܸܕܸܡ ܚܵܘܝܼܬ݂ܟ݂ܘܿܢ. ܕܗܵܟܲܢܵܐ ܘܵܠܹܐ ܠܡܸܠܐܵܐ ܘܲܠܡܹܐܨܲܦ ܕܐܲܝܠܹܝܢ ܕܲܟ݂ܪ̈ܝܼܗܝܼܢ. ܘܠܲܡܥܲܗܵܕ݂ܘܼ ܡܸܠܵܘ̈ܗܝ ܕܡܵܪܲܢ ܝܼܫܘܿܥ. ܡܛܠ ܕܗܘܼ ܐܸܡܲܪ. ܕܛܘܼܒ݂ܵܘܗܝ ܠܐܲܝܢܵܐ ܕܝܵܗܹܒ݂ ܝܲܬܿܝܼܪ ܡܸܢ ܐܲܝܢܵܐ ܕܢܵܣܹܒ݂.


text:
ܝܲܬܝܼܪܵܐܝܼܬ݂ ܕܹܝܢ ܡܸܫܬܲܢܩܝܼܢ ܗ̄ܘܼܵܘ ܥܲܠ ܗܵܝ ܡܸܠܬ݂ܵܐ ܕܐܵܡܲܪ. ܕܠܵܐ ܬܘܼܒ݂ ܥܬ݂ܝܼܕ݂ܝܼܢ ܕܢܸܚܙܘܿܢ ܦܲܪܨܘܿܦܹܗ. ܘܠܵܘܝܘܼܗܝ ܥܕ݂ܲܡܵܐ ܠܐܸܠܦܵܐ.


text:
ܘܲܦܪܲܫܢ ܡܸܢܗܘܿܢ. ܘܲܪܕ݂ܲܝܢ ܬܪܝܼܨܵܐܝܼܬ݂ ܠܩܘܿ ܓܵܙܲܪܬܵܐ. ܘܲܠܝܵܘܡܵܐ ܐ̄ܚܪܹܢܵܐ. ܐܸܬ݂ܝܢ ܠܪܘܿܕ݂ܘܿܣ. ܘܡܸܢ ܬܲܡܵܢ ܠܦܵܐܛܵܪܵܐ (ܠܦܵܛܵܪܵܐ).


text:
ܘܡܲܛܝܼܢ ܥܕ݂ܲܡܵܐ ܠܘܵܬ݂ ܩܘܦܪܘܿܣ ܓܵܙܲܪܬܵܐ. ܘܲܫܒܲܩܢܵܗܿ ܠܣܸܡܵܠܵܐ. ܘܐܸܬܲܝܢ ܠܣܘܼܪܝܼܵܐ. ܘܡܸܢ ܬܲܡܵܢ ܡܲܛܝܼܢ ܠܨܘܿܪ. ܬܲܡܵܢ ܓܹܝܪ ܐܝܼܬ݂ ܗ̄ܘܵܐ ܠܵܗܿ ܠܐܸܠܦܵܐ ܠܲܡܢܵܚܘܼ ܛܲܥܢܵܗܿ.


text:
ܘܟܲܕ݂ ܐܸܫܟܲܚܢ ܬܲܡܵܢ ܬܲܠܡܝܼܕܹ̈ܐ. ܩܵܘܝܼܢ ܠܘܵܬ݂ܗܘܿܢ ܝܵܘ̈ܡܵܬ݂ܵܐ ܫܲܒ݂ܥܵܐ. ܘܗܵܠܹܝܢ ܐܵܡܪܝܼܢ ܗ̄ܘܼܵܘ ܟܠܝܘܿܡ ܠܦܵܘܠܘܿܣ ܒܪܘܼܚ. ܕܠܵܐ ܢܹܐܙܲܠ ܠܐܘܿܪܸܫܠܸܡ.


text:
ܘܡܸܢ ܒܵܬܲܪ ܗܵܠܹܝܢ ܝܵܘ̈ܡܵܬ݂ܵܐ. ܢܦܲܩܢ ܕܢܹܐܙܲܠ ܒܐܘܼܪܚܵܐ. ܘܲܡܠܵܘܝܢ ܗ̄ܘܼܵܘ ܠܲܢ ܟܠܗܘܿܢ ܗܸܢܘܿܢ ܘܢܸܫܲܝ̈ܗܘܿܢ ܘܲܒ݂ܢܲܝ̈ܗܘܿܢ. ܥܕ݂ܲܡܵܐ ܠܒܲܪ ܡܸܢ ܡܕ݂ܝܼܢ̄ܬܵܐ. ܘܲܩܥܸܕ݂ܘ ܥܲܠ ܒܘܼܪ̈ܟܲܝܗܘܿܢ ܥܲܠ ܝܲܕ݂ ܝܲܡܵܐ ܘܨܲܠܝܼܘ.


text:
ܚܢܲܢ ܕܹܝܢ ܪܕ݂ܲܝܢ ܡܸܢ ܨܘܿܪ. ܘܐܸܬܲܝܢ ܠܥܲܟܿܘܿ ܡܕ݂ܝܼܢ̄ܬܵܐ. ܘܝܲܗ̄ܒ݂ܢ ܫܠܵܡܵܐ ܠܐܲܚܹ̈ܐ ܕܬܲܡܵܢ. ܘܲܫܪܲܝܢ ܨܸܐܕ݂ܲܝܗܘܿܢ. ܝܵܘܡܵܐ ܚܲܕ݂.


text:
ܘܲܠܝܵܘܡܵܐ ܐ̄ܚܪܹܢܵܐ. ܢܦܲܩܢ ܘܐܸܬܲܝܢ ܠܩܹܣܲܪܝܵܐ. ܘܥܲܠܢ ܫܪܲܝܢ ܒܒܲܝܬܹܿܗ ܕܦܝܼܠܝܼܦܘܿܣ ܡܣܲܒܪܵܢܵܐ. ܐܲܝܢܵܐ ܕܐܝܼܬ݂ܵܘܗܝ ܗ̄ܘܵܐ ܡܸܢ ܫܲܒ݂ܥܵܐ.


text:
ܘܟܲܕ݂ ܐܝܼܬܲܝܢ ܬܲܡܵܢ ܝܵܘ̈ܡܵܬ݂ܵܐ ܣܲܓܝܼܐܹ̈ܐ. ܢܚܸܬ݂ ܗ̄ܘܵܐ ܡܸܢ ܝܼܗܘܼܕ݂ ܢܒ݂ܝܼܵܐ ܚܲܕ݂. ܕܲܫܡܹܗ ܗܘܵܐ ܐܵܓ݂ܵܒ݂ܘܿܣ.


text:
ܘܥܲܠ ܠܘܵܬܲܢ. ܘܲܫܩܲܠ ܥܸܪܩܬ݂ܵܐ ܕܚܲܨܵܘ̈ܗܝ ܕܦܵܘܠܘܿܣ. ܘܐܸܣܲܪ ܪܸ̈ܓ݂ܠܹܐ ܕܢܲܦ̮ܫܹܗ ܘܐܝܼܕ݂ܵܘ̈ܗܝ. ܘܐܸܡܲܪ. ܗܵܟܲܢܵܐ ܐܵܡܲܪ ܪܘܼܚܵܐ ܕܩܘܼܕ݂ܫܵܐ. ܕܓܲܒ݂ܪܵܐ ܡܵܪܵܗܿ ܕܥܸܪܩܬ݂ܵܐ ܗܵܕܹܐ ܗܵܟܲܢܵܐ ܢܹܐܣܪܘܼܢܹܗ ܝܗ̄ܘܼܕ݂ܵܝܹ̈ܐ ܒܐܘܿܪܸܫܠܸܡ. ܘܢܲܫܠܡܘܼܢܹܗ ܒܐܝܼܕ݂ܲܝ̈ ܥܲܡ̈ܡܹܐ.


text:
ܗܵܝܕܹܝܢ ܥܢܵܐ ܘܐܸܡܲܪ ܦܵܘܠܘܿܣ. ܡܵܢܵܐ ܥܵܒ݂ܕܝܼܢ ܐܢ̄ܬܘܿܢ ܕܒ݂ܵܟ݂ܝܢ ܐܢ̄ܬܘܿܢ ܘܫܵܚܩܝܼܢ ܐܢ̄ܬܘܿܢ ܠܹܗ ܠܠܹܒܝ. ܐܸܢܵܐ ܓܹܝܪ ܠܵܐ ܗ̄ܘܵܐ ܕܐܸܬ݂ܐܣܲܪ ܒܲܠܚܘܿܕ݂ ܡܛܲܝܲܒ݂ ܐ̄ܢܵܐ. ܐܸܠܵܐ ܐܵܦ ܕܐܹܡܘܼܬ݂ ܒܐܘܿܪܸܫܠܸܡ ܚܠܵܦ ܫܡܹܗ ܕܡܵܪܲܢ ܝܼܫܘܿܥ.


text:
ܘܐܸܬ݂ܵܘ ܗ̄ܘܼܵܘ ܥܲܡܲܢ ܐ̄ܢܵܫܵܐ ܬܲܠܡܝܼܕܹ̈ܐ ܡܸܢ ܩܹܣܲܪܝܵܐ. ܟܲܕ݂ ܕܒ݂ܝܼܪܝܼܢ ܥܲܡܗܘܿܢ ܐܲܚܵܐ ܚܲܕ݂ ܡܸܢ ܬܲܠܡܝܼܕܹ̈ܐ ܩܲܕ݂ܡܵܝܹ̈ܐ. ܕܲܫܡܹܗ ܗܘܵܐ ܡܢܵܣܘܿܢ. ܘܐܝܼܬ݂ܵܘܗܝ ܗ̄ܘܵܐ ܡܸܢ ܩܹܘܦܪܘܿܣ. ܕܲܢܩܲܒܠܲܢ ܒܒܲܝܬܹܿܗ.


text:
ܘܝܲܗ̄ܒ݂ܢ ܠܗܘܿܢ ܫܠܵܡܵܐ. ܘܡܸܫܬܲܥܹܐ ܗ̄ܘܵܐ ܠܗܘܿܢ ܦܵܘܠܘܿܣ ܒܵܬܲܪ ܒܵܬܲܪ. ܟܠܡܵܐ ܕܲܥܒܲܕ݂ ܐܲܠܵܗܵܐ ܒܥܲܡ̈ܡܹܐ ܒܬܸܫܡܸܫܬܹܿܗ.


text:
ܘܟܲܕ݂ ܫܡܲܥܘ. ܫܲܒܲܚܘ ܠܐܲܠܵܗܵܐ ܘܐܸܡܲܪܘ ܠܹܗ. ܚܵܙܹܐ ܐܲܢ̄ܬܿ ܐܲܚܘܼܢ. ܟܡܵܐ ܪܸ̈ܒܿܘܵܢ ܐܝܼܬ݂ ܒܝܼܗܘܼܕ݂ ܐܲܝܠܹܝܢ ܕܗܲܝܡܸܢܘ. ܘܟ݂ܠܗܘܿܢ ܗܵܠܹܝܢ ܛܲܢܵܢܹ̈ܐ ܐܸܢܘܿܢ ܕܢܵܡܘܿܣܵܐ.


text:
ܐܸܬ݂ܐܡܲܪ ܠܗܘܿܢ ܕܹܝܢ ܥܠܲܝܟ. ܕܡܲܠܸܦ ܐܲܢ̄ܬܿ ܕܢܸܦܪܩܘܼܢ ܡܸܢ ܡܘܼܫܹܐ ܟܠܗܘܿܢ ܝܗ̄ܘܼܕ݂ܵܝܹ̈ܐ ܕܲܒ݂ܥܲܡ̈ܡܹܐ. ܟܲܕ݂ ܐܵܡܲܪ ܐܲܢ̄ܬܿ ܕܠܵܐ ܢܸܗܘܘܿܢ ܓܵܙܪܝܼܢ ܒܢܲܝ̈ܗܘܿܢ. ܘܠܵܐ ܒܲܥܝܵܕܹ̈ܐ ܕܢܵܡܘܿܣܵܐ ܢܸܗܘܘܿܢ ܡܗܲܠܟ݂ܝܼܢ.


text:
ܕܒܲܪ ܐܸܢܘܿܢ ܘܙܸܠ ܐܸܬܿܕܲܟܵܐ ܥܲܡܗܘܿܢ. ܘܐܲܦܸܩ ܥܠܲܝܗܘܿܢ ܢܲܦ̈ܩܵܬ݂ܵܐ. ܐܲܝܟ݂ ܕܢܸܓ݂ܪܥܘܼܢ ܪܹ̈ܫܲܝܗܘܿܢ. ܘܡܸܬ݂ܝܲܕ݂ܥܵܐ ܠܟ݂ܠܢܵܫ. ܕܡܸܕܸܡ ܕܐܸܬ݂ܐܡܲܪ ܥܠܲܝܟ ܕܲܓܵܠ ܗ̄ܘܼ. ܘܐܲܢ̄ܬܿ ܠܢܵܡܘܿܣܵܐ ܫܵܠܹܡ ܐܲܢ̄ܬܿ ܘܢܵܛܲܪ.


text:
ܥܲܠ ܐܲܝܠܹܝܢ ܕܹܝܢ ܕܗܲܝܡܸܢܘ ܡܸܢ ܥܲܡ̈ܡܹܐ. ܚܢܲܢ ܟܬܲܒ݂ܢ. ܕܢܸܗܘܘܿܢ ܢܵܛܪܝܼܢ ܢܲܦ̮ܫܗܘܿܢ. ܡܸܢ ܕܲܕ݂ܒ݂ܝܼܚܵܐ. ܘܡܸܢ ܙܵܢܝܘܼܬ݂ܵܐ. ܘܡܸܢ ܚܢܝܼܩܵܐ. ܘܡܸܢ ܕܡܵܐ.


text:
ܗܵܝܕܹܝܢ ܦܵܘܠܘܿܣ ܕܒܲܪ ܐܸܢܘܿܢ ܠܓܲܒ݂ܪܹ̈ܐ ܗܵܠܹܝܢ ܠܝܵܘܡܵܐ ܐ̄ܚܪܹܢܵܐ. ܘܐܸܬܿܕܲܟܝܼ ܥܲܡܗܘܿܢ. ܘܥܲܠ ܐܸܙܲܠ ܠܗܲܝܟܠܵܐ ܟܲܕ݂ ܡܵܘܕܲܥ ܠܗܘܿܢ ܡܘܼܠܵܝܵܐ ܕܝܵܘ̈ܡܵܬ݂ܵܐ ܕܬܲܕ݂ܟܝܼܬ݂ܵܐ. ܥܕ݂ܲܡܵܐ ܕܐܬ݂ܩܲܪܲܒ݂ ܩܘܼܪܒܵܢܵܐ ܕܐ̄ܢܵܫ ܐ̄ܢܵܫ ܡܸܢܗܘܿܢ.


text:
ܘܟܲܕ݂ ܡܲܛܝܼ ܝܵܘܡܵܐ ܕܫܲܒ݂ܥܵܐ. ܝܗ̄ܘܼܕ݂ܵܝܹ̈ܐ ܕܡܸܢ ܐܵܣܝܼܵܐ ܚܙܵܐܘܼܗܝ ܒܗܲܝܟܠܵܐ. ܘܓܲܪܝܼܘ ܥܠܵܘܗܝ ܥܲܡܵܐ ܟܠܹܗ. ܘܐܲܪܡܝܼܘ ܥܠܵܘܗܝ ܐܝܼ̈ܕ݂ܲܝܵܐ.


text:
ܟܲܕ݂ ܡܒܲܓ݁ܢܝܼܢ ܘܐܵܡܪܝܼܢ. ܓܲܒ݂ܪܹ̈ܐ ܒܢܲܝ̈ ܝܼܣܪܵܝܹܠ. ܥܲܕܲܪܘ. ܗܵܢܵܐ ܗ̄ܘܼ ܓܲܒ݂ܪܵܐ ܕܠܘܼܩܒܲܠ ܥܲܡܵܐ ܕܝܼܠܲܢ ܡܲܠܸܦ ܒܟ݂ܠ ܕܘܼܟܵܐ. ܘܠܘܼܩܒܲܠ ܢܵܡܘܿܣܵܐ. ܘܠܘܼܩܒܲܠ ܐܲܬ݂ܪܵܐ ܗܵܢܵܐ. ܘܐܵܦ ܠܐܲܪ̈ܡܵܝܹܐ ܐܲܥܸܠ ܠܗܲܝܟܠܵܐ. ܘܣܲܝܒܹܗ ܠܐܲܬ݂ܪܵܐ ܗܵܢܵܐ ܩܲܕܝܼܫܵܐ.


text:
ܩܲܕܸܡܘ ܗ̄ܘܼܵܘ ܓܹܝܪ ܚܙܵܘ ܥܲܡܹܗ ܠܲܛܪܘܿܦܝܼܡܘܿܣ ܐܲܦܸܣܵܝܵܐ ܒܲܡܕ݂ܝܼܢ̄ܬܵܐ. ܘܣܵܒ݂ܪܝܼܢ ܗ̄ܘܼܵܘ ܕܥܲܡ ܦܵܘܠܘܿܣ ܥܲܠ ܠܗܲܝܟܠܵܐ.


text:
ܘܐܸܫܬܲܓ݂ܫܲܬ݂ ܟܠܵܗܿ ܡܕ݂ܝܼܢ̄ܬܵܐ ܘܐܸܬ݂ܟܲܢܲܫܘ. ܟܠܹܗ ܥܲܡܵܐ ܘܐܲܚܕܘܼܗܝ. ܠܦܵܘܠܘܿܣ ܘܓܲܪܘܼܗܝ ܠܒܲܪ ܡܸܢ ܗܲܝܟܠܵܐ ܘܒܲܪ ܫܵܥܬܹܗ ܐܸܬܿܬܿܚܸܕ݂ܘ ܬܲܪ̈ܥܹܐ.


text:
ܘܟܲܕ݂ ܒܵܥܹܐ ܗ̄ܘܵܐ ܟܸܢܫܵܐ ܠܡܸܩܛܠܹܗ. ܐܸܫܬܲܡܥܲܬ݂ ܠܟ݂ܝܼܠܝܼܵܪܟܵܐ ܕܐܸܣܦܹܝܪ. ܕܟ݂ܠܵܗܿ ܡܕ݂ܝܼܢ̄ܬܵܐ ܐܸܬܿܬܿܙܝܼܥܲܬ݂ ܠܵܗܿ.


text:
ܘܒܲܪ ܫܵܥܬܹܗ ܕܒܲܪ ܠܩܸܢܛܪܘܿܢܵܐ ܘܠܸܐܣܛܪ̈ܵܛܝܼܘܿܛܹܐ ܣܲܓܝܼܐܹ̈ܐ. ܘܲܪܗܸܛܘ ܥܠܲܝܗܘܿܢ. ܘܟܲܕ݂ ܚܙܵܘ ܠܟ݂ܝܼܠܝܼܵܪܟܵܐ ܘܠܸܐܣܛܪ̈ܵܛܝܼܘܿܛܹܐ. ܒܗܸܠܘ ܡܸܢ ܕܡܵܚܹܝܢ ܗ̄ܘܼܵܘ ܠܹܗ ܠܦܵܘܠܘܿܣ.


text:
ܘܲܩܪܸܒ݂ ܠܘܵܬܹܗ ܟܝܼܠܝܼܵܪܟܵܐ ܘܐܲܚܕܹܗ. ܘܲܦܩܲܕ݂ ܕܢܹܐܣܪܘܼܢܹܗ ܒܬܲܪܬܹܿܝܢ ܫܸܫܠܵܢ. ܘܲܡܫܲܐܸܠ ܗ̄ܘܵܐ ܥܠܵܘܗܝ. ܕܡܲܢܘܼ ܘܡܵܢܵܐ ܥܒܲܕ݂.


text:
ܘܩܵܥܹܝܢ ܗ̄ܘܼܵܘ ܥܠܵܘܗܝ ܐ̄ܢܵܫܵܐ ܡܸܢ ܐܵܟ݂ܠܘܿܣ ܡܸܕܸܡ ܡܸܕܸܡ. ܘܡܛܠ ܩܥܵܬ݂ܗܘܿܢ ܠܵܐ ܡܸܫܟܲܚ ܗ̄ܘܵܐ ܠܡܸܕ݂ܥ ܐܲܝܕ݂ܵܐ ܗܝ ܫܲܪܝܼܪܬܵܐ. ܘܲܦܩܲܕ݂ ܗ̄ܘܵܐ ܕܢܵܘܒܠܘܼܢܹܗ ܠܡܲܫܪܝܼܬ݂ܵܐ.


text:
ܘܟܲܕ݂ ܡܲܛܝܼ ܠܡܸܥܲܠ ܠܡܲܫܪܝܼܬ݂ܵܐ. ܗܘܼ ܦܵܘܠܘܿܣ. ܐܸܡܲܪ ܠܟ݂ܝܼܠܝܼܵܪܟܵܐ. ܐܸܢ ܡܲܦܸܣ ܐܲܢ̄ܬܿ ܠܝܼ. ܐܹܡܲܠܸܠ ܥܲܡܵܟ݂. ܗܘܼ ܕܹܝܢ ܐܸܡܲܪ ܠܹܗ. ܝܵܘܢܵܐܝܼܬ݂ ܝܵܕ݂ܲܥ ܐܲܢ̄ܬܿ.


text:
ܠܵܐ ܗ̄ܘܲܝܬܿ ܐܲܢ̄ܬܿ ܗܵܘ ܡܸܨܪܵܝܵܐ. ܕܲܩܕ݂ܵܡ ܝܵܘ̈ܡܵܬ݂ܵܐ ܗܵܠܹܝܢ ܐܲܙܝܼܥܬܿ ܘܐܲܦܸܩܬܿ ܠܡܲܕ݂ܒܪܵܐ. ܐܲܪܒܥܵܐ ܐܲܠܦ̈ܝܼܢ ܓܲܒ݂ܪܹ̈ܐ. ܥܵܒ݂ܕܲܝ̈ ܒ̈ܝܼܫܵܬ݂ܵܐ.


text:
ܐܵܡܲܪ ܠܹܗ ܦܵܘܠܘܿܣ. ܐܸܢܵܐ ܓܲܒ݂ܪܵܐ ܐ̄ܢܵܐ ܝܗܘܼܕ݂ܵܝܵܐ. ܡܸܢ ܛܲܪܣܘܿܣ ܕܩܝܼܠܝܼܩܝܼܵܐ ܡܕ݂ܝܼܢ̄ܬܵܐ ܝܼܕ݂ܝܼܥܬܵܐ ܕܒ݂ܵܗܿ ܝܼܠܝܼܕ݂ ܐ̄ܢܵܐ. ܒܵܥܹܐ ܐ̄ܢܵܐ ܡܸܢܵܟ݂. ܐܲܦܸܣ ܠܝܼ ܠܲܡܡܲܠܵܠܘܼ ܠܥܲܡܵܐ.


text:
ܘܟܲܕ݂ ܐܲܦܸܣ ܠܹܗ. ܩܵܡ ܦܵܘܠܘܿܣ ܥܲܠ ܕܲܪ̈ܓܹܐ. ܘܐܲܙܝܼܥ ܗ̄ܘܵܐ ܠܗܘܿܢ ܐܝܼܕܹܗ. ܘܟܲܕ݂ ܒܗܸܠܘ. ܡܲܠܸܠ ܥܲܡܗܘܿܢ ܥܸܒ݂ܪܵܐܝܼܬ݂ ܘܐܸܡܲܪ ܠܗܘܿܢ.


text:
ܐܸܢܵܐ ܓܲܒ݂ܪܵܐ ܐ̄ܢܵܐ ܝܗ̄ܘܼܕ݂ܝܵܐ. ܘܝܼܠܝܼܕ݂ ܐ̄ܢܵܐ ܒܛܲܪܣܘܿܣ ܕܩܝܼܠܝܼܩܝܼܵܐ. ܐܸܬ݂ܪܲܒܝܼܬ݂ ܕܹܝܢ ܒܗܵܕܹܐ ܡܕ݂ܝܼܢ̄ܬܵܐ ܥܲܠ ܓܸܢ̄ܒ݂ ܪܸ̈ܓ݂ܠܵܘܗܝ ܕܓܲܡܠܝܼܐܹܝܠ. ܘܐܸܬ݂ܪܕ݂ܝܼܬ݂ ܓܡܝܼܪܵܐܝܼܬ݂ ܒܢܵܡܘܿܣܵܐ ܕܐܲܒ݂ܵܗܵܬܲܢ. ܘܐܝܼܬܲܝ ܗ̄ܘܹܝܬ݂ ܛܲܢܵܢܵܐ ܕܐܲܠܵܗܵܐ. ܐܲܝܟ݂ ܡܵܐ ܕܐܵܦ ܐܲܢ̄ܬܿܘܿܢ ܟܠܟ݂ܘܿܢ ܐܝܼܬܲܝܟܘܿܢ.


text:
ܘܲܠܗܵܕܹܐ ܐܘܼܪܚܵܐ ܪܸܕ݂ܦܹܬ݂ ܥܕ݂ܲܡܵܐ ܠܡܵܘܬܵܐ. ܟܲܕ݂ ܐܵܣܲܪ ܗ̄ܘܹܝܬ݂ ܘܡܲܫܠܸܡ ܗ̄ܘܹܝܬ݂ ܠܒܹܝܬ݂ ܐܲܣܝܼܪܹ̈ܐ ܓܲܒ݂ܪܹ̈ܐ ܘܢܸܫܹ̈ܐ.


text:
ܐܲܝܟ݂ ܡܵܐ ܕܣܵܗܹܕ݂ ܥܠܲܝ ܪܲܒ ܟܵܗܢܹ̈ܐ ܘܟ݂ܠܗܘܿܢ ܩܲܫܝܼܫܹ̈ܐ. ܕܡܸܢܗܘܿܢ ܩܲܒܠܹܬ݂ ܐܸܓܪ̈ܵܬ݂ܵܐ ܕܐܹܙܲܠ ܠܘܵܬ݂ ܐܲܚܹ̈ܐ ܕܲܒ݂ܕ݂ܲܪܡܣܘܿܩ. ܕܐܵܦ ܠܗܵܢܘܿܢ ܕܐܝܼܬ݂ ܗ̄ܘܼܵܘ ܬܲܡܵܢ. ܐܲܝܬܹܐ ܐܸܢܘܿܢ ܠܐܘܿܪܸܫܠܸܡ ܟܲܕ݂ ܐܲܣܝܼܪܝܼܢ. ܘܲܢܩܲܒܠܘܼܢ ܡܣܵܡ ܒܪܹܫܵܐ.


text:
ܘܟܲܕ݂ ܐܵܙܹܠ ܗ̄ܘܹܝܬ݂ ܘܫܲܪܝܼܬ݂ ܡܡܲܛܹܐ ܐ̄ܢܵܐ ܠܕ݂ܲܪܡܣܘܿܩ: ܒܦܸܠܓܹܗ ܕܝܵܘܡܵܐ ܡܸܢ ܬܚܹܝܬ݂ ܫܸܠܝܵܐ ܡܸܢ ܫܡܲܝܵܐ. ܐܲܙܠܸܓ݂ ܥܠܲܝ ܢܘܼܗܪܵܐ ܣܲܓܿܝܼܐܵܐ.


text:
ܐܸܢܵܐ ܕܹܝܢ ܥܢܝܼܬ݂ ܘܐܸܡܪܹܬ݂. ܡܲܢ ܐܲܢ̄ܬܿ ܡܵܪܝ. ܘܗܘܼ ܐܸܡܲܪ ܠܝܼ. ܐܸܢܵܐ ܗܘܼ ܝܼܫܘܿܥ ܢܵܨܪܵܝܵܐ ܕܐܲܢ̄ܬܿ ܪܵܕܹܦ ܐܲܢ̄ܬܿ.


text:
ܘܐܸܡܪܹܬ݂ ܡܵܢܵܐ ܐܸܥܒܸܕ݂ ܡܵܪܝ. ܘܡܵܪܲܢ ܐܸܡܲܪ ܠܝܼ. ܩܘܼܡ ܙܸܠ ܠܕ݂ܲܪܡܣܘܿܩ. ܘܬܲܡܵܢ ܢܸܬ݂ܡܲܠܲܠ ܥܲܡܵܟ݂ ܥܲܠ ܟܠ ܡܸܕܸܡ ܕܡܸܬ݂ܦܩܸܕ݂ ܠܵܟ݂ ܕܬܸܥܒܸܿܕ݂.


text:
ܘܟܲܕ݂ ܠܵܐ ܡܸܬ݂ܚܙܹܐ ܗ̄ܘܵܐ ܠܝܼ ܡܛܠ ܬܸܫܒܘܼܚܬܹܿܗ ܕܢܘܼܗܪܵܐ ܗܵܘ. ܐܲܚܕܘܼܢܝ ܒܐܝܼܕ݂ܲܝ̈ ܗܵܢܘܿܢ ܕܥܲܡܝ ܗ̄ܘܼܵܘ. ܘܥܸܠܹܬ݂ ܠܕ݂ܲܪܡܣܘܿܩ.


text:
ܐܸܬ݂ܵܐ ܠܘܵܬ݂ܝ. ܘܐܸܡܲܪ ܠܝܼ. ܫܵܐܘܿܠ ܐܵܚܝ. ܦܬܲܚ ܥܲܝܢܲܝ̈ܟ. ܘܒ݂ܵܗܿ ܒܫܵܥܬ݂ܵܐ ܐܸܬ݂ܦܲܬܲܚ ܥܲܝܢܲܝ̈ ܘܚܵܪܹܬ݂ ܒܹܗ.


text:
ܘܐܸܡܲܪ ܠܝܼ. ܐܲܠܵܗܵܐ ܕܐܲܒ݂ܵܗ̈ܵܬܲܢ ܐܲܩܝܼܡܵܟ݂ ܠܡܸܕ݂ܥ ܨܸܒ݂ܝܵܢܹܗ. ܘܬܸܚܙܹܐ ܠܙܲܕܝܼܩܵܐ ܘܬܸܫܡܲܥ ܩܵܠܵܐ ܡܸܢ ܦܘܼܡܹܗ.


text:
ܘܲܚܙܹܝܬܹܗ ܒܚܸܙܘܵܐ ܟܲܕ݂ ܐܵܡܲܪ ܠܝܼ. ܐܸܣܬܲܪܗܲܒ݂ ܘܦܘܼܩ ܠܵܟ݂ ܡܸܢ ܐܘܿܪܸܫܠܸܡ. ܡܛܠ ܕܠܵܐ ܡܩܲܒܠܝܼܢ ܣܵܗܕܘܬ݂ܵܟ݂ ܕܲܥܠܲܝ.


text:
ܘܐܸܢܵܐ ܐܸܡܪܹܬ݂. ܡܵܪܝ ܐܵܦ ܗܸܢܘܿܢ ܝܵܕ݂ܥܝܼܢ. ܕܐܸܢܵܐ ܡܲܫܠܸܡ ܗ̄ܘܹܝܬ݂ ܠܒܹܝܬ݂ ܐܲܣܝܼܪܹ̈ܐ. ܘܡܵܚܹܐ ܗ̄ܘܹܝܬ݂ ܒܟ݂ܠ ܟܢ̈ܘܼܫܵܢ ܠܐܲܝܠܹܝܢ ܕܲܡܗܲܝܡܢܝܼܢ ܗ̄ܘܼܵܘ ܒܵܟ݂.


text:
ܘܟܲܕ݂ ܡܸܬ݂ܐܫܸܕ݂ ܗ̄ܘܵܐ ܕܡܹܗ ܕܐܸܣܛܲܦܵܢܘܿܣ ܣܵܗܕܵܟ݂. ܘܐܵܦ ܐܸܢܵܐ ܥܲܡܗܘܿܢ ܩܵܐܹܡ ܗ̄ܘܹܝܬ݂ ܘܫܵܠܹܡ ܗ̄ܘܹܝܬ݂ ܠܨܸܒ݂ܝܵܢܗܘܿܢ ܕܩܵܛܘܼܠܵܘ̈ܗܝ. ܘܢܵܛܲܪ ܗ̄ܘܹܝܬ݂ ܡܵܐܢܹ̈ܐ ܕܐܲܝܠܹܝܢ ܕܪܵܓ݂ܡܝܼܢ ܗ̄ܘܼܵܘ ܠܹܗ.


text:
ܘܟܲܕ݂ ܫܲܡܥܘܼܗܝ ܠܦܵܘܠܘܿܣ ܥܕ݂ܲܡܵܐ ܠܗܵܕܹܐ ܡܸܠܬ݂ܵܐ. ܐܲܪܝܼܡܘ ܩܵܠܗܘܿܢ ܘܲܩܥܵܘ. ܢܸܫܬܿܩܸܠ ܡܸܢ ܐܲܪܥܵܐ ܐܲܝܢܵܐ ܕܗܵܟܲܢܵܐ ܗ̄ܘܼ. ܠܵܐ ܓܹܝܪ ܘܵܠܹܐ ܠܹܗ ܠܡܸܚܵܐ.


text:
ܦܩܲܕ݂ ܟܝܼܠܝܼܵܪܟܵܐ ܕܢܲܥܠܘܼܢܹܗ ܠܡܲܫܪܝܼܬ݂ܵܐ. ܘܲܦܩܲܕ݂ ܕܲܒ݂ܢܸܓ݂ܕܹ̈ܐ ܢܸܫܬܲܐܲܠ. ܐܲܝܟ݂ ܕܢܸܕܲܥ ܡܛܠ ܐܲܝܕ݂ܵܐ ܥܸܠܬ݂ܵܐ ܩܵܥܹܝܢ ܗ̄ܘܼܵܘ ܥܠܵܘܗܝ.


text:
ܘܟܲܕ݂ ܡܲܬ݂ܚܘܼܗܝ ܒܥܲܪܩܹ̈ܐ. ܐܸܡܲܪ ܗܘܼ ܦܵܘܠܘܿܣ ܠܩܸܢܛܪܘܿܢܵܐ ܕܩܵܐܹܡ ܗ̄ܘܵܐ ܥܠܵܘܗܝ. ܡܲܦܲܣ ܠܟ݂ܘܿܢ. ܕܲܠܓܲܒ݂ܪܵܐ ܪܗ̄ܘܿܡܵܝܵܐ ܕܠܵܐ ܡܚܲܝܲܒ݂ ܕܲܬ݂ܢܲܓܕ݂ܘܼܢ.


text:
ܘܟܲܕ݂ ܫܡܲܥ ܩܸܢܛܪܘܿܢܵܐ. ܩܪܸܒ݂ ܠܘܵܬ݂ ܟܝܼܠܝܼܵܪܟܵܐ ܘܐܸܡܲܪ ܠܹܗ. ܡܵܢܵܐ ܥܵܒܹܿܕ݂ ܐܲܢ̄ܬܿ. ܗܵܢܵܐ ܓܹܝܪ ܓܲܒ݂ܪܵܐ ܪܗ̄ܘܿܡܵܝܵܐ ܗ̄ܘܼ.


text:
ܘܲܥܢܵܐ ܟܝܼܠܝܼܵܪܟܵܐ ܘܐܸܡܲܪ. ܐܸܢܵܐ ܒܟܸܣܦܵܐ ܣܲܓܿܝܼܐܵܐ ܩܢܹܝܬ݂ܵܗܿ ܠܪܗ̄ܘܿܡܵܝܘܼܬ݂ܵܐ. ܐܵܡܲܪ ܠܹܗ ܦܵܘܠܘܿܣ. ܐܸܢܵܐ ܕܹܝܢ ܐܵܦ ܒܵܗܿ ܐܸܬ݂ܝܲܠܕܹܿܬ݂.


text:
ܘܡܸܚܕ݂ܵܐ ܦܪܲܩܘ ܠܗܘܿܢ ܡܸܢܹܗ ܗܵܢܘܿܢ ܕܒ݂ܵܥܹܝܢ ܗ̄ܘܼܵܘ ܠܲܡܢܲܓܵܕ݂ܘܼܬܹܗ. ܘܲܕ݂ܚܸܠ ܟܝܼܠܝܼܵܪܟܵܐ. ܟܲܕ݂ ܝܼܠܸܦ ܕܪܗ̄ܘܿܡܵܝܵܐ ܗ̄ܘܼ. ܥܲܠ ܕܦܲܟ݂ܪܹܗ ܗ̄ܘܵܐ.


text:
ܘܲܠܝܵܘܡܵܐ ܐ̄ܚܪܹܢܵܐ. ܨܒ݂ܵܐ ܗ̄ܘܵܐ ܠܡܸܕ݂ܥ ܫܲܪܝܼܪܵܐܝܼܬ݂. ܕܡܵܢܵܐ ܗܝ ܩܛܸܓ݂ܪܵܢܘܼܬ݂ܵܐ ܕܡܲܝܬܹܿܝܢ ܗ̄ܘܼܵܘ ܥܠܵܘܗܝ ܝܗ̄ܘܼܕ݂ܵܝܹ̈ܐ. ܘܲܫܪܵܝܗܝ ܘܲܦܩܲܕ݂. ܕܢܹܐܬ݂ܘܢ ܪ̈ܲܒܲܝ ܟܵܗܢܹ̈ܐ ܘܟ݂ܠܹܗ ܟܸܢܫܵܐ ܕܪܹ̈ܫܲܝܗܘܿܢ. ܘܲܕ݂ܒܲܪ ܠܦܵܘܠܘܿܣ ܘܐܲܚܸܬ݂ ܐܲܩܝܼܡܹܗ ܒܲܝܢܵܬ݂ܗܘܿܢ.


text:
ܘܟܲܕ݂ ܚܵܪ ܦܵܘܠܘܿܣ ܒܟܸܢܫܗܘܿܢ. ܐܸܡܲܪ. ܓܲܒ݂ܪܹ̈ܐ ܐܲܚܲܝ̈. ܐܸܢܵܐ ܒܟ݂ܠ ܬܹܐܪܬܵܐ ܛܵܒ݂ܬ݂ܵܐ ܐܸܬܿܕܲܒܪܹܬ݂ ܩܕ݂ܵܡ ܐܲܠܵܗܵܐ ܥܕ݂ܲܡܵܐ ܠܝܵܘܡܵܢܵܐ.


text:
ܘܦܵܘܠܘܿܣ ܐܸܡܲܪ ܠܹܗ. ܥܬ݂ܝܼܕ݂ ܗܘܼ ܐܲܠܵܗܵܐ ܕܢܸܡܚܹܝܟ݂. ܐܸܣܬ݂ܵܐ ܡܚܵܘܲܪܬܵܐ. ܘܐܲܢ̄ܬܿ ܝܵܬܹܿܒ݂ ܐܲܢ̄ܬܿ ܕܵܐܹܢ ܐܲܢ̄ܬܿ ܠܝܼ ܐܲܝܟ݂ ܕܲܒ݂ܢܵܡܘܿܣܵܐ. ܟܲܕ݂ ܥܵܒܲܪ ܐܲܢ̄ܬܿ ܥܲܠ ܢܵܡܘܿܣܵܐ ܘܦܵܩܹܕ݂ ܐܲܢ̄ܬܿ ܕܢܸܡܚܘܿܢܵܢܝ.


text:
ܐܵܡܲܪ ܠܗܘܿܢ ܦܵܘܠܘܿܣ. ܠܵܐ ܝܵܕ݂ܲܥ ܗ̄ܘܹܝܬ݂ ܐܲܚܲܝ̈. ܕܟ݂ܵܗܢܵܐ ܗ̄ܘܼ. ܟܬ݂ܝܼܒ݂ ܗܘܼ ܓܹܝܪ ܕܲܠܪܹܫܵܐ ܕܥܲܡܵܟ݂ ܠܵܐ ܬܿܠܘܼܛ.


text:
ܘܟܲܕ݂ ܝܼܕ݂ܲܥ ܦܵܘܠܘܿܣ ܕܡܸܢܹܗ ܕܥܲܡܵܐ ܐܝܼܬ݂ܵܘܗܝ ܕܙܲܕܘܼܩܵܝܹ̈ܐ ܘܡܸܢܹܗ ܕܲܦܪ̈ܝܼܫܹܐ. ܩܥܵܐ ܗ̄ܘܵܐ ܒܟܸܢܫܵܐ. ܓܲܒ݂ܪܹ̈ܐ ܐܲܚܲܝ̈. ܐܸܢܵܐ ܦܪܝܼܫܵܐ ܐ̄ܢܵܐ ܒܲܪ ܦܪ̈ܝܼܫܹܐ. ܘܥܲܠ ܣܲܒ݂ܪܵܐ ܕܲܩܝܵܡܬܵܐ ܕܡܝܼܬܹ̈ܐ ܡܸܬܿܕ݂ܝܼܢ ܐ̄ܢܵܐ.


text:
ܙܲܕܘܼܩܵܝܹ̈ܐ ܓܹܝܪ ܐܵܡܪܝܼܢ. ܕܠܲܝܬܿ ܩܝܵܡܬܵܐ ܘܠܵܐ ܡܲܠܲܐܟܹ̈ܐ ܘܠܵܐ ܪܘܼܚܵܐ. ܦܪ̈ܝܼܫܹܐ ܕܹܝܢ ܡܵܘܕܹܝܢ ܒܟ݂ܠܗܹܝܢ.


text:
ܘܲܗܘܵܐ ܩܵܠܵܐ ܪܲܒܵܐ. ܘܩܵܡܘ ܐ̄ܢܵܫܵܐ ܣܵܦܪܹ̈ܐ ܡܸܢ ܓܲܒܵܐ ܕܲܦܪ̈ܝܼܫܹܐ. ܘܢܵܨܹܝܢ ܗ̄ܘܼܵܘ ܥܲܡܗܘܿܢ. ܘܐܵܡܪܝܼܢ. ܠܵܐ ܡܸܫܟܿܚܝܼܢܲܢ ܡܸܕܸܡ ܕܒ݂ܝܼܫ ܒܗܵܢܵܐ ܓܲܒ݂ܪܵܐ. ܐܸܢ ܕܹܝܢ ܪܘܼܚܵܐ ܐܵܘ ܡܲܠܲܐܟ݂ܵܐ ܡܲܠܸܠ ܥܲܡܹܗ. ܡܵܢܵܐ ܐܝܼܬ݂ ܒܵܗܿ ܒܗܵܕܹܐ.


text:
ܘܟܲܕ݂ ܗܘܵܐ ܫܓ݂ܘܼܫܝܵܐ ܪܲܒܵܐ ܒܲܝܢܵܬ݂ܗܘܿܢ. ܕܚܸܠ ܗ̄ܘܵܐ ܟܝܼܠܝܼܵܪܟܵܐ. ܕܲܠܡܵܐ ܢܦܲܫܚܘܼܢܹܗ ܠܦܵܘܠܘܿܣ. ܘܲܫܠܲܚ ܠܪ̈ܗ̄ܘܿܡܵܝܹܐ. ܕܢܹܐܬ݂ܘܢ ܢܸܚܛܦܘܼܢܹܗ ܡܸܢ ܡܨܲܥܬ݂ܗܘܿܢ. ܘܢܲܥܠܘܼܢܹܗ ܠܡܲܫܪܝܼܬ݂ܵܐ.


text:
ܘܟܲܕ݂ ܗܘܵܐ ܠܸܠܝܵܐ. ܐܸܬ݂ܚܙܝܼ ܠܹܗ ܡܵܪܲܢ ܠܦܵܘܠܘܿܣ. ܘܐܸܡܲܪ ܠܹܗ. ܐܸܬ݂ܚܲܝܲܠ. ܡܛܠ ܕܐܲܝܟ݂ ܕܐܲܣܗܸܕ݂ܬܿ ܥܠܲܝ ܒܐܘܿܪܸܫܠܸܡ. ܗܵܟܲܢܵܐ ܥܬ݂ܝܼܕ݂ ܐܲܢ̄ܬܿ ܕܐܵܦ ܒܪܗ̄ܘܿܡܹܐ ܬܲܣܗܸܕ݂.


text:
ܘܟܲܕ݂ ܗܘܵܐ ܨܲܦܪܵܐ. ܐܸܬ݂ܟܲܢܲܫܘ ܗ̄ܘܼܵܘ ܐ̄ܢܵܫ̈ܝܼܢ ܡܸܢ ܝܗ̄ܘܼܕ݂ܵܝܹ̈ܐ. ܘܐܲܚܪܸܡܘ ܥܠܲܝܗܘܿܢ. ܕܠܵܐ ܢܹܐܟ݂ܠܘܼܢ ܘܠܵܐ ܢܸܫܬܿܘܢ ܥܕ݂ܲܡܵܐ ܕܢܸܩܛܠܘܼܢܹܗ ܠܦܵܘܠܘܿܣ.


text:
ܘܐܸܬ݂ܩܲܪܲܒ݂ܘ ܠܘܵܬ݂ ܟܵܗܢܹ̈ܐ ܘܲܠܘܵܬ݂ ܩܲܫܝܼܫܹ̈ܐ. ܘܐܵܡܪܝܼܢ ܗ̄ܘܼܵܘ. ܕܚܸܪܡܵܐ ܐܲܚܪܸܡܢ ܥܠܲܝܢ. ܕܡܸܕܸܡ ܠܵܐ ܢܸܛܥܲܡ ܥܕ݂ܲܡܵܐ ܕܢܸܩܛܘܼܠ ܠܦܵܘܠܘܿܣ.


text:
ܘܗܵܫܵܐ ܒܥܵܘ ܐܲܢ̄ܬܿܘܿܢ ܘܪܹ̈ܫܹܐ ܕܲܟܢܘܼܫܬܵܐ ܡܸܢ ܟܝܼܠܝܼܵܪܟܵܐ. ܕܢܲܝܬܿܝܼܘܗܝ ܠܘܵܬ݂ܟ݂ܘܿܢ ܐܲܝܟ݂ ܒܵܥܹܝܢ ܐܢ̄ܬܘܿܢ ܕܬܸܒ݂ܨܘܿܢ ܫܲܪܝܼܪܵܐܝܼܬ݂ ܣܘܼܥܪܵܢܹܗ. ܘܲܚܢܲܢ ܡܛܲܝܒ݂ܝܼܢܲܢ ܕܢܸܩܛܠܝܼܘܗܝ ܥܲܕ݂ܠܵܐ ܢܸܡܛܹܐ ܠܘܵܬ݂ܟ݂ܘܿܢ.


text:
ܘܫܲܕܲܪ ܦܵܘܠܘܿܣ ܩܪܵܐ ܠܚܲܕ݂ ܡܸܢ ܩܸܢܛܪ̈ܘܿܢܹܐ ܘܐܸܡܲܪ ܠܹܗ. ܐܵܘܒܸܠ ܠܲܥܠܲܝܡܵܐ ܗܵܢܵܐ ܠܘܵܬ݂ ܟܝܼܠܝܼܵܪܟܵܐ. ܐܝܼܬ݂ ܠܹܗ ܓܹܝܪ ܡܸܕܸܡ ܕܢܹܐܡܲܪ ܠܹܗ.


text:
ܘܕ݂ܲܒ݂ܪܹܗ ܩܸܢܛܪܘܿܢܵܐ ܠܲܥܠܲܝܡܵܐ. ܘܐܲܥܠܹܗ ܠܘܵܬ݂ ܟܝܼܠܝܼܵܪܟܵܐ ܘܐܸܡܲܪ. ܦܵܘܠܘܿܣ ܐܲܣܝܼܪܵܐ ܩܪܵܢܝ. ܘܒ݂ܵܥܹܐ ܡܹܢܝ. ܕܐܲܝܬܹܐ ܗܵܢܵܐ ܥܠܲܝܡܵܐ ܠܘܵܬ݂ܵܟ݂. ܕܐܝܼܬ݂ ܠܹܗ ܡܸܕܸܡ ܕܢܹܐܡܲܪ ܠܵܟ݂.


text:
ܘܐܲܚܕܹܗ ܒܐܝܼܕ݂ܗ ܟܝܼܠܝܼܵܪܟܵܐ ܠܲܥܠܲܝܡܵܐ. ܘܢܲܓ݂ܕܹܗ ܠܚܲܕ݂ ܓܲܒܵܐ. ܘܲܡܫܲܐܸܠ ܗ̄ܘܵܐ ܠܹܗ. ܕܡܵܢܵܐ ܐܝܼܬ݂ ܠܵܟ݂ ܕܬܹܐܡܲܪ ܠܝܼ.


text:
ܘܐܸܡܲܪ ܠܹܗ ܥܠܲܝܡܵܐ. ܝܗ̄ܘܼܕ݂ܵܝܹ̈ܐ ܐܸܬ݂ܚܲܫܲܒ݂ܘ ܕܢܸܒ݂ܥܘܼܢ ܡܸܢܵܟ݂. ܕܬܲܚܸܬ݂ ܠܦܵܘܠܘܿܣ ܡܚܵܪ ܠܟܸܢܫܗܘܿܢ. ܐܲܝܟ݂ ܨܵܒܹܝܢ ܡܸܕܸܡ ܝܲܬܿܝܼܪ ܕܢܹܐܠܦܘܼܢ ܡܸܢܹܗ.


text:
ܐܲܢ̄ܬܿ ܗܵܟܹܝܠ ܠܵܐ ܬܸܬܿܛܦܝܼܣ ܠܗܘܿܢ. ܗܵܐ ܓܹܝܪ ܝܲܬܿܝܼܪ ܡܸܢ ܐܲܪܒܥܝܼܢ ܓܲܒ݂ܪ̈ܝܼܢ ܡܸܢܗܘܿܢ ܢܵܛܪܝܼܢ ܠܹܗ ܒܲܟ݂ܡܹܐܢܵܐ. ܘܐܲܚܪܸܡܘ ܥܲܠ ܢܲܦ̮ܫܗܘܿܢ. ܕܠܵܐ ܢܹܐܟ݂ܠܘܼܢ ܘܠܵܐ ܢܸܫܬܿܘܢ ܥܕ݂ܲܡܵܐ ܕܢܸܩܛܠܘܼܢܹܗ. ܘܗܵܐ ܡܛܲܝܒ݂ܝܼܢ ܘܲܡܩܵܘܹܝܢ ܠܫܘܼܘܕܵܝܵܟ݂.


text:
ܘܲܩܪܵܐ ܠܲܬ݂ܪܹܝܢ ܩܸܢܛܪ̈ܘܿܢܝܼܢ ܘܐܸܡܲܪ ܠܗܘܿܢ. ܙܸܠܘ ܥܲܬܸܿܕ݂ܘ ܪ̈ܗ̄ܘܿܡܵܝܹܐ ܡܲܐܬܹܝܢ ܕܢܹܐܙܠ̄ܘܼܢ ܠܩܹܣܲܪܝܵܐ. ܘܦܲܪ̈ܵܫܹܐ ܫܲܒ݂ܥܝܼܢ. ܘܫܵܕ݂ܝܲܝ̈ ܒܝܲܡܝܼܢܵܐ ܡܲܐܬܹܝܢ. ܕܢܸܦܩܘܼܢ ܡܸܢ ܬܿܠܵܬ݂ ܫܵܥܝܼ̈ܢ ܒܠܸܠܝܵܐ.


text:
ܠܓܲܒ݂ܪܵܐ ܗܵܢܵܐ ܐܸܚܲܕ݂ܘ ܝܗ̄ܘܼܕ݂ܵܝܹ̈ܐ. ܐܲܝܟ݂ ܕܢܸܩܛܠܘܼܢܹܗ. ܘܩܵܡܹܬ݂ ܐܸܢܵܐ ܥܲܡ ܪ̈ܗ̄ܘܿܡܵܝܹܐ ܘܦܲܪܸܩܬܹܿܗ. ܟܲܕ݂ ܝܸܠܦܹܬ݂ ܕܪܗ̄ܘܿܡܵܝܵܐ ܗ̄ܘܼ.


text:
ܘܐܸܫܟܚܹܬ݂ ܕܥܲܠ ܙܹܐܛܹܡܹ̈ܐ ܕܢܵܡܘܿܣܗܘܿܢ ܪܵܫܹܝܢ ܗ̄ܘܼܵܘ ܠܹܗ. ܘܥܸܠܬ݂ܵܐ ܕܫܵܘܝܵܐ ܠܐܲܣܘܼܪܹ̈ܐ ܐܵܘ ܠܡܵܘܬܵܐ ܠܲܝܬܿ ܗ̄ܘܵܐ ܠܘܵܬܹܗ.


text:
ܘܟܲܕ݂ ܐܸܬ݂ܒܲܕܲܩ ܠܝܼ ܢܸܟ݂ܠܵܐ ܒܲܟ݂ܡܹܐܢܵܐ ܕܲܥܒܲܕ݂ܘ ܥܠܵܘܗܝ ܝܗ̄ܘܼܕ݂ܵܝܹ̈ܐ. ܡܸܚܕ݂ܵܐ ܫܲܕܲܪܬܹܿܗ ܠܘܵܬ݂ܵܟ݂. ܘܦܸܩܕܹܬ݂ ܠܲܩܛܸܓ݂ܪ̈ܵܢܵܘܗܝ. ܕܢܹܐܬ݂ܘܢ ܘܢܹܐܡܪܘܼܢ ܥܲܡܹܗ ܩܕ݂ܵܡܲܝܟ. ܗܘܝܼ ܚܠܝܼܡ.


text:
ܗܵܝܕܹܝܢ ܪ̈ܗ̄ܘܿܡܵܝܹܐ ܐܲܝܟ݂ ܕܐܬ݂ܦܲܩܲܕ݂ܘ. ܕܲܒ݂ܪܘܼܗܝ ܠܦܵܘܠܘܿܣ ܒܠܸܠܝܵܐ. ܘܐܲܝܬܿܝܘܼܗܝ ܠܐܲܢܛܝܼܦܲܛܪܘܿܣ ܡܕ݂ܝܼܢ̄ܬܵܐ.


text:
ܘܟܲܕ݂ ܩܪܵܐ ܐܸܓܲܪܬܵܐ. ܡܫܲܐܸܠ ܗ̄ܘܵܐ ܠܹܗ. ܕܡܸܢ ܐܲܝܕ݂ܵܐ ܗܹܘܦܲܪܟܿܝܼܵܐ ܐܝܼܬ݂ܵܘܗܝ. ܘܟܲܕ݂ ܝܼܠܸܦ ܕܡܸܢ ܩܝܼܠܝܼܩܝܼܵܐ.


text:
ܘܡܸܢ ܒܵܬܲܪ ܝܵܘ̈ܡܵܬ݂ܵܐ ܚܲܡܫܵܐ. ܢܚܸܬ݂ ܚܲܢܲܢܝܵܐ ܪܲܒ ܟܵܗܢܹ̈ܐ ܥܲܡ ܩܲܫܝܼܫܹ̈ܐ. ܘܥܲܡ ܛܲܪܛܹܠܘܿܣ ܪܗܸܛܪܵܐ. ܘܐܵܘܕܲܥܘ ܠܗܸܓ݂ܡܘܿܢܵܐ ܥܲܠ ܦܵܘܠܘܿܣ.


text:
ܘܟܲܕ݂ ܐܸܬ݂ܩܪܝܼ. ܐܲܩܸܦ ܗ̄ܘܵܐ ܛܲܪܛܹܠܘܿܣ ܡܩܲܛܪܸܓ݂ ܠܹܗ ܘܐܵܡܲܪ. ܒܣܘܿܓ݂ܵܐܐ ܕܫܲܝܢܵܐ ܥܵܡܪܝܼܢܲܢ ܡܛܠܬ݂ܵܟ݂. ܘܬܲܩ̈ܢܵܬ݂ܵܐ ܣܲܓܝܼ̈ܐܵܬ݂ܵܐ ܗ̄ܘܲܝ ܠܥܲܡܵܐ ܗܵܢܵܐ ܒܲܫܩܵܠ ܛܲܥܢܵܟ݂.


text:
ܐܸܫܟܲܚܢ ܓܹܝܪ ܠܓܲܒ݂ܪܵܐ ܗܵܢܵܐ ܕܐܝܼܬ݂ܵܘܗܝ ܡܫܲܚܛܵܢܵܐ. ܘܲܡܥܝܼܪ ܫܓ݂ܘܼܫܝܵܐ ܠܟ݂ܠܗܘܿܢ ܝܗ̄ܘܼܕ݂ܵܝܹ̈ܐ ܕܲܒ݂ܟ݂ܠܵܗܿ ܐܲܪܥܵܐ. ܪܹܫܵܐ ܗ̄ܘܼ ܓܹܝܪ ܕܝܘܼܠܦܵܢܵܐ ܕܢܵܨܪ̈ܵܝܹܐ.


text:
ܘܲܦܩܲܕ݂ ܠܲܩܛܸܪ̈ܓ݂ܵܢܵܘܗܝ (ܠܲܩܛܸܓ݂ܪ̈ܵܢܵܘܗܝ) ܕܢܹܐܬ݂ܘܢ ܠܘܵܬ݂ܵܟ݂. ܘܡܸܫܟܲܚ ܐܲܢ̄ܬܿ ܟܲܕ݂ ܡܫܲܐܸܠ ܐܲܢ̄ܬܿ ܠܹܗ. ܕܬܹܐܠܲܦ ܡܸܢܹܗ. ܥܲܠ ܟܠܗܹܝܢ ܗܵܠܹܝܢ ܕܲܡܩܲܛܪܓ݂ܝܼܢܲܢ ܠܹܗ.


text:
ܘܲܪܡܲܙ ܗܸܓ݂ܡܘܿܢܵܐ ܠܦܵܘܠܘܿܣ ܕܲܢܡܲܠܸܠ. ܘܲܥܢܵܐ ܦܵܘܠܘܿܣ ܘܐܸܡܲܪ. ܡܸܢ ܫܢܲܝܵܐ ܣܲܓܝܼ̈ܐܵܬ݂ܵܐ ܝܵܕ݂ܲܥ ܐ̄ܢܵܐ. ܕܐܝܼܬܲܝܟ ܕܲܝܵܢܵܐ ܕܥܲܡܵܐ ܗܵܢܵܐ. ܘܡܛܠ ܗܵܢܵܐ ܚܵܕ݂ܝܵܐܝܼܬ݂ ܢܵܦܹܩ ܐ̄ܢܵܐ ܪܘܼܚܵܐ ܥܲܠ ܐܲܦܲܝ̈ ܢܲܦ̮ܫܝ.


text:
ܘܠܵܐ ܐܸܫܟܚܘܼܢܝ ܕܲܡܡܲܠܸܠ ܐ̄ܢܵܐ ܥܲܡ ܐ̄ܢܵܫ ܒܗܲܝܟܠܵܐ. ܘܐܵܦܠܵܐ ܟܸܢܫܵܐ ܕܟ݂ܵܢܹܫ ܐ̄ܢܵܐ. ܠܵܐ ܒܲܟ݂ܢܘܼܫܬܿܗܘܿܢ. ܘܠܵܐ ܒܲܡܕ݂ܝܼܢ̄ܬܵܐ.


text:
ܒܪܲܡ ܕܹܝܢ ܗܵܕܹܐ ܡܵܘܕܹܐ ܐ̄ܢܵܐ. ܕܒܹܗ ܒܗܵܢܵܐ ܝܘܼܠܦܵܢܵܐ ܕܐܵܡܪܝܼܢ ܒܹܗ ܦܵܠܲܚ ܐ̄ܢܵܐ ܠܐܲܠܵܗܵܐ ܕܐܲܒ݂ܵܗܲܝ̈. ܟܲܕ݂ ܡܗܲܝܡܸܢ ܐ̄ܢܵܐ ܠܟ݂ܠܗܹܝܢ ܕܲܟܬ݂ܝܼ̈ܒ݂ܵܢ ܒܢܵܡܘܿܣܵܐ ܘܒܲܢܒ݂ܝܹ̈ܐ.


text:
ܘܟܲܕ݂ ܐܝܼܬ݂ ܠܝܼ ܣܲܒ݂ܪܵܐ ܥܲܠ ܐܲܠܵܗܵܐ. ܐܲܝܢܵܐ ܕܐܵܦ ܗܸܢܘܿܢ ܗܵܠܹܝܢ ܡܣܲܒܪܝܼܢ. ܕܲܥܬ݂ܝܼܕ݂ܵܐ ܕܬܸܗܘܹܐ ܩܝܵܡܬܵܐ ܕܡܸܢ ܒܹܝܬ݂ ܡܝܼܬܹ̈ܐ ܕܟܹܐܢܹ̈ܐ. ܘܲܕ݂ܥܵܘܵܠܹ̈ܐ.


text:
ܡܛܠ ܗܵܢܵܐ ܐܵܦ ܥܵܡܹܠ ܐ̄ܢܵܐ. ܕܬܹܐܪܬܵܐ ܕܟ݂ܝܼܬ݂ܵܐ ܬܸܗܘܹܐ ܠܝܼ ܩܕ݂ܵܡ ܐܲܠܵܗܵܐ. ܘܲܩܕ݂ܵܡ ܒܢܲܝ̈ܢܵܫܵܐ ܐܲܡܝܼܢܵܐܝܼܬ݂.


text:
ܐܸܠܵܐ ܐܸܢ ܕܲܫܓܲܫܘ ܐ̄ܢܵܫ̈ܝܼܢ ܝܗ̄ܘܼܕ݂ܵܝܹ̈ܐ ܕܐܸܬ݂ܵܘ ܡܸܢ ܐܵܣܝܼܵܐ. ܐܲܝܠܹܝܢ ܕܘܵܠܹܐ ܗ̄ܘܵܐ ܕܲܢܩܘܼܡܘܼܢ ܥܲܡܝ ܩܕ݂ܵܡܲܝܟ. ܘܲܢܩܲܛܪܓ݂ܘܢ ܡܸܕܸܡ ܕܐܝܼܬ݂ ܠܗܘܿܢ.


text:
ܐܸܠܵܐ ܐܸܢ ܗܵܕܹܐ ܚܕ݂ܵܐ ܡܸܠܬ݂ܵܐ ܕܲܩܥܹܝܬ݂ ܟܲܕ݂ ܩܵܐܹܡ ܐ̄ܢܵܐ ܒܲܝܢܵܬ݂ܗܘܿܢ. ܕܥܲܠ ܩܝܵܡܬܵܐ ܕܡܝܼܬܹ̈ܐ ܡܸܬܿܕ݂ܝܼܢ ܐ̄ܢܵܐ ܝܵܘܡܵܢܵܐ ܩܕ݂ܵܡܲܝܟܘܿܢ.


text:
ܦܝܼܠܸܟܿܣ ܕܹܝܢ ܡܛܠ ܕܝܵܕ݂ܲܥ ܗ̄ܘܵܐ ܠܵܗܿ ܠܐܘܼܪܚܵܐ ܗܵܕܹܐ ܡܲܠܝܵܐܝܼܬ݂. ܬܲܗܝܼ ܐܸܢܘܿܢ ܟܲܕ݂ ܐܵܡܲܪ. ܕܡܵܐ ܕܐܸܬ݂ܵܐ ܟܝܼܠܝܼܵܪܟܵܐ. ܫܵܡܲܥ ܐ̄ܢܵܐ ܒܲܝܢܵܬ݂ܟ݂ܘܿܢ.


text:
ܘܲܦܩܲܕ݂ ܠܩܸܢܛܪܘܿܢܵܐ. ܕܢܸܛܪܝܼܘܗܝ ܠܦܵܘܠܘܿܣ ܒܲܢܝܵܚܵܐ. ܘܲܕ݂ܠܵܐ ܐ̄ܢܵܫ ܡܸܢ ܝܵܕ݂ܘܿܥܵܘ̈ܗܝ ܢܸܬ݂ܟܠܹܐ ܕܢܸܗܘܹܐ ܡܫܲܡܸܫ ܠܹܗ.


text:
ܘܡܸܢ ܒܵܬܲܪ ܩܲܠܝܼܠ ܝܵܘ̈ܡܵܬ݂ܵܐ. ܫܲܕܲܪ ܦܝܼܠܸܟܿܣ ܘܕ݂ܘܼܪܣܸܠܵܐ (ܘܲܕ݂ܪܘܼܪܣܸܠܵܐ) ܐܲܢ̄ܬܿܬܹܗ ܕܐܝܼܬܹܝܗܿ ܗ̄ܘܵܬ݂ ܝܗ̄ܘܼܕ݂ܵܝܬܵܐ. ܘܲܩܪܵܘ ܠܹܗ ܠܦܵܘܠܘܿܣ. ܘܲܫܡܲܥܘ ܡܸܢܹܗ ܥܲܠ ܗܲܝܡܵܢܘܼܬ݂ܵܐ ܕܲܡܫܝܼܚܵܐ.


text:
ܘܟܲܕ݂ ܡܡܲܠܸܠ ܥܲܡܗܘܿܢ ܥܲܠ ܙܲܕܝܼܩܘܼܬ݂ܵܐ ܘܥܲܠ ܩܲܕܝܼܫܘܼܬ݂ܵܐ ܘܥܲܠ ܕܝܼܢܵܐ ܕܲܥܬ݂ܝܼܕ݂. ܐܸܬ݂ܡܠܝܼ ܕܸܚܠܬ݂ܵܐ ܦܝܼܠܸܟܿܣ. ܘܐܸܡܲܪ. ܕܗܵܫܵܐ ܙܸܠ. ܘܐܸܡܲܬ݂ܝ ܕܢܸܗܘܹܐ ܠܝܼ ܐܲܬ݂ܪܵܐ. ܐܸܫܲܕܲܪ ܒܵܬ݂ܪܵܟ݂.


text:
ܣܵܒܲܪ ܗ̄ܘܵܐ ܓܹܝܪ. ܕܫܘܼܚܕܵܐ ܡܸܬ݂ܝܼܗܸܒ݂ ܗ̄ܘܵܐ ܠܹܗ ܡܸܢ ܦܵܘܠܘܿܣ. ܡܛܠ ܗܵܕܹܐ ܐܵܦ ܐܲܡܝܼܢܵܐܝܼܬ݂ ܡܫܲܕܲܪ ܗ̄ܘܵܐ ܡܲܝܬܹܐ ܠܹܗ ܘܲܡܡܲܠܸܠ ܥܲܡܹܗ.


text:
ܘܟܲܕ݂ ܡܲܠܝܼ ܠܹܗ ܬܲܪܬܹܿܝܢ ܫܢ̈ܝܼܢ. ܐ̄ܚܪܹܢܵܐ ܗܸܓ݂ܡܘܿܢܵܐ ܐܸܬ݂ܵܐ ܗ̄ܘܵܐ ܠܕ݂ܘܼܟܬܹܗ. ܕܡܸܬ݂ܩܪܹܐ ܗ̄ܘܵܐ ܦܲܪܩܝܼܘܿܣ ܦܹܗܹܣܛܘܿܣ. ܦܝܼܠܸܟܿܣ ܕܹܝܢ ܐܲܝܟ݂ ܕܢܸܥܒܸܕ݂ ܛܲܝܒܘܼܬ݂ܵܐ ܒܝܗ̄ܘܼܕ݂ܵܝܹ̈ܐ. ܫܲܒ݂ܩܹܗ ܠܦܵܘܠܘܿܣ ܟܲܕ݂ ܐܲܣܝܼܪ.


text:
ܟܲܕ݂ ܫܵܐܠܝܼܢ ܠܹܗ ܗܵܕܹܐ ܛܲܝܒܘܼܬ݂ܵܐ. ܕܲܢܫܲܕܲܪ ܢܲܝܬܿܝܼܘܗܝ ܠܐܘܿܪܸܫܠܸܡ. ܟܲܕ݂ ܥܵܒ݂ܕܝܼܢ ܗ̄ܘܼܵܘ ܟܡܹܐܢܹ̈ܐ ܒܐܘܼܪܚܵܐ ܕܢܸܩܛܠܘܼܢܵܝܗܝ.


text:
ܐܲܝܠܹܝܢ ܗܵܟܹܝܠ ܕܐܝܼܬ݂ ܒܟ݂ܘܿܢ ܕܡܵܛܝܵܐ ܒܐܝܼܕ݂ܲܝ̈ܗܘܿܢ. ܢܸܚܬ݂ܘܼܢ ܥܲܡܲܢ. ܘܥܲܠ ܟܠ ܣܲܟ݂ܠܘܼ ܕܐܝܼܬ݂ ܒܹܗ ܒܓܲܒ݂ܪܵܐ. ܢܩܲܛܪܓ݂ܘܼܢ.


text:
ܘܟܲܕ݂ ܗܘܵܐ ܬܲܡܵܢ ܝܵܘ̈ܡܵܬ݂ܵܐ ܬܿܡܵܢܝܵܐ ܐܵܘ ܥܸܣܪܵܐ. ܢܚܸܬ݂ ܠܹܗ ܠܩܹܣܲܪܝܵܐ. ܘܲܠܝܵܘܡܵܐ ܐ̄ܚܪܹܢܵܐ. ܝܼܬܸܒ݂ ܥܲܠ ܒܹܝܡ. ܘܲܦܩܲܕ݂ ܕܢܲܝܬܿܘܢ ܠܦܵܘܠܘܿܣ.


text:
ܘܟܲܕ݂ ܐܸܬ݂ܵܐ. ܚܲܕ݂ܪܘܼܗܝ ܝܗ̄ܘܼܕ݂ܵܝܹ̈ܐ ܕܲܢܚܸܬ݂ܘ ܡܸܢ ܐܘܿܪܸܫܠܸܡ. ܘܪܹ̈ܫܹܐ ܣܲܓܝܼܐܹ̈ܐ ܘܲܩ̈ܫܲܝܵܐ ܡܲܝܬܿܝܢ ܗ̄ܘܼܵܘ ܒܵܬ݂ܪܹܗ. ܐܲܝܠܹܝܢ ܕܠܵܐ ܡܸܫܟܿܚܝܼܢ ܗ̄ܘܼܵܘ ܕܲܢܚܵܘܘܿܢ.


text:
ܘܟܲܕ݂ ܦܵܘܠܘܿܣ ܢܵܦܹܩ ܗ̄ܘܵܐ ܪܘܼܚܵܐ ܕܠܵܐ ܐܲܣܟܸܠ ܡܸܕܸܡ. ܠܵܐ ܒܢܵܡܘܿܣܵܐ ܕܝܗ̄ܘܼܕ݂ܵܝܹ̈ܐ ܘܠܵܐ ܒܗܲܝܟܠܵܐ ܘܠܵܐ ܒܩܹܣܲܪ.


text:
ܦܹܗܹܣܛܘܿܣ ܕܹܝܢ ܡܛܠ ܕܨܵܒܹܐ ܗ̄ܘܵܐ ܕܢܲܪܫܹܐ ܛܲܝܒܘܼܬ݂ܵܐ ܒܝܗ̄ܘܼܕ݂ܵܝܹ̈ܐ. ܐܸܡܲܪ ܠܹܗ ܠܦܵܘܠܘܿܣ. ܨܵܒܹܐ ܐܲܢ̄ܬܿ ܕܬܸܣܲܩ ܠܐܘܿܪܸܫܠܸܡ. ܘܬܲܡܵܢ ܥܲܠ ܗܵܠܹܝܢ ܬܸܬܿܕ݂ܝܼܢ ܩܕ݂ܵܡܲܝ.


text:
ܥܢܵܐ ܦܵܘܠܘܿܣ ܘܐܸܡܲܪ. ܥܲܠ ܒܹܝܡ ܕܩܹܣܲܪ ܩܵܐܹܡ ܐ̄ܢܵܐ. ܗܵܪܟܵܐ ܗܘܼ ܙܵܕ݂ܩ ܠܝܼ ܠܡܸܬܿܕ݂ܵܢܘܼ. ܠܵܐ ܡܸܕܸܡ ܚܛܝܼܬ݂ ܠܝܗ̄ܘܼܕ݂ܵܝܹ̈ܐ. ܐܲܝܟ݂ ܕܐܵܦ ܐܲܢ̄ܬܿ ܝܵܕ݂ܲܥ ܐܲܢ̄ܬܿ.


text:
ܘܐܸܢ ܣܲܟ݂ܠܘܼܬ݂ܵܐ ܥܒ݂ܝܼܕ݂ܵܐ ܠܝܼ ܐܵܘ ܡܸܕܸܡ ܕܫܵܘܹܐ ܠܡܵܘܬܵܐ. ܠܵܐ ܡܸܫܬܿܐܸܠ ܐ̄ܢܵܐ ܡܸܢ ܡܵܘܬܵܐ. ܐܸܢ ܕܹܝܢ ܠܲܝܬܿ ܡܸܕܸܡ ܨܸܐܕ݂ܲܝ ܡܸܢ ܗܵܠܹܝܢ ܕܲܡܩܲܛܪܓ݂ܝܼܢ ܠܝܼ. ܠܵܐ ܐ̄ܢܵܫ ܝܵܗܹܒ݂ ܠܝܼ ܠܗܘܿܢ ܡܵܘܗܒܲܬ݂. ܒܓܲܢܵܘ̈ܗܝ ܕܩܹܣܲܪ ܩܵܪܹܐ ܐ̄ܢܵܐ.


text:
ܘܟܲܕ݂ ܗܘܵܘ ܠܘܵܬܹܗ ܝܵܘ̈ܡܵܬ݂ܵܐ. ܐܸܫܬܲܥܝܼ ܦܹܗܹܣܛܘܿܣ ܠܡܲܠܟܵܐ ܕܝܼܢܹܗ ܕܦܵܘܠܘܿܣ ܟܲܕ݂ ܐܵܡܲܪ. ܓܲܒ݂ܪܵܐ ܚܲܕ݂ ܐܲܣܝܼܪܵܐ ܐܸܫܬܿܒܸܩ ܡܸܢ ܐܝܼܕ݂ܲܝ̈ ܦܝܼܠܸܟܿܣ.


text:
ܘܟܲܕ݂ ܗ̄ܘܹܝܬ݂ ܒܐܘܿܪܸܫܠܸܡ. ܐܵܘܕܲܥܘ ܠܝܼ ܥܠܵܘܗܝ ܪ̈ܲܒܲܝ ܟܵܗܢܹ̈ܐ ܘܩܲܫܝܼܫܹ̈ܐ ܕܝܗ̄ܘܼܕ݂ܵܝܹ̈ܐ. ܘܲܒ݂ܥܵܘ ܕܐܸܥܒܸܕ݂ ܠܗܘܿܢ ܕܝܼܢܵܐ ܡܸܢܹܗ.


text:
ܘܐܸܡܪܹܬ݂ ܠܗܘܿܢ. ܕܠܲܝܬܿ ܥܝܵܕ݂ܵܐ ܠܪ̈ܗ̄ܘܿܡܵܝܹܐ ܕܢܸܬܿܠܘܼܢ ܒܲܪܢܵܫܵܐ ܡܵܘܗܒܲܬ݂ ܠܩܸܛܠܵܐ. ܥܕ݂ܲܡܵܐ ܕܢܹܐܬܹܐ ܒܥܸܠ ܕܝܼܢܹܗ ܘܢܲܟܣܝܼܘܗܝ ܒܐܲܦܵܘ̈ܗܝ. ܘܢܸܬ݂ܝܼܗܸܒ݂ ܠܹܗ ܐܲܬ݂ܪܵܐ ܠܡܲܦܲܩ ܒܪܘܼܚܵܐ ܥܲܠ ܡܵܐ ܕܡܸܬ݂ܪܫܹܐ.


text:
ܘܟܲܕ݂ ܐܸܬܹܝܬ݂ ܠܟ݂ܵܐ. ܕܠܵܐ ܬܘܼܗܵܝܵܐ ܠܝܵܘܡܵܐ ܐ̄ܚܪܹܢܵܐ ܝܸܬ݂ܒܹܿܬ݂ ܥܲܠ ܒܹܝܡ. ܘܦܸܩܕܹܬ݂ ܕܢܲܝܬܿܘܿܢܵܝܗܝ ܠܝܼ ܠܓܲܒ݂ܪܵܐ.


text:
ܘܩܵܡܘ ܥܲܡܹܗ ܩܛܸܪ̈ܓ݂ܵܢܵܘܗܝ. ܘܠܵܐ ܐܸܫܟܲܚܘ ܡܸܕܸܡ ܪܸܫܝܵܢܵܐ ܒܝܼܫܵܐ ܕܲܢܚܵܘܘܿܢ ܥܠܵܘܗܝ. ܐܲܝܟ݂ ܡܵܐ ܕܣܵܒܲܪ ܗ̄ܘܹܝܬ݂.


text:
ܙܹܐܛܹܡܹ̈ܐ ܕܹܝܢ ܡܸܕܸܡ ܡܸܕܸܡ ܥܲܠ ܕܸܚܠܲܬ݂ܗܘܿܢ ܐܝܼܬ݂ ܗ̄ܘܵܐ ܠܗܘܿܢ ܠܘܵܬܹܗ. ܘܥܲܠ ܝܼܫܘܿܥ ܐ̄ܢܵܫ ܕܡܝܼܬ݂. ܗܵܘ ܕܐܵܡܲܪ ܗ̄ܘܵܐ ܦܵܘܠܘܿܣ ܕܚܲܝ ܗ̄ܘܼ.


text:
ܘܡܛܠ ܕܠܵܐ ܩܵܐܹܡ ܗ̄ܘܹܝܬ݂ ܐܸܢܵܐ ܥܲܠ ܒܥܵܬ݂ܵܐ ܕܗܵܠܹܝܢ. ܐܸܡܪܹܬ݂ ܗ̄ܘܹܝܬ݂ ܠܦܵܘܠܘܿܣ. ܕܐܸܢ ܒܵܥܹܐ ܐܲܢ̄ܬܿ. ܕܬܹܐܙܲܠ ܠܐܘܿܪܸܫܠܸܡ. ܘܬܲܡܵܢ ܬܸܬܿܕ݂ܝܼܢ ܥܲܠ ܗܵܠܹܝܢ.


text:
ܘܐܸܡܲܪ ܐܵܓܹܪܦܘܿܣ. ܨܵܒܹܐ ܗ̄ܘܹܝܬ݂ ܕܐܸܫܡܥܝܼܘܗܝ ܠܓܲܒ݂ܪܵܐ ܗܵܢܵܐ. ܘܦܹܗܹܣܛܘܿܣ ܐܸܡܲܪ. ܕܠܲܡܚܵܪ ܫܵܡܲܥ ܐܲܢ̄ܬܿ ܠܹܗ.


text:
ܘܲܠܝܵܘܡܵܐ ܐ̄ܚܪܹܢܵܐ. ܐܸܬ݂ܵܐ ܐܵܓܹܪܦܘܿܣ ܘܒܲܪܢܝܼܩܹܐ ܒܙܵܘܚܵܐ ܣܲܓܿܝܼܐܵܐ. ܘܥܲܠ ܠܒܹܝܬ݂ ܕܝܼܢܵܐ ܥܲܡ ܟܝܼܠܝܼܵܪ̈ܟܹܐ ܘܪܹ̈ܫܹܐ ܕܲܡܕ݂ܝܼܢ̄ܬܵܐ. ܘܲܦܩܲܕ݂ ܦܹܗܹܣܛܘܿܣ ܘܐܸܬ݂ܵܐ ܦܵܘܠܘܿܣ.


text:
ܘܐܸܡܲܪ ܦܹܗܹܣܛܘܿܣ. ܐܵܓܹܪܦܘܿܣ ܡܲܠܟܵܐ ܘܟܠܟ݂ܘܿܢ ܓܲܒ݂ܪܹ̈ܐ ܕܐܝܼܬܲܝܟܘܿܢ ܥܲܡܲܢ. ܥܲܠ ܗܵܢܵܐ ܓܲܒ݂ܪܵܐ ܕܚܵܙܹܝܢ ܐܢ̄ܬܘܿܢ. ܟܠܹܗ ܥܲܡܵܐ ܕܝܗ̄ܘܼܕ݂ܵܝܹ̈ܐ ܩܲܒܠܲܢܝ ܒܐܘܿܪܸܫܠܸܡ ܘܗܵܪܟܵܐ. ܟܲܕ݂ ܩܵܥܹܝܢ ܕܠܵܐ ܬܘܼܒ݂ ܘܵܠܹܐ ܠܗܵܢܵܐ ܕܢܸܚܹܐ.


text:
ܐܸܢܵܐ ܕܹܝܢ ܐܲܕ݂ܪܟܹܬ݂. ܕܡܸܕܸܡ ܕܫܵܘܹܐ ܠܡܵܘܬܵܐ ܠܵܐ ܣܥܝܼܪ ܠܹܗ. ܘܡܛܠ ܕܗܘܼ ܒܥܵܐ ܕܢܸܬ݂ܢܛܲܪ ܠܕ݂ܝܼܢܹܗ ܕܩܹܣܲܪ. ܦܸܩܕܹܬ݂ ܕܢܸܫܬܲܕܲܪ.


text:
ܘܠܵܐ ܝܵܕ݂ܲܥ ܐ̄ܢܵܐ ܡܵܢܵܐ ܐܸܟ݂ܬܘܼܒ݂ ܥܠܵܘܗܝ ܠܩܹܣܲܪ. ܡܛܠ ܗܵܢܵܐ ܨܒ݂ܝܼܬ݂ ܠܡܲܝܬܵܝܘܼܬܹܗ ܩܕ݂ܵܡܲܝܟܘܿܢ. ܘܝܲܬܝܼܪܵܐܝܼܬ݂ ܩܕ݂ܵܡܲܝܟ ܡܲܠܟܵܐ ܐܲܓܹܪܦܲܐ. ܕܡܵܐ ܕܐܸܫܬܲܐܲܠ ܕܝܼܢܹܗ. ܐܸܫܟܲܚ ܡܵܢܵܐ ܐܸܟ݂ܬܿܘܼܒ݂.


text:
ܘܐܸܡܲܪ ܐܵܓܹܪܦܘܿܣ ܠܦܵܘܠܘܿܣ. ܡܲܦܲܣ ܠܵܟ݂ ܠܲܡܡܲܠܵܠܘܼ ܥܲܠ ܐܲܦܲܝ̈ ܢܲܦ̮ܫܵܟ݂. ܗܵܝܕܹܝܢ ܦܵܘܠܘܿܣ ܦܫܲܛ ܐܝܼܕܹܗ. ܘܢܵܦܹܩ ܗ̄ܘܵܐ ܪܘܼܚܵܐ ܘܐܵܡܲܪ.


text:
ܥܲܠ ܟܠܡܵܐ ܕܡܸܬ݂ܪܫܹܐ ܐ̄ܢܵܐ ܡܸܢ ܝܗ̄ܘܼܕ݂ܵܝܹ̈ܐ ܡܲܠܟܵܐ ܐܵܓܹܪܦܲܐ. ܣܵܒܲܪ ܐ̄ܢܵܐ ܥܲܠ ܢܲܦ̮ܫܝ ܕܛܘܼܒ݂ܵܢܵܐ ܐ̄ܢܵܐ. ܕܲܩܕ݂ܵܡܲܝܟ ܝܵܘܡܵܢܵܐ ܢܵܦܹܩ ܐ̄ܢܵܐ ܪܘܼܚܵܐ.


text:
ܝܲܬܝܼܪܵܐܝܼܬ݂ ܕܝܵܕ݂ܲܥ ܐ̄ܢܵܐ ܕܲܡܦܵܣ ܐܲܢ̄ܬܿ ܒܟ݂ܠܗܘܿܢ ܙܹܐܛܹܡܹ̈ܐ ܘܢܵܡܘܿܣܹ̈ܐ ܕܲܝܗܘܼܕ݂ܵܝܹ̈ܐ. ܡܛܠ ܗܵܢܵܐ ܒܵܥܹܐ ܐ̄ܢܵܐ ܡܸܢܵܟ݂. ܕܲܒ݂ܡܲܓܪܲܬ݂ ܪܘܼܚܵܐ ܬܸܫܡܥܲܢܝ.


text:
ܝܵܕ݂ܥܝܼܢ ܐܸܢܘܿܢ ܓܹܝܪ ܐܵܦ ܗܸܢܘܿܢ ܝܗ̄ܘܼܕ݂ܵܝܹ̈ܐ ܐܸܢ ܨܵܒܹܝܢ ܕܢܸܣܗܕ݂ܘܼܢ. ܕܘܒܵܪ̈ܲܝ ܕܡܸܢ ܛܲܠܝܘܼܬ݂ܝ ܕܲܗܘܵܘ ܠܝܼ ܡܸܢ ܫܘܼܪܵܝܵܐ ܒܥܲܡܝ ܘܒܐܘܿܪܸܫܠܸܡ.


text:
ܕܥܲܠ ܗܵܢܵܐ ܣܲܒ݂ܪܵܐ. ܬܲܪܬܲܥܸܣܪܹ̈ܐ ܫܲܪ̈ܒ݂ܵܢ ܡܣܲܒܪܵܢ ܕܲܢܡܲܢܥܵܢ: ܒܲܨ̈ܠܵܘܵܬ݂ܵܐ ܚܦ̈ܝܼܛܵܬ݂ܵܐ ܕܐܝܼܡܵܡܵܐ ܘܲܕ݂ܠܸܠܝܵܐ. ܘܲܥܠܵܘܗܝ ܥܲܠ ܗܵܢܵܐ ܣܲܒ݂ܪܵܐ ܡܸܬ݂ܪܫܹܐ ܐ̄ܢܵܐ ܡܸܢ ܐܝܼܕ݂ܲܝ̈ ܝܗ̄ܘܼܕ݂ܵܝܹ̈ܐ. ܡܲܠܟܵܐ ܐܵܓܹܪܦܲܐ.


text:
ܗܵܕܹܐ ܕܥܸܒ݂ܕܹܬ݂ ܐܵܦ ܒܐܘܿܪܸܫܠܸܡ. ܘܩܲܕܝܼܫܹ̈ܐ ܣܲܓܝܼ̈ܐܹܐ ܐܲܪܡܝܼܬ݂ ܒܹܝܬ݂ ܐܲܣܝܼܪܹ̈ܐ. ܒܫܘܼܠܛܵܢܵܐ ܕܩܲܒܠܹܬ݂ ܡܸܢ ܪ̈ܲܒܲܝ ܟܵܗܢܹ̈ܐ. ܘܟܲܕ݂ ܡܸܬ݂ܩܲܛܠܝܼܢ ܗ̄ܘܼܵܘ ܡܸܢܗܘܿܢ. ܐܸܫܬܵܘܬܿܦܹܬ݂ ܠܐܲܝܠܹܝܢ ܕܚܲܝܸܒ݂ܘ ܐܸܢܘܿܢ.


text:
ܘܲܒܟ݂ܠ ܟܢܘܼܫܵܐ ܡܸܫܬܲܢܲܕ݂ ܗ̄ܘܹܝܬ݂ ܒܗܘܿܢ. ܟܲܕ݂ ܐܵܠܹܨ ܗ̄ܘܹܝܬ݂ ܕܢܸܗܘܘܿܢ ܡܓܲܕܦܝܼܢ ܒܲܫܡܹܗ ܕܝܼܫܘܿܥ. ܘܲܒ݂ܪܘܼܓ݂ܙܵܐ ܣܲܓܿܝܼܐܵܐ ܕܲܡܠܹܐ ܗ̄ܘܹܝܬ݂ ܥܠܲܝܗܘܿܢ. ܐܵܦ ܠܲܡܕ݂ܝܼ̈ܢܵܬ݂ܵܐ ܐ̄ܚܪ̈ܵܢܝܵܬ݂ܵܐ ܢܵܦܹܩ ܗ̄ܘܹܝܬ݂ ܠܡܸܪܕܲܦ ܐܸܢܘܿܢ.


text:
ܒܦܸܠܓܹ݁ܗ ܕܝܵܘܡܵܐ ܒܐܘܼܪܚܵܐ ܚܙܹܝܬ݂ ܡܸܢ ܫܡܲܝܵܐ ܐܵܘ ܡܲܠܟܵܐ. ܕܐܲܙܠܸܓ݂ ܥܠܲܝ ܘܥܲܠ ܟܠ ܕܥܲܡܝ ܗ̄ܘܼܵܘ. ܢܘܼܗܪܵܐ ܕܲܡܝܲܬܲܪ ܡܸܢ ܕܫܸܡܫܵܐ.


text:
ܘܲܢܦܲܠܢ ܟܠܲܢ ܥܲܠ ܐܲܪܥܵܐ. ܘܫܸܡܥܹܬ݂ ܩܵܠܵܐ ܟܲܕ݂ ܐܵܡܲܪ ܠܝܼ ܥܸܒ݂ܪܵܐܝܼܬ݂. ܫܵܐܘܿܠ ܫܵܐܘܿܠ ܡܵܢܵܐ ܪܵܕܹܦ ܐܲܢ̄ܬܿ ܠܝܼ. ܩܫܹܐ ܗܘܼ ܠܵܟ݂ ܠܲܡܒܲܥܵܛܘܼ ܠܥܘܼܩܣܹ̈ܐ.


text:
ܘܐܸܡܲܪ ܠܝܼ. ܩܘܼܡ ܥܲܠ ܪܸ̈ܓ݂ܠܲܝܟ. ܡܛܠ ܗܵܕܹܐ ܓܹܝܪ ܐܸܬ݂ܚܙܹܝܬ݂ ܠܵܟ݂. ܕܐܲܩܝܼܡܵܟ݂ ܡܫܲܡܫܵܢܵܐ ܘܣܵܗܕܵܐ ܕܡܸܕܸܡ ܕܲܚܙܲܝܬܵܢܝ. ܘܕ݂ܲܥܬ݂ܝܼܕ݂ ܐܲܢ̄ܬܿ ܕܬܸܚܙܹܝܢܝ.


text:
ܕܲܬ݂ܦܲܬܲܚ ܥܲܝܢܲܝ̈ܗܘܿܢ. ܐܲܝܟ݂ ܕܢܸܗܦܟ݂ܘܿܢ ܡܸܢ ܚܸܫܘܿܟ݂ܵܐ ܠܢܲܗܝܼܪܵܐ. ܘܡܸܢ ܫܘܼܠܛܵܢܹܗ ܕܣܵܛܵܢܵܐ ܠܘܵܬ݂ ܐܲܠܵܗܵܐ. ܘܲܢܩܲܒܠܘܼܢ ܫܘܼܒ݂ܩܵܢ ܚܛܵܗܹ̈ܐ. ܘܦܸܣܵܐ ܥܲܡ ܩܲܕܝܼܫܹ̈ܐ ܒܗܲܝܡܵܢܘܼܬ݂ܵܐ ܕܒ݂ܝܼ.


text:
ܐܸܠܵܐ ܐܲܟ݂ܪܙܹܬ݂ ܡܸܢ ܠܩܘܼܕ݂ܡܝܼܢ. ܠܗܵܢܘܿܢ ܕܲܒ݂ܕ݂ܲܪܡܣܘܿܩ. ܘܲܠܗܵܢܘܿܢ ܕܒܐܘܿܪܸܫܠܸܡ. ܘܕ݂ܲܒ݂ܟܠܗܹܝܢ ܩܘܼܪ̈ܝܵܐ ܕܲܝܗܘܼܕ݂. ܘܐܵܦ ܠܥܲܡ̈ܡܹܐ ܐܲܟ݂ܪܙܹܬ݂. ܕܲܢܬ݂ܘܼܒ݂ܘܼܢ ܘܢܸܬ݂ܦܢܘܼܢ ܠܘܵܬ݂ ܐܲܠܵܗܵܐ. ܘܢܸܥܒܕ݂ܘܼܢ ܥܒ݂ܵܕܹ̈ܐ ܕܫܵܘܹܝܢ ܠܲܬ݂ܝܵܒ݂ܘܼܬ݂ܵܐ.


text:
ܥܲܕܪܲܢܝ ܕܹܝܢ ܐܲܠܵܗܵܐ ܥܕ݂ܲܡܵܐ ܠܝܵܘܡܵܐ ܗܵܢܵܐ. ܘܗܵܐ ܩܵܐܹܡ ܐ̄ܢܵܐ ܘܲܡܣܲܗܸܕ݂ ܐ̄ܢܵܐ ܠܲܙܥܘܿܪܵܐ ܘܲܠܪܲܒܵܐ. ܟܲܕ݂ ܡܸܕܸܡ ܠܒܲܪ ܡܸܢ ܡܘܼܫܹܐ ܘܲܢܒ݂ܝܹ̈ܐ ܠܵܐ ܐܵܡܲܪ ܐ̄ܢܵܐ. ܐܸܠܵܐ ܐܲܝܠܹܝܢ ܕܗܸܢܘܿܢ ܐܸܡܲܪܘ ܕܲܥܬ݂ܝܼܕ݂ܵܢ ܕܢܸܗܘܝܵܢ.


text:
ܕܢܸܚܲܫ ܡܫܝܼܚܵܐ. ܘܢܸܗܘܹܐ ܪܹܫܝܼܬ݂ܵܐ ܕܲܩܝܵܡܬܵܐ ܕܡܸܢ ܒܹܝܬ݂ ܡܝܼܬܹ̈ܐ. ܘܕ݂ܲܥܬ݂ܝܼܕ݂ ܕܢܲܟ݂ܪܸܙ ܢܘܼܗܪܵܐ ܠܥܲܡܵܐ ܘܲܠܥܲܡ̈ܡܹܐ.


text:
ܘܟܲܕ݂ ܗܵܟܲܢܵܐ ܢܵܦܹܩ ܗ̄ܘܵܐ ܦܵܘܠܘܿܣ ܪܘܼܚܵܐ. ܩܥܵܐ ܦܹܗܹܣܛܘܿܣ ܒܩܵܠܵܐ ܪܵܡܵܐ. ܫܢܲܝܬܿ ܠܵܟ݂ ܦܵܘܠܹܐ. ܣܸܦܪܵܐ ܣܲܓܿܝܼܐܵܐ ܥܲܒ݂ܕܵܟ݂ ܕܬܸܫܢܹܐ.


text:
ܘܐܵܦ ܡܲܠܟܵܐ ܐܵܓܹܪܦܘܿܣ ܝܲܬܝܼܪܵܐܝܼܬ݂ ܝܵܕ݂ܲܥ ܥܠܲܝܗܹܝܢ ܕܗܵܠܹܝܢ. ܘܡܛܠ ܗܵܢܵܐ ܥܹܝܢ ܒܲܓ݂ܠܹܐ ܡܡܲܠܸܠ ܐ̄ܢܵܐ ܩܕ݂ܵܡܵܘܗܝ. ܡܛܠ ܕܲܚܕ݂ܵܐ ܡܸܢ ܗܵܠܹܝܢ ܡܸܠܹ̈ܐ ܠܵܐ ܣܵܒܲܪ ܐ̄ܢܵܐ ܕܛܲܥܝܵܢ ܠܹܗ. ܕܠܵܐ ܗ̄ܘܵܐ ܒܛܘܼܫܝܵܐ ܣܥܝܼܪܵܢ.


text:
ܘܦܵܘܠܘܿܣ ܐܸܡܲܪ. ܒܵܥܹܐ ܗ̄ܘܹܝܬ݂ ܡܸܢ ܐܲܠܵܗܵܐ ܒܩܲܠܝܼܠ ܘܲܒ݂ܣܲܓܝܼ. ܠܵܐ ܗ̄ܘܵܐ ܠܵܟ݂ ܒܲܠܚܘܿܕ݂ ܐܸܠܵܐ ܐܵܦ ܠܟ݂ܠܗܘܿܢ ܐܲܝܠܹܝܢ ܕܫܵܡܥܝܼܢ ܠܝܼ ܝܵܘܡܵܢܵܐ. ܕܢܸܗܘܘܿܢ ܐܲܟ݂ܘܵܬ݂ܝ ܠܒܲܪ ܡܸܢ ܐܲܣܘܼܪܹ̈ܐ ܗܵܠܹܝܢ.


text:
ܘܟܲܕ݂ ܦܪܲܩܘ ܡܸܢ ܬܲܡܵܢ. ܡܡܲܠܠܝܼܢ ܗ̄ܘܼܵܘ ܚܲܕ݂ ܥܲܡ ܚܲܕ݂ ܘܐܵܡܪܝܼܢ. ܕܡܸܕܸܡ ܕܫܵܘܹܐ ܠܡܵܘܬܵܐ ܐܵܘ ܠܐܲܣܘܼܪܹ̈ܐ. ܠܵܐ ܥܒܲܕ݂ ܓܲܒ݂ܪܵܐ ܗܵܢܵܐ.


text:
ܘܲܦܩܲܕ݂ ܥܠܵܘܗܝ ܦܹܗܹܣܛܘܿܣ. ܕܢܸܫܬܲܕܲܪ ܠܘܵܬ݂ ܩܹܣܲܪ ܠܐܝܼܛܵܠܝܼܵܐ. ܘܐܲܫܠܡܹܗ ܠܦܵܘܠܘܿܣ ܘܠܲܐܣܝܼܪܹ̈ܐ ܐ̄ܚܪ̈ܵܢܹܐ ܥܲܡܹܗ. ܠܓܲܒ݂ܪܵܐ ܚܲܕ݂ ܩܸܢܛܪܘܿܢܵܐ ܡܸܢ ܐܸܣܦܹܝܪ ܣܹܒܲܣܛܹܐ. ܕܲܫܡܹܗ ܗܘܵܐ ܝܘܼܠܝܼܘܿܣ.


text:
ܘܟܲܕ݂ ܗܘܸܵܬ݂ ܕܢܸܪܕܹܐ. ܢܚܸܬ݂ܢ ܠܐܸܠܦܵܐ ܕܐܝܼܬܹܝܗܿ ܗ̄ܘܵܬ݂ ܡܸܢ ܐܵܕ݂ܪܵܡܸܢܛܘܿܣ ܡܕ݂ܝܼܢ̄ܬܵܐ. ܘܐܵܙܵܠ̄ܐ ܗ̄ܘܵܬ݂ ܠܐܲܬ݂ܪܵܐ ܕܐܵܣܝܼܵܐ. ܘܥܲܠ ܗ̄ܘܵܐ ܥܲܡܲܢ ܠܐܸܠܦܵܐ. ܐܵܪܹܣܛܲܪܟ݂ܘܿܣ ܡܵܩܹܕܿܘܿܢܵܝܵܐ ܕܡܸܢ ܬܸܣܵܠܘܿܢܝܼܩܹܐ ܡܕ݂ܝܼܢ̄ܬܵܐ.


text:
ܘܲܠܝܵܘܡܵܐ ܐ̄ܚܪܹܢܵܐ. ܡܲܛܝܼܢ ܠܨܲܝܕܵܢ. ܘܐܸܬ݂ܚܲܫܲܚ ܩܸܢܛܪܘܿܢܵܐ ܒܲܡܪܲܚܡܵܢܘܼܬ݂ܵܐ ܠܘܵܬ݂ ܦܵܘܠܘܿܣ. ܘܐܲܦܸܣ ܠܹܗ ܕܢܹܐܙܲܠ ܠܘܵܬ݂ ܪ̈ܵܚܡܵܘܗܝ. ܘܢܸܬܿܬܿܢܝܼܚ.


text:
ܘܡܛܠ ܕܝܲܩܝܼܪܵܐܝܼܬ݂ ܪܵܕ݂ܝܵܐ ܗ̄ܘܵܬ݂ ܠܝܵܘ̈ܡܵܬ݂ܵܐ ܣܲܓܝܼܐܹ̈ܐ. ܠܡܲܚܣܸܢ ܡܲܛܝܼܢ ܠܘܼܩܒܲܠ ܩܢܝܼܕ݂ܘܿܣ ܓܵܙܲܪܬܵܐ. ܘܡܛܠ ܕܠܵܐ ܫܵܒ݂ܩܵܐ ܗ̄ܘܵܬ݂ ܪܘܼܚܵܐ ܕܢܹܐܙܲܠ ܬܿܪܝܼܨܵܐܝܼܬ݂. ܐܸܬ݂ܟܪܸܟ݂ܢ ܥܲܠ ܩܪܹܛܹܐ. ܠܘܼܩܒܲܠ ܣܵܠܵܡܘܿܢܵܐ ܡܕ݂ܝܼܢ̄ܬܵܐ.


text:
ܘܲܠܡܲܚܣܸܢ ܟܲܕ݂ ܪܵܕܹܝܢܲܢ ܚܕ݂ܵܪܹܝܗܿ. ܡܲܛܝܼܢ ܠܕܘܼܟܬ݂ܵܐ ܕܡܸܬ݂ܩܲܪܝܵܐ ܠܡܹܐܢܹ̈ܐ ܫܲܦܝܼܪܹ̈ܐ. ܘܩܲܪܝܼܒ݂ܵܐ ܗ̄ܘܵܬ݂ ܠܵܗܿ ܡܕ݂ܝܼܢ̄ܬܵܐ ܕܲܫܡܵܗܿ ܠܵܐܣܹܐܵܐ.


text:
ܘܲܗܘܲܝܢ ܬܲܡܵܢ ܙܲܒ݂ܢܵܐ ܣܲܓܿܝܼܐܵܐ. ܥܕ݂ܲܡܵܐ ܕܲܥܒܲܪ ܐܵܦ ܝܵܘܡܵܐ ܕܨܵܘܡܵܐ ܕܝܗ̄ܘܼܕ݂ܵܝܹ̈ܐ. ܘܲܗܘܵܐ ܠܹܗ ܩܸܢܛܵܐ ܕܢܸܪܕܹܐ ܐ̄ܢܵܫ ܒܝܲܡܵܐ. ܘܡܵܠܹܟ݂ ܗ̄ܘܵܐ ܠܗܘܿܢ ܦܵܘܠܘܿܣ


text:
ܘܐܵܡܲܪ. ܓܲܒ݂ܪܹ̈ܐ. ܚܵܙܹܐ ܐ̄ܢܵܐ ܕܒ݂ܐܘܼܠܨܵܢܵܐ ܘܲܒ݂ܚܘܼܣܪܵܢܵܐ ܣܲܓܿܝܼܐܵܐ ܗܵܘܝܵܐ ܡܲܪܕܝܼܬܲܢ. ܠܵܘ ܒܲܠܚܘܿܕ݂ ܕܡܵܘܒܠܵܗܿ ܕܐܸܠܦܲܢ ܐܸܠܵܐ ܐܵܦ ܕܢܲܦ̮̈ܫܵܬܲܢ ܕܝܼܠܲܢ.


text:
ܘܡܛܠ ܕܠܵܐ ܥܵܗܹܢ ܗ̄ܘܵܐ ܗܵܘ ܠܡܹܐܢܵܐ ܠܡܲܣܬܵܝܘܼ ܒܹܗ ܣܲܬ݂ܘܵܐ. ܣܲܓܝܼܐܹ̈ܐ ܡܸܢܲܢ ܨܵܒܹܝܢ ܗ̄ܘܼܵܘ ܕܢܸܪܕܹܐ ܡܸܢ ܬܲܡܵܢ. ܘܐܸܢܗܘܼ ܕܡܸܫܟܿܚܝܼܢ. ܕܲܢܡܲܢܥܘܼܢ ܘܢܲܣܬܿܘܼܢ ܒܲܠܡܹܐܢܵܐ ܚܲܕ݂ ܕܐܝܼܬ݂ܵܘܗܝ ܗ̄ܘܵܐ ܒܲܩܪܹܛܹܐ. ܘܡܸܬ݂ܩܪܹܐ ܗ̄ܘܵܐ ܦܹܘܢܸܟܿܣ. ܘܚܵܐܲܪ ܗ̄ܘܵܐ ܠܬܲܝܡܢܵܐ.


text:
ܘܟܲܕ݂ ܫܩܲܠܢܵܗܿ. ܡܚܲܝܨܝܼܢ ܗ̄ܘܲܝܢ ܘܡܲܬ݂ܩܢܝܼܢ ܠܵܗܿ ܠܐܸܠܦܵܐ. ܘܡܛܠ ܕܕ݂ܵܚܠܝܼܢ ܗ̄ܘܲܝܢ ܕܕ݂ܲܠܡܵܐ ܢܸܦܠ ܒܡܲܚܲܬܿܬܹܿܗ ܕܝܲܡܵܐ. ܐܲܚܸܬ݂ܢܵܝܗܝ ܠܐܲܪܡܹܢܘܿܢ. ܘܗܵܟ݂ܘܵܬ݂ ܪܵܕ݂ܝܢ ܗ̄ܘܲܝܢ.


text:
ܘܟܲܕ݂ ܐܸܚܲܕ݂ ܠܹܗ ܣܲܬ݂ܘܵܐ ܝܵܘ̈ܡܵܬ݂ܵܐ ܝܲܬܝܼܪܹ̈ܐ. ܘܠܵܐ ܫܸܡܫܵܐ ܡܸܬ݂ܚܙܹܐ ܗ̄ܘܵܐ ܘܠܵܐ ܣܲܗܪܵܐ ܘܠܵܐ ܟܵܘܟܒܹ̈ܐ. ܣܲܒ݂ܪܵܐ ܕܚܲܝܲܝ̈ܢ ܟܠ ܟܠܹܗ ܐܸܬ݂ܦܣܸܩ ܗ̄ܘܵܐ ܠܹܗ.


text:
ܘܟܲܕ݂ ܐ̄ܢܵܫ ܡܸܕܸܡ ܠܵܐ ܡܸܣܬܲܝܒܲܪ ܗ̄ܘܵܐ. ܗܵܝܕܹܝܢ ܩܵܡ ܦܵܘܠܘܿܣ ܒܲܝܢܵܬ݂ܗܘܿܢ ܘܐܸܡܲܪ. ܐܸܠܘܼ ܐܸܬܿܛܦܝܼܣܬܿܘܢ ܠܝܼ ܓܲܒ݂ܪܹ̈ܐ. ܠܵܐ ܪܵܕܹܝܢ ܗ̄ܘܲܝܢ ܡܸܢ ܩܪܹܛܹܐ. ܘܡܸܬ݂ܚܲܣܟ݂ܝܼܢ ܗ̄ܘܲܝܢ ܡܸܢ ܚܘܼܣܪܵܢܵܐ ܘܡܸܢ ܐܘܼܠܨܵܢܵܐ ܗܵܢܵܐ.


text:
ܘܐܸܡܲܪ ܠܝܼ. ܠܵܐ ܬܸܕ݂ܚܲܠ ܦܵܘܠܹܐ. ܥܬ݂ܝܼܕ݂ ܗܘܼ ܠܵܟ݂ ܠܲܡܩܵܡ ܩܕ݂ܵܡ ܩܹܣܲܪ. ܘܗܵܐ ܝܲܗ̄ܒ݂ ܠܵܟ݂ ܐܲܠܵܗܵܐ ܡܵܘܗܲܒ݂ܬܵܐ ܠܟ݂ܠ ܕܪܵܕܹܝܢ ܥܲܡܵܟ݂.


text:
ܡܛܠ ܗܵܢܵܐ ܐܸܬ݂ܠܲܒܲܒ݂ܘ ܓܲܒ݂ܪܹ̈ܐ. ܡܗܲܝܡܸܢ ܐ̄ܢܵܐ ܓܹܝܪ ܒܐܲܠܵܗܵܐ. ܕܗܵܟܲܢܵܐ ܗܵܘܹܐ ܐܲܝܟ݂ ܡܵܐ ܕܐܸܬ݂ܡܲܠܲܠ ܥܲܡܝ.


text:
ܘܡܸܢ ܒܵܬܲܪ ܐܲܪܒܬܲܥܣܲܪ ܝܵܘܡ̈ܝܼܢ ܕܲܛܥܲܝܢ ܘܐܸܬܿܛܲܪܲܦܢ ܒܗܸܕܿܪܝܼܘܿܣ ܝܲܡܵܐ. ܒܦܸܠܓܹܗ ܕܠܸܠܝܵܐ ܣܒܲܪܘ ܡܲܠܵܚܹ̈ܐ ܕܠܲܐܪܥܵܐ ܡܸܬ݂ܩܲܪܒ݂ܝܼܢ ܗ̄ܘܼܵܘ.


text:
ܘܐܲܪܡܝܼܘ ܐܹܘܩܝܼܢܘܿܣ. ܘܐܸܫܟܲܚܘ ܩܵܘܡ̈ܝܼܢ ܥܸܣܪܝܼܢ. ܘܬ݂ܘܼܒ݂ ܩܲܠܝܼܠ ܪܕ݂ܵܘ. ܘܐܸܫܟܲܚܘ ܩܵܘܡ̈ܝܼܢ ܚܲܡܫܲܥܸܣܪܹ̈ܐ.


text:
ܘܟܲܕ݂ ܕܲܚܝܼܠܝܼܢ ܗ̄ܘܲܝܢ ܕܲܠܡܵܐ ܢܸܫܬܿܟܲܚ ܠܲܢ ܒܕ݂ܘܼܟ̈ܝܵܬ݂ܵܐ ܕܐܝܼܬ݂ ܒܗܹܝܢ ܫܘܿܥܹ̈ܐ. ܐܲܪܡܝܼܘ ܡܸܢ ܚܲܪܬ݂ܵܗܿ ܕܐܸܠܦܵܐ ܐܹܘܩܝܼܢܘܿܣ ܐܲܪܒܲܥ. ܘܲܡܨܲܠܹܝܢ ܗ̄ܘܼܵܘ ܕܢܸܗܘܹܐ ܝܵܘܡܵܐ.


text:
ܡܲܠܵܚܹ̈ܐ ܕܹܝܢ ܒܥܵܘ ܠܡܸܥܪܲܩ ܡܸܢܹܗ ܡܸܢ ܐܸܠܦܵܐ. ܘܐܲܚܸܬ݂ܘ ܡܸܢܹܗ ܠܩܲܪܩܘܼܪܵܐ ܠܝܲܡܵܐ. ܒܥܸܠܬ݂ܵܐ ܕܢܹܐܙܠ̄ܘܼܢ ܒܵܗܿ ܘܢܹܐܣܪܘܼܢܵܗܿ ܠܐܸܠܦܵܐ ܒܐܲܪܥܵܐ.


text:
ܘܟܲܕ݂ ܚܙܵܐ ܦܵܘܠܘܿܣ. ܐܸܡܲܪ ܠܩܸܢܛܪܘܿܢܵܐ ܘܠܐܸܣܛܪ̈ܵܛܝܼܘܛܹܐ. ܕܐܸܢ ܗܵܠܹܝܢ ܒܐܸܠܦܵܐ ܠܵܐ ܡܟܲܬܿܪܝܼܢ. ܐܲܢ̄ܬܿܘܿܢ ܠܵܐ ܡܸܫܟܿܚܝܼܢ ܐܢ̄ܬܘܿܢ ܕܬܸܚܘܿܢ.


text:
ܗܘܼ ܕܹܝܢ ܦܵܘܠܘܿܣ ܥܕ݂ܲܡܵܐ ܕܲܗܘܵܐ ܨܲܦܪܵܐ. ܡܦܝܼܣ ܗ̄ܘܵܐ ܠܟ݂ܠܗܘܿܢ ܕܲܢܩܲܒܠܘܼܢ ܣܲܝܒܵܪܬܵܐ ܟܲܕ݂ ܐܵܡܲܪ ܠܗܘܿܢ. ܝܵܘܡܵܢܵܐ ܗܵܐ ܐܲܪܒܬܲܥܣܲܪ ܝܵܘܡ̈ܝܼܢ. ܡܸܢ ܩܸܢܛܵܐ ܡܸܕܸܡ ܠܵܐ ܛܥܝܼܡ ܠܟ݂ܘܿܢ.


text:
ܡܛܠ ܗܵܕܹܐ ܒܵܥܹܐ ܐ̄ܢܵܐ ܡܸܢܟ݂ܘܿܢ. ܕܲܬ݂ܩܲܒܠܘܼܢ ܡܹܐܟ݂ܘܼܠܬܵܐ ܠܩܘܼܝܵܡܵܐ ܕܚܲܝܲܝ̈ܟܘܿܢ. ܡܸܢܬ݂ܵܐ ܓܹܝܪ ܡܸܢ ܪܹܫܵܐ ܕܚܲܕ݂ ܡܸܢܟ݂ܘܿܢ ܠܵܐ ܐܵܒ݂ܕܵܐ.


text:
ܘܟܲܕ݂ ܗܘܵܐ ܝܵܘܡܵܐ. ܣܲܦܵܢܹ̈ܐ ܐܲܝܕ݂ܵܐ ܗܝ ܐܲܪܥܵܐ ܠܵܐ ܐܸܫܬܵܘܕܲܥܘ. ܐܸܠܵܐ ܚܵܪܘ ܥܲܠ ܓܸܢ̄ܒ݂ ܝܲܒ݂ܫܵܐ ܟܸܢܦܵܐ ܚܕ݂ܵܐ ܕܝܲܡܵܐ. ܐܲܝܟܵܐ ܕܪܵܢܹܝܢ ܗ̄ܘܼܵܘ ܕܐܸܢ ܡܸܫܟܚܵܐ. ܢܸܕܚܘܼܢܵܗܿ ܠܐܸܠܦܵܐ.


text:
ܘܲܦܣܲܩܘ ܐܹܘܩܝܼܢܘܿܣ ܡܸܢ ܐܸܠܦܵܐ. ܘܐܲܪܦܝܼܘ ܐܸܢܹܝܢ ܒܝܲܡܵܐ. ܘܲܫܪܵܘ ܪ̈ܵܟ݂ܒܹܐ ܕܣܵܘܟܵܢܹ̈ܐ. ܘܲܬ݂ܠܵܘ ܐܲܪܡܹܢܘܿܢ ܙܥܘܿܪܵܐ ܠܪܘܼܚܵܐ ܕܢܵܫܒܵܐ. ܘܪܵܕܹܝܢ ܗ̄ܘܼܵܘ ܠܐܲܦܲܝ ܝܲܒ݂ܫܵܐ.


text:
ܘܓܸܫܲܬ݂ ܐܸܠܦܵܐ ܒܕܘܼܟܬ݂ܵܐ ܕܪܵܡܵܐ. ܒܲܝܢܵܬ݂ ܬܪܹܝܢ ܥܘܼܡܩ̈ܝܼܢ ܕܝܲܡܵܐ. ܘܐܸܬ݂ܚܲܪܝܲܬ݂ ܒܵܗܿ. ܘܩܼܵܡ ܥܠܹܝܗܿ ܓܲܒܵܗܿ ܩܲܕ݂ܡܵܝܵܐ. ܘܠܵܐ ܡܸܬܿܬܿܙܝܼܥ ܗ̄ܘܵܐ. ܓܲܒܵܗܿ ܕܹܝܢ ܐ̄ܚܪܵܝܵܐ ܐܸܫܬܿܪܝܼ ܡܸܢ ܩܛܝܼܪܵܐ ܕܓܲܠ̱ܠܹ̈ܐ.


text:
ܘܲܨܒ݂ܵܘ ܗ̄ܘܼܵܘ ܐܸܣܛܪ̈ܵܛܝܼܘܛܹܐ. ܕܲܢܩܲܛܠܘܼܢ ܐܸܢܘܿܢ ܠܐܲܣܝܼܪܹ̈ܐ. ܕܠܵܐ ܢܲܪܡܘܼܢ ܣܲܚܘܵܐ ܘܢܸܥܪܩܘܼܢ ܠܗܘܿܢ ܡܸܢܗܘܿܢ.


text:
ܘܩܸܢܛܪܘܿܢܵܐ ܟܠܵܐ ܐܸܢܘܿܢ ܡܸܢ ܗܵܕܹܐ. ܡܛܠ ܕܨܵܒܹܐ ܗ̄ܘܵܐ ܕܢܲܚܹܐ ܠܦܵܘܠܘܿܣ. ܘܠܲܐܝܠܹܝܢ ܕܡܸܫܟܿܚܝܼܢ ܗ̄ܘܼܵܘ ܠܡܲܪܡܵܝܘܼ ܣܲܚܘܵܐ. ܦܩܲܕ݂ ܠܗܘܿܢ ܕܲܒ݂ܩܲܕ݂ܡܵܝܹ̈ܐ ܢܸܣܚܘܿܢ ܘܢܸܥܒܿܪܘܼܢ ܠܐܲܪܥܵܐ.


text:
ܘܲܠܫܲܪܟܵܐ ܥܲܠ ܕܲܦܹ̈ܐ ܘܥܲܠ ܩܲܝܣܹ̈ܐ ܐ̄ܚܪ̈ܵܢܹܐ ܕܐܸܠܦܵܐ. ܐܲܥܒܲܪܘ ܐܸܢܘܿܢ. ܘܗܵܟܲܢܵܐ ܟܠܗܘܿܢ ܐܸܫܬܵܘܙܲܒ݂ܘ ܠܐܲܪܥܵܐ.


text:
ܘܒܲܪܒܪ̈ܵܝܹܐ ܕܥܵܡܪܝܼܢ ܗ̄ܘܼܵܘ ܒܵܗܿ. ܪ̈ܲܚܡܹܐ ܣܲܓܝܼ̈ܐܹܐ ܚܵܘܝܼܘ ܠܘܵܬܲܢ. ܘܐܵܘܚܸܕ݂ܘ ܢܘܼܪܵܐ. ܘܲܩܪܵܐܘܼܢ ܠܟ݂ܠܲܢ ܕܢܸܫܚܲܢ. ܡܛܠ ܡܸܛܪܵܐ ܣܲܓܿܝܼܐܵܐ ܘܩܘܼܪܫܵܐ ܕܐܝܼܬ݂ ܗ̄ܘܵܐ.


text:
ܘܦܵܘܠܘܿܣ ܫܩܲܠ ܣܘܿܓ݂ܵܐܐ ܕܚܲܒܘܼܒܹ̈ܐ ܘܣܵܡ ܥܲܠ ܢܘܼܪܵܐ. ܘܢܸܦܩܲܬ݂ ܡܸܢܗܘܿܢ ܐܵܟܸܕ݂ܢܵܐ ܡܸܢ ܪܲܬ݂ܚܵܐ ܕܢܘܼܪܵܐ ܘܢܸܟ݂ܬܲܬ݂ ܒܐܝܼܕܹܗ.


text:
ܘܟܲܕ݂ ܚܙܵܐܘܼܗܿ ܒܲܪܒܪ̈ܵܝܹܐ ܕܬܲܠܝܵܐ ܒܐܝܼܕܹܗ. ܐܵܡܪܝܼܢ ܗ̄ܘܼܵܘ. ܟܒܲܪ ܗܵܢܵܐ ܓܲܒ݂ܪܵܐ ܩܵܛܘܼܠܵܐ ܗ̄ܘܼ. ܕܟܲܕ݂ ܐܸܫܬܵܘܙܲܒ݂ ܡܸܢ ܝܲܡܵܐ. ܟܹܐܢܘܼܬ݂ܵܐ ܠܵܐ ܫܒܲܩܬܹܗ ܕܢܸܚܹܐ.


text:
ܣܵܒ݂ܪܝܼܢ ܗ̄ܘܼܵܘ ܕܹܝܢ ܒܲܪܒܪ̈ܵܝܹܐ. ܕܒܲܪ ܫܵܥܬܹܗ ܡܸܬ݂ܡܣܹܐ ܘܢܵܦܹܿܠ ܟܲܕ݂ ܡܝܼܬ݂ ܥܲܠ ܐܲܪܥܵܐ. ܘܟܲܕ݂ ܥܸܕܵܢܵܐ ܣܲܓܿܝܼܐܵܐ ܣܲܟܝܼܘ ܘܲܚܙܵܘ ܕܡܸܕܸܡ ܕܲܣܢܹܐ ܠܵܐ ܗܘܵܝܗܝ. ܫܲܚܠܸܦܘ ܡܸܠܲܝ̈ܗܘܿܢ ܘܐܸܡܲܪܘ ܕܐܲܠܵܗܵܐ ܗ̄ܘܼ.


text:
ܐܝܼܬ݂ ܗ̄ܘܵܐ ܕܹܝܢ ܩܘܼܪ̈ܝܵܐ ܒܹܗ ܒܗܵܘ ܐܲܬ݂ܪܵܐ. ܠܓܲܒ݂ܪܵܐ ܚܲܕ݂ ܕܲܫܡܹܗ ܗܘܵܐ ܦܘܼܦܠܝܼܘܿܣ. ܕܗܘܼ ܗܘܵܐ ܪܹܫܵܗܿ ܕܓ݂ܵܙܲܪܬܵܐ. ܘܩܲܒܠܲܢ ܒܒܲܝܬܹܿܗ ܬܠܵܬ݂ܵܐ ܝܵܘܡ̈ܝܼܢ. ܚܵܕ݂ܝܵܐܝܼܬ݂.


text:
ܐܲܒ݂ܘܼܗܝ ܕܹܝܢ ܕܦܘܼܦܠܝܼܘܿܣ ܒܐܸܫܵܬ݂ܵܐ ܘܲܒ݂ܟܹܐܒ݂ ܡ̈ܥܲܝܵܐ ܟܪܝܼܗ ܗ̄ܘܵܐ. ܘܥܲܠ ܠܘܵܬܹܗ ܦܵܘܠܘܿܣ ܘܨܲܠܝܼ. ܘܣܵܡ ܥܠܵܘܗܝ ܐܝܼܕ݂ܗ ܘܐܲܚܠܡܹܗ.


text:
ܘܟܲܕ݂ ܗܘܵܬܸ ܗܵܕܹܐ. ܐܵܦ ܫܲܪܟܵܐ ܐܲܝܠܹܝܢ ܕܐܝܼܬ݂ ܗ̄ܘܼܵܘ ܒܵܗܿ ܒܓ݂ܵܙܲܪܬܵܐ ܟܪ̈ܝܼܗܹܐ. ܩܵܪܒܝܼܢ ܗ̄ܘܼܵܘ ܠܘܵܬܹܗ ܘܡܸܬ݂ܐܲܣܹܝܢ ܗ̄ܘܼܵܘ.


text:
ܢܦܲܩܢ ܕܹܝܢ ܒܵܬܲܪ ܝܲܪ̈ܚܹܐ ܬܠܵܬ݂ܵܐ. ܘܲܪܕ݂ܲܝܢ ܒܐܸܠܦܵܐ ܐܵܠܹܟ݂ܣܲܢܕܪܵܝܬܵܐ. ܕܐܲܣܬܿܝܲܬ݂ ܗ̄ܘܵܬ݂ ܒܵܗܿ ܒܓ݂ܵܙܲܪܬܵܐ. ܘܐܝܼܬ݂ ܗ̄ܘܵܬ݂ ܥܠܹܝܗܿ ܐܵܬ݂ܵܐ ܕܲܬ݂ܐܵܡܹ̈ܐ.


text:
ܘܡܸܢ ܬܲܡܵܢ ܐܸܬ݂ܟܪܸܟ݂ܢ. ܘܡܲܢܲܥܢ ܠܪܸܓ݂ܝܘܿܢ ܡܕ݂ܝܼܢ̄ܬܵܐ. ܘܒܵܬܲܪ ܝܵܘܡܵܐ ܚܲܕ݂. ܢܸܫܒܲܬ݂ ܠܲܢ ܪܘܼܚܵܐ ܕܬܲܝܡܢܵܐ. ܘܠܲܬ݂ܪܹܝܢ ܝܵܘܡ̈ܝܼܢ. ܐܸܬ݂ܝܢ ܠܦܘܼܛܝܼܐܹܠܘܿܣ ܡܕ݂ܝܼܢ̄ܬܵܐ ܕܐܝܼܛܵܠܝܼܵܐ.


text:
ܘܐܸܫܟܲܚܢ ܬܲܡܵܢ ܐܲܚܹ̈ܐ. ܘܲܒ݂ܥܵܘ ܡܸܢܲܢ. ܘܲܗܘܲܝܢ ܠܘܵܬ݂ܗܘܿܢ ܝܵܘ̈ܡܵܬ݂ܵܐ ܫܲܒ݂ܥܵܐ. ܘܗܵܝܕܹܝܢ ܐܸܙܲܠܢ ܠܪܗ̄ܘܿܡܹܐ.


text:
ܘܟܲܕ݂ ܫܡܲܥܘ ܐܲܚܹ̈ܐ ܕܬܲܡܵܢ. ܢܦܲܩܘ ܠܐܘܼܪܥܲܢ ܥܕ݂ܲܡܵܐ ܠܫܘܼܩܵܐ ܕܡܸܬ݂ܩܪܹܐ ܐܵܦܝܼܘܿܣ ܦܘܿܪܘܿܣ. ܘܲܥܕ݂ܲܡܵܐ ܠܲܬ݂ܠܵܬ݂ ܚܵܢ̈ܘܵܢ. ܘܟܲܕ݂ ܚܙܵܐ ܐܸܢܘܿܢ ܦܵܘܠܘܿܣ. ܐܵܘܕܝܼ ܠܐܲܠܵܗܵܐ ܘܐܸܬ݂ܚܲܝܲܠ.


text:
ܘܥܲܠܢ ܠܪܗ̄ܘܿܡܹܐ. ܘܐܲܦܸܣ ܩܸܢܛܪܘܿܢܵܐ ܠܦܵܘܠܘܿܣ. ܕܢܸܫܪܹܐ ܐܲܝܟܵܐ ܕܨܵܒܹܐ. ܥܲܡ ܐܸܣܛܪܵܛܝܼܘܛܵܐ ܗܵܘ ܕܢܵܛܲܪ ܗ̄ܘܵܐ ܠܹܗ.


text:
ܘܡܸܢ ܒܵܬܲܪ ܬܠܵܬ݂ܵܐ ܝܵܘܡ̈ܝܼܢ. ܫܲܕܲܪ ܦܵܘܠܘܿܣ ܩܪܵܐ ܠܪܹ̈ܫܵܢܲܝܗܘܿܢ ܕܝܗ̄ܘܼܕ݂ܵܝܹ̈ܐ. ܘܟܲܕ݂ ܐܸܬ݂ܟܲܢܲܫܘ. ܐܸܡܲܪ ܠܗܘܿܢ. ܓܲܒ݂ܪܹ̈ܐ ܐܲܚܲܝ̈. ܐܸܢܵܐ ܟܲܕ݂ ܒܡܸܕܸܡ ܠܵܐ ܩܵܡܹܬ݂ ܠܘܼܩܒܲܠ ܥܲܡܵܐ ܘܢܵܡܘܿܣܵܐ ܕܐܲܒ݂ܵܗܲܝ̈. ܒܐܲܣܘܼܪܹ̈ܐ ܐܸܫܬܲܠܡܹܬ݂ ܡܸܢ ܐܘܿܪܸܫܠܸܡ ܒܐܝܼܕ݂ܵܐ ܕܪ̈ܗ̄ܘܿܡܵܝܹܐ.


text:
ܘܟܲܕ݂ ܩܵܝܡܝܼܢ ܗ̄ܘܼܵܘ ܠܘܼܩܒܲܠܝ ܝܗ̄ܘܼܕ݂ܵܝܹ̈ܐ. ܐܸܬ݂ܐܲܠܨܹܬ݂ ܕܐܸܩܥܹܐ ܒܓܸܢ ܩܹܣܲܪ. ܠܵܐ ܐܲܝܟ݂ ܐܝܼܬ݂ ܠܝܼ ܕܐܹܩܲܛܪܸܓ݂ ܒܡܸܕܸܡ ܠܲܒ݂ܢܲܝ̈ ܥܲܡܝ.


text:
ܡܛܠ ܗܵܢܵܐ ܒܥܹܝܬ݂ ܡܸܢܟ݂ܘܿܢ. ܕܬܹܐܬ݂ܘܢ ܘܐܸܚܙܹܝܟ݂ܘܿܢ ܘܐܸܫܬܲܥܹܐ ܠܟ݂ܘܿܢ ܗܵܠܹܝܢ. ܡܛܠ ܣܲܒ݂ܪܵܐ ܓܹܝܪ ܕܝܼܣܪܵܝܹܠ ܐܲܣܝܼܪ ܐ̄ܢܵܐ ܒܫܸܫܲܠܬܵܐ ܗܵܕܹܐ.


text:
ܐܵܡܪܝܼܢ ܠܹܗ ܗܸܢܘܿܢ. ܚܢܲܢ ܐܸܓܲܪܬܵܐ ܥܠܲܝܟ ܠܵܐ ܩܲܒܸܠܢ ܡܸܢ ܝܼܗܘܼܕ݂. ܘܠܵܐ ܐ̄ܢܵܫ ܡܸܢ ܐܲܚܹ̈ܐ ܕܐܸܬ݂ܵܘ ܡܸܢ ܐܘܿܪܸܫܠܸܡ. ܐܸܡܲܪܘ ܠܲܢ ܡܸܕܸܡ ܕܒ݂ܝܼܫ ܥܠܲܝܟ.


text:
ܨܵܒܹܝܢܲܢ (ܨܵܒܹܝܢ ܚܢܲܢ) ܕܹܝܢ ܕܢܸܫܡܲܥ ܡܸܢܵܟ݂ ܡܸܕܸܡ ܕܡܸܬ݂ܪܲܥܹܐ ܐܲܢ̄ܬܿ. ܡܛܠ ܕܝܘܼܠܦܵܢܵܐ ܗܵܢܵܐ. ܝܵܕ݂ܥܝܼܢܲܢ ܕܥܲܠ ܐ̄ܢܵܫ ܠܵܐ ܡܩܲܒܲܠ.


text:
ܘܐܲܩܝܼܡܘ ܠܹܗ ܝܵܘܡܵܐ. ܘܲܟ݂ܢܲܫܘ ܘܐܸܬ݂ܵܘ ܠܘܵܬܹܗ ܣܲܓܝܼ̈ܐܹܐ ܟܲܪ ܕܲܫܪܹܐ ܗ̄ܘܵܐ. ܘܲܓ݂ܠܵܐ ܠܗܘܿܢ ܥܲܠ ܡܲܠܟܘܼܬ݂ܵܐ ܕܐܲܠܵܗܵܐ ܟܲܕ݂ ܡܣܲܗܸܕ݂ ܘܲܡܦܝܼܣ ܠܗܘܿܢ ܥܲܠ ܝܼܫܘܿܥ. ܡܸܢ ܢܵܡܘܿܣܵܐ ܕܡܘܼܫܹܐ ܘܡܸܢ ܢܒ݂ܝܹ̈ܐ. ܡܸܢ ܨܲܦܪܵܐ ܘܲܥܕ݂ܲܡܵܐ ܠܪܲܡܫܵܐ.


text:
ܘܐܸܫܬܿܪܝܼܘ ܡܸܢ ܠܘܵܬܹܗ ܟܲܕ݂ ܠܵܐ ܫܵܠܡܝܼܢ ܠܲܚܕ݂ܵܕܹ̈ܐ. ܘܐܸܡܲܪ ܠܗܘܿܢ ܗܘܼ ܦܵܘܠܘܿܣ ܡܸܠܬ݂ܵܐ ܗܵܕܹܐ. ܫܲܦܝܼܪ ܡܲܠܸܠ ܪܘܼܚܵܐ ܕܩܘܼܕ݂ܫܵܐ. ܒܦܘܼܡ ܐܹܫܲܥܝܵܐ ܢܒ݂ܝܼܵܐ ܠܘܼܩܒܲܠ ܐܲܒ݂ܵܗܵܬ݂ܟ݂̈ܘܿܢ.


text:
ܟܲܕ݂ ܐܵܡܲܪ. ܕܙܸܠ ܠܘܵܬ݂ ܥܲܡܵܐ ܗܵܢܵܐ ܘܐܸܡܲܪ ܠܗܘܿܢ. ܕܫܸܡܥܵܐ ܬܸܫܡܥܘܼܢ ܘܠܵܐ ܬܸܣܬܲܟܠܘܼܢ. ܘܬܸܚܙܘܿܢ ܘܠܵܐ ܬܸܒ݂ܚܪܘܼܢ.


text:
ܐܸܬ݂ܥܲܒܝܼ ܠܹܗ ܓܹܝܪ ܠܸܒܹܗ ܕܥܲܡܵܐ ܗܵܢܵܐ. ܘܡܲܫܡܲܥܬ݂ܗܘܿܢ ܐܵܘܩܲܪܘ. ܘܥܲܝܢܲܝ̈ܗܘܿܢ ܥܲܡܸܨܘ. ܕܠܵܐ ܢܸܚܙܘܿܢ ܒܥܲܝܢܲܝ̈ܗܘܿܢ ܘܢܸܫܡܥܘܼܢ ܒܐܸܕ݂ܢܲܝ̈ܗܘܿܢ. ܘܢܸܣܬܲܟܠܘܼܢ ܒܠܸܒܗܘܿܢ ܘܲܢܬ݂ܘܒ݂ܘܼܢ ܠܘܵܬ݂ܝ ܘܐܸܫܒܘܼܩ ܠܗܘܿܢ.


text:
ܬܸܬ݂ܝܼܕ݂ܲܥ ܠܟ݂ܘܿܢ ܗܵܟܹܝܠ ܗܵܕܹܐ. ܕܲܠܥܲܡ̈ܡܹܐ ܗ̄ܘܼ ܐܸܫܬܲܕܲܪ ܗܵܢܵܐ ܦܘܼܪܩܵܢܵܐ ܕܐܲܠܵܗܵܐ. ܗܸܢܘܿܢ ܓܹܝܪ ܐܵܦ ܫܵܡܥܝܼܢ ܠܹܗ.


text:
ܘܐܸܓܲܪ ܠܹܗ ܦܵܘܠܘܿܣ ܡܸܢ ܕܝܼܠܹܗ ܒܲܝܬܵܐ. ܘܲܗܘܵܐ ܒܹܗ ܬܲܪܬܹܝܢ ܫܢ̈ܝܼܢ. ܘܲܡܩܲܒܸܠ ܗ̄ܘܵܐ ܬܲܡܵܢ ܠܟ݂ܠܗܘܿܢ ܐܲܝܠܹܝܢ ܕܐܵܬܹܝܢ ܗ̄ܘܼܵܘ ܠܘܵܬܹܗ.


text:
ܘܡܲܟ݂ܪܸܙ ܗ̄ܘܵܐ ܥܲܠ ܡܲܠܟܘܼܬܹܗ ܕܐܲܠܵܗܵܐ. ܘܡܲܠܸܦ ܗ̄ܘܵܐ ܥܹܝܢ ܒܲܓ݂ܠܹܐ ܥܲܠ ܡܵܪܲܢ ܝܼܫܘܿܥ ܡܫܝܼܚܵܐ ܕܠܵܐ ܟܸܠܝܵܢ.


text:
ܠܟ݂ܠܗܘܿܢ ܕܒܲܪܗ̄ܘܿܡܝܼ. ܚܲܒܝܼܒ݂ܵܘ̈ܗܝ ܕܐܲܠܵܗܵܐ. ܩܪ̈ܲܝܵܐ. ܘܩܲܕܝܼܫܹ̈ܐ. ܫܠܵܡܵܐ ܘܛܲܝܒܘܼܬ݂ܵܐ ܥܲܡܟ݂ܘܿܢ ܡܸܢ ܐܲܠܵܗܵܐ ܐܲܒ݂ܘܼܢ. ܘܡܸܢ ܡܵܪܲܢ ܝܼܫܘܿܥ ܡܫܝܼܚܵܐ.


text:
ܠܘܼܩܕ݂ܲܡ ܡܵܘܕܹܐ ܐ̄ܢܵܐ ܠܐܲܠܵܗܝ ܒܝܼܫܘܿܥ ܡܫܝܼܚܵܐ ܥܲܠ ܟܠܟ݂ܘܿܢ (ܥܲܠ ܐܲܦܲܝ̈ ܟܠܟ݂ܘܿܢ). ܕܗܲܝܡܵܢܘܼܬ݂ܟ݂ܘܿܢ ܐܸܫܬܲܡܥܲܬ݂ ܒܟ݂ܠܹܗ ܥܵܠܡܵܐ.


text:
ܣܵܗܹܕ݂ ܗܘܼ ܠܝܼ ܓܹܝܪ ܐܲܠܵܗܵܐ ܕܠܹܗ ܡܫܲܡܸܫ ܐ̄ܢܵܐ ܒܪܘܼܚ ܒܐܹܘܲܢܓܲܠܝܼܘܿܢ ܕܲܒ݂ܪܹܗ. ܕܲܕ݂ܠܵܐ ܫܲܠܘܵܐ ܒܟ݂ܠܙܒܲܢ ܡܸܬܿܕܟܲܪ ܐ̄ܢܵܐ ܠܟ݂ܘܿܢ ܒܲܨ̈ܠܵܘܵܬ݂ܝ.


text:
ܨܵܒܹܐ ܐ̄ܢܵܐ ܕܹܝܢ ܐܲܚܲܝ̈ ܕܬܸܕܥܘܼܢ. ܕܙܲܒ݂ܢ̈ܝܼܢ ܣܲܓܝܼܐܵܢ ܨܒܹܝܼܬ݂ ܕܐܹܬܹܐ ܠܘܵܬ݂ܟ݂ܘܿܢ: ܘܐܸܬ݂ܟܠܝܼܬ݂ ܥܕ݂ܲܡܵܐ ܠܗܵܫܵܐ. ܕܐܵܦ ܒܟ݂ܘܿܢ ܢܸܗܘܹܐ ܠܝܼ ܐܵܕ݂ܫܵܐ. ܐܲܝܟ݂ ܕܲܒ݂ܫܲܪܟܵܐ ܕܥܲܡ̈ܡܹܐ.


text:
ܠܵܐ ܓܹܝܪ ܒܵܗܹܬ݂ ܐ̄ܢܵܐ ܒܹܗ ܒܐܹܘܲܢܓܲܠܝܼܘܿܢ. ܡܛܠ ܕܚܲܝܠܵܐ ܗ̄ܘܼ ܕܐܲܠܵܗܵܐ. ܠܚܲܝܹ̈ܐ ܕܟ̣ܠ ܕܲܡܗܲܝܡܢܝܼܢ ܒܹܗ. ܐܸܢ ܡܸܢ ܝܗ̄ܘܼܕ݂ܵܝܹ̈ܐ ܠܘܼܩܕ݂ܲܡ. ܘܐܸܢ ܡܸܢ ܐܲܪ̈ܡܵܝܹܐ.


text:
ܟܹܐܢܘܼܬܹܗ ܓܹܝܪ ܕܐܲܠܵܗܵܐ ܒܹܗ ܡܸܬ݂ܓܲܠܝܵܐ. ܡܸܢ ܗܲܝܡܵܢܘܼܬ݂ܵܐ ܠܗܲܝܡܵܢܘܼܬ݂ܵܐ. ܐܲܝܟ݂ ܕܲܟ݂ܬ݂ܝܼܒ݂. ܕܟܹܐܢܵܐ ܡܸܢ ܗܲܝܡܵܢܘܼܬ݂ܵܐ ܢܸܚܹܐ.


text:
ܡܸܬ݂ܓ݁ܠܹܐ ܗ̄ܘܼ ܓܹܝܪ ܪܘܼܓ݂ܙܹܗ ܕܐܲܠܵܗܵܐ ܡܸܢ ܫܡܲܝܵܐ. ܥܲܠ ܟܠܹܗ ܥܵܘܠܗܘܿܢ ܘܪܘܼܫܥܗܘܿܢ ܕܲܒ݂ܢܲܝ̈ܢܵܫܵܐ. ܗܵܢܘܿܢ ܕܩܘܼܫܬܵܐ ܒܥܵܘܠܵܐ ܐܲܚܝܼܕ݂ܝܼܢ.


text:
ܟܲܣ̈ܝܵܬܹܗ ܓܹܝܪ ܕܐܲܠܵܗܵܐ ܡܸܢ ܬܲܪ̈ܡܝܵܬܹܗ ܕܥܵܠܡܵܐ. ܠܒܸܪ̈ܝܵܬܹܗ ܒܣܘܼܟܵܠܵܐ ܡܸܬ݂ܚܲܙܝܵܢ. ܘܚܲܝܠܹܗ ܘܐܲܠܵܗܘܼܬܹܗ ܕܲܠܥܵܠܲܡ. ܕܢܸܗܘܘܿܢ ܕܠܵܐ ܡܲܦܲܩ ܒܪܘܼܚ.


text:
ܡܛܠ ܕܝܼܕ݂ܲܥܘ ܠܐܲܠܵܗܵܐ. ܘܠܵܐ ܐܲܝܟ݂ ܕܠܲܐܠܵܗܵܐ ܫܲܒܚܘܼܗܝ. ܘܐܵܘܕܝܼܘ ܠܹܗ. ܐܸܠܵܐ ܐܸܣܬܲܪܲܩܘ ܒܡܲܚܫ̈ܒ݂ܵܬ݂ܗܘܿܢ. ܘܐܸܬ݂ܚܲܫܲܟ݂ ܠܸܒܗܘܿܢ. ܕܠܵܐ ܡܸܣܬܲܟܲܠ.


text:
ܘܚܲܠܸܦܘ ܬܸܫܒܘܿܚܬܹܿܗ ܕܐܲܠܵܗܵܐ ܕܠܵܐ ܡܸܬ݂ܚܲܒܲܠ. ܒܲܕ݂ܡܘܼܬ݂ܵܐ ܕܨܲܠܡܵܐ ܕܒܲܪܢܵܫܵܐ ܕܡܸܬ݂ܚܲܒܲܠ: ܘܒܲܕ݂ܡܘܼܬ݂ܵܐ ܕܦܵܪܲܚܬ݂ܵܐ. ܘܕ݂ܲܐܪܒܥܲܬ݂ ܪܸ̈ܓ݂ܠܹܝܗܿ. ܘܲܕ݂ܪܲܚܫܵܐ ܕܐܲܪܥܵܐ.


text:
ܘܚܲܠܸܦܘ ܫܪܵܪܹܗ ܕܐܲܠܵܗܵܐ ܒܟܲܕܵܒ݂ܘܼܬ݂ܵܐ. ܘܲܕ݂ܚܸܠܘ ܘܫܲܡܸܫܘ ܠܒܸܪ̈ܝܵܬ݂ܵܐ. ܛܵܒ݂ ܡܸܢ ܕܲܠܒ݂ܵܪܘܿܝܗܹܝܢ: ܕܠܹܗ ܬܸܫܒ̈ܚܵܢ ܘܒ݂ܘܪ̈ܟܵܢ: ܠܥܵܠܲܡ ܥܵܠܡܝܼܢ ܐܵܡܹܝܢ.


text:
ܡܛܠ ܗܵܢܵܐ ܐܲܫܠܸܡ ܐܸܢܘܿܢ ܐܲܠܵܗܵܐ ܠܟܹܐܒܹ̈ܐ ܕܨܲܥܪܵܐ. ܢܸܩܒ݂ܵܬ݂ܗ̈ܘܿܢ ܓܹܝܪ ܚܲܠܸܦ ܚܫܲܚܬ݂ܵܐ ܕܲܟ݂ܝܵܢܗܹܝ̈ܢ. ܘܲܒ݂ܡܸܕܸܡ ܕܠܵܐ ܡܟ݂ܵܢ ܐܸܬ݂ܚܲܫܲܚ.


text:
ܘܬ݂ܘܼܒ݂ ܐܵܦ ܕܸܟ݂ܪ̈ܲܝܗܘܿܢ ܗܵܟܲܢܵܐ. ܫܒܲܩܘ ܚܫܲܚܬ݂ܵܐ ܕܲܟ݂ܝܵܢܵܐ ܕܢܸܩ̈ܒ݂ܵܬ݂ܵܐ. ܘܐܸܫܬܲܪܲܚܘ ܒܪܸܓܬ݂ܵܐ ܚܲܕ݂ ܥܲܠ ܚܲܕ݂. ܘܕܸܟ݂ܪܵܐ ܥܲܠ ܕܸܟ݂ܪܵܐ ܒܸܗܬܿܬ݂ܵܐ ܥܒܲܕ݂ܘ. ܘܦܘܼܪܥܵܢ̈ܵܐ ܕܙܵܕܹܩ ܗ̄ܘܵܐ ܠܛܵܥܝܘܼܬ݂ܗܘܿܢ. ܒܲܩܢܘܿܡܗܘܿܢ ܩܲܒܿܠܘܼܗܝ.


text:
ܘܐܲܝܟ݂ ܕܠܵܐ ܕܵܢܘ ܒܢܲܦ̮ܫܗܘܿܢ ܕܢܸܕ݂ܥܘܿܢ ܠܐܲܠܵܗܵܐ. ܐܲܫܠܸܡ ܐܸܢܘܿܢ ܐܲܠܵܗܵܐ ܠܡܲܕܥܵܐ ܕܲܣܪܝܼܩܘܼܬ݂ܵܐ. ܕܢܸܗܘܘܿܢ ܥܵܒ݂ܕܝܼܢ ܡܸܕܸܡ ܕܠܵܐ ܘܵܠܹܐ.


text:
ܟܲܕ݂ ܡܠܹܝܢ ܟܠ ܥܵܘܵܠܘܼܬ݂ܵܐ. ܘܙܵܢܝܘܼܬ݂ܵܐ. ܘܡܲܪܝܼܪܘܼܬ݂ܵܐ. ܘܒ݂ܝܼܫܘܼܬ݂ܵܐ. ܘܥܵܠܘܿܒ݂ܘܼܬ݂ܵܐ. ܘܲܚܣܵܡܵܐ. ܘܩܸܛܠܵܐ. ܘܚܸܪܝܵܢܵܐ. ܘܢܸܟ݂ܠܵܐ. ܘܡܲܚܫ̈ܒ݂ܵܬ݂ܵܐ ܒ̈ܝܼܫܵܬ݂ܵܐ.


text:
ܘܪܸܛܢܵܐ. ܘܡܹܐܟܲܠܩܲܪܨܵܐ. ܘܲܣܢܝܼܐܝܼܢ ܠܐܲܠܵܗܵܐ. ܡܨܲܥܪܵܢܹܐ. ܚܬ݂ܝܼܪܹ̈ܐ. ܫܲܒ݂ܗܪ̈ܵܢܹܐ. ܡܸܫܟܚܲܝ̈ ܒ̈ܝܼܫܵܬ݂ܵܐ. ܚܲܣܝܼܪ̈ܲܝ ܪܸܥܝܵܢܵܐ. ܕܠܲܐܒ݂ܵܗܲܝ̈ܗܘܿܢ ܠܵܐ ܡܸܬܿܛܦܝܼܣܝܼܢ.


text:
ܐܲܝܠܹܝܢ ܕܟܲܕ݂ ܝܵܕ݂ܥܝܼܢ ܕܝܼܢܹܗ ܕܐܲܠܵܗܵܐ: ܕܠܲܐܝܠܹܝܢ ܕܐܲܝܟ݂ ܗܵܠܹܝܢ ܣܵܥܪܝܼܢ ܠܡܵܘܬܵܐ ܡܚܲܝܸܒ݂. ܠܵܐ ܗ̄ܘܵܐ ܒܲܠܚܘܿܕ݂ ܥܵܒ݂ܕܝܼܢ ܠܗܹܝܢ. ܐܸܠܵܐ ܐܵܦ ܡܸܫܬܵܘܬܿܦܝܼܢ ܠܐܲܝܠܹܝܢ ܕܗܵܠܹܝܢ ܥܵܒ݂ܕܝܼܢ.


text:
ܡܛܠ ܗܵܢܵܐ ܠܲܝܬܿ ܠܵܟ݂ ܡܲܦܲܩ ܒܪܘܼܚܵܐ. ܐܘܿ ܒܲܪܢܵܫܵܐ ܕܵܐܹܢ ܚܲܒ݂ܪܹܗ: ܒܗܵܘ ܓܹܝܪ ܕܕ݂ܵܐܹܢ ܐܲܢ̄ܬܿ ܚܲܒ݂ܪܵܟ݂. ܢܲܦ̮ܫܵܟ݂ ܗܘܼ ܡܚܲܝܸܒ݂ ܐܲܢ̄ܬܿ. ܐܵܦ ܐܲܢ̄ܬܿ ܓܹܝܪ ܕܕ݂ܵܐܹܢ ܐܲܢ̄ܬܿ. ܒܗܹܝܢ ܗܘܼ ܡܸܬ݂ܗܲܦܲܟ݂ ܐܲܢ̄ܬܿ.


text:
ܡܵܢܵܐ ܕܹܝܢ ܡܸܬ݂ܚܲܫܲܒ݂ ܐܲܢ̄ܬܿ ܐܘܿ ܒܲܪܢܵܫܵܐ. ܕܕ݂ܵܐܹܢ ܐܲܢ̄ܬܿ ܠܐܲܝܠܹܝܢ ܕܲܒ݂ܗܵܠܹܝܢ ܡܸܬ݂ܗܲܦܟ݂ܝܼܢ. ܟܲܕ݂ ܐܵܦ ܐܲܢ̄ܬܿ ܒܗܹܝܢ ܡܸܬ݂ܗܲܦܲܟ݂ ܐܲܢ̄ܬܿ. ܕܐܲܢ̄ܬܿ ܬܸܥܪܘܿܩ ܡܸܢ ܕܝܼܢܹܗ ܕܐܲܠܵܗܵܐ.


text:
ܐܵܘ ܥܲܠ ܥܘܼܬ݂ܪܵܐ ܕܒܲܣܝܼܡܘܼܬܹܗ. ܘܥܲܠ ܡܲܓ݁ܪܲܬ݂ ܪܘܼܚܹܗ. ܘܥܲܠ ܐܲܬ݂ܪܵܐ ܕܝܲܗ̄ܒ݂ ܠܵܟ݂. ܡܲܡܪܲܚ ܐܲܢ̄ܬܿ. ܘܠܵܐ ܝܵܕ݂ܲܥ ܐܲܢ̄ܬܿ. ܕܒܲܣܝܼܡܘܼܬܹܗ ܕܐܲܠܵܗܵܐ. ܠܲܬ݂ܝܵܒ݂ܘܼܬ݂ܵܐ ܗܘܼ ܡܲܝܬܿܝܵܐ ܠܵܟ݂.


text:
ܐܸܠܵܐ ܡܛܠ ܩܲܫܝܘܼܬ݂ ܠܸܒܵܟ݂ ܕܠܵܐ ܬܵܐܹܒ݂. ܣܵܐܹܡ ܐܲܢ̄ܬܿ ܠܵܟ݂ ܣܝܼܡܬ݂ܵܐ ܕܪܘܼܓ݂ܙܵܐ. ܠܝܵܘܡܵܐ ܕܪܘܼܓ݂ܙܵܐ. ܘܲܠܓܸܠܝܵܢܵܐ ܕܕ݂ܝܼܢܵܐ ܟܹܐܢܵܐ ܕܐܲܠܵܗܵܐ.


text:
ܠܐܲܝܠܹܝܢ ܕܒܲܡܣܲܝܒܪܵܢܘܼܬ݂ܵܐ ܕܲܥܒ݂ܵܕܹ̈ܐ ܛܵܒܹ̈ܐ: ܬܸܫܒܿܘܿܚܬܵܐ ܘܐܝܼܩܵܪܵܐ ܘܠܵܐ ܡܸܬ݂ܚܲܒܠܵܢܘܼܬ݂ܵܐ ܒܵܥܹܝܢ. ܝܵܗܹܒ݂ ܠܗܘܿܢ ܚܲܝܹ̈ܐ ܕܲܠܥܵܠܲܡ.


text:
ܐܲܝܠܹܝܢ ܕܹܝܢ ܕܥܵܨܹܝܢ. ܘܠܵܐ ܡܸܬܿܛܦܝܼܣܝܼܢ ܠܲܫܪܵܪܵܐ. ܐܸܠܵܐ ܠܥܵܘܠܵܐ ܡܸܬܿܛܦܝܼܣܝܼܢ. ܢܸܦܪܘܿܥ ܐܸܢܘܿܢ ܪܘܼܓ݂ܙܵܐ ܘܚܸܡܬ݂ܵܐ


text:
ܐܲܝܠܹܝܢ ܓܹܝܪ ܕܲܕ݂ܠܵܐ ܢܵܡܘܿܣܵܐ ܚܛܵܘ. ܐܵܦ ܕܠܵܐ ܢܵܡܘܿܣܵܐ ܢܹܐܒ݂ܕܘܼܢ. ܘܐܲܝܠܹܝܢ ܕܲܒ݂ܢܵܡܘܿܣܵܐ ܚܛܵܘ. ܡܸܢ ܢܵܡܘܿܣܵܐ ܢܸܬܿܬܿܕ݂ܝܼܢܘܼܢ.


text:
ܠܵܐ ܗ̄ܘܵܐ ܓܹܝܪ ܫܵܡܘܿܥܵܘ̈ܗܝ ܕܢܵܡܘܿܣܵܐ ܟܹܐܢ̈ܝܼܢ ܩܕ݂ܵܡ ܐܲܠܵܗܵܐ. ܐܸܠܵܐ ܥܵܒ݂ܘܿܕ݂ܵܘ̈ܗܝ ܕܢܵܡܘܿܣܵܐ ܡܸܙܕܲܕܩܝܼܢ.


text:
ܐܸܢ ܓܹܝܪ ܥܲܡ̈ܡܹܐ ܕܢܵܡܘܿܣܵܐ ܠܲܝܬܿ ܠܗܘܿܢ. ܡܸܢ ܟܝܵܢܗܘܿܢ ܢܸܥܒܕ݂ܘܼܢ ܕܢܵܡܘܿܣܵܐ. ܗܵܢܘܿܢ ܕܟܲܕ݂ ܢܵܡܘܿܣܵܐ ܠܲܝܬܿ ܗ̄ܘܵܐ ܠܗܘܿܢ. ܠܢܲܦ̮ܫܗܘܿܢ ܗܘܵܘ ܢܵܡܘܿܣܵܐ.


text:
ܘܗܸܢܘܿܢ ܡܚܵܘܹܝܢ ܥܒ݂ܵܕ݂̈ܗ ܕܢܵܡܘܿܣܵܐ. ܟܲܕ݂ ܟܬ݂ܝܼܒ݂ ܥܲܠ ܠܸܒܗܘܿܢ. ܘܡܲܣܗܕ݂ܵܐ ܥܠܲܝܗܘܿܢ ܬܹܐܪܬܿܗܘܿܢ. ܟܲܕ݂ ܡܲܚܫ̈ܒ݂ܵܬ݂ܗܘܿܢ ܡܟ݂ܵܘܢܵܢ. ܐܵܘ ܢܵܦ݂ܩܵܢ ܪܘܼܚܵܐ. ܠܲܚܕ݂ܵܕܹ̈ܐ:


text:
ܐܸܢ ܐܲܢ̄ܬܿ ܕܹܝܢ ܕܝܼܗܘܼܕ݂ܵܝܵܐ ܡܸܬ݂ܩܪܹܐ ܐܲܢ̄ܬܿ: ܘܡܸܬܿܬܿܢܝܼܚ ܐܲܢ̄ܬܿ ܥܲܠ ܢܵܡܘܿܣܵܐ: ܘܡܸܫܬܲܒ݂ܗܲܪ ܐܲܢ̄ܬܿ ܒܐܲܠܵܗܵܐ.


text:
ܘܐܸܬܿܬܿܟܸܠܬܿ ܥܲܠ ܢܲܦ̮ܫܵܟ݂. ܕܲܡܕ݂ܲܒܪܵܢܵܐ ܐܲܢ̄ܬܿ ܕܲܥܘܝܼܪܹ̈ܐ: ܘܢܘܼܗܪܵܐ ܕܐܲܝܠܹܝܢ ܕܐܝܼܬܲܝܗܘܿܢ ܒܚܸܫܘܿܟ݂ܵܐ:


text:
ܘܪܵܕ݂ܘܿܝܵܐ ܕܚܲܣܝܼܪ̈ܲܝ ܪܸܥܝܵܢܵܐ: ܘܡܲܠܦܵܢܵܐ ܕܲܛܠܵܝܹ̈ܐ: ܘܐܝܼܬ݂ ܠܵܟ݂ ܕܘܼܡܝܵܐ ܕܝܼܕ݂ܲܥܬ݂ܵܐ. ܘܕ݂ܲܫܪܵܪܵܐ ܒܢܵܡܘܿܣܵܐ.


text:
ܐܲܢ̄ܬܿ ܗܵܟܹܝܠ ܕܡܲܠܸܦ ܐܲܢ̄ܬܿ ܠܐܲܚܪ̈ܵܢܹܐ. ܠܢܲܦ̮ܫܵܟ݂ ܠܵܐ ܡܲܠܸܦ ܐܲܢ̄ܬܿ. ܘܲܕ݂ܡܲܟ݂ܪܸܙ ܐܲܢ̄ܬܿ ܕܠܵܐ ܢܸܓ݂ܢܒ݂ܘܢ. ܐܲܢ̄ܬܿ ܓܵܢܹܒ݂ ܐܲܢ̄ܬܿ.


text:
ܘܕܐܵܡܲܪ ܐܲܢ̄ܬܿ ܕܠܵܐ ܢܓ݂ܘܪܘܼܢ. ܐܲܢ̄ܬܿ ܓܵܐܲܪ ܐܲܢ̄ܬܿ. ܘܐܲܢ̄ܬܿ ܕܫܵܐܹܛ ܐܲܢ̄ܬܿ ܦܬܲܟ݂ܪܹ̈ܐ. ܡܚܲܠܸܨ ܐܲܢ̄ܬܿ ܒܹܝܬ݂ ܡܲܩܕܫܵܐ.


text:
ܓܙܘܼܪܬܵܐ ܓܹܝܪ ܡܲܗܢܝܵܐ. ܐܸܢ ܢܵܡܘܿܣܵܐ ܬܸܓ݂ܡܘܼܪ. ܐܸܢ ܬܸܥܒܲܪ ܠܵܟ݂ ܕܹܝܢ ܡܸܢ ܢܵܡܘܿܣܵܐ. ܓܙܘܼܪܬܵܟ݂ ܗܘܸܵܬ݂ ܠܵܗܿ ܥܘܼܪܠܘܼܬ݂ܵܐ.


text:
ܘܲܬܿܕ݂ܘܼܢ ܥܘܼܪܠܘܼܬ݂ܵܐ ܕܡܸܢ ܟܝܵܢܵܗܿ ܓܵܡܪܵܐ ܢܵܡܘܿܣܵܐ. ܠܵܟ݂ ܕܒܲܟ݂ܬ݂ܵܒ݂ܵܐ ܘܒܲܓ݂ܙܘܼܪܬܵܐ ܥܵܒܲܪ ܐܲܢ̄ܬܿ ܥܲܠ ܢܵܡܘܿܣܵܐ.


text:
ܐܸܠܵܐ ܗܵܘ ܗܘܼ ܝܗܘܼܕ݂ܵܝܵܐ. ܐܲܝܢܵܐ ܕܲܒ݂ܟܸܣܝܵܐ ܗܘܼ. ܘܲܓ݂ܙܘܼܪܬܵܐ ܐܲܝܕ݂ܵܐ ܕܲܕ݂ܠܸܒܵܐ ܗܝܼ. ܒܪܘܼܚ ܘܠܵܐ ܒܲܟ݂ܬ݂ܵܒ݂ܵܐ. ܐܲܝܕ݂ܵܐ ܕܬܸܫܒܘܿܚܬܵܗܿ ܠܵܐ ܗ̄ܘܵܬ݂ ܡܸܢ ܒܢܲܝ̈ܢܵܫܵܐ. ܐܸܠܵܐ ܡܸܢ ܐܲܠܵܗܵܐ.


text:
ܚܵܣ. ܐܝܼܬ݂ܵܘܗܝ ܓܹܝܪ ܐܲܠܵܗܵܐ ܫܲܪܝܼܪܵܐ. ܘܟ݂ܠ ܒܲܪܢܵܫ ܕܲܓܵܠ. ܐܲܝܟܲܢܵܐ ܕܲܟܬ݂ܝܼܒ݂. ܕܬܸܗܘܹܐ ܟܹܐܝܢ ܒܡܸܠܲܝ̈ܟ. ܘܬܸܙܟܹܐ ܟܲܕ݂ ܕܵܝܢܝܼܢ ܠܵܟ݂.


text:
ܐܸܢ ܕܹܝܢ ܥܵܘܠܲܢ ܟܹܐܢܘܼܬܹܗ ܕܐܲܠܵܗܵܐ ܡܩܝܼܡ. ܡܵܢܵܐ ܢܹܐܡܲܪ. ܠܡܵܐ ܥܵܘܵܠ ܗܘܼ ܐܲܠܵܗܵܐ. ܕܡܲܝܬܹܐ ܪܘܼܓ݂ܙܹܗ. ܐܲܝܟ݂ ܒܲܪܢܵܫܵܐ ܗܘܼ ܡܡܲܠܸܠ ܐ̄ܢܵܐ.


text:
ܐܸܢ ܓܹܝܪ ܫܪܵܪܹܗ ܕܐܲܠܵܗܵܐ. ܐܸܬ݂ܝܲܬܲܪ ܒܕ݂ܲܓܵܠܘܼܬ݂ܝ ܠܬܸܫܒܘܿܚܬܹܿܗ ܕܝܼܠܹܗ. ܠܡܵܢܵܐ ܗܵܟܹܝܠ ܐܸܢܵܐ ܐܲܝܟ݂ ܚܲܛܵܝܵܐ. ܡܸܬܿܬܿܕ݂ܝܼܢ ܐ̄ܢܵܐ.


text:
ܐܵܘ ܕܲܠܡܵܐ ܐܲܝܟ݂ ܕܲܡܓܲܕܦܝܼܢ ܥܠܲܝܢ. ܘܐܵܡܪܝܼܢ. ܕܐܵܡܪܝܼܢܲܢ ܕܢܸܥܒܸܕ݂ ܒ̈ܝܼܫܵܬ݂ܵܐ. ܕܢܹܐܬ݂ܝܵܢ ܛܵܒ݂ܵܬ݂ܵܐ. ܗܵܢܘܿܢ ܕܕ݂ܝܼܢܗܘܿܢ ܢܛܝܼܪ ܗܘܼ ܠܟܹܐܢܘܼܬ݂ܵܐ.


text:
ܡܵܢܵܐ ܗܵܟܹܝܠ ܐܲܚܝܼܕ݂ܝܼܢܲܢ ܝܲܬܝܼܪܵܐ. ܕܩܲܕܸܡܢ ܦܣܲܩܢ ܥܲܠ ܝܗ̄ܘܼܕ݂ܵܝܹ̈ܐ ܘܥܲܠ ܐܲܪ̈ܡܵܝܹܐ: ܕܲܬ݂ܚܹܝܬ݂ ܚܛܝܼܬ݂ܵܐ ܐܸܢܘܿܢ ܟܠܗܘܿܢ.


text:
ܩܲܒ݂ܪܹ̈ܐ ܦܬ݂ܝܼܚܹ̈ܐ ܓܲܓ݁ܪ̈ܵܬ݂ܗܘܿܢ. ܘܠܸܫܵܢܲܝ̈ܗܘܿܢ ܢܲܟܘܼܠܬ݂ܵܢܝܼ̈ܢ. ܘܚܸܡܬ݂ܵܐ ܕܐܸܣܦܸܣ ܬܚܹܝܬ݂ ܣܸܦܘܵܬ݂ܗ̈ܘܿܢ.


text:
ܝܵܕ݂ܥܝܼܢܲܢ ܕܹܝܢ. ܕܡܸܕܸܡ ܕܐܵܡܲܪ ܢܵܡܘܿܣܵܐ. ܠܐܲܝܠܹܝܢ ܕܲܒ݂ܢܵܡܘܿܣܵܐ ܐܸܢܘܿܢ ܐܸܡܲܪ. ܕܟܠ ܦܘܼܡ ܢܸܣܬܿܟܲܪ. ܘܥܵܠܡܵܐ ܟܠܹܗ ܢܸܬ݂ܚܲܝܲܒ݂ ܠܐܲܠܵܗܵܐ.


text:
ܡܛܠ ܕܡܸܢ ܥܒ݂ܵܕ݂ܵܘ̈ܗܝ ܕܢܵܡܘܿܣܵܐ. ܠܵܐ ܡܸܙܕܲܕܲܩ ܟܠ ܒܣܲܪ ܩܕ݂ܵܡܵܘܗܝ. ܡܸܢ ܢܵܡܘܿܣܵܐ ܓܹܝܪ ܐܸܬ݂ܝܲܕ݂ܥܲܬ݂ ܚܛܝܼܬ݂ܵܐ.


text:
ܟܹܐܢܘܼܬܹܗ ܕܹܝܢ ܕܐܲܠܵܗܵܐ. ܒܝܲܕ݂ ܗܲܝܡܵܢܘܼܬ݂ܵܐ ܗܝ ܕܝܼܫܘܿܥ ܡܫܝܼܚܵܐ. ܠܟ݂ܠܢܵܫ. ܐܵܦ ܥܲܠ ܟܠܢܵܫ. ܕܲܡܗܲܝܡܸܢ ܒܹܗ. ܠܲܝܬܿ ܓܹܝܪ ܦܘܼܪܫܵܢܵܐ.


text:
ܒܐܲܬ݂ܪܵܐ ܕܝܲܗ̄ܒ݂ ܠܲܢ ܐܲܠܵܗܵܐ. ܒܡܲܓ݁ܪܲܬ݂ ܪܘܼܚܹܗ. ܠܬܲܚܘܝܼܬ݂ܵܐ ܕܟܹܐܢܘܼܬܹܗ ܕܲܒ݂ܙܲܒ݂ܢܵܐ ܗܵܢܵܐ. ܕܗܘܼ ܢܸܗܘܹܐ ܟܹܐܢܵܐ. ܘܲܢܙܲܕܸܩ ܒܟܹܐܢܘܼܬ݂ܵܐ. ܠܡܲܢ ܕܲܒ݂ܗܲܝܡܵܢܘܼܬ݂ܵܐ ܗܘܼ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܐܲܝܟܵܘ ܗܵܟܹܝܠ ܫܘܼܒ݂ܗܵܪܵܐ. ܐܸܬ݂ܒܲܛܲܠ ܠܹܗ. ܒܐܲܝܢܵܐ ܢܵܡܘܿܣܵܐ: ܕܲܥܒ݂ܵܕܹ̈ܐ. ܠܵܐ. ܐܸܠܵܐ ܒܢܵܡܘܿܣܵܐ ܕܗܲܝܡܵܢܘܼܬ݂ܵܐ.


text:
ܡܸܬ݂ܪܲܥܹܝܢܲܢ (ܡܸܬ݂ܪܲܥܹܝܢ ܚ̄ܢܲܢ) ܗܵܟܹܝܠ. ܕܲܒ݂ܗܲܝܡܵܢܘܼܬ݂ܵܐ ܗܘܼ ܡܸܙܕܲܕܲܩ ܒܲܪܢܵܫܵܐ. ܘܠܵܐ ܒܲܥܒ݂ܵܕܹ̈ܐ ܕܢܵܡܘܿܣܵܐ.


text:
ܐܸܠܘܼ ܓܹܝܪ ܐܲܒ݂ܪܵܗܵܡ ܡܸܢ ܥܒ݂ܵܕܹ̈ܐ ܐܸܙܕܲܕܲܩ ܗ̄ܘܵܐ. ܐܝܼܬ݂ ܗ̄ܘܵܐ ܠܹܗ ܫܘܼܒ݂ܗܵܪܵܐ. ܐܸܠܵܐ ܠܵܐ ܠܘܵܬ݂ ܐܲܠܵܗܵܐ.


text:
ܠܗܵܘ ܕܹܝܢ ܕܠܵܐ ܦܠܲܚ. ܐܸܠܵܐ ܗܲܝܡܸܢ ܒܲܠܚܘܿܕ݂ ܒܡܲܢ ܕܲܡܙܲܕܸܩ ܠܚܲܛܵܝܹ̈ܐ. ܡܸܬ݂ܚܲܫܒܵܐ ܠܹܗ ܗܲܝܡܵܢܘܼܬܹܗ ܠܟܹܐܢܘܼ.


text:
ܐܲܝܟܲܢܵܐ ܕܐܵܦ ܕܵܘܝܼܕ݂ ܐܸܡܲܪ ܥܲܠ ܛܘܼܒܹܗ ܕܓܲܒ݂ܪܵܐ: ܐܲܝܢܵܐ ܕܐܲܠܵܗܵܐ ܚܵܫܹܒ݂ ܠܹܗ ܙܲܕܝܼܩܘܼܬ݂ܵܐ ܕܠܵܐ ܥܒ݂ܵܕܹ̈ܐ: ܟܲܕ݂ ܐܵܡܲܪ.


text:
ܗܵܢܵܐ ܗܵܟܹܝܠ ܛܘܼܒ݂ܵܐ. ܥܲܠ ܓܙܘܼܪܬܵܐ ܗܘܼ. ܐܵܘ ܥܲܠ ܥܘܼܪܠܘܼܬ݂ܵܐ. ܐܵܡܪܝܼܢܲܢ ܓܹܝܪ. ܕܐܸܬ݂ܚܲܫܒܲܬ݂ ܠܐܲܒ݂ܪܵܗܵܡ ܗܲܝܡܵܢܘܼܬܹܗ ܠܟܹܐܢܘܼ.


text:
ܐܲܝܟܲܢܵܐ ܗܵܟܹܝܠ ܐܸܬ݂ܚܲܫܒܲܬ݂ ܠܹܗ: ܒܲܓܙܘܼܪܬܵܐ ܐܵܘ ܒܥܘܼܪܠܘܼܬ݂ܵܐ. ܠܵܐ ܗ̄ܘܵܐ ܒܲܓܙܘܼܪܬܵܐ ܐܸܠܵܐ ܒܥܘܼܪܠܘܼܬ݂ܵܐ.


text:
ܐܵܬ݂ܵܐ ܗܘܼ ܓܹܝܪ ܫܲܩܠܵܗܿ. ܠܲܓܙܘܼܪܬܵܐ: ܘܚܵܬ݂ܡܵܐ ܕܟܹܐܢܘܼܬ݂ܵܐ ܕܗܲܝܡܵܢܘܼܬܹܗ ܕܲܒ݂ܥܘܼܪܠܘܼܬ݂ܵܐ: ܕܢܸܗܘܹܐ ܐܲܒ݂ܵܐ ܠܟ݂ܠܗܘܿܢ ܐܲܝܠܹܝܢ ܕܲܡܗܲܝܡܢܝܼܢ ܡܸܢ ܥܘܼܪܠܘܼܬ݂ܵܐ. ܕܬܸܬ݂ܚܫܸܒ݂ ܐܵܦ ܠܗܘܿܢ ܠܟܹܐܢܘܼ.


text:
ܘܐܲܒ݂ܵܐ ܠܲܓܙܘܼܪܬܵܐ ܠܵܐ ܗ̄ܘܵܐ ܠܐܲܝܠܹܝܢ ܕܡܸܢ ܓܙܘܼܪܬܵܐ ܐܸܢܘܿܢ ܒܲܠܚܘܿܕ݂. ܐܸܠܵܐ ܐܵܦ ܠܐܲܝܠܹܝܢ ܕܫܵܠܡܝܼܢ ܠܥܸܩ̈ܒ݂ܵܬ݂ܵܐ ܕܗܲܝܡܵܢܘܼܬ݂ܵܐ ܕܥܘܼܪܠܘܼܬ݂ܵܐ ܕܐܲܒ݂ܘܼܢ ܐܲܒ݂ܪܵܗܵܡ.


text:
ܠܵܐ ܗ̄ܘܵܐ ܓܹܝܪ ܒܢܵܡܘܿܣܵܐ ܗܘܵܐ ܡܘܼܠܟܵܢܵܐ ܠܐܲܒ݂ܪܵܗܵܡ ܘܲܠܙܲܪܥܹܗ. ܕܢܸܗܘܹܐ ܝܵܪܬܵܐ ܠܥܵܠܡܵܐ. ܐܸܠܵܐ ܒܟܹܐܢܘܼܬ݂ܵܐ ܕܗܲܝܡܵܢܘܼܬܹܗ.


text:
ܐܸܠܘܼ ܓܹܝܪ ܗܵܠܹܝܢ ܕܡܸܢ ܢܵܡܘܿܣܵܐ. ܗܘܵܘ ܝܵܪ̈ܬܹܐ. ܣܪܝܼܩܵܐ ܗ̄ܘܵܬ݂ ܗܲܝܡܵܢܘܼܬ݂ܵܐ. ܘܲܡܒܲܛܲܠ ܗ̄ܘܵܐ ܡܘܼܠܟܵܢܵܐ.


text:
ܡܛܠ ܗܵܢܵܐ ܒܗܲܝܡܵܢܘܼܬ݂ܵܐ ܕܲܒ݂ܛܲܝܒܘܼܬ݂ܵܐ ܢܸܙܕܲܕܲܩ. ܘܢܸܗܘܹܐ ܫܲܪܝܼܪ ܡܘܼܠܟܵܢܵܐ ܠܟ݂ܠܹܗ ܙܲܪܥܹܗ. ܠܵܐ ܠܐܲܝܢܵܐ ܕܡܸܢ ܢܵܡܘܿܣܵܐ ܗܘܼ ܒܲܠܚܘܿܕ݂. ܐܸܠܵܐ ܐܵܦ ܠܐܲܝܢܵܐ ܕܡܸܢ ܗܲܝܡܵܢܘܼܬ݂ܵܐ ܗܘܼ ܕܐܲܒ݂ܪܵܗܵܡ. ܕܐܝܼܬ݂ܵܘܗܝ ܐܲܒ݂ܵܐ ܕܟ݂ܠܲܢ.


text:
ܐܲܝܟܲܢܵܐ ܕܲܟܬ݂ܝܼܒ݂. ܕܣܵܡܬܵܟ݂ ܐܲܒ݂ܵܐ ܠܣܘܿܓ݂ܵܐܐ ܕܥܲܡ̈ܡܹܐ. ܩܕ݂ܵܡ ܐܲܠܵܗܵܐ. ܗܵܘ ܕܗܲܝܡܸܢܬܿ ܒܹܗ. ܕܡܲܚܹܐ ܡܝܼܬܹ̈ܐ: ܘܩܵܪܹܐ ܠܐܲܝܠܹܝܢ ܕܠܵܐ ܐܝܼܬܲܝܗܘܿܢ. ܐܲܝܟ݂ ܐܝܼܬܲܝܗܘܿܢ.


text:
ܘܲܕ݂ܠܵܐ ܣܲܒ݂ܪܵܐ. ܠܣܲܒ݂ܪܵܐ ܗܲܝܡܸܢ. ܕܢܸܗܘܹܐ ܐܲܒ݂ܵܐ ܠܣܘܿܓ݂ܵܐܐ ܕܥܲܡ̈ܡܹܐ: ܐܲܝܟ݂ ܕܲܟ݂ܬ݂ܝܼܒ݂. ܕܗܵܟܲܢܵܐ ܢܸܗܘܹܐ ܙܲܪܥܵܟ݂.


text:
ܘܠܵܐ ܐܸܬ݂ܟܪܲܗ ܒܗܲܝܡܵܢܘܼܬܹܗ. ܟܲܕ݂ ܡܸܬ݂ܒܲܩܹܐ ܒܦܲܓ݂ܪܹܗ ܡܝܼܬ݂ܵܐ. ܕܲܗܘܵܐ ܒܲܪ ܡܵܐܐ ܫܢ̈ܝܼܢ. ܘܲܒ݂ܡܲܪܒܥܵܐ ܡܝܼܬ݂ܵܐ ܕܣܲܪܵܐ.


text:
ܘܲܒ݂ܡܘܼܠܟܵܢܵܐ ܕܐܲܠܵܗܵܐ ܠܵܐ ܐܸܬ݂ܦܲܠܲܓ݂. ܐܲܝܟ݂ ܚܲܣܝܼܪ ܗܲܝܡܵܢܘܼܬ݂ܵܐ. ܐܸܠܵܐ ܐܸܬ݂ܚܲܝܲܠ ܒܗܲܝܡܵܢܘܼܬ݂ܵܐ. ܘܝܲܗ̄ܒ݂ ܬܸܫܒܿܘܿܚܬܵܐ ܠܐܲܠܵܗܵܐ.


text:
ܐܸܠܵܐ ܐܵܦ ܡܛܠܵܬܲܢ. ܕܐܵܦܠܲܢ ܥܬ݂ܝܼܕ݂ ܗܘܼ ܕܢܸܚܫܘܼܒ݂ ܐܲܝܠܹܝܢ ܕܗܲܝܡܸܢܢ ܒܡܲܢ ܕܐܲܩܝܼܡ ܠܡܵܪܲܢ ܝܼܫܘܿܥ ܡܫܝܼܚܵܐ ܡܸܢ ܒܹܝܬ݂ ܡܝܼܬܹ̈ܐ.


text:
ܕܒܹܗ ܐܸܬ݂ܩܲܪܲܒ݂ܢ ܒܗܲܝܡܵܢܘܼܬ݂ܵܐ ܠܛܲܝܒܘܼܬ݂ܵܐ ܗܵܕܹܐ. ܕܒ݂ܵܗܿ ܩܵܝܡܝܼܢܲܢ. ܘܡܸܫܬܲܒ݂ܗܪܝܼܢܲܢ ܒܣܲܒ݂ܪܵܐ ܕܬܸܫܒܘܿܚܬܹܿܗ ܕܐܲܠܵܗܵܐ.


text:
ܘܠܵܐ ܗܵܟܲܢܵܐ ܒܲܠܚܘܿܕ݂. ܐܸܠܵܐ ܐܵܦ ܒܐܘܼܠܨܵܢܲܝ̈ܢ ܡܸܫܬܲܒ݂ܗܪܝܼܢܲܢ. ܕܝܵܕ݂ܥܝܼܢܲܢ ܕܐܘܼܠܨܵܢܵܐ. ܡܣܲܝܒܪܵܢܘܼܬ݂ܵܐ ܓܵܡܲܪ ܒܲܢ.


text:
ܣܲܒ݂ܪܵܐ ܕܹܝܢ. ܠܵܐ ܡܲܒ݂ܗܸܬ݂. ܡܛܠ ܕܚܘܼܒܹܗ ܕܐܲܠܵܗܵܐ ܡܫܲܦܲܥ ܥܲܠ ܠܸܒ̈ܵܘܵܬܲܢ. ܒܪܘܼܚܵܐ ܕܩܘܼܕ݂ܫܵܐ ܕܐܬ݂ܝܲܗܒܲܬ݂ ܠܲܢ.


text:
ܐܸܢ ܓܹܝܪ ܟܲܕ݂ ܐܝܼܬܲܝܢ ܒܥܸܠܕܒ݂ܵܒܹ̈ܐ ܐܸܬ݂ܪܲܥܝܼ ܥܲܡܲܢ ܐܲܠܵܗܵܐ ܒܡܵܘܬܵܐ ܕܲܒ݂ܪܹܗ. ܟܡܵܐ ܗܵܟܹܝܠ ܝܲܬܝܼܪܵܐܝܼܬ݂ ܒܬܲܪܥܘܼܬܹܗ ܢܸܚܹܐ ܒܚܲܝܵܘܗ̈ܝ.


text:
ܘܠܵܐ ܗܵܟܲܢܵܐ ܒܲܠܚܘܿܕ݂. ܐܸܠܵܐ ܐܵܦ ܢܸܫܬܲܒ݂ܗܲܪ ܒܐܲܠܵܗܵܐ ܒܝܲܕ݂ ܡܵܪܲܢ ܝܼܫܘܿܥ ܡܫܝܼܚܵܐ. ܕܒܹܗ ܗܘܼ ܗܵܫܵܐ ܩܲܒܸܠܢ ܬܲܪܥܘܼܬ݂ܵܐ.


text:
ܐܲܝܟܲܢܵܐ ܓܹܝܪ ܕܲܒ݂ܝܲܕ݂ ܚܲܕ݂ ܒܲܪܢܵܫܵܐ ܥܸܠܲܬ݂ ܚܛܝܼܬ݂ܵܐ ܠܥܵܠܡܵܐ. ܘܲܒ݂ܝܲܕ݂ ܚܛܝܼܬ݂ܵܐ ܡܵܘܬܵܐ. ܘܗܵܟܲܢܵܐ ܒܟ݂ܠܗܘܿܢ ܒܢܲܝ̈ܢܵܫܵܐ ܥܒܲܪ ܡܵܘܬܵܐ. ܒܗܵܝ ܕܟ݂ܠܗܘܿܢ ܚܛܵܘ.


text:
ܥܕ݂ܲܡܵܐ ܓܹܝܪ ܠܢܵܡܘܿܣܵܐ. ܚܛܝܼܬ݂ܵܐ ܟܲܕ݂ ܐܝܼܬܹܝܗܿ ܗ̄ܘܵܬ݂ ܒܥܵܠܡܵܐ. ܠܵܐ ܚܫܝܼܒ݂ܵܐ ܗ̄ܘܵܬ݂ ܚܛܝܼܬ݂ܵܐ. ܡܛܠ ܕܠܲܝܬܿ ܗ̄ܘܵܐ ܢܵܡܘܿܣܵܐ


text:
ܐܸܠܵܐ ܐܲܡܠܸܟ݂ ܡܵܘܬܵܐ ܡܸܢ ܐܵܕ݂ܵܡ ܘܲܥܕ݂ܲܡܵܐ ܠܡܘܼܫܹܐ. ܐܵܦ ܥܲܠ ܐܲܝܠܹܝܢ ܕܠܵܐ ܚܛܵܘ. ܒܲܕ݂ܡܘܼܬ݂ܵܐ ܕܲܥܒ݂ܵܪ ܢܵܡܘܿܣܹܗ ܕܐܵܕ݂ܵܡ. ܗܵܘ ܕܐܝܼܬ݂ܵܘܗܝ ܕܡܘܼܬ݂ܵܐ ܕܗܵܘ ܕܲܥܬ݂ܝܼܕ݂.


text:
ܐܸܠܵܐ ܠܵܐ ܗ̄ܘܵܐ ܐܲܝܟ݂ ܫܘܿܪܲܥܬ݂ܵܐ ܗܵܟܲܢܵܐ ܡܵܘܗܲܒ݂ܬܵܐ. ܐܸܢ ܓܹܝܪ ܡܛܠ ܫܘܿܪܲܥܬܹܗ ܕܚܲܕ݂ ܣܲܓܝܼܐܹ̈ܐ ܡܝܼܬ݂ܘ. ܟܡܵܐ ܗܵܟܹܝܠ ܝܲܬܝܼܪܵܐܝܼܬ݂ ܛܲܝܒܘܼܬܹܗ ܕܐܲܠܵܗܵܐ ܘܡܵܘܗܲܒ݂ܬܹܗ. ܡܛܠ ܚܲܕ݂ ܒܲܪܢܵܫܵܐ ܝܼܫܘܿܥ ܡܫܝܼܚܵܐ. ܒܣܲܓܝܼ̈ܐܹܐ ܬܸܬ݂ܝܲܬܲܪ.


text:
ܘܠܵܐ ܐܲܝܟ݂ ܣܲܟ݂ܠܘܼܬ݂ܵܐ ܕܚܲܕ݂. ܗܵܟܲܢܵܐ ܡܵܘܗܲܒ݂ܬܵܐ. ܕܝܼܢܵܐ ܓܹܝܪ ܕܲܗܘܵܐ ܡܸܢ ܚܲܕ݂. ܠܚܘܼܝܵܒ݂ܵܐ ܗܘܵܐ. ܡܵܘܗܲܒ݂ܬܵܐ ܕܹܝܢ. ܡܸܢ ܚܛܵܗܹ̈ܐ ܣܲܓܝܼ̈ܐܹܐ ܗܘܸܵܬ݂ ܠܟܹܐܢܘܼ.


text:
ܐܸܢ ܓܹܝܪ ܡܛܠ ܣܲܟ݂ܠܘܼܬ݂ܵܐ ܕܚܲܕ݂ ܐܲܡܠܸܟ݂ ܡܵܘܬܵܐ. ܝܲܬܝܼܪܵܐܝܼܬ݂ ܐܲܝܠܹܝܢ ܕܲܢܣܲܒ݂ܘ ܣܘܿܓ݂ܵܐܐ ܕܛܲܝܒܘܼܬ݂ܵܐ ܘܲܕ݂ܡܵܘܗܲܒ݂ܬ݂ܵܐ ܘܲܕ݂ܟܹܐܢܘܼܬ݂ܵܐ. ܒܚܲܝܹ̈ܐ ܢܲܡܠܟ݂ܘܿܢ ܒܝܲܕ݂ ܚܲܕ݂. ܝܼܫܘܿܥ ܡܫܝܼܚܵܐ.


text:
ܐܲܟ݂ܙܢܵܐ ܗܵܟܹܝܠ ܕܡܛܠ ܣܲܟ݂ܠܘܼܬ݂ܵܐ ܕܚܲܕ݂ ܗܘܵܐ ܚܘܼܝܵܒ݂ܵܐ ܠܟ݂ܠܗܘܿܢ ܒܢܲܝ̈ܢܵܫܵܐ. ܗܵܟܲܢܵܐ ܡܛܠ ܟܹܐܢܘܼܬ݂ܵܐ ܕܚܲܕ݂ ܬܸܗܘܹܐ ܙܵܟ݂ܘܼܬ݂ܵܐ ܠܚܲܝܹ̈ܐ ܠܟ݂ܠܗܘܿܢ ܒܢܲܝ̈ܢܵܫܵܐ.


text:
ܐܲܝܟܲܢܵܐ ܓܹܝܪ ܕܡܛܠ ܠܵܐ ܡܸܫܬܲܡܥܵܢܘܼܬܹܗ ܕܚܲܕ݂ ܒܲܪܢܵܫܵܐ ܚܲܛܵܝܹ̈ܐ ܣܲܓܝܼ̈ܐܹܐ ܗܘܵܘ. ܗܵܟܲܢܵܐ ܐܵܦ ܡܛܠ ܡܸܫܬܲܡܥܵܢܘܼܬܹܗ ܕܚܲܕ݂ ܣܲܓܝܼ̈ܐܹܐ ܟܹܐܢܹ̈ܐ ܗܵܘܹܝܢ.


text:
ܡܲܥܠܵܢܵܐ ܕܹܝܢ ܕܲܗܘܵܐ ܠܢܵܡܘܿܣܵܐ ܕܬܸܣܓܹܐ ܚܛܝܼܬ݂ܵܐ. ܘܟܲܪ ܕܣܸܓ݂ܝܲܬ݂ ܚܛܝܼܬ݂ܵܐ. ܬܲܡܵܢ ܐܸܬ݂ܝܲܬܿܪܲܬ݂ ܛܲܝܒܘܼܬ݂ܵܐ.


text:
ܕܐܲܝܟ݂ ܕܐܲܡܠܟܲܬ݂ ܚܛܝܼܬ݂ܵܐ ܒܡܵܘܬܵܐ. ܗܵܟܲܢܵܐ ܬܲܡܠܸܟ݂ ܛܲܝܒܘܼܬ݂ܵܐ ܒܟܹܐܢܘܼܬ݂ܵܐ ܠܚܲܝܹ̈ܐ ܕܲܠܥܵܠܲܡ. ܒܝܲܕ݂ ܡܵܪܲܢ ܝܼܫܘܿܥ ܡܫܝܼܚܵܐ.


text:
ܐܸܬ݂ܩܒܲܪܢ ܥܲܡܹܗ ܒܡܲܥܡܘܿܕ݂ܝܼܬ݂ܵܐ ܠܡܵܘܬܵܐ. ܕܐܲܝܟܲܢܵܐ ܕܩܵܡ ܝܼܫܘܿܥ ܡܫܝܼܚܵܐ ܡܸܢ ܒܹܝܬ݂ ܡܝܼܬܹ̈ܐ ܒܬܸܫܒܿܘܿܚܬܵܐ ܕܐܲܒ݂ܘܼܗܝ. ܗܵܟܲܢܵܐ ܐܵܦ ܚܢܲܢ ܒܚܲܝܹ̈ܐ ܚܲܕ݂ܬܹܐ ܢܗܲܠܸܟ݂.


text:
ܝܵܕ݂ܥܝܼܢܲܢ ܓܹܝܪ ܕܒܲܪܢܵܫܲܢ ܥܲܬܿܝܼܩܵܐ ܐܸܙܕܩܸܦ ܥܲܡܹܗ. ܕܢܸܬ݂ܒܲܛܲܠ ܦܲܓ݂ܪܵܐ ܕܲܚܛܝܼܬ݂ܵܐ. ܕܬ݂ܘܼܒ݂ ܠܵܐ ܢܫܲܡܸܫ ܠܲܚܛܝܼܬ݂ܵܐ.


text:
ܗܵܟܲܢܵܐ ܐܵܦ ܐܢ̄ܬܘܿܢ: ܚܫܘܼܒ݂ܘ ܢܲܦ̮ܫܟ݂ܘܿܢ ܕܡܝܼܬܹ̈ܐ ܐܢ̄ܬܘܿܢ ܠܲܚܛܝܼܬ݂ܵܐ. ܘܚܲܝܹ̈ܐ ܐܢ̄ܬܘܿܢ ܠܐܲܠܵܗܵܐ. ܒܡܵܪܲܢ ܝܼܫܘܿܥ ܡܫܝܼܚܵܐ.


text:
ܘܐܵܦ ܠܵܐ ܬܛܲܝܒ݂ܘܼܢ ܗܲܕܵܡܲܝ̈ܟܘܿܢ ܙܲܝܢܵܐ ܕܥܵܘܠܵܐ ܠܲܚܛܝܼܬ݂ܵܐ. ܐܸܠܵܐ ܛܲܝܸܒ݂ܘ ܢܲܦ̮ܫܟ݂ܘܿܢ ܠܐܲܠܵܗܵܐ. ܐܲܝܟ݂ ܐ̄ܢܵܫܵܐ ܕܡܸܢ ܡܝܼܬܹ̈ܐ ܚܝܲܝܬܿܘܢ. ܘܗܲܕܵܡܲܝ̈ܟܘܿܢ ܙܲܝܢܵܐ ܢܸܗܘܘܿܢ ܠܟܹܐܢܘܼܬܹܗ ܕܐܲܠܵܗܵܐ.


text:
ܠܵܐ ܝܵܕ݂ܥܝܼܢ ܐܢ̄ܬܘܿܢ ܕܲܠܡܲܢ ܕܲܡܛܲܝܒ݂ܝܼܢ ܐܢ̄ܬܘܿܢ ܢܲܦ̮ܫܟ݂ܘܿܢ ܕܬܸܫܬܲܡܥܘܼܢ ܠܹܗ ܠܥܲܒ݂ܕܘܼܬ݂ܵܐ. ܕܝܼܠܹܗ ܐܲܢ̄ܬܿܘܿܢ ܥܲܒ݂ܕܹ̈ܐ ܕܗܵܘ ܕܡܸܫܬܲܡܥܝܼܢ ܐܢ̄ܬܘܿܢ ܠܹܗ. ܐܸܢ ܠܲܚܛܝܼܬ݂ܵܐ. ܘܐܸܢ ܠܡܲܫܡܲܥ ܐܸܕ݂ܢܵܐ ܕܟܹܐܢܘܼܬ݂ܵܐ.


text:
ܛܲܝܒܘܼ ܕܹܝܢ ܠܐܲܠܵܗܵܐ. ܕܥܲܒ݂ܕܹ̈ܐ ܗܘܲܝܬܿܘܿܢ ܕܲܚܛܝܼܬ݂ܵܐ. ܘܐܸܫܬܿܡܲܥܬܿܘܿܢ ܡܸܢ ܠܸܒܵܐ ܠܲܕ݂ܡܘܼܬ݂ܵܐ ܕܝܘܼܠܦܵܢܵܐ. ܕܐܸܫܬܿܠܸܡܬܿܘܢ ܠܹܗ.


text:
ܐܲܝܟ݂ ܕܒܹܝܬ݂ ܒܢܲܝ̈ܢܵܫܵܐ ܐܵܡܲܪ ܐ̄ܢܵܐ. ܡܛܠ ܟܪܝܼܗܘܼܬ݂ܵܐ ܕܒܸܣܪܟ݂ܘܿܢ. ܕܐܲܝܟܲܢܵܐ ܕܛܲܝܸܒ݂ܬܿܘܢ ܗܲܕܵܡܲܝ̈ܟ̇ܘܿܢ ܠܥܲܒ݂ܕܘܼܬ݂ܵܐ ܕܛܲܢܦܘܼܬ݂ܵܐ ܘܲܕ݂ܥܵܘܠܵܐ. ܗܵܟܲܢܵܐ ܐܵܦ ܗܵܫܵܐ ܛܲܝܸܒ݂ܘ ܗܲܕܵܡܲܝ̈ܟ̇ܘܿܢ ܠܥܲܒ݂ܕܘܼܬ݂ܵܐ ܕܟܹܐܢܘܼܬ݂ܵܐ. ܘܲܕ݂ܩܲܕܝܼܫܘܼܬ݂ܵܐ.


text:
ܘܡܵܢܵܐ ܐܵܕ݂ܫܵܐ ܐܝܼܬ݂ ܗ̄ܘܵܐ ܠܟ݂ܘܿܢ ܗܵܝܕܹܝܢ. ܐܲܝܢܵܐ ܕܝܵܘܡܵܢܵܐ ܒܵܗܬܿܝܼܢ ܐܢ̄ܬܘܿܢ ܒܹܗ. ܚܲܪܬܹܗ ܓܹܝܪ ܐܝܼܬܹܝܗܿ ܡܵܘܬܵܐ.


text:
ܘܗܵܫܵܐ ܕܐܸܬ݂ܚܲܪܲܪܬܿܘܿܢ ܡܸܢ ܚܛܝܼܬ݂ܵܐ. ܘܲܗܘܲܝܬܿܘܿܢ ܥܲܒ݂ܕܹ̈ܐ ܠܐܲܠܵܗܵܐ. ܐܝܼܬ݂ ܠܟ݂ܘܿܢ ܦܹܐܪܹ̈ܐ ܩܲܕܝܼܫܹ̈ܐ: ܕܚܲܪܬ݂ܗܘܿܢ. ܚܲܝܹ̈ܐ ܕܲܠܥܵܠܲܡ.


text:
ܬܹܐܓ݂ܘܼܪܬܵܐ ܕܹܝܢ ܕܲܚܛܝܼܬ݂ܵܐ. ܡܵܘܬܵܐ ܗ̄ܘܼ. ܘܡܵܘܗܲܒ݂ܬܹܗ ܕܐܲܠܵܗܵܐ ܚܲܝܹ̈ܐ ܕܲܠܥܵܠܲܡ. ܒܡܵܪܲܢ ܝܼܫܘܿܥ ܡܫܝܼܚܵܐ.


text:
ܐܵܘ ܠܵܐ ܝܵܕ݂ܥܝܼܢ ܐܢ̄ܬܘܿܢ ܐܲܚܲܝ̈. ܠܝܵܕ݂ܥܲܝ̈ ܢܵܡܘܿܣܵܐ ܓܹܝܪ ܡܡܲܠܸܠ ܐ̄ܢܵܐ. ܕܢܵܡܘܿܣܵܐ ܫܲܠܝܼܛ ܗ̄ܘܼ. ܥܲܠ ܓܲܒ݂ܪܵܐ ܟܡܵܐ ܕܚܲܝ.


text:
ܐܲܝܟ݂ ܐܲܢ̄ܬܿܬ݂ܵܐ ܕܐܲܣܝܼܪܵܐ ܗܝ ܒܒܲܥܠܵܗܿ ܟܡܵܐ ܕܚܲܝ. ܒܢܵܡܘܿܣܵܐ. ܐܸܢ ܕܹܝܢ ܡܝܼܬ݂ ܒܲܥܠܵܗܿ. ܐܸܬ݂ܚܲܪܪܲܬ݂ ܡܸܢ ܢܵܡܘܿܣܵܐ ܕܒܲܥܠܵܗܿ.


text:
ܐܸܢ ܕܹܝܢ ܟܲܕ݂ ܚܲܝ ܒܲܥܠܵܗܿ ܬܸܩܲܦ ܠܲܓ݂ܒܲܪ ܐ̄ܚܪܹܝܢ. ܗܘܵܬ݂ ܠܵܗܿ ܓܲܝܵܪܬܵܐ. ܐܸܢ ܕܹܝܢ ܢܡܘܼܬ݂ ܒܲܥܠܵܗܿ. ܐܸܬ݂ܚܲܪܪܲܬ݂ ܡܸܢ ܢܵܡܘܿܣܵܐ. ܘܠܵܐ ܐܝܼܬܹܝܗܿ ܓܲܝܵܪܬܵܐ. ܐܸܢ ܬܸܗܘܹܐ ܠܓܲܒ݂ܪܵܐ ܐ̄ܚܪܹܢܵܐ.


text:
ܘܗܵܫܵܐ ܐܲܚܲܝ̈. ܐܵܦ ܐܲܢ̄ܬܿܘܿܢ ܡܝܼܬܿܬܿܘܿܢ ܠܢܵܡܘܿܣܵܐ ܒܦܲܓ݂ܪܹܗ ܕܲܡܫܝܼܚܵܐ. ܕܬܸܗܘܘܿܢ ܠܐܲܚܪܹܝܢ. ܐܲܝܢܵܐ ܕܩܵܡ ܡܸܢ ܒܹܝܬ݂ ܡܝܼܬܹ̈ܐ: ܕܬܸܬܿܠܘܼܢ ܦܹܐܪܹ̈ܐ ܠܐܲܠܵܗܵܐ.


text:
ܟܲܕ݂ ܒܒܸܣܪܵܐ ܗ̄ܘܲܝܢ ܓܹܝܪ. ܟܹܐܒܹ̈ܐ ܕܲܚܛܵܗܹ̈ܐ ܕܲܒ݂ܢܵܡܘܿܣܵܐ. ܡܸܬ݂ܚܲܦܛܝܼܢ ܗ̄ܘܼܵܘ ܒܗܲܕܵܡܲܝ̈ܢ. ܕܦܹܐܪܹ̈ܐ ܢܸܬܸܿܠ ܠܡܵܘܬܵܐ.


text:
ܗܵܫܵܐ ܕܹܝܢ ܐܸܬ݂ܒܲܛܲܠܢ ܡܸܢ ܢܵܡܘܿܣܵܐ. ܘܡܝܼܬ݂ܢ ܠܗܵܘ ܕܐܲܚܝܼܕ݂ ܗ̄ܘܵܐ ܠܲܢ. ܕܲܢܫܲܡܸܫ ܡܸܟܹܝܠ ܒܚܲܕ݂ܬ݂ܘܼܬ݂ܵܐ ܕܪܘܼܚܵܐ. ܘܠܵܐ ܒܥܲܬܿܝܼܩܘܼܬ݂ ܟܬ݂ܵܒ݂ܵܐ.


text:
ܡܵܢܵܐ ܗܵܟܹܝܠ ܐܵܡܪܝܼܢܲܢ. ܢܵܡܘܿܣܵܐ ܚܛܝܼܬ݂ܵܐ ܗܘܼ. ܚܵܣ. ܐܸܠܵܐ ܠܲܚܛܝܼܬ݂ܵܐ ܠܵܐ ܝܸܠܦܹܬ݂ ܐܸܠܵܐ ܒܝܲܕ݂ ܢܵܡܘܿܣܵܐ. ܠܵܐ ܓܹܝܪ ܪܸܓܬ݂ܵܐ ܝܵܕ݂ܲܥ ܗ̄ܘܹܝܬ݂. ܐܸܠܘܼ ܠܵܐ ܢܵܡܘܿܣܵܐ ܕܐܵܡܲܪ. ܕܠܵܐ ܬܸܪܲܓ݂.


text:
ܘܲܒ݂ܗܵܢܵܐ ܦܘܼܩܕܵܢܵܐ ܐܸܫܟܚܲܬ݂ ܠܵܗܿ ܚܛܝܼܬ݂ܵܐ ܥܸܠܬ݂ܵܐ. ܘܲܓ݂ܡܪܲܬ݂ ܒܝܼ ܟܠ ܪܸܓܵܐ. ܒܸܠܥܵܕ݂ ܢܵܡܘܿܣܵܐ ܓܹܝܪ ܚܛܝܼܬ݂ܵܐ ܡܝܼܬ݂ܵܐ ܗ̄ܘܵܬ݂.


text:
ܐܸܢܵܐ ܕܹܝܢ ܚܲܝ ܗ̄ܘܹܝܬ݂ ܕܠܵܐ ܢܵܡܘܿܣܵܐ ܡܸܢ ܩܕ݂ܝܼܡ. ܟܲܕ݂ ܐܸܬ݂ܵܐ ܕܹܝܢ ܦܘܼܩܕܵܢܵܐ. ܚܛܝܼܬ݂ܵܐ ܚܝܵܬ݂ ܘܐܸܢܵܐ ܡܝܼܬ݂ܬ݂.


text:
ܛܵܒ݂ܬ݂ܵܐ ܗܵܟܹܝܠ ܠܝܼ. ܠܡܵܘܬܵܐ ܗܘܼ ܗܘܸܵܬ݂. ܚܵܣ. ܐܸܠܵܐ ܚܛܝܼܬ݂ܵܐ. ܕܬܸܬ݂ܚܙܹܐ ܕܲܚܛܝܼܬ݂ܵܐ ܗܝܼ. ܕܲܒ݂ܛܵܒ݂ܬ݂ܵܐ ܓܸܡܪܲܬ݂ ܒܝܼ ܡܵܘܬܵܐ. ܕܝܲܬܝܼܪܵܐܝܼܬ݂ ܬܸܬ݂ܚܲܝܲܒ݂ ܚܛܝܼܬ݂ܵܐ ܒܦܘܼܩܕܵܢܵܐ.


text:
ܡܸܕܸܡ ܕܣܵܥܲܪ ܐ̄ܢܵܐ ܓܹܝܪ. ܠܵܐ ܝܵܕ݂ܲܥ ܐ̄ܢܵܐ. ܘܠܵܐ ܗ̄ܘܵܐ ܡܸܕܸܡ ܕܨܵܒܹܐ ܐ̄ܢܵܐ. ܥܵܒܹܿܕ݂ ܐ̄ܢܵܐ. ܐܸܠܵܐ ܡܸܕܸܡ ܕܣܵܢܹܐ ܐ̄ܢܵܐ. ܗܵܘ ܗܘܼ ܥܵܒܹܿܕ݂ ܐ̄ܢܵܐ.


text:
ܝܵܕ݂ܲܥ ܐ̄ܢܵܐ ܗܘܼ ܓܹܝܪ ܕܠܵܐ ܥܵܡܪܵܐ ܒܝܼ. ܗܵܢܵܘ ܕܹܝܢ ܒܒܸܣܪܝ. ܛܵܒ݂ܬ݂ܵܐ. ܕܐܸܨܒܹܐ ܓܹܝܪ ܒܛܵܒ݂ܬ݂ܵܐ. ܦܫܝܼܩ ܠܝܼ. ܕܐܸܣܥܪܝܼܗܿ ܕܹܝܢ. ܠܵܐ ܡܸܫܟܲܚ ܐ̄ܢܵܐ.


text:
ܠܵܐ ܗ̄ܘܵܐ ܓܹܝܪ ܠܛܵܒ݂ܬ݂ܵܐ ܕܨܵܒܹܐ ܐ̄ܢܵܐ ܕܐܸܥܒܸܕ݂. ܥܵܒܹܿܕ݂ ܐ̄ܢܵܐ. ܐܸܠܵܐ ܒܝܼܫܬܵܐ ܕܠܵܐ ܨܵܒܹܐ ܐ̄ܢܵܐ ܕܐܸܥܒܸܕ݂. ܠܵܗܿ ܥܵܒܹܿܕ݂ ܐ̄ܢܵܐ.


text:
ܘܐܸܢ ܡܸܕܸܡ ܕܠܵܐ ܨܵܒܹܐ ܐ̄ܢܵܐ ܥܵܒܹܿܕ݂ ܐ̄ܢܵܐ. ܠܵܐ ܗ̄ܘܵܐ ܐܸܢܵܐ ܥܵܒܹܿܕ݂ ܐ̄ܢܵܐ. ܐܸܠܵܐ ܚܛܝܼܬ݂ܵܐ ܕܥܵܡܪܵܐ ܒܝܼ.


text:
ܡܸܫܟܲܚ ܐ̄ܢܵܐ ܗܵܟܹܝܠ ܠܢܵܡܘܿܣܵܐ. ܕܫܵܠܹܡ ܠܪܸܥܝܵܢܝ. ܗܵܘ ܕܨܵܒܹܐ ܕܢܸܥܒܸܕ݂ ܛܵܒ݂ܬ݂ܵܐ. ܡܛܠ ܕܒ݂ܝܼܫܬܵܐ ܩܲܪܝܼܒ݂ܵܐ ܗܝ ܠܝܼ.


text:
ܚܵܙܹܐ ܐ̄ܢܵܐ ܕܹܝܢ ܢܵܡܘܿܣܵܐ ܐ̄ܚܪܹܢܵܐ ܒܗܲܕܵܡܲܝ̈. ܕܡܲܩܪܸܒ݂ ܠܘܼܩܒܲܠ ܢܵܡܘܿܣܵܐ ܕܪܸܥܝܵܢܝ. ܘܫܵܒܹܐ ܠܝܼ ܠܢܵܡܘܿܣܵܐ ܕܲܚܛܝܼܬ݂ܵܐ ܕܐܝܼܬ݂ ܒܗܲܕܵܡܲܝ̈.


text:
ܡܵܘܕܹܐ ܐ̄ܢܵܐ ܠܐܲܠܵܗܵܐ ܒܝܲܕ݂ ܡܵܪܲܢ ܝܼܫܘܿܥ ܡܫܝܼܚܵܐ. ܗܵܫܵܐ ܗܵܟܹܝܠ ܐܸܢܵܐ ܒܪܸܥܝܵܢܝ. ܥܲܒ݂ܕܹ̈ܐ ܐ̄ܢܵܐ ܕܢܵܡܘܿܣܵܐ ܕܐܲܠܵܗܵܐ. ܒܒܸܣܪܝ ܕܹܝܢ. ܐܝܼܬܲܝ ܥܲܒ݂ܕܹ̈ܐ ܕܢܵܡܘܿܣܵܐ ܕܲܚܛܝܼܬ݂ܵܐ.


text:
ܡܛܠ ܕܲܡܚܝܼܠ ܗ̄ܘܵܐ ܓܹܝܪ ܢܵܡܘܿܣܵܐ. ܒܝܲܕ݂ ܟܪܝܼܗܘܼܬܹܗ ܕܒܸܣܪܵܐ. ܫܲܕܲܪ ܐܲܠܵܗܵܐ ܠܲܒ݂ܪܹܗ ܒܲܕ݂ܡܘܼܬ݂ܵܐ ܕܒܸܣܪܵܐ ܕܲܚܛܝܼܬ݂ܵܐ. ܡܛܠܬ݂ܵܗܿ ܕܲܚܛܝܼܬ݂ܵܐ. ܕܲܢܚܲܝܒ݂ܝܼܗܿ ܠܲܚܛܝܼܬ݂ܵܐ ܒܒܸܣܪܹܗ.


text:
ܐܲܝܠܹܝܢ ܓܹܝܪ ܕܒܲܒ݂ܣܲܪ ܐܸܢܘܿܢ. ܕܲܒ݂ܣܲܪ ܗܘܼ ܡܸܬ݂ܪܲܥܹܝܢ. ܘܐܲܝܠܹܝܢ ܕܲܕ݂ܪܘܼܚ ܐܸܢܘܿܢ. ܕܪܘܼܚ ܗܘܼ ܡܸܬ݂ܪܲܥܹܝܢ.


text:
ܡܛܠ ܕܬܲܪܥܝܼܬ݂ܵܐ ܕܒܸܣܪܵܐ. ܒܥܸܠܕܒ݂ܵܒ݂ܘܼܬ݂ܵܐ ܗܝ ܠܘܵܬ݂ ܐܲܠܵܗܵܐ. ܠܢܵܡܘܿܣܵܐ ܓܹܝܪ ܕܐܲܠܵܗܵܐ ܠܵܐ ܡܸܫܬܲܥܒܕ݂ܵܐ. ܡܛܠ ܕܠܵܐ ܡܸܫܟܚܵܐ.


text:
ܐܲܢ̄ܬܿܘܿܢ ܕܹܝܢ ܠܵܐ ܗܘܲܝܬܿܘܿܢ ܒܲܒ݂ܣܲܪ. ܐܸܠܵܐ ܒܪܘܼܚ. ܐܸܢ ܫܲܪܝܼܪܵܐܝܼܬ݂ ܪܘܼܚܹܗ ܕܐܲܠܵܗܵܐ ܥܵܡܪܵܐ ܒܟ݂ܘܿܢ. ܐܸܢ ܕܹܝܢ ܐ̄ܢܵܫ ܠܲܝܬܿ ܒܹܗ ܪܘܼܚܹܗ ܕܲܡܫܝܼܚܵܐ. ܗܵܢܵܐ ܠܵܐ ܗ̄ܘܵܐ ܕܝܼܠܹܗ.


text:
ܘܐܸܢ ܪܘܼܚܹܗ ܕܗܵܘ ܡܲܢ ܕܐܲܩܝܼܡ ܠܡܵܪܲܢ ܝܼܫܘܿܥ ܡܫܝܼܚܵܐ ܡܸܢ ܒܹܝܬ݂ ܡܝܼܬܹ̈ܐ. ܥܵܡܪܵܐ ܒܟ݂ܘܿܢ. ܗܵܘ ܡܲܢ ܕܐܲܩܝܼܡܹܗ ܠܝܼܫܘܿܥ ܡܫܝܼܚܵܐ ܡܸܢ ܒܹܝܬ݂ ܡܝܼܬܹ̈ܐ. ܐܵܦ ܠܦܲܓ݂ܪ̈ܲܝܟܘܿܢ ܡܝܼܬܹ̈ܐ ܢܲܚܹܐ. ܡܛܠ ܪܘܼܚܹܗ ܕܥܵܡܪܵܐ ܒܟ݂ܘܿܢ.


text:
ܐܸܢ ܓܹܝܪ ܒܲܒ݂ܣܲܪ ܚܵܐܹܝܢ ܐܢ̄ܬܘܿܢ. ܥܬ݂ܝܼܕ݂ܝܼܢ ܐܢ̄ܬܘܿܢ ܗܘܼ ܠܲܡܡܵܬ݂. ܘܐܸܢ ܒܪܘܼܚ ܗܘܼܦܵܟܲܝ̈ ܦܲܓ݂ܪܵܐ ܡܡܝܼܬ݂ܝܼܢ ܐܢ̄ܬܘܿܢ. ܚܵܐܹܝܢ ܐܢ̄ܬܘܿܢ.


text:
ܠܵܐ ܓܹܝܪ ܢܣܲܒ݂ܬܿܘܼܢ ܪܘܼܚܵܐ ܕܥܲܒ݂ܕܘܼܬ݂ܵܐ ܬܘܼܒ݂. ܠܕܸܚܠܬ݂ܵܐ. ܐܸܠܵܐ ܢܣܲܒ݂ܬܿܘܼܢ ܪܘܼܚܵܐ ܕܣܝܼܡܲܬ݂ ܒ̈ܢܲܝܵܐ: ܕܒ݂ܵܗܿ ܩܵܪܹܝܢܲܢ. ܐܲܒܵܐ ܐܲܒ݂ܘܼܢ.


text:
ܘܐܸܢ ܒ̈ܢܲܝܵܐ. ܐܵܦ ܝܵܪ̈ܬܹܐ. ܝܵܪ̈ܬܹܐ ܕܐܲܠܵܗܵܐ. ܘܲܒܢܲܝ̈ ܝܵܪܬܿܘܼܬܹܗ ܕܝܼܫܘܿܥ ܡܫܝܼܚܵܐ. ܕܐܸܢ ܢܸܚܲܫ ܥܲܡܹܗ. ܐܵܦ ܥܲܡܹܗ ܢܸܫܬܲܒܲܚ.


text:
ܡܸܬ݂ܪܲܥܹܐ ܐ̄ܢܵܐ ܓܹܝܪ. ܕܠܵܐ ܫܵܘܹܝܢ ܚܲܫܵܘ̈ܗܝ ܕܙܲܒ݂ܢܵܐ ܗܵܢܵܐ. ܠܬܸܫܒܿܘܿܚܬܵܐ ܐܲܝܕ݂ܵܐ ܕܲܥܬ݂ܝܼܕ݂ܵܐ ܕܬܸܬ݂ܓܠܹܐ ܒܲܢ.


text:
ܘܠܵܐ ܒܲܠܚܘܿܕ݂ ܗܸܢܹܝܢ ܐܸܠܵܐ ܐܵܦ ܚܢܲܢ ܕܐܝܼܬ݂ ܒܲܢ ܪܹܫܝܼܬ݂ܵܐ ܕܪܘܼܚܵܐ. ܡܸܬܿܬܲܢܚܝܼܢܲܢ ܒܢܲܦ̮ܫܲܢ. ܘܲܡܣܲܟܹܝܢܲܢ (ܘܲܡܣܲܟܹܝܢ ܚ̄ܢܲܢ) ܠܣܝܼܡܲܬ݂ ܒ̈ܢܲܝܵܐ. ܘܲܠܦܘܼܪܩܵܢܵܐ ܕܦܲܓ݂ܪ̈ܲܝܢ.


text:
ܡܛܠ ܕܲܒ݂ܣܲܒ݂ܪܵܐ ܗ̄ܘܼ ܚܝܲܝܢ. ܣܲܒ݂ܪܵܐ ܕܹܝܢ ܕܡܸܬ݂ܚܙܹܐ. ܠܵܐ ܗ̄ܘܵܐ ܣܲܒ݂ܪܵܐ. ܐܸܢ ܓܹܝܪ ܚܵܙܹܝܢܲܢ ܠܹܗ. ܡܵܢܵܐ ܡܣܲܟܹܝܢܲܢ (ܡܣܲܟܹܝܢ ܚ̄ܢܲܢ) ܠܹܗ.


text:
ܗܵܟܲܢܵܐ ܐܵܦ ܗܝܼ ܪܘܼܚܵܐ ܡܥܲܕܪܵܐ ܠܲܟܪܝܼܗܘܼܬܲܢ. ܡܵܢܵܐ ܓܹܝܪ ܢܨܲܠܹܐ ܐܲܝܟ݂ ܡܵܐ ܕܘܵܠܹܐ. ܠܵܐ ܝܵܕ݂ܥܝܼܢܲܢ. ܐܸܠܵܐ ܗܝܼ ܪܘܼܚܵܐ ܡܨܲܠܝܵܐ ܚܠܵܦܲܝܢ. ܒܬܸܢ̈ܚܵܬ݂ܵܐ ܕܠܵܐ ܡܸܬ݂ܡܲܠܠܵܢ.


text:
ܕܡܵܐܹܫ ܕܹܝܢ ܠܸܒ̈ܵܘܵܬ݂ܵܐ. ܗܘܼ ܝܵܕ݂ܲܥ ܡܵܢܵܐ ܗ̄ܝܼ ܬܲܪܥܝܼܬ݂ܵܐ ܕܪܘܼܚܵܐ. ܕܐܲܝܟ݂ ܨܸܒ݂ܝܵܢܹܗ ܗܘܼ ܕܐܲܠܵܗܵܐ ܡܨܲܠܝܵܐ ܚܠܵܦ ܩܲܕܝܼܫܹ̈ܐ.


text:
ܝܵܕ݂ܥܝܼܢܲܢ ܕܹܝܢ ܕܐܲܝܠܹܝܢ ܕܡܲܚܒ݂ܝܼܢ ܠܐܲܠܵܗܵܐ. ܒܟ݂ܠ ܡܸܕܸܡ ܡܥܲܕܲܪ ܠܗܘܿܢ ܠܛܵܒ݂ܬ݂ܵܐ. ܠܐܲܝܠܹܝܢ ܕܩܲܕܸܡ ܣܵܡ ܕܢܸܗܘܘܿܢ ܩܪ̈ܲܝܵܐ:


text:
ܘܡܸܢ ܠܘܼܩܕ݂ܲܡ ܝܼܕ݂ܲܥ ܐܸܢܘܿܢ. ܘܲܪܫܲܡ ܐܸܢܘܿܢ ܒܲܕ݂ܡܘܼܬ݂ܵܐ ܕܨܘܼܪܬܵܐ ܕܲܒ݂ܪܹܗ. ܕܗܘܼ ܢܸܗܘܹܐ ܒܘܼܟ݂ܪܵܐ ܕܐܲܚܹ̈ܐ ܣܲܓܝܼ̈ܐܹܐ.


text:
ܠܐܲܝܠܹܝܢ ܕܹܝܢ ܕܩܲܕܸܡ ܪܫܲܡ. ܠܗܘܿܢ ܩܪܵܐ. ܘܠܐܲܝܠܹܝܢ ܕܲܩܪܵܐ. ܠܗܘܿܢ ܙܲܕܸܩ. ܘܠܐܲܝܠܹܝܢ ܕܙܲܕܸܩ. ܠܗܘܿܢ ܫܲܒܲܚ.


text:
ܡܲܢܘܼ ܢܸܦܪܫܲܢܝ ܡܸܢ ܚܘܼܒܹܗ ܕܲܡܫܝܼܚܵܐ. ܐܘܼܠܨܵܢܵܐ. ܐܵܘ ܚܒ݂ܘܼܫܝܵܐ. ܐܵܘ ܪܕ݂ܘܼܦܝܵܐ. ܐܵܘ ܟܲܦܢܵܐ. ܐܵܘ ܥܲܪܛܸܠܝܘܼܬ݂ܵܐ. ܐܵܘ ܩܹܘܲܢܕܹܝܢܘܿܣ. ܐܵܘ ܣܲܝܦܵܐ.


text:
ܡܦܵܣ ܐ̄ܢܵܐ ܓܹܝܪ. ܕܠܵܐ ܡܵܘܬܵܐ. ܘܠܵܐ ܚܲܝܹ̈ܐ. ܘܠܵܐ ܡܲܠܲܐܟܹ̈ܐ. ܘܠܵܐ ܫܘܼܠܛܵܢܹ̈ܐ. ܘܠܵܐ ܚܲܝ̈ܠܹܐ. ܘܠܵܐ ܕܩܵܝܡܵܢ. ܘܠܵܐ ܕܲܥܬ݂ܝܼܕ݂ܵܢ.


text:
ܘܠܵܐ ܪܵܘܡܵܐ. ܘܠܵܐ ܥܘܼܡܩܵܐ. ܐܵܦܠܵܐ ܒܪܝܼܬ݂ܵܐ ܐ̄ܚܪܹܬ݂ܵܐ. ܬܸܫܟܲܚ ܬܸܦܪܫܲܢܝ ܡܸܢ ܚܘܼܒܹܗ ܕܐܲܠܵܗܵܐ. ܕܲܒ݂ܡܵܪܲܢ ܝܼܫܘܿܥ ܡܫܝܼܚܵܐ.


text:
ܕܐܝܼܬܲܝܗܘܿܢ ܒܢܲܝ̈ ܝܼܣܪܵܝܹܠ. ܕܕ݂ܝܼܠܗܘܿܢ ܗܘܸܵܬ݂ ܣܝܼܡܲܬ݂ ܒ̈ܢܲܝܵܐ. ܘܬܸܫܒܿܘܿܚܬܵܐ. ܘܲܩܝܵܡܹܐ. ܘܢܵܡܘܿܣܵܐ. ܘܬܸܫܡܸܫܬܵܐ ܕܒܹܗ ܘܡܘܼܠܟܵܢܹ̈ܐ (ܘܬܸܫܡܸܫܬܵܐ ܘܡܘܼܠܟܵܢܹ̈ܐ).


text:
ܘܐܲܒ݂ܵܗܵܬ݂ܵܐ. ܘܡܸܢܗܘܿܢ ܐܸܬ݂ܚܙܝܼ ܡܫܝܼܚܵܐ ܒܲܒ݂ܣܲܪ. ܕܐܝܼܬ݂ܵܘܗܝ ܐܲܠܵܗܵܐ ܕܥܲܠ ܟܠ. ܕܠܹܗ ܬܸܫܒ̈ܚܵܢ ܘܒ݂ܘܪ̈ܟܵܢ: ܠܥܵܠܲܡ ܥܵܠܡܝܼܢ ܐܵܡܹܝܢ.


text:
ܠܵܐ ܗ̄ܘܵܐ ܕܹܝܢ ܡܸܦܲܠ ܢܸܦܠܲܬ݂ ܡܸܠܬܹܗ ܕܐܲܠܵܗܵܐ. ܠܵܐ ܗ̄ܘܵܐ ܓܹܝܪ ܟܠܗܘܿܢ ܕܡܸܢ ܝܼܣܪܵܝܹܠ. ܐܝܼܬܲܝܗܘܿܢ ܝܼܣܪܵܝܹܠ.


text:
ܐܵܦܠܵܐ ܡܛܠ ܕܡܸܢ ܙܲܪܥܹܗ ܐܸܢܘܿܢ ܕܐܲܒ݂ܪܵܗܵܡ. ܟܠܗܘܿܢ ܒ̈ܢܲܝܵܐ. ܡܛܠ ܕܐܸܬ݂ܐܡܲܪ. ܕܒ݂ܐܝܼܣܚܵܩ ܢܸܬ݂ܩܪܹܐ ܠܵܟ݂ ܙܲܪܥܵܐ.


text:
ܗܵܢܵܘ ܕܹܝܢ. ܠܵܐ ܗ̄ܘܵܐ ܒ̈ܢܲܝܵܐ ܕܒܸܣܪܵܐ. ܐܝܼܬܲܝܗܘܿܢ ܒ̈ܢܲܝܵܐ ܕܐܲܠܵܗܵܐ. ܐܸܠܵܐ ܒ̈ܢܲܝܵܐ ܕܡܘܼܠܟܵܢܵܐ ܡܸܬ݂ܚܲܫܒܝܼܢ ܠܙܲܪܥܵܐ.


text:
ܘܠܵܘ ܗܵܕܹܐ ܒܲܠܚܘܿܕ݂. ܐܸܠܵܐ ܐܵܦ ܪܲܦܩܵܐ. ܟܲܕ݂ ܥܲܡ ܚܲܕ݂ ܐܲܒ݂ܘܼܢ ܐܝܼܣܚܵܩ. ܐܝܼܬ݂ ܗ̄ܘܵܐ ܠܵܗܿ ܫܵܘܬܵܦܘܼܬ݂ܵܐ.


text:
ܥܲܕ݂ܠܵܐ ܢܸܬ݂ܝܲܠܕܘܢ ܒܢܹܝ̈ܗܿ: ܘܠܵܐ ܢܸܣܥܪܽܘܢ ܛܵܒ݂ܬ݂ܵܐ ܐܵܘ ܒܝܼܫܬܵܐ. ܩܲܕܡܲܬ݂ ܐܸܬ݂ܝܲܕ݂ܥܲܬ݂ ܓܲܒ݂ܝܘܼܬܹܗ ܕܐܲܠܵܗܵܐ. ܕܗܝܼ ܬܿܩܵܘܐ. ܠܵܐ ܒܲܥܒ݂ܵܕܹ̈ܐ: ܐܸܠܵܐ ܒܝܲܕ݂ ܡܲܢ ܕܲܩܪܵܐ.


text:
ܐܸܡܲܪ ܓܹܝܪ ܒܲܟ݂ܬ݂ܵܒ݂ܵܐ ܠܦܸܪܥܘܿܢ. ܕܠܵܗܿ ܠܗܵܕܹܐ ܐܲܩܝܼܡܬܵܟ݂. ܕܐܹܚܵܘܹܐ ܒܵܟ݂ ܚܲܝܠܝ. ܘܲܕ݂ܢܸܬ݂ܟܪܸܙ ܫܹܡܝ ܒܐܲܪܥܵܐ ܟܠܹܗ.


text:
ܐܲܢ̄ܬܿ ܗܵܟܹܝܠ ܡܲܢ ܐܲܢ̄ܬܿ ܐܵܘ ܒܲܪܢܵܫܵܐ. ܕܦܸܬ݂ܓ݂ܵܡܵܐ ܠܐܲܠܵܗܵܐ ܝܵܗܹܒ݂ ܐܲܢ̄ܬܿ. ܕܲܠܡܵܐ ܐܵܡܪܵܐ ܓܒ݂ܝܼܠܬܵܐ ܠܡܲܢ ܕܓܲܒ݂ܠܵܗܿ ܕܲܠܡܵܢܵܐ ܗܵܟܲܢܵܐ ܓܒܲܠܬܵܢܝ.


text:
ܐܵܘ ܠܵܐ ܫܲܠܝܼܛ ܦܲܚܵܪܵܐ ܥܲܠ ܛܝܼܢܹܗ. ܕܡܸܢܹܗ ܡܸܢ ܓܒ݂ܝܼܠܬܵܐ ܢܸܥܒܸܕ݂ ܡܵܐܢܹ̈ܐ: ܚܲܕ݂ ܠܐܝܼܩܵܪܵܐ. ܘܚܲܕ݂ ܠܨܲܥܪܵܐ.


text:
ܐܸܢ ܕܹܝܢ ܨܒ݂ܵܐ ܐܲܠܵܗܵܐ ܕܲܢܚܵܘܹܐ ܪܘܼܓ݂ܙܹܗ. ܘܢܵܘܕܲܥ ܚܲܝܠܹܗ. ܐܲܝܬܿܝܼ ܒܣܘܿܓ݂ܵܐܐ ܕܡܲܓ݁ܪܲܬ݂ ܪܘܼܚܹܗ ܪܘܼܓ݂ܙܵܐ. ܥܲܠ ܡܵܐܢܹ̈ܐ ܕܪܘܼܓ݂ܙܵܐ ܕܲܓ݂ܡܝܼܪܝܼܢ ܠܐܲܒ݂ܕ݂ܵܢܵܐ.


text:
ܐܲܝܟܲܢܵܐ ܕܐܵܦ ܒܗܘܿܫܵܥ ܐܸܡܲܪ. ܕܐܸܩܪܹܐ ܠܐܲܝܠܹܝܢ ܕܠܵܐ ܗ̄ܘܵܘ ܥܲܡܝ. ܥܲܡܵܐ ܕܝܼܠܝ. ܘܲܠܠܵܐ ܐܸܬ݂ܪܲܚܡܲܬ݀. ܐܸܬ݂ܪܲܚܡܲܬ݀.


text:
ܐܹܫܲܥܝܵܐ ܕܹܝܢ ܐܲܟ݂ܪܸܙ ܥܲܠ ܒܢܲܝ̈ ܝܼܣܪܵܝܹܠ. ܕܐܸܢ ܢܸܗܘܹܐ ܡܸܢܝܵܢܵܐ ܕܲܒ݂ܢܲܝ̈ ܝܼܣܪܵܝܹܠ ܐܲܝܟ݂ ܚܵܠܵܐ ܕܲܒ݂ܝܲܡܵܐ. ܫܲܪܟܵܢܵܐ ܕܡܸܢܗܘܿܢ ܢܸܚܹܐ.


text:
ܘܐܲܝܟ݂ ܡܸܕܸܡ ܕܩܲܕܸܡ ܐܸܡܲܪ ܗܘܼ ܐܹܫܲܥܝܵܐ. ܕܐܸܠܘܼ ܠܵܐ ܡܵܪܝܵܐ ܨܒ݂ܵܐܘܼܬ݂ ܐܵܘܬܲܪ ܠܲܢ ܣܪܝܼܕ݂ܵܐ. ܐܲܝܟ݂ ܣܕ݂ܘܼܡ ܗܵܘܹܝܢ ܗ̄ܘܲܝܢ. ܘܲܠܥܵܡܘܿܪܵܐ ܡܸܬܿܕܲܡܹܝܢ ܗ̄ܘܲܝܢ.


text:
ܡܵܢܵܐ ܗܵܟܹܝܠ ܢܹܐܡܲܪ. ܕܥܲܡ̈ܡܹܐ ܕܠܵܐ ܪܵܗܛܝܼܢ ܗ̄ܘܼܵܘ ܒܵܬܲܪ ܟܹܐܢܘܼܬ݂ܵܐ. ܐܲܕ݂ܪܸܟ݂ܘ ܟܹܐܢܘܼܬ݂ܵܐ. ܟܹܐܢܘܼܬ݂ܵܐ ܕܹܝܢ ܐܲܝܕ݂ܵܐ ܕܡܸܢ ܗܲܝܡܵܢܘܼܬ݂ܵܐ ܗܝ.


text:
ܡܛܠ ܡܵܢܵܐ. ܡܛܠ ܕܠܵܐ ܗ̄ܘܵܐ ܡܸܢ ܗܲܝܡܵܢܘܼܬ݂ܵܐ. ܐܸܠܵܐ ܡܸܢ ܥܒ݂ܵܕ݂ܵܘ̈ܗܝ ܕܢܵܡܘܿܣܵܐ. ܐܸܬܿܬܿܩܸܠܘ ܓܹܝܪ ܒܟܹܐܦܵܐ ܕܬ݂ܘܩܲܠܬ݂ܵܐ.


text:
ܐܲܝܟ݂ ܕܲܟܬ݂ܝܼܒ݂. ܕܗܵܐ ܣܵܐܹܡ ܐ̄ܢܵܐ ܒܨܸܗܝܘܿܢ. ܟܹܐܦܵܐ ܕܬ݂ܘܼܩܲܠܬ݂ܵܐ. ܘܟܹܐܦܵܐ ܕܡܲܟ݂ܫܘܿܠܵܐ. ܘܡܲܢ ܕܒ݂ܵܗܿ ܢܗܲܝܡܸܢ ܠܵܐ ܢܸܒ݂ܗܲܬ݂.


text:
ܟܹܐܢܘܼܬܹܗ ܓܹܝܪ ܕܐܲܠܵܗܵܐ ܠܵܐ ܝܼܕ݂ܲܥܘ. ܐܸܠܵܐ ܒܥܵܘ ܕܟܹܐܢܘܼܬ݂ܵܐ ܕܢܲܦ̮ܫܗܘܿܢ ܢܩܝܼܡܘܼܢ. ܘܡܛܠ ܗܵܢܵܐ ܠܟܹܐܢܘܼܬܹܗ ܕܐܲܠܵܗܵܐ ܠܵܐ ܐܸܫܬܲܥܒܲܕ݂ܘ.


text:
ܟܹܐܢܘܼܬ݂ܵܐ ܕܹܝܢ ܕܲܒ݂ܗܲܝܡܵܢܘܼܬ݂ܵܐ. ܗܵܟܲܢܵܐ ܐܵܡܪܵܐ. ܕܠܵܐ ܬܹܐܡܲܪ ܒܠܸܒܵܟ݂. ܕܡܲܢܘܼ ܣܠܸܩ ܠܲܫܡܲܝܵܐ. ܘܐܲܚܸܬ݂ ܠܲܡܫܝܼܚܵܐ.


text:
ܐܸܠܵܐ ܡܵܢܵܐ ܐܸܡܲܪ. ܩܲܪܝܼܒ݂ ܗܘܼ ܠܵܟ݂ ܦܸܬ݂ܓ݂ܵܡܵܐ. ܠܦܘܼܡܵܟ݂ ܘܲܠܠܸܒܵܟ݂. ܗܵܕܹܐ ܗܝ ܡܸܠܬ݂ܵܐ ܕܗܲܝܡܵܢܘܼܬ݂ܵܐ. ܕܡܲܟ݂ܪܙܝܼܢܲܢ.


text:
ܘܲܒ݂ܗܵܕܹܐ ܠܵܐ ܦܪܲܫ. ܠܵܐ ܠܝܗ̄ܘܼܕ݂ܵܝܹ̈ܐ ܘܠܵܐ ܠܐܲܪ̈ܡܵܝܹܐ. ܚܲܕ݂ ܗܘܼ ܓܹܝܪ ܡܵܪܝܵܐ ܕܟ݂ܠܗܘܿܢ. ܕܥܲܬܿܝܼܪ ܒܟ݂ܠ ܕܩܵܪܹܐ ܠܹܗ.


text:
ܐܲܝܟܲܢܵܐ ܗܵܟܹܝܠ ܢܸܩܪܘܿܢ ܠܐܲܝܢܵܐ ܕܠܵܐ ܗܲܝܡܸܢܘ ܒܹܗ. ܐܵܘ ܐܲܝܟܲܢܵܐ ܢܗܲܝܡܢܘܼܢ ܠܗܵܘ ܕܠܵܐ ܫܲܡܥܘܼܗܝ. ܐܵܘ ܐܲܝܟܲܢܵܐ ܢܸܫܡܥܘܼܢ ܕܠܵܐ ܡܲܟ݂ܪܙܵܢܵܐ.


text:
ܐܵܘ ܐܲܝܟܲܢܵܐ ܢܲܟ݂ܪܙܘܼܢ ܐܸܢ ܠܵܐ ܢܸܫܬܲܠܚܘܼܢ. ܐܲܝܟ݂ ܕܲܟܬ݂ܝܼܒ݂. ܕܡܵܐ ܝܵܐܝܵܢ ܪܸ̈ܓ݂ܠܲܝܗܘܿܢ ܕܲܡܣܲܒܪ̈ܲܝ ܫܠܵܡܵܐ. ܘܕ݂ܲܡܣܲܒܪ̈ܲܝ ܛܵܒ݂ܵܬ݂ܵܐ.


text:
ܐܸܠܵܐ ܠܵܐ ܗ̄ܘܵܐ ܟܠܗܘܿܢ ܐܸܫܬܿܡܲܥܘ ܠܲܣܒܲܪܬ݂ܵܐ ܕܐܹܘܲܢܓܲܠܝܼܘܿܢ. ܐܹܫܲܥܝܵܐ ܓܹܝܪ ܐܸܡܲܪ. ܡܵܪܝ. ܡܲܢܘܼ ܗܲܝܡܸܢ ܠܒܲܪܬ݂ ܩܵܠܲܢ.


text:
ܐܸܠܵܐ ܐܵܡܲܪ ܐ̄ܢܵܐ. ܕܲܠܡܵܐ ܠܵܐ ܫܡܲܥܘ. ܘܗܵܐ ܒܟ݂ܠܵܗܿ ܐܲܪܥܵܐ ܢܸܦܩܲܬ݂ ܒܲܪܬ݂ ܩܵܠܗܘܿܢ. ܘܲܒ݂ܣܵܘܦܹܝ̈ܗܿ ܕܬܹܒܹܝܠ ܡܸܠܲܝ̈ܗܘܿܢ.


text:
ܐܸܠܵܐ ܐܵܡܲܪ ܐ̄ܢܵܐ. ܕܲܠܡܵܐ ܠܵܐ ܝܼܕ݂ܲܥ ܝܼܣܪܵܝܹܠ. ܩܲܕ݂ܡܵܝܵܐ ܡܘܼܫܹܐ ܗܵܟܲܢܵܐ ܐܸܡܲܪ. ܐܲܛܸܢܟ݂ܘܿܢ ܒܥܲܡ ܕܠܵܐ ܥܲܡ. ܘܲܒ݂ܥܲܡܵܐ ܕܠܵܐ ܡܸܬܿܛܦܝܼܣ ܐܲܪܓܸ݁ܙܟ݂ܘܿܢ.


text:
ܐܹܫܲܥܝܵܐ ܕܹܝܢ ܐܲܡܪܲܚ. ܘܐܸܡܲܪ. ܕܐܸܬ݂ܚܙܝܼܬ݂ ܠܐܲܝܠܹܝܢ ܕܠܵܐ ܒܥܵܐܘܼܢܝ. ܘܐܸܫܬܲܟ݂ܚܹܬ݂ ܠܐܲܝܠܹܝܢ ܕܲܥܠܲܝ ܠܵܐ ܫܲܐܸܠܘ.


text:
ܐܸܠܵܐ ܐܵܡܲܪ ܐ̄ܢܵܐ. ܕܲܠܡܵܐ ܕܲܚܩܹܗ ܐܲܠܵܗܵܐ ܠܥܲܡܹܗ. ܚܵܣ. ܐܵܦ ܐܸܢܵܐ ܓܹܝܪ ܡܸܢ ܝܼܣܪܵܝܹܠ ܐ̄ܢܵܐ. ܡܸܢ ܙܲܪܥܹܗ ܕܐܲܒ݂ܪܵܗܵܡ. ܡܸܢ ܫܲܪܒܿܬ݂ܵܐ ܕܒܸܢܝܵܡܹܝܢ.


text:
ܠܵܐ ܕܚܲܩ ܐܲܠܵܗܵܐ ܠܥܲܡܹܗ. ܐܲܝܢܵܐ ܕܡܸܢ ܩܕ݂ܝܼܡ ܝܼܕ݂ܝܼܥ ܗ̄ܘܵܐ ܠܹܗ. ܐܵܘ ܠܵܐ ܝܵܕ݂ܥܝܼܢ ܐܢ̄ܬܘܿܢ ܒܲܟ݂ܬ݂ܵܒ݂ܵܐ ܕܐܹܠܝܼܵܐ. ܡܵܢܵܐ ܐܸܡܲܪ. ܟܲܕ݂ ܩܵܒܹ݁ܠ ܗ̄ܘܵܐ ܠܐܲܠܵܗܵܐ ܥܲܠ ܝܼܣܪܵܝܹܠ. ܘܐܵܡܲܪ.


text:
ܘܐܸܬ݂ܐܡܲܪ ܠܹܗ ܒܓܸܠܝܵܢܵܐ. ܕܗܵܐ ܫܸܒ݂ܩܹܬ݂ ܠܢܲܦ̮ܫܝ ܫܲܒ݂ܥܵܐ ܐܲܠܦ̈ܝܼܢ ܓܲܒ݂ܪ̈ܝܼܢ: ܐܲܝܠܹܝܢ ܕܥܲܠ ܒܘܼܪ̈ܟܲܝܗܘܿܢ ܠܵܐ ܒܪܸܟ݂ܘ. ܘܠܵܐ ܣܓܸܕ݂ܘ ܠܒܲܥܠܵܐ.


text:
ܐܸܢ ܕܹܝܢ ܒܛܲܝܒܘܼܬ݂ܵܐ. ܠܵܐ ܗ̄ܘܵܐ ܡܸܢ ܥܒ݂ܵܕܹ̈ܐ. ܘܐܸܢ ܠܵܐ. ܛܲܝܒܘܼܬ݂ܵܐ ܠܵܐ ܐܝܼܬܹܝܗܿ ܛܲܝܒܘܼܬ݂ܵܐ. ܐܸܢ ܕܹܝܢ ܒܲܥܒ݂ܵܕܹ̈ܐ. ܠܵܐ ܗ̄ܘܵܐ ܡܸܢ ܛܲܝܒܘܼܬ݂ܵܐ. ܘܐܸܢ ܠܵܐ. ܥܒ݂ܵܕ݂ܵܐ ܠܵܐ ܐܝܼܬ݂ܵܘܗܝ ܥܒ݂ܵܕ݂ܵܐ.


text:
ܡܵܢܵܐ ܗܵܟܹܝܠ. ܗܵܝ ܕܒ݂ܵܥܹܐ ܗ̄ܘܵܐ ܝܼܣܪܵܝܹܠ. ܠܵܐ ܐܸܫܟܲܚ. ܓܒ݂ܝܼܬ݂ܵܐ ܕܹܝܢ ܐܸܫܟܚܲܬ݂. ܫܲܪܟܗܘܿܢ ܕܹܝܢ ܐܸܬ݂ܥܵܘܲܪܘ ܒܠܸܒܗܘܿܢ.


text:
ܐܲܝܟܲܢܵܐ ܕܲܟܬ݂ܝܼܒ݂. ܕܝܲܗ̄ܒ݂ ܠܗܘܿܢ ܐܲܠܵܗܵܐ ܪܘܼܚܵܐ ܡܕ݂ܲܥܪܵܢܝܼܬ݂ܵܐ. ܘܥܲܝܢܹ̈ܐ ܕܠܵܐ ܢܸܒ݂ܚܪܘܼܢ ܒܗܹܝܢ. ܘܐܸܕ݂ܢܹ̈ܐ ܕܠܵܐ ܢܸܫܡܥܘܼܢ. ܥܕ݂ܲܡܵܐ ܠܝܵܘܡܵܐ ܕܝܵܘܡܵܢܵܐ.


text:
ܐܵܡܲܪ ܐ̄ܢܵܐ ܕܹܝܢ. ܕܲܠܡܵܐ ܐܸܬܿܬܿܩܸܠܘ ܐܲܝܟ݂ ܕܢܸܦܠܘܼܢ. ܚܵܣ. ܐܸܠܵܐ ܒܬ݂ܘܩܠܲܬ݂ܗܘܿܢ ܕܝܼܠܗܘܿܢ. ܗܘܵܘ ܚܲܝܹ̈ܐ ܠܥܲܡ̈ܡܹܐ. ܠܲܛܢܵܢܗܘܿܢ.


text:
ܘܐܸܢ ܬܿܘܩܠܲܬ݂ܗܘܿܢ ܗܘܸܵܬ݂ ܥܘܼܬ݂ܪܵܐ ܠܥܵܠܡܵܐ. ܘܚܲܝܵܒ݂ܘܬ݂ܗܘܿܢ ܥܘܼܬ݂ܪܵܐ ܠܥܲܡ̈ܡܹܐ. ܟܡܵܐ ܗܵܟܹܝܠ ܫܘܼܡܠܵܝܗܘܿܢ.


text:
ܐܸܢ ܓܹܝܪ ܡܸܣܬܲܠܝܵܢܘܼܬ݂ܗܘܿܢ ܬܲܪܥܘܼܬ݂ܵܐ ܠܥܵܠܡܵܐ ܗܘܵܬ݂. ܟܡܵܐ ܗܵܟܹܝܠ ܦܘܼܢܵܝܗܘܿܢ. ܐܸܠܵܐ ܚܲܝܹ̈ܐ ܕܡܸܢ ܒܹܝܬ݂ ܡܝܼܬܹ̈ܐ.


text:
ܘܐܸܢ ܡܸܢ ܣܵܘܟܹ̈ܐ ܐܸܬ݂ܦܫܲܚ. ܘܐܲܢ̄ܬܿ ܕܙܲܝܬܵܐ ܐܲܢ̄ܬܿ ܕܒܲܪܵܐ ܐܸܬܿܛܥܸܡܬܿ ܒܕ݂ܘܼܟܝܵܬ݂ܗܹܝ̈ܢ: ܘܲܗܘܲܝܬܿ ܫܵܘܬܵܦܵܐ ܠܥܸܩܪܹܗ ܘܲܠܫܘܼܡܢܹܗ ܕܙܲܝܬܵܐ.


text:
ܠܵܐ ܬܸܫܬܲܒ݂ܗܲܪ ܥܲܠ ܣܵܘܟܹ̈ܐ. ܐܸܢ ܕܹܝܢ ܡܸܫܬܲܒ݂ܗܲܪ ܐܲܢ̄ܬܿ. ܠܵܐ ܗ̄ܘܵܐ ܐܲܢ̄ܬܿ ܫܩܝܼܠ ܠܹܗ ܠܥܸܩܪܵܐ. ܐܸܠܵܐ ܗܘܼ ܥܸܩܪܵܐ ܫܩܝܼܠ ܠܵܟ݂.


text:
ܫܲܦܝܼܪ. ܗܵܠܹܝܢ ܡܛܠ ܕܠܵܐ ܗܲܝܡܸܢ. ܐܸܬ݂ܦܫܲܚ. ܐܲܢ̄ܬܿ ܕܹܝܢ ܒܗܲܝܡܵܢܘܼܬ݂ܵܐ ܩܵܡܬܿ. ܠܵܐ ܬܸܬܿܪܝܼܡ ܒܪܸܥܝܵܢܵܟ݂. ܐܸܠܵܐ ܕܚܲܠ.


text:
ܚܙܝܼ ܗܵܟܹܝܠ ܒܲܣܝܼܡܘܼܬܹܗ ܘܩܲܫܝܘܼܬܹܗ ܕܐܲܠܵܗܵܐ. ܥܲܠ ܐܲܝܠܹܝܢ ܕܲܢܦܲܠܘ. ܩܲܫܝܘܼܬ݂ܵܐ. ܥܠܲܝܟ ܕܹܝܢ ܒܲܣܝܼܡܘܼܬ݂ܵܐ. ܐܸܢ ܬܩܵܘܹܐ ܒܵܗܿ ܒܒܲܣܝܼܡܘܼܬ݂ܵܐ. ܘܐܸܢ ܠܵܐ. ܐܵܦ ܐܲܢ̄ܬܿ ܬܸܬ݂ܦܫܲܚ.


text:
ܘܗܵܢܘܿܢ ܐܸܢ ܠܵܐ ܢܩܵܘܘܼܢ ܒܚܲܣܝܼܪܘܼܬ݂ ܗܲܝܡܵܢܘܼܬ݂ܗܘܿܢ. ܐܵܦ ܗܸܢܘܿܢ ܢܸܬܿܛܲܥܡܘܼܢ. ܡܸܫܟܲܚ ܓܹܝܪ ܐܲܠܵܗܵܐ ܕܬ݂ܘܼܒ݂ ܢܲܛܥܸܡ ܐܸܢܘܿܢ.


text:
ܐܸܢ ܓܹܝܪ ܐܲܢ̄ܬܿ ܕܡܸܢ ܙܲܝܬܵܐ ܐܲܢ̄ܬܿ ܕܒܲܪܵܐ. ܗܵܘ ܕܒܲܟ݂ܝܵܢܵܟ݂ ܐܸܬ݂ܦܫܲܚܬܿ. ܘܲܕ݂ܠܵܐ ܒܲܟ݂ܝܵܢܵܟ݂ ܐܸܬܿܛܥܸܡܬܿ ܒܙܲܝܬܵܐ ܛܵܒ݂ܵܐ. ܟܡܵܐ ܗܵܟܹܝܠ ܗܵܢܘܿܢ ܐܸܢ ܢܸܬܿܛܲܥܡܘܼܢ ܒܙܲܝܬܵܐ ܕܲܟ݂ܝܵܢܗܘܿܢ.


text:
ܨܵܒܹܐ ܐ̄ܢܵܐ ܓܹܝܪ ܕܬܸܕ݁ܥܘܼܢ ܐܲܚܲܝ̈ ܐ̄ܪܵܙܵܐ ܗܵܢܵܐ. ܕܠܵܐ ܬܸܗܘܘܿܢ ܚܲܟܝܼܡ̈ܝܼܢ ܒܪܸܥܝܵܢ ܢܲܦ̮ܫܟ݂ܘܿܢ. ܕܲܥܘܝܼܪܘܼܬ݂ ܠܸܒܵܐ ܡܸܢ ܐܲܬܲܪ ܩܲܠܝܼܠ ܗܘܵܬ݂ ܠܝܼܣܪܵܝܹܠ. ܥܕ݂ܲܡܵܐ ܕܢܸܥܘܿܠ ܡܘܼܠܵܝܵܐ ܕܥܲܡ̈ܡܹܐ.


text:
ܘܗܵܝܕܹܝܢ ܟܠܹܗ ܝܼܣܪܵܝܹܠ ܢܸܚܹܐ. ܐܲܝܟܲܢܵܐ ܕܲܟܬ݂ܝܼܒ݂. ܕܢܹܐܬܹܐ ܡܸܢ ܨܸܗܝܘܿܢ ܦܵܪܘܿܩܵܐ. ܘܢܲܗܦܸܟ݂ ܥܵܘܠܵܐ ܡܸܢ ܝܲܥܩܘܿܒ݂.


text:
ܒܐܹܘܲܢܓܲܠܝܼܘܿܢ ܕܹܝܢ. ܒܥܸܠܕܒ݂ܵܒܹ̈ܐ ܐܸܢܘܿܢ ܡܛܠܵܬ݂ܟ݂ܘܿܢ. ܘܲܒ݂ܓܲܒ݂ܝܘܼܬ݂ܵܐ ܚܲܒܝܼܒܲܝ̈ܢ ܐܸܢܘܿܢ ܡܛܠ ܐܲܒ݂ܵܗ̈ܵܬ݂ܵܐ.


text:
ܐܲܝܟܲܢܵܐ ܓܹܝܪ ܕܐܵܦ ܐܲܢ̄ܬܿܘܿܢ ܠܵܐ ܡܸܬܿܛܦܝܼܣܝܼܢ ܗܘܲܝܬܿܘܿܢ ܠܐܲܠܵܗܵܐ ܡܸܢ ܩܕ݂ܝܼܡ. ܘܗܵܫܵܐ ܐܸܬ݂ܚܢܸܢܬܿܘܢ ܡܛܠ ܠܵܐ ܡܸܬܿܛܦܝܼܣܵܢܘܼܬ݂ܗܘܿܢ ܕܗܵܢܘܿܢ.


text:
ܐܘܿ ܥܘܼܡܩܵܐ ܕܥܘܼܬ݂ܪܵܐ ܘܚܸܟ݂ܡܬ݂ܵܐ ܘܡܲܕܥܵܐ ܕܐܲܠܵܗܵܐ. ܕܐ̄ܢܵܫ ܠܵܐ ܡܵܫ ܕܝܼܢܵܘ̈ܗܝ: ܘܐܘܼܪ̈ܚܵܬܹܗ ܠܵܐ ܡܸܬ݂ܥܲܩܒ݂ܵܢ.


text:
ܒܵܥܹܢܵܐ ܗܵܟܹܝܠ ܡܸܢܟ݂ܘܿܢ ܐܲܚܲܝ̈ ܒܪܲܚܡܵܘܗܝ ܕܐܲܠܵܗܵܐ. ܕܲܬ݂ܩܝܼܡܘܼܢ ܦܲܓ݂ܪ̈ܲܝܟܘܿܢ ܕܸܒ݂ܚܬ݂ܵܐ ܚܲܝܬ݂ܵܐ ܘܩܲܕܝܼܫܬܵܐ ܘܲܡܩܲܒܲܠܬܵܐ ܠܐܲܠܵܗܵܐ. ܒܬܸܫܡܸܫܬܵܐ ܡܠܝܼܠܬܵܐ.


text:
ܘܠܵܐ ܬܸܬܿܕܲܡܘܼܢ ܠܥܵܠܡܵܐ ܗܵܢܵܐ. ܐܸܠܵܐ ܐܸܫܬܲܚܠܲܦܘ ܒܚܘܼܕܵܬ݂ܵܐ ܕܪܸ̈ܥܝܵܢܲܝܟܿܘܿܢ. ܘܲܗܘܲܝܬܿܘܿܢ ܦܵܪܫܝܼܢ ܐܲܝܢܵܐ ܗܘܼ ܨܸܒ݂ܝܵܢܵܐ ܕܐܲܠܵܗܵܐ. ܛܵܒ݂ܵܐ ܘܲܡܩܲܒܠܵܐ ܘܲܓ݂ܡܝܼܪܵܐ.


text:
ܐܵܡܲܪ ܐ̄ܢܵܐ ܕܹܝܢ ܒܛܲܝܒܘܼܬ݂ܵܐ ܕܐܬ݂ܝܲܗܒܲܬ݂ ܠܝܼ ܠܟ݂ܠܟ݂ܘܿܢ. ܕܠܵܐ ܬܸܗܘܘܿܢ ܡܸܬ݂ܪܲܥܹܝܢ ܠܒܲܪ ܡܸܢ ܡܵܐ ܕܘܵܠܹܐ ܕܬܸܬ݂ܪܲܥܘܼܢ. ܐܸܠܵܐ ܬܸܗܘܘܿܢ ܡܸܬ݂ܪܲܥܹܝܢ ܒܢܲܟ݂ܦܘܼܬ݂ܵܐ. ܟܠܢܵܫ ܐܲܝܟ݂ ܕܲܦܠܲܓ݂ ܠܹܗ ܐܲܠܵܗܵܐ ܗܲܝܡܵܢܘܼܬ݂ܵܐ ܒܲܡܫܘܿܚܬ݂ܵܐ.


text:
ܐܲܝܟܲܢܵܐ ܓܹܝܪ ܕܲܒ݂ܚܲܕ݂ ܦܲܓ݂ܪܵܐ ܗܲܕܵܡܹ̈ܐ ܣܲܓܝܼ̈ܐܹܐ ܐܝܼܬ݂ ܠܲܢ: ܘܟ݂ܠܗܘܿܢ ܗܲܕܵܡܹ̈ܐ ܠܵܐ ܗ̄ܘܵܐ ܚܲܕ݂ ܣܘܼܥܪܵܢܵܐ ܐܝܼܬ݂ ܠܗܘܿܢ.


text:
ܗܵܟܲܢܵܐ ܐܵܦ ܚܢܲܢ ܕܣܲܓܝܼ̈ܐܹܐ ܚܢܲܢ. ܚܲܕ݂ ܚܢܲܢ ܦܓܲܪ ܒܲܡܫܝܼܚܵܐ. ܚܲܕ݂ ܚܲܕ݂ ܡܸܢܲܢ ܕܹܝܢ. ܗܲܕܵܡܹ̈ܐ ܚܢܲܢ ܕܲܚܕ݂ܵܕܹ̈ܐ.


text:
ܐܸܠܵܐ ܐܝܼܬ݂ ܠܲܢ ܡܵܘܗ̈ܒ݂ܵܬ݂ܵܐ ܡܫܲܚ̈ܠܦܵܬ݂ܵܐ. ܐܲܝܟ݂ ܛܲܝܒܘܼܬ݂ܵܐ ܕܐܬ݂ܝܲܗܒܲܬ݂ ܠܲܢ. ܐܝܼܬ݂ ܕܲܢܒ݂ܝܼܘܼܬ݂ܵܐ. ܐܲܝܟ݂ ܡܫܘܿܚܬ݂ܵܐ ܕܗܲܝܡܵܢܘܼܬܹܗ.


text:
ܘܐܝܼܬ݂ ܕܲܡܒܲܝܐܵܢܵܐ ܗܘܼ. ܒܒ݂ܘܝܵܐܹܗ. ܘܲܕ݂ܝܵܗܹܒ݂. ܒܲܦܫܝܼܛܘܼܬ݂ܵܐ. ܘܲܕ݂ܩܵܐܹܡ ܒܪܹܫܵܐ. ܒܲܚܦܝܼܛܘܼܬ݂ܵܐ. ܘܕ݂ܲܡܪܲܚܸܡ. ܒܲܦܨܝܼܚܘܼܬ݂ܵܐ.


text:
ܘܡܸܕܸܡ ܕܡܸܬ݂ܪܲܥܹܝܢ ܐܢ̄ܬܘܿܢ ܥܲܠ ܢܲܦ̮ܫܟ݂ܘܿܢ. ܐܵܦ ܥܲܠ ܐܲܚܲܝ̈ܟܘܿܢ. ܘܠܵܐ ܬܸܬ݂ܪܲܥܘܿܢ ܪܸܥܝܵܢܵܐ ܪܵܡܵܐ. ܐܸܠܵܐ ܩܲܦܘ ܠܐܲܝܠܹܝܢ ܕܡܲܟܝܼܟ݂ܝܼ̈ܢ. ܘܠܵܐ ܗܘܲܝܬܿܘܿܢ ܚܲܟܝܼܡܝܼܢ ܒܪܸܥܝܵܢ ܢܲܦ̮ܫܟ݂ܘܿܢ.


text:
ܘܠܵܐ ܬܸܦܪܥܘܼܢ ܠܐ̄ܢܵܫ ܒܝܼܫܬܵܐ ܚܠܵܦ ܒܝܼܫܬܵܐ. ܐܸܠܵܐ ܢܸܬ݂ܒܛܸܠ ܠܟ݂ܘܿܢ. ܕܬܸܥܒܕ݂ܘܼܢ ܛܵܒ݂ܵܬ݂ܵܐ ܩܕ݂ܵܡ ܒܢܲܝ̈ܢܵܫܵܐ ܟܠܗܘܿܢ.


text:
ܘܠܵܐ ܗܘܲܝܬܿܘܿܢ ܬܵܒ݂ܥܝܼܢ ܢܲܦ̮ܫܟ݂ܘܿܢ ܚܲܒܝܼܒܲܝ̈. ܐܸܠܵܐ ܗܲܒ݂ܘ ܐܲܬ݂ܪܵܐ ܠܪܘܼܓ݂ܙܵܐ. ܟܬ݂ܝܼܒ݂ ܗܘܼ ܓܹܝܪ. ܕܐܸܢ ܠܵܐ ܬܸܥܒܸܿܕ݂ ܕܝܼܢܵܐ ܠܢܲܦ̮ܫܵܟ݂. ܐܸܢܵܐ ܐܸܥܒܸܕ݂ ܕܝܼܢܵܟ݂. ܐܵܡܲܪ ܐܲܠܵܗܵܐ.


text:
ܘܐܸܢ ܟܦܸܢ ܒܥܸܠܕܒ݂ܵܒ݂ܵܟ݂. ܐܵܘܟܠܝܼܗܝ. ܘܐܸܢ ܨܗܹܐ. ܐܲܫܩܵܝܗܝ. ܘܐܸܢ ܗܵܠܹܝܢ ܬܸܥܒܸܿܕ݂ ܠܹܗ. ܓܘܼܡܪܹ̈ܐ ܕܢܘܼܪܵܐ ܬܩܲܒܲܪ ܥܲܠ ܩܲܪܩܲܦܬܹܗ.


text:
ܟܠ ܢܦܸܫ ܠܫܘܼܠܛܵܢܹ̈ܐ ܕܪܲܒܘܼܬ݂ܵܐ ܬܸܫܬܲܥܒܲܕ݂. ܠܲܝܬܿ ܓܹܝܪ ܫܘܼܠܛܵܢܵܐ ܕܠܵܐ ܗ̄ܘܵܐ ܡܸܢ ܐܲܠܵܗܵܐ ܗܘܼ. ܘܐܲܝܠܹܝܢ ܫܘܼܠܛܵܢܹ̈ܐ ܕܐܝܼܬܲܝܗܘܿܢ ܡܸܢ ܐܲܠܵܗܵܐ ܗܘܼ ܦܩܝܼܕ݂ܝܼܢ.


text:
ܡܲܢ ܕܩܵܐܹܡ ܗܵܟܹܝܠ ܠܘܼܩܒܲܠ ܫܘܼܠܛܵܢܵܐ. ܠܘܼܩܒܲܠ ܦܘܼܩܕܵܢܵܐ ܕܐܲܠܵܗܵܐ ܩܵܐܹܡ. ܘܗܵܠܹܝܢ ܕܩܵܝܡܝܼܢ ܠܘܼܩܒܲܠܗܘܿܢ. ܕܝܼܢܵܐ ܢܸܣܒ݂ܘܢ.


text:
ܕܲܝܵܢܹ̈ܐ ܓܹܝܪ ܠܵܐ ܗ̄ܘܼܵܘ ܕܸܚܠܬ݂ܵܐ ܠܲܥܒ݂ܵܕܹ̈ܐ ܛܵܒܹ̈ܐ. ܐܸܠܵܐ ܠܒܝܼܫܹ̈ܐ. ܨܵܒܹܐ ܐܲܢ̄ܬܿ ܗܵܟܹܝܠ ܕܠܵܐ ܬܸܕ݂ܚܲܠ ܡܸܢ ܫܘܼܠܛܵܢܵܐ. ܥܒܸܕ݂ ܛܵܒ݂ܬ݂ܵܐ. ܘܬܸܫܒܿܘܿܚܬܵܐ ܬܸܗܘܹܐ ܠܵܟ݂ ܡܸܢܹܗ.


text:
ܡܫܲܡܫܵܢܵܐ ܗܘܼ ܓܹܝܪ ܕܐܲܠܵܗܵܐ. ܐܸܠܵܐ ܠܵܟ݂ ܠܛܵܒ݂ܵܬ݂ܵܐ. ܘܐܸܢ ܒܝܼܫܬܵܐ ܥܵܒܹܿܕ݂ ܐܲܢ̄ܬܿ. ܕܚܲܠ. ܠܵܐ ܗ̄ܘܵܐ ܓܹܝܪ ܣܪܝܼܩܵܐܝܼܬ݂ ܐܲܣܝܼܪ ܠܣܲܦ̮ܣܹܪܵܐ. ܡܫܲܡܫܵܢܵܐ ܗܘܼ ܓܹܝܪ ܕܐܲܠܵܗܵܐ. ܘܬ݂ܵܒ݂ܘܥܵܐ ܕܪܘܼܓ݂ܙܵܐ ܠܐܲܝܠܹܝܢ ܕܥܵܒ݂ܕܝܼܢ ܒ̈ܝܼܫܵܬ݂ܵܐ.


text:
ܡܛܠ ܗܵܢܵܐ ܐܵܦ ܟܣܸܦ ܪܹܫܵܐ ܝܵܗܒܝܼܢ ܐܢ̄ܬܘܿܢ. ܡܫܲܡܫܵܢܹ̈ܐ ܐܸܢܘܿܢ ܓܹܝܪ ܕܐܲܠܵܗܵܐ. ܕܲܥܠܲܝܗܹܝܢ ܕܗܵܠܹܝܢ ܩܵܝܡܝܼܢ.


text:
ܦܪܘܿܥܘ ܗܵܟܹܝܠ ܠܟ݂ܠܢܵܫ ܐܲܝܟ݂ ܕܡܸܬܿܚܝܼܒ݂ ܠܹܗ. ܠܡܲܢ ܕܲܟ݂ܣܸܦ ܪܹܫܵܐ. ܟܣܸܦ ܪܹܫܵܐ. ܘܲܠܡܲܢ ܕܡܲܟ݂ܣܵܐ. ܡܲܟ݂ܣܵܐ. ܘܲܠܡܲܢ ܕܕܸܚܠܬ݂ܵܐ. ܕܸܚܠܬ݂ܵܐ. ܘܲܠܡܲܢ ܕܐܝܼܩܵܪܵܐ. ܐܝܼܩܵܪܵܐ.


text:
ܘܐܵܦ ܗܵܝ ܓܹܝܪ ܕܐܸܡܲܪ. ܕܠܵܐ ܬܓ݂ܘܼܪ. ܘܠܵܐ ܬܸܩܛܘܿܠ. (ܕܠܵܐ ܬܸܩܛܘܿܠ. ܘܠܵܐ ܬܓ݂ܘܼܪ.) ܘܠܵܐ ܬܸܓ݂ܢܘܿܒ݂. ܘܠܵܐ ܬܸܪܲܓ݂. ܘܐܸܢ ܐܝܼܬ݂ ܦܘܼܩܕܵܢܵܐ ܐ̄ܚܪܹܢܵܐ ܒܗܵܕܹܐ ܡܸܠܬ݂ܵܐ ܡܸܫܬܲܠܲܡ. ܕܬܸܪܚܲܡ ܠܩܲܪܝܼܒ݂ܵܟ݂ ܐܲܝܟ݂ ܢܲܦ̮ܫܵܟ݂.


text:
ܘܐܵܦ ܗܵܕܹܐ ܕܲܥܘ. ܕܙܲܒ݂ܢܵܐ ܗܘܼ ܘܫܵܥܬ݂ܵܐ ܗܝ. ܡܸܟܝܠ ܕܢܸܬܿܥܝܼܪ ܡܸܢ ܫܸܢܬܲܢ. ܗܵܫܵܐ ܗܘܼ ܓܹܝܪ ܐܸܬ݂ܩܲܪܲܒ݂ܘ ܠܲܢ ܚܲܝܲܝ̈ܢ ܝܲܬܿܝܼܪ ܡܸܢ ܕܟܲܕ݂ ܗܲܝܡܸܢܢ.


text:
ܠܸܠܝܵܐ ܡܸܟܹܝܠ ܥܒܲܪ. ܘܐܝܼܡܵܡܵܐ ܩܪܸܒ݂. ܢܢܝܼܚ ܡܸܢܲܢ ܗܵܟܹܝܠ ܥܒ݂ܵܕܹ̈ܐ ܕܚܸܫܘܿܟ݂ܵܐ. ܘܢܸܠܒܲܫ ܙܲܝܢܹܗ ܕܢܘܼܗܪܵܐ.


text:
ܘܐܲܝܟ݂ ܕܒܐܝܼܡܵܡܵܐ ܒܐܸܣܟܹܡܵܐ ܢܗܲܠܸܟ݂. ܠܵܐ ܒܲܙܡܵܪܵܐ ܘܠܵܐ ܒܪܵܘܵܝܘܼܬ݂ܵܐ. ܘܠܵܐ ܒܡܲܕ݂ܡܟ݂ܵܐ ܛܲܢܦܵܐ. ܘܠܵܐ ܒܲܚܣܵܡܵܐ ܘܲܒ݂ܚܸܪܝܵܢܵܐ.


text:
ܗܵܘ ܕܹܝܢ ܕܐܵܟܹܠ ܠܗܵܘ ܡܲܢ ܕܠܵܐ ܐܵܟܹܠ. ܠܵܐ ܢܫܘܿܛ. ܘܗܵܘ ܡܲܢ ܕܠܵܐ ܐܵܟܹܠ ܠܗܵܘ ܡܲܢ ܕܐܵܟܹܠ. ܠܵܐ ܢܕ݂ܘܼܢ. ܐܲܠܵܗܵܐ ܓܹܝܪ ܩܲܪܒܹܗ.


text:
ܐܲܢ̄ܬܿ ܡܲܢ ܐܲܢ̄ܬܿ ܕܕ݂ܵܐܹܢ ܐܲܢ̄ܬܿ ܠܥܲܒ݂ܕܹ̈ܐ ܕܠܵܐ ܕܝܼܠܵܟ݂. ܕܐܸܢ ܩܵܐܹܡ. ܠܡܵܪܹܗ ܩܵܐܹܡ. ܘܐܸܢ ܢܵܦܹܿܠ. ܠܡܵܪܹܗ ܢܵܦܹܿܠ. ܡܩܵܡ ܗܘܼ ܕܹܝܢ ܩܵܐܹܡ. ܡܵܛܹܐ ܓܹܝܪ ܒܐܝܼܕ݂ܲܝ̈ ܡܵܪܹܗ ܕܲܢܩܝܼܡܝܼܘܗܝ.


text:
ܐܝܼܬ݂ ܕܕ݂ܵܐܹܢ ܝܵܘܡܵܐ ܡܸܢ ܝܵܘܡܵܐ. ܘܐܝܼܬ݂ ܕܕ݂ܵܐܹܢ ܟܠܗܘܿܢ ܝܵܘ̈ܡܵܬ݂ܵܐ. ܟܠܢܵܫ ܕܹܝܢ ܒܡܲܕܥܵܐ ܕܢܲܦ̮ܫܹܗ ܢܸܫܬܲܪܲܪ.


text:
ܡܲܢ ܕܡܸܬ݂ܪܲܥܹܐ ܕܝܵܘܡܵܐ. ܠܡܵܪܹܗ ܡܸܬ݂ܪܲܥܹܐ. ܘܟ݂ܠ ܕܠܵܐ ܡܸܬ݂ܪܲܥܹܐ ܕܝܵܘܡܵܐ. ܠܡܵܪܹܗ ܠܵܐ ܡܸܬ݂ܪܲܥܹܐ. ܘܕܐܵܟܹܠ ܠܡܵܪܹܗ ܐܵܟܹܠ. ܘܠܲܐܠܵܗܵܐ ܡܵܘܕܹܐ. ܘܲܕ݂ܠܵܐ ܐܵܟܹܠ ܠܡܵܪܹܗ ܠܵܐ ܐܵܟܹܠ. ܘܡܵܘܕܹܐ ܠܐܲܠܵܗܵܐ.


text:
ܡܛܠ ܕܐܸܢ ܚܵܐܹܝܢܲܢ. ܠܡܵܪܲܢ ܚܵܐܹܝܢܲܢ. ܘܐܸܢ ܡܵܝܬܿܝܼܢܲܢ. ܠܡܵܪܲܢ ܗܘܼ ܡܵܝܬܿܝܼܢܲܢ. ܘܐܸܢ ܚܲܝܝܼܢܲܢ ܗܵܟܹܝܠ ܘܐܸܢ ܡܵܝܬܿܝܼܢܲܢ. ܕܡܵܪܲܢ ܚܢܲܢ.


text:
ܐܲܢ̄ܬܿ ܕܹܝܢ. ܡܵܢܵܐ ܕܵܐܹܢ ܐܲܢ̄ܬܿ ܠܐܲܚܘܼܟ݂. ܐܵܘ ܐܵܦ ܐܲܢ̄ܬܿ. ܠܡܵܢܵܐ ܫܵܐܹܛ ܐܲܢ̄ܬܿ ܠܐܲܚܘܼܟ݂. ܟܠܲܢ ܓܹܝܪ ܥܬ݂ܝܼܕ݂ܝܼܢܲܢ ܠܲܡܩܵܡ ܩܕ݂ܵܡ ܒܹܝܡ ܕܲܡܫܝܼܚܵܐ.


text:
ܝܵܕ݂ܲܥ ܐ̄ܢܵܐ ܓܹܝܪ ܘܲܡܦܵܣ ܐ̄ܢܵܐ ܒܡܵܪܝܵܐ ܝܼܫܘܿܥ. ܕܡܸܕܸܡ ܕܲܡܣܲܝܲܒ݂ ܡܸܢ ܠܘܵܬܹܗ. ܠܲܝܬܿ. ܐܸܠܵܐ ܠܐܲܝܢܵܐ ܕܪܵܢܹܐ ܥܲܠ ܡܸܕܸܡ ܕܲܛܡܲܐ. ܠܗܵܘ ܗܘܼ ܒܲܠܚܘܿܕ݂ ܛܡܲܐ.


text:
ܐܸܢ ܕܹܝܢ ܡܛܠ ܡܹܐܟ݂ܘܼܠܬܵܐ ܡܥܝܼܩ ܐܲܢ̄ܬܿ ܠܐܲܚܘܼܟ݂. ܠܵܐ ܗ̄ܘܵܐ ܒܚܘܼܒܵܐ ܡܗܲܠܸܟ݂ ܐܲܢ̄ܬܿ. ܠܵܐ ܬܵܘܒܸܕ݂ ܒܡܹܐܟ݂ܘܼܠܬܵܟ݂ ܠܗܵܘ ܕܡܛܠܵܬܹܗ ܡܝܼܬ݂ ܡܫܝܼܚܵܐ.


text:
ܡܲܠܟܘܼܬܹܗ ܓܹܝܪ ܕܐܲܠܵܗܵܐ. ܠܵܐ ܗ̄ܘܵܬ݂ ܡܹܐܟ݂ܠܵܐ ܘܡܲܫܬܿܝܵܐ. ܐܸܠܵܐ ܟܹܐܢܘܼܬ݂ܵܐ ܘܲܫܠܵܡܵܐ. ܘܚܲܕ݂ܘܼܬ݂ܵܐ ܒܪܘܼܚܵܐ ܕܩܘܼܕ݂ܫܵܐ.


text:
ܘܠܵܐ ܡܛܠ ܡܹܐܟ݂ܘܼܠܬܵܐ ܢܸܫܪܹܐ ܥܒ݂ܵܕܹ̈ܐ ܕܐܲܠܵܗܵܐ. ܟܠ ܡܸܕܸܡ ܓܹܝܪ ܕܟܹܐ ܗ̄ܘܼ. ܐܸܠܵܐ ܒܝܼܫ ܗܘܼ ܠܒܲܪܢܵܫܵܐ ܕܲܒ݂ܬ݂ܘܼܩܲܠܬ݂ܵܐ ܐܵܟܹܠ.


text:
ܐܲܢ̄ܬܿ ܕܐܝܼܬ݂ ܒܵܟ݂ ܗܲܝܡܵܢܘܼܬ݂ܵܐ. ܒܢܲܦ̮ܫܵܟ݂ ܐܲܚܘܿܕܹܝܗܿ ܩܕ݂ܵܡ ܐܲܠܵܗܵܐ. ܛܘܼܒ݂ܵܘܗܝ ܠܡܲܢ ܕܠܵܐ ܕܵܢ ܢܲܦ̮ܫܹܗ ܒܡܸܕܸܡ ܕܲܦܪܲܫ.


text:
ܐܲܝܢܵܐ ܓܹܝܪ ܕܡܸܬ݂ܦܲܠܲܓ݂ ܘܐܵܟܹܠ. ܐܸܬ݂ܚܲܝܲܒ݂ ܠܹܗ. ܡܛܠ ܕܠܵܘ ܒܗܲܝܡܵܢܘܼܬ݂ܵܐ. ܟܠ ܡܸܕܸܡ ܓܹܝܪ ܕܠܵܐ ܗ̄ܘܵܐ ܡܸܢ ܗܲܝܡܵܢܘܼܬ݂ܵܐ. ܚܛܝܼܬ݂ܵܐ ܗܘܼ.


text:
ܟܠ ܡܸܕܸܡ ܓܹܝܪ ܕܡܸܢ ܩܕ݂ܝܼܡ ܐܸܬ݂ܟܬܸܒ݂. ܠܝܘܼܠܦܵܢܵܐ ܗܘܼ ܕܝܼܠܲܢ ܐܸܬ݂ܟܬܸܒ݂. ܕܒܲܡܣܲܝܒܪܵܢܘܼܬ݂ܵܐ ܘܲܒ݂ܒ݂ܘܝܵܐܵܐ ܕܲܟܬ݂ܵܒܹ̈ܐ. ܣܲܒ݂ܪܵܐ ܢܸܗܘܹܐ ܠܲܢ.


text:
ܐܲܠܵܗܵܐ ܕܹܝܢ ܕܲܡܣܲܝܒܪܵܢܘܼܬ݂ܵܐ ܘܲܕ݂ܒ݂ܘܝܵܐܵܐ. ܢܸܬܸܿܠ ܠܟ݂ܘܿܢ ܕܫܵܘܝܘܼܬ݂ܵܐ ܬܸܬ݂ܚܲܫܒ݂ܘܼܢ ܚܲܕ݂ ܥܲܠ ܚܲܕ݂. ܒܝܼܫܘܿܥ ܡܫܝܼܚܵܐ.


text:
ܡܛܠ ܗܵܕܹܐ ܗܘܵܘ ܡܩܲܪܒ݂ܝܼܢ ܘܛܵܥܢܝܼܢ ܠܲܚܕ݂ܵܕܹ̈ܐ. ܐܲܝܟܲܢܵܐ ܕܐܵܦ ܡܫܝܼܚܵܐ ܩܲܪܸܒ݂ܟ݂ܘܿܢ ܠܬܸܫܒܘܼܚܬܹܿܗ ܕܐܲܠܵܗܵܐ.


text:
ܐܵܡܲܪ ܐ̄ܢܵܐ ܕܹܝܢ. ܕܝܼܫܘܿܥ ܡܫܝܼܚܵܐ ܫܲܡܸܫ ܓܙܘܼܪܬܵܐ. ܚܠܵܦ ܫܪܵܪܹܗ ܕܐܲܠܵܗܵܐ. ܐܲܝܟܲܢܵܐ ܕܢܲܫܲܪ ܡܘܼܠܟܵܢܵܐ ܕܐܲܒ݂ܵܗ̈ܵܬ݂ܵܐ.


text:
ܘܥܲܡ̈ܡܹܐ ܢܫܲܒܚܘܼܢ ܠܐܲܠܵܗܵܐ ܚܠܵܦ ܪ̈ܲܚܡܹܐ ܕܲܗܘܵܘ ܥܠܲܝܗܘܿܢ. ܐܲܝܟ݂ ܕܲܟܬ݂ܝܼܒ݂. ܕܐܵܘܕܹܐ ܠܵܟ݂ ܒܥܲܡ̈ܡܹܐ. ܘܠܲܫܡܵܟ݂ ܐܹܙܲܡܲܪ.


text:
ܘܬ݂ܘܼܒ݂ ܐܹܫܲܥܝܵܐ ܐܸܡܲܪ. ܕܢܸܗܘܹܐ ܥܸܩܪܵܐ ܠܐܝܼܫܲܝ. ܘܡܲܢ ܕܲܢܩܘܼܡ ܢܸܗܘܹܐ ܪܹܫܵܐ ܠܥܲܡ̈ܡܹܐ. ܘܲܥܠܵܘܗܝ ܢܣܲܒܪܘܼܢ ܥܲܡ̈ܡܹܐ.


text:
ܐܲܠܵܗܵܐ ܕܹܝܢ ܕܣܲܒ݂ܪܵܐ. ܢܸܡܠܹܝܟ݂ܘܿܢ ܟܠܵܗܿ ܚܲܕ݂ܘܼܬ݂ܵܐ ܘܲܫܠܵܡܵܐ ܒܗܲܝܡܵܢܘܼܬ݂ܵܐ. ܕܬܸܬ݂ܝܲܬܿܪܘܼܢ ܒܣܲܒ݂ܪܹܗ. ܒܚܲܝܠܵܐ ܕܪܘܼܚܵܐ ܕܩܘܼܕ݂ܫܵܐ.


text:
ܡܦܵܣ ܐ̄ܢܵܐ ܕܹܝܢ ܐܵܦ ܐܸܢܵܐ ܥܠܲܝܟܿܘܿܢ ܐܲܚܲܝ̈. ܕܐܵܦ ܐܲܢ̄ܬܿܘܿܢ ܡܠܹܝܢ ܐܢ̄ܬܘܿܢ ܗܘܼ ܛܵܒ݂ܬ݂ܵܐ. ܘܲܡܫܲܡܠܹܝܬܿܘܢ ܒܟ݂ܠܵܗܿ ܝܼܕ݂ܲܥܬ݂ܵܐ. ܘܡܸܫܟܿܚܝܼܢ ܐܢ̄ܬܘܿܢ ܐܵܦ ܠܐܲܚܪ̈ܵܢܹܐ ܠܡܲܪܬܵܝܘܼ.


text:
ܩܲܠܝܼܠ ܕܹܝܢ ܡܲܪܵܚܵܐܝܼܬ݂ ܟܸܬ݂ܒܹܬ݂ ܠܟ݂ܘܿܢ ܐܲܚܲܝ̈. ܐܲܝܟܲܢܵܐ ܕܐܲܥܗܸܕ݂ܟ݂ܘܿܢ ܒܛܲܝܒܘܼܬ݂ܵܐ ܕܐܸܬ݂ܝܲܗܒܲܬ݂ ܠܝܼ ܡܸܢ ܐܲܠܵܗܵܐ.


text:
ܕܐܸܗܘܹܐ ܡܫܲܡܫܵܢܵܐ ܠܝܼܫܘܿܥ ܡܫܝܼܚܵܐ ܒܥܲܡ̈ܡܹܐ. ܘܐܸܦܠܘܿܚ ܠܐܹܘܲܢܓܲܠܝܼܘܿܢ ܕܐܲܠܵܗܵܐ. ܕܢܸܗܘܹܐ ܩܘܼܪܒܵܢܵܐ ܕܥܲܡ̈ܡܹܐ. ܡܩܲܒܲܠ ܘܲܡܩܲܕܲܫ ܒܪܘܼܚܵܐ ܕܩܘܼܕ݂ܫܵܐ.


text:
ܠܵܐ ܓܹܝܪ ܡܲܡܪܲܚ ܐ̄ܢܵܐ ܕܐܹܡܲܪ ܡܸܕܸܡ ܕܠܵܐ ܣܥܲܪ ܒܐܝܼܕ݂ܲܝ̈ ܡܫܝܼܚܵܐ. ܠܡܲܫܡܥܵܐ ܕܥܲܡ̈ܡܹܐ. ܒܡܸܠܬ݂ܵܐ ܘܒܲܥܒ݂ܵܕܹ̈ܐ.


text:
ܒܚܲܝܠܵܐ ܕܐܵܬ݂ܘܵܬ݂ܵܐ ܘܲܕܬܸܕ݂ܡܪ̈ܵܬ݂ܵܐ. ܘܲܒ݂ܚܲܝܠܵܐ ܕܪܘܼܚܹܗ ܕܐܲܠܵܗܵܐ. ܐܲܝܟܲܢܵܐ ܕܡܸܢ ܐܘܿܪܸܫܠܸܡ ܐܸܬ݂ܟܪܸܟ݂ ܥܕ݂ܲܡܵܐ ܠܐܸܠܘܿܪܝܼܩܘܿܢ. ܘܐܹܡܲܠܹܐ ܣܒܲܪܬܹܗ ܕܲܡܫܝܼܚܵܐ.


text:
ܟܲܕ݂ ܡܸܬ݂ܚܲܦܲܛ ܐ̄ܢܵܐ ܐܹܣܲܒܲܪ (ܕܐܹܣܲܒܲܪ). ܠܵܐ ܟܲܪ ܕܐܸܬ݂ܩܪܝܼ ܫܡܹܗ ܕܲܡܫܝܼܚܵܐ. ܕܠܵܐ ܐܸܒ݂ܢܹܐ ܥܲܠ ܫܲܬ݂ܐܣܬܵܐ ܢܘܼܟ݂ܪܵܝܬܵܐ


text:
ܐܸܠܵܐ ܐܲܝܟܲܢܵܐ ܕܲܟ݂ܬ݂ܝܼܒ݂. ܕܐܲܝܠܹܝܢ ܕܠܵܐ ܐܸܬ݂ܐܡܲܪ ܠܗܘܿܢ ܥܠܵܘܗܝ ܢܸܚܙܘܿܢܹܗ. ܘܐܲܝܠܹܝܢ ܕܠܵܐ ܫܡܲܥܘ ܢܸܬܿܛܦܝܼܣܘܼܢ.


text:
ܗܵܫܵܐ ܕܹܝܢ ܡܛܠ ܕܕܘܼܟܵܐ ܠܲܝܬܿ ܠܝܼ ܒܗܵܠܹܝܢ ܐܲܬ݂ܪ̈ܵܘܵܬ݂ܵܐ: ܘܲܣܘܹܐ ܗ̄ܘܹܝܬ݂ ܡܸܢ ܩܕ݂ܵܡ ܫ̈ܢܲܝܵܐ ܣܲܓܝܼ̈ܐܵܬ݂ܵܐ. ܕܐܹܬܹܐ ܠܘܵܬ݂ܟ݂ܘܿܢ.


text:
ܡܵܐ ܕܐܵܙܹ݁ܠ ܐ̄ܢܵܐ ܠܐܸܣܦܵܢܝܼܵܐ. ܡܣܲܒܲܪ ܐ̄ܢܵܐ ܕܐܹܬܹܐ ܘܐܸܚܙܹܝܟ݂ܘܿܢ. ܘܐܲܢ̄ܬܿܘܿܢ ܬܠܵܘܘܿܢܵܢܝ ܠܬܲܡܵܢ. ܡܵܐ ܕܩܲܠܝܼܠ ܡܸܢ ܣܲܓܝܼ ܐܸܬ݂ܒܲܣܡܹܬ݂ ܒܲܚܙܵܬ݂ܟ݂ܘܿܢ.


text:
ܨܒ݂ܵܘ ܓܹܝܪ ܗܵܠܹܝܢ ܕܲܒ݂ܡܵܩܹܕܘܿܢܝܼܵܐ. ܘܒ݂ܵܐܟ݂ܵܐܝܼܵܐ. ܕܫܵܘܬܵܦܘܼܬ݂ܵܐ ܬܸܗܘܹܐ ܠܗܘܿܢ ܥܲܡ ܡܸܣܟܹܢܹ̈ܐ ܩܲܕܝܼܫܹ̈ܐ ܕܐܝܼܬ݂ ܒܐܘܿܪܸܫܠܸܡ.


text:
ܨܒ݂ܵܘ ܡܛܠ ܕܐܵܦ ܚܲܝܵܒ݂ܝܼܢ ܠܗܘܿܢ. ܐܸܢ ܓܹܝܪ ܒܲܕ݂ܪܘܼܚ ܐܸܫܬܵܘܬܲܦܘ ܥܲܡܗܘܿܢ ܥܲܡ̈ܡܹܐ. ܚܲܝܵܒ݂ܝܼܢ ܐܸܢܘܿܢ ܕܐܵܦ ܒܕ݂ܲܒ݂ܣܲܪ ܢܫܲܡܫܘܿܢ ܐܸܢܘܿܢ.


text:
ܝܵܕ݂ܲܥ ܐ̄ܢܵܐ ܕܹܝܢ. ܕܐܸܡܲܬ݂ܝ ܕܐܵܬܹܐ ܐ̄ܢܵܐ ܠܘܵܬ݂ܟ݂ܘܿܢ. ܒܡܘܼܠܵܝܵܐ ܗܘܼ ܕܒ݂ܘܪܟܬ݂ܵܐ ܕܐܹܘܲܢܓܲܠܝܼܘܿܢ ܕܲܡܫܝܼܚܵܐ. ܐܵܬܹܐ ܐ̄ܢܵܐ.


text:
ܒܵܥܹܐ ܐ̄ܢܵܐ ܕܹܝܢ ܡܸܢܟ݂ܘܿܢ ܐܲܚܲܝ̈ ܒܡܵܪܲܢ ܝܼܫܘܿܥ ܡܫܝܼܚܵܐ. ܘܲܒܚܘܼܒܵܐ ܕܪܘܼܚܵܐ. ܕܬܸܥܡܠܘܼܢ ܥܲܡܝ ܒܲܨܠܘܿܬ݂ܵܐ ܕܲܚܠܵܦܲܝ ܠܘܵܬ݂ ܐܲܠܵܗܵܐ.


text:
ܕܐܸܬ݂ܦܲܨܹܐ ܡܸܢ ܐܲܝܠܹܝܢ ܕܠܵܐ ܡܸܬܿܛܦܝܼܣܝܼܢ ܕܒܲܝܗܘܼܕ݂. ܘܬܸܫܡܸܫܬܵܐ ܕܡܵܘܒܸܠ ܐ̄ܢܵܐ ܠܩܲܕܝܼܫܹ̈ܐ ܕܒܐܘܿܪܸܫܠܸܡ ܬܸܬ݂ܩܲܒܲܠ ܫܲܦܝܼܪ.


text:
ܕܲܬ݂ܩܲܒ݁ܠܘܼܢܵܗܿ ܒܡܵܪܲܢ. ܐܲܝܟ݂ ܕܙܵܕܹܩ ܠܩܲܕܝܼܫܹ̈ܐ. ܘܲܒܟ݂ܠ ܨܒ݂ܘܼ ܕܒ݂ܵܥܝܵܐ ܡܸܢܟ݂ܘܿܢ ܬܩܘܼܡܘܼܢ ܠܵܗܿ. ܡܛܠ ܕܐܵܦ ܗܝܼ ܩܵܝܘܼܡܬܵܐ ܗܘܵܬ݂ ܠܣܲܓܝܼ̈ܐܹܐ. ܐܵܦ ܠܝܼ.


text:
ܕܗܸܢܘܿܢ ܗܵܠܹܝܢ ܚܠܵܦ ܢܲܦ̮ܫܝ ܨܵܘܪ̈ܲܝܗܘܿܢ ܝܲܗ̄ܒ݂ܘ. ܘܠܵܐ ܗ̄ܘܵܐ ܐܸܢܵܐ ܒܲܠܚܘܿܕ݂ܝ ܡܵܘܕܹܐ ܐ̄ܢܵܐ ܠܗܘܿܢ. ܐܸܠܵܐ ܐܵܦ ܟܠܗܹܝܢ ܥܹ̈ܕ݂ܵܬܵܐ. ܕܥܲܡ̈ܡܹܐ.


text:
ܘܗܲܒ݂ܘ ܫܠܵܡܵܐ ܠܥܹܕܬܵܐ ܕܐܝܼܬ݂ ܒܒܲܝܬܿܗܘܿܢ. ܫܲܐܸܠܘ ܒܲܫܠܵܡܵܐ ܕܐܵܦܹܢܛܘܿܣ ܚܲܒܝܼܒ݂ܝ. ܐܲܝܢܵܐ ܕܐܝܼܬ݂ܵܘܗܝ ܪܹܫܝܼܬ݂ܵܐ ܕܐܲܟ݂ܵܐܝܼܵܐ ܒܲܡܫܝܼܚܵܐ.


text:
ܫܲܐܸܠܘ ܒܲܫܠܵܡܵܐ ܕܐܵܢܕܪܘܿܢܝܼܩܘܿܣ. ܘܲܕ݂ܝܘܿܢܝܼܵܐ ܐ̄ܚܝܵܢܲܝ̈. ܕܲܗܘܵܘ ܫ̈ܒܲܝܵܐ ܥܲܡܝ. ܘܝܼܕ݂ܝܼܥܝܼܢ ܐܸܢܘܿܢ ܒܲܫܠܝܼܚܹ̈ܐ. ܘܒܲܡܫܝܼܚܵܐ ܩܕ݂ܵܡܲܝ ܗܘܵܘ.


text:
ܫܲܐܸܠܘ ܒܲܫܠܵܡܵܐ ܕܗܹܪܘܿܕ݂ܝܼܘܿܢ ܐ̄ܚܝܵܢܝ. ܫܲܐܸܠܘ ܒܲܫܠܵܡܵܐ ܕܲܒ݂ܢܲܝ̈ ܒܲܝܬܹܿܗ ܕܢܲܪܩܹܣܘܿܣ. ܐܲܝܠܹܝܢ ܕܐܝܼܬܲܝܗܘܿܢ ܒܡܵܪܲܢ.


text:
ܫܲܐܸܠܘ ܒܲܫܠܵܡܵܐ ܕܲܛܪܘܿܦܸܢܵܐ ܘܕ݂ܲܛܪܘܿܦܸܣܵܐ. ܕܲܠܐܝܼܝܹ̈ܢ ܒܡܵܪܲܢ. ܫܲܐܸܠܘ ܒܲܫܠܵܡܵܐ ܕܦܲܪܣܸܣ ܚܲܒܝܼܒ݂ܬܿܝ. ܐܲܝܕ݂ܵܐ ܕܣܲܓܝܼ ܠܸܐܝܲܬ݀ ܒܡܵܪܲܢ.


text:
ܫܲܐܸܠܘ ܒܲܫܠܵܡܵܐ ܕܐܵܣܘܼܢܩܪܹܛܘܿܣ ܘܕ݂ܵܐܦܹܠܹܓ݂ܘܿܢ ܘܲܕ݂ܗܲܪܡܵܐ ܘܲܕ݂ܦܲܛܪܵܒܲܐ ܘܲܕ݂ܗܲܪܡܹܐ. ܘܕ݂ܲܐܚܹ̈ܐ ܕܥܲܡܗܘܿܢ.


text:
ܫܲܐܸܠܘ ܒܲܫܠܵܡܵܐ ܕܦܝܼܠܵܠܵܓ݂ܘܿܣ ܘܲܕ݂ܝܘܿܠܝܼܵܐ ܘܲܕ݂ܢܹܐܪܘܿܣ ܘܲܕ݂ܚܵܬܹܗ ܘܕ݂ܵܐܠܘܼܡܦܵܐ. ܘܲܕ݂ܟ݂ܠܗܘܿܢ ܩܲܕܝܼܫܹ̈ܐ ܕܥܲܡܗܘܿܢ.


text:
ܒܵܥܹܐ ܐ̈ܢܵܐ ܕܹܝܢ ܡܸܢܟ݂ܘܿܢ ܐܲܚܲܝ̈. ܕܬܸܙܕܲܗܪܘܼܢ ܡܸܢ ܐܲܝܠܹܝܢ ܕܦܵܠܓ̈ܘܵܬ݂ܵܐ ܘܡܲܟ݂ܫ̈ܘܿܠܹܐ ܥܵܒ݂ܕܝܼܢ. ܠܒܲܪ ܡܸܢ ܝܘܼܠܦܵܢܵܐ ܕܐܲܢ̄ܬܿܘܿܢ ܝܼܠܸܦܬܿܘܢ. ܕܬܸܬ݂ܪܲܚܩܘܼܢ ܠܟ݂ܘܿܢ ܡܸܢܗܘܿܢ.


text:
ܐܲܝܠܹܝܢ ܓܹܝܪ ܕܗܵܟܲܢܵܐ ܐܸܢܘܿܢ. ܠܵܐ ܡܫܲܡܫܝܼܢ ܠܡܵܪܲܢ ܝܼܫܘܿܥ ܡܫܝܼܚܵܐ. ܐܸܠܵܐ ܠܟܲܪܣܗܘܿܢ. ܘܲܒ݂ܡܸܠܹ̈ܐ ܒܲܣܝܼ̈ܡܵܬ݂ܵܐ ܘܲܒ݂ܒ݂ܘܪ̈ܟܵܬ݂ܵܐ ܡܲܛܥܹܝܢ ܠܸܒ̈ܵܘܵܬ݂ܵܐ ܕܲܦܫܝܼ̈ܛܹܐ.


text:
ܡܸܫܬܲܡܥܵܢܘܼܬ݂ܟ݂ܘܿܢ ܕܹܝܢ ܕܝܼܠܟ݂ܘܿܢ. ܠܟ݂ܠ ܒܲܪܢܵܫ ܐܸܬ݂ܝܲܕ݂ܥܲܬ݂. ܚܵܕܹܐ ܐ̄ܢܵܐ ܗܵܟܹܝܠ ܒܟ݂ܘܿܢ. ܘܨܵܒܹܐ ܐ̄ܢܵܐ ܕܬܸܗܘܘܿܢ ܚܲܟܝܼܡܝܼ̈ܢ ܠܛܵܒ݂ܵܬ݂ܵܐ. ܘܬܲܡܝܼܡܝܼ̈ܢ ܠܒ݂̈ܝܼܫܵܬ݂ܵܐ.


text:
ܐܲܠܵܗܵܐ ܕܹܝܢ ܕܲܫܠܵܡܵܐ. ܢܸܫܚܩܝܼܘܗܝ ܒܲܥܓܲܠ ܠܣܵܛܵܢܵܐ ܬܚܹܝܬ݂ ܪܸ̈ܓ݂ܠܲܝܟܘܿܢ. ܛܲܝܒܘܼܬܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܬܸܗܘܹܐ ܥܲܡܟ݂ܘܿܢ.


text:
ܫܵܐܹܠ ܒܲܫܠܵܡܟ݂ܘܿܢ ܓܵܐܝܼܘܿܣ. ܡܩܲܒܠܵܢܝ ܘܲܕ݂ܟ݂ܠܵܗܿ ܥܹܕܬܵܐ. ܫܵܐܹܠ ܒܲܫܠܵܡܟ݂ܘܿܢ ܐܵܪܹܣܛܘܿܣ. ܪܲܒܒܲܝܬܵܐ ܕܲܡܕ݂ܝܼܢ̄ܬܵܐ. ܘܩܘܼܐܲܪܛܘܿܣ (ܘܩܘܼܪܐܲܛܘܿܣ) ܐܲܚܵܐ.


text:
ܠܐܲܠܵܗܵܐ ܕܹܝܢ. ܗܵܘ ܕܡܸܫܟܲܚ ܕܲܢܫܲܪܲܪܟ݂ܘܿܢ ܒܐܹܘܲܢܓܲܠܝܼܘܿܢ ܕܝܼܠܝ. ܗܵܘ ܕܐܸܬ݂ܟܪܸܙ ܥܲܠ ܝܼܫܘܿܥ ܡܫܝܼܚܵܐ ܒܓܸܠܝܵܢܵܐ ܕܐ̄ܪܵܙܵܐ: ܕܡܸܢ ܙܲܒ݂ܢܲܝ̈ ܥܵܠܡܹܐ ܡܟܲܣܲܝ ܗ̄ܘܵܐ:


text:
ܐܸܬ݂ܓܠܝܼ ܕܹܝܢ ܒܙܲܒ݂ܢܵܐ ܗܵܢܵܐ ܒܝܲܕ݂ ܟܬ݂ܵܒܹ̈ܐ ܕܲܢܒ݂ܝܹ̈ܐ. ܘܲܒ݂ܦܘܼܩܕܵܢܹܗ ܕܐܲܠܵܗܵܐ ܕܲܠܥܵܠܲܡ. ܐܸܬ݂ܝܼܕ݂ܲܥ ܠܟ݂ܠܗܘܿܢ ܥܲܡ̈ܡܹܐ ܠܡܲܫܡܥܵܐ ܕܗܲܝܡܵܢܘܼܬ݂ܵܐ.


text:
ܠܥܹܕܬܵܐ ܕܐܲܠܵܗܵܐ ܕܲܒ݂ܩܘܿܪܲܢܬ̇ܘܿܣ. ܩܪܲܝܵܐ ܘܩܲܕܝܼܫܹ̈ܐ ܕܲܒ݂ܝܼܫܘܿܥ ܡܫܝܼܚܵܐ ܡܩܲܕܫܝܼܢ. ܘܲܠܟ݂ܠܗܘܿܢ ܐܲܝܠܹܝܢ ܕܩܵܪܹܝܢ ܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܒܟ݂ܠ ܐܲܬܲܪ. ܕܝܼܠܗܘܿܢ ܘܕ݂ܝܼܠܲܢ.


text:
ܡܵܘܕܹܐ ܐ̄ܢܵܐ ܠܐܲܠܵܗܝ ܒܟ݂ܠܙܒܲܢ ܚܠܵܦܲܝܟܿܘܿܢ. ܥܲܠ ܛܲܝܒܘܼܬ̣ܵܐ ܕܐܲܠܵܗܵܐ ܕܐܬ݂ܝܲܗܒܲܬ݂ ܠܟ݂ܘܿܢ. ܒܝܼܫܘܿܥ ܡܫܝܼܚܵܐ.


text:
ܒܵܥܹܐ ܐ̄ܢܵܐ ܕܹܝܢ ܡܸܢܟ݂ܘܿܢ ܐܲܚܲܝ̈: ܒܲܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܕܬܸܗܘܹܐ ܚܕ݂ܵܐ ܡܸܠܬ̣ܵܐ ܠܟ݂ܠܟ݂ܘܿܢ. ܘܠܵܐ ܢܸܗܘܝܵܢ ܒܟ݂ܘܿܢ ܦܵܠ̈ܓ̇ܘܵܬ̣ܵܐ. ܐܸܠܵܐ ܕܬܸܗܘܘܿܢ ܓܡܝܼܪ̈ܝܼܢ ܒܲܚܕ݂ܵܐ ܬܲܪܥܝܼܬ̣ܵܐ ܘܲܒ݂ܚܲܕ݂ ܪܸܥܝܵܢܵܐ.


text:
ܗܵܕܹܐ ܕܹܝܢ ܐܵܡܲܪ ܐ̄ܢܵܐ. ܕܐܝܼܬ݂ ܡܸܢܟ݂ܘܿܢ ܕܐܵܡܲܪ. ܐܸܢܵܐ ܕܦܵܘܠܘܿܣ ܐ̄ܢܵܐ. ܘܐܝܼܬ݂ ܕܐܵܡܲܪ. ܐܸܢܵܐ ܕܐܵܦܲܠܘܿ ܐ̄ܢܵܐ. ܘܐܝܼܬ݂ ܕܐܵܡܲܪ. ܐܸܢܵܐ ܕܟܹܐܦܵܐ ܐ̄ܢܵܐ. ܘܐܝܼܬ݂ ܕܐܵܡܲܪ. ܐܸܢܵܐ ܕܲܡܫܝܼܚܵܐ ܐ̄ܢܵܐ.


text:
ܕܲܠܡܵܐ ܐܸܬ݂ܦܲܠܲܓ݂ ܠܹܗ ܡܫܝܼܚܵܐ. ܐܵܘ ܠܡܵܐ ܦܵܘܠܘܿܣ ܐܸܙܕܩܸܦ ܥܲܠ ܐܲܦܲܝ̈ܟܿܘܿܢ. ܐܵܘ ܒܲܫܡܹܗ ܕܦܵܘܠܘܿܣ ܥܡܲܕܬܿܘܢ.


text:
ܠܵܐ ܓܹܝܪ ܫܲܕܪܲܢܝ ܡܫܝܼܚܵܐ. ܠܡܲܥܡܵܕ݂ܘܼ. ܐܸܠܵܐ ܠܲܡܣܲܒܵܪܘܼ. ܠܵܐ ܒܚܸܟ݂ܡܲܬ݂ ܡܸܠܹ̈ܐ: ܕܠܵܐ ܢܸܣܬܲܪܲܩ ܙܩܝܼܦܹܗ ܕܲܡܫܝܼܚܵܐ.


text:
ܡܸܠܬ̣ܵܐ ܓܹܝܪ ܕܲܙܩܝܼܦܵܐ. ܠܐܲܒ݂ܝܼܕܹ̈ܐ ܫܵܛܝܘܼܬ̣ܵܐ ܗܝܼ. ܠܲܢ ܕܹܝܢ ܠܐܲܝܠܹܝܢ ܕܚܲܝܝܼܢܲܢ. ܚܲܝܠܵܐ ܗܝܼ ܕܐܲܠܵܗܵܐ.


text:
ܐܲܝܟܵܐ ܗܘܼ ܚܲܟܝܼܡܵܐ. ܐܵܘ ܐܲܝܟܵܐ ܗܘܼ ܣܵܦܪܵܐ. ܐܵܘ ܐܲܝܟܵܐ ܗܘܼ ܕܵܪܘܿܫܵܐ ܕܥܵܠܡܵܐ ܗܵܢܵܐ. ܠܵܐ ܗܵܐ ܐܲܫܛܝܵܗܿ ܐܲܠܵܗܵܐ ܚܸܟ݂ܡܬܹܗ ܕܥܵܠܡܵܐ ܗܵܢܵܐ.


text:
ܡܛܠ ܓܹܝܪ ܕܲܒ݂ܚܸܟ݂ܡܬܹܗ ܕܐܲܠܵܗܵܐ. ܠܵܐ ܝܼܕ݂ܲܥ ܥܵܠܡܵܐ ܒܚܸܟ݂ܡܬ̣ܵܐ ܠܐܲܠܵܗܵܐ. ܨܒ݂ܵܐ ܐܲܠܵܗܵܐ ܕܲܒ݂ܫܵܛܝܘܼܬ̣ܵܐ ܕܟ݂ܵܪܘܿܙܘܼܬ̣ܵܐ ܢܲܚܹܐ ܠܐܲܝܠܹܝܢ ܕܲܡܗܲܝܡܢܝܼܢ.


text:
ܡܛܠ ܕܫܵܛܝܘܼܬܹܗ ܕܐܲܠܵܗܵܐ ܚܲܟܝܼܡܵܐ ܗܝܼ ܡܸܢ ܒܢܲܝ̈ܢܵܫܵܐ. ܘܲܟ݂ܪܝܼܗܘܼܬܹܗ ܕܐܲܠܵܗܵܐ ܚܲܝܠܬ̣ܵܢܝܵܐ ܗܝܼ ܡܸܢ ܒܢܲܝ̈ܢܵܫܵܐ.


text:
ܚܙܵܘ ܓܹܝܪ ܐܵܦ ܩܪܵܝܬܿܟ݂ܘܿܢ ܐܲܚܲܝ̈: ܕܠܵܐ ܣܲܓܝܼܐܝܼܢ ܒܟ݂ܘܿܢ ܚܲܟܝܼܡܹ̈ܐ ܒܲܒ݂ܣܲܪ. ܘܠܵܐ ܣܲܓܝܼܐܝܼܢ ܒܟ݂ܘܿܢ ܚܲܝܠܬ̣ܵܢܹ̈ܐ. ܘܠܵܐ ܣܲܓܝܼܐܝܼܢ ܒܟ݂ܘܿܢ ܒܢܲܝ̈ ܛܘܿܗܡܵܐ ܪܲܒܵܐ.


text:
ܐܸܠܵܐ ܓܒ݂ܵܐ ܐܲܠܵܗܵܐ ܠܣܲܟ݂ܠܵܘ̈ܗܝ ܕܥܵܠܡܵܐ ܕܢܲܒ݂ܗܸܬ݂ ܠܚܲܟܝܼܡܹ̈ܐ. ܘܲܓ݂ܒ݂ܵܐ ܟܪ̈ܝܼܗܵܘܗܝ ܕܥܵܠܡܵܐ ܕܢܲܒ݂ܗܸܬ݂ ܠܚܲܝܠܬ̣ܵܢܹ̈ܐ.


text:
ܘܲܓ݂ܒ݂ܵܐ ܠܐܲܝܠܹܝܢ ܕܲܒ݂ܨܝܼܪ ܛܘܿܗܡܗܘܿܢ ܒܥܵܠܡܵܐ. ܘܲܠܡܲܣ̈ܠܲܝܵܐ. ܘܠܲܐܝܠܹܝܢ ܕܠܲܝܬܿ ܐܸܢܘܿܢ. ܕܲܢܒܲܛܸܠ ܠܐܲܝܠܹܝܢ ܕܐܝܼܬܲܝܗܘܿܢ.


text:
ܐܵܦ ܐܲܢ̄ܬܿܘܿܢ ܕܹܝܢ ܡܸܢܹܗ ܐܲܢ̄ܬܿܘܿܢ ܒܝܼܫܘܿܥ ܡܫܝܼܚܵܐ. ܗܵܘ ܕܲܗܘܵܐ ܠܲܢ ܚܸܟ݂ܡܬ̣ܵܐ ܡܸܢ ܐܲܠܵܗܵܐ. ܘܙܲܕܝܼܩܘܼܬ݂ܵܐ ܘܩܲܕܝܼܫܘܼܬ݂ܵܐ ܘܦܘܼܪܩܵܢܵܐ.


text:
ܘܐܸܢܵܐ ܐܲܚܲܝ̈ ܟܲܕ݂ ܐܸܬܹܝܬ݂ ܠܘܵܬ݂ܟ݂ܘܿܢ. ܠܵܐ ܒܡܲܡܠܠܵܐ ܪܵܘܪܒ݂ܵܐ ܐܵܦܠܵܐܒܚܸܟ݂ܡܬ݂ܵܐ. ܣܲܒܲܪܬܿܟ݂ܘܿܢ ܐ̄ܪܵܙܹܗ ܕܐܲܠܵܗܵܐ.


text:
ܘܠܵܐ ܕܵܢܹܬ݂ ܢܲܦ̮ܫܝ ܒܲܝܢܵܬ݂ܟ݂ܘܿܢ. ܐܲܝܟ݂ ܕܡܸܕܸܡ ܝܵܕ݂ܲܥ ܐ̄ܢܵܐ. ܐܸܠܵܐ ܐܸܢ ܠܝܼܫܘܿܥ ܡܫܝܼܚܵܐ. ܐܵܦ ܠܹܗ ܟܲܕ݂ ܙܩܝܼܦ.


text:
ܘܡܸܠܲܬ݂ܝ ܘܟ݂ܵܪܘܿܙܘܼܬ݂ܝ. ܠܵܐ ܗܘܸܵܬ݂ ܒܲܡܦܝܼܣܵܢܘܼܬ݂ܵܐ ܕܡܸܠܹ̈ܐ ܕܚܸܟ݂ܡܬ݂ܵܐ. ܐܸܠܵܐ ܒܬܲܚܘܝܼܬ݂ܵܐ ܕܪܘܼܚܵܐ ܘܲܕ݂ܚܲܝܠܵܐ.


text:
ܚܸܟ݂ܡܬ݂ܵܐ ܕܹܝܢ ܡܡܲܠܠܝܼܢܲܢ ܒܲܓ݂ܡܝܼܪܹ̈ܐ. ܚܸܟ݂ܡܬ݂ܵܐ ܠܵܐ ܕܗܵܢܵܐ ܥܵܠܡܵܐ. ܐܵܦܠܵܐ ܕܫܲܠܝܼܛܵܢܵܘ̈ܗܝ ܕܥܵܠܡܵܐ ܗܵܢܵܐ ܕܡܸܬ݂ܒܲܛܠܝܼܢ.


text:
ܐܸܠܵܐ ܡܡܲܠܠܝܼܢ ܚ̄ܢܲܢ ܚܸܟ݂ܡܬ݂ܵܐ ܕܐܲܠܵܗܵܐ ܒܐ̄ܪܵܙ. ܗܵܝ ܕܲܡܟܲܣܝܵܐ ܗ̄ܘܵܬ݂. ܘܩܲܕܸܡ ܗ̄ܘܵܐ ܦܲܪܫܵܗܿ ܐܲܠܵܗܵܐ ܡܸܢ ܩܕ݂ܵܡ ܥܵܠܡܹ̈ܐ. ܠܫܘܼܒ݂ܚܵܐ ܕܝܼܠܲܢ.


text:
ܗܵܝ ܕܚܲܕ݂ ܡܸܢ ܫܲܠܝܼܛܵܢܹ̈ܐ ܕܥܵܠܡܵܐ ܗܵܢܵܐ ܠܵܐ ܝܲܕ݂ܥܵܗܿ. ܐܸܠܘܼ ܓܹܝܪ ܝܲܕ݂ܥܘܼܗܿ. ܠܵܘ ܠܡܵܪܵܗܿ ܕܬܸܫܒܿܘܿܚܬܵܐ ܙܵܩܦܝܼܢ ܗ̄ܘܼܵܘ.


text:
ܐܸܠܵܐ ܐܲܝܟ݂ ܕܲܟܬ݂ܝܼܒ݂. ܕܥܲܝܢܵܐ ܠܵܐ ܚܙܵܬ݂: ܘܐܸܕ݂ܢܵܐ ܠܵܐ ܫܸܡܥܲܬ݂: ܘܥܲܠ ܠܸܒܵܐ ܕܒܲܪܢܵܫܵܐ ܠܵܐ ܣܠܸܩ. ܡܸܕܸܡ ܕܛܲܝܸܒ݂ ܐܲܠܵܗܵܐ ܠܐܲܝܠܹܝܢ ܕܪܵܚܡܝܼܢ ܠܹܗ.


text:
ܐܲܝܢܵܘ ܓܹܝܪ ܒܲܪܢܵܫܵܐ ܕܝܵܕ݂ܲܥ ܕܲܒ݂ܒܲܪܢܵܫܵܐ. ܐܸܠܵܐ ܐܸܢ ܪܘܼܚܵܐ ܕܒܲܪܢܵܫܵܐ ܕܒܹܗ. ܗܵܟܲܢܵܐ ܐܵܦ ܕܒܲܐܠܵܗܵܐ ܐ̄ܢܵܫ ܠܵܐ ܝܵܕ݂ܲܥ. ܐܸܠܵܐ ܐܸܢ ܪܘܼܚܹܗ ܕܐܲܠܵܗܵܐ.


text:
ܚܢܲܢ ܕܹܝܢ ܠܵܐ ܗ̄ܘܵܐ ܪܘܼܚܵܐ ܕܥܵܠܡܵܐ ܢܣܲܒ݂ܢ. ܐܸܠܵܐ ܪܘܼܚܵܐ ܕܡܸܢ ܐܲܠܵܗܵܐ. ܕܢܸܕܲܥ ܡܵܘܗ̈ܒ݂ܵܬ݂ܵܐ ܕܡܸܢ ܐܲܠܵܗܵܐ ܐܸܬ݂ܝܼܗܸܒ݂ ܠܲܢ.


text:
ܐܲܝܠܹܝܢ ܕܐܵܦ ܡܡܲܠܠܝܼܢ ܚ̄ܢܲܢ. ܠܵܐ ܗ̄ܘܵܐ ܒܝܘܼܠܦܵܢܵܐ ܕܡܸܠܹ̈ܐ ܕܚܸܟ݂ܡܬ݂ܵܐ ܕܲܒ݂ܢܲܝ̈ܢܵܫܵܐ: ܐܸܠܵܐ ܒܝܘܼܠܦܵܢܵܐ ܕܪܘܼܚܵܐ. ܘܲܠܪ̈ܘܼܚܵܢܹܐ ܪ̈ܘܼܚܵܢܝܵܬ݂ܵܐ ܡܦܲܚܡܝܼܢܲܢ.


text:
ܒܲܪܢܵܫܵܐ ܓܹܝܪ ܕܒܲܢܦܸܫ ܗ̄ܘܼ. ܠܵܐ ܡܩܲܒܸܠ ܪ̈ܘܼܚܵܢܝܵܬ݂ܵܐ. ܫܵܛܝܘܼܬ݂ܵܐ ܐܸܢܹܝܢ ܓܹܝܪ ܠܹܗ. ܘܠܵܐ ܡܸܫܟܲܚ ܕܢܸܕܲܥ ܕܲܒ݂ܪܘܼܚ ܡܸܬ̇ܬ̇ܕ̇ܝܼܢ.


text:
ܘܐܸܢܵܐ ܐܲܚܲܝ̈ ܠܵܐ ܐܸܫܟܚܹܬ݂ ܕܐܹܡܲܠܸܠ ܥܲܡܟ݂ܘܿܢ ܐܲܝܟ݂ ܕܥܲܡ ܪ̈ܘܼܚܵܢܹܐ. ܐܸܠܵܐ ܐܲܝܟ݂ ܕܥܲܡ ܦܲܓ݂ܪ̈ܵܢܹܐ: ܘܐܲܝܟ݂ ܕܲܠܝܲܠܘܼܕܹ̈ܐ ܒܲܡܫܝܼܚܵܐ.


text:
ܚܲܠܒ݂ܵܐ ܐܲܫܩܝܼܬ̇ܟ݂ܘܿܢ. ܘܠܵܐ ܝܸܗܒܹܬ݂ ܠܟ݂ܘܿܢ ܡܹܐܟ݂ܘܼܠܬܵܐ. ܠܵܐ ܓܹܝܪ ܥܕ݂ܲܟܹܝܠ ܡܸܫܟܿܚܝܼܢ ܗ̄ܘܲܝܬܿܘܢ. ܐܸܠܵܐ ܐܵܦܠܵܐ ܗܵܫܵܐܡܸܫܟܿܚܝܼܢ ܐ̄ܢܬ̇ܘܿܢ.


text:
ܥܕ݂ܲܟܹܝܠ ܓܹܝܪ ܒܲܒ݂ܣܲܪ ܐܲܢ̄ܬܘܿܢ. ܐܲܝܟܵܐ ܓܹܝܪ ܕܐܝܼܬ݂ ܒܟ݂ܘܿܢ ܚܣܵܡܵܐ ܘܚܸܪܝܵܢܵܐ ܘܦܵܠ̈ܓ̇ܘܵܬ݂ܵܐ: ܠܵܐ ܗܵܐ ܦܲܓ݂ܪ̈ܵܢܹܐ ܐܲܢ̄ܬܘܿܢ. ܘܒܲܒ݂ܣܲܪ ܡܗܲܠܟ݂ܝܼܢ ܐ̄ܢܬܘܿܢ.


text:
ܡܵܐ ܕܐܵܡܲܪ ܓܹܝܪ ܐ̄ܢܵܫ ܐ̄ܢܵܫ ܡܸܢܟ݂ܘܿܢ. ܐܸܢܵܐ ܕܦܵܘܠܘܿܣ ܐ̄ܢܵܐ. ܘܐܲܚܪܹܢܵܐ ܐܵܡܲܪ. ܐܸܢܵܐ ܕܐܵܦܲܠܘܿ ܐ̄ܢܵܐ. ܠܵܐ ܗܵܐ ܦܲܓ݂ܪ̈ܵܢܹܐ ܐܲܢ̄ܬܘܿܢ.


text:
ܡܲܢܘܼ ܓܹܝܪ ܦܵܘܠܘܿܣ. ܐܵܘ ܡܲܢܘܼ ܐܵܦܲܠܘܿ. ܐܸܠܵܐ ܡܫܲܡܫܵܢܹ̈ܐ ܕܒ݂ܐܝܼܕ݂ܲܝ̈ܗܘܿܢ ܗܲܝܡܸܢܬܿܘܢ. ܘܐ̄ܢܵܫ ܐ̄ܢܵܫ ܐܲܝܟ݂ ܕܝܲܗ̄ܒ݂ ܠܹܗ ܡܵܪܝܵܐ.


text:
ܘܐܲܝܟ݂ ܛܲܝܒܘܼܬ݂ܵܐ ܕܐܲܠܵܗܵܐ ܕܐܬ݂ܝܲܗܒܲܬ݂ ܠܝܼ. ܣܵܡܹ̇ܬ݂ ܫܲܬ݂ܐܣܬܵܐ ܐܲܝܟ݂ ܐܲܪܕܸܟ݂ܠܵܐ ܚܲܟܝܼܡܵܐ. ܐ̄ܚܪܹܢܵܐ ܕܹܝܢ ܥܠܹܝܗܿ ܒܵܢܹܐ. ܟܠܢܵܫ ܕܹܝܢ ܢܸܚܙܹܐ ܐܲܝܟܲܢܵܐ ܒܵܢܹܐ ܥܠܹܝܗܿ.


text:
ܫܲܬ݂ܐܣܬܵܐ ܓܹܝܪ ܐ̄ܚܪܹܬ݂ܵܐ. ܣܛܲܪ ܡܸܢ ܗܵܕܹܐ ܕܣܝܼܡܵܐ. ܐ̄ܢܵܫ ܠܵܐ ܡܸܫܟܲܚ ܠܲܡܣܵܡ. ܕܐܝܼܬܹܝܗܿ ܝܼܫܘܿܥ ܡܫܝܼܚܵܐ.


text:
ܘܐܸܢ ܐ̄ܢܵܫ ܕܹܝܢ ܒܵܢܹܐ ܥܲܠ ܗܵܕܹܐ ܫܲܬ݂ܐܣܬܵܐ. ܕܲܗܒ݂ܵܐ ܐܵܘ ܣܹܐܡܵܐ ܐܵܘ ܟܹܐܦܹ̈ܐ ܝܲܩܝܼܪ̈ܵܬ݂ܵܐ: ܐܵܘ ܩܲܝܣܹ̈ܐ ܐܵܘ ܥܡܝܼܪܵܐ ܐܵܘ ܚܲܒ̇ܬ݂ܵܐ.


text:
ܥܒ݂ܵܕ݂ܵܐ ܕܟ݂ܠܢܵܫ ܡܸܬ݂ܓ݁ܠܹܐ. ܝܵܘܡܵܐ ܓܹܝܪ ܗܵܘ ܓܵܠܹܐ ܠܹܗ. ܡܛܠ ܕܲܒ݂ܢܘܼܪܵܐ ܡܸܬ݂ܓ݁ܠܹܐ. ܘܲܥܒ݂ܵܕ݂ܗ ܕܟ݂ܠܢܵܫ ܐܲܝܟܲܢܵܐ ܐܝܼܬ݂ܵܘܗܝ. ܢܘܼܪܵܐ ܬܸܦܪܫܝܼܘܗܝ.


text:
ܘܡܲܢ (ܡܲܢ) ܕܲܡܚܲܒܸܠ ܗܲܝܟܠܹܗ ܕܐܲܠܵܗܵܐ. ܡܚܲܒܸܠ ܠܹܗ ܐܲܠܵܗܵܐ. ܗܲܝܟܠܹܗ ܓܹܝܪ ܕܐܲܠܵܗܵܐ ܩܲܕܝܼܫ ܗܘܼ ܕܐܲܢ̄ܬܿܘܿܢ ܐܸܢܘܿܢ.


text:
ܐ̄ܢܵܫ ܠܵܐ ܢܲܛܥܹܐ ܢܲܦ̮ܫܹܗ. ܡܲܢ ܕܣܵܒܲܪ ܒܟ݂ܘܿܢ ܕܚܲܟܝܼܡ ܗܘܼ ܒܥܵܠܡܵܐ ܗܵܢܵܐ. ܢܸܗܘܹܐ ܠܹܗ ܣܲܟ݂ܠܵܐ. ܕܢܸܗܘܹܐ ܚܲܟܝܼܡܵܐ.


text:
ܚܸܟ݂ܡܬܹܗ ܓܹܝܪ ܕܥܵܠܡܵܐ ܗܵܢܵܐ ܠܸܠܘܼܬ݂ܵܐ ܗܝܼ ܠܘܵܬ݂ ܐܲܠܵܗܵܐ. ܟܬ݂ܝܼܒ݂ ܗܘܼ ܓܹܝܪ. ܕܐܵܚܹܕ݂ ܚܲܟܝܼܡܹ̈ܐ ܒܚܵܪܥܘܼܬ݂ܗܘܿܢ.


text:
ܐܸܢ ܦܵܘܠܘܿܣ. ܘܐܸܢ ܐܵܦܲܠܘܿ. ܘܐܸܢ ܟܹܐܦܵܐ. ܘܐܸܢ ܥܵܠܡܵܐ. ܘܐܸܢ ܚܲܝܹ̈ܐ. ܘܐܸܢ ܡܵܘܬܵܐ. ܘܐܸܢ ܕܩܵܝ̈ܡܵܢ. ܘܐܸܢ ܕܲܥܬ݂ܝܼ̈ܕ݂ܵܢ. ܟܠܡܸܕܸܡ ܕܝܼܠܟ݂ܘܿܢ ܗ̄ܘܼ.


text:
ܠܝܼ ܕܹܝܢ ܗܵܕܹܐ ܒܨܝܼܪܘܼܬ݂ܵܐ ܗܝܼ ܠܝܼ ܕܡܸܢܟ݂ܘܿܢ ܐܸܬ̇ܬ̇ܕ̇ܝܼܢ. ܐܵܘ ܡܸܢ ܟܠ ܒܲܪܢܵܫ. ܐܸܠܵܐ ܐܵܦܠܵܐ ܐܸܢܵܐ ܢܲܦ̮ܫܝ ܕܵܐܹܢ ܐ̄ܢܵܐ.


text:
ܡܛܠ ܗܵܢܵܐ ܠܵܐ ܡܸܢ ܩܕ݂ܵܡ ܙܲܒ݂ܢܵܐ ܬܸܗܘܘܿܢ ܕܵܝܢܝܼܢ. ܥܕ݂ܲܡܵܐ ܕܢܹܐܬܹܐ ܡܵܪܝܵܐ. ܗܵܘ ܕܡܲܢܗܲܪ ܟܲܣ̈ܝܵܬܹܗ ܕܚܸܫܘܿܟ݂ܵܐ. ܘܓ݂ܵܠܹܐ ܡܲܚܫ̈ܒ݂ܵܬ݂ܗܘܿܢ ܕܠܸܒ̈ܵܘܵܬ݂ܵܐ. ܘܗܵܝܕܹܝܢ ܢܸܗܘܹܐ ܫܘܼܒ݂ܚܵܐ ܠܐ̄ܢܵܫ ܐ̄ܢܵܫ. ܡܸܢ ܐܲܠܵܗܵܐ.


text:
ܗܵܠܹܝܢ ܕܹܝܢ ܐܲܚܲܝ̈. ܡܛܠܵܬ݂ܟ݂ܘܿܢ ܗܘܼ ܣܵܡܹܬ݂ ܥܲܠ ܦܲܪܨܘܿܦܵܐ ܕܝܼܠܝ. ܘܕ݂ܵܐܦܲܠܘܿ. ܕܒܲܢ ܬܹܐܠܦܘܼܢ. ܕܠܵܐ ܬܸܬ݂ܪܲܥܘܿܢ ܝܲܬܿܝܼܪ ܡܸܢ ܡܵܐ ܕܲܟ݂ܬ݂ܝܼܒ݂. ܘܐ̄ܢܵܫ ܥܲܠ ܚܲܒ݂ܪܹܗ ܠܵܐ ܢܸܬ̇ܬ̇ܪܝܼܡ ܡܛܠ ܐ̄ܢܵܫ.


text:
ܡܲܢܘܼ ܓܹܝܪ ܒܨܵܟ݂. ܐܵܘ ܡܵܢܵܐ ܐܝܼܬ݂ ܠܵܟ݂ ܕܠܵܐ ܢܣܲܒ݂ܬܿ. ܘܐܸܢ ܢܣܲܒ݂ܬܿ. ܠܡܵܢܵܐ ܡܸܫܬܲܒ݂ܗܲܪ ܐܲܢ̄ܬܿ ܐܲܝܟ݂ ܗܵܘ ܕܠܵܐܢܣܲܒ݂ܬܿ.


text:
ܡܸܢ ܟܲܕܘܼ ܣܒܲܥܬܿܘܿܢ ܠܟ݂ܘܿܢ ܘܲܥܬܲܪܬܿܘܿܢ. ܘܒܸܠܥܵܕ݂ܲܝܢ ܐܲܡܠܸܟ݂ܬܿܘܿܢ. ܐܸܫܬܿܘܿܦ ܕܹܝܢ ܐܲܡܠܸܟ݂ܬܿܘܿܢ. ܕܐܵܦ ܚܢܲܢ ܢܲܡܠܸܟ݂ ܥܲܡܟ݂ܘܿܢ.


text:
ܣܵܒܲܪ ܐ̄ܢܵܐ ܓܹܝܪ ܕܠܲܢ ܠܲܫܠܝܼܚܹ̈ܐ. ܐ̄ܚܪ̈ܵܝܹܐ ܗ̄ܘܼ ܣܵܡܲܢ ܐܲܠܵܗܵܐ ܐܲܝܟ݂ ܕܲܠܡܵܘܬܵܐ. ܕܲܗܘܲܝܢ ܬܹܐܵܛܪܘܿܢ ܠܥܵܠܡܵܐ. ܘܲܠܡܲܠܲܐܟܹ̈ܐ. ܘܠܲܒ݂ܢܲܝ̈ܢܵܫܵܐ.


text:
ܚܢܲܢ ܫܵܛܲܝ̈ܵܐ ܡܛܠ ܡܫܝܼܚܵܐ. ܐܲܢ̄ܬܿܘܿܢ ܕܹܝܢ ܚܲܟܝܼܡܹ̈ܐ ܒܲܡܫܝܼܚܵܐ. ܚܢܲܢ ܟܪ̈ܝܼܗܹܐ. ܘܐܲܢ̄ܬܿܘܿܢ ܚܲܝܠܬ݂ܵܢܹ̈ܐ. ܐܲܢ̄ܬܿܘܿܢ ܡܸܫܬܲܒܚܝܼܢ. ܘܲܚܢܲܢ ܡܸܨܛܲܥܪܝܼܢ.


text:
ܥܕ݂ܲܡܵܐ ܠܗܵܕܹܐ ܫܵܥܬ݂ܵܐ. ܟܲܦܢܝܼܢ ܚ̄ܢܲܢ. ܘܲܨܗܹܝܢ ܚ̄ܢܲܢ. ܘܥܲܪܛܸܠܵܝܝܼܢ ܚ̄ܢܲܢ. ܘܡܸܬ݂ܩܲܦܚܝܼܢ ܚ̄ܢܲܢ. ܘܒܹܝܬ݂ ܩܝܵܡܵܐ ܠܲܝܬܿ ܠܲܢ.


text:
ܘܠܵܐܹܝܢ ܚ̄ܢܲܢ. ܟܲܕ݂ ܦܵܠܚܝܼܢ ܚ̄ܢܲܢ ܒܐܝܼܕ݂ܲܝ̈ܢ. ܡܨܲܥܪܝܼܢ ܠܲܢ. ܘܲܡܒܲܪܟ݂ܝܼܢ ܚ̄ܢܲܢ. ܪܵܕ݂ܦܝܼܢ ܠܲܢ. ܘܲܡܣܲܝܒܪܝܼܢ ܚ̄ܢܲܢ.


text:
ܡܨܲܚܹܝܢ ܠܲܢ. ܘܒ݂ܵܥܹܝܢ ܚ̄ܢܲܢ ܡܸܢܗܘܿܢ. ܐܲܝܟ݂ ܢܦܵܬ݂ܵܐ ܕܥܵܠܡܵܐ ܗ݀ܘܲܝܢ. ܘܟ݂ܘܦܵܪܵܐ ܕܟ݂ܠܢܵܫ ܥܕ݂ܲܡܵܐ ܠܗܵܫܵܐ.


text:
ܐܸܢ ܓܹܝܪ ܪܸܒ̇ܘܿ ܬܵܪ̈ܐܹܐ ܢܸܗܘܘܿܢ ܠܟ݂ܘܿܢ ܒܲܡܫܝܼܚܵܐ. ܐܸܠܵܐ ܠܵܐ ܣܲܓܝܼ̈ܐܹܐ ܐܲܒ݂ܵܗܹ̈ܐ. ܒܝܼܫܘܿܥ ܓܹܝܪ ܡܫܝܼܚܵܐ. ܐܸܢܵܐ ܗܘܼ ܐܵܘܠܸܕ݂ܬܿܟ݂ܘܿܢ ܒܲܣܒܲܪܬ݂ܵܐ.


text:
ܡܛܠ ܗܵܢܵܐ ܫܲܕܪܹܬ݂ ܠܘܵܬ݂ܟ݂ܘܿܢ ܠܛܝܼܡܵܬܹܐܘܿܣ. ܕܐܝܼܬ݂ܵܘܗܝ ܒܹܪܝ ܚܲܒܝܼܒ݂ܵܐ. ܘܲܡܗܲܝܡܢܵܐ ܒܡܵܪܝܵܐ. ܕܗܘܼ ܢܥܲܗܸܕ݂ܟ݂ܘܿܢ ܐܘܼܪ̈ܚܵܬ݂ܝ ܕܒܲܡܫܝܼܚܵܐ. ܐܲܝܟ݂ ܡܸܕܸܡ ܕܡܲܠܸܦ ܐ̄ܢܵܐ ܒܟ݂ܠܗܹܝܢ ܥܹ̈ܕ݂ܵܬ݂ܵܐ.


text:
ܐܸܠܵܐ ܐܸܢ ܡܵܪܝܵܐ ܨܵܒܹܐ. ܒܲܥܓܲܠ ܐܵܬܹܐ ܐ̄ܢܵܐ ܠܘܵܬ݂ܟ݂ܘܿܢ. ܘܐܸܕܲܥ ܠܵܐ ܡܸܠܲܬ݂ܗܘܿܢ ܕܗܵܠܹܝܢ ܕܲܡܪܝܼܡܝܼܢ ܢܲܦ̮ܫܗܘܿܢ. ܐܸܠܵܐ ܚܲܝܠܗܘܿܢ.


text:
ܣܵܟ݂ܵܐ ܡܸܫܬܲܡܥܵܐ ܒܲܝܢܵܬ݂ܟ݂ܘܿܢ ܙܵܢܝܘܼܬ݂ܵܐ. ܘܕ݂ܲܐܝܟ݂ ܗܵܕܹܐ ܙܵܢܝܘܼܬ݂ܵܐ ܐܲܝܕ݂ܵܐ ܕܐܵܦܠܵܐ ܒܹܝܬ݂ ܚܲܢܦܹ̈ܐ ܡܸܫܬܲܡܗܵܐ. ܥܕ݂ܲܡܵܐ ܕܢܸܣܲܒ݂ ܒܪܵܐ ܐܲܢ̄ܬܲܬ݂ ܐܲܒ݂ܘܼܗܝ.


text:
ܘܐܲܢ̄ܬܿܘܿܢ ܚܬ݂ܝܼܪ̈ܝܼܢ ܐܢ̄ܬܘܿܢ. ܘܠܵܐ ܕܹܝܢ ܝܲܬܝܼܪܵܐܝܼܬ݂ ܝܼܬܸܒ݂ܬܿܘܿܢ ܒܐܸܒ݂ܠܵܐ. ܕܢܸܫܬܿܩܸܠ ܡܸܢ ܒܲܝܢܵܬ݂ܟ݂ܘܿܢ ܗܵܘ ܡܲܢ ܕܗܵܢܵܐ ܣܘܼܥܪܵܢܵܐ ܣܥܲܪ.


text:
ܐܸܢܵܐ ܓܹܝܪ ܟܲܕ݂ ܪܲܚܝܼܩ ܐ̄ܢܵܐ ܡܸܢܟ݂ܘܿܢ ܒܲܦܓܲܪ. ܘܩܲܪܝܼܒ݂ ܐ̄ܢܵܐ ܠܟ݂ܘܿܢ ܒܪܘܼܚ. ܡܸܢ ܟܲܕܘܼ ܕܵܢܹܬ݂ ܐܲܝܟ݂ ܩܲܪܝܼܒ݂ܵܐ ܠܗܵܘ ܡܲܢ ܕܗܵܕܹܐ ܣܵܥܲܪ.


text:
ܕܒܲܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܬܸܬ݂ܟܲܢܫܘܿܢ ܟܠܟ݂ܘܿܢ. ܘܐܸܢܵܐ ܥܲܡܟ݂ܘܿܢ ܒܪܘܼܚ. ܥܲܡ ܚܲܝܠܹܗ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܕܲܟܵܘ ܡܸܢܟ݂ܘܿܢ ܚܡܝܼܪܵܐ ܥܲܬܿܝܼܩܵܐ. ܕܬܸܗܘܘܿܢ ܓܒ݂ܝܼܠܬܵܐ ܚܕܲܬܵܐ. ܐܲܝܟܲܢܵܐ ܕܐܝܼܬܲܝܟܘܿܢ ܦܲܛܝܼܪܵܐ. ܦܸܨܚܵܐ ܓܹܝܪ ܕܝܼܠܲܢ. ܡܫܝܼܚܵܐ ܗܘܼ. ܕܐܬ݂ܢܟܸܣ ܚܠܵܦܲܝܢ.


text:
ܡܛܠ ܗܵܢܵܐ ܢܸܥܒܸܕ݂ ܥܲܕ݂ܥܹܕ݂ܵܐ. ܠܵܐ ܒܲܚܡܝܼܪܵܐ ܥܲܬܿܝܼܩܵܐ ܘܠܵܐ ܒܲܚܡܝܼܪܵܐ ܕܒ݂ܝܼܫܘܼܬ݂ܵܐ ܘܲܕ݂ܡܲܪܝܼܪܘܼܬ݂ܵܐ. ܐܸܠܵܐ ܒܲܚܡܝܼܪܵܐ ܕܕ݂ܲܟ݂ܝܘܼܬ݂ܵܐ ܘܲܕ݂ܩܲܕܝܼܫܘܼܬ݂ܵܐ.


text:
ܠܵܐ ܕܹܝܢ ܐܵܡܲܪ ܐ̄ܢܵܐ ܥܲܠ ܙܲܢܵܝܹ̈ܐ ܕܲܒ݂ܥܵܠܡܵܐ ܗܵܢܵܐ. ܐܵܘ ܥܲܠ ܥܵܠܘܿܒܹ̈ܐ. ܐܵܘ ܥܲܠ ܚܵܛܘܿܦܹ̈ܐ. ܐܵܘ ܥܲܠ ܦܵܠܚܲܝ̈ ܦܬܲܟ݂ܪܹ̈ܐ. ܘܐܸܢ ܠܵܐ. ܚܲܝܵܒ݂ܝܼܢ ܗܘܲܝܬܿܘܿܢ ܐܵܦ ܡܸܢ ܥܵܠܡܵܐ ܠܡܸܦܲܩ.


text:
ܗܵܕܹܐ ܕܹܝܢ ܕܟܸܬ݂ܒܹܬ݂ ܠܟ݂ܘܿܢ ܕܠܵܐ ܬܸܬ݂ܚܲܠܛܘܼܢ. ܐܸܢ ܐܝܼܬ݂ ܕܡܸܬ݂ܩܪܹܐ ܐܲܚܵܐ. ܘܐܝܼܬ݂ܵܘܗܝ ܙܲܢܵܝܵܐ. ܐܵܘ ܥܵܠܘܿܒ݂ܵܐ. ܐܵܘ ܦܵܠܲܚ ܦܬܲܟ݂ܪܹ̈ܐ. ܐܵܘ ܡܨܲܥܪܵܢ. ܐܵܘ ܪܵܘܵܝ. ܐܵܘ ܚܵܛܘܿܦ. ܥܲܡ ܐܲܝܢܵܐ ܕܗܵܟܲܢܵܐ ܗܘܼ. ܐܵܦܠܵܐ ܠܲܚܡܵܐ ܠܡܹܐܟܲܠ.


text:
ܡܲܡܪܲܚ ܐ̄ܢܵܫ ܡܸܢܟ݂ܘܿܢ ܟܲܕ݂ ܐܝܼܬ݂ ܠܹܗ ܕܝܼܢܵܐ ܥܲܡ ܐܲܚܘܼܗܝ. ܕܲܢܕ݂ܘܼܢ ܩܕ݂ܵܡ ܥܵܘܵܠܹ̈ܐ. ܘܠܵܐ ܩܕ݂ܵܡ ܩܲܕܝܼܫܹ̈ܐ .


text:
ܐܵܘ ܠܵܐ ܝܵܕ݂ܥܝܼܢ ܐ̄ܢܬܘܿܢ ܕܩܲܕܝܼܫܹ̈ܐ ܠܥܵܠܡܵܐ ܢܕ݂ܘܼܢܘܼܢ. ܘܐܸܢ ܥܵܠܡܵܐ ܒܟ݂ܘܿܢ ܡܸܬ̇ܬ̇ܕ̇ܝܼܢ. ܠܵܐ ܫܵܘܹܝܢ ܐ̄ܢܬܘܿܢ ܠܲܡܕ݂ܵܢ ܕܝܼܢܹ̈ܐ ܕܲܩܕܩܹ̈ܐ.


text:
ܠܟ݂ܘܼܐܵܪܵܐ ܗܘܼ ܕܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܗܵܟܲܢܵܐ ܠܲܝܬܿ ܒܟ݂ܘܿܢ ܐܵܦܠܵܐ ܚܲܕ݂ ܚܲܟܝܼܡܵܐ. ܕܢܸܫܟܲܚ ܢܲܫܘܹܐ ܒܹܝܬ݂ ܐܲܚܵܐ ܠܐܲܚܘܼܗܝ.


text:
ܡܸܢ ܟܲܕܘܼ ܗܵܟܹܝܠ ܩܢܘܿܡܟ݂ܘܿܢ ܚܵܒ݂ܬܿܘܿܢ ܠܟ݂ܘܿܢ. ܕܕ݂ܝܼܢܵܐ ܚܲܕ݂ ܥܲܡ ܚܲܕ݂ ܐܝܼܬ݂ ܠܟ݂ܘܿܢ. ܡܛܠ ܡܵܢܵܐ ܓܹܝܪ ܠܵܐ ܡܸܬ݂ܥܲܠܒ݂ܝܼܢ ܐ̄ܢܬܘܿܢ. ܘܡܛܠ ܡܵܢܵܐ ܠܵܐ ܡܸܬ݂ܓܲܠܙܝܼܢ ܐ̄ܢܬܘܿܢ.


text:
ܐܵܘ ܠܵܐ ܝܵܕ݂ܥܝܼܢ ܐ̄ܢܬܘܿܢ. ܕܥܵܘܵܠܹܐ ܡܲܠܟܘܼܬܹܗ ܕܐܲܠܵܗܵܐ ܠܵܐ ܝܵܪܬܿܝܼܢ. ܠܵܐ ܬܸܛܥܘܿܢ. ܠܵܐ ܙܲܢܵܝܹ̈ܐ. ܘܠܵܐ ܦܵܠܚܲܝ̈ ܦܬܲܟ݂ܪܹ̈ܐ. ܘܠܵܐ ܓܲܝܵܪܹ̈ܐ. ܘܠܵܐ ܡܚܲܒܠܹ̈ܐ. ܘܠܵܐ ܫܵܟ݂ܒܲܝ̈ ܥܲܡ ܕܸܟ݂ܪܹ̈ܐ.


text:
ܘܠܵܐ ܥܵܠܘܿܒܹ̈ܐ. ܘܠܵܐ ܓܲܢܵܒܹ̈ܐ. ܘܠܵܐ ܪ̈ܵܘܵܝܹܐ. ܘܠܵܐ ܡܨܲܥܪ̈ܵܢܹܐ. ܘܠܵܐ ܚܵܛܘܿܦܹ̈ܐ: ܗܵܠܹܝܢ ܡܲܠܟܘܼܬܹܗ ܕܐܲܠܵܗܵܐ ܠܵܐ ܝܵܪܬܿܝܼܢ.


text:
ܘܗܵܠܹܝܢ ܐܝܼܬ݂ ܗ̄ܘܲܝ̈ ܒܐ̄ܢܵܫ ܐ̄ܢܵܫ ܡܸܢܟ݂ܘܿܢ. ܐܸܠܵܐ ܣܚܲܝܬܿܘܿܢ ܘܐܸܬ݂ܩܲܕܲܫܬܿܘܿܢ. ܘܐܸܙܕܲܕܲܩܬܿܘܿܢ. ܒܲܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܘܲܒܪܘܼܚܹܗ ܕܐܲܠܵܗܲܢ.


text:
ܡܹܐܟ݂ܘܼܠܬܵܐ ܕܟܲܪܣܵܐ. ܘܟܲܪܣܵܐ ܕܡܹܐܟ݂ܘܼܠܬܵܐ. ܐܲܠܵܗܵܐ ܕܹܝܢ ܠܬܲܪ̈ܬܲܝܗܹܝܢ ܡܒܲܛܸܠ. ܦܲܓ݂ܪܵܐ ܕܹܝܢ ܠܵܐ ܠܙܵܢܝܘܼܬ݂ܵܐ. ܐܸܠܵܐ ܠܡܵܪܲܢ. ܘܡܵܪܲܢ ܠܦܲܓ݂ܪܵܐ.


text:
ܠܵܐ ܝܵܕ݂ܥܝܼܢ ܐ̄ܢܬܘܿܢ ܕܦܲܓ݂ܪ̈ܲܝܟ̇ܘܿܢ ܗܲܕܵܡܹ̈ܐ ܐܸܢܘܿܢ ܕܲܡܫܝܼܚܵܐ. ܢܸܣܲܒ݂ ܗܲܕܵܡܵܐ ܕܲܡܫܝܼܚܵܐ ܢܸܥܒܕ݂ܝܼܘܗܝ ܗܲܕܡܵܐ ܕܙܵܢܝܼܬ݂ܵܐ. ܚܵܣ.


text:
ܐܵܘ ܠܵܐ ܝܵܕ݂ܥܝܼܢ ܐܢ̄ܬܘܿܢ. ܕܡܲܢ ܕܢܵܩܹܦ ܠܙܵܢܝܼܬ݂ܵܐ. ܚܲܕ݂ ܗܘܼ ܦܓܲܪ. ܐܲܡܝܼܪ ܓܹܝܪ. ܕܢܸܗܘܘܿܢ ܬܪ̈ܲܝܗܘܿܢ ܚܲܕ݂ ܦܓܲܪ.


text:
ܥܪܘܿܩܘ ܡܸܢ ܙܵܢܝܘܼܬ݂ܵܐ. ܟܠ ܚܛܝܼܬ݂ܵܐ ܕܢܸܥܒܸܕ݂ ܒܲܪܢܵܫܵܐ. ܠܒܲܪ ܡܸܢ ܦܲܓ݂ܪܹܗ ܗܝܼ. ܡܲܢ ܕܲܡܙܲܢܹܐ ܕܹܝܢ. ܒܦܲܓ݂ܪܹܗ ܗܘܼ ܚܵܛܹܐ.


text:
ܐܵܘ ܠܵܐ ܝܵܕ݂ܥܝܼܢ ܐܢ̄ܬܘܿܢ. ܕܦܲܓ݂ܪܟ݂ܘܿܢ ܗܲܝܟܠܵܐ ܗܘܼ ܕܪܘܼܚܵܐ ܕܩܘܼܕ݂ܫܵܐ. ܕܥܵܡܪܵܐ ܒܟ݂ܘܿܢ. ܗܵܝ ܕܩܲܒܸܠܬܿܘܢ ܡܸܢ ܐܲܠܵܗܵܐ. ܘܠܵܐ ܗܘܲܝܬܿܘܿܢ ܕܢܲܦ̮ܫܟ݂ܘܿܢ.


text:
ܐܸܙܕܒܸܢܬܿܘܿܢ ܓܹܝܪ ܒܲܕ݂ܡܲܝ̈ܵܐ. ܗܘܲܝܬܿܘܿܢ ܗܵܟܹܝܠ ܡܫܲܒܚܝܼܢ ܠܐܲܠܵܗܵܐ ܒܦܲܓ݂ܪܟ݂ܘܿܢܘܲܒ݂ܪܘܼܚܟ݂ܘܿܢ. ܗܵܢܘܿܢ ܕܐܝܼܬܲܝܗܘܿܢ ܕܐܲܠܵܗܵܐ.


text:
ܐܲܢ̄ܬܿܬ݂ܵܐ ܠܵܐ ܫܲܠܝܼܛܵܐ ܥܲܠ ܦܲܓ݂ܪܵܗܿ. ܐܸܠܵܐ ܒܲܥܠܵܗܿ. ܗܵܟܲܢܵܐ ܐܵܦ ܓܲܒ݂ܪܵܐ ܠܵܐ ܫܲܠܝܼܛ ܥܲܠ ܦܲܓ݂ܪܹܗ. ܐܸܠܵܐ ܐܲܢ̄ܬܿܬܹܗ.


text:
ܠܵܐ ܗܵܟܹܝܠ ܬܸܓ݂ܠܙܘܼܢ ܚܲܕ݂ ܠܚܲܕ݂. ܐܸܠܵܐ ܐܸܡܲܬ݂ܝ ܕܲܬ݂ܪ̈ܲܝܟ̇ܘܿܢ ܬܸܫܬܿܘܘܿܢ ܒܲܙܒܲܢ. ܕܬܸܬ݂ܥܢܘܿܢ ܠܨܵܘܡܵܐ ܘܠܲܨܠܘܼܬ݂ܵܐ. ܘܬ݂ܘܼܒ݂ ܠܵܗܿ ܠܲܨܒ݂ܘܼܬ݂ܵܐ ܬܸܬ݂ܦܢܘܿܢ. ܕܠܵܐ ܢܢܲܣܹܝܟ݂ܘܿܢ ܣܵܛܵܢܵܐ ܡܛܠ ܪܸܓ݁ܬ݂ܵܐ ܕܦܲܓ݂ܪܟ݂ܘܿܢ.


text:
ܐܸܢܵܐ ܓܹܝܪ ܨܵܒܹܐ ܐ̄ܢܵܐ. ܕܟ݂ܠܗܘܿܢ ܒܢܲܝ̈ܢܵܫܵܐ ܐܲܟ݂ܘܵܬ݂ܝ ܢܸܗܘܘܿܢ ܒܕ݂ܲܟ݂ܝܘܼܬ݂ܵܐ. ܐܸܠܵܐ ܟܠܢܵܫ ܡܵܘܗܲܒ݂ܬܵܐ ܝܼܗܝܼܒ݂ܵܐ ܠܹܗ ܡܸܢ ܐܲܠܵܗܵܐ. ܐܝܼܬ݂ ܕܗܵܟܲܢܵܐ. ܘܐܝܼܬ݂ ܕܗܵܟܲܢܵܐ.


text:
ܠܐܲܝܠܹܝܢ ܕܹܝܢ ܕܐܝܼܬ݂ ܠܗܘܿܢ ܢܸܫܹ̈ܐ. ܡܦܲܩܸܕ݂ ܐ̄ܢܵܐ. ܠܵܐ ܐܸܢܵܐ ܐܸܠܵܐ ܡܵܪܝ. ܕܐܲܢ̄ܬܿܬ݂ܵܐ ܡܸܢ ܒܲܥܠܵܗܿ ܠܵܐ ܬܸܦܪܘܿܫ.


text:
ܠܫܲܪܟܵܐ ܕܹܝܢ ܐܵܡܲܪ ܐ̄ܢܵܐ. ܐܸܢܵܐ ܠܵܐ ܡܵܪܝ. ܐܸܢ ܐܝܼܬ݂ ܐܲܚܵܐ ܕܐܝܼܬ݂ ܠܹܗ ܐܲܢ̄ܬܿܬ݂ܵܐ ܕܠܵܐ ܡܗܲܝܡܢܵܐ. ܘܗܝܼ ܨܵܒ݂ܝܵܐ ܕܬܸܥܡܲܪ ܥܲܡܹܗ. ܠܵܐ ܢܸܫܒܩܝܼܗܿ.


text:
ܘܐܲܢ̄ܬܿܬ݂ܵܐ. ܐܲܝܕ݂ܵܐ ܕܐܝܼܬ݂ ܠܵܗܿ ܒܲܥܠܵܐ ܕܠܵܐ ܡܗܲܝܡܸܢ. ܘܗܘܼ ܨܵܒܹܐ ܕܢܸܥܡܲܪ ܥܲܡܵܗܿ. ܠܵܐ ܬܸܫܒ̇ܘܿܩ ܒܲܥܠܵܗܿ.


text:
ܡܩܲܕܲܫ ܗܘܼ ܓܹܝܪ ܓܲܒ݂ܪܵܐ ܐܲܝܢܵܐ ܕܠܵܐ ܡܗܲܝܡܸܢ. ܒܐܲܢ̄ܬܿܬ݂ܵܐ ܕܲܡܗܲܝܡܢܵܐ. ܘܲܡܩܲܕܫܵܐ ܗܝܼ ܐܲܢ̄ܬܿܬ݂ܵܐ ܐܲܝܕ݂ܵܐ ܕܠܵܐ ܡܗܲܝܡܢܵܐ. ܒܓܲܒ݂ܪܵܐ ܕܲܡܗܲܝܡܸܢ. ܘܐܸܢ ܠܵܐ. ܒܢܲܝ̈ܗܘܿܢ ܛܲܡܐܝܼܢ ܐܸܢܘܿܢ. ܗܵܫܵܐ ܕܹܝܢ ܕܟܹܝܢ ܐܸܢܘܿܢ.


text:
ܐܸܢ ܕܹܝܢ ܗܵܘ ܕܠܵܐ ܡܗܲܝܡܸܢ ܦܵܪܹܫ. ܢܸܦܪܘܿܫ. ܠܵܐ ܡܫܲܥܒܲܕ݂ ܐܲܚܵܐ ܐܵܘ ܚܵܬ݂ܵܐ ܒܗܵܠܹܝܢ. ܠܲܫܠܵܡܵܐ ܗܘܼ ܩܪܵܢ ܐܲܠܵܗܵܐ.


text:
ܡܵܢܵܐ ܓܹܝܪ ܝܵܕ݂ܥܵܐ ܐܲܢ̄ܬܿܝ ܐܲܢ̄ܬܿܬ݂ܵܐ. ܐܸܢ ܠܒܲܥܠܹܟ݂ܝ ܬܲܚܹܝܢ. ܐܵܘ ܐܲܢ̄ܬܿ ܓܲܒ݂ܪܵܐ ܝܵܕ݂ܲܥ ܐܲܢ̄ܬܿ. ܐܸܢ ܠܐܲܢ̄ܬܿܬ݂ܵܟ݂ ܬܲܚܹܐ.


text:
ܐܸܠܵܐ ܐ̄ܢܵܫ ܐ̄ܢܵܫ ܐܲܝܟ݂ ܕܲܦܠܲܓ݂ ܠܹܗ ܡܵܪܝܵܐ. ܘܐ̄ܢܵܫ ܐܲܝܟ݂ ܕܲܩܪܵܝܗܝ ܐܲܠܵܗܵܐ. ܗܵܟܲܢܵܐ ܢܗܲܠܸܟ݂. ܘܐܵܦ ܠܟ̣ܠܗܹܝܢ ܥܹ̈ܕ݂ܵܬܵܐ ܗܵܟܲܢܵܐ ܡܦܲܩܸܕ݂ ܐ̄ܢܵܐ.


text:
ܐܸܢ ܟܲܕ݂ ܓܙܝܼܪ ܐ̄ܢܵܫ ܐܸܬ݂ܩܪܝܼ. ܠܵܐ ܢܸܗܦܘܼܟ݂ ܠܹܗ ܠܥܘܼܪܠܘܼܬ݂ܵܐ. ܘܐܸܢ ܒܥܘܼܪܠܘܼܬ݂ܵܐ ܐܸܬ݂ܩܪܝܼ. ܠܵܐ ܢܸܓ݂ܙܘܿܪ.


text:
ܐܸܢ ܥܲܒ݂ܕܵܐ ܐܸܬ݂ܩܪܝܼܬܿ. ܠܵܐ ܢܸܬ݂ܒܛܸܠ ܠܵܟ݂. ܐܸܠܵܐ ܐܵܦܸܢ ܡܸܫܟܲܚ ܐܲܢ̄ܬܿ ܠܡܸܬ݂ܚܲܪܵܪܘܼ. ܓܒ݂ܝܼ ܠܵܟ݂ ܕܬܸܦܠܘܿܚ.


text:
ܐܲܝܢܵܐ ܓܹܝܪ ܕܥܲܒ݂ܕܵܐ ܐܸܬ݂ܩܪܝܼ ܒܡܵܪܲܢ. ܡܚܲܪܪܵܐ ܗܘܼ ܕܐܲܠܵܗܵܐ. ܗܵܟܲܢܵܐ ܐܵܦ ܐܲܝܢܵܐ ܕܒܲܪ ܚܹܐܪܹ̈ܐ ܐܸܬ݂ܩܪܝܼ. ܥܲܒ݂ܕܵܐ ܗܘܼ ܕܲܡܫܝܼܚܵܐ.


text:
ܥܲܠ ܒܬ݂ܘܼܠܘܼܬ݂ܵܐ ܕܹܝܢ. ܦܘܼܩܕܵܢܵܐ ܡܸܢ ܐܲܠܵܗܵܐ ܠܵܐ ܐܲܚܝܼܕ݂ ܐ̄ܢܵܐ. ܡܸܠܟܵܐ ܕܹܝܢ ܝܵܗܹܒ݂ ܐ̄ܢܵܐ. ܐܲܝܟ݂ ܓܲܒ݂ܪܵܐ ܕܐܸܬ݂ܚܲܢܢܹܬ݂ ܡܸܢ ܐܲܠܵܗܵܐ ܕܐܸܗܘܹܐ ܡܗܲܝܡܲܢ.


text:
ܘܐܸܢ ܬܸܣܲܒ݂ ܐܲܢ̄ܬܿܬ݂ܵܐ ܠܵܐ ܚܵܛܹܐ ܐܲܢ̄ܬܿ. ܘܐܸܢ ܒܬ݂ܘܼܠܬܵܐ ܬܸܗܘܹܐ ܠܓܲܒ݂ܪܵܐ ܠܵܐ ܚܵܛܝܵܐ. ܐܘܼܠܨܵܢܵܐ ܕܹܝܢ ܒܲܦܓܲܪ ܗܵܘܹܐ ܠܐܲܝܠܹܝܢ ܕܗܵܟܲܢܵܐ ܐܸܢܘܿܢ. ܐܸܢܵܐ ܕܹܝܢ ܥܠܲܝܟܿܘܿܢ ܚܵܐܹܣ ܐ̄ܢܵܐ.


text:
ܘܗܵܕܹܐ ܐܵܡܲܪ ܐ̄ܢܵܐ ܐܲܚܲܝ̈. ܕܙܲܒ݂ܢܵܐ ܡܸܟܹܝܠ ܐܸܙܕܲܠܗܲܙ ܠܹܗ. ܕܐܲܝܠܹܝܢ ܕܐܝܼܬ݂ ܠܗܘܿܢ ܢܸܫܹ̈ܐ. ܢܸܗܘܘܿܢ ܐܲܝܟ݂ ܕܠܲܝܬܿ ܠܗܘܿܢ.


text:
ܘܐܲܝܠܹܝܢ ܕܒ݂ܵܟܹܝܢ. ܐܲܝܟ݂ ܠܵܐ ܒܵܟܹܝܢ. ܘܐܲܝܠܹܝܢ ܕܚܵܕܹܝܢ. ܐܲܝܟ݂ ܠܵܐ ܚܵܕܹܝܢ. ܘܐܲܝܠܹܝܢ ܕܙܵܒ݂ܢܝܼܢ. ܐܲܝܟ݂ ܠܵܐ ܡܩܲܕܹܝܢ.


text:
ܘܐܲܝܠܹܝܢ ܕܡܸܬ݂ܚܲܫܚܝܼܢ ܒܥܵܠܡܵܐ ܗܵܢܵܐ. ܠܵܐ ܠܒܲܪ ܡܸܢ ܙܸܕ݂ܩܵܐ ܕܲܚܫܲܚܬ݂ܵܐ. ܥܵܒܲܪ ܠܹܗ ܓܹܝܪ ܐܸܣܟܹܡܹܗ ܕܥܵܠܡܵܐ ܗܵܢܵܐ.


text:
ܡܛܠ ܗܵܢܵܐ ܨܵܒܹܐ ܐ̄ܢܵܐ ܕܲܕ݂ܠܵܐ ܨܸܦܬ݂ܵܐ ܬܸܗܘܘܿܢ. ܐܲܝܢܵܐ ܓܹܝܪ ܕܠܲܝܬܿ ܠܹܗ ܐܲܢ̄ܬܿܬ݂ܵܐ. ܪܵܢܹܐ ܒܲܕ݂ܡܵܪܹܗ. ܕܐܲܝܟܲܢܵܐ ܢܸܫܦܲܪ ܠܡܵܪܹܗ.


text:
ܦܘܼܪܫܵܢܵܐ ܕܹܝܢ ܐܝܼܬ݂ ܐܵܦ ܒܲܝܢܵܬ݂ ܐܲܢ̄ܬܿܬ݂ܵܐ ܠܲܒܬ݂ܘܼܠܬܵܐ. ܐܲܝܕ݂ܵܐ ܕܲܠܓܲܒ݂ܪܵܐ ܠܵܐ ܗܘܸܵܬ݂. ܪܵܢܝܵܐ ܒܡܵܪܵܗܿ. ܕܬܸܗܘܹܐ ܩܲܕܝܼܫܵܐ ܒܦܲܓ݂ܪܵܗܿ ܘܲܒ݂ܪܘܼܚܵܗܿ. ܘܐܲܝܕ݂ܵܐ ܕܐܝܼܬ݂ ܠܵܗܿ ܒܲܥܠܵܐ. ܪܵܢܝܵܐ ܕܥܵܠܡܵܐ. ܕܐܲܝܟܲܢܵܐ ܬܸܫܦܲܪ ܠܒܲܥܠܵܗܿ.


text:
ܗܵܕܹܐ ܕܹܝܢ ܠܥܘܼܕ݂ܪܵܢܟ݂ܘܿܢ ܗܘܼ ܕܝܼܠܟ݂ܘܿܢ ܐܵܡܲܪ ܐ̄ܢܵܐ. ܠܵܐ ܗ̄ܘܵܐ ܡܲܚܢܘܿܩܝܼܬ݂ܵܐ ܪܵܡܹܐ ܐ̄ܢܵܐ ܠܟ݂ܘܿܢ. ܐܸܠܵܐ ܕܬܸܗܘܘܿܢ ܐܲܡܝܼܢܝܼܢ ܠܘܵܬ݂ ܡܵܪܟ݂ܘܿܢ ܒܐܸܣܟܹܡܵܐ ܫܲܦܝܼܪܵܐ. ܟܲܕ݂ ܠܵܐ ܪܵܢܹܝܢ ܐ̄ܢܬܘܿܢ ܒܥܵܠܡܵܐ.


text:
ܐܸܢ ܐ̄ܢܵܫ ܕܹܝܢ ܣܵܒܲܪ ܕܡܸܬ݂ܒܲܙܲܚ ܒܲܒ݂ܬ݂ܘܼܠܬܹ݁ܗ. ܕܲܥܒܲܪ ܙܲܒ݂ܢܵܗܿ. ܘܠܵܐ ܝܲܗܒܵܗܿ ܠܓܲܒ݂ܪܵܐ. ܘܘܵܠܝܵܐ ܕܢܸܬܿܠܝܼܗܿ. ܐܲܝܟ݂ ܕܨܵܒܹܐ ܢܸܥܒܸܕ݂. ܠܵܐ ܚܵܛܹܐ. ܬܸܙܕܵܘܲܓ݂.


text:
ܐܲܝܢܵܐ ܕܹܝܢ ܕܫܲܪܝܼܪܵܐܝܼܬ݂ ܦܣܲܩ ܒܪܸܥܝܵܢܹܗ. ܘܠܵܐ ܐܵܠܨܵܐ ܠܹܗ ܨܒ݂ܘܼܬ݂ܵܐ. ܘܫܲܠܝܼܛ ܥܲܠ ܨܸܒ݂ܝܵܢܹܗ. ܘܗܵܟܲܢܵܐ ܕܵܢ ܒܠܸܒܹܗ. ܕܢܸܛܲܪ ܒܬ݂ܘܼܠܬܹ݁ܗ. ܫܲܦܝܼܪ ܥܵܒܹܿܕ݂.


text:
ܘܐܲܝܢܵܐ ܗܵܟܹܝܠ ܕܝܵܗܹܒ݂ ܒܬ݂ܘܼܠܬܹ݁ܗ. ܫܲܦܝܼܪ ܥܵܒܹܿܕ݂. ܘܐܲܝܢܵܐ ܕܠܵܐ ܝܵܗܹܒ݂ ܒܬ݂ܘܼܠܬܹ݁ܗ. ܝܲܬܝܼܪܵܐܝܼܬ݂ ܫܲܦܝܼܪ ܥܵܒܹܿܕ݂.


text:
ܐܲܢ̄ܬܿܬ݂ܵܐ ܟܡܵܐ ܕܚܲܝ ܒܲܥܠܵܗܿ. ܐܲܣܝܼܪܵܐ ܗܝܼ ܒܢܵܡܘܿܣܵܐ. ܐܸܢ ܕܹܝܢ ܢܸܕ݂ܡܲܟ݂ ܒܲܥܠܵܗܿ. ܡܚܲܪܪܵܐ ܗܝܼ ܕܬܸܗܘܹܐ ܠܡܲܢ ܕܨܵܒ݂ܝܵܐ. ܒܲܠܚܘܿܕ݂ ܒܡܵܪܲܢ.


text:
ܛܘܼܒܹܝܗ̇ ܕܹܝܢ ܐܸܢ ܗܵܟܲܢܵܐ ܬܿܩܵܘܹܐ ܐܲܝܟ݂ ܪܸܥܝܵܢܝ ܕܝܼܠܝ. ܣܵܒܲܪ ܐ̄ܢܵܐ ܕܹܝܢ ܐܵܦ ܐܸܢܵܐ. ܕܪܘܼܚܵܐ ܕܐܲܠܵܗܵܐ ܐܝܼܬ݂ ܒܝܼ.


text:
ܥܲܠ ܕܸܒ݂ܚܹ̈ܐ ܕܹܝܢ ܕܲܦܬܲܟ݂ܪܹ̈ܐ. ܝܵܕ݂ܥܝܼܢܲܢ ܕܲܒ݂ܟ݂ܠܲܢ ܐܝܼܬ݂ ܝܼܕ݂ܲܥܬ݂ܵܐ. ܘܝܼܕ݂ܲܥܬ݂ܵܐ ܡܲܚܬܿܪܵܐ. ܚܘܼܒܵܐ ܕܹܝܢ ܒܵܢܹܐ.


text:
ܥܲܠ ܡܹܐܟ݂ܘܼܠܬܵܐ ܗܵܟܹܝܠ ܕܕܸܒ݂ܚܹ̈ܐ ܕܲܦܬܲܟ݂ܪܹ̈ܐ. ܝܵܕ݂ܥܝܼܢܲܢ ܕܠܵܐ ܗ̄ܘܵܐ ܡܸܕܸܡ ܗܘܼ ܦܬܲܟ݂ܪܵܐ ܒܥܵܠܡܵܐ. ܘܲܕ݂ܠܲܝܬܿ ܐܲܠܵܗܿ ܐ̄ܚܪܹܝܢ ܐܸܠܵܐ ܐܸܢ ܚܲܕ݂.


text:
ܐܵܦܸܢ ܓܹܝܪ ܐܝܼܬ݂ ܕܡܸܬ݂ܩܪܹܝܢ ܐܲܠܵܗܹ̈ܐ. ܐܵܘ ܒܲܫܡܲܝܵܐ ܐܵܘ ܒܐܲܪܥܵܐ. ܐܲܝܟܲܢܵܐ ܕܐܝܼܬ݂ ܐܲܠܵܗܹ̈ܐ ܣܲܓܝܼ̈ܐܹܐ. ܘܡܵܪ̈ܵܘܵܬ݂ܵܐ ܣܲܓܝܼ̈ܐܹܐ.


text:
ܐܸܠܵܐ ܠܲܢ ܕܝܼܠܲܢ ܚܲܕ݂ ܗܘܼ ܐܲܠܵܗܵܐ. ܐܲܒ݂ܵܐ. ܕܟܠ ܡܸܢܹܗ ܘܲܚܢܲܢ ܒܹܗ. ܘܚܲܕ݂ ܡܵܪܝܵܐ ܝܼܫܘܿܥ ܡܫܝܼܚܵܐ. ܕܟܠ ܒܐܝܼܕ݂ܗ ܘܐܵܦ ܚܢܲܢ ܒܐܝܼܕܹܗ.


text:
ܐܸܠܵܐ ܠܵܐ ܗ̄ܘܵܐ ܒܟ݂ܠܢܵܫ ܝܼܕ݂ܲܥܬ݂ܵܐ. ܐܝܼܬ݂ ܓܹܝܪ ܐ̄ܢܵܫܵܐ ܕܲܒ݂ܬܹܐܪܬܿܗܘܿܢ ܥܕ݂ܲܡܵܐ ܠܗܵܫܵܐ. ܕܥܲܠ ܦܬܲܟ݂ܪܹ̈ܐ ܐܲܝܟ݂ ܕܲܕ݂ܒ݂ܝܼܚܵܐ ܐܵܟ݂ܠܝܼܢ. ܘܡܛܠ ܕܲܟ݂ܪܝܼܗܵܐ ܬܹܐܪܬܿܗܘܿܢ ܡܸܬܿܛܵܘܫܵܐ.


text:
ܡܹܐܟ݂ܘܼܠܬܵܐ ܕܹܝܢ ܠܵܐ ܡܩܲܪܒ݂ܵܐ ܠܲܢ ܠܐܲܠܵܗܵܐ. ܠܵܐ ܓܹܝܪ ܐܸܢ ܐܵܟ݂ܠܝܼܢܲܢ ܡܸܬ݂ܝܲܬܿܪܝܼܢ ܚ̄ܢܲܢ. ܘܠܵܐ ܐܸܢ ܠܵܐ ܢܹܐܟ݂ܘܿܠ ܡܸܬ݂ܒܲܨܪܝܼܢ ܚ̄ܢܲܢ.


text:
ܐܸܢ ܐ̄ܢܵܫ ܓܹܝܪ ܢܸܚܙܹܝܟ݂ ܠܵܟ݂. ܕܐܝܼܬ݂ ܒܵܟ݂ ܝܼܕ݂ܲܥܬ݂ܵܐ. ܕܲܣܡܝܼܟ݂ ܐܲܢ̄ܬܿ ܒܹܝܬ݂ ܦܬܲܟ݂ܪܹ̈ܐ. ܠܵܐ ܗܵܐ ܬܹܐܪܬܹ݁ܗ ܡܛܠ ܕܲܟ݂ܪܝܼܗ ܗ̄ܘܼ. ܡܸܫܬܲܪܪܵܐ ܠܡܹܐܟܲܠ ܕܲܕ݂ܒ݂ܝܼܚܵܐ.


text:
ܘܐܸܢ ܗܵܟܲܢܵܐ ܡܲܣܟܠܝܼܢ ܐ̄ܢܬܘܿܢ ܒܐܲܚܲܝ̈ܟ̇ܘܿܢ. ܘܲܡܩܲܦܚܝܼܢ ܐ̄ܢܬܘܿܢ ܬܹܐܪ̈ܵܬ݂ܗܘܿܢ ܡܲܪ̈ܥܵܬ݂ܵܐ. ܒܲܡܫܝܼܚܵܐ ܗܘܼ ܡܲܣܟܠܝܼܢ ܐܢ̄ܬܘܿܢ.


text:
ܠܡܵܐ ܠܵܐ ܗ̄ܘܹܝܬ݂ ܒܲܪ ܚܹܐܪܹ̈ܐ. ܐܵܘ ܠܵܐ ܗ̄ܘܹܝܬ݂ ܫܠܝܼܚܵܐ. ܐܵܘ ܠܝܼܫܘܿܥ ܡܫܝܼܚܵܐ ܡܵܪܲܢ ܠܵܐ ܚܙܹܝܬ݂. ܐܵܘ ܠܵܐ ܗܘܲܝܬܿܘܿܢ ܥܒ݂ܵܕ݂ܝ ܒܡܵܪܝ.


text:
ܘܲܠܡܵܐ ܠܵܐ ܫܲܠܝܼܛ ܠܲܢ ܚܵܬ݂ܵܐ ܐܲܢ̄ܬܿܬ݂ܵܐ ܠܡܲܟ݂ܪܵܟ݂ܘ ܥܲܡܲܢ. ܐܲܝܟ݂ ܫܲܪܟܵܐ ܕܲܫܠܝܼܚܹ̈ܐ: ܘܐܲܝܟ݂ ܐܲܚܵܘ̈ܗܝ ܕܡܵܪܲܢ. ܘܐܲܝܟ݂ ܟܹܐܦܵܐ.


text:
ܡܲܢܘܼ ܕܡܲܦܠܲܚ ܒܦܵܠܚܘܼܬ݂ܵܐ (ܦܵܠܚܘܼܬ݂ܵܐ) ܒܢܲܦ̈ܩܵܬ݂ܵܐ ܕܢܲܦ̮ܫܹܗ. ܐܵܘ ܡܲܢܘܼ ܕܢܵܨܹܒ݂ ܟܲܪܡܵܐ. ܘܡܸܢ ܦܹܐܪ̈ܵܘܗܝ ܠܵܐ ܐܵܟܸܠ. ܐܵܘ ܡܲܢܘܼ ܕܪܵܥܹܐ ܥܵܢ̈ܵܐ. ܘܡܸܢ ܚܲܠܒ݂ܵܐ ܕܡܲܪܥܝܼܬܹܗ ܠܵܐ ܐܵܟܹܠ.


text:
ܟܬ݂ܝܼܒ݂ ܓܹܝܪ ܒܹܗ ܒܢܵܡܘܿܣܵܐ ܕܡܘܼܫܹܐ. ܕܠܵܐ ܬܸܒ݂ܠܘܿܡ ܬܵܘܪܵܐ ܕܡܲܕ݂ܪܸܟ݂. ܠܡܵܐ ܥܲܠ ܬܵܘܪܹ̈ܐ ܒܛܝܼܠ ܠܹܗ ܠܐܲܠܵܗܵܐ (ܐܲܠܵܗܵܐ).


text:
ܐܸܠܵܐ ܝܼܕ݂ܝܼܥܵܐ ܕܡܛܠܵܬܲܢ ܗܘܼ ܐܸܡܲܪ. ܘܡܛܠܵܬܲܢ ܓܹܝܪ ܐܸܬ݂ܟܲܬ݂ܒܲܬ݂. ܡܛܠ ܕܥܲܠ ܣܲܒ݂ܪܵܐ ܗܘܼ ܘܵܠܹܐ ܠܹܗ ܠܟ݂ܵܪܘܿܒ݂ܵܐ ܕܢܸܟ݂ܪܘܿܒ݂. ܘܐܲܝܢܵܐ ܕܡܲܕ݂ܪܸܟ݂ ܥܲܠ ܣܲܒ݂ܪܵܐ ܕܲܥܠܲܠܬ݂ܵܐ.


text:
ܘܐܸܢ ܠܐܲܚܪ̈ܵܢܹܐ ܐܝܼܬ݂ ܠܗܘܿܢ ܫܘܼܠܛܵܢܵܐ ܥܠܲܝܟܿܘܿܢ. ܠܵܐ ܠܲܢ ܘܵܠܹܐ ܝܲܬܝܼܪܵܐܝܼܬ݂. ܐܸܠܵܐ ܠܵܐ ܐܸܬ݂ܚܲܫܲܚܢ ܒܫܘܼܠܛܵܢܵܐ ܗܵܢܵܐ. ܐܸܠܵܐ ܟܠܡܸܕܸܡ ܡܣܲܝܒܪܝܼܢ ܚ̄ܢܲܢ. ܕܲܒ݂ܡܸܕܸܡ ܠܵܐ ܢܬܲܟܸܣ ܣܒܲܪܬܹܗ ܕܲܡܫܝܼܚܵܐ.


text:
ܠܵܐ ܝܵܕ݂ܥܝܼܢ ܐܢ̄ܬܘܿܢ. ܕܐܲܝܠܹܝܢ ܕܒܹܝܬ݂ ܩܘܼܕ݂ܫܵܐ ܦܵܠܚܝܼܢ. ܡܸܢ ܒܹܝܬ݂ ܩܘܼܕ݂ܫܵܐ ܡܸܣܬܲܝܒܪܝܼܢ. ܘܐܲܝܠܹܝܢ ܕܲܠܡܲܕ݂ܒܚܵܐ ܦܵܠܚܝܼܢ. ܥܲܡ ܡܲܕ݂ܒܚܵܐ ܦܵܠܓ݂ܝܼܢ.


text:
ܐܸܢܵܐ ܕܹܝܢ ܠܵܐ ܐܸܬ݂ܚܲܫܚܹܬ݂ ܒܲܚܕ݂ܵܐ ܡܸܢ ܗܵܠܹܝܢ. ܘܠܵܘ ܡܛܠ ܗܵܕܹܐ ܟܸܬ݂ܒܹܬ݂. ܕܗܵܟܲܢܵܐ ܢܸܗܘܹܐ ܠܝܼ. ܦܲܩܵܚ ܠܝܼ ܓܹܝܪ ܕܲܡܡܵܬ݂ ܐܹܡܘܿܬ݂. ܘܠܵܐ ܕܐ̄ܢܵܫ ܫܘܼܒ݂ܗܵܪܝ ܢܣܲܪܸܩ.


text:
ܐܸܢ ܓܹܝܪ ܒܨܸܒ݂ܝܵܢܝ ܗܵܕܹܐ ܣܵܥܲܪ ܐ̄ܢܵܐ. ܐܲܓ݂ܪܵܐ ܐܝܼܬ݂ ܠܝܼ. ܐܸܢ ܕܹܝܢ ܕܠܵܐ ܒܨܸܒ݂ܝܵܢܝ. ܪܲܒܲܬ݂ ܒܲܝܬܘܼܬ݂ܵܐ ܗܘܼ ܡܗܲܝܡܲܢ ܐ̄ܢܵܐ.


text:
ܐܲܝܢܵܐ ܗܘܼ ܗܵܟܹܝܠ ܐܲܓ݂ܪܝ. ܕܟܲܕ݂ ܡܣܲܒܲܪ ܐ̄ܢܵܐ. ܕܠܵܐ ܢܦܲܩܬ݂ܵܐ ܐܸܥܒܕ݂ܝܼܗܿ ܠܲܣܒܲܪܬܹܗ ܕܲܡܫܝܼܚܵܐ. ܘܠܵܐ ܐܸܬ݂ܚܲܫܲܚ ܒܫܘܼܠܛܵܢܵܐ. ܕܝܲܗ̄ܒ݂ ܠܝܼ ܒܐܹܘܲܢܓܵܠܝܼܘܿܢ.


text:
ܘܲܗܘܹܝܬ݂ ܥܲܡ ܝܗ̄ܘܼܕ݂ܵܝܹ̈ܐ ܐܲܝܟ݂ ܝܗ̄ܘܼܕ݂ܵܝܵܐ. ܕܲܠܝܗ̄ܘܼܕ݂ܵܝܹ̈ܐ ܐܹܬܲܪ. ܘܥܲܡ ܕܲܬ݂ܚܹܝܬ݂ ܢܵܡܘܿܣܵܐ ܐܸܢܘܿܢ. ܗ̄ܘܹܝܬ݂ ܐܲܝܟ݂ ܕܲܬ݂ܚܹܝܬ݂ ܢܵܡܘܿܣܵܐ. ܕܠܲܐܝܠܹܝܢ ܕܲܬ݂ܚܹܝܬ݂ ܢܵܡܘܿܣܵܐ ܐܸܢܘܿܢ ܐܹܬܲܪ.


text:
ܘܠܲܐܝܠܹܝܢ ܕܢܵܡܘܿܣܵܐ ܠܲܝܬܿ ܠܗܘܿܢ. ܗ̄ܘܹܝܬ݂ ܐܲܝܟ݂ ܕܠܵܐ ܢܵܡܘܿܣ. ܟܲܕ݂ ܠܵܐ ܐܝܼܬܲܝ ܠܐܲܠܵܗܵܐ ܕܠܵܐ ܢܵܡܘܿܣ. ܐܸܠܵܐ ܒܢܵܡܘܿܣܹܗ ܕܲܡܫܝܼܚܵܐ. ܕܐܵܦ ܠܗܵܢܘܿܢ ܕܲܕ݂ܠܵܐ ܢܵܡܘܿܣ. ܐܸܢܘܿܢ ܐܹܬܲܪ.


text:
ܠܵܐ ܝܵܕ݂ܥܝܼܢ ܐ̄ܢܬܘܿܢ ܕܐܲܝܠܹܝܢ ܕܒܸܐܣܛܵܕ݂ܝܼܘܿܢ ܪܵܗܛܝܼܢ. ܟܠܗܘܿܢ ܗܘܼ ܪܵܗܛܝܼܢ. ܐܸܠܵܐ ܚܲܕ݂ ܗܘܼ ܢܵܣܹܒ݂ ܠܵܗܿ ܙܵܟ݂ܘܼܬ݂ܵܐ. ܗܵܟܲܢܵܐ ܗܲܪ̱ܛܘ. ܐܲܝܟ݂ ܕܬܲܕ݂ܪܟ݂ܘܿܢ.


text:
ܟܠ ܐ̄ܢܵܫ ܕܹܝܢ ܕܐܵܓ݂ܘܿܢܵܐ ܥܵܒܹܿܕ݂. ܡܸܢ ܟܠܡܸܕܸܡ ܐܵܚܹܕ݂ ܪܸܥܝܵܢܹܗ. ܘܗܵܠܹܝܢ ܪܵܗܛܝܼܢ ܕܢܸܣܒ݂ܘܼܢ ܟܠܝܼܠܵܐ ܕܡܸܬ݂ܚܲܒܲܠ. ܚܢܲܢ ܕܹܝܢ ܕܠܵܐ ܡܸܬ݂ܚܲܒܲܠ.


text:
ܐܸܢܵܐ ܗܵܟܹܝܠ ܗܵܟܲܢܵܐ ܪܵܗܹܛ ܐ̄ܢܵܐ. ܠܵܐ ܗ̄ܘܵܐ ܐܲܝܟ݂ ܕܥܲܠ ܡܸܕܸܡ ܕܠܵܐ ܝܼܕ݂ܝܼܥ. ܘܗܵܟܲܢܵܐ ܡܸܬ݂ܟܲܬܲܫ ܐ̄ܢܵܐ. ܠܵܐ ܐܲܝܟ݂ ܗܵܘ ܕܠܵܐܐܲܪ ܟܵܬܹܫ.


text:
ܐܸܠܵܐ ܦܲܓ݂ܪܝ ܗܘܼ ܟܵܒܹܫ ܐ̄ܢܵܐ ܘܲܡܫܲܥܒܸܕ݂ ܐ̄ܢܵܐ. ܕܕ݂ܲܠܡܵܐ ܐܸܢܵܐ ܕܠܲܐ̄ܚܪ̈ܵܢܹܐ ܐܲܟ݂ܪܙܹܬ݂. ܐܸܢܵܐ ܩܢܘܿܡܝ ܐܸܣܬܿܠܹܐ ܠܝܼ.


text:
ܘܟ݂ܠܗܘܿܢ ܚܲܕ݂ ܡܲܫܬܿܝܵܐ ܕܪܘܼܚܵܐ ܐܸܫܬܿܝܼܘ. ܫܵܬܹܝܢ ܗ̄ܘܼܵܘ ܓܹܝܪ ܡܸܢ ܟܹܐܦܵܐ ܕܪܘܼܚܵܐ ܕܐܵܬ݂ܝܵܐ ܗ̄ܘܵܬ݂ ܥܲܡܗܘܿܢ. ܟܹܐܦܵܐ ܕܹܝܢ ܗܵܝ. ܗܘܼ ܗܘܵ݀ܐ ܡܫܝܼܚܵܐ.


text:
ܘܐܵܦܠܵܐ ܢܸܗܘܹܐ ܦܵܠܚܲܝ̈ ܦܬܲܟ݂ܪܹ̈ܐ: ܐܲܝܟܲܢܵܐ ܕܐܵܦ ܡܸܢܗܘܿܢ ܦܠܲܚܘ. ܐܲܝܟ݂ ܕܲܟ݂ܬ݂ܝܼܒ݂. ܕܝܼܬܸܒ݂ ܥܲܡܵܐ ܠܡܹܐܟܲܠ ܘܲܠܡܸܫܬܵܐ. ܘܩܵܡܘ ܠܡܸܫܬܿܥܵܝܘܼ.


text:
ܗܵܠܹܝܢ ܕܹܝܢ ܟܠܗܹܝܢ ܕܲܓ݂ܕ݂ܲܫ ܠܗܘܿܢ. ܠܛܘܼܦ̮ܣܲܢ ܗܘܲܝ̈. ܘܐܸܬ݂ܟܬܸܒ݂ ܡܛܠ ܡܲܪܕܘܬ݂ܵܐ ܕܝܼܠܲܢ. ܕܚܲܪܬ݂ܗܘܿܢ ܕܥܵܠܡܹ̈ܐ ܥܠܲܝܢ ܡܲܛܝܲܬ݀.


text:
ܢܸܣܝܘܿܢܵܐ ܠܵܐ ܡܲܛܝܼܟ݂ܘܿܢ. ܐܸܠܵܐ ܕܲܒ݂ܢܲܝ̈ܢܵܫܵܐ. ܡܗܲܝܡܲܢ ܗܘܼ ܕܹܝܢ ܐܲܠܵܗܵܐ. ܕܠܵܐ ܢܲܪܦܹܝܟ݂ܘܿܢ ܕܬܸܬ݂ܢܲܣܘܿܢ ܝܲܬܿܝܼܪ ܡܲܢ ܡܸܕܸܡ ܕܲܡܨܹܝܢ ܐܢ̄ܬܘܿܢ. ܐܸܠܵܐ ܢܸܥܒܸܕ݂ ܠܢܸܣܝܘܿܢܟ݂ܘܿܢ ܡܲܦܩܵܢܵܐ. ܐܲܝܟܲܢܵܐ ܕܬܸܫܟܚܘܼܢ ܠܲܡܣܲܝܒܵܪܘܼ.


text:
ܟܵܣܵܐ ܗܵܘ ܕܬ݂ܵܘܕܝܼܬ݂ܵܐ ܕܲܡܒܲܪܟ݂ܝܼܢܲܢ. ܠܵܐ ܗ̄ܘܵܐ ܫܵܘܬܵܦܘܼܬ݂ܵܐ ܐܝܼܬ݂ܵܘܗܝ ܕܲܕ݂ܡܹܗ ܕܲܡܫܝܼܚܵܐ. ܘܠܲܚܡܵܐ ܗܵܘ ܕܩܵܨܹܝܢܲܢ. ܠܵܐ ܗ̄ܘܵܐ ܫܵܘܬܵܦܘܼܬ݂ܵܐ ܐܝܼܬ݂ܵܘܗܝ ܕܦܲܓ݂ܪܹܗ ܕܲܡܫܝܼܚܵܐ.


text:
ܐܲܝܟܲܢܵܐ ܕܚܲܕ݂ ܗܘܼ ܠܲܚܡܵܐ ܗܵܘ. ܗܵܟܲܢܵܐ ܟܠܲܢ ܚܲܕ݂ ܚܢܲܢ ܦܓܲܪ. ܟܠܲܢ ܓܹܝܪ ܡܸܢ ܗܵܘ ܗܘܼ ܚܲܕ݂ ܠܲܚܡܵܐ ܢܵܣܒܝܼܢܲܢ.


text:
ܐܸܠܵܐ ܗܵܘ ܡܸܕܸܡ ܕܕ݂ܵܒ݂ܚܝܼܢ ܚܲܢܦܹ̈ܐ. ܠܫܹܐܕܹ̈ܐ ܗ̄ܘܼ ܕܵܒ݂ܚܝܼܢ. ܘܠܵܐ ܠܐܲܠܵܗܵܐ. ܠܵܐ ܕܹܝܢ ܨܵܒܹܐ ܐ̄ܢܵܐ ܕܬܸܗܘܘܿܢ ܫܵܘܬܵܦܹ̈ܐ ܠܫܹܐܕܹ̈ܐ.


text:
ܠܵܐ ܡܸܫܟܿܚܝܼܢ ܐ̄ܢܬܘܿܢ ܕܬܸܫܬܿܘܿܢ ܟܵܣܵܐ ܕܡܵܪܲܢ. ܘܟ݂ܵܣܵܐ ܕܫܹܐܕܹ̈ܐ. ܘܠܵܐ ܡܸܫܟܿܚܝܼܢ ܐ̄ܢܬܘܿܢ ܕܬܸܫܬܵܘܬܿܦܘܼܢ ܒܦܵܬ݂ܘܿܪܵܐ ܕܡܵܪܲܢ. ܘܲܒ݂ܦܵܬ݂ܘܿܪܵܐ ܕܫܹܐܕܹ̈ܐ.


text:
ܐܸܢ ܐ̄ܢܵܫ ܕܹܝܢ ܡܸܢ ܚܲܢܦܹ̈ܐ ܩܵܪܹܐ ܠܟ݂ܘܿܢ. ܘܨܵܒܹܝܢ ܐ̄ܢܬܘܿܢ ܠܡܹܐܙܲܠ. ܟܠܡܸܕܸܡ ܕܡܸܬ̇ܬ̇ܣܝܼܡ ܩܕ݂ܵܡܲܝܟ̇ܘܿܢ ܐܲܟ݂ܘܿܠܘ. ܕܠܵܐ ܥܘܼܩܵܒ݂ܵܐ ܡܛܠ ܬܹܐܪܬܵܐ.


text:
ܐܸܢ ܐ̄ܢܵܫ ܕܹܝܢ ܢܹܐܡܲܪ ܠܟ݂ܘܿܢ. ܕܗܵܢܵܐ ܕܲܕ݂ܒ݂ܝܼܚܵܐ ܗܘܼ. ܠܵܐ ܬܹܐܟ݂ܠܘܼܢ. ܡܛܠ ܗܵܘ ܕܐܸܡܲܪ ܠܟ݂ܘܿܢ. ܘܡܛܠ ܬܹܐܪܬܵܐ.


text:
ܬܹܐܪܬܵܐ ܕܹܝܢ ܐܵܡܲܪ ܐ̄ܢܵܐ. ܠܵܐ ܗ̄ܘܵܐ ܕܝܼܠܟ݂ܘܿܢ. ܐܸܠܵܐ ܕܗܵܘ ܕܐܵܡܲܪ. ܠܡܵܢܵܐ ܓܹܝܪ ܚܹܐܪܘܼܬ݂ܝ ܡܸܬ̇ܬ̇ܕ̇ܝܼܢܵܐ ܡܸܢ ܬܹܐܪܬܵܐ ܕܐܲܚܪ̈ܵܢܹܐ.


text:
ܐܸܢ ܐܵܟ݂ܠܝܼܢ ܐ̄ܢܬܘܿܢ ܗܵܟܹܝܠ. ܘܐܸܢ ܫܵܬܹܝܢ ܐܢ̄ܬܘܿܢ. ܘܐܸܢ ܡܸܕܸܡ ܥܵܒ݂ܕܝܼܢ ܐܢ̄ܬܘܿܢ. ܟܠ ܡܸܕܸܡ ܠܬܸܫܒܿܘܿܚܬܵܐ ܕܐܲܠܵܗܵܐ ܗܘܲܝܬܿܘܿܢ ܥܵܒ݂ܕܝܼܢ.


text:
ܐܲܝܟ݂ ܕܐܵܦ ܐܸܢܵܐ ܒܟ݂ܠ ܡܸܕܸܡ ܠܟ݂ܠܢܵܫ ܫܵܦܲܪ ܐ̄ܢܵܐ. ܘܠܵܐ ܒܵܥܹܐ ܐ̄ܢܵܐ ܡܸܕܸܡ ܕܠܝܼ ܦܲܩܵܚ. ܐܸܠܵܐ ܡܸܕܸܡ ܕܲܠܣܲܓܝܼ̈ܐܹܐ ܦܲܩܵܚ. ܕܢܚܘܿܢ.


text:
ܡܫܲܒܲܚ ܐ̄ܢܵܐ ܠܟ݂ܘܿܢ ܕܹܝܢ ܐܲܚܲܝ̈. ܕܲܒܟ݂ܠ ܡܸܕܸܡ ܡܲܥ̱ܗܸܕ݂ (ܥܲܗܝܼܕܝܼܢ) ܐ̄ܢܬܘܿܢ ܠܝܼ. ܘܐܲܝܟܲܢܵܐ ܕܐܲܫܠܡܹܬ݂ ܠܟ݂ܘܿܢ ܦܘܼܩܕܵܢܹ̈ܐ. ܐܲܚܝܼܕ݂ܝܼܢ ܐܢ̄ܬܘܿܢ.


text:
ܨܵܒܹܐ ܐ̄ܢܵܐ ܕܹܝܢ ܕܬܸܕ݂ܥܘܼܢ. ܕܟܠ ܓܒܲܪ ܪܹܫܹܗ ܡܫܝܼܚܵܐ ܗܘܼ. ܘܪܹܫܵܗܿ ܕܐܲܢ̄ܬܿܬ݂ܵܐ ܓܲܒ݂ܪܵܐ ܗܘܼ. ܘܪܹܫܹܗ ܕܲܡܫܝܼܚܵܐ ܐܲܠܵܗܵܐ ܗܘܼ.


text:
ܘܟ݂ܠ ܐܲܢ̄ܬܿܬ݂ܵܐ ܕܲܡܨܲܠܝܵܐ ܐܵܘ ܡܸܬ݂ܢܲܒܝܵܐ. ܟܲܕ݂ ܓܠܹܐ ܪܹܫܵܗܿ. ܡܲܒ݂ܗܬ݂ܵܐ ܪܹܫܵܗܿ. ܫܵܘܝܵܐ ܗܝܼ ܓܹܝܪ ܥܲܡ ܗܵܝ ܕܲܓ݂ܪܝܼܥ ܪܹܫܵܗܿ.


text:
ܐܸܢ ܓܹܝܪ ܠܵܐ ܡܸܬ݂ܟܲܣܝܵܐ ܐܲܢ̄ܬܿܬ݂ܵܐ. ܐܵܦ ܬܸܣܬܲܦܲܪ. ܐܸܢ ܕܹܝܢ ܡܫܲܟܲܪ ܗܘܼ ܠܐܲܢ̄ܬܿܬ݂ܵܐ ܠܡܸܣܬܲܦܵܪܘܼ ܐܵܘ ܠܡܸܓ݂ܪܲܥ. ܬܸܬ݂ܟܲܣܹܐ.


text:
ܓܲܒ݂ܪܵܐ ܓܹܝܪ ܠܵܐ ܚܲܝܵܒ݂ ܕܲܢܟܲܣܹܐ ܪܹܫܹܗ. ܡܛܠ ܕܲܕ݂ܡܘܬ݂ܵܐ ܗܘܼ ܘܬܸܫܒܿܘܿܚܬܵܐ ܕܐܲܠܵܗܵܐ. ܐܲܢ̄ܬܿܬ݂ܵܐ ܕܹܝܢ ܬܸܫܒܿܘܿܚܬܵܐ ܗܝܼ ܕܓܲܒ݂ܪܵܐ.


text:
ܐܲܝܟܲܢܵܐ ܓܹܝܪ ܕܐܲܢ̄ܬܿܬ݂ܵܐ ܡܸܢ ܓܲܒ݂ܪܵܐ. ܗܵܟܲܢܵܐ ܐܵܦ ܓܲܒ݂ܪܵܐ ܒܝܲܕ݂ ܐܲܢ̄ܬܿܬ݂ܵܐ. ܟܠ ܡܸܕܸܡ ܕܹܝܢ ܡܸܢ ܐܲܠܵܗܵܐ ܗܘܼ.


text:
ܘܐܲܢ̄ܬܿܬ݂ܵܐ ܡܵܐ ܕܲܡܪ̈ܲܒܲܝ ܣܲܥܪܵܗܿ. ܬܸܫܒܿܘܿܚܬܵܐ ܗܝܼ ܠܵܗܿ. ܡܛܠ ܕܣܲܥܪܵܗܿ ܚܠܵܦ ܬܲܟ݂ܣܝܼܬ݂ܵܐ ܗܘܼ ܐܸܬ݂ܝܗܸܒ݂ ܠܵܗܿ.


text:
ܗܵܕܹܐ ܕܹܝܢ ܕܲܡܦܲܩܸܕ݂ ܐ̄ܢܵܐ. ܠܵܐ ܐܲܝܟ݂ ܡܫܲܒܲܚ ܐ̄ܢܵܐ ܠܟ݂ܘܿܢ. ܡܛܠ ܕܠܵܐ ܗ̄ܘܵܐ ܠܲܩܕ݂ܵܡܲܝܟ̇ܘܿܢ ܐܸܬܲܝܬܿܘܢ. ܐܸܠܵܐ ܠܲܒ݂ܨܝܼܪܘܼܬ݂ܵܐ ܗܘܼ ܢܚܸܬ݁ܬ݁ܘܢ.


text:
ܠܘܼܩܕ݂ܲܡ ܓܹܝܪ ܡܵܐ ܕܡܸܬ݂ܟܲܢܫܝܼܢ ܐ̄ܢܬܘܿܢ ܒܥܹܕܬܵܐ. ܦܵܠ̈ܓ̇ܘܵܬ݂ܵܐ ܫܵܡܲܥ ܐ̄ܢܵܐ ܕܐܝܼܬ݂ ܒܲܝܢܵܬ݂ܟ݂ܘܿܢ. ܘܡܸܕܸܡ ܡܸܕܸܡ ܡܗܲܝܡܸܢ ܐ̄ܢܵܐ.


text:
ܕܲܠܡܵܐ ܒܵܬܹ̈ܐ ܠܲܝܬܿ ܠܟ݂ܘܿܢ ܕܬܹܐܟ݂ܠܘܼܢ ܘܬܸܫܬܿܘܿܢ. ܐܵܘ ܒܥܹܕܬܹ݁ܗ ܕܐܲܠܵܗܵܐ ܒܵܣܹܝܢ ܐܢ̄ܬܘܿܢ. ܘܡܲܒ݂ܗܬ݂ܝܼܢ ܐ̄ܢܬܘܿܢ ܠܐܲܝܠܹܝܢ ܕܠܲܝܬܿ ܠܗܘܿܢ. ܡܵܢܵܐ ܐܹܡܲܪ ܠܟ݂ܘܿܢ. ܐܸܫܒܲܚܟ݂ܘܿܢ ܒܗܵܕܹܐ. ܠܵܐ ܡܫܲܒܲܚ ܐ̄ܢܵܐ.


text:
ܐܸܢܵܐ ܓܹܝܪ ܩܲܒܠܹܬ݂ ܡܸܢ ܡܵܪܲܢ. ܗܵܘ ܡܸܕܸܡ ܕܐܲܫܠܡܹܬ݂ ܠܟ݂ܘܿܢ. ܕܡܵܪܲܢ ܝܼܫܘܿܥ. ܒܗܵܘ ܠܸܠܝܵܐ ܕܡܸܫܬܿܠܸܡ ܗ̄ܘܵܐ. ܢܣܲܒ݂ ܗ̄ܘܵܐ ܠܲܚܡܵܐ


text:
ܘܒܲܪܸܟ݂ ܘܲܩܨܵܐ. ܘܐܸܡܲܪ. ܣܲܒ݂ܘ. ܐܲܟ݂ܘܿܠܘ. ܗܵܢܵܘ ܦܲܓ݂ܪܝ ܕܥܲܠ ܐܲܦܲܝ̈ܟܿܘܿܢ ܡܸܬ݂ܩܨܹܐ. ܗܵܟܲܢܵܐ ܗܘܲܝܬܿܘܿܢ ܥܵܒ݂ܕܝܼܢ ܠܕ݂ܘܼܟ݂ܪܵܢܝ.


text:
ܗܵܟܲܢܵܐ ܡܸܢ ܒܵܬܲܪ ܕܐܲܚܫܸܡܘ. ܐܵܦ ܟܵܣܵܐ ܝܲܗ̄ܒ݂. ܘܐܸܡܲܪ. ܗܵܢܵܐ ܟܵܣܵܐ ܐܝܼܬ݂ܵܘܗܝ ܕܝܼܵܬܹܩܹܐ ܚܕ݂ܲܬܵܐ ܒܕܹܡܝ. ܗܵܟܲܢܵܐ ܗܘܲܝܬܿܘܿܢ ܥܵܒ݂ܕܝܼܢ. ܟܠ ܐܸܡܲܬ݂ܝ ܕܫܵܬܹܝܢ ܐܢ̄ܬܘܿܢ. ܠܕ݂ܘܼܟ݂ܪܵܢܝ.


text:
ܟܠ ܐܸܡܲܬ݂ܝ ܓܹܝܪ ܕܐܵܟ݂ܠܝܼܢ ܐ̄ܢܬܘܿܢ ܠܲܚܡܵܐ ܗܵܢܵܐ ܘܫܵܬܹܝܢ ܐ̄ܢܬܘܿܢ ܟܵܣܵܐ ܗܵܢܵܐ. ܡܵܘܬܹ݁ܗ ܗܘܼ ܕܡܵܪܲܢ ܡܥܲܗܕܝܼܢ ܐܢ̄ܬܘܿܢ. ܥܕ݂ܲܡܵܐ ܠܡܹܐܬ݂ܝܼܬܹܗ.


text:
ܐܲܝܢܵܐ ܗܵܟܹܝܠ ܕܐܵܟܹܠ ܡܸܢ ܠܲܚܡܹܗ ܕܡܵܪܝܵܐ ܘܫܵܬܹܐ ܡܸܢ ܟܵܣܹܗ. ܘܠܵܐ ܫܵܘܹܐ ܠܹܗ. ܡܚܲܝܲܒ݂ ܗܘܼ ܠܲܕ݂ܡܹܗ ܕܡܵܪܝܵܐ ܘܲܠܦܲܓ݂ܪܹܗ.


text:
ܡܲܢ ܕܐܵܟܹܠ ܓܹܝܪ ܘܫܵܬܹܐ ܡܸܢܹܗ ܟܲܕ݂ ܠܵܐ ܫܵܘܹܐ. ܚܘܼܝܵܒ݂ܵܐ ܗ̄ܘܼ ܠܢܲܦ̮ܫܹܗ ܐܵܟܹܠ ܘܫܵܬܹܐ. ܕܠܵܐ ܦܪܲܫ ܦܲܓ݂ܪܹܗ ܕܡܵܪܝܵܐ.


text:
ܡܲܢ ܕܹܝܢ ܕܲܟ݂ܦܸܢ ܒܒܲܝܬܹ݁ܗ ܢܸܠܥܲܣ. ܕܠܵܐ ܠܚܲܝܵܒ݂ܘܼܬ݂ܵܐ ܬܸܗܘܘܿܢ ܡܸܬ݂ܟܲܢܫܝܼܢ. ܥܲܠ ܫܲܪܟܵܐ ܕܹܝܢ. ܡܵܐ ܕܐܸܬܹܝܬ݂ ܐܹܦܲܩܸܕ݂ܟ݂ܘܿܢ.


text:
ܡܛܠ ܗܵܢܵܐ ܡܵܘܕܲܥ ܐ̄ܢܵܐ ܠܟ݂ܘܿܢ. ܕܠܲܝܬ݁ ܐ̄ܢܵܫ ܕܲܒ݂ܪܘܼܚܵܐ ܕܐܲܠܵܗܵܐ ܡܡܲܠܸܠ. ܘܐܵܡܲܪ ܕܲܚܪܸܡ ܗܘܼ ܝܼܫܘܿܥ. ܘܐܵܦܠܵܐ ܐ̄ܢܵܫ ܡܸܫܟܲܚ ܠܡܹܐܡܲܪ ܕܡܵܪܝܵܐ ܗܘܼ ܝܼܫܘܿܥ. ܐܸܠܵܐ ܐܸܢ ܒܪܘܼܚܵܐ ܕܩܘܼܕ݂ܫܵܐ.


text:
ܠܲܐ̄ܚܪܹܢܵܐ ܕܹܝܢ ܚܲܝ̈ܠܹܐ. ܠܲܐ̄ܚܪܹܢܵܐ ܕܹܝܢ ܢܒ݂ܝܼܘܼܬ݂ܵܐ. ܠܲܐ̄ܚܪܹܢܵܐ ܕܹܝܢ ܦܵܪܘܿܫܘܼܬ݂ܵܐ ܕܪܘܼܚܵܐ. ܠܲܐ̄ܚܪܹܢܵܐ ܕܹܝܢ ܙ̈ܢܲܝܵܐ ܕܠܸܫܵܢܹ̈ܐ. ܠܲܐ̄ܚܪܹܢܵܐ ܕܹܝܢ ܦܘܼܫܵܩܵܐ ܕܠܸܫܵܢܹ̈ܐ.


text:
ܐܲܟ݂ܙܢܵܐ ܓܹܝܪ ܕܦܲܓ݂ܪܵܐ ܚܲܕ݂ ܗ̄ܘܼ. ܘܐܝܼܬ݂ ܒܹܗ ܗܲܕܵܡܹ̈ܐ ܣܲܓܝܼ̈ܐܹܐ. ܟܠܗܘܿܢ ܕܹܝܢ ܗܲܕܵܡܹ̈ܐ ܕܦܲܓ݂ܪܵܐ. ܟܲܕ݂ ܣܲܓܝܼ̈ܐܹܐ. ܐܝܼܬܲܝܗܘܿܢ ܚܲܕ݂ ܐܸܢܘܿܢ ܦܓܲܪ. ܗܵܟܲܢܵܐ ܐܵܦ ܡܫܝܼܚܵܐ.


text:
ܐܵܦ ܚܢܲܢ ܓܹܝܪ ܟܠܲܢ. ܒܲܚܕ݂ܵܐ ܪܘܼܚ ܠܚܲܕ݂ ܦܓܲܪ ܥܡܲܕ݂ܢ. ܐܸܢ ܝܗ̄ܘܼܕ݂ܵܝܹ̈ܐ. ܘܐܸܢ ܐܲܪ̈ܡܵܝܹܐ: ܘܐܸܢ ܥܲܒ݂ܕܹ̈ܐ. ܘܐܸܢ ܒܢܲܝ̈ ܚܹܐܪܹ̈ܐ. ܘܟ݂ܠܲܢ ܚܕ݂ܵܐ ܪܘܼܚܵܐ ܐܸܫܬ݁ܝܼܢ.


text:
ܐܸܢ ܬܹܐܡܲܪ ܓܹܝܪ ܪܸܓ݂ܠܵܐ. ܕܡܛܠ ܕܠܵܐ ܗ̄ܘܹܝܬ݂ ܐܝܼܕ݂ܵܐ. ܠܵܐ ܗ̄ܘܹܝܬ݂ ܡܸܢܹܗ ܡܸܢ ܦܲܓ݂ܪܵܐ. ܠܵܘ ܡܛܠ ܗܵܕܹܐ ܠܲܝܬܹ݁ܝܗ ܡܸܢܹܗ ܡܸܢ ܦܲܓ݂ܪܵܐ.


text:
ܘܐܸܢ ܬܹܐܡܲܪ ܐܸܕ݂ܢܵܐ. ܥܲܠ ܕܠܵܐ ܗ̄ܘܹܝܬ݂ ܥܲܝܢܵܐ. ܠܵܐ ܗ̄ܘܹܝܬ݂ ܡܸܢܹܗ ܡܸܢ ܦܲܓ݂ܪܵܐ. ܠܵܘ ܡܛܠ ܗܵܕܹܐ ܠܲܝܬܹ݁ܝܗ ܡܸܢܹܗ ܡܸܢ ܦܲܓ݂ܪܵܐ.


text:
ܐܸܠܘܼ ܓܹܝܪ ܟܠܹܗ ܦܲܓ݂ܪܵܐ ܥܲܝܢܹ̈ܐ ܗ̄ܘܵܐ. ܐܲܝܟܵܐ ܗ̄ܘܵܬ݂ ܡܲܫܡܲܥܬ݂ܵܐ. ܘܐܸܠܘܼ ܟܠܹܗ ܡܲܫܡܲܥܬ݂ܵܐ ܗ̄ܘܵܐ. ܐܲܝܟܲܢܵܐ ܡܪܝܼܚ ܗ̄ܘܵܐ.


text:
ܠܵܐ ܡܸܫܟܚܵܐ ܥܲܝܢܵܐ ܕܬܹܐܡܲܪ ܠܐܝܼܕ݂ܵܐ. ܕܠܵܐ ܡܸܬ݂ܒܲܥܝܵܐ ܐܲܢ̄ܬ݁ܝ ܠܝܼ. ܐܵܦܠܵܐ ܪܹܫܵܐ ܡܸܫܟܲܚ ܕܢܹܐܡܲܪ ܠܪܸ̈ܓ݂ܠܹܐ. ܕܠܵܐ ܡܸܬ݂ܒܲܥ̈ܝܵܢ ܐ̄ܢܬܹ݁ܝܢ ܠܝܼ.


text:
ܘܐܲܝܠܹܝܢ ܕܣܵܒ݂ܪܝܼܢ ܚ̄ܢܲܢ ܕܲܡܨܲܥܪܝܼܢ ܐܸܢܘܿܢ ܒܦܲܓ݂ܪܵܐ. ܠܗܵܠܹܝܢ ܐܝܼܩܵܪܵܐ ܝܲܬܝܼܪܵܐ ܡܲܣܓܹ݁ܝܢ ܚ̄ܢܲܢ. ܘܐܲܝܠܹܝܢ ܕܲܕ݂ܢܘܼܟܵܦܵܐ ܐܸܢܘܿܢ. ܐܸܣܟܹܡܵܐ ܝܲܬܝܼܪܵܐ ܥܵܒ݂ܕܝܼܢ ܚ̄ܢܲܢ ܠܗܘܿܢ.


text:
ܐܲܝܠܹܝܢ ܕܹܝܢ ܗܲܕܵܡܹ̈ܐ ܕܐܝܼܬ݂ ܒܲܢ ܕܲܡܝܲܩܪܝܼܢ. ܠܵܐ ܡܸܬ݂ܒܥܹܐ ܠܗܘܿܢ ܐܝܼܩܵܪܵܐ. ܐܲܠܵܗܵܐ ܓܹܝܪ ܡܲܙܓܹܗ ܠܦܲܓ݂ܪܵܐ. ܘܝܲܗ̄ܒ݂ ܐܝܼܩܵܪܵܐ ܝܲܬܝܼܪܵܐ ܠܗܲܕܵܡܵܐ ܐܲܝܢܵܐ ܕܲܙܥܘܿܪ.


text:
ܕܐܸܡܲܬ݂ܝ ܕܚܲܕ݂ ܗܲܕܵܡ ܢܸܗܘܹܐ ܟܵܐܹܒ݂. ܟܠܗܘܿܢ ܢܸܗܘܘܿܢ ܚܵܫܝܼܢ. ܘܐܸܢ ܡܸܫܬܲܒܲܚ ܚܲܕ݂ ܗܲܕܵܡ. ܟܠܗܘܿܢ ܗܲܕܵܡܹ̈ܐ ܢܸܗܘܘܿܢ ܡܸܫܬܲܒܚܝܼܢ.


text:
ܣܵܡ ܓܹܝܪ ܐܲܠܵܗܵܐ ܒܥܹܕܬܹ݁ܗ. ܠܘܼܩܕ݂ܲܡ ܫܠܝܼܚܹ̈ܐ. ܒܵܬܲܪܗܘܿܢ ܢܒ݂ܝܹ̈ܐ. ܒܵܬܲܪܗܘܿܢ ܡܲܠܦܵܢܹ̈ܐ. ܒܵܬܲܪܗܘܿܢ ܥܵܒ݂ܕܲܝ̈ ܚܲܝ̈ܠܹܐ. ܒܵܬܲܪܗܘܿܢ ܡܵܘ̈ܗܒ݂ܵܬ݂ܵܐ ܕܐܵܣܝܘܼܬ݂ܵܐ. ܘܲܡܥܲܕܪ̈ܵܢܹܐ ܘܲܡܕ݂ܲܒܪ̈ܵܢܹܐ. ܘܲܙܢܲܝ̈ܵܐ ܕܠܸܫܵܢܹܐ.


text:
ܠܡܵܐ ܠܟ݂ܠܗܘܿܢ ܐܝܼܬ݂ ܠܗܘܿܢ ܡܵܘ̈ܗܒ݂ܵܬ݂ܵܐ ܕܐܵܣܝܘܼܬ݂ܵܐ. ܠܡܵܐ ܟܠܗܘܿܢ ܒܠܸܫܵܢܹ̈ܐ ܡܡܲܠܠܝܼܢ. ܐܵܘ ܕܲܠܡܵܐ ܟܠܗܘܿܢ ܡܦܲܫܩܝܼܢ.


text:
ܐܸܢ ܒܟ݂ܠ ܠܸܫܵܢ ܕܲܒ݂ܢܲܝ̈ܢܵܫܵܐ ܐܹܡܲܠܸܠ ܘܒܲܕ݂ܡܲܠܲܐܟܹ̈ܐ: ܘܚܘܼܒܵܐ ܠܵܐ ܢܸܗܘܹܐ ܒܝܼ. ܗ̄ܘܹܝܬ݂ ܠܝܼ ܢܚܵܫܵܐ ܕܙܵܐܹܡ. ܐܵܘ ܨܸܨܠܵܐ ܕܝܵܗܹܒ݂ ܩܵܠܵܐ.


text:
ܘܐܸܢ ܬܸܗܘܹܐ ܒܝܼ ܢܒ݂ܝܼܘܼܬ݂ܵܐ. ܘܐܸܕܲܥ ܐ̄ܪ̈ܵܙܹܐ ܟܠܗܘܿܢ ܘܟ݂ܠܵܗܿ ܝܼܕ݂ܲܥܬ݂ܵܐ. ܘܐܸܢ ܬܸܗܘܹܐ ܒܝܼ ܟܠܵܗܿ ܗܲܝܡܵܢܘܼܬ݂ܵܐ ܐܲܝܟܲܢܵܐ ܕܛܘܼܪܹ̈ܐ ܐܹܫܲܢܹܐ. ܘܚܘܼܒܵܐ ܠܲܝܬܿ ܒܝܼ. ܠܵܐ ܗ̄ܘܹܝܬ݂ ܡܸܕܸܡ.


text:
ܘܐܸܢ ܐܵܘܟܸܠ ܟܠ ܕܐܝܼܬ݂ ܠܝܼ ܠܡܸܣܟܹܢܹ̈ܐ: ܘܐܸܢ ܐܲܫܠܸܡ ܦܲܓ݂ܪܝ ܕܢܹܐܩܲܕ݂. ܘܚܘܼܒܵܐ ܠܵܐ ܢܸܗܘܹܐ ܒܝܼ. ܡܸܕܸܡ ܠܵܐ ܝܵܬܲܪ ܐ̄ܢܵܐ.


text:
ܚܘܼܒܵܐ ܡܸܡܬ݂ܘܿܡ ܠܵܐ ܢܵܦܹܿܠ. ܢܒ݂̈ܝܼ̈ܘܵܬ݂ܵܐ ܓܹܝܪ ܢܸܬ݂ܒܲܛܠܵܢ. ܘܠܸܫܵܢܹ̈ܐ ܢܸܫܬܲܬܿܩܘܼܢ. ܘܝܼܕ݂ܲܥܬ݂ܵܐ ܬܸܬ݂ܒܲܛܲܠ.


text:
ܟܲܕ݂ ܝܲܠܘܼܕ݂ܵܐ ܗ̄ܘܹܝܬ݂. ܐܲܝܟ݂ ܝܲܠܘܼܕ݂ܵܐ ܡܡܲܠܸܠ ܗ̄ܘܹܝܬ݂. ܘܐܲܝܟ݂ ܝܲܠܘܼܕ݂ܵܐ ܡܸܬ݂ܪܲܥܹܐ ܗ̄ܘܹܝܬ݂. ܘܐܲܝܟ݂ ܝܲܠܘܼܕ݂ܵܐ ܡܸܬ݂ܚܲܫܲܒ݂ ܗ̄ܘܹܝܬ݂. ܟܲܕ݂ ܗ̄ܘܹܝܬ݂ ܕܹܝܢ ܓܲܒ݂ܪܵܐ. ܒܲܛܠܹܬ݂ ܗܵܠܹܝܢ ܕܛܲܠܝܘܼܬ݂ܵܐ.


text:
ܗܵܫܵܐ ܐܲܝܟ݂ ܕܲܒ݂ܡܲܚܙܝܼܬ݂ܵܐ ܚܵܙܹܝܢ ܚ̄ܢܲܢ. ܒܦܸܠܐܬ݂ܵܐ. ܗܵܝܕܹܝܢ ܕܹܝܢ ܐܲܦܝܼ̈ܢ ܠܘܼܩܒܲܠ ܐܲܦܝܼ̈ܢ. ܗܵܫܵܐ ܝܵܕ݂ܲܥ ܐ̄ܢܵܐ ܩܲܠܝܼܠ ܡܸܢ ܣܲܓܝܼ. ܗܵܝܕܹܝܢ ܕܹܝܢ ܐܸܕܲܥ ܐܲܝܟ݂ ܡܵܐ ܕܐܸܬ݂ܝܲܕ݂ܥܹܬ݂.


text:
ܡܲܢ ܕܲܡܡܲܠܸܠ ܓܹܝܪ ܒܠܸܫܵܢܵܐ. ܠܵܐ ܗ̄ܘܵܐ ܠܲܒ݂ܢܲܝ̈ܢܵܫܵܐ ܡܡܲܠܸܠ. ܐܸܠܵܐ ܠܐܲܠܵܗܵܐ. ܠܵܐ ܓܹܝܪ ܐ̄ܢܵܫ ܫܵܡܲܥ ܡܸܕܸܡ ܕܲܡܡܲܠܸܠ. ܐܸܠܵܐ ܒܪܘܼܚ ܐ̄ܪܵܙܵܐ ܡܡܲܠܸܠ.


text:
ܨܵܒܹܐ ܐ̄ܢܵܐ ܕܹܝܢ. ܕܟ݂ܠܟ݂ܘܼܢ ܬܿܡܲܠܠܘܼܢ ܒܠܸܫܵܢܹ̈ܐ. ܝܲܬܝܼܪܵܐܝܼܬ݂ ܕܹܝܢ ܕܬܸܬ݂ܢܲܒܘܼܢ. ܪܲܒ ܗܘܼ ܓܹܝܪ ܐܲܝܢܵܐ ܕܡܸܬ݂ܢܲܒܹܐ. ܡܸܢ ܗܵܘ ܕܲܡܡܲܠܸܠ ܒܠܸܫܵܢܵܐ. ܐܸܢ ܠܵܐ ܡܦܲܫܸܩ. ܐܸܢ ܕܹܝܢ ܡܦܲܫܸܩ. ܥܹܕܬܵܐ ܒܵܢܹܐ.


text:
ܘܗܵܫܵܐ ܐܲܚܲܝ̈. ܐܸܢ ܐܹܬܹܐ ܠܘܵܬ݂ܟ݂ܘܿܢ. ܘܐܹܡܲܠܸܠ ܥܲܡܟ݂ܘܿܢ ܒܠܸܫܵܢܹ̈ܐ: ܡܵܢܵܐ ܡܵܘܬܲܪ ܐ̄ܢܵܐ ܠܟ݂ܘܿܢ. ܐܸܠܵܐ ܐܸܢ ܐܹܡܲܠܸܠ ܥܲܡܟ݂ܘܿܢ. ܐܵܘ ܒܓܸܠܝܵܢܵܐ. ܐܵܘ ܒܝܼܕ݂ܲܥܬ݂ܵܐ. ܐܵܘ ܒܲܢܒ݂ܝܼܘܼܬ݂ܵܐ. ܐܵܘ ܒܝܘܼܠܦܵܢܵܐ.


text:
ܐܵܦ ܨܸܒ݂̈ܘܵܬ݂ܵܐ ܓܹܝܪ ܐܲܝܠܹܝܢ ܕܠܲܝܬܿ ܒܗܹܝܢ ܢܲܦ̮ܫܵܐ. ܘܝܵܗܒܵܢ ܩܵܠܵܐ. ܐܸܢ ܐܲܒܘܼܒ݂ܵܐ. ܘܐܸܢ ܩܝܼܬ݂ܵܪܵܐ. ܐܸܢ ܦܘܼܪܫܵܢܵܐ ܠܵܐ ܥܵܒ݂ܕܵܢ ܒܹܝܬ݂ ܩܝܼܢܬܵܐ ܠܲܚܒܲܪܬ݂ܵܗܿ. ܐܲܝܟܲܢܵܐ ܡܸܬ݂ܝܼܕ݂ܲܥ ܡܸܕܸܡ ܕܡܸܙܕܲܡܲܪ. ܐܵܘ ܡܸܕܸܡ ܕܡܸܬ݂ܢܩܸܫ.


text:
ܗܵܟܲܢܵܐ ܐܵܦ ܐܲܢ̄ܬܘܿܢ. ܐܸܢ ܬܹܐܡܪܘܼܢ ܡܸܠܬ݂ܵܐ ܒܠܸܫܵܢܵܐ. ܘܠܵܐ ܬܸܗܘܹܐ ܡܦܲܫܩܵܐ. ܐܲܝܟܲܢܵܐ ܡܸܬ݂ܝܼܕ݂ܲܥ ܡܸܕܸܡ ܕܐܵܡܪܝܼܢ ܐܢ̄ܬܘܿܢ. ܗܵܘܹܝܬܿܘܢ ܠܟ݂ܘܿܢ. ܐܲܝܟ݂ ܗܵܘ ܕܥܲܡ ܐܵܐܲܪ ܡܡܲܠܠܝܼܢ ܐܢ̄ܬܘܿܢ.


text:
ܘܐܸܢ ܠܵܐ ܝܵܕ݂ܲܥ ܐ̄ܢܵܐ ܚܲܝܠܹܗ ܕܩܵܠܵܐ. ܗܵܘܹܐ ܐ̄ܢܵܐ ܠܝܼ ܒܲܪܒܪܵܝܵܐ ܠܗܵܘ ܕܲܡܡܲܠܸܠ. ܘܐܵܦ ܗܵܘ ܕܲܡܡܲܠܸܠ ܗܵܘܹܐ ܠܹܗ ܠܝܼ ܒܲܪܒܪܵܝܵܐ.


text:
ܗܵܟܲܢܵܐ ܐܵܦ ܐܲܢ̄ܬܘܿܢ. ܡܛܠ ܕܛܲܢܵܢܹ̈ܐ ܐܲܢ̄ܬܿܘܿܢ ܕܡܵܘ̈ܗܒ݂ܵܬ݂ܵܐ ܕܪܘܼܚܵܐ. ܠܒܸܢܝܵܢܵܐ ܕܥܹܕܬܵܐ. ܒܥܵܘ ܕܬܸܬ݂ܝܲܬܿܪܘܼܢ.


text:
ܘܐܸܢ ܠܵܐ ܐܸܢ ܡܒܲܪܸܟ݂ ܐܲܢ̄ܬܿ ܒܪܘܼܚ. ܗܵܘ ܕܲܡܡܲܠܹܐ ܕܘܼܟܬܹܗ ܕܗܸܕ݂ܝܘܿܛܵܐ. ܐܲܝܟܲܢܵܐ ܢܹܐܡܲܪ ܐܵܡܹܝܢ ܥܲܠ ܬܵܘܕܝܼܬ݂ܵܟ݂ ܕܝܼܠܵܟ݂. ܡܛܠ ܕܡܵܢܵܐ ܐܵܡܲܪ ܐܲܢ̄ܬܿ ܠܵܐ ܝܵܕ݂ܲܥ.


text:
ܐܸܠܵܐ ܒܥܹܕܬܵܐ ܨܵܒܹܐ ܐ̄ܢܵܐ ܕܚܲܡܸܫ ܡܸܠܝܼ̈ܢ ܒܡܲܕܲܥܝ ܐܹܡܲܠܸܠ. ܕܐܵܦ ܐ̄ܚܪܵܢܹ̈ܐ ܐܲܠܸܦ. ܝܲܬܿܝܼܪ ܡܸܢ ܪܸܒܘܼ ܡܸܠܝܼ̈ܢ ܒܠܸܫܵܢܵܐ.


text:
ܐܲܚܲܝ̈. ܠܵܐ ܗܘܲܝܬܿܘܿܢ ܛܠܹܝܢ ܒܪܸ̈ܥܝܵܢܲܝܟܿܘܿܢ. ܐܸܠܵܐ ܠܒ̈ܝܼܫܵܬ݂ܵܐ ܗܘܵܘ ܝܲܠܘܼܕܹ̈ܐ. ܘܲܒ݂ܪܸ̈ܥܝܵܢܲܝܟܿܘܿܢ ܗܘܵܘ ܓܡܝܼܪܝܼܢ.


text:
ܒܢܵܡܘܿܣܵܐ ܟܬ݂ܝܼܒ݂. ܕܲܒ݂ܡܲܡܠ̱ܠܵܐ ܢܘܼܟ݂ܪܵܝܵܐ ܘܲܒ݂ܠܸܫܵܢܵܐ ܐ̄ܚܪܹܢܵܐ. ܐܹܡܲܠܸܠ ܥܲܡܹܗ ܥܲܡ ܥܲܡܵܐ ܗܵܢܵܐ. ܐܵܦܠܵܐ ܗܵܟܲܢܵܐ ܢܸܫܡܥܘܼܢܵܢܝ. ܐܵܡܲܪ ܡܵܪܝܵܐ.


text:
ܡܵܕܹܝܢ ܠܸܫܵܢܹ̈ܐ ܠܐܵܬ݂ܵܐ ܗܘܼ ܣܝܼܡܝܼܢ. ܠܵܐ ܠܲܡܗܲܝܡܢܹ̈ܐ. ܐܸܠܵܐ ܠܐܲܝܠܹܝܢ ܕܠܵܐ ܡܗܲܝܡܢܝܼܢ. ܢܒ݂̈ܝܼܵܘܵܬ݂ܵܐ ܕܹܝܢ. ܠܵܐ ܗ̄ܘܵܐ ܠܐܲܝܠܹܝܢ ܕܠܵܐ ܡܗܲܝܡܢܝܼܢ. ܐܸܠܵܐ ܠܐܲܝܠܹܝܢ ܕܲܡܗܲܝܡܢܝܼܢ.


text:
ܐܸܢ ܗܘܼ ܗܵܟܹܝܠ ܕܬܸܬ݂ܟܲܢܲܫ ܟܠܵܗܿ ܥܹܕܬܵܐ. ܘܟ݂ܠܗܘܿܢ ܒܠܸܫܵܢܹ̈ܐ ܢܡܲܠܠܘܼܢ. ܘܢܸܥܠܘܼܢ ܗܸܕ݂ܝ̈ܘܿܛܹܐ. ܐܵܘ ܐܲܝܠܹܝܢ ܕܠܵܐ ܡܗܲܝܡܢܝܼܢ. ܠܵܐ ܐܵܡܪܝܼܢ. ܕܗܵܠܹܝܢ ܫܢܵܘ ܠܗܘܿܢ.


text:
ܘܐܸܢ ܟܠܟ݂ܘܿܢ ܬܸܗܘܘܿܢ ܡܸܬ݂ܢܲܒܹܝܢ. ܘܢܸܥܘܿܠ ܠܘܵܬ݂ܟ݂ܘܿܢ ܗܸܕ݂ܝܘܿܛܵܐ. ܐܵܘ ܡܲܢ ܕܠܵܐ ܡܗܲܝܡܸܢ. ܡܸܬ݂ܒܨܹܐ ܡܸܢ ܟܠܟ݂ܘܿܢ. ܘܡܸܬ݂ܟܵܘܲܢ ܡܸܢ ܟܠܟ݂ܘܿܢ.


text:
ܘܟܲܣ̈ܝܵܬ݂ܵܐ ܕܠܸܒܹܗ ܡܸܬ݂ܓܲܠܝܵܢ. ܘܗܵܝܕܹܝܢ ܢܸܦܸܠ ܥܲܠ ܐܲܦܵܘ̈ܗܝ. ܘܢܸܣܓ݁ܘܿܕ݂ ܠܐܲܠܵܗܵܐ. ܘܢܹܐܡܲܪ. ܫܲܪܝܼܪܵܐܝܼܬ݂ ܐܲܠܵܗܵܐ ܐܝܼܬ݂ ܒܟ݂ܘܿܢ.


text:
ܐܵܡܲܪ ܐ̄ܢܵܐ ܗܵܟܹܝܠ ܐܲܚܲܝ̈. ܕܐܸܡܲܬ݂ܝ ܕܡܸܬ݂ܟܲܢܫܝܼܢ ܐܢ̄ܬܘܿܢ. ܠܐܲܝܢܵܐ ܡܸܢܟ݂ܘܿܢ ܕܐܝܼܬ݂ ܠܹܗ ܡܲܙܡܘܪܵܐ ܢܹܐܡܲܪ. ܘܐܲܝܢܵܐ ܕܐܝܼܬ݂ ܠܹܗ ܝܘܼܠܦܵܢܵܐ. ܘܐܲܝܢܵܐ ܕܐܝܼܬ݂ ܠܹܗ ܓܸܠܝܵܢܵܐ. ܘܐܲܝܢܵܐ ܕܐܝܼܬ݂ ܠܹܗ ܠܸܫܵܢܵܐ. ܘܐܲܝܢܵܐ ܕܐܝܼܬ݂ ܠܹܗ ܦܘܼܫܵܩܵܐ. ܟܠܗܹܝܢ ܠܒܸܢܝܵܢܵܐ ܢܸܗܘܝܵܢ.


text:
ܘܐܸܢ ܒܠܸܫܵܢܵܐ ܐ̄ܢܵܫ ܢܡܲܠܸܠ. ܬܪܹܝܢ ܢܡܲܠܠܘܼܢ. ܘܟܲܕ݂ ܣܲܓܝܼ ܬܿܠܵܬ݂ܵܐ. ܘܚܲܕ݂ ܚܲܕ݂ ܢܡܲܠܠܘܼܢ. ܘܚܲܕ݂ ܢܦܲܫܸܩ.


text:
ܘܐܸܢ ܠܲܝܬܿ ܕܲܡܦܲܫܸܩ. ܢܸܫܬܿܘܿܩ ܠܹܗ ܒܥܹܕܬܵܐ ܗܵܘ ܕܲܡܡܲܠܸܠ ܒܠܸܫܵܢܵܐ. ܘܒܲܝܢܵܘܗܝ ܠܢܲܦ̮ܫܹܗ ܘܠܲܐܠܵܗܵܐ ܢܡܲܠܸܠ.


text:
ܢܸܫܲܝ̈ܟ݁ܘܿܢ ܒܥܹܕܬܵܐ ܢܸܗܘ̈ܝܵܢ ܫܲܬܿܝܼܩܵܢ. ܠܵܐ ܓܹܝܪ ܡܲܦܲܣ ܠܗܹܝܢ ܕܲܢܡܲܠܠܵܢ. ܐܸܠܵܐ ܕܢܸܫܬܲܥܒܕ݂ܵܢ: ܐܲܝܟܲܢܵܐ ܕܐܵܦ ܢܵܡܘܿܣܵܐ ܐܸܡܲܪ.


text:
ܘܐܸܢ ܡܸܕܸܡ ܨܵܒ݂ܝܵܢ ܕܢܹܐܠܦܵܢ: ܒܒ݂ܵܬܲܝ̈ܗܹܝܢ ܢܫܲܐܠܵܢ ܠܒܲܥܠܲܝ̈ܗܹܝܢ. ܒܹܗܬܿܬ݂ܵܐ ܗܝܼ ܓܹܝܪ ܕܢܸܫܹ̈ܐ ܒܥܹܕܬܵܐ ܢܡܲܠܠܵܢ.


text:
ܐܸܢ ܐ̄ܢܵܫ ܕܹܝܢ ܡܸܢܟ݂ܘܿܢ ܣܵܒܲܪ ܕܲܢܒ݂ܝܼܵܐ ܗܘܼ. ܐܵܘ ܕܪܘܼܚܵܐ ܗܘܼ. ܢܸܕܲܥ ܗܵܠܹܝܢ ܕܟܵܬܹܒ݂ ܐ̄ܢܵܐ ܠܟ݂ܘܿܢ. ܕܦܘܼܩܕܵܢܹ̈ܐ ܐܸܢܘܿܢ ܕܡܵܪܲܢ.


text:
ܘܒܹܗ ܚܵܐܹܝܢ ܐܢ̄ܬܘܿܢ. ܒܐܲܝܕ݂ܵܐ ܡܸܠܬ݂ܵܐ ܣܲܒܲܪܬܿܟ݂ܘܿܢ. ܐܸܢ ܥܵܗܕܝܼܢ ܐܢ̄ܬܘܿܢ. ܐܸܢ ܠܵܐ ܗ̄ܘܵܐ ܣܪܝܼܩܵܐܝܼܬ݂ ܗܲܝܡܸܢܬܿܘܢ.


text:
ܐܲܫܠܡܸܬ݂ ܠܟ݂ܘܿܢ ܓܹܝܪ ܡܸܢ ܠܘܼܩܕ݂ܲܡ ܐܲܝܟ݂ ܡܸܕܸܡ ܕܩܲܒܠܹܬ݂. ܕܲܡܫܝܼܚܵܐ ܡܝܼܬ݂ ܥܲܠ ܐܲܦܲܝ̈ ܚܛܵܗܲܝ̈ܢ: ܐܲܝܟܲܢܵܐ ܕܲܟܬ݂ܝܼܒ݂.


text:
ܘܒܵܬܲܪܟܸܢ ܐܸܬ݂ܚܙܝܼ ܠܝܲܬܿܝܼܪ ܡܸܢ ܚܲܡܸܫܡܵܐܐ ܐܲܚ̈ܝܼܢ ܐܲܟ݂ܚܕ݂ܵܐ. ܕܣܲܓܝܼ̈ܐܹܐ ܡܸܢܗܘܿܢ ܩܲܝܵܡܝܼܢ ܐܸܢܘܿܢ ܥܕ݂ܲܡܵܐ ܠܗܵܫܵܐ. ܘܡܸܢܗܘܿܢ ܕܡܸܟ݂ܘ.


text:
ܐܸܢܵܐ ܐ̄ܢܵܐ ܓܹܝܪ ܙܥܘܿܪܗܘܿܢ ܕܲܫܠܝܼܚܹ̈ܐ. ܘܠܵܐ ܫܵܘܹܐ ܐ̄ܢܵܐ ܕܐܸܬ݂ܩܪܹܐ ܫܠܝܼܚܵܐ. ܡܛܠ ܕܪܸܕ݂ܦܹܬ݂ ܥܹܕܬܹ݁ܗ ܕܐܲܠܵܗܵܐ.


text:
ܒܛܲܝܒܘܼܬܹܗ ܕܹܝܢ ܕܐܲܠܵܗܵܐ ܐܝܼܬܲܝ ܡܸܕܸܡ ܕܐܝܼܬܲܝ. ܘܛܲܝܒܘܼܬܹܗ ܕܒ݂ܝܼ. ܠܵܐ ܗܘܸܵܬ݂ ܣܪܝܼܩܵܐ. ܐܸܠܵܐ ܝܲܬܿܝܼܪ ܡܸܢ ܟܠܗܘܿܢ ܠܐܝܼܬ݂. ܠܵܐ ܐܸܢܵܐ. ܐܸܠܵܐ ܛܲܝܒܘܼܬܹܗ ܕܥܲܡܝ.


text:
ܐܸܢ ܕܹܝܢ ܡܫܝܼܚܵܐ ܡܸܬ݂ܟܪܸܙ ܕܩܵܡ ܡܸܢ ܒܹܝܬ݂ ܡܝܼܬܹ̈ܐ. ܐܲܝܟܲܢܵܐ ܐܝܼܬ݂ ܒܟ݂ܘܿܢ ܐ̄ܢܵܫܵܐ ܕܐܵܡܪܝܼܢ. ܠܲܝܬܿ ܚܵܝܲܬ݂ ܡܝܼܬܹ̈ܐ.


text:
ܡܸܫܬܲܟ݂ܚܝܼܢ ܚ̱ܢܲܢ ܕܹܝܢ ܐܵܦ ܣܵܗܕܹ̈ܐ ܕܲܓܵܠܹܐ ܕܐܲܠܵܗܵܐ. ܕܐܲܣܗܸܕ݂ܢ ܥܲܠ ܐܲܠܵܗܵܐ ܕܐܲܩܝܼܡ ܠܲܡܫܝܼܚܵܐ. ܟܲܕ݂ ܠܵܐ ܐܲܩܝܼܡ.


text:
ܘܗܵܝܕܹܝܢ ܬܸܗܘܹܐ ܚܲܪܬ݂ܵܐ. ܡܵܐ ܕܡܲܫܠܸܡ ܡܲܠܟܘܼܬ݂ܵܐ ܠܐܲܠܵܗܵܐ ܐܲܒ݂ܵܐ. ܡܵܐ ܕܒ̣ܵܛܸܠ ܟܠ ܪܹܫ ܘܟ݂ܠ ܫܘܼܠܛܵܢ. ܘܟ݂ܠ ܚܲܝ̈ܠܝܼܢ.


text:
ܟܠ ܓܹܝܪ ܫܲܥܒܸܕ݂ ܬܚܹܝܬ݂ ܪܸ̈ܓ݂ܠܵܘܗܝ. ܡܵܐ ܕܐܵܡܲܪ ܕܹܝܢ. ܕܟ݂ܠܡܸܕܸܡ ܡܸܫܬܲܥܒܲܕ݂ ܠܹܗ. ܝܼܕ݂ܝܼܥܵܐ ܕܲܣܛܲܪ ܡܸܢ ܗܵܘ ܕܫܲܥܒܸܕ݂ ܠܹܗ ܟܠ.


text:
ܘܐܸܠܵܐ ܡܵܢܵܐ ܢܸܥܒܕ݂ܘܼܢ ܗܵܢܘܿܢ ܕܥܵܡܕܝܼܢ ܚܠܵܦ ܡܝܼܬܹ̈ܐ. ܐܸܢ ܡܝܼܬܹ̈ܐ ܠܵܐ ܩܵܝܡܝܼܢ. ܡܵܢܵܐ ܥܵܡܕܝܼܢ ܚܠܵܦ ܡܝܼܬܹ̈ܐ.


text:
ܐܸܢ ܐܲܝܟ݂ ܕܒܹܝܬ݂ ܒܢܲܝ̈ܢܵܫܵܐ: ܐܸܫܬܿܕ݂ܝܼܬ݂ ܠܚܲܝ̈ܘܵܬ݂ܵܐ ܒܐܵܦܸܣܘܿܣ. ܡܵܢܵܐ ܐܸܬ݂ܗܢܝܼܬ݂. ܐܸܢ ܡܝܼܬܹ̈ܐ ܠܵܐ ܩܵܝܡܝܼܢ. ܢܹܐܟ݂ܘܿܠ ܘܢܸܫܬܹܐ. ܡܚܵܪ ܓܹܝܪ ܡܵܝܬܿܝܼܢܲܢ.


text:
ܐܲܥܝܼܪܘ ܠܸܒܟ݂ܘܿܢ ܙܲܕܝܼܩܵܐܝܼܬ݂. ܘܠܵܐ ܬܸܚܛܘܼܢ. ܐܝܼܬ݂ ܓܹܝܪ ܐ̄ܢܵܫܵܐ ܕܝܼܕ݂ܲܥܬ݂ܵܐ ܕܐܲܠܵܗܵܐ ܠܲܝܬܿ ܒܗܘܿܢ. ܠܒܸܗܬܲܬ݂ܟ݂ܘܿܢ ܗܘܼ ܐܵܡܲܪ ܐ̄ܢܵܐ.


text:
ܘܗܵܘ ܡܸܕܸܡ ܕܙܵܪܲܥ ܐܲܢ̄ܬܿ. ܠܵܐ ܗ̄ܘܵܐ ܗܵܘ ܦܲܓ݂ܪܵܐ ܕܲܥܬ݂ܝܼܕ݂ ܠܡܸܗܘܵܐ. ܙܵܪܲܥ ܐܲܢ̄ܬܿ. ܐܸܠܵܐ ܦܪܸܕ݁ܬܵܐ ܥܲܪܛܸܠܵܝܬܵܐ ܕܚܸ̈ܛܹܐ. ܐܵܘ ܕܲܣܥܵܪܹ̈ܐ. ܐܵܘ ܕܫܲܪܟܵܐ ܕܙܲܪ̈ܥܘܿܢܹܐ.


text:
ܠܵܐ ܗ̄ܘܵܐ ܕܹܝܢ ܟܠ ܦܓܲܪ ܫܘܹܐ. ܐ̄ܚܪܹܝܢ ܗܘܼ ܓܹܝܪ ܦܲܓ݂ܪܵܐ ܕܒܲܪ ܐ̄ܢܵܫܵܐ. ܘܲܐ̄ܚܪܹܝܢ ܕܲܒ݂ܥܝܼܪܵܐ. ܘܲܐ̄ܚܪܹܝܢ ܕܦܵܪܲܚܬ݂ܵܐ. ܘܲܐ̄ܚܪܹܝܢ ܕܢܘܼܢܹ̈ܐ.


text:
ܘܐܝܼܬ݂ ܦܲܓ݂ܪܹ̈ܐ ܫܡܲܝܵܢܹ̈ܐ. ܘܐܝܼܬ݂ ܦܲܓ݂ܪܹ̈ܐ ܐܲܪ̈ܥܵܢܵܝܹܐ. ܐܸܠܵܐ ܐ̄ܚܪܹܝܢ ܗܘܼ ܫܘܼܒ݂ܚܵܐ ܕܲܫܡܲܝܵܢܹ̈ܐ. ܘܲܐ̄ܚܪܹܝܢ ܕܐܲܪ̈ܥܵܢܵܝܹܐ.


text:
ܘܲܐ̄ܚܪܹܝܢ ܗܘܼ ܫܘܼܒ݂ܚܵܐ ܕܫܸܡܫܵܐ. ܘܲܐ̄ܚܪܹܝܢ ܫܘܼܒ݂ܚܵܐ ܕܣܲܗܪܵܐ. ܘܐܲܚܪܹܝܢ ܫܘܼܒ݂ܚܵܐ ܕܟ̣ܵܘܟܒܹ̈ܐ. ܘܟ݂ܵܘܟܒ݂ܵܐ ܡܸܢ ܟܵܘܟܒ݂ܵܐ ܡܝܲܬܲܪ ܗܘܼ ܒܫܘܼܒ݂ܚܵܐ.


text:
ܡܸܙܕܲܪܥܝܼܢ ܦܲܓ݂ܪܵܐ ܢܲܦ̮ܫܵܢܵܝܵܐ. ܩܵܐܹܡ ܦܲܓ݂ܪܵܐ ܪܘܼܚܵܢܵܝܵܐ. ܐܝܼܬ݂ ܓܹܝܪ ܦܲܓ݂ܪܵܐ ܕܲܢܦܸܫ. ܘܐܝܼܬ݂ ܦܲܓ݂ܪܵܐ ܕܪܘܼܚ.


text:
ܗܵܟܲܢܵܐ ܐܵܦ ܟܬ݂ܝܼܒ݂. ܗܘܵܐ ܐܵܕ݂ܵܡ ܒܲܪܢܵܫܵܐ ܩܲܕ݂ܡܵܝܵܐ ܠܲܢܦܸܫ ܚܲܝܵܐ. ܘܐܵܕ݂ܵܡ ܐ̄ܚܪܵܝܵܐ ܠܪܘܼܚܵܐ ܡܲܚܝܵܢܝܼܬ݂ܵܐ.


text:
ܐܲܝܟܲܢܵܐ ܕܐܝܼܬ݂ܵܘܗܝ ܗܵܘ ܥܲܦܪܵܢܵܐ. ܗܵܟܲܢܵܐ ܐܵܦ ܥܲܦܪ̈ܵܢܹܐ. ܘܐܲܝܟܲܢܵܐ ܕܐܝܼܬ݂ܵܘܗܝ ܗܵܘ ܕܡܸܢ ܫܡܲܝܵܐ. ܗܵܟܲܢܵܐ ܐܵܦ ܫܡܲܝܵܢܹ̈ܐ.


text:
ܗܵܕܹܐ ܕܹܝܢ ܐܵܡܲܪ ܐ̄ܢܵܐ ܐܲܚܲܝ̈. ܕܒܸܣܪܵܐ ܘܲܕ݂ܡܵܐ ܡܲܠܟܘܼܬ݂ܵܐ ܕܲܫܡܲܝܵܐ ܠܡܹܐܪܲܬ݂ ܠܵܐ ܡܸܫܟܿܚܝܼܢ. ܘܠܵܐ ܚܒ݂ܵܠܵܐ ܝܵܪܹܬ݂ ܠܵܐ ܡܸܬ݂ܚܲܒܠܵܢܘܼܬ݂ܵܐ.


text:
ܚܲܪܝܼܦܵܐܝܼܬ݂. ܐܲܝܟ݂ ܪܦܵܦ ܥܲܝܢܵܐ. ܒܩܲܪܢܵܐ ܐ̄ܚܪܵܝܬܵܐ ܟܲܕ݂ ܬܸܩܪܹܐ. ܘܲܢܩܘܼܡܘܼܢ ܡܝܼܬܹ̈ܐ ܕܠܵܐ ܚܒ݂ܵܠܵܐ ܘܲܚܢܲܢ ܢܸܬ݂ܚܲܠܲܦ.


text:
ܥܬ݂ܝܼܕ݂ ܗܘܼ ܓܹܝܪ ܗܵܢܵܐ ܕܡܸܬ݂ܚܲܒܲܠ ܕܢܸܠܒܲܫ ܠܵܐ ܡܸܬ݂ܚܲܒܠܵܢܘܼܬ݂ܵܐ. ܘܗܵܢܵܐ ܕܡܵܐܹܬ݂ ܕܢܸܠܒܲܫ ܠܵܐ ܡܵܝܘܿܬ݂ܘܬ݂ܵܐ.


text:
ܡܵܐ ܕܠܵܒܹܫ ܕܹܝܢ ܗܵܢܵܐ ܕܡܸܬ݂ܚܲܒܲܠ ܠܵܐ ܡܸܬ݂ܚܲܒܠܵܢܘܼܬ݂ܵܐ. ܘܗܵܢܵܐ ܕܡܵܐܹܬ݂ ܠܵܐ ܡܵܝܘܿܬ݂ܘܬ݂ܵܐ. ܗܵܝܕܹܝܢ ܬܸܗܘܹܐ ܡܸܠܬ݂ܵܐ ܗܵܝ ܕܲܟ̣ܬ݂ܝܼܒ݂ܐ. ܕܐܸܬ݂ܒܠܲܥ ܡܵܘܬܵܐ ܒܙܵܟ̣ܘܼܬ݂ܵܐ.


text:
ܡܸܟܹܝܠ ܐܲܚܲܝ̈ ܘܚܲܒܝܼܒܲܝ̈. ܗܘܵܘ ܡܫܲܪܪܝܼܢ. ܘܠܵܐ ܬܸܗܘܘܿܢ ܡܸܬ݁ܬ݁ܙܝܼܥܝܼܢ. ܐܸܠܵܐ ܗܘܵܘ ܡܸܬ݂ܝܲܬܿܪܝܼܢ ܒܟ݂ܠܙܒܲܢ ܒܲܥܒ݂ܵܕ݂ܗ ܕܡܵܪܝܵܐ. ܟܲܕ݂ ܝܵܕ݂ܥܝܼܢ ܐܢ̄ܬܘܿܢ. ܕܥܲܡܠܟ݂ܘܿܢ ܠܵܐ ܗ̄ܘܵܐ ܣܪܝܼܩ ܒܡܵܪܝܵܐ.


text:
ܥܲܠ ܡܸܕܸܡ ܕܹܝܢ ܕܡܸܬ݂ܟܲܢܲܫ ܠܩܲܕܝܼܫܹ̈ܐ. ܐܲܝܟܲܢܵܐ ܕܦܲܩܕܹܬ݂ ܠܥܹ̈ܕܵܬܵܐ ܕܓ݂ܵܠܵܛܵܝܹ̈ܐ. ܗܵܟܲܢܵܐ ܐܵܦ ܐܲܢ̄ܬܿܘܿܢ ܥܒܸܕ݂ܘ.


text:
ܒܟ݂ܠ ܚܲܕ݂ܒܫܲܒܵܐ. ܐ̄ܢܵܫ ܐ̄ܢܵܫ ܡܸܢܟ݂ܘܿܢ ܒܒܲܝܬܹ݁ܗ ܢܸܗܘܹܐ ܣܵܐܹܡ ܘܢܵܛܲܪ ܗܵܘ ܡܸܕܸܡ ܕܡܵܛܹܐ ܒܐܝܼܕ݂ܵܘ̈ܗܝ. ܕܠܵܐ ܡܵܐ ܕܐܸܬܹܝܬ݂. ܗܵܝܕܹܝܢ ܢܸܗܘ̈ܝܵܢ ܓܸܒ݂̈ܝܵܬ݂ܵܐ.


text:
ܘܡܵܐ ܕܐܸܬܹܝܬ݂. ܠܐܲܝܠܹܝܢ ܕܓ݂ܵܒ݂ܝܢ ܐܢ̄ܬܘܿܢ. ܠܗܘܿܢ ܐܹܫܲܕܲܪ ܒܐܸܓܲܪܬܵܐ. ܕܢܵܘܒܠܘܼܢ ܛܲܝܒܘܼܬ݂ܟ݂ܘܿܢ ܠܐܘܿܪܸܫܠܸܡ.


text:
ܠܵܐ ܓܹܝܪ ܨܵܒܹܐ ܐ̄ܢܵܐ ܕܗܵܫܵܐ. ܐܲܝܟ݂ ܥܵܒܲܪ ܐܘܼܪܚܵܐ ܐܸܚܙܹܝܟ݂ܘܿܢ. ܡܣܲܒܲܪ ܐ̄ܢܵܐ ܓܹܝܪ ܕܐܵܘܚܲܪ ܙܲܒ݂ܢܵܐ ܠܘܵܬ݂ܟ݂ܘܿܢ. ܐܸܢ ܡܵܪܝ ܡܲܦܸܣ ܠܝܼ.


text:
ܐܸܢ ܕܹܝܢ ܢܹܐܬܹܐ ܨܸܐܕ݂ܲܝܟ݁ܘܿܢ ܛܝܼܡܵܬܹܐܘܿܣ. ܚܙܵܘ ܕܲܕ݂ܠܵܐ ܕܸܚܠܵܐ ܢܸܗܘܹܐ ܠܘܵܬ݂ܟ݂ܘܿܢ. ܥܒ݂ܵܕ݂ܵܐ ܓܹܝܪ ܕܡܵܪܝܵܐ ܦܵܠܲܚ ܐܲܟ݂ܘܵܬ݂ܝ.


text:
ܠܡܵܐ ܗܵܟܹܝܠ ܐ̄ܢܵܫ ܢܫܘܼܛܝܼܘܗܝ. ܐܸܠܵܐ ܠܵܘܵܐܘܼܗܝ ܒܲܫܠܵܡܵܐ ܕܢܹܐܬܹܐ ܠܘܵܬ݂ܝ. ܡܩܵܘܹܐ ܐ̄ܢܵܐ ܠܹܗ ܓܹܝܪ ܥܲܡ ܐܲܚܹ̈ܐ.


text:
ܡܸܢ ܐܵܦܲܠܘܿ ܕܹܝܢ ܐܲܚܲܝ̈. ܣܲܓܝܼ ܒܥܹܝܬ݂ ܡܸܢܹܗ. ܕܢܹܐܬܹܐ ܠܘܵܬ݂ܟ݂ܘܿܢ ܥܲܡ ܐܲܚܹ̈ܐ. ܘܲܟ݂ܒܲܪ ܠܵܐ ܗܘܵܐ ܨܸܒ݂ܝܵܢܵܐ ܕܢܹܐܬܹܐ ܠܘܵܬ݂ܟ݂ܘܿܢ. ܐܸܡܲܬ݂ܝ ܕܹܝܢ ܕܢܸܗܘܹܐ ܠܹܗ ܐܲܬ݂ܪܵܐ. ܐܵܬܹܐ ܠܘܵܬ݂ܟ݂ܘܿܢ.


text:
ܒܵܥܹܐ ܐ̄ܢܵܐ ܕܹܝܢ ܡܸܢܟ݂ܘܿܢ ܐܲܚܲܝ̈. ܥܲܠ ܒܲܝܬܵܐ ܕܐܸܣܛܲܦܵܢܲܐ. ܡܛܠ ܕܝܵܕ݂ܥܝܼܢ ܐ̄ܢܬܘܿܢ ܕܗܸܢܘܿܢ ܐܸܢܘܿܢ ܪܹܫܝܼܬ݂ܵܐ ܕܐܵܟ݂ܵܐܝܼܵܐ. ܘܣܵܡܘ ܢܲܦ̮ܫܗܘܿܢ ܠܬܸܫܡܸܫܬܵܐ ܕܩܲܕܝܼܫܹ̈ܐ.


text:
ܚܵܕܹܐ ܐ̄ܢܵܐ ܕܹܝܢ ܒܡܹܐܬ݂ܝܼܬܹܗ ܕܐܸܣܛܲܦܵܢܲܐ ܘܲܕ݂ܦܵܪܛܘܼܢܵܛܘܿܣ. ܘܲܕ݂ܐܵܟ݂ܵܐܝܼܩܘܿܣ. ܕܡܸܕܸܡ ܕܒܲܨܲܪܬܿܘܿܢ ܠܘܵܬ݂ܝ. ܗܸܢܘܿܢ ܡܲܠܝܼܘ.


text:
ܫܵܐ̈ܠܵܢ ܒܲܫܠܵܡܟ݂ܘܿܢ ܥܹ̈ܕܵܬܵܐ ܟܠܗܹܝܢ ܕܒ̣ܵܐܣܝܼܵܐ. ܫܵܐܠܝܼܢ ܒܲܫܠܵܡܟ݂ܘܿܢ ܣܲܓܝܼ ܒܡܵܪܲܢ. ܐܵܩܸܠܘܿܣ ܘܲܦܪܝܼܣܩܸܠܵܐ. ܥܲܡ ܥܹܕܬܵܐ ܕܲܒ݂ܒܲܝܬܿܗܘܿܢ.


text:
ܦܵܘܠܘܿܣ ܫܠܝܼܚܵܐ ܕܝܼܫܘܿܥ ܡܫܝܼܚܵܐ ܒܨܸܒ݂ܝܵܢܹܗ ܕܐܲܠܵܗܵܐ. ܘܛܝܼܡܵܬܹܐܘܿܣ ܐܲܚܵܐ. ܠܥܹܕܬܵܐ ܕܐܲܠܵܗܵܐ ܕܐܝܼܬ݂ ܒܩܘܿܪܲܢܬ݁ܘܿܣ. ܘܲܠܟ݂ܠܗܘܿܢ ܩܲܕܝܼܫܹ̈ܐ ܕܐܝܼܬ݂ ܒܐܵܟ݂ܵܐܝܼܵܐ ܟܠܵܗܿ.


text:
ܗܵܘ ܕܲܡܒܲܝܲܐ ܠܲܢ ܒܟ݂ܠܗܘܿܢ ܐܘܼܠܨܵܢܲܝ̈ܢ. ܕܐܵܦ ܚܢܲܢ ܢܸܫܟܲܚ ܢܒܲܝܲܐ ܠܐܲܝܠܹܝܢ ܕܲܒܟ݂ܠ ܐܘܼܠܨܵܢܝܼ̈ܢ ܐܸܢܘܿܢ. ܒܗܵܘ ܒܘܼܝܵܐܵܐ ܕܲܚܢܲܢ ܡܸܬ݂ܒܲܝܐܝܼܢܲܢ ܡܸܢ ܐܲܠܵܗܵܐ.


text:
ܐܵܦܸܢ ܕܹܝܢ ܡܸܬ݂ܐܲܠܨܝܼܢ ܚ̄ܢܲܢ. ܥܲܠ ܐܲܦܲܝ̈ ܒܘܼܝܵܐܟ݂ܘܿܢ ܗ̄ܘܼ. ܘܥܲܠ ܐܲܦܲܝ̈ ܚܲܝܲܝ̈ܟܘܿܢ ܡܸܬ݂ܐܲܠܨܝܼܢ ܚ̄ܢܲܢ. ܘܐܸܢ ܡܸܬ݂ܒܲܝܐܝܼܢ ܚ̄ܢܲܢ. ܡܛܠ ܕܐܲܢ̄ܬܿܘܿܢ ܬܸܬ݂ܒܲܝܐܘܼܢ. ܘܬܸܗܘܹܐ ܒܟ݂ܘܿܢ ܚܦܝܼܛܘܼܬ݂ܵܐ ܕܲܬ݂ܣܲܝܒ݁ܪܘܼܢ ܐܸܢܘܿܢ ܠܚܲܫܹ̈ܐ : ܗܵܢܘܿܢ ܕܐܵܦ ܚܢܲܢ ܚܵܫܝܼܢܲܢ ܠܗܘܿܢ.


text:
ܘܣܲܒ݂ܪܲܢ ܕܲܥܠܲܝܟܿܘܿܢ ܫܲܪܝܼܪ ܗ̄ܘܼ. ܝܵܕ݂ܥܝܼܢ ܚ̄ܢܲܢ ܓܹܝܪ ܕܐܸܢ ܫܵܘ̈ܬܵܦܲܝܢ ܐܲܢ̄ܬܘܿܢ ܒܚܲܫܹ̈ܐ . ܫܵܘ̈ܬܵܦܲܝܢ ܐܲܢ̄ܬܘܿܢ ܐܵܦ ܒܒ݂ܘܝܵܐܵܐ.


text:
ܨܵܒܹܝܢ ܚ̄ܢܲܢ ܕܹܝܢ ܕܬܸܕ̇ܥܘܼܢ ܐܲܚܲܝ̈ܢ. ܥܲܠ ܐܘܼܠܨܵܢܵܐ ܕܲܗܘܵܐ ܠܲܢ ܒܐܵܣܝܼܵܐ. ܕܪܵܘܪܒ݂ܵܐܝܼܬ݂ ܐܸܬ݂ܐܠܸܨܢ. ܝܲܬܿܝܼܪ ܡܸܢ ܚܲܝܠܲܢ. ܥܕ݂ܲܡܵܐ ܕܩܲܪܝܼܒ݂ܝܼܢ ܗ̄ܘ̣ܵܘ ܚܲܝܲܝ̈ܢ ܠܡܸܬܿܛܲܠܵܩܘܼ.


text:
ܘܥܲܠ ܢܲܦ̮ܫܲܢ ܦܣܲܩܢ ܡܵܘܬܵܐ. ܕܠܵܐ ܢܸܗܘܹܐ ܠܲܢ ܬܘܼܟ݂ܠܵܢܵܐ ܥܲܠ ܢܲܦ̮ܫܲܢ. ܐܸܠܵܐ ܥܲܠ ܐܲܠܵܗܵܐ. ܗܵܘ ܕܲܡܩܝܼܡ ܡܝܼܬܹ̈ܐ.


text:
ܒܲܡܥܲܕܪܵܢܘܼܬ݂ܵܐ ܕܒ݂ܵܥܘܼܬ݂ܟ݂ܘܿܢ ܕܥܲܠ ܐܲܦܲܝ̈ܢ. ܕܬܸܗܘܹܐ ܡܵܘܗܲܒ݂ܬܹܗ ܕܲܠܘܵܬܲܢ ܛܲܝܒܘܼܬ݂ܵܐ ܕܲܥܒ݂ܝܼܕ݂ܵܐ ܒܐܲܦܲܝ̈ ܣܲܓܝܼ̈ܐܹܐ. ܘܣܲܓܝܼ̈ܐܹܐ ܢܵܘܕܘܼܢ ܠܹܗ ܥܲܠ ܐܲܦܲܝ̈ܢ.


text:
ܫܘܼܒ݂ܗܵܪܲܢ ܓܹܝܪ ܗܵܢܵܘ. ܣܵܗܕܘܼܬ݂ܵܐ ܕܪܸܥܝܵܢܲܢ. ܕܒܲܦܫܝܼܛܘܼܬ݂ܵܐ ܘܲܒ݂ܕ݂ܲܟ݂ܝܘܼܬ݂ܵܐ ܘܲܒ݂ܛܲܝܒܘܼܬ݂ܵܐ ܕܐܲܠܵܗܵܐ ܐܸܬ݂ܗܲܦܲܟ݂ܢ ܒܥܵܠܡܵܐ. ܘܠܵܐ ܒܚܸܟ݂ܡܬ݂ܵܐ ܕܦܲܓ݂ܪܵܐ. ܘܝܲܬܝܼܪܵܐܝܼܬ݂ ܠܘܵܬ݂ܟ݂ܘܿܢ ܕܝܼܠܟ݂ܘܿܢ.


text:
ܠܵܐ ܗ̄ܘܵܐ ܐ̄ܚܪ̈ܵܢܝܵܢ ܟܵܬ݂ܒܝܼܢܲܢ ܠܟ݂ܘܿܢ. ܐܸܠܵܐ ܐܲܝܠܹܝܢ ܕܝܵܕ݂ܥܝܼܢ ܐܢ̄ܬܘܿܢ. ܐܵܦ ܡܸܫܬܵܘܕܥܝܼܢ ܐܢ̄ܬܘܿܢ. ܬܟ݂ܝܼܠ ܐ̄ܢܵܐ ܕܹܝܢ ܕܲܥܕ݂ܲܡܵܐ ܠܲܐ̄ܚܪܵܝܬܵܐ ܬܸܫܬܵܘܕܥܘܼܢ.


text:
ܐܲܝܟܲܢܵܐ ܕܐܵܦ ܐܸܫܬܵܘܕܲܥܬܿܘܿܢ ܩܲܠܝܼܠ ܡܸܢ ܣܲܓܝܼ. ܕܫܘܼܒ݂ܗܵܪܟ݂ܘܿܢ ܚܢܲܢ. ܐܲܝܟ݂ ܕܐܵܦ ܐܲܢ̄ܬܿܘܿܢ ܕܝܼܠܲܢ. ܒܝܵܘܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܘܐܸܥܒܲܪ ܥܠܲܝܟܿܘܿܢ ܠܡܵܩܹܕܘܿܢܝܼܵܐ. ܘܬ݂ܘܼܒ݂ ܡܸܢ ܡܵܩܹܕܘܿܢܝܼܵܐ ܠܘܵܬ݂ܟ݂ܘܿܢ ܐܹܬܹܐ. ܘܐܲܢ̄ܬܿܘܿܢ ܬܠܵܘܘܿܢܵܢܝ ܠܲܝܗܘܼܕ݂.


text:
ܗܵܕܹܐ ܗܵܟܹܝܠ ܕܐܸܬ݂ܪܲܥܝܼܬ݂. ܠܡܵܐ ܐܲܝܟ݂ ܡܣܲܪܗܒ݂ܵܐ ܐܸܬ݂ܪܲܥܝܼܬ݂. ܐܵܘ ܕܲܠܡܵܐ ܕܲܒ݂ܣܲܪ ܐܸܢܹܝܢ. ܐܲܝܠܹܝܢ ܕܡܸܬ݂ܪܲܥܹܐ ܐ̄ܢܵܐ. ܡܛܠ ܕܘܵܠܹܐ ܗ̄ܘܵܐ ܕܢܸܗܘܹܐ ܒܗܹܝܢ ܐܹܝܢ ܐܹܝܢ ܘܠܵܐ ܠܵܐ.


text:
ܒܪܹܗ ܓܹܝܪ ܕܐܲܠܵܗܵܐ ܝܼܫܘܿܥ ܡܫܝܼܚܵܐ ܗܵܘ ܕܒ݂ܐܝܼܕ݂ܲܢ ܐܸܬ݂ܟܪܸܙ ܠܟ݂ܘܿܢ. ܒܝܼ ܘܲܒ݂ܣܸܠܘܵܢܘܿܣ ܘܲܒ݂ܛܝܼܡܵܬܹܐܘܿܣ (ܘܛܝܼܡܵܬܹܐܘܿܣ). ܠܵܐ ܗ̄ܘܵܐ ܐܹܝܢ ܘܠܵܐ. ܐܸܠܵܐ ܐܹܝܢ ܗܘܵܐ ܒܹܗ.


text:
ܟܠܗܘܿܢ ܓܹܝܪ ܡܘܼܠܟܵܢܵܘ̈ܗܝ ܕܐܲܠܵܗܵܐ. ܒܹܗ ܗܘܼ ܒܲܡܫܝܼܚܵܐ ܐܹܝܢ ܗܘܵܘ. ܡܛܠ ܗܵܢܵܐ ܒܐܝܼܕ݂ܹܗ ܝܵܗܒܝܼܢܲܢ ܐܵܡܹܝܢ ܠܬܸܫܒܘܼܚܬܹ݁ܗ ܕܐܲܠܵܗܵܐ.


text:
ܠܵܐ ܗ̄ܘܵܐ ܡܛܠ ܕܡܵܪ̈ܲܝ ܗܲܝܡܵܢܘܼܬ݂ܟ݂ܘܿܢ ܚܢܲܢ. ܐܸܠܵܐ ܡܥܲܕܪ̈ܵܢܹܐ ܚܢܲܢ ܕܚܲܕ݂ܘܲܬ݂ܟ݂ܘܿܢ. ܒܗܲܝܡܵܢܘܼܬ݂ܵܐ ܗܘܼ ܓܹܝܪ ܩܵܝܡܝܼܢ ܐܢ̄ܬܘܿܢ.


text:
ܘܲܕ݂ܟܸܬ݂ܒܹܬ݂ ܠܟ݂ܘܿܢ ܗܝܼ ܗܵܕܹܐ. ܕܠܵܐ ܟܲܕ݂ ܐܹܬܹܐ ܢܲܟ݂ܪܘܿܢ ܠܝܼ. ܗܵܢܘܿܢ ܐܲܝܠܹܝܢ ܕܘܵܠܹܐ ܗ̄ܘܵܐ ܠܗܘܿܢ ܕܗܸܢܘܿܢ ܢܚܲܕܘܿܢܵܢܝ. ܬܿܟ݂ܝܼܠ ܐ̄ܢܵܐ ܕܹܝܢ ܥܲܠ ܟܠܟ݂ܘܿܢ. ܕܚܲܕ݂ܘܲܬ݂ܝ ܕܟ݂ܠܟ݂ܘܿܢ ܗܝ.


text:
ܘܡܸܢ ܐܘܼܠܨܵܢܵܐ ܪܲܒܵܐ. ܘܡܸܢ ܐܵܢܘܿܣܝܵܐ ܕܠܸܒܵܐ ܟܸܬ݂ܒܹܬ݂ ܠܟ݂ܘܿܢ ܗܵܠܹܝܢ ܒܕܸܡ̈ܥܹܐ ܣܲܓܝܼ̈ܐܵܬ݂ܵܐ. ܠܵܐ ܡܛܠ ܕܬܸܟ݂ܪܹܐ ܠܟ݂ܘܿܢ. ܐܸܠܵܐ ܡܛܠ ܕܬܸܕ݂ܥܘܼܢ ܚܘܼܒܵܐ ܝܲܬܝܼܪܵܐ ܕܐܝܼܬ݂ ܠܝܼ ܠܘܵܬ݂ܟ݂ܘܿܢ.


text:
ܐܸܢ ܕܹܝܢ ܐ̄ܢܵܫ ܐܲܟ݂ܪܝܼ. ܠܵܐ ܗ̄ܘܵܐ ܠܝܼ ܐܲܟ݂ܪܝܼ. ܐܸܠܵܐ ܒܨܝܼܪܵܐ ܩܲܠܝܼܠ ܠܟ݂ܠܟ݂ܘܿܢ. ܕܠܵܐ ܬܹܐܩܲܪ ܡܸܠܬ݂ܵܐ ܥܠܲܝܟܿܘܿܢ.


text:
ܘܡܸܟܹܝܠ ܐ̄ܚܪܵܢܝܵܐܝܼܬ݂ ܘܵܠܹܐ ܕܬܸܫܒ̇ܩܘܼܢ ܠܹܗ ܘܲܬ݂ܒܲܝܐܘܼܢܹܗ. ܕܲܠܡܵܐ ܒܟܲܪܝܘܼܬ݂ܵܐ ܝܲܬܝܼܪܬܵܐ ܢܸܬ݂ܒܠܲܥ ܠܹܗ ܗܵܘ ܡܲܢ ܕܗܵܟܲܢܵܐ ܗܘܼ.


text:
ܠܡܲܢ ܕܐܲܢ̄ܬܿܘܿܢ ܕܹܝܢ ܫܵܒ݂ܩܝܼܢ ܐܢ̄ܬܘܿܢ. ܐܵܦ ܐܸܢܵܐ. ܐܵܦ ܐܸܢܵܐ ܓܹܝܪ ܡܸܕܸܡ ܕܫܸܒ݂ܩܹܬ݂ ܠܡܲܢ ܕܫܸܒ݂ܩܹܬ݂. ܡܛܠܵܬ݂ܟ݂ܘܿܢ ܗܘܼ ܫܸܒ݂ܩܹܬ݂ ܒܦܲܪܨܘܿܦܹܗ ܕܲܡܫܝܼܚܵܐ.


text:
ܠܵܐ ܗ̄ܘܵܐ ܠܝܼ ܢܝܵܚܵܐ ܒܪܘܼܚܝ. ܕܠܵܐ ܐܸܫܟܚܹܬ݂ ܠܛܸܛܘܿܣ ܐܵܚܝ. ܐܸܠܵܐ ܫܪܹܝܬ݂ ܐܸܢܘܿܢ. ܘܢܸܦܩܹܬ݂ ܠܝܼ ܠܡܵܩܹܕܘܿܢܝܼܵܐ.


text:
ܛܲܝܒܘܼ ܕܹܝܢ ܠܐܲܠܵܗܵܐ. ܕܲܒܟ݂ܠ ܙܒܲܢ ܚܙܵܬ݂ܵܐ ܥܵܒܹܿܕ݂ ܠܲܢ ܒܲܡܫܝܼܚܵܐ. ܘܓ݂ܵܠܹܐ ܒܲܢ ܪܹܝܚܵܐ ܕܝܼܕ݂ܲܥܬܹܗ ܒܟ݂ܠ ܐܲܬܲܪ.


text:
ܠܵܐ ܗ̄ܘܲܝܢ ܓܹܝܪ ܐܲܝܟ݂ ܫܲܪܟܵܐ. ܕܲܡܡܲܙܓ݂ܝܼܢ ܡܸܠܵܘ̈ܗܝ ܕܐܲܠܵܗܵܐ. ܐܸܠܵܐ ܐܲܝܟ݂ ܕܒܲܫܪܵܪܵܐ. ܘܐܲܝܟ݂ ܕܡܸܢ ܐܲܠܵܗܵܐ. ܩܕ݂ܵܡ ܐܲܠܵܗܵܐ ܒܲܡܫܝܼܚܵܐ ܡܡܲܠܠܝܼܢܲܢ.


text:
ܡܫܲܪܹܝܢ ܚܢܲܢ ܠܲܢ ܬܘܼܒ݂ ܡܸܢ ܕܪܹܫ ܕܲܢܚܵܘܹܝܟ݂ܘܿܢ ܡܵܢܵܐ ܚܢܲܢ. ܐܵܘ ܕܲܠܡܵܐ ܣܢܝܼܩܝܼܢ ܚ̄ܢܲܢ ܐܲܝܟ݂ ܐ̄ܚܪ̈ܵܢܹܐ: ܕܐܸܓܪ̈ܵܬ݂ܵܐ ܕܦܘܼܩܵܕܹ̈ܐ ܢܸܬ݂ܟܲܬ݂ܒܵܢ ܠܟ݂ܘܿܢ ܥܠܲܝܢ. ܐܵܘ ܕܐܲܢ̄ܬܿܘܿܢ ܬܸܟ݂ܬܿܒ݂ܘܼܢ ܬܿܦܲܩܕ݂ܘܼܢ ܥܠܲܝܢ.


text:
ܝܵܕ݂ܥܝܼܬܿܘܢ ܓܹܝܪ ܕܐܸܓܲܪܬܹ݁ܗ ܐܲܢ̄ܬܿܘܿܢ ܕܲܡܫܝܼܚܵܐ. ܕܐܸܫܬܲܡܫܲܬ݂ ܡܸܢܲܢ. ܕܲܟ̣ܬ݂ܝܼܒ݂ܐ. ܠܵܐ ܒܲܕ݂ܝܘܼܬ݂ܵܐ. ܐܸܠܵܐ ܒܪܘܼܚܵܐ ܕܐܲܠܵܗܵܐ ܚܲܝܵܐ. ܠܵܐ ܒܠܘܼܚܹ̈ܐ ܕܟܹܐܦܵܐ. ܐܸܠܵܐ ܒܠܘܼܚܹ̈ܐ ܕܠܸܒܵܐ ܕܒܸܣܪܵܐ.


text:
ܗܵܘ ܕܐܲܫܘܲܝܢ ܕܢܸܗܘܹܐ ܡܫܲܡܫܵܢܹ̈ܐ ܕܲܕ݂ܝܵܬܹܩܹܐ ܚܕ݂ܲܬ݂ܵܐ. ܠܵܐ ܒܲܟ݂ܬ݂ܵܒ݂ܵܐ. ܐܸܠܵܐ ܒܪܘܼܚܵܐ. ܟܬ݂ܵܒ݂ܵܐ ܓܹܝܪ ܩܵܛܹܠ. ܪܘܼܚܵܐ ܕܹܝܢ ܡܲܚܝܵܐ.


text:
ܐܸܢ ܕܹܝܢ (ܐܸܢ ܓܹܝܪ) ܬܸܫܡܸܫܬܵܐ ܕܡܵܘܬܵܐ ܒܲܟ݂ܬ݂ܵܒ݂ܵܐ ܐܸܬ݂ܪܲܫܡܲܬ݂ ܒܟܹܐܦܹ̈ܐ. ܘܲܗܘܵܬ݂ ܒܬܸܫܒܿܘܿܚܬܵܐ: ܐܲܝܟܲܢܵܐ ܕܠܵܐ ܢܸܫܟܚܘܼܢ ܒܢܲܝ̈ ܝܼܣܪܵܝܹܠ ܠܲܡܚܵܪ ܒܦܲܪܨܘܿܦܹܗ ܕܡܘܼܫܹܐ: ܡܛܠ ܫܘܼܒ݂ܚܵܐ ܕܦܲܪܨܘܿܦܹܗ ܗܵܘ ܕܐܸܬ݂ܒܲܛܲܠ.


text:
ܐܸܢ ܓܹܝܪ ܠܬܸܫܡܸܫܬܵܐ ܕܚܘܼܝܵܒ݂ܵܐ ܗܘܵܐ ܫܘܼܒ݂ܚܵܐ. ܚܲܕ݂ ܟܡܵܐ ܬܸܬ݂ܝܲܬܲܪ ܬܸܫܡܸܫܬܵܐ ܕܙܲܕܝܼܩܘܼܬ݂ܵܐ ܒܫܘܼܒ݂ܚܵܐ.


text:
ܘܠܵܐ ܐܲܝܟ݂ ܡܘܼܫܹܐ. ܕܪܵܡܹܐ ܗ̄ܘܵܐ ܬܲܚܦܝܼܬ݂ܵܐ ܥܲܠ ܐܲܦܵܘ̈ܗܝ. ܕܠܵܐ ܢܚܘܼܪܘܼܢ ܒܢܲܝ̈ ܝܼܣܪܵܝܹܠ ܒܫܘܼܠܵܡܹܗ ܕܗܵܘ ܕܡܸܬ݂ܒܲܛܲܠ.


text:
ܐܸܠܵܐ ܐܸܬ݂ܥܵܘܲܪܘ ܒܡܲܕܥܲܝ̈ܗܘܿܢ (ܡܲܕܥܲܝ̈ܗܘܿܢ). ܥܕ݂ܲܡܵܐ ܓܹܝܪ ܠܝܵܘܡܵܢܵܐ. ܐܸܡܲܬ݂ܝ ܕܲܕ݂ܝܵܬܹܩܹܐ ܥܲܬܿܝܼܩܬܵܐ ܡܸܬ݂ܩܲܪܝܵܐ. ܗܝܼ ܗܵܝ ܬܲܚܦܝܼܬ݂ܵܐ ܩܵܝܡܵܐܥܠܲܝܗܘܿܢ. ܘܠܵܐ ܡܸܬ݂ܓܲܠܝܵܐ. ܕܒܲܡܫܝܼܚܵܐ ܗܘܼ ܡܸܬ݂ܒܲܛܠܵܐ.


text:
ܚܢܲܢ ܕܹܝܢ ܟܠܲܢ ܒܐܲܦܹ̈ܐ ܓܲܠܝ̈ܵܬ݂ܵܐ. ܬܸܫܒܘܿܚܬܹ݁ܗ ܕܡܵܪܝܵܐ ܐܲܝܟ݂ ܕܲܒ݂ܡܲܚܙܝܼܬ݂ܵܐ ܚܵܙܹܝܢܲܢ. ܘܠܵܗܿ ܠܲܕ݂ܡܘܼܬ݂ܵܐ ܡܸܫܬܲܚܠܦܝܼܢܲܢ. ܡܸܢ ܫܘܼܒ݂ܚܵܐ ܠܫܘܼܒ݂ܚܵܐ. ܐܲܝܟ݂ ܕܡܸܢ ܡܵܪܝܵܐ ܪܘܼܚܵܐ.


text:
ܐܸܠܵܐ ܐܲܣܠܝܼܢ ܚ̄ܢܲܢ ܟܲܣ̈ܝܵܬ݂ܵܗܿ ܕܒܸܗܬܿܬ݂ܵܐ. ܘܠܵܐ ܡܗܲܠܟ݂ܝܼܢ ܚ̄ܢܲܢ ܒܚܵܪܥܘܬ݂ܵܐ. ܘܠܵܐ ܢܵܟ݂ܠܝܼܢ ܚ̄ܢܲܢ ܡܸܠܬܹܗ ܕܐܲܠܵܗܵܐ. ܐܸܠܵܐ ܒܓܲܠܝܘܼܬ݂ܵܐ ܕܲܫܪܵܪܵܐ ܡܚܵܘܹܝܢ ܚ̄ܢܲܢ ܢܲܦ̮ܫܲܢ. ܠܟ݂ܠܗܘܿܢ ܪܸ̈ܥܝܵܢܹܐ ܕܲܒ݂ܢܲܝ̈ܢܵܫܵܐ ܩܕ݂ܵܡ ܐܲܠܵܗܵܐ.


text:
ܐܲܝܠܹܝܢ ܕܐܲܠܵܗܹܗ ܕܥܵܠܡܵܐ ܗܵܢܵܐ ܥܵܘܲܪ ܡܲܕܥܲܝ̈ܗܘܿܢ ܥܲܠ ܕܠܵܐ ܡܗܲܝܡܢܝܼܢ. ܕܠܵܐ ܢܸܕ݂ܢܲܚ ܠܗܘܿܢ ܢܘܼܗܪܹܗ ܕܐܘܲܢܓܲܠܝܼܘܿܢ ܕܫܘܼܒ݂ܚܹܗ ܕܲܡܫܝܼܚܵܐ. ܕܗܘܝܘܼ ܕܡܘܼܬܹܗ ܕܐܲܠܵܗܵܐ.


text:
ܠܵܐ ܗ̄ܘܵܐ ܓܹܝܪ ܢܲܦ̮ܫܲܢ ܡܲܟ݂ܪܙܝܼܢ ܚ̄ܢܲܢ. ܐܸܠܵܐ ܠܲܡܫܝܼܚܵܐ ܝܼܫܘܿܥ ܡܵܪܲܢ. ܠܢܲܦ̮ܫܲܢ ܕܹܝܢ. ܕܥܲܒ݂ܕܲܝ̈ܟ݁ܘܿܢ ܚܢܲܢ ܡܛܠ ܝܼܫܘܿܥ.


text:
ܡܛܠ ܕܐܲܠܵܗܵܐ ܗܘܼ ܕܐܵܡܲܪ ܕܡܸܢ ܚܸܫܘܿܟ݂ܵܐ ܢܘܼܗܪܵܐ ܢܸܕ݂ܢܲܚ. ܗܘܼ ܕܢܲܚ ܒܠܸܒ̈ܵܘܵܬܲܢ. ܕܢܸܬ݂ܢܲܗܲܪ ܒܝܼܕ݂ܲܥܬ݂ܵܐ ܕܫܘܼܒ݂ܚܹܗ ܕܐܲܠܵܗܵܐ. ܒܦܲܪܨܘܿܦܹܗ ܕܝܼܫܘܿܥ ܡܫܝܼܚܵܐ.


text:
ܒܟ݂ܠܡܸܕܸܡ ܓܹܝܪ (ܕܹܝܢ) ܡܸܬ݂ܐܲܠܨܝܼܢ ܚ̄ܢܲܢ ܐܸܠܵܐ ܠܵܐ ܡܸܬ݂ܚܲܢܩܝܼܢ ܚ̄ܢܲܢ. ܡܸܬܿܛܲܪܦܝܼܢ ܚ̄ܢܲܢ ܐܸܠܵܐ ܠܵܐ ܚܵܝܒ̇ܝܼܢ ܚ̄ܢܲܢ.


text:
ܒܟ݂ܠܙܒܲܢ (ܒܟ݂ܠܙܒܲܢ ܓܹܝܪ) ܡܝܼܬ݂ܘܼܬܹܗ ܕܝܼܫܘܿܥ ܒܦܲܓ݂ܪ̈ܲܝܢ ܫܩܝܼܠܝܼܢ ܚ̄ܢܲܢ. ܕܐܵܦ ܚܲܝܵܘ̈ܗܝ ܕܝܼܫܘܿܥ ܒܦܲܓ݂ܪ̈ܲܝܢ ܢܸܬ݂ܓ݁ܠܘܿܢ.


text:
ܐܸܢ ܚܢܲܢ ܓܹܝܪ ܚܲܝܹ̈ܐ ܠܡܵܘܬܵܐ ܡܸܫܬܲܠܡܝܼܢ ܚ̄ܢܲܢ. ܡܛܠ ܝܼܫܘܿܥ. ܗܵܟܲܢܵܐ ܐܵܦ ܚܲܝܵܘ̈ܗܝ ܕܝܼܫܘܿܥ ܢܸܬ݂ܓ݁ܠܘܿܢ ܒܦܲܓ݂ܪܲܢ ܗܵܢܵܐ ܕܡܵܐܹܬ݂.


text:
ܐܵܦ ܚܢܲܢ ܗܵܟܹܝܠ ܕܲܚܕ݂ܵܐ ܗܝܼ ܪܘܼܚܵܐܕܗܲܝܡܵܢܘܼܬ݂ܵܐ ܐܝܼܬ݂ ܠܲܢ. ܐܲܝܟ݂ ܕܲܟ݂ܬ݂ܝܼܒ݂. ܕܗܲܝܡܢܹܬ݂. ܡܛܠ ܗܵܢܵܐ ܐܵܦ ܡܲܠܠܹܬ݂. ܡܗܲܝܡܢܝܼܢ ܚ̄ܢܲܢ. ܡܛܠ ܗܵܢܵܐ ܐܵܦ ܡܡܲܠܠܝܼܢ ܚ̄ܢܲܢ.


text:
ܘܝܵܕ݂ܥܝܼܢ ܚ̄ܢܲܢ ܕܗܵܘ ܡܲܢ ܕܐܲܩܝܼܡ ܠܡܵܪܲܢ ܝܼܫܘܿܥ. ܐܵܦ ܠܲܢ ܒܝܲܕ݂ ܝܼܫܘܿܥ ܢܩܝܼܡ. ܘܲܢܩܲܪܒܲܢ ܥܲܡܟ݂ܘܿܢ ܠܘܵܬܹܗ.


text:
ܟܠܡܸܕܸܡ ܓܹܝܪ ܡܛܠܵܬ݂ܟ݂ܘܿܢ ܗ̄ܘܼ. ܕܟܲܕ݂ ܡܸܬ݂ܝܲܬܿܪܵܐ ܛܲܝܒܘܼܬ݂ܵܐ ܒܝܲܕ݂ ܣܲܓܝܼ̈ܐܹܐ. ܬܸܣܓܹ݁ܐ ܬܵܘܕܝܼܬ݂ܵܐ ܠܫܘܼܒ݂ܚܹܗ ܕܐܲܠܵܗܵܐ.


text:
ܡܛܠ ܗܵܢܵܐ ܠܵܐ ܡܵܐ̇ܢܵܐ ܠܲܢ. ܐܵܦ ܐܸܢ ܒܲܪܢܵܫܲܢ ܓܹܝܪ ܒܲܪܵܝܵܐ ܡܸܬ݂ܚܲܒܲܠ. ܐܸܠܵܐ ܕܡܸܢ ܠܓ݂ܵܘ ܡܸܬ݂ܚܲܕܲܬ݂ ܝܘܿܡ ܡܸܢ ܝܘܿܡ.


text:
ܐܘܼܠܨܵܢܹܗ ܓܹܝܪ ܕܙܲܒ݂ܢܵܐ ܗܵܢܵܐ. ܟܲܕ݂ ܛܵܒ݂ ܙܥܘܿܪ ܘܩܲܠܝܼܠ. ܫܘܼܒ݂ܚܵܐ ܪܲܒܵܐ ܕܠܵܐ ܣܵܟ݂ܵܐ ܠܥܵܠܲܡ ܥܵܠܡܝܼܢ ܡܛܲܝܸܒ݂ ܠܲܢ.


text:
ܕܠܵܐ ܚܵܕܹܝܢ ܚ̄ܢܲܢ ܒܗܵܠܹܝܢ ܕܡܸܬ݂ܚܲܙ̈ܝܵܢ. ܐܸܠܵܐ ܒܗܵܠܹܝܢ ܕܠܵܐ ܡܸܬ݂ܚܲܙ̈ܝܵܢ. ܕܡܸܬ݂ܚܲܙ̈ܝܵܢ ܓܹܝܪ ܕܙܲܒ݂ܢܵܐ ܐܸܢܹܝܢ. ܕܠܵܐ ܡܸܬ݂ܚܲܙ̈ܝܵܢ ܕܹܝܢ ܕܲܠܥܵܠܲܡ ܐܸܢܹܝܢ.


text:
ܝܵܕ݂ܥܝܼܢ ܚ̄ܢܲܢ ܓܹܝܪ ܕܐܸܢ ܒܲܝܬܲܢ ܕܒܲܐܪܥܵܐ ܗܵܢܵܐ ܕܦܲܓ݂ܪܵܐ ܢܸܫܬܿܪܹܐ. ܐܸܠܵܐ ܐܝܼܬ݂ ܠܲܢ ܒܸܢܝܵܢܵܐ ܕܡܸܢ ܐܲܠܵܗܵܐ. ܒܲܝܬܵܐ ܕܠܵܐ ܒܲܥܒ݂ܵܕ݂ ܐܝܼ̈ܕ݂ܲܝܵܐ ܒܲܫܡܲܝܵܐ ܠܥܵܠܲܡ.


text:
ܟܲܕ݂ ܐܝܼܬܲܝܢ ܓܹܝܪ ܗܵܫܵܐ ܒܗܵܢܵܐ ܒܲܝܬܵܐ. ܡܸܬܿܬܲܢܚܝܼܢ ܚ̄ܢܲܢ ܡܸܢ ܝܘܼܩܪܹܗ. ܘܠܵܐ ܨܵܒܹܝܢ ܚ̄ܢܲܢ ܠܡܸܫܠܚܹܗ. ܐܸܠܵܐ ܕܢܸܠܒܲܫ ܠܥܸܠ ܡܸܢܹܗ. ܕܬܸܬ݂ܒܠܲܥ ܡܝܼܬ݂ܘܼܬܹܗ ܒܚܲܝܹ̈ܐ.


text:
ܡܛܠ ܕܝܵܕ݂ܥܝܼܢ ܚ̄ܢܲܢ ܗܵܟܹܝܠ ܘܲܡܦܵܣܝܼܢ ܚ̄ܢܲܢ: ܕܲܟ݂ܡܵܐ ܕܲܒ݂ܦܲܓ݂ܪܵܐ ܫܪܹܝܢ ܚ̄ܢܲܢ ܥܲܢܝܼܕ݂ܝܼܢ ܚ̄ܢܲܢ ܡܸܢ ܡܵܪܲܢ.


text:
ܟܠܲܢ ܓܹܝܪ ܥܬ݂ܝܼܕ݂ܝܼܢ ܚ̄ܢܲܢ ܠܲܡܩܵܡ ܩܕ݂ܵܡ ܒܹܝܡ ܕܲܡܫܝܼܚܵܐ. ܕܢܸܬ݂ܦܪܲܥ ܐ̄ܢܵܫ ܐ̄ܢܵܫ ܒܦܲܓ݂ܪܹܗ ܡܸܕܸܡ ܕܲܥܒ݂ܝܼܕ݂ ܠܹܗ. ܐܸܢ ܕܛܵܒ݂ ܘܐܸܢ ܕܒ݂ܝܼܫ.


text:
ܡܛܠ ܕܝܵܕ݂ܥܝܼܢ ܚ̄ܢܲܢ ܗܵܟܹܝܠ ܕܸܚܠܬܹܗ ܕܡܵܪܲܢ. ܠܲܒ̣ܢܲܝ̈ܢܵܫܵܐ ܗܘܼ ܡܦܝܼܣܝܼܢ ܚ̄ܢܲܢ. ܠܐܲܠܵܗܵܐ ܕܹܝܢ ܓܠܹܝܢ ܚ̄ܢܲܢ. ܣܵܒܲܪ ܐ̄ܢܵܐ ܕܹܝܢ ܕܐܵܦ ܠܡܲܕܥܲܝ̈ܟ݁ܘܿܢ ܕܝܼܠܟ݂ܘܿܢ ܓܠܹܝܢ ܚ̄ܢܲܢ.


text:
ܠܵܐ ܗ̄ܘܵܐ ܬܘܼܒ݂ ܢܲܦ̮ܫܲܢ ܡܫܲܒܚܝܼܢ ܚ̄ܢܲܢ ܠܟ݂ܘܿܢ. ܐܸܠܵܐ ܥܸܠܬ݂ܵܐ ܗܘܼ ܝܵܗܒܝܼܢ ܚ̄ܢܲܢ ܠܟ݂ܘܿܢ. ܕܲܗܘܲܝܬܿܘܿܢ ܡܸܫܬܲܒ݂ܗܪܝܼܢ ܒܲܢ. ܠܘܵܬ݂ ܗܵܢܘܿܢ ܕܒܲܐܦܹ̈ܐ ܗ̄ܘܼ ܡܸܫܬܲܒ݂ܗܪܝܼܢ. ܘܠܵܐ ܒܠܸܒܵܐ.


text:
ܚܘܼܒܹܗ ܓܹܝܪ ܕܲܡܫܝܼܚܵܐ ܐܵܠܹܨ ܠܲܢ. ܕܪܵܢܹܝܢ ܚ̄ܢܲܢ ܗܵܕܹܐ. ܕܚܲܕ݂ ܚܠܵܦ ܟܠܢܵܫ ܡܝܼܬ݂. ܡܵܕܹܝܢ ܟܠܢܵܫ ܡܝܼܬ݂ ܠܹܗ.


text:
ܘܲܚܠܵܦ ܟܠܢܵܫ ܗܘܼ ܡܝܼܬ݂. ܕܐܲܝܠܹܝܢ ܕܚܲܝܝܼܢ ܠܵܐ ܠܢܲܦ̮ܫܗܘܿܢ ܢܸܚܘܿܢ. ܐܸܠܵܐ ܠܗܵܘ ܐܲܝܢܵܐ ܕܥܲܠ ܐܲܦܲܝ̈ܗܘܿܢ ܡܝܼܬ݂ ܘܩ̣ܵܡ.


text:
ܘܡܸܟܹܝܠ ܚܢܲܢ ܠܐ̄ܢܵܫ ܒܲܦܓܲܪ ܠܵܐ ܝܵܕ݂ܥܝܼܢܲܢ. ܘܐܸܢ ܝܼܕ݂ܲܥܢ ܒܲܦܓܲܪ ܠܲܡܫܝܼܚܵܐ. ܐܸܠܵܐ ܡܸܢ ܗܵܫܵܐ ܠܵܐ ܝܵܕ݂ܥܝܼܢܲܢ.


text:
ܐܲܠܵܗܵܐ ܗ̄ܘܵܐ ܓܹܝܪ ܒܲܡܫܝܼܚܵܐ. ܗܵܘ ܕܪܲܥܝܼ ܠܥܵܠܡܵܐ ܥܲܡ ܪܲܒܘܼܬܹܗ. ܘܠܵܐ ܚܫܲܒ݂ ܠܗܘܿܢ ܚܛܵܗܲܝ̈ܗܘܿܢ. ܘܣܵܡ ܒܲܢ ܕܝܼܠܲܢ ܡܸܠܬ݂ܵܐ ܕܬܲܪܥܘܼܬ݂ܵܐ.


text:
ܐܝܼܙܓܲܕܹ̈ܐ ܚܢܲܢ ܗܵܟܹܝܠ ܚܠܵܦ ܡܫܝܼܚܵܐ. ܘܐܲܝܟ݂ ܗܵܘ ܕܐܲܠܵܗܵܐ ܒܵܥܹܐ ܡܸܢܟ݂ܘܿܢ ܒܐܝܼܕ݂ܲܢ. ܚܠܵܦ ܡܫܝܼܚܵܐ ܗܵܟܹܝܠ ܒܵܥܹܝܢ ܚ̄ܢܲܢ. ܐܸܬ݂ܪܲܥܵܘ ܠܐܲܠܵܗܵܐ.


text:
ܗܵܘ ܓܹܝܪ ܕܠܵܐ ܝܵܕ݂ܲܥ ܗ̄ܘܵܐ ܚܛܝܼܬ݂ܵܐ. ܡܛܠܵܬ݂ܟ݂ܘܿܢ ܚܛܝܼܬ݂ܵܐ ܥܲܒ݂ܕܹܗ. ܕܲܚܢܲܢ ܢܸܗܘܹܐ ܒܹܗ ܙܲܕܝܼܩܘܼܬ݂ܵܐ ܕܐܲܠܵܗܵܐ.


text:
ܐܸܡܲܪ ܓܹܝܪ. ܕܲܒ݂ܙܲܒ݂ܢܵܐ ܡܩܲܒܠܵܐ ܥܢܹܝܬ݂ܵܟ݂. ܘܲܒ݂ܝܵܘܡܵܐ ܕܚܲܝܹ̈ܐ ܥܲܕܲܪܬܵܟ݂. ܗܵܐ ܗܵܫܵܐ ܙܲܒ݂ܢܵܐ ܡܩܲܒܠܵܐ. ܘܗܵܐ ܗܵܫܵܐ ܝܵܘܡܵܐ ܕܚܲܝܹ̈ܐ.


text:
ܐܸܠܵܐ ܒܟ݂ܠ ܡܸܕܸܡ ܢܚܵܘܹܐ ܢܲܦ̮ܫܲܢ. ܕܲܡܫܲܡܫܵܢܹ̈ܐ ܚܢܲܢ ܕܐܲܠܵܗܵܐ. ܒܲܡܣܲܝܒܪܵܢܘܼܬ݂ܵܐ ܣܲܓܝܼܐܬ݂ܵܐ. ܒܐܘܼܠܨܵܢܹ̈ܐ. ܒܐܵܢܲܢܩ̈ܘܿܣ. ܒܲܚܒ݂ܘܼܫ̈ܝܹܐ.


text:
ܒܕ݂ܲܟ݂ܝܘܼܬ݂ܵܐ. ܒܝܼܕ݂ܲܥܬ݂ܵܐ. ܒܢܲܓ݁ܝܼܪܘܼܬ݂ ܪܘܼܚܵܐ. ܒܒܲܣܝܼܡܘܼܬ݂ܵܐ. ܒܪܘܼܚܵܐ ܕܩܘܼܕ݂ܫܵܐ. ܒܚܘܼܒܵܐ ܕܠܵܐ ܢܸܟ݂ܠܵܐ.


text:
ܐܲܝܟ݂ ܠܵܐ ܝܼܕ݂ܝܼܥܹ̈ܐ. ܘܝܼܕ݂ܝܼܥܝܼܢ ܚ̄ܢܲܢ. ܐܲܝܟ݂ ܡܵܝܬܝܼܢ ܚ̄ܢܲܢ. ܘܗܵܐ ܚܲܝܝܼܢ ܚ̄ܢܲܢ. ܐܲܝܟ݂ ܕܡܸܬ݂ܪܕܹܝܢ ܚ̄ܢܲܢ. ܘܠܵܐ ܡܵܝܬܿܝܼܢ ܚ̄ܢܲܢ.


text:
ܐܲܝܟ݂ ܕܟܲܪܝܵܐ ܠܲܢ. ܘܲܒܟ݂ܠܙܒܲܢ ܚܵܕܹܝܢ ܚ̄ܢܲܢ. ܐܲܝܟ݂ ܡܸܣܟܹܢܹ̈ܐ. ܘܲܠܣܲܓܝܼ̈ܐܹܐ ܡܲܥܬܿܪܝܼܢ ܚ̄ܢܲܢ. ܐܲܝܟ݂ ܕܡܸܕܸܡ ܠܲܝܬܿ ܠܲܢ. ܘܟ݂ܠܡܸܕܸܡ ܐܲܚܝܼܕ݂ܝܼܢ ܚ̄ܢܲܢ.


text:
ܘܠܵܐ ܬܸܗܘܘܿܢ ܒܢܲܝ̈ ܙܵܘܓܵܐ ܠܐܲܝܠܹܝܢ ܕܠܵܐ ܡܗܲܝܡܢܝܼܢ. ܐܲܝܕ݂ܵܐ ܓܹܝܪ ܫܵܘܬܵܦܘܼܬ݂ܵܐ ܐܝܼܬ݂ ܠܙܲܕܝܼܩܘܼܬ݂ܵܐ ܥܲܡ ܥܵܘܠܵܐ. ܐܵܘ ܐܲܝܢܵܐ ܚܘܼܠܛܵܢܵܐ ܐܝܼܬ݂ ܠܢܲܗܝܼܪܵܐ ܥܲܡ ܚܸܫܘܿܟ݂ܵܐ.


text:
ܐܵܘ ܐܲܝܕ݂ܵܐ ܫܲܠܡܘܼܬ݂ܵܐ ܐܝܼܬ݂ ܠܲܡܫܝܼܚܵܐ ܥܲܡ ܣܵܛܵܢܵܐ. ܐܵܘ ܐܲܝܕ݂ܵܐ ܡܢܵܬ݂ܵܐ ܐܝܼܬ݂ ܠܕ݂ܲܡܗܲܝܡܸܢ ܥܲܡ ܕܠܵܐ ܡܗܲܝܡܸܢ.


text:
ܐܲܝܕ݂ܵܐ ܕܹܝܢ ܐܵܘܝܘܼܬ݂ܵܐ ܐܝܼܬ݂ ܠܗܲܝܟܠܹܗ ܕܐܲܠܵܗܵܐ ܥܲܡ ܕܫܹܐܕܹ̈ܐ. ܐܲܢ̄ܬܿܘܿܢ ܕܹܝܢ ܗܲܝܟܠܹܗ ܐܲܢ̄ܬܿܘܿܢ ܕܐܲܠܵܗܵܐ ܚܲܝܵܐ. ܐܲܝܟܲܢܵܐ ܕܐܲܡܝܼܪ. ܕܐܸܥܡܲܪ ܒܗܘܿܢ. ܘܐܹܗܲܠܸܟ݂ ܒܗܘܿܢ. ܘܐܸܗܘܹܐ ܐܲܠܵܗܗܘܿܢ. ܘܗܸܢܘܿܢ ܢܸܗܘܘܿܢ ܠܝܼ ܥܲܡܵܐ.


text:
ܡܛܠ ܗܵܢܵܐ ܦܘܿܩܘ ܡܸܢ ܒܲܝܢܵܬ݂ܗܘܿܢ. ܘܐܸܬ݂ܦܲܪܫܘ ܡܸܢܗܘܿܢ. ܐܵܡܲܪ ܡܵܪܝܵܐ. ܘܲܠܛܲܡܹ̈ܐܐ ܠܵܐ ܬܸܬ݂ܩܲܪܒ݂ܘܼܢ. ܘܐܸܢܵܐ ܐܹܩܲܒܸܠܟ݂ܘܿܢ.


text:
ܡܛܠ ܕܐܝܼܬ݂ ܠܲܢ ܗܵܟܹܝܠ ܗܵܠܹܝܢ ܡܘܼܠܟܵܢܹ̈ܐ ܚܲܒܝܼܒܲܝ̈. ܢܕ݂ܲܟܹܐ ܢܲܦ̮ܫܲܢ ܡܸܢ ܟܠܵܗܿ ܛܲܡܐܘܼܬ݂ܵܐ ܕܒܸܣܪܵܐ ܘܲܕ݂ܪܘܼܚܵܐ. ܘܢܸܦܠܘܿܚ ܩܲܕܝܼܫܘܼܬ݂ܵܐ ܒܕܸܚܠܬ݂ܵܐ ܕܐܲܠܵܗܵܐ.


text:
ܠܵܐ ܗ̄ܘܵܐ ܠܲܡܚܲܝܵܒ݂ܘܼܬ݂ܟ݂ܘܿܢ ܐܵܡܲܪ ܐ̄ܢܵܐ. ܩܲܕܡܹܬ݂ ܓܹܝܪ ܐܸܡܪܹܬ݂. ܕܲܒ݂ܠܸܒܲܢ ܐܲܢ̄ܬܿܘܿܢ ܠܲܡܡܵܬ݂ ܐܲܟ݂ܚܕ݂ܵܐ. ܘܲܠܡܸܚܵܐ.


text:
ܦܵܪܹܗܣܝܼܵܐ ܣܲܓܝܼܐܬ݂ܵܐ ܐܝܼܬ݂ ܠܝܼ ܠܘܵܬ݂ܟ݂ܘܿܢ. ܘܣܲܓܝܼ ܐܝܼܬ݂ ܠܝܼ ܒܟ݂ܘܿܢ ܫܘܼܒ݂ܗܵܪܵܐ. ܘܲܡܠܹܐ ܐ̄ܢܵܐ ܒܘܼܝܵܐܵܐ. ܘܣܘܿܓ݂ܵܐܐ ܡܸܬ݂ܝܲܬܿܪܵܐ ܒܝܼ ܚܲܕ݂ܘܼܬ݂ܵܐ ܒܟ݂ܠܗܘܿܢ ܐܘܼܠܨܵܢܲܝ̈.


text:
ܐܵܦ ܡܸܢ ܕܐܸܬܲܝܢ ܓܹܝܪ ܠܡܵܩܹܕܘܿܢܝܼܵܐ. ܐܵܦܠܵܐ ܚܲܕ݂ ܢܝܵܚ ܗܘܵܐ ܠܦܲܓ݂ܪܲܢ. ܐܸܠܵܐ ܒܟ݂ܠ ܡܸܕܸܡ ܐܸܬ݂ܐܠܸܨܢ. ܡܸܢ ܠܒܲܪ ܩܪܵܒ݂ܵܐ. ܘܡܸܢ ܠܓ݂ܵܘ ܕܸܚܠܬ݂ܵܐ.


text:
ܘܠܵܐ ܒܲܠܚܘܿܕ݂ ܒܡܹܐܬ݂ܝܼܬܹܗ. ܐܸܠܵܐ ܐܵܦ ܒܲܢܝܵܚܹܗ ܗܵܘ ܕܐܸܬ̇ܬ̇ܢܝܼܚ ܒܟ݂ܘܿܢ. ܣܲܒܪܲܢ ܓܹܝܪ ܥܲܠ ܚܘܼܒܟ݂ܘܿܢ ܕܲܠܘܵܬܲܢ. ܘܥܲܠ ܐܸܒ݂ܠܟ݂ܘܿܢ ܘܲܛܢܵܢܟ݂ܘܿܢ ܕܥܲܠ ܐܲܦܲܝ̈ܢ. ܘܟܲܕ݂ ܫܸܡܥܹܬ݂. ܚܲܕ݂ܘܼܬ݂ܵܐ ܣܲܓܝܼܐܬ݂ܵܐ ܗܘܸܵܬ݂ ܠܝܼ.


text:
ܕܐܵܦܸܢ ܐܲܟ݂ܪܝܼܬ݂ ܠܟ݂ܘܿܢ ܒܐܸܓܲܪܬܵܐ. ܠܵܐ ܬܵܘܝܵܐ ܠܝܼ ܢܲܦ̮ܫܝ. ܐܵܦܸܢ ܬܵܘܝܵܐ ܗ̄ܘܵܬ݂. ܚܵܙܹܐ ܐ̄ܢܵܐ ܓܹܝܪ ܕܗܝܼ ܐܸܓܲܪܬܵܐ. ܐܵܦܸܢ ܕܫܵܥܬ݂ܵܐ ܐܲܟ݂ܪܝܲܬ݂ ܠܟ݂ܘܿܢ.


text:
ܐܸܠܵܐ ܚܲܕ݂ܘܼܬ݂ܵܐ ܣܲܓܝܼܐܬ݂ܵܐ ܥܸܒ݂ܕܲܬ݂ ܠܝܼ. ܠܵܐ ܥܲܠ ܕܟܸܪܝܲܬ݂ ܠܟ݂ܘܿܢ. ܐܸܠܵܐ ܡܛܠ ܕܟܲܪܝܘܼܬ݂ܟ݂ܘܿܢ ܠܲܬ݂ܝܵܒ݂ܘܼܬ݂ܵܐ ܐܲܝܬܿܝܲܬ݂ܟ݂ܘܿܢ. ܟܸܪܝܲܬ݂ ܠܟ݂ܘܿܢ ܓܹܝܪ ܒܕܲܐܠܵܗܵܐ. ܐܲܝܟܲܢܵܐ ܕܲܒ݂ܡܸܕܸܡ ܠܵܐ ܬܸܚܣܪܘܼܢ ܡܸܢܲܢ.


text:
ܟܲܪܝܘܼܬ݂ܵܐ ܓܹܝܪ ܕܡܛܠ ܐܲܠܵܗܵܐ. ܬܘܵܬ݂ ܢܲܦ̮ܫܵܐ ܥܵܒ݂ܕܵܐ ܕܠܵܐ ܗܵܦܟܵܐ. ܘܡܲܦܢܝܵܐ ܠܚܲܝܹ̈ܐ. ܟܲܪܝܘܼܬ݂ܵܐ ܕܹܝܢ ܕܥܵܠܡܵܐ ܡܵܘܬܵܐ ܗܘܼ ܥܵܒ݂ܕܵܐ.


text:
ܗܵܐ ܓܹܝܪ ܗܝܼ ܗܵܕܹܐ ܕܐܬ݁ܬ݁ܥܝܼܩܬܿܘܿܢ ܡܛܠ ܐܲܠܵܗܵܐ. ܟܡܵܐ ܐܲܥܒܕ݂ܲܬ݂ ܒܟ݂ܘܿܢ ܚܦܝܼܛܘܼܬ݂ܵܐ. ܘܡܲܦܲܩ ܒܪܘܼܚܵܐ. ܘܪܘܼܓ݂ܙܵܐ. ܘܕܸܚܠܬ݂ܵܐ. ܘܚܘܼܒܵܐ. ܘܲܛܢܵܢܵܐ. ܘܲܬ݂ܒܲܥܬ݂ܵܐ. ܘܲܒ݂ܟ݂ܠܡܸܕܸܡ ܚܵܘܝܼܬܿܘܿܢ ܢܲܦ̮ܫܟ݂ܘܿܢ. ܕܲܕ݂ܟܹܝܢ ܐ̄ܢܬܘܿܢ ܒܵܗܿ ܒܲܨܒ݂ܘܼܬ݂ܵܐ.


text:
ܬܸܗܘܹܐ ܕܹܝܢ ܗܵܕܹܐ ܕܟܸܬ݂ܒܹܬ݂ ܠܟ݂ܘܿܢ. ܕܠܵܐ ܗ̄ܘܵܐ ܡܛܠ ܡܲܣܟܠܵܢܵܐ. ܐܵܦ ܠܵܐ ܡܛܠ ܗܵܘ ܡܲܢ ܕܡܲܣܟܲܠ ܒܹܗ. ܐܸܠܵܐ ܡܛܠ ܕܬܸܬ݂ܝܼܕ݂ܲܥ ܩܕ݂ܵܡ ܐܲܠܵܗܵܐ ܚܦܝܼܛܘܼܬ݂ܟ݂ܘܿܢ ܕܡܛܠܵܬܲܢ (ܡܛܠܵܬܲܢ).


text:
ܡܛܠ ܗܵܢܵܐ ܐܸܬ݂ܒܲܝܲܐܢ. ܘܥܲܡ ܒܘܼܝܵܐܲܢ ܝܲܬܝܼܪܵܐܝܼܬ݂ ܚܕ݂ܝܼܢ ܒܚܲܕ݂ܘܼܬܹܗ ܕܛܸܛܘܿܣ. ܕܐܸܬ̇ܬ̇ܢܝܼܚܲܬ݂ ܪܘܼܚܹܗ ܥܲܡ ܟܠܟ݂ܘܿܢ.


text:
ܕܲܒ݂ܡܸܕܸܡ ܕܐܸܫܬܲܒ݂ܗܪܹܬ݂ ܠܹܗ ܥܲܠ ܐܲܦܲܝ̈ܟܿܘܿܢ. ܠܵܐ ܒܹܗܬܹܿܬ݂. ܐܸܠܵܐ ܐܲܝܟ݂ ܕܟ݂ܠ ܡܸܕܸܡ (ܕܒ݂ܟ݂ܠܡܸܕܸܡ) ܩܘܼܫܬܵܐ ܡܲܠܸܠܢ ܥܲܡܟ݂ܘܿܢ. ܗܵܟܲܢܵܐ ܐܵܦ ܫܘܼܒ݂ܗܵܪܲܢ ܕܲܠܘܵܬ݂ ܛܸܛܘܿܣ ܒܩܘܼܫܬܵܐ ܐܸܫܬܿܟܲܚ.


text:
ܐܵܦ (ܘܐܵܦ) ܪ̈ܲܚܡܵܘܗܝ ܝܲܬܝܼܪܵܐܝܼܬ݂ ܣܓ݂ܝܼܘ ܥܠܲܝܟܿܘܿܢ. ܟܲܕ݂ ܡܸܬܿܕܟܲܪ ܡܸܫܬܲܡܥܵܢܘܼܬ݂ܵܐ ܕܟ݂ܠܟ݂ܘܼܢ. ܕܲܒ݂ܕܸܚܠܬ݂ܵܐ ܘܒܲܪܬܹܝܬ݂ܵܐ ܩܲܒܸܠܬܿܘܿܢܵܝܗܝ.


text:
ܕܲܒ݂ܒ݂ܘܩܝܵܐ ܣܲܓܿܝܼܐܵܐ ܕܐܘܼܠܨܵܢܗܘܿܢ. ܝܲܬܝܼܪܘܬ݂ܵܐ ܗܘܸܵܬ݂ ܠܚܲܕ݂ܘܲܬ݂ܗܘܿܢ. ܘܥܘܼܡܩܵܐ ܕܡܸܣܟܹܢܘܼܬ݂ܗܘܿܢ ܐܸܬ݂ܝܲܬܲܪ ܒܥܘܼܬ݂ܪܵܐ ܕܲܦܫܝܼܛܘܼܬ݂ܗܘܿܢ.


text:
ܘܠܵܐ ܐܲܝܟ݂ ܡܵܐ ܕܣܵܒ݂ܪܝܼܢ ܗ̄ܘܲܝܢ. ܐܸܠܵܐ ܢܲܦ̮ܫܗܘܿܢ ܐܲܫܠܸܡܘ ܠܘܼܩܕ݂ܲܡ ܠܡܵܪܲܢ. ܘܐܵܦ ܠܲܢ ܒܨܸܒ݂ܝܵܢܹܗ ܕܐܲܠܵܗܵܐ.


text:
ܐܸܠܵܐ ܐܲܝܟܲܢܵܐ ܕܲܒ݂ܟ݂ܠܡܸܕܸܡ ܡܸܬ݂ܝܲܬܿܪܝܼܢ ܐ̄ܢܬܘܿܢ ܒܗܲܝܡܵܢܘܼܬ݂ܵܐ ܘܲܒ݂ܡܸܠܬ݂ܵܐ. ܘܒ݂ܝܼܕ݂ܲܥܬ݂ܵܐ. ܘܲܒܟ݂ܠ ܚܦܝܼܛܘܼ. ܘܲܒ݂ܚܘܼܒܲܢ ܕܲܠܘܵܬ݂ܟ݂ܘܿܢ. ܗܵܟܲܢܵܐ ܐܵܦ ܒܗܵܕܹܐ ܛܲܝܒܘܼܬ݂ܵܐ ܬܸܬ݂ܝܲܬܿܪܘܼܢ.


text:
ܠܵܐ ܗ̄ܘܵܐ ܡܸܦܩܲܕ݂ ܦܵܩܹܕ݂ ܐ̄ܢܵܐ ܠܟ݂ܘܿܢ. ܐܸܠܵܐ ܒܲܚܦܝܼܛܘܼܬ݂ܵܐ ܕܚܲܒ݂ܪ̈ܲܝܟ݁ܘܿܢ. ܫܪܵܪܵܐ ܕܚܘܼܒܟ݂ܘܿܢ ܡܢܲܣܹܐ ܐ̄ܢܵܐ.


text:
ܝܵܕ݂ܥܝܼܢ ܐ̄ܢܬܘܿܢ ܓܹܝܪ ܛܲܝܒܘܼܬܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܕܡܛܠܵܬ݂ܟ݂ܘܿܢ ܐܸܬ݂ܡܲܣܟܲܢ ܟܲܕ݂ ܐܝܼܬ݂ܵܘܗܝ ܥܲܬܿܝܼܪܵܐ. ܕܐܲܢ̄ܬܿܘܿܢ ܒܡܸܣܟܹܢܘܼܬܹܗ ܬܸܥܬܿܪܘܼܢ.


text:
ܡܸܡܠܲܟ݂ ܕܹܝܢ ܡܵܠܹܟ݂ ܐ̄ܢܵܐ ܠܟ݂ܘܿܢ ܗܵܕܹܐ ܕܲܡܥܲܕܪܵܐ ܠܟ݂ܘܿܢ. ܡܛܠ ܕܡܸܢ ܐܸܫܬܿܩܲܕ݂ܝ ܫܲܪܝܼܬܿܘܿܢ. ܠܵܘ ܠܡܸܨܒܵܐ ܒܲܠܚܘܿܕ݂. ܐܸܠܵܐ ܐܵܦ ܠܡܸܥܒܲܕ݂.


text:
ܗܵܫܵܐ ܕܹܝܢ ܫܲܠܸܡܘ ܒܲܥܒ݂ܵܕ݂ܵܐ ܗܵܘ ܡܸܕܸܡ ܕܲܨܒܲܝܬܿܘܢ. ܕܐܲܝܟܲܢܵܐ ܕܲܗܘܵܐ ܠܟ݂ܘܿܢ ܣܘܼܘܵܚܵܐ ܠܡܸܨܒܵܐ. ܗܵܟܲܢܵܐ ܒܲܥܒ݂ܵܕ݂ܵܐ ܬܿܫܲܠܡܘܼܢ ܡܸܢ ܡܵܐ ܕܐܝܼܬ݂ ܠܟ݂ܘܿܢ.


text:
ܐܸܢ ܓܹܝܪ ܨܸܒ݂ܝܵܢܵܐ ܐܝܼܬ݂ܵܘܗܝ. ܐܲܝܟ݂ ܡܵܐ ܕܐܝܼܬ݂ ܠܹܗ. ܗܵܟ݂ܘܵܬ݂ ܡܸܬ݂ܩܲܒܲܠ. ܠܵܐ ܗ̄ܘܵܐ ܐܲܝܟ݂ ܡܵܐ ܕܠܲܝܬܿ ܠܹܗ.


text:
ܐܸܠܵܐ ܒܫܵܘܝܘܼܬ݂ܵܐ ܗܘܵܘ ܒܙܲܒ݂ܢܵܐ ܗܵܢܵܐ. ܕܝܲܬܝܼܪܘܼܬ݂ܟ݂ܘܿܢ ܕܝܼܠܟ݂ܘܿܢ ܬܸܗܘܹܐ ܠܚܲܣܝܼܪܘܼܬ݂ܗܘܿܢ ܕܗܵܠܹܝܢ. ܕܐܵܦ ܝܲܬܝܼܪܘܼܬ݂ܗܘܿܢ ܕܗܵܢܘܿܢ ܬܸܗܘܹܐ ܠܚܲܣܝܼܪܘܼܬ݂ܟ݂ܘܿܢ ܕܝܼܠܟ݂ܘܿܢ. ܕܬܸܗܘܹܐ ܫܵܘܝܘܼܬ݂ܵܐ.


text:
ܗܵܟܲܢܵܐ ܕܐܵܦ ܡܸܓ݂ܒܵܐ ܓܒܹܐ ܡܸܢ ܥܹܕܬܵܐ: ܕܢܸܦܘܿܩ ܥܲܡܲܢ ܒܛܲܝܒܘܼܬ݂ܵܐ (ܛܲܝܒܘܼܬ݂ܵܐ) ܗܵܕܹܐ ܕܡܸܫܬܲܡܫܵܐ ܡܸܢܲܢ. ܠܫܘܼܒ݂ܚܹܗ ܕܝܼܠܹܗ ܕܐܲܠܵܗܵܐ. ܘܲܠܠܘܼܒܵܒܲܢ ܕܝܼܠܲܢ.


text:
ܫܲܕܲܪܢ ܕܹܝܢ ܥܲܡܗܘܿܢ ܐܵܦ ܠܐܲܚܘܼܢ. ܐܲܝܢܵܐ ܕܠܲܢ ܒܩܹܐ ܒܟ݂ܠܙܒܲܢ ܒܣܲܓܝܼ̈ܐܵܬ݂ܵܐ. ܕܲܚܦܝܼܛܵܐ ܗܘܼ. ܗܵܫܵܐ ܕܹܝܢ ܝܲܬܝܼܪܵܐܝܼܬ݂ ܚܦܝܼܛ ܒܬ݂ܘܼܟ݂ܠܵܢܵܐ ܣܲܓܿܝܼܐܵܐ ܕܲܥܠܲܝܟܿܘܿܢ.


text:
ܐܸܢ ܗܵܟܹܝܠ ܛܸܛܘܿܣ. ܫܵܘܬܵܦܵܐ ܗܘܼ ܕܝܼܠܝ ܘܲܡܥܲܕܪܵܢܵܐ ܒܟ݂ܘܿܢ. ܘܐܸܢ ܐܲܚܲܝ̈ܢ ܐ̄ܚܪ̈ܵܢܹܐ. ܫܠܝܼܚܹ̈ܐ ܐܸܢܘܿܢ ܕܥܹܕܬܵܐ ܕܫܘܼܒ݂ܚܹܗ ܕܲܡܫܝܼܚܵܐ.


text:
ܝܵܕ݂ܲܥ ܐ̄ܢܵܐ ܓܹܝܪ ܛܘܼܝܵܒܹܗ ܕܪܸܥܝܵܢܟ݂ܘܿܢ. ܘܡܛܠ ܗܵܢܵܐ ܐܸܫܬܲܒ݂ܗܪܹܬ݂ ܒܟ݂ܘܿܢ ܠܡܵܩܹܕܘܿܢܵܝܹ̈ܐ. ܕܐܵܟ݂ܵܐܝܼܵܐ ܥܬ݂ܝܼܕ݂ܵܐ ܗܝܼ ܡܸܢ ܐܸܫܬܿܩܲܕ݂ܝ. ܘܲܛܢܵܢܵܐ ܕܝܼܠܟ݂ܘܿܢ ܠܣܲܓܝܼ̈ܐܹܐ ܓܲܪܸܓ݂.


text:
ܫܲܕܪܹܬ݂ ܕܹܝܢ ܠܐܲܚܹ̈ܐ. ܕܠܵܐ ܢܸܣܬܲܪܲܩ ܫܘܼܒ݂ܗܵܪܲܢ. ܕܐܸܫܬܲܒ݂ܗܲܪܢ ܒܟ݂ܘܿܢ ܥܲܠ ܗܵܕܹܐ ܨܒ݂ܘܼܬ݂ܵܐ. ܕܐܲܝܟܲܢܵܐ ܕܐܸܡܪܹܬ݂. ܬܸܗܘܘܿܢ ܡܛܲܝܒ݂ܝܼܢ.


text:
ܕܲܠܡܵܐ ܢܹܐܬ݂ܘܿܢ ܥܲܡܝ ܡܵܩܹܕܘܿܢܵܝܹ̈ܐ: ܘܢܸܫܟܚܘܼܢܵܟ݂ܘܿܢ ܟܲܕ݂ ܠܵܐ ܥܬ݂ܝܼܕ݂ܝܼܢ ܐܢ̄ܬܘܿܢ. ܘܢܸܒ݂ܗܲܬ݂ ܚܢܲܢ. ܕܠܵܐ ܢܹܐܡܲܪ ܕܐܲܢ̄ܬܿܘܿܢ ܬܸܒ݂ܗܬ݂ܘܼܢ. ܒܫܘܼܒ݂ܗܵܪܵܐ ܗܵܘ ܕܐܸܫܬܲܒ݂ܗܲܪܢ.


text:
ܡܛܠ ܗܵܢܵܐ ܐܸܬ݂ܒܛܸܠ ܠܝܼ ܕܐܸܒ݂ܥܹܐ ܡܸܢ ܐܲܚܲܝ̈ ܗܵܠܹܝܢ. ܕܢܹܐܬ݂ܘܿܢ ܩܕ݂ܵܡܲܝ ܠܘܵܬ݂ܟ݂ܘܿܢ. ܘܲܢܥܲܬܿܕ݂ܘܼܢ ܒܘܼܪܟܬ݂ܵܐ ܗܵܝ ܕܡܸܢ ܩܕ݂ܝܼܡ ܐܸܫܬܿܡܲܥܬܿܘܿܢ. ܕܬܸܗܘܹܐ ܡܛܲܝܒ݂ܵܐ. ܗܵܟܲܢܵܐ ܐܲܝܟ݂ ܒܘܼܪܟܬ݂ܵܐ. ܠܵܐ ܗ̄ܘܵܐ ܐܲܝܟ݂ ܝܲܥܢܘܼܬ݂ܵܐ.


text:
ܟܠܢܵܫ ܐܲܝܟ݂ ܕܐܝܼܬ݂ ܒܪܸܥܝܵܢܹܗ. ܠܵܐ ܐܲܝܟ݂ ܕܡܸܢ ܟܲܪܝܘܼܬ݂ܵܐ ܐܵܘ ܐܲܝܟ݂ ܕܡܸܢ ܩܛܝܼܪܵܐ. ܠܝܵܗܘܿܒ݂ܵܐ ܗܘܼ ܓܹܝܪ ܚܲܕܵܝܵܐ ܪܵܚܹܡ ܐܲܠܵܗܵܐ.


text:
ܡܵܛܝܵܐ ܗܝܼ ܕܹܝܢ ܒܐܝܼܕ݂ܲܝ̈ ܐܲܠܵܗܵܐ. ܟܠ ܛܲܝܒܘܼ ܕܲܢܝܲܬܲܪ ܒܟ݂ܘܿܢ. ܕܲܒܟ݂ܠܙܒܲܢ ܒܟ݂ܠ ܡܸܕܸܡ ܗܵܘ ܡܵܐ ܕܣܵܦܹܩ ܠܟ݂ܘܿܢ ܢܸܗܘܹܐ ܠܟ݂ܘܿܢ. ܘܬܸܬ݂ܝܲܬܿܪܘܼܢ ܒܟ݂ܠ ܥܒ݂ܵܕ݂ ܛܵܒ݂.


text:
ܗܵܘ ܕܹܝܢ ܕܝܵܗܹܒ݂ ܙܲܪܥܵܐ ܠܙܵܪܘܿܥܵܐ ܘܠܲܚܡܵܐ ܠܡܹܐܟ݂ܘܼܠܬܵܐ. ܗܘܼ ܢܸܬܸܿܠ ܘܢܲܣܓܹ݁ܐ ܙܲܪܥܟ݂ܘܿܢ. ܘܲܢܪܲܒܐ ܦܹܐܪܹ̈ܐ ܕܙܲܕܝܼܩܘܼܬ݂ܟ݂ܘܿܢ.


text:
ܡܛܠ ܕܦܘܼܠܚܵܢܵܐ ܕܬܸܫܡܸܫܬܵܐ ܗܵܕܹܐ. ܠܵܐ ܗ̄ܘܵܐ ܒܲܠܚܘܿܕ݂ ܚܲܣܝܼܪܘܼܬ݂ܵܐ ܕܩܲܕܝܼܫܹ̈ܐ ܡܡܲܠܹܐ. ܐܸܠܵܐ ܐܵܦ ܡܝܲܬܲܪ ܒܬ݂ܵܘܕ̈ܝܵܬ݂ܵܐ ܣܲܓܝܼ̈ܐܵܬ݂ܵܐ ܠܐܲܠܵܗܵܐ.


text:
ܡܛܠ ܒܘܼܩܝܵܐ ܓܹܝܪ ܕܬܸܫܡܸܫܬܵܐ ܗܵܕܹܐ ܠܐܲܠܵܗܵܐ ܡܫܲܒܚܝܼܢ. ܕܐܸܫܬܲܥܒܲܕܬܿܘܿܢ ܠܬ݂ܵܘܕܝܼܬ݂ܵܐ ܕܲܣܒܲܪܬܹܗ ܕܲܡܫܝܼܚܵܐ. ܘܐܸܫܬܵܘܬܲܦܬܿܘܿܢ ܒܲܦܫܝܼܛܘܼܬ݂ܟ݂ܘܿܢ ܥܲܡܗܘܿܢ ܘܥܲܡ ܟܠܢܵܫ.


text:
ܐܸܢܵܐ ܕܹܝܢ ܦܵܘܠܘܿܣ ܒܵܥܹܐ ܐ̄ܢܵܐ ܡܸܢܟ݂ܘܿܢ. ܒܢܝܼܚܘܼܬܹܗ ܘܲܒ݂ܡܲܟܝܼܟ̣ܘܼܬܹܗ ܕܲܡܫܝܼܚܵܐ. ܕܐܵܦܸܢ ܒܐܲܦܝܼ̈ܢ ܡܲܟܝܼܟ݂ ܐ̄ܢܵܐ ܠܘܵܬ݂ܟ݂ܘܿܢ. ܐܸܠܵܐ ܟܲܕ݂ ܪܲܚܝܼܩ ܐ̄ܢܵܐ ܬܿܟ݂ܝܼܠ ܐ̄ܢܵܐ ܥܠܲܝܟܿܘܿܢ.


text:
ܒܵܥܹܐ ܐ̄ܢܵܐ ܕܹܝܢ ܡܸܢܟ݂ܘܿܢ. ܕܠܵܐ ܡܵܐ ܕܐܸܬܹܝܬ݂. ܐܸܬ݂ܐܠܸܨ ܒܬ݂ܘܼܟ݂ܠܵܢܵܐ ܕܐܝܼܬ݂ ܠܝܼ. ܕܐܲܫܝܼܚ ܐܲܝܟ݂ ܕܡܸܬ݂ܪܲܥܹܐ ܐ̄ܢܵܐ. ܥܲܠ ܐ̄ܢܵܫܵܐ ܐܲܝܠܹܝܢ ܕܚܵܫܒܝܼܢ ܠܲܢ ܕܐܲܝܟ݂ ܕܒܲܒ݂ܣܲܪ ܡܗܲܠܟ݂ܝܼܢ ܚ̄ܢܲܢ.


text:
ܙܲܝܢܵܐ ܓܹܝܪ ܕܦܵܠܚܘܼܬܲܢ. ܠܵܐ ܗ̄ܘܵܐ ܕܒܸܣܪܵܐ. ܐܸܠܵܐ ܕܚܲܝܠܵܐ ܕܐܲܠܵܗܵܐ. ܘܒܹܗ ܟܵܒ݂ܫܝܼܢ ܚ̄ܢܲܢ ܚܸܣܢܹ̈ܐ ܡܪ̈ܝܼܕܹܐ.


text:
ܘܣܵܬ݂ܪܝܼܢ ܚ̄ܢܲܢ ܡܲܚܫ̈ܒ݂ܵܬ݂ܵܐ. ܘܟ݂ܠ ܪܵܘܡܵܐ ܕܡܸܬ݁ܬ݁ܪܝܼܡ ܠܘܼܩܒܲܠ ܝܼܕ݂ܲܥܬܹܗ ܕܐܲܠܵܗܵܐ. ܘܫܵܒܹܝܢ ܚ̄ܢܲܢ ܟܠ ܬܲܪ̈ܥܝܵܢ ܠܡܲܫܡܲܥܬܹܗ ܕܲܡܫܝܼܚܵܐ.


text:
ܘܲܡܛܲܝܒ݂ܝܼܢ ܚ̄ܢܲܢ ܠܡܸܥܒܲܕ݂ ܬܿܒܲܥܬ݂ܵܐ ܡܸܢ ܐܲܝܠܹܝܢ ܕܠܵܐ ܡܸܫܬܲܡܥܝܼܢ. ܡܵܐ ܕܐܸܬ݂ܡܲܠܝܲܬ݂ ܡܸܫܬܲܡܥܵܢܘܼܬ݂ܟ݂ܘܿܢ.


text:
ܒܦܲܪ̈ܨܘܿܦܹܐ ܚܵܝܪܝܼܢ ܐܢ̄ܬܘܿܢ. ܐܸܢ ܐ̄ܢܵܫ ܬܿܟ݂ܝܼܠ ܥܲܠ ܢܲܦ̮ܫܹܗ. ܕܕ݂ܲܡܫܝܼܚܵܐ ܗܘܼ. ܗܵܢܵܐ ܢܸܕܲܥ ܡܸܢ ܢܲܦ̮ܫܹܗ. ܕܐܲܝܟ݂ ܕܗܘܼ ܕܲܡܫܝܼܚܵܐ. ܗܵܟܲܢܵܐ ܐܵܦ ܚܢܲܢ.


text:
ܐܸܢ ܓܹܝܪ ܐܵܦ ܡܸܕܸܡ ܝܲܬܿܝܼܪ ܐܸܫܬܲܒ݂ܗܲܪ ܥܲܠ ܫܘܼܠܛܵܢܵܐ ܕܝܲܗ̄ܒ݂ ܠܝܼ ܡܵܪܲܢ. ܠܵܐ ܒܵܗܹܬ݂ ܐ̄ܢܵܐ. ܡܛܠ ܕܲܠܒܸܢܝܵܢܵܐ ܗܘܼ ܕܝܼܠܟ݂ܘܿܢ ܝܲܗ̄ܒ݂ ܠܲܢ. ܘܠܵܐ ܠܣܘܼܚܵܦܟ݂ܘܿܢ.


text:
ܡܛܠ ܕܐܝܼܬ݂ ܐ̄ܢܵܫܵܐ ܕܐܵܡܪܝܼܢ. ܕܐܸܓ݁ܪ̈ܵܬ݂ܵܐ ܝܲܩܝܼܪ̈ܵܢ ܘܚܲܣܝܼ̈ܢܵܢ. ܡܹܐܬ݂ܝܹܗ ܕܹܝܢ ܕܓ݂ܘܼܫܡܵܐ ܟܪܝܼܗ. ܘܡܸܠܬܹܗ ܫܝܼܛܵܐ.


text:
ܐܸܠܵܐ ܗܵܕܹܐ ܢܸܬ݂ܪܲܥܹܐ ܡܲܢ ܕܗܵܟܲܢܵܐ ܐܵܡܲܪ. ܕܐܲܝܟܲܢܵܐ ܕܐܝܼܬܲܝܢ ܒܡܸܠܬ݂ܵܐ ܕܐܸܓܲܪܬܲܢ ܟܲܕ݂ ܪܲܚܝܼܩܝܼܢ ܚ̄ܢܲܢ. ܗܵܟܲܢܵܐ ܐܝܼܬܲܝܢ ܐܵܦ ܡܵܐ ܕܩܲܪܝܼܒ݂ܝܼܢ ܚ̄ܢܲܢ ܒܲܥܒ݂ܵܕ݂ܵܐ.


text:
ܠܵܐ ܓܹܝܪ ܡܲܡܪܚܝܼܢ ܚ̄ܢܲܢ ܕܢܸܚܫܘܼܒ݂ ܐܵܘ ܕܲܢܦܲܚܸܡ ܢܲܦ̮ܫܲܢ ܥܲܡ ܗܵܢܘܿܢ ܕܲܡܫܲܒ݂ܗܪܝܼܢ ܢܲܦ̮ܫܗܘܿܢ. ܐܸܠܵܐ ܡܛܠ ܕܗܸܢܘܿܢ ܒܗܘܿܢ ܠܗܘܿܢ ܡܦܲܚܡܝܼܢ. ܠܵܐ ܡܸܣܬܲܟܠܝܼܢ.


text:
ܚܢܲܢ ܕܹܝܢ ܠܵܐ ܡܸܫܬܲܒ݂ܗܪܝܼܢ ܚ̄ܢܲܢ ܝܲܬܿܝܼܪ ܡܸܢ ܡܫܘܼܚܬܲܢ. ܐܸܠܵܐ ܒܲܡܫܘܼܚܬ݂ܵܐ ܕܲܬ݂ܚܘܼܡܵܐ ܕܲܦܠܲܓ݂ ܠܲܢ ܐܲܠܵܗܵܐ. ܕܢܸܡܛܹܐ ܐܵܦ ܥܕ݂ܲܡܵܐ ܠܘܵܬ݂ܟ݂ܘܿܢ.


text:
ܠܵܐ ܗ̄ܘܵܐ ܓܹܝܪ ܐܲܝܟ݂ ܕܠܵܐ ܡܸܬ݂ܡܲܛܹܝܢ ܚ̄ܢܲܢ ܠܘܵܬ݂ܟ݂ܘܿܢ. ܡܵܬ݂ܚܝܼܢ ܚ̄ܢܲܢ ܢܲܦ̮ܫܲܢ. ܥܕ݂ܲܡܵܐ ܓܹܝܪ ܠܘܵܬ݂ܟ݂ܘܿܢ ܡܲܛܝܼܢ ܒܲܣܒܲܪܬܹܗ ܕܲܡܫܝܼܚܵܐ.


text:
ܘܠܵܐ ܡܸܫܬܲܒ݂ܗܪܝܼܢ ܚ̄ܢܲܢ ܠܒܲܪ ܡܸܢ ܡܫܘܼܚܬܲܢ ܒܥܲܡܠܵܐ ܕܲܐ̄ܚܪ̈ܵܢܹܐ. ܐܸܠܵܐ ܐܝܼܬ݂ ܠܲܢ ܣܲܒ݂ܪܵܐ. ܕܟܲܕ݂ ܪܵܒ݂ܝܵܐ ܗܲܝܡܵܢܘܼܬ݂ܟ݂ܘܿܢ ܒܟ݂ܘܿܢ. ܢܸܬ݂ܪܵܘܪܲܒ݂ ܐܲܝܟ݂ ܡܫܘܼܚܬܲܢ. ܘܢܸܬ݂ܝܲܬܲܪ


text:
ܐܸܫܬܿܘܿܦ ܕܹܝܢ ܡܣܲܝܒܪܝܼܢ ܗܘܲܝܬܿܘܿܢ ܠܝܼ ܩܲܠܝܼܠ. ܕܐܹܡܲܠܸܠ ܦܲܟܝܼܗܵܐܝܼܬ݂. ܐܸܠܵܐ ܐܵܦ ܡܣܲܝܒܪܝܼܢ ܐ̄ܢܬܘܿܢ ܗܘܼ ܠܝܼ.


text:
ܛܵܐܹܢ ܐ̄ܢܵܐ ܓܹܝܪ ܒܟ݂ܘܿܢ ܒܲܛܢܵܢܵܐ ܕܐܲܠܵܗܵܐ. ܡܟܲܪܬܿܟ݂ܘܿܢ ܓܹܝܪ ܠܓܲܒ݂ܪܵܐ ܚܲܕ݂. ܒܬ݂ܘܼܠܬܵܐ ܕܟ݂ܝܼܬ݂ܵܐ ܕܐܹܩܲܪܸܒ݂ ܠܲܡܫܝܼܚܵܐ.


text:
ܕܵܚܹܠ ܐ̄ܢܵܐ ܕܹܝܢ. ܕܲܠܡܵܐ ܐܲܝܟ݂ ܕܐܲܛܥܝܼ ܚܸܘܝܵܐ ܠܚܵܘܵܐ ܒܲܢܟ݂ܝܼܠܘܼܬܹܗ. ܗܵܟܲܢܵܐ ܢܸܬ݂ܚܲܒܠܘܼܢ ܪܸ̈ܥܝܵܢܲܝܟܿܘܿܢ ܡܸܢ ܦܫܝܼܛܘܼܬ݂ܵܐ. ܕܲܠܘܵܬ݂ ܡܫܝܼܚܵܐ.


text:
ܐܸܢ ܓܹܝܪ ܗܵܘ ܕܐܸܬ݂ܵܐ ܠܘܵܬ݂ܟ݂ܘܿܢ. ܐ̄ܚܪܹܢܵܐ ܝܼܫܘܿܥ ܐܲܟ݂ܪܸܙ ܠܟ݂ܘܿܢ. ܐܲܝܢܵܐ ܕܲܚܢܲܢ ܠܵܐ ܐܲܟ݂ܪܸܙܢ. ܐܵܘ ܪܘܼܚܵܐ ܐ̄ܚܪܹܬ݂ܵܐ ܢܣܲܒ݂ܬܿܘܿܢ. ܐܲܝܕ݂ܵܐ ܕܠܵܐ ܢܣܲܒ݂ܬܿܘܿܢ. ܐܵܘ ܣܒܲܪܬ݂ܵܐ ܐ̄ܚܪܹܬ݂ܵܐ. ܐܲܝܕ݂ܵܐ ܕܠܵܐ ܩܲܒܸܠܬܿܘܿܢ. ܫܲܦܝܼܪ ܡܸܬܿܛܦܝܼܣܝܼܢ ܗ̄ܘܲܝܬܿܘܿܢ.


text:
ܐܵܘ ܕܲܠܡܵܐ ܡܲܣܟܵܠܘ ܐܲܣܟܠܹܬ݂. ܕܡܲܟܟܹܬ݂ ܢܲܦ̮ܫܝ ܕܐܲܢ̄ܬܿܘܿܢ ܬܸܬܿܪܝܼܡܘܼܢ. ܘܡܲܓܵܢ ܐܲܟ݂ܪܙܹܬ݂ ܠܟ݂ܘܿܢ ܣܒܲܪܬܹܗ ܕܐܲܠܵܗܵܐ.


text:
ܘܟܲܕ݂ ܐܸܬܹܝܬ݂ ܨܸܐܕ݂ܲܝܟܘܿܢ. ܘܲܚܣܲܪ ܠܝܼ. ܠܵܐ ܝܸܩܪܹܬ݂ ܥܲܠ ܐ̄ܢܵܫ ܡܸܢܟ݂ܘܿܢ. ܣܢܝܼܩܘܼܬ݂ܝ ܓܹܝܪ ܡܲܠܝܼܘ ܐܲܚܹ̈ܐ ܕܐܸܬ݂ܵܘ ܡܸܢ ܡܵܩܹܕܘܿܢܝܼܵܐ. ܘܲܒܟ݂ܠ ܡܸܕܸܡ ܢܸܛܪܹܬ݂ ܢܲܦ̮ܫܝ ܘܢܵܛܲܪ ܐ̄ܢܵܐ. ܕܠܵܐ ܐܹܩܲܪ ܥܠܲܝܟܿܘܿܢ.


text:
ܐܸܠܵܐ ܗܵܕܹܐ ܕܥܵܒܹܿܕ݂ ܐ̄ܢܵܐ. ܐܵܦ ܐܸܥܒܸܕ݂ ܕܐܸܦܣܘܿܩ ܗܘܼ ܥܸܠܲܬ݂ܗܘܿܢ ܕܐܲܝܠܹܝܢ ܕܒ݂ܵܥܹܝܢ ܥܸܠܬ݂ܵܐ. ܕܲܒ̣ܗܵܘ ܡܸܕܸܡ ܕܡܸܫܬܲܒ݂ܗܪܝܼܢ. ܢܸܫܬܲܟ݂ܚܘܼܢ ܐܲܟ݂ܘܵܬܲܢ.


text:
ܐܝܼܬܲܝܗܘܿܢ ܓܹܝܪ ܗܵܠܹܝܢ. ܫܠܝܼܚܹ̈ܐ ܕܲܓܵܠܹ̈ܐ ܘܦܵܥ̈ܠܹܐ ܢܟ݂ܝܼܠܹ̈ܐ. ܘܲܡܕܲܡܹܝܢ ܢܲܦ̮ܫܗܘܿܢ ܠܲܫܠܝܼܚܹ̈ܐ ܕܲܡܫܝܼܚܵܐ.


text:
ܠܵܐ ܗܘܸܵܬ݂ ܪܲܒܵܐ ܨܒ݂ܘܼܬ݂ܵܐ. ܐܸܢ ܐܵܦ ܡܫܲܡܫܵܢܵܘ̈ܗܝ ܡܸܬܿܕܲܡܹܝܢ ܒܲܡܫܲܡܫܵܢܹ̈ܐ ܕܙܲܕܝܼܩܘܼܬ݂ܵܐ. ܗܵܢܘܿܢ ܕܚܲܪܬ݂ܗܘܿܢ ܬܸܗܘܹܐ ܐܲܝܟ݂ ܥܒ݂ܵܕ݂ܲܝ̈ܗܘܿܢ.


text:
ܬܘܼܒ݂ ܕܹܝܢ ܐܵܡܲܪ ܐ̄ܢܵܐ. ܠܡܵܐ ܐ̄ܢܵܫ ܢܲܣܒܲܪ ܥܠܲܝ ܐܲܝܟ݂ ܕܣܲܟ݂ܠܵܐ ܐ̄ܢܵܐ. ܘܐܸܢ ܠܵܐ. ܐܵܦܸܢ ܐܲܝܟ݂ ܣܲܟ݂ܠܵܐ ܩܲܒܠܘܼܢܝ. ܕܐܵܦ ܐܸܢܵܐ ܩܲܠܝܼܠ ܐܸܫܬܲܒ݂ܗܲܪ.


text:
ܡܸܕܸܡ ܕܲܡܡܲܠܸܠ ܐ̄ܢܵܐ. ܠܵܐ ܗ̄ܘܵܐ ܒܡܵܪܲܢ ܡܡܲܠܸܠ ܐ̄ܢܵܐ. ܐܸܠܵܐ ܐܲܝܟ݂ ܕܲܒ݂ܦܲܟܝܼܗܘܬ݂ܵܐ. ܒܗܵܕܹܐ ܕܘܼܟܬ݂ܵܐ ܕܫܘܼܒ݂ܗܵܪܵܐ.


text:
ܘܡܸܬܿܕܢܹܝܢ ܐ̄ܢܬܘܿܢ ܠܡܲܢ ܕܲܡܫܲܥܒܸܕ݂ ܠܟ݂ܘܿܢ. ܘܲܠܡܲܢ ܕܐܵܟܹܠ ܠܟ݂ܘܿܢ. ܘܲܠܡܲܢ ܕܢܵܣܹܒ݂ ܡܸܢܟ݂ܘܿܢ. ܘܲܠܡܲܢ ܕܡܸܬ݁ܬ݁ܪܝܼܡ ܥܠܲܝܟܿܘܿܢ. ܘܲܠܡܲܢ ܕܡܵܚܹܐ ܠܟ݂ܘܿܢ ܥܲܠ ܐܲܦܲܝ̈ܟܿܘܿܢ.


text:
ܐܲܝܟ݂ ܕܲܒ݂ܨܲܥܪܵܐ ܐܵܡܲܪ ܐ̄ܢܵܐ. ܐܲܝܟ݂ ܗܵܘ ܕܲܚܢܲܢ ܡܚܝܼܠܝܼܢ ܚ̄ܢܲܢ ܗ̄ܘܼ. ܒܚܲܣܝܼܪܘܼܬ݂ ܪܸܥܝܵܢܵܐ ܐܵܡܲܪ ܐ̄ܢܵܐ. ܕܲܒ݂ܟ݂ܠܡܸܕܸܡ ܕܡܲܡܪܲܚ ܐ̄ܢܵܫ. ܐܵܦ ܐܸܢܵܐ ܡܲܡܪܲܚ ܐ̄ܢܵܐ.


text:
ܐܸܢ ܥܸܒ݂ܪ̈ܵܝܹܐ ܐܸܢܘܿܢ. ܐܵܦ ܐܸܢܵܐ. ܐܸܢ ܝܼܣܲܪ̈ܠܵܝܹܐ ܐܸܢܘܿܢ. ܐܵܦ ܐܸܢܵܐ. ܐܸܢ ܙܲܪܥܹܗ ܐܸܢܘܿܢ ܕܐܲܒ݂ܪܵܗܵܡ. ܐܵܦ ܐܸܢܵܐ.


text:
ܐܸܢ ܡܫܲܡܫܵܢܹ̈ܐ ܐܸܢܘܿܢ ܕܲܡܫܝܼܚܵܐ. ܒܚܲܣܝܼܪܘܼܬ݂ ܪܸܥܝܵܢܵܐ ܐܵܡܲܪ ܐ̄ܢܵܐ. ܕܝܲܬܿܝܼܪ ܡܸܢܗܘܿܢ ܐܸܢܵܐ. ܒܠܹܐܘܬ݂ܵܐ ܝܲܬܿܝܼܪ ܡܸܢܗܘܿܢ. ܒܡܲܚ̈ܘܵܬ݂ܵܐ ܝܲܬܿܝܼܪ ܡܸܢܗܘܿܢ. ܒܐܲܣܘܪܹ̈ܐ ܝܲܬܿܝܼܪ ܡܸܢܗܘܿܢ. ܒܡܵܘ̈ܬܹܐ ܙܲܒ݂ܢ̈ܝܼܢ ܣܲܓܝܼ̈ܐܵܢ.


text:
ܬܿܠܵܬ݂ ܙܲܒ݂ܢ̈ܝܼܢ ܒܫܲܒ݂̈ܛܹܐ ܐܸܬ݂ܢܲܓ݁ܕܹܬ݂. ܚܕ݂ܵܐ ܙܒܲܢ ܐܸܬ݂ܪܲܓ݂ܡܹܬ݂. ܬܿܠܵܬ݂ ܙܲܒ݂ܢ̈ܝܼܢ ܗ̄ܘܹܝܬ݂ ܢܘܼܘܵܓ݂ܵܐ (ܒܢܘܼܘܵܓ݂ܵܐ). ܐܝܼܡܵܡܵܐ ܘܠܸܠܝܵܐ ܕܠܵܐ ܣܦܝܼܢ̄ܬܵܐ ܒܝܲܡܵܐ ܗ̄ܘܹܝܬ݂.


text:
ܒܐܘܪ̈ܚܵܬ݂ܵܐ ܣܲܓܝܼ̈ܐܵܬ݂ܵܐ. ܒܩܹܘܲܢܕܹܝܢܘܿܣ ܕܢܲܗܪ̈ܵܘܵܬ݂ܵܐ. ܒܩܹܘܲܢܕܹܝܢܘܿܣ ܕܓܲܝܵܣܹ̈ܐ. ܒܩܹܘܲܢܕܹܝܢܘܿܣ ܕܡܸܢ ܛܘܿܗܡܝ. ܒܩܹܘܲܢܕܹܝܢܘܿܣ ܕܡܸܢ ܥܲܡ̈ܡܹܐ. ܒܩܹܘܲܢܕܹܝܢܘܿܣ ܗ̄ܘܹܝܬ݂ ܒܲܡܕ݂ܝܼ̈ܢܵܬ݂ܵܐ. ܒܩܹܘܲܢܕܹܝܢܘܿܣ ܗ̄ܘܹܝܬ݂ ܒܚܘܼܪܒܵܐ. ܒܩܹܘܲܢܕܹܝܢܘܿܣ ܒܝܲܡܵܐ. ܒܩܹܘܲܢܕܹܝܢܘܿܣ ܕܡܸܢ ܐܲܚܹ̈ܐ ܕܲܓܵܠܹ̈ܐ.


text:
ܒܥܲܡܠܵܐ ܘܲܒ݂ܠܹܐܘܬ݂ܵܐ. ܒܫܲܗܪܵܐ ܣܲܓܿܝܼܐܵܐ. ܒܟܲܦܢܵܐ ܘܲܒ݂ܨܲܗܝܵܐ. ܒܨܵܘܡܵܐ ܣܲܓܿܝܼܐܵܐ. ܒܥܲܪܝܵܐ ܘܲܒ݂ܥܲܪܛܸܠܵܝܘܼܬ݂ܵܐ.


text:
ܝܵܕ݂ܲܥ ܐ̄ܢܵܐ ܓܲܒ݂ܪܵܐ ܒܲܡܫܝܼܚܵܐ ܡܸܢ ܩܕ݂ܵܡ ܐܲܪܒܲܥܸܣܪܹ̈ܐ ܫܢ̈ܝܼܢ. ܐܸܢ ܒܲܦܓܲܪ ܕܹܝܢ ܘܐܸܢ ܕܠܵܐ ܦܓܲܪ. ܠܵܐ ܝܵܕܲܥ ܐ̄ܢܵܐ. ܐܲܠܵܗܵܐ ܗܘܼ ܝܵܕܲܥ. ܕܐܸܬ݂ܚܛܸܦ ܗܘܼ ܗܵܢܵܐ ܥܕܲܡܵܐ ܫܡܲܝܵܐ ܕܲܬ݂ܠܵܬ݂ܵܐ (ܠܬ݂ܘܼܠܬ݂ܵܐ ܕܲܫܡܲܝܵܐ).


text:
ܘܝܵܕ݂ܲܥ ܐ̄ܢܵܐ ܠܹܗ ܠܗܵܢܵܐ ܒܲܪܢܵܫܵܐ. ܐܸܢ ܒܲܦܓܲܪ ܕܹܝܢ ܘܐܸܢ ܕܠܵܐ ܦܓܲܪ. ܠܵܐ ܝܵܕ݂ܲܥ ܐ̄ܢܵܐ. ܐܲܠܵܗܵܐ ܗܘܼ ܝܵܕ݂ܲܥ.


text:
ܕܐܸܬ݂ܚܛܸܦ ܠܦܲܪܕܲܝܣܵܐ. ܘܲܫܡܲܥ ܡܸܠܹ̈ܐ ܕܠܵܐ ܡܸܬ݂ܡܲܠܠܵܢ. ܐܲܝܠܹܝܢ ܕܠܵܐ ܫܲܠܝܼܛ ܠܒܲܪܢܵܫܵܐ ܠܲܡܡܲܠܵܠܘ ܐܸܢܹܝܢ.


text:
ܐܸܢ ܐܸܨܒܹܐ ܓܹܝܪ ܕܐܸܫܬܲܒ݂ܗܲܪ. ܠܵܐ ܗܵܘܹܐ ܐ̄ܢܵܐ ܫܵܛܝܵܐ. ܫܪܵܪܵܐ ܗܘܼ ܓܹܝܪ ܐܵܡܲܪ ܐ̄ܢܵܐ. ܚܵܐܹܣ ܐ̄ܢܵܐ ܕܹܝܢ. ܕܲܠܡܵܐ ܐ̄ܢܵܫ ܢܸܬ݂ܪܲܥܹܐ ܥܠܲܝ ܝܲܬܿܝܼܪ ܡܸܢ ܡܵܐ ܕܚܵܙܹܐ ܠܝܼ. ܘܲܕ݂ܫܵܡܲܥ ܡܹܢܝ.


text:
ܘܲܕ݂ܠܵܐ ܐܸܬ݁ܬ݁ܪܝܼܡ ܒܝܲܬܝܼܪܘܼܬ݂ܵܐ ܕܓܸܠܝܵܢܹ̈ܐ. ܐܸܫܬܿܠܸܡ ܠܝܼ ܫܦܵܝܵܐ ܠܒܸܣܪܝ. ܡܲܠܲܐܟܹܗ ܕܣܵܛܵܢܵܐ. ܕܢܸܗܘܹܐ ܡܩܲܦܲܚ ܠܝܼ ܕܠܵܐ ܐܸܬ݁ܬ݁ܪܝܼܡ.


text:
ܘܐܸܡܲܪ ܠܝܼ ܣܵܦܩܵܐ ܠܵܟ݂ ܛܲܝܒܘܼܬ݂ܝ. ܚܲܝܠܝ ܓܹܝܪ ܒܲܟ݂ܪܝܼܗܘܼܬ݂ܵܐ ܗܘܼ ܡܸܬ݂ܓ݁ܡܲܪ. ܚܵܕ݂ܝܵܐܝܼܬ݂ ܗܵܟܹܝܠ ܐܸܫܬܲܒ݂ܗܲܪ ܒܟ݂ܘܼܪ̈ܗܵܢܲܝ. ܕܢܲܓܸ݁ܢ ܥܠܲܝ ܚܲܝܠܹܗ ܕܲܡܫܝܼܚܵܐ.


text:
ܡܛܠ ܗܵܢܵܐ ܨܵܒܹܐ ܐ̄ܢܵܐ ܒܟ݂ܘܼܪ̈ܗܵܢܹܐ. ܒܨܲܥܪܵܐ. ܒܐܘܼܠܨܵܢܹ̈ܐ. ܒܲܪܕ݂ܘܼܦܝܵܐ. ܒܲܚܒ݂ܘܼܫܝܵܐ ܕܥܲܠ ܐܲܦܲܝ̈ ܡܫܝܼܚܵܐ. ܐܸܡܲܬ݂ܝ ܕܲܟ݂ܪܝܼܗ ܐ̄ܢܵܐ ܓܹܝܪ. ܗܵܝܕܹܝܢ ܗܘܼ ܚܲܝܠܬ݂ܵܢ ܐ̄ܢܵܐ.


text:
ܗܵܐ ܗ̄ܘܹܝܬ݂ ܚܲܣܝܼܪ ܪܸܥܝܵܢܵܐ ܒܫܘܼܒ݂ܗܵܪܝ. ܕܐܲܢ̄ܬܿܘܿܢ ܐܲܠܲܨܬܿܘܿܢܵܢܝ. ܚܲܝܵܒ݂ܝܼܢ ܗܘܲܝܬܿܘܿܢ ܓܹܝܪ. ܕܐܲܢ̄ܬܿܘܿܢ ܬܲܣܗܕ݂ܘܼܢ ܥܠܲܝ. ܡܛܠ ܕܠܵܐ ܒܲܨܪܹܬ݂ ܡܸܕܸܡ ܡܸܢ ܫܠܝܼܚܹ̈ܐ. ܐܲܝܠܹܝܢ ܕܛܵܒ݂ ܡܝܲܬܿܪܝܼܢ. ܘܐܵܦܸܢ ܠܵܐ ܗ̄ܘܹܝܬ݂ ܡܸܕܸܡ.


text:
ܐܵܬ݂̈ܘܵܬ݂ܵܐ ܕܲܫܠܝܼܚܹ̈ܐ ܥܸܒ݂ܕܹܬ݂ ܒܲܝܢܵܬ݂ܟ݂ܘܿܢ. ܒܟ݂ܠ ܡܣܲܝܒܪܵܢܘܼ. ܘܒܲܓ݂ܒܲܪ̈ܘܵܬ݂ܵܐ. ܘܲܒ݂ܬܸܕ݂ܡܪ̈ܵܬ݂ܵܐ. ܘܲܒ݂ܚܲܝ̈ܠܹܐ.


text:
ܒܡܵܢܵܐ ܓܹܝܪ ܐܸܬ݂ܒܲܨܲܪܬܿܘܿܢ ܡܸܢ ܥܹ̈ܕܵܬܵܐ ܐ̄ܚܪ̈ܵܢܝܵܬ݂ܵܐ. ܐܸܠܵܐ ܐܸܢ ܒܗܵܕܹܐ ܕܐܸܢܵܐ ܠܵܐ ܝܸܩܪܹܬ݂ ܥܠܲܝܟܿܘܿܢ. ܫܒ݂ܘܿܩܘ ܠܝܼ ܗܵܕܹܐ ܣܲܟ݂ܠܘܼܬ݂ܵܐ.


text:
ܗܵܐ ܗܵܕܹܐ ܕܲܬ݂ܠܵܬ݂ ܗ̄ܝܼ ܙܲܒ݂ܢ̈ܝܼܢ ܕܲܡܛܲܝܲܒ݂ ܐ̄ܢܵܐ ܕܐܹܬܹܐ ܠܘܵܬ݂ܟ݂ܘܿܢ. ܘܠܵܐ ܐܹܩܲܪ ܥܠܲܝܟܿܘܿܢ. ܡܛܠ ܕܠܵܐ ܒܵܥܹܐ ܐ̄ܢܵܐ ܕܝܼܠܟ݂ܘܿܢ. ܐܸܠܵܐ ܠܟ݂ܘܿܢ. ܠܵܐ ܓܹܝܪ ܚܲܝܵܒ݂ܝܼܢ ܒ̈ܢܲܝܵܐ ܠܲܡܣܵܡ ܣܝܼ̈ܡܵܬ݂ܵܐ ܠܐܲܒ݂ܵܗܹ̈ܐ. ܐܸܠܵܐ ܐܲܒ݂ܵܗܹ̈ܐ ܠܲܒ݂ܢܲܝ̈ܗܘܿܢ.


text:
ܐܸܢܵܐ ܕܹܝܢ ܚܵܕ݂ܝܵܐܝܼܬ݂ ܘܢܲܦ̈ܩܵܬ݂ܵܐ ܐܲܦܸܩ. ܘܐܵܦ ܩܢܘܿܡܝ ܐܸܬܸܿܠ ܥܲܠ ܐܲܦܲܝ̈ ܢܲܦ̮ܫܵܬ݂ܟ݂̈ܘܿܢ. ܐܵܦܸܢ ܟܲܕ݂ ܝܲܬܝܼܪܵܐܝܼܬ݂ ܡܲܚܸܒ݂ ܐ̄ܢܵܐ ܠܟ݂ܘܿܢ. ܐܲܢ̄ܬܿܘܿܢ ܒܨܝܼܪܵܐܝܼܬ݂ ܡܲܚܒ݂ܝܼܢ ܐ̄ܢܬܘܿܢ ܠܝܼ.


text:
ܡܸܢ ܛܸܛܘܿܣ ܒܥܹܝܬ݂. ܘܫܲܕܪܹܬ݂ ܥܲܡܹܗ ܠܐܲܚܹ̈ܐ. ܠܡܵܐ ܡܸܕܸܡ ܐܸܬ݂ܝܲܥܲܢ ܥܠܲܝܟܿܘܿܢ ܛܸܛܘܿܣ. ܠܵܘ ܒܲܚܕ݂ܵܐ ܪܘܼܚܵܐ ܗܲܠܸܟ݂ܢ. ܘܲܒ݂ܗܹܝܢ ܒܥܸܩ̈ܒ݂ܵܬ݂ܵܐ.


text:
ܠܡܵܐ ܬܘܼܒ݂ ܣܵܒ݂ܪܝܼܢ ܐ̄ܢܬܘܿܢ ܕܲܠܟ݂ܘܿܢ ܢܵܦܩܝܼܢ ܚ̄ܢܲܢ ܪܘܼܚܵܐ. ܩܕ݂ܵܡ ܐܲܠܵܗܵܐ ܒܲܡܫܝܼܚܵܐ ܡܡܲܠܠܝܼܢ ܚ̄ܢܲܢ. ܘܟܠܗܹܝܢ ܚܲܒܝܼܒܲܝ̈. ܡܛܠ ܒܸܢܝܵܢܵܐ ܗܘܼ ܕܝܼܠܟ݂ܘܿܢ.


text:
ܕܵܚܹܠ ܐ̄ܢܵܐ ܓܹܝܪ ܕܲܠܡܵܐ ܐܹܬܹܐ ܠܘܵܬ݂ܟ݂ܘܿܢ. ܘܠܵܐ ܐܸܫܟܲܚܟ݂ܘܿܢ ܐܲܝܟ݂ ܕܨܵܒܹܐ ܐ̄ܢܵܐ. ܘܐܸܫܬܿܟܲܚ ܠܟ݂ܘܿܢ ܐܵܦ ܐܸܢܵܐ ܐܲܝܟ݂ ܡܵܐ ܕܠܵܐ ܨܵܒܹܝܢ ܐ̄ܢܬܿܘܢ. ܕܲܠܡܵܐ ܚܸܪܝܵܢܵܐ. ܘܲܚܣܵܡܵܐ. ܘܚܸܡܬ݂ܵܐ. ܘܥܸܨܝܵܢܵܐ. ܘܡܹܐܟܲܠܩܲܪܨܵܐ. ܘܪܸܛܢܵܐ. ܘܲܚܬ݂ܝܼܪܘܼܬ݂ܵܐ. ܘܲܫܓ݂ܘܼܫܝܵܐ.


text:
ܕܲܠܡܵܐ ܟܲܕ݂ ܐܹܬܹܐ ܠܘܵܬ݂ܟ݂ܘܿܢ. ܢܡܲܟܟܲܢܝ ܐܲܠܵܗܝ. ܘܐܸܬ݂ܐܒܸܠ ܥܲܠ ܣܲܓܝܼ̈ܐܹܐ ܐܲܝܠܹܝܢ ܕܲܚܛܵܘ ܘܠܵܐ ܬܵܒ݂ܘ. ܡܸܢ ܛܲܢܦܘܼܬ݂ܵܐ. ܘܡܸܢ ܙܵܢܝܘܼܬ݂ܵܐ. ܘܡܸܢ ܦܲܚܙܘܼܬ݂ܵܐ. ܕܲܥܒܲܕ݂ܘ.


text:
ܗܵܕܹܐ ܕܲܬ݂ܠܵܬ݂ ܗ̄ܝܼ ܙܲܒ݂ܢ̈ܝܼܢ ܕܐܵܬܹܐ ܐ̄ܢܵܐ ܠܘܵܬ݂ܟ݂ܘܿܢ. ܕܥܲܠ ܦܘܼܡ ܬܪܹܝܢ ܘܲܬ݂ܠܵܬ݂ܵܐ ܣܵܗܕܝܼ̈ܢ ܬܿܩܘܼܡ ܟܠ ܡܸܠܵܐ.


text:
ܡܸܢ ܩܕ݂ܝܼܡ ܐܸܡܪܹܬ݂ ܗ̄ܘܹܝܬ݂ ܠܟ݂ܘܿܢ. ܘܬ݂ܘܼܒ݂ ܡܩܲܕܸܡ ܐ̄ܢܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܐܲܝܟ݂ ܕܐܵܦ ܬܲܪܬܹܿܝܢ ܙܲܒ݂ܢ̈ܝܼܢ ܕܲܗܘܹܝܬ݂ ܠܘܵܬ݂ܟ݂ܘܿܢ ܐܸܡܪܹܬ݂ ܠܟ݂ܘܿܢ. ܘܐܵܦ ܗܵܫܵܐ ܟܲܕ݂ ܪܲܚܝܼܩ ܐ̄ܢܵܐ ܟܵܬܹܒ݂ ܐ̄ܢܵܐ. ܠܗܵܠܹܝܢ ܕܲܚܛܵܘ. ܘܲܠܫܲܪܟܵܐ ܕܲܐ̄ܚܪ̈ܵܢܹܐ. ܕܐܸܢ ܐܹܬܹܐ ܬܘܼܒ݂. ܠܵܐ ܐܹܚܘܼܣ.


text:
ܡܛܠ ܕܒ݂ܘܼܩܝܵܐ ܒܵܥܹܝܢ ܐ̄ܢܬܿܘܢ ܕܲܡܫܝܼܚܵܐ ܕܲܡܡܲܠܸܠ ܒܝܼ. ܗܵܘ ܕܠܵܐ ܗܘܵܐ ܡܚܝܼܠ ܒܟ݂ܘܿܢ. ܐܸܠܵܐ ܚܲܝܠܬ݂ܵܢ ܗܘܼ ܒܟ݂ܘܿܢ.


text:
ܐܵܦܸܢ ܐܸܙܕܩܸܦ ܓܹܝܪ ܒܲܡܚܝܼܠܘܼܬ݂ܵܐ. ܐܸܠܵܐ ܚܲܝ ܗܘܼ ܒܚܲܝܠܵܐ ܕܐܲܠܵܗܵܐ. ܘܐܵܦ ܚܢܲܢ ܡܚܝܼܠܝܼܢ ܚ̄ܢܲܢ ܥܲܡܹܗ. ܐܸܠܵܐ ܚܲܝܝܼܢ ܚ̱ܢܲܢ ܥܲܡܹܗ ܒܚܲܝܠܵܐ ܕܐܲܠܵܗܵܐ ܕܲܒ݂ܟ݂ܘܿܢ.


text:
ܢܲܦ̮ܫܟ݂ܘܿܢ ܒܩܵܘ. ܐܸܢ ܒܵܗܿ ܒܗܲܝܡܵܢܘܼܬ݂ܵܐ ܩܵܝܡܝܼܢ ܐܢ̄ܬܘܿܢ. ܢܲܦ̮ܫܟ݂ܘܿܢ ܐܲܣܵܘ. ܐܵܘ ܠܵܐ ܡܸܫܬܵܘܕܥܝܼܢ ܐ̄ܢܬܿܘܿܢ ܕܝܼܫܘܿܥ ܡܫܝܼܚܵܐ ܒܟ݂ܘܿܢ ܗ̄ܘܼ. ܘܐܸܢ ܠܵܐ ܡܲܣ̈ܠܲܝܵܐ ܐܲܢ̄ܬܘܿܢ.


text:
ܒܵܥܹܐ ܐ̄ܢܵܐ ܕܹܝܢ ܡܸܢ ܐܲܠܵܗܵܐ. ܕܠܵܐ ܢܸܗܘܹܐ ܒܟ݂ܘܿܢ ܡܸܕܸܡ ܕܒ݂ܝܼܫ. ܐܲܝܟ݂ ܕܒ݂ܘܼܩܝܲܢ ܕܝܼܠܲܢ ܢܸܬ݂ܚܙܹܐ. ܐܸܠܵܐ ܕܐܲܢ̄ܬܿܘܿܢ ܬܸܗܘܘܿܢ ܣܵܥܪܝܼܢ ܛܵܒ݂ܵܬ݂ܵܐ: ܘܲܚܢܲܢ ܢܸܗܘܹܐ ܐܲܝܟ݂ ܡܲܣ̈ܠܲܝܵܐ.


text:
ܚܵܕܹܝܢ ܚ̄ܢܲܢ ܕܹܝܢ ܡܵܐ ܕܲܚܢܲܢ ܟܪܝܼܗܝܼܢ. ܘܐܲܢ̄ܬܿܘܿܢ ܚܲܝܠܬ݂ܵܢܝܼܢ. ܗܵܕܹܐ ܓܹܝܪ ܐܵܦ ܡܨܲܠܹܝܢ ܚ̄ܢܲܢ. ܕܐܲܢ̄ܬܿܘܿܢ ܬܸܬܿܓܲܡܪܘܼܢ.


text:
ܡܛܠ ܗܵܢܵܐ ܟܲܕ݂ ܪܲܚܝܼܩ ܐ̄ܢܵܐ ܗܵܠܹܝܢ ܟܵܬܹܒ݂ ܐ̄ܢܵܐ. ܕܠܵܐ ܡܵܐ ܕܐܸܬܹܝܬ݂ ܩܲܫܝܵܐܝܼܬ݂ ܐܸܣܥܘܿܪ ܐܲܝܟ݂ ܫܘܼܠܛܵܢܵܐ ܕܝܲܗ̄ܒ݂ ܠܝܼ ܡܵܪܝ. ܠܒܸܢܝܵܢܟ݂ܘܿܢ ܘܠܵܐ ܠܣܘܼܚܵܦܟ݂ܘܿܢ.


text:
ܡܸܟܹܝܠ ܐܲܚܲܝ̈. ܚܕ݂ܵܘ ܘܐܸܬ݂ܓܲܡ̱ܪܘ. ܘܐܸܬ݂ܒܲܝܲܐܘ. ܘܐܵܘܝܘܼܬ݂ܵܐ ܘܫܲܝܢܵܐ ܢܸܗܘܹܐ ܒܟ݂ܘܿܢ. ܘܐܲܠܵܗܵܐ ܕܚܘܼܒܵܐ ܘܲܕ݂ܫܲܠܡܘܼܬ݂ܵܐ ܢܸܗܘܹܐ ܥܲܡܟ݂ܘܿܢ.


text:
ܫܠܵܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܘܚܘܒܹܗ ܕܐܲܠܵܗܵܐ. ܘܫܵܘܬܵܦܘܼܬ݂ܵܐ ܕܪܘܼܚܵܐ ܕܩܘܼܕ݂ܫܵܐ. ܥܲܡ ܟܠܟ݂ܘܿܢ. ܐܵܡܹܝܢ.


text:
ܦܵܘܠܘܿܣ ܫܠܝܼܚܵܐ. ܠܵܐ ܡܸܢ ܒܢܲܝ̈ܢܵܫܵܐ. ܘܠܵܐ ܒܝܲܕ݂ ܒܲܪܢܵܫܵܐ. ܐܸܠܵܐ ܒܝܲܕ݂ ܝܼܫܘܿܥ ܡܫܝܼܚܵܐ ܘܐܲܠܵܗܵܐ ܐܲܒ݂ܘܼܗܝ. ܗܵܘ ܕܐܲܩܝܼܡܹܗ ܡܸܢ ܒܹܝܬ݂ ܡܝܼܬܹ̈ܐ.


text:
ܗܵܘ ܕܝܲܗ̄ܒ݂ ܢܲܦ̮ܫܹܗ ܚܠܵܦ ܚܛܵܗܲܝ̈ܢ: ܕܲܢܦܲܨܹܝܢ ܡܸܢ ܥܵܠܡܵܐ ܗܵܢܵܐ ܒܝܼܫܵܐ. ܐܲܝܟ݂ ܨܸܒ݂ܝܵܢܹܗ ܕܐܲܠܵܗܵܐ ܐܲܒ݂ܘܼܢ.


text:
ܡܸܬܿܕܲܡܲܪ ܐ̄ܢܵܐ ܐܲܝܟܲܢܵܐ ܒܲܥܓܲܠ ܡܸܬ݂ܗܲܦܟ݁ܝܼܢ ܐ̄ܢܬܘܿܢ ܡܸܢ ܡܫܝܼܚܵܐ. ܗܵܘ ܕܲܩܪܵܟ݂ܘܿܢ ܒܛܲܝܒܘܼܬܹܗ. ܠܲܐ̄ܚܪܹܬ݂ܵܐ ܣܒܲܪܬ݂ܵܐ (ܠܲܣܒܲܪܬ݂ܵܐ ܐ̄ܚܪܹܬ݂ܵܐ).


text:
ܐܲܝܕ݂ܵܐ ܕܠܵܐ ܐܝܼܬܹܝܗ̇. ܐܸܠܵܐ ܐ̄ܢܵܫܵܐ ܗ̄ܘܼ ܐܝܼܬ݂ ܕܕ݂ܵܠܚܝܼܢ ܠܟ݂ܘܿܢ. ܘܨܵܒܹܝܢ ܕܲܢܫܲܚܠܦܘܼܢ ܣܒܲܪܬܹܗ ܕܲܡܫܝܼܚܵܐ.


text:
ܐܵܦ ܐܸܢ (ܐܵܦܸܢ) ܚܢܲܢ ܕܹܝܢ. ܐܵܘ ܡܲܠܲܐܟ݂ܵܐ ܡܸܢ ܫܡܲܝܵܐ ܢܣܲܒܲܪܟ݂ܘܿܢ ܠܒܲܪ ܡܸܢ ܡܵܐ ܕܣܲܒܲܪܢܵܟ݂ܘܿܢ. ܢܸܗܘܹܐ ܚܪܸܡ.


text:
ܐܲܝܟܲܢܵܐ ܕܡܸܢ ܠܘܼܩܕ݂ܲܡ ܐܸܡܪܹܬ݂. ܘܗܵܫܵܐ ܬܘܼܒ݂ ܐܵܡܲܪ ܐ̄ܢܵܐ. ܕܐܸܢ ܐ̄ܢܵܫ ܡܣܲܒܲܪ ܠܟ݂ܘܿܢ ܠܒܲܪ ܡܸܢ ܡܵܐ ܕܩܲܒܸܠܬܿܘܢ. ܢܸܗܘܹܐ ܚܪܸܡ.


text:
ܗܵܫܵܐ ܓܹܝܪ ܠܲܒ̣ܢܲܝ̈ܢܵܫܵܐ ܗܘܼ ܡܦܝܼܣ ܐ̄ܢܵܐ ܐܵܘ ܠܐܲܠܵܗܵܐ. ܐܵܘ ܠܲܒ̣ܢܲܝ̈ܢܵܫܵܐ ܒܵܥܹܐ ܐ̄ܢܵܐ ܕܐܸܫܦܲܪ. ܐܸܠܘܼ ܓܹܝܪ ܥܕ݂ܲܡܵܐ ܠܗܵܫܵܐ ܠܲܒ̣ܢܲܝ̈ܢܵܫܵܐ ܫܵܦܲܪ ܗ̄ܘܹܝܬ݂. ܥܲܒ̣ܕܵܐ ܕܲܡܫܝܼܚܵܐ ܠܵܐ ܗܵܘܹܐ ܗ̄ܘܹܝܬ݂.


text:
ܫܡܲܥܬܿܘܿܢ ܓܹܝܪ ܗܘܼܦܵܟܲܝ̈ ܕܡܸܢ ܩܕ݂ܝܼܡ ܕܒܲܝܗܘܼܕ݂ܵܝܘܼܬ݂ܵܐ. ܕܝܲܬܝܼܪܵܐܝܼܬ݂ ܪܵܕܹܦ ܗ̄ܘܹܝܬ݂ ܥܹܕܬܹ݁ܗ ܕܐܲܠܵܗܵܐ. ܘܚܵܪܹܒ݂ ܗ̄ܘܹܝܬ݂ ܠܵܗܿ.


text:
ܘܡܸܬ݂ܝܲܬܲܪ ܗ̄ܘܹܝܬ݂ ܒܲܝܗܘܼܕ݂ܵܝܘܼܬ݂ܵܐ. ܛܵܒ݂ ܡܸܢ ܣܲܓܝܼ̈ܐܹܐ ܒܢܲܝ̈ ܫܢܲܝ̈ ܕܐܝܼܬ݂ ܗ̄ܘܵܐ ܒܛܘܼܗܡܝ. ܘܝܲܬܝܼܪܵܐܝܼܬ݂ ܛܵܐܹܢ ܗ̄ܘܹܝܬ݂ ܒܝܘܼܠܦܵܢܵܐ ܕܐܲܒ݂ܵܗܲܝ̈.


text:
ܘܠܵܐ ܐܸܙܹܠ̄ܬ݂ ܠܐܘܿܪܸܫܠܸܡ ܠܘܵܬ݂ ܫܠܝܼܚܹ̈ܐ ܕܡܸܢ ܩܕ݂ܵܡܲܝ. ܐܸܠܵܐ ܐܸܙܸܠ̄ܬ݂ ܠܐܵܪܵܒ݂ܝܼܵܐ. ܘܬ݂ܘܼܒ݂ ܗܸܦܟܹܬ݂ ܠܕ݂ܲܪܡܣܘܿܩ.


text:
ܘܡܸܢ ܒܵܬܲܪ ܬܿܠܵܬ݂ ܫܢ̈ܝܼܢ. ܐܸܙܹܠ̄ܬ݂ ܠܐܘܿܪܸܫܠܸܡ ܕܐܸܚܙܹܐ ܠܟܹܐܦܵܐ. ܘܩܵܘܝܼܬ݂ ܠܘܵܬܹܗ ܝܵܘ̈ܡܵܬ݂ܵܐ ܚܲܡܸܫܬܲܥܣܲܪ.


text:
ܐܸܠܵܐ ܗܵܕܹܐ ܒܲܠܚܘܿܕ݂ ܫܵܡܥܝܼܢ ܗ̄ܘܼܵܘ. ܕܗܵܘ ܕܡܸܢ ܩܕ݂ܝܼܡ ܪܵܕܹܦ ܗ̄ܘܵܐ ܠܲܢ. ܗܵܫܵܐ ܗܵܐ ܡܣܲܒܲܪ ܗܲܝܡܵܢܘܼܬ݂ܵܐ. ܗܵܝ ܕܡܸܢ ܩܕ݂ܵܡ ܙܲܒ݂ܢܵܐ ܡܣܲܚܸܦ ܗ̄ܘܵܐ.


text:
ܣܸܠܩܹܬ݂ ܕܹܝܢ ܒܓܸܠܝܵܢܵܐ. ܘܲܓ݂ܠܹܝܬ݂ ܠܗܘܿܢ ܣܒܲܪܬ݂ܵܐ ܕܡܲܟ݂ܪܸܙ ܐ̄ܢܵܐ ܒܥܲܡ̈ܡܹܐ. ܘܚܵܘܝܼܬ݂ܵܗܿ ܠܐܲܝܠܹܝܢ ܕܡܸܣܬܲܒ݂ܪܝܼܢ ܗ̄ܘܼܵܘ ܕܡܸܕܸܡ ܐܝܼܬܲܝܗܘܿܢ ܒܲܝܢܲܝ ܘܲܠܗܘܿܢ. ܕܲܡ ܣܪܝܼܩܵܐܝܼܬ݂ ܪܹܗܛܹܬ݂. ܐܵܘ ܪܵܗܹܛ ܐ̄ܢܵܐ.


text:
ܡܛܠ ܕܹܝܢ ܐܲܚܹ̈ܐ ܕܲܓܵܠܹ̈ܐ ܕܥܲܠܘ ܥܠܲܝܢ. ܕܢܸܓ݁ܫܘܼܢ ܚܹܐܪܘܼܬ݂ܵܐ ܕܐܝܼܬ݂ ܠܲܢ ܒܝܼܫܘܿܥ ܡܫܝܼܚܵܐ. ܐܲܝܟܲܢܵܐ ܕܲܢܫܲܥܒܕ݂ܘܼܢܵܢܝ.


text:
ܗܵܢܘܿܢ ܕܹܝܢ ܕܡܸܣܬܲܒ݂ܪܝܼܢ ܕܐܝܼܬܲܝܗܘܿܢ ܡܸܕܸܡ. ܡܲܢ ܕܹܝܢ ܐܝܼܬܲܝܗܘܿܢ ܠܵܐ ܒܛܝܼܠ ܠܝܼ. ܐܲܠܵܗܵܐ ܓܹܝܪ ܒܐܲܦܲܝ̈ ܒܢܲܝ̈ܢܵܫܵܐ ܠܵܐ ܢܵܣܹܒ݂. ܗܸܢܘܿܢ ܕܹܝܢ ܗܵܠܹܝܢ. ܡܸܕܸܡ ܠܵܐ ܐܵܘܣܸܦܘ ܠܝܼ.


text:
ܐܸܠܵܐ ܐ̄ܚܪܵܢܝܵܐܝܼܬ݂. ܚܙܵܘ ܓܹܝܪ ܕܐܸܬ݂ܗܲܝܡܢܹܬ݂ ܣܒܲܪܬ݂ܵܐ ܕܥܘܼܪܠܘܼܬ݂ܵܐ. ܐܲܝܟ݂ ܕܐܸܬ݂ܗܲܝܡܲܢ ܟܹܐܦܵܐ ܒܲܓܙܘܼܪܬܵܐ.


text:
ܘܟܲܕ݂ ܝܼܕ݂ܲܥܘ ܛܲܝܒܘܼܬ݂ܵܐ ܕܐܸܬ݂ܝܲܗܒܲܬ݂ ܠܝܼ. ܝܲܥܩܘܿܒ݂ ܘܟܹܐܦܵܐ ܘܝܘܿܚܲܢܵܢ. ܗܵܢܘܿܢ ܕܡܸܣܬܲܒ݂ܪܝܼܢ ܗ̄ܘܼܵܘ ܕܐܝܼܬܲܝܗܘܿܢ ܥܲܡܘܼܕܹ̈ܐ. ܝܲܡܝܼܢܵܐ ܕܫܵܘܬܵܦܘܼܬ݂ܵܐ ܝܲܗ̄ܒ݂ܘ ܠܝܼ ܘܲܠܒܲܪܢܒ̣ܵܐ. ܕܲܚܢܲܢ ܒܥܲܡ̈ܡܹܐ. ܘܗܸܢܘܿܢ ܒܲܓ̣ܙܘܼܪܬܵܐ.


text:
ܕܥܲܕ݂ܠܵܐ ܢܹܐܬ݂ܘܿܢ ܐ̄ܢܵܫܵܐ ܡܸܢ ܠܘܵܬ݂ ܝܲܥܩܘܿܒ݂. ܥܲܡ ܥܲܡ̈ܡܹܐ ܐܵܟܹܠ ܗ̄ܘܵܐ. ܟܲܕ݂ ܐܸܬ݂ܵܘ ܕܹܝܢ. ܢܓܲܕ݂ ܗ̄ܘܵܐ ܢܲܦ̮ܫܹܗ. ܘܲܦܪܲܫ. ܡܛܠ ܕܕ݂ܵܚܹܠ ܗ̄ܘܵܐ ܡܸܢ ܗܵܢܘܿܢ ܕܡܸܢ ܓܙܘܼܪܬܵܐ.


text:
ܘܐܸܬ݂ܪܡܝܼܘ ܗ̄ܘܼܵܘ ܥܲܡܹܗ ܠܗܵܕܹܐ ܐܵܦ ܫܲܪܟܵܐ ܕܲܝܗ̄ܘܼܕ݂ܵܝܹ̈ܐ. ܗܵܟܲܢܵܐ ܕܐܵܦ ܒܲܪܢܒ̣ܵܐ ܐܸܬ݂ܕܒܲܪ ܗ̄ܘܵܐ ܠܡܸܣܲܒ݂ ܒܐܲܦܲܝ̈ܗܘܿܢ.


text:
ܘܟܲܕ݂ ܚܙܹܝܬ݂ ܕܠܵܐ ܐܵܙܠ̄ܝܼܢ ܬܿܪܝܼܨܵܐܝܼܬ݂ ܒܲܫܪܵܪܹܗ ܕܐܹܘܲܢܓܲܠܝܼܘܿܢ. ܐܸܡܪܹܬ݂ ܠܟܹܐܦܵܐ ܠܥܹܝܢ ܟܠܗܘܿܢ. ܐܸܢ ܐܲܢ̄ܬܿ ܕܲܝܗܘܼܕ݂ܵܝܵܐ ܐܲܢ̄ܬܿ ܐܲܪܡܵܐܝܼܬ݂ ܚܵܝܹܿܐ ܐܲܢ̄ܬܿ. ܘܠܵܐ ܝܗ̄ܘܼܕ݂ܵܐܝܼܬ݂. ܐܲܝܟܲܢܵܐ ܐܵܠܹܨ ܐܲܢ̄ܬܿ ܠܥܲܡ̈ܡܹܐ ܕܲܝܗ̄ܘܼܕ݂ܵܐܝܼܬ݂ ܢܸܚܘܿܢ.


text:
ܡܛܠ ܕܝܵܕ݂ܥܝܼܢ ܚ̄ܢܲܢ ܕܠܵܐ ܡܸܙܕܲܕܲܩ ܒܲܪܢܵܫܵܐ ܡܸܢ ܥܒ݂ܵܕܹ̈ܐ ܕܢܵܡܘܿܣܵܐ. ܐܸܠܵܐ ܒܗܲܝܡܵܢܘܼܬ݂ܵܐ ܕܝܼܫܘܿܥ ܡܫܝܼܚܵܐ. ܐܵܦ ܚܢܲܢ ܒܹܗ ܒܝܼܫܘܿܥ ܡܫܝܼܚܵܐ ܗܲܝܡܸܢ̄ܢ. ܕܡܸܢ ܗܲܝܡܵܢܘܼܬܹܗ ܕܲܡܫܝܼܚܵܐ ܢܸܙܕܲܕܲܩ. ܘܠܵܐ ܡܸܢ ܥܒ݂ܵܕܹ̈ܐ ܕܢܵܡܘܿܣܵܐ. ܡܛܠ ܕܡܸܢ ܥܒ݂ܵܕܹ̈ܐ ܕܢܵܡܘܿܣܵܐ. ܠܵܐ ܡܸܙܕܲܕܲܩ ܟܠ ܒܣܲܪ.


text:
ܐܸܢ ܕܹܝܢ ܟܲܕ݂ ܒܵܥܹܝܢ ܚ̄ܢܲܢ ܕܢܸܙܕܲܕܲܩ ܒܲܡܫܝܼܚܵܐ. ܐܸܫܬܿܟܲܚܢ ܠܲܢ ܐܵܦ ܚܢܲܢ ܚܲܛܵܝܹ̈ܐ. ܡܵܕܹܝܢ ܝܼܫܘܿܥ ܡܫܝܼܚܵܐ ܡܫܲܡܫܵܢܵܐ ܗ̄ܘܼ ܕܲܚܛܝܼܬ݂ܵܐ. ܚܵܣ.


text:
ܘܥܲܡ ܡܫܝܼܚܵܐ ܙܩܝܼܦ ܐ̄ܢܵܐ. ܘܡܸܟܹܝܠ ܠܵܐ ܗ̄ܘܵܐ ܐܸܢܵܐ ܚܲܝ ܐ̄ܢܵܐ. ܐܸܠܵܐ ܚܲܝ ܒܝܼ ܡܫܝܼܚܵܐ. ܘܗܵܢܵܐ ܕܗܵܫܵܐ ܚܲܝ ܐ̄ܢܵܐ ܒܲܒ݂ܣܲܪ. ܒܗܲܝܡܵܢܘܼܬ݂ܵܐ ܗ̄ܘܼ ܕܲܒ݂ܪܹܗ ܕܐܲܠܵܗܵܐ ܚܲܝ ܐ̄ܢܵܐ. ܗܵܘ ܕܐܲܚܒܲܢ (ܕܐܲܚܒܲܢܝ). ܘܝܲܗ̄ܒ݂ ܢܲܦ̮ܫܹܗ ܚܠܵܦܲܝܢ (ܚܠܵܦܲܝ).


text:
ܐܘܿ ܚܲܣܝܼܪ̈ܲܝ ܪܸܥܝܵܢܵܐ ܓܵܠܵܛܵܝܹ̈ܐ. ܡܲܢܘܼ ܚܣܲܡ ܒܟ݂ܘܿܢ. ܕܗܵܐ ܐܲܝܟ݂ ܗܵܘ ܕܲܡܨܵܪ. ܨܝܼܪ ܗ̄ܘܵܐ ܩܕ݂ܵܡ ܥܲܝܢܲܝ̈ܟܿܘܿܢ ܝܼܫܘܿܥ ܡܫܝܼܚܵܐ. ܟܲܕ݂ ܨܠܝܼܒ݂.


text:
ܗܵܕܹܐ ܒܲܠܚܘܿܕ݂ ܨܵܒܹܐ ܐ̄ܢܵܐ ܕܐܸܕܲܥ ܡܸܢܟ݂ܘܿܢ. ܡܸܢ ܥܒ݂ܵܕܹ̈ܐ ܕܢܵܡܘܿܣܵܐ ܢܣܲܒ݂ܬܿܘܢ ܪܘܼܚܵܐ. ܐܵܘ ܡܸܢ ܫܸܡܥܵܐ ܕܗܲܝܡܵܢܘܼܬ݂ܵܐ.


text:
ܗܵܘ ܗܵܟܹܝܠ ܕܝܲܗ̄ܒ݂ ܒܟ݂ܘܿܢ ܪܘܼܚܵܐ. ܘܣܵܥܲܪ ܒܟ݂ܘܿܢ ܚܲܝ̈ܠܹܐ. ܡܸܢ ܥܒ݂ܵܕܹ̈ܐ ܕܢܵܡܘܿܣܵܐ ܐܵܘ ܡܸܢ ܫܸܡܥܵܐ ܕܗܲܝܡܵܢܘܼܬ݂ܵܐ.


text:
ܡܛܠ ܓܹܝܪ ܕܩܲܕܸܡ ܝܼܕ݂ܲܥ ܐܲܠܵܗܵܐ. ܕܲܒ݂ܗܲܝܡܵܢܘܼܬ݂ܵܐ ܗ̄ܘܼ ܡܸܙܕܲܕܩܝܼܢ ܥܲܡ̈ܡܹܐ. ܩܲܕܸܡ ܣܲܒܲܪ ܠܐܲܒ݂ܪܵܗܵܡ. ܐܲܝܟ݂ ܕܐܵܡܲܪ ܟܬ݂ܵܒ݂ܵܐ ܩܲܕܝܼܫܵܐ. ܕܒ݂ܵܟ݂ ܢܸܬ݂ܒܲܪܟ݂ܘܼܢ ܟܠܗܘܿܢ ܥܲܡ̈ܡܹܐ.


text:
ܐܲܝܠܹܝܢ ܓܹܝܪ ܕܡܸܢ ܥܒ݂ܵܕܹ̈ܐ ܐܸܢܘܿܢ ܕܢܵܡܘܿܣܵܐ. ܬܚܹܝܬ݂ ܠܵܘܛܬ݂ܵܐ ܐܸܢܘܿܢ. ܟܬ݂ܝܼܒ݂ ܓܹܝܪ. ܕܠܝܼܛ ܗܘܼ ܟܠܡܲܢ ܕܠܵܐ ܢܸܥܒܸܕ݂ ܟܠ ܕܲܟ̣ܬ݂ܝܼܒ݂ ܒܢܵܡܘܿܣܵܐ ܗܵܢܵܐ.


text:
ܕܠܵܐ ܕܹܝܢ ܡܸܙܕܲܕܲܩ ܐ̄ܢܵܫ ܒܢܵܡܘܿܣܵܐ ܠܘܵܬ݂ ܐܲܠܵܗܵܐ. ܗܵܕܹܐ ܓܲܠܝܵܐ ܗ̄ܝܼ. ܡܛܠ ܕܲܟ̣ܬ݂ܝܼܒ݂. ܕܙܲܕܝܼܩܵܐ ܒܗܲܝܡܵܢܘܼܬ݂ܵܐ ܢܸܚܹܐ.


text:
ܢܵܡܘܿܣܵܐ ܕܹܝܢ ܠܵܐ ܗ̄ܘܵܐ ܡܸܢ ܗܲܝܡܵܢܘܼܬ݂ܵܐ. ܐܸܠܵܐ ܡܲܢ ܕܢܸܥܒܸܕ݂ ܐܲܝܠܹܝܢ ܕܲܟ̣ܬ݂ܝܼ̈ܒ݂ܵܢ ܒܹܗ. ܢܸܚܹܐ ܒܗܹܝܢ.


text:
ܠܲܢ ܕܹܝܢ ܡܫܝܼܚܵܐ ܙܲܒ݂ܢܲܢ ܡܸܢ ܠܵܘܛܬ݂ܵܐ ܕܢܵܡܘܿܣܵܐ. ܘܗܘܼ ܗܘܵܐ ܚܠܵܦܲܝܢ ܠܵܘܛܬ݂ܵܐ. ܟܬ݂ܝܼܒ݂ ܓܹܝܪ. ܕܠܝܼܛ ܗܘܼ ܟܠܡܲܢ ܕܡܸܬ݁ܬ݁ܠܹܐ ܒܩܲܝܣܵܐ.


text:
ܕܲܒ݂ܥܲܡ̈ܡܹܐ ܬܸܗܘܹܐ ܒܘܼܪܟܬܹܗ ܕܐܲܒ݂ܪܵܗܵܡ ܒܝܼܫܘܿܥ ܡܫܝܼܚܵܐ. ܘܲܚܢܲܢ ܢܸܣܲܒ݂ ܫܘܼܘܕܵܝܵܐ ܕܪܘܼܚܵܐ ܒܗܲܝܡܵܢܘܼܬ݂ܵܐ.


text:
ܐܲܚܲܝ̈. ܐܲܝܟ݂ ܕܒܹܝܬ݂ ܒܢܲܝ̈ܢܵܫܵܐ ܐܵܡܲܪ ܐ̄ܢܵܐ. ܕܲܕ݂ܝܵܬܹܩܹܐ ܕܒܲܪܢܵܫܵܐ ܕܐܸܫܬܲܪܪܲܬ݂. ܐ̄ܢܵܫ ܠܵܐ ܡܲܣܠܹܐ ܐܵܘ ܡܫܲܚܠܸܦ ܒܵܗܿ ܡܸܕܸܡ.


text:
ܠܐܲܒ݂ܪܵܗܵܡ ܕܹܝܢ ܐܸܬ݂ܡܠܸܟ݂ ܡܘܼܠܟܵܢܵܐ. ܘܲܠܙܲܪܥܹܗ. ܘܠܵܐ ܐܸܡܲܪ ܠܹܗ ܕܲܠܙܲܪ̈ܥܲܝܟ. ܐܲܝܟ݂ ܕܲܠܣܲܓܝܼ̈ܐܹܐ. ܐܸܠܵܐ ܠܙܲܪܥܵܟ݂. ܐܲܝܟ݂ ܕܲܠܚܲܕ݂. ܗܵܘ ܕܐܝܼܬ݂ܵܘܗܝ ܡܫܝܼܚܵܐ.


text:
ܗܵܕܹܐ ܕܹܝܢ ܐܵܡܲܪ ܐ̄ܢܵܐ. ܕܲܕ݂ܝܵܬܹܩܹܐ ܕܡܸܢ ܩܕ݂ܝܼܡ ܐܸܫܬܲܪܪܲܬ݂ ܡܸܢ ܐܲܠܵܗܵܐ ܒܲܡܫܝܼܚܵܐ. ܢܵܡܘܿܣܵܐ ܗܘܼ ܕܲܗܘܵܐ ܡܸܢ ܒܵܬܲܪ ܐܲܪܒܲܥܡܵܐܐ ܘܲܬ݂ܠܵܬ݂ܝܼܢ ܫܢ̈ܝܼܢ: ܠܵܐ ܡܸܫܟܲܚ ܕܢܲܣܠܹܝܗ̇ ܘܲܢܒܲܛܸܠ ܡܘܼܠܟܵܢܵܐ.


text:
ܐܸܢ ܕܹܝܢ ܡܸܢ ܢܵܡܘܿܣܵܐ ܗ̄ܝܼ ܝܵܪܬܘܼܬ݂ܵܐ. ܡܸܟܹܝܠ ܠܵܐ ܗ̄ܘܵܬ݂ ܡܸܢ ܡܘܼܠܟܵܢܵܐ. ܠܐܲܒ݂ܪܵܗܵܡ ܕܹܝܢ ܒܡܘܼܠܟܵܢܵܐ ܗ̄ܘܼ ܝܲܗ̄ܒ݂ ܠܹܗ ܐܲܠܵܗܵܐ.


text:
ܡܵܢܵܐ ܗܵܟܹܝܠ ܢܵܡܘܿܣܵܐ. ܡܛܠ ܡܲܣܛܝܵܢܘܼܬ݂ܵܐ ܐܸܬܿܬܵܘܣܲܦ. ܥܕ݂ܲܡܵܐ ܕܢܹܐܬܹܐ ܙܲܪܥܵܐ. ܗܵܘ ܕܠܹܗ ܗܘܵܐ ܫܘܼܘܕܵܝܵܐ. ܘܐܸܬ݂ܝܼܗܸܒ݂ ܗܘ݀ ܢܵܡܘܿܣܵܐ ܒܝܲܕ݂ ܡܲܠܲܐܟܹ̈ܐ. ܒܐܝܼܕ݂ܵܐ ܕܡܸܨܥܵܝܵܐ.


text:
ܢܵܡܘܿܣܵܐ ܗܵܟܹܝܠ ܣܲܩܘܼܒ݂ܠܵܐ ܗ̄ܘܼ ܕܡܘܼܠܟܵܢܵܐ ܕܐܲܠܵܗܵܐ. ܚܵܣ. ܐܸܠܘܼ ܓܹܝܪ ܐܸܬ݂ܝܼܗܸܒ݂ ܗ̄ܘܵܐ ܢܵܡܘܿܣܵܐ. ܐܲܝܢܵܐ ܕܡܸܫܟܲܚ ܗ̄ܘܵܐ ܠܡܲܚܵܝܘܼ. ܫܲܪܝܼܪܵܐܝܼܬ݂ ܡܸܢ ܢܵܡܘܿܣܵܐ ܗܵܘܝܵܐ ܗ̄ܘܵܬ݂ ܙܲܕܝܼܩܘܼܬ݂ܵܐ.


text:
ܐܸܠܵܐ ܚܒܲܫ ܟܬ݂ܵܒ݂ܵܐ ܟܠܡܸܕܸܡ ܬܚܹܝܬ݂ ܚܛܝܼܬ݂ܵܐ. ܕܡܘܼܠܟܵܢܵܐ ܒܗܲܝܡܵܢܘܼܬ݂ܵܐ ܕܝܼܫܘܿܥ ܡܫܝܼܚܵܐ ܢܸܬ݂ܝܼܗܸܒ݂ ܠܐܲܝܠܹܝܢ ܕܲܡܗܲܝܡܢܝܼܢ.


text:
ܥܲܕ݂ܠܵܐ ܕܹܝܢ ܬܹܐܬܹܐ ܗܲܝܡܵܢܘܼܬ݂ܵܐ. ܢܵܡܘܿܣܵܐ ܢܵܛܲܪ ܗ̄ܘܵܐ ܠܲܢ. ܟܲܕ݂ ܚܒ݂ܝܼܫܝܼܢ ܚ̄ܢܲܢ ܠܗܲܝܡܵܢܘܼܬ݂ܵܐ. ܕܲܥܬ݂ܝܼܕ݂ܵܐ ܗܘܸܵܬ݂ ܠܡܸܬ݂ܓ݁ܠܵܝܘܼ.


text:
ܠܲܝܬܿ ܝܗ̄ܘܼܕ݂ܵܝܵܐ. ܘܠܵܐ ܐܲܪܡܵܝܵܐ. ܠܲܝܬܿ ܥܲܒ݂ܕܵܐ. ܘܠܵܐ ܒܲܪ ܚܹܐܪܹ̈ܐ. ܠܲܝܬܿ ܕܸܟ݂ܪܵܐ. ܘܠܵܐ ܢܸܩܒ݁ܬ݂ܵܐ. ܟܠܟ݂ܘܿܢ ܓܹܝܪ ܚܲܕ݂ ܐܲܢ̄ܬܿܘܿܢ ܒܝܼܫܘܿܥ ܡܫܝܼܚܵܐ.


text:
ܟܲܕ݂ ܡܛܵܐ ܕܹܝܢ ܫܘܼܠܵܡܹܗ ܕܙܲܒ݂ܢܵܐ. ܫܲܕܲܪ ܐܲܠܵܗܵܐ ܠܲܒ݂ܪܹܗ. ܘܲܗܘܵܐ ܡܸܢ ܐܲܢ̄ܬܿܬ݂ܵܐ. ܘܲܗܘܵܐ ܬܚܹܝܬ݂ ܢܵܡܘܿܣܵܐ.


text:
ܘܕ݂ܐܝܼܬܲܝܟܘܿܢ ܕܹܝܢ ܒ̈ܢܲܝܵܐ. ܫܲܕܲܪ ܐܲܠܵܗܵܐ ܪܘܼܚܵܐ ܕܲܒ݂ܪܹܗ ܠܠܸܒܵܘܵܬ݂̈ܟ݂ܘܿܢ. ܗܵܝ ܕܩܵܪܝܵܐ ܐܲܒܵܐ ܐܲܒ݂ܘܼܢ.


text:
ܡܸܟܹܝܠ ܠܵܐ ܗܘܲܝܬܿܘܿܢ ܥܲܒ݂ܕܹ̈ܐ. ܐܸܠܵܐ ܒ̈ܢܲܝܵܐ. ܘܐܸܢ ܒ̈ܢܲܝܵܐ. ܐܵܦ ܝܵܪ̈ܬܹܐ ܕܐܲܠܵܗܵܐ ܒܝܲܕ݂ ܝܼܫܘܿܥ ܡܫܝܼܚܵܐ.


text:
ܗܵܝܕܹܝܢ ܓܹܝܪ ܟܲܕ݂ ܠܵܐ ܝܵܕ݂ܥܝܼܢ ܗܘܲܝܬܿܘܿܢ ܠܐܲܠܵܗܵܐ. ܦܠܲܚܬܿܘܢ ܠܗܵܢܘܿܢ. ܕܡܸܢ ܟܝܵܢܗܘܿܢ ܠܵܐ ܗ̄ܘܵ݀ܘ ܐܲܠܵܗܹ̈ܐ.


text:
ܗܵܫܵܐ ܕܹܝܢ ܕܝܼܕ݂ܲܥܬܿܘܿܢ ܠܐܲܠܵܗܵܐ: ܘܝܲܬܝܼܪܵܐܝܼܬ݂ ܕܐܸܬ݂ܝܼܕ݂ܲܥܬܿܘܿܢ ܡܸܢ ܐܲܠܵܗܵܐ. ܬܘܼܒ݂ ܗܦܲܟ݂ܬܿܘܿܢ ܠܟ݂ܘܿܢ ܥܲܠ ܗܵܢܘܿܢ ܐܸܣܛܘܼܟ̣ܣܹ̈ܐ ܡܲܪ̈ܥܹܐ ܘܡܸܣܟܹܢܹ̈ܐ: ܘܡܸܢ ܕܪܹܫ ܨܵܒܹܝܢ ܐ̄ܢܬܿܘܿܢ ܠܡܸܫܬܲܥܒܵܕ݂ܘܼ ܠܗܘܿܢ.


text:
ܗܘܵܘ ܐܲܟ݂ܘܵܬ݂ܝ. ܡܛܠ ܕܐܵܦ ܐܸܢܵܐ ܐܲܟ݂ܘܵܬ݂ܟ݂ܘܿܢ ܗ̄ܘܹܝܬ݂. ܐܲܚܲܝ̈. ܒܵܥܹܐ ܐ̄ܢܵܐ ܡܸܢܟ݂ܘܿܢ. ܠܵܐ ܡܸܕܸܡ ܐܲܣܟܠܬܿܘܿܢ ܒܝܼ.


text:
ܘܢܸܣܝܘܿܢܵܐ ܕܒܸܣܪܝ ܠܵܐ ܫܵܛܬܿܘܿܢ. ܘܠܵܐ ܢܲܕܬܿܘܿܢ. ܐܸܠܵܐ ܐܲܝܟ݂ ܕܲܠܡܲܠܲܐܟ݂ܵܐ ܕܐܲܠܵܗܵܐ ܩܲܒܸܠܬܿܘܿܢܵܢܝ. ܘܐܲܝܟ݂ ܕܲܠܝܼܫܘܿܥ ܡܫܝܼܚܵܐ.


text:
ܐܲܝܟܵܘ ܗܵܟܹܝܠ ܛܘܼܒ݂ܟ݂ܘܿܢ. ܣܵܗܹܕ݂ ܐ̄ܢܵܐ ܓܹܝܪ ܥܠܲܝܟܿܘܿܢ ܕܐܸܠܘܼ ܡܸܫܟܚܵܐ ܗ̄ܘܵܬ݂. ܥܲܝܢܲܝ̈ܟܿܘܿܢ ܚܵܨܹܝܢ ܗܘܲܝܬܿܘܢ. ܘܝܵܗܒ̇ܝܼܢ ܠܝܼ.


text:
ܚܵܣܡܝܼܢ ܒܟ݂ܘܿܢ. ܠܵܐ ܗ̄ܘܵܐ ܠܫܲܦܝܼܪܬܵܐ. ܐܸܠܵܐ ܠܡܸܚܒܲܫܟ݂ܘܿܢ ܗܘܼ ܨܵܒܹܝܢ. ܕܐܲܢ̄ܬܿܘܿܢ ܬܸܗܘܘܿܢ ܚܵܣܡܝܼܢ ܒܗܘܿܢ.


text:
ܗܵܠܹܝܢ ܕܹܝܢ ܐܝܼܬܲܝܗܹܝܢ ܦܸ̈ܠܐܵܬ݂ܵܐ ܕܬܲܪܬܹܿܝܢ ܕܝܼܵܬܹܩ̈ܘܿܣ. ܚܕ݂ܵܐ ܕܡܸܢ ܛܘܼܪ ܣܝܼܢܲܝ. ܝܵܠܕܵܐ ܠܥܲܒ݂ܕܘܼܬ݂ܵܐ. ܕܐܝܼܬܹܝܗܿ ܗܵܓ݂ܵܪ.


text:
ܗܵܓ݂ܵܪ ܓܹܝܪ ܛܘܼܪܵܐ ܗܘܼ ܕܣܝܼܢܲܝ. ܕܒܲܐܪܵܒ݂ܝܼܵܐ. ܘܫܵܠܡܵܐ ܠܗܵܕܹܐ ܐܘܿܪܸܫܠܸܡ. ܘܦܵܠܚܵܐ ܥܲܒ݂ܕܘܼܬ݂ܵܐ ܗܝ݀ ܘܲܒ̣ܢܹܝ̈ܗܿ.


text:
ܟܬ݂ܝܼܒ݂ ܓܹܝܪ. ܕܐܸܬ݂ܒܲܣܲܡܝ ܥܩܲܪܬ݂ܵܐ. ܗܵܝ ܕܠܵܐ ܝܵܠܕܵܐ. ܘܐܸܬ݂ܦܲܨܚܝ ܘܲܓ݂ܥܵܝ. ܗܵܝ ܕܠܵܐ ܡܚܲܒܠܵܐ. ܡܛܠ ܕܲܣܓ݂ܝܼܘ ܒܢܹܝ̈ܗܿ ܕܨܵܕ݂ܝܼܬ݂ܵܐ. ܝܲܬܿܝܼܪ ܡܸܢ ܒܢܹܝ̈ܗܿ ܕܲܒ݂ܥܝܼܠܬܵܐ.


text:
ܐܸܠܵܐ ܡܵܢܵܐ ܐܸܡܲܪ ܟܬ݂ܵܒ݂ܵܐ. ܐܲܦܸܩܹܝܗ̇ ܠܐܲܡܬ݂ܵܐ ܘܠܲܒ݂ܪܵܗܿ. ܡܛܠ ܕܠܵܐ ܢܹܐܪܲܬ݂ ܒܪܵܗܿ ܕܐܲܡܬ݂ܵܐ ܥܲܡ ܒܪܵܗܿ ܕܚܹܐܪܬ̣ܵܐ.


text:
ܒܲܡܫܝܼܚܵܐ ܓܹܝܪ ܝܼܫܘܿܥ. ܠܵܐ ܓܙܘܼܪܬܵܐ ܡܸܕܸܡ ܐܝܼܬܹܝܗܿ. ܘܠܵܐ ܥܘܼܪܠܘܼܬ݂ܵܐ. ܐܸܠܵܐ ܗܲܝܡܵܢܘܼܬ݂ܵܐ ܕܡܸܬ݂ܓܲܡܪܵܐ ܒܚܘܼܒܵܐ.


text:
ܐܸܢܵܐ ܬܿܟ݂ܝܼܠ ܐ̄ܢܵܐ ܥܠܲܝܟܿܘܿܢ ܒܡܵܪܲܢ. ܕܡܸܕܸܡ ܐ̄ܚܪܹܝܢ ܠܵܐ ܡܸܬ݂ܪܲܥܹܝܢ ܐ̄ܢܬܿܘܢ. ܘܐܲܝܢܵܐ ܕܕ݂ܵܠܲܚ ܠܟ݂ܘܿܢ. ܗܘܼ ܢܣܲܝܒܪܝܼܘܗܝ ܠܕ݂ܝܼܢܵܐ. ܡܲܢ ܕܐܝܼܬ݂ܵܘܗܝ.


text:
ܐܸܢܵܐ ܕܹܝܢ ܐܲܚܲܝ̈. ܐܸܠܘܼ ܥܕ݂ܲܟܹܝܠ ܓܙܘܼܪܬܵܐ ܡܲܟ݂ܪܸܙ ܗ̄ܘܹܝܬ݂. ܠܡܵܢܵܐ ܡܸܬ݂ܪܕܸܦ ܗ̄ܘܹܝܬ݂. ܕܲܠܡܵܐ ܐܸܬ݂ܒܲܛܲܠ ܠܹܗ ܟܸܫܠܹܗ ܕܲܙܩܝܼܦܵܐ.


text:
ܐܲܢ̄ܬܿܘܿܢ ܕܹܝܢ ܠܚܹܐܪܘܼܬ݂ܵܐ ܗ̄ܘܼ ܐܸܬ݂ܩܪܝܼܬܿܘܿܢ ܐܲܚܲܝ̈. ܒܲܠܚܘܿܕ݂ ܠܵܐ ܬܸܗܘܹܐ ܚܹܐܪܘܼܬ݂ܟ݂ܘܿܢ ܠܥܸܠܲܬ݂ ܒܸܣܪܵܐ. ܐܸܠܵܐ ܒܚܘܼܒܵܐ ܗܘܲܝܬܿܘܿܢ ܡܸܫܬܲܥܒܕ݂ܝܼܢ ܚܲܕ݂ ܠܚܲܕ݂.


text:
ܒܸܣܪܵܐ ܓܹܝܪ ܪܵܐܹܓ݂ ܡܸܕܸܡ ܕܢܵܟܹܐ ܠܪܘܼܚܵܐ. ܘܪܘܼܚܵܐ ܪܵܓܵܐ ܡܸܕܸܡ ܕܢܵܟܹܐ ܠܒܸܣܪܵܐ. ܘܲܬ݂ܪܲܝܗܘܿܢ ܣܲܩܘܼܒ݂ܠܹܐ ܐܸܢܘܿܢ ܚܲܕ݂ ܕܚܲܕ݂. ܕܠܵܐ ܡܸܕܸܡ ܕܨܵܒܹܝܢ ܐ̄ܢܬܿܘܢ ܬܸܗܘܘܿܢ ܥܵܒ݂ܕܝܼܢ.


text:
ܦܘܼܠܚܵܢܵܐ ܕܲܦܬܲܟ݂ܪܹ̈ܐ. ܚܲܪܵܫܘܿܬ݂ܵܐ. ܒܥܸܠܕܒ݂ܵܒ݂ܘܼܬ݂ܵܐ. ܚܸܪܝܵܢܵܐ. ܛܢܵܢܵܐ. ܚܸܡܬܵܐ. ܥܸܨܝܵܢܵܐ. ܦܵܠܓ̈ܘܵܬ݂ܵܐ. ܣܸܕ݂ܩܹ̈ܐ.


text:
ܚܣܵܡܵܐ. ܩܸܛܠܵܐ. ܪܵܘܵܝܘܼܬ݂ܵܐ. ܙܡܵܪܵܐ. ܘܟ݂ܠ ܕܲܠܗܵܠܹܝܢ ܕܵܡܹܝܢ. ܘܐܲܝܠܹܝܢ ܕܗܵܠܹܝܢ ܣܵܥܪܝܼܢ. ܐܲܝܟ݂ ܕܡܸܢ ܠܘܼܩܕ݂ܲܡ ܐܸܡܪܹܬ݂ ܠܟ݂ܘܿܢ. ܐܵܦ ܗܵܫܵܐ ܐܵܡܲܪ ܐ̄ܢܵܐ. ܕܡܲܠܟܘܼܬܹܗ ܕܐܲܠܵܗܵܐ ܠܵܐ ܝܵܪܬܿܝܼܢ.


text:
ܦܹܐܪܹ̈ܐ ܕܹܝܢ ܕܪܘܼܚܵܐ ܐܝܼܬܲܝܗܘܿܢ. ܚܘܼܒܵܐ. ܚܲܕ݂ܘܼܬ݂ܵܐ. ܫܠܵܡܵܐ. ܡܲܓ݁ܪܲܬ݂ ܪܘܼܚܵܐ. ܒܲܣܝܼܡܘܼܬ݂ܵܐ. ܛܵܒ݂ܘܼܬ݂ܵܐ. ܗܲܝܡܵܢܘܼܬ݂ܵܐ.


text:
ܐܲܚܲܝ̈. ܐܸܢ ܐ̄ܢܵܫ ܡܸܢܟ݂ܘܿܢ ܢܸܬ݂ܩܲܕܲܡ ܒܣܲܟ݂ܠܘܼܬ݂ܵܐ. ܐܲܢ̄ܬܿܘܿܢ ܐܲܝܠܹܝܢ ܕܲܒܪܘܼܚ ܐܲܢ̄ܬܘܿܢ. ܐܲܬ݂ܩܢܘܼܗܝ ܒܪܘܼܚܵܐ ܡܲܟܝܼܟ݂ܬܵܐ. ܘܲܗܘܲܝܬܿܘܿܢ ܙܗܝܼܪܝܼܢ. ܕܕ݂ܲܠܡܵܐ ܐܵܦ ܐܲܢ̄ܬܿܘܿܢ ܬܸܬ݂ܢܲܣܘܿܢ.


text:
ܡܲܢ ܕܒܲܒ݂ܣܲܪ ܙܵܪܲܥ. ܡܸܢ ܒܸܣܪܵܐ ܚܒ݂ܵܠܵܐ ܗ̄ܘܼ ܚܵܨܹܕ݂. ܘܡܲܢ ܕܲܒ̣ܪܘܼܚ ܙܵܪܲܥ. ܡܸܢ ܪܘܼܚܵܐ ܚܲܝܹ̈ܐ ܕܲܠܥܵܠܲܡ ܢܸܚܨܘܿܕ݂.


text:
ܗܵܫܵܐ ܗܵܟܹܝܠ ܥܲܕ݂ ܙܲܒ݂ܢܵܐ ܐܝܼܬ݂ ܠܲܢ. ܢܸܦܠܘܿܚ ܛܵܒ݂ܵܬ݂ܵܐ ܠܘܵܬ݂ ܟܠܢܵܫ. ܝܲܬܝܼܪܵܐܝܼܬ݂ ܠܘܵܬ݂ ܒܢܲܝ̈ ܒܲܝܬܵܐ ܕܗܲܝܡܵܢܘܼܬ݂ܵܐ.


text:
ܐܲܝܠܹܝܢ ܕܨܵܒܹܝܢ ܕܢܸܫܬܲܒ݂ܗܪܘܼܢ ܒܒܸܣܪܵܐ. ܗܸܢܘܿܢ ܐܵܠܨܝܼܢ ܠܟ݂ܘܿܢ ܕܬܸܬ݂ܓܲܙܪܘܼܢ. ܕܒܲܠܚܘܿܕ݂ ܒܲܙܩܝܼܦܹܗ ܕܲܡܫܝܼܚܵܐ ܠܵܐ ܢܸܬ݂ܪܲܕ݂ܦܘܼܢ.


text:
ܐܵܦܠܵܐ ܓܹܝܪ ܗܸܢܘܿܢ ܗܵܠܹܝܢ ܕܓ݂ܵܙܪܝܼܢ ܢܵܛܪܝܼܢ ܢܵܡܘܿܣܵܐ. ܐܸܠܵܐ ܨܵܒܹܝܢ ܕܬܸܬ݂ܓܲܙܪܘܼܢ. ܕܲܒ݂ܒܸܣܪܟ݂ܘܿܢ ܕܝܼܠܟ݂ܘܿܢ ܢܸܫܬܲܒ݂ܗܪܘܼܢ.


text:
ܠܝܼ ܕܹܝܢ ܠܵܐ ܢܸܗܘܹܐ ܠܝܼ ܕܐܸܫܬܲܒ݂ܗܲܪ. ܐܸܠܵܐ ܒܲܙܩܝܼܦܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܕܒܹܗ ܥܵܠܡܵܐ ܙܩܝܼܦ ܠܝܼ. ܘܐܸܢܵܐ ܙܩܝܼܦ ܐ̄ܢܵܐ ܠܥܵܠܡܵܐ.


text:
ܦܵܘܠܘܿܣ ܫܠܝܼܚܵܐ ܕܝܼܫܘܿܥ ܡܫܝܼܚܵܐ. ܒܨܸܒ݂ܝܵܢܹܗ ܕܐܲܠܵܗܵܐ. ܠܐܲܝܠܹܝܢ ܕܐܝܼܬܲܝܗܘܿܢ ܒܐܲܦܸܣܘܿܣ. ܩܲܕܝܼܫܹ̈ܐ ܘܲܡܗܲܝܡܢܹ̈ܐ ܒܝܼܫܘܿܥ ܡܫܝܼܚܵܐ.


text:
ܡܒܲܪܲܟ݂ ܗܘܼ ܐܲܠܵܗܵܐ ܐܲܒ݂ܘܼܗܝ ܕܡܵܪܲܢ ܝܼܫܘܿܥ ܡܫܝܼܚܵܐ. ܗܵܘ ܕܒܲܪܟܲܢ ܒܟ݂ܠ ܒܘܼܪ̈ܟܵܢ ܕܪܘܚ ܒܲܫܡܲܝܵܐ ܒܲܡܫܝܼܚܵܐ.


text:
ܐܲܝܟܲܢܵܐ ܕܩܲܕܸܡ ܓܒ݂ܵܢ ܒܹܗ ܡܸܢ ܩܕ݂ܵܡ ܬܲܪ̈ܡܝܵܬܹܗ ܕܥܵܠܡܵܐ. ܕܢܸܗܘܹܐ ܩܲܕܝܼܫܹ̈ܐ. ܘܲܕ݂ܠܵܐ ܡܘܼܡ ܩܕ݂ܵܡܵܘܗܝ. ܘܲܒܚܘܼܒܵܐ ܩܲܕܸܡ ܪܲܫܡܲܢ ܠܹܗ.


text:
ܠܲܡܕ݂ܲܒܪܵܢܘܼܬ݂ܵܐ ܕܡܘܼܠܵܝܗܘܿܢ ܕܙܲܒ݂ܢܹ̈ܐ. ܕܟ݂ܠܡܸܕܸܡ ܡܸܢ ܕܪܹܫ ܢܸܬ݂ܚܲܕܲܬ݂ ܒܲܡܫܝܼܚܵܐ. ܕܒܲܫܡܲܝܵܐ ܘܒܲܐܪܥܵܐ.


text:
ܕܐܵܦ ܐܲܢ̄ܬܿܘܿܢ ܒܹܗ ܫܡܲܥܬܿܘܿܢ ܡܸܠܬ݂ܵܐ ܕܩܘܼܫܬܵܐ. ܕܐܝܼܬܹܝܗܿ ܣܒܲܪܬ݂ܵܐ ܕܚܲܝܲܝ̈ܟ݁ܘܿܢ. ܘܒܹܗ ܗܲܝܡܸܢܬܿܘܿܢ. ܘܐܸܬ݂ܚܬܸܡܬܿܘܿܢ ܒܪܘܼܚܵܐ ܕܩܘܼܕ݂ܫܵܐ. ܕܲܡܠܝܼܟ݂ܵܐ ܗ̄ܘܵܬ݂.


text:
ܡܛܠ ܗܵܢܵܐ ܐܵܦ ܐܸܢܵܐ. ܗܵܐ ܡܸܢ ܕܫܸܡܥܹܬ݂ ܗܲܝܡܵܢܘܼܬ݂ܟ݂ܘܿܢ ܕܲܒ݂ܡܵܪܲܢ ܝܼܫܘܿܥ ܡܫܝܼܚܵܐ. ܘܚܘܼܒܟ݂ܘܿܢ ܕܲܠܘܵܬ݂ ܩܲܕܝܼܫܹ̈ܐ


text:
ܕܐܲܠܵܗܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܐܲܒ݂ܵܐ ܕܬܸܫܒܿܘܿܚܬܵܐ. ܢܸܬܸܿܠ ܠܟ݂ܘܿܢ ܪܘܼܚܵܐ ܕܚܸܟ݂ܡܬ݂ܵܐ ܘܲܕ݂ܓܸܠܝܵܢܵܐ ܒܝܼܕ݂ܲܥܬܹܗ.


text:
ܘܢܸܢܗܪܵܢ ܥܲܝܢܹ̈ܐ ܕܠܸܒܵܘܵܬ݂ܟ݂̈ܘܿܢ: ܕܬܸܕ݂ܥܘܿܢ ܡܵܢܵܘ ܣܲܒ݂ܪܵܐ ܕܩܸܪܝܵܢܹܗ. ܘܡܲܢܘܼ ܥܘܼܬ݂ܪܵܐ ܕܫܘܼܒ݂ܚܵܐ ܕܝܵܪܬܿܘܼܬܹܗ ܒܩܲܕܝܼܫܹ̈ܐ.


text:
ܘܡܵܢܵܐ ܗ݉ܝܼ ܝܲܬܝܼܪܘܬ݂ܵܐ ܕܪܲܒܘܼܬ݂ܵܐ ܕܚܲܝܠܹܗ. ܒܲܢ ܒܐܲܝܠܹܝܢ ܕܲܡܗܲܝܡܢܝܼܢܲܢ. ܐܲܝܟ݂ ܡܲܥܒܕ݂ܵܢܘܼܬ݂ܵܐ ܕܬ݂ܘܼܩܦܵܐ ܕܚܲܝܠܹܗ.


text:
ܠܥܸܠ ܡܸܢ ܟܠܗܹܝܢ ܐܲܪ̈ܟ݁ܘܿܣ ܘܫܘܼܠܛܵܢܹ̈ܐ. ܘܚܲܝ̈ܠܹܐ ܘܡܵܪ̈ܵܘܵܬ݂ܵܐ: ܘܲܠܥܸܠ ܡܸܢ ܟܠ ܫܸܡ ܕܡܸܫܬܲܡܲܗ. ܠܵܐ ܒܲܠܚܘܿܕ݂ ܒܥܵܠܡܵܐ ܗܵܢܵܐ. ܐܸܠܵܐ ܐܵܦ ܒܕ݂ܲܥܬ݂ܝܼܕ݂.


text:
ܒܗܵܠܹܝܢ ܕܡܸܢ ܩܕ݂ܝܼܡ ܗܲܠܸܟ݂ܬܿܘܿܢ ܗܘܲܝܬܿܘܿܢ ܒܗܹܝܢ. ܐܲܝܟ݂ ܥܵܠܡܵܝܘܼܬܹܗ ܕܥܵܠܡܵܐ ܗܵܢܵܐ. ܘܐܲܝܟ݂ ܨܸܒ݂ܝܵܢܹܗ ܕܪܹܫ ܫܘܼܠܛܵܢܵܐ ܕܐܵܐܲܪ. ܘܲܕ݂ܪܘܼܚܵܐ ܗܵܕܹܐ ܕܡܸܬ݂ܚܲܦܛܵܐ ܒܲܒ̣̈ܢܲܝܵܐ ܕܠܵܐ ܡܸܬܿܛܦܝܼܣܵܢܘܼܬ݂ܵܐ.


text:
ܒܗܵܢܘܿܢ ܥܒ݂ܵܕܹ̈ܐ ܕܐܵܦ ܚܢܲܢ ܐܸܬ݂ܗܲܦܲܟ݂ܢ ܒܗܘܿܢ ܡܸܢ ܩܕ݂ܝܼܡ. ܒܲܪ̈ܓ݂ܝܼܓ݂ܵܬ݂ܵܐ ܕܒܸܣܪܲܢ. ܘܥܵܒ݂ܕܝܼܢ ܗ̄ܘܲܝܢ ܨܸܒ݂ܝܵܢܵܐ ܕܒܸܣܪܲܢ. ܘܲܕ݂ܬܲܪܥܝܼܬܲܢ. ܘܲܒ݂̈ܢܲܝܵܐ ܗ̄ܘܲܝܢ ܕܪܘܼܓ݂ܙܵܐ ܡܲܠܝܵܐܝܼܬ݂. ܐܲܝܟ݂ ܫܲܪܟܵܐ.


text:
ܕܲܢܚܵܘܹܐ ܠܥܵܠܡܹ̈ܐ ܕܐܵܬܹܝܢ. ܪܲܒܘܼܬ݂ܵܐ ܕܥܘܼܬ݂ܪܵܐ ܕܛܲܝܒܘܼܬܹܗ. ܘܒܲܣܝܼܡܘܼܬܹܗ ܕܲܗܘܵܬ݂ ܥܠܲܝܢ ܒܝܼܫܘܿܥ ܡܫܝܼܚܵܐ.


text:
ܒܛܲܝܒܘܼܬܹܗ ܗܘܼ ܓܹܝܪ ܐܸܬ݂ܦܪܸܩܢ. ܒܗܲܝܡܵܢܘܼܬ݂ܵܐ. ܘܗܵܕܹܐ ܠܵܐ ܗ̄ܘܵܬ݂ ܡܸܢܟ݂ܘܿܢ. ܐܸܠܵܐ ܡܵܘܗܲܒ݂ܬܵܐ ܗ݉ܝܼ ܕܐܲܠܵܗܵܐ.


text:
ܒܪܝܼܬ݂ܵܐ ܚܢܲܢ ܓܹܝܪ ܕܝܼܠܹܗ. ܕܐܸܬ݂ܒܪܝܼܢ ܒܝܼܫܘܿܥ ܡܫܝܼܚܵܐ ܠܲܥܒ݂ܵܕܹ̈ܐ ܛܵܒܹ̈ܐ: ܗܵܢܘܿܢ ܕܡܸܢ ܩܕ݂ܝܼܡ ܛܲܝܸܒ݂ ܐܲܠܵܗܵܐ ܕܲܒ݂ܗܘܿܢ ܢܗܲܠܸܟ݂.


text:
ܡܛܠ ܗܵܕܹܐ ܗܘܲܝܬܿܘܿܢ ܥܵܗܕܝܼܢ. ܕܐܲܢ̄ܬܿܘܿܢ ܥܲܡ̈ܡܹܐ ܡܸܢ ܩܕ݂ܝܼܡ ܕܲܒ݂ܣܲܪ ܗܘܲܝܬܿܘܿܢ. ܘܡܸܬ݂ܩܪܹܝܢ ܗܘܲܝܬܿܘܿܢ ܥܘܼܪܠܘܼܬ݂ܵܐ. ܡܸܢ ܗܵܝ ܕܡܸܬ݂ܩܲܪܝܵܐ ܓܙܘܼܪܬܵܐ. ܘܐܝܼܬܹܝܗܿ ܥܒ݂ܵܕ݂ ܐܝܼ̈ܕ݂ܲܝܵܐ ܒܒܸܣܪܵܐ.


text:
ܘܐܝܼܬܲܝܟ݁ܘܿܢ ܗܘܲܝܬܿܘܿܢ ܒܗܵܘ ܙܲܒ݂ܢܵܐ ܕܠܵܐ ܡܫܝܼܚܵܐ. ܘܢܘܼܟ݂ܪܵܝܼܝܢ ܗܘܲܝܬܿܘܿܢ ܡܸܢ ܕܘܒܵܪܵܐ ܕܝܼܣܪܵܝܹܠ. ܘܐܲܟ݂ܣܢܵܝܵܐ ܗܘܼ (ܘܐܲܟ݂ܣܢܵܝܹ̈ܐ ܗܘܲܝܬܘܿܢ) ܠܲܕ݂ܝܵܬܹܩܹܐ ܕܡܘܼܠܟܵܢܵܐ. ܘܲܕ݂ܠܵܐ ܣܒܲܪ ܗ̄ܘܲܝܬܿܘܢ. ܘܲܕ݂ܠܵܐ ܐܲܠܵܗ ܒܥܵܠܡܵܐ.


text:
ܗܵܫܵܐ ܕܹܝܢ ܒܝܼܫܘܿܥ ܡܫܝܼܚܵܐ. ܐܲܢ̄ܬܿܘܿܢ ܕܡܸܢ ܩܕ݂ܝܼܡ ܪܲܚܝܼܩܝܼܢ ܗ̄ܘܲܝܬܿܘܢ. ܩܲܪ̈ܝܼܒܹܐ ܗܘܲܝܬܿܘܿܢ ܒܲܕ݂ܡܹܗ ܕܲܡܫܝܼܚܵܐ.


text:
ܘܲܒ݂ܥܸܠܕܒ݂ܵܒ݂ܘܼܬ݂ܵܐ. ܒܒܸܣܪܹܗ. ܘܢܵܡܘܿܣܵܐ ܕܦܘܼܩܵܕܹ̈ܐ ܒܦܘܼܩܕܵܢܵܘ̈ܗܝ ܒܲܛܸܠ. ܕܠܲܬ݂ܪ̈ܲܝܗܘܿܢ ܢܸܒ݂ܪܹܐ ܒܲܩܢܘܿܡܹܗ ܠܚܲܕ݂ ܒܲܪܢܵܫܵܐ ܚܲܕ݂ܬ݂ܵܐ. ܘܲܥܒܲܕ݂ ܫܲܝܢܵܐ.


text:
ܡܸܟܹܝܠ ܠܵܐ ܗܘܲܝܬܿܘܿܢ ܐܲܟ݂ܣܢܵܝܹ̈ܐ. ܘܠܵܐ ܬܵܘܬܵܒܹ̈ܐ. ܐܸܠܵܐ ܒܢܲܝ̈ ܡܕ݂ܝܼܢ̄ܬܵܐ ܕܩܲܕܝܼܫܹ̈ܐ. ܘܲܒܢܲܝ̈ ܒܲܝܬܹ݁ܗ ܕܐܲܠܵܗܵܐ.


text:
ܘܐܸܬ݂ܒܢܝܼܬܿܘܿܢ ܥܲܠ ܫܲܬ݂ܐܣܬܵܐ ܕܲܫܠܝܼܚܹ̈ܐ ܘܕ݂ܲܢܒ݂ܝܹ̈ܐ. ܘܗܘܼ ܗܘܵܐ ܪܹܫ ܩܲܪܢܵܐ ܕܒܸܢܝܵܢܵܐ. ܝܼܫܘܿܥ ܡܫܝܼܚܵܐ.


text:
ܗܵܘ ܕܲܒ݂ܕ݂ܵܪܹ̈ܐ ܐ̄ܚܪ̈ܵܢܹܐ ܠܵܐ ܐܸܬ݂ܝܕ݂ܲܥ ܠܲܒ̣ܢܲܝ̈ܢܵܫܵܐ: ܐܲܝܟ݂ ܕܗܵܫܵܐ ܐܸܬ݂ܓ݁ܠܝܼ ܠܲܫܠܝܼܚܵܘ̈ܗܝ ܩܲܕܝܼܫܹ̈ܐ ܘܠܲܢܒ݂ܝܼܵܘ̈ܗܝ ܒܪܘܼܚ.


text:
ܕܢܸܗܘܘܿܢ ܥܲܡ̈ܡܹܐ ܒܢܲܝ̈ ܝܵܪܬܿܘܼܬܹܗ ܘܫܵܘܬܵܦܹ̈ܐ ܕܦܲܓ݂ܪܹܗ. ܘܲܕ݂ܡܘܼܠܟܵܢܵܐ ܕܐܸܬ݂ܝܼܗܸܒ݂ ܒܹܗ ܒܝܲܕ݂ ܐܹܘܲܢܓܲܠܝܼܘܿܢ.


text:
ܗܵܘ ܕܐܸܢܵܐ ܗ̄ܘܹܝܬ݂ ܡܫܲܡܫܵܢܹܗ. ܐܲܝܟ݂ ܡܵܘܗܲܒ݂ܬܵܐ ܕܛܲܝܒܘܼܬܹܗ ܕܐܲܠܵܗܵܐ. ܕܐܸܬ݂ܝܲܗܒܲܬ݂ ܠܝܼ ܡܸܢ ܡܲܥܒܕ݂ܵܢܘܼܬ݂ܵܐ ܕܚܲܝܠܹܗ.


text:
ܠܝܼ ܕܲܙܥܘܿܪܵܐ ܐ̄ܢܵܐ ܕܟ݂ܠܗܘܿܢ ܩܲܕܝܼܫܹ̈ܐ: ܐܸܬ݂ܝܲܗܒܲܬ݂ ܛܲܝܒܘܼܬ݂ܵܐ ܗܵܕܹܐ. ܕܐܹܣܲܒܲܪ ܒܥܲܡ̈ܡܹܐ ܥܘܼܬ݂ܪܹܗ ܕܲܡܫܝܼܚܵܐ. ܗܵܘ ܕܠܵܐ ܡܸܬ݂ܥܲܩܲܒ݂.


text:
ܘܐܲܢܗܲܪ ܠܟ݂ܠܢܵܫ ܐܲܝܕ݂ܵܐ ܗ݉ܝܼ ܡܕ݂ܲܒܪܵܢܘܼܬ݂ܵܐ ܕܐ̄ܪܵܙܵܐ. ܗܵܘ ܕܲܟ݂ܣܹܐ ܗ̄ܘܵܐ ܡܸܢ ܥܵܠܡܹܐ ܒܐܲܠܵܗܵܐ ܕܟܠ ܒܪܵܐ.


text:
ܕܲܒ݂ܝܲܕ݂ ܥܹܕܬܵܐ ܬܸܬ݂ܝܼܕ݂ܲܥ ܚܸܟ݂ܡܬܹܗ ܕܐܲܠܵܗܵܐ ܡܲܠܝܲܬ݂ ܦܘܼܪ̈ܫܵܢܹܐ: ܠܐܲܪ̈ܟ݁ܘܿܣ ܘܲܠܫܘܼܠܛܵܢܹ̈ܐ ܕܒܲܫܡܲܝܵܐ.


text:
ܢܸܥܡܲܪ ܡܫܝܼܚܵܐ ܒܗܲܝܡܵܢܘܼܬ݂ܵܐ. ܘܲܒ݂ܠܸܒܵܘܵܬ݂ܟ݂̈ܘܿܢ ܒܚܘܼܒܵܐ. ܟܲܕ݂ ܢܸܗܘܹܐ ܫܲܪܝܼܪ ܥܸܩܪܟ݂ܘܿܢ ܘܫܲܬ݂ܐܣܬ݂ܟ݂ܘܿܢ.


text:
ܠܗܵܘ ܕܹܝܢ ܕܲܡܨܹܐ ܒܚܲܝܠܵܐ ܝܲܬܿܝܼܪ ܡܸܢ ܟܠ ܠܡܸܥܒܲܕ݂ ܠܲܢ. ܘܝܲܬܿܝܼܪ ܡܸܢ ܡܵܐ ܕܫܵܐܠܝܼܢ ܚ̄ܢܲܢ ܘܪܵܢܹܝܢ ܚ̄ܢܲܢ. ܐܲܝܟ݂ ܚܲܝܠܹܗ ܕܡܸܣܬܿܥܲܪ ܒܲܢ.


text:
ܒܵܥܹܐ ܐ̄ܢܵܐ ܗܵܟܹܝܠ ܡܸܢܟ݂ܘܿܢ ܐܸܢܵܐ ܐܲܣܝܼܪܵܐ ܒܡܵܪܲܢ. ܕܲܬ݂ܗܲܠܟ݂ܘܿܢ ܐܲܝܟܲܢܵܐ ܕܝܵܐܹܐ ܠܩܸܪܝܵܢܵܐ ܕܐܸܬ݂ܩܪܝܼܬܿܘܿܢ.


text:
ܒܟ݂ܠܵܗܿ ܡܲܟܝܼܟ݂ܘܼܬ݂ ܪܸܥܝܵܢܵܐ. ܘܢܝܼܚܘܼܬ݂ܵܐ ܘܢܲܓ݁ܝܼܪܘܼܬ݂ ܪܘܼܚܵܐ. ܘܲܗܘܲܝܬܿܘܿܢ ܡܣܲܝܒܪܝܼܢ ܚܲܕ݂ ܠܚܲܕ݂ ܒܚܘܼܒܵܐ.


text:
ܘܗܘܼ ܝܲܗ̄ܒ݂: ܐܝܼܬ݂ ܕܲܫܠܝܼܚܹ̈ܐ. ܘܐܝܼܬ݂ ܕܲܢܒ݂ܝܹ̈ܐ. ܘܐܝܼܬ݂ ܕܲܡܣܲܒܪ̈ܵܢܹܐ. ܘܐܝܼܬ݂ ܕܪ̈ܵܥܵܘܵܬ݂ܵܐ. ܘܐܝܼܬ݂ ܕܡܲܠܦܵܢܹ̈ܐ:


text:
ܥܕ݂ܲܡܵܐ ܕܟ݂ܠܲܢ ܢܸܗܘܹܐ ܚܲܕ݂ ܡܸܕܸܡ ܒܗܲܝܡܵܢܘܼܬ݂ܵܐ ܘܒ݂ܝܼܕ݂ܲܥܬ݂ܵܐ ܕܲܒ݂ܪܹܗ ܕܐܲܠܵܗܵܐ. ܘܚܲܕ݂ ܓܲܒ݂ܪܵܐ ܓܡܝܼܪܵܐ ܒܲܡܫܘܼܚܬ݂ܵܐ ܕܩܵܘܡܬ݂ܵܐ ܕܫܘܼܡܠܵܝܹܗ ܕܲܡܫܝܼܚܵܐ.


text:
ܘܠܵܐ ܢܸܗܘܹܐ ܝܲܠܘܼܕܹ̈ܐ ܕܡܸܙܕܲܥܙܥܝܼܢ ܘܡܸܫܬܲܢܹܝܢ ܠܟ݂ܠ ܪܘܼܚ ܕܝܘܼܠܦܵܢܹ̈ܐ ܢܟ݂ܝܼ̈ܠܹܐ ܕܲܒ݂ܢܲܝ̈ܢܵܫܵܐ: ܗܵܢܘܿܢ ܕܲܒ݂ܚܵܪܥܘܼܬ݂ܗܘܿܢ ܡܸܨܛܲܢܥܝܼܢ ܕܢܲܛܥܘܿܢ.


text:
ܘܡܸܢܹܗ ܟܠܹܗ ܦܲܓ݂ܪܵܐ ܡܸܬ݂ܪܲܟܲܒ݂ ܘܡܸܬ݂ܩܲܛܲܪ ܒܟ݂ܠ ܫܵܪ̈ܝܵܢ: ܐܲܝܟ݂ ܡܵܘܗܲܒ݂ܬܵܐ ܕܡܸܬ݂ܝܲܗܒܵܐ ܒܲܡܫܘܼܚܬ݂ܵܐ ܠܟ݂ܠ ܗܲܕܵܡ. ܠܬܲܪܒܝܼܬ݂ܵܐ ܕܝܼܠܹܗ ܕܦܲܓ݂ܪܵܐ. ܕܲܒ݂ܚܘܼܒܵܐ ܢܸܫܬܲܠܲܡ ܒܸܢܝܵܢܹܗ.


text:
ܗܵܕܹܐ ܕܹܝܢ ܐܵܡܲܪ ܐ̄ܢܵܐ ܘܲܡܣܲܗܸܕ݂ ܐ̄ܢܵܐ ܒܡܵܪܝܵܐ. ܕܡܸܢ ܗܵܫܵܐ ܠܵܐ ܬܸܗܘܘܿܢ ܡܗܲܠܟ݂ܝܼܢ ܐܲܝܟ݂ ܫܲܪܟܵܐ ܕܥܲܡ̈ܡܹܐ. ܕܲܡܗܲܠܟ݂ܝܼܢ ܒܲܣܪܝܼܩܘܼܬ݂ ܪܸܥܝܵܢܗܘܿܢ.


text:
ܘܚܸܫܘܿܟ݂ܝܼܢ ܒܡܲܕܥܲܝ̈ܗܘܿܢ. ܘܢܘܼܟ݂ܪܵܝܼܝܢ ܐܸܢܘܿܢ ܡܸܢ ܚܲܝܵܘ̈ܗܝ ܕܐܲܠܵܗܵܐ. ܡܛܠ ܕܠܲܝܬܿ ܒܗܘܿܢ ܝܼܕ݂ܲܥܬ݂ܵܐ. ܘܡܛܠ ܥܘܝܼܪܘܼܬ݂ ܠܸܒܗܘܿܢ.


text:
ܗܵܢܘܿܢ ܕܲܦܣܲܩܘ ܣܲܒ݂ܪܗܘܿܢ. ܘܐܲܫܠܸܡܘ ܢܲܦ̮ܫܗܘܿܢ ܠܦܲܚܙܘܼܬ݂ܵܐ. ܘܲܠܦܘܼܠܚܵܢܵܐ ܕܟ݂ܠܵܗܿ ܛܲܢܦܘܼܬ݂ܵܐ ܒܝܲܥܢܘܼܬ݂ܗܘܿܢ.


text:
ܐܸܠܵܐ ܕܲܬ݂ܢܝܼܚܘܼܢ ܡܸܢܟ݂ܘܿܢ ܗܘܼܦܵܟܲܝ̈ܟ݁ܘܿܢ ܩܲܕ݂ܡܵܝܹ̈ܐ: ܠܒܲܪܢܵܫܵܐ ܗܵܘ ܥܲܬܿܝܼܩܵܐ ܕܡܸܬ݂ܚܲܒܲܠ ܒܲܪ̈ܓ݂ܝܼܓ݂ܵܬ݂ܵܐ ܕܛܘܼܥܝܲܝ.


text:
ܡܛܠ ܗܵܢܵܐ ܐܲܢܝܼܚܘ ܡܸܢܟ݂ܘܿܢ ܟܲܕܵܒ݂ܘܼܬ݂ܵܐ ܘܡܲܠܸܠܘ ܩܘܼܫܬܵܐ ܐ̄ܢܵܫ ܥܲܡ ܩܲܪܝܼܒܹܗ. ܗܲܕܵܡܹ̈ܐ ܚܢܲܢ ܓܹܝܪ ܚܲܕ݂ ܕܚܲܕ݂.


text:
ܘܐܲܝܢܵܐ ܕܓ݂ܵܢܹܒ݂ ܗ̄ܘܵܐ ܡܸܟܹܝܠ ܠܵܐ ܢܸܓ݂ܢܘܿܒ݂. ܐܸܠܵܐ ܢܸܠܐܹܐ ܒܐܝܼܕ݂ܵܘ̈ܗܝ ܘܢܸܦܠܘܿܚ ܛܵܒ݂ܵܬ݂ܵܐ: ܕܢܸܗܘܹܐ ܠܹܗ ܠܡܸܬܲܠ ܠܡܲܢ ܕܲܣܢܝܼܩ.


text:
ܟܠ ܡܸܠܵܐ ܣܲܢܝܵܐ ܡܸܢ ܦܘܼܡܟ݂ܘܿܢ ܠܵܐ ܬܸܦܘܿܩ. ܐܸܠܵܐ ܐܲܝܕ݂ܵܐ ܕܫܲܦܝܼܪܵܐ ܘܚܵܫܚܵܐ ܠܒܸܢܝܵܢܵܐ. ܕܬܸܬܸܿܠ ܛܲܝܒܘܼܬ݂ܵܐ ܠܐܲܝܠܹܝܢ ܕܫܵܡܥܝܼܢ.


text:
ܘܲܗܘܲܝܬܿܘܿܢ ܒܲܣܝܼܡܝܼܢ ܚܲܕ݂ ܠܘܵܬ݂ ܚܲܕ݂. ܘܲܡܪܲܚܡܵܢܝܼܢ. ܘܲܗܘܲܝܬܿܘܿܢ ܫܵܒ݂ܩܝܼܢ ܚܲܕ݂ ܠܚܲܕ݂. ܐܲܝܟܲܢܵܐ ܕܐܲܠܵܗܵܐ ܒܲܡܫܝܼܚܵܐ ܫܒܲܩ ܠܲܢ.


text:
ܘܗܲܠܸܟ݂ܘ ܒܚܘܼܒܵܐ. ܐܲܝܟ݂ ܕܐܵܦ ܡܫܝܼܚܵܐ ܐܲܚܒܲܢ ܘܐܲܫܠܸܡ ܢܲܦ̮ܫܹܗ ܥܲܠ ܐܲܦܲܝ̈ܢ: ܩܘܼܪܒܵܢܵܐ ܘܕܸܒ݂ܚܵܐ ܠܐܲܠܵܗܵܐ ܠܪܹܝܚܵܐ ܒܲܣܝܼܡܵܐ.


text:
ܙܵܢܝܘܼܬ݂ܵܐ ܕܹܝܢ ܘܟ݂ܠܵܗܿ ܛܲܢܦܘܼܬ݂ܵܐ ܘܥܵܠܘܿܒ݂ܘܼܬ݂ܵܐ. ܐܵܦܠܵܐ ܡܸܫܬܲܡܵܗܘܼ ܬܸܫܬܲܡܲܗ ܒܲܝܢܵܬ݂ܟ݂ܘܿܢ. ܐܲܝܟ݂ ܕܝܵܐܹܐ ܠܩܲܕܝܼܫܹ̈ܐ.


text:
ܘܠܵܐ ܨܘܿܚ̈ܝܵܬ݂ܵܐ. ܘܠܵܐ ܡܸܠܹ̈ܐ ܕܫܵܛܝܘܼܬ݂ܵܐ. ܐܵܘ ܕܒܸܙܚܵܐ. ܐܵܘ ܕܫܸܥܝܵܐ. ܗܵܠܹܝܢ ܕܠܵܐ ܡܸܬ݂ܒܲܥ̈ܝܵܢ: ܐܸܠܵܐ ܚܠܵܦ ܗܵܠܹܝܢ ܬܵܘܕܝܼܬ݂ܵܐ.


text:
ܗܵܕܹܐ ܕܹܝܢ ܗܘܲܝܬܿܘܿܢ ܝܵܕ݂ܥܝܼܢ. ܕܟ݂ܠܢܵܫ ܕܐܝܼܬ݂ܵܘܗܝ ܙܲܢܵܝܵܐ ܐܵܘ ܛܲܢܦܵܐ ܐܵܘ ܥܵܠܘܿܒ݂ܵܐ ܕܐܝܼܬ݂ܵܘܗܝ ܦܵܠܲܚ ܦܬܲܟ݂ܪܹ̈ܐ: ܠܲܝܬܿ ܠܹܗ ܝܵܪܬܘܼܬ݂ܵܐ ܒܡܲܠܟܘܼܬܹܗ ܕܲܡܫܝܼܚܵܐ ܘܕ݂ܲܐܠܵܗܵܐ.


text:
ܕܲܠܡܵܐ ܐ̄ܢܵܫ ܢܲܛܥܹܝܟ݂ܘܿܢ ܒܡܸܠܹ̈ܐ ܣܪ̈ܝܼܩܵܬ݂ܵܐ. ܡܛܠ ܗܵܠܹܝܢ ܗܘܼ ܓܹܝܪ ܐܵܬܹܐ ܪܘܼܓ݂ܙܹܗ ܕܐܲܠܵܗܵܐ ܥܲܠ ܒ̈ܢܲܝܵܐ ܕܠܵܐ ܡܸܬܿܛܦܝܼܣܵܢܘܼܬ݂ܵܐ.


text:
ܐܝܼܬܲܝܟܘܿܢ ܗܘܲܝܬܿܘܿܢ ܓܹܝܪ ܡܸܢ ܠܘܼܩܕ݂ܲܡ ܚܸܫܘܿܟ݂ܵܐ. ܗܵܫܵܐ ܕܹܝܢ ܢܘܼܗܪܵܐ ܐܲܢ̄ܬܿܘܿܢ ܒܡܵܪܲܢ. ܐܲܝܟ݂ ܒܢܲܝ̈ ܢܘܼܗܪܵܐ ܗܵܟܹܝܠ ܗܵܟܲܢܵܐ ܗܲܠܸܟ݂ܘ.


text:
ܘܠܵܐ ܗܘܲܝܬܿܘܿܢ ܡܸܫܬܵܘܬܿܦܝܼܢ ܠܘܵܬ݂ ܥܒ݂ܵܕܹ̈ܐ ܕܚܸܫܘܿܟ݂ܵܐ: ܕܦܹܐܪܹ̈ܐ ܠܲܝܬܿ ܒܗܘܿܢ. ܐܸܠܵܐ ܗܘܲܝܬܿܘܿܢ ܡܟ݂ܵܘܢܝܼܢ ܠܗܘܿܢ.


text:
ܘܡܲܠܸܠܘ ܥܲܡ ܢܲܦ̮ܫܟ݂ܘܿܢ ܒܡܲܙܡܘܪܹܐ ܘܲܒ݂ܬܸܫܒ̈ܚܵܬܵܐ. ܘܒܲܙܡܝܼܪ̈ܵܬ݂ܵܐ ܕܪܘܼܚܵܐ ܗܘܲܝܬܿܘܿܢ ܙܵܡܪܝܼܢ ܒܠܸܒܵܘܵܬ݂ܟ݂̈ܘܿܢ ܠܡܵܪܝܵܐ.


text:
ܡܛܠ ܕܓܲܒ݂ܪܵܐ ܪܹܫܵܗܿ ܗܘܼ ܕܐܲܢ̄ܬܿܬ݂ܵܐ. ܐܲܝܟܲܢܵܐ ܕܐܵܦ ܡܫܝܼܚܵܐ ܪܹܫܵܐ ܗܘܼ ܕܥܹܕܬܵܐ. ܘܗܘܸܝܘܼ ܡܲܚܝܵܢܵܐ ܕܦܲܓ݂ܪܵܐ.


text:
ܘܲܢܩܝܼܡܝܼܗ݁ ܥܹܕܬܵܐ ܠܢܲܦ̮ܫܹܗ ܟܲܕ݂ ܡܫܲܒܚܵܐ. ܘܠܲܝܬܿ ܒܵܗܿ ܛܘܼܠܫܵܐ ܘܠܵܐ ܩܸܡܛܵܐ ܘܠܵܐ ܡܸܕܸܡ. ܕܲܠܗܵܠܹܝܢ ܕܵܡܹܐ. ܐܸܠܵܐ ܬܸܗܘܹܐ ܩܲܕܝܼܫܵܐ. ܕܠܵܐ ܡܘܼܡ.


text:
ܗܵܟܲܢܵܐ ܘܵܠܹܐ ܠܓܲܒ݂ܪܹ̈ܐ. ܕܢܲܚܒ݂ܘܼܢ ܢܸܫܲܝ̈ܗܘܿܢ. ܐܲܝܟ݂ ܕܲܠܦܲܓ݂ܪ̈ܲܝܗܘܿܢ. ܡܲܢ ܕܠܲܐܢ̱ܬܿܬܹܗ ܓܹܝܪ ܡܲܚܸܒ݂. ܢܲܦ̮ܫܹܗ ܗܘܼ ܡܲܚܸܒ݂.


text:
ܠܵܐ ܓܹܝܪ ܐ̄ܢܵܫ ܡܸܡܬ݂ܘܿܡ ܣܵܢܹܐ ܦܲܓ݂ܪܹܗ. ܐܸܠܵܐ ܡܬܲܪܣܹܐ ܠܹܗ ܘܝܵܨܹܦ ܕܝܼܠܹܗ. ܐܲܝܟܲܢܵܐ ܕܐܵܦ ܡܫܝܼܚܵܐ ܕܥܹܕܬܹ݁ܗ (ܕܥܹܕܬܵܐ).


text:
ܒܪܲܡ ܐܵܦ ܐܲܢ̄ܬܿܘܿܢ ܟܠܚܲܕ݂ ܚܲܕ݂ ܡܸܢܟ݂ܘܿܢ: ܗܵܟܲܢܵܐ ܢܸܪܚܲܡ ܐܲܢ̄ܬܿܬܹܗ ܐܲܝܟ݂ ܕܲܠܢܲܦ̮ܫܹܗ. ܐܲܢ̄ܬܿܬ݂ܵܐ ܕܹܝܢ ܬܸܗܘܹܐ ܕܵܚܠܵܐ ܡܸܢ ܒܲܥܠܵܗܿ.


text:
ܥܲܒ݂ܕܹ̈ܐ ܐܸܫܬܲܡ̱ܥܘ ܠܡܵܪ̈ܲܝܟ݁ܘܿܢ ܕܒܲܒ݂ܣܲܪ. ܒܕܸܚܠܬ݂ܵܐ ܘܒܲܪܬܹܝܬ݂ܵܐ ܘܒܲܦܫܝܼܛܘܼܬ݂ ܠܸܒܵܐ ܐܲܝܟ݂ ܕܠܲܡܫܝܼܚܵܐ.


text:
ܠܵܐ ܒܡܲܚܙܹܐ ܥܲܝܢܵܐ ܐܲܝܟ݂ ܗܵܘ ܕܠܲܒ̣ܢܲܝ̈ܢܵܫܵܐ ܫܵܦܪܝܼܢ ܐܢ̄ܬܘܿܢ. ܐܸܠܵܐ ܐܲܝܟ݂ ܥܲܒ݂ܕܹ̈ܐ ܕܲܡܫܝܼܚܵܐ ܕܥܵܒ݂ܕܝܼܢ ܨܸܒ݂ܝܵܢܵܐ ܕܐܲܠܵܗܵܐ.


text:
ܟܲܕ݂ ܝܵܕ݂ܥܝܼܢ ܐ݉ܢܬܿܘܢ ܕܗܵܘ ܡܸܕܸܡ ܕܥܵܒܹܿܕ݂ ܐ̄ܢܵܫ ܕܫܲܦܝܼܪ. ܗܘܼ ܡܸܬ݂ܦܪܲܥ ܡܸܢ ܡܵܪܲܢ. ܐܸܢ ܥܲܒ݂ܕܵܐ ܗ̄ܘܼ. ܘܐܸܢ ܒܲܪ ܚܹܐܪܹ̈ܐ.


text:
ܐܵܦ ܐܲܢ̄ܬܿܘܿܢ ܡܵܪ̈ܲܝܵܐ ܗܵܟܲܢܵܐ ܗܘܲܝܬܿܘܿܢ ܥܵܒ݂ܕܝܼܢ ܠܥܲܒ݂ܕܲܝ̈ܟ݁ܘܿܢ. ܗܘܲܝܬܿܘܿܢ ܫܵܒ݂ܩܝܼܢ ܠܗܘܿܢ ܣܲܟ݂ܠܘܼܬ݂ܵܐ. ܡܛܠ ܕܝܵܕ݂ܥܝܼܢ ܐ̄ܢܬܘܿܢ ܕܐܵܦ ܡܵܪܟ݂ܘܿܢ ܕܝܼܠܟ݂ܘܿܢ ܐܝܼܬ݂ܵܘܗܝ ܒܲܫܡܲܝܵܐ. ܘܡܲܣܲܒ݂ ܒܐܲܦܹ̈ܐ ܠܲܝܬܿ ܠܘܵܬܹܗ.


text:
ܡܛܠ ܕܬܲܟ݂ܬܿܘܼܫܟ݂ܘܿܢ ܠܵܐ ܗ̄ܘܵܐ ܥܲܡ ܒܸܣܪܵܐ ܘܲܕ݂ܡܵܐ. ܐܸܠܵܐ ܥܲܡ ܐܲܪ̈ܟ݁ܘܿܣ ܘܥܲܡ ܫܲܠܝܼܛܵܢܹ̈ܐ. ܘܥܲܡ ܐܲܚܝܼܕ݂ܲܝ̈ ܥܵܠܡܵܐ ܕܗܵܢܵܐ ܚܸܫܘܿܟ݂ܵܐ. ܘܥܲܡ ܪ̈ܘܼܚܹܐ ܒ̈ܝܼܫܵܬ݂ܵܐ. ܕܲܬ݂ܚܹܝܬ݂ ܫܡܲܝܵܐ.


text:
ܡܛܠ ܗܵܢܵܐ ܠܒܲܫܘ ܟܠܹܗ ܙܲܝܢܵܐ ܕܐܲܠܵܗܵܐ. ܕܬܸܫܟܚܘܼܢ ܬܹܐܪܥܘܼܢ ܒܝܼܫܵܐ. ܘܟܲܕ݂ ܡܥܲܬܿܕ݂ܝܼܢ ܐ̄ܢܬܘܿܢ ܒܟ݂ܠܡܸܕܸܡ. ܬܩܘܼܡܘܼܢ.


text:
ܘܥܲܡ ܗܵܠܹܝܢ ܣܲܒ݂ܘ ܠܟ݂ܘܿܢ ܣܲܟܪܵܐ ܕܗܲܝܡܵܢܘܼܬ݂ܵܐ. ܕܒ݂ܵܗܿ ܬܸܬ݂ܡܨܘܿܢ ܚܲܝܠܵܐ ܠܲܡܕܲܥܵܟ݂ܘ ܟܠܗܘܿܢ ܓܹܐܪ̈ܵܘܗܝ ܝܵܩ̈ܕܹܐ ܕܒ݂ܝܼܫܵܐ.


text:
ܘܲܒܟ݂ܠ ܨ̈ܠܵܘܵܢ ܘܲܒܟ݂ܠ ܒܵܥ̈ܘܵܢ ܨܲܠܵܘ ܒܟ݂ܠܙܒܲܢ ܒܪܘܼܚ. ܘܒ݂ܵܗܿ ܒܲܨܠܘܿܬ݂ܵܐ ܗܘܲܝܬܿܘܿܢ ܫܵܗܪܝܼܢ ܒܟ݂ܠܥܸܕܵܢ. ܟܲܕ݂ ܡܨܲܠܹܝܢ ܐ݉ܢܬܿܘܿܢ ܐܲܡܝܼܢܵܐܝܼܬ݂ ܘܡܸܬ݂ܟܲܫܦܝܼܢ ܥܲܠ ܐܲܦܲܝ̈ ܟܠܗܘܿܢ ܩܲܕܝܼܫܹ̈ܐ


text:
ܕܬܸܕ݂ܥܘܼܢ ܕܹܝܢ ܐܵܦ ܐܲܢ̄ܬܿܘܿܢ ܡܸܕܸܡ ܕܲܠܘܵܬ݂ܝ ܘܡܸܕܸܡ ܕܣܵܥܲܪ ܐ̄ܢܵܐ. ܗܵܐ ܡܵܘܕܲܥ ܠܟ݂ܘܿܢ ܛܘܼܟ݂ܝܼܩܘܿܣ ܐܲܚܵܐ ܚܲܒܝܼܒ݂ܵܐ ܘܲܡܫܲܡܫܵܢܵܐ ܡܗܲܝܡܢܵܐ ܒܡܵܪܲܢ.


text:
ܦܵܘܠܘܿܣ ܘܛܝܼܡܵܬܹܐܘܿܣ ܥܲܒ݂ܕܹ̈ܐ ܕܝܼܫܘܿܥ ܡܫܝܼܚܵܐ. ܠܟ̣ܠܗܘܿܢ ܩܲܕܝܼܫܹ̈ܐ ܕܲܒ݂ܝܼܫܘܿܥ ܡܫܝܼܚܵܐ ܕܐܝܼܬ݂ ܒܦܝܼܠܝܼܦܘܿܣ. ܥܲܡ ܩܲܫܝܼܫܹ̈ܐ ܘܲܡܫܲܡܫܵܢܹ̈ܐ.


text:
ܡܛܠ ܕܲܬ݂ܟ̣ܝܼܠ ܐ̄ܢܵܐ ܥܲܠ ܗܵܕܹܐ. ܕܗܵܘ ܡܲܢ ܕܫܲܪܝܼ ܒܟ̣ܘܿܢ ܥܒ݂ܵܕܹ̈ܐ ܛܵܒܹ̈ܐ: ܗܘܼ ܢܫܲܠܸܡ ܥܕ݂ܲܡܵܐ ܠܝܵܘܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܗܵܟܲܢܵܐ ܓܹܝܪ ܙܵܕܹܩ ܠܝܼ ܠܡܸܬ݂ܪܲܥܵܝܘܼ ܥܲܠ ܟܠܟ̣ܘܿܢ. ܡܛܠ ܕܲܒ݂ܠܹܒܝ ܣܝܼܡܝܼܢ ܐܢ̄ܬܘܿܢ. ܘܒܲܐܣܘܼܪ̈ܲܝ. ܘܲܒ݂ܡܲܦܲܩ ܒܪܘܼܚܝ ܕܥܲܠ ܫܪܵܪܹܗ ܕܐܹܘܲܢܓܲܠܝܼܘܿܢ. ܕܫܵܘܬܵܦܲܝ̈ ܐܲܢ̄ܬܿܘܿܢ ܒܛܲܝܒܘܼܬ݂ܵܐ.


text:
ܘܣܘܿܓ݂ܵܐܐ ܕܐܲܚܹ̈ܐ ܕܲܒ݂ܡܵܪܲܢ ܐܸܬ݁ܬ݁ܟܸܠܘ ܥܲܠ ܐܲܣܘܼܪ̈ܲܝ: ܘܐܲܫܝܼܚܘ ܝܲܬܝܼܪܵܐܝܼܬ݂ ܕܠܵܐ ܕܸܚܠܵܐ ܠܲܡܡܲܠܵܠܘ ܡܸܠܬ݂ܵܐ ܕܐܲܠܵܗܵܐ.


text:
ܘܐ̄ܢܵܫ ܐ̄ܢܵܫ ܡܸܢ ܚܣܵܡܵܐ ܘܚܸܪܝܵܢܵܐ. ܐ̄ܢܵܫ ܐ̄ܢܵܫ ܕܹܝܢ ܒܨܸܒ݂ܝܵܢܵܐ ܛܵܒ݂ܵܐ ܘܲܒܚܘܼܒܵܐ. ܠܲܡܫܝܼܚܵܐ ܡܲܟ̣ܪܙܝܼܢ.


text:
ܗܵܢܘܿܢ ܕܹܝܢ ܕܲܒ݂ܚܸܪܝܵܢܵܐ ܠܲܡܫܝܼܚܵܐ ܡܲܟ̣ܪܙܝܼܢ. ܠܵܐ ܗ̄ܘܵܐ ܕܲܟ̣ܝܵܐܝܼܬ݂. ܐܸܠܵܐ ܕܣܵܒ݂ܪܝܼܢ ܕܡܵܘܣܦܝܼܢ ܐܘܼܠܨܵܢܵܐ ܠܐܲܣܘܼܪ̈ܲܝ.


text:
ܝܵܕ݂ܲܥ ܐ̄ܢܵܐ ܓܹܝܪ ܕܗܵܠܹܝܢ ܠܚܲܝܹ̈ܐ ܡܸܫܬܲܟ݂̈ܚܵܢ ܠܝܼ ܒܒ݂ܵܥܘܼܬ݂ܟ̣ܘܿܢ ܘܲܒ݂ܡܵܘܗܲܒ݂ܬ݂ܵܐ ܕܪܘܼܚܵܐ ܕܝܼܫܘܿܥ ܡܫܝܼܚܵܐ.


text:
ܐܲܝܟܲܢܵܐ ܕܲܡܣܲܒܲܪ ܐ̄ܢܵܐ ܘܲܡܣܲܟܹܐ ܐ̄ܢܵܐ. ܕܲܒ݂ܡܸܕܸܡ ܠܵܐ ܐܸܒ݂ܗܲܬ݂. ܐܸܠܵܐ ܒܓܲܠܝܘܼܬ݂ ܐܲܦܹ̈ܐ ܐܲܝܟ̣ ܕܲܒܟ̣ܠܙܒܲܢ ܐܵܦ ܗܵܫܵܐ ܢܸܬ݂ܪܵܘܪܲܒ݂ ܡܫܝܼܚܵܐ ܒܦܲܓ݂ܪܝ. ܐܸܢ ܒܚܲܝܹ̈ܐ. ܘܐܸܢ ܒܡܵܘܬܵܐ.


text:
ܐܸܢ ܕܹܝܢ ܐܵܦ ܒܗܵܠܹܝܢ ܚܲܝܹ̈ܐ ܕܒܸܣܪܵܐ. ܦܹܐܪܹ̈ܐ ܐܝܼܬ݂ ܠܝܼ ܒܲܥܒ݂ܵܕ݂ܲܝ̈. ܠܵܐ ܝܵܕ݂ܲܥ ܐ̄ܢܵܐ ܡܵܢܵܐ ܐܸܓ݂ܒܹܐ ܠܝܼ.


text:
ܐܵܠ̈ܨܵܢ ܠܝܼ ܓܹܝܪ ܬܲܪ̈ܬܲܝܗܹܝܢ. ܠܡܸܦܛܲܪ ܪܓ݂ܝܼܓ݂ ܐ̄ܢܵܐ. ܕܥܲܡ ܡܫܝܼܚܵܐ ܐܸܗܘܹܐ. ܘܗܵܕܹܐ ܛܵܒ݂ ܦܵܩܚܵܐ ܗ̄ܘܵܬ݂ ܠܝܼ.


text:
ܘܗܵܕܹܐ ܬܿܟ̣ܝܼܠܵܐܝܼܬ݂ ܝܵܕ݂ܲܥ ܐ̄ܢܵܐ. ܕܦܵܐܹܫ ܐ̄ܢܵܐ ܘܲܡܩܵܘܹܐ ܐ̄ܢܵܐ. ܠܚܲܕ݂ܘܼܬ݂ܵܐ ܕܝܼܠܟ̣ܘܿܢ ܘܲܠܬܲܪܒܝܼܬ݂ܵܐ ܕܗܲܝܡܵܢܘܼܬ݂ܟ̣ܘܿܢ.


text:
ܐܲܝܟܲܢܵܐ ܕܝܵܐܹܐ ܠܲܣܒܲܪܬܹܗ ܕܲܡܫܝܼܚܵܐ: ܗܘܲܝܬܿܘܿܢ ܡܸܬܿܕܲܒܪܝܼܢ. ܕܐܸܢ ܐܹܬܹܐ ܐܸܚܙܹܝܟ̣ܘܿܢ. ܘܐܸܢ ܦܲܪܝܼܩ ܐ̄ܢܵܐ ܐܸܫܡܲܥ ܥܠܲܝܟܿܘܿܢ. ܕܩܵܝܡܝܼܢ ܐ̄ܢܬܘܿܢ ܒܲܚܕ݂ܵܐ ܪܘܼܚ. ܘܒܲܚܕ݂ܵܐ ܢܦܸܫ. ܘܡܸܬ݂ܢܲܨܚܝܼܬܿܘܢ ܐܲܟ̣ܚܲܕ݂. ܒܗܲܝܡܵܢܘܼܬ݂ܵܐ ܕܐܹܘܲܢܓܲܠܝܼܘܿܢ.


text:
ܘܲܒ݂ܡܸܕܸܡ ܠܵܐ ܡܸܬ݁ܬ݁ܙܝܼܥܝܼܢ ܐ̄ܢܬܘܿܢ ܡܸܢ ܗܵܢܘܿܢ ܕܩܵܝܡܝܼܢ ܠܩܘܼܒ݂ܠܲܢ. ܠܬܲܚܘܝܼܬ݂ܵܐ ܕܐܲܒ݂ܕܵܢܗܘܿܢ ܘܲܠܚܲܝܹ̈ܐ ܕܝܼܠܟ̣ܘܿܢ.


text:
ܘܗܵܕܹܐ ܡܸܢ ܐܲܠܵܗܵܐ ܗ̄ܘܼ ܐܸܬ݂ܝܲܗܒܲܬ݂ ܠܟ̣ܘܿܢ. ܕܠܵܐ ܒܲܠܚܘܿܕ݂ ܡܗܲܝܡܵܢܘܼ ܬܿܗܲܝܡܢܘܼܢ ܒܹܗ ܒܲܡܫܝܼܚܵܐ. ܐܸܠܵܐ ܐܵܦ ܕܥܲܠ ܐܲܦܵܘ̈ܗܝ ܬܸܚܫܘܼܢ.


text:
ܐܸܢ ܐܝܼܬ݂ ܠܟ̣ܘܿܢ ܗܵܟܹܝܠ ܒܘܼܝܵܐܵܐ ܒܲܡܫܝܼܚܵܐ. ܘܐܸܢ ܡܲܡܠܹܐ ܒܠܸܒܵܐ ܒܚܘܼܒܵܐ. ܘܐܸܢ ܫܵܘܬܵܦܘܼܬ݂ܵܐ ܕܪܘܼܚܵܐ. ܘܐܸܢ ܪܘܼܚܵܦܵܐ ܘܪ̈ܲܚܡܹܐ.


text:
ܘܡܸܕܸܡ ܒܚܸܪܝܵܢܵܐ ܐܵܘ ܒܬܸܫܒܿܘܿܚܬܵܐ ܣܪܝܼܩܬܵܐ (ܒܫܘܼܒ݂ܚܵܐ ܣܪܝܼܩܵܐ) ܠܵܐ ܬܸܥܒܕ݂ܘܼܢ. ܐܸܠܵܐ ܒܡܲܟܝܼܟ̣ܘܼܬ݂ ܪܸܥܝܵܢܵܐ. ܟܠܢܵܫ ܠܚܲܒ݂ܪܹܗ ܐܲܝܟ̣ ܕܲܡܝܲܬܲܪ ܡܸܢܹܗ. ܢܸܚܫܘܿܒ݂.


text:
ܗܵܘ ܕܟܲܕ݂ ܐܝܼܬ݂ܵܘܗܝ ܒܲܕ݂ܡܘܼܬ݂ܵܐ ܕܐܲܠܵܗܵܐ. ܠܵܐ ܗ̄ܘܵܐ ܚܛܘܼܦܝܵܐ ܚܲܫܒܵܗܿ ܗܵܕܹܐ ܕܐܝܼܬ݂ܵܘܗܝ ܦܸܚܡܵܐ ܕܐܲܠܵܗܵܐ.


text:
ܐܸܠܵܐ ܢܲܦ̮ܫܹܗ ܣܲܪܸܩ. ܘܲܕ݂ܡܘܼܬ݂ܵܐ ܕܥܲܒ݂ܕܵܐ ܢܣܲܒ݂. ܘܲܗܘܵܐ ܒܲܕ݂ܡܘܼܬ݂ܵܐ ܕܲܒ݂ܢܲܝ̈ܢܵܫܵܐ. ܘܒܸܐܣܟܹܡܵܐ ܐܸܫܬܿܟܲܚ ܐܲܝܟ̣ ܒܲܪܢܵܫܵܐ.


text:
ܡܸܟܹܝܠ ܚܲܒܝܼܒܲܝ̈. ܐܲܝܟܲܢܵܐ ܕܲܒܟ̣ܠܙܒܲܢ ܐܸܫܬܿܡܲܥܬܿܘܿܢ. ܠܵܐ ܟܲܕ݂ ܩܲܪܝܼܒ݂ ܐ̄ܢܵܐ ܠܟ̣ܘܿܢ ܒܲܠܚܘܿܕ݂. ܐܸܠܵܐ ܗܵܫܵܐ ܕܪܲܚܝܼܩ ܐ̄ܢܵܐ ܡܸܢܟ̣ܘܿܢ. ܝܲܬܝܼܪܵܐܝܼܬ݂ ܒܕܸܚܠܬ݂ܵܐ ܘܒܲܪܬܹܝܬ݂ܵܐ. ܦܠܘܿܚܘ ܦܘܼܠܚܵܢܵܐ ܕܚܲܝܲܝ̈ܟ݁ܘܿܢ.


text:
ܕܬܸܗܘܘܿܢ ܬܲܡܝܼܡܹܐ ܘܲܕ݂ܠܵܐ ܡܘܼܡ. ܐܲܝܟ̣ ܒ̈ܢܲܝܵܐ ܕܟܲܝ̈ܵܐ ܕܐܲܠܵܗܵܐ. ܕܥܵܡܪܝܼܢ ܒܕ݂ܵܪܵܐ ܥܲܣܩܵܐ ܘܲܡܥܲܩܡܵܐ. ܘܐܸܬ݂ܚܙܵܘ ܒܲܝܢܵܬ݂ܗܘܿܢ ܐܲܝܟ̣ ܢܲܗܝܼܪܹ̈ܐ ܒܥܵܠܡܵܐ.


text:
ܕܐܝܼܬܲܝܟܿܘܿܢ ܠܗܘܿܢ ܒܕ݂ܘܼܟܲܬ݂ ܚܲܝܹ̈ܐ ܠܫܘܼܒ݂ܗܵܪܝ ܕܝܼܠܝ ܒܝܵܘܡܹܗ ܕܲܡܫܝܼܚܵܐ. ܕܠܵܐ ܗ̄ܘܵܐ ܐܝܼܩܹܐ ܪܸܗܛܹܬ݂ ܘܠܵܐ ܣܪܝܼܩܵܐܝܼܬ݂ ܥܸܡܠܹܬ݂.


text:
ܐܸܠܵܐ ܐܵܦܸܢ ܡܸܬ݂ܢܲܩܹܐ ܐ̄ܢܵܐ ܥܲܠ ܕܸܒ݂ܚܬ݂ܵܐ ܘܬܸܫܡܸܫܬܵܐ ܕܗܲܝܡܵܢܘܼܬ݂ܟ̣ܘܿܢ. ܚܵܕܹܐ ܐ̄ܢܵܐ ܘܪܵܘܹܙ ܐ̄ܢܵܐ ܥܲܡ ܟܠܟ̣ܘܿܢ.


text:
ܡܣܲܒܲܪ ܐ̄ܢܵܐ ܕܹܝܢ ܒܡܵܪܲܢ ܝܼܫܘܿܥ. ܕܐܹܫܲܕܲܪ ܠܘܵܬ݂ܟ̣ܘܿܢ ܠܛܝܼܡܵܬܹܐܘܿܣ ܒܲܥܓܲܠ. ܕܐܵܦ ܠܝܼ ܢܸܗܘܹܐ ܠܝܼ ܢܝܵܚܵܐ. ܟܲܕ݂ ܐܹܠܲܦ ܡܛܠܵܬ݂ܟ̣ܘܿܢ.


text:
ܗܵܫܵܐ ܕܹܝܢ ܐܲܠܲܨܬܲܢܝ ܨܒ݂ܘܼܬ݂ܵܐ. ܕܐܹܫܲܕܲܪ ܠܘܵܬ݂ܟ̣ܘܿܢ ܠܐܲܦܲܦܪܘܿܕ݂ܝܼܛܘܿܣ ܐܲܚܵܐ. ܕܐܝܼܬ݂ܵܘܗܝ ܡܥܲܕܪܵܢܵܐ ܘܦܵܠܚܵܐ ܕܥܲܡܝ. ܕܝܼܠܟ̣ܘܿܢ ܕܹܝܢ ܫܠܝܼܚܵܐ ܘܲܡܫܲܡܫܵܢܵܐ ܕܲܚܫܲܚܬ݂ܝ.


text:
ܐܵܦ ܐܸܬ݂ܟܪܲܗ ܓܹܝܪ ܥܕ݂ܲܡܵܐ ܠܡܵܘܬܵܐ. ܐܸܠܵܐ ܐܲܠܵܗܵܐ ܪܲܚܸܡ ܥܠܵܘܗܝ. ܠܵܐ ܗ̄ܘܵܐ ܕܹܝܢ ܥܠܵܘܗܝ ܒܲܠܚܘܿܕ݂. ܐܸܠܵܐ ܐܵܦ ܥܠܲܝ. ܕܠܵܐ ܬܸܗܘܹܐ ܠܝܼ ܥܵܩܵܐ ܥܲܠ ܥܵܩܵܐ.


text:
ܚܦܝܼܛܵܐܝܼܬ݂ ܗܵܟܹܝܠ ܫܲܕܲܪܬܹ݁ܗ ܠܘܵܬ݂ܟ̣ܘܿܢ. ܕܟܲܕ݂ ܬܸܚܙܘܿܢܵܝܗܝ ܬܘܼܒ݂ ܬܸܚܕܘܿܢ. ܘܠܝܼ ܩܲܠܝܼܠ ܢܸܗܘܹܐ ܢܦܹܐܫܵܐ.


text:
ܡܛܠ ܥܒ݂ܵܕ݂ܵܐ ܓܹܝܪ ܕܲܡܫܝܼܚܵܐ ܥܕ݂ܲܡܵܐ ܠܡܵܘܬܵܐ ܡܲܛܝܼ. ܘܒܲܣܲܪ ܥܲܠ ܢܲܦ̮ܫܹܗ. ܕܲܢܡܲܠܹܐ ܡܸܕܸܡ ܕܒܲܨܲܪܬܿܘܿܢ ܗܘܲܝܬܿܘܿܢ ܒܬܸܫܡܸܫܬܵܐ ܕܲܠܘܵܬ݂ܝ.


text:
ܡܸܟܹܝܠ ܐܲܚܲܝ̈ ܚܕ݂ܵܘ ܒܡܵܪܲܢ. ܗܸܢܹܝܢ ܟܲܕ݂ ܗܸܢܹܝܢ ܕܐܸܟ̣ܬܘ݁ܒ݂ ܠܟ̣ܘܿܢ. ܠܵܐ ܡܵܐܢܵܐ ܠܝܼ. ܡܛܠ ܕܲܠܟ̣ܘܿܢ ܡܙܲܗܪ̈ܵܢ.


text:
ܓܙܘܼܪܬܵܐ ܓܹܝܪ ܚܢܲܢ ܐܝܼܬܲܝܢ. ܐܲܝܠܹܝܢ ܕܦܵܠܚܝܼܢ ܚ̄ܢܲܢ ܠܐܲܠܵܗܵܐ ܒܪܘܼܚܵܐ. ܘܡܸܫܬܲܒ݂ܗܪܝܼܢ ܚ̄ܢܲܢ ܒܝܼܫܘܿܥ ܡܫܝܼܚܵܐ. ܘܠܵܐ ܬܿܟ̣ܝܼܠܝܼܢ ܚ̄ܢܲܢ ܥܲܠ ܒܸܣܪܵܐ.


text:
ܟܲܕ݂ ܠܝܼ ܐܝܼܬ݂ ܗ̄ܘܵܐ ܠܝܼ ܬܿܘܼܟ̣ܠܵܢܵܐ ܐܵܦ ܥܲܠ ܒܸܣܪܵܐ. ܐܸܢ ܓܹܝܪ ܐ̄ܢܵܫ ܣܵܒܲܪ ܕܬ݂ܘܟ̣ܠܵܢܹܗ ܒܒܸܣܪܵܐ ܗ̄ܘܼ. ܝܲܬܿܝܼܪ ܡܸܢܹܗ ܐܸܢܵܐ.


text:
ܓܙܝܼܪܵܐ ܒܲܪ ܬܿܡܵܢܝܵܐ ܝܵܘܡ̈ܝܼܢ. ܡܸܢ ܛܘܼܗܡܵܐ ܕܝܼܣܪܵܝܹܠ. ܡܸܢ ܫܲܒ݂ܛܵܐ ܕܒܸܢܝܵܡܹܝܢ. ܥܸܒ݂ܪܵܝܵܐ ܒܲܪ ܥܸܒ݂ܪܵܝܵܐ. ܒܢܵܡܘܿܣܵܐ ܦܪܝܼܫܵܝܵܐ.


text:
ܐܵܦ ܚܵܫܹܒ݂ ܐ̄ܢܵܐ ܠܗܹܝܢ ܟܠܗܹܝܢ ܚܘܼܣܪܵܢܵܐ. ܡܛܠ ܪܲܒܘܼܬ݂ܵܐ ܕܝܼܕ݂ܲܥܬܹܗ ܕܝܼܫܘܿܥ ܡܫܝܼܚܵܐ ܡܵܪܝ. ܗܵܘ ܕܡܛܠܵܬܹܗ ܟܠ ܡܸܕܸܡ ܚܸܣܪܹܬ݂. ܘܐܲܝܟ̣ ܙܸܒ݂ܠܵܐ ܚܸܫܒܹܬ݂. ܕܠܲܡܫܝܼܚܵܐ ܐܹܬܲܪ.


text:
ܘܐܸܫܬܿܟܲܚ ܒܹܗ. ܟܲܕ݂ ܠܲܝܬܿ ܠܝܼ ܙܲܕܝܼܩܘܼܬ݂ܵܐ ܕܢܲܦ̮ܫܝ ܗܵܝ ܕܡܸܢ ܢܵܡܘܿܣܵܐ. ܐܸܠܵܐ ܗܵܝ ܕܡܸܢ ܗܲܝܡܵܢܘܼܬ݂ܵܐ ܕܲܡܫܝܼܚܵܐ. ܕܐܝܼܬܹܝܗܿ ܙܲܕܝܼܩܘܼܬ݂ܵܐ ܕܡܸܢ ܐܲܠܵܗܵܐ.


text:
ܠܵܐ ܗ̄ܘܵܐ ܡܸܢ ܟܲܕܘܼ ܢܸܣܒܹܬ݂. ܐܵܘ ܡܸܢ ܟܲܕܘܼ ܐܸܬ݂ܓܲܡܪܹܬ݂. ܐܸܠܵܐ ܪܵܗܹܛ ܐ̄ܢܵܐ. ܕܲܠܡܵܐ ܐܲܕ݂ܪܸܟ̣ ܠܡܸܕܸܡ ܕܡܛܠܵܬܹܗ ܐܲܕ݂ܪܟܲܢܝ ܝܼܫܘܿܥ ܡܫܝܼܚܵܐ.


text:
ܐܲܚܲܝ̈ ܐܸܢܵܐ ܥܲܠ ܢܲܦ̮ܫܝ ܠܵܐ ܪܵܢܹܐ ܐ̄ܢܵܐ ܕܐܲܕ݂ܪܟܹܬ݂. ܚܕ݂ܵܐ ܕܹܝܢ ܝܵܕ݂ܲܥ ܐ̄ܢܵܐ. ܕܲܕ݂ܒܸܣܬܲܪܝ ܛܵܥܹܐ ܐ̄ܢܵܐ. ܘܠܲܩܕ݂ܵܡܲܝ ܡܸܫܬܵܘܫܲܛ ܐ̄ܢܵܐ.


text:
ܐܲܝܠܹܝܢ ܕܲܓ݂ܡܝܼܪܝܼܢ ܗܵܟܹܝܠ ܗܵܠܹܝܢ ܢܸܬ݂ܪܲܥܘܿܢ. ܘܐܸܢ ܡܸܕܸܡ ܐ̄ܚܪܹܢܝܵܐܝܼܬ݂ ܡܸܬ݂ܪܲܥܹܝܢ ܐܢ݇ܬܘܿܢ. ܐܵܦ ܗܵܕܹܐ ܐܲܠܵܗܵܐ ܢܸܓ݂ܠܹܐ ܠܟ̣ܘܿܢ.


text:
ܐܸܬܿܕܲܡܵܘ ܒܝܼ ܐܲܚܲܝ̈. ܘܲܗܘܲܝܬܿܘܿܢ ܡܸܬ݂ܒܲܩܹܝܢ ܒܐܲܝܠܹܝܢ ܕܗܵܟܲܢܵܐ ܡܗܲܠܟ̣ܝܼܢ. ܐܲܝܟ̣ ܕܡܘܼܬ݂ܵܐ ܕܒܲܢ ܚܵܙܹܝܢ ܐ݇ܢܬܿܘܿܢ.


text:
ܐܝܼܬ݂ ܓܹܝܪ ܣܲܓܝܼ̈ܐܹܐ. ܕܐܲܚܪܹܢܝܵܐܝܼܬ݂ ܡܗܲܠܟ̣ܝܼܢ. ܗܵܢܘܿܢ ܕܙܲܒ݂ܢ̈ܝܼܢ ܣܲܓܝܼ̈ܐܵܢ ܐܸܡܪܹܬ݂ ܠܟ̣ܘܿܢ ܥܠܲܝܗܘܿܢ. ܗܵܫܵܐ ܕܹܝܢ ܟܲܕ݂ ܒܵܟܹܐ ܐ̄ܢܵܐ ܐܵܡܲܪ ܐ̄ܢܵܐ. ܗܵܢܘܿܢ ܕܲܒ݂ܥܸܠܕܒ݂ܵܒܹ̈ܐ ܐܸܢܘܿܢ ܕܲܙܩܝܼܦܹܗ ܕܲܡܫܝܼܚܵܐ.


text:
ܕܚܲܪܬ݂ܗܘܿܢ ܐܲܒ݂ܕ݂ܵܢܵܐ ܗ݇ܝܼ. ܗܵܢܘܿܢ ܕܐܲܠܵܗܗܘܿܢ ܟܲܪܣܗܘܿܢ ܘܬܸܫܒܘܿܚܬܿܗܘܿܢ ܒܹܗܬܲܬ݂ܗܘܿܢ. ܗܵܠܹܝܢ ܕܬܲܪܥܝܼܬ݂ܗܘܿܢ ܒܐܲܪܥܵܐ ܗ݇ܝܼ.


text:
ܕܗܘܼ ܢܚܲܠܸܦ ܦܲܓ݂ܪܵܐ ܕܡܘܼܟܵܟܲܢ. ܕܢܸܗܘܹܐ ܒܲܕ݂ܡܘܼܬ݂ܵܐ ܕܦܲܓ݂ܪܵܐ ܕܫܘܼܒ݂ܚܹܗ. ܐܲܝܟ̣ ܚܲܝܠܹܗ ܪܲܒܵܐ ܗܵܘ ܕܒܹܗ ܟܠ ܐܸܫܬܲܥܒܲܕ݂ ܠܹܗ.


text:
ܐܵܦ ܡܸܢܵܟ̣ ܒܵܥܹܐ ܐ̄ܢܵܐ ܒܲܪ ܙܵܘܓ݁ܝ ܫܲܪܝܼܪܵܐ. ܕܬܸܗܘܹܐ ܡܥܲܕܲܪ ܠܗܹܝܢ. ܕܗܸܢܹܝܢ ܠܐܝܼ ܥܲܡܝ ܒܐܹܘܲܢܓܲܠܝܼܘܿܢ ܥܲܡ ܩܠܹܡܝܼܣ ܘܥܲܡ ܫܲܪܟܵܐ ܕܲܡܥܲܕܪ̈ܵܢܲܝ: ܗܵܢܘܿܢ ܕܲܫܡܵܗܲܝ̈ܗܘܿܢ ܟܬ݂ܝܼܒ݂ܝܼܢ ܒܲܟ̣ܬ݂ܵܒ݂ܵܐ ܕܚܲܝܹ̈ܐ.


text:
ܕܡܸܕܸܡ ܠܵܐ ܬܹܐܨܦܘܼܢ. ܐܸܠܵܐ ܒܟ̣ܠܙܒܲܢ ܒܲܨܠܘܿܬ݂ܵܐ. ܘܲܒ݂ܒ݂ܵܥܘܼܬ݂ܵܐ. ܘܲܒ݂ܬ݂ܵܘܕܝܼܬ݂ܵܐ ܫܹ̈ܐܠܵܬ݂ܟ̣ܘܿܢ ܢܸܬ݂ܝܲܕ̈ܥܵܢ ܩܕ݂ܵܡ ܐܲܠܵܗܵܐ.


text:
ܡܸܟܹܝܠ ܐܲܚܲܝ̈. ܐܲܝܠܹܝܢ ܕܫܲܪܝܼܪ̈ܵܢ. ܘܐܲܝܠܹܝܢ ܕܢܲܟ݂̈ܦܵܢ. ܘܐܲܝܠܹܝܢ ܕܟܹ̈ܐܢܵܢ ܘܐܲܝܠܹܝܢ ܕܕ݂ܲܟ݂̈ܝܵܢ. ܘܐܲܝܠܹܝܢ ܕܲܪ̈ܚܝܼܡܵܢ ܘܐܲܝܠܹܝܢ ܕܲܫܒ݂ܝܼ̈ܚܵܢ. ܘܐܲܝܠܹܝܢ ܥܒ݂ܵܕܹ̈ܐ ܕܫܘܼܒ݂ܚܵܐ ܘܲܕ݂ܩܘܼܠܵܣܵܐ. ܗܵܠܹܝܢ ܐܸܬ݂ܪܲܥܵܘ.


text:
ܗܵܠܹܝܢ ܕܝܼܠܸܦܬܿܘܿܢ. ܘܩܲܒܸܠܬܿܘܿܢ. ܘܲܫܡܲܥܬܿܘܿܢ. ܘܲܚܙܲܝܬܿܘܿܢ ܒܝܼ. ܗܵܠܹܝܢ ܣܥܘܿܪܘ. ܘܐܲܠܵܗܵܐ ܕܲܫܠܵܡܵܐ ܢܸܗܘܹܐ ܥܲܡܟ̣ܘܿܢ.


text:
ܪܵܘܪܒ݂ܵܐܝܼܬ݂ ܕܹܝܢ ܚܕ݂ܝܼܬ݂ ܒܡܵܪܲܢ. ܕܐܲܩܸܦܬܿܘܿܢ ܠܡܹܐܨܲܦ ܕܝܼܠܝ. ܐܲܝܟܲܢܵܐ ܕܐܵܦ ܝܵܨܦܝܼܢ ܗ̄ܘܲܝܬܿܘܢ. ܐܸܠܵܐ ܠܵܐ ܣܦܝܼܩܝܼܢ ܗ̄ܘܲܝܬܿܘܢ.


text:
ܠܵܐ ܗ̄ܘܵܐ ܕܹܝܢ ܡܛܠ ܕܲܚܣܲܪ ܠܝܼ ܐܵܡܲܪ ܐ̄ܢܵܐ. ܐܸܢܵܐ ܓܹܝܪ ܝܸܠܦܹܬ݂. ܕܢܸܗܘܹܐ ܣܵܦܹܩ ܠܝܼ ܗܵܘ ܡܸܕܸܡ ܕܐܝܼܬ݂ ܠܝܼ.


text:
ܝܵܕ݂ܲܥ ܐ̄ܢܵܐ ܕܐܸܬ݂ܡܲܟܲܟ̣. ܝܵܕ݂ܲܥ ܐ̄ܢܵܐ ܗ݇ܘܼ ܐܵܦ ܕܐܸܬ݂ܝܲܬܲܪ ܒܟ̣ܠ. ܘܲܒܟ̣ܠ ܡܸܕܸܡ ܡܕ݂ܲܪܲܫ ܐ̄ܢܵܐ. ܐܵܦ ܒܣܲܒ݂ܥܵܐ ܐܵܦ ܒܟܲܦܢܵܐ. ܒܲܡܫܲܪܬܿܚܘܼܬ݂ܵܐ ܘܲܒ݂ܚܲܣܝܼܪܘܼܬ݂ܵܐ.


text:
ܝܵܕ݂ܥܝܼܢ ܐ̄ܢܬܘܿܢ ܕܹܝܢ ܐܵܦ ܐܲܢ̄ܬܿܘܿܢ ܦܝܼܠܝܼܦܸܣܵܝܹ̈ܐ. ܕܲܒ݂ܫܘܼܪܵܝܵܐ ܕܲܣܒܲܪܬ݂ܵܐ ܟܲܕ݂ ܢܸܦܩܹܬ݂ ܡܸܢ ܡܵܩܹܕܘܿܢܝܼܵܐ. ܐܵܦܠܵܐ ܚܕ݂ܵܐ ܡܸܢ ܥܹ̈ܕܵܬܵܐ ܐܸܫܬܵܘܬܲܦ ܠܝܼ ܒܚܘܼܫܒܵܢ ܡܲܣܒ݂ܵܐ ܘܡܲܬܿܠܵܐ ܐܸܠܵܐ ܐܲܢ̄ܬܿܘܿܢ ܒܲܠܚܘܿܕ݂.


text:
ܟܠ ܡܸܕܸܡ ܩܲܒܠܹܬ݂. ܘܝܲܬܿܝܼܪ ܠܝܼ ܘܲܡܠܹܐ ܐ̄ܢܵܐ. ܘܢܸܣܒܹܬ݂ ܟܠ ܕܫܲܕܲܪܬܿܘܿܢ ܠܝܼ ܒܝܲܕ݂ ܐܵܦܲܦܪܘܿܕ݂ܝܼܛܘܿܣ. ܪܹܝܚܵܐ ܒܲܣܝܼܡܵܐ. ܘܕܸܒ݂ܚܵܐ ܡܩܲܒܠܵܐ ܕܲܫܦܲܪ ܠܐܲܠܵܗܵܐ.


text:
ܠܐܲܝܠܹܝܢ ܕܐܝܼܬ݂ ܒܩܘܿܠܸܣܘܿܣ. ܐܲܚܹ̈ܐ ܩܲܕ݁ܝܼܫܹ̈ܐ ܘܲܡܗܲܝܡܢܹ̈ܐ ܒܝܼܫܘܿܥ ܡܫܝܼܚܵܐ. ܫܠܵܡܵܐ ܥܲܡܟ݂ܘܿܢ ܘܛܲܝܒܘܼܬ݂ܵܐ. ܡܸܢ ܐܲܠܵܗܵܐ ܐܲܒ݂ܘܼܢ.


text:
ܗܵܝ ܕܐܸܬ݂ܟܲܪܙܲܬ̤ ܠܟ݂ܘܿܢ ܐܲܝܟ݂ ܕܐܵܦ ܠܟ݂ܠܹܗ ܥܵܠܡܵܐ. ܘܪܵܒ݂ܝܵܐ ܘܝܵܗܒܵܐ ܦܹܐܪܹ̈ܐ: ܐܲܝܟܲܢܵܐ ܕܐܵܦ ܒܟ݂ܘܿܢ ܡܸܢ ܝܵܘܡܵܐ ܕܲܫܡܲܥܬܿܘܿܢ ܘܐܸܫܬܵܘܕܲܥܬܿܘܿܢ ܛܲܝܒܘܼܬܹܗ ܕܐܲܠܵܗܵܐ ܒܩܘܼܫܬܵܐ.


text:
ܐܲܝܟ݂ ܡܵܐ ܕܝܼܠܸܦܬܿܘܿܢ ܡܸܢ ܐܵܦܲܦܪܵܐ ܟܢܵܬܲܢ ܚܲܒܝܼܒ݂ܵܐ. ܕܗܘܼ ܐܝܼܬ݂ܵܘܗܝ ܚܠܵܦܲܝܟܿܘܿܢ ܡܫܲܡܫܵܢܵܐ ܡܗܲܝܡܢܵܐ ܕܲܡܫܝܼܚܵܐ.


text:
ܡܛܠ ܗܵܢܵܐ ܐܵܦ ܚܢܲܢ ܡܸܢ ܝܵܘܡܵܐ ܕܲܫܡܲܥܢ. ܠܵܐ ܫܵܠܹܝܢ ܚ̄ܢܲܢ ܠܲܡܨܲܠܵܝܘܼ ܥܠܲܝܟܿܘܿܢ. ܘܲܠܡܸܫܐܲܠ ܕܬܸܬ݂ܡܠܘܿܢ ܝܼܕ݂ܲܥܬ݂ܵܐ ܕܨܸܒ݂ܝܵܢܹܗ ܕܐܲܠܵܗܵܐ ܒܟ݂ܠ ܚܸܟ݂ܡܵܐ ܘܲܒܟ݂ܠ ܣܘܼܟܵܠ ܕܪܘܚ.


text:
ܕܲܬ݂ܗܲܠܟ݂ܘܼܢ ܐܲܝܟ݂ ܕܙܵܕܹܩ. ܘܬܸܫܦܪܘܼܢ ܠܐܲܠܵܗܵܐ ܒܟ݂ܠ ܥܒ݂ܵܕ݂ܝܼ̈ܢ ܛܵܒ݂ܝܼ̈ܢ. ܘܬܸܬܿܠܘܼܢ ܦܹܐܪܹ̈ܐ. ܘܬܸܪܒ݁ܘܿܢ ܒܝܼܕ݂ܲܥܬ݂ܵܐ ܕܐܲܠܵܗܵܐ.


text:
ܘܒܹܗ ܐܸܬ݂ܒܪܝܼ ܟܠܡܸܕܸܡ ܕܒܲܫܡܲܝܵܐ ܘܒܲܐܪܥܵܐ. ܟܠ ܕܡܸܬ݂ܚܙܹܐ ܘܟ݂ܠ ܕܠܵܐ ܡܸܬ݂ܚܙܹܐ. ܐܸܢ ܡܵܘܬܿܒܹ̈ܐ. ܘܐܸܢ ܡܵܪ̈ܵܘܵܬ݂ܵܐ. ܘܐܸܢ ܐܲܪܟ݁ܘܿܣ. ܘܐܸܢ ܫܘܼܠܛܵܢܹ̈ܐ. ܟܠ ܡܸܕܸܡ ܒܐܝܼܕ݂ܹܗ ܘܒܹܗ ܐܸܬ݂ܒܪܝܼ.


text:
ܘܒܐܝܼܕ݂ܹܗ ܠܲܡܪܲܥܵܝܘܼ ܠܹܗ ܟܠ ܡܸܕ݂ܡ. ܘܫܲܝܸܢ ܒܲܕ݂ܡܵܐ ܕܲܙܩܝܼܦܹܗ ܒܐܝܼܕ݂ܵܘ̈ܗܝ ܐܸܢ ܕܒܲܐܪܥܵܐ. ܘܐܸܢ ܕܒܲܫܡܲܝܵܐ.


text:
ܐܵܦ ܠܟ݂ܘܿܢ ܕܡܸܢ ܩܕ݂ܝܼܡ ܢܘܼܟ݂ܪ̈ܵܝܹܐ ܗ̄ܘܲܝܬܿܘܢ. ܘܲܒ݂ܥܸܠܕܒ݂ܵܒܹ̈ܐ ܒܪܸ̈ܥܝܵܢܲܝܟܿܘܿܢ ܡܛܠ ܥܒ݂ܵܕ݂ܲܝ̈ܟ݁ܘܿܢ ܒܝܼܫܹ̈ܐ. ܫܲܝܸܢܟ݂ܘܿܢ ܗܵܫܵܐ


text:
ܐܸܢ ܬܩܵܘܘܿܢ ܒܗܲܝܡܵܢܘܼܬ݂ܟ݂ܘܿܢ ܟܲܕ݂ ܫܲܪܝܼܪܵܐ ܫܲܬ݂ܐܣܬ݂ܟ݂ܘܿܢ. ܘܠܵܐ ܡܸܬ݁ܬ݁ܙܝܼܥܝܼܢ ܐ̄ܢܬܿܘܢ ܡܸܢ ܣܲܒ݂ܪܵܐ ܕܐܹܘܲܢܓܲܠܝܼܘܿܢ. ܗܵܘ ܕܲܫܡܲܥܬܿܘܿܢ ܕܐܸܬ݂ܟܪܸܙ ܒܟ݂ܠܵܗܿ ܒܪܝܼܬ݂ܵܐ ܕܲܬ݂ܚܹܝܬ݂ ܫܡܲܝܵܐ. ܗܵܘ ܕܐܸܢܵܐ ܦܵܘܠܘܿܣ ܗ̄ܘܹܝܬ݂ ܡܫܲܡܫܵܢܹܗ.


text:
ܘܚܵܕܹܐ ܐ̄ܢܵܐ ܒܚܲܫܹ̈ܐ ܕܥܲܠ ܐܲܦܲܝ̈ܟܿܘܿܢ. ܘܲܡܡܲܠܹܐ ܐ̄ܢܵܐ ܚܲܣܝܼܪܘܼܬ݂ܵܐ ܕܐܘܼܠܨܵܢܵܘ̈ܗܝ ܕܲܡܫܝܼܚܵܐ ܒܒܸܣܪܝ. ܚܠܵܦ ܦܲܓ݂ܪܹܗ ܕܐܝܼܬ݂ܵܘܗܝ ܥܹܕܬܵܐ.


text:
ܗܵܝ ܕܐܸܢܵܐ ܗ̄ܘܹܝܬ݂ ܡܫܲܡܫܵܢܵܗܿ ܐܲܝܟ݂ ܡܕ݂ܲܒܪܵܢܘܼܬ݂ܵܐ ܕܐܲܠܵܗܵܐ ܕܐܸܬ݂ܝܲܗܒܲܬ݂ ܠܝܼ ܒܟ݂ܘܿܢ. ܕܐܹܫܲܡܠܹܐ ܡܸܠܬܹܗ ܕܐܲܠܵܗܵܐ.


text:
ܠܐܲܝܠܹܝܢ ܕܲܨܒ݂ܵܐ ܐܲܠܵܗܵܐ ܕܢܵܘܕܲܥ. ܡܵܢܵܘ ܥܘܼܬ݂ܪܵܐ ܕܫܘܼܒ݂ܚܹܗ ܕܐ̄ܪܵܙܵܐ ܗܵܢܵܐ ܒܥܲܡ̈ܡܹܐ. ܕܗܘܸܝܘܼ ܡܫܝܼܚܵܐ ܕܲܒ݂ܟ݂ܘܿܢ ܣܲܒ݂ܪܵܐ ܕܫܘܼܒ݂ܚܲܢ.


text:
ܗܵܘ ܕܲܚܢܲܢ ܡܲܟ݂ܪܙܝܼܢܲܢ. ܘܡܲܠܦܝܼܢܲܢ. ܘܲܡܣܲܟܠܝܼܢܲܢ ܠܟ݂ܠ ܒܲܪܢܵܫ ܒܟ݂ܠ ܚܸܟ݂ܡܵܐ. ܕܲܢܩܝܼܡ ܠܟ݂ܠ ܒܲܪܢܵܫ ܟܲܕ݂ ܓܡܝܼܪ ܒܝܼܫܘܿܥ ܡܫܝܼܚܵܐ.


text:
ܨܵܒܹܐ ܐ̄ܢܵܐ ܕܹܝܢ ܕܬܸܕ݂ܥܘܼܢ. ܐܲܝܢܵܐ ܐܵܓ݂ܘܿܢܵܐ ܐܝܼܬ݂ ܠܝܼ ܚܠܵܦܲܝܟܿܘܿܢ. ܘܲܚܠܵܦ ܗܵܢܘܿܢ ܕܲܒ݂ܠܵܕ݂ܝܼܩܝܼܵܐ. ܘܲܚܠܵܦ ܫܲܪܟܵܐ ܐܲܝܠܹܝܢ ܕܦܲܪܨܘܿܦܝ ܠܵܐ ܚܙܵܘ ܒܲܒ݂ܣܲܪ.


text:
ܕܢܸܬ݂ܒܲܝܐܘܼܢ ܠܸܒܵܘܵܬ݂ܗ̈ܘܿܢ ܘܢܸܬ݂ܩܲܪܒ݂ܘܼܢ ܒܚܘܼܒܵܐ ܠܟ݂ܠܹܗ ܥܘܼܬ݂ܪܵܐ ܕܲܦܝܵܣܵܐ ܘܲܠܣܘܼܟܵܠܵܐ ܕܝܼܕ݂ܲܥܬܹܗ ܕܐ̄ܪܵܙܵܐ ܕܐܲܠܵܗܵܐ ܐܲܒ݂ܵܐ. ܘܕ݂ܲܡܫܝܼܚܵܐ.


text:
ܐܵܦܸܢ ܒܲܒ݂ܣܲܪ ܓܹܝܪ ܦܲܪܝܼܩ ܐ̄ܢܵܐ ܡܸܢܟ݂ܘܿܢ. ܐܸܠܵܐ ܒܪܘܼܚ ܥܲܡܟ݂ܘܿܢ ܐ̄ܢܵܐ. ܘܚܵܕܹ̈ܐ ܐ̄ܢܵܐ ܕܚܵܙܹܐ ܐ̄ܢܵܐ ܡܛܲܟܣܘܼܬ݂ܟ݂ܘܿܢ ܘܫܲܪܝܼܪܘܼܬ݂ܵܐ ܕܗܲܝܡܵܢܘܼܬ݂ܟ݂ܘܿܢ ܕܒܲܡܫܝܼܚܵܐ.


text:
ܟܲܕ݂ ܡܫܲܪܪܝܼܢ ܥܸܩܪ̈ܲܝܟ݁ܘܿܢ. ܘܡܸܬ݂ܒܢܹܝܢ ܐ̄ܢܬܘܿܢ ܒܹܗ. ܘܡܸܬ݂ܩܲܝܡܝܼܢ ܐ̄ܢܬܘܿܢ ܒܗܲܝܡܵܢܘܼܬ݂ܵܐ ܗܵܝ ܕܝܼܠܸܦܬܿܘܿܢ. ܕܒ݂ܵܗܿ ܬܸܬ݂ܝܲܬܿܪܘܼܢ ܒܬ݂ܵܘܕܝܼܬ݂ܵܐ.


text:
ܐܸܙܕܲܗ̄ܪܘ ܕܲܠܡܵܐ ܐ̄ܢܵܫ ܢܚܲܠܸܨܟ݂ܘܿܢ ܒܦܝܼܠܵܣܘܿܦܘܼܬ݂ܵܐ ܘܲܒ݂ܛܵܥܝܘܼܬ݂ܵܐ ܣܪܝܼܩܬܵܐ. ܐܲܝܟ݂ ܝܘܼܠܦܵܢܹ̈ܐ ܕܲܒ݂ܢܲܝ̈ܢܵܫܵܐ. ܘܐܲܝܟ݂ ܐܸܣܛܘܼܟ݂ܣܵܘ̈ܗܝ ܕܥܵܠܡܵܐ. ܘܠܵܐ ܐܲܝܟ݂ ܡܫܝܼܚܵܐ.


text:
ܘܐܸܬ݂ܩܒܲܪܬܿܘܿܢ ܥܲܡܹܗ ܒܡܲܥܡܘܿܕ݂ܝܼܬ݂ܵܐ. ܘܒܹܗ ܩܵܡܬܿܘܿܢ ܥܲܡܹܗ. ܕܗܲܝܡܸܢܬܿܘܿܢ ܒܚܲܝܠܵܐ ܕܐܲܠܵܗܵܐ ܕܐܲܩܝܼܡܹܗ ܡܸܢ ܒܹܝܬ݂ ܡܝܼܬܹ̈ܐ.


text:
ܘܲܠܟ݂ܘܿܢ ܕܡܝܼܬ݂ܝܼܢ ܗܘܲܝܬܿܘܿܢ ܒܲܚܛܵܗܲܝ̈ܟ݁ܘܿܢ ܘܲܒ݂ܥܘܼܪܠܘܼܬ݂ ܒܸܣܪܟ݂ܘܿܢ. ܐܲܚܝܼܟ݂ܘܿܢ ܥܲܡܹܗ. ܘܲܫܒܲܩ ܠܲܢ ܟܠܗܘܿܢ ܚܛܵܗܲܝ̈ܢ.


text:
ܘܲܥܛܵܐ ܒܦܘܼܩܕܵܢܵܘ̈ܗܝ ܫܛܵܪ ܚܵܘܒܲܝ̈ܢ: ܗܵܘ ܕܐܝܼܬ݂ܵܘܗܝ ܗ̄ܘܵܐ ܣܲܩܘܼܒ݂ܠܲܢ. ܘܫܲܩܠܹܗ ܡܸܢ ܡܨܲܥܬ݂ܵܐ ܘܩܲܒ݂ܥܹܗ ܒܲܙܩܝܼܦܹܗ.


text:
ܠܵܐ ܗܵܟܹܝܠ ܐ̄ܢܵܫ ܢܕ݂ܵܘܸܕ݂ܟ݂ܘܿܢ. ܒܡܹܐܟ݂ܠܵܐ ܘܲܒ݂ܡܲܫܬܿܝܵܐ ܐܵܘ ܒܦܘܼܠܵܓ݂ܵܐ ܕܥܹܐܕܹ̈ܐ ܘܲܕ݂ܪܹܫ ܝܲܪ̈ܚܹܐ ܘܲܕ݂ܫܲܒܹ̈ܐ:


text:
ܘܲܠܡܵܐ ܐ̄ܢܵܫ ܢܸܨܒܹܐ ܒܡܲܟܝܼܟ݂ܘܬ݂ ܪܸܥܝܵܢܵܐ ܠܲܡܚܲܝܵܒ݂ܘܼܬ݂ܟ݂ܘܿܢ. ܕܬܸܫܬܲܥܒܕ݂ܘܼܢ ܠܦܘܼܠܚܵܢܵܐ ܕܡܲܠܲܐܟܹ̈ܐ: ܒܲܕ݂ܣܵܥܹܐ ܥܲܠ ܡܸܕܸܡ ܕܠܵܐ ܚܙܵܐ. ܘܲܣܪܝܼܩܵܐܝܼܬ݂ ܡܸܬ݂ܚܬܲܪ ܒܪܸܥܝܵܢܵܐ ܕܒܸܣܪܹܗ.


text:
ܘܠܵܐ ܐܵܚܹܕ݂ ܪܹܫܵܐ. ܕܡܸܢܹܗ ܟܠܹܗ ܦܲܓ݂ܪܵܐ ܡܸܬ݂ܪܲܟܲܒ݂. ܘܡܸܬ݂ܩܲܝܲܡ ܒܫܸܪ̈ܝܵܢܹܐ ܘܲܒ݂ܗܲܕܵܡܹ̈ܐ. ܘܪܵܒܹܐ ܬܲܪܒܝܼܬ݂ܵܐ ܕܐܲܠܵܗܵܐ.


text:
ܐܸܢ ܓܹܝܪ ܡܝܼܬ݁ܬ݁ܘܿܢ ܥܲܡ ܡܫܝܼܚܵܐ ܡܸܢ ܐܸܣܛܘܼܟ݂ܣܵܘ̈ܗܝ ܕܥܵܠܡܵܐ. ܠܡܵܢܵܐ ܐܲܝܟ݂ ܗܵܘ ܕܚܲܝܼܝܢ ܐ̄ܢܬܘܿܢ ܒܥܵܠܡܵܐ ܡܸܬ݁ܬ݁ܕ݁ܝܼܢܝܼܢ ܐ̄ܢܬܘܿܢ.


text:
ܘܡܸܬ݂ܚܲܙ̈ܝܵܢ ܕܐܝܼܬ݂ ܒܗܹܝܢ ܡܸܠܬ݂ܵܐ ܕܚܸܟ݂ܡܬ݂ܵܐ ܒܦܲܪܨܘܿܦ ܡܲܟܝܼܟܘܼܬ݂ܵܐ ܘܕܸܚܠܲܬ݂ ܐܲܠܵܗܵܐ. ܘܲܕ݂ܠܵܐ ܚܵܝܣܝܼܢ ܥܲܠ ܦܲܓ݂ܪܵܐ ܠܵܘ ܒܡܸܕܸܡ ܕܲܡܝܲܩܲܪ. ܐܸܠܵܐ ܒܐܲܝܠܹܝܢ ܕܲܚܫܲܚܬ݂ܵܐ ܐܸܢܹܝܢ ܕܒܸܣܪܵܐ.


text:
ܐܲܡܝܼܬ݂ܘ ܗܵܟܹܝܠ ܗܲܕܵܡܲܝ̈ܟ݁ܘܿܢ ܕܒܲܐܪܥܵܐ. ܙܵܢܝܘܼܬ݂ܵܐ. ܘܛܲܢܦܘܼܬ݂ܵܐ ܘܟܹܐܒܹ̈ܐ. ܘܪܸܓ݁ܬ݂ܵܐ ܒܝܼܫܬܵܐ. ܘܥܵܠܘܿܒ݂ܘܼܬ݂ܵܐ. ܕܗܝ̤ ܗ̄ܝܼ ܕܸܚܠܲܬ݂ ܦܬܲܟ݂ܪܹ̈ܐ.


text:
ܟܲܪ ܕܠܲܝܬܿ ܝܗ݇ܘܼܕ݂ܵܝܵܐ ܘܐܲܪܡܵܝܵܐ. ܘܠܵܐ ܓܙܘܼܪܬܵܐ ܘܥܘܼܪܠܘܼܬ݂ܵܐ. ܘܠܵܐ ܝܵܘܢܵܝܵܐ ܘܒܲܪܒܪܵܝܵܐ. ܘܠܵܐ ܥܲܒ݂ܕܵܐ ܘܒܲܪܚܹܐܪܹ̈ܐ: ܐܸܠܵܐ ܟܠ ܘܲܒ݂ܟ݂ܠܢܵܫ ܡܫܝܼܚܵܐ ܗ̄ܘܼ.


text:
ܠܒܲܫܘ ܗܵܟܹܝܠ ܐܲܝܟ݂ ܓܒܲܝܵܐ ܕܐܲܠܵܗܵܐ ܩܲܕ݁ܝܼܫܹ̈ܐ ܘܚܲܒܝܼܒܹ̈ܐ. ܪ̈ܲܚܡܹܐ. ܘܪܘܼܚܵܦܵܐ. ܘܒܲܣܝܼܡܘܼܬ݂ܵܐ. ܘܡܲܟܝܼܟ݂ܘܬ݂ ܪܸܥܝܵܢܵܐ. ܘܢܝܼܚܘܼܬ݂ܵܐ. ܘܢܲܓ݁ܝܼܪܘܼܬ݂ ܪܘܼܚܵܐ.


text:
ܘܲܗܘܲܝܬܿܘܿܢ ܡܣܲܝܒܪܝܼܢ ܚܲܕ݂ ܠܚܲܕ݂ ܘܫܵܒ݂ܩܝܼܢ ܚܲܕ݂ ܠܚܲܕ݂. ܘܐܸܢ ܐܝܼܬ݂ ܠܐ̄ܢܵܫ ܥܲܠ ܚܲܒ݂ܪܹܗ ܪܘܼܥܵܡܵܐ. ܐܲܝܟܲܢܵܐ ܕܲܡܫܝܼܚܵܐ ܫܒܲܩ ܠܟ݂ܘܿܢ. ܗܵܟܲܢܵܐ ܐܵܦ ܐܲܢ̄ܬܿܘܿܢ ܫܒ݂ܘܿܩܘ.


text:
ܘܲܫܠܵܡܹܗ ܕܲܡܫܝܼܚܵܐ ܢܕ݂ܲܒܲܪ ܠܸܒܵܘܵܬ݂ܟ݂̈ܘܿܢ: ܕܠܹܗ ܐܸܬ݂ܩܪܝܼܬܿܘܢ ܒܚܲܕ݂ ܦܓܲܪ. ܘܲܗܘܲܝܬܿܘܿܢ ܡܵܘܕܹܝܢ ܠܲܡܫܝܼܚܵܐ.


text:
ܕܡܸܠܬܹܗ ܬܸܥܡܲܪ ܒܟ݂ܘܿܢ ܥܲܬܿܝܼܪܵܐܝܼܬ݂ ܒܟ݂ܠ ܚܸܟ݂ܡܵܐ. ܘܲܗܘܲܝܬܿܘܿܢ ܡܲܠܦܝܼܢ ܘܪܵܕܹܝܢ ܢܲܦ̮ܫܟ݂ܘܿܢ. ܒܡܲܙܡܘܪܹ̈ܐ ܘܲܒ݂ܬܸܫ̈ܒ݁ܚܵܬܵܐ ܘܒܲܙܡܝܼܪ̈ܵܬ݂ܵܐ ܕܪܘܼܚܵܐ. ܘܲܒ݂ܛܲܝܒܘܼܬ݂ܵܐ ܗܘܲܝܬܿܘܿܢ ܙܵܡܪܝܼܢ ܒܠܸܒܵܘܵܬ݂ܟ݂̈ܘܿܢ ܠܐܲܠܵܗܵܐ.


text:
ܘܟ݂ܠ ܡܸܕܸܡ ܕܣܵܥܪܝܼܢ ܐ̄ܢܬܘܿܢ ܒܡܸܠܬ݂ܵܐ ܘܒܲܥܒ݂ܵܕ݂ܵܐ. ܒܲܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܗܘܲܝܬܿܘܿܢ ܥܵܒ݂ܕܝܼܢ. ܘܲܗܘܲܝܬܿܘܿܢ ܡܵܘܕܹܝܢ ܒܐܝܼܕ݂ܹܗ ܠܐܲܠܵܗܵܐ ܐܲܒ݂ܵܐ.


text:
ܥܲܒ݂ܕܹ̈ܐ ܐܸܫܬܲܡ̱ܥܘ ܒܟ݂ܠܡܸܕܸܡ ܠܡܵܪ̈ܲܝܟ݁ܘܿܢ ܕܦܲܓ݂ܪܵܐ. ܠܵܐ ܒܡܲܚܙܹܐ ܥܲܝܢܵܐ ܐܲܝܟ݂ ܗܵܢܘܿܢ ܕܫܵܦܪܝܼܢ ܠܲܒ݂ܢܲܝ̈ܢܵܫܵܐ: ܐܸܠܵܐ ܒܠܸܒܵܐ ܦܫܝܼܛܵܐ ܘܲܒ݂ܕܸܚܠܬܹܗ ܕܡܵܪܝܵܐ.


text:
ܡܵܪ̈ܲܝܵܐ ܥܒܸܕ݂ܘ ܫܵܘܝܘܼܬ݂ܵܐ ܘܟܹܐܢܘܼܬ݂ܵܐ ܠܘܵܬ݂ ܥܲܒ݂ܕܲܝ̈ܟ݁ܘܿܢ. ܘܲܗܘܲܝܬܿܘܿܢ ܝܵܕ݂ܥܝܼܢ. ܕܐܵܦ ܠܟ݂ܘܿܢ ܐܝܼܬ݂ ܗܘܼ ܡܵܪܵܐ ܒܲܫܡܲܝܵܐ.


text:
ܘܲܡܨܲܠܹܝܢ ܐܵܦ ܥܠܲܝܢ. ܕܐܲܠܵܗܵܐ ܢܸܦ̮ܬܲܚ ܠܲܢ ܬܲܪܥܵܐ ܕܡܸܠܬ݂ܵܐ. ܠܲܡܡܲܠܵܠܘܼ ܐ̄ܪܵܙܵܐ ܕܲܡܫܝܼܚܵܐ ܕܡܛܠܵܬܹܗ ܐܲܣܝܼܪ ܐ̄ܢܵܐ.


text:
ܘܡܸܠܲܬ݂ܟ݂ܘܿܢ ܒܟ݂ܠܙܒܲܢ ܒܛܲܝܒܘܼܬ݂ܵܐ. ܐܲܝܟ݂ ܕܲܒ݂ܡܸܠܚܵܐ ܬܸܗܘܹܐ ܡܡܲܕܟ݂ܵܐ. ܘܲܗܘܲܝܬܿܘܿܢ ܝܵܕ݂ܥܝܼܢ. ܠܐ̄ܢܵܫ ܐ̄ܢܵܫ ܐܲܝܟܲܢܵܐ ܘܵܠܹܐ ܠܟ݂ܘܿܢ ܠܲܡܬ݂ܵܒ݂ܘܼ ܦܸܬ݂ܓ݂ܵܡܵܐ.


text:
ܡܸܕܸܡ ܕܲܠܘܵܬ݂ܝ ܕܹܝܢ ܢܵܘܕܲܥܟ݂ܘܿܢ ܛܘܼܟ݂ܝܼܩܘܿܣ ܐܲܚܵܐ ܚܲܒܝܼܒ݂ܵܐ. ܘܲܡܫܲܡܫܵܢܵܐ ܡܗܲܝܡܢܵܐ. ܘܲܟ݂ܢܵܬܲܢ ܒܡܵܪܝܵܐ.


text:
ܥܲܡ ܐܵܢܹܣܝܼܡܘܿܣ ܐܲܚܵܐ ܡܗܲܝܡܢܵܐ ܘܚܲܒܝܼܒ݂ܵܐ. ܗܵܘ ܕܐܝܼܬ݂ܵܘܗܝ ܡܸܢܟ݂ܘܿܢ. ܗܸܢܘܿܢ ܢܵܘܕܥܘܼܢܵܟ݂ܘܿܢ ܡܸܕܸܡ ܕܲܠܘܵܬܲܢ.


text:
ܫܵܐܹܠ ܒܲܫܠܵܡܟ݂ܘܿܢ ܐܵܪܹܣܛܲܪܟ݂ܘܿܣ ܫܲܒ݂ܝܵܐ ܕܥܲܡܝ. ܘܡܲܪܩܘܿܣ ܒܲܪ ܕܵܕ݂ܹܗ ܕܒܲܪܢܒ݂ܵܐ. ܗܵܘ ܕܐܸܬ݂ܦܲܩܲܕܬܿܘܿܢ ܥܠܵܘܗܝ. ܕܐܸܢ ܐܵܬܹܐ ܠܘܵܬ݂ܟ݂ܘܿܢ. ܬܿܩܲܒܠܘܼܢܵܝܗܝ.


text:
ܘܝܼܫܘܿܥ ܗܵܘ ܕܡܸܬ݂ܩܪܹܐ ܝܘܼܣܛܘܿܣ. ܗܵܠܹܝܢ ܕܐܝܼܬܲܝܗܘܿܢ ܡܸܢ ܓܙܘܼܪܬܵܐ. ܘܗܸܢܘܿܢ ܒܲܠܚܘܿܕ݂ ܥܲܕ݂ܪܘܼܢܝ ܒܡܲܠܟܘܼܬܹܗ ܕܐܲܠܵܗܵܐ. ܘܗܸܢܘܿܢ ܗܘ̤ܵܘ ܠܝܼ ܒܘܼܝܵܐܵܐ.


text:
ܫܵܐܹܠ ܒܲܫܠܵܡܟ݂ܘܿܢ ܐܵܦܲܦܪܵܐ. ܗܵܘ ܕܡܸܢܟ݂ܘܿܢ ܥܲܒ݂ܕܵܐ ܕܲܡܫܝܼܚܵܐ. ܟܲܕ݂ ܒܟ݂ܠܙܒܲܢ ܥܵܡܹܠ ܚܠܵܦܲܝܟܿܘܿܢ ܒܲܨܠܘܿܬ݂ܵܐ. ܕܲܬ݂ܩܘܼܡܘܼܢ ܓܡܝܼܪܹ̈ܐ ܘܲܡܫܲܡ̈ܠܲܝܵܐ ܒܟ݂ܠܹܗ ܨܸܒ݂ܝܵܢܹܗ ܕܐܲܠܵܗܵܐ.


text:
ܣܵܗܹܕ݂ ܐ̄ܢܵܐ ܓܹܝܪ ܥܠܵܘܗܝ. ܕܲܛܢܵܢܵܐ ܣܲܓܿܝܼܐܵܐ ܐܝܼܬ݂ ܠܹܗ ܚܠܵܦܲܝܟܿܘܿܢ. ܘܲܚܠܵܦ ܗܵܢܘܿܢ ܕܲܒ݂ܠܵܕ݂ܝܼܩܝܼܵܐ ܘܲܕ݂ܒ݂ܐܝܼܪܵܦܘܿܠܝܼܣ.


text:
ܘܡܵܐ ܕܐܸܬ݂ܩܲܪܝܲܬ̤ ܐܸܓܲܪܬܵܐ ܗܵܕܹܐ ܠܘܵܬ݂ܟ݂ܘܿܢ. ܥܒܸܕ݂ܘ ܕܐܵܦ ܒܥܹܕܬܵܐ ܕܠܵܕ݂ܝܼܩܵܝܹ̈ܐ ܬܸܬ݂ܩܪܹܐ. ܘܗܵܝ ܕܐܸܬ݂ܟܲܬ݂ܒܲܬ̤ ܡܸܢ ܠܵܕ݂ܝܼܩܝܼܵܐ. ܩܪܵܐܘܼܗ݁ ܐܲܢ̄ܬܘܿܢ.


text:
ܦܵܘܠܘܿܣ ܘܣܸܠܘܵܢܘܿܣ ܘܛܝܼܡܵܬܹܐܘܿܣ. ܠܥܹܕܬܵܐ ܕܬܸܣܵܠܘܿܢܝܼܩܵܝܹ̈ܐ ܕܒܲܐܠܵܗܵܐ ܐܲܒ݂ܵܐ ܘܲܒ݂ܡܵܪܲܢ ܝܼܫܘܿܥ ܡܫܝܼܚܵܐ. ܛܲܝܒܘܼܬ݂ܵܐ ܥܲܡܟ݂ܘܿܢ ܘܲܫܠܵܡܵܐ.


text:
ܘܥܵܗܕܝܼܢ ܚ̄ܢܲܢ ܩܕ݂ܵܡ ܐܲܠܵܗܵܐ ܐܲܒ݂ܵܐ. ܥܒ݂ܵܕܹ̈ܐ ܕܗܲܝܡܵܢܘܼܬ݂ܟ݂ܘܿܢ. ܘܥܲܡܠܵܐ ܕܚܘܼܒܟ݂ܘܿܢ. ܘܲܡܣܲܝܒܪܵܢܘܼܬ݂ܵܐ ܕܣܲܒ݂ܪܟ݂ܘܿܢ. ܕܲܒ݂ܡܵܪܲܢ ܝܼܫܘܿܥ ܡܫܝܼܚܵܐ.


text:
ܡܛܠ ܕܲܡܣܲܒܪܵܢܘܼܬܲܢ ܠܵܐ ܗ̄ܘܵܐ ܒܡܸܠܹ̈ܐ ܒܲܠܚܘܿܕ݂ ܗܘܸܵܬ݂ ܠܘܵܬ݂ܟ݂ܘܿܢ. ܐܸܠܵܐ ܐܵܦ ܒܚܲܝܠܵܐ. ܘܲܒ݂ܪܘܼܚܵܐ ܕܩܘܼܕ݂ܫܵܐ. ܘܒܲܦܝܵܣܵܐ ܫܲܪܝܼܪܵܐ. ܐܵܦ ܐܲܢ̄ܬܿܘܿܢ ܝܵܕ݂ܥܝܼܢ ܐܢ̄ܬܘܿܢ. ܐܲܝܟܲܢܵܐ ܗܘܲܝܢ ܒܲܝܢܵܬ݂ܟ݂ܘܿܢ ܡܛܠܵܬ݂ܟ݂ܘܿܢ.


text:
ܘܐܲܢ̄ܬܿܘܿܢ ܒܲܢ ܐܸܬܿܕܲܡܝܼܬܿܘܢ ܘܲܒ݂ܡܵܪܲܢ. ܕܩܲܒܸܠܬܿܘܿܢ ܡܸܠܬ݂ܵܐ ܒܐܘܼܠܨܵܢܵܐ ܪܲܒܵܐ ܘܲܒ݂ܚܲܕ݂ܘܼܬ݂ܵܐ ܕܪܘܼܚܵܐ ܕܩܘܼܕ݂ܫܵܐ.


text:
ܡܸܢܟ݂ܘܿܢ ܓܹܝܪ ܐܸܫܬܲܡܥܲܬ݂ ܡܸܠܬܹܗ ܕܡܵܪܲܢ. ܠܵܐ ܒܲܠܚܘܿܕ݂ ܒܡܵܩܹܕܘܿܢܝܼܵܐ ܘܒܲܐܟ݂ܵܐܝܼܵܐ. ܐܸܠܵܐ ܒܟ݂ܠ ܐܲܬܲܪ ܗܲܝܡܵܢܘܼܬ݂ܟ݂ܘܿܢ ܕܒܲܐܠܵܗܵܐ ܐܸܫܬܲܡܥܲܬ݂. ܐܲܝܟܲܢܵܐ ܕܠܵܐ ܢܸܣܬܿܢܸܩ ܕܢܹܐܡܲܪ ܥܠܲܝܟܿܘܿܢ ܡܸܕܸܡ.


text:
ܗܸܢܘܿܢ ܓܹܝܪ ܡܸܫܬܲܥܹܝܢ. ܐܲܝܢܵܐ ܡܲܥܠܵܢܵܐ ܗܘܵܐ ܠܲܢ ܠܘܵܬ݂ܟ݂ܘܿܢ. ܘܐܲܝܟܲܢܵܐ ܐܸܬ݂ܦܢܝܼܬܿܘܿܢ ܠܘܵܬ݂ ܐܲܠܵܗܵܐ ܡܸܢ ܕܸܚܠܲܬ݂ ܦܬܲܟ݂ܪܹ̈ܐ: ܕܬܸܦܠܚܘܼܢ ܠܐܲܠܵܗܵܐ ܚܲܝܵܐ ܘܫܲܪܝܼܪܵܐ.


text:
ܟܲܕ݂ ܡܣܲܟܹܝܢ ܐ̄ܢܬܿܘܢ ܠܲܒ݂ܪܹܗ ܡܸܢ ܫܡܲܝܵܐ. ܠܝܼܫܘܿܥ ܗܵܘ ܕܐܲܩܝܼܡ ܡܸܢ ܒܹܝܬ݂ ܡܝܼܬܹ̈ܐ ܕܗܘܼ ܡܦܲܨܹܐ ܠܲܢ ܡܸܢ ܪܘܼܓ݂ܙܵܐ ܕܐܵܬܹܐ.


text:
ܐܸܠܵܐ ܠܘܼܩܕ݂ܲܡ ܚܲܫܢܲܢ ܘܐܸܨܛܲܥܲܪܢܲܢ. ܐܲܝܟ݂ ܕܝܵܕ݂ܥܝܼܢ ܐ̄ܢܬܿܘܢ ܒܦܝܼܠܝܼܦܘܿܣ. ܘܗܵܝܕܹܝܢ ܒܐܵܓ݂ܘܿܢܵܐ ܪܲܒܵܐ. ܡܲܠܸܠܢ ܥܲܡܟ݂ܘܿܢ ܒܦܲܪܹܗܣܝܼܵܐ ܕܐܲܠܵܗܲܢ ܣܒܲܪܬܹܗ ܕܲܡܫܝܼܚܵܐ.


text:
ܐܸܠܵܐ ܐܲܝܟ݂ ܡܵܐ ܕܲܒ݂ܩܹܝܢ ܚ̄ܢܲܢ ܠܐܲܠܵܗܵܐ ܕܬܸܬ݂ܗܲܝܡܲܢ ܣܒܲܪܬܹܗ. ܗܵܟܲܢܵܐ ܡܡܲܠܠܝܼܢ ܚ̄ܢܲܢ. ܠܵܐ ܐܲܝܟ݂ ܕܠܲܒ݂ܢܲܝ̈ܢܵܫܵܐ ܢܸܫܦܲܪ. ܐܸܠܵܐ ܠܐܲܠܵܗܵܐ ܗܵܘ ܕܒ݂ܵܩܹܐ ܠܸܒ̈ܵܘܵܬܲܢ.


text:
ܐܵܦܠܵܐ ܓܹܝܪ ܡܸܡܬ݂ܘܿܡ ܐܸܬ݂ܚܲܫܲܚܢ ܒܡܲܡܠ̱ܠܵܐ ܫܲܕܠܵܐ ܐܲܝܟ݂ ܕܝܵܕ݂ܥܝܼܢ ܐܢ̄ܬܘܿܢ. ܘܠܵܐ ܒܥܸܠܬ݂ܵܐ ܕܝܲܥܢܘܼܬ݂ܵܐ. ܐܲܠܵܗܵܐ ܣܵܗܹܕ݂.


text:
ܘܠܵܐ ܒܥܲܝܢ ܫܘܼܒ݂ܚܵܐ ܡܸܢ ܒܢܲܝ̈ܢܵܫܵܐ. ܠܵܐ ܡܸܢܟ݂ܘܿܢ ܘܠܵܐ ܡܸܢ ܐ̄ܚܪܵܢܹܐ. ܟܲܕ݂ ܡܸܫܟܿܚܝܼܢ ܗ̄ܘܲܝܢ ܝܲܩܝܼܪܹ̈ܐ ܠܡܸܗܘܵܐ ܐܲܝܟ݂ ܫܠܝܼܚܹ̈ܐ ܕܲܡܫܝܼܚܵܐ.


text:
ܗܵܟܲܢܵܐ ܐܵܦ ܚܢܲܢ ܡܚܲܒܒ݂ܝܼܢ ܚ̄ܢܲܢ ܘܲܡܣܵܘܚܝܼܢ ܚ̄ܢܲܢ ܠܡܸܬܲܠ ܠܟ݂ܘܿܢ. ܠܵܐ ܒܲܠܚܘܿܕ݂ ܣܒܲܪܬܹܗ ܕܐܲܠܵܗܵܐ. ܐܸܠܵܐ ܐܵܦ ܢܲܦ̮ܫܲܢ. ܡܛܠ ܕܚܲܒܝܼܒܲܝ̈ܢ ܐܲܢ̄ܬܘܿܢ.


text:
ܥܵܗܕܝܼܢ ܐ̄ܢܬܘܿܢ ܓܹܝܪ ܐܲܚܲܝ̈ܢ. ܕܠܵܐܹܝܢ ܗ̄ܘܲܝܢ ܘܥܵܡܠܝܼܢ ܒܲܥܒ݂ܵܕ݂ ܐܝܼܕ݂ܲܝ̈ܢ ܒܠܸܠܝܵܐ ܘܒܐܝܼܡܵܡܵܐ . ܕܥܲܠ ܚܲܕ݂ ܡܸܢܟ݂ܘܿܢ ܠܵܐ ܢܹܐܩܲܪ.


text:
ܐܲܢ̄ܬܿܘܿܢ ܣܵܗܕܝܼܢ ܘܐܲܠܵܗܵܐ. ܐܲܝܟܲܢܵܐ ܐܲܟ݂ܪܸܙܢ ܠܟ݂ܘܿܢ ܣܒܲܪܬܹܗ ܕܐܲܠܵܗܵܐ ܕܲܟ݂ܝܵܐܝܼܬ݂ ܘܟܹܐܢܵܐܝܼܬ݂. ܘܲܕ݂ܠܵܐ ܪܸܫܝܵܢ ܗܘܲܝܢ ܠܘܵܬ݂ ܟܠܗܘܿܢ ܡܗܲܝܡܢܹ̈ܐ.


text:
ܐܲܝܟܲܢܵܐ ܕܝܵܕ݂ܥܝܼܢ ܐ̄ܢܬܘܿܢ ܕܡܸܢ ܚܲܕ݂ ܚܲܕ݂ ܡܸܢܟ݂ܘܿܢ ܐܲܝܟ݂ ܐܲܒ݂ܵܐ ܡܸܢ ܒܢܵܘ̈ܗܝ: ܒܵܥܹܝܢ ܗ̄ܘܲܝܢ. ܘܡܵܠܹܝܢ ܗ̄ܘܲܝܢ ܒܠܸܒܟ݂ܘܿܢ. ܘܲܡܣܲܗܕ݂ܝܼܢ ܚ̄ܢܲܢ ܠܟ݂ܘܿܢ.


text:
ܡܛܠ ܗܵܢܵܐ ܐܵܦ ܚܢܲܢ ܡܵܘܕܹܝܢ ܚ̄ܢܲܢ ܐܲܡܝܼܢܵܐܝܼܬ݂ ܠܐܲܠܵܗܵܐ. ܕܡܸܠܬ݂ܵܐ ܕܐܲܠܵܗܵܐ ܕܩܲܒܸܠܬܿܘܿܢ ܡܸܢܲܢ. ܠܵܐ ܗ̄ܘܵܐ ܐܲܝܟ݂ ܡܸܠܬ݂ܵܐ ܕܲܒ݂ܢܲܝ̈ܢܵܫܵܐ ܩܲܒܸܠܬܿܘܿܢܵܗܿ. ܐܸܠܵܐ ܐܲܝܟܲܢܵܐ ܕܐܝܼܬܹܝܗܿ ܫܲܪܝܼܪܵܐܝܼܬ݂ ܡܸܠܬ݂ܵܐ ܕܐܲܠܵܗܵܐ. ܘܗܝܼ ܒܲܥܒ݂ܵܕ݂ܵܐ ܡܸܣܬܲܥܪܵܐ ܒܟ݂ܘܿܢ ܒܐܲܝܠܹܝܢ ܕܲܡܗܲܝܡܢܝܼܢ.


text:
ܐܲܢ̄ܬܿܘܿܢ ܕܹܝܢ ܐܲܚܲܝ̈. ܐܸܬܿܕܲܡܝܼܬܿܘܿܢ ܠܥܹܕܬܵܐ ܕܐܲܠܵܗܵܐ ܕܒܲܝܗܘܼܕ݂ ܗܵܠܹܝܢ ܕܲܒ݂ܝܼܫܘܿܥ ܡܫܝܼܚܵܐ. ܕܗܵܟܲܢ ܣܲܝܒܲܪܬܿܘܿܢ ܐܵܦ ܐܲܢ̄ܬܿܘܿܢ ܡܸܢ ܒܢܲܝ̈ ܫܲܪܒܲܬ݂ܟ݂ܘܿܢ. ܐܲܝܟܲܢܵܐ ܕܐܵܦ ܗܸܢܘܿܢ ܡܸܢ ܝܗ̄ܘܼܕ݂ܵܝܹ̈ܐ:


text:
ܗܵܢܘܿܢ ܕܲܠܡܵܪܲܢ ܝܼܫܘܿܥ ܡܫܝܼܚܵܐ ܩܛܲܠܘ. ܘܠܲܢܒ݂ܝܹ̈ܐ ܕܡܸܢܗܘܿܢ ܘܠܲܢ ܪܕ݂ܲܦܘ. ܘܠܲܐܠܵܗܵܐ ܠܵܐ ܫܵܦܪܝܼܢ. ܘܲܥܒ݂ܝܼܕ݂ܝܼܢ ܣܲܩܘܼܒ݂ܠܵܐ ܠܟ݂ܠܗܘܿܢ ܒܢܲܝ̈ܢܵܫܵܐ.


text:
ܕܟ݂ܵܠܹܝܢ ܠܲܢ ܕܲܢܡܲܠܸܠ ܥܲܡ ܥܲܡ̈ܡܹܐ ܕܢܸܚܘܿܢ. ܠܲܡܫܲܠܵܡܘ ܚܛܵܗܲܝ̈ܗܘܿܢ ܒܟ݂ܠܙܒܲܢ. ܡܲܛܝܼ ܕܹܝܢ ܥܠܲܝܗܘܿܢ ܪܘܼܓ݂ܙܵܐ ܥܕ݂ܲܡܵܐ ܠܚܲܪܬ݂ܵܐ.


text:
ܚܢܲܢ ܕܹܝܢ ܐܲܚܲܝ̈ܢ. ܗܘܲܝܢ ܝܲܬ݂ܡܹ̈ܐ ܡܸܢܟ݂ܘܿܢ ܙܲܒ݂ܢܵܐ ܕܫܵܥܬ݂ܵܐ ܒܐܲܦܲܝ̈ܢ ܘܠܵܐ ܒܠܸܒܲܢ. ܘܝܲܬܝܼܪܵܐܝܼܬ݂ ܐܸܬ݂ܚܲܦܲܛܢ ܠܡܸܚܙܵܐ ܐܲܦܲܝ̈ܟܿܘܿܢ ܒܚܘܼܒܵܐ ܣܲܓܿܝܼܐܵܐ.


text:
ܐܲܝܢܵܘ ܓܹܝܪ ܣܲܒ݂ܪܲܢ ܘܚܲܕ݂ܘܼܬܲܢ ܘܲܟ݂ܠܝܼܠܵܐ ܕܫܘܼܒ݂ܗܵܪܲܢ. ܐܸܠܵܐ ܐܸܢ ܐܲܢ̄ܬܿܘܿܢ ܩܕ݂ܵܡ ܡܵܪܲܢ ܝܼܫܘܿܥ ܒܡܹܐܬ݂ܝܼܬܹܗ.


text:
ܘܲܢܫܲܕܲܪ ܠܘܵܬ݂ܟ݂ܘܿܢ ܠܛܝܼܡܵܬܹܐܘܿܣ ܐܲܚܘܼܢ ܘܲܡܫܲܡܫܵܢܵܐ ܕܐܲܠܵܗܵܐ. ܘܲܡܥܲܕܪܵܢܲܢ ܒܲܣܒܲܪܬܹܗ ܕܲܡܫܝܼܚܵܐ. ܕܲܢܫܲܪܲܪܟ݂ܘܿܢ ܘܢܸܒ݂ܥܹܐ ܡܸܢܟ݂ܘܿܢ ܥܲܠ ܗܲܝܡܵܢܘܼܬ݂ܟ݂ܘܿܢ.


text:
ܕܠܵܐ ܐ̄ܢܵܫ ܡܸܢܟ݂ܘܿܢ ܬܸܬ݂ܩܲܛܲܥ ܠܹܗ ܒܐܘܼܠܨܵܢܹ̈ܐ ܗܵܠܹܝܢ. ܐܲܢ̄ܬܿܘܿܢ ܓܹܝܪ ܝܵܕ݂ܥܝܼܢ ܐܢ̄ܬܘܿܢ. ܕܲܠܗܵܕܹܐ ܗܘܼ ܣܝܼܡܝܼܢ ܚ̄ܢܲܢ.


text:
ܐܵܦ ܟܲܕ݂ ܠܘܵܬ݂ܟ݂ܘܿܢ ܗܘܲܝܢ ܓܹܝܪ. ܩܲܕܸܡܢ ܐܸܡܲܪܢ ܠܟ݂ܘܿܢ. ܕܲܥܬ݂ܝܼܕ݂ܝܼܢ ܚ̄ܢܲܢ ܠܡܸܬ݂ܐܲܠܵܨܘܼ. ܐܲܝܟܲܢܵܐ ܕܝܵܕ݂ܥܝܼܢ ܐ̄ܢܬܘܿܢ ܕܲܗܘܵܐ.


text:
ܡܛܠ ܗܵܢܵܐ ܐܵܦ ܐܸܢܵܐ ܠܵܐ ܚܲܡܣܢܹܬ݂. ܥܕ݂ܲܡܵܐ ܕܫܲܕܪܹܬ݂ ܕܐܸܕܲܥ ܗܲܝܡܵܢܘܼܬ݂ܟ݂ܘܿܢ. ܕܕ݂ܲܠܡܵܐ ܢܢܲܣܹܝܟ݂ܘܿܢ ܡܢܲܣܝܵܢܵܐ. ܘܢܸܗܘܹܐ ܥܲܡܠܲܢ ܣܪܝܼܩܵܐ.


text:
ܗܵܫܵܐ ܕܹܝܢ ܡܸܢ ܕܐܸܬ݂ܵܐ ܠܘܵܬܲܢ ܛܝܼܡܵܬܹܐܘܿܣ ܡܸܢ ܨܸܐܕ݂ܲܝܟ݁ܘܿܢ. ܘܣܲܒ݂ܪܲܢ ܥܲܠ ܗܲܝܡܵܢܘܼܬ݂ܟ݂ܘܿܢ ܘܥܲܠ ܚܘܼܒܟ݂ܘܿܢ ܘܕܐܝܼܬ݂ ܠܘܵܬ݂ܟ݂ܘܿܢ ܥ̱ܘܗܕܵܢܲܢ ܛܵܒ݂ܵܐ ܒܟ݂ܠܥܸܕܵܢ: ܘܲܣܘܹܝܢ ܐ̄ܢܬܘܿܢ ܠܡܸܚܙܝܲܢ ܐܲܝܟܲܢܵܐ ܕܐܵܦ ܚܢܲܢ ܠܟ݂ܘܿܢ.


text:
ܐܲܝܕ݂ܵܐ ܓܹܝܪ ܬܵܘܕܝܼܬ݂ܵܐ ܡܸܫܟܿܚܝܼܢ ܚ̄ܢܲܢ ܠܡܸܦܪܲܥ ܚܠܵܦܲܝܟܿܘܿܢ ܠܐܲܠܵܗܵܐ. ܥܲܠ ܟܠ ܚܲܕ݂ܘܼܬ݂ܵܐ ܕܚܵܕܹܝܢ ܚ̄ܢܲܢ ܡܛܠܵܬ݂ܟ݂ܘܿܢ.


text:
ܐܸܠܵܐ ܕܲܩܕ݂ܵܡ ܐܲܠܵܗܵܐ ܝܲܬܝܼܪܵܐܝܼܬ݂ ܢܸܬ݂ܟܲܫܲܦ ܒܠܸܠܝܵܐ ܘܒ݂ܐܝܼܡܵܡܵܐ . ܕܢܸܚܙܹܐ ܐܲܦܲܝ̈ܟܿܘܿܢ: ܘܢܸܓ݂ܡܘܿܪ ܡܵܐ ܕܚܲܣܝܼܪܵܐ ܗܲܝܡܵܢܘܼܬ݂ܟ݂ܘܿܢ.


text:
ܘܢܲܣܓܹ݁ܐ ܘܲܢܝܲܬܲܪ ܚܘܼܒܟ݂ܘܿܢ ܕܚܲܕ݂ ܠܘܵܬ݂ ܚܲܕ݂ ܘܕ݂ܲܠܘܵܬ݂ ܟܠܢܵܫ. ܐܲܝܟܲܢܵܐ ܕܲܚܢܲܢ ܡܲܚܒ݂ܝܼܢ ܚ̄ܢܲܢ ܠܟ݂ܘܿܢ.


text:
ܘܲܢܩܲܝܸܡ ܠܸܒܵܘܵܬ݂ܟ݂̈ܘܿܢ ܕܠܵܐ ܪܸܫܝܵܢ ܒܩܲܕ݁ܝܼܫܘܼܬ݂ܵܐ ܩܕ݂ܵܡ ܐܲܠܵܗܵܐ ܐܲܒ݂ܘܼܢ. ܒܡܹܐܬ݂ܝܼܬܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܕܥܲܡ ܟܠܗܘܿܢ ܩܲܕ݁ܝܼܫܵܘ̈ܗܝ.


text:
ܡܸܟܹܝܠ ܐܲܚܲܝ̈ ܒܵܥܹܝܢ ܚ̄ܢܲܢ ܡܸܢܟ݂ܘܿܢ. ܘܡܸܬ݂ܟܲܫܦܝܼܢ ܚ̄ܢܲܢ ܠܟ݂ܘܿܢ ܒܡܵܪܲܢ ܝܼܫܘܿܥ. ܕܐܲܝܟ݂ ܕܩܲܒܸܠܬܿܘܿܢ ܡܸܢܲܢ. ܐܲܝܟܲܢ ܘܵܠܹܐ ܠܟ݂ܘܿܢ ܕܲܬ݂ܗܲܠܟ݂ܘܿܢ ܘܬܸܫܦܪܘܼܢ ܠܐܲܠܵܗܵܐ. ܕܝܲܬܝܼܪܵܐܝܼܬ݂ ܬܵܘܣܦܘܼܢ.


text:
ܘܠܵܐ ܬܸܗܘܘܿܢ ܡܫܝܼܚܝܼܢ ܠܡܸܥܒܲܪ ܘܲܠܡܸܥܠܲܒ݂ ܐ̄ܢܵܫ ܠܐܲܚܘܼܗܝ ܒܗܵܕܹܐ ܨܒ݂ܘܼܬ݂ܵܐ. ܡܛܠ ܕܡܵܪܲܢ ܗܘܼ ܬܵܒ݂ܘܿܥܵܐ ܥܲܠ ܗܵܠܹܝܢ ܟܠܗܹܝܢ. ܐܲܝܟܲܢܵܐ ܕܐܵܦ ܡܸܢ ܩܕ݂ܵܡ ܙܲܒ݂ܢܵܐ ܐܸܡܲܪܢ ܠܟ݂ܘܿܢ. ܘܣܲܗܸܕ݂ܢ.


text:
ܥܲܠ ܚܘܼܒܵܐ ܕܹܝܢ ܕܐܲܚܹ̈ܐ. ܠܵܐ ܣܢܝܼܩܝܼܢ ܐ̄ܢܬܿܘܿܢ ܠܡܸܟ݂ܬܲܒ݂ ܠܟ݂ܘܿܢ. ܐܲܢ̄ܬܿܘܿܢ ܓܹܝܪ ܩܢܘܿܡܟ݂ܘܿܢ ܡܲܠܦܹ̈ܐ ܐܲܢܬܘܿܢ ܕܐܲܠܵܗܵܐ. ܕܬܲܚܒ݂ܘܼܢ ܚܲܕ݂ ܠܚܲܕ݂.


text:
ܐܵܦ ܥܵܒ݂ܕܝܼܢ ܐ̄ܢܬܘܿܢ ܗܵܟܲܢܵܐ ܠܟ݂ܠܗܘܿܢ ܐܲܚܹ̈ܐ ܕܲܒܟ݂ܠܵܗܿ ܡܵܩܹܕܘܿܢܝܼܵܐ. ܒܵܥܹܐ ܐ̄ܢܵܐ ܕܹܝܢ ܡܸܢܟ݂ܘܿܢ ܐܲܚܲܝ̈. ܕܬܸܬ݂ܝܲܬܿܪܘܼܢ


text:
ܘܬܸܬ݂ܚܲܦܛܘܼܢ. ܕܬܸܗܘܘܿܢ ܫܠܹܝܢ ܘܲܥܢܹܝܢ ܒܣܘܥܪ̈ܵܢܲܝܟ݁ܘܿܢ: ܘܲܗܘܲܝܬܿܘܿܢ ܦܵܠܚܝܼܢ ܒܐܝܼܕ݂ܲܝ̈ܟ݁ܘܿܢ ܐܲܝܟܲܢܵܐ ܕܦܲܩܸܕ݂ܢܵܟ݂ܘܿܢ.


text:
ܨܵܒܹܐ ܐ̄ܢܵܐ ܕܹܝܢ ܕܬܸܕ݂ܥܘܼܢ ܐܲܚܲܝ̈. ܕܥܲܠ ܐܲܝܠܹܝܢ ܕܕ݂ܵܡܟ݁ܝܼܢ ܠܵܐ ܬܸܗܘܹܐ ܟܵܪܝܵܐ ܠܟ݂ܘܿܢ. ܐܲܝܟ݂ ܫܲܪܟܵܐ ܕܐ̄ܢܵܫܵܐ ܕܣܲܒ݂ܪܵܐ ܠܲܝܬܿ ܠܗܘܿܢ.


text:
ܐܸܢ ܓܹܝܪ ܡܗܲܝܡܢܝܼܢ ܚ̄ܢܲܢ ܕܝܼܫܘܿܥ ܡܝܼܬ݂ ܘܩܼܵܡ. ܗܵܟܲܢܵܐ ܐܵܦ ܐܲܠܵܗܵܐ ܠܐܲܝܠܹܝܢ ܕܲܕ݂ܡܸܟ݂ܘ ܒܝܼܫܘܿܥ ܡܲܝܬܹܐ ܥܲܡܹܗ.


text:
ܗܵܕܹܐ ܕܹܝܢ ܐܵܡܪܝܼܢ ܚ̄ܢܲܢ ܠܟ݂ܘܿܢ ܒܡܸܠܬܹܗ ܕܡܵܪܲܢ. ܕܲܚܢܲܢ ܐܲܝܠܹܝܢ ܕܡܸܫܬܲܚܪܝܼܢ ܚ̄ܢܲܢ ܒܡܹܐܬ݂ܝܼܬܹܗ ܕܡܵܪܲܢ ܕܚܲܝܝܼܢܲܢ. ܠܵܐ ܢܲܕ݂ܪܸܟ݂ ܠܐܲܝܠܹܝܢ ܕܲܕ݂ܡܸܟ݂ܘ.


text:
ܡܛܠ ܕܗܘܼ ܡܵܪܲܢ ܒܦܘܼܩܕܵܢܵܐ. ܘܲܒ݂ܩܵܠܵܐ ܕܪܹܫ ܡܲܠܲܐܟܹ̈ܐ. ܘܲܒ݂ܩܲܪܢܵܐ ܕܐܲܠܵܗܵܐ. ܢܚܸܬ݂ ܡܸܢ ܫܡܲܝܵܐ. ܘܡܝܼܬܹ̈ܐ ܕܒܲܡܫܝܼܚܵܐ ܢܩܘܼܡܘܼܢ ܠܘܼܩܕ݂ܲܡ.


text:
ܘܗܵܝܕܹܝܢ ܚܢܲܢ ܐܲܝܠܹܝܢ ܕܡܸܫܬܲܚܪܝܼܢ ܚ̄ܢܲܢ ܕܚܲܝܝܼܢܲܢ. ܢܸܬ݂ܚܛܸܦ ܥܲܡܗܘܿܢ ܐܲܟ݂ܚܕ݂ܵܐ ܒܲܥܢܵܢܹ̈ܐ ܠܐܘܼܪܥܹܗ ܕܡܵܪܲܢ ܒܵܐܐܲܪ. ܘܗܵܟܲܢܵܐ ܒܟ݂ܠܙܒܲܢ ܥܲܡ ܡܵܪܲܢ ܢܸܗܘܹܐ.


text:
ܟܲܕ݂ ܢܹܐܡܪܘܼܢ ܕܲܫܠܵܡܵܐ ܗ̄ܘܼ ܘܫܲܝܢܵܐ. ܘܗܵܝܕܹܝܢ ܡܸܢ ܫܸܠܝܵܐ ܢܩܘܼܡ ܥܠܲܝܗܘܿܢ ܐܲܒ݂ܕܵܢܵܐ. ܐܲܝܟ݂ ܚܸܒ݂̈ܠܹܐ ܥܲܠ ܒܲܛܢܬ݂ܵܐ. ܘܠܵܐ ܢܲܡܕ݂ܘܼܢ.


text:
ܟܠܟ݂ܘܿܢ ܓܹܝܪ ܒܢܲܝ̈ ܢܘܼܗܪܵܐ ܐܲܢ̄ܬܿܘܿܢ ܘܲܒ݂ܢܲܝ̈ ܐܝܼܡܵܡܵܐ. ܘܠܵܐ ܗܘܲܝܬܿܘܿܢ ܒܢܲܝ̈ ܠܸܠܝܵܐ ܘܠܵܐ ܒܢܲܝ̈ ܚܸܫܘܿܟ݂ܵܐ.


text:
ܚܢܲܢ ܕܹܝܢ ܕܲܒ݂ܢܲܝ̈ ܐܝܼܡܵܡܵܐ ܚܢܲܢ. ܗܘܲܝܢ ܥܝܼܪܝܼܢ ܒܪܸܥܝܵܢܲܢ. ܘܲܠܒ݂ܝܼܫܝܼܢ ܫܸܪܝܵܢܵܐ ܕܗܲܝܡܵܢܘܼܬ݂ܵܐ ܘܲܕܚܘܼܒܵܐ. ܘܲܢܣܝܼܡ ܣܲܢܘܲܪܬܵܐ ܕܣܲܒ݂ܪܵܐ ܕܚܲܝܹ̈ܐ.


text:
ܒܵܥܹܝܢ ܚ̄ܢܲܢ ܕܹܝܢ ܡܸܢܟ݂ܘܿܢ ܐܲܚܲܝ̈. ܕܲܗܘܲܝܬܿܘܿܢ ܝܵܕ݂ܥܝܼܢ ܠܐܲܝܠܹܝܢ ܕܠܵܐܹܝܢ ܒܟ݂ܘܿܢ. ܘܩܵܝܡܝܼܢ ܒܐܲܦܲܝ̈ܟܿܘܿܢ ܒܡܵܪܲܢ. ܘܡܲܠܦܝܼܢ ܠܟ݂ܘܿܢ.


text:
ܒܵܥܹܝܢ ܚ̄ܢܲܢ ܕܹܝܢ ܡܸܢܟ݂ܘܿܢ ܐܲܚܲܝ̈. ܪܕ݂ܵܘ ܠܡܲܣܟܠܵܢܹ̈ܐ. ܘܠܲܒܸܒ݂ܘ ܠܲܙܥܘܿܪ̈ܲܝ ܢܲܦ̮ܫܵܐ. ܘܣܲܒ݂ܘ ܛܲܥܢܵܐ ܕܲܡܚܝܼܠܹ̈ܐ. ܘܐܲܓܲܪܘ ܪܘܼܚܟ݂ܘܿܢ ܠܘܵܬ݂ ܟܠܢܵܫ.


text:
ܘܐܸܙܕܲܗ̄ܪܘ ܕܲܠܡܵܐ ܐ̄ܢܵܫ ܡܸܢܟ݂ܘܿܢ ܒܝܼܫܬܵܐ ܚܠܵܦ ܒܝܼܫܬܵܐ ܢܸܦܪܘܿܥ. ܐܸܠܵܐ ܒܟ݂ܠܙܒܲܢ ܗܲܪ̱ܛܘ ܒܵܬܲܪ ܛܵܒ݂ܵܬ݂ܵܐ ܠܘܵܬ݂ ܚܕ݂ܵܕܹ̈ܐ. ܘܲܠܘܵܬ݂ ܟܠܢܵܫ.


text:
ܗܘ̤ ܕܹܝܢ ܐܲܠܵܗܵܐ ܕܲܫܠܵܡܵܐ. ܢܩܲܕܫܟ݂ܘܿܢ ܓܡܝܼܪܵܐܝܼܬ݂ ܠܟ݂ܠܟ݂ܘܿܢ. ܘܟ݂ܠܵܗܿ ܪܘܼܚܟ݂ܘܿܢ ܘܢܲܦ̮ܫܟ݂ܘܿܢ ܘܦܲܓ݂ܪܟ݂ܘܿܢ. ܢܢܲܛܲܪ ܕܠܵܐ ܪܸܫܝܵܢ. ܠܡܹܐܬ݂ܝܼܬܹܗ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܠܡܵܘܕܵܝܘܼ ܠܐܲܠܵܗܵܐ ܒܟ݂ܠܙܒܲܢ ܚܲܝܵܒ݂ܝܼܢ ܚ̄ܢܲܢ ܥܠܲܝܟܿܘܿܢ ܐܲܚܲܝ̈. ܐܲܝܟ݂ ܡܵܐ ܕܘܵܠܹܐ. ܕܝܲܬܝܼܪܵܐܝܼܬ݂ ܪܵܒ݂ܝܵܐ ܗܲܝܡܵܢܘܼܬ݂ܟ݂ܘܿܢ. ܘܣܵܓܹ̇ܐ ܚܘܼܒܵܐ ܕܟ݂ܠܟ݂ܘܿܢ. ܕܟ݂ܠܢܵܫ ܠܘܵܬ݂ ܚܲܒ݂ܪܹܗ.


text:
ܐܲܝܟ݂ ܕܐܵܦ ܚܢܲܢ ܒܟ݂ܘܿܢ ܢܸܗܘܹܐ ܡܸܫܬܲܒ݂ܗܪܝܼܢ ܚ̱ܢܲܢ ܒܥܹܕܬܵܐ ܕܐܲܠܵܗܵܐ. ܥܲܠ ܗܲܝܡܵܢܘܼܬ݂ܟ݂ܘܿܢ ܘܥܲܠ ܡܣܲܝܒܪܵܢܘܼܬ݂ܟ݂ܘܿܢ. ܕܲܒܟ݂ܠܵܗܿ ܪܕ݂ܝܼܦܘܼܬ݂ܟ݂ܘܿܢ ܘܐܘܼܠܨܵܢܲܝ̈ܟܿܘܿܢ ܕܲܡܣܲܝܒܪܝܼܢ ܐܢ̄ܬܘܿܢ.


text:
ܘܲܠܟ݂ܘܿܢ ܕܡܸܬ݂ܐܠܨܝܼܢ ܐ̄ܢܬܿܘܢ ܢܲܚܹܐ ܥܲܡܲܢ. ܒܓܸܠܝܵܢܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܕܡܸܢ ܫܡܲܝܵܐ ܥܲܡ ܚܲܝܠܵܐ ܕܡܲܠܲܐܟ݂ܵܘ̈ܗܝ:


text:
ܡܵܐ ܕܥܵܒܹܿܕ݂ ܬܿܒܲܥܬ݂ܵܐ ܒܓ݂ܵܘܙܵܠܵܐ ܕܢܘܼܪܵܐ ܡܸܢ ܗܵܢܘܿܢ ܕܠܵܐ ܝܼܕ݂ܲܥܘ ܠܐܲܠܵܗܵܐ. ܘܡܸܢ ܗܵܢܘܿܢ ܕܠܵܐ ܐܸܫܬܵܘܕܲܥܘ ܠܲܣܒܲܪܬܹܗ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܡܵܐ ܕܐܵܬܹܐ ܕܢܸܫܬܲܒܲܚ ܒܩܲܕ݁ܝܼܫܵܘ̈ܗܝ: ܘܲܢܚܵܘܹܐ ܬܸܕ݂ܡܪ̈ܵܬܹܗ ܒܲܡܗܲܝ̈ܡܢܵܘܗܝ: ܕܬܸܬ݂ܗܲܝܡܲܢ ܣܵܗܕܘܼܬܲܢ ܕܲܥܠܲܝܟܿܘܿܢ ܒܗܵܘ ܝܵܘܡܵܐ.


text:
ܡܛܠ ܗܵܢܵܐ ܒܟ݂ܠܙܒܲܢ ܡܨܲܠܹܝܢ ܚ̄ܢܲܢ ܥܠܲܝܟܿܘܿܢ. ܕܢܲܫܘܹܝܟ݂ܘܿܢ ܐܲܠܵܗܵܐ ܠܩܸܪܝܵܢܟ݂ܘܿܢ. ܘܢܸܡܠܹܝܟ݂ܘܿܢ ܟܠܹܗ ܨܸܒ݂ܝܵܢܵܐ ܕܛܵܒ݂ܵܬ݂ܵܐ. ܘܲܥܒ݂ܵܕܹ̈ܐ ܕܗܲܝܡܵܢܘܼܬ݂ܵܐ ܒܚܲܝܠܵܐ.


text:
ܕܢܸܫܬܲܒܲܚ ܒܟ݂ܘܿܢ ܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܐܵܦ ܐܲܢ̄ܬܿܘܿܢ ܒܹܗ. ܐܲܝܟ݂ ܛܲܝܒܘܼܬܹܗ ܕܐܲܠܵܗܲܢ ܘܡܵܪܲܢ ܝܼܫܘܿܥ ܡܫܝܼܚܵܐ.


text:
ܒܵܥܹܝܢ ܚ̄ܢܲܢ ܕܹܝܢ ܡܸܢܟ݂ܘܿܢ ܐܲܚܲܝ̈. ܥܲܠ ܡܹܐܬ݂ܝܼܬܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܘܥܲܠ ܟܢܘܼܫܝܵܐ ܕܝܼܠܲܢ ܕܲܠܘܵܬܹܗ.


text:
ܕܠܵܐ ܥܓܲܠ ܬܸܬܿܙܝܼܥܘܼܢ ܒܪܸ̈ܥܝܵܢܲܝܟܿܘܿܢ. ܘܠܵܐ ܬܸܬܵܘܗܘܼܢ ܠܵܐ ܡܸܢ ܡܸܠܬ݂ܵܐ. ܘܠܵܐ ܡܸܢ ܪܘܼܚܵܐ. ܘܠܵܐ ܡܸܢ ܐܸܓܲܪܬܵܐ ܕܐܲܝܟ݂ ܕܡܸܢ ܠܘܵܬܲܢ ܗ݇ܝܼ. ܕܗܵܐ ܠܲܡ ܡܲܛܝܼ ܝܵܘܡܹܗ ܕܡܵܪܲܢ.


text:
ܠܡܵܐ ܐ̄ܢܵܫ ܢܲܛܥܹܝܟ݂ܘܿܢ ܒܚܲܕ݂ ܡܸܢ ܐܸܣܟܹܡ̈ܝܼܢ. ܡܛܠ ܕܐܸܢ ܠܵܐ ܬܹܐܬܹܐ ܠܘܼܩܕ݂ܲܡ ܡܵܪܘܿܕ݂ܘܼܬ݂ܵܐ. ܘܢܸܬ݂ܓ݁ܠܹܐ ܒܲܪܢܵܫܵܐ ܕܲܚܛܝܼܬ݂ܵܐ ܒܪܹܗ ܕܐܲܒ݂ܕ݂ܵܢܵܐ.


text:
ܗܵܘ ܕܕܲܠܩܘܼܒ݂ܠܵܐ ܗ̄ܘܼ. ܘܡܸܫܬܲܥܠܹܐ ܥܲܠ ܟܠܡܲܢ ܕܡܸܬ݂ܩܪܹܐ ܐܲܠܵܗܿ ܘܕܸܚܠܵܐ. ܐܲܝܟܲܢܵܐ ܕܐܵܦ ܒܗܲܝܟܠܵܐ ܕܐܲܠܵܗܵܐ ܐܲܝܟ݂ ܐܲܠܵܗܵܐ ܢܸܬܸܒ݂. ܘܲܢܚܵܘܹܐ ܥܲܠ ܢܲܦ̮ܫܹܗ ܐܲܝܟ݂ ܕܐܲܠܵܗܵܐ ܗܘܼ.


text:
ܐ̄ܪܵܙܵܐ ܓܹܝܪ ܕܥܵܘܠܵܐ ܡܸܢ ܟܲܕܘܼ ܫܲܪܝܼ ܠܡܸܬ݂ܚܲܦܵܛܘܼ. ܒܲܠܚܘܿܕ݂ ܐܸܢ ܗܵܘ ܡܵܐ ܕܗܵܫܵܐ ܐܲܚܝܼܕ݂ ܢܸܫܬܿܩܸܠ ܡܸܢ ܡܨܲܥܬ݂ܵܐ.


text:
ܘܗܵܝܕܹܝܢ ܢܸܬ݂ܓ݁ܠܹܐ ܥܵܘܠܵܐ. ܗܵܘ ܕܡܵܪܲܢ ܝܼܫܘܿܥ ܢܣܝܼܦܝܼܘܗܝ ܒܪܘܼܚ ܦܘܼܡܹܗ. ܘܲܢܒܲܛܠܝܼܘܗܝ ܒܓܸܠܝܵܢܵܐ ܕܡܹܐܬ݂ܝܼܬܹܗ.


text:
ܡܹܐܬ݂ܝܼܬܹܗ ܓܹܝܪ ܕܗܵܘ ܒܡܲܥܒܕ݂ܵܢܘܼܬ݂ܵܐ ܗ݇ܝܼ ܕܣܵܛܵܢܵܐ. ܒܟ݂ܠ ܚܹܝܠ. ܘܐܵܬ݂̈ܘܵܬ݂ܵܐ. ܘܬܸܕ݂ܡܪ̈ܵܬ݂ܵܐ ܕܲܓ̈ܵܠܵܬ݂ܵܐ.


text:
ܚܢܲܢ ܕܹܝܢ ܚܲܝܵܒ݂ܝܼܢ ܚ̄ܢܲܢ ܠܡܵܘܕܵܝܘܼ ܠܐܲܠܵܗܵܐ ܒܟ݂ܠܙܒܲܢ: ܥܲܠ ܐܲܦܲܝ̈ܟܿܘܿܢ ܐܲܚܲܝ̈ܢ ܚܲܒܝܼܒ݂ܵܘ̈ܗܝ ܕܡܵܪܲܢ. ܕܲܓ݂ܒ݂ܵܟ݂ܘܿܢ ܐܲܠܵܗܵܐ ܡܸܢ ܪܹܫܝܼܬ݂ܵܐ ܠܚܲܝܹ̈ܐ: ܒܩܲܕ݁ܝܼܫܘܼܬ݂ܵܐ ܕܪܘܼܚܵܐ ܘܲܒ݂ܗܲܝܡܵܢܘܼܬ݂ܵܐ ܕܲܫܪܵܪܵܐ.


text:
ܗܘܼ ܕܹܝܢ ܡܵܪܲܢ ܝܼܫܘܿܥ ܡܫܝܼܚܵܐ ܘܐܲܠܵܗܵܐ ܐܲܒ݂ܘܼܢ. ܗܵܘ ܕܐܲܚܒܲܢ ܘܝܲܗ̄ܒ݂ ܠܲܢ ܒܘܼܝܵܐܵܐ ܕܲܠܥܵܠܲܡ. ܘܣܲܒ݂ܪܵܐ ܛܵܒ݂ܵܐ ܒܛܲܝܒܘܼܬܹܗ.


text:
ܡܸܢ ܗܵܫܵܐ ܐܲܚܲܝ̈ܢ ܨܲܠܵܘ ܥܠܲܝܢ. ܕܡܸܠܬܹܗ ܕܡܵܪܲܢ ܬܸܗܘܹܐ ܪܵܗܛܵܐ ܘܡܸܫܬܲܒܚܵܐ ܒܟ݂ܠ ܕܘܼܟܵܐ ܐܲܝܟ݂ ܕܲܠܘܵܬ݂ܟ݂ܘܿܢ.


text:
ܬܿܟ݂ܝܼܠܝܼܢ ܚ̄ܢܲܢ ܕܹܝܢ ܥܠܲܝܟܿܘܿܢ ܒܡܵܪܲܢ. ܕܡܸܕܸܡ ܕܲܡܦܲܩܕ݂ܝܼܢ ܚ̄ܢܲܢ ܠܟ݂ܘܿܢ. ܥܒܲܕܬܿܘܿܢ ܐܵܦ ܥܵܒ݂ܕܝܼܢ ܐ̄ܢܬܘܿܢ.


text:
ܡܦܲܩܕ݂ܝܼܢ ܚ̄ܢܲܢ ܠܟ݂ܘܿܢ ܕܹܝܢ ܐܲܚܲܝ̈. ܒܲܫܡܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܕܲܗܘܲܝܬܿܘܿܢ ܦܲܪܝܼܩܝܼܢ ܡܸܢ ܟܠ ܐܲܚܵܐ ܐܲܝܢܵܐ ܕܒ݂ܝܼܫ ܒܝܼܫ ܡܗܲܠܸܟ݂. ܘܠܵܐ ܐܲܝܟ݂ ܦܘܼܩܕܵܢܹ̈ܐ ܕܩܲܒܸܠܘ ܡܸܢܲܢ.


text:
ܐܲܢ̄ܬܿܘܿܢ ܓܹܝܪ ܝܵܕ݂ܥܝܼܢ ܐܢ̄ܬܘܿܢ. ܐܲܝܟܲܢܵܐ ܘܵܠܹܐ ܠܡܸܬܿܕܲܡܵܝܘܼ ܒܲܢ. ܕܠܵܐ ܗܲܠܸܟ݂ܢ ܒܝܼܫ ܒܝܼܫ ܒܲܝܢܵܬ݂ܟ݂ܘܿܢ.


text:
ܐܵܦܠܵܐ ܠܲܚܡܵܐ ܕܡܲܓܵܢ ܐܸܟܲܠ̣ܢ ܡܸܢ ܐ̄ܢܵܫ ܡܸܢܟ݂ܘܿܢ. ܐܸܠܵܐ ܒܥܲܡܠܵܐ ܘܲܒ݂ܠܹܐܘܬ݂ܵܐ ܒܠܸܠܝܵܐ ܘܒ݂ܐܝܼܡܵܡܵܐ ܦܵܠܚܝܼܢ ܗ̄ܘܲܝܢ. ܕܥܲܠ ܐ̄ܢܵܫ ܡܸܢܟ݂ܘܿܢ ܠܵܐ ܢܹܐܩܲܪ.


text:
ܐܵܦ ܟܲܕ݂ ܠܘܵܬ݂ܟ݂ܘܿܢ ܗ̄ܘܲܝܢ ܓܹܝܪ. ܗܵܕܹܐ ܡܦܲܩܕ݂ܝܼܢ ܗ̄ܘܲܝܢ ܠܟ݂ܘܿܢ. ܕܟ݂ܠ ܕܠܵܐ ܨܵܒܹܐ ܕܢܸܦܠܘܿܚ. ܐܵܦܠܵܐ ܢܸܠܥܲܣ.


text:
ܫܵܡܥܝܼܢ ܚ̄ܢܲܢ ܓܹܝܪ. ܕܐܝܼܬ݂ ܒܟ݂ܘܿܢ ܐ̄ܢܵܫܵܐ ܕܒ݂ܝܼܫ ܒܝܼܫ ܡܗܲܠܟ݂ܝܼܢ. ܘܡܸܕܸܡ ܠܵܐ ܦܵܠܚܝܼܢ ܐܸܠܵܐ ܐܸܢ ܣܪ̈ܝܼܩܵܬ݂ܵܐ.


text:
ܠܗܘܿܢ ܕܹܝܢ ܠܗܵܠܹܝܢ ܡܦܲܩܕ݂ܝܼܢ ܚ̄ܢܲܢ: ܘܒ݂ܵܥܹܝܢ ܚ̄ܢܲܢ ܡܸܢܗܘܿܢ ܒܡܵܪܲܢ ܝܼܫܘܿܥ ܡܫܝܼܚܵܐ. ܕܲܒ݂ܫܸܠܝܵܐ ܢܸܗܘܘܿܢ ܦܵܠܚܝܼܢ ܘܐܵܟ݂ܠܝܼܢ ܠܲܚܡܗܘܿܢ.


text:
ܘܐܸܢ ܐ̄ܢܵܫ ܠܵܐ ܡܸܫܬܿܡܲܥ ܠܡܸܠܲܝ̈ܢ ܗܵܠܹܝܢ ܕܒܸܐܓܲܪܬܵܐ. ܢܸܬ݂ܦܪܸܫ ܠܟ݂ܘܿܢ ܗܵܢܵܐ. ܘܠܵܐ ܗܘܲܝܬܿܘܿܢ ܡܸܬ݂ܚܲܠܛܝܼܢ ܥܲܡܹܗ ܕܢܸܒ݂ܗܲܬ݂.


text:
ܫܠܵܡܵܐ ܒܲܟ݂ܬ݂ܵܒܲܬ݂ ܐܝܼܕ݂ܲܝ̈. ܐܸܢܵܐ ܦܵܘܠܘܿܣ ܟܸܬ݂ܒܹ݁ܬ݂. ܕܐܝܼܬ݂ܵܘܗܝ ܐܵܬ݂ܵܐ ܕܲܒ݂ܟ݂ܠܗܹܝܢ ܐܸܓ݁ܪ̈ܵܬ݂ܝ. ܗܵܟܲܢܵܐ ܟܵܬܹܒ݂ ܐ̄ܢܵܐ.


text:
ܠܛܝܼܡܵܬܹܐܘܿܣ ܒܪܵܐ ܫܲܪܝܼܪܵܐ ܒܗܲܝܡܵܢܘܼܬ݂ܵܐ. ܛܲܝܒܘܼܬ݂ܵܐ ܘܪ̈ܲܚܡܹܐ ܘܲܫܠܵܡܵܐ ܡܸܢ ܐܲܠܵܗܵܐ ܐܲܒ݂ܘܼܢ. ܘܲܡܫܝܼܚܵܐ ܝܼܫܘܿܥ ܡܵܪܲܢ.


text:
ܒܥܹܝܬ݂ ܗ̄ܘܹܝܬ݂ ܡܸܢܵܟ݂ ܟܲܕ݂ ܐܵܙܹܠ ܐ̄ܢܵܐ ܠܡܵܩܹܕܘܿܢܝܼܵܐ. ܕܲܬ݂ܩܵܘܹܐ ܒܐܵܦܸܣܘܿܣ. ܘܲܬ݂ܦܲܩܸܕ݂ ܠܐ̄ܢܵܫ ܐ̄ܢܵܫ ܕܠܵܐ ܢܲܠܦܘܼܢ ܝܘܼܠܦܵܢܹ̈ܐ ܡܫܲܚܠܦܹ̈ܐ:


text:
ܘܠܵܐ ܢܸܬ݂ܪܡܘܿܢ ܠܫܘܿܥ̈ܝܵܬ݂ܵܐ ܘܲܠܬܲܫܥ̈ܝܵܬ݂ܵܐ ܕܫܲܪ̈ܒ݂ܵܬ݂ܵܐ ܕܣܵܟ݂ܵܐ ܠܲܝܬܿ ܠܗܘܿܢ. ܗܵܠܹܝܢ ܕܚܸܪ̈ܝܵܢܹܐ ܗ̄ܘܼ ܥܵܒ݂̈ܕܵܢ ܝܲܬܝܼܪܵܐܝܼܬ݂ ܘܠܵܐ ܒܢܝܵܢܵܐ ܒܗܲܝܡܵܢܘܼܬ݂ܵܐ ܕܐܲܠܵܗܵܐ.


text:
ܣܵܟܹܗ ܕܹܝܢ ܕܦܘܼܩܕܵܢܵܐ ܐܝܼܬ݂ܵܘܗܝ ܚܘܼܒܵܐ. ܕܡܸܢ ܠܸܒܵܐ ܕܲܟ݂ܝܵܐ. ܘܡܸܢ ܬܹܐܪܬܵܐ ܛܵܒ݂ܬ݂ܵܐ. ܘܡܸܢ ܗܲܝܡܵܢܘܼܬ݂ܵܐ ܫܲܪܝܼܪܬܵܐ.


text:
ܒܕ݂ܲܒ݂ܥܵܘ ܠܡܸܗܘܵܐ ܡܲܠܦܵܢܹ̈ܐ ܕܢܵܡܘܿܣܵܐ. ܟܲܕ݂ ܠܵܐ ܡܸܣܬܲܟܠܝܼܢ ܡܸܕܸܡ ܕܲܡܡܲܠܠܝܼܢ. ܘܠܵܐ ܡܸܕܸܡ ܕܲܥܠܵܘܗܝ ܡܸܬ݂ܚܪܹܝܢ.


text:
ܟܲܕ݂ ܝܵܕ݂ܲܥ ܕܲܠܟܹܐܢܹ̈ܐ ܢܵܡܘܿܣܵܐ ܠܵܐ ܣܝܼܡ. ܐܸܠܵܐ ܠܥܵܘܵܠܹ̈ܐ. ܘܲܠܡܵܪ̈ܘܿܕܹܐ. ܘܲܠܪ̈ܲܫܝܼܥܹܐ. ܘܲܠܚܲܛܵܝܹ̈ܐ. ܘܲܠܥܲܢ̈ܵܬܹܐ. ܘܠܲܐܝܠܹܝܢ ܕܠܵܐ ܕܟܹܝܢ. ܘܠܲܐܝܠܹܝܢ ܕܡܵܚܹܝܢ ܠܐܲܒ݂ܵܗܲܝ̈ܗܘܿܢ. ܘܠܲܐܝܠܹܝܢ ܕܡܵܚܹܝܢ ܠܸܐܡ̈ܗܵܬ݂ܗܘܿܢ. ܘܲܠܩܵܛܘܿܠܹ̈ܐ.


text:
ܘܲܠܙܲܢܵܝܹ̈ܐ. ܘܲܠܫܵܟ݂ܒܲܝ̈ ܥܲܡ ܕܸܟ݂ܪܹ̈ܐ. ܘܲܠܓ݂ܵܢܒܲܝ̈ ܒܢܲܝ̈ ܚܹܐܪܹ̈ܐ. ܘܲܠܕ݂ܲܓܵܠܹ̈ܐ. ܘܲܠܥܵܒ݂ܪ̈ܲܝ ܥܲܠ ܡܵܘ̈ܡܵܬ݂ܵܐ. ܘܲܠܟ݂ܠܡܸܕܸܡ ܕܐܝܼܬ݂ܵܘܗܝ ܣܲܩܘܼܒ݂ܠܵܐ ܠܝܘܼܠܦܵܢܵܐ ܚܠܝܼܡܵܐ


text:
ܠܝܼ ܕܡܸܢ ܩܕ݂ܝܼܡ ܡܓܲܕܦܵܢ ܗ̄ܘܹܝܬ݂. ܘܪܵܕ݂ܘܿܦ ܘܲܡܨܲܥܪܵܢ. ܐܸܠܵܐ ܐܸܬ݂ܚܲܢܢܸܬ݂ ܡܛܠ ܕܟܲܕ݂ ܠܵܐ ܝܵܕ݂ܲܥ ܗ̄ܘܹܝܬ݂. ܥܸܒ݂ܕܹܬ݂ ܕܠܵܐ ܗܲܝܡܵܢܘܼܬ݂ܵܐ.


text:
ܡܗܲܝܡܢܵܐ ܗ݇ܝܼ ܡܸܠܬ݂ܵܐ ܘܫܵܘܝܵܐ ܗ݇ܝܼ ܠܲܡܩܲܒܵܠܘܼܬ݂ܵܗܿ. ܕܝܼܫܘܿܥ ܡܫܝܼܚܵܐ ܐܸܬ݂ܵܐ ܠܥܵܠܡܵܐ ܠܡܲܚܵܝܘܼ ܠܚܲܛܵܝܹ̈ܐ: ܕܩܲܕ݂ܡܵܝܗܘܿܢ ܐܸܢܵܐ ܐ̄ܢܵܐ.


text:
ܐܸܠܵܐ ܡܛܠ ܗܵܢܵܐ ܪܲܚܸܡ ܥܠܲܝ. ܕܒ݂ܝܼ ܩܲܕ݂ܡܵܐ ܢܚܵܘܹܐ ܝܼܫܘܿܥ ܡܫܝܼܚܵܐ ܟܠܵܗܿ ܡܲܓ݁ܪܲܬ݂ ܪܘܼܚܹܗ. ܠܬܲܚܘܝܼܬ݂ܵܐ ܕܐܲܝܠܹܝܢ ܕܲܥܬ݂ܝܼܕ݂ܝܼܢ ܕܲܢܗܲܝܡܢܘܼܢ ܒܹܗ ܠܚܲܝܹ̈ܐ ܕܲܠܥܵܠܲܡ.


text:
ܠܡܲܠܟܵܐ ܕܹܝܢ ܕܥܵܠܡܹ̈ܐ. ܠܗܵܘ ܕܠܵܐ ܡܸܬ݂ܚܲܒܲܠ ܘܠܵܐ ܡܸܬ݂ܚܙܹܐ. ܕܗܘܸܝܘܼ ܚܲܕ݂ ܐܲܠܵܗܵܐ. ܐܝܼܩܵܪܵܐ ܘܬܸܫܒܿܘܿܚܬܵܐ ܠܥܵܠܲܡ ܥܵܠܡܝܼܢ. ܐܵܡܹܝܢ.


text:
ܗܵܢܵܐ ܦܘܼܩܕܵܢܵܐ ܡܲܓ݂ܥܸܠ ܐ̄ܢܵܐ ܠܵܟ݂ ܒܹܪܝ ܛܝܼܡܵܬܹܐܘܿܣ: ܐܲܝܟ݂ ܢܒ݂ܝܼ̈ܘܵܬ݂ܵܐ ܩܲܕ݂ܡܵܝ̈ܵܬ݂ܵܐ ܕܲܗܘܲܝ̈ ܥܠܲܝܟ. ܕܬܸܦܠܘܿܚ ܒܗܹܝܢ ܦܵܠܚܘܼܬ݂ܵܐ ܗܵܕܹܐ ܫܲܦܝܼܪܬܵܐ.


text:
ܒܗܲܝܡܵܢܘܼܬ݂ܵܐ ܘܲܒ݂ܬܹܐܪܬܵܐ ܛܵܒ݂ܬ݂ܵܐ. ܐܲܝܠܹܝܢ ܓܹܝܪ ܕܲܠܗܵܕܹܐ ܕܚܲܩܘ ܡܸܢܗܘܿܢ. ܡܸܢ ܗܲܝܡܵܢܘܼܬ݂ܵܐ ܐܸܣܬܲܪܲܩܘ.


text:
ܒܵܥܹܐ ܐ̄ܢܵܐ ܗܵܟܹܝܠ ܡܸܢܵܟ݂. ܕܡܸܢ ܩܕ݂ܵܡ ܟܠܡܸܕܸܡ ܒܵܥܘܼܬ݂ܵܐ ܬܸܗܘܹܐ ܡܩܲܪܸܒ݂ ܠܐܲܠܵܗܵܐ ܘܲܨܠܘܿܬ݂ܵܐ ܘܬܲܚܢܲܢܬܵܐ ܘܬ݂ܵܘܕܝܼܬ݂ܵܐ. ܚܠܵܦ ܟܠܗܘܿܢ ܒܢܲܝ̈ܢܵܫܵܐ


text:
ܗܵܝ ܕܐܸܢܵܐ ܐܸܬ݁ܬ݁ܣܝܼܡܹܬ݂ ܟܵܪܘܿܙܵܗܿ ܘܲܫܠܝܼܚܵܗܿ. ܩܘܼܫܬܵܐ ܐܵܡܲܪ ܐ̄ܢܵܐ ܘܠܵܐ ܡܕܲܓܸܠ ܐ̄ܢܵܐ. ܕܲܗܘܹܝܬ݂ ܡܲܠܦܵܢܵܐ ܕܥܲܡ̈ܡܹܐ ܒܗܲܝܡܵܢܘܼܬ݂ܵܐ ܕܲܫܪܵܪܵܐ.


text:
ܨܵܒܹܐ ܐ̄ܢܵܐ ܗܵܟܹܝܠ. ܕܲܗܘܵܘ ܡܨܲܠܹܝܢ ܓܲܒ݂ܪܹ̈ܐ ܒܟ݂ܠ ܕܘܼܟܵܐ. ܟܲܕ݂ ܡܪܝܼܡܝܼܢ ܐܝܼܕ݂ܲܝ̈ܗܘܿܢ ܕܲܟ݂ܝܵܐܝܼܬ݂ ܕܠܵܐ ܪܘܼܓ݂ܙܵܐ ܘܲܕ݂ܠܵܐ ܡܲܚܫ̈ܒ݂ܵܬ݂ܵܐ.


text:
ܗܵܟܲܢܵܐ ܐܵܦ ܢܸܫܹ̈ܐ ܒܐܸܣܟܹܡܵܐ ܢܲܟ݂ܦܵܐ ܕܲܠܒ݂ܘܫܵܐ. ܒܬܲܚܡܸܨܬܵܐ ܘܲܒ݂ܢܲܟ݂ܦܘܼܬ݂ܵܐ ܢܸܗܘܹܐ ܬܲܨܒܝܼܬ݂ܗܹܝܢ. ܠܵܐ ܒܲܓ݂̈ܕ݂ܘܼܠܹܐ ܘܲܒ݂ܕ݂ܲܗܒ݂ܵܐ. ܐܵܘ ܒܡܲܪ̈ܓܵܢܝܵܬ݂ܵܐ. ܐܵܘ ܒܢܲܚ̈ܬܹܐ ܫܲܦܝܼܪܹ̈ܐ:


text:
ܘܵܠܹܐ ܕܹܝܢ ܕܢܸܗܘܹܐ ܩܲܫܝܼܫܵܐ. ܐܲܝܢܵܐ ܕܡܘܼܡܵܐ ܠܵܐ ܡܸܫܬܿܟܲܚ ܒܹܗ. ܘܲܗܘܵܐ ܒܲܥܠܵܐ ܕܲܚܕ݂ܵܐ ܐܲܢ̄ܬܿܬ݂ܵܐ. ܐܲܝܢܵܐ ܕܥܝܼܪ ܪܸܥܝܵܢܹܗ. ܘܲܢܟܸܦ ܘܲܡܛܲܟܲܣ. ܘܪܵܚܹܡ ܐܲܟ݂ܣܢܵܝܹ̈ܐ ܘܡܲܠܦܵܢ.


text:
ܘܠܵܐ ܥܵܒܲܪ ܥܲܠ ܚܲܡܪܵܐ. ܘܠܵܐ ܪܵܗܛܵܐ ܐܝܼܕ݂ܹܗ ܠܡܸܡܚܵܐ. ܐܸܠܵܐ ܢܸܗܘܹܐ ܡܲܟܝܼܟ݂. ܘܠܵܐ ܢܲܨܵܝ. ܘܠܵܐ ܪܵܚܹܡ ܟܸܣܦܵܐ.


text:
ܘܵܠܹܐ ܕܹܝܢ ܕܐܵܦ ܣܵܗܕܘܼܬ݂ܵܐ ܫܲܦܝܼܪܬܵܐ ܐܝܼܬ݂ ܠܹܗ ܡܸܢ ܒܲܪ̈ܵܝܹܐ. ܕܠܵܐ ܢܸܦܸܠ ܒܚܸܣܕܵܐ ܘܲܒ݂ܦܲܚܹ̈ܐ ܕܣܵܛܵܢܵܐ.


text:
ܘܐܵܦ ܡܫܲܡܫܵܢܹ̈ܐ ܗܵܟܲܢܵܐ ܢܸܗܘܘܿܢ ܕܟܹܝܢ. ܘܠܵܐ ܢܡܲܠܠܘܼܢ ܬܲܪܬܹܿܝܢ. ܘܠܵܐ ܢܸܗܘܘܿܢ ܨܠܹܝܢ ܠܚܲܡܪܵܐ ܣܲܓܿܝܼܐܵܐ. ܘܠܵܐ ܢܸܪܚܡܘܼܢ ܝܘܼܬ݂ܪ̈ܵܢܹܐ ܛܲܢܦܹ̈ܐ.


text:
ܗܵܟܲܢܵܐ ܐܵܦ ܢܸܫܹ̈ܐ ܢܸܗܘ̈ܝܵܢ ܢܲܟ݂̈ܦܵܢ. ܘܢܸܗܘܹܐ ܥܝܼܪ ܪܸܥܝܵܢܗܹܝܢ. ܘܢܸܗܘ̈ܝܵܢ ܡܗܲܝܡܢܵܢ ܒܟ݂ܠ ܡܸܕܸܡ. ܘܠܵܐ ܢܸܗܘ̈ܝܵܢ ܐܵܟ݂ܠܵܢ ܩܲܪ̈ܨܹܐ.


text:
ܐܲܝܠܹܝܢ ܓܹܝܪ ܕܫܲܡܸܫܘ ܫܲܦܝܼܪ. ܕܲܪܓ݂ܵܐ ܛܵܒ݂ܵܐ ܩܵܢܹܝܢ ܠܢܲܦ̮ܫܗܘܿܢ ܘܡܲܓ݂ܠܹܐ ܐܲܦܹ̈ܐ ܣܲܓܿܝܼܐܵܐ ܒܗܲܝܡܵܢܘܼܬ݂ܵܐ ܕܝܼܫܘܿܥ ܡܫܝܼܚܵܐ.


text:
ܘܐܸܢ ܗܘܼ ܕܹܝܢ ܕܡܵܘܚܲܪ ܐ̄ܢܵܐ. ܕܬܸܕܲܥ ܐܲܝܟܲܢܵܐ ܘܵܠܹܐ ܠܡܸܬ݂ܗܲܦܵܟ݂ܘ ܒܒܲܝܬܹ݁ܗ ܕܐܲܠܵܗܵܐ. ܕܐܝܼܬܹܝܗܿ ܥܹܕܬܵܐ ܕܐܲܠܵܗܵܐ ܚܲܝܵܐ. ܥܲܡܘܼܕ݂ܵܐ ܘܫܲܬ݂ܐܣܬ݂ܵܐ ܕܲܫܪܵܪܵܐ.


text:
ܘܫܲܪܝܼܪܵܐܝܼܬ݂ ܪܲܒ ܗܘܼ ܐ̄ܪܵܙܵܐ ܗܵܢܵܐ ܕܟܹܐܢܘܼܬ݂ܵܐ. ܕܐܸܬ݂ܓ݁ܠܝܼ ܒܲܒ݂ܣܲܪ. ܘܐܸܙܕܲܕܲܩ ܒܪܘܼܚ. ܘܐܸܬ݂ܚܙܝܼ ܠܡܲܠܲܐܟܹ̈ܐ. ܘܐܸܬ݂ܟܪܸܙ ܒܹܝܬ݂ ܥܲܡ̈ܡܹܐ. ܘܐܸܬ݂ܗܲܝܡܲܢ ܒܥܵܠܡܵܐ. ܘܐܸܣܬܲܠܲܩ ܒܫܘܼܒ݂ܚܵܐ.


text:
ܪܘܼܚܵܐ ܕܹܝܢ ܦܫܝܼܩܵܐܝܼܬ݂ ܐܵܡܪܵܐ. ܕܲܒ݂ܙܲܒ݂ܢܹ̈ܐ ܐ̄ܚܪ̈ܵܝܹܐ ܢܸܦܪܩܘܼܢ ܐ̄ܢܵܫ ܐ̄ܢܵܫ ܡܸܢ ܗܲܝܡܵܢܘܼܬ݂ܵܐ. ܘܢܹܐܙܠ̄ܘܼܢ ܒܵܬܲܪ ܪ̈ܘܼܚܹܐ ܛܵܥ̈ܝܵܬ݂ܵܐ ܘܒܵܬܲܪ ܝܘܼܠܦܵܢܹ̈ܐ ܕܫܹܐܕܹ̈ܐ:


text:
ܘܟ݂ܵܠܹܝܢ ܠܡܸܙܕܵܘܵܓ݂ܘ. ܘܡܲܦܪܩܝܼܢ ܡܸܢ ܡܹܐܟ݂̈ܠܵܬ݂ܵܐ: ܐܲܝܠܹܝܢ ܕܐܲܠܵܗܵܐ ܒܪܵܐ ܐܸܢܹܝܢ ܠܚܘܼܫܵܚܵܐ ܘܲܠܬ݂ܵܘܕܝܼܬ݂ܵܐ ܠܐܲܝܠܹܝܢ ܕܲܡܗܲܝܡܢܝܼܢ ܘܝܵܕ݂ܥܝܼܢ ܫܪܵܪܵܐ.


text:
ܗܵܠܹܝܢ ܐܸܢ ܬܸܗܘܹܐ ܡܲܠܸܦ ܠܐܲܚܲܝ̈ܟ. ܡܫܲܡܫܵܢܵܐ ܛܵܒ݂ܵܐ ܬܸܗܘܹܐ ܕܝܼܫܘܿܥ ܡܫܝܼܚܵܐ. ܟܲܕ݂ ܡܸܬ݂ܪܲܒܹܐ ܐܲܢ̄ܬܿ ܒܡܸܠܹ̈ܐ ܕܗܲܝܡܵܢܘܼܬ݂ܵܐ ܘܲܒ݂ܝܘܼܠܦܵܢܵܐ ܛܵܒ݂ܵܐ ܕܝܲܠܝܼܦ ܐܲܢ̄ܬܿ.


text:
ܕܘܪܵܫܵܐ ܓܹܝܪ ܕܦܲܓ݂ܪܵܐ ܙܲܒ݂ܢܵܐ ܗ̄ܘܼ ܙܥܘܿܪܵܐ ܡܵܘܬܲܪ. ܟܹܐܢܘܼܬ݂ܵܐ ܕܹܝܢ ܒܟ݂ܠ ܡܸܕܸܡ ܡܵܘܬܿܪܵܐ. ܘܐܝܼܬ݂ ܠܵܗܿ ܫܘܼܘܕܵܝܵܐ ܕܚܲܝܹ̈ܐ ܕܙܲܒ݂ܢܵܐ ܗܵܢܵܐ ܘܕ݂ܲܥܬ݂ܝܼܕ݂.


text:
ܡܛܠ ܗܵܕܹܐ ܗ̄ܘܼ ܓܹܝܪ ܠܵܐܹܝܢ ܚ̄ܢܲܢ ܘܡܸܬ݂ܚܲܣܕ݂ܝܼܢ ܚ̄ܢܲܢ. ܕܲܡܣܲܒܪܝܼܢ ܚ̄ܢܲܢ ܒܐܲܠܵܗܵܐ ܚܲܝܵܐ. ܕܐܝܼܬ݂ܵܘܗܝ ܡܲܚܝܵܢܵܐ ܕܲܒ݂ܢܲܝ̈ܢܵܫܵܐ ܟܠܗܘܿܢ. ܝܲܬܝܼܪܵܐܝܼܬ݂ ܕܲܡܗܲܝܡܢܹ̈ܐ.


text:
ܘܠܵܐ ܐ̄ܢܵܫ ܢܲܒ݂ܣܹܐ ܥܲܠ ܛܲܠܝܘܼܬ݂ܵܟ݂. ܐܸܠܵܐ ܗܘܝܼ ܕܡܘܼܬ݂ܵܐ ܠܲܡܗܲܝܡܢܹ̈ܐ ܒܡܸܠܬ݂ܵܐ. ܘܲܒ݂ܗܘܼܦܵܟ݂ܵܐ. ܘܲܒܚܘܼܒܵܐ. ܘܲܒ݂ܗܲܝܡܵܢܘܼܬ݂ܵܐ. ܘܲܒ݂ܕ݂ܲܟ݂ܝܘܼܬ݂ܵܐ.


text:
ܘܠܵܐ ܬܸܒ݂ܣܹܐ ܒܡܵܘܗܲܒ݂ܬ݂ܵܐ ܕܐܝܼܬ݂ ܒܵܟ݂. ܗܵܝ ܕܐܬ݂ܝܲܗܒܲܬ݂ ܠܵܟ݂ ܒܲܢܒ݂ܝܼܘܼܬ݂ܵܐ ܘܒܲܣܝܵܡ ܐܝܼܕ݂ܵܐ ܕܩܲܫܝܼܫܘܼܬ݂ܵܐ.


text:
ܘܐܸܙܕܲܗ̄ܪ ܒܢܲܦ̮ܫܵܟ݂ ܘܲܒ݂ܝܘܼܠܦܵܢܵܟ݂. ܘܚܲܡܣܸܢ ܒܗܘܿܢ. ܟܲܕ݂ ܗܵܠܹܝܢ ܓܹܝܪ ܬܸܥܒܸܿܕ݂. ܢܲܦ̮ܫܵܟ݂ ܬܲܚܹܐ ܘܠܲܐܝܠܹܝܢ ܕܫܵܡܥܝܼܢ ܠܵܟ݂.


text:
ܘܐܸܢ ܐܝܼܬ݂ ܐܲܪܡܲܠܬܵܐ ܕܐܝܼܬ݂ ܠܵܗܿ ܒ̈ܢܲܝܵܐ ܐܵܘ ܒܢܲܝ̈ ܒ̈ܢܲܝܵܐ. ܢܹܐܠܦܘܼܢ ܠܘܼܩܕ݂ܲܡ ܕܒܲܒ݂ܢܲܝ̈ ܒܲܝܬܿܗܘܿܢ ܢܸܙܕܲܕܩܘܼܢ. ܘܢܸܦܪܥܘܼܢ ܚܘܼܒ݂̈ܠܹܐ ܠܐܲܒ݂ܵܗܲܝ̈ܗܘܿܢ. ܗܵܕܹܐ ܓܹܝܪ ܡܩܲܒܠܵܐ ܩܕ݂ܵܡ ܐܲܠܵܗܵܐ.


text:
ܐܲܝܕ݂ܵܐ ܕܹܝܢ ܕܫܲܪܝܼܪܵܐܝܼܬ݂ ܐܲܪܡܲܠܬܵܐ ܗ݇ܝܼ ܘܲܡܫܵܘܚܲܕܬܵܐ. ܗܵܕܹܐ ܣܲܒ݂ܪܵܗܿ ܥܲܠ ܐܲܠܵܗܵܐ ܗ̄ܘܼ. ܘܐܲܡܝܼܢܵܐ ܒܲܨ̈ܠܵܘܵܬ݂ܵܐ ܘܲܒ݂ܒ݂ܵܥ̈ܘܵܬ݂ܵܐ ܒܠܸܠܝܵܐ ܘܒ݂ܐܝܼܡܵܡܵܐ.


text:
ܐܸܢ ܐ̄ܢܵܫ ܓܹܝܪ ܕܐܲܝܠܹܝܢ ܕܕ݂ܝܼܠܹܗ ܐܸܢܘܿܢ: ܘܝܲܬܝܼܪܵܐܝܼܬ݂ ܕܐܲܝܠܹܝܢ ܕܐܝܼܬܲܝܗܘܿܢ ܒܢܲܝ̈ ܒܲܝܬܵܐ ܕܗܲܝܡܵܢܘܼܬ݂ܵܐ ܠܵܐ ܝܵܨܹܦ. ܗܵܢܵܐ ܟܦܲܪ ܠܹܗ ܒܗܲܝܡܵܢܘܼܬ݂ܵܐ. ܘܒ݂ܝܼܫ ܗܘܼ ܡܸܢ ܐܲܝܠܹܝܢ ܕܠܵܐ ܡܗܲܝܡܢܝܼܢ.


text:
ܗܘܲܝܬܿ ܗܵܟܹܝܠ ܓܵܒܹܐ ܐܲܪܡܲܠܬܵܐ. ܐܲܝܕ݂ܵܐ ܕܠܵܐ ܒܨܝܼܪܵܐ ܡܸܢ ܫܬܿܝܼܢ ܫܢ̈ܝܼܢ. ܐܲܝܕ݂ܵܐ ܕܲܠܚܲܕ݂ ܗܘܼ ܓܲܒ݂ܪܵܐ ܗܘܸܵܬ݂.


text:
ܘܐܝܼܬ݂ ܠܵܗܿ ܣܵܗܕܘܼܬ݂ܵܐ ܕܲܥܒ݂ܵܕܹ̈ܐ ܫܲܦܝܼܪܹ̈ܐ: ܐܸܢ ܪܲܒܝܲܬ݂ ܒ̈ܢܲܝܵܐ. ܐܸܢ ܩܲܒܠܲܬ݂ ܐܲܟ݂ܣܢܵܝܹ̈ܐ. ܐܸܢ ܐܲܫܝܼܓܲܬ݂ ܪܸ̈ܓ݂ܠܲܝܗܘܿܢ ܕܩܲܕ݁ܝܼܫܹ̈ܐ. ܐܸܢ ܐܲܪܘܚܲܬ݂ ܠܐܲܠܝܼܨܹ̈ܐ. ܐܸܢ ܗܲܠܟܲܬ݂ ܒܟ݂ܠ ܥܒ݂ܵܕ݂ ܛܵܒ݂.


text:
ܡܸܢ ܐܲܪ̈ܡܠܵܬ݂ܵܐ ܕܹܝܢ ܐܲܝܠܹܝܢ ܕܛܲܠܝܵܢ ܐܸܫܬܲܐ̄ܠ. ܡܸܨܛܲܪ̈ܝܵܢ ܠܗܹܝܢ ܓܹܝܪ ܥܲܠ ܡܫܝܼܚܵܐ. ܘܒ݂ܵܥ̈ܝܵܢ ܠܡܸܗܘܵܐ ܠܓܲܒ݂ܪܹ̈ܐ.


text:
ܝܵܠ̈ܦܵܢ ܕܹܝܢ ܐܵܦ ܚܒܸܢܵܢܘܼܬ݂ܵܐ ܟܲܕ݂ ܡܸܬ݂ܟܲܪ̈ܟ݂ܵܢ ܒܹܝܬ݂ ܒܵܬܹ̈ܐ. ܘܠܵܐ ܒܲܠܚܘܿܕ݂ ܚܒܸܢܵܢܘܼܬ݂ܵܐ. ܐܸܠܵܐ ܐܵܦ ܕܢܲܣ̈ܓ݁ܝܵܢ ܡܲܡܠ̱ܠܵܐ. ܘܲܢܦܲܪ̈ܩܵܢ ܣܪ̈ܝܼܩܵܬ݂ܵܐ. ܘܲܢܡܲܠ̈ܠܵܢ ܡܸܕܸܡ ܕܠܵܐ ܘܵܠܹܐ.


text:
ܨܵܒܹܐ ܐ̄ܢܵܐ ܗܵܟܹܝܠ. ܕܐܲܝܠܹܝܢ ܕܛܲܠ̈ܝܵܢ: ܢܸܙܕܵܘ̈ܓ݂ܵܢ ܘܢܹܐܠ̈ܕܵܢ ܒ̈ܢܲܝܵܐ ܘܲܢܕ݂ܲܒܪ̈ܵܢ ܒܵܬܲܝ̈ܗܹܝܢ: ܘܠܵܐ ܢܸܬܿܠܵܢ ܠܲܒ݂ܥܸܠܕܒ݂ܵܒ݂ܵܐ ܐܵܦܠܵܐ ܚܕ݂ܵܐ ܥܸܠܬ݂ܵܐ ܕܨܘܿܚܝܼܬ݂ܵܐ.


text:
ܐܸܢ ܐ̄ܢܵܫ ܡܗܲܝܡܢܵܐ ܐܵܘ ܡܗܲܝܡܲܢܬܵܐ ܐܝܼܬ݂ ܠܗܘܿܢ ܐܲܪ̈ܡܠܵܬ݂ܵܐ. ܢܬܲܪܣܘܿܢ ܐܸܢܹܝܢ ܘܠܵܐ ܢܹܐܩܪ̈ܵܢ ܥܲܠ ܥܹܕܬܵܐ. ܕܠܲܐܝܠܹܝܢ ܕܐܲܪ̈ܡܠܵܬ݂ܵܐ ܐܸܢܹܝܢ ܕܲܫܪܵܪܵܐ ܬܸܣܦܲܩ.


text:
ܩܲܫܝܼܫܹ̈ܐ ܐܲܝܠܹܝܢ ܕܫܲܦܝܼܪ ܡܸܬܿܕܲܒܪܝܼܢ. ܠܐܝܼܩܵܪܵܐ ܥܦܝܼܦܵܐ ܢܸܫܘܘܿܢ. ܝܲܬܝܼܪܵܐܝܼܬ݂ ܐܲܝܠܹܝܢ ܕܠܵܐܹܝܢ ܒܡܸܠܬ݂ܵܐ ܘܲܒ݂ܝܘܼܠܦܵܢܵܐ.


text:
ܡܣܲܗܸܕ݂ ܐ̄ܢܵܐ ܠܵܟ݂ ܩܕ݂ܵܡ ܐܲܠܵܗܵܐ ܘܡܵܪܲܢ ܝܼܫܘܿܥ ܡܫܝܼܚܵܐ ܘܡܲܠܲܐܟ݂ܵܘ̈ܗܝ ܓܒܲܝ̈ܵܐ. ܕܗܵܠܹܝܢ ܬܸܛܲܪ. ܘܠܵܐ ܢܸܬ݂ܩܲܕܲܡ ܪܸܥܝܵܢܵܟ݂ ܠܡܸܕܸܡ. ܘܠܵܐ ܬܸܣܥܘܿܪ ܡܸܕܸܡ ܒܡܲܣܲܒ݂ ܒܐܲܦܹ̈ܐ.


text:
ܐܝܼܕ݂ܵܐ ܒܲܥܓܲܠ ܥܲܠ ܐ̄ܢܵܫ ܠܵܐ ܬܿܣܝܼܡ. ܘܠܵܐ ܬܸܫܬܵܘܬܲܦ ܒܲܚܛܵܗܹ̈ܐ ܢܘܼܟ݂ܪ̈ܵܝܹܐ. ܢܲܦ̮ܫܵܟ݂ ܛܲܪ ܒܕ݂ܲܟ݂ܝܘܼܬ݂ܵܐ.


text:
ܘܡܸܟܹܝܠ ܡܲܝ̈ܵܐ ܠܵܐ ܬܸܫܬܹܐ. ܐܸܠܵܐ ܚܲܡܪܵܐ ܩܲܠܝܼܠ ܗ̄ܘܲܝܬܿ ܫܵܬܹܐ ܡܛܠ ܐܸܣܛܘܼܡܟܵܟ݂. ܘܡܛܠ ܟܘܼܪ̈ܗܵܢܲܝܟ ܐܲܡܝܼܢܹ̈ܐ.


text:
ܐܝܼܬ݂ ܒܢܲܝ̈ܢܵܫܵܐ ܕܲܚܛܵܗܲܝ̈ܗܘܿܢ ܝܼܕ݂ܝܼܥܝܼܢ ܐܸܢܘܿܢ ܘܲܡܩܲܕܡܝܼܢ ܠܗܘܿܢ ܠܒܹܝܬ݂ ܕܝܼܢܵܐ: ܘܐܝܼܬ݂ ܕܒ݂ܵܬܲܪܗܘܿܢ ܐܵܙܠ̄ܝܼܢ.


text:
ܗܵܟܲܢܵܐ ܐܵܦ ܥܒ݂ܵܕܹ̈ܐ ܛܵܒܹ̈ܐ ܝܼܕ݂ܝܼܥܝܼܢ ܐܸܢܘܿܢ. ܘܐܲܝܠܹܝܢ ܕܐܲܚܪܵܢܝܵܐܝܼܬ݂ ܐܸܢܘܿܢ ܠܡܸܛܫܵܐ ܠܵܐ ܡܸܫܟܿܚܝܼܢ.


text:
ܐܲܝܠܹܝܢ ܕܐܝܼܬܲܝܗܘܿܢ ܬܚܹܝܬ݂ ܢܝܼܪܵܐ ܕܥܲܒ݂ܕܘܼܬ݂ܵܐ. ܠܡܵܪ̈ܲܝܗܘܿܢ ܒܟ݂ܠ ܐܝܼܩܵܪ ܢܹܐܚܕ݂ܘܼܢ. ܕܠܵܐ ܢܸܗܘܹܐ ܫܡܹܗ ܕܐܲܠܵܗܵܐ ܘܝܘܼܠܦܵܢܹܗ ܡܸܬ݂ܓܲܕܲܦ.


text:
ܐܲܝܠܹܝܢ ܕܹܝܢ ܕܐܝܼܬ݂ ܠܗܘܿܢ ܡܵܪ̈ܲܝܵܐ ܡܗܲܝܡܢܹ̈ܐ. ܠܵܐ ܢܸܒ݂ܣܘܿܢ ܒܗܘܿܢ ܥܲܠ ܕܐܲܚܲܝ̈ܗܘܿܢ ܐܸܢܘܿܢ. ܐܸܠܵܐ ܝܲܬܝܼܪܵܐܝܼܬ݂ ܢܫܲܡܫܘܿܢ ܐܸܢܘܿܢ ܥܲܠ ܕܲܡܗܲܝܡܢܹ̈ܐ ܐܸܢܘܿܢ ܘܚܲܒܝܼܒܹ̈ܐ ܗܵܠܹܝܢ ܕܡܸܬ݁ܬ݁ܢܝܼܚܝܼܢ ܒܬܸܫܡܸܫܬܿܗܘܿܢ. ܗܵܠܹܝܢ ܐܲܠܸܦ ܘܲܒ݂ܥܝܼ ܡܸܢܗܘܿܢ.


text:
ܐܸܢ ܕܹܝܢ ܐܝܼܬ݂ ܐ̄ܢܵܫ ܕܡܲܠܸܦ ܝܘܼܠܦܵܢܵܐ ܐ̄ܚܪܹܢܵܐ: ܘܠܵܐ ܡܸܬ݂ܩܲܪܲܒ݂ ܠܡܸܠܹ̈ܐ ܚܠܝܼ̈ܡܵܬ݂ܵܐ ܕܡܵܪܲܢ ܝܼܫܘܿܥ ܡܫܝܼܚܵܐ ܘܲܠܝܘܼܠܦܵܢܵܐ ܕܕܸܚܠܲܬ݂ ܐܲܠܵܗܵܐ.


text:
ܗܵܢܵܐ ܡܸܬܥܬ݁ܪܝܼܡ ܟܲܕ݂ ܡܸܕܸܡ ܠܵܐ ܝܵܕ݂ܲܥ. ܐܸܠܵܐ ܟܪܝܼܗ ܒܲܕ݂ܪܵܫܵܐ ܘܒܲܒ݂ܥܵܬ݂ܵܐ ܕܡܸܠܹ̈ܐ: ܕܡܸܢܗܹܝܢ ܗܵܘܹܐ ܚܣܵܡܵܐ. ܘܚܸܪܝܵܢܵܐ. ܘܓ݂ܘܼܕܵܦܵܐ. ܘܲܡܣܵܡ ܒܪܸܥܝܵܢܵܐ ܒܝܼܫܵܐ.


text:
ܘܲܫܚܵܩܵܐ ܕܲܒ݂ܢܲܝ̈ܢܵܫܵܐ: ܐܲܝܠܹܝܢ ܕܲܡܚܲܒܲܠ ܪܸܥܝܵܢܗܘܿܢ. ܘܲܓ݂ܠܝܼܙܝܼܢ ܡܸܢ ܩܘܼܫܬܵܐ. ܘܣܵܒ݂ܪܝܼܢ ܕܬܹܐܓ݂ܘܼܪܬܵܐ ܗ݇ܝܼ ܕܸܚܠܲܬ݂ ܐܲܠܵܗܵܐ. ܐܲܢ̄ܬܿ ܕܹܝܢ ܐܸܬ݂ܪܲܚܲܩ ܡܸܢ ܗܵܠܹܝܢ.


text:
ܐܲܝܠܹܝܢ ܕܹܝܢ ܕܨܵܒܹܝܢ ܠܡܸܥܬܲܪ. ܢܵܦܠܝܼܢ ܒܢܸܣܝܘܼܢܹ̈ܐ. ܘܲܒ݂ܦܲܚܹ̈ܐ. ܘܒܲܪ̈ܓ݂ܝܼܓ݂ܵܬ݂ܵܐ ܣܲܓܝܼ̈ܐܵܬ݂ܵܐ: ܕܣܲܟ݂̈ܠܵܢ ܘܲܡ̈ܣܲܓ݁ܦܵܢ ܘܲܡܛܲܒ̈ܥܵܢ ܠܲܒ݂ܢܲܝ̈ܢܵܫܵܐ ܒܲܚܒ݂ܵܠܵܐ ܘܒܲܐܒ݂ܕܵܢܵܐ.


text:
ܥܸܩܪܵܐ ܕܹܝܢ ܕܟ݂ܘܼܠܗܹܝܢ ܒ̈ܝܼܫܵܬ݂ܵܐ ܐܝܼܬܹܝܗܿ ܪܸܚܡܲܬ݂ ܟܸܣܦܵܐ. ܘܐܝܼܬ݂ ܐ̄ܢܵܫܵܐ ܕܐܸܬ݂ܪܲܓ݂ܪܲܓ݂ܘ ܠܵܗ݁. ܘܡܸܢ ܗܲܝܡܵܢܘܼܬ݂ܵܐ ܛܥܵܘ. ܘܢܲܦ̮ܫܗܘܿܢ ܐܲܥܸܠܘ ܠܕ݂ܵܘܘܿܢܹ̈ܐ ܣܲܓܝܼ̈ܐܹܐ.


text:
ܐܲܢ̄ܬܿ ܕܹܝܢ ܐܘܿ ܒܲܪܢܵܫܵܐ ܕܐܲܠܵܗܵܐ. ܡܸܢ ܗܵܠܹܝܢ ܥܪܘܿܩ. ܘܗܲܪ̱ܛ ܒܵܬܲܪ ܙܲܕܝܼܩܘܼܬ݂ܵܐ. ܘܒܵܬܲܪ ܟܹܐܢܘܼܬ݂ܵܐ. ܘܒܵܬܲܪ ܗܲܝܡܵܢܘܼܬ݂ܵܐ. ܘܒܵܬܲܪ ܚܘܼܒܵܐ. ܘܒܵܬܲܪ ܡܣܲܝܒܪܵܢܘܼܬ݂ܵܐ. ܘܒܵܬܲܪ ܡܲܟܝܼܟܘܼܬ݂ܵܐ.


text:
ܘܐܸܬ݂ܟܲܬܲܫ ܒܐܵܓ݂ܘܿܢܵܐ ܛܵܒ݂ܵܐ ܕܗܲܝܡܵܢܘܼܬ݂ܵܐ. ܘܐܲܕ݂ܪܸܟ݂ ܚܲܝܹ̈ܐ ܕܲܠܥܵܠܲܡ ܕܲܠܗܘܿܢ ܐܸܬ݂ܩܪܝܼܬܿ. ܘܐܵܘܕܝܼܬ݂ ܬܵܘܕܝܼܬ݂ܵܐ ܛܵܒ݂ܬ݂ܵܐ ܩܕ݂ܵܡ ܣܵܗܕܹ̈ܐ ܣܲܓܝܼ̈ܐܹܐ.


text:
ܡܣܲܗܸܕ݂ ܐ̄ܢܵܐ ܠܵܟ݂ ܩܕ݂ܵܡ ܐܲܠܵܗܵܐ ܗܵܘ ܕܡܲܚܹܐ ܟܠ: ܘܝܼܫܘܿܥ ܡܫܝܼܚܵܐ ܗܵܘ ܕܐܲܣܗܸܕ݂ ܩܕ݂ܵܡ ܦܲܢܛܝܼܘܿܣ ܦܝܼܠܵܛܘܿܣ ܣܵܗܕܘܼܬ݂ܵܐ ܫܲܦܝܼܪܬܵܐ.


text:
ܗܵܘ ܕܲܥܬ݂ܝܼܕ݂ ܒܙܲܒ݂ܢܹܗ ܢܚܵܘܹܝܘܗܝ ܐܲܠܵܗܵܐ ܡܒܲܪܟ݂ܵܐ ܘܚܲܝܠܬ݂ܵܢܵܐ ܒܲܠܚܘܿܕ݂ܵܘܗܝ. ܡܲܠܟܵܐ ܕܡܲܠܟܹ̈ܐ ܘܡܵܪܵܐ ܕܡܵܪ̈ܵܘܵܬ݂ܵܐ.


text:
ܗܵܘ ܕܗܘܼ ܒܲܠܚܘܿܕ݂ܵܘܗܝ ܠܵܐ ܡܸܬ݂ܚܲܒܲܠ. ܘܥܵܡܲܪ ܒܢܘܼܗܪܵܐ: ܕܐ̄ܢܵܫ ܠܵܐ ܡܸܫܟܲܚ ܕܢܸܬ݂ܩܲܪܲܒ݂ ܠܹܗ. ܘܐ̄ܢܵܫ ܡܸܢ ܒܢܲܝ̈ܢܵܫܵܐ ܠܵܐ ܚܙܵܝܗܝ: ܘܐܵܦܠܵܐ ܡܨܹܐ ܠܡܸܚܙܝܹܗ. ܗܵܘ ܕܠܹܗ ܐܝܼܩܵܪܵܐ ܘܫܘܼܠܛܵܢܵܐ ܠܥܵܠܲܡ ܥܵܠܡܝܼܢ. ܐܵܡܹܝܢ.


text:
ܠܥܲܬܿܝܼܪܹ̈ܐ ܕܥܵܠܡܵܐ ܗܵܢܵܐ ܦܲܩܸܕ݂. ܕܠܵܐ ܢܸܬ݁ܬ݁ܪܝܼܡܘܼܢ ܒܪܸ̈ܥܝܵܢܲܝܗܘܿܢ. ܘܠܵܐ ܢܸܬܿܬܲܟ݂ܠܘܼܢ ܥܲܠ ܥܘܼܬ݂ܪܵܐ ܕܠܲܝܬܿ ܥܠܵܘܗܝ ܬܘܼܟ݂ܠܵܢܵܐ. ܐܸܠܵܐ ܥܲܠ ܐܲܠܵܗܵܐ ܚܲܝܵܐ ܗܵܘ ܕܝܲܗ̄ܒ݂ ܠܲܢ ܟܠ ܥܲܬܿܝܼܪܵܐܝܼܬ݂ ܠܲܢܝܵܚܲܢ.


text:
ܘܢܸܥܒܕ݂ܘܼܢ ܥܒ݂ܵܕܹ̈ܐ ܛܵܒܹ̈ܐ. ܘܢܸܥܬܿܪܘܼܢ ܒܣܘܼܥܪ̈ܵܢܹܐ ܫܲܦܝܼܪܹ̈ܐ. ܘܢܸܗܘܘܿܢ ܕܠܝܼܠܝܼܢ ܠܡܸܬܲܠ ܘܲܠܡܸܫܬܵܘܬܵܦܘܼ.


text:
ܐܘܿ ܛܝܼܡܵܬܲܐܐ ܐܸܙܕܲܗ̄ܪ ܒܡܸܕܸܡ ܕܐܸܬ݂ܓ݁ܥܸܠ ܠܵܟ݂. ܘܲܥܪܘܿܩ ܡܸܢ ܒ̈ܢܵܬ݂ ܩܵܠܹ̈ܐ ܣܪ̈ܝܼܩܵܬ݂ܵܐ: ܘܡܸܢ ܗ̈ܦܵܟ݂ܵܬ݂ܵܐ ܕܝܼܕ݂ܲܥܬ݂ܵܐ ܕܲܓܵܠܬ݂ܵܐ.


text:
ܠܛܝܼܡܵܬܹܐܘܿܣ ܒܪܵܐ ܚܲܒܝܼܒ݂ܵܐ. ܛܲܝܒܘܼܬ݂ܵܐ ܘܪ̈ܲܚܡܹܐ ܘܲܫܠܵܡܵܐ ܡܸܢ ܐܲܠܵܗܵܐ ܐܲܒ݂ܵܐ. ܘܡܸܢ ܡܵܪܲܢ ܝܼܫܘܿܥ ܡܫܝܼܚܵܐ.


text:
ܡܵܘܕܹܐ ܐ̄ܢܵܐ ܠܐܲܠܵܗܵܐ ܗܵܘ ܕܠܹܗ ܡܫܲܡܸܫ ܐ̄ܢܵܐ ܡܸܢ ܐܲܒ݂̈ܵܗܵܬ݂ܝ ܒܬܹܐܪܬܵܐ ܕܟ݂ܝܼܬ݂ܵܐ. ܕܐܲܡܝܼܢܵܐܝܼܬ݂ ܡܸܬܿܕܟܲܪ ܐ̄ܢܵܐ ܠܵܟ݂ ܒܲܨ̈ܠܵܘܵܬ݂ܝ ܕܠܸܠܝܵܐ ܘܕ݂ܐܝܼܡܵܡܵܐ.


text:
ܒܥܘܼܗܕܵܢܵܐ ܕܗܵܘܹܐ ܠܝܼ ܒܗܲܝܡܵܢܘܼܬ݂ܵܟ݂ ܫܲܪܝܼܪܬܵܐ. ܗܵܝ ܕܲܫܪܵܬ݂ ܠܘܼܩܕ݂ܲܡ ܒܸܐܡܵܐ ܕܐܸܡܵܟ݂ ܠܘܿܐܝܼܣ ܘܒܸܐܡܵܟ݂ ܐܹܘܢܝܼܩܹܐ. ܡܦܵܣ ܐ̄ܢܵܐ ܕܹܝܢ ܕܐܵܦ ܒܵܟ݂.


text:
ܠܵܐ ܗܵܟܹܝܠ ܬܸܒ݂ܗܲܬ݂ ܒܣܵܗܕܘܼܬܹܗ ܕܡܵܪܲܢ ܐܵܦܠܵܐ ܒܝܼ ܒܐܲܣܝܼܪܹܗ. ܐܸܠܵܐ ܫܩܘܿܠ ܒ̈ܝܼܫܵܬ݂ܵܐ ܥܲܡ ܐܹܘܲܢܓܲܠܝܼܘܿܢ ܒܚܲܝܠܵܐ ܕܐܲܠܵܗܵܐ.


text:
ܗܵܘ ܕܐܲܚܝܲܢ ܘܲܩܪܵܢ ܒܩܸܪܝܵܢܵܐ ܩܲܕ݁ܝܼܫܵܐ ܠܵܘ ܐܲܝܟ݂ ܥܒ݂ܵܕ݂ܲܝ̈ܢ ܐܸܠܵܐ ܐܲܝܟ݂ ܨܸܒ݂ܝܵܢܹܗ ܘܛܲܝܒܘܼܬܹܗ. ܗܵܝ ܕܐܬ݂ܝܲܗܒܲܬ݂ ܠܲܢ ܒܝܼܫܘܿܥ ܡܫܝܼܚܵܐ ܡܸܢ ܩܕ݂ܵܡ ܙܲܒ݂ܢܵܐ ܕܥܵܠܡܹ̈ܐ


text:
ܘܐܸܬ݂ܓܲܠܝܲܬ݂ ܗܵܫܵܐ ܒܓܸܠܝܵܢܹܗ ܕܡܲܚܝܵܢܲܢ ܝܼܫܘܿܥ ܡܫܝܼܚܵܐ. ܕܒܲܛܸܠ ܠܡܵܘܬܵܐ ܘܚܵܘܝܼ ܚܲܝܹ̈ܐ ܘܠܵܐ ܡܸܬ݂ܚܲܒܠܵܢܘܼܬ݂ܵܐ ܒܐܹܘܲܢܓܲܠܝܼܘܿܢ.


text:
ܡܛܠ ܗܵܕܹܐ ܡܣܲܝܒܲܪ ܐ̄ܢܵܐ ܗܵܠܹܝܢ. ܘܠܵܐ ܒܵܗܹܬ݂ ܐ̄ܢܵܐ. ܝܵܕ݂ܲܥ ܐ̄ܢܵܐ ܓܹܝܪ ܒܡܲܢ ܗܲܝܡܢܹܬ݂. ܘܲܡܦܵܣ ܐ̄ܢܵܐ. ܕܡܵܛܝܵܐ ܒܐܝܼܕ݂ܵܘ̈ܗܝ ܓܘܼܥܠܵܢܝ ܠܡܸܛܲܪ ܠܝܼ ܠܝܵܘܡܵܐ ܗܵܘ.


text:
ܝܵܕ݂ܲܥ ܐܲܢ̄ܬܿ ܗܵܕܹܐ. ܕܲܗܦܲܟ݂ܘ ܡܹܢܝ ܟܠܗܘܿܢ ܗܵܠܹܝܢ ܕܒ݂ܵܐܣܝܼܵܐ. ܕܐܝܼܬܲܝܗܘܿܢ ܡܸܢܗܘܿܢ ܦܹܘܓܹܠܘܿܣ ܘܗܲܪܡܵܓܹܢܝܼܣ.


text:
ܢܸܬܸܿܠ ܡܵܪܲܢ ܪ̈ܲܚܡܹܐ ܠܒܲܝܬܹ݁ܗ ܕܐܵܢܹܣܝܼܦܵܪܘܿܣ. ܕܙܲܒ݂ܢ̈ܝܼܢ ܣܲܓܝܼ̈ܐܵܢ ܐܲܢܝܼܚܲܢܝ. ܘܲܒ݂ܫܸܫ̈ܠܵܬ݂ܵܐ ܕܐܲܣܘܼܪ̈ܲܝ ܠܵܐ ܒܗܸܬ݂.


text:
ܢܸܬܸܿܠ ܠܹܗ ܡܵܪܲܢ. ܕܢܸܫܟܲܚ ܪ̈ܲܚܡܹܐ ܠܘܵܬ݂ ܡܵܪܲܢ ܒܝܵܘܡܵܐ ܗܵܘ. ܘܲܟ݂ܡܵܐ ܕܫܲܡܫܲܢܝ ܒܐܵܦܸܣܘܿܣ. ܝܲܬܝܼܪܵܐܝܼܬ݂ ܝܵܕ݂ܲܥ ܐܲܢ̄ܬܿ.


text:
ܘܐܲܝܠܹܝܢ ܕܲܫܡܲܥܬܿ ܡܹܢܝ ܒܝܲܕ݂ ܣܵܗܕܹ̈ܐ ܣܲܓܝܼ̈ܐܹܐ. ܗܵܢܹܝܢ ܐܲܓ݂ܥܸܠ ܠܐ̄ܢܵܫܵܐ ܡܗܲܝܡܢܹ̈ܐ: ܐܲܝܠܹܝܢ ܕܡܵܛܝܵܐ ܒܐܝܼܕ݂ܲܝ̈ܗܘܿܢ ܐܵܦ ܠܐܲܚܪ̈ܵܢܹܐ ܠܡܲܠܵܦܘܼ.


text:
ܐܸܬܿܕܲܟ݂ܪ ܠܝܼܫܘܿܥ ܡܫܝܼܚܵܐ. ܕܩܵܡ ܡܸܢ ܒܹܝܬ݂ ܡܝܼܬܹ̈ܐ: ܗܵܘ ܕܐܝܼܬ݂ܵܘܗܝ ܡܸܢ ܙܲܪܥܵܐ ܕܕ݂ܵܘܝܼܕ݂ ܐܲܝܟ݂ ܐܹܘܲܢܓܲܠܝܼܘܿܢ ܕܝܼܠܝ.


text:
ܕܒܹܗ ܣܵܒܹܠ ܐ̄ܢܵܐ ܒܝܼ̈ܫܵܬ݂ܵܐ ܥܕ݂ܲܡܵܐ ܠܐܲܣܘܼܪܹ̈ܐ ܐܲܝܟ݂ ܥܵܒܹܿܕ݂ ܒܝܼ̈ܫܵܬ݂ܵܐ. ܐܸܠܵܐ ܡܸܠܬܹܗ ܕܐܲܠܵܗܵܐ ܠܵܐ ܐܲܣܝܼܪܵܐ.


text:
ܡܛܠ ܗܵܢܵܐ ܟܠܡܸܕܸܡ ܡܣܲܝܒܲܪ ܐ̄ܢܵܐ ܡܛܠ ܓܒܲܝ̈ܵܐ. ܕܐܵܦ ܗܸܢܘܿܢ ܢܸܫܟܚܘܼܢ ܚܲܝܹ̈ܐ ܕܲܒ݂ܝܼܫܘܿܥ ܡܫܝܼܚܵܐ ܥܲܡ ܫܘܼܒ݂ܚܵܐ ܕܲܠܥܵܠܲܡ.


text:
ܗܵܠܹܝܢ ܗܘܲܝܬܿ ܡܥܲܗܸܕ݂ ܠܗܘܿܢ ܘܲܡܣܲܗܸܕ݂ ܩܕ݂ܵܡ ܡܵܪܲܢ. ܕܠܵܐ ܢܸܗܘܘܿܢ ܡܸܬ݂ܚܪܹܝܢ ܒܡܸܠܹ̈ܐ ܕܠܵܐ ܝܘܼܬ݂ܪܵܢ. ܠܣܘܼܚܵܦܵܐ ܕܐܲܝܠܹܝܢ ܕܫܵܡܥܝܼܢ ܠܗܹܝܢ.


text:
ܘܢܸܬ݂ܒܛܸܠ ܠܵܟ݂. ܕܲܬ݂ܩܝܼܡ ܢܲܦ̮ܫܵܟ݂ ܓܡܝܼܪܵܐܝܼܬ݂ ܩܕ݂ܵܡ ܐܲܠܵܗܵܐ. ܦܵܠܚܵܐ ܕܠܵܐ ܒܹܗܬܿܬ݂ܵܐ ܕܡܲܟ݂ܪܸܙ ܬܿܪܝܼܨܵܐܝܼܬ݂ ܡܸܠܬ݂ܵܐ ܕܲܫܪܵܪܵܐ.


text:
ܘܡܸܢ ܡܸܠܹ̈ܐ ܣܪ̈ܝܼܩܵܬ݂ܵܐ ܕܠܲܝܬܿ ܒܗܹܝܢ ܚܲܫܚܘܼ. ܐܸܫܬܲܐ̄ܠ. ܝܲܬܝܼܪܵܐܝܼܬ݂ ܓܹܝܪ ܢܵܘܣܦܘܼܢ ܥܲܠ ܪܘܼܫܥܗܘܿܢ ܗܵܢܘܿܢ ܕܲܥܢܹܝܢ ܒܗܹܝܢ.


text:
ܘܡܸܠܲܬ݂ܗܘܿܢ ܐܲܝܟ݂ ܚܲܠܵܕ݂ܝܼܬ݂ܵܐ ܢܘܿܡܹܐ ܬܹܐܚܘܿܕ݂ ܒܣܲܓܝܼ̈ܐܹܐ. ܐܝܼܬ݂ܵܘܗܝ ܕܹܝܢ ܚܲܕ݂ ܡܸܢܗܘܿܢ ܗܹܘܡܹܢܹܐܘܿܣ. ܘܲܐ݇ܚܪܹܢܵܐ ܦܝܼܠܹܛܘܿܣ.


text:
ܗܵܠܹܝܢ ܕܲܛܥܵܘ ܡܸܢ ܫܪܵܪܵܐ ܟܲܕ݂ ܐܵܡܪܝܼܢ ܕܲܩܝܵܡܬܵܐ ܕܡܝܼܬܹ̈ܐ ܗܘܸܵܬ݂ ܠܵܗܿ. ܘܗܲܝܡܵܢܘܼܬ݂ܵܐ ܕܐ̄ܢܵܫ ܐ̄ܢܵܫ ܡܲܗܦܟ݂ܝܼܢ.


text:
ܫܲܬ݂ܐܣܬܵܐ ܕܹܝܢ ܫܲܪܝܼܪܬܵܐ ܕܐܲܠܵܗܵܐ ܩܲܝܵܡܵܐ ܗ݇ܝܼ. ܘܐܝܼܬ݂ ܠܵܗܿ ܚܵܬ݂ܡܵܐ ܗܵܢܵܐ. ܘܝܵܕ݂ܲܥ ܡܵܪܝܵܐ ܠܐܲܝܠܹܝܢ ܕܕ݂ܝܼܠܹܗ ܐܸܢܘܿܢ. ܘܢܸܦܪܘܿܩ ܡܸܢ ܥܵܘܠܵܐ ܟܠ ܕܩܵܪܹܐ ܠܲܫܡܹܗ ܕܡܵܪܝܵܐ.


text:
ܒܒܲܝܬܵܐ ܕܹܝܢ ܪܲܒܵܐ ܠܵܐ ܗ̄ܘܵܐ ܡܵܐܢܹ̈ܐ ܕܕ݂ܲܗܒ݂ܵܐ ܒܲܠܚܘܿܕ݂ ܐܵܘ ܕܣܹܐܡܵܐ ܐܝܼܬ݂ ܒܹܗ: ܐܸܠܵܐ ܐܵܦ ܕܩܲܝܣܵܐ ܐܵܦ ܕܦܲܚܵܪܵܐ. ܡܸܢܗܘܿܢ ܠܐܝܼܩܵܪܵܐ ܘܡܸܢܗܘܿܢ ܠܨܲܥܪܵܐ.


text:
ܐܸܢ ܐ̄ܢܵܫ ܗܵܟܹܝܠ ܢܕ݂ܲܟܹܐ ܢܲܦ̮ܫܹܗ ܡܸܢ ܗܵܠܹܝܢ. ܗܵܘܹܐ ܡܵܐܢܵܐ ܕܲܟ݂ܝܵܐ ܠܐܝܼܩܵܪܵܐ. ܕܥܵܗܹܢ ܠܚܘܼܫܵܚܵܐ ܕܡܵܪܹܗ ܘܲܡܛܲܝܲܒ݂ ܠܟ݂ܠ ܥܒ݂ܵܕ݂ ܛܵܒ݂.


text:
ܡܸܢ ܟܠܗܹܝܢ ܪ̈ܓ݂ܝܼܓ݂ܵܬ݂ܵܐ ܕܛܲܠܝܘܼܬ݂ܵܐ ܥܪܘܿܩ. ܘܗܲܪ̱ܛ ܒܵܬܲܪ ܟܹܐܢܘܼܬ݂ܵܐ ܘܗܲܝܡܵܢܘܼܬ݂ܵܐ ܘܚܘܼܒܵܐ ܘܲܫܠܵܡܵܐ ܥܲܡ ܐܲܝܠܹܝܢ ܕܩܵܪܹܝܢ ܠܡܵܪܲܢ ܒܠܸܒܵܐ ܕܲܟ݂ܝܵܐ.


text:
ܚܸܪ̈ܝܵܢܹܐ ܣܲܟ݂̈ܠܹܐ ܐܲܝܠܹܝܢ ܕܲܕ݂ܠܵܐ ܡܲܪܕܘܼ ܐܸܢܘܿܢ. ܐܸܫܬܲܐ̄ܠ ܡܸܢܗܘܿܢ. ܝܵܕ݂ܲܥ ܐܲܢ̄ܬܿ ܓܹܝܪ. ܕܬܲܟ݂ܬܿܘܼܫܹ̈ܐ ܡܵܘܠܕ݂ܝܼܢ.


text:
ܥܲܒ݂ܕܹܗ ܕܹܝܢ ܕܡܵܪܲܢ ܠܵܐ ܚܲܝܵܒ݂ ܠܡܸܬ݂ܟܲܬܵܫܘܼ. ܐܸܠܵܐ ܕܢܸܗܘܹܐ ܡܲܟܝܼܟ݂ ܠܘܵܬ݂ ܟܠܢܵܫ ܘܡܲܠܦܵܢ ܘܢܲܓ݁ܝܼܪܵܐ ܪܘܼܚܹܗ.


text:
ܕܢܸܗܘܹܐ ܪܵܕܹܐ ܠܐܲܝܠܹܝܢ ܕܡܸܬ݂ܚܪܹܝܢ ܠܩܘܼܒ݂ܠܹܗ ܒܡܲܟܝܼܟܘܼܬ݂ܵܐ. ܕܲܠܡܵܐ ܢܸܬܸܿܠ ܠܗܘܿܢ ܐܲܠܵܗܵܐ ܬܝܵܒ݂ܘܼܬ݂ܵܐ. ܘܢܸܕ݂ܥܘܼܢ ܫܪܵܪܵܐ.


text:
ܘܢܸܗܘܘܿܢ ܒܢܲܝ̈ܢܵܫܵܐ ܪ̈ܵܚܡܲܝ ܢܲܦ̮ܫܗܘܿܢ. ܘܪ̈ܵܚܡܲܝ ܟܸܣܦܵܐ. ܫܲܒ݂ܗܪ̈ܵܢܹܐ. ܪ̈ܵܡܹܐ. ܡܓܲܕܦܵܢܹ̈ܐ. ܕܲܠܐ̄ܢܵܫܲܝ̈ܗܘܿܢ ܠܵܐ ܡܸܬܿܛܦܝܼܣܝܼܢ. ܟܵܦܪ̈ܲܝ ܒܛܲܝܒܘܼܬ݂ܵܐ. ܪ̈ܲܫܝܼܥܹܐ.


text:
ܕܐܝܼܬ݂ ܠܗܘܿܢ ܐܸܣܟܹܡܵܐ ܕܕ݂ܸܚܠܲܬ݂ ܐܲܠܵܗܵܐ ܘܡܸܢ ܚܲܝܠܹܗ ܪܲܚܝܼܩܝܼܢ. ܐܲܝܠܹܝܢ ܕܗܵܟܲܢܵܐ ܐܸܢܘܿܢ. ܕܚܘܿܩ ܐܸܢܘܿܢ ܡܸܢܵܟ݂.


text:
ܡܸܢܗܘܿܢ ܐܸܢܘܿܢ ܓܹܝܪ. ܗܵܠܹܝܢ ܕܲܡܚܲܠܕ݂ܝܼܢ ܒܹܝܬ݂ ܒܵܬܹ̈ܐ: ܘܫܵܒܹܝܢ ܢܸܫܹ̈ܐ ܕܲܛܡܝܼܪ̈ܵܢ ܒܲܚܛܵܗܹ̈ܐ ܘܡܸܬܿܕܲܒ݂ܪ̈ܵܢ ܠܲܪ̈ܓ݂ܝܼܓ݂ܵܬ݂ܵܐ ܡܫܲܚ̈ܠܦܵܬ݂ܵܐ:


text:
ܐܲܝܟܲܢܵܐ ܕܹܝܢ ܕܝܵܢܹܣ ܘܝܲܡܒܪܹܣ ܩܵܡܘ ܠܘܼܩܒܲܠ ܡܘܼܫܹܐ. ܗܵܟܲܢܵܐ ܐܵܦ ܗܸܢܘܿܢ ܩܵܝܡܝܼܢ ܠܘܼܩܒܲܠ ܫܪܵܪܵܐ. ܐ̄ܢܵܫܵܐ ܕܲܡܚܲܒܲܠ ܪܸܥܝܵܢܗܘܿܢ ܘܲܣܠܹܝܢ ܡܸܢ ܗܲܝܡܵܢܘܼܬ݂ܵܐ.


text:
ܐܸܠܵܐ ܠܵܐ ܢܹܐܬ݂ܘܿܢ ܠܲܩܕ݂ܵܡܲܝܗܘܿܢ. ܫܵܛܝܘܼܬ݂ܗܘܿܢ ܓܹܝܪ ܡܸܬ݂ܝܲܕ݂ܥܵܐ ܗ݇ܝܼ ܠܟ݂ܠܢܵܫ. ܐܲܝܟܲܢܵܐ ܕܐܵܦ ܕܗܵܢܘܿܢ ܐܸܬ݂ܝܲܕ݂ܥܲܬ݂.


text:
ܐܲܢ̄ܬܿ ܕܹܝܢ ܐܸܬܲܝܬܿ ܒܵܬܲܪ ܝܘܼܠܦܵܢܝ. ܘܒܵܬܲܪ ܕܘܒܵܪ̈ܲܝ. ܘܒܵܬܲܪ ܨܸܒ݂ܝܵܢܝ. ܘܒܵܬܲܪ ܗܲܝܡܵܢܘܼܬ݂ܝ. ܘܒܵܬܲܪ ܢܲܓ݁ܝܼܪܘܼܬ݂ ܪܘܼܚܝ. ܘܒܵܬܲܪ ܚܘܼܒܝ. ܘܒܵܬܲܪ ܡܣܲܝܒܪܵܢܘܼܬ݂ܝ.


text:
ܘܒܵܬܲܪ ܪܕ݂ܝܼܦܘܼܬ݂ܝ ܘܒܵܬܲܪ ܚܲܫܲܝ̈. ܘܝܵܕ݂ܲܥ ܐܲܢ̄ܬܿ. ܐܲܝܠܹܝܢ ܣܲܝܒܪܹܬ݂ ܒܐܲܢܛܝܵܟ݂ܝܼܵܐ. ܘܒ݂ܐܝܼܩܵܢܘܿܢ. ܘܲܒ݂ܠܘܼܣܛܪܵܐ. ܐܲܝܕ݂ܵܐ ܪܕ݂ܝܼܦܘܼܬ݂ܵܐ ܣܲܝܒܪܹܬ݂. ܘܡܸܢ ܟܠܗܹܝܢ ܦܲܨܝܲܢܝ ܡܵܪܝ.


text:
ܘܲܕ݂ܡܸܢ ܛܲܠܝܘܼܬ݂ܵܟ݂ ܣܸܦܪܹ̈ܐ ܩܲܕ݁ܝܼܫܹ̈ܐ ܝܲܠܝܼܦ ܐܲܢ̄ܬܿ. ܕܡܸܫܟܿܚܝܼܢ ܕܲܢܚܲܟܡܘܼܢܵܟ݂ ܠܚܲܝܹ̈ܐ ܒܗܲܝܡܵܢܘܼܬ݂ܵܐ ܕܝܼܫܘܿܥ ܡܫܝܼܚܵܐ.


text:
ܟܠ ܟܬ݂ܵܒ݂ ܕܲܒ݂ܪܘܼܚܵܐ ܐܸܬ݂ܟܬܸܒ݂. ܡܵܘܬܿܪܵܢܵܐ ܗܘܼ ܠܝܘܼܠܦܵܢܵܐ. ܘܲܠܟ݂ܘܼܘܵܢܵܐ. ܘܲܠܬ݂ܘܼܪܵܨܵܐ. ܘܲܠܡܲܪܕܘܼܬ݂ܵܐ ܕܲܒ݂ܟܹܐܢܘܼܬ݂ܵܐ.


text:
ܡܣܲܗܸܕ݂ ܐ̄ܢܵܐ ܠܵܟ݂ ܩܕ݂ܵܡ ܐܲܠܵܗܵܐ ܘܡܵܪܲܢ ܝܼܫܘܿܥ ܡܫܝܼܚܵܐ ܗܵܘ ܕܲܥܬ݂ܝܼܕ݂ ܠܲܡܕ݂ܵܢ ܚܲܝܹ̈ܐ ܘܡܝܼܬܹ̈ܐ ܒܓܸܠܝܵܢܵܐ ܕܡܲܠܟܘܼܬܹܗ.


text:
ܐܲܟ݂ܪܸܙ ܡܸܠܬ݂ܵܐ ܘܩܘܼܡ ܒܲܚܦܝܼܛܘܼܬ݂ܵܐ ܒܙܲܒ݂ܢܵܐ ܘܲܕ݂ܠܵܐ ܙܲܒ݂ܢܵܐ. ܐܲܟܸܣ ܘܟ݂ܵܘܸܢ ܒܟ݂ܠܵܗܿ ܡܲܓ݁ܪܲܬ݂ ܪܘܼܚܵܐ ܘܝܘܼܠܦܵܢܵܐ.


text:
ܢܸܗܘܹܐ ܓܹܝܪ ܙܲܒ݂ܢܵܐ. ܕܲܠܝܘܼܠܦܵܢܵܐ ܚܠܝܼܡܵܐ ܠܵܐ ܢܸܫܬܲܡܥܘܼܢ. ܐܸܠܵܐ ܐܲܝܟ݂ ܪ̈ܓ݂ܝܼܓ݂ܵܬ݂ܗܘܿܢ ܢܲܣܓ݁ܘܿܢ ܠܢܲܦ̮ܫܗܘܿܢ ܡܲܠܦܵܢܹ̈ܐ ܒܚܘܼܬ݂ܚܵܬ݂ܵܐ ܕܡܲܫܡܲܥܬ݂ܗܘܿܢ.


text:
ܐܲܢ̄ܬܿ ܕܹܝܢ ܗܘܲܝܬܿ ܥܝܼܪ ܒܟ݂ܠܡܸܕ݂ܡ. ܘܣܲܝܒܲܪ ܒ̈ܝܼܫܵܬ݂ܵܐ. ܘܲܥܒ݂ܵܕ݂ܵܐ ܥܒܸܕ݂ ܕܲܡܣܲܒܪܵܢܵܐ. ܘܬܸܫܡܸܫܬܵܟ݂ ܫܲܠܸܡ.


text:
ܘܡܸܢ ܗܵܫܵܐ ܢܛܝܼܪ ܠܝܼ ܟܠܝܼܠܵܐ ܕܟܹܐܢܘܼܬ݂ܵܐ. ܕܢܸܦܪܥܝܼܘܗܝ ܠܝܼ ܡܵܪܝ ܒܝܵܘܡܵܐ ܗܵܘ ܕܗܘܸܝܘܼ ܕܲܝܵܢܵܐ ܟܹܐܢܵܐ. ܠܵܐ ܕܹܝܢ ܒܲܠܚܘܿܕ݂ ܠܝܼ. ܐܸܠܵܐ ܐܵܦ ܠܐܲܝܠܹܝܢ ܕܐܲܚܸܒ݂ܘ ܠܓܸܠܝܵܢܹܗ.


text:
ܕܹܐܡܵܐ ܓܹܝܪ ܫܲܒ݂ܩܲܢܝ. ܘܐܲܚܸܒ݂ ܥܵܠܡܵܐ ܗܵܢܵܐ. ܘܐܸܙܲܠ ܠܹܗ ܠܬܸܣܵܠܘܿܢܝܼܩܹܐ. ܩܪܝܼܣܦܘܿܣ ܠܓ݂ܵܠܵܛܝܼܵܐ. ܛܸܛܘܿܣ ܠܕ݂ܲܠܡܵܛܝܼܵܐ.


text:
ܒܹܝܬ݂ ܟܬ݂ܵܒܹ̈ܐ ܕܹܝܢ ܕܫܸܒ݂ܩܹܬ݂ ܒܲܛܪܘܿܐܘܿܣ ܠܘܵܬ݂ ܩܲܪܦܘܿܣ. ܡܵܐ ܕܐܵܬܹܐ ܐܲܢ̄ܬܿ ܐܲܝܬܵܝܗܝ. ܘܲܟ݂ܬ݂ܵܒܹ̈ܐ ܝܲܬܝܼܪܵܐܝܼܬ݂ ܟܸܪ̈ܟܹܐ ܕܲܡܓܲܠܹ̈ܐ.


text:
ܡܵܪܝ ܕܹܝܢ ܩܵܡ ܠܝܼ ܘܚܲܝܠܲܢܝ. ܕܒ݂ܝܼ ܟܵܪܘܿܙܘܼܬ݂ܵܐ ܬܸܫܬܲܠܲܡ ܘܢܸܫܡܥܘܼܢ ܥܲܡ̈ܡܹܐ ܟܠܗܘܿܢ. ܕܐܸܬ݂ܦܲܨܝܼܬ݂ ܡܸܢ ܦܘܼܡܵܐ ܕܐܲܪܝܵܐ.


text:
ܘܲܢܦܲܨܹܝܢܝ ܡܵܪܝ ܡܸܢ ܟܠ ܥܒ݂ܵܕ݂ ܒܝܼܫ. ܘܢܲܚܹܝܢܝ ܒܡܲܠܟܘܼܬܹܗ ܕܒܲܫܡܲܝܵܐ. ܕܠܹܗ ܫܘܼܒ݂ܚܵܐ ܠܥܵܠܲܡ ܥܵܠܡܝܼܢ. ܐܵܡܹܝܢ.


text:
ܢܸܬ݂ܒܛܸܠ ܠܵܟ݂ ܕܲܩܕ݂ܵܡ ܣܲܬ݂ܘܵܐ ܬܹܐܬܹܐ. ܫܵܐܹܠ ܒܲܫܠܵܡܵܟ݂ ܐܹܘܒ݂ܘܿܠܘܿܣ ܘܦܘܿܕܹܣ ܘܠܝܼܢܘܿܣ. ܘܲܩܠܵܘܕ݁ܝܼܵܐ ܘܐܲܚܹ̈ܐ ܟܠܗܘܿܢ.


text:
ܦܵܘܠܘܿܣ ܥܲܒ݂ܕܹܗ ܕܐܲܠܵܗܵܐ ܘܲܫܠܝܼܚܹܗ ܕܝܼܫܘܿܥ ܡܫܝܼܚܵܐ. ܒܗܲܝܡܵܢܘܼܬ݂ܵܐ ܕܲܓ݂ܒܲܝܵܐ ܕܐܲܠܵܗܵܐ ܘܝܼܕ݂ܲܥܬ݂ܵܐ ܕܲܫܪܵܪܵܐ ܕܲܒ݂ܕ݂ܸܚܠܲܬ݂ ܐܲܠܵܗܵܐ.


text:
ܠܛܸܛܘܿܣ ܒܪܵܐ ܫܲܪܝܼܪܵܐ ܒܗܲܝܡܵܢܘܼܬ݂ܵܐ ܕܓ݂ܵܘܵܐ. ܛܲܝܒܘܼܬ݂ܵܐ ܘܲܫܠܵܡܵܐ ܡܸܢ ܐܲܠܵܗܵܐ ܐܲܒ݂ܵܐ. ܘܡܸܢ ܡܵܪܲܢ ܝܼܫܘܿܥ ܡܫܝܼܚܵܐ ܡܲܚܝܵܢܲܢ.


text:
ܡܛܠ ܗܵܢܵܐ ܗ̄ܘܼ ܫܒܲܩܬܵܟ݂ ܗ̄ܘܹܝܬ݂ ܒܲܩܪܹܛܹܐ. ܕܐܲܝܠܹܝܢ ܕܚܲܣܝܼܪ̈ܵܢ ܬܲܬ݂ܩܸܢ ܘܲܬ݂ܩܝܼܡ ܩܲܫܝܼܫܹ̈ܐ ܒܲܡܕ݂ܝܼܢܵܐ ܡܕ݂ܝܼܢܵܐ ܐܲܝܟܲܢܵܐ ܕܦܲܩܸܕ݂ܬܵܟ݂.


text:
ܐܲܝܢܵܐ ܕܲܕ݂ܠܵܐ ܪܸܫܝܵܢ ܗ̄ܘܼ. ܘܲܗܘܵܐ ܒܲܥܠܵܐ ܕܲܚܕ݂ܵܐ ܐܲܢ̄ܬܿܬ݂ܵܐ. ܘܐܝܼܬ݂ ܠܹܗ ܒ̈ܢܲܝܵܐ ܡܗܲܝܡܢܹ̈ܐ ܕܠܵܐ ܡܨܲܚܹܝܢ. ܘܠܵܐ ܐܝܼܬܲܝܗܘܿܢ ܕܠܵܐ ܫܘܼܥܒܵܕ݂ ܒܐܵܣܘܿܛܘܼܬ݂ܵܐ.


text:
ܚܲܝܵܒ݂ ܗܘܼ ܓܹܝܪ ܩܲܫܝܼܫܵܐ. ܕܢܸܗܘܹܐ ܕܠܵܐ ܪܸܫܝܵܢ. ܐܲܝܟ݂ ܪܲܒܲܝܬܵܐ ܕܐܲܠܵܗܵܐ. ܘܠܵܐ ܢܸܗܘܹܐ ܡܸܬܿܕܲܒܲܪ ܒܪܸܥܝܵܢ ܢܲܦ̮ܫܹܗ. ܘܠܵܐ ܢܸܗܘܹܐ ܚܸܡܬ݂ܵܢ. ܘܠܵܐ ܢܸܗܘܹܐ ܥܵܒܲܪ ܥܲܠ ܚܲܡܪܵܐ. ܘܠܵܐ ܬܸܗܘܹܐ ܪܵܗܛܵܐ ܐܝܼܕ݂ܹܗ ܠܡܸܡܚܵܐ. ܘܠܵܐ ܢܸܗܘܹܐ ܪܵܚܹܡ ܝܘܼܬ݂ܪ̈ܵܢܹܐ ܛܲܢ̈ܦܹܐ:


text:
ܐܸܠܵܐ ܢܸܗܘܹܐ ܪܵܚܹܡ ܐܲܟ݂ܣܢܵܝܹ̈ܐ. ܘܢܸܗܘܹܐ ܪܵܚܹܡ ܛܵܒ݂ܵܬ݂ܵܐ. ܘܢܸܗܘܹܐ ܢܟܸܦ. ܘܢܸܗܘܹܐ ܟܹܐܝܢ. ܘܢܸܗܘܹܐ ܚܲܣܝܵܐ. ܘܲܠܒ݂ܝܼܟ݂ ܢܲܦ̮ܫܹܗ ܡܸܢ ܪ̈ܓ݂ܝܼܓ݂ܵܬ݂ܵܐ.


text:
ܘܲܒ݂ܛܝܼܠ ܠܹܗ ܥܲܠ ܝܘܼܠܦܵܢܵܐ ܕܡܸܠܬ݂ܵܐ ܕܗܲܝܡܵܢܘܼܬ݂ܵܐ. ܕܢܸܫܟܲܚ ܐܵܦ ܠܲܡܒܲܝܵܐܘܼ ܒܝܘܼܠܦܵܢܹܗ ܚܠܝܼܡܵܐ ܘܲܠܡܲܟܵܣܘܼ ܠܐܲܝܠܹܝܢ ܕܡܸܬ݂ܚܪܹܝܢ.


text:
ܐܝܼܬ݂ ܓܹܝܪ ܣܲܓܝܼ̈ܐܹܐ ܕܠܵܐ ܡܸܫܬܲܥܒܕ݂ܝܼܢ. ܘܲܣܪ̈ܝܼܩܵܢ ܡܸܠܲܝ̈ܗܘܿܢ. ܘܡܲܛܥܹܝܢ ܪܸܥܝܵܢܹ̈ܐ ܕܲܒ݂ܢܲܝ̈ܢܵܫܵܐ. ܝܲܬܝܼܪܵܐܝܼܬ݂ ܐܲܝܠܹܝܢ ܕܡܸܢ ܓܙܘܼܪܬܵܐ ܐܸܢܘܿܢ.


text:
ܗܵܢܘܿܢ ܕܘܵܠܹܐ ܠܲܡܣܲܟܵܪܘܼ ܦܘܼܡܗܘܿܢ. ܒܵܬܹ̈ܐ ܓܹܝܪ ܣܲܓܝܼ̈ܐܹܐ ܡܚܲܒܠܝܼܢ. ܘܡܲܠܦܝܼܢ ܡܸܕܸܡ ܕܠܵܐ ܘܵܠܹܐ ܡܛܠ ܝܘܼܬ݂ܪ̈ܵܢܹܐ ܛܲܢ̈ܦܹܐ.


text:
ܐܸܡܲܪ ܐ̄ܢܵܫ ܡܸܢܗܘܿܢ ܢܒ݂ܝܼܵܐ ܕܝܼܠܗܘܿܢ. ܕܲܒ݂ܢܲܝ̈ ܩܪܹܛܹܐ ܒܟ݂ܠܙܒܲܢ ܕܲܓܵܠܝܼܢ ܐܸܢܘܿܢ. ܚܲܝ̈ܘܵܬ݂ܵܐ ܒܝܼ̈ܫܵܬ݂ܵܐ ܘܟܲܪ̈ܣܵܬ݂ܵܐ ܒܲܛܝܼ̈ܠܵܬ݂ܵܐ.


text:
ܘܫܲܪܝܼܪܵܐܝܼܬ݂ ܐܝܼܬܹܝܗܿ ܣܵܗܕܘܼܬ݂ܵܐ ܗܵܕܹܐ. ܡܛܠ ܗܵܢܵܐ ܩܲܫܝܵܐܝܼܬ݂ ܗܘܲܝܬܿ ܡܲܟܸܣ ܠܗܘܿܢ. ܕܢܸܗܘܘܿܢ ܚܠܝܼܡܝܼܢ ܒܗܲܝܡܵܢܘܼܬ݂ܵܐ.


text:
ܟܠܡܸܕܸܡ ܓܹܝܪ ܕܟܹܐ ܗ̄ܘܼ ܠܲܕ݂ܟܲܝ̈ܵܐ. ܠܐܲܝܠܹܝܢ ܕܹܝܢ ܕܲܡܣܲܝܒ݂ܝܼܢ ܘܠܵܐ ܡܗܲܝܡܢܝܼܢ. ܡܸܕܸܡ ܕܲܕ݂ܟܹܐ ܠܲܝܬܿ ܠܗܘܿܢ. ܐܸܠܵܐ ܡܣܲܝܲܒ݂ ܗܘܼ ܪܸܥܝܵܢܗܘܿܢ ܘܬܹܐܪܬܿܗܘܿܢ.


text:
ܘܡܵܘܕܹܝܢ ܕܝܵܕ݂ܥܝܼܢ ܠܐܲܠܵܗܵܐ. ܒܲܥܒ݂ܵܕ݂ܲܝ̈ܗܘܿܢ ܕܹܝܢ ܟܵܦܪܝܼܢ ܒܹܗ. ܘܐܝܼܬܲܝܗܘܿܢ ܣܢܝܼܐܹ̈ܐ ܘܲܕ݂ܠܵܐ ܦܝܵܣ. ܘܡܲܣ̈ܠܲܝܵܐ ܠܟ݂ܠ ܥܒ݂ܵܕ݂ ܛܵܒ݂.


text:
ܘܐܲܠܸܦ ܕܢܸܗܘܘܿܢ ܩܲܫܝܼܫܹ̈ܐ ܥܝܼܪܝܼܢ ܒܪܸ̈ܥܝܵܢܲܝܗܘܿܢ. ܘܢܸܗܘܘܿܢ ܢܲܟ݂ܦܝܼܢ. ܘܢܸܗܘܘܿܢ ܕܟܹܝܢ. ܘܢܸܗܘܘܿܢ ܚܠܝܼܡܝܼܢ ܒܗܲܝܡܵܢܘܼܬ݂ܵܐ ܘܲܒܚܘܼܒܵܐ ܘܒܲܡܣܲܝܒܪܵܢܘܼܬ݂ܵܐ.


text:
ܘܐܵܦ ܩܲܫ̈ܝܼܫܵܬ݂ܵܐ ܗܵܟܲܢܵܐ. ܕܢܸܗܘ̈ܝܵܢ ܒܐܸܣܟܹܡܵܐ ܕܝܵܐܹܐ ܠܕ݂ܸܚܠܲܬ݂ ܐܲܠܵܗܵܐ. ܘܠܵܐ ܢܸܗܘ̈ܝܵܢ ܐܵܟ݂̈ܠܵܢ ܩܲܪ̈ܨܹܐ. ܘܠܵܐ ܢܸܗܘ̈ܝܵܢ ܡܫܲܥ̈ܒ݁ܕ݂ܵܢ ܠܚܲܡܪܵܐ ܣܲܓܿܝܼ̈ܐܵܐ. ܘܢܸܗܘ̈ܝܵܢ ܡܲܠܦܵܢ ܫܲܦܝܼܪ̈ܵܬ݂ܵܐ.


text:
ܘܢܸܗܘ̈ܝܵܢ ܢܲܟ݂̈ܦܵܢ ܘܩܲܕ݁ܝܼ̈ܫܵܢ. ܘܢܸܗܘ̈ܝܵܢ ܝܵܨ̈ܦܵܢ ܫܲܦܝܼܪ ܕܒ݂ܵܬܲܝ̈ܗܹܝܢ ܘܡܸܫܬܲܥܒ̈ܕ݂ܵܢ ܠܒܲܥܠܲܝ̈ܗܹܝܢ: ܕܠܵܐ ܐ̄ܢܵܫ ܢܓܲܕܸܦ ܥܲܠ ܡܸܠܬܹܗ ܕܐܲܠܵܗܵܐ.


text:
ܒܟ݂ܠܡܸܕܸܡ ܕܹܝܢ ܕܡܘܼܬ݂ܵܐ ܒܢܲܦ̮ܫܵܟ݂ ܚܵܘܵܐ ܒܟ݂ܠ ܥܒ݂ܵܕܹ̈ܐ ܛܵܒܹ̈ܐ. ܘܲܒ݂ܡܲܠܦܵܢܘܼܬ݂ܵܟ݂ ܬܸܗܘܹܐ ܠܵܟ݂ ܡܸܠܬ݂ܵܐ ܚܠܝܼܡܬܵܐ


text:
ܕܢܲܟ݂ܦܵܐ ܘܠܵܐ ܡܚܲܒܠܵܐ. ܘܠܵܐ ܐ̄ܢܵܫ ܒܵܣܲܪ ܠܵܗܿ. ܕܐܲܝܢܵܐ ܕܩܵܐܹܡ ܠܩܘܼܒ݂ܠܲܢ ܢܸܒ݂ܗܲܬ݂. ܟܲܕ݂ ܠܵܐ ܢܸܫܟܲܚ ܕܢܹܐܡܲܪ ܥܠܲܝܢ ܡܸܕܸܡ ܕܲܣܢܸܐ.


text:
ܘܠܵܐ ܗܘܵܘ ܓܵܢܒܝܼܢ. ܐܸܠܵܐ ܢܚܵܘܘܿܢ ܫܪܵܪܗܘܿܢ ܛܵܒ݂ܵܐ ܒܟ݂ܠܡܸܕ݂ܡ. ܕܲܢܨܲܒܬ݂ܘܼܢ ܒܟ݂ܠܡܸܕܸܡ ܝܘܼܠܦܵܢܹܗ ܕܐܲܠܵܗܵܐ ܡܲܚܝܵܢܲܢ.


text:
ܘܪܵܕ݂ܝܵܐ ܠܲܢ. ܕܢܸܟ݂ܦܘܼܪ ܒܪܘܼܫܥܵܐ ܘܒܲܪ̈ܓ݂ܝܼܓ݂ܵܬ݂ܵܐ ܕܥܵܠܡܵܐ. ܘܢܚܹܐ ܒܥܵܠܡܵܐ ܗܵܢܵܐ ܒܢܲܟ݂ܦܘܼܬ݂ܵܐ. ܘܲܒ݂ܟܹܐܢܘܼܬ݂ܵܐ. ܘܲܒ݂ܕ݂ܸܚܠܲܬ݂ ܐܲܠܵܗܵܐ.


text:
ܟܲܕ݂ ܡܣܲܟܹܝܢ ܚ̄ܢܲܢ ܠܣܲܒ݂ܪܵܐ ܒܪܝܼܟ݂ܵܐ ܘܲܠܓܸܠܝܵܢܵܐ ܕܬܸܫܒܘܿܚܬܹ݁ܗ ܕܐܲܠܵܗܵܐ ܪܲܒܵܐ ܘܡܲܚܝܵܢܲܢ ܝܼܫܘܿܥ ܡܫܝܼܚܵܐ.


text:
ܕܗܘܼ ܝܲܗ̄ܒ݂ ܢܲܦ̮ܫܹܗ ܚܠܵܦܲܝܢ. ܕܢܸܦܪܩܲܢ ܡܸܢ ܟܠ ܥܵܘܠܵܐ. ܘܲܢܕ݂ܲܟܹܝܢ ܠܢܲܦ̮ܫܹܗ ܥܲܡܵܐ ܚܲܕ݂ܬ݂ܵܐ ܕܚܵܣܹܡ ܒܲܥܒ݂ܵܕܹ̈ܐ ܛܵܒܹ̈ܐ.


text:
ܘܲܗܘܲܝܬܿ ܡܥܲܗܸܕ݂ ܠܗܘܿܢ. ܕܲܠܪܹ̈ܫܹܐ ܘܲܠܫܲܠܝܼܛܵܢܹ̈ܐ ܢܸܫܬܲܡܥܘܼܢ ܘܢܸܫܬܲܥܒܕ݂ܘܼܢ. ܘܲܕ݂ܢܸܗܘܘܿܢ ܥܬ݂ܝܼܕ݂ܝܼܢ ܠܟ݂ܠ ܥܒ݂ܵܕ݂ ܛܵܒ݂.


text:
ܘܥܲܠ ܐ̄ܢܵܫ ܠܵܐ ܢܓܲܕܦܘܼܢ. ܘܠܵܐ ܢܸܗܘܘܿܢ ܡܸܬ݂ܟܲܬܿܫܝܼܢ. ܐܸܠܵܐ ܢܸܗܘܘܿܢ ܡܲܟܝܟ݂ܝܼܢ. ܘܲܒ݂ܟ݂ܠܡܸܕܸܡ ܢܚܵܘܘܿܢ ܒܲܣܝܼܡܘܬ݂ܗܘܿܢ ܠܘܵܬ݂ ܟܠܗܘܿܢ ܒܢܲܝ̈ܢܵܫܵܐ.


text:
ܐܵܦ ܚܢܲܢ ܓܹܝܪ ܡܸܢ ܩܕ݂ܝܼܡ ܕܠܵܐ ܪܸܥܝܵܢܵܐ ܗ̄ܘܲܝܢ ܘܲܕ݂ܠܵܐ ܦܝܵܣܵܐ. ܘܛܵܥܹܝܢ ܗ̄ܘܲܝܢ. ܘܲܡܫܲܥܒܕ݂ܝܼܢ ܗ̄ܘܲܝܢ ܠܲܪ̈ܓ݂ܝܼܓ݂ܵܬ݂ܵܐ ܡܫܲܚ̈ܠܦܵܬ݂ܵܐ. ܘܲܒ݂ܒ݂ܝܼܫܘܼܬ݂ܵܐ ܘܒܲܚܣܵܡܵܐ ܡܸܬ݂ܗܲܦܟ݂ܝܼܢ ܗ̄ܘܲܝܢ. ܘܲܣܢܝܼܐܝܼܢ ܗ̄ܘܲܝܢ. ܐܵܦ ܚܲܕ݂ ܠܚܲܕ݂ ܣܵܢܹܝܢ ܗ̄ܘܲܝܢ.


text:
ܠܵܐ ܒܲܥܒ݂ܵܕܹ̈ܐ ܕܙܲܕܝܼܩܘܼܬ݂ܵܐ ܕܲܥܒܲܕ݂ܢ. ܐܸܠܵܐ ܒܪ̈ܲܚܡܵܘܗܝ ܕܝܼܠܹܗ. ܐܲܚܝܲܢ ܒܲܣܚܵܬ݂ܵܐ ܕܡܵܘܠܵܕ݂ܵܐ ܕܡܸܢ ܕܪܹܫ ܘܲܒ݂ܚܘܼܕܵܬ݂ܵܐ ܕܪܘܼܚܵܐ ܕܩܘܼܕ݂ܫܵܐ.


text:
ܡܗܲܝܡܢܵܐ ܗ݇ܝܼ ܡܸܠܬ݂ܵܐ. ܘܲܒ݂ܗܵܠܹܝܢ ܨܵܒܹܐ ܐ̄ܢܵܐ. ܕܐܵܦ ܐܲܢ̄ܬܿ ܗܘܲܝܬܿ ܡܫܲܪܲܪ ܠܗܘܿܢ. ܕܢܸܬ݂ܒܛܸܠ ܠܗܘܿܢ ܠܡܸܦܠܲܚ ܥܒ݂ܵܕܹ̈ܐ ܛܵܒܹ̈ܐ: ܐܲܝܠܹܝܢ ܕܗܲܝܡܸܢܘ ܒܐܲܠܵܗܵܐ. ܗܵܠܹܝܢ ܐܸܢܹܝܢ ܕܛܵܒ݂̈ܵܢ ܘܡܵܘܬܿܪ̈ܵܢ ܠܲܒܢܲܝ̈ܢܵܫܵܐ.


text:
ܡܸܢ ܒܥܵܬ݂ܵܐ ܕܹܝܢ ܣܟܲܠܬ݂ܵܐ. ܘܡܸܢ ܬܲܫܥ̈ܝܵܬ݂ܵܐ ܕܫܲܪ̈ܒܵܬ݂ܵܐ. ܘܡܸܢ ܚܸܪ̈ܝܵܢܹܐ. ܘܡܸܢ ܬܲܟ݂ܬܿܘܼܫܹ̈ܐ ܕܣܵܦܪܹ̈ܐ. ܐܸܫܬܲܐ̄ܠ. ܝܘܼܬ݂ܪܵܢ ܓܹܝܪ ܠܲܝܬܿ ܒܗܹܝܢ. ܘܲܣܪ̈ܝܼܩܵܢ ܐܸܢܹܝܢ.


text:
ܡܵܐ ܕܫܲܕܪܹܬ݂ ܠܘܵܬ݂ܵܟ݂ ܠܐܵܪܵܛܹܡܵܐ ܐܵܘ ܠܛܘܼܟ݂ܝܼܩܘܿܣ. ܢܸܬ݂ܒܛܸܠ ܠܵܟ݂. ܕܬܹܐܬܹܐ ܠܘܵܬ݂ܝ ܠܢܝܼܩܵܦܘܿܠܝܼܣ. ܬܲܡܵܢ ܓܹܝܪ ܣܵܡܹܬ݂ ܒܪܸܥܝܵܢܝ ܕܐܲܣܬܹܐ.


text:
ܥܲܠ ܙܹܐܢܵܐ ܕܹܝܢ ܣܵܦܪܵܐ ܘܥܲܠ ܐܵܦܲܠܘܿ ܢܸܬ݂ܒܛܸܠ ܠܵܟ݂. ܕܲܬ݂ܠܵܘܹܐ ܐܸܢܘܿܢ ܫܲܦܝܼܪ. ܕܡܸܕܸܡ ܠܵܐ ܢܸܚܣܲܪ ܠܗܘܿܢ.


text:
ܘܢܹܐܠܦܘܼܢ ܐܵܦ ܐܲܝܠܹܝܢ ܕܕ݂ܝܼܠܲܢ ܐܸܢܘܿܢ. ܕܢܸܗܘܘܿܢ ܦܵܠܚܝܼܢ ܥܒ݂ܵܕܹ̈ܐ ܛܵܒܹ̈ܐ ܒܨܸܒ݂̈ܘܵܬ݂ܵܐ ܕܐܵܠ̈ܨܵܢ: ܕܠܵܐ ܢܸܗܘܘܿܢ ܕܠܵܐ ܦܹܐܪܹ̈ܐ.


text:
ܫܵܐܠܝܼܢ ܒܲܫܠܵܡܵܟ݂ ܟܠܗܘܿܢ ܐܲܝܠܹܝܢ ܕܥܲܡܝ ܐܸܢܘܿܢ. ܫܲܐܠ ܒܲܫܠܵܡܵܐ ܕܟ݂ܠܗܘܿܢ ܐܲܝܠܹܝܢ ܕܪܵܚܡܝܼܢ ܠܲܢ ܒܗܲܝܡܵܢܘܼܬ݂ܵܐ. ܛܲܝܒܘܼܬ݂ܵܐ ܥܲܡ ܟܠܟ݂ܘܿܢ. ܐܵܡܹܝܢ.


text:
ܕܬܸܗܘܹܐ. ܫܵܘܬܵܦܘܼܬ݂ܵܐ ܕܗܲܝܡܵܢܘܼܬ݂ܵܟ݂ ܝܵܗܒܵܐ ܦܹܐܪܹ̈ܐ: ܒܲܥܒ݂ܵܕܹ̈ܐ ܘܒ݂ܝܼܕ݂ܲܥܬ݂ܵܐ ܕܟܠ ܛܵܒ݂̈ܵܢ ܕܐܝܼܬ݂ ܠܟ݂ܘܿܢ ܒܝܼܫܘܿܥ ܡܫܝܼܚܵܐ.


text:
ܡܛܠ ܚܘܼܒܵܐ ܕܹܝܢ ܡܸܒ݂ܥܵܐ ܗܘܼ ܒܵܥܹܐ ܐ̄ܢܵܐ ܡܸܢܵܟ݂ ܐܸܢܵܐ ܦܵܘܠܘܿܣ. ܕܐܝܼܬܲܝ ܣܵܒ݂ܵܐ ܐܲܝܟ݂ ܕܝܵܕ݂ܲܥ ܐܲܢ̄ܬܿ. ܗܵܫܵܐ ܕܹܝܢ ܐܵܦ ܐܲܣܝܼܪܵܐ ܕܝܼܫܘܿܥ ܡܫܝܼܚܵܐ.


text:
ܒܸܠܥܵܕ݂ ܡܸܠܟܵܟ݂ ܕܹܝܢ ܠܵܐ ܨܒܹܝܬ݂ ܡܸܕܸܡ ܠܡܸܥܒܲܕ݂. ܕܠܵܐ ܐܲܝܟ݂ ܕܒܲܩܛܝܼܪܵܐ ܬܸܗܘܹܐ ܛܵܒ݂ܬ݂ܵܟ݂. ܐܸܠܵܐ ܒܨܸܒ݂ܝܵܢܵܟ݂.


text:
ܠܵܐ ܡܸܟܹܝܠ ܐܲܝܟ݂ ܥܲܒ݂ܕܵܐ. ܐܸܠܵܐ ܝܲܬܿܝܼܪ ܡܸܢ ܥܲܒ݂ܕܵܐ. ܐܲܚܵܐ ܚܲܒܝܼܒ݂ܵܐ ܕܝܼܠܝ ܚܲܕ݂ ܟܡܵܐ ܕܝܼܠܵܟ݂. ܘܒܲܒ݂ܣܲܪ ܘܲܒ݂ܡܵܪܲܢ.


text:
ܐܸܢܵܐ ܦܵܘܠܘܿܣ ܟܸܬ݂ܒܹܬ݂ ܒܐܝܼܕ݂ܲܝ̈. ܐܸܢܵܐ ܦܵܪܲܥ ܐ̄ܢܵܐ. ܕܠܵܐ ܐܹܡܲܪ ܠܵܟ݂. ܕܐܵܦ ܢܲܦ̮ܫܵܟ݂ ܚܲܝܵܒ݂ ܐܲܢ̄ܬܿ ܠܝܼ.


text:
ܡܛܠ ܕܲܬ݂ܟ݂ܝܼܠ ܐ̄ܢܵܐ ܕܫܵܡܲܥ ܐܲܢ̄ܬܿ ܠܝܼ. ܟܸܬ݂ܒܹܬ݂ ܠܵܟ݂. ܘܝܵܕ݂ܲܥ ܐ̄ܢܵܐ ܕܝܲܬܿܝܼܪ ܡܸܢ ܡܵܐ ܕܐܵܡܲܪ ܐ̄ܢܵܐ. ܥܵܒܹܿܕ݂ ܐܲܢ̄ܬܿ.


text:
ܒܲܚܕ݂ܵܐ ܕܹܝܢ ܐܵܦ ܛܲܝܸܒ݂ ܠܝܼ ܒܹܝܬ݂ ܡܲܫܪܝܵܐ. ܡܣܲܒܲܪ ܐ̄ܢܵܐ ܓܹܝܪ. ܕܒܲܨ̈ܠܵܘܵܬ݂ܟ݂ܘܿܢ ܡܸܬ݂ܝܼܗܸܒ݂ ܐ̄ܢܵܐ ܠܟ݂ܘܿܢ.


text:
ܘܲܒ݂ܗܵܠܹܝܢ ܝܵܘ̈ܡܵܬ݂ܵܐ ܐ̄ܚܪ̈ܵܝܹܐ ܡܲܠܸܠ ܥܲܡܲܢ ܒܲܒ݂ܪܹܗ. ܕܠܹܗ ܣܵܡ ܝܵܪܬܵܐ ܕܟ݂ܠܡܸܕܸܡ. ܘܒܹܗ ܥܒܲܕ݂ ܠܥܵܠܡܹ̈ܐ.


text:
ܕܗܘܸܝܘܼ ܨܸܡܚܵܐ ܕܫܘܼܒ݂ܚܹܗ ܘܨܲܠܡܵܐ ܕܐܝܼܬ݂ܘܬܹܗ ܘܐܲܚܝܼܕ݂ ܟܠ ܒܚܲܝܠܵܐ ܕܡܸܠܬܹܗ. ܘܗܘܼ ܒܲܩܢܘܿܡܹܗ ܥܒܲܕ݂ ܕܘܼܟܵܝܵܐ ܕܲܚܛܵܗܲܝ̈ܢ ܘܝܼܬܸܒ݂ ܥܲܠ ܝܲܡܝܼܢܵܐ ܕܪܲܒܘܼܬ݂ܵܐ ܒܲܡܪ̈ܵܘܡܹܐ.


text:
ܠܐܲܝܢܵܐ ܓܹܝܪ ܡܸܢ ܡܲܠܲܐܟܹ̈ܐ ܡܸܢ ܡܬ݂ܘܿܡ ܐܸܡܲܪ ܐܲܠܵܗܵܐ. ܕܒܹܪܝ ܐܲܢ̄ܬܿ. ܐܸܢܵܐ ܝܵܘܡܵܢܵܐ ܝܼܠܸܕܬܵܟ݂. ܘܬ݂ܘܼܒ݂ ܕܐܸܢܵܐ ܐܸܗܘܹܐ ܠܹܗ ܠܐܲܒ݂ܵܐ. ܘܗܘܼ ܢܸܗܘܹܐ ܠܝܼ ܠܲܒ݂ܪܵܐ.


text:
ܥܲܠ ܒܪܵܐ ܕܹܝܢ ܐܸܡܲܪ. ܕܟ݂ܘܼܪܣܝܵܟ݂ ܕܝܼܠܵܟ݂ ܐܲܠܵܗܵܐ ܠܥܵܠܲܡ ܥܵܠܡܝܼܢ. ܫܲܒ݂ܛܵܐ ܦܫܝܼܛܵܐ ܫܲܒ݂ܛܵܐ ܕܡܲܠܟܘܼܬ݂ܵܟ݂.


text:
ܪܚܸܡܬܿ ܟܹܐܢܘܼܬ݂ܵܐ ܘܲܣܢܲܝܬܿ ܥܵܘܠܵܐ. ܡܛܠ ܗܵܢܵܐ ܡܲܫܚܵܟ݂ ܐܲܠܵܗܵܐ ܐܲܠܵܗܵܟ݂. ܡܸܫܚܵܐ ܕܚܲܕ݂ܘܼܬ݂ܵܐ ܝܲܬܿܝܼܪ ܡܸܢ ܚܲܒ݂ܪ̈ܲܝܟ.


text:
ܘܐܲܝܟ݂ ܬܲܟ݂ܣܝܼܬ݂ܵܐ ܬܸܥܘܿܦ ܐܸܢܘܿܢ. ܗܸܢܘܿܢ ܢܸܬ݂ܚܲܠܦܘܼܢ. ܘܐܲܢ̄ܬܿ ܐܲܝܟ݂ ܕܐܝܼܬܲܝܟ ܐܲܢ̄ܬܿ. ܘܲܫܢܲܝ̈ܟ ܠܵܐ ܢܸܓ݂ܡܪ̈ܵܢ.


text:
ܠܡܲܢ ܕܹܝܢ ܡܸܢ ܡܲܠܲܐܟܹ̈ܐ ܡܸܢ ܡܬ݂ܘܿܡ ܐܸܡܲܪ. ܕܬܸܒ݂ ܡܸܢ ܝܲܡܝܼܢܝ. ܥܕ݂ܲܡܵܐ ܕܐܹܣܝܼܡ ܒܥܸܠܕܒ݂ܵܒܲܝ̈ܟ ܟܘܼܒ݂ܫܵܐ ܬܚܹܝܬ݂ ܪܸ̈ܓ݂ܠܲܝܟ.


text:
ܠܵܐ ܗܵܐ ܟܠܗܘܿܢ ܐܝܼܬܲܝܗܘܿܢ ܪܘܼܚܵܐ ܕܬܸܫܡܸܫܬܵܐ. ܕܡܸܫܬܲܕ݂ܪܝܼܢ ܒܬܸܫܡܸܫܬܵܐ ܡܛܠ ܐܲܝܠܹܝܢ ܕܲܥܬ݂ܝܼܕ݂ܝܼܢ ܠܡܹܐܪܲܬ݂ ܚܲܝܹ̈ܐ.


text:
ܐܸܢ ܓܹܝܪ ܡܸܠܬ݂ܵܐ ܕܐܸܬ݂ܡܲܠܠܲܬ݂ ܒܝܲܕ݂ ܡܲܠܲܐܟܹ̈ܐ ܐܸܫܬܲܪܪܲܬ݂: ܘܟ݂ܠ ܕܫܲܡܥܵܗܿ ܘܲܥܒܲܪ ܥܠܹܝܗܿ ܩܲܒܸܠ ܦܘܼܪܥܵܢܵܐ ܒܟܹܐܢܘܼܬ݂ܵܐ.


text:
ܐܲܝܟܲܢܵܐ ܚܢܲܢ ܢܸܥܪܘܿܩ. ܐܸܢ ܢܸܒ݂ܣܹܐ ܥܲܠ ܐܲܝܠܹܝܢ ܕܗܸܢܘܿܢ ܐܸܢܘܿܢ ܚܲܝܲܝ̈ܢ: ܗܵܢܘܿܢ ܕܫܲܪܝܼܘ ܡܸܢ ܡܵܪܲܢ ܠܡܸܬ݂ܡܲܠܵܠܘ. ܘܡܸܢ ܐܲܝܠܹܝܢ ܕܡܸܢܹܗ ܫܡܲܥܘ ܒܲܢ ܐܸܫܬܲܪܲܪܘ.


text:
ܟܲܕ݂ ܣܵܗܹܕ݂ ܥܠܲܝܗܘܿܢ ܐܲܠܵܗܵܐ. ܒܐܵܬ݂ܘ̈ܵܬ݂ܵܐ. ܘܲܒ݂ܬܸܕ݂ܡܪ̈ܵܬ݂ܵܐ. ܘܲܒ݂ܚܲܝ̈ܠܹܐ ܡܫܲܚܠܦܹ̈ܐ. ܘܲܒ݂ܦܘܼܠܵܓ݂ܹ̈ܐ ܕܪܘܼܚܵܐ ܕܩܘܼܕ݂ܫܵܐ. ܕܐܸܬ݂ܝܼܗܸܒ݂ܘ ܐܲܝܟ݂ ܨܸܒ݂ܝܵܢܹܗ.


text:
ܐܲܡܸܟ݂ܬܵܝܗܝ ܩܲܠܝܼܠ ܡܸܢ ܡܲܠܲܐܟܹ̈ܐ. ܬܸܫܒܿܘܿܚܬܵܐ ܘܐܝܼܩܵܪܵܐ ܣܵܡܬܿ ܒܪܹܫܹܗ. ܘܐܲܫܠܸܛܬܵܝܗܝ ܒܲܥܒ݂ܵܕ݂ܵܐ ܕܐܝܼܕ݂ܲܝ̈ܟ.


text:
ܘܟ݂ܠ ܡܸܕܸܡ ܫܲܥܒܸܕܬܿ ܬܚܹܝܬ݂ ܪܸ̈ܓ݂ܠܵܘܗܝ. ܒܗܵܝ ܕܹܝܢ ܕܟܠ ܡܸܕܸܡ ܫܲܥܒܸܕ݂ ܠܹܗ. ܠܵܐ ܫܒܲܩ ܡܸܕܸܡ ܕܠܵܐ ܡܫܲܥܒܲܕ݂. ܗܵܫܵܐ ܕܹܝܢ ܠܵܐ ܥܕ݂ܲܟܹܝܠ ܚܵܙܹܝܢ ܚ̄ܢܲܢ. ܕܟ݂ܠ ܡܸܕܸܡ ܡܫܲܥܒܲܕ݂ ܠܹܗ.


text:
ܗܵܘ ܕܹܝܢ ܕܡܲܟ݂ ܩܲܠܝܼܠ ܡܸܢ ܡܲܠܲܐܟܹ̈ܐ ܚܵܙܹܝܢ ܚ̄ܢܲܢ. ܕܗܘܸܝܘܼ ܝܼܫܘܿܥ ܡܛܠ ܚܲܫܵܐ ܕܡܵܘܬܹ݁ܗ. ܘܬܸܫܒܿܘܿܚܬܵܐ ܘܐܝܼܩܵܪܵܐ ܣܝܼܡ ܒܪܹܫܹܗ. ܗܘܼ ܓܹܝܪ ܒܛܲܝܒܘܼܬܹܗ ܐܲܠܵܗܵܐ ܚܠܵܦ ܟܠܢܵܫ ܛܥܸܡ ܡܵܘܬܵܐ.


text:
ܝܵܐܹܐ ܗ̄ܘܵܐ ܓܹܝܪ ܠܗܵܘ ܕܟ݂ܠ ܒܐܝܼܕ݂ܹܗ ܘܟ݂ܠ ܡܛܠܵܬܹܗ: ܘܲܒ݂̈ܢܲܝܵܐ ܣܲܓܝܼ̈ܐܹܐ ܐܲܥܸܠ ܠܬܸܫܒܿܘܿܚܬܵܐ. ܕܲܠܪܹܫܵܐ ܕܚܲܝܲܝ̈ܗܘܿܢ ܒܚܲܫܹܗ ܢܸܓ݂ܡܪܝܼܘܗܝ


text:
ܗܵܘ ܓܹܝܪ ܕܩܲܕܸܫ ܘܗܵܢܘܿܢ ܕܐܸܬ݂ܩܲܕܲܫܘ. ܡܸܢ ܚܲܕ݂ ܐܸܢܘܿܢ ܟܠܗܘܿܢ. ܡܛܠ ܗܵܢܵܐ ܠܵܐ ܒܵܗܹܬ݂ ܕܢܸܩܪܹܐ ܐܸܢܘܿܢ ܐܲܚܵܘ̈ܗܝ:


text:
ܡܛܠ ܓܹܝܪ ܕܲܒ݂̈ܢܲܝܵܐ ܐܸܫܬܵܘܬܲܦܘ ܒܒܸܣܪܵܐ ܘܲܕ݂ܡܵܐ. ܐܵܦ ܗܘܼ ܒܵܗܿ ܒܲܕ݂ܡܘܼܬ݂ܵܐ ܐܸܫܬܵܘܬܲܦ ܒܗܹܝܢ ܒܗܵܠܹܝܢ. ܕܲܒ݂ܡܵܘܬܹ݁ܗ ܢܒܲܛܸܠ ܠܡܲܢ ܕܐܲܚܝܼܕ݂ ܫܘܼܠܛܵܢܵܐ ܕܡܵܘܬܵܐ ܕܐܝܼܬ݂ܵܘܗܝ ܣܵܛܵܢܵܐ.


text:
ܠܵܐ ܗ̄ܘܵܐ ܓܹܝܪ ܥܲܠ ܡܲܠܲܐܟܹ̈ܐ ܡܲܫܠܲܛ ܗ̄ܘܵܐ ܡܵܘܬܵܐ. ܐܸܠܵܐ ܥܲܠ ܙܲܪܥܹܗ ܕܐܲܒ݂ܪܵܗܵܡ ܡܲܫܠܲܛ ܗ̄ܘܵܐ. (ܠܵܐ ܗ̄ܘܵܐ ܓܹܝܪ ܡܸܢ ܡܲܠܲܐܟܹ̈ܐ ܢܣܲܒ݂. ܐܸܠܵܐ ܡܸܢ ܙܲܪܥܹܗ ܕܐܲܒ݂ܪܵܗܵܡ ܢܣܲܒ݂.)


text:
ܡܛܠ ܗܵܢܵܐ (ܗܵܕܹܐ) ܙܵܕܹܩ ܗ̄ܘܵܐ. ܕܲܒܟ݂ܠ ܡܸܕܸܡ ܢܸܬܿܕܲܡܹܐ ܠܐܲܚܵܘ̈ܗܝ: ܕܢܸܗܘܹܐ ܡܪܲܚܡܵܢܵܐ ܘܪܲܒ݂ ܟܘܼܡܪܹ̈ܐ ܡܗܲܝܡܢܵܐ ܒܕ݂ܲܐܠܵܗܵܐ. ܘܢܸܗܘܹܐ ܡܚܲܣܹܐ ܥܲܠ ܚܛܵܗܵܘ̈ܗܝ ܕܥܲܡܵܐ.


text:
ܡܸܟܹܝܠ ܐܲܚܲܝ̈ ܩܲܕ݁ܝܼܫܹ̈ܐ ܕܐܸܬ݂ܩܪܝܼܬܿܘܿܢ ܒܩܸܪܝܵܢܵܐ ܕܡܸܢ ܫܡܲܝܵܐ. ܚܙܵܐܘܼܗܝ ܠܗܵܢܵܐ ܫܠܝܼܚܵܐ ܘܪܲܒܟܘܼܡܪܹ̈ܐ ܕܬ݂ܵܘܕܝܼܬܲܢ ܝܼܫܘܿܥ ܡܫܝܼܚܵܐ.


text:
ܣܲܓܿܝܼܐܵܐ ܗ݇ܝܼ ܓܹܝܪ ܬܸܫܒܘܿܚܬܹ݁ܗ ܕܗܵܢܵܐ ܛܵܒ݂ ܡܸܢ ܕܡܘܼܫܹܐ. ܐܲܝܟܲܢܵܐ ܕܣܲܓܝܼ ܐܝܼܩܵܪܵܐ ܕܒܲܢܵܝܹܗ ܕܒܲܝܬܵܐ ܛܵܒ݂ ܡܸܢ ܒܸܢܝܵܢܹܗ.


text:
ܘܡܘܼܫܹܐ ܐܲܝܟ݂ ܥܲܒ݂ܕܵܐ ܐܸܬ݂ܗܲܝܡܲܢ ܒܒܲܝܬܵܐ ܟܠܹܗ: ܠܣܵܗܕܘܼܬ݂ܵܐ ܕܐܲܝܠܹܝܢ ܕܲܥܬ݂ܝܼ̈ܕ݂ܵܢ ܗ̄ܘܲܝ̈ ܠܡܸܬ݂ܡܲܠܵܠܘܼ ܒܐܝܼܕܹܗ.


text:
ܡܫܝܼܚܵܐ ܕܹܝܢ ܐܲܝܟ݂ ܒܪܵܐ ܥܲܠ ܒܲܝܬܹ݁ܗ. ܘܐܝܼܬ݂ܵܘܗܝ ܒܲܝܬܹ݁ܗ ܚܢܲܢ. ܐܸܢ ܥܕ݂ܲܡܵܐ ܠܚܲܪܬ݂ܵܐ ܢܹܐܚܘܿܕ݂ ܓܲܠܝܘܼܬ݂ ܐܲܦܹ̈ܐ ܘܫܘܼܒ݂ܗܵܪܵܐ ܕܣܲܒ݂ܪܹܗ.


text:
ܡܛܠ ܗܵܢܵܐ ܡܸܐܢܲܬ݂ ܠܝܼ ܒܕ݂ܵܪܵܐ ܗܵܘ ܘܐܸܡܪܹܬ݂. ܕܥܲܡܵܐ ܗ̄ܘܼ ܕܛܵܥܹܐ ܠܸܒܗܘܿܢ. ܘܗܸܢܘܿܢ ܠܵܐ ܝܼܕ݂ܲܥܘ ܐܘܼܪ̈ܚܵܬ݂ܝ.


text:
ܐܸܙܕܲܗ̄ܪܘ ܗܵܟܹܝܠ ܐܲܚܲܝ̈. ܕܲܠܡܵܐ ܢܸܗܘܹܐ ܒܐ̄ܢܵܫ ܡܸܢܟ݂ܘܿܢ ܠܸܒܵܐ ܒܝܼܫܵܐ ܕܠܵܐ ܡܗܲܝܡܸܢ. ܘܬܸܦܪܩܘܼܢ ܡܸܢ ܐܲܠܵܗܵܐ ܚܲܝܵܐ.


text:
ܐܸܠܵܐ ܒܥܵܘ ܡܸܢ ܢܲܦ̮ܫܟ݂ܘܿܢ ܟܠܗܘܿܢ ܝܵܘ̈ܡܵܬ݂ܵܐ ܥܕ݂ܲܡܵܐ ܠܝܵܘܡܵܐ ܕܡܸܬ݂ܩܪܹܐ ܝܵܘܡܵܢܵܐ. ܕܠܵܐ ܢܸܬ݂ܩܲܫܹܐ ܐ̄ܢܵܫ ܡܸܢܟ݂ܘܿܢ ܒܛܵܥܝܘܼܬ݂ܵܐ ܕܲܚܛܝܼܬ݂ܵܐ.


text:
ܐܸܬ݂ܚܲܠܲܛܢ ܓܹܝܪ ܥܲܡ ܡܫܝܼܚܵܐ. ܐܸܢ ܡܸܢ ܪܹܫܝܼܬ݂ܵܐ ܘܲܥܕ݂ܲܡܵܐ ܠܲܐ݇ܚܪܵܝܬܵܐ. ܒܹܗ ܒܲܩܝܵܡܵܐ ܗܵܢܵܐ ܫܲܪܝܼܪܵܐ ܢܚܲܡܣܸܢ.


text:
ܢܸܕ݂ܚܲܠ ܗܵܟܹܝܠ. ܕܲܠܡܵܐ ܟܲܕ݂ ܩܲܝܵܡ ܡܘܼܠܟܵܢܵܐ ܕܡܲܥܲܠܬܵܐ ܕܠܲܢܝܵܚܬܹ݁ܗ. ܢܸܫܬܿܟܲܚ ܐ̄ܢܵܫ ܡܸܢܟ݂ܘܿܢ ܕܦܵܐܹܫ ܡܸܢ ܕܲܠܡܸܥܲܠ.


text:
ܐܵܦ ܚܢܲܢ ܓܹܝܪ ܐܸܣܬܲܒܲܪܢ ܐܲܝܟ݂ ܕܐܵܦ ܗܸܢܘܿܢ. ܐܸܠܵܐ ܠܵܐ ܐܵܘܬܿܪܲܬ݂ ܐܸܢܘܿܢ ܠܗܵܢܘܿܢ ܡܸܠܬ݂ܵܐ ܕܲܫܡܲܥܘ. ܡܛܠ ܕܠܵܐ ܡܡܲܙܓ݂ܵܐ ܗ̄ܘܵܬ݂ ܒܗܲܝܡܵܢܘܼܬ݂ܵܐ ܠܗܵܢܘܿܢ ܕܫܲܡܥܘܼܗ݁.


text:
ܥܵܐܠܝܼܢ ܚ̄ܢܲܢ ܕܹܝܢ ܠܲܢܝܵܚܬܵܐ ܚܢܲܢ ܐܲܝܠܹܝܢ ܕܗܲܝܡܸܢܢ. ܐܲܝܟܲܢܵܐ ܕܹܝܢ ܐܸܡܲܪ. ܐܲܝܟ݂ ܕܝܼܡܝܼܬ݂ ܒܪܘܓ݂ܙܝ ܕܠܵܐ ܢܸܥܠܘܼܢ ܠܲܢܝܵܚܬܿܝ. ܕܗܵܐ ܥܒ݂ܵܕ݂ܵܘ̈ܗܝ ܕܐܲܠܵܗܵܐ ܡܸܢ ܫܘܼܪܵܝܹܗ ܕܥܵܠܡܵܐ ܗܘܵܘ.


text:
ܡܛܠ ܗܵܟܹܝܠ ܕܐܝܼܬ݂ ܗ̄ܘܵܐ ܐܲܬ݂ܪܵܐ ܕܐ̄ܢܵܫ ܐ̄ܢܵܫ ܢܸܥܘܿܠ ܠܵܗ݁: ܘܗܵܢܘܿܢ ܕܐܸܣܬܲܒܲܪܘ ܩܲܕ݂ܡܵܝܹ̈ܐ ܠܵܐ ܥܲܠܘ ܒܲܕ݂ܠܵܐ ܐܸܬܿܛܦܝܼܣܘ.


text:
ܬܘܼܒ݂ ܝܵܘܡܵܐ ܐ̄ܚܪܹܢܵܐ ܣܵܐܹܡ ܡܸܢ ܒܵܬܲܪ ܙܲܒ݂ܢܵܐ ܣܲܓܿܝܼܐܵܐ. ܐܲܝܟܲܢܵܐ ܕܡܸܢ ܠܥܸܠ ܟܬ݂ܝܼܒ݂ ܕܐܵܡܲܪ ܕܵܘܝܼܕ݂. ܕܝܵܘܡܵܢܵܐ ܐܸܢ ܒܩܵܠܹܗ ܬܸܫܡܥܘܼܢ. ܠܵܐ ܬܿܩܲܫܘܿܢ ܠܸܒܵܘܵܬ݂ܟ݂̈ܘܿܢ.


text:
ܚܲܝܵܐ ܗ݇ܝܼ ܓܹܝܪ ܡܸܠܬܹܗ ܕܐܲܠܵܗܵܐ ܘܟ݂ܠ ܣܵܥܪܵܐ. ܘܚܲܪܝܼܦܵܐ ܛܵܒ݂ ܡܸܢ ܣܲܦ̮ܣܹܪܵܐ ܕܲܬ݂ܪܹܝܢ ܦܘܼܡܹܝ̈ܗ݁. ܘܥܵܐܠܵܐ ܥܕ݂ܲܡܵܐ ܠܦܘܼܪܫܵܢܵܐ ܕܢܲܦ̮ܫܵܐ ܘܲܕ݂ܪܘܼܚܵܐ ܘܲܕ݂ܫܵܪ̈ܝܵܬ݂ܵܐ ܘܲܕ݂ܡܘܼܚܵܐ ܘܲܕ݂ܓܲܪ̈ܡܹܐ. ܘܕ݂ܵܝܢܵܐ ܡܲܚܫ̈ܒ݂ܵܬ݂ܵܐ ܘܬܲܪ̈ܥܝܵܬ݂ܵܐ ܕܠܸܒܵܐ.


text:
ܘܠܲܝܬܿ ܒܪܝܼܬ݂ܵܐ ܕܛܲܫܝܵܐ ܡܸܢ ܩܕ݂ܵܡܹܝܗ݁. ܐܸܠܵܐ ܟܠܡܸܕܸܡ ܥܲܪܛܸܠ ܘܲܓ݂ܠܹܐ ܩܕ݂ܵܡ ܥܲܝܢܵܘ̈ܗܝ: ܕܠܹܗ ܝܵܗܒ݁ܝܼܢ ܚ̄ܢܲܢ ܦܸܬ݂ܓ݂ܵܡܵܐ.


text:
ܡܛܠ ܕܐܝܼܬ݂ ܠܲܢ ܗܵܟܹܝܠ ܪܲܒ ܟܘܼܡܪܹ̈ܐ ܪܲܒܵܐ ܝܼܫܘܿܥ ܡܫܝܼܚܵܐ ܒܪܹܗ ܕܐܲܠܵܗܵܐ ܕܲܣܠܸܩ ܠܲܫܡܲܝܵܐ. ܢܚܲܡܣܸܢ ܒܬ݂ܵܘܕܝܼܬܹܗ.


text:
ܠܵܐ ܓܹܝܪ ܐܝܼܬ݂ ܠܲܢ ܪܲܒܟ݁ܘܼܡܪܹ̈ܐ ܕܠܵܐ ܡܨܹܐ ܕܢܸܚܲܫ ܥܲܡ ܟܪܝܼܗܘܼܬܲܢ. ܐܸܠܵܐ ܕܲܡܢܲܣܲܝ ܒܟ݂ܠ ܡܸܕܸܡ ܐܲܟ݂ܘܵܬܲܢ. ܣܛܲܪ ܡܸܢ ܚܛܝܼܬ݂ܵܐ.


text:
ܢܸܬ݂ܩܲܪܲܒ݂ ܗܵܟܹܝܠ ܒܲܓ݂ܠܹܐ ܥܹܝܢ ܠܟ݂ܘܼܪܣܝܵܐ ܕܛܲܝܒܘܼܬܹܗ. ܕܢܸܣܲܒ݂ ܪ̈ܲܚܡܹܐ ܘܢܸܫܟܲܚ ܛܲܝܒܘܼܬ݂ܵܐ. ܠܥܘܕ݂ܪܵܢܵܐ ܒܙܲܒ݂ܢܵܐ ܕܐܘܼܠܨܵܢܵܐ.


text:
ܟܠ ܪܲܒܟܘܼܡܪܹ̈ܐ ܓܹܝܪ ܕܡܸܢ ܒܢܲܝ̈ܢܵܫܵܐ ܗܵܘܹܐ: ܚܠܵܦ ܒܢܲܝ̈ܢܵܫܵܐ ܩܵܐܹܡ ܥܲܠ ܐܲܝܠܹܝܢ ܕܕܲܐܠܵܗܵܐ ܐܸܢܹܝܢ. ܕܲܢܩܲܪܸܒ݂ ܩܘܼܪ̈ܒܵܢܹܐ ܘܕ݂ܸܒ݂ܚܹ̈ܐ ܚܠܵܦ ܚܛܵܗܹ̈ܐ:


text:
ܐܲܝܢܵܐ ܕܡܸܫܟܲܚ ܕܢܲܡܸܟ݂ ܢܲܦ̮ܫܹܗ. ܘܢܸܚܲܫ ܥܲܡ ܐܲܝܠܹܝܢ ܕܠܵܐ ܝܵܕ݂ܥܝܼܢ ܘܛܵܥܹܝܢ. ܡܛܠ ܕܐܵܦ ܗܘܼ ܟܪܝܼܗܘܼܬ݂ܵܐ ܠܒ݂ܝܼܫ.


text:
ܗܵܟܲܢܵܐ ܐܵܦ ܡܫܝܼܚܵܐ ܠܵܐ ܗ̄ܘܵܐ ܢܲܦ̮ܫܹܗ ܫܲܒܲܚ ܕܢܸܗܘܹܐ ܪܲܒܟܘܼܡܪܹ̈ܐ. ܐܸܠܵܐ ܗܵܘ ܕܐܵܡܲܪ ܠܹܗ. ܕܒܹܪܝ ܐܲܢ̄ܬܿ. ܐܸܢܵܐ ܝܵܘܡܵܢܵܐ ܝܼܠܸܕ݂ܬܵܟ݂.


text:
ܐܵܦ ܟܲܕ݂ ܒܸܣܪܵܐ ܠܒ݂ܝܼܫ ܗ̄ܘܵܐ. ܒܵܥܘܼܬ݂ܵܐ ܘܬܲܟ݂ܫܲܦ̮ܬܵܐ ܒܲܓ݂ܥܵܬ݂ܵܐ ܚܲܝܠܬ݂ܵܢܝܼܬ݂ܵܐ ܘܲܒ݂ܕܸܡܥܹ̈ܐ ܩܲܪܸܒ݂ ܗ̄ܘܵܐ ܠܡܲܢ ܕܡܸܫܟܲܚ ܗ̄ܘܵܐ. ܡܸܢ ܡܵܘܬܵܐ ܕܢܲܚܹܝܘܗܝ. ܘܐܸܫܬܿܡܲܥ.


text:
ܥܠܵܘܗܝ ܕܹܝܢ ܥܲܠ ܗܵܢܵܐ ܡܲܠܟ݁ܝܼܙܕܸܩ. ܣܲܓܿܝܼܐܵܐ ܗ݇ܝܼ ܠܲܢ ܡܸܠܬ݂ܵܐ ܠܡܹܐܡܪܵܗܿ ܘܥܲܣܩܵܐ ܠܲܡܦܲܫܵܩܘܼܬ݂ܵܗܿ. ܡܛܠ ܕܲܗܘܲܝܬܿܘܿܢ ܠܟ݂ܘܿܢ ܟܪ̈ܝܼܗܹܐ ܒܡܲܫܡܲܥܬ݂ܟ݂ܘܿܢ.


text:
ܚܲܝܵܒ݂ܝܼܢ ܗܘܲܝܬܿܘܿܢ ܓܹܝܪ ܡܲܠܦܵܢܹ̈ܐ ܠܡܸܗܘܵܐ: ܡܛܠ ܕܙܲܒ݂ܢܵܐ ܠܟ݂ܘܿܢ ܒܝܘܼܠܦܵܢܵܐ. ܗܵܫܵܐ ܕܹܝܢ ܬܘܼܒ݂ ܣܢܝܼܩܝܼܢ ܐ̄ܢܬܘܿܢ ܕܬܹܐܠܦܘܼܢ. ܐܲܝܠܹܝܢ ܐܸܢܹܝܢ ܟܬ݂ܝܼ̈ܒ݂ܵܬ݂ܵܐ ܩܲܕ݂ܡܵܝ̈ܵܬ݂ܵܐ ܕܪܹܫ ܡܸܠܵܘ̈ܗܝ ܕܐܲܠܵܗܵܐ. ܘܲܗܘܲܝܬܿܘܿܢ ܠܟ݂ܘܿܢ ܣܢܝܼܩܹ̈ܐ ܥܲܠ ܚܲܠܒ݂ܵܐ. ܘܠܵܐ ܥܲܠ ܡܹܐܟ݂ܘܼܠܬܵܐ ܫܲܪܝܼܪܬܵܐ.


text:
ܕܲܓ݂ܡܝܼܪܹ̈ܐ ܗ݇ܝܼ ܕܹܝܢ ܡܹܐܟ݂ܘܼܠܬܵܐ ܫܲܪܝܼܪܬܵܐ. ܐܲܝܠܹܝܢ ܕܡܛܠ ܕܲܡܕ݂ܲܪܫܝܼܢ ܐܸܬ݂ܢܲܦܲܩܘ ܪܸ̈ܓ݂ܫܲܝܗܘܿܢ ܠܡܸܦܪܲܫ ܛܵܒ݂ܬ݂ܵܐ ܘܒ݂ܝܼܫܬܵܐ.


text:
ܡܛܠ ܗܵܢܵܐ ܢܸܫܒ݁ܘܿܩ ܫܘܼܪܵܝܵܐ ܕܡܸܠܬܹܗ ܕܲܡܫܝܼܚܵܐ ܘܢܹܐܬܹܐ ܠܲܓ݂ܡܝܼܪܘܼܬ݂ܵܐ. ܐܵܘ ܠܡܵܐ ܬܘܼܒ݂ ܫܲܬ݂ܐܣܬܵܐ ܐ̄ܚܪܹܬ݂ܵܐ ܡܲܪܡܹܝܢ ܐ݇ܢܬܿܘܿܢ. ܠܲܬ݂ܝܵܒ݂ܘܼܬ݂ܵܐ ܡܸܢ ܥܒ݂ܵܕܹ̈ܐ ܡܝܼܬܹ̈ܐ. ܘܲܠܗܲܝܡܵܢܘܼܬ݂ܵܐ ܕܒܲܐܠܵܗܵܐ.


text:
ܐܸܠܵܐ ܠܵܐ ܡܸܫܟܿܚܝܼܢ ܗܵܢܘܿܢ ܕܲܚܕ݂ܵܐ ܙܒܲܢ ܠܡܲܥܡܘܿܕ݂ܝܼܬ݂ܵܐ ܢܚܸܬ݂ܘ ܘܲܛܥܸܡܘ ܡܵܘܗܲܒ݂ܬܵܐ ܕܡܸܢ ܫܡܲܝܵܐ. ܘܲܢܣܲܒ݂ܘ ܪܘܼܚܵܐ ܕܩܘܼܕ݂ܫܵܐ.


text:
ܕܬ݂ܘܼܒ݂ ܢܸܚܛܘܿܢ. ܕܡܸܢ ܕܪܹܫ ܢܸܬ݂ܚܲܕܬ݂ܘܼܢ ܠܲܬ݂ܝܵܒ݂ܘܼܬ݂ܵܐ. ܘܡܸܢ ܕܪܹܫ ܢܸܙܩܦܘܼܢ ܠܲܒ݂ܪܹܗ ܕܐܲܠܵܗܵܐ ܘܲܢܨܲܥܪܘܼܢ.


text:
ܐܲܪܥܵܐ ܓܹܝܪ ܕܐܸܫܬܿܝܲܬ݂ ܡܸܛܪܵܐ ܕܐܸܬ݂ܵܐ ܠܵܗܿ ܙܲܒ݂ܢ̈ܝܼܢ ܣܲܓܝܼ̈ܐܵܢ: ܘܐܵܘܥܝܲܬ݂ ܥܸܣܒܵܐ ܕܚܵܫܲܚ ܠܗܵܢܘܿܢ ܕܡܛܠܬ݂ܗܘܿܢ ܡܸܬ݂ܦܲܠܚܵܐ. ܡܩܲܒܠܵܐ ܒܘܼܪܟܬ݂ܵܐ ܡܸܢ ܐܲܠܵܗܵܐ.


text:
ܐܸܢ ܗܘܼ ܕܹܝܢ ܕܬܲܦܸܩ ܩܘܼܪ̈ܛܒܹܐ ܘܕ݂ܲܪܕܪܹ̈ܐ. ܗܵܘܝܵܐ ܠܵܗܿ ܡܲܣܠܲܝܬܵܐ ܘܠܵܐ ܪܲܚܝܼܩܵܐ ܡܸܢ ܠܵܘܛܬ݂ܵܐ. ܐܸܠܵܐ ܚܲܪܬ݂ܵܗܿ ܝܲܩܕܢܵܐ ܗܘܼ.


text:
ܡܦܝܼܣܝܼܢ ܚ̄ܢܲܢ ܕܹܝܢ ܥܠܲܝܟܿܘܿܢ ܐܲܚܲܝ̈ ܐܲܝܠܹܝܢ ܕܫܲܦܝܼܪ̈ܵܢ ܘܩܲܪ̈ܝܼܒ݂ܵܢ ܠܚܲܝܹ̈ܐ. ܐܵܦܸܢ ܗܵܟܲܢܵܐ ܡܡܲܠܠܝܼܢ ܚ̄ܢܲܢ.


text:
ܠܵܐ ܗ̄ܘܵܐ ܓܹܝܪ ܥܵܘܵܠ ܐܲܠܵܗܵܐ. ܕܢܸܛܥܹܐ ܥܒ݂ܵܕ݂ܲܝ̈ܟ݁ܘܿܢ. ܘܚܘܼܒܟ݂ܘܿܢ ܗܵܘ ܕܚܵܘܝܼܬܿܘܿܢ ܒܲܫܡܹܗ. ܕܫܲܡܸܫܬܿܘܿܢ ܠܩܲܕ݁ܝܼܫܹ̈ܐ ܘܲܡܫܲܡܫܝܼܢ ܐ̄ܢܬܘܿܢ.


text:
ܨܵܒܹܝܢ ܚ̄ܢܲܢ ܕܹܝܢ. ܕܐ̄ܢܵܫ ܐ̄ܢܵܫ ܡܸܢܟ݂ܘܿܢ ܗܝ̤ ܗܵܕܹܐ ܚܦܝܼܛܘܼܬ݂ܵܐ ܢܚܵܘܹܐ. ܠܫܘܼܡܠܵܝܵܐ ܕܣܲܒ݂ܪܟ݂ܘܿܢ ܥܕ݂ܲܡܵܐ ܠܚܲܪܬ݂ܵܐ.


text:
ܘܲܕ݂ܠܵܐ ܬܸܬ݂ܩܲܛܲܥ ܠܟ݂ܘܿܢ. ܐܸܠܵܐ ܕܬܸܗܘܘܿܢ ܡܡܲܪ̈ܝܵܢܹܐ ܠܗܵܢܘܿܢ ܕܲܒ݂ܗܲܝܡܵܢܘܼܬ݂ܵܐ ܘܲܒ݂ܢܲܓ݁ܝܼܪܘܼܬ݂ ܪܘܼܚܵܐ ܗܘܵܘ ܝܵܪ̈ܬܹܐ ܕܡܘܼܠܟܵܢܵܐ.


text:
ܠܐܲܒ݂ܪܵܗܵܡ ܓܹܝܪ ܟܲܕ݂ ܡܠܲܟ݂ ܠܹܗ ܐܲܠܵܗܵܐ: ܡܛܠ ܕܠܲܝܬܿ ܗ̄ܘܵܐ ܠܹܗ ܕܪܲܒ ܡܸܢܹܗ ܕܢܹܐܡܹܐ ܒܹܗ. ܝܼܡܵܐ ܒܢܲܦ̮ܫܹܗ.


text:
ܒܢܲܝ̈ܢܵܫܵܐ ܓܹܝܪ ܒܲܕ݂ܪܲܒ ܡܸܢܗܘܿܢ ܝܵܡܹܝܢ. ܘܥܲܠ ܟܠ ܚܸܪܝܵܢ ܕܗܵܘܹܐ ܒܲܝܢܵܬ݂ܗܘܿܢ. ܫܘܼܠܵܡܵܐ ܫܲܪܝܼܪܵܐ ܒܡܵܘ̈ܡܵܬ݂ܵܐ ܗܵܘܹܐ ܠܹܗ.


text:
ܡܛܠ ܗܵܢܵܐ ܝܲܬܝܼܪܵܐܝܼܬ݂ ܨܒ݂ܵܐ ܐܲܠܵܗܵܐ. ܕܲܢܚܵܘܹܐ ܠܝܵܪ̈ܬܹܐ ܕܡܘܼܠܟܵܢܵܐ. ܕܫܘܼܘܕܵܝܹܗ ܠܵܐ ܡܸܫܬܲܚܠܲܦ. ܘܚܲܒ݂ܫܹܗ ܒܡܵܘ̈ܡܵܬ݂ܵܐ.


text:
ܕܲܒ݂ܬܲܪܬܹܿܝܢ ܨܸܒ݂̈ܘܵܢ ܕܠܵܐ ܡܸܫܬܲܚ̈ܠܦܵܢ: ܕܠܵܐ ܡܸܫܟܲܚ ܐܲܠܵܗܵܐ ܕܲܢܕ݂ܲܓܸܠ ܒܗܹܝܢ. ܒܘܼܝܵܐܵܐ ܪܲܒܵܐ ܢܸܗܘܹܐ ܠܲܢ ܕܐܸܬ݂ܓܵܘܲܣܢ ܒܹܗ. ܘܢܹܐܚܘܿܕ݂ ܣܲܒ݂ܪܵܐ ܕܲܡܠܝܼܟ݂ ܠܲܢ.


text:
ܗܵܘ ܕܐܝܼܬ݂ܵܘܗܝ ܠܲܢ ܐܲܝܟ݂ ܐܹܘܩܝܼܢܵܐ. ܕܲܠܒ݂ܝܼܟ݂ ܒܢܲܦ̮ܫܲܢ ܕܠܵܐ ܬܸܬܿܙܝܼܥ. ܘܥܵܐܹܠ ܠܓ݂ܵܘ ܡܸܢ ܐܲܦܲܝ̈ ܬܲܪܥܵܐ.


text:
ܗܵܢܵܐ ܕܹܝܢ ܡܲܠܟ݁ܝܼܙܕܸܩ ܐܝܼܬ݂ܵܘܗܝ ܡܠܸܟ݂ ܫܵܠܝܼܡ ܟܘܼܡܪܵܐ ܕܐܲܠܵܗܵܐ ܡܪܲܝܡܵܐ. ܘܗܘܼ ܐܲܪܥܹܗ ܠܐܲܒ݂ܪܵܗܵܡ. ܟܲܕ݂ ܗܦܲܟ݂ ܡܸܢ ܚܲܪܒܵܐ ܕܡܲܠܟܹ̈ܐ. ܘܒܲܪܟܹܗ.


text:
ܘܠܹܗ ܦܪܲܫ ܐܲܒ݂ܪܵܗܵܡ ܡܲܥܣܵܪܹ̈ܐ ܡܸܢ ܟܠܡܸܕܸܡ ܕܐܝܼܬ݂ ܗ̄ܘܵܐ ܥܲܡܹܗ. ܡܸܬ݂ܦܲܫܲܩ ܕܹܝܢ ܫܡܹܗ ܡܲܠܟܵܐ ܕܟܹܐܢܘܼܬ݂ܵܐ. ܘܬ݂ܘܼܒ݂ ܡܠܸܟ݂ ܫܵܠܝܼܡ ܕܐܝܼܬ݂ܵܘܗܝ ܡܲܠܟܵܐ ܕܲܫܠܵܡܵܐ.


text:
ܕܠܵܐ ܐܲܒ݂ܘܼܗܝ ܘܠܵܐ ܐܸܡܹܗ ܐܸܬ݂ܟܬܸܒ݂ܘ ܒܫܲܪܒܿܬ݂ܵܐ. ܘܠܵܐ ܪܹܫܝܼܬ݂ܵܐ ܕܝܵܘܡܵܘ̈ܗܝ ܘܠܵܐ ܫܘܼܠܵܡܵܐ ܕܚܲܝܵܘ̈ܗܝ. ܐܸܠܵܐ ܒܲܕ݂ܡܘܼܬ݂ܵܐ ܕܲܒ݂ܪܹܗ ܕܐܲܠܵܗܵܐ ܡܩܵܘܝܵܐ ܟܘܼܡܪܘܼܬܹܗ ܠܥܵܠܲܡ.


text:
ܐܲܝܠܹܝܢ ܓܹܝܪ ܡܸܢ ܒܢܲܝ̈ ܠܹܘܝܼ ܕܲܡܩܲܒܠܝܼܢ ܗ̄ܘܼܵܘ ܟܘܼܡܪܘܼܬ݂ܵܐ: ܦܘܼܩܕܵܢܵܐ ܐܝܼܬ݂ ܗ̄ܘܵܐ ܠܗܘܿܢ ܕܢܵܡܘܿܣܵܐ. ܕܢܸܣܒ݂ܘܼܢ ܡܲܥܣܵܪܹ̈ܐ ܡܸܢ ܥܲܡܵܐ ܗܸܢܘܿܢ ܡܸܢ ܐܲܚܲܝ̈ܗܘܿܢ. ܟܲܕ݂ ܐܵܦ ܗܸܢܘܿܢ ܡܸܢ ܚܲܨܹܗ ܕܐܲܒ݂ܪܵܗܵܡ ܢܦܲܩܘ.


text:
ܗܵܢܵܐ ܕܹܝܢ ܕܠܵܐ ܟܬ݂ܝܼܒ݂ ܒܫܲܪ̈ܒ݂ܵܬ݂ܗܘܿܢ. ܡܲܥܣܵܪܹ̈ܐ ܫܩܲܠ ܡܸܢ ܐܲܒ݂ܪܵܗܵܡ. ܘܒܲܪܟܹܗ ܠܗܵܘ ܕܩܲܒܸܠ ܡܘܼܠܟܵܢܵܐ.


text:
ܐܸܠܘܼ ܗܵܟܹܝܠ ܓܡܝܼܪܘܼܬ݂ܵܐ ܒܝܲܕ݂ ܟܘܼܡܪܘܼܬ݂ܵܐ ܕܠܹܘܵܝܹ̈ܐ ܐܝܼܬܹܝܗܿ ܗ̄ܘܵܬ݂. ܕܒ݂ܵܗܿ ܣܝܼܡ ܢܵܡܘܿܣܵܐ ܠܥܲܡܵܐ. ܠܡܵܢܵܐ ܡܸܬ݂ܒܥܹܐ ܗ̄ܘܵܐ ܟܘܼܡܪܵܐ ܐ̄ܚܪܹܢܵܐ ܕܲܢܩܘܼܡ ܒܲܕ݂ܡܘܼܬܹܗ ܕܡܲܠܟ݁ܝܼܙܕܸܩ. ܐܸܡܲܪ ܕܹܝܢ ܕܒܲܕ݂ܡܘܼܬܹܗ ܕܐܲܗܪܘܿܢ ܢܸܗܘܹܐ.


text:
ܗܵܘ ܓܹܝܪ ܕܐܸܬ݂ܐܡܲܪ ܥܠܵܘܗܝ ܗܵܠܹܝܢ. ܡܸܢ ܫܲܪܒܿܬ݂ܵܐ ܗ̄ܘܼ ܐ̄ܚܪܹܬ݂ܵܐ ܐܸܬ݂ܝܼܠܸܕ݂. ܕܐ̄ܢܵܫ ܡܸܡܬ݂ܘܿܡ ܡܸܢܵܗ݁ ܠܵܐ ܫܲܡܸܫ ܒܡܲܕ݂ܒܚܵܐ.


text:
ܓܲܠܝܵܐ ܗ݇ܝܼ ܓܹܝܪ. ܕܡܸܢ ܝܼܗܘܼܕ݂ܵܐ ܕܢܲܚ ܡܵܪܲܢ. ܡܸܢ ܫܲܪܒܿܬ݂ܵܐ ܕܠܵܐ ܐܸܡܲܪ ܥܠܹܝܗܿ ܡܘܼܫܹܐ ܡܸܕܸܡ ܥܲܠ ܟܘܼܡܪܘܼܬ݂ܵܐ.


text:
ܡܸܕܸܡ ܓܹܝܪ ܠܵܐ ܓܡܲܪ ܢܵܡܘܿܣܵܐ. ܥܲܠ ܕܹܝܢ ܚܠܵܦܵܘܗܝ. ܣܲܒ݂ܪܵܐ ܕܲܡܝܲܬܲܪ ܡܸܢܹܗ ܕܒܹܗ ܡܸܬ݂ܩܲܪܒ݂ܝܼܢ ܚ̄ܢܲܢ ܠܐܲܠܵܗܵܐ.


text:
ܗܵܢܘܿܢ ܓܹܝܪ ܕܠܵܐ ܡܵܘ̈ܡܵܬ݂ܵܐ ܗܘܵܘ ܟܘܼܡܪܹ̈ܐ. ܗܵܢܵܐ ܕܹܝܢ ܒܡܵܘ̈ܡܵܬ݂ܵܐ: ܐܲܝܟ݂ ܕܐܸܡܲܪ ܠܹܗ ܒܝܲܕ݂ ܕܵܘܝܼܕ݂. ܕܝܼܡܵܐ ܡܵܪܝܵܐ ܘܠܵܐ ܢܕ݂ܲܓܸܠ. ܕܐܲܢ̄ܬܿ ܗܘܼ ܟܘܼܡܪܵܐ ܠܥܵܠܲܡ ܒܲܕ݂ܡܘܼܬܹܗ ܕܡܲܠܟ݁ܝܼܙܕܸܩ.


text:
ܘܡܸܫܟܲܚ ܠܡܲܚܵܝܘܼ ܠܥܵܠܲܡ. ܠܐܲܝܠܹܝܢ ܕܡܸܬ݂ܩܲܪܒ݂ܝܼܢ ܒܐܝܼܕ݂ܹܗ ܠܐܲܠܵܗܵܐ. ܚܲܝ ܗܘܼ ܓܹܝܪ ܒܟ݂ܠܙܒܲܢ ܘܡܲܣܸܩ ܨܠܘܿܬ݂ܵܐ ܚܠܵܦܲܝܗܘܿܢ.


text:
ܕܐܲܝܟ݂ ܗܵܢܵܐ ܓܹܝܪ ܟܘܼܡܪܵܐ ܐܵܦ ܙܵܕܹܩ ܗ̄ܘܵܐ ܠܲܢ. ܕܲܟ݂ܝܵܐ. ܕܠܵܐ ܒܝܼܫܘܼ. ܘܲܕ݂ܠܵܐ ܛܘܼܠܫܵܐ. ܕܦܲܪܝܼܩ ܡܸܢ ܚܛܵܗܹ̈ܐ ܘܲܡܪܲܝܲܡ ܠܥܸܠ ܡܸܢ ܫܡܲܝܵܐ.


text:
ܘܠܲܝܬܿ ܠܹܗ ܐܘܼܠܨܵܢܵܐ ܟܠܝܘܿܡ ܐܲܝܟ݂ ܪ̈ܲܒܲܝ ܟܘܼܡܪܹ̈ܐ: ܕܠܘܼܩܕ݂ܲܡ ܚܠܵܦ ܚܛܵܗܵܘ̈ܗܝ ܢܩܲܪܸܒ݂ ܕܸܒ݂ܚܹ̈ܐ ܘܗܵܝܕܹܝܢ. ܚܠܵܦ ܥܲܡܵܐ. ܗܵܕܹܐ ܓܹܝܪ ܥܲܒ݂ܕܵܗ݁ ܚܕ݂ܵܐ ܙܒܲܢ ܒܢܲܦ̮ܫܹܗ ܕܩܲܪܸܒ݂.


text:
ܢܵܡܘܿܣܵܐ ܓܹܝܪ ܒܢܲܝ̈ܢܵܫܵܐ ܗܘܼ ܟܪ̈ܝܼܗܹܐ ܡܩܝܼܡ ܟܘܼܡܪܹ̈ܐ. ܡܸܠܬ݂ܵܐ ܕܹܝܢ ܕܡܵܘ̈ܡܵܬ݂ܵܐ ܕܲܗܘܵܬ݂ ܒܵܬܲܪ ܢܵܡܘܿܣܵܐ. ܒܪܵܐ ܓܡܝܼܪܵܐ ܠܥܵܠܲܡ.


text:
ܪܹܫܵܐ ܕܹܝܢ ܕܟ݂ܠܗܹܝܢ ܐܝܼܬ݂ ܠܲܢ ܪܲܒ ܟܘܼܡܪܹ̈ܐ. ܐܲܝܢܵܐ ܕܝܼܬܸܒ݂ ܡܸܢ ܝܲܡܝܼܢܵܐ ܕܟ݂ܘܼܪܣܝܵܐ ܕܪܲܒܘܼܬ݂ܵܐ ܒܲܫܡܲܝܵܐ.


text:
ܟܠ ܪܲܒܟܘܼܡܪܹ̈ܐ ܓܹܝܪ ܕܩܵܐܹܡ. ܕܲܢܩܲܪܸܒ݂ ܩܘܼܪ̈ܒܵܢܹܐ ܘܕ݂ܸܒ݂ܚܹ̈ܐ. ܡܛܠ ܗܵܢܵܐ ܙܵܕ݂ܩܵܐ ܗ̄ܘܵܬ݂ ܐܵܦ ܠܗܵܢܵܐ. ܕܢܸܗܘܹܐ ܐܝܼܬ݂ ܠܹܗ ܡܸܕܸܡ ܕܲܢܩܲܪܸܒ݂.


text:
ܘܐܸܠܘܼ ܒܐܲܪܥܵܐ ܗ̄ܘܵܐ. ܐܵܦܠܵܐ ܟܘܼܡܪܵܐ ܗܵܘܹܐ ܗ̄ܘܵܐ. ܡܛܠ ܕܐܝܼܬܲܝܗܘܿܢ ܗ̄ܘܼܵܘ ܟܘܼܡܪܹ̈ܐ ܕܲܡܩܲܪܒ݂ܝܼܢ ܗ̄ܘܼܵܘ ܩܘܼܪ̈ܒܵܢܹܐ ܐܲܝܟ݂ ܕܲܒ݂ܢܵܡܘܿܣܵܐ.


text:
ܗܵܢܘܿܢ ܕܲܡܫܲܡܫܝܼܢ ܠܲܕ݂ܡܘܼܬ݂ܵܐ ܘܲܠܛܸܠܵܢܝܼܬ݂ܵܐ ܕܗܵܠܹܝܢ ܕܒܲܫܡܲܝܵܐ. ܐܲܝܟ݂ ܕܐܸܬ݂ܐܡܲܪ ܠܡܘܼܫܹܐ ܟܲܕ݂ ܥܵܒܹܿܕ݂ ܗ̄ܘܵܐ ܡܲܫܟ݁ܢܵܐ. ܕܲܚܙܝܼ ܘܲܥܒܸܕ݂ ܟܠܡܸܕܸܡ ܒܲܕ݂ܡܘܼܬ݂ܵܐ ܗܵܝ ܕܐܸܬ݂ܚܲܙܝܲܬ݂ ܠܵܟ݂ ܒܛܘܼܪܵܐ.


text:
ܗܵܫܵܐ ܕܹܝܢ ܬܸܫܡܸܫܬܵܐ ܕܲܡܝܲܬܿܪܵܐ ܡܸܢ ܗܵܝ ܩܲܒܸܠ ܝܼܫܘܿܥ ܡܫܝܼܚܵܐ. ܐܲܝܟ݂ ܡܵܐ ܕܲܡܝܲܬܿܪܵܐ ܐܵܦ ܕܝܵܬܹܩܹܐ ܗܵܝ ܕܲܥܒ݂ܝܼܕ݂ ܒܵܗܿ ܡܸܨܥܵܝܵܐ ܘܲܒ݂ܫܘܼܘܕܵܝܹ̈ܐ ܕܲܡܝܲܬܿܪܝܼܢ. ܡܸܢ ܕܗܵܝ ܐܸܬ݂ܝܲܗܒܲܬ݂.


text:
ܪܵܫܹܐ ܠܗܘܿܢ ܓܹܝܪ ܘܐܵܡܲܪ. ܕܗܵܐ ܝܵܘ̈ܡܵܬ݂ܵܐ ܐܵܬܹ݁ܝܢ ܐܵܡܲܪ ܡܵܪܝܵܐ. ܘܐܸܓ݂ܡܘܿܪ ܥܲܠ ܒܲܝܬܵܐ ܕܒܹܝܬ݂ ܝܼܣܪܵܝܹܠ ܘܥܲܠ ܒܲܝܬܵܐ ܕܒܹܝܬ݂ ܝܼܗܘܼܕ݂ܵܐ ܕܝܵܬܹܩܹܐ ܚܕ݂ܲܬ݂ܵܐ.


text:
ܠܵܐ ܐܲܝܟ݂ ܗܵܝ ܕܝܵܬܹܩܹܐ ܕܝܸܗܒܹܬ݂ ܠܐܲܒ݂ܵܗܲܝ̈ܗܘܿܢ ܒܝܵܘܡܵܐ ܕܐܸܚܕܹܬ݂ ܒܐܝܼܕ݂ܗܘܿܢ ܘܐܲܦܩܹܬ݂ ܐܸܢܘܿܢ ܡܸܢ ܐܲܪܥܵܐ ܕܡܸܨܪܹܝܢ. ܡܛܠ ܕܗܸܢܘܿܢ ܠܵܐ ܩܵܘܝܼܘ ܒܕ݂ܝܵܬܹܩܹܐ ܕܝܼܠܝ. ܐܵܦ ܐܸܢܵܐ ܒܣܹܝܬ݂ ܒܗܘܿܢ. ܐܸܡܲܪ ܡܵܪܝܵܐ.


text:
ܗܵܕܹܐ ܕܹܝܢ ܕܝܵܬܹܩܹܐ ܕܐܸܬܸܿܠ ܠܒܲܝܬܵܐ ܕܒܹܝܬ݂ ܝܼܣܪܵܝܹܠ. ܒܵܬܲܪ ܝܵܘ̈ܡܵܬ݂ܵܐ ܗܵܢܘܿܢ ܐܵܡܲܪ ܡܵܪܝܵܐ. ܐܸܬܿܠܝܼܘܗܝ ܠܢܵܡܘܿܣܝ ܒܡܲܕܥܲܝ̈ܗܘܿܢ. ܘܥܲܠ ܠܸܒ̈ܵܘܵܬ݂ܗܘܿܢ ܐܸܟ݂ܬܿܒ݂ܝܼܘܗܝ. ܘܐܸܗܘܹܐ ܠܗܘܿܢ ܐܸܢܵܐ ܐܲܠܵܗܵܐ. ܘܗܸܢܘܿܢ ܢܸܗܘܘܿܢ ܠܝܼ ܥܲܡܵܐ.


text:
ܘܠܵܐ ܢܲܠܸܦ ܐ̄ܢܵܫ ܠܒܲܪ ܡܕ݂ܝܼܢ݇ܬܹ݁ܗ ܐܵܦܠܵܐ ܠܐܲܚܘܼܗܝ. ܘܢܹܐܡܲܪ ܕܕܲܥ ܠܡܵܪܝܵܐ. ܡܛܠ ܕܟ݂ܠܗܘܿܢ ܢܸܕ݂ܥܘܼܢܵܢܝ. ܡܸܢ ܙܥܘܿܪܗܘܿܢ ܘܲܥܕ݂ܲܡܵܐ ܠܩܲܫܝܼܫܗܘܿܢ.


text:
ܡܲܫܟܢܵܐ ܓܹܝܪ ܩܲܕ݂ܡܵܝܵܐ ܕܐܸܬ݂ܥܒܸܕ݂. ܐܝܼܬ݂ ܗ̄ܘܵܐ ܒܹܗ ܡܢܵܪܬܵܐ ܘܦܵܬ݂ܘܿܪܵܐ ܘܲܠܚܹܡ ܐܲܦܹ̈ܐ: ܘܡܸܬ݂ܩܪܹܐ ܗ̄ܘܵܐ ܒܹܝܬ݂ ܩܘܼܕ݂ܫܵܐ.


text:
ܘܐܝܼܬ݂ ܗ̄ܘܵܐ ܒܹܗ ܒܹܝܬ݂ ܒܸܣܡܹ̈ܐ ܕܕ݂ܲܗܒ݂ܵܐ ܘܩܹܒ݂ܘܼܬ݂ܵܐ ܕܲܕ݂ܝܵܬܹܩܹܐ ܕܲܩܪܝܼܡܵܐ ܟܠܵܗܿ ܒܕ݂ܲܗܒ݂ܵܐ. ܘܐܝܼܬ݂ ܒܵܗܿ ܩܸܣܛܵܐ ܕܕ݂ܲܗܒ݂ܵܐ. ܗܵܝ ܕܐܝܼܬ݂ ܗ̄ܘܵܐ ܒܵܗܿ ܡܲܢܢܵܐ ܘܫܲܒ݂ܛܵܐ ܕܐܲܗܪܘܿܢ ܗܵܘ ܕܐܲܦܪܲܥ ܘܠܘܼܚܹ̈ܐ ܕܲܕ݂ܝܵܬܹܩܹܐ.


text:
ܘܲܠܥܸܠ ܡܸܢܵܗ݁ ܟܪ̈ܘܼܒܹܐ ܕܫܘܼܒ݂ܚܵܐ ܕܡܲܛܠܝܼܢ ܥܲܠ ܚܘܼܣܵܝܵܐ. ܠܵܐ ܗ̄ܘܵܐ ܕܹܝܢ ܙܲܒ݂ܢܵܐ ܗ̄ܘܼ. ܕܢܹܐܡܲܪ ܥܲܠ ܚܕ݂ܵܐ ܚܕ݂ܵܐ ܡܸܢ ܗܵܠܹܝܢ ܕܗܵܟܲܢܵܐ ܡܲܬ݂ܩܢܵܢ ܗ̄ܘܲܝ̈.


text:
ܠܡܲܫܟܢܵܐ ܕܹܝܢ ܕܲܠܓ݂ܵܘ ܡܸܢܹܗ. ܚܕ݂ܵܐ ܗ̄ܘܼ ܒܫܲܢ̄ܬܵܐ ܒܲܠܚܘܿܕ݂ܵܘܗܝ ܥܵܐܹܠ ܗ̄ܘܵܐ ܪܲܒܟܘܼܡܪܹ̈ܐ. ܒܲܕ݂ܡܵܐ ܗܵܘ ܕܲܡܩܲܪܸܒ݂ ܗ̄ܘܵܐ ܚܠܵܦ ܢܲܦ̮ܫܹܗ ܘܲܚܠܵܦ ܣܲܟ݂ܠܘܼܬܹܗ ܕܥܲܡܵܐ.


text:
ܒܗܵܕܹܐ ܕܹܝܢ ܡܵܘܕܥܵܐ ܗ̄ܘܵܬ݂ ܪܘܼܚܵܐ ܕܩܘܼܕ݂ܫܵܐ. ܕܠܵܐ ܐܸܬ݂ܓܲܠܝܲܬ݂ ܥܕ݂ܲܟܹܝܠ ܐܘܼܪܚܵܐ ܕܩܲܕ݁ܝܼܫܹ̈ܐ: ܟܡܵܐ ܙܲܒ݂ܢܵܐ ܕܐܝܼܬ݂ ܗ̄ܘܵܐ ܩܝܵܡܵܐ ܠܡܲܫܟ݁ܢܵܐ ܩܲܕ݂ܡܵܝܵܐ.


text:
ܘܐܝܼܬ݂ܵܘܗܝ ܗ̄ܘܵܐ ܡܲܬ݂ܠܵܐ ܗܵܢܵܐ. ܠܙܲܒ݂ܢܵܐ ܗܵܘ ܕܒܹܗ ܩܘܼܪ̈ܒܵܢܹܐ ܘܕ݂ܸܒ݂ܚܹ̈ܐ ܡܸܬ݂ܩܲܪܒ݂ܝܼܢ ܗ̄ܘܼܵܘ. ܐܲܝܠܹܝܢ ܕܠܵܐ ܡܸܫܟܿܚܝܼܢ ܗ̄ܘܼܵܘ ܠܡܸܓ݂ܡܲܪ ܬܹܐܪܬܹ݁ܗ ܕܡܲܢ ܕܲܡܩܲܪܸܒ݂ ܠܗܘܿܢ.


text:
ܐܸܠܵܐ ܒܡܹܐܟ݂ܠܵܐ ܘܲܒ݂ܡܲܫܬܿܝܵܐ ܒܲܠܚܘܿܕ݂. ܘܲܒ݂ܡܲܥܡܘܿܕ݂̈ܝܵܬ݂ܵܐ ܕܲܙܢܝܼ̈ܢ ܙܢܝܼ̈ܢ. ܕܐܝܼܬܲܝܗܹܝܢ ܦܘܼܩܵܕܹ̈ܐ ܕܒܸܣܪܵܐ ܕܣܝܼܡܝܼܢ ܥܕ݂ܲܡܵܐ ܠܙܲܒ݂ܢܵܐ ܕܬ݂ܘܼܪܵܨܵܐ.


text:
ܡܫܝܼܚܵܐ ܕܹܝܢ ܕܐܸܬ݂ܵܐ ܗܘܵܐ ܪܲܒܟܘܼܡܪܹ̈ܐ ܕܛܵܒ݂ܵܬ݂ܵܐ ܕܲܣܥܲܪ. ܘܥܲܠ ܠܡܲܫܟ݁ܢܵܐ ܪܲܒܵܐ ܘܲܡܫܲܠܡܵܢܵܐ ܕܠܵܐ ܥܒ݂ܝܼܕ݂ ܒܐܝܼ̈ܕ݂ܲܝܵܐ ܘܠܵܐ ܗ̄ܘܵܐ ܡܸܢ ܗܵܠܹܝܢ ܒܸܪ̈ܝܵܬ݂ܵܐ.


text:
ܘܠܵܐ ܥܲܠ ܒܲܕ݂ܡܵܐ ܕܨܸܦܪ̈ܵܝܹܐ ܘܲܕ݂ܥܸܓ݂ܠܹ̈ܐ. ܐܸܠܵܐ ܒܲܕ݂ܡܵܐ ܕܢܲܦ̮ܫܹܗ ܥܲܠ̣ ܚܕ݂ܵܐ ܙܒܲܢ ܠܒܹܝܬ݂ ܡܲܩܕܫܵܐ. ܘܐܸܫܟܲܚ ܦܘܼܪܩܵܢܵܐ ܕܲܠܥܵܠܲܡ.


text:
ܐܸܢ ܓܹܝܪ ܕܡܵܐ ܕܨܸܦܪ̈ܵܝܹܐ ܘܲܕ݂ܥܸܓ݂̈ܠܹܐ ܘܩܸܛܡܵܐ ܕܲܥܓܸܠܬܵܐ ܡܸܬ݂ܪܣܸܣ ܗ̄ܘܵܐ ܥܲܠ ܐܲܝܠܹܝܢ ܕܡܸܬܿܛܲܡܐܝܼܢ ܗ̄ܘܼܵܘ: ܘܲܡܩܲܕܸܫ ܠܗܘܿܢ ܠܕ݂ܘܼܟܵܝܵܐ ܕܒܸܣܪܗܘܿܢ.


text:
ܟܡܵܐ ܗܵܟܹܝܠ ܝܲܬܝܼܪܵܐܝܼܬ݂ ܕܡܹܗ ܕܲܡܫܝܼܚܵܐ ܕܲܒ݂ܪܘܼܚܵܐ ܕܲܠܥܵܠܲܡ ܢܲܦ̮ܫܹܗ ܩܲܪܸܒ݂ ܕܠܵܐ ܡܘܼܡ ܠܐܲܠܵܗܵܐ. ܢܕ݂ܲܟܹܐ ܬܹܐܪܬܲܢ ܡܸܢ ܥܒ݂ܵܕܹ̈ܐ ܡܝܼܬܹ̈ܐ: ܕܲܢܫܲܡܸܫ ܠܐܲܠܵܗܵܐ ܚܲܝܵܐ.


text:
ܡܛܠ ܗܵܢܵܐ ܗܘܼ ܗܘܵܐ ܡܸܨܥܵܝܵܐ ܕܲܕ݂ܝܵܬܹܩܹܐ ܚܕ݂ܲܬ݂ܵܐ. ܕܲܒ݂ܡܵܘܬܹ݁ܗ ܗܘܼ ܗܘܵܐ ܦܘܼܪܩܵܢܵܐ ܠܐܲܝܠܹܝܢ ܕܲܥܒܲܪܘ ܥܲܠ ܕܝܵܬܹܩܹܐ ܩܲܕ݂ܡܵܝܬܵܐ. ܕܢܸܣܒ݂ܘܼܢ ܡܘܼܠܟܵܢܵܐ. ܐܲܝܠܹܝܢ ܕܐܸܬ݂ܩܪܝܼܘ ܠܝܵܪܬܘܼܬ݂ܵܐ ܕܲܠܥܵܠܲܡ.


text:
ܟܲܕ݂ ܐܸܬ݂ܦܩܸܕ݂ ܓܹܝܪ ܟܠܹܗ ܦܘܼܩܕܵܢܵܐ ܡܸܢ ܡܘܼܫܹܐ ܠܥܲܡܵܐ ܟܠܹܗ ܒܢܵܡܘܿܣܵܐ. ܢܣܲܒ݂ ܗ̄ܘܵܐ ܡܘܼܫܹܐ ܕܡܵܐ ܕܲܥܓܸܠܬܵܐ. ܘܡܲܝ̈ܵܐ ܒܥܲܡܪܵܐ ܕܲܙܚܘܿܪܝܼܬ݂ܵܐ. ܘܙܘܿܦܵܐ. ܘܪܲܣ ܥܲܠ ܣܸܦܪܹ̈ܐ ܘܥܲܠ ܥܲܡܵܐ ܟܠܹܗ.


text:
ܐܵܢܲܢܩܵܐ ܗ̄ܝܼ ܓܹܝܪ ܕܗܵܠܹܝܢ ܕܲܕ݂ܡܘܼܬ݂ܵܐ ܐܸܢܹܝܢ ܕܲܫܡܲܝܵܢ̈ܝܵܬ݂ܵܐ: ܒܗܵܠܹܝܢ ܡܸܬܿܕܲܟ̈ܝܵܢ. ܗܵܠܹܝܢ ܕܹܝܢ ܫܡܲܝܵܢ̈ܝܵܬ݂ܵܐ ܒܕ݂ܸܒ݂ܚܹ̈ܐ ܕܲܡܝܲܬܿܪܝܼܢ ܡܸܢ ܗܵܠܹܝܢ.


text:
ܠܵܐ ܗ̄ܘܵܐ ܓܹܝܪ ܠܒܹܝܬ݂ ܡܲܩܕܫܵܐ ܕܲܥܒ݂ܝܼܕ݂ ܒܐܝܼ̈ܕ݂ܲܝܵܐ ܥܲܠ̣ ܡܫܝܼܚܵܐ. ܕܐܝܼܬ݂ܵܘܗܝ ܕܡܘܼܬ݂ܵܐ ܕܗܵܘ ܫܲܪܝܼܪܵܐ. ܐܸܠܵܐ ܠܹܗ ܠܲܫܡܲܝܵܐ ܥܲܠ̣. ܕܢܸܬ݂ܚܙܹܐ ܩܕ݂ܵܡ ܦܲܪܨܘܿܦܹܗ ܕܐܲܠܵܗܵܐ ܚܠܵܦܲܝܢ.


text:
ܐܵܦܠܵܐ ܕܲܢܩܲܪܸܒ݂ ܢܲܦ̮ܫܹܗ ܙܲܒ݂̈ܢܵܬ݂ܵܐ ܣܲܓܝܼ̈ܐܵܬ݂ܵܐ: ܐܲܝܟ݂ ܕܥܵܒܹܿܕ݂ ܗ̄ܘܵܐ ܪܲܒ ܟܘܼܡܪܹ̈ܐ: ܘܥܵܐܹܠ ܒܟ݂ܠ ܫܢܵܐ ܠܒܹܝܬ݂ ܡܲܩܕܫܵܐ ܒܲܕ݂ܡܵܐ ܕܠܵܐ ܕܝܼܠܹܗ.


text:
ܘܐܸܢ ܠܵܐ ܚܲܝܵܒ݂ ܗ̄ܘܵܐ. ܕܙܲܒ݂̈ܢܵܬ݂ܵܐ ܣܲܓܝܼ̈ܐܵܬ݂ܵܐ ܢܸܚܲܫ ܡܸܢ ܫܘܼܪܵܝܹܗ ܕܥܵܠܡܵܐ. ܗܵܫܵܐ ܕܹܝܢ ܒܚܲܪܬܹܗ ܕܥܵܠܡܵܐ ܚܕ݂ܵܐ ܗ̄ܘܼ ܙܒܲܢ ܩܲܪܸܒ݂ ܢܲܦ̮ܫܹܗ ܒܲܕ݂ܒ݂ܝܼܚܘܼܬܹܗ. ܕܲܢܒܲܛܠܝܼܗܿ ܠܲܚܛܝܼܬ݂ܵܐ.


text:
ܗܵܟܲܢܵܐ ܐܵܦ ܡܫܝܼܚܵܐ ܚܕ݂ܵܐ ܙܒܲܢ ܐܸܬ݂ܩܲܪܲܒ݂. ܘܒܲܩܢܘܿܡܹܗ ܕܒܲܚ ܚܛܵܗܹ̈ܐ ܕܣܲܓܝܼ̈ܐܹܐ. ܕܬܲܪܬܹܿܝܢ ܕܹܝܢ ܙܲܒ݂ܢ̈ܝܼܢ ܕܠܵܐ ܚܛܵܗܝܼ̈ܢ ܡܸܬ݂ܚܙܹܐ ܠܚܲܝܲܝ̈ܗܘܿܢ ܕܐܲܝܠܹܝܢ ܕܲܡܣܲܟܹܝܢ ܠܹܗ.


text:
ܢܵܡܘܿܣܵܐ ܓܹܝܪ ܛܸܠܵܢܝܼܬ݂ܵܐ ܐܝܼܬ݂ ܗ̄ܘܵܐ ܒܹܗ ܕܛܵܒ݂ܵܬ݂ܵܐ ܕܲܥܬ݂ܝܼ̈ܕ݂ܵܢ. ܠܵܐ ܗ̄ܘܵܐ ܩܢܘܿܡܵܐ ܕܝܼܠܗܹܝܢ ܕܨܸܒ݂̈ܘܵܬ݂ܵܐ. ܡܛܠ ܗܵܢܵܐ ܟܲܕ݂ ܒܟ݂ܠ ܫܢܵܐ ܗܸܢܘܿܢ ܟܲܕ݂ ܗܸܢܘܿܢ ܕܸܒ݂ܚܹ̈ܐ ܡܸܬ݂ܩܲܪܒ݂ܝܼܢ ܗ̄ܘܼܵܘ. ܠܵܐ ܡܸܡܬ݂ܘܿܡ ܐܸܫܟܲܚܘ ܕܢܸܓ݂ܡܪܘܼܢ ܠܐܲܝܠܹܝܢ ܕܲܡܩܲܪܒ݂ܝܼܢ ܠܗܘܿܢ.


text:
ܐܸܠܘܼ ܓܹܝܪ ܓܵܡܪܝܼܢ ܗ̄ܘܼܵܘ. ܟܒܲܪ ܕܹܝܢ ܐܸܬ݁ܬ݁ܢܝܼܚܘ ܡܸܢ ܩܘܼܪ̈ܒܵܢܲܝܗܘܿܢ. ܡܛܠ ܕܠܵܐ ܡܸܟܹܝܠ ܛܵܪܝܵܐ ܗ̄ܘܵܬ݂ ܠܗܘܿܢ ܬܹܐܪܬܿܗܘܿܢ ܒܲܚܛܵܗܹ̈ܐ: ܠܐܲܝܠܹܝܢ ܕܲܚܕ݂ܵܐ ܙܒܲܢ ܐܸܬܿܕܲܟܝܼܘ ܠܗܘܿܢ.


text:
ܡܸܢ ܠܥܸܠ ܐܸܡܲܪ. ܕܕ݂ܸܒ݂ܚܹ̈ܐ ܘܩܘܼܪ̈ܒܵܢܹܐ ܘܝܲܩܕܹ̈ܐ ܫܲܠܡܹ̈ܐ ܕܲܚܠܵܦ ܚܛܵܗܹ̈ܐ ܠܵܐ ܨܒܲܝܬܿ. ܗܵܢܘܿܢ ܕܡܸܬ݂ܩܲܪܒ݂ܝܼܢ ܗ̄ܘܼܵܘ ܒܢܵܡܘܿܣܵܐ.


text:
ܘܒ݂ܵܬ݂ܪܹܗ ܐܸܡܲܪ. ܕܗܵܐ ܐܵܬܹܐ ܐ̄ܢܵܐ. ܕܐܸܥܒܸܕ݂ ܨܸܒ݂ܝܵܢܵܟ݂ ܐܲܠܵܗܵܐ. ܒܗܵܕܹܐ ܒܲܛܸܠ ܠܩܲܕ݂ܡܵܝܬܵܐ. ܕܲܢܩܝܼܡ ܠܲܕܬܲܪܬܹܿܝܢ.


text:
ܟܠ ܪܲܒ ܟܘܼܡܪܹ̈ܐ ܓܹܝܪ ܕܩܵܐܹܡ ܗ̄ܘܵܐ ܘܲܡܫܲܡܸܫ ܟܠܝܘܿܡ. ܗܸܢܘܿܢ ܒܗܸܢܘܿܢ ܕܸܒ݂ܚܹ̈ܐ ܡܩܲܪܸܒ݂ ܗ̄ܘܵܐ. ܐܲܝܠܹܝܢ ܕܡܸܢ ܡܬ݂ܘܿܡ ܠܵܐ ܡܸܫܟܿܚܝܼܢ ܗ̄ܘܼܵܘ ܠܲܡܕ݂ܲܟܵܝܘܼ ܚܛܵܗܹ̈ܐ.


text:
ܗܵܕܹܐ ܗ݇ܝܼ ܕܝܵܬܹܩܹܐ ܕܐܸܬܸܿܠ ܠܗܘܿܢ ܡܸܢ ܒܵܬܲܪ ܝܵܘ̈ܡܵܬ݂ܵܐ ܗܵܢܘܿܢ ܐܵܡܲܪ ܡܵܪܝܵܐ. ܐܸܬܿܠܝܼܘܗܝ ܠܢܵܡܘܿܣܝ ܒܡܲܕܥܲܝ̈ܗܘܿܢ. ܘܥܲܠ ܠܸܒܵܘܵܬ݂ܗ̈ܘܿܢ ܐܸܟ݂ܬܿܒ݂ܝܼܘܗܝ.


text:
ܢܸܩܪܘܿܒ݂ ܗܵܟܹܝܠ ܒܠܸܒܵܐ ܫܲܪܝܼܪܵܐ ܘܲܒ݂ܬ݂ܘܟ݂ܠܵܢܵܐ ܕܗܲܝܡܵܢܘܼܬ݂ܵܐ. ܟܲܕ݂ ܪܣܝܼܣܝܼܢ ܠܸܒ̈ܵܘܵܬܲܢ ܘܲܕ݂ܟܹܝܢ ܡܸܢ ܬܹܐܪܬܵܐ ܒܝܼܫܬܵܐ. ܘܡܲܣܚܲܝ ܦܲܓ݂ܪܲܢ ܒܡܲܝ̈ܵܐ ܕܟܲܝ̈ܵܐ.


text:
ܘܠܵܐ ܢܸܗܘܹܐ ܫܵܒ݂ܩܝܼܢ ܟܢܘܼܫܝܲܢ. ܐܲܝܟ݂ ܕܐܝܼܬ݂ ܥܝܵܕ݂ܵܐ ܠܐ̄ܢܵܫ ܐ̄ܢܵܫ. ܐܸܠܵܐ ܒܥܵܘ ܚܲܕ݂ ܡܸܢ ܚܲܕ݂. ܝܲܬܝܼܪܵܐܝܼܬ݂ ܟܡܵܐ ܕܚܵܙܹܝܢ ܐ݇ܢܬܿܘܿܢ ܕܲܩܪܸܒ݂ ܝܵܘܡܵܐ ܗܵܘ.


text:
ܐܸܢ ܓܹܝܪ ܒܨܸܒ݂ܝܵܢܹܗ ܢܸܚܛܹܐ ܐ̄ܢܵܫ ܡܸܢ ܒܵܬܲܪ ܕܩܲܒܸܠ ܝܼܕ݂ܲܥܬ݂ܵܐ ܕܲܫܪܵܪܵܐ. ܠܲܝܬܿ ܡܸܟܹܝܠ ܕܸܒ݂ܚܬ݂ܵܐ ܕܬܸܬ݂ܩܲܪܲܒ݂ ܚܠܵܦ ܚܛܵܗܹ̈ܐ.


text:
ܟܡܵܐ ܣܵܒ݂ܪܝܼܢ ܐ̄ܢܬܘܿܢ ܝܲܬܝܼܪܵܐܝܼܬ݂ ܡܣܵܡ ܒܪܹܫܵܐ ܢܩܲܒܸܠ ܐܲܝܢܵܐ ܕܕ݂ܵܫܹܗ ܠܲܒ݂ܪܹܗ ܕܐܲܠܵܗܵܐ. ܘܲܚܫܲܒ݂ ܕܡܵܐ ܕܲܕ݂ܝܵܬܹܩܹܐ ܕܝܼܠܹܗ ܐܲܝܟ݂ ܕܟ݂ܠܢܵܫ ܕܒ݂ܵܗܿ ܐܸܬ݂ܩܲܕܲܫ. ܘܨܲܥܲܪ ܠܪܘܼܚܵܐ ܕܛܲܝܒܘܼܬ݂ܵܐ.


text:
ܐܸܬܿܕܲܟ݂ܪܘ ܗܵܟܹܝܠ ܠܝܵܘ̈ܡܵܬ݂ܵܐ ܩܲܕ݂ܡܵܝܹ̈ܐ ܗܵܢܘܿܢ ܕܲܒ݂ܗܘܿܢ ܩܲܒܸܠܬܿܘܿܢ ܡܲܥܡܘܿܕ݂ܝܼܬ݂ܵܐ. ܘܐܵܓ݂ܘܿܢܵܐ ܪܲܒܵܐ ܣܲܝܒܲܪܬܿܘܿܢ ܕܚܲܫܹ̈ܐ ܒܚܸܣܕܵܐ ܘܒ݂ܐܘܼܠܨܵܢܹ̈ܐ:


text:
ܘܲܟ݂ܐܸܒ݂ ܠܟ݂ܘܿܢ ܥܲܠ ܐܲܝܠܹܝܢ ܕܐܲܣܝܼܪܝܼܢ. ܘܲܚܛܘܼܦܝܵܐ ܕܢܸܟ݂ܣܲܝ̈ܟ݁ܘܿܢ ܒܚܲܕ݂ܘܼܬ݂ܵܐ ܣܲܝܒܲܪܬܿܘܿܢ. ܡܛܠ ܕܝܵܕ݂ܥܝܼܢ ܐ̄ܢܬܘܿܢ ܕܐܝܼܬ݂ ܠܟ݂ܘܿܢ ܩܸܢܝܵܢܵܐ ܒܲܫܡܲܝܵܐ. ܕܲܡܝܲܬܲܪ ܗܘܼ ܘܠܵܐ ܥܵܒܲܪ.


text:
ܐܝܼܬܹܝܗܿ ܕܹܝܢ ܗܲܝܡܵܢܘܼܬ݂ܵܐ ܦܝܵܣܵܐ ܥܲܠ ܐܲܝܠܹܝܢ ܕܐܝܼܬܲܝܗܹܝܢ ܒܣܲܒ݂ܪܵܐ ܐܲܝܟ݂ ܗܵܘ ܕܲܗܘܲܝ̈ ܠܗܹܝܢ ܒܣܘܼܥܪܵܢܵܐ. ܘܓܸܠܝܵܢܵܐ ܕܐܲܝܠܹܝܢ ܕܠܵܐ ܡܸܬ݂ܚܲܙ̈ܝܵܢ.


text:
ܒܗܲܝܡܵܢܘܼܬ݂ܵܐ ܓܹܝܪ ܡܸܣܬܲܟܠܝܼܢ ܚ̄ܢܲܢ. ܕܐܸܬܿܬܲܩܲܢܘ ܥܵܠܡܹ̈ܐ ܒܡܸܠܬ݂ܵܐ ܕܐܲܠܵܗܵܐ. ܘܗܵܠܹܝܢ ܕܡܸܬ݂ܚܲܙ̈ܝܵܢ ܗ̄ܘܲܝ̈ ܡܸܢ ܐܲܝܠܹܝܢ ܕܠܵܐ ܡܸܬ݂ܚܲܙ̈ܝܵܢ.


text:
ܒܗܲܝܡܵܢܘܼܬ݂ܵܐ ܩܲܪܸܒ݂ ܗܵܒܹܝܠ ܕܸܒ݂ܚܬ݂ܵܐ ܕܲܡܝܲܬܿܪܵܐ ܛܵܒ݂ ܡܸܢ ܕܩܵܐܹܝܢ ܠܐܲܠܵܗܵܐ. ܘܡܛܠܵܬ݂ܵܗܿ ܗܘܸܵܬ݂ ܥܠܵܘܗܝ ܣܵܗܕܘܼܬ݂ܵܐ ܕܟܹܐܢܵܐ ܗ̄ܘܼ. ܘܲܣܗܸܕ݂ ܥܲܠ ܩܘܼܪܒܵܢܹܗ ܐܲܠܵܗܵܐ. ܘܡܛܠܵܬܹܗ ܐܵܦ ܟܲܕ݂ ܡܲܝܝܼܬ݂ ܡܡܲܠܸܠ.


text:
ܒܗܲܝܡܵܢܘܼܬ݂ܵܐ ܐܸܫܬܲܢܝܼ ܚܢܘܿܟ݂ ܘܡܵܘܬܵܐ ܠܵܐ ܛܥܸܡ. ܘܠܵܐ ܐܸܫܬܿܟܲܚ. ܡܛܠ ܕܫܲܢܝܹܗ ܐܲܠܵܗܵܐ. ܡܸܢ ܩܕ݂ܵܡ ܕܲܢܫܲܢܹܝܘܗܝ ܓܹܝܪ. ܗܘܸܵܬ݂ ܥܠܵܘܗܝ ܣܵܗܕܘܼܬ݂ܵܐ ܕܲܫܦܲܪ ܠܐܲܠܵܗܵܐ.


text:
ܕܠܵܐ ܗܲܝܡܵܢܘܼܬ݂ܵܐ ܕܹܝܢ ܠܵܐ ܐ̄ܢܵܫ ܡܸܫܟܲܚ ܕܢܸܫܦܲܪ ܠܐܲܠܵܗܵܐ. ܚܲܝܵܒ݂ ܗܘܼ ܓܹܝܪ ܡܲܢ ܕܡܸܬ݂ܩܲܪܲܒ݂ ܠܘܵܬ݂ ܐܲܠܵܗܵܐ. ܕܲܢܗܲܝܡܸܢ ܕܐܝܼܬ݂ܵܘܗܝ. ܘܠܲܐܝܠܹܝܢ ܕܒ݂ܵܥܹܝܢ ܠܹܗ ܗܵܘܹܐ ܦܵܪܘܿܥܵܐ.


text:
ܒܗܲܝܡܵܢܘܼܬ݂ܵܐ ܢܘܿܚ ܟܲܕ݂ ܐܸܬ݂ܡܲܠܲܠ ܥܲܡܹܗ ܥܲܠ ܐܲܝܠܹܝܢ ܕܠܵܐ ܡܸܬ݂ܚܲܙ̈ܝܵܢ ܗ̄ܘܲܝ̈. ܕܚܸܠ ܘܲܥܒܲܕ݂ ܠܹܗ ܩܹܒ݂ܘܼܬ݂ܵܐ ܠܚܲܝܹ̈ܐ ܕܲܒ݂ܢܲܝ̈ ܒܲܝܬܹ݁ܗ. ܕܒ݂ܵܗܿ ܚܲܝܒܹܗ ܠܥܵܠܡܵܐ. ܘܲܗܘܵܐ ܝܵܪܬܵܐ ܕܟܹܐܢܘܼܬ݂ܵܐ ܕܲܒ݂ܗܲܝܡܵܢܘܼܬ݂ܵܐ.


text:
ܒܗܲܝܡܵܢܘܼܬ݂ܵܐ ܐܲܒ݂ܪܵܗܵܡ ܟܲܕ݂ ܐܸܬ݂ܩܪܝܼ. ܐܸܫܬܿܡܲܥ ܕܢܸܦܘܿܩ ܠܐܲܬ݂ܪܵܐ ܗܵܘ ܕܲܥܬ݂ܝܼܕ݂ ܗ̄ܘܵܐ ܕܢܸܣܲܒ݂ ܠܝܵܪܬܘܼܬ݂ܵܐ. ܘܲܢܦܲܩ ܟܲܕ݂ ܠܵܐ ܝܵܕ݂ܲܥ ܗ̄ܘܵܐ ܠܐܲܝܟܵܐ ܐܵܙܹܠ.


text:
ܒܗܲܝܡܵܢܘܼܬ݂ܵܐ ܗܘܵܐ ܬܵܘܬܵܒ݂ܵܐ ܒܐܲܪܥܵܐ ܗܵܝ ܕܐܸܬ݂ܡܲܠܟܲܬ݂ ܠܹܗ ܐܲܝܟ݂ ܕܲܒ݂ܢܘܼܟ݂ܪܵܝܬܵܐ. ܘܲܒ݂ܡܲܫܟܢܹ̈ܐ ܥܡܲܪ ܥܲܡ ܐܝܼܣܚܵܩ ܘܝܲܥܩܘܿܒ݂ ܒܢܲܝ̈ ܝܵܪܬܘܼܬ݂ܵܐ ܕܝܼܠܹܗ ܕܡܘܼܠܟܵܢܵܐ.


text:
ܒܗܲܝܡܵܢܘܼܬ݂ܵܐ ܐܵܦ ܣܲܪܵܐ ܕܲܥܩܲܪܬ݂ܵܐ ܗ̄ܘܵܬ݂. ܢܸܣܒܲܬ݂ ܚܲܝܠܵܐ ܕܲܬ݂ܩܲܒܸܠ ܙܲܪܥܵܐ. ܘܲܕ݂ܠܵܐ ܒܙܲܒ݂ܢܵܐ ܕܲܫܢܹܝ̈ܗ݁ ܝܸܠܕܲܬ݂. ܥܲܠ ܕܐܲܫܪܲܬ݂ ܕܲܡܗܲܝܡܲܢ ܗܘܼ ܗܵܘ ܕܲܡܠܲܟ݂ ܠܵܗܿ.


text:
ܡܛܠ ܗܵܢܵܐ ܡܸܢ ܚܲܕ݂ ܕܲܒ݂ܛܸܠ ܒܣܲܝܒܘܼܬ݂ܵܐ. ܐܸܬ݂ܝܼܠܸܕ݂ܘ ܣܲܓܝܼ̈ܐܹܐ ܐܲܝܟ݂ ܟܵܘܟ݁ܒܹ̈ܐ ܕܒܲܫܡܲܝܵܐ ܘܐܲܝܟ݂ ܚܵܠܵܐ ܕܥܲܠ ܣܸܦܬܹܗ ܕܝܲܡܵܐ ܕܡܸܢܝܵܢ ܠܲܝܬܿ ܠܹܗ.


text:
ܒܗܲܝܡܵܢܘܼܬ݂ܵܐ ܡܝܼܬ݂ܘ ܗܵܠܹܝܢ ܟܠܗܘܿܢ ܘܠܵܐ ܢܣܲܒ݂ܘ ܡܘܼܠܟܵܢܗܘܿܢ. ܐܸܠܵܐ ܡܸܢ ܪܘܼܚܩܵܐ ܚܙܵܐܘܼܗܝ ܘܲܚܕ݂ܝܼܘ ܒܹܗ. ܘܐܵܘܕܝܼܘ ܕܐܲܟ݂ܣ̈ܢܵܝܹܐ ܐܸܢܘܿܢ ܘܬ݂ܵܘܬܵܒܹ̈ܐ ܒܐܲܪܥܵܐ.


text:
ܘܐܸܠܘܼ ܠܲܡܕ݂ܝܼܢ̄ܬܵܐ ܗܵܝ ܕܲܢܦܲܩܘ ܡܸܢܹܗ ܒܵܥܹܝܢ ܗ̄ܘܼܵܘ. ܐܝܼܬ݂ ܗ̄ܘܵܐ ܠܗܘܿܢ ܙܲܒ݂ܢܵܐ ܕܬ݂ܘܼܒ݂ ܢܸܗܦܟ݂ܘܿܢ ܢܹܐܙܠ̄ܘܼܢ ܠܵܗܿ.


text:
ܗܵܫܵܐ ܕܹܝܢ ܝܼܕ݂ܝܼܥܵܐ. ܕܠܲܕܛܵܒ݂ܵܐ ܡܸܢܵܗ݁ ܪܵܓ݁ܝܼܢ ܗ̄ܘܼܵܘ. ܠܗܵܝ ܕܐܝܼܬܹܝܗܿ ܒܲܫܡܲܝܵܐ. ܡܛܠ ܗܵܢܵܐ ܠܵܐ ܢܟܸܦ ܐܲܠܵܗܵܐ. ܕܐܲܠܵܗܗܘܿܢ ܢܸܬ݂ܩܪܹܐ. ܛܲܝܸܒ݂ ܠܗܘܿܢ ܓܹܝܪ ܡܕ݂ܝܼܢ̄ܬܵܐ.


text:
ܒܗܲܝܡܵܢܘܼܬ݂ܵܐ ܩܲܪܸܒ݂ ܐܲܒ݂ܪܵܗܵܡ ܠܐܝܼܣܚܵܩ ܒܢܸܣܝܘܿܢܹܗ. ܘܠܝܼܚܝܼܕܹܗ ܐܲܣܸܩ ܠܡܲܕ݂ܒܚܵܐ. ܠܗܵܘ ܕܩܲܒܸܠ ܗ̄ܘܵܐ ܒܡܘܼܠܟܵܢܵܐ.


text:
ܘܐܸܬ݂ܪܲܥܝܼ ܗ̄ܘܵܐ ܒܢܲܦ̮ܫܹܗ. ܕܡܵܛܝܵܐ ܒܐܝܼܕ݂ܵܘܗܝ ܕܐܲܠܵܗܵܐ ܐܵܦ ܡܸܢ ܡܝܼܬܹ̈ܐ ܠܲܡܩܵܡܘܼ. ܘܡܛܠ ܗܵܢܵܐ ܒܡܲܬ݂ܠܵܐ ܐܸܬ݂ܝܼܗܸܒ݂ ܠܹܗ.


text:
ܒܗܲܝܡܵܢܘܼܬ݂ܵܐ ܟܲܕ݂ ܡܵܐܹܬ݂ ܝܲܥܩܘܿܒ݂. ܒܲܪܸܟ݂ ܠܟ݂ܠ ܚܲܕ݂ ܚܲܕ݂ ܡܸܢ ܒܢܵܘܗܝ ܕܝܵܘܣܸܦ ܘܲܣܓܸܕ݂ ܥܲܠ ܪܹܝܫ ܚܘܼܛܪܹܗ.


text:
ܒܗܲܝܡܵܢܘܼܬ݂ܵܐ ܐܲܒ݂ܵܗܵܘ̈ܗܝ ܕܡܘܼܫܹܐ ܛܲܫܝܘܼܗܝ. ܟܲܕ݂ ܐܸܬ݂ܝܼܠܸܕ݂ ܝܲܪ̈ܚܹܐ ܬܿܠܵܬ݂ܵܐ. ܕܲܚܙܵܘ ܕܫܲܦܝܼܪ ܗ̄ܘܵܐ ܛܲܠܝܵܐ. ܘܠܵܐ ܕܚܸܠܘ ܡܸܢ ܦܘܼܩܕܵܢܵܐ ܕܡܲܠܟܵܐ.


text:
ܘܐܸܬ݂ܪܲܥܝܼ ܕܲܡܝܲܬܲܪ ܗܘܼ ܥܘܼܬ݂ܪܵܐ ܕܚܸܣܕܹܗ ܕܲܡܫܝܼܚܵܐ ܛܵܒ݂ ܡܸܢ ܣܝܼ̈ܡܵܬ݂ܵܗܿ ܕܡܸܨܪܹܝܢ. ܚܵܐܲܪ ܗ̄ܘܵܐ ܓܹܝܪ ܒܦܘܼܪܥܵܢ ܐܲܓ݂ܪܵܐ.


text:
ܒܗܲܝܡܵܢܘܼܬ݂ܵܐ ܫܲܒ݂ܩܵܗܿ ܠܡܸܨܪܹܝܢ. ܘܠܵܐ ܕܚܸܠ ܡܸܢ ܚܸܡܬܹܗ ܕܡܲܠܟܵܐ. ܘܣܲܝܒܲܪ ܐܲܝܟ݂ ܗܵܘ ܕܚܵܙܹܐ ܗ̄ܘܵܐ ܠܐܲܠܵܗܵܐ ܕܠܵܐ ܡܸܬ݂ܚܙܹܐ.


text:
ܒܗܲܝܡܵܢܘܼܬ݂ܵܐ ܥܒܲܪܘ ܝܲܡܵܐ ܕܣܘܿܦ ܐܲܝܟ݂ ܕܥܲܠ ܐܲܪܥܵܐ ܝܲܒܝܼܫܬܵܐ. ܘܒܹܗ ܐܸܬ݂ܒܠܲܥܘ ܡܸܨܪ̈ܵܝܹܐ. ܟܲܕ݂ ܐܲܡܪܲܚܘ ܥܠܵܘܗܝ.


text:
ܒܗܲܝܡܵܢܘܼܬ݂ܵܐ ܪܵܚܵܒ݂ ܙܵܢܝܼܬ݂ܵܐ ܠܵܐ ܐܸܒ݂ܕܲܬ݂ ܥܲܡ ܗܵܢܘܿܢ ܕܠܵܐ ܐܸܫܬܿܡܲܥܘ. ܕܩܲܒܠܲܬ݂ ܠܓ݂ܵܫܘܿܫܹ̈ܐ ܒܲܫܠܵܡܵܐ.


text:
ܘܡܵܢܵܐ ܬܘܼܒ݂ ܐܹܡܲܪ. ܙܥܘܿܪ ܗܘܼ ܠܝܼ ܓܹܝܪ ܙܲܒ݂ܢܵܐ. ܕܐܸܫܬܲܥܹܐ ܥܲܠ ܓܸܕ݂ܥܘܿܢ. ܘܥܲܠ ܒܵܪܵܩ. ܘܥܲܠ ܫܸܡܫܘܿܢ. ܘܥܲܠ ܢܲܦ̮ܬܲܚ. ܘܥܲܠ ܕܵܘܝܼܕ݂. ܘܥܲܠ ܫܡܘܼܐܹܝܠ. ܘܥܲܠ ܫܲܪܟܵܐ ܕܲܢܒ݂ܝܹ̈ܐ.


text:
ܐܲܝܠܹܝܢ ܕܲܒ݂ܗܲܝܡܵܢܘܼܬ݂ܵܐ ܙܟ݂ܵܘ ܠܡܲܠܟܘܼܬ݂ܵܐ. ܘܲܦܠܲܚܘ ܟܹܐܢܘܼܬ݂ܵܐ. ܘܩܲܒܸܠܘ ܡܘܼܠܟܵܢܹ̈ܐ. ܘܣܲܟܲܪܘ ܦܘܼܡܵܐ ܕܐܲܪ̈ܝܵܘܵܬ݂ܵܐ.


text:
ܘܕ݂ܲܥܸܟ݂ܘ ܚܲܝܠܵܐ ܕܢܘܼܪܵܐ. ܘܐܸܬ݂ܦܲܨܝܼܘ ܡܸܢ ܦܘܼܡܵܐ ܕܣܲܝܦܵܐ. ܘܐܸܬ݂ܚܲܝܲܠܘ ܡܸܢ ܟܘܼܪ̈ܗܵܢܹܐ. ܘܲܗܘܵܘ ܚܲܝܠܬ݂ܵܢܹ̈ܐ ܒܲܩܪܵܒ݂ܵܐ. ܘܣܲܚܸܦܘ ܡܲܫܪ̈ܝܵܬ݂ܵܐ ܕܲܒ݂ܥܸܠܕܒ݂ܵܒܹ̈ܐ.


text:
ܘܝܲܗ̄ܒ݂ܘ ܠܢܸܫܹ̈ܐ ܒܢܲܝ̈ܗܹܝܢ ܡܸܢ ܩܝܵܡܬܵܐ ܕܡܝܼܬܹ̈ܐ. ܘܐܲܚܪ̈ܵܢܹܐ ܒܫܸܢܕܹ̈ܐ ܡܝܼܬ݂ܘ. ܘܠܵܐ ܣܲܟܝܼܘ ܠܡܸܬ݂ܦܲܨܵܝܘܼ. ܕܲܩܝܵܡܬܵܐ ܡܝܲܬܲܪܬܵܐ ܬܸܗܘܹܐ ܠܗܘܿܢ.


text:
ܐ̄ܚܪ̈ܵܢܹܐ ܐܸܬ݂ܪܓܸܡܘ. ܐ̄ܚܪ̈ܵܢܹܐ ܐܸܬ݂ܢܣܲܪܘ. ܐ̄ܚܪ̈ܵܢܹܐ ܒܦܘܼܡܵܐ ܕܣܲܝܦܵܐ ܡܝܼܬ݂ܘ. ܐ̄ܚܪ̈ܵܢܹܐ ܐܸܬ݂ܟܪܸܟ݂ܘ ܟܲܕ݂ ܠܒ݂ܝܼܫܝܼܢ ܡܸܫܟܹ̈ܐ ܕܐܸܡܪܹ̈ܐ ܘܲܕ݂ܥܸܙܹ̈ܐ. ܘܲܣܢܝܼܩܝܼܢ ܘܐܲܠܝܼܨܝܼܢ. ܘܲܡܛܲܪܦܝܼܢ.


text:
ܐ̄ܢܵܫܵܐ ܕܠܵܐ ܫܵܘܹܐ ܗ̄ܘܵܐ ܠܗܘܿܢ ܥܵܠܡܵܐ. ܘܲܗܘܵܘ ܐܲܝܟ݂ ܛܵܥܲܝ̈ܵܐ ܒܚܘܼܪܒܵܐ. ܘܲܒ݂ܛܘܼܪܹ̈ܐ. ܘܒܲܡܥܲܪܹ̈ܐ. ܘܲܒ݂ܦܸܥܪܹ̈ܝܗܿ ܕܐܲܪܥܵܐ.


text:
ܡܛܠ ܗܵܢܵܐ ܐܵܦ ܚܢܲܢ ܕܐܝܼܬ݂ ܠܲܢ ܗܵܠܹܝܢ ܟܠܗܘܿܢ ܣܵܗܕܹ̈ܐ ܕܐܲܝܟ݂ ܥܢܵܢܵܐ ܚܕ݂ܝܼܪܝܼܢ ܠܲܢ. ܢܸܫܕܹܐ ܡܸܢܲܢ ܟܠ ܝܘܼܩܪ̈ܝܼܢ. ܐܵܦ ܚܛܝܼܬ݂ܵܐ ܕܲܒܟ݂ܠܙܒܲܢ ܡܛܲܝܒ݂ܵܐ ܗ݇ܝܼ ܠܲܢ. ܘܒܲܡܣܲܝܒ݁ܪܵܢܘܼܬ݂ܵܐ ܢܸܪܗܛܝܼܘܗܝ ܠܐܵܓ݂ܘܿܢܵܐ ܗܵܢܵܐ ܕܣܝܼܡ ܠܲܢ.


text:
ܘܲܢܚܘܼܪ ܒܝܼܫܘܿܥ. ܕܗܘܼ ܗܘܵܐ ܪܹܫܵܐ ܘܓ݂ܵܡܘܿܪܵܐ ܠܗܲܝܡܵܢܘܼܬܲܢ. ܕܲܚܠܵܦ ܚܲܕ݂ܘܼܬ݂ܵܐ ܕܐܝܼܬ݂ ܗ̄ܘܵܐ ܠܹܗ ܣܲܝܒܲܪ ܨܠܝܼܒ݂ܵܐ. ܘܥܲܠ ܒܹܗܬܿܬ݂ܵܐ ܐܲܡܣܲܪ. ܘܥܲܠ ܝܲܡܝܼܢܵܐ ܕܟ݂ܘܼܪܣܝܹܗ ܕܐܲܠܵܗܵܐ ܝܼܬܸܒ݂.


text:
ܚܙܵܘ ܗܵܟܹܝܠ ܟܡܵܐ ܣܲܝܒܲܪ ܡܸܢ ܚܲܛܵܝܹ̈ܐ ܗܵܢܘܿܢ. ܕܗܸܢܘܿܢ ܗܘܵܘ ܣܲܩܘܼܒ݂ܠܵܐ ܠܢܲܦ̮ܫܗܘܿܢ. ܕܠܵܐ ܬܸܡܐܲܢ ܠܟ݂ܘܿܢ ܘܠܵܐ ܬܸܬ݂ܪܲܦܹܐ ܢܲܦ̮ܫܟ݂ܘܿܢ.


text:
ܘܲܛܥܲܝܬܿܘܼܢܵܝܗܝ ܠܝܘܼܠܦܵܢܵܐ ܐܲܝܢܵܐ ܕܐܲܝܟ݂ ܕܠܲܒ݂̈ܢܲܝܵܐ ܐܸܡܲܪ ܠܟ݂ܘܿܢ. ܒܹܪܝ ܠܵܐ ܬܲܗܡܹܐ ܡܸܢ ܡܲܪܕܘܼܬܹܗ ܕܡܵܪܝܵܐ ܘܠܵܐ ܬܿܪܲܦܹܐ ܢܲܦ̮ܫܵܟ݂ ܐܸܡܲܬ݂ܝ ܕܡܸܢܹܗ ܡܸܬ݂ܟܵܘܲܢ ܐܲܢ̄ܬܿ.


text:
ܣܲܝܒܲܪܘ ܗܵܟܹܝܠ ܡܲܪܕܘܼܬ݂ܵܐ. ܡܛܠ ܕܐܲܝܟ݂ ܕܲܠܘܵܬ݂ ܒ̈ܢܲܝܵܐ ܣܵܥܲܪ ܨܸܐܕ݂ܲܝܟ݁ܘܿܢ ܐܲܠܵܗܵܐ. ܐܲܝܢܵܘ ܓܹܝܪ ܒܪܵܐ ܕܠܵܐ ܪܵܕܹܐ ܠܹܗ ܐܲܒ݂ܘܼܗܝ.


text:
ܘܐܸܢ ܕܠܵܐ ܡܲܪܕܘܼܬ݂ܵܐ ܐܲܢ̄ܬܘܿܢ. ܗܵܝ ܕܒ݂ܵܗܿ ܡܸܬ݂ܪܕܹܐ ܟܠܢܵܫ. ܗܘܲܝܬܿܘܿܢ ܠܟ݂ܘܿܢ ܢܘܼܟ݂ܪ̈ܵܝܹܐ ܘܠܵܐ ܒ̈ܢܲܝܵܐ.


text:
ܘܐܸܢ ܐܲܒ݂ܵܗܲܝ̈ܢ ܕܒܸܣܪܵܐ ܪܵܕܹܝܢ ܗ̄ܘ̣ܵܘ ܠܲܢ ܘܒ݂ܵܗܬܿܝܼܢ ܗܘܲܝܢ ܡܸܢܗܘܿܢ. ܟܡܵܐ ܗܵܟܹܝܠ ܚܲܝܵܒ݂ܝܼܢ ܚ̄ܢܲܢ ܕܢܸܫܬܲܥܒܲܕ݂ ܠܐܲܒ݂ܘܼܗܹܝܢ ܕܪ̈ܘܼܚܵܬ݂ܵܐ ܘܢܸܚܹܐ.


text:
ܗܵܢܘܿܢ ܓܹܝܪ ܠܲܙܒܲܢ ܗܘܼ ܙܥܘܿܪ ܐܲܝܟ݂ ܕܨܵܒܹܝܢ ܗ̄ܘܼܵܘ ܪܵܕܹܝܢ ܗ̄ܘܼܵܘ ܠܲܢ. ܐܲܠܵܗܵܐ ܕܹܝܢ ܠܥܘܼܕ݂ܪܵܢܲܢ ܕܢܸܫܬܵܘܬܲܦ ܠܩܲܕ݁ܝܼܫܘܼܬܹܗ.


text:
ܟܠ ܡܲܪܕܘܼܬ݂ܵܐ ܕܹܝܢ ܒܙܲܒ݂ܢܵܗܿ ܠܵܐ ܡܸܣܬܲܒ݂ܪܵܐ ܕܲܕ݂ܚܲܕ݂ܘܼܬ݂ܵܐ ܗܝܼ ܐܸܠܵܐ ܕܟܲܪܝܘܼܬ݂ܵܐ. ܠܚܲܪܬ݂ܵܐ ܕܹܝܢ ܦܹܐܪܹ̈ܐ ܕܲܫܠܵܡܵܐ ܘܲܕ݂ܙܲܕܝܼܩܘܼܬ݂ܵܐ ܝܵܗܒܵܐ ܠܐܲܝܠܹܝܢ ܕܒ݂ܵܗܿ ܐܸܬܿܕܲܪܲܫܘ.


text:
ܘܲܗܘܲܝܬܿܘܿܢ ܙܗܝܼܪܝܼܢ. ܕܲܠܡܵܐ ܐ̄ܢܵܫ ܢܸܫܬܿܟܲܚ ܒܟ݂ܘܿܢ ܕܚܲܣܝܼܪ ܡܸܢ ܛܲܝܒܘܼܬ݂ܵܐ ܕܐܲܠܵܗܵܐ. ܐܵܘ ܕܲܠܡܵܐ ܥܸܩܪܵܐ ܕܲܡܪܵܪܹ̈ܐ ܢܲܦܸܩ ܥܘܼܦܝܵܐ ܘܢܲܗܲܪܟ݂ܘܿܢ. ܘܒܹܗ ܣܲܓܝܼ̈ܐܹܐ ܢܸܣܬܲܝܒ݂ܘܼܢ.


text:
ܝܵܕ݂ܥܝܼܢ ܐ̄ܢܬܘܿܢ ܓܹܝܪ ܕܐܵܦ ܡܸܢ ܒܵܬܲܪܟܸܢ ܨܒ݂ܵܐ ܗ̄ܘܵܐ ܕܢܹܐܪܲܬ݂ ܒܘܼܪܟܬ݂ܵܐ. ܘܐܸܣܬܿܠܝܼ. ܐܲܬ݂ܪܵܐ ܓܹܝܪ ܠܲܬ݂ܝܵܒ݂ܘܼܬ݂ܵܐ ܠܵܐ ܐܸܫܟܲܚ. ܟܲܕ݂ ܒܕ݂ܸܡܥܹܐ ܒܥܵܗܿ.


text:
ܘܠܵܐ ܠܩܵܠܵܐ ܕܩܲܪܢܵܐ ܘܲܠܩܵܠܵܐ ܕܡܸܠܹ̈ܐ. ܗܵܘ ܕܗܵܢܘܿܢ ܕܫܲܡܥܘܼܗܝ ܐܸܫܬܿܐܸܠܘ. ܕܠܵܐ ܢܸܬܿܬܵܘܣܲܦ ܢܸܬ݂ܡܲܠܲܠ ܥܲܡܗܘܿܢ.


text:
ܠܵܐ ܓܹܝܪ ܡܸܫܟܿܚܝܼܢ ܗ̄ܘܼܵܘ ܠܲܡܣܲܝܒܵܪܘܼ ܡܸܕܸܡ ܕܐܸܬ݂ܦܲܩܲܕ݂ܘ. ܕܐܵܦܸܢ ܚܲܝ݇ܘܬ݂ܵܐ ܬܸܬ݂ܩܲܪܲܒ݂ ܠܘܵܬ݂ ܛܘܼܪܵܐ ܬܸܬ݂ܪܓܸܡ.


text:
ܐܲܢ̄ܬܿܘܿܢ ܕܹܝܢ ܐܸܬ݂ܩܲܪܲܒ݂ܬܿܘܿܢ ܠܛܘܼܪܵܐ ܕܨܸܗܝܘܿܢ. ܘܠܲܡܕ݂ܝܼܢ̄ܬܵܐ ܕܐܲܠܵܗܵܐ ܚܲܝܵܐ. ܠܐܘܿܪܸܫܠܸܡ ܕܒܲܫܡܲܝܵܐ. ܘܲܠܟܸܢܫܹ̈ܐ ܕܪܸ̈ܒܘܵܬ݂ܵܐ ܕܡܲܠܲܐܟܹ̈ܐ.


text:
ܘܲܠܥܹܕܬܵܐ ܕܒ݂ܘܼܟ݂ܪܹ̈ܐ ܕܡܸܬ݂ܟܲܬ݂ܒ݁ܝܼܢ ܒܲܫܡܲܝܵܐ. ܘܠܲܐܠܵܗܵܐ ܕܲܝܵܢܵܐ ܕܟ݂ܠ. ܘܲܠܪ̈ܘܼܚܵܬ݂ܵܐ ܕܟܹܐܢܹ̈ܐ ܕܐܸܬ݂ܓ݁ܡܲܪܘ.


text:
ܐܸܙܕܲܗ̄ܪܘ ܗܵܟܹܝܠ. ܕܲܠܡܵܐ ܬܸܫܬܲܐܠܘܼܢ ܡܸܢ ܡܲܢ ܕܡܲܠܸܠ ܥܲܡܟ݂ܘܿܢ. ܐܸܢ ܓܹܝܪ ܗܵܢܘܿܢ ܠܵܐ ܐܸܬ݂ܦܲܨܝܼܘ. ܕܐܸܫܬܿܐܸܠܘ ܡܸܢ (ܘܐܸܫܬܿܐܸܠܘ ܡܸܢ ܡܲܢ) ܕܡܲܠܸܠ ܥܲܡܗܘܿܢ ܒܐܲܪܥܵܐ. ܚܲܕ݂ ܟܡܵܐ ܚܢܲܢ ܐܸܢ ܢܸܫܬܿܐܸܠ ܡܸܢ ܡܲܢ ܕܡܲܠܸܠ ܥܲܡܲܢ ܡܸܢ ܫܡܲܝܵܐ.


text:
ܐܲܝܢܵܐ ܕܩܵܠܹܗ ܐܲܪܥܵܐ ܐܲܙܝܼܥ. ܗܵܫܵܐ ܕܹܝܢ ܡܠܲܟ݂ ܘܐܸܡܲܪ. ܕܬ݂ܘܼܒ݂ ܚܕ݂ܵܐ ܙܒܲܢ ܐܸܢܵܐ ܐܲܙܝܼܥ. ܠܵܐ ܒܲܠܚܘܿܕ݂ ܐܲܪܥܵܐ ܐܸܠܵܐ ܐܵܦ ܫܡܲܝܵܐ.


text:
ܗܵܕܹܐ ܕܹܝܢ ܕܐܵܡܲܪ ܚܕ݂ܵܐ ܙܒܲܢ ܡܚܵܘܝܵܐ ܫܘܼܚܠܵܦܵܐ ܕܗܵܢܘܿܢ ܕܡܸܬ݁ܬ݁ܙܝܼܥܝܼܢ. ܡܛܠ ܕܲܥܒ݂ܝܼܕܹ̈ܐ ܐܸܢܘܿܢ. ܕܲܢܩܵܘܘܿܢ ܗܵܢܘܿܢ ܕܠܵܐ ܡܸܬ݁ܬ݁ܙܝܼܥܝܼܢ.


text:
ܡܛܠ ܗܵܟܹܝܠ ܕܩܲܒܸܠܢ ܡܲܠܟܘܼܬ݂ܵܐ ܕܠܵܐ ܡܸܬ݁ܬ݁ܙܝܼܥܵܐ. ܢܹܐܚܘܿܕ݂ ܛܲܝܒܘܼܬ݂ܵܐ ܕܒ݂ܵܗܿ ܢܫܲܡܸܫ ܘܢܸܫܦܲܪ ܠܐܲܠܵܗܵܐ ܒܬܲܚܡܸܨܬܵܐ ܘܲܒ݂ܕܸܚܠܬ݂ܵܐ.


text:
ܘܪܸܚܡܬ݂ܵܐ ܕܐܲܟ݂ܣܢܵܝܹ̈ܐ ܠܵܐ ܬܸܛܥܘܿܢ. ܒܗܵܕܹܐ ܓܹܝܪ ܫܘܵܘ ܐ̄ܢܵܫܵܐ. ܕܟܲܕ݂ ܠܵܐ ܪܓ݂ܝܼܫܝܼܢ ܢܩܲܒܠܘܼܢ ܡܲܠܲܐܟܹ̈ܐ.


text:
ܥܗܲܕ݂ܘ ܠܐܲܝܠܹܝܢ ܕܐܲܣܝܼܪܝܼܢ ܐܲܝܟ݂ ܗܵܘ ܕܥܲܡܗܘܿܢ ܐܲܣܝܼܪܝܼܢ ܐܢ̄ܬܘܿܢ. ܐܸܬܿܕܲܟ݂ܪܘ ܠܐܲܝܠܹܝܢ ܕܐܲܠܝܼܨܝܼܢ ܐܲܝܟ݂ ܐ̄ܢܵܫܵܐ ܕܒܸܣܪܵܐ ܠܒ݂ܝܼܫܝܼܢ ܐܢ̄ܬܘܿܢ.


text:
ܠܵܐ ܗܘܵܐ ܪܵܚܹܡ ܟܸܣܦܵܐ ܪܸܥܝܵܢܟ݂ܘܿܢ. ܐܸܠܵܐ ܢܸܣܦܲܩ ܠܟ݂ܘܿܢ ܡܸܕܸܡ ܕܐܝܼܬ݂ ܠܟ݂ܘܿܢ. ܗܘܼ ܓܹܝܪ ܡܵܪܝܵܐ ܐܸܡܲܪ. ܕܠܵܐ ܐܸܫܒܩܵܟ݂ ܘܠܵܐ ܐܲܪܦܹܐ ܒܵܟ݂ ܐܝܼ̈ܕ݂ܲܝܵܐ.


text:
ܗܘܲܝܬܿܘܿܢ ܥܵܗܕܝܼܢ ܠܲܡܕ݂ܲܒܪ̈ܵܢܲܝܟܿܘܿܢ. ܐܲܝܠܹܝܢ ܕܡܲܠܸܠܘ ܥܲܡܟ݂ܘܿܢ ܡܸܠܬ݂ܵܐ ܕܐܲܠܵܗܵܐ. ܐܸܬ݂ܒܲܩܵܘ ܒܫܘܼܠܵܡܵܐ ܕܕ݂ܘܼܒܵܪ̈ܲܝܗܘܿܢ. ܘܡܲܪܵܘ ܒܗܲܝܡܵܢܘܼܬ݂ܗܘܿܢ.


text:
ܠܝܘܼܠܦܵܢܹ̈ܐ ܢܘܼܟ݂ܪ̈ܵܝܹܐ ܘܲܡܫܲܚܠܦܹ̈ܐ ܠܵܐ ܬܸܬܿܕܲܒ݂ܪܘܼܢ. ܫܲܦܝܼܪ ܗܘܼ ܓܹܝܪ ܕܲܒ݂ܛܲܝܒܘܼܬ݂ܵܐ ܢܫܲܪܲܪ ܠܸܒ̈ܵܘܵܬܲܢ ܘܠܵܐ ܒܡܹܐܟ݂̈ܠܵܬ݂ܵܐ: ܡܛܠ ܕܠܵܐ ܐܸܬ݂ܥܲܕܲܪܘ ܐܲܝܠܹܝܢ ܕܗܲܠܸܟ݂ܘ ܒܗܹܝܢ.


text:
ܚܲܝ̈ܘܵܬ݂ܵܐ ܓܹܝܪ ܗܵܠܹܝܢ ܕܡܲܥܸܠ ܗ̄ܘܵܐ ܕܸܡܗܹܝܢ ܪܲܒܟܘܼܡܪܹ̈ܐ ܠܒܹܝܬ݂ ܡܲܩܕܫܵܐ ܚܠܵܦ ܚܛܵܗܹ̈ܐ. ܒܸܣܪܗܹܝܢ ܝܵܩܹܕ݂ ܗ̄ܘܵܐ ܠܒܲܪ ܡܸܢ ܡܲܫܪܝܼܬ݂ܵܐ.


text:
ܘܒ݂ܐܝܼܕ݂ܹܗ ܢܲܣܸܩ ܕܸܒ݂ܚܹ̈ܐ ܕܬܸܫܒܿܘܿܚܬܵܐ ܒܟ݂ܠܙܒܲܢ ܠܐܲܠܵܗܵܐ. ܕܐܝܼܬܹܝܗܿ ܦܹܐܪܹ̈ܐ ܕܣܸܦ̈ܘܵܬ݂ܵܐ ܕܡܵܘ̈ܕܝܵܢ ܠܲܫܡܹܗ.


text:
ܐܸܬܿܛܦܝܼܣܘ ܠܲܡܕ݂ܲܒܪ̈ܵܢܲܝܟܿܘܿܢ. ܘܐܸܫܬܲܡ̱ܥܘ ܠܗܘܿܢ. ܗܸܢܘܿܢ ܓܹܝܪ ܫܵܗܪܝܼܢ ܚܠܵܦ ܢܲܦ̮ܫܵܬ݂ܟ݂̈ܘܿܢ ܐܲܝܟ݂ ܐ̄ܢܵܫܵܐ ܕܝܵܗܒ݁ܝܼܢ ܚܘܼܫܒܵܢܟ݂ܘܿܢ. ܕܲܒ݂ܚܲܕ݂ܘܼܬ݂ܵܐ ܢܸܗܘܘܿܢ ܥܵܒ݂ܕ݂ܝܼܢ ܗܵܕܹܐ ܘܠܵܐ ܒܬܸܢ̈ܚܵܬ݂ܵܐ: ܡܛܠ ܕܠܵܐ ܦܵܩܚܵܐ ܠܟ݂ܘܿܢ.


text:
ܨܲܠܵܘ ܥܠܲܝܢ. ܬܟ݂ܝܼܠܝܼܢ ܚ̄ܢܲܢ ܓܹܝܪ ܕܬܹܐܪܬܵܐ ܛܵܒ݂ܬ݂ܵܐ ܐܝܼܬ݂ ܠܲܢ. ܕܲܒ݂ܟ݂ܠܡܸܕܸܡ ܨܵܒܹܝܢ ܚ̄ܢܲܢ ܕܫܲܦܝܼܪ ܢܸܬܿܕܲܒܲܪ.


text:
ܐܲܠܵܗܵܐ ܕܹܝܢ ܕܲܫܠܵܡܵܐ ܗܵܘ ܕܐܲܣܸܩ ܡܸܢ ܒܹܝܬ݂ ܡܝܼܬܹ̈ܐ ܠܪܵܥܝܵܐ ܪܲܒܵܐ ܕܡܲܪܥܝܼܬ݂ܵܐ ܒܲܕ݂ܡܵܐ ܕܲܕ݂ܝܵܬܹܩܹܐ ܕܲܠܥܵܠܲܡ. ܕܐܝܼܬ݂ܵܘܗܝ ܝܼܫܘܿܥ ܡܫܝܼܚܵܐ ܡܵܪܲܢ.


text:
ܗܘܼ ܢܸܓ݂ܡܘܿܪܟ݂ܘܿܢ ܒܟ݂ܠ ܥܒ݂ܵܕ݂ ܛܵܒ݂. ܕܬܸܥܒܕ݂ܘܼܢ ܨܸܒ݂ܝܵܢܹܗ. ܘܗܘܼ ܢܸܣܥܘܿܪ ܒܲܢ ܡܸܕܸܡ ܕܫܲܦܝܼܪ ܩܕ݂ܵܡܵܘܗܝ ܒܝܲܕ݂ ܝܼܫܘܿܥ ܡܫܝܼܚܵܐ. ܕܠܹܗ ܫܘܼܒ݂ܚܵܐ ܠܥܵܠܲܡ ܥܵܠܡܝܼܢ. ܐܵܡܹܝܢ.


text:
ܒܵܥܹܐ ܐ̄ܢܵܐ ܕܹܝܢ ܡܸܢܟ݂ܘܿܢ ܐܲܚܲܝ̈. ܕܬܲܓ݁ܪܘܼܢ ܪܘܼܚܟ݂ܘܿܢ ܒܡܸܠܬ݂ܵܐ ܕܒ݂ܘܝܵܐܵܐ. ܡܛܠ ܕܒܲܙܥܘܿܪ̈ܝܵܬ݂ܵܐ ܗ̄ܘܼ ܟܸܬ݂ܒܹܬ݂ ܠܟ݂ܘܿܢ.


text:
ܫܲܐܠܘ ܒܲܫܠܵܡܵܐ ܕܟ݂ܠܗܘܿܢ ܡܕ݂ܲܒܪ̈ܵܢܲܝܟܿܘܿܢ. ܘܲܕ݂ܟ݂ܠܗܘܿܢ ܩܲܕ݁ܝܼܫܹ̈ܐ. ܫܵܐܠܝܼܢ ܒܲܫܠܵܡܟ݂ܘܿܢ ܟܠܗܘܿܢ ܕܡܸܢ ܐܝܼܛܵܠܝܼܵܐ.


text:
ܝܲܥܩܘܿܒ݂ ܥܲܒ݂ܕܹܗ ܕܐܲܠܵܗܵܐ: ܘܲܕ݂ܡܵܪܲܢ ܝܼܫܘܿܥ ܡܫܝܼܚܵܐ. ܠܬܲܪܬܲܥܣܪܹ̈ܐ ܫܲܪ̈ܒ݂ܵܢ ܕܲܙܪ̈ܝܼܥܵܢ ܒܥܲܡ̈ܡܹܐ. ܫܠܵܡ.


text:
ܠܵܗܿ ܕܹܝܢ ܠܲܡܣܲܝܒܪܵܢܘܼܬ݂ܵܐ. ܢܸܗܘܹܐ ܠܵܗܿ ܥܒ݂ܵܕ݂ܵܐ ܡܫܲܡܠܝܵܐ. ܕܬܸܗܘܘܿܢ ܓܡܝܼܪܝܼܢ ܘܲܡܫܲܠܡܵܢܝܼܢ. ܘܲܒ݂ܡܸܕܸܡ ܠܵܐ ܗܘܲܝܬܿܘܿܢ ܚܲܣܝܼܪܝܼܢ.


text:
ܐܸܢ ܐ̄ܢܵܫ ܕܹܝܢ ܡܸܢܟ݂ܘܿܢ ܚܣܝܼܪ ܡܸܢ ܚܸܟ݂ܡܬ݂ܵܐ. ܢܸܫܐܲܠ ܡܸܢ ܐܲܠܵܗܵܐ ܕܝܵܗܹܒ݂ ܠܟ݂ܠ ܦܫܝܼܛܵܐܝܼܬ݂ ܘܠܵܐ ܡܚܲܣܸܕ݂. ܘܡܸܬ݂ܝܲܗܒܵܐ ܠܹܗ.


text:
ܢܸܫܐܲܠ ܕܹܝܢ ܒܗܲܝܡܵܢܘܼܬ݂ܵܐ ܟܲܕ݂ ܠܵܐ ܡܸܬ݂ܦܲܠܲܓ݂. ܗܵܘ ܓܹܝܪ ܕܡܸܬ݂ܦܲܠܲܓ݂. ܕܵܡܹܐ ܠܓܲܠ̈ܠܹܐ ܕܝܲܡܵܐ ܕܫܵܓ݂ܫܵܐ ܠܗܘܿܢ ܪܘܼܚܵܐ.


text:
ܕܢܲܚ ܓܹܝܪ ܫܸܡܫܵܐ ܒܚܘܼܡܹܗ ܘܡܵܘܒܸܫ ܠܹܗ ܠܥܸܣܒܵܐ. ܘܗܲܒܵܒܹܗ ܢܵܦܹ̇ܠ. ܘܫܘܼܦܪܵܐ ܕܚܸܙܘܹܗ ܐܵܒܹܕ݂. ܗܵܟܲܢܵܐ ܐܵܦ ܥܲܬܿܝܼܪܵܐ ܚܵܡܹܐ ܒܗܘܼܦܵܟ݂ܵܘ̈ܗܝ.


text:
ܛܘܼܒ݂ܵܘܗܝ ܠܓܲܒ݂ܪܵܐ ܕܲܡܣܲܝܒܲܪ ܢܸܣܝܘܿܢܹ̈ܐ. ܕܡܵܐ ܕܐܸܬ݂ܒܚܲܪ. ܢܵܣܹܒ݂ ܟܠܝܼܠܵܐ ܕܚܲܝܹ̈ܐ: ܗܵܘ ܕܲܡܠܲܟ݂ ܐܲܠܵܗܵܐ ܠܐܲܝܠܹܝܢ ܕܪܵܚܡܝܼܢ ܠܹܗ.


text:
ܠܵܐ ܢܹܐܡܲܪ ܐ̄ܢܵܫ ܟܲܕ݂ ܡܸܬ݂ܢܲܣܹܐ. ܕܡܸܢ ܐܲܠܵܗܵܐ ܡܸܬ݂ܢܲܣܹܐ ܐ̄ܢܵܐ. ܐܲܠܵܗܵܐ ܓܹܝܪ ܠܵܐ ܡܢܲܣܲܝ ܒܒ݂ܝܼ̈ܫܵܬ݂ܵܐ. ܘܗܘܼ ܠܐ̄ܢܵܫ ܠܵܐ ܡܢܲܣܹܐ.


text:
ܟܠ ܡܵܘܗܲܒ݂ܬܵܐ ܛܵܒ݂ܬ݂ܵܐ ܘܲܡܫܲܡܠܲܝܬܵܐ ܡܸܢ ܠܥܸܠ ܢܵܚܬܵܐ. ܡܸܢ ܐܲܒ݂ܵܐ ܕܢܲܗܝܼܪܹ̈ܐ. ܗܵܘ ܕܠܲܝܬܿ ܠܘܵܬܹܗ ܫܘܼܚܠܵܦܵܐ ܡܸܕܸܡ. ܐܵܦܠܵܐ ܛܸܠܵܢܝܼܬ݂ܵܐ ܕܫܘܼܓ݂ܢܵܝܵܐ.


text:
ܘܐܲܢ̄ܬܿܘܿܢ ܐܲܚܲܝ̈ ܚܲܒܝܼܒܹ̈ܐ. ܟܠܢܵܫ ܡܸܢܟ݂ܘܿܢ ܢܸܗܘܹܐ ܡܣܲܪܗܲܒ݂ ܠܡܸܫܡܲܥ. ܘܡܵܘܚܲܪ ܠܲܡܡܲܠܵܠܘ. ܘܡܵܘܚܲܪ ܠܡܸܪܓܲܙ.


text:
ܡܛܠ ܗܵܢܵܐ ܐܲܪܚܸܩܘ ܡܸܢܟ݂ܘܿܢ ܟܠܵܗܿ ܛܲܢܦܘܼܬ݂ܵܐ ܘܣܘܿܓ݂ܵܐܐ ܕܒ݂ܝܼܫܘܼܬ݂ܵܐ. ܘܲܒ݂ܡܲܟ݁ܝܼܟ݂ܘܼܬ݂ܵܐ ܩܲܒܸܠܘ ܡܸܠܬ݂ܵܐ ܕܲܢܨܝܼܒ݂ܵܐ ܒܲܟ݂ܝܵܢܲܢ. ܕܗܝܼ ܡܸܫܟܚܵܐ ܕܬܲܚܹܐ ܐܸܢܹܝܢ ܢܲܦ̮ܫܵܬ݂ܟ݂̈ܘܿܢ.


text:
ܐܸܢ ܐ̄ܢܵܫ ܓܹܝܪ ܢܸܗܘܹܐ ܫܵܡܘܿܥܵܗܿ ܕܡܸܠܬ݂ܵܐ ܘܠܵܐ ܥܵܒ݂ܘܿܕ݂ܵܗܿ. ܗܵܢܵܐ ܕܵܡܹܐ ܠܗܵܘ ܕܲܚܙܵܐ ܐܲܦܵܘ̈ܗܝ ܒܡܲܚܙܝܼܬ݂ܵܐ.


text:
ܟܠ ܕܹܝܢ ܕܚܵܪ ܒܢܵܡܘܿܣܵܐ ܡܫܲܠܡܵܢܵܐ ܕܚܹܐܪܘܼܬ݂ܵܐ ܘܩܵܘܝܼ ܒܹܗ. ܠܵܐ ܗܘܵܐ ܫܵܡܘܿܥܵܐ ܕܫܸܡܥܵܐ ܕܡܸܬܿܛܥܹܐ. ܐܸܠܵܐ ܥܵܒ݂ܘܿܕ݂ܵܐ ܕܲܥܒ݂ܵܕܹ̈ܐ. ܘܗܵܢܵܐ ܛܘܼܒ݂ܵܢܵܐ ܢܸܗܘܹܐ ܒܲܥܒ݂ܵܕܹ̈ܗ.


text:
ܘܐܸܢ ܐ̄ܢܵܫ ܣܵܒܲܪ ܕܲܡܫܲܡܸܫ ܠܐܲܠܵܗܵܐ. ܘܠܵܐ ܐܵܚܹܕ݂ ܠܸܫܵܢܹܗ. ܐܸܠܵܐ ܡܲܛܥܹܐ ܠܹܗ ܠܸܒܹܗ. ܕܗܵܢܵܐ ܣܪܝܼܩܵܐ ܗܝܼ ܬܸܫܡܸܫܬܹ݁ܗ.


text:
ܬܸܫܡܸܫܬܵܐ ܓܹܝܪ ܕܟ݂ܝܼܬ݂ܵܐ ܘܩܲܕܝܼܫܬܵܐ ܩܕ݂ܵܡ ܐܲܠܵܗܵܐ ܐܲܒ݂ܵܐ. ܗܵܕܹܐ ܗܝܼ. ܠܡܸܣܥܲܪ ܝܲܬ݂ܡܹ̈ܐ ܘܐܲܪ̈ܡܠܵܬ݂ܵܐ ܒܐܘܼܠܨܵܢܲܝ̈ܗܘܿܢ. ܘܲܠܡܸܛܲܪ ܐ̄ܢܵܫ ܢܲܦ̮ܫܹܗ ܡܸܢ ܥܵܠܡܵܐ. ܕܠܵܐ ܛܘܼܠܫܵܐ.


text:
ܐܸܢ ܓܹܝܪ ܢܸܥܘܿܠ ܠܲܟ݂ܢܘܼܫܬܿܟ݂ܘܿܢ ܐ̄ܢܵܫ ܕܥܸܙ̈ܩܵܬܹܗ ܕܕ݂ܲܗܒ݂ܵܐ ܐܵܘ ܕܡܵܐܢܵܘ̈ܗܝ ܫܲܦܝܼܪܹ̈ܐ: ܘܢܸܥܘܿܠ ܡܸܣܟܹܢܵܐ ܒܡܵܐܢܹ̈ܐ ܨܵܐܹ̈ܐ:


text:
ܘܲܬ݂ܚܘܼܪܘܼܢ ܒܗܵܘ ܕܲܠܒ݂ܝܼܫ ܡܵܐܢܹ̈ܐ ܫܲܦܝܼܪܹ̈ܐ ܘܬܹܐܡܪܘܼܢ ܠܹܗ ܐܲܢ̄ܬܿ ܗܵܪܟܵܐ ܬܸܒ݂ ܫܲܦܝܼܪ. ܘܲܠܡܸܣܟܹܢܵܐ ܬܹܐܡܪܘܼܢ ܠܹܗ ܐܲܢ̄ܬܿ ܩܘܼܡ ܠܗܲܠ. ܐܵܘ ܬܸܒ݂ ܠܵܟ݂ ܗܵܪܟܵܐ ܩܕ݂ܵܡ ܟܘܼܒ݂ܫܵܐ ܕܪܸܓ݂ܠܲܝܢ:


text:
ܫܡܲܥܘ ܐܲܚܲܝ̈ ܚܲܒܝܼܒܹ̈ܐ. ܠܵܐ ܗ̄ܘܵܐ ܠܡܸܣܟܹܢܹ̈ܐ ܕܥܵܠܡܵܐ. ܥܲܬܿܝܼܪܹ̈ܐ ܕܹܝܢ ܒܗܲܝܡܵܢܘܼܬ݂ܵܐ ܓܒ݂ܵܐ ܐܲܠܵܗܵܐ. ܕܢܸܗܘܘܿܢ ܝܵܪ̈ܬܹܐ ܒܡܲܠܟܘܼܬ݂ܵܐ ܗܵܝ ܕܲܡܠܲܟ݂ ܐܲܠܵܗܵܐ ܠܐܲܝܠܹܝܢ ܕܪܵܚܡܝܼܢ ܠܹܗ.


text:
ܐܲܢ̄ܬܿܘܿܢ ܕܹܝܢ ܫܵܛܬܿܘܿܢܵܝܗܝ ܠܡܸܣܟܹ݁ܢܵܐ. ܠܵܐ ܗܵܐ ܥܲܬܿܝܼܪܹ̈ܐ ܡܸܫܬܲܥܠܹܝܢ ܥܠܲܝܟܿܘܿܢ. ܘܗܸܢܘܿܢ ܢܵܓ݂ܕܝܼܢ ܠܟ݂ܘܿܢ ܠܒܹܝܬ݂ ܕܝܼܢܵܐ.


text:
ܘܐܸܢ ܢܵܡܘܿܣܵܐ ܕܐܲܠܵܗܵܐ ܒܗܵܕܹܐ ܡܫܲܠܡܝܼܬܿܘܿܢ ܐܲܝܟ݂ ܕܲܟ݂ܬ݂ܝܼܒ݂. ܕܬܸܪܚܲܡ ܠܩܲܪܝܼܒ݂ܵܟ݂ ܐܲܝܟ݂ ܢܲܦ̮ܫܵܟ݂. ܫܲܦܝܼܪ ܥܵܒ݂ܕܝܼܢ ܐܢ̄ܬܘܿܢ.


text:
ܐܸܢ ܕܹܝܢ ܒܐܲܦܹ̈ܐ ܢܵܣܒܝܼܢ ܐܢ̄ܬܘܿܢ. ܚܛܝܼܬ݂ܵܐ ܥܵܒ݂ܕܝܼܢ ܐܢ̄ܬܘܿܢ. ܘܡܸܬ݂ܟܵܘܢܝܼܢ ܐ̄ܢܬܘܿܢ ܡܸܢ ܢܵܡܘܿܣܵܐ ܐܲܝܟ݂ ܥܵܒ݂ܪ̈ܲܝ ܥܲܠ ܢܵܡܘܿܣܵܐ.


text:
ܗܵܘ ܓܹܝܪ ܕܐܵܡܲܪ ܕܠܵܐ ܬܿܓ݂ܘܼܪ. ܗܘܼ ܐܸܡܲܪ ܕܠܵܐ ܬܸܩܛܘܼܠ. ܐܸܢ ܕܹܝܢ ܠܵܐ ܓܵܐܲܪ ܐܲܢ̄ܬܿ ܐܸܠܵܐ ܩܵܛܹܠ ܐܲܢ̄ܬܿ. ܗܘܲܝܬܿ ܠܵܟ݂ ܥܵܒܲܪ ܥܲܠ ܢܵܡܘܿܣܵܐ.


text:
ܗܵܟܲܢܵܐ ܗܘܲܝܬܿܘܿܢ ܡܡܲܠܠܝܼܢ ܘܗܵܟܲܢܵܐ ܗܘܲܝܬܿܘܿܢ ܣܵܥܪܝܼܢ. ܐܲܝܟ݂ ܐ̄ܢܵܫܵܐ ܕܲܒ݂ܢܵܡܘܿܣܵܐ ܕܚܹܐܪܘܼܬ݂ܵܐ ܥܬ݂ܝܼܕ݂ܝܼܢ ܐ̄ܢܬܘܿܢ ܠܡܸܬܿܕ݂ܵܢܘܼ.


text:
ܕܝܼܢܵܐ ܓܹܝܪ ܗܵܘܹܐ ܕܠܵܐ ܪ̈ܲܚܡܹܐ. ܥܲܠ ܗܵܘ ܕܠܵܐ ܥܵܒܹܿܕ݂ ܪ̈ܲܚܡܹܐ. ܡܸܫܬܲܥܠܹܝܢ ܐ̄ܢܬܘܿܢ ܒܪ̈ܲܚܡܹܐ ܥܲܠ ܕܝܼܢܵܐ.


text:
ܡܵܢܵܐ ܗܸܢܝܵܢܵܐ ܐܲܚܲܝ̈. ܐܸܢ ܐ̄ܢܵܫ ܐܵܡܲܪ ܕܐܝܼܬ݂ ܠܝܼ ܗܲܝܡܵܢܘܼܬ݂ܵܐ ܘܲܥܒ݂ܵܕܹ̈ܐ ܠܲܝܬܿ ܠܹܗ. ܕܲܠܡܵܐ ܡܸܫܟܚܵܐ ܗܲܝܡܵܢܘܼܬܹܗ ܕܬܲܚܹܝܘܗܝ.


text:
ܘܢܹܐܡܲܪ ܠܗܘܿܢ ܐ̄ܢܵܫ ܡܸܢܟ݂ܘܿܢ. ܙܸܠܘ ܒܲܫܠܵܡܵܐ ܫܚܲܢܘ ܘܲܣܒܲܥܘ. ܘܠܵܐ ܬܸܬܿܠܘܼܢ ܠܗܘܿܢ ܣܢܝܼܩܘܼܬܹܗ ܕܦܲܓ݂ܪܵܐ. ܡܵܢܵܐ ܗܸܢܝܵܢܵܐ.


text:
ܐܵܡܲܪ ܓܹܝܪ ܐ̄ܢܵܫ. ܠܵܟ݂ ܐܝܼܬ݂ ܠܵܟ݂ ܗܲܝܡܵܢܘܼܬ݂ܵܐ. ܘܠܝܼ ܐܝܼܬ݂ ܠܝܼ ܥܒ݂ܵܕܹ̈ܐ. ܚܵܘܵܢܝ ܗܲܝܡܵܢܘܼܬ݂ܵܟ݂ ܕܠܵܐ ܥܒ݂ܵܕܹ̈ܐ. ܘܐܸܢܵܐ ܡܚܵܘܹܐ ܐ̄ܢܵܐ ܠܵܟ݂ ܗܲܝܡܵܢܘܼܬ݂ܝ ܡܸܢ ܥܒ݂ܵܕ݂ܲܝ̈.


text:
ܘܲܫܠܸܡ ܟܬ݂ܵܒ݂ܵܐ ܕܐܸܡܲܪ. ܕܗܲܝܡܸܢ ܐܲܒ݂ܪܵܗܵܡ ܒܐܲܠܵܗܵܐ ܘܐܸܬ݂ܚܲܫܒܲܬ݂ ܠܹܗ ܠܙܲܕܝܼܩܘܼ ܘܪܵܚܡܵܐ ܕܐܲܠܵܗܵܐ ܐܸܬ݂ܩܪܝܼ.


text:
ܗܵܟܲܢܵܐ ܐܵܦ ܪܵܚܵܒ݂ ܙܵܢܝܼܬ݂ܵܐ. ܠܵܐ ܗ̄ܘܵܐ ܡܸܢ ܥܒ݂ܵܕܹ̈ܐ ܐܸܙܕܲܕܩܲܬ݂. ܕܩܲܒܠܲܬ݂ ܠܓ݂ܵܫܘܿܫܹ̈ܐ ܘܒ݂ܐܘܼܪܚܵܐ ܐ̄ܚܪܹܬ݂ܵܐ ܐܲܦܩܲܬ݂ ܐܸܢܘܿܢ.


text:
ܠܵܐ ܣܲܓܝܼ̈ܐܹܐ ܡܲܠܦܵܢܹ̈ܐ ܢܸܗܘܘܿܢ ܒܟ݂ܘܿܢ. ܐܲܚܲܝ̈. ܐܸܠܵܐ ܗܘܲܝܬܿܘܿܢ ܝܵܕ݂ܥܝܼܢ. ܕܕ݂ܝܼܢܵܐ ܝܲܬܝܼܪܵܐ ܚܲܝܵܒ݂ܝܼܢ ܚ̄ܢܲܢ.


text:
ܣܲܓܝܼ̈ܐܵܬ݂ܵܐ ܓܹܝܪ ܡܸܫܬܲܪܥܝܼܢ ܚ̄ܢܲܢ ܟܠܲܢ. ܟܠ ܕܲܒ݂ܡܸܠܬ݂ܵܐ ܠܵܐ ܫܵܪܲܥ. ܗܵܢܵܐ ܐܝܼܬ݂ܵܘܗܝ ܓܲܒ݂ܪܵܐ ܓܡܝܼܪܵܐ. ܕܡܸܫܟܲܚ ܢܫܲܥܒܸܕ݂ ܐܵܦ ܟܠܹܗ ܦܲܓ݂ܪܹܗ.


text:
ܗܵܐ ܓܹܝܪ ܦܓ݂ܘܼܕܹ̈ܐ ܒܦܘܼܡܵܐ ܕܪ̈ܲܟ݂ܫܵܐ ܪܵܡܹܝܢ ܚ̄ܢܲܢ. ܐܲܝܟ݂ ܕܢܸܫܬܲܥܒܕ݂ܘܼܢ ܠܲܢ. ܘܟ݂ܠܹܗ ܓܘܼܫܡܗܘܿܢ ܡܲܗܦܟ݂ܝܼܢ ܚ̄ܢܲܢ.


text:
ܐܵܦ ܐܸܠܦܹ̈ܐ ܥܲܫ̈ܝܼܢܵܬ݂ܵܐ ܟܲܕ݂ ܕܒ݂ܝܼܪ̈ܵܢ ܠܗܹܝܢ ܪ̈ܘܼܚܹܐ ܩܲܫ̈ܝܵܬ݂ܵܐ. ܡܸܢ ܩܲܝܣܵܐ ܙܥܘܿܪܵܐ ܡܸܬ݂ܢܲܬܿܦܵܢ: ܠܐܲܬܲܪ ܕܚܵܐܲܪ ܨܸܒ݂ܝܵܢܹܗ ܕܗܵܘ ܕܲܡܕ݂ܲܒܲܪ.


text:
ܘܠܸܫܵܢܵܐ ܢܘܼܪܵܐ ܗ̄ܘܼ. ܘܥܵܠܡܵܐ ܕܲܚܛܝܼܬ݂ܵܐ ܐܲܝܟ݂ ܥܵܒ݂ܵܐ ܗ̄ܘܼ. ܘܗܘܼ ܠܸܫܵܢܵܐ ܟܲܕ݂ ܐܝܼܬ݂ܵܘܗܝ ܒܗܲܕܵܡܲܝ̈ܢ. ܡܟܲܬܿܡ ܠܹܗ ܠܟ݂ܠܹܗ ܦܲܓ݂ܪܲܢ. ܘܡܵܘܩܸܕ݂ ܝܘܼܒܵܠܹ̈ܐ ܕܫܲܪ̈ܒ݂ܵܬܲܢ ܕܪܵܗܛܝܼܢ ܐܲܝܟ݂ ܓܝܼܓ݂ܠܹ̈ܐ. ܘܝܵܩܹܕ݂ ܐܵܦ ܗܘܼ ܒܢܘܼܪܵܐ.


text:
ܟܠܗܘܿܢ ܓܹܝܪ ܟܝܵܢܹ̈ܐ ܕܚܲܝ̈ܘܵܬ݂ܵܐ ܘܲܕ݂ܦܵܪܲܚܬ݂ܵܐ. ܘܪ̈ܲܚܫܵܐ ܕܝܲܡܵܐ ܘܲܕ݂ܝܲܒ݂ܫܵܐ. ܡܸܫܬܲܥܒܕ݂ܝܼܢ ܠܲܟ݂ܝܵܢܵܐ ܕܐ̄ܢܵܫܘܼܬ݂ܵܐ.


text:
ܠܸܫܵܢܵܐ ܕܹܝܢ ܐ̄ܢܵܫ ܠܵܐ ܐܸܫܟܲܚ ܕܢܸܟ݂ܒܫܝܼܘܗܝ. ܒܝܼܫܬܵܐ ܗܵܕܹܐ (ܒܝܼܫܬܵܐ ܗ݇ܝܼ ܗܵܕܹܐ) ܕܠܵܐ ܡܸܬܿܬܲܟ݂ܣܵܐ. ܡܠܹܐ ܗܘܼ ܣܲܡܵܐ ܕܡܵܘܬܵܐ.


text:
ܒܹܗ ܡܒܲܪܟ݂ܝܼܢ ܚ̄ܢܲܢ ܠܡܵܪܝܵܐ ܘܐܲܒ݂ܵܐ. ܘܒܹܗ ܠܵܝܛܝܼܢ ܚ̄ܢܲܢ ܠܲܒ݂ܢܲܝ̈ܢܵܫܵܐ ܕܒܲܕ݂ܡܘܼܬ݂ܵܐ ܕܐܲܠܵܗܵܐ ܥܒ݂ܝܼܕ݂ܝܼܢ.


text:
ܐܵܘ ܕܲܠܡܵܐ ܡܸܫܟܚܵܐ ܬܹܬܵܐ ܐܲܚܲܝ̈. ܕܙܲܝ̈ܬܹܐ ܬܸܥܒܸܿܕ݂. ܐܵܘ ܓܦܸܬܵܐ ܬܹܐܢܹ̈ܐ. ܗܵܟܲܢܵܐ ܐܵܦ ܠܵܐ ܡܲܝ̈ܵܐ ܡܲܠܝܼܚܹ̈ܐ ܡܸܫܟܿܚܝܼܢ. ܕܢܸܬ݂ܥܲܒ݂ܕܘܼܢ ܚ̈ܠܲܝܵܐ.


text:
ܐܸܢ ܕܹܝܢ ܚܣܵܡܵܐ ܡܲܪܝܼܪܵܐ ܐܝܼܬ݂ ܒܟ݂ܘܿܢ. ܐܵܘ ܚܸܪܝܵܢܵܐ ܒܠܸܒܲܝ̈ܟ݁ܘܿܢ. ܠܵܐ ܬܸܬ݂ܚܲܬܿܪܘܼܢ ܥܲܠ ܩܘܼܫܬܵܐ ܘܲܬܿܕ݂ܲܓ݁ܠܘܼܢ.


text:
ܡܛܠ ܕܗܵܕܹܐ ܚܸܟ݂ܡܬ݂ܵܐ ܡܸܢ ܠܥܸܠ ܠܵܐ ܢܸܚܬܲܬ݂. ܐܸܠܵܐ ܐܝܼܬܹܝܗܿ ܐܲܪܥܵܢܵܝܬܵܐ. ܡܸܢ ܚܘܼܫܵܒܹ̈ܐ ܕܢܲܦ̮ܫܵܐ. ܘܡܸܢ ܫܹܐܕܹ̈ܐ.


text:
ܚܸܟ݂ܡܬ݂ܵܐ ܕܹܝܢ ܕܡܸܢ ܠܥܸܠ. ܕܲܟ݂ܝܵܐ ܗܝܼ ܘܡܲܠܝܵܐ ܫܠܵܡܵܐ. ܘܡܲܟܝܼܟ݂ܵܐ ܘܡܸܫܬܲܡܥܵܢܝܵܐ. ܘܡܲܠܝܵܐ ܪ̈ܲܚܡܹܐ ܘܦܹܐܪܹ̈ܐ ܛܵܒܹ̈ܐ. ܘܲܕ݂ܠܵܐ ܦܵܠܓ݁ܘܼܬ݂ܵܐ ܗܝܼ. ܘܒܲܐܦܹ̈ܐ ܠܵܐ ܢܵܣܒܵܐ.


text:
ܡܸܬ݂ܪܲܓ݂ܪܓ݂ܝܼܢ ܐ̄ܢܬܘܿܢ ܘܠܲܝܬܿ ܠܟ݂ܘܿܢ. ܘܩܵܛܠܝܼܢ ܐ̄ܢܬܘܿܢ ܘܛܵܢܝܼܢ ܐܢ̄ܬܘܿܢ. ܘܠܵܐ ܐܵܬ݂ܝܵܐ ܒܐܝܼܕ݂ܲܝ̈ܟ݁ܘܿܢ. ܘܢܵܨܹܝܢ ܐ̄ܢܬܘܿܢ ܘܲܩܪ̈ܵܒܹܐ ܥܵܒ݂ܕܝܼܢ ܐܢ̄ܬܘܿܢ. ܘܠܲܝܬܿ ܠܟ݂ܘܿܢ. ܡܛܠ ܕܠܵܐ ܫܵܐܠܝܼܢ ܐܢ̄ܬܘܿܢ.


text:
ܫܵܐܠܝܼܢ ܐ̄ܢܬܘܿܢ ܘܠܵܐ ܢܵܣܒܝܼܢ ܐܢ̄ܬܘܿܢ. ܡܛܠ ܕܒ݂ܝܼܫܵܐܝܼܬ݂ ܫܵܐܠܝܼܢ ܐܢ̄ܬܘܿܢ. ܐܲܝܟ݂ ܕܲܬܿܬܲܪܣܘܿܢ ܪ̈ܓ݂ܝܼܓ݂ܵܬ݂ܟ݂ܘܿܢ.


text:
ܓܲܝܵܪܹ̈ܐ ܠܵܐ ܝܵܕ݂ܥܝܼܢ ܐ̄ܢܬܘܿܢ ܕܪܸܚܡܬܹܗ ܕܥܵܠܡܵܐ ܗܵܢܵܐ ܒܥܸܠܕܒ݂ܵܒ݂ܘܼܬ݂ܵܐ ܗܝܼ ܕܐܲܠܵܗܵܐ. ܐܲܝܢܵܐ ܗܵܟܹܝܠ ܕܨܵܒܹܐ ܕܢܸܗܘܹܐ ܪܵܚܡܵܐ ܕܥܵܠܡܵܐ ܗܵܢܵܐ. ܒܥܸܠܕܒ݂ܵܒ݂ܵܐ ܗܵܘܹܐ ܠܐܲܠܵܗܵܐ.


text:
ܛܲܝܒܘܼܬ݂ܵܐ ܕܹܝܢ ܝܲܬܝܼܪܬܵܐ ܝܲܗ̄ܒ݂ ܠܲܢ ܡܵܪܲܢ. ܡܛܠ ܗܵܕܹܐ ܐܸܡܲܪ. ܕܐܲܠܵܗܵܐ ܡܡܲܟܸܟ݂ ܠܪ̈ܵܡܹܐ. ܘܲܠܡܲܟ݁ܝܼܟܹ̈ܐ ܝܵܗܹܒ݂ ܛܲܝܒܘܼܬ݂ܵܐ.


text:
ܘܲܩܪܘܿܒ݂ܘ ܠܘܵܬ݂ ܐܲܠܵܗܵܐ ܘܢܸܬ݂ܩܲܪܲܒ݂ ܠܟ݂ܘܿܢ. ܕܲܟܵܘ ܐܝܼܕ݂ܲܝ̈ܟ݁ܘܿܢ. ܚܲܛܵܝܹ̈ܐ ܩܲܕܸܫܘ ܠܸܒܵܘܵܬ݂ܟ݂̈ܘܿܢ. ܦܠܝܼܓܲܝ̈ ܢܲܦ̮ܫܵܐ.


text:
ܠܵܐ ܬܸܗܘܘܿܢ ܡܡܲܠܠܝܼܢ ܥܲܠ ܚܕ݂ܵܕܹ̈ܐ ܐܲܚܲܝ̈. ܗܵܘ ܓܹܝܪ ܕܲܡܡܲܠܸܠ ܥܲܠ ܐܲܚܘܼܗܝ ܐܵܘ ܕܵܐܹܢ ܠܐܲܚܘܼܗܝ. ܡܡܲܠܸܠ ܥܲܠ ܢܵܡܘܿܣܵܐ ܘܕ݂ܵܐܹܢ ܠܢܵܡܘܿܣܵܐ. ܘܐܸܢ ܠܢܵܡܘܿܣܵܐ ܕܵܐܹܢ ܐܲܢ̄ܬܿ. ܠܵܐ ܗܘܲܝܬܿ ܥܵܒ݂ܘܿܕ݂ܹܗ ܕܢܵܡܘܿܣܵܐ. ܐܸܠܵܐ ܕܲܝܵܢܹܗ.


text:
ܚܲܕ݂ ܗܘܼ ܣܵܐܹܡ ܢܵܡܘܿܣܵܐ ܘܕ݂ܲܝܵܢܵܐ. ܕܗܘܼ ܡܸܫܟܲܚ ܕܢܲܚܹܐ ܘܢܵܘܒܸܕ݂. ܐܲܢ̄ܬܿ ܕܹܝܢ ܡܲܢ ܐܲܢ̄ܬܿ. ܕܕ݂ܵܐܹܢ ܐܲܢ̄ܬܿ ܠܹܗ ܠܩܲܪܝܼܒ݂ܵܟ݂.


text:
ܡܵܢܵܐ ܕܹܝܢ ܢܹܐܡܲܪ ܐܵܦ ܥܲܠ ܐܲܝܠܹܝܢ ܕܐܵܡܪܝܼܢ. ܕܝܵܘܡܵܢܵܐ ܐܵܘ ܡܚܵܪ ܐܵܙܠ̱ܝܼܢ ܚ̄ܢܲܢ ܠܲܡܕ݂ܝܼܢ̄ܬܵܐ ܐܲܝܕ݂ܵܐ ܕܗܝܼ. ܘܥܵܒ݂ܕܝܼܢ ܚ̄ܢܲܢ ܬܲܡܵܢ ܫܲܢ̄ܬܵܐ ܚܕ݂ܵܐ. ܘܡܸܬܿܬܲܓ݁ܪܝܼܢ ܚ̄ܢܲܢ ܘܝܵܬ݂ܪܝܼܢ ܚ̄ܢܲܢ.


text:
ܘܠܵܐ ܝܵܕ݂ܥܝܼܢ ܡܵܢܵܐ ܗܵܘܹܐ ܡܚܵܪ. ܡܵܢܵܐ ܐܸܢܘܿܢ ܓܹܝܪ ܚܲܝܲܝ̈ܢ. ܐܸܠܵܐ ܐܸܢ ܠܲܗܓܵܐ ܕܩܲܠܝܼܠ ܡܸܬ݂ܚܙܹܐ ܘܛܵܠܹܩ ܘܡܵܘܦܹܐ.


text:
ܘܕ݂ܲܗܒ݂ܟ݂ܘܿܢ ܘܣܹܐܡܟ݂ܘܿܢ ܐܲܫܚܸܬ݂ ܠܹܗ. ܘܫܘܼܚܬܿܗܘܿܢ ܗܵܘܝܵܐ ܠܣܵܗܕܘܼܬ݂ܵܐ ܥܠܲܝܟܿܘܿܢ. ܘܗܝܼ ܥܬ݂ܝܼܕ݂ܵܐ ܕܬܹܐܟ݂ܘܿܠ ܒܸܣܪܟ݂ܘܿܢ. ܢܘܼܪܵܐ ܟܲܢܸܫܬܿܘܿܢ ܠܟ݂ܘܿܢ ܠܝܵܘ̈ܡܵܬ݂ܵܐ ܐ̄ܚܪ̈ܵܝܹܐ.


text:
ܗܵܐ ܐܲܓ݂ܪܵܐ ܕܦܵܥ̈ܠܹܐ ܕܲܚܨܲܕ݂ܘ ܐܲܪ̈ܥܵܬ݂ܟ݂ܘܿܢ: ܗܵܘ ܕܲܛܠܲܡܬܿܘܿܢ. ܩܵܥܹܐ. ܘܲܓ݂ܥܵܬ݂ܵܐ ܕܚܵܨܘܿܕܹ̈ܐ ܠܸܐܕ݂ܢܵܘ̈ܗܝ ܕܡܵܪܝܵܐ ܨܒ݂ܵܐܘܼܬ݂ ܥܸܠܲܬ̤.


text:
ܒܣܸܡܬܿܘܿܢ ܓܹܝܪ ܥܲܠ ܐܲܪܥܵܐ ܘܐܸܬ݂ܠܲܥܲܒ݂ܬܿܘܿܢ. ܘܬܲܪܣܝܼܢ ܐ݇ܢܬܿܘܿܢ ܦܲܓ݂ܪ̈ܲܝܟ݁ܘܿܢ ܐܲܝܟ݂ ܕܲܠܝܵܘܡܵܐ ܕܢܸܟ݂ܣܬ݂ܵܐ.


text:
ܐܲܢ̄ܬܿܘܿܢ ܕܹܝܢ ܐܲܚܲܝ̈. ܐܲܓܲܪܘ ܪܘܼܚܟ݂ܘܿܢ ܥܕ݂ܲܡܵܐ ܠܡܹܐܬ݂ܝܼܬܹܗ ܕܡܵܪܝܵܐ. ܐܲܝܟ݂ ܐܲܟܵܪܵܐ ܕܲܡܣܲܟܹܐ ܠܦܹܐܪܹ̈ܐ ܝܲܩܝܼܪܹ̈ܐ ܕܐܲܪܥܹܗ. ܘܡܲܓܲܪ ܪܘܼܚܹܗ ܥܠܲܝܗܘܿܢ. ܥܕ݂ܲܡܵܐ ܕܢܵܣܹܒ݂ ܡܸܛܪܵܐ ܒܟ݂ܝܼܪܵܝܵܐ ܘܲܠܩܝܼܫܵܝܵܐ.


text:
ܗܵܟܲܢܵܐ ܐܵܦ ܐܲܢ̄ܬܿܘܿܢ ܐܲܓܲܪܘ ܪܘܼܚܟ݂ܘܿܢ. ܘܠܸܒܵܘܵܬ݂ܟ݂̈ܘܿܢ ܫܲܪܲܪܘ. ܩܸܪܒܲܬ݂ ܠܵܗܿ ܓܹܝܪ ܡܹܐܬ݂ܝܼܬܹܗ ܕܡܵܪܲܢ.


text:
ܕܡܘܼܬ݂ܵܐ ܠܲܢܒ݂ܝܹ̈ܐ ܣܲܒ݂ܘ ܠܟ݂ܘܿܢ ܐܲܚܲܝ̈. ܠܡܲܓ݁ܪܲܬ݂ ܪܘܼܚܵܐ ܕܐܘܼܠܨܵܢܲܝ̈ܟ݁ܘܿܢ. ܗܵܢܘܿܢ ܕܡܲܠܸܠܘ ܒܲܫܡܹܗ ܕܡܵܪܝܵܐ.


text:
ܗܵܐ ܓܹܝܪ ܝܵܗܒܝܼܢ ܚ̄ܢܲܢ ܛܘܼܒ݂ܵܐ ܠܐܲܝܠܹܝܢ ܕܣܲܝܒܲܪܘ. ܫܡܲܥܬܿܘܿܢ ܡܣܲܝܒܪܵܢܘܼܬܹܗ ܕܐܝܼܘܿܒ݂. ܘܚܲܪܬ݂ܵܐ ܕܲܥܒܲܕ݂ ܠܹܗ ܡܵܪܝܵܐ. ܚܙܲܝܬܿܘܿܢ. ܡܛܠ ܕܲܡܪܲܚܡܵܢ ܗܘܼ ܡܵܪܝܵܐ ܘܲܡܪܲܚܦܵܢ.


text:
ܩܕ݂ܵܡ ܟܠܡܸܕܸܡ ܕܹܝܢ ܐܲܚܲܝ̈. ܠܵܐ ܗܘܲܝܬܿܘܿܢ ܝܵܡܹܝܢ. ܠܵܐ ܒܲܫܡܲܝܵܐ ܘܠܵܐ ܒܐܲܪܥܵܐ. ܐܵܦܠܵܐ ܒܡܵܘܡܵܬ݂ܵܐ ܐ̄ܚܪܹܬ݂ܵܐ. ܐܸܠܵܐ ܬܸܗܘܹܐ ܡܸܠܲܬ݂ܟ݂ܘܿܢ. ܐܹܝܢ ܐܹܝܢ ܘܠܵܐ ܠܵܐ. ܕܠܵܐ ܬܸܬ݂ܚܲܝܒ݂ܘܼܢ ܬܚܹܝܬ݂ ܕܝܼܢܵܐ.


text:
ܘܲܨܠܘܿܬ݂ܵܐ ܕܗܲܝܡܵܢܘܼܬ݂ܵܐ ܡܲܚܠܡܵܐ ܠܹܗ ܠܗܵܘ ܕܲܟ݂ܪܝܼܗ. ܘܲܡܩܝܼܡ ܠܹܗ ܡܵܪܲܢ. ܘܐܸܢ ܚܛܵܗܹ̈ܐ ܥܒ݂ܝܼܕ݂ܝܼܢ ܠܹܗ. ܡܸܫܬܲܒ݂ܩܝܼܢ ܠܹܗ.


text:
ܗܘܲܝܬܿܘܿܢ ܕܹܝܢ ܡܵܘܕܹܝܢ ܣܲܟ݂ܠܘܵܬ݂ܟ݂̈ܘܿܢ ܚܲܕ݂ ܠܚܲܕ݂. ܘܲܗܘܲܝܬܿܘܿܢ ܡܨܲܠܹܝܢ ܚܲܕ݂ ܥܲܠ ܚܲܕ݂. ܕܬܸܬ݂ܐܲܣܘܿܢ. ܪܲܒ ܗܘܼ ܓܹܝܪ ܚܲܝܠܵܗܿ ܕܲܨܠܘܿܬ݂ܵܐ ܐܲܝܕ݂ܵܐ ܕܙܲܕܝܼܩܵܐ ܡܨܲܠܹܐ ܠܵܗܿ.


text:
ܐܵܦ ܐܹܠܝܼܵܐ ܒܲܪܢܵܫܵܐ ܗܘܵܐ ܚܵܫܘܿܫܵܐ ܐܲܟ݂ܘܵܬܲܢ. ܘܨܲܠܝܼ ܕܠܵܐ ܢܸܚܘܿܬ݂ ܡܸܛܪܵܐ ܥܲܠ ܐܲܪܥܵܐ. ܘܠܵܐ ܢܚܸܬ݂ ܬܠܵܬ݂ ܫܢ̈ܝܼܢ ܘܸܫܬܵܐ ܝܲܪ̈ܚܝܼܢ.


text:
ܢܸܕܲܥ ܕܗܵܘ ܕܡܲܗܦܸܟ݂ ܠܚܲܛܵܝܵܐ ܡܸܢ ܛܵܥܝܘܼܬ݂ܵܐ ܕܐܘܼܪܚܹܗ. ܡܲܚܹܐ ܢܲܦ̮ܫܹܗ ܡܸܢ ܡܵܘܬܵܐ. ܘܥܵܛܹܐ ܣܘܿܓ݂ܵܐܐ ܕܲܚܛܵܗܵܘ̈ܗܝ.


text:
ܦܲܛܪܘܿܣ ܫܠܝܼܚܵܐ ܕܝܼܫܘܿܥ ܡܫܝܼܚܵܐ. ܠܲܓ݂̈ܒܲܝܵܐ ܘܬ݂ܵܘܬܵܒܹ̈ܐ ܕܲܙܪܝܼܥܝܼܢ ܒܦܘܼܢܛܘܿܣ. ܘܲܒ݂ܓ݂ܵܠܵܛܝܼܵܐ. ܘܲܒ݂ܩܵܦܵܕ݂ܘܿܩܝܼܵܐ ܘܒ݂ܵܐܣܝܼܵܐ. ܘܲܒ݂ܒܹܬ݂ܘܿܢܝܼܵܐ.


text:
ܐܲܝܠܹܝܢ ܕܐܸܬ݂ܓ݁ܒ݂ܝܼܘ ܒܲܡܩܲܕܡܘܼܬ݂ ܝܼܕ݂ܲܥܬܹܗ ܕܐܲܠܵܗܵܐ ܐܲܒ݂ܵܐ ܒܩܲܕܝܼܫܘܼܬ݂ܵܐ ܕܪܘܼܚܵܐ. ܕܢܸܗܘܘܿܢ ܠܡܲܫܡܲܥܬ݂ܵܐ ܘܠܲܪܣܵܣ ܕܡܹܗ ܕܝܼܫܘܿܥ ܡܫܝܼܚܵܐ. ܛܲܝܒܘܼܬ݂ܵܐ ܘܲܫܠܵܡܵܐ ܢܸܣܓܹ݁ܐ ܠܘܵܬ݂ܟ݂ܘܿܢ.


text:
ܡܒܲܪܲܟ݂ ܗ݇ܘܼ ܐܲܠܵܗܵܐ ܐܲܒ݂ܘܼܗܝ ܕܡܵܪܲܢ ܝܼܫܘܿܥ ܡܫܝܼܚܵܐ. ܗܵܘ ܕܒܲܚܢܵܢܹܗ ܣܲܓܿܝܼܐܵܐ ܐܵܘܠܕܲܢ ܡܸܢ ܕܪܹܫ. ܒܲܩܝܵܡܬܹ݁ܗ ܕܝܼܫܘܿܥ ܡܫܝܼܚܵܐ. ܠܣܲܒ݂ܪܵܐ ܕܚܲܝܹ̈ܐ.


text:
ܟܲܕ݂ ܢܛܝܼܪܝܼܢ ܐ̄ܢܬܘܿܢ ܒܚܲܝܠܵܐ ܕܐܲܠܵܗܵܐ ܘܲܒ݂ܗܲܝܡܵܢܘܼܬ݂ܵܐ. ܠܚܲܝܹ̈ܐ ܕܲܡܛܲܝܒ݂ܝܼܢ ܕܢܸܬ݂ܓ݁ܠܘܿܢ ܠܙܲܒ݂ܢܹ̈ܐ ܐ̄ܚܪ̈ܵܝܹܐ:


text:
ܕܲܒ݂ܗܘܿܢ ܬܸܚܕܘܿܢ ܠܥܵܠܲܡ. ܐܵܦܸܢ ܒܗܵܢܵܐ ܙܲܒ݂ܢܵܐ ܩܲܠܝܼܠ ܡܸܬ݁ܬ݁ܥܝܼܩܝܼܢ ܐ̄ܢܬܘܿܢ ܒܢܸܣܝܘܿܢܹ̈ܐ ܡܫܲܚܠܦܹ̈ܐ ܕܥܵܕܹܝܢ ܥܠܲܝܟܿܘܿܢ.


text:
ܐܲܝܟܲܢܵܐ ܕܒ݂ܘܼܚܪܵܢܵܐ ܕܗܲܝܡܵܢܘܼܬ݂ܟ݂ܘܿܢ ܢܸܬ݂ܚܙܹܐ. ܕܲܡܝܲܬܲܪ ܡܸܢ ܕܲܗܒ݂ܵܐ ܣܢܝܼܢܵܐ ܕܐܸܬ݂ܒܩܝܼ ܒܢܘܼܪܵܐ. ܠܬܸܫܒܿܘܿܚܬܵܐ ܘܠܐܝܼܩܵܪܵܐ ܘܲܠܩܘܼܠܵܣܵܐ. ܒܓܸܠܝܵܢܹܗ ܕܝܼܫܘܿܥ ܡܫܝܼܚܵܐ.


text:
ܗܵܘ ܕܠܵܐ ܚܙܲܝܬܿܘܿܢܵܝܗܝ ܘܡܲܚܒ݂ܝܼܢ ܐ̄ܢܬܘܿܢ ܠܹܗ. ܘܲܒ݂ܗܲܝܡܵܢܘܼܬܹܗ ܪܵܘܙܝܼܢ ܐ̄ܢܬܘܿܢ ܒܚܲܕ݂ܘܼܬ݂ܵܐ ܡܫܲܒܲܚܬܵܐ ܕܠܵܐ ܡܸܬ݂ܡܲܠܠܵܐ.


text:
ܗܵܢܘܿܢ ܚܲܝܹ̈ܐ ܕܥܲܩܸܒ݂ܘ ܗ̄ܘܼܵܘ ܥܠܲܝܗܘܿܢ ܢܒ݂ܝܹ̈ܐ: ܟܲܕ݂ ܐܸܬ݂ܢܲܒܝܼܘ ܥܲܠ ܛܲܝܒܘܼܬ݂ܵܐ ܕܲܥܬ݂ܝܼܕ݂ܵܐ ܗܘܸܵܬ݂ ܕܬܸܬ݂ܝܼܗܸܒ݂ ܠܟ݂ܘܿܢ.


text:
ܘܲܒ݂ܨܵܘ ܕܒܲܐܝܢܵܐ ܙܲܒ݂ܢܵܐ ܡܚܵܘܝܵܐ ܘܡܲܣܗܕ݂ܵܐ ܪܘܼܚܹܗ ܕܲܡܫܝܼܚܵܐ ܕܥܵܡܪܵܐ ܒܗܘܿܢ. ܕܲܥܬ݂ܝܼܕ݂ܝܼܢ ܚܲܫܵܘ̈ܗܝ ܕܲܡܫܝܼܚܵܐ ܘܬܸܫܒ݁ܘܿܚܬܹ݁ܗ ܕܡܸܢ ܒܵܬܲܪܟܸܢ.


text:
ܘܐܸܬ݂ܓ݁ܠܝܼ ܠܗܘܿܢ ܟܠ ܕܒ݂ܵܨܹܝܢ ܗ̄ܘܼܵܘ. ܡܛܠ ܕܠܵܘ ܠܢܲܦ̮ܫܗܘܿܢ ܒܵܥܹܝܢ ܗ̄ܘܼܵܘ. ܐܸܠܵܐ ܠܲܢ ܕܝܼܠܲܢ ܡܸܬ݂ܢܲܒܹܝܢ ܗ̄ܘܼܵܘ. ܐܲܝܠܹܝܢ ܕܗܵܫܵܐ ܐܸܬ݂ܓ݁ܠܝܼ ܠܟ݂ܘܿܢ. ܒܝܲܕ݂ ܐܲܝܠܹܝܢ ܕܣܲܒܲܪܢܵܟ݂ܘܿܢ. ܒܪܘܼܚܵܐ ܕܩܘܼܕ݂ܫܵܐ ܕܐܸܫܬܲܕܲܪ ܡܸܢ ܫܡܲܝܵܐ. ܕܲܒ݂ܗܹܝܢ ܒܗܵܠܹܝܢ ܡܸܬ݂ܪܲܓ݂ܪܓ݂ܝܼܢ ܐܵܦ ܡܲܠܲܐܟܹ̈ܐ. ܕܲܢܕ݂ܝܼܩܘܼܢ.


text:
ܡܛܠ ܗܵܢܵܐ ܚܙܘܿܩܘ ܚܲܨܹ̈ܐ ܕܬܲܪ̈ܥܝܵܬ݂ܟ݂ܘܿܢ. ܘܐܸܬ݁ܬ݁ܥܝܼܪܘ ܓܡܝܼܪܵܐܝܼܬ݂. ܘܣܲܒܲܪܘ ܥܲܠ ܚܲܕ݂ܘܼܬ݂ܵܐ ܕܐܵܬ݂ܝܵܐ ܠܟ݂ܘܿܢ. ܒܓܸܠܝܵܢܹܗ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܐܲܝܟ݂ ܒ̈ܢܲܝܵܐ ܡܸܫܬܲܡܥܵܢܹ̈ܐ. ܘܠܵܐ ܬܸܫܬܵܘܬܿܦܘܼܢ ܬܘܼܒ݂ ܠܲܪ̈ܓ݂ܝܼܓ݂ܵܬ݂ܟ݂ܘܿܢ ܩܲܕ݂̈ܡܵܝܵܬ݂ܵܐ: ܐܲܝܠܹܝܢ ܕܪܵܓ݁ܝܼܢ ܗܘܲܝܬܿܘܿܢ ܕܠܵܐ ܒܝܼܕ݂ܲܥܬ݂ܵܐ.


text:
ܘܐܸܢ ܗܘܼ ܕܐܲܒ݂ܵܐ ܩܵܪܹܝܢ ܐܢ̄ܬܘܿܢ. ܗܵܘ ܕܠܲܝܬܿ ܩܕ݂ܵܡܵܘܗܝ ܡܲܣܲܒ݂ ܒܐܲܦܹ̈ܐ: ܘܕ݂ܵܐܹܢ ܠܟ݂ܠܢܵܫ ܐܲܝܟ݂ ܥܒ݂ܵܕ݂ܵܘ̈ܗܝ. ܒܕ݂ܸܚܠܬ݂ܵܐ ܐܸܬܿܕܲܒܲܪܘ ܒܙܲܒ݂ܢܵܐ ܗܵܢܵܐ ܕܬ݂ܵܘܬܵܒ݂ܘܼܬ݂ܟ݂ܘܿܢ.


text:
ܟܲܕ݂ ܝܵܕ݂ܥܝܼܢ ܐ̄ܢܬܘܿܢ ܕܠܵܐ ܒܟܸܣܦܵܐ ܕܒ݂ܵܠܹܐ ܘܠܵܐ ܒܕ݂ܲܗܒ݂ܵܐ. ܐܸܬ݂ܦܪܸܩܬܿܘܿܢ ܡܸܢ ܥܒ݂ܵܕ݂ܲܝ̈ܟ݁ܘܿܢ ܣܪ̈ܝܼܩܹܐ: ܗܵܢܘܿܢ ܕܩܲܒܸܠܬܿܘܿܢ ܡܸܢ ܐܲܒ݂ܵܗܲܝ̈ܟܿܘܿܢ.


text:
ܗܵܘ ܕܲܡܩܲܕܲܡ ܗ̄ܘܵܐ ܦܪܝܼܫ ܠܵܗ݁ ܠܗܵܕܹܐ. ܡܸܢ ܩܕ݂ܵܡ ܬܲܪ̈ܡܝܵܬܹܗ ܕܥܵܠܡܵܐ. ܘܐܸܬ݂ܓ݁ܠܝܼ ܒܐܲܚܪ̈ܵܝܲܬܿܗܘܿܢ (ܒܚܲܪܬ݂ܗܘܿܢ) ܕܙܲܒ݂ܢܹ̈ܐ ܡܛܠܵܬ݂ܟ݂ܘܿܢ.


text:
ܐܲܝܠܹܝܢ ܕܒ݂ܐܝܼܕ݂ܗ ܗܲܝܡܸܢܬܿܘܿܢ ܒܐܲܠܵܗܵܐ ܗܵܘ ܕܐܲܩܝܼܡܹܗ ܡܸܢ ܒܹܝܬ݂ ܡܝܼܬܹ̈ܐ: ܘܝܲܗ̄ܒ݂ ܠܹܗ ܫܘܼܒ݂ܚܵܐ. ܕܗܲܝܡܵܢܘܼܬ݂ܟ݂ܘܿܢ ܘܣܲܒ݂ܪܟ݂ܘܿܢ ܢܸܗܘܹܐ ܥܲܠ ܐܲܠܵܗܵܐ.


text:
ܟܲܕ݂ ܢܸܗܘ̈ܝܵܢ ܩܲܕܝܼ̈ܫܵܢ ܢܲܦ̮ܫܵܬ݂ܟ݂̈ܘܿܢ ܒܡܸܫܬܲܡܥܵܢܘܼܬܹܗ ܕܲܫܪܵܪܵܐ. ܘܢܸܗܘ̈ܝܵܢ ܡܲܠ̈ܝܵܢ ܚܘܼܒܵܐ ܕܠܵܐ ܡܲܣܲܒ݂ ܒܐܲܦܹ̈ܐ. ܕܡܸܢ ܠܸܒܵܐ ܕܲܟ݂ܝܵܐ ܘܲܓ݂ܡܝܼܪܵܐ. ܬܸܗܘܘܿܢ ܡܲܚܒ݂ܝܼܢ ܚܲܕ݂ ܠܚܲܕ݂.


text:
ܐܲܝܟ݂ ܐ̄ܢܵܫܵܐ ܕܡܸܢ ܕܪܹܫ ܐܸܬ݂ܝܼܠܸܕ݁ܬܿܘܿܢ. ܠܵܐ ܡܸܢ ܙܲܪܥܵܐ ܕܒ݂ܵܠܹܐ. ܐܸܠܵܐ ܡܸܢ ܐܲܝܢܵܐ ܕܠܵܐ ܒܵܠܹܐ. ܒܡܸܠܬ݂ܵܐ ܚܲܝܬ݂ܵܐ ܕܐܲܠܵܗܵܐ ܕܩܲܝܵܡܵܐ ܠܥܵܠܲܡ.


text:
ܘܲܗܘܵܘ ܐܲܝܟ݂ ܝܲܠܘܼܕܹ̈ܐ ܫܲܒ݂ܪܹ̈ܐ. ܘܐܸܬ݂ܪܲܓ݂ܪܲܓ݂ܘ ܠܵܗܿ ܠܡܸܠܬ݂ܵܐ. ܐܲܝܟ݂ ܕܲܠܚܲܠܒ݂ܵܐ ܢܲܩܕܵܐ ܘܪܘܼܚܵܢܵܐ. ܕܒ݂ܵܗܿ ܬܸܬ݂ܪܲܒܘܿܢ ܠܚܲܝܹ̈ܐ.


text:
ܗܵܘ ܕܠܹܗ ܡܸܬ݂ܩܲܪܒ݂ܝܼܢ ܐܢ̄ܬܘܿܢ. ܕܐܝܼܬ݂ܵܘܗܝ ܟܹܐܦܵܐ ܚܲܝܵܐ ܕܐܲܣܠܝܘܼܗܝ ܒܢܲܝ̈ܢܵܫܵܐ. ܘܲܓ݂ܒܹܐ ܘܲܡܝܲܩܲܪ ܠܘܵܬ݂ ܐܲܠܵܗܵܐ.


text:
ܘܐܵܦ ܐܲܢ̄ܬܿܘܿܢ ܐܲܝܟ݂ ܟܹܐܦܹ̈ܐ ܚܲܝ̈ܵܬ݂ܵܐ ܐܸܬ݂ܒ݁ܢܵܘ. ܘܲܗܘܵܘ ܗܲܝܟ̈ܠܹܐ ܪ̈ܘܼܚܵܢܹܐ ܘܟ݂ܵܗܢܹ̈ܐ ܩܲܕܝܼܫܹ̈ܐ. ܠܡܲܣܵܩܘܼ ܕܸܒ݂ܚܹ̈ܐ ܪ̈ܘܼܚܵܢܹܐ ܕܲܡܩܲܒܠܝܼܢ ܩܕ݂ܵܡ ܐܲܠܵܗܵܐ. ܒܝܲܕ݂ ܝܼܫܘܿܥ ܡܫܝܼܚܵܐ.


text:
ܐܲܡܝܼܪ ܗܘܼ ܓܹܝܪ ܒܲܟ݂ܬ݂ܵܒ݂ܵܐ. ܕܗܵܐ ܣܵܐܹܡ ܐ̄ܢܵܐ ܒܨܸܗܝܘܿܢ. ܟܹܐܦܵܐ ܒܚܝܼܪܬܵܐ ܘܝܲܩܝܼܪܬܵܐ ܒܪܹܫ ܙܵܘܝܼܬ݂ܵܐ. ܘܡܲܢ ܕܲܡܗܲܝܡܸܢ ܒܵܗܿ. ܠܵܐ ܢܸܒ݂ܗܲܬ݂.


text:
ܟܹܐܦܵܐ ܗ̄ܘܼ ܕܬ݂ܘܼܩܠܬ݂ܵܐ ܘܐܲܒ݂ܢܵܐ ܕܟܸܫܠܵܐ. ܘܡܸܬܿܬܲܩܠܝܼܢ (ܕܡܸܬܿܬܲܩܠܝܼܢ) ܒܹܗ ܒܲܕ݂ܠܵܐ ܡܸܬܿܛܦܝܼܣܝܼܢ ܠܡܸܠܬ݂ܵܐ ܕܲܠܗܵܕܹܐ ܣܝܼܡܝܼܢ.


text:
ܐܲܢ̄ܬܿܘܿܢ ܕܹܝܢ ܫܲܪܒܿܬ݂ܵܐ ܐܲܢ̄ܬܿܘܿܢ ܓܒ݂ܝܼܬ݂ܵܐ. ܕܲܡܟܲܗܢܵܐ ܠܡܲܠܟܘܼܬ݂ܵܐ. ܥܲܡܵܐ ܩܲܕܝܼܫܵܐ. ܟܸܢܫܵܐ ܦܪܝܼܩܵܐ. ܬܣܲܒܪܘܼܢ (ܕܲܬ݂ܣܲܒܪܘܼܢ) ܬܸܫ̈ܒ݁ܚܵܬܹܗ ܕܗܵܘ ܕܲܩܪܵܟ݂ܘܿܢ ܡܸܢ ܚܸܫܘܿܟ݂ܵܐ ܠܢܘܼܗܪܹܗ ܡܝܲܬܿܪܵܐ.


text:
ܐܲܝܠܹܝܢ ܕܡܸܢ ܩܕ݂ܝܼܡ ܠܵܐ ܚܫܝܼܒ݂ܝܼܢ ܗܘܲܝܬܿܘܿܢ ܥܲܡܵܐ. ܗܵܫܵܐ ܕܹܝܢ ܥܲܡܵܐ ܕܐܲܠܵܗܵܐ. ܐܵܦܠܵܐ ܪ̈ܲܚܡܹܐ ܐܝܼܬ݂ ܗ̄ܘܼܵܘ ܥܠܲܝܟܿܘܿܢ. ܗܵܫܵܐ ܕܹܝܢ ܐܸܫܬܲܦܲܥܘ ܥܠܲܝܟܿܘܿܢ ܪ̈ܲܚܡܹܐ.


text:
ܚܲܒܝܼܒܲܝ̈. ܒܵܥܹܐ ܐ̄ܢܵܐ ܡܸܢܟ݂ܘܿܢ. ܐܲܝܟ݂ ܥܵܪ̈ܨܹܐ ܘܐܲܝܟ݂ ܬܵܘܬܵܒܹ̈ܐ. ܐܸܬ݂ܦܲܪܲܩܘ ܡܸܢ ܟܠܗܹܝܢ ܪ̈ܓ݂ܝܼܓ݂ܵܬܹܗ ܕܦܲܓ݂ܪܵܐ. ܗܵܠܹܝܢ ܕܥܵܒ݂̈ܕܵܢ ܩܪܵܒ݂ܵܐ ܠܘܼܩܒܲܠ ܢܲܦ̮ܫܵܐ.


text:
ܘܢܸܗܘܘܿܢ ܫܲܦܝܼܪܝܼܢ ܗܘܼܦܵܟܲܝ̈ܟ݁ܘܿܢ ܩܕ݂ܵܡ ܟܠܗܘܿܢ ܒܢܲܝ̈ܢܵܫܵܐ. ܐܲܝܠܹܝܢ ܕܲܡܡܲܠܠܝܼܢ ܥܠܲܝܟܿܘܿܢ ܡܸܠܹ̈ܐ ܒ̈ܝܼܫܵܬ݂ܵܐ. ܢܸܚܙܘܿܢ ܥܒ݂ܵܕ݂ܲܝ̈ܟ݁ܘܿܢ ܫܲܦܝܼܪܹ̈ܐ. ܘܲܢܫܲܒܚܘܼܢ ܠܐܲܠܵܗܵܐ ܒܝܵܘܡܵܐ ܕܒ݂ܘܼܚܪܵܢܵܐ.


text:
ܕܗܵܟܲܢܵܐ ܗ̄ܘܼ ܨܸܒ݂ܝܵܢܵܐ ܕܐܲܠܵܗܵܐ. ܕܒܲܥܒ݂ܵܕ݂ܲܝ̈ܟ݁ܘܿܢ ܫܲܦܝܼܪܹ̈ܐ ܬܸܣܟܪܘܼܢ ܦܘܼܡܵܐ ܕܣܲܟ݂ܠܹ̈ܐ. ܗܵܢܘܿܢ ܕܠܵܐ ܝܵܕ݂ܥܝܼܢ ܠܐܲܠܵܗܵܐ.


text:
ܐܲܝܟ݂ ܒܢܲܝ̈ ܚܹܐܪܹ̈ܐ. ܘܠܵܐ ܐܲܝܟ݂ ܐ̄ܢܵܫܵܐ ܕܲܥܒ݂ܝܼܕ݂ܵܐ ܠܗܘܿܢ ܚܹܐܪܘܼܬ݂ܗܘܿܢ ܬܲܚܦܝܼܬ݂ܵܐ ܠܒ݂ܝܼܫܘܼܬ݂ܗܘܿܢ. ܐܸܠܵܐ ܐܲܝܟ݂ ܥܲܒ݂ܕܵܘ̈ܗܝ ܕܐܲܠܵܗܵܐ.


text:
ܘܐܲܝܠܹܝܢ ܥܲܒ݂ܕܹ̈ܐ ܕܐܝܼܬ݂ ܒܟ݂ܘܿܢ. ܐܸܫܬܲܥܒܲܕ݂ܘ ܠܡܵܪ̈ܲܝܟ݁ܘܿܢ ܒܕ݂ܸܚܠܬ݂ܵܐ. ܠܵܐ ܒܲܠܚܘܿܕ݂ ܠܛܵܒܹ̈ܐ ܘܲܠܡܲܟܝܼܟܹ̈ܐ. ܐܸܠܵܐ ܐܵܦ ܠܲܩ̈ܫܲܝܵܐ ܘܲܠܥܲܣܩܹ̈ܐ.


text:
ܠܗܵܠܹܝܢ ܓܹܝܪ ܐܝܼܬ݂ ܠܗܘܿܢ ܛܲܝܒ݁ܘܼܬ݂ܵܐ ܩܕ݂ܵܡ ܐܲܠܵܗܵܐ. ܠܐܲܝܠܹܝܢ ܕܡܛܠ ܬܹܐܪܬܵܐ ܫܲܦܝܼܪܬܵܐ ܡܣܲܝܒ݁ܪܝܼܢ ܥܵܩ̈ܵܬ݂ܵܐ ܕܐܵܬ݂ܝ̈ܵܢ ܥܠܲܝܗܘܿܢ ܒܥܵܘܠܵܐ.


text:
ܐܲܝܠܹܝܢ ܕܹܝܢ ܕܡܛܠ ܣܲܟ݂̈ܠܘܵܬ݂ܗܘܿܢ ܡܣܲܝܒܪܝܼܢ ܐܘܼܠܨܵܢܹ̈ܐ. ܐܲܝܕ݂ܵܐ ܬܸܫܒܿܘܿܚܬܵܐ ܗܵܘܝܵܐ ܠܗܘܿܢ. ܐܸܠܵܐ ܡܵܐ ܕܥܵܒ݂ܕܝܼܢ ܐ̄ܢܬܘܿܢ ܕܫܲܦܝܼܪ ܘܐܵܠܨܝܼܢ ܠܟ݂ܘܿܢ ܘܲܡܣܲܝܒܪܝܼܢ ܐܢ̄ܬܘܿܢ. ܗܵܝܕܹܝܢ ܝܵܪܒܵܐ ܬܸܫܒܘܿܚܬܿܟ݂ܘܿܢ ܠܘܵܬ݂ ܐܲܠܵܗܵܐ.


text:
ܠܗܵܕܹܐ ܓܹܝܪ ܐܸܬ݂ܩܪܝܼܬܿܘܿܢ. ܕܐܵܦ ܡܫܝܼܚܵܐ ܡܝܼܬ݂ ܚܠܵܦܲܝܢ. ܘܲܫܒܲܩ ܠܲܢ ܗܵܢܵܐ ܛܘܼܦ̮ܣܵܐ. ܕܐܲܢ̄ܬܿܘܿܢ ܒܥܸܩ̈ܒ݂ܵܬܹܗ ܬܗܲܠܟ݂ܘܼܢ.


text:
ܗܵܘ ܕܡܸܨܛܲܚܹܐ ܗ̄ܘܵܐ ܘܠܵܐ ܡܨܲܚܹܐ. ܘܚܵܐܹܫ ܗ̄ܘܵܐ ܘܠܵܐ ܡܸܬ݂ܠܲܚܲܡ. ܐܸܠܵܐ ܡܲܫܠܸܡ ܗ̄ܘܵܐ ܕܝܼܢܹܗ ܠܕ݂ܲܝܵܢܵܐ ܕܟܹܐܢܘܼܬ݂ܵܐ.


text:
ܘܲܫܩܲܠ ܚܛܵܗܲܝ̈ܢ ܟܠܗܘܿܢ. ܘܐܲܣܸܩ ܐܸܢܘܿܢ ܒܦܲܓ݂ܪܹܗ ܠܲܨܠܝܼܒ݂ܵܐ. ܕܟܲܕ݂ ܡܝܼܬ݂ܝܼܢ ܚ̄ܢܲܢ ܠܲܚܛܝܼܬ݂ܵܐ. ܒܙܲܕܝܼܩܘܼܬ݂ܵܐ ܕܝܼܠܹܗ ܢܸܚܹܐ. ܒܫ̈ܘܼܡܵܬܹܗ ܓܹܝܪ ܐܸܬ݂ܐܲܣܝܼܬ݁ܘܿܢ.


text:
ܗܵܟܲܢܵܐ ܐܵܦ ܐܲܢ̄ܬܹܿܝܢ ܢܸܫܹ̈ܐ. ܐܸܫܬܲܥܒܲܕܹܝ̈ܢ ܠܒܲܥܠܲܝ̈ܟܹ݁ܝܢ. ܕܐܲܝܠܹܝܢ ܕܠܵܐ ܡܸܬܿܛܦܝܼܣܝܼܢ ܠܡܸܠܬ݂ܵܐ. ܒܕ݂ܘܼܒܵܪ̈ܲܝܟܹ݁ܝܢ ܫܲܦܝܼܪܹ̈ܐ ܕܠܵܐ ܥܲܡܠܵܐ. ܬܸܩܢ̈ܝܵܢ ܐܸܢܘܿܢ.


text:
ܘܠܵܐ ܬܸܨܛܲܒ̈ܬ݂ܵܢ ܒܨܸܒ̈ܬܹܐ ܒܲܪ̈ܵܝܹܐ ܕܲܓ݂̈ܕ݂ܘܼܠܹܐ ܕܣܲܥܪ̈ܲܝܟܹ݁ܝܢ. ܐܵܘ ܕܚܸܫ̈ܠܵܬ݂ܵܐ ܕܕ݂ܲܗܒ݂ܵܐ. ܐܵܘ ܕܲܠܒ݂ܘܼܫܹ̈ܐ ܡܝܲܬܿܪܹ̈ܐ.


text:
ܐܸܠܵܐ ܐܸܨܛܲܒܲܬܹܝ̈ܢ ܒܒܲܪܢܵܫܵܐ ܟܲܣܝܵܐ ܕܠܸܒܵܐ. ܒܪܘܼܚܵܐ ܡܲܟ݁ܝܼܟ݂ܬܵܐ ܕܠܵܐ ܡܸܬ݂ܚܲܒܠܵܐ. ܨܸܒ݂ܬܵܐ ܕܲܡܝܲܬܲܪ ܩܕ݂ܵܡ ܐܲܠܵܗܵܐ.


text:
ܗܵܟܲܢܵܐ ܓܹܝܪ ܐܵܦ ܡܸܢ ܩܕ݂ܝܼܡ ܢܸܫܹ̈ܐ ܩܲܕܝܼ̈ܫܵܬ݂ܵܐ ܐܲܝܠܹܝܢ ܕܲܡܣܲܒܪ̈ܵܢ ܗ̄ܘܲܝ̈ ܒܐܲܠܵܗܵܐ. ܡ̈ܨܲܒ݁ܬ݂ܵܢ ܗ̄ܘܲܝ̈ ܢܲܦ̮ܫܵܬ݂ܗܹܝ̈ܢ ܘܡܸܫܬܲܥ̈ܒ݁ܕ݂ܵܢ ܗ̄ܘܲܝ̈ ܠܒܲܥܠܲܝ̈ܗܹܝܢ.


text:
ܐܲܝܟܲܢܵܐ ܕܣܲܪܵܐ ܡܸܫܬܲܥܒܕ݂ܵܐ ܗ̄ܘܵܬ݂ ܠܐܲܒ݂ܪܵܗܵܡ ܘܩܵܪܝܵܐ ܗ̄ܘܵܬ݂ ܠܹܗ ܡܵܪܝ. ܗܵܝ ܕܗܵܘ̈ܝܵܢ ܐܢ݇ܬܹܿܝܢ ܠܵܗܿ ܒ̈ܢܵܬ݂ܵܐ ܒܲܥܒ݂ܵܕܹ̈ܐ ܛܵܒܹ̈ܐ: ܟܲܕ݂ ܠܵܐ ܡܸܬ݁ܬ݁ܙܝܼ̈ܥܵܢ ܐܢ݇ܬܹܿܝܢ ܡܸܢ ܟܠ ܕܸܚܠܵܐ.


text:
ܘܐܲܢ̄ܬܿܘܿܢ ܓܲܒ݂ܪܹ̈ܐ. ܗܵܟܲܢܵܐ ܥܡܲܪܘ ܥܲܡ ܢܸܫܲܝ̈ܟ݁ܘܿܢ ܒܝܼܕ݂ܲܥܬ݂ܵܐ. ܘܐܲܝܟ݂ ܕܲܠܡܵܐܢܹ̈ܐ ܡܚܝܼܠܹ̈ܐ. ܒܐܝܼܩܵܪܵܐ ܐܲܚܘܿܕ݂ܘ ܐܸܢܹܝܢ: ܡܛܠ ܕܐܵܦ ܗܵܢܹܝܢ ܥܲܡܟ݂ܘܿܢ ܝܵܪ̈ܬܵܢ ܡܵܘܗܲܒ݂ܬܵܐ ܕܚܲܝܹ̈ܐ ܕܲܠܥܵܠܲܡ. ܕܠܵܐ ܬܸܗܘܘܿܢ ܡܸܬܿܬܲܩܠܝܼܢ ܒܲܨ̈ܠܵܘܵܬ݂ܟ݂ܘܿܢ.


text:
ܫܘܼܠܵܡܵܐ ܕܹܝܢ. ܕܬܸܗܘܘܿܢ ܟܠܟ݂ܘܿܢ ܒܐܵܘܝܘܼܬ݂ܵܐ. ܘܲܗܘܲܝܬܿܘܿܢ ܚܵܫܝܼܢ ܥܲܡ ܐܲܝܠܹܝܢ ܕܚܵܫܝܼܢ. ܘܪܵܚܡܝܼܢ ܚܲܕ݂ ܠܚܲܕ݂. ܘܲܗܘܲܝܬܿܘܿܢ ܪܸܚܡܬ݂ܵܢܝܼܢ ܘܡܲܟ݁ܝܼܟ݂ܝܼܢ.


text:
ܘܲܠܐ̄ܢܵܫ ܒܝܼܫܬܵܐ ܚܠܵܦ ܒܝܼܫܬܵܐ ܠܵܐ ܬܸܦܪܥܘܼܢ. ܘܐܵܦܠܵܐ ܨܘܿܚܝܼܬ݂ܵܐ ܚܠܵܦ ܨܘܿܚܝܼܬ݂ܵܐ. ܐܸܠܵܐ ܕܲܠܩܘܼܒ݂ܠܵܐ ܕܗܵܠܹܝܢ. ܗܘܲܝܬܿܘܿܢ ܡܒܲܪܟ݂ܝܼܢ. ܠܗܵܕܹܐ ܓܹܝܪ ܐܸܬ݂ܩܪܝܼܬܿܘܿܢ. ܕܒ݂ܘܪܟܬ݂ܵܐ ܬܹܐܪܬܿܘܼܢ.


text:
ܡܲܢ ܕܨܵܒܹܐ ܗܵܟܹܝܠ ܚܲܝܹ̈ܐ: ܘܪܵܚܹܡ ܝܵܘ̈ܡܵܬ݂ܵܐ ܛܵܒܹ̈ܐ ܠܡܸܚܙܵܐ. ܢܸܛܲܪ ܠܸܫܵܢܹܗ ܡܸܢ ܒܝܼܫܬܵܐ. ܘܣܸܦ̈ܘܵܬܹܗ ܠܵܐ ܢܡܲܠ̈ܠܵܢ ܢܸܟ݂ܠܵܐ.


text:
ܘܐܸܢܗܘ̤ ܕܬܸܚܫܘܼܢ ܥܲܠ ܐܲܦܲܝ̈ ܟܹܐܢܘܼܬ݂ܵܐ. ܛܘܼܒܲܝܟܿܘܿܢ. ܘܠܵܐ ܬܸܕ݂ܚܠܘܼܢ ܡܸܢ ܐܲܝܠܹܝܢ ܕܲܡܕ݂ܲܚܠܝܼܢ ܠܟ݂ܘܿܢ. ܘܠܵܐ ܬܸܫܬܲܓ݂ܫܘܼܢ.


text:
ܐܸܠܵܐ ܩܲܕܸܫܘ ܒܠܸܒܵܘܵܬ݂ܟ݂̈ܘܿܢ ܠܡܵܪܝܵܐ ܡܫܝܼܚܵܐ. ܘܲܗܘܲܝܬܿܘܿܢ ܡܛܲܝܒ݂ܝܼܢ ܠܡܲܦܲܩ ܒܪܘܼܚܵܐ. ܠܟ݂ܠ ܕܬ݂ܵܒܲܥ ܠܟ݂ܘܿܢ ܡܸܠܬ݂ܵܐ ܥܲܠ ܣܲܒ݂ܪܵܐ ܕܗܲܝܡܵܢܘܼܬ݂ܟ݂ܘܿܢ ܒܡܲܟ݁ܝܼܟ݂ܘܼܬ݂ܵܐ ܘܲܒ݂ܕ݂ܸܚܠܬ݂ܵܐ.


text:
ܟܲܕ݂ ܐܝܼܬ݂ ܠܟ݂ܘܿܢ ܬܹܐܪܬܵܐ ܛܵܒ݂ܬ݂ܵܐ. ܐܲܝܟܲܢܵܐ ܕܗܵܢܘܿܢ ܕܲܡܡܲܠܠܝܼܢ ܥܠܲܝܟܿܘܿܢ ܐܲܝܟ݂ ܕܥܲܠ ܐ̄ܢܵܫܵܐ ܒܝܼܫܹ̈ܐ: ܢܸܒ݂ܗܬ݂ܘܼܢ ܐܲܝܟ݂ ܐ̄ܢܵܫܵܐ ܕܛܵܠܡܝܼܢ ܠܕ݂ܘܼܒܵܪ̈ܲܝܟ݁ܘܿܢ ܫܲܦܝܼܪܹ̈ܐ ܕܒܲܡܫܝܼܚܵܐ.


text:
ܥܵܕ݂ܪܵܐ ܗ݇ܝܼ ܠܟ݂ܘܿܢ ܓܹܝܪ ܕܟܲܕ݂ ܥܵܒ݂ܕ݁ܝܼܢ ܐ̄ܢܬܘܿܢ ܥܒ݂ܵܕܹ̈ܐ ܛܵܒܹ̈ܐ. ܬܸܣܒ݁ܠܘܼܢ ܒܝܼ̈ܫܵܬ݂ܵܐ: ܐܸܢ ܗܵܟܲܢܵܐ ܗ̄ܘܼ ܨܸܒ݂ܝܵܢܵܐ ܕܐܲܠܵܗܵܐ. ܘܠܵܐ ܟܲܕ݂ ܥܵܒ݂ܕܝܼܢ ܐ̄ܢܬܘܿܢ ܒܝܼ̈ܫܵܬ݂ܵܐ.


text:
ܡܛܠ ܕܐܵܦ ܡܫܝܼܚܵܐ ܚܕ݂ܵܐ ܙܒܲܢ ܡܝܼܬ݂ ܚܠܵܦ ܚܛܵܗܲܝ̈ܢ: ܙܲܕܝܼܩܵܐ ܚܠܵܦ ܚܲܛܵܝܹ̈ܐ. ܕܲܢܩܲܪܸܒ݂ܟ݂ܘܿܢ ܠܐܲܠܵܗܵܐ. ܘܡܝܼܬ݂ ܒܲܦܓܲܪ ܘܲܚܝܵܐ ܒܪܘܼܚ.


text:
ܗܵܠܹܝܢ ܕܡܸܢ ܩܕ݂ܝܼܡ ܠܵܐ ܐܸܬܿܛܦܝܼܣ ܗ̄ܘܲܝ̈ ܒܝܵܘ̈ܡܵܬܹܗ ܕܢܘܿܚ. ܟܲܕ݂ ܡܲܓ݁ܪܲܬ݂ ܪܘܼܚܹܗ ܕܐܲܠܵܗܵܐ ܦܸܩܕܲܬ̤ ܕܬܸܗܘܹܐ ܩܹܒ݂ܘܼܬ݂ܵܐ ܥܲܠ ܣܲܒ݂ܪܵܐ ܕܲܬ݂ܝܵܒ݂ܘܼܬ݂ܗܘܿܢ. ܘܲܬ݂ܡܵܢܹܐ ܒܲܠܚܘܿܕ݂ ܢܲܦ̮̈ܫܵܢ ܥܲܠܹܝ̈ܢ ܠܵܗܿ ܘܲܚܝܲܝ̈ ܒܡܲܝ̈ܵܐ.


text:
ܕܐܵܦ ܐܲܢ̄ܬܿܘܿܢ ܒܹܗ ܒܗܵܘ ܛܘܼܦ̮ܣܵܐ ܚܵܝܝܼܢ ܐ̄ܢܬܘܿܢ ܒܡܲܥܡܘܿܕ݂ܝܼܬ݂ܵܐ. ܠܵܘ ܟܲܕ݂ ܦܲܓ݂ܪܵܐ ܡܫܝܼܓ݂ܝܼܢ ܐ̄ܢܬܘܿܢ ܡܸܢ ܨܵܐܬ݂ܵܐ. ܐܸܠܵܐ ܟܲܕ݂ ܡܵܘܕܹܝܢ ܐ̄ܢܬܘܿܢ ܒܐܲܠܵܗܵܐ ܒܬܹܐܪܬܵܐ ܕܟ݂ܝܼܬ݂ܵܐ. ܘܒܲܩܝܵܡܬܹ݁ܗ ܕܝܼܫܘܿܥ ܡܫܝܼܚܵܐ.


text:
ܗܵܘ ܕܐܸܬ݂ܥܲܠܝܼ ܠܲܫܡܲܝܵܐ. ܘܐܝܼܬ݂ܵܘܗܝ ܥܲܠ ܝܲܡܝܼܢܵܐ ܕܐܲܠܵܗܵܐ. ܘܐܸܫܬܲܥܒܲܕ݂ܘ ܠܹܗ ܡܲܠܲܐܟܹ̈ܐ ܘܫܲܠܝܼܛܵܢܹ̈ܐ ܘܚܲܝ̈ܠܵܘܵܬ݂ܵܐ.


text:
ܐܸܢ ܡܫܝܼܚܵܐ ܗܵܟܹܝܠ ܚܲܫ̣ ܚܠܵܦܲܝܟܿܘܿܢ ܒܲܒ݂ܣܲܪ. ܘܐܵܦ ܐܲܢ̄ܬܿܘܿܢ ܒܹܗ ܒܗܵܢܵܐ ܪܸܥܝܵܢܵܐ ܐܸܙܕܲܝܲܢܘ. ܟܠܡܲܢ ܕܡܵܐܹܬ݂ ܓܹܝܪ ܒܦܲܓ݂ܪܹܗ. ܫܠܝܼ ܠܹܗ ܡܸܢ ܟܠܗܘܿܢ ܚܛܵܗܹ̈ܐ.


text:
ܕܠܵܐ ܡܸܟܹܝܠ ܠܲܪ̈ܓ݂ܝܼܓ݂ܵܬ݂ܵܐ ܕܲܒ݂ܢܲܝ̈ܢܵܫܵܐ ܢܸܚܹܐ. ܟܡܵܐ ܙܲܒ݂ܢܵܐ ܕܐܝܼܬ݂ܵܘܗܝ ܒܦܲܓ݂ܪܵܐ. ܐܸܠܵܐ ܠܨܸܒ݂ܝܵܢܵܐ ܕܐܲܠܵܗܵܐ.


text:
ܣܵܦܹܩ ܓܹܝܪ ܙܲܒ݂ܢܵܐ ܗܵܘ ܕܲܥܒܲܪ. ܕܲܦܠܲܚܬܿܘܿܢ ܒܹܗ ܨܸܒ݂ܝܵܢܵܐ ܕܚܲܢܦܹ̈ܐ: ܒܐܵܣܘܿܛܘܼܬ݂ܵܐ. ܘܲܒ݂ܪܵܘܵܝܘܼܬ݂ܵܐ. ܘܲܒ݂ܨܲܚܢܘܼܬ݂ܵܐ. ܘܒܲܙܡܵܪܵܐ. ܘܲܒ݂ܦܘܼܠܚܵܢܵܐ ܕܫܹܐܕܹ̈ܐ.


text:
ܘܗܵܐ ܗܵܫܵܐ ܡܸܬܿܕܲܡܪܝܼܢ ܘܲܡܓܲܕܦܝܼܢ ܥܠܲܝܟܿܘܿܢ. ܒܲܕ݂ܠܵܐ ܡܸܫܬܲܪܚܝܼܬܿܘܢ ܥܲܡܗܘܿܢ ܒܗܵܝ ܐܵܣܘܿܛܘܼܬ݂ܵܐ ܩܲܕ݂ܡܵܝܬܵܐ.


text:
ܡܛܠ ܗܵܢܵܐ ܓܹܝܪ ܐܸܣܬܲܒܲܪ ܐܵܦ ܠܡܝܼܬܹ̈ܐ. ܕܢܸܬ݁ܬ݁ܕ݁ܝܼܢܘܼܢ ܐܲܝܟ݂ ܒܢܲܝ̈ܢܵܫܵܐ ܒܲܒ݂ܣܲܪ. ܘܢܸܚܘܿܢ ܒܐܲܠܵܗܵܐ ܒܪܘܼܚ.


text:
ܘܲܩܕ݂ܵܡ ܟܠܡܸܕ݂ܡ. ܚܘܼܒܵܐ ܚܲܪܝܼܦܵܐ ܠܘܵܬ݂ ܚܕ݂ܵܕܹ̈ܐ ܢܸܗܘܹܐ ܠܟ݂ܘܿܢ. ܚܘܼܒܵܐ ܓܹܝܪ ܡܚܲܦܹܐ ܣܘܿܓ݂ܵܐܐ ܕܲܚܛܵܗܹ̈ܐ.


text:
ܘܟ݂ܠܢܵܫ ܡܸܢܟ݂ܘܿܢ ܡܵܘܗܲܒ݂ܬܵܐ ܕܩܲܒܸܠ ܡܸܢ ܐܲܠܵܗܵܐ. ܢܫܲܡܸܫ ܒܵܗܿ ܠܚܲܒ݂ܪ̈ܵܘܗܝ: ܐܲܝܟ݂ ܪ̈ܲܒܲܝ ܒܵܬܹ̈ܐ ܛܵܒܹ̈ܐ ܕܛܲܝܒܘܼܬ݂ܵܐ ܡܦܲܪܲܫܬܵܐ ܕܐܲܠܵܗܵܐ.


text:
ܟܠܡܲܢ ܕܲܡܡܲܠܸܠ. ܐܲܝܟ݂ ܡܸܠܬ݂ܵܐ ܕܐܲܠܵܗܵܐ. ܢܡܲܠܸܠ. ܘܟ݂ܠܡܲܢ ܕܲܡܫܲܡܸܫ. ܐܲܝܟ݂ ܕܡܸܢ ܚܲܝܠܵܐ ܗܵܘ ܕܐܲܠܵܗܵܐ ܝܵܗܹܒ݂ ܠܹܗ. ܕܲܒܟ݂ܠ ܕܥܵܒ݂ܕܝܼܢ ܐܢ݇ܬܘܿܢ. ܢܸܫܬܲܒܲܚ ܐܲܠܵܗܵܐ ܒܝܲܕ݂ ܝܼܫܘܿܥ ܡܫܝܼܚܵܐ. ܗܵܘ ܕܕ݂ܝܼܠܹܗ ܗ̄ܝܼ ܬܸܫܒܿܘܿܚܬܵܐ ܘܐܝܼܩܵܪܵܐ ܠܥܵܠܲܡ ܥܵܠܡܝܼܢ. ܐܵܡܹܝܢ.


text:
ܚܲܒܝܼܒܲܝ̈. ܠܵܐ ܬܸܬܿܕܲܡܪܘܼܢ ܒܢܸܣܝܘܿܢܹ̈ܐ ܕܗܵܘܹܝܢ ܠܟ݂ܘܿܢ. ܐܲܝܟ݂ ܕܡܸܕܸܡ ܢܘܼܟ݂ܪܵܝ ܓܵܕܹܫ ܠܟ݂ܘܿܢ. ܡܛܠ ܕܲܠܒ݂ܘܼܚܪܵܢܟ݂ܘܿܢ ܗܘܼ ܗܵܘܹܝܢ.


text:
ܐܸܠܵܐ ܚܕ݂ܵܘ ܕܡܸܫܬܵܘܬܿܦܝܼܢ ܐ̄ܢܬܘܿܢ ܠܚܲܫܵܘ̈ܗܝ ܕܲܡܫܝܼܚܵܐ. ܕܗܵܟܲܢܵܐ ܐܵܦ ܒܓܸܠܝܵܢܵܐ ܕܬܸܫܒܘܼܚܬܹ݁ܗ ܬܸܚܕܘܿܢ ܘܬܸܪܘܙܘܼܢ.


text:
ܘܐܸܢ ܡܸܬ݂ܚܲܣܕ݂ܝܼܢ ܐܢ݇ܬܘܿܢ ܥܲܠ ܐܲܦܲܝ̈ ܫܡܹܗ ܕܲܡܫܝܼܚܵܐ. ܛܘܼܒܲܝܟܿܘܿܢ. ܕܪܘܼܚܵܐ ܡܫܲܒܲܚܬܵܐ ܕܐܲܠܵܗܵܐ ܡܸܬ݁ܬ݁ܢܝܼܚܵܐ ܥܠܲܝܟܿܘܿܢ.


text:
ܒܲܠܚܘܿܕ݂ ܠܵܐ ܐ̄ܢܵܫ ܡܸܢܟ݂ܘܿܢ ܐܲܝܟ݂ ܩܵܛܘܿܠܵܐ. ܐܵܘ ܐܲܝܟ݂ ܓܲܢܵܒ݂ܵܐ. ܐܵܘ ܐܲܝܟ݂ ܥܵܒܹܿܕ݂ ܒܝܼ̈ܫܵܬ݂ܵܐ ܢܸܗܘܹܐ ܚܵܐܹܫ.


text:
ܡܛܠ ܕܙܲܒ݂ܢܵܐ ܗ̄ܘܼ ܕܲܢܫܲܪܹܐ ܕܝܼܢܵܐ ܡܸܢ ܒܲܝܬܹ݁ܗ ܕܐܲܠܵܗܵܐ. ܐܸܢ ܕܹܝܢ ܡܸܢܲܢ ܡܫܲܪܹܐ. ܐܲܝܕ݂ܵܐ ܗܝܼ ܚܲܪܬ݂ܵܐ ܕܐܲܝܠܹܝܢ ܕܠܵܐ ܡܸܬܿܛܦܝܼܣܝܼܢ ܠܲܣܒܲܪܬܹܗ ܕܐܲܠܵܗܵܐ.


text:
ܡܛܠ ܗܵܢܵܐ ܐܲܝܠܹܝܢ ܕܚܵܫ̇ܝܼܢ ܐܲܝܟ݂ ܨܸܒ݂ܝܵܢܹܗ ܕܐܲܠܵܗܵܐ. ܢܲܓ݂ܥܠܘܼܢ ܠܹܗ ܢܲܦ̮̈ܫܵܬ݂ܗܘܿܢ ܒܲܥܒ݂ܵܕܹ̈ܐ ܫܲܦܝܼܪܹ̈ܐ: ܐܲܝܟ݂ ܕܲܠܒ݂ܵܪܘܿܝܵܐ ܡܗܲܝܡܢܵܐ.


text:
ܒܵܥܹܐ ܐ̄ܢܵܐ ܕܹܝܢ ܡܸܢ ܩܲܫܝܼܫܹ̈ܐ ܕܐܝܼܬ݂ ܒܟ݂ܘܿܢ. ܐܸܢܵܐ ܩܲܫܝܼܫܵܐ ܚܲܒ݂ܪܟ݂ܘܿܢ. ܘܣܵܗܕܵܐ ܕܚܲܫܵܘ̈ܗܝ ܕܲܡܫܝܼܚܵܐ. ܘܫܵܘܬܵܦܵܐ ܕܫܘܼܒ݂ܚܹܗ ܗܵܘ ܕܲܥܬ݂ܝܼܕ݂ ܕܢܸܬ݂ܓ݁ܠܹܐ.


text:
ܪܥܵܘ ܡܲܪܥܝܼܬ݂ܵܐ ܕܐܲܠܵܗܵܐ ܕܡܲܫܠܡܵܐ ܠܟ݂ܘܿܢ. ܘܲܣܥܘܿܪܘ ܪܘܼܚܵܢܵܐܝܼܬ݂. ܠܵܐ ܒܲܩܛܝܼܪܵܐ. ܐܸܠܵܐ ܒܨܸܒ݂ܝܵܢܵܐ. ܠܵܐ ܒܝܘܼܬ݂ܪ̈ܵܢܹܐ ܛܲܢ̈ܦܹܐ. ܐܸܠܵܐ ܡܸܢ ܟܠܹܗ ܠܸܒܟ݂ܘܿܢ.


text:
ܘܐܲܢ̄ܬܿܘܿܢ ܥܠܲܝܡܹ̈ܐ. ܐܸܫܬܲܥܒܲܕ݂ܘ ܠܩܲܫܝܼܫܲܝ̈ܟ݁ܘܿܢ. ܘܐܸܬ݂ܥܲܛܦܘ ܚܝܼܨܵܐܝܼܬ݂ ܡܲܟ݁ܝܼܟ݂ܘܬ݂ ܪܸܥܝܵܢܵܐ ܠܘܵܬ݂ ܚܕ݂ܵܕܹ̈ܐ. ܡܛܠ ܕܐܲܠܵܗܵܐ ܣܲܩܘܼܒ݂ܠܵܐ ܗ̄ܘܼ ܕܐܲܝܠܹܝܢ ܕܡܸܬ݁ܬ݁ܪܝܼܡܝܼܢ. ܘܲܠܡܲܟ݁ܝܼܟܹ̈ܐ ܝܵܗܹܒ݂ ܛܲܝܒܘܼܬ݂ܵܐ.


text:
ܐܸܬ݁ܬ݁ܥܝܼܪܘ (ܘܐܸܬ݁ܬ݁ܥܝܼܪܘ) ܘܲܥܗܲܕ݂ܘ. ܡܛܠ ܕܲܒ݂ܥܸܠܕܒ݂ܵܒ݂ܟ݂ܘܿܢ ܣܵܛܵܢܵܐ ܐܲܝܟ݂ ܐܲܪܝܵܐ ܢܵܗܹܡ ܘܲܡܗܲܠܸܟ݂. ܘܒ݂ܵܥܹܐ. ܕܲܠܡܲܢܘܼ ܢܸܒ݂ܠܲܥ.


text:
ܩܘܼܡܘ ܗܵܟܹܝܠ ܠܩܘܒ݂ܠܹܗ. ܟܲܕ݂ ܡܫܲܪܪܝܼܢ ܐ̄ܢܬܘܿܢ ܒܗܲܝܡܵܢܘܼܬ݂ܵܐ. ܘܕ݂ܲܥܘ ܕܐܵܦ ܥܲܠ ܐܲܚܲܝ̈ܟ݁ܘܿܢ ܕܲܒ݂ܥܵܠܡܵܐ. ܗܸܢܘܿܢ ܗܵܠܹܝܢ ܚܲܫܹ̈ܐ ܥܵܪܨܝܼܢ.


text:
ܐܲܠܵܗܵܐ ܕܹܝܢ ܕܛܲܝܒܘܼܬ݂ܵܐ. ܗܵܘ ܕܲܩܪܵܢ ܠܫܘܼܒ݂ܚܹܗ ܕܲܠܥܵܠܲܡ. ܒܝܲܕ݂ ܝܼܫܘܿܥ ܡܫܝܼܚܵܐ. ܗܵܘ ܕܝܲܗ̄ܒ݂ ܠܲܢ. ܕܟܲܕ݂ ܢܣܲܝܒܲܪ ܗܵܠܹܝܢ ܐܘܼܠܨܵܢܹ̈ܐ ܙܥܘܿܪܹ̈ܐ. ܕܢܸܬ݂ܚܲܝܲܠ ܘܢܸܫܬܲܪܲܪ ܘܢܸܬ݂ܩܲܝܲܡ ܒܹܗ ܠܥܵܠܲܡ.


text:
ܗܵܠܹܝܢ ܙܥܘܿܪ̈ܝܵܬ݂ܵܐ ܐܲܝܟ݂ ܕܣܵܒܲܪ ܐ̄ܢܵܐ ܟܸܬ݂ܒܹܬ݂ ܠܟ݂ܘܿܢ. ܒܝܲܕ݂ ܣܸܠܘܿܢܘܿܣ ܐܲܚܵܐ ܡܗܲܝܡܢܵܐ. ܘܲܡܦܵܣ ܐ̄ܢܵܐ ܘܣܵܗܹܕ݂ ܐ̄ܢܵܐ. ܕܗܵܕܹܐ ܗܝܼ ܛܲܝܒܘܼܬ݂ܵܐ ܫܲܪܝܼܪܬܵܐ ܕܐܲܠܵܗܵܐ. ܗܵܕܹܐ ܕܩܵܝܡܝܼܢ ܐ̄ܢܬܘܿܢ ܒܵܗܿ.


text:
ܫܲܐܠܘ ܒܲܫܠܵܡܵܐ ܚܲܕ݂ ܕܚܲܕ݂ ܒܢܘܼܫܩܬ݂ܵܐ ܩܲܕܝܼܫܬܵܐ. ܫܠܵܡܵܐ ܥܲܡ ܟܠܗܘܿܢ ܐܲܝܠܹܝܢ ܕܒܲܡܫܝܼܚܵܐ ܐܸܢܘܿܢ. ܐܵܡܹܝܢ.


text:
ܫܸܡܥܘܿܢ ܦܲܛܪܘܿܣ ܥܲܒ݂ܕܵܐ ܘܲܫܠܝܼܚܵܐ ܕܝܼܫܘܿܥ ܡܫܝܼܚܵܐ. ܠܐܲܝܠܹܝܢ ܕܲܠܗܲܝܡܵܢܘܼܬ݂ܵܐ ܫܵܘܝܲܬ݂ ܒܐܝܼܩܵܪܵܐ ܥܲܡܲܢ ܐܸܫܬܿܘܝܼܘ. ܒܙܲܕܝܼܩܘܼܬ݂ܵܐ ܕܡܵܪܲܢ ܘܦܵܪܘܿܩܲܢ ܝܼܫܘܿܥ ܡܫܝܼܚܵܐ.


text:
ܐܲܝܟ݂ ܡܲܢ ܕܟ݂ܠܗܹܝܢ ܐܲܝܠܹܝܢ ܕܐܝܼܬܲܝܗܹܝܢ ܕܚܲܝܠܵܐ ܐܲܠܵܗܵܝܵܐ: ܠܘܵܬ݂ ܚܲܝܹ̈ܐ ܘܕ݂ܸܚܠܲܬ݂ ܐܲܠܵܗܵܐ ܝܲܗ̄ܒ݂. ܒܝܲܕ݂ ܫܘܼܘܕܵܥܵܐ ܕܗܵܘ ܕܲܩܪܵܐ ܠܲܢ. ܒܬܸܫܒܿܘܿܚܬܵܐ ܕܝܼܠܹܗ ܘܲܡܝܲܬܿܪܘܼܬ݂ܵܐ.


text:
ܕܒ݂ܐܝܼܕ݂ܲܝ̈ܗܹܝܢ ܫܘܼܘܕܵܝܹ̈ܐ ܪܵܘܪ̈ܒܹܐ ܘܝܲܩܝܼܪܹ̈ܐ ܠܟ݂ܘܿܢ ܝܲܗ̄ܒ݂. ܕܲܒ݂ܝܲܕ݂ ܗܵܠܹܝܢ ܬܸܗܘܘܿܢ ܫܵܘܬܵܦܹ̈ܐ ܕܲܟ݂ܝܵܢܵܐ ܐܲܠܵܗܵܝܵܐ. ܟܲܕ݂ ܥܵܪܩܝܼܢ ܐ̄ܢܬܘܿܢ ܡܸܢ ܚܒ݂ܵܠܵܐ ܕܲܪ̈ܓ݂ܝܼܓ݂ܵܬ݂ܵܐ ܕܲܒ݂ܥܵܠܡܵܐ.


text:
ܘܗܝܼ ܕܹܝܢ ܗܵܕܹܐ ܟܲܕ݂ ܫܩܵܠ ܛܲܥܢܵܐ ܟܠܹܗ ܡܲܥܠܝܼܢ ܐ݇ܢܬܘܿܢ. ܐܵܘܣܸܦܘ ܥܲܠ ܗܲܝܡܵܢܘܼܬ݂ܟ݂ܘܿܢ. ܡܝܲܬܿܪܘܼܬ݂ܵܐ. ܥܲܠ ܕܹܝܢ ܡܝܲܬܿܪܘܼܬ݂ܵܐ. ܝܼܕ݂ܲܥܬ݂ܵܐ.


text:
ܥܲܠ ܕܹܝܢ ܝܼܕ݂ܲܥܬ݂ܵܐ. ܡܚܲܡܣܢܵܢܘܼܬ݂ܵܐ. ܥܲܠ ܕܹܝܢ ܡܚܲܡܣܢܵܢܘܼܬ݂ܵܐ. ܡܣܲܝܒܪܵܢܘܼܬ݂ܵܐ. ܥܲܠ ܕܹܝܢ ܡܣܲܝܒܪܵܢܘܼܬ݂ܵܐ. ܕܸܚܠܲܬ݂ ܐܲܠܵܗܵܐ.


text:
ܗܵܠܹܝܢ ܓܹܝܪ ܟܲܕ݂ ܫܟ݂ܝܼ̈ܚܵܢ ܠܟ݂ܘܿܢ ܘܝܲܬܝܼܪ̈ܵܢ. ܠܵܐ ܗ̄ܘܵܐ ܒܲܛܝܼ̈ܠܹܐ ܐܵܦܠܵܐ ܕܠܵܐ ܦܹܐܪܹ̈ܐ ܡܩܝܼ̈ܡܵܢ ܠܟ݂ܘܿܢ. ܒܫܘܼܘܕܵܥܹܗ ܕܡܵܪܲܢ ܝܼܫܘܿܥ ܡܫܝܼܚܵܐ.


text:
ܗܵܘ ܓܹܝܪ ܕܠܵܐ ܫܟ݂ܝܼ̈ܚܵܢ ܠܹܗ ܗܵܠܹܝܢ. ܣܲܡܝܵܐ ܐܝܼܬ݂ܵܘܗܝ ܕܠܵܐ ܚܵܙܹܐ. ܕܲܛܥܵܐ ܕܘܼܟܵܝܵܐ ܕܲܚܛܵܗܵܘ̈ܗܝ ܩܲܕ݂ܡܵܝܹ̈ܐ.


text:
ܘܥܲܠ ܗܵܝ ܝܲܬܝܼܪܵܐܝܼܬ݂ ܐܲܚܲܝ̈. ܝܼܨܲܦܘ ܕܲܒ݂ܝܲܕ݂ ܥܒ݂ܵܕ݂ܲܝ̈ܟ݁ܘܿܢ ܛܵܒܹ̈ܐ: ܩܪܵܝܬܿܟ݂ܘܿܢ ܘܲܓ݂ܒ݂ܝܼܬ݂ܟ݂ܘܿܢ (ܘܓܲܒ݂ܝܘܼܬ݂ܟ݂ܘܿܢ) ܡܫܲܪܲܪܬܵܐ ܬܸܥܒ݁ܕ݂ܘܼܢ. ܟܲܕ݂ ܓܹܝܪ ܗܵܠܹܝܢ ܥܵܒ݂ܕ݁ܝܼܢ ܐܢ̄ܬܘܿܢ. ܠܵܐ ܡܬ݂ܘܿܡ ܡܸܫܬܲܪܥܝܼܢ ܐܢ̄ܬܘܿܢ.


text:
ܗܵܟܲܢܵܐ ܓܹܝܪ ܥܲܬܿܝܼܪܵܐܝܼܬ݂ ܡܸܬ݂ܝܲܗ̄ܒܵܐ ܠܟ݂ܘܿܢ. ܡܲܥܲܠܬܵܐ ܕܡܲܠܟܘܼܬ݂ܵܐ ܕܲܠܥܵܠܲܡ ܕܡܵܪܲܢ ܘܦܵܪܘܿܩܲܢ. ܝܼܫܘܿܥ ܡܫܝܼܚܵܐ.


text:
ܘܥܲܠ ܗܵܕܹܐ ܠܵܐ ܡܲܡܐܸܢ ܐ̄ܢܵܐ (ܡܵܐܢܵܐ ܠܝܼ). ܡܸܢ ܕܡܲܥܗܸܕ݂ ܐ̄ܢܵܐ ܠܟ݂ܘܿܢ (ܕܐܲܥܗܸܕ݂ ܠܟ݂ܘܿܢ) ܐܲܡܝܼܢܵܐܝܼܬ݂ ܥܲܠ ܗܵܠܹܝܢ. ܟܲܕ݂ ܛܵܒ݂ ܐܵܦ ܝܵܕ݂ܥܝܼܢ ܐ̄ܢܬܘܿܢ ܘܲܣܡܝܼܟ݂ܝܼܢ ܐ̄ܢܬܘܿܢ ܥܲܠ ܫܪܵܪܵܐ ܗܵܢܵܐ.


text:
ܟܲܕ݂ ܝܵܕ݂ܲܥ ܐ̄ܢܵܐ. ܕܥܘܼܢܕܵܢܵܐ ܕܦܲܓ݂ܪܝ (ܕܥܘܼܢܕܵܢܝ ܡ݂ܢ ܡܲܫܟܢܵܐ ܗܵܢܵܐ) ܒܲܥܓܲܠ ܗܵܘܹܐ. ܐܲܝܟܲܢܵܐ ܕܐܵܦ ܡܵܪܲܢ ܝܼܫܘܿܥ ܡܫܝܼܚܵܐ ܐܵܘܕܥܲܢܝ.


text:
ܝܵܨܹܦ ܐ̄ܢܵܐ ܕܹܝܢ. ܕܐܵܦ ܐܲܡܝܼܢܵܐܝܼܬ݂ ܗ̄ܘܵܐ ܐܝܼܬ݂ ܠܟ݂ܘܿܢ (ܬܸܗܘܹܐ ܠܟ݂ܘܿܢ). ܕܐܵܦ ܡܸܢ ܒܵܬܲܪ ܡܲܦܩܵܢܵܐ ܕܝܼܠܝ ܥܘܼܗܕܵܢܵܐ ܕܗܵܠܹܝܢ ܬܸܗܘܘܿܢ ܥܵܒ݂ܕܝܼܢ.


text:
ܠܵܐ ܗ̄ܘܵܐ ܓܹܝܪ ܟܲܕ݂ ܒܵܬܲܪ ܡܲܬ݂̈ܠܹܐ ܕܲܥܒ݂ܝܼܕ݂ܝܼܢ ܒܐܘܼܡܵܢܘܼܬ݂ܵܐ ܐܵܙܠܝܼܢ ܚ̄ܢܲܢ. ܐܵܘܕܲܥܢܵܟ݂ܘܿܢ ܚܲܝܠܹܗ ܘܡܹܐܬ݂ܝܼܬܹܗ ܕܡܵܪܲܢ ܝܼܫܘܿܥ ܡܫܝܼܚܵܐ. ܐܸܠܵܐ ܟܲܕ݂ ܚܲܙܵܝܹ̈ܐ ܗ̄ܘܲܝܢ ܕܪܲܒܘܼܬ݂ܵܐ ܕܝܼܠܹܗ (ܕܪܲܒܘܼܬܹܗ).


text:
ܟܲܕ݂ ܓܹܝܪ ܢܣܲܒ݂ ܡܸܢ ܐܲܠܵܗܵܐ ܐܲܒ݂ܵܐ ܐܝܼܩܵܪܵܐ ܘܬܸܫܒܿܘܿܚܬܵܐ: ܟܲܕ݂ ܩܵܠܵܐ ܐܸܬ݂ܵܐ ܠܹܗ ܕܐܲܝܟ݂ ܗܵܢܵܐ ܡܸܢ ܬܸܫܒܿܘܿܚܬܵܐ ܦܲܐܝܲܬ݂ ܒܪܲܒܘܼܬ݂ܵܗ݁: ܕܗܵܢܵܘ ܒܹܪܝ ܗܵܘ ܚܲܒܝܼܒ݂ܵܐ ܗܵܘ ܕܒܹܗ ܐܸܨܛܒ݂ܝܼܬ݂.


text:
ܐܵܦ ܚܢܲܢ ܠܹܗ ܠܗܵܢܵܐ ܩܵܠܵܐ ܫܡܲܥܢܲܢ ܡܸܢ ܫܡܲܝܵܐ ܕܐܸܬ݂ܵܐ ܠܹܗ. ܟܲܕ݂ ܐܝܼܬܲܝܢ ܗ̄ܘܲܝܢ ܥܲܡܹܗ ܒܛܘܼܪܵܐ ܩܲܕܝܼܫܵܐ.


text:
ܘܐܝܼܬ݂ ܠܲܢ ܕܫܲܪܝܼܪܵܐ ܐܵܦ ܡܸܠܬ݂ܵܐ ܕܲܢܒ݂ܝܼܘܼܬ݂ܵܐ. ܗܵܝ ܕܫܲܦܝܼܪ ܥܵܒ݂ܕܝܼܢ ܐܢ̄ܬܘܿܢ. ܟܲܕ݂ ܒܵܗܿ ܚܵܝܪܝܼܢ ܐܢ̄ܬܘܿܢ. ܐܲܝܟ݂ ܕܒܲܫܪܵܓ݂ܵܐ ܕܡܲܢܗܲܪ ܒܐܲܬ݂ܪܵܐ ܥܲܡܘܼܛܵܐ. ܥܕ݂ܲܡܵܐ ܕܐܝܼܡܵܡܵܐ ܢܸܢܗܲܪ. ܘܫܸܡܫܵܐ ܢܸܕ݂ܢܲܚ ܒܠܸܒܵܘܵܬ݂ܟ݂̈ܘܿܢ.


text:
ܠܵܐ ܗ̄ܘܵܐ ܓܹܝܪ ܒܨܸܒ݂ܝܵܢܵܐ ܕܒܲܪܢܵܫܵܐ. ܐܸܬܲܬܸ ܡܸܢ ܡܬ݂ܘܿܡ ܢܒ݂ܝܼܘܼܬ݂ܵܐ. ܐܸܠܵܐ ܟܲܕ݂ ܡܸܢ ܪܘܼܚܵܐ ܩܲܕܝܼܫܵܐ ܡܸܬ݂ܢܲܓ݂ܕܝܼܢ. ܡܲܠܸܠܘ ܩܲܕܝܼܫܹ̈ܐ ܒܢܲܝ̈ܢܵܫܵܐ ܕܐܲܠܵܗܵܐ.


text:
ܗܘܵܘ ܕܹܝܢ ܐܵܦ ܢܒ݂ܝܹ̈ܐ ܕܲܓܵܠܹ̈ܐ ܒܥܲܡܵܐ. ܐܲܝܟ݂ ܕܐܵܦ ܒܟ݂ܘܿܢ ܢܸܗܘܘܿܢ ܡܲܠܦܵܢܹ̈ܐ ܕܲܓܵܠܹ̈ܐ ܐܲܝܠܹܝܢ ܕܡܲܥܠܝܼܢ ܗܹܪܹ̈ܣܝܼܵܣ ܕܐܲܒ݂ܕ݂ܵܢܵܐ. ܘܲܒ݂ܡܵܪܵܐ ܕܲܙܒܲܢ ܐܸܢܘܿܢ ܟܵܦܪܝܼܢ. ܟܲܕ݂ ܡܲܝܬܿܝܼܢ ܥܲܠ ܢܲܦ̮ܫܗܘܿܢ ܐܲܒ݂ܕܵܢܵܐ ܡܣܲܪܗܒ݂ܵܐ.


text:
ܘܲܒ݂ܥܵܠܘܿܒ݂ܘܼܬ݂ܵܐ ܘܲܒ݂ܡܸܠܹ̈ܐ ܕܒܸܕ݂ܝܵܐ (ܘܲܒ݂ܠܲܥܒ݁ܘܼܬ݂ܵܐ ܒܡܸܠܹ̈ܐ ܘܒܸܕ݂ܝܵܐ) ܢܸܬܿܬܲܓ݁ܪܘܼܢ ܒܟ݂ܘܿܢ ܗܵܠܹܝܢ ܕܕ݂ܝܼܢܗܘܿܢ ܡܸܢ ܩܕ݂ܝܼܡ ܠܵܐ ܒܵܛܹܠ. ܘܐܲܒ݂ܕܵܢܗܘܿܢ ܠܵܐ ܢܵܐܹܡ.


text:
ܐܸܢ ܓܹܝܪ ܐܲܠܵܗܵܐ ܥܲܠ ܡܲܠܲܐܟܹ̈ܐ ܕܲܚܛܵܘ ܠܵܐ ܚܵܣ݂. ܐܸܠܵܐ ܒܫܸܫ̈ܠܵܬ݂ܵܐ ܕܥܲܡܛܵܢܵܐ ܥܲܓܸ݁ܢ ܐܸܢܘܿܢ ܒܬܲܚ̈ܬܵܝܵܬ݂ܵܐ: ܘܐܲܫܠܸܡ ܐܸܢܘܿܢ ܕܢܸܬ݂ܢܲܛܪܘܼܢ ܠܕ݂ܝܼܢܵܐ (ܠܕ݂ܝܼܢܵܐ ܕܫܘܼܢܵܩܵܐ).


text:
ܘܥܲܠ ܥܵܠܡܵܐ ܩܲܕ݂ܡܵܝܵܐ ܠܵܐ ܚܵܣ݂. ܐܸܠܵܐ ܠܢܘ݁ܚ ܕܲܬ݂ܡܵܢܝܵܐ ܟܵܪܘܿܙܵܐ ܕܟܹܐܢܘܼܬ݂ܵܐ ܢܛܲܪ. ܟܲܕ݂ ܛܵܘܦܵܢܵܐ ܥܲܠ ܥܵܠܡܵܐ ܕܪ̈ܲܫܝܼܥܹܐ ܐܲܝܬܿܝܼ.


text:
ܘܟܲܕ݂ ܠܲܡܕ݂ܝܼ̈ܢܵܬ݂ܵܐ ܕܲܣܕ݂ܘܿܡ ܘܲܕ݂ܥܵܡܘܿܪܵܐ ܐܵܘܩܸܕ݂. ܘܒܲܗܦܘܼܟ݂ܝܵܐ ܚܲܝܸܒ݂ ܐܸܢܹܝܢ: ܟܲܕ݂ ܬܲܚܘܝܼܬ݂ܵܐ ܠܪ̈ܲܫܝܼܥܹܐ ܕܲܥܬ݂ܝܼܕ݂ܝܼܢ ܕܢܸܗܘܘܿܢ ܣ̣ܵܡ.


text:
ܐܵܦ ܠܠܘܿܛ ܙܲܕܝܼܩܵܐ ܕܡܸܬ݂ܩܲܦܲܚ ܗ̄ܘܵܐ ܡܸܢ ܗܘܼܦܵܟ݂ܵܐ ܕܲܒ݂ܛܲܢܦܘܼܬ݂ܵܐ ܕܗܵܠܹܝܢ ܕܲܕ݂ܠܵܐ ܢܵܡܘܿܣܵܐ ܐܝܼܬܲܝܗܘܿܢ ܗ̄ܘ̣ܵܘ ܦܲܨܝܼ.


text:
ܒܲܚܙܵܬ݂ܵܐ ܓܹܝܪ ܘܲܒ݂ܫܸܡܥܵܐ ܟܲܕ݂ ܥܵܡܲܪ ܗ̄ܘܵܐ ܟܹܐܢܵܐ ܗܵܘ ܒܲܝܢܵܬ݂ܗܘܿܢ. ܝܘܿܡ ܡܸܢ ܝܘܿܡ ܠܢܲܦ̮ܫܹܗ ܙܲܕܝܼܩܬܵܐ ܒܲܥܒ݂ܵܕܹ̈ܐ ܕܠܵܐ ܢܵܡܘܿܣ ܡܫܲܢܸܩ ܗ̄ܘܵܐ.


text:
ܝܵܕ݂ܲܥ ܗܘܼ ܡܵܪܝܵܐ ܕܢܸܦܪܘܿܩ ܡܸܢ ܐܘܼܠܨܵܢܵܐ ܠܐܲܝܠܹܝܢ ܕܕ݂ܵܚܠܝܼܢ ܠܹܗ. ܠܥܵܘܵܠܹ̈ܐ ܕܹܝܢ ܠܝܵܘܡܵܐ ܕܕ݂ܝܼܢܵܐ ܟܲܕ݂ ܡܸܫܬܲܢܩܝܼܢ ܢܸܛܲܪ.


text:
ܝܲܬܝܼܪܵܐܝܼܬ݂ ܕܹܝܢ ܠܐܲܝܠܹܝܢ ܕܒܵܬܲܪ ܒܸܣܪܵܐ ܒܪܸܓ݁ܬ݂ܵܐ ܕܛܲܡܐܘܼܬ݂ܵܐ ܐܵܙܠ̄ܝܼܢ. ܘܥܲܠ ܡܵܪܘܼܬ݂ܵܐ ܡܒܲܣܪܝܼܢ. ܡܲܪ̈ܵܚܹܐ ܘܲܡܫܲܩ̈ܠܹܐ. ܕܡܸܢ ܬܸܫܒܿܘܿܚܬܵܐ ܠܵܐ ܙܵܝܥܝܼܢ ܟܲܕ݂ ܡܓܲܕܦܝܼܢ.


text:
ܐܲܝܟܵܐ ܕܡܲܠܲܐܟܹ̈ܐ ܕܲܒ݂ܚܲܝܠܵܐ ܘܲܒ݂ܥܘܼܫܢܵܐ ܪܵܘܪܒ݂ܝܼܢ ܡܸܢܗܘܿܢ. ܠܵܐ ܡܲܝܬܹܿܝܢ ܥܠܲܝܗܘܿܢ ܡܸܢ ܡܵܪܝܵܐ ܕܝܼܢܵܐ ܕܓ݂ܘܼܕܵܦܵܐ.


text:
ܗܵܠܹܝܢ ܕܹܝܢ ܕܐܲܝܟ݂ ܚܲܝ̈ܘܵܬ݂ܵܐ ܚܲܪ̈ܫܵܬ݂ܵܐ ܗ̄ܘܼܵܘ ܒܲܟ݂ܝܵܢܵܐ ܠܚܲܪܒܵܐ ܘܠܲܚܒ݂ܵܠܵܐ. ܟܲܕ݂ ܒܐܲܝܠܹܝܢ ܕܠܵܐ ܝܵܕ݂ܥܝܼܢ ܡܓܲܕܦܝܼܢ. ܒܲܚܒ݂ܵܠܵܐ ܕܝܼܠܗܘܿܢ ܢܸܬ݂ܚܲܒܠܘܼܢ.


text:
ܟܲܕ݂ ܐܲܝܠܹܝܢ ܕܗܵܘܹܐ ܒܗܘܿܢ ܥܵܘܠܵܐ. ܐܲܓ݂ܪܵܐ ܕܥܵܘܠܵܐ( ܟܲܕ݂ ܢܵܣܒܝܼܢ ܐܲܓ݂ܪܵܐ ܕܥܵܘܠܵܐ) ܗܲܢܝܼܐܘܼܬ݂ܵܐ ܚܫܝܼܒ݂ ܠܗܘܿܢ. ܒܘܼܣܵܡܵܐ ܕܲܗܘܵܐ ܒܐܝܼܡܵܡܵܐ (ܒܘܼܣܵܡܵܐ ܕܝܵܘܡܵܐ). ܡܟܲܬܿܡܹ̈ܐ ܘܡܲܠܝܲܝ̈ ܡܘܼܡܹ̈ܐ. ܕܟܲܕ݂ ܡܸܬ݂ܒܲܣܡܝܼܢ ܒܲܢ̈ܝܵܚܵܬ݂ܗܘܿܢ ܡܸܬ݂ܦܲܢܩܝܼܢ. (ܒܲܢ̈ܝܵܚܵܬ݂ܗܘܿܢ. ܒܡܸܫܬܘܼܬ݂ܵܐ ܥܲܡܟ݂ܘܿܢ) ܡܸܬ݂ܦܲܢܩܝܼܢ.


text:
ܟܲܕ݂ ܥܲܝܢܹ̈ܐ ܐܝܼܬ݂ ܠܗܘܿܢ ܕܡܲܠ̈ܝܵܢ ܓܵܘܪܵܐ ܘܲܚܛܵܗܹ̈ܐ ܕܠܵܐ ܡܵܘܦܹܝܢ. ܟܲܕ݂ ܡܫܲܕܠܝܼܢ ܠܢܲܦ̮̈ܫܵܬ݂ܵܐ ܕܠܵܐ ܣܡ̈ܝܼܟ݂ܵܢ. ܘܠܸܒܵܐ ܕܲܡܕ݂ܲܪܲܫ ܒܥܵܠܘܿܒ݂ܘܼܬ݂ܵܐ (ܒܠܲܥܒ݁ܘܼܬ݂ܵܐ) ܐܝܼܬ݂ ܠܗܘܿܢ. ܒ̈ܢܲܝܵܐ ܕܠܵܘܛܬ݂ܵܐ.


text:
ܕܟܲܕ݂ ܫܒܲܩܘ ܐܘܼܪܚܵܐ ܬܪܝܼܨܬܵܐ. ܫܓ݂ܵܘ ܘܐܸܙܲܠܘ ܒܐܘܼܪܚܵܐ ܕܒܸܠܥܲܡ ܒܲܪ ܒܥܘܿܪ. ܗܵܘ ܕܐܲܓ݂ܪܵܐ ܕܥܵܘܠܵܐ ܐܲܚܸܒ݂.


text:
ܡܲܟ݁ܣܵܢܘܼܬ݂ܵܐ ܕܹܝܢ ܕܲܗܘܵܬ݂ ܠܹܗ ܠܡܸܬ݂ܥܲܒ݂ܪܵܢܘܼܬܹܗ. ܐܲܬܵܢܵܐ ܕܠܵܐ ܩܵܠܵܐ. ܕܲܒ݂ܩܵܠܵܐ ܕܲܒ݂ܢܲܝ̈ܢܵܫܵܐ ܡܲܠܠܲܬ݂ ܟܠܵܬ݂ ܠܫܵܛܝܘܼܬܹܗ ܕܲܢܒ݂ܝܼܵܐ.


text:
ܗܵܠܹܝܢ ܐܸܢܘܿܢ ܡܥܝܼܢܹ̈ܐ ܕܠܵܐ ܡܲܝ̈ܵܐ. ܥܢܵܢܹ̈ܐ ܕܡܸܢ ܥܲܠܥܵܠܵܐ ܡܸܬ݂ܪ̈ܲܕ݂ܦܵܢ. ܗܵܠܹܝܢ ܕܥܲܡܛܵܢܵܐ ܕܚܸܫܘܿܟ݂ܵܐ ܢܛܝܼܪ ܠܗܘܿܢ.


text:
ܟܲܕ݂ ܓܹܝܪ ܓܘܼܢܚܵܐ ܕܲܣܪܝܼܩܘܼܬ݂ܵܐ ܡܡܲܠܠܝܼܢ. ܡܫܲܕܠܝܼܢ ܒܲܪ̈ܓ݂ܝܼܓ݂ܵܬ݂ܵܐ ܛܲܢ̈ܦܵܬ݂ܵܐ ܕܒܸܣܪܵܐ. ܠܐܲܝܠܹܝܢ ܕܒܲܡܠܹܐ ܩܲܠܝܼܠ ܥܵܪܩܝܼܢ ܡܸܢ ܐܲܝܠܹܝܢ ܕܲܒ݂ܛܵܥܝܘܼܬ݂ܵܐ ܡܸܬ݂ܗܲܦܟ݂ܝܼܢ.


text:
ܘܚܹܐܪܘܼܬ݂ܵܐ ܠܗܘܿܢ ܡܸܫܬܵܘܕܹܝܢ. ܟܲܕ݂ ܗܸܢܘܿܢ ܥܲܒ݂ܕܹ̈ܐ ܐܝܼܬܲܝܗܘܿܢ ܕܲܚܒ݂ܵܠܵܐ. ܠܗܵܘ ܓܹܝܪ ܡܸܕܸܡ ܕܐ̄ܢܵܫ ܙܟܸܐ ܠܹܗ (ܙܟܸܐ ܡܸܢܹܗ). ܠܗܵܢܵܐ ܐܵܦ ܡܫܲܥܒܲܕ݂.


text:
ܐܸܢ ܓܹܝܪ ܟܲܕ݂ (ܐܸܢ ܓܹܝܪ) ܥܪܲܩܘ ܡܸܢ ܛܲܢ̈ܦܘܵܬܹܗ ܕܥܵܠܡܵܐ ܒܫܘܼܘܕܵܥܹܗ ܕܡܵܪܲܢ ܝܼܫܘܿܥ ܡܫܝܼܚܵܐ ܘܦܵܪܘܿܩܲܢ. ܒܗܹܝܢ ܒܗܵܠܹܝܢ ܟܲܕ݂ ܡܸܬ݂ܥܲܪܙܠܝܼܢ ܬܘܼܒ݂ ܡܸܙܕܟܹܝܢ. ܗܘܸܵܬ݂ ܠܵܗܿ ܚܲܪܬ݂ܗܘܿܢ. ܕܒ݂ܝܼܫܵܐ ܡܸܢ ܩܲܕ݂ܡܵܝܬܵܐ.


text:
ܦܲܩܵܚ ܗ̄ܘܵܐ ܠܗܘܿܢ ܓܹܝܪ ܕܠܵܐ ܢܸܫܬܵܘܕܥܘܼܢ ܠܐܘܼܪܚܵܐ ܕܙܲܕܝܼܩܘܼܬ݂ܵܐ. ܐܵܘ ܕܟܲܕ݂ ܐܸܫܬܵܘܕܲܥܘ ܠܒ݂ܵܬ݂ܪܵܐ (ܠܒܸܣܬܪܵܐ) ܢܸܗܦܟ݂ܘܿܢ ܡܸܢ ܦܘܼܩܕܵܢܵܐ ܩܲܕܝܼܫܵܐ ܕܐܸܫܬܿܠܸܡ ܠܗܘܿܢ.


text:
ܓܕ݂ܲܫ ܠܗܘܿܢ ܕܹܝܢ ܗܵܠܹܝܢ (ܓܕ݂ܲܫ ܠܗܘܿܢ ܕܹܝܢ) ܕܡܲܬ݂ܠܵܐ ܫܲܪܝܼܪܵܐ. ܕܟܲܠܒܵܐ (ܟܲܠܒܵܐ) ܕܗܵܦܹܟ݂ ܥܲܠ ܬܝܘܿܒܹܗ. ܘܲܚܙܝܼܪܬܵܐ (ܚܙܝܼܪܬܵܐ) ܕܲܣܚܵܬ̤ ܒܥܘܼܪܓܵܠܵܐ ܕܲܣܝܵܢܵܐ.


text:
ܗܵܕܹܐ ܡܸܢ ܟܲܕܘܼ ܚܲܒܝܼܒܲܝ̈. ܐܸܓܲܪܬܵܐ ܕܬܲܪܬܹܿܝܢ ܟܵܬܹܒ݂ ܐ̄ܢܵܐ ܠܟ݂ܘܿܢ. ܗܵܠܹܝܢ ܕܲܒ݂ܗܹܝܢ ܡܥܝܼܪ ܐ̄ܢܵܐ ܒܥܘܼܗܕܵܢܵܐ ܠܪܸܥܝܵܢܟ݂ܘܿܢ ܫܲܦܝܵܐ.


text:
ܕܬܸܬܥܗܕ݂ܘܼܢ ܠܡܸܠܹ̈ܐ ܕܩܲܕܸܡ ܐܸܬ݂ܐܡܲܪ ܡܸܢ ܢܒ݂ܝܹ̈ܐ ܩܲܕܝܼܫܹ̈ܐ: ܘܲܠܦܘܼܩܕܵܢܹܗ ܕܡܵܪܲܢ ܘܦܵܪܘܿܩܲܢ ܕܲܒ݂ܝܲܕ݂ ܫܠܝܼܚܹ̈ܐ:


text:
ܟܲܕ݂ ܗܵܕܹܐ ܠܘܼܩܕ݂ܲܡ ܝܵܕ݂ܥܝܼܢ ܐܢ̄ܬܘܿܢ. ܕܢܹܐܬ݂ܘܿܢ ܒܚܲܪܬ݂ܵܐ ܕܝܵܘ̈ܡܵܬ݂ܵܐ ܡܒܲܙܚܵܢܹ̈ܐ ܕܲܡܒܲܙܚܝܼܢ ܟܲܕ݂ ܐܲܝܟ݂ ܪ̈ܓ݂ܝܼܓ݂ܵܬ݂ܵܐ ܕܝܼܠܗܘܿܢ ܡܗܲܠܟ݂ܝܼܢ


text:
ܘܐܵܡܪܝܼܢ. ܕܐܲܝܟܵܐ ܐܝܼܬ݂ܵܘܗܝ ܡܘܼܠܟܵܢܵܐ ܕܡܹܐܬ݂ܝܼܬܹܗ. ܡܸܢ ܟܲܕ݂ ܓܹܝܪ ܐܲܒ݂̈ܵܗܵܬܲܢ ܫܟܸܒ݂ܘ. ܟܠܡܸܕܸܡ ܗܵܟܲܢܵܐ ܡܟܲܬܲܪ. ܡܸܢ ܫܘܼܪܵܝܵܗܿ ܕܲܒ݂ܪܝܼܬ݂ܵܐ.


text:
ܛܵܥܝܵܐ ܠܗܘܿܢ ܓܹܝܪ ܗܵܕܹܐ ܟܲܕ݂ ܨܵܒܹܝܢ. ܕܲܫܡܲܝܵܐ ܐܝܼܬܲܝܗܘܿܢ ܗ̄ܘܼܵܘ ܡܸܢ ܩܕ݂ܝܼܡ ܘܐܲܪܥܵܐ. ܡܸܢ ܡܲܝ̈ܵܐ ܘܲܒ݂ܝܲܕ݂ ܡܲܝ̈ܵܐ ܩܵܡܲܬ݂. ܒܡܸܠܬ݂ܵܐ ܕܐܲܠܵܗܵܐ.


text:
ܫܡܲܝܵܐ ܕܹܝܢ ܕܗܵܫܵܐ ܘܐܲܪܥܵܐ ܒܡܸܠܬ݂ܵܐ ܕܝܼܠܹܗ ܐܲܣܝܼܢܝܼܢ ܟܲܕ݂ ܠܢܘܼܪܵܐ ܡܸܬ݂ܢܲܛܪܝܼܢ. ܠܝܵܘܡܵܐ ܕܕ݂ܝܼܢܵܐ ܘܕ݂ܲܐܒ݂ܕܵܢܵܐ ܕܲܒ݂ܢܲܝ̈ܢܵܫܵܐ ܪ̈ܲܫܝܼܥܹܐ.


text:
ܗܵܕܹܐ ܕܹܝܢ ܚܕ݂ܵܐ ܠܵܐ ܬܸܛܥܹܝܟ݂ܘܿܢ ܚܲܒܝܼܒܲܝ̈. ܕܚܲܕ݂ ܝܵܘܡܵܐ ܠܡܵܪܝܵܐ ܐܲܝܟ݂ ܐܵܠܹܦ ܫܢ̈ܝܼܢ ܐܝܼܬ݂ܵܘܗܝ. ܘܐܵܠܹܦ ܫܢ̈ܝܼܢ. ܐܲܝܟ݂ ܝܵܘܡܵܐ ܚܲܕ݂.


text:
ܠܵܐ ܡܸܫܬܵܘܚܲܪ ܡܵܪܝܵܐ ܒܡܘܼܠܟܵܢܵܘ̈ܗܝ ܐܲܝܟ݂ ܕܐ̄ܢܵܫ̈ܝܼܢ ܫܘܼܘܚܵܪܵܐ ܡܲܣܒܪܝܼܢ. ܐܸܠܵܐ ܡܲܓܲܪ ܪܘܼܚܹܗ ܡܛܠܵܬ݂ܟ݂ܘܿܢ. ܒܲܕ݂ܠܵܐ ܨܵܒܹܐ ܕܐ̄ܢܵܫ ܢܹܐܒܲܕ݂. ܐܸܠܵܐ ܟܠܢܵܫ ܠܲܬ݂ܝܵܒ݂ܘܼܬ݂ܵܐ ܢܹܐܬܹܐ.


text:
ܐܵܬܹܐ ܕܹܝܢ ܝܵܘܡܹܗ ܕܡܵܪܝܵܐ ܐܲܝܟ݂ ܓܲܢܵܒ݂ܵܐ. ܗܵܘ ܕܒܹܗ ܫܡܲܝܵܐ ܡܸܢ ܫܹܠܝ ܥܵܒ݂ܪܝܼܢ. ܐܸܣܛܘܼܟ݂ܣܹ̈ܐ ܕܹܝܢ ܟܲܕ݂ ܝܵܩܕܝܼܢ ܢܸܫܬܿܪܘܿܢ. ܘܐܲܪܥܵܐ ܘܲܥܒ݂ܵܕܹ̈ܐ ܕܒ݂ܵܗܿ. ܬܸܫܬܿܟܲܚ (ܬܹܐܩܲܕ݂).


text:
ܟܲܕ݂ ܗܵܟܹܝܠ ܗܵܠܹܝܢ ܟܠܗܘܿܢ ܡܸܫܬܪܹܝܢ (ܟܠܗܹܝܢ ܡܸܫܬܲܪ̈ܝܵܢ). ܕܐܲܝܟ݂ ܐܲܝܠܹܝܢ ܙܵܕܹܩ ܠܟ݂ܘܿܢ ܕܬܸܗܘܘܿܢ ܒܗܘܼܦܵܟܲܝ̈ܟܘܿܢ (ܒܗܘܼܦܵܟܹ̈ܐ) ܩܲܕܝܼܫܹ̈ܐ ܘܲܒ݂ܕܸܚܠܲܬ݂ ܐܲܠܵܗܵܐ.


text:
ܟܲܕ݂ ܡܣܲܟܹܝܢ ܐ̄ܢܬܘܿܢ ܘܣܵܘܚܝܼܢ ܐ̄ܢܬܘܿܢ ܠܡܹܐܬ݂ܝܼܬ݂ܵܐ ܕܝܵܘܡܹܗ ܕܐܲܠܵܗܵܐ. ܗܵܘ ܕܒܹܗ ܫܡܲܝܵܐ ܟܲܕ݂ ܡܸܬ݂ܒܲܚܪܝܼܢ ܒܢܘܼܪܵܐ. ܢܸܫܬܿܪܘܿܢ. ܘܐܸܣܛܘܼܟ݂ܣܹ̈ܐ ܟܲܕ݂ ܝܵܩܕܝܼܢ. ܢܫܘܼܚܘܼܢ.


text:
ܠܲܫܡܲܝܵܐ ܕܹܝܢ ܚܲܕ݂ܬܹ̈ܐ ܘܐܲܪܥܵܐ ܚܕ݂ܲܬ݂ܵܐ. ܐܲܝܟ݂ ܡܘܼܠܟܵܢܵܐ ܕܝܼܠܹܗ. ܡܣܲܟܹܝܢ ܚ̄ܢܲܢ. ܗܵܠܹܝܢ ܕܲܒ݂ܗܘܿܢ ܙܲܕܝܼܩܘܼܬ݂ܵܐ ܥܵܡܪܵܐ.


text:
ܡܛܠ ܗܵܢܵܐ ܚܲܒܝܼܒܲܝ̈. ܟܲܕ݂ ܠܗܵܠܹܝܢ ܡܣܲܟܹܝܢ ܐܢ̄ܬܘܿܢ. ܝܼܨܲܦܘ ܕܲܕ݂ܠܵܐ ܟܘܼܬ݂ܡܵܐ ܘܲܕ݂ܠܵܐ ܡܘܼܡܵܐ. ܠܹܗ ܬܸܫܬܲܟ݂ܚܘܼܢ ܒܲܫܠܵܡܵܐ.


text:
ܘܲܠܡܲܓ݁ܪܲܬ݂ ܪܘܼܚܹܗ ܕܡܵܪܝܵܐ (ܕܡܵܪܲܢ) ܦܘܼܪܩܵܢܵܐ ܬܸܚܫܒ݂ܘܼܢ. ܐܲܝܟܲܢܵܐ ܕܐܵܦ ܐܲܚܘܼܢ ܚܲܒܝܼܒ݂ܵܐ ܦܵܘܠܘܿܣ. ܐܲܝܟ݂ ܚܸܟ݂ܡܬ݂ܵܐ ܕܐܸܬ݂ܝܲܗܒܲܬ̤ ܠܹܗ. ܟܬܲܒ݂ ܠܟ݂ܘܿܢ.


text:
ܐܲܝܟܲܢܵܐ ܕܲܒ݂ܟ݂ܠܗܹܝܢ ܐܸܓ݁ܪ̈ܵܬܹܗ ܡܲܠܸܠ ܒܗܹܝܢ ܥܲܠ ܗܵܠܹܝܢ. ܐܲܝܠܹܝܢ ܕܐܝܼܬ݂ ܒܗܹܝܢ ܡܸܕܸܡ ܕܲܥܣܝܼܩ ܠܣܘܼܟܵܠܵܐ. ܗܵܠܹܝܢ ܕܐܲܝܠܹܝܢ ܕܲܕ݂ܠܵܐ ܝܘܼܠܦܵܢܵܐ ܐܸܢܘܿܢ ܘܠܵܐ ܣܡܝܼܟ݂ܝܼܢ. ܡܥܲܩܡܝܼܢ ܠܗܹܝܢ. ܐܲܝܟ݂ ܕܐܵܦ ܠܗܵܠܹܝܢ ܟܬ݂ܵܒܹ̈ܐ ܕܫܲܪܟܵܐ. ܠܘܵܬ݂ ܐܲܒ݂ܕܵܢܵܐ ܕܝܼܠܗܘܿܢ (ܐܲܒ݂ܕܵܢܗܘܿܢ).


text:
ܐܲܢ̄ܬܿܘܿܢ ܗܵܟܹܝܠ ܚܲܒܝܼܒܲܝ̈. ܟܲܕ݂ ܩܵܕ݂ܡܝܼܢ ܐ̄ܢܬܘܿܢ ܝܵܕ݂ܥܝܼܢ ܛܲܪܘ ܢܲܦ̮ܫܟ݂ܘܿܢ. ܕܕ݂ܲܠܡܵܐ ܟܲܕ݂ ܐܵܙܠ̄ܝܼܢ ܐ̄ܢܬܘܿܢ ܒܵܬܲܪ ܛܵܥܝܘܼܬ݂ܵܐ ܕܐܲܝܠܹܝܢ ܕܲܕ݂ܠܵܐ ܢܵܡܘܿܣ ܐܸܢܘܿܢ. ܬܸܦܠܘܼܢ ܡܸܢ ܣܵܡܟܵܐ ܕܝܼܠܟ݂ܘܿܢ (ܡܣܲܬ݁ܬ݂ܘܼܟ݂ܘܼܢ).


text:
ܗܘܲܝܬܿܘܿܢ ܕܹܝܢ ܡܸܬ݂ܪܲܒܹܝܢ ܒܛܲܝܒܘܼܬ݂ܵܐ. ܘܒ݂ܝܼܕ݂ܲܥܬ݂ܵܐ ܕܡܵܪܲܢ ܘܦܵܪܘܿܩܲܢ ܝܼܫܘܿܥ ܡܫܝܼܚܵܐ ܘܕ݂ܲܐܠܵܗܵܐ ܐܲܒ݂ܵܐ. ܕܠܹܗ ܬܸܫܒܿܘܿܚܬܵܐ ܐܵܦ ܗܵܫܵܐ ܘܲܒܟ݂ܠܙܒܲܢ ܘܲܠܝܵܘܡܲܝ̈ (ܘܲܠܝܘܿܡ) ܥܵܠܡܵܐ. ܐܵܡܹܝܢ.


text:
ܡܣܲܒܪܝܼܢ ܚ̄ܢܲܢ ܠܟ݂ܘܿܢ. ܠܗܵܘ ܕܐܝܼܬ݂ܵܘܗܝ ܗܘܵܐ ܡܸܢ ܒܪܵܫܝܼܬ. ܗܵܘ ܕܲܫܡܲܥܢ ܘܲܚܙܲܝܢܵܝܗܝ ܒܥܲܝܢܲܝ̈ܢ. ܚܙܲܝܢ ܘܓܲܫ̣ܢ ܒܐܝܼܕ݂ܲܝ̈ܢ. ܗܵܘ ܕܐܝܼܬ݂ܵܘܗܝ ܡܸܠܬ݂ܵܐ ܕܚܲܝܹ̈ܐ.


text:
ܘܚܲܝܹ̈ܐ ܐܸܬ݂ܓ݁ܠܝܼܘ. ܘܲܚܙܲܝܢ ܘܣܵܗܕܝܼܢ ܚ̄ܢܲܢ. ܘܡܲܟ݂ܪܙܝܼܢ ܚ̄ܢܲܢ ܠܟ݂ܘܿܢ ܚܲܝܹ̈ܐ ܕܲܠܥܵܠܲܡ. ܗܵܢܘܿܢ ܕܐܝܼܬܲܝܗܘܿܢ ܗܘܵܘ ܠܘܵܬ݂ ܐܲܒ݂ܵܐ. ܘܐܸܬ݂ܓ݁ܠܝܼܘ ܠܲܢ.


text:
ܘܡܸܕܸܡ ܕܲܚܙܲܝܢ ܘܲܫܡܲܥܢ. ܡܵܘܕܥܝܼܢ ܚ̄ܢܲܢ ܐܵܦ ܠܟ݂ܘܿܢ. ܕܬܸܗܘܹܐ ܠܟ݂ܘܿܢ ܫܵܘܬܵܦܘܼܬ݂ܵܐ ܥܲܡܲܢ. ܘܫܵܘܬܵܦܘܼܬܲܢ ܕܹܝܢ ܕܝܼܠܲܢ ܐܝܼܬܹܝܗ݁. ܥܲܡ ܐܲܒ݂ܵܐ ܘܥܲܡ ܒܪܹܗ ܝܼܫܘܿܥ ܡܫܝܼܚܵܐ.


text:
ܘܗܵܕܹܐ ܗܝܼ ܣܒܲܪܬ݂ܵܐ ܕܲܫܡܲܥܢ ܡܸܢܹܗ. ܘܲܡܣܲܒܪܝܼܢ ܚ̄ܢܲܢ ܠܟ݂ܘܿܢ. ܕܐܲܠܵܗܵܐ ܢܘܼܗܪܵܐ ܗ̄ܘܼ. ܘܚܸܫܘܿܟ݂ܵܐ ܟܠ ܟܠܹܗ ܠܲܝܬܿ ܒܹܗ.


text:
ܘܐܸܢ ܐܵܡܪܝܼܢ ܚ̄ܢܲܢ ܕܫܵܘܬܵܦܘܼܬ݂ܵܐ ܐܝܼܬ݂ ܠܲܢ ܥܲܡܹܗ ܘܲܡܗܲܠܟ݂ܝܼܢ ܚ̄ܢܲܢ ܒܚܸܫܘܿܟ݂ܵܐ. ܕܲܓܵܠܹ̈ܐ ܚܢܲܢ ܘܠܵܘ ܒܲܫܪܵܪܵܐ ܪܵܕܹܝܢ ܚ̄ܢܲܢ.


text:
ܐܸܢ ܕܹܝܢ ܒܢܘܼܗܪܵܐ ܡܗܲܠܟ݂ܝܼܢ ܚ̄ܢܲܢ ܐܲܝܟ݂ ܕܗܘܼ ܐܝܼܬ݂ܵܘܗܝ ܒܢܘܼܗܪܵܐ. ܐܝܼܬ݂ ܠܲܢ ܫܵܘܬܵܦܘܼܬ݂ܵܐ ܥܲܡ ܚܕ݂ܵܕܹ̈ܐ: ܘܲܕ݂ܡܵܐ ܕܝܼܫܘܿܥ ܒܪܹܗ ܡܕ݂ܲܟܹܐ ܠܲܢ ܡܸܢ ܟܠܗܘܿܢ ܚܛܵܗܲܝ̈ܢ.


text:
ܐܸܢ ܕܹܝܢ ܡܵܘܕܹܝܢ ܚ̄ܢܲܢ ܒܲܚܛܵܗܲܝ̈ܢ. ܡܗܲܝܡܲܢ ܗܘܼ ܘܙܲܕܝܼܩ ܕܢܸܫܒ݁ܘܼܩ ܠܲܢ ܚܛܵܗܲܝ̈ܢ. ܘܲܢܕ݂ܲܟܹܝܢ ܡܸܢ ܟܠܹܗ ܥܵܘܠܲܢ.


text:
ܒܢܲܝ̈. ܗܵܠܹܝܢ ܟܵܬܹܒ݂ ܐ̄ܢܵܐ ܠܟ݂ܘܿܢ. ܕܠܵܐ ܬܸܚܛܘܼܢ. ܘܐܸܢ ܐܢܵܫ ܢܸܚܛܹܐ. ܐܝܼܬ݂ ܠܲܢ ܦܵܪܲܩܠܹܝܛܵܐ ܠܘܵܬ݂ ܐܲܒ݂ܵܐ. ܝܼܫܘܿܥ ܡܫܝܼܚܵܐ ܙܲܕܝܼܩܵܐ.


text:
ܗܘܸܝܘܼ ܓܹܝܪ ܚܘܼܣܵܝܵܐ ܕܥܲܠ ܐܲܦܲܝ̈ ܚܛܵܗܲܝ̈ܢ. ܘܠܵܘ ܚܠܵܦܲܝܢ ܕܝܼܠܲܢ ܒܲܠܚܘܿܕ݂. ܐܸܠܵܐ ܐܵܦ ܚܠܵܦ ܟܠܹܗ ܥܵܠܡܵܐ.


text:
ܗܵܘ ܕܹܝܢ ܕܢܵܛܲܪ ܡܸܠܬܹܗ. ܒܗܵܢܵܐ ܡܫܲܠܲܡ ܫܲܪܝܼܪܵܐܝܼܬ݂ ܚܘܼܒܹܗ ܕܐܲܠܵܗܵܐ. ܒܗܵܕܹܐ ܓܹܝܪ ܝܵܕ݂ܥܝܼܢ ܚ̄ܢܲܢ ܕܒܹܗ ܚܢܲܢ.


text:
ܚܲܒܝܼܒܲܝ̈. ܠܵܘ ܦܘܼܩܕܵܢܵܐ ܚܲܕ݂ܬ݂ܵܐ ܟܵܬܹܒ݂ ܐ̄ܢܵܐ ܠܟ݂ܘܿܢ. ܐܸܠܵܐ ܦܘܼܩܕܵܢܵܐ ܥܲܬܿܝܼܩܵܐ. ܗܵܘ ܕܐܝܼܬ݂ ܗ̄ܘܵܐ ܠܟ݂ܘܿܢ ܡܸܢ ܒܪܵܫܝܼܬ݂. ܦܘܼܩܕܵܢܵܐ ܕܹܝܢ ܥܲܬܿܝܼܩܵܐ ܐܝܼܬ݂ܵܘܗܝ ܡܸܠܬ݂ܵܐ ܗܵܝ ܕܲܫܡܲܥܬܿܘܿܢ.


text:
ܬܘܼܒ݂ ܦܘܼܩܕܵܢܵܐ ܚܲܕ݂ܬ݂ܵܐ ܟܵܬܹܒ݂ ܐ̄ܢܵܐ ܠܟ݂ܘܿܢ. ܗܵܘ ܕܐܝܼܬ݂ܵܘܗܝ ܫܲܪܝܼܪܵܐ ܒܹܗ ܘܲܒ݂ܟ݂ܘܿܢ. ܕܚܸܫܘܿܟ݂ܵܐ ܥܒܲܪ ܠܹܗ. ܘܢܘܼܗܪܵܐ ܫܲܪܝܼܪܵܐ ܫܲܪܝܼ ܡܸܬ݂ܚܙܹܐ.


text:
ܗܵܘ ܕܹܝܢ ܕܣܵܢܹܐ ܠܐܲܚܘܼܗܝ. ܒܚܸܫܘܿܟ݂ܵܐ ܐܝܼܬ݂ܵܘܗܝ. ܘܲܒ݂ܚܸܫܘܿܟ݂ܵܐ ܡܗܲܠܸܟ݂. ܘܠܵܐ ܝܵܕ݂ܲܥ ܠܐܲܝܟܵܐ ܐܵܙܹܠ. ܡܛܠ ܕܚܸܫܘܿܟ݂ܵܐ ܣܲܡܝܼ ܐܸܢܹܝܢ ܥܲܝܢܵܘ̈ܗܝ.


text:
ܟܵܬܹܒ݂ ܐ̄ܢܵܐ ܠܟ݂ܘܿܢ ܐܲܒ݂ܵܗܹ̈ܐ. ܕܝܼܕ݂ܲܥܬܿܘܿܢܵܝܗܝ ܠܗܵܘ ܕܐܝܼܬ݂ܵܘܗܝ ܗܘܵܐ ܡܸܢ ܒܪܵܫܝܼܬ݂. ܟܵܬܹܒ݂ ܐ̄ܢܵܐ ܠܟ݂ܘܿܢ ܥܠܲܝܡܹ̈ܐ. ܕܲܙܟܲܝܬܿܘܼܢܵܝܗܝ ܠܒ݂ܝܼܫܵܐ. ܟܸܬ݂ܒܹܬ݂ ܠܟ݂ܘܿܢ ܛܠܵܝܹ̈ܐ. ܕܝܼܕ݂ܲܥܬܿܘܿܢ ܠܐܲܒ݂ܵܐ.


text:
ܟܸܬ݂ܒܹܬ݂ ܠܟ݂ܘܿܢ ܐܲܒ݂ܵܗܹ̈ܐ. ܕܝܼܕ݂ܲܥܬܿܘܿܢ ܠܗܵܘ ܕܡܸܢ ܒܪܵܫܝܼܬ݂. ܟܸܬ݂ܒܹܬ݂ ܠܟ݂ܘܿܢ ܥܠܲܝܡܹ̈ܐ. ܕܚܲܝܠܬ݂ܵܢܹ̈ܐ ܐ݇ܢܬܿܘܿܢ. ܘܡܸܠܬܹܗ ܕܐܲܠܵܗܵܐ ܫܲܪܝܵܐ ܒܟ݂ܘܿܢ. ܘܲܙܟܲܝܬܿܘܿܢܵܝܗܝ ܠܒ݂ܝܼܫܵܐ.


text:
ܠܵܐ ܬܸܪܚܡܘܼܢ ܠܥܵܠܡܵܐ (ܥܵܠܡܵܐ). ܘܠܵܐ ܠܡܸܕܸܡ ܕܐܝܼܬ݂ ܒܹܗ. ܡܲܢ ܓܹܝܪ ܕܪܵܚܹܿܡ ܠܥܵܠܡܵܐ. ܚܘܼܒܹܗ ܕܐܲܒ݂ܵܐ ܠܲܝܬܿ ܒܹܗ.


text:
ܟܠܡܸܕܸܡ ܓܹܝܪ ܕܐܝܼܬ݂ ܒܹܗ ܒܥܵܠܡܵܐ. ܪܸܓ݁ܬ݂ܵܐ ܗܘܼ ܕܦܲܓ݂ܪܵܐ. ܘܪܸܓ݁ܬ݂ܵܐ ܕܥܲܝܢܹ̈ܐ. ܘܫܘܼܒ݂ܗܵܪܵܐ ܕܥܵܠܡܵܐ. ܗܵܠܹܝܢ ܕܠܵܐ ܗܘܲܝ̈ ܡܸܢ ܐܲܒ݂ܵܐ. ܐܸܠܵܐ ܡܸܢܹܗ ܐܸܢܹܝܢ ܡܸܢ ܥܵܠܡܵܐ.


text:
ܒܢܲܝ̈. ܙܲܒ݂ܢܵܐ ܗܘܼ ܐ݇ܚܪܵܝܵܐ. ܘܐܲܝܟ݂ ܡܸܕܸܡ ܕܲܫܡܲܥܬܿܘܿܢ ܕܐܵܬܹܐ ܡܫܝܼܚܵܐ ܕܲܓܵܠܵܐ. ܘܗܵܫܵܐ ܗܘܵܘ ܠܗܘܿܢ ܣܲܓܝܼ̈ܐܹܐ ܡܫܝܼܚܹ̈ܐ ܕܲܓܵܠܹ̈ܐ. ܘܡܸܢ ܗܵܕܹܐ ܝܵܕ݂ܥܝܼܢ ܚ̄ܢܲܢ. ܕܙܲܒ݂ܢܵܐ ܗܘܼ ܐ݇ܚܪܵܝܵܐ.


text:
ܡܸܢܲܢ ܢܦܲܩܘ. ܐܸܠܵܐ ܠܵܘ ܡܸܢܲܢ ܗܘܵܘ. ܐܸܠܘܼ ܓܹܝܪ ܡܸܢܲܢ ܗܘܵܘ. ܠܘܵܬܲܢ ܡܟܲܬܿܪܝܼܢ ܗܘܵܘ. ܐܸܠܵܐ ܢܦܲܩܘ ܡܸܢܲܢ. ܕܬܸܬ݂ܝܼܕ݂ܲܥ ܕܠܵܘ ܡܸܢܲܢ ܗܘܵܘ.


text:
ܠܵܐ ܟܸܬ݂ܒܹܬ݂ ܠܟ݂ܘܿܢ. ܕܠܵܐ ܝܵܕ݂ܥܝܼܢ ܐ݇ܢܬܿܘܿܢ ܠܹܗ ܠܲܫܪܵܪܵܐ. ܐܸܠܵܐ ܕܝܵܕ݂ܥܝܼܢ ܐ݇ܢܬܿܘܿܢ ܠܹܗ. ܘܲܕ݂ܟ݂ܠܵܗܿ ܕܲܓܵܠܘܼܬ݂ܵܐ ܠܵܐ ܗܘܵܬ݂ ܡܸܢܹܗ ܡܸܢ ܫܪܵܪܵܐ.


text:
ܡܲܢܘܼ ܕܲܓܵܠܵܐ. ܐܸܠܵܐ ܐܸܢ ܐܲܝܢܵܐ ܕܟ݂ܵܦܲܪ ܕܝܼܫܘܿܥ ܠܵܐ ܗܘܵܐ ܡܫܝܼܚܵܐ. ܗܵܢܵܐ ܗܘܼ ܡܫܝܼܚܵܐ ܕܲܓܵܠܵܐ. ܗܵܘ ܕܟ݂ܵܦܲܪ ܒܐܲܒ݂ܵܐ. ܟܵܦܲܪ ܐܵܦ ܒܲܒ݂ܪܵܐ.


text:
ܘܐܲܢ̄ܬܿܘܢ ܡܸܕܸܡ ܕܲܫܡܲܥܬܿܘܿܢ ܡܸܢ ܩܕ݂ܝܼܡ. ܢܩܵܘܹܐ ܠܘܵܬ݂ܟ݂ܘܿܢ. ܐܸܢ ܓܹܝܪ ܡܩܵܘܹܐ ܠܘܵܬ݂ܟ݂ܘܿܢ ܡܸܕܸܡ ܕܲܫܡܲܥܬܿܘܿܢ ܡܸܢ ܩܕ݂ܝܼܡ. ܐܵܦ ܐܲܢܬܿܘܿܢ ܡܩܵܘܹܝܢ ܐܢ݇ܬܿܘܿܢ ܒܐܲܒ݂ܵܐ ܘܒܲܒ݂ܪܵܐ.


text:
ܘܐܵܦ ܐܲܢܬܿܘܿܢ ܐܸܢ ܬܿܩܵܘܹܐ ܠܘܵܬ݂ܟ݂ܘܿܢ ܡܫܝܼܚܘܼܬ݂ܵܐ ܕܩܲܒܸܠܬܿܘܿܢ ܡܸܢܹܗ. ܠܵܐ ܣܢܝܼܩܝܼܢ ܐܢ݇ܬܿܘܿܢ ܕܐ݇̄ܢܵܫ ܢܲܠܸܦܟ݂ܘܿܢ. ܐܸܠܵܐ ܐܲܝܟ݂ ܡܫܝܼܚܘܼܬ݂ܵܐ ܕܐܝܼܬܹܝܗܿ ܡܸܢ ܐܲܠܵܗܵܐ. ܗܝܼ ܡܲܠܦܵܐ ܠܟ݂ܘܿܢ ܥܲܠ ܟܠܡܸܕ݂ܡ. ܘܫܲܪܝܼܪܵܐ ܗܝܼ ܘܠܲܝܬܿ ܒܵܗܿ ܕܲܓܵܠܘܼܬ݂ܵܐ. ܘܐܲܝܟ݂ ܕܐܲܠܸܦܟ݂ܘܿܢ. ܩܵܘܵܘ ܒܹܗ.


text:
ܘܗܵܫܵܐ ܒܢܲܝ̈. ܩܵܘܵܘ ܒܹܗ. ܕܡܵܐ ܕܡܸܬ݂ܓ݁ܠܹܐ ܠܵܐ ܢܸܒ݂ܗܲܬ݂ ܡܸܢܹܗ. ܐܸܠܵܐ ܬܸܗܘܹܐ ܠܲܢ ܓܲܠܝܘܼܬ݂ ܐܲܦܹܐ ܒܡܹܐܬ݂ܝܼܬܹܗ.


text:
ܘܲܚܙܵܘ ܕܲܟ݂ܡܵܐ ܣܲܓܝܼ ܚܘܼܒܹܗ ܕܐܲܒ݂ܵܐ ܠܘܵܬܲܢ. ܕܲܒ݂̈ܢܲܝܵܐ ܩܪܵܢ. ܐܵܦ ܥܲܒ݂ܕܲܢ. ܡܛܠ ܗܵܢܵܐ ܥܵܠܡܵܐ ܠܵܐ ܝܵܕ݂ܲܥ ܠܲܢ. ܡܛܠ ܕܐܵܦܠܵܐ ܠܹܗ ܝܼܕ݂ܲܥ.


text:
ܚܲܒܝܼܒܲܝ̈. ܗܵܫܵܐ ܒܢܵܘ̈ܗܝ ܚܢܲܢ ܕܐܲܠܵܗܵܐ. ܘܠܵܐ ܐܸܬ݂ܓ݁ܠܝܼ ܥܕ݂ܲܡܵܐ ܠܗܵܫܵܐ. ܡܵܢܵܐ ܥܬ݂ܝܼܕ݂ܝܼܢ ܚ̄ܢܲܢ ܕܢܸܗܘܹܐ. ܝܵܕ݂ܥܝܼܢ ܚ̄ܢܲܢ ܕܹܝܢ ܕܡܵܐ ܕܐܸܬ݂ܓ݁ܠܝܼ. ܒܲܕ݂ܡܘܼܬܹܗ ܗܵܘܹܝܢ ܚ̄ܢܲܢ. ܘܚܵܙܹܝܢ ܚ̄ܢܲܢ ܠܹܗ ܐܲܝܟ݂ ܡܸܕܸܡ ܕܐܝܼܬ݂ܵܘܗܝ.


text:
ܒܢܲܝ̈. ܠܵܐ ܐ݇ܢܵܫ ܢܲܛܥܹܝܟ݂ܘܿܢ. ܗܵܘ ܕܥܵܒܹܿܕ݂ ܙܲܕܝܼܩܘܼܬ݂ܵܐ. ܙܲܕܝܼܩܵܐ ܗܘܼ. ܐܲܝܟ݂ ܕܐܵܦ ܗܘܼ ܡܫܝܼܚܵܐ ܐܝܼܬ݂ܵܘܗܝ ܙܲܕܝܼܩܵܐ.


text:
ܗܵܘ ܕܣܵܥܲܪ ܚܛܝܼܬ݂ܵܐ. ܡܸܢ ܣܵܛܵܢܵܐ ܗܘܼ. ܡܛܠ ܕܡܸܢ ܪܹܫܝܼܬ݂ܵܐ ܗܘܼ ܣܵܛܵܢܵܐ ܚܲܛܵܝܵܐ ܗܘܼ. ܘܡܛܠ ܗܵܢܵܐ ܐܸܬ݂ܚܙܝܼ ܒܪܹܗ ܕܐܲܠܵܗܵܐ. ܕܢܸܫܪܹܐ ܥܒ݂ܵܕ݂ܵܘ̈ܗܝ ܕܣܵܛܵܢܵܐ.


text:
ܟܠ ܕܐܸܬ݂ܝܼܠܸܕ݂ ܡܸܢ ܐܲܠܵܗܵܐ. ܚܛܝܼܬ݂ܵܐ ܠܵܐ ܥܵܒܹܿܕ݂. ܡܛܠ ܕܙܲܪܥܹܗ ܒܹܗ ܐܝܼܬ݂ܵܘܗܝ. ܘܠܵܐ ܡܸܫܟܲܚ ܠܡܸܚܛܵܐ. ܕܡܸܢ ܐܲܠܵܗܵܐ ܐܸܬ݂ܝܼܠܸܕ݂.


text:
ܒܗܵܕܹܐ ܡܸܬ݂ܦܲܪܫܝܼܢ ܒܢܵܘ̈ܗܝ ܕܐܲܠܵܗܵܐ. ܡܸܢ ܒܢܵܘ̈ܗܝ ܕܣܵܛܵܢܵܐ. ܟܠ ܕܠܵܐ ܥܵܒܹܿܕ݂ ܙܲܕܝܼܩܘܼܬ݂ܵܐ ܘܠܵܐ ܡܲܚܸܒ݂ ܠܐܲܚܘܼܗܝ. ܠܲܝܬܵܘܗܝ ܡܸܢ ܐܲܠܵܗܵܐ


text:
ܠܵܘ ܐܲܝܟ݂ ܩܵܐܹܝܢ ܗܵܘ ܕܐܝܼܬ݂ܵܘܗܝ ܗܘܵܐ ܡܸܢ ܒܝܼܫܵܐ ܘܲܩܛܲܠ ܠܐܲܚܘܼܗܝ. ܘܡܛܠ ܡܵܢܵܐ ܩܲܛܠܹܗ. ܐܸܠܵܐ ܡܛܠ ܕܒ݂ܝܼܫܝܼܢ ܗܘܵܘ ܥܒ݂ܵܕ݂ܵܘ̈ܗܝ: ܘܕ݂ܲܐܚܘܼܗܝ ܙܲܕܝܼܩܝܼܢ.


text:
ܚܢܲܢ ܝܵܕ݂ܥܝܼܢ ܚ̄ܢܲܢ ܕܫܲܢܝܼܢܲܢ ܡܸܢ ܡܵܘܬܵܐ ܠܚܲܝܹ̈ܐ: ܒܗܵܕܹܐ ܕܡܲܚܒ݂ܝܼܢ ܚ̄ܢܲܢ ܠܐܲܚܲܝ̈ܢ. ܗܵܘ ܕܠܵܐ ܡܲܚܸܒ݂ ܠܐܲܚܘܼܗܝ. ܡܩܵܘܹܐ ܒܡܵܘܬܵܐ.


text:
ܟܠ ܓܹܝܪ ܕܣܵܢܹܐ ܠܐܲܚܘܼܗܝ. ܩܵܛܹܠ ܐܢܵܫܵܐ ܗܘܼ. ܘܝܵܕ݂ܥܝܼܢ ܐܢ݇ܬܿܘܿܢ ܕܟܠ ܕܩܵܛܹܠ ܐܢܵܫܵܐ. ܠܵܐ ܡܸܫܟܿܚܝܼܢ ܡܩܵܘܹܝܢ ܒܹܗ ܚܲܝܹ̈ܐ ܕܲܠܥܵܠܲܡ.


text:
ܒܗܵܕܹܐ ܝܵܕ݂ܥܝܼܢ ܚ̄ܢܲܢ ܚܘܼܒܹܗ ܕܲܠܘܵܬܲܢ. ܕܗܘܼ ܝܲܗܒ݂ ܢܲܦ̮ܫܹܗ ܚܠܵܦܲܝܢ. ܘܐܵܦ ܚܢܲܢ ܙܵܕܹܩ ܠܲܢ. ܕܥܲܠ ܐܲܦܲܝ̈ ܐܲܚܲܝ̈ܢ ܢܸܬܸܿܠ ܢܲܦ̮̈ܫܵܬܲܢ.


text:
ܘܐܲܝܢܵܐ ܕܐܝܼܬ݂ ܠܹܗ ܩܸܢܝܵܢܵܐ ܕܥܵܠܡܵܐ. ܘܢܸܚܙܹܐ ܠܐܲܚܘܼܗܝ ܕܲܣܢܝܼܩ. ܘܢܹܐܚܘܿܕ݂ ܪ̈ܲܚܡܵܘܗܝ ܡܸܢܹܗ. ܐܲܝܟܲܢܵܐ ܐܝܼܬ݂ ܒܹܗ ܚܘܼܒܹܗ ܕܐܲܠܵܗܵܐ.


text:
ܘܟ݂ܠܡܸܕܸܡ ܕܫܵܐܠܝܼܢ ܚ̄ܢܲܢ. ܢܵܣܒܝܼܢ ܚ̄ܢܲܢ ܡܸܢܹܗ. ܡܛܠ ܕܢܵܛܪܝܼܢ ܚ̄ܢܲܢ ܦܘܼܩܕܵܢܵܘ̈ܗܝ: ܘܫܲܦܝܼܪ̈ܵܬ݂ܵܐ ܣܵܥܪܝܼܢ ܚ̄ܢܲܢ ܩܕ݂ܵܡܵܘܗܝ.


text:
ܘܐܲܝܢܵܐ ܕܢܵܛܲܪ ܦܘܼܩܕܵܢܵܘ̈ܗܝ. ܒܹܗ ܡܸܬ݂ܢܛܲܪ. ܘܗܘܼ ܫܵܪܹܐ ܒܹܗ. ܘܲܒ݂ܗܵܕܹܐ ܡܸܣܬܲܟܠܝܼܢ ܚ̄ܢܲܢ ܕܫܵܪܹܐ ܒܲܢ. ܡܸܢ ܪܘܼܚܹܗ ܗܵܝ ܕܝܲܗܒ݂ ܠܲܢ.


text:
ܚܲܒܝܼܒܲܝ̈. ܠܵܐ ܠܟ݂ܠ ܪ̈ܘܼܚܝܼܢ ܬܿܗܲܝܡܢܘܼܢ. ܐܸܠܵܐ ܗܘܲܝܬܿܘܿܢ ܦܵܪܫܝܼܢ ܪ̈ܘܼܚܹܐ. ܐܸܢ ܡܸܢ ܐܲܠܵܗܵܐ ܐܝܼܬܲܝܗܹܝܢ. ܡܛܠ ܕܣܲܓܝܼ̈ܐܹܐ ܢܒ݂ܝܹ̈ܐ ܕܲܓܵܠܹ̈ܐ ܢܦܲܩܘ ܒܹܗ ܒܥܵܠܡܵܐ.


text:
ܒܗܵܕܹܐ ܡܸܬ݂ܝܲܕ݂ܥܵܐ ܪܘܼܚܹܗ ܕܐܲܠܵܗܵܐ. ܟܠ ܪܘܼܚܵܐ ܕܡܵܘ̈ܕܝܵܢ (ܕܡܵܘܕܝܵܐ) ܕܝܼܫܘܿܥ ܡܫܝܼܚܵܐ ܐܸܬ݂ܵܐ ܒܲܒ݂ܣܲܪ. ܡܸܢ ܐܲܠܵܗܵܐ ܗܝܼ.


text:
ܘܟ݂ܠ ܪܘܼܚܵܐ ܕܠܵܐ ܡܵܘܕܝܵܐ ܕܝܼܫܘܿܥ ܐܸܬ݂ܵܐ ܒܲܒ݂ܣܲܪ. ܠܲܝܬܹܿܝܗ݁ ܡܸܢ ܐܲܠܵܗܵܐ. ܐܸܠܵܐ ܗܵܕܹܐ ܡܸܢ ܡܫܝܼܚܵܐ ܗܝܼ ܕܲܓܵܠܵܐ. ܗܵܘ ܕܲܫܡܲܥܬܿܘܿܢ ܕܐܵܬܹܐ. ܘܗܵܫܵܐ ܒܥܵܠܡܵܐ ܐܝܼܬ݂ܵܘܗܝ ܡܸܢ ܟܲܕܘܼ.


text:
ܐܲܢܬܿܘܿܢ ܕܹܝܢ ܡܸܢ ܐܲܠܵܗܵܐ ܐܝܼܬܲܝܟ݁ܘܿܢ ܒ̈ܢܲܝܵܐ. ܘܲܙܟܲܝܬܿܘܿܢ ܐܸܢܘܿܢ. ܡܛܠ ܕܪܲܒ ܗܘܼ ܕܲܒ݂ܟ݂ܘܿܢ. ܡܸܢ ܗܵܘ ܕܲܒ݂ܥܵܠܡܵܐ.


text:
ܚܢܲܢ ܕܹܝܢ ܡܸܢ ܐܲܠܵܗܵܐ ܚܢܲܢ. ܘܗܵܘ ܕܝܵܕ݂ܲܥ ܠܐܲܠܵܗܵܐ. ܫܵܡܲܥ ܠܲܢ. ܘܗܵܘ ܕܠܵܐ ܐܝܼܬ݂ܵܘܗܝ ܡܸܢ ܐܲܠܵܗܵܐ. ܠܵܐ ܫܵܡܲܥ ܠܲܢ. ܒܵܗܿ ܒܗܵܕܹܐ ܡܸܣܬܲܟܠܝܼܢ ܚ̄ܢܲܢ ܠܪܘܼܚܵܐ ܕܲܫܪܵܪܵܐ. ܘܲܠܪܘܼܚܵܐ ܕܡܲܛܥܝܵܢܘܼܬ݂ܵܐ.


text:
ܚܲܒܝܼܒܲܝ̈. ܢܲܚܸܒ݂ ܚܲܕ݂ ܠܚܲܕ݂. ܡܛܠ ܕܚܘܼܒܵܐ ܡܸܢ ܐܲܠܵܗܵܐ ܗܘܼ. ܘܟ݂ܠ ܡܲܢ ܕܡܲܚܸܒ݂. ܡܸܢ ܐܲܠܵܗܵܐ ܝܼܠܝܼܕ݂. ܘܝܵܕ݂ܲܥ ܠܐܲܠܵܗܵܐ.


text:
ܒܗܵܕܹܐ ܐܸܬ݂ܝܼܕ݂ܲܥ ܚܘܼܒܹܗ ܕܐܲܠܵܗܵܐ ܕܲܠܘܵܬܲܢ. ܕܠܲܒ݂ܪܹܗ ܝܼܚܝܼܕ݂ܵܝܵܐ ܫܲܕܲܪ ܐܲܠܵܗܵܐ ܠܥܵܠܡܵܐ ܕܢܸܚܹܐ ܒܐܝܼܕ݂ܹܗ.


text:
ܒܗܵܢܵܐ ܐܝܼܬ݂ܵܘܗܝ ܚܘܼܒܵܐ. ܠܵܐ ܗܘܵܐ ܕܲܚܢܲܢ ܐܲܚܸܒ݂ܢ ܠܐܲܠܵܗܵܐ. ܐܸܠܵܐ ܗܘܼ ܐܲܚܒܲܢ. ܘܫܲܕܲܪ ܠܲܒ݂ܪܹܗ ܚܘܼܣܵܝܵܐ ܥܲܠ ܐܲܦܲܝ̈ ܚܛܵܗܲܝ̈ܢ.


text:
ܠܐܲܠܵܗܵܐ ܡܸܡܬ݂ܘܿܡ ܐ̄ܢܵܫ ܠܵܐ ܚܙܵܝܗܝ. ܐܸܢ ܕܹܝܢ ܢܲܚܸܒ݂ ܚܲܕ݂ ܠܚܲܕ݂. ܐܲܠܵܗܵܐ ܒܲܢ ܡܩܵܘܹܐ. ܘܚܘܼܒܹܗ ܡܸܫܬܲܡܠܹܐ ܒܲܢ.


text:
ܘܲܚܢܲܢ ܗܲܝܡܸܢܢ ܘܝܼܕ݂ܲܥܢ ܚܘܼܒܵܐ. ܕܐܝܼܬ݂ ܠܹܗ ܠܐܲܠܵܗܵܐ ܨܸܐܕ݂ܲܝܢ. ܐܲܠܵܗܵܐ ܓܹܝܪ ܚܘܼܒܵܐ ܗܘܼ. ܘܟ݂ܠ ܕܲܡܩܵܘܹܐ ܒܚܘܼܒܵܐ. ܒܐܲܠܵܗܵܐ ܡܩܵܘܹܐ.


text:
ܘܲܒ݂ܗܵܕܹܐ ܡܸܫܬܲܠܲܡ ܚܘܼܒܹܗ ܥܲܡܲܢ. ܕܓܲܠܝܘܼܬ݂ ܐܲܦܹ̈ܐ ܬܸܗܘܹܐ ܠܲܢ ܒܝܵܘܡܵܐ ܕܕ݂ܝܼܢܵܐ. ܡܛܠ ܕܐܲܝܟ݂ ܕܲܗܘܵܐ ܗ̤ܘ. ܗܵܟܲܢܵܐ ܐܵܦ ܚܢܲܢ ܐܝܼܬܲܝܢ ܒܗܵܢܵܐ ܥܵܠܡܵܐ.


text:
ܕܸܚܠܬ݂ܵܐ ܒܚܘܼܒܵܐ ܠܲܝܬܿ. ܐܸܠܵܐ ܚܘܼܒܵܐ ܡܫܲܡܠܝܵܐ. ܠܒܲܪ ܫܵܕܹܐ ܠܵܗܿ ܠܕ݂ܸܚܠܬ݂ܵܐ. ܡܛܠ ܕܕ݂ܸܚܠܬ݂ܵܐ ܒܩܸܢܛܵܐ ܐܝܼܬܹܝܗܿ. ܗܵܘ ܕܹܝܢ ܕܕ݂ܵܚܹܠ. ܠܵܐ ܡܫܲܡܠܲܝ ܒܚܘܼܒܵܐ.


text:
ܐܸܢ ܕܹܝܢ ܐ̄ܢܵܫ ܢܹܐܡܲܪ ܕܡܲܚܸܒ݂ ܐ̄ܢܵܐ ܠܐܲܠܵܗܵܐ. ܘܠܲܐܚܘܼܗܝ ܣܵܢܹܐ. ܕܲܓܵܠܵܐ ܗܘܼ. ܗܵܘ ܓܹܝܪ ܕܠܲܐܚܘܼܗܝ ܕܡܸܬ݂ܚܙܹܐ ܠܵܐ ܡܲܚܸܒ݂. ܠܐܲܠܵܗܵܐ ܗܵܘ ܕܠܵܐ ܡܸܬ݂ܚܙܹܐ ܐܲܝܟܲܢܵܐ ܡܸܫܟܲܚ ܕܢܲܚܸܒ݂.


text:
ܟܠ ܕܲܡܗܲܝܡܸܢ ܕܝܼܫܘܿܥ ܐܝܼܬ݂ܵܘܗܝ ܡܫܝܼܚܵܐ. ܡܸܢ ܐܲܠܵܗܵܐ ܝܼܠܝܼܕ݂. ܘܟ݂ܠ ܕܡܲܚܸܒ݂ ܠܝܵܠܘܿܕ݂ܵܐ. ܡܲܚܸܒ݂ ܐܵܦ ܠܗܵܘ ܕܐܸܬ݂ܝܼܠܸܕ݂ ܡܸܢܹܗ.


text:
ܘܲܒ݂ܗܵܕܹܐ ܝܵܕ݂ܥܝܼܢ ܚ̄ܢܲܢ ܕܡܲܚܒ݂ܝܼܢ ܚ̄ܢܲܢ ܠܲܒ݂ܢܵܘ̈ܗܝ ܕܐܲܠܵܗܵܐ. ܡܵܐ ܕܠܲܐܠܵܗܵܐ ܡܲܚܒ݂ܝܼܢ ܚ̄ܢܲܢ ܘܥܵܒ݂ܕܝܼܢ ܚ̄ܢܲܢ ܦܘܼܩܕܵܢܵܘ̈ܗܝ.


text:
ܡܛܠ ܕܟܠ ܕܝܼܠܝܼܕ݂ ܡܸܢ ܐܲܠܵܗܵܐ. ܙܵܟܹܐ ܠܹܗ ܠܥܵܠܡܵܐ. ܘܗܵܕܹܐ ܗܝܼ ܙܵܟ݂ܘܼܬ݂ܵܐ ܕܲܙܟ݂ܵܬܹܗ ܠܥܵܠܡܵܐ. ܗܲܝܡܵܢܘܼܬܲܢ.


text:
ܗܵܢܵܘ ܕܐܸܬ݂ܵܐ ܒܝܲܕ݂ ܡܲܝ̈ܵܐ ܘܲܕ݂ܡܵܐ ܝܼܫܘܿܥ ܡܫܝܼܚܵܐ. ܠܵܐ ܗܘܵܐ ܒܡܲܝ̈ܵܐ ܒܲܠܚܘܿܕ݂. ܐܸܠܵܐ ܒܡܲܝ̈ܵܐ ܘܲܕ݂ܡܵܐ.


text:
ܐܸܢ ܣܵܗܕܘܼܬ݂ܵܐ ܕܲܒ݂ܢܲܝ̈ܢܵܫܵܐ ܡܩܲܒܠܝܼܢ ܚܢܲܢ. ܚܲܕ݂ ܟܡܵܐ ܣܵܗܕܘܼܬܹܗ ܕܐܲܠܵܗܵܐ ܕܪܲܒܵܐ ܗܝܼ. ܘܗܵܕܹܐ ܗܝܼ ܣܵܗܕܘܼܬܹܗ ܕܐܲܠܵܗܵܐ ܕܐܲܣܗܸܕ݂ ܥܲܠ ܒܪܹܗ.


text:
ܟܠܡܲܢ ܕܲܡܗܲܝܡܸܢ ܒܲܒ݂ܪܹܗ ܕܐܲܠܵܗܵܐ. ܐܝܼܬ݂ ܠܹܗ ܗܵܕܹܐ ܣܵܗܕܘܼܬ݂ܵܐ ܒܢܲܦ̮ܫܹܗ. ܟܠ ܕܠܵܐ ܡܗܲܝܡܸܢ. ܠܐܲܠܵܗܵܐ ܕܲܓܵܠܵܐ ܥܲܒ݂ܕܹܗ. ܒܲܕ݂ܠܵܐ ܗܲܝܡܸܢ ܠܣܵܗܕܘܼܬ݂ܵܐ ܕܐܲܣܗܸܕ݂ ܐܲܠܵܗܵܐ ܥܲܠ ܒܪܹܗ.


text:
ܗܵܠܹܝܢ ܟܸܬ݂ܒܹܬ݂ ܠܟ݂ܘܿܢ. ܕܬܸܕ݂ܥܘܼܢ ܕܚܲܝܹ̈ܐ ܕܲܠܥܵܠܲܡ ܐܝܼܬ݂ ܠܟ݂ܘܿܢ. ܠܐܲܝܠܹܝܢ ܕܗܲܝܡܸܢܬܿܘܿܢ ܒܲܫܡܹܗ ܕܲܒ݂ܪܹܗ ܕܐܲܠܵܗܵܐ.


text:
ܘܐܸܢ ܡܦܵܣܝܼܢ ܚ̄ܢܲܢ ܕܫܵܡܲܥ ܠܲܢ ܥܲܠ ܡܸܕܸܡ ܕܫܵܐܠܝܼܢ ܚ̄ܢܲܢ ܡܸܢܹܗ. ܬܟ݂ܝܼܠܝܼܢ ܚ̄ܢܲܢ ܕܩܲܒܸܠܢ ܡܸܢ ܟܲܕܘܼ ܫܹܐ̈ܠܵܬܲܢ ܕܲܫܐܸܠܢ ܡܸܢܹܗ.


text:
ܐܸܢ ܐܢܵܫ ܢܸܚܙܹܐ ܠܐܲܚܘܼܗܝ ܕܚܵܛܹܐ ܚܛܵܗܵܐ ܕܠܵܐ ܡܚܲܝܲܒ݂ ܠܡܵܘܬܵܐ. ܢܸܫܐܲܠ ܘܡܸܬ݂ܝܲܗܒܝܼܢ ܠܹܗ ܚܲܝܹ̈ܐ: ܠܐܲܝܠܹܝܢ ܕܠܵܐ ܗܘܵܐ ܐܲܝܟ݂ ܕܲܠܡܵܘܬܵܐ ܚܵܛܹܝܢ. ܐܝܼܬ݂ ܓܹܝܪ ܚܛܵܗܵܐ ܕܡܵܘܬܵܐ. ܠܵܐ ܗܘܵܐ ܥܲܠ ܗܵܢܵܐ ܐܵܡܲܪ ܐ݇ܢܵܐ ܕܢܸܒ݂ܥܹܐ ܐ݇ܢܵܫ.


text:
ܘܝܵܕ݂ܥܝܼܢ ܚ̄ܢܲܢ ܕܟܠ ܕܝܼܠܝܼܕ݂ ܡܸܢ ܐܲܠܵܗܵܐ. ܠܵܐ ܚܵܛܹܐ. ܗܵܘ ܓܹܝܪ ܕܝܼܠܝܼܕ݂ ܡܸܢ ܐܲܠܵܗܵܐ. ܢܵܛܲܪ ܢܲܦ̮ܫܹܗ. ܘܒ݂ܝܼܫܵܐ ܠܵܐ ܡܸܬ݂ܩܲܪܲܒ݂ ܠܹܗ.


text:
ܘܝܵܕ݂ܥܝܼܢ ܚ̄ܢܲܢ ܕܲܒ݂ܪܹܗ ܕܐܲܠܵܗܵܐ ܐܸܬ݂ܵܐ. ܘܝܲܗܒ݂ ܠܲܢ ܡܲܕܥܵܐ ܕܢܸܕܲܥ ܠܫܲܪܝܼܪܵܐ. ܘܢܸܗܘܹܐ ܒܹܗ ܒܫܲܪܝܼܪܵܐ. ܒܲܒ݂ܪܹܗ ܝܼܫܘܿܥ ܡܫܝܼܚܵܐ. ܗܵܢܵܘ ܐܲܠܵܗܵܐ ܫܲܪܝܼܪܵܐ ܘܚܲܝܹ̈ܐ ܕܲܠܥܵܠܲܡ.


text:
ܩܲܫܝܼܫܵܐ ܠܲܓ݂ܒ݂ܝܼܬ݂ܵܐ ܩܘܼܪܝܼܵܐ ܘܠܲܒ݂ܢܹܝ̈ܗܿ: ܐܲܝܠܹܝܢ ܕܐܸܢܵܐ ܡܲܚܸܒ݂ ܐܢܵܐ ܒܲܫܪܵܪܵܐ. ܠܵܐ ܗܘܵܐ ܕܹܝܢ ܐܸܢܵܐ ܒܲܠܚܘܿܕ݂ܝ. ܐܸܠܵܐ ܟܠܗܘܿܢ ܐܲܝܠܹܝܢ ܕܝܲܕ݂ܥܘܼܗܝ (ܕܝܵܕܥܝܼܢ) ܠܲܫܪܵܪܵܐ.


text:
ܬܸܗܘܹܐ ܥܲܡܲܢ ܛܲܝܒܘܼܬ݂ܵܐ ܘܪ̈ܲܚܡܹܐ ܘܲܫܠܵܡܵܐ ܡܸܢ ܐܲܠܵܗܵܐ ܐܲܒ݂ܵܐ. ܘܡܸܢ ܡܵܪܲܢ ܝܼܫܘܿܥ ܡܫܝܼܚܵܐ ܒܪܹܗ ܕܐܲܒ݂ܵܐ ܒܲܫܪܵܪܵܐ ܘܲܒ݂ܚܘܼܒܵܐ.


text:
ܚܕ݂ܝܼܬ݂ ܣܲܓܝܼ. ܕܐܸܫܟܚܹܬ݂ ܡܸܢ ܒܢܲܝ̈ܟ݁ܝ ܕܲܡܗܲܠܟ݂ܝܼܢ ܒܲܫܪܵܪܵܐ. ܐܲܝܟܲܢܵܐ ܕܦܘܼܩܕܵܢܵܐ ܢܣܲܒ݂ܢܲܢ ܡܸܢ ܐܲܒ݂ܵܐ.


text:
ܘܗܵܫܵܐ ܡܦܝܼܣ ܐ̄ܢܵܐ ܠܹܟ݂ܝ ܩܘܼܪܝܼܵܐ. ܠܵܐ ܗܘܵܐ ܐܲܝܟ݂ ܦܘܼܩܕܵܢܵܐ ܚܲܕ݂ܬ݂ܵܐ ܟܵܬܹܒ݂ ܐܢܵܐ ܠܹܟ݂ܝ. ܐܸܠܵܐ ܗܵܘ ܕܐܝܼܬ݂ ܗܘܵܐ ܠܲܢ ܡܸܢ ܫܘܼܪܵܝܵܐ. ܕܢܲܚܸܒ݂ ܚܲܕ݂ ܠܚܲܕ݂.


text:
ܘܗܵܢܵܐ ܐܝܼܬ݂ܵܘܗܝ ܚܘܼܒܵܐ. ܕܲܢܗܲܠܸܟ݂ ܐܲܝܟ݂ ܦܘܼܩܕܵܢܵܘ̈ܗܝ. ܗܵܢܵܐ ܦܘܼܩܕܵܢܵܐ ܐܝܼܬ݂ܵܘܗܝ ܐܲܝܟ݂ ܡܵܐ ܕܲܫܡܲܥܬܿܘܿܢ ܡܸܢ ܫܘܼܪܵܝܵܐ. ܕܒܹܗ ܗܘܲܝܬܿܘܿܢ ܡܗܲܠܟ݂ܝܼܢ.


text:
ܡܛܠ ܕܣܲܓܝܼ̈ܐܹܐ ܡܲܛܥܝܵܢܹ̈ܐ ܢܦܲܩܘ ܒܹܗ ܒܥܵܠܡܵܐ. ܐܲܝܠܹܝܢ ܕܠܵܐ ܡܵܘܕܹܝܢ ܕܝܼܫܘܿܥ ܡܫܝܼܚܵܐ ܐܸܬ݂ܵܐ ܒܲܒ݂ܣܲܪ. ܗܵܢܵܐ ܐܝܼܬ݂ܵܘܗܝ ܡܲܛܥܝܵܢܵܐ ܘܐܲܢܛܝܼܟ݁ܪܝܼܣܛܘܿܣ.


text:
ܟܠ ܐܲܝܢܵܐ ܕܥܵܒܲܪ ܘܠܵܐ ܡܩܵܘܹܐ ܒܝܘܼܠܦܵܢܹܗ ܕܲܡܫܝܼܚܵܐ. ܐܲܠܵܗܵܐ ܠܲܝܬܿ ܒܹܗ. ܘܗܵܘ ܕܲܡܩܵܘܹܐ ܒܝܘܼܠܦܵܢܹܗ. ܗܵܢܵܐ ܘܠܲܐܒ݂ܵܐ ܘܠܲܒ݂ܪܵܐ ܐܝܼܬ݂ ܠܹܗ.


text:
ܐܸܢ ܐܢܵܫ ܐܵܬܹܐ ܠܘܵܬ݂ܟ݂ܘܿܢ. ܘܗܵܢܵܐ ܝܘܼܠܦܵܢܵܐ ܠܵܐ ܡܲܝܬܹܐ. ܠܵܐ ܬܿܩܲܒܠܘܼܢܵܝܗܝ ܒܒܲܝܬܵܐ. ܘܲܚܕ݂ܝܼ ܠܵܟ݂ (ܘܲܫܠܵܡܵܐ) ܠܵܐ ܬܹܐܡܪܘܼܢ ܠܹܗ.


text:
ܗܵܘ ܓܹܝܪ ܕܐܵܡܲܪ ܠܹܗ ܚܕ݂ܝܼ ܠܵܟ݂(ܫܠܵܡܵܐ). ܡܫܵܘܬܲܦ ܗ̄ܘܼ ܠܲܥܒ݂ܵܕ݂ܵܘܗܝ ܒܝܼܫܹ̈ܐ (ܡܸܫܬܵܘܬܲܦ ܒܲܥܒ݂ܵܕ݂ܵܘܗܝ ܒܝܼܫܹ̈ܐ).


text:
ܟܲܕ݂ ܣܲܓܝܼ̈ܐܵܬ݂ܵܐ ܐܝܼܬ݂ ܗܘܵܐ ܠܝܼ ܠܡܸܟ݂ܬܲܒ݂ ܠܟ݂ܘܿܢ. ܠܵܐ ܒܥܹܝܬ݂ ܕܲܒ݂ܝܲܕ݂ ܩܲܪܛܲܝܣܵܐ ܘܲܕ݂ܝܘܿܬ݂ܵܐ. ܐܸܠܵܐ ܡܣܲܒܲܪ ܐ݇ܢܵܐ ܕܐܹܬܹܐ ܠܘܵܬ݂ܟ݂ܘܿܢ. ܘܦܘܼܡܵܐ ܠܘܵܬ݂ ܦܘܼܡܵܐ ܢܡܲܠܸܠ. ܕܚܲܕ݂ܘܼܬ݂ܵܐ ܕܝܼܠܲܢ ܬܸܗܘܹܐ ܡܫܲܡܠܝܵܐ.


text:
ܚܲܒܝܼܒܲܢ. ܒܗܲܝܡܵܢܘܼܬ݂ܵܐ ܥܵܒܹܿܕ݂ ܐܲܢ݇ܬ݁ ܗܵܘ ܡܵܐ ܕܣܵܥܲܪ ܐܲܢ݇ܬ݁ ܠܘܵܬ݂ ܐܲܚܹ̈ܐ: ܘܝܲܬܝܼܪܵܐܝܼܬ݂ ܕܐܝܼܬܲܝܗܘܿܢ ܐܲܟ݂ܣܢܵܝܹ̈ܐ:


text:
ܐܲܝܠܹܝܢ ܕܐܲܣܗܸܕ݂ܘ ܥܲܠ ܚܘܼܒܵܟ݂ ܩܕ݂ܵܡ ܟܠܵܗܿ ܥܹܕܬܵܐ. ܠܗܵܢܘܿܢ ܫܲܦܝܼܪ ܥܵܒܹܿܕ݂ ܐܲܢ݇ܬܿ. ܕܲܡܙܵܘܕ݂ ܐܲܢ݇ܬ݁ ܠܗܘܿܢ. ܐܲܝܟ݂ ܡܵܐ ܕܲܦܐܹܐ ܠܐܲܠܵܗܵܐ.


text:
ܒܵܥܹܐ ܗ̄ܘܹܝܬ݂ ܐܸܟ݂ܬ݁ܘܿܒ݂ ܠܥܹܕܬܵܐ. ܐܸܠܵܐ ܗܵܘ ܕܪܵܚܹܿܡ ܕܢܸܗܘܹܐ ܩܲܕ݂ܡܵܝܵܐ ܕܝܼܠܗܘܿܢ ܕܝܼܘܿܛܪܵܦܝܼܣ. ܠܵܐ ܡܩܲܒܸܠ ܠܲܢ.


text:
ܡܛܠ ܗܵܢܵܐ ܐܸܢ ܗܘܼ ܕܐܵܬܹܐ. ܐܲܥܗܸܕ݂ ܥܒ݂ܵܕ݂ܵܘ̈ܗܝ (ܗܵܢܘܿܢ) ܕܥܵܒܹܕ݂. ܕܲܒ݂ܡܸܠܐ ܒ̈ܝܼܫܵܬ݂ܵܐ ܣܵܬܲܪ (ܒܵܕܹܐ) ܠܲܢ. ܘܟܲܕ݂ ܠܵܐ ܣܦܲܩ ܠܹܗ ܗܵܠܹܝܢ. ܠܵܐ ܗܘܼ (ܗܘ̤ ܠܵܐ) ܡܩܲܒܸܠ ܠܐܲܚܹ̈ܐ. ܘܠܲܐܝܠܹܝܢ ܕܲܡܩܲܒܠܝܼܢ (ܕܨܵܒܹܝܢ ܕܲܢܩܲܒܠܘܼܢ) ܟܵܠܹܐ ܘܡܲܦܸܩ (ܐܵܦ) ܡܸܢ ܥܹܕܬܵܐ.


text:
ܚܲܒܝܼܒܲܢ. ܠܵܐ ܬܸܬܿܕܲܡܹܐ ܒܒ݂ܝܼܫܬܵܐ ܐܸܠܵܐ ܒܛܵܒ݂ܬ݂ܵܐ. ܗܵܘ ܕܥܵܒܹܿܕ݂ ܛܵܒ݂ܬ݂ܵܐ. ܡܸܢ ܐܲܠܵܗܵܐ ܐܝܼܬ݂ܵܘܗܝ. ܗܵܘ ܕܥܵܒܹܿܕ݂ ܒܝܼܫܬܵܐ. ܠܵܐ ܚܙܵܝܗܝ ܠܐܲܠܵܗܵܐ.


text:
ܥܲܠ ܕܝܼܡܲܛܪܝܼܘܿܣ ܐܝܼܬ݂ ܗ̄ܘܼ ܣܵܗܕܘܼܬ݂ܵܐ ܡܸܢ ܟܠܢܵܫ ܘܡܸܢܹܗ ܕܥܹܕܬܵܐ. ܘܡܸܢܹܗ ܕܲܫܪܵܪܵܐ. ܐܵܦ ܚܢܲܢ ܕܹܝܢ ܣܵܗܕܝܼܢ ܚ̄ܢܲܢ. ܘܝܵܕ݂ܲܥ ܐܲܢ݇ܬ݁ ܕܣܵܗܕܘܼܬ݂ܵܐ ܕܝܼܠܲܢ (ܘܝܵܕ݂ܥܝܼܬܘܿܢ ܕܣܵܗܕܘܼܬܲܢ) ܫܲܪܝܼܪܵܐ ܗܝ.


text:
ܣܲܓܝܼ̈ܐܵܬ݂ܵܐ ܐܝܼܬ݂ ܗ̄ܘܵܐ ܠܝܼ ܠܡܸܟ݂ܬܲܒ݂ ܠܵܟ݂. ܐܸܠܵܐ ܠܵܐ ܒܵܥܹܐ ܐ̄ܢܵܐ ܕܲܒ݂ܝܲܕ݂ ܕܝܘܿܬ݂ܵܐ ܘܩܲܢܝܵܐ ܐܸܟ݂ܬܘܿܒ݂ ܠܵܟ݂.


text:
ܝܼܗܘܼܕ݂ܵܐ ܥܲܒ݂ܕܵܐ ܕܝܼܫܘܿܥ ܡܫܝܼܚܵܐ. ܐܲܚܵܐ ܕܹܝܢ ܕܝܲܥܩܘܿܒ݂. ܠܥܲܡ̈ܡܹܐ ܩܪ̈ܲܝܵܐ ܕܒܲܐܠܵܗܵܐ ܐܲܒ݂ܵܐ ܪܚܝܼܡܝܼܢ. ܘܲܒ݂ܝܼܫܘܿܥ ܡܫܝܼܚܵܐ ܢܛܝܼܪܝܼܢ.


text:
ܚܲܒܝܼܒܲܝ̈. ܟܲܕ݂ ܟܠܵܗܿ ܝܲܨܝܼܦܘܼܬ݂ܵܐ ܥܵܒܹܿܕ݂ ܐ̄ܢܵܐ ܠܡܸܟ݂ܬܲܒ݂ ܠܟ݂ܘܿܢ ܥܲܠ ܚܲܝܹ̈ܐ ܕܝܼܠܲܢ ܕܓ݂ܵܘܵܐ. ܐܵܢܲܢܩܹܐ ܐܝܼܬ݂ ܠܝܼ ܠܡܸܟ݂ܬܲܒ݂ ܠܟ݂ܘܿܢ. ܟܲܕ݂ ܡܦܝܼܣ ܐ̄ܢܵܐ. ܕܐܵܓ݂ܘܿܢܵܐ ܬܸܥܒܕ݂ܘܼܢ ܚܠܵܦ ܗܲܝܡܵܢܘܼܬ݂ܵܐ. ܐܲܝܕ݂ܵܐ ܕܲܚܕ݂ܵܐ ܙܒܲܢ ܐܸܫܬܲܠܡܲܬ݂ ܠܩܲܕܝܼܫܹ̈ܐ.


text:
ܩܢܵܘ ܓܹܝܪ ܐ̄ܢܵܫ̈ܝܼܢ ܡܲܥܠܵܢܘܼܬ݂ܵܐ. ܐܲܝܠܹܝܢ ܕܡܸܢ ܫܘܼܪܵܝܵܐ ܩܲܕܸܡܘ ܐܸܬ݂ܟܬܸܒ݂ܘ ܒܚܘܼܝܵܒ݂ܵܐ ܗܵܢܵܐ. ܐ̄ܢܵܫܵܐ ܪ̈ܲܫܝܼܥܹܐ. ܕܲܠܛܲܝܒܘܼܬܹܗ ܕܐܲܠܵܗܲܢ ܡܲܗܦܟ݂ܝܼܢ ܠܛܲܢܦܘܼܬ݂ܵܐ. ܘܲܒ݂ܗܵܘ ܕܐܝܼܬ݂ܵܘܗܝ ܒܲܠܚܘܿܕ݂ܵܘܗܝ ܡܵܪܵܐ ܐܲܠܵܗܵܐ ܘܡܵܪܲܢ ܝܼܫܘܿܥ ܡܫܝܼܚܵܐ. ܟܵܦܪܝܼܢ.


text:
ܠܡܲܥܗܵܕ݂ܘܼܬ݂ܟ݂ܘܿܢ ܕܹܝܢ ܨܵܒܹܐ ܐ̄ܢܵܐ. ܟܲܕ݂ ܝܵܕ݂ܥܝܼܢ ܐ̄ܢܬܘܿܢ ܟܠܗܹܝܢ. ܕܐܲܠܵܗܵܐ ܟܲܕ݂ ܚܕ݂ܵܐ ܙܒܲܢ ܠܥܲܡܵܐ ܡܸܢ ܡܸܨܪܹܝܢ ܦܪܲܩ. ܗܵܝ ܕܬܲܪܬܿܝܢ ܠܐܲܝܠܹܝܢ ܕܠܵܐ ܗܲܝܡܸܢܘ ܐܵܘܒܸܕ݂.


text:
ܘܲܠܡܲܠܲܐܟܹ̈ܐ ܐܲܝܠܹܝܢ ܕܠܵܐ ܢܛܲܪܘ ܪܹܫܵܢܘܼܬ݂ܗܘܿܢ. ܐܸܠܵܐ ܫܒܲܩܘ ܥܘܼܡܪܵܐ ܕܝܼܠܗܘܿܢ. ܠܕ݂ܝܼܢܵܐ ܕܝܵܘܡܵܐ ܪܲܒܵܐ ܒܐܲܣܘܼܪܹ̈ܐ ܠܵܐ ܝܼܕ݂ܝܼܥܹ̈ܐ ܬܚܹܝܬ݂ ܥܲܡܛܵܢܵܐ. ܢ̣ܛܲܪ.


text:
ܐܲܝܟܲܢܵܐ ܕܲܣܕ݂ܘܿܡ ܘܥܵܡܘܿܪܵܐ ܘܲܡܕ݂ܝܼ̈ܢܵܬ݂ܵܐ ܕܲܚܕ݂ܵܪ̈ܲܝܗܹܝܢ: ܕܒ݂ܵܗܿ ܒܲܕ݂ܡܘܼܬ݂ܵܐ ܕܗܵܠܹܝܢ ܙܲܢܝܼ ܘܐܸܙܲܠ ܒܵܬܲܪ ܒܸܣܪܵܐ ܐ̄ܚܪܹܢܵܐ. ܣܝܼ̈ܡܵܢ ܬܚܹܝܬ݂ ܬܲܚܘܝܼܬ݂ܵܐ ܕܢܘܼܪܵܐ ܕܲܠܥܵܠܲܡ ܟܲܕ݂ ܡܚܲܝ̈ܒ݂ܵܢ ܠܕ݂ܝܼܢܵܐ.


