# verses

text:
ܘܫܲܪܟܵܐ ܕܲܝܗܘܼ̈ܕ݂ܵܝܹܐ ܕܒܲܡܕ݂ܝܼ̈ܢܵܬ̣ܵܐ ܕܡܲܠܟܵܐ ܐܸܬ̣ܟܲܢܲܫܘ ܘܩܵܡ̣ܘ ܠܢܲܦ̮ܫܗܘܿܢ: ܘܐܸܬ̇ܬ̇ܢܝܼܚܘ ܡ̣ܢ ܒܥܸܠܕ̇ܒ̣ܵܒܲܝ̈ܗܘܿܢ. ܘܲܩܛܲܠܘ ܡ̣ܢ ܣܵܢܲܐܝ̈ܗܘܿܢ: ܫܲܒ̣ܥܝܼܢ ܘܚܲܡܫܵܐ ܐܲܠܦ̈ܝܼܢ. ܘܲܠܒܸܙܬ̣ܵܐ ܠܵܐ ܐܵܘܫܸܛ̣ܘ ܐܝܼܕܲܝ̈ܗܘܿܢ.


text:
ܡܸܛܠ ܗܵܢܵܐ ܝܗ̄ܘܼܕ݂ܵܝܹ̈ܐ ܡܒܲܕ̇ܪܹ̈ܐ ܝܵܬ̣ܒܲܝ̈ ܩܘܼܪ̈ܝܵܐ ܡܒܲܕ̇ܪ̈ܵܬ̣ܵܐ: ܥܵܒ̣ܕ̇ܝܼܢ ܒܐܲܪܒܲܥܣܪܵܐ ܒܐܵܕ݂ܵܪ ܚܲܕ݂ܘܼܬ̣ܵܐ: ܘܡܲܫܬ̇ܝܵܐ ܘܝܵܘܡܵܐ ܛܵܒ̣ܵܐ. ܘܲܡܫܲܕ̇ܪܝܼܢ ܡܢܵـ̈ـܘܵܬ̣ܵܐ ܓܒܲܪ ܠܚܲܒ̣ܪܹܗ.


text:
ܘܲܟ݂ܬܲܒ̣ ܡܘܼܪܕ̇ܟܲܝ ܡܸܠܹ̈ܐ ܗܵܠܹܝܢ. ܘܫܲܕܲܪ ܐܸܓ̇ܪ̈ܵܬ̣ܵܐ ܠܟ݂ܠܗܘܿܢ ܝܗ̄ܘܼ̈ܕ݂ܵܝܹܐ ܕܲܒ̣ܟ݂ܠܗܹܝܢ ܡܕ݂ܝܼ̈ܢܵܬ̣ܵܐ ܕܡܲܠܟܵܐ ܐܲܚܫܝܼܪܹܫ: ܕܩܲܪ̈ܝ̣ܒ̣ܵܢ ܘܲܕ݂ܪ̈ܲܚܝܼܩܵܢ.


text:
ܐܲܝܟ݂ ܝܵܘ̈ܡܵܬ̣ܵܐ ܕܐܸܬ̇ܬ̇ܢܝܼܚܘ ܒܗܘܿܢ ܝܗ̄ܘܼ̈ܕ݂ܵܝܹܐ ܡ̣ܢ ܒܥܸܠܕ̇ܒ̣ܵܒܲܝ̈ܗܘܿܢ: ܝܲܪܚܵܐ ܕܐܸܫܬܲܚܠܲܦ ܡ̣ܢ ܕܵܘܘܿܢܵܐ ܠܚܲܕ݂ܘܼܬ̣ܵܐ: ܘܡ̣ܢ ܐܸܒ̣ܠܵܐ ܠܝܵܘܡܵܐ ܛܵܒ̣ܵܐ. ܕܢܸܥܒ̇ܕ݂ܘܼܢ ܐܸܢܘܿܢ ܠܝܵܘ̈ܡܵܬ̣ܵܐ ܕܡܲܫܬ̇ܝܵܐ ܘܲܕ݂ܚܲܕ݂ܘܼܬ̣ܵܐ: ܘܕܲܢܫܲܕ̇ܪܘܼܢ ܡܢܵـ̈ـܘܵܬ̣ܵܐ ܐ̄ܢܵܫ ܠܚܲܒ̣ܪܹܗ: ܘܡܵܘܗ̈ܒ̣ܵܬ̣ܵܐ ܠܒ̣ܵܝܫܹܐ.


text:
ܡܸܛܠ ܗܵܡܵܢ ܒܲܪ ܗܲܡܵܕܲܬ̇ ܐܵܓ̣ܵܓ̣ܵܝܵܐ: ܒܥܸܠܕ̇ܒ̣ܵܒ̣ܵܐ ܕܟ݂ܠܗܘܿܢ ܝܗ̄ܘܼ̈ܕ݂ܵܝܹܐ: ܕܐܸܬ̣ܚܲܫܲܒ̣ ܥܲܠ ܝܗ̄ܘܼ̈ܕ݂ܵܝܹܐ ܕܢܵܘܒܸ̇ܕ݂ ܐܸܢܘܿܢ. ܘܐܲܪܡܝܼ ܦܸܨܹ̈ܐ ܕܢܸܚܪܘܿܒ̣ ܐܸܢܘܿܢ.


text:
ܘܡܵܐ ܕܥܵܐܠܵܐ ܗ̄ܘܼܵܬ̣ ܐܸܣܬܹ̇ܝܪ ܩܕ݂ܵܡ ܡܲܠܟܵܐ: ܐܵܡܲܪ ܗ̄ܘܼܵܐ ܣܵܦܪܵܐ ܢܸܗ̈ܦܟ݂ܵܢ ܡܲܚܫ̈ܒ̣ܵܬ̣ܵܐ ܒܝܼ̈ܫܵܬ̣ܵܐ ܥܲܠ ܪܹܫܹܗ ܕܡܲܢ ܐܸܬ̣ܚܲܫܲܒ̣ ܥܲܠ ܝܗ̄ܘܼ̈ܕ݂ܵܝܹܐ: ܘܢܸܬ̣ܠܘܿܢܵܝܗܝ ܘܠܲܒ̣ܢܵܘ̈ܗܝ ܥܲܠ ܩܲܝܣܵܐ.


text:
ܡܸܛܠ ܗܵܢܵܐ ܩܪܵܐ ܐܸܢܘܿܢ ܠܝܵܘ̈ܡܵܬ̣ܵܐ ܗܵܢܘܿܢ ܦܘܼܪ̈ܵܝܹܐ: ܥܲܠ ܫܸܡ ܦܸܨܚܵܐ ܡܸܛܠ ܡܸܠܹ̈ܐ ܕܐܲܓܲܪܬܵܐ ܗܵܕܹܐ: ܘܥܲܠ ܡܸܕܸ̇ܡ ܕܲܚܙ̣ܵܘ: ܘܥܲܠ ܡܸܕܸ̇ܡ ܕܲܓ̣ܕܲܫ ܠܗܘܿܢ.


text:
ܘܩܲܒܸ̇ܠܘ ܝܼܗ̄ܘܼ̈ܕ݂ܵܝܹܐ ܥܠܲܝܗܘܿܢ: ܘܥܲܠ ܙܲܪ̱ܥܗܘܿܢ: ܘܥܲܠ ܟܠ ܕܡܸܬ̣ܠܵܘܸܐ ܠܗܘܿܢ: ܕܠܵܐ ܢܸܒ̣ܛܲܠ: ܕܢܸܗܘܘܿܢ ܥܵܒ̣ܕ̇ܝܼܢ ܗܵܠܹܝܢ ܬܪܹܝܢ ܝܵܘ̈ܡܝܼܢ ܐܲܝܟ݂ ܕܲܟ݂ܬ̣ܝܼܒ̣ܝܼܢ ܒܙܲܒ̣ܢ̱ܗܘܿܢ ܒܟ݂ܠ ܫܢܵܐ.


text:
ܘܝܵܘ̈ܡܵܬ̣ܵܐ ܗܵܠܹܝܢ ܡܸܬ̇ܕܲܟ݂ܪܝܼܢ ܘܡܸܬ̣ܥܲܒ̣ܕ̇ܝܼܢ ܒܟ݂ܠ ܫܲܪ̈ܒ̣ܵܬ̣ܵܐ ܘܲܡܕ݂ܝܼ̈ܢܵܬ̣ܵܐ: ܘܩܘܼܪ̈ܝܵܐ. ܘܝܵܘ̈ܡܵܬ̣ܵܐ ܕܦܘܼܪ̈ܵܝܹܐ ܗܵܠܹܝܢ ܠܵܐ ܢܸܥܒ̇ܪܘܼܢ ܡ̣ܢ ܓܵܘ ܝܗ̄ܘܼ̈ܕ݂ܵܝܹܐ. ܘܕ݂ܘܟ݂ܪܵܢܗܘܿܢ ܠܵܐ ܢܸܥܒܲܪ ܡ̣ܢ ܙܲܪܥ̱ܗܘܿܢ.


text:
ܘܟܸܬ̣ܒܲܬ̤ ܐܸܣܬܹ̇ܝܪ ܡܲܠܟ̇ܬ̣ܵܐ ܒܲܪܬ̣ ܐܲܒ̣ܝܼܚܹܠ: ܘܡܘܼܪܕ̇ܟܲܝ ܝܗ̄ܘܼܕ݂ܵܝܵܐ ܟܠܗܹܝܢ ܫܲܪܝܼܪ̈ܵܬ̣ܵܐ: ܕܢܲܫܪܘܼܢ ܐܸܓܲܪܬܵܐ ܗܵܕܹܐ ܕܦܘܼܪ̈ܵܝܹܐ.


text:
ܘܫܲܕܲܪܘ ܐܸܓ̇ܪ̈ܵܬ̣ܵܐ ܠܟ݂ܠܗܘܿܢ ܝܗ̄ܘܼ̈ܕ݂ܵܝܹܐ: ܠܲܡܵܐܐ ܘܥܸܣܪܝܼܢ ܘܲܫܒܲܥ ܡܕ݂ܝܼ̈ܢܵܢ ܕܡܲܠܟ̇ܘܼܬܹܗ ܕܐܲܚܫܝܼܪܹܫ ܡܲܠܟܵܐ: ܡܸܠܹ̈ܐ ܕܲܫܪܵܪܵܐ ܘܕܲܫܠܵܡܵܐ.


text:
ܕܢܲܫܪܘܼܢ ܝܵܘ̈ܡܵܬ̣ܵܐ ܕܦܘܼܪ̈ܵܝܹܐ ܗܵܠܹܝܢ ܒܙܲܒ̣ܢ̱ܗܘܿܢ: ܐܲܝܟ݂ ܕܐܲܫܲܪܘ ܥܠܲܝܗܘܿܢ ܡܘܼܪܕ̇ܟܲܝ ܝܗ̄ܘܼܕ݂ܵܝܵܐ ܘܐܸܣܬܹ̇ܝܪ ܡܲܠܟ̇ܬ̣ܵܐ: ܐܲܝܟ݂ ܕܐܲܫܪܘܼܢ ܗܸܢܘܿܢ ܥܠܲܝܗܘܿܢ ܘܥܲܠ ܒܢܲܝ̈ܗܘܿܢ ܦܘܼܩܕܵܢܵܐ: ܘܨܵܘܡܗܘܿܢ ܘܲܨܠܘܿܬ̣ܗܘܿܢ.


text:
ܘܟ݂ܠ ܥܒ̣ܵܕܲܝ̈ ܥܘܼܫܢܹܗ: ܘܓܲܢ̄ܒܵܪܘܼܬܹܗ: ܘܬܸܫܒ̇ܚܲܬ̣ ܪܲܒ̇ܘܼܬܹܗ ܕܡܘܼܪܕ̇ܟܲܝ: ܕܐܵܘ̱ܪܒܹܗ ܡܲܠܟܵܐ: ܗܵܐ ܟܬ̣ܝܼܒ̣ ܒܲܣܦܲܪ ܡܸܠܲܝ̈ ܝܵܘ̈ܡܵܬ̣ܵܐ ܕܡܲܠܟܲܝ̈ ܡܵܕܲܝ ܘܦܵܪܹܣ.


text:
ܡܸܛܠ ܕܡܘܼܪܕ̇ܟܲܝ ܝܗ̄ܘܼܕ݂ܵܝܵܐ: ܬܸܢܝܵܢܵܐ ܗ̄ܘܼܵܐ ܕܡܲܠܟܵܐ ܐܲܚܫܝܼܪܹܫ. ܘܲܗܘ̤ܵܐ ܪܲܒܵܐ ܥܲܠ ܝܗ̄ܘܼ̈ܕ݂ܵܝܹܐ: ܘܨܵܒܹ̇ܐ ܗ̄ܘܼܵܐ ܛܵܒ̣ܬ̣ܵܐ ܠܥܲܡܹܗ. ܘܲܡܡܲܠܸܠ ܗ̄ܘܼܵܐ ܫܠܵܡܵܐ ܥܲܠ ܟܠܹܗ ܙܲܪܥܹܗ.<br/>(ܐܸܡܲܪ ܗܹܝܪܘܢܘܿܡܘܿܣ ܡܲܠܦܵܢܵܐ ܗܵܘܿ ܕܦܲܫܸܩ ܣܸܦܪܵܐ ܕܥܲܬ̇ܝܼܩܬܵܐ ܡ̣ܢ ܠܸܫܵܢܵܐ ܥܸܒ̣ܪܵܝܵܐ ܠܠܸܫܵܢܵܐ ܠܵܛܝܼܢܵܝܵܐ: ܥܕܲܡܵܐ ܠܗܵܪܟܵܐ ܡ̣ܢ ܐܲܨܲܚܬܵܐ ܥܸܒ̣ܪܵܝܬܵܐ ܐܲܥܒܲܪܬܹ̇ܗ ܒܗܲܝܡܵܢܘܼܬ̣ܵܐ. ܘܗܵܘܿ ܡܵܐ ܕܢܵܩܹ̇ܦ ܐܸܫܟܲܚܬܹ̇ܗ ܒܐܲܨܲܚܬܵܐ ܓܵܘܵܢܵܝܬܵܐ ܘܲܣܪܝܼܛ ܗ̄ܘܼ ܒܠܸܫܵܢܵܐ ܕܝܵܘܢܵܝܹ̈ܐ ܘܒ̣ܵܐܬ̣ܘܵܬܹ̈ܗܘܿܢ ܘܲܪܫܝܼܡ ܗ̄ܘܼܵܐ ܨܚܵܝܵܐ ܗܵܢܵܐ ܕܲܩܕ݂ܵܡܲܝܟ ܒܚܲܪܬ̣ܵܐ ܕܣܸܦܪܵܐ. ܘܲܚܢܲܢ ܡܚܲܢ ܥܠܵܘܗܝ ܝܼܕܲܥܹ̈ܐ ܐܲܝܟ݂ ܥܝܵܕܲܢ).


text:
ܢܸܒ̣ܥܵܐ ܙܥܘܿܪܵܐ ܕܲܗܘ̤ܵܐ ܢܲܗܪܵܐ ܪܲܒܵܐ ܘܐܸܫܬܲܚܠܲܦ ܘܲܗܘ̤ܵܐ ܢܘܼܗܪܵܐ ܘܫܸܡܫܵܐ ܘܐܲܫܦܲܥ ܡܲـ̈ـܝܵܐ ܣܲܓ̇ܝܼ̈ܐܹܐ: ܐܝܼܬ̣ܵܘܗܝ ܐܸܣܬܹ̇ܝܪ ܗܵܝ̇ ܕܕܲܒ̣ܪܵܗ̇ ܡܲܠܟܵܐ ܐܲܢ̄ܬ̇ܬ̣ܵܐ ܠܢܲܦ̮ܫܹܗ ܘܥܲܒ̣ܕܵܗ̇ ܡܲܠܟ̇ܬ̣ܵܐ.


text:
ܥܲܡܵܐ ܕܹܝܢ ܕܝܼܠܝ ܐܝܼܬ̣ܵܘܗܝ ܝܼܣܪܵܝܹܠ ܕܲܓ̣ܥ̣ܵܐ ܠܘܵܬ̣ ܡܵܪܝܵܐ. ܘܦܲܨܝܼ ܡܵܪܝܵܐ ܠܥܲܡܹܗ. ܘܦܲܪܩܲܢ ܡ̣ܢ ܟܠܗܹܝܢ ܒܝܼ̈ܫܵܬ̣ܵܐ ܘܲܥܒܲܕ݂ ܐܵܬ̣̈ܘܵܬ̣ܵܐ ܪܵܘ̱ܪ̈ܒ̣ܵܬ̣ܵܐ ܘܲܓ̣ܒܲܪ̈ܘܵܬ̣ܵܐ ܒܥܲܡܡܹ̈ܐ.


text:
ܘܡܸܛܠܗܵܢܵܐ ܢܸܬ̣ܢܲܛܪܘܿܢ ܗܵܠܹܝܢ ܬܪܹܝܢ ܝܵܘ̈ܡܝܼܢ ܒܝܼܪܲܚ ܐܵܕ݂ܵܪ. ܝܵܘܡܵܐ ܕܐܲܪܒܲܥܸܣܪܵܐ ܘܚܲܡܫܲܥܸܣܪܵܐ ܕܝܲܪܚܵܐ ܟܲܕ݂ ܟܢܝܼܫ ܥܲܡܵܐ ܐܲܟ݂ܚ̄ܕ݂ܵܐ ܘܢܸܥܒܸ̇ܕ݂ ܒܗܘܿܢ ܥܲܕ݂ܥܹܕ݂ܵܐ ܒܟ݂ܠܵܗ̇ ܚܦܝܼܛܘܼܬ̣ܵܐ ܘܲܒ̣ܚܲܕ݂ܘܼܬ̣ܵܐ ܡ̣ܢ ܗܵܫܵܐ ܠܟ݂ܠܗܘܿܢ ܕܵܪܹ̈ܐ ܕܥܲܡܵܐ ܕܝܑܼܣܪܵܝܹܠ.


text:
ܒܫܲܢ̄ܬܵܐ ܕܐܲܪܒܲܥ ܕܡܲܠܟ̇ܘܼܬ̣ܵܐ ܕܲܦܛܘܿܠܘܿܡܹܐܘܿܣ ܘܲܩܥܹܐ ܘܦܵܛܪܵܐ ܕܘܿܣܝܼܬ̣ܵܐܘܿܣ ܗܵܘܿ ܕܐܵܡܲܪ ܗ̄ܘܼܵܐ ܥܲܠ ܢܲܦ̮ܫܹܗ ܕܟ݂ܵܗܢܵܐ ܗ̄ܘܼ ܡ̣ܢ ܫܲܪܒ̇ܬ̣ܵܐ ܕܠܹܘܝܼ ܘܲܒ̣ܪܹܗ ܦܛܘܿܠܘܿܡܹܐܘܿܣ ܐܲܝܬ̇ܝܼܘ ܠܐܸܓܲܪܬܵܐ ܗܵܕܹܐ ܕܦܘܼܪ̈ܵܝܹܐ. ܕܐܸܡܲܪܘ ܕܬܲܪܓ̇ܡܵܗ̇ ܒܐܘܿܪܸܫܠܸܡ ܠܘܿܣܝܼܡܵܟ݂ܘܼܣ ܒܲܪ ܦܛܘܿܠܘܿܡܹܐܘܿܣ.<br/>(ܐܸܡܲܪ ܗܹܝܪܘܿܢܘܿܡܘܿܣ ܕܐܵܦ ܗܵܢܵܐ ܫܘܼܪܵܝܵܐ ܫܟ݂ܝܚ ܗ̄ܘܼܵܐ ܒܐܲܨܲܚܬܵܐ ܓܵܘܵܢܵܝܬܵܐ. ܒܪܲܡ ܠܵܐ ܫܟ݂ܝܼܚ ܗ̄ܘܼܵܐ ܒܐܲܨܲܚܬܵܐ ܥܸܒ̣ܪܵܝܬܵܐ. ܘܐܵܦܠܵܐ ܒܐܲܨ̈ܚܵܬ̣ܵܐ ܐ̄ܚܪ̈ܵܢܝܵܬ̣ܵܐ).


text:
ܒܲܫܢܲܬ̣ ܬܲܪܬܹ̇ܝܢ ܕܡܲܠܟ̇ܘܼܬ̣ܵܐ ܕܐܲܪܛܲܚܫܲܫܬ̇ ܡܲܠܟܵܐ ܪܲܒܵܐ ܒܝܵܘܡܵܐ ܩܲܕ݂ܡܵܝܵܐ ܕܝܼܪܲܚ ܢܝܼܣܵܢ ܚ̣ܙܵܐ ܚܸܠܡܵܐ ܡܘܼܪܕ̇ܟܲܝ ܒܲܪ ܝܵܐܝܼܪ ܒܲܪ ܫܲܡܥܝܼ ܒܲܪ ܩܝܼܫ ܕܡ̣ܢ ܫܲܒ̣ܛܵܐ ܕܒܸܢܝܵܡܹܝܢ.


text:
ܓܲܒ̣ܪܵܐ ܝܗ̄ܘܼܕ݂ܵܝܵܐ ܕܥܵܡܲܪ ܗ̄ܘܼܵܐ ܒܫܘܿܫܲܢ ܒܝܼܪܬܵܐ. ܘܓܲܒ̣ܪܵܐ ܗ̄ܘܼܵܐ ܡܝܲܩܪܵܐ ܒܹܝܬ̣ ܪܵܘܪ̈ܒ̣ܵܢܹܐ ܕܒܲܝܬܵܐ ܕܡܲܠܟܵܐ.


text:
ܘܐܝܼܬ̣ܵܘܗܝ ܗ̄ܘܼܵܐ ܡ̣ܢ ( ) ܕܓܲܠܝܼ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܡ̣ܢ ܐܘܿܪܸܫܠܸܡ ܥܲܡ ܝܘܿܟܲܢܝܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܘܲܗܘ̤ܵܐ ܝܵܘܡܵܐ ܗܵܘܿ ܝܵܘܡܵܐ ܕܚܸܫܘܿܟ݂ܵܐ ܘܲܕ݂ܢܸܣܝܘܿܢܵܐ ܘܲܕ݂ܥܵܩܬ̣ܵܐ ܘܕ݂ܐܘܼܠܨܵܢܵܐ ܘܙܵܘܥܬ̣ܵܐ ܪܲܒ̇ܬ̣ܵܐ ܥܲܠ ܐܲܪܥܵܐ.


text:
ܘܲܓ̣ܥܵܘ ܠܘܵܬ̣ ܐܲܠܵܗܵܐ ܘܟܲܕ݂ ܗܸܢܘܿܢ ܓܵܥܹ̇ܝܢ ܗܵܐ ܢܸܒ̣ܥܵܐ ܙܥܘܿܪܵܐ ܕܲܗܘ̤ܵܐ ܢܲܗܪܵܐ ܪܲܒܵܐ ܘܲܫܦܲܥܘ ܡܸܢܹܗ ܡܲـ̈ـܝܵܐ ܣܲܓ̇ܝܼ̈ܐܹܐ.


text:
ܘܟܲܕ݂ ܚ̣ܙܵܐ ܗܵܠܹܝܢ ܡܘܼܪܕ̇ܟܲܝ ܘܐܸܬ̇ܬ̇ܥܝܼܪ ܡ̣ܢ ܫܸܢܬܹܗ: ܡܸܬ̣ܪܲܥܸܐ ܗ̄ܘܼܵܐ ܡܵܢܵܐ ܟܲܝ ܨܵܒܹ̇ܐ ܗ̄ܘܼܵܐ ܐܲܠܵܗܵܐ ܠܡܸܥܒܲܕ݂ ܘܡܸܬ̣ܚܲܫܲܒ̣ ܗ̄ܘܼܵܐ ܒܟ݂ܠܙܒܲܢ ܘܡܸܬ̣ܪܲܓ̣ܪܲܓ̣ ܠܡܸܕܲܥ ܡܵܢܵܐ ܗ̄ܘܼ ܣܘܼܟܵܠܵܐ ܕܚܸܠܡܵܐ.


text:
ܘܲܒ̣ܝܵܘ̈ܡܵܬ̣ܵܐ ܗܵܢܘܿܢ ܡܘܼܪܕ̇ܟܲܝ ܝܵܬܹܒ̣ ܗ̄ܘܼܵܐ ܒܬܲܪܥܵܐ ܕܡܲܠܟܵܐ ܥܲܡ ܒܲܓ̣ܬ̣ܵܢ ܘܲܬ̣ܪܲܫ ܡܗܲܝܡܢܵܘ̈ܗܝ ܕܡܲܠܟܵܐ ܕܐܝܼܬܲܝܗܘܿܢ ܗ̄ܘܼܵܘ ܢܵܛܪܲܝ ܬܲܪܥܵܐ.


text:
ܘܟܲܕ݂ ܝܑܼܕܲܥ̣ ܬܲܪܥܝܼܬ̣ܗܘܿܢ ܘܲܚܙܵܐ ܡܲܚܫ̈ܒ̣ܵܬ̣ܗܘܿܢ ܥܲܡܝܼܩܵܐܝܼܬ̣ ܝܑܼܠܸܦ ܕܒ̣ܵܥܹ̇ܝܢ ܗ̄ܘܼܵܘ ܠܡܵܘܫܵܛܘܼ ܐܝܼܕ݂ܵܐ ܡܲܠܟܵܐ ܐܲܪܛܲܚܫܲܫܬ̇ ܘܒܲܕܸ̇ܩ ܗܵܕܹܐ ܡܸܠܬ̣ܵܐ ܠܡܲܠܟܵܐ.


text:
ܘܲܟ݂ܬܲܒ̣ ܡܲܠܟܵܐ ܦܸܬ̣ܓ̣ܵܡܵܐ ܗܵܢܵܐ ܒܲܣܦܲܪ ܥܘܼܗ̈ܕܵܢܹܐ. ܘܐܵܦ ܡܘܼܪܕ̇ܟܲܝ ܪܫܲܡ ܕܘܼܟ݂ܪܵܢܵܐ ܕܲܥܒ̣ܵܕ݂ܵܐ ܗܵܢܵܐ ܒܣܸܦܪܵܐ.


text:
ܒܪܲܡ ܗܵܡܵܢ ܒܲܪ ܗܲܡܲܕܲܬ̇ ܐܲܓ̣ܵܓ̣ܵܝܵܐ ܡܝܲܩܲܪ ܗ̄ܘܼܵܐ ܣܲܓ̇ܝܼ ܩܕ݂ܵܡ ܡܲܠܟܵܐ ܘܲܒ̣ܥܵܐ ܕܢܲܒܐܸܫ ܠܡܘܼܪܕ̇ܟܲܝ ܘܲܠܥܲܡܹܗ ܡܸܛܠ ܬܪܹܝܢ ܡܗܲܝܡܢܵܘ̈ܗܝ ܕܡܲܠܟܵܐ ܕܐܸܬ̣ܩܛܸܠܘ.<br/>(ܐܸܡܲܪ ܗܹܝܪܘܿܢܘܿܡܘܿܣ ܡܲܠܦܵܢܵܐ: ܥܕܲܡܵܐ ܠܗܵܪܟܵܐ ܥܘܼܬܵܕ݂ܵܐ ܗܵܠܹܝܢ ܕܹܝܢ ܕܢܵܩ̈ܦܵܢ ܟܬ̣ܝܼ̈ܒ̣ܵܢ ܗ̄ܘܲܝ̈ ܐܲܝܟܵܐ ܕܩܵܪܹܝܢܲܢ ܒܐܲܨܲܚܬܵܐ ܥܗܝܼܕ̇ܬܵܐ: ܘܢܸܟ݂ܣܲܝ̈ܗܘܿܢ ܠܒܸܙܬ̣ܵܐ: ܘܐܸܫܟܲܚ̄ܢ ܐܸܢܹܝܢ ܒܐܲܨܲܚܬܵܐ ܓܵܘܵܢܵܝܬܵܐ ܒܲܠܚܘܿܕ݂ ܦܲܪܫܲܓ̣ܢܵܐ ܕܹܝܢ ܕܐܸܓܲܪܬܵܐ ܗܵܢܵܐ ܗ̄ܘܼ).


text:
ܡ̣ܢ ܐܲܪܛܲܚܫܲܫܬ̇ ܪܲܒܵܐ ܕܡܲܡܠܲܟ݂ ܡ̣ܢ ܗܘܿܕ݂ ܘܲܥܕܲܡܵܐ ܠܟ݂ܘܼܫ ܠܫܲܠܝܼ̈ܛܹܐ ܕܲܡܵܐܐ ܘܥܸܣܪܝܼܢ ܘܲܫܒܲܥ ܡܕ݂ܝܼܢܵܢ ܘܲܠܪ̈ܲܒܲܝ ܚܲܝ̈ܠܹܐ ܕܲܬ̣ܚܹܝܬ̣ ܫܘܼܠܛܵܢܹܗ ܫܠܵܡ.


text:
ܟܲܕ݂ ܡܡܲܠܸܟ݂ ܐ̄ܢܵܐ ܥܲܠ ܥܲܡܡܹ̈ܐ ܣܲܓ̇ܝܼ̈ܐܹܐ ܘܲܡܫܲܥܒܸ̇ܕ݂ ܐ̄ܢܵܐ ܬܚܹܝܬ̣ ܐܝܼܕ݂ܝ ܠܟ݂ܠܵܗ̇ ܬܹܒܹܝܠ. ܠܵܐ ܒܵܥܹ̇ܐ ܗ̄ܘܹ̇ܝܬ̣ ܕܐܸܛܠܘܼܡ ܠܐܢܵܫ ܒܪܲܒ̇ܘܼܬ̣ܵܐ ܕܫܘܼܠܛܵܢܝ. ܐܸܠܵܐ ܕܐܹܕܲܒܲܪ ܒܢܲܝ̈ ܡܲܠܟ̇ܘܼܬ̣ܝ ܒܢܝܼܚܘܼܬ̣ܵܐ ܘܚܵܘܣܵܢܵܐ ܕܢܸܬ̣ܒܲܣܡܘܼܢ ܒܲܫܠܵܡܵܐ ܕܲܪܓ̣ܝܼܓ̣ ܠܟ݂ܠܗܘܿܢ ܒܢܲܝ̈ܢܵܫܵܐ. ܘܚܲܝܹ̈ܐ ܒܗ̈ܝܼܠܹܐ ܢܸܚܘܿܢ ܕܠܵܐ ܩܸܢܛܹܐ.


text:
ܘܟܲܕ݂ ܫܸܐܠܲܬ̣ ܡ̣ܢ ܒܢܲܝ̈ ܡܸܠܟ̇ܝ ܕܐܲܝܟܲܢܵܐ ܡܸܫܬ̇ܡܠܸܐ ܣܘܼܥܪܵܢܵܐ ܗܵܢܵܐ. ܘܗܵܐ ܚܲܕ݂ ܡܸܢܗܘܿܢ ܕܚܲܟ̇ܝܼܡ ܗ̄ܘܼ ܘܲܡܗܲܝܡܲܢ ܝܲܬܝܼܪ ܡ̣ܢ ܐ̄ܚܪ̈ܵܢܹܐ (ܘܐܝܼܬܲܘܗܝ ܗ̄ܘܼܵܐ ܬܸܢܝܵܢܵܐ ܕܡܲܠܟܵܐ ܘܲܫܡܹܗ ܗܵܡܵܢ).


text:
ܐܸܡܲܪܠܝܼ ܕܐܝܼܬ̣ ܥܲܡܵܐ ܕܲܡܒܲܕܲܪ ܘܙܲܪܝܼܩ ܒܟ݂ܠܵܗ̇ ܐܲܪܥܵܐ ܘܐܝܼܬ̣ ܠܹܗ ܢܵܡܘܿܣܹ̈ܐ ܚܲܕ݂̈ܬܹܐ. ܘܲܥܝܵܕܲܝ̈ܗܘܿܢ ܦܪܝܼܫܝܼܢ ܡ̣ܢ ܕܟ݂ܠ ܥܲܡܡ̈ܝܼܢ. ܘܲܒ̣ܢܵܡܘܿܣܵܐ ܕܡܲܠ̈ܟܹ̇ܐ ܡܗܲܠܝܼܢ ܘܫܵܓ̣ܫܝܼܢ ܐܵܘܝܘܼܬ̣ܵܐ ܕܟ݂ܠܗܹܝܢ ܐܸܡ̈ܘܵܬ̣ܵܐ ܒܣܲܩܘܼܒ̣ܠܵܝܘܼܬ̣ܗܘܿܢ.


text:
ܘܟܲܕ݂ ܝܑܼܠܸܦ̄ܢ ܗܵܠܹܝܢ ܘܲܚܙܲܝܢ ܕܥܲܡܵܐ ܚܲܕ݂ ܡܵܪܘܿܕ݂ܵܐ ܗ̄ܘܼ ܒܲܠܚܘܿܕ݂ܵܘܗܝ ܠܘܼܩܒܲܠ ܟܠܹܗ ܓܸܢܣܵܐ ܐ̄ܢܵܫܵܝܵܐ ܘܐܝܼܬ̣ ܠܹܗ ܢܵܡܘܿܣܹ̈ܐ ܒܝܼ̈ܫܹܐ ܘܥܵܒܲܪ ܥܲܠ ܦܘܼܩ̈ܕܵܢܲܝܢ ܘܫܵܓ̣ܫ ܫܠܵܡܵܐ ܘܫܲܝܢܵܐ ܕܲܡܕ݂ܝܼ̈ܢܵܬ̣ܵܐ ܕܲܬ̣ܚܹܝܬ̣ ܫܘܼܠܛܵܢܲܢ.


text:
ܘܲܦܩܲܕ̄ܢ ܕܟ݂ܠܗܘܿܢ ܐܲܝܠܹܝܢ ܕܲܡܚܵܘܹܐ ܐܸܢܘܿܢ ܗܵܡܵܢ ܕܲܡܫܲܠܲܛ ܥܲܠ ܟܠܗܹܝܢ ܡܕ݂ܝܼ̈ܢܵܬ̣ܵܐ ܘܲܬ̣ܪܲܝܵܢܵܐ ܗ̄ܘܼ ܒܵܬܲܪ ܡܲܠܟܵܐ ܘܲܡܝܲܩܪܝܼܢܲܢ ܠܹܗ ܐܲܝܟ݂ ܕܠܲܐܒ̣ܵܐ ܢܹܐܒ̣ܕ̇ܘܼܢ ܗܸܢܘܿܢ ܘܢܸܫܲܝ̈ܗܘܿܢ ܘܲܒ̣ܢܲܝ̈ܗܘܿܢ ܒܐܝܼܕ݂ܵܐ ܕܲܒ̣ܥܸܠܕ̇ܒ̣ܵܒܲܝ̈ܗܘܿܢ ܘܠܵܐ ܢܪܲܚܸܡ ܥܠܲܝܗܘܿܢ ܐ̄ܢܵܫ ܒܐܲܪܒܲܥܸܣܪܵܐ ܒܝܲܪܚܵܐ ܕܲܬ̣ܪܸܥܣܲܪ ܕܗ̤ܘ ܐܵܕ݂ܵܪ ܒܗܵܕܹܐ ܫܲܢ̄ܬܵܐ.


text:
ܐܲܝܟܲܢܵܐ ܕܟܲܕ݂ ܐ̄ܢܵܫܵܐ ܪ̈ܲܫܝܼܥܹܐ ܒܝܵܘܡܵܐ ܚܲܕ݂ ܠܲܫܝܘܿܠ ܢܵܚܬ̇ܝܼܢ. ܢܲܗܦ̄ܟ݂ܘܼܢ ܠܐܘܼܚܕ݂ܵܢܲܢ ܫܠܵܡܵܐ ܕܕܲܠܲܚܘ ܗܵܢܘܿܢ.<br/>(ܐܸܡܲܪ ܩܲܕ̇ܝܼܫܵܐ ܗܹܝܪܘܿܢܘܿܡܘܿܣ: ܥܕܲܡܵܐ ܠܗܵܪܟܵܐ ܦܲܪܫܲܓ̣ܢܵܐ ܕܐܸܓܲܪܬܵܐ. ܗܵܠܹܝܢ ܕܹܝܢ ܕܐܵܬ̣̈ܝܵܢ ܚܙܹ̇ܝܬ̣ ܐܸܢܹܝܢ ܐܲܝܟܵܐ ܕܩܵܪܹܝܢܲܢ: ܘܐܸܙܲܠ ܡܘܼܪܕ̇ܟܲܝ ܘܲܥܒܲܕ݂ ܟܠ ܡܸܕܸ̇ܡ ܕܫܸܠܚܲܬ̤ ܠܹܗ ܐܸܣܬܹ̇ܝܪ. ܘܠܵܐ ܫܟ݂ܝܼ̈ܚܵܢ ܒܐܲܨܲܚܬܵܐ ܥܸܒ̣ܪܵܝܬܵܐ ܘܐܵܦܠܵܐ ܨܹܝܕ݂ ܚܲܕ݂ ܡ̣ܢ ܡܦܲܫ̈ܩܵܢܹܐ ܠܲܓ̣ܡܲܪ ܒܐܲܨ̈ܚܵܬ̣ܵܐ ܐܚܪ̈ܵܢܝܵܬ̣ܵܐ).


text:
ܘܐܸܡܲܪ ܐܘܿܢ ܡܵܪܝܵܐ ܡܵܪܝܵܐ ܡܲܠܟܵܐ ܚܲܝܠܬ̣ܵܢܵܐ ܟܠܡܸܕܸ̇ܡ ܬܚܹܝܬ̣ ܫܘܼܠܛܵܢܵܟ݂ ܗ̄ܘܼ ܣܝܼܡ ܘܠܲܝܬ̇ ܕܩܵܐܹ̇ܡ ܠܘܼܩܒܲܠ ܨܸܒ̣ܝܵܢܵܟ݂ ܐܸܢ ܬܸܓ̣ܙܘܿܪ ܠܡܸܦܪܲܩ ܠܝܼܣܪܵܝܹܠ.


text:
ܐܲܢ̄ܬ̇ ܝܵܕܲܥ ܐܲܢ̄ܬ̇ ܟܠܡܸܕܸ̇ܡ ܘܚܵܟܹ̇ܡ ܐܲܢ̄ܬ̇ ܕܠܵܐ ܒܲܚܬ̣ܝܼܪܘܼܬ̣ܵܐ ܘܲܒ̣ܫܵܛܝܘܼܬ̣ܵܐ ܘܲܒ̣ܪܸܚܡܲܬ̣ ܫܘܼܒ̣ܚܵܐ ܣܸܥܪܹܬ̣ ܗܵܕܹܐ ܕܠܵܐ ܣܸܓ̣ܕܹ̇ܬ̣ ܠܗܵܡܵܢ ܪܵܚܹܡ ܪܵܡܘܼܬ̣ܵܐ.


text:
ܘܗܵܫܵܐ ܐܘܿ ܡܵܪܝܵܐ ܡܲܠܟܵܐ ܐܲܠܵܗܹܗ ܕܐܲܒ̣ܪܵܗܵܡ ܐܸܬ̣ܪܲܚܲܡ ܥܲܠ ܥܲܡܵܟ݂ ܡܸܛܠ ܕܲܒ̣ܥܸܠܕ̇ܒ̣ܵܒܲܝ̈ܟ ܒܵܥܹ̇ܝܢ ܕܢܵܘܒ̇ܕ݂ܘܼܢܵܢ ܘܢܸܥܛܘܿܢ ܝܵܪܬ̇ܘܼܬ̣ܵܟ݂.


text:
ܫܡܲܥ ܒܩܵܠܵܐ ܕܲܓ̣ܥܵܬ̣ܝ ܘܚܘܼܣ ܥܲܠ ܡܢܵܬ̣ܵܟ݂ ܘܚܲܒ̣ܠܵܐ ܕܝܵܪܬ̇ܘܼܬ̣ܵܟ݂ ܘܐܲܗܦܸܟ݂ ܐܸܒ̣ܠܲܢ ܠܚܲܕ݂ܘܼܬ̣ܵܐ ܕܢܸܚܹܐ ܘܢܵܘܕܹ̇ܐ ܠܲܫܡܵܟ݂ ܡܵܪܝܵܐ ܘܠܵܐ ܬܹܐܚܘܿܕ݂ ܦܘܼܡܹ̈ܐ ܕܲܡܫܲܒ̇ܚܵܢܲܝ̈ܟ.


text:
ܘܐܵܦ ܟܠܹܗ ܝܼܣܪܵܝܹܠ ܒܚܲܕ݂ ܠܸܒܵܐ ܡܨܲܠܹܝܢ ܗ̄ܘܼܵܘ ܘܡܸܬ̣ܟܲܫܦܝܼܢ ܠܡܵܪܝܵܐ ܡܸܛܠ ܕܡܵܘܬܵܐ ܦܪܝܼܣ ܗ̄ܘܼܵܐ ܥܠܲܝܗܘܿܢ ܡ̣ܢ ܟܠ ܦܪܘܿܣ.


text:
ܘܫܸܠܚܲܬ̤ ܠܒ̣ܘܼܫܹ̈ܐ ܕܡܲܠܟ̇ܘܼܬ̣ܵܐ ܘܠܸܒ̣ܫܲܬ̣ ܢܲܚ̈ܬܹ̇ܐ ܕܚܲܫܵܐ ܘܕܸܐܒ̣ܠܵܐ ܘܲܚܠܵܦ ܒܸܣܡܵܢܹ̈ܐ ܣܲܓ̇ܝܼ̈ܐܹܐ ܕܲܙܢܝܼ̈ܢ ܙܢܝܼ̈ܢ ܐܲܪܡ̱ܝܲܬ̤ ܥܲܠ ܪܹܫܵܗ̇ ܩܸܛܡܵܐ ܘܙܸܒ̣ܠܵܐ ܘܡܲܟ̇ܟܲܬ̤ ܦܲܓ̣ܪܵܗ̇ ܒܨܵܘܡܵܐ ܘܟ݂ܠܗܹܝܢ ܕܘܼ̈ܟ̇ܝܵܬ̣ܵܐ ܕܚܵܕ݂ܝܵܐ ܗ̄ܘܼܵܬ̣ ܒܗܹܝܢ ܒܩܲܕ݂ܡܵܐ ܡܠܵܬ̤ ܐܸܢܹܝܢ ܢܘܼܬܵܦܹ̈ܐ ܕܣܲܥܪܵܐ ܕܪܹܫܵܗ̇.


text:
ܘܝܵܕܲܥ ܐܲܢ̄ܬ̇ ܕܲܣܢܹ̇ܝܬ̣ ܫܘܼܒ̣ܚܵܐ ܕܥܵܘܿܠܹ̈ܐ ܘܓܸܥܨܹܬ̣ ܡ̣ܢ ܒܹܝܬ̣ ܓܢܘܿܢܵܐ ܕܥܘܼܪ̈ܠܹܐ ܘܲܕ݂ܟ݂ܠܗܘܿܢ ܢܘܼܟ݂ܪ̈ܵܝܹܐ.


text:
ܐܲܢ̄ܬ̇ ܝܵܕܲܥ ܐܲܢ̄ܬ̇ ܐܘܼܠܨܵܢܝ. ܕܲܢܕ݂ܝܼܕ݂ ܗ̄ܘܼ ܠܝܼ ܢܝܼܫܵܐ ܕܪܲܒ̇ܘܼܬ̣ܵܐ ܘܲܕ݂ܫܘܼܒ̣ܚܵܐ ܕܥܲܠ ܪܹܫܝ ܒܝܵܘ̈ܡܵܬ̣ܵܐ ܕܓܲܐܝܘܼܬ̣ܝ ܘܡܲܣ̱ܠܝܵܐ ܐ̄ܢܵܐ ܠܹܗ ܐܲܝܟ݂ ܐܘܼܪܩܲܥܬ̣ܵܐ ܕܟܸܦ̮ܣܵܢܝܼܬ̣ܵܐ ܘܠܵܐ ܣܵܝܡܵܐ ܐ̄ܢܵܐ ܠܹܗ ܒܝܵܘ̈ܡܵܬ̣ܵܐ ܕܲܒ̣ܗܲܝܼܠܘܼܬ̣ܝ.


text:
ܘܠܵܐ ܐܸܟ݂ܠܹ̇ܬ̣ ܥܲܠ ܦܵܬ̣ܘܿܪܵܐ ܕܗܵܡܵܢ ܘܐܵܦܠܵܐ ܐܸܬ̣ܒܲܣܡܹ̇ܬ̣ ܒܡܲܫܬ̇ܝܵܐ ܕܡܲܠܟܵܐ ܘܠܵܐ ܐܸܫܬ̇ܝܼܬ̣ ܚܲܡܪܵܐ ܕܢܘܼܩܵܝܗܘܿܢ.


text:
ܘܡ̣ܢ ܝܵܘܡܵܐ ܕܐܸܬ̇ܕܲܒ̣ܪܹܬ̣ ܠܗܵܪܟܵܐ ܥܕܲܡܵܐ ܠܝܵܘܡܵܢܵܐ ܠܵܐ ܚܸܕ݂ܝܲܬ̤ ܐܲܡܬ̣ܵܟ݂ ܐܸܠܵܐ ܒܵܟ݂ ܡܵܪܝܵܐ ܐܲܠܵܗܹܗ ܕܐܲܒ̣ܪܵܗܵܡ.


text:
ܐܲܠܵܗܵܐ ܚܲܝܠܬ̣ܵܢ ܒܟ݂ܠ ܫܡܲܥ ܩܵܠܵܐ ܕܐܲܝܠܹܝܢ ܕܠܲܝܬ̇ ܠܗܘܿܢ ܣܲܒ̣ܪܵܐ ܐ̄ܚܪܹܢܵܐ ܠܒܲܪ ܡܸܢܵܟ݂ ܘܲܦܪܘܿܩܲܝܢ ܡ̣ܢ ܐܝܼܕܲܝ̈ ܒܝܼܫܹ̈ܐ ܘܠܝܼ ܦܲܠܸܛܲܝܢܝ ܡ̣ܢ ܕܸܚܠܲܬ̣ܝ.


text:
ܘܦܲܩ̣ܕ݂ܵܗ̇( ܘܲܕ݂ܠܵܐ ܦܘܼܠܵܓ̣ ܐܝܼܬ̣ܵܘܗܝ ܗ̄ܘܼܵܐ ܡܘܼܪܕ̇ܟܲܝ) ܠܐܸܣܬܹ̇ܝܪ ܕܬܸܥܘܿܠ ܠܘܵܬ̣ ܡܲܠܟܵܐ ܘܬܸܒ̣ܥܸܐ ܚܠܵܦ ܥܲܡܵܗ̇ ܘܲܒ̣ܢܲܝ̈ ܐܲܪܥܵܗ̇.


text:
ܘܐܸܡܲܪ ܠܵܗ̇ ܐܸܬ̇ܕܲܟ݂ܪܝ ܝܵܘ̈ܡܲܝ ܡܘܼܟܵܟܹܟ݂ܝ ܕܲܬ̣ܚܹܝܬ̣ ܐܝܼܕ݂ܝ ܐܸܬ̣ܪܲܒ̇ܝܼܬ̇ܝ ܡܸܛܠ ܕܗܵܡܵܢ ܕܗ̤ܘܝܘܼ ܬܸܢܝܵܢܵܐ ܕܡܲܠܟܵܐ ܡܲܠܸܠ̣ ܥܠܲܝܢ ܕܲܢܡܝܼܬܲܢ.


text:
ܘܐܲܢ̄ܬ̇ܝ ܩܪܵܝ ܠܡܵܪܝܵܐ ܘܡܲܠܸܠܝ ܥܲܡ ܡܲܠܟܵܐ ܡܸܛܠܵܬܲܢ ܘܲܦܪܘܿܩܝܼܢ ܡ̣ܢ ܡܵܘܬܵܐ. ( ܐܸܡܲܪ ܬܘܼܒ̣ ܗܹܝܪܘܿܢܘܿܡܘܿܣ: ܐܸܫܟ̇ܚܹ̇ܬ̣ ܐܵܦ ܗܵܠܹܝܢ ܣܘܼܪ̈ܛܹܐ).


text:
ܘܲܣܡܝܼܟ݂ܵܐ ܗ̄ܘܼܵܬ̣ ܡ̇ܢ ܥܲܠ ܚܕ݂ܵܐ ܡܸܢܗܹܝܢ ܐܲܟ݂ܡܲܢ ܕܠܵܐ ܡܸܫܟ̇ܚܵܐ ܗ̄ܘܼܵܬ̣ ܕܬܸܣܡܘܿܟ݂ ܦܲܓ̣ܪܵܗ̇ ܡܸܛܠ ܪܥܝܼܕ݂ܘܼܬ̣ܵܗ̇ ܘܲܡܥܲܕ̇ܢܘܼܬ̣ ܓܘܼܫܡܵܗ̇.


text:
ܐܲܡܬ̣ܵܐ ܕܹܝܢ ܐ̄ܚܪܹܬ̣ܵܐ ܐܵܬ̣ܝܵܐ ܗ̄ܘܼܵܬ̣ ܒܵܬ̣ܪܵܗ̇ ܟܲܕ݂ ܐܲܚܝܼܕ݂ܵܐ ܟܸܢܦܹ̈ܐ ܕܲܠܒ̣ܘܼܫܵܗ̇ ܕܫܵܝ̈ܦܵܢ ܗ̄ܘܲܝ̈ ܒܐܪܥܵܐ.


text:
ܗ̤ܝ ܕܹܝܢ ܓܵܘܢܵܐ ܕܐܲܦܹ̈ܝܗ̇ ܗܕ݂ܝܼܪ ܗ̄ܘܼܵܐ ܐܲܝܟ݂ ܓܵܘܢܵܐ ܕܘܲܪܕܵܐ ܘܥܲܝܢܹ̈ܝܗ̇ ܡܲܒ̣ܪ̈ܩܲܢ ܗ̄ܘܲܝ̈ ܘܫܵܦܪ̈ܵܢ ܟܲܕ݂ ܛܵܒ̣ ܒܠܸܒܵܗ̇ ܛܡܝܼܪ ܗ̄ܘܼܵܐ ܚܲܫܵܐ ܘܙܵܘܥܵܐ ܪܲܒܵܐ.


text:
ܘܟܲܕ݂ ܥܸܠܲܬ̤ ܒܟ݂ܠܗܘܿܢ ܬܵܘܵܢܹ̈ܐ ܬܲܪܥܵܐ ܒܵܬܲܪ ܬܲܪܥܵܐ ܩܵܡܲܬ̤ ܩܕ݂ܵܡ ܡܲܠܟܵܐ ܐܲܝܟܵܐ ܕܝܵܬܹ̇ܒ̣ ܗ̄ܘܼܵܐ ܥܲܠ ܟܘܼܪܣܝܵܐ ܕܡܲܠܟ̇ܘܼܬܹܗ ܟܲܕ݂ ܡܥܲܛܲܦ ܠܒ̣ܘܼܫܹ̈ܐ ܕܡܲܠܟ̇ܘܼܬ̣ܵܐ ܘܲܡܨܲܒܲܬ̣ ܒܕܲܗܒ̣ܵܐ ܘܲܒ̣ܟܹܐܦܹ̈ܐ ܛܵܒ̣ܵـ̈ـܬ̣ܵܐ ܘܲܕ݂ܚܝܼܠ ܚܸܙܘܹܗ.


text:
ܘܐܲܪܝܼܡ ܥܲܝܢܵܘܗܝ ܘܲܒ̣ܠܘܼܗܵܛܗܹܝܢ ܚܵܘܝܼ ܪܘܼܓ̣ܙܵܐ ܕܠܸܒܹ̇ܗ ܘܢܸܦܠܲܬ̤ ܡܲܠܟ̇ܬ̣ܵܐ ܥܲܠ ܐܲܦܹ̈ܝܗ̇ ܘܐܸܫܬ̇ܓ̣ܢܝܼ ܓܵܘܢܵܗ̇ ܘܣܸܡܟܲܬ̤ ܪܹܫܵܗ̇ ܡܛܲܪܦܵܐ ܥܲܠ ܐܲܡܬ̣ܵܐ.


text:
ܘܐܲܦܢܝܼ ܐܲܠܵܗܵܐ ܪܘܼܚܹܗ ܕܡܲܠܟܵܐ ܠܲܡܫܲܝܢܘܼܬ̣ܵܐ ܘܩܵܡ̣ ܡ̣ܢ ܟܘܼܪܣܝܵܐ ܡܣܲܪ̱ܗܒ̣ܵܐܝܼܬ̣ ܘܲܒ̣ܙܵܘܥܬ̣ܵܐ. ܘܣܲܡ̣ܟܵܗ̇ ܥܲܠ ܕܪ̈ܵܥܵܘܗܝ ܥܕܲܡܵܐ ܕܐܸܬ̣ܢܲܦܫܲܬ̤ ܘܲܡܠܲܒܸ̇ܒ̣ ܗ̄ܘܼܵܐ ܠܵܗ̇ ܟܲܕ݂ ܐܵܡܲܪ.


text:
ܘܟܲܕ݂ ܚ̣ܙܵܗ̇ ܕܫܲܬ̇ܝܼܩܵܐ ܢܣܲܒ̣ ܫܲܒ̣ܛܵܐ ܕܕܲܗܒ̣ܵܐ ܘܣܵܡܹܗ ܥܲܠ ܨܵܘܪܵܗ̇ ܘܢܲܫܩܵܗ̇ ܘܐܸܡܲܪ: ܡܸܛܠܡܵܢܵܐ ܠܵܐ ܡܡܲܠܠܵܐ ܐܲܢ̄ܬ̇ܝ ܥܲܡܝ.


text:
(ܦܲܪܫܲܓ̣ܢܵܐ ܕܐܸܓ̇ܪܬܵܐ ܕܡܲܠܟܵܐ ܐܲܪܛܲܚܫܲܫܬ̇ ܕܫܲܕ̇ܪܵܗ̇ ܡܸܛܠ ܝܗ̄ܘܼܕ݂ܵܝܹ̈ܐ ܠܟ݂ܠܗܹܝܢ ܡܕ݂ܝܼ̈ܢܵܬ̣ܵܐ ܕܡܲܠܟ̇ܘܼܬܹܗ ܗܵܝ̇ ܕܐܵܦ ܗ̤ܝ ܠܵܐ ܫܟ݂ܝܼܚܵܐ ܒܐܲܨܲܚܬܵܐ ܥܸܒ̣ܪܵܝܬܵܐ).


text:
ܡ̣ܢ ܐܲܪܛܚܫܲܫܬ̇ ܡܲܠܟܵܐ ܪܲܒܵܐ ܕܡܲܡܠܲܟ݂ ܡ̣ܢ ܗܘܿܕ݂ ܘܲܥܕܲܡܵܐ ܠܟ݂ܘܼܫ ܠܘܵܬ̣ ܫܲܠܝܼܛܹ̈ܐ ܕܲܡܵܐܐ ܘܥܸܣܪܝܼܢ ܘܲܫܒܲܥ ܡܕ݂ܝܼ̈ܢܵܢ ܠܪܵܘ̱ܪ̈ܒ̣ܵܢܹܐ ܕܲܡܕ݂ܝܼ̈ܢܵܬ̣ܵܐ ܕܲܬ̣ܚܹܝܬ̣ ܫܘܼܠܛܵܢܲܢ ܫܠܵܡܵܐ.


text:
ܣܲܓ̇ܝܼ̈ܐܹܐ ܐܸܬ̇ܕܲܒܲܪܘ ܒܝܼܫܵܐܝܼܬ̣ ܘܐܸܫܬ̣ ܥܠܝܼܘ ܟܲܕ݂ ܚ̣ܙܵܘܗܝ ܕܪܹ̈ܫܵܢܹܐ ܡܚܲܒ̇ܒ̣ܝܼܢ ܠܗܘܿܢ ܘܲܡܝܲܩܪܝܼܢ ܠܗܘܿܢ.


text:
ܘܠܵܐ ܗ̄ܘܼܵܐ ܒܲܠܚܘܿܕ݂ ܡܸܬ̣ܚܲܦܛܝܼܢ ܠܡܸܛܠܲܡ ܠܥܲܒ̣̈ܕܹ̇ܐ ܕܡܲܠ̈ܟܹ̇ܐ ܐܸܠܵܐ ܐܵܦ ܠܵܐ ܡܸܬ̣ܢܲܟ݂ܠܝܼܢ ܥܲܠ ܐܲܝܠܹܝܢ ܕܐܵܘܪܸܒ̣ܘ ܐܸܢܘܿܢ ܟܲܕ݂ ܠܵܐ ܡܸܬ̇ܬ̇ܢܝܼܚܝܼܢ ܒܐܝܼܩܵܪܵܐ ܕܐܸܬ̣̱ܝܼܗܸܒ̣ ܠܗܘܿܢ.


text:
ܘܠܵܐ ܟܲܕ̇ܘܼ ܠܗܘܿܢ ܕܠܵܐ ܡܩܲܒ̇ܠܝܼܢ ܛܲܝܒ̇ܘܼܬ̣ܵܐ ܥܲܠ ܐܲܦܲܝ̈ ܛܵܒ̣ܵـ̈ـܬ̣ܵܐ ܕܐܸܣܬ̇ܥܲܪ ܥܲܡܗܘܿܢ ܘܫܵܪܹܝܢ ܙܸܕ݂ܩܹ̈ܐ ܕܐ̄ܢܵܫܘܼܬ̣ܵܐ. ܐܸܠܵܐ ܐܵܦ ܡܸܬ̣ܚܲܫܒ̣ܝܼܢ ܒܢܲܦ̮ܫܗܘܿܢ ܕܡܸܫܟ̇ܚܝܼܢ ܠܡܸܬ̣ܦܲܠܵܛܘܼ ܡ̣ܢ ܓܙܵܪ ܕܝܼܢܵܐ ܕܐܲܠܵܗܵܐ ܗܵܘܿ ܕܚܵܙܹ̇ܐ ܟܠܡܸܕܸ̇ܡ.


text:
ܘܲܡܛܵܬ̤ ܫܵܢܝܘܼܬ̣ܗܘܿܢ ܥܕܲܡܵܐ ܠܗܵܝ̇ ܕܡܸܬ̣ܦܲܪܣܝܼܢ ܠܲܡܣܲܚܵܦܘܼ ܒܨܸܢ̈ܥܵܬ̣ܵܐ ܕܕܲܓܵܠܘܼܬ̣ܗܘܿܢ ܠܗܵܢܘܿܢ ܕܲܒ̣ܛܝܼܠ ܠܗܘܿܢ ܠܲܡܫܲܡܠܵܝܘܼ ܠܬܸܫܡܸܫܬܵܐ ܕܣܝܼܡܵܐ ܥܠܲܝܗܘܿܢ ܘܗܵܟܲܢܵܐ ܟܠܡܸܕܸ̇ܡ ܫܲܦܝܪܵܐܝܼܬ̣ ܥܵܒ̣ܕ̇ܝܼܢ ܐܲܝܟ݂ ܕܢܸܫܬ̇ܘܿܢ ܠܩܘܼܠܵܣܵܐ ܡ̣ܢ ܟܠܢܵܫ.


text:
ܟܲܕ݂ ܒܢܸܟ݂ܠ̱ܗܘܿܢ ܘܲܒ̣ܚܵܪܥܘܼܬ̣ܗܘܿܢ ܡܲܛܥܹܝܢ ܠܐܸܕ݂ܢܹ̈ܐ ܕܪܹ̈ܫܵܢܹܐ ܕܲܦܫܝܼܛܝܼܢ ܘܚܵܫܒ̇ܝܼܢ ܠܐܚܪ̈ܵܢܹܐ ܐܲܟ݂ܘܵܬ̣ܗܘܿܢ.


text:
ܘܡܸܫܬܲܪܪܵܐ ܗ̤ܝ ܡܸܠܬ̣ܵܐ ܗܵܕܹܐ ܡ̣ܢ ܫܲܪ̈ܒܹ̇ܐ ܕܩܲܕ݂ܡܵܝܹ̈ܐ ܘܡ̣ܢ ܓܸܕ݂ܫܹ̈ܐ ܕܓ̣ܵܕ݂ܫܝܼܢ ܝܘܿܡ ܒܝܘܿܡ ܟܹܐܡܲܬ̣ ܕܲܒ̣ܡܸܠ̈ܟܹ̇ܐ ܕܐ̄ܢܵܫܵܐ ܒܝܼܫܹ̈ܐ ܗܵܦ̈ܟܵܢ ܠܒ̣ܝܼܫܬܵܐ ܬܲܪ̈ܥ̱ܝܵܬ̣ܵܐ ܛܵܒ̣ܵـ̈ـܬ̣ܵܐ ܕܡܲܠ̈ܟܹ̇ܐ.


text:
ܘܠܵܐ ܬܸܬ̣ܚܲܫܒ̣ܘܼܢ ܕܡ̣ܢ ܩܲܠܝܼܠܘܼܬ̣ ܪܸܥܝܵܢܲܢ ܗ̄ܝܼ ܐܸܢ ܦܵܩܕ̇ܝܼܢܲܢ ܦܘܼܩܕܵܢܹ̈ܐ ܕܕܲܠܩܘܼܒ̣ܠܵܐ ܐܸܠܵܐ ܡܫܲܚ̱ܠܦܝܼܢܲܢ ܦܘܼܣܩܵܢܲܝ̈ܢ ܠܦܘܼܬ̣ ܡܵܐ ܕܬ̣ܵܒܲܥ. ܫܘܼܚܠܵܦܵܐ ܘܣܘܼܢܩܵܢܵܐ ܕܙܲܒ̣̈ܢܹܐ ܘܝܘܼܬ̣ܪܵܢܵܐ ܕܓ̣ܵܘܵܐ.


text:
ܘܐܲܝܟܲܢܵܐ ܕܬܸܣܬܲܟܠܘܿܢ ܡܸܠܬܲܢ ܢܲܗܝܼܪܵܐܝܼܬ̣ ܕܲܥܘ ܕܗܵܡܵܢ ܒܲܪ ܗܲܡܲܕܲܬ̇ ܕܐܝܼܬ̣ܵܘܗܝ ܗ̄ܘܼܵܐ ܡܵܩܹܕ݂ܘܿܢܵܝܵܐ ܒܠܸܒܵܐ ܘܲܒ̣ܓܸܢܣܵܐ ܘܢܘܼܟ݂ܪܵܝܵܐ ܗ̄ܘܼ ܠܫܲܪܒ̇ܬ̣ܵܐ ܕܦܲܪ̈ܣܵܝܹܐ ܛܵܘܸܫ ܙܲܕ̇ܝܼܩܘܼܬܲܢ ܒܩܲܫܝܘܼܬܹܗ ܕܟܲܢܸܫ̣ܢܵܝܗܝ ܟܲܕ݂ ܛܵܒ̣ ܢܘܼܟ݂ܪܵܝܵܐ ܗ̄ܘܼܵܐ.


text:
ܘܡ̣ܢ ܒܵܬܲܪ ܕܲܣܥܲܪܢ ܥܲܡܹܗ ܛܵܒ̣ܬ̣ܵܐ ܘܩܵܪܹܝܢ ܗ̄ܘܲܝܢ ܠܹܗ ܐܲܒ̣ܘܼܢ ܘܟ݂ܠ ܠܹܗ ܣܵܓ̣ܕ̇ܝܼܢ ܗ̄ܘܼܵܘ ܒܵܬܲܪ ܡܲܠܟܵܐ.


text:
ܡܸܛܠ ܕܲܒ̣ܥ̣ܵܐ ܕܲܢܡܝܼܬ̣ ܠܡܘܼܪܕ̇ܟܲܝ ܕܲܒ̣ܗܲܝܡܵܢܘܼܬܹܗ ܘܲܒ̣ܛܵܒ̣ܵـ̈ـܬܹܗ ܕܲܠܘܵܬܲܢ ܩܵܝ̇ܡܝܼܢܲܢ ܗܵܫܵܐ ܒܚܲܝܹ̈ܐ ܘܲܕ݂ܢܵܘܒܸ̇ܕ݂ ܐܵܦ ܠܐܸܣܬܹ̇ܝܪ ܫܵܘܬܵܦܬܲܢ ܒܡܲܠܟ̇ܘܼܬ̣ܵܐ ܘܲܠܟ݂ܠܹܗ ܓܸܢܣܵܗ̇ ܒܢܸܟ݂ܠܵܐ ܚܲܕ݂ܬ̣ܵܐ ܕܠܵܐ ܐܸܫܬ̇ܡܲܥ ܐܲܟ݂ܘܵܬܹܗ ܣܵܟ݂.


text:
ܘܣܝܼܡܵܐ ܗ̄ܘܼܵܬ̣ ܠܹܗ ܕܲܢܩܘܼܡ ܐܵܦ ܥܠܲܝܢ ܒܵܬܲܪ ܩܸܛܠܗܘܿܢ. ܘܢܸܡܪܲܕ݂ ܥܠܲܝܢ ܘܲܚܢܲܢ ܒܫܸܠܝܵܐ: ܘܢܲܥܒܲܪ ܡܲܠܟ̇ܘܼܬ̣ܵܐ ܕܦܵܪ̈ܣܵܝܹܐ ܠܡܵܩܹܕ݂ܘܿܢܵܝܹ̈ܐ.


text:
ܚܢܲܢ ܕܹܝܢ. ܠܵܐ ܐܸܫܟܲܚ̄ܢ ܣܲܟ݂ܠܘܼܬ̣ܵܐ ܡܸܕܸ̇ܡ ܥܲܠ ܝܗ̄ܘܼܕ݂ܵܝܹܐ ܕܐܲܦܸܩ ܥܠܲܝܗܘܿܢ ܓܙܵܪܕܝܼܢܵܐ ܕܡܵܘܬܵܐ. ܗܵܢܵܐ ܓܲܒ̣ܪܵܐ ܕܒ̣ܝܼܫ ܡ̣ܢ ܟܠܗܘܿܢ ܒܢܲܝ̈ܢܵܫܵܐ ܐܸܠܵܐ ܒܗܸܦܟܵܐ. ܚܙܲܝܢ ܕܐܝܼܬ̣ ܠܗܘܿܢ ܢܵܡܘܿܣܹ̈ܐ ܟܹܐܢܹ̈ܐ.


text:
ܘܕ݂ܐܝܼܬܲܝܗܘܿܢ ܒܢܵܘ̈ܗܝ ܕܐܲܠܵܗܵܐ ܡܪܲܝܡܵܐ ܘܪܲܒܵܐ ܘܚܲܝ ܥܵܠܡܹ̈ܐ ܗܵܘܿ ܕܡ̣ܢ ܛܵܒ̣ܵܬܹ̈ܗ ܕܲܠܘܵܬܲܢ ܐܸܬ̣ܝܲܗ̄ܒܲܬ̤ ܗܵܕܹܐ ܡܲܠܟ̇ܘܼܬ̣ܵܐ ܠܐܲܒ̣ܗܲܝ̈ܢ ܘܠܲܢ: ܘܡܸܬ̣ܢܲܛܪܵܐ ܥܕܲܡܵܐ ܠܝܵܘܡܵܢܵܐ.


text:
ܘܡܸܛܠ ܗܵܢܵܐ ܪܘܼܫܥܵܐ ܕܲܣܥܲܪ ܘܡܸܛܠ ܢܸܟ݂ܠܵܐ ܕܐܸܬ̣ܢܟܸܠ ܐܸܨܛ̄ܠܸܒ̣ ܗ̤ܘ ܘܟ݂ܠܗܘܿܢ ܐ̄ܢܵܫܵܘ̈ܗܝ ܥܲܠ ܩܲܝܣܵܐ ܒܬܲܪܥܵܐ ܕܗܵܕܹܐ ܡܕ݂ܝܼܢ̄ܬܵܐ ܕܗ̤ܝ ܗ̄ܝܼ ܫܘܿܫܲܢ. ܕܐܲܠܵܗܵܐ ܦܲܪܥܹܗ ܥܲܠ ܥܒ̣ܵܕ݂ܵܘ̈ܗܝ ܘܠܵܐ ܗ̄ܘܼܵܐ ܚܢܲܢ.


text:
ܢܸܬ̣ܟ̇ܪܸܙ ܡܵܕܹܝܢ ܗܵܢܵܐ ܦܘܼܩܕܵܢܵܐ ܕܲܫܠܲܚ̄ܢ ܗܵܫܵܐ ܒܟ݂ܠܗܹܝܢ ܡܕ݂ܝܼ̈ܢܵܬ̣ܵܐ ܕܢܸܗܘܹܐ ܦܣܵܣܵܐ. ܠܲܝܗܘܼܕ݂ܵܝܹ̈ܐ ܕܢܹܐܚܕ̇ܘܼܢ ܒܢܵܡܘܿܣܲܝ̈ܗܘܿܢ.


text:
ܘܚܲܝܵܒ̣ܝܼܬ̇ܘܿܢ ܕܲܬ̣ܥܲܕ̇ܪܘܼܢ ܐܸܢܘܿܢ ܐܲܝܟܲܢܵܐ ܕܢܸܫܟ̇ܚܘܼܢ ܠܡܸܩܛܲܠ ܠܐܲܝܠܹܝܢ ܕܐܸܬ̇ܛܲܝܲܒ̣ܘ ܗ̄ܘܼܵܘ ܠܡܵܘܒܵܕ݂ܘܼܬ̣ܗܘܿܢ ܒܲܬ̣ܠܵܬ̣ ܥܸܣܪܵܐ ܒܝܲܪܚܵܐ ܕܲܬ̣ܪܸܥܣܲܪ ܕܲܫܡܹܗ ܐܵܕ݂ܵܪ.


text:
ܡܸܛܠ ܕܗܵܢܵܐ ܝܵܘܡܵܐ ܕܐܝܼܬ̣ܵܘܗܝ ܗ̄ܘܼܵܐ ܥܠܲܝܗܘܿܢ ܝܵܘܡܵܐ ܕܐܸܒ̣ܠܵܐ ܘܕܲܒ̣ܟ݂ܵܬ̣ܵܐ ܐܲܗ̣ܦܟܹܗ ܠܚܲܕ݂ܘܼܬ̣ܵܐ ܐܲܠܵܗܵܐ ܐܲܚܝܼܕ݂ ܟܠ.


text:
ܣܝܼܡܘܼܗܝ ܗܵܟܹܝܠ ܐܵܦ ܐܲܢ̄ܬ̇ܘܿܢ ܠܗܵܢܵܐ ܝܵܘܡܵܐ ܒܡܸܢܝܵܢܵܐ ܕܫܲܪܟܵܐ. ܘܲܥܒܸܕ݂ܘ ܒܹܗ ܚܲܓܵܐ ܒܚܲܕ݂ܘܼܬ̣ܵܐ ܪܲܒ̇ܬ̣ܵܐ ܕܢܸܬ̣̱ܝܼܕܲܥ ܠܟ݂ܠ ܫܲܪ̈ܒ̣ܵܢ ܕܐܵܬ̣̈ܝܵܢ.


text:
ܕܟ݂ܠܗܘܿܢ ܐܲܝܠܹܝܢ ܕܡܸܬ̇ܛܦܝܼܣܝܼܢ ܠܦܵܪ̈ܣܵܝܹܐ ܒܗܲܝܡܵܢܘܼܬ̣ܵܐ. ܢܸܬ̣ܦܲܪܥܘܿܢ ܐܲܝܟ݂ ܗܲܝܡܵܢܘܼܬ̣ܗܘܿܢ. ܘܐܲܝܠܹܝܢ ܕܟ݂ܵܡ̇ܢܝܼܢ ܟܡܹܐܢܹ̈ܐ ܥܲܠ ܡܲܠܟ̇ܘܼܬ̣ܗܘܿܢ. ܢܹܐܒ̣ܕ̇ܘܼܢ ܒܥܵܘ̱ܠܗܘܿܢ.


text:
ܘܟ݂ܠ ܡܕ݂ܝܼܢܵܐ ܐܵܘ ܩܪܝܼܬ̣ܵܐ ܕܠܵܐ ܨܵܒ̣ܝܵܐ ܠܡܸܫܬܵܘܬܵܦܘܼ ܒܗܵܢܵܐ ܚܲܓܵܐ. ܬܹܐܒ̣ܕ݂ ܒܣܲܝܦܵܐ ܘܲܒ̣ܢܘܼܪܵܐ ܘܬܸܬ̣ܥ̱ܛܹܐ ܘܬܸܗܘܹܐ ܠܨܸܕ݂ܝܵܐ ܐܲܝܟ݂ ܕܠܵܐ ܢܸܫܟܲܚ ܠܡܸܥܒܲܪ ܒܵܗ̇ ܐ̄ܢܵܫܵܐ ܘܠܵܐ ܚܲܝ̄ܘܼܬ̣ܵܐ ܠܥܵܠܲܡ ܕܢܸܗܘܹܐ ܡܲܬ̣ܠܵܐ ܥܲܠ ܫܵܛ̇ܝܘܼܬ̣ܗܘܿܢ ܘܡܵܪܘܿܕ݂ܘܼܬ̣ܗܘܿܢ.


text:
ܓܲܒ̣ܪܵܐ ܚܲܕ݂ ܐܝܼܬ̣ ܗ̄ܘ̣ܵܐ ܒܐܲܪܥܵܐ ܕܥܘܼܨ: ܝܼܘܿܒ̣ ܫܡܹܗ. ܓܒܲܪ ܗ̄ܘܼܵܐ ܬܲܡܝܼܡ ܘܙܲܕ̇ܝܼܩ. ܘܕ݂ܵܚܹ̇ܠ ܠܐܲܠܵܗܵܐ. ܘܣܵܛܹ̇ܐ ܡ̣ܢ ܒܝܼܫܬܵܐ.


text:
ܘܲܗܘܸܵܐ ܩܸܢܝܵܢܹܗ ܫܲܒ̣ܥܵܐ ܐܲܠܦ̈ܝܼܢ ܥܵــ̈ـܢܵܐ: ܘܲܬ̣ܠܵܬ̣ܐ ܐܲܠܦ̈ܝܼܢ ܓܲܡ̈ܠܹܐ: ܘܚܲܡܸܫ ܡܵܐܐ ܦܲܕܵܢܝܼ̈ܢ ܕܬ̣ܵܘܪܹ̈ܐ: ܘܚܲܡܸܫܡܵܐܐ ܐܲܬܵܢܝܼ̈ܢ: ܘܲܥܒ̣ܵܕ̇ܬܵܐ ܣܘܿܓ̣ܵܐܐ ܕܛܵܒ̣. ܘܓܲܒ̣ܪܵܐ ܗܵܘܿ ܪܲܒܿ ܗ̄ܘܼܵܐ ܡ̣ܢ ܟܠܗܘܿܢ ܒ̈ܢܲܝ ܡܲܕ݂ܢ̱ܚܵܐ.


text:
ܘܐܵܙܠ̄ܝܼܢ ܗ̄ܘܼܵܘ ܒܢܵܘ̈ܗܝ: ܘܥܲܒ̣̇ܕܝܼܢ ܡܲܫܬܵܝܵܐ ܒܹܝܬ̣ ܓܲܒܲܪ ܕܝܵܘܡܹܗ. ܘܲܡܫܲܕ̇ܪܝܼܢ: ܘܩܵܪܹܿܝܢ ܠܲܬ̣ܠܵܬ̣ ܐܲܚ̈ܘܵܬ̣ܗܘܿܢ: ܠܡܹܐܟܲܠ ܘܲܠܡܸܫܬܵܐ ܥܲܡܗܘܿܢ.


text:
ܘ̇ܗܘܸܵܐ ܕܟܲܕ݂ ܐܲܩܸܦܘ ܝܵܘ̈ܡܲܝ ܡܲܫܬܿܝܵܐ: ܫܲܕܲܪ ܐܝܼܘܿܒ̣ ܘܩܲܕܸܿܫ ܐܸܢܘܿܢ. ܘܩܲܕܸܿܡ ܐܝܼܘܿܒ̣ ܒܨܲܦܪܵܐ. ܘܐܲܣ̣ܩ ܕܸܒ̣ܚܹ̈ܐ ܡ̣ܢܝܵܢ ܟܠܗܘܿܢ. ܡܸܛܠ ܕܐܸܡܲܪ ܐܝܼܘܿܒ̣: ܕܲܠܡܵܐ ܚܛ̣ܵܘ ܒ̈ܢܲܝ: ܘܨܲܚ̣ܝܼܘ ܠܐܲܠܵܗܵܐ ܒܠܸܒܿܗܘܿܢ. ܗܟܲܢܵܐ ܥܵܒܹܿܕ݂ ܗ̄ܘܼܵܐ ܐܝܼܘܿܒ̣ ܟܠܗܘܿܢ ܝܵܘܡܵܬ݂ܵܐ.


text:
ܘܲܗܘܸܵܐ ܝܵܘܡܵܐ: ܘܐܸܬ̣ܵܘ ܒ̈ܢܲܝ ܐܲܠܘܿܗܝܼܡ ܠܲܡܩܵܡ ܩܕ݂ܵܡ ܡܵܪܝܵܐ. ܘܐܸܬ̣ܵܐ ܐܵܦ ܣܵܛܵܢܵܐ ܒܲܝܢܵܬ݂ܗܘܿܢ ܠܲܡܩܵܡ ܩܕ݂ܵܡ ܡܵܪܝܵܐ.


text:
ܘܐܸܡ̣ܲܪ ܡܵܪܝܵܐ ܠܣܵܛܵܢܵܐ: ܡ̣ܢ ܐܲܝܡܸܟܵܐ ܐܵܬܹܿܐ ܐܲܢ̄ܬ̇. ܥܢ̣ܵܐ ܣܵܛܵܢܵܐ ܘܐܸܡ̣ܲܪ ܠܡܵܪܝܵܐ: ܚܲܕܪܹܬ̣ ܒܐܲܪܥܵܐ ܘܗܲܠܟܹܿܬ̣ ܒܵܗܿ.


text:
ܘܐܸܡ̣ܲܪ ܡܵܪܝܵܐ ܠܣܵܛܵܢܵܐ: ܗܵܐ ܣܵܡ̣ܬܿ ܠܸܒܵܟ݂ ܥܲܠ ܥܲܒ݂ܕ̇ܝ ܐܝܼܘܿܒ̣: ܕܠܲܝܬ̇ ܐܲܟ݂ܘܵܬܹܗ ܒܐܲܪܥܵܐ. ܬܲܡܝܼܡ ܘܲܬ݂ܪܝܼܨ: ܘܕ݂ܵܚܹ̇ܠ ܠܐܲܠܵܗܵܐ: ܘܣܵܛܹ̇ܐ ܡ̣ܢ ܒܝܼܫܬܵܐ.


text:
ܐܲܢ̄ܬ̇ ܐܲܓܸ̇ܢܬ̇ ܐܝܼܕ݂ܵܟ݂ ܥܠܵܘܗܝ: ܘܥܲܠ ܒܲܝܬܹ̇ܗ ܘܥܲܠ ܒܢܵܘ̈ܗܝ: ܘܥܲܠ ܟܠܡܸܕܹ̇ܡ ܕܐܝܼܬ̣ ܠܹܗ ܒܟ݂ܠ ܕܘܼܟܵܐ. ܘܲܥܒ̣ܵܕ݂ ܐܝܼܕ݂ܵܘ̈ܗܝ ܒܲܪ̣ܟ݂ܬ̇. ܘܩܸܢܝܵܢܹܗ ܣܓ̣ܝܼ ܒܐܲܪܥܵܐ.


text:
ܘܐܸܡܲܪ ܡܵܪܝܵܐ ܠܣܵܛܵܢܵܐ: ܗܵܐ ܟܠܡܸܕܹܿܡ ܕܐܝܼܬ̣ ܠܹܗ ܡܲܫܠܲܡ ܒܐܝܼܕܲܝ̈ܟ. ܒܲܠܚܘ̇ܕ݂ ܥܠܵܘܗܝ ܠܵܐ ܬܵܘܫܸܛ ܐܝܼܕ݂ܵܟ݂. ܘܲܢ̣ܦܲܩ ܣܵܛܵܢܵܐ ܡ̣ܢ ܩܕ݂ܵܡ ܐܲܦܵܘ̈ܗܝ ܕܡܵܪܝܵܐ.


text:
ܘܡܲܠܲܐܟ݂ܵܐ ܐܸܬ̣ܵܐ ܠܘܵܬ̣ ܐܝܼܘ̇ܒ̣ ܘܐܸܡܲܪ ܠܹܗ: ܬܵܘܪܹ̈ܐ ܕܵܒ̣̇ܪܝܼܢ ܗ̄ܘܼܵܘ ܦܲܕܵܢܹ̈ܐ. ܘܐܲܬܵܢܹ̈ܐ ܪ̈ܵܥܝܵܢ ܗ̄ܘܲܝ̈ ܥܲܠ ܓܲܒ̇ܗܘܿܢ.


text:
ܘܲܢ̣ܦܲܠ ܓܲܝܵܣܵܐ ܘܕܲܒܲܪ ܐܸܢܘܿܢ. ܘܲܥܠܲܝܡܹ̈ܐ ܐܸܬ̣ܩܲܛܲܠܘ ܒܚܲܪܒܵܐ: ܘܐܸܬ̣ܦܲܠܛܹ̇ܬ̣ ܐܸܢܵܐ ܒܲܠܚܘܿܕܲܝ ܕܐܹܚܵܘܹܝܟ݂.


text:
ܘܥܲܕ݂ ܗ̤ܘ ܡܡܲܠܸܠ: ܐܸܬ̣ܵܐ ܐ̄ܚܪܹܢܵܐ: ܘܐܸܡܲܪ ܠܹܗ: ܢܘܼܪܹܗ ܕܐܲܠܵܗܵܐ ܢܸܦܠܲܬ̤ ܡ̣ܢ ܫܡܲܝܵܐ ܘܣܸܦܲܬ̤ ܒܥܵـ̈ـܢܵܐ ܘܲܒ݂ܪܵܥܵܘܵܬ݂ܵܐ. ܘܐܵܘܩܕܲܬ̣ ܐܸܢܘܿܢ ܘܐܸܬ̣ܦܲܠܛܹ̇ܬ̣ ܐܸܢܵܐ ܒܲܠܚܘܿܕܲܝ ܕܐܹܚܵܘܹܝܟ݂.


text:
ܘܥܲܕ݂ ܗ̤ܘ ܡܡܲܠܸܠ: ܐܸܬ̣ܵܐ ܐ̄ܚܪܹܢܵܐ ܘܐܸܡܲܪ ܠܹܗ: ܟܲܠܕܵܝܹ̈ܐ ܐܸܬ̣ܦܲܠܲܓ̣ܘ ܠܲܬ̣ܠܵܬ̣ ܡ̈ܢܵܘܵܢ. ܘܲܢܦܲܠ̣ܘ ܥܲܠ ܓܲܡ̈ܠܹܐ: ܘܕ݂ܒܲܪܘ ܐܸܢܘܿܢ. ܘܠܲܥܠܲܝܡܹ̈ܐ ܩܲܛܸܠ̣ܘ ܒܚܲܪܒܵܐ. ܘܐܸܬ̣ܦܲܠܛܹ̇ܬ̣ ܐܸܢܵܐ ܒܲܠܚܘܿܕܲܝ ܕܐܹܚܵܘܼܝܟ݂.


text:
ܘܥܲܕ݂ ܗܸܘ ܡܡܲܠܸܠ: ܐܸܬ̣ܵܐ ܐ̄ܚܪܹܢܵܐ: ܘܐܸܡܲܪ ܠܹܗ: ܒܢܲܝ̈ܟ ܘܲܒ̣̈ܢܵܬ݂ܵܟ݂ ܐܵܟ݂ܠܝܼܢ ܗ̄ܘܼܵܘ ܘܫܵܬܹܿܝܢ ܒܹܝܬ݂ ܐܲܚܘܼܗܘܿܢ ܩܲܫܝܼܫܵܐ.


text:
ܘܗܵܐ ܪܘܼܚܵܐ ܬܲܩܝܼܦܬܵܐ ܐܸܬ̣ܵܬܸ ܡ̣ܢ ܥܸܒ̣ܪܹ̈ܐ ܕܡܲܕ݂ܒܿܪܵܐ: ܘܐܸܬܿܛܲܪܝܲܬ̤ ܒܐܲܪܒܲܥ ܙܵܘܝܵܬܹ̈ܗ ܕܒܲܝܬܵܐ. ܘܲܢܦܲܠ̣ ܥܲܠ ܛܵܠܝܹ̈ܐ: ܘܡܝܬ̣ܘ ܘܐܸܬ̣ܦܲܠܛܹܬ̣ ܐܸܢܵܐ ܒܲܠܚܘܿܕܲܝ ܕܐܹܚܵܘܹܝܟ݂.


text:
ܘܐܸܡܲܪ ܥܲܪܛܹܠ ܢܸܦܩܹ̇ܬ̣ ܡ̣ܢ ܟܲܪܣܵܗ̇ ܕܐܹܡܝ: ܘܥܲܪܛܹܠ ܐܸܗܦܘ̇ܟ݂. ܡܵܪܝܵܐ ܝܲܗ̄ܒ̣: ܘܡܵܪܝܵܐ ܢܣܲܒ̣. ܢܸܗܘܹܐ ܫܡܹܗ ܕܡܵܪܝܵܐ ܡܒܲܪܲܟ݂.


text:
ܘܲܗܘ̤ܵܐ ܝܵܘܡܵܐ: ܘܐܸܬ̣ܵܘ ܒ̈ܢܲܝ ܐܲܠܘܗܝܼܡ ܠܲܡܩܵܡ ܩܕ݂ܵܡ ܡܵܪܝܵܐ. ܘܐܸܬ̣ܵܐ ܐܵܦ ܣܵܛܵܢܵܐ ܒܲܝܢܵܬ̣ܗܘܿܢ ܠܵܡܩܵܡ ܡܵܪܝܵܐ.


text:
ܘܐܸܡ̣ܲܪ ܡܵܪܝܵܐ ܠܣܵܛܵܢܵܐ: ܡ̣ܢ ܐܲܝܡܸܟܵܐ ܐܵܬܹ̇ܐ ܐܲܢ̄ܬ̇. ܥ̣ܢܵܐ ܣܵܛܵܢܵܐ ܘܐܸܡ̣ܲܪ ܠܡܵܪܝܵܐ: ܚܲܕ݂ܪܹܬ̣ ܒܐܲܪܥܵܐ: ܘܗܲܠܟܹ̇ܬ̣ ܒܵܗ̇.


text:
ܘܐܸܡ̣ܲܪ ܡܵܪܝܵܐ ܠܣܵܛܵܢܵܐ: ܗܵܐ ܣܵܡ̣ܬ̇ ܠܸܒܵܟ݂ ܥܲܠ ܥܲܒ̣ܪ̇ܝ ܐܝܼܘܿܒ̣. ܕܠܲܝܬ̇ ܐܵܟ݂ܘܵܬܹܗ ܒܐܲܪܥܵܐ. ܓܒܲܪ ܬܲܡܝܼܡ ܘܲܬ̣ܪܝܼܨ: ܘܕ݂ܵܚܹ̇ܠ ܠܐܲܠܵܗܵܐ: ܘܣܵܛܹ̇ܐ ܡ̣ܢ ܒܝܼܫܬܵܐ. ܘܲܥܕܲܡܵܐ ܠܗܵܫܵܐ ܡܚܲܡܣܸܢ ܒܬܲܡܝܼܡܘܼܬܹܗ: ܘܲܡܓܲܪܸܐ ܐܲܢ̄ܬ̇ ܠܝܼ ܒܹܗ: ܕܐܵܘܒ̇ܕ݂ܝܼܘܗܝ ܣܪܝܼܩܵܐܝܼܬ̣.


text:
ܘܲܥ̣ܢܵܐ ܣܵܛܢܵܐ ܘܐܸܡ̣ܲܪ ܠܡܵܪܝܵܐ: ܡܸܫܟܵܐ ܚܠܵܦ ܡܸܫܟܵܐ. ܘܟ݂ܠܡܸܕܹ̇ܡ ܕܐܝܼܬ̣ ܠܓܲܒ̣ܪܵܐ ܝܵܗܹܒ̣ ܚܠܵܦ ܢܲܦ̮ܫܹܗ: ܘܡܸܬ̣ܦܲܠܲܛ.


text:
ܘܲܢܦܲܩ̣ ܣܵܛܵܢܵܐ ܡܼܢ ܩܕ݂ܵܡ ܐܲܦܵܘ̈ܗܝ ܕܡܵܪܝܵܐ. ܘܲܡ̣ܚܵܝܗܝ ܠܐܝܼܘܿܒ̣ ܒܫܘܼܚܢܵܐ ܒܝܼܫܵܐ: ܡ̣ܢ ܦܲܣܬ̣ܵܐ ܕܪܸܓ̣ܠܹܗ ܘܲܥܕܲܡܵܐ ܠܡܘܼܚܹܗ.


text:
ܐܵܡܲܪ ܠܵܗܿ: ܐܲܝܟ݂ ܕܲܡܡܲܠܠܵܐ ܚܕ݂ܵܐ ܡ̣ܢ ܫܵܛ̈ܝܵܬ̣ܵܐ ܡܲܠܸܠܬ̇ܝ. ܛܵܒ݂ܵܬܹ̈ܗ ܕܐܲܠܵܗܵܐ ܩܲܒܸ̇ܠܢܲܢ: ܘܒ̣ܝܼ̈ܫܵܬܹܗ ܠܵܐ ܢܩܲܒܸ̇ܠ. ܘܲܒ̣ܗܵܠܹܝܢ ܟܠܗܹܝܢ ܠܵܐ ܚܛ̣ܵܐ ܐܝܼܘ̇ܒ̣: ܐܵܦܠܵܐ ܓܲܕܸ̇ܦ ܥܲܠ ܐܲܠܵܗܵܐ ܒܣܸܦ̈ܘܵܬܹܗ.


text:
ܘܲܫܡܲܥܘ ܬܠܵܬ݂ܵܐ ܪܵܚܡܵܘܗܝ ܕܐܝܼܘܿܒ̣ ܒܟ݂ܠܵܗ̇ ܒܝܼܫܬܵܐ ܗܵܕܹܐ ܕܐܹܬ݂ܵܬ̤ ܥܠܵܘܗܝ. ܘܐܸܬ̣ܘܲܥܲܕ݂ܘ ܘܐܸܬ̣ܵܘ ܠܘܵܬܹܗ ܓܒܲܪ ܡ̣ܢ ܐܲܬ̣ܪܹܗ: ܐܹܠܝܼܦܵܙ ܬܲܝܡ̄ܢܵܝܵܐ: ܘܒܸܠܕܵܕ݂ ܫܘܼܚܵܝܵܐ: ܘܨܘܼܦܵܪ ܢܲܥ̄ܡܬ̣ܵܝܵܐ. ܘܐܸܬ̣ܘܲܥܲܕ݂ܘ ܐܲܟ݂ܚ̄ܕ݂ܵܐ ܠܡܹܐܬ̣ܵܐ: ܘܲܠܡܸܡܠܵܐ ܒܠܸܒܹܿܗ ܘܠܲܡܒܲܝܵܐܘܼܬܹܗ.


text:
ܘܐܲܪܝܼܡ̣ܘ ܥܲܝܢܲܝ̈ܗܘܿܢ ܡ̣ܢ ܪܘܼܚܩܵܐ: ܘܠܵܐ ܐܸܫܬܵܘܕ̇ܥܘܼܗܝ. ܘܐܲܪܝܼܡ̣ܘ ܩܵܠܗܘܿܢ ܘܲܒ̣ܟ݂ܵܘ. ܘܲܨ̣ܪܵܘ ܓܒܲܪ ܦܪܝܼܣܹܗ: ܘܲܕ݂ܪܵܘ ܥܲܦܪܵܐ ܥܲܠ ܪܹ̈ܫܲܝܗܘܿܢ ܠܘܵܬ̣ ܫܡܲܝܵܐ.


text:
ܘܝܼܬܸܒ̣ܘ ܥܲܡܹܗ ܥܲܠ ܐܲܪܥܵܐ: ܫܲܒ̣ܥܵܐ ܐܝܼܡܵܡ̈ܝܼܢ ܘܫܲܒ̣ܥܵܐ ܠܲܝ̈ܠܵܘܵܢ. ܘܠܲܝܬ̇ ܕܐܵܡ̇ܲܪ ܡ̣ܠܵܐ: ܡܸܛܠ ܕܲܚܙ̣ܵܘ ܕܥܸܫܢܲܬ̤ ܠܵܗ̇ ܡܚܘܿܬܹܗ ܛܵܒ̣.


text:
ܠܸܠܝܵܐ ܗܵܘܿ ܢܟܲܣܹܝܘܗܝ ܥܲܡܛܵܢܵܐ. ܝܵܘܡܵܐ ܗܵܘ̇ ܠܵܐ ܢܸܬ̣ܚܫܸܒ̣ ܒܡܸܢܝܵܢܵܐ ܕܝܵܘ̈ܡܵܬ̣ܵܐ ܕܫܲܢ̄ܬܵܐ. ܘܲܒ̣ܡܸܢܝܵܢܵܐ ܕܝܲܪ̈ܚܹܐ ܠܵܐ ܢܸܥܘܿܠ.


text:
ܘܢܸܗܘܹܐ ܬܘܼܒ̣ ܒܘܼܝܵܐܝ: ܘܐܸܫܬܲܡܠܹܐ ܬܘܼܒ̣ ܒܚܲܝܠܵܐ ܕܠܵܐ ܚܵܘܣܵܢ: ܡܸܛܠ ܕܠܵܐ ܕܲܓ̇ܠܹܿܬ̣ ܒܡܹܐܡܪܹܗ ܕܩܲܕ̇ܝܼܫܵܐ.


text:
ܘܐܸܢ ܫܸܟ݂ܒܹ̇ܬ̣ ܘܐܸܡ̇ܪܹܬ̣ ܐܸܡܲܬ̣ܝ ܐܹܩܘܼܡ. ܘܡܵܫܲܚ ܐ̄ܢܵܐ ܠܪܲܡܫܵܐ: ܘܫܵܟܹ̇ܒ̣ ܐ̄ܢܵܐ. ܘܢܵܐܹ̇ܕ݂ ܐ̄ܢܵܐ ܠܫܲܦܪܵܐ.


text:
ܐܸܢ ܚܛܹ̇ܝܬ̣: ܡܵܢܵܐ ܐܸܥܒܸ̇ܕ ܠܵܟ݂ ܥܵܒ̣̇ܘܿܕܹܗ ܕܐ̄ܢܵܫܵܐ. ܠܡܵܢܵܐ ܣܵܡ̣ܬܵܢܝ: ܕܐܸܦܓܲܥ ܒܵܟ݂. ܘܲܗ̤ܘܲܝܬ̇ ܥܠܲܝ ܛܲܥܢܵܐ.


text:
ܘܥܲܕ݂ ܟܡܵܐ ܠܵܐ ܬܸܫܒ̇ܘܿܩ ܠܚܵܘ̈ܒܲܝ: ܘܬܲܥܒܲܪ ܚܛܵܗܲܝ̈. ܕܗܵܫܵܐ ܥܲܠ ܥܲܦܪܵܐ ܐܸܫܟܲܒ̣. ܘܬܸܒ̣ܥܹܝܢܝ ܘܠܲܝܬ̇ ܐܸܢܵܐ.


text:
ܥܕܲܡܵܐ ܕܢܸܬ̣̱ܡܠܹܐ ܦܘܼܡܵܟ݂ ܓܘܼܚܟܵܐ: ܘܣܸܦ̈ܘܵܬ̣ܵܟ݂ ܬܸܫܒ̇ܘܿܚܬܵܐ. ܣܵܢܐܲܝ̈ܟ ܢܸܠܒ̇ܫܘܼܢ ܒܸܗܬ̇ܬ̣ܵܐ. ܘܡܲܫܟ̇ܢܵܐ ܕܪܲܫܝܼܥܹܐ ܠܲܝܬܵܘܗܝ.


text:
ܠܵܐ ܟܲܕ̇ܘܼ ܠܵܟ݂ ܕܛܵܠܹ̇ܡ ܐܲܢ̄ܬ̇ ܘܡܲܣܠܹܐ ܐܲܢ̄ܬ̇ ܠܹܐܘܬ̣ܵܐ ܕܐܝܼ̈ܕܲܝܟ. ܘܥܲܠ ܬܲܪܥܝܼܬ̣ܵܐ ܕܪܲܫܝܼܥܹܐ ܐܲܕ݂ܝܼܩ̣ܬ̇.


text:
ܐܲܪܥܵܐ ܕܫܲܗܝܵܐ ܐܲܝܟ݂ ܚܲܒܵܪܵܐ ܘܛܸܠܵܠܲܝ̈ ܡܵܘܬܵܐ: ܘܠܲܝܬ̇ ܒܵܗ̇ ܣܸܕ݂ܪ̈ܝܼܢ ܘܕ݂ܵܪ̈ܝܼܢ: ܘܲܡܫܲܗܝܵܐ ܐܲܝܟ݂ ܚܲܒܵܪܵܐ.


text:
ܗܵܐ ܥܲܠ ܡܸܠܲܝ̈ܟ ܡܝܼ̈ܬܹܐ ܗ̄ܘܼ ܢܸܫܬ̇ܩܘܼܢ. ܐܲܢ̄ܬ̇ ܡܡܲܠܸܠ: ܘܠܲܝܬ̇ ܕܟ݂ܵܠܹ̈ܐ ܠܵܟ݂. ܘܐܸܢ ܡܡܲܝܸܩ ܐܲܢ̄ܬ̇: ܠܲܝܬ̇ ܕܡܲܟܸ̇ܣ ܠܵܟ݂.


text:
ܘܲܡܚܵܘܹܐ ܗ̄ܘܼܵܐ ܠܵܟ݂ ܟܲܣ̈ܝܵܬ̣ܵܐ ܕܚܸܡ̱ܬ̣ܵܐ. ܡܸܛܠ ܕܐܝܼܬ̣ ܠܵܗ̇ ܩܸܦܠܹ̈ܐ ܠܚܸܟ݂ܡ̱ܬ̣ܵܐ. ܘܝܵܕܲܥ ܗ̄ܘܲܝܬ̇ ܕܫܵܒܹ̇ܩ ܗ̄ܘܼܵܐ ܠܵܟ݂ ܐܲܠܵܗܵܐ ܚܛܵܗܲܝ̈ܟ.


text:
ܠܡ̇ܢ ܗ̤ܘܝ̈ ܐܲܝܟ݂ ܗܵܠܹܝܢ. ܘܲܗܘ̤ܵܐ ܓܘܼܚܟܵܐ ܠܚܲܒ̣ܪ̈ܵܘܗܝ: ܘܲܩ̣ܪܵܐ ܠܐܲܠܵܗܵܐ ܘܲܥ̣ܢܵܝܗܝ: ܕܨܵܒܹ̇ܐ ܒܙܲܕ̇ܝܼܩܹ̈ܐ ܕܠܵܐ ܡܘܼܡ.


text:
ܢܫܲܢܘܿܢ ܡܲܫܟ̇ܢܲܝ̈ܗܘܿܢ ܕܒ̣ܵܙ̇ܘܿܙܹ̈ܐ. ܘܬ̣ܘܼܟ݂ܠܵܢܗܘܿܢ ܕܐܲܝܠܹܝܢ ܕܡܲܪܓ̇ܙܝܼܢ ܠܐܲܠܵܗܵܐ. ܡܸܛܠ ܕܠܲܝܬ̇ ܐܲܠܵܗܵܐ ܒܠܸܒ̇ܗܘܿܢ.


text:
ܒܪܲܡ ܐܲܢ̄ܬ̇ܘܿܢ ܡܡܲܠܠܲܝ̈ ܫܘܼܩܪܵܐ ܐܲܢ̄ܬ̇ܘܿܢ. ܘܡܲܐܣܝܲܝ̈ ܒܠܵܐ ܡܸܕܹ̇ܡ ܐܲܢ̄ܬ̇ܘܿܢ. ܘܡܲܐܣܝܲܝ̈ ܒܠܵܐ ܡܸܕܹ̇ܡ ܐܲܢ̄ܬ̇ܘܿܢ.


text:
ܡ̇ܢ ܕܹܝܢ ܥ̣ܒܲܕ݂ ܕܒܲܫܝܘܿܠ ܛܲܫܝܼܬܵܢܝ: ܘܣܲܬܲܪܬܵܢܝ ܥܕܲܡܵܐ ܕܢܸܥܒܲܪ ܪܘܼܓ̣ܙܵܟ݂ ܘܣܵܡܬ̇ ܠܝܼ ܕܹܝܢ ܩܝܵܡܵܐ ܘܐܸܬ̇ܕܲܟܲܪܬܵܢܝ.


text:
ܐܸܢ ܡܵܐܹ̇ܬ̣ ܓܲܒ̣ܪܵܐ: ܕܲܠܡܵܐ ܚܵܝܹ̈ܐ. ܘܟ݂ܠܗܘܿܢ ܝܵܘ̈ܡܵܬ̣ܵܐ ܕܲܥܠܲܝܡܘܼܬܹܗ ܡܣܲܟܹ̇ܐ: ܥܕܲܡܵܐ ܕܐܵܬ̣ܝܵܐ ܣܲܝܒܿܘܼܬܹܗ.


text:
ܐܵܦ ܐܸܢܵܐ ܐܲܟ݂ܘܵܬ̣ܟ݂ܘܿܢ ܐܹܡܲܠܸܠ ܐܸܫܬ̇ܘܿܦ ܕܹܝܢ ܥܒ̣ܝܼ̈ܕܵܢ ܗ̄ܘܲܝ̈ ܢܲܦ̮̈ܫܵܬ̣ܟ݂ܘܿܢ ܚܠܵܦ ܢܲܦ̮ܫܝ ܘܲܒ̣ܩܹܝ̇ܬ̣ܟ݂ܘܿܢ ܕܹܝܢ ܒܡܸܠܹ̈ܐ: ܘܐܲܢܝܼܕܹܬ̣ ܥܠܲܝܟ̇ܘܿܢ ܒܪܹܫܝ.


text:
ܥܲܪܛܸܠ ܗܲܠܸܟ݂ܘ ܡ̣ܢ ܒܠܲܝ ܠܒ̣ܘܼܫܵܐ. ܘܟܲܦܢܹ̈ܐ ܫܩܲܠ̣ܘ ܠܲܚܡܵܐ: ܘܒܹܝܬ̣ ܫܵܪ̈ܘܵܬ̣ܵܐ ܡܓܲܗܢܝܼܢ ܘܟܲܦܢܝܼܢ ܟܲܕ݂ ܫܩܝܼܠܝܼܢ ܣܲܐܬ̣ܵܐ ܘܟܲܠܝܵܐ.


text:
ܘܐܸܬ̇ܛܥܝܼܘ ܡ̣ܢ ܡܲܪܒ̇ܥܵܐ. ܡܸܬ̣ܩܲܬ̤ ܐܸܢܘܿܢ ܪܸܡܬ̣ܵܐ. ܘܡܝܼ̈ܬܹܐ ܬܘܼܒ̣ ܠܵܐ ܢܸܬ̇ܕܲܟ݂ܪܘܼܢ. ܘܢܸܬ̇ܬ̇ܒܲܪ ܐܲܝܟ݂ ܩܲܝܣܵܐ ܥܵܘܵܠܵܐ.


text:
ܩܲܠܝܼܠ ܘܠܲܝܬ̇ ܐܸܢܘܿܢ: ܘܢܸܬ̣ܡܟ̇ܟ݂ܘܿܢ ܘܢܹܐܒ̣ܕ̇ܘܼܢ ܟܠܗܘܿܢ ܡܲܪ̈ܓ̇ܙܵܢܹܐ. ܘܐܲܝܟ݂ ܪܹܫܵܐ ܕܫܸܒ̇ܠܹ̈ܐ ܢܹܐܒ݂ܫܘܼܢ ܘܢܸܬ̣ܦܲܪܟ̇ܘܼܢ.


text:
ܗܵܐ ܗܵܠܹܝܢ ܟܠܗܹܝܢ ܡ̣ܢ ܩܸܨܲܬ̤ ܐܘܼܪ̈ܚܵܬܹܗ. ܘܐܲܝܢܵܐ ܦܸܬ̣ܓ̣ܵܡ ܒܝܼܫ ܐܸܫܬ̇ܡܲܥ ܥܠܵܘܗܝ. ܘܣܘܿܓ̣ܵܐܐ ܕܓܲܢ̄ܒܵܪܘܼܬܹܗ ܡܲܢ̣ܘܼ ܢܸܬ̣ܒܲܝܲܢ.


text:
ܗܵܐ ܗܵܕܹ̇ܐ ܗ̄ܝܼ ܡܢܵܬܹܗ ܕܒܲܪܢܵܫܵܐ ܪܲܫܝܼܥܵܐ ܡ̣ܢ ܠܘܵܬ̣ ܐܲܠܵܗܵܐ. ܘܝܵܪܬ̇ܘܼܬ̣ܵܐ ܕܡܲܒ̣ܐ̱ܫܵܢܹ̈ܐ ܕܡ̣ܢ ܚܲܣܝܼܢܵܐ ܢܩܲܒܿܠܘܼܢ.


text:
ܠܵܐ ܦܵܚܹ̇ܡ ܠܵܗ̇ ܕܲܗܒ̣ܵܐ ܘܲܙܓ̣ܘܿܓ̣̈ܝܵܬ̣ܵܐ: ܘܡܲܪ̈ܓܵܢܝܵܬ̣ܵܐ ܛܵܒ̣ܵـ̈ـܬ̣ܵܐ. ܘܛܲܒ̣ܥܹ̈ܐ ܘܚܘܼܡܪܹ̈ܐ ܠܵܐ ܦܵܚ̇ܡܝܼܢ ܠܵܗ̇.


text:
ܛܵܒܲܐܗ̄ܝܼ ܚܸܟ݂ܡ̱ܬ̣ܵܐ ܡ̣ܢ ܟܹܐܦܹ̈ܐ ܛܵܒ̣ܵـ̈ـܬ̣ܵܐ. ܠܵܐ ܦܵܚܹ̇ܡ ܠܵܗ̇ ܦܬ̣ܵܘܬ̇ܟ݂ܵܐ ܕܲܗܝܵܐ. ܘܒܲܙܡܲܪ̈ܓ̇ܕܹܐ: ܘܲܒ̣ܩܲܪ̈ܟܸ̇ܕ݂ܢܹܐ ܠܵܐ ܡܸܬ̣ܚܲܠܦܵܐ.


text:
ܛܵܒ̣ܵܐ ܗ̄ܝܼ ܓܹܝܪ ܚܸܟ݂ܡ̱ܬ̣ܵܐ ܡ̣ܢ ܟܠ ܡܸܕܹ̇ܡ ܠܵܐ ܦܵܚܹ̇ܡ ܠܵܗ̇. ܡܲܪ̈ܓܵܢܝܵܬ̣ܵܐ ܕܟ݂ܘܼܫ ܘܟܹܐܦܹ̈ܐ ܕܦܸܕ̇ܬ̣ܵܐ ܠܵܐ ܦܵܚ̈ܡܵܢ ܠܵܗ̇.


text:
ܘܗܵܫܵܐ ܗܵܐ ܓܚܸܟ݂ܘ ܥܠܲܝ: ܐܲܝܠܹܝܢ ܕܲܒ݂ܨܝܼܪܝܼܢ ܡܹܢܝ ܒܝܵܘ̈ܡܵܬ̣ܵܐ: ܐܲܝܠܹܝܢ ܕܐܸܢܵܐ ܐܲܣܠ̇ܝܼܬ̣ ܠܐܲܒ̣ܵܗܲܝ̈ܗܘܿܢ: ܘܠܵܐ ܚܸܫܒܹ̇ܬ̣ ܐܸܢܘܿܢ ܥܲܡ ܟܲܠܒܹ̈ܐ ܕܥܵܢ̈ܝ.


text:
ܐܸܢ ܥܸܒ̣ܪܹ̇ܬ̣ ܕܲܗܒ̣ܵܐ ܬܘܼܟ݂ܠܵܢܝ. ܘܐܸܢ ܐܸܡ̇ܪܹܬ̣ ܥܲܠ ܟܹܐܦܵܐ ܛܵܒ̣ܬ̣ܵܐ ܕܐܲܢ̄ܬ̇ܝ ܗ̄ܝܼ ܬܘܼܟ݂ܠܵܢܝ ܘܐܸܢ ܐܸܡ̇ܪܹܬ̣ ܥܲܠ ܣܢܝܼܢܵܐ ܕܐܲܢ̄ܬ̇ ܗ̄ܘܼ ܣܲܒ̣ܪܝ.


text:
ܐܸܢ ܕܵܫܹ̇ܬ̣ ܚܲܝܠܵܐ ܕܣܲܓ̇ܝܼ̈ܐܹܐ. ܐܸܠܵܐ ܣܘܿܓ̣ܵܐܐ ܗ̄ܘܼ ܕܫܲܪ̈ܒ̣ܵܬ̣ܵܐ ܬܲܒ̣ܪܲܢܝ. ܘܒܲܪܢܵܫܵܐ ܠܵܐ ܐܲܗܦܟܹ̇ܬ̣ ܒܬܲܪܥܵܐ. ܘܲܒ̣ܡܲܡܠܠܵܐ ܕܣܸܦ̈ܘܵܬ̣ܵܐ ܠܵܐ ܪܢܹ̇ܝܬ̣ ܓܘܼܪ̈ܵܓ̣ܵܘܗܝ ܕܐܲܠܵܗܵܐ ܡܲܟ̇ܟ݂ܘܼܢܝ.


text:
ܡ̇ܢ ܕܹܝܢ ܝܲܗ̄ܒ݂ ܡ̇ܢ ܕܫܵܡܲܥ ܠܝܼ. ܐܸܢ ܐܝܼܬ̣ܵܘܗܝ ܐܲܠܵܗܵܐ: ܢܸܥܢܹܝܢܝ. ܘܢܸܟ݂ܬ̇ܘܿܒ̣ ܒܣܸܦܪܵܐ ܕܝܼܢܵܘ̈ܗܝ ܕܓܲܒ̣ܪܵܐ.


text:
ܘܲܫ̣ܠܝܼܘ ܗܵܠܹܝܢ ܬܠܵܬ̣ܵܐ ܓܲܒ̣ܪ̈ܝܼܢ ܕܒ̣ܵܥܹ̇ܝܢ ܗ̄ܘܼܵܘ ܠܲܡܚܲܝܒ̣ܘܼܬܹܗ ܠܐܝܼܘܿܒ̣. ܡܸܛܠ ܕܗ̤ܘ ܗܘ̤ܵܐ ܙܲܕ̇ܝܼܩ ܒܥܲܝܢܲܝ̈ܗܘܿܢ.


text:
ܘܐܸܬ̣ܚܲܡܲܬ̣ ܐܹܠܝܼܗܘܿ ܒܲܪ ܒܲܪܟ̇ܝܼܐܹܝܠ ܒܘܼܙܵܝܵܐ ܡ̣ܢ ܫܲܪܒ̇ܬ̣ܵܐ ܕܪܲܡܘܼ. ܐܸܬ̣ܚܲܡܲܬ̣ ܪܘܼܓ̣ܙܹܗ ܥܲܠ ܐܝܼܘܿܒ̣: ܥܲܠ ܕܙܲܕܸ̇ܩ ܢܲܦ̮ܫܹܗ ܛܵܒ̣ ܡ̣ܢ ܐܲܠܵܗܵܐ.


text:
ܘܐܸܬ̣ܚܲܡܲܬ̣ ܥܲܠ ܬܠܵܬ̣ܵܐ ܚܲܒ݂ܪ̈ܵܘܗܝ: ܥܲܠ ܕܠܵܐ ܐܸܫ̣ܟܲܚܘ ܕܢܸܬ̇ܠܘܼܢ ܠܹܗ ܦܸܬ̣ܓ̣ܵܡܵܐ ܠܐܝܼܘܿܒ̣ ܘܲܢܚܲܝܒ̣ܘܼܢܹܗ.


text:
ܘܲܚܙ̣ܵܐ ܐܹܠܝܼܗܘܿ ܕܠܵܐ ܡܸܫܟ̇ܚܝܼܢ ܕܢܸܬ̇ܠܘܼܢ ܠܹܗ ܦܸܬ̣ܓ̣ܵܡܵܐ ܗܵܠܹܝܢ ܬܠܵܬ̣ܵܐ ܓܲܒ݂ܪ̈ܝܼܢ: ܘܐܸܬ̣ܚܲܡܲܬ̣ ܪܘܼܓ̣ܙܹܗ.


text:
ܘܲܥܢ̣ܵܐ ܐܹܠܝܼܗܘܿ ܒܲܪ ܒܲܪܟ̇ܝܼܐܹܝܠ ܒܘܼܙܵܝܵܐ: ܘܐܸܡ̣ܲܪ: ܡܸܛܠ ܕܲܒ̣ܨܝܼܪ ܐ̄ܢܵܐ ܡܸܢܟ݂ܘܿܢ ܒܝܵܘ̈ܡܵܬ̣ܵܐ: ܘܐܲܢ̄ܬ̇ܘܿܢ ܩܲܫܝܼܫܝܼܢ. ܡܸܛܠ ܗܵܢܵܐ ܕܸܚܠܲܬ̣ ܘܙܵܥܹ̇ܬ̣ ܠܲܡܚܵܘܵܝܘܼܬ̣ܟ݂ܘܿܢ ܝܼܕܲܥܬ̣ܝ.


text:
ܘܲܒ̣ܣܵܗ̈ܕ̇ܘܵܬ̣ܟ݂ܘܿܢ ܐܸܬ̣ܒܲܝܢܹ̇ܬ̣ ܘܗܵܐ ܠܷܲܬ̇ ܠܐܝܼܘܿܒ̣ ܡܲܟ̇ܣܵܢܵܐ: ܘܲܕ݂ܝܵܗܹ̇ܒ̣ ܠܹܗ ܡܸܢܟ݂ܘܿܢ ܦܸܬ̣ܓ̣ܵܡܵܐ.


text:
ܕܐܸܡܲܪܬ̇: ܕܙܲܟܵܝ ܐ̄ܢܵܐ ܕܠܵܐ ܚܵܘ̈ܒ̇ܝܼܢ. ܘܙܲܕ̇ܝܼܩ ܐ̄ܢܵܐ: ܘܠܲܝܬ̇ ܒܝܼ ܚܛܵܗܹ̈ܐ. ܘܲܡܦܲܨܲܝ ܐ̄ܢܵܐ ܡ̣ܢ ܥܵܘܼܠܵܐ.


text:
ܘܲܒ̣ܣܸܦ̈ܘܵܬ̣ܵܐ ܠܵܐ ܡܸܣܬܲܟܲܠ: ܒܚܸܠܡܵܐ ܘܲܒ̣ܚܸܙܘܵܐ ܕܠܸܠܝܵܐ: ܟܲܕ݂ ܢܵܦ̇ܠܵܐ ܫܸܢܬ̣ܵܐ ܥܲܠ ܐ̄ܢܵܫܵܐ ܒܢܵܘܡܬ̣ܵܐ ܥܲܠ ܡܲܫܟ̇ܒ̣ܵܐ.


text:
ܘܲܢܨܲܠܹܐ ܩܕ݂ܵܡ ܐܲܠܵܗܵܐ: ܘܢܸܫ̱ܡܥܝܼܘܗܝ: ܘܢܸܨܛܒܸܐ ܒܹܗ: ܘܢܸܬ̣ܚܙܹܐ ܩܕ݂ܵܡܵܘܗܝ ܒܫܘܼܒ̣ܚܵܐ: ܘܢܸܦܪܘܿܥ ܠܒܲܪܢܵܫܵܐ ܙܲܕ̇ܝܼܩܘܼܬܹܗ.


text:
ܘܲܬ̣ܪܝܼܨܘܼܬ̣ܵܐ ܥܲܠ ܐ̄ܢܵܫܵܐ ܢܹܐܡܲܪ. ܘܢܹܐܡܲܪ ܚܛܹ̇ܝܬ̣: ܘܫܲܪܝܼܪܵܐܝܼܬ̣ ܐܲܣܟ̇ܠܹ̇ܬ̣: ܘܠܵܐ ܐܲܗܢ̇ܝܼܬ̣ ܢܲܦ̮ܫܝ.


text:
ܕܠܵܐ ܢܵܣܹ̇ܒ̣ ܒܐܲܦܲܝ̈ ܪܵܘ̱ܪ̈ܒ̣ܵܢܹܐ. ܘܠܵܐ ܢܵܣܹ̇ܒ̣ ܒܐܲܦܲܝ̈ ܡܸܣܟܹ̇ܢܹ̈ܐ: ܡܸܛܠ ܕܟ݂ܠܗܘܿܢ ܥ̇ܒ̣ܵܕ݂ ܐܝܼܕ݂ܵܘ̈ܗܝ ܐܸܢܘܿܢ.


text:
ܡ̣ܢ ܬܚܹܝܬ̣ ܫܸܠܝܵܐ ܡܵܝ̇ܬ̇ܝܼܢ. ܘܲܒ̣ܦܸܠܓܹ̇ܗ ܕܠܸܠܝܵܐ ܣܵܝ̇ܦܝܼܢ ܘܐܵܒ̣̇ܕ̇ܝܼܢ. ܘܡܸܫܬܵܘܕ̇ܥܝܼܢ ܠܚܲܣܝܼܢܵܐ: ܠܵܐ ܒܚܲܝܠܵܐ.


text:
ܘܐܸܢ ܗ̤ܘ ܫܵܒܹ̇ܩ: ܡܲܢ̣ܘܼ ܡܚܲܝܸܒ݂. ܘܐܸܢ ܗ̤ܘ ܡܲܗܦܸܟ݂ ܐܲܦܵܘ̈ܗܝ: ܡܲܢ̣ܘܼ ܫܵܒܹ̇ܩ ܠܥܲܡܵܐ: ܐܵܘ ܠܒܲܪܢܵܫܵܐ ܐܲܟ݂ܚ̄ܕ݂ܵܐ.


text:
ܬܘܼܒ̣ ܠܵܐ ܐܵܘܣܸܦ ܠܡܸܬܲܠ ܠܵܟ݂ ܦܸܬ̣ܓ̣ܵܡܵܐ ܥܲܠ ܕܲܚ̣ܛܲܝܬ̇. ܐܲܢ̄ܬ̇ ܓܹܝܪ ܐܸܬ̣ܒܲܩ̣ܝܼܬ̇ ܘܠܵܐ ܐܸܢܵܐ. ܘܡܸܕܹ̇ܡ ܕܝܵܕܲܥ ܐܲܢ̄ܬ̇: ܡܲܠܸܠ.


text:
ܠܵܐ ܓܹܝܪ ܥܵܢܹ̇ܕ݂ ܙܲܕ̇ܝܼܩܵܐ ܡ̣ܢ ܩܕ݂ܵܡ ܥܲܝܢܵܘ̈ܗܝ. ܡܵܘܬܸ̇ܒ̣ ܡܲܠ̈ܟܹ̇ܐ ܥܲܠ ܟܘܼܪܣܝܵܐ. ܘܡܸܬ̇ܬ̇ܪܝܼܡܝܼܢ ܠܥܵܠܡܝܼܢ.


text:
ܘܐܵܦ ܢܫܵܘܙܒ̣ܵܟ݂ ܡ̣ܢ ܦܘܼܡܵܐ ܕܲܡܥܝܼܩܵܢܵܐ: ܘܲܪܘܵܚܬܵܐ ܚܠܵܦ ܥܵܩܬ̣ܵܐ. ܘܢܸܬ̣ܩܲܢ ܦܵܬ̣ܘܿܪܵܐ ܟܲܕ݂ ܡܠܹܐ ܕܘܼܗܵܢܵܐ.


text:
ܡܸܛܠ ܕܢܸܫ̱ܡܥܘܼܢ ܩܵܠܹܗ. ܘܢܸܪܥܲܡ ܐܲܠܵܗܵܐ ܒܩܵܠܹܗ. ܬܸܕ݂ܡܪ̈ܵܬ̣ܵܐ ܥܵܒܹ̇ܕ݂ ܘܪܵܘ̱ܪ̈ܒ̣ܵܬ̣ܵܐ: ܘܠܵܐ ܡܸܬ̣̱ܝܼܕܲܥ.


text:
ܘܡܲܢ̣ܘܼ ܝܵܗܹ̇ܒ̣ ܠܥܘܼܪܒ̣ܵܐ ܡܹܐܟ݂ܘܼܠܬܹ̇ܗ. ܡܸܛܠ ܕܲܒ̣ܢܵܘ̈ܗܝ ܠܘܵܬ̣ ܐܲܠܵܗܵܐ ܓܵܥܹ̇ܝܢ. ܘܥܲܝܼܝܼܦܝܼܢ ܡ̣ܢ ܒܠܲܝ ܡܹܐܟ݂ܘܼܠܬܵܐ.


text:
ܡܲܢ̣ܘܼ ܗܵܢܵܐ ܕܡܸܬ̣ܪܲܥܹܐ ܬܲܪܥܝܼܬ̣ܵܐ ܒܡܸܠܹ̈ܐ ܕܠܵܐ ܝܼܕܲܥܬ̣ܵܐ. ܡܸܛܠ ܗܵܢܵܐ ܚܵܘܝܼܬܵܢܝ ܕܠܵܐ ܐܸܬ̣ܒܲܝܢܹ̇ܬ̣: ܘܠܵܐ ܝܼܕ݂ܥܹ̇ܬ̣ ܕܪܵܘ̱ܪ̈ܒ̣ܵܢ ܡܹܢܝ.


text:
ܘܲܗܘ̤ܵܐ ܡ̣ܢ ܒܵܬܲܪ ܕܡܲܠܸܠ ܡܵܪܝܵܐ ܦܸܬ̣ܓ̣ܵܡܹ̈ܐ ܗܵܠܹܝܢ ܥܲܡ ܐܝܼܘܿܒ̣: ܐܸܡܲܪ ܡܵܪܝܵܐ ܠܐܹܠܝܼܦܵܙ ܬܲܝܡܢܵܝܵܐ: ܐܸܬ̣ܚܲܡܲܬ̣ ܪܘܼܓ̣ܙܝ ܥܠܲܝܟ ܘܥܲܠ ܬܪܹܝܢ ܚܲܒ̣ܪ̈ܲܝܟ. ܡܸܛܠ ܕܠܵܐ ܐܸܡ̣ܲܪܬ̇ܘܿܢ ܩܕ݂ܵܡܲܝ ܟܹܐܢܘܼܬ̣ܵܐ ܐܲܝܟ݂ ܥܲܒ̣ܕ̇ܝ ܐܝܼܘܿܒ̣.


text:
ܗܵܫܵܐ ܣܲܒ̣ܘ ܠܟ݂ܘܿܢ ܫܲܒ̣ܥܵܐ ܬܵܘܪ̈ܝܼܢ: ܘܫܲܒ̣ܥܵܐ ܕܸܟ݂ܪ̈ܝܼܢ. ܘܙܸܠܘ ܠܘܵܬ̣ ܥܲܒ̣ܕ̇ܝ ܐܝܼܘܿܒ̣ ܘܢܲܣܸܩ ܩܘܼܪܒܵܢܵܐ ܚܠܵܦܲܝܟ̇ܘܿܢ. ܘܥܲܒ̣ܕ̇ܝ ܐܝܼܘܿܒ̣ ܢܨܲܠܹܐ ܥܠܲܝܟ̇ܘܿܢ. ܘܐܸܥܒܸ̇ܕ݂ ܒܐܲܦܵܘ̈ܗܝ ܕܠܵܐ ܐܸܥܒܸܕ݂ܟ݂ܘܿܢ ܒܲܩܠܵܠܵܐ. ܡܸܛܠ ܕܠܵܐ ܐܸܡܲܪܬ̇ܘܿܢ ܩܕ݂ܵܡܲܝ ܟܹܐܢܘܼܬ̣ܵܐ: ܐܲܝܟ݂ ܥܲܒ̣ܕ̇ܝ ܐܝܼܘܿܒ̣.


text:
ܘܐܸܙܲܠ̣ܘ ܐܹܠܝܼܦܵܙ ܬܲܝܡܢܵܝܵܐ: ܘܒܸܠܕ݂ܵܕ ܫܘܿܚܵܝܵܐ: ܘܨܘܿܦܵܪ ܢܲܥܡܬ̣ܵܝܵܐ. ܘܲܥ̣ܒܲܕ݂ܘ ܐܲܝܟ݂ ܕܐܸܡ̣ܲܪ ܠܗܘܿܢ ܡܵܪܝܵܐ. ܘܲܥ̣ܒܲܕ݂ ܡܵܪܝܵܐ ܒܐܲܦܵܘ̈ܗܝ ܕܐܝܼܘܿܒ̣.


text:
ܘܡܵܪܝܵܐ ܐܲܗܦܸܟ݂ ܫܒ̣ܝܼܬܹܗ ܕܐܝܼܘܿܒ̣ ܟܲܕ݂ ܡܨܲܠܸܐ ܗ̄ܘܼܵܐ ܥܲܠ ܪ̈ܵܚܡܵܘܗܝ. ܘܐܵܘܣܸܦ ܡܵܪܝܵܐ ܥܲܠ ܟܠܡܸܕܹ̇ܡ ܕܐܝܼܬ̣ ܗ̄ܘܼܵܐ ܠܹܗ ܠܐܝܼܘܿܒ̣ ܐܲܥܦܵܐ.


text:
ܘܐܸܬ̣ܵܘ ܠܘܵܬܹܗ ܟܠܗܘܿܢ ܐܲܚܵܘ̈ܗܝ ܘܐܲܚ̈ܘܵܬܹܗ: ܘܟ݂ܠ ܕܝܵܕ݂ܥܝܼܢ ܗ̄ܘܼܵܘ ܠܹܗ ܡ̣ܢ ܩܕ݂ܝܼܡ. ܘܐܸܟܲܠ̣ܘ ܠܲܚܡܵܐ ܥܲܡܹܗ ܒܒܲܝܬܹ̇ܗ: ܕܐܲܟ݂ܪܝܼܘ ܗ̄ܘܼܵܘ ܥܠܵܘܗܝ. ܘܒܲܝܐܘܼܗܝ ܡ̣ܢ ܟܠܗܹܝܢ ܒܝܼ̈ܫܵܬ̣ܵܐ ܕܐܲܝܬ̇ܝܼ ܡܵܪܝܵܐ ܥܠܵܘܗܝ. ܘܝܲܗ̄ܒ݂ܘ ܠܹܗ ܓܒܲܪ ܚܕ݂ܵܐ ܚܕ݂ܵܐ ܢܸܩܝܵܐ: ܘܚܲܕ݂ ܚܲܕ݂ ܩܕ݂ܵܫܵܐ ܕܕܲܗܒ̣ܵܐ.


text:
ܘܡܵܪܝܵܐ ܒܲܪܸܟ݂ ܐ̄ܚܪܵܝܬܹ̇ܗ ܕܐܝܼܘܿܒ̣ ܛܵܒ̣ ܡ̣ܢ ܩܲܕ݂ܡܵܝܬܹ̇ܗ. ܘܲܗܘ̤ܵܘ ܠܹܗ ܐܲܪܒܲܬܲܥܣܲܪ ܐܲܠܦ̈ܝܼܢ ܥܵـ̈ـܢܵܐ: ܘܸܫܬܵܐ ܐܲܠܦ̈ܝܼܢ ܓܲܡܠܹ̈ܐ: ܘܐܵܠܸܦ ܦܲܕܵܢܝܼ̈ܢ ܕܬ̣ܵܘܪܹ̈ܐ: ܘܐܵܠܸܦ ܐܲܬܵܢܝܼ̈ܢ.


text:
ܘܠܵܐ ܐܸܫܬ̇ܟܲܚ ܢܸܫܹ̈ܐ ܕܫܲܦܝܼܪ̈ܵܢ ܐܲܝܟ݂ ܒ̈ܢܵܬܹܗ ܕܐܝܼܘܿܒ̣: ܒܟ݂ܠܵܗ̇ ܐܲܪܥܵܐ. ܘܝܲܗ̄ܒ̣ ܠܗܹܝܢ ܐܲܒ̣ܘܼܗܹܝܢ ܝܘܼܪܬܵܢܵܐ ܥܲܡ ܐܲܚܲܝ̈ܗܹܝܢ.


text:
ܘܲܚܝܵܐ ܐܝܼܘܿܒ̣ ܡ̣ܢ ܒܵܬܲܪ ܗܵܝܕܹ̇ܝܢ: ܡܵܐܐ ܘܐܲܪܒ̇ܥܝܼܢ ܫܢ̈ܝܼܢ. ܘܲܚ̣ܙܵܐ ܒܢܵܘ̈ܗܝ ܘܲܒ̈ܢܲܝ ܒܢܵܘ̈ܗܝ: ܥܲܠ ܐܲܪܒ̇ܥܵܐ ܕܵܪ̈ܝܼܢ.


text:
ܘܢܲܦ̮ܫܹܗ ܬܒ̣ܘܼܬ̣ ܒܛܲܝܒ̇ܘܼܬ̣ܵܐ. ܘܙܲܪܥܹܗ ܢܹܐܪܲܬ̣ ܐܲܪܥܵܐ. ܬܲܪܥܝܼܬܹܗ ܕܡܵܪܝܵܐ ܥܲܠ ܕܵܚܠܵܘ̈ܗܝ. ܘܲܩܝܵܡܹܗ ܐܲܘܕܲܥ ܐܸܢܘܿܢ. ܥܲܝ̈ܢܲܝ ܒܟ̣ܠܙܒܲܢ ܠܘܵܬ̣ ܡܵܪܝܵܐ. ܡܸܛܠ ܕܗܘ̤ ܡܲܦܸܩ ܡ̣ܢ ܡܨܝܼܕ̇ܬܵܐ ܪܸ̈ܓ̣ܠܲܝ. ܐܸܬ̣ܦܲܢ ܥܠܲܝ ܘܪܲܚܸܡܥܠܲܝ.


text:
ܫܸܡܫܵܐ ܠܫܘܼܠܛܵܢܵܐ ܕܐܝܼܡܵܡܵܐ ܕܲܠܥܵܠܲܡ ܪ̈ܲܚܡܵܘܗܝ. ܛ. ܣܲܗܪܵܐ ܘܟܲܘܟ̇ܒܹ̈ܐ ܠܫܘܼܠܛܵܢܵܐ ܕܠܸܠܝܵܐ ܕܲܠܥܵܠܲܡ ܪ̈ܲܚܡܵܘܗܝ.


text:
ܗܵܘܹ̇ܐ ܕܹܝܢ ܡܸܢܝܵܢ ܡܲܙܡܘܿܪܹ̈ܐ ܡܐܵܐ ܘܚܲܡܫܝܼܢ. ܘܗܘܼܠܵܠܹ̈ܐ ܥܸܣܪܝܼܢ. ܘܲܨܚܵܚܹ̈ܐ ܥܸܣܪܝܼܢ ܘܬܸܫܥܵܐ. ܘܡܲܪ̈ܡ̱ܝܵܬ̣ܵܐ ܚܲܡܫܝܼܢ ܘܲܫܒܲܥ. ܘܦܸܬ̣ܓ̣ܵܡܹ̈ܐ ܐܲܪܒ̇ܥܵܐ ܐܲܠܦܝܼܢ ܘܲܬ̣ܡܵܢܹܡܐܵܐ ܘܲܬ̣ܠܵܬ̣ܝܼܢ ܘܲܬ̣ܠܵܬ̣ܵܐ. ܘܣܸܦܪܹ̈ܐ ܚܲܡܫܵܐ. ܘܣܵܟ̣ܵܐ ܕܐܵܬ̣̈ܘܵܬ̣ܵܐ ܕܲܫܡܵܗܹ̈ܐ ܬܫܲܥܣܲܪ ܐܲܠܦܹ̈ܐ ܘܲܬ̣ܫܲܥܡܐܵܐ ܘܲܬ̣ܠܵܬ̣ܝܼܢ ܘܐܲܪܒ̇ܥܵܐ. ܐܲܠܵܗܵܐ ܐܲܪܒܲܥܡܐܵܐ. ܡܸܛܠ ܡܵܐܬܹ̇ܝܢ ܘܲܬ̣ܡܵܢܐܝܼܢ ܘܚܲܡܫܵܐ. ܡܘܼܫܹܐ ܫܬܵܐ. ܐܲܗܪܘܿܢ ܫܬܵܐ. ܝܲܥܩܘܿܒ̣ ܥܸܣܪܝܼܢ ܘܐܲܪܒ̇ܥܵܐ. ܫܡܘܼܐܹܝܠ ܚܲܕ݂. ܒܸܢܝܵܡܹܝܢ ܬܪܹܝܢ. ܝܑܼܣܪܵܝܹܠ ܐܲܪܒ̇ܥܝܼܢ ܘܐܲܪܒ̇ܥܵܐ. ܓܹܝܪ ܚܲܡܫܵܐ. ܕܹܝܢ ܚܲܡܫܵܐ.<br/>(ܘܕܲܥ ܕܠܲܝܬ̇ ܒܕ݂ܵܘܝܼܕ݂ ܬܚܹܝܬ̣. ܐܲܝܟܲܢܵܐ ܕܠܲܝܬ̇ ܒܲܫܠܝܼܚܵܐ ܬܚܘܿܬ̣)<br/>ܬܚܘܿܬ̣ ܬܠܵܬܲܥܣܲܪ. ܘܐܲܪܒ̇ܥܵܐ ܡܸܟܹ̇ܝܠ ܘܲܥܕܲܡܵܐ ܠܥܵܠܲܡ.


text:
ܥܕܲܡܵܐ ܠܐܹܡܲܬ̣ܝ ܫܲܒ̣ܪܹ̈ܐ ܪܵܚܡ̇ܝܼܢ ܐܲܢ̄ܬ̇ܘܿܢ ܫܲܒ̣ܪܘܼܬ̣ܵܐ. ܘܲܡܡܲܝܩܵܢܹ̈ܐ ܪ̈ܵܓ̇ܝܼܢ ܐ̄ܢܬ̇ܘܿܢ ܡܡܲܝܩܵܢܘܼܬ̣ܵܐ. ܘܣܲܟ݂ܠܹܐ ܣܵܢܹ̇ܝܢ ܐ̄ܢܬ̇ܘܿܢ ܝܼܕܲܥܬ̣ܵܐ.


text:
ܘܲܫܠܵܡܵܐ ܘܛܲܝܒ̇ܘܼܬ̣ܵܐ ܘܩܘܼܫܬܵܐ ܠܵܐ ܢܸܫܒ̇ܩܘܼܢܵܟ݂. ܐܸܠܵܐ ܩܛܘܿܪ ܐܸܢܘܿܢ ܒܨܵܘܪܵܟ݂. ܘܲܟ݂ܬ̣ܘܿܒ̣ ܐܸܢܘܿܢ ܥܲܠ ܠܘܼܚܹ̈ܐ ܕܠܸܒܵܟ݂.


text:
ܘܐܲܠ̣ܦܲܢܝ ܘܐܸܡ̣ܲܪ ܠܝܼ: ܬܸܬ̣ܚܲܝܲܠ ܡܸܠܲܬ̣ܝ ܒܠܸܒܵܟ݂. ܘܛܲܪ ܦܘܼܩ̈ܕܵܢܲܝ ܘܲܚܝܝܼ: ܘܢܵܡܘܿܣܝ ܐܲܝܟ݂ ܒܵܒ̣ܬ̣ܵܐ ܕܥܲܝܢܵܐ.


text:
ܠܵܐ ܓܹܝܪ ܕܵܡ̇ܟ̇ܝܼܢ ܥܕܲܡܵܐ ܕܥܵـ̇ـܒ̣ܕ̇ܝܼܢ ܒܝܼܫܬܵܐ. ܘܦܲܪܝܼܕ݂ܵܐ ܗ̄ܝܼ ܫܸܢܲܬ̣ܗܘܿܢ ܥܕܲܡܵܐ ܕܥܵـ̇ـܒ݂ܕ̇ܝܼܢ ܨܸܒ̣ܝܵܢܗܘܿܢ.


text:
ܥܒܸܕ݂ ܗܵܟܲܢܵܐ ܒܹܪܝ: ܘܐܸܬ̣ܦܲܨܵܐ. ܡܸܛܠ ܕܥܲܠ ܐܲܦܲܝ̈ ܚܲܒ̣ܪܵܟ݂ ܢܦܲܠ̣ܬ̇ ܒܐܝܼ̈ܕܲܝ ܒܥܸܠܕ̇ܒ̣ܵܒ̣ܵܟ݂. ܓܲܪܸܓ̣ ܗܵܟܹܝܠ ܚܲܒ̣ܪܵܟ݂ ܕܲܥ̣ܪܲܒ̣ܬ̇ ܥܠܵܘܗܝ.


text:
ܘܡܵܐ ܕܲܡܗܲܠܸܟ݂ ܐܲܢ̄ܬ̇: ܐܲܩܸܦ ܐܸܢܘܿܢ ܠܵܟ݂. ܘܥܲܡܵܟ݂ ܢܸܗܘܘܿܢ. ܛܲܪ ܐܸܢܘܿܢ ܕܲܢܢܲܛܪܘܼܢܵܟ݂. ܘܡܵܐ ܕܐܸܬ̇ܬ̇ܥܝܼܪܬ̇: ܗܸܢ̣ܘܿܢ ܢܸܗܘܘܿܢ ܠܵܟ݂ ܪܸܢܝܵܐ.


text:
ܕܘܼܡܝܵܗ̇ ܓܹܝܪ ܕܐܲܢ̄ܬ̇ܬ̣ܵܐ ܙܵܢܝܼܬ̣ܵܐ: ܐܲܝܟ݂ ܓܪܝܼܨܬܵܐ ܗ̄ܘܼ ܕܠܲܚܡܵܐ. ܘܐܲܢ̄ܬܲܬ̣ ܓܲܒ̣ܪܵܐ: ܢܲܦ̮ܫܵܐ ܝܲܩܝܼܪܬܵܐ ܨܵܝܕܵܐ.


text:
ܘܗ̤ܘ ܐܵܙܹ̇ܠ ܗ̄ܘܼܵܐ ܒܵܬ̣ܪܵܗ̇ ܐܲܝܟ݂ ܫܲܒ̣ܪܵܐ: ܘܐܲܝܟ݂ ܬܵܘܪܵܐ ܕܐܵܙܹ̇ܠ ܠܘܵܬ̣ ܛܲܒܵܚܵܐ: ܘܐܲܝܟ݂ ܟܲܠܒܵܐ ܠܐܣܘܼܪܝܵܐ.


text:
ܘܐܲܝܟ݂ ܐܲܝܠܵܐ ܕܡܲܦܪܲܚ ܓܹܐܪܵܐ ܒܟܲܒ̣ܕܹ̇ܗ. ܘܡܸܣܬܲܪܗܲܒ̣ ܐܲܝܟ݂ ܚܲܝܘܲܬ̣ ܟܸܢܦܵܐ ܠܦܲܚܵܐ. ܘܠܵܐ ܝܵܕܲܥ ܕܲܠܡܵܘܬܵܐ ܗ̄ܘܼ ܕܢܲܦ̮ܫܹܗ ܐܵܙܹ̇ܠ.


text:
ܘܟ݂ܠܗܹܝܢ ܓܲܠ̈ܝܵܢ ܐܸܢܹܝܢ ܠܐܲܝܢܵܐ ܕܡܸܫܬܵܘܕܲܥ ܠܗܹܝܢ. ܘܲܬ̣ܪ̈ܝܼܨܵܐ ܐܸܢܹܝܢ ܠܐܲܝܠܹܝܢ ܕܨܵܒܹ̇ܝܢ ܠܡܸܕܲܥ ܐܸܢܹܝܢ.


text:
ܡܸܛܠ ܕܛܵܒ̣ܵܐ ܗ̄ܝܼ ܚܸܟ݂ܡ̱ܬ̣ܵܐ: ܛܵܒ̣ ܡ̣ܢ ܕܲܗܒ̣ܵܐ ܣܢܝܼܢܵܐ: ܛܵܒ̣ ܡ̣ܢ ܟܹܐܦܹ̈ܐ ܛܵܒ̣ܵـ̈ـܬ̣ܵܐ. ܘܡܸܕܹ̇ܡ ܠܵܐ ܦܵܚܹ̇ܡ ܠܵܗ̇.


text:
ܕܸܚ̱ܠܬܹܗ ܕܡܵܪܝܵܐ ܣܵܢ̇ܝܵܐ ܒܝܼܫܘܼܬ̣ܵܐ: ܘܓܲܐܝܼܘܼܬ̣ܵܐ: ܘܪܵܡܘܼܬ̣ܵܐ: ܘܐܘܼܪܚܵܐ ܒܝܼܫܬܵܐ. ܘܦܘܼܡܵܐ ܗܦܝܼܟ݂ܵܐ ܣܵܢ̇ܝܵܐ ܐ̄ܢܵܐ.


text:
ܘܟܲܕ݂ ܣܵܡ̣ ܢܵܡܘܿܣܵܐ ܠܝܲܡܵܐ: ܘܡܲـ̈ـܝܵܐ ܠܵܐ ܥܵܒ̣ܪܝܼܢ ܦܘܼܡܹܗ. ܘܟܲܕ݂ ܥ̣ܒܲܕ݂ ܫܲܬ̣ܐ̱ܣܹ̈ܝܗ̇ ܕܐܲܪܥܵܐ. ܥܲܡܹܗ ܡܲܬ̣ܩܢܵܐ ܗ̄ܘܹ̇ܝܬ̣.


text:
ܒܹܪܝ ܐܸܢ ܚܲܟ̇ܝܼܡ ܐܲܢ̄ܬ̇: ܠܢܲܦ̮ܫܵܟ݂ ܚܲܟ̇ܝܼܡ ܐܲܢ̄ܬ̇: ܕܲܠܪ̈ܵܚܡܲܝܟ ܘܐܸܢ ܬܸܗܘܹܐ ܒܝܼܫ: ܒܲܠܚܘܿܕܲܝܟ ܬܕܲܠܹܐ ܐܸܢܹܝܢ ܒܝܼ̈ܫܵܬ̣ܵܟ݂ ܐܲܝܢܵܐ ܕܣܵܪܹܒ̣ ܕܲܓܵܠܵܐܝܼܬ̣: ܪܵܥܹ̇ܐ ܪ̈ܘܼܚܝܼܢ: ܘܪܵܕܹܦ ܥܵܘܦܵܐ ܕܲܫܡܲܝܵܐ. ܫ̣ܒܲܩ ܓܹܝܪ ܐܘܼܪܚܵܐ ܕܟܲܪܡܹܗ: ܘܲܛܥ̣ܵܐ ܫܒ̣ܝܼܠ ܦܘܼܠܚܵܢܹܗ: ܠܡܸܪܕܵܐ ܒܚܘܼܪܒܵܐ ܕܠܵܐ ܡܝܼ̈ܢ: ܘܡ̣ܢ ܐܲܝܕܵܐ ܕܲܕ݂ܪܝܼܫܵܐ ܪܵܕܹܐ ܒܨܲܗܝܵܐ. ܐܵܦ ܗ̤ܘ ܢܟ݂ܢܸܫ ܠܵܐ ܡܸܕܹ̇ܡ.


text:
ܘܠܵܐ ܝܵܕܲܥ ܕܓܲܢ̄ܒܵܪܹ̈ܐ ܠܘܵܬ̣ܵܗ̇ ܐܲܒ̣ܕ̇ܝܼܢ: ܘܲܒ̣ܥܘܼܡܩܵܐ ܕܲܫܝܘܿܠ ܟܠ ܕܲܡܙܲܡܢܝܼܢ ܠܵܗ̇. ܐܸܠܵܐ ܫܘܲܪ: ܘܠܵܐ ܬܸܫܬܵܘܚܲܪ ܒܐܲܬ̣ܪܵܐ ܗܵܘܿ. ܘܠܵܐ ܬܲܨܸܕ݂ ܒܵܗ̇ ܥܲܝܢܵܟ݂. ܗܵܟܲܢܵܐ ܓܹܝܪ ܬܸܥܒܲܪ ܡܲـ̈ـܝܵܐ ܢܘܼܟ݂ܪ̈ܵܝܹܐ: ܘܢܲܗܪܵܐ ܢܘܼܟ݂ܪܵܝܵܐ ܬܸܥܒܲܪ. ܘܬܸܣܛܹܐ ܡ̣ܢ ܡܲـ̈ـܝܵܐ ܢܘܼܟ݂ܪ̈ܵܝܹܐ ܘܡ̣ܢ ܡܲـ̈ـܝܵܐ ܢܘܼܟ݂ܪ̈ܵܝܹܐ ܠܵܐ ܬܸܫܬܹ̇ܐ. ܡܸܛܠ ܕܣܘܿܓ̣ܵܐܐ ܕܝܵܘ̈ܡܵܬ̣ܵܐ: ܘܲܫܢܲܝܵـ̈ـܐ ܕܚܲܝܹ̈ܐ ܢܸܬ̇ܬܵܘܣ̈ܦܵܢ ܠܵܟ݂.


text:
ܐܲܝܟ݂ ܕܡ̣ܢ ܫܸܠܝܵܐ ܥܵܒ̣ܪܵܐ ܥܲܠܥܵܠܵܐ. ܗܵܟܲܢܵܐ ܢܹܐܒܲܕ݂ ܥܵܘ̇ܠܵ ܘܠܵܐ ܢܸܫܬ̇ܟܲܚ ܙܲܕ̇ܝܼܩܵܐ ܕܹܝܢ ܢܸܬ̇ܬ̇ܣܝܼ̈ܡܵܢ ܫܲܬ̣ܐ̱ܣܵܘ̈ܗܝ ܠܥܵܠܲܡ.


text:
ܐܲܢ̄ܬ̇ܬ̣ܵܐ ܡܪܲܚܡܵܢܝܼܬ̣ܵܐ ܡܣܲܡܟ݂ܵܐ ܬܸܫܒ̇ܘܿܚܬܵܐ ܠܓܲܒ̣ܪܵܐ. ܟܘܼܪܣܝܵܐ ܕܹܝܢ ܕܨܲܥܪܵܐ: ܐܲܢ̄ܬ̇ܬ̣ܵܐ ܣܵܢܝܲܬ̣ ܫܪܵܪܵܐ. ܚܒܸܢܵܢܹ̈ܐ ܐܵܦ ܒܥܘܼܬ̣̱ܪܗܘܿܢ ܗܵܘܹ̇ܝܢ ܨܪܝܼܟ݂ܝܼܢ. ܘܥܲܫܝܼ̈ܢܹܐ ܡܣܲܡܟ݂ܝܼܢ ܝܼܕܲܥܬ̣ܵܐ.


text:
ܕܟ݂̈ܠܹܐ ܥܒ̣ܘܼܪܵܐ ܒܐܘܼܠܨܵܢܵܐ: ܢܸܫܒ̇ܩܝܼܘܗܝ ܠܲܒ̣ܥܸܠܕ̇ܒ̣ܵܒ̣ܵܘ̈ܗܝ. ܘܒܘܼܪܟ̇ܬ̣ܵܐ ܬܸܗܘܹܐ ܥܲܠ ܪܹܫܹܗ ܕܐܲܝܢܵܐ ܕܲܡܙܲܒܸ̇ܢ.


text:
ܕܒ̣ܵܢܹ̇ܐ ܒܲܝܬܹ̇ܗ ܒܥܸܬܵܐ: ܢܸܫܒ̇ܘܿܩ ܠܲܒ̣ܢܵܘ̈ܗܝ ܬܸܢܚܵـ̈ـܬ̣ܵܐ. ܘܲܕ݂ܠܵܐ ܟܵܐܹ̇ܫ ܒܒܲܝܬܹ̇ܗ: ܢܦܲܠܸܓ̣ ܠܲܒ̣ܢܵܘ̈ܗܝ ܪܘܼܚܵܐ. ܘܣܲܟ݂ܠܵܐ ܢܸܗܘܹܐ ܥܲܒ̣ܕܵܐ ܠܚܲܟ̇ܝܼܡܵܐ.


text:
ܐܲܢ̄ܬ̇ܬ̣ܵܐ ܓܲܒ̣ܪܵܢܝܼܬ̣ܵܐ ܟܠܝܼܠܵܐ ܗ̄ܝܼ ܕܒܲܥܠܵܗ̇. ܘܐܲܝܟ݂ ܒܸܠܛܝܼܬ̣ܵܐ ܘܬ̣ܵܘܠܥܵܐ ܒܩܲܝܣܵܐ: ܗܵܟܲܢܵܐ ܡܵܘܒ̇ܕ݂ܵܐ ܠܓܲܒ̣ܪܵܐ ܐܲܢ̄ܬ̇ܬ̣ܵܐ ܥܵܒ̣ܕܲܬ̣ ܒܝܼ̈ܫܵܬ̣ܵܐ.


text:
ܛܵܒ̣ ܗ̄ܘܼ ܒܲܪܢܵܫܵܐ ܕܲܡܫ̣ܪܸܐ ܠܲܡܥܲܕܵܪܘܼ: ܛܵܒ̣ ܡ̣ܢ ܗܵܘܿ ܕܬ̣ܵܠܹܐ ܒܣܲܒ̣ܪܵܐ. ܘܐܝܼܠܵܢܵܐ ܕܚܲܝܹ̈ܐ ܡܲܝܬܸ̇ܐ ܣܲܒ̣ܪܵܐ.


text:
ܕܒ̣ܵܣܹ̇ܐ ܥܲܠ ܡܸܠܬ̣ܵܐ: ܢܸܬ̣ܚܲܒܲܠ ܡܸܢܵܗ̇ ܘܲܕ̇ܕ݂ܵܚܹ̇ܠ ܡ̣ܢ ܦܘܼܩܕܵܢܵܐ: ܢܸܫܬܵܘܙܲܒ̣. ܠܓܲܒ̣ܪܵܐ ܢܲܟ̇ܘܼܠܬ̣ܵܢܵܐ ܠܵܐ ܬܸܗܘܹܐ ܠܹܗ ܛܲܝܒ̇ܘܼ ܘܓܲܒ̣ܪܵܐ ܚܲܟ̇ܝܼܡܵܐ ܕܲܬ̣ܪ̈ܝܼܨܵܢ ܥܒ̣ܝܼ̈ܕ݂ܵܬܹܗ: ܐܵܦ ܐܘܼܪܚܹܗ ܬܸܣܲܩ ܠܪܹܫ.


text:
ܐܲܝܠܹܝܢ ܕܠܵܐ ܚܙܹܐ ܠܗܘܿܢ ܥܘܼܡܪܵܐ: ܫܢܲــ̈ـܝܵܐ ܣܲܓ̇ܝܼ̈ܐܵܬ̣ܵܐ ܐܵܘܒܸ̇ܕ݂ܘ ܥܘܼܬ̣ܪܵܐ. ܘܐ̄ܢܵܫ̈ܝܼܢ ܐܸܒܲܕ݂ܘ ܓܡܝܼܪܵܐܝܼܬ̣.


text:
ܠܸܒܵܐ ܝܲܕ̇ܘܼܥܬ̣ܵܢܵܐ: ܟܲܪܝܘܼܬ̣ܵܐ ܗ̄ܘܼ ܠܢܲܦ̮ܫܹܗ. ܘܲܒ̣ܚܲܕ݂ܘܼܬܹܗ ܠܵܐ ܢܸܬ̣ܝܼܠܛ ܢܘܼܟ݂ܪܵܝܵܐ. ܒܲܝܬܵܐ ܕܥܵܘܠܹܐ ܢܹܐܒܲܕ݂. ܘܡܲܫܟ̇ܢܵܐ ܕܲܬ̣ܪ̈ܝܼܨܹܐ ܢܸܪܘܲܙ.


text:
ܥܵܘܿܠܹ̈ܐ ܛܵܥܹ̇ܝܢ ܕܥܵܒ̣ܕ̇ܝܼܢ ܒܝܼ̈ܫܵܬ̣ܵܐ. ܘܲܡܪܲܚܡܵܢܹܐ ܘܙܲܕ̇ܝܼܩܹ̈ܐ ܥܵܒ̣ܕ̇ܝܼܢ ܟܠܗܹܝܢ ܛܵܒ̣ܵـ̈ـܬ̣ܵܐ. ܥܵܒ̣̇ܕܲܝ̈ ܒܝܼ̈ܫܵܬ̣ܵܐ: ܪ̈ܲܚܡܹܐ ܘܗܲܝܡܵܢܘܼܬ̣ܵܐ ܠܵܐ ܢܸܣܬܲܟ̇ܠܘܼܢ. ܡܪܲܚܡܵܢܘܼܬ̣ܵܐ ܕܹܝܢ ܘܗܲܝܡܵܢܘܼܬ̣ܵܐ ܥܲܡ ܥܵܒ̣ܕܲܝ̈ ܛܵـ̈ـܒ̣ܵܬ̣ܵܐ ܗ̄ܝܼ.


text:
ܒܟ݂ܠ ܕܝܵܨܹ̇ܦ ܐܲܢ̄ܬ̇: ܚܕ݂ܵܐ ܗ̄ܝܼ ܕܡܵܘܬ̇ܪܵܐ ܘܐܲܝܢܵܐ ܕܲܒ̣ܨܝܼܪ ܒܥܘܼܡܪܹܗ: ܢܝܼܚܵܐ ܘܒܲܣܝܼܡܵܐ ܢܸܗܘܹܐ. ܟܠ ܟܹܐܒ̣ ܡܵܪܝܵܐ ܡܲܐܣܹܐ. ܘܡܲܡܠܠܵܐ ܕܣܸܦ̈ܘܵܬ̣ܗܘܿܢ ܕܥܵܘܿܠܹ̈ܐ ܡܲܚܣܲܪ ܠܗܘܿܢ.


text:
ܨܸܒ̣ܝܵܢܹܗ ܕܡܲܠܟܵܐ ܒܥܲܒ̣ܕܵܐ ܣܲܟ̇ܘܼܠܬ̣ܵܢܵܐ. ܘܲܒ̣ܚܸܟ݂ܡܲܬ̣ ܢܲܦ̮ܫܹܗ ܡܸܣܬܲܚܸܦ ܥܵܘܵܠܐ. ܘܕܲܬ̣ܟ݂ܝܼܠ ܕܠܲܝܬ̇ ܠܹܗ ܚܛܵܗܹ̈ܐ: ܙܲܕ̇ܝܼܩܵܐ ܗ̄ܘܼ. ܪܘܼܓ̣ܙܵܐ ܕܹܝܢ ܐܵܦ ܠܚܲܟ̇ܝܼܡܹ̈ܐ ܡܵܘܒܸ̇ܕ݂.


text:
ܠܵܐ ܪܵܚܹ̇ܡ ܒܝܼܫܵܐ ܠܡ̇ܢ ܕܡܲܟܸ̇ܣ ܠܹܗ. ܘܥܲܡ ܚܲܟ̇ܝܼܡܹ̈ܐ ܠܵܐ ܡܗܲܠܸܟ݂.<br/>ܬܸܫܒ̇ܘܿܚܬܹ̇ܗ ܕܐܲܠܵܗܵܐ ܡ̇ܢ ܕܲܡܛܲܫܹܐ.


text:
ܐܝܼܬ̣ ܐܘܼܪܚܵܐ ܕܡܸܬ̣ܚܲܙܝܵܐ ܒܥܲܝܢܲܝ̈ ܒܢܲܝ̈ܢܵܫܵܐ: ܕܲܬ̣ܪܝܼܨܵܐ ܗ̄ܝܼ. ܘܐܘܼܪ̈ܚܵܬ̣ܵܗ̇ ܐܘܼܪ̈ܚܵܬ̣ܵܐ ܐܸܢܹܝܢ ܕܡܵܘܬܵܐ.


text:
ܕܡܸܫܟܲܚ ܐܲܢ̄ܬ̇ܬ̣ܵܐ ܛܵܒ̣ܬ̣ܵܐ: ܡܸܫܟܲܚ ܛܵܒ̣ܬܵܐ. ܘܲܡܩܲܒܸ̇ܠ ܨܸܒ̣ܝܵܢܵܐ ܡ̣ܢ ܡܵܪܝܵܐ ܘܲܕ݂ܡܲܦܸܩ ܐܲܢ̄ܬ̇ܬ̣ܵܐ ܛܵܒ̣ܬ̣ܵܐ: ܡܲܦܸܩ ܛܵܒ̣ܬ̣ܵܐ ܡ̣ܢ ܒܲܝܬܹ̇ܗ.


text:
ܕܢܵܛܲܪ ܗܲܝܡܵܢܘܼܬ̣ܵܐ: ܡܸܫܟܲܚ ܛܵܒ̣ܬ̣ܵܐ. ܘܣܵܗܕܵܐ ܕܲܓܵܠܵܐ ܠܵܐ ܢܸܬ̣ܚܲܣܸܐ. ܘܕܲܡܡܲܠܸܠ ܕܲܓܵـ̈ـܠܵܬ̣ܵܐ ܢܹܐܒܲܕ݂.


text:
ܘܢܹܐܡܲܪ ܕܐܝܼܬ̣ ܕܲܗܒ̣ܵܐ: ܘܣܘܿܓ̣ܵܐܐ ܕܟܹܐܦܹ̈ܐ ܛܵܒ̣ܵـ̈ـܬ̣ܵܐ: ܘܡܵܐܢܹ̈ܐ ܝܲܩܝܼܪܹ̈ܐ: ܘܣܸܦ̈ܘܵܬ̣ܵܐ ܕܝܼܕܲܥܬ̣ܵܐ.


text:
ܐܵܘܒܸ̇ܕ݂ ܠܒ̣ܝܼܫܵܐ: ܘܐܲܦܸܩ ܠܚܸܪܝܵܝܵܐ: ܘܒܲܛܸܠ ܕܝܼܢܵܐ ܘܨܲܥܪܵܐ. ܕܠܵܐ ܐܸܢ ܢܸܬܸ̇ܒ̣ ܒܲܟ݂ܢܘܼܫܬܵܐ: ܠܟ݂ܠܗܘܿܢ ܢܨܲܥܲܪ.


text:
ܐܸܢ ܬܲܨܹܕ݂ ܓܹܝܪ ܥܲܝܢܵܟ݂ ܒܹܗ: ܠܵܐ ܡܸܬ̣ܚܙܹܐ ܠܵܟ݂. ܡܸܛܠ ܕܥܵܒܹ̇ܕ݂ ܠܹܗ ܓ̣ܦܹ̈ܐ ܐܲܝܟ݂ ܕܢܸܫܪܵܐ: ܘܦܵܪܲܚ ܠܲܫܡܲܝܵܐ.


text:
ܐܲܟ݂ܙܢܵܐ ܓܹܝܪ ܕܐ̄ܢܵܫ ܒܵܠܲܥ ܙܸܦ̮ܬܵܐ: ܗܵܟܲܢܵܐ ܐܵܟܹ̇ܠ ܐܲܢ̄ܬ̇ ܘܫܵܬܹ̇ܐ ܥܲܡܹܗ. ܘܠܸܒܹ̇ܗ ܠܵܐ ܗ̄ܘܼܵܐ ܠܘܵܬ̣ܵܟ݂.


text:
ܠܡ̇ܢ ܘܵܝܵܐ: ܘܲܠܡ̇ܢ ܕܘܼܘܵܕ݂ܵܐ: ܘܲܠܡ̇ܢ ܕܝܼܢܵܐ: ܘܲܠܡ̇ܢ ܒܝܼ̈ܫܵܬ̣ܵܐ: ܘܲܠܡ̇ܢ ܨܘܼܠ̈ܦܵܬ̣ܵܐ ܕܡܲܓܵܢ. ܘܲܕ݂ܡ̇ܢ ܡܩܲܢ̈ܐܵܢ ܥܲܝܢܵܘ̈ܗܝ.


text:
ܐܸܠܵܐ ܕܐܲܝܠܹܝܢ ܕܡܵܘܚܪܝܼܢ ܒܚܲܡܪܵܐ. ܘܲܡܥܲܩܒ̣ܝܼܢ ܐܲܝܟܵܐ ܕܐܝܼܬ̣ ܒܹܝܬ̣ ܡܲܫܬ̇ܝܵܐ. ܠܵܐ ܬܸܗܘܹܐ ܪܵܘܵܝ ܒܚܲܡܪܵܐ. ܐܸܠܵܐ ܡܲܠܸܠ ܥܲܡ ܐ̄ܢܵܫܵܐ ܙܲܕ̇ܝܼܩܹ̈ܐ. ܘܲܗ̤ܘܲܝܬ̇ ܡܗܲܠܸܟ݂ ܥܲܡܗܘܿܢ ܘܲܡܡܲܠܸܠ.


text:
ܘܬܹܐܡܲܪ ܕܲܡܚ̣ܵܐܘܼܢܝ: ܘܠܵܐ ܚܸܫܹ̇ܬ̣. ܘܲܡܒܲܙܚܝܼܢ ܗ̄ܘܼܵܘ ܒܝܼ: ܘܠܵܐ ܝܵܕܲܥ ܗ̄ܘܹ̇ܝܬ̣. ܐܸܡܲܬ̣ܝ ܐܸܬ̇ܬ̇ܥܝܼܪ: ܙܐܹܙܲܠ ܐܸܒ̣ܥܹܝܗ̇.


text:
ܘܐܸܢ ܬܹܐܡܲܪ ܕܠܵܐ ܝܵܕܲܥ ܐ̄ܢܵܐ: ܕܲܥ ܕܬܲܪܥܝܼܬ̣ܵܐ ܕܠܸܒܵܐ: ܐܲܠܵܗܵܐ ܗ̄ܘܼ ܒܵܨܹ̇ܐ. ܘܲܕ݂ܢܛܲܪ ܢܲܦ̮ܫܵܟ݂: ܗ̤ܘ ܝܵܕܲܥ ܘܦܵܪܲܥ ܠܒܲܪܢܵܫܵܐ ܐܲܝܟ݂ ܥܒ̣ܵܕ݂ܵܘ̈ܗܝ.


text:
ܫܲܦܝܼܪ ܗ̄ܘܼ ܓܹܝܪ ܕܢܹܐܡܲܪ ܠܵܟ݂: ܐܸܬ̣ܩܲܪܲܒ̣ ܠܥܸܠ: ܛܵܒ̣ ܡ̣ܢ ܕܲܢܡܲܟ̇ܟ݂ܵܟ݂: ܩܕ݂ܵܡ ܫܲܠܝܼܛܵܐ. ܡܸܕܹ̇ܡ ܕܲܚ̈ܙܲܝ ܥܲܝܢܲܝ̈ܟ: ܗܵܘܿ ܐܸܡܲܪ.


text:
ܐܲܟ݂ܙܢܵܐ ܕܡܵܐ ܕܢܵܚܹ̇ܬ̣ ܬܲܠܓܵܐ ܒܝܵܘܡܵܐ ܕܲܚܨܵܕ݂ܵܐ: ܡܦܲܝܸܓ̣ ܚܘܼܡܵܐ. ܗܵܟܲܢܵܐ ܐܝܼܙܓܲܕܵܐ ܡܗܲܝܡܢܵܐ ܠܲܡܫܲܕ̇ܪ̈ܵܢܵܘܗܝ: ܘܢܲܦ̮ܫܵܐ ܕܡܵܪ̈ܵܘܗܝ ܡܲܗܦܸܟ݂.


text:
ܐܲܟ݂ܙܢܵܐ ܕܡܵܐ ܕܐܝܼܬ̣ ܥܢܵܢܹ̈ܐ ܘܪܘܼܚܵܐ: ܘܡܸܛܪܵܐ ܠܲܝܬ̇: ܗܵܟܲܢܵܐ ܗ̄ܘܼ ܓܲܒ̣ܪܵܐ ܕܡܸܫܬܲܒ̣ܗܲܪ ܒܡܵܘ̈ܗܒ̣ܵܬ̣ܵܐ ܕܲܓܵܠܵـ̈ـܬ̣ܵܐ.


text:
ܐܲܝܟ݂ ܦܵܕ݂ܘܿܥܵܐ ܘܣܲܝܦܵܐ ܘܓܹܐܪܵܐ ܫܢܝܼܢܵܐ: ܗܵܟܲܢܵܐ ܗ̄ܘܼ ܓܲܒ̣ܪܵܐ ܕܡܲܣܗܸܕ݂ ܣܵܗܕ̇ܘܼܬ̣ܵܐ ܕܲܓܵܠܬܵܐ ܥܲܠ ܚܲܒ̣ܪܹܗ.


text:
ܡ̇ܢ ܕܫܵܩܹ̇ܠ ܡܪܛܘܼܛܵܐ ܡ̣ܢ ܚܲܒ̣ܪܹܗ ܒܝܵܘܡܵܐ ܕܩܲܪܬ̣ܵܐ: ܐܲܝܟ݂ ܗܵܘܿ ܕܪܵܡܹ̇ܐ ܚܲܠܵܐ ܥܲܠ ܝܲܬ̣ܪܵܐ: ܘܡܲܨܪܸܦ ܠܠܸܒܵܐ ܟܵܝ̇ܒܵܐ. ܐܲܝܟ݂ ܣܵܣܵܐ ܠܡܵܐܢܵܐ: ܘܐܲܝܟ݂ ܒܸܠܛܝܼܬ̣ܵܐ ܠܩܲܝܣܵܐ: ܗܵܟܲܢܵܐ ܟܲܪܝܘܼܬ̣ܵܐ ܡܲܗܪܵܐ ܠܠܸܒܹ̇ܗ ܕܓܲܒ̣ܪܵܐ.


text:
ܫܲܦܝܼܪ ܠܡܸܥܡܲܪ ܥܲܠ ܩܲܪܢܵܐ ܕܐܸܓܵܪܵܐ: ܡ̣ܢ ܕܲܠܡܸܥܡܲܪ ܥܲܡ ܐܲܢ̄ܬ̇ܬ̣ܵܐ ܢܲܨܵܝܬܵܐ: ܘܲܒ̣ܒ̣ܝܬܵܐ ܕܦܵܠ̈ܓ̇ܘܵܬ̣ܵܐ.


text:
ܐܲܟ݂ܙܢܵܐ ܕܡܲـ̈ـܝܵܐ ܩܲܪܝܼܪܹ̈ܐ ܠܢܲܦ̮ܫܵܐ ܨܗܝܼܬ̣ܵܐ: ܗܵܟܲܢܵܐ ܗ̄ܘܼ ܛܸܒܵܐ ܫܲܦܝܼܪܵܐ ܕܐܵܬܹ̇ܐ ܡ̣ܢ ܐܲܪܥܵܐ ܪܲܚܝܼܩܬܵܐ.


text:
ܐܲܝܟ݂ ܕܣܵܟܲܪ ܐ̄ܢܵܫ ܡܲܒ̇ܘܼܥܵܐ: ܘܡܲܦܩܵܢܵܐ ܕܡܲـ̈ـܝܵܐ ܡܚܲܒܸ̇ܠ: ܗܵܟܲܢܵܐ ܗ̄ܘܼ ܙܲܕ̇ܝܼܩܵܐ ܡܵܐ ܕܢܵܦܹ̇ܠ ܩܕ݂ܵܡ ܥܵܘܿܠܵܐ.


text:
ܪܵܚ̇ܡܵܟ݂ ܘܪܵܚܡܹܗ ܕܐܲܒ̣ܘܼܟ݂ ܠܵܐ ܬܸܫܒ̇ܘܿܩ. ܘܲܠܒܹܝܬ̣ ܐܲܚܘܼܟ݂ ܠܵܐ ܬܸܥܘܿܠ ܒܝܵܘܡܵܐ ܕܲܬ̣ܒ̣ܵܪܵܟ݂. ܛܵܒ̣ ܗ̄ܘܼ ܫܒ̣ܵܒ̣ܵܐ ܕܩܲܪܝܼܒ̣: ܡ̣ܢ ܐܲܚܵܐ ܕܪܲܚܝܼܩ.


text:
ܨܪܵܦܵܐ ܒܵܩܹ̇ܐ ܠܣܹܐܡܵܐ: ܘܟ݂ܘܼܪܵܐ ܠܕܲܗܒ̣ܵܐ: ܘܓܲܒ̣ܪܵܐ ܡ̣ܢ ܦܘܼܡܵܐ ܕܲܡܫܲܒ̇ܚܵܢܵܘ̈ܗܝ. ܠܸܒܵܐ ܕܥܵܘܿܠܹ̈ܐ ܒܵܥܹ̇ܐ ܒܝܼܫܬܵܐ ܘܠܸܒܵܐ ܕܟܹܐܢܹ̈ܐ ܒܵܥܹ̇ܐ ܝܼܕܲܥܬ̣ܵܐ.


text:
ܐܸܢ ܡܵܚܹ̇ܐ ܐܲܢ̄ܬ̇ ܠܣܲܟ݂ܠܵܐ ܒܓ̣ܵܘ ܟܢܘܼܫܬܵܐ: ܡܸܕܹ̇ܡ ܠܵܐ ܡܵܘܬܲܪ ܐܲܢ̄ܬ̇ ܠܹܗ. ܐܵܦܠܵܐ ܡܲܥܒܲܪ ܐܲܢ̄ܬ̇ ܣܲܟ݂ܠܘܼܬܹܗ.


text:
ܒܲܪܢܵܫܵܐ ܕܲܡܟܲܣܸܐ ܥܵܘܼܠܹܗ: ܠܵܐ ܢܨܠܚ ܘܲܕ݂ܡܵܘܕܹ̇ܐ ܒܲܚܛܵܗܵܘ̈ܗܝ ܘܥܵܒܲܪ ܡܸܢܗܘܿܢ: ܡܸܬ̣ܪܲܚܲܡ ܥܠܵܘܗܝ ܐܲܠܵܗܵܐ.


text:
ܐܸܡܲܪ ܠܝܼ ܡܲܢ̣ܘܼ ܣܠܸܩ̣ ܠܲܫܡܲܝܵܐ ܘܲܢܚܸܬ̣. ܘܡܲܢ̣ܘܼ ܐܸܚܲܕ݂ ܪܘܼܚܵܐ ܒܚܘܼܦܢܵܘ̈ܗܝ ܘܡܲܢ̣ܘܼ ܨܲܪ ܡܲـ̈ـܝܵܐ ܒܫܘܿܫܸܦܵܐ. ܘܡܲܢ̣ܘܼ ܐܲܩܝܼܡ ܟܠܗܘܿܢ ܥܸܒ̣ܪܹ̈ܝܗ̇ ܕܐܲܪܥܵܐ. ܐܲܝܢܵܘ ܫܡܹܗ. ܘܐܲܝܢܵܘ ܫܡܵܐ ܕܲܒ̣ܪܹܗ: ܐܸܢ ܝܵܕܲܥ ܐܲܢ̄ܬ̇.


text:
ܐܲܪܚܸܩ ܡܹܢܝ ܣܪܝܼܩܘܼܬ̣ܵܐ ܘܡܲܡܠܠܵܐ ܟܲܕ݂ܒ̣ܵܐ. ܘܡܸܣܟܹ̇ܢܘܼܬ̣ܵܐ ܘܥܘܼܬ̣ܪܵܐ ܠܵܐ ܬܸܬܸ̇ܠ ܠܝܼ. ܗܲܒ̣ܠܝܼ ܥܘܼܡܪܵܐ ܡܸܣܲܬ̣ܝ.


text:
ܕܵܪܵܐ ܕܣܲܦ̮ܣܹܪܹ̈ܐ ܐܸܢܹܝܢ ܫܸܢܵܘ̈ܗܝ. ܘܣܲܟ̇ܝܼ̈ܢܵܬ̣ܵܐ ܢܝܼܒ̣ܵܘ̈ܗܝ: ܠܡܹܐܟܲܠ ܠܡܸܣܟܹ̇ܢܹ̈ܐ ܕܐܲܪܥܵܐ: ܘܒܵܝܫܹ̈ܐ ܕܲܒ̣ܢܲܝ̈ܢܵܫܵܐ.


text:
ܠܥܲܠܘܼܩܵܐ ܬܠܵܬ̣ ܗܸܘܲܝ̈ ܠܹܗ ܒ̈ܢܵܢ ܚܲܒ̇ܝܼ̈ܒܵܢ. ܬܠܵܬ̣ ܐܸܢܹܝܢ ܕܠܵܐ ܣܵܒ̣̈ܥܵܢ: ܘܕܲܐܪܒܲܥ ܠܵܐ ܐܵܡ̇ܪܵܐ ܟܲܕ݂ܘܼ.


text:
ܥܲܝܢܵܐ ܕܓ̣ܵܚ̇ܟܵܐ ܥܲܠ ܠܵܐ ܐܲܒ̣ܘܼܗ̇: ܘܫܵܝ̇ܛܵܐ ܣܲܝܒ̇ܘܼܬ̣ܵܐ ܕܐܸܡܵܗ̇: ܢܸܚܨܘܿܢܵܗ̇ ܥܘܼܪ̈ܒܹܐ ܕܢܲܚܠܵܐ. ܘܢܹܐܟ݂ܠܘܼܢܵܗ̇ ܒܢܲܝ̈ ܢܸܫܪܵܐ.


text:
ܐܘܼܪܚܵܐ ܕܢܸܫܪܵܐ ܒܲܫܡܲܝܵܐ: ܘܐܘܼܪܚܵܐ ܕܚܸܘܝܵܐ ܥܲܠ ܫܘܿܥܵܐ: ܘܐܘܼܪܚܵܐ ܕܐܸܠܦܵܐ ܒܠܸܒܹ̇ܗ ܕܝܲܡܵܐ. ܘܐܘܼܪܚܵܐ ܕܓܲܒ̣ܪܵܐ ܒܲܥܠܲܝܡܘܼܬܹܗ.


text:
ܗܵܟܲܢܵܐ ܗ̄ܝܼ ܐܘܼܪܚܵܐ ܕܐܲܢ̄ܬ̇ܬ̣ܵܐ ܓܲܝܵܪܬܵܐ. ܐܲܟ݂ܠܵܐ ܘܲܡܟܲܦܪܵܐ ܦܘܼܡܵܗ̇. ܘܐܵܡ̇ܪܵܐ ܡܸܕܹ̇ܡ ܠܵܐ ܥܸܒ̣ܕܹ̇ܬ̣.


text:
ܘܐܲܒܵܟ݂ܵܐ ܕܡܸܙܕܲܪܟܲܠ ܒܲܝܢܵܬ̣ ܬܲܪ̈ܢܵܓ̣ܘܿܠܝܵܬ̣ܵܐ: ܘܬܲܝܫܵܐ ܕܐܵܙܹ̇ܠ ܒܪܹܫ ܓܙܵܪܵܐ: ܘܡܲܠܟܵܐ ܕܲܡܡܲܠܸܠ ܒܹܝܬ̣ ܥܲܡܡܹ̈ܐ.


text:
ܡ̣ܢ ܫܘܼܡܢܹܗ ܕܚܲܠܒ̣ܵܐ ܢܵܦܩܵܐ ܚܹܐܘܬ̣ܵܐ. ܘܐܸܢ ܬܸܟ݂ܒ̇ܘܿܫ ܐܝܼܕ݂ܵܟ݂ ܥܲܠ ܚܸܛܬ̣ܵܐ: ܢܸܦܘܿܩ ܕܡܵܐ. ܗܵܟܲܢܵܐ ܡ̣ܢ ܚܸܪܝܵܢܵܐ ܕܐܲܦ̈ܐ ܢܵܦܹ̇ܩ ܕܝܼܢܵܐ.


text:
ܐܲܢ̄ܬ̇ܬ̣ܵܐ ܟܲܫܝܼܪܬܵܐ ܡܲܢ̣ܘܼ ܡܸܫܟܲܚ. ܝܲܩܝܼܪܵܐ ܗ̄ܝܼ ܓܹܝܪ ܡ̣ܢ ܟܹܐܦܹ̈ܐ ܛܵܒ̣ܵـ̈ـܬ̣ܵܐ: ܕܲܕ݂ܡ̈ܝܼܢ ܠܲܝܬ̇ ܠܗܹܝܢ.


text:
ܐܵܙܹ̇ܠ ܠܬܲܝܡܢܵܐ: ܘܡܸܬ̣ܟܲܪܸܟ ܠܓܲܪܒ̇ܝܵܐ. ܡܸܬ̣ܟ̇ܪܵܟܼܵܘܼ ܡܸܬ̣ܟ̇ܪܸܟ: ܘܐܵܙܹ̇ܠ ܪܘܼܚܵܐ. ܘܲܠܚܵܕܼܪ̈ܵܬܹܗ ܬܵܐܹ̇ܒ̣ ܪܘܼܚܵܐ.


text:
ܟܠ ܢܲܚܠܹ̈ܐ ܪܵܡܹ̇ܝܢ ܒܝܲܡܵܐ. ܘܝܲܡܵܐ ܠܵܐ ܡܸܬ̣̱ܡܠܸܐ: ܠܐܲܬܲܪ ܕܐܵܙ̇ܠ̄ܝܼܢ ܢܲܚܠܹ̈ܐ: ܠܬܲܡܵܢ ܗܸܢ̣ܘܿܢ ܬܵܝܒ̇ܝܼܢ ܠܡܹܐܙܲܠ.


text:
ܟܠܗܘܿܢ ܦܸܬ̣ܓ̣ܵܡܹ̈ܐ ܠܐܹܝܢ. ܠܵܐ ܢܸܣܒܲܥ ܓܲܒ̣ܪܵܐ ܠܲܡܡܲܠܵܠܘܼ. ܘܠܵܐ ܣܵܒ̣ܥܵܐ ܥܲܝܢܵܐ ܠܡܸܚܙܵܐ. ܘܠܵܐ ܡܵܠ̇ܝܵܐ ܐܸܕܼܢܵܐ ܠܡܸܫܡܲܥ.


text:
ܠܲܝܬ̇ ܕܘܼܟ̣ܪܵܢ ܠܩܲܕܼܡܵܝܹ̈ܐ: ܘܐܵܦ ܠܵܐ ܠܐܲܚܪ̈ܵܝܹܐ ܕܗܵܘܹ̇ܝܢ: ܠܲܝܬ̇ ܠܗܘܿܢ ܕܘܼܟ̣ܪܵܢ ܥܲܡ ܐܲܝܠܹܝܢ ܕܗܵܘܹ̇ܝܢ ܒܐܲܚܪܵܝܬܵܐ.


text:
ܘܝܼܗ̄ܒܹ̇ܬ̣ ܠܹܒ̇ܝ ܠܡܸܒ̣ܥܵܐ ܘܲܠܡܸܬ̣ܒܲܝܵܢܘܼ ܒܚܸܟ̣ܡ̱ܬ̣ܵܐ: ܥܲܠ ܟܠ ܕܐܸܬ̣ܥ̱ܒܲܕܼ ܬܚܹܝܬ̣ ܫܸܡܫܵܐ. ܥܸܢܝܵܢܵܐ ܒܝܼܫܵܐ ܝܲܗ̄ܒ̣ ܡܵܪܝܵܐ ܠܲܒ̣ܢܲܝ̈ܢܵܫܵܐ ܕܢܸܬ̣ܥ̱ܢܘܿܢ ܒܹܗ.


text:
ܡܲܠܥܹ̇ܬ̣ ܐܸܢܵܐ ܥܲܡ ܠܹܒ̇ܝ ܠܡܹܐܡܲܪ: ܐܸܢܵܐ ܗܵܐ ܝܸܪܒܹ̇ܬ̣ ܘܐܵܘܣܦܹ̇ܬ̣ ܚܸܟ̣ܡ̱ܬ̣ܵܐ: ܥܲܠ ܟܠ ܕܲܗܘ̤ܵܘ ܩܕܼܵܡܲܝ ܒܐܘܿܪܸܫܠܸܡ. ܘܠܹܒ̇ܝ ܚܙ̣ܵܐ ܣܘܿܓ̣ܵܐܐ ܕܚܸܟ̣ܡ̱ܬ̣ܵܐ ܘܕܼܝܼܕܲܥܬ̣ܵܐ.


text:
ܘܝܸܗ̄ܒܹ̇ܬ̣ ܠܹܒ̇ܝ ܠܡܸܕܲܥ ܚܸܟ̣ܡ̱ܬ̣ܵܐ: ܘܝܼܕܲܥܬ̣ܵܐ: ܘܡܲܬ̣̈ܠܹܐ: ܘܣܲܟ̇ܘܼܠܬ̣ܵܢܘܼܬ̣ܵܐ. ܘܝܼܕܼܥܹ̇ܬ̣ ܕܐܵܦ ܗܵܢܵܐ ܛܘܼܪܵܦܵܐ ܕܪܘܼܚܵܐ.


text:
ܪܢܹܝ̇ܬ̣ ܒܠܹܒ̇ܝ ܠܲܡܒܲܣܵܡܘܼ ܒܚܲܡܪܵܐ ܒܸܣܪܝ. ܘܠܹܒ̇ܝ ܪܢ̣ܵܐ ܒܚܸܟ̣ܡ̱ܬ̣ܵܐ: ܘܐܹܚܝܼܕܼ ܒܣܲܟ̇ܘܼܠܬ̣ܵܢܘܼܬ̣ܵܐ. ܥܕܲܡܵܐ ܕܐܸܚܙܹܐ ܐܲܝܢܵܐ ܛܵܒ̣ ܠܲܒ̣ܢܲܝ̈ܢܵܫܵܐ ܕܢܸܥܒ̇ܕܼܘܼܢ ܬܚܹܝܬ̣ ܫܸܡܫܵܐ: ܡܸܢܝܵܢ ܝܵܘ̈ܡܲܝ ܚܲܝܲܝ̈ܗܘܿܢ.


text:
ܩܢܹ̇ܝܬ̣ ܠܝܼ ܥܲܒ̣̈ܕܹ̇ܐ ܘܐܲܡ̈ܗܵܬ̣ܵܐ. ܘܲܒ̣ܢܲܝ̈ ܒܲܝܬܵܐ ܗܘ̤ܵܘ ܠܝܼ ܣܘܿܓ̣ܵܐܐ. ܘܐܵܦ ܩܸܢܝܵܢܵܐ ܕܬ̣ܵܘܪܹ̈ܐ ܘܲܕܼܥܵܢܹ̈ܐ: ܣܲܓ̇ܝܼ ܗܘ̤ܵܐ ܠܝܼ ܡ̣ܢ ܟܠ ܕܲܗܘ̤ܵܘ ܩܕܼܵܡܲܝ ܒܐܘܿܪܸܫܠܸܡ.


text:
ܟܲܢܫܹ̇ܬ̣ ܠܝܼ ܐܵܦ ܟܸܣܦܵܐ ܘܕܲܗܒ̣ܵܐ: ܘܩܸܢܝܵܢܵܐ ܕܡܲܠ̈ܟܹ̇ܐ ܕܲܡܕܼܝܼ̈ܢܵܬ̣ܵܐ. ܥܸܒ̣ܕܹ̇ܬ̣ ܠܝܼ ܡܫܲܒ̇ܚܵܢܹ̈ܐ ܘܲܡܫܲܒ̇ܚܵܢ̈ܝܵܬ̣ܵܐ: ܘܒܲܣܝܼܡܘܼܬ̣ܵܐ ܒܲܒ̣ܢܲܝ̈ܢܵܫܵܐ ܥܸܒ̣ܕܹ̇ܬ̣ ܠܝܼ ܫܵܩܵـ̈ـܘܵܬ̣ܵܐ ܘܫܵܩ̈ܝܵܬ̣ܵܐ.


text:
ܘܟ̣ܠ ܕܲܫ̣ܐܸܠ ܥܲܝܢܲܝ̈ ܠܵܐ ܟܠܹ̇ܝܬ̣ ܡܸܢܗܹܝܢ. ܘܠܵܐ ܟܠܹܝܬ̣ ܠܹܒ̇ܝ ܡ̣ܢ ܟܠ ܚܲܕܼܘܵܐ. ܡܸܛܠ ܕܠܹܒ̇ܝ ܚܕܼܝܼ ܒܟ̣ܠ ܥܲܡ̄ܠܝ. ܘܗܵܕܹܐ ܗܘ̤ܵܬ̣ ܡܢܵܬ̣ܝ ܡ̣ܢ ܟܠܹܗ ܥܲܡ̄ܠܝ.


text:
ܘܚܵܪܹܬ̣ ܐܸܢܵܐ ܒܟ̣ܠ ܥܒ̣ܵܕܼܵܐ ܕܲܥ̣ܒܲܕܼ ܐܝܼ̈ܕܲܝ: ܘܲܒ̣ܟ̣ܠ ܥܲܡܠܵܐ ܕܥܸܡܠܹ̇ܬ̣ ܠܡܸܥܒܲܕܼ. ܘܗܵܐ ܟܠܡܸܕܹ̇ܡ ܗܸܒ̣ܠܵܐ ܘܛܘܼܪܵܦܵܐ ܕܪܘܼܚܵܐ. ܘܠܲܝܬ̇ ܝܘܼܬ̣ܪܵܢ ܬܚܹܝܬ̣ ܫܸܡܫܵܐ.


text:
ܘܚܵܪܹܬ̣ ܐܸܢܵܐ ܠܡܸܚܙܵܐ ܚܸܟ̣ܡ̱ܬ̣ܵܐ: ܘܲܠܡܸܬ̣ܥܲܒ̣ܪܵܢܘܼܬ̣ܵܐ ܘܣܲܟ̣ܠܘܼܬ̣ܵܐ. ܡܸܛܠ ܕܡܲܢܘܼ ܓܲܒ̣ܪܵܐ ܕܢܸܥܘܿܠ ܒܵܬܲܪ ܡܲܠܟܵܐ ܒܕܼܝܼܢܵܐ: ܟܸܢ ܥܲܡ ܡ̇ܢ ܕܥܲܒ̣ܕܹ̇ܗ.


text:
ܚܲܟ̇ܝܼܡܵܐ ܥܲܝܢܵܘ̈ܗܝ ܒܪܹܫܹܗ. ܘܣܲܟ̣ܠܵܐ ܒܚܸܫܘܿܟ̣ܵܐ ܐܵܙܹ̇ܠ. ܘܝܼܕܼܥܹ̇ܬ̣ ܐܸܢܵܐ ܕܓܸܕܼܫܵܐ ܚܲܕܼ ܓܵܕܹ̇ܫ ܠܟ̣ܠܗܘܿܢ.


text:
ܘܐܸܡ̇ܪܹܬ̣ ܐܸܢܵܐ ܒܠܹܒ̇ܝ: ܐܸܢ ܓܸܕܼܫܵܐ ܕܣܲܟ̣ܠܵܐ ܐܵܦ ܠܝܼ ܢܸܓ̣ܕܲܫ: ܘܲܠܡܵܢܵܐ ܐܸܬ̣ܚܲܟ̇ܡܹ̇ܬ̣ ܐܸܢܵܐ ܝܲܬ̇ܝܼܪܵܐܝܼܬ̣. ܘܡܲܠܠܹ̇ܬ̣ ܒܠܹܒ̇ܝ ܕܐܵܦ ܗܵܢܵܐ ܗܸܒ̣ܠܵܐ ܗ̄ܘܼ.


text:
ܡܸܛܠ ܕܣܲܟ̣ܠܵܐ ܡ̣ܢ ܝܲܬ̇ܝܼܪ ܡܡܲܠܸܠ. ܡܸܛܠ ܕܠܲܝܬ̇ ܕܘܼܟ̣ܪܵܢܵܐ ܠܚܲܟ̇ܝܼܡܵܐ ܥܲܡ ܣܲܟ̣ܠܵܐ ܠܥܵܠܲܡ. ܐܲܝܟ ܕܡ̣ܢ ܟܲܕ̇ܘܼ ܐܵܬ̣ܝܢ. ܘܟ̣ܠ ܡܸܬ̇ܛܥܹܐ. ܘܐܲܝܟܲܢܵܐ ܢܡܘܼܬ̣ ܚܲܟ̇ܝܼܡܵܐ ܥܲܡ ܣܲܟ̣ܠܵܐ.


text:
ܘܲܣܢܹ̇ܝܬ̣ ܐܸܢܵܐ ܠܚܲܝܹ̈ܐ. ܡܸܛܠ ܕܒ̣ܝܼܫ ܥܠܲܝ ܥܒ̣ܵܕܼܵܐ ܕܐܸܬ̣ܥ̱ܒܸܕܼ ܬܚܹܝܬ̣ ܫܸܡܫܵܐ ܡܸܛܠ ܕܟ̣ܠܡܸܕܹ̇ܡ ܗܸܒ̣ܠܵܐ ܘܛܘܼܪܵܦܵܐ ܕܪܘܼܚܵܐ.


text:
ܘܲܣܢܹ̇ܝܬ̣ ܐܸܢܵܐ ܟܠ ܥܲܡ̄ܠܝ ܕܐܸܢܵܐ ܥܸܡܠܹ̇ܬ̣ ܬܚܹܝܬ̣ ܫܸܡܫܵܐ. ܡܸܛܠ ܕܫܵܒܹ̇ܩ ܐ̄ܢܵܐ ܠܹܗ ܠܓܲܒ̣ܪܵܐ ܕܗܵܘܹ̇ܐ ܒܵܬܲܪܝ.


text:
ܘܡ̇ܢ ܝܵܕܲܥ ܐܸܢ ܚܲܟ̇ܝܼܢ ܢܸܗܘܹܐ: ܘܐܸܢ ܣܟܲܠ. ܘܢܸܫܬܲܠܲܛ ܒܟ̣ܠ ܥܲܡ̄ܠܝ ܕܐܸܢܵܐ ܥܸܡܠܹ̇ܬ̣: ܘܐܸܬ̣ܚܲܟ̇ܡܹ̇ܬ̣ ܬܚܹܝܬ̣ ܫܸܡܫܵܐ. ܘܐܵܦ ܗܵܢܵܐ ܗܸܒ̣ܠܵܐ.


text:
ܡܸܛܠ ܕܐܝܼܬ̣ ܓܲܒ̣ܪܵܐ ܕܥܲܡܠܹܗ ܒܚܸܟ̣ܡ̱ܬ̣ܵܐ ܘܒ̣ܝܼܕܲܥܬ̣ܵܐ ܘܲܒ̣ܟ̣ܫܝܼܪܘܼܬ̣ܵܐ. ܘܲܠܐ̄ܢܵܫܵܐ ܕܠܵܐ ܥܵܡܹ̇ܠ ܒܵܗ̇: ܝܵܗܹ̇ܒ̣ ܠܵܗ̇ ܡܢܵܬܹܗ. ܘܐܵܦ ܗܵܢܵܐ ܗܸܒ̣ܠܵܐ ܘܒ̣ܝܼܫܬܵܐ ܪܲܒ̇ܬ̣ܵܐ.


text:
ܡܸܛܠ ܕܟ̣ܠ ܝܵܘܡܵܘ̈ܗܝ ܟܹܐܒ̣ܵܐ ܘܪܘܼܓ̣ܙܵܐ ܥܸܢܝܵܢܹܗ. ܘܐܵܦ ܒܠܸܠܝܵܐ ܠܵܐ ܫܵܟܹ̇ܒ̣ ܠܸܒܹ̇ܗ. ܘܐܵܦ ܗܵܢܵܐ ܗܸܒ̣ܠܵܐ.


text:
ܠܲܝܬ̇ ܕܛܵܒ̣ ܠܓܲܒ̣ܪܵܐ ܐܸܠܵܐ ܕܢܹܐܟ̣ܘܿܠ ܘܲܕܼܢܸܫܬܸ̇ܐ: ܘܕܲܢܚܵܘܸܐ ܛܵܒ̣ܬ̣ܵܐ ܠܢܲܦ̮ܫܹܗ ܒܥܲܡܠܹܗ. ܘܐܵܦ ܗܵܕܹܐ ܚܙܹ̇ܝܬ̣ ܕܡ̣ܢ ܐܝܼܕܼܵܐ ܗ̄ܝܼ ܕܡܵܪܝܵܐ.


text:
ܡܸܛܠ ܕܲܠܓܲܒ̣ܪܵܐ ܕܛܵܒ̣ ܩܕܼܵܡܵܘܗܝ: ܝܵܗܹ̇ܒ̣ ܚܸܟ̣ܡ̱ܬ̣ܵܐ ܘܝܼܕܲܥܬ̣ܵܐ ܘܚܲܕܼܘܼܬ̣ܵܐ. ܘܲܠܚܲܛܵܝܹ̈ܐ ܝܵܗܹ̇ܒ̣ ܥܸܢܝܵܢܵܐ ܠܡܵܘܣܵܦܘܼ ܘܠܲܡܟܲܢܵܫܘܼ: ܘܲܠܡܸܬܲܠ ܠܕܼܛܵܒ̣ ܡܵܪܝܵܐ. ܘܐܵܦ ܗܵܢܵܐ ܗܸܒ̣ܠܵܐ ܘܛܘܼܪܵܦܵܐ ܕܪܘܼܚܵܐ.


text:
ܙܲܒ̣ܢܵܐ ܠܡܲܪܡܵܝܘܼ ܟܹܐܦܹ̈ܐ: ܘܙܲܒ̣ܢܵܐ ܠܲܡܟܲܢܵܫܘܼ ܟܹܐܦܹ̈ܐ. ܙܲܒ̣ܢܵܐ ܠܡܸܥܦܲܩ: ܘܙܲܒ̣ܢܵܐ ܠܡܸܬ̣ܪܲܚܵܩܘܼ ܡ̣ܢ ܥܦܘܼܩܝܵܐ.


text:
ܟܠ ܕܥܵܒܹ̇ܕܼ ܕܫܲܦܝܼܪ ܒܙܲܒ̣ܢܹܗ. ܘܝܵܬ̣ ܥܵܠܡܵܐ ܝܲܗ̄ܒ̣ ܒܠܸܒ̇ܗܘܿܢ: ܐܲܝܟ ܕܠܵܐ ܢܸܫܟ̇ܚ ܐ̄ܢܵܫܵܐ ܥܒ̣ܵܕܼܵܐ ܕܲܥ̣ܒܲܕܼ ܡܵܪܝܵܐ ܪܹܫܝܼܬ̣ܵܐ ܥܕܲܡܵܐ ܠܐܲܚܪܵܝܬܵܐ.


text:
ܝܼܕܼܥܹ̇ܬ̣ ܕܟ̣ܠ ܕܲܥܒܲܕܼ ܡܵܪܝܵܐ: ܗ̤ܘ ܢܸܗܘܹܐ ܠܥܵܠܲܡ. ܥܠܵܘܗܝ ܠܲܝܬ̇ ܠܡܵܘܣܵܦܘܼ: ܘܡܸܢܹܗ ܠܲܝܬ̇ ܠܡܸܒ̣ܨܲܪ. ܘܡܵܪܝܵܐ ܥ̣ܒܲܕܼ ܕܢܸܕܼܚ̄ܠܘܼܢ ܡܸܢܹܗ.


text:
ܡܵܐ ܕܲܗܘ̤ܵܐ ܡ̣ܢ ܟܲܕ̇ܘܼ: ܐܝܼܬ̣ܵܘܗܝ. ܘܟ̣ܠ ܡܵܐ ܕܢܸܗܘܹܐ: ܡ̣ܢ ܣܲܓ̇ܝܼ ܗܘ̤ܵܐ. ܘܐܲܠܵܗܵܐ ܢܸܒ̣ܥܸܐ ܠܲܪܕܼܝܼܦܵܐ ܕܡܸܬ̣ܪܕܸܦ.


text:
ܘܐܸܡ̇ܪܹܬ̣ ܐܸܢܵܐ ܒܠܹܒ̇ܝ: ܝܵܬ̣ ܙܲܕ̇ܝܼܩܵܐ ܘܝܵܬ̣ ܪܲܫܝܼܥܵܐ ܐܲܠܵܗܵܐ ܕܐܹ̇ܝܢ. ܡܸܛܠ ܕܙܲܒ̣ܢܵܐ ܠܟ̣ܠ ܨܒ̣ܘܼ. ܘܲܠܟ̣ܠ ܥܒ̣ܵܕܼ ܬܲܡܵܢ.


text:
ܐܸܡ̇ܪܹܬ̣ ܐܸܢܵܐ ܒܠܹܒ̇ܝ ܥܲܠ ܡܲܡܠܠܵܐ ܕܲܒ̣ܢܲܝ̈ܢܵܫܵܐ ܕܲܒ̣ܪܵܐ ܐܸܢܘܿܢ ܐܲܠܵܗܵܐ: ܘܠܲܡܚܵܘܵܝܘܼ ܕܗܸܢܘܿܢ ܐܲܝܟ ܒܥܝܼܪܵܐ ܐܸܢܘܿܢ


text:
ܠܗܘܿܢ ܡܵܛܹ̇ܐ ܓܸܕܼܫܵܐ ܕܲܒ̣ܢܲܝ̈ܢܵܫܵܐ ܘܓܸܕܼܫܵܐ ܕܲܒ̣ܥܝܼܪܵܐ. ܘܓܸܕܼܫܵܐ ܚܲܕܼ ܓܵܕܹ̇ܫ ܠܟ̣ܠܗܘܿܢ. ܐܲܝܟ ܡܵܘܬܹ̇ܗ ܕܗܵܢܵܐ: ܗܵܟܲܢܵܐ ܡܵܐܹ̇ܬ̣ ܗܵܢܵܐ. ܘܲܚܕܼܵܐ ܪܘܼܚܵܐ ܠܟ̣ܠܗܘܿܢ. ܘܲܡܝܲܬ̇ܪܘܼܬܹܗ ܕܒܲܪܢܵܫܵܐ ܡ̣ܢ ܒܥܝܼܪܵܐ ܠܲܝܬ̇. ܡܸܛܠ ܕܟ̣ܠ ܡܸܕܹ̇ܡ ܗܸܒ̣ܠܵܐ.


text:
ܘܲܚܙܹ̇ܝܬ̣ ܕܠܲܝܬ̇ ܕܛܵܒ̣ ܒܗܘܿܢ: ܐܸܠܵܐ ܕܢܸܚܕܹ̇ܐ ܐ̄ܢܵܫ ܒܲܥܒ̣ܵܕܼܵܘ̈ܗܝ. ܡܸܛܠ ܕܗ̤ܝ ܗ̄ܝܼ ܡܢܵܬܹܗ. ܡܸܛܠ ܕܡܲܢ̣ܘܼ ܢܲܝܬܹ̇ܝܘܗܝ ܠܡܸܚܙܵܐ ܒܟ̣ܠ ܕܢܸܗܘܸܐ ܡ̣ܢ ܒܵܬ̣ܪܹܗ.


text:
ܘܗܸܦܟܹ̇ܬ̣ ܐܸܢܵܐ ܘܲܚܙܹܝܬ̣ ܝܵܬ̣ ܟܠ ܛܠܘܼܡܝܹ̈ܐ ܕܡܸܬ̣ܥܲܒ̣ܕ̇ܝܼܢ ܬܚܹܝܬ̣ ܫܸܡܫܵܐ. ܘܗܵܐ ܕܸܡܥܹ̈ܐ ܕܲܛܠܝܼܡܹ̈ܐ. ܘܠܲܝܬ̇ ܠܗܘܿܢ ܡܒܲܝܐܵܢܵܐ ܡ̣ܢ ܐܝܼܕܼܵܐ ܕܛܵܠܘܿܡܲܝ̈ܗܘܿܢ ܚܲܝܠܵܐ. ܘܠܲܝܬ̇ ܠܗܘܿܢ ܡܥܲܕ̇ܪܵܢܵܐ.


text:
ܛܵܒ̣ ܕܹܝܢ ܡ̣ܢ ܬܪ̈ܲܝܗܘܿܢ ܗܵܠܹܝܢ: ܡ̇ܢ ܕܲܥܕܲܟܹ̇ܝܠ ܠܵܐ ܗܘ̤ܵܐ: ܡܸܛܠ ܕܠܵܐ ܚܙ̣ܵܐ ܥܒ̣ܵܕܼܵܐ ܒܝܼܫܵܐ ܕܐܸܬ̣ܥ̱ܒܸܕܼ ܬܚܹܝܬ̣ ܫܸܡܫܵܐ.


text:
ܘܲܚܙܹ̇ܝܬ̣ ܐܸܢܵܐ ܟܠ ܥܲܡ̈ܠܹܐ ܘܟ̣ܠ ܟܫܵܪܹ̈ܐ ܕܲܥܒ̣ܵܕܼܵܐ. ܡܸܛܠ ܕܲܛܢܵܢܹܗ ܕܓܲܒ̣ܪܵܐ ܡ̣ܢ ܚܲܒ̣ܪܹܗ. ܘܐܵܦ ܗܵܢܵܐ ܗܸܒ̣ܠܵܐ ܘܛܘܼܪܵܦܵܐ ܕܪܘܼܚܵܐ.


text:
ܐܝܼܬ̣ ܚܲܕܼ ܘܠܲܝܬ̇ ܬܪܹܝܢ. ܘܲܒ̣ܪܵܐ ܘܐܲܚܵܐ ܠܲܝܬ̇ ܠܹܗ. ܘܠܲܝܬ̇ ܣܘܿܦ ܠܟ̣ܠ ܥܲܡܠܹܗ. ܘܐܵܦ ܥܲܝܢܹܗ ܠܵܐ ܣܵܒ̣̇ܥܵܐ ܥܘܼܬ̣ܪܵܐ. ܘܲܠܡ̇ܢ ܐܸܢܵܐ ܥܵܡܹ̇ܠ ܘܡܲܚܣܲܪ ܢܲܦ̮ܫܝ ܡ̣ܢ ܛܵܒ̣ܬ̣ܵܐ. ܘܐܵܦ ܗܵܢܵܐ ܗܸܒ̣ܠܵܐ ܗ̄ܘܼ: ܘܥܸܢܝܵܢܵܐ ܒܝܼܫܵܐ.


text:
ܘܠܲܝܬ̇ ܣܘܿܦ ܠܟ̣ܠ ܥܲܡܵܐ ܠܟ̣ܠܗܘܿܢ ܕܲܗܘ̤ܵܘ ܩܕܼܵܡܵܘܗܝ. ܘܐܵܦ ܐ̄ܚܪ̈ܵܝܹܐ ܠܵܐ ܢܸܚܕ̇ܘܢ ܒܹܗ. ܡܸܛܠ ܕܐܵܦ ܗܵܢܵܐ ܗܸܒ̣ܠܵܐ ܘܛܘܼܪܵܦܵܐ ܕܪܘܼܚܵܐ.


text:
ܛܲܪ ܪܸܓ̣ܠܵܟ ܡܵܐ ܕܐܵܙܹ̇ܠ ܠܒܹܝܬ̣ ܐܲܠܵܗܵܐ. ܘܲܩܪܘܿܒ̣ ܠܡܸܫܡܲܥ: ܛܵܒ̣ ܡ̣ܢ ܡܵܘܗܲܒ̣ܬ̣ܵܐ ܕܕܸܒ̣ܚܹ̈ܐ ܕܣܲܟ̣̈ܠܹܐ. ܡܸܛܠ ܕܠܵܐ ܝܵܕ̇ܥܝܼܢ ܠܡܸܥܒܲܕܼ ܕܛܵܒ̣.


text:
ܠܵܐ ܬܸܣܬܲܪܗܲܒ̣ ܒܦܘܼܡܵܟ. ܘܠܸܒܵܟ ܠܵܐ ܢܸܣܬܲܪܗܲܒ̣ ܠܡܲܦܵܩܘܼ ܡܸܠܬ̣ܵܐ ܩܕܼܵܡ ܐܲܠܵܗܵܐ. ܡܸܛܠ ܕܐܲܠܵܗܵܐ ܒܲܫܡܲܝܵܐ: ܘܐܲܢ̄ܬ̇ ܒܐܲܪܥܵܐ. ܡܸܛܠ ܗܵܢܵܐ ܢܸܗܘܘܿܢ ܦܸܬ̣ܓ̣ܵܡܲܝ̈ܟ ܙܥܘܿܪܝܼܢ.


text:
ܐܸܡܲܬ̣ܝ ܕܢܵܕܲܪ ܐܲܢ̄ܬ̇ ܢܸܕܼܪܵܐ ܠܐܲܠܵܗܵܐ: ܠܵܐ ܬܸܫܬܵܘܚܲܪ ܠܲܡܫܲܠܵܡܘܼܬܹܗ. ܡܸܛܠ ܕܠܲܝܬ̇ ܨܸܒ̣ܝܵܢܵܐ ܒܣܲܟ̣̈ܠܹܐ. ܐܲܢ̄ܬ̇ ܕܹܝܢ ܡܸܕܹ̇ܡ ܕܢܵܕܲܪ ܐܲܢ̄ܬ̇ ܦܪܘܿܥ.


text:
ܘܠܵܐ ܬܸܬܸ̇ܠ ܦܘܼܡܵܟ ܠܡܲܚܛܵܝܘܼ ܒܸܣܪܵܟ. ܘܠܵܐ ܬܹܐܡܲܪ ܩܕܼܵܡ ܐܲܠܗܵܐ ܕܛܘܼܥܝܲܝ ܗ̄ܝܼ. ܕܲܠܡܵܐ ܒܸܪܓܲܙ ܐܲܠܵܗܵܐ ܥܲܠ ܩܵܠܵܟ: ܘܲܢܚܲܒܸ̇ܠ ܥܒ̣ܵܕܼܵܐ ܕܐܝܼܕܲܝ̈ܟ.


text:
ܘܐܸܢ ܥܘܼܠܒܵܢܵܐ ܕܡܸܣܟܹ̇ܢܹ̈ܐ ܘܲܚܛܘܼܦܝܵܐ ܘܕܼܝܼܢܵܐ ܬܸܚܙܹܐ ܒܲܡܕܼܝܼܢ̄ܬܵܐ: ܠܵܐ ܬܸܬ̣ܡܲܗ ܒܵܗ̇ ܒܲܨܒ̣ܘܼܬ̣ܵܐ. ܡܸܛܠ ܕܪܵܡܵܐ ܠܥܸܠ ܡ̣ܢ ܪܵܡܵܐ ܢܵܛܲܪ. ܘܪܵܡܝܼܢ ܥܠܲܝܗܘܿܢ.


text:
ܒܣܘܿܓ̣ܵܐܐ ܕܛܵܒ̣ܬ̣ܵܐ ܣܓ̣ܝܼܘ ܐܵܟ̣ܘܿܠܹ̈ܝܗ̇. ܘܡܵܢܵܐ ܗܘ̤ܵܬ̣ ܟܲܫܝܼܪܵܐ ܠܩܲܢܵܝܹܗ̇: ܐܸܠܵܐ ܐܸܢ ܚܙܵܬ̣ܵܐ ܕܥܲܝܢܵܘ̈ܗܝ.


text:
ܐܲܝܟܲܢܵܐ ܕܲܢܦܲܩ̣ ܡ̣ܢ ܟܲܪܣܵܗ̇ ܕܐܸܡܹܗ: ܥܲܪܛܸܠ ܢܸܗܦܘܿܟ ܠܡܹܐܙܲܠ ܐܲܝܟ ܕܐܸܬ̣ܵܐ. ܘܡܸܕܹ̇ܡ ܠܵܐ ܢܵܣܹ̇ܒ̣ ܒܥܲܡܠܹܗ ܕܢܹܐܙܲܠ ܒܐܝܼܕܹܗ.


text:
ܘܐܵܦ ܗܵܢܵܐ ܟܘܼܪܗܵܢܵܐ ܒܝܼܫܵܐ. ܐܲܝܟܲܢܵܐ ܓܹܝܪ ܕܐܸܬ̣ܵܐ: ܗܵܟܲܢܵܐ ܐܸܙܲܠ. ܘܡܵܢܵܐ ܝܘܼܬ̣ܪܵܢܵܐ ܒܟ̣ܠ ܕܲܥ̣ܡܲܠ ܠܪܘܼܚܵܐ.


text:
ܘܐܵܦ ܟܠ ܝܵܘܡܵܘ̈ܗܝ ܒܚܸܫܘܿܟ̣ܵܐ ܐܵܟܹ̇ܠ: ܘܲܒ̣ܪܘܼܓ̣ܙܵܐ ܣܲܓ̇ܝܼܐܵܐ: ܘܲܒ̣ܚܸܡܬ̣ܵܐ: ܘܒ̣ܐܒ̣ܠܵܐ: ܘܲܒ̣ܟ̣ܘܼܪܗܵܢܵܐ.


text:
ܗܵܢܵܐ ܡܸܕܹ̇ܡ ܕܲܚܙܹ̇ܝܬ̣ ܐܸܢܵܐ ܩܘܿܗܠܲܬ̣. ܛܵܒ̣ ܗ̄ܘܼ ܘܫܲܦܝܼܪ ܠܡܹܐܟܲܠ ܘܲܠܡܸܫܬܵܐ: ܘܲܠܡܸܚܙܵܐ ܛܵܒ̣ܬ̣ܵܐ ܒܟ̣ܠ ܥܲܡܠܹܗ ܕܥܵܡܹ̇ܠ ܬܚܹܝܬ̣ ܫܸܡܫܵܐ: ܡܸܢܝܵܢ ܝܵܘ̈ܡܵܬ̣ܵܐ ܕܚܲܝܵܘ̈ܗܝ ܕܝܲܗ̄ܒ̣ ܠܹܗ ܡܵܪܝܵܐ. ܡܸܛܠ ܕܗ̤ܘܝܘܼ ܡܢܵܬܹܗ.


text:
ܘܐܵܦ ܟܠ ܐ̄ܢܵܫ ܕܝܲܗ̄ܒ̣ ܠܹܗ ܡܵܪܝܵܐ ܥܘܼܬ̣ܪܵܐ ܘܢܸܟ̣ܣܹ̈ܐ. ܘܐܲܫ̱ܠܛܹܗ ܠܡܹܐܟܲܠ ܡܸܢܗܘܿܢ: ܘܲܠܡܸܣܲܒ̣ ܡܢܵܬܹܗ: ܘܲܠܡܸܚܕܵܐ ܒܥܲܡܠܹܗ. ܗܵܕܹܐ ܡܵܘܗܲܒ̣ܬ̣ܵܐ ܗ̄ܝܼ ܕܐܲܠܵܗܵܐ.


text:
ܓܲܒ̣ܪܵܐ ܕܢܸܬܸ̇ܠ ܠܹܗ ܐܲܠܵܗܵܐ ܥܘܼܬ̣ܪܵܐ ܘܢܸܟ̣ܣܹ̈ܐ ܘܐܝܼܩܵܪܵܐ. ܘܠܵܐ ܚܲܣܝܼܪ ܠܢܲܦ̮ܫܹܗ ܡܸܕܹ̇ܡ ܡ̣ܢ ܟܠ ܡܵܐ ܕܪܵܐܹ̇ܓ̣. ܘܠܵܐ ܐܲܫ̣ܠܛܹܗ ܐܲܠܵܗܵܐ ܠܡܹܐܟܲܠ ܡܸܢܹܗ. ܐܸܠܵܐ ܓܒܲܪ ܢܘܼܟ̣ܪܵܝ ܢܹܐܟ̣ܠܝܼܘܗܝ ܡ̣ܢ ܒܵܬ̣ܪܹܗ. ܗܵܢܵܐ ܗܸܒ̣ܠܵܐ ܘܲܟܼܪܝܼܗܘܼܬ̣ܵܐ ܗ̄ܝܼ.


text:
ܐܸܢ ܢܵܘܠܸܕܼ ܓܲܒ̣ܪܵܐ ܡܵܐܐ: ܘܲܫܢ̈ܝܼܢ ܣܲܓ̇ܝܼ̈ܐܵܢ ܢܸܚܸܐ: ܘܢܸܣܓ̇ܘܿܢ ܝܵܘ̈ܡܵܬ̣ܵܐ ܕܲܫܢܵܘ̈ܗܝ: ܘܢܲܦ̮ܫܹܗ ܠܵܐ ܬܸܣܒܲܥ ܡ̣ܢ ܛܵܒ̣ܵـ̈ـܬ̣ܵܐ: ܘܐܵܦ ܩܒ̣ܘܼܪܬܵܐ ܠܵܐ ܬܸܗܘܹܐ ܠܹܗ. ܐܸܡ̇ܪܹܬ̣ ܕܛܵܒ̣ ܗ̄ܘܼ ܡܸܢܹܗ ܚܲܝܛܵܐ.


text:
ܘܐܸܠܘܼ ܚܝ̣ܵܐ ܐܵܠܹܦ ܫܢ̈ܝܼܢ ܕܬܲܪܬܹ̇ܝܢ ܙܲܒ̣ܢ̈ܝܼܢ: ܘܛܵܒ̣ܬ̣ܵܐ ܠܵܐ ܚܙ̣ܵܐ. ܕܲܠܡܵܐ ܠܵܐ ܗ̄ܘܼܵܐ ܠܚܲܕܼ ܐܲܬ̣ܪܵܐ ܐܵܙܹ̇ܠ ܟܠ.


text:
ܡܸܕܹ̇ܡ ܕܲܗܘ̤ܵܐ ܡ̣ܢ ܩܕܼܝܼܡ: ܐܸܬ̣ܩܪܝܼ ܫܡܹܗ. ܘܐܸܬ̣̱ܝܼܕܲܥ ܕܗ̤ܘ ܒܲܪܢܵܫܵܐ. ܘܠܵܐ ܡܸܫܟܲܚ ܠܲܡܕܼܵܢ ܥܲܡ ܡ̇ܢ ܕܬܲܩܝܼܦ ܡܸܢܹܗ.


text:
ܡܸܛܠ ܕܡܲܢ̣ܘܼ ܝܵـ̇ـܕܲܥ ܡܵܢܵܐ ܛܵܒ̣ ܠܒܲܪܢܵܫܵܐ ܒܚܲܝܵܘ̈ܗܝ: ܡܸܢܝܵܢ ܝܵܘ̈ܡܲܝ ܚܲܝܲܝ̈ ܗܸܒ̣ܠܹܗ. ܘܲܥ̣ܒܲܪ ܐܸܢܘܿܢ ܐܲܝܟ ܛܸܠܵܠܵܐ. ܡܲܢ̣ܘܼ ܢܚܵܘܸܐ ܠܒܲܪܢܵܫܵܐ ܡܵܢܵܐ ܢܸܗܘܹܐ ܡ̣ܢ ܒܵܬ̣ܪܹܗ ܬܚܹܝܬ̣ ܫܸܡܫܵܐ.


text:
ܛܵܒ̣ ܠܡܹܐܙܲܠ ܠܒܹܝܬ̣ ܒܵܟܹ̇ܐ: ܡ̣ܢ ܕܲܠܡܸܐܙܲܠ ܠܒܹܝܬ̣ ܡܸܫܬ̇ܘܼܬ̣ܵܐ. ܡܸܛܠ ܕܗܵܕܲܐ ܗ̄ܝܼ ܚܲܪܬ̣ܵܐ ܕܟ̣ܠܗܘܿܢ ܒܢܲܝ̈ܢܵܫܵܐ. ܘܲܕܼܚܲܝ ܝܵܗܹ̇ܒ̣ ܛܵܒ̣ܬ̣ܵܐ ܠܠܸܒܹ̇ܗ.


text:
ܠܵܐ ܬܸܐܡܲܪ ܡܵܢܵܐ ܗܘ̤ܵܐ: ܕܝܵܘ̈ܡܵܬ̣ܵܐ ܩܲܕܼܡܵܝܹ̈ܐ ܛܵܒ̣ܝܼܢ ܗ̄ܘܼܵܘ ܡ̣ܢ ܗܵܠܹܝܢ. ܡܸܛܠ ܕܠܵܐ ܗ̄ܘܼܵܐ ܒܚܸܟ̣ܡ̱ܬ̣ܵܐ ܫܵܐܹ̇ܠ ܥܲܠ ܗܵܠܹܝܢ.


text:
ܒܝܵܘܡܵܐ ܕܛܵܒ̣ܬ̣ܵܐ ܗ̤ܘܝܼ ܒܛܵܒ̣. ܘܲܒ̣ܝܵܘܡܵܐ ܕܒ̣ܝܼܫܬܵܐ ܚܙܝܼ ܢܲܦ̮ܫܵܟ. ܐܵܦ ܗܵܢܵܐ ܠܘܼܩܒܲܠ ܗܵܢܵܐ ܥ̣ܒܲܕܼ ܐܲܠܵܗܵܐ: ܥܲܠ ܡܲܡܠܠܵܐ ܕܠܵܐ ܡܸܫܟܲܚ ܒܲܪܢܵܫܵܐ ܡܸܕܹ̇ܡ ܒܵܬ̣ܪܹܗ.


text:
ܟܠ ܡܸܕܹ̇ܡ ܚܙܹ̇ܝܬ̣ ܒܝܵܘ̈ܡܲܝ ܗܸܒ̣ܠܝ.ܐܝܼܬ̣ ܙܲܕ̇ܝܼܩܵܐ ܕܐܸܒܲܕܼ ܒܙܲܕ̇ܝܼܩܘܼܬܹܗ. ܘܐܝܼܬ̣ ܪܲܫܝܼܥܵܐ ܕܐܲܓܲܪ ܒܒ̣ܝܼܫܘܼܬܹܗ.


text:
ܛܵܒ̣ ܕܬܹܐܚܘܿܕܼ ܒܗܵܢܵܐ. ܘܐܵܦ ܡ̣ܢ ܗܵܘܿ ܠܵܐ ܬܲܪܦܸܐ ܐܝܼܕܼܵܟ. ܡܸܛܠ ܕܡ̇ܢ ܕܕܼܵܚܹ̇ܠ ܠܐܲܠܵܗܵܐ: ܢܵܩܹ̇ܦ ܠܟ̣ܠܗܹܝܢ.


text:
ܐܸܬ̣ܟܲܪܟܹ̇ܬ̣ ܐܸܢܵܐ ܘܠܹܒ̇ܝ ܠܡܸܕܲܥ ܘܲܠܡܸܣܥܲܪ: ܘܲܠܡܸܒ̣ܥܵܐ ܚܸܟ̣ܡ̱ܬ̣ܵܐ ܘܚܘܼܫܒܵܢܵܐ: ܘܲܠܡܸܕܲܥ ܪܲܫܝܼܥܘܼܬܹܗ ܕܣܲܟ̣ܠܵܐ: ܘܣܲܟ̣ܠܘܼܬ̣ܵܐ ܘܡܸܬ̣ܥܲܒ̣ܪܵܢܘܼܬ̣ܵܐ.


text:
ܘܐܸܫܟ̇ܚܹ̇ܬ̣ ܕܡܲܪܝܼܪܵܐ ܡ̣ܢ ܡܵܘܬܵܐ: ܐܲܢ̄ܬ̇ܬ̣ܵܐ. ܕܗ̤ܝ ܐܝܼܬܹܝܗ̇ ܦܲܚܵܐ: ܘܲܡܨܝܼܕ̇ܬܵܐ ܠܸܒܵܗ̇. ܐܲܣܵܪܹ̈ܐ ܐܝܼܕܹܝ̈ܗ̇. ܡ̇ܢ ܕܛܵܒ̣ ܩܕܼܵܡ ܐܲܠܵܗܵܐ: ܡܸܫܬܵܘܙܲܒ̣ ܡܸܢܵܗ̇. ܘܡ̇ܢ ܕܚܵܛܹ̈ܐ: ܡܸܬ̇ܬܲܚܸܕܼ ܒܵܗ̇.


text:
ܘܬ̣ܘܼܒ̣ ܒܥܵܬ̤ ܢܲܦ̮ܫܝ: ܘܠܵܐ ܐܸܫܟ̇ܚܹ̇ܬ̣. ܐ̄ܢܵܫܵܐ ܚܲܕܼ ܡ̣ܢ ܐܲܠܦܵܐ ܐܸܫܟ̇ܚܹ̇ܬ̣. ܘܐܲܢ̄ܬ̇ܬ̣ܵܐ ܒܟ̣ܠܗܹܝܢ ܠܵܐ ܐܸܫܟ̇ܚܹ̇ܬ̣.


text:
ܒܪܲܡ ܚܙܝܼ ܗܵܢܵܐ ܕܐܸܫܟ̇ܚܹ̇ܬ̣: ܕܲܥܒܲܕܼ ܐܲܠܵܗܵܐ ܠܐ̄ܢܵܫܵܐ ܬܪ̈ܝܼܨܐ. ܘܗܸܢ̣ܘܿܢ ܒܥ̣ܵܘ ܡܲܚܫ̈ܒ̣ܵܬ̣ܵܐ ܣܲܓܝܼ̈ܐܵܬ̣ܵܐ.


text:
ܡܲܢ̣ܘܼ ܐܲܝܟ ܚܲܟ̇ܝܼܡܵܐ: ܘܡ̇ܢ ܝܵܕܲܥ ܦܫܵܪܵܗ̇ ܕܡܸܠܬ̣ܵܐ. ܚܸܟ̣ܡ̱ܬܹܗ ܕܓܲܒ̣ܪܵܐ ܬܲܢܗܲܪ ܐܲܦܵܘ̈ܗܝ. ܘܲܕܼܚܲܨ̈ܝܼܦܵܢ ܐܲܦܵܘ̈ܗܝ ܢܸܣܬ̇ܢܸܐ.


text:
ܠܲܝܬ̇ ܐܢܵܫ ܕܫܲܠܝܼܛ ܒܪܘܼܚܵܐ ܠܡܸܟ̣ܠܵܐ ܪܘܼܚܵܐ. ܘܠܲܝܬ ܫܘܼܠܛܵܢܵܐ ܒܝܵܘܡܵܐ ܕܡܵܘܬܵܐ. ܘܠܲܝܬ̇ ܦܘܼܠܵܛܵܐ ܒܝܵܘܡܵܐ ܕܲܩܪܵܒ̣ܵܐ. ܘܠܵܐ ܡܫܵܘܙܸܒ̣ ܪܘܼܫܥܵܐ ܠܡܵܪ̈ܵܘܗܝ.


text:
ܘܝܵܬ̣ ܟܠ ܗܵܢܵܐ ܚܙܹ̇ܝܬ̣. ܘܝܸܗ̄ܒܹ̇ܬ̣ ܠܹܒ̇ܝ ܠܡܸܕܲܥ ܟܠ ܥܒ̣ܵܕܼ ܕܡܸܬ̣ܥ̱ܒܸܕܼ ܬܚܹܝܬ̣ ܫܸܡܫܵܐ: ܘܙܲܒ̣ܢܵܐ ܕܐܸܫܬܲܠܲܛ ܒܲܪܢܵܫܵܐ ܒܒܲܪܢܵܫܵܐ ܠܡܲܒ̣ܐܵܫܘܼ ܠܹܗ.


text:
ܘܗܵܝܕܹ̇ܝܢ ܚܙܹ̇ܝܬ̣ ܪ̈ܲܫܝܼܥܹܐ ܕܲܩܒ̣ܝܼܪܝܼܢ ܘܐܵܬܹ̇ܝܢ. ܘܡ̣ܢ ܐܲܬ̣ܪܵܐ ܕܩܘܼܕܼܫܵܐ ܐܸܙܲܠ̣ܘ. ܘܐܸܬ̇ܛܥܝܼܘ ܒܲܡܕܼܝܼܢ̄ܬܵܐ ܕܗܵܟܲܢܵܐ ܥ̣ܒܲܕܼܘ. ܘܐܵܦ ܗܵܢܵܐ ܗܸܒ̣ܠܵܐ.


text:
ܡܸܛܠ ܕܠܵܐ ܡܸܬ̣ܥܲܒ̣ܕܵܐ ܬܒܲܥܬ̣ܵܐ ܡ̣ܢ ܥܵܒ̣ܕܲܝ̈ ܒܝܼ̈ܫܵܬ̣ܵܐ ܒܲܥܓܲܠ. ܡܸܛܠ ܗܵܢܵܐ ܐܸܬ̣ܡ̱ܠܝܼ ܠܸܒܵܐ ܕܲܒ̣ܢܲܝ̈ܢܵܫܵܐ ܒܗܘܿܢ ܠܡܸܥܒܲܕܼ ܕܒ̣ܝܼܫ.


text:
ܡ̇ܢ ܕܚܵܛܹ̇ܐ ܥܵܒܹ̇ܕܼ ܒܝܼ̈ܫܵܬ̣ܵܐ ܡܵܐܐ: ܘܡܲܓܲܪ ܠܹܗ. ܘܝܵܕܲܥ ܐ̄ܢܵܐ ܕܢܸܗܘܹܐ ܛܵܒ̣ ܠܕܼܵܚ̇ܠܵܘ̈ܗܝ ܕܡܵܪܝܵܐ: ܕܢܸܕܼܚ̄ܠܘܼܢ ܡ̣ܢ ܩܕܼܵܡܵܘܗܝ.


text:
ܘܛܵܒ̣ܬ̣ܵܐ ܠܵܐ ܬܸܗܘܹܐ ܠܪܲܫܝܼܥܵܐ ܘܠܵܐ ܢܲܓ̇ܝܼܪ ܝܵܘ̈ܡܵܬ̣ܵܐ ܐܲܝܟ ܛܸܠܵܠܵܐ. ܡܸܛܠ ܕܠܵܐ ܐܝܼܬ̣ܵܘܗܝ ܕܵܚܹ̇ܠ ܡ̣ܢ ܩܕܼܵܡ ܐܲܠܵܗܵܐ.


text:
ܐܝܼܬ̣ ܗܸܒ̣ܠܵܐ ܕܲܥܒ̣ܝܼܕܼ ܥܲܠ ܐܲܪܥܵܐ. ܡܸܛܠ ܕܐܝܼܬ̣ ܙܲܕ̇ܝܼܩܹ̈ܐ ܕܡܵܛܹ̇ܐ ܠܘܵܬ̣ܗܘܿܢ ܐܲܝܟ ܥܒ̣ܵܕܼܵܐ ܕܪ̈ܲܫܝܼܥܹܐ. ܘܐܝܼܬ̣ ܪܲܫܝܼܥܹܐ ܕܡܵܛܹ̇ܐ ܠܘܵܬ̣ܗܘܿܢ ܐܲܝܟ ܥܒ̣ܵܕܼܵܐ ܕܙܲܕ̇ܝܼܩܹ̈ܐ. ܘܐܸܡ̇ܪܹܬ̣ ܕܐܵܦ ܗܵܢܵܐ ܗܸܒ̣ܠܵܐ.


text:
ܘܫܲܒ̇ܚܹ̇ܬ̣ ܐܸܢܵܐ ܝܵܬ̣ ܚܲܕܼܘܼܬ̣ܵܐ. ܕܠܲܝܬ̇ ܕܛܵܒ̣ ܠܒܲܪܢܵܫܵܐ ܬܚܹܝܬ̣ ܫܸܡܫܵܐ: ܐܸܠܵܐ ܠܡܹܐܟܲܠ ܘܲܠܡܸܫܬܵܐ ܘܲܠܡܸܚܕܵܐ: ܘܗ̤ܘ ܠܵܘܹ̇ܐ ܠܹܗ ܒܥܲܡܠܹܗ: ܟܠ ܝܵܘ̈ܡܲܝ ܚܲܝܵܘ̈ܗܝ ܕܝܲܗ̄ܒ̣ ܠܹܗ ܐܲܠܵܗܵܐ ܬܚܹܝܬ̣ ܫܸܡܫܵܐ.


text:
ܡܸܛܠ ܗܵܢܵܐ ܝܸܗ̄ܒܹ̇ܬ̣ ܠܹܒ̇ܝ ܠܡܸܕܲܥ ܚܸܟ̣ܡ̱ܬ̣ܵܐ: ܘܲܠܡܸܚܙܵܐ ܥܸܢܝܵܢܵܐ ܕܐܸܬ̣ܥ̱ܒܸܕܼ ܥܲܠ ܐܲܪܥܵܐ. ܡܸܛܠ ܕܒ̣ܐܝܼܡܵܡܵܐ ܘܲܒ̣ܠܸܠܝܵܐ ܫܸܢܬ̣ܵܐ ܒܥܲܝܢܵܘ̈ܗܝ ܠܵܐ ܚܵܙܹ̇ܐ.


text:
ܘܲܚܙܹ̇ܝܬ̣ ܐܸܢܵܐ ܟܠ ܥܒ̣ܵܕܼܵܐ ܕܐܲܠܵܗܵܐ. ܡܸܛܠ ܕܠܵܐ ܢܸܬ̣̱ܡܨܹܐ ܒܲܪܢܵܫܵܐܝܵܬ̣ ܥܒ̣ܵܕܼܵܐ ܕܲܥܒ̣ܝܼܕܼ ܬܚܹܝܬ̣ ܫܸܡܫܵܐ. ܟܠ ܕܥܵܡܹ̇ܠ ܒܲܪܢܵܫܵܐ ܕܢܸܒ̣ܥܸܐ: ܠܵܐ ܢܸܫܟܲܚ. ܘܟ̣ܠ ܕܢܹܐܡܲܪ ܚܲܟ̇ܝܼܡܵܐ ܠܡܸܕܲܥ: ܠܵܐ ܢܸܬ̣ܡ̱ܨܹܐ ܠܡܸܫܟܵܚܘܼ.


text:
ܡܸܛܠ ܕܝܵܬ̣ ܟܠܗܹܝܢ ܗܵܠܹܝܢ ܝܸܗ̄ܒܹ̇ܬ̣ ܒܠܹܒ̇ܝ. ܘܠܹܒ̇ܝ ܚܙ̣ܵܐ ܝܵܬ̣ ܟܠ ܗܵܢܵܐ. ܕܙܲܕ̇ܝܼܩܹ̈ܐ ܘܚܲܟ̇ܝܼܡܹ̈ܐ ܘܲܥܒ̣ܵܕܲܝ̈ܗܘܿܢ ܒܐܝܼܕܼܵܐ ܕܐܲܠܵܗܵܐ. ܐܵܦ ܪܸܚ̱ܡܬ̣ܵܐ ܐܵܦ ܣܸܢܐ̱ܬ̣ܵܐ ܠܵܐ ܝܵܕܲܥ ܒܲܪܢܵܫܵܐ. ܟܠ ܕܲܩܕܼܵܡܵܘܗܝ ܗܸܒ̣ܠܵܐ.


text:
ܟܠ ܐܲܝܟ ܕܲܠܟ̣ܠ. ܓܸܕܼܫܵܐ ܚܲܕܼ ܠܙܲܕ̇ܝܼܩܹ̈ܐ ܘܲܠܪ̈ܲܫܝܼܥܹܐ: ܠܛܵܒܹ̈ܐ ܘܲܠܒ̣ܝܼܫܹ̈ܐ: ܠܲܕܼܟܲـ̈ـܝܵܐ ܘܲܠܛܲܡܹ̈ܐܐ: ܠܕܲܡܕܲܒܲܚ ܘܠܲܕܼܠܵܐ ܡܕܲܒܲܚ. ܐܲܝܟ ܛܵܒ̣ܵܐ: ܐܵܦ ܚܲܛܵܝܵܐ. ܐܲܝܟ ܝܲܡܵܝܵܐ: ܐܵܦ ܗܵܘܿ ܕܡ̣ܢ ܡܵܘ̈ܡܵܬ̣ܵܐ ܕܵܚܹ̇ܠ.


text:
ܗܵܕܹܐ ܒܝܼܫܵܐ ܒܟ̣ܠ ܡܵܐ ܕܐܸܬ̣ܥ̱ܒܸܕܼ ܬܚܹܝܬ̣ ܫܸܡܫܵܐ. ܡܸܛܠ ܕܓܸܕܼܫܵܐ ܚܲܕܼ ܠܟ̣ܠܗܘܿܢ. ܘܐܵܦ ܠܸܒܵܐ ܕܒܲܪܢܵܫܵܐ ܐܸܬ̣ܡ̱ܠܝܼ ܒܝܼܫܬܵܐ: ܘܦܵܗܝܘܼܬ̣ܵܐ ܒܝܼܫܬܵܐ ܒܠܸܒ̇ܗܘܿܢ ܘܲܒ̣ܚܲܝܲܝ̈ܗܘܿܢ. ܘܚܲܪܬ̣ܗܘܿܢ ܠܘܵܬ̣ ܡܝܼ̈ܬܹܐ.


text:
ܡܸܛܠ ܕܚܲܝܹ̈ܐ ܝܵܕ̇ܥܝܼܢ ܕܡܵܝ̇ܬ̇ܝܼܢ. ܘܡܝܼܬܹ̈ܐ ܠܵܐ ܝܵܕ̇ܥܝܼܢ ܡܸܕܹ̇ܡ. ܘܠܲܝܬ̇ ܠܗܘܿܢ ܬܘܼܒ̣ ܐܲܓ̣ܪܵܐ. ܡܸܛܠ ܕܐܸܬ̣ܥ̱ܛܝܼ ܕܘܼܟ̣ܪܵܢܗܘܿܢ.


text:
ܐܵܦ ܪܸܚܡܲܬ̣ܗܘܿܢ ܐܵܦ ܣܸܢܲܐܬ̣ܗܘܿܢ: ܐܵܦ ܩܸܢܲܐܬ̣ܗܘܿܢ ܡ̣ܢ ܟܲܕ̇ܘܼ ܐܸܒ̣ܕܲܬ̤. ܘܲܡܢܵܬ̣ܵܐ ܠܲܝܬ̇ ܠܗܘܿܢ ܬܘܼܒ̣ ܠܥܵܠܲܡ: ܒܟ̣ܠܡܵܐ ܕܡܸܬ̣ܥ̱ܒܸܕܼ ܬܚܹܝܬ̣ ܫܸܡܫܵܐ.


text:
ܘܲܚܙܝܼ ܚܲܝܹ̈ܐ ܥܲܡ ܐܲܢ̄ܬ̇ܬ̣ܵܐ ܕܲܪܚܸܡܬ̇ ܟܠ ܝܵܘܡܲܝ ܚܲܝܲܝ̈ ܗܸܒ̣ܠܵܟ. ܡܸܛܠ ܕܗ̤ܝ ܗ̄ܝܼ ܡܢܵܬ̣ܵܟ ܒܚܲܝܹ̈ܐ ܘܲܒ̣ܥܲܡܠܵܟ ܕܐܲܢ̄ܬ̇ ܥܵܡܹ̇ܠ ܬܚܹܝܬ̣ ܫܸܡܫܵܐ.


text:
ܟܠ ܕܬܸܫܟܲܚ ܐܝܼܕܼܵܟ ܠܡܸܥܒܲܕܼ ܒܚܲܝܠܵܟ: ܥܒܸܕܼ. ܡܸܛܠ ܕܠܲܝܬ̇ ܥܒ̣ܵܕܼܵܐ ܘܡܲܚܫܲܒ̣ܬ̣ܵܐ ܘܝܼܕܲܥܬ̣ܵܐ ܘܚܸܟ̣ܡ̱ܬ̣ܵܐ: ܒܲܫܝܘܿܠ ܕܐܲܢ̄ܬ̇ ܐܵܙܹ̇ܠ ܐܲܢ̄ܬ̇ ܠܬܲܡܵܢ.


text:
ܘܗܸܦ̇ܟܹ̇ܬ̣ ܘܲܚܙܹ̇ܝܬ̣ ܬܚܹܝܬ̣ ܫܸܡܫܵܐ: ܕܠܵܐ ܠܩܲܠܝܼܠܹ̈ܐ ܪܲܗܛܵܐ: ܘܠܵܐ ܠܓܲܢ̄ܒܵܪܹ̈ܐ ܩܪܵܒ̣ܵܐ: ܘܠܵܐ ܠܚܲܟ̇ܝܼܡܹ̈ܐ ܠܲܚܡܵܐ: ܘܠܵܐ ܠܣܲܟ̇ܘܼܠܬ̣ܵܢܹ̈ܐ ܥܘܼܬ̣ܪܵܐ: ܘܠܵܐ ܠܝܲܕ̇ܘܼܥܬ̣ܵܢܹ̈ܐ ܫܘܼܒ̣ܚܵܐ. ܡܸܛܠ ܕܙܲܒ̣ܢܵܐ ܘܦܸܓܥܵܐ ܓܵܕܹ̇ܫ ܠܟ̣ܠܗܘܿܢ.


text:
ܡܸܛܠ ܕܠܵܐ ܝܵܕܲܥ ܒܲܪܢܵܫܵܐ ܙܲܒ̣ܢܹܗ: ܐܲܝܟ ܢܘܼܢܹ̈ܐ ܕܡܸܬ̇ܬܲܚܕ̇ܝܼܢ ܒܲܡܨܝܼܕ̇ܬܵܐ ܒܝܼܫܬܵܐ: ܘܐܲܝܟ ܨܸܦܪܹ̈ܐ ܕܡܸܬ̇ܬܲܚ̈ܕܵܢ ܒܦܲܚܵܐ. ܗܵܟܲܢܵܐ ܡܸܬ̇ܬܲܚܕ̇ܝܼܢ ܒܢܲܝ̈ܢܵܫܵܐ ܒܙܲܒ̣ܢܵܐ ܒܝܼܫܵܐ ܕܢܵܦܹ̇ܠ ܥܠܲܝܗܘܿܢ ܡ̣ܢ ܫܹܠܝ.


text:
ܡܕܼܝܼܢ̄ܬܵܐ ܙܥܘܿܪܬܵܐ: ܘܲܒ̣ܢܲܝ̈ܢܵܫܵܐ ܕܒ̣ܵܗ̇ ܙܥܘܿܪܝܼܢ. ܘܐܸܬ̣ܵܐ ܥܠܹܝܗ̇ ܡܲܠܟܵܐ ܪܲܒܵܐ ܘܚܲܕܼܪܵܗ̇. ܘܲܒ̣ܢܵܐ ܥܠܹܝܗ̇ ܩܲܠܩܘܼܡܹ̈ܐ.


text:
ܘܐܸܫܬ̇ܟܲܚ ܒܵܗ̇ ܓܲܒ̣ܪܵܐ ܡܸܣܟܹ̇ܢܵܐ ܚܲܟ̇ܝܼܡܵܐ. ܘܫܵܘܙܸܒ̣ ܗܵܘܿ ܡܸܣܟܹ̇ܢܵܐ ܡܕܼܝܼܢ̄ܬܵܐ ܒܚܲܟ̇ܝܼܡܘܼܬܹܗ. ܘܐ̄ܢܵܫ ܠܵܐ ܥܗܲܕܼ ܠܓܲܒ̣ܪܵܐ ܗܵܘܿ ܡܸܣܟܹ̇ܢܵܐ.


text:
ܘܐܸܡ̇ܪܹܬ̣ ܐܸܢܵܐ. ܛܵܒܲܐ ܗ̄ܝܼ ܚܸܟ̣ܡ̱ܬ̣ܵܐ ܡ̣ܢ ܓܲܢ̄ܒܵܪܘܼܬ̣ܵܐ. ܘܚܸܟ̣ܡ̱ܬܹܗ ܕܡܸܣܟܹ̇ܢܵܐ ܡܲܣ̱ܠܝܵܐ ܗ̄ܝܼ. ܘܦܸܬ̣ܓ̣ܵܡܵܘ̈ܗܝ ܠܵܐ ܡܸܫܬܲܡܠܹܝܢ.


text:
ܐܲܝܟ ܕܲܒܵܒܹ̈ܐ ܕܡܵܝ̇ܬ̇ܝܼܢ ܡܲܣܪܹܝܢ ܠܡܵܐܢܵܐ ܕܡܸܫܚܵܐ ܒܲܣܝܼܡܵܐ. ܝܲܩܝܼܪܵܐ ܗ̄ܝܼ ܡ̣ܢ ܚܸܟ̣ܡ̱ܬ̣ܵܐ ܘܡ̣ܢ ܣܘܿܓܲܐܬ̣ ܬܸܫܒ̇ܘܿܚܬܵܐ: ܣܲܟ̣ܠܘܼܬ̣ܵܐ ܩܲܠܝܼܠ.


text:
ܐܸܢ ܪܘܼܚܵܐ ܕܫܲܠܝܼܛܵܐ ܬܸܣܲܩ ܥܠܲܝܟ: ܐܲܬ̣ܪܵܟ ܠܵܐ ܬܸܫܒ̇ܘܿܩ. ܡܸܛܠ ܕܐܵܣܝܘܼܬ̣ܵܐ ܫܵܒ̣ܩܵܐ ܚܛܵܗܹ̈ܐ ܣܲܓ̇ܝܼ̈ܐܹܐ.


text:
ܘܣܲܟ̣ܠܵܐ ܡܲܣܓܸ̇ܐ ܡܸܠ̈ܝܼܢ. ܠܵܐ ܝܵܕܲܥ ܒܲܪܢܵܫܵܐ ܡܵܐ ܕܲܗܘ̤ܵܐ. ܘܡܵܐ ܕܢܸܗܘܹܐ ܡ̣ܢ ܒܵܬ̣ܪܹܗ ܡܲܢ̣ܘܼ ܡܚܵܘܸܐ ܠܹܗ.


text:
ܛܘܼܒܲܝܟ̇ܝ ܡܕܼܝܼܢ̄ܬܵܐ ܕܡܲܠܟܹ̇ܟ̣ܝ ܒܲܪ ܚܹܐܪ̈ܝܼܢ. ܘܪܵܘ̱ܪ̈ܒ̣ܵܢܲܝܟ̇ܝ ܒܥܸܕܵܢܗܘܿܢ ܐܲܟ̣ܠܝܼܢ: ܒܟܲܫܝܼܪܘܼܬ̣ܵܐ ܘܠܵܐ ܒܡܲܫܬ̇ܝܵܐ.


text:
ܠܚܲܕܼܘܼܬ̣ܵܐ ܥܒ̣ܝܼܕܼܝܼܢ ܠܲܚܡܵܐ ܘܚܲܡܪܵܐ ܘܡܸܫܚܵܐ ܕܲܢܚܲܕ̇ܘܿܢ ܠܚܲܝܹ̈ܐ. ܘܟܸܣܦܵܐ ܡܡܲܟܸ̇ܟ: ܘܡܲܛܥܸܐ ܠܗܘܿܢ ܒܟ̣ܠ.


text:
ܐܵܦ ܒܡܲܕ̇ܥܵܟ ܠܡܲܠܟܵܐ ܠܵܐ ܬܨܲܚܸܐ. ܘܲܒ̣ܩܲܝܛܘܿܢ ܡܲܫܟ̇ܒ̣ܵܟ ܠܵܐ ܬܨܲܚܸܐ ܠܥܲܬ̇ܝܼܪܵܐ. ܡܸܛܠ ܕܥܵܘܦܵܐ ܕܲܫܡܲܝܵܐ ܢܵܘܒܸ̇ܠ ܩܵܠܵܟܘ ܘܡܵܪܹܐ ܥܵܘܦܵܐ ܢܚܵܘܸܐ ܦܸܬ̣ܓ̣ܵܡܲܝ̈ܟ.


text:
ܐܸܢ ܢܸܡ̱ܠ̈ܝܵܢ ܥܢܵܢܲܝ̈ ܡܸܛܪܵܐ: ܥܲܠ ܐܲܪܥܵܐ ܢܹܐܫ̈ܕܵܢ. ܘܐܸܢ ܢܸܦܠ ܩܷܲܣܵܐ ܒܬܲܝܡܢܵܐ ܐܵܘ ܒܐܲܬ̣ܪܵܐ ܕܓܲܪܒ̇ܝܵܐ: ܐܲܬܲܪ ܕܢܵܦܹ̇ܠ ܩܲܝܣܵܐ: ܬܲܡܵܢ ܢܸܗܘܸܐ.


text:
ܡܸܛܠ ܕܠܵܐ ܝܵܕܲܥ ܐܲܢ̄ܬ̇ ܡܵܢܲܐ ܗ̄ܝܼ ܐܘܼܪܚܵܐ ܕܪܘܼܚܵܐ. ܐܲܝܟ ܙܢܵܐ ܓܹܝܪ ܕܒܲܛܢܬ̣ܵܐ ܕܒ̣ܵܛܢܵܐ: ܗܵܟܲܢܵܐ ܠܵܐ ܬܸܕܲܥ ܥܒ̣ܵܕܼܵܘ̈ܗܝ ܕܡܵܪܝܵܐ ܟܠ ܕܢܸܥܒܸ̇ܕܼ.


text:
ܟܠ ܨܲܦܪܵܐ ܙܪܘܿܥ ܙܲܪܥܵܟ. ܘܲܒ̣ܪܲܡܫܵܐ ܠܵܐ ܬܸܫܒ̇ܘܿܩ ܐܝܼܕܼܵܟ. ܡܸܛܠ ܝܵܕܲܥ ܐܲܢ̄ܬ̇ ܐܲܝܢܵܐ ܡܲܟ̣ܫܲܪ: ܐܵܘ ܗܵܢܵܐ ܐܵܘ ܗܵܢܵܐ: ܘܐܸܢ ܬܪ̈ܲܝܗܘܿܢ ܐܲܟ̣ܚ̄ܕܼ ܛܵܒ̣ܝܼܢ.


text:
ܡܸܛܠ ܕܐܸܢ ܫܢܝܼ̈ܢ ܣܲܓ̇ܝܼ̈ܐܵܢ ܢܸܚܹܐ ܒܲܪܢܵܫܵܐ: ܒܟ̣ܠܗܹܝܢ ܢܸܚܕܹ̇ܐ. ܘܢܸܬ̇ܕ̇ܟܲܪ ܝܵܘ̈ܡܲܝ ܚܸܫܘܿܟ̣ܵܐ. ܡܸܛܠ ܕܣܲܓ̇ܝܼ̈ܐܝܼܢ ܢܸܗܘܘܿܢ. ܟܠ ܕܐܵܬܹ̇ܐ: ܗܸܒ̣ܠܵܐ.


text:
ܒܝܵܘ̈ܡܲܝ ܥܠܲܝܡܘܼܬ̣ܵܟ ܚܕܼܝܼ ܥܠܲܝܡܵܐ: ܘܢܸܛܐܲܒ̣ ܠܵܟ. ܘܗܲܠܸܟ ܒܐܘܼܪ̈ܚܵܬ̣ܵܐ ܕܠܸܒܵܟ ܘܲܒ̣ܚܸܙܘܵܐ ܕܥܲܝܢܲܝ̈ܟ. ܘܕܲܥ ܕܲܒ̣ܗܵܠܹܝܢ ܟܠܗܹܝܢ ܡܲܥܸܠ ܠܵܟ ܡܵܪܝܵܐ ܒܕܼܝܼܢܵܐ.


text:
ܘܲܥܗܲܕܼ ܠܒ̣ܵܪܝܵܟ ܒܝܵܘ̈ܡܲܝ ܥܠܲܝܡܘܼܬ̣ܵܟ. ܥܲܕܼܠܵܐ ܢܹܐܬ̣ܘܼܢ ܝܵܘ̈ܡܲܝ ܒܝܼ̈ܫܵܬ̣ܵܐ: ܘܢܸܩ̱ܪ̈ܒ̣ܵܢ ܫܢܲـ̈ـܝܵܐ ܕܬܹܐܡܲܪ ܕܠܲܝܬ̇ ܒܗܹܝܢ ܨܸܒ̣ܝܵܢܝ.


text:
ܒܝܵܘܡܵܐ ܕܢܸܬ̇ܬ̇ܙܝܼܥܘܼܢ ܢܵܛ̇ܘܿܪ̈ܲܝ ܒܷܲܬܵܐ. ܘܢܸܬ̇ܕܵܘܕܼܘܼܢ ܡܵܪ̈ܲܝ ܚܲܝܠܵܐ. ܘܢܸܬ̣ܒܲܛ̈ܠܵܢ ܛܲܚܵܢܵـ̈ـܬ̣ܵܐ ܡܸܛܠ ܕܲܙܥܲܪ. ܘܢܸܚ̈ܫܟ̣ܵܢ ܚܵܙ̈ܝܵܬ̣ܵܐ ܒܟ̣ܵܘܹ̈ܐ.


text:
ܘܢܸܬ̇ܬܲܚܕ̇ܘܼܢ ܬܲܪ̈ܥܹܐ ܒܫܘܼ̈ܩܹܐ: ܒܫܲܦܠܘܼܬ̣ܵܐ ܕܩܵܠܵܐ ܕܛܲܚܵـ̈ـܢܵܬ̣ܵܐ. ܘܲܢܩܘܼܡ ܠܩܵܠܵܐ ܕܨܸܦܪܹ̈ܐ. ܘܢܸܬ̣ܡܲـ̈ـܟ̇ܟ̣ܵܢ ܟܠ ܒ̈ܢܵܬ̣ ܫܘܼܒ̣ܚܵܐ.


text:
ܘܐܵܦ ܡ̣ܢ ܪܵܘܡܵܐ ܢܸܕܼܚܲܠ ܘܢܸܬ̇ܬܙܝܼܥ ܒܐܘܼܪ̈ܚܵܬܹܗ. ܘܢܸܒܲܥ ܥܠܵܘܗܝ ܫܲܗܪܵܐ. ܘܢܲܦܪܲܥ ܫܵܪܕܵܐ. ܘܢܸܣܓܸ̇ܐ ܩܲܡܨܵܐ: ܘܬܸܬ̣ܒܲܕܲܪ ܩܲܦܵܪ. ܘܬܸܒ̣ܛܲܠ ܒܵܝܫܵܢܘܼܬ̣ܵܐ. ܡܸܛܠ ܕܐܵܙܹ̇ܠ ܒܲܪܢܵܫܵܐ ܠܒܹܝܬ̣ ܥܲܡܠܹܗ. ܘܐܸܬ̣ܟ̇ܪܸܟ̣ܘ ܒܫܘܼܩܹ̈ܐ ܡܲܪ̈ܩܕܼܵܢܹܐ.


text:
ܥܲܕܼܠܵܐ ܢܸܬ̣ܦ̱ܣܸܩ ܒܚܸܠ ܟܸܣܦܵܐ. ܘܢܸܫܬ̇ܚܸܩ ܚܲܙܘܼܪ ܕܲܗܒ̣ܵܐ. ܘܬܸܬ̇ܒܲܪ ܩܘܼܠܬ̣ܵܐ ܥܲܠ ܡܲܒ̇ܘܼܥܵܐ. ܘܬܸܪܗܲܛ ܓܝܼܓ̣ܠܵܐ ܥܲܠ ܒܹܪܵܐ.


text:
ܘܝܲܬ̇ܝܼܪ ܕܲܗܘ̤ܵܐ ܩܘܿܗܠܲܬ̣ ܚܲܟ̇ܝܼܡܵܐ. ܕܡܲܠܸܦ ܗ̄ܘܼܵܐ ܝܼܕܲܥܬ̣ܵܐ ܠܥܲܡܵܐ. ܘܨܵܬ̣ ܘܒܲܕܸ̇ܩ̣: ܘܐܲܬ̣ܩܸܢ ܡܲܬ̣̈ܠܹܐ ܣܲܓ̇ܝܼ̈ܐܹܐ.


text:
ܡܸܠܲܝ̈ ܚܲܟ̇ܝܼܡܹ̈ܐ ܐܲܝܟ ܙܵܩܘܿܬܹ̈ܐ: ܘܐܲܝܟ ܣܸ̈ܟܹ̇ܐ ܕܲܩܒ̣̈ܝܼܥܵܢ. ܡܵܪ̈ܲܝ ܐܸܣܟ̇ܦܵܬ̣ܵܐ ܐܸܬ̣̱ܝܼܗܸܒ̣. ܡ̣ܢ ܪܵܥܝܵܐ ܚܲܕܼ.


text:
ܘܝܲܬ̇ܝܼܪܵܐܝܼܬ̣ ܡܸܢܗܘܿܢ ܒܹܪܝ ܐܸܙܕܲܗ̄ܪ: ܠܡܸܟ̣ܬܲܒ̣ ܣܸܦܪܹ̈ܐ ܣܲܓ̇ܝܼ̈ܐܹܐ ܠܲܝܬ̇ ܣܘܿܦ. ܘܡܲܡܠܠܵܐ ܣܲܓ̇ܝܼܐܵܐ: ܠܹܐܘܬ̣ܵܐ ܗ̄ܝܼ ܕܒܸܣܪܵܐ.


text:
ܐ̄ܚܪܹܝܬܹ̇ܗ ܕܦܸܬ̣ܓ̣ܵܡܵܐ ܒܣܵܟܹܗ ܟܠ ܫܡܲܥ. ܘܡ̣ܢ ܩܕܼܵܡ ܡܵܪܝܵܐ ܕܚܲܠ. ܘܦܘܼܩܕܵܢܵܘ̈ܗܝ ܛܲܪ. ܡܸܛܠ ܕܗܵܢܵܘ ܕܡ̣ܢ ܐܘܼܡܵܢܵܐ ܚܲܕܼ ܐܸܬ̣̱ܝܼܗܸܒ̣ ܟܠ ܐ̄ܢܵܫ.


text:
ܓܸܕܲܝܢܝ ܒܵܬ̣ܪܵܟ݂: ܢܸܪܗܲܛ̣ ܐܲܥܸܠܲܝܢܝ ܡܲܠܟܵܐ ܠܩܲܝܛܘܿܢܵܟ݂. ܢܸܚܕܹ̇ܐ ܘܲܢܕ݂ܘܼܨ ܒܵܟ݂. ܢܸܬ̇ܕ̇ܟܲܪ ܚܘܼܒܵܟ݂ ܡ̣ܢ ܚܲܡܪܵܐ. ܘܡ̣ܢ ܬܪ̈ܝܼܨܹܐ ܪܸܚ̱ܡܬ̣ܵܐ.


text:
ܐܘܼܟܵܡܵܐ ܐ̄ܢܵܐ: ܘܝܵܐܝܵܐ ܐ̄ܢܵܐ: ܒ̈ܢܵܬ̣ ܐܘܿܪܸܫܠܸܡ. ܐܲܝܟ݂ ܡܲܫܟ̇ܢܲܝ̈ ܩܹܕ݂ܵܪ: ܘܐܲܝܟ݂ ܝܵܪ̈ܝܼܥܵܬ̣ ܫܠܹܝܡܘܿܢ.


text:
ܠܵܐ ܬܸܚܙܘܿܢܵܢܝ ܕܐܘܼܟܡܵܐ ܐ̄ܢܵܐ: ܕܐܵܘܟ̇ܡܲܢܝ ܫܸܡܫܵܐ. ܒܢܲܝ̈ ܐܹܡܝ ܐܸܬ̣ܟܲܬܲܫܘ ܒܝܼ. ܣܵܡ̣ܘܼܢܝ ܢܵܛܪܲܬ̣ ܟܲܪ̈ܡܹܐ. ܘܟܲܪܡ̄ܝ ܕܝܼܠܝ ܠܵܐ ܢܸܛ̇ܪܹܬ̣.


text:
ܚܵܘܵܐܘܼܢܝ ܡܲܢ ܕܪܸܚܡܲܬ̤ ܢܲܦ̮ܫܝ. ܐܲܝܟܲܢܵܐ ܪܥܹ̇ܝܬ̣: ܘܐܲܝܟܲܢܵܐ ܪܸܒ̣ܥܹ̇ܬ̣ ܒܛܲܗܪܵܐ ܕܲܠܡܵܐ ܐܸܗܘܹܐ ܐܲܝܟ݂ ܛܵܥܝܼܬ̣ܵܐ ܒܲܓ̣ܙܵܪܵܐ ܕܥܸܪ̈ܒܲܝܟ.


text:
ܐܸܠܵܐ ܬܸܕ̇ܥܝܼܢ ܝܵܬܹܟ݂ܝ ܫܲܦܝܼܪܲܬ̣ ܒܢܸܫܹ̈ܐ. ܬܵܝ ܐܲܢ̄ܬ̇ܝ ܒܥܸܩܒ̣ܵܐ ܕܥܵـ̈ـܢܵܐ ܘܲܪܥܵܝ ܓܕܲܝ̈ܟ̇ܝ ܒܡܲܫܟ̇ܢܹ̈ܐ ܕܪ̈ܵܥܵܘܵܬ̣ܵܐ.


text:
ܐܲܝܟ݂ ܚܲܙܘܼܪܵܐ ܒܩܲܝ̈ܣܹܐ ܕܥܵܒ̣ܵܐ: ܗܵܟܲܢܵܐ ܕܵܕ݂ܝ ܒܝܢܵܬ̣ ܒ̈ܢܲܝܵܐ. ܒܛܸܠܵܠܹܗ ܐܸܬ̣ܪܲܓ̣ܪ̱ܓܹ̇ܬ̣ ܘܝܸܬ̣ܒܹ̇ܬ̣ ܘܐܸܒܹ̇ܗ ܚܠܸܐ ܠܚܹܟ̇ܝ.


text:
ܐܵܘܡܝܼܬ̇ܟܹܝܢ ܐܘܿ ܒ̈ܢܵܬ̣ ܐܘܿܪܸܫܠܸܡ: ܒܲܛ̈ܒܲܝܵܐ ܐܵܘ ܒܥܘܼܙܲܝ̈ܠܹܐ ܕܚܲܩܠܵܐ. ܐܸܢ ܬܥܝܼܪ̈ܵܢ ܘܐܸܢ ܬܥܲܝܪ̈ܵܢ ܝܵܬ̣ ܪܸܚܡ̱ܬ̣ܵܐ: ܥܕܲܡܵܐ ܕܬܸܨܒܹ̇ܐ.


text:
ܕܵܡܹ̇ܐ ܕܵܕ݂ܝ ܠܛܲܒ̣ܝܵܐ: ܐܵܘ ܠܥܘܿܙܲܝܠܵܐ ܕܐܲܝ̈ܠܹܐ. ܗܵܐ ܗ̤ܘ ܩܵܐܹ̇ܡ ܒܸܣܬܲܪ ܐܸܣܬܲܢ: ܡܕ݂ܝܼܩ ܡ̣ܢ ܟܵܘܹ̈ܐ: ܡܲܪܟܸ̇ܢ ܡ̣ܢ ܨܵܝܪ̈ܵܬ̣ܵܐ.


text:
ܬܹܬܵܐ ܝܸܗ̄ܒܲܬ̤ ܦܲܩ̈ܘܼܥܹܝܗ̇ ܓܘܼܦܢܹ̈ܐ ܘܲܣܡܵܕ݂ܪܹ̈ܐ ܝܲܗ̄ܒ̣ܘ ܪܹܝܚܵܐ. ܩܘܼܡܝ ܠܹܟ݂ܝ ܫܲܦܝܼܪܲܬ̇ܝ ܩܲܪܝܼܒ̣ܘܼܬ̇ܝ: ܘܬ̣ܵܝ ܠܹܟ݂ܝ.


text:
ܝܵܘܢܵܝ ܒܚ̈ܘܼܠܵܢܹܐ ܕܫܘܿܥܵܐ: ܒܣܸܬ̇ܪܵܐ ܕܲܣܝܵܓ̣ܵܐ: ܚܵܘܵܐܝܼܢܝ ܚܸܙܘܹܟ݂ܝ: ܘܐܲܫ̱ܡܥܝܼܢܝ ܩܵܠܹܟ݂ܝ. ܡܸܛܠ ܕܩܵܠܹܟ݂ܝ ܒܲܣܝܼܡ: ܘܚܸܙܘܹܟ݂ܝ ܝܵܐܹ̇ܐ.


text:
ܥܲܕ݂ ܢܦܘܼܓ̣ ܝܵܘܡܵܐ: ܘܢܸܪܟ̇ܢܘܿܢ ܛܸܠܵܠܹ̈ܐ. ܐܸܬ̣ܗܲܦ̄ܟ݂ ܕܡܝܼ ܠܵܟ݂ ܕܵܕܝ: ܠܛܲܒ̣ܝܵܐ ܐܵܘ ܠܥܘܼܙܲܝܠܵܐ ܕܐܲܝܠܹ̈ܐ: ܥܲܠ ܛܘܼܪ̈ܲܝ ܒܸܣܡܵܢܹ̈ܐ.


text:
ܐܸܩܘܼܡ ܢܹܐ: ܐܸܬ̣ܟ̇ܪܸܟ݂ ܒܲܡܕ݂ܝܼܢ̄ܬܵܐ ܒܫܘܼܩܹ̈ܐ ܘܒܲܦܠܵܛܵـ̈ـܘܵܬ̣ܵܐ: ܐܸܒ̣ܥܸܐ ܠܲܕ݂ܪܸܚܡܲܬ̤ ܢܲܦ̮ܫܝ. ܒܥܹ̇ܝܬܹܗ ܘܠܵܐ ܐܸܫܟܲܚܬܹ̇ܗ.


text:
ܟܲܕ݂ ܩܲܠܝܼܠ ܥܸܒ̣ܪܹܬ̣ ܡܸܢܗܘܿܢ: ܥܕܲܡܵܐ ܕܐܸܫܟ̇ܚܹ̇ܬ̣ ܝܵܬ̣ ܕܪܸܚܡܲܬ̤ ܢܲܦ̮ܫܝ. ܐܸܚܲܕ̇ܬܹ̇ܗ ܘܠܵܐ ܐܲܪܦܝܼܬܹ̇ܗ: ܥܕܲܡܵܐ ܕܐܲܥܸܠ̇ܬܹܗ ܠܒܹܝܬ̣ ܐܹܡܝ: ܘܲܠܩܲܝܛܘܿܢܵܗ̇ ܕܝܵܠܹܕ̇ܬ̇ܝ.


text:
ܐܵܘ ܡܝܲܬ̇ܟܹܝܢ ܒ̈ܢܵܬ̣ ܐܘܿܪܸܫܠܸܡ: ܒܲܛ̈ܒܲܝܵܐ ܐܵܘ ܒܥܘܼܙܲܝ̈ܠܹܐ ܕܚܲܩܠܵܐ: ܐܸܢ ܬܥܝܼܪ̈ܵܢ ܘܐܸܢ ܬܥܲܝܪ̈ܵܢ: ܝܵܬ̣ ܪܸܚ̱ܡܬ̣ܵܐ ܥܕܲܡܵܐ ܕܬܸܨܒܸܐ.


text:
ܡܲܢ ܗ̄ܝܼ ܗܵܕܹܐ ܕܣܵܠܩܵܐ ܡ̣ܢ ܡܲܕ݂ܒ̇ܪܵܐ: ܐܲܝܟ݂ ܥܸܛܪܵܐ ܕܬܸܢܵܢܵܐ ܡܒܲܣܡܵܐ ܒܡܘܼܪܵܐ ܘܒܲܠܒ̣ܘܿܢ̄ܬܵܐ: ܡ̣ܢ ܟܠ ܚܸܠܵܐ ܕܒܸܣܡܹ̈ܐ.


text:
ܥܲܡܘܼܕ݂ܵܘ̈ܗܝ ܥ̣ܒܲܕ݂ ܕܣܹܐܡܵܐ: ܬܸܫܘܝܼܬܹܗ ܕܕܲܗܒ̣ܵܐ. ܬܲܟ݂ܣܝܬܹܗ ܕܐܲܪܓ̇ܙܵܢܵܐ. ܓܵܘܹܗ ܪܨܝܼܦ ܪܸܚ̱ܡܬ̣ܵܐ ܡܢ ܒ̈ܢܵܬ̣ ܐܘܿܪܸܫܠܸܡ.


text:
ܦܘܿܩܹ̈ܝܢ ܘܲܚ̈ܙܵܝܑܹܝܢ ܒ̈ܢܵܬ̣ ܨܸܗܝܘܿܢ ܒܡܲܠܟܵܐ ܫܠܹܝܡܘܿܢ: ܒܲܟ݂ܠܝܼܠܵܐ ܕܟܲܠܸ: ܐܵܠܹܦ ܣܲܟ̇ܪ̈ܝܼܢ ܬܲܠ̈ܝܵܢ ܥܠܵܘܗܝ: ܟܠ ܫܵܠܛܹ̈ܐ ܕܓܲܢ̄ܒܵܪܹ̈ܐ.


text:
ܬܵܝ ܡ̣ܢ ܠܸܒ̣ܢܵܢ ܚܵܬ̣ܝ ܟܲܠܬ̣ܵܐ: ܬܵܝ ܡ̣ܢ ܠܸܒ̣ܢܵܢ. ܬܹܐܬܹܝܢ ܘܬܸܥܒ̇ܪܝܼܢ ܡ̣ܢ ܪܹܫ ܐܲܡܢܹ̈ܐ: ܘܡ̣ܢ ܪܹܫܝ ܣܵܢܝܼܪ ܘܚܸܪܡܘܿܢ: ܘܡ̣ܢ ܡܲܪܒ̇ܘܿܥܝܼܬ̣ܵܐ ܕܐܲܪ̈ܝܵܘܵܬ̣ܵܐ: ܘܡ̣ܢ ܛܘܼܪ̈ܲܝ ܢܸܡܪܹ̈ܐ.


text:
ܡܵܐ ܫܲܦܝܼܪܝܼܢ ܬܕܲܝ̈ܟ̇ܝ ܚܵܬ̣ܝ ܟܲܠܬ̣ܵܐ. ܡܵܐ ܫܲܦܝܼܪܝܼܢ ܬܕܲܝ̈ܟ̇ܝ ܡ̣ܢ ܚܲܡܪܵܐ. ܘܪܹܝܚ ܒܸܣܡܵܢܲܝ̈ܟ̇ܝ ܡ̣ܢ ܟܠ ܒܸܣܡܵܢ̈ܝܼܢ.


text:
ܟܲܟܵܪܝܼܬ̣ܵܐ ܡܲܛ̈ܦܵܢ ܣܸܦ̈ܘܵܬܹܟ݂ܝ ܟܠ ܕܸܒ̣ܫܵܐ ܘܚܲܠܒ̣ܵܐ ܬܚܹܝܬ̣ ܣܸܦ̈ܘܵܬܹܟ݂ܝ. ܘܪܹܝܚ ܬܲܟ݂ܣܝܼܬܹܟ݂ܝ ܐܲܝܟ݂ ܪܹܝܚ ܠܸܒ̣ܢܵܢ.


text:
ܐܸܬ̇ܬ̇ܥܝܼܪܝ ܓܲܪܒ̇ܝܵܐ: ܘܬ̣ܵܝ ܬܲܝܡܢܵܐ. ܫܲܒ̣ܝ ܒܓ̇ܢܲܬ̣ܝ ܢܵܪܕ̇ܘܼܢ ܒܸܣܡܵܢܲܝ̈ ܢܹܐܬܹܐ ܕܵܕ݂ܝ ܠܓܲܢܬܹܗ: ܘܢܹܐܟ݂ܘܿܠ ܡ̣ܢ ܦܹܐܪܹ̈ܐ ܕܐܲܒ̇ܒ̣ܵܢܵܘܗܝ.


text:
ܐܸܬܹܝ̇ܬ̣ ܠܓܲܢܲܬ̣ܝ ܚܵܬ̣ܝ ܟܲܠܬ̣ܵܐ: ܐܸܬܹܝ̇ܬ̣ ܠܓܲܢܲܬ̣ܝ. ܩܸܛܦܹ̇ܬ̣ ܡܘܼܪܝ ܥܲܡ ܒܸܣܡܵܢܲܝ̈ ܘܐܸܟ݂ܠܹ̇ܬ̣ ܒܲܣܝܼܡܘܼܬ̣ܝ ܥܲܡ ܕܸܒ̣ܫܝ ܐܸܫܬ̇ܝܼܬ̇ ܚܲܡܪܝ ܥܲܡ ܚܲܠܒ̣ܝ ܐܲܟ݂ܘܿܠܘ ܚܲܒ̣ܪ̈ܲܝ: ܘܐܸܫܬܵܘ. ܘܲܪܘܵܘ ܕܵܕܲܝ̈.


text:
ܐܸܢܵܐ ܕܲܡܟܵܐ: ܘܠܹܒ̇ܝ ܥܝܼܪ ܩܵܠܹܗ ܕܕ݂ܵܕ݂ܝ ܕܢܵܩܹ̇ܫ ܦܬܲܚܝ ܠܝܼ ܚܵܬ̣ܝ ܩܲܪܝܼܒ̣ܬ̇ܝ: ܝܵܘܢܝ ܬܲܡܝܼܡܬܵܐ. ܡܸܛܠ ܕܪܹܫܝ ܐܸܬ̣ܡ̱ܠܝܼ ܛܲܠܵܐ: ܘܩܵܘ̈ܨܵܬ̣ܝ ܡ̣ܢ ܪ̈ܣܝܼܣܲܝ ܠܸܠܝܵܐ.


text:
ܦܸܬ̣ܚܹ̇ܬ̣ ܐܸܢܵܐ ܠܕ݂ܵܕ݂ܝ. ܘܕ݂ܵܕ݂ܝ ܐܲܪܟܸ̇ܢ ܥ̣ܒܲܪ. ܢܲܦ̮ܫܝ ܢܸܦܩܲܬ̣ ܒܡܲܡܠܠܹܗ. ܒܥܹ̇ܝܬܹܗ: ܘܠܵܐ ܐܸܫܟܲܚ̇ܬܹ̇ܗ. ܩܪܹܝܬܹ̇ܗ: ܘܠܵܐ ܥ̣ܢܵܢܝ.


text:
ܐܸܫ̣ܟ̇ܚܘܼܢܝ ܢܵܛ̇ܘܿܪܹ̈ܐ ܕܡܸܬ̣ܟܲܪܟ̇ܝܼܢ ܒܲܡܕ݂ܝܼܢ̄ܬܵܐ. ܡ̣ܚܵܐܘܼܢܝ: ܘܨܲܠ̣ܦܘܼܢܝ. ܢܣܲܒ̣ܘ ܡܹܢܝ ܪܕ݂ܝܼܕ݂ܝ ܢܵܛ̇ܪ̈ܲܝ ܫܘܼܪܵܐ.


text:
ܐܝܼܕ݂ܵܘ̈ܗܝ ܐܲܝܟ݂ ܟܸܪܟ݂ܵܐ ܕܕܲܗܒ̣ܵܐ ܕܲܡܠܹܐ ܟܹܐܦܲܝ̈ ܕܲܗܒ̣ܵܐ ܟܲܪܣܹܗ ܥܒ̣ܵܕ݂ܵܐ ܕܫܸܢܵܐ ܥܲܠ ܡܲܦܚܵܐ ܕܣܲܦܝܼܠܵܐ.


text:
ܫܵܩܵܘ̈ܗܝ ܥܲܡܘܼ̈ܕܹܐ ܕܫܝܼܫܵܐ: ܕܡܲܬ̣ܩܢܝܼܢ ܥܲܠ ܚܘܼܡܪܹ̈ܐ ܕܕܲܗܒ̣ܵܐ ܚܲܕ݂ܝܹܗ ܐܲܝܟ݂ ܕܠܸܒ̣ܢܵܢ: ܘܲܓ̣ܒܸܐ ܐܲܝܟ݂ ܐܲܪ̈ܙܹܐ.


text:
ܐܲܗܦܸܟ݂ܝ ܥܲܝܢܲܝ̈ܟ̇ܝ ܡ̣ܢ ܠܘܼܩܒܲܠܝ: ܡܸܛܠ ܕܗܸܢܹܝܢ ܐܲܦ̱ܪ̈ܕ݂ܵܢܝ. ܣܲܥܪܹܟ݂ܝ ܐܲܝܟ݂ ܓܙܵܪܵܐ ܕܥܸܙܹ̈ܐ: ܕܣܵܠܹ̇ܩ ܡ̣ܢ ܛܘܼܪܵܐ ܕܓܸܠܥܵܕ݂.


text:
ܫܸܢܲܝ̈ܟ̇ܝ ܐܲܝܟ݂ ܓܙܵܪܵܐ ܕܲܓ̣ܙܝܼ̈ܙܵܬ̣ܵܐ: ܕܣܵܠܹ̇ܩ ܡ̣ܢ ܡܲܣܚܘܼܬ̣ܵܐ. ܕܟ݂ܠܗܹܝܢ ܡܲܬ̣̱ܐܡܵـ̈ـܢ: ܘܕܲܡܓܲܙܝܵܐ ܠܲܝܬ̇ ܒܗܹܝܢ.


text:
ܚܕ݂ܵܐ ܗ̄ܝܼ ܝܵܘܢܝ ܬܲܡܝܼܡܬܵܐ: ܚܕ݂ܵܐ ܗ̄ܝܼ ܠܐܸܡܵܗ̇. ܘܓܲܒ̣ܝܵܐ ܗ̄ܝܼ ܠܝܵܠܹܕ̇ܬܵܗ̇ ܚ̈ܙܲܝܵܗ̇ ܒ̈ܢܵܬ̣ܵܐ. ܘܫܲܒ̇ـ̈ـܚܵܗ̇ ܡܲܠ̈ܟܵܬ̣ܵܐ. ܘܲܕ݂ܪ̈ܘܼܟ݂ܵܬ̣ܵܐ ܘܫܲܒ̇ـ̈ـܚܵܗ̇.


text:
ܡܲܢ ܗ̄ܝܼ ܗܵܕܹܐ ܕܲܡܕ݂ܝܼܩܵܐ ܐܲܝܟ݂ ܨܲܦܪܵܐ. ܫܲܦܝܼܪܵܐ ܐܲܝܟ݂ ܣܲܗܪܵܐ. ܕܲܟ݂ܝܵܐ ܐܲܝܟ݂ ܫܸܡܫܵܐ. ܕܚܝܼܠܵܐ ܐܲܝܟ݂ ܪܵܘ̱ܪ̈ܒ̣ܵܬ̣ܵܐ.


text:
ܡܵܢܵܐ ܬܸܚܙܘܿܢ ܒܫܝܼܠܘܿܡܵܝܬܵܐ ܕܢܵܚܬܵܐ ܐܲܝܟ݂ ܚܲܕ݂ܘܼܬ̣ܵܐ: ܘܐܲܝܟ݂ ܚܲܕ݂ܘܼܬ̣ܵܐ ܕܡܲܫ̱ܪ̈ܝܵܬ̣ܵܐ ܡܵܐ ܫܲܦܝܼܪ̈ܵܢ ܪܸܓ̣ܠܹ̇ܟ̇ܝ ܒܲܡܣܵܢܹ̈ܐ ܒܲܪܬ̣ ܡܛܲܝܒ̣ܵܐ ܘܨܘܼܪܲܬ̣ ܥܲܛܡܵܬܹ̈ܟ݂ܝ ܐܲܝܟ݂ ܚܸܪ̈ܩܹܐ: ܥܒ̣ܵܕ݂ ܐܝܼܕܲܝ̈ ܐܘܼܡܵܢܵܐ.


text:
ܫܸܪܹܟ݂ܝ ܐܲܓܵܢܵܐ ܕܲܟ݂ܪܝܼܟ݂ܵܐ: ܕܠܵܐ ܚܵܣܲܪ ܒܵܗ̇ ܡܙܵܓ̣ܵܐ. ܟܲܪܣܹܟ݂ܝ ܥܪܲܡܬ̣ܵܐ ܕܚܸܛܹ̈ܐ ܕܣܝܼܓ̣ܵܐ ܒܫܘܿܫܲܢܹ̈ܐ.


text:
ܨܵܘܪܹܟ݂ܝ ܐܲܝܟ݂ ܡܲܓܕ̇ܠܵܐ ܕܫܸܢܵܐ ܥܲܝܢܲܝ̈ܟ̇ܝ ܐܲܝܟ݂ ܝܲܡ̈ܡܵܬ̣ܵܐ ܕܚܸܫܒ̇ܘܿܢ ܥܲܠ ܬܲܪܥܵܐ ܕܒܲܪܬ̣ ܣܲܓ̇ܝܼ̈ܐܹܐ. ܢܚܝܼܪܹܟ݂ܝ ܐܲܝܟ݂ ܡܲܓ̇ܕܠܵܐ ܕܠܸܒ̣ܢܵܢ: ܕܚܵܐܲܪ ܠܐܦܲܝ̈ ܕܲܪܡܣܘܿܩ.


text:
ܐܸܡ̇ܪܹܬ̣ ܐܸܣܲܩ ܒܕܸܩܠܵܐ: ܘܐܹܚܘܿܕ݂ ܒܣܵܘܟܵܘ̈ܗܝ. ܘܢܸܗܘܘܿܢ ܬܕܲܝ̈ܟ̇ܝ ܐܲܝܟ݂ ܣܓ̣ܘܼܠܲܝ̈ ܓܘܼܦܢܹ̈ܐ ܘܪܹܝܚ ܐܲܦܲܝ̈ܟ̇ܝ ܐܲܝܟ݂ ܚܲܙܘܼܪܹ̈ܐ.


text:
ܘܲܢܩܲܕܸ̇ܡ ܠܟܲܪܡܵܐ: ܘܢܸܚܙܹܐ ܐܸܢ ܦܸܪܥܲܬ̤ ܓܦܸܬܵܐ: ܘܲܢܦܲܩ̣ܘ ܣܡܵܕ݂ܪܹ̈ܐ: ܘܲܒ̣ܠܲܨܘ ܪ̈ܘܼܡܵܢܹܐ. ܬܲܡܵܢ ܐܸܬܸ̇ܠ ܠܵܟ݂ ܬܕܲܝ̈.


text:
ܡܲܢ ܢܸܬ̇ܠܵܟ݂ ܐܲܝܟ݂ ܐܲܚܵܐ ܠܝܼ: ܐܲܝܢܸܩ̣ܘ ܬܕܲܝ̈ ܐܸܡܪ̈ܲܝ. ܐܸܫܟ̇ܚܵܟ݂ ܒܫܘܼܩܵܐ. ܐܸܫܩܵܟ݂: ܘܠܵܐ ܢܸܒ̣ܣܪܘܼܢܵܢܝ.


text:
ܐܸܕ݂ܒ̇ܪܵܟ݂: ܘܐܲܥܠܵܟ݂ ܠܒܹܝܬ̣ ܐܹܡܝ: ܘܲܠܩܲܝܛܘܿܢܵܗ̇ ܕܝܵܠܹܕ̇ܬ̇ܝ ܐܲܫܩܹܝܟ݂ ܡ̣ܢ ܚܲܡܪܝ ܒܲܣܝܼܡܵܐ: ܘܡ̣ܢ ܚܲܠܝܘܼܬ̣ܵܐ ܕܪ̈ܘܼܡܵܢܲܝ.


text:
ܡܲܢ ܗ̄ܝܼ ܗܵܕܹܐ ܕܣܵܠܩܵܐ ܡ̣ܢ ܡܲܕ݂ܒ̇ܪܵܐ: ܘܡܸܣܬܲܡܟܵܐ ܥܲܠ ܕܵܕ݂ܵܗ̇ ܬܚܹܝܬ̣ ܚܲܙܘܼܪܵܐ ܥܲܝܲܪܬܹ̇ܟ݂ܝ: ܘܬܲܡܵܢ ܚܲܒܸ̇ܠܬܹܟ݂ܝ ܐܸܡܹܟ݂ܝ ܬܲܡܵܢ ܚܒ̇ܠܲܬ̤ ܝܵܠܹܕ̇ܬܹ̇ܟ݂ܝ.


text:
ܣܝܼܡܲܝܢܝ ܚܵܬ̣ܡܵܐ ܥܲܠ ܠܸܒܵܟ݂: ܘܐܲܝܟ݂ ܚܵܬ̣ܡܵܐ ܥܲܠ ܕܪܵܥܵܟ݂ ܡܸܛܠ ܕܬܲܩܝܼܦܵܐ ܐܲܝܟ݂ ܡܵܘܬܵܐ ܪܸܚ̱ܡܬ̣ܵܐ. ܘܲܩܫܸܐ ܐܲܝܟ݂ ܫܝܘܿܠ ܛܢܵܢܵܐ. ܙܲܠܝܼܩܹ̈ܝܗ̇ ܙܲܠܝܼܩܲܝ̈ ܢܘܼܪܵܐ ܘܫܲܠܗܹܒ̣ܝܼܬ̣ܵܐ.


text:
ܡܲـ̈ـܝܵܐ ܣܲܓ̇ܝܼ̈ܐܹܐ ܠܵܐ ܡܸܫܟ̇ܚܝܼܢ ܠܲܡܕܲܥܵܟ݂ܘܼ ܠܪܸܚ̱ܡܬ̣ܵܐ. ܘܢܲܗܪ̈ܵܘܵܬ̣ܵܐ ܠܵܐ ܓܵܪܦܝܼܢ ܠܵܗ̇ ܐܸܢ ܢܸܬܸ̇ܠ ܓܲܒ̣ܪܵܐ ܟܠ ܥܘܼܬ̣ܪܵܐ ܕܒܲܝܬܹ̇ܗ ܒܪܸܚ̱ܡܬ̣ܵܐ: ܡܡܲܝܵܩܘܼ ܢܡܲܝܩܘܼܢ ܒܹܗ.


text:
ܟܲܪܡܵܐ ܐܝܼܬ̣ ܗ̄ܘܼܵܐ ܠܲܫܠܝܼܡܘܿܢ: ܘܐܸܒܹ̇ܗ ܣܲܓ̇ܝܼ ܝܸܗ̄ܒܹ̇ܬ̣ ܟܲܪܡܵܐ ܠܢܵܛܘܿܪܹ̈ܐ ܓܲܒ̣ܪܵܐ ܝܲܗ̄ܒ̣ ܒܦܹܐܪ̈ܵܘܗܝ ܐܵܠܹܦ ܕܲܟ݂ܣܸܦ.


text:
ܚܸܙܘܵܐ ܕܐܹܫܲܥܝܵܐ ܒܲܪ ܐܵܡܘܿܨ: ܕܲܚ̣ܙܵܐ ܥܲܠ ܝܼܗܘܼܕ݂ܵܐ ܘܥܲܠ ܐܘܿܪܸܫܠܸܡ: ܒܝܵܘ̈ܡܲܝ ܥܘܿܙܝܼܵܐ: ܘܝܘܿܬ̣ܵܡ: ܘܐܵܚܵܙ: ܘܚܹܙܲܩܝܵܐ: ܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܫܡܲܥܘ ܫܡܲܝܵܐ: ܘܨܘܼܬ̣ܝ ܐܲܪܥܵܐ: ܡܸܛܠ ܕܡܵܪܝܵܐ ܡܲܠܸܠ̣: ܒܢܲـ̈ـܝܵܐ ܪܲܒ̇ܝܼܬ̣ ܘܪܲܡ̱ܪܡܹ̇ܬ̣: ܘܗܸܢ̣ܘܿܢ ܐܲܥܠܝܼܘ ܒܝܼ.


text:
ܘܵܝ ܠܥܲܡܵܐ ܚܲܛܵܝܵܐ: ܥܲܡܵܐ ܥܲܫܝܼܢ ܥܵܘܼܠܵܐ: ܙܲܪܥܵܐ ܡܲܒ̣ܐ̱ܫܵܢܵܐ. ܒܢܲـ̈ـܝܵܐ ܡܚܲܒ̇ܠܹ̈ܐ: ܫܒܲܩ̣ܬ̇ܘܿܢ ܠܡܵܪܝܵܐ: ܘܐܲܪܓܸ̇ܙܬ̇ܘܿܢ ܠܩܲܕ̇ܝܼܫܵܐ ܕܝܼܣܪܵܝܹܠ: ܘܲܗܦܲܟ݂ܬ̇ܘܿܢ ܠܒܸܣܬܲܪܟ݂ܘܿܢ.


text:
ܡ̣ܢ ܦܲܣܬ̣ܵܐ ܕܪܸܓ̣ܠܵܐ ܘܲܥܕܲܡܵܐ ܠܡܘܼܚܵܐ: ܠܲܝܬ̇ ܒܹܗ ܕܘܼܟ̇ܬ̣ܵܐ ܕܫܲܪܝܼܪܵܐ. ܨܘܼ̈ܠܦܵܬ̣ܵܐ: ܘܫܘܼ̈ܡܵܬ̣ܵܐ: ܘܡܲܚ̈ܘܵܬ̣ܵܐ: ܕܲܥܒ̣ܵܝܹ̈ܐ. ܠܵܐ ܠܡܸܨܡܲܕ݂: ܘܠܵܐ ܠܡܸܥܨܲܒ̣: ܘܐܵܦ ܠܵܐ ܠܲܡܪܲܟܵܟ݂ܘܼ ܒܡܸܫܚܵܐ.


text:
ܐܲܪ̱ܥܟ݂ܘܿܢ ܚܲܪܒܵܐ: ܘܩܘܼܪ̈ܝܼܟ݂ܘܿܢ ܝܵܩ̈ܕܵܢ ܒܢܘܼܪܵܐ. ܐܲܪܥ̱ܟ݂ܘܿܢ ܠܘܼܩܒܲܠܟ݂ܘܿܢ ܐܲܟ݂ܠܝܼܢ ܠܵܗ̇ ܢܘܼܟ݂ܪ̈ܵܝܹܐ. ܘܨܵܕ݂ܝܵܐ ܐܲܝܟ݂ ܗܦܝܼܟ݂ܬܵܐ ܕܢܘܼܟ݂ܪ̈ܵܝܹܐ.


text:
ܘܐܸܫܬܲܚܪܲܬ̤ ܒܲܪܬ̣ ܨܸܗܝܘܿܢ: ܐܲܝܟ݂ ܡܛܲܠܬ̣ܵܐ ܒܟܲܪܡܵܐ: ܘܐܲܝܟ݂ ܥܲܪܙܵܠܵܐ ܒܡܲܩܛܝܵܐ: ܘܐܲܝܟ݂ ܡܕ݂ܝܼܢ̄ܬܵܐ ܚܒ̣ܝܼܫܬܵܐ.


text:
ܘܐܸܠܘܼܠܵܐ ܡܵܪܝܵܐ ܨܒ̣ܵܐܘܼܬ̣ ܐܵܘܬܲܪ ܠܲܢ ܣܪܝܼܕ݂ܵܐ: ܐܲܝܟ݂ ܣܕ݂ܘܿܡ ܗܵܘܹ̇ܝܢ ܗ̄ܘܲܝܢ: ܘܲܠܥܵܡܘܿܪܵܐ ܡܸܬ̇ܕܲܡܹܝܢ ܗ̄ܘܲܝܢ.


text:
ܠܡܵܢܵܐ ܗܵܘܹ̇ܝܢ ܠܝܼ ܣܘܼܓ̣ܵܐܐ ܕܕܸܒ̣ܚܲܝ̈ܟܘܿܢ: ܐܵܡܲܪ ܡܵܪܝܵܐ. ܣܸܒ̣ܥܹ̇ܬ̣ ܥܠܵـ̈ـܘܵܬ̣ܵܐ ܕܕܸܟ݂ܪܹ̈ܐ: ܘܬܲܪܒܵܐ ܕܲܡܦܲܛܡܹ̈ܐ. ܘܲܕܡܵܐ ܕܬ̣ܵܘܪܹ̈ܐ: ܘܕܸܐܡܪܹ̈ܐ: ܘܕܲܓ̣̈ܕܲܝܵܐ: ܠܵܐ ܨܒܹ̇ܝܬ̣.


text:
ܠܵܐ ܬܵܘܣܦܘܼܢ ܠܡܲܝܬܵܝܘܼ ܠܝܼ ܩܘܼܪ̈ܒܵܢܹܐ ܣܪ̈ܝܼܩܹܐ: ܣܘܵܬ̣ܵܐ ܕܡܲܣ̱ܠܝܵܐ ܗ̄ܝܼ ܠܝܼ: ܒܪܹܫ ܝܲܪ̈ܚܹܐ ܘܲܒ̣ܫܲܒ̇ܬ̣ܵܐ: ܟܵܢܫܝܼܢ ܐ̄ܢܬ̇ܘܿܢ ܟܢܘܼܫܝܵܐ. ܠܵܐ ܐܵܟܹ̇ܠ ܐ̄ܢܵܐ ܕܥܸܬܵܐ ܘܕܲܚܘܼܫܝܵܐ.


text:
ܟܲܕ݂ ܬܸܦ̱ܪܣܘܿܢ ܐܝܼܕܲܝ̈ܟ̇ܘܿܢ: ܐܲܗܡܸܐ ܥܲܝܢܲܝ̈ ܡܸܢܟ݂ܘܿܢ. ܘܐܵܦܸܢ ܬܲܣܓ̇ܘܿܢ ܨܠܘܿܬ̣ܵܐ: ܠܵܐ ܫܵܡܲܥ ܐ̄ܢܵܐ. ܐܝܼܕܲܝ̈ܟ̇ܘܿܢ ܡܲܠ̈ܝܵܢ ܕܡܵܐ.


text:
ܫܠܵܘ ܡ̣ܢ ܒܝܼ̈ܫܵܬ̣ܵܐ: ܘܝܼܠܲܦܘ ܠܡܲܛܐܵܒ̣ܘܼ ܥܲܩܸܒ̣ܘ ܕܝܼܢܵܐ: ܘܐܲܛܐܸܒ̣ܘ ܠܲܛܠܝܼܡܹ̈ܐ. ܕܘܼܢܘ ܝܲܬ̣ܡܹ̈ܐ: ܘܕ݂ܘܼܢܘܼ ܐܲܪ̈ܡܠܵܬ̣ܵܐ.


text:
ܘܬ̣ܵܘ ܢܡܲܠܸܠ ܥܲܡ ܚ̈ܕ݂ܵܕܹܐ: ܐܵܡܲܪ ܡܵܪܝܵܐ. ܘܐܸܢ ܢܸܗܘܘܿܢ ܚܛܵܗܲܝ̈ܟ̇ܘܿܢ ܐܲܝܟ݂ ܙܚܘܿܪܝܼܬ̣ܵܐ: ܐܲܝܟ݂ ܬܲܠܓܵܐ ܢܸܬ̣ܚܵܘܪܘܼܢ. ܘܐܸܢ ܢܸܣ̱ܡܩܘܼܢ ܐܲܝܟ݂ ܬܵܘܠܵܥܬ̣ܵܐ: ܐܲܝܟ݂ ܥܲܡܪܵܐ ܢܸܗܘܘܿܢ.


text:
ܐܲܝܟܲܢܵܐ ܗܘ̤ܵܬ̣ ܙܵܢܝܼܬ̣ܵܐ ܡܕ݂ܝܼܢ̄ܬܵܐ ܡܗܲܝܡܲܢܬܵܐ: ܕܡܲܠܝܵܐ ܗ̄ܘܼܵܬ̣ ܕܝܼܢܵܐ. ܘܙܲܕ̇ܝܼܩܘܼܬ̣ܵܐ ܒܵܬܲܬ̤ ܒܵܗ̇: ܘܗܵܫܵܐ ܩܵܛܘܿܠܹ̈ܐ.


text:
ܪܵܘ̱ܪ̈ܒ̣ܵܢܲܝܟ̇ܝ ܡܵܪܘܿܕ݂ܝܼܢ. ܘܫܵܘ̈ܬܵܦܹܐ ܐܸܢܘܿܢ ܕܓܲܢܵܒܹ̈ܐ. ܟܠܗܘܿܢ ܪܵܚ̇ܡܝܼܢ ܫܘܼܚܕ݂ܵܐ. ܘܡܸܣܬܲܪܗܒ̣ܝܼܢ ܠܡܸܦܪܲܥ ܚܘܼ̈ܒ̣ܠܹܐ. ܠܝܲܬ̣ܡܹ̈ܐ ܠܵܐ ܕܵܝܢ̇ܝܼܢ: ܘܕ݂ܝܼܢܵܐ ܕܐܲܪ̈ܡܠܵܬ̣ܵܐ ܠܵܐ ܥܵܐܹ̇ܠ ܠܘܵܬ̣ܗܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ ܚܲܝܠܬ̣ܵܢܵܐ: ܥܲܫܝܼܢܵܐ ܕܝܼܣܪܵܝܹܠ: ܘܵܝ ܡܸܬ̣ܦܪܲܥ ܐ̄ܢܵܐ ܡ̣ܢ ܣܵܢ̈ܐܲܝ: ܘܡܸܬ̣ܢܲܩܲܡ ܐ̄ܢܵܐ ܡ̣ܢ ܒܥܸܠܕ̇ܒ̣ܵܒܲܝ̈.


text:
ܘܐܲܩܝܼܡ ܕܲܝܢܲܝ̈ܟܝ ܐܲܝܟ݂ ܕܡ̣ܢ ܩܕ݂ܝܼܡ: ܘܡܵܠ̇ܘܿܟܲܝ̈ܟ̇ܝ ܐܲܝܟ݂ ܕܡ̣ܢ ܠܩܘܼܕ݂ܡܝܼܢ. ܘܵܒ̣ܵܬܲܪܟܸ̇ܢ ܬܸܬ̣ܩܪܹܝܢ ܡܕ݂ܝܼܢ̄ܬܵܐ ܕܙܲܕ̇ܝܼܩܘܼܬ̣ܵܐ: ܘܲܡܕ݂ܝܼܢ̄ܬܵܐ ܕܗܲܝܡܵܢܘܼܬ̣ܵܐ.


text:
ܘܢܸܗܘܹܐ ܥܘܼܫ̱ܢܗܘܿܢ ܠܲܣܪܵܩܬ̣ܵܐ: ܘܲܥܒ̣ܵܕܲܝ̈ܗܘܿܢ ܠܲܒ̣ܠܹܨܘܿܨ̈ܝܵܬ̣ܵܐ ܘܢܹܐܩܕ̇ܘܼܢ ܬܪ̈ܲܝܗܘܿܢ ܐܲܟ݂ܚ̄ܕ݂ܵܐ. ܘܠܲܝܬ̇ ܕܲܡܕܲܥܸܟ݂.


text:
ܢܸܗܘܸܐ ܒܝܵܘ̈ܡܵܬ̣ܵܐ ܐ̄ܚܪ̈ܵܝܹܐ: ܛܘܼܪܒܲܝܬܹ̇ܗ ܕܡܵܪܝܵܐ. ܡܲܬ̣ܩܲܢ ܒܪܹܫ ܛܘܼܪܹ̈ܐ: ܘܪܵܡ ܡ̣ܢ ܪ̈ܵܡܵܬ̣ܵܐ. ܘܲܢܣܲܟ̇ܘܿܢ ܠܹܗ ܟܠܗܘܿܢ ܥܲܡܡܹ̈ܐ.


text:
ܘܢܹܐܙܠ̄ܘܿܢ ܥܲܡܡܹ̈ܐ ܣܲܓ̇ܝܹ̈ܐܐ: ܘܢܹܐܡܪܘܼܢ: ܬܵܘ ܢܸܣܲܩ ܠܛܘܼܪܹܗ ܕܡܵܪܝܵܐ: ܘܲܠܒܹܝܬ̣ ܐܲܠܵܗܹܗ ܕܝܲܥܩܘܿܒ̣. ܘܢܲܠܦܲܢ ܡ̣ܢ ܐܘܼܪ̈ܚܵܬܹܗ. ܘܲܢܗܲܠܸܟ݂ ܒܲܫܒ̣ܝܼܠܵܘ̈ܗܝ. ܡܸܛܠ ܕܡ̣ܢ ܨܸܗܝܘܿܢ ܢܵܦܹ̇ܩ ܢܵܡܘܿܣܵܐ: ܘܦܸܬ̣ܓ̣ܵܡܹܗ ܕܡܵܪܝܵܐ ܡ̣ܢ ܐܘܿܪܸܫܠܸܡ.


text:
ܘܲܢܕ݂ܘܿܢ ܒܹܝܬ̣ ܥܲܡܡܹ̈ܐ. ܘܢܲܟܸ̇ܣ ܠܥܲܡܡܹ̈ܐ ܣܲܓ̇ܝܹ̈ܐܐ ܕܲܒ̣ܪܘܼܚܩܵܐ. ܘܢܸܪܥܘܿܢ ܣܲܦ̮ܣܹܪ̈ܲܝܗܘܿܢ ܠܣܸܟܲܝ̈ ܦܲܕܵܢܹ̈ܐ: ܘܪ̈ܘܼܡܚܲܝܗܘܿܢ ܠܡܲܓ̇ܠܹ̈ܐ. ܘܠܵܐ ܢܸܫܩܘܿܠ ܥܵܡܵܐ ܥܲܠ ܥܲܡܵܐ ܣܲܝܦܵܐ. ܘܬ̣ܘܼܒ̣ ܠܵܐ ܢܹܐܠܦܘܼܢ ܩܪܵܒ̣ܵܐ.


text:
ܡܸܛܠ ܕܲܫܒ̣ܩܬܵܝܗܝ ܠܥܲܡܵܟ݂ ܕܒܹܝܬ̣ ܝܲܥܩܘܿܒ̣. ܡܸܛܠ ܕܐܸܬ̣ܡ̱ܠܝܼܘ ܐܲܝܟ݂ ܕܡ̣ܢ ܩܕ݂ܝܼܡ. ܘܲܡܢܲܚܫܝܼܢ ܐܲܝܟ݂ ܦܠܸܫܬܵܝܹ̈ܐ. ܘܣܘܿܓ̣ܵܐܐ ܕܲܒ̣ܢܲـ̈ـܝܵܐ ܢܘܼܟ݂ܪ̈ܵܝܹܐ ܪܲܒ̇ܝܘܼ.


text:
ܘܐܸܬ̣ܡܲܠܝܲܬ̇ ܐܲܪ̱ܥܗܘܿܢ ܣܹܐܡܵܐ ܘܕܲܗܒ̣ܵܐ ܘܠܲܝܬ̇ ܣܵܟ݂ܵܐ ܠܓܲܙܲܝ̈ܗܘܿܢ ܘܐܸܬ̣ܡܲܠܝܲܬ̤ ܐܲܪ̱ܥܗܘܿܢ ܪ̈ܲܟ݂ܫܵܐ: ܘܠܲܝܬ̇ ܣܵܟ݂ܵܐ ܠܡܲܪ̈ܟ̇ܒ̣ܵܬ̣ܗܘܿܢ.


text:
ܥܲܝܢܹ̈ܐ ܪ̈ܵܡܵܬ̣ܵܐ ܕܐ̄ܢܵܫܵܐ ܢܡܲܟܸ̇ܟ݂. ܘܢܸܬ̣ܡܲܟܸ̇ܟ݂ ܪܵܘܡܵܐ ܕܓܲܒ̣ܪܵܐ. ܘܢܸܥܫܲܢ ܡܵܪܝܵܐ ܒܲܠܚܘܿܕ݂ܵܘܗܝ ܒܝܵܘܡܵܐ ܗܵܘܿ.


text:
ܘܢܸܥܠܘܿܢ ܒܲܡܥܲܪܹ̈ܐ ܕܟܹܐܦܵܐ: ܘܲܒ̣ܚܘܼܠܵܢܹ̈ܐ ܕܥܲܦܪܵܐ ܡ̣ܢ ܩܕ݂ܵܡ ܕܸܚ̱ܠܬܹܗ ܕܡܵܪܝܵܐ: ܘܡ̣ܢ ܗܸܕ݂ܪܵܐ ܕܥܘܼܫܢܹܗ: ܡܵܐ ܕܩܵܐܹ̇ܡ ܠܲܡܟܲܒܵܫܘܼ ܠܐܲܪܥܵܐ.


text:
ܒܹܗ ܒܝܵܘܡܵܐ ܗܵܘܿ: ܢܸܫܕ̇ܘܿܢ ܐ̄ܢܵܫܵܐ ܦܬܲܟ݂ܪܹ̈ܐ ܕܕܲܗܒ̣ܵܐ ܘܲܕ݂ܣܹܐܡܵܐ: ܕܲܥ̣ܒܲܕ݂ܘ ܠܗܘܿܢ ܠܡܸܣܓܲܕ݂ ܠܲܣܪܝܼܩܘܼܬ̣ܵܐ: ܘܠܲܦܪ̈ܲܚܕ̇ܘܼܕܹܐ.


text:
ܠܡܸܥܲܠ ܒܲܡܥܲܪܹ̈ܐ ܕܛܲܪܵܢܵܐ: ܘܒܲܫܩܝܼܦܹ̈ܐ ܕܟܹܐܦܵܐ ܡ̣ܢ ܩܕ݂ܵܡ ܕܸܚ̱ܠܬܹܗ ܕܡܵܪܝܵܐ: ܘܡ̣ܢ ܗܸܕ݂ܪܵܐ ܕܥܘܼܫܢܹܗ: ܡܵܐ ܕܩܵܐܹ̇ܡ ܠܲܡܟܲܒܵܫܘܼ ܠܐܲܪܥܵܐ.


text:
ܡܸܛܠ ܕܗܵܐ ܡܵܪܹܐ ܡܵܪ̈ܵܘܵܬ̣ܵܐ: ܡܲܥܒܲܪ ܡܢ ܐܘܿܪܸܫܠܸܡ: ܘܡ̣ܢ ܝܼܗܘܼܕ݂ܵܐ: ܣܵܡ̇ܘܿܟ݂ܵܐ ܘܣܵܡ̇ܘܿܟ݂ܬܵܐ: ܟܠ ܕܣܵܡܹ̇ܟ݂ ܒܠܲܚܡܵܐ: ܘܟ݂ܠ ܕܣܵܡܹ̇ܟ݂ ܒܡܲـ̈ـܝܵܐ.


text:
ܘܢܸܦܸܠ ܥܲܡܵܐ ܓܒܲܪ ܒܲܓ̣ܒܲܪ: ܓܲܒ̣ܪܵܐ ܒܚܲܒ̣ܪܹܗ. ܘܢܸܬ̣ܓܲܪܘܿܢ ܥܠܲܝܡܹ̈ܐ ܥܲܠ ܣܵܒܹ̈ܐ: ܘܲܡܨܲܥܪܹ̈ܐ ܥܲܠ ܡܝܲܩܪܹ̈ܐ.


text:
ܡܸܛܠ ܕܢܹܐܚܘܿܕ݂ ܓܲܒ̣ܪܵܐ ܓܒܲܪ ܠܐܲܚܘܼܗܝ ܡ̣ܢ ܒܹܝܬ̣ ܐܲܒ̣ܘܼܗܝ: ܘܢܹܐܡܲܪ ܠܹܗ: ܢܲܚ̈ܬܹ̇ܐ ܐܝܼܬ̣ ܠܵܟ݂. ܗ̤ܘܝܼ ܠܲܢ ܫܲܠܝܼܛܵܐ. ܘܬ̣ܘܼܩ̱ܠܬ̣ܵܐ ܗܵܕܹܐ ܬܚܹܝܬ̣ ܐܝܼܕ݂ܵܟ݂.


text:
ܘܢܸܥܢܹܐ ܒܝܵܘܡܵܐ ܗܵܘܿ: ܘܢܹܐܡܲܪ: ܠܵܐ ܗܵܘܹ̇ܐ ܐ̄ܢܵܐ ܪܹܫܵܐ. ܕܲܒ̣ܒܲܝܬ̇ܝܼ ܠܲܝܬ̇ ܠܲܚܡܵܐ: ܘܐܵܦܠܵܐ ܬܲܟ݂ܣܝܼܬ̣ܵܐ. ܠܵܐ ܬܸܥܒ̇ܕ݂ܘܼܢܢܝ ܫܲܠܝܼܛܵܐ ܥܲܠ ܥܲܡܵܐ.


text:
ܡܸܛܠ ܕܐܸܬ̇ܬܲܩܠܲܬ̤ ܐܘܿܪܸܫܠܸܡ: ܘܲܝܗܘܼܕ݂ܵܐ ܢܦܲܠ̣. ܡܸܛܠ ܕܠܸܫܵܢܗܘܿܢ ܘܲܥܒ̣ܵܕ݂ ܐܝܼܕܲܝ̈ܗܘܿܢ ܡܲܪܡܲܪܘ ܩܕ݂ܵܡ ܡܵܪܝܵܐ: ܘܠܲܥܢܵܢܵܐ ܕܐܝܼܩܵܪܹܗ.


text:
ܡܲܣܲܒ̣ ܒܐܲܦܲܝ̈ܗܘܿܢ ܣܵܗܹܕ݂ ܒܗܘܿܢ. ܘܲܚܛܵܗܲܝ̈ܗܘܿܢ ܐܲܝܟ݂ ܣܕ݂ܘܿܡ ܚܵܘܝܼܘ: ܘܠܵܐ ܐܸܬ̇ܬ̇ܟܸܣܘ ܘܵܝ ܠܢܲܦ̮ܫܗܘܿܢ: ܕܐܲܪܡܝܼܘ ܠܗܘܿܢ ܚܘܼܒ̣̈ܠܹܐ ܒܝܼܫܹ̈ܐ.


text:
ܫܲܠܝܼ̈ܛܵܘܗܝ ܕܥܲܡܝ ܡܒܲܥܪܝܼܢ ܠܹܗ. ܘܢܸܫܹ̈ܐ ܐܸܫܬܲܠܲܛ ܒܹܗ ܥܲܡܝ ܡܲܛܐ̱ܒ̣ܵܢܲܝ̈ܟ ܐܲܛܥ̱ܝܘܼܟ݂. ܘܐܘܼܪܚܵܐ ܕܲܫܒ̣̈ܝܼܠܲܝܟ ܕܲܠܲܚ̣ܘ.


text:
ܡܵܪܝܵܐ ܒܕ݂ܝܼܢܵܐ ܢܸܥܘܿܠ: ܘܥܲܡ ܣܵܒܹ̈ܐ ܕܥܲܡܹܗ: ܘܥܲܡ ܪܵܘ̱ܪ̈ܒ̣ܵܢܵܘܗܝ. ܐܲܢ̄ܬ̇ܘܿܢ ܐܵܘܩܸܕ̇ܬ̇ܘܿܢ ܟܲܪܡܵܐ. ܘܲܚܛܘܼܦܝܵܐ ܕܡܸܣܟܹ̇ܢܹ̈ܐ ܒܒ̣ܵܬܲܝ̈ܟ̇ܘܿܢ.


text:
ܥܲܠ ܕܐܸܬ̇ܬ̇ܪܝܼܡ ܒ̈ܢܵܬ̣ ܨܸܗܝܘܿܢ: ܘܗܲܠܸܟ݂ ܒܨܵܘܪܵܐ ܪܵܡܵܐ. ܘܲܒ̣ܪܸܡܙܵܐ ܕܥܲܝܢܹ̈ܐ ܡܗܲܠ̈ܟ݂ܵܢ ܗ̄ܘܲܝ̈. ܘܲܡܛܲܪ̈ܦܵܢ ܒܪܸ̈ܓ̣ܠܲܝܗܹܝܢ: ܘܡܲܪ̈ܓ̇ܙܵܐ.


text:
ܘܢܸܗܘܸܐ ܚܸܠܵܐ ܚܠܵܦ ܪܹܝܚܗܹܝܢ ܒܲܣܝܼܡܵܐ. ܘܲܚܠܵܦ ܐܲܣܵܪ ܚܲܨܲܝ̈ܗܹܝܢ ܡܝܼܙܪ̈ܵܢܹܐ ܢܹܐܣܪ̈ܵܢ. ܘܲܚܠܵܦ ܒܸܠܘܿܪܹ̈ܐ: ܩܘܼܕ݂ܚܵـ̈ـܬ̣ܵܐ. ܘܲܚܠܵܦ ܬܸܟ݂ܠ̈ܝܵܬ̣ܗܹܝܢ: ܣܲܩܹ̈ܐ ܢܸܬ̣ܟܲܣ̈ܝܵܢ. ܡܸܛܠ ܕܢܸܬ̣ܚܲܒܲܠ ܫܘܼܦ̱ܪܗܹܝܢ.


text:
ܘܢܹܐܚ̈ܕܵܢ ܫܒܲܥ ܢܸܫ̈ܝܼܢ ܠܓܲܒ̣ܪܵܐ ܚܲܕ݂ ܒܝܵܘܡܵܐ ܗܵܘܿ. ܘܢܹܐܡܪ̈ܵܢ ܠܹܗ: ܠܲܚܡܲܢ ܢܹܐܟ݂ܘܿܠ: ܘܢܲܚ̈ܬܲܝܢ ܢܸܬ̣ܟܲܣܸܐ. ܒܲܠܚܘܿܕ݂ ܫܡܵܟ݂ ܢܸܬ̣ܩܪܸܐ ܥܠܲܝܢ: ܘܐܲܥܒܲܪ ܚܸܣܕܲܢ.


text:
ܒܹܗ ܒܝܵܘܡܵܐ ܗܵܘܿ: ܢܸܗܘܹܐ ܕܸܢܚܹܗ ܕܡܵܪܝܵܐ ܠܫܘܼܒ̣ܚܵܐ: ܘܠܐܝܼܩܵܪܵܐ. ܘܦܹܐܪܹ̈ܐ ܕܐܲܪܥܵܐ ܠܓܲܐܝܘܼܬ̣ܵܐ: ܘܲܠܫܘܼܒ̣ܚܵܐ: ܠܡܸܕܸ̇ܡ ܕܐܸܫܬ̇ܚܲܪ ܡ̣ܢ ܝܼܣܪܵܝܹܠ.


text:
ܘܢܸܗܘܹܐ ܡܲܢ ܕܡܸܫܬܲܚܲܪ ܒܨܸܗܝܘܿܢ: ܘܡܲܢ ܕܡܸܫܬܲܚܪ ܒܐܘܿܪܸܫܠܸܡ: ܩܲܕ̇ܝܼܫܵܐ ܢܸܬ̣ܩܪܸܐ: ܟܠ ܕܲܟ݂ܬ̣ܝܼܒ̣ ܒܐܘܿܪܸܫܠܸܡ ܠܚܲܝܹ̈ܐ.


text:
ܘܲܢܫܝܼܓ̣ ܡܵܪܝܵܐ ܨܵܐܬ̣ܵܐ ܕܲܒ̣̈ܢܵܬ̣ ܨܸܗܝܘܿܢ. ܘܲܕ݂ܡܵܐ ܢܲܪܚܸܩ ܡ̣ܢ ܓܵܘܵܗ̇ ܕܐܘܿܪܸܫܠܸܡ: ܒܪܘܼܚܵܐ ܕܕ݂ܝܼܢܵܐ: ܘܲܒ̣ܪܘܼܚܵܐ ܝܲܩܝܼܕ̇ܬܵܐ.


text:
ܘܢܸܒ̣ܪܸܐ ܡܵܪܝܵܐ ܥܲܠ ܟܠܹܗ ܡܲܬ̣ܩܢܵܐ: ܠܛܘܼܪܵܐ ܕܨܸܗܝܘܿܢ ܥܲܠ ܚܕ݂ܵܪܹ̈ܝܗ̇: ܥܢܵܢܵܐ ܒܐܝܼܡܵܡܵܐ: ܘܬܸܢܵܢܵܐ ܘܙܲܗܪܵܐ ܕܫܲܠܗܹܒ̣ܝܼܬ̣ܵܐ ܕܢܘܼܪܵܐ ܒܠܸܠܝܵܐ. ܡܸܛܠ ܕܥܲܠ ܟܠ ܐܝܼܩܵܪ ܬܲܛܸܥ.


text:
ܐܹܫܲܒܲܚ ܠܚܲܒ̇ܝܼܒ̣ܝ: ܬܸܫܒ̇ܘܿܚܬܵܐ ܕܚܲܒ̇ܝܼܒ̣ܝ ܠܟܲܪܡܹܗ. ܟܲܪܡܵܐ ܗ̄ܘܼܵܐ ܠܚܲܒ̇ܝܼܒ̣ܝ: ܒܩܲܪܢܵܐ ܕܐܲܬ̣ܪܵܐ ܫܲܡܝܼܢܵܐ.


text:
ܘܦܲܠܚܹܗ: ܘܐܲܚܕ̇ܪܹܗ ܣܝܵܓ̣ܵܐ. ܘܲܢܨܲܒ̣ ܒܹܗ ܫܲܒ̇ܘܼܩܹ̈ܐ: ܘܲܒ̣ܢܵܐ ܡܲܓܕ̇ܠܵܐ ܒܓܵܘܹܗ. ܘܐܵܦ ܡܲܥܨܲܪܬܵܐ ܥܒܲܕ݂ ܒܹܗ. ܘܣܲܟ̇ܝܼ ܕܢܸܥܒܸ̇ܕ݂ ܥܸܢܒܹ̈ܐ. ܘܲܥ̣ܒܲܕ݂ ܚܲܪ̈ܘܼܒܹܐ.


text:
ܡܵܢܵܐ ܬܘܼܒ̣ ܘܵܠܹܐ ܗ̄ܘܼܵܐ ܠܡܸܥܒܲܕ݂ ܠܟܲܪܡܝ: ܘܠܵܐ ܥܸܒ̣ܕܹ̇ܬ̣ ܠܹܗ. ܕܣܲܟ̇ܝܼܬ̇ ܕܢܸܥܒܸ̇ܕ݂ ܥܸܢܒܹ̈ܐ: ܘܲܥ̣ܒܲܕ݂ ܚܲܪ̈ܘܼܒܹܐ.


text:
ܗܵܫܵܐ ܐܹܚܵܘܹܝܟ݂ܘܿܢ ܡܸܕܸ̇ܡ ܕܥܵܒܹ̇ܕ݂ ܐ̄ܢܵܐ ܠܹܗ ܠܟܲܪܡܝ: ܥܵܩܲܪ ܐ̄ܢܵܐ ܡܲܓܕ̇ܠܹܗ: ܘܢܸܗܘܹܐ ܠܒܸܙܬ̣ܵܐ. ܘܬ̣ܵܪܲܥ ܐ̄ܢܵܐ ܣܝܵܓܹܗ: ܘܢܸܗܘܹܐ ܠܲܕ݂ܫܵܐ.


text:
ܘܐܸܥܒ̇ܕ݂ܝܼܘܗܝ ܕܢܸܚܪܲܒ̣ ܘܠܵܐ ܢܸܬ̣ܟ̇ܣܲܚ. ܘܠܵܐ ܢܸܬ̣ܦܠܲܚ ܘܢܹܐܥܘܿܢ ܒܹܗ ܟܘܼ̈ܒܹ̇ܐ ܘܝܲܥܪܵܐ. ܘܐܸܦܩܘܿܕ݂ ܠܲܥܢܵܢܹ̈ܐ ܕܠܵܐ ܢܲܚ̈ܬ̣ܵܢ ܥܠܵܘܗܝ ܡܸܛܪܵܐ.


text:
ܡܸܛܠ ܕܟܲܪܡܹܗ ܕܡܵܪܝܵܐ ܚܲܝܠܬ̣ܵܢܵܐ: ܒܲܝܬܵܐ ܗ̄ܘܼ ܕܒܹܝܬ̣ ܝܼܣܪܵܝܹܠ: ܘܓܲܒ̣ܪܹ̈ܐ ܕܡ̣ܢ ܝܼܗܘܼܕ݂ܵܐ: ܢܸܨܒ̇ܬ̣ܵܐ ܚܕܲܬܵܐ ܘܚܲܒ̇ܝܼܒ̣ܬܵܐ ܣܲܟ̇ܝܼܬ̇ ܠܕ݂ܝܼܢܵܐ: ܘܲܗܘ̤ܵܐ ܚܛܘܼܦܝܵܐ. ܘܲܠܙܲܕ̇ܝܼܩܘܼܬ̣ܵܐ: ܘܗܵܐ ܝܑܼܠܲܠܬܵܐ.


text:
ܘܵܝ ܠܕܲܡܩܲܪܒ̣ܝܼܢ ܒܲܝܬܵܐ ܠܒܲܝܬܵܐ: ܘܚܲܩܠܐ ܒܚܲܩܠܵܐ ܚܵܠܛܝܼܢ. ܕܬܹܐܚܕ̇ܘܼܢ ܐܲܬ̣ܪܵܐ: ܘܬܸܬ̇ܒ̣ܘܼܢ ܒܲܠܚܘܿܕܲܝܟ̇ܘܿܢ ܒܓ̣ܵܘܵܗ̇ ܕܐܲܪܥܵܐ.


text:
ܒܟܸܢܵܪܹ̈ܐ: ܘܲܒ̣ܩܝܼܬ̣ܵܪܹ̈ܐ: ܘܒܲܦ̈ܠܲܓܹ̇ܐ: ܘܒܲܪ̈ܒ̣ܝܼܥܹܐ: ܚܲܡܪܵܐ ܫܵܬܹܝܢ. ܘܒܲܥܒ̣ܵܕ݂ܵܘ̈ܗܝ ܕܐܲܠܵܗܵܐ ܠܵܐ ܡܸܣܬܲܟ̇ܠܝܼܢ. ܘܒܲܥܒ̣ܵܕ݂ ܐܝܼܕ݂ܵܘ̈ܗܝ ܠܵܐ ܚܵܝ̇ܪܝܼܢ.


text:
ܡܸܛܠ ܗܵܢܵܐ ܐܲܦ̮ܬ̇ܝܲܬ̤ ܫܝܘܿܠ ܢܲܦ̮ܫܵܗ̇. ܘܦܸܥܪܲܬ̤ ܦܘܼܡܵܗ̇ ܕܠܵܐ ܣܵܟ݂: ܘܢܸܚܬ̣ܘܼܢ ܠܵܗ̇ ܡܫܲܒ̇ܚܹ̈ܐ ܘܲܡܝܲܩܪܹ̈ܐ ܘܥܲܫܝܼܢܹ̈ܐ.


text:
ܘܐܵܡ̇ܪܝܼܢ: ܒܲܥܓܲܠ ܢܣܲܪܗܸܒ̣ ܡܵܪܝܵܐ ܥܒ̣ܵܕ݂ܵܘ̈ܗܝ ܕܢܸܚܙܹܐ ܐܸܢܘܿܢ. ܘܬܸܩܪܘܿܒ̣ ܘܬܹܐܬܹܐ ܬܲܪܥܝܼܬܹܗ ܕܩܲܕ̇ܝܼܫܵܐ ܕܝܼܣܪܵܝܹܠ ܘܢܸܕ̇ܥܹܝܗ̇.


text:
ܘܵܝ ܠܲܕ݂ܩܵܪܹܝܢ ܠܒ̣ܝܼܫܵܐ ܛܵܒ̣ܵܐ: ܘܲܠܛܵܒ̣ܵܐ ܒܝܼܫܵܐ. ܘܣܵܝܡ̇ܝܢ ܢܲܗܝܼܪܵܐ ܠܚܸܫܘܿܟ݂ܵܐ: ܘܚܸܫܘܿܟ݂ܵܐ ܠܢܲܗܝܼܪܵܐ. ܘܣܵܝ̇ܡܝܼܢ ܡܲܪܝܼܪܵܐ ܚܲܠܝܵܐ: ܘܚܲܠܝܵܐ ܡܲܪܝܼܪܵܐ.


text:
ܡܸܛܠ ܗܵܢܵܐ ܐܲܝܟ݂ ܕܡܸܬ̣ܐܲܟ݂ܠܵܐ ܚܲܒ̇ܬ̣ܵܐ. ܒܠܸܫܵܢܵܐ ܕܢܘܼܪܵܐ ܕܐܵܚ̇ܕܵܐ: ܡ̣ܢ ܫܲܠܗܹܒ̣ܝܼܬ̣ܵܐ ܕܡܸܫܬܲܒ̣ܩܵܐ ܢܸܬ̣ܐܲܟ݂ܠܘܼܢ. ܘܥܸܩܵܪܗܘܿܢ ܐܲܝܟ݂ ܚܸܠܵܐ ܢܸܗܘܹܐ. ܘܦܸܪ̱ܥܗܘܿܢ ܐܲܝܟ݂ ܥܘܼܪܵܐ ܢܸܣܲܩ. ܥܲܠ ܕܐܲܣܠܝܼܘ ܢܵܡܘܿܣܹܗ ܕܡܵܪܝܵܐ ܚܲܝܠܬ̣ܵܢܵܐ: ܘܲܠܡܹܐܡܪܹܗ ܕܩܲܕ̇ܝܼܫܵܐ ܕܝܼܣܪܵܝܹܠ ܐܲܪܓܸ̇ܙܘ.


text:
ܡܸܛܠ ܗܵܢܵܐ ܐܸܬ̣ܚܲܡܲܬ̣ ܪܘܼܓ̣ܙܹܗ ܕܡܵܪܝܵܐ ܥܲܠ ܥܲܡܹܗ. ܘܐܲܪܝܼܡ ܐܝܼܕܹܗ ܥܠܲܝܗܘܿܢ: ܘܲܡܚܵܐ ܐܸܢܘܿܢ. ܘܙܵܥܘܼ ܛܘܼܪܹ̈ܐ ܘܲܗ̤ܘܲܝ̈ ܫܠܲܕܲܝ̈ܗܘܿܢ ܐܲܝܟ݂ ܣܝܵܢܵܐ ܒܓ̣ܵܘ ܫܘܼܩܹ̈ܐ ܘܲܒ̣ܗܵܠܹܝܢ ܟܠܗܹܝܢ ܠܵܐ ܗ̣ܦܲܟ݂ ܪܘܼܓ̣ܙܹܗ: ܘܬ̣ܘܼܒ̣ ܐܝܼܕܹܗ ܪܵܡܵܐ.


text:
ܘܲܢܪܝܼܡ ܐܵܬ̤ܵܐ ܠܥܲܡܡܹ̈ܐ ܡ̣ܢ ܪܘܼܚܩܵܐ: ܘܢܲܫܪܸܩ ܠܗܘܿܢ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ. ܘܒܲܥܓܲܠ ܘܩܲܠܝܼܠܵܐܝܼܬ̣ ܢܹܐܬ̣ܘܿܢ.


text:
ܠܵܐ ܢܸܬ̇ܛܲܪܦܘܼܢ: ܘܠܵܐ ܢܸܬ̇ܬܲܩܠܘܼܢ. ܘܠܵܐ ܢܢܘܼܡܘܼܢ ܘܠܵܐ ܢܸܕ݂ܡ̱ܟ݂ܘܼܢ. ܘܠܵܐ ܢܸܫܪܘܿܢ ܐܵܣܲܪ ܚܲܨܲܝ̈ܗܘܿܢ: ܘܠܵܐ ܢܸܬ̣ܦܲܣ̈ܩܵܢ ܥܲܪ̈ܩܹܐ ܕܲܡܣܵܢܲܝ̈ܗܘܿܢ.


text:
ܓܹܐܪ̈ܲܝܗܘܿܢ ܫܢܝܼܢܝܼܢ: ܘܩܸܫ̈ܬܵܬ̣ܗܘܿܢ ܡܲܠ̈ܝܵܢ. ܘܦܲܪ̈ܣܵܬ̣ܵܐ ܕܪ̈ܲܟ݂ܫܗܘܿܢ ܐܲܝܟ݂ ܛܲܪ̈ܵܢܹܐ ܢܸܬ̣ܚܲܫ̈ܒܵܢ: ܘܓ̣ܝܼܓ̣ܠܲܝ̈ܗܘܿܢ ܐܲܝܟ݂ ܥܲܠܥܵܠܵܐ.


text:
ܘܢܸܗܡܲܬ̣ܗܘܿܢ ܐܲܝܟ݂ ܐܲܪܝܵܐ ܕܢܵܗܹ̇ܡ: ܘܐܲܝܟ݂ ܓܘܼܪܝܵܐ ܕܐܲܪܝܵܐ ܕܢܵܗܹ̇ܡ ܘܐܵܚܹ̇ܕ݂ ܬܒ̣ܵܪܵܐ. ܘܡܲܥܕܹ̇ܐ ܘܠܲܝܬ̇ ܕܲܡܦܲܨܹܐ.


text:
ܘܢܸܢܗܲܡ ܥܠܲܝܗܘܿܢ ܒܝܵܘܡܵܐ ܗܵܘܿ: ܐܲܝܟ݂ ܢܸܗ̱ܡܬܹܗ ܕܝܲܡܵܐ. ܘܲܢܚܘܼܪܘܼܢ ܒܐܲܪܥܵܐ: ܘܢܸܗܘܹܐ ܚܸܫܘܿܟ݂ܵܐ ܘܐܘܼܠܨܵܢܵܐ. ܘܢܘܼܗܪܵܐ ܢܸܚܫܲܟ݂ ܒܥܲܡܛܵܢܗܘܿܢ.


text:
ܒܫܲܢ̄ܬܵܐ ܕܡܝܼܬ̣ ܥܘܿܙܝܼܵܐ ܡܲܠܟܵܐ: ܚܙܹ̇ܝܬ̣ ܠܡܵܪܝܵܐ ܝܵܬܹ̇ܒ̣ ܥܲܠ ܟܘܼܪܣܝܵܐ ܪܵܡܵܐ. ܘܫܸܩܠܵܐ ܕܲܫܦܘܿܠܵܘ̈ܗܝ ܡܠܸܐ ܗܲܝܟ̇ܠܹܗ.


text:
ܘܲܣܪ̈ܵܦܝܼܢ ܩܵܝ̇ܡܝܼܢ ܠܥܸܠ ܡܸܢܹܗ: ܫܬܵܐ ܫܬܵܐ ܓܸܦܝܼ̈ܢ ܠܚܲܕ݂ ܡܸܢܗܘܿܢ. ܒܲܬ̣ܪܹܝܢ ܡܟܲܣܹܝܢ ܦܲܪܨܘܿܦܹܗ: ܘܒܲܬ̣ܪܹܝܢ ܡܟܲܣܹܝܢ ܪܸ̈ܓ̣ܠܵܘܗܝ: ܘܒܲܬ̣ܪܹܝܢ ܦܵܪܚܝܼܢ.


text:
ܘܩܵܪܝܼܢ ܗܵܢܵܐ ܠܗܵܢܵܐ: ܘܐܵܡ̇ܪܝܼܢ: ܩܲܕ̇ܝܼܫ: ܩܲܕ̇ܝܼܫ: ܩܲܕ̇ܝܼܫ: ܡܵܪܝܵܐ ܚܲܝܠܬ̣ܵܢܵܐ: ܕܡܲܠܝܵܐ ܟܠܵܗ̇ ܐܲܪܥܵܐ ܬܸܫ̈ܒ̇ܚܵܬܹܗ.


text:
ܘܐܸܡ̇ܪܹܬ̣ ܘܵܝ ܠܝܼ ܕܬ̣ܵܘܝܼܪ ܐ̄ܢܵܐ: ܡܸܛܠ ܕܓܲܒ̣ܪܵܐ ܐ̄ܢܵܐ ܛܡܲܐ ܣܸܦ̈ܘܵܬ̣ܵܐ: ܘܒܲܝܢܵܬ̣ ܥܲܡܵܐ ܕܛܲܡܵܐ̈ܢ ܣܸܦ̈ܘܵܬܹܗ ܥܵܡܲܪ ܐ̄ܢܵܐ. ܘܲܠܡܲܠܟܵܐ ܡܵܪܝܵܐ ܚܲܝܠܬ̣ܵܢܵܐ ܚܙܲܝ̈ ܥܲܝ̈ܢܲܝ.


text:
ܘܩܲܪܸܒ̣ ܠܦܘܼܡܝ: ܘܐܸܡܲܪ ܠܝܼ: ܗܵܐ ܩܸܪܒܲܬ̤ ܗܵܕܹܐ ܠܣܸܦ̈ܘܵܬ̣ܵܟ݂: ܕܢܸܥܒܲܪ ܥܵܘܼܠܵܟ݂: ܘܲܚܛܵܗܲܝ̈ܟ ܢܸܫܬܲܒ̣ܩܘܼܢ.


text:
ܐܸܬ̣ܥܲܒ̇ܝܼ ܠܹܗ ܓܹܝܪ ܠܸܒܹ̇ܗ ܕܥܲܡܵܐ ܗܵܢܵܐ: ܘܐܸܕ݂ܢܵܘ̈ܗܝ ܐܵܘܩܲܪ: ܘܥܲܝܢܵܘ̈ܗܝ ܫܵܥ. ܕܠܵܐ ܢܸܚܙܹܐ ܒܥܲܝܢܵܘ̈ܗܝ: ܘܢܸܫܡܲܥ ܒܐܸܕ݂ܢܵܘ̈ܗܝ: ܘܢܸܣܬܲܟܲܠ ܒܠܸܒܹ̇ܗ: ܘܲܢܬ̣ܘܼܒ̣ ܘܢܸܫܬܲܒܸܩ ܠܹܗ.


text:
ܘܐܸܡ̇ܪܹܬ̣ ܥܕܲܡܵܐ ܠܐܸܡܲܬ̣ܝ ܡܵܪܝܵܐ: ܘܐܸܡܲܪ ܥܕܲܡܵܐ ܕܢܸܚ̱ܪ̈ܒ̣ܵܢ ܩܘܼܪ̈ܝܵܐ ܡ̣ܢ ܒܠܲܝ ܕܝܵܬܹ̇ܒ̣: ܘܒ̣ܵـ̈ـܬܹ̇ܐ ܡ̣ܢ ܒܠܲܝ ܐ̄ܢܵܫܵܐ: ܘܐܲܪܥܵܐ ܬܸܚܪܲܒ̣ ܘܬܸܨܕܹ̇ܐ.


text:
ܘܲܕ݂ܦܵܝܫܝܼܢ ܒܵܗ̇ ܚܲܕ݂ ܡ̣ܢ ܥܸܣܪܵܐ: ܘܲܬ̇ܬ̣ܘܼܒ̣: ܘܬܸܗܘܹܐ ܠܝܲܩܕܵܢܵܐ: ܐܲܝܟ݂ ܒܸܛܡ̱ܬ̣ܵܐ ܘܐܲܝܟ݂ ܒܲܠܘܼܛܵܐ ܕܲܢܦܲܠ ܡ̣ܢ ܩܥܵܪܬܹ̇ܗ. ܘܙܲܪܥܵܐ ܗ̄ܘܼ ܩܲܕ̇ܝܼܫܵܐ ܢܸܨܒ̇ܬܹܗ.


text:
ܘܲܗܘ̤ܵܐ ܒܝܵܘ̈ܡܵܬܹܗ ܕܐܵܚܵܙ: ܒܲܪ ܝܘܿܬ̣ܵܡ: ܒܲܪ ܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܣܠܸܩ ܪܵܨܵܢ ܡܲܠܟܵܐ ܕܐܵܪܵܡ: ܘܲܦܩܲܚ ܒܲܪ ܪܘܿܡܲܠܝܵܐ ܡܲܠܟܵܐ ܕܝܼܣܪܵܝܹܠ ܠܐܘܿܪܸܫܠܸܡ: ܠܡܸܬ̣ܟܲܬܵܫܘܼ ܥܲܡܵܗ̇: ܘܠܵܐ ܐܸܫܟܲܚܘ ܕܢܸܬ̣ܟܲܬ̇ܫܘܼܢ ܥܠܹܝܗ̇.


text:
ܘܐܸܬ̣ܐ̱ܡܲܪ ܠܲܕ݂ܒܹܝܬ̣ ܕܵܘܝܼܕ݂: ܕܐܸܫܬ̇ܘܝܼ ܐܵܪܵܡ ܥܲܡ ܐܲܦܪܹܝܡ. ܘܙܵܥ̣ ܠܸܒܹ̇ܗ ܘܠܸܒܵܐ ܕܥܲܡܹܗ: ܐܲܝܟ݂ ܕܙܵܝ̇ܥܝܼܢ ܐܝܼܠܵܢܹ̈ܐ ܕܥܵܒ̣ܵܐ ܡ̣ܢ ܩܕ݂ܵܡ ܪܘܼܚܵܐ.


text:
ܘܐܸܡܲܪ ܡܵܪܝܵܐ ܠܐܹܫܲܥܝܵܐ: ܦܘܿܩ ܠܐܘܼܪܥܹܗ ܕܐܵܚܵܙ: ܐܲܢ̄ܬ̇ ܘܫܲܪܢܵܫܘܿܒ̣ ܒܪܵܟ݂: ܥܲܠ ܓܸܢ̄ܒ̣ ܝܲܡܬ̣ܵܐ ܥܸܠܵܝܬܵܐ ܕܒ̣ܐܘܼܪܚܵܐ ܕܚܲܩܠܹܗ ܕܩܵܨܪܵܐ.


text:
ܘܐܸܡܲܪ ܠܹܗ: ܐܸܙܕܲܗ̄ܪ ܘܲܫܠܝܼ: ܘܠܵܐ ܬܸܕ݂ܚܲܠ. ܘܠܸܒܵܟ݂ ܠܵܐ ܢܬ̣ܘܲܪ ܡ̣ܢ ܗܵܠܹܝܢ ܬܪܹܝܢ ܕܘܼܢ̈ܒܵܬ̣ܵܐ: ܐܘܼ̈ܕܹܐ ܡܚܲܪ̈ܟܹܐ: ܡ̣ܢ ܚܸܡܬ̣ܵܐ ܕܪܘܼܓ̣ܙܹܗ ܕܪܵܨܵܢ ܘܲܕ݂ܒܲܪ ܪܘܿܡܲܠܝܵܐ.


text:
ܡܸܛܠ ܕܪܹܫܵܐ ܕܐܵܪܵܡ ܕܲܪܡܣܘܿܩ: ܘܪܹܫܵܐ ܕܕܲܪܡܣܘܿܩ ܪܵܨܵܢ: ܘܒ̣ܵܬܲܪ ܫܬ̇ܝܼܢ ܘܚܲܡܸܫ ܫܢ̈ܝܼܢ: ܢܸܬܲܪ ܐܲܦܪܹܝܡ ܡ̣ܢ ܥܲܡܵܐ.


text:
ܘܐܸܡܲܪ ܫܡܲܥܘ ܒܲܝܬܹ̇ܗ ܕܕ݂ܵܘܝܼܕ݂: ܙܥܘܿܪܝܵܐ ܗ̄ܝܼ ܠܟ݂ܘܿܢ ܕܡܲܠܐܹܝܢ ܐ̄ܢܬ̇ܘܿܢ ܠܓܲܒ̣ܪܵܐ: ܐܸܠܵܐ ܕܬܲܠܐܘܿܢ ܐܵܦ ܠܐܲܠܵܗܝ.


text:
ܡܸܛܠ ܗܵܢܵܐ ܢܸܬܸ̇ܠ ܠܟ݂ܘܿܢ ܡܵܪܝܵܐ ܐܲܠܵܗܵܐ ܐܵܬ̤ܵܐ: ܗܵܐ ܒܬ̣ܘܼܠܬܵܐ ܒܵܛܢܵܐ ܘܝܵܠܕܵܐ ܒܪܵܐ: ܘܢܸܬ̣ܩܪܸܐ: ܫܡܹܗ ܥܲܡܲܢܘܼܐܹܝܠ.


text:
ܡܸܛܠ ܕܥܲܕ݂ܠܵܐ ܢܸܕܲܥ ܛܲܠܝܵܐ ܠܡܲܣܠܵܝܘܼ ܒܝܼܫܬܵܐ: ܘܲܠܡܸܓܒ̣ܵܐ ܛܲܒ̣ܬ̣ܵܐ: ܬܸܫܬ̇ܒܸܩ ܐܲܪܥܵܐ ܕܲܡܥܵܩ ܐܲܢ̄ܬ̇ ܒܵܗ̇ ܡ̣ܢ ܩܕ݂ܵܡ ܬܪܹܝܢ ܡܲܠܟܹ̇ܝ̈ܗ̇.


text:
ܡܵܪܝܵܐ ܢܲܝܬܹ̇ܐ ܥܠܲܝܟ: ܘܥܲܠ ܥܲܡܵܟ݂: ܘܥܠ ܒܹܝܬ̣ ܐܲܒ̣ܘܼܟ݂: ܝܵܘ̈ܡܵܬ̣ܵܐ ܕܠܵܐ ܐܸܬ̣ܵܘ ܡ̣ܢ ܝܵܘܡܵܐ ܕܐܲܥܒܲܪ ܠܐܲܦܪܹܝܡ ܡ̣ܢ ܝܼܗܘܼܕ݂ܵܐ ܡܲܠܟܵܐ ܕܐܵܬ̣ܘܿܪ.


text:
ܘܢܸܗܘܹܐ ܒܝܵܘܡܵܐ ܗܵܘܿ: ܢܲܫܪܸܩ ܡܲܪܝܵܐ ܠܕܲܒܵܒܹ̈ܐ: ܕܒܲܫܦܘܿܠܲܝ̈ ܢܲܗܪ̈ܵܘܵܬ̣ܵܐ ܕܡܸܨܪܹܝܢ: ܘܲܠܕܸܒ̇ܘܿܪ̈ܝܵܬ̣ܵܐ ܕܒܲܐܪܥܵܐ ܕܐܵܬ̣ܘܿܪ.


text:
ܒܝܵܘܡܵܐ ܗܵܘܿ: ܢܸܓ̣ܪܘܿܥ ܡܵܪܝܵܐ ܒܲܡܕܲܟ̇ܝܵܐ ܪܵܘܝܵܐ: ܒܥܸܒ̣ܪ̈ܵܘܗܝ ܕܢܲܗܪܵܐ ܠܡܲܠܟܵܐ ܕܐܵܬ̣ܘܿܪ: ܡ̣ܢ ܪܹܫܹܗ ܘܲܠܣܲܥܪܵܐ ܕܪܸ̈ܓ̣ܠܵܘܗܝ. ܐܵܦ ܕܲܩܢܹܗ ܢܸܫܩܘܿܠ.


text:
ܘܢܸܗܘܹܐ ܡ̣ܢ ܣܘܿܓ̣ܵܐܐ ܕܥܵܒ̣̈ـ̈ـܕܵܢ ܚܲܠܒ̣ܵܐ: ܢܹܐܟ݂ܘܿܠ ܚܹܐܘܬ̣ܵܐ: ܡܸܛܠ ܕܕܸܒ̣ܫܵܐ ܘܚܹܐܘܬ̣ܵܐ ܢܹܐܟ݂ܘܿܠ ܡܲܢ ܕܡܸܫܬܲܚܲܪ ܒܓ̣ܵܘܵܗ̇ ܕܐܲܪܥܵܐ.


text:
ܘܢܸܗܘܹܐ ܒܝܵܘܡܵܐ ܗܵܘܿ ܟܠ ܐܲܬܲܪ ܕܐܝܼܬ̣ ܒܹܗ ܐܵܠܹܦ ܓܘܼܦܢ̈ܝܼܢ ܒܐܵܠܹܦ ܕܲܟ݂ܣܸܦ: ܠܝܲܥܪܵܐ ܘܲܠܟ݂ܘܼ̈ܒܹ̇ܐ ܢܸܗܘܹܐ.


text:
ܘܟ݂ܠܗܘܿܢ ܛܘܼܪܹ̈ܐ ܕܕ݂ܵܒ̣ܪܵܐ ܗ̄ܘܼܵܬ̣ ܒܗܘܿܢ ܦܲܕܵܢܵܐ. ܢܸܬ̇ܕܲܒ̣ܪܘܼܢ: ܘܠܵܐ ܬܸܥܘܿܠ ܠܬܲܡܵܢ ܕܸܚܠ̱ܬ̣ܵܐ ܕܝܲܥܪܵܐ ܘܲܕ݂ܟ݂ܘܼ̈ܒܹ̇ܐ. ܘܢܸܗܘܹܐ ܒܹܝܬ̣ ܪܸܥܝܵܐ ܠܬ̣ܵܘܪܹ̈ܐ: ܘܒܹܝܬ̣ ܕܝܵܫܵܐ ܠܥܵـ̈ـܢܵܐ.


text:
ܘܐܸܡܲܪ ܠܝܼ ܡܵܪܝܵܐ ܣܲܒ̣ ܠܵܟ݂ ܓܸܠܵܝܘܼܢܵܐ ܪܲܒܵܐ: ܘܲܟ݂ܬ̣ܘܼܒ̣ ܥܠܵܘܗܝ ܒܲܟ݂ܬ̣ܵܒ̣ܵܐ ܕܐ̄ܢܵܫܵܐ: ܠܲܡܣܲܪܗܵܒ̣ܘܼ ܫܸܒ̣ܝܵܐ: ܘܲܠܡܸܬ̣ܟܲܒ̣ ܒܸܙܬ̣ܵܐ.


text:
ܘܩܸܪܒܹ̇ܬ̣ ܠܲܢܒ̣ܝܼܬ̣ܵܐ: ܘܒܸܛܢܲܬ̤ ܘܝܸܠܕܲܬ̤ ܒܪܵܐ. ܘܐܸܡܲܪ ܠܝܼ ܡܵܪܝܵܐ: ܩܪܝܼ ܫܡܹܗ ܡܣܲܪܗܸܒ̣ ܫܵܒܹ̇ܐ: ܘܬ̣ܵܘܟܹ̇ܒ̣ ܒܵܐܹ̇ܙ.


text:
ܡܸܛܠ ܕܥܲܕ݂ܠܵܐ ܢܸܕܲܥ ܛܲܠܝܵܐ ܠܡܸܩܪܵܐ ܐܲܒ̣ܵܐ ܘܐܸܡܵܐ: ܢܸܫܩܘܿܠ ܩܸܢܝܵܢܵܐ ܕܕܲܪܡܣܘܿܩ: ܘܒܸܙܬ̣ܵܐ ܕܫܵܡ̇ܪܹܝܢ: ܩܕ݂ܵܡ ܡܲܠܟܵܐ ܕܐܵܬ̣ܘܿܪ.


text:
ܡܸܛܠ ܗܵܢܵܐ ܢܲܣܸܩ ܥܠܲܝܗܘܿܢ ܡܵܪܝܵܐ: ܡܲـ̈ـܝܵܐ ܕܢܲܗܪܵܐ ܣܲܓ̇ܝܹ̈ܐܐ ܘܥܲܫܝܼܢܹ̈ܐ: ܠܡܲܠܟܵܐ ܕܐܵܬ̣ܘܿܪ: ܘܲܠܟ݂ܠܹܗ ܐܝܼܩܵܪܹܗ. ܘܢܸܣܲܩ ܥܲܠ ܟܠܗܘܿܢ ܦܨܝܼܕܲܝ̈ܗܘܿܢ: ܘܲܢܗܲܠܸܟ݂ ܥܲܠ ܟܠܗܘܿܢ ܫܘܼܪ̈ܲܝܗܘܿܢ.


text:
ܘܢܸܥܒܲܪ ܒܲܝܗܘܼܕ݂ܵܐ: ܘܢܸܓ̣ܪܘܿܦ ܘܢܸܥܒܲܪ: ܘܲܥܕܲܡܵܐ ܠܨܵܘܪܵܐ ܢܸܡܛܹܐ. ܘܢܸܗܘܹܐ ܪܵܘܡܵܐ ܕܟܸܢܦܵܘ̈ܗܝ: ܡܠܸܐ ܦܬ̣ܵܝܵܗ̇ ܕܐܲܪܥܵܟ݂ ܥܲܡܲܢܘܼܐܹܝܠ.


text:
ܘܐܸܡܲܪ: ܠܵܐ ܬܹܐܡܪܘܿܢ ܡܸܪܕܵܐ: ܐܲܝܟ݂ ܕܐܸܡܲܪ ܥܲܡܵܐ ܗܵܢܵܐ ܡܸܪܕܵܐ: ܘܲܒ̣ܪܸܚܠܲܬ̣ܗܘܿܢ ܠܵܐ ܬܸܕ݂ܚ̄ܠܘܼܢ: ܘܠܵܐ ܬܙܘܼܥܘܼܢ.


text:
ܘܢܸܗܘܹܐ ܠܡܲܩܕ̇ܫܵܐ: ܘܲܠܟܹܐܦܵܐ ܕܲܡܚܘܿܬ̣ܵܐ: ܘܲܠܛܲܪܵܢܵܐ ܕܬ̣ܘܼܩ̱ܠܬ̣ܵܐ: ܠܲܬ̣ܪ̈ܲܝܗܘܿܢ ܒܵـ̈ـܬܹ̇ܐ ܕܝܼܣܪܵܝܹܠ: ܠܦܲܚܹ̈ܐ ܘܠܲܡܨܝܼ̈ܕ݂ܵܬ̣ܵܐ ܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ.


text:
ܗܵܐ ܐܸܢܵܐ ܘܲܒ̣ܢܲـ̈ـܝܵܐ ܕܝܲܗ̄ܒ̣ ܠܝܼ ܡܵܪܝܵܐ: ܠܐܵܬ̤ܵܐ ܘܲܠܬܸܕ݂ܡܘܼܪܬܵܐ ܒܝܼܣܪܵܝܹܠ: ܡ̣ܢ ܩܕ݂ܵܡ ܡܵܪܝܵܐ ܚܲܝܠܬ̣ܵܢܵܐ ܕܲܫܪܸܐ ܒܛܘܼܪܵܐ ܕܨܸܗܝܘܿܢ.


text:
ܝܛܘܟܲܕ݂ ܢܹܐܡܪܘܿܢ ܠܟ݂ܘܿܢ: ܕܲܫܐܲܠܘ ܡ̣ܢ ܙܲܟ̇ܘܼܪܹ̈ܐ ܘܡ̣ܢ ܝܲܕ̇ܘܼܥܹ̈ܐ: ܕܢܵܨ̇ܪܝܼܢ: ܘܢܵܗ̇ܡܝܼܢ: ܠܵܐ ܗܘ̤ܵܘ ܥܲܡܹܗ ܕܐܲܠܵܗܵܐ ܐܲܝܠܹܝܢ ܕܫܵܐ̇ܠܝܼܢ ܠܡܝܼ̈ܬܹܐ ܥܲܠ ܚܲܝܹ̈ܐ.


text:
ܘܢܸܬ̣ܦ̄ܢܹܐ ܠܥܸܠ: ܘܒܲܐܪܥܵܐ ܢܚܘܼܪ: ܘܐܘܼܠܨܵܢܵܐ ܘܚܸܫܘܿܟ݂ܵܐ: ܘܥܵܩܵܬ̣ܵܐ ܘܥܲܡܛܵܢܵܐ ܢܸܕ݂ܚ̄ܩܝܼܘܗܝ ܡܸܛܠ ܕܠܵܐ ܢܛܲܪܸܦ ܠܐܲܝܢܵܐ ܕܲܡܥܵܩ: ܐܲܝܟ݂ ܕܲܒ̣ܙܲܒ̣ܢܵܐ ܩܲܕ݂ܡܵܝܵܐ.


text:
ܣܲܪܗܒܲܬ̤ ܐܲܪܥܵܐ ܕܲܙܒ̣ܘܿܠܘܿܢ: ܘܐܲܪܥܵܐ ܕܢܲܦ̮ܬܵܠܝܼ. ܘܐܘܼܚܕܵܢܵܐ ܥ̣ܫܸܢ: ܐܘܼܪܚܵܐ ܕܝܲܡܵܐ: ܥܸܒ̣ܪ̈ܵܘܗܝ ܕܝܘܿܪܕ̇ܢܵܢ ܢܲܗܪܵܐ: ܓܠܝܼܠܵܐ ܕܥܲܡܡܹ̈ܐ.


text:
ܥܲܡܵܐ ܕܲܡܗܲܠܟ݂ܝܼܢ ܒܚܸܫܘܿܟ݂ܵܐ: ܚ̣ܙܵܘ ܢܘܼܗܪܵܐ ܪܲܒܵܐ. ܘܲܕ݂ܝܵܬ̣ܒ̇ܝܼܢ ܒܐܲܪܥܵܐ ܕܛܸܠܵܠܲܝ̈ ܡܵܘܬܵܐ: ܢܘܼܗܪܵܐ ܕܢܲܚ̣ ܥܠܲܝܗܘܿܢ.


text:
ܐܲܣܓ̇ܝܼܬ̇ ܥܲܡܵܐ: ܘܠܹܗ ܐܵܘܪܸܒ̣ܬ̇ ܚܲܕ݂ܘܼܬ̣ܵܐ. ܚܕ݂ܝܼܘ ܩܕ݂ܵܡܲܝܟ ܐܲܝܟ݂ ܗܵܢ̇ܘܿܢ ܕܚܵܕܹܝܢ ܒܲܚܨܵܕ݂ܵܐ: ܘܐܲܝܟ݂ ܗܵܢ̇ܘܿܢ ܕܕ݂ܵܝܨܝܼܢ ܡܵܐ ܕܲܡܦܲܠܓ̣ܝܼܢ ܒܸܙܬ̣ܵܐ.


text:
ܡܸܛܠ ܕܢܝܼܪܵܐ ܕܫܘܼܥܒܵܕ݂ܗܘܿܢ: ܘܚܘܼܛܪܵܐ ܕܟܲܬ̣ܦ̄ܗܘܿܢ: ܘܫܲܒ̣ܛܵܐ ܕܲܡܫܲܥܒܸ̇ܕ݂ ܗ̄ܘܼܵܐ ܠܗܘܿܢ: ܬܒܲܪܬ̇ ܐܲܝܟ݂ ܝܵܘܡܵܐ ܕܡܸܕ݂ܝܲܢ.


text:
ܡܸܛܠ ܕܟ݂ܠ ܩܵܠ ܐܸܫܬ̇ܡܲܥ ܒܙܵܘܥܬ̣ܵܐ. ܘܢܲܚܬܵܐ ܡܦܲܠܦܲܠ ܒܲܕ݂ܡܵܐ. ܘܲܗܘ̤ܵܐ ܠܝܲܩܕܵܢܵܐ ܘܲܠܡܹܐܟ݂ܘܼܠܬܵܐ ܕܢܘܼܪܵܐ.


text:
ܡܸܛܠ ܕܝܲܠܕܵܐ ܐܸܬ̣̱ܝܼܠܸܕ݂ ܠܲܢ: ܘܲܒ̣ܪܵܐ ܐܸܬ̣̱ܝܼܗܸܒ̣ ܠܲܢ. ܘܲܗܘ̤ܵܐ ܫܘܼܠܛܵܢܹܗ ܥܲܠ ܟܲܬ̣ܦܹܗ. ܘܐܸܬ̣ܩ̄ܪܝܼ ܫܡܹܗ ܕܘܼܡܵܪܵܐ ܘܡܵܠܘܿܟ݂ܵܐ: ܐܲܠܵܗܵܐ ܓܲܢ̄ܒܵܪܵܐ ܕܥܵܠܡܹ̈ܐ: ܫܲܠܝܼܛܵܐ ܕܲܫܠܵܡܵܐ.


text:
ܠܡܲܣܓܵܝܘܼ ܫܘܼܠܛܵܢܹܗ. ܘܠܲܫܠܵܡܹܗ ܠܲܝܬ̇ ܣܵܟ݂ܵܐ: ܥܲܠ ܟܘܼܪܣܝܹܗ ܕܕ݂ܵܘܝܼܕ݂: ܘܥܲܠ ܡܲܠܟ̇ܘܼܬܹܗ. ܕܢܲܬ̣ܩ̄ܢܝܼܗ̇ ܘܲܢܣܲܡܟ݂ܝܼܗ̇ ܒܕ݂ܝܼܢܵܐ ܘܲܒ̣ܙܲܕ̇ܝܼܩܘܼܬ̣ܵܐ: ܡܸܟܹ̇ܝܠ ܘܲܥܕܲܡܵܐ ܠܥܵܠܲܡ. ܛܢܵܢܹܗ ܕܡܵܪܝܵܐ ܚܲܝܠܬ̣ܵܢܵܐ ܥܵܒܹ̇ܕ݂ ܗܵܕܹܐ.


text:
ܘܢܸܕ̇ܥܘܼܢ ܥܲܡܡܹ̈ܐ ܟܠܗܘܿܢ: ܐܲܦܪܹܝܡ ܘܥܵܡ̇ܘܿܪܹ̈ܝܗ̇ ܕܫܵܡܪܹܝܢ: ܒܓܲܐܝܘܼܬ̣ܵܐ ܘܲܒ̣ܪܲܒ̇ܘܼܬ̣ ܠܸܒܵܐ: ܘܐܵܡ̇ܪܝܼܢ.


text:
ܠܐܲܕ݂ܘܿܡ ܡ̣ܢ ܡܲܕ݂ܢ̱ܚܵܐ: ܘܠܲܦܠܸܫܬܵܝܹ̈ܐ ܡ̣ܢ ܡܲܥ̱ܪܒ̣ܵܐ. ܘܢܹܐܟ݂ܠܘܼܢܹܗ ܠܝܼܣܪܵܝܹܠ ܒܟ݂ܠܹܗ ܦܘܼܡܗܘܿܢ ܘܲܒ̣ܗܵܠܹܝܢ ܟܠܗܹܝܢ ܠܵܐ ܗ̣ܦܲܟ݂ ܪܘܼܓ̣ܙܹܗ. ܘܬ̣ܘܼܒ̣ ܐܝܼܕܹܗ ܪܵܡܵܐ.


text:
ܡܸܛܠ ܗܵܢܵܐ ܠܵܐ ܢܚܲܕܸ̇ܐ ܡܵܪܝܵܐ ܥܲܠ ܥܠܲܝܡܲܝ̈ܗܘܿܢ. ܘܥܲܠ ܝܲܬ̣ܡܲܝ̈ܗܘܿܢ ܘܥܲܠ ܐܲܪ̈ܡܠܵܬ̣ܗܘܿܢ ܠܵܐ ܢܪܲܚܸܦ. ܡܸܛܠ ܕܟ݂ܠܗܘܿܢ ܚܲܠܦܝܼܢ ܘܒ̣ܝܼܫܝܼܢ. ܘܟ݂ܠ ܦܘܼܡ ܡܡܲܠܸܠ ܫܵܛ̇ܝܘܼܬ̣ܵܐ. ܘܲܒ̣ܗܵܠܹܝܢ ܟܠܗܹܝܢ ܠܵܐ ܗ̣ܦܲܟ݂ ܪܘܼܓ̣ܙܹܗ. ܘܬ̣ܘܼܒ̣ ܐܝܼܕܹܗ ܪܵܡܵܐ.


text:
ܡܸܛܠ ܕܣܸܦܲܬ̤ ܚܛܝܼܬ̣ܵܐ ܐܲܝܟ݂ ܢܘܼܪܵܐ: ܘܬܹܐܟ݂ܘܿܠ ܝܲܥܪܵܐ ܘܟ݂ܘܼ̈ܒܹ̇ܐ. ܘܬܸܣܲܦ ܒܣܵܘ̈ܟܹ̇ܐ ܕܥܵܒ̣ܵܐ. ܘܢܸܬ̣ܥܲܪܩ̄ܠܘܼܢ ܓܒܲـ̈ـܝܵܐ ܒܬܸܢܵܢܵܐ.


text:
ܒܲܟ݂ܐܵܬܹܗ ܕܡܵܪܝܵܐ ܚܲܝܠܬ̣ܵܢܵܐ ܙܵܥܲܬ̤ ܐܲܪܥܵܐ. ܘܲܗܘ̤ܵܐ ܥܲܡܵܐ ܐܲܝܟ݂ ܗܵܘܿ ܕܐܸܟܲܠܬܹܗ ܢܘܼܪܵܐ. ܘܲܓ̣ܒܲܪ ܥܲܠ ܐܲܚܘܼܗܝ ܠܵܐ ܢܚܘܼܣ.


text:
ܘܢܸܓ̣ܙܘܿܪ ܥܲܠ ܝܲܡܝܼܢܹܗ ܘܢܸܟ݂ܦܲܢ. ܘܢܹܐܟ݂ܘܿܠ ܥܲܠ ܣܸܡܵܠܹܗ. ܘܠܵܐ ܢܸܣܒ̇ܥܘܼܢ ܓܒܲܪ ܒܸܣܪܵܐ ܕܲܕ݂ܪܵܥܹܗ ܢܹܐܟ݂ܘܿܠ.


text:
ܡܢܲܫܹܐ ܠܐܲܦܪܹܝܡ: ܘܐܲܦܪܹܝܡ ܠܲܡܢܲܫܸܐ: ܘܐܲܟ݂ܚܕ݂ܵܐ ܥܲܠ ܝܼܗܘܼܕ݂ܵܐ. ܘܲܒ̣ܗܵܠܹܝܢ ܟܠܗܹܝܢ ܠܵܐ ܗ̣ܦܲܟ݂ ܪܘܼܓ̣ܙܹܗ. ܘܬ̣ܘܼܒ̣ ܐܝܼܕܹܗ ܪܵܡܵܐ.


text:
ܠܡܸܨܠܵܐ ܕܝܼܢܵܐ ܕܡܸܣܟܹ̇ܢܹ̈ܐ: ܘܲܠܡܸܒܲܙ ܕܝܼܢܵܐ ܕܒ̣ܵܝܫܹ̈ܐ ܕܥܲܡܝ. ܕܢܸܫܒ̇ܘܿܢ ܠܐܲܪ̈ܡܠܵܬ̣ܵܐ: ܘܢܸܒ̇ܙܘܼܢ ܠܝܲܬ̣ܡܹ̈ܐ.


text:
ܡܵܢܵܐ ܬܸܥܒ̇ܕ݂ܘܼܢ ܠܝܵܘܡܵܐ ܕܦܘܼܪܥܵܢܵܐ: ܘܠܲܕ݂ܠܘܼܚܝܵܐ ܕܡ̣ܢ ܪܘܼܚܩܵܐ ܐܵܬܹ̇ܐ. ܠܘܵܬ̣ ܡ̣ܢ ܬܸܥ̱ܪܩܘܼܢ ܕܬܸܬ̣ܥܲܕ̇ܪܘܿܢ ܘܲܠܘܵܬ̣ ܡܲܢ ܬܸܫܒ̇ܩܘܼܢ ܐܝܼܩܵܪܟ݂ܘܿܢ.


text:
ܕܠܵܐ ܬܸܒ̣ܪ̱ܟ݂ܘܼܢ ܬܚܹܝܬ̣ ܐܲܣܝܼܪܹ̈ܐ: ܬܚܹܝܬ̣ ܩܛܝܼ̈ܠܹܐ ܬܸܦܠܘܿܢ ܘܲܒ̣ܗܵܠܹܝܢ ܟܠܗܹܝܢ ܠܵܐ ܗ̣ܦܲܟ݂ ܪܘܼܓ̣ܙܹܗ. ܘܬ̣ܘܼܒ̣ ܐܝܼܕܹܗ ܪܵܡܵܐ.


text:
ܘܵܝ ܠܐܵܬ̣ܘܿܪܵܝܵܐ: ܫܲܒ̣ܛܵܐ ܗ̄ܘܼ ܕܪܘܼܓ̣ܙܝ: ܘܚܘܼܛܪܵܐ ܗ̄ܘܼ ܒܐܝܼܕ݂ܗܘܿܢ ܕܲܡܚܘܿܬ̣ܝ: ܥܲܠ ܥܲܡܵܐ ܚܲܠܦܵܐ ܐܹܫܲܕ̇ܪܝܼܘܗܝ.


text:
ܘܥܲܠ ܥܲܡܵܐ ܐܲܟ̇ܬ̣ܵܢܵܐ ܐܹܦܲܩܕ݂ܝܼܘܗܝ ܕܢܸܫܒܹ̇ܐ ܫܸܒ̣ܝܵܐ: ܘܢܸܒ̇ܘܿܙ ܒܸܙܬ̣ܵܐ: ܘܢܸܥܒ̇ܕ݂ܝܼܘܗܝ ܕܝܵܫܵܐ ܐܲܝܟ݂ ܣܝܵܢܵܐ ܕܫܘܼܩܹ̈ܐ.


text:
ܘܗ̤ܘ ܠܵܐ ܗ̄ܘܼܵܐ ܗܵܟܲܢܵܐ ܕܲܡܝܼ. ܘܲܒ̣ܠܸܒܹ̇ܗ ܠܵܐ ܗ̄ܘܼܵܐ ܗܵܟܲܢܵܐ ܐܸܬ̣ܚܲܫܲܒ̣. ܐܸܠܵܐ ܕܢܵܘܒܸ̇ܕ݂ ܒܠܸܒܹ̇ܗ: ܘܲܢܣܝܼܦ ܥܲܡܡܹ̈ܐ ܣܲܓ̇ܝܹ̈ܐܐ.


text:
ܘܢܸܗܘܹܐ ܡܵܐ ܕܫܲܡܠܝܼ ܡܵܪܝܵܐ ܟܠܗܘܿܢ ܥܒ̣ܵܕ݂ܵܘ̈ܗܝ ܒܛܘܼܪܵܐ ܕܨܸܗܝܘܿܢ: ܘܒ̣ܐܘܿܪܸܫܠܸܡ: ܐܸܦܩܘܿܕ݂ ܥܲܠ ܦܹܐܪ̈ܵܘܗܝ ܕܠܸܒܵܐ ܪܲܒܵܐ ܕܡܲܠܟܵܐ ܕܐܵܬ̣ܘܿܪ: ܘܥܲܠ ܬܸܫܒ̇ܘܿܚܬܵܐ ܕܪܵܘܡܵܐ ܕܥܲܝܢܵܘ̈ܗܝ.


text:
ܡܸܛܠ ܕܐܸܡܲܪ ܕܲܒ̣ܚܲܝܠܵܐ ܕܐܝܼܕ݂ܝ ܥܸܒ̣ܕܹ̇ܬ̣: ܘܲܒ̣ܚܸܟ݂ܡܲܬ̣ܝ ܡܸܛܠ ܕܣܲܟ̇ܘܼܠܬ̣ܵܢ ܐ̄ܢܵܐ. ܐܲܥܒ̇ܪܹܬ̣ ܬܚܘܼܡܲܝ̈ܗܘܿܢ ܕܥܲܡܡܹ̈ܐ. ܘܢܸܟ݂ܣܲܝ̈ܗܘܿܢ ܒܸܙܹܬ̣. ܘܟܲܒ̇ܫܹ̇ܬ̣ ܡܕ݂ܝܼ̈ܢܵܬ̣ܵܐ ܕܝܲܬ̣̈ܒܵܢ.


text:
ܘܐܸܫܟ̇ܚܲܬ̣ ܐܝܼܕ݂ܝ ܐܲܝܟ݂ ܩܸܢܵܐ ܠܚܲܝܠܵܐ ܕܥܲܡܡܹ̈ܐ: ܘܐܲܝܟ݂ ܕܟ݂ܵܢܫܝܼܢ ܒ̈ܢܵܬ̣ܵܐ ܕܲܫܒ̣ܝܼ̈ܩܵܢ: ܟܢܲܫ̇ܬܵܗ̇ ܠܟ݂ܠܵܗ̇ ܐܲܪܥܵܐ. ܘܠܵܐ ܗܘ̤ܵܐ ܕܲܡܪܝܼܡ ܓܸܦܵܐ: ܘܦܵܬܲܚ ܦܘܼܡܹܗ ܘܢܵܨܲܪ.


text:
ܕܲܠܡܵܐ ܡܸܫܬܲܒܲܚ ܢܵܪܓܵܐ ܥܲܠ ܡܲܢ ܕܦܵܣܹ̇ܩ ܒܹܗ. ܐܵܘ ܡܸܬ̇ܬ̇ܪܝܼܡ ܡܲܣܵܪܵܐ ܥܲܠ ܡܲܢ ܕܢܵܣܲܪ ܒܹܗ. ܐܵܘ ܡܸܫܬܲܩܲܠ ܫܲܒ̣ܛܵܐ ܥܲܠ ܡܲܢ ܕܲܡܪܝܼܡ ܠܹܗ.


text:
ܡܸܛܠ ܗܵܢܵܐ ܢܫܲܕܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܐܲܒ̣ܕܵܢܵܐ ܥܲܠ ܫܲܡܝܼܢܵܘ̈ܗܝ ܚܠܵܦ ܐܝܼܩܵܪܹܗ ܢܹܐܩܲܕ݂ ܝܲܩܕܵܢܹܗ ܐܲܝܟ݂ ܝܲܩܕܵܢܵܐ ܕܢܘܼܪܵܐ.


text:
ܘܢܸܗܘܹܐ ܢܘܼܗܪܹܗ ܕܝܼܣܪܵܝܹܠ ܠܢܘܼܪܵܐ: ܘܩܲܕ̇ܝܼܫܵܘ̈ܗܝ ܠܫܲܠܗܹܒ̣ܝܼܬ̣ܵܐ. ܘܬ̣ܵܘܩܸܕ݂ ܘܬܹܐܟ݂ܘܿܠ ܝܲܥܪܹܗ ܘܟ݂ܘܼܒܵܘ̈ܗܝ ܒܝܵܘܡܵܐ ܚܲܕ݂.


text:
ܘܢܸܗܘܹܐ ܒܝܵܘܡܵܐ ܗܵܘܿ: ܠܵܐ ܢܵܘܣܸܦ ܬܘܼܒ̣ ܫܲܪܟܹ̇ܗ ܕܝܼܣܪܵܝܹܠ: ܘܐܲܝܠܹܝܢ ܕܡܸܬ̣ܦܲܨܹܝܢ ܡ̣ܢ ܕܒܹܝܬ̣ ܝܲܥܩܘܿܒ̣ ܠܡܸܬ̇ܬ̇ܟ݂ܠܵܘܼ ܥܲܠ ܡܲܢ ܕܲܢܟ݂ܵܐ ܐܸܢܘܿܢ. ܐܸܠܵܐ ܢܸܬ̇ܬܲܟ݂ܠܘܼܢ ܒܩܘܼܫܬܵܐ ܥܲܠ ܡܵܪܝܵܐ ܩܲܕ̇ܝܼܫܵܐ ܕܝܼܣܪܵܝܹܠ.


text:
ܘܐܸܢ ܢܸܗܘܹܐ ܥܲܡܵܟ݂ ܝܼܣܪܵܝܹܠ: ܐܲܝܟ݂ ܚܵܠܵܐ ܕܲܒ̣ܝܲܡܵܐ: ܫܲܪܟܵܐ ܢܸܬ̣ܦ̄ܢܘܿܢ ܡܸܢܗܘܿܢ ܟܪܲܡ̣ ܘܲܦܣܲܩ̣: ܘܲܓ̣ܪܲܦ̣ ܒܙܲܕ̇ܝܼܩܘܼܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܠܵܐ ܬܸܕ݂ܚܲܠ ܕܥܵܡܲܪ ܒܨܸܗܝܘܿܢ: ܡ̣ܢ ܐܵܬ̣ܘܿܪܵܝܵܐ ܕܡܵܚܹ̇ܐ ܠܵܟ݂ ܒܫܲܒ̣ܛܹܗ: ܘܚܘܼܛܪܹܗ ܡܪܝܼܡ ܥܠܲܝܟ ܒܐܘܼܪܚܵܐ ܕܡܸܨܪܹܝܢ.


text:
ܘܲܢܥܝܼܪ ܥܠܵܘܗܝ ܡܵܪܝܵܐ ܚܲܝܠܬ̣ܵܢܵܐ ܫܵܘܛܵܐ: ܐܲܝܟ݂ ܡܚܘܿܬ̣ܵܐ ܕܡܸܕ݂ܝܲܢ ܕܲܒ̣ܛܘܼܪܵܐ ܕܚܘܿܪܝܼܒ̣: ܘܚܘܼܛܪܹܗ ܥܲܠ ܝܲܡܵܐ: ܘܲܫܩܵܠܹܗ ܒܐܘܼܪܚܵܐ ܕܡܸܨܪܹܝܢ.


text:
ܘܢܸܗܘܹܐ ܒܝܵܘܡܵܐ ܗܵܘܿ: ܢܸܥܒܲܪ ܫܘܼܥܒܵܕܹܗ ܡ̣ܢ ܟܲܬ̣ܦܵܟ݂: ܘܢܝܼܪܹܗ ܡ̣ܢ ܨܵܘܪܵܟ݂ ܘܢܸܬ̣ܚܲܒܲܠ ܢܝܼܪܵܐ ܡ̣ܢ ܩܕ݂ܵܡ ܡܘܼܫܚܵܐ.


text:
ܗܵܐ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܡܣܲܚܸܦ ܠܲܡܫܲܒ̇ܚܹ̈ܐ ܒܥܘܼܫܢܵܐ. ܘܲܕ݂ܪܵܡܝܼܢ ܒܩܵܘ̈ܡܵܬ̣ܵܐ ܢܸܬ̣ܡܲܟ̇ܝܼܟ݂ܘܿܢ: ܘܲܕ݂ܪܵܡܝܼܢ ܢܸܫܬܲܦܠܘܼܢ.


text:
ܘܬܸܬ̇ܢܝܼܚ ܘܬܸܫܪܹܐ ܥܠܵܘܗܝ ܪܘܼܚܵܐ ܕܐܲܠܵܗܵܐ: ܪܘܼܚܵܐ ܕܚܸܟ݂ܡ̱ܬ̣ܵܐ ܘܲܕ݂ܣܘܼܟܵܠܵܐ: ܪܘܼܚܵܐ ܕܬܲܪܥܝܼܬ̣ܵܐ ܘܲܕ݂ܓܲܢ̄ܒܲܪܘܼܬ̣ܵܐ: ܪܘܼܚܵܐ ܕܝܼܕܲܥܬ̣ܵܐ ܘܲܕ̇ܕܸܚ̱ܠܬܹܗ ܕܡܵܪܝܵܐ.


text:
ܘܢܸܕ݂ܢܲܚ ܒܕܸܚ̱ܠܬܹܗ ܕܡܵܪܝܵܐ. ܘܠܵܐ ܐܲܝܟ݂ ܕܚܵܙ̈ܝܵܢ ܥܲܝܢܵܘ̈ܗܝ ܢܕ݂ܘܼܢ: ܘܠܵܐ ܐܲܝܟ݂ ܕܫܵܡ̈ܥܵܢ ܐܸܕ݂ܢܵܘ̈ܗܝ ܢܲܟܸ̇ܣ.


text:
ܢܕ݂ܘܼܢ ܒܩܘܼܫܬܵܐ ܠܡܸܣܟܹ̇ܢܹ̈ܐ: ܘܢܲܟܸ̇ܣ ܒܲܬ̣ܪܝܼܨܘܼܬ̣ܵܐ ܠܒ̣ܝܼܫܹ̈ܝܗ̇ ܕܐܲܪܥܵܐ. ܢܸܡܚܸܐ ܠܐܲܪܥܵܐ ܒܫܲܒ̣ܛܵܐ ܕܦܘܼܡܹܗ. ܘܲܒ̣ܪܘܼܚܵܐ ܕܣܸܦ̈ܘܵܬܹܗ ܢܡܝܼܬ̣ ܠܪ̈ܲܫܝܼܥܹܐ.


text:
ܢܸܥܡܲܪ ܕܐܹܒ̣ܵܐ ܥܲܡ ܐܸܡܪܵܐ. ܘܢܸܡܪܵܐ ܥܲܡ ܓܲܕ݂ܝܵܐ ܢܸܘܒܲܥ. ܘܥܸܓ̣ܠܵܐ ܘܓ̣ܘܼܪܝܵܐ ܕܐܲܪܝܵܐ ܘܬ̣ܵܘܪܵܐ: ܐܲܟ݂ܚܕ݂ܵܐ ܢܸܪܥܘܿܢ. ܘܛܲܠܝܵܐ ܙܥܘܿܪܵܐ ܢܕܲܒܲܪ ܐܸܢܘܿܢ.


text:
ܬܘܿܪܬܵܐ ܘܕܸܒܵܐ ܐܲܟ݂ܚܕ݂ܵܐ ܢܸܪ̈ܥ̱ܝܵܢ ܘܲܒ̣ܢܲܝ̈ܗܹܝܢ ܐܲܟ݂ܚ̄ܕ݂ܵܐ ܢܸܪܒ̇ܥܘܼܢ ܐܲܪܝܵܐ ܐܲܝܟ݂ ܬܵܘܪܵܐ ܢܹܐܟ݂ܘܿܠ ܬܸܒ̣ܢܵܐ.


text:
ܘܠܵܐ ܢܲܒ̣ܐ̱ܫܘܼܢ: ܘܠܵܐ ܢܚܲܒ̇ܠܘܼܢ ܒܟ݂ܠܹܗ ܛܘܼܪܵܐ ܕܩܘܼܕ݂ܫܝ. ܡܸܛܠ ܕܬܸܬ̣̱ܡܠܸܐ ܐܲܪܥܵܐ ܝܼܕܲܥܬܹܗ ܕܡܵܪܝܵܐ: ܐܲܝܟ݂ ܡܲـ̈ـܝܵܐ ܕܲܡܟܲܣܹܝܢ ܠܝܲܡܵܐ.


text:
ܘܢܸܗܘܹܐ ܒܝܵܘܡܵܐ ܗܵܘܿ: ܥܸܩܵܪܹܗ ܕܐܝܼܫܲܝ ܕܩܵܐܹ̇ܡ: ܐܵܬ̤ܵܐ ܠܥܲܡܡܹ̈ܐ ܘܲܥܠܵܘܗܝ ܥܲܡܡܹ̈ܐ ܢܥܲܩܒ̣ܘܼܢ ܘܬܸܗܘܹܐ ܢܝܵܚܬܹ̇ܗ ܐܝܼܩܵܪܵܐ.


text:
ܘܢܸܗܘܹܐ ܒܝܵܘܡܵܐ ܗܵܘܿ: ܢܵܘܣܸܦ ܡܵܪܝܵܐ ܬܸܢܝܵܐ ܕܐܝܼܕܹܗ: ܕܢܸܩܢܹܐ ܫܲܪܟܵܐ ܕܥܲܡܹܗ ܕܐܸܫܬ̇ܚܲܪܘ: ܡ̣ܢ ܐܵܬ̣ܘܿܪ: ܘܡ̣ܢ ܡܸܨܪܹܝܢ: ܘܡ̣ܢ ܦܲܬ̣ܪܘܿܣ: ܘܡ̣ܢ ܟܘܼܫ: ܘܡ̣ܢ ܥܝܼܠܵܡ: ܘܡ̣ܢ ܣܵܥܝܼܪ: ܘܡ̣ܢ ܚܡܵܬ̣: ܘܡܢ ܓܵܙܪ̈ܵܬ̣ܵܐ ܕܝܲܡܵܐ.


text:
ܘܢܸܫܩܘܿܠ ܐܵܬ̤ܵܐ ܠܥܲܡܡܹ̈ܐ: ܘܲܢܟܲܢܸܫ ܠܛܵܥܲـ̈ـܝܵܐ ܕܝܼܣܪܵܝܹܠ: ܘܠܲܡܒܲܕ̇ܪܹ̈ܐ ܕܲܝܗܘܼܕ݂ܵܐ ܢܟܲܢܸܫ ܡ̣ܢ ܐܲܪܒ̇ܥܲܬ̣ ܟܸܢܦܹܝܗ̇ ܕܐܲܪܥܵܐ.


text:
ܘܢܸܥܒܲܪ ܛܢܵܢܵܐ ܡ̣ܢ ܐܲܦܪܹܝܡ: ܘܐܵܠܘܿܨܵܘ̈ܗܝ ܕܲܝܗܘܼܕ݂ܵܐ ܢܹܐܒ̣ܕ̇ܘܿܢ. ܐܲܦܪܹܝܡ ܠܵܐ ܢܸܛܲܢ ܒܲܝܗܘܼܕ݂ܵܐ: ܘܲܝܗܘܼܕ݂ܵܐ ܠܵܐ ܢܹܐܠܘܿܨ ܠܐܲܦܪܹܝܡ.


text:
ܘܢܸܦ̱ܠܚܘܿܢ ܒܟܲܬ̣ܦܵܐ ܕܲܦܠܸܫܬܵܝܹ̈ܐ ܥܲܠ ܝܲܡܵܐ. ܘܐܲܟ݂ܚ̄ܕ݂ܵܐ ܢܸܒ̇ܙܘܿܢ ܠܲܒ̣ܢܲܝ̈ ܡܲܕ݂ܢ̱ܚܵܐ ܒܐܲܕ݂ܘܡ ܘܲܒ̣ܡܘܼܐܵܒ̣ ܢܵܘܫܛܘܼܢ ܐܝܼܕܲܝ̈ܗܘܿܢ ܘܲܒ̣ܢܲܝ̈ ܥܲܡܘܿܢ ܢܸܫܬܲܡܠܘܼܢ ܠܗܘܿܢ.


text:
ܘܢܲܚܪܸܒ̣ ܡܵܪܝܵܐ ܠܸܫܵܢ ܝܲܡܵܐ ܕܲܒ̣ܡܸܨܪܹܝܢ: ܘܲܢܪܝܼܡ ܐܝܼܕܹܗ ܥܲܠ ܢܲܗܪܵܐ ܒܐܘܼܚܕܵܢܵܐ ܕܪܘܼܚܹܗ: ܘܢܸܡܚܹܝܘܗܝ ܠܫܲܒ̣ܥܵܐ ܢܲܚ̈ܠܝܼܢ: ܕܢܸܬ̣ܥ̱ܒܲܪ ܒܲܡܣܵܢܹ̈ܐ.


text:
ܘܢܸܗܘܹܐ ܫܒ̣ܝܼܠܵܐ ܠܫܲܪܟܵܐ ܕܥܲܡܹܗ: ܕܐܸܫܬ̇ܚܲܪܘ ܡ̣ܢ ܐܵܬ̣ܘܿܪ: ܐܲܝܟ݂ ܕܲܗܘ̤ܵܬ̣ ܠܝܼܣܪܵܝܹܠ: ܒܝܵܘܡܵܐ ܕܲܣܠܸܩ̣ܘ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܗܵܐ ܥܲܠ ܐܲܠܵܗܵܐ ܦܵܪܘܿܩܝ ܬܟ݂ܝܼܠ ܐ̄ܢܵܐ: ܘܠܵܐ ܐܹܙܘܿܥ. ܡܸܛܠ ܕܬ̣ܘܼܩܦ̄ܝ ܘܫܘܼܒ̣ܚ̄ܝ ܡܵܪܝܵܐ ܗ̄ܘܼ: ܘܢܸܗܘܹܐ ܠܝܼ ܠܦܘܼܪܩܵܢܵܐ.


text:
ܘܬܹܐܡܪܘܿܢ ܒܝܵܘܡܵܐ ܗܵܘܿ: ܐܵܘܕܵܘ ܠܡܵܪܝܵܐ ܘܲܩܪܵܘ ܫܡܹܗ: ܘܚܵܘܵܘ ܒܥܲܡܡܹ̈ܐ ܨܸܢ̈ܥܵܬܹܗ. ܐܸܬ̇ܕܲܟ݂ܪܘ ܕܥܲܫܝܼܢ ܗ̄ܘܼ ܫܡܹܗ.


text:
ܥܲܠ ܛܘܼܪܹ̈ܐ ܫܦܲـ̈ـܝܵܐ ܫܩܘܼܠܘ ܐܵܬ̤ܵܐ. ܐܲܪܝܼܡܘ ܠܗܘܿܢ ܩܵܠܵܐ. ܐܲܢܝܼܦܘ ܒܐܝܼܕܹܗ ܢܸܥܠܘܿܢ ܒܬܲܪ̈ܥܲܝ ܫܲܠܝܼܛܵܢܹ̈ܐ.


text:
ܩܵܠܵܐ ܕܲܪܓ̣ܘܼܫܝܵܐ ܒܛܘܼܪܵܐ: ܕܘܼܡܝܵܐ ܕܥܲܡܡܹ̈ܐ ܣܲܓ̇ܝܹ̈ܐܐ ܩܵܠܵܐ ܕܲܪܓ̣ܘܼܫܝܵܐ ܕܡܲܠܟ̇ـ̈ـܘܵܬ̣ܵܐ ܕܥܲܡܡܹ̈ܐ ܕܡܸܬ̣ܟܲܢܫܝܼܢ. ܡܵܪܝܵܐ ܚܲܝܠܬ̣ܵܢܵܐ ܣܵܥܲܪ ܚܲܝ̈ܠܹܐ.


text:
ܩܪ̈ܲܒ̣ܬ̣ܵܢܹܐ ܐܵܬܹ̇ܝܢ ܡ̣ܢ ܪܘܼܚܩܵܐ: ܘܡ̣ܢ ܣܵܘ̈ܦܲܝ ܫܡܲܝܵܐ ܡܵܪܝܵܐ: ܘܡܵܐܢܹ̈ܐ ܕܪܘܼܓ̣ܙܹܗ: ܠܲܡܚܲܒܵܠܘܼ ܠܟ݂ܠܵܗ̇ ܐܲܪܥܵܐ.


text:
ܘܨܵܘܪ̈ܵܢܹܐ ܘܚܸܒ̣̈ܠܹܐ ܐܲܝܟ݂ ܕܝܵܠܹܕ̇ܬܵܐ ܢܹܐܚܕ̇ܘܿܢ ܐܸܢܘܿܢ. ܘܢܸܬ̣ܡ̱ܗܘܿܢ ܓܒܲܪ ܒܚܲܒ̣ܪܹܗ. ܘܐܲܦܹ̈ܐ ܕܫܲܠܗܹܒ̣ܝܼܬ̣ܵܐ ܐܲܦܲܝ̈ܗܘܿܢ.


text:
ܗܵܐ ܝܵܘܡܹܗ ܕܡܵܪܝܵܐ ܐܵܬܹ̇ܐ: ܕܐܵܣܝܘܼ ܠܲܝܬ̇ ܠܹܗ ܐܲܟ̇ܬ̣ܵܢ ܘܚܲܡܝܼܡ ܪܘܼܓ̣ܙܹܗ ܕܢܸܥܒ̇ܕ݂ܝܼܗ̇ ܠܐܲܪܥܵܐ ܠܚܘܼܪܒܵܐ: ܘܚܲܛܵܝܹ̈ܝܗ̇ ܢܵܘܒܸ̇ܕ݂ ܡܸܢܵܗ̇.


text:
ܡܸܛܠ ܕܟ݂ܵܘܟ̇ܒܹ̈ܐ ܕܲܫܡܲܝܵܐ ܘܚܲܝ̈ܠܵܘܵܬ̣ܗܘܿܢ ܠܵܐ ܢܲܢ̱ܗܪܘܿܢ ܢܸܚܫܲܟ݂ ܫܸܡܫܵܐ ܒܡܲܦܩܹܗ. ܘܢܘܼܗܪܹܗ ܕܣܲܗܪܵܐ ܠܵܐ ܢܲܢܗܲܪ.


text:
ܐܸܦܩܘܿܕ݂ ܒܝܼܫܬܵܐ ܥܲܠ ܬܹܒܹܝܠ: ܘܥܲܠ ܪ̈ܲܫܝܼܥܹܐ ܥܵܘܼܠܗܘܿܢ. ܐܹܒܲܛܸܠ ܪܵܡܘܼܬ̣ܵܐ ܕܫܲܒ̣ܗ̱ܪ̈ܵܢܹܐ. ܘܓܲܐܝܘܼܬ̣ܵܐ ܕܥܲܫܝܼܢܹ̈ܐ ܐܹܡܲܟܸ̇ܟ݂.


text:
ܡܸܛܠ ܗܵܢܵܐ ܠܲܫܡܲܝܵܐ ܐܲܪܓܸ̇ܙ. ܘܲܬ̣ܙܘܼܥ ܐܲܪܥܵܐ ܡ̣ܢ ܕܘܼܟ̇ܬ̣ܵܗ̇: ܒܲܟ݂ܐܵܬܹܗ ܕܡܵܪܝܵܐ ܚܲܝܠܬ̣ܵܢܵܐ: ܒܝܵܘܡܵܐ ܕܚܸܡܬ̣ܵܐ ܕܪܘܼܓ̣ܙܹܗ.


text:
ܢܸܗܘܘܿܢ ܐܲܝܟ݂ ܛܒܲܝܵـ̈ـܐ ܕܥܵܪܩܝܼܢ: ܘܐܲܝܟ݂ ܥܵـ̈ـܢܵܐ ܕܠܲܝܬ̇ ܠܵܗ̇ ܡܟܲܢܫܵܢܵܐ ܐ̄ܢܵܫ ܠܥܲܡܹܗ ܢܸܬ̣ܦ̄ܢܘܿܢ: ܘܲܓ̣ܒܲܪ ܠܐܲܪܥܹܗ ܢܸܥܪ̱ܩܘܼܢ.


text:
ܩܸܫ̈ܬܵܬ̣ܵܐ ܕܲܥܠܲܝܡܹ̈ܐ ܢܸܬ̣ܬܲܒ̇ܪ̈ܵܢ. ܘܥܲܠ ܦܹܐܪܹ̈ܐ ܕܟܲܪܣܵܐ ܠܵܐ ܢܪܲܚܡܘܼܢ. ܘܥܲܠ ܒܢܲܝ̈ܟ̇ܘܿܢ ܠܵܐ ܢܚ̈ܘܼܣܵܢ ܥܲܝܢܲܝ̈ܗܘܿܢ.


text:
ܘܬܸܗܘܹܐ ܒܵܒܹܠ ܚܲܝܠܵܐ ܕܡܲܠ̈ܟ̇ܘܵܬ̣ܵܐ: ܘܫܘܼܒ̣ܚܵܐ ܕܓܲܐܝܘܼܬ̣ܵܐ ܕܟܲܠܕ݂ܵܝܹ̈ܐ: ܐܲܝܟ݂ ܕܲܗܦܲܟ݂ ܐܲܠܵܗܵܐ ܠܲܣܕ݂ܘܿܡ ܘܲܠܥܵܡܘܿܪܵܐ.


text:
ܠܵܐ ܬܸܬܲܒ̣ ܠܥܵܠܲܡ: ܘܠܵܐ ܬܸܫܪܹܐ ܠܕ݂ܵܪܕܵܪ̈ܝܼܢ ܘܠܵܐ ܢܸܫܪܘܿܢ ܬܲܡܵܢ ܥܲܪ̈ܒ̣ܵܝܹܐ: ܘܪ̈ܵܥܵܘܵܬ̣ܵܐ ܠܵܐ ܢܸܪܥܘܿܢ ܬܲܡܵܢ.


text:
ܐܸܠܵܐ ܢܸܪ̈ܒ̇ܥܵܢ ܬܲܡܵܢ ܚܲܝ̈ܘܵܬ̣ܵܐ. ܘܢܸܬ̣ܡ̱ܠܘܼܢ ܒܵܬܲܝ̈ܗܘܿܢ ܒ̈ܢܵܬ̣ ܩܵܠܹ̈ܐ. ܘܢܸܫ̱ܪ̈ܝܵܢ ܬܲܡܵܢ ܒ̈ܢܵܬ̣ ܢܲܥܵܡܹ̈ܐ: ܘܫܹܐܕܹ̈ܐ ܢܪܲܩܕ݂ܘܼܢ ܬܲܡܵܢ.


text:
ܘܢܸܥ̱ܢ̈ܝܵܢ ܣܝܼܪܹ̈ܢܵܣ ܒܣܵܚܪ̈ܵܬ̣ܗܘܿܢ: ܘܝܵܪܘܿܪܹ̈ܐ ܒܗܲܝ̈ܟ̇ܠܹܐ ܕܦܘܼܢܵܩܲܝ̈ܗܘܿܢ ܩܲܪܝܼܒ̣ ܗ̄ܘܼ ܙܲܒ̣ܢܵܗ̇ ܠܡܹܐܬ̣ܵܐ: ܘܝܵܘ̈ܡܵܬ̣ܵܗ̇ ܬܘܼܒ̣ ܠܵܐ ܢܸܬ̣ܡܲܬ̣ܚܘܼܢ.


text:
ܡܸܛܠ ܕܲܡܪܲܚܸܡ ܡܵܪܝܵܐ ܥܲܠ ܝܲܥܩܘܿܒ̣: ܘܡܸܨܛܒܸܐ ܬܘܼܒ̣ ܒܝܼܣܪܵܝܹܠ ܘܢܸܫܒ̇ܘܿܩ ܐܸܢܘܿܢ ܒܐܲܪܥ̱ܗܘܿܢ. ܘܢܸܬ̣ܠܵܘܘܿܢ ܥܠܲܝܗܘܿܢ ܥܵܡܘܿܪܹ̈ܐ. ܘܢܸܬ̇ܬܵܘܣܦܘܼܢ ܥܲܠ ܕܒܹܝܬ̣ ܝܲܥܩܘܿܒ̣.


text:
ܘܢܸܕ݂ܒ̇ܪܘܼܢ ܐܸܢܘܿܢ ܥܲܡܡܹ̈ܐ. ܘܢܲܝܬ̇ܘܿܢ ܐܸܢܘܿܢ ܠܐܲܪܥ̱ܗܘܿܢ ܘܢܹܐܪܬ̇ܘܿܢ ܐܸܢܘܿܢ ܕܒܹܝܬ̣ ܝܼܣܪܵܝܹܠ: ܒܐܲܪܥܹܗ ܕܡܵܪܝܵܐ: ܠܥܲܒ̣̈ܕܹ̇ܐ ܘܠܲܐܡ̈ܗܵܬ̣ܵܐ. ܘܢܸܗܘܘܿܢ ܫܵܒܹ̇ܝܢ ܠܫܵܒܲܝ̈ܗܘܿܢ: ܘܢܸܫܬܲܠܛܘܼܢ ܒܲܡܫܲܥܒ̇ܕ݂ܵܢܲܝ̈ܗܘܿܢ.


text:
ܘܢܸܗܘܹܐ ܒܝܵܘܡܵܐ ܕܲܢܢܝܼܚܵܟ݂ ܡܵܪܝܵܐ ܡ̣ܢ ܟܲܪܝܘܼܬ̣ܵܟ݂: ܘܡ̣ܢ ܪܘܼܓ̣ܙܵܟ݂: ܘܡ̣ܢ ܫܘܼܥܒܵܕ݂ܵܐ ܩܲܫܝܵܐ ܕܐܸܫܬܲܥܒܲܕ̇ܬ̇.


text:
ܕܡܵܚܹ̇ܐ ܗ̄ܘܼܵܐ ܥܲܡܡܹ̈ܐ ܒܐܲܟ̇ܬ̣ܵܐ: ܡܚܘܿܬ̣ܵܐ ܕܠܵܐ ܡܲܪܕ̇ܘܼ. ܘܪܵܕܹܐ ܗ̄ܘܼܵܐ ܒܪܘܼܓ̣ܙܵܐ ܥܲܡܡܹ̈ܐ. ܘܪܵܕܸܦ ܠܗܘܿܢ ܕܠܵܐ ܚܵܘܣܵܢ.


text:
ܫܝܘܿܠ ܡ̣ܢ ܠܬܲܚܬ̇ ܐܸܬ̣ܡܲܪܡܪܲܬ̤ ܠܘܼܩܒܲܠ ܡܲܥܠܵܟ݂. ܐܲܥܝܼܪܲܬ̤ ܥܠܲܝܟ ܓܲܢ̄ܒܵܪܹ̈ܐ: ܘܟ݂ܠܗܘܿܢ ܫܲܠܝܼܛܵܢܹ̈ܐ ܕܐܲܪܥܵܐ ܕܐܲܩܝܼܡܬ̇ ܡ̣ܢ ܟܘܼܪ̈ܣܵܘܵܬ̣ܗܘܿܢ.


text:
ܟܠܗܘܿܢ ܡܲܠ̈ܟܹ̇ܐ ܕܥܲܡܡܹ̈ܐ ܢܸܥܢܘܿܢ ܘܢܹܐܡܪܘܼܢ ܠܵܟ݂: ܐܵܦ ܐܲܢ̄ܬ̇ ܐܸܬ̣ܟ̇ܪܲܗܬ̇ ܐܲܟ݂ܘܵܬܲܢ: ܘܲܠܘܵܬܲܢ ܐܸܫܬܲܠܸܡܬ̇.


text:
ܐܲܢ̄ܬ̇ ܐܸܡܲܪܬ̇ ܒܠܵܒܵܟ݂. ܕܐܸܣܲܩ ܠܲܫܡܲܝܵܐ: ܘܲܠܥܸܠ ܡ̣ܢ ܟܵܘܟ̇ܒ̣ܵܘ̈ܗܝ ܕܐܹܝܠ ܐܲܪܝܼܡ ܟܘܼܪܣܲܝ: ܘܐܸܬܸ̇ܒ̣ ܒܛܘܼܪܹ̈ܐ ܪ̈ܵܡܹܐ ܕܒܲܫܦܘܿܠܲܝ̈ ܓܲܪܒ̇ܝܵܐ.


text:
ܟܠ ܚܵܙ̈ܝܲܝܟ ܥܠܲܝܟ ܢܕ݂ܝܼܩܘܼܢ ܘܒܵܟ݂ ܢܸܣܬܲܟ̇ܠܘܼܢ: ܘܢܹܐܡܪܘܼܢ: ܗܵܢܵܘ ܓܲܒ̣ܪܵܐ ܕܡܲܪܡܲܪ ܗ̄ܘܼܵܐ ܐܲܪܥܵܐ: ܘܐܲܙܝܼܥ ܡܲܠܟ̇ـ̈ـܘܵܬ̣ܵܐ.


text:
ܘܐܲܢ̄ܬ̇ ܐܸܫܬܲܕ݂ܝܼܬ̇ ܡ̣ܢ ܩܲܒ̣ܪܵܟ݂: ܐܲܝܟ݂ ܢܘܼܪܒܵܐ ܡܲܣ̱ܠܝܵܐ: ܠܒ̣ܘܼܫܵܐ ܕܲܩܛܝܼ̈ܠܹܐ ܕܲܩܛܝܼܠܝܼܢ ܒܣܲܝܦܵܐ: ܕܢܵܚ̇ܬܝܼܢ ܒܟܹܐܦܹ̈ܐ ܕܓ̣ܘܼܒܵܐ ܐܲܝܟ݂ ܫܠܲܕܹ̇ܐ ܕܝܼܫܵـ̈ـܬ̣ܵܐ.


text:
ܘܠܵܐ ܬܸܚܕܹ̇ܐ ܥܲܡܗܘܿܢ ܒܩܲܒ̣ܪܵܐ: ܡܸܛܠ ܕܐܲܪܥܵܟ݂ ܚܲܒܸ̇ܠܬ̇: ܘܥܲܡܵܟ݂ ܩܛܲܠ̣ܬ̇. ܠܵܐ ܢܩܘܼܡ ܠܥܵܠܲܡ ܙܲܪܥܵܐ ܒܝܼܫܵܐ.


text:
ܛܲܝܸܒ̣ ܠܲܒ̣ܢܵܘ̈ܗܝ ܩܸܛܠܵܐ ܒܥܵܘܼܠܵܐ ܕܐܲܒ̣ܘܼܗܘܿܢ. ܕܠܵܐ ܢܩܘܼܡܘܼܢ ܘܢܹܐܪܬ̇ܘܿܢ ܐܲܪܥܵܐ: ܘܢܸܡܠܘܿܢ ܐܲܦܲܝ̈ ܬܹܒܹܝܠ ܩܪܵܒ̣ܵܐ.


text:
ܐܹܩܘܼܡ ܥܠܲܝܗܘܿܢ: ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ. ܘܐܵܘܒܸ̇ܕ݂ ܫܡܵܗ̇ ܕܒ̣ܵܒܹܠ: ܘܙܲܪܥܵܗ̇ ܘܛܘܼܗܡܵܗ̇ ܘܫܲܪܒ̇ܬ̣ܵܗ̇: ܐܵܡܲܪ ܡܵܪܝܵܐ.


text:
ܘܐܸܥܒ̇ܕ݂ܝܼܗ̇ ܝܵܪܬ̇ܘܼܬ̣ܵܐ ܠܩܘܹ̈ܦܕܹ̇ܐ: ܘܐܵܓ̣ܡܹ̈ܐ ܕܡܲـ̈ـܝܵܐ ܘܐܸܟ݂ܢ̱ܫܝܼܗ̇ ܒܡܲܟ݂ܢܲܫܬܵܐ ܕܐܲܒ̣ܕܵܢܵܐ: ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܝܑܼܡܵܐ ܡܵܪܝܵܐ ܚܲܝܠܬ̣ܵܢܵܐ ܘܐܸܡܲܪ: ܕܐܲܝܟ݂ ܕܐܸܬ̣ܚܲܫܒܹ̇ܬ̣: ܗܵܟܲܢܵܐ ܢܸܗܘܹܐ. ܘܐܲܝܟ݂ ܕܐܸܬ̣ܪܲܥܝܼܬ̇: ܢܸܬ̣ܩܲܝܲܡ.


text:
ܕܐܸܬ̣ܒܲܪ ܠܐܵܬ̣ܘܿܪܵܝܵܐ ܒܐܲܪܥܝ: ܘܥܲܠ ܛܘܼܪ̈ܲܝ ܐܹܕ̇ܘܼܫܝܼܘܗܝ. ܘܢܸܥܒܲܪ ܢܝܼܪܹܗ ܡܸܢܗܘܿܢ: ܘܫܘܼܥܒܵܕܹܗ ܡ̣ܢ ܟܲܬ̣ܦܗܘܿܢ ܢܸܥܒܲܪ.


text:
ܗܵܕܲܐ ܗ̄ܝܼ ܬܲܪܥܝܼܬ̣ܵܐ ܕܐܸܬ̣ܪܲܥܝܼܬ̣ ܥܲܠ ܐܲܪܥܵܐ ܟܠܵܗ̇. ܘܗܵܕܲܐ ܗ̄ܝܼ ܐܝܼܕ݂ܵܐ ܕܐܸܬ̇ܬ̇ܪܝܼܡܲܬ̤ ܥܲܠ ܟܠܗܘܿܢ ܥܲܡܡܹ̈ܐ.


text:
ܠܵܐ ܬܸܚܕܹ̇ܝܢ ܟܠܹܟ݂ܝ ܦܠܸܫܬ̇: ܡܸܛܠ ܕܐܸܬ̇ܬ̇ܒܲܪ ܫܲܒ̣ܛܵܐ ܕܲܡܫܲܥܒ̇ܕ݂ܵܢܹܟ݂ܝ. ܡܸܛܠ ܕܡ̣ܢ ܥܸܩܵܪܹܗ ܕܚܸܘܝܵܐ ܢܵܦܹ̇ܩ ܓܵܪܣܵܐ: ܘܦܹܐܪ̈ܵܘܗܝ ܚܲܪܡܵܢܵܐ ܕܦܵܪܲܚ.


text:
ܘܢܸܪܥܘܿܢ ܒܘܼܟ݂ܪ̈ܲܝ ܡܸܣܟܹ̇ܢܹ̈ܐ. ܘܒ̣ܵܝܫܹ̈ܐ ܒܫܸܠܝܵܐ ܢܸܪܒ̇ܥܘܿܢ ܘܐܲܡܝܼܬ̣ ܥܸܩܵܪܹܟ݂ܝ ܒܟܲܦܢܵܐ. ܘܲܕ݂ܡܸܫܬ̇ܚܲܪ ܡܸܢܹܟ݂ܝ ܢܸܬ̣ܩܛܸܠ.


text:
ܐܲܝܠܸܠܝ ܩܪܝܼܬ̣ܵܐ: ܒܲܓܸ̇ܢܝ ܩܪܝܼܬ̣ܵܐ ܐܸܬ̇ܕܲܠܚܲܬ̤ ܦܠܸܫܬ̇ ܟܠܵܗ̇. ܡܸܛܠ ܕܡ̣ܢ ܓܲܪܒ̇ܝܵܐ ܐܵܬܹ̇ܐ ܬܸܢܵܢܵܐ: ܘܠܲܝܬ̇ ܕܝܼܚܝܼܕ݂ܵܝ ܒܥܲܕ݂ܥܹܕ݂ܵܘ̈ܗܝ.


text:
ܘܡܵܢܵܐ ܢܸܥܢܹܐ ܠܡܲܠܲܐܟ݂ܵܐ ܕܥܲܡܡܹ̈ܐ: ܕܡܵܪܝܵܐ ܡܲܬ̣ܩܸܢ ܫܲܬ̣ܐ̱ܣܹ̈ܝܗ̇ ܕܨܸܗܝܘܿܢ ܘܒ̣ܵܗ̇ ܢܸܣܬܲܬ̇ܪܘܿܢ ܒܵܝܫܹ̈ܐ ܕܥܲܡܹܗ.


text:
ܡܲܫܩ̄ܠܵܐ ܕܡܘܼܐܵܒ̣ ܒܠܸܠܝܵܐ ܐܸܬ̣ܒܲܙܙܲܬ̤ ܩܪܝܼܬ̣ܵܐ ܕܡܘܼܐܵܒ̣ ܘܲܬ̣ܡܲܗ̣ܘ ܒܠܸܠܝܵܐ ܐܸܬ̣ܒ̇ܙܸܙܘ ܫܘܼܪܹ̈ܝܗ̇ ܕܡܘܼܐܵܒ̣: ܘܲܬ̣ܘܲܪܘ.


text:
ܣܠܸܩ̣ܘ ܠܒܲܝܬܵܐ ܕܪܝܼܒ̣ܘܿܢ: ܥܲܠ ܥܠܵـ̈ـܘܵܬ̣ܵܐ ܠܡܸܒ̣ܟܵܐ: ܥܲܠ ܢܒ̣ܘܿ ܘܥܲܠ ܡܹܐܕ݂ܒ̣ܵܐ. ܡܘܼܐܵܒ̣ ܡܲܝܠܸܠ: ܘܲܒ̣ܟ݂ܠ ܪܹ̈ܫܵܘܗܝ ܩܘܼܕܹ̈ܚܵܬ̣ܵܐ: ܘܟ݂ܠ ܕܩܲܢ ܓܙܝܼܙ.


text:
ܬܲܝܠܸܠ ܚܸܫܒ̇ܘܿܢ ܘܐܲܠܥܵܠܵܐ: ܘܲܥܕܲܡܵܐ ܠܝܵܨܘܿܬ̣ ܢܸܫܬ̇ܡܲܥ ܩܵܠܗܹܝܢ ܡܸܛܠ ܗܵܢܵܐ ܡܲܚ̄ܣܢܵܘ̈ܗܝ ܕܡܘܼܐܵܒ̣ ܢܸܩܥܘܿܢ: ܘܢܲܦ̮ܫܹܗ ܬܸܩܥܹܐ ܠܹܗ.


text:
ܘܠܹܒ̇ܝ ܥܲܠ ܡܘܼܐܵܒ̣: ܢܸܝܠܸܠ ܒܪܘܼܚܹܗ ܥܕܲܡܵܐ ܠܨܵܥܵܪ ܥܓܸܠܬܵܐ ܬܘܼܠܬܵܐ. ܡܸܛܠ ܕܲܒ̣ܡܲܣܲܩܬܵܐ ܕܠܘܼܚܝܲܬ̣ ܟܲܕ݂ ܒܵܟܹ̇ܝܢ: ܢܸܣܩܘܿܢ ܒܵܗ̇. ܘܒ̣ܐܘܼܪܚܵܐ ܕܚܘܿܪܢܝܡ ܓܥܵܬ̣ܵܐ ܕܲܬ̣ܒ̣ܵܪܵܐ ܢܸܥܒ̇ܕ݂ܘܼܢ.


text:
ܡܸܛܠ ܕܚܸܕ݂ܪܲܬ̤ ܝܑܼܠܲܠܬܵܐ ܠܲܬ̣ܚܘܼܡܵܐ ܕܡܘܼܐܵܒ̣: ܘܲܥܕܲܡܵܐ ܠܓܸܠܥܵܡ ܝܑܼܠܲܠܬܹ̇ܗ: ܘܲܠܒܹܪܵܐ ܕܐܵܠܝܼܡ ܝܑܼܠܲܠܬܹ̇ܗ.


text:
ܡܸܛܠ ܕܡܲـ̈ـܝܵܐ ܕܪܝܼܒ̣ܘܿܢ ܐܸܬ̣ܡ̱ܠܝܼܘ ܕܡܵܐ: ܡܸܛܠ ܕܐܹܣܝܼܡ ܥܲܠ ܪܝܼܒ̣ܘܿܢ ܬܵܘܣܲܦܬܵܐ. ܘܐܸܪܢܹܐ ܥܲܠ ܐܲܝܠܹܝܢ ܕܡܸܬ̣ܦܲܨܹܝܢ ܡ̣ܢ ܡܘܼܐܵܒ̣.


text:
ܘܢܸܗܘܹܐ ܐܲܝܟ݂ ܦܵܪܲܚܬ̣ܵܐ ܕܲܡܫܲܢܝܵܐ ܩܸܢܵܗ̇. ܘܲܒ̣̈ܢܵܬ̣ ܡܘܼܐܵܒ̣: ܫܒ̣ܝܼ̈ܩܵܬ̣ܵܐ ܢܸܗ̱ܘ̈ܝܵܢ ܒܡܲܥܒܲܪܬܵܐ ܕܐܲܪܢܘܿܢ.


text:
ܐܲܝܬܵܝ ܬܲܪܥܝܼܬ̣ܵܐ: ܘܲܥܒܸܕ݂ܝ ܬܵܘܓܵܢܵܐ. ܣܝܼܡܝ ܐܲܝܟ݂ ܠܸܠܝܵܐ ܛܸܠܵܠܹܟ݂ܝ ܡܸܨܥܲܬ̣ ܛܲܗܪܵܐ. ܛܲܫܵܝ ܠܲܕ̇ܛܵܥܹ̇ܝܢ ܘܲܠܕܲܡܒܲܕ̇ܪܝܼܢ ܠܵܐ ܬܸܓ̣ܠܹܝܢ.


text:
ܢܸܥܡ̄ܪܘܿܢ ܒܹܟ݂ܝ ܡܒܲܕ̇ܪܹ̈ܐ ܕܡܘܼܐܵܒ̣ ܗܘ̤ܵܝ ܠܗܘܿܢ ܣܸܬܵܪܵܐ ܡ̣ܢ ܩܕ݂ܵܡ ܒܵܙܘܿܙܵܐ. ܡܸܛܠ ܕܲܓ̣ܡܲܪ ܕܲܚܝܼܚܵܐ: ܘܣܵܦ̣ ܒܵܙ̇ܘܿܙܵܐ: ܘܲܓ̣ܡܲܪ ܕܵܝܘܿܫܵܐ ܡ̣ܢ ܐܲܪܥܵܐ.


text:
ܘܢܸܬ̣ܩܲܢ ܟܘܼܪܣܝܵܐ ܒܛܲܝܒ̇ܘܼܬ̣ܵܐ. ܘܢܸܬܸ̇ܒ̣ ܥܠܵܘܗܝ ܒܩܘܼܫܬܵܐ ܒܡܲܫܟ̇ܢܹܗ ܕܕ݂ܵܘܝܼܕ݂: ܕܲܝܵܢܵܐ ܘܲܡܥܲܩܸܒ̣ ܕܝܼܢܵܐ: ܘܲܡܣܲܪܗܸܒ̣ ܙܲܕ̇ܝܼܩܘܼܬ̣ܵܐ.


text:
ܫ̣ܡܲܥ̄ܢ ܓܲܐܝܘܼܬܹܗ ܕܡܘܼܐܵܒ̣: ܕܛܵܒ̣ ܐܸܬ̣ܓܲܐܝܼ ܓܲܐܝܘܼܬܹܗ ܘܪܵܡܘܼܬܹܗ ܘܐܸܠܡܹܗ. ܠܵܐ ܗ̄ܘܼܵܐ ܗܵܟܲܢܵܐ ܒܲܕܸ̇ܩ̣ܘ ܥܠܵܘܗܝ ܩܵܨܘܿܡܵܘ̈ܗܝ.


text:
ܡܸܛܠ ܗܵܢܵܐ ܢܲܝܠܸܠ ܡܘܼܐܵܒ̣ ܘܥܲܠ ܡܘܼܐܵܒ̣ ܟܠܹܗ ܢܲܝܠܸܠ: ܥܲܠ ܐܵܫ̈ܝܵܬ̣ܵܐ ܕܫܘܼܪܹ̈ܐ ܕܡܸܬ̣ܗܲܓ̣̈ܡܵܢ. ܬܢܲܗܡܘܼܢ ܐܲܝܟ݂ ܟܪ̈ܝܼܗܹܐ.


text:
ܡܸܛܠ ܕܚܲܩ̈ܠܵܬ̣ܵܐ ܕܚܸܫܒ̇ܘܿܢ ܚܪܸܒ̣ ܓܦܸܬܵܐ ܕܣܲܒ̣ܡܵܐ: ܓܲܢ̄ܒܵܪܹ̈ܐ ܕܥܲܡܡܹ̈ܐ ܓܲܡ̣ܘ ܫܲܒ̇ܘܼܩܹ̈ܝܗ̇: ܘܲܥܕܲܡܵܐ ܠܝܲܥܙܝܼܪ ܡ̣ܛܵܘ ܘܲܛܥܵܘ ܒܡܲܕ݂ܒ̇ܪܵܐ ܥܢܵܩܹ̈ܝܗ̇ ܢܓܲܕ݂ܘ ܘܲܥ̣ܒܲܪܘ ܝܲܡܵܐ.


text:
ܡܸܛܠ ܗܵܢܵܐ ܐܹܒܲܟܹ̇ܝܟ݂ܝ ܒܲܒ̣ܟ݂ܵܬ̣ܵܐ ܕܝܲܥܙܝܼܪ ܓܦܸܬܵܐ ܕܣܲܒ̣ܡܵܐ. ܐܲܪܘܹܝܟ݂ܝ ܡ̣ܢ ܕܸܡܥ̱ܬܹܟ݂ܝ ܚܸܫܒ̇ܘܿܢ: ܘܐܲܠܥܵܠܵܐ: ܡܸܛܠ ܕܥܲܠ ܚܨܵܕܹܟ݂ܝ ܘܥܲܠ ܩܛܵܦܹܟ݂ܝ ܕܵܝܘܿܫܵܐ ܢ̣ܦܲܠ.


text:
ܘܬܸܥܒܲܪ ܚܲܕ݂ܘܼܬ̣ܵܐ ܘܲܕ݂ܝܵܨܵܐ ܡ̣ܢ ܟܲܪܡ̄ܠܵܐ. ܘܲܒ̣ܟܪܡ̄ܠܵܐ ܠܵܐ ܢܸܚܕ̇ܘܿܢ. ܘܠܵܐ ܢܸܥܨܪܘܼܢ ܚܲܡܪܵܐ ܒܡܲܥܨܲܪܬܵܐ. ܘܠܵܐ ܢܕ݂ܘܼܫ ܕܵܝܘܿܫܵܐ: ܡܸܛܠ ܕܲܠܕ݂ܵܝܘܿܫܵܐ ܐܹܒܲܛܸܠ.


text:
ܘܗܵܫܵܐ ܡܲܠܸܠ̣ ܡܵܪܝܵܐ ܘܐܸܡܲܪ: ܒܲܬ̣ܠܵܬ̣ ܫܢ̈ܝܼܢ ܐܲܝܟ݂ ܫܢܲـ̈ـܝܵܐ ܕܐܲܓ̣ܝܼܪܵܐ: ܢܸܨܛܲܥܲܪ ܐܝܼܩܵܪܹܗ ܕܡܘܼܐܵܒ̣: ܥܲܠ ܣܘܿܓ̣ܵܐܐ ܕܥܲܡܹܗ. ܘܢܸܫܬܲܚܲܪ ܩܲܠܝܼܠ ܙܥܘܿܪ: ܘܠܵܐ ܣܲܓ̇ܝܼ.


text:
ܘܢܸܗ̱ܘ̈ܝܵܢ ܫܒ̣ܝܼ̈ܩܵܬ̣ܵܐ ܩܘܼܪܝܵܐ ܕܥܲܕ݂ܘܵܥܝܼܪ ܘܢܸܗ̱ܘ̈ܝܵܢ ܠܲܓ̣ܙܵܪܹ̈ܐ ܕܢܸܪܒ̇ܥܘܼܢ ܒܗܹܝܢ. ܘܠܵܐ ܢܸܗܘܹܐ ܠܗܘܿܢ ܡܲܗܪܵܢܵܐ.


text:
ܘܢܸܬ̣ܒܲܛܲܠ ܥܘܼܫܢܵܐ ܡ̣ܢ ܐܲܦܪܹܝܡ: ܘܡܲܠܟ̇ܘܼܬ̣ܵܐ ܡ̣ܢ ܕܲܪܡܣܘܿܩ ܘܫܲܪܟܵܐ ܕܐܲܦܪܹܝܡ ܐܲܝܟ݂ ܐܝܼܩܵܪܵܐ ܕܲܒ̣ܢܲܝ̈ ܝܼܣܪܵܝܹܠ ܢܸܗܘܘܿܢ: ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܢܸܗܘܹܐ ܐܲܝܟ݂ ܗܵܘܿ ܕܟ݂ܵܢܹ̇ܫ ܚܨܵܕܵܐ ܕܩܵܝܑܹܡܬ̣ܵܐ: ܘܲܕ݂ܪܵܥܹܗ ܫܸܒ̇ܠܹ̈ܐ ܚܵܨܹ̇ܕ݂. ܘܢܸܗܘܹܐ ܐܲܝܟ݂ ܗܵܘܿ ܕܲܡܠܲܩܸܛ ܫܸܒ̇ܠܹ̈ܐ ܒܥܘܼܡܩܵܐ ܕܲܪܦܵܐܝܼܡ.


text:
ܘܢܸܫܬ̇ܚܲܪ ܒܹܗ ܒܘܼܥܵܪܵܐ ܐܲܝܟ݂ ܙܲܝܬܵܐ ܕܲܚܒ̣ܝܼܛ: ܘܲܬ̣ܪܹܝܢ ܬܠܵܬ̣ܵܐ ܙܲܝ̈ܬ̇ܝܼܢ ܒܪܹܫ ܟܲܢܵܐ ܒܣܵܘܟܵܘ̈ܗܝ: ܘܐܲܪܒ̇ܥܵܐ ܘܚܲܡܫܵܐ: ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܠܵܐ ܢܸܬ̇ܬ̇ܟܸܠ ܥܲܠ ܡܲܕ݂ܒ̇ܚܹ̈ܐ ܕܲܥܒܲܕ݂ ܐܝܼܕ݂ܵܘ̈ܗܝ ܘܲܥ̣ܒܲܪ ܨܸܒ̣̈ܥܵܬܹܗ. ܘܠܵܐ ܢܚܘܿܪ ܒܦܬܲܟ݂ܪܹ̈ܐ ܘܲܒ̣ܪܸܚ̈ܠܵܬ̣ܵܐ.


text:
ܒܝܵܘܡܵܐ ܗܵܘܿ: ܢܸܗ̱ܘ̈ܝܵܢ ܩܘܼܪ̈ܝܵܐ ܕܥܘܼܫܢܹܗ ܐܲܝܟ݂ ܓܘܼܒܵܐ ܕܲܚܪܸܫ: ܘܕܲܐܡܝܼܪ ܕܐܸܫܬ̇ܒܸܩ ܡ̣ܢ ܩܕ݂ܵܡ ܒܢܲܝ̈ ܝܼܣܪܵܝܹܠ ܘܲܗ̤ܘܲܝܬ̇ܝ ܠܲܚܒ̣ܵܠܵܐ.


text:
ܕܲܛܥܲܝܬ̇ܝ ܠܐܲܠܵܗܵܐ ܦܵܪܘܿܩܹܟ݂ܝ ܘܲܠܬܲܩܝܼܦܵܐ ܡܥܲܫܢܵܢܹܟ݂ܝ ܠܵܐ ܐܸܬ̇ܕܲܟ݂ܪܬ̇ܝ ܡܸܛܠ ܗܵܢܵܐ ܬܸܨܒ̣ܝܼܢ ܢܸܨܒ̇ܬ̣ܵܐ ܝܵܐܝܼܬ̣ܵܐ. ܒܫܲܒ̇ܘܼܩܹ̈ܐ ܢܘܼܟ݂ܪ̈ܵܝܹܐ ܬܸܙ̱ܪܥܝܼܢܵܗ̇.


text:
ܒܝܵܘܡܵܐ ܕܬܸܨܒ̣ܝܼܢܵܗ̇: ܢܸܦܘܿܩ ܣܡܵܕ݂ܪܵܐ. ܘܲܒ̣ܨܲܦܪܵܐ ܙܲܪܥܹܟ݂ܝ ܬܲܦ̱ܪܥܝܼܢ: ܐܲܝܟ݂ ܢܝܼܪܵܐ ܕܲܩܛܵܦܵܐ ܒܝܵܘܡܵܐ ܟܲܪܝܵܐ: ܘܐܲܝܟ݂ ܟܹܐܒ̣ܵܐ ܕܐ̄ܢܵܫܵܐ.


text:
ܐܲܝܟ݂ ܩܵܠܵܐ ܕܡܲـ̈ـܝܵܐ ܣܲܓ̇ܝܹ̈ܐܐ: ܢܸܓ̣ܥܘܿܪ ܒܹܗ: ܘܢܸܥܪܘܿܩ ܠܪܘܼܚܩܵܐ. ܘܢܸܪܗܲܛ ܐܲܝܟ݂ ܕܲܚܝܼܚܵܐ ܕܛܘܼܪܹ̈ܐ ܩܕ݂ܵܡ ܪܘܼܚܵܐ: ܘܐܲܝܟ݂ ܓܸܠܵܐ ܩܕ݂ܵܡ ܥܲܠܥܵܠܵܐ.


text:
ܒܙܲܒ̣ܢܵܐ ܕܪܲܡܫܵܐ ܘܗܵܐ ܚܘܼܛܵܦܵܐ ܥܲܕ݂ܠܵܐ ܗܘ̤ܵܐ ܨܲܦܪܵܐ: ܘܠܵܐ ܢܸܫܬܲܚܲܪ. ܗܵܕܲܐ ܗ̄ܝܼ ܦܵܠܓ̇ܘܼܬ̣ܵܐ ܕܕ݂ܵܝܘܿܫܲܢ: ܘܲܡܢܵܬ̣ܵܐ ܕܒ̣ܵܙܘܿܙܲܢ.


text:
ܕܲܡܫܲܕܲܪ ܗܡܲܝܪܹ̈ܐ ܒܝܲܡܵܐ: ܘܲܒ̣ܡܵܐ̈ܢܹܐ ܕܦܵܦܝܼܪܘܿܢ ܥܲܠ ܐܲܦܲܝ̈ ܡܲـ̈ـܝܵܐ. ܐܸܙܲܠ̣ܘ ܐܝܼܙܓܲـ̈ـܕܹ̇ܐ ܩܲܠ̈ܝܼܠܹܐ: ܠܘܵܬ̣ ܥܲܡܵܐ ܕܲܡܠܝܼܓ̣ ܘܲܥܩܝܼܪ: ܠܘܵܬ̣ ܥܲܡܵܐ ܕܚܲܝܠܵܐ ܡܸܢܹܗ ܘܲܠܗܲܠ: ܥܲܡܵܐ ܕܲܡܫܲܕܲܪ ܘܕ݂ܝܼܫ. ܕܒܲܙ̣ܘ ܢܲܗܪ̈ܵܘܵܬ̣ܵܐ ܐܲܪܥܹܗ.


text:
ܟܠܗܘܿܢ ܥܵܡܘܿܪ̈ܝܗ̇ ܕܬܹܒܹܝܠ ܕܲܫܪܹܝܢ ܒܐܲܪܥܵܐ. ܡܵܐ ܕܲܫܩܲܠ̣ܘ ܐܵܬ̤ܵܐ ܛܘܼܪܹ̈ܐ: ܬܸܚܙܘܿܢ. ܘܡܵܐ ܕܲܩ̣ܪܵܐ ܫܝܼܦܘܿܪܵܐ: ܬܸܫ̱ܡܥܘܼܢ.


text:
ܡܸܛܠ ܕܗܵܟܲܢܵܐ ܐܸܡܲܪ ܠܝܼ ܡܵܪܝܵܐ: ܐܲܫܠܵܐ ܘܚܘܼܪ ܒܛܘܼܝܵܒ̣ܝ: ܐܲܝܟ݂ ܚܘܼܡܵܐ ܨܲܚܝܼܚܵܐ ܕܥܲܠ ܢܲܗܪܵܐ: ܘܐܲܝܟ݂ ܥܢܵܢܵܐ ܕܛܲܠܵܐ ܒܝܵܘܡܵܐ ܕܲܚܨܵܕ݂ܵܐ.


text:
ܡܸܛܠ ܕܡ̣ܢ ܩܕ݂ܵܡ ܚܨܵܕ݂ܵܐ ܓ̣ܡܲܪ ܦܪܸܥܵܐ: ܘܗܲܒܵܒ̣ܵܐ ܚ̣ܣܲܠ. ܘܢܸܗܘܹܐ ܥܘܼܦܝܵܐ. ܘܢܸܦܣܘܿܩ ܙܲܠܝܼܠܵܐ ܒܡܲܓ̇ܠܵܐ. ܘܫܲܒ̇ܘܼܩܵܐ ܢܸܥܒܲܪ ܘܢܸܦܸܨ.


text:
ܘܢܸܫܬܲܒ̣ܩܘܼܢ ܐܲܟ݂ܚ̄ܕ݂ܵܐ ܠܛܲܝܪܵܐ ܕܛܘܼܪܹ̈ܐ: ܘܲܠܚܲܝ̄ܘܼܬ̣ܵܐ ܕܐܲܪܥܵܐ. ܘܬܸܟ݂ܢܲܫ ܥܠܵܘܗܝ ܛܲܝܪܵܐ. ܘܟ݂ܠܵܗ̇ ܚܲܝ̄ܘܼܬ̣ܵܐ ܕܐܲܪܥܵܐ ܥܠܵܘܗܝ ܬܸܪܓܲܙ.


text:
ܒܹܗ ܒܝܵܘܡܵܐ ܗܵܘܿ: ܢܵܘܒܸ̇ܠ ܩܘܼܪ̈ܒܵܢܹܐ ܠܡܵܪܝܵܐ ܚܲܝܠܬ̣ܵܢܵܐ: ܥܲܡܵܐ ܡܠܝܼܓ̣ܵܐ ܘܲܥܩܝܼܪܵܐ: ܥܲܡܵܐ ܕܚܲܝܠܵܐ ܡܸܢܹܗ ܘܲܠܗܲܠ: ܥܲܡܵܐ ܕܲܡܫܲܟܲܪ ܘܕ݂ܝܼܫ. ܕܒܲܙܘ ܢܲܗܪ̈ܵܘܵܬ̣ܵܐ ܐܲܪܥܹܗ: ܠܐܲܬ̣ܪܵܐ ܕܲܫܡܹܗ ܕܡܵܪܝܵܐ ܚܲܝܠܬ̣ܵܢܵܐ: ܠܛܘܼܪܵܐ ܕܨܸܗܝܘܿܢ.


text:
ܡܲܫܩ̄ܠܵܐ ܕܡܸܨܪܹܝܢ. ܗܵܐ ܡܵܪܝܵܐ ܪܟ݂ܝܼܒ̣ ܥܲܠ ܥܢܵܢܹ̈ܐ ܩܲܠܝܼ̈ܠܵܬ̣ܵܐ: ܘܥܵܐܹ̇ܠ ܠܡܸܨܪܹܝܢ. ܘܲܢܙܘܼܥܘܼܢ ܦܬܲܟ݂ܪܹ̈ܐ ܕܡܸܨܪܹܝܢ ܡ̣ܢ ܩܕ݂ܵܡܵܘܗܝ. ܘܠܸܒܹ̇ܗ ܕܡܸܨܪܵܝܵܐ ܢܸܬ̣ܡ̱ܣܸܐ ܒܓ̣ܵܘܹܗ.


text:
ܘܐܲܓܲܪܸܐ ܡܸܨܪܵܝܵܐ ܒܡܸܨܪܵܝܵܐ. ܘܢܸܬ̣ܟܲܬܲܫ ܓܲܒ̣ܪܵܐ ܥܲܡ ܐܲܚܘܼܗܝ: ܘܓܲܒ̣ܪܵܐ ܥܲܡ ܚܲܒ̣ܪܹܗ: ܡܕ݂ܝܼܢ̄ܬܵܐ ܥܲܡ ܡܕ݂ܝܼܢ̄ܬܵܐ: ܘܡܲܠܟ̇ܘܼܬ̣ܵܐ ܥܲܡ ܡܲܠܟ̇ܘܼܬ̣ܵܐ.


text:
ܘܬܸܬ̣ܦܣܸܩ ܪܘܼܚܹܗ ܕܡܸܨܪܵܝܵܐ ܒܓܵܘܹܗ: ܘܬܲܪܥܝܼܬܹܗ ܐܸܛܲܒܲܥ. ܘܢܸܫ̱ܐܠܘܼܢ ܡ̣ܢ ܦܬܲܟ݂ܪܹ̈ܐ ܘܡ̣ܢ ܡܓ̣ܘܼܫܹ̈ܐ: ܘܡ̣ܢ ܙܲܟ̇ܘܼܪܹ̈ܐ ܘܡ̣ܢ ܝܲܕ̇ܘܼ̈ܥܹܐ.


text:
ܘܐܲܫܠܸܡ ܠܡܸܨܪ̈ܵܝܹܐ ܒܐܝܼܕ݂ܵܐ ܕܡܵܪ̈ܲܝܵܐ ܩܫܲܝܵـ̈ـܐ. ܘܡܲܠܟܵܐ ܥܲܫܝܼܢܵܐ ܢܸܫܬܲܠܲܛ ܒܗܘܿܢ: ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܲܢܓܘܼܙܘܼܢ ܢܲܗܪ̈ܵܘܵܬ̣ܵܐ: ܘܢܸܬ̣ܡܲܣܟ̇ܢܘܼܢ. ܘܢܸܚܪ̱ܒ̣ܘܼܢ ܢܲܗܪ̈ܵܘܵܬ̣ܵܐ ܥܲܫܝܼܢܹ̈ܐ. ܩܲܢܝܵܐ ܘܐܲܪܒܵܢܵܐ ܘܦܵܦܹܪܘܿܢ ܢܹܐܒ̣ܫܘܼܢ.


text:
ܘܠܘܿܥܵܐ ܕܥܲܠ ܢܲܗܪܵܐ: ܘܥܲܠ ܦܘܼܡܹܗ ܕܢܲܗܪܵܐ: ܘܟ݂ܠ ܕܡܸܙܕܲܪܲܥ ܥܲܠ ܓܲܒܹ̇ܗ ܕܢܲܗܪܵܐ ܢܹܐܒܲܫ. ܘܢܸܫܬ̇ܩܸܦ ܘܠܵܐ ܢܸܫܬ̇ܟܲܚ.


text:
ܘܢܹܐܠܘܿܢ ܨܲܝܵܕܹ̈ܐ. ܘܢܸܬ̇ܒ̣ܘܼܢ ܒܐܸܒ̣ܠܵܐ ܕܪܵܡܹ̇ܝܢ ܨܸܢܵܪ̈ܝܵܬ̣ܵܐ ܒܢܲܗܪܵܐ. ܘܲܕ݂ܦܲܪܣܝܼܢ ܡܨܝܼ̈ܕ݂ܵܬ̣ܵܐ ܥܲܠ ܐܲܦܲܝ̈ ܡܲـ̈ـܝܵܐ ܐܸܬ̣ܟ̇ܪܲܗܘ.


text:
ܫܛܵܘ ܪܵܘ̱ܪ̈ܒ̣ܵܢܹܐ ܕܨܵܥܵܢ: ܘܚܲܟ̇ܝܼܡܹ̈ܐ ܕܡܵܠܟ̇ܝܼܢ ܠܦܸܪܥܘܼܢ ܡܲܠܟܵܐ ܡܸܠ̈ܟܹ̇ܐ ܫܵܛܲـ̈ـܝܵܐ. ܐܲܝܟܲܢܵܐ ܬܹܐܡܪܘܼܢ ܠܦܸܪܥܘܿܢ ܕܚܲܟ̇ܝܼܡܹ̈ܐ ܚܢܲܢ: ܘܲܒ̣ܢܲܝ̈ ܡܲܠ̈ܟܹ̇ܐ ܩܲܕ݂ܡܵܝܹ̈ܐ.


text:
ܫܛ̣ܵܘ ܪܵܘ̱ܪ̈ܒ̣ܵܢܹܐ ܕܨܵܥܵܢ. ܐܸܬ̇ܬ̇ܪܝܼܡܘ ܪܵܘ̱ܪ̈ܒ̣ܵܢܹܐ ܕܡܲܦܵܣ: ܘܐܲܛܥܝܼܘ ܠܡܸܨܪܹܝܢ ܒܙܵܘ̈ܝܵܬ̣ܵܐ ܕܫܲܪ̈ܒ̣ܵܬ̣ܵܗ̇.


text:
ܡܵܪܝܵܐ ܡ̣ܙܲܓ̣ ܒܓ̣ܵܘܵܗ̇ ܪܘܼܚܵܐ ܛܵܥܝܼܬ̣ܵܐ: ܘܐܲܛܥ̱ܝܹܗ ܠܡܸܨܪܵܝܵܐ ܒܟ݂ܠܗܘܿܢ ܥܒ̣ܵܕ݂ܵܘ̈ܗܝ: ܐܲܝܟ݂ ܕܛܵܥܹ̇ܐ ܪܵܘܝܵܐ ܒܲܬ̣ܝܵܒ̣ܬܹ̇ܗ.


text:
ܒܝܵܘܡܵܐ ܗܵܘܿ: ܢܸܗܘܹܐ ܡܸܨܪܵܝܵܐ ܐܲܝܟ݂ ܢܸܫܹ̈ܐ. ܘܢܸܕ݂ܚܲܠ ܘܲܢܙܘܼܥ ܡ̣ܢ ܩܕ݂ܵܡ ܪܵܘܡܵܐ ܕܐܝܼܕܹܗ ܕܡܵܪܝܵܐ ܚܲܝܠܬ̣ܵܢܵܐ ܕܲܡܪܝܼܡ ܥܠܵܘܗܝ.


text:
ܘܬܸܗܘܹܐ ܐܲܪܥܵܐ ܕܲܝܗܘܼܕ݂ܵܐ ܠܡܸܨܪܵܝܵܐ ܠܣܘܼܪܵܕ݂ܵܐ. ܘܟ݂ܠ ܕܢܲܕ݂ܟ̇ܪܝܼܗ̇ ܠܹܗ: ܢܸܬ̣ܪ̱ܗܸܒ̣: ܡ̣ܢ ܩܕ݂ܵܡ ܬܲܪܥܝܼܬܹܗ ܕܡܵܪܝܵܐ ܚܲܝܠܬ̣ܵܢܵܐ ܕܐܸܬ̣ܪܲܥܝܼ ܥܠܵܘܗܝ.


text:
ܒܝܵܘܡܵܐ ܗܵܘܿ: ܢܸܗ̱ܘ̈ܝܵܢ ܚܲܡܸܫ ܩܘܼܪ̈ܝܵܐ ܒܐܲܪܥܵܐ ܕܡܸܨܪܹܝܢ: ܕܲܡܡܲܠ̈ܠܵܢ ܒܠܸܫܵܢܵܐ ܟܢܲܥܢܵܝܵܐ. ܘܝܵܡ̈ܝܵܢ ܒܡܵܪܝܵܐ ܚܲܝܠܬ̣ܵܢܵܐ. ܘܲܚܕ݂ܵܐ ܡܸܢܗܹܝܢ ܗܲܪܸܣ ܬܸܬ̣ܩ̄ܪܸܐ.


text:
ܒܝܵܘܡܵܐ ܗܵܘܿ: ܢܸܗܘܹܐ ܡܲܕ݂ܒ̇ܚܵܐ ܠܡܵܪܝܵܐ ܚܲܝܠܬ̣ܵܢܵܐ ܒܓ̣ܵܘܵܗ̇ ܕܐܲܪܥܵܐ ܕܡܸܨܪܹܝܢ: ܘܩܵܝܑܹܡܬ̣ܵܐ ܠܡܵܪܝܵܐ ܥܲܠ ܓܸܢ̄ܒ̣ ܬܚܘܼܡܹ̈ܝܗ̇.


text:
ܘܬܸܗܘܹܐ ܠܐܵܬ̤ܵܐ ܘܲܠܣܵܗܕ̇ܘܼܬ̣ܵܐ ܠܡܵܪܝܵܐ ܚܲܝܠܬ̣ܵܢܵܐ ܒܐܲܪܥܵܐ ܕܡܸܨܪܹܝܢ: ܡܸܛܠ ܕܢܸܓ̣ܥܘܿܢ ܩܕ݂ܵܡ ܡܵܪܝܵܐ ܡ̣ܢ ܩܕ݂ܵܡ ܐܵܠܘܿܨܵܐ. ܘܲܢܫܲܕܲܪ ܠܗܘܿܢ ܦܵܪܘܿܩܵܐ: ܘܕܲܝܵܢܵܐ: ܘܲܢܦܲܨܹܐ ܐܸܢܘܿܢ.


text:
ܘܢܸܬ̣̱ܝܼܕܲܥ ܡܵܪܝܵܐ ܠܡܸܨܪ̈ܵܝܹܐ: ܘܢܸܕ̇ܥܘܼܢܹܗ ܡܸܨܪ̈ܵܝܹܐ ܠܡܵܪܝܵܐ ܒܝܵܘܡܵܐ ܗܵܘܿ. ܘܲܢܩܲܪܒ̣ܘܼܢ ܕܸܒ̣ܚܹ̈ܐ ܘܲܣܡܝܼܕ݂ܵܐ. ܘܢܸܕ̇ܪܘܼܢ ܢܸܕ݂ܪܹ̈ܐ ܠܡܵܪܝܵܐ: ܘܲܢܫܲܠܡܘܼܢ.


text:
ܘܢܸܡܚܸܐ ܡܵܪܝܵܐ ܠܡܸܨܪ̈ܵܝܹܐ ܡܚܘܿܬ̣ܵܐ: ܘܢܲܐܣܸܐ ܐܸܢܘܿܢ. ܘܢܸܬ̣ܦ̄ܢܘܿܢ ܠܘܵܬ̣ ܡܵܪܝܵܐ: ܘܢܸܥܢܸܐ ܐܸܢܘܿܢ: ܘܢܲܐܣܹܐ ܐܸܢܘܿܢ.


text:
ܒܝܵܘܡܵܐ ܗܵܘܿ: ܢܸܗܘܹܐ ܫܒ̣ܝܼܥܵܐ ܡ̣ܢ ܡܸܨܪܹܝܢ ܐܵܬ̣ܘܿܪ: ܘܡ̣ܢ ܐܵܬ̣ܘܿܪ ܠܡܸܨܪܹܝܢ. ܘܢܸܥܘܿܠ ܐܵܬ̣ܘܿܪܵܝܵܐ ܠܡܸܨܪܹܝܢ: ܘܡܸܨܪܵܝܵܐ ܠܐܵܬ̣ܘܿܪ. ܘܢܸܦ̱ܠܚܘܼܢ ܡܸܨܪ̈ܵܝܹܐ ܠܐܵܬ̣ܘܿܪ̈ܵܝܹܐ.


text:
ܕܠܹܗ ܒܲܪܸܟ݂ ܡܵܪܝܵܐ ܚܲܝܠܬ̣ܵܢܵܐ: ܘܐܸܡܲܪ ܒܪܝܼܟ݂ ܥܲܡܝ ܕܲܒ̣ܡܸܨܪܹܝܢ: ܘܲܥܒ̣ܵܕ݂ ܐܝܼ̈ܕܲܝ ܕܒ̣ܵܐܬ̣ܘܿܪ. ܘܝܘܼܪܬܵܢܝ ܝܼܣܪܵܝܹܠ.


text:
ܐ: ܒܫܲܢ̄ܬܵܐ ܕܐܸܬ̣ܵܐ ܬܹܐܪܬܵܢ ܠܐܲܫܕ̇ܘܿܕ݂: ܟܲܕ݂ ܫܲܕ̇ܪܹܗ ܣܲܪܓ̣ܘܿܢ ܡܲܠܟܵܐ ܕܐܵܬ̣ܘܿܪ: ܘܐܸܬ̣ܟܲܬܲܫ ܥܲܡ ܐܲܫܕ̇ܘܿܕ݂ ܘܟܲܒ̣ܫܵܗ̇.


text:
ܒܹܗ ܒܙܲܒ̣ܢܵܐ ܗܵܘܿ: ܡܲܠܸܠ̣ ܡܵܪܝܵܐ ܒܝܲܕ݂ ܐܹܫܲܥܝܵܐ ܢܒ̣ܝܼܵܐ ܒܲܪ ܐܵܡܘܿܨ: ܘܐܸܡܲܪ ܠܹܗ: ܙܸܠ ܫܪܝܼ ܣܲܩܵܐ ܡ̣ܢ ܚܲܨܲܝ̈ܟ: ܘܲܡܣܵܢܲܝ̈ܟ ܡ̣ܢ ܪܸ̈ܓ̣ܠܲܝܟ. ܘܲܥܒܲܕ݂ ܗܵܟܲܢܵܐ: ܘܗܲܠܸܟ݂ ܥܲܪܛܸܠ ܘܚܸܦܝܵܝ.


text:
ܘܐܸܡܲܪ ܡܵܪܝܵܐ: ܐܲܝܟܲܢܵܐ ܕܗܲܠܸܟ݂ ܥܲܒ̣ܕܲܝ ܐܹܫܲܥܝܵܐ ܥܲܪܛܸܠ ܘܚܸܦܝܵܝ: ܗܵܟܲܢܵܐ ܢܸܗܘ̈ܝܵܢ ܐܵܬ̣̈ܘܵܬ̣ܵܐ ܘܬܸܕ݂ܡܪ̈ܵܬ̣ܵܐ ܬܠܵܬ̣ ܫܢ̈ܝܼܢ ܥܲܠ ܡܨܪܹܝܢ ܘܥܲܠ ܟܘܼܫ.


text:
ܗܵܟܲܢܵܐ ܢܸܕ݂ܒܲܪ ܡܲܠܟܵܐ ܕܐܵܬ̣ܘܿܪ ܫܟ݂ܝܼܬ̣ܵܐ ܕܡܸܨܪܹܝܢ: ܘܲܫܒ̣ܝܼܬ̣ܵܐ ܕܟ݂ܘܼܫ: ܥܠܲܝܡܹ̈ܐ ܘܣܵܒܹ̈ܐ ܥܲܪܛܸܠ ܘܚܸܦܝܵܝ ܘܢܸܬ̣ܓ̇ܠܹܐ ܦܘܼܪܣܵܝܵܗ̇ ܕܡܸܨܪܹܝܢ.


text:
ܘܢܹܐܡܲܪ ܥܵܡ̇ܘܿܪܵܐ ܕܓ̣ܵܙܲܪܬܵܐ ܗܵܕܹܐ ܒܝܵܘܡܵܐ ܗܵܘܿ: ܗܵܪܟܵܐ ܗ̄ܘܼ ܬܘܼܟ݂ܠܵܢܲܢ: ܕܲܥܪܲܩܢ ܠܡܸܬ̣ܥܲܕܵܪܘܼ ܘܲܠܡܸܬ̣ܦܲܨܵܝܘܼ ܡ̣ܢ ܡܲܠܟܵܐ ܕܐܵܬ̣ܘܿܪ. ܘܲܚܢܲܢ ܐܲܝܟܲܢܵܐ ܢܸܬ̣ܦܲܨܹܐ.


text:
ܡܲܫܩ̄ܠܵܐ ܕܡܲܕ݂ܒ̇ܪܵܐ ܕܝܲܡܵܐ. ܐܲܝܟ݂ ܥܲܠܥܵܠܵܐ ܡ̣ܢ ܬܝܡ̄ܢܵܐ ܬܸܪܗܲܛ ܡ̣ܢ ܡܲܕ݂ܒ̇ܪܵܐ: ܘܬܹܐܬܹܐ ܡ̣ܢ ܐܲܪܥܵܐ ܪܲܚܝܼܩܬܵܐ.


text:
ܚܸܙܘܵܐ ܩܲܫܝܵܐ ܐܸܬ̣ܚ̄ܙܝܼ ܠܲܢ. ܛܵܠܘܿܡܵܐ ܛܵܠܹ̇ܡ: ܘܒ̣ܵܙܘܿܙܵܐ ܒܐܹ̈ܙ ܣܲܩܝ ܥܝܼܠܵܡ ܘܛܘܼܪ̈ܲܝ ܡܵܕܲܝ: ܘܟ݂ܠܗܹܝܢ ܬܸܢ̈ܚܵܬ̣ܵܗ̇ ܒܲܛܠܹ̇ܬ̣.


text:
ܡܸܛܠ ܗܵܢܵܐ ܐܸܬ̣ܡ̱ܠܝܼ ܚܲܨܝ ܙܵܘܥܬ̣ܵܐ ܘܐܲܚܕ̇ܘܢܝ ܨܵܘܪ̈ܵܢܹܐ ܐܲܝܟ݂ ܨܵܘܪ̈ܵܢܹܐ ܕܝܵܠܹܕ̇ܬܵܐ. ܙܵܥܹ̇ܬ̣ ܕܠܵܐ ܐܸܫܡܲܥ. ܘܐܸܬ̇ܕܲܠܚܹ̇ܬ̣ ܕܠܵܐ ܐܸܚܙܹܐ.


text:
ܘܲܩܪܵܐ ܕܵܘܩܵܐ ܒܐܸܕ݂ܢܲܝ̈: ܘܐܸܡܲܪ: ܐܸܢܵܐ ܡܵܪܝܵܐ ܩܵܐܹ̇ܡ ܐ̄ܢܵܐ ܐܲܡܝܼܢܵܐܝܼܬ̣ ܒܐܝܼܡܵܡܵܐ: ܘܥܲܠ ܡܲܛ̇ܪܬ̇ܝ ܩܵܐܹ̇ܡ ܐ̄ܢܵܐ ܟܠܗܘܿܢ ܠܲܝܠܵـ̈ـܘܵܬ̣ܵܐ.


text:
ܘܗܐ ܐܸܬ̣ܵܐ ܓܲܒ̣ܪܵܐ ܡ̣ܢ ܪ̈ܵܟ݂ܒܹ̇ܐ ܕܦܲܪ̈ܵܫܹܐ: ܘܲܥ̣ܢܵܐ ܘܐܸܡܲܪ: ܢܸܦܠܲܬ̤: ܢܸܦܠܲܬ̤: ܒܵܒܹܠ. ܘܟ݂ܠܗܘܿܢ ܐܲܠܵܗܹ̈ܝܗ̇ ܓܠܝܼܦܹ̈ܐ ܐܸܬ̇ܬܲܒܲܪܘ ܒܐܲܪܥܵܐ: ܡ̣ܢ ܚܨܵܕ݂ ܘܡ̣ܢ ܒܠܲܝ ܐܸܕܲܪ.


text:
ܡܸܛܠ ܕܡ̣ܢ ܩܕ݂ܵܡ ܣܲܦ̮ܣܹܪܵܐ ܐܸܬ̣ܒܲܕܲܪܘ: ܘܡ̣ܢ ܩܕ݂ܵܡ ܚܲܪܒܵܐ ܕܲܠܛܝܼܫܵܐ: ܘܡ̣ܢ ܩܕ݂ܵܡ ܩܸܫܬܵܐ ܕܡܲܠܝܵܐ: ܘܡ̣ܢ ܩܕ݂ܵܡ ܥܘܼܫܢܵܐ ܕܲܩܪܵܒ̣ܵܐ.


text:
ܡܸܛܠ ܕܗܵܟܲܢܵܐ ܐܸܡܲܪ ܠܝܼ ܡܵܪܝܵܐ: ܒܡܫܠܲܡ ܫܲܢ̄ܬܵܐ ܐܲܝܟ݂ ܫܢܲـ̈ـܝܵܐ ܕܐܲܓ̣ܝܼܪܵܐ: ܢܣܘܼܦ ܟܠܹܗ ܐܝܼܩܵܪܵܐ ܕܩܸܕ݂ܵܪ.


text:
ܘܫܲܪܟܵܐ ܕܡܸܢܝܵܢܵܐ ܕܩܲـ̈ـܫܵܬܹܐ: ܓܲܒ̣ܪܹ̈ܐ ܕܲܒ̣ܢܲܝ̈ ܩܹܕܵܪ ܢܸܙܥ̱ܪܘܼܢ: ܡܸܛܠ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܡܲܠܸܠ.


text:
ܕܠܘܼܚܝܵܐ ܐܸܡ̱ܠܝܼܬ̇ܝ ܩܪܝܼܬ̣ܵܐ ܩܵܠܵܐ ܐܸܡ̱ܠܝܼܬ̇ܝ ܩܪܝܼܬ̣ܵܐ ܥܫܝܼܢܬܵܐ ܩܛܝܼܠܲܝ̈ܟ̇ܝ ܠܵܐ ܗܘ̤ܵܘ ܩܛܝܼ̈ܠܹܐ ܕܣܲܝܦܵܐ: ܐܵܦܠܵܐ ܡܝܼ̈ܬܹܐ ܕܲܩܪܵܒ̣ܵܐ.


text:
ܟܠܗܘܿܢ ܫܲܠܝܼܛܵܢܲܝ̈ܟ̇ܝ ܢܵܘܘ ܐܲܟ݂ܚ̄ܕ݂ܵܐ ܡ̣ܢ ܩܸܫܬܵܐ ܐܸܬ̣ܐ̱ܣܲܪܘ. ܕܐܸܫܬܚܪܘܼ ܒܹܟ݂ܝ: ܐܲܟ݂ܚܕ݂ܵܐ ܐܸܬ̣ܐ̱ܣܲܪܘ: ܘܲܠܪܘܼܚܩܵܐ ܥܪܲܩ̣ܘ.


text:
ܡܸܛܠ ܗܵܢܵܐ ܐܸܡ̇ܪܹܬ̣: ܫܘܼܒ̣ܩܘܢܝ ܐܸܬ̣ܡܲܪܡܲܪ ܒܲܒ̣ܟ݂ܵܬ̣ܵܐ ܘܠܵܐ ܬܹܐܠܨܘܼܢ ܠܲܡܒܲܝܵܐܘܼܬܲܢܝ ܥܲܠ ܬܒ̣ܵܪܵܗ̇ ܕܒܲܪܬ̣ ܥܲܡܝ.


text:
ܡܸܛܠ ܕܝܵܘܡܵܐ ܕܲܕ݂ܠܘܼܚܝܵܐ ܘܕܲܕ݂ܝܵܫܵܐ ܘܕܲܒ̣ܟ݂ܵܬ̣ܵܐ: ܠܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ ܒܢܲܚܠܵܐ ܕܚܸܙܝܘܿܢ. ܒܨܵܐ ܫܘܼܪܹ̈ܐ: ܘܲܓ̣ܥ̣ܵܐ ܥܲܠ ܛܘܼܪܹ̈ܐ.


text:
ܘܩܵܒ̣̈ܝܵܬ̣ܵܐ ܥ̣ܒܲܕ̇ܬ̇ܘܿܢ ܒܹܝܬ̣ ܫܘܼܪܵܐ ܠܡܲـ̈ـܝܵܐ ܕܝܲܡܬ̣ܵܐ ܥܲܬ̇ܝܼܩܬܵܐ. ܘܠܵܐ ܚܵܪܬ̇ܘܿܢ ܠܥܵܒ̣ܘܿܕ݂ܵܗ̇ ܘܲܠܓܵܒ̣ܘܿܠܵܗ̇ ܡ̣ܢ ܪܘܼܚܩܵܐ ܠܵܐ ܚ̣ܙܲܝܬ̇ܘܿܢ.


text:
ܘܲܩ̣ܪܵܐ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ ܒܝܵܘܡܵܐ ܗܵܘܿ: ܠܲܒ̣ܟ݂ܵܬ̣ܵܐ ܘܲܠܡܲܪ̈ܩܕ݂ܵܬ̣ܵܐ ܘܲܠܩܘܼ̈ܕ݂ܝܵܬ̣ܵܐ: ܘܠܲܟ݂ܒ̣ܵܢܵܐ ܕܣܲܩܹ̈ܐ.


text:
ܘܗܵܐ ܒܘܼܣܵܡܵܐ ܘܚܲܕ݂ܘܼܬ̣ܵܐ: ܢܸܟ݂ܣܬ̣ܵܐ ܕܬ̣ܵܘܪܹ̈ܐ: ܘܢܸܟ݂ܣܬ̣ܵܐ ܕܥܵـ̈ـܢܵܐ: ܘܡܹܐܟ݂ܘܼܠܬܵܐ ܕܒܣܪܵܐ: ܘܡܲܫܬܝܵܐ ܕܚܲܡܪܵܐ. ܢܹܐܟ݂ܘܿܠ ܘܢܸܫܬܹ̇ܐ: ܡܸܛܠ ܕܲܡܚܵܪ ܢܡܘܼܬ̣.


text:
ܓܲܠܝܵܐ ܗ̄ܝܼ ܒܐܸܕ݂ܢܲܝ̈ ܡܵܪܝܵܐ ܚܲܝܠܬ̣ܵܢܵܐ: ܘܐܸܡܲܪ: ܠܵܐ ܬܸܣܒ̣ܘܼܢ ܠܟ݂ܘܿܢ ܚܛܝܼܬ̣ܵܐ ܗܵܕܹܐ ܥܕܲܡܵܐ ܕܲܬ̣ܡܘܼܬ̣ܘܼܢ: ܐܵܡܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܙܸܠ ܠܘܵܬ̣ ܣܵܘܟܵܢ ܗܵܢܵܐ: ܠܘܵܬ̣ ܫܲܒ̣ܢܵܐ ܪܲܒ̇ܒܲܝܬܵܐ: ܘܐܸܡܲܪ ܠܹܗ.


text:
ܡܵܢܵܐ ܥܵܒܹ̇ܕ݂ ܐܲܢ̄ܬ̇ ܗܵܪܟܵܐ: ܘܡܵܢܵܐ ܐܝܼܬ̣ ܠܵܟ݂ ܗܵܪܟܵܐ. ܕܲܢܩܲܪܬ̇ ܠܵܟ݂ ܗܵܪܟܵܐ ܩܲܒܪܵܐ. ܢܵܩܲܪ ܒܪܘܡܵܐ ܩܲܒ̣ܪܹܗ: ܘܪܵܫܸܡ ܒܟܹܐܦܵܐ ܡܲܫ̱ܪܝܹܗ.


text:
ܢܹܐܠܨܵܟ݂ ܒܐܘܼܠܨܵܢܵܐ ܐܲܝܟ݂ ܐܘܼܠܨܵܢܵܐ ܕܐܸܣܦܹܝܪܵܐ: ܒܐܲܪܥܵܐ: ܪܘܲܚܬ̣ܵܐ ܕܐܝܼܕܲܝܵܐ ܬܲܡܵܢ ܬܡܘܼܬ̣: ܘܬܲܡܵܢ ܡܲܪܟܲܒ̣ܬ̣ܵܐ ܕܐܝܼܩܵܪܵܟ݂: ܨܲܥܪܵܐ ܕܒܹܝܬ̣ ܡܵܪܵܟ݂.


text:
ܘܐܲܠܒ̇ܫܝܼܘܗܝ ܟܘܿܬ̇ܝܼܢܵܟ݂. ܘܲܒ̣ܗܸܡܝܵܢܵܟ݂ ܐܸܚܙ̄ܩܝܼܘܗܝ. ܘܫܘܼܠܛܵܢܵܟ݂ ܐܸܬܸ̇ܠ ܒܐܝܼܕ݂ܵܘ̈ܗܝ ܘܢܸܗܘܹܐ ܐܲܒ̣ܵܐ ܠܥܵܡܘܿܪܹ̈ܐ ܕܐܘܿܪܸܫܠܸܡ: ܘܲܠܓܲܒ̣ܪܹ̈ܐ ܕܒܹܝܬ̣ ܝܼܗܘܼܕ݂ܵܐ.


text:
ܒܝܵܘܡܵܐ ܗܵܘܿ: ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܬܸܬ̣ܥ̱ܩܲܪ ܣܸܟ̇ܬ̣ܵܐ ܕܲܢܩܝܼܫܵܐ ܒܐܲܬ̣ܪܵܐ ܡܗܲܝܡܢܵܐ. ܘܬܸܣܬ̇ܚܸܦ ܘܬܸܦܸܠ. ܘܢܹܐܒܲܕ݂ ܫܩܵܠܵܐ ܕܣܝܼܡ ܥܠܹܝܗ̇: ܡܸܛܠ ܕܡܵܪܝܵܐ ܡܲܠܸܠ̣.


text:
ܡܲܫܩ̄ܠܵܐ ܕܨܘܿܪ: ܐܲܝ̈ܠܸܠܹܝܢ ܐܸܠܦܹ̈ܐ ܕܬܲܪܫܝܼܫ ܡܸܛܠ ܕܐܸܬ̣ܒ̇ܙܸܙ ܡ̣ܢ ܒܲܝܬܵܐ: ܡܲܝܬ̇ܝܵܢܵܐ. ܘܡ̣ܢ ܐܲܪܥܵܐ ܕܟ݂ܵܬ̣ܝܼܡ ܐܸܬ̣ܓ̇ܠܝܼ ܠܲܢ.


text:
ܒܗܲܬ̣ܝ ܨܵܝܕܵܢ: ܡܸܛܠ ܕܐܸܡܲܪ ܝܲܡܵܐ ܘܥܘܼܫܢܹܗ ܕܝܲܡܵܐ: ܠܵܐ ܚܲܒ̇ܠܹ̇ܬ̣: ܘܠܵܐ ܝܸܠܕܹ̇ܬ̣. ܘܠܵܐ ܪܲܒ̇ܝܼܬ̣ ܓܲܕ̇ܘܼ̈ܕܹܐ: ܘܐܵܦܠܵܐ ܪܲܡ̱ܪܡܹ̇ܬ̣ ܒܬ̣ܘܼ̈ܠܵܬ̣ܵܐ.


text:
ܗܵܕܲܐ ܗ̄ܝܼ ܠܟ݂ܘܿܢ ܥܲܫܝܼܢܬܵܐ ܕܡ̣ܢ ܝܵܘ̈ܡܵܬ̣ܵܐ ܩܲܕ݂ܡܵـ̈ـܝܹܐ ܩܕ݂ܵܡܹܝܗ̇ ܢܹܐ̈ܙܵܠ̄ܢ ܪܸ̈ܓ̣ܠܹܝܗ̇ ܕܬܸܥܡܲܪ ܒܪܘܼܚܩܵܐ.


text:
ܡܲܢܘܼ ܐܸܬ̣ܡܲܠܲܟ݂ ܗܵܟܲܢܵܐ ܥܲܠ ܨܘܿܪ ܡܟܲܠܲܠܬܵܐ. ܕܬܲܓܵܪܹ̈ܝܗ̇ ܪܵܘ̱ܪ̈ܒ̣ܵܢܹܐ: ܘܲܟ݂ܢܲܥܢܵܝܹ̈ܝܗ̇ ܝܲܩܝܼܪܹ̈ܝܗ̇ ܕܐܲܪܥܵܐ.


text:
ܡܵܪܝܵܐ ܚܲܝܠܬ̣ܵܢܵܐ ܐܸܬ̣ܪܲܥܝܼ: ܠܲܡܒܲܛܵܠܘܼ ܐܝܼܩܵܪܵܐ ܕܟ݂ܠ ܚܹܝܠ: ܘܠܲܡܨܲܥܵܪܘܼ ܠܟ݂ܠܗܘܿܢ ܝܲܩܝܼܪܹ̈ܝܗ̇ ܕܐܲܪܥܵܐ.


text:
ܘܐܸܡܲܪ: ܠܵܐ ܬܵܘܣܦܝܼܢ ܬܘܼܒ̣ ܠܡܸܬ̣ܥܲܫܵܢܘܼ: ܛܠܝܼܡܬܵܐ ܒܬ̣ܘܼܠܬܵܐ ܒܲܪܬ̣ ܨܲܝܵܕܵܢ. ܩܘܼܡܝ ܥܒܲܪܝ ܠܟ݂ܵܬ̣ܝܼܡ ܐܵܦ ܬܲܡܵܢ ܠܵܐ ܢܢܝܼܚ ܠܹܟ݂ܝ.


text:
ܗܵܐ ܐܲܪܥܵܐ ܕܟܲܠ̈ܕܵܝܹܐ: ܗܵܢܵܐ ܗ̄ܘܼ ܥܲܡܵܐ ܕܠܵܐ ܗ̄ܘܼܵܐ ܐܵܬ̣ܘܿܪܵܝܵܐ ܥܲܒ̣ܕܹ̇ܗ ܠܪܘܼܚܵܐ. ܘܐܲܩܝܼܡܘ ܒܵܨܘܿܝܹ̈ܐ. ܒܨ̣ܵܘ ܣܵܚܪ̈ܵܬ̣ܵܗ̇: ܘܥܲܒ̣ܕ̇ܘܼܗ̇ ܠܡܲܦܘܼܠܬܵܐ.


text:
ܢܸܗܘܹܐ ܕܹܝܢ ܒܝܵܘܡܵܐ ܗܵܘܿ: ܬܸܬ̇ܛܥܹܐ ܨܘܿܪ ܫܲܒ̣ܥܝܼܢ ܫܢ̈ܝܼܢ: ܐܲܝܟ݂ ܝܵܘܡܲܝ̈ ܡܲܠܟܵܐ ܚܲܕ݂. ܘܡ̣ܢ ܒܵܬܲܪ ܫܲܒ̣ܥܝܼܢ ܫܢ̈ܝܢ: ܢܸܙܡ̱ܪܘܿܢ ܠܨܘܿܪ ܙܡܝܼܪܬܵܐ ܕܙܵܢܝܼܬ̣ܵܐ.


text:
ܣܲܒ̣ܝ ܟܸܢܵܪܵܐ: ܘܐܸܬ̣ܟܲܪܟ̇ܝ ܩܪܝܼܬ̣ܵܐ: ܙܵܢܝܼܬ̣ܵܐ ܕܐܹܬ̇ܛܲܥܝܲܬ̤. ܩܘܿܫܝ ܫܲܦܝܼܪ: ܐܲܣܓܵܝ ܙܡܵܪܵܐ: ܕܬܸܬ̇ܕܲܟ݂ܪܝܼܢ.


text:
ܘܢܸܗܘܹܐ ܡ̣ܢ ܒܵܬܲܪ ܫܲܒ̣ܥܝܼܢ ܫܢ̈ܝܼܢ: ܢܸܦܩܘܿܕ݂ ܡܵܪܝܵܐ ܠܨܘܿܪ: ܘܢܲܗܦܟ݂ܝܼܗ̇ ܠܐܲܓ̣ܝܼܪ̈ܵܬ̣ܵܗ̇. ܘܲܬ̣ܙܲܢܹܐ ܒܟ݂ܠܗܹܝܢ ܡܲܠ̈ܟ̇ܘܵܬ̣ܵܐ ܕܥܲܠ ܐܲܦܲܝ̈ ܐܲܪܥܵܐ.


text:
ܘܬܸܗܘܹܐ ܬܹܐܓ̣ܘܿܪܬܵܗ̇ ܘܐܲܓ̣ܪ̈ܵܬ̣ܵܗ̇ ܩܘܼܕ݂ܫܵܐ ܠܡܵܪܝܵܐ. ܠܵܐ ܢܸܬ̇ܬ̇ܣܝܼ̈ܡܵܢ ܒܹܝܬ̣ ܓܲܙܵܐ: ܘܠܵܐ ܢܸܬ̣ܢܲܛܪ̈ܢ. ܐܸܠܵܐ ܠܲܕ݂ܥܵܡ̇ܪܝܼܢ ܩܕ݂ܵܡ ܡܵܪܝܵܐ ܬܸܗܘܹܐ ܬܹܐܓ̣ܘܿܪܬܵܗ̇: ܠܡܹܐܟܲܠ: ܘܲܠܡܸܣܒܲܥ: ܘܠܲܡܟܲܣܵܝܘܼ ܥܲܬ̇ܝܼܩܹ̈ܝܗ̇.


text:
ܘܢܸܗܘܹܐ ܥܲܡܵܐ ܐܲܝܟ݂ ܟܵܗܢܵܐ: ܘܥܲܒ̣ܕܵܐ ܐܲܝܟ݂ ܡܵܪܹܗ: ܘܐܲܡܬ̣ܵܐ ܐܲܝܟ݂ ܡܵܪܬܵܗ̇: ܩܲܢܵܝܵܐ ܐܲܝܟ݂ ܡܙܲܒ̇ܢܵܢܵܐ: ܘܝܵܙܘܿܦܵܐ ܐܲܝܟ݂ ܡܵܘܙܦܵܢܵܐ: ܐܲܝܟ݂ ܡܵܪܹܐ ܚܵܘܒ̇ܬܹܗ ܕܚܲܝܵܒ̣ ܠܹܗ.


text:
ܡܸܛܠ ܗܵܠܹܝܢ ܬܸܬܸ̇ܒ̣ ܒܐܸܒ̣ܠܵܐ ܐܲܪܥܵܐ. ܘܢܸܬ̣ܚܲܝܒ̣ܘܼܢ ܟܠܗܘܿܢ ܥܵܡܘܿܪܹ̈ܝܗ̇ ܡܸܛܠ ܗܵܢܵܐ ܢܸܬ̣ܚܲܪܒ̇ܘܿܢ ܟܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ: ܘܢܸܫܬܲܚܪܘܼܢ ܐ̄ܢܵܫܵܐ ܩܲܠܝܼܠ.


text:
ܗܵܟܲܢܵܐ ܢܸܗܘܹܐ ܒܓ̣ܵܘܵܗ̇ ܕܐܲܪܥܵܐ ܒܲܝܢܵܬ̣ ܥܲܡܡܹ̈ܐ: ܐܲܝܟ݂ ܚܒ̣ܵܛܵܐ ܕܙܲܝܬܵܐ: ܘܐܲܝܟ݂ ܒܘܼܥܵܪܵܐ ܡܵܐ ܕܲܓ̣ܡܲܪ ܩܛܵܦܵܐ.


text:
ܡ̣ܢ ܟܸܢܦܹ̈ܝܗ̇ ܕܐܲܪܥܵܐ ܙܡܝܼܪ̈ܵܬ̣ܵܐ ܫ̣ܡܲܥܢ: ܚܲܝܠܵܐ ܕܙܲܕ̇ܝܼܩܵܐ ܕܐܵܡܲܪ: ܐ̄ܪܵܙ ܠܝܼ: ܐ̄ܪܵܙ ܠܝܼ: ܐܘܿܝ ܠܝܼ: ܥܵܘܿܠܹܐ ܐܲܥܠܝܼܘ: ܥܵܘܿܠܹܐ ܥܵܘܼܠܵܐ ܐܲܥ̣ܠܝܼܘ.


text:
ܘܡܲܢ ܕܢܸܥܪܘܿܩ ܡ̣ܢ ܩܵܠܵܐ ܕܕܸܚ̱ܠܬ̣ܵܐ: ܢܸܦܸܠ ܒܓ̣ܘܼܡܵܨܵܐ. ܘܡܲܢ ܕܢܸܣܲܩ ܡ̣ܢ ܓܵܘ ܓܘܼܡܵܨܵܐ: ܢܸܬ̇ܬ̇ܚܸܕ݂ ܒܦܲܚܵܐ. ܡܸܛܠ ܕܡܲܣܘܼܟܹ̈ܐ ܡ̣ܢ ܡܪܵܘܡܵܐ ܐܸܬ̣ܦܬܲܚܘ: ܘܙܵܥ̣ ܫܲܬ̣ܐ̱ܣܹ̈ܝܗ̇ ܕܐܲܪܥܵܐ.


text:
ܘܲܡܙܵܥ ܬܙܘܼܥ ܐܲܪܥܵܐ ܐܲܝܟ݂ ܪܵܘܝܵܐ ܘܲܬ̣ܢܘܼܕ݂ ܐܲܝܟ݂ ܥܲܪܙܵܠܵܐ. ܘܢܸܥܫܲܢ ܥܠܹܝܗ̇ ܥܵܘܼܠܵܗ̇: ܘܬܸܦܸܠ ܘܠܵܐ ܬܵܘܣܸܦ ܠܲܡܩܵܡ.


text:
ܘܢܸܟ݂ܢ̱ܫܘܼܢ ܟܢܘܼܫܝܵܐ ܥܲܠ ܐܲܣܝܼܪ ܓܘܼܒܵܐ. ܘܢܸܬ̣ܚܲܫܒ̣ܘܼܢ ܥܲܠ ܚܒ̣ܝܼܫܵܐ. ܘܲܠܣܘܿܓ̣ܵܐܐ ܕܝܵܘ̈ܡܵܬ̣ܵܐ ܢܸܬ̣ܦܲܪܩܘܼܢ.


text:
ܘܢܸܚܦܘܿܪ ܣܲܗܪܵܐ: ܘܢܸܒ̣ܗܲܬ̣ ܫܸܡܫܵܐ. ܡܸܛܠ ܕܐܲܡܠܸܟ݂ ܡܵܪܝܵܐ ܚܲܝܠܬ̣ܵܢܵܐ: ܒܛܘܼܪܵܐ ܕܨܸܗܝܘܿܢ: ܘܒ̣ܐܘܿܪܸܫܠܸܡ ܘܲܩܕ݂ܵܡ ܩܲܕ̇ܝܼܫܵܘ̈ܗܝ ܢܸܫܬܲܒܲܚ.


text:
ܡܵܪܝܵܐ ܐܲܠܵܗܝ ܐܲܢ̄ܬ̇: ܐܹܪܲܡ̱ܪܡܵܟ݂: ܘܐܵܘܕܹ̇ܐ ܠܲܫܡܵܟ݂. ܕܲܥ̣ܒܲܕ̇ܬ̇ ܕܘܼܡܵܪܵܐ ܘܬܲܪܥܝܼܬ̣ܵܐ ܡܗܲܝܡܲܢܬܵܐ. ܡ̣ܢ ܪܘܼܚܩܵܐ ܐܵܡܹܝܢ.


text:
ܡܸܛܠ ܕܲܥܒܲܕ̇ܬ̇ ܩܪܝܼܬ̣ܵܐ ܠܝܲܓܪܵܐ: ܘܲܩܪܝܼܬ̣ܵܐ ܥܲܫܝܼܢܬܵܐ ܠܡܲܦܘܼܠܬܵܐ ܢܵܘܣܵܐ ܕܢܘܼܟ݂ܪ̈ܵܝܹܐ ܠܥܵܠܲܡ ܡ̣ܢ ܩܪܝܼܬ̣ܵܐ ܠܵܐ ܢܸܬ̣ܒ̇ܢܹܐ.


text:
ܡܸܛܠ ܕܲܗ̤ܘܲܝܬ̇ ܡܣܲܝܥܵܢܵܐ ܠܡܸܣܟܹ̇ܢܵܐ: ܘܥܵܕ݂ܘܿܪܵܐ ܠܒ̣ܵܝܫܵܐ ܒܐܘܼܠܨܵܢܹܗ: ܣܸܬܵܪܵܐ ܡ̣ܢ ܙܵܪܝܼܦ̮ܬܵܐ: ܘܛܸܠܵܠܵܐ ܡ̣ܢ ܫܘܒܵܐ.


text:
ܡܸܛܠ ܕܪܘܼܚܵܐ ܕܥܲܫܝܼܢܵܐ ܐܲܝܟ݂ ܙܵܪܝܼܦ̮ܬܵܐ ܒܐܸܣܬ̣ܵܐ: ܘܐܲܝܟ݂ ܛܸܠܵܠܵܐ ܒܫܵܘܒܵܐ. ܪܵܡܘܼܬ̣ܵܐ ܕܢܘܼܟ݂ܪ̈ܵܝܹܐ ܬܸܬ̣ܡܲܟܲܟ݂: ܘܫܵܘܒܵܐ ܒܛܸܠܵܠܵܐ ܕܲܥܢܵܢܹ̈ܐ. ܫܲܒ̇ܘܼܩܵܐ ܕܥܲܫܝܼܢܹ̈ܐ ܢܸܬ̣ܡܲܟܲܟ݂.


text:
ܘܢܸܥܒܸ̇ܕ݂ ܡܵܪܝܵܐ ܚܲܝܠܬ̣ܵܢܵܐ ܒܟ݂ܠܗܘܿܢ ܥܲܡܡܹ̈ܐ ܒܛܘܼܪܵܐ ܗܵܢܵܐ: ܡܲܫܬ̇ܝܵܐ ܫܲܡܝܼܢܵܐ: ܘܡܲܫܬ̇ܝܵܐ ܢܛܝܼܪܵܐ ܘܫܲܡܝܼܢܵܐ: ܕܡܲܚܝܵܢܲܢ ܫܡܲܝܵܐ ܘܥܲܫܝܼܢܵܐ.


text:
ܘܢܸܬ̣ܒ̇ܠܲܥ ܒܛܘܼܪܵܐ ܗܵܢܵܐ: ܐܲܦܲܝ̈ ܫܲܠܝܼܛܵܐ ܕܫܲܠܝܼܛ ܗ̄ܘܼܵܐ ܥܲܠ ܟܠܗܘܿܢ ܥܲܡܡܹ̈ܐ. ܘܢܸܟ݂ܣܬ̣ܵܐ ܕܐܸܬ̣ܢܲܟ݂ܣܲܬ̤ ܥܲܠ ܐܲܦܲܝ̈ ܟܠܗܘܿܢ ܥܲܡܡܹ̈ܐ.


text:
ܘܢܸܬ̣ܒܲܠܥ ܡܵܘܬܵܐ ܠܙܵܟ݂ܘܼ ܠܥܵܠܡܝܼܢ. ܘܢܲܥܒܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ ܕܸܡ̱ܥܬ̣ܵܐ ܡ̣ܢ ܟܠ ܐܲܦܝܼ̈ܢ. ܘܚܸܣܕܵܐ ܕܥܲܡܹܗ ܢܲܥܒܲܪ ܡ̣ܢ ܟܠܵܗ̇ ܐܲܪܥܵܐ: ܡܸܛܠ ܕܡܵܪܝܵܐ ܡܲܠܸܠ̣.


text:
ܘܬܹܐܡܲܪ ܒܝܵܘܡܵܐ ܗܵܘܿ: ܗܵܢܵܘ ܡܵܪܝܵܐ ܐܲܠܵܗܲܢ: ܕܣܲܟ̇ܝܼܢ ܠܹܗ ܘܢܸܦ̱ܪܩܲܢ ܗܵܢܵܘ ܡܵܪܝܵܐ ܐܲܠܵܗܲܢ ܕܣܲܟ̇ܝܼܢ ܠܹܗ: ܢܕ݂ܘܼܨ ܢܸܚܕܹ̇ܐ ܒܦܘܼܪܩܵܢܹܗ.


text:
ܡܸܛܠ ܕܬܸܬ̇ܢܝܼܚ ܐܝܼܕܹܗ ܕܡܵܪܝܵܐ ܒܛܘܼܪܵܐ ܗܵܢܵܐ: ܘܢܸܬ̇ܬ̇ܕܝܼܫ ܡܘܼܐܵܒ̣ ܬܚܘܿܬ̣ܵܘܗܝ: ܐܲܝܟ݂ ܕܡܸܬ̇ܬ̇ܕ̇ܝܼܫ ܬܸܒ̣ܢܵܐ ܒܓܲܪܓ̇ܪܵܐ.


text:
ܘܲܢܦܲܪܸܣ ܐܝܼܕ݂ܵܘ̈ܗܝ ܒܓ̣ܵܘܹܗ: ܐܲܝܟ݂ ܕܲܡܦܲܪܸܣ ܣܲܚܵܝܵܐ ܠܡܸܣܚܵܐ ܘܢܸܡܲܟ ܥܘܼܫܢܹܗ ܥܲܡ ܫܘܼܘܵܛܵܐ ܕܐܝܼܕ݂ܵܘ̈ܗܝ.


text:
ܒܹܗ ܒܝܵܘܡܵܐ ܗܵܘܿ: ܬܸܙܕܲܡܲܪ ܙܡܝܼܪܬܵܐ ܗܵܕܹܐ ܒܐܲܪܥܵܐ ܕܲܝܗܘܼܕ݂: ܩܪܝܼܬ̣ܵܐ ܕܲܥܫܸܢ ܦܘܼܪܩܵܢܵܗ̇: ܣܵܡ̣ܘ ܫܘܼܪܵܐ ܘܒܲܪ ܫܘܼܪܵܐ.


text:
ܡܸܛܠ ܕܢܲܡܸܟ ܠܲܕ݂ܥܵܡ̇ܪܝܼܢ ܒܪܵܘܡܵܐ. ܘܲܩܪܝܼܬ̣ܵܐ ܥܲܫܝܼܢܬܵܐ ܢܡܲܟ̇ܟ݂ܝܼܗ̇ ܥܕܲܡܵܐ ܠܐܲܪܥܵܐ. ܘܲܢܡܲܛܝܹܗ ܥܕܲܡܵܐ ܠܥܲܦܪܵܐ.


text:
ܢܲܦ̮ܫܝ ܐܸܬ̣ܐܵܘܒܲܬ̤ ܠܵܟ݂ ܒܠܸܠܝܵܐ: ܐܵܦ ܪܘܼܚܝ ܒܓ̣ܵܘܝ ܡܩܲܕ̇ܡܵܐ ܠܘܵܬ̣ܵܟ݂. ܡܸܛܠ ܕܐܲܝܟ݂ ܕܝܼܢܲܝ̈ܟ ܥܲܠ ܐܲܪܥܵܐ ܙܲܕ̇ܝܼܩܘܼܬ̣ܵܐ ܝܑܼܠܸܦ̣ܘ ܥܵܡܘܿܪܹ̈ܝܗ̇ ܕܬܹܒܹܝܠ.


text:
ܐܸܬ̣ܪܲܚܲܩ ܥܵܘܿܠܵܐ ܕܠܵܐ ܢܹܐܠܲܦ ܙܲܕ̇ܝܼܩܘܼܬ̣ܵܐ. ܡܲܟ̇ܣܵܢܘܼܬ̣ܵܐ ܒܐܲܪܥܵܐ ܡܟ݂ܵܘܢܵܐ. ܘܠܵܐ ܢܸܚܙܘܿܢ ܒܓܲܐܝܘܼܬܹܗ ܕܡܵܪܝܵܐ.


text:
ܡܵܪܝܵܐ ܒܪܵܡܘܼܬ̣ܵܐ ܕܐܝܼܕܲܝ̈ܟ ܠܵܐ ܢܸܚܙܘܿܢ. ܢܸܚܙܘܿܢ ܘܢܸܒ̣ܗ̱ܬ̣ܘܼܢ ܛܢܵܢܹܗ ܕܥܲܡܵܐ. ܘܐܲܝܟ݂ ܬܲܢܘܼܪܵܐ ܬܹܐܟ݂ܘܿܠ ܐܸܢܘܿܢ ܠܲܒ̣ܥܸܠܕ̇ܒ̣ܵܒܲܝ̈ܟ.


text:
ܡܝܼܬܹ̈ܐ ܠܵܐ ܡܲܚܹܝܢ: ܘܓܲܢ̄ܒܵܪܹ̈ܐ ܠܵܐ ܡܩܝܼܡܝܼܢ ܡܸܛܠ ܗܵܢܵܐ ܦ̣ܩܲܕ̇ܬ̇ ܘܕܲܢܒ̣ܬ̇ ܐܸܢܘܿܢ. ܘܐܵܘܒܸ̇ܕ̇ܬ̇ ܟܠܹܗ ܕܘܼܟ݂ܪܵܢܗܘܿܢ.


text:
ܐܲܝܟ݂ ܒܲܛܢ̱ܬ̣ܵܐ ܕܩܲܪܝܼܒ̣ܵܐ ܠܡܹܐܠܲܕ݂: ܘܲܡܚܲܒ̇ܠܵܐ ܘܡܲܝܠܠܵܐ ܒܚܸܒ̣̈ܠܹܝܗ̇: ܗܵܟܲܢܵܐ ܗܘܲܝܢ ܡ̣ܢ ܩܕ݂ܵܡܲܝܟ ܡܵܪܝܵܐ.


text:
ܒܛܸܢܢ ܘܚܲܒܸ̇ܠܢ ܐܲܝܟ݂ ܗܵܢܹ̇ܝܢ ܕܝܵܠ̈ܕܵܢ ܪ̈ܘܼܚܹܐ. ܦܪܘܿܩܲܝܢ ܕܠܵܐ ܢܹܐܒܲܕ݂ ܒܐܲܪܥܵܐ: ܘܠܵܐ ܢܸܦܠܘܿܢ ܥܵܡܘܿܪܹ̈ܝܗ̇ ܕܬܹܒܹܝܠ.


text:
ܢܸܚܘܿܢ ܡܝܼܬܲܝ̈ܟ: ܘܲܫܠܲܕܲܝ̈ܗܘܿܢ ܢܩ̈ܘܼܡܵܢ. ܘܢܸܬ̇ܬ̇ܥܝܼܪܘܼܢ ܘܲܢܫܲܒ̇ܚܘܼܢ ܫܵܟ݂ܒܲܝ̈ ܥܲܦܪܵܐ. ܡܸܛܠ ܕܛܵܠܵܟ݂ ܛܲܠܵܐ ܗ̄ܘܼ ܕܢܘܗܪܵܐ: ܘܐܲܪܥܵܐ ܕܓܲܢ̄ܒܵܪܹ̈ܐ ܬܣܲܚܸܦ.


text:
ܡܸܛܠ ܕܗܵܐ ܡܵܪܝܵܐ ܢܵܦܹ̇ܩ ܡ̣ܢ ܐܲܬ̣ܪܹܗ: ܘܦܵܩܹܕ݂ ܥܵܘܼܠܹܗ ܕܥܵܡܘܿܪܵܐ ܕܐܲܪܥܵܐ ܥܠܵܘܗܝ. ܘܬܸܓ̣ܠܹܐ ܐܲܪܥܵܐ ܕܡܵܗ̇: ܘܠܵܐ ܬܟܲܣܸܐ ܬܘܼܒ̣ ܥܲܠ ܩܛܝܼ̈ܠܹܝܗ̇.


text:
ܒܝܵܘܡܵܐ ܗܵܘܿ: ܢܸܦܩܘܿܕ݂ ܡܵܪܝܵܐ ܒܚܲܪܒܹ̇ܗ ܩܫܝܼܬ̣ܵܐ ܘܪܲܒ̇ܬ̣ܵܐ ܘܥܲܫܝܼܢܬܵܐ: ܥܲܠ ܠܹܘܝܵܬ̣ܵܢ ܚܸܘܝܵܐ ܚܲܪܡܵܢܵܐ: ܘܥܲܠ ܠܹܘܝܵܬ̣ܵܢ ܚܸܘܝܵܐ ܥܩܲܠܩ̄ܠܵܐ. ܘܢܸܩܛܘܿܠ ܠܬܲܢܝܼܢܵܐ ܕܲܒ̣ܝܲܡܵܐ.


text:
ܐܸܢܵܐ ܡܵܪܝܵܐ ܢܵܛܲܪ ܐ̄ܢܵܐ ܠܹܗ: ܐܲܡܝܼܢܵܐܝܼܬ̣ ܐܲܫܩܹܝܘܗܝ: ܘܐܸܦܩܘܿܕ݂ ܥܠܵܘܗܝ ܒܠܸܠܝܵܐ ܘܒ̣ܐܝܼܡܵܡܵܐ ܐܸܛܪܝܼܘܗܝ.


text:
ܫܘܼܪܵܐ ܠܲܝܬ̇ ܠܹܟ݂ܝ: ܡܲܢ ܕܹܝܢ ܝܲܗ̄ܒ̣ ܒܹܟ݂ܝ ܝܲܥܪܵܐ ܘܟ݂ܘܼ̈ܒܹ̇ܐ. ܒܩܘܼܪܒܵܐ ܐܸܦܘܿܚ ܒܹܗ: ܘܐܵܘܩ̄ܕ݂ܝܼܘܗܝ ܐܲܟ݂ܚ̄ܕ݂ܵܐ.


text:
ܡܸܛܠ ܗܵܢܵܐ: ܒܗܵܕܹܐ ܢܸܫܬ̇ܒܸܩ ܥܵܘܼܠܹܗ ܕܝܲܥܩܘܿܒ̣ ܘܲܒ̣ܗܵܠܹܝܢ ܟܠܗܘܿܢ ܦܹܐܪܹ̈ܐ ܬܸܥܒܲܪ ܚܛܝܼܬܹܗ: ܡܵܐ ܕܣܵܐܹ̇ܡ ܟܠܗܹܝܢ ܟܹܐܦܹ̈ܐ ܕܡܲܕ݂ܒ̇ܚܵܐ: ܐܲܝܟ݂ ܟܹܐܦܹ̈ܐ ܕܟܸܠܫܵܐ ܕܡܸܬ̣ܦܲܟ̇ـ̈ـܟ݂ܵܢ: ܗܵܟܲܢܵܐ ܠܵܐ ܢܸܬ̣ܩܲܝܡܘܿܢ ܦܬܲܟ݂ܪܹ̈ܐ ܘܕܸܚ̈ܠܵܬ̣ܵܐ.


text:
ܡܸܛܠ ܕܲܩܪܝܼܬ̣ܵܐ ܥܲܫܝܼܢܬܵܐ: ܒܲܠܚܘܿܕܹܝܗ̇ ܚܵܪܒܵܐ ܘܡܸܫܬܲܒ̣ܩܵܐ: ܘܚܵܪܒܵܐ ܐܲܝܟ݂ ܡܲܕ݂ܒ̇ܪܵܐ. ܬܲܡܵܢ ܢܸܪܥܸܐ ܥܸܓ̣ܠܵܐ: ܘܬܲܡܵܢ ܢܸܪܥܹܐ ܘܲܢܓܲܡܲܪ ܬܸܕ݂ܐܹ̈ܝܗ̇.


text:
ܒܝܲܒ̣ܫܵܐ ܕܲܚܨܵܕ݂ܵܐ: ܢܸܬ̇ܬܲܒ̣ܪ̈ܵܢ ܢܸܫܹ̈ܐ ܕܐܵܬ̣̈ܝܵܢ ܡܲܢܗ̱ܪ̈ܵܢ ܠܵܗ̇: ܡܸܛܠ ܕܠܵܐ ܗ̄ܘܼܵܐ ܥܲܡܵܐ ܣܲܟ̇ܘܼܠܬ̣ܵܢܵܐ. ܡܸܛܠ ܗܵܢܵܐ ܠܵܐ ܢܪܲܚܸܡ ܥܠܵܘܗܝ ܥܵܒ̣ܘܿܕܹܗ ܘܓ̣ܵܒ̣ܘܿܠܹܗ ܠܵܐ ܢܪܲܚܸܦ ܥܠܵܘܗܝ.


text:
ܘܢܸܗܘܹܐ ܒܝܵܘܡܵܐ ܗܵܘܿ: ܢܸܚܒ̇ܘܿܛ ܡܵܪܝܵܐ ܡ̣ܢ ܫܸܒ̣ܠ̱ܬ̣ܵܐ ܕܢܲܗܪܵܐ: ܥܕܲܡܵܐ ܠܢܲܚܠܵܐ ܕܡܸܨܪܹܝܢ. ܘܐܲܢ̄ܬ̇ܘܿܢ ܬܸܬ̣ܠܲܩܛܘܼܢ ܚܲܕ݂ ܠܘܵܬ̣ ܚܲܕ݂: ܒܢܲܝ̈ ܝܼܣܪܵܝܹܠ.


text:
ܘܢܸܗܘܹܐ ܒܝܵܘܡܵܐ ܗܵܘܿ: ܢܸܬ̣ܩܪܸܐ ܫܝܼܦܘܿܪܵܐ ܪܲܒܵܐ: ܘܢܹܐܬ̣ܘܿܢ ܕܐܸܒܲܕ݂ܘ ܒܐܲܪܥܵܐ ܕܡܸܨܪܹܝܢ: ܘܕܸܐܬ̣ܒܲܕܲܪܘ ܒܐܲܪܥܵܐ ܕܐܵܬ̣ܘܿܪ. ܘܢܸܣܓ̇ܕ݂ܘܼܢ ܒܐܲܪܥܹܗ ܕܡܵܪܝܵܐ ܠܡܵܪܝܵܐ: ܒܛܘܼܪܹܗ ܩܲܕ̇ܝܼܫܵܐ ܒܐܘܿܪܸܫܠܸܡ.


text:
ܘܵܝ ܠܲܟ݂ܠܝܼܠܵܐ ܓܲܐܝܵܐ ܕܪܵܘܝܵܐ ܐܲܦܪܹܝܡ: ܘܠܲܓ̣ܕ݂ܵܠܵܐ ܡܨܲܥܪܵܐ ܚܲܝܠܵܐ ܕܫܘܼܒ̣ܚܹܗ ܕܲܒ̣ܪܹܫ ܢܲܚܠܵܐ ܕܫܲܡܝܼܢܹ̈ܐ: ܕܬ̣ܵܘܝܼܪܝܼܢ ܒܚܲܡܪܵܐ.


text:
ܗܵܐ ܚܲܝܠܵܐ ܘܥܘܼܫܢܵܐ ܕܡܵܪܝܵܐ: ܐܲܝܟ݂ ܙܵܪܝܼܦ̮ܬܵܐ ܕܒܲܪܕ݂ܵܐ: ܘܐܲܝܟ݂ ܥܲܠܥܵܠܵܐ ܕܬ̣ܵܒ̣ܪܵܐ: ܘܐܲܝܟ݂ ܙܵܪܝܼܦ̮ܬܵܐ ܕܡܲـ̈ـܝܵܐ ܣܲܓ̇ܝܹ̈ܐܐ ܕܓ̣ܵܪܦܝܼܢ.


text:
ܢܸܗܘܹܐ ܓܕ݂ܵܠܵܐ ܡܨܲܥܪܵܐ: ܚܲܝܠܵܐ ܕܫܘܼܒ̣ܚܹܗ ܕܲܒ̣ܪܹܫ ܢܲܚܠܵܐ ܕܫܲܡܝܼܢܹ̈ܐ: ܐܲܝܟ݂ ܒܲܟܵܪܬܵܐ ܕܲܩܕ݂ܵܡ ܩܲܝܛܵܐ: ܕܡܵܐ ܕܲܚ̣ܙܵܘ ܡܲܢ ܕܚܵܙܹ̇ܐ ܠܵܗ̇: ܥܲܕ݂ ܗ̤ܝ ܒܐܝܼܕܹܗ: ܒܵܠܲܥ ܠܵܗ̇.


text:
ܐܵܦ ܗܵܠܹܝܢ ܒܚܲܡܪܵܐ ܛܥ̣ܵܘ: ܘܲܒ̣ܫܲܟ݂ܪܵܐ ܛܥ̣ܵܘ. ܟܵܗ̈ܢܹܐ ܘܲܢܒ̣ܝܹ̈ܐ ܛܥ̣ܵܘ ܒܫܲܟ݂ܪܵܐ. ܐܸܬ̣ܒ̇ܠܲܥܘ ܡ̣ܢ ܚܲܡܪܵܐ. ܙܵܥ̣ܘ ܡ̣ܢ ܫܲܟ݂ܪܵܐ. ܛܥ̣ܵܘ ܒܪܵܘܵܝܘܼܬ̣ܵܐ ܐܸܟܲܠܘ ܐܵܣܘܿܛܵܐܝܼܬ̣.


text:
ܡܸܛܠ ܬܸܒ̣ܬܵܐ ܥܲܠ ܬܸܒ̣ܬܵܐ: ܘܬܸܒ̣ܬܵܐ ܥܲܠ ܬܸܒ̣ܬܵܐ. ܘܲܬ̣ܝܘܿܒ̣ܵܐ ܥܲܠ ܬܝܘܿܒ̣ܵܐ: ܘܲܬ̣ܝܘܿܒ̣ܵܐ ܥܲܠ ܬܝܘܿܒ̣ܵܐ. ܩܲܠܝܼܠ ܠܬܲܡܵܢ: ܘܩܲܠܝܠ ܠܬܲܡܵܢ.


text:
ܘܲܗܘ̤ܵܬ̣ ܠܗܘܿܢ ܡܸܠܬܹܗ ܕܡܵܪܝܵܐ: ܬܸܒ̣ܬܵܐ ܥܲܠ ܬܸܒ̣ܬܵܐ: ܘܬܸܒ̣ܬܵܐ ܥܲܠ ܬܸܒ̣ܬܵܐ: ܘܲܬ̣ܝܘܿܒ̣ܵܐ ܥܲܠ ܬܝܘܿܒ̣ܵܐ: ܘܲܬ̣ܝܘܿܒ̣ܵܐ ܥܲܠ ܬܝܘܿܒ̣ܵܐ: ܩܲܠܝܼܠ ܠܬܲܡܵܢ: ܘܩܲܠܝܼܠ ܠܬܲܡܵܢ ܕܢܸܗ̄ܦܟ݂ܘܿܢ ܘܢܸܣܬܲܚܦܘܼܢ ܠܒܸܣܬܲܪܗܘܿܢ: ܘܢܸܬ̇ܬܲܒ̣ܪܘܼܢ ܘܢܸܬ̇ܬ̇ܨܝܼܕ݂ܘܼܢ ܘܢܸܬ̇ܬܲܚܕ̇ܘܼܢ.


text:
ܡܸܛܠ ܕܐܸܡܲܪܬ̇ܘܿܢ ܕܐܲܩܝܼܡ̄ܢ ܩܝܵܡܵܐ ܥܲܡ ܡܵܘܬܵܐ: ܘܥܲܡ ܫܝܘܿܠ ܥܒܲܕ݂ܢ ܚܸܙܘܵܐ. ܫܵܘܛܵܐ ܕܲܓ̣ܪܘܼܦܝܵܐ ܟܲܕ݂ ܢܸܥܒܲܪ: ܠܵܐ ܢܹܐܬܹܐ ܥܠܲܝܢ. ܡܸܛܠ ܕܣܵܡܢ ܒܕܲܓܵܠܘܼܬ̣ܵܐ ܬܘܼܟ݂ܠܵܢܲܢ: ܘܲܒ̣ܫܘܼܩܪܵܐ ܐܸܣܬܲܬܲܪܢ.


text:
ܡܸܛܠ ܗܵܢܵܐ ܐܵܡܲܪ ܡܵܪܝܵܐ ܐܲܠܵܗܵܐ: ܗܵܐ ܐܸܢܵܐ ܡܲܬ̣ܩܸܢ ܐ̄ܢܵܐ ܒܨܸܗܝܘܿܢ ܟܹܐܦܵܐ: ܟܹܐܦܵܐ ܒܚܝܼܪܬܵܐ ܒܙܵܘܝܼܬ̣ܵܐ ܝܲܩܝܼܪܬܵܐ: ܪܹܫ ܐܸܣܬ̣ܵܐ ܕܫܲܬ̣ܐ̱ܣܬ̣ܵܐ. ܕܲܡܗܲܝܡܸܢ ܠܵܐ ܢܸܕ݂ܚܲܠ.


text:
ܘܐܹܣܝܼܡ ܕܝܼܢܵܐ ܠܲܡܫܘܼܚܬ̣ܵܐ: ܘܙܲܕ̇ܝܼܩܘܼܬ̣ܵܐ ܠܡܲܬ̣ܩܵܠܵܐ. ܘܢܸܚܒ̇ܘܿܛ ܒܲܪܕ݂ܵܐ ܠܣܲܒ̣ܪܵܐ ܕܲܓܵܠܵܐ: ܘܲܠܣܸܬܵܪܵܐ ܡܲـ̈ـܝܵܐ ܢܸܓܪ̱ܦܘܼܢ.


text:
ܘܢܸܬ̣ܟܲܦܲܪ ܩܝܵܡܟ݂ܘܿܢ ܕܥܲܡ ܡܵܘܬܵܐ. ܘܚܸܙ̱ܘܟ݂ܘܿܢ ܕܥܲܡ ܫܝܘܿܠ ܠܵܐ ܢܩܘܼܡ. ܫܵܘܛܵܐ ܓܵܪܘܿܦܵܐ ܟܲܕ݂ ܢܸܥܒܲܪ: ܬܸܗܘܘܿܢ ܠܹܗ ܠܲܕ݂ܝܵܫܵܐ.


text:
ܘܲܒ̣ܙܲܒ̣ܢܵܐ ܕܥܵܒܲܪ ܢܸܕ݂ܒܲܪܟ݂ܘܿܢ. ܡܸܛܠ ܕܲܒ̣ܨܲܦܪܵܐ ܒܨܲܦܪܵܐ ܢܸܥܒܲܪ ܒܐܝܼܡܵܡܵܐ ܘܲܒ̣ܠܸܠܝܵܐ ܗܵܘܝܵܐ ܙܵܘܥܬ̣ܵܐ. ܒܲܠܚܘܿܕ݂ ܐܸܣܬܲܟܲܠ ܫܵܡܘܿܥܵܐ.


text:
ܡܸܛܠ ܕܲܒ̣ܛܘܼܪܵܐ ܒܬ̣ܘܼܪ̱ܥܬ̣ܵܐ ܢܩܘܼܡ ܡܵܪܝܵܐ: ܐܲܝܟ݂ ܥܘܼܡܩܵܐ ܕܓܸܒ̣ܥܘܿܢ ܢܸܪܓܲܙ ܠܡܸܥܒܲܕ݂ ܥܒ̣ܵܕ݂ܵܘ̈ܗܝ: ܢܘܿܟ݂ܪ̈ܵܝܑܼܝܢ ܥܒ̣ܵܕ݂ܵܘ̈ܗܝ. ܘܲܠܡܸܥܒܲܕ݂ ܥܒ̣ܝܼ̈ܕ݂ܵܬܹܗ: ܢܘܼܟ݂ܪ̈ܵܝܵܢ ܥܒ̣ܝܼ̈ܕܵܬܹܗ.


text:
ܘܗܵܫܵܐ ܠܵܐ ܬܡܲܝܩܘܼܢ: ܕܠܵܐ ܢܸܥܫ̈ܢܵܢ ܡܲܪ̈ܕ̇ܘܵܬ̣ܟ݂ܘܿܢ ܡܸܛܠ ܕܲܓ̣ܡܘܼܪܝܵܐ ܘܦܵܣܝܼ̈ܩܵܬ̣ܵܐ ܫܸܡ̇ܥܹܬ̣ ܡ̣ܢ ܡܵܪܝܵܐ ܚܲܝܠܬ̣ܵܢܵܐ: ܥܲܠ ܟܠܵܗ̇ ܐܲܪܥܵܐ.


text:
ܠܵܐ ܗ̄ܘܼܵܐ ܡܵܐ ܕܐܲܫܘܼܝܼ ܐܲܦܹܝ̈ܗ̇: ܒܵܕܲܪ ܫܒ̣ܘܼܒ̣ܵܢܵܐ: ܘܟܲܡܘܼܢܵܐ ܙܵܪܲܥ. ܘܪܵܡܹ̇ܐ ܚܸܛܹ̈ܐ ܘܲܣܥܵܪܹܐ ܘܟ݂ܘܼ̈ܢܵܬܹܐ ܒܲܬ̣ܚܘܼ̈ܡܝܗ̇.


text:
ܡܸܛܠ ܕܠܵܐ ܗ̄ܘܼܵܐ ܒܕܸܪܫܵܐ ܡܸܬ̇ܕܲܪܸܟ݂ ܫܒ̣ܘܼܒ̣ܵܢܵܐ. ܘܐܵܦܠܵܐ ܡܸܬ̣ܟ̇ܪܸܟ݂ ܓܲܪܓ̇ܪܵܐ ܥܲܠ ܟܲܡܘܼܢܵܐ. ܡܸܛܠ ܕܲܒ̣ܚܘܼܛܪܵܐ ܡܸܬ̣ܚܲܒܲܛ ܫܒ̣ܘܼܒ̣ܵܢܵܐ: ܘܟܲܡܘܼܢܵܐ ܒܙܸܩܬܵܐ.


text:
ܥܒ̣ܘܼܪܵܐ ܡܸܬ̇ܕ̇ܪܸܟ݂ ܡܸܛܠܵܬܲܢ. ܡܸܛܠ ܕܠܵܐ ܗ̄ܘܼܵܐ ܠܙܵܟ݂ܘܼ ܡܲܕ݂ܪܵܟ݂ܘܼ ܐܲܕ݂ܪܸܟ݂ܢܵܝܗܝ ܘܲܒ̣ܣܘܿܓ̣ܵܐܐ ܕܓ̣ܝܼ̈ܓ̣ܠܹܐ ܕܓܲܪܓ̇ܪ̈ܵܘܗܝ: ܘܲܒ̣ܦܲܪ̈ܣܵܘܗܝ ܢܲܕ̇ܩܘܼܢܹܗ.


text:
ܘܬܸܬ̣ܡܲܟ̇ܟ݂ܝܼܢ ܘܡ̣ܢ ܥܲܦܪܵܐ ܬܡܲܠܠܝܼܢ. ܘܡ̣ܢ ܥܲܦܪܵܐ ܢܢܲܨܪ̈ܵܢ ܡܸܠܲܝ̈ܟ̇ܝ ܘܢܸܫܬ̇ܡܲܥ ܩܵܠܹܟ݂ܝ ܡ̣ܢ ܐܲܪܥܵܐ ܐܲܝܟ݂ ܙܲܟ̇ܘܼܪܵܐ. ܘܡ̣ܢ ܥܲܦܪܵܐ ܢܢܲܨܪ̈ܵܢ ܡܸܠܲܝ̈ܟ̇ܝ.


text:
ܘܢܸܗܘܹܐ ܐܲܝܟ݂ ܚܸܠܵܐ ܕܲܩܝܼܩܵܐ ܣܘܿܓ̣ܵܐܐ ܕܕ݂ܵܝܘܿܫܲܝ̈ܟ̇ܝ ܘܐܲܝܟ݂ ܥܘܼܪܵܐ ܕܥܵܒܲܪ ܣܘܿܓ̣ܵܐܐ ܕܥܲܫܝܼܢܲܝ̈ܟ̇ܝ. ܘܢܸܗܘܹܐ ܡ̣ܢ ܫܸܠܝܵܐ ܒܲܥܓܲܠ.


text:
ܡ̣ܢ ܩܕ݂ܵܡ ܡܵܪܝܵܐ ܚܲܝܠܬ̣ܵܢܵܐ: ܬܸܬ̣ܦܩܸܕ݂ ܒܙܵܘܥܹ̈ܐ: ܘܲܒ̣ܪ̈ܲܥܡܹܐ ܘܲܒ̣ܩܵܠܵܐ ܪܲܒܵܐ: ܘܲܒ̣ܩܘܼ̈ܕ݂ܚܵܬ̣ܵܐ: ܘܲܒ̣ܥܲܠܥܵܠܵܐ: ܘܲܒ̣ܫܲܠܗܹܒ̣ܝܼܬ̣ܵܐ ܕܢܘܼܪܵܐ ܕܡܵܘܩܕ݂ܵܐ.


text:
ܘܢܸܗܘܹܐ ܐܲܝܟ݂ ܚܸܠܡܵܐ ܒܚܸܙܘܵܐ ܕܠܸܠܝܵܐ: ܣܘܿܓ̣ܵܐܐ ܕܟ݂ܠܗܘܿܢ ܥܲܡܡܹ̈ܐ ܕܡܸܬ̣ܚܲܝܠܝܼܢ ܥܲܠ ܨܸܗܝܘܿܢ: ܘܟ݂ܠ ܚܲܝ̈ܠܹܐ ܘܟܸܢܫܹ̈ܐ ܕܲܡܥܝܼܩܝܼܢ ܠܵܗ̇.


text:
ܘܢܸܗܘܹܐ ܐܲܝܟ݂ ܟܲܦܢܵܐ ܕܚܵܙܹ̇ܐ ܒܚܸܠܡܹܗ ܕܐܵܟܹ̇ܠ ܘܡܵܐ ܕܐܸܬ̇ܬ̇ܥܝܼܪ: ܡܛܲܪܲܦ: ܘܲܣܪܝܼܩܵܐ ܢܲܦ̮ܫܹܗ. ܘܐܲܝܟ݂ ܨܲܗܝܵܐ ܕܚܵܙܹ̇ܐ ܒܚܸܠܡܹܗ ܕܫܵܬܹܐ. ܘܡܵܐ ܕܐܸܬ̇ܬ̇ܥܝܼܪ: ܡܛܲܪܲܦ ܘܲܣܪܝܼܩܵܐ ܢܲܦ̮ܫܹܗ. ܗܵܟܲܢܵܐ ܢܸܗܘܹܐ ܣܘܿܓ̣ܵܐܐ ܕܟ݂ܠܗܘܿܢ ܥܲܡܡܹ̈ܐ ܕܡܸܬ̣ܚܲܝܠܝܼܢ ܥܲܠ ܛܘܼܪܵܐ ܕܨܸܗܝܘܿܢ.


text:
ܡܸܛܠ ܕܲܢ̣ܣܲܟ݂ ܥܠܲܝܗܘܿܢ ܡܵܪܝܵܐ ܪܘܼܚܵܐ ܛܲܒ̇ܝܼܥܬܵܐ ܘܥܸܫܢܲܬ̤ ܥܲܠ ܥܲܝܢܲܝ̈ܗܘܿܢ ܘܥܲܠ ܢܒ̣ܝܹ̈ܐ: ܘܥܲܠ ܪܹ̈ܫܲܝܗܘܿܢ ܕܚܵܙܹ̇ܝܢ ܟܲܣ̈ܝܵܬ̣ܵܐ.


text:
ܘܢܸܗܘܹܐ ܒܗܘܿܢ ܚܸܙܘܵܐ ܕܟ݂ܠܗܘܿܢ ܐܲܝܟ݂ ܡܸܠܹ̈ܐ ܕܲܟ݂ܬ̣ܵܒ̣ܵܐ ܕܲܚܬ̣ܝܼܡ ܕܡܵܐ ܕܝܲܗ̄ܒ̇ܘܼܗܝ ܠܡܲܢ ܕܝܵܕܲܥ̇ ܣܸܦܪܵܐ: ܢܹܐܡܪܘܼܢ ܠܹܗ ܩܪܝܼ ܗܵܢܵܐ: ܘܢܹܐܡܲܪ ܠܵܐ ܡܸܫܟܲܚ ܐ̄ܢܵܐ: ܡܸܛܠ ܕܲܚܬ̣ܝܼܡ ܗ̄ܘܼ.


text:
ܘܢܸܬ̇ܠܘܼܢܹܗ ܠܲܟ݂ܬ̣ܵܒ̣ܵܐ ܠܡܲܢ ܕܠܵܐ ܝܵܕܲܥ ܣܸܦܪܵܐ. ܘܢܹܐܡܪܘܼܢ ܠܹܗ ܩܪܝܼ ܗܵܢܵܐ. ܘܢܹܐܡܲܪ ܠܵܐ ܝܵܕܲܥ ܐ̄ܢܵܐ ܣܸܦܪܵܐ.


text:
ܘܐܸܡܲܪ ܡܵܪܝܵܐ: ܥܲܠ ܕܲܩ̣ܪܸܒ̣ ܥܲܡܵܐ ܗܵܢܵܐ ܒܦܘܼܡܹܗ: ܘܲܒ̣ܣܸܦ̈ܘܵܬܹܗ ܝܲܩ̣ܪܲܢܝ: ܘܠܸܒܹ̇ܗ ܪܲܚܝܼܩ ܡܹܢܝ: ܘܲܗܘ̤ܵܬ̣ ܕܸܚܠܲܬ̣ܗܘܿܢ ܡܹܢܝ ܒܦܘܼܩܕܵܢܵܐ ܘܲܒ̣ܝܘܼܠܦܵܢܵܐ ܕܐ̄ܢܵܫܵܐ.


text:
ܡܸܛܠ ܗܵܢܵܐ: ܗܵܐ ܡܵܘܣܸܦ ܐ̄ܢܵܐ ܠܡܸܦ̱ܪܫܹܗ ܠܥܲܡܵܐ ܗܵܢܵܐ: ܒܬܸܕ݂ܡܘܼܪܬܵܐ ܘܲܒ̣ܕ݂ܘܼܡܵܪܵܐ. ܘܬܹܐܒܲܕ݂ ܚܸܟ݂ܡ̱ܬ̣ܵܐ ܕܚܲܟ̇ܝܼܡܵܘ̈ܗܝ. ܘܣܘܼܟܵܠܵܐ ܕ݂ܣܲܟ̇ܘܼܠܬ̣ܵܢܵܘ̈ܗܝ ܢܸܬ̣ܓ̇ܠܸܙ.


text:
ܘܵܝ ܠܲܕ݂ܡܸܬ̣ܥܲܩܡܝܼܢ ܡ̣ܢ ܡܵܪܝܵܐ: ܠܲܡܛܲܫܵܝܘܼ ܬܲܪܥܝܼܬ̣ܵܐ. ܘܗܵܘܹ̇ܝܢ ܒܚܸܫܘܿܟ݂ܵܐ ܥܒ̣ܵܕܲܝ̈ܗܘܿܢ ܘܐܵܡ̇ܪܝܼܢ ܡܲܢܘܼ ܚܵܙܹ̇ܐ ܠܲܢ: ܐܵܘ ܡܲܢܘܼ ܝܵܕܲܥ ܡܵܢܵܐ ܡܸܬ̣ܗܲܦܟ݂ܝܼܢܲܢ.


text:
ܐܲܝܟ݂ ܛܝܼܢܵܐ ܕܦܲܚܵܪܵܐ ܚܫܝܼܒ̣ܝܼܢ ܐ̄ܢܬ̇ܘܿܢ. ܕܲܠܡܵܐ ܐܵܡܲܪ ܥܒ̣ܵܕ݂ܵܐ ܠܥܵܒ̣ܘܿܕܹܗ ܠܵܐ ܥܒܲܕ̇ܬܵܢܝ. ܘܲܓ̣ܒ̣ܝܼܠܬܵܐ ܐܵܡ̇ܪܵܐ ܠܓ̣ܵܒ̣ܘܿܠܵܗ̇: ܕܚܲܟ̇ܝܼܡܵܐܝܼܬ̣ ܠܵܐ ܓܒܲܠܬܵܢܝ.


text:
ܘܢܸܫ̱ܡܥܘܼܢ ܒܝܵܘܡܵܐ ܗܵܘܿ ܚܲܪ̈ܫܹܐ ܡܸܠܹ̈ܐ ܕܲܟ݂ܬ̣ܵܒ̣ܵܐ. ܘܡ̣ܢ ܚܸܫܘܿܟ݂ܵܐ ܘܥܲܡܛܵܢܵܐ: ܥܲܝܢܹ̈ܐ ܕܲܥܘܝܼܪܹ̈ܐ ܢܸܚ̈ܙܝܵܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܒܲܝܬܹ̇ܗ ܕܝܲܥܩܘܿܒ̣: ܕܲܦܪܲܩ̣ ܠܐܲܒ̣ܪܵܗܵܡ: ܠܵܐ ܡܸܟܹ̇ܝܠ ܢܸܒ̣ܗܲܬ̣ ܝܲܥܩܘܼܒ̣: ܘܠܵܐ ܡܸܟܹ̇ܝܠ ܢܸܚܦܪ̈ܵܢ ܐܲܦܵܘ̈ܗܝ.


text:
ܡܵܐ ܕܲܚܙ̣ܵܘ ܒܢܵܘ̈ܗܝ ܥܒ̣ܵܕ݂ ܐܝܼܕܲܝ̈: ܒܓ̣ܵܘܹܗ ܢܩܲܕ̇ܫܘܼܢ ܫܹܡܝ. ܘܲܢܩܲܕ̇ܫܘܼܢ ܠܩܲܕ̇ܝܼܫܵܐ ܕܝܲܥܩܘܿܒ̣. ܘܠܲܐܠܵܗܵܐ ܕܝܼܣܪܵܝܹܠ ܢܥܲܫܢܘܼܢ.


text:
ܘܵܝ ܠܲܒ̣̈ܢܲܝܵܐ ܡܵܪ̈ܘܿܕܹܐ: ܐܵܡܲܪ ܡܵܪܝܵܐ: ܕܲܥ̣ܒܲܕ݂ܘ ܬܲܪܥܝܼܬ̣ܵܐ ܘܠܵܐ ܡܹܢܝ. ܘܢܲܩܝܼܘ ܢܘܼܩܵܝܹ̈ܐ: ܕܠܵܐ ܡ̣ܢ ܪܘܼܚܝ. ܕܢܵܘܣܦܘܼܢ ܚܛܵܗܹ̈ܐ ܥܲܠ ܚܛܵܗܹ̈ܐ.


text:
ܕܐܸܙܲܠ̣ܘ ܠܡܸܚܲܬ̣ ܠܡܸܨܪܹܝܢ: ܘܡ̣ܢ ܦܘܼܡܝ ܠܵܐ ܫܐܸܠܘ ܕܢܸܬ̣ܥܲܫܢܘܼܢ ܒܥܘܼܫܢܹܗ ܕܦܸܪܥܘܿܢ. ܘܢܸܣܬܲܬ̇ܪܘܼܢ ܒܛܸܠܵܠܵܗ̇ ܕܡܸܨܪܹܝܢ.


text:
ܡܲܫܩ̄ܠܵܐ ܕܲܒ̣ܥܝܼܪܵܐ ܕܬܲܝܡ̄ܢܵܐ ܒܐܲܪܥܵܐ ܐܲܠܝܼܨܬܵܐ ܘܲܡܥܵܩܬܵܐ. ܐܲܪܝܵܐ ܘܓ̣ܘܼܪܝܵܐ ܕܐܲܪܝܵܐ: ܘܡܸܢܗܘܿܢ ܐܸܣܦܸܣ ܘܚܲܪܡܵܢܵܐ ܕܦܵܪܲܚ. ܢܫܩ̄ܠܘܼܢ ܥܲܠ ܚܲܨܵܐ ܕܥܝܼ̈ܠܹܐ ܥܘܼܬ̣ܪ̱ܗܘܿܢ: ܘܥܲܠ ܓܲܒܵܐ ܕܓܲܡ̈ܠܹܐ ܓܲܙܲܝ̈ܗܘܿܢ: ܠܘܵܬ̣ ܥܲܡܵܐ ܕܠܵܐ ܡܲܗܢܹܐ ܠܗܘܿܢ.


text:
ܘܡܸܨܪ̈ܵܝܹܐ ܒܲܣܪܝܼܩܘܼܬ̣ܵܐ ܘܲܒ̣ܕܲܓܵܠܘܼܬ̣ܵܐ ܡܥܲܕ̇ܪܝܼܢ ܡܸܛܠ ܗܵܢܵܐ ܩܪܹܝܬ̣ ܠܗܘܿܢ: ܕܲܣܪܝܼܩ ܗ̄ܘܼ ܬܘܼܟ݂ܠܵܢܗܘܿܢ ܗܵܢܵܐ.


text:
ܡܸܟܹ̇ܝܠ ܬܵܐ ܟܬ̣ܘܿܒ̣ ܥܲܠ ܠܘܼܚܹ̈ܐ ܗܵܠܹܝܢ: ܘܥܲܠ ܟܬ̣ܵܒ̣ܵܐ ܕܲܩܝܵܡܗܘܿܢ: ܕܢܸܗܘܹܐ ܠܝܵܘܡܵܐ ܐ̄ܚܪܵܝܵܐ ܠܣܵܗܕ̇ܘܼܬ̣ܵܐ ܠܥܵܠܲܡ ܥܵܠܡܝܼܢ.


text:
ܕܐܸܡܲܪܘ ܠܚܲܙܵܝܹ̈ܐ ܕܠܵܐ ܬܸܚܙܘܿܢ: ܘܠܲܢܒ̣ܝܹ̈ܐ ܕܠܵܐ ܬܸܬ̣ܢܲܒ̇ܘܿܢ ܠܲܢ ܡܲܟ̇ܣܵܢܘܼܬ̣ܵܐ ܡܲܠܸܠܘ ܠܲܢ ܦܵܠܓ̇ܘܼܬ̣ܵܐ: ܘܲܚܙܵܘ ܠܲܢ ܟܲܕܵܒ̣ܘܼܬ̣ܵܐ.


text:
ܡܸܛܠ ܗܵܢܵܐ: ܗܵܟܲܢܵܐ ܐܵܡܲܪ ܡܵܪܝܵܐ ܩܲܕ̇ܝܼܫܵܐ ܕܝܼܣܪܵܝܹܠ: ܥܲܠ ܕܐܲܣܠܝܬ̇ܘܿܢ ܡܸܠܬ̣ܵܐ ܗܵܕܹܐ: ܘܐܸܬ̇ܬ̇ܟܸܠܬ̇ܘܿܢ ܒܲܛܠܘܼܡܝܵܐ: ܘܲܪܛܲܢܬ̇ܘܿܢ ܘܐܬ̇ܬ̇ܟܸܠܬ̇ܘܿܢ ܥܠܵܘܗܝ.


text:
ܡܸܛܠ ܗܵܢܵܐ ܬܸܗܘܹܐ ܠܟ݂ܘܿܢ ܚܛܝܼܬ̣ܵܐ ܗܵܕܹܐ ܐܲܝܟ݂ ܬܘܼܪ̱ܥܬ̣ܵܐ ܕܢܸܦܠܲܬ̤: ܘܐܲܝܟ݂ ܫܘܼܪܵܐ ܪܵܡܵܐ ܕܡ̣ܢ ܫܸܠܝܵܐ ܗܘ̤ܵܐ ܬܒ̣ܵܪܹܗ.


text:
ܘܲܬ̣ܒ̣ܵܪܹܗ ܐܲܝܟ݂ ܬܒ̣ܵܪܵܐ ܕܡܵܐܢܵܐ ܕܦܲܚܵܪܵܐ ܕܲܬ̣ܒ̣ܝܼܪ ܕܠܵܐ ܚܵܘܣܵܢ. ܕܠܵܐ ܡܸܫܬܲܟܲܚ ܒܬܸܒ̣ܪ̈ܵܘܗܝ ܚܸܨܦܵܐ ܠܡܸܣܲܒ̣ ܒܹܗ ܢܘܼܪܵܐ ܡ̣ܢ ܝܲܩܕܵܢܵܐ: ܘܐܵܦܠܵܐ ܠܡܸܓ̣ܪܲܦ ܒܹܗ ܡܲـ̈ـܝܵܐ ܡ̣ܢ ܓܘܼܒܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܩܲܕ̇ܝܼܫܵܐ ܕܝܼܣܪܵܝܹܠ: ܡܵܐ ܕܬ̣ܵܒ̣ܬ̇ܘܿܢ ܘܐܸܬ̇ܬܲܢܲܚܬ̇ܘܿܢ: ܬܸܬ̣ܦܲܪܩܘܼܢ. ܘܲܒ̣ܫܸܠܝܵܐ ܘܲܒ̣ܣܲܒ̣ܪܵܐ ܬܸܗܘܹܐ ܓܲܢ̄ܒܵܪܘܼܬ̣ܟ݂ܘܿܢ ܘܠܵܐ ܐܸܬ̇ܛ̣ܦܝܼܣܬ̇ܘܿܢ.


text:
ܘܐܸܡܲܪܬ̇ܘܿܢ ܠܵܐ ܗܵܟܲܢܵܐ: ܥܲܠ ܪ̈ܲܟ݂ܫܵܐ ܢܸܪܟܲܒ̣. ܘܥܲܠ ܩܲܠܝܼ̈ܠܹܐ ܢܸܥܪܘܿܩ. ܡܸܛܠ ܗܵܢܵܐ ܬܸܥ̱ܪܩܘܼܢ: ܘܢܸܗܘܘܿܢ ܩܲܠܝܼܠܝܼܢ ܪ̈ܵܕ݂ܘܼܦܲܝܟ̇ܘܿܢ.


text:
ܐܵܠܹܦ ܡ̣ܢ ܟܐܵܬ̣ܵܐ ܕܚܲܕ݂: ܘܡ̣ܢ ܟܐܵܬ̣ܵܐ ܕܚܲܡܫܵܐ ܬܸܥ̱ܪܩܘܼܢ: ܥܕܲܡܵܐ ܕܬܸܫܬܲܚܪܘܼܢ ܐܲܝܟ݂ ܥܪܵܪܵܐ ܥܲܠ ܪܹܫ ܛܘܼܪܵܐ: ܘܐܲܝܟ݂ ܐܵܬ̤ܵܐ ܥܲܠ ܪܵܡܬ̣ܵܐ.


text:
ܡܸܛܠ ܕܲܢܫܲܪܸܐ ܡܵܪܝܵܐ ܠܲܡܪܲܚܵܡܘܼ ܥܠܲܝܟ̇ܘܿܢ. ܘܢܸܬ̇ܬ̇ܪܝܼܡ ܠܲܡܪܲܚܵܦܘܼ ܥܠܲܝܟ̇ܘܿܢ ܡܸܛܠ ܕܐܲܠܵܗܵܐ ܗ̄ܘܼ ܕܲܝܵܢܵܐ ܡܵܪܝܵܐ. ܘܛܘܼܒܲܝܗܘܿܢ ܠܟ݂ܠ ܕܲܡܣܲܟܹ̇ܝܢ ܠܹܗ.


text:
ܡܸܛܠ ܕܥܲܡܵܐ ܒܨܸܗܝܘܿܢ ܝܵܬܹܒ̣: ܘܒ̣ܐܘܿܪܸܫܠܸܡ ܡܸܒ̣ܟܵܐ ܠܵܐ ܬܸܒ̣ܟ̇ܘܿܢ ܡܪܲܚܵܡܘܼ ܢܪܲܚܸܡ ܥܲܠ ܩܵܠܵܐ ܕܲܓ̣ܥܵܬ̣ܟ݂ܘܿܢ: ܘܡܵܐ ܕܲܫ̣ܡܲܥ ܢܸܥܢܹܝܟ݂ܘܿܢ.


text:
ܘܢܸܬܸ̇ܠ ܠܟ݂ܘܿܢ ܡܵܪܝܵܐ ܠܲܚܡܵܐ ܒܐܘܼܠܨܵܢܵܐ: ܘܡܲـ̈ـܝܵܐ ܒܐܘܼܠܨܵܢܵܐ. ܘܠܵܐ ܢܟܲܢܸܫ ܬܘܼܒ̣ ܠܡܲܛܥ̱ܝܵܢܲܝ̈ܟ̇ܘܿܢ ܘܢܸܚܙ̈ܝܵܢ ܥܲܝܢܲܝ̈ܟ̇ܘܿܢ ܒܡܲܛܥ̱ܝܵܢܲܝ̈ܟ̇ܘܿܢ.


text:
ܘܐܸܕ݂ܢܲܝ̈ܟ̇ܘܿܢ ܢܸܫ̱ܡ̈ܥܵܢ ܡܸܠܬ̣ܵܐ ܡ̣ܢ ܒܸܣܬܲܪܟ݂ܘܿܢ. ܕܐܵܡܪܵܐ: ܗܵܕܲܐ ܗ̄ܝܼ ܐܘܼܪܚܵܐ: ܙܸܠܘ ܒܵܗ̇. ܘܠܐ ܬܸܣܛܘܿܢ ܠܝܲܡܝܼܢܵܐ ܘܲܠܣܸܡܵܠܵܐ.


text:
ܘܲܬ̇ܛܵܘܫܘܼܢ ܣܹܐܡܵܐ ܕܲܩܪܝܼܡ ܠܲܦܬܲܟ݂ܪ̈ܲܝܟ̇ܘܿܢ: ܘܦܸܕ̇ܬܵܐ ܕܢܸܣܟ̇ܬ̣ܵܐ ܕܕܲܗܒ̣ܗܘܿܢ. ܘܬܸܕ݂ܪܘܿܢ ܐܸܢܘܿܢ ܐܲܝܟ݂ ܡܲـ̈ـܝܵܐ ܕܟܸܦ̮ܣܵܢܝܼܬ̣ܵܐ. ܘܐܲܝܟ݂ ܢܦܵܬ̣ܵܐ ܬܲܦܩܘܼܢ ܐܸܢܘܿܢ.


text:
ܘܢܸܬ̣ܝܼܗܸܒ̣ ܡܸܛܪܵܐ ܠܙܲܪ̱ܥܟ݂ܘܿܢ: ܕܬܸܙ̱ܪܥܘܼܢ ܒܐܲܪܥܵܐ: ܘܲܥܒ̣ܘܼܪܵܐ ܕܙܲܪܥܵܐ ܕܐܲܪܥܵܐ. ܢܸܗܘܹܐ ܕܲܗܝܼܢ ܘܫܲܡܝܼܢ: ܪܸܥܝܵܐ ܕܲܒ̣ܥܝܼܪܟ݂ܘܿܢ ܒܝܵܘܡܵܐ ܗܵܘܿ ܒܐܲܬ̣ܪܵܐ ܫܲܡܝܼܢܵܐ.


text:
ܘܢܸܗܘܹܐ ܥܲܠ ܟܠ ܛܘܼܪ ܕܪܵܡ: ܘܥܲܠ ܟܠ ܪܵܡܬ̣ܵܐ ܕܪܵܡܵܐ: ܢܸܪܕܘܿܢ ܬܲܦܹ̈ܐ ܕܡܲـ̈ـܝܵܐ ܒܝܵܘܡܵܐ ܕܩܸܛܠܵܐ ܪܲܒܵܐ: ܘܲܒ̣ܣܘܼܚܵܦܵܐ ܕܡܲܓ̣̈ܕ̇ܠܹܐ.


text:
ܘܢܸܗܘܹܐ ܢܘܼܗܪܹܗ ܕܣܲܗܪܵܐ ܐܲܝܟ݂ ܢܘܼܗܪܹܗ ܕܫܸܡܫܵܐ. ܘܢܘܼܗܪܹܗ ܕܫܸܡܫܵܐ ܢܸܗܘܹܐ ܚܲܕ݂ ܒܫܲܒ̣ܥܵܐ: ܐܲܝܟ݂ ܢܘܼܗܪܵܐ ܕܫܲܒ̣ܥܵܐ ܝܵܘ̈ܡܝܼܢ: ܒܝܵܘܡܵܐ ܕܢܸܥܨܘܿܒ̣ ܡܵܪܝܵܐ ܬܒ̣ܵܪܵܐ ܕܥܲܡܹܗ: ܘܟܹܐܒ̣ܵܐ ܕܲܡܚܘܿܬܹܗ ܢܲܐܣܹܐ.


text:
ܗܵܐ ܫܡܹܗ ܕܡܵܪܝܵܐ ܐܵܬܹ̇ܐ ܡ̣ܢ ܪܘܼܚܩܵܐ ܝܵܩܹ̇ܕ݂ ܪܘܼܓ̣ܙܹܗ: ܘܲܫܒ̣ܝܼܚ ܡܲܫܩ̄ܠܹܗ. ܘܣܸܦ̈ܘܵܬܹܗ ܡܲܠ̈ܝܵܢ ܪܘܼܓ̣ܙܵܐ ܘܠܸܫܵܢܹܗ ܐܲܝܟ݂ ܢܘܼܪܵܐ ܕܝܵܩ̇ܕܵܐ.


text:
ܘܪܘܼܚܹܗ ܐܲܝܟ݂ ܢܲܚܠܵܐ ܕܓܵܪܹܦ. ܥܕܲܡܵܐ ܠܨܵܘܪܵܐ ܢܸܦܣܘܿܩ: ܠܡܸܕ݂ܠܲܚ ܥܲܡܡܹ̈ܐ ܡܸܛܠ ܛܵܠܝܘܼܬ̣ܗܘܿܢ ܣܪܝܼܩܬܵܐ: ܘܠܲܦܓ̣ܘܼܕ̇ܬܵܐ ܡܲܛܥ̱ܝܵܢܝܼܬ̣ܵܐ ܕܥܲܠ ܦܲܟܲܝ̈ܗܘܿܢ ܕܥܲܡܡܹ̈ܐ.


text:
ܬܸܫܒ̇ܘܿܚܬܵܐ ܢܸܗܘܹܐ ܠܟ݂ܘܿܢ ܟܠܝܼܠܵܐ ܕܐܹܬ̣ܩܲܕܲܫ ܒܚܲܓܵܐ. ܘܚܲܕ݂ܘܼܬܹܗ ܕܠܸܒܵܐ ܐܲܝܟ݂ ܗܵܘ ܕܲܡܗܲܠܸܟ݂ ܒܚܲܕ݂ܘܼܬ̣ܵܐ: ܠܡܹܐܬ̣ܵܐ ܠܛܘܼܪܹܗ ܕܡܵܪܝܵܐ: ܠܘܵܬ̣ ܬܲܩܝܼܦܵܐ ܕܝܲܥܩܘܿܒ̣.


text:
ܘܢܲܫܡܲܥ ܡܵܪܝܵܐ ܫܘܼܒ̣ܚܵܐ ܕܩܵܠܹܗ. ܘܲܡܚܘܿܬ̣ܵܐ ܕܲܕ݂ܪܵܥܹܗ ܢܚܵܘܹܐ ܒܚܸܡܬ̣ܵܐ ܕܪܘܼܓ̣ܙܵܐ: ܘܲܒ̣ܫܲܠܗܹܒ̣ܝܼܬ̣ܵܐ ܕܢܘܼܪܵܐ ܕܐܵܟ݂ܠܵܐ: ܒܙܵܪܝܼܦ̮ܬܵܐ ܕܚܵܒ̣ܛܵܐ ܘܟܹܐܦܹ̈ܐ ܕܒܲܪܕ݂ܵܐ.


text:
ܘܢܸܗܘܹܐ ܒܟ݂ܠܗܘܿܢ ܥܒ̣ܵܕ݂ܵܘ̈ܗܝ: ܚܘܼܛܪܵܐ ܕܫܘܼܥܒܵܕ݂ܵܐ ܕܲܢܢܝܼܚ ܡܵܪܝܵܐ ܥܠܵܘܗܝ: ܒܲܦܠܲܓܹ̈ܐ: ܘܲܒ̣ܟܸܢܵܪܹ̈ܐ ܘܒܲܩܪܵܒ̣ܵܐ ܥܲܫܝܼܢܵܐ ܢܸܬ̣ܟܲܬܲܫ ܒܹܗ.


text:
ܡܸܛܠ ܕܲܡܛܲܝܸܒ̣ ܡ̣ܢ ܩܕ݂ܵܡ ܝܵܘ̈ܡܵܬ̣ܵܐ ܡܹܐܟ݂ܘܼܠܬܹ̇ܗ ܐܵܦ ܗ̤ܝ ܐܸܬ̇ܛܲܝܒܲܬ̤ ܕܬܲܡܠܸܟ݂: ܘܥܲܡܩܲܬ̣ ܘܪܵܘܚܲܬ̤ ܒܹܝܬ̣ ܡܲܥܡܪܵܗ̇ ܣܲܓ̇ܝܼܐܝܼܢ ܩܲܝܣܹ̈ܐ ܘܢܘܼܪܵܐ. ܘܲܢܫܲܡܬܹܗ ܕܡܵܪܝܵܐ ܐܲܝܟ݂ ܢܲܚܠܵܐ ܕܟܸܒ̣ܪܝܼܬ̣ܵܐ ܕܝܵܩܕܵܐ ܒܹܗ.


text:
ܘܵܝ ܠܲܕ݂ܢܵܚܬ̇ܝܼܢ ܠܡܸܨܪܹܝܢ ܠܡܸܬ̣ܥܲܕܵܪܘ: ܘܥܲܠ ܪ̈ܲܟ݂ܫܵܐ ܡܸܬ̇ܬܲܟ݂ܠܝܼܢ: ܘܡܸܬ̇ܬܲܟ݂ܠܝܼܢ ܥܲܠ ܡܲܪ̈ܟ̇ܒ̣ܵܬ̣ܵܐ ܣܲܓ̇ܝܼܵܐ̈ܬ̣ܵܐ: ܘܥܲܠ ܦܲܪ̈ܵܫܹܐ ܕܛܵܒ̣ ܥܲܫܝܼܢܝܼܢ. ܘܠܵܐ ܐܸܬ̇ܬ̇ܟܸܠܘ ܥܲܠ ܩܲܕ̇ܝܼܫܵܐ ܕܝܼܣܪܵܝܹܠ: ܘܲܠܡܵܪܝܵܐ ܠܵܐ ܒܥ̣ܵܘ.


text:
ܘܲܒ̣ܚܸܟ݂ܡ̱ܬܹܗ ܐܲܝܬ̇ܝ ܒܝܼܫܬܵܐ: ܘܡܸܠܵܘ̈ܗܝ ܠܵܐ ܐܲܥܒܲܪ. ܘܩܵܡ ܥܲܠ ܒ̣ܵܝܬܵܐ ܕܒ̣ܝܼܫܹ̈ܐ: ܘܥܲܠ ܥܘܼܕ݂ܪܵܢܵܐ ܕܥܵܒ̣ܕܲܝ̈ ܥܵܘܼܠܵܐ.


text:
ܘܡܸܨܪ̈ܵܝܹܐ ܐ̄ܢܵܫܵܐ ܐܸܢܘܿܢ: ܘܠܵܐ ܗܘ̤ܵܘ ܐܲܠܵܗܹ̈ܐ ܘܪ̈ܲܟ݂ܫܗܘܿܢ ܕܒܸܣܪܵܐ ܐܸܢܘܿܢ: ܘܠܵܐ ܗܘ̤ܵܘ ܕܪܘܼܚܵܐ. ܘܡܵܪܝܵܐ ܢܲܪܟܸ̇ܢ ܐܝܼܕܹܗ: ܘܢܸܣܬ̇ܚܸܦ ܡܥܲܕ̇ܪܵܢܵܐ. ܘܢܸܦܸܠ ܐܵܦ ܗܵܘܿ ܕܡܸܬ̣ܥܲܘܲܪ ܘܟ݂ܠܗܘܿܢ ܐܲܟ݂ܚ̄ܕ݂ܵܐ ܢܣܘܼܦܘܼܢ.


text:
ܡܸܛܠ ܕܗܵܟܲܢܵܐ ܐܸܡܲܪ ܠܝܼ ܡܵܪܝܵܐ: ܐܲܝܟ݂ ܕܢܵܗܹ̇ܡ ܐܲܪܝܵܐ ܘܓ̣ܘܼܪܝܵܐ ܕܐܲܪܝܵܐ ܥܲܠ ܡܸܕܸ̇ܡ ܕܬ̣ܵܒܲܪ: ܘܩܵܥܹ̇ܝܢ ܒܹܗ ܣܘܿܓ̣ܵܐܐ ܕܪ̈ܵܥܵܘܵܬ̣ܵܐ ܘܡ̣ܢ ܩܵܠܗܘܿܢ ܠܵܐ ܕܵܚܹ̇ܠ: ܘܡ̣ܢ ܣܘܿܓ̣ܵܐܗܘܿܢ ܠܵܐ ܡܸܬ̇ܬ̇ܙܝܼܥ. ܗܵܟܲܢܵܐ ܢܸܚܘܿܬ̣ ܡܵܪܝܵܐ ܚܲܝܠܬ̣ܵܢܵܐ ܠܡܸܬ̣ܚܲܝܵܠܘܼ ܥܲܠ ܛܘܼܪܵܐ ܕܨܸܗܝܘܿܢ: ܘܥܲܠ ܪ̈ܵܡܵܬ̣ܵܗ̇.


text:
ܐܲܝܟ݂ ܨܸܦܪܹ̈ܐ ܕܦܵܪ̈ܚܵܢ: ܗܵܟܲܢܵܐ ܢܲܓܸ̇ܢ ܡܵܪܝܵܐ ܚܲܝܠܬ̣ܵܢܵܐ ܥܲܠ ܐܘܿܪܸܫܠܸܡ: ܢܲܓܸ̇ܢ ܘܲܢܦܲܨܸܐ: ܘܲܢܣܲܝܲܥ ܘܲܢܥܲܕܲܪ.


text:
ܡܸܛܠ ܕܲܒ̣ܝܵܘܡܵܐ ܗܵܘܿ: ܢܲܣܠܘܿܢ ܐ̄ܢܵܫܵܐ ܦܬܲܟ݂ܪܹ̈ܐ ܕܕܲܗܒ̣ܵܐ ܘܲܕ݂ܣܹܐܡܵܐ: ܕܲܥ̣ܒܲܕ݂ ܠܟ݂ܘܿܢ ܐܝܼܕܲܝ̈ܟ̇ܘܿܢ ܚܛܝܼܬ̣ܵܐ.


text:
ܘܢܸܦܸܠ ܐܵܬ̱̣ܘܿܪܵܝܵܐ ܒܚܲܪܒܵܐ: ܚܲܪܒܵܐ ܠܵܐ ܕܓܲܒ̣ܪܹ̈ܐ: ܘܚܲܪܒܵܐ ܠܵܐ ܕܓܲܢ̄ܒܵܪܹ̈ܐ ܬܹܐܟ݂ܠܝܼܘܗܝ ܘܢܸܥܪܘܿܩ ܠܹܗ ܡ̣ܢ ܩܕ݂ܵܡ ܚܲܪܒܵܐ: ܘܲܥܠܲܝܡܵܘ̈ܗܝ ܠܐܵܬ̤ܵܐ ܢܸܗܘܘܿܢ.


text:
ܘܒܲܫܩܝܼܦܵܐ ܕܡܲܥܡܪܹܗ ܢܸܥܡܲܪ. ܘܢܸܬ̇ܬܲܒ̣ܪܘܼܢ ܡ̣ܢ ܐܵܬ̤ܵܐ ܪܵܘ̱ܪ̈ܒ̣ܵܢܵܘܗܝ. ܐܵܡܲܪ ܡܵܪܝܵܐ ܕܢܘܼܗܪܹܗ ܒܨܸܗܝܘܿܢ: ܘܬܲܢܘܼܪܹܗ ܒܐܘܿܪܸܫܠܸܡ.


text:
ܘܢܸܗܘܹܐ ܓܲܒ̣ܪܵܐ ܐܲܝܟ݂ ܓܸܢܝܵܐ ܠܪܘܼܚܵܐ. ܘܐܲܝܟ݂ ܣܸܬܵܪܵܐ ܠܙܵܪܝܼܦ̮ܬܵܐ: ܘܐܲܝܟ݂ ܬܲܦܵܐ ܕܡܲـ̈ـܝܵܐ ܒܨܲܗܝܵܐ: ܘܐܲܝܟ݂ ܛܸܠܵܠܵܐ ܕܟܹܐܦܵܐ ܥܲܫܝܼܢܬܵܐ ܒܐܲܪܥܵܐ ܡܛܲܪܦܬܵܐ.


text:
ܡܸܛܠ ܕܫܵܛ̇ܝܵܐ ܫܵܛܝܘܼܬ̣ܵܐ ܡܡܲܠܸܠ ܘܠܸܒܹ̇ܗ ܚܵܫܹ̇ܠ ܥܵܘܼܠܵܐ. ܕܢܸܥܒܸ̇ܕ݂ ܚܲܠܦܘܼܬ̣ܵܐ: ܘܲܢܡܲܠܸܠ ܥܲܠ ܛܵܥ̇ܝܘܼܬ̣ܵܐ: ܘܲܢܣܲܪܸܩ ܢܲܦ̮ܫܵܐ ܕܟܲܦܢܵܐ: ܘܡܲܫܬ̇ܝܵܐ ܕܨܲܗܝܵܐ ܢܓܲܝܸܙ.


text:
ܒܝܼܫܝܼܢ ܐܸܢܘܿܢ ܡܵܐܢܵܘ̈ܗܝ ܕܲܣܪܝܼܩܵܐ. ܘܗ̤ܘ ܬܲܪܥܝܼܬ̣ܵܐ ܡܸܬ̣ܚܲܫܲܒ̣: ܠܲܡܚܲܒܵܠܘܼ ܡܸܣܟܹ̇ܢܹ̈ܐ ܒܡܹܐܡܪܵܐ ܕܫܘܼܩܪܵܐ: ܘܡܸܠܬܹܗ ܕܒ̣ܵܝܫܵܐ ܒܕ݂ܝܼܢܵܐ.


text:
ܙܘܼܥܹ̈ܝܢ ܥܲܬ̇ܝܼܪ̈ܵܬ̣ܵܐ: ܘܲܪܓܲܙܹܝܢ ܐܲܝܠܹܝܢ ܕܲܡܣܲܒ̇ܪ̈ܵܢ ܫܠܲܚܹ̈ܝܢ ܥܲܪܛܸܠ: ܡܚܵܝܑܹܝ̈ܢ ܣܲܩܹ̈ܐ ܒܚܲܨܲܝܟܹ̇ܝ̈ܢ.


text:
ܘܥܲܠ ܐܲܪܥܹܗ ܕܥܲܡܝ ܟܘܼ̈ܒܹ̇ܐ ܘܝܲܥܪܵܐ ܢܹܐܥܘܿܢ: ܘܲܒ̣ܟ݂ܠܗܘܿܢ ܒܵـ̈ـܬܹ̇ܐ ܕܚܲܕ݂ܘܼܬ̣ܵܐ: ܘܒܲܩܪܝܼܬ̣ܵܐ ܥܲܫܝܼܢܬܵܐ.


text:
ܡܸܛܠ ܕܢܵܘܣܵܐ ܐܸܬ̇ܛܥܝܼ. ܘܚܲܝܠܵܐ ܕܲܩܪܝܼܬ̣ܵܐ ܐܸܫܬ̇ܒܸܩ. ܘܫܘܼܦ̱ܪܗܘܿܢ ܕܒ̣ܵـ̈ـܬܹ̇ܐ ܗܘ̤ܵܐ ܠܲܡܥܲܪܹ̈ܐ ܥܕܲܡܵܐ ܠܥܵܠܲܡ. ܟܘܼ̈ܒܹ̇ܐ ܘܚܲܕ݂ܘܼܬ̣ܵܐ ܠܲܥܪ̈ܵܕܹܐ: ܘܒܹܝܬ̣ ܪܸܥܝܵܐ ܠܲܓ̣ܙܵܪܹ̈ܐ ܕܥܵـ̈ـܢܵܐ.


text:
ܥܕܲܡܵܐ ܕܬܸܬ̇ܥܝܼܪ ܥܠܲܝܢ ܪܘܼܚܵܐ ܡ̣ܢ ܡܪܵܘܡܵܐ: ܘܢܸܗܘܐ ܡܲܘܒ̇ܪܵܐ ܐܲܝܟ݂ ܟܲܪܡ̄ܠܵܐ: ܘܟܲܪܡ̄ܠܵܐ ܐܲܝܟ݂ ܥܒ̣ܵܐ ܢܸܬ̣ܚܫܸܒ̣.


text:
ܘܢܸܗܘܹܐ ܥܒ̣ܵܕ݂ܵܗ̇ ܕܙܲܕ̇ܝܼܩܘܼܬ̣ܵܐ ܫܠܵܡܵܐ: ܘܦܘܼܠܚܵܢܵܗ̇ ܕܙܲܕ̇ܝܼܩܘܼܬ̣ܵܐ ܫܸܠܝܵܐ: ܘܣܲܒ̣ܪܵܐ ܠܥܵܠܲܡ ܥܵܠܡܝܼܢ.


text:
ܘܵܝ ܠܲܕ݂ܒ̣ܵܐܹ̇ܙ ܐܲܢ̄ܬ̇ܘܿܢ ܠܵܐ ܬܸܒ̇ܙܘܼܢ. ܘܕܲܓܵܠܵܐ ܠܵܐ ܢܕ̇ܓܸ̇ܠ ܒܟ݂ܘܿܢ. ܡܵܐ ܕܲܨܒ̇ܝܼܬ̇ܘܿܢ ܠܡܸܒܲܙ: ܬܸܬ̣ܒܲܙܘܼܢ. ܘܡܵܐ ܕܲܨܒܲܝܬ̇ܘܿܢ ܠܲܡܕܲܓܵܠܘܼ: ܢܸܬ̇ܕܲܠܲܓ ܒܟ݂ܘܿܢ.


text:
ܡܵܪܝܵܐ: ܪܲܚܸܡ ܥܠܲܝܢ: ܡܸܛܠ ܕܲܥܠܲܝܟ̇ܘܼ ܣܲܒ̣ܪܲܢ. ܗܘ̤ܝܼ ܥܵܕ݂ܘܿܪܲܢ ܒܨܲܦܪܵܐ: ܘܦܵܪܘܿܩܲܢ ܒܙܲܒ̣ܢܵܐ ܕܐܘܼܠܨܵܢܵܐ.


text:
ܘܢܸܗܘܹܐ ܙܲܒ̣ܢܵܟ݂ ܗܲܝܡܵܢܘܼܬ̣ܵܐ: ܘܦܘܼܪܩܵܢܵܟ݂ ܒܣܸܬܵܪܵܐ. ܚܸܟ݂ܡ̱ܬ̣ܵܐ ܘܝܼܕܲܥܬ̣ܵܐ: ܕܸܚ̱ܠܬ̣ܵܐ ܕܡܵܪܝܵܐ ܗ̤ܝ ܗ̄ܝܼ ܓ̇ܙܹܗ.


text:
ܨܕ݂ܵܘ ܫܒ̣ܝܼ̈ܠܹܐ: ܘܲܒ̣ܛܸܠ̣ܘ ܥܵܒ̣ܪ̈ܲܝ ܐܘܼܪܚܵܐ. ܘܲܒ̣ܛܸܠ ܩܝܵܡܵܐ. ܘܩܘܼܪ̈ܝܵܐ ܐܸܣܬ̇ܠܝܼ ܘܐ̄ܢܵܫܵܐ ܠܵܐ ܐܸܬ̣ܚ̄ܫܸܒ̣ܘ.


text:
ܐܲܠܲܬ̤ ܘܝܸܬ̣ܒܲܬ̤ ܒܐܸܒ̣ܠܵܐ ܐܲܪܥܵܐ. ܘܐܲܚܦܲܪ ܠܸܒ̣ܢܵܢ ܘܲܒ̣ܗܸܬ̣. ܘܲܗܘ̤ܵܐ ܫܵܪܘܿܢܵܐ ܐܲܝܟ݂ ܦܩܲܥܬ̣ܵܐ. ܚܸܪܒܲܬ̤ ܒܲܝܫܵܢ ܘܟܲܪܡ̄ܠܵܐ.


text:
ܐܸܬ̣ܪ̱ܗܸܒ̣ܘ ܚܲܛܵܝܹ̈ܐ ܒܨܸܗܝܘܿܢ. ܘܲܪܬܹܝܬ̣ܵܐ ܢܦܲܠ̣ ܒܚܲܢ̈ܦܹܐ. ܡܲܢܘܼ ܢܸܥܡܲܪ ܠܲܢ ܥܲܡ ܢܘܼܪܵܐ ܐܵܟܹ̇ܠܬ̣ܵܐ. ܘܡܲܢܘܼ ܢܸܥܡܲܪ ܠܲܢ ܥܲܡ ܡܵܘܩܕܲܬ̣ ܥܵܠܡܹ̈ܐ.


text:
ܕܲܡܗܲܠܸܟ݂ ܒܙܲܕ̇ܝܼܩܘܼܬ̣ܵܐ: ܘܲܡܡܲܠܸܠ ܬܪܝܼܨܘܼܬ̣ܵܐ: ܘܣܵܢܹ̇ܐ ܢܸܟ݂ܠܵܐ ܘܲܛܠܘܼܡܝܵܐ: ܘܢܵܦܹ̇ܨ ܐܝܼܕܹܗ ܡ̣ܢ ܕܲܠܡܸܣܲܒ̣ ܫܘܼܚܕܵܐ: ܘܲܡܣܲܟܲܪ ܐܸܕ݂ܢܵܘ̈ܗܝ ܕܠܵܐ ܢܸܫܡܲܥ: ܘܲܡܥܲܡܸܨ ܥܲܝܢܵܘ̈ܗܝ ܕܠܵܐ ܢܸܚܙܹܐ ܒܝܼܫܬܵܐ.


text:
ܚܙܝܼ ܠܨܸܗܝܘܿܢ ܩܪܝܼܬ̣ܵܐ ܕܥܲܕ݂ܥܹ̈ܕܲܝܢ. ܘܥܲܝܢܲܝ̈ܟ ܢܚܘܼܪ̈ܵܢ ܒܐܘܿܪܸܫܠܸܡ ܕܲܝܪܵܐ ܥܲܬ̇ܝܼܪܬܵܐ. ܡܲܫܟ̇ܢܵܐ ܕܠܵܐ ܙܵܐܲܥ: ܘܠܵܐ ܡܸܬ̣ܥܲܩܪ̈ܵܢ ܣܸܟܵܘ̈ܗܝ ܠܥܵܠܡܝܼܢ: ܘܟ݂ܠܗܘܿܢ ܛܘܼܢܒܵܘ̈ܗܝ ܠܵܐ ܡܸܬ̣ܦܲܣܩܝܼܢ.


text:
ܡܸܛܠ ܕܡܵܪܝܵܐ ܫܡܵܐ ܗ̄ܘܼ ܠܲܢ ܡܫܲܒ̇ܚܵܐ ܘܗ̤ܘ ܢܸܗܘܹܐ ܠܲܢ ܐܲܬ̣ܪܵܐ ܢܲܗܝܼܪܵܐ: ܘܢܲܗܝܼܪܘܼܬ̣ܵܐ ܘܲܪܘܲܚܬ̣ܵܐ ܕܐܝܼ̈ܕܲܝܵܐ. ܕܠܵܐ ܬܲܡܠܸܟ݂ ܡܵܪܘܼܬ̣ܵܐ ܕܫܲܠܝܼܛܵܐ ܘܥܲܫܝܼܢܵܐ ܕܢܸܫܬ̇ܟܲܚ: ܠܵܐ ܢܸܥܒܲܪ ܒܵܗ̇.


text:
ܐܸܫܬ̇ܪܝܼܘ ܚܲܒ̣̈ܠܲܝܟ̇ܝ ܕܠܵܐ ܐܸܫܬܲܕܪܘ ܘܐܸܬ̣ܪ̱ܟܸܢܘ ܥܲܡܘܼܕܲܝ̈ܟ̇ܝ ܕܠܵܐ ܦܫܲܛܘ ܐܵܬ̤ܵܐ: ܥܕܲܡܵܐ ܕܦܲܠܸܓ̣ܘ ܒܸܙܬ̣ܵܐ: ܘܣܘܿܓ̣ܵܐܐ ܕܲܚܓܝܼܪܹ̈ܐ ܫܒܵܘ ܫܒ̣ܝܼܬ̣ܵܐ.


text:
ܐܲܬ̣ܪܵܐ ܕܕ݂ܝܼܢܵܐ. ܩܪܘܿܒ̣ܘ ܥܲܡܡܹ̈ܐ ܠܡܸܫܡܲܥ: ܘܨܘܼ̈ܬܹܝܢ ܐܸܡ̈ܘܵܬ̣ܵܐ. ܬܸܫܡܲܥ ܐܲܪܥܵܐ ܒܲܡܠܹܐܵܗ̇: ܘܟ݂ܠܗܘܿܢ ܥܵܡܘܿܪܹ̈ܝܗ̇.


text:
ܡܸܛܠ ܕܪܘܼܓ̣ܙܹܗ ܕܡܵܪܝܵܐ ܥܲܠ ܟܠܗܘܿܢ ܥܲܡܡܹ̈ܐ. ܘܚܸܡܬܹܗ ܥܲܠ ܟܠܹܗ ܚܲܝܠܗܘܿܢ ܕܢܸܚܪܘܿܒ̣ ܐܸܢܘܿܢ: ܘܢܲܫܠܸܡ ܐܸܢܘܿܢ ܠܩܸܛܠܵܐ.


text:
ܘܢܸܬ̣ܡ̱ܣܘܿܢ ܟܠ ܚܲܝܠܵـ̈ـܘܵܬ̣ܵܐ ܕܲܫܡܲܝܵܐ. ܘܢܸܬ̣ܟܲܪܟ̇ܘܼܢ ܫܡܲܝܵܐ ܐܲܝܟ݂ ܡܓܲܠܬ̣ܵܐ. ܘܟ݂ܠܹܗ ܚܲܝܠܗܘܿܢ ܢܸܬܲܪ: ܐܲܝܟ݂ ܛܲܪܦܵܐ ܕܢܵܬܲܪ ܡ̣ܢ ܓܦܸܬܵܐ: ܘܐܲܝܟ݂ ܦܲܩܘܼܥܵܐ ܡ̣ܢ ܬܹܬܵܐ.


text:
ܚܲܪܒܹ̇ܗ ܕܡܵܪܝܵܐ ܡܲܠܝܵܐ ܕܡܵܐ. ܐܸܬ̇ܕܲܗܢܲܬ̤ ܡ̣ܢ ܕܡܵܐ ܘܡ̣ܢ ܬܲܪܒܵܐ ܕܲܡܦܲܛܡܹ̈ܐ: ܘܕܲܓ̣ܕܲܝܵܐ: ܘܬܲܪܒܵܐ ܕܟ݂ܘܿܠ̈ܝܵܬ̣ܵܐ ܕܕܸܟ݂ܪܹ̈ܐ. ܡܸܛܠ ܕܕܸܒ̣ܚ̱ܬ̣ܵܐ ܠܡܵܪܝܵܐ ܒܒ̣ܘܼܨܵܪ: ܘܩܸܛܠܵܐ ܪܲܒܵܐ ܒܐܲܪܥܵܐ ܕܐܲܕ݂ܘܿܡ.


text:
ܘܢܸܦܠܘܼܢ ܪ̈ܲܝܡܹܐ ܥܲܡܗܘܿܢ: ܘܬ̣ܵܘܪܹ̈ܐ ܥܲܡ ܐܲܪ̈ܘܵܢܹܐ. ܘܬܸܬ̣ܪ̱ܘܐ ܐܲܪܥܵܐ ܡ̣ܢ ܕܸܡܗܘܿܢ. ܘܥܲܦܪܵܐ ܡ̣ܢ ܬܲܪܒ̇ܗܘܿܢ ܢܸܕ݂ܗܲܢ.


text:
ܘܠܵܐ ܬܸܕ݂ܥܲܟ݂ ܠܸܠܝܵܐ ܘܐܝܼܡܵܡܵܐ ܘܲܠܥܵܠܲܡ ܢܸܣܲܩ ܬܸܢܵܢܵܗ̇ ܘܬܸܚܪܲܒ̣ ܠܕ݂ܵܪܕܵܪ̈ܝܼܢ. ܘܲܠܥܵܠܲܡ ܥܲܠܡܝܼܢ ܐ̄ܢܵܫ ܠܵܐ ܢܸܥܒܲܪ ܒܵܗ̇.


text:
ܘܢܸܬ̣ܡ̱ܬܲܚ ܥܠܹܝܗ̇ ܚܘܼܛܵܐ ܕܚܲܪܒܵܐ ܘܠܵܐ ܬܸܗܘܹܐ ܬܲܡܵܢ ܚܲܕ݂ܘܼܬ̣ܵܐ. ܐܵܦܠܵܐ ܢܸܩܪܘܿܢ ܬܲܡܵܢ ܡܲܠܟ̇ܘܼܬ̣ܵܐ. ܘܟ݂ܠܗܘܿܢ ܪܵܘ̱ܪ̈ܒ̣ܵܢܹܝܗ̇ ܢܸܗܘܘܿܢ ܠܐܲܒ̣ܕܵܢܵܐ.


text:
ܘܢܹܐܥܘܿܢ ܟܘܼ̈ܒܹ̇ܐ ܒܣܵܚܪ̈ܵܬ̣ܵܗ̇: ܘܩܘܼܪ̈ܛܒܹܐ ܘܕܲܕ̇ܪܹ̈ܐ ܒܥܘܼܫܢܵܗ̇. ܘܬܸܗܘܹܐ ܕܲܝܪܵܐ ܕܝܵܪܘܿܪܹ̈ܐ: ܘܒܹܝܬ̣ ܪܸܥܝܵܐ ܠܲܒ̣̈ܢܵܬ̣ ܢܲܥܵܡܹ̈ܐ.


text:
ܘܢܹܐܪܥܘܼܢ ܒܵܗ̇ ܪ̈ܘܼܚܹܐ ܒܦܸܓܥܹ̈ܐ. ܘܫܹܐܕ݂ܵܐ ܠܚܲܒ̣ܪܹܗ ܢܸܩܪܸܐ. ܬܲܡܵܢ ܐܸܬ̇ܬ̇ܢܝܼܚܲܬ̣ ܠܸܠܝܼܬ̣ܵܐ. ܘܐܸܫܟ̇ܚܲܬ̤ ܠܵܗ̇ ܢܝܵܚܵܐ.


text:
ܘܬܲܡܵܢ ܐܲܩܢܲܬ̤ ܩܘܼܦܕܵܐ: ܘܐܸܬ̣ܢܲܦܨܲܬ̤ ܘܚܸܠܕܲܬ̣ ܘܒܸܙܥܲܬ̣ ܒܛܸܠܵܠܵܗ̇. ܘܬܲܡܵܢ ܐܸܬ̣ܟܲܢܲܫ ܕܲܝܵـ̈ـܬ̣ܵܐ ܚܕ݂ܵܐ ܠܘܵܬ̣ ܚܕ݂ܵܐ.


text:
ܒܥܵܘ ܒܲܟ݂ܬ̣ܵܒܹܗ ܕܡܵܪܝܵܐ ܘܲܩܪܵܘ. ܕܲܚܕ݂ܵܐ ܡܸܢܗܹܝܢ ܠܵܐ ܛܥܵܬ̤. ܘܲܚܕ݂ܵܐ ܠܲܚܕ݂ܵܐ ܠܵܐ ܒܥܲܝ̈. ܐܸܠܵܐ ܗ̤ܘ ܦܩܲܕ݂ ܒܦܘܼܡܹܗ. ܘܪܘܼܚܹܗ ܟܲܢܫܲܬ̤ ܐܸܢܹܝܢ.


text:
ܘܗ̤ܘ ܐܲܪܡܝܼ ܠܗܹܝܢ ܦܸܨܹ̈ܐ. ܘܐܝܼܕܹܗ ܦܲܠܓܲܬ̤ ܠܗܹܝܢ ܡܘܼܫ̈ܚܵܬ̣ܵܐ: ܕܲܥܕܲܡܵܐ ܠܥܵܠܲܡ ܢܹܐܪ̈ܬܵܢܵܗ̇: ܘܲܠܕ݂ܵܪܕܵܪ̈ܝܼܢ ܢܸܫ̱ܪ̈ܝܵܢ ܒܵܗ̇.


text:
ܘܲܬ̇ܕ݂ܘܼܨ ܐܲܝܟ݂ ܕܲܝܨܵܐ. ܘܲܒ̣ܫܘܼܒ̣ܚܵܐ ܐܝܼܩܵܪܵܐ ܕܠܸܒ̣ܢܵܢ ܢܸܬ̣̱ܝܼܗܸܒ̣ ܠܵܗ̇. ܘܗܸܕ݂ܪܹܗ ܕܟܲܪܡ̄ܠܵܐ ܘܲܕ݂ܫܵܪܘܿܢܵܐ. ܗܸܢ̣ܘܿܢ ܢܸܚܙܘܿܢ ܐܝܼܩܵܪܹܗ ܕܡܵܪܝܵܐ: ܘܗܸܕ݂ܪܹܗ ܕܐܲܠܵܗܲܢ.


text:
ܙܘܼܗܵܪܵܐ ܘܠܘܼܒܵܒ̣ܵܐ ܕܲܡܚܝܼ̈ܠܹܐ ܕܐܵܬܹܐ ܦܵܪܘܿܩܵܐ ܘܦܵܪܹܩ ܠܗܘܿܢ. ܐܸܬ̣ܚܲܝܲܠܹܝ̈ܢ ܐܝܼ̈ܕܲܝܵܐ ܕܲܡܪ̈ܲܦܝܵܢ. ܘܒ̣ܘܼܪ̈ܟܹ̇ܐ ܕܪ̈ܵܥܠܵܢ ܐܸܫܬܲܪܲܪܹ̈ܝܢ.


text:
ܐܸܡܲܪܘ ܠܲܙܥܘܿܪ̈ܲܝ ܠܸܒܵܐ: ܐܸܬ̣ܚܲܝܲܠܘ ܘܠܵܐ ܬܸܕ݂ܚ̄ܠܘܼܢ ܗܵܐ ܐܲܠܵܗܟ݂ܘܿܢ ܬܵܒ̣ܘܿܥܵܐ ܐܵܬܹ̇ܐ. ܐܲܠܵܗܵܐ ܦܵܪܘܿܩܵܐ ܐܵܬܹ̇ܐ: ܘܦܵܪܹܩ ܠܟ݂ܘܿܢ.


text:
ܗܵܝܕܹ̇ܝܢ ܢܩܲܝܸܙ ܚܓ̣ܝܼܪܵܐ ܐܲܝܟ݂ ܐܲܝܠܵܐ. ܘܢܸܬ̣ܦܫܸܛ ܠܸܫܵܢܹܗ ܕܦܹܐܩܵܐ. ܡܸܛܠ ܕܐܸܬ̇ܬ̇ܪܲܥܘ ܡܲـ̈ـܝܵܐ ܒܡܲܕ݂ܒ̇ܪܵܐ: ܘܢܲܚ̈ܠܹܐ ܒܲܦܩܲܥܬ̣ܵܐ.


text:
ܢܸܗܘܘܿܢ ܐܲܓ̣ܡܹ̈ܐ ܒܐܲܬ̣ܪܵܐ ܚܘܼܪܒܵܐ: ܘܡܲܒ̇ܘܼ̈ܥܹܐ ܕܡܲـ̈ـܝܵܐ ܒܹܝܬ̣ ܨܲܗ̈ܘܵܢܹܐ. ܢܹܐܥܹܐ ܥܡܝܼܪܵܐ ܘܩܲܢܝܵܐ ܘܐܲܪܒ̣ܵܢܵܐ ܒܕܲܝܪܵܐ ܕܝܵܪܘܿܪܹ̈ܐ.


text:
ܘܢܸܗܘܸܐ ܬܲܡܵܢ ܫܒ̣ܝܼܠܵܐ: ܘܐܘܼܪܚܵܐ ܩܲܕ̇ܝܼܫܬܵܐ ܢܸܬ̣ܩ̄ܪܸܐ: ܘܠܵܐ ܬܸܥܒܲܪ ܒܹܗ ܛܲܢܦܘܼܬ̣ܵܐ. ܘܠܵܐ ܬܸܗܘܹܐ ܒܹܗ ܐܘܼܪܚܵܐ. ܘܣܲܟ݂̈ܠܹܐ ܠܵܐ ܢܸܛܥܘܿܢ ܬܲܡܵܢ.


text:
ܘܢܹܐܙܠ̄ܘܼܢ ܦܪ̈ܝܼܩܹܐ: ܦܪ̈ܝܼܩܵܘܗܝ ܕܡܵܪܝܵܐ. ܘܢܸܬ̣ܦ̄ܢܘܿܢ ܘܢܸܥܠܘܼܢ ܠܨܸܗܝܘܿܢ ܒܫܘܼܒ̣ܚܵܐ. ܘܲܠܥܵܠܡܝܼܢ ܬܸܗܘܹܐ ܚܲܕ݂ܘܼܬ̣ܵܐ ܥܲܠ ܪܹ̈ܫܲܝܗܘܿܢ. ܒܘܼܣܵܡܵܐ ܘܚܲܕ݂ܘܼܬ̣ܵܐ ܢܲܕ݂ܪ̱ܟ݂ܘܼܢ. ܘܢܸܥܪ̱ܩܘܼܢ ܕܵܘ̈ܘܿܢܹܐ ܘܬܸܢ̈ܚܵܬ̣ܵܐ.


text:
ܘܲܗܘ̤ܵܬ̣ ܒܲܫܢܲܬ̣ ܐܲܪܒܲܥܸܣܪܹ̈ܐ ܕܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܣܠܸܩ̣ ܣܲܢܚܸܪܝܼܒ̣ ܡܲܠܟܵܐ ܕܐܵܬ̣ܘܿܪ: ܥܲܠ ܟܠܗܹܝܢ ܡܕ݂ܝܼ̈ܢܵܬ̣ܵܐ ܥܲܫܝܼ̈ܢܵܬ̣ܵܐ ܕܲܝܗܘܼܕ݂ܵܐ. ܘܐܸܚܲܕ݂ ܐܸܢܹܝܢ.


text:
ܘܫܲܕܲܪ ܡܲܠܟܵܐ ܕܐܵܬ̣ܘܿܪ ܡ̣ܢ ܠܟ݂ܝܼܫ ܠܪܲܒ̇ ܫܵܩܹ̈ܐ: ܠܘܵܬ̣ ܚܹܙܲܩܝܵܐ ܡܲܠܟܵܐ ܠܐܘܿܪܸܫܠܸܡ: ܒܚܲܝܠܵܐ ܣܲܓ̇ܝܼܵܐܐ. ܘܩܵܡ̣ ܒܡܲܣܲܩܬ̣ܵܐ ܕܝܲܡܬ̣ܵܐ ܥܸܠܵܝܬܵܐ ܕܒ̣ܐܘܼܪܚܵܐ ܕܚܲܩܠܹܗ ܕܩܵܨܪܵܐ.


text:
ܘܐܸܡܲܪ ܠܗܘܿܢ ܪܲܒ̇ ܫܵܩܹ̈ܐ: ܐܸܡܲܪܘ ܠܚܹܙܲܩܝܵܐ: ܗܵܟܲܢܵܐ ܐܵܡܲܪ ܡܲܠܟܵܐ ܪܲܒܵܐ ܡܲܠܟܵܐ ܕܐܵܬ̣ܘܿܪ: ܡܵܢܵܐ ܗ̄ܘܼ ܬܘܼܟ݂ܠܵܢܵܐ ܗܵܢܵܐ ܕܐܸܬ̇ܬ̇ܟܸܠܬ̇.


text:
ܘܐܸܡܲܪܬ̇ ܕܐܝܼܬ̣ ܒܵܟ݂ ܡܲܡܠܠܵܐ ܕܣܸܦ̈ܘܵܬ̣ܵܐ: ܘܬܲܪܥܝܼܬ̣ܵܐ ܘܓܲܢ̄ܒܵܪܘܼܬ̣ܵܐ ܠܲܩܪܵܒ̣ܵܐ. ܗܵܫܵܐ ܥܲܠ ܡܲܢ̣ܘܼ ܐܸܬ̇ܬ̇ܟܸܠܬ̇: ܕܲܡ̣ܪܲܕ̇ܬ̇ ܥܠܲܝ.


text:
ܗܵܐ ܐܸܬ̇ܬ̇ܟܸܠܬ̇ ܥܲܠ ܣܵܡ̇ܟܵܐ ܕܩܲܢܝܵܐ ܪܥܝܼܥܵܐ: ܥܲܠ ܡܸܨܪܵܝܵܐ. ܕܡܵܐ ܕܐܸܣܬ̇ܡܸܟ݂ ܓܲܒ̣ܪܵܐ ܥܠܵܘܗܝ: ܥܵܐܹ̇ܠ ܒܐܝܼܕܹܗ ܘܒ̣ܵܙܲܥ ܠܵܗ̇. ܗܵܟܲܢܵܐ ܗ̄ܘܼ ܦܸܪܥܘܿܢ ܡܲܠܟܵܐ ܕܡܸܨܪܹܝܢ ܠܟ݂ܠ ܕܡܸܬ̇ܬܲܟ݂ܠܝܼܢ ܥܠܵܘܗܝ.


text:
ܘܐܸܢ ܬܹܐܡܲܪ ܠܝܼ ܕܥܲܠ ܡܵܪܝܵܐ ܐܲܠܵܗܲܢ ܐܸܬ̇ܬ̇ܟܸܠܢ: ܡܵܢܵܐ ܐܵܘܬܲܪ ܚܹܙܲܩܝܵܐ ܕܐܲܥܒܲܪ ܥܠܵـ̈ـܘܵܬ̣ܵܐ ܘܡܲܕ݂ܒ̇ܚܹ̈ܐ ܘܐܸܡܲܪ ܠܲܝܗܘܼܕ݂ܵܐ ܘܠܐܘܿܪܸܫܠܸܡ: ܕܲܩܕ݂ܵܡ ܡܲܕ݂ܒ̇ܚܵܐ ܚܲܕ݂ ܬܸܣܓ̇ܕ݂ܘܼܢ.


text:
ܘܐܲܝܟܲܢܵܐ ܡܲܗܦܸܟ݂ ܐܲܢ̄ܬ̇ ܐܲܦܹ̈ܐ ܕܚܲܕ݂ ܡ̣ܢ ܥܲܒ̣ܕܵܘ̈ܗܝ ܙܥܘܿܪܹ̈ܐ ܕܡܵܪܝ. ܘܐܸܬ̇ܬ̇ܟܸܠܬ̇ ܠܵܟ݂ ܥܲܠ ܡܸܨܪܵܝܵܐ: ܕܢܸܬܸ̇ܠ ܠܵܟ݂ ܡܲܪ̈ܟ̇ܒ̣ܵܬ̣ܵܐ ܘܦܲܪ̈ܵܫܹܐ.


text:
ܗܵܫܵܐ ܓܹܝܪ ܒܠܥܵܕ݂ ܡ̣ܢ ܡܵܪܝܵܐ ܣܸܠܩܹ̇ܬ̣ ܠܐܲܪܥܵܐ ܗܵܕܹܐ ܠܡܲܚܪܵܒ̣ܘܼܬ̣ܵܗ̇. ܡܵܪܝܵܐ ܗ̄ܘܼ ܐܸܡܲܪ ܠܝܼ ܕܐܸܣܲܩ ܥܲܠ ܐܲܪܥܵܐ ܗܵܕܹܐ ܘܐܸܚ̱ܪܒ̣ܝܼܗ̇.


text:
ܘܐܸܡܲܪ ܐܸܠܝܵܩܝܼܡ ܘܫܲܒ̣ܢܵܐ ܘܝܘܿܐܵܚ ܠܪܲܒ̇ ܫܵܩܹ̈ܐ: ܡܲܠܸܠ ܥܲܡ ܥܲܒ̣ܕܲܝ̈ܟ ܐܲܪܡܵܐܝܼܬ̣ ܡܸܛܠ ܕܫܵܡ̇ܥܝܼܢ ܚ̄ܢܲܢ. ܘܠܵܐ ܬܡܲܠܸܠ ܥܲܡܲܢ ܝܗ̄ܘܼܕ݂ܵܐܝܼܬ̣ ܩܕ݂ܵܡ ܥܲܡܵܐ ܕܩܵܝ̇ܡܝܼܢ ܥܲܠ ܫܘܼܪܵܐ.


text:
ܘܐܸܡܲܪ ܠܗܘܿܢ ܪܲܒ̇ ܫܵܩܹ̈ܐ: ܠܵܐ ܗ̄ܘܼܵܐ ܠܘܵܬ̣ܟ݂ܘܿܢ ܘܲܠܘܵܬ̣ ܡܵܪܟ݂ܘܿܢ: ܫܲܕ̇ܪܲܢܝ ܡܵܪܝ ܠܡܹܐܡܲܪ ܡܸܠܹ̈ܐ ܗܵܠܹܝܢ: ܐܸܠܵܐ ܠܓܲܒ̣ܪܹ̈ܐ ܕܝܵܬ̣ܒ̇ܝܼܢ. ܥܲܠ ܫܘܼܪܵܐ: ܕܠܵܐ ܢܹܐܟ݂ܠܘܼܢ ܬܸܒ̣ܬ̇ܗܘܿܢ: ܘܢܸܫܬ̇ܘܿܢ ܬܝܼܢܲܝ̈ܗܘܿܢ ܥܲܡܟ݂ܘܿܢ.


text:
ܘܩܵܡ̣ ܪܲܒ̇ ܫܵܩܹ̈ܐ. ܘܲܩܪܵܐ ܒܩܵܠܵܐ ܪܵܡܵܐ ܝܗ̄ܘܼܕ݂ܵܐܝܼܬ̣: ܘܐܸܡܲܪ ܫܡܲܥܘ ܡܸܠܵܘ̈ܗܝ ܕܡܲܠܟܵܐ ܪܲܒܵܐ ܡܲܠܟܵܐ ܕܐܵܬ̣ܘܿܪ.


text:
ܘܠܵܐ ܢܲܬ̣ܟܸ̇ܠܟ݂ܘܿܢ ܚܹܙܲܩܝܵܐ ܥܲܠ ܡܵܪܝܵܐ. ܘܢܹܐܡܲܪ ܕܲܡܦܲܨܵܝܘܼ ܡܦܲܨܹܐ ܠܲܢ ܡܵܪܝܵܐ: ܘܠܵܐ ܡܸܫܬܲܠܡܵܐ ܩܪܝܼܬ̣ܵܐ ܗܵܕܹܐ ܒܐܝܼܕ݂ܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܠܵܐ ܬܸܫ̱ܡܥܘܼܢ ܠܚܹܙܲܩܝܵܐ. ܡܸܛܠ ܕܗܵܟܲܢܵܐ ܐܵܡܲܪ ܡܲܠܟܵܐ ܕܐܵܬ̣ܘܿܪ: ܥܒܸܕ݂ܘ ܥܲܡܝ ܒܘܼܪܟ̇ܬ̣ܵܐ: ܘܦܘܿܩܘ ܠܘܵܬ̣ܝ ܘܐܲܟ݂ܘܿܠܘ ܐ̄ܢܵܫ ܓܘܼܦܢܵܘ̈ܗܝ: ܘܐ̄ܢܵܫ ܬܹܐܢܵܘ̈ܗܝ ܘܐܸܫܬܵܘ ܐ̄ܢܵܫ ܡܲـ̈ـܝܵܐ ܕܓ̣ܘܼܒܹ̇ܗ.


text:
ܥܲܕ݂ ܐܹܬܹܐ ܘܐܸܕ݂ܒܲܪܟ݂ܘܿܢ ܠܐܲܪܥܵܐ ܕܐܲܝܟ݂ ܐܲܪܥ̱ܟ݂ܘܿܢ: ܐܲܪܥܵܐ ܕܲܥܒ̣ܘܼܪܵܐ ܘܲܕ݂ܡܸܫܚܵܐ: ܐܲܪܥܵܐ ܕܙܲܝ̈ܬܹ̇ܐ ܘܲܕ݂ܟܲܪ̈ܡܹܐ.


text:
ܠܵܐ ܢܲܛܥܹܝܟ݂ܘܿܢ ܚܹܙܲܩܝܵܐ ܘܢܹܐܡܲܪ ܕܡܵܪܝܵܐ ܡܦܲܨܹܐ ܠܲܢ. ܕܲܠܡܵܐ ܦܲܨܝܼܘ ܐܲܠܵܗܲܝ̈ܗܘܿܢ ܕܥܲܡܡܹ̈ܐ: ܐ̄ܢܵܫ ܐܲܪܥܹܗ ܡ̣ܢ ܐܝܼܕ݂ܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܐܲܝܟܵܐ ܐܸܢܘܿܢ ܐܲܠܵܗܹ̈ܐ ܕܲܚܡܵܬ̣ ܘܕܲܪܦܵܕ݂ ܘܐܲܝܟܵܐ ܐܸܢܘܿܢ ܐܲܠܵܗܹ̈ܐ ܕܲܣܦܲܪܘܹܝܡ ܕܲܠܡܵܐ ܦܲܨܝܼܘ ܠܫܵܡܪܹܝܢ ܡ̣ܢ ܐܝܼܕܲܝ̈.


text:
ܡܲܢ ܡ̣ܢ ܟܠܗܘܿܢ ܐܲܠܵܗܹ̈ܐ ܕܐܲܪ̈ܥܵܬ̣ܵܐ ܗܵܠܹܝܢ ܦܲܨܝܼ ܐܲܪܥܹܗ ܡ̣ܢ ܐܝܼܕܲܝ̈: ܕܲܡܦܲܨܹܐ ܡܵܪܝܵܐ ܠܐܘܿܪܸܫܠܸܡ ܡ̣ܢ ܐܝܼ̈ܕܲܝ.


text:
ܘܲܫܬܸܒ̣ܩ ܠܗܘܿܢ: ܘܐ̄ܢܵܫ ܠܵܐ ܝܲܗ̄ܒ̣ ܠܹܗ ܦܸܬ̣ܓ̣ܵܡ. ܡܸܛܠ ܕܲܦ̣ܩܲܕ݂ ܡܲܠܟܵܐ ܘܐܸܡܲܪ: ܠܵܐ ܬܸܬ̇ܠܘܼܢ ܒܹܗ ܦܸܬ̣ܓ̣ܵܡܵܐ.


text:
ܘܐܸܬ̣ܵܐ ܐܹܠܝܵܩܝܼܡ ܒܲܪ ܚܹܠܲܩܝܵܐ ܪܲܒ̇ܒܲܝܬܵܐ: ܘܫܲܒ̣ܢܵܐ ܣܵܦܪܵܐ: ܘܝܘܿܐܵܚ ܒܲܪ ܐܵܣܵܦ ܡܥܲܗܕ݂ܵܢܵܐ: ܠܘܵܬ̣ ܚܹܙܲܩܝܵܐ ܟܲܕ݂ ܡܨܲܪܹܝܢ ܢܲܚܬܲܝ̈ܗܘܿܢ ܘܚܵܘܝܘܼܗܝ ܡܸܠܵܘ̈ܗܝ ܕܪܲܒ̇ ܫܵܩܹ̈ܐ.


text:
ܘܫܲܕܲܪ ܠܐܹܠܝܵܩܝܼܡ ܪܲܒ̇ܒܲܝܬܵܐ: ܘܲܠܫܲܒ̣ܢܵܐ ܣܵܦ̇ܪܵܐ: ܘܲܠܣܵܒܹ̈ܐ ܕܟ݂ܵܗܢܹ̈ܐ ܟܲܕ݂ ܡܟܲܣܹܝܢ ܣܲܩܹ̈ܐ: ܠܘܵܬ̣ ܐܹܫܲܥܝܵܐ ܢܒ̣ܝܼܵܐ ܒܲܪ ܐܵܡܘܿܨ.


text:
ܘܐܸܡܲܪܘ ܠܹܗ: ܗܵܟܲܢܵܐ ܐܵܡܲܪ ܚܹܙܲܩܝܵܐ: ܝܵܘܡܵܐ ܗ̄ܘܼ ܕܐܘܼܠܨܵܢܵܐ: ܘܲܕ݂ܡܲܟ̇ܣܵܢܘܼܬ̣ܵܐ: ܘܲܕ݂ܪܘܼܓ̣ܙܵܐ: ܝܵܘܡܵܢܵܐ. ܡܸܛܠ ܕܡܲܛܝܼܘ ܚܸܒ̣̈ܠܹܐ ܕܲܒ̣ܢܲـ̈ـܝܵܐ. ܘܠܲܝܬ̇ ܚܲܝܠܵܐ ܒܝܵܠܕ̇ܬܵܐ.


text:
ܟܒܲܪ ܢܸܫܡܲܥ ܡܵܪܝܵܐ ܐܲܠܵܗܵܟ݂ ܡܸܠܵܘ̈ܗܝ ܕܪܲܒ̇ ܫܵܩܹ̈ܐ. ܘܫܲܕ̇ܪܹܗ ܡܵܪܹܗ ܡܲܠܟܵܐ ܐܵܬ̣ܘܿܪܵܝܵܐ: ܕܲܢܚܲܣܸܕ݂ ܠܐܲܠܵܗܵܐ ܚܲܝܵܐ. ܘܢܲܟ̇ܣܝܼܘܗܝ ܒܡܸܠܹ̈ܐ ܕܲܫ̣ܡܲܥ ܡܵܪܝܵܐ ܐܲܠܵܗܵܟ݂. ܘܬܸܒ̣ܥܹܐ ܘܲܬ̣ܨܲܠܸܐ ܥܲܠ ܫܲܪܟܵܐ ܕܐܸܫܬ̇ܚܲܪܘ.


text:
ܘܐܸܡܲܪ ܠܗܘܿܢ ܐܹܫܲܥܝܵܐ: ܗܵܟܲܢܵܐ ܐܸܡܲܪܘ ܠܡܵܪܟ݂ܘܿܢ: ܗܵܟܲܢܵܐ ܐܵܡܲܪ ܡܵܪܝܵܐ: ܠܵܐ ܬܸܕ݂ܚܲܠ ܡ̣ܢ ܡܸܠܹ̈ܐ ܕܲܫܡܲܥܬ̇: ܕܓܲܕܸ̇ܦ̣ܘ ܩܕ݂ܵܡܲܝ ܐܝܼܙܓܲܕܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܘܲܗ̣ܦܲܟ݂ ܪܲܒ̇ ܫܵܩܹ̈ܐ. ܘܐܸܫ̣ܟܲܚ ܠܡܲܠܟܵܐ ܕܐܵܬ̣ܘܿܪ ܟܲܕ݂ ܡܸܬ̣ܟܲܬܲܫ ܥܲܠ ܠܸܒ̣ܢܵܐ: ܟܲܕ݂ ܫ̣ܡܲܥ ܕܲܫܩܲܠ̣ ܡ̣ܢ ܠܟ݂ܝܼܫ.


text:
ܘܲܫ̣ܡܲܥ ܥܲܠ ܬܲܪܗܲܦ ܡܲܠܟܵܐ ܕܟ݂ܘܼܫ: ܕܲܢܦܲܩ ܠܡܸܬ̣ܟܲܬܵܫܘܼ ܥܲܡܹܗ. ܘܲܫܡܲܥ ܘܫܲܕܲܪ ܐܝܼܙ̈ܓܲܕܹ̇ܐ ܠܘܵܬ̣ ܚܹܙܲܩܝܵܐ.


text:
ܗܵܟܲܢܵܐ ܐܸܡܲܪܘ ܠܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ ܠܡܹܐܡܲܪ: ܠܵܐ ܢܲܛܥܹܝܟ݂ ܐܲܠܵܗܵܟ݂: ܕܲܬ̣ܟ݂ܝܼܠ ܐܲܢ̄ܬ̇ ܥܠܵܘܗܝ. ܘܐܵܡܲܪ ܐܲܢ̄ܬ̇ ܕܠܵܐ ܡܸܫܬܲܠܡܵܐ ܐܘܿܪܸܫܠܸܡ ܒܐܝܼܕ݂ܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܗܵܐ ܐܲܢ̄ܬ̇ ܫܡܲܥ̣ܬ̇ ܠܟ݂ܠ ܕܲܥܒܲܕ݂ܘ ܡܲܠ̈ܟܹ̇ܐ ܕܐܵܬ̣ܘܿܪ ܠܟ݂ܠܗܹܝܢ ܐܲܪ̈ܥܵܬ̣ܵܐ ܠܡܲܚܪܵܒ̣ܘܼ ܐܸܢܹܝܢ. ܘܐܲܢ̄ܬ̇ ܡܸܬ̣ܦܲܨܹܐ ܐܲܢ̄ܬ̇.


text:
ܕܲܠܡܵܐ ܦܲܨܝܼܘ ܐܲܠܵܗܲܝ̈ܗܘܿܢ ܕܥܲܡܡܹ̈ܐ ܕܲܚܪܲܒ̣ܘ ܐܲܒ̣ܵܗܲܝ̈: ܠܓ̣ܵܘܙܵܢ ܘܲܠܚܵܪܵܢ ܘܲܠܪܵܨܵܦ: ܘܠܲܒ̣ܢܲܝ̈ ܥܲܕܵܢ ܘܕܲܒ̣ܕ݂ܵܠܵܣܵܪ.


text:
ܘܩܲܒܸ̇ܠ ܚܹܙܲܩܝܵܐ ܐܸܓ̇ܪ̈ܵܬ̣ܵܐ ܡ̣ܢ ܐܝܼܕ݂ܵܐ ܕܐܝܼܙ̈ܓܲܕܹ̇ܐ ܘܲܩ̣ܪܵܐ ܐܸܢܹܝܢ ܘܲܣܠܸܩ ܠܒܲܝܬܹ̇ܗ ܕܡܵܪܝܵܐ. ܘܲܦܪܲܣ ܐܸܢܹܝܢ. ܚܹܙܲܩܝܵܐ ܩܕ݂ܵܡ ܡܵܪܝܵܐ.


text:
ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ ܝܵܬܹܒ̣ ܥܲܠ ܟܪ̈ܘܿܒܹܐ. ܐܲܢ̄ܬ̇ ܗ̄ܘܼ ܐܲܠܵܗܵܐ ܒܲܠܚܘܿܕܲܝܟ ܥܲܠ ܟܠܗܹܝܢ ܡܲܠܟ̇ـ̈ـܘܵܬ̣ܵܐ ܕܐܲܪܥܵܐ. ܐܲܢ̄ܬ̇ ܥܒܲܕ̇ܬ̇ ܫܡܲܝܵܐ ܘܐܲܪܥܵܐ.


text:
ܨܠܝܼ ܡܵܪܝܵܐ ܐܸܕ݂ܢܵܟ݂ ܘܲܫܡܲܥ ܦܬܲܚ ܡܵܪܝܵܐ ܥܲܝܢܲܝ̈ܟ ܘܲܚܙܝܼ ܘܲܫܡܲܥ ܡܸܠܵܘ̈ܗܝ ܕܣܲܢܚܹܪܝܼܒ̣: ܕܲܫ̣ܠܲܚ ܠܲܡܚܲܣܵܕ݂ܘܼ ܠܐܲܠܵܗܵܐ ܚܲܝܵܐ.


text:
ܘܐܲܪܥ̱ܗܘܿܢ ܘܐܲܠܵܗܲܝ̈ܗܘܿܢ ܐܵܘܩܸܕ݂ܘ ܒܢܘܼܪܵܐ ܡܸܛܠ ܕܠܵܐ ܗܘ̤ܵܘ ܐܲܠܗܹ̈ܐ. ܐܹܠܵܐ ܥܒ̣ܵܕ݂ ܐܝܼ̈ܕܲܝܵܐ ܕܐ̄ܢܵܫܵܐ: ܕܩܲܝܣܵܐ: ܘܲܕ݂ܟܸܣܦܵܐ: ܘܲܕ݂ܟܹܐܦܵܐ. ܘܐܵܘܒܸ̇ܕ݂ܘ ܐܸܢܘܿܢ.


text:
ܘܗܵܫܵܐ ܡܵܪܝܵܐ ܐܲܠܵܗܲܢ: ܦܪܘܿܩܲܝܢ ܡ̣ܢ ܐܝܼܕ݂ܵܘ̈ܗܝ: ܕܢܸ̈ܕ̇ܥܵܢ ܟܠܗܹܝܢ ܡܲܠܟ̇ـ̈ـܘܵܬ̣ܵܐ ܕܐܲܪܥܵܐ: ܕܐܲܢ̄ܬ̇ܘܼ ܐܲܠܵܗܵܐ ܒܲܠܚܘܿܕܲܝܟ.


text:
ܘܐܸܫܬ̇ܠܲܚ ܐܹܫܲܥܝܵܐ ܒܲܪ ܐܵܡܘܿܨ ܠܘܵܬ̣ ܚܹܙܲܩܝܵܐ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܟܠ ܕܨܲܠܝܼܬ̇ ܩܕ݂ܵܡܲܝ ܥܲܠ ܣܲܢܚܹܪܝܼܒ̣ ܡܲܠܟܵܐ ܕܐܵܬ̣ܘܿܪ: ܫܸܡ̇ܥܹܬ̣.


text:
ܗܵܢܵܐ ܦܸܬ̣ܓ̣ܵܡܵܐ ܕܐܸܡܲܪ ܥܠܵܘܗܝ ܡܵܪܝܵܐ. ܫܵܝܛܵܐ ܠܵܟ݂: ܘܲܡܡܲܝܩܵܐ ܒܵܟ݂ ܒܬ̣ܘܼܠܬܵܐ ܒܲܪܬ̣ ܨܸܗܝܘܿܢ ܘܲܡܢܝܼܕ݂ܵܐ ܪܹܫܵܗ̇ ܒܵܬ̣ܪܵܟ݂ ܒܲܪܬ̣ ܐܘܿܪܸܫܠܸܡ.


text:
ܠܡܲܢ ܚܲܣܕ̇ܬ̇ ܘܓܲܕܸ̇ܦܬ̇. ܘܥܲܠ ܡܲܢ ܐܲܪܝܼܡ̣ܬ̇ ܩܵܠܵܟ݂ ܐܲܪܝܼܡ̣ܬ̇ ܥܲܝܢܲܝ̈ܟ ܠܲܡܪܵܘܡܵܐ ܥܲܠ ܩܲܕ̇ܝܼܫܵܐ ܕܝܼܣܪܵܝܹܠ.


text:
ܘܒ̣ܐܝܼܕ݂ܵܐ ܕܐܝܼܙܓܲܕܲܝ̈ܟ ܚܲܣܕ̇ܬ̇ ܠܡܵܪܝܵܐ: ܘܐܸܡ̣ܪܬ̇: ܕܲܒ̣ܣܘܿܓ̣ܵܐܐ ܕܡܲܪ̈ܟ̇ܒ̣ܵܬ̣ܝ: ܐܸܢܵܐ ܐܸܣܲܩ ܠܪܵܘܡܵܐ ܕܛܘܼܪܹ̈ܐ: ܘܠܲܫܦܘܿܠܵܘ̈ܗܝ ܕܠܸܒ̣ܢܵܢ. ܘܐܸܦܣܘܿܩ ܩܵܘ̈ܡܵܬ̣ܵܐ ܕܐܲܪ̈ܙܵܘܗܝ: ܘܲܓ̣ܒܲـ̈ـܝܵܐ ܕܫܲܪ̈ܘܲܝܢܵܘܗܝ ܘܐܸܥܘܿܠ ܠܪܵܘܡܵܐ ܕܣܵܟܹ̇ܗ ܕܥܵܒ̣ܵܐ ܕܟܲܪܡ̄ܠܵܐ.


text:
ܠܵܐ ܫ̣ܡܲܥܬ̇ ܕܡ̣ܢ ܪܘܼܚܩܵܐ ܠܵܗ̇ ܥܸܒ̣ܕܹ̇ܬ̣ ܘܡ̣ܢ ܝܵܘ̈ܡܵܬ̣ܵܐ ܩܲܕ݂ܡܵܝܹ̈ܐ ܠܵܗ̇ ܥܲܬ̇ܕܸܬ̣. ܘܗܵܫܵܐ ܐܲܝܬ̇ܝܼܬܵܗ̇ ܕܬܸܗܘܹܐ ܠܚܘܼܪܒܵܐ: ܘܲܠܨܸܕ݂ܝܵܐ: ܐܲܝܟ݂ ܡܕ݂ܝܼ̈ܢܵܬ̣ܵܐ ܥܲܫܝܼ̈ܢܵܬ̣ܵܐ.


text:
ܕܥܵܡܘܿܪ̈ܲܝܗܹܝܢ ܐܲܪܦܝܼܘ ܒܗܹܝܢ ܐܝܼ̈ܕܲܝܵܐ. ܘܐܸܬ̇ܬ̇ܒܲܪܘ ܘܲܒ̣ܗܬ̣ܘ ܘܲܗܘ̤ܵܘ ܐܲܝܟ݂ ܥܸܣܒܵܐ ܕܚܲܩܠܵܐ: ܘܐܲܝܟ݂ ܝܘܼܪܵܩܵܐ ܕܬܸܕ݂ܐܵܐ: ܘܐܲܝܟ݂ ܫܸܒ̇ܠܵܐ ܕܐܸܓܵܪܵܐ: ܘܐܲܝܟ݂ ܒܘܼܚܫܝܼܢܵܐ ܩܕ݂ܵܡ ܩܵܝܑܹܡܬ̣ܵܐ.


text:
ܥܲܠ ܕܐܲܡܪܲܚܬ̇ ܩܕ݂ܵܡܲܝ: ܘܓ̣ܘܼܕܵܦܵܟ݂ ܣ̣ܠܸܩ ܒܐܸܕ݂ܢܲܝ̈: ܐܲܪܡܸܐ ܩܠܵܕ݂ܵܐ ܒܲܢܚܝܼܪܵܟ݂: ܘܲܒ̣ܥܵܡܵܐ ܒܣܸܦ̈ܘܵܬ̣ܵܟ݂ ܘܐܲܗܦ̄ܟ݂ܵܟ݂ ܒܐܘܼܪܚܵܐ ܕܐܸܬܲܝ̣ܬ̇ ܒܵܗ̇.


text:
ܘܗܵܕܹܐ ܠܵܟ݂ ܐܵܬ̤ܵܐ: ܐܵܟܸ̇ܠ ܐܲܢ̄ܬ̇ ܫܲܢ̄ܬܵܐ ܗܵܕܹܐ ܟܵܬ̣ܵܐ. ܘܫܲܢ̄ܬܵܐ ܕܬܲܪܬܹ̇ܝܢ ܟܵܬ̣ ܟܵܬ̣ܵܐ. ܘܫܲܢ̄ܬܵܐ ܬܠܝܼܬ̣ܵܝܬܵܐ ܙܵܪܥܝܼܢ ܐܢ̄ܬ̇ܘܿܢ ܘܚܵܨܕܝܼܢ ܐܢ̄ܬ̇ܘܿܢ: ܘܢܵܨ̇ܒ̇ܝܼܢ ܐܢ̄ܬ̇ܘܿܢ ܟܲܪ̈ܡܹܐ: ܘܐܵܟ݂ܠܝܼܢ ܐܢ̄ܬ̇ܘܿܢ ܦܹܐܪ̈ܲܝܗܘܿܢ.


text:
ܘܢܸܬ̣ܗܲܦܟ̇ܘܼܢ ܫܲܪܟܵܐ ܕܒܹܝܬ̣ ܝܼܗܘܼܕ݂ܵܐ ܕܐܸܫܬܲܚܲܪܘ: ܐܲܝܟ݂ ܥܸܩܵܪܵܐ ܕܲܪܡܸܐ ܠܬܲܚܬ̇: ܘܥܵܒܹ̇ܕ݂ ܦܹܐܪܹ̈ܐ ܠܥܸܠ.


text:
ܡܸܛܠ ܕܡ̣ܢ ܐܘܿܪܸܫܠܸܡ ܢܵܦܹ̇ܩ ܫܲܪܟܵܢܵܐ. ܘܢܸܫܬܵܘܙܲܒ̣ ܡ̣ܢ ܛܘܼܪܵܐ ܕܨܸܗܝܘܿܢ. ܛܢܵܢܹܗ ܕܡܵܪܝܵܐ ܚܲܝܠܬ̣ܵܢܵܐ ܥܵܒܹ̇ܕ݂ ܗܵܕܹܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܥܲܠ ܡܲܠܟܵܐ ܕܐܵܬ̣ܘܿܪ: ܠܵܐ ܢܸܥܘܿܠ ܠܲܩܪܝܼܬ̣ܵܐ ܗܵܕܹܐ. ܘܠܵܐ ܢܸܫܕܹ̇ܐ ܬܲܡܵܢ ܓܹܐܪܵܐ. ܘܠܵܐ ܢܹܐܪܥܝܗ̇ ܒܣܲܟ̇ܪܹ̈ܐ. ܘܠܵܐ ܢܲܟ݂ܡܸܢ ܥܠܹܝܗ̇ ܟܡܹܐܢܹ̈ܐ.


text:
ܘܲܢܦܲܩ̣ ܡܲܠܲܐܟܹܗ ܕܡܵܪܝܵܐ. ܘܲܩܛܲܠ ܒܡܲܫܪܝܼܬܹܗ ܕܐܵܬ̣ܘܿܪܵܝܵܐ. ܡܵܐܐ ܘܲܬ̣ܡܵܢܐܝܼܢ ܘܚܲܡܫܵܐ ܐܲܠܦܝܼ̈ܢ. ܘܩܲܕܸ̇ܡ̣ܘ ܒܨܲܦܪܵܐ: ܘܗܵܐ ܟܠܗܘܿܢ ܫ̈ܠܲܕܹ̇ܐ ܡܝܼ̈ܬ̣ܵܬ̣ܵܐ.


text:
ܘܟܲܕ݂ ܣܵܓܹ̇ܕ݂ ܗ̄ܘܼܵܐ ܒܹܝܬ̣ ܢܵܣܪܵܟ݂ ܐܵܠܵܗܹܗ: ܐܵܕ݂ܪܡܠܸܟ݂ ܘܫܵܪܵܐܨܵܐܪ ܒܢܵܘ̈ܗܝ ܩܲܛܠܘܼܗܝ ܒܚܲܪܒܵܐ. ܘܗܸܢܘܿܢ ܥܪܲܩ̣ܘ ܠܐܲܪܥܵܐ ܕܩܲܪ̈ܕ̇ܘܵܝܹܐ. ܘܐܲܡܠܸܟ݂ ܣܪܚܲܕ̇ܘܡ ܒܪܹܗ ܒܵܬ̣ܪܹܗ.


text:
ܒܗܘܿܢ ܒܝܵܘ̈ܡܵܬ̣ܵܐ ܗܵܢ̇ܘܿܢ: ܐܸܬ̣ܟ̇ܪܲܗ ܚܹܙܲܩܝܵܐ ܠܲܡܡܵܬ̣. ܘܐܸܬ̣ܵܐ ܠܘܵܬܹܗ ܐܹܫܲܥܝܵܐ ܢܒ̣ܝܼܵܐ ܒܲܪ ܐܵܡܘܿܨ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ. ܦܲܩܸܕ݂ ܥܲܠ ܒܲܝܬܵܟ݂: ܡܸܛܠ ܕܡܵܐܹ̇ܬ̣ ܐܲܢ̄ܬ̇: ܘܠܵܐ ܚܵܝܹ̇ܐ ܐܲܢ̄ܬ̇.


text:
ܐܘܿܢ ܡܵܪܝܵܐ: ܐܸܬ̇ܕܲܟ݂ܪ ܕܗܲܠܟܹ̇ܬ̣ ܩܕ݂ܵܡܲܝܟ ܒܩܘܼܫܬܵܐ: ܘܲܒ̣ܠܸܒܵܐ ܫܲܠܡܵܐ: ܘܲܕ݂ܫܲܦܝܼܪ ܩܕ݂ܵܡܲܝܟ ܥܸܒ̣ܕܹ̇ܬ̣ ܘܲܒ̣ܟ݂ܵܐ ܚܹܙܲܩܝܵܐ ܒܟ݂ܵܬ̣ܵܐ ܪܲܒ̇ܬ̣ܵܐ.


text:
ܙܸܠ ܐܸܡܲܪ ܠܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܹܗ ܕܕ݂ܵܘܝܼܕ݂ ܐܲܒ̣ܘܼܟ݂: ܫܸܡܥܹ̇ܬ̣ ܨܠܘܿܬ̣ܵܟ݂: ܘܲܚܙܹ̇ܝܬ̣ ܕܸܡܥܲܝ̈ܟ ܗܵܐ ܡܵܘܣܸܦ ܐ̄ܢܵܐ ܥܲܠ ܝܵܘ̈ܡܵܬ̣ܵܟ݂ ܚܲܡܫܲܥܸܣܪܹ̈ܐ ܫܢܝܼ̈ܢ.


text:
ܘܡ̣ܢ ܐܝܼܕ݂ܵܘܗܝ ܕܡܲܠܟܵܐ ܕܐܵܬ̣ܘܿܪ ܐܹܦܲܨܹܝܟ݂: ܘܠܲܡܕ݂ܝܼܢ̄ܬܵܐ ܗܵܕܹܐ. ܘܐܲܓܸ̇ܢ ܥܲܠ ܡܕ݂ܝܼܢ̄ܬܵܐ ܗܵܕܹܐ: ܘܐܸܦ̱ܪܩܝܼܗ̇.


text:
ܗܵܐ ܡܲܗܦܸܟ݂ ܐ̄ܢܵܐ ܛܸܠܵܠܵܐ ܕܕܲܪ̈ܓܹܐ ܕܢܵܚܹ̇ܬ̣ ܒܕܲܪ̈ܓܹܐ ܕܐܵܚܵܙ ܐܲܒ̣ܘܼܟ݂: ܫܸܡܫܵܐ ܠܒܸܣܬ̇ܪܹܗ ܥܸܣܪܵܐ ܕܲܪ̈ܓ̣ܝܼܢ ܘܲܗܦܲܟ݂ ܫܸܡܫܵܐ ܠܒܸܣܬ̇ܪܹܗ ܥܸܣܪܵܐ ܕܲܪ̈ܓ̣ܝܼܢ: ܒܕܲܪ̈ܓܹܐ ܕܲܢܚܸܬ̣.


text:
ܐܲܝܟ݂ ܣܢܘܿܢܝܼܬ̣ܵܐ ܕܲܡܢܲܨܪܵܐ ܢܲܨ̇ܪܹܬ̣ ܘܐܲܝܟ݂ ܝܵܘܢܵܐ ܢܲܗܡܹ̇ܬ̣ ܐܲܪܝܼܡܹ̇ܬ̣ ܥܲܝܢܲܝ̈ ܠܲܡܪܵܘܡܵܐ. ܡܵܪܝܵܐ ܦܲܨܵܢܝ: ܘܒܲܣܸܡܲܝܢܝ.


text:
ܘܡܵܢܵܐ ܐܹܡܲܠܸܠ: ܐܸܡܲܪ ܠܝܼ ܘܗ̤ܘ ܥ̣ܒܲܪ ܘܐܲܢܸܕ݂ ܟܠܵܗ̇ ܫܸܢܲܬ̣ܝ: ܥܲܠ ܡܪܵܪܹ̈ܐ ܕܢܲܦ̮ܫܝ. ܡܵܪܝܵܐ ܥܠܲܝܗܘܿܢ ܢܸܚܘܼܢ.


text:
ܗܵܐ ܠܲܫܠܵܡܵܐ ܡܲܪܘ ܠܝܼ ܡܪܵܪܹ̈ܐ. ܘܐܲܢ̄ܬ̇ ܨܒܲܝܬ̇ ܒܢܲܦ̮ܫܝ ܕܠܵܐ ܬܸܒ̣ܠܸܐ ܒܲܚܒ̣ܵܠܵܐ ܡܸܛܠ ܕܲܫܕܲܝܬ̇ ܒܸܣܬܲܪ ܓܘܼܫܡܵܟ݂ ܟܠܗܘܿܢ ܚܛܵܗܲܝ̈.


text:
ܡܸܛܠ ܕܠܵܐ ܫܝܘܿܠ ܬܵܪܕܹ̇ܐ ܠܵܟ݂. ܘܐܵܦܠܵܐ ܡܵܘܬܵܐ ܢܫܒ̇ܚܵܟ݂ ܘܠܵܐ ܢܣܲܒ̇ܪܘܼܢ ܠܩܘܼܫܬܵܟ݂ ܐܲܝܠܹܝܢ ܕܢܵܚܬ̇ܝܼܢ ܠܓ̣ܘܼܒܵܐ.


text:
ܒܙܲܒ̣ܢܵܐ ܗܵܘܿ: ܫܲܕܲܪ ܡܪܘܿܕ݂ܵܟ݂ ܒܸܠܕܵܢ ܒܲܪ ܒܸܠܕܵܢ ܡܲܠܟܵܐ ܕܒ̣ܵܒܹܠ: ܐܸܓ̇ܪ̈ܵܬ̣ܵܐ ܘܩܘܼܪ̈ܒܵܢܹܐ ܠܚܹܙܲܩܝܵܐ: ܡܸܛܠ ܕܲܫܡܲܥ ܕܐܹܬ̣ܟ̇ܪܲܗ: ܘܲܚܣܲܢ: ܘܐܸܬ̣ܚ̄ܠܸܡ.


text:
ܘܲܚܕ݂ܝܼ ܒܗܘܿܢ ܚܹܙܲܩܝܵܐ ܘܚܵܘܝܼ ܐܸܢܘܿܢ ܒܹܝܬ̣ ܓܲܙܹܗ: ܟܸܣܦܵܐ: ܘܕܲܗܒ̣ܵܐ: ܘܒܸܣܡܹ̈ܐ: ܘܡܸܫܚܵܐ ܛܵܒ̣ܵܐ: ܘܟ݂ܠܗܘܿܢ ܒܹܝܬ̣ ܡܵܐܢܵܘ̈ܗܝ: ܘܟ݂ܠ ܕܐܸܫܬ̇ܟܲܚ ܒܓܲܙܵܘ̈ܗܝ ܘܠܵܐ ܫܒܲܩ ܡܸܕܸ̇ܡ ܚܹܙܲܩܝܵܐ ܕܠܵܐ ܚܵܘܝܼ ܐܸܢܘܿܢ: ܒܒܲܝܬܹ̇ܗ ܘܲܒ̣ܟ݂ܠܹܗ ܒܹܝܬ̣ ܫܘܼܠܛܵܢܹܗ.


text:
ܘܐܸܬ̣ܵܐ ܐܹܫܲܥܝܵܐ ܢܒ̣ܝܼܵܐ ܠܘܵܬ̣ ܚܹܙܲܩܝܵܐ ܡܲܠܟܵܐ: ܘܐܸܡܲܪ ܠܹܗ: ܡܵܢܵܐ ܐܸܡܲܪܘ ܠܵܟ݂ ܗܵܠܹܝܢ ܓܲܒ̣ܪܹ̈ܐ. ܘܡ̣ܢ ܐܲܝܡܸܟܵܐ ܐܸܬ̣ܵܘ ܠܘܵܬ̣ܵܟ݂ ܘܐܸܡܲܪ ܚܹܙܲܩܝܵܐ: ܡ̣ܢ ܐܲܪܥܵܐ ܪܲܚܝܼܩܬܵܐ ܕܒ̣ܵܒܹܠ ܐܸܬ̣ܵܘ ܠܘܵܬ̣ܝ.


text:
ܘܐܸܡܲܪ ܡܵܢܵܐ ܚܙܵܘ ܒܒܲܝܬܵܟ݂ ܘܐܸܡܲܪ ܚܹܙܲܩܝܵܐ ܟܠ ܕܐܝܼܬ̣ ܒܒܲܝܬ̇ܝ ܚܙܵܘ: ܘܠܵܐ ܫܸܒ̣ܩܹ̇ܬ̣ ܡܸܕܸ̇ܡ ܒܒܲܝܬ̇ܝ ܕܠܵܐ ܚܵܘܝܼܬ̣ ܐܸܢܘܿܢ.


text:
ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ: ܘܢܸܫܬ̇ܩܸܠ ܟܠ ܕܐܝܼܬ̣ ܒܒܲܝܬܵܟ݂ ܘܓܲܙܵܐ ܕܐܲܒ̣ܗܲܝ̈ܟ ܕܲܥܕܲܡܵܐ ܠܝܵܘܡܵܢܵܐ ܠܒ̣ܵܒܹܠ ܢܹܐܙܲܠ. ܘܡܸܕܸ̇ܡ ܠܵܐ ܢܸܫܬ̇ܚܲܪ ܠܵܟ݂: ܐܵܡܲܪ ܡܵܪܝܵܐ.


text:
ܘܡ̣ܢ ܒܢܲܝ̈ܟ ܕܢܵܦܩܝܼܢ ܡܸܢܵܟ݂: ܕܡܵܘܠܸܕ݂ ܐܲܢ̄ܬ̇: ܢܸܬ̇ܕܲܒ̣ܪܘܼܢ: ܘܢܸܗܘܘܿܢ ܡܗܲܝܡܢܹ̈ܐ ܒܗܲܝܟ̇ܠܹܗ ܕܡܲܠܟܵܐ ܕܒ̣ܵܒܹܠ.


text:
ܡܠܵܘ ܒܠܸܒܵܗ̇ ܕܐܘܿܪܸܫܠܸܡ: ܘܲܩܪܵܘ ܠܵܗ̇. ܡܸܛܠ ܕܐܸܬ̣ܡܲܠܝܲܬ̤ ܚܲܝܠܵܐ: ܘܲܨܒ̣ܵܬ̤ ܒܲܚܛܝܼܬ̣ܵܐ. ܘܩܲܒ̇ܠܲܬ̣ ܡ̣ܢ ܐܝܼܕܹܗ ܕܡܵܪܝܵܐ ܐܲܥܦܐ ܕܟ݂ܠܗܘܿܢ ܚܛܵܗܹ̈ܝܗ̇.


text:
ܟܠܗܘܿܢ ܢܲܚ̈ܠܹܐ ܢܸܬ̣ܡܲܠܘܿܢ ܘܟ݂ܠܗܘܿܢ ܛܘܼܪܹ̈ܐ ܘܪ̈ܵܡܵܬ̣ܵܐ ܢܸܬ̣ܡܲܟ̇ܟ݂ܘܼܢ. ܘܢܸܗܘܹܐ ܥܲܪܡܵܐ ܠܫܲܦܝܵܐ: ܘܐܲܬ̣ܪܵܐ ܥܲܣܩܵܐ ܠܲܦܩܲܥܬ̣ܵܐ.


text:
ܝܑܼܒܸܫ̣ ܥܡܝܼܪܵܐ: ܘܲܚ̣ܡܵܐ ܥܘܼܦܝܵܐ ܡܸܛܠ ܕܪܘܼܚܹܗ ܕܡܵܪܝܵܐ ܢܸܫܒܲܬ̤ ܒܹܗ. ܗܵܟܲܢܵܐ ܗ̄ܘܼ ܥܡܝܼܪܹܗ ܕܥܲܡܵܐ ܗܵܢܵܐ.


text:
ܥܲܠ ܛܘܼܪܹ̈ܐ ܪ̈ܵܡܹܐ ܣܲܩܝ ܠܹܟ݂ܝ ܨܸܗܝܘܿܢ ܡܣܲܒܲܪܬܵܐ ܐܲܪܝܼܡܝ ܩܵܠܹܟ݂ܝ ܒܚܲܝܠܵܐ: ܐܘܿܪܸܫܠܸܡ ܡܣܲܒܲܪܬܵܐ ܐܲܪܝܼܡܝ: ܘܠܵܐ ܬܸܕ݂ܚ̄ܠܝܼܢ ܐܹܡܲܪܝ ܠܩܘܼܪ̈ܝܵܐ ܕܲܝܗܘܼܕ݂ܵܐ: ܗܵܐ ܐܲܠܵܗܟܹܝܢ.


text:
ܐܲܝܟ݂ ܪܵܥܝܵܐ ܕܪܵܥܹ̇ܐ ܠܲܓ̣ܙܵܪܹܗ: ܘܒܲܕ݂ܪܵܥܹܗ ܡܟܲܢܸܫ ܐܸܡܪܹ̈ܐ. ܘܲܒ̣ܚܲܢܹܗ ܫܵܩܹܠ ܠܗܘܿܢ. ܘܠܲܕ݂ܡܲܝ̈ܢܩܵܢ ܡܬܲܪܣܸܐ.


text:
ܡܲܢ̣ܘܼ ܐܲܟ̇ܝܼܠ ܡܲـ̈ـܝܵܐ ܒܫܘܼܥܠܹܗ: ܘܲܫܡܲܝܵܐ ܡܫܲܚ ܒܙܲܪܬܹ̇ܗ. ܘܐܲܟ̇ܝܼܠ ܒܲܙܘܵܪܹܗ ܥܲܦܪܵܗ̇ ܕܐܲܪܥܵܐ. ܘܲܬ̣ܩܲܠ ܛܘܼܪܹ̈ܐ ܒܡܲܬ̣ܩܵܠܵܐ: ܘܪ̈ܵܡܵܬ̣ܵܐ ܒܡܲܣܲܐܬ̣ܵܐ.


text:
ܗܵܐ ܥܲܡܡܹ̈ܐ ܐܲܝܟ݂ ܢܘܼܛܦܬܵܐ ܡ̣ܢ ܩܲܕ݂ܣܵܐ: ܘܐܲܝܟ݂ ܢܸܙܠܵܐ ܕܡܲܣܲܐܬ̣ܵܐ. ܘܓ̣ܵܙܪ̈ܵܬ̣ܵܐ ܐܲܝܟ݂ ܕܲܚܝܼܚܵܐ ܢܸܫ̈ܕ݂ܝܵܢ.


text:
ܠܵܐ ܫ̣ܡܲܥܬ̇ܘܿܢ: ܘܠܵܐ ܝܼܕܲܥ̣ܬ̇ܘܿܢ ܘܠܵܐ ܐܸܬ̣ܐ̱ܡܲܪܠܟ݂ܘܿܢ ܡ̣ܢ ܪܹܫܝܼܬ̣ܵܐ. ܘܠܵܐ ܐܸܣܬܲܟܲܠܬ̇ܘܿܢ: ܫܲܬ̣ܐ̱ܣܹ̈ܝܗ̇ ܕܐܲܪܥܵܐ.


text:
ܘܲܠܡܲܢ ܕܝܵܬܹܒ̣ ܥܲܠ ܚܘܼܓ̣ܬ̣ܵܗ̇ ܕܐܲܪܥܵܐ: ܘܥܵܡܘܿܪܹ̈ܝܗ̇ ܐܲܝܟ݂ ܩܲܡܨܵܐ ܕܲܡ̣ܬܲܚ ܫܡܲܝܵܐ ܐܲܝܟ݂ ܟܸܦܬ̣ܵܐ. ܘܲܡܬܲܚ ܐܸܢܘܿܢ ܐܲܝܟ݂ ܡܲܫܟ̇ܢܵܐ ܠܝܲܬ̣ܒܵܐ.


text:
ܠܵܐ ܢܸܨܒ̣ܘܼܢ: ܘܠܵܐ ܢܸܙܪ̱ܥܘܼܢ. ܘܠܵܐ ܢܲܪܡܘܿܢ ܥܸܩܵܪܵܐ ܒܐܲܪܥܵܐ. ܢܸܦܘܿܚ ܒܗܘܿܢ ܘܢܹܐܒ̣ܫܘܼܢ. ܘܥܲܠܥܵܠܵܐ ܬܸܫܩܘܿܠ ܐܸܢܘܿܢ ܐܲܝܟ݂ ܕܲܠܚܲܒ̇ܬ̣ܵܐ.


text:
ܐܲܪܝܼܡܘ ܥܲܝܢܲܝ̈ܟ̇ܘܿܢ ܠܲܡܪܵܘܡܵܐ. ܘܲܚܙܵܘ ܡܲܢ̣ܘܼ ܒܪܵܐ ܗܵܠܹܝܢ. ܕܡܲܦܸܩ ܒܡܸܢܝܵܢܵܐ ܚܲܝ̈ܠܵܘܵܬ̣ܗܘܿܢ: ܘܲܠܟ݂ܠܗܘܿܢ ܩ̣ܪܵܐ ܫܡܵܗܹ̈ܐ ܒܣܘܿܓ̣ܵܐܐ ܕܐܝܼܩܵܪܹܗ: ܘܲܒ̣ܥܘܼܫܢܵܐ ܕܚܲܝܠܹܗ ܐ̄ܢܵܫ ܠܵܐ ܛܵܥܹ̇ܐ.


text:
ܠܡܵܢܵܐ ܡܡܲܠܸܠ ܐܲܢ̄ܬ̇ ܝܲܥܩܘܿܒ̣: ܘܐܵܡܲܪ ܐܲܢ̄ܬ̇ ܝܼܣܪܵܝܹܠ. ܕܲܡܛܲܫ̈ܝܵܢ ܐܘܼܪ̈ܚܵܬ̣ܝ ܡ̣ܢ ܡܵܪܝܵܐ: ܘܡܲܥܒܲܪ ܕܝܼܢܝ ܡ̣ܢ ܐܲܠܵܗܝ.


text:
ܠܵܐ ܝܼܕܲܥܬ̇: ܘܠܵܐ ܫ̣ܡܲܥܬ̇: ܕܐܲܠܵܗܵܐ ܠܥܵܠܲܡ ܡܵܪܝܵܐ ܗ̄ܘܼ ܕܲܒ̣ܪܵܐ ܣܵܘ̈ܦܹܝܗ̇ ܕܐܲܪܥܵܐ. ܠܵܐ ܡܸܬ̇ܛܲܪܲܦ: ܘܠܵܐ ܠܵܐܹ̇ܐ: ܘܠܲܝܬ̇ ܒܘܼܕܵܩܵܐ ܠܣܘܼܟܵܠܹܗ.


text:
ܘܐܲܝܠܹܝܢ ܕܲܡܣܲܒ̇ܪܝܼܢ ܒܡܵܪܝܵܐ: ܢܚܲܠܦܘܼܢ ܚܲܝܠܗܘܿܢ. ܘܢܵܘܥܘܿܢ ܓܸܦܹ̈ܐ ܐܲܝܟ݂ ܕܝܵܘܢܵܐ. ܘܢܸܪ̱ܗܛܘܼܢ: ܘܠܵܐ ܢܸܠܐܘܿܢ ܘܲܢܗܲܠܟ݂ܘܿܢ: ܘܠܵܐ ܢܸܬ̇ܛܲܪܦܘܼܢ.


text:
ܫܬ̣ܘܿܩܹ̈ܝܢ ܓܵܙܪ̈ܵܬ̣ܵܐ. ܘܐܸܡ̈ܘܵܬ̣ܵܐ ܢܚܲܠ̈ܦܵܢ ܚܲܝܠܵܐ. ܢܸܩ̱ܪ̈ܒ̣ܵܢ: ܘܗܵܝܕܹ̇ܝܢ ܢܡܲܠ̈ܠܵܢ ܘܐܲܟ݂ܚ̄ܕ݂ܵܐ ܠܕ݂ܝܼܢܵܐ ܢܸܩ̱ܪ̈ܒ̣ܵܢ.


text:
ܡܲܢܘܼ ܐܲܥܝܼܪ ܙܲܕ̇ܝܼܩܘܼܬ̣ܵܐ ܡ̣ܢ ܡܲܕ݂ܢ̱ܚܵܐ: ܘܲܩ̣ܪܵܗ̇ ܠܪܸܓ̣ܠܹܗ. ܢܸܫܬܲܠܡܘܼܢ ܩܕ݂ܵܡܵܘܗܝ ܥܲܡܡܹ̈ܐ ܘܡܲܠ̈ܟܹ̇ܐ ܢܸܬ̣ܘ̱ܪܘܼܢ ܢܸܬܸ̇ܠ ܐܲܝܟ݂ ܥܲܦܪܵܐ ܚܲܪܒܹ̇ܗ: ܘܐܲܝܟ݂ ܕܢܵܬ̣ܪܵܐ ܩܸܫܬܹ̇ܗ.


text:
ܡܲܢܘܼ ܥܲܬܸ̇ܕ݂ ܘܲܥܒܲܕ݂ ܡܲܢ ܕܲܩ̣ܪܵܐ ܠܕ݂ܵܪܹ̈ܐ ܡ̣ܢ ܪܹܫܝܼܬ̣ܵܐ. ܐܸܢܵܐ ܐ̄ܢܵܐ ܡܵܪܝܵܐ ܩܲܕ݂ܡܵܝܵܐ ܘܲܐ̄ܚܪܵܝܵܐ: ܐܸܢܵܐ ܐ̄ܢܵܐ.


text:
ܘܠܲܒܸ̇ܒ̣ ܢܲܓܵܪܵܐ ܠܩܲܝܢܵܝܵܐ ܕܐܵܪܹܫ ܒܩܘܼܪܢܵܣܵܐ: ܘܦܵܠܲܚ. ܘܐܵܡܲܪ ܥܲܠ ܕܸܒ̣ܩܵܐ ܕܫܲܦܝܼܪ ܗ̄ܘܼ. ܘܩܵܒ̣ܥܝܼܢ ܠܹܗ ܒܨܸܨܹ̈ܐ: ܕܠܵܐ ܢܸܬ̇ܬ̇ܙܝܼܥ.


text:
ܡ̣ܢ ܣܵܘ̈ܦܹܝܗ̇ ܕܐܲܪܥܵܐ: ܘܡ̣ܢ ܕܵܘܩܹ̈ܝܗ̇ ܩܪܝܼܬ̣ܵܟ݂ ܘܐܸܡ̇ܪܹܬ̣ ܠܵܟ݂ ܥܲܒ̣ܕ̇ܝ ܠܵܟ݂ ܥܲܒ̣ܕܝܼ ܐܲܢ̄ܬ̇ ܓܒܹܝܬ̣ܵܟ݂ ܘܠܵܐ ܐܲܣܠܝܼܬܵܟ݂.


text:
ܠܵܐ ܬܸܕ݂ܚܲܠ ܡܸܛܠ ܕܥܲܡܵܟ݂ ܐ̄ܢܵܐ. ܘܠܵܐ ܬܸܬ̣ܪ̱ܗܸܒ̣ ܡܸܛܠ ܕܐܸܢܵܐ ܐ̄ܢܵܐ ܐܲܠܵܗܵܟ݂. ܚܲܝܸܠܬܵܟ݂: ܐܵܦ ܥܲܕܲܪܬܵܟ݂ ܐܵܦ ܣܲܡܸܟ݂ܬܵܟ݂ ܒܝܲܡܝܼܢܝ ܙܲܕ̇ܝܼܩܬܵܐ.


text:
ܢܸܒ̣ܗ̱ܬ̣ܘܼܢ ܘܢܸܚܦܪܘܿܢ ܐܲܝܠܹܝܢ ܕܣܵܩ̇ܪܝܼܢ ܠܵܟ݂: ܢܸܗܘܘܿܢ ܐܲܝܟ݂ ܠܵܐ ܡܸܕܸ̇ܡ. ܘܢܹܐܒ̣ܕ̇ܘܿܢ ܓܲܒ̣ܪܹ̈ܐ ܕܢܵܨܹ̇ܝܢ ܥܲܡܵܟ݂.


text:
ܬܸܒ̣ܥܸܐ ܐܸܢܘܿܢ: ܘܠܵܐ ܬܸܫܟܲܚ ܐܸܢܘܿܢ ܠܓܲܒ̣ܪܹ̈ܐ ܕܢܵܨܹ̇ܝܢ ܥܲܡܵܟ݂. ܢܸܗܘܘܿܢ ܐܲܝܟ݂ ܕܠܵܐ ܐܝܼܬܲܝܗܘܿܢ: ܓܲܒ̣ܪܹ̈ܐ ܕܡܸܬ̣ܟܲܬ̇ܫܝܼܢ ܥܲܡܵܟ݂.


text:
ܡܸܛܠ ܕܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܵܟ݂: ܡܚܲܝܠܵܢܵܐ ܕܝܲܡܝܼܢܵܟ݂: ܐܸܡ̇ܪܹܬ̣ ܠܵܟ݂ ܠܵܐ ܬܸܕ݂ܚܲܠ. ܐܸܢܵܐ ܐ̄ܢܐ ܥܵܕ݂ܘܿܪܵܟ݂.


text:
ܠܵܐ ܬܸܕ݂ܚ̄ܠܝܼܢ ܬܵܘܠܥܹܗ ܕܝܲܥܩܘܿܒ̣: ܘܲܡܢܝܼܢܹܗ ܕܝܼܣܪܵܝܹܠ ܐܸܢܵܐ ܐ̄ܢܵܐ ܥܵܕ݂ܘܿܪܹܟ݂ܝ: ܐܵܡܲܪ ܡܵܪܝܵܐ. ܘܦܵܪܘܿܩܹܟ݂ܝ ܩܲܕ̇ܝܼܫܵܐ ܕܝܣܪܵܝܹܠ.


text:
ܗܵܐ ܥܒܲܕ̇ܬܵܟ݂ ܐܲܝܟ݂ ܓܲܪܓܲܪܵܟ݂ ܚܲܕ݂ܬ̣ܵܐ: ܕܫܵܚܹ̇ܩ ܘܡܲܕܸ̇ܩ ܬܕ݂ܘܼܫ ܛܘܼܪܹ̈ܐ: ܘܬܲܕܸ̇ܩ ܘܪ̈ܵܡܵܬ̣ܵܐ ܬܸܥܒܸ̇ܕ݂ ܐܲܝܟ݂ ܥܘܼܪܵܐ.


text:
ܬܸܕ݂ܕܹܐ ܐܸܢܘܿܢ. ܘܪܘܼܚܵܐ ܬܸܫܩܘܿܠ ܐܸܢܘܿܢ ܘܥܲܠܥܵܠܵܐ ܬܒܲܕܲܪ ܐܸܢܘܿܢ. ܘܐܲܢ̄ܬ̇ ܬܕ݂ܘܼܨ ܒܡܵܪܝܵܐ. ܘܲܒ̣ܩܲܕ̇ܝܼܫܵܐ ܕܝܼܣܪܵܝܹܠ ܬܸܫܬܲܒܲܚ.


text:
ܡܸܣܟܹ̇ܢܹ̈ܐ ܘܒ̣ܵܝܫܹ̈ܐ ܒܵܥܹ̇ܝܢ ܡܲـ̈ـܝܵܐ ܘܠܲܝܬ̇ ܘܠܸܫܵܢܗܘܿܢ ܒܨܲܗܝܵܐ ܝܑܼܒܸܫ ܐܸܢܵܐ ܡܵܪܝܵܐ ܐܸܥܢܸܐ ܐܸܢܘܿܢ ܐܲܠܵܗܹܗ ܕܝܼܣܪܵܝܹܠ: ܘܠܵܐ ܐܸܫܒ̇ܘܿܩ ܐܸܢܘܿܢ.


text:
ܐܸܦ̮ܬܲܚ ܢܲܗܪ̈ܵܘܵܬ̣ܵܐ ܒܛܘܼܪܹ̈ܐ: ܘܲܒ̣ܓ̣ܵܘ ܦܲܩ̈ܥܵܬ̣ܵܐ ܡܲܒ̇ܘܼܥܹ̈ܐ: ܐܸܥܒܸ̇ܕ݂ ܡܲܕ݂ܒ̇ܪܵܐ ܠܐܵܓ̣ܡܹ̈ܐ ܕܡܲـ̈ـܝܵܐ: ܘܐܲܪܥܵܐ ܨܗܝܼܬ̣ܵܐ ܠܡܲܒ̇ܘܼܥܹ̈ܐ ܕܡܲـ̈ـܝܵܐ.


text:
ܐܸܬܸ̇ܠ ܒܡܲܕ݂ܒ̇ܪܵܐ ܐܲܪ̈ܙܹܐ ܘܐܸܫܟܵܪ̈ܥܹܐ: ܘܐܵܣܵܐ ܘܩܲܝܣܵܐ ܕܡܸܫܚܵܐ. ܐܹܣܝܼܡ ܒܲܦܩܲܬ̣ܵܐ ܫܲܪ̈ܘܲܝܢܹܐ ܗܕ݂ܝܼܪܹ̈ܐ ܐܲܟ݂ܚ̄ܕ݂ܵܐ.


text:
ܕܢܸܚܙܘܿܢ ܘܢܸܕ̇ܥܘܼܢ ܘܢܸܬ̣ܒܲܝܢܘܼܢ. ܘܢܸܣܬܲܟ̇ܠܘܼܢ ܐܲܟ݂ܚ̄ܕ݂ܵܐ: ܕܐܝܼܕܹܗ ܕܡܵܪܝܵܐ ܥܸܒ̣ܕܲܬ̤ ܗܵܕܹܐ: ܘܩܲܕ̇ܝܼܫܵܐ ܕܝܼܣܪܵܝܹܠ ܒ̣ܪܵܗ̇.


text:
ܢܸܩ̱ܪܒ̣ܘܼܢ: ܘܲܢܚܵܘܘܿܢ ܐܲܝܠܹܝܢ ܕܲܥܬ̣ܝܼ̈ܕ݂ܵܢ ܩܲܕ݂ܡܵܝܵـ̈ـܬ̣ܵܐ ܡܵܢܵܐ ܐܸܢܹܝܢ: ܚܵܘܵܐܘܼܢܝ. ܘܲܢܣܝܼܡ ܒܠܸܒܲܢ: ܘܢܸܕܲܥ ܐ̄ܚܪܵܝܬ̇ܗܹܝܢ. ܐܵܘ ܕܐܵܬ̣̈ܝܵܢ ܐܲܫ̱ܡܥܘܼܢ.


text:
ܚܵܘܵܐܘܼܢܝ ܐܵܬ̣̈ܘܵܬ̣ܵܐ ܕܲܥܬ̣ܝܼܕ݂ܵܢ ܘܢܸܕܲܥ ܕܐܲܠܵܗܹ̈ܐ ܐܲܢ̄ܬ̇ܘܿܢ ܐܵܦ ܡܲܛܐ̱ܒ̣ܝܼܢ ܐ̄ܢܬ̇ܘܿܢ ܐܵܦ ܡܲܒ̣ܐ̱ܫܝܼܢ ܐ̄ܢܬ̇ܘܿܢ ܘܢܸܫܬܲܥܹܐ: ܘܢܸܚܙܹܐ ܐܲܟ݂ܚ̄ܕ݂ܵܐ.


text:
ܐܲܥܝܼܪܹܬ̣ ܡ̣ܢ ܓܲܪܒ̇ܝܵܐ: ܕܢܹܐܬܹܐ ܡ̣ܢ ܡܲܕ݂ܢܵܚܲܝ̈ ܫܸܡܫܵܐ: ܘܢܸܩܪܹܐ ܒܫܹܡܝ. ܘܢܹܐܬ̣ܘܿܢ ܫܲܠܝܼܛܵܢܹ̈ܐ ܘܢܸܬ̇ܬ̇ܕ̇ܝܼܫܘܼܢ: ܐܲܝܟ݂ ܛܝܼܢܵܐ ܕܕ݂ܵܐܹ̇ܫ ܦܲܚܵܪܵܐ.


text:
ܡܲܢܘܼ ܕܲܢܚܵܘܹܐ ܡ̣ܢ ܪܹܫܝܼܬ̣ܵܐ: ܘܢܸܕܲܥ ܘܢܹܐܡܲܪ ܕܙܲܕ̇ܝܼܩ. ܠܲܝܬ̇ ܕܲܡܚܵܘܸܐ ܐܵܦܠܵܐ ܕܡܲܫܡܲܥ: ܐܵܦܠܵܐ ܕܫܵܡܲܥ ܡܸܠܲܝ̈ܟ̇ܘܿܢ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ: ܕܲܒ̣ܪܵܐ ܫܡܲܝܵܐ ܘܲܡ̣ܬܚ ܐܸܢܘܿܢ. ܘܲܪܩܲܥ̣ ܐܲܪܥܵܐ ܘܟ݂ܠ ܕܒ̣ܵܗ̇. ܘܝܲܗ̄ܒ̣ ܢܫܲܡܬ̣ܵܐ ܠܥܲܡܵܐ ܕܲܥܠܹܝܗ̇: ܘܪܘܼܚܵܐ ܠܕܲܡܗܲܠܟ݂ܝܼܢ ܒܵܗ̇.


text:
ܐܸܢܵܐ ܡܵܪܝܵܐ ܩܪܹܝܬ̣ܵܟ݂ ܒܙܲܕ̇ܝܩܘܼܬ̣ܵܐ: ܘܐܸܚ̇ܕܹ̇ܬ̣ ܒܐܝܼܕ݂ܵܟ݂ ܘܚܲܝܸܠܬܵܟ݂. ܘܝܲܗ̄ܒ̣ܬܵܟ݂ ܩܝܵܡܵܐ ܠܥܲܡܵܐ: ܘܢܘܼܗܪܵܐ ܠܥܲܡܡܹ̈ܐ.


text:
ܕܲܬ̣ܦܲܬܲܚ ܥܲܝܢܹ̈ܐ ܕܲܥܘܼܝܼܪܹ̈ܐ: ܘܬܲܦܸܩ ܠܐܲܣܝܼܪܹ̈ܐ ܡ̣ܢ ܒܹܝܬ̣ ܚܒ̣ܘܼܫܝܵܐ: ܘܡ̣ܢ ܒܹܝܬ̣ ܐܲܣܝܼܪܹ̈ܐ ܠܲܕ݂ܝܵܬ̣ܒ̇ܝܼܢ ܒܚܸܫܘܿܟ݂ܵܐ.


text:
ܚܲܕ݂̈ܬ̣ܵܬ̣ܵܐ ܐܸܢܵܐ ܡܚܵܘܸܐ. ܘܩܲܕ݂ܡܵـ̈ـܝܵܬ̣ܵܐ ܗܵܐ ܐܸܬܲܝ̈. ܘܥܲܕ݂ܠܵܐ ܢܸܨܡ̱̈ܚܵܢ: ܐܲܫ̱ܡ̇ܥܹܬ̣ ܐܸܢܹܝܢ ܠܟ݂ܘܿܢ. ܬܸܫܒ̇ܘܼܚܬܵܐ ܕܐܹܫܲܥܝܵܐ.


text:
ܫܲܒܲܚܘ ܠܡܵܪܝܵܐ ܬܸܫܒ̇ܘܿܚܬܵܐ ܚܕܲܬܵܐ. ܬܸܫܒ̇ܘܿܚܬܹܗ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ. ܢܵܚܬܲܝ̈ ܝܲܡܵܐ ܒܲܡܠܹܐܹܗ: ܘܓ̣ܵܙܪ̈ܵܬ̣ܵܐ ܘܲܕ݂ܥܵܡ̇ܪܝܼܢ ܒܗܹܝܢ.


text:
ܢܸܚܕܹ̇ܐ ܡܲܕ݂ܒ̇ܪܵܐ ܘܩܘܼܪ̈ܝܹܗ: ܘܡܲܪ̈ܓܹܐ ܬܸܗܘܹܐ ܩܕ݂ܵܪ. ܢܫܲܒ̇ܚܘܼܢ ܝܵܬ̣ܒܲܝ̈ ܫܩܝܼ̈ܦܹܐ: ܘܡ̣ܢ ܪܹܫܵܐ ܕܛܘܼܪܹ̈ܐ ܢܸܩܥܘܿܢ.


text:
ܡܵܪܝܵܐ ܐܲܝܟ݂ ܓܲܢ̄ܒܵܪܵܐ ܢܸܦܘܿܩ. ܘܐܲܝܟ݂ ܓܲܒ̣ܪܵܐ ܩܪܲܒ̣ܬ̣ܵܢܵܐ ܢܓܲܪܸܓ̣ ܛܢܵܢܵܐ. ܢܸܩܥܸܐ ܘܢܸܬ̣ܓܲܢ̄ܒܲܪ: ܘܢܸܩܛܘܿܠ ܠܲܒ̣ܥܸܠܕ̇ܒ̣ܵܒ̣ܵܘ̈ܗܝ.


text:
ܐܲܚܪܸܒ̣ ܛܘܼܪܹ̈ܐ ܘܪ̈ܵܡܵܬ̣ܵܐ: ܘܟ݂ܠܹܗ ܥܘܼܫܢ̱ܗܘܿܢ ܐܵܘܒܸ̇ܫ. ܐܸܥܒܸ̇ܕ݂ ܢܲܗܪ̈ܵܘܵܬ̣ܵܐ ܠܓ̣ܵܙܪ̈ܵܬ̣ܵܐ: ܘܐܵܓ̣ܡܹ̈ܐ ܐܵܘܒܸ̇ܫ.


text:
ܐܸܕ݂ܒܲܪ ܥܘܝܼܪܹ̈ܐ ܒܐܘܼܪܚܵܐ ܕܠܵܐ ܝܵܕ݂ܥܝܼܢ. ܘܒܲܫܒ̣ܝܼ̈ܠܹܐ ܕܠܵܐ ܝܵܕ݂ܥܝܼܢ ܗ̄ܘܼܵܘ: ܐܹܗܲܠܸܟ݂ ܐܸܢܘܿܢ. ܐܸܥܒܸ̇ܕ݂ ܚܸܫܘܿܟ݂ܵܐ ܩܕ݂ܵܡܲܝܗܘܿܢ ܢܘܼܗܪܵܐ. ܘܥܲܪܡܵܐ ܐܹܫܲܦܹܐ. ܗܵܠܹܝܢ ܦܸܬ̣ܓ̣ܵܡܹ̈ܐ ܥܸܒ̣ܕܹ̇ܬ̣ ܠܗܘܿܢ. ܘܠܵܐ ܫܸܒ̣ܩܹ̇ܬ̣ ܐܸܢܘܿܢ.


text:
ܢܸܗܦ̄ܟ݂ܘܿܢ ܠܒܸܣܬܲܪܗܘܿܢ: ܘܢܸܒ̣ܗ̱ܬ̣ܘܼܢ ܒܒܸܗܬ̇ܬ̣ܵܐ: ܐܲܝܠܹܝܢ ܕܲܬ̣ܟ݂ܝܼܠܝܼܢ ܥܲܠ ܓܠܝܼܦܹ̈ܐ: ܘܐܵܡ̇ܪܝܼܢ ܠܲܢܣܝܟܹ̈ܐ: ܕܐܲܢ̄ܬ̇ܘܿܢ ܐܸܢܘܿܢ ܐܲܠܵܗܲܝ̈ܢ.


text:
ܡܲܢ̣ܘܼ ܥܘܝܼܪܵܐ ܐܸܠܵܐ ܥܲܒ̣ܕ̇ܝ: ܘܚܲܪܫܵܐ ܐܲܝܟ݂ ܡܲܠܲܐܟ݂ܝ ܕܐܹܫܲܕܲܪ ܡܲܢܘܼ ܥܘܝܼܪܵܐ ܐܲܝܟ݂ ܫܲܠܝܼܛܵܐ: ܘܲܥܘܝܼܪܵܐ ܐܲܝܟ݂ ܥܲܒ̣ܕܹ̇ܗ ܕܡܵܪܝܵܐ.


text:
ܘܗ̤ܘ ܥܲܡܵܐ ܒܙܝܼܙܵܐ ܘܕ݂ܝܼܫܵܐ ܦܲܚܹ̈ܐ ܐܸܢܘܿܢ ܟܠܗܘܿܢ ܓܲܕ݂ܘܼ̈ܕܹܐ ܘܲܒ̣̈ܒ̣ܵܬܹ̇ܐ ܐܲܣܝܼܪܹ̈ܐ ܛܲܫܝܼܘ. ܗܘ̤ܵܘ ܠܒܸܙܬ̣ܵܐ: ܘܠܲܝܬ̇ ܕܲܡܦܲܨܸܐ ܘܠܲܕ݂ܝܵܫܵܐ: ܘܠܲܝܬ̇ ܕܡܲܦܢܸܐ.


text:
ܡܲܢܘܼ ܝܲܗ̄ܒ̣ ܠܝܲܥܩܘܿܒ̣ ܠܲܕ݂ܝܵܫܵܐ: ܘܠܝܼܣܪܵܝܹܠ ܠܲܒ̣ܙܵܙܵܐ. ܠܵܐ ܗ̄ܘܼܵܐ ܡܵܪܝܵܐ ܥܲܠ ܕܲܚܛܲܝܢ ܠܹܗ: ܘܠܵܐ ܨܒܲܝܢ ܠܲܡܗܲܠܵܟ݂ܘܼ ܒܐܘܼܪ̈ܚܵܬܹܗ: ܘܠܵܐ ܫ̣ܡܲܥܢ ܢܵܡܘܿܣܹܗ.


text:
ܐܹܫܲܕ݂ ܥܠܲܝܗܘܿܢ ܚܸܡܬ̣ܵܐ ܕܪܘܼܓ̣ܙܹܗ. ܘܥܘܼܫܢܵܐ ܕܲܩܪܵܒ̣ܵܐ ܐܵܘܩܸܕ݂ ܐܸܢܘܿܢ ܡ̣ܢ ܚܕ݂ܵܪ̈ܲܝܗܘܿܢ ܘܠܵܐ ܝܼܕܲܥܘ ܘܚܸܒܲܬ ܒܗܘܿܢ ܢܘܼܪܵܐ: ܘܠܵܐ ܐܲܝܬܝܼܘ ܥܲܠ ܒܵܠܗܘܿܢ.


text:
ܗܵܫܵܐ ܗܵܟܲܢܵܐ ܐܵܡܲܪ ܡܵܪܝܵܐ: ܕܲܒ̣ܪܵܟ݂ ܝܲܥܩܘܿܒ̣ ܘܓܲܒ̣ܠܵܟ݂ ܝܼܣܪܵܝܹܠ ܠܵܐ ܬܸܕ݂ܚܲܠ ܕܲܦܪܲܩ̇ܬ̣ܵܟ݂: ܘܲܩܪܹܝܬ̣ܵܟ݂ ܒܲܫܡܵܟ݂: ܕܕ݂ܝܼܠܝ ܐܲܢ̄ܬ̇.


text:
ܐܸܢ ܬܸܥܒܲܪ ܒܝܲܡܵܐ: ܥܲܡܵܟ݂ ܐ̄ܢܵܐ ܘܢܗܪ̈ܵܘܵܬ̣ܵܐ ܠܵܐ ܢܸܓ̣ܪܦܘܼܢܵܟ݂. ܐܸܢ ܬܗܲܠܸܟ݂ ܥܲܠ ܢܘܼܪܵܐ ܠܵܐ ܬܸܬ̣ܟܵܘܸܐ: ܘܫܲܠܗܹܒ̣ܝܼܬ̣ܵܐ ܠܵܐ ܬܵܘܩܕܵܟ݂.


text:
ܡܸܛܠ ܕܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܵܟ݂: ܩܲܕ̇ܝܼܫܵܐ ܕܝܼܣܪܵܝܹܠ ܦܵܪܘܿܩܵܟ݂ ܝܸܗ̄ܒܹ̇ܬ̣ ܠܡܸܨܪܹܝܢ ܚܠܵܦܲܝܟ: ܘܲܠܟ݂ܘܼܫ ܘܠܲܫܒ̣ܵܐ ܥܲܠ ܐܲܦܲܝ̈ܟ.


text:
ܡ̣ܢ ܕܝܲܩܝܼܪ ܐܲܢ̄ܬ̇ ܒܥܲܝ̈ܢܲܝ ܐܸܫܬܲܒܲܚܬ̇: ܘܐܸܢܵܐ ܪܚܸܡܬ̣ܵܟ݂ ܝܸܗ̄ܒܹ̇ܬ̣ ܐ̄ܢܵܫܵܐ ܚܠܵܦܲܝܟ: ܘܐܸܡ̈ܘܵܬ̣ܵܐ ܚܠܵܦ ܢܲܦ̮ܫܵܟ݂.


text:
ܐܹܡܲܪ ܠܓܲܪܒ̇ܝܵܐ ܕܗܲܒ̣ܝ. ܘܲܠܬܲܝܡܢܵܐ ܕܠܵܐ ܬܸܟ݂ܠܝܼܢ ܐܲܝܬܹ̇ܐ ܒܢܲܝ̈ ܡ̣ܢ ܪܘܼܚܩܵܐ: ܘܲܒ̣̈ܢܵܬ̣ܝ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ.


text:
ܟܠܗܘܿܢ ܥܲܡܡܹ̈ܐ ܢܸܬ̣ܟܲܢܫܘܼܢ ܐܲܟ݂ܚ̄ܕ݂ܵܐ. ܘܢܸܬ̣ܟܲܢ̈ܫܵܢ ܐܸܡـ̈ـܘܵܬ̣ܵܐ ܡܲܢ̣ܘܼ ܐܝܼܬ̣ ܒܟ݂ܘܿܢ ܕܲܢܚܵܘܸܐ ܗܵܕܹܐ: ܘܩܲܕ݂ܡܵܝܵܬ̣ܵܐ ܢܲܫܡܲܥ ܢܲܝܬ̇ܘܿܢ ܣܵܗܕܲܝ̈ܗܘܿܢ ܘܢܸܙܕܲܕ̇ܩܘܼܢ: ܘܢܸܫ̱ܡܥܘܼܢ ܘܢܹܐܡܪܘܼܢ.


text:
ܒܩܘܼܫܬܵܐ ܐܲܢ̄ܬ̇ܘܿܢ ܣܵܗ̈ܕܲܝ: ܐܵܡܲܪ ܡܵܪܝܵܐ: ܘܥܲܒ̣̈ܕܲܝ ܕܲܓ̣ܒܹ̇ܝܬ̣ ܘܬܸܕ̇ܥܘܼܢ ܘܲܬ̣ܗܲܝܡܢܘܿܢ ܒܝܼ ܘܬܸܣܬܲܟ̇ܠܘܼܢ ܕܐܸܢܵܐ ܗ̄ܘܼ. ܘܲܩܕ݂ܵܡܲܝ ܠܵܐ ܐܸܬ̣ܒ̇ܪܝܼ ܐܲܠܵܗ ܘܒ̣ܵܬܲܪܝ ܠܵܐ ܢܸܗܘܹܐ.


text:
ܐܸܢܵܐ ܚܵܘܝܼܬ̣ ܘܦܸܪܩܹ̇ܬ̣ ܘܐܲܫ̱ܡ̇ܥܹܬ̣: ܘܠܲܝܬ̇ ܒܟ݂ܘܿܢ ܢܘܼܟ݂ܪܵܝܵܐ: ܘܐܲܢ̄ܬ̇ܘܿܢ ܣܵܗ̈ܕܲܝ: ܐܵܡܲܪ ܡܵܪܝܵܐ. ܘܐܸܢܵܐ ܐܲܠܵܗܵܐ.


text:
ܘܐܵܦ ܡ̣ܢ ܝܵܘܡܵܐ ܩܲܕ݂ܡܵܝܵܐ ܐܸܢܵܐ ܐ̄ܢܵܐ: ܘܠܲܝܬ̇ ܕܡܸܬ̣ܦܲܨܹܐ ܡ̣ܢ ܐܝܼܕܲܝ̈. ܘܡܸܕܸ̇ܡ ܕܥܵܒܹ̇ܕ݂ ܐ̄ܢܵܐ: ܡܲܢܘܼ ܡܲܗܦܸܟ݂.


text:
ܗܵܟܲܢܵܐ ܐܵܡܲܪ ܡܵܪܝܵܐ ܦܵܪܘܿܩܟ݂ܘܿܢ ܩܲܕ̇ܝܼܫܵܐ ܕܝܼܣܪܵܝܹܠ. ܡܸܛܠܵܬ̣ܟ݂ܘܿܢ ܫܲܕ̇ܪܹܬ̣ ܠܒ̣ܵܒܹܠ. ܘܐܲܝܬ̇ܝܼܬ̣ ܠܟ݂ܠܗܘܿܢ ܥܵܪ̈ܘܿܩܹܐ: ܘܲܠܟܲܠܕ݂ܵܝܹ̈ܐ ܕܒܲܣܦܝܼܢܹ̈ܐ ܡܸܫܬܲܒ̇ܚܝܼܢ.


text:
ܕܡܲܦܸܩ ܡܲܪ̈ܟ̇ܒ̣ܵܬ̣ܵܐ ܙܪ̈ܲܟ݂ܫܵܐ ܘܚܲܝܠܵܐ ܥܲܫܝܼܢܵܐ. ܘܐܲܟ݂ܚ̄ܕ݂ܵܐ ܢܸܫܟ̇ܒ̣ܘܼܢ ܘܠܵܐ ܢܩܘܼܡܘܼܢ. ܘܢܸܕ݂ܥ̱ܟ݂ܘܼܢ ܐܲܝܟ݂ ܫܪܵܓ̣ܵܐ ܕܲܡܛܲܦܛܸܦ.


text:
ܗܵܐ ܥܵܒܹ̇ܕ݂ ܐ̄ܢܵܐ ܚܕܲܬܵܐ ܘܗܵܫܵܐ ܬܹܐܥܹܐ ܘܬܸܕ̇ܥܘܼܢܵܗ̇. ܘܐܸܥܒܸ̇ܕ݂ ܐܘܼܪܚܵܐ ܒܡܲܕ݂ܒ̇ܪܵܐ: ܘܢܲܗܪ̈ܵܘܵܬ̣ܵܐ ܒܐܲܫܝܼܡܘܿܢ.


text:
ܬܫܲܒ̇ܚܲܢܝ ܚܲܝ̄ܘܬ̣ܵܐ ܕܕܲܒ̣ܪܵܐ: ܝܵܪܘܿܪܹ̈ܐ ܘܲܒ̣̈ܢܵܬ̣ ܢܲܥܵܡܹ̈ܐ: ܡܸܛܠ ܕܝܸܗ̄ܒܹ̇ܬ̣ ܡܲـ̈ـܝܵܐ ܒܡܲܕ݂ܒ̇ܪܵܐ: ܘܢܲܗܪ̈ܵܘܵܬ̣ܵܐ ܒܐܲܫܝܼܡܘܿܢ: ܕܢܸܫܬܹ̇ܐ ܥܲܡܝ ܓܲܒ̣ܝܵܐ.


text:
ܠܵܐ ܐܲܝܬ̇ܝܼܬ̇ ܠܝܼ ܐܸܡܪܹ̈ܐ ܕܝܲܩܕ̇ܝ̈ܟ. ܘܲܒ̣ܕܸܒ̣ܚܲܝ̈ܟ ܠܵܐ ܝܲܩܲܪܬܵܢܝ ܠܵܐ ܫܲܥܒܸܕ̇ܬܵܟ݂ ܒܩܘܼܪ̈ܒܵܢܹܐ: ܘܠܵܐ ܐܲܠܐܝܼܬܵܟ݂ ܒܲܠܒ̣ܘܼܢ̄ܬܵܐ.


text:
ܠܵܐ ܙܒܲܢܬ̇ ܠܝܼ ܒܟܸܣܦܵܐ ܩܲܢܝܵܐ ܕܒܸܣܡܵܐ. ܘܲܒ̣ܬܲܪܒܵܐ ܕܕܸܒ̣ܚܲܝ̈ܟ ܠܵܐ ܐܲܪܘܝܼܬܵܢܝ ܐܸܠܵܐ ܫܲܥ̣ܒܸ̇ܕ̇ܬܵܢܝ ܒܲܚܛܵܗܲܝ̈ܟ: ܘܲܒ̣ܥܘܼܠܵܟ݂ ܐܲܠܐ̄ܝܼܬܵܢܝ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܕܥܲܒ̣ܕܵܟ݂ ܘܓܲܒ̣ܠܵܟ݂ ܒܡܲܪܒ̇ܥܵܐ ܘܥܲܕ݂ܪܵܟ݂ ܠܵܐ ܬܸܕ݂ܚܸܠ ܥܲܒ̣ܕ̇ܝ ܝܲܥܩܘܿܒ̣: ܘܝܼܣܪܵܝܹܠ ܕܲܩܪܹܝܬ̣.


text:
ܡܸܛܠ ܕܐܸܬܸ̇ܠ ܡܲـ̈ـܝܵܐ ܒܐܲܬ̣ܪܵܐ ܨܲܗܝܵܐ: ܘܪ̈ܵܕܲܝܵܐ ܒܝܲܒ̣ܫܵܐ ܐܹܫܘܿܕ݂ ܪܘܼܚܝ ܥܲܠ ܙܲܪܥܵܟ݂: ܘܒ̣ܘܼܪ̈ܟܵܬ̣ܝ ܥܲܠ ܒܢܲܝ̈ܟ.


text:
ܗܵܢܵܐ ܢܹܐܡܲܪ ܕܡܵܪܝܵܐ ܐ̄ܢܵܐ: ܘܗܵܢܵܐ ܢܸܩܪܸܐ ܒܲܫܡܹܗ ܕܝܲܥܩܘܿܒ̣ ܘܗܵܢܵܐ ܢܲܟ݂ܬܸ̇ܒ̣ ܐܝܼܕܹܗ ܠܡܵܪܝܵܐ. ܘܲܒ̣ܫܸܡ ܝܼܣܪܵܝܹܠ ܢܸܬ̣ܟܲܢܸܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܡܲܠܟܹ̇ܗ ܕܝܼܣܪܵܝܹܠ ܘܦܵܪܘܿܩܹܗ: ܡܵܪܝܵܐ ܚܲܝܠܬ̣ܵܢܵܐ ܫܡܹܗ. ܐܸܢܵܐ ܐ̄ܢܵܐ ܩܲܕ݂ܡܵܝܵܐ: ܘܐܸܢܵܐ ܐ̄ܢܵܐ ܐ̄ܚܪܵܝܵܐ. ܘܠܲܝܬ̇ ܐܲܠܵܗ ܠܒܲܪ ܡܹܢܝ.


text:
ܘܡܲܢ̣ܘܼ ܐܲܟ݂ܘܵܬ̣ܝ ܢܸܩܪܸܐ: ܘܢܸܬ̇ܛܲܝܲܒ̣ ܘܲܢܚܵܘܸܐ: ܡ̣ܢ ܕܣܵܡܹ̇ܬ̣ ܥܲܡܵܐ ܠܥܵܠܲܡ: ܘܐܵܬ̣̈ܘܵܬ̣ܵܐ ܕܐܵܬ̣̈ܝܵܢ ܢܚܵܘܘܿܢ.


text:
ܠܵܐ ܬܸܕ݂ܚ̄ܠܘܼܢ ܘܠܵܐ ܬܸܬ̣ܪܲܗܒ̣ܘܼܢ: ܠܵܐ ܐܲܫܡܲܥ̇ܬ̇ܟ݂ܘܿܢ ܡ̣ܢ ܩܕ݂ܝܼܡ ܘܚܵܘܝܼܬ̇ܟ݂ܘܿܢ ܘܐܲܢ̄ܬ̇ܘܿܢ ܣܵܗ̈ܕܲܝ. ܕܠܲܝܬ̇ ܐܲܠܵܗ ܠܒܲܪ ܡܹܢܝ: ܘܠܲܝܬ̇ ܕܬܲܩܝܼܦ ܕܠܵܐ ܝܵܕܲܥ ܐ̄ܢܵܐ.


text:
ܣܪܝܼܩܝܼܢ ܐܸܢܘܿܢ ܟܠܗܘܿܢ ܐܘܼܡܵܢܹ̈ܐ ܕܥܵܒ̣ܕ̇ܝܼܢ ܨܲܠܡܹ̈ܐ. ܘܠܲܝܬ̇ ܝܘܼܬ̣ܪܵܢ ܒܲܥܒ̣ܵܕܲܝܗܘܿܢ ܕܪܲܓ̣ܘ ܠܡܸܥܒܲܕ݂ ܘܣܵܗܕ̇ܝܼܢ ܐܘܼܡܵܢܹ̈ܐ ܕܲܥ̣ܒܲܕ݂ܘ ܐܸܢܘܿܢ: ܕܠܵܐ ܚܵܙܹ̇ܝܢ: ܘܠܵܐ ܫܵܡ̇ܥܝܼܢ: ܘܠܵܐ ܝܵܕ݂ܥ̇ܝܼܢ.


text:
ܗܵܐ ܟܠܗܘܿܢ ܐܘܼܡܵܢܲܝ̈ܗܘܿܢ: ܚܲܪܫܝܼܢ ܐܸܢܘܿܢ ܡ̣ܢ ܒܢܲܝ̈ܢܵܫܵܐ. ܢܸܬ̣ܟܲܢܫܘܼܢ ܟܠܗܘܿܢ ܘܲܢܩܘܼܡܘܼܢ ܘܢܸܒ̣ܗ̱ܬ̣ܘܼܢ ܘܢܸܚܦܪܘܿܢ ܐܲܟ݂ܚ̄ܕ݂ܵܐ.


text:
ܕܲܠܛܲܫ̣ ܦܲܪܙܠܵܐ ܢܲܓܵܪܵܐ: ܘܲܒ̣ܥܸܫܦܵܐ ܫܲܦܝܹܗ. ܘܲܒ̣ܡܲܩܵܪܵܐ ܓܲܠ̣ܦܹܗ ܘܥܲܒ̣ܕܹ̇ܗ ܒܚܲܝܠܵܐ ܕܲܕ݂ܪܵܥܹܗ. ܐܵܦ ܟܦܸܢ ܐܵܦ ܨܗ̣ܝܼ. ܘܠܵܐ ܐܸܫܬ̇ܝܼ ܡܲـ̈ـܝܵܐ ܘܐܸܬ̇ܛܲܪܲܦ.


text:
ܓܒ̣ܵܐ ܢܲܓܵܪܵܐ ܩܲܝܣܵܐ: ܘܡܲܫ̣ܚܹܗ ܘܲܒ̣ܬܸ̇ܬܵܐ ܕܲܒ̇ܩܹܗ. ܘܓܲܠܦܹܗ ܘܥܲܒ̣ܕܹ̇ܗ ܒܲܕ݂ܡܘܼܬ̣ܵܐ ܕܓܲܒ̣ܪܵܐ: ܐܲܝܟ݂ ܝܵܐܝܘܼܬ̣ܵܐ ܕܒܲܪܢܵܫܵܐ.


text:
ܘܲܢܣܲܒ̣ܘ ܡܸܢܹܗ: ܘܐܲܚܸܡ̣ܘ: ܘܐܲܦܵܘ ܠܲܚܡܵܐ. ܘܐܵܦ ܥ̣ܒܲܕ݂ܘ ܐܲܠܵܗܵܐ: ܘܣܵܓ̣ܕܲܝܼܢ ܠܹܗ. ܥ̣ܒܲܕ݂ܘ ܓܠܝܼܦܵܐ ܘܲܣܓܸܕ݂ܘ ܠܹܗ.


text:
ܦܸܠܓܹ̇ܗ ܐܵܘܩܸܕ݂ܘ ܒܢܘܼܪܵܐ. ܘܛܵܘܝܼܘ ܒܸܣܪܵܐ ܥܲܠ ܓܘܼܡܪ̈ܵܘܗܝ. ܘܐܸܟܲܠܘ ܘܲܣܒܲܥܘ ܘܐܵܦ ܫܚܸܢܘ ܘܐܸܡܲܪܘ ܐܲܚܵܢ: ܫܸܚܢܹ̇ܬ̣: ܘܲܚܙܹܝܬ̣ ܢܘܼܪܵܐ.


text:
ܘܠܵܐ ܐܲܝܬ̇ܝܘ ܥܲܠ ܒܵܠܗܘܿܢ: ܘܠܵܐ ܝܼܕܲܥ̣ܘ ܘܠܵܐ ܐܸܬ̣ܪܲܥܝܼܘ ܘܐܸܡܲܪܘ: ܕܦܸܠܓܹ̇ܗ ܐܵܘܩܸܕ݂ܘ ܒܢܘܼܪܵܐ. ܘܥܲܠ ܓܘܼܡܪ̈ܵܘܗܝ ܐܲܦܵܘ ܠܲܚܡܵܐ. ܘܛܵܘܝܼܘ ܒܸܣܪܵܐ ܘܐܸܟܲܠܘ ܘܫܲܪܟܵܐ ܥܒܲܕ݂ܘ ܠܗܘܿܢ ܦܬܲܟ݂ܪܵܐ ܕܩܲܝܣܵܐ: ܘܲܣܓܸܕ݂ܘ ܠܹܗ.


text:
ܪܵܥܹ̇ܐ ܗ̄ܘܼ ܒܩܸܛܡܵܐ ܠܸܒ̇ܗܘܿܢ. ܘܡܸܛܥܵܐ ܗ̄ܘܼ ܛܵܥܹ̇ܝܢ: ܘܠܵܐ ܡܦܲܨܹܝܢ ܢܲܦ̮ܫܗܘܿܢ. ܘܠܵܐ ܐܵܡ̇ܪܝܼܢ ܕܕ̇ܓܵܠܘܼܬ̣ܵܐ ܥܸܒ̣ܕܲܬ̤ ܝܲܡܝܼܢܲܢ.


text:
ܐܸܬ̇ܕܲܟ݂ܪ ܗܵܠܹܝܢ ܝܲܥܩܘܿܒ̣: ܘܝܼܣܪܵܝܹܠ ܕܥܲܒ̣ܕ̇ܝ ܐܲܢ̄ܬ̇. ܓܒܲܠܬܵܟ݂ ܠܝܼ ܥܲܒ̣ܕ݂ܵܐ: ܡܸܟܹ̇ܝܠ ܝܼܣܪܵܝܹܠ ܠܵܐ ܬܸܛܥܹܝܢܝ.


text:
ܫܲܒܲܚܘ ܫܡܲܝܵܐ ܡܸܛܠ ܕܲܥ̣ܒܲܕ݂ ܡܵܪܝܵܐ: ܝܲܒܸ̇ܒܹܝ̈ܢ ܫܲܬ̣ܐ̱ܣܹ̈ܝܗ̇ ܕܐܲܪܥܵܐ. ܐܸܬ̣ܦܲܨ̄ܚܘ ܛܘܼܪܹ̈ܐ ܒܬܸܫܒ̇ܘܿܚܬܵܐ: ܘܥܵܒ̣ܵܐ ܘܟ݂ܠ ܐܝܼܠܵܢܹ̈ܐ ܕܒܹܗ. ܕܲܦܪܲܩ̣ ܡܵܪܝܵܐ ܠܝܲܥܩܘܿܒ̣: ܘܒ̣ܝܼܣܪܵܝܹܠ ܐܸܫܬܲܒܲܚ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܕܦܲܪܩܵܟ݂ ܘܓܲܒ̣ܠܵܟ݂ ܒܡܲܪܒ̇ܥܵܐ ܘܥܲܕ̇ܪܵܟ݂. ܐܸܢܵܐ ܐ̄ܢܵܐ ܡܵܪܝܵܐ ܕܥܸܒ̣ܕܸ̇ܬ̣ ܟܠ. ܡܸܬܚܹ̇ܬ̣ ܫܡܲܝܵܐ ܒܲܠܚܘܿܕܲܝ. ܘܪܸܩܥܹ̇ܬ̣ ܐܲܪܥܵܐ ܡܹܢܝ ܘܠܝܼ.


text:
ܡܒܲܛܸܠ ܐܵܬ̣̈ܘܵܬ̣ܵܐ ܕܙܲܟ̇ܘܼܪܹ̈ܐ ܘܩܸܨܡܲܝ̈ܗܘܿܢ ܡܲܫܛܸܐ ܐ̄ܢܵܐ. ܡܲܗܦܸܟ݂ ܚܲܟ̇ܝܼܡܹ̈ܐ ܠܒܸܣܬܲܪܗܘܿܢ ܘܝܼܕܲܥܬ̣ܗܘܿܢ ܡܣܲܟܸ̇ܠ ܐ̄ܢܵܐ.


text:
ܘܲܡܩܝܼܡ ܡܸܠܬ̣ܵܐ ܕܥܲܒ̣ܕܹ̇ܗ: ܘܬܲܪܥܝܼܬ̣ܵܐ ܕܡܲܠܲܐܟ݂ܵܘ̈ܗܝ ܡܫܲܠܸܡ. ܕܐܸܡܲܪ ܠܐܘܿܪܸܫܠܸܡ: ܕܬܸܬ̣ܝܲܬܲܒ̣. ܘܲܠܩܘܼܪ̈ܝܵܐ ܕܲܝܗܘܼܕ݂ܵܐ: ܕܢܸܬ̣ܒܲܢ̈ܝܵܢ. ܘܲܠܚܲܪ̈ܒ̣ܵܬ̣ܵܗ̇ ܐܲܩܝܼܡ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܠܲܡܫܝܼܚܹܗ: ܠܟ݂ܘܼܪܸܫ ܕܐܸܚܕܹ̇ܬ̣ ܒܝܲܡܝܼܢܹܗ. ܢܸܫܬܲܥܒ̇ܕ݂ܘܼܢ ܩܕ݂ܵܡܵܘܗܝ ܥܲܡܡܹ̈ܐ. ܘܚܲܨܵܐ ܕܡܲܠ̈ܟܹ̇ܐ ܐܹܫܲܪܸܐ ܠܡܸܦ̮ܬܲܚ ܩܕ݂ܵܡܵܘܗܝ ܬܲܪ̈ܥܹܐ: ܘܬܲܪ̈ܥܹܐ ܠܵܐ ܢܸܬ̇ܬܲܚܕ̇ܘܼܢ.


text:
ܘܐܸܬܸ̇ܠ ܠܵܟ݂ ܣܝܼ̈ܡܵܬ̣ܵܐ ܕܲܒ̣ܚܸܫܘܿܟ݂ܵܐ: ܘܲܛܡܝܼܪ̈ܵܬ̣ܵܐ ܡܣܲܬ̇ܪ̈ܵܬ̣ܵܐ. ܕܬܸܕܲܥ ܕܐܸܢܵܐ ܐ̄ܢܵܐ ܡܵܪܝܵܐ ܕܲܩܪܹܝܬ̣ܵܟ݂ ܒܲܫܡܵܟ݂: ܐܲܠܵܗܹܗ ܕܝܼܣܪܵܝܹܠ.


text:
ܕܢܸܕ̇ܥܘܼܢ ܡ̣ܢ ܡܲܕ݂ܢܵܚܲܝ̈ ܫܸܡܫܵܐ. ܘܡ̣ܢ ܡܲܥܪ̈ܵܒ̣ܵܘܗܝ: ܕܠܲܝܬ̇ ܠܒܲܪ ܡܹܢܝ. ܐܸܢܵܐ ܐ̄ܢܵܐ ܡܵܪܝܵܐ ܘܠܲܝܬ̇ ܬܘܼܒ̣.


text:
ܕܲܓܒܲܠ ܢܘܼܗܪܵܐ: ܘܲܒ̣ܪܵܐ ܚܸܫܘܿܟ݂ܵܐ. ܥܒܲܕ݂ ܫܠܵܡܵܐ: ܘܲܒ̣ܪܵܐ ܒܝܼܫܬܵܐ ܐܸܢܵܐ ܐ̄ܢܵܐ ܡܵܪܝܵܐ ܕܥܸܒ̣ܕܹ̇ܬ̣ ܗܵܠܹܝܢ ܟܠܗܹܝܢ.


text:
ܐܸܬ̣ܒܲܣܲܡܘ ܫܡܲܝܵܐ ܡ̣ܢ ܠܥܸܠ ܘܲܥܢܵܢܹ̈ܐ ܢܸܪ̈ܣܵܢ ܙܲܕ̇ܝܼܩܘܼܬ̣ܵܐ. ܬܸܬ̣ܦܬܲܚ ܐܲܪܥܵܐ: ܘܢܸܣܓܹ̇ܐ ܦܘܼܪܩܵܢܵܐ. ܘܙܲܕ̇ܝܼܩܘܼܬ̣ܵܐ ܬܸܫܘܲܝ ܐܲܟ݂ܚ̄ܕ݂ܵܐ. ܐܸܢܵܐ ܐ̄ܢܵܐ ܡܵܪܝܵܐ ܕܲܒ̣ܪܹܝܬ̣ ܗܵܠܹܝܢ.


text:
ܘܵܝ ܠܲܕ݂ܕ݂ܵܐܹ̇ܢ ܥܲܡ ܓܵܒ̣ܘܿܠܹܗ: ܚܸܨܦܵܐ ܡ̣ܢ ܚܸܨܦܹ̈ܝܗ̇ ܕܐܲܪܥܵܐ ܕܲܠܡܵܐ ܐܵܡܲܪ ܛܝܼܢܵܐ ܠܦܲܚܵܪܵܐ ܡܵܢܵܐ ܥܵܒܹ̇ܕ݂ ܐܲܢ̄ܬ̇. ܘܠܵܐ ܗ̄ܘܹܝܬ̣ ܥܒ̣ܵܕ݂ܵܐ ܕܐܝܼܕܲܝ̈ܟ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܩܲܕ̇ܝܼܫܵܐ ܕܝܼܣܪܵܝܠ ܘܓ̣ܵܒ̣ܘܿܠܹܗ. ܡܵܪܝܵܐ ܚܲܝܠܬ̣ܵܢܐ ܫܡܹܗ. ܫܲܐܠܘܼܢܝ ܐܵܬ̣ܘܵܬ̣ܵܐ ܥܲܠ ܒܢܲܝ̈. ܘܥܲܠ ܥܒ̣ܵܕ݂ ܐܝܼܕܲܝ̈ ܦܘܼܩܕ̇ܘܼܢܝ.


text:
ܐܸܢܵܐ ܥܸܒ̣ܕܹ̇ܬ̣ ܐܲܪܥܵܐ: ܘܒܲܪܢܵܫܵܐ ܥܠܹܝܗ̇ ܐܸܢܵܐ ܒܐܝܼܕܲܝ̈ ܡܸܬ̣ܚܹ̇ܬ̣ ܫܡܲܝܵܐ. ܘܦܸܩܕܹ̇ܬ̣ ܠܟ݂ܠܹܗ ܚܲܝܠܗܘܿܢ.


text:
ܐܸܢܵܐ ܐܲܥܝܼܪܬܹ̇ܗ ܒܙܲܕ̇ܝܼܩܘܼܬ̣ܵܐ ܘܟ݂ܠܗܹܝܢ ܐܘܼܪ̈ܚܵܬܹܗ ܐܹܫܲܦܸܐ. ܗ̤ܘ ܢܸܒ̣ܢܸܐ ܩܪܝܼܬ̣ܝ ܘܲܫܒ̣ܝܼܬܝ ܢܫܲܕܲܪ ܠܵܐ ܒܲܕ݂ܡܲـ̈ـܝܵܐ: ܘܠܵܐ ܒܫܘܼܚܕܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܠܐܹܘܬ̣ܵܗ̇ ܕܡܸܨܪܹܝܢ: ܬܲܓܵܪܹ̈ܐ ܕܟ݂ܘܼܫ ܘܕܲܫܒ̣ܵܐ. ܓܲܒ̣ܪܹ̈ܐ ܕܲܡܫܘܼܚܬ̣ܵܐ ܥܠܲܝܟ̇ܝ ܢܸܥܒ̇ܪܘܼܢ. ܘܕ݂ܝܼܠܹܟ݂ܝ ܢܸܗܘܘܿܢ: ܘܒ̣ܵܬ̣ܪܹܟ݂ܝ ܢܹܐܙܠ̄ܘܼܢ. ܘܲܒ̣ܫܸܫ̈ܠܵܬ̣ܵܐ ܢܸܥܒ̇ܪܘܼܢ. ܘܠܹܟ݂ܝ ܢܸܣܓ̇ܕ݂ܘܼܢ. ܘܒܹܟ݂ܝ ܢܨܲܠܘܿܢ ܕܒܹܟ݂ܝ ܗ̄ܘܼ ܐܲܠܵܗܵܐ: ܘܠܲܝܬ̇ ܬܘܼܒ̣ ܐܲܠܵܗ ܐ̄ܚܪܹܝܢ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܕܲܒ̣ܪܵܐ ܫܡܲܝܵܐ: ܘܗ̤ܘܝܘܼ ܐܲܠܵܗܵܐ ܕܲܓ̣ܒܲܠ ܐܲܪܥܵܐ: ܘܥܲܒ̣ܕܵܗ̇ ܘܗ̤ܘܝܘܼ ܬܲܩ̣ܢܵܗ̇. ܠܵܐ ܗ̄ܘܼܵܐ ܣܪܝܼܩܵܐܝܼܬ̣ ܒܪܵܗ̇ ܐܸܠܵܐ ܕܬܸܬܸ̇ܒ̣ ܒܵܗ̇ ܒܪܝܼܬܹܗ. ܐܸܢܵܐ ܐ̄ܢܵܐ ܡܵܪܝܵܐ ܘܠܲܝܬ̇ ܬܘܼܒ̣.


text:
ܠܵܐ ܗ̄ܘܼܵܐ ܒܛܘܼܫܝܵܐ ܡܲܠܠܹܬ̣ ܒܐܲܬ̣ܪܵܐ ܕܐܲܪܥܵܐ ܚܸܫܘܿܟ݂ܬܵܐ: ܘܠܵܐ ܐܸܡ̇ܪܹܬ̣ ܠܙܲܪܥܵܐ ܕܝܲܥܩܘܿܒ̣ ܕܲܣܪܝܼܩܵܐܝܼܬ̣ ܒܥܵܐܘܼܢܝ ܕܐܸܢܵܐ ܐ̄ܢܵܐ ܡܵܪܝܵܐ ܕܲܡܡܲܠܸܠ ܐ̄ܢܵܐ ܙܲܕ̇ܝܼܩܘܼܬ̣ܵܐ: ܘܲܡܚܵܘܸܐ ܐ̄ܢܵܐ ܬܪܝܼܨܘܼܬ̣ܵܐ.


text:
ܐܸܬ̣ܟܲܢܲܫܘ: ܘܬ̣ܵܘ: ܘܐܸܬ̣ܩܲܪܲܒ̣ܘ ܐܲܟ݂ܚ̄ܕ݂ܵܐ: ܐܲܝܠܹܝܢ ܕܡܸܬ̣ܦܲܨܹܝܢ ܡ̣ܢ ܥܲܡܡܹ̈ܐ. ܘܠܵܐ ܝܸܕ݂ܥ̣ܘ ܕܲܫܩܲܠܘ ܩܲܝܣܵܐ ܓܠܝܼܦܵܐ ܘܨܲܠܝܼܘ ܠܐܲܠܵܗܵܐ ܕܠܵܐ ܦܵܪܹܩ.


text:
ܚܵܘܵܘ ܘܲܩܪܘܿܒ̣ܘ: ܘܐܸܬ̣ܡܲܠܲܟ݂ܘ ܐܲܟ݂ܚ̄ܕ݂ܵܐ. ܡܲܢܘܼ ܐܲܫܡܲܥ ܗܵܕܹܐ ܡ̣ܢ ܩܕ݂ܝܼܡ. ܘܡ̣ܢ ܪܹܫܝܼܬ̣ܵܐ ܐܸܢܵܐ ܐ̄ܢܵܐ ܡܵܪܝܵܐ. ܘܠܲܝܬ̇ ܬܘܼܒ̣ ܐܲܠܵܗ ܠܒܲܪ ܡܹܢܝ. ܐܲܠܵܗܵܐ ܙܲܕ̇ܝܼܩܵܐ ܘܦܵܪܘܿܩܵܐ: ܘܠܲܝܬ̇ ܠܒܲܪ ܡܹܢܝ.


text:
ܒܝܼ ܝܼܡ̇ܝܼܬ̣: ܘܢܸܦܩܲܬ̤ ܡ̣ܢ ܦܘܼܡܝ ܡܸܠܬ̣ܵܐ ܕܙܲܕ̇ܝܼܩܘܼܬ̣ܵܐ: ܘܠܵܐ ܬܸܗܦܘܿܟ݂ ܕܠܝܼ ܬܸܟ̇ܘܿܦ ܟܠ ܒܪܘܿܟ ܘܒ̣ܝܼ ܢܹܐܡܸܐ ܟܠ ܠܸܫܵܢ.


text:
ܢܦܲܠ̣ ܒܹܝܠ: ܘܐܸܣܬ̇ܚܸܦ ܢܒ̣ܘܿ ܘܲܗܘ̤ܵܘ ܦܬܲܟ݂ܪ̈ܲܝܗܘܿܢ ܓܠܝܼܦܹ̈ܐ ܛܲܥܢܹ̈ܐ ܥܕ݂ܝܼ̈ܕܹܐ: ܠܚܲܝ̄ܘܼܬ̣ܵܐ ܘܠܲܒ̣ܥܝܼܪܵܐ ܟܦܲܢܬܵܐ.


text:
ܐܸܣܬ̇ܚܸܦܘ ܘܲܢܦܲܠܘ ܐܲܟ݂ܚ̄ܕ݂ܵܐ. ܘܠܵܐ ܐܸܫܟܲܚܘ ܠܲܡܫܵܘܙܒ̣ܵܘܼ ܛܵܥܘܿܢܲܝ̈ܗܘܿܢ ܘܐܸܙܲܠ ܒܫܸܒ̣ܝܵܐ ܢܲܦ̮̈ܫܵܬ̣ܗܘܿܢ.


text:
ܥܕܲܡܵܐ ܠܣܲܝܒ̇ܘܼܬ̣ܵܐ ܐܸܢܵܐ ܗ̄ܘܼ ܘܲܥܕܲܡܵܐ ܠܩܲܫܝܼܫܘܼܬ̣ܵܐ ܐܸܢܵܐ ܐܸܣܒ̇ܘܿܠ ܐܸܢܵܐ ܥܸܒ̣ܕܹ̇ܬ̣: ܘܐܸܢܵܐ ܐܸܫܩܘܿܠ ܘܐܸܢܵܐ ܐܸܣܒ̇ܘܿܠ ܘܐܹܦܲܨܹܐ.


text:
ܠܲܕ݂ܛܵܥܹ̇ܝܢ ܘܡܲܦܩܝܼܢ ܕܲܗܒ̣ܵܐ ܡ̣ܢ ܟܝܼܣܲܝ̈ܗܘܿܢ ܘܣܹܐܡܵܐ ܒܡܲܣܲܐܬ̣ܵܐ ܬܵܩ̇ܠܝܼܢ. ܘܐܵܓ̣ܪܝܼܢ ܩܲܢܝܵܢܵܐ. ܘܥܵܒ̣ܕ̇ܝܼܢ ܐܲܠܵܗܵܐ ܘܣܵܓ̣ܕܝܼܢ ܠܹܗ: ܘܐܵܦ ܡܨܲܠܹܝܢ ܠܹܗ.


text:
ܘܫܵܩܠܝܼܢ ܠܹܗ ܥܲܠ ܟܲܬ̣ܦܬ̣̈ܗܘܿܢ: ܘܲܡܗܲܠܟ݂ܝܼܢ ܠܹܗ. ܘܣܵܝܡܝܼܢ ܠܹܗ ܥܲܠ ܕܘܼܟ̇ܬܹܗ. ܘܠܵܐ ܡܸܫܟܲܚ ܠܲܡܩܵܡ ܡ̣ܢ ܕܘܼܟ̇ܬܹܗ ܘܐܵܦ ܡܨܲܠܹܝܢ ܠܹܗ: ܘܠܵܐ ܥܵܢܹ̇ܐ ܠܗܘܿܢ. ܘܠܵܐ ܦܵܪܹܩ ܠܗܘܿܢ ܡ̣ܢ ܐܘܼܠܨܵܢܲܝ̈ܗܘܿܢ.


text:
ܘܲܡܚܵܘܸܐ ܐ̄ܢܵܐ ܡ̣ܢ ܪܹܫܝܼܬ̣ܵܐ ܐ̄ܚܪ̈ܵܝܬܵܐ: ܘܡ̣ܢ ܩܕ݂ܝܼܡ ܐܲܝܠܹܝܢ ܕܠܵܐ ܐܸܬ̣ܥ̱ܒܸܕ݂ ܐܵܡܲܪ ܐ̄ܢܵܐ. ܬܲܪܥܝܼܬܝ ܡܩܝܼܡ ܐ̄ܢܵܐ. ܘܟ݂ܠܹܗ ܨܸܒ̣ܝܵܢܝ ܥܵܒܹ̇ܕ݂ ܐ̄ܢܵܐ.


text:
ܩܵܪܹܐ ܐ̄ܢܵܐ ܡ̣ܢ ܡܲܕ݂ܢ̄ܚܵܐ ܛܲܝܪܵܐ: ܘܡ̣ܢ ܐܲܪܥܵܐ ܪܲܚܝܼܩܬܵܐ ܓܲܒ̣ܪܵܐ ܕܬܲܪܥܝܼܬ̣ܝ. ܐܸܢܵܐ ܡܡܲܠܸܠ ܐ̄ܢܵܐ: ܐܵܦ ܡܲܝܬܹܐ ܐ̄ܢܵܐ. ܓܸܒ̣ܠܹ̇ܬ̣: ܐܵܦ ܥܵܒܸܕ݂ ܐ̄ܢܵܐ.


text:
ܩܸܪܒܲܬ̤ ܙܲܕ̇ܝܼܩܘܼܬ̣ܝ ܠܡܹܐܬ̣ܵܐ: ܘܦܘܼܪܩܵܢܝ ܠܵܐ ܢܵܘܚܲܪ ܘܐܸܬܸ̇ܠ ܒܨܸܗܝܘܿܢ ܦܘܼܪܩܵܢܵܐ: ܘܠܝܼܣܪܵܝܹܠ ܬܸܫܒ̇ܘܿܚܬ̇ܝ.


text:
ܐ: ܚܘܿܬ̣ܝ ܘܬܸܒ̣ܝ ܥܲܠ ܥܲܦܪܵܐ ܒܬ̣ܘܼܠܬܵܐ ܒܲܪܬ̣ ܒܵܒܹܠ. ܬܸܒ̣ܝ ܥܲܠ ܐܲܪܥܵܐ ܒܲܪܬ̣ ܟܲܠܕ݂ܵܝܹ̈ܐ. ܠܲܝܬ̇ ܟܘܼܪܣܝܵܐ. ܡܸܛܠ ܕܠܵܐ ܢܵܘܣܦܘܼܢ ܬܘܼܒ̣ ܠܡܸܩ̱ܪܝܹܟ݂ܝ ܡܥܲܕܲܢܬܵܐ ܘܲܡܦܲܢܲܩܬܵܐ.


text:
ܬܸܒ̣ܝ ܒܲܬ̣ܘܵܪܵܐ. ܥܘܿܠܝ ܒܚܸܫܘܿܟ݂ܵܐ ܒܲܪܬ̣ ܟܲܠܕ݂ܵܝܹ̈ܐ. ܡܸܛܠ ܕܠܵܐ ܢܵܘܣܦܘܼܢ ܬܘܼܒ̣ ܠܡܸܩ̱ܪܝܹܟ݂ܝ ܓܲܢ̄ܒܵܪܲܬ̣ ܡܲܠ̈ܟ̇ܘܵܬ̣ܵܐ.


text:
ܪܸܓ̣ܙܹ̇ܬ̣ ܥܲܠ ܥܲܡܝ: ܕܛܵܘܸܫܘ ܝܵܪܬ̇ܘܼܬ̣ܝ ܘܐܲܫ̱ܠܡܹ̇ܬ̣ ܐܸܢܘܿܢ ܒܐܝܼܕܲܝ̈ܟ̇ܝ ܘܠܵܐ ܥ̣ܒܲܕ̇ܬܝ ܥܠܲܝܗܘܿܢ ܪ̈ܲܚܡܹܐ. ܘܥܲܠ ܣܵܒܹ̈ܐ ܐܲܥܫܸܢܬ̇ܝ ܢܝܼܪܹܟ݂ܝ ܛܵܒ̣.


text:
ܗܵܫܵܐ ܫܡܲܥܝ ܗܵܠܹܝܢ ܡܥܲܕ̇ܢܬܵܐ: ܕܝܵܬ̣ܒܵܐ ܒܫܸܠܝܵܐ: ܘܐܵܡܪܵܐ ܒܠܸܒܵܗ̇: ܐܸܢܵܐ ܐ̄ܢܵܐ ܘܠܲܝܬ̇ ܬܘܼܒ̣. ܠܵܐ ܐܸܬܸ̇ܒ̣ ܐܲܪܡܲܠܬܵܐ: ܘܠܵܐ ܐܸܕܲܥ ܬܟ݂ܵܠܵܐ.


text:
ܢܹܐ̈ܬ̣ܝܵܢ ܥܠܲܝܟ̇ܝ ܗܵܠܹܝܢ ܬܲܪ̈ܬܲܝܗܹܝܢ ܡܲܚ̈ܘܵܬ̣ܵܐ ܒܝܵܘܡܵܐ ܚܲܕ݂. ܬܟ݂ܵܠܵܐ ܘܐܲܪܡܠܘܼܬ̣ܵܐ ܡ̣ܢ ܫܸܠܝܵܐ ܢܹܐ̈ܬ̣ܝܵܢ ܥܠܲܝܟ̇ܝ: ܒܣܘܼܓ̣ܵܐܐ ܕܚܲܪ̈ܵܫܲܝܟ̇ܝ: ܘܲܒ̣ܣܘܿܓ̣ܵܐܐ ܕܲܡܓ̣ܘܫܲܝ̈ܟ̇ܝ.


text:
ܕܐܸܬ̇ܬ̇ܟܸܠܬ̇ܝ ܥܲܠ ܒܝܼܫܘܼܬܹܟ݂ܝ ܘܐܸܡܲܪܬ̇ܝ ܕܠܲܝܬ̇ ܕܚܵܙܹ̇ܐ ܠܝܼ. ܚܸܟ݂ܡ̱ܬܹܟ݂ܝ ܘܝܼܕܲܥܬܹܟ݂ܝ. ܗ̤ܝ ܐܲܛܥ̱ܝܵܬܹܟ݂ܝ ܘܐܸܡܪܬ̇ܝ ܒܠܸܒܹ̇ܟ݂ܝ ܕܐܸܢܵܐ ܐ̄ܢܵܐ ܘܠܲܝܬ̇ ܬܘܼܒ̣.


text:
ܬܹܐܬܹܐ ܥܠܲܝܟܝ ܒܝܼܫܬܵܐ ܒܫܲܦܪܵܐ: ܘܠܵܐ ܬܸܕ̇ܥܝܼܢ ܘܬܸܦܸܠ ܥܠܲܝܟ̇ܝ ܬܵܘܸܗܬ̣ܵܐ: ܘܠܵܐ ܬܹܫܟ̇ܚܝܼܢ ܠܡܲܥܒܵܪܘܼܬ̣ܵܗ̇ ܘܢܹܐܬܹܐ ܥܠܲܝܟܝ ܡ̣ܢ ܫܸܠܝܵܐ ܕܠܘܼܚܝܵܐ ܘܠܵܐ ܬܸܕ̇ܥܝܼܢ.


text:
ܩܘܼܡܝ ܢܹܐ ܒܲܡܓ̣ܘܼܫܲܝ̈ܟ̇ܝ: ܘܲܒ̣ܚܲܪ̈ܵܫܲܝܟ̇ܝ ܣܲܓ̇ܝܼ̈ܐܹܐ ܕܲܠܐܝܼܬ̇ܝ ܒܗܘܿܢ ܡ̣ܢ ܛܲܠܝܘܼܬܹܟ݂ܝ. ܛܵܟ݂ ܬܸܫܟ̇ܚܝܼܢ ܬܵܘܬ̇ܪܝܼܢ: ܛܵܟ݂ ܬܸܬ̣ܥܲܫܢܝܼܢ.


text:
ܠܐܝܼܬ̇ܝ ܒܣܘܿܓ̣ܵܐܐ ܕܡܲܚܫ̈ܒ̣ܵܬܹܟ݂ܝ. ܢܩܘܼܡܘܼܢ ܢܸܦ̱ܪܩܘܼܢܹܟ݂ܝ ܟܲܠܕ݂ܵܝܹ̈ܐ ܕܚܵܝܪܝܼܢ ܒܲܫܡܲܝܵܐ ܘܲܒ̣ܟ݂ܵܘܟ̇ܒܹ̈ܐ: ܘܡܵܘܕ̇ܥܝܼܢ ܠܹܟ݂ܝ ܒܝܲܪܚܵܐ ܡܸܕܸ̇ܡ ܕܐܵܬܹܐ ܥܠܲܝܟ̇ܝ.


text:
ܗܵܐ ܗܘ̤ܵܘ ܐܲܝܟ݂ ܓܸܠܹ̈ܐ ܕܐܵܘܩܕܲܬ̤ ܐܸܢܘܿܢ ܢܘܼܪܵܐ. ܘܠܵܐ ܢܦܲܨܘܿܢ ܢܲܦ̮ܫܗܘܿܢ ܡ̣ܢ ܐܝܼܕܵܐ ܕܫܲܠܗܹܒ̣ܝܼܬ̣ܵܐ. ܠܲܝܬ̇ ܓܘܼܡܪܹ̈ܐ ܠܢܘܼܪܗܘܿܢ: ܐܵܦܠܵܐ ܙܲܗܪܵܐ ܠܡܸܬܲܒ̣ ܠܩܘܼܒ̣ܠܹܗ.


text:
ܗܵܟܲܢܵܐ ܗܘ̤ܵܘ ܠܹܟ݂ܝ ܬܲܓܵܪ̈ܲܝܟ̇ܝ ܕܲܠܐܝܼܬ̇ܝ ܒܗܘܿܢ ܡ̣ܢ ܛܲܠܝܘܼܬܹܟ݂ܝ ܘܐ̄ܢܵܫ ܠܣܸܛܪܹܗ ܛܥ̣ܵܘ: ܘܠܲܝܬ̇ ܕܦܵܪܹܩ ܠܹܟ݂ܝ.


text:
ܫܡܲܥܘ ܗܵܠܹܝܢ ܕܒܹܝܬ̣ ܝܲܥܩܘܿܒ̣: ܕܡܸܬ̣ܩܪܝܼܢ ܒܲܫܡܹܗ ܕܝܼܣܪܵܝܹܠ: ܘܡ̣ܢ ܡܲـ̈ـܝܵܐ ܕܲܝܗܘܼܕ݂ܵܐ ܢܦܲܩ̣ܘ: ܕܝܵܡܹ̇ܝܢ ܒܲܫܡܹܗ ܕܡܵܪܝܵܐ: ܘܒܲܐܠܵܗܵܐ ܕܝܼܣܪܵܝܹܠ ܡܲܕ݂ܟ̇ܪܝܼܢ: ܠܵܐ ܒܩܘܼܫܬܵܐ ܘܠܵܐ ܒܙܲܕ̇ܝܼܩܘܼܬ̣ܵܐ.


text:
ܩܲܕ݂ܡܵܝܵـ̈ـܬ̣ܵܐ ܕܡ̣ܢ ܪܹܫܝܼܬ̣ܵܐ ܚܵܘܝܼܬ̣. ܘܡ̣ܢ ܦܘܼܡܝ ܢܦܲܩ̣: ܘܐܲܫ̱ܡ̇ܥܹܬ̣ ܐܸܢܹܝܢ ܠܟ݂ܘܿܢ. ܘܡ̣ܢ ܫܸܠܝܵܐ ܥܵܒܹ̇ܕ݂ ܐ̄ܢܵܐ ܘܐܵܬ̣̈ܝܵܢ.


text:
ܘܚܵܘܝܼܬ̣ܵܟ݂ ܡ̣ܢ ܩܕ݂ܝܼܡ. ܘܥܲܕ݂ܠܵܐ ܬܹܐܬܹܐ ܐܲܫܡܲܥܬܵܟ݂ ܕܠܵܐ ܬܹܐܡܲܪ ܦܬ̣ܟ݂ܪ̈ܲܝ ܥ̣ܒܲܕ݂ܘ: ܘܲܓ̣ܠܝܼܦܲܝ̈ ܘܲܢܣܝܼܟܲܝ̈ ܦܲܪܩܘܼܢܝ.


text:
ܫܸܡ̇ܥܹܬ̣ ܘܲܚܙܹ̇ܝܬ̣ ܟܠܗܹܝܢ ܘܐܲܢ̄ܬ̇ܘܿܢ ܠܵܐ ܬܚܵܘܘܿܢ. ܐܲܫܡܲܥܬܵܟ݂ ܚܲܕ݂̈ܬ̣ܵܬ̣ܵܐ ܕܡ̣ܢ ܗܵܫܵܐ ܢܛܝܼܪ̈ܵܢ: ܘܠܵܐ ܝܼܕܲܥܬ̇.


text:
ܘܡܸܟܹ̇ܝܠ ܡܸܬ̣ܒܲܪ̈ܝܵܢ ܘܠܵܐ ܡ̣ܢ ܩܕ݂ܝܼܡ. ܘܡ̣ܢ ܩܕ݂ܵܡ ܝܵܘܡܵܐ ܠܵܐ ܫܡܲܥܬ̇ ܐܸܢܹܝܢ: ܕܠܵܐ ܬܹܐܡܲܪ ܕܝܵܕܲܥ ܐ̄ܢܵܐ ܠܗܹܝܢ.


text:
ܠܵܐ ܫܡܲܥ̣ܬ̇ ܐܵܦܠܵܐ ܝܵܕܲܥ ܐܲܢ̄ܬ̇ ܠܗܹܝܢ. ܘܡ̣ܢ ܩܕ݂ܝܼܡ ܠܵܐ ܐܸܬ̣ܦܬܲܚ ܐܸܕ݂ܢܲܝ̈ܟ ܝܵܕܲܥ̣ ܐ̄ܢܵܐ ܕܲܡܕܲܓܵܠܘܼ ܡܕܲܓܸ̇ܠ ܐ̄ܢܬ̇. ܘܥܵܘܿܠܵܐ ܡ̣ܢ ܟܲܪܣܵܐ ܐܸܬ̣ܩܪܝܼܬ̇.


text:
ܘܐܝܼܕ݂ܝ ܐܲܬ̣ܩܢܲܬ̤ ܫܲܬ̣ܐ̱ܣܹ̈ܝܗ̇ ܕܐܲܪܥܵܐ. ܘܝܲܡܝܼܢܝ ܛܸܦܚܲܬ̤ ܫܡܲܝܵܐ. ܩܵܪܹܐ ܐ̄ܢܵܐ ܠܗܘܿܢ: ܘܩܵܝ̇ܡܝܼܢ ܐܲܟ݂ܚ̄ܕ݂ܵܐ.


text:
ܐܸܬ̣ܟܲܢܲܫܘ ܟܠܟ݂ܘܿܢ ܘܲܫܡܲܥܘ ܡܲܢܘܼ ܐܝܼܬ̣ ܒܟ݂ܘܿܢ ܕܲܡܚܵܘܹܐ ܗܵܠܹܝܢ. ܡܵܪܝܵܐ ܪܚܸܡ̣ ܕܢܸܥܒܸ̇ܕ݂ ܨܸܒ̣ܝܵܢܹܗ ܒܒ̣ܵܒܹܠ: ܘܲܒ̣ܙܲܪܥܵܐ ܕܟܲܠܕ݂ܵܝܹ̈ܐ.


text:
ܩܪܘܿܒ̣ܘ ܠܘܵܬ̣ܝ ܘܲܫܡܲܥܘ ܗܵܕܹܐ. ܕܡ̣ܢ ܪܹܫܝܼܬ̣ܵܐ ܒܛܘܼܫܝܵܐ ܠܵܐ ܡܲܠܠܹܬ̣ ܘܡ̣ܢ ܙܲܒ̣ܢܵܐ ܕܲܗܘ̤ܵܬ̣ ܬܲܡܵܢ ܐ̄ܢܵܐ. ܘܗܵܫܵܐ ܡܵܪܝܵܐ ܐܲܠܵܗܵܐ ܫܲܕ̇ܪܲܢܝ ܘܪܘܼܚܹܗ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܦܵܪܘܿܩܵܟ݂ ܩܲܕ̇ܝܼܫܵܐ ܕܝܼܣܪܵܝܹܠ ܐܸܢܵܐ ܡܵܪܝܵܐ ܐܲܠܵܗܵܟ݂ ܡܲܠܸܦ ܐ̄ܢܵܐ ܠܵܟ݂ ܕܠܵܐ ܬܲܥܠܹܐ ܘܲܡܚܵܘܹܐ ܐ̄ܢܵܐ ܠܵܟ݂ ܐܘܼܪܚܵܐ ܕܬܹܐܙܲܠ ܒܵܗ̇.


text:
ܠܘܲܝ ܕܹܝܢ ܨܵܐܹ̇ܬ̣ ܐܲܢ̄ܬ̇ ܦܘܼܩܕܵܢܲܝ̈. ܘܗܵܘܹ̇ܐ ܫܠܵܡܵܟ݂ ܐܲܝܟ݂ ܢܲܗܪܵܐ: ܘܙܲܕ̇ܝܼܩܘܼܬ̣ܵܟ݂ ܐܲܝܟ݂ ܓܲܠܠܹ̈ܐ ܕܝܲܡܵܐ.


text:
ܘܗܵܘܹ̇ܐ ܙܲܪܥܵܟ݂ ܐܲܝܟ݂ ܚܵܠܵܐ: ܘܝܲܠܕܵܐ ܕܲܡܥܲܝ̈ܟ ܐܲܝܟ݂ ܚܨܵܨܵܘ̈ܗܝ ܘܠܵܐ ܢܣܘܼܦ ܘܠܵܐ ܢܹܐܒܲܕ݂ ܫܡܹܗ ܡ̣ܢ ܩܕ݂ܵܡܲܝ.


text:
ܦܘܿܩܘ ܡ̣ܢ ܒܵܒܹܠ: ܥܪܘܿܩܘ ܡ̣ܢ ܟܲܠܕ݂ܵܝܹ̈ܐ ܒܩܵܠܵܐ ܕܬܸܫܒ̇ܘܿܚܬܵܐ ܚܵܘܵܘ ܗܵܕܹܐ. ܘܐܲܫܡ̱ܥܘܼܗ̇ ܘܐܲܦܩܘܼܗ̇ ܥܕܲܡܵܐ ܠܣܵܘ̈ܦܹܝܗ̇ ܕܐܲܪܥܵܐ. ܘܐܸܡܲܪܘ: ܦܪܲܩ̣ ܡܪܝܵܐ ܠܝܲܥܩܘܿܒ̣ ܥܲܒ̣ܕܹ̇ܗ.


text:
ܫܡܲܥܹ̈ܝܢ ܓܵܙܪ̈ܵܬ̣ܵܐ: ܘܨܘܼ̈ܬܹܝܢ ܐܸܡ̈ܘܵܬ̣ܵܐ. ܡ̣ܢ ܪܘܼܚܩܵܐ ܡܵܪܝܵܐ ܩ̣ܪܵܢܝ. ܘܡ̣ܢ ܡܲܪܒ̇ܥܵܐ ܘܡ̣ܢ ܟܲܪܣܵܗ̇ ܕܐܹܡܝ ܕܟܲܪ ܫܹܡܝ.


text:
ܥ̣ܒܲܕ݂ ܦܘܼܡܝ ܐܲܝܟ݂ ܣܲܝܦܵܐ ܚܲܪܝܼܦܵܐ ܘܲܒ̣ܛܸܠܵܠܵܐ ܕܐܝܼܕܹܗ ܛܲܫܝܲܢܝ ܥܲܒ̣ܕܲܢܝ ܐܲܝܟ݂ ܓܹܐܪܵܐ ܓܲܒ̣ܝܵܐ: ܘܒܲܩܛܸܪܩܹܗ ܣܲܬ̇ܪܲܢܝ.


text:
ܘܠܵܐ ܐܸܡ̇ܪܹܬ̣ ܠܙܲܪܥܹܗ ܕܝܲܥܩܘܿܒ̣ ܕܲܣܪܝܼܩܵܐܝܼܬ̣ ܠܐܝܼܬ̇ ܘܝܸܗ̄ܒܹ̇ܬ̣ ܚܠܝ ܠܲܣܪܝܼܩܘܼܬ̣ܵܐ. ܫܲܪܝܼܪܵܐܝܼܬ̣ ܕܝܼܢܝ ܩܕ݂ܵܡ ܡܵܪܝܵܐ: ܘܲܥܒܵܕ݂ܝ ܩܕ݂ܵܡ ܐܲܠܵܗܝ.


text:
ܗܵܫܵܐ ܗܵܟܲܢܵܐ ܐܵܡܲܪ ܡܵܪܝܵܐ: ܕܓܲܒ̣ܠܢܝ ܒܡܲܪܒ̇ܥܵܐ ܕܐܸܗܘܹܐ ܠܹܗ ܥܲܒ̣ܕܵܐ: ܘܐܲܦܢܸܐ ܠܝܲܥܩܘܿܒ̣ ܠܘܵܬܹܗ: ܘܠܝܼܣܪܵܝܹܠ ܐܹܟܲܢܸܫ ܐܸܫܬܲܒ̇ܚܹ̇ܬ̣ ܩܕ݂ܵܡ ܡܵܪܝܵܐ. ܘܐܲܠܵܗܝ ܗܘ̤ܵܐ ܥܘܼܫܢܝ.


text:
ܘܐܸܡܲܪ ܙܥܘܿܪܵܐ ܗ̄ܝܼ ܕܬܸܗܘܹܐ ܠܝܼ ܥܲܒ̣ܕܵܐ: ܘܲܬ̣ܩܝܼܡ ܫܲܒ̣ܛܵܐ ܕܝܲܥܩܘܿܒ̣: ܘܬܲܦܢܸܐ ܢܘܼܪܒܹ̇ܗ ܕܝܼܣܪܵܝܹܠ. ܝܲܗ̄ܒ̣ܬܵܟ݂ ܢܘܼܗܪܵܐ ܠܥܲܡܡܹ̈ܐ: ܕܬܸܗܘܹܐ ܦܘܼܪܩܵܢܝ ܥܕܲܡܵܐ ܠܣܵܘ̈ܦܹܝܗ̇ ܕܐܲܪܥܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܩܲܕ̇ܝܼܫܵܐ ܕܝܼܣܪܵܝܹܠ: ܘܦܵܪܘܿܩܹܗ: ܠܲܕ݂ܡܸܣܬܲܠܝܵܐ ܢܲܦ̮ܫܹܗ: ܠܲܕ݂ܡܲܣܠܲܝ ܡ̣ܢ ܥܲܡܵܐ ܘܡ̣ܢ ܥܲܒ̣ـ̈ـܕܹ̇ܐ ܕܫܲܠܝܼܛܵܢܹ̈ܐ: ܡܲܠ̈ܟܹ̇ܐ ܢܸܚܙܘܿܢ ܘܲܢܩܘܼܡܘܼܢ: ܘܫܲܠܝܼܛܵܢܹ̈ܐ ܢܸܣܓ̇ܕ݂ܘܼܢ ܠܹܗ. ܡܸܛܠ ܡܵܪܝܵܐ ܕܲܡܗܲܝܡܲܢ: ܩܲܕ̇ܝܼܫܵܐ ܕܝܼܣܪܵܝܹܠ ܕܲܓ̣ܒ̣ܵܟ݂.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܒܙܲܒ̣ܢܵܐ ܕܨܸܒ̣ܝܵܢܵܐ ܥܢܹܝܬ̣ܵܟ݂ ܘܲܒ̣ܝܵܘܡܵܐ ܕܦܘܼܪܩܵܢܵܐ ܥܲܕܲܪܬܵܟ݂. ܘܲܓ̣ܒܲܠܬܵܟ݂: ܘܝܲܗ̄ܒ̣ܬܵܟ݂ ܩܝܵܡܵܐ ܠܥܲܡܵܐ: ܘܢܘܼܗܪܵܐ ܠܥܲܡܡܹ̈ܐ. ܕܲܬ̣ܩܝܼܡ ܐܲܪܥܵܐ: ܘܬܹܐܪܲܬ̣ ܝܵܪܬ̇ܘܼܬ̣ܵܐ ܕܚܲܪ̈ܒ̣ܵܬ̣ܵܐ.


text:
ܘܬܹܐܡܲܪ ܠܐܲܣܝܼܪܹ̈ܐ ܕܦܘܿܩܘ: ܘܠܲܚܒ̣ܝܼ̈ܫܹܐ ܕܐܸܬ̣ܓ̇ܠܵܘ. ܥܲܠ ܐܘܼܪ̈ܚܵܬ̣ܵܐ ܢܸܪܥܘܿܢ: ܘܲܒ̣ܟ݂ܠܗܘܿܢ ܫܒ̣ܝܼ̈ܠܹܐ ܡܲܪ̈ܥܝܵܬ̣ܗܘܿܢ.


text:
ܠܵܐ ܢܸܟ݂ܦ̄ܢܘܿܢ: ܘܠܵܐ ܢܸܨܗܘܿܢ. ܘܠܵܐ ܢܲܟܸ̇ܐ ܐܸܢܘܿܢ ܫܵܘܒܵܐ ܘܫܸܡܫܵܐ. ܡܸܛܠ ܕܲܡܪܲܚܡܵܢܗܘܿܢ ܢܕܲܒܲܪ ܐܸܢܘܿܢ. ܘܲܠܡܲܒ̇ܘܼܥܹ̈ܐ ܕܡܲـ̈ـܝܵܐ ܢܲܝܬܹ̇ܐ ܐܸܢܘܿܢ.


text:
ܫܲܒܲܚܘ ܫܡܲܝܵܐ: ܘܕ݂ܘܼܨܝ ܐܲܪܥܵܐ. ܐܸܬ̣ܦܲܨ̄ܚܘ ܛܘܼܪܹ̈ܐ ܒܬܸܫܒ̇ܘܿܚܬܵܐ. ܡܸܛܠ ܕܒܲܝܲܐ ܡܵܪܝܵܐ ܠܥܲܡܹܗ: ܘܪܲܚܸܡ ܥܲܠ ܒܵܝܫܘܵܗܝ.


text:
ܐܸܢ ܛܵܥ̇ܝܵܐ ܐܲܢ̄ܬ̇ܬ̣ܵܐ ܥܘܼܠܵܗ̇: ܘܠܵܐ ܡܪܲܚܡܵܐ ܥܲܠ ܒܲܪ ܡܥܹ̈ܝܗ̇: ܐܵܦܸܢ ܗܵܠܹܝܢ ܢܸܛ̈ܥ̱ܝܵܢ: ܐܸܢܵܐ ܠܵܐ ܐܸܛܥܹܝܟ݂ܝ.


text:
ܐܲܪܝܼܡܝ ܥܲܝܢܲܝ̈ܟ̇ܝ ܠܲܚܕ݂ܵܪ̈ܲܝܟ̇ܝ. ܘܲܚܙܵܝ ܕܟ݂ܠܗܘܿܢ ܡܸܬ̣ܟܲܢܫܝܼܢ ܘܐܵܬܹ̇ܝܢ ܠܹܟ݂ܝ: ܚܲܝ ܐ̄ܢܵܐ ܐܵܡܲܪ ܡܵܪܝܵܐ: ܕܟ݂ܠܗܘܿܢ ܐܲܝܟ݂ ܨܸܒ̣ܬܵܐ ܬܸܠܒ̇ܫܝܼܢ: ܘܬܸܬ̣ܟܲܠܠܝܼܢ ܐܲܝܟ݂ ܟܲܠܬ̣ܵܐ.


text:
ܡܸܛܠ ܕܚܲܪ̈ܒ̣ܵܬܹܟ݂ܝ: ܘܨܵܕ݂̈ܝܵܬܹܟ݂ܝ: ܘܐܲܪܥܵܐ ܕܲܣܚܝܼܦܘܼܬܹܟ݂ܝ ܡܸܟܹ̇ܝܠ ܬܸܬ̣ܐ̱ܠܨ ܡ̣ܢ ܝܲܬ̣ܒܵܐ: ܘܢܸܥܪ̱ܩܘܼܢ ܒܵܠܘܿܥܲܝ̈ܟ̇ܝ.


text:
ܘܬܹܐ ܡܪܝܼܢ ܒܠܸܒܹ̇ܟ݂ܝ ܡܲܢܘܼ ܝܲܠܸܕ݂ ܠܝܼ ܗܵܠܹܝܢ. ܕܗܵܐ ܐܸܢܵܐ ܡܓܲܙܲܝܬܵܐ ܐܢܵܐ ܘܲܡܫܵܘܚܲܕ̇ܬܵܐ: ܓܵܠܝܼܬ̣ܵܐ ܘܲܡܕ݂ܵܘܲܕ̇ܬܵܐ. ܗܵܠܹܝܢ ܡܲܢ ܪܲܒ̇ܝ ܐܸܢ ܐܸܢܵܐ ܗܵܐ ܐܹܫܬܲܚܪܹܬ̣ ܒܲܠܚܘܼܕ݂ܝ: ܗܵܠܹܝܢ ܐܲܝܟܵܐ ܗܘ̤ܵܘ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ: ܗܵܐ ܡܪܝܼܡ ܐ̄ܢܵܐ ܐܝܼܕ݂ܝ ܥܲܠ ܥܲܡܡܹ̈ܐ. ܘܲܠܥܲܡܡܹ̈ܐ ܐܲܪܝܼܡ ܐܵܬ̤ܵܐ. ܘܢܲܝܬ̇ܘܿܢ ܠܲܒ̣ܢܲܝ̈ܟ̇ܝ ܥܲܠ ܐܝܼܕܲܝܗܘܿܢ. ܘܠܲܒ̣̈ܢܵܬܹܟ݂ܝ ܥܲܠ ܟܲܬ̣ܦܵܬ̣̈ܗܘܿܢ ܢܸܫܩ̄ܠܘܼܢ.


text:
ܘܢܸܗܘܘܿܢ ܡܲܠ̈ܟܹ̇ܐ ܡܪ̈ܲܒ̇ܝܵܢܲܝܟ̇ܝ: ܘܪܵܘ̱ܪ̈ܒ̣ܵܢܝܵܬ̣ܗܘܿܢ ܡܲܝܢܩܵܢ̈ܝܵܬܹܟܝ ܘܥܲܠ ܐܲܦܲܝ̈ܗܘܿܢ ܥܲܠ ܐܲܪܥܵܐ ܢܸܣܛܕ݂ܘܼܢ ܠܹܟ݂ܝ. ܘܥܲܦܪܵܐ ܕܪܸ̈ܓ̣ܠܲܝܟ̇ܝ ܢܸܠܚ̄ܟ݂ܘܼܢ ܘܬܸܕܲܥܝܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܕܠܵܐ ܒܵܗ̇ܬܝܼܢ ܐܲܝܠܹܝܢ ܕܲܡܣܲܟܹ̇ܝܢ ܠܝܼ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ: ܕܲܕ݂ܒ̣ܵܪܬܹ̇ܗ ܕܓܲܢܒܵܪܵܐ ܬܸܬ̇ܕ̇ܒܲܪ ܘܲܫܒ̣ܝܼܬܹܗ ܕܥܲܫܝܼܢܵܐ ܬܸܬ̣ܦܲܨܹܐ. ܘܕ݂ܝܼܢܲܝ̈ܟ̇ܝ ܐܸܢܵܐ ܐܹܕ̇ܘܼܢ. ܘܠܲܒ̣ܢܲܝ̈ܟ̇ܝ ܐܸܢܵܐ ܐܸܦܪܘܿܩ.


text:
ܘܐܵܘܟܸ̇ܠ ܠܐܵܠܘܿܨܲܝ̈ܟ̇ܝ ܒܸܣ̱ܪܗܘܿܢ. ܘܐܲܝܟ݂ ܡܹܐܪܝܼܬ̣ܵܐ ܢܸܪܘܘܿܢ ܡ̣ܢ ܕܸܡܗܘܿܢ. ܘܢܸܕ̇ܥܘܼܢ ܟܠ ܒܣܲܪ ܕܐܸܢܵܐ ܐ̄ܢܵܐ ܡܵܪܝܵܐ ܦܵܪܘܿܩܹܟ݂ܝ: ܘܲܡܣܲܝܥܵܢܹܟ݂ܝ ܬܲܩܝܼܦܹܗ ܕܝܲܥܩܘܿܒ̣.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܐܲܝܢܵܘ ܟܬ̣ܵܒ̣ܵܐ ܕܫܘܼܒ̣ܩܵܢܵܐ ܕܫܸܒ̣ܩܹ̇ܬ̣ ܠܐܸܡܟ݂ܘܿܢ. ܐܵܘ ܡܲܢܘܼ ܡܵܪܹܐ ܚܵܘܒܲܬ̣ܝ ܕܙܲܒܸ̇ܢܬ̇ܟ݂ܘܿܢ ܠܹܗ. ܗܵܐ ܒܲܚܛܵܗܲܝ̈ܟ̇ܘܿܢ ܐܸܙܕܲܒܲܢ̣ܬ̇ܘܿܢ. ܘܲܒ̣ܥܵܘܼܠܟ݂ܘܿܢ ܐܸܫܬܲܒ̣ܩܲܬ̤ ܐܸܡܟ݂ܘܿܢ.


text:
ܠܡܵܢܵܐ ܐܹܬܹܝ̇ܬ̣: ܘܠܲܝܬ̇ ܐ̄ܢܵܫ ܘܲܩܪܹܝܬ̣ ܘܠܲܝܬ̇ ܕܥܵܢܹ̇ܐ ܚܨܵܕ݂ܵܐ ܚܸܨܕܲܬ̤ ܐܝܼܕ݂ܝ ܘܦܸܕܲܬ̤ ܐܵܘ ܠܲܝܬ̇ ܒܝܼ ܚܲܝܠܵܐ ܠܲܡܦܲܨܵܝܘܼ ܗܵܐ ܒܲܟ݂ܐܵܬ̣ܝ ܡܲܚܪܸܒ̣ ܐ̄ܢܵܐ ܝܲܡܵܐ. ܘܥܵܒܹ̇ܕ݂ ܐ̄ܢܵܐ ܢܲܗܪ̈ܵܘܵܬ̣ܵܐ ܐܲܝܟ݂ ܡܲܕ݂ܒ̇ܪܵܐ: ܘܣܵܪܹܝܢ ܢܘܼܢܲܝ̈ܗܘܿܢ ܡ̣ܢ ܒܠܲܝ ܡܲـ̈ـܝܵܐ: ܘܡܵܝܬ̇ܝܼܢ.


text:
ܡܵܪܝܵܐ ܐܲܠܵܗܵܐ ܝܲܗ̄ܒ̣ ܠܝܼ ܠܸܫܵܢܵܐ ܕܝܘܼܠܦܵܢܵܐ. ܕܐܵܘܕܲܥ ܘܐܹܚܵܘܸܐ ܠܲܡܛܲܪ̈ܦܹܐ ܡܸܠܬ̣ܵܐ. ܐܲܥܝܪ ܒܨܲܦܪܵܐ. ܒܨܲܦܪܵܐ ܢܸܥܒܸ̇ܕ݂ ܠܝܼ ܐܸܕ݂ܢܹ̈ܐ ܠܡܸܫܡܲܥ ܝܘܼܠܦܵܢܵܐ.


text:
ܘܡܵܪܝܵܐ ܐܲܠܵܗܵܐ ܥܲܕ̇ܪܲܢܝ. ܡܸܛܠ ܗܵܢܵܐ ܠܵܐ ܒܸܗ̇ܬܹ̇ܬ̣: ܡܸܛܠ ܗܵܢܵܐ ܥܸܒ̣ܕܹ̇ܬ̣ ܐܲܦܲܝ̈ ܐܲܝܟ݂ ܟܹܐܦܵܐ: ܘܝܸܕ݂ܥܹ̇ܬ̣ ܕܠܵܐ ܒܵܗܹ̇ܬ̣ ܐ̄ܢܵܐ.


text:
ܕܩܲܪܝܼܒ̣ ܗ̄ܘܼ ܡܙܲܕ̇ܩܵܢܝ. ܡܲܢܘܼ ܕܕ݂ܵܐܹ̇ܢ ܥܲܡܝ: ܢܩܘܼܡ ܐܲܟ݂ܚ̄ܕ݂ܵܐ. ܐܵܘ ܡܲܢܘܼ ܒܥܸܠ ܕܝܼܢܝ: ܢܸܬ̣ܩܲܪܲܒ̣ ܠܘܵܬ̣ܝ.


text:
ܗܵܐ ܡܵܪܝܵܐ ܐܲܠܵܗܵܐ ܡܥܲܕܲܪ ܠܝܼ: ܡܲܢܘܼ ܡܚܲܝܸܒ̣ ܠܝܼ. ܗܵܐ ܟܠܗܘܿܢ ܐܲܝܟ݂ ܠܒ̣ܘܼܫܵܐ ܒܵܠܹ̇ܝܢ: ܘܣܵܣܵܐ ܢܹܐܟ݂ܘܼܠ ܐܸܢܘܿܢ.


text:
ܡܲܢܘܼ ܒܟ݂ܘܿܢ ܕܕ݂ܵܚܹ̇ܠ ܡ̣ܢ ܡܵܪܝܵܐ: ܢܸܫܡܲܥ ܒܩܵܠܵܐ ܕܥܲܒ̣ܕܹ̇ܗ ܕܲܡܗܲܠܸܟ݂ ܒܚܸܫܘܿܟ݂ܵܐ: ܘܠܲܝܬ̇ ܠܹܗ ܢܘܼܗܪܵܐ. ܢܣܲܒܲܪ ܒܲܫܡܹܗ ܕܡܵܪܝܵܐ: ܘܢܸܬ̣ܦܪܸܩ ܒܐܲܠܵܗܹܗ.


text:
ܗܵܐ ܟܠܟ݂ܘܿܢ ܫܵܒ̣ܩܲܝ̈ ܢܘܼܪܵܐ ܐܲܢ̄ܬ̇ܘܿܢ: ܘܲܡܓ̣ܵܘ̈ܙܠܲܝ ܫܲܠܗܹܒ̣ܝܼܬ̣ܵܐ. ܙܸܠܘ ܒܙܲܗܪܵܐ ܕܢܘܼܪܟ݂ܘܿܢ: ܘܲܒ̣ܫܲܠܗܹܒ̣ܝܼܬ̣ܵܐ ܕܓ̣ܵܘܙܲܠܬ̇ܟ݂ܘܿܢ. ܡ̣ܢ ܐܝܼܕܲܝ̈ ܗ̤ܘܵܬ̣ܟ݂ܘܿܢ ܗܵܕܹܐ: ܕܲܒ̣ܟܲܪܝܘܼܬ̣ܵܐ ܬܸܕ݂ܡ̱ܟ݂ܘܼܢ.


text:
ܫܘܼܡܥܘܼܢܝ ܕܪܵܗ̇ܛܝܼܢ ܒܙܲܕ̇ܝܼܩܘܼܬ̣ܵܐ: ܘܒ̣ܵܥܹ̇ܝܢ ܠܡܵܪܝܵܐ. ܚܘܼܪܘ ܠܛܘܼܪܵܐ ܕܐܸܬ̣ܓ̇ܙܲܪܬ̇ܘܿܢ ܡܸܢܹܗ: ܘܲܠܓ̣ܘܼܒܵܐ ܕܐܸܬ̣ܢܲܩܲܪܬ̇ܘܿܢ ܡܸܢܹܗ.


text:
ܚܘܼܪܘ ܠܐܲܒ̣ܪܵܗܵܡ ܐܲܒ̣ܘܼܟ݂ܘܿܢ: ܘܲܠܣܲܪܵܐ ܕܲܒ̣ܛܹܢܬ̣ܟ݂ܘܿܢ ܕܚܲܕ݂ ܗ̄ܘܼܵܐ: ܘܲܩܪܹܝ̇ܬܹܗ: ܘܒܲܕܸܟ݂ܬܹ̇ܗ: ܘܐܲܣܓܝܼܬܹ̇ܗ.


text:
ܡܸܛܠ ܕܒ̣ܵܢܹ̇ܐ ܡܵܪܝܵܐ ܠܨܸܗܝܘܿܢ: ܘܲܡܒܲܢܸܐ ܠܟ݂ܠܗܹܝܢ ܚܲܪ̈ܒ̣ܵܬ̣ܵܗ̇. ܘܥܵܒܹ̇ܕ݂ ܡܲܕ݂ܒ̇ܪܵܗ̇ ܐܲܝܟ݂ ܥܕܸܢ: ܘܲܦܩܲܥܬ̣ܵܗ̇ ܐܲܝܟ݂ ܦܲܪܕܲܝܣܹܗ ܕܡܵܪܝܵܐ. ܕܝܵܨܵܐ ܘܚܲܕ݂ܘܼܬ̣ܵܐ ܢܸܫܬ̇ܡܲܥ ܒܓ̣ܵܘܵܗ̇: ܬܵܘܕ̇ܝܼܬ̣ܵܐ ܘܩܵܠܵܐ ܕܲܙܡܵܪܵܐ.


text:
ܫܘܼܡܥܘܼܢܝ ܥܲܡܡܹ̈ܐ: ܘܨܘܼܬܹܝܢܵܢ̈ܝ ܐܸܡ̈ܘܵܬ̣ܵܐ. ܡܸܛܠ ܕܢܵܡܘܿܣܵܐ ܡ̣ܢ ܩܕ݂ܵܡܲܝ ܢܵܦܹ̇ܩ ܘܕ݂ܝܼܢܝ ܢܘܼܗܪܵܐ ܗ̄ܘܼ ܠܥܲܡܡܹ̈ܐ.


text:
ܩܸܪܒܲܬ̤ ܙܲܕ̇ܝܼܩܘܼܬ̣ܝ: ܘܲܢܦܲܩ̣ ܦܘܼܪܩܵܢܝ. ܘܒܲܕ݂ܪܵܥܝ ܥܲܡܡܹ̈ܐ ܢܸܬ̇ܬ̇ܕ̇ܝܼܢܘܼܢ. ܠܝܼ ܢܣܲܟ̇ـ̈ـܝܵܢ ܓܵܙܪ̈ܵܬ̣ܵܐ. ܘܠܲܕ݂ܪܵܥܝ ܢܣܲܒ̇ܪ̈ܵܢ.


text:
ܐܲܪܝܼܡܘ ܥܲܝܢܲܝ̈ܟ̇ܘܿܢ ܠܲܫܡܲܝܵܐ: ܘܚܘܼܪܘ ܐܵܦ ܠܬܲܚܬ̇ ܒܐܲܪܥܵܐ. ܡܸܛܠ ܕܲܫܡܲܝܵܐ ܐܲܝܟ݂ ܬܸܢܵܢܵܐ ܢܸܥܒ̇ܪܘܼܢ: ܘܐܲܪܥܵܐ ܐܲܝܟ݂ ܠܒ̣ܘܼܫܵܐ ܬܸܒ̣ܠܸܐ. ܘܥܵܡܘܿܪܹ̈ܝܗ̇ ܐܲܟ݂ܘܵܬ̣ܵܗ̇ ܢܸܗܘܘܿܢ. ܘܦܘܼܪܩܵܢܝ ܠܥܵܠܲܡ ܢܸܗܘܹܐ: ܘܙܲܕ̇ܝܼܩܘܼܬ̣ܝ ܠܵܐ ܬܸܥܒܲܪ.


text:
ܫܘܼܡܥܘܼܢܝ ܝܵܕ݂ܥܲܝ̈ ܙܲܕ̇ܝܼܩܘܼܬ̣ܵܐ: ܥܲܡܵܐ ܕܢܵܡܘܿܣܝ ܒܠܸܒ̇ܗܘܿܢ. ܠܵܐ ܬܸܕ݂ܚ̄ܠܘܼܢ ܡ̣ܢ ܚܸܣܕܵܐ ܕܐ̄ܢܵܫܵܐ. ܘܡ̣ܢ ܓܘܼܕܵܦܗܘܿܢ ܠܵܐ ܬܙܘܼܥܘܼܢ.


text:
ܡܸܛܠ ܕܐܲܝܟ݂ ܕܲܠܥܲܡܪܵܐ ܘܐܲܝܟ݂ ܕܠܲܠܒ̣ܘܼܫܵܐ ܢܹܐܟ݂ܘܿܠ ܐܸܢܘܿܢ ܣܵܣܵܐ. ܘܙܲܕ̇ܝܼܩܘܼܬ̣ܝ ܠܥܵܠܲܡ ܬܸܗܘܹܐ. ܘܦܘܼܪܩܵܢܝ ܠܕ݂ܵܪܕܵܪ̈ܝܼܢ.


text:
ܐܸܬ̇ܬ̇ܥܝܼܪܝ: ܐܸܬ̇ܬ̇ܥܝܼܪܝ: ܘܲܠܒܲܫܝ ܥܘܼܫܢܵܐ ܕܲܕ݂ܪܵܥܹܗ ܕܡܵܪܝܵܐ. ܐܸܬ̇ܬ̇ܥܝܼܪܝ ܐܲܝܟ݂ ܕܲܒ̣ܝܵܘ̈ܡܵܬ̣ܵܐ ܩܲܕ݂ܡܵܝܹ̈ܐ: ܘܐܲܝܟ݂ ܕܵܪܹ̈ܐ ܕܡ̣ܢ ܥܵܠܡܝܼܢ. ܐܲܢ̄ܬ̇ܝ ܐܲܢ̄ܬ̇ܝ ܕܲܦܣܲܩ̣ܬ̇ܝ ܦܣܵܩܵܐ ܪܲܒܵܐ: ܘܲܩ̣ܛܲܠܬ̇ܝ ܠܬܲܢܝܼܢܵܐ.


text:
ܐܲܢ̄ܬ̇ܝ ܗ̄ܝܼ ܕܐܲܚܪܸܒ̣ܬ̇ܝ ܝܲܡܵܐ: ܘܡܲـ̈ـܝܵܐ ܕܲܬ̣ܗܘܿܡܵܐ ܪܲܒܵܐ. ܘܲܒ̣ܥܘܼܡܩܵܐ ܕܡܲـ̈ـܝܵܐ ܥ̣ܒܲܕ̇ܬ̇ܝ ܐܘܼܪܚܵܐ. ܕܢܸܥܒ̇ܪܘܼܢ ܦܪ̈ܝܼܩܹܐ ܦܪ̈ܝܼܩܵܘܗܝ ܕܡܵܪܝܵܐ.


text:
ܘܢܸܗ̄ܦܟ݂ܘܿܢ ܘܢܸܥܠܘܼܢ ܠܨܸܗܝܘܿܢ ܒܫܘܼܒ̣ܚܵܐ. ܘܲܠܥܵܠܡܝܼܢ ܬܸܗܘܹܐ ܚܲܕ݂ܘܼܬ̣ܵܐ ܥܲܠ ܪܹ̈ܫܲܝܗܘܿܢ. ܒܘܼܣܵܡܵܐ ܘܚܲܕ݂ܘܼܬ̣ܵܐ ܢܲܕ݂ܪ̱ܟ݂ܘܼܢ. ܘܢܸܥܪ̱ܩܘܼܢ ܕܵܘܘܿܢܹ̈ܐ ܘܬܸܢ̈ܚܵܬ̣ܵܐ.


text:
ܐܸܢܵܐ ܐ̄ܢܵܐ ܒܡܲܝܐܵܢܟ݂ܘܿܢ ܐܵܡܲܪ ܡܵܪܝܵܐ. ܡܲܢ ܐܲܢ̄ܬ̇ܝ ܕܲܕ݂ܚܸܠܬ̇ܝ ܡ̣ܢ ܐ̄ܢܵܫܵܐ ܕܡܵܐܹ̇ܬ̣: ܘܡ̣ܢ ܒܲܪܢܵܫܵܐ ܕܐܲܝܟ݂ ܥܵܡܝܼܪܵܐ ܝܵܒܹ̇ܫ.


text:
ܘܲܛܥܲܝܬ̇ܝ ܠܡܵܪܝܵܐ ܕܥܲܒ̣ܕܲܟ݂ܝ. ܕܲܡܬܲܚ̣ ܫܡܲܝܵܐ: ܘܐܲܬ̣ܩܸܢ ܫܲܬ̣ܐ̱ܣܹ̈ܝܗ̇ ܕܐܲܪܥܵܐ. ܘܲܕ݂ܚܸܠܬ̇ܝ ܐܲܡܝܼܢܵܐܝܼܬ̣ ܟܠܝܘܿܡ ܡ̣ܢ ܩܕ݂ܵܐ ܚܸܡܬܹܗ ܕܐܵܠܘܿܨܵܐ: ܕܲܡܛܲܝܲܒ̣ ܗ̄ܘܼܵܐ ܠܲܡܚܲܒܵܠܘܼ ܐܲܝܟܵܐ ܗ̄ܝܼ ܚܸܡܬܹܗ ܕܐܵܠܘܿܨܵܐ.


text:
ܕܣܵܡܹ̇ܬ̣ ܡܸـ̈ـܠܲܝ ܒܦܘܼܡܹܟ݂ܝ. ܘܲܒ̣ܛܸܠܵܠܵܐ ܕܐܝܼܕ݂ܝ ܟܲܣܝܼܬܹ̇ܟ݂ܝ ܒܗܵܝ̇ ܕܡܸܬ̣ܚܹ̇ܬ̣ ܫܡܲܝܵܐ: ܘܐܲܬ̣ܩܢܹ̇ܬ̣ ܫܲܬ̣ܐ̱ܣܹ̈ܝܗ̇ ܕܐܲܪܥܵܐ: ܘܐܸܡ̇ܪܹܬ̣ ܠܨܸܗܝܘܿܢ ܕܥܲܡܝ ܐܲܢ̄ܬ̇ܝ.


text:
ܐܸܬ̇ܬ̇ܥܝܼܪܝ: ܐܸܬ̇ܬ̇ܥܝܼܪܝ: ܘܩܘܼܡܝ ܐܘܿܪܸܫܠܸܡ ܕܐܸܫܬܲܝܼܬܝ ܡ̣ܢ ܐܝܼܕܹܗ ܕܡܵܪܝܵܐ ܟܵܣܵܐ ܕܪܘܼܓ̣ܙܹܗ ܘܐܸܫܬ̇ܝܼܬ̇ܝ ܘܐܲܡ̣ܨܝܼܬ̇ܝ ܟܵܣܵܐ ܕܲܪܥܵܠܵܐ.


text:
ܘܠܲܝܬ̇ ܕܲܡܒܲܝܲܐ ܠܵܗ̇ ܡ̣ܢ ܟܠܗܘܿܢ ܒܢܲـ̈ـܝܵܐ ܕܝܸܠܕܲܬ̤. ܘܠܲܝܬ̇ ܕܐܵܚܹ̇ܕ݂ ܒܐܝܼܕ݂ܵܗ̇ ܘܲܡܩܝܼܡ ܠܵܗ̇: ܡ̣ܢ ܟܠܗܘܿܢ ܒܢܲـ̈ـܝܵܐ ܕܪܲܒܝܲܬ̤.


text:
ܒܢܲܝ̈ܟ̇ܝ ܬܵܘܝܼܪܝܼܢ: ܘܕ݂ܵܡܟ̇ܝܼܢ ܒܪܹܫ ܟܠܗܘܿܢ ܫܘܼܩܹ̈ܐ: ܐܲܝܟ݂ ܣܸܠܩܵܐ ܕܲܟ݂ܡܝܼܕ݂. ܘܲܡܠܹܝܢ ܪܘܼܓ̣ܙܹܗ ܕܡܵܪܝܵܐ: ܘܲܟ݂ܐܵܬܹܗ ܕܐܲܠܵܗܹܟ݂ܝ.


text:
ܗܵܟܲܢܵܐ ܐܵܡܲܪ ܡܵܪܹܟ݂ܝ ܡܵܪܝܵܐ: ܘܐܲܠܵܗܹܟ݂ܝ ܢܕ݂ܘܼܢ ܠܥܲܡܹܗ. ܗܵܐ ܢܸܣܒܹ̇ܬ̣ ܡ̣ܢ ܐܝܼܕܲܝ̈ܟ̇ܝ ܟܵܣܵܐ ܕܲܪܥܵܠܵܐ. ܘܟ݂ܵܣܵܐ ܕܪܘܼܓ̣ܙܝ ܠܵܐ ܬܵܘܣܦܝܼܢ ܬܘܼܒ̣ ܠܡܸܫܬ̇ܝܹܗ.


text:
ܘܐܹܣܝܼܡܝܼܘܗܝ ܒܝܲܕ݂ ܡܡܲܟ̇ܟ݂ܵܢܲܝ̈ܟ̇ܝ ܕܐܸܡܲܪܘ ܠܢܲܦ̮ܫܹܟ݂ܝ ܐܸܬ̣ܡܲܟܲܟ݂ܝ: ܘܢܸܥܒܲܪ. ܘܲܥ̣ܒܲܕ̇ܬ̇ܝ ܠܥܲܡܹܟ݂ܝ ܐܲܝܟ݂ ܐܲܪܥܵܐ: ܘܐܲܝܟ݂ ܫܘܼܩܵܐ ܠܲܕ݂ܥܵܒ̣ܪܝܼܢ.


text:
ܐܸܬ̇ܬ̇ܥܝܼܪܝ: ܐܸܬ̇ܬ̇ܥܝܼܪܝ: ܨܸܗܝܘܿܢ ܘܲܠܒܲܫܝ ܠܒ̣ܘܼܫܵܐ ܕܬܸܫܒ̇ܘܿܚܬܵܐ: ܐܘܿܪܸܫܠܸܡ ܩܪܝܼܬ̣ܵܐ ܩܲܕ̇ܝܼܫܬܵܐ. ܡܸܛܠ ܕܠܵܐ ܢܵܘܣܸܦ ܬܘܼܒ̣ ܠܡܸܥܲܠ ܠܹܟ݂ܝ ܥܘܼܪܠܵܐ ܘܛܲܡܵܐܐ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ: ܠܡܸܨܪܹܝܢ ܢ̣ܚܸܬ̣ ܥܲܡܝ ܒܩܲܕ݂ܡܵܝܬܵܐ ܠܡܸܥܡܲܪ ܬܲܡܵܢ. ܘܐܵܬ̣ܘܿܪܵܝܵܐ ܒܲܩܛܝܼܪܵܐ ܕܲܒ̣ܪܹܗ.


text:
ܘܗܵܫܵܐ ܡܵܐ ܠܝܼ ܗܵܪܟܵܐ ܐܵܡܲܪ ܡܵܪܝܵܐ: ܕܐܸܬ̇ܕ̇ܒܲܪ ܥܲܡܝ ܡܲܓܵܢ. ܫܲܠܝܼܛܵܢܲܝ̈ܗܘܿܢ ܡܲܝܠܠܝܼܢ: ܐܵܡܲܪ ܡܵܪܝܵܐ. ܘܐܲܡܝܼܢܵܐܝܼܬ̣ ܟܠܝܘܿܡ ܥܲܠ ܫܹܡܝ ܡܓܲܕ̇ܦܝܼܢ.


text:
ܡܵܐ ܝܵܐ̈ܝܵܢ ܥܲܠ ܛܘܼܪܹ̈ܐ ܪܸ̈ܓ̣ܠܵܘܗܝ ܕܲܡܣܲܒܲܪ ܫܠܵܡܵܐ: ܘܕܲܡܣܲܒܲܪ ܛܵܒ̣ܵـ̈ـܬ̣ܵܐ: ܘܲܕ݂ܡܲܫܡܲܥ ܦܘܼܪܩܵܢܵܐ. ܕܐܵܡܲܪ ܠܨܸܗܝܘܿܢ: ܐܲܡ̣ܠܸܟ݂ ܐܲܠܵܗܹܟ݂ܝ.


text:
ܩܵܠܵܐ ܕܕ݂ܵܘܩܲܝ̈ܟ̇ܝ ܐܲܪܝܼܡܘ ܩܵܠܵܐ. ܘܐܲܟ݂ܚ̄ܕ݂ܵܐ ܡܫܲܒ̇ܚܝܼܢ ܡܸܛܠ ܕܥܹܝܢ ܒܥܹܝܢ ܢܸܚܙܘܿܢ ܟܲܕ݂ ܡܲܦܢܸܐ ܡܵܪܝܵܐ ܠܨܸܗܝܘܿܢ.


text:
ܕܘܼܨܹܝ̈ܢ ܘܫܲܒܲܚܹ̈ܝܢ ܐܲܟ݂ܚ̄ܕ݂ܵܐ ܚܲܪ̈ܒ̣ܵܬ̣ܵܐ ܕܐܘܿܪܸܫܠܸܡ ܡܸܛܠ ܕܒܲܝܲܐ ܡܵܪܝܵܐ ܠܥܲܡܹܗ: ܘܲܦܪܲܩ̣ ܠܐܘܿܪܸܫܠܸܡ.


text:
ܓ̣ܠܵܐ ܡܵܪܝܵܐ ܕܪܵܥܹܗ ܩܲܕ̇ܝܼܫܵܐ ܠܥܹܝܢ ܟܠܗܘܿܢ ܥܲܡܡܹ̈ܐ. ܘܢܸܚܙܘܿܢ ܟܠܗܘܿܢ ܥܸܒ̣ܪܹ̈ܝܗ̇ ܕܐܲܪܥܵܐ ܦܘܼܪܩܵܢܹܗ ܕܐܲܠܵܗܲܢ.


text:
ܥܒܲܪܘ: ܥܒܲܪܘ ܦܘܿܩܘ ܡ̣ܢ ܬܲܡܵܢ: ܘܲܠܛܲܡܹ̈ܐܐ ܠܵܐ ܬܸܬ̣ܩܲܪܒ̣ܘܼܢ. ܦܘܿܩܘ ܡ̣ܢ ܓܵܘܵܗ̇: ܘܐܸܬ̣ܓܲܒܵܘ: ܫܩܝܼ̈ܠܲܝ ܡܵܐܢܵܘ̈ܗܝ ܕܡܵܪܝܵܐ.


text:
ܡܸܛܠ ܕܠܵܐ ܒܣܘܼܪܗܵܒ̣ܵܐ ܬܸܦܩܘܼܢ. ܘܒܲܥܪܘܼܩܝܵܐ ܠܵܐ ܬܹܐܙܠ̄ܘܼܢ ܡܸܛܠ ܕܡܵܪܝܵܐ ܐܵܙܹ̇ܠ ܩܕ݂ܵܡܲܝܟ̇ܘܿܢ: ܘܲܡܟܲܢܫܵܢܟ݂ܘܿܢ ܐܲܠܵܗܹܗ ܕܝܣܪܵܝܹܠ.


text:
ܐܲܝܟ݂ ܕܢܸܬ̣ܡ̱ܗܘܿܢ ܥܠܵܘܗܝ ܣܲܓܝܼ̈ܐܹܐ ܗܵܟܲܢܵܐ ܡܚܲܒܲܠ ܚܸܙܘܹܗ ܡ̣ܢ ܕܓܲܒ̣ܪܵܐ: ܘܩܘܼܒ̣ܠ̱ܠܹܗ ܡ̣ܢ ܕܲܒ̣ܢܲܝ̈ܢܵܫܵܐ.


text:
ܗܵܢܵܐ ܡܕܲܟܹ̇ܐ ܥܲܡܡܹ̈ܐ ܣܲܓ̇ܝܼ̈ܐܹܐ: ܘܲܥܠܘܗܝ ܢܹܐܚܕ̇ܘܼܢ ܡܲܠ̈ܟܹ̇ܐ ܦܘܼܡܗܘܿܢ ܡܸܛܠ ܕܲܕ݂ܠܵܐ ܐܸܬ̣ܐ̱ܡܲܪ ܠܗܘܿܢ ܚ̣ܙܵܘ: ܘܲܕ݂ܠܵܐ ܫܡܲܥܘ ܐܸܣܬܲܟܲܠܘ.


text:
ܣܠܸܩ̣ ܐܲܝܟ݂ ܝܲܠܘܼܕ݂ܵܐ ܩܕ݂ܵܡܵܘܗܝ: ܘܐܲܝܟ݂ ܥܸܩܵܪܵܐ ܡ̣ܢ ܐܲܪܥܵܐ ܨܗܝܼܬ̣ܵܐ ܠܲܝܬ̇ ܗ̄ܘܼܵܐ ܠܹܗ ܚܸܙܘܵܐ: ܘܠܵܐ ܙܝܼܘܵܐ ܘܲܚܙܲܝܢܵܝܗܝ ܕܠܲܝܬ̇ ܗ̄ܘܼܵܐ ܠܹܗ ܚܸܙܘܵܐ ܘܕܲܓܸܠܢܵܝܗܝ.


text:
ܫܝܼܛܵܐ ܘܡܲܟ̇ܝܼܟ݂ܵܐ ܕܐ̄ܢܵܫܵܐ: ܓܲܒ̣ܪܵܐ ܗ̄ܘܼ ܕܟܹܐܒܹ̈ܐ: ܘܝܵܕܲܥ ܚܲܫܹ̈ܐ. ܐܲܦܢܝܼܢ ܐܲܦܝܼ̈ܢ ܡܸܢܹܗ. ܘܫܵܛܢܵܝܗܝ ܘܠܵܐ ܚ̣ܫܲܒ̣ܢܵܝܗܝ.


text:
ܫܲܪܝܼܪܵܐܝܼܬ̣ ܚܲܫܲܝ̈ܢ ܗ̤ܘ ܣܲܝܒܲܪ ܘܟܹܐܒܲܝ̈ܢ ܗ̤ܘ ܣ̣ܒܲܠ. ܘܲܚܢܲܢ ܚܫܲܒ̣ܢܵܝܗܝ ܟܬ̣ܝܼܫܵܐ: ܘܲܡܡܲܚܝܵܐ ܕܐܲܠܵܗܵܐ: ܘܲܡܡܲܟ̇ܟ݂ܵܐ.


text:
ܗ̤ܘ ܡ̣ܬ̣ܩܛܸܠ ܡܸܛܠ ܚܛܵܗܲܝ̈ܢ. ܘܡܸܬ̣ܡܲܟܲܟ݂ ܡܸܛܠ ܥܵܘܼܠܲܢ ܡܲܪܕ̇ܘܼܬ̣ܵܐ ܕܲܫܠܵܡܲܢ ܥܠܵܘܗܝ. ܘܲܒ̣ܫܘܼ̈ܡܵܬܹܗ ܢܸܬ̣ܐܲܣܹܐ.


text:
ܩ̣ܪܸܒ̣ ܘܐܸܬ̣ܡܲܟܲܟ݂: ܘܠܵܐ ܦ̣ܬܲܚ ܦܘܼܡܹܗ. ܐܲܝܟ݂ ܐܸܡܪܵܐ ܠܢܸܟ݂ܣܬ̣ܵܐ ܐܸܬ̇ܕܲܒܲܪ. ܘܐܲܝܟ݂ ܢܸܩܝܵܐ ܩܕ݂ܵܡ ܓܵܙܘܿܙܵܐ ܫܲܬ̣ܝܼܩ ܗ̄ܘܼܵܐ: ܘܠܵܐ ܦ̣ܬܲܚ ܦܘܼܡܹܗ.


text:
ܘܡ̣ܢ ܚܒ̣ܘܼܫܝܵܐ ܘܡ̣ܢ ܕܝܼܢܵܐ ܐܸܬ̇ܕ̇ܒܲܪ ܘܕ݂ܵܪܹܗ ܡܲܢܘܼ ܢܸܫܬܲܥܸܐ. ܡܸܛܠ ܕܐܸܬ̣ܓܲܙܲܪ ܡ̣ܢ ܐܲܪܥܵܐ ܕܚܲܝܹ̈ܐ: ܘܡ̣ܢ ܥܵܘܿܠܹ̈ܐ ܕܥܲܡܝ ܩ̣ܪܸܒ̣ܘ ܠܹܗ.


text:
ܘܡܵܪܝܵܐ ܨܒ̣ܵܐ ܕܲܢܡܲܟ̇ܟ݂ܝܼܘܗܝ ܘܢܲܚܫܝܼܘܗܝ ܐܸܬ̇ܬ̇ܣܝܼܡ ܚܛܵܗܵܐ ܒܢܲܦ̮ܫܹܗ. ܕܢܸܚܙܹܐ ܙܲܪܥܵܐ: ܘܢܲܓܲܪ ܝܵܘ̈ܡܵܬ̣ܵܐ. ܘܨܸܒ̣ܝܵܢܹܗ ܕܡܵܪܝܵܐ ܒܐܝܼܕܹܗ ܢܲܨܠܲܚ.


text:
ܘܡ̣ܢ ܥܲܡܠܵܐ ܕܢܲܦ̮ܫܹܗ ܢܸܚܙܹܐ: ܘܲܢܣܲܒܲܥ ܒܝܼܕܲܥܬ̣ܵܐ: ܘܲܢܙܲܟܸ̇ܐ ܠܙܲܕ̇ܝܼܩܹ̈ܐ. ܥܲܒ̣ܕܵܐ ܗ̄ܘܼ ܕܣܲܓ̇ܝܼ̈ܐܹܐ. ܘܲܚܛܵܗܲܝ̈ܗܘܢ ܗ̤ܘ ܢܸܣܒ̇ܘܿܠ.


text:
ܡܸܛܠ ܗܵܢܵܐ ܐܹܦܲܠܓ̣ܝܼܘܗܝ ܒܣܲܓ̇ܝܼ̈ܐܹܐ. ܘܲܠܥܲܫܝܼܢܹ̈ܐ ܢܦܲܠܸܓ̣ ܒܸܙܬ̣ܵܐ. ܚܠܵܦ ܕܲܫܕ݂ܵܐ ܢܲܦ̮ܫܹܗ ܠܡܵܘܬܵܐ: ܘܥܲܡ ܥܵܘܿܠܹ̈ܐ ܐܸܬ̣ܡ̱ܢܝ ܘܗ̤ܘ ܚܛܵܗܹ̈ܐ ܕܣܲܓ̇ܝܼ̈ܐܹܐ ܫ̣ܩܲܠ: ܘܲܒ̣ܥܵܘܿܠܹ̈ܐ ܦܓܲܥ.


text:
ܫܲܒܲܚܝ ܥܩܲܪܬ̣ܵܐ ܕܠܵܐ ܝܸܠܕܲܬ̤ ܘܐܸܬ̣ܦܲܨ̄ܚܝ ܒܬܸܫܒ̇ܘܿܚܬܵܐ: ܘܕ݂ܘܼܨܝ ܠܵܐ ܚܲܒ̇ܠܲܬ̤. ܡܸܛܠ ܕܲܣܓ̣ܝܼܘ ܒܢܹ̈ܝܗ̇ ܕܨܵܕ݂ܝܼܬ̣ܵܐ: ܝܲܬ̇ܝܼܪ ܡ̣ܢ ܒܢܹ̈ܝܗ̇ ܕܲܒ̣ܠܝܼܠܬܵܐ: ܐܵܡܲܪ ܡܵܪܝܵܐ.


text:
ܐܲܦ̮ܬܵܝ ܐܲܬ̣ܪܵܐ ܕܡܲܫܟ̇ܢܲܝ̈ܟ̇ܝ. ܘܝܵܪ̈ܝܼܥܵܬ̣ܵܐ ܕܡܲܫܟ̇ܢܲܝ̈ܟܝ ܡܬ̣ܘܿܚܝ: ܘܠܵܐ ܬܚܘܼܣܝܼܢ. ܐܵܘܪܸܟ݂ܝ ܛܘܼܢܒܲܝ̈ܟ̇ܝ ܘܣܸܟܲܝ̈ܟ̇ܝ ܫܲܪܲܪܝ.


text:
ܠܵܐ ܬܸܕ݂ܚ̄ܠܝܼܢ ܡܸܛܠ ܕܠܵܐ ܒܵܗ̇ܬܲܬ̇ܝ. ܘܠܵܐ ܬܸܬܲܟ݂ܣܝܼܢ: ܡܸܛܠ ܕܠܵܐ ܡܲܚܦܪܲܬ̇ܝ. ܡܸܛܠ ܕܒܸܗܬ̇ܬ̣ܵܐ ܕܛܲܠܝܘܼܬܹܟ݂ܝ ܬܸܛܥܹܝܢ: ܘܚܸܣܕܵܐ ܕܐܲܪܡܠܘܼܬܹܟ݂ܝ ܬܘܼܒ̣ ܠܵܐ ܬܸܬ̇ܕܲܟ݂ܪܝܼܢ.


text:
ܡܸܛܠ ܕܡܵܪܹܟ݂ܝ ܥܵܒܹ̇ܕ݂ ܠܹܟ݂ܝ ܗܵܟܲܢܵܐ: ܡܵܪܝܵܐ ܚܲܝܠܬ̣ܵܢܵܐ ܫܡܹܗ. ܘܦܵܪܘܿܩܹܟ݂ܝ ܩܲܕ̇ܝܼܫܵܐ ܕܝܼܣܪܵܝܹܠ. ܐܲܠܵܗܵܐ ܕܟ݂ܠܵܗ̇ ܐܲܪܥܵܐ ܢܸܬ̣ܩܪܸܐ.


text:
ܡܸܛܠ ܕܐܲܝܟ݂ ܕܠܲܐ̄ܢܬ̇ܬ̣ܵܐ ܫܒ̣ܝܼܩܬܵܐ ܘܥܲܝܝܼܩܲܬ̣ ܪܘܼܚܵܐ ܩܪܵܟ݂ܝ ܡܵܪܝܵܐ ܘܐܲܝܟ݂ ܐܲܢ̄ܬ̇ܬ̣ ܛܲܠܝܘܼܬ̣ܵܐ ܕܡܸܫܬܲܒ̣ܩܵܐ: ܐܵܡܲܪ ܐܲܠܵܗܹܟ݂ܝ.


text:
ܒܪܘܼܓ̣ܙܵܐ ܪܲܒܵܐ ܐܲܦܢܹ̇ܝܬ̣ ܐܲܦܲܝ̈ ܡܸܢܹܟ݂ܝ. ܘܲܒ̣ܪ̈ܲܚܡܲܝ ܕܲܠܥܵܠܲܡ ܪܲܚܡܹ̇ܬ̣ ܥܠܲܝܟ̇ܝ: ܐܵܡܲܪ ܡܵܪܝܵܐ ܦܵܪܘܿܩܹܟ݂ܝ.


text:
ܗܵܕܹܐ ܐܲܝܟ݂ ܝܵܘ̈ܡܵܬ̣ܵܐ ܗ̄ܝܼ ܠܝܼ ܕܢܘܿܚ: ܕܝܼܡ̇ܝܼܬ̣ ܕܠܵܐ ܢܸܥܒ̇ܪܘܼܢ ܬܘܼܒ̣ ܡܲـ̈ـܝܵܐ ܕܢܘܿܚ ܥܲܠ ܐܲܪܥܵܐ. ܗܵܟܲܢܵܐ ܝܼܡ̇ܝܼܬ̣ ܕܠܵܐ ܐܸܪܓܲܙ ܥܠܲܝܟ̇ܝ: ܘܠܵܐ ܐܸܟ݂ܐܹܐ ܒܟ݂ܝ.


text:
ܡܸܛܠ ܕܛܘܼܪܹ̈ܐ ܢܸܬ̣ܡܲܟ̇ܟ݂ܘܼܢ: ܘܪ̈ܵܡܵܬ̣ܵܐ ܢܸܬ̣ܪ̈ܲܟ݂ܢܵܢ. ܘܛܲܝܒ̇ܘܼܬ̣ܝ ܡܸܢܹܟ݂ܝ ܠܵܐ ܬܸܥܒܲܪ. ܘܲܩܝܵܡܵܐ ܕܲܫܠܵܡܹܟ݂ܝ ܠܵܐ ܢܸܥܒܲܪ: ܐܵܡܲܪ ܡܵܪܝܵܐ ܡܪܲܚܡܵܢܵܐ.


text:
ܡܡܲܟܲܟ݂ܬܵܐ ܘܲܡܥܲܠܥܲܠܬܵܐ ܕܠܵܐ ܐܸܬ̣ܒܲܝܐܲܬ̤. ܗܵܐ ܐܸܢܵܐ ܥܵܒܹ̇ܕ݂ ܐ̄ܢܵܐ: ܟܹܐܦܲܝ̈ܟ̇ܝ ܒܹܪ̈ܘܿܠܹܐ. ܘܐܲܬ̣ܩܸܢ ܫܲܬ̣ܐ̱ܣܲܝ̈ܟ̇ܝ ܒܟܹܐܦܹ̈ܐ ܕܣܲܦܝܼܠܵܐ.


text:
ܘܐܸܒ̣ܢܸܐ ܐܸܣܲܝ̈ܟ̇ܝ ܒܟܹܐܦܹ̈ܐ ܕܐܝܼܵܣܦܘܿܢ: ܘܬܲܪ̈ܥܲܝܟܝ ܒܟܹܐܦܹ̈ܐ ܕܲܩܪܘܿܣܛܸܠܘܿܣ: ܘܲܬ̣ܚܘܼܡܲܝ̈ܟ̇ܝ ܒܟܹܐܦܹ̈ܐ ܓܲܒ̣̈ܝܵܬ̣ܵܐ.


text:
ܘܲܒ̣ܙܲܕ̇ܝܼܩܘܼܬ̣ܵܐ ܬܸܬ̣ܩܢܝܼܢ. ܐܸܬ̣ܪܲܚܲܩܝ ܡ̣ܢ ܥܫܘܼܩܝܵܐ: ܡܸܛܠ ܕܠܵܐ ܬܸܕ݂ܚ̄ܠܝܼܢ. ܘܡ̣ܢ ܬܒ̣ܵܪܵܐ: ܡܸܛܠ ܕܠܵܐ ܩܵܪܹܒ̣ ܠܹܟ݂ܝ.


text:
ܟܠ ܡܵܐܢ ܕܡܸܬ̇ܬܲܩܲܢ ܥܠܲܝܟ̇ܝ: ܠܵܐ ܢܸܣܲܩ ܠܪܹܫ. ܘܟ݂ܠ ܠܫܵܢ ܕܲܢܩܘܼܡ ܥܲܡܹܟ݂ܝ ܒܕ݂ܝܼܢܵܐ: ܬܚܲܝܒ̣ܝܼܢܹܗ ܗܵܕܲܐ ܗ̄ܝܼ ܝܵܪܬ̇ܘܼܬ̣ܵܐ ܕܥܲܒ̣ܕܵܘ̈ܗܝ ܕܡܵܪܝܵܐ. ܘܙܲܕ̇ܝܼܩܘܼܬ̣ܗܘܿܢ ܡ̣ܢ ܩܕ݂ܲܡܲܝ: ܐܵܡܲܪ ܡܵܪܝܵܐ.


text:
ܐܘܿܝ ܟܠ ܕܲܨܗܹܝܢ: ܙܸܠܘ ܠܡܲـ̈ـܝܵܐ: ܕܠܲܝܬ̇ ܠܹܗ ܟܸܣܦܵܐ. ܙܸܠܘ ܡܘܼܪܘ: ܘܐܲܟ݂ܘܿܠܘ ܕܠܵܐ ܟܸܣܦܵܐ: ܘܲܕ݂ܠܵܐ ܕܡܝܼ̈ܢ: ܚܲܡܪܵܐ ܘܚܲܠܒ̣ܵܐ.


text:
ܠܡܵܐ ܬܵܩ̇ܠܝܼܢ ܐ̄ܢܬ̇ܘܿܢ ܟܸܣܦܵܐ ܕܠܵܐ ܠܠܲܚܡܵܐ: ܘܠܹܐܘܲܬ̣ܟ݂ܘܿܢ ܕܠܵܐ ܠܡܸܣܒܲܥ ܫܘܼܡܥܘܼܢܝ ܡܸܫܡܲܥ: ܘܬܹܐܟ݂ܠܘܼܢ ܛܵܒ̣ܵـ̈ـܬ̣ܵܐ. ܘܬܸܬ̣ܦܲܢܲܩ ܢܲܦ̮ܫܟ݂ܘܿܢ ܒܕ݂ܘܼܗܵܢܵܐ.


text:
ܨܠܵܘ ܐܸܕ݂ܢܲܝ̈ܟ̇ܘܿܢ: ܘܬ̣ܵܘ ܠܘܵܬ̣ܝ ܫܘܼܡܥܘܼܢܝ ܘܬܸܚܹܐ ܢܲܦ̮ܫܟ݂ܘܿܢ. ܘܐܲܩܝܼܡ ܠܟ݂ܘܿܢ ܩܝܵܡܵܐ ܕܥܵܠܲܡ: ܛܲܝܒ̇ܘܼܬܹܗ ܕܕ݂ܵܘܝܼܕ݂ ܡܗܲܝܡܲܢܬܵܐ.


text:
ܕܬܸܩܪܹܐ ܥܲܡܡܹ̈ܐ ܕܠܵܐ ܝܼܕܲܥ̣ܬ̇. ܘܥܲܡܡܹ̈ܐ ܕܠܵܐ ܝܵܕ݂ܥܝܼܢ ܠܵܟ݂ ܠܘܵܬ̣ܵܟ݂ ܢܸܪܗ̱ܛܘܼܢ. ܡܸܛܠ ܡܵܪܝܵܐ ܐܲܠܵܗܵܟ݂: ܘܩܲܕ̇ܝܼܫܵܐ ܕܝܼܣܪܵܝܹܠ ܕܫܲܒ̇ܚܵܟ݂.


text:
ܘܡܵܐ ܕܲܩ̣ܪܸܒ̣: ܢܸܫܒ̇ܘܿܩ ܚܲܛܵܝܵܐ ܐܘܼܪܚܹܗ: ܘܓܲܒ̣ܪܵܐ ܥܵܘܿܠܵܐ ܬܲܪܥܝܼܬܹܗ. ܘܢܸܬ̣ܦܢܸܐ ܠܘܵܬ̣ܝ: ܘܐܹܪܲܚܸܡ ܥܠܵܘܗܝ: ܘܲܠܘܵܬ̣ ܐܲܠܵܗܲܢ ܕܡܲܣܓܸ̇ܐ ܠܡܸܫܒܲܩ.


text:
ܡܸܛܠ ܕܬܲܪ̈ܥܝܵܬ̣ܝ ܠܵܐ ܗ̤ܘܲܝ̈ ܐܲܝܟ݂ ܬܲܪ̈ܥܝܵܬ̣ܟ݂ܘܿܢ. ܘܐܘܼܪ̈ܚܵܬ̣ܝ ܠܵܐ ܗ̤ܘܲܝ̈ ܐܲܝܟ݂ ܐܘܼܪ̈ܚܵܬ̣ܟ݂ܘܿܢ: ܐܵܡܲܪ ܡܵܪܝܵܐ.


text:
ܡܸܛܠ ܕܐܲܝܟ݂ ܕܪܵܡܝܼܢ ܫܡܲܝܵܐ ܡ̣ܢ ܐܲܪܥܵܐ: ܗܵܟܲܢܵܐ ܪ̈ܵܡܵܢ ܐܘܼܪ̈ܚܵܬ̣ܝ ܡ̣ܢ ܐܘܼܪ̈ܚܵܬ̣ܟ݂ܘܿܢ. ܘܬܲܪ̈ܥܝܵܬ̣ܝ ܡ̣ܢ ܬܲܪ̈ܥܝܵܬ̣ܟ݂ܘܿܢ.


text:
ܡܸܛܠ ܕܐܲܝܟܲܢܵܐ ܕܵܢܵܚܹ̇ܬ̣ ܡܸܛܪܵܐ ܘܬܲܠܓܵܐ ܡ̣ܢ ܫܡܲܝܵܐ: ܘܲܠܬܲܡܵܢ ܠܵܐ ܗܵܦܹ̇ܟ݂: ܐܸܠܵܐ ܡܲܪܘܸܐ ܠܐܲܪܥܵܐ: ܘܡܵܘܠܸܕ݂ ܠܵܗ̇: ܘܡܵܘܥܹܐ ܠܵܗ̇: ܘܝܵܗܹ̇ܒ̣ ܙܲܪܥܵܐ ܠܙܵܪܘܿܥܵܐ: ܘܠܲܚܡܵܐ ܠܡܹܐܟ݂ܘܼܠܬܵܐ.


text:
ܗܵܟܲܢܵܐ ܢܸܗܘܹܐ ܦܸܬ̣ܓ̣ܵܡܝ ܕܲܢܦܲܩ̣ ܡ̣ܢ ܦܘܼܡܝ: ܘܠܵܐ ܢܸܗܦܘܿܟ݂ ܠܘܵܬ̣ܝ ܣܪܝܼܩܵܐܝܼܬ̣: ܐܸܠܵܐ ܐܸܢ ܥ̣ܒܲܕ݂ ܡܸܕܸ̇ܡ ܕܨܵܒܹ̇ܐ ܐ̄ܢܵܐ: ܘܫܲܠܸܡ̣ ܕܫܲܕܲܪܬܹ̇ܗ.


text:
ܡܸܛܠ ܕܲܒ̣ܚܲܕ݂ܘܼܬ̣ܵܐ ܬܸܦܩܘܼܢ: ܘܒܲܫܠܵܡܵܐ ܬܹܐܙܠ̄ܘܼܢ ܘܛܘܼܪܹ̈ܐ ܘܪ̈ܵܡܵܬ̣ܵܐ ܢܸܬ̣ܦܲܨܚܘܼܢ ܩܕ݂ܵܡܲܝܟ̇ܘܿܢ. ܘܬܸܫܒ̇ܘܿܚܬܵܐ ܕܟ݂ܠܗܘܿܢ ܐܝܼܠܵܢܹ̈ܐ ܕܚܲܩܠܵܐ ܢܸܩܫܘܼܢ ܟܲܦܵܐ.


text:
ܚܠܵܦ ܚܵܓ̣ܬ̣ܵܐ ܬܹܐܥܹܐ ܒܪܘܿܬ̣̱ܵܐ ܘܲܚܠܵܦ ܨܵܬ̣ܪܵܐ ܢܹܐܥܹܐ ܐܵܣܵܐ. ܘܢܸܗܘܹܐ ܠܡܵܪܝܵܐ ܠܲܫܡܵܐ: ܘܠܵܐܬ̤ܵܐ ܕܲܠܥܵܠܲܡ ܕܠܵܐ ܓܵܡ̇ܪܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ. ܛܵܪܘ ܕܝܼܢܵܐ ܘܲܥܒܸܕ݂ܘ ܙܲܕ̇ܝܼܩܘܼܬ̣ܵܐ. ܡܸܛܠ ܕܩܲܪܝܼܒ̣ ܗ̄ܘܼ ܦܘܼܪܩܵܢܝ ܠܡܹܐܬ̣ܵܐ: ܘܙܲܕ̇ܝܼܩܘܼܬ̣ܝ ܠܡܸܬ̣ܓ̇ܠܵܝܘܼ.


text:
ܛܘܼܒ̣ܵܘܗܝ ܠܓܲܒ̣ܪܵܐ ܕܢܸܥܒܸ̇ܕ݂ ܗܵܕܹܐ: ܘܒܲܪܢܵܫܵܐ ܕܢܸܬ̣ܚܲܝܲܠ ܒܵܗ̇. ܘܢܸܛܲܪ ܐܵܦ ܫܲܒ̇ܬ̣ܵܐ ܕܠܵܐ ܢܲܚܠܝܼܗ̇ ܘܢܸܛܲܪ ܐܝܼܕ݂ܵܘ̈ܗܝ ܕܠܵܐ ܢܸܥܒܸ̇ܕ݂ ܕܒ̣ܝܼܫ.


text:
ܘܠܵܐ ܢܹܐܡܲܪ ܒܲܪ ܢܘܼܟ݂ܪ̈ܵܝܹܐ ܕܡܸܬ̣ܠܵܘܸܐ ܠܡܵܪܝܵܐ: ܕܡܸܦܪܲܫ ܦܵܪܹܫ ܠܝܼ ܡܵܪܝܵܐ ܡ̣ܢ ܥܲܡܹܗ. ܘܠܵܐ ܢܹܐܡܲܪ ܡܗܲܝܡܢܵܐ: ܕܩܲܝܣܵܐ ܐ̄ܢܵܐ ܝܲܒ̇ܝܼܫܵܐ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ: ܠܲܡܗܲܝܡ̈ܢܹܐ ܕܢܵܛܪܝܼܢ ܫܲܒܲܝ̈: ܘܓ̣ܵܒܹ̇ܝܢ ܡܸܕܸ̇ܡ ܕܨܵܒܹ̇ܐ ܐ̄ܢܵܐ: ܘܡܸܬ̣ܚܲܝܠܝܼܢ ܒܲܩܝܵܡܝ.


text:
ܐܸܬܸ̇ܠ ܠܗܘܿܢ ܒܒܲܝܬ̇ܝ ܘܲܒ̣ܫܘܼܪ̈ܲܝ ܐܲܬ̣ܪܵܐ. ܘܲܫܡܵܐ ܕܛܵܒ̣ ܡ̣ܢ ܒܢܲـ̈ـܝܵܐ ܘܡ̣ܢ ܒܢܵـ̈ـܬ̣ܵܐ: ܫܡܵܐ ܕܲܠܥܵܠܲܡ ܐܸܬܸ̇ܠ ܠܗܘܿܢ ܕܠܵܐ ܓܵܡܲܪ.


text:
ܘܠܲܒ̣ܢܲܝ̈ ܢܘܼܟ݂ܪ̈ܵܝܹܐ ܕܡܸܬ̣ܠܵܘܹܝܢ ܠܡܵܪܝܵܐ ܠܲܡܫܲܡܵܫܘܼܬܹܗ: ܘܲܠܡܸܪܚܲܡ ܫܡܹܗ ܕܡܵܪܝܵܐ: ܘܲܕ݂ܢܸܗܘܘܿܢ ܠܹܗ ܥܲܒ̣̈ܕܹ̇ܐ. ܟܠ ܕܢܵܛܲܪ ܫܲܒ̇ܬ̣ܵܐ ܕܠܵܐ ܢܲܚܠܝܼܗ̇: ܘܡܸܬ̣ܚܲܠܝܼܢ ܒܲܩܝܵܡܝ.


text:
ܐܲܝܬܹ̇ܐ ܐܸܢܘܿܢ ܠܛܘܼܪܝ ܩܲܕ̇ܝܼܫܵܐ ܘܐܹܚܲܕܸ̇ܐ ܐܸܢܘܿܢ ܒܒܲܝܬܵܐ ܕܲܨܠܘܿܬ̣ܝ ܥܠܵـ̈ـܘܵܬ̣ܗܘܿܢ ܘܕܸܒ̣ܚܲܝ̈ܗܘܿܢ ܠܨܸܒ̣ܝܵܢܵܐ ܠܡܲܕ݂ܒܲܚܝ. ܡܸܛܠ ܕܒܲܝܬ̇ܝ: ܒܹܝܬ̣ ܨܠܘܿܬ̣ܵܐ ܢܸܬ̣ܩ̄ܪܸܐ: ܠܟ݂ܠܗܘܿܢ ܥܲܡܡܹ̈ܐ.


text:
ܚܵܙܹ̇ܝܢ ܟܠܗܘܿܢ ܥܘܝܼܪܹ̈ܐ ܘܠܵܐ ܝܵܕ݂ܥܝܼܢ. ܟܠܗܘܿܢ ܟܲܠ̈ܒܹ̇ܐ ܐܸܢܘܿܢ ܦܹܐܩܹ̈ܐ: ܘܠܵܐ ܡܸܫܟ̇ܚܝܼܢ ܠܡܸܒܲܚ. ܚܵܙܹ̇ܝܢ ܘܕ݂ܵܡ̇ܟܝܼܢ: ܘܪܵܚܡܝܼܢ ܠܲܡܢܵܡ.


text:
ܘܟܲܠ̈ܒܹ̇ܐ ܐܸܢܘܿܢ ܕܝܲܥܢܵܐ ܢܲܦ̮ܫܗܘܿܢ: ܘܠܵܐ ܝܵܕ݂ܥܝܼܢ ܠܡܸܣܒܲܥ. ܢܸܗܘܘܿܢ ܒܝܼܫܝܼܢ ܘܠܵܐ ܝܵܕ݂ܥܝܼܢ ܣܘܼܟܵܠܵܐ ܟܠܗܘܿܢ ܠܐܘܼܪܚܗܘܿܢ ܦܢܵܘ: ܘܐ̄ܢܵܫ ܠܣܸܛܪܹܗ ܘܲܠܓܲܒܹ̇ܗ.


text:
ܐ: ܗܵܐ ܙܲܕ̇ܝܼܝܼܩܵܐ ܐܸܒܲܕ݂. ܘܠܲܝܬ̇ ܐ̄ܢܵܫ ܕܡܲܝܬܹ̇ܐ ܥܲܠ ܒܵܠܹܗ. ܘܓܲܒ̣ܪܹ̈ܐ ܚܣܲـ̈ـܝܵܐ ܡܸܬ̣ܟܲܢܫܝܼܢ ܕܠܵܐ ܣܘܼܟܵܠܵܐ: ܡܸܛܠ ܕܡ̣ܢ ܩܕ݂ܵܡ ܒܝܼܫܬܵܐ ܡܸܬ̣ܟ̇ܢܸܫ ܙܲܕ̇ܝܼܩܵܐ.


text:
ܥܲܠ ܡ̣ܢ ܐܸܬ̣ܠܲܥܲܒ̣ܬ̇ܘܿܢ ܘܥܲܠ ܡܲܢ ܦܬܲܚܬ̇ܘܿܢ ܦܘܼܡܟ݂ܘܿܢ: ܘܐܵܘ ܪܸܟ݂ܬ̇ܘܿܢ ܠܸܫܵܢܟ݂ܘܿܢ. ܕܗܵܐ ܐܲܢ̄ܬ̇ܘܿܢ ܝܲܠܕܵܐ ܕܥܵܘܼܠܵܐ: ܘܙܲܪܥܵܐ ܕܲܓܵܠܵܐ.


text:
ܕܡܸܬ̣ܒܲܝܲܐܝܼܢ ܒܲܦܬܲܟ݂ܪܹ̈ܐ ܬܚܹܝܬ̣ ܟܠ ܐܝܼܠܵܢ ܕܥܵܒ̣ܵܐ. ܘܲܢܟܲܣ̣ܬ̇ܘܿܢ ܛܠܵܝܹ̈ܐ ܒܢܲܚ̈ܠܹܐ ܬܚܹܝܬ̣ ܫܩܝܼ̈ܦܹܐ ܕܟܹܐܦܵܐ.


text:
ܡܢܵܬ̣ܟ݂ܝ ܘܝܵܪܬ̇ܘܼܬܹܟ݂ܝ ܥܲܡ ܡܢܵܬ̣ܵܐ ܗ̄ܝܼ ܕܢܲܚ̈ܠܹܐ. ܐܵܦ ܥܠܲܝܗܘܿܢ ܢܲܩܝܼܬ̇ܝ ܢܘܼܩܵܝܹ̈ܐ: ܘܐܲܣ̣ܩܬ̇ܝ ܩܘܼܪ̈ܒܵܢܹܐ. ܥܲܠ ܗܵܠܹܝܢ ܐܸܬ̣ܒܲܝܲܐ.


text:
ܘܒܸܣܬܲܪ ܬܲܪ̈ܥܹܐ ܥܲܠ ܦܪ̈ܘܼܣܬ̇ܕܹܐ ܪܫܲܡ̣ܬܝ ܕܘܼܟ݂ܪܵܢܹܟ݂ܝ ܡܸܛܠ ܕܡ̣ܢ ܠܘܵܬ̣ܝ ܓܲܠܝܼܬ̇ܝ ܘܲܣܠܸܩܬ̇ܝ ܘܐܲܪܘܲܚܬ̇ܝ ܡܲܫܟ̇ܒ̣ܟ݂ܝ. ܘܲܗ̤ܘܲܝܬ̇ܝ ܠܹܟ݂ܝ ܡܸܢܗܘܿܢ. ܘܲܪܚܸܡܬ̇ܝ ܡܲܫܟܲܒ̣ܗܘܿܢ: ܘܐܲܬ̣ܪܵܐ ܚ̣ܙܲܝܬ̇ܝ.


text:
ܘܐܸܫܬܲܒܲܚܬ̇ܝ ܠܡܲܠ̈ܟܹ̇ܐ ܒܡܸܫܚܵܐ. ܘܐܲܣܓ̇ܝܼܬܝ ܒܸܣܡܲܝ̈ܟ̇ܝ ܘܫܲܕܲܪܬ̇ܝ ܐܝܼܙܓܲܕܲܝ̈ܟ̇ܝ ܠܪܘܼܚܩܵܐ. ܘܐܸܬ̣ܡܲܟ̇ܟ݂ܬ̇ܝ ܥܕܲܡܵܐ ܠܲܫܝܘܿܠ.


text:
ܒܣܘܿܓ̣ܐܲܬ̣ ܐܘܼܪ̈ܚܵܬܹܟ݂ܝ ܠܐܝܼܬ̇ܝ ܘܠܵܐ ܐܸܡܲܪܬ̇ܝ ܕܐܸܫܠܸܐ. ܒܚܵܘܒ̇ܬ̣ܵܐ ܕܐܝܼܕܲܝ̈ܟ̇ܝ ܐܲܫܚܝܬ̇ܝ ܡܸܛܠ ܗܵܢܵܐ ܠܵܐ ܐܸܬ̣ܟܲܫܲܦܬ̇ܝ.


text:
ܡ̣ܢ ܡܲܢ ܐܸܬ̣ܪ̱ܗܸܒ̣ܬ̇ܝ ܘܲܕ݂ܚܸܠܬ̇ܝ. ܕܟܲܕܸ̇ܒ̣ܬ̇ܝ ܒܝܼ. ܘܠܵܐ ܐܸܬ̇ܕ̇ܟܲܪܬ̇ܝܼܢܝ: ܘܠܵܐ ܚܫܲܒ̣ܬ̇ܝܼܢܝ ܒܠܸܒܹ̇ܟ݂ܝ ܗܵܐ ܐܸܢܵܐ ܗ̄ܘܼ ܚܲܣܝܵܐ ܕܡ̣ܢ ܥܵܠܲܡ. ܘܡܹܢܝ ܠܵܐ ܕܚܸܠܬ̇ܝ.


text:
ܒܲܓ̣ܥܵܬܹܟ݂ܝ ܢܦܲܨܘܿܢܹܟ݂ܝ ܐܲܝܠܹܝܢ ܕܡܸܬ̣ܟܲܢܫܝܼܢ ܠܹܟ݂ܝ. ܠܟ݂ܠܗܘܿܢ ܬܸܫܩܘܿܠ ܐܸܢܘܿܢ ܪܘܼܚܵܐ. ܘܬܸܣܲܒ̣ ܐܸܢܘܿܢ ܥܲܠܥܵܠܵܐ ܘܐܲܝܠܹܝܢ ܕܲܡܣܲܒ̇ܪܝܼܢ ܒܝܼ: ܢܹܐܪܬ̇ܘܼܢ ܐܲܪܥܵܐ: ܘܢܹܐܪܬ̇ܘܿܢ ܛܘܼܪܝ ܩܲܕ̇ܝܼܫܵܐ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܪܲܝܡܵܐ ܘܲܡܫܲܩܠܵܐ: ܕܲܫܪܸܐ ܠܥܵܠܡܝܼܢ: ܘܩܲܕ̇ܝܼܫ ܫܡܹܗ: ܟܪܲܝܡܵܐ: ܘܩܲܕ̇ܝܼܫ ܡܲܫ̱ܪܝܹܗ: ܠܡܲܟ̇ܝܼܟܹ̈ܐ ܘܲܠܥܲܝܝܼ̈ܩܲܝ ܪܘܼܚܵܐ: ܠܡܲܚܵܝܘܼ ܪܘܼܚܵܐ ܕܡܲܟ̇ܝܼܟܹ̈ܐ: ܘܲܠܡܲܚܵܝܘܼ ܠܸܒܵܐ ܕܡܲܟ݂ܐ̱ܒܹ̈ܐ.


text:
ܡܸܛܠ ܕܠܵܐ ܠܥܵܠܲܡ ܐܵܠܹ̇ܡ ܐ̄ܢܵܐ. ܘܠܵܐ ܠܥܵܠܲܡ ܪܵܓܹ̇ܙ ܐ̄ܢܵܐ. ܡܸܛܠ ܕܪܘܼܚܵܐ ܡ̣ܢ ܩܕ݂ܵܡܲܝ ܢܵܦ̇ܩܵܐ ܘܲܢܫܲܡܬ̣ܵܐ ܐܸܢܵܐ ܥܸܒ̣ܕܲܬ̣.


text:
ܒܥܵܘܼܠܵܐ ܕܢܸܟ݂ܠܵܗ̇ ܪܸܓ̣ܙܹ̇ܬ̣ ܘܲܡܚܹ̇ܝܬ̣ܵܗ̇. ܘܐܸܬ̣ܦܲܢܝܲܬ̣ ܘܪܸܓ̣ܙܲܬ̣: ܘܐܸܙܲܠ̄ܬ̤ ܚܢܲܓ̣ܬ̣ܵܗ̇ ܒܐܘܼܪܚܵܐ ܕܠܸܒܵܗ̇.


text:
ܘܪ̈ܲܫܝܼܥܹܐ ܐܲܝܟ݂ ܝܲܡܵܐ ܡܸܬ̇ܕܲܠܚܝܼܢ. ܡܸܛܠ ܕܫܸܠܝܵܐ ܠܵܐ ܡܸܫܟ̇ܚܝܼܢ ܘܗܵܦܟ݂ܝܼܢ ܡܵܘ̈ܗܝ ܪ̈ܲܚܫܵܐ ܘܲܣܝܵܢܵܐ. ܠܲܝܬ̇ ܫܠܵܡܵܐ ܠܪ̈ܲܫܝܼܥܹܐ: ܐܵܡܲܪ ܐܲܠܵܗܝ.


text:
ܩܪܝܼ ܒܓܲܓܲܪܬܵܟ݂ ܘܠܵܐ ܬܚܘܼܣ ܘܐܲܪܝܼܡ ܩܵܠܵܟ݂ ܐܲܝܟ݂ ܫܝܼܦܘܿܪܵܐ ܘܚܵܘܵܐ ܠܥܲܡܝ ܥܵܘܼܠܗܘܿܢ: ܘܠܲܕ݂ܒܹܝܬ̣ ܝܲܥܩܘܿܒ̣ ܚܛܵܗܲܝ̈ܗܘܿܢ.


text:
ܘܠܝܼ ܒܵܥܹ̇ܝܢ ܒܟ݂ܠܝܘܿܡ ܘܨܵܒܹ̇ܝܢ ܠܡܸܕܲܥ ܐܘܼܪ̈ܚܵܬ̣ܝ: ܐܲܝܟ݂ ܥܲܡܵܐ ܕܲܥܒܲܕ݂ ܙܲܕ̇ܝܼܩܘܼܬ̣ܵܐ: ܘܠܵܐ ܫܒܲܩ ܕܝܼܢܵܐ ܕܐܲܠܵܗܹܗ. ܫܵܐܠܝܼܢ ܠܝܼ ܕܝܼܢܵܐ ܘܙܲܕܝܼܩܘܼܬ̣ܵܐ: ܙܨܵܒܹ̇ܝܢ ܠܡܸܬ̣ܩܲܪܵܒ̣ܘܼ ܠܐܲܠܵܗܵܐ.


text:
ܠܡܵܢܵܐ ܨܵܡ̣ܢ: ܘܠܵܐ ܚ̣ܙܲܝܬ̇ ܘܡܲܟܸ̇ܟ݂ܢ ܢܲܦ̮ܫܲܢ: ܘܠܵܐ ܝܼܕܲܥܬ̇ ܗܵܐ ܒܝܵܘܡܵܐ ܕܨܵܘܡܟ݂ܘܿܢ ܥܵܒ̣ܕ̇ܝܼܬ̇ܘܿܢ ܨܸܒ̣ܝܵܢܲܝ̈ܟ̇ܘܿܢ: ܘܲܡܩܲܪܒ̣ܝܼܢ ܐ̄ܢ̇ܬ̇ܘܿܢ ܦܬܲܟ݂ܪ̈ܲܝܟ̇ܘܿܢ ܟܠܗܘܿܢ.


text:
ܗܵܐ ܠܚܸܪܝܵܢܵܐ ܘܲܠܡܲܨܘܼܬ̣ܵܐ ܨܵܝ̇ܡܝܼܬ̇ܘܿܢ: ܘܲܠܡܸܡܚܵܐ ܒܲܩܛܝܼܪܵܐ ܕܥܵܘܼܠܵܐ. ܠܵܐ ܬܨܘܼܡܘܼܢ ܐܲܝܟ݂: ܕܝܵܘܡܵܢܵܐ: ܘܬܲܫܡ̱ܥܘܼܢ ܩܵܠܟ݂ܘܿܢ ܒܲܡܪܵܘܡܵܐ.


text:
ܗܵܢܵܘ ܨܵܘܡܵܐ ܕܲܓ̣ܒܹܝܬ̣: ܕܢܲܡܸܟ ܐ̄ܢܵܫ ܢܲܦ̮ܫܹܗ. ܘܢܸܟ̇ܘܿܦ ܨܵܘܪܹܗ ܐܲܝܟ݂ ܟܪܘܿܠܵܐ ܘܣܲܩܵܐ ܘܩܸܛܡܵܐ ܡܵܐܹ̇ܟ ܠܹܗ. ܠܗܵܢܵܐ ܬܸܩܪܘܿܢ ܨܵܘܡܵܐ: ܘܝܵܘܡܵܐ ܕܨܸܒ̣ܝܵܢܹܗ ܕܡܵܪܝܵܐ.


text:
ܗܵܢܵܘ ܨܵܘܡܵܐ ܕܲܓ̣ܒܹܝܬ̣: ܕܬܸܫܪܸܐ ܩܸܛܪܹ̈ܐ ܕܥܵܘܼܠܵܐ: ܘܲܬ̣ܦܲܣܸܩ ܡܹܐܣܲܪ̈ܝܵܬ̣ܵܐ ܕܢܸܟ݂ܠܵܐ. ܘܬܸܫܪܸܐ ܟܒ̣ܝܼ̈ܫܹܐ ܠܚܹܐܪܘܼܬ̣ܵܐ ܘܟ݂ܠܗܹܝܢ ܡܹܐܣܲܪ̈ܝܵܬ̣ܵܐ ܬܸܦܣܩܘܼܢ.


text:
ܘܬܸܩܨܹܐ ܠܲܚܡܵܟ݂ ܠܟܲܦܢܵܐ. ܘܠܲܐܟ݂ܣܢܵܝܵܐ ܬܲܥܸܠ ܠܒܲܝܬܵܟ݂ ܟܲܕ݂ ܬܸܚܙܹܐ ܥܲܪܛܸܠܵܝܵܐ: ܘܲܬ̣ܟܲܣܹܝܘܗܝ ܘܠܵܐ ܬܲܗܡܹܐ ܡ̣ܢ ܒܲܪ ܒܸܣܪܵܟ݂.


text:
ܗܵܝܕܹ̇ܝܢ ܢܸܬ̣ܦܬܲܚ ܢܘܼܗܪܵܟ݂ ܐܲܝܟ݂ ܨܲܦܪܵܐ. ܘܙܲܕ̇ܝܼܩܘܼܬ̣ܵܟ݂ ܒܲܥܓܲܠ ܬܸܕ݂ܢܲܚ. ܘܬܹܐܙܲܠ ܩܕ݂ܵܡܲܝܟ ܙܲܕ̇ܝܼܩܘܼܬ̣ܵܟ݂. ܘܐܝܼܩܵܪܹܗ ܕܡܵܪܝܵܐ ܢܟܲܫܵܟ݂.


text:
ܗܵܝܕܹ̇ܝܢ ܬܸܩܪܸܐ: ܘܢܸܥܢܹܝܟ݂ ܡܵܪܝܵܐ. ܘܬܸܓ̣ܥܹܐ: ܘܢܹܐܡܲܪ ܗܵܐ ܐܸܢܵܐ ܐܸܢ ܬܲܥܒܲܪ ܡ̣ܢ ܓܵܘܵܟ݂ ܢܸܟ݂ܠܵܐ: ܘܬܸܫܪܹܐ ܠܲܟ݂ܒ̣ܝܼ̈ܫܹܐ ܘܡ̣ܢ ܡܲܡܠܠܵܐ ܕܲܓܵܠܵܐ ܬܲܪܚܸܩ.


text:
ܘܬܸܬܸ̇ܠ ܠܲܚܡܵܟ݂ ܠܟܲܦܢܵܐ. ܘܲܬ̣ܣܲܒܲܥ ܢܲܦ̮ܫܵܟ݂ ܕܟܲܦܢܵܐ: ܢܸܕ݂ܢܲܚ ܢܘܼܗܪܵܟ݂ ܒܚܸܫܘܿܟ݂ܵܐ: ܘܚܸܫܘܿܟ݂ܵܐ ܐܲܝܟ݂ ܛܲܗܪܵܐ.


text:
ܘܲܢܕܲܒ̇ܪܵܟ݂ ܡܵܪܝܵܐ ܐܲܡܝܼܢܵܐܝܼܬ̣ ܘܲܢܣܲܒܲܥ ܢܲܦ̮ܫܵܟ݂ ܒܕ݂ܘܼܗܵܢܵܐ. ܘܢܲܫܲܪ ܓܲܪ̈ܡܲܝܟ ܘܬܸܗܘܹܐ ܐܲܝܟ݂ ܦܲܪܕܲܝܣܵܐ ܕܲܪܘܸܐ: ܘܐܲܝܟ݂ ܡܲܒ̇ܘܼܥܵܐ ܕܡܲܝܵܐ ܕܠܵܐ ܓܵܝ̇ܙܝܼܢ ܡܵܘ̈ܗܝ.


text:
ܘܢܸܒ̣ܢܘܿܢ ܡܸܢܵܟ݂ ܚܲܪ̈ܒ̣ܵܬ̣ܵܐ ܕܡ̣ܢ ܥܵܠܲܡ. ܘܫܲܬ̣ܐ̱ܣܹ̈ܐ ܕܕ݂ܵܪܕܵܪ̈ܝܼܢ ܬܩܝܼܡ ܘܢܸܩܪܘܿܢܵܟ݂ ܣܵܐܹ̇ܓ̣ ܬܘܼܪ̈ܥܵܬ̣ܵܐ: ܘܡܲܗܦܸܟ݂ ܫܒ̣ܝܼ̈ܠܹܐ ܠܝܲܬ̣ܒܵܐ.


text:
ܐܸܢ ܬܲܗܦܸܟ݂ ܪܸܓ̣ܠܵܟ݂ ܡ̣ܢ ܫܲܒ̇ܬ̣ܵܐ: ܕܠܵܐ ܬܸܥܒܸ̇ܕ݂ ܨܸܒ̣ܝܵܢܵܟ݂ ܒܝܵܘܡܵܐ ܕܩܘܼܕ݂ܫܝ. ܘܬܸܩܪܹܐ ܠܫܲܒ̇ܬ̣ܵܐ ܡܦܲܢܲܩܬ̣ܵܐ: ܘܩܘܼܕܫܹܗ ܕܡܵܪܝܵܐ ܡܝܲܩܪܵܐ. ܘܲܬ̣ܝܲܩܪܝܼܗ̇ ܕܠܵܐ ܬܸܥܒܸ̇ܕ݂ ܒܵܗ̇ ܐܘܼܪܚܵܟ݂: ܘܠܵܐ ܬܸܥܒܸ̇ܕ݂ ܒܵܗ̇ ܨܸܒ̣ܝܵܢܵܟ݂: ܘܠܵܐ ܬܡܲܠܸܠ ܡܸܠܬ̣ܵܐ.


text:
ܗܵܝܕܹ̇ܝܢ ܬܸܬ̇ܟܸܠ ܥܲܠ ܡܵܪܝܵܐ. ܕܐܲܪܟ̇ܒ̣ܵܟ݂ ܥܲܠ ܥܘܼܫܢܵܗ̇ ܕܐܲܪܥܵܐ. ܘܐܵܘܟ̇ܠܵܟ݂ ܝܵܪܬ̇ܘܼܬܹܗ ܕܝܲܥܩܘܿܒ̣ ܐܲܒ̣ܘܼܟ݂ ܡܸܛܠ ܕܦܘܼܡܹܗ ܕܡܵܪܝܵܐ ܡܲܠܸܠ̣.


text:
ܐܸܠܵܐ ܚܵܘ̈ܒܲܝܟ̇ܘܿܢ ܗ̄ܘܼ ܦܪܲܫ̣ܘ ܒܲܝܢܲܝܟ̇ܘܿܢ ܠܐܲܠܵܗܟ݂ܘܿܢ ܘܲܚܛܵܗܲܝ̈ܟ̇ܘܿܢ ܐܲܗܦܸܟ݂ܘ ܐܲܦܵܘ̈ܗܝ ܡܸܢܟ݂ܘܿܢ ܕܠܵܐ ܢܸܫܡܲܥ.


text:
ܡܸܛܠ ܕܐܝܼܕܲܝ̈ܟ̇ܘܿܢ ܡܛܲܢ̈ܦܵܢ ܒܲܕ݂ܡܵܐ: ܘܨܸܒ̣̈ܥܵܬ̣ܟ݂ܘܿܢ ܒܥܵܘܼܠܵܐ ܘܣܸܦ̈ܘܵܬ̣ܟ݂ܘܿܢ ܡܡܲܠ̈ܠܵܢ ܫܘܼܩܪܵܐ. ܘܠܸܫܵܢܟ݂ܘܿܢ ܪܵܢܹ̇ܐ ܒܥܵܘܼܠܵܐ.


text:
ܘܠܲܝܬ̇ ܕܩܵܪܹܐ ܒܙܲܕ̇ܝܼܩܘܼܬ̣ܵܐ ܘܠܲܝܬ̇ ܕܕ݂ܵܐܹ̇ܢ ܒܗܲܝܡܢܘܼܬ̣ܵܐ ܐܸܬ̇ܬ̇ܟܸܠܘ ܥܲܠ ܣܪܝܼܩܘܼܬ̣ܵܐ: ܘܡܲܠܸܠ̣ܘ ܪܲܝܩܵܢܘܼܬ̣ܵܐ ܒܛܸܢܘ ܥܸܬܵܐ: ܘܝܼܠܸܕ݂ ܟܹܐܒܹ̈ܐ.


text:
ܒ̈ܢܵܬ̣ܵܐ ܕܚܲܪܡܵܢܵܐ ܐܲܦܲܥܘ ܘܢܵܘܠܵܐ ܕܲܓ̣ܘܵܓܲܝ ܙܩܲܪܘ. ܕܐܵܟܸ̇ܠ ܡ̣ܢ ܒ̈ܢܵܬ̣ܗܘܿܢ: ܢܡܘܼܬ̣ ܘܲܕ̇ܬܲܒ̣ܪܵܗ̇: ܡܸܫܟܲܚ ܫܲܥܛܵܐ.


text:
ܢܵܘܠܗܘܿܢ ܠܵܐ ܢܸܗܘܹܐ ܠܲܠܒ̣ܘܼܫܵܐ. ܘܠܵܐ ܢܸܬ̣ܟܲܣܘܿܢ ܒܲܥܒ̣ܵܕܲܝ̈ܗܘܿܢ ܥܒ̣ܵܕܲܝ̈ܗܘܿܢ ܥܒ̣ܵܕܹ̈ܐ ܐܸܢܘܿܢ ܕܥܸܬܵܐ. ܘܲܥܒ̣ܵܕܹ̈ܐ ܕܥܵܘܼܠܵܐ ܒܐܝܼܕܲܝ̈ܗܘܿܢ.


text:
ܪܸ̈ܓ̣ܠܲܝܗܘܿܢ ܪ̈ܵܗܛܢ ܠܒ̣ܝܼܫܬܵܐ. ܘܡܸܣܬܲܪܗܒ̣ܝܼܢ ܠܡܹܐܫܲܕ݂ ܕܡܵܐ ܙܟܵܝܵܐ. ܬܲܪ̈ܥܝܵܬ̣ܗܘܿܢ ܬܲܪ̈ܥܝܵܬ̣ܵܐ ܐܸܢܹܝܢ ܕܥܸܬܵܐ. ܘܒܸܙܬ̣ܵܐ ܘܲܬ̣ܒ̣ܵܪܵܐ ܒܲܫܒ̣ܝܼ̈ܠܲܝܗܘܿܢ.


text:
ܐܘܼܪܚܵܐ ܕܲܫܠܵܡܵܐ ܠܵܐ ܝܼܕܲܥܘ ܘܠܲܝܬ̇ ܕܝܼܢܵܐ ܒܗܲܠ̈ܟ݂ܵܬ̣ܗܘܿܢ ܫܒ̣ܝܼ̈ܠܲܝܗܘܿܢ ܡܥܲܩܡܝܼܢ. ܘܟ݂ܠ ܕܲܡܗܲܠܸܟ݂ ܒܗܘܿܢ: ܠܵܐ ܝܵܕܲܥ ܫܠܵܡܵܐ.


text:
ܡܸܛܠ ܗܵܢܵܐ ܐܸܬ̣ܪܲܚܲܩ ܡܸܢܲܢ ܕܝܼܢܵܐ. ܘܙܲܕ̇ܝܼܩܘܼܬ̣ܵܐ ܠܵܐ ܬܸܕ݂ܪ̱ܟܲܢ ܣܲܟ̇ܝܼܢ ܠܢܘܼܗܪܵܐ: ܘܲܗܘ̤ܵܐ ܚܸܫܘܿܟ݂ܵܐ ܘܲܠܙܲܗܪܵܐ ܘܲܒ̣ܥܲܡܛܵܢܵܐ ܗܲܠܸܟ݂ܢ.


text:
ܡܵܫܢ ܐܸܣܬ̣ܵܐ ܐܲܝܟ݂ ܥܘܝܼܪܹ̈ܐ. ܘܡܵܫ̄ܢ ܐܲܝܟ݂ ܗܵܢ̇ܘܿܢ ܕܠܲܝܬ̇ ܠܗܘܿܢ ܥܲܝܢܹ̈ܐ ܐܸܬ̇ܬܲܩܲܠܢ ܒܛܲܗܪܵܐ ܐܲܝܟ݂ ܕܲܒ̣ܪܲܡܫܵܐ. ܘܐܸܬ̇ܬܲܢܲܚ̄ܢ ܐܲܝܟ݂ ܗܵܢ̇ܘܿܢ ܕܩܲܪܝܼܒ̣ܝܼܢ ܠܵܡܡܵܬ̣.


text:
ܢܲܗܸܡ̄ܢ ܟܠܲܢ ܐܲܝܟ݂ ܕܸܒܹ̇ܐ ܘܐܲܝܟ݂ ܝܵܘܢܹ̈ܐ ܢܲܗܸܡ̄ܢ ܣܲܟ̇ܝܼܢ ܠܕ݂ܝܼܢܵܐ: ܘܠܲܝܬ̇ ܘܲܠܦܘܼܪܩܵܢܵܐ: ܘܐܸܬ̣ܪܲܚܲܩ ܡܸܢܲܢ.


text:
ܡܸܛܠ ܕܲܣܓܝܼ ܥܵܘܼܠܲܢ ܩܕ݂ܵܡܲܝܟ: ܘܲܚܛܵܗܲܝ̈ܢ ܣܲܗܕ̇ܘܼܢ ܡܸܛܠ ܕܥܵܘܼܠܲܢ ܥܲܡܲܢ ܗ̄ܘܼ. ܘܲܚܛܵܗܲܝ̈ܢ ܝܼܕ݂ܝܼܥܝܼܢ ܐܸܢܘܿܢ.


text:
ܐܲܥܠܝܼܢ ܘܕܲܓܸ̇ܠܢ ܒܡܵܪܝܵܐ ܘܲܗܦܲܟ݂ܢ ܡ̣ܢ ܒܵܬ̣ܪܹܗ ܕܐܲܠܵܗܲܢ. ܡܲܠܸܠ̣ܢ ܛܠܘܼܡܝܵܐ ܘܲܡ̣ܪܲܕ݂ܢ. ܒܛܸܢ̄ܢ: ܘܲܪܢܲܝܢ ܡ̣ܢ ܠܸܒܲܢ ܡܸܠܹ̈ܐ ܕܫܘܼܩܪܵܐ.


text:
ܐܲܗ̣ܦܸܟ݂ܢ ܕܝܼܢܵܐ ܠܒܸܣܬܪܹܗ: ܘܙܲܕ̇ܝܼܩܘܼܬ̣ܵܐ ܐܲܩܝܼܡ̄ܢ ܒܪܘܼܚܩܵܐ ܡܸܛܠ ܕܐܸܬ̇ܬ̇ܩܸܠ ܩܘܼܫܬܵܐ ܒܲܪܘܲܚܬ̣ܵܐ. ܘܡܲܟ̇ܣܵܢܘܼܬ̣ܵܐ ܠܵܐ ܡܸܫܟ̇ܚܵܐ ܠܡܹܐܬ̣ܵܐ.


text:
ܘܲܗܘ̤ܵܐ ܩܘܼܫܬܵܐ ܒܟܸܣܝܵܐ. ܘܲܥܒܲܪ ܣܘܼܟܵܠܵܐ ܡ̣ܢ ܪܸܥܝܵܢܲܢ. ܘܲܚܙ̣ܵܐ ܡܵܪܝܵܐ ܕܠܲܝܬ̇ ܕܝܼܢܵܐ: ܘܐܸܬ̣ܒ̇ܐܸܫ ܒܥܲܝܢܵܘ̈ܗܝ.


text:
ܢܸܕ݂ܚ̄ܠܘܼܢ ܡ̣ܢ ܡܲܥ̱ܪܒ̣ܵܐ ܠܲܫܡܹܗ ܕܡܵܪܝܵܐ. ܘܡ̣ܢ ܡܲܕ݂ܢܵܚܲܝ̈ ܫܸܡܫܵܐ ܠܐܝܼܩܵܪܹܗ. ܡܸܛܠ ܕܢܹܐܬܹܐ ܐܵܠܘܿܨܵܐ ܢܲܗܪܵܐ ܘܪܘܼܚܹܗ ܕܡܵܪܝܵܐ ܬܡܲܟ̇ܟ݂ܝܼܘܗܝ.


text:
ܘܐܸܢܵܐ ܗܵܢܵܘ ܩܝܵܡܝ ܕܥܲܡܟ݂ܘܿܢ: ܐܵܡܲܪ ܡܵܪܝܵܐ: ܪܘܼܚܝ ܕܲܥܠܲܝܟ ܘܡܸܠܲܝ̈ ܕܣܵܡܹ̇ܬ̣ ܒܦܘܼܡܵܟ݂: ܠܵܐ ܢܸܥܢ̈ܕ݂ܵܢ ܡ̣ܢ ܦܘܼܡܵܟ݂ ܘܡ̣ܢ ܦܘܼܡܹܗ ܕܙܲܪܥܵܟ݂: ܘܡ̣ܢ ܦܘܼܡܵܐ ܕܙܲܪܥܵܐ ܕܙܲܪܥܵܟ݂: ܐܵܡܲܪ ܡܵܪܝܵܐ: ܡ̣ܢ ܗܵܫܵܐ ܘܲܥܕܲܡܵܐ ܠܥܵܠܲܡ.


text:
ܡܸܛܠ ܕܗܵܐ ܚܸܫܘܿܟ݂ܵܐ ܡܟܲܣܸܐ ܠܐܲܪܥܵܐ: ܘܥܲܪܦܸܠܵܐ ܠܐܸܡܘ̈ܬ̣ܵܐ. ܘܲܥܠܲܝܟ̇ܝ ܢܸܕ݂ܢܲܚ ܡܵܪܝܵܐ. ܘܐܝܼܩܵܪܹܗ ܥܠܲܝܟ̇ܝ ܢܸܬ̣ܚ̄ܙܹܐ.


text:
ܐܲܪܝܼܡܝ ܥܲܝܢܲܝ̈ܟ̇ܝ ܠܲܚܕ݂ܵܪ̈ܲܝܟ̇ܝ ܘܲܚܙܵܝ ܕܟ݂ܠܗܘܿܢ ܡܸܬ̣ܟܲܢܫܝܼܢ ܘܐܵܬܹ̇ܝܢ ܠܹܟ݂ܝ. ܒܢܲܝ̈ܟ̇ܝ ܡ̣ܢ ܪܘܼܚܩܵܐ ܢܹܐܬ̣ܘܿܢ ܘܲܒ̣̈ܢܵܬܹܟ݂ܝ ܥܲܠ ܦܸܪ̈ܝܵܘܵܬ̣ܵܐ ܢܸܬ̣ܪ̈ܲܒ̇ܝܵܢ.


text:
ܗܵܝܕܹ̇ܝܢ ܬܸܚܙܹܝܢ: ܘܬܸܢܗ̱ܪܝܼܢ ܘܬܸܚܕܹ̇ܝܢ: ܘܲܢܪܘܼܚ ܠܸܒܸ̇ܟ݂ܝ. ܡܸܛܠ ܕܗܵܦܹ̇ܟ݂ ܠܹܟ݂ܝ ܥܘܼܬ̣ܪܹܗ ܕܝܲܡܵܐ. ܘܚܲܝ̈ܠܹܐ ܕܥܲܡܡܹ̈ܐ ܢܹܐܬ̣ܘܿܢ ܠܹܟ݂ܝ.


text:
ܐܲܒܲܠܬܵܐ ܕܓܲܡ̈ܠܹܐ ܬܟܲܣܹܝܟ݂ܝ ܒܘܼܟ݂ܪܹ̈ܐ ܕܡܸܕ݂ܝܲܢ ܘܕܲܐܥܦܵܐ: ܟܠܗܘܿܢ ܡ̣ܢ ܫܒ̣ܵܐ ܢܹܐܬ̣ܘܿܢ. ܕܲܗܒ̣ܵܐ ܘܲܠܒ̣ܘܿܢ̄ܬܵܐ ܢܸܫܩ̄ܠܘܼܢ ܘܬܸܫ̈ܒ̇ܚܵܬܹܗ ܕܡܵܪܝܵܐ ܢܣܲܒ̇ܪܘܼܢ.


text:
ܟܠܵܗ̇ ܥܵـ̈ـܢܵܐ ܕܩܹܕ݂ܵܪ ܢܟܲܢܫܘܼܢ ܠܹܟ݂ܝ ܘܕܸܟ݂ܪܹ̈ܐ ܕܲܢܒ̣ܵܐܘܼܬ̣ ܢܫܲܡܫܘܼܢܹܟ݂ܝ. ܘܢܸܣܩܘܼܢ ܠܨܸܒ̣ܝܵܢܵܐ ܥܲܠ ܡܲܕ݂ܒܲܚܝ ܘܒܲܝܬܵܐ ܕܬܸܫܒ̇ܘܿܚܬ̇ܝ ܐܹܫܲܒܲܚ.


text:
ܡܸܛܠ ܕܠܝܼ ܢܣܲܟ̇ܝܵܢ ܓܵܙܪ̈ܵܬ̣ܵܐ: ܘܐܸܠܦܹ̈ܐ ܕܬܲܪܫܝܼܫ ܐܲܝܟ݂ ܕܲܒ̣ܩܲܕ݂ܡܵܝܬܵܐ. ܠܡܲܝܬܵܝܘܼ ܒܢܲܝ̈ܟ̇ܝ ܡ̣ܢ ܪܘܼܚܩܵܐ: ܘܣܹܐܡܗܘܿܢ ܘܕܲܗ̱ܒ̣ܗܘܿܢ ܥܲܡܗܘܿܢ: ܠܲܫܡܹܗ ܕܡܵܪܝܵܐ ܐܲܠܵܗܹܟ݂ܝ: ܘܩܲܕ̇ܝܼܫܵܐ ܕܝܼܣܪܵܝܹܠ ܕܫܲܒ̇ܚܹܟ݂ܝ.


text:
ܘܢܸܒ̣ܢܘܿܢ ܒܢܲܝ̈ ܢܘܼܟ݂ܪ̈ܵܝܹܐ ܫܘܼܪ̈ܲܝܟ̇ܝ. ܘܡܲܠܟܲܝ̈ܗܘܿܢ ܢܫܲܡܫܘܼܢܹܟ݂ܝ ܡܸܛܠ ܕܲܒ̣ܪܘܼܓ̣ܙܝ ܡܚܹܝ̇ܬ̣ܟ݂ܝ. ܘܲܒ̣ܨܸܒ̣ܝܵܢܝ ܪܲܚܡܹ̇ܬ̣ ܥܠܲܝܟ̇ܝ.


text:
ܢܸܬ̣ܦܲܬ̣ܚܘܿܢ ܬܲܪ̈ܥܲܝܟ̇ܝ ܐܲܡܝܼܢܵܐܝܼܬ̣: ܒܐܝܼܡܵܡܵܐ ܘܲܒ̣ܠܸܠܝܵܐ: ܘܠܵܐ ܢܸܬ̇ܬܲܚܕ̇ܘܼܢ. ܘܢܸܥܠܘܼܢ ܠܹܟ݂ܝ ܚܲܝ̈ܠܹܐ ܕܥܲܡܡܹ̈ܐ: ܘܡܲܠܟܲܝ̈ܗܘܿܢ ܟܲܕ݂ ܕܒ̣ܝܼܪܝܼܢ.


text:
ܐܝܼܩܵܪܵܐ ܕܠܸܒ̣ܢܵܢ ܢܹܐܬܹܐ ܠܹܟ݂ܝ: ܒܪܘܿܬ̣ܵܐ ܗܕ݂ܝܼܪܬܵܐ ܘܫܲܪ̈ܘܲܝܢܹܐ ܐܲܟ݂ܚ̄ܕ݂ܵܐ: ܠܲܡܫܲܒܵܚܘܼܢ ܐܲܬ̣ܪܵܐ ܕܡܲܩܕܲܫܝ: ܘܠܲܐܬ̣ܪܵܐ ܕܪܸ̈ܓ̣ܠܲܝ ܐܝܼܩܵܪܝ.


text:
ܘܢܹܐܬ̣ܘܿܢ ܠܹܟ݂ܝ ܟܲܕ݂ ܡܡܲܟ̇ܟ݂ܝܼܢ ܒܢܲܝ̈ ܡܡܲܟ̇ܟ݂ܵܢܲܝ̈ܟ̇ܝ ܘܢܸܣܓ̇ܕ݂ܘܼܢ ܠܦܲܣܹ̈ܐ ܕܪܸ̈ܓ̣ܠܲܝܟ̇ܝ ܟܠܗܘܿܢ ܡܲܪ̈ܓ̇ܙܵܢܲܝܟ̇ܝ ܘܢܸܩܪܘܿܢܹܟ݂ܝ ܨܸܗܝܘܿܢ ܩܪܝܼܬܹܗ ܕܡܵܪܝܵܐ ܩܲܕ̇ܝܼܫܵܐ ܕܝܼܣܪܵܝܹܠ.


text:
ܚܠܵܦ ܕܲܗ̤ܘܲܝܬ̇ܝ ܫܒ̣ܝܼܩܬ̣ܵܐ ܘܲܣܢܝܼܐܬ̣ܵܐ ܡ̣ܢ ܒܠܲܝ ܕܥܵܒܲܪ: ܐܸܥܒ̇ܕܹܟ݂ܝ ܐܝܼܩܵܪܵܐ ܠܥܵܠܲܡ: ܘܚܲܕ݂ܘܼܬ̣ܵܐ ܠܕ݂ܵܪܕܵܪ̈ܝܼܢ.


text:
ܘܬܹܐܢܩܝܼܢ ܚܲܠܒ̣ܵܐ ܕܥܲܡܡܹ̈ܐ ܘܒܸܙܬ̣ܵܐ ܕܡܲܠ̈ܟܹ̇ܐ ܬܹܐܢܩܝܼܢ. ܘܬܸܕ̇ܥܝܼܢ ܕܐܸܢܵܐ ܐ̄ܢܵܐ ܡܵܪܝܵܐ ܦܵܪܘܿܩܹܟ݂ܝ: ܘܲܡܦܲܨܝܵܢܹܟ݂ܝ ܬܲܩܝܼܦܹܗ ܕܝܲܥܩܘܿܒ̣.


text:
ܚܠܵܦ ܢܚܵܫܵܐ ܐܲܝܬܹ̇ܐ ܕܲܗܒ̣ܵܐ. ܘܲܚܠܵܦ ܦܲܪܙܠܵܐ ܐܲܝܬܹ̇ܐ ܣܹܐܡܵܐ. ܘܲܚܠܵܦ ܩܲܝܣܹ̈ܐ ܢܚܵܫܵܐ. ܘܚܠܵܦ ܟܹܐܦܹ̈ܐ ܦܲܪܙܠܵܐ. ܘܐܸܥܒܸ̇ܕ݂ ܫܠܵܡܵܐ ܦܵܩܘܿܕܹܟ݂ܝ: ܘܫܲܠܝܼܛܹܟ݂ܝ ܙܲܕ̇ܝܼܩܘܼܬ̣ܵܐ. ܘܠܵܐ ܢܸܫܬ̇ܡܲܥ ܬܘܼܒ̣ ܥܵܘܼܠܵܐ ܒܐܲܪܥܹܟ݂ܝ


text:
ܘܠܵܐ ܢܸܗܘܹܐ ܠܹܟ݂ܝ ܬܘܼܒ̣ ܫܸܡܫܵܐ ܠܢܘܼܗܪܵܐ ܕܐܝܼܡܵܡܵܐ. ܘܢܘܼܗܪܹܗ ܕܣܲܗܪܵܐ ܠܵܐ ܢܸܢܗܲܪ ܠܹܟ݂ܝ. ܡܸܛܠ ܕܢܸܗܘܹܐ ܠܹܟ݂ܝ ܡܵܪܝܵܐ ܢܘܼܗܪܵܐ ܠܥܵܠܲܡ.


text:
ܪܘܼܚܹܗ ܕܡܵܪܝܵܐ ܐܲܠܵܗܵܐ ܥܠܲܝ. ܚܠܵܦ ܕܡܲܫܚܲܢܝ ܡܵܪܝܵܐ ܘܫܲܕܲܪܲܢܝ ܕܐܹܣܲܒܲܪ ܠܡܲܟ̇ܝܼ̈ܟܹܐ: ܘܐܸܥܨܘܿܒ̣ ܠܲܬ̣ܒ̣ܝܼܪ̈ܲܝ ܠܸܒܵܐ: ܘܐܸܩܪܹܐ ܚܹܐܪܘܼܬ̣ܵܐ ܠܲܫ̈ܒܲܝܵܐ: ܘܲܫܪܵܝܵܐ ܠܐܲܣܝܼܪܹ̈ܐ.


text:
ܠܡܸܬܲܠ ܠܐܲܒ̣ܝܼ̈ܠܹܐ ܕܨܸܗܝܘܿܢ ܫܘܼܒ̣ܚܵܐ: ܚܠܵܦ ܩܸܛܡܵܐ ܡܸܫܚܵܐ ܒܲܣܝܼܡܵܐ: ܘܲܚܠܵܦ ܐܸܒ̣ܠܵܐ ܥܛܵܦܵܐ ܕܬܸܫܒ̇ܘܿܚܬܵܐ. ܘܲܚܠܵܦ ܪܘܼܚܵܐ ܡܲܟ݂ܐܲܒ̣ܬܵܐ: ܢܸܬ̣ܩܪܘܿܢ ܕܸܟ݂ܪܹ̈ܐ ܕܙܲܕ̇ܝܼܩܘܼܬ̣ܵܐ: ܢܸܨܒ̇ܬܹܗ ܕܡܵܪܝܵܐ ܡܫܲܒܲܚܬܵܐ.


text:
ܘܢܸܒ̣ܢܘܿܢ ܚܲܪ̈ܒܵܬ̣ܵܐ ܕܡ̣ܢ ܥܵܠܲܡ: ܘܨܵܕ݂̈ܝܵܬ̣ܵܐ ܕܡ̣ܢ ܪܹܫܝܼܬ̣ܵܐ ܢܩܝܼܡܘܼܢ ܘܲܢܚܲܕ̇ܬ̣ܘܼܢ ܩܘܼܪ̈ܝܵܐ ܚܲܪ̈ܒܵܬ̣ܵܐ: ܘܨܵܕ݂̈ܝܵܬ̣ܵܐ ܕܕ݂ܵܪܕܵܪ̈ܝܼܢ.


text:
ܘܐܲܢ̄ܬ̇ܘܿܢ ܟܘܼܡܪ̈ܵܘܗܝ ܕܡܵܪܝܵܐ ܬܸܬ̣ܩܪܘܼܢ. ܘܲܡܫܲܡܫܵܢܵܘ̈ܗܝ ܕܐܲܠܵܗܲܢ ܢܸܬ̣ܐ̱ܡܲܪ ܠܟ݂ܘܿܢ. ܢܸܟ݂ܣܲܝ̈ܗܘܿܢ ܕܥܲܡܡܹ̈ܐ ܬܹܐܟ݂ܠܘܼܢ ܘܒ̣ܐܝܼܩܵܪܗܘܿܢ ܬܸܫܬܲܒ̇ܚܘܼܢ.


text:
ܚܠܵܦ ܒܸܗܬ̇ܬ̣ܟ݂ܘܿܢ: ܘܲܚܠܵܦ ܚܸܦ̱ܪܟ݂ܘܿܢ: ܝܘܼܪܬܵܢܵܐ ܬܸܢܝܵܢܵܐ ܬܹܐܪܬ̇ܘܼܢ ܒܐܲܪ̱ܥܗܘܿܢ. ܘܬܸܫܬܲܒ̇ܚܘܼܢ ܒܦܵܠܓ̇ܘܼܬ̣ܗܘܿܢ. ܚܲܕ݂ܘܼܬ̣ܵܐ ܠܥܵܠܲܡ ܬܸܗܘܹܐ ܠܟ݂ܘܿܢ.


text:
ܡܸܛܠ ܕܐܸܢܵܐ ܐ̄ܢܵܐ ܡܵܪܝܵܐ ܕܪܵܚܹ̇ܡ ܐ̄ܢܵܐ ܕܝܼܢܵܐ. ܘܣܵܢܹ̈ܐ ܐ̄ܢܵܐ ܚܛܘܼܦܝܵܐ ܘܥܵܘܼܠܵܐ ܘܐܸܬܸ̇ܠ ܥܲܡ̱ܠܟ݂ܘܿܢ ܒܩܘܼܫܬܵܐ. ܘܲܩܝܵܡܵܐ ܕܥܵܠܲܡ ܐܲܩܝܼܡ ܠܟ݂ܘܿܢ.


text:
ܘܢܸܬ̣̱ܝܼܕܲܥ ܙܲܪܥ̱ܟ݂ܘܿܢ ܒܥܲܡܡܹ̈ܐ: ܘܙܲܪܥܵܐ ܕܙܲܪܥ̱ܟ݂ܘܿܢ ܒܐܸܡ̈ܘܵܬ̣ܵܐ. ܟܠ ܚܵܙ̈ܝܵܝܟ̇ܘܿܢ ܢܸܫܬܵܘܕ̇ܥܘܼܢܵܟ݂ܘܿܢ: ܕܙܲܪܥܵܐ ܐܲܢ̄ܬ̇ܘܿܢ ܕܒܲܪܸܟ݂ ܡܵܪܝܵܐ.


text:
ܡܸܬ̣ܒܲܣܵܡܘܼ ܐܸܬ̣ܒܲܣܲܡ ܒܡܵܪܝܵܐ. ܘܲܬ̇ܕ݂ܘܼܨ ܢܲܦ̮ܫܝ ܒܐܲܠܵܗܝ. ܡܸܛܠ ܕܐܲܠܒ̇ܫܲܢܝ ܠܒ̣ܘܼܫܵܐ ܕܦܘܼܪܩܵܢܵܐ: ܘܐܲܥ̣ܛܦܲܢܝ ܦܪܝܼܣܵܐ ܕܙܲܕ̇ܝܼܩܘܼܬ̣ܵܐ: ܐܲܝܟ݂ ܚܲܬ̣ܢܵܐ ܫܒ̣ܝܼܚܵܐ ܘܐܲܝܟ݂ ܟܲܠܬ̣ܵܐ ܡܨܲܒ̇ܬ̇ܬܵܐ.


text:
ܘܐܲܝܟ݂ ܐܲܪܥܵܐ ܕܡܲܦܩܵܐ ܥܘܼܢܝܵܐ: ܘܐܲܝܟ݂ ܓܲܢܬ̣ܵܐ ܕܡܵܘܥܝܵܐ ܙܲܪܥܵܐ: ܗܵܟܲܢܵܐ ܢܵܘܥܸܐ ܡܵܪܝܵܐ ܐܲܠܵܗܵܐ ܙܲܕ̇ܝܼܩܘܼܬ̣ܵܐ: ܘܬܸܫܒ̇ܘܿܚܬܵܐ ܩܕ݂ܵܡ ܟܠܗܘܿܢ ܥܲܡܡܹ̈ܐ.


text:
ܡܸܛܠ ܨܸܗܝܘܿܢ ܠܵܐ ܐܸܫܬ̇ܘܿܩ ܘܡܸܛܠ ܐܘܿܪܸܫܠܸܡ ܠܵܐ ܐܸܫܠܸܐ ܥܕܲܡܵܐ ܕܬܸܦܘܿܩ ܙܲܕ̇ܝܼܩܘܼܬ̣ܵܗ̇ ܐܲܝܟ݂ ܢܘܼܗܪܵܐ: ܘܦܘܼܪܩܵܢܵܗ̇ ܐܲܝܟ݂ ܠܲܡܦܹܝܕ݂ܵܐ ܢܸܕ݂ܠܲܩ.


text:
ܘܢܸܚܙܘܿܢ ܥܲܡܡܹ̈ܐ ܙܲܕ̇ܝܼܩܘܼܬܹܟ݂ܝ: ܘܟ݂ܠܗܘܿܢ ܡܲܠ̈ܟܹ̇ܐ ܐܝܼܩܵܪܹܟ݂ܝ. ܘܢܸܬ̣ܩܪܸܐ ܠܹܟܝ ܫܡܵܐ ܚܲܕ݂ܬ̣ܵܐ: ܕܦܘܼܡܹܗ ܕܡܵܪܝܵܐ ܢܣܝܼܡܝܼܘܗܝ.


text:
ܘܬ̣ܘܼܒ̣ ܠܵܐ ܬܸܬ̣ܩܪܹܝܢ ܫܒ̣ܝܼܬܵܐ. ܘܐܲܪܥܹܟ݂ܝ ܬܘܼܒ̣ ܠܵܐ ܬܸܬ̣ܩܪܸܐ ܨܵܕ݂ܝܬ̣ܵܐ. ܐܸܠܵܐ ܬܸܬ̣ܩܪܹܝܢ ܨܸܒ̣ܝܵܢܝ: ܘܐܲܪܥܹܟ݂ܝ ܒܥܝܼܠܬܵܐ. ܡܸܛܠ ܕܲܨܒ̣ܵܐ ܒܹܟ݂ܝ ܡܵܪܝܵܐ. ܘܐܲܪܥܹܟ݂ܝ ܬܸܬ̣ܒܲܥܸܠ.


text:
ܡܸܛܠ ܕܐܲܝܟ݂ ܕܒ̣ܵܥܹ̇ܠ ܓܲܕ̇ܘܼܕ݂ܵܐ ܠܲܒ̣ܬ̣ܘܼܠܬܵܐ: ܗܵܟܲܢܵܐ ܢܸܒ̣ܥ̱ܠܘܼܢܹܟ݂ܝ ܒܢܲܝ̈ܟ̇ܝ. ܘܐܲܝܟ݂ ܕܚܵܕܹ̇ܐ ܚܲܬ̣ܢܵܐ ܒܟܲܠܬ̣ܵܐ: ܢܸܚܕܸ̇ܐ ܒܹܟ݂ܝ ܐܵܠܵܗܹܟ݂ܝ.


text:
ܥܲܠ ܫܘܼܪ̈ܲܝܟ̇ܝ ܐܘܿܪܸܫܠܸܡ ܐܲܩܝܼܡܹ̇ܬ̣ ܢܵܛܘܿܪܹ̈ܐ ܟܠܝܘܿܡ: ܒܐܝܼܡܵܡܵܐ ܘܲܒ̣ܠܸܠܝܵܐ ܐܲܡܝܼܢܵܐܝܼܬ̣. ܕܠܵܐ ܢܸܫܬ̇ܩܘܼܢ: ܘܠܵܐ ܢܸܫܠܘܿܢ ܡܲܕ݂ܟ̇ܪ̈ܵܢܹܝܗ̇ ܩܕ݂ܵܡ ܡܵܪܝܵܐ.


text:
ܝܑܼܡܵܐ ܡܵܪܝܵܐ ܒܝܲܡܝܼܢܹܗ ܘܒܲܕ݂ܪܵܥܹܗ ܥܲܫܝܼܢܵܐ: ܕܠܵܐ ܐܸܬܸ̇ܠ ܬܘܼܒ̣ ܥܒ̣ܘܼܪܹܟ݂ܝ ܡܹܐܟ݂ܘܼܠܬܵܐ ܠܲܒ̣ܥܸܠܕ̇ܒ̣ܵܒܲܝ̈ܟ̇ܝ ܘܠܵܐ ܢܸܫܬ̇ܘܿܢ ܒܢܲܝ̈ ܢܘܼܟ݂ܪ̈ܵܝܹܐ ܚܲܡܪܹܟ݂ܝ ܕܲܠܐܝܼܬ̇ܝ ܒܹܗ.


text:
ܐܸܠܵܐ ܡܟܲܢܫܵܢܵܘ̈ܗܝ ܢܹܐܟ݂ܠܘܼܢܹܗ. ܘܲܢܫܲܒ̇ܚܘܼܢ ܠܡܵܪܝܵܐ. ܘܲܡܟܲܢܫܵܢܵܘ̈ܗܝ ܢܸܫܬ̇ܘܿܢܹܗ ܒܕ݂ܵܪ̈ܲܝ ܩܲܕ̇ܝܼ̈ܫܵܬ̣ܵܐ.


text:
ܥܒܲܪܘ ܥܒܲܪܘ ܒܬܲܪܥܵܐ ܦܲܢܵܘ ܐܘܼܪܚܵܐ ܠܥܲܡܵܐ. ܕܪܘܿܫܘ ܫܒ̣ܝܼܠܵܐ. ܘܩܘܿܠܘ ܟܹܐܦܵܘ̈ܗܝ ܐܲܪܝܼܡܘ ܐܵܬ̤ܵܐ ܠܥܲܡܡܹ̈ܐ.


text:
ܗܵܐ ܡܵܪܝܵܐ ܐܲܫ̣ܡܲܥ ܠܣܵܘ̈ܦܹܝܗ̇ ܕܐܲܪܥܵܐ. ܐܸܡܲܪܘ ܠܒܲܪܬ̣ ܨܸܗܝܘܿܢ ܕܗܵܐ ܐܵܬܹ̇ܐ ܦܵܪܘܿܩܹܟ݂ܝ. ܗܵܐ ܐܲܓ̣ܪܹܗ ܥܲܡܹܗ: ܘܲܥܒ̣ܵܕܹ̇ܗ ܩܕ݂ܵܡܵܘܗܝ.


text:
ܘܢܸܩܪܘܿܢ ܐܸܢܘܿܢ ܥܲܡܵܐ ܩܲܕ̇ܝܼܫܵܐ: ܦܪ̈ܝܼܩܵܘܗܝ ܕܡܵܪܝܵܐ. ܘܐܲܢ̄ܬ̇ܝ ܬܸܬ̣ܩܪܹܝܢ ܬܒ̣ܝܼܥܬܵܐ: ܩܪܝܼܬ̣ܵܐ ܕܠܵܐ ܐܸܫܬܲܒ̣ܩܲܬ̤.


text:
ܡܲܢܘܼ ܗܵܢܵܐ ܕܐܵܬܹ̇ܐ ܡ̣ܢ ܐܲܕ݂ܘܿܡ. ܘܣܘܼ̈ܡܵܩܝܼܢ ܢܲܚܬܵܘ̈ܗܝ ܡ̣ܢ ܒܘܼܨܵܪ ܘܲܗܕ݂ܝܼܪ ܒܲܠܒ̣ܘܼܫܵܘ̈ܗܝ ܘܥܲܫܝܼܢ ܒܣܘܿܓ̣ܵܐܐ ܕܚܲܝܠܹܗ. ܐܸܢܵܐ ܡܡܲܠܸܠ ܒܙܲܕ̇ܝܼܩܘܼܬ̣ܵܐ: ܘܡܲܣܓܹ̇ܐ ܠܡܸܦܪܲܩ.


text:
ܡܲܥܨܲܪܬܵܐ ܕܵܫܹ̇ܬ̣ ܒܲܠܚܘܿܕܲܝ ܘܐ̄ܢܵܫ ܡ̣ܢ ܥܲܡܡܹ̈ܐ ܠܲܝܬ̇ ܗ̄ܘܼܵܐ ܥܲܡܝ. ܥܸܨܪܹܬ̣ ܐܸܢܘܿܢ ܒܪܘܼܓ̣ܙܝ ܘܕ݂ܵܫܹ̇ܬ̣ ܐܸܢܘܿܢ ܒܚܸܡܬ̣ܝ. ܘܲܢܕ݂ܵܐ ܕܸܡܗܘܿܢ ܥܲܠ ܠܒ̣ܘܼ̈ܫܲܝ ܘܟ݂ܠܗܘܿܢ ܢܲܚ̈ܬܲܝ ܦܲܠܦܠܹ̇ܬ̣.


text:
ܛܲܝܒ̇ܘܼܬܹܗ ܕܡܵܪܝܵܐ ܐܸܬ̇ܕ̇ܟܲܪ. ܘܬܸܫܒ̇ܘܿܚܬܹ̇ܗ ܕܡܵܪܝܵܐ ܥܲܠ ܕܟ݂ܠ ܕܦܲܪܥܲܝܢܝ ܡܵܪܝܵܐ. ܘܐܲܣܓܝܼ ܛܲܝܒ̇ܘܼܬܹܗ ܥܲܠ ܕܒܹܝܬ̣ ܝܼܣܪܵܝܹܠ ܕܦܲܪܥܲܝܢܝ ܐܲܝܟ݂ ܪ̈ܲܚܡܵܘܗܝ: ܘܐܲܝܟ݂ ܣܘܿܓ̣ܵܐܐ ܕܛܲܝܒ̇ܘܼܬܹܗ.


text:
ܒܟ݂ܠ ܐܘܼܠܨܵܢܲܝ̈ܗܘܿܢ ܠܵܐ ܐܲܠܸܨ ܐܸܢܘܿܢ. ܘܡܲܠܲܐܟ݂ܵܐ ܕܐܲܦܵܘ̈ܗܝ ܦܪܲܩ ܐܸܢܘܿܢ. ܒܲܡܪܲܚܡܵܢܘܼܬܹܗ ܘܲܒ̣ܪܘܼܚܵܦܹܗ ܦܪܲܩ̣ ܐܸܢܘܿܢ. ܘܐܲܪܝܼܡ ܐܸܢܘܿܢ ܘܫܲܩܸܠ ܐܸܢܘܿܢ: ܟܠܗܘܿܢ ܝܵܘ̈ܡܵܬܹܗ ܕܥܵܠܡܵܐ.


text:
ܘܗܸܢܘܿܢ ܡܲܪܡܲܪܘ: ܘܐܲܟ݂ܐܸܒ̣ܘ ܠܪܘܼܚܵܐ ܕܩܘܼܕ݂ܫܹܗ. ܘܲܗܦܲܟ݂ ܗܘ̤ܵܐ ܠܗܘܿܢ ܒܥܸܠܕ̇ܒ̣ܵܒ̣ܵܐ. ܘܗܘ̤ ܐܸܬ̣ܟܲܬܲܫ ܥܲܡܗܘܿܢ.


text:
ܘܐܸܬ̇ܕ̇ܟܲܪ ܝܵܘ̈ܡܵܬ̣ܵܐ ܕܥܵܠܲܡ ܕܡܘܼܫܹܐ ܥܲܒ̣ܕܹ̇ܗ: ܐܲܝܟ݂ ܕܐܲܣܸܩ̣ ܡ̣ܢ ܝܲܡܵܐ ܠܪܵܥܝܵܐ ܕܥܵܢܹ̈ܗ: ܘܐܲܝܟ݂ ܕܣܵܡ̣ ܒܓ̣ܵܘܹܗ ܪܘܼܚܵܐ ܕܩܘܼܕ݂ܫܹܗ.


text:
ܡܕܲܒܲܪ ܠܝܲܡܝܼܢܹܗ ܕܡܘܼܫܹܐ ܕܪܵܥܵܐ ܕܬܸܫܒ̇ܘܿܚܬܹ̇ܗ. ܬܪܲܥ̣ ܝܲܡܵܐ ܡ̣ܢ ܩܕ݂ܵܡܲܝܗܘܿܢ. ܘܲܥ̣ܒܲܕ݂ ܠܗܘܿܢ ܫܡܵܐ ܠܥܵܠܲܡ.


text:
ܐܲܝܟ݂ ܒܥܝܼܪܵܐ ܕܢܵܚܬܵܐ ܒܲܦܩܲܥܬ̣ܵܐ: ܪܘܼܚܹܗ ܕܡܵܪܝܵܐ ܕܲܒ̇ܪܲܬ̤ ܐܸܢܘܿܢ. ܗܵܟܲܢܵܐ ܕܲܒܲܪܬ̇ ܐܸܢܘܿܢ ܠܥܲܡܵܟ݂: ܘܲܥܒܲܕ̇ܬ̇ ܠܵܟ݂ ܫܡܵܐ ܡܫܲܒ̇ܚܵܐ.


text:
ܚܘܼܪ ܡ̣ܢ ܫܡܲܝܵܐ. ܘܲܚܙܝܼ ܡ̣ܢ ܡܸܕ݂ܝܵܪܵܟ݂ ܩܲܕ̇ܝܼܫܵܐ ܘܲܡܫܲܒ̇ܚܵܐ ܐܲܝܟܵܘ ܛܢܵܢܵܟ݂ ܘܓܲܢ̄ܒܵܪܘܼܬ̣ܵܟ݂: ܘܗܘܼܦܵܟ݂ܵܐ ܕܲܡܥܲܝ̈ܟ ܘܲܕ݂ܪ̈ܵܚܡܲܝܟ ܕܐܸܬ̣ܗ̱ܦܸܟ݂ܘ ܥܠܲܝܢ.


text:
ܡܸܛܠ ܕܐܲܢ̄ܬ̇ܘܼ ܐܲܒ̣ܘܼܢ. ܐܲܒ̣ܪܵܗܵܡ ܠܵܐ ܝܼܕܲܥ̄ܢ ܘܝܼܣܪܵܝܹܠ ܠܵܐ ܐܸܫܬܵܘܕ̇ܥ̄ܢ ܘܐܲܢ̄ܬ̇ܘܼ ܡܵܪܝܵܐ ܐܲܒ̣ܘܼܢ ܦܵܪܘܿܩܲܢ ܘܡ̣ܢ ܥܵܠܲܡ ܫܡܵܟ݂.


text:
ܠܡܵܢܵܐ ܐܲܛܥ̣ܝܼܬܵܢ ܡܵܪܝܵܐ ܡ̣ܢ ܐܘܼܪܚܵܟ݂. ܘܩܲܫܝܼܬ̇ ܠܸܒܲܢ ܡ̣ܢ ܕܸܚܠܬ̣ܵܟ݂. ܐܸܬ̣ܦܲܢܝ ܡܸܛܠ ܥܲܒ̣ܕܲܝ̈ܟ ܫܲܒ̣ܛܵܐ ܕܝܵܪܬ̇ܘܼܬ̣ܵܟ݂.


text:
ܠܵܐ ܦ̣ܬܲܚܬ̇ ܫܡܲܝܵܐ ܘܲܢܚܸܬ̇ܬ̇ ܘܡܢ ܩܕ݂ܵܡܲܝܟ ܕܵܠܘܼ ܛܘܼܪܹ̈ܐ. ܘܐܸܬ̣ܦܲܫܲܪܘ ܐܲܝܟ݂ ܕܡܸܬ̣ܦܲܫܪܵܐ ܫܥܘܿܬ̣ܵܐ ܡ̣ܢ ܩܕ݂ܵܡ ܢܘܼܪܵܐ.


text:
ܘܬ̣ܵܘܩܸܕ݂ ܢܘܼܪܵܐ ܠܲܒ̣ܥܸܠܕ̇ܒ̣ܵܒܲܝ̈ܟ. ܘܢܸܬ̣̱ܝܼܕܲܥ ܫܡܵܟ݂ ܠܲܒ̣ܥܸܠܕ̇ܒ̣ܵܒܲܝ̈ܟ. ܘܢܸܬ̇ܕܲܠܚܘܼܢ ܥܲܡܡܹ̈ܐ ܡ̣ܢ ܩܕ݂ܵܡܲܝܟ.


text:
ܡ̣ܢ ܥܵܠܲܡ ܠܵܐ ܨܵܬ̣ܘ ܘܠܵܐ ܫܡܲܥܘ ܘܥܹܝܢ ܠܵܐ ܚܙܵܬ̤ ܐܲܠܵܗ ܠܒܲܪ ܡܸܢܵܟ݂. ܕܥܵܒܹ̇ܕ݂ ܐܲܢ̄ܬ̇ ܠܐܲܝܠܹܝܢ ܕܲܡܣܲܟܹ̇ܝܢ ܠܵܟ݂.


text:
ܘܦܵܓܲܥ ܐܲܢ̄ܬ̇ ܒܒ̣ܘܼܣܵܡܵܐ ܒܐܲܝܠܹܝܢ ܕܥܵܒ̣ܕ̇ܝܼܢ ܙܲܕ̇ܝܼܩܘܼܬ̣ܵܐ ܒܐܘܼܪ̈ܚܵܬ̣ܵܟ݂ ܢܸܬ̇ܕܲܟ݂ܪܘܼܢܵܟ݂. ܗܵܐ ܐܲܢ̄ܬ̇ ܪܓܸܙܬ̇ ܘܲܚܛܲܝܢ ܒܗܹܝܢ. ܒܥܵܠܲܡ ܢܸܬ̣ܦܪܸܩ.


text:
ܕܲܗ̤ܘܲܝܢ ܐܲܝܟ݂ ܛܲܡܹ̈ܐܐ ܟܠܲܢ. ܘܐܲܝܟ݂ ܐܘܼܪܩܲܥܬ̣ܵܐ ܕܟܸܦ̮ܣܵܢܝܼܬ̣ܵܐ ܟܠܵܗ̇ ܙܲܕ̇ܝܼܩܘܼܬܲܢ. ܢܬܲܪܢ ܐܲܝܟ݂ ܛܲܪ̈ܦܹܐ ܟܠܲܢ. ܘܐܲܝܟ݂ ܥܲܠܥܵܠܵܐ ܫܲܩ̣ܠܘܿܢ ܚܛܵܗܲܝ̈ܢ.


text:
ܘܠܲܝܬ̇ ܕܩܵܪܹܐ ܒܲܫܡܵܟ݂: ܘܲܕ݂ܥܵܗܹ̇ܕ݂ ܠܲܡܚܲܡܣܵܢܘܼ ܒܵܟ݂. ܡܸܛܠ ܕܐܲܗ̣ܦܸܟ݂ܬ̇ ܐܲܦܲܝ̈ܟ ܡܸܢܲܢ: ܘܐܲܫܠܸܡ̣ܬܵܢ ܒܝܲܕ݂ ܚܛܵܗܲܝ̈ܢ.


text:
ܒܹܝܬ̣ ܩܘܼܕ݂ܫܲܢ ܘܬܸܫܒ̇ܘܿܚܬܲܢ: ܕܫܲܒ̇ܚܘܼܟ݂ ܐܲܒ̣ܵܗܲܝ̈ܢ: ܗܘ̤ܵܐ ܠܝܲܩܕܵܢܵܐ ܕܢܘܼܪܵܐ. ܘܟ݂ܠܵܗ̇ ܪܸܓ̇ܬܲܢ ܗܘ̤ܵܬ̣ ܠܚܘܼܪܒܵܐ.


text:
ܐܸܬ̣ܒ̇ܥܝܼܬ̣ ܠܐܲܝܠܹܝܢ ܕܠܵܐ ܫܲܐܠܘܼܢܝ ܘܐܸܫܬܲܟ݂ܚܹ̇ܬ̣ ܠܐܲܝܠܹܝܢ ܕܠܵܐ ܒܥܵܐܘܼܢܝ. ܐܸܡ̇ܪܹܬ̣ ܗܵܐ ܐܸܢܵܐ: ܠܥܲܡܵܐ ܕܠܵܐ ܩܪܵܐ ܫܹܡܝ.


text:
ܦܸܫܛܹ̇ܬ̣ ܐܝܼ̈ܕܲܝ ܝܵܘܡܵܐ ܟܠܹܗ: ܥܲܠ ܥܲܡܵܐ ܕܠܵܐ ܡܸܬ̇ܛܦܝܼܣ: ܕܲܡܗܲܠܟ݂ܝܼܢ ܒܵܬܲܪ ܬܲܪ̈ܥܝܼܬ̣ܗܘܿܢ: ܒܐܘܼܪܚܵܐ ܕܠܵܐ ܫܲܦܝܼܪܵܐ.


text:
ܘܝܵܬ̣ܒ̇ܝܼܢ ܒܩܲܒ̣ܪܹ̈ܐ: ܘܒ̣ܵܝܬ̇ܝܼܢ ܒܲܡܥܲܪܹ̈ܐ. ܘܐܵܟ݂ܠܝܼܢ ܒܸܣܪܵܐ ܕܲܚܙܝܼܪܵܐ. ܘܲܡܛܵܘܫܝܼܢ ܒܲܫ̈ܠܲܕܹ̇ܐ ܡܵܐܢܲܝ̈ܗܘܿܢ.


text:
ܘܐܵܡ̇ܪܝܼܢ ܦܪܘܿܩ ܠܗܲܠ: ܠܵܐ ܬܸܬ̣ܩܲܪܲܒ̣ ܠܝܼ ܡܸܛܠ ܕܲܡܩܲܕܲܫ ܐ̄ܢܵܐ ܗܵܠܹܝܢ ܗ̤ܘܲܝ̈ ܬܸܢܵܢܵܐ ܒܪܘܼܓ̣ܙܝ: ܘܢܘܼܪܵܐ ܕܝܵܩܕܵܐ ܒܟ݂ܠܝܘܿܡ.


text:
ܚܛܵܗܲܝ̈ܗܘܿܢ ܘܲܚܛܵܗܹ̈ܐ ܕܐܲܒ̣ܵܗܲܝ̈ܗܘܿܢ: ܚܲܫ ܩܒ̣ܘܿܠ ܐܸܢܘܿܢ: ܐܵܡܲܪ ܡܵܪܝܵܐ. ܕܣܵܡ̣ܘ ܒܸܣܡܹ̈ܐ ܥܲܠ ܛܘܼܪܹ̈ܐ. ܘܥܲܠ ܪ̈ܵܡܵܬ̣ܵܐ ܚܲܣܕ݂ܘܢܝ ܐܸܡܫܘܿܚ ܥܒ̣ܵܕܲܝ̈ܗܘܿܢ ܠܘܼܩܕܲܡ ܒܥܘܼܒ̇ܗܘܿܢ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܐܲܝܟ݂ ܕܡܸܫܬܲܟ݂ܚܵܐ ܛܘܿܛܝܼܬ̣ܵܐ ܒܲܣܓ̣ܘܼܠܵܐ: ܘܐܵܡܲܪ ܐ̄ܢܵܫ ܠܚܲܒ̣ܪܹܗ: ܠܵܐ ܬܚܲܒ̇ܠܝܼܘܗܝ: ܡܸܛܠ ܕܒ̣ܘܼܪܟ̇ܬ̣ܵܐ ܐܝܼܬ̣ ܒܹܗ. ܗܵܟܲܢܵܐ ܐܸܥܒܸ̇ܕ݂ ܡܸܛܠ ܥܲܒ̣ܕܲܝ̈: ܘܠܵܐ ܐܹܚܲܒܲܠ ܠܟ݂ܠܗܘܿܢ.


text:
ܘܐܲܦܸܩ ܙܲܪܥܵܐ ܡ̣ܢ ܝܲܥܩܘܿܒ̣: ܘܡ̣ܢ ܝܼܗܘܼܕ݂ܵܐ ܝܵܪܬܵܐ ܕܛܘܼܪܝ ܘܢܹܐܪܬ̇ܘܼܢܹܗ ܓܒܲܝ̈. ܘܥܲܒ̣ܕܲܝ̈ ܢܸܥܡܪܘܼܢ ܬܲܡܵܢ.


text:
ܘܐܲܢ̄ܬ̇ܘܼ ܕܲܫܒܲܩܬ̇ܘܼܢ ܠܡܵܪܝܵܐ: ܘܲܛ̣ܥܲܝܬ̇ܘܿܢ ܠܛܘܼܪܹܗ ܩܲܕ̇ܝܼܫܵܐ. ܘܲܡ̣ܠܲܝܬ̇ܘܿܢ ܦܵܬ̣ܘܿܪܹ̈ܐ ܠܓܲـ̈ـܕܹ̇ܐ: ܘܲܡ̣ܙܲܓ̣ܬ̇ܘܿܢ ܠܗܘܿܢ ܐܲܓܵܢܹ̈ܐ.


text:
ܐܸܡܚܹܟ݂ܘܿܢ ܒܚܲܪܒܵܐ. ܘܟ݂ܠܟ݂ܘܿܢ ܒܩܸܛܠܵܐ ܐܸܬ̣ܒܲܪܟ݂ܘܿܢ. ܥܲܠ ܕܲܩܪܹܝܬ̣ܟ݂ܘܿܢ ܘܠܵܐ ܥ̣ܢܲܝܬ̇ܘܿܢ. ܘܡܲܠܠܹܬ̣ ܘܠܵܐ ܫ̣ܡܲܥܬ̇ܘܿܢ. ܘܲܥܒܲܕܬ̇ܘܿܢ ܕܒ̣ܝܼܫ ܩܕ݂ܵܡܲܝ ܘܲܓܒܲܝܬ̇ܘܿܢ ܡܸܕܸ̇ܡ ܕܠܵܐ ܨܵܒܹ̇ܐ ܐ̄ܢܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ. ܗܵܐ ܥܲܒ̣ܕܲܝ̈ ܢܹܐܟ݂ܠܘܼܢ: ܘܐܲܢ̄ܬ̇ܘܿܢ ܬܸܟ݂ܦܢܘܼܢ ܗܵܐ ܥܲܒ̣ܕܲܝ̈ ܢܸܫܬ̇ܘܿܢ: ܘܐܲܢ̄ܬ̇ܘܿܢ ܬܸܨܗܘܿܢ ܗܵܐ ܥܲܒ̣ܕܲܝ̈ ܢܸܚܕ̇ܘܿܢ: ܘܐܲܢ̄ܬ̇ܘܿܢ ܬܸܒ̣ܟ̇ܘܿܢ.


text:
ܗܵܐ ܥܲܒ̣ܕܲܝ̈ ܢܫܲܒ̇ܚܘܼܢ ܡ̣ܢ ܛܵܒ̣ܵـ̈ـܬ̣ܵܐ ܕܠܸܒ̇ܗܘܿܢ: ܘܐܲܢ̄ܬ̇ܘܿܢ ܬܒܲܓ̇ܢܘܿܢ ܡ̣ܢ ܟܹܐܒܹܗ ܕܠܸܒ̇ܟ݂ܘܿܢ: ܘܡ̣ܢ ܬܒ̣ܵܪܵܗ̇ ܕܪܘܼܚܟ݂ܘܿܢ.


text:
ܘܬܸܫܒ̇ܩܘܼܢ ܫܸܡܟ݂ܘܿܢ ܡܵܘ̈ܡܵܬ̣ܵܐ ܠܲܓ̣ܒܲܝ̈ ܘܲܢܡܝܼܬ̣ܵܟ݂ ܡܵܪܝܵܐ ܐܲܠܵܗܵܐ ܘܲܠܥܲܒ̣ܕܵܘ̈ܗܝ ܢܸܩܪܸܐ ܫܡܵܐ ܐ̄ܚܪܹܢܵܐ.


text:
ܕܡܸܬ̣ܒܲܪܲܟ݂ ܒܐܲܪܥܵܐ: ܡܸܬ̣ܒܲܪܲܟ݂ ܒܐܲܠܵܗܵܐ ܐܵܡܹܝܢ. ܘܲܕ݂ܝܵܡܹ̇ܐ ܒܐܲܪܥܵܐ: ܝܵܡܹ̇ܐ ܒܐܲܠܵܗܵܐ ܐܵܡܹܝܢ. ܡܸܛܠ ܕܢܸܬ̇ܛܲܥ̈ܝܵܢ ܥܵܩܵـ̈ـܬ̣ܵܐ ܩܲܕ݂ܡܵـ̈ـܝܵܬ̣ܵܐ: ܘܢܸܬ̣ܟܲܣ̈ܝܵܢ ܡ̣ܢ ܩܕ݂ܵܡܲܝ.


text:
ܡܸܛܠ ܕܗܵܐ ܐܸܢܵܐ ܒܵܪܹܐ ܐ̄ܢܵܐ ܫܡܲܝܵܐ ܚܲܕ݂ܬܹ̈ܐ ܘܐܲܪܥܵܐ ܚܕܲܬܵܐ. ܘܠܵܐ ܢܸܬ̇ܕܲܟ݂ܪܘܼܢ ܩܲܕ݂ܡܵـ̈ـܝܵܬ̣ܵܐ. ܘܠܵܐ ܢܸܣ̈ܩܵܢ ܥܲܠ ܠܸܒܵܐ.


text:
ܐܸܠܵܐ ܢܸܚܕ̇ܘܿܢ ܘܲܢܕ݂ܘܼܨܘܼܢ ܠܥܵܠܲܡ ܥܵܠܡܝܼܢ ܕܒ̣ܵܪܹܐ ܐ̄ܢܵܐ. ܡܸܛܠ ܕܗܵܐ ܒܵܪܹܐ ܐ̄ܢܵܐ ܠܐܘܿܪܸܫܠܸܡ ܕܝܵܨܵܐ: ܘܒ̣ܵܗ̇ ܐܸܚܕܹ̇ܐ.


text:
ܘܬ̣ܘܼܒ̣ ܠܵܐ ܢܸܗܘܹܐ ܬܲܡܵܢ ܛܠܸܐ ܝܵܘ̈ܡܵܬ̣ܵܐ: ܘܣܵܒ̣ܵܐ ܕܠܵܐ ܢܡܲܠܸܐ ܝܵܘ̈ܡܵܬܹܗ. ܡܸܛܠ ܕܛܲܠܝܵܐ ܒܲܪ ܡܵܐܐ ܫܢ̈ܝܼܢ ܢܡܘܼܬ̣. ܘܐܲܝܢܵܐ ܕܚܵܛܹ̇ܐ ܒܲܪ ܡܵܐܐ ܫܢ̈ܝܼܢ: ܢܸܬ̇ܬ̇ܠܝܼܛ.


text:
ܠܵܐ ܢܸܒ̣ܢܘܿܢ: ܘܲܐ̄ܚܪ̈ܵܢܹܐ ܢܸܬ̇ܒ̣ܘܼܢ ܘܠܵܐ ܢܸܨܒ̣ܘܼܢ: ܘܲܐ̄ܚܪ̈ܵܢܹܐ ܢܹܐܟ݂ܠܘܼܢ. ܡܸܛܠ ܕܝܵܘ̈ܡܵܬܹܗ ܕܥܲܡܝ ܐܲܝܟ݂ ܝܵܘ̈ܡܵܬ̣ܵܐ ܐܸܢܘܿܢ ܕܐܝܼܠܵܢܹ̈ܐ. ܘܲܥܒ̣ܵܕ݂ ܐܝܼܕܲܝ̈ܗܘܿܢ ܢܹܐܟ݂ܠܘܼܢ ܓܒܲܝ̈.


text:
ܠܵܐ ܢܸܠܐܘܿܢ ܠܲܣܪܝܼܩܘܼܬ̣ܵܐ: ܘܠܵܐ ܢܵܘܠܕ݂ܘܼܢ ܠܠܵܘܛܬ̣ܵܐ: ܡܸܛܠ ܕܙܲܪܥܵܐ ܐܸܢܘܿܢ ܒܪܝܼܟܹܗ ܕܡܵܪܝܵܐ: ܗܸܢܘܿܢ ܘܲܒ̣ܢܲܝ̈ܗܘܿܢ ܥܲܡܗܘܿܢ.


text:
ܕܸܐܒ̣ܵܐ ܘܐܸܡܪܵܐ ܐܲܟ݂ܚ̄ܕ݂ܵܐ ܢܸܪܥܘܿܢ. ܘܐܲܪܝܵܐ ܐܲܝܟ݂ ܬܵܘܪܵܐ ܢܹܐܟ݂ܘܿܠ ܬܸܒ̣ܢܵܐ. ܘܚܸܘܝܵܐ ܥܲܦܪܵܐ ܠܲܚܡܹܗ: ܘܠܵܐ ܢܲܒ̣ܐ̱ܫܘܼܢ ܘܠܵܐ ܢܚܲܒ̇ܠܘܼܢ ܒܟ݂ܠܹܗ ܛܘܼܪܵܐ ܕܩܘܼܕ݂ܫܝ ܐܵܡܲܪ ܡܵܪܝܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܫܡܲܝܵܐ ܟܘܼܪܣܲܝ: ܘܐܲܪܥܵܐ ܟܘܼܒ̣ܫܵܐ ܕܪܸ̈ܓ̣ܠܲܝ: ܐܲܝܢܵܘ ܒܵܝܬܵܐ ܕܒ̣ܵܢܹ̇ܝܢ ܐ̄ܢܬ̇ܘܿܢ ܠܝܼ: ܐܵܘ ܐܲܝܢܵܘ ܐܲܬ̣ܪܐ ܕܲܢܝܵܚܬ̇ܝ.


text:
ܗܵܠܹܝܢ ܟܠܗܹܝܢ ܐܝܼܕ݂ܝ ܥܸܒ̣ܕܲܬ̤: ܘܕ݂ܝܼܠܝ ܐܸܢܹܝܢ ܗܵܠܹܝܢ ܟܠܗܹܝܢ ܐܵܡܲܪ ܡܵܪܝܵܐ. ܘܲܒ̣ܡܲܢ ܐܹܚܘܼܪ ܘܐܸܥܡܲܪ: ܐܸܠܵܐ ܒܢܝܼܚܵܐ ܘܲܒ̣ܡܲܟ̇ܝܼܟ݂ ܪܘܼܚܵܐ ܕܐܵܙܲܥ ܡ̣ܢ ܡܸܠܲܬ̣ܝ.


text:
ܕܢܵܟܹ̇ܣ ܬܵܘܪܵܐ ܐܲܝܟ݂ ܗܵܘܿ ܕܩܵܛܹ̇ܠ ܓܲܒ̣ܪܵܐ: ܕܕ݂ܵܒܲܚ̇ ܐܸܡܪܵܐ ܐܲܝܟ݂ ܗܵܘܿ ܕܩܵܛܹ̇ܠ ܟܲܠܒܵܐ: ܕܲܡܩܲܪܸܒ̣ ܣܡܝܼܕ݂ܵܐ ܐܲܝܟ݂ ܕܡܵܐ ܕܲܚܙܝܼܪܵܐ: ܕܲܡܩܲܪܸܒ̣ ܠܒ̣ܘܿܢ̄ܬܵܐ ܐܲܝܟ݂ ܗܵܘܿ ܕܲܡܒܲܪܸܟ݂ ܠܲܦܬܲܟ݂ܪܹ̈ܐ: ܐܵܦ ܗܸܢܘܿܢ ܐܸܬ̣ܪܲܥܝܼܘ ܒܐܘܼܪ̈ܚܵܬ̣ܗܘܿܢ: ܘܲܨܒ̣ܵܬ̤ ܢܲܦ̮ܫܗܘܿܢ ܒܲܦܬܲܟ݂ܪ̈ܲܝܗܘܿܢ.


text:
ܐܵܦ ܐܸܢܵܐ ܐܸܨܒܹ̇ܐ ܒܒ̣ܘܼܙܵܚܗܘܿܢ: ܘܐܸܦܪܘܿܥ ܐܸܢܘܿܢ ܥܒ̣ܵܕܲܝ̈ܗܘܿܢ: ܥܲܠ ܕܲܩܪܹܝܬ̣ ܘܠܲܝܬ̇ ܕܥܵܢܹ̇ܐ: ܘܡܲܠܠܹܬ̣ ܘܠܵܐ ܫܡܲܥ̣ܘ: ܘܲܥܒܲܕ݂ܘ ܕܒ̣ܝܼܫ ܩܕ݂ܵܡܲܝ: ܘܲܓ̣ܒ̣ܵܘ ܡܸܕܸ̇ܡ ܕܠܵܐ ܨܒܹ̇ܝܬ̣.


text:
ܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ ܐܲܝܠܹܝܢ ܕܙܵܝܥܝܼܢ ܡ̣ܢ ܡܸܠܬܹܗ. ܐܸܡܲܪܘ ܠܐܲܚܲܝ̈ܟ̇ܘܿܢ ܣܵܢܐܲܝ̈ܟ̇ܘܿܢ ܡܲܣ̱ܠܝܵܢܲܝ̈ܟ̇ܘܿܢ ܡܸܛܠ ܫܹܡܝ. ܢܸܫܬܲܒܲܚ ܡܵܪܝܵܐ ܘܢܸܚܕܹ̇ܐ ܒܚܲܕ݂ܘܼܬ̣ܟ݂ܘܿܢ: ܘܗܸܢ̣ܘܿܢ ܢܸܒ̣ܗ̱ܬ̣ܘܼܢ.


text:
ܩܵܠܵܐ ܕܲܕ݂ܠܘܼܚܝܵܐ ܡ̣ܢ ܩܪܝܼܬ̣ܵܐ: ܘܩܵܠܵܐ ܡ̣ܢ ܗܲܝܟ̇ܠܵܐ: ܩܵܠܹܗ ܕܡܵܪܝܵܐ ܕܦܵܪܲܥ ܦܘܼܪܥܵܢܵܐ ܠܲܒ̣ܥܸܠܕ̇ܒ̣ܵܒ̣ܵܘ̈ܗܝ.


text:
ܡܲܢ ܫ̣ܡܲܥ ܐܲܝܟ݂ ܗܵܕܹܐ: ܘܡܲܢ ܚ̣ܙܵܐ ܐܲܝܟ݂ ܗܵܠܹܝܢ: ܕܲܡܚܲܒ̇ܠܵܐ ܐܲܪܥܵܐ ܒܝܵܘܡܵܐ ܚܕ݂: ܘܡܸܬ̣̱ܝܼܠܸܕ݂ ܥܲܡܵܐ ܒܫܵܥܬ̣ܵܐ ܚܕ݂ܵܐ: ܡܸܛܠ ܕܚܲܒ̇ܠܲܬ̤ ܘܝܸܠܕܲܬ̣ ܨܸܗܝܘܿܢ ܠܲܒ̣ܢܹ̈ܝܗ̇.


text:
ܐܸܢܵܐ ܝܸܗ̄ܒܹ̇ܬ̣ ܣܘܼܟܵܝܵܐ ܗܵܢܵܐ: ܘܠܵܐ ܡܵܘܠܸܕ݂ ܐ̄ܢܵܐ ܐܵܡܲܪ ܡܵܪܝܵܐ ܕܲܠܡܵܐ ܠܵܐ ܗ̄ܘܼܵܐ ܐܸܢܵܐ ܡܵܘܠܸܕ݂ ܐ̄ܢܵܐ ܘܟ݂ܵܠܹ̇ܐ ܐ̄ܢܵܐ ܐܵܡܲܪ ܐܲܠܵܗܹܟ݂ܝ.


text:
ܚܕ݂ܵܘ ܒܐܘܿܪܸܫܠܸܡ ܘܕ݂ܘܼܨܘ ܒܵܗ̇ ܟܠ ܪ̈ܵܚܡܹܝܗ̇. ܐܸܬ̣ܒܲܣܲܡܘ ܥܲܡܵܗ̇ ܒܒ̣ܘܼܣܵܡܵܐ ܟܠ ܕܲܗܘ̤ܵܘ ܒܐܸܒ̣ܠܵܐ ܥܠܹܝܗ̇.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ: ܕܗܵܐ ܪܵܡܹ̇ܐ ܐ̄ܢܵܐ ܥܠܹܝܗ̇ ܫܠܵܡܵܐ ܐܲܝܟ݂ ܢܲܗܪܵܐ: ܘܐܲܝܟ݂ ܢܲܚܠܵܐ ܕܓ̣ܵܪܹܦ. ܘܐܝܼܩܵܪܵܐ ܕܥܲܡܡܹ̈ܐ ܬܹܐܢܩܘܼܢ: ܘܥܲܠ ܦܸܪ̈ܝܵܘܵܬ̣ܵܐ ܬܸܫܬܲܩܠܘܼܢ: ܘܥܲܠ ܒܘܼܪ̈ܟܹ̇ܐ ܬܸܬ̣ܪܲܒ̇ܘܿܢ.


text:
ܘܬܸܚܙܘܿܢ ܘܢܸܚܕܹ̇ܐ ܠܸܒ̇ܟ݂ܘܿܢ: ܘܓܲܪ̈ܡܲܝܟ̇ܘܿܢ ܐܲܝܟ݂ ܬܸܕ݂ܐܵܐ ܢܸܪܘ̱ܙܘܼܢ. ܘܬܸܬ̣̱ܝܼܕܲܥ ܐܝܼܕܹܗ ܕܡܵܪܝܵܐ ܥܲܠ ܥܲܒ̣ܕܵܘ̈ܗܝ: ܘܬ̣ܵܘܒܸ̇ܕ݂ ܠܲܒ̣ܥܸܠܕ̇ܒ̣ܵܒ̣ܵܘ̈ܗܝ.


text:
ܡܸܛܠ ܕܗܵܐ ܡܵܪܝܵܐ ܒܢܘܼܪܵܐ ܐܵܬܹ̇ܐ: ܘܐܲܝܟ݂ ܥܲܠܥܵܠܵܐ ܡܲܪܟܲܒ̣ܬܹܗ. ܕܢܸܗܦܘܿܟ݂ ܒܚܸܡܬ̣ܵܐ ܕܪܘܼܓ̣ܙܹܗ. ܘܲܟ݂ܐܵܬܹܗ ܫܲܠܗܹܒ̣ܝܼܬ̣ܵܐ ܕܢܘܼܪܵܐ.


text:
ܕܡܸܬ̣ܩܲܕ̇ܫܝܼܢ ܘܡܸܬ̇ܕܲܟܹ̇ܝܢ ܒܓܲܢܹ̈ܐ: ܚܲܕ݂ ܒܵܬܲܪ ܚܲܕ݂ ܒܲܡܨܲܥܬ̣ܵܐ: ܘܐܵܟ݂ܠܝܼܢ ܒܸܣܪܵܐ ܕܲܚܙܝܼܪܵܐ: ܘܫܸܪܨܵܐ ܘܥܘܼܩܒ̇ܪܹ̈ܐ. ܐܲܟ݂ܚ̄ܕ݂ܵܐ ܢܣܘܼܦܘܼܢ ܐܵܡܲܪ ܡܵܪܝܵܐ.


text:
ܘܐܸܢܵܐ ܝܵܕܲܥ ܐ̄ܢܵܐ ܥܒ̣ܵܕܲܝ̈ܗܘܿܢ ܘܬܲܪ̈ܥܝܵܬ̣ܗܘܿܢ: ܡܵܐ ܕܐܸܬܹ̇ܝܬ̣ ܠܲܡܟܲܢܵܫܘܼ ܠܟ݂ܠܗܘܿܢ ܥܲܡܡܹ̈ܐ ܘܲܠܸܠܫܵܢܹ̈ܐ: ܘܢܹܐܬ̣ܘܿܢ ܘܢܸܚܙܘܿܢ ܐܝܼܩܵܪܝ.


text:
ܘܐܹܣܝܼܡ ܒܗܘܿܢ ܐܵܬ̤ܵܐ: ܘܐܹܫܲܕܲܪ ܡܸܢܗܘܿܢ ܡܫܵܘܙ̈ܒܹܐ ܠܥܲܡܡܹ̈ܐ: ܠܬܲܪܫܝܼܫ: ܘܲܠܦܘܿܠ: ܘܲܠܠܘܿܕ݂: ܕܢܵܓܕ̇ܝܼܢ ܒܩܸܫܬܵܐ: ܘܲܠܬ̣ܘܼܒܹܝܠ: ܘܲܠܝܵܘܵܢ: ܘܲܠܓ̣ܵܙܪ̈ܵܬ̣ܵܐ ܪ̈ܲܚܝܼܩܵܬ̣ܵܐ: ܕܠܵܐ ܫ̣ܡܲܥܘ ܫܹܡܝ ܘܠܵܐ ܚܙܵܘ ܐܝܼܩܵܪܝ: ܘܲܢܚܵܘܘܿܢ ܐܝܼܩܵܪܝ ܒܥܲܡܡܹ̈ܐ.


text:
ܘܢܲܝܬ̇ܘܿܢ ܠܟ݂ܠܗܘܿܢ ܐܲܚܲܝ̈ܟ̇ܘܿܢ ܡ̣ܢ ܟܠܗܘܿܢ ܥܲܡܡܹ̈ܐ ܩܘܼܪܒܵܢܵܐ ܠܡܵܪܝܵܐ: ܒܪ̈ܲܟ݂ܫܵܐ: ܘܲܒ̣ܡܲܪ̈ܟ̇ܒ̣ܬ̣ܵܐ: ܘܲܒ̣ܩܵܪ̈ܘܿܟܹܐ: ܠܛܘܼܪܵܐ ܕܩܘܼܕ݂ܫܝ: ܠܐܘܿܪܸܫܠܸܡ ܐܵܡܲܪ ܡܵܪܝܵܐ: ܐܲܝܟ݂ ܕܡܲܝܬܹ̇ܝܢ ܒܢܲܝ̈ ܝܑܼܣܪܵܝܹܠ ܣܡܝܼܕ݂ܵܐ ܒܡܵܐܢܹ̈ܐ ܕܟܲـ̈ـܝܵܐ ܠܒܲܝܬܹ̇ܗ ܕܡܵܪܝܵܐ.


text:
ܐܲܝܟ݂ ܫܡܲܝܵܐ ܚܲܕ݂ܬܹ̈ܐ ܘܐܲܪܥܵܐ ܚܕܲܬܵܐ ܕܥܵܒܹ̇ܕ݂ ܐ̄ܢܵܐ: ܕܩܵܝ̇ܡܝܼܢ ܩܕ݂ܵܡܲܝ ܐܵܡܲܪ ܡܵܪܝܵܐ: ܗܵܟܲܢܵܐ ܢܸܬ̣ܩܲܝܲܡ ܙܲܪܥ̱ܟ݂ܘܿܢ ܘܫܸܡܟ݂ܘܿܢ.


text:
ܘܢܸܗܘܸܐ ܡ̣ܢ ܙܒܲܢ ܝܼܪܲܚ ܒܝܼܪܲܚ: ܘܡ̣ܢ ܙܒܲܢ ܫܲܒܵܐ ܠܫܲܒܵܐ: ܢܹܐܬ̣ܘܿܢ ܟܠ ܒܣܲܪ ܠܡܸܣܓܲܕ݂ ܩܕ݂ܵܡܲܝ ܐܵܡܲܪ ܡܵܪܝܵܐ.


text:
ܘܢܸܦܩܘܼܢ ܘܢܸܚܙܘܿܢ ܫܠܲܕܲܝ̈ܗܘܿܢ ܕܓܲܒ̣ܪܹ̈ܐ ܕܐܲܥܠܝܼܘ ܒܝܼ: ܡܵܝ̇ܬܵܐ ܬܵܘܠܲܥܗܘܿܢ: ܘܢܘܼܪܗܘܿܢ ܠܵܐ ܕܵܥܟܵܐ: ܘܢܸܗܘܘܿܢ ܕܘܼܡܵܪܵܐ ܠܟ݂ܠ ܒܣܲܪ.


text:
ܕܲܗܘ̤ܵܐ ܦܸܬ݂ܓ݂ܵܡܸܗ ܕܡܵܪܝܵܐ ܥܠܵܘܗܝ: ܒܝܵܘܡܵܘ̈ܗܝ ܕܝܘܿܫܝܼܵܐ ܒܲܪ ܐܲܡܘܿܢ ܡܲܠܟܵܐ ܕܲܝܗܘܼܕܵܐ: ܒܲܬ݂ܠܵܬܲܥܸܣܖ̈ܐ ܫܢ̈ܝܼܢ ܠܡܲܠܟܘܼܬܹܗ.


text:
ܘܲܗܘܵܐ ܒܝܵܘܡܵܘ̈ܗܝ ܕܝܘܿܝܵܩܝܼܡ ܒܲܪ ܝܘܿܫܝܼܵܐ ܡܲܠܟܵܐ ܕܲܝܗܘܼܕܵܐ: ܥܕܲܡܵܐ ܕܲܫܠܸܡ ܚܕܲܥܸܣܖܹ̈ܐ ܫܢ̈ܝܼܢ ܠܨܹܕܲܩܦܝܵܐ ܒܲܪ ܝܘܼܫܝܼܵܐ ܡܲܠܟܵܐ ܕܲܝܗܘܼܕܵܐ: ܥܕܲܡܵܐ ܕܐܸܫܬܲܳܒ݂ܝܲܬ ܐܘܿܪܸܫܠܸܡ ܒܝܲܪܚܵܐ ܚܡܝܼܫܵܝܵܐ.


text:
ܥܲܕ݂ܠܵܐ ܐܹܨܘܼܪܟ݂ ܒܟܲܪܣܵܐ ܝܼܕܲܥܬܵܟ݂: ܘܥܲܕܠܵܐ ܬܸܦܘܿܩ ܡ̣ܢ ܡܲܪܒܥܵܐ ܩܲܕܸܫܬܵܟ݂: ܘܲܢܒ݂ܝܵܐ ܠܥܲܡܡܹ̈ܐ ܝܲܗܒܲܬܵܟ݂.


text:
ܚܙܝܼ ܕܐܲܫܠܸܛܬܵܟ݂ ܝܵܘܡܵܢܵܐ: ܥܲܠ ܥܲܡܡܹ̈ܐ ܘܥܲܠ ܡܲܠܟ̈ܘܵܬ݂ܵܐ: ܠܡܸܥܩܲܪ: ܘܲܠܡܸܣܬܲܪ: ܘܠܲܡܣܲܚܵܦܘܼ: ܘܲܠܡܵܘܒܵܕ݂ܘܼ ܘܲܠܡܸܒ݂ܢܵܐ: ܘܲܠܡܸܨܲܒ݂.


text:
ܘܲܗܘܵܐ ܥܠܲܝ ܦܸܬ݂ܓ݂ܵܡܹܗ ܕܡܵܪܝܵܐ ܕܬܲܪܬܹܿܝܢ ܙܲܒ݂ܢ̈ܝܼܢ: ܘܐܸܡܲܪ: ܡܵܢܵܐ ܚܵܙܹܐ ܐܲܢܬܿ: ܘܐܸܡܪܹܬ݂ ܩܲܕ݂ܣܵܐ ܕܲܬ݂ܦܸܐ ܚܵܙܹܐ ܐܢܵܐ: ܘܐܲܦܘ̈ܗܝ ܡܢ ܐܲܦܲܝ̈ ܓܲܪܒܿܝܵܐ.


text:
ܡܸܛܠ ܕܗܵܐ ܡܫܲܕܲܪ ܐ̄ܢܵܐ: ܘܩܵܪܹܐ ܐܢܵܐ ܠܟ݂ܠܗܹܝܢ ܫܖ̈ܒ݂ܵܬ݂ܵܐ ܕܡܲܠܟ̈ܘܵܬܵܐ ܕܓܲܪܒܝܵܐ ܐܵܡܲܪ ܡܵܪܝܵܐ. ܘܢܹܐܬ݂ܘܿܢ ܘܢܲܪܡܘܿܢ ܓܒܲܪ ܟܘܼܪܣܝܹܗ: ܒܡܲܥܠܵܢܵܐ ܕܬܲܖ̈ܥܹܐ ܕܐܘܿܪܸܫܠܸܡ: ܘܥܲܠ ܟܠܗܘܿܢ ܫܘܿܖܹ̈ܝܗ̇ ܟܲܕ݂ ܚܵܕ݂ܪܵܐ: ܘܥܲܠ ܟܠܗܹܝܢ ܩܘܼܖ̈ܝܵܐ ܕܲܝܗܘܼܕܵܐ.


text:
ܘܐܹܡܲܠܸܠ ܕܝܼܢܲܝ̈ ܥܲܡܗܘܿܢ: ܡܸܛܠ ܟܠܗܝܹܢ ܒܝܼ̈ܫܵܬ݂ܗܘܿܢ: ܕܫܲܒ݂ܩܘܼܢܝ ܘܣܵܡܘ ܒܸܣܡܸ̈ܐ ܠܐܲܠܵܗܹ̈ܐ ܐܚܖ̈ܵܢܹܐ: ܘܲܣܓܕ݂ܘ ܠܲܥܒ݂ܵܕ݂ ܐܝܼܕܲܝ̈ܗܘܿܢ.


text:
ܘܐܲܢ̄ܬܿ ܐܲܣܘܿܪ ܚܲܨܲܝ̈ܟ: ܘܩܘܼܡ ܐܸܡܲܪ ܠܗܘܿܢ ܟܠܡܸܕܸܿܡ ܕܲܡܦܲܩܸܕ݂ ܐ̄ܢܵܐ ܠܵܟ݂. ܠܵܐ ܬܸܕ݂ܚܲܠ ܡܸܢܗܘܿܢ: ܕܲܠܡܵܐ ܐܸܬ݂ܒܿܪܟ݂ ܩܕܵܡܲܝܗܘܿܢ.


text:
ܘܐܸܢܵܐ ܗܵܐ ܥܒܲܕܬܵܟ݂ ܐܲܝܟ݂ ܩܪܝܼܬ݂ܵܐ ܬܲܩܝܼܦܬܵܐ: ܘܐܲܝܟ݂ ܥܲܡܘܼܕ݂ܪܵܐ ܕܦܵܪܙܠܵܐ: ܘܐܲܝܟ݂ ܫܘܼܪܵܐ ܕܲܢܚܵܫܵܐ ܥܲܠ ܟܠܵܗ̇ ܐܲܪܥܵܐ: ܥܲܠ ܡܲܠܟܹ̈ܐ ܕܲܝܗܘܼܕܵܐ ܘܥܲܠ ܪܵܘܖ̈ܒ݂ܵܢܲܝܗܘܿܢ: ܘܥܲܠ ܟܵܗܢܲܝ̈ܗܘܿܢ: ܘܥܲܠ ܢܒ݂ܝܲܝ̈ܗܘܿܢ: ܘܥܲܠ ܟܠܹܗ ܥܲܡܵܐ ܕܐܲܪܥܵܐ.


text:
ܙܸܠ ܘܐܲܟ݂ܪܸܙ ܒܐܸܕ݂ܢܲܝ̈ ܐܘܿܪܸܫܠܸܡ: ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܝܵܐ: ܐܸܬܿܕܟ݂ܪܹܬ݂ ܠܹܟ݂ܝ ܛܲܝܒܿܘܼܬ݂ܵܐ ܕܛܲܠܝܘܼܬܹܟ݂ܝ: ܪܸܚܡܬܵܐ ܕܲܡܣܲܝܒܿܪܵܢܘܼܬܹܟ݂ܝ: ܕܗܲܠܸܟ݂ܬܿ ܒܵܬܲܪܝ ܒܡܲܕ݂ܒܿܪܵܐ: ܒܐܲܪܥܵܐ ܕܠܵܐ ܡܸܙܕܲܪܥܵܐ.


text:
ܩܲܕܸܫ ܝܼܣܪܵܝܹܠ ܠܡܵܪܝܵܐ ܪܹܫ ܥܲܠ̈ܠܵܬܹܗ: ܟܠ ܐܵܟ݂ܘܿܠܲܝ̈ܗܘܿܢ ܢܸܬ݂ܚܲܝܒ݂ܘܼܢ. ܒܝܼܫܬܵܐ ܬܹܐܬܸܐ ܥܠܲܝܗܘܿܢ: ܐܵܡܲܪ ܡܵܪܝܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܡܵܢܵܘ ܥܵܘܠܵܐ ܕܐܸܫܟܲܚܘ ܒܝܼ ܐܲܒ݂ܵܗܲܝ̈ܟܿܘܿܢ ܕܐܲܪܚܸܩܘ ܡܹܢܝ: ܘܐܸܙܲܠܘ ܒܵܬܲܪ ܠܵܐ ܡܸܕܸܡ: ܘܡܸܕܸܡ ܠܵܐ ܝܑܼܬܲܪܘ.


text:
ܘܠܵܐ ܐܸܡܲܪܘ ܐܲܝܟܵܘ ܡܵܪܝܵܐ ܕܐܲܣܩܲܢ ܡܢ ܐܲܪܥܵܐ ܕܡܸܨܪܹܝܢ: ܕܕܲܒܪܲܢ ܒܡܲܕ݂ܒܪܵܐ ܒܐܲܪܥܵܐ ܚܲܪܒܿܬܵܐ ܘܫܵܗܝܼܬܵܐ: ܒܐܲܪܥܵܐ ܨܵܕ݂ܝܼܬܵܐ ܕܛܸܠܵܠܲܝ̈ ܡܵܘܬܵܐ: ܒܐܲܪܥܵܐ ܕܠܵܐ ܥܒܲܪ ܒܵܗ ܓܒܲܪ: ܘܠܵܐ ܝܼܬܸܒ݂ ܒܲܪܢܵܫ ܬܲܡܵܢ.


text:
ܘܐܲܝܬܿܝܼܬܟ݂ܘܿܢ ܠܐܲܪܥܵܐ ܕܟܲܪܡܠܵܐ: ܠܡܹܐܟܲܠ ܦܹܐܖܹ̈ܝܗ̇ ܘܛܵܒ݂ܵـ̈ܬ݂ܵܗ̇. ܘܐܸܬܲܝܬܿܘܿܢ ܘܛܲܡܲܐܬܿܘܿܢ ܐܲܪܥܝ. ܘܝܵܪܬܿܘܼܬ݂ܝ ܣܵܡܬܿܘܿܢ ܠܛܲܢܦܘܼܬܵܐ.


text:
ܟܵܗܢܹ̈ܐ ܠܵܐ ܐܸܡܲܪܘ ܐܝܟܵܘ ܡܵܪܝܵܐ. ܘܐܲܚܝܼܕܲܝ̈ ܢܵܡܘܿܣܵܐ ܠܵܐ ܝܲܕ݂ܥܘܼܢܝ. ܘܖ̈ܵܥܵܘܵܬܵܐ ܕܲܓܸܿܠܘ ܒܝܼ. ܘܲܢܒ݂ܝܹ̈ܐ ܐܹܬ݂ܢܲܒܿܝܼܘ ܒܒܲܠܠܵܐ. ܘܒ݂ܵܬܲܪ ܡܸܕܸܡ ܕܠܲܝܬܿ ܒܹܗ ܝܘܼܬ݂ܪܵܢ ܐܸܙܲܠܘ.


text:
ܡܸܛܠ ܕܬܲܪܬܹܿܝܢ ܒܝܼ̈ܫܵܢ ܥܒܲܕ݂ܘ ܥܲܡܝ: ܠܝܼ ܫܒܲܩܘ ܡܲܒܘܼܥܵܐ ܕܡܲܝ̈ܵܐ ܚܲܝܹ̈ܐ: ܘܐܸܙܲܠܘ ܚܦܲܪ ܠܗܘܿܢ ܓܘܼ̈ܒܹܿܐ: ܓܘܼ̈ܒܑܹܿ ܖ̈ܥܝܼܥܹܐ ܕܠܵܐ ܡܸܫܟܚܝܼܢ ܠܡܸܩܒܵܐ ܒܗܘܿܢ ܡܲܝ̈ܵܐ.


text:
ܥܠܵܘܗܝ ܢܢܲܗܡܘܼܢ ܐܲܖ̈ܝܵܘܵܬܵܐ: ܘܲܢܪܝܼܡܘܼܢ ܩܵܠܗܘܿܢ: ܘܢܸܥܒܿܕ݂ܘܼܢ ܐܲܪܥܹܗ ܠܚܘܼܪܒܵܐ: ܘܩܘܼܖ̈ܝܹܗ ܢܸܨ̈ܕܿܝܵܢ ܡ̣ܢ ܒܠܲܝ ܕܝܵܬܹ݁ܒ݂.


text:
ܗܵܐ ܗܵܟܲܢܵܐ ܢܸܬ݂ܥܒܸܕ݂ ܠܹܟ݂ܝ: ܥܲܠ ܕܲܫܒܲܩܬܿܝ ܠܡܵܪܝܵܐ ܐܲܠܵܗܹܟ݂ܝ: ܒܙܲܒ݂ܢܵܐ ܕܲܡܕܲܒܲܪ ܗ̄ܘܵܐ ܠܹܟ݂ܝ ܒܐܘܼܪܚܵܐ.


text:
ܘܗܵܫܵܐ ܡܵܐ ܠܹܟ݂ܝ ܠܡܹܐܙܲܠ ܠܐܘܼܪܚܵܐ ܕܡܸܨܪܝܹܢ ܠܡܸܫܬܵܐ ܡܲܝ̈ܵܐ ܕܫܝܼܚܘܿܪ: ܘܡܵܐ ܠܹܟ݂ܝ ܠܡܹܐܙܲܠ ܠܐܘܼܪܚܵܐ ܕܐܵܬ݂ܘܿܪ: ܠܡܸܫܬܵܐ ܡܵܝ̈ܵܐ ܕܢܵܗܪܵܐ.


text:
ܬܸܪܕܲܝܟ݂ܝ ܒܝܼܫܬܹܟ݂ܝ: ܘܲܬ̣ܝܵܒ̣ܘܼܬܹܟ݂ܝ ܬܲܟ̇ܣܹܟ݂ܝ. ܘܕܲܥܝ ܘܲܚܙܵܝ ܕܒ̣ܝܼܫ ܘܡܲܪܝܼܪ: ܥܲܠ ܕܲܫܒܲܩܬ̇ܝ ܠܡܵܪܝܵܐ ܐܲܠܵܗܹܟ݂ܝ: ܘܠܵܐ ܕܚܸܠܬ̇ܝ ܡܹܢܝ: ܐܵܡܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ.


text:
ܡܸܛܠ ܕܡ̣ܢ ܥܵܠܲܡ ܬܸܒ̣ܪܹܬ̣ ܢܝܼܪܹܟ݂ܝ. ܘܦܲܣܩܹ̇ܬ̣ ܚܢܵܩܵܝ̈ܟ̇ܝ. ܘܐܸܡܲܪܬ̇ܝ ܕܬ̣ܘܼܒ̣ ܠܐܲܠܵܗ ܐ̄ܚܪܹܝܢ ܠܵܐ ܐܸܦܠܘܿܚ. ܘܗܵܐ ܥܲܠ ܟܠ ܪܵܡܬ̣ܵܐ ܕܪܵܡܵܐ: ܘܲܬ̣ܚܹܝܬ̣ ܟܠ ܐܝܼܠܵܢ ܕܥܲܒ̇ܝܼܛ: ܐܲܢ̄ܬ̇ܝ ܛܵܥܝܵܐ ܘܲܡܙܲܢܝܵܐ.


text:
ܘܐܸܢܵܐ ܢܨܲܒ݂ܬܹܟ݂ܝ ܫܲܒ̇ܘܼܩܵܐ ܕܟ݂ܠܹܗ ܙܲܪܥܵܐ ܕܩܘܼܫܬܵܐ. ܘܐܲܝܟܲܢܵܐ ܐܸܬ̣ܗ̱ܦܸܟ݂ܬ̇ܝ ܥܠܲܝ: ܘܲܡܪܲܕܬ̇ܝ ܐܲܝܟ݂ ܓܦܸܬܵܐ ܢܘܼܟ݂ܪܵܝܬܵܐ.


text:
ܘܐܸܢ ܬܸܬ̣ܚܵܘܪܝܼܢ ܒܢܸܬ̣ܪܵܐ: ܘܬܲܣܓܹ̇ܝܢ ܠܹܟ݂ܝ ܟܸܒ̣ܪܝ̣ܬ̣ܵܐ: ܟܬܲܡ̣ܘ ܠܗܘܿܢ ܒܹܟ݂ܝ ܚܛܵܗܲܝܟܝ ܩܕ݂ܵܡܲܝ ܐܵܡܲܪ ܡܵܪܝܵܐ ܐܲܠܵܗܵܐ.


text:
ܐܲܝܟܲܢܵܐ ܬܹܐܡܪܝܼܢ ܕܠܵܐ ܐܸܬ̇ܛܲܡ̇ܐܸܬ̣: ܘܒ̣ܵܬܲܪ ܒܲܥܠܵܐ ܠܵܐ ܐܸܙܹܠ̄ܬ̣. ܚܙܵܝ ܐܘܼܖ̈ܚܵܬܸܟ݂ܝ ܒܢܲܚ̈ܠܹܐ: ܘܕܲܥܝ ܡܵܢܵܐ ܥܒܲܕ̇ܬ̇ܝ: ܐܲܪܝܼܡܬ̇ܝ ܒܩܵܠܹܟ݂ܝ ܡܥܲܩܡܲܬ̣ ܐܘܼܖ̈ܚܵܬ̣ܵܐ.


text:
ܐܲܝܟ݂ ܥܪܵܕ݂ܵܐ ܕܡܸܬ̣ܝܲܠܲܦ ܒܡܲܕ݂ܒܪܵܐ ܒܨܸܒ̣ܝܵܢܲܝ̈ ܢܲܦ̮ܫܹܗ: ܣܵܩ̣ܬ̇ܝ ܪܘܼܲܚܵܐ ܐܲܝܟ݂ ܝܵܪܘܼܪܵܐ. ܡܲܢ ܢܲܗܦܟ݂ܝܼܗ̇. ܟܠ ܡܵܢ ܕܒ̣ܵܥܹܐ݁ ܠܵܗ̇ ܠܵܐ ܢܸܬ̇ܛܲܪܲܦ: ܒܐܘܼܖ̈ܚܵܬ̣ܵܗ̇ ܢܸܫܟ̇ܚܝܼܗ̇.


text:
ܟܠܵܝ ܖ̈ܓ̣ܠܲܝܟ̇ܝ ܡ̣ܢ ܚܦܝܵܝܘܼܬ̣ܵܐ: ܘܓܲܓܲܪܬܹܟ݂ܝ ܡ̣ܢ ܨܵܗܝܵܐ. ܘܐܸܡܲܪܬ̇ܝ ܐܸܬ̣ܚܲܝܠܹ̇ܬ̣ ܠܵܐ ܨܵܒ̣ܝܵܐ ܐ̄ܢܵܐ. ܡܸܛܠ ܕܪܸܚܡܹܬ̣ ܢܘܼܟ݂ܖ̈ܵܝܹܐ: ܘܒ̣ܵܬܲܪܗܘܿܢ ܐܹܙܲܠ.


text:
ܐܲܝܟ݂ ܒܸܗܬܲܬ̣ ܓܲܢܵܒ̣ܵܐ ܟܲܪ ܕܡܸܫܬ̇ܟܲܚ: ܗܵܟ݂ܢܵܐ ܒܗܸܬ̣ܘ ܒܢܲܝ̈ ܝܼܣܪܵܝܹܠ: ܗܸܢܘܿܢ ܘܡܲܠܟܲܝ̈ܗܘܿܢ: ܘܪܵܘ̱ܖ̈ܒ̣ܵܢܲܝܗܘܿܢ: ܘܟ݂ܵܗܢܲܝ̈ܗܘܿܢ ܘܲܢܒ̣ܝܲܝ̈ܗܘܿܢ.


text:
ܕܐܵܡܪܝܼܢ ܠܩܲܝܣܵܐ ܐܲܒ̣ܘܼܢ ܐܲܢ̄ܬ̇: ܘܲܠܟܹܐܦܵܐ ܕܐܲܢ̄ܬ̇ܝ ܝܼܠܸܕ̇ܬ̇ܝܼܢ. ܡܸܛܠ ܕܐܲܦܢܝ̣ܘ ܠܝܼ ܩܕ݂ܵܠܗܘܿܢ: ܘܠܵܐ ܐܲܦܲܝ̈ܗܘܿܢ. ܘܲܒ̣ܙܲܒ̣ܢܵܐ ܕܒ̣ܝܼܫܘܬ̇ܗܘܿܢ ܐܵܡܪܝܼܢ: ܩܘܼܡ ܥܲܕܲܪܝܢ ܘܲܦܪܘܿܩܵܝܢ.


text:
ܘܐܲܝܟܵܐ ܐܸܢܘܿܢ ܐܲܠܵܗܲܝ̈ܟ ܕܲܥܒܲܕܬ̇ ܠܵܟ݂: ܢܩܘܼܡܘܼܢ ܘܢܸܦܪܩܘܼܢܵܟ݂ ܒܲܙܒܲܢ ܒܝܼܫܬܵܟ݂. ܡܸܛܠ ܕܐܲܝܟ݂ ܡܸܢܝܵܢܵܐ ܕܩܘܼܖ̈ܝܲܝܟ ܗܘܵܘ ܐܲܠܵܗܲܝ̈ܟ ܝܑܼܗܘܼܕ݂ܵܐ.


text:
ܣܪܝܼܩܵܐܝܼܬ̣ ܡܚܹ݁ܬ̣ ܠܲܒ̣ܢܲܝ̈ܟ̇ܘܿܢ. ܘܡܲܪܕܘܼܬ̣ܵܐ ܠܵܐ ܩܲܒܹ݁ܠ̣ܘ. ܐܸܟ݂ܠܲܬ̤ ܚܲܪܒܵܐ ܠܲܢܒ̣ܝܲܝ̈ܟ̇ܘܿܢ: ܐܲܝܟ݂ ܐܲܪܝܵܐ ܡܚܲܒ̇ܠܵܢܵܐ.


text:
ܐܲܢ̄ܬ̇ܘܿܢ ܕܵܪܵܐ ܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ: ܕܲܠܡܵܐ ܡܲܕ݂ܒ̇ܪܵܐ ܗ̄ܘܹܝܬ̣ ܠܝܼܣܪܵܝܹܠ: ܐܵܘ ܐܲܝܟ݂ ܐܲܪܝܵܐ ܚܲܪܒ̇ܬ̣ܵܐ: ܡܸܛܠ ܡܵܢܵܐ ܐܸܡܲܪ ܥܲܡܝ: ܢܚܸܬ̣ܢ ܠܵܐ ܢܹܐܬܸܐ ܬܘܼܒ ܠܘܵܬܵܟ݂.


text:
ܕܲܠܡܵܐ ܛܵܥܝܵܐ ܒܬ̣ܘܼܠܬܵܐ ܥܘܼܢܕܵܢܵܗ̇: ܘܟܲܠܬ̣ܵܐ ܬܲܨܒ̇ܝܼܬ̣ܵܗ̇: ܥܲܡܝ ܕܝܹܢ ܛܥܵܐܘܼܢܝ ܝܵܘ̈ܡܵܬ̣ܵܐ ܕܠܲܝܬ̇ ܠܗܘܿܢ ܡܸܢܝܵܢ.


text:
ܘܐܵܦ ܒܐܝܼܕܲܝ̈ܟ̇ܝ ܐܸܫܬ̇ܟܲܚ ܕܡܵܐ ܕܢܲܦ̮̈ܫܵܬ̣ܵܐ ܕܡܸܣܟܹ̇ܢܹ̈ܐ ܙܲܟܵܝܹ̈ܐ: ܠܵܐ ܗ̄ܘܵܐ ܒܦܘ̣ܠܫܬ̣ܵܐ ܐܸܫܟ̇ܚܹܬ̣ ܐܸܢܘܿܢ: ܐܸܠܵܐ ܬܚܹܬ̣ ܟܠ ܐܝܼܠܵܢ.


text:
ܘܐܸܡܲܪܬ̇ܝ ܕܲܡܚܲܣܝܵܐ ܐ̄ܢܵܐ: ܡܸܛܠ ܗܵܢܵܐ ܐܲܗ̣ܦܸܟ݂ ܪܘܼܓ̣ܙܹܗ ܡܹܢܝ: ܗܵܐ ܕܵܐܹܢ ܐ̄ܢܵܐ ܠܹܟ݂ܝ ܥܲܠ ܕܐܸܡܲܪܬ̇ܝ ܕܠܵܐ ܚܛܹ̇ܝܬ̣.


text:
ܡܵܢܵܐ ܡܸܙܕܲܠܠܲܬ̇ܝ ܛܵܒ̣ ܠܡܸܬ̣ܢܵܐ ܐܘܼܖ̈ܚܵܬܹܟ݂ܝ: ܐܵܦ ܡ̣ܢ ܡܸܨܪܹܝܢ ܬܸܒ̣ܗ̱ܬ̣ܝܼܢ ܐܲܝܟ݂ ܕܲܒ̣ܗܸܬ̇ܬ̇ܝ ܡ̣ܢ ܐܵܬܘܿܪ.


text:
ܐܵܦ ܡ̣ܢ ܠܘܵܬ̣ ܗܵܢܵܐ ܬܸܦܩܝܼܢ ܟܲܕ݂ ܐܝܼܕܲܝ̈ܟ̇ܝ ܥܲܠ ܪܹܫܹܟ݂ܝ: ܕܲܪܓܸـ̣ܙ ܡܵܪܝܵܐ ܥܲܠ ܡܲܬ̣ܟ̇ܠܵܢܲܝ̈ܟ̇ܝ: ܘܠܵܐ ܬܲܨܠܚܝܼܢ ܒܗܘܿܢ.


text:
ܐܸܢ ܢܸܫܒ̇ܘܼܩ ܓܲܒ̣ܪܵܐ ܐܲܢ̄ܬ̇ܬܹܗ: ܘܬܹܐܙܲܠ ܡ̣ܢ ܠܘܵܬܹܗ ܘܬܸܗܘܹܐ ܠܓܲܒ̣ܪܵܐ ܐ̄ܚܪܹܢܵܐ: ܐܸܢ ܡܸܬ̣ܦܢܸܐ ܠܘܵܬ̣ܵܗ̇ ܬܘܼܒ̣: ܗܵܐ ܡܸܬ̇ܛܲܢܵܦܘܼ ܬܸܬ̇ܛܲܢܲܦ ܐܲܪܥܵܐ ܗܝ̇. ܘܐܲܢ̄ܬ̇ܝ ܙܲܢ̣ܝܬ̇ܝ ܒܖ̈ܵܥܵܘܵܬ̣ܵܐ ܣܲܓܝܼ̈ܐܹܐ: ܬܘܼܒ̣ܝ ܠܘܵܬ̣ܝ. ܐܵܡܲܪ ܡܵܪܝܵܐ.


text:
ܐܲܪܝܼܡܝ ܥܲܝܢܲܝ̈ܟ̇ܝ ܥܲܠ ܫܒ̣ܝܼ̈ܠܹܐ܆ܘܲܚܙܵܝ ܐܲܝܟܵܐ ܠܵܐ ܐܸܬ̇ܛܲܢܲܦܬ̇ܝ: ܥܲܠ ܐܘܼܖ̈ܚܵܬ̣ܵܐ ܝܼܬܸܒ̣ܬ̇ܝ ܠܗܘܿܢ ܐܲܝܟ݂ ܢܲܥܒ̣ܵܐ ܒܡܲܕ݂ܒܪܵܐ: ܘܛܲܢܸܦـ̣ܬ̇ܝ ܐܲܪܥܵܐ ܒܙܵܢܝܘܼܬܹܟ݂ܝ.


text:
ܘܲܒ̣ܒ̣ܝܼܫܘܼܬܹܟ݂ܝ ܐܸܬܟ̇ܠܝܼܘ ܖ̈ܣܝܼܣܹܐ: ܘܲܪܒ̣ܝܼܥܵܐ ܠܵܐ ܗܘ̤ܵܐ: ܘܒܹܝܬ̣ ܥܲܝܢܹ̈ܐ ܕܐܲܢ̄ܬ̇ܬ̣ܵܐ ܙܵܢܝܼܬ̣ܵܐ ܗܘܵܐ ܠܹܟ݂ܝ: ܘܠܵܐ ܨܒܲܝܬ̇ܝ ܠܡܸܬ̇ܬ̇ܟ݂ܵܣܘܼ.


text:
ܘܐܸܡܲܪ ܠܝܼ ܡܵܪܝܵܐ ܒܝܵܘ̈ܡܵܘܗܝ ܕܝܘܿܫܝܵܐ ܡܲܠܟܵܐ: ܚ̣ܙܲܝܬ̇ ܡܸܕܸܡ ܕܥܸܒ̣ܕܲܬ̤ ܥܵܡܘܼܪܬܵܐ ܕܝܼܣܪܵܝܹܠ: ܐܸܙܲܠܬ̤ ܗܝ̤ ܠܟ݂ܠ ܛܘܼܪ ܕܪܵܡ: ܘܲܬ̣ܚܹܝܬ̣ ܟܠ ܐܝܼܠܵܢ ܕܥܲܒܝܼܛ: ܘܙܲܢܝܲܬ̤ ܬܲܡܵܢ.


text:
ܘܐܸܡ̇ܪܹܬ̣ ܡ̣ܢ ܒܵܬܲܪ ܕܥܸܒ̣ܕܲܬ̤ ܗܵܠܹܝܢ ܟܠܗܹܝܢ: ܕܬ̣ܘܼܒ̣ܝ ܠܘܵܬ̣ܝ ܘܠܵܐ ܬܵܒܲܬ̤: ܘܲܚܙܵܬ̤ ܫܘܼܩܪܵܗ̇ ܚܵܬܵܗ̇ ܝܑܼܗܘܕ݂ܵܐ.


text:
ܘܲܚܙܵܬ̤ ܟܠܗܹܝܢ ܨܸܒ̣̈ܘܵܬ̣ܵܗ̇. ܘܥܲܠ ܕܓ̣ܵܪܲܬ̤ ܥܵܡܘܿܪܬܵܐ ܕܝܼܣܪܵܝܹܠ ܫܒܲܩ̇ܬܵܗ̇: ܘܝܸܗ̇ܒܹܬ̣ ܠܵܗ̇ ܟܬܵܒ̣ܵܐ ܕܫܘܼܒ̣ܩܵܢܵܐ: ܘܠܵܐ ܕܸܚܠܲܬ̤ ܫܲܩܵܪܬܵܐ ܚܵܬ̣ܵܗ̇ ܝܑܼܗܘܼܕ݂ܵܐ: ܘܐܸܙܲܠ̄ܬ̤ ܘܙܲܢܝܲܬ̤ ܐܵܦ ܗܝ̤.


text:
ܘܐܵܦ ܡ̣ܢ ܒܵܬܲܪ ܗܵܠܹܝܢ ܟܠܗܹܝܢ: ܠܵܐ ܬܵܒܲܬ̤ ܠܘܵܬ̣ܝ ܫܲܩܵܪܬܵܐ ܚܵܬ̣ܵܗ̇ ܝܑܼܗܘܼܕ݂ܵܐ ܡ̣ܢ ܟܠܹܗ ܠܸܒܵܗ̇: ܐܸܠܵܐ ܐܸܢ ܒܕܲܓܵܠܘܼܬܑ̣ܵܐ ܐܵܡܲ݁ܪ ܡܵܪܝܵܐ.


text:
ܙܸܠ ܘܐܲܟ݂ܪܸܙ ܦܸܬ̣ܓ̣ܵܡܹ̈ܐ ܗܵܠܹܝܢ ܒܓܲܪܒܝܵܐ: ܘܐܸܡܲܪ: ܬܘܼܒ̣ܝ ܥܵܡܘܿܪܬܵܐ ܕܝܼܣܪܵܝܹܠ ܐܵܡ݁ܲܪ ܡܵܪܝܵܐ: ܘܠܵܐ ܐܹܩܲܫܹܐ ܐܲܦܲܝ̈ ܒܟ݂ܘܿܢ: ܡܸܛܠ ܕܛܵܒ̣ ܐ̄ܢܵܐ ܐܵܡ݁ܲܪ ܡܵܪܝܵܐ: ܘܠܵܐ ܐܵܠܹܡ ܐ̄ܢܵܐ ܠܥܵܠܲܡ.


text:
ܒܪܲܡ ܕܲܥܝ ܚܛܵܗܲܝ̈ܟܝ: ܕܲܒܡܵܪܝܵܐ ܐܲܠܵܗܹܟ݂ܝ ܚ̣ܛܲܝܬ̇ܝ. ܘܒ̣ܲܕܲܪܬ̇ܝ ܐܘܼܖ̈ܚܵܬܹܟ݂ܝ ܠܢܘܼܟ݂ܖ̈ܵܝܹܐ ܬܚܹܝܬ̣ ܟܠ ܐܝܼܠܵܢ ܕܥܲܒܝܼܛ: ܘܲܒ̣ܩܵܠܝ ܠܵܐ ܫܡܲܥ̣ܬ̇ܘܿܢ ܐܵܡ݁ܲܪ ܡܵܪܝܵܐ.


text:
ܬܘܼܒ̣ܘ ܒ̈ܢܲܝܵܐ ܬܲܝܵܒܹ̈ܐ ܐܵܡ݁ܲܪ ܡܵܪܝܵܐ: ܕܐܸܢܵܐ ܨܒܹ̇ܝܬ̣ ܒܟ݂ܘܿܢ: ܘܲܕ݂ܒܲܪܬ̇ܟ݂ܘܿܢ ܚܲܕ݂ ܡ̣ܢ ܩܪܝܼܬ̣ܵܐ: ܘܲܬ̣ܪܹܝܢ ܡ̣ܢ ܫܲܪܒ̇ܬ̣ܵܐ: ܘܐܲܝܬ̇ܝܼܬ̇ܟ݂ܘܿܢ ܠܨܸܗܝܘܿܢ.


text:
ܘܢܸܗܘܹܐ ܟܲܕ݂ ܬܸܦܪܘܿܢ ܘܬܸܣܓ̇ܘܿܢ ܒܐܲܪܥܵܐ: ܒܝܵܘ̈ܡܵܬ̣ܵܐ ܗܵܢܘܿܢ ܐܵܡܲ݁ܪ ܡܵܪܝܵܐ: ܠܵܐ ܢܹܐܡܪܘܼܢ ܬܘܼܒ̣ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ: ܘܠܵܐ ܬܸܣܲܩ ܥܲܠ ܠܸܒܵܐ: ܘܠܵܐ ܢܸܬ̇ܕܲܟ݂ܪܘܼܢܵܗ̇ ܘܠܵܐ ܢܸܦܩܕ݂ܘܼܢܵܗ̇: ܘܠܵܐ ܬܸܬ̣ܥ̱ܒܸܕ݂ ܬܘܼܒ̣.


text:
ܒܹܗ ܒܲܙܢܵܐ ܗܵܘ̇: ܢܸܩܪܘܿܢܵܗ̇ ܠܐܘܿܪܸܫܠܸܡ ܟܘܼܪܣܝܹܗ ܕܡܵܪܝܵܐ: ܘܲܢܣܲܟܘܿܢ ܟܠܗܘܿܢ ܥܲܡܡܹ̈ܐ ܠܲܫܡܹܗ ܕܡܵܪܝܵܐ: ܘܠܵܐ ܢܹܐܙܠܘܼܢ ܬܘܼܒ̣ ܒܵܬܲܪ ܨܸܒ̣ܝܵܢܲܝ̈ ܠܸܒ̇ܗܘܿܢ ܒܝܼܫܵܐ.


text:
ܒܝܵܘ̈ܡܵܬ̣ܵܐ ܗܵܢ̇ܘܿܢ: ܢܹܐܙܠ̄ܘܼܢ ܕܒܹܝܬ̣ ܝܑܼܗܘܼܕ݂ܵܐ ܥܲܡ ܕܒܹܝܬ̣ ܝܑܼܣܪܵܝܹܠ: ܘܢܹܐܬ̣ܘܿܢ ܐܲܟ݂ܚܕ݂ܵܐ ܡ̣ܢ ܐܲܪܥܵܐ ܕܓܲܪܒ̇ܝܵܐ: ܠܐܲܪܥܵܐ ܕܐܵܘܪܬܹ̇ܬ̣ ܠܐܲܒ̣ܵܗܲܝ̈ܗܘܿܢ.


text:
ܘܐܸܢܵܐ ܐܸܡ̇ܪܹܬ̣ ܕܐܸܚܫܒ̣ܵܟ݂ ܒܲܒ̣̈ܢܲܝܵܐ: ܘܐܸܬܸ̇ܠ ܠܵܟ݂ ܐܲܪܥܵܐ ܓܒ̣ܝܼܬ̣ܵܐ ܘܝܵܪܬ̇ܘܼܬ̣ܵܐ ܕܚܲܝ̈ܠܹܐ ܕܚܲܝ̈ܠܵܘܵܬ̣ܵܐ ܕܥܲܡܡܹ̈ܐ: ܘܐܸܡ̇ܪܹܬ̣ ܐܵܒ̣ܝ ܬܸܩܪܘܿܢܵܢܝ: ܘܡ̣ܢ ܒܵܬܲܪܝ ܠܵܐ ܬܸܗ̄ܦܟ݂ܘܼܢ.


text:
ܫܲܪܝܼܪܵܐܝܼܬ̣ ܐܲܝܟ݂ ܕܲܡܕܲܓ̇ܠܵܐ ܐܲܢ̄ܬ̇ܬ̣ܵܐ ܒܚܲܒ̣ܪܵܗ̇: ܗܵܟܲܢܵܐ ܕܲܓܸ̇ܠ̣ܘ ܒܝܼ ܒܢܲܝ̈ ܝܑܼܣܪܵܝܹܠ: ܐܵܡܲ݁ܪ ܡܵܪܝܵܐ.


text:
ܩܵܠܵܐ ܥܲܠ ܫܒ̣ܝܼ̈ܠܹܐ ܐܸܫܬ̇ܡܲܥ: ܒܟ݂ܵܬ̣ܵܐ ܘܒ̣ܵܥܘܼܬ̣ܵܐ ܕܒܹܝܬ̣ ܝܑܼܣܪܵܝܹܠ: ܕܥܲܩܸܡ̣ܘ ܐܘܼܖ̈ܚܵܬ̣ܗܘܿܢ: ܘܲܛ̣ܥܵܘ ܠܡܵܪܝܵܐ ܐܲܠܵܗܗܘܿܢ.


text:
ܬܘܼܒ̣ܘ ܒ̈ܢܲܝܵܐ ܬܲܝܵܒܹ̈ܐ: ܘܐܲܣܸܐ ܬܝܵܒ̣ܘܼܬ̣ܟ݂ܘܿܢ: ܘܐܸܡܲܪܘ ܗܸܢ̣ܘܿܢ ܗܵܐ ܚܢܲܢ ܕܝܼܠܵܟ݂: ܡܸܛܠ ܕܐܲܢ̄ܬ̇ ܗ̄ܘ̣ ܡܵܪܝܵܐ ܐܲܠܵܗܲܢ.


text:
ܫܲܪܝܼܪܵܐܝܼܬ̣ ܠܕܲܓܵܠܘܼܬܵܐ ܖ̈ܵܡܵܬ̣ܵܐ ܘܥܘܼܫܢܵܐ ܕܛܘܼܖܹ̈ܐ: ܫܲܪܝܼܪܵܐܝܼܬ̣ ܒܡܵܪܝܵܐ ܐܲܠܵܗܲܢ ܦܘܼܪܩܵܢܹܗ ܕܝܼܣܪܵܝܹܠ.


text:
ܘܒܸܗܬܲܬ̣ܵܐ ܐܸܟ݂ܠܲܬ̤ ܠܹܐܘܲܬ̣ ܐܲܒ̣ܵܗܲܝ̈ܢ ܡ̣ܢ ܛܲܠܝܘܼܬ̣ܗܘܿܢ: ܘܲܠܥܵܢ̈ܗܘܿܢ: ܘܲܠܬ̣ܵܘܖ̈ܲܝܗܘܿܢ: ܘܠܲܒ̣ܢܲܝ̈ܗܘܿܢ: ܘܠܲܒ̣̈ܢܵܬ̣ܗܘܿܢ.


text:
ܢܸܕ݂ܡܲܟ݂ ܒܒܸܗܬ̇ܬܲܢ: ܘܲܢܟܲܣܹܝܢ ܚܸܦܪܲܢ ܡܸܛܠ ܕܲܠܡܵܪܝܵܐ ܐܲܠܵܗܲܢ ܚ̣ܛܲܝܢ: ܚܢܲܢ ܘܐܲܒ̣ܵܗܲܝ̈ܢ ܡ̣ܢ ܛܲܠܝܘܼܬܲܢ ܘܲܥܕܲܡܵܐ ܠܝܵܘܡܵܢܵܐ: ܘܠܵܐ ܫܡܲܥܢ ܒܩܵܠܹܗ ܕܡܵܪܝܵܐ ܐܲܠܵܗܲܢ.


text:
ܘܬܹܐܡܸܐ ܚܲܝ ܗ̄ܘ̣ ܡܵܪܝܵܐ: ܒܩܘܼܫܬܵܐ ܘܲܒ̣ܕ݂ܝܼܢܵܐ ܘܲܒ̣ܙܲܕ̇ܝ̣ܩܘܼܬ̣ܵܐ: ܘܢܸܬ̣ܒܲܪܟ݂ܘܼܢ ܒܹܗ ܥܲܡܡܹ̈ܐ ܘܒܹܗ ܢܸܫܬܲܒ̇ܚܘܼܢ.


text:
ܡܸܛܠ ܕܗܵܟ݂ܢܵܐ ܐܵܡܲ݁ܪ ܡܵܪܝܵܐ: ܠܓܲܒ̣ܖܹ̈ܐ ܕܲܝܗܘܼܕ݂ܵܐ ܘܲܠܥܵܡܘܿܖܹ̈ܝܗ̇ ܕܐܘܿܪܸܫܠܸܡ: ܐܲܢܗܲܪܘ ܠܟ݂ܘܿܢ ܫܪܵܓ̣ܵܐ: ܘܠܵܐ ܬܸܙ̱ܪܥܘܼܢ ܥܲܠ ܟܘܼ̈ܒܹ̇ܐ.


text:
ܓܙܘܿܪܘ ܠܡܵܪܝܵܐ ܘܐܲܥܒܲܪܘ ܥܘܼܪܠܘܼܬ̣ܵܐ ܕܠܸܒ̇ܟ݂ܘܿܢ: ܓܲܒ̣ܖܹ̈ܐ ܕܲܝܗܘܼܕ݂ܵܐ ܘܥܵܡܘܿܖܹ̈ܝܗ̇ ܕܐܘܿܪܸܫܠܸܡ: ܕܲܠܡܵܐ ܬܸܦܘܿܩ ܐܲܝܟ݂ ܢܘܼܪܵܐ ܚܸܡܬ̣ܝ: ܘܬ̣ܵܘܩܸܕ݂ ܘܠܲܝܬ̇ ܕܲܡܕܲܥܸܟ݂: ܡܸܛܠ ܒܝܼܫܘܼܬ݂ܵܐ ܕܲܥܒ̣ܵܕܲܝ̈ܟ̇ܘܿܢ.


text:
ܚܵܘܵܘ ܒܲܝܗܘܼܕ݂ܵܐ: ܘܒ̣ܐܘܿܪܸܫܠܸܡ ܐܲܫܡܲܥܘ: ܘܐܸܡܲܪܘ: ܩܪܵܘ ܫܝܼܦܘܿܪܵܐ ܒܐܲܪܥܵܐ: ܩܪܵܘ ܒܩܵܠܵܐ ܪܵܡܵܐ: ܘܐܸܡܲܪܘ: ܐܸܬ̣ܟܲܢܲܫܘ ܘܢܸܥܘܿܠ ܠܩܘܼܖ̈ܝܵܐ ܥܲܫ̈ܝܼܢܵܬܵܐ.


text:
ܫܩܘܿܠܘ ܐܵܬ̣ܵܐ ܠܨܸܗܝܘܿܢ: ܐܸܬ̣ܥܲܫܢܘ ܘܠܵܐ ܬܩܘܼܡܘܼܢ: ܡܸܛܠ ܕܒ̣ܝܼܫܬܵܐ ܡܲܝܬܹ̇ܐ ܐ̄ܢܵܐ ܡ̣ܢ ܓܲܪܒ̇ܝܵܐ ܘܲܬ̣ܒ̣ܵܪܵܐ ܪܲܒܵܐ.


text:
ܡܠܸܟ݂ ܬܲܩܝܼܦ ܣܵܠܹ̇ܩ ܐܲܝܟ݂ ܐܲܪܥܵܐ ܡ̣ܢ ܥܵܒܹܗ: ܘܲܡܚܲܒܸ̇ܠ ܥܲܡܡܹ̈ܐ. ܫ̣ܩܲܠ ܘܲܢܦܲܩ̣ ܡ̣ܢ ܐܲܬ̣ܪܹܗ: ܠܡܸܥܒܲܕ݂ ܐܲܪܥܵܟ݂ ܠܚܘܼܪܒܵܐ: ܘܩܘܼܖ̈ܝܵܟ݂ ܢܸܨ̈ܕܝܵܢ ܡ̣ܢ ܒܠܲܝ ܕܝܵܬܹܒ̣.


text:
ܥܲܠ ܗܵܕܹܐ ܐܸܬ̣ܟ̇ܒܸܢܘ ܣܲܩܹ̈ܐ: ܘܐܲܪܩܸܕ݂ܘ ܘܐܲܝܠܸܠܘ: ܡܸܛܠ ܕܠܵܐ ܗܸܦܟܲܬ̤ ܚܸܡܬ̣ܵܐ ܕܪܘܼܓ̣ܙܹܗ ܕܡܵܪܝܵܐ ܡܸܢܟ݂ܘܿܢ.


text:
ܘܢܸܗܘܸܐ ܒܝܵܘܡܵܐ ܗܵܘ̇ ܐܵܡ݁ܲܪ ܡܵܪܝܵܐ: ܢܹܐܒܲܕ݂ ܠܸܒܵܐ ܕܡܲܠ̈ܟܹܐ: ܘܠܸܒܵܐ ܕܫܲܠܝܼܛܵܢܹ̈ܐ. ܘܢܸܬ̣ܡ̱ܗܘܼܢ ܟܵܗܢܹ̈ܐ: ܘܲܢܒ̣ܝܹ̈ܐ ܢܸܬ̇ܕܲܡܪܘܼܢ.


text:
ܘܐܸܡ̇ܪܹܬ̣ ܒܒ̣ܵܥܘܼ ܡܵܪܝܵܐ ܐܲܠܵܗܵܐ: ܫܲܪܝܼܪܵܐܝܼܬ̣ ܡܲܛܥܵܝܘ ܐܲܛܥ̇ܝܼܬ̣ ܠܥܲܡܵܐ ܗܵܢܵܐ: ܘܠܐܘܿܪܸܫܠܸܡ: ܕܐܸܡ̇ܪܹܬ̣ ܫܠܵܡܵܐ ܢܸܗܘܸܐ ܠܟ݂ܘܿܢ: ܘܗܵܐ ܩܸܪܒܲܬ̤ ܚܲܪܒܵܐ ܥܕܲܡܵܐ ܠܢܲܦ̮ܫܵܐ.


text:
ܒܹܗ ܒܲܙܢܵܐ ܗܵܘ̇: ܢܸܬ̣ܐ̱ܡܲܪ ܠܥܲܡܵܐ ܗܵܢܵܐ: ܘܠܐܘܿܪܸܫܠܸܡ: ܐܲܝܟ݂ ܪܘܼܚܵܐ ܛܵܥܝܼܬ̣ܵܐ ܕܒܲܫܒ̣̈ܝܼܠܹܐ ܕܡܲܕ݂ܒ̇ܪܵܐ ܐܘܼܪܚܵܗ̇ ܕܒܲܪܬ̣ܝ ܥܲܡܝ: ܠܵܐ ܠܡܸܕ݂ܪܵܐ ܘܠܵܐ ܠܡܸܚܡܲܠ.


text:
ܗܵܐ ܐܲܝܟ݂ ܥܢܵܢܵܐ ܢܸܣܲܩ: ܘܐܲܝܟ݂ ܥܲܠܥܵܠܵܐ ܡܲܪܟܲܒ̣ܬܹܗ: ܩܲܠܝܼܠܝܼܢ ܡ̣ܢ ܢܸܫܖܹ̈ܐ ܖ̈ܟ݂ܫܹܗ: ܘܵܝ ܠܲܢ ܕܐܸܬ̣ܒ̇ܙܸܙܢ.


text:
ܐܲܫܝܼܓ̣ܝ ܠܸܒܹܟ݂ܝ ܡ̣ܢ ܒܝܼܫܬܵܐ ܐܘܿܪܸܫܠܸܡ: ܡܸܛܠ ܕܬܸܬ̣ܦܲܪܩܝܼܢ: ܥܕܲܡܵܐ ܠܐܸܡܲܬ̣ ܢܒ̣ܘܼ̈ܬ̣ܵܢ ܒܓ̣ܵܘܹܟ݂ܝ ܡܲܚܫ̈ܒ̣ܵܬܹܟ݂ܝ ܒܝܼ̈ܫܵܬܵܐ.


text:
ܐܲܕ݂ܟܲܪܘ ܠܥܲܡܡܹ̈ܐ: ܘܐܲܫܡܲܥܘ ܠܐܘܿܪܸܫܠܸܡ: ܗܵܐ ܟܸܢܫܹ̈ܐ ܕܥܲܡܡܹ̈ܐ ܐܵܬܸ݁ܝܢ ܡ̣ܢ ܐܲܪܥܵܐ ܪܲܚܝܼܩܬܵܐ: ܘܲܢܪܝܼܡܘܼܢ ܩܵܠܗܘܿܢ ܥܲܠ ܩܘܼܖ̈ܝܵܐ ܕܲܝܗܘܼܕ݂ܵܐ.


text:
ܐܘܼܖ̈ܚܵܬܹܟ݂ܝ ܘܲܥܒ̣ܵܕܲܝ̈ܟ̇ܝ ܥ̣ܒܲܕ݂ܘ ܠܹܟ݂ܝ ܗܵܠܹܝܢ: ܗܵܕܲܐ ܗ̄ܝ̣ ܒܝܼܫܬܹ̇ܟ݂ܝ ܕܡܸܪܲܬ̤ ܘܩܸܪܒܲܬ̤ ܥܕܲܡܵܐ ܠܠܸܒܹ̇ܟ݂ܝ.


text:
ܡܥܲܝ̈ ܡܥܲܝ̈ ܟܵܝ݁ܒ̇ܝܼܢ ܠܝܼ ܘܬ̣ܵܠܵܘܵܬ̣ܝ̈. ܠܸܒ̇ܝ: ܡܫܵܘܲܪ ܠܝܼ ܠܹܒ̇ܝ ܘܠܵܐ ܫܵܬܹ̇ܩ: ܡܸܛܠ ܕܩܵܠܵܐ ܕܫܝܼܦܘܿܪܵܐ ܫܸܡܥܲܬ̤ ܢܲܦ̮ܫܝ: ܘܝܘܼܒܵܒ̣ܵܐ ܕܲܩܪܵܒ̣ܵܐ.


text:
ܬܒ̣ܵܪܵܐ ܥܲܠ ܬܒ̣ܵܪܵܐ ܢܹܐܬܹܐ: ܡܸܛܠ ܕܐܸܬ̣ܒܲܙܙܲܬ̤ ܟܠܵܗ̇ ܐܲܪܥܵܐ: ܡ̣ܢ ܫܹܠܝ ܐܸܬ̣ܒ̇ܙܸܙ ܡܲܫܟܲܢܝ: ܘܲܢܦܲܠ ܝܵܖ̈ܝܼܥܵܬ̣ܝ.


text:
ܡܸܛܠ ܕܲܫ̣ܛܵܘ ܥܲܡܝ: ܘܠܝܼ ܠܵܐ ܝܼܕܲܥܘ. ܐܸܢܘܿܢ ܣܲܟ݂̈ܠܹܐ: ܘܠܵܐ ܗ̄ܘ̣ܵܘ ܚܲܟ̇ܝܼܡܹ̈ܐ. ܚܲܟ̇ܝܼܡܝܼܢ ܐܸܢܘܿܢ ܠܒ̣ܝܼܫܬܵܐ: ܘܛܵܒ̣ܬ̣ܵܐ ܠܵܐ ܝܵܕ݂ܥܝܼܢ.


text:
ܚܙܹ̇ܝܬ̣ ܘܗܵܐ ܟܲܪܡܠܵܐ ܚܪܸܒ̣ ܐܲܝܟ݂ ܡܲܕ݂ܒ̇ܪܵܐ: ܘܟ݂ܠܗܹܝܢ ܩܘܼܪܝܹܗ ܐܸܬ̣ܥ̱ܩܲܪ: ܡ̣ܢ ܩܕܵܡ ܡܵܪܝܵܐ: ܘܡ̣ܢ ܩܕܵܡ ܚܸܡܬ݂ܵܐ ܕܪܘܼܓ̣ܙܹܗ.


text:
ܡܸܛܠ ܗܵܠܹܝܢ ܬܸܬ̣ܐ̱ܒܸܠ ܐܲܪܥܵܐ: ܘܢܸܚܫܟ݂ܘܼܢ ܫܡܲܝܵܐ ܡ̣ܢ ܠܥܸܠ. ܟܠ ܕܡܲܠܠܹ̇ܬ̣ ܘܐܸܬ̣ܪܲܥܝܼ̇ܬ̣: ܠܵܐ ܐܸܬ̇ܬ̇ܘܸܐ ܘܠܵܐ ܐܲܗܦܸܟ݂ ܡܸܢܵܗ̇.


text:
ܡ̣ܢ ܩܵܠܵܐ ܕܦܲܖ̈ܵܫܹܐ ܘܲܕ݂ܫܵܕܹܝܢ ܒܩܸܫܬܵܐ: ܥܸܪܩܲܬ̤ ܟܠܵܗ̇ ܩܪܝܼܬ̣ܵܐ: ܥܲܠ̣ܘ ܒܥܵܒܹ̈ܐ: ܘܒܲܫܩܝܼܦܹ̈ܐ ܣܠܸܩ̣ܘ: ܟܠܗܹܝܢ ܩܘܼܖ̈ܝܵܐ ܐܸܫܬ̇ܒܸܩ: ܘܠܲܝܬ̇ ܒܲܪܢܵܫ ܕܝܵܬܹ݁ܒ̣ ܒܗܹܝܢ.


text:
ܘܐܲܢ̄ܬ̇ܝ ܒܙܝܼܙܬܵܐ ܡܵܢܵܐ ܬܸܥܒ̇ܕ݂ܝܼܢ: ܟܲܕ݂ ܬܸܠܒ̇ܫܝܼܢ ܙܚܘܿܖ̈ܝܵܬ̣ܵܐ: ܟܲܕ݂ ܬܸܨܛܲܒ̇ܬ̣ܝܼܢ ܒܬܲܨܒ̇ܝܼܬܵܐ ܕܕܲܗܒ̣ܵܐ: ܟܲܕ݂ ܬܸܟ݂ܚ̄ܠܝܼܢ ܒܲܨܕ݂ܝܼܕ݂ܵܐ ܥܲܝܢܲܝ̈ܟ̇ܝ: ܠܲܣܪܝܼܩܘܼܬܵܐ ܗ̄ܘ ܡܸܨܛܲܒ̇ܬ̣ܵܐ ܐܲܢ̄ܬܝ: ܫܲܒ̣ܩ̣ܘܼܟ݂ܝ ܚܲܒ̣ܖ̈ܲܝܟ̇ܝ: ܘܢܲܦ̮ܫܹܟ݂ܝ ܒܵܥܹ̇ܝܢ.


text:
ܡܸܛܠ ܕܩܵܠܵܐ ܐܲܝܟ݂ ܟܪܝܼܗܬܵܐ ܫܸܡܥܸ̇ܬ̣: ܘܥܵܩܬ̣ܵܐ ܐܲܝܟ݂ ܐܲܢ̄ܬ̇ܬ̣ܵܐ ܕܲܡܚܲܒ̇ܠܵܐ ܠܡܹܐܠܲܕ݂: ܩܵܠܵܐ ܕܒܲܪܬ̣ ܨܸܗܝܘܿܢ ܕܡܸܬ̇ܛܲܪܦܵܐ: ܘܲܡܦܲܪܣܵܐ ܐܝܼܕܹܝ̈ܗ̇ ܘܐܵܡ̇ܪܵܐ: ܘܵܝ ܠܝܼ ܕܐܸܬ̇ܛܲܪܦܲܬ̤ ܢܲܦ̮ܫܝ ܥܲܠ ܩܛܝܼ̈ܠܲܝ.


text:
ܐܸܬ̣ܟܲܪܟ̇ܘ ܒܫܘܼܩܹ̈ܝܗ̇ ܕܐܘܿܪܸܫܠܸܡ ܘܲܚܙܵܘ: ܘܕܲܥܘ: ܘܲܒ̣ܥܵܘ ܒܲܦ̈ܠܵܛܵܘܵܬ̣ܵܗ̇: ܐܸܢ ܬܸܫܟ̇ܚܘܼܢ ܓܲܒ̣ܪܵܐ: ܐܸܢ ܐܝܼܬ̣ ܕܥܵܒܹ̇ܕ݂ ܕܝܼܢܵܐ: ܘܒ̣ܵܥܹ̇ܐ ܗܲܝܡܵܢܘܼܬ̣ܵܐ: ܐܸܫܒ̇ܘܿܩܝ ܠܵܗ̇.


text:
ܡܵܪܝܵܐ ܥܲܝܢܲܝ̈ܟ ܥܲܠ ܗܲܝܡܵܢܘܼܬ̣ܵܐ: ܡ̣ܚܲܝܬ̇ ܐܸܢܘܿܢ ܘܠܵܐ ܐܸܬ̣ܟ̇ܪܲܗܘ: ܓܲܡܲܪܬ̇ ܐܸܢܘܿܢ ܘܠܵܐ ܨܒ̣ܵܘ ܠܲܡܩܲܒܵܠܘܼ ܡܲܪܕ̇ܘܼܬ̣ܵܐ: ܩܲܫ̣ܝܘܼ ܐܲܦܲܝ̈ܗܘܿܢ ܡ̣ܢ ܟܹܐܦܵܐ: ܘܠܵܐ ܨܒ̣ܵــ̣ܘ ܠܲܡܬ̣ܵܒ̣.


text:
ܘܐܸܢܵܐ ܐܸܡ̇ܪܹܬ̣ ܡܸܛܠ ܕܡܸܣܟܹ̇ܢܝܼܢ ܐܸܢܘܿܢ ܣܛ̣ܵܘ: ܡܸܛܠ ܕܠܵܐ ܝܼܕܲܥ̣ܘ ܐܘܼܪܚܹܗ ܕܡܵܪܝܵܐ ܘܕ݂ܝܼܢܵܐ ܕܐܲܠܵܗܘܿܢ.


text:
ܐܹܙܲܠ ܠܝܼ ܠܘܵܬ̣ ܪܵܘܖ̈ܒ̣ܵܢܹܐ ܘܐܹܡܲܠܸܠ ܥܲܡܗܘܿܢ: ܡܸܛܠ ܕܗܸܢ̣ܘܿܢ ܝܼܕܲܥ̣ܘ ܐܘܼܪܚܹܗ ܕܡܵܪܝܵܐ: ܘܕ݂ܝܼܢܵܐ ܕܐܲܠܵܗܗܘܿܢ: ܫܲܪܝܼܪܵܐܝܼܬ̣ ܟܠܗܘܿܢ ܐܲܟ݂ܚܕ݂ܵܐ: ܬܒܲܪܘ ܢܝܼܪܵܐ ܘܦܲܣܸܩ̣ܘ ܚܢܵܩܹ̈ܐ.


text:
ܡܸܛܠ ܗܵܢܵܐ ܢܸܬ̣ܒܲܪ ܐܸܢܘܿܢ ܐܲܪܝܵܐ ܡ̣ܢ ܥܵܒ̣ܵܐ: ܘܕܹܐܒܲܝ̈ ܪܲܡܫܵܐ ܢܒܲܙܥܘܼܢ ܐܸܢܘܿܢ: ܢܸܡܪܵܐ ܢܸܟ݂ܡܲܢ ܥܲܠ ܩܘܼܖ̈ܝܼܗܘܿܢ: ܟܠ ܕܢܸܦܘܿܩ ܡܸܢܗܘܿܢ ܢܸܬ̇ܬ̇ܒܲܪ: ܡܸܛܠ ܕܲܣܓ̣ܝܼܘ ܚܵܘ̈ܒܵܝܗܘܿܢ ܘܲܥ̣ܫܸܢܘ ܕܠܵܐ ܢܬ̣ܘܼܒ̣ܘܼܢ.


text:
ܥܲܠ ܐܲܝܕܵܐ ܐܸܫܒܘܿܩ ܠܹܟ݂ܝ: ܒܢܲܝ̈ܟ̇ܝ ܫܲܒ̣ܩ̣ܘܼܢܝ ܘܝܼܡ̣ܵܘ ܒܐܲܝܠܹܝܢ ܕܠܵܐ ܗܘ̤ܵܘ ܐܲܠܵܗܹ̈ܐ: ܘܣܲܒ̇ــܥܹ̇ܬ̣ ܐܸܢܘܿܢ ܘܓ̣ܵܪܘ: ܘܒܹܝܬ̣ ܙܵܢ̈ܝܵܬ̣ܵܐ ܐܸܬ̣ܟܲܬܲܫܘ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡ̇ܪ ܡܵܪܿܝܵܐ ܐܲܠܵܗܵܐ ܚܲܝܠܬ݂ܵܢܵܐ: ܚܠܵܦ ܕܡܲܠܸܠ̣ܗܘܿܢ ܡܸܠܬ݂ܵܐ ܗܵܕܹܐ: ܗܵܐ ܝܵܗܹܒ݂ ܐ̄ܢܵܐ ܦܸܬ̣ܓ̣ܵܡܲܝ̈ ܒܦܘܼܡܵܟ݂ ܢܘܼܪܵܐ: ܘܥܲܡܵܐ ܗܵܢܵܐ ܩܲܝܣܹ̈ܐ. ܘܬܹܐܟ݂ܘܿܠ ܐܸܢܘܿܢ.


text:
ܗܵܐ ܡܲܝܬܸ̇ܐ ܐ̄ܢܵܐ ܥܠܲܝܟܘܿܢ ܒܹܝܬ̣ ܝܼܣܪܵܝܹܠ: ܥܲܡܵܐ ܡ̣ܢ ܪܘܼܚܩܵܐ ܐܵܡܲܪ ܡܵܪܝܵܐ: ܥܲܡܵܐ ܗ̄ܘ̣ ܥܲܫܝܼܢܵܐ: ܥܲܡܵܐ ܗ̄ܘ ܡ̣ܢ ܥܵܠܡܵܐ: ܥܲܡܵܐ ܕܠܵܐ ܬܸܕܲܥ ܠܸܫܵܢܹܗ: ܘܠܵܐ ܬܸܫܡܲܥ ܡܸܕܸܡ ܕܲܡܡܲܠܸܠ.


text:
ܢܹܐܟ݂ܘܿܠ ܚܨܵܕ݂ܵܟ݂ ܘܠܲܚܡܵܟ݂: ܢܹܐܟ݂ܘܿܠ ܒܢܲܝ̈ܟ ܘܲܒ̈ܢܵܬ̣ܵܟ݂: ܢܹܐܟ݂ܘܿܠ ܥܵـ̈ܢܵܟ݂ ܘܬ̣ܵܘܖ̈ܲܝܟ: ܢܹܐܟ݂ܘܿܠ ܓܘܼܦ̈ܢܲܝܟ ܘܬܹܐܢܲܝ̈ܟ: ܢܡܲܣܟܸܢ ܩܘܼܖ̈ܝܵܐ ܕܬ̣ܘܼܩܦܵܟ݂ ܕܐܲܢ̄ܬ̇ ܬܟ݂ܝܼܠ ܥܠܲܝܗܹܝܢ ܒܚܲܪܒܵܐ.


text:
ܘܢܸܗܘܸܐ ܟܲܕ݂ ܬܹܐܡܪܘܿܢ ܡܸܛܠ ܡܵܢܵܐ ܥܒܲܕ݂ ܠܲܢ ܡܵܪܝܵܐ ܐܵܠܵܗܲܢ ܗܵܠܹܝܢ ܟܠܗܹܝܢ: ܬܹܐܡܲܪ ܠܗܘܿܢ: ܗܵܟ݂ܢܵܐ ܐܵܡܲܪ ܡܵܪܝܵܐ: ܥܲܠ ܕܲܫܒܲܩ̣ܬ̇ܘܿܢܵܝ ܘܲܦܠܲܚܬ̇ܘܿܢ ܠܐܲܠܵܗܹ̈ܐ ܢܘܼܟ݂ܖ̈ܵܝܹܐ ܒܐܲܪܥ̱ܟ݂ܘܿܢ: ܗܵܟܲܢܵܐ ܬܸܦܠ̱ܚܘܼܢ ܠܢܘܼܟ݂ܖ̈ܵܝܹܐ ܒܐܲܪܥܵܐ ܕܠܵܐ ܕܝܼܠܟ݂ܘܿܢ.


text:
ܫܡܲܥܘ ܗܵܕܹܐ ܥܲܡܵܐ ܣܲܟ݂ܠܵܐ ܕܠܲܝܬ̇ ܒܹܗ ܠܸܒܵܐ: ܕܥܲܝܢܹ̈ܐ ܐܝܼܬ ܠܗܘܿܢ ܘܠܵܐ ܚܵـ̇ܙܹܝܢ: ܘܐܸܕ݂ܢܹ̈ܐ ܐܝܼܬ̣ ܠܗܘܿܢ ܘܠܵܐ ܫܵܡ̇ܥܝܼܢ.


text:
ܡܹܢܝ ܠܵܐ ܬܸܕ݂ܚ̄ܠܘܼܢ ܐܵܡ݁ܲܪ ܡܵܪܝܵܐ: ܘܡ̣ܢ ܩܕܵܡܲܝ ܠܵܐ ܬܙܘܼܥܘܼܢ: ܕܣܵܡܹ̇ܬ̣ ܚܵܠܵܐ ܬܚܘܼܡܵܐ ܠܝܲܡܵܐ: ܢܵܡܘܿܣܵܐ ܠܥܵܠܲܡ ܘܠܵܐ ܥܵــ݁ܒܲܪ ܠܹܗ: ܘܡܸܬ̣ܟܲܬܲܫ ܘܠܵܐ ܡܸܫܟܲܚ: ܘܡܸܬ̇ܬ̇ܪܝܼܡܝܼܢ ܓܲܠܵܘ̈ܗܝ ܘܠܵܐ ܥܵــ݁ܒ̣ܪܝܼܢ ܠܹܗ.


text:
ܘܠܵܐ ܐܸܡܲܪܘ ܒܠܸܒ̇ܗܘܿܢ ܢܸܕ݂ܚܲܠ ܠܡܵܪܝܵܐ ܐܲܠܵܗܲܢ: ܕܝܵܗܹ̇ܒ̣ ܡܸܛܪܵܐ ܒܟ݂ܝܼܪܵܝܵܐ ܘܲܠܩܝܼܫܵܝܵܐ ܒܙܲܒ̣ܢܹܗ: ܘܥܲܠܵ̈ܬ̣ܵܐ ܕܩܲܝܛܵܐ ܠܣܲܬ̣ܘܵܐ ܢܵــ݁ܛܲܪܠܲܢ.


text:
ܡܸܛܠ ܗܵܢܵܐ ܝܼܪܸܒ̣ܘ ܘܲܥܬܲܪܘ ܘܲܥ̣ܒܲܪܘ ܥܲܠ ܕܝܼܢܵܐ: ܕܝܼܢܵܐ ܠܵܐ ܕܵܢ̣ܘ: ܘܕ݂ܝܼܢܵܐ ܕܝܲܬ̣ܡܹ̈ܐ ܠܵܐ ܬܲܪܸܨܘ: ܘܕ݂ܝܼܢܵܐ ܕܒ̣ܵܝ̈ܫܹܐ ܠܵܐ ܕܵܢ̣ܘ.


text:
ܢܒ̣ܝܹ̈ܐ ܐܸܬ̣ܢܲܒܝܼܘ ܫܘܼܩܪܵܐ: ܘܟܲܗ̈ܢܹܐ ܐܸܚܲܕ݂ܘ ܐܝܼܕܲܝ̈ܗܘܿܢ: ܘܥܲܡܝ ܪܚܸܡ̣ܘ ܗܵܟܲܢܵܐ: ܘܡܵܢܵܐ ܬܸܥܒܕ݂ܘܼܢ ܠܚܲܪܬ̣ܵܐ.


text:
ܓܵـ̣ܙܘ ܒܢܵܝ̈ ܒܸܢܝܵܡܹܝܢ ܡ̣ܢ ܓܵܘ ܐܘܿܪܸܫܠܸܡ: ܘܲܒ̣ܩܵܠܵܐ ܩܪܵܘ ܫܝܼܦܘܿܪܵܐ: ܘܥܲܠ ܒܹܝܬ̣ ܟܪܲܡ ܫـ̣ܩܲܠܘ ܐܵܬ̤ܵܐ: ܡܸܛܠ ܕܒ̣ܝܼܫܬܵܐ ܡܲܝܬܸ̇ܐ ܐ̄ܢܵܐ ܡ̣ܢ ܓܲܪܒܝܵܐ ܘܲܬ̣ܒ̣ܵܪܵܐ ܪܲܒܵܐ.


text:
ܥܠܹܝܗ̇ ܢܹܐܬ̣ܘܿܢ ܖ̈ܥܵܘܵܬ̣ܵܐ ܘܲܓ̣ܙܵܖ̈ܵܝܗܘܿܢ ܐܲܟ݂ܚܕ݂ܵܐ: ܘܢܸܩܫܘܼܢ ܥܠܹܝܗ̇ ܡܲܫܟ̇ܢܲܝ̈ܗܘܿܢ ܟܲܕ݂ ܚܵܕ݂ܪܵܐ: ܘܢܸܪܥܘܿܢ ܓܒܲܪ ܠܓܲܒܹ̇ܗ.


text:
ܛܲܝܸܒ̣ܘ ܥܠܹܝܗ̇ ܩܪܵܒ̣ܵܐ: ܘܐܸܡܲܪܘ ܩܘܼܡܘ ܢܸܣܲܩ ܒܛܲܗܪܵܐ: ܘܵܝ ܠܲܢ ܕܲܦـ̣ܢܵܐ ܝܵܘܡܵܐ ܘܲܪܟܸܢܘ ܛܸܠܵܠܲܝ̈ ܪܲܡܫܵܐ.


text:
ܡܸܛܠ ܕܗܵܟܲܢܵܐ ܐܵܡ݁ܲܪ ܡܵܪܝܵܐ ܚܲܝܠܬ̣ܵܢܵܐ: ܦܣܘܿܩܘ ܩܲܝܣܸ̈ܝܗ̇: ܘܐܲܟ݂ܡܸܢܘ ܥܲܠ ܐܘܿܪܸܫܠܸܡ ܟܡܹܐܢܹ̈ܐ: ܗܵܝ ܩܪܝܼܬ̣ܵܐ ܕܐܸܬ̣ܦܲܩܕܲܬ̤. ܘܟ݂ܠܹܗ ܥܘܼܫܩܵܐ ܒܓ̣ܵܘܵܗ̇.


text:
ܐܲܝܟ݂ ܕܟܲܢܹ̇ܫ ܓܘܼܒܵܐ ܡܵܘ̈ܗܝ: ܗܵܟܲܢܵܐ ܟܲܢܫܲܬ̤ ܒܝܼܫܬܵܗ̇: ܚܛܘܼܦܝܵܐ ܘܒܸܙܬ̣ܵܐ ܡܸܫܬ̇ܡܲܥ ܒܵܗ̇ ܩܕ݂ܵܡ ܐܲܦܲܝ̈ ܐܲܡܝܼܢܵܐܝܼܬ̣.


text:
ܒܟܹܐܒܹ̈ܐ ܘܒ̣ܡܲܚ̈ܘܵܬ̣ܵܐ ܐܸܬ̣ܪ̱ܕ݂ܵܝ ܐܘܿܪܸܫܠܸܡ: ܕܲܠܡܵܐ ܬܸܢܲܕ݂ ܢܲܦ̮ܫܝ ܡܸܢܹܟ݂ܝ: ܕܲܠܡܵܐ ܐܸܥܒ̇ܕܹܟ݂ܝ ܠܚܘܼܪܒܵܐ ܐܲܝܟ݂ ܐܲܪܥܵܐ ܕܠܵܐ ܐܬ̣ܝܲܬ̇ܒܲܬ̤.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ: ܡܸܬ̣ܒܲܥܵܪܘܼ ܢܸܬ̣ܒܲܥܪܘܼܢ: ܐܲܝܟ݂ ܓܸܦܬܵܐ ܫܲܪܟܹ̇ܗ ܕܝܼܣܪܵܝܹܠ: ܐܲܗܦܸܟ݂ ܐܝܼܕ݂ܵܟ݂ ܐܲܝܟ݂ ܩܵܛ̇ܘܿܦܵܐ ܥܲܠ ܒܘܼܥܵܪܵܐ.


text:
ܠܡܲܢ ܐܹܡܲܪ ܘܐܹܣܲܗܸܕ݂ ܕܢܸܫܡ̱ܥܘܼܢ: ܗܵܐ ܐܸܕ݂ܢܲܝ̈ܗܘܿܢ ܥܘܼܖ̈ܠܵܢ: ܘܠܵܐ ܡܸܫܟ̇ܚܝܼܢ ܠܲܡܨܵܬ̣: ܗܵܐ ܦܸܬ̣ܓ̣ܵܡܹܗ ܕܡܵܪܝܵܐ ܗܘ̤ܵܐ ܠܗܘܿܢ ܠܚܸܣܕܵܐ ܘܠܵܐ ܨܵܒܹ̇ܝܢ ܒܹܗ.


text:
ܘܐܲܢ̄ܬ̇ܝ ܚܸܡܬܹܗ ܕܡܵܪܝܵܐ ܐܸܬ̣ܡ̱ܠܝܼܬ̇ܝ: ܘܲܠܐܝܼܬ̇ܝ: ܐܲܟ̇ܝܼܠܝ ܘܐܲܫܘܿܕ݂ܝ ܥܲܠ ܛܠܵܝܹ̈ܐ ܒܫܘܼܩܹ̈ܐ: ܘܥܲܠ ܟܢܘܼ̈ܫܵܬ̣ܵܐ ܕܓܲܕܘܼ̈ܕܹܐ ܐܲܟ݂ܚ̄ܕ݂ܵܐ: ܡܸܛܠ ܕܐܵܦ ܓܲܒܖܹ̈ܐ ܥܲܡ ܢܸܫܹ̈ܐ ܢܸܬ̇ܬܲܚܕܘܼܢ: ܘܣܵܒܵܐ ܥܲܡ ܛܠܸܐ ܝܵܘ̈ܡܵܬ̣ܵܐ.


text:
ܢܸܬ̣ܝܲܗ̄ܒܘܼܢ ܒܵܬܲܝ̈ܗܘܿܢ ܠܐܲܚܖ̈ܵܢܹܐ: ܘܚܲܩ̈ܠܵܬ̣ܵܐ ܘܢܸܫܹ̈ܐ ܐܲܟ݂ܚ̄ܕ݂ܵܐ: ܡܸܛܠ ܕܲܡܪܝܼܡ ܐ̄ܢܵܐ ܐܝܼܕ݂ܝ ܥܲܠ ܥܵܡܘܿܖܹ̈ܝܗ̇ ܕܐܲܪܥܵܐ ܐܵܡܲ݁ܪ ܡܵܪܝܵܐ.


text:
ܡܸܛܠ ܕܡ̱ܢ ܙܥܘܿܪܗܘܿܢ ܘܲܥܕܲܡܵܐ ܠܪܲܒܗܘܿܢ: ܟܠܗܘܿܢ ܢܵܟ݂ܠ̇ܝ̣ܢ ܢܸܟ݂ܠܵܐ: ܘܡ̣ܢ ܢܒ̣ܝܹ̈ܐ ܕܲܓܵܠܹ̈ܐ ܘܲܥܕܲܡܵܐ ܠܟ݂ܵܗ̈ܢܹܐ: ܟܠܗܘܿܢ ܥܵܒ̣ܕܝܼܢ ܫܘܼܩܪܵܐ.


text:
ܒـ̣ܗܸܬ̣ܘ ܡܸܛܠ ܕܛܲܢܦܘܼܬ̣ܵܐ ܥ̣ܒܲܕ݂ܘ: ܘܒܲܗܝܼܬܹ̈ܐ ܠܵܐ ܒܵܗ̇ܬ̇ܝܼܢ: ܘܲܠܡܸܬ̇ܬ̇ܟ݂ܵܣܘܼ ܠܵܐ ܝܵـ̇ܕ݂ܥܝܼܢ: ܡܸܛܠ ܗܵܢܵܐ ܢܸܦܠܘܼܢ ܥܲܡ ܢܵܦ̈ܠܹܐ: ܘܲܒ̣ܙܲܒ̣ܢܵܐ ܕܡܸܬ̣ܦܲܩܕܝܼܢ ܢܸܣܬܲܚܦܘܼܢ ܐܵܡܲ݁ܪ ܡܵܪܝܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܩܘܼܡܘ ܥܲܠ ܐܘܼܖ̈ܚܵܬ̣ܵܐ: ܘܲܚܙܵܘ: ܘܫܲܐܸܠܘ ܥܲܠ ܫܒ̣̈ܝܼܠܝ ܥܵܠܡܵܐ: ܘܲܚܙܵܐ ܐܝܕܵܐ ܐܘܼܪܚܵܐ ܫܲܦܝܼܪܵܐ ܙܸܠ ܒܵܗ̇: ܘܐܸܫܟܲܚܘ ܢܝܵܚܵܐ ܠܢܲܦ̮ـ̈ܫܵܬ̣ܟ݂ܘܿܢ: ܘܐܸܡܲܪܬ̇ܘܿܢ ܠܵܐ ܐܵܙܠ̄ܝܼܢܲܢ.


text:
ܫܡܲܥܝ ܐܲܪܥܵܐ: ܗܵܐ ܡܲܝܬܸ̇ ܐ̄ܢܵܐ ܒܝܼܫܬܵܐ ܥܲܠ ܥܲܡܵܐ ܗܵܢܵܐ ܐܲܝܟ݂ ܦܹܐܖ̈ܲܝ ܡܲܚܫ̈ܒ̣ܵܬ̣ܗܘܿܢ: ܕܲܠܦܸܬ̣ܓ̣ܵܡܲܝ̈ ܠܵܐ ܫܡܲܥ̣ܘ: ܘܲܠܢܵܡܘܿܣܝ ܐܲܣܠܝܼܘ.


text:
ܠܡܵܢܵܐ ܗܵܘ̇ܝܵܐ ܠܝܼ ܠܒ̣ܘܿܢ̄ܬܵܐ ܕܡܲܝܬܹ̄ܝܢ ܐ̄ܢܬ̇ܘܿܢ ܡ̣ܢ ܫܒ̣ܵܐ: ܘܩܲܢܝܵܐ ܕܒܸܣܡܵܐ ܡ̣ܢ ܐܲܪܥܵܐ ܪܲܚܝܼܩܬܵܐ: ܒܲܥ̈ܠܵܘܵܬ̣ܟ݂ܘܿܢ ܠܵܐ ܨܒܹ̇ܝܬ̣: ܘܕܸܒ̣ܚܲܝ̈ܟܘܿܢ ܠܵܐ ܒܣܸܡ̣ܘ ܠܝܼ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܝܵܗܹܒ̣ ܐ̄ܢܵܐ ܠܥܲܡܵܐ ܗܵܢܵܐ ܬܘܼܩ̈ܠܵܬ̣ܵܐ: ܘܢܸܬ̇ܬܲܩܠܘܼܢ ܒܗܹܝܢ ܐܲܒ̣ܵܗܹ̈ܐ ܘܲܒ̣̈ܢܲܝܵܐ ܐܲܟ݂ܚ̄ܕ݂ܵܐ: ܘܲܫܒ̣ܵܒ̣ܵܐ ܘܪܵܚ̇ܡܹܗ ܢܹܐܒ̣ܕܘܼܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܥܲܡܵܐ ܐܵܬܹ̇ܐ ܡ̣ܢ ܐܲܪܥܵܐ ܕܓܲܪܒ̇ܝܵܐ: ܘܥܲܡܵܐ ܪܲܒܵܐ ܢܕ݂ܘܼܠ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ.


text:
ܒܩܸܫ̈ܬܵܬ̣ܵܐ ܘܲܒ̣ܢܲܝܙܟܹ̈ܐ ܡܙܲܝܢܝܼܢ: ܒܝܼܫܝܼܢ ܐܸܢܘܿܢ ܘܠܵܐ ܡܪܲܚܡܵܢܝܼܢ: ܘܩܵܠܗܘܿܢ ܐܲܝܟ݂ ܝܲܡܵܐ ܕܡܸܬ̣ܟ̇ܬܸܫ: ܘܥܲܠ ܖ̈ܲܟ݂ܫܵܐ ܪܟ݂ܝܼܒ̣ܝܼܢ: ܘܲܡܛܲܝܒ̣ܝܼܢ ܐܲܝܟ݂ ܓܲܢ̄ܒܵܪܹܐ ܠܲܩܪܵܒ̣ܵܐ: ܥܠܲܝܟܝ ܒܲܪܬ̣ ܨܸܗܝܘܿܢ.


text:
ܠܵܐ ܬܸܦܩܘܼܢ ܠܚܲܩܠܵܐ: ܘܒ̣ܐܘܼܪܚܵܐ ܠܵܐ ܬܹܐܙܠ̄ܘܼܢ: ܡܸܛܠ ܚܲܪܒܵܐ ܕܲܒ̣ܥܸܠܕܒ̣ܵܒܹ̈ܐ ܕܲܟ݂ܪܝܼܟ݂ܵܐ ܡ̣ܢ ܚܕܵܖ̈ܲܝܟ̇ܝ ܒܲܪܬ̣ ܥܲܡܝ.


text:
ܐܸܬܸܟܲܒ̣ܢܝ ܣܲܩܹ̈ܐ ܘܐܸܬ̇ܬ̇ܦܝܼܠܝ ܒܩܸܛܡܵܐ: ܐܸܒ̣ܠܵܐ ܐܲܝܟ݂ ܕܜܲܠ ܝܼܚܝܼܕ݂ܵܐ ܥܒܸܕ݂ܝ ܠܹܟ݂ܝ: ܘܡܲܪܩܕܘܼܬ̣ܵܐ ܡܲܪܝܼܪܬܵܐ: ܡܸܛܠ ܕܡ̣ܢ ܫܸܠܝܵܐ ܢܹܐܬ̣ܘܿܢ ܥܠܲܝܟ̇ܝ ܒܵܙܘܿܙܹ̈ܐ.


text:
ܩܘܼܡ ܒܲܬ̣ܪܲܥ ܒܲܝܬܹ̇ܗ ܕܡܵܪܝܵܐ: ܘܲܩܪܝܼ ܬܲܡܵܢ ܦܸܬ̣ܓ̣ܵܡܵܐ ܗܵܢܵܐ: ܘܐܸܡܲܪ: ܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܕܥܵܐ̇ܠܝܼܢ ܒܬܲܖ̈ܥܹܐ ܗܵܠܹܝܢ ܠܡܸܣܓܲܕ݂ ܠܡܵܪܝܵܐ.


text:
ܗܵܟܲܢܵܐ ܐܲܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܐܲܛܐܸܒ̣ܘ ܐܘܼܖ̈ܚܵܬ̣ܟ݂ܘܿܢ ܘܲܥܒ̣ܕܲܝ̈ܟܘܿܢ: ܘܐܲܫܪܹܝܟ݂ܘܿܢ ܒܐܲܬ̣ܪܵܐ ܗܵܢܵܐ.


text:
ܘܠܵܐ ܬܸܬܲܟ݂ܠܘܿܢ ܠܟ݂ܘܿܢ ܥܲܠ ܦܸܬ̣ܓ̣ܵܡܹ̈ܐ ܕܫܘܼܩܪܵܐ: ܕܐܵܡܪܝܼܢ ܠܟ݂ܘܿܢ: ܗܲܝܟ̇ܠܹܗ ܕܡܵܪܝܵܐ: ܗܲܝܟ̇ܠܹܗ ܕܡܵܪܝܵܐ.


text:
ܗܲܝܟ̇ܠܹܗ ܐܲܢ̄ܬ̇ܘܿܢ ܕܡܵܪܝܵܐ ܐܸܢ ܬܲܫܦܪܘܼܢ ܐܘܼܖ̈ܚܵܬ̣ܟ݂ܘܿܢ ܘܲܥܒ̣ܵܕܲܝ̈ܟ̇ܘܿܢ: ܘܐܸܢ ܬܸܥܒ̣ܕ݂ܘܼܢ ܕܝܼܢܵܐ ܒܹܝܬ̣ ܓܒ̣ܪܵܐ ܠܚܲܒ̣ܪܹܗ.


text:
ܘܲܠܥܵܡܘܿܖܹ̈ܐ ܘܲܠܝܲܬ̣ܡܹ̈ܐ ܘܠܲܐܖ̈ܡܠܵܬ̣ܵܐ: ܠܵܐ ܬܸܥܠ̱ܒ̣ܘܼܢ ܘܠܵܐ ܬܸܛܠ̱ܡܘܼܢ: ܘܲܕ݂ܡܵܐ ܙܲܟܵܝܵܐ ܠܵܐ ܬܹܐܫܕܘܼܢ ܒܐܲܬ̣ܪܵܐ ܗܵܢܵܐ: ܘܒ̣ܵܬܲܪ ܐܲܠܵܗܹ̈ܐ ܐ̄ܚܖ̈ܵܢܹܐ ܬܹܐܙܠܘܼܢ ܕܢܸܒ̣ܐܲܫ ܠܟ݂ܘܿܢ.


text:
ܓܲܢܵܒ̣ܝ̣ܢ ܐ̄ܢܬ̇ܘܿܢ: ܘܩܵܛܘܿܠܝܼܢ ܐ̄ܢܬ̇ܘܿܢ: ܘܓܲܝܵܪܝܼܢ ܐ̄ܢܬ̇ܘܿܢ: ܘܝܵܡܝܼܢ ܐ̄ܢܬ̇ܘܿܢ ܒܫܘܼܩܪܵܐ: ܘܣܵܝ̇ܡܝܼܢ ܐ̄ܢܬ̇ܘܿܢ ܒܸܣܡܹ̈ܐ ܠܒܲܥܠܵܐ: ܘܐܵܙ̇ܠ̄ܝܼܢ ܐ̄ܢܬ̇ܘܿܢ ܒܵܬܲܪ ܐܲܠܵܗܹ̈ܐ ܐ̄ܚܖ̈ܵܢܹܐ ܕܠܵܐ ܝܼܕܲܥـ̣ܬ̇ܘܿܢ.


text:
ܘܐܵܬܹ݁ܝܢ ܐ̄ܢܬ̇ܘܿܢ ܘܩܵܝܡ̇ܝܼܢ ܐ̄ܢܬ̇ܘܿܢ ܩܕܵܡܲܝ ܒܒܲܝܬܵܐ ܗܵܢܵܐ ܕܐܸܬ̣ܩܪܝܼ ܫܹܡܝ ܥܠܵܘܗܝ: ܘܐܵܡܪܝܼܬ̇ܘܿܢ ܦܲܨܵܢ: ܘܥܵܒ̣ܕ̇ܝܼܬ̇ܘܿܢ ܗܵܠܹܝܢ ܟܠܗܹܝܢ ܒܝܼ̈ܫܵܬܵܐ.


text:
ܕܲܠܡܵܐ ܡܥܲܪܬ̣ܵܐ ܕܓܲܢܵܒܹ̈ܐ ܗܘ̤ܵܐ ܒܲܝܬܵܐ ܗܵܢܵܐ ܕܐܹܬ̣ܩܪܝܼ ܫܹܡܝ ܥܠܵܘܗܝ ܒܥܲܝ̈ܢܲܝܟܘܿܢ: ܐܵܦ ܐܹܢܵܐ ܗܵܐ ܚܙܹ̇ܝܬ̣ ܐܵܡܲ݁ܪ ܡܵܪܝܵܐ.


text:
ܡܸܛܠ ܗܵܢܵܐ ܙܹܠܘ ܠܐܲܬ̣ܪܝ ܕܲܒ̣ܫܝܼܠܘܿ ܕܐܲܫܪܝܼـ̇ܬ̣ ܫܹܡܝ ܬܲܡܵܢ ܒܩܲܕ݂ܡܵܝܬܵܐ: ܘܲܚܙܵܘ ܡܸܕܸܡ ܕܥܸـ̇ܒ̣ܕܹܬ̣ ܠܹܗ: ܡܸܛܠ ܒܝܼܫܘܼܬܹܗ ܕܥܲܡܝ ܝܼܣܪܵܝܹܠ.


text:
ܘܗܵܫܵܐ ܚܠܵܦ ܕܲܥ̣ܒܲܕ̇ܬ̇ܘܿܢ ܥܒ̣ܵܕܹ̈ܐ ܗܵܠܹܝܢ ܟܠܗܘܿܢ ܐܵܡܲ݁ܪ ܡܵܪܝܵܐ: ܘܩܲܕ̇ܡܹ̇ܬ̣ ܘܐܸܡ̇ܪܹܬ̣ ܠܟ݂ܘܿܢ ܘܠܵܐ ܫܡܲܥܬ̇ܘܿܢ: ܘܲܩܪܹܝ̇ܬ̣ ܠܟ݂ܘܿܢ ܘܠܵܐ ܥ̣ܢܲܝܬ̇ܘܿܢ.


text:
ܐܸܥܒ̇ܕ݂ܝܘܼܗܝ ܠܒܲܝܬܵܐ ܗܵܢܵܐ ܕܐܸܬ̣ܩܪܝܼ ܫܸܡܝ ܥܠܵܘܗܝ ܕܐܲܢ̄ܬ̇ܘܿܢ ܬܟ݂ܝܼܠܝܼܢ ܥܠܵܘܗܝ: ܘܠܲܩܪܝ̣ܬ̣ܵܐ ܗܵܕܹܐ ܕܝܸܗ̄ܒܹ݁ܬ̣ ܠܟ݂ܘܿܢ ܘܠܐܲܒ̣ܵܗܲܝ̈ܟ̇ܘܿܢ: ܐܲܝܟ݂ ܕܥܸ̇ܒ̣ܕܹܬ̣ ܠܫܝܼܠܘܿ.


text:
ܘܐܲܢ̄ܬ̇ ܠܵܐ ܬܨܲܠܸܐ ܥܲܠ ܥܲܡܵܐ ܗܵܢܵܐ: ܘܠܵܐ ܬܸܒ̣ܥܸܐ ܥܠܲܝܗܘܿܢ: ܘܠܵܐ ܬܸܒ̣ܥܸܐ ܡܹܢܝ: ܡܸܛܠ ܕܠܵܐ ܫܵܡܲܥ ܐ̄ܢܵܐ ܠܵܟ݂.


text:
ܒ̈ܢܲܝܵܐ ܡܠܲܩܛܝܼܢ ܩܲܝܣܹ̈ܐ: ܘܐܲܒ̣ܵܗܹ̈ܐ ܡܵܘܩܕ݂ܝܼܢ ܢܘܼܪܵܐ: ܘܢܸܫܹ̈ܐ ܠܵܝ̈ܫܵܢ ܠܲܝܫܵܐ: ܠܡܸܥܒ̇ܕ݂ ܙܵܘܬ̇ܖܹ̈ܐ ܠܦܘܼܠܚܵܢ ܫܡܲܝܵܐ: ܘܠܲܡܢܲܩܵܝܘܼ ܢܘܼܩܵܝܹ̈ܐ ܠܐܲܠܵܗܹ̈ܐ ܐ̄ܚܖ̈ܵܢܹܐ ܕܢܲܪܓ̇ܙܘܼܢܵܢܝ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ: ܗܵܐ ܪܘܼܓ̣ܙܝ ܘܚܸܡܬ̣ܝ ܡܸܬ̇ܬ̇ܢܝܼܚܝܼܢ ܥܲܠ ܐܲܬ̣ܪܵܐ ܗܵܢܵܐ: ܥܲܠ ܒܢܲܝ̈ܢܵܫܵܐ ܘܥܲܠ ܒܥܝܼܲܪܵܐ: ܘܥܲܠ ܐܝܼܠܵܢܹ̈ܐ ܕܕܲܒ̣ܪܵܐ ܘܥܲܠ ܦܹܐܖܹ̈ܐ ܕܐܲܪܥܵܐ: ܘܬܵܘܩܸܕ݂ ܘܠܵܐ ܬܸܕ݂ܥܲܟ݂.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬܵܢܵܐ ܐܲܠܵܗܵܐ ܕܝܼܣܪܵܝܹܠ: ܥܠܵـ̈ܘܵܬ̣ܗܘܿܢ ܐܵܘܣܸܦܘ ܥܲܠ ܕܸܒ̣ܚܲܝ̈ܗܘܿܢ: ܘܐܸܟܲܠܘ ܒܸܣܪܵܐ ܕܠܵܐ ܐܸܡ̇ܪܹܬ̣ ܠܐܲܒ̣ܵܗܲܝ̈ܗܘܿܢ.


text:
ܘܠܵܐ ܦܲܩ̇ܕܹܬ̣ ܐܸܢܘܿܢ ܒܝܵܘܡܵܐ ܕܐܲܣܩܹ̇ܬ̣ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܠܵܐ ܥܲܠ ܥܠܵܬ̣ܵܐ: ܘܠܵܐ ܥܲܠ ܕܸܒ̣ܚܹ̈ܐ.


text:
ܐܸܠܵܐ ܐܸܢܵܐ ܗܵܢܵܐ ܦܸܬ̣ܓ̣ܵܡܵܐ ܦܸܩ̇ܕܹܬ̣ ܐܸܢܘܿܢ: ܘܐܸܡ̇ܪܹܬ̣ ܫܡܲܥܘ ܒܩܵܠܝ: ܘܐܸܗܘܸܐ ܠܟ݂ܘܿܢ ܐܲܠܵܗܵܐ: ܘܐܲܢ̄ܬ̇ܘܿܢ ܬܸܗܘܘܿܢ ܠܝܼ ܥܲܡܵܐ: ܘܗܲܠܸܟ݂ܘ ܒܟ݂ܠܵܗ̇ ܐܘܼܪܚܵܐ ܕܲܡܦܲܩܸܕ݂ܢ ܐ̄ܢܵܐ ܠܟ݂ܘܿܢ ܕܢܸܛܐܲܒ̣ ܠܟ݂ܘܿܢ.


text:
ܘܠܵܐ ܫܡܲܥܘ: ܘܠܵܐ ܐܪܟܸ̇ܢܘ ܐܸܕ݂ܢ̱ܗܘܿܢ ܠܡܸܫܡܲܥ: ܐܸܠܵܐ ܐܸܙܲܠ̣ܘ ܒܵܬܲܪ ܬܲܖ̈ܥܝܵܬ̣ܗܘܿܢ: ܘܒ̣ܵܬܲܪ ܨܸܒ̣ܝܵܢܲܝ̈ ܠܸܒܗܘܿܢ ܒܝܼܫܵܐ: ܘܲܗܦܲܟ݂ܘ ܠܒܸܣܬܲܪܗܘܿܢ ܘܠܵܐ ܠܲܩܕܵܡܲܝܗܘܿܢ.


text:
ܡ̣ܢ ܝܵܘܡܵܐ ܕܲܢܦܲܩ̣ܘ ܐܲܒ̣ܵܗܲܝ̈ܗܘܿܢ ܡ̣ܢ ܐܲܪܥܵܐ ܕܡܸܨܪܹܝܢ ܘܲܥܕܲܡܵܐ ܠܝܵܘܡܵܢܵܐ: ܘܫܕ̇ܪܸܬ̣ ܠܘܵܬ̣ܗܘܿܢ ܟܠܗܘܿܢ ܥܲܒ̣̈ܕܲܝ ܢܒ̣ܝܹ̈ܐ ܒܟ݂ܠܝܘܿܡ.


text:
ܩܲܕܡܹ̇ܬ̣ ܘܫܲܕܪܹܬ̣ ܘܠܵܐ ܫܡܲܥܘ܆ܘܠܵܐ ܐܲܪܟܸ̇ܢܘ ܐܸܕ݂ܢܗܘܿܢ ܠܘܵܬ̣ܝ: ܘܩܲܫܝܼܘ ܩܕ݂ܵܠܗܘܿܢ ܛܵܒ̣ ܡ̣ܢ ܐܲܒ̣ܵܗܲܝ̈ܗܘܿܢ.


text:
ܘܬܹܐܡܲܪ ܠܗܘܿܢ ܗܵܠܹܝܢ ܟܠܗܘܿܢ ܦܸܬ̣ܓ̣ܵܡܹ̈ܐ ܘܠܵܐ ܢܸܫ̱ܡܥܘܼܢܵܟ݂: ܘܩܵـ̇ܪܹܐ ܐܲܢ̄ܬ̇ ܠܗܘܿܢ ܘܠܵܐ ܥܵـ̇ܢܸܝܢ ܠܵܟ݂.


text:
ܡܸܛܠ ܕܲܥܒܲܕ݂ܘ ܒܢܲܝ̈ ܝܼܗܘܕ݂ܵܐ ܕܒ̣ܝܼܫ ܩܕ݂ܵܡܲܝ ܐܵܡܲ݁ܪ ܡܵܪܝܵܐ: ܘܣܵـ̣ܡܘ ܛܲܢܦܘܼܬ̣ܗܘܿܢ ܒܒܲܝܬܵܐ ܕܐܸܬ̣ܩܪܝܼ ܫܹܡܝ ܥܠܵܘܗܝ ܘܛܲܢܦܘܼܗܝ.


text:
ܘܲܒ̣ܢ̣ܵܘ ܥ̈ܠܵܘܵܬ̣ܵܐ ܒܬܲܦܲܬ̣ ܕܲܒ̣ܢܲܚܠܵܐ ܕܒܲܪܗܵܢܘܿܡ: ܠܡܵܘܩܵܕ݂ܘܼ ܒܢܲܝ̈ܗܘܿܢ ܘܲܒ̣̈ܢܵܬ̣ܗܘܿܢ ܒܢܘܼܪܵܐ: ܕܠܵܐ ܦܲܩـ̇ܕܹܬ̣ ܐܸܢܘܿܢ ܘܠܵܐ ܣܸܠܩܲܬ̤ ܥܲܠ ܠܸܒܝ.


text:
ܡܸܛܠ ܗܵܢܵܐ ܗܵܐ ܝܵܘ̈ܡܵܬܵܐ ܐܵܬܹܝܢ ܐܵܡ݁ܲܪ ܡܵܪܝܵܐ: ܘܠܵܐ ܢܸܬ̣ܐ̱ܡܲܪ ܬܘܼܒ̣ ܬܲܦܲܬ̣ ܘܢܲܚܠܵܐ ܕܒܲܪܗܵܢܘܿܡ: ܐܸܠܵܐ ܐܸܢ ܢܲܚܠܵܐ ܕܲܩܛܝܼ̈ܠܹܐ܆ܘܢܸܩܒ̇ܪܘܼܢ ܒܬܲܦܲܬ̣ ܡ̣ܢ ܒܠܲܝ ܐܲܬ̣ܪܵܐ.


text:
ܘܢܸܗ̈ܘ̱ܝܵܢ ܫܠܲܕܲܝ̈ܗܘܿܢ ܕܥܲܡܵܐ ܗܵܢܵܐ ܡܹܐܟ݂ܘܼܠܬܵܐ: ܠܦܵܪܚܬ̣ܵܐ ܕܲܫܡܲܝܵܐ: ܘܲܠܚܲܝ̄ܘܬ̣ܵܐ ܕܐܲܪܥܵܐ: ܙܠܲܝܬ̇ ܡܦܲܨܝܵܢܵܐ.


text:
ܘܐܹܒܲܛܸܠ ܡ̣ܢ ܩܘ̣ܖ̈ܝܵܐ ܕܲܝܗܘܼܕ݂ܵܐ: ܘܡ̣ܢ ܫܘܼܩܹ̈ܝܗ̇ ܕܐܘܿܪܸܫܠܸܡ: ܩܵܠܵܐ ܕܲܕ݂ܝܵܨܵܐ: ܘܩܵܠܵܐ ܕܚܲܕܘܼܬܵܐ: ܩܵܠܵܐ ܕܚܲܬ̣ܢܵܐ: ܘܩܵܠܵܐ ܕܟܲܠܬ̣ܵܐ: ܡܸܛܠ ܕܲܠܚܘܼܪܒܵܐ ܬܸܗܘܸܐ ܟܠܵܗ̇ ܐܲܪܥܵܐ.


text:
ܒܙܲܒ̣ܢܵܐ ܗ̇ܘ ܐܵܡܲ݁ܪ ܡܵܪܝܵܐ ܢܲܦܩܘܼܢ ܓܲܖ̈ܡܹܐ ܕܡܲܠܟܹ̈ܐ ܕܲܝܗܘܼܕ݂ܵܐ: ܘܓܲܖ̈ܡܹܐ ܕܪܵܘܖ̈ܒ̣ܵܢܲܝܗܘܿܢ: ܘܓܲܖ̈ܡܹܐ ܕܟ݂ܵܗܢܲܝ̈ܗܘܿܢ: ܘܓܲܖ̈ܡܹܐ ܕܲܢܒ̣ܝܲܝ̈ܗܘܿܢ: ܘܓܲܖ̈ܡܹܐ ܕܥܵܡܘܿܖܹ̈ܝܗ̇ ܕܐܘܿܪܸܫܠܸܡ ܡ̣ܢ ܩܲܒ̣ܖ̈ܲܝܗܘܿܢ.


text:
ܘܢܸܫܛܚܘܼܢ ܐܸܢܘܿܢ ܠܫܸܡܫܵܐ ܘܲܠܣܲܗܪܵܐ: ܘܲܠܟ݂ܠ ܚܲܝ̈ܠܵܘܵܬ̣ܵܐ ܕܲܫܡܲܝܵܐ: ܕܲܪܚܸܡ̣ܘ ܐܸܢܘܿܢ: ܘܲܦܠܲܚܘ ܐܸܢ̣ܘܿܢ: ܘܐܹܙܲܠ̣ܘ ܒܵܬܲܪܗܘܿܢ: ܘܲܫܐܸܠ̣ܘ ܒܗܘܿܢ: ܘܲܣܓܸܕ݂ ܠܗܘܿܢ: ܠܵܐ ܢܸܬ̣ܟܲܢܫܘܼܢ ܘܠܵܐ ܢܸܬ̣ܩܲܒ̣ܪܘܼܢ: ܐܸܠܵܐ ܐܲܝܟ݂ ܙܸܒ̣ܠܵܐ ܥܲܠ ܐܲܦܲܝ̈ ܐܲܪܥܵܐ ܢܸܗܘܘܿܢ.


text:
ܘܢܸܒ̇ܘܿܢ ܠܗܘܿܢ ܡܵܘܬܵܐ ܡ̣ܢ ܚܲܝܹ̈ܐ: ܟܠ ܫܲܪܟܵܐ ܕܐܸܫܬ̇ܚܲܪܘ ܡ̣ܢ ܫܲܪܒ̇ܬ̣ܵܐ ܗܵܕܹܐ ܒܝܼܫܬܵܐ: ܒܟ݂ܠ ܐܲܬ̣ܖ̈ܵܘܵܬ̣ܵܐ ܕܒܲـ̇ܕܪܹܬ̣ ܐܸܢܘܿܢ ܠܬܲܡܵܢ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ.


text:
ܐܲܨܬܹ̇ܬ̣ ܘܫܸܡ̇ܥܹܬ̣ ܘܠܵܐ ܗ̄ܘܵܐ ܟܹܐܢܵܐܝܼܬ̣ ܡܡܲܠܠܝܼܢ: ܠܲܝܬ̇ ܓܹܝܪ ܕܢܸܬ̇ܬ̇ܘܸܐ ܥܲܠ ܒܝܼܫܬܹ̇ܗ: ܘܢܹܐܡܲܪ ܡܵܢܵܐ ܥܸـ̇ܒ̣ܕܲܬ̣: ܟܠܗܘܿܢ ܡܗܲܠܟ݂ܝܼܢ ܒܨܸܒ̣ܝܵܢܗܘܿܢ: ܐܲܝܟ݂ ܣܘܼܣܝܵܐ ܕܢܵـ̇ܓܹܕ݂ ܒܲܩܪܵܒ̣ܵܐ.


text:
ܐܵܦ ܚܘܼܪܒ̣ܵܐ ܒܲܫܡܲܝܵܐ ܝܵܕ݂ܥܵܐ ܙܲܒ̣ܢܵܗ̇: ܘܫܘܿܦܢܝܼܢܵܐ ܘܟ݂ܘܼܪܟ̇ܝܵܐ ܘܲܣܢܘܿܢܝܼܬ̣ܵܐ: ܢܵܛ݁ܪܝܼܢ ܙܲܒ̣ܢܵܐ ܕܡܲܥܲܠܗܘܿܢ: ܘܥܲܡܝ ܠܵܐ ܝܼܕܲܥܘ ܕܝܼܢܹܗ ܕܡܵܪܝܵܐ.


text:
ܐܲܝܟܲܢܵܐ ܐܵܡ̇ܪܝܼܢ ܐ̄ܢܬ̇ܘܿܢ ܕܚܲܟ̇ܝܼܡܹ̈ܐ ܚܢܲܢ: ܘܢܵܡܘܿܣܹܗ ܕܡܵܪܝܵܐ ܥܲܡܲܢ: ܫܲܪܝܼܪܵܐܝܼܬ̣ ܠܕܲܓܵܠܘܼܬ̣ܵܐ ܥܒ̣ܝܼܕ݂ ܩܲܢܝܵܐ ܕܲܓܵܠܵܐ ܠܣܵܦܪܵܐ.


text:
ܒܗܸܬ̣ܘ ܚܲܟܝܼܡܹ̈ܐ ܘܐܸܬ̇ܬ̇ܒܲܪܘ ܘܐܸܬ̇ܬ̇ܚܸܕ݂ܘ: ܡܸܛܠ ܕܦܸܬ̣ܓ̣ܵܡܸܗ ܕܡܵܪܝܵܐ ܐܲܣܠܝܼܘ: ܘܚܸܟ݂ܡ̱ܬ̣ܵܐ ܠܵܐ ܗܘ̤ܵܬ̣ ܒܗܘܿܢ.


text:
ܡܸܛܠ ܗܵܢܵܐ ܐܸܬܸ̇ܠ ܢܸܫܲܝ̈ܗܘܿܢ ܠܐܲܚܖ̈ܵܢܹܐ: ܘܚܲܩ̈ܠܵܬ̣ܗܘܿܢ ܠܒܸܙܬ̣ܵܐ: ܡܸܟܠ ܕܡ̣ܢ ܙܥܘܿܪܗܘܿܢ ܘܲܥܕܲܡܵܐ ܠܪܲܒܗܘܿܢ: ܟܠܗܘܿܢ ܢܲܟ݂ܠܝܼܢ ܢܸܟ݂ܠܵܐ: ܘܡ̣ܢ ܢܒ̣ܝܹ̈ܐ ܕܲܓܵܠܹ̈ܐ ܘܲܥܕܲܡܵܐ ܠܟ݂ܵܗܢܹ̈ܐ: ܟܠܗܘܿܢ ܥܵܒ̣ܕܝܼܢ ܫܘܼܩܪܵܐ.


text:
ܒܗܸܬ̣ܘ ܡܸܛܠ ܕܛܲܢܦܘܼܬ̣ܵܐ ܥܒܲܕ݂ܘ: ܘܒܲܗܝܼ̈ܬܹܐ ܠܵܐ ܒܗ̇ܬ̇ܝܼܢ: ܘܲܠܡܸܬ̇ܬ̇ܟ݂ܵܣܘܼ ܠܵܐ ܝܵـ݁ܕ݂ܥܝܼܢ: ܡܸܛܠ ܗܵܢܵܐ ܢܸܦܠܘܼܢ ܥܲܡ ܢܵܦ̈ܠܹܐ: ܘܲܒ̣ܙܲܒ̣ܢܵܐ ܕܡܸܬ̣ܦܲܩܕܝܼܢ ܢܸܣܬ̇ܚܦܘܼܢ ܐܵܡܲ݁ܪ ܡܵܪܝܵܐ: ܡܣܵܦܘܼ ܐܣܝܼܦ ܐܸܢܘܿܢ ܐܵܡܲ݁ܪ ܡܵܪܝܵܐ.


text:
ܘܢܹܐܡܪܘܼܢ ܥܲܠ ܡܵܢܵܐ ܝܵـ̇ܬ̣ܒܝܼܢܲܢ: ܐܸܬ̣ܟܲܢܲܫܘ ܘܢܸܥܘܿܠ ܠܩܘܼܖ̈ܝܵܐ ܥܲܫ̈ܝܼܢܵܬ̣ܵܐ ܘܢܸܫܬ̇ܘܿܩ ܬܲܡܵܢ: ܡܸܛܠ ܕܡܵܪܝܵܐ ܐܲܠܵܗܲܢ ܫܲܬ̇ܩܲܢ: ܘܐܲܫܩܝܲܢ ܡܲܝ̈ܵܐ ܡܲܪܝܼܖܹ̈ܐ ܥܲܠ ܕܲܚܛܲܝܢ ܠܡܵܪܝܵܐ.


text:
ܡ̣ܢ ܕܵܢ ܐܸܫܬ̇ܡܲܥ ܨܲܗܠܵܐ ܕܖ̈ܲܟ݂ܫܹܗ: ܡ̣ܢ ܩܵܠܵܐ ܕܡܲܡܠܠܵܐ ܕܓܲܢ̄ܒܵܖ̈ܵܘܗܝ: ܙܵܥܲܬ̤ ܟܠܵܗ̇ ܐܲܪܥܵܐ: ܘܐܸܬ̣ܵܐ ܘܐܸܟܲܠ̣ܘ ܐܵܘ̇ܥܵܐ ܘܲܡܠܹܐܵܗ̇: ܩܪܝܼܬ̣ܵܐ ܘܥܵܡܘܿܖܹ̈ܝܗ̇.


text:
ܡܸܛܠ ܕܗܵܐ ܡܫܲܕܲܪ ܐ̄ܢܵܐ ܥܠܲܝܟܘܿܢ ܚ̈ܘܵܘܵܬ̣ܵܐ ܚܲܖ̈ܡܵܢܹܐ ܕܠܵܐ ܡܩܲܒ̇ܠܝܼܢ ܠܘܼܚ̈ܫܵܬ̣ܵܐ: ܘܲܢܢܲܟܬ̣ܘܼܢܵܟ݂ܘܿܢ ܐܵܡܲ݁ܪ ܡܵܪܝܵܐ.


text:
ܗܵܐ ܩܵܠ ܓܥܵܬ̣ܵܗ̇ ܕܒܲܪܬ̣ ܥܲܡܝ ܡ̣ܢ ܐܲܪܥܵܐ ܪܲܚܝܼܩܬܵܐ: ܕܐܵܡ̇ܪܝܼܢ ܡܵܪܝܵܐ ܠܲܝܬ̇ ܒܨܸܗܝܘܿܢ: ܐܵܘ ܡܲܠܟܵܗ̇ ܠܲܝܬ̇ ܒܵܗ̇: ܡܸܛܠ ܕܐܲܪܓ̇ܙܘܼܢܝ ܒܲܓ̣ܠܝܼܦܲܝ̈ܗܘܿܢ ܘܲܒ̣ܕܸܚ̈ܠܵܬ̣ܵܐ ܢܘܼܟ݂ܖ̈ܵܝܵܬ̣ܵܐ.


text:
ܡܲܢ ܕܸܝܢ ܝܲܗ̣̄ܒ̣ ܪܹܫܝ ܡܲܝ̈ܵܐ: ܘܥܲܝ̈ܢܲܝ ܡܲܒܘܼ̈ܥܹܐ ܕܕܸܡ̱ܥܬ̣ܵܐ: ܘܲܒ̣ܟܹ̇ܝܬ̣ ܕܸܝܢ ܒܐܝܼܡܵܡܵܐ ܘܲܒ̣ܠܸܠܝܵܐ ܥܲܠ ܩܛܝܼ̈ܠܹܐ ܕܒܲܪܬ̣ ܥܲܡܝ.


text:
ܡܲܢ ܕܸܝܢ ܫܲܒ̣ܩܲܢܝ ܒܡܲܕ݂ܒܪܵܐ ܒܹܝܬ̣ ܒܵܘܬܵܐ ܕܥܵܒ̣ܖ̈ܲܝ ܐܘܼܪܚܵܐ: ܘܫܸܒ̣ـ̇ܩܹܬ̣ ܠܥܲܡܝ ܘܐܸܙܹ̇ܠ̄ܬ̣ ܠܝܪ ܡ̣ܢ ܠܘܵܬ̣ܗܘܿܢ: ܡܸܛܠ ܕܟ݂ܠܗܘܿܢ ܓܲܝܵܪܝܼܢ: ܘܲܟ݂ܢܘܼܫܬܵܐ ܐܸܢܘܿܢ ܕܕܲܓܵܠܹ̈ܐ.


text:
ܘܲܫܕ݂ܵܘ ܠܸܫܵܢܗܘܿܢ ܐܲܝܟ݂ ܕܲܒ̣ܩܸܫܬ̇ܗܘܿܢ: ܒܫܘܼܩܪܵܐ ܘܠܵܐ ܒܗܲܝܡܵܢܘܼܬ̣ܵܐ ܥ̣ܫܸܢܘ ܒܐܲܪܥܵܐ: ܡܸܛܠ ܕܡ̣ܢ ܒܝܼܫܬܵܐ ܠܒ̣ܝܼܫܬܵܐ ܢܦܲܩ̣ܘ: ܘܠܝܼ ܠܵܐ ܝܼܕܲܥ̣ܘ ܐܵܡܲ݁ܪ ܡܵܪܝܵܐ.


text:
ܓܒܲܪ ܡ̣ܢ ܚܲܒ̣ܪܹܗ ܐܲܙܕܲܗ̄ܪܘ: ܘܥܲܠ ܟܠ ܐܵܚ ܠܵܐ ܬܸܬܲܟ݂ܠܘܼܢ: ܡܸܛܠ ܕܟ݂ܠ ܐܵܚ ܡܸܟܲܠ ܢܵܟܹ̇ܠ: ܘܟ݂ܠ ܪܵܚ̇ܡܵܐ ܒܢܸܟ݂ܠܵܐ ܡܗܲܠܸܟ݂.


text:
ܘܲܓ̣ܒܲܪ ܒܚܲܒ̣ܪܹܗ ܡܕܲܓ̇ܠܝܼܢ: ܘܩܘܼܫܬܵܐ ܠܵܐ ܡܡܲܠܠܝܼܢ: ܐܲܠܸܦ̣ܘ ܠܸܫܵܢܗܘܿܢ ܠܲܡܡܲܠܵܠܘܼ ܫܘܼܩܪܵܐ: ܘܐܸܬ̇ܛܲܪܲܦܘ ܘܲܠܐܝܼܘ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ: ܗܵܐ ܨܵܪܸܦ ܐ̄ܢܵܐ ܠܗܘܿܢ ܘܒ̣ܵܚܲܪ ܐ̄ܢܵܐ ܠܗܘܿܢ: ܡܸܛܠ ܕܐܲܝܟܲܢܵܐ ܐܸܥܒܸ̇ܕ݂ ܡ̣ܢ ܩܕ݂ܵܡ ܒܲܪܬ̣ ܥܲܡܝ.


text:
ܐܲܝܟ݂ ܓܹܐܪܵܐ ܫܢܝܼܢܵܐ ܠܸܫܵܢܗܘܿܢ: ܘܢܸܟ݂ܠܵܐ ܡܡܲܠܸܠ: ܒܦܘܼܡܹܗ ܫܠܵܡܵܐ ܓܒܲܪ ܥܲܡ ܚܲܒ̣ܪܹܗ ܡܡܲܠܸܠ: ܘܲܒ̣ܓܵܘܹܗ ܟܡܝܼܢ ܟܡܹܐܢܵܐ.


text:
ܥܲܠ ܛܘܼܖܹ̈ܐ ܫܩܘܿܠܘ ܒܟ݂ܵܬ̣ܵܐ ܘܐܘܿܠܝܼܬܵܐ: ܘܥܲܠ ܕܲܝܖܹ̈ܐ ܕܡܲܕ݂ܒܪܵܐ ܐܘܿܠܝܼܬ̣ܵܐ: ܕܲܨܕܲܝ̈ ܡ̣ܢ ܒܠܲܝ ܐ̄ܢܵܫ ܕܥܵـ̇ܒܲܪ: ܘܠܵܐ ܫܡܲܥܘ ܩܵܠܵܐ ܕܩܸܢܝܵܢܵܐ. ܡ̣ܢ ܦܵܪܲܚܬ̣ܵܐ ܕܲܫܡܲܝܵܐ ܘܲܥܕܲܡܵܐ ܠܲܒ̣ܥܝܼܪܵܐ ܐܸܬ̣ܒܲܕܲܪܘ ܘܐܸܙܲܠܘ.


text:
ܘܐܸܥܒ̇ܕ݂ܝܼܗ̇ ܠܐܘܿܪܸܫܠܸܡ ܚܲܪܒܬ̣ܵܐ ܡܲܥܡܪܵܐ ܠܝܵܪܘܖܹ̈ܐ: ܘܩܘܼܖ̈ܝܵܐ ܕܲܝܗܘܼܕ݂ܵܐ ܐܸܬܸ̇ܠ ܠܚܘܼܪܒܵܐ ܡ̣ܢ ܒܠܲܝ ܕܝܵܬܹ̇ܒ̣.


text:
ܡܲܢܘܼ ܓܲܒ̣ܪܵܐ ܕܚܲܟ̇ܝܼܡ ܢܸܣܬܲܟܲܠ ܗܵܕܹܐ: ܘܲܕ݂ܡܸܠܲܬ̣ ܦܘܼܡܹܗ ܕܡܵܪܝܵܐ ܥܠܵܘܗܝ ܢܚܵܘܹܝܗ̇: ܥܲܠ ܡܵܢܵܐ ܐܸܒ̣ܕܲܬ̤ ܐܲܪܥܵܐ: ܘܲܨܕ݂ܵܬ̤ ܐܲܝܟ݂ ܡܲܕ݂ܒܪܵܐ ܡ̣ܢ ܒܠܲܝ ܕܥܵܒܲܪ.


text:
ܘܐܸܡܲܪ ܡܵܪܝܵܐ: ܥܲܠ ܕܲܫܒܲܩ̣ܘ ܢܵܡܘܿܣܝ ܕܝܸܗ̄ܒܹ̇ܬ̣ ܠܗܘܿܢ ܘܠܲܐܒ̣ܵܗܲܝ̈ܗܘܿܢ: ܘܠܵܐ ܫ̣ܡܲܥܘ ܒܩܵܠܝ ܘܠܵܐ ܗܲܠܸܟ݂ܘ ܒܹܗ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܡܵܘܟܸ̇ܠ ܐ̄ܢܵܐ ܠܗܘܿܢ ܠܥܲܡܵܐ ܗܵܢܵܐ ܡܪܵܖܹ̈ܐ: ܘܐܲܫܩܸܐ ܐܸܢܘܿܢ ܡܲܝ̈ܵܐ ܡܲܪܝܼܖܹ̈ܐ.


text:
ܘܐܹܒܲܕܲܪ ܐܸܢܘܿܢ ܒܥܲܡܡܸ̈ܐ ܕܠܵܐ ܝܼܕܲܥ̣ܘ ܐܸܢܘܿܢ ܗܸܢ̣ܘܿܢ ܘܐܲܒ̣ܵܗܲܝ̈ܗܘܿܢ: ܘܐܹܫܲܕܲܪ ܒܵܬ̣ܪܗܘܿܢ ܚܲܪܒܵܐ ܥܕܲܡܵܐ ܕܐܹܓܲܡܲܪ ܐܸܢܘܿܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ: ܩܪܵܘ ܠܐܲܠܵܝ̈ܵܬ̣ܵܐ: ܘܢܹܐܬ̣̈ܝܵܢ: ܘܥܲܠ ܚܲܟ̇ܝܼ̈ܡܵܬ̣ܵܐ ܫܲܕܲܪܘ: ܘܢܹܐܬ̣̈ܝܵܢ.


text:
ܘܢܸܣܬܲܖ̈ܗܒ̣ܵܢ ܘܢܸܫܩ̈ܠܵܢ ܥܠܲܝܢ ܐܘܿܠ̈ܝܵܬ̣ܵܐ: ܘܢܲܚ̈ܬ̣ܵܢ ܥܲܝ̈ܢܲܝܢ ܕܸܡ̈ܥܹܐ: ܘܒ̣ܵــ̈ܒ̣ܵܬܲܢ ܢܲܖ̈ܕܝܵܢ ܡܲܝ̈ܵܐ.


text:
ܡܸܛܠ ܩܵܠܵܐ ܕܐܘܿܠܝܼܬ̣ܵܐ ܐܸܫܬ̇ܡܲܥ ܡ̣ܢ ܨܸܗܝܘܿܢ: ܕܐܵܡܲ݁ܪ ܐܲܝܟܲܢܵܐ ܐܸܬ̣ܒܵܙܸܙܢ: ܒܗܸܬ̣ܢ ܛܵܒ̣ ܛܵܒ̣: ܕܲܫ̣ܒܲܩܢ ܐܲܪܥܵܐ ܘܲܢܦܲܠ̣ܘ ܡܲܫ̈ܟ̇ܢܲܝܢ.


text:
ܡܸܛܠ ܗܵܢܵܐ ܫܡܲܥܹܝ̈ܢ ܢܸܫܹ̈ܐ ܦܸܬ̣ܓ̣ܵܡܹܗ ܕܡܵܪܝܵܐ: ܘܲܢܩܲܒ̈ܠܵܢ ܐܸܕ݂ܢܲܝ̈ܟܹ̇ܝܢ ܡܸܠܲܬ̣ ܦܘܼܡܹܗ: ܘܐܲܠܸܦܹܝ̈ܢ ܒܢܵܬ̣̈ܟܹܝܢ ܐܘܿܠ̈ܝܵܬ̣ܵܐ: ܘܐܲܢ̄ܬ̇ܬ̣ܵܐ ܠܲܚܒܲܪܬ̣ܵܗ̇ ܩܝܼܢܬܵܐ.


text:
ܡܸܛܠ ܕܲܣܠܸܩ̣ ܡܵܘܬܵܐ ܠܟܵܘܲܝ̈ܢ܆ܘܥܲܠ̣ ܒܣܵܚܖ̈ܵܬܲܢ: ܠܡܵܘܒܵܕ݂ܘܼ ܛܠܵܝܹ̈ܐ ܡ̣ܢ ܫܘܼ̈ܩܹܐ: ܘܲܥܠܲܝܡܹ̈ܐ ܡ̣ܢ ܦܠܵܛܵـ̈ܘܵܬ̣ܵܐ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܢܸܦ̈ܠܵܢ ܫܠܲܕܲܝ̈ܗܘܿܢ ܕܲܒ̣ܢܲܝ̈ܢܵܫܵܐ ܐܲܝܟ݂ ܙܸܒܠܵܐ ܥܲܠ ܐܲܦܲܝ̈ ܚܲܩܠܵܐ: ܘܐܲܝܟ݂ ܥܡܝܼܪܵܐ ܒܵܬܲܪ ܚܵܨܘܿܕ݂ܵܐ: ܘܠܲܝܬ̇ ܡܟܲܢܫܵܢܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܠܵܐ ܢܸܫܬܲܒ̣ܗܲܪ ܚܲܟ̇ܝܼܡܵܐ ܒܚܸܟ݂ܡ̱ܬܹܗ: ܘܠܵܐ ܢܸܫܬܲܒ̣ܗܲܪ ܓܲܢ̄ܒܵܪܵܐ ܒܓܲܢ̄ܒܵܪܘܼܬܹܗ: ܘܠܵܐ ܢܸܫܬܲܒ̣ܗܲܪ ܥܲܬ̇ܝܼܪܵܐ ܒܥܘܼܬ̣ܪܹܗ.


text:
ܐܸܠܵܐ ܒܗܵܕܹܐ ܢܸܫܬܲܒ̣ܗܲܪ ܡܲܢ ܕܡܸܫܬܲܒ̣ܗܲܪ: ܡܲܢ ܕܡܸܣܬܲܟܲܠ ܘܝܵܕܲܥ̇ ܠܝܼ ܕܐܸܢܵܐ ܐ̄ܢܵܐ ܡܵܪܝܵܐ: ܥܵܒܹ̇ܕ݂ ܛܲܝܒܘܼܬ̣ܵܐ ܘܕ݂ܝܼܢܵܐ ܘܙܲܕܝܼܩܘܼܬ̣ܵܐ ܒܐܲܪܥܵܐ: ܘܲܒ̣ܗܵܠܹܝܢ ܨܒܹ̇ܝܬ̣ ܐܵܡ݁ܲܪ ܡܵܪܝܵܐ.


text:
ܥܲܠ ܡܸܨܖ̈ܵܝܹܐ: ܘܥܲܠ ܝܗ̄ܘܼ̈ܕܵܝܹܐ: ܘܥܲܠ ܐܲܕ݂ܘܿܡ ܘܥܲܠ ܒܢܲܝ̈ ܥܲܡܘܿܢ: ܘܥܲܠ ܡܘܼܐܵܒ̣ ܘܥܲܠ ܟܠ ܩܨܝܼܨܲܝ̈ ܦܐܲܬ̣ܵܐ ܕܝܵـ̇ܬ̣ܒ̇ܝܼܢ ܒܡܲܕ݂ܒܪܵܐ: ܡܸܛܠ ܕܟ݂ܠܗܘܿܢ ܥܲܡܡܹ̈ܐ ܥܘܼܪܠܝܼܢ ܒܒܸܣ̱ܪܗܘܿܢ: ܘܟ݂ܠܗܘܿܢ ܕܒܹܝܬ̣ ܝܼܣܪܵܝܹܠ ܥܘܼܪܠܝܼܢ ܒܠܸܒܗܘܿܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܘܼܪܚܵܐ ܕܥܲܡܡܹ̈ܐ ܠܵܐ ܬܹܐܠܦܘܼܢ: ܘܡ̣ܢ ܐܲܬ̣̈ܘܵܬ̣ܵܐ ܕܲܫܡܲܝܵܐ ܠܵܐ ܬܸܕ݂ܚ̄ܠܘܼܢ: ܡܸܛܠ ܕܥܲܡܡܹ̈ܐ ܗ̄ܘ̣ ܕܵܚ̇ܠܝܼܢ ܡܸܢܗܹܝܢ.


text:
ܡܸܛܠ ܕܕ݂ܚ̈ܠܵܬ̣ܵܐ ܕܥܲܡܡܹ̈ܐ ܠܵܐ ܡܸܕܸ̇ܡ ܐܸܢܹܝܢ: ܡܸܛܠ ܕܩܲܝܣܵܐ ܡ̣ܢ ܥܵܒ̣ܵܐ ܦܣܝܼܩ: ܥܒ̣ܵــ̇ܕ݂ ܐܝܼܕܲܝ̈ ܢܲܓܵܪܵܐ ܒܥܸܫܦܵܐ.


text:
ܐܲܝܟ݂ ܕܸܩ̈ܠܹܐ ܙܩܝܼܦܝܼܢ ܘܠܵܐ ܡܡܲܠܠܝܼܢ: ܡܸܫܩܲܠ ܫܵܩ̇ܠܝܼܢ ܠܗܘܿܢ ܡܸܛܠ ܕܠܵܐ ܡܗܲܠܟ݂ܝܼܢ. ܠܵܐ ܬܸܕ݂ܚ̄ܠܘܼܢ ܡܸܢܗܘܿܢ: ܡܸܛܠ ܕܠܵܐ ܡܲܒ̣ܐ̱ܫܝܼܢ ܐܵܦܠܵܐ ܡܲܛܐ̱ܒ̣ܝܼܢ.


text:
ܡܲܢ ܠܵܐ ܢܸܕ݂ܚܲܠ ܠܵܟ݂ ܡܲܠܟܵܐ ܕܟ݂ܠܗܘܿܢ ܥܵܠܡܹ̈ܐ: ܕܠܵܟ݂ ܗ̄ܘ̣ ܝܵܐܝܵܐ ܡܲܠܟ̇ܘܼܬ̣ܵܐ: ܡܸܛܠ ܕܲܒ̣ܟ݂ܠܗܘܿܢ ܚܲܟ̇ܝܼܡܹ̈ܐ ܕܥܲܡܡܹ̈ܐ: ܘܲܒ̣ܟ݂ܠܵܗ̇ ܡܲܠܟ̇ܘܼܬ̣ܗܘܿܢ ܠܲܝܬ̇ ܐܲܟ݂ܘܵܬ̣ܵܟ݂.


text:
ܣܹܐܡܵܐ ܛܵܒܵܐ ܡ̣ܢ ܬܲܪܫܝܼܫ ܐܵܬܹܐ: ܘܕܲܗܒ̣ܵܐ ܡ̣ܢ ܐܵܘܦܹܝܪ: ܒܲܕ݂ ܢܲܓܵܪܵܐ ܘܐܝܼܕܲܝ̈ ܩܲܢܵܝܵܐ: ܬܸܟ݂ܠ̱ܬ̣ܵܐ ܘܐܲܪܓ̇ܘܵܢܵܐ ܠܒ̣ܘܼܫܗܘܿܢ: ܙܩܘܿܪܵܐ ܕܚܲܟܝܼܡܹ̈ܐ.


text:
ܘܡܵܪܝܵܐ ܐܲܠܵܗܵܐ ܕܩܘܼܫܬܵܐ܆ܗܘ̤ܝܘܼ ܐܲܠܵܗܵܐ ܕܚܲܝܹ̈ܐ: ܘܡܲܠܟܵܐ ܕܥܲܠܡܹ̈ܐ: ܡ̣ܢ ܪܘܓ̣ܙܹܐ ܙܵܝ̇ܥܵܐ ܐܲܪܥܵܐ: ܘܠܵܐ ܡܚܲܡܣܢܝܼܢ ܥܲܡܡܹ̈ܐ ܪܘܼܓ̣ܙܹܐ.


text:
ܗܵܟܲܢܵܐ ܐܸܡܲܪ ܠܗܘܿܢ: ܐܲܠܵܗܹ̈ܐ ܕܲܫܡܲܝܵܐ ܘܐܲܪܥܵܐ ܠܵܐ ܥ̣ܒܲܕ݂ܘ: ܢܹܐܒ̣ܕܘܼܢ ܡ̣ܢ ܐܲܪܥܵܐ: ܘܡ̣ܢ ܬܚܹܝܬ̣ ܫܡܲܝܵܐ ܗܵܠܹܝܢ.


text:
ܝܵـ̇ܗܹܒ̣ ܩܵܠܵܐ ܕܲܪܓ̣ܘܼܫܝܵܐ ܕܡܲܝ̈ܵܐ ܒܲܫܡܲܝܵܐ: ܡܲܣܸܩ ܥܢܵܢܹ̈ܐ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ: ܘܒܲܖ̈ܩܹܐ ܠܡܸܛܪܵܐ ܥ̣ܒܲܕ݂: ܡܲܦܸܩ ܖ̈ܘܼܚܹܐ ܡ̣ܢ ܐܵܘܨܖܹ̈ܘܗܝ.


text:
ܫ̣ܛܵܐ ܟܠ ܒܲܪܢܵܫܵܐ ܡ̣ܢ ܝܼܕܲܥܬ̣ܵܐ: ܒܗܸܬ̣ܘ ܟܠ ܥܵܒ̣ܕܲܝ̈ ܕܲܗܘܵܐ ܡ̣ܢ ܓܠܝܼܦܹ̈ܐ ܕܲܥ̣ܒܲܕ݂ܘ: ܡܸܛܠ ܕܫܘܼܩܪܵܐ ܢܣܲܟܹܘ: ܘܪܘܼܚܵܐ ܠܲܝܬ̇ ܒܗܘܿܢ.


text:
ܠܵܐ ܐܲܝܟ݂ ܕܗܵܠܹܝܢ ܡܢܵܬܹܗ ܕܝܲܥܩܘܿܒ̣: ܡܸܛܠ ܡ̣ܢ ܕܲܒ̣ــ̣ܪܵܐ ܟܠ: ܗܘ̤ܝܘܼ ܡܢܵܬ̣ܗܘܿܢ: ܘܝܼܣܪܵܝܹܠ ܫܲܒ̣ܛܵܐ ܕܝܵܪܬ̇ܘܼܬܹܗ: ܡܵܪܝܵܐ ܚܲܝܠܬ̣ܵܢܵܐ ܫܡܹܗ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܡܥܲܪܩܸܠ ܐ̄ܢܵܐ ܠܥܵܡܘܿܖܹ̈ܝܗ̇ ܕܐܲܪܥܵܐ ܗܵܕܹܐ ܒܙܲܒ̣ܢܵܐ ܗܵܢܵܐ: ܕܢܸܒ̣ܥܘܿܢܵܢܝ ܘܢܸܫܟ̇ܚܘܿܢܵܢܝ.


text:
ܡܲܫܟܲܢܝ ܐܸܬ̣ܒ̇ܙܸܙ: ܘܟ݂ܠܗܘܿܢ ܛܘܼܢܒܵܘ̈ܗܝ ܐܸܬ̣ܦܲܣܲܩܘ: ܒܢܲܝ̈ ܢܦܲܩ̣ܘ ܡܹܢܝ ܘܠܲܝܬ̇ ܐܸܢܘܿܢ: ܠܲܝܬ̇ ܕܢܵܩܹ̇ܫ ܬܘܼܒ̣ ܡܲܫܟܲܢܝ ܘܲܢܩܝܼܡ ܝܵܖ̈ܝܼܥܵܬ̣ܝ.


text:
ܩܵܠܵܐ ܕܲܫܡܘܼܥܬ̣ܵܐ ܗܵܐ ܐܸܬܵܐ: ܘܙܵܘܥܵܐ ܪܲܒܵܐ ܡ̣ܢ ܐܲܪܥܵܐ ܕܓܲܪܒܝܵܐ: ܠܡܸܥܒܲܕ݂ ܩܘܼܖ̈ܝܵܐ ܕܲܝܗܘܼܕ݂ܵܐ ܠܚܘܼܪܒܵܐ ܡܲܥܡܪܵܐ ܠܝܵܪܘܿܖܹ̈ܐ.


text:
ܝܵܕܲܥ̇ ܐ̄ܢܵܐ ܕܐܘܼܖ̈ܚܵܬܹܗ ܕܡܵܪܝܵܐ ܠܵܐ ܗ̤ܘܲܝ̈ ܐܲܝܟ݂ ܕܒܲܪܢܵܫܵܐ: ܘܠܵܐ ܐܲܝܟ݂ ܓܲܒ̣ܪܵܐ ܕܐܵܙܹ̇ܠ ܘܡܲܬ̣ܩܸܢ ܨܒ̣ܘܼܬܹܗ.


text:
ܐܲܫܘܿܕ݂ ܚܸܡܬ̣ܵܟ݂ ܥܲܠ ܥܲܡܡܹ̈ܐ ܕܠܵܐ ܝܲܕ݂ܥܘܼܟ݂: ܘܥܲܠ ܫܲܖ̈ܒ̣ܵܬܵܐ ܕܒܲܫܡܵܟ݂ ܠܵܐ ܩܖ̈ܲܝ: ܕܐܲܟ݂ܠܘܼܗܝ ܠܝܲܥܩܘܿܒ̣: ܐܲܟ݂ܠܘܼܗܝ ܘܓܲܡܪܘܼܗܝ: ܘܕܲܝܪܹܗ ܐܲܚܪܸܒ̣ܘ.


text:
ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܹ̈ܐ ܕܝܼܣܪܵܝܹܠ: ܠܝܼܛ ܗ̄ܘ̣ ܓܲܒ̣ܪܵܐ ܕܠܵܐ ܢܸܫܡܲܥ ܦܸܬ̣ܓ̣ܵܡܲܝ̈ ܩܝܵܡܵܐ ܗܵܢܵܐ.


text:
ܕܦܸـ̇ܩܕܸܬ̣ ܠܐܲܒ̣ܵܗܲܝ̈ܟ̇ܘܿܢ: ܒܝܵܘܡܵܐ ܕܐܲܦܸ̇ܩܬ̣ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ ܡ̣ܢ ܟܘܼܪܵܐ ܕܦܲܪܙܠܵܐ: ܘܐܸܡܪܹܝܬ̣ ܫܡܲܥܘ ܒܩܵܠܝ: ܘܬܸܥܒܕ݂ܘܼܢ ܐܲܢ̄ܬܘܿܢ ܟܠ ܕܐܹܦܲܩܕ݂ܟ݂ܘܿܢ: ܘܬܸܗܘܘܿܢ ܠܝܼ ܥܲܡܵܐ܆ܘܐܸܢܵܐ ܐܸܗܘܸܐ ܠܟ݂ܘܿܢ ܐܲܠܵܗܵܐ.


text:
ܘܐܲܩܝܼܡ ܡܵܘ̈ܡܵܬ̣ܵܐ ܕܝܼܡ̇ܝܼܬ̣ ܠܐܲܒ̣ܵܗܲܝ̈ܟ̇ܘܿܢ: ܠܡܸܬܲܠ ܠܟ݂ܘܼܢ ܐܲܪܥܵܐ ܕܡܲܪܕܝܵܐ ܚܲܠܒ̣ܵܐ ܘܕܸܒ̣ܫܵܐ ܐܲܝܟ݂ ܕܝܵܘܡܵܢܵܐ: ܘܲܥܢܹ̇ܝܬ̣ ܘܐܸܡ̇ܪܹܝܬ̣: ܐܵܡܹܝܢ: ܡܵܪܝܵܐ.


text:
ܘܐܸܡܲـ̣ܪ ܠܝܼ ܡܵܪܝܵܐ: ܩܪܝܼ ܟܠܗܘܿܢ ܦܸܬ̣ܓ̣ܵܡܹ̈ܐ ܗܵܠܹܝܢ ܒܩܘܼܖ̈ܝܵܐ ܕܲܝܗܘܼܕ݂ܵܐ ܘܲܒ̣ܫܘܼܩܹ̈ܝܗ̇ ܕܐܘܿܪܸܫܠܸܡ: ܘܐܸܡܲܪ: ܫܡܲܥܘ ܦܸܬ̣ܓ̣ܵܡܹ̈ܐ ܕܲܕ݂ܝܵܬܹܩܹ̈ܐ ܗܵܕܹܐ ܘܬܸܥܒ̇ܕ݂ܘܼܢ ܐܸܢܘܿܢ.


text:
ܡܸܛܠ ܕܲܡܣܲܗܵܕ݂ܘܼ ܣܲܗ̇ܕܹܬ̣ ܒܐܲܒ̣ܵܗܲܝ̈ܟܘܿܢ: ܒܝܵܘܡܵܐ ܕܐܲܣـ̇ܩܹܬ̣ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ ܘܲܥܕܲܡܵܐ ܠܝܵܘܡܵܢܵܐ: ܩܲܕ݂ܡܹ̇ܬ̣ ܘܫܲܕ̇ܪܹܬ̣ ܘܐܸܡ̇ܪܹܬ̣ ܫܡܲܥܘ ܒܩܵܠܝ.


text:
ܘܠܵܐ ܫܡܲܥܘ: ܘܠܵܐ ܐܲܪܟܸ̇ܢܘ ܐܸܕ݂ܢ̱ܗܘܿܢ: ܘܗܲܠܸܟ݂ܘ ܓܒܲܪ ܒܨܸܒ̣̈ܝܵܢܲܝ ܠܸܒܗܘܿܢ ܒܝܼܫܵܐ. ܘܐܲܝܬ̇ܝܼܬ̇ ܥܠܲܝܗܘܿܢ ܟܠ ܦܸܬ̣ܓ̣ܵܡܲܝ̈ ܩܝܵܡܵܐ ܗܵܢܵܐ: ܕܦܲܩ̇ܕܸܬ̣ ܠܡܸܫܡܲܥ ܘܠܵܐ ܫܡܲܥܘ.


text:
ܬܵܒ̣ܘ ܠܲܚܛܵܗܹ̈ܐ ܕܐܲܒ̣ܵܗܲܝ̈ܗܘܿܢ ܩܲܕ݂ܡܵܝܹ̈ܐ: ܘܠܵܐ ܨܒ̣ܵܘ ܠܡܸܫܡܲܥ ܦܸܬ̣ܓ̣ܵܡܲܝ̈: ܘܗܸܢـ̣ܘܿܢ ܐܸܙܲܠ̣ܘ ܒܵܬܲܪ ܐܲܠܵܗܹ̈ܐ ܐ̄ܚܖ̈ܵܢܹܐ ܠܡܸܦܠܲܚ ܐܹܢܘܿܢ: ܘܒܲܛܸܠܘ ܒܢܲܝ̈ ܝܼܣܪܵܝܹܠ ܘܲܒ̣ܢܲܝ̈ ܝܼܗܘܼܕ݂ܵܐ ܕܝܼܵܬܹܩܹܐ ܕܝܼܠܝ: ܕܐܲܩܝܼܡܹ̇ܬ̣ ܥܲܡ ܐܲܒ̣ܵܗܲܝ̈ܗܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܡܲܝܬܸ̇ܐ ܐ̄ܢܵܐ ܥܠܲܝܗܘܿܢ ܒܝܼܫܬܵܐ: ܕܠܵܐ ܢܸܫܟ̇ܚܘܼܢ ܠܡܸܦܲܩ ܡܸܢܵܗ̇: ܘܢܸܓ̣ܥܘܿܢ ܠܘܵܬ̣ܝ ܘܠܵܐ ܐܸܫܡܲܥ ܐܸܢܘܿܢ.


text:
ܘܢܹܐ̈ܙܵܠ̄ܢ ܩܘܼܖ̈ܝܵܐ ܕܲܝܗܘܕ݂ܵܐ ܘܥܵܡܘܿܖܹ̈ܝܗ̇ ܕܐܘܿܪܸܫܠܸܡ: ܘܢܸܓ̣ܥܘܿܢ ܠܘܵܬ̣ ܐܲܠܵܗܹ̈ܐ ܕܣܵܝ̇ܡܝܼܢ ܗ̄ܘ̤ܵܘ ܠܗܘܿܢ ܒܸܣܡܹ̈ܐ: ܘܡܸܦܪܲܩ ܠܵܐ ܢܸܦ̱ܪܩܘܼܢ ܐܸܢܘܿܢ ܒܙܲܒ̣ܢܵܐ ܕܒ̣ܝܼܫܬ̇ܗܘܿܢ.


text:
ܡܸܛܠ ܕܐܲܝܟ݂ ܡܸܢܝܵܢܵܐ ܕܩܘܼܖ̈ܝܲܝܟ ܗܘ̤ܵܘ ܐܲܠܵܗܲܝ̈ܟ ܝܼܗܘܼܕ݂ܵܐ: ܘܐܲܝܟ݂ ܡܸܢܝܵܢܵܐ ܕܫܘܼܩܹ̈ܝܗ̇ ܕܐܘܿܪܸܫܠܸܡ: ܣܵܡܬ̇ܘܿܢ ܡܲܕ݂ܒ̇ܚܹ̈ܐ ܠܒܸܗܬ̇ܬ̣ܵܐ: ܡܲܕ݂ܒ̇ܚܹ̈ܐ ܠܲܡܣܵܡ ܒ݂ܣܡܹ̈ܐ ܠܒܲܥܠܵܐ.


text:
ܘܐܲܢ̄ܬ̇ ܠܵܐ ܬܨܲܠܹܐ ܥܲܠ ܥܲܡܵܐ ܗܵܢܵܐ: ܘܠܵܐ ܬܸܒ̣ܥܹܐ ܥܠܲܝܗܘܿܢ ܒܵܥܘܼܬ̣ܵܐ ܘܲܨܠܘܿܬ̣ܵܐ: ܡܸܛܠ ܕܠܵܐ ܫܵـ̇ܡܲܥ ܐ̄ܢܵܐ ܒܙܲܒ̣ܢܵܐ ܕܩܵܪܹܝܢ ܠܝܼ ܒܲܙܒܲܢ ܒܝܼܫܬ̇ܗܘܿܢ.


text:
ܠܡܵܢܵܐ ܚܲܒ̇ܝܼܒ̣ܬ̇ܝ ܒܒܲܝܬ̇ܝ ܥ̣ܒܲܕܬ̇ܝ ܛܲܢܦܘܼܬ̣ܵܐ ܣܲܓܝܼܐܬ̣ܵܐ: ܘܲܒ̣ܣܲܪ ܩܘܼܕ݂ܫܵܐ ܢܲܥܒ̇ܪܘܼܢ ܡܸܢܹܟ݂ܝ: ܡܸܛܠ ܒܝܼܫܬܹ̇ܟ݂ܝ ܕܥܸܫܢܲܬ̣.


text:
ܙܲܝܬܵܐ ܥܲܒܝܼܛܵܐ ܫܲܦܝܼܪ ܦܹܐܖܹ̈ܐ ܘܫܲܦܝܼܪ ܚܸܙܘܵܐ ܩ̣ܪܵܐ ܡܵܪܝܵܐ ܫܡܹܟ݂ܝ: ܠܩܵܠܵܐ ܕܲܓ̣ܙܝܼܪܬܵܐ ܪܲܒܵܬ̣ܵܐ: ܫܒ̣ܘܿܩܘ ܢܘܼܪܵܐ ܥܠܹܝܗ̇ ܘܲܬ̣ܚܲܒܸ̇ܠ ܣܵܘ̈ܟܹ̇ܝܗ̇.


text:
ܘܡܵܪܝܵܐ ܨܒ̣ܵܐܘܼܬ̣ ܕܢܲܨܒܹ̇ܝܟ݂ܝ: ܡܲܠܸܠ̣ ܥܠܲܝܟ̇ܝ ܒܝܼܫܬܵܐ: ܡܸܛܠ ܒܝܼܫܘܼܬ̣ܵܐ ܕܒܹܝܬ̣ ܝܼܣܪܵܝܹܠ ܘܕ݂ܫܹܝܬ̣ ܝܼܗܘܼܕ݂ܵܐ: ܕܲܥܒܲܕ݂ܘ ܠܗܘܿܢ ܠܡܲܪܓܵܙܘܼܬܲܢܝ: ܠܲܡܣܵܡ ܒܸܣܡܹ̈ܐ ܠܒܲܥܠܵܐ.


text:
ܘܐܸܢܵܐ ܐܲܝܟ݂ ܐܸܡܪܵܐ ܒܪܝܼܪܵܐ ܕܡܸܬ̇ܕܒܲܪ ܠܢܸܟ݂ܣܬ̣ܵܐ: ܘܠܵܐ ܝܸܕ݂ܥܹ̇ܬ̣ ܕܲܥܠܲܝ ܐܹܬ̣ܚܲܫܲܒ̣ܘ ܡܲܚܫܲܒ̣ܬ̣ܵܐ: ܘܐܸܡܲܪܘ ܢܲܒܹ̇ܠ ܩܲܝܣܵܐ ܒܠܲܚܡܸܗ: ܘܢܵܘܒ̇ܕ݂ܝܘܗܝ ܡ̣ܢ ܐܲܪܥܵܐ ܕܚܲܝܹ̈ܐ: ܘܲܫܡܹܗ ܬܘܼܒ̣ ܠܵܐ ܢܸܬ̇ܕ̇ܟܲܪ.


text:
ܘܡܵܪܝܵܐ ܚܲܝܠܬ̣ܵܢܵܐ ܕܲܝܵܢܵܐ ܕܩܘܼܫܬܵܐ: ܒܵــ̇ܚܲܪ ܟܘܿܠ̈ܝܵܬ̣ܵܐ ܘܠܸܒܵܐ: ܐܸܚܙܸܐ ܦܘܼܪܥܵܢܵܟ݂ ܡܸܢܗܘܿܢ: ܡܸܛܠ ܕܠܵܟ݂ ܓܠܹـ̇ܝܬ̣ ܕܝܼܢܲܝ̈.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܲܠ ܐ̄ܢܵܫܲܝ̈ ܥܢܵܬ̣ܘܿܬ̣ ܕܒ̣ܵܥܹܝܢ ܢܲܦ̮ܫܵܟ݂: ܘܐܵܡ̇ܪܝܼܢ ܠܵܐ ܬܸܬ̣ܢܲܒܸ̇ܐ ܒܲܫܡܹܗ ܕܡܵܪܝܵܐ ܕܠܵܐ ܬܡܘܼܬ̣ ܒܐܝܼ̈ܕܲܝܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܨܒ̣ܵܐܘܼܬ̣: ܗܵܐ ܦܵܩܹ̇ܕ݂ ܐ̄ܢܵܐ ܥܠܲܝܗܘܿܢ: ܥܠܲܝܡܹ̈ܐ ܢܡܘܼܬ̣ܘܼܢ ܒܚܲܪܒܵܐ: ܘܐܵܦ ܒܢܲܝ̈ܗܘܿܢ ܘܲܒ̣̈ܢܵܬ̣ܗܘܿܢ ܢܡܘܼܬܘܼܢ ܒܟܲܦܢܵܐ.


text:
ܙܲܕܝܼܩ ܐܲܢ̄ܬ̇ ܡܵܪܝܵܐ ܕܐܹܕ̇ܘܼܢ ܥܲܡܵܟ݂: ܒܪܲܡ ܕܝܼܢܵܐ ܡܡܲܠܸܠ ܐ̄ܢܵܐ ܩܕ݂ܵܡܲܝܟ: ܡܸܛܠ ܡܵܢܵܐ ܐܘܼܚܹܗ ܕܪܲܫܝܼܥܵܐ ܡܨܲܠ̱ܚܵܐ: ܘܟܲܗܝܼܢܝܼܢ ܟܠܗܘܿܢ ܫܲܩܵܖܹ̈ܐ.


text:
ܢܨܲܒ̣ــ̣ܬ̇ ܐܸܢܘܿܢ: ܘܐܲܫܲܪܘ ܥܸܩܵܖ̈ܲܝܗܘܿܢ: ܩܢ̣ܵܘ ܘܐܵܦ ܥـ̣ܒܲܕ݂ܘ ܦܹܐܖܹ̈ܐ: ܩܲܪܝܼܒ̣ ܐܲܢ̄ܬ̇ ܒܦܘܼܡܗܘܿܢ: ܘܪܲܚܝܼܩ ܐܲܢ̄ܬ̇ ܡ̣ܢ ܟܘܿܠܝܵܬ̣̈ܗܘܿܢ.


text:
ܘܐܲܢ̄ܬ̇ ܡܵܪܝܵܐ ܝܼܕܲܥܬܵܢܝ ܘܲܚ̣ܙܲܝܬܵܢܝ. ܘܲܒ̣ܚܲܪܬ̇ ܠܸܒ̇ܝ ܩܕ݂ܵܡܲܝܟ: ܛܲܝܸܒ̣ ܐܸܢܘܿܢ ܐܲܝܟ݂ ܥܵـ̈ـܢܵܐ ܠܢܸܟ݂ܣܬ̣ܵܐ: ܘܙܲܡܸܢ ܐܸܢܘܿܢ ܠܝܘܿܡ ܩܸܛܠܵܐ.


text:
ܥܕܲܡܵܐ ܠܐܸܡܲܬ̣ ܬܸܬ̣ܐ̱ܒܸܠ ܐܲܪܥܵܐ: ܘܥܸܣܒܵܐ ܟܠܹܗ ܕܚܲܩܠܵܐ ܝܼܒܸܫ̣: ܡ̣ܢ ܒܝܼܫܬܵܐ ܕܥܵܡܘܿܖܹ̈ܝܗ̇: ܣܵܦܲܬ̤ ܒܥܝܼܪܵܐ ܘܦܵܪܲܚܬ̣ܵܐ: ܕܐܸܡܲܪܘ ܠܵܐ ܢܸܚܙܸܐ ܚܲܪܬܲܢ.


text:
ܗܵܐ ܥܲܡ ܖܸ̈ܓ̣ܠܵܝܹܐ ܪܗܸܛ̣ܬ̇ ܘܐܲܠܐ̱ܝܘܼܟ݂: ܘܐܲܝܟܲܢܵܐ ܡܸܬ̣ܚܪܸܐ ܐܲܢ̄ܬ̇ ܥܲܡ ܖ̈ܲܟ݂ܫܵܐ: ܘܒ̣ܪܥܵܐ ܕܲܫܠܵܡܵܐ ܬܟ݂ܝܼܠ ܐܲܢ̄ܬ̇: ܘܐܲܝܟܲܢܵܐ ܥܵـ̇ܒܲܪ ܐܲܢ̄ܬ̇ ܒܥܘܼܫܢܹܗ ܕܝܘܿܪܕܢܵܢ.


text:
ܡܸܛܠ ܕܐܵܦ ܐܲܚܲܝ̈ܟ ܘܒܹܝܬ̣ ܐܲܒ̣ܘܼܟ݂: ܐܵܦ ܗܸܢ̣ܘܿܢ ܕܲܓܸ̇ܠܘ ܒܵܟ݂: ܐܵܦ ܗܸܢ̣ܘܿܢ ܐܸܡܲܪܘ ܒܵܬ̣ܪܵܟ݂ ܡܸܠܹ̈ܐ: ܠܵܐ ܬܗܲܝܡܸܢ ܐܸܢܘܿܢ ܟܲܕ݂ ܢܡܲܠܠܘܼܢ ܥܠܲܝܟ ܛܵܒ̣ܬ̣ܵܐ.


text:
ܛܲܝܪܵܐ ܡܨܲܝܲܪܬܵܐ ܗܘ̤ܵܬ̣ ܠܝܼ ܝܵܪܬܘܬ݂ܝ: ܘܛܲܝܪܵܐ ܚܵܕ݂ܪܵܐ ܠܵܗ̇: ܙܸܠܘ ܟܲܢܸܫܘ ܟܠܵܗ̇ ܚܲܝ̄ܘܬ݂ܵܐ ܕܕܲܒ̣ܪܵܐ ܐܲܝܬܵܘ ܠܡܹܐܟ݂ܠܵܗ̇.


text:
ܖ̈ܵܥܵܘܵܬ̣ܵܐ ܣܸܓܲܝܹ̈ܐܐ ܚܲܒܸ̇ܠ̣ܘ ܟܲܪܡܝ: ܕܵܫ̣ܘ ܦܵܠܓܘܼܬ݂ܝ: ܥ̣ܒܲܕ݂ܘ ܦܵܠܓܘܼܬ݂ܵܐ: ܕܪܸܓܲܬ݂ܝ ܐܲܝܟ݂ ܡܲܕ݂ܒܪܵܐ ܚܲܪܒܵܐ.


text:
ܐܲܨܕ̇ܝܼܘ ܘܐܲܚ̱ܪܒ̣ܘܼܗ̇: ܐܸܬ݂ܐܲܒ̣ܠܲܬ̤ ܥܠܲܝ ܚܲܪܒܬ̣ܵܐ: ܨܕ݂ܵܬ̤ ܟܠܵܗ̇ ܐܲܪܥܵܐ: ܡܸܛܠ ܕܠܲܝܬ̇ ܐ̄ܢܵܫ ܕܡܲܝܬܸ̇ܐ ܥܲܠ ܒܵܠܹܗ.


text:
ܥܲܠ ܟܠܗܘܿܢ ܫܒ̣ܝܼ̈ܠܹܐ ܕܡܲܕ݂ܒܪܵܐ ܐܸܬ݂ܵܘ ܒܵܙܘܿܙܹ̈ܐ: ܡܸܛܠ ܕܚܲܪܒܹܗ ܕܡܵܪܝܵܐ ܐܵܟ݂ܠܵܐ: ܡ̣ܢ ܣܵܘܦܹܝܗ̇ ܕܐܲܪܥܵܐ ܘܲܥܕܲܡܵܐ ܠܣܵܘܦܹ̈ܝܗ̇ ܕܐܲܪܥܵܐ: ܘܠܲܝܬ̇ ܫܠܵܡܵܐ ܠܟ݂ܠ ܒܣܲܪ.


text:
ܙܪܘܿܥܘ ܚܸܛܹ̈ܐ ܘܲܚܨܘܿܕ݂ܘ ܟܘܼ̈ܒܹܐ: ܘܲܠܐܵܘ ܘܡܸܕܸܡ ܠܵܐ ܡܵܘܬܪܝܼܢ ܐ̄ܢܬܘܿܢ: ܘܲܒ̣ܗܲܬ݂ܘ ܡ̣ܢ ܥܲܠ̈ܠܵܬ݂ܟ݂ܘܿܢ: ܡܸܛܠ ܚܸܡܬ݂ܵܐ ܕܪܘܼܓ̣ܙܹܗ ܕܡܵܪܝܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܟܠܗܘܿܢ ܫܒ̣ܵܒܲܝ̈ ܖ̈ܵܥܵܘܵܬ݂ܵܐ: ܕܲܩܪܸܒ̣ܘ ܒܝܵܪܬܘܼܬ݂ܵܐ ܕܐܵܘܪܬܹܬ݂ ܠܥܲܡܝ ܝܼܣܪܵܝܹܠ: ܗܵܐ ܥܵܩܲܪ ܐ̄ܢܵܐ ܠܗܘܢ ܡܼܢ ܐܲܬ݂ܪ̱ܗܘܿܢ: ܘܠܲܕ݂ܒܹܝܬ݂ ܝܼܗܘܼܕ݂ܵܐ ܐܸܥܩܘܿܪ ܡܼܢ ܒܲܝܢܵܬ݂ܗܘܿܢ.


text:
ܘܡ̣ܢ ܒܵܬܲܪ ܕܐܸܥܩܘܿܪ ܐܸܢܘܿܢ: ܐܹܬ̇ܘܼܒ̣ ܘܐܹܪܲܚܸܡ ܥܠܲܝܗܘܿܢ: ܘܐܲܗܦܸܟ݂ ܐܸܢܘܿܢ ܓܒܲܪ ܠܝܵܪܬ̇ܘܼܬܹܗ: ܘܲܓ̣ܒܲܪ ܠܐܲܪܥܵܗ.


text:
ܘܐܸܢ ܢܲܠܦܘܼܢ ܐܘܼܖ̈ܚܵܬ̣ܝ ܠܥܲܡܝ: ܕܢܹܐܡܘܿܢ ܒܫܹܡܝ ܚܲܝ ܗ̄ܘ̣ ܡܵܪܝܵܐ: ܐܲܝܟ݂ ܕܐܲܠܸܦ̣ܘ ܐܸܢܘܿܢ ܕܢܹܐܡܘܿܢ ܒܒܲܥܠܵܐ: ܢܸܬ̇ܒ̣ܘܼܢ ܒܓ̣ܵܘ ܥܲܡܝ.


text:
ܗܵܟܲܢܵܐ ܐܸܡܲܪ ܠܝܼ ܡܵܪܝܵܐ ܙܸܠ ܙܒܸܢ ܠܵܟ݂ ܣܘܼܕܵܪܵܐ ܕܟܸܬܵܢܵܐ ܘܐܲܣܘܿܪܲܝܗܝ ܒܚܲܨܲܝ̈ܟ: ܘܲܒ̣ܡܲـ̈ܝܵܐ ܠܵܐ ܬܸܨܒ̇ܥܝܼܘܗܝ.


text:
ܘܡ̣ܢ ܒܵܬܲܪ ܝܵܘ̈ܡܵܬ̣ܵܐ ܣܲܓܝܹ̈ܐܐ ܐܸܡܲܪ ܠܝܼ ܡܵܪܝܵܐ: ܩܘܼܡ ܙܸܠ ܠܲܦܪܵܬ̣: ܘܣܲܒ̣ ܡ̣ܢ ܬܲܡܵܢ ܣܘܼܕܵܪܵܐ ܕܦܵܩܸـ̇ܕܬܵܟ݂ ܕܬܸܛܡ̱ܪܝܼܘܗܝ ܬܲܡܵܢ.


text:
ܘܸܙܹ̇ܠ̄ܬ̣ ܠܲܦܪܵܬ̣: ܘܚܸܦ̇ܪܹܬ̣ ܘܲܢܣܲܒ̣ܬܹ̇ܗ ܠܣܘܼܪܵܕܵܐ ܡ̣ܢ ܟܲܪ ܕܲܛܡܲܪܬܹ̇ܗ: ܘܗܵܐ ܐܸܬ̣ܚܲܒܸܠ ܣܘܼܕܵܪܵܐ: ܘܲܠܡܸܕܸܡ ܠܵܐ ܟܵܫܲܪ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܟܲܢܵܐ ܐܹܚܲܒܸ̇ܠ ܠܲܓ̣̈ܐܲܝܵܐ ܕܲܝܗܘܼܕ݂ܵܐ: ܘܠܲܓ̣̈ܐܲܝܵܐ ܕܐܘܿܪܸܫܠܸܡ ܣܲܓ̇ܝܹ̈ܐܐ.


text:
ܥܲܡܵܐ ܗܵܢܵܐ ܒܝܼܫܵܐ ܕܠܵܐ ܨܒ̣ܵܘ ܠܡܸܫܡܲܥ ܦܸܬ̣ܓ̣ܵܡܲܝ̈: ܕܲܡܗܲܠܟ݂ܝܼܢ ܒܨܸܒ̣ܝܵܢܵܐ ܕܠܸܒ̇ܗܘܿܢ: ܘܐܸܙܲܠ̣ܘ ܒܵܬܲܪ ܐܲܠܵܗܹ̈ܐ ܐ̄ܚܖ̈ܵܢܹܐ: ܠܡܸܦܠܲܚ ܐܸܢܘܿܢ: ܘܲܠܡܸܣܓܲܕ݂ ܠܗܘܿܢ܆ܢܸܗܘܘܿܢ ܐܲܝܟ݂ ܣܘܼܕܵܪܵܐ ܗܵܢܵܐ ܕܲܠܡܸܕܸܡ ܠܵܐ ܟܵܫܲܪ.


text:
ܡܸܛܠ ܕܐܲܝܟܲܢܵܐ ܕܢܵܩܹ̇ܦ ܣܘܼܕܵܪܵܐ ܠܚܲܨܵܘ̈ܗܝ ܕܓܲܒ̣ܪܵܐ: ܗܵܟܲܢܵܐ ܐܲܩـ̇ܦܹܬ̣ ܠܝܼ ܠܟ݂ܠܹܗ ܒܹܝܬ̣ ܝܼܣܪܵܝܹܠ: ܘܲܠܟ݂ܠܹܗ ܒܹܝܬ̣ ܝܼܗܘܼܕ݂ܵܐ ܐܵܡܲ݁ܪ ܡܵܪܝܵܐ: ܕܢܸܗܘܘܿܢ ܠܝܼ ܥܲܡܵܐ: ܘܠܲܫܡܵܐ: ܘܠܐܝܼܩܵܪܵܐ: ܘܲܠܬܸܫܒ̇ܘܿܚܬܵܐ: ܘܠܵܐ ܫ̣ܡܲܥܘ.


text:
ܘܐܸܡܲܪ ܠܗܘܿܢ ܦܸܬ̣ܓ̣ܵܡܵܐ ܗܵܢܵܐ: ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܟܠ ܓܪܵܒ̣ ܢܸܬ̣ܡ̱ܠܸܐ ܚܲܡܪܵܐ: ܗܵܐ ܐܵܡ̇ܪܝܼܢ ܠܵܟ݂: ܡܸܕܲܥ ܓܹܝܪ ܠܵܐ ܝܵܕ݂ܥ̇ܝܼܢܲܢ ܕܟ݂ܠܗܘܿܢ ܓܖ̈ܵܒܹܐ ܡܸܬ̣ܡ̱ܠܹܝܢ ܚܲܡܪܵܐ.


text:
ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܡܵـ̇ܠܹܐ ܐ̄ܢܵܐ ܠܟ݂ܠܗܘܿܢ ܗܵܡܘܿܖܹ̈ܝܗ̇ ܕܐܲܪܥܵܐ ܗܵܕܹܐ: ܘܲܠܡܲܠ̈ܟܹ̇ܐ ܕܝܵـ̇ܬ̣ܒܝܼܢ ܥܲܠ ܟܘܼܪܣܝܹܗ ܕܕ݂ܵܘܝܼܕ݂: ܘܲܠܟ݂ܵܗ̈ܢܹܐ ܘܠܲܢܒ̣ܝܹ̈ܐ: ܘܲܠܟ݂ܠܗܘܿܢ ܥܵܡܘܿܖܹ̈ܝܗ̇ ܕܐܘܿܪܸܫܠܸܡ ܪܵܘܵܝܘܼܬ̣ܵܐ.


text:
ܘܐܹܒܲܕܲܪ ܐܸܢܘܿܢ ܓܒܲܪ ܡ̣ܢ ܠܘܵܬ݂ܵܟ݂ ܐܲܚܘܼܗܝ: ܘܐܲܒ̣ܵܗܹ̈ܐ ܘܒ̣ܢܲـ̈ܝܵܐ ܐܲܟ݂ܚ̄ܕ݂ܵܐ ܐܵܡ݁ܲܪ ܡܵܪܝܵܐ: ܠܵܐ ܐܹܪܲܚܸܡ ܘܠܵܐ ܐܹܪܲܚܸܦ: ܘܠܵܐ ܐܹܚܘܼܣ ܠܲܡܚܲܒܵܠܘܼ ܐܸܢܘܿܢ.


text:
ܗܲܒ̣ܘ ܠܡܵܪܝܵܐ ܐܲܠܵܗܟ݂ܘܿܢ ܐܝܼܩܵܪܵܐ ܥܲܕ݂ܠܵܐ ܢܸܚܫܸܟ݂: ܘܥܲܕ݂ܠܵܐ ܢܸܬ̇ܬܲܒ̣ܖ̈ܵܢ ܖ̈ܓ̣ܠܲܝܟ̇ܘܿܢ ܥܲܠ ܛܘܼܖܹ̈ܐ ܒܚܸܫܘܿܟ݂ܵܐ: ܘܲܬ̣ܣܲܟܘܿܢ ܠܢܘܼܗܪܵܐ ܘܢܸܥܒ̇ܕ݂ܝܼܘܗܝ ܚܸܫܘܿܟ݂ܵܐ ܘܛܸܠܵܠܲܝ̈ ܡܵܘܬܵܐ.


text:
ܘܐܸܢ ܠܵܐ ܬܸܫ̱ܡܥܘܼܢܹܗ: ܡܲܛܫܝܵܐܝܼܬ̣ ܬܸܒ̣ܟܸ̇ܐ ܢܲܦܫܝ ܡ̣ܢ ܩܕܵܡ ܥܵܩܬ̣ܵܐ: ܘܲܡܕܲܡܵܥܘܼ ܐܹܕܡܲܥ: ܘܢܸܫ̄ܚ̈ܠܵܢ ܥܲܝܢܲܝ̈ ܕܸܡ̈ܥܹܐ: ܥܲܠ ܕܐܸܫܬ̇ܒ̣ܝܼ ܓܙܵܪܹܗ ܕܡܵܪܝܵܐ.


text:
ܐܸܡܲܪ ܠܡܲܠܟܵܐ ܘܲܠܪܵܘܖ̈ܒ̣ܵܢܹܐ: ܐܸܬ̣ܡܲܟܲܟ݂ܘ: ܘܬ̣ܘܼܒ̣ܘ: ܡܸܛܠ ܕܲܢܦܲܠ̣ ܡ̣ܢ ܪܸܫܟ݂ܘܿܢ ܟܠܝܼܠܵܐ ܕܬܸܫܒܘܿܚܬ̇ܟ݂ܘܿܢ.


text:
ܐܲܪܝܼܡܘ ܥܲܝܢܲܝ̈ܟ̇ܘܿܢ ܘܲܚܙܵܘ ܠܕ݂ܵܐܬܹ̇ܝܢ ܡ̣ܢ ܓܲܪܒܝܵܐ: ܐܲܝܢܵܘ ܓܙܵܪܵܐ ܕܐܸܬ̱ܝܼܗܸܒ̣ ܠܹܟ݂ܝ ܥܵـ̈ܢܵܐ ܕܬܸܫܒ̇ܘܿܚܬܹ̇ܟ݂ܝ.


text:
ܡܵܢܵܐ ܬܹܐܡܪܝܼܢ ܟܲܕ݂ ܢܸܦܩܘܿܕ݂ ܥܠܲܝܟܝ: ܘܐܲܢ̄ܬ̇ܝ ܐܲܠܸܦ̣ܬ̇ܝ ܐܸܢܘܿܢ ܝܘܼܠܦܵܢܵܐ ܕܢܸܗܘܘܿܢ ܠܲܕ݂ܝܵܫܵܐ: ܗܵܐ ܚܸܒ̣̈ܠܹܐ ܢܹܐܚܕ̇ܘܼܢܹܟ݂ܝ: ܐܲܝܟ݂ ܐܲܢ̄ܬ̇ܬ̣ܵܐ ܕܲܡܚܲܒ̇ܠܵܐ ܠܡܹܐܠܲܕ݂.


text:
ܘܐܸܢ ܬܹܐܡܪܝܼܢ ܒܠܸܒܹ̇ܟ݂ܝ ܡܸܛܠ ܡܵܢܵܐ ܓܕܲܫ̣ ܠܝܼ ܗܵܠܹܝܢ: ܒܣܘܿܓܲܐܬ̣ ܚܵܘ̈ܒܲܝܟܝ ܐܸܬ̣ܓܲܠܲܓ̣ܘ ܫܦܘܿܠܲܝܟܝ̈: ܘܐܹܬ̣ܓ̇ܠܝܼ ܥܸܩܒܲܝ̈ܟ̇ܝ.


text:
ܘܐܲܝܟ݂ ܕܠܵܐ ܡܸܫܟܲܚ ܗܸܢܕ̇ܘܵܝܵܐ ܕܲܢܫܲܚܠܸܦ ܡܸܫܟܹ̇ܗ: ܘܢܸܡܪܵܐ ܟܵܟ̈ܠܵܬܹܗ: ܘܐܵܦ ܐܲܢ̄ܬ̇ܘܿܢ ܠܵܐ ܡܸܫܟ̇ܚܝܼܢ ܐܲܢ̄ܬ̇ܘܿܢ ܠܡܲܛܐܵܒ̣ܘܼ: ܡܸܛܠ ܕܝܼܠ̣ܦܬ̇ܘܿܢ ܒܝܼܫܬܵܐ.


text:
ܗܵܕܲܐ ܗ̄ܝ̣ ܦܸܨܬܹܟ݂ܝ ܘܲܡܢܵܬ̣ܵܐ ܕܝܵܪܬ̇ܘܼܬܹܟ݂ܝ ܡ̣ܢ ܩܕ݂ܵܡܲܝ ܐܵܡܲ݁ܪ ܡܵܪܝܵܐ: ܥܲܠ ܕܲܛܥܲܝܬ̇ܝܼܢܝ ܘܐܹܬ̇ܬ̇ܟܸܠܬ̇ܝ ܥܲܠ ܫܘܼܩܪܵܐ.


text:
ܘܓ̣ܵܘܪܹܟ݂ܝ: ܘܨܲܗܠܹܟ݂ܝ: ܘܙܵܢܝܘܼܬ̣ܵܐ ܕܙܵܢܝܘܼܬܹܟ݂ܝ: ܥܲܠ ܖ̈ܵܡܵܬ̣ܵܐ ܒܡܲܕ݂ܒ̇ܪܵܐ ܚܙܹ̇ܝܬ̣ ܛܲܢܦܘܼܬܹܟ݂ܝ: ܘܵܝ ܠܹܟ݂ܝ ܐܘܿܪܸܫܠܸܡ ܕܠܵܐ ܬܸܬ̇ܕܲܟܹ̇ܝܢ: ܥܕܲܡܵܐ ܠܐܸܡܲܬ̣ܝ: ܬܘܼܒ̣ܝ.


text:
ܪܵܘܖ̈ܒ̣ܵܢܲܝܗܘܿܢ ܫܲܕܲܪܘ ܒܨܝܼܖ̈ܲܝܗܘܿܢ ܠܡܲـ̈ܝܵܐ: ܐܸܬ̣ܵܘ ܠܓ̣ܘܼ̈ܒܹ̇ܐ ܘܠܵܐ ܐܸܫܟܲܚܘ ܡܲـ̈ܝܵܐ: ܗܦܲܟ݂ܘ ܡܵܐܢܲܝ̈ܗܘܿܢ ܣܪܝܼܩܵܐܝܼܬ̣: ܒܗܸܬ̣ܘ ܘܐܸܬ̇ܬ̇ܟܸܣܘ ܘܚܲܦܝܼܘ ܖܹ̈ܫܲܝܗܘܿܢ.


text:
ܘܲܥܖ̈ܵܕܹܐ ܩܵـ̣ܡܘ ܥܲܠ ܫܒ̣̈ܝܼܠܹܐ: ܣܵـ̣ܩܘ ܪܘܼܚܵܐ ܐܲܝܟ݂ ܝܵܪܘܿܖܹ̈ܐ: ܚܫܸܟ݂ ܥܲܝܢܲܝ̈ܗܘܿܢ ܡܸܛܠ ܕܠܲܝܬ̇ ܥܸܣܒܵܐ.


text:
ܣܲܒ̣ܪܹܗ ܕܝܼܣܪܵܝܹܠ ܘܦܵܪܘܿܩܹܗ ܒܙܲܒ̣ܢܵܐ ܕܐܘܼܠܨܵܢܵܐ: ܠܵܐ ܬܸܗܘܸܐ ܐܲܝܟ݂ ܬܵܘܬܵܒ̣ܵܐ ܒܐܲܪܥܵܐ: ܘܐܲܝܟ݂ ܐܵܪܚܵܐ ܕܣܵܛܹ݁ܐ ܠܲܡܒ̣ܵܬ̣.


text:
ܠܵܐ ܬܸܗܘܸܐ ܐܲܝܟ݂ ܓܲܒ̣ܪܵܐ ܒܨܝܼܪܵܐ: ܘܐܲܝܟ݂ ܓܲܒ̣ܪܵܐ ܕܠܵܐ ܡܸܫܟܲܚ ܠܡܸܦܪܲܩ: ܘܐܲܢ̄ܬ̇ ܡܵܪܝܵܐ ܒܓܵܘܲܢ ܐܲܢ̄ܬ̇: ܘܲܫܡܵܟ݂ ܐܸܬ̣ܩܪܝܼ ܥܠܲܝܢ ܠܵܐ ܬܸܫܒ̇ܩܲܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܠܥܲܡܵܐ ܗܵܢܵܐ: ܗܸܢ̣ܘܿܢ ܪܚܸܡ̣ܘ ܠܲܡܙܵܥ: ܖܸ̈ܓ̣ܠܲܝܗܘܿܢ ܠܵܐ ܚ̣ܣܲܟ݂ܘ: ܘܡܵܪܝܵܐ ܠܵܐ ܨܵܒܹ̇ܐ ܒܗܘܿܢ: ܡܸܟܹ̇ܝܠ ܢܸܬ̇ܕܲܟܲܪ ܥܵܘ̣ܠܗܘܿܢ ܘܢܸܦܩܘܿܕ݂ ܚܛܵܗܲܝ̈ܗܘܿܢ.


text:
ܡܸܛܠ ܕܐܸܢ ܨܵܝܡܝܼܢ ܠܵܐ ܫܵـ̇ܡܲܥ ܐ̄ܢܵܐ ܨܠܘܿܬ̣ܗܘܿܢ. ܘܐܸܢ ܡܲܣܩܝܼܢ ܝܲܩ̈ܕܹܐ ܘܩܘܼܖ̈ܒܵܢܹܐ ܠܵܐ ܨܵܒܹ̇ܐ ܐ̄ܢܵܐ ܒܗܘܿܢ: ܡܸܛܠ ܕܲܒ̣ܚܲܪܒܵܐ ܘܲܒ̣ܟܲܦܢܵܐ ܘܲܒ̣ܡܵܘܬܵܢܵܐ ܐܹܢܵܐ ܡܓܲܡܲܪ ܐ̄ܢܵܐ ܠܗܘܿܢ.


text:
ܘܐܸܡ̇ܪܹܬ̣ ܒܒ̣ܵܥܘܼ ܡܵܪܝܵܐ ܐܲܠܵܗܵܐ: ܗܵܐ ܢܒ̣̈ܝܹܐ ܗ̄ܘ̣ ܐܵܡ̇ܪܝܼܢ ܠܗܘܿܢ ܕܠܵܐ ܬܸܚܙܘܿܢ ܚܲܪܒܵܐ: ܘܟܲܦܢܵܐ ܠܵܐ ܢܸܗܘܸܐ ܠܟ݂ܘܿܢ: ܐܸܠܵܐ ܫܠܵܡܵܐ ܘܩܘܼܫܬܵܐ ܐܸܬܸ̇ܠ ܠܟ݂ܘܿܢ ܒܐܲܬ̣ܪܵܐ ܗܵܢܵܐ.


text:
ܘܐܸܡܲܪ ܠܝܼ ܡܵܪܝܵܐ: ܒܕܲܓܵܠܘܼܬ̣ܵܐ ܢܒ̣ܝܹ̈ܐ ܡܸܬ̣ܢܲܒܹ̇ܝܢ ܒܫܹܡܝ: ܕܐܸܢܵܐ ܫܲܕܪܹܬ̣ ܐܹܢܘܿܢ: ܘܠܵܐ ܦܲܩ̇ܕܹܬ̣ ܐܸܢܘܿܢ ܘܠܵܐ ܐܸܡ̇ܪܹܬ̣ ܠܗܘܿܢ: ܚܸܙ̈ܘܵܢܹܐ ܕܲܓܵܠܹ̈ܐ: ܘܩܸܨܡܹ̈ܐ: ܘܢܸܚܫܹ̈ܐ. ܘܢܸܟ݂ܠܵܐ ܕܠܸܒܗܘܿܢ ܗܸܢ̣ܘܿܢ ܡܸܬ̣ܢܲܒܹ̇ܝܢ ܠܟ݂ܘܿܢ.


text:
ܡܸܛܠ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܲܠ ܢܒ̣ܝܹ̈ܐ ܕܡܸܬ̣ܢܲܒܹ̇ܝܢ ܒܫܹܡܝ: ܕܐܹܢܵܐ ܠܵܐ ܫܲܕܪܹܬ̣ ܐܸܢܘܿܢ: ܘܗܸܢ̣ܘܿܢ ܐܵܡ̇ܪܝܼܢ ܚܲܪܒܵܐ ܘܟܲܦܢܵܐ ܠܵܐ ܢܸܗܘܸܐ ܒܐܲܪܥܵܐ ܗܵܕܹܐ: ܒܚܲܪܒܵܐ ܘܲܒ̣ܟܲܦܢܵܐ ܢܣܘܼܦܘܼܢ ܢܒ̣̈ܝܹܐ ܗܵܢ̇ܘܿܢ.


text:
ܘܥܲܡܵܐ ܕܗܸܢ̣ܘܿܢ ܡܸܬ̣ܢܲܒܹ̇ܝܢ ܠܗܘܿܢ: ܢܸܗܘܘܿܢ ܪܡܹܝܢ ܒܫܘܼܩܹ̈ܝܗ̇ ܕܐܘܿܪܸܫܠܸܡ: ܡ̣ܢ ܩܕ݂ܵܡ ܚܲܪܒܵܐ: ܘܟܲܦܢܵܐ: ܘܡܵܘܬܵܢܵܐ: ܘܠܲܝܬ̇ ܠܗܘܿܢ ܩܵܒ̣ܘܿܪ: ܗܸܢ̣ܘܿܢ ܘܢܸܫܲܝ̈ܗܘܿܢ: ܘܲܒ̣ܢܲܝ̈ܗܘܿܢ: ܘܲܒ̣̈ܢܵܬ̣ܗܘܿܢ: ܘܐܹܫܘܿܕ݂ ܥܠܲܝܗܘܿܢ ܒܝܼܫܘܼܬ̣ܗܘܿܢ.


text:
ܘܐܸܡܲܪ ܠܗܘܿܢ ܦܸܬ̣ܓܵܡܵܐ ܗܵܢܵܐ: ܢܸܫ̄ܚ̈ܠܵܢ ܥܲܝ̈ܢܲܝ ܕܸܡܥܹ̈ܐ ܒܐܝܼܡܵܡܵܐ ܘܲܒ̣ܠܸܠܝܵܐ ܘܠܵܐ ܢܸܫ̈ܬ̇ܩܵܢ: ܡܸܛܠ ܕܲܬ̣ܒ̣ܵܪܵܐ ܪܲܒܵܐ ܐܸܬ̇ܬܲܒ̣ܪܲܬ̤ ܒܬ̣ܘܼܠܬܵܐ ܒܲܪܬ̣ ܥܲܡܝ: ܡܚܘܿܬ̣ܵܐ ܘܟ݂ܵܝ̇ܒܵܐ ܛܵܒ̣.


text:
ܐܸܢ ܢܸܦܩܹ̇ܬ̣ ܠܡܲܕܲܒܪܵܐ ܗܵܐ ܩܛܝܼܠܲܝ̈ ܚܲܪܒܵܐ: ܘܐܸܢ ܥܸܠܹ̇ܬ̣ ܠܲܩܪܝܼܬ̣ܵܐ: ܗܵܐ ܡܛܲܖ̈ܦܲܝ ܟܲܦܢܵܐ: ܡܸܛܠ ܕܐܵܦ ܢܒ̣̈ܝܹܐ ܘܐܵܦ ܟܲܗ̈ܢܹܐ: ܚܕܲܪܘ ܒܐܲܪܥܵܐ ܘܠܵܐ ܝܼܕܲܥ̣ܘ.


text:
ܡܲܣܠܵܝܘܼ ܐܲܣܠܝܼܬ̇ ܠܲܝܗܘܼܕ݂ܵܐ: ܐܵܘ ܒܨܸܗܝܘܿܢ ܓܸܥܨܲܬ̤ ܢܲܦ̮ܫܵܟ݂: ܡܸܛܠ ܡܵܢܵܐ ܡܚܲܝܬܵܢ ܘܠܲܝܬ̇ ܠܲܢ ܐܵܣܝܘܼܬ̣ܵܐ: ܣܲܟ̇ܝܼܢ ܠܲܫܠܵܡܵܐ ܘܠܲܝܬ̇ ܛܵܒ̣ܬ̣ܵܐ: ܘܲܠܙܲܒ̣ܢܵܐ ܕܐܵܣܝܘܼܬ̣ܵܐ ܘܗܵܐ ܕܸܚܠ̱ܬ̣ܵܐ.


text:
ܠܵܐ ܓܹܝܪ ܡܸܫ̈ܟܚܵܢ ܕܸܚ̈ܠܵܬ̣ܵܐ ܕܥܲܡܡܸ̈ܐ ܕܢܲܚ̈ܬ̣ܵܢ ܡܸܛܪܵܐ: ܐܵܦܠܵܐ ܫܡܲܝܵܐ ܕܢܸܬ̇ܠܘܼܢ ܖ̈ܣܝܼܣܹܐ: ܐܸܠܵܐ ܐܲܢ̄ܬ̇ ܗ̄ܘ̣ ܡܵܪܝܵܐ ܐܲܠܵܗܲܢ ܘܲܢܣܲܟܸ̇ܐ ܠܵܟ݂. ܕܐܲܢ̄ܬ̇ ܥܵܒܹܕ݂ ܐܲܢ̄ܬ̇ ܗܵܠܹܝܢ ܟܠܗܹܝܢ.


text:
ܘܐܸܡܲܪ ܠܝܼ ܡܵܪܝܵܐ: ܐܸܢ ܢܩܘܼܡ ܡܘܼܫܹܐ ܘܲܫܡܘܼܐܹܝܠ ܩܕ݂ܵܡܲܝ: ܠܵܐ ܨܵܒ̣ܝܵܐ ܢܲܦ̮ܫܝ ܒܥܲܡܵܐ ܗܵܢܵܐ: ܐܲܦܸܩ ܐܸܢܘܿܢ ܡ̣ܢ ܩܕ݂ܵܡ ܐܲܦܲܝ̈ ܘܢܸܦܩܘܼܢ.


text:
ܘܐܸܢ ܢܸܡܪܘܼܢ ܠܵܟ݂ ܠܐܲܝܟܵܐ ܢܸܦܘܿܩ: ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲ݁ܪ ܡܵܪܝܵܐ: ܕܲܠܡܵܘܬܵܐ ܠܡܵܘܬܵܐ: ܘܕܲܠܚܲܪܒܵܐ ܠܚܲܪܒܵܐ: ܘܕܲܠܟܲܦܢܵܐ ܠܟܲܦܢܵܐ: ܘܕܲܠܫܸܒ̣ܝܵܐ ܠܫܸܒ̣ܝܵܐ.


text:
ܘܐܸܦܩܘܿܕ݂ ܥܠܲܝܗܘܿܢ ܐܲܪܒܲܥ ܡܲܚ̈ܘܵܢ ܐܵܡܲ݁ܪ ܡܵܪܝܵܐ: ܚܲܪܒܵܐ ܠܡܸܩܛܲܠ: ܘܟܲܠܒܹ̈ܐ ܠܡܸܓܲܪ: ܘܦܵܪܲܚܬ̣ܵܐ ܕܲܫܡܲܝܵܐ: ܘܚܝ̄ܘܼܬ̣ܵܐ ܕܐܲܪܥܵܐ ܠܡܹܐܟܲܠ ܘܠܲܡܚܲܒܵܠܘܼ.


text:
ܘܐܸܬܸ̇ܠ ܐܸܢܘܿܢ ܠܙܵܘܸܥܬ̣ܵܐ ܒܲܝܢܵܬ̣ ܟܠܗܹܝܢ ܡܲܠ̈ܟܘܵܬ̣ܵܐ ܕܐܲܪܥܵܐ: ܡܸܛܠ ܚܲܘ̈ܒܵܘܗܝ ܕܲܡܢܲܫܹܐ ܒܲܪ ܚܹܙܲܩܝܵܐ ܡܲܠܟܵܐ ܕܲܝܗܘܼܕ݂: ܥܲܠ ܟܠ ܡܸܕܸܡ ܕܲܥ̣ܒܲܕ݂ ܒܐܘܿܪܸܫܠܸܡ.


text:
ܐܲܢ̄ܬ̇ܝ ܫ̣ܒܲܩܬ̇ܝܼܢܝ ܐܵܡܲ݁ܪ ܡܵܪܝܵܐ: ܘܲܠܒܸܣܬ̇ܪܹܟ݂ܝ ܐܹܙܲܠ̣ܬ̇ܝ: ܘܐܲܪܝܼܡ ܐܝܼܕ݂ ܥܠܲܝܟ̇ܝ ܘܐܹܚܲܒ̇ܠܹܟ݂ܝ: ܘܬ̣ܘܼܒ̣ ܠܵܐ ܐܸܫܒ̇ܘܿܩ ܠܗܘܿܢ.


text:
ܘܐܸܕ݂ܪܸܐ ܐܸܢܘܿܢ ܒܡܲܕ݂ܪ̱ܝܵܐ ܒܩܘܼܖ̈ܝܵܗ̇ ܕܐܲܪܥܵܐ: ܓܲܙܝܼـ̇ܬ̣ ܘܐܵܘܒ̇ܕܹܬ̣ ܥܲܡܝ: ܡ̣ܢ ܐܘܼܖ̈ܚܵܬ̣ܗܘܿܢ ܠܵܐ ܬܵܒ̣ܘ.


text:
ܣܓ̣ܝܼ̈ ܐܲܖ̈ܡܠܵܬ̣ܗܘܿܢ ܡ̣ܢ ܚܵܠܵܐ ܕܝܲܡܵܐ: ܐܲܝܬ̇ܝܹ̇ܬ̣ ܥܠܲܝܗܘܿܢ ܥܲܠ ܐܸܡܵܐ ܘܥܲܠ ܥܠܲܝܡܹ̈ܐ ܒܵܙܘܿܙܹ̈ܐ ܒܛܲܗܪܵܐ: ܐܲܪܡ̇ܝܼܬ̣ ܥܠܲܝܗܘܿܢ ܡ̣ܢ ܫܸܠܝܵܐ ܕܠܘܼܚܝܵܐ ܘܲܪܬܲܝܬܵܐ̣.


text:
ܐܲܠܲܬ̤ ܝܵܠܕܲܬ̣ ܫܲܘܥܵܐ: ܢܸܦܚܲܬ̤ ܟܲܪܣܵܗ̇: ܥܸܪܒܲܬ̤ ܫܸܡܫܵܗ̇ ܒܦܸܠܓ̇ܘܼܬ̣ ܝܵܘ̈ܡܹܝܗ̇: ܒܸܗܬܲܬ̤ ܘܐܲܚܦܪܲܬ̤: ܘܫܲܪܟ̇ܗܘܿܢ ܠܚܲܪܒܵܐ ܐܲܫܠܸܡ ܩܕ݂ܵܡ ܒܥܸܠܕܒ̣ܵܒܲܝ̈ܗܘܿܢ ܐܵܡܲ݁ܪ ܡܵܪܝܵܐ.


text:
ܘܵܝ ܠܝܼ ܐܹܡܝ ܕܝܼܠܸܕܬ̇ܝܼܢܝ: ܓܒܲܪ ܕܲܝܵܢ: ܘܲܓ̣ܒܲܪ ܡܲܟ̇ܣܵܢ ܒܟ݂ܠܵܗ̇ ܐܲܪܥܵܐ: ܠܵܐ ܚܲܝܵܒ̣ ܐ̄ܢܵܐ ܘܠܵܐ ܚܲܝܵܒ̣ܝܼܢ ܠܝܼ: ܘܟ݂ܠܗܘܿܢ ܡܨܲܚܹܝܢ ܠܝܼ.


text:
ܐܵܡܲ݁ܪ ܡܵܪܝܵܐ ܠܵܐ ܐܹܫܒ̇ܩܵܟ݂ ܒܛܵܒ̣ܬ̣ܵܐ: ܐܸܠܵܐ ܐܲܦܓܲܥ ܒܵܟ݂ ܒܥܸܠܕ̇ܒ̣ܵܒ̣ܵܐ ܡ̣ܢ ܓܲܪܒܝܵܐ: ܒܙܲܒ̣ܢܵܐ ܕܐܘܼܠܨܵܢܵܐ: ܒܙܲܒ̣ܢܵܐ ܕܒ̣ܝܼܫܬܵܐ.


text:
ܘܐܹܫܲܥܒ̇ܕ݂ܵܟ݂ ܠܲܒ̣ܥܸܠܕ̇ܒ̣ܵܒܲܝ̈ܟ ܒܐܲܪܥܵܐ ܕܠܵܐ ܝܵܕܲܥ̇ ܐܲܢ̄ܬ̇: ܡܸܛܠ ܕܢܘܼܪܵܐ ܩܸܕ݂ܚܲܬ̤ ܒܪܘܼܓ̣ܙܝ ܥܠܲܝܟ̇ܘܿܢ ܘܬܹܐܩܲܕ݂.


text:
ܐܲܢ̄ܬ̇ܝ ܡܵܪܝܵܐ ܝܵܕܲܥ̇ ܐܲܢ̄ܬ̇: ܐܸܕܲܟ݂ܪܲܝܢܝ ܘܲܦܪܘܿܩܲܝܢܝ: ܘܐܹܬ̣ܢܲܩܲܡ ܠܝܪ ܡ̣ܢ ܖ̈ܵܕ݂ܘܿܦܲܝ: ܠܵܐ ܒܢܲܓ̇ܝܼܪܘܼܬ̣ ܪܘܼܚܵܟ݂ ܬܕܲܒ̇ܪܲܢܝ. ܕܲܥ ܕܩܲܒܠܹܬ̣ ܥܲܠ ܐܲܦܲܝ̈ܟ ܚܸܣܕܵܐ.


text:
ܘܢܸـ̇ܛܪܹܬ̣ ܦܘܼܩ̈ܕܵܢܲܝܟ ܘܥܸـ̇ܒ̣ܕܹܬ̣ ܐܸܢܘܿܢ: ܘܲܗܘ̤ܵܐ ܠܝܼ ܦܸܬ̣ܓ̣ܵܡܵܟ݂ ܠܒ̣ܘܼܣܵܡܵܐ ܘܲܠܚܲܕ݂ܘܼܬܹܗ ܕܠܹܒ̇ܝ: ܡܸܛܠ ܕܐܸܬ̣ܩܪܝܼ ܫܡܵܟ݂ ܥܠܲܝ.


text:
ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܠܵܐ ܝܸܬ̣ܒܹ݁ܬ̣ ܒܲܟ݂ܢܘܼܫܬܵܐ ܕܲܡܒܲܙܚܵܢܹ̈ܐ: ܐܸܠܵܐ ܕܸܚـ̇ܠܹܬ̣ ܡ̣ܢ ܩܕ݂ܵܡ ܐܝܼܕ݂ܵܟ݂ ܘܒܲܠܚܘܿܕܲܝ ܝܸܬ̣ܒܹ݁ܬ̣: ܡܸܛܠ ܕܪܘܼܓ̣ܙܵܐ ܡܠܲܝܬܵܢܝ.


text:
ܠܡܵܢܵܐ ܗ̤ܘܵܐ ܟܹܐܒ̣ܝ ܥܲܫܝܼܢ: ܘܲܡܚܘܿܬ̣ܝ ܚܲܣܝܼܢܵܐ ܘܠܵܐ ܨܵܒ̣݁ܝܵܐ ܠܡܸܬ̣ܐܲܣܵܝܘܼ: ܘܲܗܘܹ̇ܝܬ̣ ܠܝܼ ܐܲܝܟ݂ ܡܲـ̈ܝܵܐ ܟܲܕܵܒܹ̈ܐ ܕܠܵܐ ܡܸܬ̣ܗܲܝܡܢܝܼܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܸܢ ܬܬ̣ܘܼܒ̣ ܐܲܦܢܹܝܟ݂ ܘܲܩܕ݂ܵܡܲܝ ܬܩܘܼܡ. ܘܐܸܢ ܬܲܦܸܩ ܝܲܩܝܪܵܐ ܡ̣ܢ ܙܲܠܝܼܠܵܐ: ܐܲܝܟ݂ ܦܘܼܡܝ ܬܸܗܘܸܐ ܐܵܡܲ݁ܪ ܡܵܪܝܵܐ: ܘܢܸܬ̣ܦ̄ܢܘܿܢ ܗܸܢܘܿܢ ܠܘܵܬ̣ܵܟ݂: ܘܐܲܢ̄ܬ̇ ܠܵܐ ܬܸܬ̣ܦ̄ܢܸܐ ܠܘܵܬ̣ܗܘܿܢ.


text:
ܝܲܗ̄ܒܹ̇ܬܵܟ݂ ܠܥܲܡܵܐ ܗܵܢܵܐ: ܐܲܝܟ݂ ܫܘܼܪܵܐ ܥܲܫܝܼܢܵܐ ܕܲܢܚܵܫܵܐ: ܘܢܸܬ̣ܟܲܬܫܘܼܢ ܥܲܡܵܟ݂ ܘܠܵܐ ܢܸܙܟ̇ܘܼܢܵܟ݂: ܡܸܛܠ ܕܥܲܡܵܟ݂ ܐ̄ܢܵܐ: ܠܡܸܦ̱ܪܩܵܟ݂ ܘܠܲܡܦܲܨܵܝܘܼܬ̣ܵܟ݂ ܐܵܡܲ݁ܪ ܡܵܪܝܵܐ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܲܠ ܒܢܲـ̈ܝܵܐ ܘܥܲܠ ܒ̈ܢܵܬ̣ܵܐ ܕܡܸܬ̣ܝܲܠܕ̇ܝܼܢ ܒܐܲܬ̣ܪܵܐ ܗܵܢܵܐ: ܘܥܲܠ ܐܸܡ̈ܗܵܬ̣ܗܘܿܢ ܕܝܵܠ̈ܕܵܢ ܠܗܘܿܢ: ܘܥܲܠ ܐܲܒ̣ܵܗܝ̈ܗܘܿܢ ܕܡܵܘܠܕ݂ܝ̣ܢ ܠܗܘܿܢ ܒܐܲܬ̣ܪܵܐ ܗܵܢܵܐ.


text:
ܡܵܘܬܵܐ ܕܲܡܛܲܖ̈ܦܲܝ ܟܲܦܢܵܐ ܢܡܘܼܬ̣ܘܼܢ: ܘܠܵܐ ܢܲܪܩ̄ܕܘܼܢ ܥܠܲܝܗܘܿܢ: ܘܠܵܐ ܢܸܬ̣ܩܲܒ̣ܪܘܼܢ: ܐܸܠܵܐ ܐܲܝܟ݂ ܙܸܒ̣ܠܵܐ ܥܲܠ ܐܲܦܲܝܗ ܐܲܪܥܵܐ ܢܸܗܘܘܿܢ: ܘܲܒ̣ܚܲܪܒܵܐ ܘܲܒ̣ܟܲܦܢܵܐ ܢܣܘܼܦܘܼܢ: ܘܢܸܗܘ̈ܝܵܢ ܫܠܲܕܲܝ̈ܗܘܿܢ ܡܹܐܟ݂ܘܼܠܬܵܐ ܠܦܵܪܲܚܬ̣ܵܐ ܕܲܫܡܲܝܵܐ: ܘܲܠܚܲܝ̄ܘܬ̣ܵܐ ܕܐܲܪܥܵܐ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܠܵܐ ܬܹܐܙܲܠ ܠܒܹܝܬ̣ ܡܲܪܩܘܼܕ̇ܬܵܐ: ܘܠܵܐ ܬܹܐܙܲܠ ܠܡܲܪܩܵܕ݂ܘܼ: ܘܠܵܐ ܬܢܘܼܕ݂ ܥܠܲܝܗܘܿܢ: ܡܸܛܠ ܕܐܲܪܥ̇ܒ̇ܪܹܬ̣ ܫܠܵܡܝ ܡ̣ܢ ܥܲܡܵܐ ܗܵܢܵܐ ܐܵܡܲ݁ܪ ܡܵܪܝܵܐ: ܘܛܲܝܒܘܼܬ̣ܵܐ ܘܖ̈ܲܚܡܹܐ.


text:
ܘܲܢܡܘܼܬ̣ܘܼܢ ܪܵܘܖ̈ܒܹܐ ܘܕܲܩ̈ܕܩܹܐ ܒܐܲܪܥܵܐ ܗܵܕܹܐ: ܠܵܐ ܢܸܬ̣ܩܲܒ̣ܪܘܼܢ: ܘܠܵܐ ܢܲܪܩ̄ܕ݂ܘܼܢ ܥܠܲܝܗܘܿܢ: ܘܠܵܐ ܢܲܝܠܠܘܼܢ: ܘܠܵܐ ܢܸܩܕ̇ܚܘܼܢ ܥܠܲܝܗܘܿܢ.


text:
ܘܠܵܐ ܢܸܩܨܘܼܢ ܥܠܲܝܗܘܿܢ ܒܐܸܒ̣ܠܵܐ: ܕܢܸܬ̣ܒܲܝܐܘܼܢ ܥܲܠ ܡܝܼܬ̣ܵܐ: ܘܠܵܐ ܢܲܫܩܘܿܢ ܐܸܢܘܿܢ ܟܵܣܵܐ ܕܒ̣ܘܼܝܵܐܵܐ: ܥܲܠ ܐܲܒ̣ܵܗܲܝ̈ܗܘܿܢ ܘܥܲܠ ܐܸܡ̈ܗܵܬ̣ܗܘܿܢ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܢܵܐ ܡܒܲܛܸܠ ܐ̄ܢܵܐ ܡ̣ܢܬ ܐܲܬ̣ܪܵܐ ܗܵܢܵܐ ܠܥܹܢܲܝܟ̇ܘܿܢ ܘܲܒ̣ܝܵܘ̈ܡܵܬ̣ܟ݂ܘܿܢ: ܩܵܠܵܐ ܕܲܕ݂ܝܵܨܵܐ ܘܩܵܠܵܐ ܕܚܲܕ݂ܘܼܬ̣ܵܐ: ܩܵܠܵܐ ܕܚܲܬ̣ܢܵܐ: ܘܩܵܠܵܐ ܕܟܲܠܬ̣ܵܐ.


text:
ܘܐܸܢ ܬܚܵܘܸܐ ܠܥܲܡܵܐ ܗܵܢܵܐ ܗܵܠܹܝܢ ܟܠܗܘܿܢ ܦܸܬ̣ܓ̣ܵܡܹ̈ܐ: ܢܹܐܡܪܘܼܢ ܠܵܟ݂: ܡܸܛܠ ܡܵܢܵܐ ܐܸܡܲܪ ܡܵܪܝܵܐ ܥܠܲܝܢ ܟܠܵܗ̇ ܒܝܼܫܬܵܐ ܗܵܕܹܐ ܪܲܒܬ̣ܵܐ: ܡܵܢܵܐ ܚܵـ̣ܒ̣̄ܢ: ܘܡܵܢܲܐ ܗ̄ܝ̣ ܚܛܝܼܬܲܢ ܕܲܚ̣ܛܲܝܢ ܠܡܵܪܝܵܐ ܐܲܠܵܗܲܢ.


text:
ܐܸܡܲܪ ܠܗܘܿܢ: ܥܲܠ ܕܫܲܒ̣ܩ̣ܘܼܢܝ ܐܲܒ̣ܵܗܲܝ̈ܟ̇ܘܿܢ ܐܵܡܲ݁ܪ ܡܵܪܝܵܐ: ܘܐܸܙܲܠ̣ܘ ܒܵܬܲܪ ܐܲܠܵܗܹ̈ܐ ܐ̄ܚܖ̈ܵܢܹܐ: ܘܲܦܠܲܚ̣ܘ ܐܸܢܘܿܢ ܘܲܣܓܸܕ݂ܘ ܠܗܘܿܢ: ܘܠܝܼ ܫܒܲــ̣ܩܘ ܘܢܵܡܘܿܣܝ ܠܵܐ ܢܛܲܪܘ.


text:
ܘܐܲܢ̄ܬ̇ܘܿܢ ܐܲܒ̣ܐܹܫـ̣ܬ̇ܘܿܢ ܠܡܸܥܒܲܕ݂ ܝܲܬ̇ܝܼܪ ܡ̣ܢ ܐܲܒ̣ܵܗܲܝ̈ܟ̇ܘܿܢ: ܘܗܵܐ ܐܵܙ̄ܠܝܼܢ ܐܲܢ̄ܬ̇ܘܿܢ ܓܒܲܪ ܒܵܬܲܪ ܨܸܒ̣ܝܵܢܲܝ̈ ܠܸܒܹܗ ܒܝܼܫܵܐ ܕܠܵܐ ܬܸܫ̱ܡܥܘܼܢܵܢܝ.


text:
ܘܐܸܫܕܹܝܟ݂ܘܿܢ ܡ̣ܢ ܐܲܪܥܵܐ ܗܵܕܹܐ: ܠܐܲܪܥܵܐ ܕܠܵܐ ܝܼܕܲܥ̣ܬ̇ܘܿܢ ܐܲܢ̄ܬ̇ܘܿܢ ܘܐܲܒ̣ܵܗܲܝ̈ܟ̇ܘܿܢ: ܘܬܸܦ̱ܠܚܘܼܢ ܬܲܡܵܢ ܠܐܲܠܵܗܹ̈ܐ ܐ̄ܚܖ̈ܵܢܹܐ ܒܐܝܼܡܵܡܵܐ ܘܲܒ̣ܠܸܠܝܵܐ: ܘܠܵܐ ܐܸܬܸ̇ܠܟ݂ܘܿܢ ܠܖ̈ܲܚܡܹܐ.


text:
ܡܸܛܠ ܗܵܢܵܐ ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲ݁ܪ ܡܵܪܝܵܐ: ܘܠܵܐ ܢܸܬ̣ܐ̱ܡܲܪ ܬܘܼܒ̣ ܚܲܝܘܼ ܡܵܪܝܵܐ ܕܐܲܣܸܩ̣ ܠܲܕ݂ܒܹܝܬ̣ ܝܼܣܪܵܝܹܠ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܐܸܠܵܐ ܚܲܝ ܗ̄ܘ̣ ܡܵܪܝܵܐ: ܕܢܲܣܸܩ ܘܢܲܝܬܸ̇ܐ ܠܲܕ݂ܒܹܝܬ̣ ܝܼܣܪܵܝܹܠ ܡ̣ܢ ܐܵܪܥܵܐ ܕܓܲܪܒ̇ܝܵܐ: ܡ̣ܢ ܟܠ ܐܲܬܖ̈ܵܘܵܬ̣ܵܐ ܕܕܸܚـ̇ܩܹܬ̣ ܐܸܢܘܿܢ ܠܬܲܡܵܢ: ܘܐܲܗܦܸܟ݂ ܐܸܢܘܿܢ ܠܐܲܪ̱ܥܗܘܿܢ ܕܝܸـ̇ܗ̄ܒܹ̇ܬ̣ ܠܐܲܒ̣ܵܗܲܝ̈ܗܘܿܢ.


text:
ܗܵܐ ܡܫܲܕܪ ܐ̄ܢܵܐ ܠܨܲܝܵܕܹ̈ܐ ܣܲܓ̇ܝܹ̈ܐܐ ܐܵܡܲ݁ܪ ܡܵܪܝܵܐ: ܘܲܢܨܘܼܕ݂ܘܼܢ ܐܸܢܘܿܢ: ܘܒ̣ܵܬܲܪܟܸ̇ܢ ܐܹܫܲܕܲܪ ܠܨܲܝܵܕܹ̈ܐ ܣܲܓ̇ܝܹ̈ܐܐ ܘܲܢܨܘܼܕ݂ܘܼܢ ܐܸܢܘܿܢ: ܡ̣ܢ ܟܠ ܛܘܼܪ ܘܡ̣ܢ ܟܠ ܪܵܡܵܐ: ܘܡ̣ܢ ܢܸܩܥܹ̈ܐ ܕܲܫܩܝܼ̈ܦܹܐ.


text:
ܡܸܛܠ ܕܥܲܝܢܲܝ̈ ܥܲܠ ܟܠܗܹܝܢ ܐܘܼܖ̈ܚܵܬ̣ܗܘܿܢ: ܘܠܵܐ ܛܵـ̇ܫܹܝܢ ܡ̣ܢ ܩܕ݂ܵܡܲܝ: ܘܠܵܐ ܡܸܬ̇ܛܲܫܸܐ ܥܵܘܸܠ̱ܗܘܿܢ ܡ̣ܢ ܩܕ݂ܵܡ ܥܲܝܢܲܝ̈.


text:
ܘܐܸܦܪܘܿܥ ܐܸܢܘܿܢ ܩܲܕ݂ܡܵܝܼܬ̣ ܚܲܕ݂ ܬܪܹܝܢ: ܚܵܘ̈ܒܲܝܗܘܿܢ ܘܲܚܛܵܗܲܝ̈ܗܘܿܢ: ܥܲܠ ܕܛܵܘܸܫܘ ܐܲܪܥܝ ܒܕܸܒ̣ܚܹ̈ܐ ܕܲܦܬܲܟ݂ܪ̈ܲܝܗܘܿܢ: ܘܲܒ̣ܛܲܢܦܘ̣ܬ̣ܗܘܿܢ ܡ̣ܠܵܘ ܝܵܪܬ̇ܘܼܬܲܝ.


text:
ܡܵܪܝܵܐ ܚܲܝܠܝ ܘܲܡܥܲܕܪܢܵܝ: ܘܒܹܝܬ̣ ܓܵܘܣܝ ܒܝܵܘܡܵܐ ܕܐܘܼܠܨܵܢܵܐ: ܠܘܵܬ݂ܵܟ݂ ܥܲܡܡܹ̈ܐ ܢܹܐܬ̣ܘܿܢ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ: ܘܢܹܐܡܪܘܼܢ: ܫܲܪܝܼܪܵܐܝܼܬ̣ ܦܬܲܟ݂ܖܹ̈ܐ ܕܕܲܓܵܠܘܼܬ̣ܵܐ ܕܐܵܘܪܬ̣ܘܼܢ ܐܲܒ̣ܵܗܲܝ̈ܢ ܠܵܐ ܡܸܕܸܡ ܐܸܢܘܿܢ: ܘܠܲܝܬ̇ ܒܗܘܿܢ ܝܘܼܬ̣ܪܵܢ.


text:
ܡܸܛܠ ܗܵܢܵܐ ܗܵܐ ܡܚܵܘܸܐ ܐ̄ܢܵܐ ܠܗܘܿܢ: ܘܲܒ̣ܙܲܒ̣ܢܵܐ ܗܵܢܵܐ ܐܵܘܕܲܥ ܐܸܢܘܿܢ ܐܝܼܕ݂ܝ ܘܓܲܢ̄ܒܵܪܘܼܬ̣ܝ: ܘܢܸܕܥܘܼܢ ܕܡܵܪܝܵܐ ܫܡܲܢܝ.


text:
ܚܛܝܼܬܹܗ ܕܲܝܗܘܼܕ݂ܵܐ ܟܬ̣ܝܼܒ̣ܵܐ ܒܩܲܢܝܵܐ ܕܦܲܪܙܠܵܐ: ܘܲܒ̣ܛܸܦܪܵܐ ܕܫܵܡܝܼܪܵܐ: ܘܲܪܫܝܼܡܵܐ ܥܲܠ ܠܘܼܚܹ̈ܐ ܕܠܸܒܗܘܿܢ: ܘܥܲܠ ܩܲܖ̈ܢܵܬ̣ܵܐ ܕܡܲܕ݂ܒ̇ܚܲܝ̈ܗܘܿܢ.


text:
ܡܵܐ ܕܡܸܬ̇ܕܲܟ݂ܪܝܼܢ ܒܠܸܒܗܘܿܢ ܡܲܕ݂ܒܚܲܝ̈ܗܘܿܢ ܘܕܸܚ̈ܠܵܬ̣ܗܘܿܢ: ܬܚܹܝܬ̣ ܟܠ ܐܝܼܠܵܢ ܕܥܲܒ̇ܝܼܛ: ܘܥܲܠ ܟܠ ܪܵܡܬ̣ܵܐ ܕܪܵܡܵܐ: ܘܲܒ̣ܛܘܼܖܹ̈ܐ ܘܲܒ̣ܕܲܒ̣ܪܵܐ .


text:
ܘܐܲܥܒ̇ܪܵܟ݂ ܡ̣ܢ ܝܵܪܬ̇ܘܼܬ̣ܵܐ ܕܝܸـ̇ܗ̄ܒܹ̇ܬ̣ ܠܵܟ݂: ܘܐܹܫܲܥܒܕ݂ܵܟ݂ ܠܲܒ̣ܥܸܠܕܒ̣ܵܒܲܝ̈ـܟ ܒܐܲܪܥܵܐ ܕܠܵܐ ܝܵـ̇ܕܲܥ ܐܲܢ̄ܬ̇: ܡܸܛܠ ܕܢܘܼܪܵܐ ܐܲܩܕܲܚܬܘܿܢ ܒܪܘܼܓ̣ܙܝ: ܥܕܲܡܵܐ ܠܥܵܠܲܡ ܬܹܐܩܲܕ݂.


text:
ܗܵܟܲܢܵܐ ܐܵܡܲܥܪ ܡܵܪܝܵܐ: ܠܝܼܛ ܗ̄ܘ̣ ܓܲܒ̣ܪܵܐ ܕܢܸܬ̇ܬ̇ܟܸܠ ܥܲܠ ܒܲܪܢܵܫܵܐ: ܘܢܸܥܒܸ̇ܕܪ ܒܲܪ ܒܸܣܪܵܐ ܕܪܵܥܹܗ: ܘܡ̣ܢ ܡܵܪܝܵܐ ܢܸܣܛܹܐ ܠܸܒܹܗ̇.


text:
ܢܸܗܘܸܐ ܐܲܝܟ݂ ܥܸܩܪܵܐ ܒܲܦܩܲܥܬ̣ܵܐ: ܘܠܵܐ ܢܸܚܙܸܐ ܟܲܕ݂ ܬܹܐܬܸܐ ܛܵܒ̣ܬ̣ܵܐ: ܘܢܸܫܪܸܐ ܒܚܘܼܠܵܢܹ̈ܐ ܒܡܲܕ݂ܒܪܵܐ: ܒܐܲܪܥܵܐ ܡܵܠܲܚܬ̣ܵܐ ܕܠܵܐ ܐܸܬ̣ܝܲܬ̇ܒܲܬ̤.


text:
ܢܸܗܘܸܐ ܐܲܝܟ݂ ܐܝܼܠܵܢܵܐ ܕܲܢܨܝܼܒ̣ ܥܲܠ ܡܲܝ̈ـܵܐ: ܘܥܲܠ ܝܲܒ̣ܠܵܐ ܡܫܲܕܲܪ ܥܸܩܵܖ̈ܵܘܗܝ: ܘܠܵܐ ܢܸܕ݂ܚܲܠ ܟܲܕ݂ ܢܹܐܬܸܐ ܚܘܼܡܵܐ: ܘܢܸܗܘܘܿܢ ܛܲܖ̈ܦܵܘܗܝ ܪܵܘ̇ܙܝܼܢ: ܘܲܒ̣ܫܲܢ̄ܬܵܐ ܕܲܒ̣ܨܝܼܪ ܒܵܗ ܡܸܛܪܵܐ ܠܵܐ ܢܸܕܚܲܠ: ܘܠܵܐ ܢܸܬ̣ܒܲܨܲܪ ܡ̣ܢ ܕܲܠܡܸܥܒܲܕ݂ ܦܹܐܖܹ̈ܐ.


text:
ܐܸܢܵܐ ܡܵܪܝܵܐ ܒܵـ̇ܨܹܐ ܠܸܒܵܐ ܘܒ̣ܵܚܲܪ ܟܘܿܠܝ̈ܵܬ̣ܵܐ: ܘܝܵـ̇ܗܹܒ̣ ܠܓܲܒ̣ܪܵܐ ܐܲܝܟ݂ ܐܘܼܖ̈ܚܵܬܹܗ: ܘܐܲܝܟ݂ ܦܹܐܖ̈ܲܝ ܥܒ̣ܵܕ݂ܵܘ̈ܗܝ.


text:
ܐܲܝܟ݂ ܚܲܓ̣ܠܵܐ ܕܩܵـ̇ܪܹܐ ܠܐܲܝܝܠܹܝܢ ܕܠܵܐ ܝܼܠܸܕ݂: ܗܵܟܲܢܵܐ ܡܲܢ ܕܩܵـ̇ܢܹܐ ܥܘܼܬ̣ܪܵܐ ܕܠܵܐ ܒܕ݂ܝܼܢܵܐ: ܒܦܸܠܓ̇ܘܼܬ̣ ܝܵܘ̈ܡܵܘܗܝ ܢܸܫܒ̇ܩܝܼܘܗܝ: ܘܚܲܪܬܹܗ ܬܸܗܘܸܐ ܡܨܲܥܪܵܐ.


text:
ܣܲܒ̣ܪܹܗ ܕܝܼܣܪܵܝܹܠ ܡܵܪܝܵܐ ܗ̄ܘ̣: ܟܠ ܕܫܒ̣ܩ̣ܘܼܟ݂ ܢܸܒ̣ܗ̱ܬ̣ܗܘܼܢ: ܘܡܵܖ̈ܘܿܕܹܐ ܒܐܲܪܥܵܐ ܢܸܬ̣ܟܲܬ̣ܒ̇ܘܼܢ: ܡܸܛܠ ܕܲܫܒܲܩ̣ܘ ܠܡܵܪܝܵܐ ܡܲܒܘܼܥܵܐ ܕܡܲܝ̈ܵܐ ܚܲܝܹ̈ܐ.


text:
ܘܐܸܢܵܐ ܒܒ̣ܝܼܫܬܵܐ ܠܵܐ ܦܵܫܹ̇ܬ̣ ܡܸܢܵܟ݂: ܐܲܢ̄ܬ̇ ܝܵܕܲܥ̇ ܐܲܢ̄ܬ̇ ܕܝܵܘܡܹܗ . ܕܒܲܪܢܵܫܵܐ ܠܵܐ ܪܸܓܹ̇ـ̇ܬ̣: ܘܡܸܕܸ̇ܡ ܕܲܢܦܲܩ̣ ܡ̣ܢ ܣܸܦ̈ܘܵܬ̣ܝ ܩܕ݂ܵܡ ܐܲܦܲܝ̈ܟ ܗ̄ܘ̣ܵܐ.


text:
ܢܸܒ̣ܗ̱ܬ̣ܗܘܿܢ ܖ̈ܵܕ݂ܘܦܲܝ ܘܠܵܐ ܐܸܒ̣ܗܲܬ̣ ܐܸܢܵܐ: ܢܸܬ̇ܬ̇ܒ̣ܪܘܼܢ ܗܸܢ̣ܘܿܢ ܘܠܵܐ ܐܸܬ̇ܬ̇ܒܲܪ ܐܸܢܵܐ: ܐܲܝܬܵܐ ܥܠܲܝܗܘܿܢ ܝܵܘܡܵܐ ܕܒ̣ܝܼܫܬܵܐ: ܘܚܲܕ݂ ܬܪܹܝܢ ܬܒ̣ܵܪܵܐ ܬܒܲܪ ܐܸܢܘܿܢ.


text:
ܗܵܟܲܢܵܐ ܐܸܡܲܪ ܠܝܼ ܡܵܪܝܵܐ ܙܸܠ ܩܘܼܡ ܒܬܲܪܥܵܐ ܕܲܒ̣ܢܲܝ̈ ܥܲܡܵܐ: ܕܥܵܐ̇ܠܝܼܢ ܒܹܗ ܡܲܠ̈ܟܹܐ ܕܲܝܗܘܼܕ݂ܵܐ ܘܲܕ݂ܢܵܦ̇ܩܝܼܢ ܒܹܗ: ܘܲܒ̣ܟ݂ܠܗܘܿܢ ܬܲܖ̈ܥܹܝܗ̇ ܕܐܘܿܪܸܫܠܸܡ.


text:
ܘܐܸܡܲܪ ܠܗܘܿܢ: ܫܡܲܥ ܦܸܬ̣ܓ̣ܵܡܹܗ ܕܡܵܪܝܵܐ ܡܲܠ̈ܟܹ̇ܗ ܕܲܝܗܘܼܕ݂ܵܐ: ܘܟ݂ܠܹܗ ܒܹܝܬ̣ ܝܼܗܘܼܕ݂ܵܐ: ܘܟ݂ܠܗܘܿܢ ܥܵܡܘܿܖܹ̈ܝܗ̇ ܕܐܘܿܪܸܫܠܸܡ: ܕܥܵܐ̇ܠܹܝܢ ܒܬܲܖ̈ܥܹܐ ܗܵܠܹܝܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܸܙܕܲܗ̈ܪܘ ܒܢܲܦ̮ܫܟ݂ܘܿܢ: ܘܠܵܐ ܬܸܫܩܠܘܿܢ ܫܩܘܼܠܬܵܐ ܒܝܵܘܡܵܐ ܕܫܲܒ̇ܬ̣ܵܐ: ܘܬܲܥܠܘܼܢ ܒܬܲܖ̈ܥܹܝܗ̇ ܕܐܘܿܪܸܫܠܸܡ.


text:
ܘܠܵܐ ܬܲܦܩܘܼܢ ܫܩܘܼܠܬܵܐ ܡ̣ܢ ܒܵܬܲܝ̈ܟ̇ܘܿܢ ܒܝܵܘܡܵܐ ܕܫܲܒ̇ܬ̣ܵܐ: ܘܟ݂ܠ ܥܒ̣ܵـ̇ܕ݂ ܠܵܐ ܬܸܥܒ̇ܕ݂ܘܼܢ: ܘܲܬ̣ܩܲܕܫܘܼܢ ܝܵܘܡܵܐ ܕܫܲܒ̇ܬ̣ܵܐ: ܐܲܝܟ݂ ܕܦܲـ̇ܩܕܹܬ̣ ܠܐܲܒ̣ܵܗܲܝ̈ܟ̇ܘܿܢ.


text:
ܘܠܵܐ ܫܡܲܥ̣ܘ: ܘܠܵܐ ܐܲܪܟܸ̇ܢܘ ܐܸܕ݂ܢܗ̱ܘܿܢ ܠܡܸܫܡܲܥ: ܘܩܲܫܝܼܘ ܩܕ݂ܵܠܗܘܿܢ ܕܠܵܐ ܢܸܫܡܥ̱ܘܼܢ: ܘܠܵܐ ܢܩܲܒ̇ܠܘܼܢ ܡܲܪܕܘܼܬ̣ܵܐ.


text:
ܘܐܸܢ ܡܸܫܡܲܥ ܬܸܫܡܥ̱ܘܼܢܵܢܝ ܐܵܡܲ݁ܪ ܡܵܪܝܵܐ: ܕܠܵܐ ܬܲܥܠܘܼܢ ܫܩܘܼܠܬܵܐ ܒܬܲܖ̈ܥܹܝܗ̇ ܕܲܩܪܝܼܬ̣ܵܐ ܗܵܕܹܐ ܒܝܵܘܡܵܐ ܕܫܲܒܬ̣ܵܐ: ܘܲܬ̣ܩܲܕܫܘܼܢ ܝܵܘܡܵܐ ܕܫܲܒܬ̣ܵܐ: ܘܠܵܐ ܬܸܥܒ̇ܕ݂ܘܼܢ ܒܹܗ ܟܠ ܥܒ̣ܵـ̇ܕ݂.


text:
ܢܸܥܠܘܼܢ ܒܬܲܖ̈ܥܹܝܗ̇ ܕܲܩܪܝܼܬ̣ܵܐ ܗܵܕܹܐ: ܡܲܠܟܹ̈ܐ ܘܪܵܘܖ̈ܒ̣ܵܢܹܐ ܕܝܵـ̇ܬ̣ܒ̇ܝܼܢ ܥܲܠ ܟܘܼܪܣܝܹܗ ܕܕ݂ܵܘܝܼܕ݂: ܟܲܕ݂ ܪܟ݂ܝܼܒ̣ܝܼܢ ܒܡܲܖ̈ܟ̇ܒ̣ܵܬ̣ܵܐ ܘܲܒ̣ܖ̈ܲܟ݂ܫܹܐ: ܗܸܢـ̣ܘܿܢ ܘܪܵܘܖ̈ܒ̣ܵܢܲܝܗܘܿܢ: ܘܓܲܒ̣ܖܹ̈ܐ ܕܲܝܗܘܼܕ݂ܵܐ: ܘܥܵܡܘܿܖܹܷ̈ܝܗ̇ ܕܐܘܿܪܸܫܠܸܡ: ܘܬܸܬܸ̇ܒ̣ ܩܪܝܼܬ̣ܵܐ ܗܵܕܹܐ ܠܥܵܠܲܡ.


text:
ܘܢܹܐܬ̣ܘܿܢ ܡ̣ܢ ܩܘܼܖ̈ܝܵܐ ܕܲܝܗܘܼܕ݂ܵܐ ܡ̣ܢ ܚܕ݂ܵܖ̈ܲܝ ܐܘܿܪܸܫܠܸܡ: ܘܡ̣ܢ ܐܲܪܥܵܐ ܕܒ̣ܢܝܵܡܹܝܢ ܘܡ̣ܢ ܦܩܲܥܬ̣ܵܐ: ܘܡ̣ܢ ܛܘܼܖ̈ܵܐ ܘܡ̣ܢ ܬܲܝܡܢܵܐ: ܕܡܲܝܬܹ̇ܝܢ ܕܸܒ̣ܚܹ̈ܐ ܘܩܘܼܖ̈ܒܵܢܹܐ ܘܲܠܒ̣ܘܿܢ̄ܬܵܐ: ܘܡܲܝܬܹ̇ܝܢ ܬܲܘܕܝܼܬ̣ܵܐ ܠܒܲܝܬܹܗ ܕܡܵܪܝܵܐ.


text:
ܘܐܸܢ ܠܵܐ ܬܸܫܡ̱ܥܘܼܢܵܢܝ ܠܲܡܩܲܕܵܫܘܼ ܝܵܘܡܵܐ ܕܫܲܒܬ̣ܵܐ: ܕܠܵܐ ܬܸܫܩܠܘܼܢ ܫܩܘܼܠܬܵܐ ܘܬܸܥܠܘܼܢ ܒܬܲܖ̈ܥܹܷܝܗ̇ ܕܐܘܿܪܸܫܠܸܡ ܒܝܵܘܡܵܐ ܕܫܲܒ̇ܬ̣ܵܐ: ܐܸܫܒ̇ܘܿܩ ܢܘܼܪܵܐ ܒܬܲܖ̈ܥܹܝܗ̇: ܘܬܹܐܟ݂ܘܿܠ ܣܵܚܖ̈ܵܬ̣ܵܗ̇ ܕܐܘܿܪܸܫܠܸܡ ܘܠܵܐ ܬܸܕ݂ܥܲܟ݂.


text:
ܘܐܸܬ̣ܚܲܒܲܠ ܗ̄ܘ̣ܵܐ ܡܵܐܢܵܐ ܕܛܝܼܢܵܐ ܕܥܵܒܹ݁ܕ݂ ܗ̄ܘܵܐ ܒܐܝܼܕܹܗ ܕܦܲܚܵܪܵܐ: ܘܲܗܦܲـ̣ــܟ݂ ܘܥܲܒ̣ܕܹܗ ܡܵܐܢܵܐ ܐ̄ܚܪܹܢܵܐ ܐܲܝܟ݂ ܕܲܨܒ̣ܵܐ.


text:
ܐܲܝܟ݂ ܦܲܚܵܪܵܐ ܗܵܢܵܐ ܠܵܐ ܡܸܫܟܲܚ ܐ̄ܢܵܐ ܕܐܸܥܒܸ̇ܕ݂ ܠܟ݂ܘܿܢ ܒܹܝܬ̣ ܝܼܣܪܵܝܹܠ: ܐܵܡ݁ܲܪ ܡܵܪܝܵܐ: ܗܵܐ ܐܲܝܟ݂ ܛܝܼܢܵܐ ܒܐܝܼܕܲܝ̈ ܦܲܚܵܪܵܐ: ܗܵܟܲܢܵܐ ܐܲܢ̄ܬ̇ܘܿܢ ܒܐܝܼܕܲܝ̈ ܒܹܝܬ̣ ܝܼܣܪܵܝܹܠ.


text:
ܘܗܵܫܵܐ ܐܸܡܲܪ ܠܓܲܒ̣ܖ̈ܪܹܐ ܕܲܝܗܘܼܕ݂ܵܐ: ܘܲܠܥܵܡܘܿܖܹ̈ܝܗ̇ ܕܐܘܿܪܸܫܠܸܡ: ܗܵܟܲܢܵܐ ܐܵܡ݁ܲܪ ܡܵܪܝܵܐ: ܗܵܐ ܒܵـ̇ܪܹܐ ܐ̄ܢܵܐ ܥܠܲܝܟ̇ܘܿܢ ܒܝܼܫܬܵܐ: ܘܡܸܬ̣ܚܲܫܲܒ̣ ܐ̄ܢܵܐ ܥܠܲܝܟ̇ܘܿܢ ܡܲܚܫܲܒ̣ܬ̣ܵܐ: ܬܘܼܒ̣ܘ ܘܐܸܬ̣ܦܢܵܘ ܓܒܲܪ ܡ̣ܢ ܐܘܼܪܚܹܗ ܒܝܼܫܬܵܐ: ܘܐܲܛܐܸܒ̣ܘ ܐܘܼܖ̈ܚܵܬ̣ܟ݂ܘܿܢ ܘܲܥܒ̣ܵܕܲܝ̈ܟ̇ܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܫܲܐܸܠܘ ܒܹܝܬ̣ ܥܲܡܡܹ̈ܐ ܡܲܢ̣ܘܼ ܥ̣ܒܲܕ݂ ܐܲܝܟ݂ ܗܵܠܹܝܢ: ܫܵܛܝܘܼܬ̣ܵܐ ܪܲܒ̇ܬ̣ܵܐ ܥܸܒ̣ܕܲܬ̤ ܒܬ̣ܘܼܠܬܵܐ ܕܝܼܣܪܵܝܹܠ.


text:
ܐܸܢ ܥܵ̇ـ̇ܢܹܕ݂ ܡ̣ܢ ܛܘܼܪ ܬܕܲܝ̈ܵܐ ܬܲܠܓܵܐ ܘܡ̣ܢ ܠܸܒ̣ܢܲܢ: ܘܐܸܢ ܡܸܬ̣ܟ̇ܠܹܝܢ ܡܲܝ̈ܵܐ ܩܲܪܝܼܖܹ̈ܐ ܢܘܼܟ݂ܖ̈ܵܝܹܐ ܕܪܵܕܹܝܢ.


text:
ܡܸܛܠ ܕܲܛܥ̣ܵܐܘܼܢܝ ܥܲܡܝ: ܘܠܲܣܪܝܼܩܘܼܬܵܐ ܣܵܡ̣ܘ ܒܸܣܡܹ̈ܐ: ܘܐܸܬ̇ܬ̇ܩܸܠܘ ܒܐܘܼܖ̈ܚܵܬ̣ܗܘܿܢ ܒܲܫܒ̣ܝܼ̈ܠܹܐ ܕܥܵܠܲܡ: ܠܡܹܐܙܲܠ ܒܲܫܒ̣ܝܼ̈ܠܹܐ ܒܐܘܼܪܚܵܐ ܕܠܵܐ ܕܪܝܼܫܵܐ.


text:
ܐܲܝܟ݂ ܪܘܼܚܵܐ ܕܫܵܘܒܵܐ: ܐܹܒܲܕܲܪ ܐܸܢܘܿܢ ܩܕܵܡ ܒܥܸܠܕܒ̣ܵܒܹ̈ܐ: ܩܕ݂ܵܠܵܐ ܘܠܵܐ ܐܲܦܹ̈ܐ ܐܹܚܵܘܸܐ ܐܸܢܘܿܢ ܒܝܵܘܡܵܐ ܕܥܵܩܲܬ̣ܗܘܿܢ.


text:
ܘܐܸܡܲܪܘ ܬܵܘ ܢܸܬ̣ܚܲܫܲܒ̣ ܡܲܚܫܲܒ̣ܬ̣ܵܥܲܠ ܐܹܪܲܡܝܵܐ: ܕܠܵܐ ܢܸܐܒܲܕ݂ ܢܵܡܘܿܣܵܐ ܡ̣ܢ ܟܲܗܢܹ̈ܐ: ܘܬܲܪܥܝܼܬ̣ܵܐ ܡ̣ܢ ܚܲܟܝܼܡܹ̈ܐ: ܙܡܸܠܬ̣ܵܐ ܡ̣ܢ ܢܒ̣ܝܹ̈ܐ: ܬܵܘ ܢܸܡܚܹܝܘܗܝ ܒܠܫܵܢܹܗ: ܘܠܵܐ ܢܨܘܼܬ̣ ܟܠܗܘܿܢ ܦܸܬ̣ܓ̣ܵܡܵܘ̈ܗܝ.


text:
ܐܸܬ̣ܦܪܲܥ ܒܝܼܫܬܵܐ ܚܠܵܦ ܛܵܒ̣ܬ̣ܵܐ: ܕܲܚ݂ܦܲܪܘ ܓܘܼܡܵܨܵܐ ܠܢܲܦ̮ܫܝ: ܐܸܬ̇ܕܲܟ݂ܪ ܕܩܵܡܹ̇ܬ̣ ܩܕ݂ܵܡܲܝܟ ܘܡܲܠܠܹܬ̣ ܥܠܲܝܗܘܿܢ ܛܵܒ̣ܬ̣ܵܐ: ܠܡܲܗܦܵܟ݂ܘ ܚܸܡܬ̣ܵܐ ܡܸܢܗܘܿܢ.


text:
ܡܸܛܠ ܗܵܢܵܐ ܗܲܒ̣ ܒܢܲܝ̈ܗܘܿܢ ܠܟܲܦܢܵܐ: ܘܐܲܫܠܸܡ ܐܸܢܘܿܢ ܠܐܝܼܕܲܝ̈ ܚܲܪܒܵܐ: ܢܸܗܘ̈ܝܵܢ ܢܸܫܲܝ̈ܗܘܿܢ ܡܓܲܙ̈ܝܵܢ ܘܐܲܖ̈ܡܠܵܢ: ܘܓܲܒ̣ܖ̈ܲܝܗܘܿܢ ܢܸܗܘܘܿܢ ܩܛܝܼܠܲܝ̈ ܡܵܘܬܵܐ: ܘܲܥܠܲܝܡܲܝ̈ܗܘܿܢ ܩܛܝܼܠܲܝ̈ ܚܲܪܒܵܐ ܒܲܩܪܵܒ̣ܵܐ.


text:
ܬܸܫܬ̇ܡܲܥ ܝܑܼܠܲܠܬܵܐ ܡ̣ܢ ܒܵܬܲܝ̈ܗܘܿܢ: ܟܲܕ݂ ܬܲܝܬܸ̇ܐ ܥܠܲܝܗܘܿܢ ܓܲܝܣܵܐ ܡ̣ܢ ܫܸܠܝܵܐ: ܡܸܛܠ ܕܲܚܦܲܪ ܓܘܡܵܨܵܐ ܠܢܲܦ̮ܫܝ ܠܡܹܐܚܕܲܢܝ: ܘܦܲܚܹ̈ܐ ܛܡ݂ܲܪܘ ܠܖܸ̈ܓ̣ܠܲܝ.


text:
ܘܐܲܢ̄ܬ̇ ܡܵܪܝܵܐ ܝܵــ̇ܕܲܥ ܐܲܢ̄ܬ̇ ܟܠ ܕܐܸܬ̣ܪܲܥܝܼܘ ܥܠܲܝ ܠܡܵܘܬܵܐ: ܠܵܐ ܬܚܲܣܸܐ ܥܲܠ ܥܵܘ̣ܠ̱ܗܘܿܢ: ܘܲܚܛܵܗܲܝ̈ܗܘܿܢ ܡ̣ܢ ܩܕ݂ܵܡܲܝܟ ܠܵܐ ܬܸܥܛܸܐ: ܢܸܗܘܘܿܢ ܪܡܹܝܢ ܩܕ݂ܵܡܲܝܟ: ܘܒܲܙܒܲܢ ܪܘܼܓ̣ܙܵܟ݂ ܥܒܸܕ݂ ܒܗܘܿܢ.


text:
ܗܟܲܢܵܐ ܐܸܡܲ݁ܪ ܠܝܼ ܡܵܪܝܵܐ: ܙܸܠ ܘܲܙܒܸܢ ܒܲܓ̣ܒܘܼܓ̣ܵܐ ܕܦܲܚܵܪܵܐ: ܘܲܕ݂ܒܲܪ ܥܲܡܵܟ݂ ܡ̣ܢ ܣܵܒܹ̈ܐ ܕܥܲܡܵܐ: ܘܡ̣ܢ ܣܵܒܹ̈ܐ ܕܟܲܗ̈ܢܹܐ.


text:
ܘܐܹܡܲܪ: ܫܡܲܥܘ ܦܹܬ̣ܓ̣ܵܡܹܐ ܕܡܲܪܝܵܐ ܡܲܠ̈ܟܹܐ ܕܲܝܗܘܼܕ݂ܵܐ: ܥܵܡܘܿܖܹ̈ܝܗ̇ ܕܐܘܿܪܸܫܠܸܡ: ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܡܲܝܬܸܐ ܐ̄ܢܵܐ ܒܝܼܫܬܵܐ ܥܲܠ ܐܲܬ̣ܪܵܐ ܗܵܢܵܐ: ܕܟ݂ܠ ܕܢܸܫ̱ܡܥܝܼܗ̇ ܢܸܨ̈ܠܵܢ ܐܸܕ݂ܢܵܘܗܝ.


text:
ܥܲܠ ܕܫܲܒ̣ܩ̣ܘܼܢܝ ܘܛܲܢܦܘܼܗܝ ܠ̣ܐܲܬ̣ܪܵܐ ܗܵܢܵܐ ܘܣ̣ܵܡܘ ܒܹܗ ܒܸܣܡܸ̈ܐ ܠܐܲܠܵܗܹ̈ܐ ܐ̄ܚܖ̈ܵܢܹܐ: ܕܠܵܐ ܝܼܕܲܥܘ ܐܸܢܘܿܢ ܗܸܢܘܿܢ ܘܐܲܒ̣ܵܗܲܝ̈ܗܘܿܢ: ܘܡܲܠ̈ܟܹܐ ܕܲܝܗܘܼܕ݂ܵܐ: ܘܲܡ̣ܠܵܐܘܼܗܝ ܠܐܲܬ̣ܪܵܐ ܗܵܢܵܐ ܕܡܵܐ ܙܲܟܵܝܵܐ.


text:
ܘܲܒ̣ܢ̣ܵܘ ܥ̈ܠܵܘܵܬ̣ܵܐ ܠܒܲܥܠܵܐ: ܠܡܵܘܩܵܕ݂ܘܼ ܒܢܲܝ̈ܗܘܿܢ ܒܢܘܼܪܵܐ ܝܲܩܕܵܐ ܠܒܲܥܠܵܐ: ܕܠܵܐ ܦܲܩ̇ܕܹܬ̣: ܘܠܵܐ ܐܸܡـ̇ܪܹܬ̣: ܘܠܵܐ ܣܸܠܩܲܬ̣ ܥܲܠ ܠܸܒ̇ܝ.


text:
ܡܸܛܠ ܗܵܢܵܐ ܗܵܐ ܝܵܘ̈ܡܵܬ̣ܵܐ ܐܵܬܹܝܢ ܐܵܡܲ݁ܪ ܡܵܪܝܵܐ: ܕܠܵܐ ܢܸܬ̣ܩܪܸܐ ܬܘܼܒ̣ ܐܲܬ̣ܪܵܐ ܗܵܢܵܐ ܬܲܦܲܬ̣ ܘܢܲܚܠܵܐ ܕܒܲܪܗܵܢܘܿܡ: ܐܸܠܵܐ ܐܸܢ ܢܲܚܠܵܐ ܕܲܩܛܝܼ̈ܠܹܐ.


text:
ܘܐܹܒܲܛܸܠ ܬܲܪܥܝܼܬ̣ܵܐ ܕܲܝܗܘܼܕ݂ܵܐ ܘܕ݂ܐܘܿܪܸܫܠܸܡ ܒܐܲܬ̣ܪܵܐ ܗܵܢܵܐ: ܘܐܲܪܡܸܐ ܐܸܢܘܿܢ ܒܚܲܪܒܵܐ ܩܕ݂ܵܡ ܒܥܸܠܕܒ̣ܵܒܲܝ̈ܗܘܿܢ: ܘܒ̣ܐܝܼܕ݂ܵܐ ܕܐܲܝܠܹܝܢ ܕܒ̣ܵــ̇ܥܹܝܢ ܢܲܦ̮ܫܗܘܿܢ: ܘܐܸܬܸ̇ܠ ܫܠܲܕܲܝ̈ܗܘܿܢ ܡܹܐܟ݂ܘܼܠܬܵܐ ܠܦܵܪܲܚܬ̣ܵܐ ܕܲܫܡܲܝܵܐ: ܘܲܠܚܲܝܘܼܬܵܐ ܕܐܲܪܥܵܐ.


text:
ܘܐܸܥܒܕ݂ܝܼܗ̇ ܠܲܩܪܝܼܬ̣ܵܐ ܗܵܕܹܐ ܠܬܸܡܗܵܐ ܘܲܠܡܲܫܪܘܿܩܝܼܬ̣ܵܐ: ܘܟ݂ܠ ܡܲܢ ܕܢܸܥܒܲܪ ܥܠܹܝܗ̇. ܢܸܬ̣ܡܲܗ ܘܢܲܫܪܸܩ ܥܲܠ ܟܠܗܹܝܢ ܡܲܚ̈ܘܵܬ̣ܵܗ̇.


text:
ܘܐܵܘܟܸܠ ܐܸܢܘܿܢ ܒܸܣܪܵܐ ܕܲܒ̣ܢܲܝ̈ܗܘܿܢ ܘܕܲܒ̣̈ܢܲܬ̣ܗܘܿܢ: ܘܲܓ̣ܒܲܪ ܒܣܲܪ ܚܲܒ̣ܪܹܗ ܢܹܐܟ݂ܠܘܼܢ: ܒܐܘܼܠܨܵܢܵܐ ܘܲܒ̣ܥܵܩܬ̣ܵܐ ܕܲܢܥܝܼܩܘܼܢ ܠܗܘܿܢ ܒܥܸܠܕܒ̣ܵܒܲܝ̈ܗܘܿܢ: ܘܐܲܝܠܹܝܢ ܕܒ̣ܵܥܹܝܢ ܢܲܦ̮ܫܗܘܿܢ.


text:
ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ: ܗܵܟܲܢܵܐ ܐܸܬ̣ܒ̇ܪܝܼܘܗܝ ܠܥܲܡܵܐ ܗܵܢܵܐ: ܘܠܲܩܪܝܼܬ̣ܵܐ ܗܵܕܹܐ. ܐܲܝܟ݂ ܕܐܸܬ̇ܬ̇ܒܲܪ ܡܵܐܢܵܐ ܗܵܢܵܐ ܕܦܲܚܵܪܵܐ: ܕܬ̣ܘܼܒ̣ ܠܵܐ ܡܸܫܟܲܚ ܠܡܸܬ̣ܐܲܣܵܝܘܼ: ܘܲܒ̣ܬܲܦܲܬ̣ ܢܸܩܪܒ̇ܘܼܢ ܡ̣ܢ ܒܠܲܝ ܐܲܬ̣ܪܵܐ ܠܡܸܩܒܲܪ.


text:
ܗܵܟܲܢܵܐ ܐܸܥܒܸ̇ܕ݂ ܠܐܲܬ̣ܪܵܐ ܗܵܢܵܐ ܘܲܠܥܵܡܘܿܖ̈ܵܘܗܝ ܐܵܡܲ݁ܪ ܡܵܪܝܵܐ: ܘܐܸܥܒ̇ܕ݂ܝܼܗ̇ ܠܲܩܪܝܼܬ̣ܵܐ ܗܵܕܹܐ ܐܲܝܟ݂ ܬܲܦܲܬ̣.


text:
ܘܢܸܗܘܘܿܢ ܒܵــ̈ܬܹ̇ܐ ܕܐܘܿܪܸܫܠܸܡ: ܘܒ̣ܵـ̈ܬܹ̇ܐ ܕܡܲܠ̈ܟܹܐ ܕܲܝܗܘܼܕ݂ܵܐ: ܐܲܝܟ݂ ܐܲܬ̣ܪܵܐ ܕܬܲܦܲܬ̣ ܡܛܲܡܐܝܼܢ: ܟܠ ܒܵـ̈ܬܹܐ ܕܣܵܡ̣ܘ ܒܸܣܡܹ̈ܐ ܥܲܠ ܐܸܓܵܖ̈ܲܝܗܘܿܢ ܠܟ݂ܠ ܚܲܝ̈ܠܵܘܵܬ̣ܵܐ ܕܲܫܡܲܝܵܐ: ܘܢܲܩ̣ܝܼܘ ܢܘܼܩܵܝܹ̈ܐ ܠܐܲܠܵܗܹ̈ܐ ܐ̄ܚܖ̈ܵܢܹܐ.


text:
ܘܐܸܬ̣ܵܐ ܐܹܪܲܡܝܵܐ ܡ̣ܢ ܬܲܦܲܬ̣ ܕܫܲܕܪܸܗ ܡܵܪܝܵܐ: ܠܡܸܬ̣ܢܲܒܵܝܘܼ ܬܲܡܵܢ: ܘܩ̣ܵܡ ܒܕ݂ܵܪܬܵܐ ܕܒܲܝܬܹ̇ܗ ܕܡܵܪܝܵܐ: ܘܐܸܡ݂ܲܪ ܠܟ݂ܠܹܗ ܥܲܡܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܡܲܝܬܸ̇ܐ ܐ̄ܢܵܐ ܥܲܠ ܡܕ݂ܝܼܢ̄ܬܵܐ ܗܵܕܹܐ ܘܥܲܠ ܟܠܗܹܝܢ ܩܘܼܖ̈ܝܵܗ̇: ܟܠܵܗ̇ ܒܝܼܫܬܵܐ ܕܐܸܡܪܹܬ̣ ܥܠܹܝܗ̇: ܥܲܠ ܕܩܲܫ̣ܝܼܘ ܩܕ݂ܵܠܗܘܿܢ ܕܠܵܐ ܢܸܫܡ̱ܥܘܼܢ ܦܹܬ̣ܓ̣ܵܡܲܝ̈.


text:
ܘܲܫـ̣ܡܲܥ ܦܸܫܚܘܿܪ ܒܲܪ ܐܲܡܲܪܝܵܐ ܟܵܗܢܵܐ: ܘܗ̤ܘ ܦܵܩܘܿܕ݂ܵܐ ܗ̄ܘ̣ܵܐ ܘܫܲܠܝܼܛܵܐ ܒܒܲܝܬܹܗ̇ ܕܡܵܪܝܵܐ: ܠܐܹܪܲܡܝܵܐ ܢܒ̣ܝܼܵܐ ܟܲܕ݂ ܡܸܬ̣ܢܲܒܸ̇ܐ ܦܸܬ̣ܓ̣ܵܡܹ̈ܐ ܗܵܠܹܝܢ.


text:
ܘܲܡܚ̣ܵܝܗܝ ܦܸܫܚܘܿܪ ܠܐܹܪܲܡܝܵܐ ܢܒ̣ܝܼܵܐ: ܘܐܲܪܡܝܹܗ ܒܚܵܕܲܪܬܵܐ ܕܲܒ̣ܬܲܪܥܵܐ ܕܒܹܝܬ̣ ܒܸܢܝܵܡܸܝܢ ܥܸܠܵܝܵܐ: ܕܲܒ̣ܒܲܝܬܹ̇ܗ ܕܡܵܪܝܵܐ.


text:
ܘܲܗܘ̤ܵܐ ܠܒ̣ܵܬܲܪ ܝܵܘܡܵܐ: ܘܐܲܦ̣ܩܹܗ ܦܸܫܚܘܿܪ ܠܐܹܪܲܡܝܵܐ ܡ̣ܢ ܚܵܕܲܪܬܵܐ: ܘܐܸܡ݂ܲܪ ܠܹܗ ܐܹܪܲܡܝܵܐ: ܠܵܐ ܗ̄ܘ̤ܵܐ ܦܸܫܚܘܿܪ ܩ̣ܪܵܐ ܡܵܪܝܵܐ ܫܡܵܟ݂: ܐܸܠܵܐ ܬܵܘܬܵܒ̣ܵܐ ܘܚܵܕܘܿܪܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܥܵܒܹܕ݂ ܐ̄ܢܵܐ ܠܵܟ݂: ܬܵܘܬܵܒ̣ܵܐ ܠܵܟ݂ ܘܲܠܟ݂ܠܗܘܿܢ ܪܲܚܡܲܝܟ: ܘܢܸܦܠܘܼܢ ܒܚܲܪܒܵܐ ܕܲܒ̣ܥܸܠܕܒ̣ܵܒܲܝ̈ܗܘܿܢ: ܘܥܲܝܢܲܝ̈ܟ ܢܸܚܙ̈ܝܵܢ: ܘܲܠܟ݂ܠܹܗ ܝܼܗܘܼܕ݂ܵܐ ܐܲܫܠܸܡ ܒܐܝܼܕܹܗ ܕܡܲܠܟܵܐ ܕܒ̣ܵܒܹܠ: ܘܢܸܫܒܹ̇ܐ ܐܸܢܘܿܢ ܠܒ̣ܵܒܹܠ: ܘܲܢܩܲܛܸܠ ܐܸܢܘܿܢ ܒܚܲܪܒܵܐ.


text:
ܘܐܲܫܠܸܡ ܟܠܗܘܿܢ ܚܸܣܢܲܝ̈ ܩܪܝܼܬ̣ܵܐ ܗܵܕܹܐ: ܘܟ݂ܠܵܗ̇ ܠܹܐܘܬ̣ܵܗ̇: ܘܟ݂ܠܹܗ ܐܝܼܩܵܪܵܗ̇: ܘܟ݂ܠܗܘܿܢ ܓܲܙܹ̈ܐ ܕܡܲܠ̈ܟܹ̇ܐ ܕܲܝܗܘܼܕ݂ܵܐ: ܐܲܫܠܸܡ ܒܐܝܼܕ݂ܵܐ ܕܲܒ̣ܥܸܠܕܒ̣ܵܒܲܝ̈ܗܘܿܢ: ܘܢܸܫܒ̇ܘܿܢ ܐܸܢܘܿܢ: ܘܢܸܒ̇ܙܘܼܢ ܐܸܢܘܿܢ: ܘܢܵܘܒ̇ܠܘܼܢ ܐܸܢܘܿܢ ܠܒ̣ܵܒܹܠ.


text:
ܘܐܲܢ̄ܬ̇ ܦܸܫܚܘܿܪ ܘܟ݂ܠܗܘܿܢ ܐ̄ܢܵܫܲܝ̈ ܒܲܝܬܵܟ݂ ܬܹܐ̄ܙܠܘܼܢ ܒܫܸܒ݂ܝܵܐ: ܘܲܠܒ̣ܵܒܹܠ ܬܹܐܙܲܠ: ܙܬܲܡܵܢ ܬܡܘܼܬ̣: ܘܬܲܡܵܢ ܬܸܬ̣ܩܒܲܪ: ܐܲܢ̄ܬ̇ ܘܟ݂ܠܗܘܿܢ ܖ̈ܵܚܡܲܝܟ ܕܐܸܬ̣ܢܲܒ̇ܝܼܬ̇ ܠܗܘܿܢ ܒܫܘܼܩܪܵܐ.


text:
ܘܒܲܙܒܲܢ ܕܲܡܡܲܠܸܠ ܗ̄ܘܹ̇ܝܬ̣ ܘܡܲܙܥܸܩ: ܥܲܠ ܚܵܛ݁ܘܿܦܹ̈ܐ ܘܥܲܠ ܒܵܙܘܿܙܹ̈ܐ ܩܵــ݁ܪܹܐ ܗ̄ܘܹ̇ܝܬ̣: ܡܸܛܠ ܕܲܗܘ̤ܵܐ ܠܝܼ ܦܸܬ̣ܓ̣ܵܡܹܗ ܕܡܵܪܝܵܐ ܠܚܸܣܕܵܐ ܘܲܠܡܘܼܝܵܩܵܐ ܟܠܝܘܿܡ.


text:
ܘܐܸܡ̇ܪܹܬ̣ ܕܠܵܐ ܐܸܕܲܟ݂ܪܝܼܘܗܝ: ܘܠܵܐ ܐܹܡܲܠܸܠ ܬܘܼܒ̣ ܒܲܫܡܹܗ: ܘܲܗܘ̤ܵܐ ܒܠܹܒ̇ܝ ܐܲܝܟ݂ ܢܘܼܪܵܐ ܕܝܵــ̇ܩܕܵܐ ܘܚܵܒܵܐ ܒܓܲܖ̈ܡܲܝ: ܘܲܒ̣ܥܹܝ̇ܬ̣ ܠܲܡܣܲܝܒܵܪܘܼ ܘܠܵܐ ܐܹܫܟ̇ܚܹ̇ܬ̣.


text:
ܡܸܛܠ ܕܫܸܡ̇ܥܹܬ̣ ܪܸܢܝܵܐ ܕܣܲܓ̇ܝܹ̈ܐܐ ܕܡܸܬ̣ܟܲܢܫܝܼܢ ܡ̣ܢ ܚܕܵܖ̈ܲܝ: ܘܐܵܡ݁ܪܝܼܢ ܟܠܗܘܿܢ ܕܫܵܐܠ̇ܝܼܢ ܒܲܫܠܵܡܝ ܒܦܘܼܡܗܘܿܢ: ܘܣܵܢܹ݁ܝܢ ܠܝܼ ܒܠܸܒ̇ܗܘܿܢ: ܚܵܘܵܐܘܼܗܝ ܠܲܢ ܘܲܢܩܘܼܡ ܥܠܵܘܗܝ: ܟܒܲܪ ܢܸܫܬܲܕܲܠ ܠܲܢ: ܘܢܸܬ̣ܒܲܥ ܥܝܵܪܬܲܢ ܡܸܢܹܗ.


text:
ܘܡܵܪܝܵܐ ܥܲܡܝ ܐܲܝܟ݂ ܓܲܢ̄ܒܵܪܵܐ ܥܲܫܝܼܢܵܐ: ܡܸܛܠ ܗܵܢܵܐ ܟܠܗܘܿܢ ܖ̈ܵܕ݂ܘܿܦܲܝ ܢܸܒ̣ܗ̱ܬ̣ܘܼܢ ܘܠܵܐ ܢܸܫܬܲܟ݂ܚܘܼܢ: ܒܗܸܬ̣ܘ ܛܵܒ̣ ܡܸܛܠ ܕܠܵܐ ܐܸܣܬܲܟܲܠܘ: ܒܸܗܬ̇ܬ̣ܵܐ ܕܥܵܠܲܡ ܕܠܵܐ ܡܸܬ̇ܛܲܥܝܵܐ.


text:
ܘܡܵܪܝܵܐ ܚܲܝܠܬ̣ܵܢܵܐ ܒܵـ̇ܚܲܪ ܙܸܕ݂ܩܵܐ: ܚܵـ̇ܙܹܐ ܟܘܿܠܝܵ̈ܬ̣ܵܐ ܘܠܸܒܵܐ: ܐܸܚܙܸܐ ܦܘܼܪܥܵܢܵܟ݂ ܡܸܢܗܘܿܢ: ܡܸܛܠ ܕܠܵܟ݂ ܚܠܹـ̇ܝܬ̣ ܕܝܼ̈ܢܲܝ.


text:
ܠܝܼܛ ܗ̄ܘ̣ ܓܲܒ̣ܪܵܐ ܕܣܲܒܲܪ ܠܐܵܒ̣ܝ: ܘܐܸܡ݂ܲܪ ܠܹܗ ܕܐܸܬ̣̱ܝܼܠܸܕ݂ ܠܵܟ݂ ܒܪܵܐ ܕܸܟ݂ܪܵܐ: ܘܲܣـ݂ܒܲܪ ܕܲܡܚܲܕܵܝܘܼ ܚܲܕ̇ܝܹܗ.


text:
ܢܸܗܘܸܐ ܓܲܒ̣ܪܵܐ ܗܵܘ̇ ܐܲܝܟ݂ ܩܘܼܖ̈ܝܵܐ ܕܲܗܦܲܟ݂ ܡܵܪܝܵܐ: ܘܠܵܐ ܐܸܬ̣ܪܲܥܝܼ ܠܗܹܝܢ: ܢܸܫܡܲܥ ܝܑܼܠܲܠܬܵܐ ܒܨܲܦܪܵܐ: ܘܝܘܼܒܵܒ̣ܵܐ ܒܛܲܗܪܵܐ.


text:
ܦܸܬ̣ܓ̣ܵܡܵܐ ܕܲܗܘ̤ܵܐ ܥܲܠ ܐܹܪܲܡܝܵܐ ܡ̣ܢ ܩܕ݂ܵܡ ܡܵܪܝܵܐ: ܟܲܕ݂ ܫܲܕܲܪ ܠܘܵܬܹܗ ܨܹܕܲܩܝܵܐ ܡܲܠܟܵܐ: ܠܦܸܫܚܘܿܪ ܒܲܪ ܡܠܲܟ݂ܝܵܐ: ܘܠܲܨܦܲܢܝܵܐ ܒܲܪ ܡܥܲܝܣܵܐ ܟܵܗܢܹ̈ܐ: ܠܡܹܐܡܲܪ.


text:
ܒܥܝܼ ܥܠܲܝܢ ܡ̣ܢ ܩܕ݂ܵܡ ܡܵܪܝܵܐ: ܡܸܛܠ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܡܸܬ̣ܟܲܬܲܫ ܥܲܡܲܢ: ܛܵܟ݂ ܢܸܥܒܸ̇ܕ݂ ܥܲܡܲܢ ܡܵܪܝܵܐ ܐܲܝܟ݂ ܟܠܗܹܝܢ ܬܸܕܪܡܖ̈ܵܬܹܗ: ܘܢܸܦ̱ܪܩܝܼܘܗܝ ܡܸܢܲܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܡܲܗܦܸـܟ݂ ܐ̄ܢܵܐ ܡܵܐܢܲܝ̈ ܩܪܵܒ̣ܵܐ ܕܒ̣ܐܝܼܕܲܝ̈ܟ̇ܘܿܢ ܕܡܸܬ̣ܟܲܬ̇ܫܝܼܢ ܐ̄ܢܬ̇ܘܿܢ ܒܗܘܿܢ ܥܲܡ ܡܲܠܟܵܐ ܕܒ̣ܵܒܹܠ: ܘܥܲܡ ܟܲܠܕܵܝܹ̈ܐ ܕܲܟ݂ܪܝܼܟ݂ܝܼܢ ܠܟ݂ܘܿܢ ܠܒܲܪ ܡ̣ܢ ܩܪܝܼܬ̣ܵܐ: ܘܐܹܟܲܢܸܫ ܐܸܢܘܿܢ ܠܓ̣ܵܘ ܩܪܝܼܬ̣ܵܐ ܗܵܕܹܐ.


text:
ܘܒ̣ܵܬ̣ܪܟܸ̇ܢ ܐܵܡܲ݁ܪ ܡܵܪܝܵܐ: ܐܲܫ̱ܠܡܝܼܘܗܝ ܠܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ ܘܲܠܥܲܒ̣ܕܵܘ̈ܗܝ: ܘܲܠܥܲܡܵܐ ܕܐܸܫܬ̇ܚܲܪ ܒܲܩܪܝܼܬ̣ܵܐ ܗܵܕܹܐ: ܡ̣ܢ ܚܲܪܒܵܐ: ܘܡ̣ܢ ܟܲܦܢܵܐ: ܘܡ̣ܢ ܡܵܘܬܵܢܵܐ: ܐܲܫܠܸܡ ܒܐܝܼܕ݂ܵܐ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܒ̣ܐܝܼܕ݂ܵܐ ܕܐܲܝܠܹܝܢ ܕܒ̣ܵــ̇ܥܝܹܢ ܢܲܦ̮ܫܗܘܿܢ: ܘܢܸܡܚܸܐ ܐܸܢܘܿܢ ܒܦܘܼܡܵܐ ܕܚܲܪܒܵܐ: ܘܠܵܐ ܢܚܘܼܣ ܥܠܲܝܗܘܿܢ: ܘܠܵܐ ܢܪܲܚܸܦ ܘܠܵܐ ܢܪܲܚܸܡ ܥܠܲܝܗܘܿܢ.


text:
ܘܲܠܥܲܡܵܐ ܗܵܢܵܐ ܐܸܡܲܪ: ܗܲܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܝܵـ̇ܗܹܒ̣ ܐ̄ܢܵܐ ܩܕ݂ܵܡܲܝܟ̇ܘܿܢ ܐܘܼܪܚܵܐ ܕܚܲܝܹ̈ܐ ܘܐܘܼܪܚܵܐ ܕܡܵܘܬܵܐ.


text:
ܡܲܢ ܕܝܵܬ݁ܒ̣ ܒܲܩܪܝܼܬ̣ܵܐ ܗܵܕܹܐ: ܢܡܘܼܬ̣ ܒܚܲܪܒܵܐ: ܘܲܒ̣ܟܲܦܢܵܐ: ܘܲܒ̣ܡܵܘܬܵܢܵܐ: ܘܡܲܢ ܕܢܵـ̇ܦܹܩ ܠܘܵܬ̣ ܟܲܠܕܵܝܹ̈ܐ ܕܲܟ݂ܪܝܼܟ݂ܝܼܢ ܠܟ݂ܘܿܢ: ܚܵـ̇ܝܹܐ ܘܲܡܫܵܒ̣ܙܸܒ̣ ܢܲܦ̮ܫܹܗ.


text:
ܡܸܛܠ ܕܣܵـ̇ܡܹܬ̣ ܐܲܦܲܝ̈ ܒܲܩܪܝܼܬ̣ܵܐ ܗܵܕܹܐ ܠܒ̣ܝܼܫܬܵܐ ܘܠܵܐ ܠܛܵܒ̣ܬ̣ܵܐ ܐܵܡܲ݁ܪ ܡܵܪܝܵܐ: ܘܒ̣ܐܝܼܕܹܗ ܕܡܲܠܟܵܐ ܕܒ̣ܵܒܹܠ ܬܸܫܬ̇ܠܸܡ: ܘܢܵܘܩ̄ܕ݂ܝܼܗ̇ ܒܢܘܼܪܵܐ.


text:
ܕܘܼܢܘ ܒܨܲܦܪܵܐ ܕܝܼܢܵܐ: ܘܦܲܨܵܘ ܠܲܛܠܝܼܡܵܐ ܡ̣ܢ ܡܲܢ ܕܛܵܠܹ̇ܡ ܠܹܗ: ܕܲܠܡܵܐ ܬܸܦܘܿܩ ܐܲܝܟ݂ ܢܘܼܪܵܐ ܚܸܡܬ̣ܝ: ܘܬ̣ܵܘܩܸܕ݂ ܘܠܲܝܬ̇ ܕܲܡܕܲܥܸـܟ݂: ܡܸܛܠ ܒܝܼܫܘܼܬ̣ܵܐ ܕܲܥܒ̣ܵܕܲܝ̈ܟ̇ܘܿܢ.


text:
ܗܵܐ ܐܸܢܵܐ ܥܠܲܝܟ̇ܝ ܝܵـ̇ܬ̣ܒܲܬ̣ ܒܥܘܼܡܩܵܐ: ܥܲܡܝܼܩܲܬ̣ ܦܩܲܥܬ̣ܵܐ ܐܵܡܲ݁ܪ ܡܵܪܝܵܐ: ܕܐܵܡ̇ܪܝܼܢ ܡܲܢ ܢܹܐܬܸܐ ܥܠܲܝܢ. ܘܡܲܢ̣ܘܼ ܢܸܥܘܿܠ ܠܡܲܥܡܪܲܢ.


text:
ܐܸܦܩܘܿܕ݂ ܥܠܲܝܟ̇ܘܿܢ ܐܲܝܟ݂ ܦܹܐܖ̈ܲܝ ܥܒ̣ܵܕܲܝ̈ܟ̇ܘܿܢ ܐܵܡܲ݁ܪ ܡܵܪܝܵܐ: ܘܐܸܫܒܘܿܩ ܢܘܼܪܵܐ ܒܩܘܼܖ̈ܝܵܗ̇: ܘܬܸܐܟ݂ܘܿܠ ܟܠܗܘܿܢ ܚܕܵܖܹ̈ܝܗ̇.


text:
ܫܡܲܥ ܦܸܬ̣ܓ̣ܵܡܹܗ ܕܡܵܪܝܵܐ ܡܲܠܟܵܐ ܕܲܝܗܘܼܕ݂ܵܐ ܕܝܵـ̇ܬܹܒ̣ ܥܲܠ ܟܘܼܪܣܝܹܗ ܕܕ݂ܵܘܝܼܕ݂: ܐܲܢ̄ܬ̇ ܘܥܲܒ̣ܕܲܝ̈ـܟ ܘܥܲܡܵܟ݂ ܕܥܵܐܠ̇ܝܼܢ ܒܬܲܖ̈ܥܹܐ ܗܵܠܹܝܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܒܸܕ݂ܘ ܕܝܼܢܵܐ ܘܙܲܕܝܼܩܘܼܬ̣ܵܐ: ܘܦܲܨܵܘ ܠܲܛܠܝܼܡܵܐ ܡ̣ܢ ܡܲܢ ܕܛܵـ̇ܠܹܡ ܠܹܗ: ܘܲܠܥܵܡܘܿܖܹ̈ܐ ܘܲܠܝܲܬ̣ܡܹ̈ܐ ܘܠܲܐܖ̈ܡܠܵܬ̣ܵܐ: ܠܵܐ ܬܸܥ̱ܠܒ̣ܘܼܢ ܘܠܵܐ ܬܸܛܠ̱ܡܘܼܢ: ܘܲܕ݂ܡܵܐ ܙܲܟܵܝܵܐ ܠܵܐ ܬܹܐܫܕ̇ܘܼܢ ܒܐܲܬ̣ܪܵܐ ܗܵܢܵܐ.


text:
ܘܐܸܢ ܡܸܥܒܲܕ݂ ܬܸܥܒ̇ܕ݂ܘܼܢ ܦܸܬ̣ܓ̣ܵܡܵܐ ܗܵܢܵܐ: ܢܸܥܠܘܼܢ ܒܬܲܖ̈ܥܵܘܗܝ ܕܒܲܝܬܵܐ ܗܵܢܵܐ: ܡܲܠ̈ܟܹ̇ܐ ܘܪܵܘܖ̈ܒ̣ܵܢܹܐ ܕܝܵܬ̣ܒ̇ܝܼܢ ܥܲܠ ܟܘܼܪܣܝܹܗ ܕܕ݂ܵܘܝܼܕ݂: ܟܲܕ݂ ܪܟ݂ܝܼܒ̣ܝܼܢ ܒܡܲܖ̈ܟ̇ܒ̣ܵܬ̣ܵܐ ܘܲܒ̣ܖ̈ܲܟ݂ܫܵܐ: ܗܘ̤ ܘܥܲܒ̣ܕܵܘ̈ܗܝ ܘܥܲܡܹܗ.


text:
ܡܸܛܠ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܲܠ ܒܹܝܬ̣ ܡܲܠܟܵܐ ܕܲܝܗܘܼܕ݂ܵܐ: ܓܸܠܥܵܕ݂ ܐܲܢ̄ܬ̇ ܗ̄ܘ̣ ܪܹܫ ܠܸܒ̣ܢܵܢ: ܐܸܠܵܐ ܐܸܥܒ̇ܕ݂ܵܟ݂ ܡܲܕ݂ܒܪܵܐ ܐܲܝܟ݂ ܩܘܼܖ̈ܝܵܐ ܕܠܵܐ ܐܸܬ̣ܝܲܬܲܒ̣.


text:
ܘܐܸܛܲܝܸܒ̣ ܥܠܲܝܟ ܡܚܲܒܠܵܢܹ̈ܐ: ܓܲܒ̣ܪܵܐ ܘܢܵܪܓܹ̇ܗ ܒܐܝܼܕܹܗ: ܘܢܸܦܣܩܘܼܢ ܓܒܲـ̈ܝܵܐ ܕܐܲܖ̈ܙܲܝܟ ܘܢܲܪܡܘܿܢ ܒܢܘܼܪܵܐ.


text:
ܘܢܸܥܒ̇ܪܘܼܢ ܥܲܡܡܹ̈ܐ ܣܲܓ̇ܝܹ̈ܐܐ ܥܲܠ ܩܪܝܼܬ̣ܵܐ ܗܵܕܹܐ ܪܲܒ̇ܬ̣ܵܐ: ܘܢܹܐܡܪܘܼܢ ܓܒܲܪ ܠܚܲܒ̣ܪܹܗ: ܥܲܠ ܡܵܢܵܐ ܥ̣ܒܲܕ݂ ܡܵܪܝܵܐ ܗܵܟܲܢܵܐ ܠܲܩܪܝܼܬ̣ܵܐ ܗܵܕܹܐ ܪܲܒ̇ܬ̣ܵܐ.


text:
ܠܵܐ ܬܸܒ̣ܟ̇ܘܿܢ ܥܲܠ ܡܝܼܬ̣ܵܐ: ܘܠܵܐ ܬܢܘܼܕ݂ܘܼܢ ܥܠܵܘܗܝ: ܡܸܒ̣ܟܵܐ ܒܟ݂ܵܘ ܥܲܠ ܡܲܢ ܕܐܸܙܲܠ̣ ܘܬ̣ܘܼܒ̣ ܠܵܐ ܗܵܦܹ̇ـܟ݂: ܘܠܵܐ ܚܵܙܹ̇ܐ ܐܲܪܥܵܐ ܕܐܸܬ̣̤ܝܼܠܸܕ݂ ܒܵܗ̇.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܲܠ ܫܵܠܘܿܡ ܒܲܪ ܝܘܿܫܝܼܵܐ ܕܐܲܡ̣ܠܸܟ݂ ܚܠܵܦ ܝܘܿܫܝܼܵܐ ܐܲܒ̣ܘܼܗܝ: ܕܲܢܦܲܩ̣ ܡ̣ܢ ܐܲܬ̣ܪܵܐ ܗܵܢܵܐ: ܠܵܐ ܢܸܗܦܘܿܟ݂ ܠܬܲܡܵܢ ܬܘܼܒ̣.


text:
ܘܵܝ ܠܲܕ݂ܒ̣ܵـ̇ܢܹܐ: ܒܲܝܬܹ̇ܗ ܕܠܵܐ ܒܙܸܕ݂ܩܵܐ: ܘܥܸܠܵܝܵــ̈ܬܹܗ ܕܠܵܐ ܒܕ݂ܝܼܢܵܐ: ܚܲܒ̣ܪܹܗ ܦܵـ̇ܠܲܚ ܠܹܗ ܡܲܓܵܢ: ܘܐܲܓ̣ܪܹܗ ܠܵܐ ܝܵܗܹ̇ܒ̣ ܠܹܗ.


text:
ܕܐܵܡܲ݁ܪ ܐܸܒ̣ܢܸܐ ܠܝܼ ܒܵܬܹ̈ܐ ܕܡܘܫ̈ܚܵܬ̣ܵܐ: ܘܥܸܠܵܝܵـ̈ܬ̣ܵܐ ܡܖ̈ܵܘܚܵܬ̣ܵܐ: ܘܦܵـ̇ܬܲܚ ܠܗܹܝܢ ܟܵܘܹ̈ܐ: ܘܲܡܛܲܠܹܠ ܠܗܹܝܢ ܒܐܲܖ̈ܙܹܐ: ܘܨܵܐܲܪ ܠܗܹܝܢ ܨܘܼܖ̈ܵܬ̣ܵܐ.


text:
ܡܲܡܠܸܟ݂ ܐܲܢ̄ܬ̇: ܕܐܲܢ̄ܬ̇ ܡܸܬ̣ܚܲܕܸܐ ܒܐܲܖ̈ܙܹܐ: ܐܲܒ̣ܘܼܟ݂ ܐܸܟܲܠ̣ ܘܐܸܫܬ̇ܝܼ: ܘܲܥ̣ܒܲܕܪ ܕܝܼܢܵܐ ܘܙܲܕܝܼܩܘܼܬܵܐ: ܡܸܛܠ ܗܵܢܵܐ ܐܲܛ̱ܐܒܹ̇ܬ̣ ܠܹܗ.


text:
ܕܵܢ ܕܝܼܢܵܐ ܕܡܸܣܟܹ̇ܢܹ̈ܐ ܘܲܕ݂ܒ̣ܵܝ̈ܫܹܐ: ܘܲܥ̣ܒܲܕ݂ ܕܫܲܦܝܼܪ: ܡܲܢ ܕܗܵܠܹܝܢ ܥܵـ̇ܒܹܕ݂: ܝܵܕܲܥ̇ ܠܝܪ ܐܵܡܲ݁ܪ ܡܵܪܝܵܐ.


text:
ܕܝܼܠܵܟ݂ ܕܹܝܢ ܥܲܝܢܲܝ̈ܟ ܘܠܸܒܵܟ݂: ܠܲܝܬ̇ ܥܲܠ ܡܸܕܸ̇ܡ ܐ̄ܚܪܹܝܢ: ܐܸܠܵܐ ܥܲܠ ܩܸܢܝܵܢܵܟ݂: ܘܥܲܠ ܕܡܵܐ ܙܲܟܵܝܵܐ ܠܡܹܐܫܲܕ݂: ܘܥܲܠ ܥܫܘܼܩܝܵܐ: ܘܥܲܠ ܛܠܘܼܡܝܵܐ ܠܡܸܥܒܲܕ݂.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܲܠ ܝܘܿܝܵܩܝܼܡ ܒܲܪ ܝܘܿܫܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܠܵܐ ܢܲܪܩܕ݂ܘܼܢ ܥܠܵܘܗܝ: ܘܠܵܐ ܢܹܐܡܪܘܼܢ: ܘܵܝ ܐܵܚܝ: ܘܵܝ ܐܵܚܝ: ܘܠܵܐ ܢܲܪܩܕ݂ܘܼܢ ܥܠܵܘܗܝ: ܘܵܝ ܡܵܪܵܐ: ܘܵܝ ܡܵܪܵܐ.


text:
ܣܲܩܝ ܠܸܠܒ̣ܢܵܢ ܘܐܲܙܥܸܩܝ: ܘܲܒ̣ܡܲܬ̣ܢܝܼܢ ܐܲܪܝܼܡܝ ܩܵܠܹܟ݂ܝ: ܘܐܲܙܥܸܩܝ ܡ̣ܢ ܥܸܒ̣ܖ̈ܲܝ ܝܲܡܵܐ: ܕܐܸܬ̇ܬ̇ܒܲܪܘ ܟܠܗܘܿܢ ܖ̈ܵܚܡܲܝܟ̇ܝ.


text:
ܘܐܸܡ̇ܪܹܬ̣ ܠܹܟ݂ܝ ܒܟܲܗܝܼܢܘܼܬܹܟ݂ܝ: ܘܐܸܡ݂ܲܪܬ̇ܝ ܕܠܵܐ ܐܸܫܡܲܥ: ܗܵܕܲܐ ܗ̄ܝ̣ ܐܘܼܪܚܹܟ݂ܝ: ܡ̣ܢ ܛܲܠܝܘܼܬܹܟ݂ܝ: ܘܠܵܐ ܫܡܲܥܬ̇ܝ ܒܩܵܠܝ.


text:
ܠܟ݂ܠܗܘܿܢ ܖ̈ܵܥܵܘܵܬܹܟ݂ܝ ܬܸܪܥܸܐ ܐܸܢܘܿܢ ܪܘܼܚܵܐ: ܘܖ̈ܵܚܡܲܝܟ̇ܝ ܒܫܸܒ̣ܝܵܐ ܢܹܐܙ̄ܠܘܼܢ: ܘܗܵܝܕܹܝܢ ܬܸܒ̣ܗ̱ܬ̣ܝܼܢ ܘܬܸܬܲܟ݂ܣܝܼܢ ܡ̣ܢ ܟܠܗܹܝܢ ܒܝܼ̈ܫܵܬܹܟ݂ܝ.


text:
ܝܵـ̇ܬ̣ܒܲܬ̣ ܒܠܸܒ̣ܢܵܢ: ܡܲܩܢܲܬ̣ ܒܐܲܖ̈ܙܹܐ: ܡܵܢܵܐ ܡܸܬ̇ܬܲܢܚܵܐ ܐܲܢ̄ܬ̇ܝ ܟܲܕ݂ ܢܹܐܬ̣ܘܿܢ ܥܠܲܝܟ̇ܝ ܚܸܒ̣̈ܠܹܐ ܘܙܵܘܸܥܬ̣ܵܐ ܐܲܝܟ݂ ܕܝܵܠܹܕܬܵܐ.


text:
ܚܲܝ ܐ̄ܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ: ܐܸܢ ܢܸܗܘܸܐ ܝܘܿܟܲܢܝܵܐ ܒܲܪ ܝܘܿܝܵܩܝܼܡ ܡܲܠܟܵܐ ܕܲܝܗܘܼܕ݂ܵܐ: ܚܵܬ̣ܡܵܐ ܥܲܠ ܐܝܼܕ݂ܝ ܕܝܲܡܝܼܢܵܐ: ܐܸܠܵܐ ܡ̣ܢ ܬܲܡܵܢ ܐܸܥܩ̄ܪܵܟ݂.


text:
ܘܐܲܫܠ̱ܡܵܟ݂ ܒܝܲܕ݂ ܐ̄ܢܵܫܵܐ ܐܲܝܠܹܝܢ ܕܒ̣ܵܥܹ̇ܝܢ ܢܲܦ̮ܫܵܟ݂ ܘܒܲܐܝܼܕ݂ܵܐ ܕܐܲܝܠܹܝܢ ܕܕ݂ܵܚܹ̇ܠ ܐܲܢ̄ܬ̇ ܡ̣ܢ ܩܕ݂ܵܡܲܝܗܘܿܢ: ܒܐܝܼܕ݂ܵܐ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܒ̣ܐܝܼܕ݂ܵܐ ܕܟܲܠܕ݂ܵܝܹ̈ܐ.


text:
ܘܐܸܕܹ̇ܝܟ ܠܵܟ݂ ܘܠܸܐܡܵܟ݂ ܕܝܼܠܸܕ݂ܬ̣ܵܟ݂: ܠܐܲܪܥܵܐ ܐ̄ܚܪܹܬ̣ܵܐ ܕܠܵܐ ܐܸܬ̣̱ܝܼܠܸܕܬ̇ܘܿܢ ܬܲܡܵܢ: ܘܬܲܡܵܢ ܬܡܘܼܬ̣ܘܼܢ.


text:
ܒܨܝܼܪܵܐ ܘܫܝܼܛܵܐ ܓܲܒ̣ܪܵܐ ܗܵܢܵܐ ܝܘܿܟܲܢܝܵܐ: ܐܲܝܟ݂ ܡܵܐܢܵܐ ܕܠܲܝܬ̇ ܒܹܗ ܚܲܫܚܘܼ: ܡܸܛܠ ܗܵܢܵܐ ܐܸܫܬ̇ܩܸܠ ܗ̤ܘ ܘܙܲܪܥܹܗ: ܘܐܸܫܬ̇ܕ݂ܝܼܘܼ ܠܐܲܪܥܵܐ: ܕܠܵܐ ܝܵܕ݂ܥ̇ܝܼܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܟܘܼܬ̣ܒܘܼܗܝ ܠܓܲܒ̣ܪܵܐ ܗܵܢܵܐ ܡܲܟ݂ܪ̱ܙܵܐ ܕܠܵܐ ܒܢܝܼ̈ܢ: ܡܸܛܠ ܕܓܲܒ̣ܪܵܐ ܒܝܵܘ̈ܡܵܬܹܗ: ܠܵܐ ܢܲܨܠܲܚ ܡ̣ܢ ܙܲܪܥܹܗ ܓܲܒ̣ܪܵܐ ܕܝܵـ̇ܬܹܒ̣ ܥܲܠ ܟܘܼܪܣܝܹܗ ܕܕ݂ܵܘܝܼܕ݂: ܘܡܸܫܬܲܠܲܛ ܬܘܼܒ̣ ܒܲܝܗܘܼܕ݂ܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܥܲܠ ܖ̈ܵܥܵܘܵܬ̣ܵܐ ܕܪܵܥܹ̇ܝܢ ܠܥܲܡܝ: ܐܲܢ̄ܬ̇ܘܿܢ ܒܲܕܪܬ̇ܘܿܢ ܠܥܵܢܝ̈: ܘܐܲܛܥܝܼܬ̇ܘܿܢ ܐܸܢܹܝܢ ܘܠܵܐ ܦܩܲܕ̇ܬ̇ܘܿܢ ܐܸܢܹܝܢ: ܗܵܐ ܦܵܩܹܕ݂ܐ̄ܢܵܐ ܥܠܲܝܟ̇ܘܿܢ: ܐܲܝܟ݂ ܒܝܼܫܘܼܬ̣ ܥܒܵܕܲܝ̈ܟ̇ܘܼܢ ܐܵܡܲܪ ܡܵܪܝܵܐ.


text:
ܘܐܸܢܵܐ ܐܸܟܲܢܸܫ ܫܲܪܟܵܐ ܕܥܵܢܝ̈ ܡ̣ܢ ܟܠܗܘܿܢ ܐܲܬ̣ܖ̈ܵܘܵܬ̣ܵܐ ܕܒܲܕ̇ܪܹܬ̣ܐܸܢܘܿܢ ܠܬܲܡܵܢ: ܘܐܲܗܦܸܟ݂ ܐܸܢܘܿܢ ܠܕܲܝܗܘܿܢ: ܘܢܸܟ݂ܒܪܘܿܢ ܘܢܸܣܓ̇ܘܿܢ.


text:
ܘܐܲܩܝܼܡ ܥܠܲܝܗܘܿܢ ܖ̈ܵܥܵܘܵܬ̣ܵܐ ܘܢܸܪܥܘܿܢ ܐܸܢܘܿܢ: ܘܠܵܐ ܢܸܕ݂ܚ̄ܠܘܼܢ ܬܘܼܒ̣ ܘܠܵܐ ܢܸܬ̣ܒܲܕ̇ܪܘܼܢ: ܘܠܵܐ ܢܸܛܥܘܿܢ ܐܵܡܲ݁ܪ ܡܵܪܝܵܐ.


text:
ܗܵܐ ܝܵܘ̈ܡܵܬ̣ܵܐ ܐܵܬܹ݁ܝܢ ܐܵܡܲ݁ܪ ܡܵܪܝܵܐ: ܘܐܲܩܝܼܡ ܠܕ݂ܵܘܝܼܕܪ ܨܸܡܚܵܐ ܕܙܲܕܝܼܩܘܼܬ̣ܵܐ: ܘܢܲܡܠܸܟ݂ ܒܡܲܠܟܘܼܬ̣ܵܐ ܘܢܸܣܬܲܟܲܠ: ܘܢܸܥܒܸܕ݂ ܕܝܼܢܵܐ ܘܙܲܕܝܼܩܘܼܬ̣ܵܐ ܒܐܲܪܥܵܐ.


text:
ܡܸܛܠ ܗܵܢܵܐ ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲ݁ܪ ܡܵܪܝܵܐ: ܘܠܵܐ ܢܸܬ̣ܐ̱ܡܲܪ ܬܘܼܒ̣ ܚܲܝ ܗ̄ܘ̣ ܡܵܪܝܵܐܕܐܲܣܸܩ̣ ܠܲܕ݂ܒܹܝܬ̣ ܝܼܣܪܵܝܹܠ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܐܸܠܵܐ ܚܲܝ ܗ̄ܘ̣ ܡܵܪܝܵܐ: ܕܢܲܣܸܩ ܘܢܲܝܬܸ̇ܐ ܠܲܒ̣ܢܲܝ̈ ܝܼܣܪܵܝܹܠ ܡ̣ܢ ܐܲܪܥܵܐ ܕܓܲܪܒ̇ܝܵܐ: ܘܡ̣ܢ ܟܠܗܘܿܢ ܐܲܬ̣ܖ̈ܵܘܵܬ̣ܵܐ ܕܐܸܬ̣ܒܲܕܲܪܘ ܒܗܘܿܢ: ܘܢܸܬ̇ܒ̣ܘܼܢ ܒܐܲܪ̱ܥܗܘܿܢ.


text:
ܥܲܠ ܢܒ̣ܝܹ̈ܐ ܐܸܬ̇ܬܲܒܲܪ ܠܹܒ̇ܝ ܒܓ̣ܵܘܝ: ܘܙܵܥ̣ܘ ܟܠܗܘܿܢ ܓܲܖ̈ܡܲܝ: ܘܲܗܘܹܝܬ̣ ܐܲܝܟ݂ ܓܲܒ̣ܪܵܐ ܪܵܘܝܵܐ: ܘܐܲܝܟ݂ ܓܲܒ̣ܪܵܐ ܕܥܲܒ̣ܪܹܗ ܚܲܡܪܹܗ: ܡ̣ܢ ܩܕ݂ܵܡ ܡܵܪܝܵܐ ܘܡ̣ܢ ܩܕ݂ܵܡ ܦܸܬ̣ܓ̣ܵܡܲܝ̈ ܩܘܼܕ݂ܫܹܗ.


text:
ܡܸܛܠ ܕܓܲܝܵܖܹ̈ܐ ܘܚܵܛܘܿܦܹ̈ܐ ܐܸܬ̣ܡܲܠܝܲܬ̤ ܐܲܪܥܵܐ: ܡܸܛܠ ܗܵܠܹܝܢ ܐܸܬ̣ܐܲܒ̣ܠܲܬ̤ ܐܲܪܥܵܐ: ܘܝܼܒܸܫ̣ ܕܲܝܖܹ̈ܐ ܕܡܲܕ݂ܒ̇ܪܵܐ: ܘܲܗܘ̤ܵܐ ܪܲܗܛܵܢܗܘܿܢ ܒܝܼܫ: ܘܲܒ̣ܓܲܢ̄ܒܵܪܘܼܬ̣ܗܘܿܢ ܠܵܐ ܐܲܟ݂ܫܲܪܘ.


text:
ܡܸܛܠ ܗܵܢܵܐ ܢܸܗܘ̈ܝܵܢ ܠܗܘܿܢ ܐܘܼܖ̈ܚܵܬ̣ܗܘܿܢ ܡܲܫܖ̈ܘܿܥܝܵܬ̣ܵܐ: ܘܲܠܚܸܫܘܿܟ݂ܵܐ ܢܸܬ̇ܕ̇ܚܘܿܢ ܘܢܸܦܠܘܼܢ ܒܗܹܝܢ: ܡܸܛܠ ܕܡܲܝܬܸ̇ܐ ܐ̄ܢܵܐ ܥܠܲܝܗܘܿܢ ܒܝܼܫܬܵܐ: ܫܲܢ̄ܬܵܐ ܕܦܘܼܩܕܵܢܗܘܿܢ ܐܵܡܲ݁ܪ ܡܵܪܝܵܐ.


text:
ܘܒܲܢ̈ܒ̣ܝܲܝ ܐܘܿܪܸܫܠܸܡ ܚ̇ܙܹܝܬ̣ ܫܵܛܝܘܼܬ̣ܵܐ: ܓܲܝܵܪܝܼܢ ܘܲܡܗܲܠܟ݂ܝܼܢ ܒܫܘܼܩܪܵܐ: ܘܲܡܚܲܡܣܢܝܼܢ ܐܝܼܕܲܝ̈ܗܘܿܢ ܡ̣ܢ ܖ̈ܵܚܡܲܝܗܘܿܢ: ܕܠܵܐ ܢܸܗܦ̄ܟ݂ܘܼܢ ܓܒܲܪ ܡ̣ܢ ܐܘܼܪܚܹܗ ܒܝܼܫܬܵܐ: ܘܲܗܘ̤ܵܘ ܠܝܼ ܟܠܗܘܿܢ ܐܲܝܟ݂ ܣܕ݂ܘܿܡ: ܘܝܲܬܵܒܹܝ̈ܗ̇ ܐܲܝܟ݂ ܥܵܡܘܿܪܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܨܒ̣ܵܐܘܼܬ̣ ܥܲܠ ܢܒ̣ܝܹ̈ܐ: ܗܵܐ ܡܵܘܟܸ̇ܠ ܐ̄ܢܵܐ ܠܗܘܿܢ ܡܪܵܖܹ̈ܐ: ܘܐܲܫܩܹܐ ܐܸܢܘܿܢ ܡܲܝ̈ܵܐ ܡܲܪܝܼܖܹ̈ܐ: ܡܸܛܠ ܕܡ̣ܢ ܠܘܵܬ̣ ܢܒ̣ܝܹ̈ܐ ܕܐܘܿܪܸܫܠܸܡ ܢܸܦܩܲܬ̤ ܚܲܢܦܘܼܬ̣ܵܐ ܒܟ݂ܠܵܗ̇ ܐܲܪܥܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܨܒ̣ܵܐܘܼܬ̣: ܠܵܐ ܬܸܫ̱ܡܥܘܼܢ ܠܦܸܬ̣ܓ̣ܵܡܹ̈ܐ ܕܲܢܒ̣ܝܹ̈ܐ ܕܲܓܵܠܹ̈ܐ: ܕܡܸܬ̣ܢܲܒܸ̇ܝܢ ܠܟ݂ܘܿܢ ܘܡܲܛܥܹܝܢ ܠܟ݂ܘܿܢ: ܚܸܙܘܵܐ ܗ̄ܘ̣ ܕܠܸܒܗܘܿܢ ܡܡܲܠܠܝܼܢ: ܘܠܵܐ ܗ̄ܘܵܐ ܡ̣ܢ ܦܘܼܡ ܡܵܪܝܵܐ.


text:
ܘܐܵܡ̇ܪܝܼܢ ܠܐܲܝܠܹܝܢ ܕܡܲܪܓ̇ܙܝܼܢ: ܒܦܸܬ̣ܓ̣ܵܡܹܗ ܕܡܵܪܝܵܐ ܫܠܵܡܵܐ ܢܸܗܘܸܐ ܠܟ݂ܘܿܢ: ܘܟ݂ܠ ܕܲܡܗܲܠܸܟ݂ ܒܨܸܒ̣ܝܵܢܵܐ ܕܠܸܒܹ̇ܗ ܐܵܡ̇ܪܝܼܢ ܠܹܗ: ܠܵܐ ܬܹܐܬܸܐ ܥܠܲܝܟ̇ܘܿܢ ܒܝܼܫܬܵܐ.


text:
ܡܲـ̣ܢܘܼ ܓܹܝܪ ܩܵـ̣ܡ ܒܐ̄ܪܵܙܹܗ ܕܡܵܪܝܵܐ: ܘܲܚܙܵܝܗܝ ܘܲܫ̣ܡܲܥ ܦܸܬ̣ܓ̣ܵܡܹܗ: ܐܵܘ ܡܲـ̣ܢܘܼܨܵܬ̣ ܦܸܬ̣ܓܵܡܹܗ ܘܫܲܡ̣ܥܹܗ.


text:
ܠܵܐ ܬܸܗܦܘܿܟ݂ ܚܸܡܬ̣ܵܐ ܕܪܘܼܓ̣ܙܹܗ ܕܡܵܪܝܵܐ ܥܕܲܡܵܐ ܕܢܸܥܒܸ̇ܕ݂: ܘܲܥܕܲܡܵܐ ܕܲܢܩܝܼܡ ܬܲܪܥܝܼܬ̣ܵܐ ܕܠܸܒܹܗ: ܒܐܲܚܪܵܝܑܼܬ̣ ܝܵܘ̈ܡܵܬ̣ܵܐ ܬܸܬ̣ܒܲܝܢܘܼܢ ܒܹܗ.


text:
ܘܠܵܐ ܩܵـ̣ܡܘ ܒܐ̄ܖ̈ܵܙܲܝ: ܘܐܲܫ̣ܡܲܥܘ ܦܸܬ̣ܓ̣ܵܡܲܝ̈ ܠܥܲܡܝ: ܘܐܲܬ̣ܝܼܒ̣ܘ ܐܸܢܘܿܢ ܡ̣ܢ ܐܘܼܖ̈ܚܵܬ̣ܗܘܿܢ ܒܝܼ̈ܫܵܬ̣ܵܐ: ܘܡ̣ܢ ܒܝܼܫܘܼܬ̣ ܥܒ̣ܵܕܲܝ̈ܗܘܿܢ.


text:
ܥܕܲܡܵܐ ܠܐܸܡܲܬ̣ܝ ܐܝܼܬ̣ ܒܦܘܼܡܗܘܿܢ ܕܲܢܒ̣ܝܹ̈ܐ ܕܲܓܵܠܹ̈ܐ ܢܒ̣̈ܝܼܵܘܵܬ̣ܵܐ ܕܲܓܵܠܵـ̈ܬ̣ܵܐ: ܢܒ̣̈ܝܼܵܘܵܬ̣ܵܐ ܕܢܸܟ݂ܠܵܐ ܕܠܸܒܗܘܿܢ.


text:
ܕܡܸܬ̣ܚܲܫܒ̣ܝܼܢ ܠܡܲܛܥܵܝܘܼ ܒܫܹܝܡܝ ܠܥܲܡܝ: ܒܚܸܠܡܲܝ̈ܗܘܿܢ ܕܡܸܫܬܲܥܹܝܢ ܓܒܲܪ ܠܚܲܒ̣ܪܹܗ: ܐܲܝܟ݂ ܕܲܛܥ̣ܵܘ ܐܲܒ̣ܵܗܲܝ̈ܗܘܿܢ ܫܹܡܝ ܘܲܦܠܲܚ̣ܘ ܠܒܲܥܠܵܐ.


text:
ܢܒ̣ܝܵܐ ܕܚܵܙܹ̇ܐ ܚܸܠܡܵܐ ܢܸܫܬܲܥܸܐ ܚܸܠܡܵܐ: ܘܲܕ݂ܦܸܬ̣ܓ̣ܵܡܲܝ̈ ܥܲܡܹܗ ܢܡܲܠܸܠ ܦܸܬ̣ܓ̣ܵܡܲܝ̈ ܒܩܘܼܫܬܵܐ: ܠܡܵܢܵܐ ܚܵـ̇ܠܟܝܪܢ ܐ̄ܢܬ̇ܘܿܢ ܬܸܒ̣ܢܵܐ ܒܲܥܒ̣ܘܼܪܵܐ ܐܵܡܲ݁ܪ ܡܵܪܝܵܐ.


text:
ܗܵܐ ܐܸܢܵܐ ܥܲܠ ܢܒ̣ܝܹ̈ܐ ܕܚܵܙܹ̇ܝܢ ܚܸܠܡܹ̈ܐ ܕܲܓܵܠܹ̈ܐ ܐܵܡܲ݁ܪ ܡܵܪܝܵܐ: ܘܡܸܫܬܲܥܹܝܢ ܠܗܘܿܢ: ܘܡܲܛܥܹܝܢ ܠܥܲܡܝ ܒܕܲܓܵܠܘܼܬ̣ܗܘܿܢ ܘܒ̣ܦܲܚܙܘܼܬ̣ܗܘܿܢ: ܘܐܸܢܵܐ ܠܵܐ ܦܲܩܕܹܬ̣ ܐܸܢܘܿܢ ܘܠܵܐ ܫܲܕܪܹܬ̣ ܐܸܢܘܿܢ: ܘܡܸܕܸܡ ܠܵܐ ܡܵܘܬ̇ܪܝܼܢ ܠܥܲܡܵܐ ܗܵܢܵܐ.


text:
ܘܟܲܕ݂ ܢܫܲܐܠܵܟ݂ ܥܲܡܵܐ ܗܵܢܵܐ: ܐܵܘ ܢܒ̣ܝܼܵܐ: ܐܵܘ ܟܲܗܢܵܐ: ܘܢܹܐܡܲܪ ܠܵܟ݂ ܡܵـ̇ܢܵܘ ܦܸܬ̣ܓ̣ܵܡܹܗ ܕܡܵܪܝܵܐ: ܐܸܡܲܪ ܠܗܘܿܢ ܐܲܢ̄ܬ̇: ܗܵܢ݁ܵܘ ܦܸܬ̣ܓ̣ܵܡܹܗ ܕܡܵܪܝܵܐ: ܕܐܸܥܩܘܿܪܟ݂ܘܿܢ ܐܵܡܲ݁ܪ ܡܵܪܝܵܐ.


text:
ܘܲܢܒ̣ܝܼܵܐ: ܐܵܘ ܟܵܗܢܵܐ: ܐܵܘ ܥܲܡܵܐ: ܕܢܹܐܡܲܪ ܦܸܬ̣ܓ̣ܵܡܹܗ ܕܡܵܪܝܵܐ: ܐܸܦܩܘܿܕ݂ ܥܲܠ ܓܲܒ̣ܪܵܐ ܗܵܘ̇ ܘܥܲܠ ܒܲܝܬܹܗ.


text:
ܘܦܸܬ̣ܓ̣ܵܡܹܗ ܕܡܵܪܝܵܐ ܠܵܐ ܬܸܬ̇ܕܲܟܟܪܘܼܢ ܬܘܼܒ̣: ܡܸܛܠ ܕܦܸܬ̣ܓܵܟܡܵܐ ܢܸܗܘܸܐ ܠܓܲܒ̣ܪܵܐ ܢܒ̣ܝܘܼܬܹܗ: ܘܗܵܦܟ̇ܝܼܢ ܐܲܢ̄ܬ̇ܘܿܢ ܦܸܬ̣ܓ̣ܵܡܵܘ̈ܗܝ ܕܐܲܠܵܗܵܐ ܚܲܝܵܐ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܲܢ.


text:
ܘܐܸܢ ܦܸܬ̣ܓ̣ܵܡܹܗ ܕܡܵܪܝܵܐ ܬܹܐܡܪܘܼܢ: ܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܲܠ ܕܐܸܡ݂ܲܪܬ̇ܘܿܢ ܦܸܬ̣ܓ̣ܵܡܵܐ ܗܵܢܵܐ: ܘܫܸܠܚܸ̇ܬ̣ ܠܟ݂ܘܿܢ ܕܠܵܐ ܬܹܐܡܪܘܼܢ.


text:
ܡܸܛܠ ܗܵܢܵܐ ܐܸܫܩܘܿܠܟ݂ܘܿܢ ܡܸܫܩܲܠ ܘܐܸܫܕܹܝܟ݂ܘܿܢ: ܘܠܲܩܪܝܼܬ̣ܵܐ ܕܝܸܗ̄ܒܹ݁ܬ̣ ܠܟ݂ܘܿܢ ܘܠܲܐܒ̣ܵܗܲܝ̈ܟ̇ܘܿܢ ܡ̣ܢ ܩܕ݂ܵܡ ܐܲܦܲܝ̈.


text:
ܚ̣ܵܘܝܲܢܝ ܡܵܪܝܵܐ ܬܲܪܬܹܝܢ ܡܣܲܢܹ̈ܐ ܕܬܹܐܢܹ̈ܐ: ܣܝܼ̈ܡܵܢ ܩܕܵܡ ܗܲܝܟ̇ܠܹܗ ܕܡܵܪܝܵܐ: ܡ̣ܢ ܒܵܬܲܪ ܕܲܫ̣ܒ̣ܵܐ ܢܒ̣ܘܼܟܲܕܢܵܨܲܪ ܡܲܠܟܵܐ ܕܒ̣ܵܒܹܠ: ܠܝܘܿܟܲܢܵܐ ܒܲܪ ܝܘܿܝܵܩܝܼܡ ܡܲܠܟܵܐ ܕܲܝܗܘܼܕ݂ܵܐ: ܘܠܐܘܼܡܵܢܹ̈ܐ ܘܲܠܕܲܚܫܹ̈ܐ ܡ̣ܢ ܐܘܿܪܸܫܠܸܡ: ܘܐܵܘܒܸ̇ܠ ܐܸܢܘܿܢ ܠܒ̣ܵܒܹܠ.


text:
ܡܣܲܢܬ̣ܵܐ ܚܕ݂ܵܐ ܕܬܹܐܢܹ̈ܐ ܕܛܵܒ̣ܵــ̈ܢ ܛܵܒ̣: ܐܲܝܟ݂ ܬܹܐܢܹ̈ܐ ܒܲܟܵܖ̈ܵܬ̣ܵܐ. ܘܲܡܣܲܢܬ̣ܵܐ ܐ̄ܚܪܹܝܬ̣ܵܐ ܕܬܹܐܢܹ̈ܐ: ܕܒ̣ܝܼܫܵܢ ܛܵܒ̣: ܕܠܵܐ ܡܸܬ̣ܐܲܟ݂̈ܠܵܢ ܡ̣ܢ ܒܝܼܫܘܼܬ̣ܗܹܝܢ.


text:
ܘܐܸܡ݂ܲܪ ܠܝܪ ܡܵܪܝܵܐ: ܡܵܢܵܐ ܚ̣ܙܲܝܬ̇ ܐܹܪܲܡܝܵܐ: ܘܐܸܡ̇ܪܹܬ̣: ܬܹܐܢܹ̈ܐ ܕܛܵܒ̣ܵـ̈ܢ: ܛܵܒ̣ܵـ̈ܢ ܛܵܒ̣ ܘܲܕ݂ܒ̣ܝܼ̈ܫܵܢ: ܒܝܼ̈ܫܵܢ ܛܵܒ̣: ܕܠܵܐ ܡܸܬ̣ܐܲܟ݂̈ܠܵܢ ܡ̣ܢ ܒܝܼܫܘܼܬ̣ܗܹܝܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܲܝܟ݂ ܬܹܐܢܹ̈ܐ ܛܵܒ̣ܵـ̈ـܬܵܐ ܗܵܠܝܹܢ: ܗܵܟܲܢܵܐ ܐܸܫܬܵܘܕ̇ܥܝܼܗ̇ ܠܲܫܒ̣ܝܼܬ̣ܵܐ ܕܲܝܗܘܼܕ݂ܵܐ ܕܫܲܕ̇ܪܹܬ̣ ܡ̣ܢ ܐܲܬ̣ܪܵܐ ܗܵܢܵܐ: ܠܐܲܪܥܵܐ ܕܟܲܠܕܵܝܹ̈ܐ ܠܛܵܒ̣ܬ̣ܵܐ.


text:
ܘܐܹܣܝܼܡ ܥܲܝܢܝ ܥܠܲܝܗܘܿܢ ܠܛܵܒ̣ܬ̣ܵܐ ܘܠܵܐ ܠܒ̣ܝܼܫܬܵܐ ܐܵܡܲ݁ܪ ܡܵܪܝܵܐ: ܘܐܲܗܦܸܟ݂ ܐܹܢܘܿܢ ܠܐܲܬ̣ܪܵܐ ܗܵܢܵܐ: ܘܐܹܒ̣ܢܸܐ ܐܸܢܘܿܢ ܘܠܵܐ ܐܸܣܚܘܿܦ: ܘܐܹܨܘܿܒ̣ ܐܸܢܘܿܢ ܘܠܵܐ ܐܸܥܩܘܿܪ.


text:
ܘܐܸܬܸܠ ܠܗܘܧܢ ܠܸܒܵܐ ܕܢܸܕܥܘܼܢܵܢܝ ܕܐܸܢܵܐ ܐ̄ܢܵܐ ܡܵܪܝܵܐ: ܘܢܸܗܘܘܿܢ ܠܝܼ ܡܵܪܝܵܐ ܥܲܡܵܐ: ܘܐܸܢܵܐ ܐܸܗܘܸܐ ܠܗܘܿܢ ܐܲܠܵܗܵܐ: ܟܲܕ݂ ܢܬ̣ܘܼܒ̣ܘܼܢ ܠܘܵܬܝ ܡ̣ܢ ܟܠܹܗ ܠܸܒܗܘܿܢ.


text:
ܘܐܲܝܟ݂ ܬܹܢܹ̈ܐ ܒܝܼܫܵܬ̣ܵܐ ܕܠܵܐ ܡܸܬ̣ܐܲܟ݂̈ܠܵܢ ܡ̣ܢ ܒܝܼܫܘܼܬ̣ܗܹܝܢ: ܗܵܟܲܢܵܐ ܐܵܡܲܥ ܡܵܪܝܵܐ: ܗܵܟܲܢܵܐ ܐܸܫܠ̱ܡܝܼܘܗܝ ܠܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ ܘܲܠܪܵܘܖ̈ܒ̣ܵܢܵܘܗܝ: ܘܲܠܫܲܪܟܵܐ ܕܥܲܡܵܐ ܕܐܹܫܬ̇ܚܲܪܘ ܒܲܩܪܝܼܬ̣ܵܐ ܗܵܕܹܐ: ܘܲܕ݂ܝܵـ̇ܬ̣ܒ̇ܝܼܢ ܒܐܲܪܥܵܐ ܕܡܸܨܪܹܝܢ.


text:
ܘܐܹܬܸ̇ܠ ܐܸܢܘܿܢ ܠܙܵܘܸܥܬ̣ܵܐ: ܘܠܲܢܝܵܕ݂ܵܐ: ܘܲܠܒ̣ܝܼܫܬܵܐ: ܒܲܝܢܵܬ݂ܵܟ݂ ܟܠܗܹܝܢ ܡܲܠـ̈ܟ̇ܘܵܬ̣ܵܐ ܕܐܲܪܥܵܐ: ܠܚܸܣܕ݂ܵܐ: ܘܲܠܡܲܬ̣ܠܵܐ: ܘܲܠܬ̣ܘܼܢܵܝܵܐ: ܘܲܠܠܵܘܛܵܬ̣ܵܐ: ܒܟ݂ܠܗܘܿܢ ܐܲܬ̣ܖ̈ܵܘܵܬ̣ܵܐ ܕܒܲܕ̇ܪܹܬ̣ ܐܸܢܘܿܢ ܠܬܲܡܵܢ.


text:
ܘܐܹܫܲܕܲܪ ܒܵܬܲܪܗܘܿܢ ܚܲܪܒܵܐ: ܘܟܲܦܢܵܐ: ܘܡܵܘܬܵܢܵܐ: ܥܕܲܡܵܐ ܕܐܹܓܲܡܲܪ ܐܸܢܘܧܢ ܡ̣ܢ ܐܲܪܥܵܐ: ܕܝܸܗ̄ܒܹ݁ܬ̣ ܠܗܘܿܢ ܘܠܲܐܒ̣ܵܗܲܝ̈ܗܘܿܢ.


text:
ܦܸܬ̣ܓ̣ܵܡܵܐ ܕܲܗܘ̤ܵܐ ܥܲܠ ܐܸܪܲܡܝܵܐ ܥܲܠ ܟܠܹܗ ܥܲܡܵܐ ܕܲܝܗܘܼܕ݂ܵܐ: ܒܫܲܢ̄ܬܵܐ ܪܒ̣ܝܼܥܵܝܬܵܐ ܕܝܘܿܝܵܩܝܼܡ ܒܲܪ ܝܘܿܫܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܗ̤ܝ ܗܞܝ̣ ܫܲܢ̄ܬܵܐ ܩܲܕ݂ܡܵܝܬܵܐ ܕܲܢܒ̣ܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ.


text:
ܡ̣ܢ ܬܠܵܬܲܥܸܣܖܹ̈ܐ ܫܢܝܼ̈ܢ ܠܝܘܿܫܝܼܵܐ ܒܲܪ ܐܲܡܘܿܢ ܡܲܠܟܵܐ ܕܲܝܗܘܼܕ݂ܵܐ: ܘܲܥܕܲܡܵܐ ܠܝܵܘܡܵܐ ܗܵܢܵܐ: ܗܵܐ ܥܸܣܪܝܼܢ ܘܲܬ̣ܠܵܬ̣ ܫܢܝܼ̈ܢ: ܗܘ̤ܵܐ ܥܠܲܝ ܦܸܬ̣ܓ̣ܵܡܹܗ ܕܡܵܪܝܵܐ ܘܐܸܡ̇ܪܹܬ̣ ܠܟ݂ܘܿܢ: ܩܲܕ̇ܡܹ̇ܬ̣ ܟܠܝܘܿܡ ܘܐܸܡ̇ܪܹܬ̣ ܘܠܵܐ ܫـ̣ܡܲܥܬ̇ܘܿܢ.


text:
ܘܫܲܕܲܪ ܡܵܪܝܵܐ ܠܘܵܬ̣ܟ݂ܘܿܢ ܟܠܗܘܿܢ ܥܲܒ̣ܕܵܘ̈ܗܝ ܢܒ݂ܝܹ̈ܐ: ܩܲܕܸܡ ܘܫܲܕܲܪ ܘܠܵܐ ܫـ̣ܡܲܥܬ̇ܘܿܢ: ܘܠܵܐ ܐܲܪܟܸ̇ܢܬ̇ܘܿܢ ܐܸܕ݂ܢ̱ܟ݂ܘܿܢ ܠܡ̱ܫܡܲܥ.


text:
ܘܲܠܡܹܐܡܲܪ ܬܘܼܒ̣ܘ ܓܒܲܪ ܡ̣ܢ ܐܘܼܪܚܹܗ ܒܝܼܫܬܵܐ: ܘܡ̣ܢ ܒܝܼܫܘܼܬ̣ ܥܒ̣ܵܕܲܝ̈ܟ̇ܘܿܢ: ܘܬܸܒ̣ܘ ܒܐܲܪܥܵܐ ܕܝܲܗ̄ܒ̣ ܡܵܪܝܵܐ ܠܟ݂ܘܿܢ ܘܠܲܐܒ̣ܵܗܲܝ̈ܟ̇ܘܿܢ: ܡ̣ܢ ܥܵܠܲܡ ܘܲܥܕܲܡܵܐ ܠܥܵܠܲܡ.


text:
ܘܠܵܐ ܬܹܐܙ̄ܠܘܼܢ ܒܵܬܲܪ ܐܲܠܵܗܹ̈ܐ ܐ̄ܚܖ̈ܵܢܹܐ: ܐܡܸܦܠܲܚ ܐܸܢܘܿܢ ܘܲܠܡܸܣܓܲܕܪ ܠܗܘܿܢ: ܘܠܵܐ ܬܲܪܓ̇ܙܘܼܢܵܢܝ ܒܲܥـ̇ܒ̣ܵܕ݂ ܐܝܼܕܲܝ̈ܟ̇ܘܿܢ: ܕܠܵܐ ܐܲܒ̣ܐܸܫ ܠܟ݂ܘܿܢ.


text:
ܗܵܐ ܡܫܲܕܲܪ ܐ̄ܢܵܐ ܘܕܲܒܲܪ ܐ̄ܢܵܐ ܠܟ݂ܠܗܹܝܢ ܫܲܖ̈ܒ̣ܵܬ̣ܵܐ ܕܡܲܠ̈ܟ̇ܘܵܬ̣ܵܐ ܕܓܲܪܒ̇ܝܵܐ ܐܵܡܲ݁ܪ ܡܵܪܝܵܐ: ܘܠܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܥܲܒ̣ܕܝ: ܘܐܲܝܬܸ̇ܝ ܐܸܢܘܿܢ ܥܲܠ ܐܲܪܥܵܐ ܗܵܕܹܐ ܘܥܲܠ ܥܵܡܘܿܖܹ̈ܝܗ̇: ܘܥܲܠ ܟܠܗܘܿܢ ܥܲܡܡܹ̈ܐ ܗܵܠܹܝܢ ܕܒܲܚܕ݂ܵܖܹ̈ܝܗ̇: ܘܐܸܚܪܘܿܒ̣ ܐܸܢܘܿܢ: ܘܐܸܥܒܸ̇ܕܪ ܐܸܢܘܿܢ ܠܬܸܡܗܵܐ ܘܲܠܡܲܫܪܘܿܩܝܼܬ̣ܵܐ: ܘܲܠܚܘܿܪܒܵܐ ܠܥܵܠܲܡ.


text:
ܘܐܵܘܒܸ̇ܕ݂ ܡܸܢܗܘܿܢ ܩܵܠܵܐ ܕܲܕ݂ܝܵܨܵܐ: ܘܩܵܠܵܐ ܕܚܵܕ݂ܘܼܬ̣ܵܐ: ܩܵܠܵܐ ܕܚܲܬ̣ܢܵܐ ܘܩܵܠܵܐ ܕܟܲܠܬ̣ܵܐ: ܩܵܠܵܐ ܕܪܲܚܝܵܐ : ܘܢܘܼܗܪܵܐ ܕܲܫܪܵܓ̣ܵܐ.


text:
ܘܬܸܗܘܸܐ ܐܲܪܥܵܐ ܗܵܕܹܐ ܟܠܵܗܚ ܠܚܘܼܪܒܵܐ ܘܲܠܬܸܡܗܵܐ: ܘܢܸܦ̱ܠܚܘܼܢ ܥܲܡܡܹ̈ܐ ܗܵܠܹܝܢ ܠܡܲܠܟܵܐ ܕܒ̣ܵܒܹܠ ܫܲܒ̣ܥܝܼܢ ܫܢܝܼ̈ܢ.


text:
ܘܡܵܐ ܕܲܫܠܸـ̣ܡ ܫܲܒ̣ܥܝܼܢ ܫܢܝܼ̈ܢ: ܐܸܦܩܘܿܕ݂ ܥܲܠ ܡܲܠܟܵܐ ܕܒ̣ܵܒܹܠ ܘܥܲܠ ܥܲܡܹܗ ܚܵܘ̈ܒܲܝܗܘܿܢ ܐܵܡܲ݁ܪ ܡܵܪܝܵܐ: ܘܥܲܠ ܐܲܪܥܵܐ ܕܟܲܠܕܵܝܹ̈ܐ: ܘܐܸܥܒ̇ܕ݂ܝܼܗ̇ ܠܬܸܡܗܵܐ ܠܥܵܠܲܡ.


text:
ܘܐܲܝܬܸ̇ܐ ܥܲܠ ܐܲܪܥܵܐ ܗܵܝ̇: ܟܠܗܘܿܢ ܦܸܬ̣ܓ̣ܵܡܹ̈ܐ ܕܐܸܡ̇ܪܹܬ̣ ܥܠܹܝܗ̇: ܟܠ ܡܸܕܸܡ ܕܲܟ݂ܬ̣ܝܼܒ̣ ܒܣܸܦܪܵܐ ܗܵܢܵܐ: ܕܐܸܬ̣ܢܲܒ̇ܝܼ ܐܹܪܲܡܝܵܐ ܥܲܠ ܟܠܗܘܿܢ ܥܲܡܡܹ̈ܐ.


text:
ܡܸܛܠ ܕܫܲܥܒܸ̇ܕ݂ܘ ܐܸܢܘܿܢ ܐܵܦ ܠܗܘܿܢ: ܥܲܡܡܹ̈ܐ ܣܲܓ̇ܝܼ̈ܐܹܐ: ܘܡܲܠ̈ܟܹ̇ܐ ܪܵܘܖ̈ܒܹܐ: ܘܐܸܦܪܘܿܥ ܐܸܢܘܿܢ ܐܲܝܟ݂ ܦܲܥܠܗܘܿܢ: ܘܐܲܝܟ݂ ܥܒ̣ܵـ̇ܕ݂ܵܐ ܕܐܝܼܕܲܝ̈ܗܘܿܢ.


text:
ܡܸܛܠ ܕܗܵܟܲܢܵܐ ܐܵܡ݁ܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܣܲܒ̣ ܟܵܣܵܐ ܕܚܲܡܪܵܐ ܕܚܸܡܬ̣ܵܐ ܗܵܕܹܐ ܡ̣ܢ ܐܝܼܕܿܝ: ܘܐܲܫܩܵܝܗܝ ܠܟ݂ܠܗܘܿܢ ܥܲܡܡܹ̈ܐ ܐܲܝܠܹܝܢ ܕܲܡܫܲܕܲܪ ܐ̄ܢܵܐ ܠܵܟ݂ ܥܠܲܝܗܘܿܢ.


text:
ܠܐܘܿܪܸܫܠܸܡ ܘܲܠܩܘܼܖ̈ܝܵܐ ܕܲܝܗܘܼܕ݂ܵܐ: ܘܲܠܡܲܠܟܹ̇ܝ̈ܗ̇ ܘܲܠܪܵܘܖ̈ܒ̣ܵܢܹܝܗ̇: ܠܡܸܥܒܲܕ݂ ܐܸܢܘܿܢ ܠܚܘܼܪܒܵܐ ܘܲܠܬܸܡܗܵܐ: ܘܲܠܡܲܫܪܘܿܩܝܼܬ̣ܵܐ ܥܕܲܡܵܐ ܠܝܵܘܡܵܢܵܐ.


text:
ܘܲܠܟ݂ܠܗܘܿܢ ܬܚܘܼܡܵܘ̈ܗܝ: ܘܠܟ݂ܠܗܘܿܢ ܡܲܠ̈ܟܹܐ ܕܐܲܪܥܵܐ ܕܥܘܿܨ: ܘܲܠܟ݂ܠܗܘܿܢ ܡܲܠ̈ܟܹ̇ܐ ܕܐܲܪܥܵܐ ܕܲܦܠܸܫܬܵܝܹ̈ܐ: ܘܠܲܐܫܩܵܠܘܿܢ ܘܲܠܥܵܐܙܵܐ: ܘܲܠܥܸܩܪܘܿܢ ܘܲܠܫܲܪܟܵܐ ܕܐܲܫܕ̇ܘܿܕ݂.


text:
ܘܲܠܟ݂ܠܗܘܿܢ ܡܲܠ̈ܟܹ̇ܐ ܕܨܘܿܪ: ܘܲܠܟ݂ܠܗܘܿܢ ܡܲܠ̈ܟܹ̇ܐ ܕܨܲܝܕܵܢ: ܘܲܠܡܲܠ̈ܟܹ̇ܐ ܕܓ̣ܵܙܖ̈ܵܬ̣ܵܐ ܕܲܒ̣ܥܸܒ̣ܪܵܐ ܕܝܲܡܵܐ.


text:
ܘܠܟ݂ܠܗܘܿܢ ܡܲܠ̈ܟܹ̇ܐ ܕܓܲܪܒ̇ܝܵܐ ܕܪܲܚܝܼܩܝܼܢ ܘܲܕ݂ܩܲܪܝܼܒ̣ܝܼܢ ܓܒܲܪ ܠܚܲܒ̣ܪܹܗ: ܘܲܠܟ݂ܠܗܹܝܢ ܡܲܠܟ̇ـܘ̈ܵܬ̣ܵܐ ܕܐܝܼܬ̣ ܥܲܠ ܐܲܦܲܝ̈ ܐܲܪܥܵܐ ܟܠܵܗ̇: ܘܡܲܠܟܵܐ ܐܵܪܹܫܟ݂ܵܝܵܐ ܢܸܫܬܸ̇ܐ ܒܵܬܲܪܗܘܿܢ.


text:
ܘܐܸܡܲܪ ܠܗܘܿܢ ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܐܸܫܬܵܘ ܘܲܪܘܵܘ ܘܐܸܬ̣ܛܲܪܲܦܘ ܘܦܸܠܘ ܘܠܵܐ ܬܩܘܼܡܘܼܢ: ܡ̣ܢ ܩܕ݂ܵܡ ܚܲܪܒܵܐ ܕܲܡܫܲܕܲܪ ܐ̄ܢܵܐ ܒܲܝܢܵܬ̣ܟ݂ܘܿܢ.


text:
ܘܐܸ ܠܵܐ ܢܸܨܒ̇ܘܿܢ ܠܡܸܣܲܒ̣ ܟܵܣܵܐ ܡ̣ܢ ܐܝܼܕܵܟ݂ ܠܡܵܫܬܵܐ: ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܡܸܫܬܵܐ ܬܸܫܬ̇ܘܿܢ.


text:
ܡܸܛܠ ܕܗܵܐ ܩܪܝܼܬ̣ܵܐ ܕܐܸܬ̣ܩܪܝܼ ܫܹܡܝ ܥܠܹܝܗ̇: ܡܸܢܵܗ̇ ܡܫܲܪܸܐ ܐ̄ܢܵܐ ܠܡܲܒ̣ܐܵܫܘܼ ܠܵܗ̇: ܘܐܲܢ̄ܬ̇ܘܿܢ ܡܸܙܟܵܐ ܬܸܙܟ̇ܘܿܢ: ܠܵܐ ܬܸܙܟ̇ܘܿܢ: ܡܸܛܠ ܕܚܲܪܒܵܐ ܩܵـ̇ـܪܹܐ ܐ̄ܢܵܐ ܥܲܠ ܟܠܗܘܿܢ ܥܵܡܘܿܖܹ̈ܝܗ̇ ܕܐܲܪܥܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܐܲܢ̄ܬ̇ ܬܸܬ̣ܢܲܒܹ̇ܐ ܥܠܲܝܗܘܿܢ ܟܠܗܘܿܢ ܦܸܬ̣ܓ̣ܵܡܹ̈ܐ ܗܵܠܹܝܢ: ܘܬܹܐܡܲܪ ܠܗܘܿܢ: ܡܵܪܝܵܐ ܡ̣ܢ ܪܵܘܡܵܐ ܢܸܢܗܲܡ: ܘܡ̣ܢ ܡܲܥܡܪܵܐ ܕܩܘܼܕ݂ܫܹܗ ܢܸܬܸ̇ܠ ܩܵܠܹܗ: ܡܸܢܗܲܡ ܢܸܢܗܲܡ ܥܲܠ ܕܲܝܪܹܗ: ܝܵܗܵܝ ܝܵܗܵܝ ܐܲܝܟ݂ ܥܵܨܘܿܪܵܐ ܢܸܥܢܸܐ: ܥܲܠ ܟܠܗܘܿܢ ܥܵܡܘܿܖܹ̈ܝܗ̇ ܕܐܲܪܥܵܐ.


text:
ܡ̣ܛܵܐ ܪܓ̣ܘܼܫܝܵܐ ܥܕܲܡܵܐ ܠܣܵܘ̈ܦܹܝܗ̇ ܕܐܲܪܥܵܐ: ܡܸܛܠ ܕܕ݂ܝܼܢܵܐ ܠܡܵܪܝܵܐ ܥܲܡ ܥܲܡܡܹ̈ܐ: ܘܕ݂ܵܐܹܢ ܗ̄ܘ ܠܟ݂ܠ ܒܣܲܪ: ܘܖ̈ܲܫܝܼܥܹܐ ܐܲܫܠܸܡ ܐܸܢܘܿܢ ܠܚܲܪܒܵܐ: ܐܵܡܲ݁ܪ ܡܵܪܝܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܒܝܼܫܬܵܐ ܢܵܦ̇ܩܵܐ ܡ̣ܢ ܥܲܡܵܐ ܠܥܲܡܵܐ: ܘܥܲܠܥܵܠܵܐ ܪܲܒܬ̣ܵܐ ܬܕ݂ܘܼܠ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ.


text:
ܘܢܸܗܘܘܿܢ ܩܛܝܼܠܵܘ̈ܗܝ ܕܡܵܪܝܵܐ ܒܝܵܘܡܵܐ ܗܵܘ̇: ܡ̣ܢ ܣܵܘ̈ܦܹܝܗ̇ ܕܐܲܪܥܵܐ ܘܲܥܕܲܡܵܐ ܠܣܵܘ̈ܦܹܝܗ̇ ܕܐܲܪܥܵܐ: ܠܵܐ ܢܲܝܠܠܘܼܢ ܘܠܵܐ ܢܲܪܩܕ݂ܘܼܢ: ܘܠܵܐ ܢܸܒ̣ܟ̇ܘܿܢ ܥܠܲܝܗܘܿܢ: ܘܠܵܐ ܢܸܬ̣ܟܲܢܫܘܿܢ ܘܠܵܐ ܢܸܬ̣ܩܲܒ̣ܪܘܿܢ: ܐܸܠܵܐ ܐܲܝܟ݂ ܙܸܒ̣ܠܵܐ ܥܲܠ ܐܲܦܲܝ̈ ܐܲܪܥܵܐ ܢܸܗܘܘܿܢ.


text:
ܐܲܝܠܸܠܘ ܖ̈ܵܥܵܘܵܬ̣ܵܐ ܘܐܲܙܥܸܩܘ: ܘܐܸܬ̣ܦܲܠܦܲܠܘ ܥܲܫܝܼܢܲܝ̈ ܥܵـ̈ـܢܵܐ: ܕܲܡ̣ܠܵܘ ܝܵܘ̈ܡܵܬ̣ܟ݂ܘܿܢ ܠܩܸܛܠܵܐ: ܘܬܸܬܲܒ̣ܘܼܢ ܘܬܸܦܠܘܼܢ ܐܲܝܟ݂ ܡܵܐܢܲܝ̈ ܪܸܓ̇ܬ̣ܵܐ.


text:
ܡܸܛܠ ܕܲܫ̣ܒܲܩܘ ܕܲܝܪܹܗ: ܐܲܝܟ݂ ܐܲܪܝܵܐ ܕܫܵـ̇ܒܹܩ ܡܲܪܒܘܿܥܝܼܬܹܗ: ܡܸܛܠ ܕܲܗܘ̤ܵܬ̣ ܐܲܪܥ̱ܗܘܿܢ ܠܚܘܼܪܒܵܐ ܡ̣ܢ ܩܕ݂ܵܡ ܪܘܼܓ̣ܙܹܗ ܕܡܵܪܝܵܐ: ܘܡ̣ܢ ܩܕ݂ܵܡ ܚܸܡܬ̣ܵܐ ܕܪܘܼܓ̣ܙܹܗ.


text:
ܒܪܹܫ ܡܲܠܟܘܼܬܹܗ ܕܝܘܿܝܵܩܝܪܡ ܒܲܪ ܝܘܿܫܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܗܘ̤ܵܐ ܦܸܬ̣ܓ̣ܵܡܵܐ ܗܵܢܵܐ ܥܲܠ ܐܹܪܲܡܝܵܐ ܡ̣ܢ ܩܕ݂ܵܡ ܡܵܪܝܵܐ: ܘܐܸܡ݂ܲܪ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܩܘܼܡ ܒܕ݂ܵܪܬܵܐ ܕܒܲܝܬܹܗ ܕܡܵܪܝܵܐ: ܘܐܸܡܲܪ ܠܟ݂ܠܗܹܝܢ ܩܘܼܖ̈ܝܵܐ ܕܲܝܗܘܼܕ݂ܵܐ ܕܐܵܬܹ݁ܝܢ ܠܡܸܣܓܲܕ݂ ܒܒܲܝܹ̇ܗ ܕܡܵܪܝܵܐ: ܟܠܗܘܿܢ ܦܸܬ̣ܓ̣ܵܡܹ̈ܐ ܕܦܲܩܸܕܬܵܟ݂ ܠܡܹܐܡܲܪ ܠܗܘܿܢ: ܠܵܐ ܬܒܲܨܲܪ ܐܵܦܠܵܐ ܚܕ݂ܵ ܡܸܠܵܐ.


text:
ܛܵܟ݂ ܢܸܫ̱ܡܥܘܼܢ ܘܲܢܬ̣ܘܼܒ̣ܘܼܢ ܓܒܲܪ ܡ̣ܢ ܐܘܼܪܚܹܗ ܒܝܼܫܬܵܐ: ܘܐܸܫܠܸܐ ܡ̣ܢ ܒܝܼܫܬܵܐ ܕܐܸܬ̣ܚܲܫܒܹ̇ܬ̣ ܠܡܸܥܒܲܕ݂ ܠܗܘܿܢ: ܡܸܛܠ ܒܝܼܫܘܼܬ̣ܵܐ ܕܲܥܒ̣ܵܕܲܝ̈ܗܘܿܢ.


text:
ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܸܢ ܠܵܐ ܬܸܫ̱ܡܥܘܼܢܵܢܝ ܘܲܬ̣ܗܲܠܟ݂ܘܼܢ ܒܢܵܡܘܿܣܝ ܕܝܸܗ̄ܒܹ̇ܬ̣ ܩܕ݂ܵܡܲܝܟ̇ܘܿܢ.


text:
ܘܬܸܫ̱ܡܥܘܼܢ ܠܦܸܬ̣ܓ̣ܵܡܹ̈ܐ ܕܥܲܒ̣̈ܕܲܝ ܢܒ̣ܝܹ̈ܐ ܕܐܸܢܵܐ ܡܫܲܕܲܪ ܠܘܵܬ̣ܟ݂ܘܿܢ: ܩܲܕܡܹـ̇ܬ̣ ܟܠܝܘܿܡ ܘܫܲܕܪܹܬ̣ ܘܠܵܐ ܫܡܲـ̣ܥܬ̇ܘܿܢ.


text:
ܐܸܥܒ̇ܕ݂ܝܼܘܗܝ ܠܒܲܝܬܵܐ ܗܵܢܵܐ ܐܲܝܟ݂ ܫܝܼܠܘܿ: ܘܠܲܩܪܝܼܬ̣ܵܐ ܗܵܕܹܐ ܐܸܬܸ̇ܠ ܠܠܵܘܛܬ̣ܵܐ ܠܟ݂ܠܗܘܿܢ ܥܲܡܡܹ̈ܐ ܕܐܲܪܥܵܐ.


text:
ܘܲܫـ̣ܡܲܥܘ ܟܵܗܢܹ̈ܐ ܘܲܢܒ̣ܝܹ̈ܐ ܕܲܓܵܠܹ̈ܐ ܘܟ݂ܠܹܗ ܥܲܡܵܐ: ܠܐܹܪܲܡܝܵܐ ܢܒ̣ܝܼܵܐ ܟܲܕ݂ ܡܡܲܠܸܠ ܦܸܬ̣ܓ̣ܵܡܹ̈ܐ ܗܵܠܹܝܢ ܒܒܲܝܬܹ̇ܗ ܕܡܵܪܝܵܐ.


text:
ܘܟܲܕ݂ ܫܲܠܸـ̣ܡ ܐܹܪܲܡܵܐ ܠܡܹܐܡܲܪ ܟܠܡܸܕܸܡ ܕܦܲܩ̣ܕܹܗ ܡܵܪܝܵܐ ܠܡܹܐܡܲܪ ܠܟ݂ܠܹܗ ܥܲܡܵܐ: ܐܲܚܕܘܼܗܝ ܟܵܗܢܹ̈ܐ ܘܲܢܒ̣ܝܹ̈ܐ ܕܲܓܵܠܹ̈ܐ ܘܟ݂ܠܹܗ ܥܲܡܵܐ: ܘܐܸܡ݂ܪܘ.


text:
ܢܸܬ̣ܩܛܸܠ ܕܐܸܬ̣ܢܲܒ̇ܝܼ ܒܲܫܡܹܗ ܕܡܵܪܝܵܐ: ܘܐܸܡ݂ܪ: ܕܐܲܝܟ݂ ܫܝܼܠܘܿ ܢܸܗܘܸܐ ܒܲܝܬܵܐ ܗܵܢܵܐ: ܘܲܩܪܝܼܬ̣ܵܐ ܗܵܕܹܐ ܬܸܚܪܲܒ̣ ܡ̣ܢ ܒܠܲܝ ܕܝܵـ̇ܬܹܒ̣: ܘܐܸܬ̣ܟܲܢܲܫܘ ܟܠܹܗ ܥܲܡܵܐ ܥܲܠ ܐܹܪܲܡܝܵܐ ܒܒܲܝܬܹ̇ܗ ܕܡܵܪܝܵܐ.


text:
ܘܲܫ̣ܡܲܥܘ ܪܵܘܖ̈ܒ̣ܵܢܹܐ ܕܲܝܗܘܼܕ݂ܵܐ ܦܸܬ̣ܓ̣ܵܡܹ̈ܐ ܗܵܠܹܝܢ ܘܲܣܠܸܩ̣ܘ ܡ̣ܢ ܒܹܝܬ̣ ܡܲܠܟܵܐ ܠܒܲܝܬܹ̇ܗ ܕܡܵܪܝܵܐ: ܘܝܼܬܸܒ̣ܘ ܒܡܲܥܠܵܢܵܐ ܕܬܲܪܥܵܐ ܚܲܕ݂ܬ̣ܵܐ ܕܒܲܝܬܹܗ ܕܡܵܪܝܵܐ.


text:
ܘܐܸܡ݂ܲܪܘ ܟܵܗܢܹ̈ܐ ܘܲܢܒ̣ܝܹ̈ܐ ܕܲܓܵܠܹ̈ܐ ܠܪܵܘܖ̈ܒ̣ܵܢܹܐ: ܘܲܠܟ݂ܠܹܗ ܥܲܡܵܐ ܠܡܹܐܡܲܪ: ܕܝܼܢܵܐ ܕܡܵܘܬܵܐ ܚܲܝܵܒ̣ ܓܲܒ̣ܪܵܐ ܗܵܢܵܐ: ܕܐܸܬ̣ܢܲܒ̇ܝܼ ܥܲܠ ܩܪܝܼܬܵܐ ܗܵܕܹܐ ܘܥܲܠ ܥܵܡܘܿܖܹ̈ܝܗ̇: ܐܲܝܟ݂ ܡܸܕܸܡ ܕܲܫ̣ܡܲܥܬ̇ܘܿܢ ܒܐܸܕ݂ܢܲܝ̈ܟ̇ܘܿܢ.


text:
ܘܐܸܡ݂ܲܪ ܐܹܪܲܡܝܵܐ ܠܟ݂ܠܗܘܿܢ ܪܵܘܖ̈ܒ̣ܵܢܹܐ ܘܲܠܟ݂ܠܹܗ ܥܲܡܵܐ: ܡܵܪܝܵܐ ܗ̄ܘ̣ ܫܲܕܪܲܢܝ ܠܡܸܬ̣ܢܲܒܵܝܘܼ ܥܲܠ ܒܲܝܬܵܐ ܗܵܢܵܐ ܘܥܲܠ ܩܪܝܼܬ̣ܵܐ ܗܵܕܹܐ: ܟܠܗܘܿܢ ܦܸܬ̣ܓ̣ܵܡܹ̈ܐ ܕܲܫ̣ܡܲܥܬ̇ܘܿܢ.


text:
ܘܗܵܫܵܐ ܐܲܛܐܸܒ̣ܘ ܐܘܼܖ̈ܚܵܬ̣ܟ݂ܘܿܢ ܘܲܥܒ̣ܵܕܲܝ̈ܟ̇ܘܿܢ: ܘܲܫܡܲܥܘ ܒܩܵܠܹܗ ܕܡܵܪܝܵܐ ܐܲܠܵܗܟ݂ܘܿܢ: ܘܢܸܬ̇ܬ̇ܢܝܼܚ ܡܵܪܝܵܐ ܡ̣ܢ ܒܝܼܫܬܵܐ ܕܐܸܡ݂ܲܪ ܥܠܲܝܟ̇ܘܿܢ.


text:
ܒܪܲܡ ܡܸܕܲܥ ܬܸܕܥܘܼܢ: ܕܐܸܢ ܩܵܛܠܝܼܢ ܐ̄ܢܬܘܿܢ ܠܝܼ: ܕܡܵܐ ܗ̄ܘܼ ܙܲܟܵܝܵܐ ܚܵܫܒ̇ܝܼܢ ܐ̄ܢܬܘܿܢ ܥܠܲܝܟܘܿܢ ܘܥܲܠ ܩܪܝܼܬ̣ܵܐ ܗܵܕܹܐ ܘܥܲܠ ܥܵܡܘܿܖܹ̈ܝܗ̇: ܡܸܛܠ ܕܲܒ̣ܩܘܼܫܬܵܐ ܗ̄ܘܼ ܫܲܕܪܲܢܝ ܡܵܪܝܵܐ ܥܠܲܝܟܘܿܢ: ܕܐܹܡܲܪ ܒܐܸܕܢܲܝܟܘܿܢ ܟܠܗܘܿܢ ܦܸܬ̣ܓ̣ܵܡܹ̈ܐ ܗܵܠܹܝܢ.


text:
ܘܐܸܡܲܪܘ ܪܵܘܖ̈ܒ̣ܵܢܹܐ ܘܟ݂ܠܹܗ ܥܲܡܵܐ ܠܟ݂ܵܗ̈ܢܹܐ ܘܠܲܢܒ̣ܝܹ̈ܐ ܕܲܓܵܠܹ̈ܐ: ܠܵܐ ܚܲܝܵܒ̣ ܓܲܒ̣ܪܵܐ ܗܵܢܵܐ ܡܵܘܬܵܐ: ܡܸܛܠ ܕܒܲܫܡܹܗ ܗ̄ܘܼ ܕܡܵܪܝܵܐ ܐܲܠܵܗܲܢ ܐܸܡܲܪ ܠܲܢ.


text:
ܡܝܼܟ݂ܵܐ ܡܹܐܪܫܵܝܵܐ ܐܸܬ̣ܢܲܒܝܼ ܗ̄ܘܼ ܒܝܵܘ̈ܡܵܘܗܝ ܕܚܹܙܲܩܝܵܐ ܡܲܠܟܵܐ ܕܲܝܗܘܼܕܵܐ: ܘܐܸܡܲܪ ܠܟ݂ܠܹܗ ܥܲܡܵܐ ܕܲܝܗܘܼܕܵܐ: ܗܵܟܲܢܵܐ ܐܵܡܲܪ ܡܵܪܝܵܐ ܨܒ̣ܵܐܘܼܬ̣ ܐܲܠܵܗܵܐ ܕܝܼܣܪܵܝܹܠ: ܨܸܗܝܘܿܢ ܚܲܩܠܵܐ ܬܸܬܒܲܪ: ܘܐܘܿܪܸܫܠܸܡ ܚܲܪܒܬ̣ܵܐ ܬܸܗܘܹܐ: ܘܛܘܼܪ ܒܲܝܬܵܐ ܠܒܹܝܬ̣ ܥܵܒ̣ܵܐ.


text:
ܕܲܠܡܵܐ ܡܸܩܛܲܠ ܩܲܛܠܹܗ ܗ̄ܘܼ ܚܹܙܲܩܝܵܐ ܡܲܠܟܵܐ ܕܲܝܼܗܘܼܕܵܐ: ܘܟ݂ܠܹܗ ܝܼܗܘܼܕܵܐ: ܐܸܠܵܐ ܕܚܸܠ̣ܘ ܡ̣ܢ ܡܵܪܝܵܐ: ܘܨܲܠܝܼܘ ܩܕܵܡܘܗܝ: ܘܐܸܬܬܢܝܼܚ ܡܵܪܝܵܐ ܡ̣ܢ ܒܝܼܫܬܵܐ ܕܐܸܡܲܪ ܥܠܲܝܗܘܿܢ: ܘܲܚܢܲܢ ܕܹܝܢ ܒܵܥܹܝܢܲܢ ܠܡܸܥܒܲܕ݂ ܒܝܼܫܬܵܐ ܪܲܒܬ̣ܵܐ ܥܲܠ ܢܲܦ̈ܫܵܬܲܢ.


text:
ܘܐܵܦ ܓܲܒ̣ܪܵܐ ܐܝܼܬ̣ ܗ̄ܘ̣ܵܐ ܕܡܸܬ̣ܢܲܒܹܐ ܒܲܫܡܹܗ ܕܡܵܪܝܵܐ: ܐܘܿܪܝܼܵܐ ܒܲܪ ܫܡܲܥܝܵܐ ܡ̣ܢ ܢܲܥܪܹܝܢ: ܘܐܸܬ̣ܢܲܒܝܼ ܥܲܠ ܩܪܝܼܬ̣ܵܐ ܗܲܕܹܐ ܘܥܲܠ ܐܲܪܥܵܐ ܗܵܕܹܐ: ܐܲܝܟ݂ ܦܸܬ̣ܓ̣ܵܡܵܘ̈ܗܝ ܕܐܹܪܲܡܝܵܐ.


text:
ܘܲܫ̣ܡܲܥ ܡܲܠܟܵܐ ܝܘܿܝܵܩܝܼܡ ܘܟ݂ܠܗܘܿܢ ܥܲܒ̣ܕܵܘ̈ܗܝ ܘܟ݂ܠܗܘܿܢ ܪܵܘܖ̈ܒ̣ܵܢܘܗܝܦܸܬ̣ܓ̣ܵܡܵܘ̈ܗܝ: ܘܲܒ̣ܥܵܐ ܡܲܠܟܵܐ ܠܡܸܩܛܠܹܗ: ܘܲܫـ̣ܡܲܥ ܐܘܿܪܝܵܐ ܘܲܕ݂ܚܸܠ̣: ܘܲܥܪܲܩ̣ ܘܐܸܙܲܠ̣ ܠܡܸܨܪܹܝܢ.


text:
ܘܐܲܦܩ̣ܘܼܗܝ ܠܐܘܿܪܝܼܵܐ ܡ̣ܢ ܡܸܨܪܹܝܢ: ܘܐܲܝܬ̇ܝܘܼܗܝ ܠܘܵܬ̣ ܡܲܠܟܵܐ ܝܘܿܝܵܩܝܼܡ: ܘܩܲܛܠܹܗ ܒܚܲܪܒܵܐ: ܘܐܲܪܡܝܼ ܫܠܲܕ܀ ܗ ܥܲܠ ܩܒ̣ܖܹ̈ܐ ܕܲܒܢܲܝ̈ ܥܲܡܵܐ.


text:
ܒܪܹܫ ܡܲܠܟܘܼܬ̣ܵܐ ܕܨܹܕܲܩܝܵܐ ܒܲܪ ܝܘܿܫܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܗܘ̤ܵܐ ܦܸܬ̣ܓ̣ܵܡܵܐ ܗܵܢܵܐ ܥܲܠ ܐܹܪܲܡܝܵܐ ܡ̣ܢ ܩܕ݂ܵܡ ܡܵܪܝܵܐ: ܘܐܸܡ݂ܲܪ.


text:
ܘܫܲܕܲܪ ܐܸܢܘܿܢ ܠܡܲܠܟܵܐ ܕܐܲܕ݂ܘܿܡ: ܘܲܠܡܲܠܟܵܐ ܕܡܘܼܐܵܒ̣: ܘܲܠܡܲܠܟܵܐ ܕܲܒ̣ܢܲܝ̈ ܥܲܡܘܿܢ: ܘܲܠܡܲܠܟܵܐ ܕܨܘܿܪ: ܘܲܠܡܲܠ̣ܵܐ ܕܨܲܝܕܵܢ: ܒܐܝܼܕ݂ܵܐ ܕܐܝܼܙ̈ܓܲܕܹܐ ܕܐܵܬܹܝܢ ܠܐܘܿܪܸܫܠܸܡ ܠܘܵܬ̣ ܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܘܦܲܩܸܕ݂ ܐܸܢܘܿܢ ܕܢܹܐܡܪܘܼܢ ܠܡܵܖ̈ܲܝܗܘܿܢ: ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܟܲܢܵܐ ܬܹܐܡܪܘܼܢ ܠܡܵܖ̈ܲܝܟ̇ܘܿܢ.


text:
ܐܸܢܵܐ ܥܸـ̇ܒ̣ܕܹܬ̣ ܐܲܪܥܵܐ ܘܲܒ̣ܢܲܝ̈ܢܵܫܵܐ: ܘܲܒ̣ܥܝܼܪܵܐ ܕܥܲܠ ܐܲܦܲܝ̈ ܐܲܪܥܵܐ: ܒܚܲܝܠܝ ܪܲܒܵܐ ܘܲܕ݂ܪܵܥܝ ܪܵܡܵܐ: ܘܝܲܗ̇ܒܬܵܗ̇ ܠܡܲܢ ܕܲܫܦܲܪ ܒܥܲܝ̈ܢܲܝ.


text:
ܘܗܵܫܵܐ ܐܸܢܵܐ ܝܸܗ̄ܒܹ̇ܬ̣ ܟܠܗܹܝܢ ܐܲܖ̈ܥܵܬ̣ܵܐ ܗܵܠܹܝܢ: ܠܡܸܦܠܲܚ ܠܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܥܲܒ̣ܕܝ ܘܢܸܦ̱ܠܚܹܗ.


text:
ܘܢܸܦ̱ܠܚܘܼܢܹܗ ܥܲܡܡܹ̈ܐ ܠܹܗ ܘܠܲܒ̣ܪܹܗ ܘܲܠܒܲܪ ܒܪܹܗ: ܥܕܲܡܵܐ ܕܢܸܡܛܸܐ ܙܲܒ̣ܢܵܐ ܕܐܲܪܥܹܗ ܐܵܦ ܕܝܼܠܹܗ: ܘܢܸܦ̱ܠܚܘܼܢܹܗ ܥܲܡܡܹ̈ܐ ܣܲܓ̇ܝܼ̈ܐܹܐ ܘܡܲܠ̈ܟܹ̇ܐ ܪܵܘܖ̈ܒܹܐ.


text:
ܘܥܲܡܵܐ ܘܡܲܠܟܘܼܬ̣ܵܐ ܕܠܵܐ ܢܸܦ̱ܠܚܘܼܢܹܗ ܠܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܡܲܢ ܕܠܵܐ ܢܲܥܸܠ ܨܵܘܪܹܗ ܒܢܝܼܪܹܗ ܕܡܲܠܟܵܐ ܕܒ̣ܵܒܹܠ: ܒܚܲܪܒܵܐ ܘܲܒ̣ܟܲܦܢܵܐ ܘܲܒ̣ܡܵܘܬܵܢܵܐ ܐܸܦܩܘܿܕ݂ ܥܲܠ ܥܲܡܵܐ ܗܵܘ̇ ܐܲܡܲ݁ܪ ܡܵܪܝܵܐ: ܥܕܲܡܵܐ ܕܐܲܫܠܸܡ ܐܸܢܘܿܢ ܒܐܝܼܕܹܗ.


text:
ܘܐܲܬ̇ܢ̄ܘܿܢ ܠܵܐ ܬܸܫ̱ܡܥܘܼܢ ܠܲܢܒ̣̈ܝܲܝܟ̇ܘܿܢ ܕܲܓܵܠܹ̈ܐ: ܘܲܠܩܵܨܘܿܡܲܝ̈ܟ̇ܘܿܢ: ܘܲܠܚܵܠܡܲܝ̈ܟ̇ܘܿܢ: ܘܲܠܢܵܚܫܲܝ̈ܟ̇ܘܿܢ: ܘܲܠܚܲܖ̈ܵܫܲܝܟ̇ܘܿܢ: ܕܗܸܢ̣ܘܿܢ ܐܵܡ̇ܪܝܼܢ ܠܟ݂ܘܿܢ ܠܵܐ ܬܸܦܠܚܘܼܢ ܠܡܲܠܟܵܐ ܕܒ̣ܵܒܹܠ.


text:
ܘܥܲܡܵܐ ܕܢܲܥܸܠ ܨܵܘܪܹܗ ܒܢܝܼܪܵܐ ܕܡܲܠܟܵܐ ܕܒ̣ܵܒܹܠ: ܘܢܸܦ̱ܠܚܝܼܘܗܝ: ܢܸܫܒܩܝܼܘܗܝ ܒܐܲܪܥܹܗ ܐܵܡܲ݁ܪ ܡܵܪܝܵܐ: ܘܢܸܦ̱ܠܚܝܼܗ̇: ܘܢܸܬܸ̇ܒ̣ ܒܵܗ̇.


text:
ܘܲܠܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ ܐܸܡ̇ܪܹܬ̣ ܐܲܝܟ݂ ܟܠܗܘܿܢ ܦܸܬ̣ܓ̣ܵܡܹ̈ܐ ܗܵܠܹܝܢ: ܘܐܸܡ̇ܪܹܬ̣ ܐܲܥܸܠܘ ܨܵܘܪܟ݂ܘܿܢ ܒܢܝܼܪܹܗ ܕܡܲܠܟܵܐ ܕܒ̣ܵܒܹܠ: ܘܦܘܼܠܚܘܼܗܝ ܠܹܗ ܘܲܠܥܲܡܹܗ: ܘܲܚܝܵܘ.


text:
ܘܠܵܐ ܬܡܘܼܬ̣ܘܼܢ: ܐܲܢ̄ܬ̇ ܘܥܲܡܵܟ݂ ܒܚܲܪܒܵܐ ܘܲܒ̣ܟܲܦܢܵܐ ܘܲܒ̣ܡܵܘܬܵܢܵܐ: ܐܲܝܟ݂ ܕܐܸܡ݂ܲܪ ܡܵܪܝܵܐ ܥܲܠ ܥܲܡܵܐ ܕܠܵܐ ܢܸܦܠܘܿܚ ܠܡܲܠܟܵܐ ܕܒܵܒܹܠ.


text:
ܘܐܲܢ̄ܬ̇ܘܿܢ ܠܵܐ ܬܸܫ̱ܡܥܘܼܢ ܠܦܸܬ̣ܓ̣ܵܡܹ̈ܐ ܕܲܢܒ̣ܝܹ̈ܐ ܕܲܓܵܠܹ̈ܐ: ܕܐܵܡܪܝܼܢ ܠܟ݂ܘܿܢ ܠܵܐ ܬܸܦ̱ܠܚܘܼܢ ܠܡܲܠܟܵܐ ܕܒܵܒܹܠ: ܡܸܛܠ ܕܫܘܼܩܪܵܐ ܗܸܢ̣ܘܿܢ ܡܸܬ̣ܢܲܒܹ̇ܝܢ ܠܟ݂ܘܿܢ.


text:
ܠܵܐ ܫܲܕܪܹܬ̣ ܐܸܢܘܿܢ ܐܵܡܲ݁ܪ ܡܵܪܝܵܐ: ܘܗܸܢܘܿܢ ܡܸܬ̣ܢܲܒܹܝܢ ܒܫܹܡܝ ܒܫܘܼܩܪܵܐ: ܕܐܸܕ݂ܚܘܿܩܟ݂ܘܿܢ ܘܬܹܐܒ̣ܕܘܼܢ ܐܲܢ̄ܬ̇ܘܿܢ ܘܲܢܒ̣ܝܹ̈ܐ ܕܡܸܬ̣ܢܲܒܹܝܢ ܠܟ݂ܘܿܢ.


text:
ܘܲܠܟ݂ܵܗܢܹ̈ܐ ܘܠܟ݂ܠܹܗ ܥܲܡܵܐ ܗܵܢܵܐ: ܗܵܟܲܢܵܐ ܐܵܡܲܥܪ ܡܵܪܝܵܐ ܠܵܐ ܬܸܫ̱ܡܗܘܼܢ ܠܦܸܬ̣ܓ̣ܵܡܹ̈ܐ ܕܲܢܒ̣ܝܲܝ̈ܟ̇ܘܿܢ ܕܡܸܬ̣ܢܲܒܹܝܢ ܠܟ݂ܘܿܢ: ܘܐܵܡ̇ܪܝܼܢ: ܗܵܐ ܡܵܐܢܹ̈ܐ ܕܒܲܝܬܹ̇ܗ ܕܡܵܪܝܵܐ ܗܵܦ̇ܟ̇ܝܼܢ ܡ̣ܢ ܒܵܒܹܠ ܒܲܥܓܲܠ. ܡܸܛܠ ܕܫܘܼܩܪܵܐ ܗܸܢ̣ܘܿܢ ܡܸܬ̣ܢܲܒܹܝܢ ܠܟ݂ܘܿܢ.


text:
ܠܵܐ ܬܸܫ̱ܡܥܘܼܢ ܐܸܢܘܿܢ ܐܵܡܲ݁ܪ ܡܵܪܝܵܐ: ܦܠܘܿܚܘ ܠܡܲܠܟܵܐ ܕܒ̣ܵܒܹܠ: ܘܲܚܝܵܘ: ܘܠܵܐ ܬܸܗܘܸܐ ܩܪܝܼܬ̣ܵܐ ܗܵܕܹܐ ܚܲܪܒ̇ܬ̣ܵܐ.


text:
ܘܐܸܢ ܢܒ̣ܝܹ̈ܐ ܐܸܢܘܿܢ ܘܐܝܼܬ̣ ܦܸܬ̣ܓ̣ܵܡܹܗ ܕܡܵܪܝܵܐ ܒܗܘܿܢ: ܢܸܒ̣ܥܘܿܢ ܡ̣ܢ ܡܵܪܝܵܐ ܚܲܝܠܬ̣ܵܢܵܐ: ܕܠܵܐ ܢܹܐܙܠ̄ܘܼܢ ܡܵܐܢܹ̈ܐ ܕܐܸܫܬ̇ܚܲܪܘ ܒܒܲܝܬܹ̇ܗ ܕܡܵܪܝܵܐ: ܘܲܒ̣ܒܹܝܬ̣ ܡܲܠܟܵܐ ܕܲܝܗܘܼܕ݂ܵܐ ܘܒ̣ܐܘܿܪܸܫܠܸܡ ܠܒ̣ܵܒܹܠ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܥܲܠ ܥܵܡܘܼ̈ܕܹܐ: ܘܥܲܠ ܝܲܡܵܐ: ܘܥܲܠ ܡܲܓ̇ܣܹ̈ܐ: ܘܥܲܠ ܫܲܪܟܵܐ ܕܡܵܐܢܹ̈ܐ ܕܐܸܫܬ̇ܚܲܪܘ ܒܲܩܪܝܼܬ̣ܵܐ ܗܵܕܹܐ.


text:
ܕܠܵܐ ܢ̣ܣܲܒ݂ ܐܸܢܘܿܢ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܟܲܕ݂ ܫ̣ܒ̣ܵܐ ܠܝܘܿܟܲܢܝܵܐ ܒܲܪ ܝܘܿܝܵܩܝܼܡ ܡܲܠܟܵܐ ܕܲܝܗܘܼܕ݂ܵܐ ܡ̣ܢ ܐܘܿܪܸܫܠܸܡ ܠܒ̣ܵܒܹܠ: ܘܲܠܟ݂ܠܗܘܿܢ ܪܵܘܖ̈ܒ̣ܵܢܹܐ ܕܲܝܗܘܼܕ݂ܵܐ ܘܕ݂ܐܘܿܪܸܫܠܸܡ.


text:
ܗܵܟܲܢܵܐ ܐܵܡܲܥܪ ܡܵܪܝܵܐ ܚܲܝܠܬܵܢܵܐ ܐܲܠܵܗܵܐ ܕܝܼܣܪܵܝܹܠ: ܥܲܠ ܡܵܐܢܹ̈ܐ ܕܐܸܫܬ̇ܚܲܪ ܒܒܲܝܬܹ̇ܗ ܕܡܵܪܝܵܐ: ܘܲܒ̣ܒܹܝܬ̣ ܡܲܠܟܵܐ ܕܲܝܗܘܼܕ݂ܵܐ: ܘܕ݂ܐܘܿܪܸܫܠܸܡ.


text:
ܠܒ̣ܵܒܹܠ ܢܸܙܠ̄ܘܼܢ: ܘܬܲܡܵܢ ܢܸܗܘܘܿܢ ܥܕܲܡܵܐ ܠܝܵܘܡܵܐ ܕܐܸܦܩܘܿܕ݂ ܐܸܢܘܿܢ ܐܵܡܲ݁ܪ ܡܵܪܝܵܐ: ܘܐܲܣܸܩ ܐܸܢܘܿܢ ܘܐܲܗܦܸܟ݂ ܐܸܢܘܿܢ ܠܐܲܬ̣ܪܵܐ ܗܵܢܵܐ .


text:
ܘܲܗܘ̤ܵܐ ܒܫܲܢ̄ܬܵܐ ܗܵܝ̇: ܒܪܹܫ ܡܲܠܟܘ̇ܬܹܗ ܕܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܒܫܲܢ̄ܬܵܐ ܪܒ̣ܝܼܥܵܝܬܵܐ ܒܝܲܪܚܵܐ ܕܚܲܡܫܵܐ: ܐܸܡ݂ܲܪ ܠܝܼ ܚܲܢܲܢܝܵܐ ܒܲܪ ܥܵܙܘܿܪ ܢܒ̣ܝܵܐ ܕܲܓܵܠܵܐ ܕܡ̣ܢ ܓܲܒ̣ܥܘܿܢ: ܒܒܲܝܬܹ̇ܗ ܕܡܵܪܝܵܐ: ܠܥܹܝܢ ܟܵܗܢܹ̈ܐ ܘܲܠܥܹܝܢ ܟܠܹܗ ܥܲܡܵܐ.


text:
ܡܸܟܵܐ ܠܬܲܪܬܹ̇ܝܢ ܫܢܝܼ̈ܢ: ܡܲܗܦܸــܟ݂ ܐ̄ܢܵܐ ܠܐܲܬ̣ܪܵܐ ܗܵܢܵܐ: ܟܠܗܘܿܢ ܡܵܐܢܹ̈ܐ ܕܒܲܝܬܹ̇ܗ ܕܡܵܪܝܵܐ: ܕܲܢܣܲܒ̣ ܢܒ̣ܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܡ̣ܢ ܐܲܬ̣ܪܵܐ ܗܵܢܵܐ: ܘܐܵܘܒܸ̇ܠ ܐܸܢܘܿܢ ܠܒ̣ܵܒܹܠ.


text:
ܥܲܡ ܝܘܿܟܲܢܝܵܐ ܒܲܪ ܝܘܿܝܵܩܝܼܡ ܡܲܠܟܵܐ ܕܲܝܗܘܼܕ݂ܵܐ: ܘܲܠܟ݂ܠܵܗ̇ ܫܒ̣ܝܼܬ̣ܵܐ ܕܲܝܗܘܼܕ݂ܵܐ ܕܐܸܙܲܠ̣ܘ ܠܒ̣ܵܒܹܠ: ܡܲܗܦܸـܟ݂ ܐ̄ܢܵܐ ܠܐܲܬ̣ܪܵܐ ܗܵܢܵܐ ܐܵܡܲ݁ܪ ܡܵܪܝܵܐ: ܡܸܛܠ ܕܬ̣ܵܒܲܪ ܐ̄ܢܵܐ ܢܝܼܪܹܗ ܕܡܲܠܟܵܐ ܕܒ̣ܵܒܹܠ.


text:
ܘܐܸܡ݂ܲܪ ܐܹܪܲܡܝܵܐ ܢܒ̣ܝܵܐ ܠܚܲܢܲܢܝܵܐ ܢܒ̣ܝܵܐ ܕܲܓܵܠܵܐ: ܠܥܹܝܢ ܟܲܗܢܹ̈ܐ ܘܲܠܥܹܝܢ ܟܠܹܗ ܥܲܡܵܐ ܕܩܵܝ̇ܡܝܼܢ ܒܒܲܝܬܹ̇ܗ ܕܡܵܪܝܵܐ.


text:
ܘܐܸܡ݂ܲܪ ܐܸܪܲܡܝܵܐ ܐܵܡܹܝܢ: ܗܵܟܲܢܵܐ ܢܸܥܒܸ̇ܕ݂ ܡܵܪܝܵܐ܆ܢܩܝܼܡ ܡܵܪܝܵܐ ܦܸܬ̣ܓ̣ܵܡܹ̈ܐ ܕܐܸܬ̣ܢܲܒ̇ܝܼܬ̇: ܠܡܲܗܦܵܟ݂ܘܼ ܡܵܐܢܹ̈ܐ ܕܒܲܝܬܹ̇ܗ ܕܡܵܪܝܵܐ: ܘܟ݂ܠܵܗ̇ ܫܒ̣ܝܼܬܵܐ ܡ̣ܢ ܒܵܒܹܠ ܠܐܲܬ̣ܪܵܐ ܗܵܢܵܐ.


text:
ܢܒ̣ܝܹ̈ܐ ܕܲܗܘ̤ܵܘ ܩܕ݂ܵܡܲܝ ܘܲܩܕ݂ܵܡܲܝܟ ܡ̣ܢ ܥܵܠܲܡ: ܘܐܸܢܲܒ̇ܝܼܘ ܥܲܠ ܐܲܖ̈ܥܵܬ̣ܵܐ ܣܲܓ̇ܝܼܵܐ̈ܬ̣ܵܐ ܘܥܲܠ ܡܲܠܟ̇ــ̈ܘܵܬܵܟܐ ܪܘܖ̈ܒ̣ܵܬ̣ܵܐ: ܠܲܩܪܵܒ̣ܵܐ ܘܲܠܒ̣ܝܼܫܬܵܐ ܘܲܠܡܵܘܬܵܢܵܐ.


text:
ܢܒ̣ܝܼܵܐ ܕܡܸܬ̣ܢܲܒܸ̇ܐ ܫܠܵܡܵܐ: ܡܵܐ ܕܲܗܘ̤ܵܐ ܦܸܬ̣ܓ̣ܵܡܹܗ ܕܲܢܒ̣ܝܼܵܐ: ܐܸܬ̣̱ܝܼܕܲܥ ܢܒ̣ܝܵܐ ܗܵܘ̇ ܕܫܲܕ̇ܪܹܗ ܡܵܪܝܵܐ ܒܩܘܼܫܬܵܐ.


text:
ܘܐܸܡ݂ܲܪ ܚܲܢܲܢܝܵܐ ܠܥܹܝܢ ܟܠܹܗ ܥܲܡܵܐ: ܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܟܲܢܵܐ ܐܸܬ̣ܒ̇ܪܝܼܘܗܝ ܠܢܝܼܪܹܗ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܡܸܟܵܐ ܠܬܲܪܬܹ̇ܝܢ ܫܢ̈ܝܼܢ ܡ̣ܢ ܨܵܘܪܵܐ ܕܟ݂ܠܗܘܿܢ ܥܲܡܡܹ̈ܐ: ܘܐܸܙܲܠ̣ ܐܹܪܲܡܝܵܐ ܢܒ̣ܝܵܐ ܠܐܘܼܪܚܹܗ.


text:
ܘܲܗܘ̤ܵܐ ܦܸܬ̣ܓܵܡܹܗ ܕܡܵܪܝܵܐ ܥܲܠ ܐܸܪܲܡܝܵܐ ܢܒ̣ܝܼܵܐ: ܡ̣ܢ ܒܵܬܲܪ ܕܬܲܒܲܪ ܚܲܢܲܢܝܵܐ ܢܒ̣ܝܼܵܐ ܕܲܓܵܠܵܐ ܚܢܵܩܹ̈ܐ ܡ̣ܢ ܨܵܘܪܹܗ ܕܐܹܪܲܡܝܵܐ ܢܒ̣ܝܼܵܐ.


text:
ܙܸܠ ܘܐܸܡ݂ܲܪ ܠܚܲܢܲܢܝܵܐ ܢܒ̣ܝܼܵܐ ܕܲܓܵܠܵܐ: ܗܵܟܲܢܵܐ ܐܵܡܲ݁ܪ ܡܵܪܝܵܐ: ܚܢܵܩܹ̈ܐ ܕܩܲܝܣܵܐ ܕܬܲܒܲـ̣ܪܬ̇: ܥܒܸܕ݂ ܚܠܵܦܲܝܗܘܿܢ ܢܝܼܪܵܐ ܕܦܲܪܙܠܵܐ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ ܨܒ̣ܵܐܘܼܬ̣ ܐܲܠܵܗܵܐ ܕܝܼܣܪܵܝܹܠ: ܢܝܼܪܵܐ ܕܦܲܪܙܠܵܐ ܝܸܗ̄ܒܹ̇ܬ̣ ܥܲܠ ܨܵܘܪܵܐ ܕܟ݂ܠܗܘܿܢ ܥܲܡܡܹ̈ܐ ܗܵܠܹܝܢ: ܠܡܸܦܠܲܚ ܠܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܢܸܦ̱ܠܚܘܼܢܹܗ. ܘܐܵܦ ܚܲܝ̄ܘܬ̣ܵܐ ܕܕܲܒ̣ܪܵܐ ܝܸܗ̄ܒܹ̇ܬ̣ ܠܹܗ ܠܡܸܦ̱ܠܚܹܗ.


text:
ܘܐܸܡ݂ܲܪ ܐܹܪܲܡܝܵܐ ܢܒ̣ܝܼܵܐ ܠܚܲܢܲܢܝܵܐ ܢܒ̣ܝܼܵܐ ܕܲܓܵܠܵܐ: ܫܡܲܥ ܚܲܢܲܢܝܵܐ: ܫܲܕ̇ܪܵܟ݂ ܡܵܪܝܵܐ: ܘܐܲܢ̄ܬ̇ ܐܲܬ̣ܟܸܠܬܵܝܗܝ ܠܥܲܡܵܐ ܗܵܢܵܐ ܥܲܠ ܫܘܼܩܪܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܫܵـ̇ܕܹܐ ܐ̄ܢܵܐ ܠܵܟ݂ ܡ̣ܢ ܐܲܦܲܝ̈ ܐܲܪܥܵܐ: ܫܲܢ̄ܬܵܐ ܗܵܕܹܐ ܡܵـ̇ܐܹܬ̣ ܐܲܢ̄ܬ̇: ܕܥܵܘ̣ܠܵܐ ܡܲܠܸܠܬ̇ ܩܕ݂ܵܡ ܡܵܪܝܵܐ.


text:
ܘܗܵܠܹܝܢ ܦܸܬ̣ܓ̣ܵܡܲܝ̈ ܐܸܓܲܪܬܵܐ ܕܫܲܕܲܪ ܐܹܪܲܡܝܵܐ ܢܒ̣ܝܼܵܐ ܡ̣ܢ ܐܘܿܪܸܫܠܸܡ ܠܒ̣ܵܒܹܠ: ܠܘܵܬ̣ ܫܲܪܟܵܐ ܕܣܵܒܹ̈ܐ ܕܲܫܒ̣ܝܼܬܵܐ: ܘܲܠܘܵܬ̣ ܟܵܗܢܹ̈ܐ: ܘܲܠܘܵܬ̣ ܢܒ̣ܝܹ̈ܐ ܕܲܓܵܠܹ̈ܐ: ܘܲܠܘܵܬ̣ ܟܠܹܗ ܥܲܡܵܐ ܕܲܫܒ̣ܵܐ ܢܒ̣ܘܼܟܲܕ݂ܢܵܨܲܪܡܲܠܟܵܐ ܕܒ̣ܵܒܹܠ ܡ̣ܢ ܐܘܿܪܹܫܠܹܡ ܠܒ̣ܵܒܹܠ.


text:
ܡ̣ܢ ܒܵܬܲܪ ܕܲܢ̣ܦܲܩ ܝܘܿܟܲܢܝܵܐ ܡܲܠܟܵܐ ܘܡܲܠܟܬ̣ܵܐ: ܘܲܡܗܲܝܡܢܹ̈ܐ ܘܪܵܘܖ̈ܒ̣ܵܢܹܐ ܕܲܝܗܘܼܕ݂ܵܐ ܘܕ݂ܐܘܿܪܸܫܠܸܡ: ܘܐܘܼܡܵܢܹ̈ܐ ܘܕܲܚܫܹ̈ܐ ܡ̣ܢ ܐܘܿܪܸܫܠܸܡ.


text:
ܒܝܲܕ݂ ܐܲܠܲܥܣܵܐ ܒܲܪ ܫܵܦܵܢ: ܘܲܓ̣ܡܲܪܝܵܐ ܒܲܪ ܚܹܠܲܩܝܵܐ: ܕܫܲܕܲܪ ܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ ܠܘܵܬ̣ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܠܒ̣ܵܒܹܠ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܨܒ̣ܵܐܘܼܬ̣ ܐܲܠܵܗܵܐ ܕܝܼܣܪܵܝܹܠ: ܠܟ݂ܠܵܗ̇ ܫܒ̣ܝܼܬ̣ܵܐ ܕܐܸܫܬܲܒ̣ܝܲܬ̤ ܡ̣ܢ ܐܘܿܪܸܫܠܸܡ ܠܒ̣ܵܒܹܠ.


text:
ܘܣܲܒ̣ܘ ܢܸܫܹ̈ܐ ܘܐܵܘܠܸܕ݂ܘ ܒ̈ܢܲܝܵܐ ܘܲܒ̣̈ܢܵܬ̣ܵܐ: ܣܲܒ̣ܘ ܠܲܒ̣ܢܲܝ̈ܟ̇ܘܿܢ ܢܸܫܹ̈ܐ: ܘܲܒ̣̈ܢܵܬ̣ܟ݂ܘܿܢ ܗܲܒ̣ܘ ܠܓܲܒ̣ܖܹ̈ܐ: ܘܢܵܘܠܕ݂ܘܼܢ ܒ̈ܢܲܝܵܐ ܘܲܒ̣̈ܢܵܬ̣ܵܐ: ܘܲܣܓ̣ܵܘ ܬܲܡܵܢ ܘܠܵܐ ܬܸܙ̱ܥܪܘܼܢ.


text:
ܘܲܫܐܲܠܘ ܒܲܫܠܵܡܵܗ̇ ܕܲܩܪܝܼܬ̣ܵܐ ܕܲܫܒ̣ܝܼܬ̣ܟ݂ܘܿܢ ܬܲܡܵܢ: ܘܨܲܠܵܘ ܥܠܹܝܗ̇ ܩܕ݂ܵܡ ܡܵܪܝܵܐ: ܕܒܲܫܠܵܡܵܗ̇ ܢܸܗܘܸܐ ܠܟ݂ܘܿܢ ܫܠܵܡܵܐ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܠܵܐ ܢܲܛܥܘܿܢܵܟ݂ܘܿܢ ܢܒ̣ܝܹ̈ܐ ܕܒܲܝܢܵܬ̣ܟ݂ܘܿܢ: ܘܩܵܨܘܿܡܲܝ̈ܟ̇ܘܿܢ: ܘܠܵܐ ܬܸܫ̱ܡܥܘܼܢ ܠܚܸܠܡܲܝ̈ܟ̇ܘܿܢ ܕܐܲܢ̄ܬ̇ܘܿܢ ܚܵܠܡܝܼܢ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܸܡܲܬ̣ܝ ܕܡܲܠ̈ܝܵܢ ܠܒ̣ܵܒܹܠ ܫܲܒ̣ܥܝܼܢ ܫܢܝܼ̈ܢ: ܐܸܦܪܘܿܩܟ݂ܘܿܢܘܐܲܩܝܼܡ ܥܠܲܝܟ̇ܘܿܢ ܦܸܬ̣ܓ̣ܵܡܹ̈ܐ ܛܵܒܹ̈ܐ: ܠܡܲܗܦܵܟ݂ܘܼܬ̣ܟ݂ܘܿܢ ܠܐܲܬ̣ܪܵܐ ܗܵܢܵܐ.


text:
ܡܸܛܠ ܕܐܸܢܵܐ ܝܵܕܲܥ ܐ̄ܢܵܐ ܡܲܚܫܲܒ̣ܬ̣ܵܐ ܕܡܵܬ̣ܚܲܫܲܒ̣ ܐ̄ܢܵܐ ܥܠܲܝܟ̇ܘܿܢ ܐܵܡܲ݁ܪ ܡܵܪܝܵܐ: ܡܲܚܫܲܒ̣ܬ̣ܵܐ ܕܲܫܠܵܡܵܐ ܘܠܵܐ ܕܒ̣ܝܼܫܬܵܐ: ܠܡܸܬܲܠ ܠܟ݂ܘܿܢ ܠܚܲܪܬ̣ܵܐ ܣܲܒ̣ܪܵܐ.


text:
ܘܐܲܗܦܸـܟ݂ ܫܒ̣ܝܼܬ̣ܟ݂ܘܿܢ: ܘܐܹܟܲܢܸܫܟ݂ܘܿܢ ܡ̣ܢ ܟܠܗܘܿܢ ܥܲܡܡܹ̈ܐ: ܘܡ̣ܢ ܟܠ ܬܲܖ̈ܥܵܬ̣ܵܐ ܕܒܲܕܲܪܬ̇ܟ݂ܘܿܢ ܠܬܲܡܵܐ ܐܵܡܲ݁ܪ ܡܵܪܝܵܐ: ܘܐܲܗܦܸܟ݂ܘܿܢ ܠܐܲܬ̣ܪܵܐ ܕܐܲܫܒ̇ܝܼܬ̇ܟ݂ܘܿܢ ܡ̣ܢ ܬܲܡܵܢ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܥܲܠ ܡܲܠܟܵܐ ܕܝܵـ̇ܬܹܒ̣ ܥܲܠ ܟܘܼܪܣܝܹܗ ܕܕ݂ܵܘܝܼܕ݂: ܘܥܲܠ ܟܠܹܗ ܥܲܡܵܐ ܕܝܵـ̇ܬܹܒ̣ ܒܲܩܪܝܼܬ̣ܵܐ ܗܵܕܹܐ: ܐܲܚܲܝ̈ܟ̇ܘܿܢ ܐܲܝܠܹܝܢ ܕܠܵܐ ܢܦܲܩ̣ܘ ܥܲܡܟ݂ܘܿܢ ܒܲܫܒ̣ܝܼܬ̣ܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ: ܗܵܐ ܡܫܲܕܲܪ ܐ̄ܢܵܐ ܥܠܲܝܗܘܿܢ ܚܲܪܒܵܐ: ܘܟܲܦܢܵܐ: ܘܡܲܘܬܵܢܵܐ: ܘܐܸܥܒܸ̇ܕ݂ ܐܸܢܘܿܢ ܐܲܝܟ݂ ܬܹܐܢܹ̈ܐ ܒܝܼ̈ܫܵܬ̣ܵܐ ܕܠܵܐ ܡܸܬ̣ܐܲܟ݂̈ܠܵܢ ܡ̣ܢ ܒܝܼܫܘܼܬ̣ܗܹܝܢ.


text:
ܘܐܸܪܕ̇ܘܿܦ ܒܵܬ̣ܲܪܗܘܿܢ ܒܚܲܪܒܵܐ: ܘܲܒ̣ܟܲܦܢܵܐ: ܘܲܒ̣ܡܵܘܬܵܢܵܐ: ܘܐܸܬܸ̇ܠ ܐܸܢܘܿܢܠܙܵܘܸܥܬ̣ܵܐ ܠܟ݂ܠܗܹܝܢ ܡܲܠ̈ܟ̇ܘܵܬ̣ܵܐ ܕܐܲܪܥܵܐ: ܠܬܸܡܗܵܐ ܘܲܠܠܵܘܛܬ̣ܵܐ: ܘܲܠܚܸܣܕܵܐ: ܘܲܠܡܲܫܪܘܿܩܝܼܬ̣ܵܐ: ܒܟ݂ܠܗܘܿܢ ܥܲܡܡܹ̈ܐ ܕܒܲܕܪܹܬ̣ ܐܸܢܘܿܢ ܠܬܲܡܵܢ


text:
ܥܲܠ ܕܠܵܐ ܫ̣ܡܲܥܘܦܸܬ̣ܓ̣ܵܡܲܝ̈: ܘܫܲـ̇ܕ̇ܪܹܬ̣ ܠܘܵܬ̣ܗܘܿܢ ܟܠܗܘܿܢ ܥܲܒ̣ܕܲܝ̈ ܢܒ̣ܝܹ̈ܐ: ܩܲܕ̇ܡܹ̇ܬ̣ ܘܫܲܕܪܹܬ̣: ܘܠܵܐ ܫ̣ܡܲܥܘ ܐܸܢܘܿܢ ܐܵܡܲ݁ܪ ܡܵܪܝܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܥܲܠ ܐܵܚܵܒ̣ ܒܲܪ ܩܘܿܠܝܼܵܐ: ܘܥܲܠ ܨܹܕܲܩܝܵܐ ܒܲܪ ܡܥܲܣܝܵܐ: ܕܡܸܬ̣ܢܲܒܹ̇ܝܢ ܠܟ݂ܘܿܢ ܒܫܹܡܝ ܒܫܘܼܩܪܵܐ: ܗܵܐ ܡܲܫܠܸܡ ܐ̄ܢܵܐ ܠܗܘܿܢ ܒܐܝܕ݂ܵܐ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܲܢܩܲܛܸܠ ܐܸܢܘܿܢ ܒܚܲܪܒܵܐ ܠܥܹܢܲܝ̈ܟ̇ܘܿܢ.


text:
ܘܢܸܗܘܘܿܢ ܠܠܵܘܛܬܵܐ ܠܟ݂ܠܵܗ̇ ܫܒ̣ܝܼܬ̣ܵܐ ܕܲܝܗܘܼܕ݂ܵܐ ܕܲܒ̣ܒ̣ܵܒܹܠ: ܘܢܹܐܡܪܘܼܢ ܥܲـ̣ܒ̣ܕܲܟ݂ ܡܵܪܝܵܐ ܐܲܝܟ݂ ܨܹܕܲܩܝܵܐ ܘܐܲܝܟ݂ ܐܲܚܵܒ̣: ܕܛܲܓܸ̇ܢ ܐܸܢܘܿܢ ܡܲܠܟܵܐ ܕܒ̣ܵܒܹܠ ܒܢܘܼܪܵܐ.


text:
ܥܲܠ ܕܲܥܒܲܕ݂ܘ ܥܵܘ̣ܠܵܐ ܒܝܼܣܪܵܝܹܠ: ܘܓ̣ܵܪܘ ܢܸܫܲܝ̈ ܚܲܒ̣ܖ̈ܲܝܗܘܿܢ: ܘܡܲܠܸܠ̣ܘ ܦܸܬ̣ܓ̣ܵܡܹ̈ܐ ܒܫܹܡܝ ܒܫܘܼܩܪܵܐ ܕܠܵܐ ܦܲـ̇ܩܕܹܬ̣ ܐܸܢܘܿܢ: ܘܐܸܢܵܐ ܝܵܕܲܥ ܐ̄ܢܵܐ ܘܣܵـ̇ܗܹܕ݂ ܐ̄ܢܵܐ ܐܵܡܲ݁ܪ ܡܵܪܝܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܘܫܲܕܲܪ ܒܲܫܡܹܗ ܐܸܓܲܪܬܵܐ ܠܟ݂ܠܹܗ ܥܲܡܵܐ ܕܒ̣ܐܘܿܪܸܫܠܸܡ: ܘܠܲܨܦܲܢܝܵܐ ܒܲܪ ܡܥܲܣܝܵܐ ܟܵܗܢܵܐ: ܘܲܠܟ݂ܵܗܢܹ̈ܐ.


text:
ܡܵܪܝܵܐ ܐܲܩܝܼܡܵܟ݂ ܟܵܗܢܵܐ ܚܠܵܦ ܝܘܿܝܵܕ݂ܵܥ ܟܵܗܢܵܐ: ܕܬܸܗܘܸܐ ܦܵܩܘܿܕ݂ܵܐ ܒܒܲܝܬܹ̇ܗ ܕܡܵܪܝܵܐ: ܥܲܠ ܟܠ ܐ̄ܢܵܫ ܕܡܸܬ̣ܢܲܒܸ̇ܐ ܘܡܸܫܬܲܛܹܐ ܒܕܲܓܵܠܘܼܬ̣ܵܐ: ܘܬܲܪܡܹܝܘܗܝ ܒܹܝܬ̣ ܐܲܣܝܼܖܹ̈ܐ: ܘܒܲܚܒ̣ܘܼܫܝܵܐ.


text:
ܡܸܛܠ ܕܗܵܐ ܫܵـ̇ܠܲܚ ܠܲܢ ܠܒ̣ܵܒܹܠ: ܕܢܘܼܓ̣ܪܵܐ ܗܵܘܹ̇ܝܢ ܐܲܢ̄ܬ̇ܘܿܢ ܬܲܡܵܢ: ܒܢܵܘ ܒܵـ̈ܬܹ̇ܐ ܘܬܸܒ̣ܘ: ܘܨܘܿܒ̣ܘ ܓܲܢܹ̈ܐ ܘܐܲܟ݂ܘܿܠܘ ܦܹܐܖ̈ܲܝܗܹܝܢ.


text:
ܫܠܘܿܚ ܠܟ݂ܠܵܗ̇ ܫܒ̣ܝܼܬ̣ܵܐ: ܗܵܟܲܢܵܐ ܐܵܡܲ݁ܪ ܡܵܪܝܵܐ ܠܲܫܡܲܥܝܵܐ ܢܲܚܡ̄ܠܵܝܵܐ: ܥܲܠ ܕܐܸܬ̣ܢܲܒ̇ܝܼ ܠܟ݂ܘܿܢ ܫܡܲܥܝܵܐ ܡܸܕܸܡ ܕܐܸܢܵܐ ܠܵܐ ܫܲܕܲܪܬܹ̇ܗ: ܘܐܲܬ̣ܟܸ̇ܠܟ݂ܘܿܢ ܥܲܠ ܫܘܼܩܪܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܦܵܩܹܕ݂ ܐ̄ܢܵܐ ܥܲܠ ܫܡܲܥܝܵܐ ܢܲܚܡ̄ܠܵܝܵܐ: ܘܥܲܠ ܙܲܪܥܹܗ: ܕܠܵܐ ܢܸܗܘܸܐ ܠܹܗ ܓܒܲܪ ܕܝܵـ̇ܬܹܒ̣ ܒܓ̣ܵܘ ܥܲܡܵܐ ܗܵܢܵܐ: ܘܠܵܐ ܢܸܚܙܸܐ ܒܛܵܒ̣ܬ̣ܵܐ ܕܥܵܒܹܕ݂ ܐ̄ܢܵܐ ܠܥܲܡܝ ܐܵܡܲ݁ܪ ܡܵܪܝܵܐ: ܡܸܛܠ ܕܥܵܘ̣ܠܵܐ ܡܲܠܸܠ̣ ܥܲܠ ܡܵܪܝܵܐ.


text:
ܡܸܛܠ ܕܗܵܐ ܝܵܘ̈ܡܵܬ̣ܵܐ ܐܵܬܹ݁ܝܢ ܐܵܡܲ݁ܪ ܡܵܪܝܵܐ: ܘܐܲܗܦܸـܟ݂ ܫܒ̣ܝܼܬ̣ܵܐ ܕܥܲܡܝ ܝܼܣܪܵܝܹܠ: ܘܕܲܝܗܘܼܕ݂ܵܐ ܐܵܡܲ݁ܪ ܡܵܪܝܵܐ: ܘܐܲܗܦܸـܟ݂ ܐܸܢܘܿܢ ܠܐܲܪܥܵܐ ܕܝܸܗ̄ܒܹ̇ܬ̣ ܠܐܲܒ̣ܵܗܲܝ̈ܗܘܿܢ: ܘܢܹܐܪܬ̇ܘܢܵܗ̇.


text:
ܫܲܐܸܠܘ ܘܲܚܙܵܘ ܐܸܢ ܝܵـ̇ܠܹܕ݂ ܕܸܟ݂ܪܵܐ܆ܡܸܛܠ ܡܵܢܵܐ ܚܙܹܝ̇ܬ̣ ܟܠ ܓܒܲܪ ܣܝܼ̈ܡܵܢ ܐܝܼܕ݂ܵܘ̈ܗܝ ܥܲܠ ܓܸܣܵܘ̈ܗܝ ܐܲܝܟ݂ ܝܵܠܹܕܬܵܐ: ܘܐܸܬ̣ܗ̱ܦܸܟ݂ ܟܠܗܹܝܢ ܐܲܦܹ̈ܐ ܠܝܲܩܕܵܢܵܐ.


text:
ܘܢܸܗܘܸܐ ܒܝܵܘܡܵܐ ܗܵܘ̇ ܐܵܡܲ݁ܪ ܡܵܪܝܵܐ ܨܒ̣ܵܐܘܼܬ̣: ܐܸܬ̣ܒܲܪ ܢܝܼܪܹܗ ܡ̣ܢ ܨܵܘܪܵܟ݂: ܘܲܚܢܵܩܲܝ̈ܟ ܐܹܦܲܣܸܩ: ܘܠܵܐ ܢܫܲܥܒ̇ܕ݂ܘܼܢ ܐܸܢܘܿܢ ܬܘܼܒ̣ ܢܘܼܟ݂ܖ̈ܵܝܹܐ.


text:
ܘܐܲܢ̄ܬ̇ ܠܵܐ ܬܸܕ݂ܚܲܠ ܥܲܒ̣ܕ̇ܝ ܝܲܥܩܘܿܒ̣ ܐܵܡܲ݁ܪ ܡܵܪܝܵܐ: ܘܠܵܐ ܬܵܬ̇ܒܲܪ ܝܼܣܪܵܝܹܠ: ܕܗܵܐ ܦܵܪܹܩ ܐ̄ܢܵܐ ܠܵܟ݂ ܡ̣ܢ ܪܘܼܚܩܵܐ: ܘܲܠܙܲܪܥܵܟ݂ ܡ̣ܢ ܐܲܪܥܵܐ ܕܲܫܒ̣ܝܼܬ̣ܗܘܿܢ: ܘܢܸܬܸ̇ܒ̣ ܝܲܥܩܘܿܒ̣ ܘܢܸܫܠܸܐ ܘܢܸܫܟܲܬ̣ ܘܢܸܬ̇ܬ̇ܢܝܼܚ: ܘܠܵܐ ܢܸܗܘܸܐ ܠܹܗ ܡܲܗܪܵܢܵܐ.


text:
ܘܐܲܢ̄ܬ̇ ܠܵܐ ܬܸܕ݂ܚܲܠ ܥܲܒ̣ܕܝ ܝܲܥܩܘܿܒ̣ ܐܵܡܲ݁ܪ ܡܵܪܝܵܐ: ܡܸܛܠ ܕܥܲܡܵܟ݂ ܐ̄ܢܵܐ ܠܡܸܦ̱ܪܩܵܟ݂ ܐܵܡܲ݁ܪ ܡܵܪܝܵܐ: ܡܸܛܠ ܕܐܸܥܒܹ̇ܕ݂ ܓܡܘܼܪܝܵܐ ܒܟ݂ܠܗܘܿܢ ܥܲܡܡܹ̈ܐ ܕܒܲܕܲܪܬܵܟ݂ ܬܲܡܵܢ: ܘܠܵܟ݂ ܠܵܐ ܐܸܥܒܸܕ݂ ܓܡܘܼܪܝܵܐ: ܘܐܸܪܕܹܝܟ݂ ܒܕ݂ܝܼܢܵܐ ܘܲܡܙܲܟܵܝܘܼ ܠܵܐ ܐܹܙܲܟܹ̇ܝܟ݂.


text:
ܟܠܗܘܿܢ ܖ̈ܵܚܡܲܝܟ̇ܝ ܛܥ̣ܵܐܘܼܟ݂ܝ: ܘܢܲܦ̮ܫܹܟ݂ܝ ܒܵـ̇ܥܹܝܢ. ܡܸܛܠ ܕܲܡܚܘܿܬ̣ܵܐ ܕܲܒ̣ܥܸܠܕܒ̣ܵܒܹ̈ܐ ܡܚܹܝ̇ܬܹܟ݂ܝ: ܘܡܲܪܕܘܼܬ̣ܵܐ ܬܲܩܝܼܦܬܵܐ: ܥܲܠ ܕܲܣܓ̣ܝܼܘ ܚܵܘܒܲܝ̈ܟ̇ܝ: ܘܲܥ̣ܫܸܢܘ ܚܛܵܗܲܝ̈ܟ̇ܝ ܕܠܵܐ ܬܬ̣ܘܼܒ̣ܝܼܢ.


text:
ܡܵܢܵܐ ܡܲܝܠܠܲܬ̄ܝ ܥܲܠ ܬܒ̣ܵܪܹܟ݂ܝ. ܟܵܐܹ̇ܒ̣ ܗ̄ܘ̣ ܟܹܐܒܹܟ݂ܝ: ܥܲܠ ܣܘܿܓܲܐܬ̣ ܚܵܘܒܲܝ̈ܟ̇ܝ: ܘܕܲܥ̣ܸܫܸܢܘ ܚܛܵܗܲܝ̈ܟ̇ܝ: ܥܸـ̇ܒ̣ܕܹܬ̣ ܠܹܟ݂ܝ ܗܵܠܹܝܢ.


text:
ܡܸܛܠ ܗܵܢܵܐ ܟܠ ܐܵܟ݂ܘܿܠܲܝ̈ܟ̇ܝ ܢܸܬ̣ܐܲܟ݂ܠܘܼܢ: ܘܟ݂ܠܗܘܿܢ ܒܥܸܠܕܒ̣ܵܒܲܝ̈ܟ̇ܝ ܒܫܸܒ̣ܝܵܐ ܢܹܐܙܠܘܼܢ: ܘܢܸܗܘܘܿܢ ܕܵܝܘܿܫܲܝ̈ܟ̇ܝ ܠܲܕܝܵܫܵܐ: ܘܟ݂ܠܗܘܿܢ ܒܵܙܘܿܙܲܝ̈ܟ̇ܝ ܐܸܬܸ̇ܠ ܠܒܸܙܬ̣ܵܐ.


text:
ܡܸܛܠ ܕܐܲܣܸܩ ܠܹܟ݂ܝ ܐܵܣܝܘܼܬ̣ܵܐ: ܘܡ̣ܢ ܡܚܘܿܬܹܟ݂ܝ ܐܲܣܹܝܟ݂ܝ ܐܵܡܲ݁ܪ ܡܵܪܝܵܐ: ܡܸܛܠ ܕܲܕ݂ܚܝܼܩܬܵܐ ܩ̣ܪܵܐܘܼܟ݂ܝ: ܨܸܗܝܘܿܢ ܗܵܝ̇ ܕܬ̣ܵܒ̣ܘܿܥܵܐ ܠܲܝܬ̇ ܠܵܗ̇.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܗܵܐ ܡܲܗܦܸـܟ݂ ܐ̄ܢܵܐ ܫܒ݂ܝܼܬ̣ܵܐ ܕܡܲܫܟ̇ܢܹܗ ܕܝܲܥܩܘܿܒ̣: ܘܥܵـ̇ܒܹܕ݂ ܐ̄ܢܵܐ ܠܹܗ ܐܲܝܟ݂ ܕܡ̣ܢ ܩܕ݂ܝܼܡ: ܘܥܲܠ ܡܲܫܟ̇ܢܵܘ̈ܗܝ ܐܹܪܲܚܹܡ: ܘܬܸܬ̣ܒ̇ܢܸܐ ܩܪܝܼܬ̣ܵܐ ܥܲܠ ܬܸܠܠܵܗ̇: ܘܢܵܘܣܵܐ ܒܙܸܕ݂ܩܹܗ ܢܸܬ̣ܩܲܢ.


text:
ܘܬܸܦܘܿܩ ܡܸܢܗܘܧܢ ܬܵܘܕܝܼܬ̣ܵܐ: ܘܩܵܠܵܐ ܕܲܡܫܲܒ̇ܚܵܢܹ̈ܐ: ܘܐܲܣܓܸ̇ܐ ܐܸܢܘܿܢ ܘܠܵܐ ܢܸܙܥ̱ܪܘܼܢ: ܘܐܲܥܫܸܢ ܐܸܢܘܿܢ ܘܠܵܐ ܢܵܒ̣ܨܪܘܼܢ.


text:
ܘܢܸܗܘܘܿܢ ܒܢܲܝ̈ܗܘܿܢ ܐܲܝܟ݂ ܕܡ̣ܢ ܩܕ݂ܝܼܡ: ܘܥܹܕܲܬ̣ܗܘܿܢ ܩܕ݂ܵܡܲܝ ܬܸܬ̣ܩܲܢ: ܘܐܸܦܩܘܿܕ݂ ܥܲܠ ܟܠܗܘܿܢ ܐܵܠܘܿܨܲܝ̈ܗܘܿܢ.


text:
ܘܢܸܗܘܸܐ ܡܲܠܟ̇ܗܘܿܢ ܡܸܢܗܘܿܢ: ܘܫܲܠܝܼܛܗܘܿܢ ܡ̣ܢ ܒܲܝܢܲܬ̣ܗܘܿܢ ܢܸܦܘܿܩ: ܘܐܹܩܲܪܒ̣ܝܼܘܗܝ ܘܢܸܬ̣ܩܲܪܲܒ̣ ܠܘܵܬ̣ܝ: ܡܸܛܠ ܕܐܲܦܢܸܐ ܠܸܒܹ̇ܗ ܐܵܡܲ݁ܪ ܡܵܪܝܵܐ.


text:
ܡܲـ̣ܢܘܼ ܓܹܝܪ ܐܲܦܢܝܼ ܠܸܒܹ̇ܗ ܠܕܸܚܠܲܬ̣ܝ ܘܐܸܢܵܐ ܕܚܲܩ̇ܬܹ̇ܗ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ.<br/>ܗܵܐ ܥܲܠܥܵܠܹܗ ܒܚܸܡܬ̣ܵܐ ܢܵܦ̇ܩܵܐ: ܘܥܲܠܥܵܠܵܐ ܡܸܬ̣ܓܵܘܙܠܵܐ: ܥܲܠ ܪܹܫܵܐ ܕܖ̈ܲܫܝܼܥܹܐ ܬܸܬ̇ܢܝܼܚ.


text:
ܠܵܐ ܬܸܗܦܘܿܟ݂ ܚܸܡܬ̣ܵܐ ܕܪܘܼܓ̣ܙܹܗ ܕܡܵܪܝܵܐ ܥܕܲܡܵܐ ܕܢܸܥܒܸ̇ܕ݂: ܘܲܥܕܲܡܵܐ ܕܲܢܩܝܼܡ ܬܲܪܥܝܼܬ̣ܵܐ ܕܠܸܒܹ̇ܗ: ܒܐܚܪܵܝܑܼܬ̣ ܝܵܘ̈ܡܵܬ̣ܵܐ ܬܸܬ̣ܒܲܝܢܘܼܢ ܒܹܗ.


text:
ܒܙܲܒ̣ܢܵܐ ܗܵܘ ܐܵܡܲ݁ܪ ܡܵܪܝܵܐ: ܐܸܗܘܸܐ ܐܲܠܵܗܵܐ ܠܟܵܠܗܹܝܢ ܫܲܖ̈ܒ̣ܵܬ̣ܵܐ ܕܝܼܣܪܵܝܹܠ: ܘܗܸܢ̣ܘܿܢ ܢܸܗܘܘܿܢ ܠܝܼ ܥܲܡܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܸܫـ̣ܟܲܚ ܖ̈ܲܚܡܹܐ ܒܡܲܕ݂ܒܪܵܐ ܥܲܡܵܐ ܕܐܸܬ̣ܦܲܨܝܼ ܡ̣ܢ ܚܲܪܒܵܐ: ܐܸܙܲܠ̣ ܒܫܸܒ̣ܝܵܐ ܝܼܣܪܵܝܹܠ.


text:
ܡ̣ܢ ܪܘܼܚܩܵܐ ܡܵܪܝܵܐ ܐܸܬ̣ܚ̄ܙܝܼ ܠܝܼ: ܘܐܸܡ݂ܲܪ ܠܝܼ: ܪܸܚ̱ܡܬ̣ܵܐ ܕܥܵܠܡܵܐ ܪܚܸܡ̇ܬܹ̇ܟ݂ܝ: ܡܸܛܠ ܗܵܢܵܐ ܢܓܲܕܬܹ̇ܟ݂ܝ ܠܛܲܝܒ̇ܘܼܬ̣ܵܐ.


text:
ܬܸܘ̣ܒ̣ ܐܹܒ̣ܢܹܝܟ݂ܝ ܘܬܸܬ̣ܒ̇ܢܹܝܢ ܒܬ̣ܘܼܠܬܵܐ ܕܝܼܣܪܵܝܹܠ: ܬܘܼܒ݂ ܬܸܨܛܲܒ̇ܬ̣ܝܼܢ ܒܬܲܨܒ̇ܝܼܬ̣ܵܐ: ܘܬܸܦܩܝܼܢ ܒܲܟ݂ܢܘܼܫܬܵܐ ܕܲܡܫܲܒ̇ܚܵܢܹ̈ܐ.


text:
ܡܸܛܠ ܕܲܥܬ̣ܝܪܕ݂ ܗ̄ܘ̣ ܝܵܘܡܵܐ ܕܢܸܩܪܘܿܢ ܢܵܛܘܿܖܹ̈ܐ ܒܛܘܼܪܵܐ ܕܐܲܦܪܹܝܡ: ܘܢܹܐܡܪܘܼܢ: ܩܘܼܡܘ ܢܸܣܲܩ ܠܨܸܗܝܘܿܢ ܠܘܵܬ̣ ܡܵܪܝܵܐ ܐܲܠܵܗܲܢ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ: ܫܲܒܲܚܘ ܕܒܹܝܬ̣ ܝܵܥܩܘܼܒ̣ ܒܚܲܕܘܼܬ̣ܵܐ: ܘܕ݂ܘܼܨܘ ܒܪܹܫ ܥܲܡܡܹ̈ܐ: ܐܲܫܡܲܥܘ ܘܫܲܒܲܚܘ: ܘܐܸܡܲܪܘ: ܦܪܘܿܩ ܡܵܪܝܵܐ ܠܥܲܡܵܟ݂ ܠܫܲܪܟܹ̇ܗ ܕܝܼܣܪܵܝܹܠ.


text:
ܗܵܐ ܡܲܝܬܹ̇ܐ ܐ̄ܢܵܐ ܠܗܘܿܢ ܡ̣ܢ ܐܲܪܥܵܐ ܕܓܲܪܒܝܵܐ: ܘܐܹܟܲܢܸܫ ܐܸܢܘܿܢ ܡ̣ܢ ܣܵܘܦܹ̈ܝܗ̇ ܕܐܲܪܥܵܐ: ܘܐܵܦ ܚܓ̣ܝܼܖܹ̈ܐ ܘܲܥܘܝܼܖܹ̈ܐ ܕܐܝܼܬ̣ ܒܗܘܿܢ: ܘܲܕ݂ܒܲܛܢܵܐ ܘܲܕ݂ܝܲܠܕܵܐ ܐܲܟ݂ܚ̄ܕ݂ܵܐ: ܟܸܢܫܵܐ ܪܲܒܵܐ ܢܸܗ̄ܦܟ݂ܘܼܢ ܠܗܵܪܟܵܐ.


text:
ܒܲܒ̣ܟ݂ܵܬ̣ܵܐ ܢܹܐܙܠ̄ܘܼܢ: ܘܲܒ̣ܬܲܚܢܲܢܬܵܐ ܢܹܐܬ̣ܘܿܢ: ܐܹܕܲܒܲܪ ܐܸܢܘܿܢ ܥܲܠ ܫܒ̣̈ܝܼܠܹܐ ܕܡܲܝ̈ܵܐ: ܒܐܘܼܖ̈ܚܵܬ̣ܵܐ ܬܖ̈ܝܼܨܵܬ̣ܵܐ ܕܠܵܐ ܢܸܬ̇ܬܲܩܠܘܼܢ ܒܗܹܝܢ: ܡܸܛܠ ܕܲܗܘܹ̇ܝܬ̣ ܠܝܼܣܪܵܝܹܠ ܠܐܲܒ̣ܵܐ: ܘܐܲܦܪܹܝܡ ܗܘ̤ܵܐ ܒܘܼܟ݂ܪܝ.


text:
ܫܡܲܥܘ ܦܸܬ̣ܓܵܡܹܗ ܕܡܵܪܝܵܐ ܥܲܡܹܗ: ܘܚܵܘܵܘ ܒܓ̣ܵܙܖ̈ܵܬ̣ܵܐ ܖ̈ܲܚܝܼܩܵܬ̣ܵܐ: ܘܐܸܡܲܪܘ: ܡܲܢ ܕܒܲܕܪܹܗ ܠܝܼܣܪܵܝܹܠ ܢܟܲܢܫܝܪܘܗܝ: ܘܲܢܢܲܛܪܝܼܘܗܝ ܐܲܝܟ݂ ܪܵܥܝܵܐ ܠܲܓ̣ܙܵܪܹܗ.


text:
ܘܢܹܐܬ̣ܘܿܢ ܘܲܢܫܲܒ̇ܚܘܿܢ ܒܪܵܘܡܵܗ̇ ܕܨܸܗܝܘܿܢ: ܘܢܸܬ̣ܒܲܣܡܘܿܢ ܡ̣ܢ ܛܵܒ̣ܵـ̈ܬܹܗ ܕܡܵܪܝܵܐ: ܡ̣ܢ ܥܒ̣ܘܼܪܵܐ: ܘܡ̣̤ ܚܲܡܪܵܐ: ܘܡ̣ܢ ܡܸܫܚܵܐ: ܘܡ̣ܢ ܒܢܲܝ̈ ܥܵܢܵـ̈ܐ: ܘܬ̣ܵܘܖܹ̈ܐ: ܘܬܸܗܘܸܐ ܢܲܦ̮ܫܗܘܿܢ ܐܲܝܟ݂ ܓܲܢܲܬ̣ ܫܸܩܝܵܐ: ܘܠܵܐ ܢܵܘܣܦܘܼܢ ܬܘܼܒ̣ ܠܡܸܣܬܲܪܵܩܘܼ.


text:
ܗܵܝܕܹܝܢ ܬܸܚܕܸܐ ܒܬ̣ܘܼܠܬܵܐ ܒܚܲܕܘܼܬ̣ܵܐ: ܘܓܲܕܘܼ̈ܕܹܐ ܘܣܵܒܹ̈ܐ ܐܲܟ݂ܚ̄ܕܵܐ ܢܸܚܕ̇ܘܿܢ. ܘܐܲܗܦܸـܟ݂ ܐܸܒ̣ܠ̱ܗܘܿܢ ܠܚܲܕ݂ܘܼܬ̣ܵܐ: ܘܐܹܒܲܝܲܐ ܐܸܢܘܿܢ ܘܐܹܚܲܕܸܐ ܐܸܢܘܿܢ ܡ̣ܢ ܕܵܘܘܿܢܗܘܿܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܩܵܠܵܐ ܒܪܵܡܬܵܐ ܐܸܫܬ̇ܡܲܥ: ܐܸܠܝܵܐ ܘܲܒ̣ܟ݂ܵܬܵܐ ܡܲܪܝܼܪܬܵܐ: ܪܵܚܹܝܠ ܒܵـ̇ܟ݂ܝܵܐ ܥܲܠ ܒܢܹ̈ܝܗ̇: ܘܠܵܐ ܨܵܒ̣ܝܵܐ ܠܡܸܬ̣ܒܲܝܵܐܘܼ ܡܸܛܠ ܕܠܲܝܬ̇ ܐܸܢܘܿܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܟܠܵܝ ܩܵܠܹܟ݂ܝ ܡ̣ܢ ܒܸܟ݂ܝܵܐ: ܘܥܲܝ̈ܢܲܝܟ̇ܝ ܡ̣ܢ ܕܸܡ̱ܥܬܵܐ: ܡܸܛܠ ܕܐܝܼܬ̣ ܐܲܓ̣ܪܵܐ ܠܕܸܡܥܲܝ̈ܟ̇ܝ ܐܵܡܲ݁ܪ ܡܵܪܝܵܐ: ܘܢܸܗܦܟ݂ܘܼܢ ܡ̣ܢ ܐܲܪܥܵܠ ܕܲܒ̣ܥܸܠܕܒ̣ܵܒܹ̈ܐ.


text:
ܡܸܫܡܲܥ ܫܸܡܥܹ̇ܬ̣ ܠܐܲܦܪܹܝܡ ܕܐܵܠܹ̇ܐ: ܘܐܵܡܲ݁ܪ: ܪܕܲܝܬܵܢܝ ܡܵܪܝܵܐ ܘܐܸܬ̣ܪ̱ܕ݂ܝܼܬ̣: ܐܲܝܟܥܸܓ̣ܠܵܐ ܗܘܹ̇ܝܬ̣ ܕܠܵܐ ܡܟܲܒܲܫ: ܐܲܬ̣ܝܼܒܲܝܢܝ ܘܐܹܬ̇ܘܼܒ̣: ܡܸܛܠ ܕܐܲܢ̄ܬ̇ܘܼ ܡܵܪܝܵܐ ܐܲܠܵܗܝ.


text:
ܡܸܛܠ ܕܡ̣ܢ ܒܵܬܲܪ ܕܬ̣ܵܒܹـ̇ܬ̣ ܐܸܬ̣ܒܲܝ̇ܐܹܬ̣: ܘܡ̣ܢ ܒܵܬܲܪ ܕܝܸܕ݂ܥܹ̇ܬ̣ ܐܸܬ̇ܬ̇ܢܝܼܚܸ̇ܬ: ܒܸܗ̇ܬܹ̇ܬ̣ ܘܐܵܦ ܐܸܬ̇ܬܲܟ݂ـ̇ܣܹܬ̣: ܕܩܲܒ̇ܠܹܬ̣ ܚܸܣܕܵܐ ܕܛܲܠܝܘܼܬ̣ܝ.


text:
ܒܪܵܐ ܗ̄ܘ̣ ܠܝܼ ܝܲܩܝܼܪܵܐ ܐܲܦܪܹܝܡ: ܘܝܲܠܕܵܐ ܚܲܒ̇ܝܼܒ̣ܵܐ: ܡܸܛܠ ܕܲܒ̣ܙܲܒ̣ܢܵܐ ܕܲܡܡܲܠܸܠ ܐ̄ܢܵܐ ܒܹܗ ܡܸܬ̇ܕܟܲܪ ܐ̄ܢܵܐ ܠܹܗ: ܡܸܛܠ ܗܵܢܵܐ ܗܘ̤ܵܘ ܖ̈ܲܚܡܲܝ ܥܠܵܘܗܝ: ܘܐܹܪܲܚܸܡ ܥܠܵܘܗܝ ܐܵܡܲ݁ܪ ܡܵܪܝܵܐ.


text:
ܐܲܩܝܼܡܝ ܠܹܟ݂ܝ ܐܵܬ̤ܵܐ ܘܬܸܒ̣ܝ ܒܡܲܕ݂ܒܪܵܐ: ܗܲܒ̣ܝ ܠܸܒܹܟ݂ܝ ܠܐܘܼܪܚܵܐ ܬܪܝܼܨܬܵܐ: ܬܘܼܒ̣ܝ ܒܬ̣ܘܼܠܬܵܐ ܕܝܼܣܪܵܝܹܠ ܐܵܡܲ݁ܪ ܡܵܪܝܵܐ: ܘܬܸܒ̣ܝ ܒܩܘܼܖ̈ܝܲܝܟ̇ܝ ܗܵܠܹܝܢ.


text:
ܥܕܲܡܵܐ ܠܐܸܡܲܬ̣ܝ ܡܸܬ̣ܦܲܠܓ̣ܵܐ ܐܲܢ̄ܬ̇ܝ ܒܲܪܬ̣ܵܐ ܬܲܝܵܒ̣ܬܵܐ: ܡܸܛܠ ܕܒ̣ܵܪܹܐ ܡܵܪܝܵܐ ܚܕܲܬܵܐ ܒܐܲܪܥܵܐ: ܢܸܩܒ̇ܬ̣ܵܐ ܬܚܲܒܸ̇ܒ̣ ܓܲܒ̣ܪܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܡܸܟܹ̇ܝܠ ܢܹܐܡܪܘܼܢ ܦܸܬ̣ܓܵܡܵܐ ܗܵܢܵܐ ܒܐܲܪܥܵܐ ܕܲܝܗܘܼܕ݂ܵܐ: ܘܲܒ̣ܩܘܼܖ̈ܝܵܗ̇: ܡܵܐ ܕܡܲܗܦܸـܟܐ̄ܢܵܐ ܫܒ̣ܝܼܬ̣ܗܘܿܢ: ܢܒܲܪܟ݂ܵܟ݂ ܡܵܪܝܵܐ ܕܲܝܪܵܐ ܙܲܕܝܼܩܵܐ ܛܘܼܪܵܐ ܩܲܕܝܼܫܵܐ.


text:
ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲ݁ܪ ܡܵܪܝܵܐ: ܘܐܸܙܪܘܿܥ ܠܲܕ݂ܒܹܝܬ̣ ܝܑܼܣܪܵܝܹܠ: ܘܠܲܕ݂ܒܹܝܬ̣ ܝܑܼܗܘܼܕ݂ܵܐ: ܙܲܪܥܵܐ ܕܲܒ̣ܢܲܝ̈ ܐ̄ܢܵܫܵܐ: ܘܙܲܪܥܵܐ ܕܲܒ̣ܥܝܼܪܵܐ.


text:
ܘܐܲܝܟ݂ ܕܐܸܬ̣ܪܲܥـ̇ܝܼܬ̣ ܥܠܲܝܗܘܿܢ ܠܡܸܥܩܲܪ ܐܸܢܘܿܢ: ܘܲܠܡܸܣܬܲܪ: ܘܠܲܡܣܲܚܵܦܘܼ: ܘܲܠܡܵܘܒܵܕ݂ܘ: ܘܲܠܡܲܒ̣ܐܵܫܘܼ: ܗܵܟܲܢܵܐ ܐܸܥܗܲܕ݂ ܥܠܲܝܗܘܿܢ ܠܡܸܒ̣ܢܵܐ ܘܲܠܡܸܨܲܒ̣ ܐܵܡܲ݁ܪ ܡܵܪܝܵܐ.


text:
ܗܵܐ ܝܵܘ̈ܡܵܬܵܐ ܐܵܬ݁܀ ܝܢ ܐܵܡܲܪܥ ܡܵܪܝܵܐ: ܘܐܲܩܝܼܡ ܠܲܕ݂ܒܹܝܬ̣ ܝܑܼܣܪܵܝܹܠ: ܘܠܲܕ݂ܒܹܝܬ̣ ܝܑܼܗܘܼܕ݂ܵܐ ܕܝܵܬܹܩܹܐ ܚܕܲܬܵܐ.


text:
ܠܵܐ ܐܲܝܟ݂ ܗܵܝ̇ ܕܝܵܬܹܩ܀ ܐ ܕܐܲܩـ̇ܝܪܡܹܬ̣ ܥܲܡ ܐܲܒ̣ܵܗܲܝ̈ܗܘܿܢ: ܒܝܵܘܡܵܐ ܕܸܚ̇ܕܹܬ̣ ܒܐܝܼܕܗܘܿܢ ܘܐܲܦ̇ܩܹܬ̣ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܡܸܛܠ ܕܗܸܢܘܿܢ ܒܲܛܸܠ̣ܘ ܕܝܵܬܹܩܹܐ ܕܝܼܠܝ: ܘܐܵܦ ܐܸܢܵܐ ܒܣܹܝܬ̣ ܒܗܘܿܢ ܐܵܡܲ݁ܪ ܡܵܪܝܵܐ.


text:
ܐܸܠܵܐ ܗܵܕܹܐ ܕܝܵܬܹܩܹܐ ܕܐܹܣܝܼܡ ܠܲܕ݂ܒܹܝܬ̣ ܝܼܣܪܵܝܹܠ: ܒܵܬܲܪ ܝܵܘ̈ܡܵܬ̣ܵܐ ܗܵܢ̇ܘܿܢ ܐܵܡܲ݁ܪ ܡܵܪܝܵܐ: ܐܲܬ̇ܠܝܼܘܗܝ ܠܢܵܡܘܼܣܝ ܒܓ̣ܵܘܗܘܿܢ: ܘܥܲܠ ܠܸܒܵـ̈ܘܵܬ̣ܗܘܿܢ ܐܸܟ݂ܬ̇ܒ̣ܝܼܘܗܝ: ܘܐܸܗܘܸܐ ܠܗܘܿܢ ܐܲܠܵܗܵܐ: ܘܗܸܢܘܘܿܢ ܢܸܗܘܿܢ ܠܝܼ ܥܲܡܵܐ.


text:
ܘܠܵܐ ܢܲܠܦܘܼܢ ܬܘܼܒ̣ ܓܒܲܪ ܠܐܲܚܘܼܗܝ: ܘܲܓ̣ܒܲܪ ܠܚܲܒ̣ܪܹܗ: ܘܢܹܐܡܪܘܿܢ ܕܕܲܥܘ ܠܡܵܪܝܵܐ: ܡܸܛܠ ܕܟ݂ܠܗܘܿܢ ܢܸܕܥܘܼܢܵܢܝ: ܡ̣ܢ ܙܥܘܿܪܗܘܿܢ ܘܲܥܕܲܡܵܐ ܠܩܲܫܝܼܫܗܘܿܢ ܐܵܡܲ݁ܪ ܡܵܪܝܵܐ: ܡܸܛܠ ܕܐܸܫܒ̇ܘܿܩ ܠܚܵܘܒܲܝ̈ܗܘܿܢ: ܘܲܚܛܵܗܲܝ̈ܗܘܿܢ ܬܘܼܒ̣ ܠܵܐ ܐܸܬ̇ܕܟܲܪ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܕܝܵܗ̣̄ܒ̣ ܫܸܡܫܵܐ ܠܢܘܼܗܪܵܐ ܕܐܝܼܡܵܡܵܐ: ܘܕ݂ܘܼܒܵܪܵܐ ܕܣܵܗܪܵܐ ܘܲܕ݂ܟ݂ܵܘܟ̇ܒܹ̈ܐ ܠܢܘܼܗܪܵܐ ܕܠܸܠܝܵܐ: ܕܟ݂ܵܐܹܐ ܒܝܲܡܵܐ ܘܫܵܠܹ̇ܝܢ ܓܲܠܠܵܘ̈ܗܝ: ܡܵܪܝܵܐ ܚܲܝܠܬ̣ܵܢܵܐ ܫܡܹܗ.


text:
ܐܸܢ ܢܸܥܒ̇ܕ݂ܘܼܢ ܕܘܼܒܵܖܹ̈ܐ ܗܵܠܹܝܢ ܡ̣ܢ ܩܕ݂ܵܡܲܝ ܐܵܡܲ݁ܪ ܡܵܪܝܵܐ: ܘܐܵܦ ܙܲܪܥܵܐ ܕܝܼܣܪܵܝܹܠ ܢܸܒ̣̄ܛܠܘܼܢ: ܕܠܵܐ ܢܸܗܘܘܿܢ ܥܲܡܵܐ ܩܕ݂ܵܡܲܝ ܟܠܗܘܿܢ ܝܵـܘ̈ܡܵܬ̣ܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܸܢ ܢܸܬ̣ܡܲܫܚܘܼܢ ܫܡܲܝܵܐ ܡ̣ܢ ܠܥܸܠ: ܘܢܸܬ̣ܒܲـ̈ܕܩܵܢ ܫܲܬ̣ܐ̱ܣܹ̈ܝܗ̇ ܕܐܲܪܥܵܐ ܡ̣ܢ ܠܬܲܚܬ̇: ܐܵܦ ܐܸܢܵܐ ܐܲܣܠܸܐ ܠܟ݂ܠܹܗ ܙܲܪܥܹܗ ܕܝܼܣܪܵܝܹܠ: ܥܲܠ ܟܠ ܡܸܕܸܡ ܕܲܥـ̣ܒܲܕ݂ܘ ܐܵܡܲ݁ܪ ܡܵܪܝܵܐ.


text:
ܗܵܐ ܝܵܘ̈ܡܵܬ̣ܵܐ ܐܵܬܹ݁ܝܢ ܐܵܡܲ݁ܪ ܡܵܪܝܵܐ: ܘܬܸܬ̣ܒ̇ܢܹܐ ܩܪܝܼܬ̣ܵܐ ܠܡܵܪܝܵܐ܆ܡ̣ܢ ܓܲܓ̣ܕܠܵܐ ܕܲܚܢܵܢܵܐܹܝܠ: ܥܕܲܡܵܐ ܠܬܲܪܥܵܐ ܕܙܵܘܝܼܬ̣ܵܐ.


text:
ܘܟ݂ܠܹܗ ܥܘܼܡܩܵܕ ܕܫܵܕܹܝܢܒܹܗ ܦܸܪܬ̣ܵܐ ܘܩܸܛܡܵܐ: ܥܕܲܡܵܐ ܠܢܲܚܠܵܐ ܕܩܸܕ݂ܪܘܿܢ: ܘܲܥܕܲܡܵܐ ܠܙܵܘܝܼܬ̣ܵܐ ܕܬܲܪܥܵܐ ܕܖ̈ܲܟ݂ܫܵܐ ܡܲܕ݂ܢܚܵܝܵܐ ܩܘܼܕ݂ܫܵܐ ܠܡܵܪܝܵܐ: ܠܵܐ ܢܸܬ̣ܥ̱ܩܲܪ ܘܠܵܐ ܢܸܣܬ̇ܚܸܦ ܬܘܼܒ̣ ܠܥܵܠܲܡ.


text:
ܦܸܬ̣ܓ̣ܵܡܵܐ ܕܲܗ̤ܘܵܐ ܥܲܠ ܐܹܪܲܡܝܵܐ: ܡ̣ܢ ܩܕ݂ܵܡ ܡܵܪܝܵܐ: ܗ̤ܝ ܗ̄ܝ̣ ܫܢܲܬ̣ ܬܡܵܢܲܥܸܣܖܹ̈ܐ ܠܲܢܘܼܒ̣ܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ.


text:
ܘܗܵܝܕܹܝܢ ܚܲܝ̈ܠܹܐ ܕܡܲܠܟܵܐ ܕܒ̣ܵܒܹܠ ܟܪܝܼܟ݂ܝܼܢ ܠܐܘܿܪܸܫܠܸܡ: ܘܐܹܪܲܡܝܵܐ ܢܒ̣ܝܼܵܐ ܟܠܸܐ ܗ̄ܘ̣ܵܐ ܒܕ݂ܵܪܲܬ̣ ܡܲܛܲܪܬܵܐ ܕܒܹܝܬ̣ ܟܲܠܟܵܐ ܕܲܝܗܘܼܕ݂ܵܐ.


text:
ܕܲܟ݂ܠܵـ̣ܝܗܝ ܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܘܐܸܡ݂ܲܪ: ܡܸܛܠ ܡܵܢܵܐ ܡܸܬ̣ܢܲܒܸ̇ܐ ܐܲܢ̄ܬ̇ ܘܐܵܡܲ݁ܪ ܐܲܢ̄ܬ̇: ܗܵܟܲܢܵܐ ܐܵܡܲ݁ܪ ܡܵܪܝܵܐ ܗܵܐ ܡܫܲܠܸܡ ܐ̄ܢܵܐ ܠܵܗ̇ ܠܲܩܪܝܼܬ̣ܵܐ ܗܵܕܹܐ ܒܐܝܼܕ݂ܵܘ̈ܗܝ ܕܡܲܠܟܵܐ ܕܒ̣ܵܒܹܠ: ܘܢܸܟ݂ܒ̇ܫܝܼܗ̇.


text:
ܘܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܠܵܐ ܢܸܬ̣ܦܲܠܲܛ ܡ̣ܢ ܐܝܼܕ݂ܵܐ ܕܟܲܠܕܵܝܹ̈ܐ: ܡܸܛܠ ܕܡܸܫܬ̇ܠܵܡܘܼ ܢܸܫܬ̇ܠܸܡ ܒܐܝܼܕ݂ܵܘ̈ܗܝ ܕܡܲܠܟܵܐ ܕܒ̣ܵܒܹܠ: ܘܲܢܡܲܠܸܠ ܦܘܪܡܹܗ ܥܲܡ ܦܘܼܡܹܗ: ܘܥܲܝ̈ܢܵܘܗܝ ܠܥܲܝ̈ܢܵܘܗܝ ܢܸܚ̈ܙܝܵܢ.


text:
ܘܲܠܒ̣ܵܒܹܠ ܢܲܘܒ̇ܠܝܼܘܗܝ ܠܨܹܕܲܩܝܵܐ: ܘܬܲܡܵܢ ܢܸܗܘܸܐ ܥܕܲܡܵܐ ܠܝܵܘܡܵܐ ܕܦܵـ̇ܩܹܕ݂ ܐ̄ܢܵܐ ܠܹܗ ܐܵܡܲ݁ܪ ܡܵܪܝܵܐ: ܡܸܛܠ ܕܬܸܬ̣ܟܲܬ̇ܫܘܼܢ ܥܲܡ ܟܲܠܕ݂ܵܝܹ̈ܐ ܘܠܵܐ ܬܸܙܟ̇ܘܿܢ.


text:
ܗܵܐ ܢܲܚܡܵܐܹܝܠ ܒܲܪ ܫܵܠܘܿܡ ܕܵܕ݂ܵܟ݂ ܐܵܬܹ̇ܐ ܠܘܵܬ̣ܵܟ݂: ܘܐܵܡܲ݁ܪ: ܙܒܸܢ ܠܵܟ݂ ܚܲܩܠܝ ܕܒܲܥܢܵܬ̣ܘܿܬ̣ ܕܒܲܐܪܥܵܐ ܕܒܸܢܝܵܡܸܢ: ܡܸܛܠ ܕܠܵܟ݂ ܙܵܕ݂ܩܵܐ ܝܵܪܬ̇ܘܼܬ̣ܵܐ ܠܡܸܙܒܲܢ.


text:
ܘܐܸܬ݂̣ܵܐ ܠܘܵܬ̣ܝ ܢܲܚܡܵܐܹܝܠ ܒܲܪ ܕܵܕ݂ܝ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܠܕ݂ܵܪܲܬ̣ ܡܲܛܲܪܬܵܐ: ܘܐܸܡ݂ܲܪ ܠܝܼ: ܙܒܸܢ ܠܵܟ݂ ܚܲܩܠܝ ܕܒܲܥܢܵܬ̣ܘܿܬ̣ ܕܒܲܐܪܥܵܐ ܕܒܸܢܝܵܡܸܢ: ܡܸܛܠ ܕܠܵܟ݂ ܙܵܕ݂ܩܵܐ ܝܵܪܬܘܼܬ̣ܵܐ: ܘܠܵܟ݂ ܘܵܠ̇ܝܵܐ. ܙܒܸܢܹܝܗ̇ ܠܵܟ݂.


text:
ܘܝܸܕ݂ܥܹ̇ܬ̣ ܕܦܸܬ̣ܓ̣ܵܡܹܗ ܗ̄ܘ̣ ܕܡܵܪܝܵܐ: ܘܙܸܒ̣ܢܹ̇ܬ̣ ܚܲܩܠܵܐ ܡ̣ܢ ܢܲܚܡܵܐܹܝܠ ܒܲܪ ܕܵܕ݂ܝ ܕܒܲܥܢܵܬ̣ܘܿܬ̣: ܘܬܸܩܠܹ̇ܬ̣ ܠܹܗ ܟܸܣܦܵܐ: ܫܲܒ̣ܥܵܐ ܡܲܬ̣ܩܵܠ̈ܝܼܢ ܘܥܸܣܪܵܐ ܕܟܸܣܦܵܐ.


text:
ܘܝܸܗ̄ܒܹ̇݁ܬ̣ ܫܛܵܖܹ̈ܐ ܕܲܙܒ̣ܝܼܢܬܵܐ ܠܒ̣ܵܪܘܿܟ݂ ܒܲܪ ܢܹܪܝܼܵܐ: ܒܲܪ ܡܥܲܣܝܵܐ: ܠܥܹܝܢ ܢܲܚܡܵܐܹܝܠ ܒܲܪ ܕܵܕ݂ܝ: ܘܲܠܥܹܝܢ ܣܵܗ̈ܕܹܐ ܕܲܟ݂ܬ̣ܝܼܒ̣ܝܼܢ ܒܲܫܛܵܖܹ̈ܐ ܕܲܙܒ̣ܝܼܢܬܵܐ: ܘܲܠܥܹܝܢ ܟܠܗܘܿܢ ܝܗ̄ܘܼܕܵܝܹ̈ܐ ܕܝܵـ̇ܬ̣ܒ̇ܝܼܢ ܒܕ݂ܵܪܲܬ̣ ܡܲܛܲܪܬܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܣܲܒ̣ ܫܛܵܖܹ̈ܐ ܗܵܠܹܝܢ: ܐ̄ܫܛܵܪܵܐ ܗܵܢܵܐ ܕܲܙܒ̣ܝܼܢܬܵܐ ܕܲܚܬ̣ܝܼܡ: ܘܲܫܛܵܪܵܐ ܗܵܢܵܐ ܕܠܵܐ ܡܚܲܬܲܡ: ܘܐܲܪܡܵܐ ܐܸܢܘܿܢ ܒܡܵܐܢܵܐ ܕܦܲܚܵܪܵܐ: ܕܢܸܬ̣ܢܲܛܪܘܼܢ ܝܵܘ̈ܡܵܬܵܐ ܣܲܓ̇ܝܼ̈ܐܹܐ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ ܨܒ̣ܐܘܼܬ̣ ܐܲܠܵܗܵܐ ܕܝܼܣܪܵܝܹܠ: ܡܸܟܹ̇ܝܠ ܢܸܙܕܲܒ̣ܢܘܼܢ ܒܵـ̈ܬܹܐ ܘܚܲܩ̈ܠܵܬ̣ܵܐ: ܘܟܲܖ̈ܡܹܐ ܒܐܲܪܥܵܐ ܗܵܕܹܐ.


text:
ܘܨܲܠ̇ܝܼܬ̣ ܩܕ݂ܵܡ ܡܵܪܝܵܐ ܘܐܸܡ̇ܪܹܬ̣: ܒܒ̣ܵܥܘ ܡܵܪܝܵܐ ܐܲܠܵܗܵܐ: ܗܵܐ ܐܲܢ̄ܬ̇ ܥ̣ـܒܲܕܬ̇ ܫܡܲܝܵܐ ܘܐܲܪܥܵܐ: ܒܚܲܝܠܵܟ݂ ܪܲܒܵܐ ܘܒܲܕܪܵܥܵܟ݂ ܪܵܡܵܐ: ܘܠܵܐ ܛܵܫܹ̇ܐ ܡ̣ܢ ܩܕ݂ܵܡܲܝܟ ܟܠ ܦܸܬ̣ܓ̣ܵܡ.


text:
ܥܵܒܸ݁ܕ݂ ܛܲܝܒ̇ܘܼܬ̣ܵܐ ܠܐܲܠܦܹ̈ܐ ܕܕ݂ܵܖܹ̈ܐ: ܦܵܪܲܥ ܚܛܵܗܹ̈ܐ ܕܐܲܒ̣ܵܗܹ̈ܐ ܠܥܘܼܒܵܐ ܕܲܒ̣ܢܲܝ̈ܗܘܿܢ ܒܵܬܲܪܗܘܿܢ: ܐܲܠܵܗܵܐ ܪܲܒܵܐ: ܘܓܲܢ̄ܒܵܪܵܐ: ܘܲܕ݂ܚܝܼܠܵܐ: ܡܵܪܝܵܐ ܚܲܝܠܬ̣ܵܢܵܐ ܫܡܹܗ.


text:
ܕܪܲܒܵܐ ܬܲܪܥܝܼܬܹܗ ܘܣܲܓ̇ܝܼܐܝܼܢ ܥܒ̣ܵܕ݂ܵܘ̈ܗܝ: ܘܥܲܝ̈ܢܵܘܗܝ ܦܬ̣ܝܼ̈ܚܵܢ ܥܲܠ ܟܠܗܹܝܢ ܐܘܼܖ̈ܚܵܬ̣ܗܘܿܢ ܕܲܒ̣ܢܲܝ̈ܢܵܫܵܐ: ܕܬܸܬܸ̇ܠ ܠܓܲܒ̣ܪܵܐ ܐܲܝܟ݂ ܐܘܼܖ̈ܚܵܬܹܗ: ܘܐܲܝܟ݂ ܦܹܐܖ̈ܲܝ ܥܒ̣ܵܕ݂ܵܘ̈ܗܝ.


text:
ܕܲܥـ̣ܒܲܕܬ̇ ܐܵܬ̣̈ܘܵܬܵܐ ܪܵܘܖ̈ܒ̣ܵܬ̣ܵܐ: ܘܬܸܕ݂ܡܪܵܬ̣ܵܐ ܒܐܲܪܥܵܐ ܕܡܸܨܪܹܝܢ ܥܕܲܡܵܐ ܠܝܵܘܡܵܢܵܐ: ܠܝܼܣܪܵܝܹܠ ܒܹܝܬ̣ ܒܢܲܝ̈ ܐ̄ܢܵܫܵܐ: ܘܲܥ̣ܒܲܕܬ̇ ܠܵܟ݂ ܫܡܵܐ ܐܲܝܟ݂ ܕܝܵܘܡܵܢܵܐ.


text:
ܘܐܲܦܩܸܬ̇ ܠܥܲܡܵܟ݂ ܝܼܣܪܵܝܠ ܡ̣ܢ ܐܲܪܥܵܐ ܕܡܸܨܪܹܝܢ: ܒܐܵܬ̣̈ܘܵܬܵܐ ܘܲܒ̣ܕ݂ܡܖ̈ܵܬ̣ܵܐ: ܘܒ̣ܐܝܼܕ݂ܵܐ ܬܲܩܝܼܦܬܵܐ: ܘܒܲܕ݂ܪܵܥܵܐ ܪܵܡܵܐ: ܘܲܒ̣ܚܸܙܘܵܐ ܪܲܒܵܐ.


text:
ܘܝܲܗ̣̄ܒ̣ܬ̇ ܠܗܘܿܢ ܐܲܪܥܵܐ ܗܵܕܹܐ ܕܝܼܡܲܝܬ̇ ܠܐܲܒ̣ܵܗܲܝ̈ܗܘܿܢ ܠܡܸܬܲܠ ܠܗܘܿܢ: ܐܲܪܥܵܐ ܕܡܲܪܕܝܵܐ ܚܲܠܒ̣ܵܐ ܘܕܸܒ̣ܫܵܐ.


text:
ܘܐܸܬ̣݂ܵܘ ܘܝܲܪܬ̇ܘܼܗ̇: ܘܠܵܐ ܫ̣ܡܲܥܘ ܒܩܵܠܵܟ݂: ܘܒ̣ܢܵܡܘܿܣܵܟ݂ ܠܵܐ ܗܲܠܸܟ݂ܘ: ܘܟ݂ܠ ܕܦܲܩܸܕܬ̇ ܐܸܢܘܿܢ ܠܡܸܥܒܲܕ݂ ܠܵܐ ܥ̣ܒܲܕ݂ܘ: ܘܡܲܛܝܲܬ̤ ܐܸܢܘܿܢ ܟܠܵܗ̇ ܗܵܕܹܐ ܒܝܼܫܬܵܐ.


text:
ܗܵܐ ܟܹܐܡܢܹ̈ܐ ܐܸܬ̣ܵܘ ܐܲܥ ܩܪܝܼܬ̣ܵܐ ܗܵܕܹܐ ܠܡܹܐܚܕܵܗ̇: ܘܲܩܪܝܼܬ̣ܵܐ ܐܸܫܬܲܠܡܲܬ̤ ܠܵܗ̇ ܒܐܝܼܕ݂ܵܐ ܕܟܲܠܕܵܝܹ̈ܐ ܕܡܸܬ̣ܟܲܬ̇ܫܝܼܢ ܥܠܹܝܗ̇܆ܡ̣ܢ ܩܕ݂ܵܡ ܚܲܪܒܵܐ: ܘܟܲܦܢܵܐ ܘܡܵܘܬܵܢܵܐ: ܘܡܸܕܸܡ ܕܐܸܡ݂ܲܪܬ̇ ܗܘ̤ܵܐ ܘܗܵܐ ܚـ̇ܙܹܝܬ̣.


text:
ܘܐܲܢ̄ܬ̇ ܐܸܡ݂ܲܪܬ̇ ܠܝܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܙܒܸܢ ܠܵܟ݂ ܚܲܩܠܵܐ ܒܟܸܣܦܵܐ: ܘܣܲܗܸܕ݂ ܣܵܗ̈ܕܹܐ: ܘܗܵܐ ܩܪܝܼܬ̣ܵܐ ܐܸܫܬܲܠܡܲܬ̤ ܠܵܗ̇ ܒܐܝܼܕ݂ܵܐ ܕܟܲܕܠܕ݂ܵܝܹ̈ܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ: ܗܵܐ ܡܲܫܠܸܡ ܐ̄ܢܵܐ ܠܵܗ̇ ܠܲܩܪܝܼܬ̣ܵܐ ܗܵܕܹܐ ܒܐܝܼܕ݂ܵܐ ܕܟܲܠܕ݂ܵܝܹ̈ܐ: ܘܒ̣ܐܝܼܕܹܗ ܕܲܢܒܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܢܸܟ݂ܒ̇ܫܝܼܗ̇.


text:
ܘܢܹܐܬ̣ܘܿܢ ܟܲܠܕܵܝܹ̈ܐ ܘܢܸܥܒ̇ܕ݂ܘܼܢ ܩܪܵܒ̣ܵܐ ܥܲܠ ܩܪܝܼܬ̣ܵܐ ܗܵܕܹܐ: ܘܢܸܥܩ̄ܪܘܼܢܵܗ̇ ܠܲܩܪܝܼܬܵܐ ܗܵܕܹܐ: ܘܢܵܘܩܕ݂ܘܼܢܵܗ̇ ܒܢܘܼܪܵܐ: ܘܒ̣ܵـ̈ܬܹܐ ܕܣܵܡ̣ܘ ܒܸܣܡܹ̈ܐ ܥܲܠ ܐܸܓܵܖ̈ܲܝܗܘܿܢ ܠܒܲܥܠܵܐ: ܘܢܲܩ̣ܝܼܘ ܢܘܼܩܵܝܹ̈ܐ ܠܐܲܠܵܗܹ̈ܐ ܐ̄ܚܖ̈ܵܢܹܐ ܕܢܲܪܓ̇ܙܘܼܢܵܢܝ.


text:
ܡܸܛܠ ܕܲܗܘ̤ܵܘ ܒܢܲܝ̈ ܝܼܣܪܵܝܹܠ: ܘܲܒ̣ܢܲܝ̈ ܝܼܗܘܼܕ݂ܵܐ: ܥܵܒ̣ܕܝܼܢ ܕܒ̣ܝܼܫ ܩܕ݂ܵܡܲܝ ܡ̣ܢ ܛܲܠܝܘܼܬ̣ܗܘܿܢ: ܡܸܛܠ ܕܲܒ̣ܢܲܝ̈ ܝܼܣܪܵܝܹܠ ܡܲܪܓ̇ܙܝܼܢ ܠܝܼ ܒܲܥܒ̣ܵـ̇ܕ݂ ܐܝܼܕܲܝ̈ܗܘܿܢ ܐܵܡܲ݁ܪ ܡܵܪܝܵܐ.


text:
ܘܡܸܛܠܵܬ̣ܗܘܿܢ ܗܘ̤ܵܐ ܪܘܼܓ̣ܙܝ ܘܚܸܡܬ̣ܝ ܥܲܠ ܩܪܝܼܬ̣ܵܐ ܗܵܕܹܐ: ܡ̣ܢ ܝܵܘܡܵܐ ܕܲܒ̣ــ̣ܢܵܐܘܼܗ̇ ܘܲܥܕܲܡܵܐ ܠܝܵܘܡܵܢܵܐ: ܠܡܲܥܒܵܪܘܼܬ̣ܵܗ̇ ܡ̣ܢ ܩܕ݂ܵܡ ܐܲܦܲܝ̈.


text:
ܥܲܠ ܟܠܗܹܝܢ ܒܝܼ̈ܫܵܬ̣ܵܐ ܕܲܒ̣ܢܲܝ̈ ܝܼܣܪܵܝܹܠ: ܘܕܲܒ̣ܢܲܝ̈ ܝܼܗܘܼܕ݂ܵܐ ܕܲܥܒܲܕ݂ܘ ܠܡܲܪܓܵܙܘܼܬ̣ܝ: ܗܸܢܘܿܢ ܘܡܲܠܟܲܝ̈ܗܘܿܢ: ܘܪܵܘܖ̈ܒ̣ܸܵܢܲܝܗܘܿܢ: ܘܟ݂ܗܢܲܝ̈ܗܘܿܢ: ܘܲܢܒ̣ܝܲܝ̈ܗܘܿܢ: ܘܓܲܒ̣ܖܹ̈ܐ ܕܲܝܗܘܼܕ݂ܵܐ: ܘܥܵܡܘܿܖܹ̈ܝܗ̇ ܕܐܘܿܪܸܫܠܸܡ.


text:
ܘܐܲܦܢܝܼܘ ܠܝܼ ܩܕ݂ܵܠܗܘܿܢ ܘܠܵܐ ܐܲܦܝ̈ܗܘܿܢ: ܘܐܲܠـ̇ܦܹܬ̣ ܐܸܢܘܿܢ: ܩܲܕܡܹܬ̣ ܘܐܲܠـ̇ܦܹܬ̣: ܘܠܵܐ ܫܵܡ̇ܥܝܼܢ ܠܲܡܩܲܒܵܠܘܼ ܡܲܪܕܘܼܬ̣ܵܐ.


text:
ܘܲܒ̣ܢ̣ܵܘ ܥܠܵـ̈ܘܵܬ̣ܵܐ ܠܒܲܥܠܵܐ ܒܬܲܦܲܬ̣ ܕܲܒ̣ܢܲܚܠܵܐ ܕܒܲܪ ܗܵܢܘܿܡ: ܠܡܵܘܩܵܕ݂ܘܼ ܒܢܲܝ̈ܗܘܿܢ ܘܲܒ̣̈ܢܵܬ̣ܗܘܿܢ ܠܐܲܡܠܸܟ݂: ܕܠܵܐ ܦܲܩ̇ܕܹܬ̣ ܘܠܵܐ ܣܸܠܩܲܬ̤ ܥܲܠ ܠܹܒ̇ܝ: ܕܢܸܥܒ̇ܕ݂ܘܼܢ ܛܲܢܦܘܼܬ̣ܵܐ ܗܵܕܹܐ ܘܢܲܚܛܘܿܢ ܠܲܝܗܘܼܕ݂ܵܐ.


text:
ܗܵܫܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ. ܥܲܠ ܩܪܝܼܬ̣ܵܐ ܗܵܕܹܐ ܕܐܵܡ̇ܪܝܼܢ ܐ̄ܢܬ̇ܘܿܢ ܐܸܫܬܲܠܡܲܬ̤ ܒܐܝܼܕܹܗ ܕܡܲܠܟܵܐ ܕܒ̣ܵܒܹܠ: ܒܚܲܪܒܵܐ ܘܒ̣ܟܲܦܢܵܐ ܘܒ̣ܡܵܘܬܵܢܵܐ.


text:
ܗܵܐ ܡܟܲܢܸܫ ܐ̄ܢܵܐ ܠܗܘܿܢ ܡ̣ܢ ܟܠܗܹܝܢ ܐܲܖ̈ܥܵܬ̣ܵܐ ܕܒܲܕܪܹܬ̣ ܐܸܢܘܿܢ ܠܬܲܡܵܢ: ܒܪܘܼܓ̣ܙܝ ܘܲܒ̣ܚܸܡܬ̣ܝ ܒܪܘܼܓ̣ܙܵܐ ܪܲܒܵܐ: ܘܐܲܗܦܸـܟ݂ ܐܸܢܘܿܢ ܠܐܲܬ̣ܪܵܐ ܗܵܢܵܐ: ܘܐܵܘܬܸ̇ܒ̣ ܐܸܢܘܿܢ ܒܫܸܠܝܵܐ.


text:
ܘܐܸܬܸܠ ܠܗܘܿܢ ܠܸܒܵܐ ܚܲܕ݂ܬܵܐ܆ܘܪܘܼܚܵܐ ܚܕܲܬܵܐ: ܠܡܸܕ݂ܚܲܠ ܩܕ݂ܵܡܲܝ ܟܠܗܘܿܢ ܝܵܘ̈ܡܵܬ̣ܵܐ: ܘܢܸܛܐܲܒ̣ ܠܗܘܿܢ ܠܗܘܿܢ ܘܠܲܒ̣ܢܲܝ̈ܗܘܿܢ ܒܵܬܲܪܗܘܿܢ.


text:
ܘܐܲܩܝܼܡ ܠܗܘܿܢ ܩܝܵܡܵܐ ܠܥܵܠܲܡ: ܕܠܵܐ ܐܸܗܦܘܿܟ݂ ܡܸܢܗܘܿܢ ܠܡܲܛܐܵܒ̣ܘܼ ܠܗܘܿܢ: ܘܕܸܚܠܲܬ̣ܝ ܐܸܬܸܠ ܒܠܸܒ̇ܗܘܿܢ ܕܠܵܐ ܢܸܣܛܘܿܢ ܡܹܢܝ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܲܝܟ݂ ܕܐܲܝܬ̇ܝܼـ̇ܬ̣ ܥܲܠ ܥܲܡܵܐ ܗܵܢܵܐ ܟܠܵܗ̇ ܒܝ̣ܫܬܵܐ ܗܵܕܹܐ ܪܲܒ̇ܬ̣ܵܐ: ܗܵܟܲܢܵܐ ܡܲܝܬܹ̇ܐ ܐ̄ܢܵܐ ܥܠܲܝܗܘܿܢ. ܟܠܵܗ̇ ܛܵܒ̣ܬ̣ܵܐ ܕܐܵܡܲ݁ܪ ܐ̄ܢܵܐ ܥܠܲܝܗܘܿܢ.


text:
ܘܢܸܙܕܲܒ̣̈ܢܵܢ ܚܲܩ̈ܠܵܬ̣ܵܐ ܒܐܵܪܥܵܐ ܗܵܕܹܐ: ܕܐܵܡ̇ܪܝܼܬ̇ܘܿܢ ܚܲܪܒܵܐ ܗ̄ܝ̣ ܡ̣ܢ ܒܢܲܝ̈ܢܵܫܵܐ ܘܒ̣ܥܝܼܪܵܐ: ܘܐܸܫܬܲܠܡܲܬ̤ ܒܐܝܼܕ݂ܵܐ ܕܟܲܠܕ݂ܵܝܹ̈ܐ.


text:
ܚܲܩ̈ܠܵܬ̣ܵܐ ܒܟܸܣܦܵܐ ܢܸܙܒ̇ܢܘܼܢ: ܘܢܸܟ݂ܬ̇ܒ̣ܘܼܢ ܐܸܫܛܵܖܹ̈ܐ ܘܲܢܚܲܬ̇ܡܘܼܢ: ܘܲܢܣܲܗܕܘܼܢ ܣܵܗ̈ܕܹܐ: ܒܐܲܪܥܵܐ ܕܒܸܢܝܵܡܸܝܢ: ܙܒܲܚܕ݂ܵܖܹ̈ܝܗ̇ ܕܐܘܿܪܸܫܠܸܡ: ܘܲܒ̣ܩܘܼܖ̈ܝܵܐ ܕܲܝܗܘܼܕ݂ܵܐ ܘܒ̣ܩܘܼܖ̈ܝܵܐ ܕܛܘܼܖܹ̈ܐ: ܘܲܒ̣ܩܘܼܖ̈ܝܵܐ ܕܦܲܩ̈ܥܵܬ̣ܵܐ: ܘܒ̣ܩܘܼܖ̈ܝܵܐ ܕܬܲܝܡ̄ܢܵܐ: ܘܐܲܗܦܸـܟ݂ ܫܒ̣ܝܼܬ̣ܗܘܿܢ ܐܵܡܲ݁ܪ ܡܵܪܝܵܐ.


text:
ܘܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܐܹܪܲܡܝܵܐ ܢܒ̣ܝܼܵܐ ܕܬܲܪܬܹ̇ܝܢ ܙܲܒ̣ܢܝܼ̈ܢ: ܟܲܕ݂ ܟܠܸܐ ܗ̄ܘ̣ܵܐ ܥܕܲܟܹ̇ܝܠ ܒܕ݂ܵܪܲܬ̣ ܡܲܛܲܪܬܵܐ: ܘܐܸܡ݂ܲܪ.


text:
ܡܸܛܠ ܕܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܥܲܠ ܒܵـ̈ܬܹ̇ܐ ܕܲܩܪܝܼܬ̣ܵܐ ܗܵܕܹܐ: ܘܥܲܠ ܒܵـ̈ܬܹ̇ܐ ܕܡܲܠ̈ܟܹܐ ܕܲܝܗܘܼܕ݂ܵܐ: ܕܲܥ̣ܩܲܪܘ ܐܸܢܘܿܢ ܓܲܝܵܣܹ̈ܐ ܒܚܲܪܒܵܐ.


text:
ܕܐܸܬ݂ܵܘ ܠܡܸܬ̣ܟܲܬܵܫܘܼ ܥܲܡ ܟܲܠܕ݂ܵܝܹ̈ܐ: ܘܲܠܡܸܡܠܵܐ ܐܸܢܘܿܢ ܦܲܓ̣ܖܹ̈ܐ ܕܲܒ̣ܢܲܝ̈ܢܵܫܵܐ: ܕܩܲܛـ̇ܠܹܬ̣ ܒܪܘܼܓ̣ܙ ܘܲܒ̣ܚܸܡܬ̣: ܘܐܲܗܦܟܹـ̇ܬ̣ ܐܲܦܲܝ̈ ܡ̣ܢ ܩܪܝܼܬܵܐ ܗܵܕܹܐ: ܥܲܠ ܟܠܵܗ̇ ܒܝܼܫܬܵܐ ܕܲܥ̣ܒܲܕ݂ܘ ܩܕ݂ܵܡܲܝ.


text:
ܗܵܐ ܡܲܣܸܩ ܐ̄ܢܵܐ ܠܵܗ̇ ܠܢܘܼܓ̣ܪܵܐ ܐܵܣܝܵܐ ܘܐܲܣܸܐ ܐܸܢܘܿܢ: ܘܐܸܓ̣ܠܸܐ ܠܗܘܿܢ ܫܒ̣̈ܝܼܠܹܐ ܕܲܫܠܵܡܵܐ ܘܕ݂ܗܲܝܡܵܢܘܼܬ̣ܵܐ.


text:
ܘܐܲܗܦܸـܟ݂ ܫܒ̣ܝܼܬ̣ܵܐ ܕܲܝܗܘܼܕ݂ܵܐ: ܘܲܫܒ̣ܝܼܬ̣ܵܐ ܕܝܼܣܪܵܝܹܠ: ܘܐܸܒ̣ܢܸܐ ܐܸܢܘܿܢ ܐܲܝܟ݂ ܕܡ̣ܢ ܩܕ݂ܝܼܡ: ܘܐܲܛܐܸܒ̣ ܠܗܘܿܢ ܐܲܝܟ݂ ܕܡ̣ܢ ܪܹܫܝܼܬ̣ܵܐ.


text:
ܘܐܹܕܲܟܹ̇ܐ ܐܸܢܘܿܢ ܡ̣ܢ ܟܠܹܗ ܥܵܘ̣ܠܗܘܿܢ ܕܲܚ̣ܛܵܘ ܠܝܼ: ܘܐܸܫܒܘܿܩ ܠܟ݂ܠܗܘܿܢ ܚܵܘ̈ܒܲܝܗܘܿܢ ܕܲܚ̣ܛܵܘ ܠܝܼ ܘܕܲܐܥܠܝܼܘ ܒܝܼ.


text:
ܘܬܸܗܘܸܐ ܠܝܪ ܠܲܫܡܵܐ ܘܲܠܒܘܼܣܵܡܵܐ: ܘܲܠܚܲܕܘܼܬ̣ܵܐ ܘܲܠܫܘܼܒ̣ܗܵܪܵܐ ܒܟ݂ܠܗܘܿܢ ܥܲܡܡܹ̈ܐ ܕܐܲܪܥܵܐ: ܘܢܸܫ̱ܡܥܘܼܢ ܟܠܵܗ̇ ܛܵܒ̣ܵܬ̣ܵܐ ܕܥܵـ̇ܒܹܕ݂ ܐ̄ܢܵܐ ܥܲܡܗܘܿܢ: ܘܢܸܕ݂ܚ̄ܠܘܼܢ ܘܢܸܪܓ̇ܙܘܼܢ ܥܲܠ ܟܠܵܗ̇ ܛܵܒ̣ܬ̣ܵܐ: ܘܥܲܠ ܟܠܹܗ ܫܠܵܡܵܐ ܕܥܵـ̇ܒܹܕ݂ ܐ̄ܢܵܐ ܠܗܘܿܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܬܘܼܒ̣ ܢܸܫܬ̇ܡܲܥ ܒܐܲܬ̣ܪܵܐ ܗܵܢܵܐ: ܕܐܵܡ̇ܪܝܼܢ ܐ̄ܢܬ̇ܘܿܢ ܚܪܸܒ̣ ܗ̄ܘ̣ ܡ̣ܢ ܒܠܲܝ ܐ̄ܢܵܫܵܐ ܘܡ̣ܢ ܒܠܲܝ ܒܥܝܼܪܵܐ: ܒܩܘܖ̈ܝܵܐ ܕܲܝܗܘܼܕ݂ܵܐ: ܘܲܒ̣ܫܘܼܩܝܹ̈ܐ ܕܐܘܿܪܸܫܠܸܡ: ܕܚܵܪܒ̇ܝܼܢ ܡ̣ܢ ܒܠܲܝ ܐ̄ܢܵܫܵܐ: ܘܡ̣ܢ ܒܠܲܝ ܕܝܵـ̇ܬܹܒ̣ ܘܡ̣ܢ ܒܠܲܝ ܒܥܝܼܪܵܐ.


text:
ܩܵܠܵܐ ܕܲܕ݂ܝܵܨܵܐ ܘܩܵܠܵܐ ܕܚܲܕ݂ܘܼܬ̣ܵܐ: ܩܵܠܵܐ ܕܚܲܬ̣ܢܵܐ: ܘܩܵܠܵܐ ܕܟܲܠܬ̣ܵܐ: ܩܵܠܵܐ ܕܐܵܡ̇ܪܝܼܢ ܐܵܘܕܵܘ ܠܡܵܪܝܵܐ ܚܲܝܠܬ̣ܵܢܵܐ: ܕܛܵܒ̣ ܗ̄ܘ̣ ܡܵܪܝܵܐ ܘܒܲܣܝܼܡ ܗ̄ܘ̣: ܘܠܥܵܠܲܡ ܛܲܝܒ̇ܘܼܬܹܗ: ܘܡܲܝܬܹ̇ܝܢ ܬܵܘܕܝܼܬ̣ܵܐ ܠܒܲܝܬܹ̇ܗ ܕܡܵܪܝܵܐ: ܡܸܛܠ ܕܐܲܗܦܸـܟ݂ ܫܒ̣ܝܼܬ̣ܵܗ ܕܐܲܪܥܵܐ ܐܲܝܟ݂ ܕܲܒ̣ܩܲܕ݂ܡܵܝܬܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܡܸܟܹ̇ܝܠ ܢܸܗܘܸܐ ܒܐܲܬ̣ܪܵܐ ܗܵܢܵܐ: ܕܲܚܪܸܒ̣ ܡ̣ܢ ܒܢܲܝ̈ܢܵܫܵܐ ܘܲܥܕܲܡܵܐ ܠܲܒ̣ܥܝܼܪܵܐ ܘܒ̣ܟ݂ܠܗܹܝܢ ܩܘܼܖ̈ܝܹܗ: ܕܲܝܖܹ̈ܐ ܕܖ̈ܵܥܵܘܵܬ̣ܵܐ ܘܡܲܪܒ̇ܥܵܐ ܕܥܵـ̈ܢܵܐ.


text:
ܒܩܘܼܖ̈ܝܵܐ ܕܛܘܼܖܹ̈ܐ: ܘܒ̣ܩܘܼܖ̈ܝܵܐ ܕܦܲܩ̈ܥܵܬܵܐ: ܘܲܒ̣ܩܘܼܖ̈ܝܵܐ ܕܬܲܝܡ̄ܢܵܐ: ܘܒܲܐܪܥܵܐ ܕܒܸܢܝܵܡܹܝܢ: ܘܒܲܚܕ݂ܵܖܹ̈ܝܗ̇ ܕܐܘܿܪܸܫܠܸܡ: ܘܲܒ̣ܩܘܼܖ̈ܝܵܐ ܕܲܝܗܘܼܕ݂ܵܐ: ܡܸܟܹ̇ܝܠ ܬܸܥܒܲܪ ܥܵـ̈ܢܵܐ ܥܲܠ ܐܝܼܕܲܝ̈ ܡܲܢܵܝܵܐ ܐܵܡܲ݁ܪ ܡܵܪܝܵܐ.


text:
ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲ݁ܪ ܡܵܪܝܵܐ: ܘܐܲܩܝܼܡ ܦܸܬ̣ܓ̣ܵܡܹ̈ܐ ܛܵܒܹ̈ܐ ܕܐܸܡ̇ܪܹܬ̣ ܥܲܠ ܕܒܹܝܬ̣ ܝܑܼܣܪܵܝܹܠ ܘܥܲܠ ܕܒܹܝܬ̣ ܝܑܼܗܘܼܕ݂ܵܐ ܐܵܡܲ݁ܪ ܡܵܪܝܵܐ.


text:
ܒܝܵܘ̈ܡܵܬ̣ܵܐ ܗܵܢܘܿܢ ܘܲܒ̣ܙܲܒ̣ܢܵܐ ܗܵܘ̇: ܐܲܨܡܲܚ ܠܕ݂ܵܘܝܼܕ݂ ܨܸܡܚܵܐ ܕܙܲܕܝܼܩܘܼܬ̣ܵܐ: ܘܢܲܡܠܸܟ݂ ܒܡܲܠܟܘܼܬ̣ܵܐ: ܘܢܸܣܬܲܟܲܠ: ܘܢܸܥܒܲܕ݂ ܕܝܼܢܵܐ ܘܙܲܕܝܼܩܘܼܬ̣ܵܐ ܒܐܲܪܥܵܐ.


text:
ܒܝܵܘ̈ܡܵܬ̣ܵܐ ܗܵܢܘܿܢ ܢܸܬ̣ܦܪܸܩ ܝܑܼܗܘܼܕ݂ܵܐ: ܘܐܘܿܪܸܫܠܸܡ ܬܸܫܪܸܐ ܒܫܸܠܝܵܐ: ܘܗܵܢܵܘ ܫܡܹܗ ܕܢܸܩܪܘܿܢܹܗ: ܡܵܪܝܵܐ ܙܸܕ݂ܩܲܢ.


text:
ܘܲܠܟܵܗ̈ܢܹܐ ܘܲܠܠܹܘܵܝܹ̈ܐ: ܠܵܐ ܢܸܥܢܲܕ݂ ܓܲܒ̣ܪܵܐ ܡ̣ܢ ܩܕ݂ܵܡܲܝ: ܕܡܲܣܸܩ ܥܠܵܬ̣ܵܐ ܘܥܵܒܹ݁ܕ݂ ܕܸܒ̣ܚܬ̣ܵܐ: ܘܣܵܐܹ̇ܡ ܒܸܣܡܹ̈ܐ ܟܠܗܘܿܢ ܝܵܘ̈ܡܵܬ̣ܵܐ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܸܢ ܡܸܫܟ̇ܚܝܼܢ ܐ̄ܢܬ̇ܘܿܢ ܠܲܡܒܲܛܵܠܘܼ ܕܘܼܒܵܖ̈ܲܝ ܕܐܝܼܡܵܡܵܐ: ܘܕ݂ܘܼܒܵܖ̈ܲܝ ܕܠܸܠܝܵܐ: ܕܠܵܐ ܢܸܗܘܸܐ ܐܝܼܡܵܡܵܐ ܘܠܸܠܝܵܐ ܒܙܲܒ̣ܢ̱ܗܘܿܢ.


text:
ܐܵܦ ܩܝܵܡܝ ܕܡܸـ̇ܠܟܹ̇ܬ̣ ܠܕ݂ܵܘܝܼܕ݂ ܥܲܒ̣ܕܝ ܢܸܬ̣ܒܲܛܲܠ: ܕܠܵܐ ܢܸܗܘܸܐ ܠܹܗ ܒܪܵܐ ܕܢܲܡܠܸܟ݂ ܥܲܠ ܟܘܼܪܣܹܝܗ: ܘܲܠܟ݂ܵܗ̈ܢܹܐ ܘܲܠܠܹܘܵܝܹ̈ܐ ܡܫܲܡܫܵܢܲܝ̈.


text:
ܐܲܝܟ݂ ܕܠܵܐ ܡܸܬ̣ܡ̱ܢܸܐ ܚܲܝܠܵܐ ܕܲܫܡܲܝܵܐ: ܘܠܵܐ ܡܸܬ̇ܬ̇ܟ݂ܝܼܠ ܚܵܠܵܐ ܕܝܲܡܵܐ: ܗܵܟܲܢܵܐ ܐܲܣܓܸ̇ܐ ܙܲܪܥܹܗ ܕܕ݂ܵܘܝܼܕ݂ ܥܲܒ̣ܕܝ: ܘܲܕ݂ܠܹܘܵܝܹ̈ܐ ܕܲܡܫܲܡܫܝܼܢ ܠܝܼ.


text:
ܠܵܐ ܚܵܙ̇ܐ ܐܲܢ̄ܬ̇ ܡܸܕܸܡ ܕܐܵܡ̇ܪܝܼܢ ܥܲܡܵܐ: ܕܬܲܪܬܹ̇ܝܢ ܫܲܖ̈ܒ̣ܵܢ ܕܲܓ̣ܒ̣ܵܐ ܡܵܪܝܵܐ ܐܲܣܠܝܼ ܐܸܢܹܝܢ: ܘܲܠܥܲܡܝ ܡܲܪܓ̇ܙܝܼܢ ܕܠܵܐ ܢܸܗܘܸܐ ܥܲܡܵܐ ܩܕ݂ܵܡܲܝ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ: ܐܸܢ ܠܵܐ ܗܘ̤ܵܐ ܩܝܵܡܝ ܕܐܝܼܡܵܡܵܐ ܘܲܕ݂ܠܸܠܝܵܐ: ܘܢܵܡܘܿܣܹ̈ܐ ܕܲܫܡܲܝܵܐ ܘܐܲܪܥܵܐ ܠܵܐ ܣܵـ̇ܡܹܬ̣.


text:
ܐܵܦ ܙܲܪܥܹܗ ܕܝܲܥܩܘܿܒ̣ ܘܲܕ݂ܕ݂ܵܘܝܼܕ ܥܲܒ̣ܕܝ ܐܲܣܠܸܐ: ܕܐܸܣܲܒ̣ ܡ̣ܢ ܙܲܪܥܹܗ ܫܲܠܝܼܛܵܐ: ܥܲܠ ܒܲܝܬܹ̇ܗ ܕܐܒ̣ܪܵܗܵܡ ܘܲܕ݂ܐܝܼܣܚܵܩ ܘܲܕ݂ܝܲܥܩܘܿܒ: ܟܲܕ݂ ܐܲܗܦܸـܟ݂ ܫܒ̣ܝܼܬ̣ܗܘܿܢ ܘܐܹܪܲܚܸܡ ܥܠܲܝܗܘܿܢ.


text:
ܦܸܬ̣ܓ̣ܵܡܵܐ ܕܲܗܘ̤ܵܐ ܥܲܠ ܐܹܪܲܡܝܵܐ ܡ̣ܢ ܩܕ݂ܵܡ ܡܵܪܝܵܐ: ܘܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܟ݂ܠܹܗ ܚܲܝܠܹܗ: ܘܟ݂ܠܗܹܝܢ ܡܲܠܟ̇ــ̈ܘܵܬ̣ܵܐ ܕܐܲܪܲܥ ܫܘܼܠܛܵܢ ܐܝܼܕܹܗ܆ܘܟ݂ܠܗܘܿܢ ܥܲܡܡܹ̈ܐ ܡܸܬ̣ܟܲܬ̇ܫܝܼܢ ܥܲܠ ܐܘܿܪܸܫܠܸܡ: ܘܥܲܠ ܟܠܗܹܝܢ ܩܘܼܖ̈ܝܵܗ̇.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܙܸܠ ܐܸܡܲܪ ܠܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܗܵܟܲܢܵܐܐܵܡܲ݁ܪ ܡܵܪܝܵܐ: ܗܵܐ ܡܲܫܠܸܡ ܐ̄ܢܵܐ ܠܵܗ̇ ܠܲܩܪܝܼܬ̣ܵܐ ܗܵܕ܀ ܐ: ܒܐܝܼܕܹܗ ܕܡܲܠܟܵܐ ܕܒ̣ܵܒܹܠ: ܘܢܵܘܩ̄ܕ݂ܝܼܗ̇ ܒܢܘܼܪܵܐ.


text:
ܘܐܲܢ̄ܬ̇ ܠܵܐ ܬܸܬ̣ܦܲܠܲܛ ܡ̣ܢ ܐܝܼܕ݂ܵܘ̈ܗܝ: ܐܸܠܵܐ ܡܸܬ̇ܬ̇ܚܵܕ݂ܘܼ ܬܸܬ̇ܚܸܕ݂: ܘܒ̣ܐܝܼܕ݂ܵܘ̈ܗܝ ܬܸܫܬ̇ܠܸܡ. ܘܥܲܝܢܲܝ̈ܟ ܠܥܲܝܢܵܘ̈ܗܝ ܕܡܲܠܟܵܐ ܕܒ̣ܵܒܹܠ ܢܸܚܙ̈ܝܵܢ: ܘܦܘܼܡܵܟ݂ ܥܲܡ ܦܘܼܡܹܗ ܢܡܲܠܸܠ: ܘܲܠܒ̣ܵܒܹܠ ܬܹܐܙܲܠ.


text:
ܒܪܲܡ ܫܡܲܥ ܦܸܬ̣ܓ̣ܵܡܹܗ ܕܡܵܪܝܵܐ ܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܗܵܟܲܢܵܐ ܐܵܡܲܪ ܡܵܪܝܵܐ ܥܠܲܝܟ: ܠܵܐ ܬܡܘܼܬ̣ ܒܚܲܪܒܵܐ: ܐܸܠܵܐ ܒܲܫܠܵܡܵܐ ܬܡܘܼܬ̣.


text:
ܘܐܲܝܟ݂ ܕܐܲܪܩܸܕ݂ܘ ܥܲܠ ܐܲܒ̣ܵܗܲܝ̈ܟ ܡܲܠ̈ܟܹܐ ܩܲܕ݂ܡܵܝܹ̈ܐ ܕܲܗܘ̤ܵܘ ܩܕ݂ܵܡܲܝܟ܆ܗܵܟܲܢܵܐ ܢܲܪܩ̄ܕ݂ܘܼܢ ܥܠܲܝܟ: ܘܵܝ ܡܵܪܵܐ ܢܲܪܩ̄ܕ݂ܘܼܢ ܥܠܲܝܟ: ܡܸܛܠ ܕܦܸܬ̣ܓ̣ܵܡܵܐ ܗܵܢܵܐ ܡܲܠـ̇ܠܹܬ̣ ܐܵܡܲ݁ܪ ܡܵܪܝܵܐ.


text:
ܘܚܲܝܠܵܐ ܕܡܲܠܟܵܐ ܕܒ̣ܵܒܹܠ ܡܸܬ̣ܟܲܬ̇ܫܝܪܢ ܥܲܠ ܐܘܿܪܸܫܠܸܡ: ܘܥܲܠ ܟܠܗܹܝܢ ܩܘܼܖ̈ܝܵܐ ܕܲܝܗܘܼܕ݂ܵܐ ܕܐܸܫܬ̇ܚܲܪ: ܥܲܠ ܠܟ݂ܝܼܫ: ܘܥܲܠ ܥܲܙܩܵܐ. ܡܸܛܠ ܕܗܸܢܹܝܢ ܐܸܫܬ̇ܚܲܪ ܒܩܘܼܖ̈ܝܵܐ ܕܲܝܗܘܼܕ݂ܵܐ ܩܘܼܖ̈ܝܵܐ ܥܲܫܝܼ̈ܢܵܬ̣ܵܐ.


text:
ܦܸܬ̣ܓ̣ܵܡܵܐ ܕܲܗܘ̤ܵܐ ܥܲܠ ܐܹܪܲܡܝܵܐ ܡ̣ܢ ܩܕ݂ܵܡ ܡܵܪܝܵܐ ܠܡܹܐܡܲܪ: ܡ̣ܢ ܒܵܬܲܪ ܕܐܲܩܝܼܡ ܡܲܠܟܵܐ ܨܹܕܲܩܝܵܐ ܩܝܵܡܵܐ ܥܲܡ ܟܠܹܗ ܥܲܡܵܐ ܕܒ̣ܐܘܿܪܸܫܠܸܡ: ܕܢܸܬ̣ܩܪܘܿܢ ܡܚܲܪܖܹ̈ܐ.


text:
ܕܢܸܫܒ̇ܘܿܩ ܓܒܲܪ ܥܲܒ̣ܕܹܗ: ܘܲܓ̣ܒܲܪ ܐܲܡܬܹܗ ܥܸܒ̣ܪܵܝܵܐ ܘܥܸܒ̣ܪܵܝܬܵܐ ܒܢܲܝ̈ ܚܹܐܖܹ̈ܐ: ܕܠܵܐ ܢܫܲܥܒ̇ܕ݂ܘܼܢ ܓܒܲܪ ܠܐܲܚܘܼܗܝ ܝܗ̄ܘܕ݂ܵܝܵܐ.


text:
ܘܲܫ̣ܡܲܥܘ ܟܠܗܘܿܢ ܪܵܘܖ̈ܒ̣ܵܢܹܐ ܘܟ݂ܠܹܗ ܥܲܡܵܐ: ܘܩܲܒܸ̇ܠ̣ܘ ܥܠܲܝܗܘܿܢ ܕܢܸܫܒ̇ܘܿܩ ܓܒܲܪ ܥܲܒ̣ܕܹܗ: ܘܲܓ̣ܒܲܪ ܐܲܡܬܹܗ ܒܢܲܝ̈ ܚܹܐܖܹ̈ܐ: ܕܠܵܐ ܢܸܦ̱ܠܚܘܼܢ ܐܸܢܘܿܢ ܬܘܼܒ̣. ܘܚܲܪܲܪܘ ܐܸܢܘܿܢ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܸܢܵܐ ܐܲܩܝܼܡܹ̇ܬ̣ ܩܝܵܡܵܐ ܥܲܡ ܐܲܒ̣ܵܗܲܝ̈ܟ̇ܘܿܢ: ܒܝܵܘܡܵܐ ܕܐܲܦـ̇ܩܹܬ̣ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ ܡ̣ܢ ܒܹܝܬ̣ ܥܲܒ̣ܕܘܼܬ̣ܵܐ ܠܡܹܐܡܲܪ.


text:
ܡ̣ܢ ܒܵܬܲܪ ܫܒܲܥ ܫܢܝܼ̈ܢ: ܬܸܫܒ̇ܩܘܼܢ ܓܒܲܪ ܠܐܲܚܘܼܗܝ ܥܸܒ̣ܪܵܝܵܐ ܕܢܸܙܕܲܒܲܢ ܠܵܟ݂: ܘܢܸܦ̱ܠܚܵܟ݂ ܫܸܬ̣ ܫܢܝܼ̈ܢ: ܘܬܸܫܒ̇ܩܝܼܘܗܝ ܒܲܪ ܚܹܐܖܹ̈ܐ ܡ̣ܢ ܠܘܵܬ̣ܵܟ݂: ܘܠܵܐ ܫܲܡ̣ܥܘܼܢܝ ܐܲܒ̣ܵܗܲܝ̈ܟ̇ܘܿܢ: ܘܠܵܐ ܨܠܵܘ ܐܸܕ݂ܢܗܘܿܢ ܠܘܵܬ̣ܝ.


text:
ܘܲܗܦܲܟ݂ܬ̇ܘܿܢ ܐܲܢ̄ܬ̇ܘܿܢ ܝܵܘܡܵܢܵܐ: ܘܲܥ̣ܒܲܕ̇ܬ̇ܘܿܢ ܡܸܕܸܡ ܕܫܲܦܝܼܪ ܒܥܲܝ̈ܢܲܝ: ܠܡܸܩܪܵܐ ܚܹܐܪܘܼܬ̣ܵܐ ܓܒܲܪ ܠܚܲܒ̣ܪܹܗ: ܘܐܲܩܝܼܡܬ̇ܘܿܢ ܩܝܵܡܵܐ ܩܕ݂ܵܡܲܝ ܒܒܲܝܬܵܐ ܕܐܸܬ̣ܩܪܝܼ ܫܹܡܝ ܥܠܵܘܗܝ.


text:
ܘܲܗܦܲܟ݂ܬ̇ܘܿܢ ܘܛܵܘܸܫܬ̇ܘܿܢ ܫܹܡܝ: ܘܐܲܗܦܸܟ݂ܬ̇ܘܿܢ ܓܒܲܪ ܥܲܒ̣ܕܹܗ ܘܲܓ̣ܒܲܪ ܐܲܡܬܹܗ ܕܲܫـ̣ܒܲܩܬ̇ܘܿܢ ܒܢܲܝ̈ ܚܹܐܖܹ̈ܐ ܠܢܲܦ̮ܫܗܘܿܢ: ܘܟܲܒܸ̇ܫܬ̇ܘܿܢ ܐܸܢܘܿܢ ܕܢܸܗܘܘܿܢ ܠܟ݂ܘܿܢ ܥܲܒ̈ܕܹܐ ܘܐܲܡ̈ܗܵܬ̣ܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܲܢ̄ܬ̇ܘܿܢ ܠܵܐ ܫܡܲܥܬ̇ܘܿܢܵܢܝ ܠܡܸܩܪܵܐ ܚܹܐܪܘܼܬ̣ܵܐ ܓܒܲܪ ܠܚܲܒ̣ܪܹܗ܆ܗܵܐ ܩܵـ̇ܪܹܐ ܐ̄ܢܵܐ ܠܟ݂ܘܿܢ ܚܹܐܪܘܼܬ̣ܵܐ ܠܚܲܪܒܵܐ: ܘܲܠܟܲܦܢܵܐ: ܘܲܠܡܵܘܬܵܢܵܐ: ܐܵܡܲ݁ܪ ܡܵܪܝܵܐ: ܘܐܸܬܸ̇ܠܟ݂ܘܿܢ ܠܙܵܘܸܥܬ̣ܵܐ ܠܟ݂ܠܗܹܝܢ ܡܲܠܟ̇ــ̈ܘܵܬ̣ܵܐ ܕܐܲܪܥܵܐ.


text:
ܘܐܸܬܸ̇ܠ ܠܓܲܒ̣ܖܹ̈ܐ ܕܲܥ̣ܒܲܪܘ ܥܲܠ ܩܝܵܡܝ: ܕܠܵܐ ܐܲܫܲܪܘ ܦܸܬ̣ܓ̣ܵܡܲܝ̈ ܩܝܵܡܵܐ ܕܐܲܩܝܼܡܘ ܩܕ݂ܵܡܲܝ: ܥܸܓ̣ܠܵܐ ܕܲܦ̣ܣܲܩܘ ܠܲܬ̣ܪܹܝܢ ܘܲܥ̣ܒܲܪܘ ܒܹܝܬ̣ ܦܸܠܓܵܘ̈ܗܝ.


text:
ܪܵܘܖ̈ܒ̣ܵܢܹܐ ܕܲܝܗܘܼܕ݂ܵܐ ܘܲܕܐܘܿܪܸܫܠܸܡ: ܘܲܡܗܲܝܡܢܹ̈ܐ ܘܟ݂ܵܗܢܹ̈ܐ: ܘܟ݂ܠܹܗ ܥܲܡܵܐ ܕܐܲܪܥܵܐ: ܕܲܥ̣ܒܲܪܘ ܒܹܝܬ̣ ܦܸܠܓܵܘ̈ܗܝ ܕܥܸܓ̣ܠܵܐ.


text:
ܘܐܲܫܠܸܡ ܐܸܢܘܿܢ ܒܐܝܼܕ݂ܵܐ ܕܲܒ̣ܥܸܠܕܒ̣ܵܒܲܝ̈ܗܘܿܢ: ܘܒ̣ܐܝܼܕ݂ܵܐ ܕܐܲܝܠܹܝܢ ܕܒ̣ܵܥܹ̇ܝܢ ܢܲܦ̮ܫܗܘܿܢ: ܘܢܸܗܘ̈ܝܵܢ ܫܠܲܕܲܝ̈ܗܘܿܢ ܡܹܐܟ݂ܘܼܠܬܵܐ ܠܦܵܪܲܚܬ̣ܵܐ ܕܲܫܡܲܝܵܐ: ܘܲܠܚܲܝ̄ܘܬ̣ܵܐ ܕܐܲܪܥܵܐ.


text:
ܘܲܠܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ ܘܲܠܪܵܘܖ̈ܒ̣ܵܢܵܘܗܝ: ܐܲܫܠܸܡ ܐܸܢܘܿܢ ܒܐܝܼܕ݂ܵܐ ܕܲܒ̣ܥܸܠܕܒ̣ܵܒܲܝ̈ܗܘܿܢ: ܘܒ̣ܐܝܼܕ݂ܵܐ ܕܐܲܝܠܹܝܢ ܕܒ̣ܵܥܹ̇ܝܢ ܢܲܦ̮ܫܗܘܿܢ: ܘܲܒ̣ܝܲܕ݂ ܚܲܝ̈ܠܹܐ ܕܡܲܠܟܵܐ ܕܒܵܒܹܠ ܕܣܵܠ̇ܩܝܼܢ ܥܠܲܝܗܘܿܢ.


text:
ܗܵܐ ܐܸܢܵܐ ܦܵܩܹ̇ܕ݂ ܐ̄ܢܵܐ ܐܵܡܲ݁ܪ ܡܵܪܝܵܐ: ܘܐܲܥܦܸـܟ݂ ܐܸܢܘܿܢ ܠܲܩܪܝܼܬ̣ܵܐ ܗܵܕܹܐ: ܘܢܸܬ̣ܟܲܬ̇ܫܘܼܢ ܥܠܹܝܗ̇ ܘܢܸܟ݂ܒ̇ܫܘܼܢܵܗ̇ ܘܢܵܘܩ̄ܕ݂ܘܼܢܵܗ̇ ܒܢܘܼܪܵܐ: ܘܲܠܩܘܼܖ̈ܝܵܐ ܕܲܝܗܘܼܕ݂ܵܐ: ܐܸܬܸ̇ܠ ܠܚܘܼܪܒܵܐ ܡ̣ܢ ܒܠܲܝ ܕܝܵـ̇ܬܹܒ̣.


text:
ܦܸܬ̣ܓ̣ܵܡܵܐ ܕܲܗܘ̤ܵܐ ܥܲܠ ܐܹܪܲܡܝܵܐ ܡ̣ܢ ܩܕ݂ܵܡ ܡܵܪܝܵܐ: ܒܝܵܘ̈ܡܵܘܗܝ ܕܝܘܿܝܵܩܝܼܡ ܒ݂ ܝܘܿܫܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܠܡܹܐܡܲܪ.


text:
ܘܸܠ ܠܹܝܬ̣ ܒܢܲܝ̈ ܪܟܸܒ̣ܝܲܡ: ܘܡܲܠܸܠ ܥܲܡܗܘܿܢ: ܘܐܲܥܸܠ ܐܸܢܘܿܢ ܠܒܲܝܬܹ̇ܗ ܕܡܵܪܝܵܐ ܠܲܚܕ݂ܵܐ ܡ̣ܢ ܚܵܢ̈ܘܵܬ̣ܵܐ: ܘܐܲܫܩܵܐ ܐܸܢܘܿܢ ܚܲܡܪܵܐ.


text:
ܘܕܸܒ̣ܪܹܬ̣ ܠܝܲܙܲܢܝܵܐ: ܒܲܪ ܐܲܡܲܪܝܵܐ: ܒܲܪ ܚܲܒ̣ܨܲܢܝܵܐ: ܘܠܲܐܚܵܘ̈ܗܝ: ܘܲܠܟ݂ܠܗܘܿܢ ܒܢܵܘ̈ܗܝ܆ܘܲܠܟ݂ܠܹܗ ܒܹܝܬ̣ ܪܟܸܒ̣ܝܲܡ.


text:
ܘܐܲܥܠܹ̇ܬ̣ ܐܸܢܘܿܢ ܠܒܲܝܬܹ̇ܗ ܕܡܵܪܝܵܐ: ܠܒܲܝܬܵܐ ܕܒ̣ܢܲܝ̈ ܚܲܢܵܢ ܒܲܪ ܓܕܲܠܝܵܐ ܢܒ̣ܝܹܗ ܕܐܲܠܵܗܵܐ: ܕܩܲܪܝܼܒ̣ ܒܲܝܬܹ̇ܗ ܠܪܵܘܖ̈ܒ̣ܵܢܹܐ: ܕܝܵـ̇ܬ̣ܒ̇ܝܼܢ ܠܥܸܠ ܡ̣ܢ ܒܲܝܬܹ̇ܗ ܕܲܡܥܲܣܝܵܐ ܒܲܪ ܫܵܠܘܿܡ ܢܵـ̇ܛܲܪ ܬܲܪܥܵܐ.


text:
ܘܣܵܡܹ̇ܬ̣ ܩܕ݂ܵܡ ܒܢܲܝ̈ ܒܹܝܬ̣ ܪܟܸܒ̣ܝܲܡ: ܐܲܓܵܢܹ̈ܐ ܕܡܲــ̈ܠܝܵܢ ܚܲܡܪܵܐ: ܘܟ݂ܵܣܹ̈ܐ: ܘܐܸܡ̇ܪܹܬ̣ ܠܗܘܿܢ ܐܹܫܬܵܘ ܚܲܡܪܵܐ.


text:
ܘܐܸܡ݂ܲܪ ܠܵܐ ܫܵـ̇ܬܹܝܢܲܢ ܚܲܡܪܵܐ: ܡܸܛܠ ܕܝܘܿܢܵܕ݂ܵܒ̣ ܒܲܪ ܪܵܟܵܒ̣ ܐܲܒ̣ܘܼܢ ܦܲܩ̣ܕܲܢ ܘܐܸܡ݂ܲܪ ܠܲܢ: ܠܵܐ ܬܸܫܬ̇ܘܿܢ ܚܲܡܪܵܐ ܐܲܢ̄ܬ̇ܘܿܢ ܘܲܒ̣ܢܲܝ̈ܟ̇ܘܿܢ ܥܕܲܡܵܐ ܠܥܵܠܲܡ.


text:
ܘܒ̣ܵـ̈ـܬܹ̇ܐ ܠܵܐ ܬܸܒ̣ܢܘܿܢ ܠܟ݂ܘܿܢ܆ܘܙܲܪܥܵܐ ܠܵܐ ܬܸܙ̱ܪܥܘܼܢ: ܘܟܲܖ̈ܡܹܐ ܠܵܐ ܬܸܨܒ̣ܘܼܢ : ܘܠܵܐ ܢܸܗܘܸܐ ܠܟ݂ܘܿܢ: ܐܸܠܵܐ ܒܡܲܫܟ̇ܢܹ̈ܐ ܬܸܬ̇ܒ̣ܘܼܢ ܟܠܗܘܿܢ ܝܵܘ̈ܡܵܬ̣ܵܐ: ܡܸܛܠ ܕܬܸܚܘܿܢ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ: ܥܲܠ ܐܲܦܲܝ̈ ܐܲܪܥܵܐ ܕܥܵܡܪܝܼܢ ܐ̄ܢܬ̇ܘܿܢ ܒܵܗ̇.


text:
ܘܲܫ̣ܡܲܥܢ ܒܦܘܼܩܕܵܢܹܗ ܕܝܘܿܢܵܕ݂ܵܒ̣ ܒܲܪ ܪܵܟ݂ܵܒ̣ ܐܲܒ̣ܘܼܢ ܟܠ ܕܦܲܩܕܲܢ: ܕܠܵܐ ܢܸܫܬܸ̇ܐ ܚܲܡܪܵܐ ܟܠܗܘܿܢ ܝܵܘ̈ܡܵܬ̣ܵܐ: ܠܵܐ ܚܢܲܢ ܘܠܵܐ ܢܸܫܲܝ̈ܢ: ܘܠܵܐ ܒܢܲܝ̈ܢ ܘܠܵܐ ܒ̈ܢܵܬ̣ܵܢ.


text:
ܘܟܲܕ݂ ܣܠܸܩ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܥܲܠ ܐܲܪܥܵܐ: ܐܸܡ݂ܲܪܢ ܕܢܸܥܘܿܠ ܠܐܘܿܪܸܫܠܸܡ: ܡ̣ܢ ܩܕ݂ܵܡ ܚܲܝܠܵܐ ܕܟܲܠܕ݂ܵܝܹ̈ܐ ܘܡ̣ܢ ܩܕ݂ܵܡ ܚܲܝܠܵܐ ܕܐܲܕ݂ܘܿܡ: ܘܝܼܬܸܒ̣ܢ ܒܐܘܿܪܸܫܠܸܡ.


text:
ܗܵܟܲܢܵܐ ܐܵܡܲ݁ܪ ܡܵܪܝܵܐ ܨܒ̣ܵܐܘܼܬ̣ ܐܲܠܵܗܵܐ ܕܝܼܣܪܵܝܹܠ: ܙܸܠ ܠܓܲܒ̣ܖܹ̈ܐ ܕܲܝܗܘܼܕ݂ܵܐ: ܘܲܠܥܵܡܘܿܖܹ̈ܝܗ̇ ܕܐܘܿܪܸܫܠܸܡ: ܠܵܐ ܡܩܲܒ̇ܠܝܼܢ ܐ̄ܢܬ̇ܘܿܢ ܡܲܪܕܘܼܬ̣ܵܐ ܠܡܸܫܡܲܥ ܦܸܬ̣ܓ̣ܵܡܲܝ̈ ܐܵܡܲ݁ܪ ܡܵܪܝܵܐ.


text:
ܫܲܪܘ ܦܸܬ̣ܓ̣ܵܡܵܘ̈ܗܝ ܕܝܘܿܢܵܕ݂ܵܒ̣ ܒܲܪ ܪܵܟ݂ܵܒ̣: ܕܦܲـ̣ܩܸܕ݂ ܠܲܒ̣ܢܵܘ̈ܗܝ ܕܠܵܐ ܢܸܫܬ̇ܘܿܢ ܚܲܡܪܵܐ: ܘܠܵܐ ܐܸܫܬ̇ܝܼܘ ܥܕܲܡܵܐ ܠܝܵܘܡܵܢܵܐ: ܡܸܛܠ ܕܲܫ̣ܡܲܥܘ ܦܘܼܩܕܵܢܵܐ ܕܐܲܒ̣ܘܼܗܘܿܢ܆ܘܐܸܢܵܐ ܐܸܡ̇ܪܹܬ̣ ܠܟ݂ܘܿܢ: ܩܲܕܡܹܬ̣ ܘܐܸܡ̇ܪܹܬ̣ ܘܠܵܐ ܫ̣ܡܲܥܬ̇ܘܿܢ.


text:
ܘܫܲܕܪܹܬ̣ ܠܘܵܬ̣ܟ݂ܘܿܢ ܠܟ݂ܠܗܘܿܢ ܥܲܒ̣̈ܕܲܝ ܢܒ̣ܝܹ̈ܐ: ܩܲܕܡܹ̇ܬ̣ ܘܫܲܕܪܹܬ̣ ܘܐܸܡ̇ܪܹܬ̣: ܬܘܼܒ̣ܘ ܓܒܲܪ ܡ̣ܢ ܐܘܼܪܚܹܗ ܒܝܼܫܬܵܐ: ܘܐܲܛܐܸܒ̣ܘ ܥܒ̣ܵܕܲܝ̈ܟ̇ܘܿܢ: ܘܠܵܐ ܬܹܐܙ̄ܠܘܼܢ ܒܵܬܲܪ ܐܲܠܵܗܹ̈ܐ ܐ̄ܚܖ̈ܵܢܹܐ ܠܡܸܦܠܲܚ ܐܸܢܘܿܢ: ܘܬܸܒ̣ܘ ܒܐܲܪܥܵܐ ܕܝܸܗ̄ܒܹ̇ܬ̇ ܠܟ݂ܘܿܢ ܘܠܲܐܒ̣ܵܗܲܝ̈ܟ̇ܘܿܢ: ܘܠܵܐ ܨܠܲܝܬ̇ܘܿܢ ܐܸܕ݂ܢܟ݂ܘܿܢ ܘܠܵܐ ܫ̣ܡܲܥܬ̇ܘܿܢܵܢܝ.


text:
ܗܵܐ ܐܲܫܲܪܘ ܒܢܵܘ̈ܗܝ ܕܝܘܿܢܵܕ݂ܵܒ̣ ܒܲܪ ܪܵܟ݂ܵܒ̣ ܦܘܼܩܕܵܢܵܐ ܕܐܲܒ̣ܘܼܗܘܿܢ ܕܦܲܩܸܕ݂ ܐܸܢܘܿܢ: ܘܥܲܡܵܐ ܗܵܢܵܐ ܠܵܐ ܫܲܡ̣ܥܘܼܢܝ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܡܲܝܬܹ̇ܐ ܐ̄ܢܵܐ ܥܲܠ ܝܑܼܗܘܼܕ݂ܵܐ ܘܥܲܠ ܟܠܗܘܿܢ ܥܵܡܘܿܖܹ̈ܝܗ̇ ܕܐܘܿܪܸܫܠܸܡ: ܟܠܵܗ̇ ܒܝܼܫܬܵܐ ܕܐܸܡ̇ܪܹܬ̣ ܥܠܲܝܗܘܿܢ: ܥܲܠ ܕܐܸܡ̇ܪܹܬ̣ ܠܗܘܿܢ ܘܠܵܐ ܫ̣ܡܲܥܘ: ܘܲܩܪܹܝ̇ܬ̣ ܠܗܘܿܢ ܘܠܵܐ ܥܢܵܐ̣ܘܼܢܝ.


text:
ܘܲܠܒܹܝܬ̣ ܪܟ݂ܒ̣ܝܲܡ ܐܸܡ݂ܲܪ ܐܹܪܲܡܝܵܐ: ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܚܠܵܦ ܕܲܫ̣ܡܲܥܬܘܿܢ ܦܘܼܩܕܵܢܵܐ ܕܝܘܿܢܵܕ݂ܵܒ̣ ܐܒ̣ܘܼܟ݂ܘܿܢ ܘܲܢ̣ܛܲܪܬ̇ܘܿܢ ܟܠܗܘܿܢ ܦܘܼܩܕܵܢܵܘ̈ܗܝ: ܘܲܥ̣ܒܲܕܬ̇ܘܿܢ ܟܠܡܸܕܸܡ ܕܦܲܩܸܕ݂ܟ݂ܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲ݁ܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܠܵܐ ܢܸܥܢܲܕ݂ ܓܲܒ̣ܪܵܐ ܠܝܘܿܢܵܕ݂ܵܒ̣ ܒܲܪ ܪܵܟ݂ܵܒ̣: ܕܩܵـ̇ܐܹܡ ܩܕ݂ܵܡܲܝ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܲܗܘ݀ܵܐ ܒܫܲܢ̄ܬܵܐ ܪܒ݂ܝܼܥܵܝܬܵܐ ܕܝܘܿܝܵܩܝܼܡ ܒܲܪ ܝܘܿܫܝܼܵܐ ܡܲܠܟܵܐ ܕܲܝܗ̄ܘܼܕܵܐ: ܗ݀ܘܵܐ ܦܸܬ݂ܓ݂ܵܡܵܐ ܗܵܢܵܐ ܥܲܠ ܐܹܪܲܡܝܵܐ ܡ̣ܢ ܩܕ݂ܵܡ ܡܵܪܝܵܐ ܠܡܹܐܡܲܪ.


text:
ܣܒ݂ ܠܟ݂ ܡܓܠܬܐ ܕܣܦܪܐ: ܘܟܬܘܒ ܥܠܝܗ ܟܠܗܘܢ ܦܬܓܡܐ ܕܐܡܪܬ ܠܟ݂: ܥܠ ܝܣܪܝܠ: ܘܗܠ ܝܗܘܕܐ: ܘܥܠ ܟܠܗܘܢ ܥܡܡܐ: ܡܢ ܝܘܡܐ ܕܐܡܪܬ ܠܟ݂: ܡܢ ܝܘܡܘܗܝ ܕܝܘܫܝܐ ܘܥܕܡܐ ܠܝܘܡܢܐ.


text:
ܛܟ݂ ܢܫܡܥܘܢ ܕܒܝܬ ܝܗܘܕܐ: ܟܠܗ ܒܝܫܬܐ ܕܡܬܚܫܒ ܐ̄ܢܐ ܠܡܥܒܕ ܠܗܘܢ: ܘܢܗܦܟܘܢ ܓܒܪ ܡܢ ܐܘܪܚܗ ܒܝܫܬܐ: ܘܐܫܒܘܩ ܠܚܘܒܝܗܘܢ ܘܠܚܛܗܝܗܘܢ.


text:
ܥܘܠ ܐܢ̄ܬ ܘܩܪܝ ܒܡܓܠܬܐ ܕܟܬܒܬ ܡܢ ܦܘܡܝ: ܦܬܓܡܘܗܝ ܕܡܪܝܐ ܩܕܡ ܥܡܐ ܒܒܝܬܗ ܕܡܪܝܐ: ܒܝܘܡܐ ܕܨܘܡܐ: ܘܐܦ ܩܕܡ ܟܠܗ ܥܡܐ ܕܝܗܘܕܐ ܕܐܬܝܢ ܡܢ ܩܘܪܝܗܘܢ ܬܩܪܐ ܐܢܘܢ.


text:
ܛܟ݂ ܬܦܠ ܒܥܘܬܗܘܢ ܩܕܡ ܡܪܝܐ: ܘܢܗܦܟܘܢ ܓܒܪ ܡܢ ܐܘܪܚܗ ܒܝܫܬܐ: ܘܢܫܠܐ ܡܪܝܐ ܡܢ ܒܝܫܬܐ ܕܐܡܪ ܥܠܝܗܘܢ: ܡܛܠ ܕܪܒܘ ܪܘܓܙܐ ܘܚܡܬܐ ܕܡܠܠ ܡܪܝܐ ܥܠ ܥܡܐ ܗܢܐ.


text:
ܘܗܘܐ ܒܫܢ̄ܬܐ ܚܡܝܫܝܬܐ ܕܝܘܝܩܝܡ ܒܪ ܝܘܫܝܐ ܡܠܟܐ ܕܝܗܘܕܐ: ܒܝܪܚܐ ܕܬܫܥܐ: ܓܙܪܘ ܨܘܡܐ ܩܕܡ ܡܪܝܐ ܟܠܗ ܥܡܐ ܕܒܐܘܪܫܠܡ: ܘܩܪܐ ܒܪܘܟ݂ ܩܕܡ ܟܠܗ ܥܡܐ ܕܐܬܝܢ ܡܢ ܩܘܪܝܐ ܕܝܗܘܕܐ ܠܐܘܪܫܠܡ.


text:
ܘܩܪܐ ܒܪܘܟ݂ ܣܦܪܐ: ܦܬܓܡܘܗܝ ܕܡܪܝܐ ܕܐܡܪ ܐܪܡܝܐ ܢܒܝܐ ܒܒܝܬܗ ܕܡܪܝܐ: ܒܚܢܘܬܗ ܕܓܡܪܝܐ ܒܪ ܫܦܢ ܣܦܪܐ ܒܕܪܬܐ ܥܠܝܬܐ: ܒܡܥܠܢܐ ܕܬܪܥܐ ܚܕܬܐ ܕܒܝܬܗ ܕܡܪܝܐ: ܩܕܡ ܟܠܗ ܥܡܐ.


text:
ܘܢܚܬ ܡܢ ܒܝܬ ܡܠܟܐ ܠܚܢܘܬܗ ܕܣܦܪܐ: ܘܚܙܐ ܬܡܢ ܟܠܗܘܢ ܪܘܪܒܢܐ ܝܬܒܝܢ: ܐܠܝܫܡܥ ܣܦܪܐ: ܘܕܠܝܐ ܒܪ ܫܡܥܝܐ: ܘܐܠܝܬܢ ܒܪ ܥܒܟܘܪ: ܘܓܡܪܝܐ ܒܪ ܫܦܢ: ܘܨܕܩܝܐ ܒܪ ܚܢܢܝܐ: ܘܟܠܗܘܢ ܪܘܪܒܢܐ.


text:
ܘܫܕܪܘ ܟܠܗܘܢ ܪܘܪܒܢܐ ܠܘܬ ܒܪܘܟ݂: ܠܝܗܘܕܝ ܒܪ ܢܬܢܝܐ: ܒܪ ܫܠܡܝܐ: ܒܪ ܟܘܫܝ: ܘܐܡܪܘ ܠܗ: ܡܓܠܬܐ ܕܩܪܝܬ ܒܗ ܩܕܡ ܥܡܐ: ܣܒܝܗ ܒܐܝܕܟ݂ ܘܬܐ: ܘܢܣܒ ܒܪܘܟ݂ ܒܪ ܢܪܝܐ ܡܓܠܬܐ ܒܐܝܕܗ: ܘܐܬܐ ܠܘܬܗܘܢ.


text:
ܘܫܕܪ ܡܠܟܐ ܠܝܗܘܕܝ ܕܢܝܬܝܗ ܠܡܓܠܬܐ: ܘܢܣܒܗ ܡܢ ܚܢܘܬܗ ܕܐܠܝܫܡܥ ܣܦܪܐ: ܘܩܪܗ ܝܗܘܕܝ ܩܕܡ ܡܠܟܐ: ܘܩܕܡ ܟܠܗܘܢ ܪܘܪܒܢܐ ܕܩܝܡܝܢ ܩܕܡ ܡܠܟܐ.


text:
ܘܦܩܕ ܡܠܟܐ ܠܝܪܚܡܐܝܠ ܒܪ ܡܠܟܐ: ܘܠܫܪܝܐ ܒܪ ܥܙܪܐܝܠ: ܘܠܫܠܡܝܐ ܒܪ ܥܒܕܐܝܠ: ܠܡܐܚܕ ܠܐܪܡܝܐ ܢܒܝܐ ܘܠܒܪܘܟ݂ ܣܦܪܐ: ܘܛܫܝ ܐܢܘܢ ܡܪܝܐ.


text:
ܗܦܘܟ݂ ܣܒ ܠܟ݂ ܡܓܠܬܐ ܐ̄ܚܪܬܐ: ܘܟܬܘܒ ܥܠܝܗ ܟܠܗܘܢ ܦܬܓܡܐ ܩܕܡܝܐ: ܕܐܝܬ ܗ̄ܘܘ ܥܠ ܡܓܠܬܐ ܕܐܘܩܕ ܝܘܝܩܝܡ ܡܠܟܐ ܕܝܗܘܕܐ ܒܢܘܪܐ.


text:
ܘܠܝܘܝܩܝܡ ܡܠܟܐ ܕܝܗܘܕܐ ܬܐܡܪ: ܗܟܢܐ ܐܡܪ ܡܪܝܐ: ܐܢ̄ܬ ܐܘܩܕܬ ܡܓܠܬܐ ܗܕܐ: ܘܐܡܪܬ: ܡܛܠ ܡܢܐ ܟܬܒܬ ܥܠܝܗ: ܕܢܐܬܐ ܡܠܟܐ ܕܒܒܠ ܘܢܚܪܒܝܗ ܠܐܪܥܐ ܗܕܐ: ܘܢܒܛܠ ܡܢܗ ܒܢܝܢܫܐ ܘܒܥܝܪܐ.


text:
ܡܛܠ ܗܢܐ ܗܟܢܐ ܐܡܪ ܡܪܝܐ ܥܠ ܝܘܝܩܝܡ ܡܠܟܐ ܕܝܗܘܕܐ: ܠܐ ܢܗܘܐ ܠܗ ܓܒܪܐ ܕܝܬܒ ܥܠ ܟܘܪܣܝܗ ܕܕܘܝܕ: ܘܫܠܕܗ ܬܗܘܐ ܪܡܝܐ ܒܫܘܒܐ ܒܐܝܡܡܐ: ܘܒܓܠܝܕܐ ܒܠܠܝܐ.


text:
ܘܐܦܩܘܕ ܥܠܘܗܝ: ܘܥܠ ܙܪܥܗ: ܘܥܠ ܥܒܕܘܗܝ ܥܘܠܗܘܢ: ܘܐܝܬܐ ܥܠܝܗܘܢ ܘܥܠ ܟܠܗܘܢ ܥܡܘܪܝܗ ܕܐܘܪܫܠܡ: ܘܥܠ ܐ̄ܢܫܐ ܕܝܗܘܕܐ: ܟܠܗ ܒܝܫܬܐ ܕܐܡܪܬ ܥܠܝܗܘܢ: ܥܠ ܕܠܐ ܫܡܥܘ ܒܩܠܝ.


text:
ܘܐܪܡܝܐ ܢܣܒ ܡܓܠܬܐ ܐ̄ܚܪܬܐ: ܘܝܗ̄ܒܗ ܠܒܪܘܟ݂ ܒܪ ܢܪܝܐ ܣܦܪܐ: ܘܟܬܒ ܥܠܝܗ ܡܢ ܦܘܡܗ ܕܐܪܡܝܐ: ܟܠܗܘܢ ܦܬܓܡܐ ܕܟܬܝܒܝܢ ܗ̄ܘܘ ܒܣܦܪܐ: ܕܐܘܩܕ ܝܘܝܩܝܡ ܡܠܟܐ ܕܝܗܘܕܐ ܒܢܘܪܐ: ܘܬܘܒ ܐܘܣܦ ܥܠܝܗܘܢ ܦܬܓܡܐ ܕܣܓܝܐܝܢ ܐܟܘܬܗܘܢ.


text:
ܘܫܕܪ ܡܠܟܐ ܨܕܩܝܐ ܠܝܘܟܠ ܒܪ ܫܠܡܝܐ: ܘܠܨܦܢܝܐ ܒܪ ܡܥܣܝܐ ܟܗܢܐ: ܠܘܬ ܐܪܡܝܐ ܢܒܝܐ ܠܡܐܡܪ: ܨܠܐ ܥܠܝܢ ܩܕܡ ܡܪܝܐ ܐܠܗܟ݂.


text:
ܗܟܢܐ ܐܡܪ ܡܪܝܐ ܐܠܗܐ ܕܝܣܪܝܠ: ܗܟܢܐ ܬܐܡܪܘܢ ܠܡܠܟܐ ܕܝܗܘܕܐ ܕܫܕܪܟܘܢ ܠܘܬܝ ܕܬܒܥܘܢ ܡܢܝ: ܗܐ ܚܝܠܗ ܕܦܪܥܘܢ ܕܢܦܩ ܠܡܥܕܪܘܬܟܘܢ: ܗܦܟ݂ ܠܐܪܥܗ ܠܡܨܪܝܢ.


text:
ܡܛܠ ܕܐܢ ܬܚܪܒܘܢ ܟܠܗ ܚܝܠܐ ܕܟܠܕܝܐ ܕܡܬܟܬܫܝܢ ܥܡܟܘܢ: ܘܢܫܬܚܪܘܢ ܒܗܘܢ ܐ̄ܢܫܐ ܕܡܡܚܝܢ: ܓܒܪ ܡܢ ܡܫܟܢܗ ܢܩܘܡܘܢ: ܘܢܘܩܕܘܢܗ ܠܩܪܝܬܐ ܗܕܐ ܒܢܘܪܐ.


text:
ܘܟܕ ܩܐܡ ܗ̄ܘܐ ܒܬܪܥܐ ܕܒܢܝܡܝܢ: ܐܝܬ ܗ̄ܘܐ ܬܡܢ ܓܒܪܐ ܦܩܘܕܐ: ܘܫܡܗ ܢܪܝܐ ܒܪ ܫܠܡܝܐ: ܒܪ ܚܢܢܝܐ: ܘܐܚܕܗ ܠܐܪܡܝܐ ܢܒܝܐ: ܘܐܡܪ ܠܗ: ܠܘܬ ܟܠܕܝܐ ܥܪܩ ܐܢ̄ܬ.


text:
ܘܫܕܪ ܡܠܟܐ ܨܕܩܝܐ ܘܐܣܩܗ: ܘܫܐܠܗ ܡܠܟܐ ܒܒܝܬܐ ܡܛܫܝܐܝܬ: ܘܐܡܪ ܠܗ: ܢܦܩ ܦܬܓܡܐ ܡܢ ܩܕܡ ܡܪܝܐ: ܘܐܡܪ ܐܪܡܝܐ ܢܦܩ: ܘܐܡܪ ܡܠܟܐ ܐܝܟܢܐ ܢܦܩ: ܘܐܡܪ ܕܒܐܝܕܘܗܝ ܕܡܠܟܐ ܕܒܒܠ ܬܫܬܠܡ.


text:
ܘܦܩܕ ܡܠܟܐ ܨܕܩܝܐ: ܘܫܒܩܘܗܝ ܠܐܪܡܝܐ ܢܒܝܐ ܒܕܪܬܐ ܕܒܝܬ ܐܣܝܪܐ: ܘܝܗ̄ܒܝܢ ܗ̄ܘܘ ܠܗ ܓܪܝܨܬܐ ܕܠܚܡܐ ܒܝܘܡܐ ܡܢ ܫܘܩܐ ܕܢܚܬܘܡܐ: ܥܕܡܐ ܕܓܡܪ ܟܠܗ ܠܚܡܐ ܡܢ ܩܪܝܬܐ: ܘܝܬܒ ܐܪܡܝܐ ܒܕܪܬܐ ܕܒܝܬ ܐܣܝܪܐ.


text:
ܗܟܢܐ ܐܡܪ ܡܪܝܐ: ܡܢ ܕܝܬܒ ܒܩܪܝܬܐ ܗܕܐ: ܢܡܘܬ ܒܚܪܒܐ: ܘܒܟܦܢܐ: ܘܒܡܘܬܢܐ: ܘܡܢ ܕܢܦܩ ܠܘܬ ܟܠܕܝܐ: ܚܝܐ ܘܡܫܘܙܒ ܢܦ̮ܫܗ.


text:
ܘܐܡܪܘ ܪܘܪܒܢܐ ܠܡܠܟܐ: ܢܬܩܛܠ ܓܒܪܐ ܗܢܐ: ܡܛܠ ܕܗܘܝܘ ܡܪܦܐ ܐܝܕܝܐ ܕܓܒܪܐ ܥܒܕܝ ܩܪܒܐ ܕܐܫܬܚܪܘ ܒܩܪܝܬܐ ܗܕܐ: ܘܐܝܕܝܐ ܕܟܠܗ ܥܡܐ ܕܐܡܪ ܠܗܘܢ ܦܬܓܡܐ ܗܢܐ: ܡܛܠ ܕܓܒܪܐ ܗܢܐ: ܠܐ ܨܒܐ ܫܠܡܐ ܠܥܡܐ ܗܢܐ: ܐܠܐ ܐܢ ܒܝܫܬܐ.


text:
ܘܕܒܪܘܗܝ ܠܐܪܡܝܐ: ܘܐܪܡܝܘܗܝ ܒܓܘܒܐ ܕܡܠܟܝܐ ܒܪ ܡܠܟܐ ܒܕܪܬܐ ܕܒܝܬ ܐܣܝܪܐ: ܘܫܒܘܗܝ ܠܐܪܡܝܐ ܒܚܒܠܐ ܠܓܘܒܐ: ܘܒܓܘܒܐ ܠܝܬ ܡܝܐ ܠܐ ܐܢ ܣܝܢܐ: ܘܛܒܥ ܐܪܡܝܐ ܒܣܝܢܐ.


text:
ܘܫܡܥ ܥܒܕܡܠܟ ܟܘܫܝܐ ܓܒܪܐ ܡܗܝܡܢܐ: ܘܗܘ ܒܒܝܬ ܡܠܟܐ ܗ̄ܘܐ: ܕܐܪܡܝܘܗܝ ܠܐܪܡܝܐ ܒܓܘܒܐ: ܘܡܠܟܐ ܝܬܒ ܗ̄ܘܐ ܒܬܪܥܐ ܕܒܢܝܡܝܢ.


text:
ܘܕܒܪ ܥܒܕܡܠܟ ܟܘܫܝܐ ܓܒܪܐ ܡܢ ܒܝܬ ܡܠܟܐ ܥܡܗ: ܘܥܠ ܠܒܝܬ ܓܙܐ ܕܠܬܚܬ ܡܢ ܒܝܬ ܡܠܟܐ: ܘܢܣܒ ܡܢ ܬܡܢ ܒܠܝܐ ܕܣܚܘܬܐ: ܘܒܠܝܐ ܕܪܘܩܥܐ: ܘܫܒ ܐܢܘܢ ܠܐܪܡܝܐ ܒܚܒܠܐ ܠܓܘܒܐ.


text:
ܘܫܕܪ ܡܠܟܐ ܨܕܩܝܐ: ܘܕܒܪܗ ܠܐܪܡܝܐ ܢܒܝܐ ܠܘܬܗ: ܠܓܘ ܡܢ ܬܠܬܐ ܡܥܠܢܝܢ ܕܒܝܬܗ ܕܡܪܝܐ: ܘܐܡܪ ܡܠܟܐ ܠܐܪܡܝܐ: ܫܐܠ ܐ̄ܢܐ ܠܟ݂ ܡܠܬܐ: ܠܐ ܬܟܣܐ ܡܢܝ ܡܠܬܐ.


text:
ܘܝܡܐ ܡܠܟܐ ܨܕܩܝܐ ܠܐܪܡܝܐ ܡܛܫܝܐܝܬ ܒܒܝܬܐ: ܘܐܡܪ: ܚܝ ܗ̄ܘ ܡܪܝܐ ܕܥܒܕ ܒܢ ܢܦ̮ܫܐ ܕܠܐ ܐܩܛܠܟ݂: ܘܠܐ ܐܫܠܡܟ݂ ܒܝܕ ܐ̄ܢܫܐ ܐܝܠܝܢ ܕܒܥܝܢ ܢܦ̮ܫܟ݂.


text:
ܘܐܡܪ ܐܪܡܝܐ ܠܨܕܩܝܐ: ܗܟܢܐ ܐܡܪ ܡܪܝܐ ܚܝܠܬܢܐ ܐܠܗܐ ܕܝܣܪܝܠ: ܐܢ ܬܦܘܩ ܠܘܬ ܪܘܪܒܢܐ ܕܡܠܟܐ ܕܒܒܠ: ܡܚܐ ܐܢ̄ܬ ܢܦ̮ܫܟ݂: ܘܩܪܝܬܐ ܗܕܐ ܠܐ ܝܩܕܐ ܒܢܘܪܐ: ܘܚܝܐ ܐܢ̄ܬ ܘܒܝܬܟ݂.


text:
ܘܐܢ ܠܐ ܢܦܩ ܐܢ̄ܬ ܠܘܬ ܪܘܪܒܢܐ ܕܡܠܟܐ ܕܒܒܠ: ܡܫܬܠܡܐ ܩܪܝܬܐ ܗܕܐ ܒܐܝܕܐ ܕܟܠܕܝܐ: ܘܡܘܩܕܝܢ ܠܗ ܒܢܘܪܐ: ܘܐܢ̄ܬ ܠܐ ܬܬܦܠܛ ܡܢ ܐܝܕܝܗܘܢ.


text:
ܕܟܠܗܝܢ ܢܫܐ ܕܐܫܬܚܪ ܒܒܝܬܗ ܕܡܠܟܐ ܕܝܗܘܕܐ: ܢܦܩܢ ܠܘܬ ܪܘܪܒܢܐ ܕܡܠܟܐ ܕܒܒܠ: ܘܗܢܝܢ ܐܡܪܢ: ܐܛܥܝܘܟ݂ ܘܙܟܐܘܟ݂ ܐ̄ܢܫܐ ܕܫܐܠܝܢ ܗ̄ܘܘ ܒܫܠܡܟ݂: ܘܛܒܥܘ ܒܣܝܢܐ ܪܓܠܝܟ ܘܗܦܟܘ ܠܒܣܬܪܗܘܢ.


text:
ܘܟܠܗܝܢ ܢܫܝܟ ܘܒܢܝܟ ܡܦܩܝܢ ܠܘܬ ܟܠܕܝܐ: ܘܐܢ̄ܬ ܠܐ ܬܬܦܠܛ ܡܢ ܐܝܕܝܗܘܢ: ܐܠܐ ܒܐܝܕܘܗܝ ܕܡܠܟܐ ܕܒܒܠ ܬܫܬܠܡ: ܘܩܪܝܬܐ ܗܕܐ ܬܐܩܕ ܒܢܘܪܐ.


text:
ܘܟܕ ܢܫܡܥܘܢ ܪܘܪܒܢܐ ܕܡܠܠܬ ܥܡܟ݂: ܘܢܐܬܘܢ ܠܘܬܟ݂ ܘܢܐܡܪܘܢ ܠܟ݂: ܚܘܢ ܡܢܐ ܡܠܠܬ ܥܡ ܡܠܟܐ: ܘܡܢܐ ܐܡܪ ܠܟ݂ ܡܠܟܐ: ܠܐ ܬܟܣܐ ܡܢܢ ܕܠܐ ܢܩܛܠܟ݂.


text:
ܘܐܬܘ ܟܠܗܘܢ ܪܘܪܒܢܐ ܠܘܬ ܐܪܡܝܐ ܘܫܐܠܘܗܝܙ ܘܚܘܝ ܐܢܘܢ ܟܠܗܝܢ ܡܠܐ ܕܦܩܕܗ ܡܠܟܐܙ ܘܫܬܩܘ ܠܗܘܢ ܡܢܗ: ܡܛܠ ܕܠܐ ܐܫܬܡܥܬ ܡܠܬܐ.


text:
ܒܫܢ̄ܬܐ ܕܬܫܥ ܕܨܕܩܝܐ ܡܠܟܐ ܕܝܗܘܕܐ ܒܝܪܚܐ ܕܥܣܪܐ: ܐܬܐ ܢܒܘܟܕܢܨܪ ܡܠܟܐ ܕܒܒܠ: ܗܘ ܘܟܠܗ ܚܝܠܗ ܥܠ ܐܘܪܫܠܡ: ܘܫܪܘ ܥܠܝܗ.


text:
ܘܐܬܘ ܟܠܗܘܢ ܪܘܪܒܢܐ ܕܡܠܟܐ ܕܒܒܠ: ܘܝܬܒܘ ܒܬܪܥܐ ܡܨܥܝܐ: ܢܪܓܠ: ܫܪܐܨܪ: ܘܣܡܓܕܢܒܘ: ܘܣܪܣܟܝܡ: ܪܒ ܡܗܝܡܢܐ: ܢܪܓܠ: ܫܪܐܨܪ: ܪܒܡܓ: ܘܟܠܗܘܢ ܪܘܪܒܢܐ ܕܡܠܟܐ ܕܒܒܠ.


text:
ܘܟܕ ܚܙܐ ܐܢܘܢ ܨܕܩܝܐ ܡܠܟܐ ܕܝܗܘܕܐ: ܘܟܠܗܘܢ ܓܒܪܐ ܩܪܒܬܢܐ: ܥܪܩܘ ܘܢܦܩܘ ܡܢ ܩܪܝܬܐ ܒܠܠܝܐ: ܒܐܘܪܚܐ ܕܓܢܬܐ ܕܡܠܟܐ ܒܬܪܥܐ ܕܒܝܬ ܫܘܪܐܙ ܘܢܦܩܘ ܒܐܘܪܚܐ ܕܦܩܥܬܐ.


text:
ܘܪܕܦܩܘ ܚܝܠܐ ܕܟܠܕܝܐ ܒܬܪܗܘܢ: ܘܐܕܪܟܘܝ ܠܨܕܩܝܐ ܒܦܩܥܬܐ ܕܐܝܪܝܚܘ: ܘܟܠܗ ܚܝܠܗ ܐܬܒܕܪ ܡܢܗ: ܘܕܒܪܘܗܝܘܐܣܩܘܗܝ ܠܘܬ ܢܒܘܟܕܢܨܪ ܡܠܟܐ ܕܒܒܠ ܠܕܒܠܬ ܒܐܪܥܐ ܕܚܡܬ: ܘܡܠܠ ܥܡܗ ܕܝܢܐ.


text:
ܘܫܪܟܗ ܕܥܡܐ ܕܐܫܬܚܪܘ ܒܩܪܝܬܐ: ܘܐ̄ܢܫܐ ܕܥܪܩܘ ܠܘܬܗ: ܘܫܪܟܗ ܕܥܡܐ ܕܐܫܬܚܪܘ: ܫܒܐ ܢܒܘܙܪܕܢ ܪܒ ܕܚܫܐ: ܘܐܘܒܠ ܐܢܘܢ ܠܒܒܠ.


text:
ܫܕܪܘ ܕܒܪܘܗܝ ܠܐܪܡܝܐ ܡܢ ܕܪܬܐ ܕܒܝܬ ܐܣܝܪܐ: ܘܐܫܠܡܘܗܝ ܠܓܕܠܝܐ ܒܪ ܐܚܝܩܡ: ܒܪ ܫܦܢ: ܠܡܗܦܟܘܬܗ ܠܒܝܬܗ: ܘܝܬܒ ܒܓܘ ܥܡܐ.


text:
ܙܠ ܘܐܡܪ ܠܥܒܕܡܠܟ ܟܘܫܝܐ: ܗܟܢܐ ܐܡܪ ܡܪܝܐ ܚܝܠܬܢܐ ܐܠܗܐ ܕܝܣܪܝܠ: ܗܐ ܡܝܬܐ ܐ̄ܢܐ ܦܬܓܡܐ ܥܠ ܩܪܝܬܐ ܗܕܐ: ܠܒܝܫܬܐ ܘܠܐ ܠܛܒܬܐ: ܘܢܗܘܘܢ ܩܕܡܝܟ ܒܝܘܡܐ ܗܘ.


text:
ܦܬܓܡܐ ܕܗܘܐ ܥܠ ܐܪܡܝܐ ܡܢ ܩܕܡ ܡܪܝܐ: ܡܢ ܒܬܪ ܕܫܕܪܗ ܢܒܘܙܪܕܢ ܪܒ ܕܚܫܐ ܡܢ ܪܡܬܐ: ܟܕ ܕܒܪܗ ܟܕ ܐܣܝܪ ܒܫܫܠܬܐ: ܒܓܘ ܟܠܗ ܫܒܝܬܐ ܕܐܘܪܫܠܡ ܘܕܝܗܘܕܐ ܕܐܫܬܒܝܘ ܠܒܒܠ.


text:
ܠܟ݂ ܕܝܢ ܗܐ ܫܪܝܬܟ݂ ܝܘܡܢܐ ܡܢ ܫܫܠܬܐ ܕܒܐܝܕܝܟ: ܐܢ ܨܒܐ ܐܢ̄ܬ ܠܡܐܬܐ ܥܡܝ ܠܒܒܠ: ܬܐ: ܘܬܗܘܐ ܥܝܢܝ ܥܠܝܟ: ܘܐܢ ܠܐ ܨܒܐ ܐܢ̄ܬ ܠܡܐܬܐ ܥܡܝ ܠܒܒܠ: ܦܘܫ: ܗܐ ܟܠܗ ܐܪܥܐ ܩܕܡܝܟ: ܟܪ ܕܛܒ ܘܟܪ ܕܫܦܝܪ ܒܥܝܢܝܟ ܠܡܐܙܠ: ܠܬܡܢ ܙܠ.


text:
ܘܐܡܪ ܠܗ: ܐܢ ܦܐܫ ܐܢ̄ܬ ܬܒ ܠܘܬ ܓܕܠܝܐ ܒܪ ܐܚܝܩܡ: ܒܪ ܫܦܢ: ܒܓܘ ܥܡܐ: ܗܘ ܕܐܫܠܛܗ ܡܠܟܐ ܕܒܒܠ ܒܩܘܪܝܐ ܕܝܗܘܕܐ: ܐܘ ܟܪ ܕܫܦܝܪ ܒܥܝܢܝܟ ܠܡܐܙܠ: ܙܠ: ܘܝܗ̄ܒ ܠܗ ܢܒܘܙܪܕܢ ܡܘܗܒܬܐ ܒܐܘܪܚܐ: ܘܫܪܝܗܝ.


text:
ܘܫܡܥܘ ܟܠܗܘܢ ܪܒܝ ܚܝܠܐ ܕܒܩܘܪܝܐ: ܗܢܘܢ ܘܓܒܪܐ ܕܥܡܗܘܢ: ܕܐܫܠܛ ܡܠܟܐ ܕܒܒܠ ܠܓܕܠܝܐ ܒܪ ܐܚܝܩܡ ܒܐܪܥܐ: ܘܕܐܫܠܡ ܠܗ ܓܒܪܐ ܘܢܫܐ ܘܛܠܝܐ: ܘܡܢ ܡܣܟܢܐ ܕܐܪܥܐ ܐܝܠܝܢ ܕܠܐ ܐܫܬܒܝܘ ܠܒܒܠ.


text:
ܘܐܬܘ ܠܘܬ ܓܕܠܝܐ ܠܡܨܦܝܐ: ܐܝܫܡܥܝܠ ܒܪ ܢܬܢܝܐ: ܘܝܘܚܢܢ: ܘܝܘܢܬܢ: ܒܢܝ ܩܘܪܚ: ܘܫܪܝܐ ܒܪ ܬܢܚܡܬ: ܘܒܢܝ ܥܝܦܝ ܕܡܢ ܢܛܘܦܬ: ܘܝܙܢܝܐ ܒܪ ܡܥܟܬ: ܗܢܘܢ ܘܓܒܪܝܗܘܢ.


text:
ܘܝܡܐ ܠܗܘܢ ܓܕܠܝܐ ܒܪ ܐܚܝܩܡ: ܒܪ ܫܦܢ: ܘܠܓܒܪܐ ܕܥܡܗܘܢ: ܘܐܡܪ: ܠܐ ܬܕܚܠܘܢ ܠܡܦܠܚ ܠܟܠܕܝܐ: ܬܒܘ ܒܐܪܥܐ: ܘܦܠܘܚܘ ܠܡܠܟܐ ܕܒܒܠ ܘܢܛܐܒ ܠܟܘܢ.


text:
ܘܐܢܐ ܗܐ ܝܬܒ ܐ̄ܢܐ ܒܡܨܦܝܐ: ܠܡܩܡ ܩܕܡ ܟܠܕܝܐ ܕܐܬܝܢ ܥܠܝܢ: ܘܐܢ̄ܬܘܢ ܚܡܘܠܘ ܥܒܘܪܐ: ܘܚܡܪܐ ܘܡܫܚܐ: ܘܐܒܐ ܕܩܝܛܐ: ܘܐܪܡܘ ܒܡܐܢܝܟܘܢ: ܘܬܒ ܒܩܘܪܝܟܘܢ ܕܐܚܕܬܘܢ.


text:
ܘܐܦ ܟܠܗܘܢ ܝܗܘܕܝܐ ܕܐܝܬ ܒܐܕܘܡ: ܘܒܡܘܐܒ: ܘܒܢܝ ܥܡܘܢ: ܘܒܟܠܗܝܢ ܐܪܥܬܐ: ܫܡܥܘ ܕܫܒܩ ܡܠܟܐ ܕܒܒܠ ܫܪܟܢܐ ܠܝܗܘܕܝܐ: ܘܕܐܫܠܛ ܥܠܝܗܘܢ ܠܓܕܠܝܐ ܒܪ ܐܚܝܩܡ: ܒܪ ܫܦܢ.


text:
ܘܗܦܟܘ ܟܠܗܘܢ ܝܗܘܕܝܐ: ܡܢ ܟܠܗܘܢ ܐܬܪܘܬܐ ܕܐܬܒܕܪܘ ܬܡܢ: ܘܐܬܘ ܠܐܪܥܐ ܕܝܗܘܕܐ ܠܘܬ ܓܕܠܝܐ ܠܡܨܦܝܐ: ܘܚܡܠܘ ܚܡܪܐ ܘܥܠܠܬܐ ܕܩܝܛܐ ܣܘܓܐܐ ܕܛܒ.


text:
ܘܐܡܪܘ ܠܗ: ܠܐ ܝܕܥ ܐܢ̄ܬ ܕܒܠܥܝܣ ܡܠܟܐ ܕܒܢܝ ܥܡܘܢ: ܫܕܪ ܠܐܝܫܡܥܝܠ ܒܪ ܢܬܢܝܐ ܠܡܩܛܠܟ݂: ܘܠܐ ܗܝܡܢ ܐܢܘܢ ܓܕܠܝܐ ܒܪ ܐܚܝܩܡ.


text:
ܘܝܘܚܢܢ ܒܪ ܩܘܪܚ ܐܡܪ ܠܓܕܠܝܐ ܡܛܫܝܐܝܬ ܒܡܨܦܝܐ: ܐܙܠ ܐܩܛܠܝܘܗܝ ܠܐܝܫܡܥܝܠ ܒܪ ܢܬܢܝܐ: ܘܐ̄ܢܫ ܠܐ ܢܕܥ: ܕܠܡܐ ܢܩܛܠܟ݂: ܘܢܬܒܕܪܘܢ ܟܠܗܘܢ ܕܒܝܬ ܝܗܘܕܐ ܕܡܬܟܢܫܝܢ ܠܘܬܟ݂: ܘܢܐܒܕ ܫܪܟܢܐ ܕܝܗܘܕܐ.


text:
ܘܒܝܪܚܐ ܕܫܒܥܐ ܐܬܐ ܐܝܫܡܥܝܠ: ܒܪ ܢܬܢܝܐ: ܒܪ ܐܝܫܡܥܝܠ: ܡܢ ܙܪܥܐ ܕܡܠܟܘܬܐ: ܘܪܘܪܒܢܝ ܡܠܟܐ: ܘܥܣܪܝܢ ܓܒܪܝܢ ܥܡܗ: ܠܘܬ ܓܕܠܝܐ ܒܪ ܐܚܝܩܡ ܠܡܨܦܝܐ: ܘܐܟܠܘ ܬܡܢ ܠܚܡܐ ܐܟܚܕܐ ܒܡܨܦܝܐ.


text:
ܘܩܵܡ ܐܝܼܫܡܵܥܹܝܠ ܒܲܪ ܢܬܲܢܝܵܐ ܗ̤ܘ ܘܥܸܣܪܝܼܢ ܓܲܒ̣ܪ̈ܝܼܢ ܕܐܸܬ̣ܵܘ ܥܲܡܹܗ: ܘܲܡܚܵܐܘܼܗܝ ܠܲܓ̣ܕܲܠܝܵܐ ܒܲܪ ܐܲܚܝܼܩܲܡ: ܒܲܪ ܫܵܦܵܢ: ܒܚܲܪܒܵܐ ܘܩܲܛܠܘܼܗܝ: ܗܵܘ̇ ܕܐܲܫ̱ܠܛܹܗ ܡܲܠܟܵܐ ܕܒ̣ܵܒܹܠ ܒܐܲܪܥܵܐ ܕܲܝܗܘܼܕ݂ܵܐ.


text:
ܘܲܠܟ݂ܠܗܘܿܢ ܝܗ̄ܘܼܕ݂ܵܝܹ̈ܐ ܕܐܝܼܬ̣ ܗ̄ܘ̣ܵܘ ܥܲܡܹܗ ܥܲܡ ܓܕܲܠܝܵܐ ܒܡܲܨܦܝܵܐ: ܘܲܠܟܲܠܕ݂ܵܝܹ̈ܐ ܕܐܸܫܬܲܟܲܚܘ ܬܲܡܵܢ: ܘܐܵܦ ܠܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ ܩܲܛܸܠ ܐܝܼܫܡܵܥܹܝܠ: ܘܐ̄ܢܵܫ ܠܵܐ ܫܡܲܥ.


text:
ܐܸܬ̣ܵܘ ܓܲܒ̣ܪܹ̈ܐ ܡ̣ܢ ܫܟܹܝܡ: ܘܡ̣ܢ ܫܝܼܠܘܿ: ܘܡ̣ܢ ܫܵܡܪܹܝܢ: ܬܡܵܢܵܐܝܼܢ ܓܲܒ̣ܪ̈ܝܼܢ: ܓܪܝܼܥܝܼܢ ܕܲܩܢܲܝ̈ܗܘܿܢ: ܘܲܡܨܲܪܹܝܢ ܠܒ̣ܘܼܫܲܝ̈ܗܘܿܢ: ܘܡܸܬ̣ܟܲܬ̇ܫܝܼܢ: ܘܩܘܼܪ̈ܒܵܢܹܐ ܘܲܠܒ̣ܘܼܢ̄ܬܵܐ ܒܐܝܼܕܲܝ̈ܗܘܿܢ: ܠܡܲܥܵܠܘܼ ܠܒܲܝܬܹ̇ܗ ܕܡܵܪܝܵܐ.


text:
ܘܲܢܦܲܩ ܐܝܼܫܡܵܥܹܝܠ ܒܲܪ ܢܬܲܢܝܵܐ ܠܐܘܼܪ̣ܥܗܘܿܢ ܡ̣ܢ ܡܲܨܦܝܵܐ: ܡܗܲܠܸܟ݂ ܘܐܵܙܹ̇ܠ ܘܒ̣ܵܟܹ̇ܐ: ܘܟܲܕ݂ ܦܓܲܥ ܒܗܘܿܢ: ܐܸܡܲܪ ܠܗܘܿܢ ܬܵܘ ܠܘܵܬ̣ ܓܕܲܠܝܵܐ ܒܲܪ ܐܲܚܝܼܩܲܡ.


text:
ܘܟܲܕ݂ ܥܲܠܘ ܠܲܩܪܝܼܬ̣ܵܐ: ܢܲܟܸ̇ܣ ܐܸܢܘܿܢ ܐܝܼܫܡܵܥܹܝܠ ܒܲܪ ܢܬܲܢܝܵܐ: ܘܐܲܪܡܝܼ ܐܸܢܘܿܢ ܒܓ̣ܘܼܒܵܐ ܗ̤ܘ ܘܓܲܒ̣ܪܹ̈ܐ ܕܥܲܡܹܗ.


text:
ܘܥܸܣܪܵܐ ܓܲܒ̣ܪ̈ܝܼܢ ܐܸܫܬ̇ܟܲܚܘ ܒܗܘܿܢ: ܘܐܵܡ̇ܪܝܼܢ ܠܐܝܼܫܡܵܥܹܝܠ ܠܵܐ ܬܸܩܛܠܲܢ: ܡܸܛܠ ܕܐܝܼܬ̣ ܠܲܢ ܚܲܕ݂̈ܘܵܬ̣ܵܐ ܒܚܲܩܠܵܐ ܕܚܸܛܹ̈ܐ ܘܕܲܣܥܵܪܹ̈ܐ: ܘܡܸܫܚܵܐ ܘܕܸܒ̣ܫܵܐ. ܘܲܫܒܲܩ̣ ܐܸܢܘܿܢ ܘܠܵܐ ܩܲܛܸܠ ܐܸܢܘܿܢ ܥܲܡ ܐܲܚܲܝ̈ܗܘܿܢ.


text:
ܘܓ̣ܘܼܒܵܐ ܕܲܫܕ݂ܵܐ ܒܹܗ ܐܝܼܫܡܵܥܹܝܠ ܟܠܗܹܝܢ ܫ̈ܠܲܕܹ̇ܐ ܕܓܲܒ̣ܪܹ̈ܐ ܕܩܲܛܸܠ ܥܲܡ ܓܕܲܠܝܵܐ: ܗܵܘ̇ ܗ̄ܘ̣ ܕܲܥܒܲܕ݂ ܐܵܣܵܐ ܡܲܠܟܵܐ ܕܲܝܗܘܼܕ݂ܵܐ: ܡ̣ܢ ܩܕ݂ܵܡ ܒܲܥܫܵܐ ܡܲܠܟܵܐ ܕܝܼܣܪܵܝܹܠ: ܠܹܗ ܠܓ̣ܘܼܒܵܐ ܗܵܘ̇ ܡ̣ܠܵܝܗܝ ܐܝܼܫܡܵܥܹܝܠ ܒܲܪ ܢܬܲܢܝܵܐ ܩܛܝܼ̈ܠܹܐ.


text:
ܘܲܫܒ̣ܵܐ ܐܝܼܫܡܵܥܹܝܠ ܟܠܹܗ ܫܲܪܟܹ̇ܗ ܕܥܲܡܵܐ ܕܲܒ̣ܡܲܨܦܝܵܐ ܕܐܲܫܠܸܡ ܢܒ̣ܘܼܙܲܪܕܵܢ ܪܲܒ̇ ܕܲܚܫܹ̈ܐ ܠܲܓܕܲܠܝܵܐ ܒܲܪ ܐܲܚܝܼܩܵܡ: ܘܲܫܒ̣ܵܐ ܐܸܢܘܿܢ ܐܝܼܫܡܵܥܹܝܠ ܒܲܪ ܢܬܲܢܝܵܐ: ܘܐܸܙܲܠ ܠܥܸܒ̣ܪܵܐ ܕܲܒ̣ܢܲܝ̈ ܥܲܡܘܿܢ.


text:
ܘܲܫܩܲܠ ܝܘܿܚܲܢܵܢ ܒܲܪ ܩܘܿܪܚ: ܘܟ݂ܠܗܘܿܢ ܪ̈ܲܒܲܝ ܚܲܝ̈ܠܹܐ ܕܥܲܡܹܗ: ܥܲܠ ܟܠܵܗ̇ ܫܒ̣ܝܼܬ̣ܵܐ ܕܲܕ݂ܒܲܪ ܐܝܼܫܡܵܥܹܝܠ ܒܲܪ ܢܬܲܢܝܵܐ.


text:
ܘܲܕ݂ܒܲܪ ܟܠܗܘܿܢ ܓܲܒ̣ܪܹ̈ܐ: ܘܐܸܙܲܠ ܠܡܸܬ̣ܟܲܬܵܫܘܼ ܥܲܡ ܐܝܼܫܡܵܥܹܝܠ ܒܲܪ ܢܬܲܢܝܵܐ: ܘܐܸܫܟ̇ܚܘܼܗܝ ܥܲܠ ܡܲـ̈ـܝܵܐ ܣܲܓ̇ܝܼ̈ܐܹܐ ܕܐܝܼܬ̣ ܒܓܸܒ̣ܥܘܿܢ.


text:
ܘܟܲܕ݂ ܚ̣ܙܵܐ ܟܠܹܗ ܥܲܡܵܐ ܕܥܲܡ ܐܝܼܫܡܵܥܹܝܠ ܠܝܘܿܚܲܢܵܢ ܒܲܪ ܩܘܿܪܚܝ: ܘܲܠܟ݂ܠܗܘܿܢ ܪ̈ܲܒܲܝ ܚܲܝ̈ܠܹܐ ܕܥܲܡܹܗ ܚܕ݂ܝܼܘ.


text:
ܘܐܝܼܫܡܵܥܹܝܠ ܒܲܪ ܢܬܲܢܝܵܐ ܐܸܫܬܵܘܙܲܒ̣: ܒܲܬ̣ܡܵܢܝܵܐ ܐ̄ܢܵܫ̈ܝܼܢ ܡ̣ܢ ܩܕ݂ܵܡ ܝܘܿܚܲܢܵܢ: ܘܐܸܙܲܠ ܠܘܵܬ̣ ܒܢܲܝ̈ ܥܲܡܘܿܢ.


text:
ܘܲܕ݂ܒܲܪ ܝܘܿܚܲܢܵܢ ܒܲܪ ܩܘܿܪܚ: ܘܟ݂ܠܗܘܿܢ ܪ̈ܲܒܲܝ ܚܲܝ̈ܠܹܐ ܕܥܲܡܹܗ: ܟܠ ܫܲܪܟܵܐ ܕܥܲܡܵܐ ܕܐܲܗܦܸܟ݂ ܡ̣ܢ ܠܘܵܬ̣ ܐܝܼܫܡܵܥܹܝܠ ܒܲܪ ܢܬܲܢܝܵܐ ܡ̣ܢ ܡܲܨܦܝܵܐ: ܡ̣ܢ ܒܵܬܲܪ ܕܲܩܛܲܠ ܐܝܼܫܡܵܥܹܝܠ ܠܲܓ̣ܕܲܠܝܵܐ ܒܲܪ ܐܲܚܝܼܩܲܡ: ܘܲܕ݂ܒܲܪ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ ܘܢܸܫܹ̈ܐ ܘܲܛܠܵܝܹ̈ܐ ܘܲܡܗܲܝܡܢܹ̈ܐ ܕܐܲܗܦܸܟ݂ ܡ̣ܢ ܓܸܒ̣ܥܘܿܢ.


text:
ܡ̣ܢ ܩܕ݂ܵܡ ܟܲܠܕ݂ܵܝܹ̈ܐ ܕܲܕ݂ܚܸܠ̣ܘ ܡܸܢܗܘܿܢ: ܥܲܠ ܕܲܩ̣ܛܲܠ ܐܝܼܫܡܵܥܹܝܠ ܒܲܪ ܢܬܲܢܝܵܐ ܠܲܓܕܲܠܝܵܐ ܒܲܪ ܐܲܚܝܼܩܵܡ: ܗܵܘ̇ ܕܐܲܫ̱ܠܛܹܗ ܡܲܠܟܵܐ ܕܒ̣ܵܒܹܠ ܒܐܲܪܥܵܐ ܕܲܝܗܘܼܕ݂ܵܐ.


text:
ܘܲܩ̣ܪܸܒ̣ܘ ܟܠܗܘܿܢ ܪ̈ܲܒܲܝ ܚܲܝ̈ܠܹܐ: ܘܝܘܿܚܲܢܵܢ ܒܲܪ ܩܘܿܪܚ: ܘܝܲܙܲܢܝܵܐ ܒܲܪ ܗܘܿܫܲܥܝܵܐ: ܘܟ݂ܠܹܗ ܥܲܡܵܐ ܡ̣ܢ ܙܥܘܿܪܵܐ ܘܲܥܕܲܡܵܐ ܠܩܲܫܝܼܫܵܐ.


text:
ܘܐܸܡܲܪܘ ܠܐܹܪܲܡܝܵܐ ܒܵܥܹ̇ܝܢܲܢ ܡܸܢܵܟ݂ ܨܲܠܵܐ ܥܠܲܝܢ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܡܸܛܠ ܕܐܸܫܬ̇ܚܲܪܢ ܩܲܠܝܼܠ ܡ̣ܢ ܣܘܿܓ̣ܐܵܐ: ܐܲܝܟ݂ ܕܥܲܝܢܲܝ̈ܟ ܚܵܙ̈ܝܵܢ ܠܲܢ.


text:
ܘܐܸܡܲܪ ܠܗܘܿܢ ܐܹܪܲܡܝܵܐ ܢܒ̣ܝܼܵܐ ܫܸܡ̇ܥܹܬ̣: ܗܵܐ ܡܨܲܠܹܐ ܐ̄ܢܵܐ ܩܕ݂ܵܡ ܡܵܪܝܵܐ ܐܲܠܵܗܟ݂ܘܿܢ: ܐܲܝܟ݂ ܦܸܬ̣ܓ̣ܵܡܟ݂ܘܿܢ: ܘܟ݂ܠ ܦܸܬ̣ܓ̣ܵܡܵܐ ܕܢܸܥܢܹܝܟ݂ܘܿܢ ܡܵܪܝܵܐ ܐܲܠܵܗܟ݂ܘܿܢ ܐܹܚܵܘܹܝܟ݂ܘܿܢ: ܘܠܵܐ ܐܹܛܲܫܹܐ ܡܸܢܟ݂ܘܿܢ ܡܸܠܵܐ.


text:
ܘܗܸܢܘܿܢ ܐܸܡܲܪܘ ܠܐܹܪܲܡܝܵܐ: ܢܸܗܘܹܐ ܒܲܢ ܡܵܪܝܵܐ ܣܵܗܕܵܐ ܫܲܪܝܼܪܵܐ ܘܲܡܗܲܝܡܢܵܐ: ܐܸܠܵܐ ܐܲܝܟ݂ ܦܸܬ̣ܓ̣ܵܡܵܐ ܕܲܢܫܲܕ̇ܪܵܟ݂ ܡܵܪܝܵܐ ܐܲܠܵܗܵܟ݂ ܠܘܵܬܲܢ ܗܵܟܲܢܵܐ ܢܸܥܒܸ̇ܕ݂.


text:
ܐܸܢ ܕܛܵܒ̣ ܘܐܸܢ ܕܒ̣ܝܼܫ: ܒܩܵܠܹܗ ܕܡܵܪܝܵܐ ܐܲܠܵܗܲܢ ܢܸܫܡܲܥ: ܕܲܡܫܲܕ̇ܪܝܼܢܲܢ ܠܵܟ݂ ܠܘܵܬܹܗ: ܘܢܸܛܐܲܒ̣ ܠܲܢ ܟܲܕ݂ ܢܸܫܡܲܥ ܒܩܵܠܹܗ ܕܡܵܪܝܵܐ ܐܲܠܵܗܲܢ.


text:
ܘܡ̣ܢ ܒܵܬܲܪ ܥܸܣܪܵܐ ܝܵܘ̈ܡܝܼܢ: ܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܐܹܪܲܡܝܵܐ ܛ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܫܲܕܲܪܬ̇ܘܿܢܵܢܝ ܠܘܵܬܹܗ ܠܡܲܪܡܵܝܘܼ ܒܵܥܘܼܬ̣ܟ݂ܘܿܢ ܩܕ݂ܵܡܵܘܗܝ.


text:
ܐܸܢ ܬܸܬ̇ܒ̣ܘܼܢ ܒܐܲܪܥܵܐ ܗܵܕܹܐ: ܐܸܒ̣ܢܹܝܟ݂ܘܿܢ ܘܠܵܐ ܐܸܣܚܘܿܦܟ݂ܘܿܢ: ܘܐܸܨܘܿܒ̣ܟ݂ܘܿܢ ܘܠܵܐ ܐܸܥܩܘܿܪܟ݂ܘܿܢ: ܘܐܸܫܠܸܐ ܡ̣ܢ ܒܝܼܫܬܵܐ ܕܥܸܒ̣ܕܹ̇ܬ̣ ܠܟ݂ܘܿܢ.


text:
ܘܠܵܐ ܬܸܕ݂ܚ̄ܠܘܼܢ ܡ̣ܢ ܩܕ݂ܵܡ ܡܲܠܟܵܐ ܕܒ̣ܵܒܹܠ ܕܐܲܢ̄ܬ̇ܘܿܢ ܕܵܚܠܝܼܢ ܡܸܢܹܗ: ܠܵܐ ܬܸܕ݂ܚ̄ܠܘܼܢ ܡܸܢܹܗ ܐܵܡܲܪ ܡܵܪܝܵܐ: ܡܸܛܠ ܕܥܲܡܟ݂ܘܿܢ ܐ̄ܢܵܐ ܐܵܡܲܪ ܡܵܪܝܵܐ: ܠܡܸܦܪܲܩܟ݂ܘܿܢ ܘܠܲܡܦܲܨܵܝܘܼܬ̣ܟ݂ܘܿܢ ܡ̣ܢ ܐܝܼܕ݂ܵܘ̈ܗܝ.


text:
ܘܐܸܡܲܪܬ̇ܘܿܢ ܠܵܐ ܗܵܟܲܢܵܐ: ܠܐܲܪܥܵܐ ܕܡܸܨܪܹܝܢ ܢܸܥܘܿܠ: ܕܠܵܐ ܢܸܚܙܹܐ ܩܪܵܒ̣ܵܐ: ܘܩܵܠܵܐ ܕܫܝܼܦܘܿܪܵܐ ܠܵܐ ܢܸܫܡܲܥ: ܘܲܠܠܲܚܡܵܐ ܠܵܐ ܢܸܟ݂ܦܲܢ: ܘܬܲܡܵܢ ܢܸܬܸ̇ܒ̣.


text:
ܗܵܫܵܐ ܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ ܫܲܪܟܵܐ ܕܲܝܗܘܼܕ݂ܵܐ: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܐܸܢ ܐܲܢ̄ܬ̇ܘܿܢ ܬܣܝܼܡܘܼܢ ܐܲܦܲܝ̈ܟܘܿܢ ܠܡܸܥܲܠ ܠܡܸܨܪܹܝܢ: ܘܬܸܥܠܘܼܢ ܠܡܸܥܡܲܪ ܬܲܡܵܢ.


text:
ܗܵܝ̇ ܚܲܪܒܵܐ ܕܕ݂ܵܚܠܝܼܢ ܐ̄ܢܬ̇ܘܿܢ ܡܸܢܵܗ̇: ܬܲܡܵܢ ܬܲܕ݂ܪܸܟ݂ܟ݂ܘܿܢ ܒܐܲܪܥܵܐ ܕܡܸܨܪܹܝܢ: ܘܟܲܦܢܵܐ ܕܐܲܢ̄ܬ̇ܘܿܢ ܕܵܚܠܝܼܢ ܡܸܢܹܗ: ܬܲܡܵܢ ܢܸܪܕ̇ܘܿܦ ܒܵܬܲܪܟ݂ܘܿܢ ܠܡܸܨܪܹܝܢ: ܘܬܲܡܵܢ ܬܡܘܼܬ̣ܘܼܢ.


text:
ܘܢܸܗܘܘܿܢ ܟܠܗܘܿܢ ܓܲܒ̣ܪܹ̈ܐ ܕܣܵܡܘ ܐܲܦܲܝ̈ܗܘܿܢ ܠܡܸܥܲܠ ܠܡܸܨܪܹܝܢ ܠܡܸܥܡܲܪ ܬܲܡܵܢ: ܢܡܘܼܬ̣ܘܼܢ ܒܚܲܪܒܵܐ: ܘܲܒ̣ܟܲܦܢܵܐ: ܘܲܒ̣ܡܵܘܬܵܢܵܐ: ܘܠܵܐ ܢܸܗܘܹܐ ܠܗܘܿܢ ܣܪܝܼܕ݂ܵܐ ܕܡܸܫܬܵܘܙܲܒ̣: ܡ̣ܢ ܩܕ݂ܵܡ ܒܝܼܫܬܵܐ ܕܡܲܝܬܸ̇ܐ ܐ̄ܢܵܐ ܥܠܲܝܗܘܿܢ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܐܲܝܟ݂ ܕܐܸܬ̇ܬ̇ܢܝܼܚ ܪܘܼܓ̣ܙܝܼ ܘܚܸܡܬ̣ܝ ܥܲܠ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܗܵܟܲܢܵܐ ܬܸܬ̇ܢܝܼܚ ܚܸܡܬ̣ܝ ܥܠܲܝܟ̇ܘܿܢ ܡܵܐ ܕܥܲܠܬ̇ܘܿܢ ܠܡܸܨܪܹܝܢ: ܘܬܸܗܘܘܿܢ ܠܡܵܘ̈ܡܵܬ̣ܵܐ: ܘܲܠܬܸܡܗܵܐ ܘܲܠܠܵܘܛܝܼܬ̣ܵܐ: ܘܲܠܚܸܣܕܵܐ: ܘܠܵܐ ܬܸܚܙܘܿܢ ܬܘܼܒ̣ ܐܲܬ̣ܪܵܐ ܗܵܢܵܐ: ܐܵܡܲܪ ܡܵܪܝܵܐ ܥܠܲܝܟ̇ܘܿܢ ܫܲܪܟܵܐ ܕܲܝܗܘܼܕ݂ܵܐ.


text:
ܕܐܲܢ̄ܬ̇ܘܿܢ ܐܲܛܥܝܼܬ̇ܘܿܢ ܒܢܲܦ̮ܫܟ݂ܘܿܢ: ܘܫܲܕܲܪܬ̇ܘܿܢܵܢܝ ܠܘܵܬ̣ ܡܵܪܝܵܐ ܐܲܠܵܗܟ݂ܘܿܢ: ܘܐܸܡܲܪܬ̇ܘܿܢ ܨܲܠܵܐ ܥܠܲܝܢ ܩܕ݂ܵܡ ܡܵܪܝܵܐ ܐܲܠܵܗܲܢ: ܘܟ݂ܠܡܸܕܸ̇ܡ ܕܐܵܡܲܪ ܠܵܟ݂ ܡܵܪܝܵܐ ܐܲܠܵܗܲܢ ܚܵܘܵܢ: ܘܢܸܥܒܸ̇ܕ݂.


text:
ܘܚܵܘܝܼܬ̇ܟ݂ܘܿܢ ܝܵܘܡܵܢܵܐ: ܘܠܵܐ ܫܡܲܥܬ̇ܘܿܢ ܒܩܵܠܹܗ ܕܡܵܪܝܵܐ ܐܲܠܵܗܟ݂ܘܿܢ: ܘܥܲܠ ܟܠ ܕܫܲܕ̇ܪܲܢܝ ܠܘܵܬ̣ܟܘܿܢ ܠܵܐ ܥ̣ܒܲܕ̇ܬ̇ܘܿܢ.


text:
ܗܵܫܵܐ ܕܲܥܘ: ܕܲܒ̣ܚܲܪܒܵܐ: ܘܲܒ̣ܟܲܦܢܵܐ: ܘܲܒ̣ܡܵܘܬܵܢܵܐ: ܬܡܘܼܬ̣ܘܿܢ: ܒܐܲܬ̣ܪܵܐ ܕܲܨܒܝܼܬ̇ܘܿܢ ܠܡܸܥܲܠ ܠܹܗ ܠܡܸܥܡܲܪ ܬܲܡܵܢ.


text:
ܘܟܲܕ݂ ܫܲܠܸܡ ܐܹܪܲܡܝܵܐ ܠܡܹܐܡܲܪ ܠܟ݂ܠܹܗ ܥܲܡܵܐ: ܟܠܗܘܿܢ ܦܸܬ̣ܓ̣ܵܡܵܘ̈ܗܝ ܕܡܵܪܝܵܐ ܐܲܠܵܗܗܘܿܢ: ܕܫܲܕ̇ܪܹܗ ܡܵܪܝܵܐ ܐܲܠܵܗܟ݂ܘܿܢ ܠܘܵܬ̣ܗܘܿܢ: ܠܡܹܐܡܲܪ ܠܗܘܿܢ ܦܸܬ̣ܓ̣ܵܡܹ̈ܐ ܗܵܠܹܝܢ.


text:
ܐܸܡܲܪ ܝܲܙܲܢܝܵܐ ܒܲܪ ܗܘܿܫܲܥܝܵܐ: ܘܝܘܿܚܲܢܵܢ ܒܲܪ ܩܘܿܪܚ: ܘܟ݂ܠܗܘܿܢ ܓܲܒ̣ܪܹ̈ܐ ܪ̈ܲܫܝܼܥܹܐ ܐܸܡܲܪܘ ܠܐܹܪܲܡܝܵܐ: ܕܲܓܵܠܵܐܝܼܬ̣ ܐܸܡܪܬ̇: ܠܵܐ ܫܲܕ̇ܪܵܟ݂ ܡܵܪܝܵܐ ܐܲܠܵܗܲܢ ܕܬܹܐܡܲܪ ܠܲܢ: ܕܠܵܐ ܬܸܥܠܘܼܢ ܠܡܸܨܪܹܝܢ ܠܡܸܥܡܲܪ ܬܲܡܵܢ.


text:
ܡܸܛܠ ܕܒ̣ܵܪܘܿܟ݂ ܒܲܪ ܢܹܪܝܼܵܐ ܡܓܲܪܸܐ ܠܵܟ݂ ܒܲܢ: ܕܢܲܫ̱ܠܡܲܢ ܒܐܝܼܕ݂ܵܐ ܕܟܲܠܕܵܝܹ̈ܐ: ܕܢܸܩܛܠܘܼܢܵܢ ܘܢܸܫܒ̇ܘܿܢܵܢ ܠܒ̣ܵܒܹܠ.


text:
ܘܠܵܐ ܫ̣ܡܲܥ ܝܘܿܚܲܢܵܢ ܒܲܪ ܩܘܼܪܚ ܘܟ݂ܠܗܘܿܢ ܪ̈ܲܒܲܝ ܚܲܝ̈ܠܹܐ: ܘܟ݂ܠܹܗ ܥܲܡܵܐ ܒܩܵܠܹܗ ܕܡܵܪܝܵܐ ܐܲܠܵܗܗܘܿܢ: ܕܢܸܬ̇ܒ̣ܘܼܢ ܒܐܲܪܥܵܐ ܕܲܝܗܘܼܕ݂ܵܐ.


text:
ܘܲܕ݂ܒܲܪ ܝܘܿܚܲܢܵܢ ܒܲܪ ܩܘܿܪܚ ܠܟ݂ܠܗܘܿܢ ܪ̈ܲܒܲܝ ܚܲܝ̈ܠܹܐ: ܘܲܠܟ݂ܠܹܗ ܫܲܪܟܵܐ ܕܐܸܫܬ̇ܚܲܪܘ ܡ̣ܢ ܕܒܹܝܬ̣ ܝܑܼܗ̈ܘܼܕ݂ܵܐ.


text:
ܠܓܲܒ̣ܪܹ̈ܐ: ܘܲܠܢܸܫܹ̈ܐ: ܘܠܲܛܠܵܝܹ̈ܐ: ܘܲܠܒܹܝܬ̣ ܡܲܠܟܵܐ: ܟܠܗܹܝܢ ܢܲܦ̮ـ̈ـܫܵܬ̣ܵܐ ܕܲܫܒܲܩ ܢܒ̣ܘܼܙܲܪܕܵܢ ܪܲܒ̇ ܕܲܚܫܹ̈ܐ: ܠܘܵܬ̣ ܓܕܲܠܝܵܐ ܒܲܪ ܐܲܚܝܼܩܵܡ: ܒܲܪ ܫܵܦܵܢ: ܠܐܹܪܲܡܝܵܐ ܢܒ̣ܝܼܵܐ: ܘܲܠܒ̣ܵܪܘܿܟ݂ ܒܲܪ ܢܹܪܝܼܵܐ.


text:
ܣܲܒ̣ ܒܐܝܼܕ݂ܵܟ݂ ܟܹܐܦܹ̈ܐ ܪܵܘܪ̈ܒ̣ܵܬ̣ܵܐ: ܘܲܛܡܘܿܪ ܐܸܢܹܝܢ ܒܲܡܠܵܛܵܐ ܒܡܲܠܒܵܢܵܐ: ܒܬܲܪܥܵܐ ܕܒܹܝܬ̣ ܦܸܪܥܘܿܢ ܒܬܲܚܦܝܼܣ: ܠܥܹܝܢ ܓܲܒ̣ܪܹ̈ܐ ܕܲܝܗܘܼܕ݂ܵܐ.


text:
ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܡܫܲܕܲܪ ܐ̄ܢܵܐ ܘܕ݂ܵܒܲܪ ܐ̄ܢܵܐ ܠܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܥܲܒ̣ܕܲܝ: ܘܢܲܪܡܹܐ ܟܘܼܪܣܝܹܗ ܠܥܸܠ ܡ̣ܢ ܟܹܐܦܹ̈ܐ ܗܵܠܹܝܢ ܕܲܛܡܲܪܬ̇: ܘܢܸܫܩܘܿܠ ܙܲܝܢܹܗ ܥܠܲܝܗܹܝܢ.


text:
ܘܢܸܫܒ̇ܘܿܩ ܢܘܼܪܵܐ ܒܒ̣ܵـ̈ـܬܹܐ ܕܐܲܠܵܗܹ̈ܐ ܕܡܸܨܪ̈ܵܝܹܐ ܘܢܵܘܩܸܕ݂ ܐܸܢܘܿܢ ܘܢܸܫܒܹ̇ܐ ܐܸܢܘܿܢ: ܘܢܸܬ̣ܥܲܛܦܝܼܗ̇ ܠܐܲܪܥܵܐ: ܐܲܝܟ݂ ܕܡܸܬ̣ܥܲܛܲܦ ܪܵܥܝܵܐ ܠܓ̣ܘܼܠܬܹܗ ܘܢܸܦܘܿܩ ܡ̣ܢ ܬܲܡܵܢ ܒܲܫܠܵܡܵܐ.


text:
ܦܸܬ̣ܓ̣ܵܡܵܐ ܕܲܗܘ̤ܵܐ ܥܲܠ ܐܹܪܲܡܝܵܐ ܡ̣ܢ ܩܕ݂ܵܡ ܡܵܪܝܵܐ: ܕܢܸܬ̣ܢܲܒܸ̇ܐ ܥܲܠ ܟܠܗܘܿܢ ܝܗ̄ܘܼܕ݂ܵܝܹ̈ܐ ܕܝܵܬ̣ܒ̇ܝܼܢ ܒܐܲܪܥܵܐ ܕܡܸܨܪܹܝܢ: ܘܲܕ݂ܝܵܬ̣ܒ̇ܝܼܢ ܒܡܲܓ̣ܕ̇ܘܿܠ ܘܲܒ̣ܬܲܚܦܝܼܣ: ܘܲܒ̣ܡܲܦܲܣ: ܘܒܲܐܪܥܵܐ ܕܦܲܬ̣ܪܘܿܣ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܐܲܢ̄ܬ̇ܘܿܢ ܚܙܲܝܬ̇ܘܿܢ ܟܠܵܗ̇ ܒܝܼܫܬܵܐ ܕܐܲܝܬܝܼܬ̇ ܥܲܠ ܐܘܿܪܸܫܠܸܡ: ܘܥܲܠ ܟܠܗܹܝܢ ܩܘܼܪ̈ܝܵܐ ܕܲܝܗܘܼܕ݂ܵܐ: ܘܗܸܢܹܝܢ ܚܲܪ̈ܒܵܢ ܝܵܘܡܵܢܵܐ: ܘܠܲܝܬ̇ ܒܗܹܝܢ ܐ̄ܢܵܫ ܕܝܵܬܹܒ̣.


text:
ܡܸܛܠ ܟܠܵܗ̇ ܒܝܼܫܬܵܐ ܕܲܥܒܲܕ݂ܘ ܘܐܲܪܓ̇ܙܘܼܢܝ: ܘܐܸܙܲܠ̣ܘ ܣܵܡ̣ܘ ܒܸܣܡܹ̈ܐ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܐܲܝܠܹܝܢ ܕܠܵܐ ܝܼܕܲܥ̣ܘ ܐܸܢܘܿܢ ܗܸܢܘܿܢ ܘܐܲܒ̣ܵܗܲܝ̈ܗܘܿܢ.


text:
ܘܫܲܕ̇ܪܹܬ̣ ܠܘܵܬ̣ܟ݂ܘܿܢ ܠܟ݂ܠܗܘܿܢ ܥܲܒ̣ܕܲܝ̈ ܢܒ̣ܝܹ̈ܐ: ܩܲܕܡܹܬ̣ ܘܫܲܕ̇ܪܹܬ̣ ܘܐܸܡ̇ܪܹܬ̣: ܠܵܐ ܬܸܥܒ̇ܕ݂ܘܼܢ ܛܲܢܦܘܼܬ̣ܵܐ ܗܵܕܹܐ ܕܲܣܢܹ̇ܝܬ̣.


text:
ܘܠܵܐ ܫ̣ܡܲܥܘ ܘܠܵܐ ܨܠܵܘ ܐܸܕ݂ܢ̱ܗܘܿܢ ܕܢܸܗ̄ܦܟ݂ܘܿܢ ܡ̣ܢ ܒܝܼ̈ܫܵܬ̣ܗܘܿܢ: ܕܠܵܐ ܢܣܝܼܡܘܼܢ ܒܸܣܡܹ̈ܐ ܠܐܲܠܵܗܹ̈ܐ ܐ̄ܚܪ̈ܵܢܹܐ.


text:
ܘܐܸܬ̇ܬ̇ܢܝܼܚܘ ܪܘܼܓ̣ܙܝܼ ܘܚܸܡܬ̣ܝ: ܘܐܸܚܕܲܬ̤ ܢܘܼܪܵܐ ܒܩܘܼܪ̈ܝܵܐ ܕܲܝܗܘܼܕ݂ܵܐ: ܘܲܒ̣ܫܘܼܩܹ̈ܝܗ̇ ܕܐܘܿܪܸܫܠܸܡ: ܘܲܗ̤ܘܲܝ̈ ܠܚܘܼܪܒܵܐ ܘܲܠܬܸܡܗܵܐ ܐܲܝܟ݂ ܕܝܵܘܡܵܢܵܐ.


text:
ܘܗܵܫܵܐ ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܬ ܐܲܠܵܗܵܐ ܕܝܼܣܪܵܝܹܠ: ܠܡܵܢܵܐ ܥܵܒ̣ܕ̇ܝܼܬ̇ܘܿܢ ܒܝܼܫܬܵܐ ܪܲܒ̇ܬ̣ܵܐ ܥܲܠ ܢܲܦ̮̈ܫܵܬ̣ܟ݂ܘܿܢ: ܕܬ̣ܵܘܒ̇ܕ݂ܘܼܢ ܡܸܢܟ݂ܘܿܢ ܓܲܒ̣ܪܹ̈ܐ ܘܢܸܫ̈ܐ: ܘܲܥܠܲܝܡܹ̈ܐ ܘܝܲܠܘܼ̈ܕܹܐ ܡ̣ܢ ܓܵܘ ܝܑܼܗܘܼܕ݂ܵܐ: ܕܠܵܐ ܬܸܫܒ̇ܩܘܼܢ ܠܟ݂ܘܿܢ ܚܲܪܬ̣ܵܐ.


text:
ܡܸܛܠ ܕܐܲܪܓܸ̇ܙܬ̇ܘܿܢܵܢܝ ܒܲܥܒ̣ܵܕ݂ ܐܝܼܕܲܝ̈ܟ̇ܘܿܢ: ܘܣܵܡ̣ܬ̇ܘܿܢ ܒܸܣܡܹ̈ܐ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܒܐܲܪܥܵܐ ܕܡܸܨܪܹܝܢ ܕܥܲܠܬ̇ܘܿܢ ܠܡܸܥܡܲܪ ܬܲܡܵܢ: ܕܐܵܘܒܸ̇ܕ݂ ܟ݂ܘܿܢ ܘܬܸܗܘܘܿܢ ܠܠܵܘܛܬ̣ܵܐ ܘܲܠܚܸܣܕܵܐ: ܒܟ݂ܠܗܘܿܢ ܥܲܡܡܹ̈ܐ ܕܐܲܪܥܵܐ.


text:
ܠܡܵܐܛܥܲܝܬ̇ܘܿܢ ܒܝܼܫܬܵܐ ܕܐܲܒ̣ܵܗ̇ܝ̈ܟ̇ܘܿܢ: ܘܒ̣ܝܼܫܬܵܐ ܕܡܲܠ̈ܟܹ̇ܐ ܕܲܝܗܘܼܕ݂ܵܐ: ܘܒ̣ܝܼܫܬܵܐ ܕܢܸܫܲܝ̈ܗܘܿܢ: ܕܲܥܒܲܕ݂ܘ ܒܐܲܪܥܵܐ ܕܲܝܗܘܼܕ݂ܵܐ: ܘܲܒ̣ܫܘܼܩܹ̈ܝܗ̇ ܕܐܘܿܪܸܫܠܸܡ.


text:
ܘܠܵܐ ܐܸܬ̇ܕܲܟ̇ܝܼܘ ܥܕܲܡܵܐ ܠܝܵܘܡܵܢܵܐ: ܘܠܵܐ ܕܚܸܠܘ: ܘܠܵܐ ܦܲܠܚܘܼܢܝ: ܘܠܵܐ ܗܲܠܸܟ݂ܘ ܒܢܵܡܘܿܣܝ ܘܒܲܩܝܵܡܝ ܕܝܸܗ̄ܒܹ̇ܬ̣ ܠܗܘܿܢ ܘܠܲܐܒ̣ܵܗܲܝ̈ܗܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܣܵܐܹ̇ܡ ܐ̄ܢܵܐ ܐܲܦܲܝ̈ ܒܟ݂ܘܿܢ ܠܒ̣ܝܼܫܬܵܐ: ܘܲܠܡܵܘܒܵܕ݂ܘ ܠܟ݂ܠܗܘܿܢ ܕܒܹܝܬ̣ ܝܑܼܗܘܼܕ݂ܵܐ.


text:
ܘܐܸܬ̣ܒܲܪ ܫܲܪܟܵܐ ܕܲܝܗܘܼܕ݂ܵܐ: ܕܣܵܡ̣ܘ ܐܲܦܲܝ̈ܗܘܿܢ ܠܡܸܥܲܠ ܠܡܸܨܪܹܝܢ ܠܡܸܥܡܲܪ ܬܲܡܵܢ: ܘܲܢܣܘܼܦܘܼܢ ܟܠܗܘܿܢ ܒܐܲܪܥܵܐ ܕܡܸܨܪܹܝܢ. ܘܲܢܡܘܼܬ̣ܘܼܢ ܒܚܲܪܒܵܐ: ܘܲܒ̣ܟܲܦܢܵܐ: ܘܲܒ̣ܡܵܘܬܵܢܵܐ: ܘܢܸܗܘܘܿܢ ܠܡܵܘ̈ܡܵܬ̣ܵܐ: ܘܲܠܬܸܡܗܵܐ: ܘܲܠܠܵܘܛܬ̣ܵܐ ܘܲܠܚܸܣܕܵܐ.


text:
ܘܐܸܦܩܘܿܕ݂ ܥܲܠ ܕܝܵܬ̣ܒ̇ܝܼܢ ܒܐܲܪܥܵܐ ܕܡܸܨܪܹܝܢ: ܐܲܝܟ݂ ܕܦܸܩܕܹ̇ܬ̣ ܥܲܠ ܐܘܿܪܸܫܠܸܡ: ܒܚܲܪܒܵܐ: ܘܲܒ̣ܟܲܦܢܵܐ: ܘܲܒ̣ܡܵܘܬܵܢܵܐ.


text:
ܘܠܵܐ ܢܸܗܘܹܐ ܠܗܘܿܢ ܦܲܠܝܼܛܵܐ ܘܲܣܪܝܼܕ݂ܵܐ: ܠܫܲܪܟܵܐ ܕܲܝܗܘܼܕ݂ܵܐ ܕܥܵܐܠܝܼܢ ܠܡܸܥܡܲܪ ܬܲܡܵܢ ܒܐܲܪܥܵܐ ܕܡܸܨܪܹܝܢ: ܘܲܠܡܸܗܦܲܟ݂ ܠܐܲܪܥܵܐ ܕܲܝܗܘܼܕ݂ܵܐ: ܕܗܸܢܘܿܢ ܣܲܒ̣ܪܝܼܢ ܒܢܲܦ̮ܫܗܘܿܢ ܠܡܸܗܦܲܟ݂ ܠܬܲܡܵܢ: ܠܵܐ ܢܸܗܞܦܟ݂ܘܿܢ ܐܸܠܵܐ ܐܸܢ ܙܥܘܿܪܹ̈ܐ.


text:
ܘܲܥܢܵܘ ܘܐܸܡܲܪܘ ܠܐܹܪܲܡܝܵܐ: ܟܠ ܓܲܒ̣ܪܹ̈ܐ ܕܝܵܕ݂ܥܝܼܢ ܗ̄ܘ̣ܵܘ ܕܣܵܝ̈ܡܵܢ ܗ̄ܘܲܝ̈ ܢܸܫܲܝ̈ܗܘܿܢ ܒܸܣܡܹ̈ܐ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܘܟ݂ܠܗܹܝܢ ܢܸܫܹ̈ܐ ܕܩܵܝ̈ܡܵܢ ܟܸܢܫܵܐ ܪܲܒܵܐ: ܘܟ݂ܠܹܗ ܥܲܡܵܐ ܕܝܵܬ̣ܒܝܼܢ ܒܐܲܪܥܵܐ ܕܡܸܨܪܹܝܢ ܘܲܒ̣ܦܲܬ̣ܪܘܿܣ.


text:
ܐܸܠܵܐ ܥܵܒ̣ܕ̇ܝܼܢܲܢ ܟܠ ܦܸܬ̣ܓ̣ܵܡܵܐ ܕܲܢܦܲܩ̣ ܡ̣ܢ ܦܘܼܡܲܢ: ܠܲܡܣܵܡ ܒܸܣܡܹ̈ܐ ܠܦܘܼܠܚܵܢ ܫܡܲܝܵܐ: ܘܠܲܡܢܲܩܵܝܘܼ ܠܵܗ̇ ܢܘܼܩܵܝܹ̈ܐ: ܐܲܝܟ݂ ܕܲܥܒܲܕ݂ܢ ܚܢܲܢ: ܘܐܲܒ̣ܵܗܲܝ̈ܢ: ܘܡܲܠܟ̇ܝܼ̈ܢ: ܘܪܵܘܪ̈ܒ̣ܵܢܲܝܢ: ܒܩܘܼܪ̈ܝܵܐ ܕܲܝܗܘܼܕ݂ܵܐ ܘܲܒ̣ܫܘܼܩܹ̈ܝܗ̇ ܕܐܘܿܪܸܫܠܸܡ ܘܣܵܒ̣ܥܝܼܢ ܗ̄ܘܲܝܢ ܠܲܚܡܵܐ: ܘܛܵܒ̣ ܗ̄ܘ̣ܵܐ ܠܲܢ: ܘܒ̣ܝܼܫܬܵܐ ܠܵܐ ܚܙܲܝܢ.


text:
ܘܗܵܐ ܡ̣ܢ ܕܦܵܫܢ ܡ̣ܢ ܕܠܲܡܣܵܡ ܒܸܣܡܹ̈ܐ ܠܦܘܼܠܚܵܢ ܫܡܲܝܵܐ: ܘܠܲܡܢܲܩܵܝܘܼ ܠܵܗ̇ ܢܘܼܩܵܝܹ̈ܐ: ܚܣܲܪ ܠܲܢ ܟܠ ܡܸܕܸ̇ܡ: ܘܲܒ̣ܚܲܪܒܵܐ ܘܲܒ̣ܟܲܦܢܵܐ ܣܵܦܢ.


text:
ܘܲܥܢܲܝ̈ ܟܠܗܹܝܢ ܢܸܫܹ̈ܐ ܘܐܵܡܪ̈ܵܢ: ܟܲܕ݂ ܚܢܲܢ ܣܵܝ̈ܡܵܢ ܗ̄ܘܲܝܢ ܒܸܣܡܹ̈ܐ ܠܡܲܠܟܲܬ̣ ܫܡܲܝܵܐ: ܘܲܡܢܲܩ̈ܝܵܢ ܗ̄ܘܲܝܢ ܠܵܗ̇ ܢܘܼܩܵܝܹ̈ܐ: ܠܵܐ ܗ̄ܘ̣ܵܐ ܒܸܠܥܵܕ݂ ܡ̣ܢ ܓܲܒ̣ܪ̈ܲܝܢ ܥ̣ܒܲܕ݂ܢ ܠܵܗ̇ ܙܵܘܬ̇ܪܹ̈ܐ: ܘܢܲܩܝܼܢ ܠܵܗ̇ ܢܘܼܩܵܝܹ̈ܐ.


text:
ܗܵܘ̇ ܥܸܛܪܵܐ ܕܒܸܣܡܹ̈ܐ ܕܣܵܡܬ̇ܘܿܢ ܒܩܘܼܪ̈ܝܵܐ ܕܲܝܗܘܼܕ݂ܵܐ ܘܲܒ̣ܫܘܼܩܹ̈ܝܗ̇ ܕܐܘܿܪܸܫܠܸܡ: ܐܲܢ̄ܬ̇ܘܿܢ ܘܐܲܒ̣ܵܗܲܝ̈ܟ̇ܘܿܢ: ܘܡܲܠܟܲܝ̈ܟ̇ܘܿܢ: ܘܪܵܘܪ̈ܒ̣ܵܢܲܝܟ̇ܘܿܢ: ܘܥܲܡܵܐ ܕܐܲܪܥܵܐ: ܠܹܗ̤ܘ ܐܸܬ̇ܕ̇ܟܲܪ ܡܵܪܝܵܐ ܘܲܣܠܸܩ ܥܲܠ ܠܸܒܹ̇ܗ.


text:
ܘܠܵܐ ܡܸܫܟܲܚ ܬܘܼܒ̣ ܡܵܪܝܵܐ ܠܡܸܫܒܲܩ ܠܟ݂ܘܿܢ: ܡܸܛܠ ܒܝܼܫܘܼܬ̣ܵܐ ܕܲܥܒ̣ܵܕܲܝ̈ܟ̇ܘܿܢ ܘܡܸܛܠ ܛܲܢܦܘܼܬ̣ܵܐ ܕܲܥܒܲܕ̇ܬ̇ܘܿܢ: ܘܲܗܘ̤ܵܬ̣ ܐܲܪ̱ܥܟ݂ܘܿܢ ܠܬܸܡܗܵܐ: ܘܲܠܠܵܘܛܬ̣ܵܐ: ܘܲܠܚܘܼܪܒܵܐ ܡ̣ܢ ܒܠܲܝ ܕܝܵܬܹ̇ܒ̣ ܐܲܝܟ݂ ܕܝܵܘܡܵܢܵܐ.


text:
ܥܲܠ ܕܣܵܡܬ̇ܘܿܢ ܒܸܣܡܹ̈ܐ ܘܲܚܛܲܝܬ̇ܘܿܢ ܠܡܵܪܝܵܐ: ܘܠܵܐ ܫܡܲܥܬ̇ܘܿܢ ܒܩܵܠܹܗ ܕܡܵܪܝܵܐ: ܘܲܒ̣ܢܵܡܘܿܣܹܗ ܘܒܲܩܝܵܡܹܗ ܘܲܒ̣ܣܵܗ̈ܕ̇ܘܵܬܹܗ ܠܵܐ ܗܲܠܸܟ݂ܬ̇ܘܿܢ: ܡܸܛܠ ܗܵܢܵܐ ܐܲܕܪ̱ܟܲܬ̣ܟ݂ܘܿܢ ܒܝܼܫܬܵܐ ܗܵܕܹܐ ܐܲܝܟ݂ ܕܝܵܘܡܵܢܵܐ.


text:
ܘܐܸܡܲܪ ܐܹܪܲܡܝܵܐ ܠܟ݂ܠܹܗ ܥܲܡܵܐ ܠܓܲܒ̣ܪܹ̈ܐ ܘܲܠܢܸܫܹ̈ܐ: ܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ ܟܠܹܗ ܝܑܼܗܘܼܕ݂ܵܐ ܕܒܲܐܪܥܵܐ ܕܡܸܨܪܹܝܢ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܐܲܢ̄ܬ̇ܘܿܢ ܘܢܸܫܲܝ̈ܟ̇ܘܿܢ ܐܸܡܲܪܬ̇ܘܿܢ ܒܦܘܼܡܟ݂ܘܿܢ ܘܒ̣ܐܝܼ̈ܕܲܝܟ̇ܘܿܢ: ܫܲܡܠܝܼܬ̇ܘܿܢ: ܘܐܸܡܲܪܬ̇ܘܿܢ ܢܲܫܲܪ ܢܸܕ݂ܪ̈ܲܝܢ ܕܲܢܕܲܪܢ ܠܲܡܣܵܡ ܒܸܣܡܹ̈ܐ ܠܦܘܼܠܚܵܢ ܫܡܲܝܵܐ: ܘܠܲܩܢܲܩܵܝܘܼ ܠܵܗ̇ ܢܘܼܩܵܝܹ̈ܐ: ܐܲܫܲܪܬ̇ܘܿܢ ܡܵܘ̈ܡܵܬ̣ܟ݂ܘܿܢ: ܘܲܥܒܲܕ̇ܬ̇ܘܿܢ ܢܸܕܪ̈ܲܝܟ̇ܘܿܢ.


text:
ܡܸܛܠ ܗܵܢܵܐ ܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ: ܟܠܹܗ ܝܑܼܗܘܼܕ݂ܵܐ ܕܝܵܬ̣ܒ̇ܝܼܢ ܒܐܲܪܥܵܐ ܕܡܸܨܪܹܝܢ: ܗܵܐ ܐܸܢܵܐ ܝܼܡܝܼܬ̣ ܒܫܹܡܝ ܪܲܒܵܐ ܐܵܡܲܪ ܡܵܪܝܵܐ: ܕܠܵܐ ܢܸܗܘܹܐ ܬܘܼܒ̣ ܫܹܡܝ ܒܦܘܼܡܗܘܿܢ ܕܒܹܝܬ̣ ܝܑܼܗܘܼܕ݂ܵܐ ܕܲܒ̣ܟ݂ܠܵܗ̇ ܐܲܪܥܵܐ ܕܡܸܨܪܹܝܢ: ܘܠܵܐ ܢܹܐܡܪܘܿܢ ܚܲܝ ܗ̄ܘ̣ ܡܵܪܝܵܐ ܐܲܠܵܗܵܐ.


text:
ܐܸܢܵܐ ܓܹܝܪ ܡܣܲܪܗܸܒ̣ ܐ̄ܢܵܐ ܥܠܲܝܗܘܿܢ ܒܝܼܫܬܵܐ ܐܵܡܲܪ ܡܵܪܝܵܐ: ܘܲܢܣܘܼܦܘܼܢ ܟܠܗܘܿܢ ܓܲܒ̣ܪܹ̈ܐ ܕܲܝܗܘܼܕ݂ܵܐ ܕܒܲܐܪܥܵܐ ܕܡܸܨܪܹܝܢ: ܒܚܲܪܒܵܐ: ܘܲܒ̣ܟܲܦܢܵܐ: ܘܲܒ̣ܡܵܘܬܵܢܵܐ: ܥܕܲܡܵܐ ܕܐܓܲܡܲܪ ܐܸܢܘܿܢ.


text:
ܘܦܲܠܝܼܛܲܝ̈ ܚܲܪܒܵܐ ܢܸܗ̄ܦܟ݂ܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܠܐܲܪܥܵܐ ܕܲܝܗܘܼܕ݂ܵܐ ܩܲܠܝܼܠ ܒܡܸܢܝܵܢܵܐ: ܘܢܸܕ̇ܥܘܼܢ ܟܠܹܗ ܫܲܪܟܵܐ ܕܲܝܗܘܼܕ݂ܵܐ ܕܐܸܙܲܠ̣ܘ ܠܡܸܥܡܲܪ ܒܐܲܪܥܵܐ ܕܡܸܨܪܹܝܢ: ܦܸܬ̣ܓ̣ܵܡܵܐ ܕܡܲܢ ܢܸܫܲܪ: ܕܝܼܠܝ ܐܵܘ ܕܝܼܠܗܘܿܢ.


text:
ܘܗܵܕܹܐ ܠܟ݂ܘܿܢ ܐܵܬ̤ܵܐ ܐܵܡܲܪ ܡܵܪܝܵܐ: ܕܦܵܩܹ̇ܕ݂ ܐ̄ܢܵܐ ܥܠܲܝܟ̇ܘܿܢ ܒܐܲܬ̣ܪܵܐ ܗܵܢܵܐ: ܕܬܸܕ̇ܥܘܼܢ ܕܫܵܪ̈ܵܢ ܡܸܠܲܝ̈ ܥܠܲܝܟ̇ܘܿܢ ܠܒ̣ܝܼܫܬܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܡܲܫܠܸܡ ܐ̄ܢܵܐ ܠܹܗ ܠܦܸܪܥܘܿܢ ܚܓ̣ܝܼܪܵܐ ܡܲܠܟܵܐ ܕܡܸܨܪܹܝܢ: ܒܐܝܼܕ݂ܵܐ ܕܲܒ̣ܥܸܠܕ̇ܒ̣ܵܒ̣ܵܘ̈ܗܝ: ܘܒ̣ܐܝܼܕ݂ܵܐ ܕܐܲܝܠܹܝܢ ܕܒ̣ܵܥܹ̇ܝܢ ܢܲܦ̮ܫܹܗ: ܐܲܝܟ݂ ܕܐܲܫ̱ܠܡܹ̇ܬ̣ ܠܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܒܐܝܼܕ݂ܵܐ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܒܥܸܠܕ̇ܒ̣ܵܒܹܗ ܘܒ̣ܵܥܹ̇ܐ ܢܲܦ̮ܫܹܗ.


text:
ܦܸܬ̣ܓ̣ܵܡܵܐ ܕܐܸܡܲܪ ܐܹܪܲܡܝܵܐ ܠܒ̣ܵܪܘܿܟ݂ ܒܲܪ ܢܹܪܝܼܵܐ: ܟܲܕ݂ ܟܬܲܒ̣ ܦܸܬ̣ܓ̣ܵܡܹ̈ܐ ܗܵܠܹܝܢ ܥܲܠ ܣܸܦܪܵܐ ܡ̣ܢ ܦܘܼܡܹܗ ܕܐܹܪܲܡܝܵܐ: ܒܫܲܢ̄ܬܵܐ ܪܒ̣ܝܼܥܵܝܬܵܐ ܕܝܘܿܝܵܩܝܼܡ ܒܲܪ ܝܘܿܫܝܼܵܐ ܡܲܠܟܵܐ ܕܲܝܗܘܼܕ݂ܵܐ ܠܡܹܐܡܲܪ.


text:
ܗܵܟܲܢܵܐ ܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܡܸܕܸ̇ܡ ܕܲܒ̣ܢܲܝܬܚ: ܐܸܢܵܐ ܣܵܚܹ̇ܦ ܘܡܸܕܸ̇ܡ ܕܲܢܨܲܒ̣ܬ̇: ܐܸܢܵܐ ܥܵܩܲܪ. ܘܲܠܟ݂ܠܵܗ̇ ܐܲܪܥܵܐ ܡܲܚܪܸܒ̣ ܐ̄ܢܵܐ.


text:
ܘܐܲܢ̄ܬ̇ ܕܹܝܢ ܕܲܒ̣ܥܲܝܬ̇ ܠܵܟ݂ ܪܵܘܪ̈ܒ̣ܵܬ̣ܵܐ: ܠܵܐ ܬܸܒ̣ܥܸܐ ܕܲܡܝܲܬ̇ܪ̈ܵܢ ܡܸܢܵܟ݂: ܡܸܛܠ ܕܗܵܐ ܡܲܝܬܹ̇ܐ ܐ̄ܢܵܐ ܒܝܼܫܬܵܐ ܥܲܠ ܟܠ ܒܣܲܪ ܐܵܡܲܪ ܡܵܪܝܵܐ: ܘܐܸܬܸ̇ܠ ܠܵܟ݂ ܕܲܬ̣ܫܵܘܙܒ̣ ܢܲܦ̮ܫܵܟ݂: ܒܟ݂ܠܗܘܿܢ ܐܲܬ̣ܪ̈ܵܘܵܬ̣ܵܐ ܕܬܹܐܙܲܠ ܠܬܲܡܵܢ.


text:
ܘܥܲܠ ܡܸܨܪ̈ܵܝܹܐ: ܘܥܲܠ ܚܲܝܠܹܗ ܕܦܸܪܥܘܿܢ ܚܓ̣ܝܼܪܵܐ ܡܲܠܟܵܐ ܕܡܸܨܪܹܝܢ: ܕܫܪܸܐ ܗ̄ܘ̣ܵܐ ܥܲܠ ܢܲܗܪܵܐ ܦܪܵܬ̣ ܒܟܲܪܟ̇ܡܘܼܫ: ܕܲܩܛܲܥ̣ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܒܫܲܢ̄ܬܵܐ ܪܒ̣ܝܼܥܵܝܬܵܐ ܕܝܘܿܝܵܩܝܼܡ ܒܲܪ ܝܘܿܫܝܼܵܐ ܡܲܠܟܵܐ ܕܲܝܗܘܼܕ݂ܵܐ ܠܡܹܐܡܲܪ.


text:
ܡܸܛܠ ܕܲܚܙܹ̇ܝܬ̇ ܕܗܸܢܘܿܢ ܡܸܬ̇ܬܲܒ̣ܪܝܼܢ ܘܗܵܦܟ̇ܝܼܢ ܠܒܸܣܬܲܪܗܘܿܢ: ܘܓܲܢ̄ܒܵܪ̈ܲܝܗܘܿܢ ܐܸܬ̣ܡܲܚܝܼܘ ܘܲܥܪܲܩ̣ܘ: ܘܠܵܐ ܐܸܬ̣ܦ̄ܢܝܼܘ: ܡܸܛܠ ܕܲܟ݂ܪܝܼܟ݂ܝܼܢ ܗ̄ܘ̣ܵܘ ܠܗܘܿܢ ܡ̣ܢ ܚܕ݂ܵܪܲܝܗܘܿܢ: ܐܵܡܲܪ ܡܵܪܝܵܐ.


text:
ܠܵܐ ܢܸܥܪܘܿܩ ܐܲܝܢܵܐ ܕܩܲܠܝܼܠ: ܘܠܵܐ ܢܸܬ̣ܦܲܠܲܛ ܐܲܝܢܵܐ ܕܓܲܢ̄ܒܵܪ ܒܓܲܢ̄ܒܵܪܹ̈ܐ: ܥܲܠ ܝܲܕ݂ ܢܲܗܪܵܐ ܦܪܵܬ̣ ܐܸܬ̇ܬ̇ܩܸܠܘ ܘܲܢܦܲܠܘ ܟܠܗܘܿܢ.


text:
ܡܲܠܟܵܐ ܕܡܸܨܪܹܝܢ ܐܲܝܟ݂ ܢܲܗܪܵܐ ܣܵܠܹ̇ܩ: ܘܐܲܝܟ݂ ܢܲܗܪ̈ܵܘܵܬ̣ܵܐ ܡܸܬ̣ܪܲܓ̣ܫܝܼܢ ܡܵܘ̈ܗܝ: ܘܐܵܡܲܪ ܐܹܣܲܩ ܘܐܹܟܲܣܸܐ ܠܐܲܪܥܵܐ: ܘܐܵܘܒܸ̇ܕ݂ ܩܪܝܼܬ̣ܵܐ ܘܥܵܡܘܿܪܹ̈ܝܗ̇.


text:
ܪܟܲܒ̣ܘ ܪ̈ܲܟ݂ܫܵܐ: ܐܸܫܬܲܒܲܚܘ ܒܡܲܪ̈ܟ̇ܒ̣ܵܬ̣ܵܐ: ܢܸܦܩܘܼܢ ܓܲܒ̣ܪܹ̈ܐ ܟܘܼ̈ܫܵܝܹܐ ܘܦܘܼܛܝܹ̈ܐ ܐܲܚܝܼܕܲܝ̈ ܣܲܟ̇ܪܹ̈ܐ: ܘܠܘܼ̈ܕܵܝܹܐ ܕܝܵܕ݂ܥܝܼܢ ܠܡܸܫܕܵܐ ܒܩܸܫܬܵܐ.


text:
ܘܢܸܗܘܹܐ ܝܵܘܡܵܐ ܗܵܘ̇ ܠܡܵܪܝܵܐ ܚܲܝܠܬ̣ܵܢܵܐ: ܝܵܘܡܵܐ ܕܦܘܼܪܥܵܢܵܐ ܕܦܵܪܲܥ ܠܲܒ̣ܥܸܠܕ̇ܒ̣ܵܒ̣ܵܘ̈ܗܝ: ܘܬܹܐܟ݂ܘܿܠ ܚܲܪܒܵܐ ܘܬܸܣܒܲܥ: ܘܬܸܪܘܸܐ ܡ̣ܢ ܕܸܡܗܘܿܢ: ܡܸܛܠ ܕܚܲܪܒܵܐ ܢܸܥܒܸ̇ܕ݂ ܡܵܪܝܵܐ ܚܲܝܠܬ̣ܵܢܵܐ ܒܐܲܪܥܵܐ ܕܓܲܪܒܝܵܐ ܥܲܠ ܢܲܗܪܵܐ ܦܪܵܬ̣.


text:
ܣܲܩܝ ܠܓܸܠܥܵܕ݂ ܘܣܲܒ̣ܝ ܪ̈ܗܸܛܢܹܐ ܒܬ̣ܘܼܠܬܵܐ ܒܲܪܬ̣ ܡܸܨܪܹܝܢ: ܐܝܼܩܹܐ ܐܲܣܓ̇ܝܼܬ̇ܝ ܐܵܣܝܘܼܬ̣ܵܐ: ܘܥܘܼܕ݂ܪܵܢܵܐ ܠܵܐ ܗܘ̤ܵܐ ܠܹܟ݂ܝ.


text:
ܫܡܲܥܘ ܥܲܡܡܹ̈ܐ ܨܲܥܪܹܟ݂ܝ: ܘܝܼܠܠܬܹ̇ܟ݂ܝ ܐܸܬ̣ܡܲܠܝܲܬ̣ ܐܲܪܥܵܐ: ܡܸܛܠ ܕܓܲܒ̣ܪܵܐ ܒܓܲܒ̣ܪܵܐ ܐܸܬ̇ܛܪܝܼܘ: ܘܲܬ̣ܪ̈ܲܝܗܘܿܢ ܒܚܲܪܒܵܐ ܢܦܲܠܘ.


text:
ܦܸܬ̣ܓ̣ܵܡܵܐ ܕܐܸܡܲܪ ܡܵܪܝܵܐ ܠܐܹܪܲܡܝܵܐ ܢܒ̣ܝܼܵܐ: ܕܢܹܐܬܹܐ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܘܢܲܚ̱ܪܒ̣ܝܼܗ̇ ܠܐܲܪܥܵܐ ܕܡܸܨܪܹܝܢ.


text:
ܚܵܘܵܘ ܒܡܸܨܪܹܝܢ ܘܐܲܫܡܲܥܘ ܒܡܲܓ̣ܕ̇ܘܿܠ: ܘܐܲܫܡܲܥܘ ܒܡܲܦܲܣ: ܘܲܒ̣ܬܲܚܦܝܼܣ ܐܸܡܲܪܘ: ܐܸܬ̇ܛܲܝܲܒ̣ܘ ܘܐܸܬ̇ܬܲܩܲܢܘ: ܡܸܛܠ ܕܐܸܟ݂ܠܲܬ̤ ܚܲܪܒܵܐ ܚܕ݂ܵܪ̈ܲܝܟ̇ܝ.


text:
ܣܘܿܓ̣ܐܗܘܿܢ ܐܸܣܬ̇ܚܸܦܘ: ܐܵܦ ܢܦܲܠܘ ܓܲܒ̣ܪܵܐ ܥܲܠ ܚܲܒ̣ܪܹܗ ܘܐܸܡܲܪܘ: ܩܘܼܡܘ ܢܸܗܦܘܿܟ݂ ܠܥܲܡܲܢ ܘܠܲܐܪܥܵܐ ܕܐܸܬ̣̱ܝܼܠܸܕ݂ܢ ܒܵܗ̇: ܡ̣ܢ ܩܕ݂ܵܡ ܚܲܪܒܵܐ ܕܡܲܕ݂ܘ̱ܝܵܐ.


text:
ܚܲܝ ܐ̄ܢܵܐ ܐܵܡܲܪ ܡܵܪܝܵܐ ܡܲܠܟܵܐ ܨܒ̣ܐܘܼܬ̣ ܫܡܹܗ: ܐܸܠܵܐ ܢܸܦܸܠ ܦܸܪܥܘܿܢ ܐܲܝܟ݂ ܬܒ̣ܵܪܵܐ ܕܛܘܼܪܵܐ: ܘܐܲܝܟ݂ ܟܲܪܡ̄ܠܵܐ ܒܓ̣ܵܘ ܝܲܡܵܐ.


text:
ܡܵܐܢܹ̈ܐ ܕܲܫܒ̣ܝܼܬ̣ܵܐ ܥܒܸܕ݂ܝ ܠܹܟ݂ܝ ܒܬ̣ܘܼܠܬܵܐ ܒܲܪܬ̣ ܡܸܨܪܹܝܢ: ܡܸܛܠ ܕܡܲܦܲܣ ܬܸܗܘܹܐ ܠܚܘܼܪܒܵܐ: ܘܬܸܨܕܹ̇ܐ ܡ̣ܢ ܒܠܲܝ ܕܝܵܬܹ̇ܒ̣.


text:
ܐܲܓ̣ܝܼܪܹ̈ܝܗ̇ ܒܓ̣ܵܘܵܗ̇ ܐܲܝܟ݂ ܥܸܓ̣̈ܠܹܐ ܕܦܸܛܡܵܐ: ܘܐܵܦ ܗܸܢܘܿܢ ܐܸܬ̣ܦ̄ܢܝܼܘ: ܘܲܥܪܲܩ̣ܘ ܐܲܟ݂ܚ̄ܕ݂ܵܐ ܘܠܵܐ ܩܵܡ̣ܘ: ܡܸܛܠ ܕܝܵܘܡܵܐ ܕܲܬ̣ܒ̣ܵܪܗܘܿܢ ܐܸܬ̣ܵܐ ܥܠܲܝܗܘܿܢ ܙܲܒ̣ܢܵܐ ܕܦܘܼܩܕܵܢܗܘܿܢ.


text:
ܩܵܠܹܗ ܕܚܲܝܠܵܐ ܕܐܲܝܟ݂ ܚܸܘܝܵܐ ܕܪܵܫܹ̇ܦ: ܡܸܛܠ ܕܥܲܠ ܚܲܝܠܵܐ ܢܹܐܙܠ̄ܘܼܢ: ܘܲܒ̣ܟ݂ܘܼܠ̈ܒܹܐ ܢܹܐܬ̣ܘܿܢ ܥܠܹܝܗ̇ ܐܲܝܟ݂ ܦܵܣܩܲܝ̈ ܩܲܝ̈ܣܹܐ.


text:
ܦܣܘܿܩܘ ܥܵܒܹܝ̈ܗ̇ ܐܵܡܲܪ ܡܵܪܝܵܐ: ܡܸܛܠ ܕܣܵܟ݂ܵܐ ܠܲܝܬ̇ ܠܗܘܿܢ: ܡܸܛܠ ܕܣܲܓ̇ܝܼܐܝܼܢ ܡ̣ܢ ܩܲܡܨܵܐ ܘܠܲܝܬ̇ ܠܗܘܿܢ ܡܸܢܝܵܢ.


text:
ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܐܸܢܵܐ ܦܵܩܹ̇ܕ݂ ܐ̄ܢܵܐ ܥܲܠ ܐܲܡܘܿܢ ܕܡܲـ̈ـܝܵܐ: ܘܥܲܠ ܦܸܪܥܘܿܢ: ܘܥܲܠ ܡܸܨܪܹܝܢ: ܘܥܲܠ ܐܲܠܵܗܹܝ̈ܗ̇: ܘܥܲܠ ܚܲܝܠܵܗ̇: ܘܥܲܠ ܡܲܠܟ̇ܝ̈ܗ̇: ܘܥܲܠ ܦܸܪܥܘܿܢ ܘܥܲܠ ܟܠ ܕܲܬ̣ܟ݂ܝܼܠܝܼܢ ܥܠܵܘܗܝ.


text:
ܘܐܲܫܠܸܡ ܐܸܢܘܿܢ ܒܐܝܼܕ݂ܵܐ ܕܲܒ̣ܥܸܠܕ̇ܒ̣ܵܒܲܝ̈ܗܘܿܢ: ܘܒ̣ܐܝܼܕ݂ܵܐ ܕܐܲܝܠܹܝܢ ܕܒ̣ܵܥܹܝܢ ܢܲܦ̮ܫܗܘܿܢ: ܘܒ̣ܐܝܼܕ݂ܵܐ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܒ̣ܐܝܼܕ݂ܵܐ ܕܥܵܒ̣ܕܵܘ̈ܗܝ: ܘܒ̣ܵܬܲܪܟܸ̇ܢ ܬܸܫܪܸܐ ܐܲܝܟ݂ ܝܵܘ̈ܡܵܬ̣ܵܐ ܕܡ̣ܢ ܩܕ݂ܝܼܡ: ܐܵܡܲܪ ܡܵܪܝܵܐ.


text:
ܘܐܲܢ̄ܬ̇ ܠܵܐ ܬܸܕ݂ܚܲܠ ܥܲܒ̣ܕܲܝ ܝܲܥܩܘܿܒ̣ ܐܵܡܲܪ ܡܵܪܝܵܐ: ܘܠܵܐ ܬܸܬ̇ܒܲܪ ܝܼܣܪܵܝܹܠ: ܕܗܵܐ ܦܵܪܹܩ ܐ̄ܢܵܐ ܠܵܟ݂ ܡ̣ܢ ܪܘܼܚܩܵܐ: ܘܲܠܙܲܪܥܵܟ݂ ܡ̣ܢ ܐܲܪܥܵܐ ܕܲܫܒ̣ܝܼܬ̣ܗܘܿܢ: ܘܢܸܬܸ̇ܒ̣ ܝܲܥܩܘܿܒ̣ ܘܢܸܫܠܸܐ: ܘܢܸܫܟܲܬ̣ ܘܢܸܬ̇ܬ̇ܢܝܼܚ ܡܲܢ ܕܡܲܗܲܪ ܠܹܗ.


text:
ܘܐܲܢ̄ܬ̇ ܠܵܐ ܬܸܕ݂ܚܲܠ ܥܲܒ̣ܕܲܝ ܝܲܥܩܘܿܒ̣ ܐܵܡܲܪ ܡܵܪܝܵܐ: ܡܸܛܠ ܕܥܲܡܵܟ݂ ܐ̄ܢܵܐ: ܡܸܛܠ ܕܐܸܥܒܸ̇ܕ݂ ܣܵܘܦܵܢܵܐ ܒܟ݂ܠܗܘܿܢ ܥܲܡܡܹ̈ܐ ܕܒܲܕܲܪܬܵܟ݂ ܬܲܡܵܢ: ܘܠܵܟ݂ ܠܵܐ ܐܲܣܝܼܦ: ܘܐܸܪܕܸ̇ܝܟ݂ ܒܕ݂ܝܼܢܵܐ: ܘܲܡܙܲܟܵܝܘܼ ܠܵܐ ܐܹܙܲܟܹ̇ܝܟ݂.


text:
ܘܲܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܐܹܪܲܡܝܵܐ ܢܒ̣ܝܼܵܐ: ܕܢܸܬ̣ܢܲܒܸ̇ܐ ܥܲܠ ܦܠܸܫ̈ܬܵܝܹܐ: ܥܲܕ݂ܠܵܐ ܢܸܡܚܹܐ ܦܸܪܥܘܿܢ ܠܥܵܐܙܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܡܲܝܬܸ̇ܐ ܐ̄ܢܵܐ ܥܠܲܝܡܹ̈ܐ ܡ̣ܢ ܓܲܪܒ̇ܝܵܐ: ܘܢܸܗܘܘܿܢ ܐܲܝܟ݂ ܢܲܚܠܵܐ ܕܓ̣ܵܪܹܦ: ܘܢܸܓ̣ܪ̱ܦܘܼܢ ܐܲܪܥܵܐ ܘܲܡܠܹܐܵܗ̇: ܩܪܝܼܬ̣ܵܐ ܘܥܵܡܘܿܪܹ̈ܝܗ̇: ܘܲܢܒܲܓܢܘܿܢ ܒܢܲܝ̈ܢܵܫܵܐ: ܘܢܲܝܠܠܘܼܢ ܟܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ.


text:
ܡ̣ܢ ܩܵܠܵܐ ܕܲܗܠܲܟ݂ܬܵܐ ܕܦܲܪ̈ܣܵܬ̣ܵܐ ܕܓܲܢ̄ܒܵܪ̈ܵܘܗܝ: ܘܡ̣ܢ ܙܵܘܥܵܐ ܕܡܲܪ̈ܟ̇ܒ̣ܵܬܹܗ: ܘܡ̣ܢ ܩܵܠܵܐ ܕܓ̣ܝܼܓ̣ܠܵܘ̈ܗܝ: ܠܵܐ ܐܸܬ̣ܦ̄ܢܝܼܘ ܐܲܒ̣ܵܗܹ̈ܐ ܥܲܠ ܒ̈ܢܲܝܵܐ: ܡܸܛܠ ܕܐܹܬ̣ܪܲܦܝܼ ܐܝܼܕܲܝ̈ܗܘܿܢ.


text:
ܗܵܐ ܝܵܘܡܵܐ ܐܸܬ̣ܵܐ ܠܡܸܒܲܙ ܠܟ݂ܠܗܘܿܢ ܦܠܸܫܬܵܝܹ̈ܐ: ܘܲܠܡܵܘܒܵܕܘ ܠܨܘܿܪ ܘܲܠܨܲܝܕܵܢ: ܘܲܠܟ݂ܠ ܕܐܸܫܬ̇ܚܲܪ ܠܲܡܥܲܕܵܪܘܼ: ܡܸܛܠ ܕܚܵܪܹܒ̣ ܡܵܪܝܵܐ ܠܲܦܠܸܫܬܵܝܹ̈ܐ: ܠܫܲܪܟܵܐ ܕܓܲܙܪ̈ܵܬ̣ܵܐ ܕܩܵܦܘܿܕ̇ܩܵܝܹ̈ܐ.


text:
ܐܘܿ ܣܲܦ̮ܣܹܪܹܗ ܕܡܵܪܝܵܐ ܥܕܲܡܵܐ ܠܐܸܡܲܬ̣ܝ ܠܵܐ ܬܸܫܠܹܝܢ: ܘܠܵܐ ܬܸܬ̇ܢܝܼܚܝܼܢ ܡ̣ܢ ܕܲܠܡܸܚܪܲܒ̣ ܐܸܬ̣ܚܲܡ̄ܠܝ ܒܚܸܠܬܹܟ݂ܝ: ܐܸܬ̣ܚܲܡ̄ܠܝ ܘܲܫܠܵܝ.


text:
ܥܲܠ ܡܘܼܐܵܒ̣. ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܘܵܝ ܠܢܵܒ̣ܘܿ ܕܐܸܬ̣ܒܲܙܙܲܬ̤: ܒܸܗܬܲܬ̤ ܘܐܲܚܦܪܲܬ̤ ܩܘܿܪ ܝܲܬܝܼܡ: ܒܗܸܬ̣ ܥܘܼܫܢܵܗ̇ ܘܐܸܬ̣ܒܲܕܲܪ.


text:
ܘܠܲܝܬ̇ ܬܘܼܒ̣ ܬܸܫܒ̇ܘܿܚܬܵܐ ܠܡܘܼܐܵܒ̣: ܒܚܸܫܒ̇ܘܿܢ ܐܸܬ̣ܚܲܫܲܒ̣ܘ ܥܠܹܝܗ ܒܝܼܫܬܵܐ: ܘܐܸܡܲܪܘ ܬܵܘ ܢܵܘܒ̇ܕ݂ܝܼܗ̇ ܡ̣ܢ ܥܲܡܵܐ: ܐܵܦܸܢ ܡܸܫܬܲܩ ܐܸܢ ܬܸܫܬ̇ܩܝܼܢ: ܒܵܬ̣ܪܹܟ݂ܝ ܬܹܐܙܲܠ ܚܲܪܒܵܐ.


text:
ܒܡܲܣܩܵܢܵܐ ܕܠܘܼܚܝܲܬ̣ ܟܲܕ݂ ܒܵܟܹ̇ܝܢ ܢܸܣܩܘܼܢ: ܘܲܒ̣ܡܲܚܲܬ̇ܬܵܐ ܕܚܘܿܪܢܝܼܡ: ܐܘܼܠܨܵܢܵܐ ܘܲܓ̣ܥܵܬ̣ܵܐ ܕܲܬ̣ܒ̣ܵܪܵܐ ܢܸܥܒ̇ܕ݂ܘܼܢ.


text:
ܥܲܠ ܕܐܸܬ̇ܬ̇ܟܸܠܬ̇ܝ ܥܲܠ ܚܸܣܢܲܝ̈ܟ̇ܝ ܘܥܲܠ ܓܲܙܲܝ̈ܟ̇ܝ: ܐܵܦ ܐܲܢ̄ܬ̇ܝ ܬܸܬܲܚܕ̇ܝܼܢ: ܘܢܸܦܘܿܩ ܟܵܡܘܿܫ ܒܲܫܒ̣ܝܼܬ̣ܵܐ: ܘܟ݂ܘܼܡܪ̈ܵܘܗܝ ܘܪܵܘܪ̈ܒ̣ܵܢܵܘܗܝ ܐܲܟ݂ܚ̄ܕ݂ܵܐ.


text:
ܘܢܹܐܬܹܐ ܒܵܙܘܿܙܵܐ ܥܲܠ ܟܠܗܹܝܢ ܩܘܼܪ̈ܝܲܝܟ ܘܠܵܐ ܢܸܬ̣ܦܲܨ̈ܝܵܢ: ܘܢܹܐܒܲܕ݂ ܥܘܼܡܩܵܐ ܘܬܸܚܪܲܒ̣ ܦܩܲܥܬ̣ܵܐ: ܐܲܝܟܲܢܵܐ ܕܐܸܡܲܪ ܡܵܪܝܵܐ.


text:
ܫܠܹܝܢ ܡܘܼܐܵܒ̣ܵܝܹ̈ܐ ܡ̣ܢ ܛܲܠܝܘܼܬ̣ܗܘܿܢ: ܘܫܲܟ̇ܘܼܬ̣ܝܼܢ ܥܲܠ ܬܸܛܪ̈ܲܝܗܘܿܢ: ܘܠܵܐ ܣܲܪܸܩ̣ܘ ܡ̣ܢ ܡܵܐܢܵܐ ܠܡܵܐܢܵܐ: ܘܒܲܫܒ̣ܝܼܫܬܵܐ ܠܵܐ ܐܸܙܲܠܘ: ܡܸܛܠ ܗܵܢܵܐ ܩܲܝܵܡ ܛܲܥ̱ܡܗܘܿܢ ܒܗܘܿܢ: ܘܪܹܝܚܗܘܿܢ ܠܵܐ ܦܵܓ̣.


text:
ܡܸܛܠ ܗܵܢܵܐ ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲܪ ܡܵܪܝܵܐ: ܘܐܹܫܲܕܲܪ ܥܠܲܝܗܘܿܢ ܒܵܙܘܿܙܹ̈ܐ ܘܢܸܒ̇ܙܘܼܢ ܐܸܢܘܿܢ: ܘܡܵܐܢܲܝ̈ܗܘܿܢ ܢܣܲܪܩܘܼܢ: ܘܲܓ̣ܪ̈ܲܒܲܝܗܘܿܢ ܢܫܲܚܩܘܼܢ.


text:
ܐܸܬ̣ܒ̇ܙܸܙ ܡܘܼܐܵܒ̣ ܘܩܘܼܪ̈ܝܹܗ̇ ܣܠܸܩ: ܘܲܓ̣ܒܲـ̈ـܝܵܐ ܕܓܲܢ̄ܒܵܪ̈ܵܘܗܝ ܐܸܫܬܲܠܸܡܘ ܠܩܸܛܠܵܐ: ܐܵܡܲܪ ܡܲܠܟܵܐ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ ܫܡܹܗ.


text:
ܐܸܬ̇ܕܲܠܲܚܘ ܘܙܵܥܘ ܟܠ ܕܲܚܕ݂ܵܪ̈ܵܘܗܝ: ܘܟ݂ܠ ܕܝܵܕ݂ܥܝܼܢ ܫܡܹܗ ܐܸܡܲܪܘ: ܐܲܝܟܲܢܵܐ ܐܸܬ̇ܬ̇ܒܲܪ ܚܘܼܛܪܵܐ ܥܲܫܝܼܢܵܐ ܘܓ̣ܘܼܙܥܵܐ ܕܬܸܫܒ̇ܘܿܚܬܵܐ.


text:
ܚܘܿܬ̣ܝ ܡ̣ܢ ܐܝܼܩܵܪܵܐ ܘܬܸܒ̣ܝ ܒܨܲܥܪܵܐ: ܥܵܡܘܿܪܬܵܐ ܕܒܲܪܬ̣ ܪܝܼܒ̣ܘܼܢ: ܡܸܛܠ ܕܒ̣ܵܙܘܿܙܵܐ ܕܡܘܼܐܵܒ̣ ܣܠܸܩ ܥܠܲܝܟ̇ܝ ܘܐܲܚܪܸܒ̣ ܟܲܪ̈ܟܲܝܟ̇ܝ.


text:
ܥܲܠ ܐܘܼܪ̈ܚܵܬ̣ܵܐ ܩܘܼܡܝ ܘܚܘܼܪܝ ܥܵܡܘܿܪܬܵܐ ܕܥܲܕ݂ܘܵܥܝܼܪ: ܫܲܐܸܠܝ ܠܲܕ݂ܥܵܪܹܩ: ܘܠܲܕ݂ܡܸܬ̣ܦܲܠܲܛ ܐܸܡܲܪܝ ܡܵܢܵܐ ܗܘ̤ܵܐ.


text:
ܘܐܸܢ ܠܵܐ ܗ̄ܘ̣ܵܐ ܠܓ̣ܘܼܚܟܵܐ ܗܘ̤ܵܐ ܠܵܟ݂ ܝܼܣܪܵܝܹܠ: ܘܲܒ̣ܓܲܢܵܒܹ̈ܐ ܐܸܫܬ̇ܟܲܚ ܟܲܕ݂ ܥܵܒܹ̇ܕ݂ ܗ̄ܘܲܝܬ̇ ܥܲܡܹܗ ܩܪܵܒ̣ܵܐ.


text:
ܫܡܲܥܢ ܪܵܘܪ̈ܒ̣ܵܢܹܐ ܕܡܘܼܐܵܒ̣ ܕܡܸܬ̣ܓܲܐܹܝܢ ܛܵܒ̣: ܓܲܐܝܘܼܬ̣ܗܘܿܢ ܘܪܵܡܘܼܬ̣ܗܘܿܢ ܘܪܵܡܘܼܬ̣ ܠܸܒ̇ܗܘܿܢ: ܐܸܢܵܐ ܝܵܕܲܥ ܐ̄ܢܵܐ ܐܵܡܲܪ ܡܵܪܝܵܐ.


text:
ܡܸܛܠ ܗܵܢܵܐ ܥܲܠ ܡܘܼܐܵܒ̣ ܐܲܝܠܸܠܘ: ܘܥܲܠ ܡܘܼܐܵܒ̣ ܟܠܹܗ ܡ̣ܢ ܟܠ ܐܲܬܲܪ ܩܥܵܘ: ܘܥܲܠ ܐ̄ܢܵܫܵܐ ܕܥܵܡ̇ܪܝܼܢ ܒܒܲܝܬܹ̇ܗ: ܒܝܼܫܬܵܐ ܢܸܗܘܘܿܢ ܪܵܢܹܝܢ.


text:
ܡ̣ܢ ܒܟ݂ܵܬ̣ܵܐ ܕܝܲܥܙܝܼܪ ܐܹܒܲܟܹ̇ܝܟ݂ܝ ܓܦܸܬܵܐ ܕܣܲܒ̣ܡܵܐ: ܫܲܒ̇ܘܼܩܲܝ̈ܟ̇ܝ ܥ̣ܒܲܪܘ ܝܲܡܵܐ: ܘܲܥܕܲܡܵܐ ܠܝܲܡܵܐ ܕܝܲܥܙܝܼܪ ܡ̣ܛܵܘ: ܡܸܛܠ ܕܥܲܠ ܚܨܵܕܹܟ݂ܝ ܘܥܲܠ ܩܛܵܦܹܟ݂ܝ ܒܵܙܘܿܙܵܐ ܢܦܲܠ̣.


text:
ܘܬܸܥܒܲܪ ܚܲܕ݂ܘܼܬ̣ܵܐ ܘܲܕ݂ܝܵܨܵܐ ܡ̣ܢ ܐܲܪܥܵܐ ܕܟܲܪܡ̄ܠܵܐ: ܘܡ̣ܢ ܐܲܪܥܵܐ ܕܡܘܼܐܵܒ̣: ܘܚܲܡܪܵܐ ܡ̣ܢ ܡܲܥܨܲܪܬܵܐ ܢܸܒ̣ܛܲܠ: ܘܠܵܐ ܢܸܥܨ̄ܪܘܼܢ ܥܵܨܘܿܪܹ̈ܐ: ܘܠܵܐ ܢܸܥܢܘܿܢ ܘܠܵܐ ܢܹܐܡܪܘܼܢ ܝܵܗܵܝ ܝܵܗܵܝ.


text:
ܡ̣ܢ ܝܑܼܠܲܠܬܵܐ ܕܚܸܫܒ̇ܘܿܢ ܘܲܥܕܲܡܵܐ ܠܐܲܠܥܵܠܵܐ: ܘܲܥܕܲܡܵܐ ܠܝܵܗܵܨ ܐܲܪܝܼܡܘ ܩܵܠܗܘܿܢ: ܡ̣ܢ ܨܲܥܵܪ ܘܲܥܕܲܡܵܐ ܠܚܘܿܪܢܝܼܡ: ܘܲܥܕܲܡܵܐ ܠܟܲܪܟ݂ܵܐ ܕܐܲܠܸܣ ܥܓܸܠܬܵܐ ܬܘܼܠܬܵܐ: ܡܸܛܠ ܕܡܲـ̈ـܝܵܐ ܕܢܲܡܪܝܼܡ ܢܓ̣ܘܼܙܘܼܢ.


text:
ܪܹ̈ܫܲܝܗܘܿܢ ܓܹܝܪ ܡܣܲܦܪܝܼܢ: ܘܕܲܩܢܲܝ̈ܗܘܿܢ ܓܪܝܼܥܝܼܢ: ܘܥܲܠ ܟܠܗܹܝܢ ܐܝܼܕܲܝ̈ܗܘܿܢ ܡܲܪ̈ܩܕ݂ܵܬ̣ܵܐ: ܘܥܲܠ ܚܲܨܹ̈ܐ ܣܲܩܹ̈ܐ.


text:
ܘܥܲܠ ܟܠ ܐܸܓܵܪܹ̈ܐ ܕܡܘܼܐܵܒ̣ ܘܲܒ̣ܫܘܼܩܹ̈ܐ ܟܠܗܘܿܢ ܡܲܪ̈ܩܕ݂ܵܬ̣ܵܐ: ܡܸܛܠ ܕܬܸܒ̣ܪܹܬ̣ ܠܡܘܼܐܵܒ̣: ܐܲܝܟ݂ ܡܵܐܢܵܐ ܕܠܲܝܬ̇ ܒܹܗ ܚܲܫܚܘܼ ܐܵܡܲܪ ܡܵܪܝܵܐ.


text:
ܐܲܝܟܲܢܵܐ ܐܸܬ̇ܬ̇ܒܲܪܘ ܘܐܲܝܠܸܠܘ ܐܲܝܟܲܢܵܐ ܐܲܦܢܝܼ ܩܕ݂ܵܠܹ݂ܗ ܡܘܼܐܵܒ̣ ܘܲܒ̣ܗܸܬ̣. ܘܢܸܗܘܹܐ ܡܘܼܐܵܒ̣ ܠܓ̣ܘܼܚܟܵܐ ܘܠܲܬ̣ܒ̣ܵܪܵܐ ܠܟ݂ܠܗܘܿܢ ܕܲܚܕ݂ܵܪ̈ܵܘܗܝ.


text:
ܐܸܬ̇ܬܲܚܕܲܬ̣ ܩܸܪܝܘܿܬ̣ ܘܡܸܨܪܘܼܬ̣ ܐܸܬ̣ܟܲܒ̣ܫܲܬ̤: ܘܢܸܗܘܹܐ ܠܸܒ̇ܗܘܿܢ ܕܓܲܢ̄ܒܵܪ̈ܲܝ ܡܘܼܐܵܒ̣ ܒܝܵܘܡܵܐ ܗܵܘܚ: ܐܲܝܟ݂ ܠܸܒܵܐ ܕܐܲܢ̄ܬ̇ܬ̣ܵܐ ܕܲܡܚܲܒ̇ܠܵܐ ܠܡܹܐܠܲܕ݂.


text:
ܘܡܲܢ ܕܢܸܥܪܘܿܩ ܡ̣ܢ ܩܵܠܵܐ ܕܕܸܚ̱ܠܬܵܐ ܢܸܦܸܠ ܒܓ̣ܘܼܡܵܨܵܐ: ܘܡܲܢ ܕܢܸܣܲܩ ܡ̣ܢ ܓܵܘ ܓܘܼܡܵܨܵܐ ܢܸܬ̇ܬ̇ܚܸܕ݂ ܒܦܲܚܵܐ: ܡܸܛܠ ܕܡܲܝܬܸ̇ܐ ܐ̄ܢܵܐ ܗܵܠܹܝܢ ܥܲܠ ܡܘܼܐܵܒ̣: ܫܲܢ̄ܬܵܐ ܕܦܘܼܩܕܵܢܗܘܿܢ ܐܵܡܲܪ ܡܵܪܝܵܐ.


text:
ܡܸܛܠ ܕܢܘܼܪܵܐ ܢܸܦܩܲܬ̣ ܡ̣ܢ ܚܸܫܒ̇ܘܿܢ: ܘܫܲܠܗܹܒ̣ܝܼܬ̣ܵܐ ܡ̣ܢ ܟܲܪܟ݂ܵܐ ܕܣܝܼܚܘܿܢ: ܘܬܹܐܟ݂ܘܿܠ ܦܵܐܬܹܗ ܕܡܘܼܐܵܒ̣: ܘܪܹ̈ܫܵܢܹܐ ܕܲܒ̣ܢܲܝ̈ ܫܵܐܘܿܢ.


text:
ܥܲܠ ܒܢ̈ܝ ܥܡܘܼܢ. ܗܵܟܲܢܵܬ ܐܵܡܲܪ ܡܵܪܝܵܐ: ܒܢܲـ̈ـܝܵܐ ܠܲܝܬ̇ ܠܝܼܣܪܵܝܹܠ: ܐܵܘ ܝܵܪܘܿܬ̣ܵܐ ܠܲܝܬ̇ ܠܹܗ: ܡܸܛܠ ܡܵܢܵܐ ܝܑܼܪܸܬ̣ ܡܲܠܟ̇ܘܼܡ ܠܓ̣ܵܕ݂: ܘܥܲܡܹܗ ܒܩܘܼܪ̈ܝܹܗ ܝܼܬܸܒ̣.


text:
ܡܸܛܠ ܗܵܢܵܐ ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲܪ ܡܵܪܝܵܐ: ܘܐܲܫܡܲܥ ܥܲܠ ܪܲܒܲܬ̣ ܕܲܒ̣ܢܲܝ̈ ܥܲܡܘܿܢ ܩܵܠܵܐ ܕܲܩܪܵܒ̣ܵܐ: ܘܬܸܗܘܹܐ ܠܬܸܠܵܐ ܚܲܪܒܵܐ: ܘܟܲܦܪ̈ܘܿܢܹܝܗ̇ ܒܢܘܼܪܵܐ ܢܹܐܩܕ̇ܘܼܢ: ܘܢܹܐܪܲܬ̣ ܝܼܣܪܵܝܹܠ ܠܝܵܪ̈ܘܿܬ̣ܵܘܗܝ ܐܵܡܲܪ ܡܵܪܝܵܐ.


text:
ܬܲܝܠܸܠ ܚܸܫܒ̇ܘܿܢ ܡܸܛܠ ܕܐܸܬ̇ܬܲܒ̣ܪܲܬ̤ ܥܵܝ: ܒܲܓܸ̇ܢܘ ܟܲܦܪ̈ܘܿܢܹܝܗ̇ ܕܪܲܒܲܬ̣: ܐܸܬ̣ܟܲܒ̣̄ܢܘ ܣܲܩܹ̈ܐ: ܐܲܪܩܸܕ݂ܘ ܘܐܸܬ̣ܟܲܬܫܘ ܒܲܚ̈ܕ݂ܵܕܹܐ: ܡܸܛܠ ܕܡܲܠܟ̇ܘܼܡ ܢܹܐܙܲܠ ܒܲܫܒ̣ܝܼܬ̣ܵܐ: ܘܟ݂ܘܼܡܪ̈ܵܘܗܝ ܘܪܵܘܪ̈ܒ̣ܵܢܵܘܗܝ ܐܲܟ݂ܚ̄ܕ݂ܵܐ ܐܵܡܲܪ ܡܵܪܝܵܐ.


text:
ܡܵܢܵܐ ܡܸܫܬܲܒ̇ܚܲܬ̇ܝ ܒܥܘܼܡܩܲܝ̈ܟ̇ܝ: ܘܲܬ̣ܟ݂ܝܼܠܲܬ̇ܝ ܥܲܠ ܐܵܘܠܘܿܢܲܝ̈ܟܝ ܒܲܪܬ̣ܵܐ ܚܲܒ̇ܝܼܒ̣ܬܵܐ: ܕܲܬ̣ܟ݂ܝܼܠܵܐ ܥܲܠ ܓܲܙܹܝ̈ܗ̇ ܘܐܵܡܪܵܐ ܡܲܢܘܼ ܢܹܐܬܹܐ ܥܠܲܝ.


text:
ܗܵܐ ܡܲܝܬܹ̇ܐ ܐ̄ܢܵܐ ܥܠܲܝܟ̇ܝ ܕܸܚ̱ܠܬ̣ܵܐ: ܡ̣ܢ ܟܠܗܘܿܢ ܚܕ݂ܵܪ̈ܲܝܟ̇ܝ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܘܐܹܒܲܕܲܪ ܐܸܢܘܿܢ ܓܒܲܪ ܠܓܲܒܹ̇ܗ: ܘܠܲܝܬ̇ ܕܲܡܟܲܢܸܫ ܠܲܡܒܲܕ̇ܪܹ̈ܐ.


text:
ܥܲܠ ܐܕܘܡ ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܠܲܝܬ̇ ܬܘܼܒ̣ ܚܸܟ݂ܡ̱ܬ̣ܵܐ ܒܬܲܝܡܲܢ: ܐܸܒܲܕ݂ ܡܸܠܟܵܐ ܡ̣ܢ ܣܲܟ̇ܘܼܠܬ̣ܵܢܹ̈ܐ: ܐܸܫܬܲܩܠܲܬ̤ ܚܸܟ݂ܡܲܬ̣ܗܘܿܢ.


text:
ܥܪܲܩ̣ܘ ܘܐܸܬ̣ܗ̱ܦܸܟ݂ܘ: ܘܥܲܡܸܩ̣ܘ ܠܡܸܬܲܒ̣ ܥܵܡܘܿܪܹ̈ܐ ܕܕ݂ܵܪܵܢ: ܡܸܛܠ ܕܲܬ̣ܒ̣ܵܪܹܗ ܕܥܹܣܘܿ ܐܲܝܬ̇ܝܼܬ̣ ܥܠܵܘܗܝ: ܙܲܒ̣ܢܵܐ ܕܦܘܼܩܕܵܢܹܗ ܐܵܡܲܪ ܡܵܪܝܵܐ.


text:
ܐܸܢ ܩܵܛܘܿܦܹ̈ܐ ܐܸܬ̣ܵܘ ܥܠܲܝܟ: ܠܵܐ ܫܵܒ̣ܩܝܼܢ ܗ̄ܘ̣ܵܘ ܒܘܼܥܵܪܵܐ: ܘܐܸܢ ܓܲܢܵܒܹ̈ܐ: ܒܠܸܠܝܵܐ ܚܲܒܸ̇ܠܘ ܐܲܝܟ݂ ܕܲܨܒ̣ܵܘ.


text:
ܐܸܢܵܐ ܓܹܝܪ ܒܨܹܝܬ̣ ܠܥܹܣܘܿ: ܘܲܓ̣ܠܹܝܬ̣ ܡܣܲܬ̇ܪ̈ܵܬܹܗ: ܘܐܸܬ̇ܛܲܫܝܼ ܘܠܵܐ ܐܸܫܬ̇ܟܲܚ: ܘܐܸܬ̣ܒܲܕܲܪ ܙܲܪܥܹܗ: ܘܐܲܚܵܘ̈ܗܝ ܘܲܫܒ̣ܵܒ̣ܵܘ̈ܗܝ ܘܠܲܝܬ̇ ܐܸܢܘܿܢ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܕܠܵܐ ܙܵܕܹ̇ܩ ܗ̄ܘ̣ܵܐ ܠܗܘܿܢ ܠܡܸܫܬܵܐ ܟܵܣܵܐ ܐܸܫܬ̇ܝܼܘ: ܘܐܲܢ̄ܬ̇ ܣܒܲܪܬ̇ ܕܬܸܙܟܸ̇ܐ ܠܵܐ ܬܸܙܟܸ̇ܐ: ܐܸܠܵܐ ܐܵܦ ܬܸܫܬܸ̇ܐ ܟܵܣܵܐ.


text:
ܡܸܛܠ ܕܒ̣ܝܼ ܝܼܡ̇ܝܼܬ̣ ܐܵܡܲܪ ܡܵܪܝܵܐ: ܕܲܠܬܸܡܗܵܐ: ܘܲܠܚܘܼܪܒܵܐ: ܘܲܠܚܸܣܕܵܐ: ܘܲܠܠܵܘܛܬ̣ܵܐ: ܬܸܗܘܹܐ ܒܘܼܨܪ. ܘܟ݂ܠܗܹܝܢ ܩܘܼܪ̈ܝܵܗ̇ ܠܚܘܼܪܒܵܐ ܢܸܗܘ̈ܝܵܢ ܠܥܵܠܲܡ.


text:
ܥܵܘܼܠܵܟ݂ ܐܲܛܥ̱ܝܵܟ݂ ܘܫܘܼܒ̣ܗܵܪܹܗ ܕܠܸܒܵܟ݂: ܕܲܫܪܸܐ ܒܲܫܩܝܼܦܵܐ ܕܟܹܐܦܵܐ: ܘܐܲܚܝܼܕ݂ ܒܪܵܘܡܵܐ ܕܪܵܡܬ̣ܵܐ: ܘܐܵܡܲܪ ܒܠܸܒܹ̇ܗ ܡܲܢܘܼ ܢܲܚܬܲܢܝ ܠܐܲܪܥܵܐ. ܐܸܢ ܒܹܝܬ̣ ܟܵܘ̈ܟ̇ܒܹܐ ܬܣܝܼܡ ܩܸܢܵܟ݂: ܘܐܸܢ ܬܪܝܼܡ ܐܲܝܟ݂ ܢܸܫܪܵܐ ܩܸܢܵܟ݂: ܡ̣ܢ ܬܲܡܵܢ ܐܲܚܬ̣ܵܟ݂ ܐܵܡܲܪ ܡܵܪܝܵܐ.


text:
ܘܬܸܬ̣ܗܦܸܟ݂ ܐܲܝܟ݂ ܕܲܗܦܲܟ݂ ܐܲܠܵܗܵܐ ܠܲܣܕ݂ܘܿܡ ܘܲܠܥܵܡܘܿܪܵܐ ܐܵܡܲܪ ܡܵܪܝܵܐ: ܠܵܐ ܢܸܬܸ̇ܒ̣ ܬܲܡܵܢ ܓܒܲܪ: ܘܠܵܐ ܢܸܥܡܲܪ ܬܲܡܵܢ ܒܲܪܢܵܫ.


text:
ܗܵܐ ܐܲܝܟ݂ ܐܲܪܝܵܐ ܢܸܣܲܩ ܡ̣ܢ ܥܘܼܫܢܵܐ ܕܝܘܿܪܕ̇ܢܵܢ ܠܕܲܝܪܵܐ ܕܐܵܬ̣ܵܢ: ܘܒܲܥܓܲܠ ܐܸܪܕ̇ܘܿܦ ܐܸܢܘܿܢ ܡܸܢܵܗ̇: ܘܓܲܕ̇ܘܼ̈ܕܹܐ ܥܠܹܝܗ̇ ܐܸܦܩܘܿܕ݂: ܡܲܢܘܼ ܓܹܝܪ ܐܲܟ݂ܘܵܬ̣ܝ: ܐܵܘ ܡܲܢܘܼ ܢܣܲܗܕܲܢܝ: ܐܵܘ ܐܲܝܢܵܐ ܪܵܥܝܵܐ ܕܲܢܩܘܼܡ ܩܕ݂ܵܡܲܝ.


text:
ܡܸܛܠ ܗܵܢܵܐ ܫܡܲܥܘ ܬܲܪܥܝܼܬܹܗ ܕܡܵܪܝܵܐ ܕܐܸܬ̣ܪܲܥܝܼ ܥܲܠ ܐܲܕ݂ܘܿܡ: ܘܡܲܚܫܲܒ̣ܬܹܗ ܕܐܸܬ̣ܚܲܫܲܒ̣ ܥܲܠ ܝܵܬ̣ܒܲܝ̈ ܬܲܝܡܲܢ: ܕܢܸܓ̇ܪܘܼܢ ܐܸܢܘܿܢ ܒܨܝܼܪܹ̈ܐ ܕܥܵـ̈ـܢܵܐ: ܘܢܲܨܕ̇ܘܼܢ ܥܠܝܗܘܿܢ ܕܲܝܪܗܘܢ.


text:
ܗܵܐ ܐܲܝܟ݂ ܢܸܫܪܵܐ ܘܲܢܛܘܼܣ: ܘܢܸܦܪܘܿܣ ܓܸܦܵܘ̈ܗܝ ܥܲܠ ܒܘܼܨܵܪ: ܘܢܸܗܘܹܐ ܠܸܒ̇ܗܘܿܢ ܕܓܲܢ̄ܒܵܪ̈ܲܝ ܐܲܕ݂ܘܿܡ ܒܝܵܘܡܵܐ ܗܵܘ̇: ܐܲܝܟ݂ ܠܸܒܵܐ ܕܐܲܢ̄ܬ̇ܬ̣ܵܐ ܕܲܡܚܲܒ̇ܠܵܐ ܠܡܹܐܠܲܕ݂.


text:
ܥܲܠ ܕܲܪܡܣܘܿܩ ܒܸܗܬܲܬ̤ ܚܡܵܬ̣ ܘܲܪܦܵܕ݂: ܡܸܛܠ ܕܲܫܡܘܼܥܬܵܐ ܒܝܼܫܬܵܐ ܫ̣ܡܲܥܘ ܘܐܸܬ̇ܬܲܒܲܪܘ: ܒܝܲܡܵܐ ܕܸܚ̱ܠܬ̣ܵܗ̇: ܘܲܢܝܵܚܵܐ ܠܵܐ ܐܸܫܟ̇ܚܲܬ̤.


text:
ܐܸܬ̣ܪܲܦܝܲܬ̤ ܕܲܪܡܣܘܿܩ ܘܐܸܬ̣ܦܲܢܝܲܬ̣ ܠܡܸܥܪܲܩ: ܘܲܪܬܹܝܬ̣ܵܐ ܐܲܚܕܵܗ̇: ܘܥܵܩܬ̣ܵܐ ܘܚܸܒ̣ܠܹ̈ܐ ܐܲܚܕ̇ܘܼܗ̇ ܐܲܝܟ݂ ܕܝܵܠܹܕ̇ܬܵܐ.


text:
ܒܝܵܘܡܵܐ ܗܵܘ̇ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܹܫܒ̇ܘܿܩ ܢܘܼܪܵܐ ܒܫܘܼܩܹܝ̈ܗ̇ ܕܕܲܪܡܣܘܿܩ: ܘܬܹܐܟ݂ܘܿܠ ܣܵܚܪ̈ܵܬܹܗ ܕܒܲܪ ܗܕ݂ܵܕ݂.


text:
ܕܥܲܠ ܩܹܕ݂ܵܪ ܘܥܲܠ ܡܲܠ̈ܟ̇ܘܵܬ̣ܵܐ ܕܚܵܨܘܿܪ ܕܩܲܛܸܠ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ. ܗܵܟܲܢܵܐ ܐܵܡܲܪ ܡܵܪܝܵܐ: ܩܘܼܡܘ ܣܲܩܘ ܥܲܠ ܩܹܕ݂ܵܪ: ܘܒ̣ܘܿܙܘ ܠܲܒ̣ܢܲܝ̈ ܡܲܕ݂ܢ̱ܚܵܐ.


text:
ܡܲܫ̈ܟ̇ܢܲܝܗܘܿܢ ܘܥܵـܢ̈ܗܘܿܢ ܢܸܣܒ̣ܘܿܢ: ܘܝܵܪ̈ܝܼܥܵܬ̣ܗܘܿܢ ܘܟ݂ܠܗܘܿܢ ܡܵܐܢܲܝ̈ܗܘܿܢ ܘܓܲܡܠܲܝ̈ܗܘܿܢ ܢܸܕ݂ܒ̇ܪܘܿܢ ܠܗܘܿܢ: ܘܢܸܩܪܘܿܢ ܥܠܲܝܗܘܿܢ ܡܓܲܪ̈ܝܵܢܹܐ ܡ̣ܢ ܚܕ݂ܵܪ̈ܲܝܗܘܿܢ.


text:
ܥܪܲܩ̣ܘ ܘܢܵܕ݂ܘ: ܘܥܲܡܸܩ̣ܘ ܠܡܸܬܲܒ̣ ܝܵܬ̣ܒܲܝ̈ ܚܵܨܘܿܪ ܐܵܡܲܪ ܡܵܪܝܵܐ: ܡܸܛܠ ܕܐܸܬ̣ܡܲܠܲܟ݂ ܥܠܲܝܗܘܿܢ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܘܐܸܬ̣ܚܲܫܲܒ̣ ܥܠܲܝܗܘܿܢ ܡܲܚܫܲܒ̣ܬܵܐ: ܘܐܸܡܲܪ.


text:
ܩܘܼܡܘ ܣܲܩܘ ܥܲܠ ܥܲܡܵܐ ܟܲܗܝܼܢܵܐ ܕܝܵܬܹܒ̣ ܒܫܸܠܝܵܐ ܐܵܡܲܪ ܡܵܪܝܵܐ: ܕܠܵܐ ܬܲܪ̈ܥܹܐ ܘܠܵܐ ܣܘܼܟ̇ܪܹ̈ܐ ܠܹܗ: ܘܒܲܠܚܘܿܕ݂ܵܘܗܝ ܝܵܬܹܒ̣.


text:
ܘܢܸܗܘ̈ܝܵܢ ܓܲܡ̈ܠܲܝܗܘܿܢ ܠܒܸܙܬ̣ܵܐ: ܘܣܘܿܓܲܐܬ̣ ܩܸܢܝܵܢܗܘܿܢ ܠܲܕ݂ܒ̣ܵܪܬܵܐ: ܘܐܸܕ݂ܪܸܐ ܐܸܢܘܿܢ ܒܟ݂ܠ ܪܘܼܚ ܒܹܝܬ̣ ܩܨܝܼܨܲܝ̈ ܦܲܐܬ̣ܵܐ: ܘܡ̣ܢ ܟܠܗܘܿܢ ܥܸܒ̣ܪ̈ܲܝܗܘܿܢ ܐܲܝܬܹ̇ܐ ܬܒ̣ܵܪܗܘܿܢ ܐܵܡܲܪ ܡܵܪܝܵܐ.


text:
ܘܬܸܗܘܹܐ ܚܵܨܘܿܪ ܡܲܥܡ̄ܪܵܐ ܠܝܵܪ̈ܘܿܪܹܐ: ܘܚܘܼܪܒܵܐ ܥܕܲܡܵܐ ܠܥܵܠܲܡ: ܠܵܐ ܢܸܬܸ̇ܒ̣ ܬܲܡܵܢ ܓܒܲܪ: ܘܠܵܐ ܢܸܥܡܲܪ ܬܲܡܵܢ ܒܲܪܢܵܫ.


text:
ܦܸܬ̣ܓ̣ܵܡܹܗ ܕܡܵܪܝܵܐ ܕܲܗܘ̤ܵܐ ܥܲܠ ܐܹܪܲܡܝܵܐ ܢܒ̣ܝܼܵܐ ܕܢܸܬ̣ܢܲܒܸ̇ܐ ܥܲܠ ܥܝܼܠܲܡ: ܒܪܹܫ ܡܲܠܟ̇ܘܼܬܹܗ ܕܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܘܐܲܝܬܸ̇ܐ ܥܲܠ ܥܝܼܠܲܡ ܐܲܪܒܲܥ ܪ̈ܘܼܚܹܐ. ܡ̣ܢ ܐܲܪܒܲܥ ܙܵܘ̈ܝܵܬ̣ ܫܡܲܝܵܐ: ܘܐܹܒܲܕܲܪ ܐܸܢܘܿܢ ܒܟ݂ܠܗܹܝܢ ܪ̈ܘܼܚܵܬ̣ܵܐ ܗܵܠܹܝܢ: ܘܠܵܐ ܢܸܗܘܹܐ ܥܲܡܵܐ ܕܠܵܐ ܢܸܗܘܘܿܢ ܬܲܡܵܢ ܡܒܲܕ̇ܪܹ̈ܐ ܕܥܝܼܠܲܡ.


text:
ܘܐܸܬ̣ܒܲܪ ܠܥܝܼܠܲܡ ܩܕ݂ܵܡ ܒܥܸܠܕ̇ܒ̣ܵܒܲܝ̈ܗܘܿܢ: ܘܲܩܕ݂ܵܡ ܐܲܝܠܹܝܢ ܕܒ̣ܵܥܹ̇ܝܢ ܢܲܦ̮ܫܗܘܿܢ: ܘܐܲܝܬܸ̇ܐ ܥܠܲܝܗܘܿܢ ܒܝܼܫܬܵܐ: ܚܸܡܬ̣ܵܐ ܕܪܘܼܓ̣ܙܝ ܐܵܡܲܪ ܡܵܪܝܵܐ: ܘܐܹܫܲܕܲܪ ܒܗܘܿܢ ܚܲܪܒܵܐ ܥܕܲܡܵܐ ܕܐܹܓܲܡܲܪ ܐܸܢܘܿܢ.


text:
ܚܵܘܵܘ ܒܥܲܡܡܹ̈ܐ ܘܐܲܫܡܲܥܘ: ܘܲܫܩܘܿܠܘ ܐܵܬ̤ܵܐ: ܐܲܫܡܲܥܘ ܘܠܵܐ ܬܸܬܲܟ݂ܣܘܼܢ: ܐܸܡܲܪܘ ܐܸܬ̇ܬܲܚܕܲܬ̤ ܒܵܒܹܠ: ܢܦܲܠ ܒܹܝܠ: ܘܐܲܚܦܲܪ ܡܪܘܿܕܲܟ݂: ܒܗܸܬ̣ܘ ܦܬܲܟ݂ܪܹ̈ܝܗ̇: ܘܐܸܬ̇ܬܲܒܲܪܘ ܓܠܝܼܦܹ̈ܝܗ̇.


text:
ܡܸܛܠ ܕܲܣܠܸܩ ܥܠܹܝܗ̇ ܥܲܡܵܐ ܡ̣ܢ ܓܲܪܒ̇ܝܵܐ: ܗ̤ܘ ܢܸܥܒܸ̇ܕ݂ ܐܲܪܥܵܗ̇ ܠܚܘܼܪܒܵܐ: ܘܠܵܐ ܢܸܗܘܹܐ ܒܵܗ̇ ܕܝܵܬܹܒ̣: ܡ̣ܢ ܒܢܲܝ̈ܢܵܫܵܐ ܘܲܥܕܲܡܵܐ ܠܲܒ̣ܥܝܼܪܵܐ ܢܵܕ݂ܘ ܘܐܸܙܲܠܘ.


text:
ܒܝܵܘ̈ܡܵܬ̣ܵܐ ܗܵܢܘܿܢ ܘܲܒ̣ܙܲܒ̣ܢܵܐ ܗܵܘ̇ ܐܵܡܲܪ ܡܵܪܝܵܐ: ܢܹܐܬ̣ܘܿܢ ܒܢܲܝ̈ ܝܼܣܪܵܝܹܠ ܗܸܢܘܿܢ ܘܲܒ̣ܢܲܝ̈ ܝܑܼܗܘܼܕ݂ܵܐ ܐܲܟ݂ܚ̄ܕ݂ܵܐ: ܡܗܲܠܟ݂ܝܼܢ ܘܒ̣ܵܟܹܝܢ ܘܲܠܡܵܪܝܵܐ ܐܲܠܵܗܗܘܿܢ ܒܵܥܹ̇ܝܢ.


text:
ܥܲܠ ܐܘܼܪ̈ܚܵܬ̣ܵܗ̇ ܕܨܸܗܝܘܿܢ ܢܫܲܐܠܘܼܢ ܒܐܲܦܲܝ̈ܗܘܿܢ: ܬܵܘ ܢܸܬ̣ܠܵܘܸܐ ܠܡܵܪܝܵܐ ܩܝܵܡܵܐ ܕܲܠܥܵܠܲܡ ܕܠܵܐ ܡܸܬ̇ܛܥܸܐ.


text:
ܐܲܝܟ݂ ܥܵـ̈ـܢܵܐ ܐܲܒ̇ܝܕ̇ܬܵܐ ܗܘ̤ܵܐ ܥܲܡܝ: ܪ̈ܵܥܵܘܵܬ̣ܗܘܿܢ ܐܲܛܥܝܼܘ ܐܸܢܘܿܢ: ܘܥܲܠ ܛܘܼܪܹ̈ܐ ܒܲܕܲܪܘ ܐܸܢܘܿܢ: ܡ̣ܢ ܛܘܼܪܹ̈ܐ ܠܪ̈ܵܡܵܬ̣ܵܐ ܐܸܙܲܠܘ: ܘܲܛܥܵܘ ܒܡܲܪܒܲܥܗܘܿܢ.


text:
ܟܠ ܡܲܢ ܕܐܸܫܟܲܚ ܐܸܢܘܿܢ ܐܸܟܲܠ ܐܸܢܘܿܢ: ܘܲܒ̣ܥܸܠܕ̇ܒ̣ܵܒܲܝ̈ܗܘܿܢ ܐܵܡ̇ܪܝܼܢ ܠܵܐ ܢܸܫܒ̇ܘܿܩ ܐܸܢܘܿܢ: ܥܲܠ ܕܲܚܛܵܘ ܠܡܵܪܝܵܐ ܘܲܠܕܲܝܪܹܗ ܙܲܕ̇ܝܼܩܬܵܐ: ܘܣܲܒ̣ܪܵܐ ܕܐܲܒ̣ܵܗܲܝ̈ܗܘܿܢ: ܡܵܪܝܵܐ ܗ̄ܘ̣.


text:
ܡܸܛܠ ܕܗܵܐ ܡܕ݂ܝܼܠ ܐ̄ܢܵܐ ܘܡܲܣܸܩ ܐ̄ܢܵܐ ܥܲܠ ܒܵܒܹܠ: ܟܸܢܫܵܐ ܕܥܲܡܡܹ̈ܐ ܣܲܓ̇ܝܼ̈ܐܹܐ ܡ̣ܢ ܐܲܪܥܵܐ ܕܓܲܪܒ̇ܝܵܐ: ܘܢܸܣܬܲܕ݂ܪܘܼܢ ܥܠܹܝܗ̇: ܘܡ̣ܢ ܬܲܡܵܢ ܬܸܬ̇ܚܸܕ݂: ܓܹܐܪ̈ܲܝܗܘܿܢ ܐܲܝܟ݂ ܓܲܒ̣ܪܵܐ ܕܡܲܨܠܲܚ ܘܠܵܐ ܗܵܦܹ̇ܟ݂ ܣܪܝܼܩܵܐܝܼܬ̣.


text:
ܡܸܛܠ ܕܬܸܚܕ̇ܘܿܢ ܘܡܸܛܠ ܕܲܬ̇ܕ݂ܘܼܨܘܼܢ: ܪܹܫ ܝܵܪܬ̇ܘܼܬ̣ܝ: ܘܲܬ̇ܕ݂ܨܘܼܢ ܐܲܝܟ݂ ܥܸܓ̣̈ܠܹܐ ܕܦܸܛܡܵܐ: ܘܲܬ̣ܪܲܩܕ݂ܘܼܢ ܐܲܝܟ݂ ܕܸܟ݂ܪܹ̈ܐ ܕܥܵـ̈ـܢܵܐ.


text:
ܡ̣ܢ ܪܘܼܓ̣ܙܹܗ ܕܡܵܪܝܵܐ ܠܵܐ ܬܸܬܸ̇ܒ̣: ܘܬܸܗܘܹܐ ܨܹܕ݂ܝܵܐ ܟܠܵܗ̇. ܘܟ݂ܠ ܕܢܸܥܒܲܪ ܥܲܠ ܒܵܒܹܠ: ܢܸܬ̣ܡܲܗ ܘܢܲܫܪܸܩ ܥܲܠ ܟܠܗܹܝܢ ܡܲܚ̈ܘܿܬ̣ܵܗ̇.


text:
ܐܸܣܬܲܕ݂ܪܘ ܥܲܠ ܒܵܒܹܠ: ܟܠ ܐܲܝܠܹܝܢ ܕܝܵܕ݂ܥܝܼܢ ܠܡܸܫܕܵܐ ܒܩܸܫܬܵܐ ܫܕ݂ܵܘ ܥܠܹܝܗ̇: ܠܵܐ ܬܚܘܼܣܘܼܢ ܥܲܠ ܓܹܐܪܹ̈ܐ: ܡܸܛܠ ܕܲܠܡܵܪܝܵܐ ܚܛܵܬ̤.


text:
ܝܲܒܸ̇ܒ̣ܘ ܥܠܹܝܗ̇ ܡ̣ܢ ܚܕ݂ܵܪܹ̈ܝܗ̇: ܝܸܗ̄ܒܲܬ̤ ܐܝܼܕ݂ܵܐ: ܢܦܲܠ̣ ܫܲܬ̣ܐ̱ܣܹ̈ܝܗ̇: ܐܸܣܬ̇ܚܸܦܘ ܫܘܼܪܹ̈ܝܗ̇: ܡܸܛܠ ܕܦܘܼܪܥܵܢܹܗ ܕܡܵܪܝܵܐ ܐܸܬ̣ܢܲܩܲܡܘ ܒܵܗ̇. ܐܲܟ݂ܡܵܐ ܕܥܸܒ̣ܕܲܬ̤ ܥܒܸܕ݂ܘ ܠܵܗ̇.


text:
ܘܐܵܘܒܸ̇ܕ݂ܘ ܙܵܪܘܿܥܵܐ ܡ̣ܢ ܒܵܒܹܠ: ܘܐܵܚܹܕ݂ ܡܲܓ̇ܠܵܐ ܒܙܲܒ̣ܢܵܐ ܕܲܚܨܵܕ݂ܵܐ: ܡܸܛܠ ܚܲܪܒܵܐ ܕܡܲܕ݂ܘ̱ܝܵܐ: ܐ̄ܢܵܫ ܠܥܲܡܹܗ ܢܸܬ̣ܦ̄ܢܘܿܢ: ܘܲܓ̣ܒܲܪ ܠܐܲܪܥܹܗ ܢܸܥ̱ܪܩܘܼܢ.


text:
ܢܸܩܝܵܐ ܛܵܥܝܼܬ̣ܵܐ ܝܼܣܪܵܝܹܠ: ܐܵܪ̈ܝܵܘܵܬ̣ܵܐ ܐܲܛܥܝܼܘ ܐܸܢܘܿܢ: ܩܲܕ݂ܡܵܝܵܐ ܐܲܟ݂ܠܹܗ ܡܲܠܟܵܐ ܕܐܵܬ̣ܘܿܪ: ܘܗܵܢܵܐ ܐ̄ܚܪܵܝܵܐ ܥܫܸܢ ܡܸܢܹܗ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܦܵܩܹ̇ܕ݂ ܐ̄ܢܵܐ ܥܲܠ ܡܲܠܟܵܐ ܕܒ̣ܵܒܹܠ: ܘܥܲܠ ܐܲܪܥܹܗ: ܐܲܝܟ݂ ܕܦܸܩܕܹ̇ܬ̣ ܥܲܠ ܡܲܠܟܵܐ ܕܐܵܬ̣ܘܿܪ.


text:
ܘܐܲܗܦܸܟ݂ ܠܝܼܣܪܵܝܹܠ ܠܕܲܝܪܗܘܿܢ: ܘܢܸܪܥܘܿܢ ܒܟܲܪܡ̄ܠܵܐ ܘܲܒ̣ܡܲܬ̣ܢܝܼܢ: ܘܲܒ̣ܛܘܼܪܵܐ ܕܐܲܦܪܹܝܡ: ܘܲܒ̣ܓܸܠܥܵܕ݂: ܘܬܸܣܒܲܥ ܢܲܦ̮ܫܗܘܿܢ.


text:
ܒܝܵܘ̈ܡܵܬ̣ܵܐ ܗܵܢܘܿܢ ܘܲܒ̣ܙܲܒ̣ܢܵܐ ܗܵܘ̇ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܢܸܬ̣ܒ̇ܥܹܐ ܥܵܘܼܠܹܗ ܕܝܼܣܪܵܝܹܠ ܘܠܲܝܬܵܘܗܝ: ܘܲܚܛܝܼܬܹܗ ܕܲܝܗܘܼܕ݂ܵܐ: ܘܠܵܐ ܬܸܫܬ̇ܟܲܚ: ܡܸܛܠ ܕܐܸܫܒ̇ܘܿܩ ܠܫܲܪܟܵܐ ܕܐܸܫܬ̇ܚܲܪܘ ܡܸܢܗܘܿܢ.


text:
ܣܲܩܘ ܥܲܠ ܐܲܪܥܵܐ ܡܡܲܪܡ̄ܪܢܝܼܬ̣ܵܐ: ܣܲܩܘ ܥܠܹܝܗ̇ ܘܥܲܠ ܥܵܡܘܿܪܹ̈ܝܗ̇: ܐܸܬ̇ܬ̇ܥܝܼܪ ܚܲܪܒܵܐ ܘܲܚܪܘܿܒ̣ܝ ܐܸܢܘܿܢ ܐܵܡܲܪ ܡܵܪܝܵܐ: ܘܲܥܒܸܕ݂ܝ ܐܲܝܟ݂ ܕܦܲܩܸܕ̇ܬܹ̇ܟ݂ܝ.


text:
ܦܬܲܚ̣ ܡܵܪܝܵܐ ܐܵܘܨܪܹܗ: ܘܐܲܦܸܩ ܡܵܐܢܹ̈ܐ ܕܪܘܼܓ̣ܙܹܗ: ܡܸܛܠ ܕܲܥܒ̣ܵܕ݂ܵܐ ܗ̄ܘ̣ ܠܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ ܒܐܲܪܥܵܐ ܕܟܲܠܕ݂ܵܝܹ̈ܐ.


text:
ܬܵܘ ܥܠܹܝܗ̇ ܡ̣ܢ ܚܕ݂ܵܪܹ̈ܝܗ̇: ܦܬܲܚܘ ܬܲܪ̈ܥܹܝܗ̇: ܒܨܵܐܘܼܗ̇ ܐܲܝܟ݂ ܥܲܪܛܸܠܵܝܬܵܐ: ܘܚܘܼܪܒ̇ܘܼܗ̇ ܘܠܵܐ ܬܸܫܒ̇ܩܘܼܢ ܠܵܗ̇ ܚܲܪܬ̣ܵܐ.


text:
ܚܘܼܪܒ̇ܘܼܗ̇ ܘܟ݂ܠܗܘܿܢ ܦܹܐܪܹ̈ܝܗ̇ ܢܸܫܬܲܠܡܘܼܢ ܠܩܸܛܠܵܐ: ܘܵܝ ܥܠܲܝܗܘܿܢ ܕܡܲܛܝܼ ܝܵܘܡܗܘܿܢ: ܙܲܒ̣ܢܵܐ ܕܦܘܼܩܕܵܢܗܘܿܢ.


text:
ܩܵܠܵܐ ܕܥܵܪܩܝܼܢ ܘܲܕ݂ܡܸܬ̣ܦܲܠܛܝܼܢ ܡ̣ܢ ܐܲܪܥܵܐ ܕܒ̣ܵܒܹܠ: ܠܲܡܚܵܘܵܝܘܼ ܒܨܸܗܝܘܿܢ ܢܩܲܡܬܹܗ ܕܡܵܪܝܵܐ: ܐܲܠܵܗܲܢ: ܘܲܢܩܲܡܬ̣ܵܐ ܕܗܲܝܟ̇ܠܹܗ.


text:
ܐܲܫܡܲܥܘ ܥܲܠ ܒܵܒܹܠ. ܣܲܓܝܼ̈ܐܹܐ: ܟܠ ܕܝܵܕ݂ܥܝܼܢ ܠܡܸܫܕܵܐ ܒܩܸܫܬܵܐ ܫܕ݂ܵܘ ܥܠܹܝܗ̇ ܡ̣ܢ ܚܕ݂ܵܪܹ̈ܝܗ̇: ܠܵܐ ܬܸܫܒ̇ܩܘܼܢ ܠܵܗ̇ ܚܲܪܬ̣ܵܐ: ܦܘܼܪܥܘܼܗ̇ ܐܲܝܟ݂ ܐܲܓ̣ܪܵܗ̇: ܘܐܲܝܟ݂ ܕܥܸܒ̣ܕܲܬ̤ ܥܒܸܕ݂ܘ ܠܵܗ̇: ܡܸܛܠ ܕܥܲܠ ܡܵܪܝܵܐ ܐܲܡ̱ܪܚܲܬ̤ ܘܥܲܠ ܩܲܕ̇ܝܼܫܵܐ ܕܝܼܣܪܵܝܹܠ.


text:
ܡܸܛܠ ܗܵܢܵܐ ܢܸܦܠܘܼܢ ܓܲܕ̇ܘܼ݁ܕܹܝܗ̇: ܒܓ̣ܵܘܵܗ̇: ܘܟ݂ܠܗܘܿܢ ܓܲܒ̣ܪܹ̈ܝܗ̇ ܩܪ̈ܲܒ̣ܬ̣ܵܢܹܐ ܢܸܫܬܲܬ̇ܩܘܼܢ ܒܝܵܘܡܵܐ ܗܵܘ̇.


text:
ܘܢܸܣܬ̇ܚܸܦ ܡܲܪܵܚܵܐ ܘܢܸܦܸܠ: ܘܠܲܝܬ̇ ܡܲܢ ܕܲܡܩܝܼܡ ܠܹܗ: ܘܐܸܫܒ̇ܘܿܩ ܢܘܼܪܵܐ ܒܩܘܼܪ̈ܝܹܗ: ܘܬܹܐܟ݂ܘܿܠ ܟܠܗܘܿܢ ܚܕ݂ܵܪܵܘܗܝ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܨܒ̣ܵܐܘܼܬ̣: ܛܠܝܼܡܝܼܢ ܒܢܲܝ̈ ܝܼܣܪܵܝܹܠ ܘܲܒ̣ܢܲܝ̈ ܝܑܼܗܘܼܕ݂ܵܐ ܐܲܟ݂ܚ̄ܕ݂ܵܐ: ܘܟ݂ܠ ܕܲܫܒ̣ܵܘ ܐܸܢܘܿܢ ܚܲܡܣܸܢܘ ܒܗܘܿܢ: ܘܠܵܐ ܨܵܒܹ̇ܝܢ ܠܡܫܲܕܵܪܘܼ ܐܸܢܘܿܢ.


text:
ܦܵܪܘܿܩܗܘܿܢ ܬܲܩܝܼܦ ܗ̄ܘ̣: ܡܵܪܝܵܐ ܚܲܝܠܬ̣ܵܢܵܐ ܫܡܹܗ: ܡܕ݂ܵܢ ܢܕ݂ܘܼܢ ܕܝܼܢܗܘܿܢ: ܘܲܢܫܲܠܸܐ ܠܐܲܪܥܵܐ: ܘܢܲܪܓܸ̇ܙ ܠܟ݂ܠܗܘܿܢ ܥܵܡܘܿܪܹ̈ܝܗ̇ ܕܬܹܒܹܝܠ.


text:
ܚܲܪܒܵܐ ܥܲܠ ܟܲܠܕܵܝܹ̈ܐ ܐܵܡܲܪ ܡܵܪܝܵܐ: ܘܥܲܠ ܟܠܗܘܿܢ ܥܵܡܘܿܪܹ̈ܝܗ̇ ܕܒ̣ܵܒܹܠ: ܘܥܲܠ ܪܵܘܪ̈ܒ̣ܵܢܹܝܗ̇ ܘܥܲܠ ܚܲܟ̇ܝܼܡܹ̈ܝܗ̇.


text:
ܚܲܪܒܵܐ ܥܲܠ ܪ̈ܲܟ݂ܫܵܗ̇ ܘܥܲܠ ܡܲܪ̈ܟ̇ܒ̣ܵܬ̣ܵܗ̇: ܘܥܲܠ ܟܠܗܘܿܢ ܬܵܘܬܵܒܹ̈ܐ ܕܲܒ̣ܓ̣ܵܘܵܗ̇: ܘܢܸܗܘܘܿܢ ܐܲܝܟ݂ ܢܸܫܹ̈ܐ: ܚܲܪܒܵܐ ܥܲܠ ܓܲܙܹܝ̈ܗ̇ ܘܢܸܬ̣ܒܲܙܙܘܼܢ.


text:
ܡܸܛܠ ܗܵܢܵܐ ܢܸܥ̄ܡܪ̈ܵܢ ܒܵܗ̇ ܣܝܼܪܹ̈ܢܵܣ. ܘܢܸـ̈ـܬ̇ܒ̣ܵܢ ܒܵܗ̇ ܒ̈ܢܵܬ̣ ܢܲܥܵܡܹ̈ܐ: ܠܵܐ ܬܸܬܸ̇ܒ̣ ܠܥܵܠܲܡ: ܘܠܵܐ ܬܸܫܪܸܐ ܠܕ݂ܵܪܕܵܪ̈ܝܼܢ.


text:
ܘܬܸܗܘܹܐ ܐܲܝܟ݂ ܣܕ݂ܘܿܡ ܘܐܲܝܟ݂ ܥܵܡܘܿܪܵܐ: ܕܲܗܦܲܟ݂ ܐܸܢܹܝܢ ܐܲܠܵܗܵܐ ܘܲܠܥܵܡܘܿܪ̈ܲܝܗܹܝܢ: ܠܵܐ ܢܸܬܸ̇ܒ̣ ܬܲܡܵܢ ܓܒܲܪ: ܘܠܵܐ ܢܸܥܡܲܪ ܬܲܡܵܢ ܒܲܪܢܵܫ.


text:
ܒܩܸܫ̈ܬܵܬ̣ܵܐ ܘܲܒ̣ܢܲܝܙܟܹ̈ܐ ܡܙܲܝܢܝܼܢ: ܒܝܼܫܝܼܢ ܐܸܢܘܿܢ ܘܠܵܐ ܡܪܲܚܡܵܢܝܼܢ: ܩܵܠܗܘܿܢ ܐܲܝܟ݂ ܝܲܡܵܐ ܕܡܸܬ̣ܟ̇ܬܸܫ: ܘܥܲܠ ܪ̈ܲܟ݂ܫܵܐ ܪܟ݂ܝܼܒ̣ܝܼܢ: ܘܲܡܛܲܝܒ̣ܝܼܢ ܐܲܝܟ݂ ܓܲܢ̄ܒܵܪܹ̈ܐ ܠܲܩܪܵܒ̣ܵܐ: ܥܠܲܝܟ̇ܝ ܒܲܪܬ̣ ܒܵܒܹܠ.


text:
ܫܡܲܥ ܡܲܠܟܵܐ ܕܒ̣ܵܒܹܠ ܫܸܡ̱ܥܗܘܿܢ ܘܐܸܬ̣ܪܲܫܲܠ ܐܝܼܕ݂ܵܘ̈ܗܝ: ܘܥܵܩܬ̣ܵܐ ܐܸܚܲܕܬܹܗ ܘܚܸܒ̣ܠܹ̈ܐ ܐܲܝܟ݂ ܕܝܵܠܹܕ̇ܬ݂ܵܐ: ܗܵܐ ܐܲܝܟ݂ ܐܲܪܝܵܐ ܢܸܣܲܩ ܡ̣ܢ ܥܘܼܫܢܵܐ ܕܝܘܿܪܕ̇ܢܵܢ ܠܕܲܝܪܵܐ ܕܐܵܬ̣ܵܢ: ܡܸܛܠ ܕܒܲܥܓܲܠ ܐܸܪܕ̇ܘܿܦ ܐܸܢܘܿܢ ܡܸܢܵܗ̇: ܘܓܲܕ̇ܘܼ̈ܕܹܐ ܐܸܦܩܘܿܕ݂ ܥܠܹܝܗ̇: ܡܲܢܘܼ ܓܹܝܪ ܐܲܟ݂ܘܵܬ̣ܝ: ܐܵܘ ܡܲܢܘܼ ܕܢܸܬ̇ܛܪܸܐ ܒܝܼ: ܐܵܘ ܐܲܝܢܵܘ ܪܵܥܝܵܐ ܕܲܢܩܘܼܡ ܠܘܼܩܒܲܠܝ.


text:
ܡܸܛܠ ܗܵܢܵܐ ܫܡܲܥܘ ܬܲܪܥܝܼܬܹܗ ܕܡܵܪܝܵܐ ܕܐܹܬ̣ܪܲܥܝܼ ܥܲܠ ܒܵܒܹܠ: ܘܡܲܚܫܲܒ̣ܬܹܗ ܕܐܸܬ̣ܚܲܫܲܒ̣ ܥܲܠ ܐܲܪܥܵܐ ܕܟܲܠܕ݂ܵܝܹ̈ܐ: ܕܢܸܓܪܘܼܢ ܐܸܢܘܿܢ ܒܨܝܼܪܹ̈ܐ ܕܥܵـ̈ـܢܵܐ: ܘܢܲܨܕ̇ܘܼܢ ܥܠܲܝܗܘܿܢ ܕܲܝܪܗܘܿܢ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܗܵܐ ܡܕ݂ܝܼܠ ܐ̄ܢܵܐ ܥܲܠ ܒܵܒܹܠ ܘܥܲܠ ܥܵܡܘܿܪܹ̈ܝܗ̇: ܠܸܒܵܐ ܩܲܫܝܵܐ ܘܪܘܼܚܵܐ ܡܚܲܒ̇ܠܵܢܵܐ.


text:
ܘܐܹܫܲܕܲܪ ܥܲܠ ܒܵܒܹܠ ܒܵܙܘܿܙܹ̈ܐ: ܘܢܸܒ̇ܙܘܼܢܵܗ̇ ܘܲܢܕ݂ܘܼܫܘܼܢ ܐܲܪܥܵܗ̇: ܘܢܸܬ̣ܟܲܢܫܘܼܢ ܥܠܹܝܗ̇ ܡ̣ܢ ܚܕ݂ܵܪܹܝܗ̇ ܒܝܵܘܡܵܐ ܕܒ̣ܝܼܫܬܵܐ.


text:
ܠܵܐ ܢܸܫܠܹܐ ܡܲܢ ܕܫܵܕܹܐ ܒܩܸܫܬܵܐ: ܘܠܵܐ ܢܸܫܠܲܚ ܫܸܪܝܵܢܹܗ ܩܪܲܒ̣ܬ̣ܵܢܵܐ: ܘܠܵܐ ܬܚܘܼܣܘܼܢ ܥܲܠ ܓܲܕ̇ܘܼ̈ܕܹܝܗ̇: ܚܪܘܿܒ̣ܘ ܟܠܹܗ ܚܲܝܠܵܗ̇.


text:
ܡܸܛܠ ܕܠܵܐ ܐܲܪܡܸܠܘ ܝܑܼܣܪܵܝܹܠ ܘܲܝܗܘܼܕ݂ܵܐ ܡ̣ܢ ܐܲܠܵܗܗܘܿܢ: ܡ̣ܢ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܗܘܿܢ: ܡܸܛܠ ܕܐܲܪ̱ܥܗܘܿܢ ܐܸܬ̣ܡܲܠܝܲܬ̤ ܥܵܘܼܠܵܐ ܩܕ݂ܵܡ ܩܲܕ̇ܝܼܫܵܐ ܕܝܼܣܪܵܝܹܠ.


text:
ܥܪܘܿܩܘ ܡ̣ܢ ܓܵܘ ܒܵܒܹܠ: ܘܦܲܨܵܘ ܓܒܲܪ ܢܲܦ̮ܫܹܗ: ܠܵܐ ܬܸܒ̣ܠ̱ܥܘܼܢ ܒܲܚܛܵܗܹܝ̈ܗ̇: ܡܸܛܠ ܕܙܲܒ̣ܢܵܐ ܗ̄ܘ̣ ܕܦܘܼܪܥܵܢܵܗ̇ ܡ̣ܢ ܡܵܪܝܵܐ: ܐܲܝܟ݂ ܥܲܒ̣ܕܹܝܗ̇ ܗ̄ܘ̣ ܦܵܪܲܥ ܠܵܗ̇.


text:
ܟܵܣܵܐ ܕܕܲܗܒ̣ܵܐ ܒܵܒܹܠ ܒܐܝܼܕܹܗ ܕܡܵܪܝܵܐ: ܕܡܲܪܘܸܐ ܠܟ݂ܠܵܗ̇ ܐܲܪܥܵܐ ܡ̣ܢ ܚܲܡܪܹܗ: ܐܸܫܬ̇ܝܼܘ ܟܠܗܘܿܢ ܥܲܡܡܹ̈ܐ ܘܐܸܬ̇ܛܲܪܲܦܘ.


text:
ܐܲܣܝܼܢܵܗ̇ ܠܒ̣ܵܒܹܠ ܘܠܵܐ ܐܸܬ̣ܐܲܣܝܲܬ̤: ܢܸܫܒ̇ܩܝܼܗ̇ ܘܢܹܐܙܲܠ ܓܒܲܪ ܠܐܲܪܥܹܗ: ܡܸܛܠ ܕܲܩ̣ܪܸܒ̣ ܥܕܲܡܵܐ ܠܲܫܡܲܝܵܐ ܕܝܼܢܵܗ̇: ܘܐܸܬ̇ܬܪܝܼܡ ܥܕܲܡܵܐ ܠܲܥܢܵܢܹ̈ܐ.


text:
ܟܲܢܸܫܘ ܫܵܠ̈ܛܹܐ: ܡܠܵܘ ܓܹܐܪܹ̈ܐ: ܐܲܕ݂ܝܼܥ ܡܵܪܝܵܐ ܪܘܼܚܵܐ ܕܡܲܠܟܵܐ ܕܡܵܕܲܝ: ܡܸܛܠ ܕܥܲܠ ܒܵܒܹܠ ܬܲܪܥܝܼܬܹܗ ܠܲܡܚܲܒܵܠܘܼܬ̣ܵܗ̇: ܡܸܛܠ ܕܦܘܼܪܥܵܢܹܗ ܗ̄ܘ̣ ܕܡܵܪܝܵܐ: ܘܲܬ̣ܒܲܥܬ̣ܵܐ ܕܗܲܝܟ̇ܠܹܗ.


text:
ܥܲܠ ܫܘܼܪܹ̈ܝܗ̇ ܕܒܵܒܹܠ ܫܩܘܿܠܘ ܐܵܬ̤ܵܐ: ܐܲܩܝܼܡܘ ܡܲܛܲܪܬܵܐ ܘܛܲܒ̇ܥܘܼܗ̇ ܒܡܲـ̈ـܝܵܐ: ܡܸܛܠ ܕܲܥܒܲܕ݂ ܡܵܪܝܵܐ ܡܸܕܸ̇ܡ ܕܐܸܬ̣ܪܲܥܝܼ ܒܒ̣ܵܒܹܠ.


text:
ܝܑܼܡܵܐ ܡܵܪܝܵܐ ܚܲܝܠܬ̣ܵܢܵܐ ܒܢܲܦ̮ܫܹܗ: ܕܐܸܡܠܹܝܟ݂ܝ ܐ̄ܢܵܫܵܐ ܐܲܝܟ݂ ܩܲܡܨܵܐ: ܘܢܸܥܢܘܿܢ ܥܠܲܝܟ̇ܝ ܘܢܹܐܡܪܘܼܢ: ܗܹܘܵܝ ܗܹܘܵܝ.


text:
ܝܵܗܹ̇ܒ̣ ܩܵܠܵܐ ܕܲܪܓ̣ܘܼܫܝܵܐ ܕܡܲـ̈ـܝܵܐ ܒܲܫܡܲܝܵܐ: ܡܲܣܸܩ ܥܢܵܢܹ̈ܐ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ: ܘܒܲܪ̈ܩܹܐ ܠܡܸܛܪܵܐ ܥܒܲܕ: ܡܲܦܸܩ ܪ̈ܘܼܚܹܐ ܡ̣ܢ ܐܵܘܨܪ̈ܵܘܗܝ.


text:
ܫܛܵܐ ܟܠ ܒܲܪܢܵܫ ܡ̣ܢ ܝܑܼܕܲܥܬ̣ܵܐ: ܒܗܸܬ̣ܘ ܟܠ ܩܲܝܢܵܝܹ̈ܐ ܡ̣ܢ ܓܠܝܼܦܹ̈ܐ ܕܲܥ̣ܒܲܕ݂ܘ: ܡܸܛܠ ܕܕܲܓܵܠܘܼܬ̣ܵܐ ܢܣܲܟ݂ܘ ܘܠܲܝܬ̇ ܒܗܘܿܢ ܪܘܼܚܵܐ.


text:
ܠܵܐ ܐܲܝܟ݂ ܕܗܵܠܹܝܢ ܡܢܵܬܹܗ ܕܝܲܥܩܘܿܒ̣: ܐܸܠܵܐ ܡܲܢ ܕܲܒ̣ܪܵܐ ܟܠ ܗ̤ܘܝܘܼ ܡܢܵܬ̣ܗܘܿܢ: ܘܫܲܒ̣ܛܵܐ ܕܝܵܪܬ̇ܘܼܬ̣ܗܘܿܢ ܡܵܪܝܵܐ ܚܲܝܠܬ̣ܵܢܵܐ ܫܡܹܗ.


text:
ܘܐܹܒܲܕܲܪ ܒܹܟ݂ܝ ܡܲܪ̈ܟ̇ܒ̣ܵܬ̣ܵܐ ܘܪ̈ܵܟ݂ܒܲܝܗܹܝܢ: ܘܐܹܒܲܕܲܪ ܒܹܟ݂ܝ ܓܲܒ̣ܪܹ̈ܐ ܘܢܸܫܹ̈ܐ: ܘܐܹܒܲܕܲܪ ܒܹܟ݂ܝ ܣܵܒܹ̈ܐ ܘܲܥܠܲܝܡܹ̈ܐ: ܘܐܹܒܲܕܲܪ ܒܹܟ݂ܝ ܓܲܕ̇ܘܼ̈ܕܹܐ ܘܲܒ̣ܬ̣ܘܼܠܵܬ̣ܵܐ.


text:
ܘܐܹܒܲܕܲܪ ܒܹܟ݂ܝ ܪܵܥܝܵܐ ܘܲܓ̣ܙܵܪܹܗ: ܘܐܹܒܲܕܲܪ ܒܹܟ݂ܝ ܐܲܟܵܪܵܐ ܘܦܲܕܵܢܹܗ: ܘܐܹܒܲܕܲܪ ܒܹܟ݂ܝ ܛܪ̈ܘܿܢܹܐ ܘܫܲܠܝܼܛܵܢܹ̈ܐ.


text:
ܘܐܸܦܪܘܿܥ ܠܒ̣ܵܒܹܠ ܘܲܠܟ݂ܠܗܘܿܢ ܥܵܡܘܿܪܹ̈ܐ ܕܟܲܠܕܵܝܹ̈ܐ: ܟܠܵܗ̇ ܒܝܼܫܬܵܐ ܕܲܥܒܲܕ݂ܘ ܒܨܸܗܝܘܿܢ ܠܥܹܢܲܝܟ̇ܘܿܢ ܐܵܡܲܪ ܡܵܪܝܵܐ.


text:
ܗܵܐ ܐܸܢܵܐ ܥܠܲܝܟ ܛܘܼܪܵܐ ܡܚܲܒ̇ܠܵܢܵܐ ܐܵܡܲܪ ܡܵܪܝܵܐ: ܕܚܲܒܸ̇ܠ ܠܟ݂ܠܵܗ̇ ܐܲܪܥܵܐ: ܘܐܲܪܝܼܡ ܐܝܼܕ݂ܝ ܥܠܲܝܟ: ܘܐܸܩܠܵܟ݂ ܡ̣ܢ ܟܹܐܦܵܐ: ܘܐܸܥܒ̇ܕ݂ܵܟ݂ ܠܛܘܼܪܵܐ ܝܲܩܝܼܕ݂ܵܐ.


text:
ܘܠܵܐ ܢܸܣܒ̣ܘܼܢ ܡܸܢܵܟ݂ ܟܹܐܦܵܐ ܠܙܵܘܝܼܬ̣ܵܐ: ܘܟܹܐܦܵܐ ܠܫܲܬ̣ܐ̱ܣܬ̣ܵܐ: ܐܸܠܵܐ ܠܚܘܼܪܒܵܐ ܠܥܵܠܲܡ ܬܸܗܘܹܐ ܐܵܡܲܪ ܡܵܪܝܵܐ.


text:
ܫܩܘܿܠܘܿ ܐܵܬ̤ܵܐ ܒܐܲܪܥܵܐ: ܩܪܵܘ ܫܝܼܦܘܿܪܵܐ ܒܥܲܡܡܹ̈ܐ: ܛܲܝܸܒ̣ܘ ܥܠܹܝܗ̇ ܥܲܡܡܹ̈ܐ: ܐܲܫܡܲܥܘ ܥܠܹܝܗ̇ ܡܲܠ̈ܟ̇ܘܵܬ̣ܵܐ ܕܐܲܪܕܲܛ: ܘܕܲܐܪܡܸܢܝ: ܘܕܲܐܫܟ̇ܢܲܙ: ܦܩܘܿܕ݂ܘ ܥܠܹܝܗ̇ ܐܲܒ̣ܕܵܢܵܐ: ܐܲܣܸܩܘ ܪ̈ܲܟ݂ܫܵܐ ܐܲܝܟ݂ ܙܵܚܠܵܐ.


text:
ܘܲܬ̣ܙܘܼܥ ܐܲܪܥܵܐ ܘܬܸܬ̣ܘܲܪ: ܡܸܛܠ ܕܩܵܡܲܬ̤ ܥܲܠ ܒܵܒܹܠ ܡܲܚܫܲܒ̣ܬܹܗ: ܕܡܵܪܝܵܐ: ܠܡܲܚܪܵܒ̣ܘܼ ܐܲܪܥܵܐ ܕܒ̣ܵܒܹܠ ܡ̣ܢ ܒܠܲܝ ܕܝܵܬܹܒ̣.


text:
ܣܵܦܘ ܓܲܒ̣ܪܹ̈ܐ ܕܒܵܒܹܠ ܠܡܸܬ̣ܟܲܬܵܫܘܼ ܥܲܡ ܝܵܬ̣ܒܲܝ̈ ܡܸܨܪܘܿܬ̣: ܐܸܬ̇ܬܲܒ̣ܪܲܬ̤ ܓܲܢ̄ܒܵܪܘܼܬ̣ܗܘܿܢ ܘܲܗܘ̤ܵܘ ܐܲܝܟ݂ ܢܸܫܹ̈ܐ: ܥܩܘܿܪܘ ܡܲܫܟ̇ܢܹ̈ܝܗ̇: ܬܲܒܲܪܘ ܬܲܪ̈ܥܹܝܗ̇.


text:
ܕܪܵܗܹ̇ܛ ܠܘܼܩܒܲܠ ܕܪܵܗܹ̇ܛ ܢܸܪܗܲܛ: ܘܕܲܡܚܵܘܹܐ ܠܘܼܩܒܲܠ ܕܲܡܚܵܘܹܐ: ܠܲܡܚܵܘܵܝܘܼ ܠܡܲܠܟܵܐ ܕܒ̣ܵܒܹܠ: ܕܐܸܬ̇ܬܲܚܕܲܬ̤ ܡܕ݂ܝܼܢ̄ܬܹܗ ܡ̣ܢ ܚܕ݂ܵܪܹ̈ܝܗ̇.


text:
ܘܡܲܥܒ̇ܪ̈ܵܬ̣ܵܗ̇ ܐܸܬ̇ܬ̇ܚܸܕ݂: ܘܐܵܓ̣ܡܹ̈ܝܗ̇ ܝܑܼܩܸܕ݂ܘ ܒܢܘܼܪܵܐ. ܘܟ݂ܠܗܘܿܢ ܓܲܒ̣ܪܹ̈ܝܗ̇ ܩܪ̈ܲܒ̣ܬ̣ܵܢܹܐ ܐܸܬ̇ܕܲܠܲܚܘ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܒܲܪܬ̣ ܒܵܒܹܠ ܐܲܝܟ݂ ܐܸܕ̇ܪܵܐ ܕܲܡ̣ܛܵܐ ܙܒܲܢ ܕܪܵܟ݂ܬܹ̇ܗ: ܥܲܕ݂ ܩܲܠܝܼܠ ܘܲܡ̣ܛܵܐ ܩܛܵܦܵܗ̇.


text:
ܐܸܡܪܲܬ̤ ܐܘܿܪܸܫܠܸܡ: ܐܲܟ݂ܠܲܢܝ ܘܒܲܙܲܢܝ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܐܲܩܝܼܡܲܢܝ ܐܲܝܟ݂ ܡܵܐܢܵܐ ܣܪܝܼܩܵܐ: ܒܲܠܥܲܢܝ ܐܲܝܟ݂ ܬܲܢܝܼܢܵܐ: ܡ̣ܠܵܐ ܟܲܪܣܹܗ ܡ̣ܢ ܥܘܼܕܵܢܝ ܘܐܲܛܥ̱ܝܲܢܝ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܕܵܐܹ̇ܢ ܐ̄ܢܵܐ ܕܝܼܢܹܟ݂ܝ: ܘܡܸܬ̣ܢܲܩܲܡ ܐ̄ܢܵܐ ܢܩܲܡܬܹܟ݂ܝ: ܘܐܲܚܪܸܒ̣ ܝܲܡܵܐ ܕܒ̣ܵܒܹܠ: ܘܐܵܘܒܸ̇ܫ ܡܲܒ̇ܘܼܥܵܘ̈ܗܝ.


text:
ܒܚܸܡܬ̣ܵܐ ܐܸܥܒܸ̇ܕ݂ ܡܲܫܬܲܝܗܘܿܢ: ܘܐܲܪܘܸܐ ܐܸܢܘܿܢ ܘܢܸܬ̇ܬܲܒ̣ܪܘܿܢ: ܘܢܸܕ݂ܡ̱ܟ݂ܘܿܢ ܫܸܢܬ̣ܵܐ ܠܥܵܠܲܡ: ܘܠܵܐ ܢܸܬ̇ܬ̇ܥܝܼܪܘܿܢ ܐܵܡܲܪ ܡܵܪܝܵܐ.


text:
ܐܲܝܟܲܢܵܐ ܐܸܬ̇ܬܲܚܕܲܬ̤ ܐܵܪܹܫܟ݂ܵܝܬܵܐ ܬܸܫܒ̇ܘܿܚܬܵܐ ܕܟ݂ܠܵܗ̇ ܐܲܪܥܵܐ: ܐܲܝܟܲܢܵܐ ܗܘ̤ܵܬ̣ ܠܬܹܡܗܵܐ ܒܵܒܹܠ ܒܥܲܡܡܹ̈ܐ.


text:
ܗ̤ܘܲܝ̈ ܩܘܼܪ̈ܝܵܗ̇ ܠܬܸܡܗܵܐ: ܐܲܝܟ݂ ܐܲܪܥܵܐ ܚܲܪܒ̇ܬ̣ܵܐ ܘܨܵܕ݂ܝܼܬ̣ܵܐ: ܠܵܐ ܢܸܬܸ̇ܒ̣ ܒܗܹܝܢ ܓܒܲܪ: ܘܠܵܐ ܢܸܥܡܲܪ ܒܗܹܝܢ ܒܲܪܢܵܫ.


text:
ܘܐܸܦܩܘܿܕ݂ ܥܲܠ ܒܹܝܠ ܒܒ̣ܵܒܹܠ: ܘܐܲܦܸܩ ܙܵܘܬ̇ܪ̈ܵܘܗܝ ܡ̣ܢ ܦܘܼܡܹܗ: ܘܠܵܐ ܢܸܕ݂ܚ̄ܠܘܼܢ ܠܹܗ ܬܘܼܒ̣ ܥܲܡܡܹ̈ܐ: ܘܐܵܦ ܫܘܼܪܹ̈ܝܗ̇ ܕܒ̣ܵܒܹܠ ܪ̈ܘܝܼܚܹܐ ܢܸܦܠܘܼܢ.


text:
ܕܲܠܡܵܐ ܢܸܬ̇ܬ̇ܒܲܪ ܠܸܒ̇ܟ݂ܘܿܢ: ܘܬܸܕ݂ܚ̄ܠܘܼܢ ܡ̣ܢ ܛܸܒܵܐ ܕܡܸܫܬ̇ܡܲܥ ܒܐܲܪܥܵܐ: ܘܢܹܐܬܹܐ ܒܵܗ̇ ܒܫܲܢ̄ܬܵܐ ܗܵܝ̇ ܛܸܒܵܐ: ܘܒ̣ܵܬ̣ܪܵܗ̇ ܕܫܲܢ̄ܬܵܐ ܛܸܒܵܐ ܐ̄ܚܪܹܢܵܐ: ܘܢܸܗܘܹܐ ܚܛܘܼܦܝܵܐ ܒܐܲܪܥܵܐ: ܘܲܢܩܘܼܡ ܫܲܠܝܼܛܵܐ ܥܲܠ ܫܲܠܝܼܛܵܐ.


text:
ܡܸܛܠ ܗܵܢܵܐ ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲܪ ܡܵܪܝܵܐ: ܘܐܸܦܩܘܿܕ݂ ܥܲܠ ܓܠܝܼܦܹ̈ܝܗ̇ ܕܒ̣ܵܒܹܠ: ܘܟ݂ܠܵܗ̇ ܐܲܪܥܵܐ ܬܹܐܒܲܕ݂: ܘܟ݂ܠܗܘܿܢ ܩܛܝܼܠܹܝ̈ܗ̇ ܢܸܦܠܘܿܢ ܒܓ̣ܵܘܵܗ̇.


text:
ܘܢܸܚܕ̇ܘܿܢ ܥܲܠ ܒܵܒܹܠ ܫܡܲܝܵܐ ܘܐܲܪܥܵܐ ܘܟ݂ܠ ܕܲܒ̣ܗܘܿܢ: ܡܸܛܠ ܕܡ̣ܢ ܓܲܪܒ̇ܝܵܐ ܢܹܐܬ̣ܘܿܢ ܥܠܹܝܗ̇: ܒܵܙܘܿܙܹ̈ܐ ܐܵܡܲܪ ܡܵܪܝܵܐ.


text:
ܐܲܝܠܹܝܢ ܕܐܸܬ̣ܦܲܠܲܛܘ ܡ̣ܢ ܚܲܪܒܵܐ: ܙܸܠܘ ܘܠܵܐ ܬܩܘܼܡܘܼܢ: ܐܸܬ̇ܕܲܟ݂ܪܘ ܡ̣ܢ ܪܘܼܚܩܵܐ ܠܡܵܪܝܵܐ: ܘܐܘܿܪܸܫܠܸܡ ܬܸܣܲܩ ܥܲܠ ܠܸܒ̇ܟ݂ܘܿܢ.


text:
ܘܢܹܐܡܪܘܿܢ ܕܒܹܝܬ̣ ܝܑܼܣܪܵܝܹܠ ܒܗܸܬ̣ܢ ܛܵܒ̣: ܡܸܛܠ ܕܲܫܡܲܥܢ ܚܸܣܕܵܐ: ܘܟܲܣܝܲܬ̤ ܒܸܗܬ̇ܬ̣ܵܐ ܠܐܲܦܲܝ̈ܢ: ܡܸܛܠ ܕܥܲܠܘ ܢܘܼܟ݂ܪ̈ܵܝܹܐ ܠܡܲܩܕ̇ܫܹܗ ܕܡܵܪܝܵܐ.


text:
ܡܸܛܠ ܗܵܢܵܐ ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲܪ ܡܵܪܝܵܐ: ܘܐܸܦܩܘܿܕ݂ ܥܲܠ ܒܵܒܹܠ ܘܥܲܠ ܓܠܝܼܦܹ̈ܝܗ̇: ܘܲܒ̣ܟ݂ܠܵܗ̇ ܐܲܪܥܵܐ ܢܸܦܠܘܿܢ ܩܛܝܼ̈ܠܹܝܗ̇.


text:
ܐܸܢ ܬܸܣܲܩ ܒܵܒܹܠ ܠܲܫܡܲܝܵܐ: ܘܐܸܢ ܬܣܝܼܡ ܒܪܵܘܡܵܐ ܥܘܼܫܢܵܗ̇: ܡ̣ܢ ܩܕ݂ܵܡܲܝ ܢܹܐܬ̣ܘܿܢ ܥܠܹܝܗ̇ ܒܵܙܘܿܙܹ̈ܐ ܐܵܡܲܪ ܡܵܪܝܵܐ.


text:
ܡܸܛܠ ܕܒܲܙ ܡܵܪܝܵܐ ܠܒ̣ܵܒܹܠ: ܘܐܵܘܒܸ̇ܕ݂ ܡܸܢܵܗ̇ ܒܢܲܝ̈ ܐ̄ܢܵܫܵܠ ܘܲܒ̣ܥܝܼܪܵܐ: ܩܵܠܵܐ ܪܲܒܵܐ ܐܲܝܟ݂ ܡܲـ̈ـܝܵܐ ܣܲܓ̇ܝܼ̈ܐܹܐ ܕܐܵܙܹ̇ܠ ܩܵܠܗܘܿܢ.


text:
ܡܸܛܠ ܕܐܸܬ̣ܵܘ ܥܲܠ ܒܵܒܹܠ ܒܵܙܘܿܙܹ̈ܐ: ܘܐܸܬ̇ܬ̇ܚܸܕ݂ܘ ܓܲܢ̄ܒܵܪܹ̈ܝܗ̇ ܘܐܸܬ̇ܬ̇ܒܲܪ ܩܸܫ̈ܬܵܬ̣ܗܘܿܢ: ܡܸܛܠ ܕܐܲܠܵܗܵܐ ܦܵܪܘܿܥܵܐ ܡܵܪܝܵܐ: ܡܸܦܪܲܥ ܢܸܦܪܘܿܥ ܐܸܢܘܿܢ.


text:
ܘܐܲܪܘܸܐ ܪܵܘܪ̈ܒ̣ܵܢܹ̈ܝܗ̇ ܘܚܲܟ̇ܝܼܡܹ̈ܝܗ̇: ܘܚܹܐܪܹ̈ܝܗ̇ ܘܫܲܠܝܼܛܵܢܹ̈ܝܗ̇ ܘܓܲܢ̄ܒܵܪܹ̈ܝܗ̇: ܘܢܸܕ݂ܡ̱ܟ݂ܘܿܢ ܫܸܢܬ̣ܵܐ ܠܥܵܠܲܡ ܘܠܵܐ ܢܸܬ̇ܬ̇ܥܝܼܪܘܼܢ: ܐܵܡܲܪ ܡܲܠܟܵܐ ܡܵܪܝܵܐ ܚܲܝܠܬ̣ܵܢܵܐ ܫܡܹܗ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܫܘܼܪܹ̈ܝܗ̇ ܕܒ̣ܵܒܹܠ ܪ̈ܘܝܼܚܹܐ ܡܸܬ̣ܥܲܩܵܪܘܼ ܢܸܬ̣ܥܲܩܪܘܼܢ: ܘܬܲܪ̈ܥܹܝܗ̇ ܪ̈ܵܡܹܐ ܒܢܘܼܪܵܐ ܢܹܐܩܕ̇ܘܼܢ: ܘܢܸܠܐܘܿܢ ܥܲܡܡܹ̈ܐ ܣܪܝܼܩܵܐܝܼܬ̣: ܘܐܸܡ̈ܘܵܬ̣ܵܐ ܒܢܘܼܪܵܐ ܢܸܬ̇ܛܲܪ̈ܦܵܢ.


text:
ܦܸܬ̣ܓ̣ܵܡܵܐ ܕܦܲܩܸܕ݂ ܐܹܪܲܡܝܵܐ ܢܒ̣ܝܼܵܐ: ܠܫܹܪܝܼܵܐ ܒܲܪ ܢܹܪܝܼܵܐ ܒܲܪ ܡܥܲܣܝܵܐ: ܟܲܕ݂ ܐܸܙܲܠ ܥܲܡ ܨܹܕܲܩܝܵܐ ܡܲܠܟܵܐ ܕܲܝܗܘܼܕ݂ܵܐ ܠܒ̣ܵܒܹܠ: ܒܲܫܢܲܬ̣ ܚܕܲܥܸܣܪܹ̈ܐ ܕܡܲܠܟ̇ܘܼܬܹܗ: ܘܫܹܪܝܼܵܐ ܪܲܒ̇ ܡܲܫܪܝܼܬ̣ܵܐ ܗ̄ܘ̣ܵܐ.


text:
ܘܲܟ݂ܬܲܒ̣ ܐܹܪܲܡܝܵܐ ܟܠܵܗ̇ ܒܝܼܫܬܵܐ ܕܐܵܬ̣ܝܵܐ ܥܲܠ ܒܵܒܹܠ ܒܣܸܦܪܵܐ ܚܲܕ݂: ܡܸܠܹ̈ܐ ܗܵܠܹܝܢ ܕܲܟ݂ܬ̣ܝܼ̈ܒ̣ܵܢ ܥܲܠ ܒܵܒܹܠ.


text:
ܘܐܸܡܲܪ ܡܵܪܝܵܐ: ܐܲܢ̄ܬ̇ ܐܸܡܲܪܬ̇ ܥܲܠ ܐܲܬ̣ܪܵܐ ܗܵܢܵܐ ܠܡܵܘܒܵܕ݂ܘܼܬܹܗ: ܕܠܵܐ ܢܸܗܘܹܐ ܒܹܗ ܕܝܵܬܹܒ̣ ܡ̣ܢ ܒܢܲܝ̈ܢܵܫܵܐ ܘܲܥܕܲܡܵܐ ܠܲܒ̣ܥܝܼܪܵܐ: ܡܸܛܠ ܕܲܠܚܘܼܪܒܵܐ ܠܥܵܠܲܡ ܢܸܗܘܹܐ.


text:
ܒܲܪ ܥܸܣܪܝܼܢ ܘܲܚܕ݂ܵܐ ܫܢܝܼ̈ܢ ܗ̄ܘ̣ܵܐ ܨܹܕܲܩܝܵܐ ܟܲܕ݂ ܐܲܡ̣ܠܸܟ݂: ܘܲܚܕܲܥܸܣܪܹ̈ܐ ܫܢܝܼ̈ܢ ܐܲܡ̣ܠܸܟ݂ ܒܐܘܿܪܸܫܠܸܡ: ܘܲܫܡܵܐ ܕܐܸܡܹܗ: ܚܲܡܛܘܠ ܒܲܪܬ̣ ܐܹܪܲܡܝܵܐ ܡ̣ܢ ܠܸܒ̣ܢܵܐ.


text:
ܡܸܛܠ ܗܵܠܹܝܢ ܗܘ̤ܵܐ ܪܘܼܓ̣ܙܹܐ ܕܡܵܪܝܵܐ ܥܲܠ ܐܘܿܪܸܫܠܸܡ: ܘܥܲܠ ܝܑܼܗܘܼܕ݂ܵܐ: ܥܕܲܡܵܐ ܕܲܫܕ݂ܵܐ ܐܸܢܘܿܢ ܡ̣ܢ ܩܕ݂ܵܡ ܐܲܦܵܘ̈ܗܝ: ܘܲܡܪܲܕ݂ ܨܹܕܲܩܝܵܐ ܡܲܠܟܵܐ ܥܲܠ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ.


text:
ܘܲܒ̣ܫܲܢ̄ܬܵܐ ܕܲܬ̣ܫܲܥ ܠܡܲܠܟ̇ܘܼܬܹܗ ܒܝܲܪܚܵܐ ܕܥܸܣܪܵܐ: ܒܹܗ ܒܝܲܪܚܵܐ ܗܵܢܵܐ: ܐܸܬ̣ܵܐ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܗ̤ܘ ܘܟ݂ܠܹܗ ܚܲܝܠܹܗ ܥܲܠ ܐܘܿܪܸܫܠܸܡ: ܘܲܫܪܵܘ ܥܠܹܝܗ̇: ܘܲܒ̣ܢܵܘ ܥܠܹܝܗ̇ ܩܲܠܩܘܼܡܹ̈ܐ ܟܲܕ݂ ܚܵܕ݂ܪܵܐ.


text:
ܘܲܒ̣ܝܲܪܚܵܐ ܕܚܲܡܫܵܐ ܒܲܬ̣ܫܲܥܬ̣ܵܐ ܒܹܗ ܒܝܲܪܚܵܐ: ܥܫܸܢ ܟܲܦܢܵܐ ܒܲܩܪܝܼܬ̣ܵܐ: ܘܠܲܝܬ̇ ܗ̄ܘ̣ܵܐ ܠܲܚܡܵܐ ܠܥܲܡܵܐ ܕܐܲܪܥܵܐ.


text:
ܘܐܸܬ̇ܬܲܪܥܲܬ̤ ܩܪܝܼܬ̣ܵܐ. ܘܟ݂ܠܗܘܿܢ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ: ܥܪܲܩ̣ܘ ܘܲܢܦܲܩ̣ܘ ܡ̣ܢ ܩܪܝܼܬ̣ܵܐ ܒܠܸܠܝܵܐ: ܒܐܘܼܪܚܵܐ ܕܬܲܪܥܵܐ ܕܒܹܝܬ̣ ܫܘܼܪܹ̈ܐ ܕܥܲܠ ܓܸܢ̄ܒ̣ ܓܲܢܬ̣ܵܐ ܕܡܲܠܟܵܐ: ܘܟܲܠܕ݂ܵܝܹ̈ܐ ܟܪܝܼܟ݂ܝܼܢ ܥܲܠ ܩܪܝܼܬ̣ܵܐ: ܘܐܸܙܲܠܘ ܒܐܘܼܪܚܵܐ ܕܲܦܩܲܥܬ̣ܵܐ.


text:
ܘܲܪܕܲܦ̣ܘ ܚܲܝܠܵܐ ܕܟܲܠܕܵܝܹ̈ܐ ܒܵܬܲܪ ܡܲܠܟܵܐ: ܘܐܲܕ݂ܪ̱ܟ݂ܘܼܗܝ ܠܨܹܕܲܩܝܵܐ ܒܲܦܩܲܥܬ̣ܵܐ ܕܐܝܼܪܝܼܚܘܿ: ܘܟ݂ܠܹܗ ܚܲܝܠܹܗ ܐܸܬ̣ܒܲܕܲܪ ܡܸܢܹܗ.


text:
ܘܢܲܟܸ̇ܣ ܡܲܠܟܵܐ ܕܒ̣ܵܒܹܠ ܠܲܒ̣ܢܵܘ̈ܗܝ ܕܨܹܕܲܩܝܵܐ ܠܥܹܢܵܘܗܝ: ܘܲܠܟ݂ܠܗܘܿܢ ܚܹܐܪܹ̈ܐ ܕܲܝܗܘܼܕ݂ܵܐ ܚ̣ܪܲܒ̣ ܒܕܸܒ̣ܠܲܬ̣.


text:
ܘܥܲܝܢܵܘ̈ܗܝ ܕܨܹܐܕܲܩܝܵܐ ܥܵܘܲܪ: ܘܐܲܣܪܹܗ ܒܫܸܫ̈ܠܵܬ̣ܵܐ: ܘܐܵܘܒ̇ܠܹܗ ܡܲܠܟܵܐ ܕܒ̣ܵܒܹܠ ܠܒ̣ܵܒܹܠ ܘܐܲܫ̱ܠܡܹܗ ܠܒܹܝܬ̣ ܢܛܘܼܪܬܵܐ ܥܕܲܡܵܐ ܠܝܵܘܡܵܐ ܕܡܝܼܬ̣.


text:
ܘܲܒ̣ܝܲܪܚܵܐ ܕܚܲܡܫܵܐ ܒܲܥܣܲܪܬܵܐ ܒܹܗ ܒܝܲܪܚܵܐ: ܗ̤ܝ ܗ̄ܝ̣ ܫܢܲܬ̣ ܬܫܲܥܸܣܪܹ̈ܐ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܐܸܬ̣ܵܐ ܢܒ̣ܘܼܙܲܪܕܵܢ ܪܲܒ̇ ܕܲܚܫܹ̈ܐ: ܘܩܵܡ̣ ܩܕ݂ܵܡ ܡܲܠܟܵܐ ܕܒ̣ܵܒܹܠ ܒܐܘܿܪܸܫܠܸܡ.


text:
ܘܐܵܘܩܸܕ݂ ܠܒܲܝܬܹ̇ܗ ܕܡܵܪܝܵܐ ܘܲܠܒܹܝܬ̣ ܡܲܠܟܵܐ ܕܲܝܗܘܼܕ݂ܵܐ: ܘܲܠܟ݂ܠܗܘܿܢ ܒܵـ̈ـܬܹ̇ܐ ܕܐܘܿܪܸܫܠܸܡ: ܘܲܠܟ݂ܠܗܘܿܢ ܒܵـ̈ـܬܹܐ ܕܪܵܘܪ̈ܒ̣ܵܢܹܐ ܐܵܘܩܸܕ݂ ܒܢܘܼܪܵܐ.


text:
ܘܡ̣ܢ ܡܸܣܟܹ̇ܢܹ̈ܐ ܕܥܲܡܵܐ: ܘܫܲܪܟܵܐ ܕܥܲܡܵܐ ܕܐܸܫܬ̇ܚܲܪܘ ܒܲܩܪܝܼܬ̣ܵܐ. ܘܗܵܢܘܿܢ ܕܲܥܪܲܩܘ ܠܘܵܬ̣ ܡܲܠܟܵܐ ܕܒ̣ܵܒܹܠ: ܘܫܲܪܟܵܐ ܕܥܲܡܵܐ ܫܒ̣ܵܐ ܢܒ̣ܘܼܙܲܪܕܵܢ.


text:
ܘܥܲܡܘܼ̈ܕܹܐ ܕܲܢܚܵܫܵܐ ܘܐܲܓܵܢܹ̈ܐ: ܘܝܲܡܵܐ ܕܲܢܚܵܫܵܐ ܕܲܒ̣ܒܲܝܬܹ̇ܗ ܕܡܵܪܝܵܐ ܬܲܒܲܪܘ ܟܲܠܕܵܝܹ̈ܐ: ܘܲܫܩܲܠܘ ܟܠܹܗ ܢܚܵܫܗܘܿܢ ܘܐܵܘܒ̇ܠܘܼܗܝ ܠܒ̣ܵܒܹܠ.


text:
ܘܩܲܕ݂ܣܹ̈ܐ: ܘܐܝܼܪܹ̈ܐ: ܘܩܲܪ̈ܕܵܠܹܐ: ܘܫܵܚ̈ܠܹܐ: ܘܟܲܦܹ̈ܐ: ܘܟ݂ܠܗܘܿܢ ܡܵܐܢܹ̈ܐ ܕܲܢܚܵܫܵܐ ܕܲܡܫܲܡܫܝܼܢ ܒܗܘܿܢ ܢܣܲܒ̣ܘ.


text:
ܘܩܲܛܪ̈ܘܼܩܹܐ: ܘܦܝܼܪ̈ܡܹܐ: ܘܡܲܫ̈ܠܵܘܵܬ̣ܵܐ: ܘܩܲܕ݂ܣܹ̈ܐ: ܘܡܲܙ̱ܡܟܹ̈ܐ: ܘܲܡܢܵܪ̈ܵܬ̣ܵܐ: ܘܟܲܦܹ̈ܐ: ܘܲܡܢܹܩ̈ܝܵܬ̣ܵܐ: ܕܕܲܗܒ̣ܵܐ: ܘܲܕ݂ܣܹܐܡܵܐ. ܘܲܢܣܲܒ̣ ܪܲܒ̇ ܕܲܚܫܹ̈ܐ.


text:
ܥܲܡܘܼ̈ܕܹܐ ܬܪܹܝܢ ܕܲܢܚܵܫܵܐ: ܘܝܲܡܵܐ ܚܲܕ݂: ܘܬ̣ܵܘܪܹ̈ܐ ܬܪܸܥܣܲܪ ܕܲܢܚܵܫܵܐ ܕܲܬ̣ܚܹܝܬ̣ ܓܸܣܵܘ̈ܗܝ ܕܝܲܡܵܐ: ܕܲܥܒܲܕ݂ ܡܲܠܟܵܐ ܫܠܹܝܡܘܿܢ ܠܒܲܝܬܹ̇ܗ ܕܡܵܪܝܵܐ: ܘܠܲܝܬ̇ ܗ̄ܘ̣ܵܐ ܡܲܬ̣ܩܵܠܵܐ ܠܲܢܚܵܫܗܘܿܢ ܕܡܵܐܢܹ̈ܐ ܗܵܠܹܝܢ.


text:
ܘܥܲܡܘܼ̈ܕܹܐ ܗܵܢܘܿܢ ܬܪܹܝܢ: ܬܡܵܢܲܥܸܣܪܹ̈ܐ ܐܲܡ̈ܝܼܢ ܪܵܘܡܹܗ ܕܥܲܡܘܼܕ݂ܵܐ ܚܲܕ݂ ܡܸܢܗܘܿܢ: ܘܚܘܼܛܵܐ ܕܬܲܪܬܲܥܸܣܪܹ̈ܐ ܐܲܡ̈ܝܼܢ ܟܵܪܹܟ݂ ܠܹܗ: ܟܲܕ݂ ܚܵܕܲܪ: ܘܲܥܒ̣ܵܝܹܗ ܐܲܪܒܲܥ ܨܸܒ̣ܥܝܼ̈ܢ ܘܲܚܠܝܼܠ ܓܵܘܹܗ.


text:
ܘܐܲܓܢܵܐ ܥܠܵܘܗܝ ܕܲܢܚܵܫܵܐ: ܘܪܵܘܡܵܗ̇ ܕܐܲܓܵܢܵܐ ܚܕ݂ܵܐ ܚܲܡܸܫ ܐܲܡ̈ܝܼܢ: ܘܲܡܨܝܼܕ̇ܬܵܐ ܘܪ̈ܘܼܡܵܢܹܐ ܥܲܠ ܐܲܓܵܢܵܐ ܟܲܕ݂ ܚܵܕ݂ܪܵܐ: ܘܟ݂ܠܵܗ̇ ܕܲܢܚܵܫܵܐ: ܘܐܲܝܟ݂ ܗܵܠܹܝܢ ܠܥܲܡܘܼܕ݂ܵܐ ܐ̄ܚܪܹܢܵܐ ܘܪ̈ܘܼܡܵܢܹܐ.


text:
ܘܲܕ݂ܒܲܪ ܪܲܒ̇ ܕܲܚܫܹ̈ܐ ܠܫܹܪܝܼܵܐ ܟܵܗܢܵܐ ܪܲܒܵܐ: ܘܠܲܨܦܲܢܝܵܐ ܟܵܗܢܵܐ ܕܒ̣ܵܬ̣ܪܹܗ: ܘܠܲܬ̣ܠܵܬ̣ܵܐ ܢܵܛܪ̈ܲܝ ܬܲܪ̈ܥܹܐ.


text:
ܘܡ̣ܢ ܩܪܝܼܬ̣ܵܐ ܕܒܲܪ ܡܗܲܝܡܢܵܐ ܚܲܕ݂: ܕܗ̤ܘ ܡܫܲܠܲܛ ܗ̄ܘ̣ܵܐ ܥܲܠ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ: ܘܫܲܒ̣ܥܵܐ ܓܲܒ̣ܪ̈ܝܼܢ ܝܼܕ݂ܝܼܥܹ̈ܐ ܕܡܸܬ̣ܚ̄ܙܹܝܢ ܗ̄ܘ̣ܵܘ ܩܕ݂ܵܡ ܡܲܠܟܵܐ ܕܐܸܫܬ̇ܚܲܪܘ ܒܲܩܪܝܼܬ̣ܵܐ: ܘܣܵܦܪܵܐ ܘܪܲܒ̇ ܚܲܝܠܵܐ ܕܥܲܡܵܐ ܕܐܲܪܥܵܐ. ܘܸܫܬ̇ܝܼܢ ܓܲܒ̣ܪ̈ܝܼܢ ܡ̣ܢ ܥܲܡܵܐ ܕܐܲܪܥܵܐ: ܕܐܸܫܬ̇ܟܲܚܘ ܒܓ̣ܵܘ ܩܪܝܼܬ̣ܵܐ.


text:
ܕܒܲܪ ܐܸܢܘܿܢ ܢܒ̣ܘܼܙܲܪܕܵܢ ܪܲܒ̇ ܕܲܚܫܹ̈ܐ: ܘܐܵܘܒܸ̇ܠ ܐܸܢܘܿܢ ܠܘܵܬ̣ ܡܲܠܟܵܐ ܕܒ̣ܵܒܹܠ ܠܕܸܒ̣ܠܲܬ̣ ܒܐܲܪܥܵܐ ܕܲܚܡܵܬ̣.


text:
ܘܲܡ̣ܚܵܐ ܐܸܢܘܿܢ ܡܲܠܟܵܐ ܕܒ̣ܵܒܹܠ: ܘܩܲܛܸܠ ܐܸܢܘܿܢ ܒܕܸܒ̣ܠܲܬ̣ ܒܐܲܪܥܵܐ ܕܲܚܡܵܬ̣: ܘܐܸܫܬ̇ܒ̣ܝܼ ܝܑܼܗܘܼܕ݂ܵܐ ܡ̣ܢ ܐܲܪܥܹܗ.


text:
ܗܵܢܵܘ ܥܲܡܵܐ ܕܲܫܒ̣ܵܐ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܒܲܫܢܲܬ̣ ܫܒܲܥ ܕܡܲܠܟ̇ܘܼܬܹܗ: ܝܗ̄ܘܼܕ݂ܵܝܹܐ ܬܠܵܬ̣ܵܐ ܐܲܠܦܝܼ̈ܢ ܘܥܸܣܪܝܼܢ ܘܲܬ̣ܠܵܬ̣ܵܐ.


text:
ܘܒܲܫܢܲܬ̣ ܬܡܵܢܲܥܸܣܪܹ̈ܐ ܕܡܲܠܟ̇ܘܼܬܹܗ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒܵܒܹܠ: ܫܒ̣ܵܐ ܡ̣ܢ ܐܘܿܪܸܫܠܸܡ ܢܲܦ̮̈ܫܵܬ̣ܵܐ ܬܡܵܢܹܡܵܐܐ: ܘܲܬ̣ܠܵܬ̣ܝܼܢ ܘܬܲܪܬܹ̇ܝܢ.


text:
ܘܒܲܫܢܲܬ̣ ܥܸܣܪܝܼܢ ܘܲܬ̣ܠܵܬ̣ ܫܢܝܼ̈ܢ ܕܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܫܒ̣ܵܐ ܢܒ̣ܘܼܙܲܪܕܵܢ ܪܲܒ̇ ܕܲܚܫܹ̈ܐ: ܝܗ̄ܘܼ̈ܕ݂ܵܝܹܐ ܢܲܦ̮̈ܫܵܬ̣ܵܐ ܫܒܲܥܡܵܐܐ ܘܐܲܪܒ̇ܥܝܼܢ ܘܚܲܡܸܫ: ܟܠܗܹܝܢ ܢܲܦ̮ܫܵܬ̣ܵܐ ܐܲܪܒ̇ܥܵܐ ܐܲܠܦ̈ܝܼܢ ܘܫܸܬ̣ܡܵܐܐ.


text:
ܒܲܫܢܲܬ̣ ܬܠܵܬ̣ܝܼܢ ܘܲܫܒܲܥ ܕܲܫܒ̣ܝܼܬܹܗ ܕܝܘܿܝܵܟ݂ܝܼܢ ܡܲܠܟܵܐ ܕܲܝܗܘܼܕ݂ܵܐ: ܒܝܲܪܚܵܐ ܕܲܬ̣ܪܸܥܣܲܪ ܒܚܲܡܫܵܐ ܘܥܸܣܪܝܼܢ ܒܹܗ ܒܝܲܪܚܵܐ: ܐܲܪܝܼܡ ܐܘܿܠ ܡܪܘܿܕܵܟ݂ ܡܲܠܟܵܐ ܕܒ̣ܵܒܹܠ ܒܫܲܢ̄ܬܵܐ ܕܡܲܠܟ̇ܘܼܬܹܗ: ܒܪܹܫܹܗ ܕܝܘܿܝܵܟ݂ܝܼܢ ܡܲܠܟܵܐ ܕܲܝܗܘܼܕ݂ܵܐ: ܘܐܲܦܩܹܗ ܡ̣ܢ ܒܹܝܬ̣ ܐܲܣܝܼܪܹ̈ܐ.


text:
ܘܲܫܩܵܠܹܗ ܢܵܦܹ̇ܩ ܗ̄ܘ̣ܵܐ ܡ̣ܢ ܩܕ݂ܵܡ ܡܲܠܟܵܐ ܕܒ̣ܵܒܹܠ ܟܠܝܘܿܡ ܐܲܡܝܼܢܵܐܝܼܬ̣: ܥܕܲܡܵܐ ܠܝܵܘܡܵܐ ܕܡܝܼܬ̣: ܟܠܗܘܿܢ ܝܵܘ̈ܡܲܝ ܚܲܝܵܘ̈ܗܝ.


text:
ܐܲܝܟܲܢܵܐ ܝܸܬ̣ܒܲܬ̤ ܒܲܠܚܘܿܕܹܝܗ̇ ܡܕ݂ܝܼܢ̄ܬܵܐ ܣܲܓ̇ܝܲܐܬ̣ ܒܥܲܡܵܐ: ܗܘ̤ܵܬ̣ ܐܲܝܟ݂ ܐܲܪܡܲܠܬܵܐ ܣܲܓ̇ܝܼܐܬ̣ ܒܥܲܡܡܹ̈ܐ: ܪܹܫܵܐ ܕܲܡܕ݂ܝܼ̈ܢܵܬ̣ܵܐ ܗܘ̤ܵܬ̣ ܠܡܲܕܲܐܬ̣ܵܐ.


text:
ܒܟ݂ܵܬ̤ ܒܠܸܠܝܵܐ ܘܕܸܡܥܹ̈ܝܗ̇ ܫ̣ܚܸܠ ܥܲܠ ܦܲܟ̇ܝ̈ܗ̇: ܘܠܲܝܬ̇ ܠܵܗ̇ ܡܒܲܝܐܵܢܵܐ ܡ̣ܢ ܟܠܗܘܿܢ ܪ̈ܵܚܡܹܝܗ̇. ܟܠܗܘܿܢ ܪ̈ܵܚܡܹܝܗ̇ ܕܲܓܸ̇ܠ̣ܘ ܒܵܗ̇ ܘܲܗܘ̤ܵܘ ܠܵܗ̇ ܒܥܸܠܕ̇ܒ̣ܵܒܹ̈ܐ.


text:
ܓܲܠܝܲܬ̤ ܝܑܼܗܘܼܕ݂ܵܐ ܡ̣ܢ ܫܘܼܥܒܵܕ݂ܵܐ ܘܡ̣ܢ ܣܘܿܓܲܐܬ̣ ܥܲܒ̣ܕ̇ܘܼܬ̣ܵܐ: ܗ̤ܝ ܝܸܬ̣ܒܲܬ̤ ܒܹܝܬ̣ ܥܲܡܡܹ̈ܐ: ܘܠܵܐ ܐܸܫܟ̇ܚܲܬ̤ ܠܵܗ̇ ܢܝܵܚܵܐ: ܟܠܗܘܿܢ ܪ̈ܵܕ݂ܘܿܦܹܝܗ̇ ܐܲܕܪ̱ܟ݂ܘܼܗ̇ ܒܹܝܬ̣ ܐܘܼܠܨܵܢܵܐ.


text:
ܐܘܼܪ̈ܚܵܬ̣ܵܗ̇ ܕܨܸܗܝܘܿܢ ܒܐܸܒ̣ܠܵܐ: ܡ̣ܢ ܒܠܲܝ ܕܐܵܬܹ̇ܝܢ ܠܥܲܕ݂ܥܹܕ݂ܵܐ: ܟܠܗܘܿܢ ܬܲܪ̈ܥܹܝܗ̇ ܨܕܹܝܢ: ܘܟ݂ܵܗܢܹ̈ܝܗ̇ ܡܸܬ̇ܬܲܢܚܝܼܢ: ܘܲܒ̣ܬ̣ܘܼ̈ܠܵܬ̣ܵܗ̇ ܡܡܲܟ̇ܟ݂ܵܢ: ܘܗ̤ܝ ܡܲܪܝܼܪ ܠܵܗ̇.


text:
ܗܘ̤ܵܘ ܐܵܠܘܿܨܹܝ̈ܗ̇ ܠܪܹܫ: ܘܲܒ̣ܥܸܠܕ̇ܒ̣ܵܒܹ̈ܝܗ̇ ܫܠܝܼܘ: ܡܸܛܠ ܕܡܵܪܝܵܐ ܡܲܟ̇ܟ݂ܵܗ̇ ܥܲܠ ܣܘܿܓܲܐܬ̣ ܚܛܵܗܹ̈ܝܗ̇: ܘܝܲܠܘܼܕܹܝ̈ܗ̇ ܐܸܙܲܠ̣ܘ ܒܫܸܒ̣ܝܵܐ ܩܕ݂ܵܡ ܐܵܠܘܿܨܵܐ.


text:
ܘܲܢܦܲܩ̣ ܡ̣ܢ ܒܲܪܬ̣ ܨܸܗܝܘܿܢ ܟܠܹܗ ܗܸܕ݂ܪܵܗ̇: ܗܘ̤ܵܘ ܪܵܘܪ̈ܒ̣ܵܢܹܝܗ̇ ܐܲܝܟ݂ ܐܲܝ̈ܠܹܐ: ܘܠܵܐ ܐܸܫܟܲܚܘ ܡܲܪܥܝܼܬ̣ܵܐ: ܘܐܸܙܲܠ̣ܘ ܕܠܵܐ ܚܲܝܠܵܐ ܩܕ݂ܵܡ ܪܵܕ݂ܘܿܦܵܐ.


text:
ܐܸܬ̇ܕܲܟ݂ܪܲܬ̤ ܐܘܿܪܸܫܠܸܡ ܝܵܘ̈ܡܲܝ ܫܘܼܥܒܵܕ݂ܵܗ̇ ܘܡܲܪܕ̇ܘܼܬ̣ܵܗ̇: ܘܟ݂ܠܗܹܝܢ ܪ̈ܓ̣ܝܼܓ̣ܵܬ̣ܵܗ̇ ܕܲܗ̤ܘܲܝ̈ ܡ̣ܢ ܝܵܘ̈ܡܵܬ̣ܵܐ ܩܲܕ݂ܡܵܝܹ̈ܐ: ܟܲܕ݂ ܢܦܲܠ ܥܲܡܵܗ̇ ܒܝܲܕ݂ ܐܵܠܘܿܨܵܐ ܘܠܲܝܬ̇ ܠܵܗ̇ ܡܥܲܕ̇ܪܵܢܵܐ: ܚ̣ܙܵܐܘܼܗ̇ ܐܵܠܘܿܨܹ̈ܝܗ̇ ܘܲܓ̣ܚܸܟ݂ܘ ܥܲܠ ܬܒ̣ܵܪܵܗ̇.


text:
ܚܛܵܗܵܐ ܚܛܵܬ̤ ܐܘܿܪܸܫܠܸܡ: ܡܸܛܠ ܗܵܢܵܐ ܗܘ̤ܵܬ̣ ܢܸܕ̇ܬ̣ܵܐ: ܟܠܗܘܿܢ ܡܝܲܩܪ̈ܵܢܹܝܗ̇ ܨܲܥ̣ܪܘܼܗ̇ ܡܸܛܠ ܕܲܚܙܵܘ ܦܘܼܪܣܵܝܵܗ̇: ܐܵܦ ܗ̤ܝ ܐܸܬ̇ܬܲܢܚܲܬ̤: ܘܗܸܦܟܲܬ̤ ܠܒܸܣܬ̇ܪܵܗ̇.


text:
ܛܲܡܐܘܼܬ̣ܵܗ̇ ܒܲܫܦܘܿܠܹ̈ܝܗ̇ ܘܠܵܐ ܐܸܬ̇ܕܲܟ݂ܪܲܬ̤ ܚܲܪܬ̣ܵܗ̇: ܘܢܸܚܬܲܬ̤ ܬܸܫܒ̇ܘܿܚܬܵܗ̇ ܘܠܲܝܬ̇ ܠܵܗ̇ ܡܒܲܝܐܵܢܵܐ. ܚܙܝܼ ܡܵܪܝܵܐ ܫܘܼܥܒܵܕ݂ܝ ܕܐܸܬ̇ܬ̇ܪܝܼܡ ܒܥܸܠܕ̇ܒ̣ܵܒ̣ܵܐ.


text:
ܐܝܼܕ݂ܵܘ̈ܗܝ ܦܪܲܣ̣ ܐܵܠܘܿܨܵܐ ܥܲܠ ܟܠܗܹܝܢ ܪ̈ܓ̣ܝܼܓ̣ܵܬ̣ܵܗ̇: ܘܲܚܙܹ̇ܝܬ̣ ܥܲܡܡܹ̈ܐ ܕܥܲܠ̣ܘ ܠܡܲܩܕ̇ܫܵܟ݂: ܕܦܲܩܸܕ̇ܬ̇ ܕܠܵܐ ܢܸܥܠܘܿܢ ܒܲܟ݂ܢܘܼܫܬܵܟ݂.


text:
ܟܠܹܗ ܥܲܡܵܐ ܡܸܬ̇ܬܲܢܚܝܼܢ ܘܒ̣ܵܥܹ̇ܝܢ ܠܲܚܡܵܐ: ܝܲܗ̄ܒ̣ܘ ܪܸܓܲܬ̣ܗܘܿܢ ܒܡܹܐܟ݂ܘܼܠܬܵܐ ܠܡܲܦܢܵܝܘܼ ܢܲܦ̮ܫܵܐ: ܚܙܝܼ ܡܵܪܝܵܐ ܘܚܘܼܪ ܕܲܗܘܹ̇ܝܬ̣ ܙܲܠܝܼܠܬܵܐ.


text:
ܠܵܐ ܠܟ݂ܘܿܢ ܟܠ ܥܵܒ̣ܪ̈ܲܝ ܐܘܼܪܚܵܐ: ܐܸܣܬܲܟܲܠܘ ܘܲܚܙܵܘ: ܐܸܢ ܐܝܼܬ̣ ܟܹܐܒܵܐ ܐܲܝܟ݂ ܟܹܐܒ̣ܝ ܕܲܥ̣ܒܲܕ݂ ܠܝܼ ܡܵܪܝܵܐ: ܘܡܲܟ̇ܟܲܢܝ ܡܵܪܝܵܐ ܒܝܵܘܡܵܐ ܕܚܸܡܬ̣ܵܐ ܕܪܘܼܓ̣ܙܹܗ.


text:
ܡ̣ܢ ܡܪܵܘܡܵܐ ܫܲܕܲܪ ܢܘܼܪܵܐ ܒܓܲܪ̈ܡܲܝ ܘܐܲܚ̣ܬܲܢܝ: ܦ̣ܪܲܣ ܡܨܝܼܕ̇ܬܵܐ ܠܪܸ̈ܓ̣ܠܲܝ ܘܐܲܗܦܟܲܝܢܝ ܠܒܸܣܬܲܪܝ: ܘܝܲܗ̄ܒܲܢܝ ܠܚܲܪܒܵܐ ܘܟ݂ܠܝܘܿܡ ܕܵܘܝܵܐ ܐ̄ܢܵܐ.


text:
ܐܸܬ̇ܬ̇ܥܝܼܪܘ ܥܠܲܝ ܚܛܵܗܲܝ̈: ܘܒ̣ܐܝܼܕ݂ܵܘ̈ܗܝ ܐܸܣܬ̇ܪܸܓ̣ܘ ܢܝܼܪ̈ܵܘܗܝ ܥܲܠ ܨܵܘܪܝ: ܘܐܸܬ̣ܟ̇ܪܲܗ ܚܲܝܠܝ ܘܐܲܫܠ̱ܡܲܢܝ ܡܵܪܝܵܐ ܒܐܝܼܕ݂ܵܐ ܕܡܲܢ ܕܠܵܐ ܡܲܨܝܵܐ ܐ̄ܢܵܐ ܚܲܝܠܹܗ.


text:
ܟܒܲܫ ܟܠܗܘܿܢ ܥܲܫܝܼ̈ܢܲܝ ܡܵܪܝܵܐ ܒܓ̣ܵܘܝ: ܩ̣ܪܵܐ ܥܠܲܝ ܥܲܕ݂ܥܹܕ݂ܵܐ ܠܡܵܘܒܵܕ݂ܘܼ ܓܲܕ̇ܘܼ̈ܕܲܝ: ܡܲܥܨܲܪܬܵܐ ܕܵܫ̣ ܡܵܪܝܵܐ ܠܲܒ̣ܬ̣ܘܼܠܬܵܐ ܒܲܪܬ̣ ܝܑܼܗܘܼܕ݂ܵܐ.


text:
ܥܲܠ ܗܵܠܹܝܢ ܒܵܟ݂ܝܵܐ ܐ̄ܢܵܐ ܘܥܲܝ̈ܢܲܝ ܡܲܪ̈ܕ̇ܝܵܢ ܡܲـ̈ـܝܵܐ: ܕܐܲܪܚܸܩ̣ ܡܹܢܝ ܡܒܲܝܐܵܢܵܐ ܡܲܦܢܸܐ ܢܲܦ̮ܫܝ. ܗܘ̤ܵܘ ܒܢܲܝ̈ ܫܲܩܡܝܼܢ: ܡܸܛܠ ܕܲܥܫܸܢ ܒܥܸܠܕ̇ܒ̣ܵܒ̣ܵܐ.


text:
ܦܸܪܣܲܬ̤ ܨܸܗܝܘܿܢ ܐܝܼܕܹܝ̈ܗ̇ ܘܠܲܝܬ̇ ܠܵܗ̇ ܡܒܲܝܐܵܢܵܐ: ܦ̣ܩܲܕ݂ ܡܵܪܝܵܐ ܥܲܠ ܝܲܥܩܘܿܒ̣ ܘܚܲܕ݂ܪܘܼܗܝ ܐܵܠܘܿܨܵܘ̈ܗܝ: ܗܘ̤ܵܬ̣ ܐܘܿܪܸܫܠܸܡ ܢܸܕ̇ܬ̣ܵܐ ܒܲܝܢܵܬ̣ܗܘܿܢ.


text:
ܙܲܕ̇ܝܼܩ ܗ̄ܘܼ ܡܵܪܝܵܐ ܕܠܹܗ ܡܲܪܡ̇ܪܹܬ̣: ܫܡܲܥܘ ܟܠܟ݂ܘܿܢ ܥܲܡܡܹ̈ܐ ܘܲܚܙܵܘ ܟܹܐܒ̣ܝ: ܒܬ̣ܘܼ̈ܠܵܬ̣ܝ ܘܓܲܕ̇ܘܼ̈ܕܲܝ ܐܸܙܲܠ̣ܘ ܒܫܸܒ̣ܝܵܐ.


text:
ܩܪܹܝ̇ܬ̣ ܠܪ̈ܵܚܡܲܝ ܘܗܸܢܘܿܢ ܢܲܟ݂ܠܘܼܢܝ: ܟܵܗ̈ܢܲܝ ܘܩܲܫܝܼ̈ܫܲܝ ܣܵܦ̣ܘ ܒܓ̣ܵܘ: ܕܲܒ̣ܥ̣ܵܘ ܠܗܘܿܢ ܡܹܐܟ݂ܘܼܠܬܵܐ ܕܢܲܦܢܘܿܢ ܢܲܦ̮ܫܗܘܿܢ ܘܠܵܐ ܐܸܫܟ̇ܚ̣ܘ.


text:
ܚܙܝܼ ܡܵܪܝܵܐ: ܕܥܵܩܲܬ̤ ܠܝܼ: ܘܲܡܥܲܝ̈ ܐܸܬ̇ܕܲܠܲܚܘ ܐܸܬ̣ܗ̱ܦܸܟ݂ ܠܹܒ̇ܝ ܒܓ̣ܵܘܝ: ܡܸܛܠ ܕܲܡܡܲܪܡܵܪܘܼ ܡܲܪܡ̇ܪܹܬ̣ ܡ̣ܢ ܠܒܲܪ ܐܵܘܒ̇ܕܲܬ̤ ܚܲܪܒܵܐ: ܘܕܲܒ̣ܒܲܝܬܵܐ ܡܵܘܬܵܐ.


text:
ܫ̣ܡܲܥ ܕܡܸܬ̇ܬܲܢܚܵܐ ܐ̄ܢܵܐ: ܘܠܲܝܬ̇ ܠܝܼ ܡܒܲܝܐܵܢܵܐ. ܟܠܗܘܿܢ ܒܥܸܠܕ̇ܒ̣ܵܒܲܝ̈ ܫ̣ܡܲܥܘ ܒܒ̣ܝܼܫܬ̇ܝ: ܘܲܚܕ݂ܝܼܘ ܕܐܲܢ̄ܬ̇ ܥ̣ܒܲܕ̇ܬ̇ ܠܝܼ: ܐܝܬܵܐ ܝܵܘܡܵܐ ܕܲܩ̣ܪܲܝܬ̇ ܘܢܸܗܘܘܿܢ ܐܲܟ݂ܘܵܬ̣ܝ.


text:
ܬܸܥܘܿܠ ܟܠܵܗ̇ ܒܝܼܫܘܼܬ̣ܗܘܿܢ ܩܕ݂ܵܡܲܝܟ: ܛܲܪܸܦ ܐܸܢܘܿܢ ܐܲܝܟܲܢܵܐ ܕܛܲܪܸܦܬܵܢܝ ܥܲܠ ܟܠܗܘܿܢ ܚܛܵܗܲܝ̈: ܡܸܛܠ ܕܲܣ̈ܓ̣ܝܼ ܬܸܢܚܵܬ̣̈ܝ ܘܠܹܒ̇ܝ ܕܵܘܹܐ. ܕܬܲܪܬܹ̇ܝܢ.


text:
ܐܲܝܟܲܢܵܐ ܐܲܥܝܼܒ̣ ܡܵܪܝܵܐ ܒܪܘܼܓ̣ܙܹܗ ܠܒܲܪܬ̣ ܨܸܗܝܘܿܢ: ܐܲܪܡܝܼ ܡ̣ܢ ܫܡܲܝܵܐ ܠܐܲܪܥܵܐ ܬܸܫܒ̇ܘܿܚܬܹ̇ܗ ܕܝܼܣܪܵܝܹܠ: ܘܠܵܐ ܐܸܬ̇ܕ̇ܟܲܪ ܟܘܼܒ̣ܫܵܐ ܕܪܸ̈ܓ̣ܠܵܘܗܝ ܒܝܵܘܡܵܐ ܕܚܸܡܬ̣ܵܐ ܕܪܘܼܓ̣ܙܹܗ.


text:
ܛܲܒܲܥ̣ ܡܵܪܝܵܐ ܘܠܵܐ ܚܵܣ ܠܟ݂ܠܵܗ̇ ܕܲܝܪܹܗ ܕܝܲܥܩܘܿܒ̣: ܣܚܲܦ̣ ܒܚܸܡܬܹܗ ܠܟܲܪܟ݂ܵܐ ܕܒܲܪܬ̣ ܝܑܼܗܘܼܕ݂ܵܐ: ܐܲܪܡܝܼ ܥܲܠ ܐܲܪܥܵܐ ܩܛܝܼ̈ܠܹܝܗ̇ ܡܲܠܟܹ̇ܝ̈ܗ̇ ܘܪܵܘܪ̈ܒ̣ܵܢܹܝܗ̇.


text:
ܓܕܲܡ ܒܚܸܡܬ̣ܵܐ ܕܪܘܼܓ̣ܙܹܗ ܟܠܵܗ̇ ܩܲܪܢܹܗ ܕܝܼܣܪܵܝܹܠ: ܐܲܗܦܸܟ݂ ܝܲܡܝܼܢܹܗ ܠܒܸܣܬ̇ܪܹܗ ܡ̣ܢ ܩܕ݂ܵܡ ܒܥܸܠܕ̇ܒ̣ܵܒ̣ܵܐ: ܘܲܫܒܲܩ̣ ܢܘܼܪܵܐ ܒܝܲܥܩܘܿܒ̣: ܘܫܲܠܗܹܒ̣ܝܼܬ̣ܵܐ ܐܸܟ݂ܠܲܬ̤ ܐܝܼܕ݂ܵܘܗܝ.


text:
ܡ̣ܠܵܐ ܩܸܫܬܹ̇ܗ ܐܲܝܟ݂ ܐܵܠܘܿܨܵܐ: ܐܲܩܝܼܡ ܝܲܡܝܼܢܹܗ ܐܲܝܟ݂ ܒܥܸܠܕ̇ܒ̣ܵܒ̣ܵܐ: ܘܩܲܛܸܠ ܟܠ ܪܸܓܲܬ̣ ܥܲܝܢܹ̈ܐ ܒܡܲܫܟ̇ܢܵܐ ܕܒܲܪܬ̣ ܨܸܗܝܘܿܢ: ܘܐܸܫܲܕ݂ ܐܲܝܟ݂ ܢܘܼܪܵܐ ܪܘܼܓ̣ܙܹܗ.


text:
ܗܘ̤ܵܐ ܡܵܪܝܵܐ ܒܥܸܠܕ̇ܒ̣ܵܒ̣ܵܐ ܘܛܲܒ̇ܥܹܗ ܠܝܼܣܪܵܝܹܠ: ܘܛܲܒܲܥ̣ ܟܠܗܹܝܢ ܣܵܚܪ̈ܵܬܹܗ ܘܚܲܒܸ̇ܠ̣ ܟܲܪ̈ܟ݂ܵܘ̈ܗܝ. ܘܐܲܣܓ̇ܝܼ ܒܒܲܪܬ̣ ܝܑܼܗܘܼܕ݂ܵܐ ܬܘܼܢܵܝܵܐ ܘܐܘܿܠ̈ܝܵܬ̣ܵܐ.


text:
ܘܲܥ̣ܩܲܪ ܐܲܝܟ݂ ܓܲܢܬ̣ܵܐ ܡܛܲܠܬ̣ܵܗ̇: ܘܚܲܒܸ̇ܠ̣ ܥܲܕ݂ܥܹܕܹܝ̈ܗ̇: ܘܐܲܛܥܝܼ ܡܵܪܝܵܐ ܡ̣ܢ ܨܸܗܝܘܿܢ ܥܲܕ݂ܥܹܕܹ̈ܐ ܘܫܲܒ̇ܬ̣ܵܐ: ܘܐܲܣܠܝܼ ܒܚܸܡܬ̣ܵܐ ܕܪܘܼܓ̣ܙܹܗ ܡܲܠ̈ܟܹ̇ܐ ܘܟ݂ܵܗ̈ܢܹܐ.


text:
ܛ̣ܥܵܐ ܡܵܪܝܵܐ ܡܲܩܕ̇ܫܹܗ: ܘܐܲܣܠܝܼ ܡܲܕ݂ܒ̇ܚܹܗ: ܘܐܲܫܠܸܡ̣ ܒܐܝܼܕ݂ܵܐ ܕܲܒ̣ܥܸܠܕ̇ܒ̣ܵܒܹ̈ܐ ܫܘܼܪܹ̈ܐ ܕܣܵܚܪ̈ܵܬ̣ܵܗ̇: ܩܵܠܵܐ ܝܲܗ̄ܒ̣ܘ ܒܒܲܝܬܹ̇ܗ ܕܡܵܪܝܵܐ ܐܲܝܟ݂ ܕܲܒ̣ܝܵܘܡܵܐ ܕܥܲܕ݂ܥܹܕ݂ܵܐ.


text:
ܐܸܬ̣ܚܲܫܲܒ̣ ܡܵܪܝܵܐ ܠܲܡܚܲܒܵܠܘܼ ܫܘܼܪܹ̈ܐ ܕܒܲܪܬ̣ ܨܸܗܝܘܿܢ: ܐܲܪܡܝܼ ܚܘܼܛܵܐ ܘܠܵܐ ܐܲܗܦܸܟ݂ ܐܝܼܕܹܗ ܡ̣ܢ ܛܘܼܒܵܥܵܗ̇: ܘܐܵܘܬܸ̇ܒ̣ ܒܐܒ̣ܠܵܐ ܚܲܝ̈ܠܹܗ: ܘܫܘܼܪܹ̈ܝܗ̇ ܐܲܟ݂ܚ̄ܕ݂ܵܐ ܨܕ݂ܵܘ.


text:
ܛܲܒܲܥ̣ܘ ܒܐܲܪܥܵܐ ܬܲܪ̈ܥܹܝܗ̇: ܐܵܘܒܸ̇ܕ݂ܘ ܘܬܲܒܲܪܘ ܣܘܼܟ̇ܪܹ̈ܝܗ̇: ܡܲܠ̈ܟܹ̇ܝܗ̇ ܘܪܵܘܪ̈ܒ̣ܵܢܹܝܗ̇ ܒܥܲܡܡܹ̈ܐ: ܠܲܝܬ̇ ܢܵܡܘܿܣܵܐ: ܘܐܵܦ ܢܒ̣ܝܹ̈ܝܗ̇ ܠܵܐ ܐܸܫ̣ܟܲܚܘ ܚܸܙܘܵܐ ܡ̣ܢ ܡܵܪܝܵܐ.


text:
ܝܸܬܸܒ̣ܘ ܒܐܲܪܥܵܐ ܘܲܫܬܸܩ̣ܘ ܩܲܫܝܼܫܹ̈ܐ ܕܒܲܪܬ̣ ܨܸܗܝܘܿܢ: ܐܲܪܡܝܼܘ ܥܲܦܪܵܐ ܒܪܹ̈ܫܲܝܗܘܿܢ ܘܐܸܬ̣ܟ̇ܒܸܢܘ ܣܲܩܹ̈ܐ: ܣ̣ܡܲܟ݂ ܠܐܲܪܥܵܐ ܪܹ̈ܫܲܝܗܹܝܢ ܒܬ̣ܘܼ̈ܠܵܬ̣ܵܐ ܕܐܘܿܪܸܫܠܸܡ.


text:
ܚ̣ܫܸܟ݂ ܒܕܸܡܥܹ̈ܐ ܥܲܝ̈ܢܲܝ ܘܐܸܬ̇ܕܲܠܲܚܘ ܡܥܲܝ̈: ܐܸܬ̣ܗ̱ܦܸܟ݂ ܠܐܲܪܥܵܐ ܐܝܼܩܵܪܝ ܥܲܠ ܬܒ̣ܵܪܵܗ̇ ܕܒܲܪܬ̣ ܥܲܡܝ: ܟܲܕ݂ ܐܸܬ̇ܛܲܪܲܦܘ ܛܠܵܝܹ̈ܐ ܘܝܲܠܘܼ̈ܕܹܐ ܒܫܘܼܩܹܝ̈ܗ̇ ܕܲܩܪܝܼܬ̣ܵܐ.


text:
ܠܐܸܡ̈ܗܵܬ̣ܗܘܿܢ ܐܵܡ̇ܪܝܼܢ: ܐܲܝܟܵܘ ܥܒ̣ܘܼܪܵܐ ܘܚܲܡܪܵܐ ܘܡܸܫܚܵܐ: ܟܲܕ݂ ܐܸܬ̇ܛܲܪܲܦܘ ܐܲܝܟ݂ ܩܛܝܼ̈ܠܹܐ ܒܫܘܼܩܹܝ̈ܗ̇ ܕܲܩܪܝܼܬ̣ܵܐ: ܟܲܕ݂ ܐܸܬ̣ܐ̱ܫܸܕ݂ ܢܲܦ̮̈ܫܵܬ̣ܗܘܿܢ ܒܥܘܼܒܵܐ ܕܐܸܡ̈ܗܵܬ̣ܗܘܿܢ.


text:
ܡܵܢܵܐ ܐܹܣܲܗܕܹܟ݂ܝ ܘܲܠܡܲܢ ܐܹܕܲܡܸܐ ܠܹܟ݂ܝ ܒܲܪܬ̣ ܐܘܿܪܸܫܠܸܡ: ܡ̣ܢ ܐܹܦܲܚܸܡ ܠܹܟ݂ܝ ܘܐܹܒܲܝܐܹܟ݂ܝ ܒܬ̣ܘܼܠܬܵܐ ܒܲܪܬ̣ ܨܸܗܝܘܿܢ: ܕܲܣܓܝܼ ܐܲܝܟ݂ ܝܲܡܵܐ ܬܒ̣ܵܪܹܟ݂ܝ ܡܲܢ̣ܘܼ ܢܸܣܟ̇ܘܿܪ.


text:
ܢܒܲܝܲܝ̈ܟ̇ܝ ܚ̣ܙܵܘ ܠܹܟܝ ܕܲܓܵܠܘܼܬ̣ܵܐ ܘܡܲܛܥ̱ܝܵܢܘܼܬ̣ܵܐ: ܘܠܵܐ ܓ̣ܠܵܘ ܠܹܟ݂ܝ ܥܲܠ ܚܛܵܗܲܝ̈ܟ̇ܝ ܕܲܬ̇ܬ̣ܘܼܒ̣ܝܼܢ. ܘܐܲܗܦܸܟ݂ ܫܒ̣ܝܼܬܹܟ݂ܝ: ܘܲܚ̣ܙܵܘ ܠܹܟ݂ܝ ܢܒ̣̈ܝܼܵܘܵܬ̣ܵܐ ܕܲܓܵܠܵـ̈ـܬ̣ܵܐ ܘܡܲܛܥ̱ܝܵܢ̈ܝܵܬ̣ܵܐ.


text:
ܛܲܪܸܦ̣ܘ ܥܠܲܝܟ̇ܝ ܐܝܼܕܲܝ̈ܗܘܿܢ ܟܠ ܥܵܒ̣ܪ̈ܲܝ ܐܘܼܪܚܵܐ: ܐܫܪܸܩ̣ܘ ܘܐܲܢܝܼܕ݂ܘ ܪܹ̈ܫܲܝܗܘܿܢ ܥܲܠ ܒܲܪܬ̣ ܐܘܿܪܸܫܠܸܡ: ܘܐܸܡܲܪܘ: ܗܵܕܲܐ ܗ̄ܝܼ ܩܪܝܼܬ̣ܵܐ ܕܐܵܡ̇ܪܝܼܢ ܗ̄ܘܼܵܘ ܓܡܝܼܪܲܬ̤ ܫܘܼܦܪܵܐ ܘܚܲܕ݂ܘܼܬ̣ܵܐ ܕܟ݂ܠܵܗ̇ ܐܲܪܥܵܐ.


text:
ܥ̣ܒܲܕ݂ ܡܵܪܝܵܐ ܡܸܕܸ̇ܡ ܕܐܸܬ̣ܚܲܫܲܒ̣: ܘܫܲܡ̣ܠܝܼ ܡܸܠܬܹܗ: ܐܲܝܟ݂ ܕܲܦ̣ܩܲܕ݂ ܡ̣ܢ ܝܵܘ̈ܡܵܬ̣ܵܐ ܩܲܕ݂ܡܵܝܹ̈ܐ: ܣܲܚܦܵܗ̇ ܘܠܵܐ ܚܵܣ: ܘܐܲܚܕ̇ܝܼ ܥܠܲܝܟ̇ܝ ܒܥܸܠܕ̇ܒ̣ܵܒܹ̈ܐ: ܘܐܲܪܝܼܡ ܩܲܪܢܵܐ ܕܐܵܠܘܿܨܲܝ̈ܟ̇ܝ.


text:
ܦܬܲܚ̣ܘ ܥܠܲܝܟ̇ܝ ܦܘܼܡܗܘܿܢ ܟܠܗܘܿܢ ܒܥܸܠܕ̇ܒ̣ܵܒܲܝ̈ܟ̇ܝ: ܐܲܫܪܸܩ̣ܘ ܘܚܲܪܸܩ̣ܘ ܫܸܢܲܝ̈ܗܘܿܢ: ܘܐܵܡ̇ܪܝܼܢ ܒܠܲܥܢܵܗ̇: ܒܪܲܡ ܗܵܢܵܘ ܝܵܘܡܵܐ ܕܣܲܟ̇ܝܼܢ: ܐܸܫܟܲܚܢ ܘܲܚܙܲܝܢ.


text:
ܓܥ̣ܵܐ ܠܸܒ̇ܗܘܿܢ ܠܘܵܬ̣ ܡܵܪܝܵܐ ܕܫܘܼܪܹ̈ܐ ܕܒܲܪܬ̣ ܨܸܗܝܘܿܢ: ܐܲܪܕܵܝ ܐܲܝܟ݂ ܢܲܚܠܵܐ ܕܸܡ̱ܥܬܹܟ݂ܝ ܒܐܝܼܡܵܡܵܐ ܘܲܒ̣ܠܸܠܝܵܐ: ܠܵܐ ܬܸܬ̇ܠܝܼܢ ܠܹܟܝ ܦܘܼܝܵܓ̣ܵܐ: ܘܠܵܐ ܬܸܫܠܸܐ ܒܵܒܲܬ̤ ܥܲܝܢܹܟ݂ܝ.


text:
ܩܘܼܡܝ ܫܲܒܲܚܝ ܒܠܸܠܝܵܐ ܒܪܹܫ ܡܲܛܲܪܬܵܐ: ܐܲܫܘܿܕ݂ܝ ܐܲܝܟ݂ ܡܲـ̈ـܝܵܐ ܠܹܒ̇ܟ݂ܝ ܠܘܼܩܒܲܠ ܐܲܦܲܝ̈ ܡܵܪܝܵܐ: ܐܲܪܝܼܡܝ ܠܘܵܬܹܗ ܐܝܼܕܲܝ̈ܟ̇ܝ ܥܲܠ ܢܲܦ̮̈ܫܵܬ̣ܵܐ ܕܝܲܠܘܼܕܲܝ̈ܟ̇ܝ: ܕܡܸܬ̇ܛܲܪܦܝܼܢ ܠܟܲܦܢܵܐ ܒܪܹܫ ܟܠܗܘܿܢ ܫܘܼܩܹ̈ܐ:


text:
ܚܙܝܼ ܡܵܪܝܵܐ ܘܚܘܼܪ ܠܡܲܢ ܥ̣ܒܲܕܬ̇ ܗܵܟܲܢܵܐ: ܐܹܝܢ ܢܹܐܟ݂̈ܠܵܢ ܢܸܫܹ̈ܐ ܦܹܐܪ̈ܲܝܗܹܝܢ ܘܝܲܠܘܼ̈ܕܹܐ ܕܡܸܫܬܲܩܦܝܼܢ: ܐܹܝܢ ܢܸܬ̣ܩ̄ܛܸܠ ܒܡܲܫܟ̇ܢܹܗ ܕܡܵܪܝܵܐ ܟܵܗܢܵܐ ܘܲܢܒ̣ܝܼܵܐ.


text:
ܫܟܸܒ̣ܘ ܥܲܠ ܐܲܪܥܵܐ ܒܫܘܼܩܹ̈ܐ ܛܠܵܝܹ̈ܐ ܘܣܵܒܹ̈ܐ: ܒܬܘܼ̈ܠܵܬ̣ܝ ܘܓܲܕ̇ܘܼ̈ܕܲܝ ܢܦܲܠ̣ܘ ܒܚܲܪܒܵܐ: ܩܲܛܸܠܬ̇ ܒܝܵܘܡܵܐ ܕܪܘܼܓ̣ܙܵܟ݂: ܛܲܒܲܚ̣ܬ̇ ܘܠܵܐ ܚܵܣܬ̇.


text:
ܩܸܪܲܝܬ̇ ܐܲܝܟ݂ ܝܵܘܡܵܐ ܕܥܲܕ݂ܥܹܕܵܐ ܒܥܸܠܕ̇ܒ̣ܵܒܲܝ̈ ܡ̣ܢ ܚܕ݂ܵܪܲܝ: ܘܠܵܐ ܗܘ̤ܵܐ ܒܝܵܘܡܵܐ ܕܪܘܼܓ̣ܙܹܗ ܕܡܵܪܝܵܐ ܦܠܝܼܛܵܐ ܘܲܣܪܝܼܕ݂ܵܐ: ܕܫܸܩܠܹ̇ܬ̣ ܘܪܲܒ̇ܝܹܬ̣ ܒܥܸܠܕ̇ܒ̣ܵܒܲܝ̈ ܓܲܡܲܪܘ ܐܸܢܘܿܢ.


text:
ܐܲܝܟܲܢܵܐ ܡܸܣܬ̇ܠܹܐ ܕܲܗܒ̣ܵܐ ܛܵܒ̣ܵܐ: ܘܫܵܢܹ̇ܐ ܨܘܼܒ̣ܥܵܐ ܫܲܦܝܼܪܵܐ: ܡܸܫ̈ܬܲܕ݂ܝܵܢ ܟܹܐܦܹ̈ܐ ܕܩܘܼܕ݂ܫܵܐ ܒܪܹܫ ܟܠܗܘܿܢ ܫܘܼܩܹ̈ܐ.


text:
ܒܢܲܝ̈ ܨܸܗܝܘܿܢ ܝܲܩܝܼܪܹ̈ܐ ܕܲܡܝܲܬ̇ܪܝܼܢ ܗ̄ܘܼܵܘ ܡ̣ܢ ܟܹܐܦܹ̈ܐ ܛܵܒ̣ܵـ̈ـܬ̣ܵܐ: ܐܲܝܟܲܢܵܐ ܐܸܬ̣ܚ̄ܫܸܒ̣ܘ ܐܲܝܟ݂ ܡܵܐܢܹ̈ܐ ܕܚܸܨܦܵܐ: ܥܒ̣ܵܕ݂ ܐܝܼ̈ܕܲܝܵܐ ܕܦܲܚܵܪܵܐ.


text:
ܓܠܲܝ̈ ܐܲܝܟ݂ ܝܵܪܘܿܪܹ̈ܐ ܬܕܲܝܗܹܝ̈ܢ: ܘܐܲܝܢܸܩ ܓܪ̈ܲܝܗܹܝܢ. ܗܘ̤ܵܬ̣ ܥܲܡܝ ܠܲܡܚܘܿܬ̣ܵܐ ܕܠܲܝܬ̇ ܠܵܗ̇ ܐܵܣܝܘܼܬ̣ܵܐ: ܘܐܲܝܟ݂ ܢܲܥܵܡܵܐ ܒܡܲܕ݂ܒ̇ܪܵܐ.


text:
ܕܒܸܩ ܠܸܫܵܢܹܗ ܕܝܲܥܩܘܿܒ̣ ܕܝܲܠܘܼܕ݂ܵܐ ܠܲܫܡܲܝ̈ ܚܸܟܹ̇ܗ ܒܨܲܗܝܵܐ: ܛܠܵܝܹ̈ܐ ܫܐܸܠ̣ܘ ܠܲܚܡܵܐ: ܘܠܲܝܬ̇ ܕܩܵܨܹ̇ܐ ܘܝܵܗܹ̇ܒ̣ ܠܗܘܿܢ.


text:
ܗܵܢ̇ܘܿܢ ܕܐܵܟ݂ܠܝܼܢ ܗ̄ܘܼܵܘ ܦܘܼܢܵܩܹ̈ܐ: ܗܵܐ ܣܝܼܡܝܼܢ ܒܫܘܼܩܹ̈ܐ. ܕܐܸܬ̣ܪܲܒ̇ܝܼܘ ܥܲܠ ܙܚܘܿܪ̈ܝܵܬ̣ܵܐ: ܗܵܐ ܕܵܡ̇ܟ̇ܝܼܢ ܒܩܸܩ̈ܠܵܬ̣ܵܐ.


text:
ܘܲܣܓ̣ܝܼ ܥܵܘܼܠܵܗ̇ ܕܒܲܪܬ̣ ܥܲܡܝ ܡ̣ܢ ܚܛܝܼܬ̣ܵܗ̇ ܕܲܣܕ݂ܘܿܡ: ܕܐܸܬ̣ܗܲܦܟܲܬ̤ ܡ̣ܢ ܫܸܠܝܵܐ ܘܠܵܐ ܠܐ̈ܝܼ ܒܵܗ̇ ܐܝܼ̈ܕܲܝܵܐ.


text:
ܙܟ݂ܝܼܘ ܢܙܝܼܪܹ̈ܝܗ̇ ܡ̣ܢ ܬܲܠܓܵܐ: ܘܲܚܘܲܪܘ ܡ̣ܢ ܚܲܠܒ̣ܵܐ ܒܡܲܪ̈ܗܝܵܬ̣ܗܘܿܢ: ܣ̣ܡܲܩܘ ܓܲܪ̈ܡܲܝܗܘܿܢ ܡ̣ܢ ܣܲܪܕ̇ܘܿܢ ܘܡ̣ܢ ܣܲܦܝܼܠܵܐ ܓܘܼܫ̱ܡܗܘܿܢ.


text:
ܚܫܸܟ݂ ܡ̣ܢ ܫܘܼܚܵܪܹ̈ܐ ܚܸܙ̱ܘܗܘܿܢ: ܘܠܵܐ ܐܸܬ̣̱ܝܼܕܲܥܘ ܒܫܘܼܩܹ̈ܐ: ܩܦܘܿܕ݂ ܡܸܫܟ̇ܗܘܿܢ ܥܲܠ ܓܲܪ̈ܡܲܝܗܘܿܢ: ܝܼܒܸܫ̣ ܘܲܗܘ̤ܵܐ ܐܲܝܟ݂ ܩܲܝܣܵܐ.


text:
ܛܵܒ̣ܝܼܢ ܗ̄ܘܼܵܘ ܩܛܝܼ̈ܠܲܝ ܚܲܪܒܵܐ ܡ̣ܢ ܩܛܝܼܠܲܝ̈ ܟܲܦܢܵܐ: ܕܕ݂ܵܒ̣ܘ ܐܲܝܟ݂ ܗܵܢ̇ܘܿܢ ܕܲܡܡܲܚܹܝܢ ܘܲܫܕܹܝܢ ܒܚܲܩܠܵܐ.


text:
ܫܲܡܠܝܼ ܡܵܪܝܵܐ ܚܸܡܬܹܗ: ܘܐܸܫܲܕ݂ ܚܸܡܬ̣ܵܐ ܕܪܘܼܓ̣ܙܹܗ: ܘܲܫܒܲܩ ܢܘܼܪܵܐ ܒܨܸܗܝܘܿܢ: ܘܫܲܠܗܹܒ̣ܝܼܬ̣ܵܐ ܐܸܟ݂ܠܲܬ̤ ܫܲܬ̣ܐ̱ܣܹ̈ܝܗ̇.


text:
ܠܵܐ ܗܲܝܡܸܢܘ ܡܲܠ̈ܟܹ̇ܐ ܕܐܲܪܥܵܐ: ܘܟ݂ܠܗܘܿܢ ܥܵܡܘܿܪܹ̈ܝܗ̇ ܕܬܸܒܹܝܠ: ܕܐܵܬܹ̇ܐ ܘܥܵܐܹ̇ܠ ܒܥܸܠܕ̇ܒ̣ܵܒ̣ܵܐ ܘܐܵܠܘܿܨܵܐ ܒܬܲܪ̈ܥܹܝܗ̇ ܕܐܘܿܪܸܫܠܸܡ.


text:
ܦܪܘܿܩ ܡܸܢܗܘܿܢ: ܘܛܲܡܹ̈ܐܐ ܩܪܵܘ ܐܸܢܘܿܢ. ܥܒܲܪܘ ܥܒܲܪܘ ܘܠܵܐ ܬܸܬ̣ܩܲܪܒ̣ܘܼܢ ܠܗܘܿܢ: ܡܸܛܠ ܕܐܲܪܓܸ̇ܙܘ ܐܵܦ ܐܸܬ̇ܛܲܪܲܦܘ: ܐܸܡܲܪܘ ܒܹܝܬ̣ ܥܲܡܡܹ̈ܐ ܕܬ̣ܘܼܒ̣ ܠܵܐ ܢܵܘܣܦܘܼܢ ܠܡܸܥܡܲܪ.


text:
ܥܲܕ݂ ܩܵܝܡ̇ܝܼܢ ܚ̄ܢܲܢ ܚ̣ܫܸܟ݂ ܥܲܝܢܲܝ̈ܢ ܡ̣ܢ ܥܘܼܕ݂ܪܵܢܲܢ: ܣܪܝܼܩܵܐܝܼܬ̣ ܕܵܩ̣ܘ ܕܵܘ̈ܩܲܝܢ ܠܘܵܬ̣ ܥܲܡܵܐ ܕܠܵܐ ܦܵܪܹܩ.


text:
ܦܲܪܨܘܿܦܹܗ ܕܡܵܪܝܵܐ ܦܲܠܸܓ̣ ܐܸܢܘܿܢ: ܘܠܵܐ ܢܵܘܣܸܦ ܠܲܡܚܵܪ ܒܗܘܿܢ: ܒܐܲܦܲܝ̈ ܟܵܗ̈ܢܹܐ ܠܵܐ ܢܣܲܒ̣ܘ: ܘܥܲܠ ܣܵܒܹ̈ܐ ܠܵܐ ܪܲܚܸܡ̣ܘ.


text:
ܪܘܼܚܵܐ ܕܐܲܦܲܝ̈ܢ ܡܫܝܼܚܹܗ ܕܡܵܪܝܵܐ: ܐܸܬ̇ܬ̇ܚܸܕ݂ ܒܓ̣ܘܼܡܵܨܗܘܿܢ: ܗܵܘܿ ܕܐܸܡܲܪܢ ܕܲܒ̣ܛܸܠܵܠܹܗ ܢܸܚܹܐ ܒܹܝܬ̣ ܥܲܡܡܹ̈ܐ.


text:
ܓܡܲܪܘ ܚܛܵܗܲܝ̈ܟ̇ܝ ܒܲܪܬ̣ ܨܸܗܝܘܿܢ: ܬܘܼܒ̣ ܠܵܐ ܢܵܘܣܸܦ ܠܲܡܓܲܠܵܝܘܼܬܹܟ݂ܝ ܐܸܬ̣ܦܩܸܕ݂ܘ ܚܵܘܒܲܝ̈ܟ̇ܝ ܒܲܪܬ̣ ܐܲܕ݂ܘܿܡ: ܘܐܸܬ̣ܓ̇ܠܝܼܘ ܚܛܵܗܲܝ̈ܟ̇ܝ.


text:
ܦܸܚܡܵܐ ܕܐܸܓܲܪܬܵܐ ܕܫܲܕܲܪ ܐܹܪܲܡܝܵܐ ܠܲܫ̈ܒܲܝܵܐ ܕܐܸܫܬ̇ܒ̣ܝܼܘ ܠܒܵܒܹܠ: ܕܲܫܒ̣ܵܐ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܠܲܡܚܵܘܵܝܘܼ ܐܸܢܘܿܢ ܐܲܝܟ݂ ܕܐܸܬ̣ܦܩܸܕ݂ ܡ̣ܢ ܡܵܪܝܵܐ. ܡܸܛܠ ܚܛܵܗܹ̈ܐ ܕܲܚ̣ܛܲܝܬ̇ܘܿܢ ܩܕ݂ܵܡ ܡܵܪܝܵܐ ܐܸܫܬ̇ܒ̣ܝܼܬ̇ܘܿܢ ܠܒ̣ܵܒܹܠ: ܡ̣ܢ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ.


text:
ܡܵܐ ܕܥܲܠ̣ܬ̇ܘܿܢ ܠܒ̣ܵܒܹܠ: ܬܸܗܘܘܿܢ ܬܲܡܵܢ ܫܢܲـ̈ـܝܵܐ ܣܲܓ̇ܝܼܵܐ̈ܬ̣ܵܐ ܘܙܲܒ̣ܢܵܐ ܢܲܓ̇ܝܼܪܵܐ ܥܕܲܡܵܐ ܠܫܲܒ̣ܥܝܼܢ ܫܢ̈ܝܼܢ. ܘܡ̣ܢ ܒܵܬܲܪ ܫܲܒ̣ܥܝܼܢ ܫܢܝܼ̈ܢ ܐܲܦܸܩܟ݂ܘܿܢ ܡ̣ܢ ܬܲܡܵܢ ܒܲܫܠܵܡܵܐ.


text:
ܗܵܫܵܐ ܕܹܝܢ ܗܵܐ ܚܵܙܹ̇ܝܢ ܐ̄ܢܬ̇ܘܿܢ ܒܒ̣ܵܒܹܠ ܐܲܠܵܗܹ̈ܐ ܕܣܹܐܡܵܐ ܘܲܕ̇ܕܲܗܒ̣ܵܐ ܘܲܕ݂ܩܲܝܣܵܐ ܘܲܕ݂ܟܹܐܦܹ̈ܐ: ܕܡܸܫܬܲܩܠܝܼܢ ܥܲܠ ܟܲܬ̣̈ܦܵܬ̣ܵܐ: ܘܲܡܚܵܘܹ̇ܝܢ ܕܸܚ̈ܠܵܬ̣ܵܐ ܠܥܲܡܡܹ̈ܐ.


text:
ܐܸܙܕܲܗ̄ܪܘ ܗܵܟܹܝܠ ܕܲܠܡܵܐ ܐܵܦ ܐܲܢ̄ܬ̇ܘܿܢ ܬܸܬ̇ܕܲܡܘܿܢ ܠܗܘܿܢ ܠܥܲܡܡܹ̈ܐ. ܠܵܐ ܬܸܕ݂ܚ̄ܠܘܼܢ ܡܸܢܗܘܿܢ: ܘܠܵܐ ܬܙܘܼܥܘܼܢ.


text:
ܟܲܕ݂ ܬܸܚܙܘܿܢ ܟܸܢܫܹ̈ܐ ܣܲܓ̇ܝܼ̈ܐܹܐ ܩܕ݂ܵܡܲܝܗܘܿܢ ܘܒܸܣܬܲܪܗܘܿܢ ܕܣܵܓ̣ܕ̇ܝܼܢ ܠܗܘܿܢ: ܐܸܠܵܐ ܐܸܡܲܪܘ ܐܲܢ̄ܬ̇ܘܿܢ ܒܬܲܪ̈ܥܝܵܬ̣ܟ݂ܘܿܢ: ܠܵܟ݂ ܗ̄ܘܼ ܡܵܪܝܵܐ ܘܵܠܹ̇ܐ ܠܡܸܣܓܲܕ݂ ܒܲܠܚܘܿܕ݂.


text:
ܠܸܫܵܢܵܐ ܓܹܝܪ ܐܝܼܬ̣ ܠܗܘܿܢ ܕܲܓ̣ܠܝܼܦ ܒܝܲܕ݂ ܢܲܓܵܪܵܐ. ܘܲܩܪܝܼܡܝܼܢ ܒܕܲܗܒ̣ܵܐ ܘܲܒ̣ܣܹܐܡܵܐ. ܘܠܵܐ ܡܸܫܟ̇ܚܝܼܢ ܠܲܡܡܲܠܵܠܘܼ. ܡܸܛܠ ܕܲܣܪ̈ܝܼܩܹܐ ܐܸܢܘܿܢ ܘܡܝܼ̈ܬܹܐ.


text:
ܘܚܵܫܠܝܼܢ ܟܠܝܼ̈ܠܹܐ: ܘܣܵܝ̇ܡܝܼܢ ܒܪܹ̈ܫܹܐ ܕܐܲܠܵܗܲܝ̈ܗܘܿܢ. ܝܼܕ݂ܝܼܥܵܐ ܗ̄ܝܼ ܕܹܝܢ ܕܡܵܐ ܕܟ݂ܘܼܡܪ̈ܲܝܗܘܿܢ ܒܵܣܡܝܼܢ: ܡܪܝܼܡܝܼܢ ܕܲܗܒ̣ܵܐ ܘܣܹܐܡܵܐ ܡ̣ܢ ܐܲܠܵܗܲܝ̈ܗܘܿܢ: ܘܲܥܠܲܝܗܘܿܢ ܡܲܦܩܝܼܢ.


text:
ܘܝܵܗ̄ܒ̇ܝܼܢ ܡܸܢܹܗ ܡ̣ܢ ܥܒ̣ܵܕ݂ܵܐ ܠܙܵܢܝܼܬ̣ܵܐ. ܘܲܡܨܲܒ̇ܬ̣ܝܼܢ ܠܗܘܿܢ ܐܲܝܟ݂ ܒܢܲܝ̈ܢܵܫܵܐ ܒܲܠܒ̣ܘܼܫܹ̈ܐ: ܠܐܲܠܵܗܹ̈ܐ ܕܕܲܗܒ̣ܵܐ ܘܲܕ݂ܣܹܐܡܵܐ ܘܲܕ݂ܩܲܝܣܵܐ.


text:
ܘܫܲܒ̣ܛܵܐ ܐܲܚܝܼܕ݂ ܐܲܝܟ݂ ܓܲܒ̣ܪܵܐ ܕܲܝܵܢܵܐ ܕܐܲܬ̣ܪܵܐ: ܗܵܢܵܐ ܕܠܲܐܝܠܹܝܢ ܕܚܵܛܹ̇ܝܢ ܒܹܗ ܠܡܵܘܒܵܕ݂ܘܼ ܠܵܐ ܡܸܫܟܲܚ.


text:
ܘܐܲܚܝܼܕ݂ ܚܲܪܒܵܐ ܒܝܲܡܝܼܢܹܗ: ܘܢܵܪܓܵܐ ܒܣܸܡܵܠܹܗ. ܘܢܲܦ̮ܫܹܗ ܡ̣ܢ ܩܪܵܒ̣ܵܐ ܘܡ̣ܢ ܠܸܣܛܵܝܹ̈ܐ ܠܵܐ ܡܸܫܟܲܚ ܠܲܡܫܵܘܙܵܒ̣ܘܼ ܕܡ̣ܢ ܗܵܠܹܝܢ ܢܸܬ̣ܝܲܕ݂ܥܘܼܢ ܕܠܵܐ ܗܘ̤ܵܘ ܐܲܠܵܗܹ̈ܐ. ܠܵܐ ܬܸܕ݂ܚ̄ܠܘܼܢ ܠܗܘܿܢ.


text:
ܗܵܟܲܢܵܐ ܐܸܢܘܿܢ ܐܲܠܵܗܲܝ̈ܗܘܿܢ. ܙܵܩ̇ܦܝܼܢ ܠܗܘܿܢ ܒܒ̣ܵـ̈ـܬܹ̇ܐ. ܥܝܢܲܝ̈ܗܘܿܢ ܡܲܠ̈ܝܵܢ ܥܲܦܪܵܐ: ܡ̣ܢ ܚܸܠܵܐ ܕܪܸ̈ܓ̣ܠܲܝܗܘܿܢ ܕܐܲܝܠܹܝܢ ܕܥܵܐܠܝܼܢ ܘܲܕ݂ܢܵܦܩܝܼܢ.


text:
ܘܐܲܝܟ݂ ܐ̄ܢܵܫ ܕܡܸܬ̣ܚܲܝܲܒ̣ ܡ̣ܢ ܡܲܠܟܵܐ: ܗܵܟܲܢܵܐ ܡܬܲܚܡܝܼܢ ܕܪ̈ܵܥܲܝܗܘܿܢ ܐܲܝܟ݂ ܡܚܲܝ̈ܒܹܐ ܠܡܵܘܬܵܐ. ܒܵܬܲܝ̈ܗܘܿܢ ܡܫܲܪܪܝܼܢ ܟܘܼܡܪ̈ܲܝܗܘܿܢ. ܘܐܵܚܕ̇ܝܼܢ ܒܣܘܼܟ̇ܪܹ̈ܐ ܘܲܒ̣ܡܘܼܟ݂̈ܠܹܐ: ܕܠܵܐ ܢܸܓ̣ܢܒ̣ܘܼܢ ܐܸܢܘܿܢ ܠܸܣܛܵܝܹ̈ܐ.


text:
ܐܝܼܬܲܝܗܘܿܢ ܕܹܝܢ ܐܲܝܟ݂ ܩܵܪ̈ܝܵܬ̣ܵܐ ܕܡ̣ܢ ܒܲܝܬܵܐ. ܘܠܸܒ̇ܗܘܿܢ ܫܵܛܹ̇ܐ ܘܛܵܥܹ̇ܐ. ܘܡܸܬ̣ܚܲܒ̇ܠܝܼܢ ܡ̣ܢ ܝܲܕ݂ ܪ̈ܲܚܫܵܐ ܕܐܲܪܥܵܐ. ܘܡܸܬ̣ܐܲܟ݂ܠܝܼܢ ܗܸܢܘܿܢ ܘܲܠܒ̣ܘܼܫܗܘܿܢ. ܘܠܵܐ ܝܵܕ݂ܥܝܼܢ.


text:
ܕܲܗܒ̣ܵܐ ܓܹܝܪ ܕܲܩܪܝܼܡ ܥܠܲܝܗܘܿܢ ܠܫܘܼܦܪܵܐ: ܐܸܢܗ̤ܘ ܕܐ̄ܢܵܫ ܠܵܐ ܢܸܡ̱ܪܩܝܼܘܗܝ ܡ̣ܢ ܫܘܼܚܬܹ̇ܗ: ܠܵܐ ܡܲܒ̣ܪܸܩ. ܐܵܦܠܵܐ ܟܲܕ݂ ܡܸܬ̣ܦܲܫܪܝܼܢ ܗ̄ܘܼܵܘ ܡܲܪܓ̇ܫܝܼܢ ܗ̄ܘܼܵܘ.


text:
ܥܲܠ ܟܲܬ̣̈ܦܵܬ̣ܵܐ ܡܸܫܬܲܩܠܝܼܢ. ܡܸܛܠ ܕܠܵܐ ܡܗܲܠܟ݂ܝܼܢ ܘܡܚܵܘܹܝܢ ܒܸܗܬܲܬ̣ܗܘܿܢ ܠܲܒ̣̈ܢܲܝ ܐ̄ܢܵܫܵܐ. ܢܸܒ̣ܗ̱ܬ̣ܘܼܢ ܕܹܝܢ ܐܵܦ ܡܫܲܡܫܵܢܲܝ̈ܗܘܿܢ.


text:
ܡܸܛܠ ܕܐܸܢ ܢܸܦܠܘܼܢ ܥܲܠ ܐܲܪܥܵܐ: ܠܵܐ ܡܸܫܟ̇ܚܝܼܢ ܠܲܡܩܵܡ ܐܵܦܠܵܐ ܐܸܢ ܐ̄ܢܵܫ ܢܸܙܩܘܿܦ ܐܸܢܘܿܢ: ܢܸܬ̇ܬ̇ܙܝܼܥܘܼܢ. ܐܵܦܠܵܐ ܐܸܢ ܡܸܨܛܠܸܐ: ܡܸܫܟܲܚ ܠܡܸܬ̇ܬ̇ܪܵܨܘܼ. ܐܸܠܵܐ ܐܲܝܟ݂ ܡܝܼ̈ܬܹܐ ܣܵܝܡܝܼܢ ܠܗܘܿܢ ܡܹܐܟ݂̈ܠܵܬ̣ܵܐ.


text:
ܡ̣ܢ ܕܸܒ̣ܚܵܬ̣̈ܗܘܿܢ ܕܹܝܢ ܕܲܡܩܲܪܒ̣ܝܼܢ ܠܗܘܿܢ: ܟܘܼܡܪܲܝܗܘܿܢ ܐܲܟ݂ܠܝܼܢ ܠܗܹܝܢ. ܘܢܸܫܲܝ̈ܗܘܿܢ ܡܸܬ̣ܠܲܥ̈ܒܵܢ ܡܸܢܗܹܝܢ. ܘܡܸܕܸ̇ܡ ܠܡܸܣܟܹ̇ܢܹ̈ܐ ܘܲܠܒ̣ܵܝܫܹ̈ܐ ܠܵܐ ܝܵܗ̄ܒ̇ܝܼܢ ܡ̣ܢ ܕܸܒ̣ܚܲܝ̈ܗܘܿܢ.


text:
ܘܐܲܢ̄ܬ̇ܬ̣ܵܐ ܒܟܸܦ̮ܣܵܗ̇ ܘܲܒ̣ܚܲܝܘܼܬ̣ܵܗ̇ ܘܲܒ̣ܛܲܢܦܘܼܬ̣ܵܗ̇ ܡܸܬ̣ܩܲܪܒ̣ܵܐ ܠܗܘܿܢ. ܬܸܕ̇ܥܘܼܢ ܕܹܝܢ ܡ̣ܢ ܗܵܠܹܝܢ ܕܠܵܐ ܗܘ̤ܵܘ ܐܲܠܵܗܹ̈ܐ. ܘܠܵܐ ܬܸܕ݂ܚ̄ܠܘܼܢ ܠܗܘܿܢ.


text:
ܐܲܝܟܲܢܵܐ ܓܹܝܪ ܢܸܬ̣ܩ̄ܪܘܿܢ ܐܲܠܵܗܹ̈ܐ: ܕܗܵܐ ܢܸܫܹ̈ܐ ܡܲܬ̣ܩ̈ܢܵܢ ܠܗܘܿܢ ܠܐܲܠܵܗܹ̈ܐ ܕܕܲܗܒ̣ܵܐ ܘܲܕ݂ܟܸܣܦܵܐ ܘܲܕ݂ܩܲܝܣܵܐ.


text:
ܘܲܒ̣ܡܵܘܬܲܒ̣ܗܘܿܢ ܟܘܼܡܪܹ̈ܐ ܡܵܘܬ̇ܒ̣ܝܼܢ ܠܗܘܿܢ: ܟܲܕ݂ ܡܨܲܪܹܝܢ ܢܲܚܬܲܝ̈ܗܘܿܢ: ܘܪܹ̈ܫܲܝܗܘܿܢ ܓܙܝܼܙܝܼܢ: ܘܲܓ̣ܙܝܼܙܝܼܢ ܕܲܩܢܲܝ̈ܗܘܿܢ ܘܲܓ̣ܪܝܼܥܝܼܢ: ܘܲܓ̣ܠܹܝܢ ܪܹ̈ܫܲܝܗܘܿܢ.


text:
ܐܵܦܠܵܐ ܐܸܢ ܐ̄ܢܵܫ ܢܸܥܒܸ̇ܕ݂ ܠܗܘܿܢ ܒܝܼܫܬܵܐ ܐܵܘ ܛܵܒ̣ܬ̣ܵܐ: ܡܸܫܟ̇ܚܝܼܢ ܕܢܸܦ̱ܪܥܘܼܢܵܝܗܝ. ܐܵܦܠܵܐ ܡܲܠܟܵܐ ܡܸܫܟ̇ܚܝܼܢ ܕܲܢܩܝܼܡܘܼܢ ܐܵܘ ܕܢܸܥܒ̇ܕ݂ܘܼܢ.


text:
ܗܵܟܲܢܵܐ ܐܵܦܠܵܐ ܥܘܼܬ̣ܪܵܐ ܐܵܦܠܵܐ ܟܸܣܦܵܐ ܡܸܫܟ̇ܚܝܼܢ ܠܡܸܬܲܠ ܠܐ̄ܢܵܫ. ܘܐܸܢ ܐ̄ܢܵܫ ܢܵܕܲܪ ܠܗܘܿܢ ܢܸܕ݂ܪܵܐ ܘܠܵܐ ܢܸܦ̱ܪܥܝܼܘܗܝ: ܠܵܐ ܢܸܬ̣ܒ̇ܥܘܼܢܹܗ.


text:
ܠܟܹܐܦܹ̈ܐ ܕܫܲـ̈ـܕ݂ܝܵܢ ܒܛܘܼܪܵܐ ܕܵܡܹ̇ܝܢ ܐܲܠܵܗܹ̈ܐ ܕܩܲܝܣܵܐ ܘܲܕ݂ܣܹܐܡܵܐ ܘܲܕ̇ܕܲܗܒ̣ܵܐ. ܡܫܲܡܫܵܢܲܝ̈ܗܘܿܢ ܕܹܝܢ ܢܸܒ̣ܗ̱ܬ̣ܘܼܢ: ܕܝܵܕ݂ܥܝܼܢ ܕܚܲܫܚܘܼ ܠܲܝܬ̇ ܒܗܘܿܢ. ܘܡܲܛܥܹܝܢ ܒܗܘܿܢ ܠܲܒ̣ܢܲܝ̈ܢܵܫܵܐ.


text:
ܕܗܵܐ ܐܵܦ ܟܲܠܕ݂ܵܝܹ̈ܐ ܫܵܝ̇ܛܝܼܢ ܠܗܘܿܢ. ܕܡܵܐ ܕܲܚܙ̣ܵܘ ܦܹܐܩܵܐ ܕܠܵܐ ܡܸܫܟܲܚ ܠܲܡܡܲܠܵܠܘܼ: ܡܩܲܪܒ̣ܝܼܢ ܠܹܗ ܠܘܵܬ̣ ܐܲܦܲܝ̈ ܬܲܪܥܵܐ. ܘܒ̣ܵܥܹ̇ܝܢ ܕܲܢܡܲܠܸܠ: ܘܢܸܩܪܹܐ ܐܲܝܟ݂ ܕܡܸܫܟܲܚ ܠܡܸܕܲܥ.


text:
ܡܵܐ ܕܹܝܢ ܕܐܸܬ̣ܢܲܓ̣ܕܲܬ̤ ܚܕ݂ܵܐ ܡܸܢܗܹܝܢ ܡ̣ܢ ܐ̄ܢܵܫ ܡ̣ܢ ܥܵܒ̣ܘܿܪܹ̈ܐ ܕܬܸܫܟܲܒ̣ ܥܲܡܹܗ: ܡܚܲܣܕ݂ܵܐ ܠܲܚܒ̣ܵܪܬ̣ܵܗ̇ ܘܐܵܡ̇ܪܵܐ. ܕܠܵܐ ܐܲܫ̱ܘܝܹܟ݂ܝ ܐܲܟ݂ܘܿܬ̣ܝ. ܐܵܦܠܵܐ ܚܲܒ̣ܠܵܗ̇ ܐܸܬ̣ܦܣܸܩ.


text:
ܟܠ ܡܸܕܸ̇ܡ ܕܹܝܢ ܕܡܸܬ̣ܥ̱ܒܸܕ݂ ܠܗܘܿܢ ܣܪܝܼܩ ܗ̄ܘܼ. ܐܲܝܟܲܢܵܐ ܗܵܟܹܝܠ ܢܸܣ̱ܗܕ݂ܘܼܢ ܥܠܲܝܗܘܿܢ: ܕܐܲܠܵܗܹ̈ܐ ܐܸܢܘܿܢ. ܐܵܘ ܐܲܝܟܲܢܐ ܢܸܬ̣ܩܪܘܿܢ ܐܲܠܵܗܹ̈ܐ.


text:
ܐܲܝܟܲܢܵܐ ܗܵܟܹܝܠ ܡܸܫܟ̇ܚܵܐ ܕܗܵܢܘܿܢ ܕܲܥ̣ܒܲܕ݂ܘ ܢܸܗܘܘܿܢ ܐܲܠܵܗܹ̈ܐ. ܫܒܲܩ̣ܘ ܓܹܝܪ ܕܲܓܵܠܘܼܬ̣ܵܐ ܘܚܸܣܕܵܐ ܠܐܲܝܠܹܝܢ ܕܡܸܬ̣ܝܲܠܕ̇ܝܼܢ.


text:
ܡܵܐ ܓܹܝܪ ܕܢܹܐܬܹܐ ܥܠܲܝܗܘܿܢ ܩܪܵܒ̣ܵܐ ܘܒ̣ܝܼܫܬܵܐ: ܡܸܬ̣ܪܲܥܹܝܢ ܟܘܼܡܪ̈ܲܝܗܘܿܢ ܒܝܢܲܝܗܘܿܢ ܠܢܲܦ̮ܫܗܘܿܢ: ܕܐܲܝܟܵܐ ܢܛܲܫܘܼܢ ܐܸܢܘܿܢ ܥܲܡܗܘܿܢ.


text:
ܐܲܝܟܲܢܵܐ ܗܵܟܹܝܠ ܠܵܐ ܘܵܠܹܐ ܠܡܸܕܲܥ ܕܠܵܐ ܗܘ̤ܵܘ ܐܲܠܵܗܹ̈ܐ: ܐܸܠܵܐ ܥܒ̣ܵܕ݂ ܐܝܼ̈ܕܲܝܵܐ ܕܐ̄ܢܵܫܵܐ. ܘܠܵܐ ܡܫܵܘܙܒ̣ܝܼܢ ܢܲܦ̮ܫܗܘܿܢ ܡ̣ܢ ܩܪܵܒ̣ܵܐ: ܐܵܦܠܐ ܡ̣ܢ ܒܝܼܫܬܵܐ.


text:
ܥܒ̣ܝܼ̈ܕܹܐ ܓܹܝܪ ܕܩܲܝܣܵܐ ܘܲܕ݂ܟܸܣܦܵܐ ܘܲܕ̇ܕܲܗܒ̣ܵܐ: ܢܸܬ̣ܝܲܕ݂ܥܘܼܢ ܠܐܲܚܪܵܝܬܵܐ ܠܟܠܗܘܿܢ ܥܲܡܡܹ̈ܐ ܕܕܲܓܵܠܘܼܬ̣ܵܐ ܐܸܢܘܿܢ. ܠܡܲܠܟܵܐ ܕܹܝܢ ܓܲܠܝܵܐܝܼܬ̣ ܢܸܬ̣ܚܙܹܐ: ܕܠܵܐ ܗܘ̤ܵܘ ܐܲܠܵܗܹ̈ܐ. ܐܸܠܵܐ ܥܒ̣ܵܕ݂ ܐܝܼ̈ܕܲܝܵܐ ܕܲܒ̣ܢܲܝ̈ܢܵܫܵܐ. ܘܡܸܕܸ̇ܡ ܡ̣ܢ ܥܒ̣ܵܕܹ̈ܐ ܕܐܲܠܵܗܵܐ ܠܲܝܬ̇ ܒܗܘܿܢ.


text:
ܡܸܛܠ ܕܡܲܠܟܵܐ ܥܲܠ ܐܲܪܥܵܐ ܠܵܐ ܢܩܝܼܡܘܿܢ ܘܠܵܐ ܕܢܲܒ̣ܐ̱ܫܘܼܢ ܘܢܸܦ̱ܪܩܘܼܢ ܡܸܫܟ̇ܚܝܼܢ. ܘܡܸܛܪܵܐ ܠܲܒ̣ܢܲܝ̈ ܐ̄ܢܵܫܵܐ ܠܵܐ ܢܸܬ̇ܠܘܼܢ.


text:
ܕܝܼܢܵܐ ܕܹܝܢ ܠܵܐ ܢܕ݂ܘܼܢܘܼܢ ܐܵܦܠܵܐ ܕܢܲܦ̮ܫܗܘܿܢ. ܐܵܦܠܵܐ ܠܲܛܠܝܼܡܵܐ ܢܸܫܟ̇ܚܘܼܢ ܠܲܡܦܲܨܵܝܘܼ ܡ̣ܢ ܡܲܢ ܕܥܲܫܝܼܢ ܡܸܢܹܗ: ܡܸܛܠ ܕܠܵܐ ܡܸܫܟ̇ܚܝܼܢ.


text:
ܘܠܵܐ ܐܲܝܟ݂ ܢܲܥܒܹ̈ܐ ܒܹܝܬ̣ ܫܡܲܝܵܐ ܠܐܲܪܥܵܐ ܦܵܪܚܝܼܢ ܒܐܵܐܲܪ. ܗܵܐ ܓܹܝܪ ܡܵܐ ܕܢܸܦܠܲܬ̤ ܢܘܼܪܵܐ ܒܒܲܝܬܵܐ ܕܐܲܠܵܗܹ̈ܐ: ܟܘܼܡܪ̈ܲܝܗܘܿܢ ܥܵܪܩܝܼܢ ܢܵܦ̇ܩܝܼܢ ܠܒܲܪ. ܘܲܡܫܵܘܙܒ̣ܝܼܢ ܢܲܦ̮ܫܗܘܿܢ. ܗܸܢܘܿܢ ܕܹܝܢ ܐܲܝܟ݂ ܩܵܪ̈ܝܵܬ̣ܵܐ ܒܲܡܨܲܥܬ̣ܵܐ ܝܵܩܕ̇ܝܼܢ.


text:
ܐܲܝܟܲܢܵܐ ܗܵܟܹܝܠ ܢܸܬ̣ܝܲܕ݂ܥܘܼܢ ܐܵܘ ܢܸܬ̣ܗܲܝܡܢܘܼܢ ܕܐܲܠܵܗܹ̈ܐ ܐܸܢܘܿܢ. ܕܗܵܐ ܐܵܦܠܵܐ ܡ̣ܢ ܓܲܢܵܒܹ̈ܐ ܐܵܦܠܵܐ ܡ̣ܢ ܠܸܣܛܵܝܹ̈ܐ ܡܨܹܝܢ ܕܲܢܫܵܘܙܒ̣ܘܼܢ ܢܲܦ̮ܫܗܘܿܢ: ܐܲܠܵܗܹ̈ܐ ܕܩܲܝܣܵܐ ܘܲܕ݂ܟܸܣܦܵܐ ܘܲܕ̇ܕܲܗܒ̣ܵܐ.


text:
ܕܗܵܐ ܐܲܝܠܹܝܢ ܕܥܲܫܝܼܢܝܼܢ ܘܚܲܝܠܬ̣ܵܢܝܼܢ: ܫܵܩ̇ܠܝܼܢ ܕܲܗܒ̣ܵܐ ܘܟܸܣܦܵܐ ܘܲܠܒ̣ܘܼܫܵܐ ܕܲܥܠܲܝܗܘܿܢ ܘܐܵܙ̇ܠ̄ܝܼܢ. ܘܐ̄ܢܵܫ ܡܸܢܗܘܿܢ ܠܵܐ ܡܸܫܟܲܚ ܡܥܲܕܲܪ ܢܲܦ̮ܫܹܗ.


text:
ܡܝܲܬܲܪ ܗ̄ܘܼ ܕܹܝܢ ܡܸܢܗܘܿܢ ܡܲܠܟܵܐ ܐܲܝܢܵܐ ܕܲܡܚܵܘܹܐ ܓܲܢ̄ܒܵܪܘܼܬ̣ܵܐ. ܘܡܵܐܢܵܐ ܕܚܘܼܫܵܚܵܐ ܕܐܝܼܬ̣ ܒܒܲܝܬܵܐ ܕܡܸܬ̣ܚܲܫܲܚ ܒܹܗ ܡܵܪܹܗ: ܝܲܬ̇ܝܼܪ ܡ̣ܢ ܐܲܠܵܗܹ̈ܐ ܕܕܲܓܵܠܘܼܬ̣ܵܐ. ܘܲܡܝܲܬܲܪ ܗ̄ܘܼ ܬܲܪܥܵܐ ܕܢܵܛܲܪ ܠܡܵܪܹܗ: ܝܲܬ̇ܝܼܪ ܡ̣ܢ ܐܲܠܵܗܹ̈ܐ ܕܕܲܓܵܠܘܼܬ̣ܵܐ.


text:
ܫܸܡܫܵܐ ܕܹܝܢ ܘܣܲܗܪܵܐ ܘܟ݂ܵܘܟ̇ܒܹ̈ܐ: ܐܝܼܬܲܝܗܘܿܢ ܡܲܢ̱ܗܪ̈ܵܢܹܐ ܒܲܫܡܲܝܵܐ ܥܲܠ ܐܲܪܥܵܐ. ܘܡܸܫܬܲܕ̇ܪܝܼܢ ܠܨܸܒ̣̈ܘܵܬ̣ܗܘܿܢ ܘܡܸܫܬܲܡܥܝܼܢ.


text:
ܘܲܥܢܵܢܹ̈ܐ ܡܵܐ ܕܐܸܬ̣ܦܩܸܕ݂ܘ ܡ̣ܢ ܐܲܠܵܗܵܐ ܕܢܹܐ̈ܙܵܠ̄ܢ ܘܢܲܝ̈ܬ̇ܝܵܢ ܡܸܛܪܵܐ ܥܲܠ ܟܠܵܗ̇ ܬܹܒܝܠ: ܐܵܙܵܠ̄ܢ ܘܲܡܫܲܠ̈ܡܵܢ ܡܸܕܸ̇ܡ ܕܡܸܬ̣ܦܲܩ̈ܕܵܢ.


text:
ܘܐܵܦ ܢܘܼܪܵܐ ܕܡܸܫܬܲܕ̇ܪܵܐ ܡ̣ܢ ܠܥܸܠ ܕܬ̣ܵܘܩܸܕ݂ ܛܘܼܪܹ̈ܐ ܘܪ̈ܵܡܵܬ̣ܵܐ ܘܥܵܒܹ̈ܐ: ܥܵܒ̣ܕܵܐ ܡܸܕܸ̇ܡ ܕܐܸܬ̣ܦܩܸܕ݂ ܠܵܗ̇. ܗܵܠܝܢ ܕܹܝܢ ܐܵܦܠܵܐ ܒܲܕ݂ܡܘܼܬ̣ܵܐ: ܐܵܦܠܵܐ ܒܚܲܝܠܵܐ: ܘܠܵܐ ܒܲܥܒ̣ܵܕ݂ܵܐ ܕܵܡܹ̇ܝܢ ܠܚܲܕ݂ ܡ̣ܢ ܗܵܠܹܝܢ ܥܒ̣ܵܕܹ̈ܐ.


text:
ܡܸܛܠ ܗܵܢܵܐ ܐܲܝܟܢܵܐ ܢܸܬ̣ܩܪܘܿܢ ܐܵܘ ܢܸܣܒ̇ܪܘܿܢ ܥܠܲܝܗܘܿܢ ܕܐܲܠܵܗܹ̈ܐ ܐܸܢܘܿܢ: ܕܗܵܐ ܠܵܐ ܡܸܫܟ̇ܚܝܼܢ ܐܵܦܠܵܐ ܕܝܼܢܵܐ ܕܲܢܕ݂ܘܼܢܘܼܢ: ܘܠܵܐ ܕܢܲܛ̱ܐܒ̣ܘܼܢ ܘܠܵܐ ܕܢܲܒ̣ܐ̱ܫܘܼܢ ܠܲܒ̣ܢܲܝ̈ ܐ̄ܢܵܫܵܐ.


text:
ܘܐܵܬ̣̈ܘܵܬ̣ܵܐ ܠܥܲܡܡܹ̈ܐ ܒܲܫܡܲܝܵܐ ܠܵܐ ܢܚܵܘܘܿܢ. ܘܐܵܦܠܵܐ ܐܲܝܟ݂ ܫܸܡܫܵܐ ܢܲܕ݂ܢ̱ܚܘܼܢ ܢܘܼܗ̱ܪܗܘܿܢ. ܘܠܵܐ ܡܲܢ̱ܗܪܝܼܢ ܐܲܝܟ݂ ܣܲܗܪܵܐ.


text:
ܐܲܝܟ݂ ܥܲܪܙܵܠܵܐ ܓܹܝܪ ܕܡܲܩܛܝܵܐ ܕܡܸܕܸ̇ܡ ܠܵܐ ܢܵܛܲܪ: ܗܵܟܲܢܵܐ ܐܸܢܘܿܢ: ܐܵܦ ܐܲܠܵܗܲܝ̈ܗܘܿܢ ܕܩܲܝܣܵܐ ܘܲܕ݂ܟܸܣܦܵܐ ܘܲܕ̇ܕܲܗܒ̣ܵܐ. ܠܲܝܬ̇ ܒܗܘܿܢ ܝܘܼܬ̣ܪܵܢ.


text:
ܘܐܲܝܟ݂ ܗܲܛܛܵܐ ܕܲܒ̣ܓܲܢ̄ܬ̣ܵܐ: ܕܟ݂ܠ ܦܵܪܲܚܬ̣ܵܐ ܥܠܵܘܗܝ ܝܵܬ̣ܒܵܐ: ܗܵܟܲܢܵܐ ܐܸܢܘܿܢ. ܘܲܠܡܝܼܬ̣ܵܐ ܕܲܫܘܸܐ ܒܚܸܫܘܿܟ݂ܵܐ: ܗܵܟܲܢܵܐ ܕܵܡܹ̇ܝܢ ܐܲܠܵܗܲܝ̈ܗܘܿܢ ܕܩܲܝܣܵܐ ܘܲܕ݂ܟܸܣܦܵܐ ܘܲܕ̇ܕܲܗܒ̣ܵܐ.


text:
ܡ̣ܢ ܐܲܪܓ̇ܘܵܢܵܐ ܓܹܝܪ ܘܡ̣ܢ ܫܝܼܫܵܐ ܕܲܥܠܲܝܗܘܿܢ ܕܡܸܬ̣ܚܲܒܲܠ: ܬܸܕ̇ܥܘܼܢ ܕܠܵܐ ܗܘ̤ܘ ܐܲܠܵܗܹ̈ܐ. ܐܵܦ ܗܸܢܘܿܢ ܕܹܝܢ ܠܚܲܪܬܵܐ ܠܥܵܠܲܡ ܢܸܬ̣ܚܲܒ̇ܠܘܼܢ ܘܢܸܗܘܘܿܢ ܠܚܸܣܕܵܐ ܒܐܲܪܥܵܐ.


text:
ܘܲܗ̤ܘܵܐ ܒܲܫܢܲܬ̣ ܬܠܵܬ̣ܝܼܢ ܒܚܲܡܸܫܬܵܐ ܒܝܲܪܚܵܐ ܪܒ̣ܝܼܥܵܝܵܐ: ܘܐܸܢܵܐ ܒܓ̣ܵܘ ܫܒ̣ܝܼܬ̣ܵܐ ܗ̄ܘܹ̇ܝܬ̣: ܥܲܠ ܢܗܲܪ ܟܒܲܪ: ܘܐܸܬ̣ܦܬܲܚܘ ܫܡܲܝܵܐ: ܘܲܚܙܹ̇ܝܬ̣ ܚܸܙܘܵܐ ܕܐܲܠܵܗܵܐ.


text:
ܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܚܲܙܩܝܼܐܹܝܠ ܒܲܪ ܒܘܿܙܝܼ ܟܵܗܢܵܐ: ܒܐܲܪܥܵܐ ܕܟܲܠܕܼܵܝܹ̈ܐ ܥܲܠ ܢܗܲܪ ܟܒܲܪ: ܘܲܗܘ̤ܵܬ̣ ܥܠܲܝ ܬܲܡܵܢ ܐܝܼܕܹܗ ܕܡܵܪܝܵܐ.


text:
ܘܲܚܙܹ̇ܝܬ̣ ܘܗܵܐ ܪܘܼܚܵܐ ܕܥܲܠܥܵܠܵܐ ܐܵܬ̣ܝܵܐ ܡ̣ܢ ܓܲܪܒ̇ܝܵܐ: ܥܢܵܢܵܐ ܪܲܒ̇ܬ̣ܵܐ: ܘܢܘܼܪܵܐ ܕܡܸܬ̣ܓܵܘܙܠܵܐ ܘܡܲܙ̱ܗܪܵܐ ܚܕܼܵܪܹܝܗ̇: ܘܡ̣ܢ ܓܵܘܵܗ̇ ܐܲܝܟ ܚܸܙܘܵܐ ܡ̣ܢ ܓܵܘ ܢܘܼܪܵܐ.


text:
ܘܪܸ̈ܓ̣ܠܲܝܗܹܝܢ ܦܫ̈ܝܼܛܵܢ: ܘܦܲܪ̈ܣܵܬ̣ܵܐ ܕܪܸ̈ܓ̣ܠܲܝܗܹܝܢ: ܐܲܝܟ ܦܲܪ̈ܣܵܬ̣ܵܐ ܕܥܸܓ̣ܠܹ̈ܐ: ܘܡܲܒ̣ܪ̈ܩܵܢ ܐܲܝܟ ܢܚܵܫܵܐ ܕܡܲܒ̣ܪܸܩ.


text:
ܘܓܸܦܲܝ̈ܗܹܝܢ ܢܲܩܝܼܦܝܼܢ ܗ̄ܘܼܵܘ ܚܲܕܼ ܠܚܲܕܼ: ܘܡܵܐ ܕܐܵܙܵܠ̄ـ̈ـܢ ܗ̄ܘܲܝ̈ ܠܘܼܩܒܲܠܗܹܝܢ ܐܵܙܵܠ̄ـ̈ـܢ ܗ̄ܘܲܝ̈: ܘܠܵܐ ܡܸܬ̣ܗܲܦ̈ܟܵܢ ܗ̄ܘܲܝ̈.


text:
ܘܲܕܼܡܘܼܬ̣ܵܐ ܕܐܲܦܲܝ̈ܗܹܝܢ: ܐܲܦܹ̈ܐ ܕܒܲܪܢܵܫܵܐ: ܘܐܲܦܹ̈ܐ ܕܐܲܪܝܵܐ ܒܓܲܒܲܝ̈ܗܹܝܢ: ܕܝܲܡܝܼܢܵܐ: ܘܐܲܦܹ̈ܐ ܕܬ̣ܵܘܪܵܐ: ܘܐܲܦܹ̈ܐ ܕܢܸܫܪܵܐ: ܒܓܲܒܲܝ̈ܗܹܝܢ ܕܣܸܡܵܠܵܐ.


text:
ܘܐܲܦܲܝ̈ܗܹܝܢ ܘܓܸܦܲܝ̈ܗܹܝܢ ܦܪܝܼܣܝܼܢ ܗ̄ܘܼܵܘ ܡ̣ܢ ܠܥܸܠ: ܬܪܹܝܢ ܢܲܩܝܼܦܝܼܢ ܚܲܕܼ ܠܚܲܕܼ: ܘܲܬ̣ܪܹܝܢ ܡܟܲܣܹܝܢ ܓܘܼܫ̱ܡܗܹܝܢ.


text:
ܘܲܕܼܡܘܼܬ̣ ܕܚܲܝ̈ܘܵܬ̣ܵܐ: ܐܲܝܟ ܚܸܙܘܵܐ ܕܓ̣ܘܼܡܪܹ̈ܐ ܕܢܘܼܪܵܐ ܕܝܵܩ̈ܕܵܢ: ܘܐܲܝܟ ܚܸܙܘܵܐ ܕܠܲܡܦܹܝܕܼܵܐ ܡܗܲܠܟ̣ܵܐ ܗ̄ܘܼܵܬ̣ ܒܹܝܬ̣ ܚܲܝ̈ܘܵܬ̣ܵܐ: ܘܡܲܙ̱ܗܪܵܐ ܗ̄ܘܼܵܬ̣ ܢܘܼܪܵܐ: ܘܒܲܪܩܵܐ ܢܵܦܹ̇ܩ ܗ̄ܘܼܵܐ ܡܸܢܵܗ̇.


text:
ܘܚܸܙܘܵܐ ܕܓ̣ܝܼ̈ܓ̣ܠܹܐ ܘܲܥܒ̣ܵܕܼܗܹܝܢ: ܐܲܝܟ ܚܸܙܘܵܐ ܕܬ̣ܵܪܫܝܼܫ: ܘܲܕܼܡܘܼܬ̣ܵܐ ܚܕܼܵܐ ܠܐܲܪ̈ܒ̇ܥܵܬܲܝܗܹܝܢ: ܘܚܸܙ̱ܘܗܹܝܢ ܘܲܥܒ̣ܵܕܗܹܝܢ ܐܲܝܟ ܓܝܼܓ̣ܠܵܐ ܒܓ̣ܵܘ ܓܝܼܓ̣ܠܵܐ.


text:
ܥܲܠ ܐܲܪܒ̇ܥܵܐ ܓܲܒܲܝ̈ܗܹܝܢ ܐܵܙܵܠ̄ـ̈ـܢ ܗ̄ܘܲܝ̈ ܘܠܵܐ ܡܸܬ̣ܗܲܦ̈ܟܵܢ ܗ̄ܘܲܝ̈: ܘܠܲܐܬ̣ܪܐ ܕܦܵܢ̇ܝܵܐ ܗ̄ܘܼܵܬ̣ ܪܹܫܵܝܬ̇ܗܹܝܢ ܠܡܹܐܙܲܠ ܒܵܬ̣ܪܵܗ̇ ܐܵܙܵܠ̄ܢ ܗ̄ܘܲܝ̈ ܘܠܵܐ ܡܸܬ̣ܗܲܦ̈ܟܵܢ ܗ̄ܘܲܝ̈.


text:
ܘܪܵܘܡܵܐ ܐܝܼܬ̣ ܠܚܲܨܲܝ̈ܗܹܝܢ ܘܚܵܙ̈ܝܵܢ ܗ̄ܘܲܝ̈: ܘܚܲܨܲܝ̈ܗܹܝܢ ܡܠܸܐ ܥܲܝܢܹ̈ܐ ܗ̄ܘܼܵܐ: ܕܐܲܪ̈ܒ̇ܥܵܬܲܝܗܹܝܢ ܟܲܕܼ ܡܸܬ̣ܟܲܪ̈ܟܵܢ.


text:
ܘܟܲܕܼ ܐܵܙܵܠ̄ـ̈ـܢ ܗ̄ܘܲܝ̈ ܚܲܝ̈ܘܵܬ̣ܵܐ: ܐܵܙܵܠ̄ـ̈ـܢ ܗ̄ܘܲܝ̈ ܓܝܼ̈ܓ̣ܠܹܐ ܥܲܡܗܹܝܢ: ܘܡܵܐ ܕܫܵܩ̈ܠܵܢ ܗ̄ܘܲܝ ܚܲܝ̈ܘܵܬ̣ܵܐ ܡ̣ܢ ܐܲܪܥܵܐ: ܫܵܩ̈ܠܵܢ ܗ̄ܘܲܝ̈ ܓܝܼ̈ܓ̣ܠܹܐ ܥܲܡܗܹܝܢ.


text:
ܘܠܲܐܬܲܪ ܕܐܵܙܵܠ̄ܐ ܗ̄ܘܼܵܬ̣ ܪܘܼܚܵܐ ܐܵܙܵܠ̄ـ̈ـܢ ܗ̄ܘܲܝ̈: ܘܓ̣ܝܼ̈ܓ̣ܠܹܐ ܫܵܩ̈ܠܵܢ ܗ̄ܘܲܝ̈ ܥܲܡܗܹܝܢ: ܡܸܛܠ ܕܪܘܼܚܵܐ ܚܲܝܬ̣ܵܐ ܐܝܼܬ̣ ܗ̄ܘܼܵܬ̣ ܒܓ̣ܝܼ̈ܓ̣ܠܹܐ.


text:
ܘܡܵܐ ܕܐܵܙܵܠ̄ܢ ܗ̄ܘܲܝ̈ ܐܵܙܵܠ̄ـ̈ـܢ ܗ̄ܘܲܝ̈: ܘܡܵܐ ܕܩܵܝ̈ܡܵܢ ܗ̄ܘܲܝ̈ ܩܵܝ̈ܡܵܢ ܗ̄ܘܲܝ̈: ܘܡܵܐ ܕܫܵܩ̈ܠܵܢ ܗ̄ܘܲܝ̈ ܡ̣ܢ ܐܲܪܥܵܐ: ܫܵܩ̈ܠܵܢ ܗ̄ܘܲܝ̈ ܓܝܼ̈ܓ̣ܠܹܐ ܥܲܡܗܹܝܢ. ܡܸܛܠ ܕܪܘܼܚܵܐ ܚܲܝܬ̣ܵܐ ܐܝܼܬ̣ ܗ̄ܘܼܵܬ̣ ܒܓ̣ܝܼ̈ܓ̣ܠܹܐ.


text:
ܘܲܬ̣ܚܘܿܬ̣ܵܘܗܝ ܓܸܦܲܝܗܹ̈ܝܢ ܬܪܝܼܨܝܼܢ ܗ̄ܘܼܵܘ ܚܲܕܼ ܠܘܼܩܒܲܠ ܚܲܕܼ: ܡ̣ܢ ܠܥܸܠ ܘܡ̣ܢ ܠܬܲܚܬ̇: ܬܪܹܝܢ ܡܟܲܣܹܝܢ ܠܗܹܝܢ: ܘܲܬ̣ܪܹܝܢ ܡܟܲܣܹܝܢ ܓܘܼܫ̱ܡܗܹܝܢ.


text:
ܘܫܸܡܥܹ̇ܬ̣ ܩܵܠܵܐ ܕܓܸܦܲܝ̈ܗܹܝܢ: ܐܲܝܟ ܩܵܠܵܐ ܕܡܲـ̈ـܝܵܐ ܣܲܓ̇ܝܼ̈ܐܹܐ: ܘܐܲܝܟ ܩܵܠܵܐ ܕܐܲܠܵܗܵܐ ܡܵܐ ܕܐܵܙܵܠ̄ـ̈ـܢ ܗ̄ܘܲܝ̈: ܘܐܲܝܟ ܩܵܠܵܐ ܕܡܲܡܠܠܵܐ ܒܓ̣ܵܘ ܡܲܫܪܝܼܬ̣ܵܐ: ܘܡܵܐ ܕܩܵܝ̈ܡܵܢ ܗ̄ܘܲܝ̈ ܡܲܫ̱̈ܠܝܵܢ ܗ̄ܘܲܝ̈ ܓܸܦܲܝܗܹ̈ܝܢ.


text:
ܘܲܠܥܸܠ ܡ̣ܢ ܡܲܛܠܠܵܐ ܕܲܠܥܸܠ ܡ̣ܢ ܪܹ̈ܫܲܝܗܹܝܢ: ܐܲܝܟ ܚܸܙܘܵܐ ܕܟܹܐܦܵܐ ܕܣܲܦܝܼܠܵܐ: ܘܐܲܝܟ ܕܡܘܼܬ̣ܵܐ ܕܟ̣ܘܼܪܣܝܵܐ: ܘܥܲܠ ܕܡܘܼܬ̣ܵܐ ܕܟ̣ܘܼܪܣܝܵܐ: ܐܲܝܟ ܕܡܘܼܬ̣ܵܐ ܘܐܲܝܟ ܚܸܙܘܵܐ ܕܒܲܪܢܵܫܵܐ ܐܝܼܬ̣ ܥܠܵܘܗܝ ܡ̣ܢ ܠܥܸܠ.


text:
ܘܲܚܙܹ̇ܝܬ̣ ܐܲܝܟ ܚܸܙܘܵܐ ܕܐܲܠܵܗܵܐ: ܘܐܲܝܟ ܚܸܙܘܵܐ ܕܢܘܼܪܵܐ ܡ̣ܢ ܠܓ̣ܵܘ ܚܵܕܲܪ ܠܹܗ: ܡ̣ܢ ܚܸܙܘܵܐ ܕܚܲܨܵܘ̈ܗܝ ܘܲܠܥܸܠ: ܘܡ̣ܢ ܚܲܨܵܘ̈ܗܝ ܘܲܠܬܲܚܬ̇: ܚܙܹ̇ܝܬ̣ ܐܲܝܟ ܚܸܙܘܵܐ ܕܢܘܼܪܵܐ: ܘܙܲܗܪܵܐ ܟܵܪܹܟ ܠܹܗ.


text:
ܐܲܝܟ ܚܸܙܘܵܐ ܕܩܸܫܬܵܐ ܕܗܵܘ̇ܝܵܐ ܒܲܥܢܵܢܹ̈ܐ ܒܝܵܘܡܵܐ ܕܡܸܛܪܵܐ: ܗܵܟܲܢܵܐ ܗ̄ܘܼܵܐ ܚܸܙܘܵܐ ܕܙܲܗܪܵܐ ܕܟ̣ܵܪܹܟ ܠܹܗ. ܘܗܵܟܲܢܵܐ ܗ̄ܘܼܵܐ ܕܲܕܼܡܘܼܬ̣ܵܐ ܕܐܝܼܩܵܪܹܗ ܕܡܵܪܝܵܐ.


text:
ܘܐܸܡܲܪ ܠܝܼ: ܒܲܪܢܵܫܵܐ: ܡܫܲܕܲܪ ܐ̄ܢܵܐ ܠܵܟ ܥܲܠ ܒܢܲܝ̈ ܝܑܼܣܪܵܝܹܠ: ܥܲܠ ܥܲܡܵܐ ܡܵܪܘܿܕܼܵܐ ܕܲܡ̣ܪܲܕܼܘ ܥܠܲܝ ܗܸܢܘܿܢ ܘܐܲܒ̣ܵܗܲܝ̈ܗܘܿܢ: ܘܐܲܥܠܝܼܘ ܒܝܼ ܥܕܲܡܵܐ ܠܝܵܘܡܵܢܵܐ.


text:
ܘܥܲܠ ܒܢܲـ̈ـܝܵܐ ܕܩܲܫ̈ܝܵܢ ܐܲܦܲܝ̈ܗܘܿܢ: ܘܥܲܫܝܼܢ ܠܸܒ̇ܗܘܿܢ ܡܫܲܕܲܪ ܐ̄ܢܵܐ ܠܵܟ: ܐܹܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܲܢ̄ܬ̇ ܒܲܪܢܵܫܵܐ ܬܸܕܼܚܲܠ ܡܸܢܗܘܿܢ: ܘܡ̣ܢ ܡܸܠܲܝ̈ܗܘܿܢ ܠܵܐ ܬܙܘܼܥ: ܕܣܵܪܒ̇ܝܼܢ ܘܡܲܣܠܹܝܢ ܠܵܟ: ܡܸܛܠ ܕܒܲܝܢܵܬ̣ ܥܩܲܪ̈ܒܹܐ ܥܵܡܲܪ ܐܲܢ̄ܬ̇: ܠܵܐ ܬܸܕܼܚܲܠ ܡ̣ܢ ܡܸܠܲܝ̈ܗܘܿܢ: ܘܡ̣ܢ ܐܲܦܲܝ̈ܗܘܿܢ ܠܵܐ ܬܙܘܼܥ: ܡܸܛܠ ܕܒܲܝܬܵܐ ܐܸܢܘܿܢ ܡܡܲܪܡܪܵܢܵܐ.


text:
ܐܲܢ̄ܬ̇ ܕܹܝܢ ܒܵܪܢܵܫܵܐ: ܫܡܲܥ ܡܸܕܸ̇ܡ ܕܐܵܡܲܪ ܐ̄ܢܵܐ ܠܵܟ: ܠܵܐ ܬܸܗܘܹܐ ܡܲܪܡܪܵܢ ܐܲܝܟ ܒܲܝܬܵܐ ܡܡܲܪܡܪܵܢܵܐ: ܐܸܠܵܐ ܦܬܲܚ ܦܘܼܡܵܟ: ܘܐܲܟ̣ܘܿܠ ܡܸܕܸ̇ܡ ܕܝܵܗܹ̇ܒ̣ ܐ̄ܢܵܐ ܠܵܟ.


text:
ܘܦܲܫܛܹܗ ܩܕܼܵܡܲܝ: ܘܲܟ̣ܬܝܼܒ̣ ܡ̣ܢ ܩܕܼܵܡܵܘܗܝ ܘܡ̣ܢ ܒܸܣܬ̇ܪܹܗ: ܘܲܟ̣ܬ̣ܵܝܼ̈ܒ̣ܵܢ ܒܹܗ ܩܝܼ̈ܢܵܬ̣ܵܐ: ܘܚܸܫ̈ܒܵܬ̣ܵܐ: ܘܐܘܿܠܝܵـ̈ـܬ̣ܵܐ.


text:
ܘܐܸܡܲܪ ܠܝܼ: ܒܲܪܢܵܫܵܐ: ܡܸܕܸ̇ܡ ܕܡܸܫܟܲܚ ܐܲܢ̄ܬ̇ ܐܲܟ̣ܘܿܠ: ܐܲܟ̣ܘܿܠܲܝܗܝ ܠܟܸܪܟܵܐ ܗܵܢܵܐ: ܘܙܸܠ ܡܲܠܸܠ ܥܲܡ ܒܢܲܝ̈ ܝܑܼܣܪܵܝܹܠ.


text:
ܘܐܸܡܲܪ ܠܝܼ: ܒܲܪܢܵܫܵܐ: ܡܠܝܼ ܟܲܪܣܵܟ ܘܲܡܥܲܝ̈ܟ ܡ̣ܢ ܟܸܪܝܵܐ ܗܵܢܵܐ ܕܝܵܗܹ̇ܒ̣ ܐ̄ܢܵܐ ܠܵܟ: ܘܐܸܟܲܠܬܹ̇ܗ ܘܲܗܘ̤ܵܐ ܒܦܘܼܡܝ ܐܲܝܟ ܕܸܒ̣ܫܵܐ ܚܲܠܝܵܐ.


text:
ܘܐܵܦܠܵܐ ܥܲܠ ܥܲܡܡܹ̈ܐ ܣܲܓ̇ܝܼ̈ܐܹܐ ܕܠܵܐ ܫܵܡܲܥ ܐܲܢ̄ܬ̇ ܡܲܡܠܲܠܗܘܿܢ: ܘܐܸܠܘܼ ܥܠܲܝܗܘܿܢ ܫܲܕܲܪܬܵܟ ܫܵܡ̇ܥܝܼܢ ܗ̄ܘܼܵܘ ܠܵܟ.


text:
ܕܒܹܝܬ̣ ܝܑܼܣܪܵܝܹܠ ܕܹܝܢ ܠܵܐ ܫܵܡ̇ܥܝܼܢ ܠܵܟ: ܡܸܛܠ ܕܠܵܐ ܨܵܒܹ̇ܝܢ ܠܡܸܫ̱ܡܥܲܢܝ ܕܟ̣ܠܹܗ ܓܹܝܪ ܒܹܝܬ̣ ܝܑܼܣܪܵܝܹܠ: ܥܲܫܝܼܢ ܒܹܝܬ̣ ܥܲܝܢܲܝ̈ܗܘܿܢ ܘܲܩܫܸܐ ܠܸܒ̇ܗܘܿܢ.


text:
ܐܲܝܟ ܫܵܡܝܼܪܵܐ ܕܥܲܫܝܼܢ ܡ̣ܢ ܛܲܪܵܢܵܐ ܥܸܒ̣ܕܹ̇ܬ̣ ܒܹܝܬ̣ ܥܲܝܢܲܝ̈ܟ: ܠܵܐ ܬܸܕܼܚܲܠ ܡܸܢܗܘܿܢ: ܘܠܵܐ ܬܙܘܼܥ ܡ̣ܢ ܩܕܼܵܡܲܝܗܘܿܢ: ܡܸܛܠ ܕܒܲܝܬܵܐ ܐܸܢܘܿܢ ܡܡܲܪܡܪܵܢܵܐ.


text:
ܘܙܸܠ ܥܘܿܠ ܠܲܫܒ̣ܝܼܬ̣ܵܐ ܠܘܵܬ̣ ܒܢܲܝ̈ ܥܲܡܵܟ: ܘܡܲܠܸܠ ܥܲܡܗܘܿܢ ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܟܒܲܪ ܢܸܫ̱ܡܥܘܼܢ ܘܲܢܙܘܼܥܘܼܢ.


text:
ܘܲܫܩܲܠܬܲܢܝ ܪܘܼܚܵܐ: ܘܫܸܡ̇ܥܹܬ̣ ܒܵܬܲܪܝ ܩܵܠܵܐ ܕܙܵܘܥܵܐ ܪܲܒܵܐ ܕܐܵܡܲܪ: ܒܪܝܼܟ̣ܘܼ ܐܝܼܩܵܪܹܗ ܕܡܵܪܝܵܐ ܡ̣ܢ ܐܲܬ̣ܪܹܗ.


text:
ܘܥܸܠܹ̇ܬ̣ ܠܲܫܒ̣ܝܼܬ̣ܵܐ ܠܬܸܠܐܟ̣ܝܼܒ̣ ܕܝܵܬܹ̇ܒ̣ ܥܲܠ ܢܗܲܪ ܟܒܲܪ: ܘܝܸܬ̣ܒܹ̇ܬ̣ ܬܲܡܵܢ ܫܲܒ̣ܥܵܐ ܝܵܘ̈ܡܝܼܢ: ܟܲܕܼ ܬܲܡܝܼܗ ܐ̄ܢܵܐ ܒܲܝܢܵܬ̣ܗܘܿܢ.


text:
ܒܲܪܢܵܫܵܐ: ܕܵܘܩܵܐ ܝܲܗ̄ܒ̣ܬܵܟ ܠܲܕܼܒܹܝܬ̣ ܝܑܼܣܪܵܝܹܠ: ܕܬܸܗܘܹܐ ܫܵܡܲܥ ܡ̣ܢ ܦܘܼܡܝ ܦܸܬ̣ܓ̣ܵܡܹ̈ܐ: ܘܲܬ̣ܙܲܗܲܪ ܐܸܢܘܿܢ ܡܹܢܝ.


text:
ܡܵܐ ܕܐܵܡܲܪ ܐ̄ܢܵܐ ܠܚܲܛܵܝܵܐ ܕܲܡܡܵܬ̣ ܬܡܘܼܬ̣: ܘܠܵܐ ܙܲܗܲܪܬܵܝܗܝ ܘܠܵܐ ܐܸܡܲܪܬ̇ ܠܹܗ ܠܚܲܛܵܝܵܐ ܕܢܸܙܕ̇ܗܲܪ ܡ̣ܢ ܐܘܼܪܚܹܗ ܘܢܸܚܹܐ: ܗܵܘܿ ܚܲܛܵܝܵܐ ܒܥܵܘܼܠܹܗ ܢܡܘܼܬ̣: ܘܲܕܼܡܹܗ ܡ̣ܢ ܐܝܼܕܼܵܟ ܐܸܬ̣ܒܲܥ.


text:
ܐܸܢ ܬܙܲܗܲܪ ܕܹܝܢ ܠܚܲܛܵܝܵܐ: ܘܠܵܐ ܢܸܗܦܘܿܟ ܡ̣ܢ ܚܛܝܼܬܹܗ ܘܡ̣ܢ ܐܘܼܪܚܹܗ ܒܫܝܼܬܵܐ: ܗ̤ܘ ܒܲܚܛܵܗܵܘ̈ܗܝ ܢܡܘܼܬ̣: ܘܐܲܢ̄ܬ̇ ܢܲܦ̮ܫܵܟ ܬܦܲܨܹܐ.


text:
ܘܟܲܕܼ ܙܲܕ̇ܝܼܩܵܐ ܢܸܗܦܘܿܟ ܡ̣ܢ ܙܲܕ̇ܝܼܩܘܼܬܹܗ ܘܢܸܥܒܸ̇ܕܼ ܥܵܘܼܠܵܐ: ܐܸܬܸ̇ܠ ܬܘܼܩ̱ܠܬ̣ܵܐ ܩܕܼܵܡܵܘܗܝ ܘܲܢܡܘܼܬ̣: ܥܲܠ ܕܠܵܐ ܙܲܗܲܪܬܵܝܗܝ ܒܲܚܛܵܗܵܘ̈ܗܝ ܢܡܘܼܬ̣: ܘܠܵܐ ܬܸܬ̇ܕ̇ܟܲܪ ܠܹܗ ܙܲܕ̇ܝܼܩܘܼܬܹܗ ܕܲܥܒܲܕܼ: ܘܲܕܼܡܹܗ ܡ̣ܢ ܐܝܼܕܲܝ̈ܟ ܐܸܬ̣ܒܲܥ.


text:
ܐܸܢ ܕܹܝܢ ܬܙܲܗܪ ܠܙܲܕ̇ܝܼܩܵܐ: ܕܠܵܐ ܢܸܚܛܹܐ ܘܠܵܐ ܚ̣ܛܵܐ: ܙܲܕ̇ܝܼܩܵܐ ܢܸܚܹܐ ܕܐܸܙܕ̇ܗܲܪ: ܘܐܲܢ̄ܬ̇ ܢܲܦ̮ܫܵܟ ܬܦܲܨܹܐ.


text:
ܘܩܵܡܹ̇ܬ̣ ܢܸܦܩܹ̇ܬ̣ ܠܲܦܩܲܥܬ̣ܵܐ: ܘܬܲܡܵܢ ܩܵܐܹ̇ܡ ܗ̄ܘܼܵܐ ܫܘܼܒ̣ܚܹܗ ܕܐܲܠܵܗܵܐ ܕܝܼܣܪܵܝܹܠ: ܐܲܝܟ ܫܘܼܒ̣ܚܵܐ ܕܲܚܙܹ̇ܝܬ̣ ܥܲܠ ܢܗܲܪ ܟܒܲܪ: ܘܢܸܦܠܹ̇ܬ̣ ܥܲܠ ܐܲܦܲܝ̈.


text:
ܘܠܸܫܵܢܵܟ ܐܸܕܼܒܸ̇ܩ ܠܲܫܡܲܝ̈ ܚܸܟܵܟ: ܘܬܸܚܪܲܫ ܘܠܵܐ ܬܸܗܘܹܐ ܠܗܘܿܢ ܓܲܒ̣ܪܵܐ ܡܲܟ̇ܣܵܢܵܐ: ܡܸܛܠ ܕܒܲܝܬܵܐ ܐܸܢܘܿܢ ܡܡܲܪܡܪܵܢܵܐ.


text:
ܘܡܵܐ ܕܲܡܡܲܠܸܠ ܐ̄ܢܵܐ ܥܲܡܵܟ: ܦܵܬܲܚ ܐ̄ܢܵܐ ܦܘܼܡܵܟ ܕܬܹܐܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܫܵܡܲܥ ܢܸܫܡܲܥ: ܘܲܕܼܙܵܐܲܥ̇: ܢܙܘܼܥ: ܡܸܛܠ ܕܒܲܝܬܵܐ ܐܸܢܘܿܢ ܡܡܲܪܡܪܵܢܵܐ.


text:
ܘܲܥܒܸܕܼ ܥܠܹܝܗ̇ ܐܘܼܠܨܵܢܵܐ: ܘܲܒ̣ܢܝܼ ܥܠܹܝܗ̇ ܩܲܠܩܘܼܡܹ̈ܐ: ܘܐܲܟ̣ܡܸܢ ܥܠܹܝܗ̇ ܟܡܹܐܢܹ̈ܐ: ܘܐܲܫܪܵܐ ܥܠܹܝܗ̇ ܡܲܫ̱ܪ̈ܝܵܬ̣ܵܐ: ܘܲܥܒܸܕܼ ܠܵܗ̇ ܙܘܹܝܕܢܹ̈ܐ ܟܲܕܼ ܚܵܕܼܪܵܐ.


text:
ܘܐܲܢ̄ܬ̇ ܣܲܒ̣ ܠܵܟ ܛܸܓܢܵܐ ܕܦܲܪܙܠܵܐ: ܘܲܥܒܸܕܲܝܗܝ ܐܸܣܬ̣ܵܐ ܕܦܲܪܙܠܵܐ ܒܲܝܢܲܝܟ ܠܲܡܕܼܝܼܢ̄ܬܵܐ: ܘܛܲܝܸܒ̣ ܐܲܦܲܝ̈ܟ ܥܠܹܝܗ̇: ܘܬܸܗܘܹܐ ܒܲܚܒ̣ܘܼܫܝܵܐ ܘܬܹܐܠܨܝܼܗ̇: ܗܵܕܹܐ ܐܵܬܹܐ ܗ̄ܝܼ ܠܲܕܼܒܹܝܬ̣ ܝܑܼܣܪܵܝܹܠ.


text:
ܘܐܲܢ̄ܬ̇ ܕܡܲܟ ܥܲܠ ܣܸܛܪܵܐ ܕܣܸܡܵܠܵܐ: ܘܣܝܼܡ ܥܵܘܼܠܵܐ ܕܒܹܝܬ̣ ܝܑܼܣܪܵܝܹܠ ܥܠܘܗܝ: ܡܸܢܝܵܢ ܝܵܘ̈ܡܵܬ̣ܵܐ ܕܕܼܵܡܹ̇ܟ ܐܲܢ̄ܬ̇ ܥܠܵܘܗܝ ܬܸܫܩܘܿܠ ܥܵܘܼܠܗܘܿܢ.


text:
ܘܐܸܢܵܐ ܝܸܗ̄ܒܹ̇ܬ̣ ܠܵܟ ܬܪܹܝܢ ܥܵܘ̈ܠܝܼܢ ܠܡܸܢܝܵܢܵܐ ܕܝܵܘ̈ܡܵܬ̣ܵܐ: ܬܠܵܬ̣ܡܵܐܐ ܘܬܸܫܥܝܼܢ ܝܵܘ̈ܡܝܼܢ: ܘܬܸܫܩܘܿܠ ܥܵܘܼܠܵܐ ܕܒܹܝܬ̣ ܝܑܼܣܪܵܝܹܠ.


text:
ܘܲܬ̣ܫܲܡܠܹܐ ܗܵܠܹܝܢ: ܘܬܸܕܼܡܲܟ ܥܲܠ ܣܸܛܪܵܟ ܕܝܲܡܝܼܢܵܐ: ܘܬܸܫܩܘܿܠ ܥܵܘܼܠܵܐ ܕܒܹܝܬ̣ ܝܑܼܗܘܼܕܼܵܐ ܐܲܪܒ̇ܥܝܼܢ ܝܵܘ̈ܡܝܼܢ: ܝܵܘܡܵܐ ܠܫܲܢ̄ܬܵܐ ܝܸܗ̄ܒܹ̇ܬ̣ ܠܵܟ.


text:
ܗܵܐ ܐܲܪܡܝܼܬ̣ ܥܠܲܝܟ ܫܸܫ̈ܠܵܬ̣ܵܐ: ܘܠܵܐ ܬܸܬ̣ܗ̱ܦܲܟ ܡ̣ܢ ܣܸܛܪܵܟ ܠܣܸܛܪܵܟ: ܥܕܲܡܵܐ ܕܢܸܫ̱ܠܡܘܼܢ ܝܵܘ̈ܡܵܬ̣ܵܐ ܕܲܚܒ̣ܘܼܫܝܵܟ.


text:
ܘܣܲܒ̣ ܠܵܟ ܚܸܛܹ̈ܐ ܘܲܣܥܵܪܹ̈ܐ: ܘܓ̣ܘܼܡܹ̈ܐ ܘܲܛܠܵܦ̮̈ܚܹܐ: ܘܕܼܘܼܚܢܵܐ ܘܟ̣ܘܼ̈ܢܵܬ̣ܵܐ: ܘܐܲܪܡܵܐ ܐܸܢܘܿܢ ܒܡܵܐܢܵܐ ܚܲܕܼ: ܘܲܥܒܸܕܼ ܐܸܢܘܿܢ ܠܵܟ ܠܲܚܡܵܐ: ܠܡܸܢܝܵܢܵܐ ܕܝܵܘ̈ܡܵܬ̣ܵܐ ܕܕܼܵܡܹ̇ܟ ܐܲܢ̄ܬ̇ ܥܲܠ ܣܸܛܪܵܟ: ܬܠܵܬ̣ܡܵܐܐ ܘܬܸܫܥܝܼܢ ܝܵܘ̈ܡܝܼܢ ܬܹܐܟ̣ܠܝܼܘܗܝ.


text:
ܐܵܡܲܪ ܡܵܪܝܵܐ: ܗܵܟܲܢܵܐ ܢܹܐܟ̣ܠܘܼܢ ܒܢܲܝ̈ ܝܑܼܣܪܵܝܹܠ ܠܲܚ̱ܡܗܘܿܢ ܒܛܲܢܦܘܼܬ̣ܵܐ: ܒܹܝܬ̣ ܥܲܡܡܹ̈ܐ ܕܐܸܕܼܚܘܿܩ ܐܸܢܘܿܢ ܠܬܲܡܵܢ.


text:
ܘܐܸܡ̇ܪܹܬ̣ ܐܲܠܵܗܵܐ ܡܵܪܹܐ ܡܵܪ̈ܵܘܵܬ̣ܵܐ: ܢܲܦ̮ܫܝ ܠܵܐ ܗܘ̤ܵܬ̣ ܡܛܲܢܦܵܐ: ܘܲܕܼܡܲܪܥܵܐ ܘܕܲܬ̣ܒ̣ܝܼܪܵܐ ܠܚܝ̄ܘܬ̣ܵܐ ܠܵܐ ܐܸܟ̣ܠܹ̇ܬ̣ ܡ̣ܢ ܛܲܠܝܘܼܬ̣ܝ ܘܲܥܕܲܡܵܐ ܠܝܵܘܡܵܐ: ܘܠܵܐ ܥܲܠ ܠܦܘܼܡܝ ܒܸܣܪܵܐ ܛܲܢܦܵܐ.


text:
ܘܐܸܡܲܪ ܠܝܼ: ܗܵܐ ܝܸܗ̄ܒܹ̇ܬ̣ ܠܵܟ ܟܒܲـ̈ـܝܵܐ ܕܬ̣ܵܘܪܹ̈ܐ ܚܠܵܦ ܟܒܲـ̈ـܝܵܐ ܕܲܒ̣ܢܲܝ̈ܢܵܫܵܐ: ܕܬܸܥܒܸ̇ܕܼ ܠܲܚܡܵܟ ܥܠܲܝܗܹܝܢ.


text:
ܘܐܸܡܲܪ ܠܝܼ ܒܲܪܢܵܫܵܐ: ܗܵܐ ܬܵܒܲܪ ܐ̄ܢܵܐ ܩܲܢܝܵܐ ܕܲܥܒ̣ܘܼܪܵܐ ܒܐܘܿܪܸܫܠܸܡ: ܘܢܹܐܟ̣ܠܘܼܢ ܠܲܚܡܵܐ ܒܡܲܬ̣ܩܵܠܵܐ: ܘܡܲـ̈ـܝܵܐ ܒܨܲܗ̈ܘܵܢܹܐ ܒܲܟ̣ܝܵܠܬ̣ܵܐ ܢܸܫܬ̇ܘܿܢ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ ܠܵܟ ܣܲܒ̣: ܣܲܝܦܵܐ ܕܚܲܪܝܼܦ ܐܲܝܟ ܡܕܲܟ̇ܝܵܐ ܕܓܲܪܵܥܵܐ: ܘܐܲܥܒܲܪܲܝܗܝ ܥܲܠ ܪܹܫܵܟ ܘܥܲܠ ܕܲܩܢܵܟ: ܘܣܲܒ̣ ܠܵܟ ܡܲܣܲܐܬ̣ܵܐ ܕܡܲܬ̣ܩܵܠܹ̈ܐ: ܘܦܲܠܸܓ̣ ܐܸܢܘܿܢ ܠܲܬ̣ܠܵܬ̣ ܡ̈ܢܵܘܵܢ.


text:
ܘܲܚܕܼܵܐ ܡ̣ܢ ܬܠܵܬ̣ ܡ̈ܢܵܘܵܢ: ܐܵܘܩܸܕܼ ܒܢܘܼܪܵܐ ܒܓ̣ܵܘ ܡܕܼܝܼܢ̄ܬܵܐ: ܡܵܐ ܕܲܫܠܸܡ̣ܘ ܝܵܘ̈ܡܵܬ̣ܵܐ ܕܲܚܒ̣ܘܼܫܝܵܟ: ܘܬܸܣܲܒ̣ ܡܢܵܬ̣ܵܐ ܐ̄ܚܪܹܬ̣ܵܐ: ܘܬܸܦܣܘܿܩ ܒܣܲܝܦܵܐ ܚܕܼܵܪܹܝܗ̇ ܕܲܡܕܼܝܼܢ̄ܬܵܐ: ܘܲܡܢܵܬ̣ܵܐ ܕܲܬ̣ܠܵܬ̣ ܬܸܕܼܪܸܐ ܒܪܘܼܚܵܐ: ܘܣܲܝܦܵܐ ܢܸܚܪܘܿܒ̣ ܒܵܬܲܪܗܘܿܢ.


text:
ܘܡܸܢܗܘܿܢ ܬܘܒ̣ ܬܸܣܲܒ̣: ܘܬܲܪܡܸܐ ܐܸܢܘܿܢ ܒܓ̣ܵܘ ܢܘܼܪܵܐ: ܘܬ̣ܵܘܩܸܕܼ ܐܸܢܘܿܢ ܒܢܘܼܪܵܐ: ܘܡܸܢܗܘܿܢ ܬܸܦܘܿܩ ܢܘܼܪܵܐ ܥܲܠ ܟܠܗܘܿܢ ܕܒܹܝܬ̣ ܝܑܼܣܪܵܝܹܠ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܕܹܐ ܐܘܿܪܸܫܠܸܡ ܒܲܝܢܵܬ̣ ܥܲܡܡܹ̈ܐ ܣܵܡ̇ܬܵܗ̇: ܘܟ̣ܠܗܹܝܢ ܡܕܼܝܼ̈ܢܵܬ̣ܵܐ ܚܕܼܝܼܪ̈ܵܢ ܠܵܗ̇.


text:
ܘܚܲܠܦܲܬ̤ ܕܝܼܢܲܝ̈ ܒܲܚܛܝܼܬ̣ܵܐ ܡ̣ܢ ܥܲܡܡܹ̈ܐ: ܘܦܘܼܩܕܵܢܲܝ̈ ܡ̣ܢ ܡܕܼܝܼ̈ܢܵܬ̣ܵܐ ܕܲܚܕܼܝܼܪ̈ܵܢ ܠܵܗ̇: ܡܸܛܠ ܕܕܼܝܼܢܲܝ̈ ܐܲܣܠܝܼܘ: ܘܲܒ̣ܦܘܼܩ̈ܕܵܢܲܝ ܠܵܐ ܗܲܠܸܟ̣ܘ.


text:
ܡܸܛܠ ܗܵܠܹܝܢ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܬ̣ܚܫܸܒ̣ܬ̇ܘܿܢ ܡ̣ܢ ܥܲܡܡܹ̈ܐ ܕܲܚܕܼܝܼܪܝܼܢ ܠܟ̣ܘܿܢ: ܘܲܒ̣ܦܘܼܩ̈ܕܵܢܲܝ ܠܵܐ ܗܲܠܸܟ̣ܬ̇ܘܿܢ: ܘܕܼܝܼܢܲܝ̈ ܠܵܐ ܥܒܲܕ̇ܬܘܼܢ ܕܝܼܢܹ̈ܐ ܕܥܲܡܡܹ̈ܐ ܕܲܚܕܼܝܼܪܝܼܢ ܠܟ̣ܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܠܲܝܟ̇ܝ: ܘܐܸܥܒܸ̇ܕܼ ܒܓ̣ܵܘܹܟ̣ܝ ܕܝܼܢܹ̈ܐ ܠܥܹܝܢ ܟܠܗܘܿܢ ܥܲܡܡܹ̈ܐ.


text:
ܘܐܸܥܒܸ̇ܕܼ ܒܹܟ̣ܝ ܡܸܕܸ̇ܡ ܕܠܵܐ ܥܸܒ̣ܕܹ̇ܬ̣: ܘܡܸܕܸ̇ܡ ܕܠܵܐ ܐܸܥܒܸ̇ܕܼ ܬܘܼܒ̣ ܐܲܟ̣ܘܵܬܹܗ: ܡܸܛܠ ܟܠܵܗ̇ ܛܲܢܦܘܼܬܹܟ̣ܝ.


text:
ܡܸܛܠ ܗܵܢܵܐ ܐܲܒ̣ܵܗܹ̈ܐ ܢܹܐܟ̣ܠܘܼܢ ܒܢܲܝ̈ܗܘܿܢ ܒܓܵܘܹܟ̣ܝ: ܘܲܒ̣ܢܲـ̈ـܝܵܐ ܢܹܐܟ̣ܠܘܼܢ ܠܐܲܒ̣ܵܗܲܝ̈ܗܘܿܢ: ܘܐܸܥܒܸ̇ܕܼ ܒܹܟ̣ܝ ܕܝܼܢܹ̈ܐ: ܘܐܸܕܪܸܐ ܠܐܲܝܠܹܝܢ ܕܡܸܫܬܲܚܪܝܼܢ ܒܓ̣ܵܘܟ̣ܝ ܠܟ̣ܠ ܪܘܼܚ.


text:
ܡܸܛܠ ܗܵܢܵܐ ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܛܲܢܸܦܬ̇ܝ ܡܩܕܲܫܝ ܒܟ̣ܠ ܛܲܢܦ̈ܘܵܬܹܟ̣ܝ: ܘܲܒ̣ܟ̣ܠܵܗ̇ ܛܲܡܐܘܬܹܟ̣ܝ: ܐܵܦ ܐܸܢܵܐ ܐܸܕܼܚ̄ܩܹܟ̣ܝ: ܘܠܵܐ ܬܚܘܼܣ ܥܲܝܢܝ ܥܠܲܝܟ̇ܝ ܘܠܵܐ ܐܹܪܲܚܸܡ.


text:
ܚܕܼܵܐ ܡܢܵܬܹܟ̣ܝ ܒܡܵܘܬܵܐ ܢܡܘܼܬ̣ܘܼܢ. ܘܲܒ̣ܟܲܦܢܵܐ ܢܣܘܼܦܘܼܢ ܒܓ̣ܵܘܹܟ̣ܝ: ܘܲܐ̄ܚܪܹܬ̣ܵܐ ܒܚܲܪܒܵܐ ܢܸܦܠܘܼܢ ܚܕܼܵܪܲܝܟ̇ܝ: ܘܕܲܬ̣ܠܵܬ̣ ܠܟ̣ܠ ܪܘܼܚ ܐܸܕܼܪܸܐ: ܘܣܲܝܦܵܐ ܢܸܚܪܘܿܒ̣ ܒܵܬܲܪܗܘܿܢ.


text:
ܘܐܹܫܲܡܠܸܐ ܪܘܼܓ̣ܙܝ: ܘܐܲܢܝܼܚ ܚܸܡܬ̣ܝ ܒܗܘܿܢ ܘܐܸܬ̣ܒܲܝܲܐ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ ܕܡܲܠܠܹ̇ܬ̣ ܒܲܛܢܵܢܝ: ܡܵܐ ܕܫܲܡܠܝܼܬ̣ ܒܗܘܿܢ ܪܘܼܓ̣ܙܝ.


text:
ܘܬܸܗܘܹܝܢ ܠܚܸܣܕܵܐ ܘܲܠܓܘܼܕܵܦܵܐ: ܘܲܠܡܲܪܕ̇ܘܼܬ̣ܵܐ ܘܲܠܬܸܡܗܵܐ ܠܥܲܡܡܹ̈ܐ ܕܲܚܕܝܼܪܝܼܢ ܠܹܟܝ: ܡܵܐ ܕܥܸܒ̇ܕܹ̇ܬ̣ ܒܹܟ̣ܝ ܕܝܼܢܹ̈ܐ: ܒܪܘܼܓ̣ܙܵܐ ܘܲܒ̣ܚܸܡܬ̣ܵܐ ܘܲܒ̣ܡܲܟ̇ܣܵܢܘܼܬ̣ܵܐ ܕܪܘܼܓ̣ܙܝ: ܐܸܢܵܐ ܡܵܪܝܵܐ ܐܸܡ̇ܪܹܬ̣.


text:
ܡܵܐ ܕܫܲܕ̇ܪܹܬ̣ ܥܠܲܝܟ̇ܘܿܢ ܓܹܐܪ̈ܲܝ ܒܝܼܫܹ̈ܐ ܕܟܲܦܢܵܐ ܕܲܗܘ̤ܵܘ ܠܲܚܒ̣ܵܠܵܐ: ܕܐܹܫܲܕܲܪ ܐܸܢܘܿܢ ܠܲܡܚܲܒܵܠܘܼܬ̣ܟ̣ܘܿܢ: ܘܟܲܦܢܵܐ ܐܵܘܣܸܦ ܥܠܲܝܟ̇ܘܿܢ: ܘܐܸܬ̣ܒܲܪ ܩܲܢܝܵܐ ܕܲܥܒ̣ܘܼܪܟ̣ܘܿܢ.


text:
ܘܐܹܫܲܕܲܪ ܥܠܲܝܟ̇ܘܿܢ ܟܲܦܢܵܐ ܘܚܲܝ̄ܘܬ̣ܵܐ ܒܝܼܫܬܵܐ ܘܐܵܘܒܸ̇ܕܼܟ̣ܘܼܢ: ܘܡܵܘܬܵܐ ܘܲܕܼܡܵܐ ܢܸܥܒܲܪ ܒܟ̣ܘܿܢ: ܘܚܲܪܒܵܐ ܐܲܝܬܹ̇ܐ ܥܠܲܝܟ̇ܘܢ: ܐܸܢܵܐ ܡܵܪܝܵܐ ܐܸܡ̇ܪܹܬ̣.


text:
ܘܐܸܡܲܪ: ܛܘܼܪܹ̈ܐ ܕܝܼܣܪܵܝܹܠ: ܫܡܲܥܘ ܦܸܬ̣ܓ̣ܵܡܹܗ ܕܡܵܪܹܐ ܡܵܪ̈ܵܘܵܬ̣ܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܛܘܼܪܹ̈ܐ ܘܲܠܪ̈ܵܡܵܬ̣ܵܐ: ܘܲܠܢܲܚ̈ܠܹܐ ܘܠܲܦܨܝܼ̈ܕܹܐ: ܗܵܐ ܡܲܝܬܹ̇ܐ ܐ̄ܢܵܐ ܥܠܲܝܟ̇ܘܿܢ ܚܲܪܒܵܐ: ܘܐܵܘܒܸ̇ܕܼ ܦܪ̈ܲܟܲܝܟ̇ܘܿܢ.


text:
ܘܲܡܕܼܝܼ̈ܢܵܬ̣ܵܐ ܕܟܠܹܗ ܝܲܬ̣ܒ̇ܟ̣ܘܿܢ ܢܸܚ̱ܪ̈ܒ̣ܵܢ: ܘܲܦܪ̈ܲܟܹ̇ܐ ܢܸܨ̈ܕ̇ܝܵܢ: ܡܸܛܠ ܕܢܸܚ̱ܪܒ̣ܘܼܢ ܘܢܸܨܕ̇ܘܼܢ ܡܲܕܼܒ̇ܚܲܝ̈ܟ̇ܘܿܢ: ܘܢܸܬ̇ܬܲܒ̇ܪܘܼܢ ܘܢܸܬ̣ܒܲܛܠܘܼܢ ܦܬܲܟ̣ܪ̈ܲܝܟ̇ܘܿܢ: ܘܢܸܬ̣ܓܲܕ̇ܡܘܼܢ ܓܠܝܼܦܲܝ̈ܟ̇ܘܿܢ: ܘܢܸܬ̣ܥ̱ܛܘܿܢ ܥܒ̣ܵܕܲܝ̈ܟ̇ܘܿܢ.


text:
ܘܢܸܬ̇ܕܲܟ̣ܪܘܼܢܵܢܝ ܐܲܝܠܹܝܢ ܕܐܸܬ̣ܦܲܨܝܼܘ ܡܸܢܟ̣ܘܿܢ: ܒܹܝܬ̣ ܥܲܡܡܹ̈ܐ ܕܐܹܫܬ̇ܒ̣ܝܼܘ ܠܬܲܡܵܢ: ܡܵܐ ܕܬܸܒ̣ܟܹ̇ܬ̣ ܠܠܸܒ̇ܗܘܿܢ ܙܲܢܵܝܵܐ ܕܲܣܛܵܘ ܡܹܢܝ: ܘܥܲܝ̈ܢܲܝܗܘܿܢ ܕܲܛܥܲܝ̈ ܒܵܬܲܪ ܦܬܲܟ̣ܪ̈ܲܝܗܘܿܢ: ܘܢܸܬ̣ܩܲܡ̈ܛܵܢ ܐܲܦܲܝ̈ܗܘܿܢ ܒܒ̣ܝܼܫܬܵܐ ܕܲܥܒܲܕܼܘ: ܘܲܒ̣ܟ̣ܠܵܗ̇ ܛܲܢܦܘܼܬܗܘܿܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܩܘܿܫ ܒܟܲܦܵܟ ܘܲܪܦܘܿܣ ܒܪܸܓ̣ܠܵܟ: ܘܐܹܡܲܪ ܐܲܚܵܢ. ܥܲܠ ܟܠܵܗ̇ ܛܲܢܦܘܼܬ̣ܵܐ ܘܒ̣ܝܼܫܬܵܐ ܕܒܹܝܬ̣ ܝܑܼܣܪܵܝܹܠ: ܕܲܒ̣ܚܲܪܒܵܐ ܘܲܒ̣ܟܲܦܢܵܐ ܘܲܒ̣ܡܵܘܬܵܢܵܐ ܢܸܦܠܘܼܢ.


text:
ܕܪܲܚܝܼܩ ܢܡܘܼܬ̣ ܒܡܵܘܬܵܢܵܐ: ܘܲܕܩܲܪܝܼܒ̣ ܒܚܲܪܒܵܐ ܢܸܦܸܠ: ܘܲܕܼܡܸܫܬܲܚܲܪ ܘܲܕܼܡܸܬ̣ܦܲܨܹܐ ܒܟܲܦܢܵܐ ܢܡܘܼܬ̣: ܘܐܹܫܲܡܠܸܐ ܪܘܼܓ̣ܙܝ ܒܗܘܿܢ.


text:
ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܡܵܐ ܕܲܗܘ̤ܵܘ ܩܛܝܼܠܲܝ̈ܗܘܿܢ ܒܲܝܢܵܬ̣ ܦܬܲܟ̣ܪ̈ܲܝܗܘܿܢ ܚܕܼܵܪ ܡܲܕܼܒ̇ܚܲܝ̈ܗܘܿܢ: ܥܲܠ ܟܠ ܪܵܡܬ̣ܵܐ ܕܪܵܡܵܐ: ܘܲܬ̣ܚܹܝܬ̣ ܟܠ ܪܹ̈ܫܲܝ ܛܘܼܪܹ̈ܐ: ܘܲܬ̣ܚܹܝܬ̣ ܟܠ ܐܝܼܠܵܢ ܕܡܲܛܲܠ: ܘܲܬ̣ܚܹܝܬ̣ ܟܠ ܒܸܛܡ̱ܬ̣ܵܐ ܥܲܒ̇ܝܼܛܬܵܐ: ܒܐܲܬ̣ܪܵܐ ܕܣܵܡ̣ܘ ܬܲܡܵܢ ܒܸܣܡܹ̈ܐ ܠܟ̣ܠܗܘܿܢ ܦܬܲܟ̣ܪ̈ܲܝܗܘܿܢ.


text:
ܘܐܲܪܝܼܡ ܐܝܼܕܼܝ ܥܠܲܝܗܘܿܢ: ܘܐܸܥܒ̇ܕܼܝܼܗ̇ ܠܐܲܪܥܵܐ ܠܲܚܒ̣ܵܠܵܐ ܘܲܠܬܸܡܗܵܐ ܡ̣ܢ ܡܲܕܼܒ̇ܪܵܐ ܕܕܸܒ̣ܠܲܬ̣: ܘܟ̣ܠܹܗ ܒܹܝܬ̣ ܡܲܥܡܲܪܗܘܿܢ: ܘܢܸܕ̇ܥܘܼܢ ܕܐܸܢܵܐܐ̄ܢܵܐ ܡܵܪܝܵܐ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܐܸܡܲܪ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܲܛܝܼ ܩܸܨܵܐ ܥܲܠ ܐܲܪܥܵܐ ܕܝܼܣܪܵܝܹܠ: ܘܡܲܛܝܼ ܣܵܘܦܵܐ ܥܲܠ ܐܲܪܒܲܥ ܟܸܢ̈ܦܹܝܗ̇ ܕܐܲܪܥܵܐ.


text:
ܡܸܟܹ̇ܝܠ ܩܸܨܵܐ ܥܠܲܝܟ̇ܝ: ܕܐܹܫܘܿܕܼ ܥܠܲܝܟ̇ܝ ܪܘܼܓ̣ܙܝ: ܘܐܸܕܼܘܿܢܹܟ̣ܝ ܐܲܝܟ ܐܘܼܪ̈ܚܵܬܹܟ̣ܝ: ܘܐܲܝܬܹܐ ܥܠܲܝܟ̇ܝ ܟܠܵܗ̇ ܛܲܢܦܘܼܬܹܟ̣ܝ.


text:
ܘܠܵܐ ܬܚܘܼܣ ܥܲܝܢܝ ܥܠܲܝܟ̇ܝ ܘܠܵܐ ܐܹܪܲܚܸܡ: ܡܸܛܠ ܕܐܘܼܪ̈ܚܵܬܹܟ̣ܝ ܥܠܲܝܟ̇ܝ ܐܸܬܸ̇ܠ: ܘܛܲܢܦܘܼܬܹܟ̣ܝ ܒܓ̣ܵܘܹܟ̣ܝ ܬܸܗܘܹܐ: ܘܬܸܕ̇ܥܝܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܡܸܟܹ̇ܝܠ ܡ̣ܢ ܩܘܼܪܒܵܐ ܐܹܫܘܿܕܼ ܚܸܡ̄ܬ̣ܝ ܥܠܲܝܟ̇ܝ: ܘܐܹܫܘܿܕܼ ܪܘܼܓ̣ܙܝ ܥܠܲܝܟ̇ܝ: ܘܐܹܕ̇ܢܹܟ̣ܝ ܐܲܝܟ ܐܘܼܪ̈ܚܵܬܹܟ̣ܝ: ܘܐܸܬܸ̇ܠ ܥܠܲܝܟ̇ܝ ܟܠܵܗ̇ ܛܲܢܦܘܼܬܹܟ̣ܝ.


text:
ܘܠܵܐ ܬܚܘܼܣ ܥܲܝܢܝ ܥܠܲܝܟ̇ܝ ܘܠܵܐ ܐܹܪܲܚܸܡ: ܐܸܠܵܐ ܐܲܝܟ ܐܘܼܪ̈ܚܵܬܹܟ̣ܝ ܐܸܦ̱ܪܥܹܟ̣ܝ: ܘܛܲܢܦܘܼܬܹܟ̣ܝ ܒܓ̣ܵܘܹܟ̣ܝ ܬܸܗܘܹܐ: ܘܬܸܕ̇ܥܝܼܢ ܕܐܸܢܵܐ ܐ̄ܢܵܐ ܡܵܪܝܵܐ ܕܲܡܚܟ̣ܝ.


text:
ܘܥܵܘܼܠܵܐ ܩܵܡ̣ ܥܲܠ ܚܘܼܛܪܹܗ ܕܥܵܘܿܠܵܐ: ܠܵܐ ܡܸܢܗܘܿܢ ܘܠܵܐ ܡ̣ܢ ܕܠܘܼܚܝܼܗܘܿܢ: ܘܠܵܐ ܡ̣ܢ ܡܲܥܒ̇ܕܼܵܢܘܼܬ̣ܗܘܿܢ: ܘܠܵܐ ܐܸܬ̇ܬ̇ܢܝܼܚ ܒܗܘܿܢ.


text:
ܡܲܛܝܼ ܙܲܒ̣ܢܵܐ ܘܲܩ̣ܪܸܒ̣ ܝܵܘܡܵܐ: ܕܩܵܢܹ̇ܐ ܠܵܐ ܢܸܚܕܹ̇ܐ: ܘܕܲܡܙܲܒܸ̇ܢ ܠܵܐ ܬܸܟ̣ܪܸܐ ܠܹܗ: ܡܸܛܠ ܕܪܘܼܓ̣ܙܵܐ ܥܲܠ ܟܠܹܗ ܩܸܢܝܵܢܗܘܿܢ.


text:
ܘܙܵܒ̣ܘܿܢܵܐ ܠܵܐ ܗܵܦܲܟ ܥܲܠ ܡܙܲܒ̇ܢܵܢܵܐ: ܘܬ̣ܘܼܒ̣ ܠܲܝܬ̇ ܚܲܝܹ̈ܐ ܒܚܲܝܲܝ̈ܗܘܿܢ: ܡܸܛܠ ܕܚܸܙܘܵܐ ܠܵܐ ܢܸܗܦܘܿܟ ܥܲܠ ܟܠܹܗ ܩܸܢܝܵܢܗܘܿܢ: ܘܓܲܒ̣ܪܵܐ ܒܥܵܘܼܠܹܗ ܠܵܐ ܢܚܲܡܣܸܢ ܚܲܝܵܘ̈ܗܝ.


text:
ܚܲܪܒܵܐ ܒܫܘܼܩܹ̈ܐ: ܘܡܵܘܬܵܢܵܐ ܘܟܲܦܢܵܐ ܒܒ̣ܵـ̈ـܬܹ̇ܐ: ܐܲܝܢܵܐ ܕܲܒ̣ܕܲܒ̣ܪܵܐ ܗ̄ܘܼ ܢܡܘܼܬ̣ ܒܚܲܪܒܵܐ: ܘܐܲܝܢܵܐ ܕܒܲܡܕܼܝܼܢ̄ܬܵܐ ܗ̄ܘܼ ܟܲܦܢܵܐ ܘܡܵܘܬܵܢܵܐ ܢܹܐܟ̣ܠܝܼܘܗܝ.


text:
ܘܢܸܬ̣ܦܲܨܘܿܢ ܐܲܝܠܹܝܢ ܕܡܸܬ̣ܦܲܨܹܝܢ ܡܸܢܗܘܿܢ ܒܛܘܼܪܹ̈ܐ: ܐܲܝܟ ܝܵܘ̈ܢܹܐ ܒܲܓܕܼܵܢܦܹ̈ܐ: ܟܠܗܘܿܢ ܢܡܘܼܬ̣ܘܼܢ ܐ̄ܢܵܫ ܒܲܚܛܵܗܵܘ̈ܗܝ.


text:
ܘܢܸܬ̣ܟܲܒ̣ܢܘܼܢ ܣܲܩܹ̈ܐ: ܘܲܢܟܲܣܘܿܢ ܐܸܢܘܿܢ ܨܵܘܪ̈ܵܢܹܐ: ܒܸܗܬ̇ܬ̣ܵܐ ܒܟ̣ܠ ܐܲܦܲܝ̈ܗܘܿܢ: ܘܩܘܼܕܼܚܵـ̈ـܬ̣ܵܐ ܒܟ̣ܠ ܪܹ̈ܫܲܝܗܘܿܢ.


text:
ܣܹܐܡܗܘܿܢ ܒܫܘܼܩܹ̈ܐ ܢܸܫܕ̇ܘܿܢ: ܘܕܲܗܒ̣ܗܘܿܢ ܡܲܣ̱ܠܝܵܐ ܢܸܗܘܹܐ: ܣܹܐܡܗܘܿܢ. ܘܕܲܗܒ̣ܗܘܿܢ ܠܵܐ ܢܸܫܟܲܚ ܠܲܡܦܲܨܵܝܘܼ ܐܸܢܘܿܢ ܒܝܵܘܡܵܐ ܕܪܘܼܓ̣ܙܹܗ ܕܡܵܪܝܵܐ: ܢܲܦ̮̈ܫܵܬ̣ܗܘܿܢ ܠܵܐ ܢܣܲܒ̇ܥܘܼܢ: ܘܟܲܪ̈ܣܵܬ̣ܗܘܿܢ ܠܵܐ ܢܸܡܠܘܿܢ ܗܵܢܵܐ ܫܘܼܢܵܩܵܐ: ܦܘܼܪܥܵܢܵܐ ܕܥܵܘܼܠܗܘܿܢ.


text:
ܘܫܘܼܒ̣ܚܵܐ ܕܨܸܒ̣ܬ̇ܗܘܿܢ ܕܲܥܒܲܕܼܘ ܒܓܲܐܝܘܼܬ̣ܵܐ: ܠܨܲܠܡܹ̈ܐ ܕܛܲܢܦ̈ܘܵܬ̣ܗܘܿܢ ܘܲܕ̇ܕܸܚ̈ܠܵܬ̣ܗܘܿܢ: ܡܸܛܠ ܗܵܢܵܐ ܥܒܲܕ̇ܬܹ̇ܗ ܡܲܣ̱ܠܝܵܐ.


text:
ܘܐܲܝܬܹ̇ܐ ܪ̈ܵܥܵܘܵܬ̣ܵܐ ܕܥܲܡܡܹ̈ܐ ܘܢܹܐܪܬ̇ܘܿܢ ܒܵܬܲܝ̈ܗܘܿܢ: ܘܐܲܗܦܸܟ ܓܲܐܝܘܼܬ̣ܵܐ ܕܥܲܫܝܼ̈ܢܹܐ: ܘܢܹܐܪܬ̇ܘܿܢ ܡܲܩܕܲܫܗܘܿܢ.


text:
ܘܵܝܵܐ ܥܲܠ ܘܵܝܵܐ ܢܹܐܬܹܐ: ܘܲܫܡܘܼܥܬܵܐ ܥܲܠ ܫܡܘܼܥܬܵܐ ܬܸܫܬ̇ܡܲܥ: ܘܢܸܒ̣ܥܘܿܢ ܚܸܙܘܵܐ ܡ̣ܢ ܢܒ̣ܝܹ̈ܐ: ܘܢܵܡܘܿܣܵܐ ܢܹܐܒܲܕܼ ܡ̣ܢ ܟܵܗܢܹ̈ܐ: ܘܡܸܠܟܵܐ ܡ̣ܢ ܣܵܒܹ̈ܐ.


text:
ܡܲܠܟܵܐ ܢܸܬܸ̇ܒ̣ ܒܐܸܒ̣ܠܵܐ: ܘܪܲܒܵܐ ܢܸܠܒܲܫ ܚܒ̣ܵܠܵܐ: ܘܐܝܼܕܼܵܘ̈ܗܝ ܕܥܲܡܵܐ ܕܐܲܪܥܵܐ ܢܸܬ̣ܪ̈ܲܫܠܵܢ: ܐܲܝܟ ܐܘܼܪ̈ܚܵܬ̣ܗܘܿܢ ܐܸܥܒܸ̇ܕܼ ܠܗܘܿܢ: ܘܲܒ̣ܕܼܝܼ̈ܢܲܝܗܘܿܢ ܐܹܕ̇ܘܼܢ ܐܸܢܘܿܢ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܲܗܘ̤ܵܐ ܒܫܲܢ̄ܬܵܐ ܫܬ̇ܝܼܬ̣ܵܝܬܵܐ: ܒܚܲܡܸܫܬܵܐ ܒܝܲܪܚܵܐ ܫܬ̇ܝܼܬ̣ܵܝܵܐ: ܐܸܢܵܐ ܝܵܬܹܒ̣ ܗ̄ܘܹ̇ܝܬ̣ ܒܒܲܝܬ̇ܝ: ܘܣܵܒܹ̈ܐ ܕܲܝܗܘܼܕܼܵܐ ܝܵܬ̣ܒ̇ܝܼܢ ܗ̄ܘܼܵܘ ܩܕܼܵܡܲܝ: ܘܢܸܦܠܲܬ̤ ܥܠܲܝ ܬܲܡܵܢ ܐܝܼܕܹܗ ܕܡܵܪܹܐ ܡܵܪ̈ܵܘܵܬ̣ܵܐ.


text:
ܘܲܚܙܹ̇ܝܬ̣ ܘܗܵܐ ܕܡܘܼܬ̣ܵܐ ܐܲܝܟ ܚܸܙܘܵܐ ܕܢܘܼܪܵܐ: ܡܢ ܚܸܙܘܵܐ ܕܚܲܨܵܘ̈ܗܝ ܘܲܠܬܲܚܬ̇ ܢܘܼܪܵܐ: ܘܡ̣ܢ ܚܲܨܵܘ̈ܗܝ ܘܲܠܥܸܠ: ܚܙܹܝܬ̣ ܐܲܝܟ ܚܸܙܘܵܐ ܕܙܲܗܪܵܐ: ܘܐܲܝܟ ܚܸܙܘܵܐ ܕܐܲܠܵܗܵܐ.


text:
ܘܐܵܘܫܸܛ̣ ܒܲܕܼܡܘܼܬ̣ܵܐ ܕܐܝܼܕܼܵܐ ܘܐܲܚܕܲܢܝ ܒܥܸܕܼܩܹ̈ܐ ܕܪܹܫܝ: ܘܲܫܩܲܠܬܲܢܝ ܪܘܼܚܵܐ ܒܹܝܬ̣ ܐܲܪܥܵܐ ܠܲܫܡܲܝܵܐ: ܘܐܲܝܬ̇ܝܵܬܲܢܝ ܠܐܘܿܪܸܫܠܸܡ ܒܚܸܙܘܵܐ ܕܐܲܠܵܗܵܐ: ܠܡܲܥܠܵܢܵܐ ܕܬܲܪܥܵܐ ܕܙܵܘܝܼܬ̣ܵܐ ܕܚܵܐܲܪ ܠܓܲܪܒ̇ܝܵܐ: ܘܬܲܡܵܢ ܩܵܝ̇ܡܵܐ ܩܵܝܹܡܬ̣ܵܐ ܕܲܛܢܵܢܵܐ.


text:
ܘܐܸܡܲܪ ܠܝܼ: ܒܲܪܢܵܫܵܐ: ܐܲܪܝܼܡ ܥܲܝ̈ܢܲܝܟ ܠܐܘܼܪܚܵܐ ܕܓܲܪܒ̇ܝܵܐ ܘܐܲܪܝܼܡܹ̇ܬ̣ ܥܲܝܢܲܝ̈ ܠܐܘܼܪܚܵܐ ܕܓܲܪܒ̇ܝܵܐ: ܘܗܵܐ ܡ̣ܢ ܓܲܪܒ̇ܝܵܝܹܗ ܕܬܲܪܥܵܐ ܡܲܕܼܢ̱ܚܵܝܵܐ: ܩܵܝ̇ܡܵܐ ܩܵܝܹܡܬ̣ܵܐ ܕܲܛܢܵܢܵܐ ܒܡܲܥܠܵܢܹܗ.


text:
ܘܐܸܡܲܪ ܠܝܼ: ܒܲܪܢܵܫܵܐ: ܚܙܲܝܬ̇ ܡܵܢܵܐ ܥܵܒ̣ܕ̇ܝܼܢ: ܛܲܢܦ̈ܘܵܬ̣ܵܐ ܪܵܘܪ̈ܒ̣ܵܬ̣ܵܐ ܕܥܵܒ̣ܕ̇ܝܼܢ ܕܒܹܝܬ̣ ܝܑܼܣܪܵܝܹܠ: ܕܐܸܬ̣ܪܲܚܲܩܘ ܡ̣ܢ ܡܲܩܕ̇ܫܝ: ܬܘܼܒ̣ ܬܸܗܦܘܿܟ ܬܸܚܙܹܐ ܛܲܢܦ̈ܘܵܬ̣ܵܐ ܪܵܘܪ̈ܒ̣ܵܬ̣ܵܐ ܕܥܵܒ̣ܕ̇ܝܼܢ.


text:
ܘܥܸܠܲܬ̣ ܘܲܚܙܹ̇ܝܬ̣ ܟܠ ܕܼܡ̈ܘܵܬ̣ܵܐ ܕܪ̈ܲܚܫܵܐ ܘܕܲܒ̣ܥܝܼܪܵܐ ܘܲܕܼܛܲܢܦ̈ܘܵܬ̣ܵܐ. ܘܟ̣ܠܗܹܝܢ ܕܸܚ̈ܠܵܬ̣ܵܐ ܕܒܹܝܬ̣ ܝܑܼܣܪܵܝܹܠ: ܕܨܝܼܪ̈ܵܢ ܥܲܠ ܐܸܣܬ̣ܵܐ ܟܲܕܼ ܚܵܕܼܪܵܐ.


text:
ܘܫܲܒ̣ܥܝܼܢ ܓܲܒ̣ܪ̈ܝܼܢ ܡ̣ܢ ܣܵܒܹ̈ܐ ܕܒܹܝܬ̣ ܝܑܼܣܪܵܝܹܠ: ܘܝܲܥܙܲܢܝܵܐ ܒܲܪ ܫܵܦܵܢ ܩܵܐܹ̇ܡ ܗ̄ܘܼܵܐ ܒܲܝܢܵܬ̣ܗܘܿܢ ܘܗܸܢܘܿܢ ܩܵܝܡܝܼܢ ܗ̄ܘܼܵܘ ܩܕܼܵܡܵܘܗܝ: ܘܐ̄ܢܵܫ ܦܝܼܪܡܹܗ ܒܐܝܼܕܹܗ: ܘܥܸܛܪܵܐ ܕܬܸܢܵܢܵܐ ܕܒܸܣܡܹ̈ܐ ܣܵܠܹ̇ܩ.


text:
ܘܐܸܡܲܪ ܠܝܼ: ܚܵܙܹ̇ܐ ܐܲܢ̄ܬ̇ ܒܲܪܢܵܫܵܐ: ܡܸܕܸ̇ܡ ܕܥܵܒ̣ܕ̇ܝܼܢ ܣܵܒܹ̈ܐ ܕܒܹܝܬ̣ ܝܑܼܣܪܵܝܹܠ ܒܚܸܫܘܿܟ̣ܵܐ: ܐ̄ܢܵܫ ܒܬ̣ܵܘܵܢܹܗ ܟܲܣܝܵܐ: ܘܐܵܡ̇ܪܝܼܢ ܠܵܐ ܚܵܙܹ̇ܐ ܠܲܢ ܡܵܪܝܵܐ: ܡܸܛܠ ܕܫܲܒ̣ܩܵܗ̇ ܡܵܪܝܵܐ ܠܐܲܪܥܵܐ.


text:
ܘܐܲܝܬ̇ܝܲܢܝ ܠܡܲܥܠܵܢܵܐ ܕܬܲܪܥܵܐ ܕܒܲܝܬܹ̇ܗ ܕܡܵܪܝܵܐ ܕܲܒ̣ܓܲܪܒ̇ܝܵܐ: ܘܲܚܙܹ̇ܝܬ̣ ܬܲܡܵܢ ܢܸܫܹ̈ܐ ܟܕܼ ܝܵܬ̣̈ܒܵܢ ܘܲܡܒܲـ̈ـܟ̇ܝܵܢ ܠܬܲܡܘܼܙܵܐ.


text:
ܘܐܲܥܠܲܢܝ ܠܕܼܵܪܲܬ̣ ܒܲܝܬܹ̇ܗ ܕܡܵܪܝܵܐ ܓܵܘܵܝܬܵܐ: ܘܲܚܙܹ̇ܝܬ̣ ܒܬܲܪܥܵܐ ܕܗܲܝܟ̇ܠܹܗ ܕܡܵܪܝܵܐ ܒܹܝܬ̣ ܩܸܣܛܪܘܿܡܵܐ ܠܡܲܕܼܒ̇ܚܵܐ: ܐܲܝܟ ܥܸܣܪܝܼܢ ܘܚܲܡܫܵܐ ܓܲܒ̣ܪ̈ܝܼܢ ܩܵܝ̇ܡܝܼܢ: ܘܚܲܨܲܝ̈ܗܘܿܢ ܠܘܼܩܒܲܠ ܗܲܝܟ̇ܠܹܗ ܕܡܵܪܝܵܐ: ܘܐܲܦܲܝ̈ܗܘܿܢ ܠܡܲܕܼܢ̱ܚܵܐ: ܘܲܡܩܲܕ̇ܡܝܼܢ ܘܣܵܓ̣ܕܝܼܢ ܠܫܸܡܫܵܐ.


text:
ܝܙ:ܘܐܸܡܲܪ ܠܝܼ: ܚܵܙܹ̇ܐ ܐܲܢ̄ܬ̇ ܒܲܪܢܵܫܵܐ: ܕܲܠܡܵܐ ܙܥܘܿܪܝܵܐ ܗ̄ܝܼ ܠܲܕܼܒܹܝܬ̣ ܝܑܼܗܘܼܕܼܵܐ ܛܲܢܦܘܼܬ̣ܵܐ ܗܵܕܹܐ ܕܥܵܒ̣ܕ̇ܝܼܢ ܗܵܪܟܵܐ: ܕܲܡܠܵܐܘܼܗ̇ ܠܐܲܪܥܵܐ ܥܵܘܼܠܵܐ ܘܲܗܦܲܟ̣ܘ ܠܡܲܪܓܵܙܘܼܬܲܢܝ. ܘܗܸܢܘܿܢ ܡܲܦܩ̄ܥܝܼܢ ܒܲܢܚܝܼܪ̈ܲܝܗܘܿܢ.


text:
ܐܵܦ ܐܸܢܵܐ ܐܸܥܒܸ̇ܕܼ ܒܚܸܡܬ̣ܵܐ: ܘܠܵܐ ܬܚܘܼܣ ܥܲܝܢܝ ܘܠܵܐ ܐܹܪܲܚܸܡ: ܘܢܸܩܪܘܿܢ ܒܐܸܕܼܢܲܝ̈ ܒܩܵܠܵܐ ܪܵܡܵܐ ܘܠܵܐ ܐܸܫܡܲܥ ܐܸܢܘܿܢ.


text:
ܘܲܩ̣ܪܵܐ ܒܐܸܕܼܢܲܝ̈ ܒܩܵܠܵܐ ܪܵܡܵܐ ܘܐܸܡܲܪ. ܩܪܘܿܒ̣ܘ ܦܵܪ̈ܘܿܥܹܝܗ̇ ܕܲܡܕܼܝܼܢ̄ܬܵܐ: ܘܐ̄ܢܵܫ ܡܵܐܢܹ̈ܐ ܕܦܘܼܪܥܵܢܹܗ ܒܐܝܼܕܹܗ.


text:
ܘܲܚܙܹ̇ܝܬ̣ ܫܬܵܐ ܓܲܒ̣ܪ̈ܝܼܢ ܐܵܬܹ̇ܝܢ ܡ̣ܢ ܐܘܼܪܚܵܐ ܕܬܲܪܥܵܐ ܥܸܠܝܵܐ ܕܚܵܐܲܪ ܠܓܲܪܒ̇ܝܵܐ: ܘܐ̄ܢܵܫ ܡܵܐܢܲܝ̈ ܦܘܼܪܥܵܢܹܗ ܒܐܝܼܕܹܗ: ܘܓܲܒ̣ܪܵܐ ܚܲܕܼ ܒܲܝܢܵܬ̣ܗܘܿܢ ܘܲܠܒ̣ܝܼܫ ܒܘܼܨܵܐ: ܘܐܲܣܵܪ ܚܲܨܹ̈ܐ ܕܣܲܦܝܼܠܵܐ ܒܚܲܨܵܘ̈ܗܝ: ܘܐܸܬ̣ܵܘ ܘܩܵܡ̣ܘ ܥܲܠ ܓܸܢ̄ܒ̣ ܡܲܕܼܒ̇ܚܵܐ ܕܲܢܚܵܫܵܐ.


text:
ܘܫܘܼܒ̣ܚܹܗ ܕܐܲܠܵܗܵܐ ܕܝܼܣܪܵܝܹܠ: ܣܠܸܩ̣ ܡ̣ܢ ܟܪܘܿܒ̣ܵܐ ܕܩܵܐܹ̇ܡ ܗ̄ܘܼܵܐ ܥܲܠ ܙܵܘܝܼܬ̣ܵܐ ܕܒܲܝܬܵܐ: ܘܲܩ̣ܪܵܐ ܠܓܲܒ̣ܪܵܐ ܕܲܠܒ̣ܝܼܫ ܒܘܼܨܵܐ: ܘܐܲܣܵܪ ܚܲܨܹ̈ܐ ܕܣܲܦܝܼܠܵܐ ܒܚܲܨܵܘ̈ܗܝ.


text:
ܘܐܸܡܲܪ ܠܹܗ ܡܵܪܝܵܐ: ܥܒܲܪ ܒܓ̣ܵܘ ܡܕܼܝܼܢ̄ܬܵܐ ܒܓ̣ܵܘ ܐܘܿܪܸܫܠܸܡ: ܘܲܪܫܘܿܡ ܪܘܼܫܡܵܐ ܥܲܠ ܒܹܝܬ̣ ܥܲܝ̈ܢܲܝܗܘܿܢ ܕܓܲܒ̣ܪܹ̈ܐ ܕܡܸܬ̇ܬܲܢܚܝܼܢ ܘܡܸܬ̇ܕܲܢܩܝܼܢ: ܥܲܠ ܟܠܗܹܝܢ ܛܲܢܦ̈ܘܵܬ̣ܵܐ ܘܒ̣ܝܼ̈ܫܵܬ̣ܵܐ ܕܡܸܬ̣ܥܲܒ̣̈ܕܵܢ ܒܓ̣ܵܘܵܗ̇.


text:
ܘܲܠܗܵܢܘܿܢ ܕܥܲܡܹܗ ܐܸܢܘܿܢ: ܐܸܡܲܪ ܠܗܘܿܢ ܠܥܹܢܲܝ: ܥܒܪܘ ܒܓ̣ܵܘ ܡܕܼܝܼܢ̄ܬܵܐ ܒܵܬܲܪܝ: ܘܲܚܪܘܿܒ̣ܘ. ܘܠܵܐ ܢܚܘܼ̈ܣܵܢ ܥܲܝܢܲܝ̈ܟ̇ܘܿܢ ܘܠܵܐ ܬܪܲܚܡܘܼܢ.


text:
ܘܲܠܣܵܒܹ̈ܐ ܘܲܠܓܲܕ̇ܘܼ̈ܕܹܐ ܘܠܲܒ̣ܬ̣ܘܼ̈ܠܵܬ̣ܵܐ: ܘܠܲܛܠܵܝܹ̈ܐ ܘܲܠܢܸܫܹ̈ܐ ܩܲܛܸܠܘ ܠܲܚܒ̣ܵܠܵܐ: ܘܲܠܟ̣ܠ ܐ̄ܢܵܫ ܕܐܝܼܬ̣ ܥܠܵܘܗܝ ܪܘܼܫܡܵܐ ܠܵܐ ܬܸܩ̱ܪܒ̣ܘܼܢ: ܘܡ̣ܢ ܡܲܩܕܲܫܝ ܫܲܪܵܘ. ܘܫܲܪܝܼܘ ܒܓܲܒ̣ܪܹ̈ܐ ܣܵܒܹ̈ܐ ܕܩܵܝ̇ܡܝܼܢ ܗ̄ܘܼܵܘ ܩܕܼܵܡ ܒܲܝܬܵܐ.


text:
ܘܟܲܕܼ ܚܪܲܒ̣ܘ ܐܸܢܘܿܢ: ܐܸܫܬܲܚ̇ܪܹܬ̣ ܐܸܢܵܐ ܘܢܸܦ̇ܠܹܬ̣ ܥܲܠ ܐܲܦܲܝ̈: ܘܐܲܝܠܠܹܬ̣ ܒܩܵܠܵܐ ܪܵܡܵܐ ܘܐܸܡ̇ܪܹܬ̣: ܐܘܿܗ ܡܵܪܹܐ ܡܵܪ̈ܵܘܬ̣ܵܐ: ܡܚܲܒܸ̇ܠ ܐܲܢ̄ܬ̇ ܠܟ̣ܠ ܕܐܸܫܬܲܚܲܪ ܡ̣ܢ ܝܑܼܣܪܵܝܹܠ: ܘܐܵܫܹ̇ܕܼ ܐܲܢ̄ܬ̇ ܪܘܼܓ̣ܙܵܟ ܥܲܠ ܐܘܿܪܸܫܠܸܡ.


text:
ܘܐܸܡܲܪ ܠܝܼ: ܥܵܘܼܠܵܐ ܕܒܹܝܬ̣ ܝܑܼܣܪܵܝܹܠ ܘܕܲܝܗܘܼܕܼܵܐ ܣܓ̇ܝܼ ܛܵܒ̣: ܘܐܸܬ̣ܡܲܠܝܲܬ̤ ܐܲܪܥܵܐ ܕܡܵܐ: ܘܲܡܕܼܝܼܢ̄ܬܵܐ ܐܸܬ̣ܡܲܠܝܲܬ̤ ܢܸܟ̣ܠܵܐ: ܘܐܸܡܲܪܘ ܫܲܒ̣ܩܵܗ̇ ܡܵܪܝܵܐ ܠܐܲܪܥܵܐ: ܘܠܵܐ ܚܵܙܹ̇ܐ ܠܲܢ ܡܵܪܝܵܐ.


text:
ܘܲܚܙܹ̇ܝܬ̣ ܡܲܛܠܠܵܐ ܕܲܠܥܸܠ ܡ̣ܢ ܪܹܫ ܟܪ̈ܘܼܒܹܐ: ܐܲܝܟ ܚܸܙܘܵܐ ܕܟܹܐܦܵܐ ܕܣܲܦܝܼܠܵܐ: ܘܐܲܝܟ ܚܸܙܘܵܐ ܕܲܕܼܡܘܼܬ̣ܵܐ ܕܟ̣ܘܼܪܣܝܵܐ ܠܥܸܠ ܡܸܢܗܘܿܢ.


text:
ܘܲܩ̣ܪܵܐ ܠܓܲܒ̣ܪܵܐ ܕܲܐܠܒ̣ܝܼܫ ܒܘܼܨܵܐ: ܘܐܸܡܲܪ ܠܹܗ: ܥܘܿܠ ܠܒܲܝܢܵܬ̣ ܓܝܼ̈ܓ̣ܠܹܐ ܠܲܬ̣ܚܹܝܬ̣ ܟܪ̈ܘܿܒܹܐ: ܘܲܡܠܝܼ ܚܘܼܦܢܲܝ̈ܟ ܓܘܼܡܪܹ̈ܐ ܕܢܘܼܪܵܐ ܡ̣ܢ ܒܲܝܢܵܬ̣ ܟܪ̈ܘܿܒܹܐ: ܘܲܕܼܪܝܼ ܥܲܠ ܡܕܼܝܼܢ̄ܬܵܐ: ܘܥܲܠ ܠܥܹܢܲܝ.


text:
ܘܲܟ̣ܪ̈ܘܿܒܹܐ ܩܵܝ̇ܡܝܼܢ ܗ̄ܘܼܵܘ ܡ̣ܢ ܝܲܡܝܼܢܹܗ ܕܒܲܝܬܵܐ: ܟܲܕܼ ܥܵܐܹ̇ܠ ܓܲܒ̣ܪܵܐ ܗܵܘܿ: ܘܕܼܵܪܬܵܐ ܓܵܘܵܝܬܵܐ ܐܸܬ̣ܡܲܠܝܲܬ̣ ܗ̄ܘܼܵܬ̣ ܥܢܵܢܵܐ.


text:
ܘܐܸܬܲܬ̇ܪܝܼܡ ܫܘܼܒ̣ܚܹܗ ܕܐܲܠܵܗܵܐ ܡ̣ܢ ܟܪܘܿܒ̣ܵܐ ܕܲܠܥܸܠ ܡ̣ܢ ܙܵܘܝܼܬ̣ܵܐ ܕܒܲܝܬܵܐ: ܘܐܸܬ̣ܡ̱ܠܝܼ ܒܲܝܬܵܐ ܥܢܵܢܵܐ: ܘܕܼܵܪܬܵܐ ܓܵܘܵܝܬܵܐ ܐܸܬ̣ܡܲܠܝܲܬ̤ ܗ̄ܘܼܵܬ̣ ܙܲܗܪܵܐ ܕܫܘܼܒ̣ܚܹܗ ܕܡܵܪܝܵܐ.


text:
ܘܩܵܠܵܐ ܕܓܸܦܲܝ̈ܗܘܿܢ ܕܲܟ̣ܪ̈ܘܿܒܹܐ ܡܸܫܬ̇ܡܲܥ ܗ̄ܘܼܵܐ: ܥܕܲܡܵܐ ܠܕܼܵܪܬܵܐ ܒܲܪܵܝܬܵܐ: ܐܲܝܟ ܩܵܠܹܗ ܕܐܲܠܵܗܵܐ ܡܵܐ ܕܲܡܡܲܠܸܠ.


text:
ܘܟܲܕܼ ܦ̣ܩܲܕܼ ܠܓܲܒ̣ܪܵܐ ܕܲܠܒ̣ܝܼܫ ܒܘܼܨܵܐ: ܐܸܡܲܪ ܠܹܗ: ܣܲܒ̣ ܢܘܼܪܵܐ ܡ̣ܢ ܒܹܝܬ̣ ܓܝܼ̈ܓ̣ܠܹܐ ܡ̣ܢ ܒܲܝܢܵܬ̣ ܟܪ̈ܘܿܒܹܐ: ܘܐܸܬ̣ܵܐ ܘܩܵܡ̣ ܥܲܠ ܓܸܢ̄ܒ̣ ܓܝܼ̈ܓ̣ܠܹܐ.


text:
ܘܐܵܘܫܸܛ ܟܪܘܿܒ̣ܵܐ ܐܝܼܕܹܗ ܡ̣ܢ ܒܲܝܢܵܬ̣ ܟܪ̈ܘܿܒܹܐ ܠܢܘܼܪܵܐ ܕܒܲܝܢܵܬ̣ ܟܪ̈ܘܿܒܹܐ: ܘܲܫ̣ܩܲܠ ܐܲܪܡܝܼ ܒܚܘܼܦܢܵܘ̈ܗܝ ܕܓܲܒ̣ܪܵܐ ܕܲܠܒ̣ܝܼܫ ܒܘܼܨܵܐ: ܘܲܢܣܲܒ̣ ܘܲܢܦܲܩ̣.


text:
ܘܲܚܙܹ̇ܝܬ̣ ܐܲܪܒܲܥ ܓܝܼ̈ܓ̣ܠܝܼܢ ܥܲܠ ܓܸܢ̄ܒ̣ ܟܪ̈ܘܿܒܹܐ: ܚܕܼܵܐ ܚܕܼܵܐ ܓܝܼܓ̣ܠܵܐ ܥܲܠ ܓܸܢ̄ܒ̣ ܟܪܘܿܒ̣ܵܐ ܚܲܕܼ: ܘܚܸܙ̱ܘܗܹܝܢ ܕܓ̣ܝܼ̈ܓ̣ܠܹܐ: ܐܲܝܟ ܚܸܙܘܵܐ ܕܟܹܐܦܵܐ ܕܬ̣ܵܪܫܝܼܫ.


text:
ܘܡܵܐ ܕܐܵܙܵܠ̄ـ̈ـܢ ܗ̄ܘܲܝ̈ ܥܲܠ ܐܲܪܒ̇ܥܵܐ ܓܲܒܲܝܗܹ̈ܝܢ ܐܵܙܵܠ̄ـ̈ـܢ ܗ̄ܘܲܝ̈: ܘܠܵܐ ܗܵܦ̈ܟܵܢ ܗ̄ܘܲܝ̈: ܐܸܠܵܐ ܠܐܲܬ̣ܪܵܐ ܕܐܵܙܵܠ̄ܐ ܗ̄ܘܼܵܬ̣ ܪܹܫܵܝܬ̇ܗܹܝܢ: ܒܵܬ̣ܪܵܗ̇ ܐܵܙܵܠ̄ܢ ܗ̄ܘܲܝ̈ ܘܠܵܐ ܡܸܬ̣ܗܲܦ̈ܟܵܢ ܗ̄ܘܲܝ̈.


text:
ܘܟ̣ܠܹܗ ܒܸܣ̱ܪܗܹܝܢ ܘܚܲܨܲܝ̈ܗܹܝܢ ܘܐܝܼܕܲܝ̈ܗܹܝܢ ܘܓܸܦܲܝ̈ܗܹܝܢ ܕܓ̣ܝܼ̈ܓ̣ܠܹܐ: ܡܠܸܐ ܥܲܝܢܹ̈ܐ ܗ̄ܘܲܝ̈ ܟܲܕܼ ܚܵܕܼܪ̈ܵܢ ܗ̄ܘܲܝ̈ ܠܓܲܒܲܝ̈ܗܹܝܢ.


text:
ܘܐܲܪܒܲܥ ܐܲܦ̈ܝܼܢ ܠܚܲܕܼ ܚܲܕܼ ܡܸܢܗܘܿܢ: ܚܕܼܵܐ ܐܲܦܲܝ̈ ܟܪܘܿܒ̣ܵܐ: ܘܐ̄ܚܪܹܬ̣ܵܐ ܐܲܦܹ̈ܐ ܕܒܲܪܢܵܫܵܐ: ܘܐ̄ܚܪܹܬ̣ܵܐ ܐܲܦܹ̈ܐ ܕܐܲܪܝܵܐ: ܘܐ̄ܚܪܹܬ̣ܵܐ ܐܲܦܹ̈ܐ ܕܢܸܫܪܵܐ.


text:
ܘܡܵܐ ܕܐܵܙܠ̄ܝܼܢ ܗ̄ܘܼܵܘ ܟܪ̈ܘܿܒܹܐ: ܐܵܙܵܠ̄ـ̈ـܢ ܗ̄ܘܲܝ̈ ܓܝܼ̈ܓ̣ܠܹܐ ܥܲܡܗܘܿܢ: ܘܡܵܐ ܕܫܵܩ̇ܠܝܼܢ ܗ̄ܘܼܵܘ ܟܪ̈ܘܿܒܹܐ ܓܸܦܲܝ̈ܗܘܿܢ ܠܡܸܬ̇ܬ̇ܪܵܡܘܼ ܡ̣ܢ ܐܲܪܥܵܐ: ܠܵܐ ܗܵܦ̈ܟܵܢ ܗ̄ܘܝ̈ ܓܝܼ̈ܓ̣ܠܹܐ ܡܸܢܗܘܿܢ.


text:
ܘܡܵܐ ܕܩܵܝ̇ܡܝܼܢ ܗ̄ܘܼܵܘ ܩܵܝ̈ܡܵܢ ܗ̄ܘܲܝ̈: ܘܡܵܐ ܕܡܸܬ̇ܬ̇ܪܝܼܡܝܼܢ ܗ̄ܘܼܵܘ ܡܸܬ̇ܬ̇ܪ̈ܝܼܡܵܢ ܗ̄ܘܲܝ̈: ܘܡܵܐ ܕܫܵܩܠܝܼܢ ܗ̄ܘܼܵܘ ܟܪ̈ܘܿܒܹܐ ܓܸܦܲܝ̈ܗܘܿܢ: ܫܵܩ̈ܠܝܼܢ ܗ̄ܘܲܝ̈ ܓܝܼ̈ܓ̣ܠܹܐ ܥܲܡܗܘܿܢ: ܡܸܛܠ ܕܪܘܼܚܵܐ ܕܚܲܝܹ̈ܐ ܐܝܼܬ̣ ܗ̄ܘܼܵܬ̣ ܒܗܹܝܢ.


text:
ܘܲܫܩܲܠܘ ܟܪ̈ܘܿܒܹܐ ܓܸܦܲܝ̈ܗܘܿܢ: ܘܐܸܬ̇ܬ̇ܪܝܼܡܘ ܡ̣ܢ ܐܲܪܥܵܐ ܠܥܹܢܲܝ: ܘܟܲܕܼ ܢܦܲܩ̣ܘ ܓܝܼ̈ܓ̣ܠܹܐ ܥܲܡܗܘܿܢ ܗ̄ܘܲܝ̈: ܘܩܵܡܘ ܒܡܲܥܠܵܢܵܐ ܕܬܲܪܥܵܐ ܡܲܕܼܢ̱ܚܵܝܵܐ ܕܒܲܝܬܹ̇ܗ ܕܡܵܪܝܵܐ: ܘܫܘܼܒ̣ܚܹܗ ܕܐܲܠܵܗܵܐ ܕܝܼܣܪܵܝܹܠ: ܠܥܸܠ ܡܸܢܗܘܿܢ.


text:
ܗܵܕܲܐ ܗ̄ܝܼ ܚܲܝ̄ܘܼܬ̣ܵܐ ܕܲܚܙܹ̇ܝܬ̣ ܬܚܹܝܬ̣ ܐܲܠܵܗܵܐ ܕܝܼܣܪܵܝܹܠ ܥܲܠ ܢܗܲܪ ܟܒܲܪ: ܘܝܼܕܼܥܹ̇ܬ̣ ܕܲܟ̣ܪ̈ܘܿܒܹܐ ܐܸܢܘܿܢ.


text:
ܐܲܪܒܲܥ ܐܲܪܒܲܥ ܐܲܦ̈ܝܼܢ ܠܚܲܕܼ ܚܲܕܼ ܡܸܢܗܘܿܢ: ܘܐܲܪܒ̇ܥܵܐ ܓܸܦ̈ܝܼܢ ܠܚܲܕܼ ܡܸܢܗܘܿܢ: ܘܲܕܼܡܘܼܬ̣ܵܐ ܕܐܝܼܕܼܵܐ ܕܒܲܪܢܵܫܵܐ ܬܚܹܝܬ̣ ܓܸܦܲܝ̈ܗܘܿܢ.


text:
ܘܲܕܼܡܘܼܬ̣ܵܐ ܕܐܲܦܲܝ̈ܗܘܿܢ: ܐܲܝܟ ܗܵܠܹܝܢ ܐܲܦܹ̈ܐ ܕܲܚܙܹ̇ܝܬ̣ ܥܲܠ ܢܗܲܪ ܟܒܲܪ: ܘܗܵܟ̣ܘܵܬ̣ ܚܸܙ̱ܘܗܘܿܢ. ܘܚܲܕܼ ܚܲܕܼ ܠܓܲܒܹ̇ܗ ܐܵܙ̇ܠ̄ܝܼܢ ܗ̄ܘܼܵܘ.


text:
ܘܲܫܩܲܠܬܲܢܝ ܪܘܼܚܵܐ: ܘܐܲܝܬ̇ܝܵܬܲܢܝ ܠܬܲܪܥܵܐ ܡܲܕܼܢ̱ܚܵܝܵܐ ܕܒܲܝܬܹ̇ܗ ܕܡܵܪܝܵܐ ܕܚܵܐܲܪ ܠܡܲܕܼܢ̱ܚܵܐ: ܘܲܚܙܹ̇ܝܬ̣ ܒܡܲܥܠܵܢܵܐ ܕܬܲܪܥܵܐ ܥܸܣܪܝܼܢ ܘܚܲܡܫܵܐ ܓܲܒ̣ܪ̈ܝܼܢ: ܘܲܚܙܹ̇ܝܬ̣ ܒܲܝܢܵܬ̣ܗܘܿܢ ܠܝܲܥܙܲܢܝܵܐ ܒܲܪ ܥܵܙܘܿܪ: ܘܠܲܦܠܲܛܝܵܐ ܒܲܪ ܒܢܵܝܵܐ ܪܵܘܪ̈ܒ̣ܵܢܹܐ ܕܥܲܡܵܐ.


text:
ܘܐܸܡܲܪ ܠܝܼ ܡܵܪܝܵܐ: ܒܲܪܢܵܫܵܐ: ܗܵܠܹܝܢ ܐܸܢܘܿܢ ܓܲܒ̣ܪܹ̈ܐ ܕܡܸܬ̣ܚܲܫܒ̣ܝܼܢ ܥܸܬܵܐ: ܘܡܵܠܟ̇ܝܼܢ ܡܸܠ̈ܟܹ̇ܐ ܒܝܼܫܹ̈ܐ ܒܲܡܕܼܝܼܢ̄ܬܵܐ ܗܵܕܹܐ.


text:
ܘܢܸܦܠܲܬ̤ ܥܠܲܝ ܪܘܼܚܹܗ ܕܡܵܪܝܵܐ: ܘܐܸܡܲܪ ܠܝܼ: ܐܸܡܲܪ ܗܵܟܲܢܵܐ ܐܵܡܲܪ ܡܵܪܐ ܡܵܪ̈ܵܘܵܬ̣ܵܐ: ܗܵܟܲܢܵܐ ܪܚܸܡ̣ܬ̇ܘܿܢ ܒܢܲܝ̈ ܝܑܼܣܪܵܝܹܠ: ܘܬܲܪ̈ܥܝܵܬ̣ܵܐ ܕܪܘܼܚܟ̣ܘܿܢ ܐܸܢܵܐ ܝܵܕܲܥ ܐ̄ܢܵܐ ܠܗܹܝܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܚܪ̈ܝܼܒܲܝܟ̇ܘܿܢ ܕܐܲܪܡܝܼܬ̇ܘܿܢ ܒܓ̣ܵܘܵܗ̇: ܗܸܢܘܿܢ ܐܸܢܘܿܢ ܒܸܣܪܵܐ ܘܗ̤ܝ ܩܲܕܼܣܵܐ: ܘܲܠܟ̣ܘܿܢ ܡܲܦܸܩ ܐ̄ܢܵܐ ܡ̣ܢ ܓܵܘܵܗ̇.


text:
ܘܗ̤ܝ ܠܵܐ ܬܸܗܘܹܐ ܠܟ̣ܘܿܢ ܩܲܕܼܣܵܐ: ܘܐܲܢ̄ܬ̇ܘܿܢ ܠܵܐ ܬܸܗܘܘܿܢ ܒܓ̣ܵܘܵܗ̇ ܒܸܣܪܵܐ: ܥܲܠ ܬܚܘܼܡܵܐ ܕܝܼܣܪܵܝܹܠ ܐܹܕ̇ܢܟ̣ܘܿܢ.


text:
ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܕܲܒ̣ܦܘܼܩ̈ܕܵܢܲܝ ܠܵܐ ܗܲܠܸܟ̣ܬ̇ܘܿܢ: ܘܕܼܝܼܢܲܝ̈ ܠܵܐ ܥܒܲܕ̇ܬ̇ܘܿܢ: ܘܐܲܝܟ ܕܝܼܢܹ̈ܐ ܕܥܲܡܡܹ̈ܐ ܕܲܚܕܼܵܪ̈ܲܝܟ̇ܘܿܢ ܥܒܲܕ̇ܬ̇ܘܿܢ.


text:
ܘܟܲܕܼ ܐܸܬ̣ܢܲܒ̇ܝܼܬ̇: ܡܝܼܬ̣ ܦܠܲܛܝܵܐ ܒܲܪ ܒܢܵܝܵܐ: ܘܢܸܦܠܹ̇ܬ̣ ܥܲܠ ܐܲܦܲܝ̈: ܘܐܲܝܠܠܹܬ̣ ܒܩܵܠܵܐ ܪܵܡܵܐ: ܘܐܸܡ̇ܪܹܬ̣: ܐܘܿܗ ܡܵܪܹܐ ܡܵܪ̈ܵܘܵܬ̣ܵܐ: ܣܵܘܦܵܢܵܐ ܥܵܒܹ̇ܕܼ ܐܲܢ̄ܬ̇ ܠܫܲܪܟܹ̇ܗ ܕܝܼܣܪܵܝܹܠ.


text:
ܒܲܪܢܵܫܵܐ: ܐܲܚܲܝ̈ܟ ܐܲܚܲܝ̈ܟ ܐ̄ܢܵܫܵܐ ܕܲܫܒ̣ܝܼܬ̣ܵܟ: ܘܟ̣ܠܗܘܿܢ ܕܒܹܝܬ̣ ܝܑܼܣܪܵܝܹܠ ܢܣܘܼܦܘܼܢ: ܕܐܸܡܲܪܘ ܠܗܘܿܢ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܐܸܬ̣ܪܲܚܲܩܘ ܡ̣ܢ ܡܵܪܝܵܐ: ܠܲܢ ܗ̄ܘܼ ܓܹܝܪ ܐܸܬ̣ܝܲܗܒܲܬ̤ ܐܲܪܥܵܐ ܠܝܵܪܬ̇ܘܼܬ̣ܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܸܕܼܚܘܿܩ ܐܸܢܘܿܢ ܒܥܲܡܡܹ̈ܐ: ܘܐܹܒܲܕܲܪ ܐܸܢܘܿܢ ܒܐܲܪ̈ܥܵܬ̣ܵܐ: ܘܐܸܗܘܹܐ ܠܗܘܿܢ ܠܡܲܩܕ̇ܫܵܐ ܙܥܘܿܪܵܐ ܒܐܲܪ̈ܥܵܬ̣ܵܐ ܕܐܸܙܲܠ̣ܘ ܠܗܹܝܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܹܟܲܢܫܟ̣ܘܿܢ ܡ̣ܢ ܥܲܡܡܹ̈ܐ: ܘܐܹܩܲܪܸܒ̣ܟ̣ܘܿܢ ܡ̣ܢ ܐܲܪ̈ܥܵܬ̣ܵܐ ܕܐܸܬ̣ܒܲܕܲܪܬ̇ܘܿܢ ܒܗܹܝܢ: ܘܐܸܬܸ̇ܠ ܠܟ̣ܘܿܢ ܐܲܪܥܵܐ ܕܝܼܣܪܵܝܹܠ.


text:
ܘܐܸܬܸ̇ܠ ܠܗܘܿܢ ܠܸܒܵܐ ܚܲܕܼܬ̣ܵܐ: ܘܪܘܼܚܵܐ ܚܕܲܬܵܐ ܐܸܬܸ̇ܠ ܒܗܘܿܢ: ܘܐܲܥܒܲܪ ܠܸܒܵܐ ܕܟܹܐܦܵܐ ܡ̣ܢ ܒܸܣ̱ܪܗܘܿܢ: ܘܐܸܬܸ̇ܠ ܠܗܘܿܢ ܠܸܒܵܐ ܕܒܸܣܪܵܐ.


text:
ܘܲܢܗܲܠܟ̣ܘܿܢ ܒܦܘܼܩ̈ܕܵܢܲܝ: ܘܢܸܛܪܘܼܢ ܕܝܼܢܲܝ̈ ܘܢܸܥܒ̇ܕܼܘܼܢ ܐܸܢܘܿܢ: ܘܢܸܗܘܘܿܢ ܠܝܼ ܥܲܡܵܐ: ܘܐܸܢܵܐ ܐܸܗܘܹܐ ܠܗܘܿܢ ܐܲܠܵܗܵܐ.


text:
ܒܪܸܥܝܵܢܵܐ ܓܹܝܪ ܕܲܦܬܲܟ̣ܪ̈ܲܝܗܘܿܢ ܘܲܕܼܛܲܢܦ̈ܘܵܬ̣ܗܘܿܢ ܐܵܙܹ̇ܠ ܗ̄ܘܼܵܐ ܠܸܒ̇ܗܘܿܢ: ܐܘܼܪ̈ܚܵܬ̣ܗܘܿܢ ܐܹܦܪܘܿܥ ܒܪܹܫܗܘܿܢ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܪܘܼܚܵܐ ܫܩܲܠܬܲܢܝ: ܘܐܲܝܬ̇ܝܵܬܲܢܝ ܠܐܲܪܥܵܐ ܕܟܲܠܕܵܝܹ̈ܐ ܠܲܫܒ̣ܝܼܬ̣ܵܐ: ܒܚܸܙܘܵܐ ܘܲܒ̣ܪܘܼܚܵܐ ܕܐܲܠܵܗܵܐ: ܘܲܦܪܲܩ̣ ܠܹܗ ܡܹܢܝ ܚܸܙܘܵܐ ܕܲܚܙܹ̇ܝܬ̣.


text:
ܒܲܪܢܵܫܵܐ: ܒܓ̣ܵܘ ܒܲܝܬܵܐ ܡܡܲܪܡܪܵܢܵܐ ܝܵܬܹ̇ܒ̣ ܐܲܢ̄ܬ̇: ܕܥܲܝܢܹ̈ܐ ܐܝܼܬ̣ ܠܗܘܿܢ ܘܠܵܐ ܚܵܙܹ̇ܝܢ: ܘܐܸܕܼܢܹ̈ܐ ܐܝܼܬ̣ ܠܗܘܿܢ ܘܠܵܐ ܫܵܡ̇ܥܝܼܢ: ܡܸܛܠ ܕܒܲܝܬܵܐ ܐܸܢܘܿܢ ܡܡܲܪܡܪܵܢܵܐ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܥܒܸܕܼ ܠܵܟ ܡܵܐܢܹ̈ܐ ܕܲܫܒ̣ܝܼܬ̣ܵܐ: ܘܐܸܫܬܲܒ̣ܚ̄ ܒܐܝܼܡܵܡܵܐ ܠܥܹܢܲܝܗܘܿܢ: ܡ̣ܢ ܐܲܬ̣ܪܵܟ ܠܐܲܬ̣ܪܵܐ ܐ̄ܚܪܹܢܵܐ ܕܢܸܚܙܘܿܢ: ܡܸܛܠ ܕܒܲܝܬܵܐ ܐܸܢܘܿܢ ܡܡܲܪܡܪܵܢܵܐ.


text:
ܘܐܲܦܸܩ ܡܵܐܢܲܝ̈ܟ ܐܲܝܟ ܡܵܐܢܹ̈ܐ ܕܲܫܒ̣ܝܼܬ̣ܵܐ ܒܐܝܼܡܵܡܵܐ ܠܥܹܢܲܝܗܘܿܢ: ܘܐܲܢ̄ܬ̇ ܦܘܿܩ ܒܪܲܡܫܵܐ ܐܲܝܟ ܕܲܒ̣ܫܸܒ̣ܝܵܐ.


text:
ܘܲܫܩܘܿܠ ܫܩܘܼܠܬܵܐ ܥܲܠ ܟܲܬܦܵܟ: ܘܦܘܿܩ ܒܥܲܡܛܵܢܵܐ: ܘܟܲܣܵܐ ܐܲܦܲܝ̈ܟ ܘܠܵܐ ܬܸܚܙܹܐ ܠܐܲܪܥܵܐ: ܡܸܛܠ ܕܐܵܬ̤ܵܐ ܝܲܗ̄ܒ̣ܬܵܟ ܠܲܕܼܒܹܝܬ̣ ܝܑܼܣܪܵܝܹܠ.


text:
ܘܥܸܒ̣ܕܹ̇ܬ̣ ܗܵܟܲܢܵܐ ܐܲܝܟ ܕܦܲܩ̣ܕܲܢܝ: ܡܵܐܢܲܝ̈ ܐܲܦܩܹ̇ܬ̣ ܒܐܝܼܡܵܡܵܐ: ܐܲܝܟ ܡܵܐܢܹ̈ܐ ܕܲܫܒ̣ܝܼܬ̣ܵܐ: ܘܐܸܣܬ̣ܵܐ ܬܸܪܥܹܬ̣ ܒܪܲܡܫܵܐ: ܘܲܒ̣ܥܲܡܛܵܢܵܐ ܢܸܦܩܹ̇ܬ̣: ܘܥܲܠ ܟܲܬ̣ܦܝ ܫܸܩܠܹ̇ܬ̣ ܠܥܹܢܲܝܗܘܿܢ.


text:
ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܪܲܒܵܐ ܢܸܫܩܘܿܠ ܫܩܘܼܠܬܵܐ ܗܵܕܹܐ ܒܐܘܿܪܸܫܠܸܡ: ܘܟ̣ܠܗܘܿܢ ܕܒܹܝܬ̣ ܝܑܼܣܪܵܝܹܠ ܥܲܡܹܗ.


text:
ܘܐܸܡܲܪ ܠܗܘܿܢ: ܐܸܢܵܐ ܐ̄ܢܵܐ ܐܵܬ̤ܟ̣ܘܿܢ: ܐܲܝܟ ܕܥܸܒ̣ܕܹ̇ܬ̣ ܗܵܟܲܢܵܐ ܢܸܬ̣ܥ̱ܒܸܕܼ ܠܟ̣ܘܿܢ: ܘܒܲܫܒ̣ܝܼܬ̣ܵܐ ܬܹܐܙܠ̄ܘܼܢ.


text:
ܘܪܲܒܵܐ ܕܲܒ̣ܟ̣ܘܿܢ ܥܲܠ ܟܲܬ̣ܦܹܗ ܢܸܫܩܘܿܠ: ܘܲܒ̣ܥܲܡܛܵܢܵܐ ܢܸܦܘܿܩ: ܘܢܸܬ̣ܪܘܿܥ ܐܸܣܬ̣ܵܐ ܕܢܸܦܘܿܩ ܒܵܗ̇: ܘܲܢܚܲܦܸܐ ܐܲܦܵܘ̈ܗܝ ܕܠܵܐ ܢܸܚܙܹܝܗ̇ ܠܐܲܪܥܵܐ.


text:
ܘܐܸܦܪܘܿܣ ܡܨܝܼܕ̇ܬ̇ܝ ܥܠܵܘܗܝ ܘܢܸܬ̇ܬ̇ܨܝܼܕܼ ܒܵܗ̇: ܘܐܲܝܬܹ̇ܝܘܗܝ ܠܒ̣ܵܒܹܠ ܠܐܲܪܥܵܐ ܕܟܲܠܕܼܵܝܹ̈ܐ: ܘܠܵܐ ܢܸܚܙܹܝܗ̇: ܘܬܲܡܵܢ ܢܡܘܼܬ̣.


text:
ܘܟ̣ܠܗܘܿܢ ܕܲܚܕܼܝܼܪܝܼܢ ܠܹܗ ܘܲܡܥܲܕ̇ܪܝܼܢ ܠܹܗ ܘܲܡܥܲܫܢܝܼܢ ܠܹܗ: ܐܸܕܼܪܸܐ ܠܟܠ ܪܘܼܚ: ܘܚܲܪܒܵܐ ܐܹܫܲܕܲܪ ܒܵܬܲܪܗܘܿܢ.


text:
ܘܐܸܡܲܪ ܠܥܲܡܵܐ ܕܐܲܪܥܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܘܠܲܐܪܥܵܐ ܕܝܼܣܪܵܝܹܠ: ܠܲܚ̱ܡܗܘܿܢ ܒܕܸܚ̱ܠܬ̣ܵܐ ܢܹܐܟ̣ܠܘܼܢ: ܘܡܲܝ̈ܗܘܿܢ ܒܬܸܡܗܵܐ ܢܸܫܬ̇ܘܿܢ: ܡܸܛܠ ܕܚܵܪܒܵܐ ܐܲܪܥܵܐ ܒܲܡܠܹܐܵܗ̇: ܡ̣ܢ ܥܵܘܼܠܵܐ ܕܟ̣ܠܗܘܿܢ ܥܲܡܘܿܪܹ̈ܝܗ̇.


text:
ܒܲܪܢܵܫܵܐ: ܡܵܢܵܘ ܡܲܬ̣ܠܵܐ ܗܵܢܵܐ ܕܡܲܡܬ̇ܠܝܼܢ ܥܠܲܝܟ̇ܘܿܢ ܒܐܲܪܥܵܐ ܕܝܼܣܪܵܝܹܠ: ܘܐܵܡ̇ܪܝܼܢ ܢܸܓ̇ܪܘܼܢ ܝܵܘ̈ܡܵܬ̣ܵܐ: ܘܢܹܐܒܲܕܼ ܟܠܹܗ ܚܸܙܘܵܐ.


text:
ܡܸܛܠ ܗܵܢܵܐ ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܒܲܛܸܠ ܐ̄ܢܵܐ ܠܹܗ ܠܡܲܬ̣ܠܵܐ ܗܵܢܵܐ: ܘܠܵܐ ܢܲܡܬ̇ܠܘܼܢܹܗ ܬܘܼܒ̣ ܒܝܼܣܪܵܝܹܠ: ܐܸܠܵܐ ܐܸܡܲܪ ܠܗܘܿܢ: ܢܸܩ̱ܪܒ̣ܘܼܢ ܝܵܘ̈ܡܵܬ̣ܵܐ ܘܢܸܗܘܹܐ ܟܠܹܗ ܚܸܙܘܵܐ.


text:
ܡܸܛܠ ܕܐܸܢܵܐ ܐ̄ܢܵܐ ܡܵܪܝܵܐ ܐܹܡ̇ܪܹܬ̣: ܘܐܵܡܲܪ ܐ̄ܢܵܐ ܡܸܠܬ̣ܵܐ ܘܥܵܒܹ̇ܕܼ ܐ̄ܢܵܐ ܠܵܗ̇: ܘܠܵܐ ܡܫܵܘܚܲܪ ܐ̄ܢܵܐ: ܘܲܒ̣ܝܵܘ̈ܡܵܬ̣ܟ̣ܘܿܢ ܒܲܝܬܵܐ ܡܡܲܪܡܪܵܢܵܐ: ܐܹܡܲܪ ܡܸܠܬ̣ܵܐ ܘܐܸܥܒ̇ܕܼܝܼܗ̇ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܗܵܐ ܕܒܹܝܬ̣ ܝܑܼܣܪܵܝܹܠ ܐܵܡ̇ܪܝܼܢ: ܚܸܙܘܵܐ ܕܚܵܙܹ̇ܐ ܗܵܢܵܐ: ܠܝܵܘ̈ܡܵܬ̣ܵܐ ܗ̄ܘܼ ܣܲܓ̇ܝܼ̈ܐܹܐ ܘܲܠܙܲܒ̣ܢܹ̈ܐ ܪ̈ܲܚܝܼܩܹܐ ܡܸܬ̣ܢܲܒܸ̇ܐ.


text:
ܡܸܛܠ ܗܵܢܵܐ ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܬܘܼܒ̣ ܠܵܐ ܢܸܗܘܹܐ ܦܵܘܫܵܐ ܠܡܸܠܲܝ̈: ܡܸܠܬ̣ܵܐ ܕܐܵܡܲܪ ܐ̄ܢܵܐ ܥܵܒܹ̇ܕܼ ܐ̄ܢܵܐ ܠܹܗ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܐܸܬ̣ܢܲܒܵܐ ܥܲܠ ܢܒ̣ܝܹ̈ܐ ܕܝܼܣܪܵܝܹܠ ܕܡܸܬ̣ܢܲܒܹ̇ܝܢ ܠܗܘܿܢ: ܘܐܸܡܲܪ ܠܐܲܝܠܹܝܢ ܕܡܸܬ̣ܢܲܒܹ̇ܝܢ ܡ̣ܢ ܠܸܒ̇ܗܘܿܢ: ܫܡܲܥܘ ܦܸܬ̣ܓ̣ܵܡܹܗ ܕܡܵܪܹܐ ܡܵܪ̈ܵܘܵܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܘܵܝ ܠܲܢܒ̣ܝܹ̈ܐ ܫܵܛܲـ̈ـܝܵܐ: ܕܐܵܙܠ̄ܝܼܢ ܒܵܬܲܪ ܪܘܼܚܗܘܿܢ ܕܠܵܐ ܚ̣ܙܵܘ ܚܸܙܘܵܐ.


text:
ܠܵܐ ܣܠܸܩܬ̇ܘܿܢ ܒܬ̣ܘܼܪ̱ܥܬ̣ܵܐ: ܐܵܦ ܠܵܐ ܣܵܓ̣ܬ̇ܘܿܢ ܣܝܵܓ̣ܵܐ ܥܲܠ ܕܒܹܝܬ̣ ܝܑܼܣܪܵܝܹܠ: ܠܲܡܩܵܡ ܒܲܩܪܵܒ̣ܵܐ ܒܝܵܘܡܹܗ ܕܡܵܪܝܵܐ.


text:
ܚܸܙܘܵܐ ܣܪܝܼܩܵܐ ܚܙܲܝܬ̇ܘܿܢ: ܘܩܸܨܡܵܐ ܕܲܓܵܠܵܐ ܐܸܡܲܪܬ̇ܘܿܢ: ܘܐܵܡ̇ܪܝܼܢ ܐ̄ܢܬ̇ܘܿܢ ܐܸܡܲܪ ܡܵܪܝܵܐ: ܘܐܸܢܵܐ ܠܵܐ ܐܸܡ̇ܪܹܬ̣.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܲܚܙܲܝܬ̇ܘܿܢ ܣܪܝܼܩܘܼܬ̣ܵܐ ܘܡܲܠܠܬ̇ܘܿܢ ܕܲܓܵܠܘܼܬ̣ܵܐ: ܗܵܐ ܐܸܢܵܐ ܥܠܲܝܟ̇ܘܿܢ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܬܸܗܘܹܐ ܐܝܼܕܼܝ ܥܲܠ ܢܒ̣ܝܹ̈ܐ ܕܚܵܙܹ̇ܝܢ ܣܪܝܼܩܘܼܬ̣ܵܐ ܘܩܵܨ̇ܡܝܼܢ ܕܲܓܵܠܘܼܬ̣ܵܐ: ܒܓ̣ܵܘ ܥܲܡܝ ܠܵܐ ܢܸܗܘܘܿܢ: ܘܒܲܟ̣ܬ̣ܵܒ̣ܵܐ ܕܒܹܝܬ̣ ܝܑܼܣܪܵܝܹܠ ܠܵܐ ܢܸܬ̣ܟܲܬ̣ܒ̇ܘܼܢ: ܘܠܲܐܪܥܵܐ ܕܝܼܣܪܵܝܹܠ ܠܵܐ ܢܸܥܠܘܼܢ: ܘܬܸܕܼܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܹܐ ܡܵܪ̈ܵܘܵܬ̣ܵܐ.


text:
ܥܲܠ ܕܐܲܛܥܝܼܘ ܠܥܲܡܝ: ܘܐܸܡܲܪܘ ܫܠܵܡܵܐ ܘܠܲܝܬ̇ ܫܠܵܡܵܐ: ܘܗ̤ܘ ܒܵܢܹ̇ܐ ܗ̄ܘܼܵܐ ܐܸܣܬ̣ܵܐ ܘܗܸܢܘܿܢ ܛܵܪܹܝܢ ܗ̄ܘܼܵܘ ܠܵܗ̇ ܕܬܸܦܸܠ.


text:
ܐܸܡܲܪ ܠܗܵܢܘܿܢ ܕܛܵܪܹܝܢ ܠܵܗ̇ ܕܬܸܦܸܠ: ܗܵܐ ܐܸܢܵܐ ܝܵܗܹ̇ܒ̣ ܐ̄ܢܵܐ ܡܸܛܪܵܐ ܕܓ̣ܵܪܹܦ: ܘܟܹܐܦܹ̈ܐ ܕܕܲܚܪܵܐ ܢܸܦ̈ܠܵܢ: ܘܪܘܼܚܵܐ ܕܥܲܠܥܵܠܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܸܫܸܒ̣ ܪܘܼܚܵܐ ܕܥܲܠܥܵܠܵܐ ܒܚܸܡܬ̣ܝ: ܘܡܸܛܪܵܐ ܕܓ̣ܵܪܹܦ ܢܸܗܘܹܐ ܒܪܘܼܓ̣ܙܝ: ܘܟܹܐܦܹ̈ܐ ܕܕܲܚܪܵܐ ܒܚܸܡܬ̣ܝ ܢܵܘ̈ܒ̇ܕܼܵܢ.


text:
ܘܐܸܣܚ̄ܦܝܼܗ̇ ܠܐܸܣܬ̣ܵܐ ܕܲܛܪܲܝܬ̇ܘܿܢ ܘܬܸܦܸܠ: ܘܐܲܪܡܹܝܗ̇ ܒܐܲܪܥܵܐ ܘܢܸܬ̣ܓܲܠ̈ܝܵܢ ܫܲܬ̣ܐ̱ܣܹ̈ܝܗ̇: ܘܬܸܦܠܘܼܢ ܘܬܸܣܬܲܚܦܘܼܢ ܒܓ̣ܵܘܵܗ̇: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܐܹܫܲܡܠܵܐ ܪܘܼܓ̣ܙܝ ܒܐܸܣܬ̣ܵܐ: ܘܒܲܐܝܠܹܝܢ ܕܛܵܪܹܝܢ ܗ̄ܘܼܵܘ ܠܵܗ̇ ܟܲܕܼ ܬܸܦܸܠ. ܘܢܸܬ̣̱ܐܡܲܪ ܠܟ̣ܘܿܢ ܐܲܝܟܵܐ ܗ̄ܝܼ ܐܸܣܬ̣ܵܐ: ܘܐܲܝܟܵܐ ܐܸܢܘܿܢ ܗܵܢܘܿܢ ܕܛܵܪܹܝܢ ܗ̄ܘܼܵܘ ܠܵܗ̇.


text:
ܗܵܠܹܝܢ ܐܸܢܘܿܢ ܢܒ̣ܝܹ̈ܐ ܕܝܼܣܪܵܝܹܠ ܕܡܸܬ̣ܢܲܒܹ̇ܝܢ ܥܲܠ ܐܘܿܪܸܫܠܸܡ: ܘܚܵܙܹ̇ܝܢ ܠܵܗ̇ ܚܸܙ̈ܘܹܐ ܕܲܫܠܵܡܵܐ: ܘܠܲܝܬ̇ ܫܠܵܡܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܲܢ̄ܬ̇ ܒܲܪܢܵܫܵܐ: ܣܝܼܡ ܐܲܦܲܝ̈ܟ ܥܲܠ ܒ̈ܢܵܬ̣ ܥܲܡܵܟ ܕܡܸܬ̣ܢܲܒ̇ـ̈ـܝܵܢ ܡ̣ܢ ܠܸܒ̇ܗܹܝܢ: ܐܸܬ̣ܢܲܒܵܐ ܥܠܲܝܗܹܝܢ ܘܐܸܡܲܪ ܠܗܹܝܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܘܵܝ ܠܲܕܼܚܵܝ̈ܛܵܢ ܒܸܣܵـ̈ـܕܼܘܵܬ̣ܵܐ ܠܝܲܨܝܼ̈ܠܹܐ ܕܐܝܼ̈ܕܲܝܵܐ: ܘܥܵܒ̣̈ܕܵܢ ܬܲܟ̣ܣ̈ܝܵܬ̣ܵܐ ܠܟ̣ܠ ܪܹܫ ܘܲܠܟ̣ܠ ܩܵܘܡܵܐ: ܠܲܡܨܵܕܼ ܢܲܦ̮̈ܫܵܬ̣ܵܐ. ܢܲܦ̮̈ܫܵܬܹܗ ܕܥܲܡܝ ܨܵܝ̈ܕܵܢ ܐ̄ܢܬܹ̇ܝܢ: ܘܢܲܦ̮ܫܵܬ̣ܟܹܝܢ ܕܝܼܠܟܹܝܢ ܡܲܚ̈ܝܵܢ ܐ̄ܢܬܹ̇ܝܢ.


text:
ܘܛܵܘܸܫ̈ܬܹ̇ܢܵܝܗܝ ܠܥܲܡܝ ܒܚܘܼܦܢܹ̈ܐ ܕܲܣܥܵܪܹ̈ܐ: ܘܒܲܩܨܵܝܹ̈ܐ ܕܠܲܚܡܵܐ: ܠܡܸܩܛܲܠ ܢܲܦ̮̈ܫܵܬ̣ܵܐ ܐܲܝܠܹܝܢ ܕܠܵܐ ܚܲܝܵـ̈ـܒ̣ܵܢ ܗ̄ܘܲܝ̈ ܠܲܡܡܵܬ̣ ܘܲܠܡܲܚܵܝܘܼ ܢܲܦ̮̈ܫܵܬ̣ܵܐ ܕܐܲܝܠܹܝܢ ܕܠܵܐ ܚܲܝܵـ̈ـܒ̣ܵܢ ܗ̄ܘܲܝ̈ ܠܡܸܚܵܐ: ܘܟܲܕܸ̇ܒ̣̈ܬܹ̇ܝܢ ܠܥܲܡܵܐ ܕܲܫܡܲܥ ܟܲܕܵܒ̣ܘܼܬ̣ܵܐ.


text:
ܡܸܛܠ ܗܵܢܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܲܠ ܒܸܣܵـ̈ـܕܼܘܵܬ̣ܟܹܝܢ ܕܨܵܝ̈ܕܵܢ ܐ̄ܢܬܹ̇ܝܢ ܒܗܘܿܢ ܢܲܦ̮̈ܫܵܬ̣ܵܐ: ܘܐܸܨܪܸܐ ܐܸܢܘܿܢ ܡ̣ܢ ܕܪ̈ܵܥܲܝܟܹ̇ܝܢ: ܘܐܸܫܪܹܐ ܢܲܦ̮̈ܫܵܬ̣ܵܐ ܐܲܝܠܹܝܢ ܕܨܵܝ̈ܕܵܢ ܐ̄ܢܬܹ̇ܝܢ: ܘܐܲܦܪܲܚ ܐܸܢܹܝܢ.


text:
ܘܐܸܨܪܸܐ ܡܵܐܢܲܝ̈ܟܹ̇ܝܢ: ܘܐܹܦܲܨܹܐ ܠܥܲܡܝ ܡ̣ܢ ܐܝܼܕܲܝ̈ܟܹ̇ܝܢ: ܘܬ̣ܘܼܒ̣ ܠܵܐ ܢܸܫܬܲܠܡܘܼܢ ܒܲܡܨܝܼܕ̇ܬܵܐ ܒܐܝܼܕܲܝ̈ܟܹ̇ܝܢ: ܘܬܸܕ̇ܥܵـ̈ـܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܥܲܠ ܕܲܡܚܲܝ̈ܬܹ̇ܝܢ ܠܸܒܹ̇ܗ ܕܙܲܕ̇ܝܼܩܵܐ ܒܕܲܓܵܠܘܼܬ̣ܵܐ: ܘܐܸܢܵܐ ܠܵܐ ܐܲܟ̣ܐܸܒ̣ܬܹ̇ܗ: ܘܚܲܡܣܸܢܬܹ̇ܝ̈ܢ ܐܝܼ̈ܕܲܝܵܐ ܕܥܵܘܿܠܹܐ: ܕܠܵܐ ܢܸܗܦ̄ܟ̣ܘܿܢ ܡ̣ܢ ܐܘܼܪ̈ܚܵܬ̣ܗܘܿܢ ܒܝܼ̈ܫܵܬ̣ܵܐ ܘܢܸܚܘܿܢ.


text:
ܡܸܟܹ̇ܝܠ ܣܪܝܼܩܘܼܬ̣ܵܐ ܠܵܐ ܬܸܚ̈ܙܝܵܢ: ܘܬ̣ܘܼܒ̣ ܩܸܨܡܵܐ ܠܵܐ ܬܸܩܨ̈ܡܵܢ: ܘܐܹܦܲܨܹܐ ܠܥܲܡܝ ܡ̣ܢ ܐܝܼܕܲܝ̈ܟܹ̇ܝܢ: ܘܬܸܕ̇ܥܵـ̈ـܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܒܲܪܢܵܫܵܐ: ܓܒ̣ܪ̈ܝܼܢ ܗܵܠܹܝܢ ܐܲܣܸܩ̣ܘ ܕܸܚܠܲܬ̣ܗܘܿܢ ܥܲܠ ܠܸܒ̇ܗܘܿܢ: ܘܬ̣ܘܼܩ̱ܠܬ̣ܵܐ ܕܥܵܘܼܠܗܘܿܢ ܣܵܡ̣ܘ ܠܘܼܩܒܲܠ ܐܲܦܲܝ̈ܗܘܿܢ: ܐܸܥܒܸ̇ܕܼ ܦܘܼܪܥܵܢܵܐ ܡܸܢܗܘܿܢ.


text:
ܡܸܟܹ̇ܝܠ ܡܲܠܸܠ ܥܲܡܗܘܿܢ ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ. ܓܒܲܪ ܓܒܲܪ ܡ̣ܢ ܒܹܝܬ̣ ܝܑܼܣܪܵܝܹܠ: ܕܢܲܣܸܩ ܕܸܚ̱ܠܬܹܗ ܥܲܠ ܠܸܒܹ̇ܗ: ܘܬ̣ܘܼܩ̱ܠܬ̣ܵܐ ܕܥܵܘܼܠܹܗ ܢܣܝܼܡ ܠܘܼܩܒܲܠ ܐܲܦܵܘ̈ܗܝ: ܘܢܹܐܬܹܐ ܠܘܵܬ̣ ܢܒ̣ܝܼܵܐ: ܐܸܢܵܐ ܡܵܪܝܵܐ ܐܸܗܘܹܐ ܠܹܗ ܣܵܗܕܵܐ ܒܗܹܝܢ ܒܣܘܿܓ̣ܵܐܐ ܕܕܸܚ̈ܠܵܬܹܗ.


text:
ܡܸܟܹ̇ܝܠ ܐܸܡܲܪ ܠܲܕܼܒܹܝܬ̣ ܝܑܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܬܘܼܒ̣ܘ ܘܐܸܬ̣ܦܢܵܘ ܡ̣ܢ ܟܠܗܹܝܢ ܕܸܚ̈ܠܵܬ̣ܟ̣ܘܿܢ: ܘܡ̣ܢ ܟܠܵܗ̇ ܛܲܢܦܘܼܬ̣ܟ̣ܘܿܢ ܐܵܦܢܵܘ ܐܲܦܲܝ̈ܟ̇ܘܿܢ.


text:
ܡܸܛܠ ܕܓܲܒ̣ܪܵܐ ܡ̣ܢ ܝܑܼܣܪܵܝܹܠ: ܘܡ̣ܢ ܐܲܝܠܹܝܢ ܕܡܸܬ̣ܦܢܹܝܢ ܠܘܵܬ̣ܝ ܕܥܵܡ̇ܪܝܼܢ ܒܝܼܣܪܵܝܹܠ: ܕܢܸܗܦܘܿܟ ܡܹܢܝ ܘܢܲܣܸܩ ܕܸܚ̱ܠܬܹܗ ܥܲܠ ܠܸܒܹ̇ܗ: ܘܬ̣ܘܼܩ̱ܠܬ̣ܵܐ ܕܥܵܘܼܠܹܗ ܢܣܝܼܡ ܠܘܼܩܒܲܠ ܐܲܦܵܘ̈ܗܝ: ܘܢܹܐܬܹܐ ܠܘܵܬ̣ ܢܒ̣ܝܼܵܐ ܠܲܡܫܲܐܵܠܘܼܬܹܗ: ܐܸܢܵܐ ܡܵܪܝܵܐ ܐܸܗܘܹܐ ܠܹܗ ܣܵܗܕܵܐ.


text:
ܘܐܸܬܸ̇ܠ ܪܘܼܓ̣ܙܝ ܥܲܠ ܓܒ̣ܪܵܐ ܗܵܘܿ: ܘܐܸܥܒ̇ܕܼܝܼܘܗܝ ܠܐܵܬ̤ܵܐ ܘܲܠܡܲܬ̣ܠܵܐ: ܘܐܵܘܒ̇ܕܼܝܼܘܗܝ ܡ̣ܢ ܓܵܘ ܥܲܡܝ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܲܢܒ̣ܝܼܵܐ ܟܲܕܼ ܢܸܛܥܹܐ ܘܲܢܡܲܠܸܠ ܡܸܠܬ̣ܵܐ: ܐܸܢܵܐ ܡܵܪܝܵܐ ܐܲܛܥ̇ܝܼܬܹ̇ܗ ܠܲܢܒ̣ܝܼܵܐ ܗܵܘܿ: ܘܐܲܪܝܼܡ ܐܝܼܕܼܝ ܥܠܵܘܗܝ: ܘܐܵܘܒ̇ܕܼܝܼܘܗܝ ܡ̣ܢ ܓܵܘ ܥܲܡܝ ܝܑܼܣܪܵܝܹܠ.


text:
ܘܬ̣ܘܼܒ̣ ܠܵܐ ܢܸܛܥܘܿܢ ܕܒܹܝܬ̣ ܝܑܼܣܪܵܝܹܠ ܡܹܢܝ: ܘܬ̣ܘܼܒ̣ ܠܵܐ ܢܸܬ̇ܛܲܢܦܘܼܢ ܒܟ̣ܠܹܗ ܥܵܘܼܠܗܘܿܢ: ܐܸܠܵܐ ܢܸܗܘܘܿܢ ܠܝܼ ܥܲܡܵܐ: ܘܐܸܢܵܐ ܐܸܗܘܹܐ ܠܗܘܿܢ ܐܲܠܵܗܵܐ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܐܲܪܥܵܐ ܐܸܢ ܬܸܚܛܹܐ ܠܝܼ ܘܬܸܥܒܸ̇ܕܼ ܥܵܘܼܠܵܐ ܩܕܼܵܡܲܝ: ܐܲܪܝܼܡ ܐܝܼܕܼܝ ܥܠܹܝܗ̇: ܘܐܸܬ̣ܒܲܪ ܒܵܗ̇ ܩܲܢܝܵܐ ܕܲܥܒ̣ܘܼܪܵܐ: ܘܐܹܫܲܕܲܪ ܥܠܹܝܗ̇ ܟܲܦܢܵܐ: ܘܐܵܘܒܸ̇ܕܼ ܡܸܢܵܗ̇ ܒܢܲܝ̈ܢܵܫܵܐ ܘܲܒ̣ܥܝܼܪܵܐ.


text:
ܘܐܸܢ ܢܸܗܘܘܿܢ ܒܵܗ̇ ܗܵܠܹܝܢ ܬܠܵܬ̣ܵܐ ܓܲܒ̣ܪ̈ܝܼܢ: ܢܘܿܚ ܘܕܼܵܢܝܼܐܹܝܠ: ܘܐܝܼܘܿܒ̣: ܗܸܢܘܿܢ ܒܙܲܕ̇ܝܼܩܘܼܬ̣ܗܘܿܢ ܢܦܲܨܘܿܢ ܢܲܦ̮ܫܗܘܿܢ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܸܢ ܐܲܝܬܸ̇ܐ ܚܲܝ̄ܘܬ̣ܵܐ ܒܝܼܫܬܵܐ ܥܲܠ ܐܲܪܥܵܐ ܘܬ̣ܵܘܒ̇ܕܼܝܼܗ̇: ܘܬܸܗܘܹܐ ܠܲܚܒ̣ܵܠܵܐ ܡ̣ܢ ܒܠܲܝ ܕܥܵܒܲܪ ܡ̣ܢ ܚܲܝ̄ܘܬ̣ܵܐ.


text:
ܘܗܵܠܹܝܢ ܬܠܵܬ̣ܵܐ ܓܲܒ̣ܪ̈ܝܼܢ ܐܝܼܬ̣ ܒܵܗ̇: ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܠܵܐ ܢܦܲܨܘܿܢ ܠܵܐ ܠܲܒ̣̈ܢܲܝܵܐ ܘܠܵܐ ܠܲܒ̣̈ܢܵܬ̣ܵܐ: ܐܸܠܵܐ ܗܸܢܘܿܢ ܒܲܠܚܘܿܕܲܝܗܘܿܢ ܢܸܬ̣ܦܲܨܘܿܢ: ܘܐܲܪܥܵܐ ܬܸܗܘܹܐ ܠܲܚܒ̣ܵܠܵܐ.


text:
ܘܐܸܢ ܐܲܝܬܸ̇ܐ ܚܲܪܒܵܐ ܥܲܠ ܐܲܪܥܵܐ ܗܵܝ̇: ܘܐܹܡܲܪ ܕܬܸܥܒܲܪ ܚܲܪܒܵܐ ܒܐܲܪܥܵܐ ܗܵܝ̇: ܘܐܵܘܒܸ̇ܕܼ ܡܸܢܵܗ̇ ܒܢܲܝ̈ܢܵܫܵܐ ܘܲܒ̣ܥܝܼܪܵܐ.


text:
ܘܗܵܠܹܝܢ ܬܠܵܬ̣ܵܐ ܓܲܒ̣ܪ̈ܝܼܢ ܐܝܼܬ̣ ܒܵܗ̇: ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܠܵܐ ܢܦܲܨܘܿܢ ܠܵܐ ܠܲܒ̣̈ܢܲܝܵܐ ܘܠܵܐ ܠܲܒ̣̈ܢܵܬ̣ܵܐ: ܐܸܠܵܐ ܗܸܢܘܿܢ ܒܲܠܚܘܿܕܲܝܗܘܿܢ ܢܸܬ̣ܦܲܨܘܿܢ.


text:
ܘܐܸܢ ܐܹܫܲܕܲܪ ܡܵܘܬܵܢܵܐ ܥܲܠ ܐܲܪܥܵܐ ܗܵܝ̇: ܘܐܹܫܘܿܕܼ ܚܸܡܬ̣ܝ ܥܠܹܝܗ̇ ܒܲܕܼܡܵܐ: ܘܐܵܘܒܸ̇ܕܼ ܡܸܢܵܗ̇ ܒܢܲܝ̈ܢܵܫܵܐ ܘܲܒ̣ܥܝܼܪܵܐ.


text:
ܘܢܘܿܚ ܘܕܼܵܢܝܼܐܹܝܠ ܘܐܝܼܘܿܒ̣ ܐܝܼܬ̣ ܒܓ̣ܵܘܵܗ̇: ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܠܵܐ ܒܪܵܐ ܘܠܵܐ ܒܲܪܬ̣ܵܐ ܢܦܲܨܘܿܢ: ܐܸܠܵܐ ܗܸܢܘܿܢ ܒܙܲܕ̇ܝܼܩܘܼܬ̣ܗܘܿܢ ܢܦܲܨܘܿܢ ܢܲܦ̮ܫܗܘܿܢ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܲܪܒ̇ܥܵܐ ܕܝܼܢ̈ܝܼܢ ܒܝܼܫ̈ܝܼܢ ܫܲܕ̇ܪܹܬ̣ ܥܲܠ ܐܘܿܪܸܫܠܸܡ: ܚܲܪܒܵܐ: ܘܟܲܦܢܵܐ: ܘܚܲܝ̄ܘܬ̣ܵܐ ܒܝܼܫܬܵܐ: ܘܡܵܘܬܵܢܵܐ: ܘܐܵܘܒܸ̇ܕܼ ܡܸܢܵܗ̇ ܒܢܲܝ̈ܢܵܫܵܐ ܘܲܒ̣ܥܝܼܪܵܐ.


text:
ܘܢܸܫܬܲܚܪܘܼܢ ܒܵܗ̇ ܐܲܝܠܹܝܢ ܕܡܸܬ̣ܦܲܨܹܝܢ ܕܡܲܦܩܝܼܢ ܒ̈ܢܲܝܵܐ ܘܲܒ̣̈ܢܵܬ̣ܵܐ: ܘܗܸܢܘܿܢ ܢܸܦܩܘܼܢ ܠܘܵܬ̣ܟ̣ܘܿܢ: ܘܬܸܚܙܘܿܢ ܐܘܼܪ̈ܚܵܬ̣ܗܘܿܢ ܘܨܸܢ̈ܥܵܬ̣ܗܘܢ: ܘܬܸܬ̣ܒܲܝܐܘܼܢ ܡ̣ܢ ܒܝܼܫܬܵܐ ܕܐܲܝܬ̇ܝܼܬ̣ ܥܲܠ ܐܘܿܪܸܫܠܸܡ: ܘܟ̣ܠܡܸܕܸ̇ܡ ܕܐܲܝܬ̇ܝܼܬ̇ ܥܠܹܝܗ̇.


text:
ܘܲܢܒܲܝܐܘܼܢܵܟ̣ܘܿܢ ܟܲܕܼ ܬܸܚܙܘܿܢ ܐܘܼܪ̈ܚܵܬ̣ܗܘܿܢ ܘܨܸܢ̈ܥܵܬ̣ܗܘܿܢ: ܘܬܸܕ̇ܥܘܼܢ ܕܠܵܐ ܗ̄ܘܵܐ ܡܲܓܵܢ ܥܸܒ̣ܕܹܬ̣ ܟܠ ܕܥܸܒ̣ܕܹ̇ܬ̣ ܒܵܗ̇: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܕܲܠܡܵܐ ܡܸܬ̣ܢ̱ܣܸܒ̣ ܡܸܢܵܗ̇ ܩܲܝܣܵܐ ܠܡܸܥܒܲܪ ܡܸܢܹܗ ܥܒ̣ܵܕܼܵܐ: ܐܵܘ ܢܵܣܒ̇ܝܼܢ ܡܸܢܵܗ̇ ܣܸܟ̇ܬ̣ܵܐ ܠܡܸܬ̣ܠܵܐ ܒܵܗ̇ ܡܵܐܢܹ̈ܐ.


text:
ܐܸܠܵܐ ܐܸܬ̣ܝܲܗܒܲܬ̤ ܡܹܐܟ̣ܘܼܠܬܵܐ ܠܢܘܼܪܵܐ: ܘܬܲܪܬܹ̇ܝܢ ܣܵܘ̈ܟܹ̇ܝܗ̇ ܐܸܟ̣ܠܲܬ̤ ܢܘܼܪܵܐ: ܘܓ̣ܵܘܵܗ̇ ܚܪܸܒ̣: ܕܲܠܡܵܐ ܐܵܙܵܠ̄ܐ ܠܲܥܒ̣ܵܕܼܵܐ.


text:
ܘܟܲܕܼ ܕܲܕܼܠܵܐ ܡܘܼܡ ܗ̄ܘܼܵܬ̣ ܠܵܐ ܐܵܙܵܠ̄ܐ ܗ̄ܘܼܵܬ̣ ܠܲܥܒ̣ܵܕܼܵܐ: ܗܵܫܵܐ ܕܐܸܟܲܠܬ̣ܵܗ̇ ܢܘܼܪܵܐ ܘܚܸܪܒܲܬ̤: ܐܲܝܟܲܢܵܐ ܐܵܙܵܠ̄ܐ ܠܲܥܒ̣ܵܕܼܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܲܝܟ ܕܝܸܗ̄ܒܹ̇ܬ̣ ܩܲܝܣܵܐ ܕܲܓ̣ܦܸܬ̣ܵܐ ܡ̣ܢ ܟܠܗܘܿܢ ܩܲܝܣܹ̈ܐ ܕܥܵܒ̣ܵܐ ܡܹܐܟ̣ܘܼܠܬܵܐ ܠܢܘܼܪܵܐ: ܗܵܟܲܢܵܐ ܝܸܗ̄ܒܹ̇ܬ̣ ܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ.


text:
ܘܐܸܬܸ̇ܠ ܪܘܼܓ̣ܙܝ ܒܗܘܿܢ: ܡ̣ܢ ܢܘܼܪܵܐ ܢܦܲܩ̣ܘ ܘܢܘܼܪܵܐ ܬܹܐܟ̣ܘܿܠ ܐܸܢܘܿܢ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܡܵܐ ܕܣܵܡܹ̇ܬ̣ ܪܘܼܓ̣ܙܝ ܥܠܲܝܗܘܿܢ.


text:
ܘܐܸܡܲܪ: ܗܵܟܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ ܠܐܘܿܪܸܫܠܸܡ: ܥܸܩܵܪܹܟ̣ܝ ܘܡܵܘܠܵܕܹܟ̣ܝ ܡ̣ܢ ܐܲܪܥܵܐ ܕܲܟ̣ܢܵܥܢ: ܐܲܒ̣ܘܼܟ̣ܝ ܐܵܡܘܿܪܵܝܵܐ ܘܐܸܡܹܟ̣ܝ ܚܹܝܬ̣ܵܝܬܵܐ.


text:
ܘܡܵܘܠܕܼܵܢܝܼܬܹܟ̣ܝ ܒܝܵܘܡܵܐ ܕܝܼܠܸܕܼܬܹܟ̣ܝ: ܠܵܐ ܦܸܣܩܲܬ̤ ܫܸܪܹܟ̣ܝ: ܘܲܒ̣ܡܲـ̈ـܝܵܐ ܠܵܐ ܐܲܣܚܝܵܬܹܟ̣ܝ: ܘܲܒ̣ܡܸܠܚܵܐ ܠܵܐ ܡܠܲܚܬܹܟ̣ܝ ܘܲܒ̣ܥܲܙܪܘܼܪܹ̈ܐ ܠܵܐ ܟܪܲܟ̣ܬܹܟ̣ܝ.


text:
ܘܠܵܐ ܚܵܣܲܬ̤ ܥܠܲܝܟ̇ܝ ܥܲܝܢܵܗ̇: ܕܬܸܥܒܸ̇ܕܼ ܠܹܟ̣ܝ ܚܕܼܵܐ ܡ̣ܢ ܗܵܠܹܝܢ: ܘܲܬ̣ܪܲܚܸܡ ܥܠܲܝܟ̇ܝ: ܐܸܠܵܐ ܐܸܫܬ̇ܕܼܝܼܬ̇ܝ ܒܕܲܒ̣ܪܵܐ ܒܲܥܫܝܼܩܘܼܬ̣ܵܗ̇ ܕܢܲܦ̮ܫܹܟ̣ܝ: ܒܝܵܘܡܵܐ ܕܝܠܸܕܼܬܹܟ̣ܝ.


text:
ܘܲܣܓܵܝ ܐܲܝܟ ܡܵܘܥܝܼܬ̣ܵܐ ܕܚܲܩܠܵܐ: ܘܲܣܓܲܝܬ̇ܝ ܘܲܪܒܲܝܬ̇ܝ ܘܥܲܠܬ̇ܝ ܠܲܡܕܼܝܼ̈ܢܵܬ̣ܵܐ: ܬܕܲܝ̈ܟ̇ܝ ܩܵܡ̣ܘ ܘܣܲܥܪܹܟ̣ܝ ܝܼܥ̣ܵܐ: ܘܲܗ̤ܘܲܝܬ̇ܝ ܥܲܪܛܸܠ ܘܥܲܪܝܲܬ̣.


text:
ܘܥܸܒ̣ܪܹܬ̣ ܥܠܲܝܟ̇ܝ ܘܲܚܙܹ̇ܝܬܹܟ̣ܝ ܘܲܚܙܹ̇ܝܬ̣ ܙܲܒ̣ܢܹܟ̣ܝ ܙܲܒ̣ܢܵܐ ܕܥܲܙܪܵܪܬܵܐ: ܘܦܸܪܣܹܬ̣ ܐܝܼܕܼܝ ܥܠܲܝܟ̇ܝ: ܘܟܲܣܝܼܬ̣ ܦܘܼܪܣܵܝܹܟ̣ܝ: ܘܝܼܡ̇ܝܼܬ̣ ܠܹܟ̣ܝ: ܘܥܸܠܹ̇ܬ̣ ܥܲܡܹܟ̣ܝ ܒܲܩܝܵܡܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܘܲܗ̤ܘܲܝܬ̇ܝ ܠܝܼ.


text:
ܘܐܸܨܛܲܒܲܬ̇ܬ̇ܝ ܒܕܲܗܒ̣ܵܐ ܘܒܲܚܡܘܼܪܬܵܐ: ܘܐܸܬ̣ܠ̱ܒܸ̇ܫܬ̇ܝ ܒܘܼܨܵܐ: ܘܬܸܟ̣ܠ̱ܬ̣ܵܐ ܘܦܸܬ̣ܟܵܐ: ܘܲܢܫܝܼܦܵܐ ܘܕܸܒ̣ܫܵܐ ܘܡܸܫܚܵܐ ܐܸܟܲܠܬ̇ܝ: ܘܲܫ̣ܦܲܪܬ̇ܝ ܛܵܒ̣ ܛܵܒ̣: ܘܐܲܨܠܲܚܬ̇ܝ ܒܡܲܠ̈ܟ̇ܘܵܬ̣ܵܐ.


text:
ܘܲܢܣܲܒ̣ܬ̇ܝ ܡ̣ܢ ܠܒ̣ܘܼܫܲܝ̈: ܘܲܥܒܲܕ̇ܬ̇ܝ ܠܹܟ̣ܝ ܩ̈ܢܵܝܵܬ̣ܵܐ ܘܙܲܢܝܼܬ̇ܝ ܒܗܹܝܢ: ܠܵܐ ܬܲܥܠܹܝܢ ܘܠܵܐ ܢܸܗܘ̈ܝܵܢ ܕܝܼܠܹܟ̣ܝ.


text:
ܘܲܢܣܲܒ̣ܬ̇ܝ ܡܵܐܢܹ̈ܐ ܕܫܘܼܒ̣ܚܹܟ̣ܝ: ܡ̣ܢ ܕܲܗܒ̣ܵܐ ܘܡ̣ܢ ܣܹܐܡܵܐ ܕܝܸܗ̄ܒܹ̇ܬ̣ ܠܹܟ̣ܝ: ܘܲܥ̣ܒܲܕ̇ܬ̇ܝ ܠܹܟ̣ܝ ܨܲܠܡܹ̈ܐ ܕܸܟ̣ܪܹ̈ܐ: ܘܙܲܢܝܼܬ̇ܝ ܒܗܘܿܢ.


text:
ܘܠܲܚܡܵܐ ܕܝܸܗ̄ܒܹ̇ܬ̣ ܠܹܟ̣ܝ ܢܫܝܦܵܐ ܘܕܸܒ̣ܫܵܐ ܘܡܸܫܚܵܐ ܠܡܹܐܟ̣ܘܼܠܬܵܐ: ܣܵܡ̣ܬ̇ܝܼܘܗܝ ܩܕܼܵܡܲܝܗܘܿܢ ܠܪܹܝܚܵܐ ܕܲܣܘܵܬ̣ܵܐ ܐܵܡܲܪ ܡܵܪܐ ܡܵܪ̈ܵܘܵܬ̣ܵܐ.


text:
ܘܲܢܣܲܒ̣ܬ̇ܝ ܒܢܲܝ̈ܟ̇ܝ ܘܲܒ̣ـ̈ـܢܵܬܹܟ̣ܝ ܕܝܼܠܸܕ̇ܬ̇ܝ ܠܝܼ: ܘܕܲܒܲܚܬ̇ܝ ܠܗܘܿܢ ܠܡܹܐܟ̣ܘܼܠܬܵܐ: ܣܛܲܪ ܡ̣ܢ ܙܵܢܝܘܼܬܹܟ̣ܝ.


text:
ܘܲܒ̣ܟ̣ܠܵܗ̇ ܛܲܢܦܘܼܬܹܟ̣ܝ ܘܙܵܢܝܘܼܬܹܟ̣ܝ: ܠܵܐ ܐܸܬ̇ܕ̇ܟܲܪܬ̇ܝ ܝܵܘ̈ܡܵܬ̣ܵܐ ܕܛܲܠܝܘܼܬܹܟ̣ܝ: ܟܲܕܼ ܥܲܪܛܸܠܵܝܵܐ ܗ̄ܘܲܝܬ̇ܝ ܘܥܲܪܝܵܐ ܘܲܡܦܲܠܦܠܵܐ ܒܲܕܼܡܵܐ.


text:
ܘܲܒ̣ܟ̣ܠ ܪܹܫ ܐܘܼܪ̈ܚܵܬ̣ܵܐ ܒܢܲܝܬ̇ܝ ܦܪ̈ܲܟܲܝܟ̇ܝ: ܘܛܲܢܸܦܬ̇ܝ ܫܘܼܦܪܹܟ̣ܝ: ܘܲܦܫܲܛܬ̇ܝ ܪܸ̈ܓ̣ܠܲܝܟ̇ܝ: ܥܲܠ ܟܠ ܕܥܵܒܲܪ: ܘܐܲܣܓ̇ܝܼܬ̇ܝ ܙܵܢܝܘܼܬܹܟ̣ܝ.


text:
ܘܐܲܪܝܼܡܹ̇ܬ̣ ܐܝܼܕܼܝ ܥܠܲܝܟ̇ܝ ܘܐܘܒ̇ܕܹܬ̣ ܦܘܼܩܕܵܢܲܝ̈ܟ̇ܝ: ܘܐܲܫܠܸܡ̇ܬܹܟ̣ܝ ܒܝܼܕܼ ܣܵܢ̈ܐܬܹܟ̣ܝ ܒ̈ܢܵܬ̣ ܦܠܸܫܬܵܝܹ̈ܐ: ܕܬ̣ܵܟ̣̈ܣܵܢ ܗ̄ܘܲܝ̈ ܠܹܟ̣ܝ ܡ̣ܢ ܐܘܼܪ̈ܚܵܬܹܟ̣ܝ ܕܙܵܢܝܘܼܬ̣ܵܐ.


text:
ܡܵܢܵܐ ܐܸܕ̇ܘܼܢ ܠܒܲܪܬܹܟ̣ܝ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܲܥܒܲܕ̇ܬ̇ܝ ܗܵܠܹܝܢ ܟܠܗܘܿܢ ܥܒ̣ܵܕܹ̈ܐ ܕܐܲܢ̄ܬ̇ܬ̣ܵܐ ܙܵܢܝܼܬ̣ܵܐ ܘܡܲܪܵܚܬܵܐ.


text:
ܟܲܕܼ ܒܢܲܝܬ̇ܝ ܓܲܝܒܲܝ̈ܟ̇ܝ ܒܟ̣ܠ ܪܹܫ ܐܘܼܪ̈ܚܵܬ̣ܵܐ: ܘܲܥܠܵـ̈ـܘܵܬܹܟ̣ܝ ܒܟ̣ܠ ܫܘܼܩ. ܘܠܵܐ ܗ̤ܘܲܝܬ̇ܝ ܐܵܦܠܵܐ ܐܲܝܟ ܙܵܢܝܼܬ̣ܵܐ ܕܲܡܟܲܢܫܵܐ ܐܲܓ̣ܪܵܐ.


text:
ܠܟ̣ܠܗܹܝܢ ܙܵܢ̈ܝܵܬ̣ܵܐ ܝܵܗ̄ܒ̇ܝܼܢ ܐܲܓ̣ܪܵܐ: ܘܐܲܢ̄ܬ̇ܝ ܝܲܗ̄ܒ̣ܬ̇ܝ ܐܲܓ̣ܪܵܐ ܠܟ̣ܠܗܘܿܢ ܪ̈ܵܚܡܲܝܟ̇ܝ: ܘܲܫܚܲܕ̇ܬ̇ܝ ܐܸܢܘܿܢ ܒܙܵܢܝܘܼܬܹܟ̣ܝ: ܕܢܹܐܬ̣ܘܿܢ ܠܘܵܬܹܟ̣ܝ ܡ̣ܢ ܟܠܗܘܿܢ ܚܕܼܵܪܲܝܟ̇ܝ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܝܲܗ̄ܒ̣ܬ̇ܝ ܢܚܵܫܹܟ̣ܝ: ܘܲܓܠܲܝܬ̇ܝ ܦܘܼܪܣܵܝܹܟ̣ܝ ܒܙܵܢܝܘܼܬܹܟ̣ܝ ܥܲܠ ܪ̈ܵܚܡܲܝܟ̇ܝ: ܘܥܲܠ ܟܠܗܘܿܢ ܦܬܲܟ̣ܪܹ̈ܐ ܛܲܢܦܘܼܬܹܟ̣ܝ: ܘܲܕܼܡܵܐ ܕܲܒ̣ܢܲܝ̈ܟ̇ܝ ܝܲܗ̄ܒ̣ܬ̇ܝ ܠܗܘܿܢ.


text:
ܡܸܛܠ ܗܵܢܵܐ ܗܵܐ ܡܟܲܢܸܫ ܐ̄ܢܵܐ ܠܟ̣ܠܗܘܿܢ ܪ̈ܵܚܡܲܝܟ̇ܝ ܕܲܨܒܲܝܬ̇ܝ ܒܗܘܿܢ: ܘܲܠܟ̣ܠ ܕܲܪܚܸܡ̣ܬ̇ܝ ܥܲܡ ܕܲܣܢܲܝܬ̇ܝ: ܘܐܹܟܲܢܸܫ ܐܸܢܘܿܢ ܥܠܲܝܟ̇ܝ ܡ̣ܢ ܚܕܼܵܪܲܝܟ̇ܝ: ܘܐܸܓ̣ܠܹܐ ܦܘܼܪܣܵܝܹܟ̣ܝ ܠܥܹܢܲܝܗܘܿܢ: ܘܢܸܚܙܘܿܢ ܟܠܹܗ ܦܘܼܪܣܵܝܹܟ̣ܝ.


text:
ܘܐܹܕ̇ܘܿܢܹܟ̣ܝ ܕܝܼܢܵܐ ܕܓܲܝܵܪ̈ܵܬ̣ܵܐ: ܘܕܼܝܼܢܵܐ ܕܐܲܝܠܹܝܢ ܕܐܵܫ̈ܕܵܢ ܕܡܵܐ: ܘܐܸܬ̇ܠܹܟ̣ܝ ܠܲܕܼܡܵܐ: ܘܲܠܚܸܡܬ̣ܵܐ ܘܠܲܛܢܵܢܵܐ.


text:
ܘܐܲܫ̱ܠܡܹܟ̣ܝ ܒܐܝܼܕܲܝ̈ܗܘܿܢ: ܘܢܸܣܚ̄ܦܘܼܢ ܒܹܝܬ̣ ܓܲܝܒܲܝ̈ܟ̇ܝ: ܘܢܸܥܩ̄ܪܘܼܢ ܦܪ̈ܲܟܲܝܟ̇ܝ: ܘܢܲܫ̱ܠܚܘܼܢ ܠܒ̣ܘܼܫܲܝ̈ܟ̇ܝ: ܘܢܸܣܒ̣ܘܼܢ ܡܵܐܢܹ̈ܐ ܕܫܘܼܒ̣ܚܹܟ̣ܝ: ܘܢܸܫܒ̇ܩܘܼܢܹܟ̣ܝ ܥܲܪܛܸܠ.


text:
ܘܢܵܘܩ̄ܕܼܘܼܢܹܟ̣ܝ ܒܓ̣ܵܘ ܢܘܼܪܵܐ: ܘܢܸܥܒ̇ܕܼܘܼܢ ܡܸܢܹܟ̣ܝ ܕܝܼܢܹ̈ܐ ܠܥܹܝܢ ܢܸܫܹ̈ܐ ܣܲܓ̇ܝܼ̈ܐܵܬ̣ܵܐ: ܘܐܹܒܲܛܠܹܟ̣ܝ ܡ̣ܢ ܙܵܢܝܘܼܬ̣ܵܐ: ܘܬ̣ܘܼܒ̣ ܠܵܐ ܬܸܬ̇ܠܝܼܢ ܐܲܓ̣ܪܵܐ.


text:
ܥܲܠ ܕܠܵܐ ܐܸܬ̇ܕ̇ܟܲܪܬ̇ܝ ܝܵܘ̈ܡܵܬ̣ܵܐ ܕܛܲܠܝܘܼܬܹܟ̣ܝ: ܘܐܲܪܓܸ̇ܙܬ̇ܝܼܢܝ ܒܗܵܠܹܝܢ ܟܠܗܹܝܢ: ܐܵܦ ܐܸܢܵܐ ܗܵܐ ܦܸܪܥܹ̇ܬ̣ ܐܘܼܪ̈ܚܵܬܹܟ̣ܝ ܒܪܹܫܹܟ̣ܝ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܲܥܒܲܕܬ̇ܝ ܛܲܢܦܘܼܬ̣ܵܐ ܘܙܵܢܝܼܬ̣ܵܐ.


text:
ܒܲܪܬ̣ ܐܸܡܹܟ̣ܝ ܐܲܢ̄ܬ̇ܝ: ܫܵܒ̣ܩܲܬ̣ ܒܲܥܠܵܗ̇ ܘܲܒ̣ܢܹ̈ܝܗ̇: ܘܚܵܬ̣ܵܐ ܐܲܢ̄ܬ̇ܝ ܕܐܲܚ̈ܘܵܬ̣ܵܐ ܕܲܫܒܲܩ ܓܲܒ̣ܪ̈ܲܝܗܹܝܢ ܘܲܒ̣ܢܲܝ̈ܗܹܝܢ: ܐܸܡܟܹܝܢ ܚܹܝܬ̣ܵܝܬ̣ܵܐ ܘܐܲܒ̣ܘܼܟܹܝܢ ܐܵܡܘܿܪܵܝܵܐ.


text:
ܘܚܵܬܹܟ̣ܝ ܩܲܫܝܼܫܬܵܐ ܫܵܡܪܹܝܢ: ܗ̤ܝ ܘܲܒ̣ܢܵـ̈ـܬ̣ܵܗ̇ ܕܝܵܬ̣ܒܵܐ ܡ̣ܢ ܣܸܡܵܠܹܟ̣ܝ: ܘܚܵܬܹܟ̣ܝ ܙܥܘܿܪܬܵܐ ܕܝܵܬ̣ܒܵܐ ܡ̣ܢ ܝܲܡܝܼܢܹܟ̣ܝ: ܣܕܼܘܿܡ ܘܲܒ̣ܢܵـ̈ـܬ̣ܵܗ̇.


text:
ܘܠܵܐ ܗ̄ܘܼܵܐ ܐܲܝܟ ܐܘܼܪ̈ܚܵܬ̣ܗܹܝܢ ܗܲܠܸܟ̣ܬ̇ܝ: ܘܠܵܐ ܗ̄ܘܼܵܐ ܐܲܝܟ ܛܲܢܦ̈ܘܵܬ̣ܗܹܝܢ ܥ̣ܒܲܕ̇ܬ̇ܝ: ܥܲܕܼ ܩܲܠܝܼܠ ܘܝܲܬ̇ܝܼܪ ܡܸܢܗܹܝܢ ܚܲܒܸ̇ܠܬ̇ܝ: ܒܟ̣ܠܗܹܝܢ ܐܘܼܪ̈ܚܵܬܹܟ̣ܝ.


text:
ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܠܵܐ ܥܸܒ̣ܕܲܬ̤ ܣܕܼܘܼܡ ܚܵܬܹܟ̣ܝ ܗ̤ܝ ܘܲܒ̣̈ܢܵܬ̣ܵܗ̇: ܐܲܝܟ ܕܲܥܒܲܕ̇ܬ̇ܝ ܐܲܢ̄ܬ̇ܝ ܘܲܒ̣̈ܢܵܬܹܟ̣ܝ.


text:
ܗܵܢܵܘ ܥܵܘܼܠܵܐ ܕܲܣܕܼܘܿܡ ܚܵܬܹܟ̣ܝ ܓܵܐܝܼܬ̣ܵܐ: ܕܣܵܒ̣ܥܵܐ ܗ̄ܘܼܵܬ̣ ܠܲܚܡܵܐ: ܘܝܵܬ̣ܒܵܐ ܗ̄ܘܼܵܬ̣ ܒܫܸܠܝܵܐ ܗ̤ܝ ܘܲܒ̣̈ܢܵܬ̣ܵܗ̇: ܘܒ̣ܐܝܼܕܼܵܐ ܕܒܲܝܫܹ̈ܐ ܘܲܕܼܡܸܣܟܹ̇ܢܹ̈ܐ ܠܵܐ ܐܸܚܲܕܼ.


text:
ܫܵܡܪܹܝܢ ܐܲܝܟ ܦܸܠܓ̣ܵܐ ܕܲܚܛܵܗܲܝ̈ܟ̇ܝ ܠܵܐ ܚܛܵܬ̤: ܐܲܣܓ̇ܝܼܬ̇ܝ ܛܲܢܦܘܼܬܹܟ̣ܝ ܡܸܢܗܹܝܢ: ܘܲܙܟܲܝܬ̇ܝ ܠܐܲܚ̈ܘܵܬܹܟ̣ܝ ܒܟ̣ܠܵܗ̇ ܛܲܢܦܘܼܬܹܟ̣ܝ ܕܲܥ̣ܒܲܕ̇ܬ̇ܝ.


text:
ܘܐܵܦ ܐܲܢ̄ܬ̇ܝ ܩܲܒܸ̇ܠܝ ܒܸܗܬ̇ܬܹܟ̣ܝ: ܕܲܙܟܲܝܬ̇ܝ ܚ̈ܘܵܬܹܟ̣ܝ ܒܲܚܛܵܗܲܝ̈ܟ̇ܝ: ܘܐܸܬ̇ܛܲܢܦܬ̇ܝ ܝܲܬ̇ܝܼܪ ܡܸܢܗܹܝܢ: ܘܗܸܢܹܝܢ ܐܸܙܕ̇ܕܲܩ ܝܲܬ̇ܝܼܪ ܡܸܢܹܟ̣ܝ: ܘܐܵܦ ܐܲܢ̄ܬ̇ܝ ܒܗܲܬ̣ܝ: ܘܩܲܒܸ̇ܠܝ ܚܸܦܪܹܟ̣ܝ: ܕܐܸܙܕܲܕܲܩ ܐܲܚ̈ܘܵܬܹܟ̣ܝ ܝܲܬ̇ܝܼܪ ܡܸܢܹܟ̣ܝ.


text:
ܘܐܲܗܦܸܟ ܫܒ̣ܝܼܬ̣ܗܹܝܢ: ܫܒ̣ܝܼܬ̣ܵܐ ܕܲܣܕܼܘܿܡ ܘܕܲܒ̣̈ܢܵܬ̣ܵܗ̇: ܘܲܫܒ̣ܝܼܬ̣ܵܐ ܕܫܵܡ̇ܪܹܝܢ ܘܕܲܒ̣̈ܢܵܬ̣ܵܗ̇: ܘܐܲܫܒܸ̇ܐ ܫܒ̣ܝܼܬܹܟ̣ܝ ܒܲܝܢܵܬ̣ܗܹܝܢ.


text:
ܘܚܵܬܹܟ̣ܝ ܣܕܼܘܿܡ ܘܲܒ̣̈ܢܵܬ̣ܵܗ̇ ܢܸܬ̣ܩ̈ܢܵܢ ܐܲܝܟ ܕܡ̣ܢ ܩܕܼܝܼܡ: ܘܫܵܡܪܹܝܢ ܘܲܒ̣̈ܢܵܬ̣ܵܗ̇ ܢܸܬ̣ܩـ̈ـܢܵܢ ܐܲܝܟ ܕܡ̣ܢ ܩܕܼܝܼܡ: ܘܐܲܢ̄ܬ̇ܝ ܘܲܒ̣̈ܢܵܬܹܟ̣ܝ ܬܸܗܘܹܝܢ ܐܲܝܟ ܕܡ̣ܢ ܩܕܼܝܼܡ.


text:
ܡ̣ܢ ܩܕܼܵܡ ܕܬܸܬܓ̇ܠܹܐ ܒܝܼܫܬܹ̇ܟ̣ܝ: ܐܲܝܟ ܚܸܣܕܵܐ ܕܲܒ̣̈ܢܵܬ̣ ܐܲܕܘܿܡ: ܘܟ̣ܠܗܹܝܢ ܒ̈ܢܵܬ̣ ܦܠܸܫܬܵܝܹ̈ܐ ܕܲܚܕܼܝܼܪ̈ܵܢ ܗ̄ܘܲܝ̈ ܠܵܗ̇: ܘܫܵܝ̈ܛܵܢ ܗ̄ܘܲܝ̈ ܠܵܗ̇.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܵܒܹ̇ܕܼ ܐ̄ܢܵܐ ܠܹܟ̣ܝ ܐܲܝܟ ܕܲܥܒܲܕ̇ܬ̇ܝ: ܥܲܠ ܕܫܵܛ̣ܬ̇ܝ ܡܵܘ̈ܡܵܬ̣ܝ ܘܒܲܛܠܸܬ̇ܝ ܩܝܵܡܝ.


text:
ܘܬܸܥ̱ܗܕܼܝܼܢ ܐܘܼܪ̈ܚܵܬܹܟ̣ܝ ܘܬܸܒ̣ܗ̱ܬ̣ܝܼܢ: ܕܢܸܣܒܹ̇ܬ̣ ܠܐܲܚ̈ܘܵܬܹܟ̣ܝ ܠܩܲܫܝܼܫܬܵܐ ܘܠܲܙܥܘܿܪܬܵܐ: ܘܝܸܗ̄ܒܹ̇ܬ̣ ܐܸܢܹܝܢ ܠܹܟ̣ܝ ܒ̈ܢܵܬ̣ܵܐ ܠܵܐ ܡ̣ܢ ܩܝܵܡܹܟ̣ܝ.


text:
ܡܸܛܠ ܕܬܸܬ̇ܕܲܟ̣ܪܝܼܢ ܘܬܸܒ̣ܗ̱ܬ̣ܝܼܢ: ܘܬ̣ܘܼܒ̣ ܠܵܐ ܬܸܦ̮ܬ̇ܚܝܼܢ ܦܘܼܡܹܟ̣ܝ ܡ̣ܢ ܒܹܗܬ̇ܬܹܟ̣ܝ: ܡܵܐ ܕܫܸܒ̣ܩܹ̇ܬ̣ ܠܹܟ̣ܝ ܟܠܡܸܕܸ̇ܡ ܕܲܥܒܲܕ̇ܬ̇ܝ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܢܸܫܪܵܐ ܪܲܒܵܐ ܕܪܵܘܪܒ̣ܝܼܢ ܓܸܦܵܘ̈ܗܝ: ܘܐܲܪܝܼܟ̣ܝܼܢ ܓܸܠܦܵܢܵܘ̈ܗܝ: ܘܡܲܠ̈ܝܵܢ ܛܸܦܪ̈ܵܘܗܝ: ܘܥܲܒ̇ܝܼܛ ܡܸܠܓܹ̇ܗ: ܐܸܬ̣ܵܐ ܠܠܸܒ̣ܢܵܢ: ܘܲܢܣܲܒ̣ ܡ̣ܢ ܓܒܲـ̈ـܝܵܐ ܕܥܲܪ̈ܩܹܐ.


text:
ܘܲܢܣܲܒ̣ ܡ̣ܢ ܙܲܪܥܵܐ ܕܐܲܪܥܵܐ: ܘܐܲܪܡܝܼ ܒܡܲܕܼܒ̇ܪܵܐ: ܢܸܨܒ̇ܬ̣ܵܐ ܥܲܠ ܡܲـ̈ـܝܵܐ ܣܲܓ̇ܝܼ̈ܐܹܐ: ܘܣܵܡܵܗ̇ ܠܕܼܵܘܩܵܐ.


text:
ܘܝܼܥܵܬ̤ ܘܲܗܘ̤ܵܬ̣ ܓܦܸܬܵܐ ܡܪܲܥܲܕ̇ܬ̣ܵܐ ܘܡܲܟ̇ܝܼܟܲܬ̣ ܩܵܘܡܬ̣ܵܐ: ܕܢܸܬ̣ܚܙܘܿܢ ܫܲܒ̇ܘܼܩܹ̈ܝܗ̇ ܥܠܵܘܗܝ: ܘܥܸܩܵܪܹ̈ܝܗ̇ ܢܸܗܘܘܿܢ ܬܚܘܿܬ̣ܵܘܗܝ: ܘܲܗܘ̤ܵܬ̣ ܓܦܸܬܵܐ ܘܥܸܒܲܕܲܬ̤ ܫܲܒ̇ܘܼܩܹ̈ܐ: ܘܦܸܫܛܲܬ̤ ܥܢܵܩܹ̈ܝܗ̇.


text:
ܗܵܐ ܢܸܫܪܵܐ ܐ̄ܚܪܹܢܵܐ ܪܲܒܵܐ ܕܪܵܘܪܒ̣ܝܼܢ ܓܸܦܵܘ̈ܗܝ: ܘܣܲܓ̇ܝܼܵܐ̈ܢ ܛܸܦܪ̈ܵܘܗܝ: ܘܲܓ̣ܦܸܬܵܐ ܗܵܕܹܐ ܐܲܟ̣ܪ̱ܟܲܬ̤ ܥܸܩܵܪܹ̈ܝܗ̇ ܥܠܵܘܗܝ: ܘܕܼܵܠܝܵـ̈ـܬ̣ܵܗ̇ ܠܲܪܡܝܲܬ̤ ܥܠܵܘܗܝ: ܕܢܲܫܩܹܝܗ̇ ܡ̣ܢ ܡܸܕܼܪܵܐ ܕܢܸܨܒ̇ܬ̣ܵܗ̇.


text:
ܒܚܲܩܠܵܐ ܫܲܦܝܼܪܵܬܵܐ ܘܲܒ̣ܡܲـ̈ـܝܵܐ ܣܲܓ̇ܝܼ̈ܐܹܐ ܢܨܝܼܒ̣ܵܐ: ܕܬܸܥܒܸ̇ܕܼ ܛܲܪ̈ܦܹܐ ܘܬܸܛܥܲܢ ܦܹܐܪܹ̈ܐ: ܘܬܸܗܘܹܐ ܓܦܸܬܵܐ ܫܒ̣ܝܼܚܬܵܐ.


text:
ܐܸܡܲܪ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܵܐ ܬܲܟ̣ܫܲܪ. ܐܸܠܵܐ ܥܸܩܵܪܹ̈ܝܗ̇ ܢܸܬ̣ܦܲܣܩܘܼܢ: ܘܦܹܐܪܹ̈ܝܗ̇ ܢܸܬ̣ܡ̱ܣܘܿܢ ܘܢܹܐܒ̣ܫܘܼܢ: ܘܟ̣ܠܗܘܿܢ ܛܲܪ̈ܦܹܐ ܕܡܵܘܥܝܼܬ̣ܵܗ̇ ܢܹܐܒ̣ܫܘܼܢ: ܘܠܵܐ ܒܲܕܼܪܵܥܵܐ ܪܵܡܵܐ ܘܠܵܐ ܒܥܲܡܡܹ̈ܐ ܣܲܓ̇ܝܼ̈ܐܹܐ: ܢܸܥܩ̄ܪܝܼܗ̇ ܡ̣ܢ ܥܸܩܵܪܵܗ̇.


text:
ܒܲܪܢܵܫܵܐ: ܐܸܡܲܪ ܠܒܲܝܬܵܐ ܡܡܲܪܡܪܵܢܵܐ: ܠܵܐ ܝܵܕܼܥܝܼܬ̇ܘܿܢ ܡܵܢܵܐ ܐܸܢܹܝܢ ܗܵܠܹܝܢ: ܐܸܡܲܪ ܠܗܘܿܢ: ܗܵܐ ܐܵܬܹ̇ܐ ܡܲܠܟܵܐ ܕܒ̣ܵܒܹܠ ܠܐܘܿܪܸܫܠܸܡ: ܘܕܼܵܒܲܪ ܠܡܲܠܟܵܗ̇ ܘܲܠܪܵܘܪ̈ܒ̣ܵܢܹܝܗ̇ ܘܡܵܘܒܸ̇ܠ ܠܗܘܿܢ ܠܒ̣ܵܒܹܠ.


text:
ܘܢܵܣܹ̇ܒ̣ ܡ̣ܢ ܙܲܪܥܵܐ ܕܡܲܠܟ̇ܘܼܬ̣ܵܐ: ܘܲܡܩܝܼܡ ܥܲܡܹܗ ܩܝܵܡܵܐ: ܘܥܵܐܹ̇ܠ ܥܲܡܹܗ ܒܡܵܘ̈ܡܵܬ̣ܵܐ: ܘܕܼܵܒܲܪ ܠܫܲܠܝܼ̈ܛܹܐ ܕܐܲܪܥܵܐ ܕܠܵܐ ܢܸܬ̇ܬ̇ܪܝܼܡܘܼܢ.


text:
ܘܢܸܡܪܲܕܼ ܥܠܵܘܗܝ: ܘܲܢܫܲܕܲܪ ܐܝܼܙܓܲܕܵܘ̈ܗܝ ܠܡܸܨܪܹܝܢ: ܕܢܸܬ̇ܠܘܼܢ ܠܹܗ ܪ̈ܲܟ̣ܫܵܐ ܘܥܲܡܵܐ ܣܲܓ̇ܝܼܵܐܐ: ܠܵܐ ܢܲܟ̣ܫܲܪ ܘܠܵܐ ܢܸܬ̣ܦܲܨܹܐ ܡܲܢ ܕܗܵܟܲܢܵܐ ܥ̣ܒܲܕܼ.


text:
ܚܲܝ ܐ̄ܢܵܐ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܒܲܐܬ̣ܪܵܐ ܕܐܲܩܝܼܡܝܼܘܗܝ ܡܲܠܟܵܐ: ܘܫܵܛ̣ ܡܵܘ̈ܡܵܬ̣ܝ ܘܒܲܛܸܠ ܩܝܵܡܝ: ܒܓ̣ܵܘ ܒܵܒܹܠ ܢܡܘܼܬ̣.


text:
ܘܠܵܐ ܒܚܲܝܠܵܐ ܪܲܒܵܐ: ܘܐܵܦܠܵܐ ܒܪ̈ܲܟ̣ܫܵܐ ܣܲܓ̇ܝܼܵܐܐ: ܢܸܥܒܸ̇ܕܼ ܥܲܡܹܗ ܦܸܪܥܘܿܢ ܩܪܵܒ̣ܵܐ: ܐܸܠܵܐ ܒܲܟ̣ܡܹܐܢܹ̈ܐ ܘܲܒ̣ܕܼܵܘ̈ܩܹܐ ܢܵܘܒܸ̇ܕܼ ܢܲܦ̮̈ܫܵܬ̣ܵܐ ܣܲܓ̇ܝܼܵܐ̈ܬ̣ܵܐ.


text:
ܡܸܛܠ ܗܵܠܹܝܢ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ. ܚܲܝ ܐ̄ܢܵܐ: ܥܲܠ ܕܫܵܛ̣ ܡܵܘ̈ܡܵܬ̣ܝ: ܘܒܲܛܸܠ̣ ܩܝܵܡܝ: ܐܲܣܩܝܼܗ̇ ܒܪܹܫܹܗ.


text:
ܘܐܸܦܪܘܿܣ ܡܨܝܼܕ̇ܬ̇ܝ ܥܠܵܘܗܝ ܘܢܸܬ̇ܬ̇ܚܸܕܼ ܒܵܗ̇: ܘܐܵܘܒ̇ܠܝܼܘܗܝ ܠܒ̣ܵܒܹܠ ܠܐܲܪܥܵܐ ܕܟܲܠܕܼܵܝܹ̈ܐ: ܘܐܸܕ̇ܘܢܝܼܘܗܝ ܬܲܡܵܢ ܥܲܠ ܥܵܘܼܠܵܐ ܕܐܲܥܠܝܼ ܒܝܼ.


text:
ܘܟ̣ܠܗܘܿܢ ܚܹܐܪ̈ܵܘܗܝ ܘܟ̣ܠܗܘܿܢ ܩܲܪ̈ܝܼܒ̣ܵܘܗܝ ܢܸܦܠܘܿܢ ܒܚܲܪܒܵܐ: ܘܐܲܝܠܹܝܢ ܕܡܸܫܬܲܚܪܝܼܢ ܢܸܬ̇ܕܪܘܿܢ ܠܟ̣ܠ ܪܘܼܚ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ ܡܲܠܠܹ̇ܬ̣.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܹܣܲܒ̣ ܡ̣ܢ ܓܒܲـ̈ـܝܵܐ ܕܥܲܪ̈ܩܹܐ ܪܵܡܵܐ: ܘܡ̣ܢ ܪܹܫܹܗ ܐܸܩܛܘܿܡ ܠܸܒܹ̇ܗ: ܘܐܸܨܘܿܒ̣ ܥܲܠ ܛܘܼܪܹ̈ܐ ܪ̈ܵܡܹܐ ܘܲܡܥܲܠܲܝܵـ̈ـܐ.


text:
ܒܛܘܼܪܹ̈ܐ ܕܝܼܣܪܵܝܹܠ ܐܸܨܒ̣ܝܼܘܗܝ: ܘܢܸܛܥܲܢ ܛܲܪ̈ܦܹܐ ܘܢܸܥܒܸ̇ܕܼ ܦܹܐܪܹ̈ܐ: ܘܢܸܗܘܸܐ ܐܲܪܙܵܐ ܫܒ̣ܝܼܚܵܐ: ܘܬܸܫܟܲܢ ܒܹܗ ܟܠܵܗ̇ ܦܵܪܲܚܬ̣ܵܐ ܕܓܸܦܵܐ: ܘܲܒ̣ܛܸܠܵܠܵܐ ܕܣܵܘ̈ܟܵܘܗܝ ܢܸܫܟ̇ܢܘܼܢ.


text:
ܘܢܸܕ̇ܥܘܼܢ ܟܠܗܘܿܢ ܐܝܼܠܵܢܹ̈ܐ ܕܕܲܒ̣ܪܵܐ: ܕܐܸܢܵܐ ܡܵܪܝܵܐ ܐܲܡ̇ܟܹܬ̣ ܩܲܝܣܵܐ ܪܵܡܵܐ: ܘܐܲܪܝܼܡܹ̇ܬ̣ ܩܲܝܣܵܐ ܡܲܟ̇ܝܼܟ̣ܵܐ: ܘܐܵܘܒ̇ܫܹܬ̣ ܩܲܝܣܵܐ ܪܲܛܝܼܒ̣ܵܐ: ܘܐܵܘܥ̇ܝܼܬ̣ ܩܲܝܣܵܐ ܝܲܒ̇ܝܼܫܵܐ: ܐܸܢܵܐ ܡܵܪܝܵܐ ܡܲܠܠܹ̇ܬ̣ ܘܥܸܒ̣ܕܹ̇ܬ̣.


text:
ܠܡܵܢܵܐ ܡܲܡܬ̇ܠܝܼܢ ܐ̄ܢܬ̇ܘܿܢ ܡܲܬ̣ܠܵܐ ܗܵܢܵܐ ܒܐܲܪܥܵܐ ܕܝܼܣܪܵܝܹܠ: ܘܐܵܡ̇ܪܝܼܢ ܐ̄ܢܬ̇ܘܿܢ: ܐܲܒ̣ܵܗܹ̈ܐ ܐܸܟܲܠ̣ܘ ܒܣܪܹ̈ܐ: ܘܫܸܢܹ̈ܐ ܕܲܒ̣ܢܲـ̈ـܝܵܐ ܩܗ̈ܝܵܢ.


text:
ܡܸܛܠ ܕܟ̣ܠܗܹܝܢ ܢܲܦ̮̈ܫܵܬ̣ܵܐ ܕܝܼܠܝ ܐܸܢܹܝܢ: ܢܲܦ̮ܫܵܐ ܕܐܲܒ̣ܵܐ ܘܢܲܦ̮ܫܵܐ ܕܲܒ̣ܪܵܐ ܕܝܼܠܝ ܐܸܢܹܝܢ: ܢܲܦ̮ܫܵܐ ܕܚܵܛ̇ܝܵܐ ܗ̤ܝ ܬܡܘܼܬ̣.


text:
ܘܥܲܠ ܛܘܼܪܹ̈ܐ ܠܵܐ ܐܸܟܲܠ: ܘܠܵܐ ܐܲܪܝܼܡ ܥܲܝܢܵܘ̈ܗܝ ܠܲܦܬܲܟ̣ܪܹ̈ܐ ܘܲܠܕܼܚ̈ܠܵܬ̣ܵܐ ܕܲܒ̣ܢܲܝ̈ ܝܑܼܣܪܵܝܹܠ: ܘܠܲܐ̄ܢܬܲܬ̣ ܚܲܒ̣ܪܹܗ ܠܵܐ ܛܲܢܸܦ̣: ܘܠܲܐܢ̄ܬ̇ܬ̣ܵܐ ܒܟܸܦ̮ܣܵܗ̇ ܠܵܐ ܐܸܬ̣ܩܲܪܲܒ̣.


text:
ܘܲܠܐ̄ܢܵܫ ܠܵܐ ܛܠܲܡ̣ ܘܲܠܐ̄ܢܵܫ ܠܵܐ ܬܲܟ: ܘܦܲܢܝܼ ܡܸܫܟܵܢܵܐ ܕܲܢܣܲܒ̣: ܘܝܲܗ̄ܒ̣ ܠܲܚܡܹܗ ܠܟܲܦܢܵܐ: ܘܲܠܥܲܪܛܸܠܵܝܵܐ ܐܲܠܒܸ̇ܫ ܬܲܟ̣ܣܝܼܬ̣ܵܐ.


text:
ܘܲܒ̣ܪܸܒ̇ܝܼܬ̣ܵܐ ܠܵܐ ܐܵܘܙܸܦ: ܘܒܲܩܨܵܨܵܐ ܠܵܐ ܝܲܗ̄ܒ̣: ܘܡ̣ܢ ܥܵܘܼܠܵܐ ܐܲܗܦܸܟ ܐܝܼܕܹܗ: ܘܕܼܵܢ ܕܝܼܢܵܐ ܕܩܘܼܫܬܵܐ ܒܹܝܬ̣ ܓܲܒ̣ܪܵܐ ܠܚܲܒ̣ܪܹܗ.


text:
ܘܲܒ̣ܦܘܼܩ̈ܕܵܢܲܝ ܗܲܠܸܟ: ܘܕܼܝܼܢܲܝ̈ ܢ̣ܛܲܪ ܘܲܥܒܲܕܼ ܩܘܼܫܬܵܐ: ܡܲܢ ܕܗܵܟܲܢܵܐ ܥ̣ܒܲܕܼ ܙܲܕ̇ܝܼܩܵܐ ܗ̄ܘܼ: ܘܡܸܚܵܐ ܢܸܚܹܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܢܸܛܠܘܿܡ ܠܡܸܣܟܹ̇ܢܵܐ ܘܲܠܒ̣ܵܝܫܵܐ: ܘܢܸܬ̇ܘܿܟ ܠܚܲܒ̣ܪܹܗ: ܘܠܵܐ ܢܦܲܢܹܐ ܡܸܫܟܵܢܵܐ ܠܡܵܪ̈ܵܘܗܝ: ܘܠܲܦܬܲܟ̣ܪܹ̈ܐ ܢܪܝܼܡ ܥܲܝܢܵܘ̈ܗܝ ܘܢܸܥܒܸ̇ܕܼ ܛܲܢܦܘܼܬ̣ܵܐ.


text:
ܘܲܒ̣ܪܸܒ̇ܝܼܬ̣ܵܐ ܢܵܘܙܸܦ: ܘܒܲܩܨܵܨܵܐ ܢܸܣܲܒ̣: ܕܲܠܡܵܐ ܚܵܝܹ̇ܐ ܠܵܐ ܢܸܚܹܐ: ܡܸܛܠ ܕܗܵܠܹܝܢ ܟܠܗܹܝܢ ܒܝܼ̈ܫܵܬ̣ܵܐ ܥ̣ܒܲܕܼ: ܐܸܠܵܐ ܡܡܵܬ̣ ܢܡܘܼܬ̣: ܘܲܕܼܡܹܗ ܥܠܵܘܗܝ ܢܸܗܘܹܐ.


text:
ܘܥܲܠ ܛܘܼܪܹ̈ܐ ܠܵܐ ܢܹܐܟ̣ܘܿܠ: ܘܠܵܐ ܢܪܝܼܡ ܥܲܝ̈ܢܵܘܗܝ ܠܲܦܬܲܟ̣ܪܹ̈ܐ ܕܲܒ̣ܝܝ̈ ܝܑܼܣܪܵܝܹܠ: ܘܠܲܐܢ̄ܬܲܬ̣ ܚܲܒ̣ܪܹܗ ܠܵܐ ܢܛܲܢܸܦ.


text:
ܘܲܠܐ̄ܢܵܫ ܠܵܐ ܢܸܛܠܘܡ: ܘܡܸܫܟܵܢܵܐ ܠܐ̄ܢܵܫ ܠܵܐ ܢܸܫܩܘܿܠ: ܘܬ̣ܘܼܟܵܐ ܠܵܐ ܢܸܬ̇ܘܿܟ. ܘܠܲܚܡܹܗ ܢܸܬܸ̇ܠ ܠܟܲܦܢܵܐ: ܘܲܠܥܲܪܛܠܵܝܵܐ ܢܲܠܒܸ̇ܫ.


text:
ܘܡ̣ܢ ܡܸܣܟܹ̇ܢܵܐ ܠܵܐ ܢܲܗܦܸܟ ܐܝܼܕܹܗ: ܘܪܸܒ̇ܝܼܬ̣ܵܐ ܠܵܐ ܢܸܫܩܘܿܠ: ܘܝܲܬ̇ܝܼܪܵܐ ܠܵܐ ܢܸܣܲܒ̣: ܘܕܼܝܼܢܲܝ̈ ܢܸܥܒܸ̇ܕܼ: ܘܲܒ̣ܦܘܼܩ̈ܕܵܢܲܝ ܢܗܲܠܸܟ: ܠܵܐ ܢܡܘܼܬ̣ ܒܥܵܘܼܠܹܗ ܕܐܲܒ̣ܘܼܗܝ: ܐܸܠܵܐ ܡܸܚܵܐ ܢܸܚܹܐ.


text:
ܐܲܒ̣ܘܗܝ ܕܹܝܢ ܥܲܠ ܕܲܛܠܲܡ̣ ܛܠܘܼܡܝܵܐ: ܘܬܲܟ ܬܘܼܟܵܐ ܠܐܲܚܘܼܗܝ: ܘܡܸܕܸ̇ܡ ܕܫܲܦܝܪ ܠܵܐ ܥ̣ܒܲܕܼ ܒܥܲܡܹܗ: ܡܝܼܬ̣ ܒܲܚܛܵܗܵܘ̈ܗܝ.


text:
ܘܐܸܢ ܐܵܡ̇ܪܝܼܢ ܐܲܝܟܵܘ ܠܵܐ ܡܸܬ̣ܦܪܲܥ ܒܪܵܐ ܚܛܵܗܹ̈ܐ ܕܐܲܒ̣ܘܼܗܝ: ܐܸܡܲܪ ܠܗܘܿܢ: ܡܸܛܠ ܕܲܥܒܲܕܼ ܒܪܵܐ ܕܝܼܢܵܐ ܘܙܲܕ̇ܝܼܩܘܼܬ̣ܵܐ: ܘܲܢܛܲܪ ܟܠܗܘܿܢ ܦܘܼܩ̈ܕܵܢܲܝ̈: ܡܸܚܵܐ ܢܸܚܹܐ.


text:
ܢܲܦ̮ܫܵܐ ܕܚܵܛ̇ܝܵܐ ܗ̤ܝ ܬܡܘܼܬ̣. ܠܵܐ ܢܸܬ̣ܦܪܲܥ ܒܪܵܐ ܚܛܵܗܹ̈ܐ ܕܐܲܒ̣ܘܼܗܝ: ܐܵܦܠܵܐ ܐܲܒ̣ܵܐ ܢܸܬ̣ܦܪܲܥ ܚܛܵܗܹ̈ܐ ܕܲܒ̣ܪܹܗ: ܙܵܟ̣ܘܼܬܹܗ ܕܙܲܟܵܝܵܐ ܥܠܵܘܗܝ ܬܸܗܘܹܐ: ܘܲܚܛܝܼܬܹܗ ܕܚܲܛܵܝܵܐ ܥܠܵܘܗܝ ܬܸܗܘܹܐ.


text:
ܥܵܘܿܠܵܐ ܕܹܝܢ ܐܸܢ ܢܸܗܦܘܿܟ ܡ̣ܢ ܟܠܗܘܿܢ ܚܛܵܗܵܘ̈ܗܝ ܕܲܥܒܲܕܼ: ܘܢܸܛܲܪ ܦܘܼܩ̈ܕܵܢܲܝ: ܘܢܸܥܒܸ̇ܕܼ ܕܝܼܢܵܐ ܘܙܲܕ̇ܝܼܩܘܼܬ̣ܵܐ: ܡܸܚܐ ܢܸܚܹܐ ܘܠܵܐ ܢܡܘܼܬ̣.


text:
ܠܵܐ ܨܵܒܹ̇ܐ ܐ̄ܢܵܐ ܒܡܵܘ̱ܬܹ̇ܗ ܕܚܲܛܵܝܵܐ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܸܠܵܐ ܕܢܸܗܦܘܿܟ ܡ̣ܢ ܐܘܼܪܚܹܗ ܒܝܼܫܬܵܐ ܘܢܸܚܹܐ.


text:
ܘܐܸܢ ܢܸܗܦܘܿܟ ܙܲܕ̇ܝܼܩܵܐ ܡ̣ܢ ܙܲܕ̇ܝܼܩܘܼܬܹܗ: ܘܢܸܥܒܸ̇ܕܼ ܥܵܘܼܠܵܐ ܘܛܲܢܦܘܼܬ̣ܵܐ ܐܲܝܟ ܗܵܠܹܝܢ ܕܲܥ̣ܒܲܕܼ ܚܲܛܵܝܵܐ: ܟܠܵܗ̇ ܙܲܕ̇ܝܼܩܘܼܬܹܗ ܕܲܥܒܲܕܼ ܠܵܐ ܬܸܬ̇ܕ̇ܟܲܪ ܠܹܗ: ܐܸܠܵܐ ܒܥܵܘܼܠܵܐ ܕܲܥܒܲܕܼ: ܘܒܲܚܛܵܗܹ̈ܐ ܕܲܚܛܵܐ: ܒܗܘܿܢ ܢܡܘܼܬ̣.


text:
ܘܐܸܡܲܪܬ̇ܘܿܢ ܠܵܐ ܫܲܦܝܼܪ̈ܵܢ ܐܘܼܪ̈ܚܵܬܹܗ ܕܡܵܪܝܵܐ: ܫܡܲܥܘ ܗܵܟܹܝܠ ܕܒܹܝܬ̣ ܝܑܼܣܪܵܝܹܠ: ܐܘܼܪ̈ܚܵܬ̣ܝ ܕܝܼܠܝ ܫܲܦܝܼܪ̈ܵܢ ܐܸܢܹܝܢ: ܐܸܠܵܐ ܐܘܼܪ̈ܚܵܬ̣ܟ̣ܘܿܢ ܗ̄ܘܼ ܕܝܼܠܟ̣ܘܿܢ ܠܵܐ ܫܲܦܝܼܪ̈ܵܢ.


text:
ܘܐܵܡ̇ܪܝܼܢ ܕܒܹܝܬ̣ ܝܑܼܣܪܵܝܹܠ ܠܵܐ ܫܲܦܝܼܪ̈ܵܢ ܐܘܼܪ̈ܚܵܬܹܗ ܕܡܵܪܝܵܐ: ܐܘܼܪ̈ܚܵܬ̣ܝ ܕܝܼܠܝ ܫܲܦܝܼܪ̈ܵܢ ܐܸܢܹܝܢ ܕܒܹܝܬ̣ ܝܑܼܣܪܵܝܹܠ: ܐܸܠܵܐ ܐܘܼܪ̈ܚܵܬ̣ܟ̣ܘܿܢ ܗ̄ܘܼ ܕܝܼܠܟ̣ܘܿܢ ܠܵܐ ܫܲܦܝܼܪ̈ܵܢ.


text:
ܡܸܛܠ ܗܵܢܵܐ ܐ̄ܢܵܫ ܐܲܝܟ ܐܘܼܪ̈ܚܵܬܹܗ ܐܹܕ̇ܢܟ̣ܘܿܢ ܒܹܝܬ̣ ܝܑܼܣܪܵܝܹܠ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ. ܬܘܼܒ̣ܘ ܘܐܸܬ̣ܦܢܵܘ ܡ̣ܢ ܟܠܹܗ ܥܵܘܼܠܟ̣ܘܿܢ: ܘܠܵܐ ܬܸܗܘܹܐ ܠܟ̣ܘܿܢ ܬܘܼܩ̱ܠܬ̣ܵܐ ܠܲܚܛܵܗܲܝ̈ܟ̇ܘܿܢ.


text:
ܘܲܫܕܼܵܘ ܡܸܢܟ̣ܘܿܢ ܟܠܹܗ ܥܵܘܼܠܵܐ ܕܲܥ̣ܕ̇ܬ̇ܘܿܢ: ܘܲܥܒܸܕܼܘ ܠܟ̣ܘܿܢ ܠܸܒܵܐ ܚܲܕܬܵܐ: ܘܪܘܼܚܵܐ ܚܕܲܬܵܐ: ܘܠܵܐ ܬܡܘܼܬ̣ܘܼܢ ܕܒܹܝܬ̣ ܝܑܼܣܪܵܝܹܠ.


text:
ܘܐܸܡܲܪ: ܡܵܢܲܐ ܗ̄ܝܼ ܐܸܡܵܟ ܓܘܼܪܝܵܐ ܕܐܲܪܝܵܐ: ܕܒܲܝܢܵܬ̣ ܐܲܪ̈ܝܵܘܵܬ̣ܵܐ ܪܲܒ̇ܝܼܥܵܐ: ܘܒܲܝܢܵܬ̣ ܐܲܪ̈ܝܵܘܵܬ̣ܵܐ ܪܲܒ̇ܝܲܬ̤ ܓܪܹ̈ܝܗ̇.


text:
ܘܐܸܬ̣ܟܲܢܲܫܘ ܥܠܵܘܗܝ ܥܲܡܡܹ̈ܐ ܡ̣ܢ ܡܕܼܝܼ̈ܢܵܬ̣ܵܐ ܕܲܚܕܼܵܪ̈ܵܘܗܝ: ܘܲܦܪܲܣܘ ܥܠܵܘܗܝ ܡܨܝܼܕ̇ܬ̇ܗܘܿܢ: ܘܒ̣ܵܗ̇ ܐܸܬ̇ܬ̇ܚܸܕܼ.


text:
ܘܚܲܒ̣ܫܘܼܗܝ ܒܢܵܡܲܪܬܵܐ: ܘܐܵܘܒ̇ܠܘܼܗܝ ܠܡܲܠܟܵܐ ܕܒ̣ܵܒܹܠ: ܘܐܲܥܠܹܗ ܠܒܹܝܬ̣ ܚܒ̣ܘܼܫܝܵܐ: ܕܬ̣ܘܼܒ̣ ܠܵܐ ܢܸܫܬ̇ܡܲܥ ܩܵܠܹܗ ܒܛܘܼܪܹ̈ܐ ܕܝܼܣܪܵܝܹܠ.


text:
ܘܲܗܘ̤ܵܘ ܠܵܗ̇ ܚܘܼܛܪܹ̈ܐ ܥܲܫܝܼܢܹ̈ܐ ܥܲܠ ܫܲܒ̣̈ܛܹܐ ܕܪܵܘܪ̈ܒ̣ܵܢܹܐ: ܘܬܸܬ̇ܬ̇ܪܝܼܡܲܬ̤ ܩܵܘܡܲܬ̣ܗܘܿܢ ܡ̣ܢ ܒܲܝܢܵܬ̣ ܢܘܼܪ̈ܒܹ̇ܝܗ̇: ܘܐܸܬ̣ܚܙܝܼܘ ܒܪܵܘܡܗܘܿܢ ܘܲܒ̣ܣܘܿܓ̣ܵܐܐ ܕܕܼܵܠܝܵـ̈ـܬ̣ܗܘܿܢ.


text:
ܘܐܸܬ̣ܥ̱ܩܲܪܘ ܒܚܸܡܬ̣ܵܐ ܘܒܲܐܪܥܵܐ ܐܸܫܬ̇ܕܼܝܼܘ: ܘܪܘܼܚܵܐ ܕܫܵܘܒܵܐ ܐܵܘܒ̇ܫܲܬ̤ ܦܹܐܪܹ̈ܝܗ̇: ܘܐܸܬ̣ܦܲܪܲܩܘ ܘܝܼܒܸܫܘ ܚܘܼܛܪܹ̈ܐ ܕܥܘܼܫܢܵܗ̇: ܘܢܘܼܪܵܐ ܐܸܟܲܠܬ̣ܵܗ̇.


text:
ܘܢܸܦܩܲܬ̤ ܢܘܼܪܵܐ ܡ̣ܢ ܚܘܼܛܪܹ̈ܝܗ̇ ܓܒܲـ̈ـܝܵܐ ܘܐܸܟܲܠܬ̤ ܦܹܐܪܹ̈ܝܗ̇: ܘܠܵܐ ܐܸܫܬ̇ܟܲܚ ܒܵܗ̇ ܬܘܼܒ̣ ܚܘܼܛܪܵܐ ܥܲܫܝܼܢܵܐ: ܐܵܘ ܫܲܒ̣ܛܵܐ ܕܢܸܗܘܹܐ ܫܲܠܝܼܛܵܐ. ܐܘܿܠܝܼܬ̣ܵܐ ܗ̄ܝܼ ܬܸܗܘܹܐ ܠܐܘܿܠܝܼܬ̣ܵܐ.


text:
ܘܲܗܘ̤ܵܐ ܒܫܲܢ̄ܬܵܐ ܫܒ̣ܝܼܥܵܝܬܵܐ ܒܲܥܣܲܪܬܵܐ ܒܝܲܪܚܵܐ ܚܡܝܼܫܵܝܵܐ: ܐܸܬ̣ܵܘ ܓܲܒ̣ܪܹ̈ܐ ܡ̣ܢ ܣܵܒܹ̈ܐ ܕܝܼܣܪܵܝܹܠ: ܠܡܸܫܐܲܠ ܡ̣ܢ ܡܵܪܝܵܐ: ܘܝܼܬܸܒ̣ܘ ܩܕܼܵܡܲܝ.


text:
ܒܲܪܢܵܫܵܐ: ܡܲܠܸܠ ܥܲܡ ܣܵܒܹ̈ܐ ܕܲܒ̣ܢܲܝ̈ ܝܑܼܣܪܵܝܹܠ: ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܲܡܫܲܐܵܠܘܼܬܲܢܝ ܐܵܬܹ̇ܝܢ ܐ̄ܢܬ̇ܘܿܢ: ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܠܵܐ ܐܸܬܸ̇ܠ ܠܟ̣ܘܿܢ ܦܸܬ̣ܓ̣ܵܡܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܝܵܘܡܵܐ ܕܲܓ̣ܒܹܝܬ̣ ܠܝܼܣܪܵܝܹܠ ܐܲܪܝܡܹ̇ܬ̣ ܐܝܼܕܼܝ ܥܲܠ ܙܲܪܥܵܐ ܕܒܹܝܬ̣ ܝܲܥܩܘܿܒ̣: ܘܐܸܬ̣ܓ̇ܠܝܼܬ̣ ܠܗܘܿܢ ܒܐܲܪܥܵܐ ܕܡܸܨܪܹܝܢ: ܘܐܲܪܝܼܡܹ̇ܬ̣ ܐܝܼܕܼܝ ܘܐܸܡ̇ܪܹܬ̣ ܠܗܘܿܢ: ܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܟ̣ܘܿܢ.


text:
ܒܹܗ ܒܝܵܘܡܵܐ ܗܵܘܿ: ܐܲܪܝܼܡܹ̇ܬ̣ ܠܗܘܿܢ ܐܝܼܕܼܝ ܕܐܲܦܸܩ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܠܐܲܪܥܵܐ ܕܝܸܗ̄ܒܹ̇ܬ̣ ܠܗܘܿܢ: ܕܡܲܪܕ̇ܝܵܐ ܚܲܠܒ̣ܵܐ ܘܕܸܒ̣ܫܵܐ: ܫܘܼܒ̣ܚܵܐ ܗ̄ܝܼ ܕܟ̣ܠܗܹܝܢ ܡܕܼܝܼ̈ܢܵܬ̣ܵܐ.


text:
ܘܐܸܡ̇ܪܹܬ̣ ܠܗܘܿܢ: ܐܲܥܒܲܪܘ ܐ̄ܢܵܫ ܦܬܲܟ̣ܪܹܗ ܡ̣ܢ ܥܲܝܢܵܘ̈ܗܝ: ܘܲܒ̣ܕܸܚ̈ܠܵܬ̣ܵܐ ܕܡܸܨܪܹܝܢ ܠܵܐ ܬܸܬ̇ܛܲܢܦܘܿܢ: ܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܟ̣ܘܿܢ.


text:
ܘܡܲܪܡܪܘܼܢܝ ܘܠܵܐ ܨܒ̣ܵܘ ܠܡܸܫܡܲܥ: ܘܠܵܐ ܐܲܥܒܲܪܘ ܦܬܲܟ̣ܪܹ̈ܐ ܡ̣ܢ ܥܲܝܢܲܝ̈ܗܘܿܢ: ܘܠܵܐ ܫܒܲܩ̣ܘ ܕܸܚ̈ܠܵܬ̣ܵܐ ܕܡܸܨܪܹܝܢ: ܘܐܸܡ̇ܪܹܬ̣ ܕܐܹܫܘܿܕܼ ܚܸܡܬ̣ܝ ܥܠܲܝܗܘܿܢ: ܘܐܹܫܲܡܠܸܐ ܪܘܼܓ̣ܙܝ ܒܗܘܿܢ ܒܓ̣ܵܘ ܐܲܪܥܵܐ ܕܡܸܨܪܹܝܢ.


text:
ܘܚܵܣܹ̇ܬ̣ ܡܸܛܠ ܫܹܡܝ ܕܠܵܐ ܢܸܬ̇ܛܵܘܲܫ ܒܹܝܬ̣ ܥܲܡܡܹ̈ܐ: ܕܐܸܬ̣ܓ̇ܠܝܼܬ̣ ܥܠܲܝܗܘܿܢ ܠܥܹܢܲܝܗܘܿܢ: ܕܐܲܦܸܩ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܐܵܦ ܫܲܒܲܝ̈ ܝܸܗ̄ܒܹ̇ܬ̣ ܠܗܘܿܢ: ܕܢܸܗܘ̈ܝܵܢ ܐܵܬ̤ܵܐ ܒܲܝܢܲܝ ܘܲܠܗܘܿܢ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ ܕܲܡܩܲܕܸ̇ܫ ܠܗܘܿܢ.


text:
ܘܡܲܪܡܪܘܼܢܝ ܕܒܹܝܬ̣ ܝܑܼܣܪܵܝܹܠ ܒܡܲܕܼܒ̇ܪܵܐ: ܘܲܒ̣ܦܘܼܩ̈ܕܵܢܲܝ ܠܵܐ ܗܲܠܸܟ̣ܘ. .ܕܼܝܼܢܲܝ̈ ܐܲܣܠܝܼܘ: ܕܐܸܢ ܥܵܒܹ̇ܕܼ ܠܗܘܿܢ ܒܲܪܢܵܫܵܐ ܚܵܝܹ̇ܐ ܒܗܘܿܢ: ܘܫܲܒܲܝ̈ ܛܵܘܸܫܘ: ܘܐܸܡ̇ܪܹܬ̣ ܕܐܹܫܘܿܕܼ ܪܘܼܓ̣ܙܝ ܥܠܲܝܗܘܿܢ ܒܡܲܕܼܒ̇ܪܵܐ ܘܐܵܘܒܸ̇ܕܼ ܐܸܢܘܿܢ.


text:
ܐܵܦ ܐܸܢܵܐ ܐܲܪܝܼܡܹ̇ܬ̣ ܠܗܘܿܢ ܐܝܼܕܼܝ ܒܡܲܕܼܒ̇ܪܵܐ: ܕܠܵܐ ܐܲܥܸܠ ܐܸܢܘܿܢ ܠܐܲܪܥܵܐ ܕܝܸܗ̄ܒܹ̇ܬ̣ ܠܗܘܿܢ: ܕܡܲܪܕ̇ܝܵܐ ܚܲܠܒ̣ܵܐ ܘܕܸܒ̣ܫܵܐ: ܫܘܼܒ̣ܚܵܐ ܗ̄ܝܼ ܕܟ̣ܠܗܹܝܢ ܡܕܼܝܼ̈ܢܵܬ̣ܵܐ.


text:
ܘܐܸܡ̇ܪܹܬ̣ ܠܲܒ̣ܢܲܝ̈ܗܘܿܢ ܒܡܲܕܼܒ̇ܪܵܐ: ܒܦܘܼܩ̈ܕܵܢܹܐ ܕܐܲܒ̣ܵܗܲܝ̈ܟ̇ܘܿܢ ܠܵܐ ܬܗܲܠܟ̣ܘܿܢ: ܘܕܼܝܼܢܲܝ̈ܗܘܿܢ ܠܵܐ ܬܸܛܪܘܼܢ: ܘܒܲܦܬܲܟ̣ܪ̈ܲܝܗܘܿܢ ܠܵܐ ܬܸܬ̇ܛܲܢܦܘܼܢ.


text:
ܘܡܲܪܡܪܘܼܢܝ ܒܢܲـ̈ـܝܵܐ ܘܲܒ̣ܦܘܼܩ̈ܕܵܢܲܝ ܠܵܐ ܗܲܠܸܟ̣ܘ: ܘܕܼܝܼܢܲܝ̈ ܠܵܐ ܢ̣ܛܲܪܘ: ܘܠܵܐ ܥܒܲܕܼܘ ܐܸܢܘܿܢ: ܕܐܸܢ ܥܵܒܹ̇ܕܼ ܠܗܘܿܢ ܒܲܪܢܵܫܵܐ ܚܵܝܹ̇ܐ ܒܗܘܿܢ: ܘܫܲܒܲܝ̈ ܛܵܘܸܫܘ: ܘܐܸܡ̇ܟܹ̇ܬ̣ ܕܐܹܫܘܿܕܼ ܚܸܡܬ̣ܝ: ܘܐܹܫܲܡܠܹܐ ܥܠܲܝܗܘܿܢ ܪܘܼܓ̣ܙܝ ܒܡܲܕܼܒ̇ܪܵܐ.


text:
ܥܲܠ ܕܠܵܐ ܥ̣ܒܲܕܼܘ ܕܝܼܢܲܝ̈: ܘܐܲܣܠܝܼܘ ܦܘܼܩ̈ܕܵܢܲܝ ܘܛܵܘܸܫ̣ܘ ܫܲܒܲܝ̈: ܘܒ̣ܵܬܲܪ ܦܬܲܟ̣ܪܹ̈ܐ ܕܐܲܒ̣ܵܗܲܝ̈ܗܘܿܢ ܐܸܙܲܠ̣ ܥܲܝܢܲܝ̈ܗܘܿܢ.


text:
ܘܛܲܢܦܹ̇ܬ̣ ܐܸܢܘܿܢ ܒܡܵܘ̈ܗܒ̣ܵܬ̣ܗܘܿܢ: ܡܵܐ ܕܲܡܩܲܪܒ̣ܝܼܢ ܒܘܼܟ̣ܪܹ̈ܐ: ܘܐܵܘܒܸ̇ܕܼ ܐܸܢܘܿܢ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܡܸܛܠ ܗܵܢܵܐ ܒܲܪܢܵܫܵܐ: ܡܲܠܸܠ ܥܲܡ ܕܒܹܝܬ̣ ܝܑܼܣܪܵܝܹܠ ܘܐܸܡܲܪ ܠܗܘܿܢ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܬܘܼܒ̣ ܒܗܵܕܹܐ ܓܲܕܸ̇ܦܘ ܩܕܼܵܡܲܝ ܐܲܒ̣ܵܗܲܝ̈ܟ̇ܘܿܢ: ܒܥܵܘܼܠܗܘܿܢ ܕܐܲܥ̣ܠܝܼܘ ܒܝܼ.


text:
ܘܐܲܝܬ̇ܝܼܬ̣ ܐܸܢܘܿܢ ܠܐܲܪܥܵܐ ܕܐܲܪܝܼܡܹ̇ܬ̣ ܐܝܼܕܼܝ ܠܡܸܬ̇ܠܵܗ̇ ܠܗܘܿܢ: ܘܲܚܙܵܘ ܟܠ ܪܵܡܬ̣ܵܐ ܕܪܵܡܵܐ: ܘܟ̣ܠ ܐܝܼܠܵܢ ܕܡܲܛܲܠ: ܘܕܲܒܲܚ̣ܘ ܬܲܡܵܢ ܕܸܒ̣ܚܲܝ̈ܗܘܿܢ: ܘܩܲܪܸܒ̣ܘ ܬܲܡܵܢ ܩܘܼܪ̈ܒܵܢܲܝܗܘܿܢ: ܘܣܵܡ̣ܘ ܬܲܡܵܢ ܪܹܝܚܵܐ ܕܲܣܘܵܬ̣ܗܘܿܢ: ܘܢܲܩܝܼܘ ܬܲܡܵܢ ܢܘܼܩܵܝܗܘܿܢ.


text:
ܘܐܸܡܪܹܬ̣ ܠܗܘܿܢ: ܡܵܢܲܐ ܗ̄ܝܼ ܦܪܲܟܵܐ ܕܐܵܬܹ̇ܝܢ ܐ̄ܢܬ̇ܘܿܢ ܠܬܲܡܵܢ: ܘܐܸܬ̣ܩܪܝܼ ܫܡܵܗ̇ ܦܪܲܟܵܐ ܥܕܲܡܵܐ ܠܝܵܘܡܵܢܵܐ.


text:
ܡܸܛܠ ܗܵܢܵܐ: ܒܲܪܢܵܫܵܐ: ܐܸܡܲܪ ܠܲܕܼܒܹܝܬ̣ ܝܑܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܸܢ ܒܐܘܼܪܚܵܐ ܕܐܲܒ̣ܵܗܲܝ̈ܟ̇ܘܿܢ ܡܸܬ̇ܛܲܢܦܝܼܢ ܐ̄ܢܬ̇ܘܿܢ: ܘܒ̣ܵܬܲܪ ܦܬܲܟ̣ܪ̈ܲܝܗܘܿܢ ܛܵܥܹ̇ܝܢ ܐ̄ܢܬ̇ܘܿܢ.


text:
ܘܲܡܩܲܪܒ̣ܝܼܢ ܐ̄ܢܬ̇ܘܿܢ ܡܵܘܗ̈ܒ̣ܵܬ̣ܟ̣ܘܿܢ: ܘܡܲܥܒ̇ܪܝܼܢ ܐ̄ܢܬ̇ܘܿܢ ܒܢܲܝ̈ܟ̇ܘܿܢ ܒܢܘܼܪܵܐ: ܘܡܸܬ̇ܛܲܢܦܝܼܢ ܐ̄ܢܬ̇ܘܿܢ ܒܲܦܬܲܟ̣ܪ̈ܲܝܟ̇ܘܿܢ ܥܕܲܡܵܐ ܠܝܵܘܡܵܢܵܐ: ܘܨܵܒܹ̇ܝܢ ܐ̄ܢܬ̇ܘܿܢ ܕܬܸܫ̱ܐܠܘܼܢ ܡܹܢܝ ܒܹܝܬ̣ ܝܑܼܣܪܵܝܹܠ: ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܠܵܐ ܐܸܬܸ̇ܠ ܠܟ̣ܘܿܢ ܦܸܬ̣ܓ̣ܵܡܵܐ.


text:
ܘܗܵܝ ܕܲܒ̣ܪܸܥܝܵܢܟ̣ܘܿܢ ܠܵܐ ܬܸܗܘܹܐ: ܕܐܵܡ̇ܪܝܼܬ̇ܘܿܢ ܢܸܗܘܹܐ ܐܲܝܟ ܥܲܡܡܹ̈ܐ ܘܐܲܝܟ ܫܲܪ̈ܒ̣ܵܬ̣ܵܐ ܕܐܲܪܥܵܐ: ܘܲܢܫܲܡܸܫ ܠܩܲܝܣܹ̈ܐ ܘܲܠܟܹܐܦܹ̈ܐ.


text:
ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܒ̣ܐܝܼܕܼܵܐ ܬܲܩܝܼܦܬܵܐ ܘܒܲܕܼܪܵܥܵܐ ܪܵܡܵܐ: ܘܲܒ̣ܪܘܼܓ̣ܙܵܐ ܐܲܫܝܼܕܼܵܐ ܐܲܡܠܸܟ ܥܠܲܝܟ̇ܘܿܢ.


text:
ܘܐܲܦܸܩܟ̣ܘܿܢ ܡ̣ܢ ܥܲܡܡܹ̈ܐ: ܘܐܹܟܲܢܸܫܟ̣ܘܿܢ ܡ̣ܢ ܐܲܪ̈ܥܵܬ̣ܵܐ ܕܐܸܬ̣ܒܲܕܲܪܬ̇ܘܿܢ ܒܗܹܝܢ: ܘܒ̣ܐܝܼܕܼܵܐ ܥܲܫܝܼܢܬܵܐ ܘܒܲܕܼܪܵܥܵܐ ܪܵܡܵܐ: ܘܲܒ̣ܪܘܼܓ̣ܙܵܐ ܐܲܫܝܼܕܼܵܐ.


text:
ܐܲܝܟ ܕܕܵܢܹ̇ܬ̣ ܥܲܡ ܐܲܒ̣ܵܗܲܝ̈ܟ̇ܘܿܢ ܒܡܲܕܼܒ̇ܪܵܐ ܕܐܲܪܥܵܐ ܕܡܸܨܪܹܝܢ: ܗܵܟܲܢܵܐ ܐܸܕ̇ܘܼܢ ܥܲܡܟ̣ܘܿܢ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܸܓ̣ܒܹ̇ܐ ܡܸܢܟ̣ܘܿܢ ܐܲܝܠܹܝܢ ܕܡܵܪܕ̇ܝܼܢ ܘܡܲܥܠܹܝܢ ܒܝܼ: ܡ̣ܢ ܐܲܪܥܵܐ ܕܒܹܝܬ̣ ܡܲܥܡܲܪܗܘܿܢ ܐܲܦܸܩ ܐܸܢܘܿܢ: ܘܠܲܐܪܥܵܐ ܕܝܑܼܣܪܵܝܹܠ ܠܵܐ ܢܸܥܠܘܼܢ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܐܲܢ̄ܬ̇ܘܿܢ ܕܹܝܢ ܕܒܹܝܬ̣ ܝܑܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܸܢ ܠܵܐ ܫܵܡ̇ܥܝܼܢ ܐ̄ܢܬ̇ܘܿܢ ܠܝܼ: ܙܸܠܘ ܦܠܘܿܚܘ ܐ̄ܢܵܫ ܦܬܲܟ̣ܪ̈ܵܘܗܝ: ܘܬ̣ܘܼܒ̣ ܠܵܐ ܬܛܵܘܫܘܼܢ ܫܡܵܐ ܕܩܘܼܕܼܫܝ: ܒܡܵܘ̈ܗܒ̣ܵܬ̣ܟ̣ܘܿܢ ܘܒܲܦܬܲܟ̣ܪ̈ܲܝܟ̇ܘܿܢ.


text:
ܡܸܛܠ ܕܲܒ̣ܛܘܼܪܵܐ ܕܩܘܼܕܼܫܝ: ܒܛܘܼܪܹ̈ܐ ܪ̈ܵܡܹܐ ܕܝܼܣܪܵܝܹܠ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܬܲܡܵܢ ܢܸܦ̱ܠܚܘܼܢܵܢܝ ܟܠܗܘܿܢ ܕܒܹܝܬ̣ ܝܑܼܣܪܵܝܹܠ ܓܡܝܼܪܵܐܝܼܬ̣: ܬܲܡܵܢ ܐܸܨܛܒܸܐ ܒܗܘܿܢ: ܘܬܲܡܵܢ ܐܸܦܩܘܿܕܼ ܪܹ̈ܫܝܵܬ̣ܗܘܿܢ ܘܪܹܫ ܥܲܠ̈ܠܵܬ̣ܗܘܿܢ: ܘܪܹܫ ܡܵܘ̈ܗܒ̣ܵܬ̣ܗܘܿܢ ܒܟ̣ܠ ܩܘܼܕܼܫܲܝ̈ܗܘܿܢ.


text:
ܒܪܹܝܚܵܐ ܒܲܣܝܼܡܵܐ ܐܹܩܲܒܸ̇ܠܟ̣ܘܿܢ: ܡܵܐ ܕܐܲܦܸܩ̇ܬ̇ܟ̣ܘܿܢ ܡ̣ܢ ܥܲܡܡܹ̈ܐ: ܘܟܲܢܸܫ̇ܬ̇ܟ̣ܘܿܢ ܡ̣ܢ ܡܕܼܝܼ̈ܢܵܬ̣ܵܐ ܕܐܸܬ̣ܒܲܕܲܪܬ̇ܘܿܢ ܒܗܹܝܢ: ܘܐܸܬ̣ܩܲܕ̇ܫܹ̇ܬ̣ ܒܟ̣ܘܿܢ ܠܥܹܝܢ ܥܲܡܡܹ̈ܐ.


text:
ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܡܵܐ ܕܐܲܥܸܠܬ̇ܟ̣ܘܿܢ ܠܐܲܪܥܵܐ ܕܝܼܣܪܵܝܹܠ: ܠܐܲܪܥܵܐ ܕܐܲܪܝܼܡܹ̇ܬ̣ ܐܝܼܕܼܝ ܠܡܸܬ̇ܠܵܗ̇ ܠܐܲܒ̣ܗܲܝ̈ܟ̇ܘܿܢ.


text:
ܘܬܸܬ̇ܕܲܟ̣ܪܘܼܢ ܬܲܡܵܢ ܐܘܼܪ̈ܚܵܬ̣ܟ̣ܘܿܢ: ܘܟ̣ܠܗܹܝܢ ܨܸܢ̈ܥܵܬ̣ܟ̣ܘܿܢ ܕܐܹܬܛܲܢܲܦܬ̇ܘܿܢ ܒܗܹܝܢ: ܘܢܸܬ̣ܩܲܡ̈ܛܵܢ ܐܲܦܲܝ̈ܟ̇ܘܿܢ ܒܟ̣ܠܗܹܝܢ ܒܝܼ̈ܫܵܬ̣ܵܐ ܕܲܥ̣ܒܲܕ̇ܬ̇ܘܿܢ.


text:
ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܕܚܵܣܹ̇ܬ̣ ܥܠܲܝܟ̇ܘܿܢ ܡܸܛܠ ܫܹܡܝ: ܘܠܵܐ ܐܲܝܟ ܐܘܼܪ̈ܚܵܬ̣ܟ̣ܘܿܢ ܒܝܼ̈ܫܵܬ̣ܵܐ: ܘܠܵܐ ܐܲܝܟ ܨܸܢ̈ܥܵܬ̣ܟ̣ܘܿܢ ܫܵܛ̈ܝܵܬ̣ܵܐ ܥܸܒ̣ܕܹ̇ܬ̣ ܠܟ̣ܘܿܢ ܒܹܝܬ̣ ܝܑܼܣܪܵܝܹܠ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܸܡܲܪ ܠܥܵܒ̣ܵܐ ܕܲܒ̣ܬܲܝܡ̄ܢܵܐ: ܫܡܲܥ ܦܸܬ̣ܓ̣ܵܡܹܗ ܕܡܵܪܝܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܫܵܒܹ̇ܩ ܐ̄ܢܵܐ ܒܵܟ ܢܘܼܪܵܐ: ܘܬܹܐܟ̣ܘܿܠ ܟܠܗܘܿܢ ܩܲܝܣܲܝ̈ܟ ܪ̈ܓܲܝܵܐ ܘܝܲܒ̇ܝܼܫܹ̈ܐ: ܘܠܵܐ ܬܸܕܼܥܲܟ ܫܲܠܗܹܒ̣ܝܼܬ̣ܵܐ ܕܡܸܬ̣ܓܵܘܙܠܵܐ: ܘܢܹܐܩ̈ܕܵܢ ܒܵܗ̇ ܟܠ ܐܲܦ̈ܝܼܢ: ܡ̣ܢ ܬܲܝܡ̄ܢܵܐ ܘܲܥܕܲܡܵܐ ܠܓܲܪܒ̇ܝܵܐ.


text:
ܘܐܸܡܲܪ ܠܐܲܪܥܵܐ ܕܝܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܐ ܥܠܲܝܟ̇ܝ: ܘܐܲܦܸܩ ܝܲܦ̮ܣܹܪܝ ܡ̣ܢ ܚܸܠܬ̣ܵܗ̇: ܘܐܵܘܒܸ̇ܕܼ ܡܸܢܹܟ̣ܝ ܙܲܕ̇ܝܼܩܵܐ ܘܚܲܛܵܝܵܐ.


text:
ܘܥܲܠ ܕܐܵܘܒ̇ܕܹܬ̣ ܡܸܢܹܟ̣ܝ ܙܲܕܝܼܩܵܐ ܘܚܲܛܵܝܵܐ: ܡܸܛܠܗܵܢܵܐ ܬܸܦܘܿܩ ܣܲܦ̮ܣܹܪܝ ܡ̣ܢ ܚܸܠܬ̣ܵܗ̇ ܥܲܠ ܟܠ ܒܣܲܪ: ܡ̣ܢ ܬܲܝܡ̄ܢܵܐ ܘܲܥܕܲܡܵܐ ܠܓܲܪܒ̇ܝܵܐ.


text:
ܘܐܸܢ ܐܵܡܪܝܼܢ ܠܵܟ ܠܡܵܢܵܐ ܡܸܬ̇ܬܲܢܲܚ ܐܲܢ̄ܬ̇: ܐܸܡܲܪ ܠܗܘܿܢ: ܥܲܠ ܛܸܒܵܐ ܕܐܵܬܹ̇ܐ: ܘܡܸܬ̣ܡ̱ܣܹܝܢ ܟܠܗܘܿܢ ܠܸܒܵـ̈ـܘܵܬ̣ܵܐ: ܘܡܸܬ̣ܪ̈ܲܫܥܵܢ ܟܠܗܹܝܢ ܐܝܼ̈ܕܲܝܵܐ: ܘܟ̣ܵܝ̈ܒܵܢ ܟܠܗܹܝܢ ܪ̈ܘܼܚܵܬ̣ܵܐ: ܘܟ̣ܠܗܹܝܢ ܒܘܼܪ̈ܟܹ̇ܐ ܡܲܪ̈ܕ̇ܝܵܢ ܡܲـ̈ـܝܵܐ: ܗܵܐ ܐܸܬܲܬ̤ ܘܗܵܘܝܵܐ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܝܲܗ̄ܒܹ̇ܗ ܠܛܘܼܝܵܒ̣ܵܐ: ܘܲܠܡܹܐܚܲܕܼ ܐܝܼܕܼܵܐ ܕܣܲܝܦܵܐ ܠܛܝܼܫܵܐ ܘܲܡܛܲܝܒ̣ܵܐ: ܕܢܲܫ̱ܠܡܝܼܘܗܝ ܒܐܝܼܕܼܵܐ ܕܩܵܛܘܿܠܹ̈ܐ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ ܐܸܬ̣ܢܲܩܵܐ: ܘܩܘܿܫ ܟܲܦܵܐ ܐܝܼܕܼܵܐ ܥܲܠ ܐܝܼܕܼܵܐ: ܘܢܸܬ̣ܐ̱ܥܸܦ ܣܲܝܦܵܐ: ܘܣܲܝܦܵܐ ܕܲܬ̣ܠܵܬ̣ܵܐ ܕܲܩܛܝܼ̈ܠܹܐ ܗ̄ܘܼ: ܘܣܲܝܦܵܐ ܕܲܩܛܝܼ̈ܠܹܐ ܕܪܲܒܵܐ ܗ̄ܘܼ ܕܲܡܙܝܼܥ ܠܗܘܿܢ.


text:
ܕܢܸܬ̇ܬ̇ܒܲܪ ܠܸܒ̇ܗܘܢ: ܘܢܸܣܓ̇ܘܿܢ ܟܪ̈ܝܼܗܹܐ ܒܟ̣ܠ ܬܲܪ̈ܥܲܝܗܘܿܢ: ܐܲܫ̱ܠܡܹ̇ܬ̣ ܐܸܢܘܿܢ ܠܣܲܝܦܵܐ ܕܲܠܛܝܼܫ ܘܡܲܒ̣ܪܸܩ: ܘܲܡܛܲܝܲܒ̣ ܠܩܸܛܠܵܐ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܥܒܸܕܼ ܠܵܟ ܬܲܪܬܹ̇ܝܢ ܐܘܼܪ̈ܚܵܢ: ܕܢܹܐܬܹܐ ܣܲܝܦܹܗ ܕܡܲܠܟܵܐ ܕܒ̣ܵܒܹܠ: ܘܡ̣ܢ ܐܲܪܥܵܐ ܚܕܼܵܐ ܢܸܦܩܘܼܢ ܬܪ̈ܲܝܗܘܿܢ: ܘܐܝܼܕܼܵܐ ܓܒ̣ܝܼܬ̣ܵܐ ܥܲܠ ܪܹܫ ܐܘܼܪܚܵܐ ܕܲܡܕܼܝܼܢ̄ܬܵܐ ܓܒ̣ܝܼܬ̣ܵܐ.


text:
ܘܲܥܒܸܕܼ ܐܘܼܪܚܵܐ ܕܢܹܐܬܹܐ ܣܲܝܦܵܐ ܥܲܠ ܪܲܒ̇ܬ̣ ܕܲܒ̣ܢܲܝ̈ ܥܲܡܘܿܢ: ܘܥܲܠ ܝܑܼܗܘܼܕܼܵܐ ܘܥܲܠ ܐܘܿܪܸܫܠܸܡ ܥܲܫܝܼܢܬܵܐ.


text:
ܡܸܛܠ ܕܩܵܡ ܡܲܠܟܵܐ ܕܒ̣ܵܒܹܠ: ܥܲܠ ܪܹܫ ܐܘܼܪܚܵܐ ܕܦܵܠܫܲܬ̣ ܐܘܼܪ̈ܚܵܬ̣ܵܐ ܠܡܸܩܨܲܡ ܩܸܨܡܵܐ: ܫܕܼܵܐ ܓܹܐܪܵܐ: ܘܲܫܐܸܠ ܒܲܦܬܲܟ̣ܪܹܗ: ܚܙ̣ܵܘ ܒܫܘܼܒ̣ܚܹܗ.


text:
ܘܲܒ̣ܝܲܡܝܼܢܹܗ ܗܘ̤ܵܐ ܩܸܨܡܵܐ ܥܲܠ ܐܘܿܪܸܫܠܸܡ: ܕܢܲܟ̣ܡܸܢ ܥܠܹܝܗ̇ ܟܡܹܐܢܹ̈ܐ: ܘܢܸܦ̮ܬ̣ܚ ܦܘܼܡܹܗ ܒܥܘܼܫܢܹܗ: ܘܲܢܪܝܼܡ ܩܵܠܹܗ ܒܲܩܥܵܬ̣ܵܐ: ܘܲܢܩܝܼܡ ܬܸܠܹ̈ܐ ܠܘܼܩܒܲܠ ܬܲܪ̈ܥܹܝܗ̇: ܘܢܲܟ̣ܡܸܢ ܟܡܹܐܢܹ̈ܐ ܘܢܸܒ̣ܢܸܐ ܕܵܘܩܹ̈ܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܸܬ̇ܕ̇ܟ̣ܪܬ̇ܘܿܢ ܥܵܘܼܠܟ̣ܘܿܢ ܒܲܫܒ̣ܝܼܬ̣ܵܐ ܕܲܚܛܵܗܲܝ̈ܟ̇ܘܿܢ: ܘܲܚܙܲܝܬ̇ܘܿܢ ܚܛܵܗܲܝ̈ܟ̇ܘܿܢ ܘܟ̣ܠܗܹܝܢ ܨܸܢ̈ܥܵܬ̣ܟ̣ܘܿܢ: ܒܐܝܼܕܼܵܐ ܬܸܬܲܚܕ̇ܘܼܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܣܲܒ̣ ܡܸܢܵܟ ܡܲܨܢܲܦܬ̣ܵܐ: ܘܐܲܢܝܼܚ ܡܸܢܵܟ ܟܠܝܼܠܵܐ: ܡܲܟ̇ܝܼܟ̣ܵܐ ܐܲܪܝܼܡ: ܘܪܵܡܵܐ ܐܲܡܸܟ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܐܸܬ̣ܢܲܒܵܐ ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܒܢܲܝ̈ ܥܲܡܘܿܢ ܘܥܲܠ ܚܸܣܕ̇ܗܘܿܢ: ܘܐܸܡܲܪ: ܣܲܝܦܵܐ ܣܲܝܦܵܐ: ܕܲܡܛܲܝܲܒ̣ ܠܩܸܛܠܵܐ: ܘܲܠܛܝܼܫ ܘܡܲܒ̣ܪܸܩ.


text:
ܥܲܠ ܚܸܙ̱ܘܟ̣ܘܿܢ ܣܪܝܼܩܵܐ: ܘܥܲܠ ܩܸܨܡܟ̣ܘܿܢ ܕܲܓܵܠܵܐ: ܠܡܸܬ̇ܠܵܟ ܥܲܠ ܨܵܘܪ̈ܲܝܗܘܿܢ ܕܚܲܛܵܝܹ̈ܐ ܥܵܘܿܠܹܐ: ܕܲܡ̣ܛܵܐ ܝܵܘܡܗܘܿܢ ܘܙܲܒ̣ܢܵܐ ܕܥܵܘܼܠܗܘܿܢ ܘܩܸܨܗܘܿܢ.


text:
ܘܐܹܫܘܿܕܼ ܥܠܲܝܟ ܪܘܼܓ̣ܙܝ: ܘܲܒ̣ܢܘܼܪܵܐ ܕܚܸܡܬ̣ܝ ܐܸܦܘܿܚ ܒܵܟ: ܘܐܲܫ̱ܠܡܵܟ ܒܐܝܼܕܼܵܐ ܕܓܲܒ̣ܪܹ̈ܐ ܒܲܥܪܝܼܪ̈ܵܝܹܐ ܕܣܵܥ̇ܪܝܼܢ ܚܒ̣ܵܠܵܐ.


text:
ܘܬܸܗܘܹܐ ܡܹܐܟ̣ܘܼܠܬܵܐ ܠܢܘܼܪܵܐ: ܘܲܕܼܡܵܟ ܢܸܗܘܹܐ ܒܓ̣ܵܘ ܐܲܪܥܵܐ: ܘܠܵܐ ܬܸܬ̇ܕ̇ܟܲܪ. ܡܸܛܠ ܕܐܸܢܵܐ ܡܵܪܝܵܐ ܡܲܠܠܹܬ̣.


text:
ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܕܼܝܼܢ̄ܬܵܐ ܕܐܸܬ̣ܐ̱ܫܸܕܼ ܕܡܵܐ ܒܓ̣ܵܘܵܗ̇: ܡܲܛܝܼ ܙܲܒ̣ܢܵܗ̇: ܘܥܸܒ̣ܕܲܬ̣ ܦܬܲܟ̣ܪܹ̈ܐ ܒܓ̣ܵܘܵܗ̇ ܘܐܸܬ̇ܛܲܢܦܲܬ̤.


text:
ܒܲܕܼܡܵܐ ܕܐܹܫܲܕ̇ܬ̇ܝ ܐܸܬ̣ܚܲܝܲܒ̣ܬ̇ܝ: ܘܒܲܦܬܲܟ̣ܪܹ̈ܐ ܕܲܥܒܲܕ̇ܬ̇ܝ ܐܸܬ̇ܛܲܡܲܐܬ̇ܝ: ܩ̣ܪܸܒ̣ܘ ܝܵܘܡܲܝ̈ܟ̇ܝ ܘܡܲܛܝܼ ܙܲܒ̣ܢܵܐ ܕܲܫܢܲܝ̈ܟ̇ܝ: ܡܸܛܠ ܗܵܢܵܐ ܝܲܗ̄ܒ̣ܬܹ̇ܟ̣ܝ ܚܸܣܕܵܐ ܠܥܲܡܡܹ̈ܐ: ܘܡܘܼܝܵܩܵܐ ܠܟ̣ܠܗܹܝܢ ܡܕܼܝܼ̈ܢܵܬ̣ܵܐ.


text:
ܐܲܝܠܹܝܢ ܕܪ̈ܲܚܝܼܩܵܢ ܡܸܢܹܟ̣ܝ: ܘܐܲܝܠܹܝܢ ܕܩܲܪ̈ܝܼܒ̣ܵܢ ܠܹܟ̣ܝ: ܢܡܲܝ̈ܩܵܢ ܒܹܟ̣ܝ ܘܢܹܐܡܪ̈ܵܢ: ܛܲܢܦܬ̣ܵܐ ܕܲܫ̈ܡܵܗܵܬ̣ܵܗ̇: ܘܣܲܓ̇ܝܼܐܲܬ̣ ܒܥܵܘ̈ܠܹܝܗ̇.


text:
ܠܐܲܒ̣ܵܐ ܘܠܐܸܡܵܐ ܨܲܚܝܼܘ ܒܹܟ̣ܝ: ܘܠܲܐܝܢܵܐ ܕܡܸܬ̣ܦܢܸܐ ܠܘܵܬ̣ܝ ܛܠܲܡ̣ܘ ܒܓ̣ܵܘܹܟ̣ܝ: ܘܲܠܝܲܬ̣ܡܹ̈ܐ ܘܠܲܐܪ̈ܡܠܵܬ̣ܵܐ ܥ̣ܠܲܒ̣ܘ ܒܹܟ̣ܝ.


text:
ܘܓܲܒ̣ܪܹ̈ܐ ܬܲܓܵܪܹ̈ܐ ܗܘ̤ܵܘ ܒܹܟ̣ܝ: ܕܢܹܐܫܕ̇ܘܼܢ ܕܡܵܐ: ܘܥܲܠ ܛܘܼܪܹ̈ܐ ܐܸܟܲܠܘ ܒܹܟ̣ܝ: ܘܲܚܛܝܼܬ̣ܵܐ ܥ̣ܒܲܕܼܘ ܒܓ̣ܵܘܹܟ̣ܝ.


text:
ܘܲܓ̣ܒܲܪ ܠܐܲܢ̄ܬ̇ܬ̣ ܚܲܒ̣ܪܹܗ ܛܵܢܸܦ̣ܘ: ܘܲܓ̣ܒܲܪ ܠܟܲܠܬܹܗ ܛܲܢܸܦ̣ܘ ܒܙܵܢܝܘܼܬ̣ܵܐ: ܘܲܓ̣ܒܲܪ ܠܚܵܬܹܗ ܒܲܪܬ̣ ܐܲܒ̣ܘܼܗܝ ܨܲܥܪܘ ܒܹܟ̣ܝ.


text:
ܘܫܘܼܚܕܵܐ ܢܣܲܒ̣ܘ ܒܹܟ̣ܝ ܕܢܹܐܫܕ̇ܘܼܢ ܕܡܵܐ: ܘܪܸܒ̇ܝܼܬ̣ܵܐ ܢܣܲܒ̣ܘ ܒܹܟ̣ܝ: ܘܝܲܬ̇ܝܼܪܵܐ ܫܩܲܠ̣ܘ ܒܹܟ̣ܝ: ܘܲܢܟܲܠܘ ܠܪ̈ܵܚܡܲܝܗܘܿܢ ܒܲܛܠܘܼܡܝܵܐ: ܘܠܝܼ ܛܥܲܝܬ̇ܝ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܐܸܢ ܩܵܐܹ̇ܡ ܠܸܒܹ̇ܟ̣ܝ: ܘܐܸܢ ܡܚܲܡܣ̈ܢܵܢ ܐܝܼܕܲܝ̈ܟ̇ܝ ܠܝܵܘ̈ܡܵܬ̣ܵܐ ܕܥܵܒܹ̇ܕܼ ܐ̄ܢܵܐ: ܐܸܢܵܐ ܡܵܪܝܵܐ ܡܲܠܠܹ̇ܬ̣ ܘܥܸܒ̣ܕܹ̇ܬ̣.


text:
ܒܲܪܢܵܫܵܐ ܗܘ̤ܵܘܠܝܼ ܕܒܹܝܬ̣ ܝܑܼܣܪܵܝܹܠ ܡܲܣ̈ܠܲܝܵܐ ܟܠܗܘܿܢ: ܐܲܝܟ ܢܚܵܫܵܐ ܘܐܲܝܟ ܐܵܢܟ̣ܵܐ: ܘܐܲܝܟ ܦܲܪܙܠܵܐ: ܘܐܲܝܟ ܐܲܒ̣ܵܪܵܐ ܒܓ̣ܵܘ ܟܘܼܪܵܐ ܕܲܚܠܝܼܛܝܼܢ ܒܣܹܐܡܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܸܬ̣ܚܠܸܛܬ̇ܘܿܢ ܟܠܟ̣ܘܿܢ: ܗܵܐ ܡܟܲܢܸܫ ܐ̄ܢܵܐ ܠܟ̣ܘܿܢ ܠܓ̣ܵܘ ܐܘܿܪܸܫܠܸܡ.


text:
ܐܲܝܟ ܕܡܸܬ̣ܟܲܢܲܫ ܣܹܐܡܵܐ: ܘܲܢܚܵܫܵܐ: ܘܦܲܪܙܠܵܐ: ܘܐܲܢܟ̣ܵܐ: ܘܐܲܒ̣ܵܪܵܐ: ܒܓ̣ܵܘ ܟܘܼܪܵܐ: ܘܢܵܦܚܝܼܢ ܒܗܘܿܢ ܢܘܼܪܵܐ ܕܢܸܬ̣ܦܲܫܪܘܿܢ: ܗܵܟܲܢܵܐ ܐܹܟܲܢܸܫܟ̣ܘܿܢ ܒܪܘܼܓ̣ܙܝ: ܘܲܒ̣ܚܸܡܬ̣ܝ ܐܹܦܲܫܲܪܟ̣ܘܿܢ.


text:
ܐܲܝܟ ܕܡܸܬ̣ܦܲܫܲܪ ܣܹܐܡܵܐ ܒܓ̣ܵܘ ܟܘܼܪܵܐ: ܗܵܟܲܢܵܐ ܬܸܬ̣ܦܲܫܪܘܿܢ ܒܓ̣ܵܘܵܗ̇: ܘܬܸܕ̇ܥܘܼܢ ܕܐܸܢܵܐ ܡܵܪܝܵܐ ܐܹܫ̇ܕܹ̇ܬ̣ ܚܸܡܬ̣ܝ ܥܠܲܝܟ̇ܘܿܢ.


text:
ܒܲܪܢܵܫܵܐ: ܐܸܡܲܪ ܠܵܗ̇ ܐܲܢ̄ܬ̇ܝ ܐܲܪܥܵܐ ܠܵܐ ܗ̤ܘܲܝܬ̇ܝ ܕܲܟ̣ܝܵܐ: ܘܠܵܐ ܐܸܨܛܲܒܲܥܬ̇ܝ ܘܠܵܐ ܢܚܸܬ̣ ܥܠܲܝܟ̇ܝ ܡܸܛܪܵܐ.


text:
ܡܸܪܲܕܼܘ ܢܒ̣ܝܹܝܗ̇ ܒܓ̣ܵܘܵܗ̇: ܐܲܝܟ ܐܲܪܝܵܐ ܕܢܵܗܹ̇ܡ ܘܬ̣ܵܒܲܪ ܬܒ̣ܵܪܵܐ: ܐܸܟܲܠܘ ܢܲܦ̮̈ܫܵܬ̣ܵܐ ܒܥܲܫܝܼܢܘܼܬ̣ܗܘܿܢ: ܘܐܝܼܩܵܪܵܐ ܕܣܵܚܪ̈ܵܬ̣ܗܘܿܢ ܢ̣ܣܲܒ̣ܘ.


text:
ܟܵܗܢܹ̈ܝܗ̇ ܐܲܥܠܝܼܘ ܒܢܵܡܘܿܣܝ ܘܛܲܘܫܘ ܩܘܼܕܼܫܝ: ܘܒܹܝܬ̣ ܩܘܼܕܼܫܵܐ ܠܛܲܢܦܵܐ ܠܵܐ ܦܪܲܫ̣ܘ: ܘܒܹܝܬ̣ ܡܣܲܝܒ̣ܵܐ ܠܕܲܟ̣ܝܵܐ ܠܵܐ ܝܼܕܲܥ̣ܘ: ܘܡ̣ܢ ܫܲܒܲܝ̈ ܐܲܡܸܟ̣ܝ ܥܲܝܢܲܝ̈ܗܘܿܢ: ܘܐܸܬ̇ܛܵܘܫܹܬ̣ ܒܲܝܢܵܬ̣ܗܘܿܢ.


text:
ܪܵܘܪ̈ܒ̣ܵܢܹܝܗ̇ ܒܓ̣ܵܘܵܗ̇ ܐܲܝܟ ܕܐܒܹ̈ܐ ܚܵܛ̇ܦܝܼܢ ܠܡܹܐܫܲܕܼ ܕܡܵܐ: ܘܲܠܡܵܘܒܵܕܼܘ ܢܲܦ̮̈ܫܵܬ̣ܵܐ ܕܢܸܩܢܘܿܢ ܩܸܢܝܵܢܵܐ.


text:
ܘܲܢܒ̣̈ܝܹܝܗ̇ ܛܪܵܘ ܠܵܗ̇ ܛܪܵܝܵܐ ܕܬܸܦܸܠ: ܚܙ̣ܵܘ ܠܗܘܿܢ ܣܪܝܼܩܘܼܬ̣ܵܐ: ܘܲܩܨܲܡ̣ܘ ܠܗܘܿܢ ܕܲܓܵܠܘܼܬ̣ܵܐ: ܘܐܵܡ̇ܪܝܼܢ: ܗܵܟܲܢܵܐ ܐܵܡܲܪ ܡܵܪܝܵܐ: ܘܡܵܪܝܵܐ ܠܵܐ ܐܸܡܲܪ.


text:
ܠܥܲܡܵܐ ܕܐܲܪܥܵܐ ܛܠܲܡ̣ܘ ܘܬܲܟ̣ܘ: ܘܲܓܠܲܒ̣ܘ ܠܡܸܣܟܹ̇ܢܹ̈ܐ ܘܲܠܒ̣ܵܝܫܹ̈ܐ: ܘܠܲܕܼܡܸܬ̣ܦܢܸܐ ܠܘܵܬ̣ܝ ܛܠܲܡ̣ܘ ܕܠܵܐ ܒܕܼܝܼܢܵܐ.


text:
ܘܲܒ̣ܥܹ̇ܝܬ̣ ܒܗܘܿܢ ܓܲܒ̣ܪܵܐ ܕܣܵܐܹ̇ܓ̣ ܣܝܵܓ̣ܵܐ: ܘܩܵܐܹ̇ܡ ܒܬ̣ܘܼܪ̱ܥܬ̣ܵܐ ܩܕܼܵܡܲܝ ܥܲܠ ܐܲܦܹ̈ܝܗ̇ ܕܐܲܪܥܵܐ ܕܠܵܐ ܐܹܚܲܒ̇ܠܝܼܗ̇: ܘܠܵܐ ܐܸܫܟ̇ܚܹܬ̣.


text:
ܘܐܹܫܕܹ̇ܬ̣ ܥܠܲܝܗܘܿܢ ܪܘܼܓ̣ܙܝ: ܘܲܒ̣ܢܘܼܪܵܐ ܕܚܸܡܬ̣ܝ ܐܲܣܝܼܦܹ̇ܬ̣ ܐܸܢܘܿܢ: ܐܘܼܪ̈ܚܵܬ̣ܗܘܿܢ ܦܸܪܥܹ̇ܬ̣ ܒܪܹܫܗܘܿܢ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܫܡܵܗ̇ ܕܩܲܫܝܼܫܬܵܐ ܐܲܗܠܵܐ: ܘܲܫܡܵܗ̇ ܕܲܐ̄ܚܪܹܬ̣ܵܐ ܐܲܗܠܝܼܒ̣ܵܐ: ܘܲܗ̤ܘܲܝ̈ ܠܝܼ: ܘܝܼܠܸܕܼ ܒ̈ܢܲܝܵܐ ܘܲܒ̣̈ܢܵܬ̣ܵܐ: ܫܡܵܗ̇ ܕܫܵܡܪܹܝܢ ܐܲܗܠܵܐ: ܘܕܼܐܘܿܪܸܫܠܸܡ ܐܲܗܠܝܼܒ̣ܵܐ.


text:
ܕܲܠܒ̣ܝܼܫܝܼܢ ܬܸܟ̣ܠ̱ܬ̣ܵܐ ܡܵܪ̈ܵܘܵܬ̣ܵܐ ܘܫܲܠܝܼܛܵܢܹ̈ܐ: ܓܲܕ̇ܘܼ̈ܕܹܐ ܕܪܸܓ̇ܬ̣ܵܐ: ܟܠܗܘܿܢ ܦܲܪ̈ܵܫܹܐ ܪ̈ܵܟ̣ܒܲܝ ܪ̈ܲܟ̣ܫܵܐ.


text:
ܘܐܲܪܡܝܲܬ̤ ܙܵܢܝܘܼܬ̣ܵܗ̇ ܥܠܲܝܗܘܿܢ: ܥܲܠ ܟܠܗܘܿܢ ܓܒܲـ̈ـܝܵܐ ܕܲܒ̣ܢܲܝ̈ ܐܵܬ̣ܘܿܪ: ܘܥܲܠ ܟܠ ܕܐܸܬ̣ܢܲܩܦܲܬ̤ ܒܲܦܬܲܟ̣ܪ̈ܲܝܗܘܿܢ ܘܐܸܬ̇ܛܵܘܫܲܬ̤.


text:
ܘܙܵܢܝܘܼܬ̣ܵܗ̇ ܕܲܒ̣ܡܸܨܪܹܝܢ ܠܵܐ ܫܸܒ̣ܩܲܬ̤: ܡܸܛܠ ܕܠܵܗ̇ ܨܲܥܲܪܘ ܒܛܲܠܝܘܼܬ̣ܵܗ̇: ܘܗܸܢܘܿܢ ܒܲܬ̇ܠܘܼܗ̇: ܘܐܲܪܡܝܼܘ ܥܠܹܝܗ̇ ܙܵܢܝܘܼܬ̣ܗܘܿܢ.


text:
ܘܗܸܢܘܿܢ ܓ̣ܠܵܘ ܦܘܼܪܣܵܝܵܗ̇: ܘܲܕܼܒܲܪܘ ܒܢܹ̈ܝܗ̇ ܘܲܒ̣̈ܢܵܬ̣ܵܗ̇: ܘܠܵܗ̇ ܩܛܲܠ̣ܘ ܒܚܲܪܒܵܐ: ܘܲܗܘ̤ܵܬ̣ ܬܲܡܵܢ ܡܡܲܠܠܵܐ ܠܢܸܫܹ̈ܐ: ܘܕܼܝܼܢܹ̈ܐ ܥ̣ܒܲܕܼܘ ܒܵܗ̇.


text:
ܘܲܚܙܵܬ̤ ܚܵܬ̣ܵܗ̇ ܐܲܗܠܝ̣ܒ̣ܵܐ: ܘܚܲܒ̇ܠܲܬ̤ ܢܸܩܦܵܗ̇ ܝܲܬ̇ܝܼܪ ܡܸܢܵܗ̇: ܘܙܵܢܝܘܼܬ̣ܵܗ̇ ܝܲܬ̇ܝܼܪ ܡ̣ܢ ܙܵܢܝܘܼܬ̣ܵܐ ܕܚܵܬ̣ܵܗ̇.


text:
ܠܲܒ̣ܢܲܝ̈ ܐܵܬ̣ܘܿܪ ܢܸܩܦܲܬ̤: ܠܡܵܪ̈ܵܘܵܬ̣ܵܐ ܘܲܠܫܲܠܝܼܛܵܢܹ̈ܐ ܕܩܲܪܝܼܒ̣ܝܼܢ ܠܵܗ̇: ܦܲܪ̈ܵܫܹܐ ܠܒ̣ܝܼܫܲܝ̈ ܬܸܟ̣ܠ̱ܬܵܐ ܘܪ̈ܵܘܟ̣ܒܲܝ ܪ̈ܲܟ̣ܫܵܐ: ܟܠܗܘܿܢ ܓܲܕ̇ܘܼ̈ܕܹܐ ܐܸܢܘܿܢ ܕܪܸܓ̇ܬ̣ܵܐ.


text:
ܘܐܸܬ̇ܬܵܘܣܲܦ ܥܲܠ ܙܵܢܝܘܼܬ̣ܗܹܝܢ: ܘܲܚܙܲܝ̈ ܓܲܒ̣ܪܹ̈ܐ ܕܨܝܼܪܝܼܢ ܒܐܸܣܬ̣ܵܐ: ܨܲܠܡܹ̈ܐ ܕܟܲܠܕܼܵܝܹ̈ܐ ܕܨܝܼܪܝܼܢ ܒܣܲܡܡܵܢܹ̈ܐ.


text:
ܘܲܚܙܝܼܩܝܼܢ ܡܲܚ̈ܙ̄ܩܵܬ̣ܵܐ ܒܚܲܨܲܝ̈ܗܘܿܢ: ܘܥܲܪ̈ܩܹܐ ܩܛܝܼܪ̈ܵܢ ܒܪܹ̈ܫܲܝܗܘܿܢ: ܚܸܙܘܵܐ ܐܸܢܘܿܢ ܕܓܲܒ̣ܪܹ̈ܐ ܟܠܗܘܿܢ: ܕܡܘܼܬ̣ܵܐ ܐܸܢܘܿܢ ܕܲܒ̣ܢܲܝ̈ ܒܵܒܹܠ ܟܠܗܘܿܢ: ܕܡܘܼܬ̣ܵܐ ܐܸܢܘܿܢ ܕܲܒ̣ܢܲܝ̈ ܒܵܒܹܠ ܘܲܕܼܟܲܠܕܼܵܝܹ̈ܐ: ܐܲܪܥܵܐ ܕܐܸܬ̣̱ܝܼܠܸܕܼܘ ܒܵܗ̇.


text:
ܘܐܸܬ̣ܵܘ ܠܘܵܬ̣ܵܗ̇ ܒܢܲܝ̈ ܒܵܒܹܠ ܠܡܸܕܼܡܲܝܟ ܥܲܡܵܗ̇: ܘܛܲܢܦ̣ܘܼܗ̇ ܒܙܵܢܝܘܼܬ̣ܗܘܢ: ܘܐܸܬ̇ܛܲܢܦܲܬ̤ ܒܗܘܿܢ: ܘܢܸܕ̇ܲܬ̤ ܢܲܦ̮ܫܵܗ̇ ܡܸܢܗܘܿܢ.


text:
ܘܐܸܬ̣ܢܲܩܦܲܬ̤ ܠܥܲܒ̣ܕܲܝ̈ܗܘܿܢ: ܕܒܸܣ̱ܪܗܘܿܢ ܐܲܝܟ ܒܸܣܪܵܐ ܗ̄ܘܼ ܕܲܚܡܵܪܵܐ. ܘܚܲܢܲܝ̈ܗܘܿܢ ܐܲܝܟ ܚܲܢܹ̈ܐ ܕܪ̈ܲܟ̣ܫܵܐ.


text:
ܡܸܛܠ ܗܵܢܵܐ ܐܲܗܠܝܼܒ̣ܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܡܥܝܼܪ ܐ̄ܢܵܐ ܥܠܲܝܟ̇ܝ ܠܟ̣ܠܗܘܿܢ ܪ̈ܵܚܡܲܝܟ̇ܝ ܕܢܸܕܸ̇ܬ̤ ܢܲܦ̮ܫܹܟ̣ܝ ܡܸܢܗܘܿܢ: ܘܐܲܝܬܸ̇ܐ ܐܸܢܘܿܢ ܥܠܲܝܟ̇ܝ.


text:
ܘܢܸܚܕ̇ܪܘܼܢܹܟ̣ܝ ܒܢܲܝ̈ ܒܵܒܹܠ: ܘܟ̣ܠܗܘܿܢ ܟܲܠܕܼܵܝܹ̈ܐ: ܘܦܘܿܛ: ܘܠܘܿܕܼ: ܘܩܘܿܥ: ܘܟ̣ܠܗܘܿܢ ܒܢܲܝ̈ ܐܵܬ̣ܘܿܪ ܥܲܡܗܘܿܢ: ܓܲܕ̇ܘܼ̈ܕܹܐ ܕܪܸܓ̇ܬ̣ܵܐ: ܡܵܪ̈ܵܘܵܬ̣ܵܐ ܘܫܲܠܝܼܛܵܢܹ̈ܐ: ܟܠܗܘܿܢ ܓܲܒ̣ܪܹ̈ܐ ܕܩܹܕܼܵܪ ܪ̈ܵܟ̣ܒܲܝ ܪ̈ܲܟ̣ܫܵܐ.


text:
ܢܹܐܬ̣ܘܿܢ ܥܠܲܝܟ̇ܝ ܟܲܕܼ ܡܙܲܝܢܝܼܢ: ܒܡܲܪ̈ܟ̇ܒ̣ܵܬ̣ܵܐ ܘܲܒ̣ܓ̣ܝܼ̈ܓ̣ܠܹܐ: ܘܲܒ̣ܟܸܢܫܹ̈ܐ ܕܥܲܡܡܹ̈ܐ: ܒܢܝܙܟܹ̈ܐ ܘܲܒ̣ܣܲܟ̇ܪܹ̈ܐ ܘܲܒ̣ܣܲܢ̱ܘܪ̈ܵܬ̣ܵܐ ܢܸܟ̣ܪ̱ܟ̣ܘܼܢܹܟ̣ܝ: ܘܐܸܬܸ̇ܠ ܩܕܼܵܡܲܝܗܘܿܢ ܕܝܼܢܹ̈ܐ: ܘܲܢܕܼܘܼܢܘܼܢܹܟ̣ܝ ܒܕܼܝܼܢܲܝ̈ܗܘܿܢ.


text:
ܘܐܸܬܸ̇ܠ ܒܹܟ̣ܝ ܛܢܵܢܝ: ܘܲܢܬܲܒ̇ܪܘܼܢ ܢܚܝܼܪ̈ܲܝܟ̇ܝ ܒܚܸܡܬ̣ܵܐ: ܘܐܸܕܼܢܲܝ̈ܟ̇ܝ ܢܥܲܩܪܘܼܢ: ܘܚܲܪܬܹܟ̣ܝ ܒܚܲܪܒܵܐ ܬܸܦܸܠ: ܗܸܢܘܿܢ ܢܸܕܼܒ̇ܪܘܿܢ ܒܢܲܝ̈ܟ̇ܝ ܘܲܒ̣̈ܢܵܬܹܟ̣ܝ: ܘܚܲܪܬܹܟ̣ܝ ܬܸܬ̣ܐ̱ܟ̣ܠ ܒܢܘܼܪܵܐ.


text:
ܘܐܹܒܲܛܸܠ ܬܲܪܥܝܼܬܹܟ̣ܝ ܡܸܢܹܟ̣ܝ: ܘܙܵܢܝܘܼܬܹܟ̣ܝ ܡ̣ܢ ܐܲܪܥܵܐ ܕܡܸܨܪܹܝܢ: ܘܠܵܐ ܬܪܝܼܡܝܼܢ ܥܲܝܢܲܝ̈ܟ̇ܝ ܥܠܲܝܗܘܿܢ: ܘܲܠܡܸܨܪܹܝܢ ܬܘܼܒ̣ ܠܵܐ ܬܸܬ̇ܕܲܟ̣ܪܝܼܢ.


