# verses

text:
ܘܐܲܢ̄ܬ̇ ܬܸܫܡܲܥ ܡ̣ܢ ܫܡܲܝܵܐ: ܡ̣ܢ ܡܲܬ̣ܩܢܵܐ ܕܡܵܘܬ̇ܒ̣ܵܟ݂: ܘܬܸܫܒ̇ܘܿܩ ܘܬܸܥܒܸ̇ܕ݂: ܘܬܸܬܸ̇ܠ ܠܓܲܒ̣ܪܵܐ ܐܲܝܟ݂ ܐܘܼܪ̈ܚܵܬܹܗ: ܕܬܸܕܲܥ ܠܸܒܹ̇ܗ. ܡܸܛܠ ܕܐܲܢ̄ܬ̇ܘܼ ܒܲܠܚܘܿܕܲܝܟ ܝܵܕܲܥ ܐܲܢ̄ܬ̇ ܠܸܒܵܐ ܕܟ݂ܠܗܘܿܢ ܒܢܲܝ̈ܢܵܫܵܐ.


text:
ܟܲܕ݂ ܢܸܫܡ̱ܥܘܿܢ ܫܡܵܟ݂ ܪܲܒܵܐ: ܘܐܝܼܕ݂ܵܟ݂ ܬܲܩܝܼܦܬܵܐ: ܘܲܕ݂ܪܵܥܵܟ݂ ܪܵܡܵܐ: ܘܢܹܐܬܹܐ ܘܲܢܨܲܠܹܐ ܩܕ݂ܵܡܲܝܟ ܒܒܲܝܬܵܐ ܗܵܢܵܐ.


text:
ܘܐܲܢ̄ܬ̇ ܬܸܫܡܲܥ ܡ̣ܢ ܫܡܲܝܵܐ ܡ̣ܢ ܡܲܬ̣ܩܢܵܐ ܕܡܵܘܬ̇ܒ̣ܵܟ݂: ܘܬܸܥܒܸ̇ܕ݂ ܐܲܝܟ݂ ܕܩܵܪܹܐ ܠܵܟ݂ ܢܘܼܟ݂ܪܵܝܵܐ: ܡܸܛܠ ܕܢܸܕ̇ܥܘܿܢ ܟܠܗܘܿܢ ܥܲܡܡܹ̈ܐ ܕܐܲܪܥܵܐ ܫܡܵܟ݂: ܠܡܸܕ݂ܚܲܠ ܐܲܝܟ݂ ܥܲܡܵܟ݂ ܝܼܣܪܵܝܹܠ: ܘܲܠܡܸܕܲܥ ܕܲܫܡܵܟ݂ ܐܸܬ̣ܩܪܝܼ ܥܲܠ ܒܲܝܬܵܐ ܗܵܢܵܐ ܕܲܒ̣ܢܹ̇ܝܬ̣.


text:
ܘܟܲܕ݂ ܢܸܦܘܿܩ ܥܲܡܵܟ݂ ܠܲܩܪܵܒ̣ܵܐ ܥܲܠ ܒܥܸܠܕ̇ܒ̣ܵܒܲܝ̈ܗܘܿܢ ܒܐܘܼܪܚܵܐ ܕܲܬ̣ܫܲܕܲܪ ܐܸܢܘܿܢ: ܘܲܢܨܲܠܘܿܢ ܩܕ݂ܵܡܲܝܟ ܡܵܪܝܵܐ ܒܐܘܼܪܚܵܐ ܕܲܩܪܝܼܬ̣ܵܐ ܕܲܨܒ̇ܝܼܬ̇ ܒܵܗ̇: ܘܒܲܝܬܵܐ ܗܵܢܵܐ ܕܲܒ̣ܢܹ̇ܝܬ̣ ܠܲܫܡܵܟ݂.


text:
ܡܸܛܠ ܕܠܲܝܬ̇ ܐ̄ܢܵܫ ܕܠܵܐ ܚܵܛܹ̇ܐ: ܘܪܵܓܹܙ̣ ܐܲܢ̄ܬ̇ ܥܠܲܝܗܘܿܢ: ܘܡܲܫܠܸܡ ܐܲܢ̄ܬ̇ ܠܗܘܿܢ ܩܕ݂ܵܡ ܒܥܸܠܕ̇ܒ̣ܵܒܹ̈ܐ: ܘܫܵܒܹ̇ܝܢ ܠܗܘܿܢ ܫܵܒܲܝ̈ܗܘܿܢ: ܠܐܲܪܥܵܐ ܕܲܒ̣ܥܸܠܕ̇ܒ̣ܵܒܲܝ̈ܗܘܿܢ ܕܪܲܚܝܼܩܵܐ ܐܵܘ ܕܩܲܪܝܼܒ̣ܵܐ.


text:
ܘܢܸܬ̣ܚܲܫܒ̣ܘܿܢ ܒܠܸܒ̇ܗܘܿܢ ܒܐܲܪܥܵܐ ܕܐܸܫܬ̇ܒ̣ܝܼܘ ܠܬܲܡܵܢ: ܘܲܢܬ̣ܘܼܒ̣ܘܼܢ: ܘܢܸܒ̣ܥܘܿܢ ܡܸܢܵܟ݂ ܒܐܲܪܥܵܐ ܕܫܵܒܲܝ̈ܗܘܿܢ: ܘܢܹܐܡܪܘܿܢ: ܚܛܲܝܢ ܘܐܲܣܟܸ̇ܠܢ ܘܐܲܥܠܝܼܢ.


text:
ܘܢܸܬ̣ܦܢܘܿܢ ܠܘܵܬ̣ܵܟ݂ ܡ̣ܢ ܟܠܹܗ ܠܸܒ̇ܗܘܿܢ: ܘܡ̣ܢ ܟܠܵܗ̇ ܢܲܦ̮ܫܗܘܿܢ: ܒܐܲܪܥܵܐ ܕܲܒ̣ܥܸܠܕ̇ܒ̣ܵܒܲܝ̈ܗܘܿܢ ܕܲܫܒ̣ܵܘ ܐܸܢܘܿܢ. ܘܲܢܨܲܠܘܿܢ ܩܕ݂ܵܡܲܝܟ ܒܐܘܼܪܚܵܐ ܕܐܲܪܥ̱ܗܘܿܢ ܕܝܲܗ̄ܒ̣ܬ̇ ܠܐܲܒ̣ܵܗܲܝ̈ܗܘܿܢ: ܩܪܝܼܬ̣ܵܐ ܕܲܓ̣ܒܝܼܬ̇: ܘܒܲܝܬܵܐ ܕܲܒ̣ܢܹ̇ܝܬ̣ ܠܲܫܡܵܟ݂.


text:
ܘܬܸܫܒ̇ܘܿܩ ܠܥܲܡܵܟ݂ ܥܲܠ ܕܲܚܛܵܘ ܠܵܟ݂: ܘܥܲܠ ܟܠܗܹܝܢ ܣܲܟ݂̈ܠ̱ܘܵܬ̣ܗܘܿܢ ܕܐܲܣܟܸ̇ܠܘ ܒܵܟ݂: ܘܬܸܬܸ̇ܠ ܐܸܢܘܿܢ ܠܪ̈ܲܚܡܹܐ ܩܕ݂ܵܡ ܫܲܒܲܝ̈ܗܘܿܢ: ܘܢܸܪܚ̄ܡܘܼܢ ܐܸܢܘܿܢ.


text:
ܘܢܸܗ̱ܘ̈ܝܵܢ ܥܲܝܢܲܝ̈ܟ ܦܬ̣ܝܼ̈ܚܵܢ ܥܲܠ ܒܵܥܘܼܬ̣ܵܐ ܕܥܲܒ̣ܕܲܝ̈ܟ ܘܲܕ݂ܥܲܡܵܟ݂ ܝܼܣܪܵܝܹܠ: ܘܬܸܫܡܲܥ ܐܸܢܘܿܢ ܒܟ݂ܠ ܕܩܵܪܹܝܢ ܠܵܟ݂.


text:
ܡܸܛܠ ܐܲܢ̄ܬ̇ ܦܪܲܫܬ̇ ܐܸܢܘܿܢ ܠܵܟ݂ ܠܝܵܪܬ̇ܘܼܬ̣ܵܐ: ܡ̣ܢ ܟܠܗܘܿܢ ܥܲܡܡܹ̈ܐ ܕܐܲܪܥܵܐ: ܐܲܝܟ݂ ܕܐܸܡܲܪܬ̇ ܒܐܝܼܕ݂ܵܐ ܕܡܘܼܫܹܐ ܥܲܒ̣ܕܵܟ݂: ܟܲܕ݂ ܐܲܦܸܩܬ̇ ܠܐܲܒ̣ܵܗܲܝ̈ܗܘܿܢ: ܡ̣ܢ ܡܸܨܪܹܝܢ ܡܵܪܝܵܐ ܐܲܠܵܗܵܐ.


text:
ܘܟܲܕ݂ ܫܲܠܸܡ ܫܠܹܝܡܘܿܢ ܠܲܡܨܲܠܵܝܘܼ ܩܕ݂ܵܡ ܡܵܪܝܵܐ ܐܲܠܵܗܵܐ: ܟܠܵܗ̇ ܨܠܘܿܬ̣ܵܐ ܘܒ̣ܵܥܘܼܬ̣ܵܐ ܗܵܕܹܐ: ܩܵܡ ܡ̣ܢ ܩܕ݂ܵܡ ܡܲܕ݂ܒ̇ܚܹܗ ܕܡܵܪܝܵܐ: ܕܲܗܘ̤ܵܐ ܒܲܪܝܼܟ݂ ܥܲܠ ܒܘܼܪ̈ܟܵܘܗܝ: ܘܐܝܼܕ݂ܵܘ̈ܗܝ ܦܪ̈ܝܼܣܵܢ ܠܲܫܡܲܝܵܐ.


text:
ܒܪܝܼܟ݂ ܗ̄ܘ̣ ܡܵܪܝܵܐ ܐܲܠܵܗܵܐ: ܕܝܲܗ̄ܒ̣ ܢܝܵܚܵܐ ܠܝܼܣܪܵܝܹܠ ܥܲܡܹܗ ܐܲܝܟ݂ ܕܐܸܡܲܪ: ܘܠܵܐ ܢܦܲܠ ܚܲܕ݂ ܦܸܬ̣ܓ̣ܵܡܵܐ ܡ̣ܢ ܟܠܗܘܿܢ ܦܸܬ̣ܓ̣ܵܡܹ̈ܐ ܛܵܒܹ̈ܐ ܕܐܸܡܲܪ ܡܵܪܝܵܐ ܒܐܝܼܕ݂ܵܐ ܕܡܘܼܫܹܐ ܥܲܒ̣ܕܹ̇ܗ.


text:
ܠܡܲܦܢܵܝܘܼ ܠܸܒܲܢ ܠܘܵܬܹܗ: ܠܲܡܗܲܠܵܟ݂ܘܼ ܒܐܘܼܪ̈ܚܵܬܹܗ: ܠܡܸܛܲܪ ܦܘܼܩܕܵܢܵܘ̈ܗܝ: ܘܲܩܝܵܡܵܘ̈ܗܝ: ܘܕ݂ܝܼܢܵܘ̈ܗܝ: ܘܢܵܡܘܿܣܵܘ̈ܗܝ: ܕܦܲܩܸܕ݂ ܠܐܲܒ̣ܵܗܲܝ̈ܢ.


text:
ܘܢܸܗܘܘܿܢ ܦܸܬ̣ܓ̣ܵܡܹ̈ܐ ܗܵܠܹܝܢ ܕܲܒ̣ܥܹܝܬ̣ ܡ̣ܢ ܩܕ݂ܵܡ ܡܵܪܝܵܐ: ܩܲܪܝܼܒ̣ܝܼܢ ܠܡܵܪܝܵܐ ܐܲܠܵܗܵܐ ܒܠܸܠܝܵܐ ܘܒ̣ܐܝܼܡܵܡܵܐ: ܠܡܸܥܒܲܕ݂ ܕܝܼܢܵܐ ܕܥܲܒ̣ܕܹ̇ܗ: ܘܕ݂ܝܼܢܵܐ ܕܥܲܡܹܗ ܝܼܣܪܵܝܹܠ ܟܠܝܘܿܡ ܒܝܘܿܡ.


text:
ܘܢܸܗܘܹܐ ܠܸܒ̇ܟ݂ܘܿܢ ܫܠܸܡ ܥܲܡ ܡܵܪܝܵܐ ܐܲܠܵܗܲܢ: ܠܲܡܗܲܠܵܟ݂ܘܼ ܒܐܘܼܪ̈ܚܵܬܹܗ: ܘܲܠܡܸܛܲܪ ܦܘܼܩܕܵܢܵܘ̈ܗܝ: ܘܲܩܝܵܡܵܘ̈ܗܝ: ܘܕ݂ܝܼܢܵܘ̈ܗܝ: ܘܢܵܡܘܿܣܵܘ̈ܗܝ ܐܲܝܟ݂ ܕܝܵܘܡܵܢܵܐ.


text:
ܘܕܲܒܲܚ ܫܠܹܝܡܘܿܢ ܕܸܒ̣ܚܹ̈ܐ ܫܲܠܡܹ̈ܐ ܩܕ݂ܵܡ ܡܵܪܝܵܐ: ܬܵܘܪܹ̈ܐ ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܼܢ: ܘܥܵـ̈ـܢܵܐ ܡܵܐܐ ܘܥܸܣܪܝܼܢ ܐܲܠܦ̈ܝܼܢ.


text:
ܘܚܲܕܸ̇ܬ̣ܘ ܠܒܲܝܬܹ̇ܗ ܕܡܵܪܝܵܐ: ܡܲܠܟܵܐ ܘܟܠܗܘܿܢ ܒ̈ܢܲܝ ܝܼܣܪܵܝܹܠ ܒܝܵܘܡܵܐ ܗܵܘ̇: ܩܲܕܸ̇ܫ ܡܲܠܟܵܐ ܠܓ̣ܵܘܵܗ̇ ܕܕ݂ܵܪܬܵܐ ܕܲܩܕ݂ܵܡ ܒܲܝܬܹ̇ܗ ܕܡܵܪܝܵܐ. ܡܸܛܠ ܕܲܥܒܲܕ݂ ܬܲܡܵܢ ܥܠܵـ̈ـܘܵܬ̣ܵܐ ܘܩܘܼܪ̈ܒܵܢܹܐ: ܘܬܲܪܒܵܐ ܕܫܲܠܡܹ̈ܐ. ܡܸܛܠ ܕܡܲܕ݂ܒ̇ܚܵܐ ܕܲܢܚܵܫܵܐ ܕܲܩܕ݂ܵܡ ܡܵܪܝܵܐ: ܙܥܘܿܪ ܗ̄ܘ̣ܵܐ ܠܲܡܣܲܝܒܵܪܘܼ ܥܠܵـ̈ـܘܵܬ̣ܵܐ: ܘܩܘܼܪ̈ܒܵܢܹܐ ܘܬܲܪܒܵܐ ܕܫܲܠܡܹ̈ܐ.


text:
ܘܲܥܒܲܕ݂ ܫܠܹܝܡܘܿܢ ܒܝܵܘܡܵܐ ܗܵܘ̇ ܚܲܓܵܐ: ܘܟ݂ܠܹܗ ܝܼܣܪܵܝܹܠ ܥܲܡܹܗ ܟܢܝܼܫܝܼܢ: ܡ̣ܢ ܡܲܥܠܵܢܵܐ ܕܲܚܡܵܬ̣: ܘܲܥܕܲܡܵܐ ܠܡܲܥܠܵܢܵܐ ܕܢܲܚܠܵܐ ܕܡܸܨܪܹܝܢ ܩܕ݂ܵܡ ܡܵܪܝܵܐ ܐܲܠܵܗܲܢ: ܫܲܒ̣ܥܵܐ ܝܵܘ̈ܡܝܼܢ ܘܫܲܒ̣ܥܵܐ ܝܵܘ̈ܡܝܼܢ: ܐܲܪܒܲܬܲܥܣܲܪ ܝܵܘ̈ܡܝܼܢ.


text:
ܘܲܒ̣ܝܵܘܡܵܐ ܕܲܬ̣ܡܵܢܝܵܐ: ܫܲܕܲܪܘ ܥܲܡܵܐ ܘܒܲܪܸܟ݂ܘ ܠܡܲܠܟܵܐ. ܘܐܸܙܲܠ̣ܘ ܠܡܲܫܟ̇ܢܲܝ̈ܗܘܿܢ ܟܲܕ݂ ܚܵܕܹܝܢ ܘܫܲܦܝܼܪ ܠܸܒ̇ܗܘܿܢ ܥܲܠ ܟܠܗܹܝܢ ܛܵܒ̣ܵـ̈ـܬ̣ܵܐ ܕܲܥܒܲܕ݂ ܡܵܪܝܵܐ ܠܕ݂ܵܘܝܼܕ݂ ܥܲܒ̣ܕܹ̇ܗ ܘܠܥܲܡܹܗ ܝܼܣܪܵܝܹܠ.


text:
ܘܟܲܕ݂ ܫܲܠܸܡ ܫܠܹܝܡܘܿܢ ܠܡܸܒ̣ܢܵܐ ܒܲܝܬܹ̇ܗ ܕܡܵܪܝܵܐ: ܘܒܲܝܬܹ̇ܗ ܕܡܲܠܟܵܐ: ܘܟ݂ܠܹܗ ܨܸܒ̣ܝܵܢܹܗ ܕܲܫܠܹܝܡܘܿܢ ܕܲܨܒ̣ܵܐ ܠܡܸܥܒܲܕ݂.


text:
ܘܐܸܡܲܪ ܠܹܗ ܡܵܪܝܵܐ: ܫܸܡ̇ܥܹܬ̣ ܨܠܘܿܬ̣ܵܟ݂ ܘܒ̣ܵܥܘܼܬ̣ܵܟ݂ ܕܲܒ̣ܥܲܝܬ̇ ܡ̣ܢ ܩܕ݂ܵܡܲܝ: ܘܩܲܕ̇ܫܹ̇ܬ̣ ܠܝܼ ܒܲܝܬܵܐ ܗܵܢܵܐ ܕܲܒ̣ܢܲܝܬ̇: ܠܲܡܣܵܡ ܫܹܡܝ ܬܲܡܵܢ ܥܕܲܡܵܐ ܠܥܵܠܲܡ. ܘܢܸܗ̱ܘ̈ܝܵܢ ܥܲܝܢܲܝ̈ ܘܠܹܒ̇ܝ ܬܲܡܵܢ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܐܲܢ̄ܬ̇ ܬܗܲܠܸܟ݂ ܩܕ݂ܵܡܲܝ ܐܲܝܟ݂ ܕܗܲܠܸܟ݂ ܕܵܘܝܼܕ݂ ܐܲܒ̣ܘܼܟ݂: ܒܬܲܡܝܼܡܘܼܬ̣ ܠܸܒܵܐ ܘܒܲܬ̣ܪܝܼܨܘܼܬ̣ܵܐ ܠܡܸܥܒܲܕ݂ ܐܲܝܟ݂ ܕܦܲܩܕ̇ܬܵܟ݂: ܘܲܩܝܵܡܝ̈ ܘܕ݂ܝܼܢܲܝ̈ ܬܸܛܲܪ.


text:
ܐܲܩܝܼܡ ܟܘܼܪܣܝܵܐ ܕܡܲܠܟ̇ܘܼܬ̣ܵܟ݂ ܥܲܠ ܝܼܣܪܵܝܹܠ ܠܥܵܠܲܡ: ܐܲܝܟ݂ ܕܐܸܡ̇ܪܹܬ̣ ܠܕ݂ܵܘܝܼܕ݂ ܐܲܒ̣ܘܼܟ݂: ܕܠܵܐ ܢܸܥܢܲܕ݂ ܠܵܟ݂ ܓܲܒ̣ܪܵܐ ܡ̣ܢ ܟܘܼܪܣܝܵܐ ܕܝܼܣܪܵܝܹܠ.


text:
ܘܐܸܢ ܡܸܗܦܲܟ݂ ܬܸܗܦܟ݂ܘܿܢ ܡ̣ܢ ܒܵܬܲܪܝ ܐܲܢ̄ܬ̇ܘܿܢ ܘܲܒ̣ܢܲܝ̈ܟ̇ܘܿܢ: ܘܠܵܐ ܬܸܛܪܘܿܢ ܦܘܼܩ̈ܕܵܢܲܝ ܘܲܩܝܵܡܲܝ̈ ܕܝܸܗ̄ܒܹ̇ܬ̣ ܩܕ݂ܵܡܲܝܟ̇ܘܿܢ: ܘܬܹܐܙܠ̄ܘܿܢ ܘܬܸܦ̱ܠܚܘܼܢ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܘܬܸܣܓܕ݂ܘܿܢ ܠܗܘܿܢ.


text:
ܐܵܘܒܸ̇ܕ݂ ܠܝܼܣܪܵܝܹܠ ܡ̣ܢ ܐܲܦܲܝ̈ ܐܲܪܥܵܐ ܕܝܸܗ̄ܒܹ̇ܬ̣ ܠܗܘܿܢ. ܘܒܲܝܬܵܐ ܕܩܲܕܫܹܬ̣ ܠܫܹܡܝ ܐܸܥܩ̄ܪܝܼܘܗܝ ܡ̣ܢ ܩܕ݂ܵܡܲܝ. ܘܢܸܗܘܹܐ ܝܼܣܪܵܝܹܠ ܠܡܲܬ̣ܠܵܐ ܘܲܠܬ̣ܘܼܢܵܝܵܐ ܒܟ݂ܠܗܘܿܢ ܥܲܡܡܹ̈ܐ.


text:
ܘܒܲܝܬܵܐ ܗܵܢܵܐ ܢܸܗܘܹܐ ܚܪܸܒ̣. ܘܟ݂ܠ ܕܢܸܥܒܲܪ ܥܠܵܘܗܝ: ܢܸܬ̣ܡܲܗ ܘܢܲܫܪܸܩ ܘܢܹܐܡܪܘܿܢ ܥܲܠ ܡܵܢܵܐ ܥܒܲܕ݂ ܡܵܪܝܵܐ ܗܵܟܲܢܵܐ ܠܐܲܪܥܵܐ ܗܵܕܹܐ ܘܲܠܒܲܝܬܵܐ ܗܵܢܵܐ.


text:
ܘܢܹܐܡܪܘܿܢ ܥܲܠ ܕܲܫܒܲܩ̣ܘ ܠܡܵܪܝܵܐ ܐܲܠܗܗܘܿܢ ܕܐܲܦܸܩ̣ ܠܐܲܒ̣ܵܗܲܝ̈ܗܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܘܐܸܚܲܕ݂ܘ ܒܐܲܠܵܗܹ̈ܐ ܕܥܲܡܡܹ̈ܐ ܐ̄ܚܪܸ̈ܵܢܹܐ: ܘܲܦܠܲܚ̣ܘ ܐܸܢܘܿܢ: ܘܲܣܓܲܕ݂ܘ ܠܗܘܿܢ: ܡܸܛܠ ܗܵܢܵܐ ܐܲܝܬ̇ܝܼ ܡܵܪܝܵܐ ܥܠܲܝܗܘܿܢ ܒܝܼܫܬܵܐ ܗܵܕܹܐ ܟܠܵܗ̇.


text:
ܘܲܗܘ̤ܵܐ ܡ̣ܢ ܒܵܬܲܪ ܥܸܣܪܝܼܢ ܫܢ̈ܝܼܢ: ܕܲܒ̣ܢܵܐ ܫܠܹܝܡܘܿܢ ܬܪܹܝܢ ܒܵܬܲܝܼ̈ܢ: ܒܲܝܬܹ̇ܗ ܕܡܵܪܝܵܐ ܘܒܲܝܬܹ̇ܗ ܕܡܲܠܟܵܐ.


text:
ܘܚܝܼܪܵܡ ܡܲܠܟܵܐ ܕܨܘܿܪ ܬܲܪܣܝܼ ܠܲܫܠܹܝܡܘܿܢ: ܒܩܲܝܣܹ̈ܐ ܕܐܲܪ̈ܙܹܐ: ܘܲܒ̣ܩܲܝܣܹ̈ܐ ܕܫܲܪ̈ܘܲܝܢܹܐ: ܘܲܒ̣ܕܲܗܒ̣ܵܐ ܐܲܝܟ݂ ܕܲܨܒ̣ܵܐ: ܗܵܝܕܹ̇ܝܢ ܝܲܗ̄ܒ̣ ܡܲܠܟܵܐ ܫܠܹܝܡܘܿܢ ܠܚܝܼܪܵܡ ܥܸܣܪܝܼܢ ܩܘܼܪ̈ܝܵܐ ܒܐܲܪܥܵܐ ܕܲܓ̣ܠܝܼܠܵܐ.


text:
ܘܐܸܡܲܪ: ܡܵܢܵܐ ܐܸܢܹܝܢ ܗܵܠܹܝܢ ܩܘܼܪ̈ܝܵܐ ܕܝܲܗ̄ܒ̣ܬ̇ ܠܝܼ: ܐܵܚܝ. ܘܲܩ̣ܪܵܐ ܐܸܢܹܝܢ ܐܲܪܥܵܐ ܕܟܲܒ̇ܘܿܠܝܼ: ܥܕܲܡܵܐ ܠܝܵܘܡܵܢܵܐ.


text:
ܘܗܵܢܵܐ ܦܘܼܣܩܵܢܵܐ ܕܡܲܕܲܐܬ̣ܵܐ ܕܐܲܣܸܩ̣ ܡܲܠܟܵܐ ܫܠܹܝܡܘܿܢ: ܠܡܸܒ̣ܢܵܐ ܒܲܝܬܹ̇ܗ ܕܡܵܪܝܵܐ ܘܒܲܝܬܹ̇ܗ. ܘܲܒ̣ܢܵܐ ܫܘܼܪܵܐ ܕܐܘܿܪܸܫܠܸܡ: ܘܡܲܠܘܿ: ܘܚܵܨܘܿܪ: ܘܡܲܓܕ̇ܘܿ: ܘܓ̣ܵܙܵܪ.


text:
ܘܦܸܪܥܘܿܢ ܡܲܠܟܵܐ ܕܡܸܨܪܹܝܢ: ܣܠܸܩ ܗ̄ܘ̣ܵܐ ܘܟܲܒ̣ܫܵܗ̇ ܠܓ̣ܵܙܵܪ: ܘܐܵܘܩܕ݂ܵܗ̇ ܒܢܘܼܪܵܐ. ܘܠܲܟ݂ܢܲܥܢܵܝܹ̈ܐ ܕܝܵܬ̣ܒ̇ܝܼܢ ܒܲܩܪܝܼܬ̣ܵܐ ܩܲܛܸܠ. ܘܝܲܗ̄ܒܵܗ̇ ܡܵܘܗܲܒ̣ܬ̣ܵܐ ܠܒܲܪܬܹܗ ܐܲܢ̄ܬܲܬ̣ ܫܠܹܝܡܘܿܢ.


text:
ܘܲܠܟ݂ܠܗܹܝܢ ܩܘܼܪ̈ܝܵܐ ܕܒܹܝܬ̣ ܓܲܙܵܐ: ܕܲܗ̤̈ܘܲܝ ܠܲܫܠܹܝܡܘܿܢ: ܘܲܠܩܘܼܪ̈ܝܵܐ ܕܡܲܪ̈ܟ̇ܒ̣ܵܬ̣ܵܐ: ܘܲܠܩܘܼܪ̈ܝܵܐ ܕܦܲܪ̈ܵܫܹܐ: ܘܨܸܒ̣ܝܵܢܹܗ ܕܲܫܠܹܝܡܘܿܢ ܕܲܨܒ̣ܵܐ ܠܡܸܒ̣ܢܵܐ ܒܐܘܿܪܸܫܠܸܡ: ܘܲܒ̣ܠܸܒ̣ܢܵܢ: ܘܲܒ̣ܟ݂ܠܵܗ̇ ܐܲܪܥܵܐ ܕܫܘܼܠܛܵܢܹܗ.


text:
ܘܟ݂ܠܹܗ ܥܲܡܵܐ ܕܐܸܫܬ̇ܚܲܕ݂ܘ ܡ̣ܢ ܐܵܡܘܿܪ̈ܵܝܹܐ: ܘܚܹܬ̣ܵܝܹ̈ܐ: ܘܦܲܪ̈ܙܵܝܹܐ: ܘܚܵـ̈ـܘܵܝܹܐ: ܘܝܵܒ̣ܘܿܣܵܝܹ̈ܐ: ܕܠܵܐ ܗܘ̤ܵܘ ܡ̣ܢ ܒܢܲܝ̈ ܝܼܣܪܵܝܹܠ.


text:
ܒܢܲܝ̈ܗܘܿܢ ܕܐܸܫܬ̇ܚܲܪܘ ܡ̣ܢ ܒܵܬܲܪܗܘܿܢ: ܘܠܵܐ ܐܸܫܟܲܚ̣ܘ ܒܢܲܝ̈ ܝܼܣܪܵܝܹܠ ܠܡܵܘܒܵܕ݂ܘܼ ܐܸܢܘܿܢ: ܥ̣ܒܲܕ݂ ܐܸܢܘܿܢ ܫܠܹܝܡܘܿܢ ܥܲܒ̣̈ܕܹ̇ܐ ܡܲܣܩܲܝ̈ ܡܲܕܲܐܬ̣ܵܐ: ܥܕܲܡܵܐ ܠܝܵܘܡܵܢܵܐ.


text:
ܘܡ̣ܢ ܒܢܲܝ̈ ܝܼܣܪܵܝܹܠ ܠܵܐ ܝܲܗ̄ܒ̣ ܫܠܹܝܡܘܿܢ ܥܲܒ̣̈ܕܹ̇ܐ: ܡܸܛܠ ܕܗܸܢܘܿܢ ܐܸܢܘܿܢ ܓܲܒ̣ܪܹ̈ܐ ܩܪ̈ܲܒ̣ܬ݂ܵܢܹܐ: ܘܥܲܒ̣ܕܵܘ̈ܗܝ ܘܪܵܘ̱ܪ̈ܒ̣ܵܢܵܘܗܝ ܘܓܲܢ̄ܒܵܪ̈ܵܘܗܝ ܘܪܵܘ̱ܪ̈ܒ̣ܵܢܲܝ ܡܲܪ̈ܟ̇ܒ̣ܵܬܹܗ ܘܦܲܪ̈ܵܫܵܘܗܝ.


text:
ܗܵܠܹܝܢ ܐܸܢܘܿܢ ܩܲܝܘܼܡܹ̈ܐ ܕܥܲܠ ܥܒ̣ܵܕ݂ܵܐ ܕܲܫܠܹܝܡܘܿܢ: ܚܲܡܸܫܡܵܐܐ ܘܚܲܡܫܝܼܢ ܕܫܲܠܝܼܛܝܼܢ ܥܲܠ ܥܲܡܵܐ ܘܡܲܥܒ̇ܕ݂ܝܼܢ ܒܲܥܒ̣ܵܕ݂ܵܐ.


text:
ܘܡܲܣܸܩ ܗ̄ܘ̣ܵܐ ܫܠܹܝܡܘܿܢ: ܬܠܵܬ̣ ܙܲܒ̣ܢ̈ܝܼܢ ܒܫܲܢ̄ܬܵܐ: ܥܠܵـ̈ـܘܵܬ̣ܵܐ ܘܫܲܠܡܹ̈ܐ: ܥܲܠ ܡܲܕ݂ܒ̇ܚܵܐ: ܘܣܵܐܹ̇ܡ ܗ̄ܘ̣ܵܐ ܥܠܵܘܗܝ ܒܸܣܡܹ̈ܐ ܩܕ݂ܵܡ ܡܵܪܝܵܐ.


text:
ܘܫܲܠܡܹܗ ܠܒܲܝܬܵܐ: ܘܲܥ̣ܒܲܕ݂ ܣܦ̈ܝܼܢܵܬ̣ܵܐ ܡܲܠܟܵܐ ܫܠܹܝܡܘܿܢ ܒܥܹܨܝܼܢܘܿ ܓܒܲܪ ܕܥܲܡ ܐܲܠܘܿܬ̣: ܥܲܠ ܣܦܲܬ̣ ܝܲܡܵܐ ܕܣܘܿܦ ܒܐܲܪܥܵܐ ܕܐܲܪܘܲܕ݂.


text:
ܘܫܲܕܲܪ ܡܲܠܟܵܐ ܚܝܼܪܵܡ ܠܥܲܒ̣ܕܵܘ̈ܗܝ ܒܲܣܦ̈ܝܼܢܵܬ̣ܵܐ: ܓܲܒ̣ܪܹ̈ܐ ܣܲܦܵܢܹ̈ܐ ܕܝܵܕ݂ܥܝܼܢ ܝܲܡܵܐ ܥܲܡ ܥܲܒ̣ܕܵܘ̈ܗܝ ܕܲܫܠܹܝܡܘܿܢ.


text:
ܘܐܸܬ̣ܵܘ ܠܐܵܘܦܹܝܪ: ܘܲܢܣܲܒ̣ܘ ܡ̣ܢ ܬܲܡܵܢ ܕܲܗܒ̣ܵܐ: ܐܲܪܒܲܥܡܵܐܐ ܘܥܸܣܪܝܼܢ ܟܲܟ̇ܪ̈ܝܼܢ: ܘܐܲܝܬ̇ܝܼܘ ܠܡܲܠܟܵܐ ܫܠܹܝܡܘܿܢ.


text:
ܘܐܸܬܲܬ̤ ܠܲܡܢܲܣܵܝܘܼܬܹܗ ܒܐܘܼܚ̈ܕܵܬ̣ܵܐ: ܘܐܸܬ̣ܵܬ̤ ܠܐܘܿܪܸܫܠܸܡ ܒܚܲܝܠܵܐ ܣܲܓ̇ܝܼܐܵܐ ܕܛܵܒ̣: ܘܓܲܡ̈ܠܹܐ ܕܲܛܥܝܼܢܝܼܢ ܒܸܣܡܹ̈ܐ ܘܕܲܗܒ̣ܵܐ ܣܘܿܓ̣ܵܐܐ ܕܛܵܒ̣: ܘܟܹܐܦܹ̈ܐ ܛܵܒ̣ܵـ̈ـܬ̣ܵܐ. ܘܐܸܬ̣ܵܬ̣ ܠܘܵܬ̣ ܡܲܠܟܵܐ ܫܠܹܝܡܘܿܢ: ܘܢܲܣܝܵܬܹܗ ܒܟ݂ܠ ܡܸܕܸ̇ܡ ܕܐܝܼܬ̣ ܗ̄ܘ̣ܵܐ ܒܠܸܒܹ̇ܗ.


text:
ܘܡܹܐܟܲܠ ܦܵܬ̣ܘܿܪܹܗ: ܘܡܵܘܬܲܒ̣ ܥܲܒ̣ܕܵܘ̈ܗܝ: ܘܲܩܝܵܡ ܡܫܲܡܫܵܢܵܘ̈ܗܝ: ܘܲܠܒ̣ܘܼܫܲܝ̈ܗܘܿܢ: ܘܫܵܩܵـ̈ـܘܵܬܹܗ: ܘܲܠܒ̣ܘܼܫܲܝ̈ܗܘܿܢ: ܘܲܥ̈ܠܵܘܵܬܹܗ ܕܡܲܣܸܩ ܗ̄ܘ̣ܵܐ ܒܒܲܝܬܹ̇ܗ ܕܡܵܪܝܵܐ. ܘܠܵܐ ܐܸܫܬܲܚܪܲܬ̤ ܒܵܗ̇ ܬܘܼܒ̣ ܪܘܼܚܵܐ.


text:
ܘܐܸܡܪܲܬ̤ ܠܡܲܠܟܵܐ: ܫܲܪܝܼܪܵܐܝܼܬ̣ ܗܘ̤ܵܐ ܦܸܬ̣ܓ̣ܵܡܵܐ ܕܫܸܡܥܹ̇ܬ̣ ܒܐܲܪܥܝ: ܥܲܠ ܦܸܬ̣ܓ̣ܵܡܲܝ̈ܟ ܘܥܲܠ ܚܸܟ݂ܡ̱ܬ̣ܵܟ݂.


text:
ܘܠܵܐ ܗܲܝܡܢܹܬ̣ ܠܦܸܬ̣ܓ̣ܵܡܹ̈ܐ ܥܕܲܡܵܐ ܕܐܸܬܹܝܬ̣ ܘܲܚܙܲܝ̈ ܥܲܝܢܲܝ̈ ܘܗܵܐ ܠܵܐ ܚܵܘܝܼܘ ܠܝܼ ܦܸܠܓܵܐ. ܐܵܘܣܸܦܬ̇ ܚܸܟ݂ܡ̱ܬ̣ܵܐ ܘܛܵܒ̣ܬ̣ܵܐ ܥܲܠ ܛܸܒܵܐ ܕܫܸܡܥܹ̇ܬ̣.


text:
ܛܘܼܒܲܝܗܹܝܢ ܠܢܸܫܲܝ̈ܟ: ܛܘܼܒܲܝܗܘܿܢ ܠܥܲܒ̣ܕܲܝ̈ܟ ܗܵܠܹܝܢ ܕܩܵܝ̇ܡܝܼܢ ܩܕ݂ܵܡܲܝܢ ܐܲܡܝܼܢܵܐܝܼܬ̣: ܘܫܵܡ̇ܥܝܼܢ ܚܸܟ݂ܡ̱ܬ̣ܵܟ݂.


text:
ܢܸܗܘܹܐ ܡܵܪܝܵܐ ܐܲܠܵܗܵܟ݂ ܒܪܝܼܟ݂: ܕܲܨܒ̣ܵܐ ܒܵܟ݂ ܘܐܵܘܬ̇ܒ̣ܵܟ݂ ܥܲܠ ܟܘܼܪܣܝܵܐ ܕܝܼܣܪܵܝܹܠ. ܡܸܛܠ ܕܲܪܚܸܡ ܡܵܪܝܵܐ ܠܝܼܣܪܵܝܹܠ ܠܥܵܠܲܡ: ܘܥܲܒ̣ܕܵܟ݂ ܡܲܠܟܵܐ: ܕܬܸܥܒܸ̇ܕ݂ ܕܝܼܢܵܐ ܘܙܲܕ̇ܝܼܩܘܼܬ̣ܵܐ.


text:
ܘܝܸܗ̄ܒ̇ܬ̤ ܠܡܲܠܟܵܐ ܫܠܹܝܡܘܿܢ: ܡܵܐܐ ܘܥܸܣܪܝܼܢ ܟܲܟ̇ܪܹ̈ܐ ܕܕܲܗܒ̣ܵܐ: ܘܒܸܣܡܹ̈ܐ ܣܘܿܓ̣ܵܐܐ ܕܛܵܒ̣: ܘܟܹܐܦܹ̈ܐ ܛܵܒ̣ܵـ̈ـܬ̣ܵܐ: ܘܠܵܐ ܐܸܬ̣ܵܘ ܐܲܝܟ݂ ܒܸܣܡܹ̈ܐ ܗܵܢܘܿܢ ܬܘܼܒ̣ ܕܝܸܗ̄ܒܲܬ̤ ܡܲܠܟܲܬ̣ ܫܒ̣ܵܐ ܠܲܫܠܹܝܡܘܿܢ.


text:
ܘܐܵܦ ܣܦܝܼܢܹ̈ܐ ܕܚܝܼܪܵܡ ܛܥܲܢ ܕܲܗܒ̣ܵܐ ܡ̣ܢ ܐܵܘܦܹܝܪ: ܘܐܲܝܬ̇ܝܼ ܡ̣ܢ ܐܵܘܦܹܝܪ ܩܲܝܣܹ̈ܐ ܕܩܹܣܘܼܬ̣ܵܐ ܣܘܿܓ̣ܵܐܐ ܕܛܵܒ̣: ܘܟܹܐܦܹ̈ܐ ܛܵܒ̣ܵـ̈ـܬ̣ܵܐ.


text:
ܘܲܥܒܲܕ݂ ܡܲܠܟܵܐ ܫܠܹܝܡܘܿܢ ܩܲܝܣܹ̈ܐ ܕܩܹܣܘܼܬ̣ܵܐ ܬܲܨܒ̇ܝܼܬ̣ܵܐ ܠܒܲܝܬܹ̇ܗ ܕܡܵܪܝܵܐ: ܘܲܠܒܹܝܬ̣ ܡܲܠܟܵܐ: ܘܟܲܢܵܪܹ̈ܐ: ܘܩܝܼܬ̣ܵܪܹ̈ܐ: ܠܲܡܫܲܒ̇ܚܵܢܹ̈ܐ. ܠܵܐ ܐܸܬ̣ܵܘ ܐܲܝܟ݂ ܗܵܢܘܿܢ ܩܲܝܣܹ̈ܐ ܕܩܹܣܘܿܬ̣ܵܐ: ܘܠܵܐ ܐܸܬ̣ܚ̄ܙܝܼܘ ܥܕܲܡܵܐ ܠܝܵܘܡܵܢܵܐ.


text:
ܘܡܲܠܟܵܐ ܫܠܹܝܡܘܿܢ ܝܲܗ̄ܒ̣ ܠܡܲܠܟܲܬ̣ ܫܒ̣ܵܐ ܟܠ ܡܸܕܸ̇ܡ ܕܲܨܒܵܬ̤ ܘܫܸܐܠܲܬ̤: ܣܛܲܪ ܡ̣ܢ ܡܸܕܸ̇ܡ ܕܝܲܗ̄ܒ̣ ܠܵܗ̇: ܐܲܝܟ݂ ܐܝܼܕ݂ܵܐ ܕܡܲܠܟܵܐ. ܘܐܸܬ̣ܦܲܢܝܲܬ̤ ܘܐܸܙܲܠ̄ܬ̤ ܠܐܲܪܥܵܐ ܗ̤ܝ ܘܥܲܒ̣ܕܹ̇ܝ̈ܗ̇.


text:
ܘܲܗܘ̤ܵܐ ܡܲܬ̣ܩܵܠ ܕܲܗܒ̣ܵܐ ܕܥܵܐܹ̇ܠ ܗ̄ܘ̣ܵܐ ܠܲܫܠܹܝܡܘܿܢ ܒܫܲܢ̄ܬܵܐ ܚܕ݂ܵܐ: ܫܸܬ̣ܡܵܐܐ ܘܸܫܬ̇ܝܼܢ ܘܫܸܬ̣ ܟܲܟ̇ܪܹ̈ܐ ܕܕܲܗܒ̣ܵܐ.


text:
ܣܛܲܪ ܡ̣ܢ ܐ̄ܢܵܫܵܐ ܐܘܼܡܵܢܹ̈ܐ: ܘܬܹܐܓ̣ܪ̈ܵܬ̣ܵܐ ܕܬܲܓܵܪܹ̈ܐ: ܘܟ݂ܠܗܘܿܢ ܡܲܠ̈ܟܹ̇ܐ ܕܥܲܪ̈ܒ̣ܵܝܹܐ ܘܫܲܠܝܼܛܵܢܹ̈ܐ ܕܐܲܪܥܵܐ.


text:
ܘܲܥܒܲܕ݂ ܡܲܠܟܵܐ ܫܠܹܝܡܘܿܢ ܡܲܐܬܹ̇ܝܢ ܣܲܟ̇ܪ̈ܝܼܢ ܕܕܲܗܒ̣ܵܐ ܣܢܝܼܢܵܐ: ܘܫܸܬ̣ ܡܵܐܐ ܡܢ̈ܝܼܢ ܕܕܲܗܒ̣ܵܐ ܐܲܣܸܩ ܥܲܠ ܣܲܟ̇ܪܹ̈ܐ ܚܕ݂ܵܐ.


text:
ܘܲܬ̣ܠܵܬ̣ܡܵܐܐ ܡܓܲܢ̈ܝܼܢ ܕܕܲܗܒ̣ܵܐ ܣܢܝܼܢܵܐ: ܘܲܬ̣ܠܵܬ̣ܡܵܐܐ ܡܸܢ̈ܝܼܢ ܕܕܲܗܒ̣ܵܐ ܐܲܣܸܩ ܥܲܠ ܡܓܲܢܵܐ ܚܕ݂ܵܐ. ܘܣܵܡ̣ ܐܸܢܹܝܢ ܡܲܠܟܵܐ ܒܹܝܬ̣ ܥܵܒ̣ܵܐ ܕܠܸܒ̣ܢܵܢ.


text:
ܘܲܥܒܲܕ݂ ܠܟ݂ܘܼܪܣܝܵܐ ܫܬܵܐ ܕܲܪ̈ܓ̣ܝܼܢ: ܘܪܹܫܹܗ ܕܟ݂ܘܼܪܣܝܵܐ ܓܠܝܼܠ ܡ̣ܢ ܒܸܣܬ̇ܪܹܗ: ܘܐܝܼ̈ܕ݂ܵܗܵܬ̣ܵܐ ܡܸܟܵܐ ܘܡܸܟܵܐ ܒܕ݂ܘܼܟ̇ܬ̣ܵܐ ܕܡܵܘܬ̇ܒ̣ܵܐ: ܘܲܬ̣ܪܹܝܢ ܐܲܪ̈ܝܵܘܵܢ ܩܵܝ̇ܡܝܼܢ ܡܸܟܵܐ ܘܡܸܟܵܐ.


text:
ܘܲܬ̣ܪܸܥܣܲܪ ܐܲܪ̈ܝܵܘܵܢ ܩܵܝ̇ܡܝܼܢ ܥܲܠ ܓܹܢ̄ܒ̣ ܫܬܵܐ ܕܲܪ̈ܓ̣ܝܼܢ ܡܸܟܵܐ ܘܡܸܟܵܐ: ܠܵܐ ܐܸܬ̣ܥ̱ܒܸܕ݂ ܗܵܟܲܢܵܐ ܠܟ݂ܠܗܹܝܢ ܡܲܠܟ̇ـ̈ـܘܵܬ̣ܵܐ.


text:
ܘܟ݂ܠܗܘܿܢ ܡܵܐܢܹ̈ܐ ܕܬܸܫܡܸܫܬܹ̇ܗ ܕܡܲܠܟܵܐ ܫܠܹܝܡܘܿܢ ܕܕܲܗܒ̣ܵܐ: ܘܟ݂ܠܗܘܿܢ ܡܵܐܢܹ̈ܐ ܕܒܹܝܬ̣ ܥܵܒ̣ܵܐ ܕܠܸܒ̣ܢܵܢ ܕܕܲܗܒ̣ܵܐ ܣܢܝܼܢܵܐ. ܘܟܸܣܦܵܐ ܠܵܐ ܚܫܝܼܒ̣ ܗ̄ܘ̣ܵܐ ܒܝܵܘܡܵܘ̈ܗܝ ܕܲܫܠܹܝܡܘܿܢ ܡܸܕܸ̇ܡ.


text:
ܡܸܛܠ ܕܲܣܦܝܼܢܹ̈ܐ ܕܬܲܪܫܝܼܫ ܐܝܼܬ̣ ܗ̄ܘܲܝ̈ ܠܡܲܠܟܵܐ ܒܝܲܡܵܐ ܥܲܡ ܣܦܝܼܢܹ̈ܐ ܕܚܝܼܪܵܡ. ܚܕ݂ܵܐ ܠܲܬ̣ܠܵܬ̣ ܫܢ̈ܝܼܢ ܐܵܬ̣ܝܵܐ ܣܦܝܼܢ̄ܬܵܐ: ܡ̣ܢ ܬܲܪܫܝܼܫ: ܘܲܛܥܝܼܢܵܐ ܟܸܣܦܵܐ: ܘܕܲܗܒ̣ܵܐ: ܘܦܝܼܠܹ̈ܐ: ܘܩܘܿܦܹ̈ܐ: ܘܛܵܘܣܹ̈ܐ.


text:
ܘܟ݂ܠܗܘܿܢ ܡܲܠ̈ܟܹ̇ܐ ܕܐܲܪܥܵܐ: ܒܵܥܹ̇ܝܢ ܠܡܸܚܙܵܐ ܐܲܦܵܘ̈ܗܝ ܕܲܫܠܹܝܡܘܿܢ: ܘܲܠܡܸܫܡܲܥ ܚܸܟ݂ܡ̱ܬ̣ܵܐ ܕܝܲܗ̄ܒ̣ ܐܲܠܵܗܵܐ ܒܠܸܒܹ̇ܗ.


text:
ܘܡܲܝܬܹ̇ܝܢ ܓܒܲܪ ܩܘܼܪܒܵܢܹܗ: ܡܵܐܢܹ̈ܐ ܕܕܲܗܒ̣ܵܐ: ܘܡܵܐܢܹ̈ܐ ܕܟܸܣܦܵܐ: ܘܲܠܒ̣ܘܼܫܹ̈ܐ: ܘܙܲܝܢܵܐ: ܘܒܸܣܡܹ̈ܐ: ܘܪ̈ܲܟ݂ܫܵܐ: ܘܩܵܪ̈ܘܿܟܹܐ: ܘܟ݂ܘܼܕܲܢ̈ܘܵܬ̣ܵܐ ܟܠ ܫܢܵܐ ܒܲܫܢܵܐ.


text:
ܘܟܲܢܸܫ ܡܲܠܟܵܐ ܫܠܹܝܡܘܿܢ ܡܲܪ̈ܟ̇ܒ̣ܵܬ̣ܵܐ ܘܲܦܪ̈ܵܫܹܐ: ܘܲܗ̤ܘܲܝ ܠܹܗ ܐܵܠܹܦ ܘܐܲܪܒܲܥܡܵܐܐ ܡܲܪ̈ܟ̇ܒ̣ܵܬ̣ܵܐ: ܘܲܬ̣ܪܸܥܣܲܪ ܐܲܠܦ̈ܝܼܢ ܦܲܪ̈ܵܫܝܼܢ. ܘܲܫܒܲܩ ܐܸܢܹܝܢ ܠܡܲܪ̈ܟ̇ܒ̣ܵܬ̣ܵܐ ܒܩܘܼܪ̈ܝܵܐ: ܘܡܸܢܗܹܝܢ ܥܲܡ ܡܲܠܟܵܐ ܒܐܘܿܪܸܫܠܸܡ.


text:
ܘܝܲܗ̄ܒ̣ ܡܲܠܟܵܐ ܫܠܹܝܡܘܿܢ ܟܸܣܦܵܐ ܒܐܘܿܪܸܫܠܸܡ ܐܲܝܟ݂ ܟܹܐܦܹ̈ܐ: ܘܐܲܪ̈ܙܹܐ ܝܲܗ̄ܒ̣ ܐܲܝܟ݂ ܫܲܩܡܹ̈ܐ ܕܒܲܦܩܲܥܬ̣ܵܐ ܣܘܿܓ̣ܵܐܐ. ܘܡܲܦܩܵܢܵܐ ܕܪ̈ܲܟ݂ܫܵܐ ܕܲܫܠܹܝܡܘܿܢ ܡ̣ܢ ܡܸܨܪܹܝܢ: ܘܐܲܓ̣ܪܵܐ ܕܬܲܓܵܪܹ̈ܐ ܕܡܲܠܟܵܐ ܢܵܣܒܝܼܢ ܙܸܒ̣ܢܵܐ ܒܲܕ݂ܡܲـ̈ـܝܵܐ.


text:
ܘܣܵܠܩܵܐ ܗ̄ܘ̣ܵܬ̣ ܡܲܪܟܲܒ̣ܬ̣ܵܐ ܡ̣ܢ ܡܸܨܪܹܝܢ ܒܫܸܬ̣ܡܵܐܐ ܕܟܸܣܦܵܐ ܘܣܘܼܣܝܵܐ ܒܲܡܵܐܐ ܘܚܲܡܫܝܼܢ. ܘܗܵܟܲܢܵܐ ܟܠܗܘܿܢ ܡܲܠ̈ܟܹ̇ܐ ܕܚܹܬ̣ܵܝܹ̈ܐ: ܘܡܲܠ̈ܟܹ̇ܐ ܕܐܲܕ݂ܘܿܡ ܒܐܝܼܕܲܝ̈ܗܘܿܢ ܐܲܝܬܝܼܘ ܣܘܿܓ̣ܵܐܐ.


text:
ܘܡܲܠܟܵܐ ܫܠܹܝܡܘܿܢ ܪܚܸܡ̣ ܢܸܫܹ̈ܐ ܣܲܓ̇ܝܼ̈ܐܵܬ̣ܵܐ: ܢܘܼܟ݂ܪ̈ܵܝܵܬ̣ܵܐ: ܘܲܠܒܲܪܬ̣ ܦܸܪܥܘܿܢ: ܘܥܲܡ̈ܘܿܢܵܝܵܬ̣ܵܐ: ܘܡܘܼܐܒ̣ܵـ̈ـܝܵܬ̣ܵܐ: ܘܐܲܕ݂ܘܿܡܵـ̈ـܝܵܬ̣ܵܐ: ܘܨܲܝܵܕ̇ܢܵܝܵܬ̣ܵܐ: ܘܚܹܬ̣ܵܝܵـ̈ـܬ̣ܵܐ.


text:
ܡ̣ܢ ܥܲܡܡܹ̈ܐ ܕܐܸܡܲܪ ܡܵܪܝܵܐ ܠܲܒ̣ܢܲܝ̈ ܝܼܣܪܵܝܹܠ: ܠܵܐ ܬܸܬ̣ܚܲܠܛܘܼܢ ܒܗܘܿܢ: ܘܗܸܢܘܿܢ ܠܵܐ ܢܸܬ̣ܚܲܠܛܘܼܢ ܒܟ݂ܘܢ: ܕܲܠܡܵܐ ܢܲܣܛ̈ܝܵܢ ܠܸܒ̇ܟ݂ܘܿܢ ܒܵܬܲܪ ܐܲܠܵܗܲܝܗܹ̈ܝܢ. ܒܗܹܝܢ ܐܸܬ̇ܕܲܒܲܩ ܫܠܹܝܡܘܿܢ ܘܐܸܚܲܕ݂ ܘܲܪܚܸܡ.


text:
ܘܲܗܘ̤ܵܐ ܠܙܲܒ̣ܢܵܐ ܕܣܲܝܒ̇ܘܼܬܹܗ ܕܲܫܠܹܝܡܘܿܢ: ܢܸܫܵܘ̈ܗܝ ܐܲܣܛܝܼ ܠܸܒܹ̇ܗ ܒܵܬܲܪ ܐܲܠܵܗܹ̈ܐ ܐ̄ܚܪ̈ܵܢܹܐ. ܘܠܵܐ ܗ̄ܘ̣ܵܐ ܠܸܒܹ̇ܗ ܫܠܸܡ ܥܲܡ ܡܵܪܝܵܐ ܐܲܠܵܗܹܗ ܐܲܝܟ݂ ܠܸܒܵܐ ܕܕ݂ܵܘܝܼܕ݂ ܐܲܒ̣ܘܼܗܝ.


text:
ܘܐܸܙܲܠ ܫܠܹܝܡܘܿܢ ܒܵܬܲܪ ܥܸܣܬ̇ܪܘܼܬ̣ ܐܲܠܵܗܬܵܐ ܕܨܲܝܕ̇ܢܵܝܹ̈ܐ: ܘܒ̣ܵܬܲܪ ܟܵܡܘܿܫ ܕܸܚ̱ܠܬ̣ܵܐ ܕܡܘܼܐܒ̣ܵܝܹ̈ܐ: ܘܒ̣ܵܬܲܪ ܡܲܠܟ̇ܘܿܡ ܐܲܠܵܗܵܐ ܕܲܒ̣ܢܲܝ̈ ܥܲܡܘܿܢ.


text:
ܗܵܝܕܹ̇ܝܢ ܒܢܵܐ ܫܠܹܝܡܘܿܢ ܥܠܵܬ̣ܵܐ ܠܟ݂ܵܡܘܿܫ ܕܸܚ̱ܠܬ̣ܵܐ ܕܡܘܼܐܵܒ̣: ܒܛܘܼܪܵܐ ܕܲܩܕ݂ܵܡ ܐܘܿܪܸܫܠܸܡ: ܘܲܠܡܲܠܟ̇ܘܿܡ ܕܸܚ̱ܠܬ̣ܵܐ ܕܲܒ̣ܢܲܝ̈ ܥܲܡܘܿܢ.


text:
ܘܗܵܟܲܢܵܐ ܥ̣ܒܲܕ݂ ܠܟ݂ܠܗܹܝܢ ܢܸܫܵܘ̈ܗܝ ܢܘܼܟ݂ܪ̈ܵܝܵܬ̣ܵܐ: ܕܣܵܝ̈ܡܵܢ ܗ̄ܘܲܝ̈ ܒܸܣܡܹ̈ܐ ܘܲܡܕܲܒ̇ـ̈ـܚܵܢ ܠܐܲܠܵܗܲܝܗܹ̈ܝܢ.


text:
ܘܲܪܓܸܙ ܡܵܪܝܵܐ ܥܲܠ ܫܠܹܝܡܘܿܢ: ܥܲܠ ܕܲܣܛܵܐ ܠܸܒܹ̇ܗ ܡ̣ܢ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܐܸܬ̣ܓ̇ܠܝܼ ܥܠܵܘܗܝ ܕܬܲܪܬܹ̇ܝܢ ܙܲܒ̣ܢ̈ܝܼܢ.


text:
ܘܦܲܩܕܹܗ ܥܲܠ ܦܸܬ̣ܓ̣ܵܡܵܐ: ܗܵܢܵܐ: ܕܠܵܐ ܢܹܐܙܲܠ ܒܵܬܲܪ ܐܲܠܵܗܹ̈ܐ ܕܥܲܡܡܹ̈ܐ. ܘܠܵܐ ܢܛܲܪ ܡܸܕܸ̇ܡ ܕܦܲܩܕܹܗ ܡܵܪܝܵܐ.


text:
ܘܐܸܡܲܪ ܡܵܪܝܵܐ ܠܲܫܠܹܝܡܘܿܢ: ܥܲܠ ܕܲܗܘ̤ܵܬ̣ ܗܵܕܹܐ ܥܲܡܵܟ݂: ܘܠܵܐ ܢܛܲܪܬ̇ ܩܝܵܡܝ ܘܕ݂ܝܼܢܲܝ̈ ܘܦܘܼܩ̈ܕܵܢܲܝ ܕܦܲܩܸܕ̇ܬܵܟ݂: ܡܸܨܪܵܐ ܐܸܨܪܹܝܗ̇ ܠܡܲܠܟ̇ܘܼܬ̣ܵܐ ܡ̣ܢ ܐܝܼܕ݂ܵܟ݂ ܘܐܸܬ̇ܠܝܼܗ̇ ܠܥܲܒ̣ܕܵܟ݂.


text:
ܒܪܲܡ ܟܠܵܗ̇ ܡܲܠܟ̇ܘܼܬ̣ܵܐ ܠܵܐ ܐܸܨܪܸܐ: ܫܲܒ̣ܛܵܐ ܚܲܕ݂ ܐܸܬܸ̇ܠ ܠܲܒ̣ܪܵܟ݂: ܡܸܛܠ ܕܵܘܝܼܕ݂ ܥܲܒ̣ܕ̇ܝ: ܘܡܸܛܠ ܐܘܿܪܸܫܠܸܡ ܩܪܝܼܬ̣ܵܐ ܕܲܓ̣ܒܹ̇ܝܬ̣.


text:
ܘܟܲܕ݂ ܚܪܲܒ̣ ܕܵܘܝܼܕ݂ ܠܐܲܕ݂ܘܿܡ: ܟܲܕ݂ ܣܠܸܩ ܝܘܿܐܵܒ̣ ܪܲܒ̇ ܚܲܝܠܵܐ ܠܲܡܩܲܒܵܪܘܼ ܩܛܝܼܠܹ̈ܐ: ܘܩܲܛܸܠ ܟܠ ܕܸܟ݂ܪܵܐ ܒܐܲܕ݂ܘܿܡ.


text:
ܘܲܥܪܲܩ̣ ܗܕܵܕ݂ ܗ̤ܘ ܘܐ̄ܢܵܫܵܐ ܐܲܕ݂ܘܿܡܵܝܹ̈ܐ: ܡ̣ܢ ܥܲܒ̣ܕܵܘܗܝ ܕܐܲܒ̣ܘܼܗܝ ܠܡܸܥܲܠ ܠܡܸܨܪܝܼܢ. ܘܲܗܕ݂ܵܕ݂ ܛܲܠܝܵܐ ܗ̄ܘ̣ܵܐ ܙܥܘܿܪܵܐ.


text:
ܘܩܵܡ̣ܘ ܡ̣ܢ ܡܸܕ݂ܝܲܢ ܘܥܲܠܘ ܠܦܵܪܵܢ: ܘܲܕ݂ܒܲܪܘ ܓܲܒ̣ܪܹ̈ܐ ܥܲܡܗܘܿܢ ܡ̣ܢ ܦܵܪܲܢ: ܘܥܲܠ̣ܘ ܠܡܸܨܪܝܼܢ: ܠܘܵܬ̣ ܦܸܪܥܘܿܢ ܡܲܠܟܵܐ ܕܡܸܨܪܹܝܢ: ܘܝܲܗ̄ܒ̣ ܠܹܗ ܒܲܝܬܵܐ ܘܠܲܚܡܵܐ: ܘܐܸܡܲܪ ܠܹܗ ܬܸܒ̣ ܠܘܵܬ̣ܝ. ܘܐܲܪܥܵܐ ܝܲܗ̄ܒ̣ ܠܹܗ.


text:
ܘܐܸܫܟܲܚ ܗܕ݂ܵܕ݂ ܪ̈ܲܚܡܹܐ ܒܥܲܝܢܲܝ̈ ܦܸܪܥܘܿܢ. ܘܝܲܗ̄ܒ̣ ܠܹܗ ܐܲܢ̄ܬ̇ܬ̣ܵܐ ܚܵܬ̣ܵܗ̇ ܕܐܲܢ̄ܬ̇ܬܹܗ: ܚܵܬ̣ܵܗ̇ ܕܬܲܚܦܝܼܣ ܪܲܒ̇ܬ̣ܵܐ.


text:
ܘܝܸܠܕܲܬ̤ ܠܹܗ ܚܵܬ̣ܵܗ̇ ܕܬܲܚܦܝܼܣ ܠܲܓ̣ܒ̣ܘܿܬ̣ ܒܪܹܗ: ܘܲܚܣܲܠܬܹܗ ܬܲܚܦܝܼܣ ܒܓ̣ܵܘ ܒܹܝܬ̣ ܦܲܪܥܘܿܢ. ܘܲܗܘ̤ܵܐ ܓܒ̣ܘܿܬ̣ ܒܹܝܬ̣ ܦܸܪܥܘܿܢ: ܒܲܝܢܵܬ̣ ܒܢܵܘ̈ܗܝ ܕܦܸܪܥܘܿܢ.


text:
ܘܲܗܕ݂ܵܕ݂ ܫ̣ܡܲܥ ܒܡܸܨܪܹܝܢ ܕܲܫܟ݂ܒ̣ ܕܵܘܝܼܕ݂ ܥܲܡ ܐܲܒ̣ܵܗܵܘ̈ܗܝ: ܘܲܕ݂ܡܝܼܬ̣ ܝܘܿܐܵܒ̣ ܪܲܒ̇ ܚܲܝܠܵܐ: ܘܲܗܕ݂ܵܕ݂ ܐܸܡܲܪ ܠܦܲܪܥܘܿܢ: ܫܲܕܲܪܲܝܢܝ ܐܸܙܲܠ ܠܐܲܪܥܝ.


text:
ܐܵܡܲܪ ܠܹܗ ܦܸܪܥܘܿܢ: ܡܵܢܵܐ ܓܹܝܪ ܚܣܲܪܬ̇ ܠܘܵܬ̣ܝ: ܕܗܵܐ ܒܵܥܹ̇ܐ ܐܲܢ̄ܬ̇ ܕܬܹܐܙܲܠ ܠܵܟ݂ ܠܐܲܪܥܵܟ݂. ܐܵܡܲܪ ܠܹܗ: ܠܵܐ: ܐܸܠܵܐ ܡܫܲܕܵܪܘܼ ܫܲܕ̇ܪܲܝܢܝ.


text:
ܘܲܟ݂ܢܲܫܘ ܥܠܵܘܗܝ ܓܲܒ̣ܪܹ̈ܐ. ܘܲܗܘ̤ܵܐ ܪܲܒ̇ ܓܲܝܵܣܵܐ. ܘܟܲܕ݂ ܩܲܛܸܠ ܐܸܢܘܿܢ ܕܵܘܝܼܕ݂: ܐܸܙܲܠ̣ܘ ܠܕܲܪܡܣܘܿܩ ܘܝܼܬܸܒ̣ܘ ܒܵܗ̇. ܘܐܲܡ̣ܠܸܟ݂ ܗܸܕ݂ܪܘܿܢ ܒܕܲܪܡܣܘܿܩ.


text:
ܘܲܗܘ̤ܵܐ ܣܵܛܵܢܵܐ ܠܝܼܣܪܵܝܹܠ: ܟܠܗܘܿܢ ܝܵܘ̈ܡܵܬܹܗ ܕܲܫܠܹܝܡܘܿܢ: ܥܲܠ ܒܝܼܫܬܵܐ ܕܲܥܒܲܕ݂. ܘܲܗܕܵܕ ܐܲܥܝܼܩ ܠܲܒ̣ܢܲܝ̈ ܝܼܣܪܵܝܹܠ: ܘܐܲܡ̣ܠܸܟ݂ ܥܲܠ ܐܲܕ݂ܘܿܡ.


text:
ܘܝܘܿܪܲܒ̣ܥܲܡ ܒܲܪ ܢܵܒ̣ܵܛ ܐܵܦܲܪܬ̣ܵܝܵܐ ܡ̣ܢ ܨܸܕ݂ܪܵܐ: ܘܲܫܡܵܗ̇ ܕܐܸܡܹܗ ܨܪܘܿܥܵܐ: ܐܲܢ̄ܬ̇ܬ̣ܵܐ ܐܲܪܡܲܠܬܵܐ: ܥܲܒ̣ܕܵܐ ܕܲܫܠܹܝܡܘܿܢ. ܘܐܲܪܝܼܡ ܐܝܼܕ݂ܵܐ ܥܲܠ ܡܲܠܟܵܐ ܫܠܹܝܡܘܿܢ.


text:
ܘܗܵܢܵܐ ܦܸܬ̣ܓ̣ܵܡܵܐ ܕܐܲܪܝܼܡ ܐܝܼܕ݂ܵܐ ܒܡܲܠܟܵܐ ܫܠܹܝܡܘܿܢ: ܟܲܕ݂ ܒܢ̣ܵܐ ܠܡܲܠܘܿ: ܘܣܲܟܲܪ ܬܘܼܪ̱ܥܬ̣ܵܐ ܕܲܩܪܝܼܬܹܗ ܕܕ݂ܵܘܝܼܕ݂.


text:
ܘܓܲܒ̣ܪܵܐ ܝܘܿܪܲܒ̣ܥܲܡ ܓܲܢ̄ܒܪ ܚܲܝܠܵܐ ܗ̄ܘ̣ܵܐ. ܘܲܚܙܵܝܗܝ ܡܲܠܟܵܐ ܫܠܹܝܡܘܿܢ ܠܛܲܠܝܵܐ ܕܓܲܢ̄ܒܵܪ ܚܲܝܠܵܐ ܗ̄ܘ̣. ܘܐܲܫ̱ܠܛܹܗ ܥܲܠ ܟܠܹܗ ܥܒ̣ܵܕ݂ܵܐ ܕܒܹܝܬ̣ ܝܵܘܣܸܦ.


text:
ܘܲܗܘ̤ܵܐ ܒܙܲܒ̣ܢܵܐ ܗܵܘ̇: ܘܝܘܿܪܲܒ̣ܥܲܡ ܢܦܲܩ̣ ܡ̣ܢ ܐܘܿܪܸܫܠܸܡ: ܘܐܸܫܟ̇ܚܹܗ ܐܲܚܝܼܵܐ ܢܒ̣ܝܼܵܐ ܫܝܼܠܘܿܢܵܝܵܐ ܒܐܘܼܪܚܵܐ. ܘܐܲܚܝܼܵܐ ܡܟܲܣܲܝ ܗ̄ܘ̣ܵܐ ܒܲܠܒ̣ܘܼܫܵܐ ܚܲܕ݂ܬ̣ܵܐ: ܘܲܬ̣ܪ̈ܲܝܗܘܿܢ ܗ̄ܘ̣ܵܘ ܒܲܠܚܘܿܕ݂ ܒܚܲܩܠܵܐ.


text:
ܘܐܸܡܲܪ ܠܝܘܿܪܲܒ̣ܥܲܡ: ܣܲܒ̣ ܠܵܟ݂ ܥܸܣܪܵܐ ܨܪ̈ܵܘܵܢ: ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܨܵܪܹܐ ܐ̄ܢܵܐ ܡܲܠܟ̇ܘܼܬ̣ܵܐ ܡ̣ܢ ܐܝܼܕܹܗ ܕܲܫܠܹܝܡܘܿܢ: ܘܐܸܬܸ̇ܠ ܠܵܟ݂ ܥܸܣܪܵܐ ܫܲܒ̣̈ܛܝܼܢ.


text:
ܘܫܲܒ̣ܛܵܐ ܚܲܕ݂ ܢܸܗܘܹܐ ܠܹܗ ܡܸܛܠ ܕܵܘܝܼܕ݂ ܥܲܒ̣ܕ̇ܝܼ: ܡܸܛܠ ܐܘܿܪܸܫܠܸܡ ܩܪܝܼܬ̣ܵܐ ܕܲܨܒܹ̇ܝܬ̣ ܒܵܗ̇ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ.


text:
ܥܲܠ ܕܫܲܒ̣ܩܲܢܝ ܘܲܣܓܸܕ݂ ܠܥܸܣܬ̇ܪܘܼܬ̣ ܐܲܠܵܗܬܵܐ ܕܨܲܝܕ̇ܢܵܝܹ̈ܐ: ܘܲܠܟ݂ܵܡܘܿܫ ܐܲܠܵܗܵܐ ܕܡܘܼܐܒ̣ܵܝܹ̈ܐ: ܘܲܠܡܲܠܟ̇ܘܿܡ ܐܲܠܵܗܵܐ ܕܲܒ̣ܢܲܝ̈ ܥܲܡܘܿܢ. ܘܠܵܐ ܗܲܠܸܟ݂ ܒܐܘܼܪ̈ܚܵܬ̣ܝ: ܘܠܵܐ ܥ̣ܒܲܕ݂ ܕܫܲܦܝܼܪ ܩܕ݂ܵܡܲܝ: ܘܠܵܐ ܢ̣ܛܲܪ ܩܝܵܡܲܝ̈ ܘܕ݂ܝܼܢܲܝ̈ ܐܲܝܟ݂ ܕܵܘܝܼܕ݂ ܐܲܒ̣ܘܼܗܝ.


text:
ܘܠܵܐ ܐܸܣܲܒ̣ ܟܠܵܗ̇ ܡܲܠܟ̇ܘܼܬ̣ܵܐ ܡ̣ܢ ܐܝܼܕ݂ܵܘ̈ܗܝ: ܐܸܠܵܐ ܪܒܵܐ ܐܸܥܒ̇ܕ݂ܝܼܘܗܝ ܟܠ ܝܵܘ̈ܡܲܝ ܚܲܝܵܘ̈ܗܝ. ܡܸܛܠ ܕܵܘܝܼܕ݂ ܥܲܒ̣ܕ̇ܝܼ ܕܲܓ̣ܒܹ̇ܝܬܹܗ: ܕܲܢܛܲܪ ܦܘܼܩ̈ܕܵܢܲܝ ܘܲܩܝܵܡܲܝ̈.


text:
ܘܠܲܒ̣ܪܹܗ ܐܸܬܸ̇ܠ ܫܲܒ̣ܛܵܐ ܚܲܕ݂. ܡܸܛܠ ܕܢܸܗܘܹܐ ܫܪܵܓ̣ܵܐ ܠܥܲܒ̣ܕ̇ܝ ܕܵܘܝܼܕ݂ ܟܠܗܘܿܢ ܝܵܘ̈ܡܵܬ̣ܵܐ ܩܕ݂ܵܡܲܝ: ܒܐܘܿܪܸܫܠܸܡ ܩܪܝܼܬ̣ܵܐ ܕܲܓ̣ܒܹܝܬ̣ ܠܝܼ ܠܲܡܣܵܡ ܫܹܡܝ ܬܲܡܵܢ.


text:
ܘܐܸܢ ܬܸܫܡܲܥ ܟܠ ܕܦܲܩܸܕ̇ܬܵܟ݂: ܘܲܬ̣ܗܲܠܸܟ݂ ܒܐܘܼܪ̈ܚܵܬ̣ܝ: ܘܬܸܥܒܸ̇ܕ݂ ܕܫܲܦܝܼܪ ܩܕ݂ܵܡܲܝ: ܘܬܸܛܲܪ ܩܝܵܡܲܝ̈ ܘܦܘܼܩ̈ܕܵܢܲܝ: ܐܲܝܟ݂ ܕܲܥܒܲܕ݂ ܕܵܘܝܼܕ݂ ܥܲܒ̣ܕ̇ܝ: ܐܸܗܘܹܐ ܥܲܡܵܟ݂: ܘܐܸܒܢܹܐ ܠܵܟ݂ ܒܲܝܬܵܐ ܡܗܲܝܡܢܵܐ: ܐܲܝܟ݂ ܕܲܒ̣ܢܹ̇ܝܬ̣ ܠܕ݂ܵܘܝܼܕ݂ ܥܲܒ̣ܕ̇ܝ ܘܐܸܬܸ̇ܠ ܠܵܟ݂ ܠܝܼܣܪܵܝܹܠ.


text:
ܘܲܒ̣ܥܵܐ ܫܠܹܝܡܘܿܢ ܠܡܸܩܛܠܹܗ ܠܝܘܿܪܲܒ̣ܥܲܡ: ܘܩܵܡ̣ ܝܘܿܪܲܒ̣ܥܲܡ ܘܲܥܪܲܩ̣ ܠܡܸܨܪܹܝܢ: ܠܘܵܬ̣ ܫܝܼܫܵܩ ܡܲܠܟܵܐ ܕܡܸܨܪܹܝܢ: ܘܲܗܘ̤ܵܐ ܒܡܸܨܪܹܝܢ ܥܕܲܡܵܐ ܕܡܝܼܬ̣ ܫܠܹܝܡܘܿܢ.


text:
ܘܫܲܪܟܵܐ ܕܦܲܬ̣ܓ̣ܵܡܵܘ̈ܗܝ ܕܲܫܠܹܝܡܘܿܢ ܘܟ݂ܠ ܡܸܕܸ̇ܡ ܕܲܥܒܲܕ݂ ܘܚܸܟ݂ܡ̱ܬܹܗ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܦܸܬ̣ܓ̣ܵܡܵܘ̈ܗܝ ܕܲܫܠܹܝܡܘܿܢ.


text:
ܘܲܫܟ݂ܝܼܒ̣ ܫܠܹܝܡܘܿܢ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܐܲܒ̣ܘܼܗܝ. ܘܐܲܡ̣ܠܸܟ݂ ܪܚܸܒ̣ܥܲܡ ܒܪܹܗ ܒܵܬ̣ܪܹܗ.


text:
ܘܟܲܕ݂ ܫ̣ܡܲܥ ܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܘܗ̤ܘ ܥܕܲܟܹ̇ܝܠ ܒܡܸܨܪܹܝܢ ܗ̄ܘ̣ܵܐ: ܕܲܥܪܲܩ̣ ܡ̣ܢ ܩܕ݂ܵܡ ܡܲܠܟܵܐ ܫܠܹܝܡܘܿܢ: ܘܝܼܬܸܒ̣ ܝܘܿܪܲܒ̣ܥܲܡ ܒܡܸܨܪܹܝܢ.


text:
ܐܲܒ̣ܘܼܟ݂ ܐܲܩܫܝܼ ܢܝܼܪܲܢ: ܐܲܢ̄ܬ̇ ܗܵܫܵܐ ܐܲܩܸܠ ܡ̣ܢ ܫܘܼܥܒܵܕܹܗ ܕܐܲܒ̣ܘܼܟ݂ ܩܲܫܝܵܐ: ܘܡ̣ܢ ܢܝܼܪܹܗ ܬܲܩܝܼܦܵܐ ܕܣܵܡ̣ ܥܠܲܝܢ ܘܢܸܦ̱ܠܚܵܟ݂.


text:
ܘܐܸܬ̣ܡܲܠܲܟ݂ ܡܲܠܟܵܐ ܪܚܸܒ̣ܥܲܡ ܒܣܵܒܹ̈ܐ ܕܩܵܝܡܝܼܢ ܗ̄ܘ̣ܵܘ ܩܕ݂ܵܡ ܐܲܒ̣ܘܼܗܝ ܟܲܕ݂ ܚܲܝ ܗ̄ܘ̣ܵܐ. ܘܐܸܡܲܪ ܠܗܘܿܢ: ܐܲܝܟܲܢܵܐ ܡܵܠܟ̇ܝܼܢ ܐ̄ܢܬ̇ܘܿܢ ܠܝܼ ܕܐܲܬ̣ܝܼܒ̣ܝܼܘܗܝ ܠܥܲܡܵܐ ܦܸܬ̣ܓ̣ܵܡܵܐ.


text:
ܘܐܸܡܲܪܘ ܠܹܗ: ܐܸܢ ܝܵܘܡܵܢܵܐ ܬܸܗܘܹܐ ܥܲܒ̣ܕܵܐ ܠܥܲܡܵܐ ܗܵܢܵܐ ܘܬܸܦܠܘܿܚ ܐܸܢܘܿܢ: ܘܬܸܥܢܸܐ ܐܸܢܘܿܢ: ܘܬܹܐܡܲܪ ܠܗܘܿܢ ܡܸܠ̈ܝܼܢ ܛܵܒ̣ܵـ̈ـܢ: ܢܸܗܘܘܿܢ ܠܵܟ݂ ܥܲܒ̣̈ܕܹ̇ܐ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܐܸܡܲܪ ܠܗܘܿܢ: ܡܵܢܵܐ ܡܵܠܟ̇ܝܼܢ ܐ̄ܢܬ̇ܘܿܢ ܕܐܸܬܸ̇ܠ ܠܥܲܡܵܐ ܦܸܬ̣ܓ̣ܵܡܵܐ: ܕܐܵܡܪܝܼܢ ܠܝܼ ܕܐܲܩܸܠ ܡ̣ܢ ܢܝܼܪܵܐ ܕܣܵܡ̣ ܥܠܲܝܢ ܐܲܒ̣ܘܼܟ݂: ܘܢܸܦ̱ܠܚܵܟ݂.


text:
ܘܐܸܡܲܪܘ ܠܹܗ ܛܠܵܝܹ̈ܐ ܕܲܪܒ̣ܵܘ ܥܲܡܹܗ: ܗܵܟܲܢܵܐ ܐܸܡܲܪ ܠܥܲܡܵܐ: ܕܐܸܡܲܪ ܠܵܟ݂: ܕܐܲܒ̣ܘܼܟ݂ ܐܲܩܫܝܼ ܢܝܼܪܲܢ: ܐܲܢ̄ܬ̇ ܐܲܩܸܠ ܥܠܲܝܢ ܐܸܡܲܪ ܠܗܘܿܢ: ܚܸܨܪܝ ܥܲܒ̣ܝܵܐ ܗ̄ܝ̣ ܡ̣ܢ ܟܪܵܬܹܗ ܕܐܵܒ̣ܝ.


text:
ܐܵܒ̣ܝܼ ܐܲܥܫܸܢ ܥܠܲܝܟ̇ܘܿܢ ܢܝܼܪܵܐ ܥܲܫܝܼܢܵܐ: ܐܸܢܵܐ ܐܵܘܣܸܦ ܥܲܠ ܢܝܼܪܟ݂ܘܿܢ. ܐܵܒ̣ܝ ܪܕ݂ܵܟ݂ܘܿܢ ܒܫܵܘ̈ܛܹܐ: ܘܐܸܢܵܐ ܐܸܪܕܸ̇ܝܼܟ݂ܘܿܢ ܒܡܵܪ̈ܲܓ̣ܢܹܐ.


text:
ܘܐܸܬ̣ܵܐ ܝܘܿܪܲܒ̣ܥܲܡ ܘܟ݂ܠܹܗ ܝܼܣܪܵܝܹܠ ܠܘܵܬ̣ ܪܚܸܒ̣ܥܲܡ ܒܝܵܘܡܵܐ ܬܠܝܼܬ̣ܵܝܵܐ: ܐܲܝܟܲܢܵܐ ܕܐܸܡܲܪ ܠܗܘܿܢ ܡܲܠܟܵܐ ܕܬ̣ܵܘ ܠܘܵܬ̣ܝ ܒܝܵܘܡܵܐ ܬܠܝܼܬ̣ܵܝܵܐ.


text:
ܘܐܸܡܲܪ ܠܗܘܿܢ ܐܲܝܟ݂ ܡܸܠܟܵܐ ܕܲܛܠܵܝܹ̈ܐ: ܐܵܒ̣ܝ ܐܲܥܫܸܢ ܢܝܼܪܟ݂ܘܿܢ: ܐܸܢܵܐ ܐܵܘܣܸܦ ܥܲܠ ܢܝܼܪܟ݂ܘܿܢ: ܐܵܒ̣ܝ ܪܕ݂ܵܟ݂ܘܿܢ ܒܫܵܘܛܹ̈ܐ: ܘܐܸܢܵܐ ܐܸܪܕܸ̇ܝܼܟ݂ܘܿܢ ܒܡܵܪ̈ܲܓ̣ܢܹܐ.


text:
ܘܠܵܐ ܫ̣ܡܲܥ ܡܲܠܟܵܐ ܡ̣ܢ ܥܲܡܵܐ: ܡܸܛܠ ܕܲܗܘ̤ܵܬ̣ ܡܓܲܪܝܵܢܘܼܬ̣ܵܐ ܡ̣ܢ ܩܕ݂ܵܡ ܡܵܪܝܵܐ: ܡܸܛܠ ܕܲܢܩܝܼܡ ܡܵܪܝܵܐ ܦܸܬ̣ܓ̣ܵܡܵܘ̈ܗܝ ܕܡܲܠܸܠ̣ ܒܐܝܼܕ݂ܵܐ ܕܥܲܒ̣ܕܹ̇ܗ ܐܲܚܝܼܵܐ ܢܒ̣ܝܼܵܐ ܫܝܼܠܘܿܢܵܝܵܐ: ܝܘܿܪܲܒ̣ܥܲܡ ܒܲܪ ܢܵܒ̣ܵܛ.


text:
ܘܲܚ̣ܙܵܐ ܟܠܹܗ ܝܼܣܪܵܝܹܠ ܕܠܵܐ ܫܵܡܲܥ ܠܗܘܿܢ ܡܲܠܟܵܐ: ܘܐܲܬ̣ܝܼܒ̣ܘ ܥܲܡܵܐ ܦܸܬ̣ܓ̣ܵܡܵܐ ܠܡܲܠܟܵܐ. ܘܐܸܡܲܪܘ ܠܹܗ: ܠܵܐ ܦܵܠܓܘܼܬ̣ܵܐ ܐܝܼܬ̣ ܠܲܢ ܥܲܡ ܕܵܘܝܼܕ݂: ܐܵܦܠܵܐ ܝܵܪܬ̇ܘܼܬ̣ܵܐ ܥܲܡ ܒܪܹܗ ܕܐܝܼܫܲܝ. ܠܡܲܫܟ̇ܢܲܝ̈ܟ ܝܼܣܪܵܝܹܠ. ܡܸܟܹ̇ܝܠ ܚܙܝܼ ܒܲܝܬܵܟ݂ ܕܵܘܝܼܕ݂. ܘܐܸܙܲܠ̣ܘ ܒܢܲܝ̈ ܝܼܣܪܵܝܹܠ ܟܠ ܐ̄ܢܵܫ ܠܲܩܪܝܼܬܹܗ.


text:
ܘܫܲܕܲܪ ܡܲܠܟܵܐ ܪܚܸܒ̣ܥܲܡ ܠܘܵܬ̣ ܟܠܹܗ ܝܼܣܪܵܝܹܠ: ܠܐܲܕ݂ܘܿܢܝܼܪܵܡ ܕܥܲܠ ܡܲܕܲܐܬ̣ܵܐ: ܘܪܲܓ̣ܡܘܼܗܝ ܟܠܗܘܿܢ ܕܒܹܝܬ̣ ܝܼܣܪܵܝܹܠ ܒܟܹܐܦܹ̈ܐ ܘܡܝܼܬ̣. ܘܡܲܠܟܵܐ ܪܚܸܒ̣ܥܲܡ ܐܸܬ̣ܥܲܫܲܢ ܕܢܸܣܲܩ ܒܡܲܪܟܲܒ̣ܬ̣ܵܐ: ܘܢܸܥܪܘܿܩ ܠܐܘܿܪܸܫܠܸܡ.


text:
ܘܟܲܕ݂ ܫ̣ܡܲܥܘ ܟܠܹܗ ܝܼܣܪܵܝܹܠ: ܕܲܗܦܲܟ݂ ܝܘܿܪܲܒ̣ܥܲܡ: ܫܲܕܲܪ ܘܲܩܪܵܐܘܼܗܝ ܠܲܟ݂ܢܘܼܫܬܵܐ. ܘܐܲܡ̱ܠܟ݂ܘܼܗܝ ܥܲܠ ܟܠܹܗ ܝܼܣܪܵܝܹܠ. ܘܠܵܐ ܗ̄ܘ̣ܵܐ ܒܵܬܲܪ ܕܒܹܝܬ̣ ܕܵܘܝܼܕ݂: ܐܸܠܵܐ ܐܸܢ ܫܲܒ̣ܛܵܐ ܕܲܝܗܘܼܕ݂ܵܐ ܒܲܠܚܘܿܕܲܝܗܘܿܢ.


text:
ܘܐܸܬ̣ܵܐ ܪܚܸܒ̣ܥܲܡ ܠܐܘܿܪܸܫܠܸܡ: ܘܲܟ݂ܢܲܫܘ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ ܘܫܲܒ̣ܛܵܐ ܕܒܹܝܬ̣ ܒܸܢܝܵܡܹܝܢ: ܡܵܐܐ ܘܲܬ̣ܡܵܢܐܝܼܢ ܐܲܠܦ̈ܝܼܢ ܓܲܒ̣ܪܹ̈ܐ ܥܵܒ̣ܕܲܝ̈ ܩܪܵܒ̣ܵܐ: ܠܡܸܬ̣ܟܲܬܵܫܘܼ ܥܲܡ ܕܒܹܝܬ̣ ܝܼܣܪܵܝܹܠ: ܠܡܲܗܦܵܟ݂ܘܼ ܡܲܠܟ̇ܘܼܬ̣ܵܐ ܠܲܪܚܸܒ̣ܥܲܡ ܒܲܪ ܫܠܹܝܡܘܿܢ.


text:
ܐܸܡܲܪ ܠܲܪܚܸܒ̣ܥܲܡ ܒܲܪ ܫܠܹܝܡܘܿܢ ܡܲܠܟܵܐ ܕܲܝܗܘܼܕ݂ܵܐ: ܘܲܠܟ݂ܠܹܗ ܒܹܝܬ̣ ܝܼܗܘܼܕ݂ܵܐ ܘܒܸܢܝܵܡܹܝܢ: ܘܲܠܫܲܪܟܹ̇ܗ ܕܥܲܡܵܐ ܠܡܹܐܡܲܪ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܠܵܐ ܬܸܣܩܘܼܢ: ܘܠܵܐ ܬܸܬ̣ܟܲܬ̇ܫܘܼܢ ܥܲܡ ܐܲܚܲܝ̈ܟ̇ܘܿܢ ܒܢܲܝ̈ ܝܼܣܪܵܝܹܠ. ܗܦܘܿܟ݂ܘ ܐ̄ܢܵܫ ܠܒܲܝܬܹ̇ܗ: ܡܸܛܠ ܕܡ̣ܢ ܩܕ݂ܵܡܲܝ ܗܘ̤ܵܐ ܦܸܬ̣ܓ̣ܵܡܵܐ ܗܵܢܵܐ. ܘܲܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ: ܘܲܗܦܲܟ݂ܘ ܠܡܹܐܙܲܠ ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ.


text:
ܐܸܢ ܣܵܠܹܩ ܥܲܡܵܐ ܗܵܢܵܐ ܠܡܸܥܒܲܕ݂ ܕܸܒ̣ܚ̱ܬ̣ܵܐ ܒܒܲܝܬܹ̇ܗ ܕܡܵܪܝܵܐ ܒܐܘܿܪܸܫܠܸܡ: ܡܸܬ̣ܦܢܸܐ ܠܸܒܹ̇ܗ ܕܥܲܡܵܐ ܗܵܢܵܐ ܥܲܠ ܪܚܸܒ̣ܥܲܡ ܡܵܪܗܘܿܢ ܡܠܟܵܐ ܕܲܝܗܘܼܕ݂ܵܐ. ܘܩܵܛܠܝܼܢ ܠܝܼ: ܘܗܵܦܟ̇ܝܼܢ ܠܘܵܬ̣ ܪܚܸܒ̣ܥܲܡ ܡܲܠܟܵܐ ܕܲܝܗܘܼܕ݂ܵܐ.


text:
ܘܐܸܬ̣ܡܲܠܲܟ݂ ܡܲܠܟܵܐ: ܘܲܥܒܲܕ݂ ܬܪܹܝܢ ܥܸܓ̣ܠܹ̈ܐ ܕܕܲܗܒ̣ܵܐ. ܘܐܸܡܲܪ ܠܟ݂ܠܹܗ ܝܼܣܪܵܝܹܠ: ܣܲܓ̇ܝܼ ܗ̄ܘ̣ ܠܟ݂ܘܿܢ ܠܡܸܣܲܩ ܠܐܘܿܪܸܫܠܸܡ. ܘܐܸܡܲܪ: ܗܵܐ ܐܲܠܵܗܲܝ̈ܟ ܝܼܣܪܵܝܹܠ: ܕܐܲܣܩܘܼܟ݂ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܲܥܒܲܕ݂ ܝܘܿܪܲܒ̣ܥܲܡ ܚܲܓܵܐ ܒܝܲܪܚܵܐ ܬܡܝܼܢܵܝܵܐ: ܒܟܸܣܐܵܐ ܒܹܗ ܒܝܲܪܚܵܐ: ܐܲܝܟ݂ ܚܲܓܵܐ ܕܒܲܝܗܘܼܕ݂ܵܐ. ܘܲܣܠܸܩ ܥܲܠ ܡܲܕ݂ܒ̇ܚܵܐ. ܘܗܵܟܲܢܵܐ ܥ̣ܒܲܕ݂ ܐܵܦ ܒܒܹܝܬ̣ ܐܹܝܠ: ܠܲܡܕܲܒܵܚܘܼ ܠܥܸܓ̣ܠܹ̈ܐ ܕܲܥ̣ܒܲܕ݂. ܘܐܲܩܝܼܡ ܒܒܹܝܬ̣ ܐܹܝܠ ܟܘܼܡܪܹ̈ܐ ܕܲܥـ̈ـܠܵܘܵܬ̣ܵܐ ܕܲܥܒܲܕ݂.


text:
ܘܲܣܠܸܩ ܥܲܠ ܡܲܕ݂ܒ̇ܚܵܐ ܕܲܥܒܲܕ݂ ܒܒܹܝܬ̣ ܐܹܝܠ: ܒܟܸܣܐܵܐ ܒܹܗ ܒܝܲܪܚܵܐ ܬܡܝܼܢܵܝܵܐ: ܒܝܲܪܚܵܐ ܕܲܒ̣ܕ݂ܵܐ ܡ̣ܢ ܠܸܒܹ̇ܗ. ܘܲܥ̣ܒܲܕ݂ ܚܲܓܵܐ ܠܲܒ̣ܢܲܝ̈ ܝܼܣܪܵܝܹܠ. ܘܲܣܠܸܩ ܥܲܠ ܡܲܕ݂ܒ̇ܚܵܐ ܠܲܡܣܵܡ ܒܸܣܡܹ̈ܐ.


text:
ܘܗܵܐ ܢܒ̣ܝܼܵܐ ܕܐܲܠܵܗܵܐ ܐܸܬ̣ܵܐ ܡ̣ܢ ܝܼܗܘܼܕ݂ܵܐ: ܒܦܸܬ̣ܓ̣ܵܡܹܗ ܕܡܵܪܝܵܐ ܠܒܹܝܬ̣ ܐܹܝܠ. ܘܝܘܿܪܲܒ̣ܥܲܡ ܩܵܐܹ̇ܡ ܗ̄ܘ̣ܵܐ ܥܲܠ ܡܲܕ݂ܒ̇ܚܵܐ ܠܲܡܣܵܡ ܒܸܣܡܹ̈ܐ.


text:
ܘܲܩ̣ܪܵܐ ܥܲܠ ܡܲܕ݂ܒ̇ܚܵܐ ܦܸܬ̣ܓ̣ܵܡܹܗ ܕܡܵܪܝܵܐ ܘܐܸܡܲܪ: ܡܲܕ݂ܒ̇ܚܵܐ ܡܲܕ݂ܒ̇ܚܵܐ ܫܡܲܥ ܦܸܬ̣ܓ̣ܵܡܹܗ ܕܡܵܪܝܵܐ. ܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܒܪܵܐ ܡܸܬ̣̤ܝܼܠܸܕ݂ ܠܒܹܝܬ̣ ܕܵܘܝܼܕ݂: ܝܘܿܫܝܼܵܐ ܫܡܹܗ. ܘܲܢܕܲܒܲܚ ܥܠܲܝܟ ܟܘܼܡܪܹ̈ܐ ܕܲܥ̈ܠܵܘܵܬ̣ܵܐ ܕܣܵܝܡܝܼܢ ܥܠܲܝܟ ܒܸܣܡܹ̈ܐ. ܘܓܲܪ̈ܡܹܐ ܕܐ̄ܢܵܫܵܐ ܢܵܘܩܸܕ݂ ܥܠܲܝܟ.


text:
ܘܝܲܗ̄ܒ̣ ܒܝܵܘܡܵܐ ܗܵܘ̇ ܐܵܬ̤ܵܐ ܘܐܸܡܲܪ: ܗܵܕܹܐ ܐܵܬ̤ܵܐ ܕܡܵܪܝܵܐ ܫܲܕ̇ܪܲܢܝ. ܗܵܐ ܡܲܕ݂ܒ̇ܚܵܐ ܡܸܨܛ̄ܪܸܐ: ܘܡܸܬ̣ܐ̱ܫܸܕ݂ ܩܸܛܡܵܐ ܕܲܥܠܵܘܗܝ.


text:
ܘܟܲܕ݂ ܫ̣ܡܲܥ ܡܲܠܟܵܐ ܡܸܠܵܘ̈ܗܝ ܕܲܢܒ̣ܝܹܗ ܕܐܲܠܵܗܵܐ: ܕܲܩ̣ܪܵܐ ܥܲܠ ܡܲܕ݂ܒ̇ܚܵܐ ܕܲܒ̣ܒܹܝܬ̣ ܐܹܝܠ: ܐܵܘܫܸܛ ܡܲܠܟܵܐ ܐܝܼܕܹܗ ܡ̣ܢ ܡܲܕ݂ܒ̇ܚܵܐ: ܘܐܸܡܲܪ ܐܘܼܚܕܵܘܼܗܝ. ܘܝܼܒ̣ܫܲܬ̤ ܐܝܼܕܹܗ ܕܐܵܘܫܸܛ ܥܠܵܘܗܝ. ܘܠܵܐ ܐܸܫܟܲܚ ܕܢܲܗܦܟ݂ܝܼܗ̇ ܠܘܵܬ̣ܗ.


text:
ܘܡܲܕ݂ܒ̇ܚܵܐ ܐܸܨܛ̄ܪܝܼ: ܘܐܸܬ̣ܐܫܸܕ݂ ܩܸܛܡܵܐ ܕܲܥܠܵܘܗܝ: ܐܲܝܟ݂ ܐܵܬ̤ܵܐ ܕܝܲܗ̄ܒ̣ ܢܒ̣ܝܹܗ ܕܐܲܠܵܗܵܐ ܒܦܸܬ̣ܓ̣ܵܡܹܗ ܕܡܵܪܝܵܐ.


text:
ܘܲܥ̣ܢܵܐ ܡܲܠܟܵܐ ܘܐܸܡܲܪ ܠܲܢܒ̣ܝܹܗ ܕܐܲܠܵܗܵܐ: ܨܲܠܵܐ ܥܠܲܝ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܘܲܒ̣ܥܝܼ ܥܠܲܝ ܕܬܸܗܦܘܿܟ݂ ܐܝܼܕ݂ܝ ܠܘܵܬ̣ܝ. ܘܨܱܲܠܝܼ ܢܒ̣ܝܹܗ ܕܐܲܠܵܗܵܐ ܩܕ݂ܵܡ ܡܵܪܝܵܐ. ܘܗܸܦܟܲܬ̤ ܐܝܼܕܹܗ ܕܡܲܠܟܵܐ ܠܘܵܬܹܗ: ܘܲܗܘ̤ܵܬ̣ ܐܲܝܟ݂ ܕܡ̣ܢ ܩܕ݂ܝܼܡ.


text:
ܘܐܸܡܲܪ ܠܹܗ ܢܒ̣ܝܹܗ ܕܐܲܠܵܗܵܐ: ܐܸܢ ܬܸܬܸ̇ܠ ܠܝܼ ܦܸܠܓܹ̇ܗ ܕܒܲܝܬܵܟ݂: ܠܵܐ ܐܸܥܘܿܠ ܥܲܡܵܟ݂ ܠܒܲܝܬܵܐ: ܘܠܵܐ ܐܲܟ݂ܘܿܠ ܠܲܚܡܵܐ: ܘܠܵܐ ܐܸܫܬܸ̇ܐ ܡܲـ̈ـܝܵܐ.


text:
ܡܸܛܠ ܕܗܵܟܲܢܵܐ ܦܲܩܕܲܢܝ ܒܦܸܬ̣ܓ̣ܵܡܵܐ ܡܵܪܝܵܐ ܘܐܸܡܲܪ ܠܝܼ: ܠܵܐ ܬܹܐܟ݂ܘܿܠ ܠܲܚܡܵܐ: ܘܠܵܐ ܬܸܫܬܹ̇ܐ ܡܲـ̈ـܝܵܐ: ܘܠܵܐ ܬܸܗܦܘܿܟ݂ ܒܐܘܼܪܚܵܐ ܕܐܸܬܲܝܬ̇ ܒܵܗ̇.


text:
ܘܲܢܒ̣ܝܼܵܐ ܚܲܕ݂ ܣܵܒ̣ܵܐ ܝܵܬܹܒ̣ ܗ̄ܘ̣ܵܐ ܒܒܹܝܬ̣ ܐܹܝܠ: ܘܐܸܬ̣ܵܘ ܒܢܵܘ̈ܗܝ ܘܐܸܫܬܲܥܝܼܘ ܠܹܗ ܟܠ ܥܒ̣ܵܕ݂ܵܐ ܕܲܥܒܲܕ݂ ܢܒ̣ܝܹܗ ܕܐܲܠܵܗܵܐ ܒܝܵܘܡܵܐ ܗܵܘ̇ ܒܒܹܝܬ̣ ܐܹܝܠ. ܘܦܸܬ̣ܓ̣ܵܡܵܐ ܕܐܸܡܲܪ ܠܡܲܠܟܵܐ: ܐܸܫܬܲܥܝܼܘ ܒܢܵܘ̈ܗܝ ܠܐܲܒ̣ܘܼܗܘܿܢ.


text:
ܘܐܸܡܲܪ ܠܗܘܿܢ ܐܲܒ̣ܘܼܗܘܿܢ: ܒܐܲܝܕܵܐ ܐܘܼܪܚܵܐ ܐܸܙܲܠ̣: ܘܚܵܘܝܼܘܗܝ ܒܢܵܘ̈ܗܝ ܐܘܼܪܚܵܐ ܕܐܸܙܲܠ̣ ܒܵܗ̇ ܢܒ̣ܝܹܗ ܕܐܲܠܵܗܵܐ ܕܐܸܬ̤ܵܐ ܡ̣ܢ ܝܼܗܘܼܕ݂ܵܐ.


text:
ܘܐܸܙܲܠ̣ ܒܵܬܲܪ ܢܒ̣ܝܹܗ ܕܐܲܠܵܗܵܐ: ܘܐܸܫܟ̇ܚܹܗ ܟܲܕ݂ ܝܵܬܹܒ̣ ܬܚܹܝܬ̣ ܒܸܛܡ̱ܬ̣ܵܐ. ܘܐܸܡܲܪ ܠܹܗ: ܐܲܢ̄ܬ̇ ܗ̄ܘ̣ ܢܒ̣ܝܹܗ ܕܐܲܠܵܗܵܐ ܕܐܸܬܲܝܬ̇ ܡ̣ܢ ܝܼܗܘܼܕ݂ܵܐ. ܐܵܡܲܪ ܠܹܗ: ܐܸܢܵܐ ܗ̄ܘ̣.


text:
ܘܐܸܡܲܪ ܠܹܗ: ܠܵܐ ܡܸܫܟܲܚ ܐ̄ܢܵܐ ܕܐܸܗܦܘܿܟ݂ ܥܲܡܵܟ݂: ܘܐܹܬܹܐ ܠܒܲܝܬܵܟ݂: ܘܠܵܐ ܐܹܟܘܿܠ ܥܲܡܵܟ݂ ܠܲܚܡܵܐ: ܘܠܵܐ ܐܸܫܬܹ̇ܐ ܡܲـ̈ـܝܵܐ ܒܐܲܬ̣ܪܵܐ ܗܵܢܵܐ.


text:
ܡܸܛܠ ܕܗܵܟܲܢܵܐ ܐܸܬ̣ܐ̱ܡܲܪ ܠܝܼ ܒܦܸܬ̣ܓ̣ܵܡܹܗ ܕܡܵܪܝܵܐ: ܠܵܐ ܬܹܐܟ݂ܘܿܠ ܬܲܡܵܢ ܠܲܚܡܵܐ: ܘܠܵܐ ܬܸܫܬܹ̇ܐ ܡܲـ̈ـܝܵܐ: ܘܠܵܐ ܬܸܗܦܘܿܟ݂ ܒܐܘܼܪܚܵܐ ܕܐܸܬܲܝܬ̇ ܒܵܗ̇.


text:
ܘܐܸܡܲܪ ܠܹܗ. ܐܵܦ ܐܸܢܵܐ ܢܒ̣ܝܼܵܐ ܐ̄ܢܵܐ ܐܲܟ݂ܘܵܬ̣ܵܟ݂: ܘܡܲܠܲܐܟ݂ܵܐ ܐܸܡܲܪ ܠܝܼ ܒܦܸܬ̣ܓ̣ܵܡܹܗ ܕܡܵܪܝܵܐ: ܕܐܲܗܦܟܲܝܗܝ ܥܲܡܵܟ݂ ܠܒܲܝܬܵܐ: ܢܹܐܟ݂ܘܿܠ ܠܲܚܡܵܐ ܘܢܸܫܬܸ̇ܐ ܡܲـ̈ـܝܵܐ. ܘܟܲܕܸ̇ܒ̣ ܒܹܗ.


text:
ܘܲܩ̣ܪܵܐ ܠܲܢܒ̣ܝܹܗ ܕܐܲܠܵܗܵܐ ܕܐܸܬ̣ܵܐ ܡܢ ܝܼܗܘܼܕ݂ܵܐ: ܘܗܵܟܲܢܵܐ ܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܕܡܲܪܡܲܪܬ̇ ܡܠܲܬ̣ ܦܘܼܡܹܗ ܕܡܵܪܝܵܐ: ܘܠܵܐ ܢܛܲܪܬ̇ ܦܘܼܩܕܵܢܵܐ ܕܦܲܩܕܵܟ݂ ܡܵܪܝܵܐ ܐܲܠܵܗܵܟ݂.


text:
ܘܲܗܦܲܟ݂ܬ̇ ܘܐܸܟܲܠܬ̇ ܠܲܚܡܵܐ: ܘܐܸܫܬ̇ܝܬ̇ ܡܲـ̈ـܝܵܐ: ܒܐܲܬ̣ܪܵܐ ܕܐܸܡܲܪ ܠܵܟ݂ ܠܵܐ ܬܹܐܟ݂ܘܿܠ ܠܲܚܡܵܐ: ܘܠܵܐ ܬܸܫܬܹ̇ܐ ܡܲـ̈ـܝܵܐ. ܡܸܛܠ ܗܵܢܵܐ ܠܵܐ ܬܸܥܘܿܠ ܫܠܲܕܵܟ݂ ܠܩܲܒ̣ܪܵܐ ܕܐܲܒ̣ܵܗܲܝ̈ܟ.


text:
ܘܲܗܦܲܟ݂ ܘܐܸܙܲܠ ܘܐܸܫܟ̇ܚܹܗ ܐܲܪܝܵܐ ܒܐܘܼܪܚܵܐ ܘܩܲܛܠܹܗ ܘܲܗܘ̤ܵܬ̣ ܫܠܲܕܹ̇ܗ ܪܲܡܝܵܐ ܒܐܘܼܪܚܵܐ: ܘܲܚܡܵܪܵܐ ܩܵܐܹ̇ܡ ܥܲܠ ܓܲܒܵܗ̇: ܘܐܲܪܝܵܐ ܩܵܐܹ̇ܡ ܥܲܠ ܓܹܢ̄ܒ̣ ܫܠܲܕܵܐ.


text:
ܘܗܵܐ ܐ̄ܢܵܫܵܐ ܥܵܒ̣ܪܝܼܢ ܘܲܚܙܵܘ ܫܠܲܕܵܐ ܟܲܕ݂ ܪܲܡܝܵܐ ܒܐܘܼܪܚܵܐ: ܘܲܚܡܵܪܵܐ ܩܵܐܹ̇ܡ ܥܲܠ ܓܲܒܵܗ̇: ܘܐܲܪܝܵܐ ܩܵܐܹ̇ܡ ܥܲܠ ܓܹܢ̄ܒ̣ ܫܠܲܕܵܐ. ܘܐܸܬ̣ܵܘ ܘܐܸܡܲܪܘ ܒܲܩܪܝܼܬ̣ܵܐ ܕܲܢܒ̣ܝܼܵܐ ܣܵܒ̣ܵܐ ܝܵܬܹܒ̣ ܒܵܗ̇.


text:
ܘܲܫܡܲܥ ܢܒ̣ܝܵܐ ܕܐܲܗܦܟܹܗ ܡ̣ܢ ܐܘܼܪܚܵܐ: ܘܐܸܡܲܪ ܢܒ̣ܝܹܗ ܗ̄ܘ̣ ܕܐܲܠܵܗܵܐ. ܥܲܠ ܕܫܲܚܠܸܦ ܡܸܠܲܬ̣ ܦܘܼܡܹܗ ܕܡܵܪܝܵܐ: ܝܲܗ̄ܒܹ̇ܗ ܡܵܪܝܵܐ ܠܐܲܪܝܵܐ: ܘܬܲܒ̣ܪܹܗ ܘܩܲܛܠܹܗ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܐܸܡܲܪ ܠܹܗ.


text:
ܘܐܸܙܲܠ ܘܐܸܫܟܲܚ ܫܠܲܕܵܐ ܟܲܕ݂ ܪܲܡܝܵܐ ܒܐܘܼܪܚܵܐ: ܘܲܚܡܵܪܵܐ ܘܐܲܪܝܵܐ ܩܵܝ̇ܡܝܼܢ ܥܲܠ ܓܹܢ̄ܒ̣ ܫܠܲܕܵܐ. ܠܵܐ ܐܸܟܲܠ ܐܲܪܝܵܐ ܠܫܲܠܕܵܐ: ܘܠܵܐ ܬܒܲܪ ܠܲܚܡܵܪܵܐ.


text:
ܘܲܫܩܲܠ ܢܒ̣ܝܼܵܐ ܠܲܫܠܲܕܵܐ ܕܲܢܒ̣ܝܼܵܐ ܕܐܲܠܵܗܵܐ: ܘܣܵܡܵܗ̇ ܥܲܠ ܚܡܵܪܵܐ: ܘܐܲܝܬ̇ܝܵܗ̇ ܠܲܩܪܝܼܬ̣ܵܐ ܕܗ̤ܘ ܗܵܘ̇ ܢܒ̣ܝܼܵܐ ܣܵܒ̣ܵܐ ܝܵܬܹܒ̣ ܒܵܗ̇: ܠܡܲܪܩܵܕ݂ܘܼ ܥܠܵܘܗܝ ܘܲܠܡܸܩܒ̇ܪܹܗ.


text:
ܘܡ̣ܢ ܒܵܬܲܪ ܕܩܲܒ̣ܪܘܼܗܝ: ܐܸܡܲܪ ܠܲܒ̣ܢܵܘ̈ܗܝ: ܡܵܐ ܕܡܝܼܬܹ̇ܬ̣: ܩܘܼܒ̣ܪܘܼܢܝ ܒܩܲܒ̣ܪܵܐ: ܕܲܢܒ̣ܝܹܗ ܕܐܲܠܵܗܵܐ ܩܒ̣ܝܼܪ ܒܹܗ. ܘܥܲܠ ܓܹܢ̄ܒ̣ ܓܲܪ̈ܡܵܘܗܝ ܣܝܼܡܘ ܓܲܪ̈ܡܲܝ.


text:
ܡܸܛܠ ܕܡܗܘܵܐ ܢܸܗܘܹܐ ܦܸܬ̣ܓ̣ܵܡܵܐ ܕܲܩ̣ܪܵܐ ܒܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܡܲܕ݂ܒ̇ܚܵܐ ܕܒܹܝܬ̣ ܐܹܝܠ: ܘܥܲܠ ܟܠܗܘܿܢ ܒܵـ̈ـܬܹܐ ܕܲܥ̈ܠܵܘܵܬ̣ܵܐ ܕܲܒ̣ܟܲܪ̈ܟܹܐ ܕܫܵܡܪܹܝܢ.


text:
ܘܒ̣ܵܬܲܪ ܦܸܬ̣ܓ̣ܵܡܵܐ ܗܵܢܵܐ: ܠܵܐ ܗܦܲܟ݂ ܝܘܿܪܲܒ̣ܥܲܡ ܡ̣ܢ ܐܘܼܪܚܹܗ ܒܝܼܫܬܵܐ. ܘܲܗܦܲܟ݂ ܬܘܼܒ̣ ܘܲܥܒܲܕ݂ ܡ̣ܢ ܥܲܡܵܐ ܟܘܼܡܪܹ̈ܐ ܕܲܥ̈ܠܵܘܵܬ̣ܵܐ. ܡ̇ܢ ܕܲܨܒ̣ܵܐ ܕܢܸܗܘܹܐ ܟܘܼܡܪܵܐ: ܩܲܪܸܒ̣ ܩܘܼܪܒܵܢܵܐ: ܘܲܗܘ̤ܵܐ ܟܘܼܡܪܵܐ ܠܲܥܠܵܬ̣ܵܐ.


text:
ܘܐܸܡܲܪ ܝܘܿܪܲܒ̣ܥܲܡ ܠܐܲܢ̄ܬ̇ܬܹܗ: ܩܘܼܡܝ ܐܸܫܬܲܓ̣ܢܵܝ. ܘܠܵܐ ܢܸܕ̇ܥܘܼܢ ܕܐܲܢ̄ܬ̇ܝ ܗ̄ܝ̣ ܐܲܢ̄ܬ̇ܬܹܗ ܕܝܘܿܪܲܒ̣ܥܲܡ ܘܙܸܠܝ ܠܹܟ݂ܝ ܠܫܝܼܠܘܿ ܗܵܐ ܐܝܼܬ̣ ܬܲܡܵܢ ܐܲܚܝܼܵܐ ܢܒ̣ܝܼܵܐ: ܕܗ̤ܘ ܐܸܡܲܪ ܠܝܼ ܕܐܲܡ̣ܠܸܟ݂ ܥܲܠ ܥܲܡܵܐ ܗܵܢܵܐ.


text:
ܘܣܲܒ̣ܝ ܒܐܝܼܕܲܝ̈ܟ̇ܝ ܥܣܲܪ ܕܠܲܚܡܵܐ: ܘܲܟ݂ܣܵܢܹ̈ܐ: ܘܒܲܓ̣ܒ̇ܘܼܓ̣ܵܐ ܕܕܸܒ̣ܫܵܐ. ܘܙܸܠܝ ܠܘܵܬܹܗ: ܘܗ̤ܘ ܡܚܵܘܹܐ ܠܹܟ݂ܝ ܡܵܢܵܐ ܗܵܘܹ̇ܐ ܠܹܗ ܠܛܲܠܝܵܐ.


text:
ܘܥܸܒ̣ܕܲܬ̤ ܗܵܟܲܢܵܐ ܐܲܢ̄ܬ̇ܬܹܗ ܕܝܘܿܪܲܒ̣ܥܲܡ. ܘܩܵܡܲܬ̤ ܘܐܸܙܲܠ̄ܬ̤ ܠܫܝܼܠܘܿ: ܘܥܸܠܲܬ̤ ܠܒܹܝܬ̣ ܐܲܚܝܼܵܐ: ܘܐܲܚܝܼܵܐ ܠܵܐ ܡܸܫܟܲܚ ܗ̄ܘ̣ܵܐ ܕܢܸܚܙܹܐ ܡܸܕܸ̇ܡ: ܡܸܛܠ ܕܝܼܩܲܪ ܥܲܝܢܵܘ̈ܗܝ ܡ̣ܢ ܣܲܝܒ̇ܘܼܬܹܗ.


text:
ܘܡܵܪܝܵܐ ܐܸܡܲܪ ܠܐܲܚܝܼܵܐ: ܗܵܐ ܐܸܢ̄ܬܲܬܹܗ ܕܝܘܿܪܲܒ̣ܥܲܡ ܐܵܬܝܵܐ ܠܘܵܬ̣ܵܟ݂: ܠܡܸܫܐܲܠ ܡܸܢܵܟ݂ ܡܸܠܬ̣ܵܐ ܥܲܠ ܒܪܵܗ̇ ܕܲܟ݂ܪܝܼܗ: ܗܵܟܲܢܵܐ ܘܗܵܟܲܢܵܐ ܐܸܡܲܪ ܠܵܗ̇. ܡܵܐ ܕܥܵܐܠܵܐ: ܗܵܐ ܡܸܫܬܲܓ̣ܢ̱ܝܵܐ.


text:
ܘܟܲܕ݂ ܫ̣ܡܲܥ ܐܲܚܝܼܵܐ ܩܵܠ ܪܸ̈ܓ̣ܠܹܝܗ̇ ܕܥܵܐܠܵܐ ܒܬܲܪܥܵܐ: ܐܸܡܲܪ ܠܵܗ̇: ܥܘܿܠܝ ܐܲܢ̄ܬ̇ܬܹܗ ܕܝܘܿܪܲܒ̣ܥܲܡ: ܠܡܵܢܵܐ ܡܸܫܬܲܓ̣ܢ̱ܝܵܐ ܐܲܢ̄ܬ̇ܝ. ܘܐܸܢܵܐ ܫܠܝܼܚ ܐ̄ܢܵܐ ܥܠܲܝܟ̇ܝ ܩܲܫ̈ܝܵܬ̣ܵܐ.


text:
ܙܸܠܝ ܐܸܡܲܪܝ ܠܝܘܿܪܲܒ̣ܥܲܡ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܸܢܵܐ ܐܲܪܝܼܡܬܵܟ݂ ܡ̣ܢ ܥܲܡܵܐ: ܘܲܥܒܲܕ̇ܬܵܟ݂ ܡܕ݂ܒ̇ܪܵܢܵܐ ܥܲܠ ܥܲܡܝ ܝܼܣܪܵܝܹܠ.


text:
ܘܲܨܪܹܝܬ̣ ܡܲܠܟ̇ܘܼܬ̣ܵܐ ܡ̣ܢ ܕܒܹܝܬ̣ ܕܵܘܝܼܕ݂: ܘܝܲܗ̄ܒ̣ܬܵܗ̇ ܠܵܟ݂. ܘܠܵܐ ܗ̤ܘܲܝܬ̇ ܐܲܝܟ݂ ܕܵܘܝܼܕ݂ ܥܲܒ̣ܕ̇ܝ: ܕܲܢܛܲܪ ܦܘܼܩ̈ܕܵܢܲܝ: ܘܗܲܠܸܟ݂ ܒܵܬܲܪܝ ܒܟ݂ܠܹܗ ܠܸܒܹ̇ܗ: ܠܡܸܥܒܲܕ݂ ܕܫܲܦܝܼܪ ܩܕ݂ܵܡܲܝ.


text:
ܘܐܲܢ̄ܬ̇ ܐܲܒ̣ܐܸܫܬ̇ ܠܡܸܥܒܲܕ݂ ܡ̣ܢ ܟܠ ܕܲܗܘ̤ܵܘ ܩܕ݂ܵܡܲܝܟ. ܘܐܸܙܲܠܬ̇ ܘܲܥܒܲܕ̇ܬ̇ ܠܵܟ݂ ܐܲܠܵܗܹ̈ܐ ܢܣܝܼܟܹ̈ܐ ܠܡܲܪܓܵܙܘܼܬܲܢܝ: ܘܠܝܼ ܫܕܲܝܬ̇ ܠܒܸܣܬܲܪ ܓܘܼܫܡܵܟ݂.


text:
ܡܸܛܠ ܗܵܢܵܐ ܗܵܐ ܡܲܝܬܹ̇ܐ ܐ̄ܢܵܐ ܒܝܼܫܬܵܐ ܥܲܠ ܒܹܝܬ̣ ܝܘܿܪܲܒ̣ܥܲܡ. ܘܐܵܘܒܸ̇ܕ݂ ܠܝܘܿܪܲܒ̣ܥܲܡ ܟܠ ܕܬ̣ܵܐܹ̇ܢ ܒܐܸܣܬ̣ܵܐ: ܘܕ݂ܵܐܣܲܪ ܘܫܵܪܹܐ ܒܝܼܣܪܵܝܹܠ ܘܐܹܒܲܥܲܪ ܒܵܬܲܪ ܒܹܝܬ̣ ܝܘܿܪܲܒ̣ܥܲܡ: ܐܲܝܟ݂ ܕܡܸܬ̣ܒܲܥܪ̈ܵܢ ܓܘܼ̈ܦܢܲܝ ܟܲܪܡܵܐ ܡܵܐ ܕܲܓ̣ܡܲܪ ܩܛܵܦܵܐ.


text:
ܕܲܢܡܘܼܬ̣ ܠܝܘܿܪܲܒ̣ܥܲܡ ܒܲܩܪܝܼܬ̣ܵܐ: ܢܹܐܟ݂ܠܘܼܢ ܟܲܠ̈ܒܹ̇ܐ ܘܕܲܢܡܘܼܬ̣ ܠܹܗ ܒܕܲܒ̣ܪܵܐ: ܬܹܐܟ݂ܘܿܠ ܦܵܪܲܚܬ̣ܵܐ ܕܲܫܡܲܝܵܐ: ܡܸܛܠ ܕܡܵܪܝܵܐ ܡܲܠܸܠ̣.


text:
ܘܢܲܪܩܕ݂ܘܼܢ ܥܠܵܘܗܝ ܟܠܹܗ ܝܼܣܪܵܝܹܠ: ܘܢܸܩܒ̇ܪܘܼܢܹܗ. ܡܸܛܠ ܒܲܠܚܘܿܕ݂ܵܘܗܝ ܢܸܥܘܿܠ ܠܝܘܿܪܲܒ̣ܥܲܡ ܠܩܲܒ̣ܪܵܐ: ܚܠܵܦ ܕܐܸܫܬ̇ܟܲܚ ܒܹܗ ܦܸܬ̣ܓ̣ܵܡܵܐ ܛܵܒ̣ܵܐ: ܩܕ݂ܵܡ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܒܒܲܝܬܹ̇ܗ ܕܝܘܿܪܲܒ̣ܥܲܡ.


text:
ܘܲܢܩܝܼܡ ܠܹܗ ܡܵܪܝܵܐ ܡܲܠܟܵܐ ܥܲܠ ܝܼܣܪܵܝܹܠ: ܘܢܵܘܒܸ̇ܕ݂ ܠܲܕ݂ܒܹܝܬ̣ ܝܘܿܪܲܒ̣ܥܲܡ ܡ̣ܢ ܝܵܘܡܵܢܵܐ. ܘܡܵܢܵܐ ܡܸܟܹ̇ܝܠ.


text:
ܘܢܸܡܚܸܐ ܡܵܪܝܵܐ ܠܝܼܣܪܵܝܹܠ: ܐܲܝܟ݂ ܕܢܵܐܹ̇ܕ݂ ܩܲܢܝܵܐ ܒܪܘܼܚܵܐ: ܘܢܸܥܩ̄ܪܝܼܘܗܝ ܠܝܼܣܪܵܝܹܠ ܡ̣ܢ ܐܲܪܥܵܐ ܛܵܒ̣ܬ̣ܵܐ: ܕܝܲܗ̄ܒ̣ ܠܐܲܒ̣ܵܗܲܝ̈ܗܘܿܢ: ܘܢܸܕ݂ܪܸܐ ܐܸܢܘܿܢ ܒܵܥܒ̣ܵܪ ܢܲܗܪܵܐ: ܚܠܵܦ ܕܲܥܒܲܕ݂ܘ ܠܗܘܿܢ ܕܸܚ̈ܠܵܬ̣ܵܐ: ܘܡܲܪܓ̇ܙܝܼܢ ܠܡܵܪܝܵܐ.


text:
ܘܩܵܡܲܬ̤ ܐܲܢ̄ܬ̇ܬܹܗ ܕܝܘܿܪܲܒ̣ܥܲܡ: ܘܐܸܙܲܠ̄ܬ̇ ܘܥܸܠܲܬ̤ ܠܬܲܪܨܵܐ. ܗ̤ܝ ܥܵܐܠܵܐ ܒܬܲܪܥܵܐ ܕܒܲܝܬܵܗ̇: ܘܛܲܠܝܵܐ ܡܝܼܬ̣.


text:
ܘܐܲܪܩܸܕ݂ܘ ܥܠܵܘܗܝ ܟܠܹܗ ܝܼܣܪܵܝܹܠ: ܘܩܲܒ̣ܪܘܼܗܝ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܡܲܠܸܠ̣ ܒܐܝܼܕ݂ܵܐ ܕܥܲܒ̣ܕܹ̇ܗ ܐܲܚܝܼܵܐ ܢܒ̣ܝܼܵܐ ܫܝܼܠܘܿܢܵܝܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܪܲܒ̣ܥܲܡ ܘܕܸܐܬ̣ܟܲܬܲܫ ܘܕܲܐܡܠܸܟ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܝܵܘ̈ܡܵܬ̣ܵܐ ܕܐܲܡܠܸܟ݂ ܝܘܿܪܲܒ̣ܥܲܡ ܥܲܠ ܝܼܣܪܵܝܹܠ: ܥܸܣܪܝܼܢ ܘܬܲܪܬܹ̇ܝܢ ܫܢ̈ܝܼܢ ܘܲܫܟܸܒ̣ ܝܘܿܪܲܒ̣ܥܲܡ ܥܲܡ ܐܲܒ̣ܵܗܵܘ̈ܗܝ: ܘܐܲܡ̣ܠܸܟ݂ ܢܵܕ݂ܵܒ̣ ܒܪܹܗ ܒܵܬ̣ܪܹܗ.


text:
ܘܲܪܚܸܒ̣ܥܲܡ ܒܲܪ ܫܠܹܝܡܘܿܢ ܐܲܡ̣ܠܸܟ݂ ܥܲܠ ܝܼܗܘܼܕ݂ܵܐ. ܒܲܪ ܐܲܪܒ̇ܥܝܼܢ ܗ̄ܘ̣ܵܐ ܘܲܚܕ݂ܵܐ ܫܢ̈ܝܼܢ ܪܚܸܒ̣ܥܲܡ ܟܲܕ݂ ܐܲܡܠܸܟ݂. ܘܲܫܒܲܥܣܪܹ̈ܐ ܫܢ̈ܝܼܢ ܐܲܡܠܸܟ݂ ܒܐܘܿܪܸܫܠܸܡ ܩܪܝܼܬ̣ܵܐ: ܕܲܓ̣ܒ̣ܵܐ ܡܵܪܝܵܐ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ ܠܲܡܣܵܡ ܫܡܹܗ ܬܲܡܵܢ ܘܲܫܡܵܐ ܕܐܸܡܹܗ ܢܲܥܡܵܐ ܥܲܡܘܿܢܵܝܬܵܐ.


text:
ܘܲܥ̣ܒܲܕ݂ ܝܼܗܘܼܕ݂ܵܐ ܕܒ̣ܝܼܫ ܩܕ݂ܵܡ ܡܵܪܝܵܐ. ܘܐܲܛܢܘܼܗܝ ܒܟ݂ܠ ܡܸܕܸ̇ܡ ܕܲܥܒܲܕ݂ܘ ܐܲܒ̣ܵܗܲܝ̈ܗܘܿܢ: ܘܒܲܚܛܵܗܲܝ̈ܗܘܿܢ ܕܲܚܛܵܘ.


text:
ܘܲܒ̣ܢܵܘ ܠܗܘܿܢ ܐܵܦ ܗܸܢܘܿܢ ܥܠܵـ̈ـܘܵܬ̣ܵܐ ܘܩܵܝ̈ܡܵܬ̣ܵܐ ܘܕܸܚ̈ܠܵܬ̣ܵܐ: ܥܲܠ ܟܠ ܪܵܡܬ̣ܵܐ ܕܪܵܡܵܐ: ܘܲܬ̣ܚܹܝܬ̣ ܟܠ ܐܝܼܠܵܢ ܕܥܲܒ̇ܝܼܛ.


text:
ܘܐܵܦ ܙܵܢܝܘܼܬ̣ܵܐ ܗܘ̤ܵܬ̣ ܒܐܲܪܥܵܐ: ܘܲܥ̣ܒܲܕ݂ܘ ܐܲܝܟ݂ ܟܠܵܗ̇ ܛܲܢܦܘܼܬ̣ܵܐ ܕܥܲܡܡܹ̈ܐ ܕܐܵܘܒܸ̇ܕ݂ ܡܵܪܝܵܐ ܡ̣ܢ ܩܕ݂ܵܡ ܒܢܲܝ̈ ܝܼܣܪܵܝܹܠ.


text:
ܘܲܢܣܲܒ̣ ܓܙܵܐ ܕܒܲܝܬܹ̇ܗ ܕܡܵܪܝܵܐ: ܘܓܲܙܵܐ ܕܒܹܝܬ̣ ܡܲܠܟܵܐ. ܘܲܢܣܲܒ̣ ܟܠܗܹܝܢ ܣܲܟ̇ܪܹ̈ܐ ܕܕܲܗܒ̣ܵܐ ܕܲܥ̣ܒܲܕ݂ ܫܠܹܝܡܘܿܢ.


text:
ܘܲܥ̣ܒܲܕ݂ ܡܲܠܟܵܐ ܪܚܸܒ̣ܥܲܡ ܚܠܵܦܲܝܗܹܝܢ ܣܲܟ̇ܪܹ̈ܐ ܕܲܢܚܵܫܵܐ: ܘܐܲܫܠܸܡ ܐܸܢܹܝܢ ܒܐܝܼܕ݂ܵܐ ܕܪܵܘ̱ܪ̈ܒ̣ܵܢܹܐ ܘܲܕ݂ܪ̈ܲܗܵܛܹܐ ܕܢܵܛܪܝܼܢ ܒܬܲܪܥܵܐ ܕܒܹܝܬ̣ ܡܲܠܟܵܐ.


text:
ܘܲܒ̣ܙܲܒ̣ܢܵܐ ܕܥܵܐܹ̇ܠ ܡܲܠܟܵܐ ܠܒܲܝܬܹ̇ܗ ܕܡܵܪܝܵܐ: ܫܵܩܠܝܼܢ ܠܗܹܝܢ ܪ̈ܲܗܵܛܹܐ: ܘܡܲܝܬܹ̇ܝܢ ܠܗܹܝܢ ܠܒܹܝܬ̣ ܪ̈ܲܗܵܛܹܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܲܪܚܸܒ̣ܥܲܡ ܘܟ݂ܠ ܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܒܲܫܢܲܬ̣ ܬܡܵܢܲܥܸܣܪܹ̈ܐ ܕܡܲܠܟܵܐ ܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܐܲܡ̣ܠܸܟ݂ ܐܲܒ̣ܝܼܵܐ ܥܲܠ ܝܼܗܘܼܕ݂ܵܐ ܬܠܵܬ̣ ܫܢ̈ܝܼܢ: ܒܐܘܿܪܸܫܠܸܡ.


text:
ܘܗܲܠܸܟ݂ ܒܟ݂ܠܗܘܿܢ ܚܛܵܗܵܘ̈ܗܝ ܕܐܲܒ̣ܘܼܗܝ ܕܲܥ̣ܒܲܕ݂ ܩܕ݂ܵܡܵܘܗܝ. ܘܠܵܐ ܗܘ̤ܵܐ ܠܸܒܹ̇ܗ ܫܠܸܡ ܥܲܡ ܡܵܪܝܵܐ ܐܲܠܵܗܹܗ: ܐܲܝܟ݂ ܠܸܒܵܐ ܕܕ݂ܵܘܝܼܕ݂ ܐܲܒ̣ܘܼܗܝ.


text:
ܘܡܸܛܠ ܕܵܘܝܼܕ݂ ܐܲܒ̣ܘܼܗܝ: ܝܲܗ̄ܒ̣ ܠܹܗ ܡܵܪܝܵܐ ܐܲܠܵܗܵܐ ܫܪܵܓ̣ܵܐ ܒܐܘܿܪܸܫܠܸܡ ܕܲܢܩܝܼܡ ܒܪܹܗ ܒܵܬ̣ܪܹܗ: ܘܲܢܩܝܼܡܝܼܘܗܝ ܒܐܘܿܪܸܫܠܸܡ.


text:
ܡܸܛܠ ܕܲܥܒܲܕ݂ ܕܵܘܝܼܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ ܐܲܠܵܗܹܗ. ܘܠܵܐ ܣܛܵܐ ܡ̣ܢ ܟܠ ܡܸܕܸ̇ܡ ܕܦܲܩܕܹܗ ܟܠ ܝܵܘ̈ܡܲܝ ܚܲܝܵܘ̈ܗܝ: ܒܲܠܚܘܿܕ݂ ܐܸܠܵܐ ܐܸܢ ܒܲܨܒ̣ܘܼܬ̣ܵܐ ܕܐܘܿܪܝܼܵܐ ܚܹܬ̣ܵܝܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܲܒ̣ܝܼܵܐ. ܘܟ݂ܠ ܡܸܕܸ̇ܡ ܕܲܥ̣ܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܐܵܦ ܠܡܲܥܟܵܐ ܐܸܡܹܗ ܐܲܥܒ̇ܪܵܗ̇ ܡ̣ܢ ܪܲܒ̇ܘܼܬ̣ܵܗ̇: ܥܲܠ ܕܥܵܒ̣ܵܕ݂ܵܐ ܗ̄ܘ̣ܵܬ̣ ܥܹܐܕ݂ܵܐ ܠܕܸܚ̱ܠܬ̣ܵܗ̇. ܘܦܲܣܩܵܗ̇ ܐܵܣܵܐ ܠܲܦܬ̣ܵܟ݂ܪܬ̣ܵܗ̇: ܘܐܵܘܩܕ݂ܵܗ̇ ܒܢܲܚܠܵܐ ܕܩܸܕ݂ܪܘܿܢ.


text:
ܗܵܝܕܹ̇ܝܢ ܣܠܸܩ̣ ܒܲܥܫܵܐ ܡܲܠܟܵܐ ܕܝܼܣܪܵܝܹܠ: ܥܲܠ ܝܼܗܘܼܕ݂ܵܐ: ܘܲܒ̣ܢܵܐ ܠܪܵܡܬ̣ܵܐ. ܘܠܵܐ ܫܒܲܩ ܕܢܵܦܹ̇ܩ ܘܲܕ݂ܥܵܐܹ̇ܠ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܘܲܢܣܲܒ̣ ܐܵܣܵܐ ܟܠܹܗ ܟܸܣܦܵܐ ܘܕܲܗܒ̣ܵܐ ܕܐܸܫܬ̇ܚܲܕ݂ ܒܒܲܝܬܹ̇ܗ ܕܡܵܪܝܵܐ: ܘܲܒ̣ܓܲܙܵܐ ܕܒܹܝܬ̣ ܡܲܠܟܵܐ. ܘܝܲܗ̄ܒ̣ ܒܐܝܼܕ݂ܵܐ ܕܥܲܒ̣ܕܵܘ̈ܗܝ. ܘܫܲܕܲܪ ܐܸܢܘܿܢ ܐܵܣܵܐ ܡܠܟܵܐ ܕܲܝܗܘܼܕ݂ܵܐ: ܠܘܵܬ̣ ܒܲܪ ܗܕ݂ܵܕ݂ ܒܲܪ ܛܒܲܪ ܐܲܡܘܿܢ: ܒܲܪ ܚܸܙܝܘܿܢ ܡܲܠܟܵܐ ܕܐܲܕ݂ܘܿܡ: ܕܝܵܬܹܒ̣ ܒܕܲܪܡܣܘܿܩ ܠܡܹܐܡܲܪ.


text:
ܩܝܵܡܵܐ ܒܲܝܢܲܝ ܘܠܵܟ݂ ܘܒܹܝܬ̣ ܐܵܒ̣ܝ ܠܐܲܒ̣ܘܿܟ݂: ܗܵܐ ܫܲܕ̇ܪܹܬ̣ ܠܵܟ݂ ܫܘܼܚܕܵܐ ܟܸܣܦܵܐ ܘܕܲܗܒ̣ܵܐ ܙܸܠ ܒܲܛܸܠ ܩܝܵܡܵܟ݂ ܕܥܲܡ ܒܲܥܫܵܐ ܡܲܠܟܵܐ ܕܝܼܣܪܵܝܹܠ: ܘܢܸܫܩܘܿܠ ܡܹܢܝ.


text:
ܘܲܫܡܲܥ̣ ܒܲܪ ܗܕܵܕ݂ ܡ̣ܢ ܐܵܣܵܐ: ܘܫܲܕܲܪ ܠܪ̈ܲܒܲܝ ܚܲܝ̈ܠܹܐ ܕܝܼܠܹܗ ܥܲܠ ܩܘܼܪ̈ܝܵܐ ܕܝܼܣܪܵܝܹܠ. ܘܲܚܪܲܒ̣ ܠܥܝܼܘܿܢ ܘܲܠܕ݂ܵܢ: ܘܠܲܐܒܹܠ ܒܹܝܬ̣ ܡܲܥܟܵܐ: ܘܲܠܟ݂ܠܗܹܝܢ ܩܘܼܪ̈ܝܵܐ ܕܲܒ̣ܟ݂ܠܵܗ̇ ܐܲܪܥܵܐ ܕܢܲܦ̮ܬܵܠܝܼ.


text:
ܘܡܲܠܟܵܐ ܐܵܣܵܐ ܐܲܫܡܲܥ ܠܟ݂ܠܹܗ ܝܼܗܘܼܕ݂ܵܐ ܘܠܲܝܬ̇ ܕܲܚܣܝܼܟ݂. ܘܲܫܩܲܠܘ ܟܹܐܦܹ̈ܐ ܕܪܵܡܬ̣ܵܐ: ܘܩܲܝܣܹ̈ܐ ܕܲܒ̣ܢܵܐ ܒܲܥܫܵܐ: ܘܲܒ̣ܢܵܐ ܒܗܘܿܢ ܡܲܠܟܵܐ ܐܵܣܵܐ ܠܲܓܒܲܥ ܕܒܸܢܝܵܡܹܝܢ ܘܲܠܡܲܨܦܝܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܵܣܵܐ ܘܟ݂ܠܵܗ̇ ܓܲܢ̄ܒܵܪܘܼܬܹܗ ܘܟ݂ܠ ܡܸܕܸ̇ܡ ܕܲܥܒܲܕ݂: ܘܩܘܼܪ̈ܝܵܐ ܕܲܒ̣ܢܵܐ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ. ܘܲܒ̣ܙܲܒ̣ܢܵܐ ܕܣܲܝܒ̇ܘܼܬܹܗ ܕܐܵܣܵܐ: ܐܸܬ̣ܟ̇ܪܲܗ ܡ̣ܢ ܪܸ̈ܓ̣ܠܵܘܗܝ.


text:
ܘܲܫܟܸܒ̣ ܐܵܣܵܐ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܥܲܡ ܐܲܒ̣ܵܗܵܘ̈ܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܐܲܒ̣ܘܼܗܝ. ܘܐܲܡܠܸܟ݂ ܝܘܿܫܵܦܵܛ ܒܪܹܗ ܒܵܬ̣ܪܹܗ.


text:
ܘܢܵܕ݂ܵܒ̣ ܒܲܪ ܝܘܿܪܲܒ̣ܥܲܡ ܐܲܡ̣ܠܸܟ݂ ܥܲܠ ܝܼܣܪܵܝܹܠ: ܒܲܫܢܲܬ̣ ܬܲܪܬܹ̇ܝܢ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ: ܘܐܲܡ̣ܠܸܟ݂ ܥܲܠ ܝܼܣܪܵܝܹܠ ܬܲܪܬܹ̇ܝܢ ܫܢ̈ܝܼܢ.


text:
ܘܲܡܪܲܕ݂ ܥܠܵܘܗܝ ܒܲܥܫܵܐ ܒܲܪ ܐܲܚܝܼܵܐ ܡ̣ܢ ܒܹܝܬ̣ ܐܝܼܣܵܟ݂ܵܪ: ܘܩܲܛܠܹܗ ܒܓ̣ܵܬ̣ ܕܲܦܠܸܫܬܵܝܹ̈ܐ. ܘܢܵܕ݂ܵܒ̣ ܘܟ݂ܠܹܗ ܝܼܣܪܵܝܹܠ ܟܪܝܼܟ݂ܝܼܢ ܥܲܠ ܓܵܬ̣.


text:
ܘܟܲܕ݂ ܐܲܡܠܸܟ݂: ܡܚ̣ܵܐ ܠܟ݂ܠܹܗ ܒܹܝܬ̣ ܝܘܿܪܲܒ̣ܥܲܡ: ܘܠܵܐ ܫܒܲܩ ܟܠ ܢܸܫܡܵܐ ܠܒܹܝܬ̣ ܝܘܿܪܲܒ̣ܥܲܡ: ܥܕܲܡܵܐ ܕܐܵܘܒ̇ܕܹܗ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܡܲܠܸܠ̣ ܒܐܝܼܕ݂ܵܐ ܕܥܲܒ̣ܕܹ̇ܗ ܐܲܚܝܼܵܐ ܢܒ̣ܝܼܵܐ ܫܝܼܠܘܿܢܵܝܵܐ.


text:
ܥܲܠ ܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܘܥܲܠ ܚܛܵܗܵܘ̈ܗܝ ܕܲܚܛܵܐ ܘܐܲܚܛܝܼ ܠܝܼܣܪܵܝܹܠ: ܒܪܘܼܓ̣ܙܵܐ ܪܲܒܵܐ ܕܐܲܪܓܸ̇ܙ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܢܵܕ݂ܵܒ̣ ܘܟ݂ܠ ܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܒܲܫܢܲܬ̣ ܬܠܵܬ̣ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܡܠܸܟ݂ ܒܲܥܫܵܐ ܒܲܪ ܐܲܚܝܼܵܐ ܥܲܠ ܟܠܹܗ ܝܼܣܪܵܝܹܠ: ܒܬܲܪܨܵܐ ܥܸܣܪܝܼܢ ܘܐܲܪܒܲܥ ܫܢ̈ܝܼܢ.


text:
ܘܲܥ̣ܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܘܗܲܠܸܟ݂ ܒܐܘܼܪ̈ܚܵܬܹܗ ܕܝܘܿܪܲܒ̣ܥܲܡ ܒܲܪܢܵܒ̣ܵܛ: ܘܒܲܚܛܵܗܵܘ̈ܗܝ ܕܐܲܚܛܝܼ ܠܝܼܣܪܵܝܹܠ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܚܠܵܦ ܕܐܲܪܝܼܡܬ̣ܵܟ݂ ܡ̣ܢ ܥܲܦܪܵܐ: ܘܲܥܒܲܕ̇ܬܵܟ݂ ܡܕܲܒ̇ܪܵܢܵܐ ܥܲܠ ܥܲܡܝ ܝܼܣܪܵܝܹܠ: ܘܗܲܠܸܟ݂ܬ̇ ܒܐܘܼܪ̈ܚܵܬܹܗ ܕܝܘܿܪܲܒ̣ܥܲܡ. ܘܐܲܚܛܝܼܬ̇ ܠܥܲܡܝ ܝܼܣܪܵܝܹܠ: ܕܢܲܪܓܙܘܼܢܵܢܝ ܒܲܥܒ̣ܵܕ݂ ܐܝܼܕܲܝ̈ܗܘܿܢ.


text:
ܗܵܐ ܡܒܲܥܲܪ ܐ̄ܢܵܐ ܒܵܬܲܪ ܒܲܥܫܵܐ ܘܒ̣ܵܬܲܪ ܒܲܝܬܹ̇ܗ. ܘܐܸܥܒ̇ܕ݂ܝܼܘܗܝ ܠܒܲܝܬܹ̇ܗ ܐܲܝܟ݂ ܒܲܝܬܹܗ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ.


text:
ܕܲܢܡܘܼܬ̣ ܠܒܲܥܫܵܐ ܒܲܩܪܝܼܬ̣ܵܐ: ܢܹܐܟ݂ܠܘܼܢ ܟܲܠ̈ܒܹ̇ܐ. ܘܕܲܢܡܘܼܬ̣ ܠܹܗ ܒܕܲܒ̣ܪܵܐ: ܬܹܐܟ݂ܘܿܠ ܦܵܪܲܚܬ̣ܵܐ ܕܲܫܡܲܝܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܒܲܥܫܵܐ: ܘܟ݂ܠ ܡܸܕܸ̇ܡ ܕܲܥܒܲܕ݂: ܘܟ݂ܠܵܗ̇ ܓܲܢ̄ܒܵܪܘܼܬܹܗ: ܗܵܐ ܟܬ̣ܝܼܒ̣ܝܼܢ ܒܲܣܒܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܐܵܦ ܒܝܲܕ݂ ܝܵܗܘܿ ܒܲܪ ܚܢܲܢ ܢܒ̣ܝܼܵܐ: ܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܒܲܥܫܵܐ ܘܥܲܠ ܟܠܹܗ ܒܲܝܬܹ̇ܗ: ܥܲܠ ܟܠܵܗ̇ ܒܝܼܫܬܵܐ ܕܲܥܒܲܕ݂ ܩܕ݂ܵܡ ܡܵܪܝܵܐ ܕܢܲܪܓ̇ܙܝܼܘܗܝ ܒܲܥܒ̣ܵܕ݂ ܐܝܼܕ݂ܵܘ̈ܗܝ: ܕܢܸܗܘܹܐ ܐܲܝܟ݂ ܒܲܝܬܹ̇ܗ ܕܝܘܿܪܲܒ̣ܥܲܡ ܥܲܠ ܕܩܲܛܠܹܗ.


text:
ܒܲܫܢܲܬ̣ ܥܸܣܪܝܼܢ ܘܫܸܬ̣ ܫܢ̈ܝܼܢ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܡܠܸܟ݂ ܐܲܠܵܐ ܒܲܪ ܒܲܥܫܵܐ ܥܲܠ ܝܼܣܪܵܝܹܠ: ܒܬܲܪܨܵܐ ܬܲܪܬܹ̇ܝܢ ܫܢ̈ܝܼܢ.


text:
ܘܲܡܪܲܕ݂ ܥܠܵܘܗܝ ܙܲܡܪܝܼ ܥܲܒ̣ܕܹ̇ܗ ܪܲܒ̇ ܦܸܠܓܘܼܬ̣ ܪ̈ܵܟ݂ܒܹ̇ܐ. ܘܗ̤ܘ ܒܬܲܪܨܵܐ ܫܵܬܹ̇ܐ ܗ̄ܘ̣ܵܐ ܥܲܬ̇ܝܼܩܵܐ: ܒܹܝܬ̣ ܐܲܪܥܵܐ ܕܲܒ̣ܢܵܐ ܒܬܲܪܨܵܐ.


text:
ܘܥܲܠ ܙܲܡܪܝܼ ܘܲܡܚܵܝܗܝ: ܘܩܲܛܠܹܗ: ܒܲܫܢܵܬ̣ ܥܸܣܪܝܼܢ ܘܲܫܒܲܥ ܫܢ̈ܝܼܢ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ ܘܐܲܡܠܸܟ݂ ܒܵܬ̣ܪܹܗ.


text:
ܘܟܲܕ݂ ܐܲܡܠܸܟ݂ ܘܝܼܬܸܒ̣ ܥܲܠ ܟܘܼܪܣܝܹܗ: ܡܚ̣ܵܐ ܠܟ݂ܠܹܗ ܒܹܝܬ̣ ܒܲܥܫܵܐ: ܘܠܵܐ ܫܒܲܩ̣ ܠܹܗ ܕܬ̣ܵܐܹ̇ܢ ܒܐܸܣܬ̣ܵܐ: ܘܟ݂ܠ ܩܲܪ̈ܝܼܒ̣ܵܘܗܝ ܘܪ̈ܵܚܡܵܘܗܝ.


text:
ܘܐܵܘܒܸ̇ܕ݂ ܙܲܡܪܝܼ ܠܟ݂ܠܹܗ ܒܹܝܬ̣ ܒܲܥܫܵܐ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܡܲܠܸܠ ܥܲܠ ܒܲܥܫܵܐ ܒܐܝܼܕ݂ܵܐ ܕܝܵܗܘܿ ܢܒ̣ܝܼܵܐ.


text:
ܥܲܠ ܟܠܗܘܿܢ ܚܛܵܗܵܘ̈ܗܝ ܕܒܲܥܫܵܐ. ܘܲܚܛܵܗܵܘ̈ܗܝ ܕܐܲܠܵܐ ܒܪܹܗ: ܕܲܚܛܵܘ ܘܐܲܚܛܝܼ ܠܝܼܣܪܵܝܹܠ: ܠܡܲܪܓܵܙܘܼ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܒܕܸܚ̈ܠܵܬ̣ܗܘܿܢ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܲܠܵܐ: ܘܟ݂ܠܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܒܲܫܢܲܬ̣ ܥܸܣܪܝܼܢ ܘܲܫܒܲܥ ܫܢ̈ܝܼܢ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܡܠܸܟ݂ ܙܲܡܪܝܼ ܫܲܒ̣ܥܵܐ ܝܵܘ̈ܡܝܼܢ ܒܬܲܪܨܵܐ: ܘܥܲܡܵܐ ܫܪܹܝܢ ܥܲܠ ܓܵܬ̣ ܕܲܦܠܸܫܬܵܝܹ̈ܐ.


text:
ܘܲܫܡܲܥܘ ܥܲܡܵܐ ܕܲܫܪܹܝܢ ܘܐܵܡ̇ܪܝܼܢ: ܡܪܲܕ݂ ܙܲܡܪܝܼ: ܘܐܵܦ ܩ̣ܛܲܠ ܠܡܲܠܟܵܐ. ܘܐܲܡܠܸܟ݂ܘ ܟܠܹܗ ܝܼܣܪܵܝܹܠ ܥܠܲܝܗܘܿܢ ܠܥܲܡܪܝܼ ܪܲܒ̇ ܚܲܝܠܵܐ ܥܲܠ ܝܼܣܪܵܝܹܠ ܒܝܵܘܡܵܐ ܗܵܘ̇ ܒܡܲܫܪܝܼܬ̣ܵܐ.


text:
ܘܟܲܕ݂ ܚ̣ܙܵܐ ܙܲܡܪܝܼ ܕܐܸܬ̣ܟܲܒ̣ܫܲܬ̣ ܬܲܪܨܵܐ: ܥܲܠ ܠܹܗ ܠܢܵܘܣܵܐ ܕܒܹܝܬ̣ ܡܲܠܟܵܐ. ܘܐܵܘܩܸܕ݂ܘ ܥܠܵܘܗܝ ܒܹܝܬ̣ ܡܲܠܟܵܐ ܒܢܘܼܪܵܐ: ܘܡܝܼܬ̣.


text:
ܥܲܠ ܚܛܵܗܵܘ̈ܗܝ ܕܲܚܛܵܐ ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܠܲܡܗܲܠܵܟ݂ܘܼ ܒܐܘܼܪ̈ܚܵܬܹܗ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܘܒܲܚܛܵܗܵܘ̈ܗܝ ܕܐܲܚܛܝܼ ܠܝܼܣܪܵܝܹܠ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܙܲܡܪܝܼ ܘܡܸܪܕܵܐ ܕܲܡܪܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܗܵܝܕܹ̇ܝܢ ܐܸܬ̣ܦܲܠܲܓ̣ܘ ܥܲܡܵܐ ܕܝܼܣܪܵܝܹܠ: ܦܵܠ̈ܓ̇ܘܵܬ̣ܵܐ. ܦܲܠܓܹ̇ܗ ܕܥܲܡܵܐ ܗܘ̤ܵܐ ܒܵܬܲܪ ܬܲܒ̣ܢܝܼ ܒܲܪ ܓܲܢܝܲܬ̣ ܠܡܲܡܠܵܟ݂ܘܼܬܹܗ: ܘܦܸܠܓܹ̇ܗ ܒܵܬܲܪ ܥܲܡܪܝܼ.


text:
ܒܲܫܢܲܬ̣ ܬܠܵܬ̣ܝܼܢ ܘܲܚܕ݂ܵܐ ܫܢ̈ܝܼܢ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܡܠܸܟ݂ ܥܲܡܪܝܼ ܥܲܠ ܝܼܣܪܵܝܹܠ ܬܲܪܬܲܥܸܣܪܹ̈ܐ ܫܢ̈ܝܼܢ. ܒܬܲܪܨܵܐ ܐܲܡ̣ܠܸܟ݂ ܫܸܬ̣ ܫܢ̈ܝܼܢ.


text:
ܘܙܲܒ̣ܢܹܗ ܠܛܘܼܪܵܐ ܕܫܵܡܪܹܝܢ ܡ̣ܢ ܫܵܡܝܼܪ: ܒܟܲܟ̇ܪܵܐ ܕܟܸܣܦܵܐ ܘܲܒ̣ܢܵܝܗܝ ܠܛܘܼܪܵܐ ܘܲܩ̣ܪܵܐ ܫܡܵܗ̇ ܕܲܩܪܝܼܬ̣ܵܐ ܕܲܒ̣ܢܵܐ ܥܲܠ ܫܹܡ ܫܵܡܝܼܪ ܡܵܪܹܗ ܕܛܘܼܪܵܐ ܫܵܡܪܹܝܢ.


text:
ܘܗܲܠܸܟ݂ ܒܟ݂ܠܵܗ̇ ܐܘܼܪܚܹܗ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܘܒܲܚܛܵܗܵܘ̈ܗܝ ܕܐܲܚܛܝܼ ܠܝܼܣܪܵܝܹܠ: ܠܡܲܪܓܵܙܘܼ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܒܕܸܚ̈ܠܵܬ̣ܗܘܿܢ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܥܲܡܪܝܼ ܘܟ݂ܠܡܸܕܸ̇ܡ ܕܲܥܒܲܕ݂: ܘܟ݂ܠܵܗ̇ ܓܲܢ̄ܒܵܪܘܼܬܹܗ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܐܵܚܵܒ̣ ܒܲܪ ܥܲܡܪܝܼ ܐܲܡ̣ܠܸܟ݂ ܥܲܠ ܝܼܣܪܵܝܹܠ: ܒܲܫܢܲܬ̣ ܬܠܵܬ̣ܝܼܢ ܘܲܬ̇ܡܵܢܹܐ ܫܢ̈ܝܼܢ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ ܐܲܡܠܸܟ݂ ܐܵܚܵܒ̣ ܒܲܪ ܥܲܡܪܝܼ ܥܲܠ ܝܼܣܪܵܝܹܠ: ܒܫܵܡܪܹܝܢ ܥܸܣܪܝܼܢ ܘܬܲܪܬܹ̇ܝܢ ܫܢ̈ܝܼܢ.


text:
ܘܡܸܛܠ ܕܩܲܠܝܼܠ ܗ̄ܘ̣ܵܐ ܒܥܲܝܢܵܘ̈ܗܝ ܕܲܢܗܲܠܸܟ݂ ܒܲܚܛܵܗܵܘ̈ܗܝ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܐܸܙܲܠ̣ ܘܲܢܣܲܒ̣ ܐܲܢ̄ܬ̇ܬ̣ܵܐ ܠܐܝܼܙܒܸܠ ܒܲܪܬ̣ ܐܝܼܬ̣ ܒܥܸܠ ܡܲܠܟܵܐ ܕܨܲܝ̈ܕ̇ܢܵܝܹܐ. ܘܐܸܙܲܠ ܘܲܦܠܲܚ̣ ܠܒܲܥܠܵܐ: ܘܲܣܓܸܕ݂ ܠܹܗ.


text:
ܘܲܦܠܲܚ̣ ܐܵܚܵܒ̣ ܠܕܸܚ̈ܠܵܬ̣ܵܐ. ܘܐܵܘܣܸܦ ܐܵܚܵܒ̣ ܠܡܸܦܠܲܚ ܘܲܠܡܲܪܓܵܙܘܼ ܩܕ݂ܵܡ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܡ̣ܢ ܟܠܗܘܿܢ ܡܲܠ̈ܟܹ̇ܐ ܕܝܼܣܪܵܝܹܠ ܕܲܗܘ̤ܵܘ ܩܕ݂ܵܡܵܘܗܝ.


text:
ܘܲܒ̣ܝܵܘܡܵܘ̈ܗܝ ܒܢܵܐ ܐܵܚܵܒ̣ ܒܹܝܬ̣ ܠܵܘܛܬ̣ܵܐ ܠܐܝܼܪܝܼܚܘܿ: ܒܐܲܒ̣ܝܼܪܲܡ ܒܘܼܟ݂ܪܹܗ ܫܲܟ݂ܠ̱ܠܵܗ̇. ܘܲܒ̣ܫܵܟ݂ܘܿܒ̣ ܙܥܘܿܪܹܗ ܐܲܩܝܼܡ ܬܲܪ̈ܥܹܝܗ̇: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܡܲܠܸܠ ܒܐܝܼܕ݂ܵܐ ܕܝܼܫܘܿܥ ܒܲܪܢܘܿܢ.


text:
ܘܐܸܡܲܪ ܐܹܠܝܼܵܐ ܕܡ̣ܢ ܬܲܫܒܝܼ: ܡ̣ܢ ܬܵܘ̈ܬܵܒܹܐ ܕܓ̣ܠܥܵܕ݂ ܠܐܵܚܵܒ̣ ܡܲܠܟܵܐ: ܚܲܝ ܗ̄ܘ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܩܵܡܹ̇ܬ̣ ܩܕ݂ܵܡܵܘܗܝ ܐܸܢ ܢܸܗܘܹܐ ܒܲܫܢܲـ̈ـܝܵܐ ܗܵܠܹܝܢ ܛܲܠܵܐ: ܐܵܘ ܡܸܛܪܵܐ: ܐܸܠܵܐ ܐܸܡܲܬ̣ܝ ܕܐܹܡܲܪ.


text:
ܘܩܵܡ̣ ܙܐܸܙܲܠ̣ ܠܨܵܪܦܲܬ̣: ܘܥܲܠ ܒܬܲܪܥܵܐ ܕܲܩܪܝܼܬ̣ܵܐ. ܘܲܚܙܵܐ ܬܲܡܵܢ ܐܲܢ̄ܬ̇ܬ̣ܵܐ ܐܲܪܡܲܠܬܵܐ ܕܩܵܫܵܐ ܩܲܝܣܹ̈ܐ ܘܲܩܪܵܗ̇ ܘܐܸܡܲܪ ܠܵܗ̇: ܐܲܝܬܵܝ ܠܝܼ ܩܲܠܝܼܠ ܡܲـ̈ـܝܵܐ ܒܡܵܐܢܵܐ: ܐܸܫܬܹ̇ܐ.


text:
ܘܐܸܡܪܲܬ̤: ܚܲܝ ܗ̄ܘ̣ ܡܵܪܝܵܐ ܐܲܠܵܗܵܟ݂: ܐܸܢ ܐܝܼܬ̣ ܠܝܼ ܡܸܕܸ̇ܡ: ܐܸܠܵܐ ܐܸܢ ܡܠܸܐ ܟܲܦܵܐ ܩܲܡܚܵܐ ܒܩܘܼܠܬ̣ܵܐ: ܘܩܲܠܝܼܠ ܡܸܫܚܵܐ ܒܩܲܪܢܵܐ. ܘܗܵܐ ܩܵܫܵܐ ܐ̄ܢܵܐ ܬܪܹܝܢ ܩܲܝܣ̈ܝܼܢ: ܕܐܹܙܲܠ ܐܸܥܒܸ̇ܕ݂ ܠܝܼ ܘܲܠܒܹܪܝ. ܘܢܹܐܟ݂ܘܿܠ ܘܲܢܡܘܼܬ̣.


text:
ܘܐܸܡܲܪ ܠܵܗ̇ ܐܹܠܝܼܵܐ. ܠܵܐ ܬܸܕ݂ܚ̄ܠܝܼܢ ܙܸܠܝ ܘܲܥܒܸܕ݂ܝ ܐܲܝܟ݂ ܕܐܸܡܲܪܬ̇ܝ ܒܲܠܚܘܿܕ݂ ܥܒܸܕܝ ܠܝܼ ܟܵܟ݂ܘܿܠܬܵܐ ܙܥܘܿܪܬܵܐ ܩܲܕ݂ܡܵܝܑܬ̣: ܘܐܲܦܩܝ ܠܝܼ. ܘܠܹܟ݂ܝ ܘܠܲܒ̣ܪܹܟ݂ܝ ܥܒܸܕ݂ܝ ܒܚܲܪܬ̣ܵܐ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܩܘܼܠܬ̣ܵܐ ܕܩܲܡܚܵܐ ܠܵܐ ܬܸܓ̣ܡܲܪ: ܘܩܲܪܢܵܐ ܕܡܸܫܚܵܐ ܠܵܐ ܬܸܚܣܲܪ: ܥܕܲܡܵܐ ܠܝܵܘܡܵܐ ܕܢܲܬܸ̇ܠ ܡܵܪܝܵܐ ܡܸܛܪܵܐ ܥܲܠ ܐܲܦܲܝ̈ ܐܲܪܥܵܐ.


text:
ܒܝܵܘ̈ܡܵܬ̣ܵܐ ܗܵܢܘܿܢ: ܠܵܐ ܩܘܼܠܬܵܐ ܕܩܲܡܚܵܐ ܓܸܡܪܲܬ̤: ܘܠܵܐ ܩܲܪܢܵܐ ܕܡܸܫܚܵܐ ܚܸܣܪܲܬ̤: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܡܲܠܸܠ̣ ܒܐܝܼܕ݂ܵܐ ܕܐܹܠܝܼܵܐ.


text:
ܘܡ̣ܢ ܒܵܬܲܪ ܦܸܬ̣ܓ̣ܵܡܹ̈ܐ ܗܵܠܹܝܢ: ܐܸܬ̣ܟ̇ܪܲܗ ܒܪܵܗ̇ ܕܐܲܢ̄ܬ̇ܬ̣ܵܐ ܡܵܪܲܬ̣ ܒܲܝܬܵܐ. ܘܲܗܘ̤ܵܐ ܟܘܼܪܗܵܢܹܗ ܥܲܫܝܼܢ ܛܵܒ̣: ܥܕܲܡܵܐ ܕܠܵܐ ܐܸܫܬܲܚܪܲܬ̤ ܒܹܗ ܢܫܲܡܬ̣ܵܐ.


text:
ܘܐܸܡܲܪ ܠܵܗ̇ ܐܹܠܝܼܵܐ. ܗܲܒ̣ܝ ܠܝܼ ܒܪܹܟ݂ܝ. ܘܢܲܣܒܹ̇ܗ ܡ̣ܢ ܥܘܼܒܵܗ̇: ܘܐܲܣܩܹܗ ܠܥܠܝܼܬ̣ܵܐ: ܐܲܝܟܵܐ ܕܥܵܡܲܪ ܗ̄ܘ̣ܵܐ: ܘܐܲܪܡܝܹܗ ܒܥܲܪܣܵܐ.


text:
ܘܲܩ̣ܪܵܐ ܠܡܵܪܝܵܐ: ܘܐܸܡܲܪ: ܡܵܪܝܵܐ ܐܲܠܵܗܵܐ: ܐܵܦ ܥܲܠ ܐܲܪܡܲܠܬܵܐ ܗܵܕܹܐ ܕܥܵܡܲܪ ܐ̄ܢܵܐ ܥܲܡܵܗ̇: ܐܲܒ̣ܐܸܫܬ̇ ܠܡܸܩܛܲܠ ܒܪܵܗ̇.


text:
ܘܐܬ̣ܡ̱ܫܲܚ ܥܲܠ ܛܲܠܝܵܐ ܬܠܵܬ̣ ܙܲܒ̣ܢ̈ܝܼܢ ܘܲܩܪܵܐ ܠܡܵܪܝܵܐ ܘܐܸܡܲܪ: ܡܵܪܝܵܐ ܐܲܠܵܗܝ: ܬܸܗܦܘܿܟ݂ ܢܲܦ̮ܫܹܗ ܕܛܲܠܝܵܐ ܗܵܢܵܐ ܠܓ̣ܵܘܹܗ.


text:
ܘܢܲܣܒܹ̇ܗ ܐܹܠܝܼܵܐ ܠܛܲܠܝܵܐ: ܘܐܲܚܬܹܗ ܡ̣ܢ ܥܸܠܝܼܬ̣ܵܐ ܠܒܲܝܬܵܐ: ܘܝܲܗ̄ܒܹ̇ܗ ܠܐܸܡܹܗ. ܘܐܸܡܲܪ ܠܵܗ̇ ܐܹܠܝܼܵܐ: ܚܙܵܝ ܕܲܚܝܵܐ ܒܪܹܟ݂ܝ.


text:
ܘܲܗܘ̤ܵܐ ܠܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ ܗܵܢܘܿܢ: ܘܦܸܬ̣ܓ̣ܵܡܹܗ ܕܡܵܪܝܵܐ ܗܘ̤ܵܐ ܥܲܠ ܐܹܠܝܼܵܐ: ܒܫܲܢ̄ܬܵܐ ܬܠܝܼܬ̣ܵܝܬܵܐ: ܠܡܹܐܡܲܪ: ܙܸܠ ܐܸܬ̣ܚܲܙܚ ܠܐܵܚܵܒ̣: ܘܐܸܬܸ̇ܠ ܡܸܛܪܵܐ ܥܲܠ ܐܲܦܲܝ̈ ܐܲܪܥܵܐ.


text:
ܘܟܲܕ݂ ܩܲܛܠܲܬ̤ ܐܝܼܙܒܸܠ ܠܲܢܒ̣ܝܼܵܘ̈ܗܝ ܕܐܲܠܵܗܵܐ: ܕܒܲܪ ܥܘܿܒܲܕ݂ܝܵܐ ܡܵܐܐ ܢܒ̣ܝܼܝܼ̈ܢ: ܘܛܵܫܝܼ ܐܸܢܘܿܢ ܚܲܡܫܝܼܢ ܚܲܡܫܝܼܢ ܓܲܒ̣ܪ̈ܝܼܢ ܒܲܡܥܲܪܬܵܐ: ܘܬܲܪܣܝܼ ܐܸܢܘܿܢ ܒܠܲܚܡܵܐ ܘܲܒ̣ܡܲـ̈ـܝܵܐ.


text:
ܘܐܸܡܲܪ ܐܵܚܵܒ̣ ܠܥܘܿܒܲܕ݂ܝܵܐ: ܙܸܠ ܗܲܠܸܟ݂ ܒܐܲܪܥܵܐ: ܥܲܠ ܟܠ ܡܲܒ̇ܘܼܥܲܝ ܡܲـ̈ـܝܵܐ: ܘܥܲܠ ܟܠܗܘܿܢ ܢܲܚ̈ܠܹܐ. ܛܵܟ݂ ܢܸܫܟܲܚ ܥܡܝܼܪܵܐ: ܘܢܲܚܸܐ ܪ̈ܲܟ݂ܫܵܐ ܘܟ݂ܘܼܕܲܢ̈ܘܵܬ̣ܵܐ: ܘܠܵܐ ܢܓܲܪܕܹ̇ܐ ܡ̣ܢ ܒܥܝܼܪܵܐ.


text:
ܘܲܦܠܲܓ̣ ܠܗܘܿܢ ܐܘܼܪܚܵܐ ܠܡܸܥܒܲܪ ܒܵܗ̇. ܐܵܚܵܒ̣ ܐܸܙܲܠ ܒܐܘܼܪܚܵܐ ܚܕ݂ܵܐ ܒܲܠܚܘܿܕ݂ܵܘܗܝ: ܘܥܘܿܒܲܕ݂ܝܵܐ ܐܸܙܲܠ̣ ܒܐܘܼܪܚܵܐ ܐ̄ܚܪܹܬ̣ܵܐ ܒܲܠܚܘܿܕ݂ܵܘܗܝ.


text:
ܘܲܗܘ̤ܵܐ ܥܘܿܒܲܕ݂ܝܵܐ ܒܐܘܼܪܚܵܐ ܘܗܵܐ ܐܹܠܝܼܵܐ ܐܲܪܥܹܗ: ܘܐܸܫܬܵܘܕ̇ܥܹܗ. ܘܲܢܦܲܠ̣ ܥܲܠ ܐܲܦܵܘ̈ܗܝ ܘܐܸܡܲܪ ܠܹܗ: ܐܲܢ̄ܬ̇ ܗ̄ܘ̣ ܡܵܪܝ ܐܹܠܝܼܵܐ.


text:
ܚܲܝ ܗ̄ܘ̣ ܡܵܪܝܵܐ ܐܲܠܵܗܵܟ݂: ܐܸܢ ܐܝܼܬ̣ ܥܲܡܵܐ ܐܵܘ ܡܲܠܟ̇ܘܼܬ̣ܵܐ: ܕܠܵܐ ܫܲܕܲܪ ܡܵܪܝ ܠܡܸܒ̣ܥܝܵܟ݂ ܬܲܡܵܢ. ܘܐܵܡ̇ܪܝܼܢ ܠܲܝܬ̇. ܘܐܵܘܡܝܼ ܠܡܲܠ̈ܟ̇ܘܵܬ̣ܵܐ ܘܲܠܥܲܡܡܹ̈ܐ ܕܐܸܢ ܠܵܐ ܐܸܫܟ̇ܚܘܼܟ݂.


text:
ܘܥܲܕ݂ ܐܸܢܵܐ ܐܸܙܲܠ ܡ̣ܢ ܠܘܵܬ̣ܵܟ݂: ܪܘܼܚܹܗ ܕܡܵܪܝܵܐ ܬܸܫܩ̄ܠܵܟ݂: ܘܬܲܘܒ̇ܠܵܟ݂ ܠܐܲܝܟܵܐ ܕܠܵܐ ܐܸܕܲܥ. ܘܐܸܙܲܠ ܠܲܡܚܵܘܝܵܘ ܠܐܵܚܵܒ̣: ܘܠܵܐ ܢܸܫܟ̇ܚܵܟ݂ ܘܢܸܩܛܠܲܢܝ. ܘܥܲܒ̣ܕܵܟ݂ ܕܵܚܹ̇ܠ ܡ̣ܢ ܡܵܪܝܵܐ ܡ̣ܢ ܛܲܠܝܘܼܬܹܗ.


text:
ܘܠܵܐ ܚܵܘܝܼܬ̣ ܠܡܵܪܝ ܡܸܕܸ̇ܡ ܕܥܸܒ̣ܕܹ̇ܬ̣. ܟܲܕ݂ ܩܲܛܠܲܬ̤ ܐܝܼܙܒܸܠ ܠܲܢܒ̣ܝܵܘ̈ܗܝ ܕܐܲܠܵܗܵܐ: ܕܸܒ̣ܪܹܬ̣ ܡ̣ܢ ܢܒ̣ܝܼܵܘ̈ܗܝ ܕܡܵܪܝܵܐ ܡܵܐܐ ܓܲܒ̣ܪ̈ܝܼܢ: ܘܛܲܫܝܼܬ̣ ܐܸܢܘܿܢ ܚܲܡܫܝܼܢ ܓܲܒ̣ܪ̈ܝܼܢ ܒܲܡܥܲܪܬܵܐ: ܘܬܲܪܣܝܼܬ̇ ܐܸܢܘܿܢ ܒܠܲܚܡܵܐ ܘܲܒ̣ܡܲـ̈ـܝܵܐ.


text:
ܐܵܡܲܪ ܠܹܗ ܐܹܠܝܼܵܐ: ܠܵܐ ܕܲܠܚܹ̇ܬ̣ ܐܸܢܵܐ ܠܝܼܣܪܵܝܹܠ. ܐܸܠܵܐ ܐܲܢ̄ܬ̇ ܘܒܹܝܬ̣ ܐܲܒ̣ܘܼܟ݂: ܕܲܫܒܲܩܬ̇ܘܿܢ ܦܘܼܩܕܵܢܵܘ̈ܗܝ ܕܡܵܪܝܵܐ: ܘܐܸܙܲܠܬ̇ܘܿܢ ܒܵܬܲܪ ܒܲܥܠܵܐ.


text:
ܘܗܵܫܵܐ ܫܲܕܲܪ ܟܲܢܸܫ ܠܝܼ ܠܟ݂ܠܹܗ ܝܼܣܪܵܝܹܠ ܠܛܘܼܪܵܐ ܕܟܲܪܡ̄ܠܵܐ: ܘܠܲܢܒ̣̈ܝܲܝ ܒܲܥܠܵܐ: ܐܲܪܒܲܥܡܵܐܐ ܘܚܲܡܫܝܼܢ ܘܠܲܢܒ̣̈ܝܲܝ ܕܸܚ̈ܠܵܬ̣ܵܐ ܐܲܪܒܲܥܡܵܐܐ ܘܚܲܡܫܝܼܢ: ܕܐܵܟ݂ܠܝܼܢ ܦܵܬ̣ܘܿܪܵܗ̇ ܕܐܝܼܙܒܸܠ.


text:
ܘܲܩܪܸܒ̣ ܐܹܠܝܼܵܐ ܠܘܵܬ̣ ܟܠܹܗ ܥܲܡܵܐ: ܘܐܸܡܲܪ: ܥܕܲܡܵܐ ܠܐܸܡܲܬ̣ܝ ܦܠܝܼܓ̣ܝܼܢ ܐ̄ܢܬ̇ܘܿܢ ܠܬܲܪܬܹ̇ܝܢ ܦܵܠ̈ܓܘܵܢ. ܐܸܢ ܡܵܪܝܵܐ ܗ̄ܘ̣ ܐܲܠܵܗܵܐ: ܙܸܠܘ ܒܵܬ̣ܪܹܗ. ܘܐܸܢ ܒܲܥܠܵܐ ܗ̄ܘ̣: ܙܸܠܘ ܒܵܬ̣ܪܹܗ. ܘܠܵܐ ܝܲܗ̄ܒ̣ܘ ܠܹܗ ܥܲܡܵܐ ܦܸܬ̣ܓ̣ܵܡܵܐ.


text:
ܘܐܸܡܲܪ ܐܹܠܝܼܵܐ: ܐܸܢܵܐ ܗ̄ܘ̣ ܒܲܠܚܘܿܕ݂ܝ ܐܸܫܬܲܚܪܹܬ̣ ܢܒ̣ܝܼܵܐ ܠܡܵܪܝܵܐ: ܘܲܢܒ̣ܝܲܝ̈ ܒܲܥܠܵܐ ܐܲܪܒܲܥܡܵܐܐ ܘܚܲܡܫܝܼܢ ܓܲܒ̣ܪ̈ܝܼܢ.


text:
ܢܸܬ̇ܠܘܼܢ ܠܲܢ ܬܪܹܝܢ ܬܵܘܪ̈ܝܼܢ. ܘܢܸܓ̣ܒ̇ܘܿܢ ܠܗܘܿܢ ܚܲܕ݂ ܬܵܘܪܵܐ. ܘܲܢܦܲܫܚܘܼܢ ܘܲܢܣܝܼܡܘܼܢ ܥܲܠ ܩܲܝ̈ܣܹܐ. ܘܢܘܼܪܵܐ ܠܵܐ ܢܣܝܼܡܘܼܢ. ܘܐܸܢܵܐ ܐܸܥܒܸ̇ܕ݂ ܚܲܕ݂ ܬܵܘܪܵܐ: ܘܐܹܦܲܫܲܚ ܘܐܹܣܝܼܡ ܥܲܠ ܩܲܝ̈ܣܹܐ: ܘܢܘܼܪܵܐ ܠܵܐ ܐܹܣܝܼܡ.


text:
ܘܲܩܪܵܘ ܒܫܸܡ ܐܲܠܵܗܲܝ̈ܟ̇ܘܿܢ. ܘܐܸܢܵܐ ܐܸܩܪܸܐ ܒܲܫܡܹܗ ܕܡܵܪܝܵܐ ܐܲܠܵܗܝ. ܘܐܲܝܢܵܐ ܐܲܠܵܗܵܐ ܕܥܵܢܹ̈ܐ ܒܢܘܼܪܵܐ: ܗܵܘ̇ ܗ̄ܘ̣ ܐܲܠܵܗܵܐ. ܘܲܥܢ̣ܵܘ ܟܠܹܗ ܥܲܡܵܐ: ܘܐܸܡܲܪܘ: ܫܲܦܝܼܪ ܐܸܡܲܪܬ̇.


text:
ܘܐܸܡܲܪ ܐܹܠܝܼܵܐ ܠܲܢܒ̣ܝܲܝ̈ ܒܲܥܠܵܐ: ܓܒ̣ܵܘ ܠܟ݂ܘܿܢ ܚܲܕ݂ ܬܵܘܪܵܐ: ܘܲܥܒܸܕ݂ܘ ܩܲܕ݂ܡܵܝܑܬ̣: ܡܸܛܠ ܕܐܲܢ̄ܬ̇ܘܿܢ ܣܲܓ̇ܝܼܐܝܼܢ.


text:
ܘܢܲܣܒ̇ܘܼܗܝ ܠܬ̣ܵܘܪܵܐ ܕܐܸܬ̣̱ܝܼܗܸܒ̣ ܠܗܘܿܢ ܘܥܲܒ̣ܕ̇ܘܼܗܝ. ܘܲܗܘ̤ܵܘ ܩܵܪܹܝܢ ܒܲܫܡܹܗ ܕܒܲܥܠܵܐ: ܡ̣ܢ ܨܲܦܪܵܐ ܘܲܥܕܲܡܵܐ ܠܛܲܗܪܵܐ: ܒܲܥܠܵܐ ܥܢܝܼܢ. ܘܠܲܝܬ̇ ܩܵܠ ܘܐܵܦܠܵܐ ܕܥܵܢܹ̇ܐ. ܘܐܸܬ̣ܟܲܬܲܫܘ ܥܲܠ ܡܲܕ݂ܒ̇ܚܵܐ ܕܲܥܒܲܕ݂ܘ.


text:
ܘܟܲܕ݂ ܗܘ̤ܵܐ ܛܲܗܪܵܐ: ܡܓܚܸܟ݂ ܗ̄ܘ̣ܵܐ ܒܗܘܿܢ ܐܹܠܝܼܵܐ ܘܐܵܡܲܪ: ܩܪܵܘ ܒܩܵܠܵܐ ܪܵܡܵܐ: ܡܸܛܠ ܕܐܲܠܵܗܵܐ ܗ̄ܘ̣: ܕܲܠܡܵܐ ܪܸܢܝܵܐ ܐܝܼܬ̣ ܠܹܗ: ܐܵܘ ܕܲܠܡܵܐ ܨܒ̣ܘܼ ܣܵܥܲܪ: ܐܵܘ ܕܲܠܡܵܐ ܐܘܼܪܚܵܐ ܐܝܼܬ̣ ܠܹܗ: ܐܵܘ ܕܲܠܡܵܐ ܕܡܸܟ݂ ܗ̄ܘ̣ ܘܢܸܬ̇ܬ̇ܥܝܼܪ.


text:
ܘܲܩܪܵܘ ܒܩܵܠܵܐ ܪܵܡܵܐ. ܘܐܸܬ̣ܟܲܬܲܫܘ ܐܲܝܟ݂ ܢܵܡܘܿܣܗܘܿܢ: ܒܚܲܪܒܵܐ ܘܲܒ̣ܪ̈ܘܼܡܚܹܐ: ܥܕܲܡܵܐ ܕܐܸܬ̣ܐ̱ܫܸܕ݂ ܕܸܡܗܘܿܢ ܥܠܲܝܗܘܿܢ.


text:
ܘܟܲܕ݂ ܥܒܲܪ ܛܲܗܪܵܐ: ܗܘ̤ܵܘ ܡܸܬ̣ܢܲܒܹ̇ܝܢ ܥܕܲܡܵܐ ܠܙܲܒ̣ܢܵܐ ܕܣܵܠܹܩ ܩܘܼܪܒܵܢܵܐ. ܘܠܲܝܬ̇ ܩܵܠ: ܐܵܦܠܵܐ ܕܥܵܢܹ̇ܐ: ܐܵܦܠܵܐ ܕܨܵܐܹ̇ܬ̣. ܘܐܸܡܲܪ ܐܹܠܝܼܵܐ ܠܲܢܒ̣ܝܲܝ̈ ܕܸܚ̈ܠܵܬ̣ܵܐ: ܫܲܢܵܘ ܡ̣ܢ ܗܵܫܵܐ. ܘܐܵܦ ܐܹܢܵܐ ܐܸܥܒܸ̇ܕ݂ ܝܲܩܕܲܝ̈ ܫܲܠܡܹ̈ܐ. ܘܫܲܢܝܼܘ ܘܐܸܙܲܠ̣ܘ.


text:
ܘܐܸܡܲܪ ܐܹܠܝܼܵܐ ܠܟ݂ܠܹܗ ܥܲܡܵܐ: ܩܪܘܿܒ̣ܘ ܠܘܵܬ̣ ܘܲܩܪܸܒ̣ܘ ܟܠܹܗ ܥܲܡܵܐ ܠܘܵܬܹܗ. ܘܬܲܪܣܝܼ ܡܲܕ݂ܒ̇ܚܹܗ ܕܡܵܪܝܵܐ: ܕܲܡܣܲܚܲܦ ܗ̄ܘ̣ܵܐ.


text:
ܘܲܢܣܲܒ̣ ܐܹܠܝܼܵܐ ܬܲܪܬܲܥܸܣܪܹ̈ܐ ܟܹܐܦ̈ܝܼܢ: ܐܲܝܟ݂ ܡܸܢܝܵܢܵܐ ܕܫܲܒ̣ܛܹ̈ܐ ܕܲܒ̣ܢܲܝ̈ ܝܲܥܩܘܿܒ̣: ܗܵܘ̇ ܕܲܗܘ̤ܵܐ ܥܠܵܘܗܝ ܦܸܬ̣ܓ̣ܵܡܹܗ ܕܡܵܪܝܵܐ ܘܐܸܡܲܪ ܠܹܗ: ܝܼܣܪܵܝܹܠ ܢܸܗܘܹܐ ܫܡܵܟ݂.


text:
ܘܲܒ̣ܢܵܐ ܐܸܢܹܝܢ ܠܟܹܐܦܹ̈ܐ: ܡܲܕ݂ܒ̇ܚܵܐ ܒܲܫܡܹܗ ܕܡܵܪܝܵܐ. ܘܲܥܒܲܕ݂ ܚܹܐܪܝܼܬ̣ܵܐ ܐܲܝܟ݂ ܒܹܝܬ̣ ܣܲܐܬ̣̈ܝܼܢ ܕܙܲܪܥܵܐ: ܘܐܲܟ݂ܪ̱ܟܹܗ ܠܡܲܕ݂ܒ̇ܚܵܐ.


text:
ܘܐܸܡܲܪ: ܡܠܵܘ ܐܲܪܒܲܥ ܩܘܼ̈ܠܝܼܢ ܡܲـ̈ـܝܵܐ: ܘܣܘܿܟ݂ܘ ܥܲܠ ܥܠܵܬ̣ܵܐ ܘܥܲܠ ܩܝܣܹ̈ܐ. ܘܐܸܡܲܪ ܬܢܵܘ: ܘܲܬ̣ܢܵܘ ܘܐܸܡܲܪ ܬܲܠܸܬ̣ܘ: ܘܬܲܠܸܬ̣ܘ.


text:
ܘܟܲܕ݂ ܣܠܸܩ ܩܘܼܪܒܵܢܵܐ: ܩܪܲܒ̣ ܐܹܠܝܼܵܐ ܢܒ̣ܝܼܵܐ ܘܐܸܡܲܪ: ܡܵܪܝܵܐ ܐܲܠܵܗܹܗ ܕܐܲܒ̣ܪܵܗܵܡ ܘܕ݂ܐܝܼܣܚܵܩ ܘܕ݂ܝܼܣܪܵܝܹܠ: ܝܵܘܡܵܢܵܐ ܢܸܬ̣̱ܝܼܕܲܥ ܕܐܲܢ̄ܬ̇ ܗ̄ܘ̣ ܐܲܠܵܗܵܐ ܒܝܼܣܪܵܝܹܠ: ܘܐܸܢܵܐ ܥܲܒ̣ܕܵܟ݂: ܘܲܒ̣ܦܸܬ̣ܓ̣ܵܡܵܟ݂ ܥܸܒ̣ܕܹ̇ܬ̣ ܟܠܗܘܿܢ ܦܸܬ̣ܓ̣ܵܡܹ̈ܐ ܗܵܠܹܝܢ.


text:
ܥܢܲܝܢܝ ܡܵܪܝܵܐ: ܥܢܝܼܢܝ: ܘܢܸܕ̇ܥܘܼܢ ܟܠܹܗ ܥܲܡܵܐ ܗܵܢܵܐ: ܕܐܲܢ̄ܬ̇ ܗ̄ܘ̣ ܡܵܪܝܵܐ ܐܲܠܵܗܵܐ: ܘܐܲܢ̄ܬ̇ ܐܲܦܢܝܼܬ̇ ܠܸܒ̇ܗܘܿܢ ܗܦܝܼܟ݂ܵܐ.


text:
ܘܢܸܦܠܲܬ̤ ܢܘܼܪܹܗ ܕܡܵܪܝܵܐ: ܘܐܸܟ݂ܠܲܬ̤ ܥܠܵܬ̣ܵܐ: ܘܩܲܝܣܹ̈ܐ: ܘܟܹܐܦܹ̈ܐ: ܘܥܲܦܪܵܐ ܘܡܲـ̈ـܝܵܐ ܕܲܒ̣ܚܹܐܪܝܼܬ̣ܵܐ ܠܸܚܟܲܬ̤.


text:
ܘܐܸܡܲܪ ܠܗܘܿܢ ܐܹܠܝܼܵܐ ܐܲܚܘܿܕ݂ܘ ܐܸܢܘܿܢ ܠܲܢܒ̣ܝܲܝ̈ ܒܲܥܠܵܐ: ܘܐ̄ܢܵܫ ܠܵܐ ܢܸܬ̣ܦܲܠܲܛ ܡܸܢܗܘܿܢ. ܘܐܸܚܲܕ݂ܘ ܐܸܢܘܿܢ. ܘܐܲܚܸܬ̣ ܐܸܢܘܿܢ ܐܹܠܝܼܵܐ ܠܢܲܚܠܵܐ ܕܩܝܼܫܘܿܢ: ܘܲܢܟܲܣ ܐܸܢܘܿܢ ܬܲܡܵܢ.


text:
ܘܲܣܠܸܩ ܐܵܚܵܒ̣ ܠܡܸܠܥܲܣ ܘܲܠܡܸܫܬܵܐ. ܘܐܹܠܝܼܵܐ ܣܠܸܩ ܠܪܹܫ ܟܲܪܡܠܵܐ: ܘܐܸܬ̣ܓ̇ܗܸܢ ܥܲܠ ܐܲܪܥܵܐ: ܘܣܵܡ̣ ܐܲܦܵܘ̈ܗܝ ܒܹܝܬ̣ ܒܘܼܪ̈ܟܵܘܗܝ.


text:
ܘܐܸܡܲܪ ܠܬܲܠܡܝܼܕܹܗ: ܣܲܩ ܚܘܼܪ ܠܐܘܼܪܚܵܐ ܕܝܲܡܵܐ. ܘܲܣܠܸܩ: ܘܚܵܪ. ܘܐܸܡܲܪ ܠܲܝܬ̇ ܡܸܕܸ̇ܡ. ܘܐܸܡܲܪ ܠܹܗ ܗܦܘܿܟ݂ ܫܒܲܥ ܙܲܒ̣ܢ̈ܝܼܢ.


text:
ܘܒܲܙܒܲܢ̄ܬܵܐ ܫܒ̣ܝܼܥܵܝܬܵܐ ܐܸܡܲܪ ܚܙܹ̇ܝܬ̣: ܘܗܵܐ ܥܢܵܢܵܐ ܙܥܘܿܪܬܵܐ ܐܲܝܟ݂ ܦܲܣܬ̣ܵܐ ܕܐܝܼܕ݂ܵܐ ܣܵܠܩܵܐ ܡ̣ܢ ܝܲܡܵܐ. ܘܐܸܡܲܪ ܠܹܗ: ܣܲܩ ܐܸܡܲܪ ܠܐܵܚܵܒ̣. ܪܟܲܒ̣ ܘܚܘܿܬ̣: ܥܲܕ݂ܠܵܐ ܢܸܟ݂ܠܸܝܟ݂ ܡܸܛܪܵܐ.


text:
ܘܥܲܕ݂ ܗ̤ܘ ܡܸܬ̣ܦܢܸܐ ܠܟ݂ܵܐ ܘܲܠܟ݂ܵܐ: ܫܡܲܝܵܐ ܐܸܬ̣ܟ̇ܒܸܢܘ ܥܢܵܢܹ̈ܐ ܘܪܘܼܚܵܐ. ܘܲܗܘ̤ܵܐ ܡܸܛܪܵܐ ܪܲܒܵܐ. ܘܲܪܟܸܒ̣ ܐܵܚܵܒ̣ ܘܐܸܙܲܠ̣ ܠܐܝܼܙܲܪܥܹܝܠ.


text:
ܘܐܝܼܕܹܗ ܕܡܵܪܝܵܐ ܗܘ̤ܵܬ̣ ܥܲܠ ܐܹܠܝܼܵܐ. ܘܐܸܣܲܪ ܚܲܨܵܘ̈ܗܝ: ܘܲܪܗܸܛ̣ ܩܕ݂ܵܡ ܐܵܚܵܒ̣: ܥܕܲܡܵܐ ܕܥܲܠ̣ ܠܐܝܼܙܲܪܥܹܝܠ.


text:
ܘܚܵܘܝܼ ܐܵܚܵܒ̣ ܠܐܝܼܙܒܸܠ ܟܠ ܡܸܕܸ̇ܡ ܕܲܥܒܲܕ݂ ܐܹܠܝܼܵܐ: ܘܲܕ݂ܩܲܛܸܠ ܐܸܢܘܿܢ ܠܟ݂ܠܗܘܿܢ ܢܒ̣̈ܝܲܝ ܒܲܥܠܵܐ ܘܲܕ݂ܚܘܼܓ̣̈ܒܹ̇ܐ ܒܚܲܪܒܵܐ.


text:
ܘܫܸܠܚܲܬ̤ ܐܝܼܙܒܸܠ ܒܝܲܕ݂ ܡܲܠܲܐܟ݂ܵܐ ܠܐܹܠܝܼܵܐ ܘܐܸܡܪܲܬ̤: ܗܵܟܲܢܵܐ ܢܸܥܒ̇ܕ݂ܘܼܢ ܠܝܼ ܐܲܠܵܗܹ̈ܐ: ܘܗܵܟܲܢܵܐ ܢܵܘܣܦܘܼܢ ܠܝܼ: ܐܸܢ ܠܵܐ ܡܚܵܪ ܒܗܵܢܵܐ ܙܲܒ̣ܢܵܐ ܐܸܥܒ̇ܕ݂ܝܼܗ̇ ܠܢܲܦ̮ܫܵܟ݂ ܐܲܝܟ݂ ܢܲܦ̮ܫܵܐ ܕܚܲܕ݂ ܡܸܢܗܘܿܢ.


text:
ܘܲܕ݂ܚܸܠ̣ ܐܹܠܝܼܵܐ: ܘܩܵܡ̣ ܐܸܙܲܠ̣ ܕܲܢܦܲܠܸܛ ܢܲܦ̮ܫܹܗ. ܘܐܸܬ̣ܵܐ ܠܒܹܪ ܫܒܲܥ ܕܲܝܗܘܼܕ݂ܵܐ: ܘܲܫܒܲܩ ܬܲܡܵܢ ܬܲܠܡܝܼܕܹܗ.


text:
ܘܗ̤ܘ ܗܲܠܸܟ݂ ܒܡܲܕ݂ܒ̇ܪܵܐ ܡܲܪܕܹ̇ܐ ܝܵܘܡܵܐ ܚܲܕ݂. ܘܝܼܬܸܒ̣ ܬܚܹܝܬ̣ ܒܸܛܡ̱ܬ̣ܵܐ ܚܕ݂ܵܐ: ܘܲܫܐܸܠ̣ ܡܵܘܬܵܐ ܠܢܲܦ̮ܫܹܗ: ܘܐܸܡܲܪ: ܣܲܓ̇ܝܼ ܠܝܼ ܗܵܫܵܐ ܡܵܪܝܵܐ. ܣܲܒ̣ ܢܲܦ̮ܫܝ ܡܹܢܝ: ܡܸܛܠ ܕܠܵܐ ܗܘܹ̇ܝܬ̣ ܛܵܒ̣ ܐܸܢܵܐ ܡ̣ܢ ܐܲܒ̣ܵܗܲܝ̈.


text:
ܘܐܸܬ̣ܦܢܝܼ ܘܲܚܙܵܐ ܐܸܣܕ݂ܵܘ̈ܗܝ: ܚܵܝܘܿܪܬܵܐ ܕܪܲܥܦܵܐ: ܘܩܘܼܩܬ̣ܵܐ ܕܡܲـ̈ـܝܵܐ. ܘܲܠܥܸܣ ܘܐܸܫܬ̇ܝܼ: ܘܲܗܦܲܟ݂ ܕܡܸܟ݂.


text:
ܘܲܗܦܲܟ݂ ܡܲܠܲܐܟܹܗ ܕܡܵܪܝܵܐ ܕܬܲܪܬܹ̇ܝܢ ܙܲܒ̣̈ܢܝܼܢ ܩܪܸܒ̣ ܠܹܗ: ܘܐܸܡܲܪ: ܩܘܼܡ ܐܲܟ݂ܘܿܠ ܘܐܸܫܬ̇ܝܼ: ܡܸܛܠ ܕܣܲܓ̇ܝܼܵܐܐ. ܗ̄ܝ̣ ܡܸܢܵܟ݂ ܐܘܼܪܚܵܐ.


text:
ܘܩܵܡ̣ ܐܸܟܲܠ ܘܐܸܫܬ̇ܝܼ: ܘܗܲܠܸܟ݂ ܒܚܲܝܠܵܐ ܕܡܹܐܟ݂ܘܼܠܬܵܐ ܗܵܝ̇: ܐܲܪܒ̇ܥܝܼܢ ܐܝܼܡܵܡ̈ܝܼܢ: ܘܐܲܪܒ̇ܥܝܼܢ ܠܲܝ̈ܠܵܘܵܢ: ܥܕܲܡܵܐ ܠܛܘܼܪܹܗ ܕܐܲܠܵܗܵܐ ܠܚܘܿܪܝܼܒ̣.


text:
ܘܥܲܠ ܠܬܲܡܵܢ ܠܡܥܲܪܬ̣ܵܐ: ܘܒ̣ܵܬ̣ ܬܲܡܵܢ. ܘܲܗܘ̤ܵܐ ܥܠܵܘܗܝ ܦܸܬ̣ܓ̣ܵܡܹܗ ܕܡܵܪܝܵܐ. ܘܐܸܡܲܪ ܠܹܗ: ܡܵܢܵܐ ܥܵܒܹ̇ܕ݂ ܐܲܢ̄ܬ̇ ܗܵܪܟܵܐ ܐܹܠܝܼܵܐ.


text:
ܘܐܸܡܲܪ: ܡܸܛܲܢ ܛܹܢܹ̇ܬ̣ ܠܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܕܲܫܒܲܩܘ ܩܝܵܡܵܟ݂ ܒ̈ܢܲܝ ܝܼܣܪܵܝܹܠ ܡܲܕ݂ܒ̇ܚܲܝ̈ܟ ܣܲܚܸܦܘ: ܘܲܢܒ̣ܝܼܲܝ̈ܟ ܩܲܛܸܠܘ ܒܚܲܪܒܵܐ. ܘܐܸܫܬܲܚܪܹܬ̣ ܐܸܢܵܐ ܒܲܠܚܘܿܕܲܝ: ܘܗܵܐ ܒܵܥܹ̇ܝܢ ܠܡܸܣܲܒ̣ ܠܢܲܦ̮ܫܝ.


text:
ܘܐܸܡܲܪ ܠܹܗ: ܦܘܿܩ ܘܩܘܼܡ ܒܛܘܼܪܵܐ ܩܕ݂ܵܡ ܡܵܪܝܵܐ. ܘܗܵܐ ܡܵܪܝܵܐ ܥܵܒܲܪ. ܘܪܘܼܚܵܐ ܪܲܒܬ̣ܵܐ ܘܬܲܩܝܼܦܬܵܐ: ܡܦܲܪܩܵܐ ܛܘܼܪܹ̈ܐ ܘܲܡܬܲܒ̇ܪܵܐ ܫܘܿܥܹ̈ܐ ܩܕ݂ܵܡ ܡܵܪܝܵܐ. ܠܵܐ ܗ̄ܘ̣ܵܐ ܒܪܘܼܚܵܐ ܡܵܪܝܵܐ. ܘܒ̣ܵܬܲܪ ܪܘܼܚܵܐ ܙܵܘܥܵܐ: ܠܵܐ ܗ̄ܘ̣ܵܐ ܒܙܵܘܥܵܐ ܡܵܪܝܵܐ.


text:
ܘܟܲܕ݂ ܫ̣ܡܲܥ ܐܹܠܝܼܵܐ: ܟܪܲܟ݂ ܐܲܦܵܘ̈ܗܝ ܒܡܲܥܦܪܹܗ. ܘܲܢܦܲܩ ܘܩܵܡ ܠܹܗ ܒܦܘܼܡܵܗ̇ ܕܲܡܥܲܪܬ̣ܵܐ. ܘܲܗܘ̤ܵܐ ܥܠܵܘܗܝ ܩܵܠܵܐ: ܘܐܸܡܲܪ ܠܹܗ: ܡܵܢܵܐ ܥܵܒܹ̇ܕ݂ ܐܲܢ̄ܬ̇ ܗܵܪܟܵܐ ܐܹܠܝܼܵܐ.


text:
ܘܐܸܡܲܪ: ܡܸܛܲܢ ܛܸܢܹ̇ܬ̣ ܠܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܕܲܫܒܲܩܘ ܩܝܵܡܵܟ݂ ܒ̈ܢܲܝ ܝܼܣܪܵܝܹܠ. ܡܲܕ݂ܒ̇ܚܲܝ̈ܟ ܣܲܚܸܦܘ: ܘܲܢܒ̣ܝܼܲܝ̈ܟ ܩܲܛܸܠ̣ܘ ܒܚܲܪܒܵܐ. ܘܐܫܬܲܚܪܹܬ̣ ܐܸܢܵܐ ܒܲܠܚܘܿܕܲܝ: ܘܗܵܐ ܒܵܥܹ̇ܝܢ ܠܡܸܣܲܒ̣ ܠܢܲܦ̮ܫܝ.


text:
ܘܐܸܡܲܪ ܠܹܗ ܡܵܪܝܵܐ: ܗܦܘܿܟ݂ ܙܸܠ ܠܐܘܼܪܚܵܟ݂ ܠܡܲܕ݂ܒ̇ܪܵܐ ܕܕܲܪܡܣܘܿܩ: ܘܙܸܠ ܡܫܘܿܚ ܠܲܝܙܵܐܹܝܠ: ܕܢܲܡܠܸܟ݂ ܥܲܠ ܐܲܕ݂ܘܿܡ.


text:
ܘܲܠܝܵܗܘܿ ܒܲܪ ܝܲܡܫܝܼ ܕܢܲܡܠܸܟ݂ ܥܲܠ ܝܼܣܪܵܝܹܠ: ܘܠܹܐܠܝܼܫܲܥ ܒܲܪ ܫܵܦܵܛ ܕܡ̣ܢ ܐܲܒ̣ܠ ܡܚܘܿܠܵܐ: ܡܫܘܿܚ ܕܢܸܗܘܹܐ ܢܒ̣ܝܼܵܐ ܚܠܵܦܲܝܟ.


text:
ܘܡ̇ܢ ܕܢܸܬ̣ܦܲܠܲܛ ܡ̣̤ ܚܲܪܒܵܐ ܕܲܚܙܵܐܹܝܠ: ܢܸܩܛܠܝܼܘܗܝ ܝܵܗܘ̇. ܘܡܢ ܕܢܸܬ̣ܦܲܠܲܛ ܡ̣ܢ ܚܲܪܒܵܐ. ܕܝܵܗܘ̇: ܢܸܩܛܠܝܼܘܗܝ ܐܹܠܝܼܫܲܥ.


text:
ܘܐܸܙܲܠ ܡ̣ܢ ܬܲܡܵܢ: ܘܐܸܫܟܲܚ ܠܐܹܠܝܼܫܲܥ ܒܲܪ ܫܵܦܵܛ: ܕܕ݂ܵܒܲܪ ܗ̄ܘ̣ܵܐ ܦܲܕܵܢܵܐ: ܘܬܲܪܬܲܥܸܣܪܹܐ ܦܲܕܵܢܝܼ̈ܢ ܩܕ݂ܵܡܵܘܗܝ. ܘܗ̤ܘ ܚܲܕ݂ ܡ̣ܢ ܬܪܸܥܣܲܪ ܗ̄ܘ̣ܵܐ. ܘܲܥܒܲܪ ܐܹܠܝܼܵܐ ܥܠܵܘܗܝ: ܘܲܫܕ݂ܵܐ ܡܲܥܦܪܹܗ ܥܠܵܘܗܝ.


text:
ܘܫܲܒ̣ܩܵܗ̇ ܠܦܲܕܵܢܵܐ ܕܬ̣ܵܘܪܹ̈ܐ: ܘܐܸܙܲܠ ܒܵܬܲܪ ܐܹܠܝܼܵܐ. ܘܐܸܡܲܪ ܠܹܗ: ܐܸܙܲܠ ܐܹܫܘܿܩ ܠܐܵܒ̣ܝ ܘܠܐܹܡܝ: ܘܐܹܬܹܐ ܒܵܬ̣ܪܵܟ݂ ܐܵܡܲܪ ܠܹܗ: ܗܦܘܿܟ݂ ܙܸܠ ܠܵܟ݂: ܡܵܢܵܐ ܓܹܝܪ ܥܸܒ̣ܕܹ̇ܬ̣ ܠܵܟ݂.


text:
ܘܲܗܦܲܟ݂ ܡ̣ܢ ܒܵܬ̣ܪܹܗ: ܘܢܲܣܒܵܗ̇ ܠܦܲܕܵܢܵܐ ܕܬ̣ܵܘܪܹ̈ܐ: ܘܕܲܒܲܚ ܐܸܢܘܿܢ: ܘܲܒ̣ܡܵܐܢܹ̈ܐ ܕܬ̣ܵܘܪܹ̈ܐ ܒܲܫܸܠ̣ ܒܸܣܪܵܐ. ܘܝܲܗ̄ܒ̣ ܠܥܲܡܵܐ ܘܐܸܟܲܠܘ. ܘܩܵܡ̣ ܐܸܙܲܠ ܒܵܬܲܪ ܐܹܠܝܼܵܐ: ܘܫܲܡܫܹܗ.


text:
ܘܒܲܪ ܗܕ݂ܵܕ݂ ܡܲܠܟܵܐ ܕܐܲܕ݂ܘܿܡ ܟܲܢܸܫ̣ ܟܠܹܗ ܚܲܝܠܹܗ: ܘܲܬ̣ܠܵܬ̣ܝܼܢ ܘܲܬ̣ܪܹܝܢ ܡܲܠܟ̇ܝܼ̈ܢ ܕܥܲܡܹܗ: ܘܪ̈ܲܟ݂ܫܵܐ ܘܡܲܪ̈ܟ̇ܒ̣ܵܬ̣ܵܐ. ܘܲܣܠܸܩ̣: ܘܲܫ̣ܪܵܐ ܥܲܠ ܫܵܡܪܹܝܢ: ܘܐܸܬ̣ܟܲܬܲܫ ܥܲܡܵܗ̇.


text:
ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܒܲܪ ܗܕ݂ܵܕ݂: ܟܸܣܦܵܟ݂ ܘܕܲܗܒܵܟ݂: ܕܝܼܠܝ ܗ̄ܘ̣. ܘܢܸܫܲܝ̈ܟ ܘܲܒ̣ܢܲܝ̈ܟ ܕܫܲܦܝܼܪܝܼܢ: ܕܝܼܠܝ ܐܸܢܘܿܢ.


text:
ܘܲܥܦܲܟ݂ܘ ܐܝܼܙܓܲܕܹ̇ܐ ܘܐܸܡܲܪܘ: ܗܵܟܲܢܵܐ ܐܵܡܲܪ ܒܲܪ ܗܕ݂ܵܕ݂: ܕܫܸܠܚܹܬ̣ ܠܵܟ݂ ܒܩܲܕ݂ܡܵܝܬܵܐ: ܕܟܸܣܦܵܟ݂ ܘܕܲܗܒ̣ܵܟ݂ ܘܢܸܫܲܝ̈ܟ ܘܲܒ̣ܢܲܝ̈ܟ ܬܸܬܸ̇ܠ ܠܝܼ.


text:
ܡܚܵܪ ܠܗܵܢܵܐ ܥܕܵܢܵܐ: ܐܹܫܲܕܲܪ ܥܲܒ̣̈ܕܲܝ ܠܘܵܬ̣ܵܟ݂ ܘܢܸܒ̣ܨܘܿܢ ܒܵܬܲܝ̈ܟ ܘܒ̣ܵـ̈ـܬܹ̇ܐ ܕܥܲܒ̣ܕܲܝ̈ܟ. ܘܟ݂ܠ ܪܸܓ̇ܬ̣ܵܐ ܕܥܲܝܢܲܝ̈ܗܘܿܢ ܢܸܣܒ̣ܘܼܢ ܒܐܝܼܕܲܝ̈ܗܘܿܢ ܘܢܹܐܬ̣ܘܼܢ.


text:
ܘܲܩܪܵܐ ܡܲܠܟܵܐ ܕܝܼܣܪܵܝܹܠ ܠܟܠܗܘܿܢ ܣܵܒܹ̈ܐ ܕܐܲܪܥܵܐ: ܘܐܸܡܲܪ ܠܗܘܿܢ: ܕܲܥܘ ܘܲܚܙܵܘ ܕܒ̣ܝܼܫܬܵܐ ܗ̄ܘ̣ ܒܵܥܹ̇ܐ ܗܵܢܵܐ. ܕܲܫܠܲܚ̣ ܠܝܼ ܥܲܠ ܢܸܫܲܝ̈: ܘܥܲܠ ܒ̈ܢܲܝ: ܘܥܲܠ ܟܸܣܦܝ: ܘܥܲܠ ܕܲܗܒ̣ܝ ܘܠܵܐ ܟܠܹܝܬ̣ ܡܢܹܗ.


text:
ܘܐܸܡܲܪ ܠܐܝܼܙܓܲـ̈ـܕܹ̇ܐ ܕܒܲܪ ܗܕ݂ܵܕ݂: ܐܸܡܲܪܘ ܠܡܵܪܝ ܡܲܠܟܵܐ: ܟܠ ܕܲܫܠܲܚܬ̇ ܠܥܲܒ̣ܕܵܟ݂ ܒܩܲܕܡܵܝܬܵܐ ܐܸܥܒܸ̇ܕ݂. ܘܦܸܬ̣ܓ̣ܵܡܵܐ ܗܵܢܵܐ ܠܵܐ ܡܸܫܟܲܚ ܐ̄ܢܵܐ ܕܐܸܥܒܸ̇ܕ݂. ܘܐܸܙܲܠ̣ܘ ܐܝܼܙܓܲـ̈ـܕܹ̇ܐ ܘܐܲܬ̣ܝܼܒ̣ܘܼܗܝ ܦܸܬ̣ܓ̣ܵܡܵܐ.


text:
ܘܲܫܠܲܚ̣ ܠܹܗ ܒܲܪ ܗܕ݂ܵܕ݂ ܘܐܸܡܲܪ: ܗܵܟܲܢܵܐ ܢܸܥܒ̇ܕ݂ܘܼܢ ܠܝܼ ܐܲܠܵܗܹ̈ܐ: ܘܗܵܟܲܢܵܐ ܢܵܘܣܦܘܼܢ ܠܝܼ: ܐܸܢ ܢܸܣܦܲܩ ܥܲܦܪܵܗ̇ ܕܫܵܡܪܹܝܢ ܫܘܼܥܠܵܐ ܫܘܼܥܠܵܐ ܠܥܲܡܵܐ ܕܥܲܡܝ.


text:
ܘܟܲܕ݂ ܫ̣ܡܲܥ ܦܸܬ̣ܓ̣ܵܡܵܐ ܗܵܢܵܐ: ܘܗ̤ܘ ܫܵܬܹ̇ܐ ܗ̄ܘ̣ܵܐ: ܘܡܲܠ̈ܟܹ̇ܐ ܒܲܡܛܲܠ̈ܠܹܐ ܘܐܸܡܲܪ ܠܥܲܒ̣ܕܵܘ̈ܗܝ: ܣܝܼܡܘ ܡܣܵܡ ܥܲܠ ܩܪܝܼܬ̣ܵܐ.


text:
ܘܗܵܐ ܢܒ̣ܝܼܵܐ ܚܲܕ݂ ܩܪܸܒ̣ ܠܘܵܬ̣ ܐܵܚܵܒ̣ ܡܲܠܟܵܐ ܕܝܼܣܪܵܝܹܠ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܚܵܙܹ̇ܐ ܐܲܢ̄ܬ̇ ܠܹܗ ܠܗܵܢܵܐ ܟܠܹܗ ܚܲܝܠܵܐ ܪܲܒܵܐ. ܗܵܐ ܡܲܫܠܸܡ ܐ̄ܢܵܐ ܠܹܗ ܒܐܝܼܕܲܝ̈ܟ ܝܵܘܡܵܢܵܐ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܐܸܡܲܪ ܐܵܚܵܒ̣ ܒܡ̇ܢ. ܘܐܸܡܲܪ ܠܹܗ: ܒܲܥܠܲܝܡܹ̈ܐ ܘܲܒ̣ܪܵܘ̱ܪ̈ܒ̣ܵܢܹܐ ܕܲܡܕ݂ܝܼܢ̄ܬܵܐ ܘܐܸܡܲܪ ܠܹܗ: ܡܲܢܘܼ ܢܸܣܕ̇ܘܿܪ ܩܪܵܒ̣ܵܐ ܠܘܼܩܕܲܡ ܐܵܡܲܪ ܠܹܗ ܐܲܢ̄ܬ̇.


text:
ܘܲܡܢܵܐ ܠܲܥܠܲܝܡܹ̈ܐ ܘܲܠܪܵܘ̱ܪ̈ܒ̣ܵܢܹܐ ܕܲܡܕ݂ܝܼܢ̄ܬܵܐ: ܘܲܗܘ̤ܵܘ ܡܲܐܬܹ̇ܝܢ ܘܲܬ̣ܠܵܬ̣ܝܼܢ ܘܲܬ̣ܪܹܝܢ. ܘܒ̣ܵܬܲܪܗܘܿܢ ܡܢܵܐ ܠܟ݂ܠܹܗ ܥܲܡܵܐ ܘܲܠܟ݂ܠܗܘܿܢ ܒܢܲܝ̈ ܝܼܣܪܵܝܹܠ ܫܲܒ̣ܥܵܐ ܐܲܠܦ̈ܝܼܢ.


text:
ܘܲܢܦܲܩ̣ܘ ܒܛܲܗܪܵܐ. ܘܒܲܪ ܗܕ݂ܵܕ݂ܫܵܬܹ̇ܐ ܗ̄ܘ̣ܵܐ ܥܲܬܝܼܩܵܐ ܒܲܡܛܲܠ̈ܠܹܐ: ܗ̤ܘ ܘܡܲܠ̈ܟܹ̇ܐ ܬܠܵܬ̣ܝܼܢ ܘܲܬ̣ܪܹܝܢ ܕܐܸܬ̣ܵܘ ܠܲܡܥܲܕܵܪܘܼܬܹܗ.


text:
ܘܲܢܦܲܩܘ ܥܠܲܝܡܹ̈ܐ ܘܪܵܘ̱ܪ̈ܒ̣ܵܢܹܐ ܕܲܡܕ݂ܝܼܢ̄ܬܵܐ ܒܩܲܕ݂ܡܵܝܬܵܐ. ܘܫܲܕܲܪ ܒܲܪ ܗܕ݂ܵܕ݂. ܘܚܵܘܝܼܘܗܝ ܘܐܸܡܲܪܘ ܠܹܗ: ܗܵܐ ܓܲܒ̣ܪܹ̈ܐ ܢܦܲܩ̣ܘ ܡ̣ܢ ܫܵܡܪܹܝܢ.


text:
ܘܐܸܡܲܪ: ܐܸܢ ܠܲܫܠܵܡܵܐ ܢܦܩܘ: ܐܲܚܘܿܕ݂ܘ ܐܸܢܘܿܢ ܟܲܕ݂ ܚܲܝܝܼܢ. ܘܐܸܢ ܠܲܩܪܵܒ̣ܵܐ ܢܦܲܩ̣ܘ: ܟܲܕ݂ ܚܲܝܝܼܢ ܐܲܚܘܿܕ݂ܘ ܐܸܢܘܿܢ.


text:
ܘܩܲܛܸܠ ܓܒܲܪ ܓܲܒ̣ܪܹܗ: ܘܲܥܪܲܩ̣ ܐܲܕ݂ܘܿܡ. ܘܲܪܕܲܦ ܐܸܢܘܿܢ ܝܼܣܪܵܝܹܠ. ܘܐܸܬ̣ܦܲܠܲܛ ܒܲܪ ܗܕ݂ܵܕ݂ ܡܲܠܟܵܐ ܕܐܲܕ݂ܘܿܡ ܥܲܠ ܡܲܪ̈ܟ̇ܒ̣ܵܬ̣ܵܐ ܘܦܲܪ̈ܵܫܹܐ.


text:
ܘܲܢܦܲܩ̣ ܡܲܠܟܵܐ ܕܝܼܣܪܵܝܹܠ: ܘܲܚܪܲܒ̣ ܪ̈ܲܟ݂ܫܵܐ ܘܡܲܪ̈ܟ̇ܒ̣ܵܬ̣ܵܐ. ܘܲܡܚ̣ܵܐ ܒܐܲܕ݂ܘܿܡ ܡܚܘܿܬ̣ܵܐ ܪܲܒ̇ܬ̣ܵܐ ܕܛܵܒ̣.


text:
ܘܗܵܐ ܢܒ̣ܝܼܵܐ ܕܐܲܠܵܗܵܐ ܩ̣ܪܲܒ̣ ܠܘܵܬ̣ ܐܵܚܵܒ̣ ܡܲܠܟܵܐ ܕܝܼܣܪܵܝܹܠ: ܘܐܸܡܲܪ ܠܹܗ: ܙܸܠ ܐܬ̣ܚܲܝܲܠ: ܘܕܲܥ ܘܲܚܙܝܼ ܡܸܕܸ̇ܡ ܕܥܵܒܹܕ݂ ܐܲܢ̄ܬ̇ ܡܸܛܠ ܕܲܠܗܸܦܟ̇ܬ̣ܵܗ̇ ܕܫܲܢ̄ܬܵܐ: ܡܲܠܟܵܐ ܕܐܲܕ݂ܘܿܡ ܣܵܠܹ̇ܩ ܥܠܲܝܟ.


text:
ܘܥܲܒ̣ܕܵܘ̈ܗܝ ܕܡܲܠܟܵܐ ܕܐܲܕ݂ܘܿܡ ܐܵܡ̇ܪܝܼܢ ܠܹܗ: ܐܲܠܵܗܵܐ ܗ̄ܘ̣ ܕܛܘܼܪܹ̈ܐ ܐܲܠܵܗܗܘܿܢ: ܡܸܛܠ ܗܵܢܵܐ ܗ̄ܘ̣ ܙܟ݂ܵܐܘܼܢ. ܒܪܲܡ ܢܸܬ̣ܟܲܬܲܫ ܥܲܡܗܘܿܢ ܒܲܦܩܲܥܬ̣ܵܐ: ܐܸܠܵܐ ܢܸܙܟܸ̇ܐ ܐܸܢܘܿܢ.


text:
ܘܐܲܢ̄ܬ̇ ܡܸܢܝܼ ܠܵܟ݂ ܚܲܝܠܵܐ ܐܲܝܟ݂ ܚܲܝܠܵܐ ܕܲܢܦܲܠ ܡܸܢܵܟ݂: ܪ̈ܲܟ݂ܫܵܐ ܐܲܝܟ݂ ܪ̈ܲܟ݂ܫܵܐ: ܘܪ̈ܲܟܵܒܹܐ ܐܲܝܟ݂ ܪ̈ܲܟܵܒܹܐ. ܘܢܸܬ̣ܟܲܬܲܫ ܥܲܡܗܘܿܢ ܒܲܦܩܲܥܬ̣ܵܐ: ܐܸܠܵܐ ܢܸܥܫܲܢ ܡܸܢܗܘܿܢ. ܘܲܫܡܲܥ ܠܩܵܠܗܘܿܢ: ܘܲܥܒܲܕ݂ ܗܵܟܲܢܵܐ.


text:
ܘܲܒ̣ܢܲܝ̈ ܝܼܣܪܵܝܹܠ ܐܸܬ̣ܡ̱ܢܝܼܘ: ܘܐܸܣܬ̇ܕܲܕܘ ܘܩܵܡ̣ܘ ܠܘܼܩܒܲܠܗܘܿܢ: ܐܲܝܟ݂ ܬܪܹܝܢ ܓܙܵܪ̈ܝܼܢ ܕܨܸܦܪ̈ܵܝܹܐ ܕܥܸܙܹ̈ܐ: ܘܐܲܕ݂ܘܿܡܵܝܹ̈ܐ ܡܠܵܐܘܼܗ̇ ܠܐܲܪܥܵܐ.


text:
ܘܲܩܪܸܒ̣ ܢܒ̣ܝܼܵܐ ܕܐܲܠܵܗܵܐ ܠܘܵܬ̣ ܐܵܚܵܒ̣ ܡܲܠܟܵܐ ܕܝܼܣܪܵܝܹܠ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܕܐܸܡܲܪܘ ܐܲܕ݂ܘܿܡܵܝܹ̈ܐ ܕܐܲܠܵܗܵܐ ܗ̄ܘ̣ ܕܛܘܼܪܹ̈ܐ ܡܲܪܝܵܐ: ܘܠܵܐ ܗ̄ܘ̣ܵܐ ܐܲܠܵܗܵܐ ܕܥܘܼܡܩܹ̈ܐ: ܐܲܫ̱ܠܡܝܼܘܗܝ ܠܗܵܢܵܐ ܟܠܹܗ ܚܲܝܠܵܐ ܪܲܒܵܐ ܒܐܝܼܕܲܝ̈ܟ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܲܫܪܵܘ ܗܵܠܹܝܢ ܠܘܼܩܒܲܠ ܗܵܠܹܝܢ ܫܲܒ̣ܥܵܐ ܝܵܘ̈ܡܝܼܢ. ܘܲܗܘ̤ܵܐ ܒܝܵܘܡܵܐ ܫܒ̣ܝܼܥܵܝܵܐ: ܘܐܲܩܪܸܒ̣ܘ ܩܪܵܒ̣ܵܐ. ܘܩܲܛܸܠܘ ܒܢܲܝ̈ ܝܼܣܪܵܝܹܠ ܡ̣ܢ ܐܲܕ݂ܘܿܡ: ܡܵܐܐ ܐܲܠܦ̈ܝܼܢ ܓܲܒ̣ܪ̈ܝܼܢ ܪܸ̈ܓ̣ܠܵܝܹܐ ܒܝܵܘܡܵܐ ܚܲܕ݂.


text:
ܘܲܥܪܲܩ̣ܘ ܕܐܸܫܬ̇ܚܲܪܘ ܠܐܵܦܵܩ ܡܕ݂ܝܼܢ̄ܬܵܐ ܘܲܢܦܲܠ̣ ܫܘܼܪܵܐ ܥܲܠ ܥܸܣܪܝܼܢ ܘܫܲܒ̣ܥܵܐ ܐܲܠܦܝܼܢ ܓܲܒ̣ܪ̈ܝܼܢ ܕܐܸܫܬ̇ܚܲܪܘ. ܘܒܲܪ ܗܕ݂ܵܕ݂ ܥܪܲܩ̣: ܘܥܲܠ ܒܓ̣ܵܘ ܩܪܝܼܬ̣ܵܐ: ܬܵܘܵܢ ܒܓ̣ܵܘ ܬܵܘܵܢ.


text:
ܘܲܩܪܸܒ̣ܘ ܥܲܒ̣ܕܵܘ̈ܗܝ: ܘܐܵܡ̇ܪܝܼܢ ܠܹܗ: ܗܵܐ ܫܡܲܥ̄ܢ ܕܡܲܠ̈ܟܹ̇ܐ ܕܝܼܣܪܵܝܹܠ: ܡܲܠ̈ܟܹ̇ܐ ܐܸܢܘܿܢ ܛܵܒܹ̈ܐ. ܢܸܐܣܘܿܪ ܣܲܩܹ̈ܐ ܒܪܹ̈ܫܲܝܢ: ܘܚܲܒ̣̈ܠܹܐ ܒܚܲܨܲܝ̈ܢ. ܘܢܸܦܘܿܩ ܠܘܵܬ̣ ܡܲܠܟܵܐ ܕܝܼܣܪܵܝܹܠ: ܛܵܟ݂ ܢܲܚܸܐ ܢܲܦ̮ܫܲܢ.


text:
ܘܐܸܣܲܪܘ ܣܲܩܹ̈ܐ ܒܪܹ̈ܫܲܝܗܘܿܢ: ܘܚܲܒ̣̈ܠܹܐ ܒܚܲܨܲܝ̈ܗܘܿܢ. ܘܐܸܬ̣ܵܘ ܠܘܵܬ̣ ܡܲܠܟܵܐ ܕܝܼܣܪܵܝܹܠ: ܘܐܸܡܲܪܘ ܠܹܗ: ܥܲܒ̣ܕܵܟ݂ ܒܲܪ ܗܕ݂ܵܕ݂ ܐܵܡܲܪ: ܬܸܚܹܐ ܢܲܦ̮ܫܝ. ܘܐܸܡܲܪ: ܥܕܲܟܹ̇ܝܠ ܩܲܝܵܡ ܗ̄ܘ̣ ܐܵܚܝ ܗ̄ܘ̣.


text:
ܘܓܲܒ̣ܪܵܐ ܢܵܚܫܵܐ ܗ̄ܘ̣ܵܐ ܒܲܪ ܗܕ݂ܵܕ݂ ܘܓܲܒ̣ܪ̈ܝܼܢ ܢܲܚܸܫܘ: ܘܐܸܣܬܵܪܗܲܒ̣ܘ ܘܦܲܠܛܘܼܗ̄ܝ ܡܸܢܹܗ. ܘܐܸܡܲܪܘ ܐܲܚܘܼܟ݂ ܒܲܪ ܗܕ݂ܵܕ݂: ܘܐܸܡܲܪ ܙܸܠܘ ܕܘܼܒ̣ܪܘܼܗܝ ܘܲܢܦܲܩ ܠܘܵܬܹܗ ܒܲܪ ܗܕ݂ܵܕ݂: ܘܐܵܘܬ̇ܒܹܗ ܥܲܡܹܗ ܒܩܵܪܘܿܟ݂ܵܐ.


text:
ܘܐܸܡܲܪ ܠܹܗ: ܩܘܼܪ̈ܝܵܐ ܕܲܢܣܲܒ̣ ܐܵܒ̣ܝ ܡ̣ܢ ܐܲܒ̣ܘܼܟ݂: ܐܹܦܲܢܸܐ ܠܵܟ݂. ܘܫܘܼܩܵܐ ܐܸܥܒܸܕ݂ ܠܵܟ݂ ܒܕܲܪܡܣܘܿܩ: ܐܲܝܟ݂ ܕܲܥܒܲܕ݂ ܐܵܒ̣ܝ ܒܫܵܡ̇ܪܹܝܢ: ܘܐܸܢܵܐ ܒܲܩܝܵܡܵܐ ܐܹܫܲܕܪܵܟ݂. ܘܐܲܩܝܼܡ ܠܹܗ ܩܝܵܡܵܐ ܘܫܲܕ̇ܪܹܗ.


text:
ܘܓܲܒ̣ܪܵܐ ܚܲܕ݂ ܡ̣ܢ ܒ̈ܢܲܝ ܢܒ̣ܝܹ̈ܐ ܐܸܡܲܪ ܠܚܲܒ̣ܪܹܗ. ܒܦܸܬ̣ܓ̣ܵܡܹܗ ܕܡܵܪܝܵܐ ܡܚܝܼܢܝ. ܘܠܵܐ ܨܒ̣ܵܐ ܓܲܒ̣ܪܵܐ ܕܢܸܡܚܹܝܘܗܝ.


text:
ܐܵܡܲܪ ܠܹܗ: ܥܲܠ ܕܠܵܐ ܫ̣ܡܲܥܬ̇ ܒܩܵܠܹܗ ܕܡܵܪܝܵܐ ܐܲܠܵܗܵܟ݂: ܗܵܐ ܐܵܙܹ̇ܠ ܐܲܢ̄ܬ̇ ܡ̣ܢ ܠܘܵܬ̣ܝ: ܘܩܵܛܹ̇ܠ ܠܵܟ݂ ܐܲܪܝܼܵܐ. ܘܐܸܙܲܠ ܡ̣ܢ ܠܘܵܬܹܗ: ܘܐܸܫܟ̇ܚܹܗ ܐܲܪܝܵܐ: ܘܩܲܛܠܹܗ.


text:
ܘܗܵܐ ܡܲܠܟܵܐ ܥܵܒܲܪ. ܘܗ̤ܘ ܡܲܙܥܸܩ ܩܕ݂ܵܡ ܡܲܠܟܵܐ: ܘܐܵܡܲܪ: ܥܲܒ̣ܕܵܟ݂ ܢܦܲܩ̣ ܒܓ̣ܵܘ ܩܪܵܒ̣ܵܐ: ܘܗܵܐ ܓܲܒ̣ܪܵܐ ܣܛ̣ܵܐ ܘܐܲܝܬ̇ܝܼ ܠܝܼ ܓܲܒ̣ܪܵܐ. ܘܐܸܡܲܪ ܠܝܼ ܛܲܪܲܝܗܝ ܠܓܲܒ̣ܪܵܐ ܗܵܢܵܐ. ܘܐܸܢ ܡܸܛܥܵܐ ܢܸܛܥܹܐ: ܬܸܗܘܹܐ ܢܲܦ̮ܫܵܟ݂ ܚܠܵܦ ܢܲܦ̮ܫܹܗ: ܐܵܘ ܟܲܟ̇ܪܵܐ ܕܟܸܣܦܵܐ ܬܸܬ̣ܩܘܿܠ.


text:
ܘܥܲܒ̣ܕܵܟ݂ ܥܲܕ݂ ܡܸܬ̣ܦܢܹܐ ܠܟ݂ܵܐ ܘܲܠܟ݂ܵܐ ܘܗ̤ܘ ܠܲܝܬܵܘܗܝ: ܐܵܡܲܪ ܠܹܗ ܡܲܠܟܵܐ ܕܝܼܣܪܵܝܹܠ: ܗܵܟܲܢܵܐ ܗ̄ܘ̣: ܕܝܼܢܵܟ݂ ܐܲܢ̄ܬ̇ ܦܣܲܩܬ̇.


text:
ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܕܫܲܕܲܪܬ̇ ܠܓܲܒ̣ܪܵܐ ܚܲܪܡܵܐ ܡ̣ܢ ܐܝܼܕ݂ܵܐ: ܬܸܗܘܹܐ ܢܲܦܫܵܟ݂ ܚܠܵܦ ܢܲܦ̮ܫܹܗ: ܘܥܲܡܵܟ݂ ܚܠܵܦ ܥܲܡܹܗ.


text:
ܘܲܗܘ̤ܵܐ ܡ̣ܢ ܒܵܬܲܪ ܦܸܬ̣ܓ̣ܵܡܹ̈ܐ ܗܵܠܹܝܢ: ܟܲܪܡܵܐ ܐܝܼܬ̣ ܗ̄ܘ̣ܵܐ ܠܢܵܒ̣ܘܿܬ̣ ܐܝܼܙܲܪ ܥܠܵܝܵܐ ܒܐܝܼܙܲܪܥܹܝܠ: ܥܲܠ ܓܹܢ̄ܒ̣ ܗܲܝܟ̇ܠܵܐ ܕܐܲܚܵܒ̣ ܡܲܠܟܵܐ ܕܫܵܡ̇ܪܹܝܢ.


text:
ܘܐܸܡܲܪ ܐܵܚܵܒ̣ ܠܢܵܒ̣ܘܿܬ̣: ܗܲܒ̣ܠܝܼ ܟܲܪܡܵܟ݂: ܘܢܸܗܘܹܐ ܠܝܼ ܠܓܲܢܲܬ̣ ܝܲܪܩܵܐ: ܡܸܛܠ ܕܗ̤ܘ ܩܲܪܝܼܒ̣ ܥܲܠ ܓܹܢ̄ܒ̣ ܒܲܝܬܝ. ܘܐܸܬܸ̇ܠ ܠܵܟ݂ ܟܲܪܡܵܐ ܚܠܵܦܵܘܗܝ ܕܛܵܒ̣ ܡܸܢܹܗ. ܐܵܘ ܐܸܢ ܫܲܦܝܼܪ ܒܥܲܝܢܲܝ̈ܟ: ܐܸܬܸ̇ܠ ܠܵܟ݂ ܟܸܣܦܵܐ ܕܡܵܘ̈ܗܝ.


text:
ܘܐܸܙܲܠ ܐܵܚܵܒ̣ ܠܒܲܝܬܹ̇ܗ ܟܲܕ݂ ܟܲܪܝܵܐ ܠܹܗ ܘܲܙܥܝܼܦ: ܥܲܠ ܦܸܬ̣ܓ̣ܵܡܵܐ ܕܐܸܡܲܪ ܠܹܗ ܢܵܒ̣ܘܿܬ̣ ܐܝܼܙܲܪܥܠܵܝܵܐ. ܕܠܵܐ ܝܵܗܹ̇ܒ̣ ܐ̄ܢܵܐ ܠܵܟ݂ ܝܵܪܬ̇ܘܼܬ̣ܵܐ ܕܐܲܒ̣ܵܗܲܝ̈. ܘܲܫܟܸܒ̣ ܥܲܠ ܥܲܪܣܹܗ: ܘܐܲܦܢܝܼ ܐܲܦܵܘ̈ܗܝ: ܘܠܵܐ ܐܸܟܲܠ̣ ܠܲܚܡܵܐ.


text:
ܘܐܸܬܲܬ̤ ܠܘܵܬܹܗ ܐܝܼܙܒܸܠ ܐܲܢ̄ܬ̇ܬܹܗ: ܘܐܵܡ̇ܪܵܐ ܠܹܗ: ܡܵܢܵܘ ܟܲܪܝܵܐ ܠܵܗ̇ ܠܪܘܼܚܵܟ݂: ܘܠܵܐ ܨܵܒܹ̇ܐ ܐܲܢ̄ܬ̇ ܠܡܹܐܟܲܠ ܠܲܚܡܵܐ.


text:
ܐܵܡܲܪ ܠܵܗ̇: ܥܲܠ ܕܐܸܡ̇ܪܹܬ̣ ܠܢܵܒ̣ܘܿܬ̣ ܐܝܼܙܲܪܥܠܵܝܵܐ: ܗܲܒ̣ܠܝܼ ܟܲܪܡܵܟ݂ ܒܟܸܣܦܵܐ. ܘܐܸܢ ܨܵܒܹ̇ܐ ܐܲܢ̄ܬ̇: ܐܸܬܸ̇ܠ ܠܵܟ݂ ܟܲܪܡܵܐ ܚܠܵܘܗܝ ܕܛܵܒ̣ ܡܸܢܹܗ. ܘܐܸܡܲܪ ܠܝܼ ܠܵܐ ܝܵܗܹ̇ܒ̣ ܐ̄ܢܵܐ ܠܵܟ݂ ܟܲܪܡܝ.


text:
ܐܵܡܪܵܐ ܠܹܗ ܐܝܼܙܒܸܠ ܐܲܢ̄ܬ̇ܬܹܗ: ܐܲܢ̄ܬ̇ ܬܲܟ݂ܫܲܪ ܕܬܸܗܘܹܐ ܡܲܠܟܵܐ ܥܲܠ ܝܼܣܪܵܝܹܠ. ܩܘܼܡ ܐܲܟ݂ܘܿܠ ܠܲܚܡܵܐ: ܘܢܸܛܐܲܒ̣ ܠܵܟ݂. ܐܸܢܵܐ ܐܸܬܸ̇ܠ ܠܵܟ݂ ܟܲܪܡܹܗ ܕܢܵܒ̣ܘܿܬ̣ ܐܝܼܙܲܪܥܠܵܝܵܐ.


text:
ܘܟܸܬ̣ܒܲܬ̤ ܐܸܓܲܪܬܵܐ ܒܲܫܡܹܗ ܕܐܵܚܵܒ̣: ܘܲܚܬܲܡܬ̣ܵܗ̇ ܒܥܲܙܩܬܹܗ. ܘܫܲܕ̇ܪܲܬ̤ ܐܸܓܲܪܬܵܐ ܠܣܵܒܹ̈ܐ ܘܲܠܚܹܐܪܹ̈ܐ ܕܝܵܬ̣ܒ̇ܝܼܢ ܒܲܩܪܝܼܬ̣ܵܐ ܥܲܡ ܢܵܒ̣ܘܿܬ̣.


text:
ܘܐܲܝܬܵܘ ܬܪܹܝܢ ܓܲܒ̣ܪ̈ܝܼܢ ܒܢܲܝ̈ ܥܵܘܼܠܵܐ: ܘܐܵܘܬܸ̇ܒ̣ܘ ܠܩܘܼܒ̣ܠܹܗ. ܘܢܲܣ̱ܗܕ݂ܘܼܢ ܒܹܗ ܘܢܹܐܡܪܘܿܢ: ܕܨܲܚܝܼ ܢܵܒ̣ܘܿܬ̣ ܠܐܲܠܵܗܵܐ ܘܲܠܡܲܠܟܵܐ. ܘܐܲܦܩܘܼܗܝ ܘܪܘܼܓ̣ܡܘܼܗܝ. ܘܲܢܡܘܼܬ̣.


text:
ܘܲܥܒܲܕ݂ܘ ܐ̄ܢܵܫܵܐ ܕܲܩܪܝܼܬܹܗ ܣܵܒܹ̈ܐ ܘܚܹܐܪܹ̈ܐ ܕܝܵܬ̣ܒ̇ܝܼܢ ܒܲܩܪܝܼܬ̣ܵܐ ܥܲܡ ܢܵܒ̣ܘܿܬ̣: ܐܲܝܟ݂ ܕܫܸܠܚܲܬ̤ ܠܗܘܿܢ ܐܝܼܙܒܸܠ: ܐܲܝܟ݂ ܕܲܟ݂ܬ̣ܝܼܒ̣ ܒܐܸܓܲܪܬܵܐ ܕܫܸܠܚܲܬ̤ ܠܗܘܿܢ.


text:
ܘܐܲܝܬ̇ܝܼܘ ܬܪܹܝܢ ܓܲܒ̣ܪ̈ܝܼܢ ܒܢܲܝ̈ ܥܵܘܼܠܵܐ. ܘܐܵܘܬܸ̇ܒ̣ܘ ܠܩܘܼܒ̣ܠܹܗ. ܘܐܲܣܗܸܕ݂ܘ ܓܲܒ̣ܪܹ̈ܐ ܗܵܢܘܿܢ ܥܲܠ ܢܵܒ̣ܘܿܬ̣ ܘܐܸܡܲܪܘ: ܕܨܲܚܝܼ ܢܵܒ̣ܘܿܬ̣ ܠܐܲܠܵܗܵܐ ܘܲܠܡܲܠܟܵܐ. ܘܐܲܦܩܘܼܗܝ ܠܒܲܪ ܡ̣ܢ ܩܪܝܼܬ̣ܵܐ. ܘܪܲܓ̣ܡܘܼܗܝ ܒܟܹܐܦܹ̈ܐ: ܘܡܝܼܬ̣.


text:
ܘܟܲܕ݂ ܫܸܡܥܲܬ̤ ܐܝܼܙܒܸܠ ܕܡܝܼܬ̣ ܝܵܒ̣ܘܿܬ̣: ܐܸܡܪܲܬ̤ ܐܝܼܙܒܸܠ ܠܐܵܚܵܒ̣: ܩܘܼܡ ܝܼܪܲܬ̣ ܟܲܪܡܹܗ ܕܢܵܒ̣ܘܿܬ̣ ܐܝܼܙܲܪܥܠܵܝܵܐ ܕܠܵܐ ܨܒ̣ܵܐ ܕܲܢܙܲܒ̇ܢܝܼܘܗܝ ܠܵܟ݂ ܒܟܸܣܦܵܐ. ܡܸܛܠ ܕܢܵܒ̣ܘܿܬ̣ ܡܝܼܬ̣ ܠܹܗ: ܘܠܵܐ ܗ̄ܘ̣ܵܐ ܚܲܝ.


text:
ܩܘܼܡ ܚܘܿܬ̣ ܠܐܘܼܪܥܹܗ ܕܐܵܚܵܒ̣ ܡܲܠܟܵܐ ܕܝܼܣܪܵܝܹܠ ܕܲܒ̣ܫܵܡܪܹܝܢ: ܗܵܐ ܒܟܲܪܡܹܗ ܕܢܵܒ̣ܘܿܬ̣ ܐܝܼܙܲܪܥܠܵܝܵܐ ܕܲܢܚܸܬ̣ ܠܬܲܡܵܢ ܠܡܹܐܪܬܹ̇ܗ.


text:
ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܩܛܲܠܬ̇: ܘܗܵܐ ܝܼܕܬ̇ܬ. ܗܵܟܲܢܵܐ ܐܵܡܲܪ ܡܵܪܝܵܐ: ܒܕ݂ܘܼܟ̇ܬ̣ܵܐ ܕܠܲܥܘ ܟܲܠ̈ܒܹ̇ܐ ܕܡܹܗ ܕܢܵܒ̣ܘܿܬ̣: ܢܸܠܥܘܼܢ ܟܲܠ̈ܒܹ̇ܐ ܐܵܦ ܕܡܵܟ݂ ܕܝܼܠܵܟ݂.


text:
ܐܵܡܲܪ ܠܹܗ ܐܵܚܵܒ̣ ܠܐܹܠܝܼܵܐ: ܐܸܫܟܲܚܬܵܢܝ ܒܥܸܠܕ̇ܒ̣ܵܒ̣ܝ ܐܵܡܲܪ ܠܹܗ ܐܸܫܟܲܚܬܵܟ݂: ܥܲܠ ܕܐܸܬ̣ܪܵܘܪܵܒ̣ܬ̇ ܠܡܸܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ.


text:
ܗܵܐ ܡܲܝܬܹ̇ܐ ܐ̄ܢܵܐ ܥܠܲܝܟ ܒܝܼܫܬܵܐ: ܘܐܹܒܲܥܲܪ ܒܵܬ̣ܪܵܟ݂: ܘܐܵܘܒܸ̇ܕ݂ ܠܐܵܚܵܒ̣ ܕܬ̣ܵܐܵܢ ܒܐܸܣܬ̣ܵܐ: ܘܕ݂ܵܐܣܲܪ ܘܫܵܪܹܐ ܒܝܼܣܪܵܝܹܠ.


text:
ܘܐܸܥܒ̇ܕ݂ܝܼܘܗܝ ܠܒܲܝܬܵܟ݂ ܐܲܝܟ݂ ܒܹܝܬ̣ ܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܘܐܲܝܟ݂ ܒܹܝܬ̣ ܒܲܥܫܵܐ ܒܲܪ ܐܲܚܝܼܵܐ. ܥܲܠ ܪܘܼܓ̣ܙܵܐ ܕܐܲܪܓܸ̇ܙܬ̇ ܘܐܲܚܛܝܼܬ̇ ܠܝܼܣܪܵܝܹܠ.


text:
ܕܲܢܡܘܼܬ̣ ܠܐܵܚܵܒ̣ ܒܲܩܪܝܼܬ̣ܵܐ: ܢܹܐܟ݂ܠܘܼܢ ܟܲܠ̈ܒܹ̇ܐ. ܘܕܲܢܡܘܼܬ̣ ܠܹܗ ܒܕܲܒ̣ܪܵܐ: ܬܹܐܟ݂ܘܿܠ ܦܵܪܲܚܬ̣ܵܐ ܕܲܫܡܲܝܵܐ.


text:
ܘܐܸܬ̣ܛܲܢܲܦ ܛܵܒ̣: ܘܐܸܙܲܠ ܒܵܬܲܪ ܦܬܲܟ݂ܪܹ̈ܐ: ܐܲܝܟ݂ ܕܲܥ̣ܒܲܕ݂ܘ ܐܵܡܘܿܪ̈ܵܝܹܐ ܕܐܵܘܒܸ̇ܕ݂ ܡܵܪܝܵܐ ܡ̣ܢ ܩܕ݂ܵܡ ܒ̈ܢܲܝ ܝܼܣܪܵܝܹܠ.


text:
ܘܟܲܕ݂ ܫܡܲܥ ܐܵܚܵܒ̣ ܦܸܬ̣ܓ̣ܵܡܵܐ ܗܵܢܵܐ: ܨܲܪܝܼ ܠܒ̣ܘܼܫܵܘ̈ܗܝ: ܘܐܸܬ̣ܟܲܣܝܼ ܣܲܩܵܐ ܥܲܠ ܒܸܣܪܹܗ. ܘܨܵܡ: ܘܫܟ݂ܒ̣ ܒܣܲܩܵܐ: ܘܗܲܠܸܟ݂ ܚܸܦܝܵܝ ܘܲܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܐܹܠܝܼܵܐ ܕܡ̣ܢ ܬܲܫܒ̇ܝܼ ܠܡܹܐܡܲܪ.


text:
ܚܙܲܝܬ̇ ܕܲܒ̣ܗܸܬ̣ ܐܵܚܵܒ̣ ܡ̣ܢ ܩܕ݂ܵܡܲܝ. ܚܠܵܦ ܕܲܒ̣ܗܸܬ̣ ܡ̣ܢ ܩܕ݂ܵܡܲܝ: ܠܵܐ ܐܲܝܬܹ̇ܐ ܒܝܼܫܬܵܐ ܒܝܵܘܡܵܘ̈ܗܝ. ܒܝܵܘ̈ܡܲܝ ܒܪܹܗ ܐܲܝܬܹ̇ܐ ܒܝܫܬܵܐ ܥܲܠ ܒܲܝܬܹ̇ܗ.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ ܠܥܲܒ̣ܕܵܘ̈ܗܝ: ܝܵܕ݂ܥܝܼܢ ܐܲܢ̄ܬܘܿܢ ܕܕ݂ܝܼܠܲܢ ܗ̄ܝ̣ ܪܵܡܲܬ̣ ܓܸܠܥܵܕ݂. ܘܲܥܕܲܡܵܐ ܠܐܸܡܲܬ̣ܝ ܫܲܬ̇ܝܼܩܝܼܢ ܚ̄ܢܲܢ: ܕܢܸܣܒ̣ܝܗ̇ ܡ̣ܢ ܐܝܼܕ݂ܵܐ ܕܡܲܠܟܵܐ ܕܐܲܕ݂ܘܿܡ.


text:
ܘܐܸܡܲܪ ܠܝܘܿܫܵܦܵܛ: ܐܵܙܹ̇ܠ ܐܲܢ̄ܬ̇ ܥܲܡܝ ܠܲܩܪܵܒ̣ܵܐ ܠܪܵܡܲܬ̣ ܓܸܠܥܵܕ݂ ܘܐܸܡܲܪ ܝܘܿܫܵܦܵܛ: ܐܵܙܹ̇ܠ ܐ̄ܢܵܐ ܐܲܟ݂ܘܵܬ̣ܵܟ݂: ܘܥܲܡܝ ܐܲܝܟ݂ ܥܲܡܵܟ݂: ܘܪ̈ܲܟ݂ܫܝ ܐܲܝܟ݂ ܪ̈ܲܟ݂ܫܵܟ݂.


text:
ܘܟܲܢܸܫ ܡܲܠܟܵܐ ܕܝܼܣܪܵܝܹܠ ܢܒ̣ܝܹ̈ܐ ܐܲܝܟ݂ ܐܲܪܒܲܥܡܵܐܐ ܓܲܒ̣ܪ̈ܝܼܢ. ܘܐܸܡܲܪ ܠܗܘܿܢ: ܐܹܙܲܠ ܠܪܵܡܲܬ̣ ܓܸܠܥܵܕ݂ ܠܲܩܪܵܒ̣ܵܐ: ܐܵܘ ܐܹܦܘܼܫ. ܐܵܡܪܝܼܢ ܠܹܗ ܣܲܩ: ܘܡܲܫܠܸܡ ܠܗܘܿܢ ܡܵܪܝܵܐ ܒܐܝܼܕܲܝ̈ܟ ܡܲܠܟܵܐ.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ ܠܝܘܿܫܵܦܵܛ: ܬܘܼܒ̣ ܐܝܼܬ̣ ܓܲܒ̣ܪܵܐ ܚܲܕ݂ ܕܢܸܫܐܲܠ ܦܸܬ̣ܓ̣ܵܡܹܗ ܕܡܵܪܝܵܐ ܡܸܢܹܗ. ܘܐܸܢܵܐ ܣܢܹ̇ܝܬܹܗ: ܡܸܛܠ ܕܠܵܐ ܡܸܬ̣ܢܲܒܹ̇ܐ ܥܠܲܝ ܛܵܒ̣ܬ̣ܵܐ: ܐܸܠܵܐ ܐܸܢ ܒܝܼܫܬܵܐ. ܡܝܼܟ݂ܵܐ ܫܡܹܗ ܒܲܪ ܝܲܡܠܵܐ. ܘܐܸܡܲܪ ܝܘܿܫܵܦܵܛ: ܠܵܐ ܢܹܐܡܲܪ ܡܲܠܟܵܐ ܗܵܟܲܢܵܐ.


text:
ܘܡܲܠܟܵܐ ܕܝܼܣܪܵܝܹܠ ܘܝܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ ܝܵܬ̣ܒ̇ܝܼܢ ܓܒܲܪ ܥܲܠ ܟܘܼܪܣܝܹܗ̇: ܘܲܠܒ̣ܝܼܫܝܼܢ ܠܒ̣ܘܼܫܵܐ ܒܵܪܕܵܐ: ܒܡܲܥܠܵܢܵܐ ܕܬܲܪܥܵܐ ܕܫܵܡܪܹܝܢ: ܘܟܠܗܘܿܢ ܢܒ̣ܝܹ̈ܐ ܡܸܬ̣ܢܲܒܹ̇ܝܢ ܩܕ݂ܵܡܲܝܗܘܿܢ.


text:
ܘܲܥܒܲܕ݂ ܠܹܗ ܨܹܕܲܩܝܵܐ ܒܲܪ ܟܢܲܥܢܵܝܬܵܐ ܩܲܪ̈ܢܵܬ̣ܵܐ ܕܦܲܪܙܠܵܐ: ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܝܵܐ: ܒܗܵܠܹܝܢ ܬܕܲܩܲܪ ܐܸܢܘܿܢ ܠܐܲܕ݂ܘܿܡܵܝܹ̈ܐ: ܥܕܲܡܵܐ ܕܲܬ̣ܓܲܡܲܪ ܐܸܢܘܿܢ.


text:
ܘܟ݂ܠܗܘܿܢ ܢܒ̣ܝܹ̈ܐ ܡܸܬ̣ܢܲܒܹ̇ܝܢ ܗܵܟܲܢܵܐ ܘܐܵܡ̇ܪܝܼܢ: ܣܲܩ ܠܪܵܡܲܬ̣ ܓܸܠܥܵܕ݂: ܘܙܵܟܹ̇ܐ ܐܲܢ̄ܬ̇: ܘܡܲܫܠܸܡ ܠܗܘܿܢ ܡܵܪܝܵܐ ܒܐܝܼܕܲܝ̈ܟ ܡܲܠܟܵܐ.


text:
ܘܡܲܠܲܐܟ݂ܵܐ ܕܐܸܙܲܠ̣ ܠܡܸܩܪܵܐ ܠܡܝܼܟ݂ܵܐ: ܐܸܡܲܪ ܠܹܗ: ܗܵܐ ܡܸܠܲܝܗܘܿܢ ܕܲܢܒ̣ܝܹ̈ܐ ܕܵܓܵܠܹ̈ܐ: ܡ̣ܢ ܚܲܕ݂ ܦܘܼܡ ܐܸܡܲܪܘ ܛܵܒ̣ܬ̣ܵܐ ܥܲܠ ܡܲܠܟܵܐ. ܬܸܗܘܹܐ ܡܸܠܬ̣ܵܟ݂ ܐܲܝܟ݂ ܡܸܠܬ̣ܵܐ ܕܚܲܕ݂ ܡܸܢܗܘܿܢ: ܘܐܸܡܲܪ ܐܵܦ ܐܲܢ̄ܬ̇ ܛܵܒ̣ܬ̣ܵܐ.


text:
ܘܐܸܬ̣ܵܐ ܠܘܵܬ̣ ܡܲܠܟܵܐ: ܘܐܸܡܲܪ ܠܹܗ ܡܲܠܟܵܐ: ܡܝܼܟ݂ܵܐ: ܢܹܐܙܲܠ ܠܪܵܡܲܬ̣ ܓܸܠܥܵܕ݂ ܠܲܩܪܵܒ̣ܵܐ: ܐܵܘ ܢܦܘܼܫ. ܐܵܡܲܪ ܠܹܗ: ܣܲܩ ܘܲܙܟ݂ܝܼ: ܘܢܲܫܠܸܡ ܐܸܢܘܿܢ ܡܵܪܝܵܐ ܒܐܝܼܕܲܝ̈ܟ: ܡܲܠܟܵܐ.


text:
ܐܵܡܲܪ ܠܹܗ ܡܲܠܟܵܐ: ܥܕܲܡܵܐ ܠܲܟ݂ܡܵܐ ܙܲܒ̣ܢ̈ܝܼܢ ܡܵܘܡܹܐ ܐ̄ܢܵܐ ܠܵܟ݂: ܕܠܵܐ ܬܹܐܡܲܪ ܠܝܼ ܐܸܠܵܐ ܐܸܢ ܫܲܪܝܼܪܬܵܐ ܒܲܫܡܹܗ ܕܡܵܪܝܵܐ.


text:
ܘܐܸܡܲܪ ܡܝܼܟ݂ܵܐ: ܚܙܹܝܬ̣ ܠܝܼܣܪܵܝܹܠ ܡܒܲܕܲܪ ܥܲܠ ܛܘܼܪܹ̈ܐ: ܐܲܝܟ݂ ܥܵـ̈ـܢܵܐ ܕܠܲܝܬ̇ ܠܵܗ̇ ܪܵܥܝܵܐ. ܘܐܸܡܲܪ ܡܵܪܝܵܐ: ܠܲܝܬ̇ ܠܗܘܿܢ ܡܵܪܵܐ ܠܗܵܠܹܝܢ: ܢܸܗܦܟ݂ܘܿܢ ܐ̄ܢܵܫ ܠܒܲܝܬܹ̇ܗ ܒܲܫܠܵܡܵܐ.


text:
ܘܐܸܡܲܪ ܡܲܠܟܵܐ ܕܝܼܣܪܝܹܠ ܠܝܘܿܫܵܦܵܛ: ܠܵܐ ܐܸܡܪܹܬ̣ ܠܵܟ݂ ܕܠܵܐ ܡܸܬ̣ܢܲܒܹ̇ܐ ܥܠܲܝ ܛܵܒ̣ܬ̣ܵܐ: ܐܸܠܵܐ ܐܸܢ ܒܝܼܫܬܵܐ.


text:
ܘܐܸܡܲܪ ܡܝܼܟ݂ܵܐ: ܡܸܛܠ ܗܵܢܵܐ ܫܡܲܥ ܦܸܬ̣ܓ̣ܵܡܹܗ: ܕܡܵܪܝܵܐ: ܚܙܹ̇ܝܬ̣ ܠܡܵܪܝܵܐ ܝܬܹܒ̣ ܥܲܠ ܟܘܼܪܣܝܹܗ: ܘܟ݂ܠܹܗ ܚܲܝܠܵܐ ܕܲܫܡܲܝܵܐ ܩܵܐܹ̇ܡ ܠܥܸܠ ܡܸܢܹܗ: ܡܟܢ ܝܲܡܝܼܢܹܗ ܘܡ̣ܢ ܣܸܡܵܠܹܗ.


text:
ܘܐܸܡܲܪ ܡܵܪܝܵܐ: ܡܲܢܘܼ ܢܫܲܕ̇ܠܝܼܘܗܝ ܠܐܵܚܵܒ̣: ܕܢܸܣܲܩ ܘܢܸܦܸܠ ܒܪܵܡܲܬ̣ ܓܸܠܥܵܕ݂. ܗܵܢܵܐ ܐܵܡܲܪ ܗܵܟܲܢܵܐ: ܘܗܵܢܵܐ ܐܵܡܲܪ ܗܵܟܲܢܵܐ.


text:
ܐܵܡܲܪ ܠܹܗ ܡܵܪܝܵܐ ܒܡܵܢܵܐ. ܘܐܸܡܲܪ ܐܸܢܵܐ ܐܸܦܘܿܩ ܘܐܸܗܘܹܐ ܪܘܼܚܵܐ ܕܫܘܼܩܪܵܐ ܒܦܘܼܡܵܐ ܕܟܠܗܘܿܢ ܢܒ̣ܝܵܘ̈ܗܝ. ܐܵܡܲܪ ܠܹܗ: ܡܫܲܕܸ̇ܠ ܐܲܢ̄ܬ̇ ܘܡܸܫܟܲܚ ܐܲܢ̄ܬ̇: ܦܘܿܩ ܘܲܥܒܸܕ݂ ܗܵܟܲܢܵܐ.


text:
ܘܗܵܫܵܐ ܗܵܐ ܝܲܗ̄ܒ̣ ܡܵܪܝܵܐ ܪܘܼܚܵܐ ܕܫܘܼܩܪܵܐ ܒܦܘܼܡܵܐ ܕܟ݂ܠܗܘܿܢ ܢܒ̣ܝܼܲܝ̈ܟ ܗܵܠܹܝܢ: ܘܡܵܪܝܵܐ ܐܸܡܲܪ ܥܠܲܝܟ ܒܝܼܫܬܵܐ.


text:
ܘܲܩܪܸܒ̣ ܨܹܕܲܩܝܵܐ ܒܲܪ ܟܢܲܥܢܵܝܬܵܐ: ܘܲܡܚܵܝܗܝ ܠܡܝܼܟ݂ܵܐ ܥܲܠ ܦܲܟܹ̇ܗ: ܘܐܸܡܲܪ ܠܹܗ: ܐܲܝܟܵܐ ܥܸܒ̣ܪܲܬ̤ ܡܹܢܝ ܪܘܼܚܹܗ ܕܡܵܪܝܵܐ ܘܡܲܠܠܲܬ̤ ܒܵܟ݂.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ: ܕܘܼܒ̣ܪܘܼܗܝ ܠܡܝܼܟ݂ܵܐ: ܘܐܲܫܠ̱ܡܘܼܗܝ ܠܐܲܡܘܿܢ ܫܲܠܝܼܛܵܐ ܕܲܩܪܝܼܬ̣ܵܐ: ܘܲܠܝܘܿܐܵܫ ܒܲܪ ܡܲܠܟܵܐ.


text:
ܘܐܸܡܲܪܘ: ܗܵܟܲܢܵܐ ܐܵܡܲܪ ܡܲܠܟܵܐ: ܐܲܪܡܵܘ ܠܗܵܢܵܐ ܒܹܝܬ̣ ܐܲܣܝܼܪܹ̈ܐ: ܘܐܵܘܟ̇ܠܘܼܗܝ ܠܲܚܡܵܐ ܡܸܛܲܪ ܢܦܸܫ: ܘܐܲܫܩܵܐܘܼܗܝ ܡܲـ̈ـܝܵܐ ܡܸܛܲܪ ܢܦܸܫ: ܥܕܲܡܵܐ ܕܐܹܬܹܐ ܒܲܫܠܵܡܵܐ.


text:
ܘܐܸܡܲܪ ܡܝܼܟ݂ܵܐ: ܐܸܢ ܡܸܗܦܲܟ݂ ܬܸܗܦܘܿܟ݂ ܒܲܫܠܵܡܵܐ: ܐܵܦ ܠܵܐ ܡܲܠܸܠ̣ ܒܝܼ ܡܵܪܝܵܐ. ܘܐܸܡܲܪ ܫܡܲܥܘ ܥܲܡܡܹ̈ܐ ܟܠܟ݂ܘܿܢ.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ ܠܝܘܿܫܵܦܵܛ: ܐܸܫܬܲܓ̣ܢܹܐ ܘܐܸܥܘܿܠ ܒܲܩܪܵܒ̣ܵܐ: ܘܐܲܢ̄ܬ̇ ܠܒܲܫ ܠܒ̣ܘܼܫܲܝ̈ܟ. ܘܐܸܫܬܲܓ̣ܢܝܼ ܡܲܠܟܵܐ ܕܝܼܣܪܵܝܹܠ: ܘܥܲܠ ܒܲܩܪܵܒ̣ܵܐ.


text:
ܘܡܲܠܟܵܐ ܕܐܲܕ݂ܘܿܡ ܦܲܩܸܕ݂ ܠܪܵܘ̱ܪ̈ܒ̣ܵܢܲܝ ܡܲܪ̈ܟ̇ܒ̣ܵܬ̣ܵܐ ܕܝܼܠܹܗ ܬܠܵܬ̣ܝܼܢ ܘܲܬ̣ܪܹܝܢ: ܘܐܸܡܲܪ ܠܵܐ ܬܸܬ̣ܟܲܬ̇ܫܘܼܢ: ܠܵܐ ܥܲܡ ܙܥܘܿܪܵܐ ܘܠܵܐ ܥܲܡ ܪܲܒܵܐ: ܐܸܠܵܐ ܥܲܡ ܡܲܠܟܵܐ ܕܝܼܣܪܵܝܹܠ ܒܲܠܚܘܼܕ݂.


text:
ܘܟܲܕ݂ ܚܙܵܘ ܪܵܘ̱ܪ̈ܒ̣ܵܢܲܝ ܡܲܪ̈ܟ̇ܒ̣ܵܬ̣ܵܐ ܠܝܘܿܫܵܦܵܛ: ܣܒܲܪܘ ܕܡܲܠܟܵܐ ܗ̄ܘ̣ ܕܝܼܣܪܵܝܹܠ. ܘܲܣܛܵܘ ܥܠܵܘܗܝ ܕܢܸܬ̣ܟܲܬܫܘܼܢ ܥܲܡܹܗ ܘܐܲܝܠܸܠ ܝܘܿܫܵܦܵܛ.


text:
ܘܓܲܒ̣ܪܵܐ ܚܲܕ݂ ܫܵܕܹ̇ܐ ܗ̄ܘ̣ܵܐ ܒܩܸܫܬܵܐ ܠܩܘܼܒ̣ܠܹܗ ܬܲܡܝܼܡܵܐܝܼܬ̣. ܘܲܡܚܵܝܗܝ ܠܡܲܠܟܵܐ ܕܝܼܣܪܵܝܹܠ ܒܹܝܬ̣ ܕܸܒ̣ܩܵܐ ܕܫܸܪܝܵܢܵܐ. ܘܐܸܡܲܪ ܠܡܲܪܟ̇ܒ̣ܵܢܹܗ: ܐܲܗܦܸܟ݂ ܐܝܼܕ݂ܵܟ݂: ܘܐܲܦܩܲܝܢܝ ܡ̣ܢ ܡܲܫܪܝܼܬ̣ܵܐ: ܡܸܛܠ ܕܡܲܛܝܘܼܢܝ ܚܸܒ̣ܠܹ̈ܐ ܕܡܵܘܬܵܐ.


text:
ܘܲܥܫܲܢ ܩܪܵܒ̣ܵܐ ܒܝܵܘܡܵܐ ܗܵܘ̇ ܘܡܲܠܟܵܐ ܩܵܐܹ̇ܡ ܗ̄ܘ̣ܵܐ ܒܡܲܪܟܲܒ̣ܬܵܐ ܠܘܼܩܒܲܠ ܐܲܕ݂ܘܿܡ. ܘܡܝܼܬ̣ ܒܪܲܡܫܵܐ: ܘܲܪܕ݂ܵܐ ܕܡܵܐ ܕܲܡܚܘܿܬܹܗ ܒܚܲܢܵܗ̇ ܕܡܲܪܟܲܒ̣ܬܹܗ.


text:
ܘܐܲܫܝܼܓ̣ܘܼܗ̇ ܠܡܲܪܟܲܒ̣ܬ̣ܵܐ ܒܪܵܡܬ̣ܵܐ ܕܫܵܡܪܹܝܢ. ܘܙܲܝܢܹܗ ܐܲܫܝܼܓ̣ܘ ܘܠܲܥܘ ܟܲܠ̈ܒܹ̇ܐ ܕܡܹܗ: ܐܲܝܟ݂ ܡܸܠܬܹܗ ܕܡܵܪܝܵܐ: ܕܐܸܡܲܪ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܵܚܵܒ̣ ܘܟ݂ܠܡܸܕܸ̇ܡ ܕܲܥܒܲܕ݂: ܘܒܲܝܬܵܐ ܕܫܸܢܵܐ ܕܲܒ̣ܢܵܐ: ܘܟ݂ܠܗܹܝܢ ܩܘܼܪ̈ܝܵܐ ܕܲܒ̣ܢܵܐ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܝܘܿܫܵܦܵܛ ܒܲܪ ܬܠܵܬ̣ܝܼܢ ܗ̄ܘ̣ܵܐ ܘܚܲܡܸܫ ܫܢ̈ܝܼܢ ܟܲܕ݂ ܐܲܡ̣ܠܸܟ݂. ܘܥܸܣܪܝܼܢ ܘܚܲܡܸܫ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܗ̇ ܕܐܸܡܹܗ ܥܪܘܿܒ̣ܵܐ ܒܲܪܬ̣ ܫܲܠܚܝܼ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܫܵܦܵܛ ܘܟ݂ܠܵܗ̇ ܓܲܢ̄ܒܵܪܘܼܬܹܗ ܕܲܥܒܲܕ݂ ܘܐܸܬ̣ܟܲܬܲܫ: ܗܵܐ ܟܬ̣ܝܼܒ̣ܝܼܢ ܒܴܲܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܝܘܿܫܵܦܵܛ ܥܒܲܕ ܐܸܠܦܹ̈ܐ ܠܬܲܪܫܝܼܫ ܠܡܹܐܙܲܠ ܠܐܵܘܦܹܝܪ ܥܲܠ ܕܲܗܒ̣ܵܐ: ܘܠܵܐ ܐܸܙܲܠ̣: ܡܸܛܠ ܕܐܸܬ̇ܬܒܲܪ ܐܸܠܦܹ̈ܐ ܒܥܸܨܝܼܢܘܿ ܓܒܲܪ.


text:
ܗܵܝܕܹ̇ܝܢ ܐܸܡܲܪ ܐܹܚܲܙܝܵܐ ܒܲܪ ܐܵܚܵܒ̣ ܠܝܘܿܫܵܦܵܛ: ܢܹܐܙܠ̄ܘܼܢ ܥܲܒ̣̈ܕܲܝ ܥܲܡ ܥܲܒ̣ܕܲܝ̈ܟ ܒܐܸܠܦܹ̈ܐ. ܘܠܵܐ ܨܒ̣ܵܐ ܝܘܿܫܵܦܵܛ.


text:
ܘܲܫܟܸܒ̣ ܝܘܿܫܵܦܵܛ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܥܲܡ ܐܲܒ̣ܵܗܵܘ̈ܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܐܲܒ̣ܘܼܗܝ. ܘܐܲܡ̣ܠܸܟ݂ ܝܘܿܪܵܡ ܒܪܹܗ ܒܵܬ̣ܪܹܗ.


text:
ܘܐܹܚܲܙܝܵܐ ܒܲܪ ܐܵܚܵܒ̣ ܐܲܡܠܸܟ݂ ܥܲܠ ܝܼܣܪܵܝܹܠ ܒܫܵܡܪܹܝܢ: ܒܲܫܢܲܬ̣ ܫܒܲܥܸܣܪܹ̈ܐ ܠܝܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ. ܘܐܲܡܠܸܟ݂ ܥܲܠ ܝܼܣܪܵܝܹܠ ܬܲܪܬܹ̇ܝܢ ܫܢ̈ܝܼܢ.


text:
ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܘܗܲܠܸܟ݂ ܒܐܘܼܪ̈ܚܵܬܹܗ ܕܐܲܒ̣ܘܼܗܝ ܘܒ̣ܐܘܼܪ̈ܚܵܬ̣ܵܗ̇ ܕܐܸܡܹܗ: ܘܒ̣ܐܘܼܪ̈ܚܵܬܹܗ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ ܕܐܲܚܛܝܼ ܠܝܼܣܪܵܝܹܠ.


text:
ܘܲܢܦܲܠ̣ ܐܹܚܲܙܝܵܐ ܡ̣ܢ ܟܣܘܼܣܛܵܪܘܿܢ ܕܥܸܠܝܼܬܹܗ ܕܲܒ̣ܫܵܡܪܹܝܢ: ܘܐܸܬ̣ܟ̇ܪܲܗ ܘܫܲܕܲܪ ܐܝܼܙ̈ܓܲܕܹ̇ܐ ܘܐܸܡܲܪ ܠܗܘܿܢ: ܙܸܠܘ ܫܲܐܸܠܘ ܡ̣ܢ ܒܥܸܠܙܒ̣ܘܿܒ̣ ܐܲܠܵܗܵܐ ܕܥܸܩܪܘܿܢ: ܐܸܢ ܡܸܬ̣ܚܠܸܡ ܐ̄ܢܵܐ ܡ̣ܢ ܟܘܼܪܗܵܢܝ ܗܵܢܵܐ.


text:
ܘܡܲܠܲܐܟܹܗ ܕܡܵܪܝܵܐ ܐܸܡܲܪ ܠܐܹܠܝܼܵܐ ܕܡ̣ܢ ܬܲܫܒ̇ܝܼ: ܩܘܼܡ ܣܲܩ ܠܐܘܼܪܥܵܐ ܕܐܝܼܙܓܲܕܵܘ̈ܗܝ ܕܡܲܠܟܵܐ ܕܫܵܡܪܹܝܢ: ܘܐܸܡܲܪ ܠܗܘܿܢ: ܡ̣ܢ ܒܠܲܝ ܕܠܲܝܬ̇ ܐܲܠܵܗܵܐ ܒܝܼܣܪܵܝܹܠ: ܐܵܙ̇ܠ̄ܝܼܢ ܐܢ̄ܬ̇ܘܿܢ ܠܡܸܫܐܲܠ ܡ̣ܢ ܒܥܸܠܙܒ̣ܘܿܒ̣ ܐܲܠܵܗܵܐ ܕܥܸܩܪܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ: ܥܲܪܣܵܐ ܕܲܣܠܸܩܬ̇ ܠܵܗ̇: ܠܵܐ ܬܸܚܘܿܬ̣ ܡܸܢܵܗ̇: ܐܸܠܵܐ ܡܡܵܬ̣ ܬܡܘܼܬ̣. ܘܐܸܙܲܠ̣ ܐܹܠܝܼܵܐ.


text:
ܘܐܵܡ̇ܪܝܼܢ ܠܹܗ: ܓܲܒ̣ܪܵܐ ܚܲܕܸ ܣܠܸܩ ܠܐܘܼܪܥܲܢ: ܘܐܸܡܲܪ ܠܲܢ: ܗܦܘܿܟ݂ܘ ܙܸܠܘ ܠܘܵܬ̣ ܓܲܒ̣ܪܵܐ ܕܫܲܕܲܪܟ݂ܘܿܢ: ܘܐܸܡܲܪܘ ܠܹܗ: ܡ̣ܢ ܒܠܲܝ ܕܠܲܝܬ̇ ܐܲܠܵܗܵܐ ܒܝܼܣܪܵܝܹܠ: ܫܲܕܲܪܬ̇ ܠܡܸܫܐܲܠ ܡ̣ܢ ܒܥܸܠܙܒ̣ܘܿܒ̣ ܐܲܠܵܗܵܐ ܕܥܸܩܪܘܿܢ. ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܥܲܪܣܵܐ ܕܲܣܠܸܩܬ̇ ܠܵܗ̇: ܠܵܐ ܬܸܚܘܿܬ̣ ܡܸܢܵܗ̇: ܐܸܠܵܐ ܡܡܵܬ̣ ܬܡܘܼܬ̣.


text:
ܘܫܲܕܲܪ ܥܠܵܘܗܝ ܪܲܒܵܐ ܕܚܲܡܫܝܼܢ ܘܚܲܡܫܝܼܢ ܕܥܲܡܹܗ. ܘܲܣܠܸܩ ܠܘܵܬܹܗ: ܘܗ̤ܘ ܝܵܬܹܒ̣ ܥܲܠ ܪܹܫ ܛܘܼܪܵܐ: ܘܐܸܡܲܪ ܠܹܗ: ܢܒ̣ܝܹܗ ܕܐܲܠܵܗܵܐ: ܡܲܠܟܵܐ ܐܵܡܲܪ ܚܘܿܬ̣.


text:
ܘܲܥܢ̣ܵܐ ܐܹܠܝܼܵܐ ܘܐܸܡܲܪ ܠܪܲܒܵܐ ܕܚܲܡܫܝܼܢ: ܐܸܢ ܢܒ̣ܝܹܗ ܐ̄ܢܵܐ ܕܐܲܠܵܗܵܐ: ܬܸܚܘܿܬ̣ ܢܘܼܪܵܐ ܡ̣ܢ ܫܡܲܝܵܐ: ܘܬܹܐܟ݂ܠܵܟ݂ ܠܵܟ݂ ܘܲܠܚܲܡܫܝܼܢ ܕܥܲܡܵܟ݂. ܘܢܸܚܬܲܬ̤ ܢܘܼܪܵܐ ܡ̣ܢ ܫܡܲܝܵܐ: ܘܐܸܟܲܠܬܹܗ ܠܹܗ ܘܲܠܚܲܡܫܝܼܢ ܕܥܲܡܹܗ.


text:
ܘܲܗܦܸܟ݂ ܘܫܲܕܲܪ ܥܠܵܘܗܝ ܪܲܒܵܐ ܕܚܲܡܫܝܼܢ ܐ̄ܚܪ̈ܵܢܝܼܢ ܘܚܲܡܫܝܼܢ ܕܥܲܡܹܗ. ܘܲܥܢܵܐ ܘܐܸܡܲܪܠܹܗ: ܢܒ̣ܝܹܗ ܕܐܲܠܵܗܵܐ: ܗܵܟܲܢܵܐ ܐܵܡܲܪ ܡܲܠܟܵܐ: ܒܲܥܓܲܠ ܚܘܿܬ̣.


text:
ܘܲܥܢ̣ܵܐ ܐܹܠܝܼܵܐ ܘܐܸܡܲܪ ܠܹܗ: ܐܸܢ ܢܒ̣ܝܹܗ ܐ̄ܢܵܐ ܕܐܲܠܵܗܵܐ: ܬܸܚܘܿܬ̣ ܢܘܼܪܵܐ ܡ̣ܢ ܫܡܲܝܵܐ: ܘܬܹܐܟ݂ܠܵܟ݂ ܠܵܟ݂ ܘܲܠܚܲܡܫܝܼܢ ܕܥܲܡܵܟ݂. ܘܢܸܚܬܲܬ̤ ܢܘܼܪܹܗ ܕܐܲܠܵܗܵܐ ܡ̣ܢ ܫܡܲܝܵܐ: ܘܐܸܟܲܠܬܹܗ ܠܹܗ ܘܲܠܚܲܡܫܝܼܢ ܕܥܲܡܹܗ.


text:
ܘܫܲܕܲܪ ܥܠܵܘܗܝ ܪܲܒܵܐ ܕܚܲܡܫܝܼܢ ܕܲܬ̣ܠܵܬ̣ ܙܲܒ̣ܢ̈ܝܼܢ ܘܚܲܡܫܝܼܢ ܕܥܲܡܹܗ. ܘܲܣܠܸܩ ܪܲܒܵܐ ܕܚܲܡܫܝܼܢ: ܘܲܒ̣ܪܲܟ݂ ܥܲܠ ܒܘܼܪ̈ܟܵܘܗܝ ܩܕ݂ܵܡ ܐܹܠܝܼܵܐ: ܘܡܸܬ̣ܟܲܫܲܦ ܠܹܗ ܘܐܵܡܲܪ ܠܹܗ: ܢܒ̣ܝܹܗ ܕܐܲܠܵܗܵܐ: ܬܸܬ̣ܝܲܩܲܪ ܢܲܦ̮ܫܝ ܘܢܲܦ̮ܫܵܐ ܕܥܲܒ̣ܕܲܝ̈ܟ ܗܵܠܹܝܢ ܚܲܡܫܝܼܢ ܕܩܵܝ̇ܡܝܼܢ ܩܕ݂ܵܡܲܝܟ.


text:
ܕܗܵܐ ܢܸܚܬܲܬ̤ ܢܘܼܪܵܐ ܡ̣ܢ ܫܡܲܝܵܐ: ܘܐܸܟ݂ܠܲܬ̤ ܠܐܲܬ̣ܪܹܝܢ ܪܵܘ̱ܪ̈ܒ̣ܵܢܝܼܢ ܕܚܲܡܫܝܼܢ: ܘܲܠܚܲܡܫܝܼܢ ܚܲܡܫܝܼܢ ܕܥܲܡܗܘܿܢ. ܘܗܵܫܵܐ ܬܸܬ̣ܝܲܩܲܪ ܢܲܦ̮ܫܝ ܒܥܲܝܢܲܝ̈ܟ.


text:
ܘܐܸܡܲܪ ܡܲܠܲܐܟܹܗ ܕܡܵܪܝܵܐ ܠܐܹܠܝܼܵܐ: ܚܘܿܬ̣ ܥܲܡܹܗ: ܘܠܵܐ ܬܸܕ݂ܚܲܠ ܡܸܢܹܗ. ܘܩܵܡ̣ ܘܲܢܚܲܬ̣ ܥܲܡܹܗ ܠܘܵܬ̣ ܡܲܠܟܵܐ.


text:
ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܚܠܵܦ ܕܫܲܕܲܪܬ̇ ܐܝܼܙ̈ܓܲܕܹ̇ܐ ܠܡܸܫܐܲܠ ܡ̣ܢ ܒܥܸܠܙܒ̣ܘܿܒ̣ ܐܲܠܵܗܵܐ ܕܥܸܩܪܘܿܢ: ܡ̣ܢ ܒܠܲܝ ܕܠܲܝܬ̇ ܐܲܠܵܗܵܐ ܒܝܼܣܪܵܝܹܠ: ܠܡܸܫܐܲܠ ܦܸܬ̣ܓ̣ܵܡܹܗ. ܡܸܛܠ ܗܵܢܵܐ ܥܲܪܣܵܐ ܕܲܣܠܸܩܬ̇ ܠܵܗ̇: ܬܸܚܘܿܬ̣ ܡܸܢܵܗ̇: ܐܸܠܵܐ ܡܡܵܬ̣ ܬܡܘܼܬ̣.


text:
ܘܡܝܼܬ݂ ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܐܸܡܲܪ ܐܹܠܝܼܵܐ. ܘܐܲܡ̣ܠܸܟ݂ ܝܘܿܪܵܡ ܐܲܚܘܼܗܝ ܒܵܬ̣ܪܹܗ: ܒܲܫܢܲܬ̣ ܬܲܪܬܹ̇ܝܢ ܕܝܘܿܪܵܡ ܒܲܪ ܝܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ: ܡܸܛܠ ܕܠܵܐ ܗܘ̤ܵܐ ܠܹܗ ܒܪܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܹܚܲܙܝܵܐ ܘܟ݂ܠܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܐܸܡܲܪ ܐܹܠܝܼܵܐ ܠܐܹܠܝܼܫܲܥ: ܟܲܬܲܪ ܠܝܼ ܗܵܪܟܵܐ: ܡܸܛܠ ܕܡܵܪܝܵܐ ܫܲܕ̇ܪܲܢܝ ܠܒܹܝܬ̣ ܐܹܝܠ. ܘܐܸܡܲܪ ܐܹܠܝܼܫܲܥ: ܚܲܝ ܗ̄ܘ̣ ܡܵܪܝܵܐ: ܘܚܲܝܵܐ ܗ̄ܝ̣ ܢܲܦ̮ܫܵܟ݂: ܕܠܵܐ ܐܸܫܒ̇ܩܵܟ݂. ܘܲܢܚܸܬ̣ܘ ܠܒܹܝܬ̣ ܐܹܝܠ.


text:
ܘܢܦܲܩܘ ܒܢܲܝ̈ ܢܒ̣ܝܹ̈ܐ ܕܒܹܝܬ̣ ܐܹܝܠ ܠܘܵܬ̣ ܐܹܠܝܼܫܲܥ: ܘܐܵܡ̇ܪܝܼܢ ܠܹܗ: ܠܵܐ ܝܵܕܲܥ ܐܲܢ̄ܬ̇ ܕܝܵܘܡܵܢܵܐ ܢܵܣܹܒ̣ ܡܵܪܝܵܐ ܠܡܵܪܵܟ݂ ܡ̣ܢ ܪܹܫܵܟ݂. ܘܐܸܡܲܪ ܐܵܦ ܐܸܢܵܐ ܝܵܕܲܥ ܐ̄ܢܵܐ: ܫܬ̣ܘܿܩܘ.


text:
ܘܐܸܡܲܪ ܐܹܠܝܼܵܐ ܠܐܹܠܝܼܫܲܥ: ܟܲܬܲܪ ܠܝܼ ܗܵܪܟܵܐ: ܡܸܛܠ ܕܡܵܪܝܵܐ ܫܲܕ̇ܪܲܢܝ ܠܐܝܼܪܝܼܚܘܿ ܘܐܸܡܲܪ: ܚܲܝ ܗ̄ܘ̣ ܡܵܪܝܵܐ: ܘܚܲܝܵܐ ܗ̄ܝ̣ ܢܲܦ̮ܫܵܟ݂: ܕܠܵܐ ܐܸܫܒ̇ܩܵܟ݂. ܘܐܸܙܲܠ̣ܘ ܠܐܝܼܪܝܼܚܘܿ.


text:
ܘܲܩܪܸܒ̣ܘ ܒܢܲܝ̈ ܢܒ̣ܝܹ̈ܐ ܕܒ̣ܐܝܼܪܝܼܚܘܿ ܠܘܵܬ̣ ܐܹܠܝܼܫܲܥ: ܘܐܵܡ̇ܪܝܼܢ ܠܹܗ: ܝܵܕܲܥ ܐܲܢ̄ܬ̇ ܕܝܵܘܡܵܢܵܐ ܢܵܣܹ̇ܒ̣ ܡܵܪܝܵܐ ܠܡܵܪܵܟ݂ ܡ̣ܢ ܪܹܫܵܟ݂. ܘܐܸܡܲܪ ܐܵܦ ܐܸܢܵܐ ܝܵܕܲܥ ܐ̄ܢܵܐ: ܫܬ̣ܘܿܩܘ.


text:
ܘܐܸܡܲܪ ܐܹܠܝܼܵܐ ܠܐܹܠܝܼܫܲܥ: ܟܲܬܲܪ ܠܝܼ ܗܵܪܟܵܐ: ܡܸܛܠ ܕܡܵܪܝܵܐ ܫܲܕ̇ܪܲܢܝ ܠܝܘܿܪܕ̇ܢܵܢ. ܘܐܸܡܲܪ ܚܲܝ ܗ̄ܘ̣ ܡܵܪܝܵܐ: ܘܚܲܝܵܐ ܗ̄ܝ̣ ܢܲܦ̮ܫܵܟ݂: ܕܠܵܐ ܐܸܫܒ̇ܩܵܟ݂. ܘܐܸܙܲܠܘܪ̈ܲܝܗܘܿܢ.


text:
ܘܚܲܡܫܝܼܢ ܓܲܒ̣ܪܹ̈ܐ ܡ̣ܢ ܒܢܲܝ̈ ܢܒ̣ܝܹ̈ܐ: ܐܸܙܲܠ̣ܘ ܘܩܵܡ̣ܘ ܡ̣ܢ ܩܒ̣ܘܿܠ ܡ̣ܢ ܪܘܼܚܩܵܐ: ܘܲܬ̣ܪ̈ܲܝܗܘܿܢ ܩܵܡ̣ܘ ܥܲܠ ܣܸܦܬܹܗ ܕܝܘܿܪܕ̇ܢܵܢ.


text:
ܘܲܢܣܲܒ̣ ܐܹܠܝܼܵܐ ܡܲܥܦܪܹܗ: ܘܟ݂ܪܟܹܗ ܘܲܡܚ̣ܵܐ ܐܸܢܘܿܢ ܠܡܲـ̈ـܝܵܐ ܕܝܘܿܪܕ̇ܢܵܢ: ܘܐܸܬ̣ܦܠܸܓ̣ܘ ܦܸܠܓܵܐ ܠܟ݂ܵܐ ܘܦܸܠܓܵܐ ܠܟ݂ܵܐ: ܘܲܥܒܲܪܘ ܬܪ̈ܲܝܗܘܿܢ ܒܝܲܒ̣ܫܵܐ.


text:
ܘܟܲܕ݂ ܥܒܲܪܘ: ܐܸܡܲܪ ܐܹܠܝܼܵܐ ܠܐܹܠܝܼܫܲܥ: ܫܐܲܠ ܡܵܢܵܐ ܐܸܥܒܸ̇ܕ݂ ܠܵܟ݂ ܥܲܕ݂ܠܵܐ ܐܸܬ̇ܕ̇ܒܲܪ ܡܸܢܵܟ݂: ܘܐܸܡܲܪ ܐܹܠܝܼܫܲܥ: ܢܸܗܘܹܐ ܚܲܕ݂ ܬܪܹܝܢ ܒܪܘܼܚܵܟ݂ ܥܠܲܝ.


text:
ܘܐܸܡܲܪ ܐܲܣܓ̇ܝܼܬ̇ ܫܐܸܠܬ̇: ܐܸܢ ܬܸܚܙܹܝܢܝ ܟܲܕ݂ ܡܸܬ̇ܕ̇ܒܲܪ ܐ̄ܢܵܐ ܡܸܢܵܟ݂: ܢܸܗܘܹܐ ܠܵܟ݂ ܗܵܟܲܢܵܐ: ܘܐܸܢ ܠܵܐ: ܠܵܐ ܢܸܗܘܹܐ.


text:
ܘܲܗܘ̤ܵܐ ܕܟܲܕ݂ ܗܸܢܘܿܢ ܡܡܲܠܠܝܼܢ ܘܲܡܗܲܠܟ݂ܝܼܢ: ܘܗܵܐ ܡܲܪܟܲܒ̣ܬܵܐ ܕܢܘܼܪܵܐ ܘܪ̈ܲܟ݂ܫܵܐ ܕܢܘܼܪܵܐ: ܘܲܦܪܲܫ̣ܘ ܒܹܝܬ̣ ܬܪ̈ܲܝܗܘܿܢ: ܘܲܣܠܸܩ ܐܹܠܝܼܵܐ ܒܥܲܠܥܵܠܵܐ ܠܲܫܡܲܝܵܐ.


text:
ܘܐܹܠܝܼܫܲܥ ܚ̣ܙܵܐ: ܘܗܵܐ ܡܲܝܠܸܠ ܘܐܵܡܲܪ: ܐܲܒ̣ܝ ܐܵܒ̣ܝ: ܪܲܟ̇ܒܹ̇ܗ ܕܝܼܣܪܵܝܹܠ: ܘܦܲܪ̈ܵܫܵܘܗܝ ܘܬ̣ܘܼܒ̣ ܠܵܐ ܚ̣ܙܵܝܗܝ: ܘܐܸܚܲܕ݂ ܒܲܠܒ̣ܘܼܫܵܘ̈ܗܝ ܘܨܲܪܝܼ ܐܸܢܘܿܢ ܠܲܬ̣ܪܹܝܢ ܨܪܵܘܵܢ.


text:
ܘܢܲܣܒܹ̇ܗ ܠܡܲܥܦܪܹܗ ܕܐܹܠܝܼܵܐ ܕܲܢܦܲܠ̣ ܡܸܢܹܗ: ܘܲܡܚ̣ܵܐ ܠܡܲـ̈ـܝܵܐ ܘܐܸܡܲܪ: ܐܘܿܢ ܡܵܪܝܵܐ ܐܲܠܵܗܹܗ ܕܡܵܪܝ ܐܹܠܝܼܵܐ: ܘܐܵܦ ܗ̤ܘ ܡܚ̣ܵܐ ܠܡܲـ̈ـܝܵܐ ܕܝܘܿܪܕ̇ܢܵܢ: ܘܐܸܬ̣ܦܠܸܓ̣ܘ ܦܸܠܓܵܐ ܠܟ݂ܵܐ ܘܦܸܠܓܵܐ ܠܟ݂ܵܐ: ܘܲܥܒܲܕ݂ ܐܹܠܝܼܫܲܥ.


text:
ܘܲܚܙ̣ܵܘ ܒܢܲܝ̈ ܢܒ̣ܝܹ̈ܐ ܕܒ̣ܐܝܼܪܝܼܚܘܿ ܡ̣ܢ ܩܒ̣ܘܿܠ: ܘܐܸܡܲܪܘ: ܫܪܵܬ̤ ܪܘܼܚܹܗ ܕܐܹܠܝܼܵܐ ܥܲܠ ܐܹܠܝܼܫܲܥ: ܘܐܸܬ̣ܵܘ ܠܐܘܼܪܥܹܗ ܘܲܣܓܸܕ݂ܘ ܠܹܗ ܥܲܠ ܐܲܪܥܵܐ.


text:
ܘܐܸܡܲܪܘ ܠܹܗ: ܗܵܐ ܐܝܼܬ̣ ܗܵܪܟܵܐ ܥܲܡ ܥܲܒ̣ܕܲܝ̈ܟ: ܚܲܡܫܝܼܢ ܓܲܒ̣ܪ̈ܝܼܢ ܓܲܢ̄ܒܵܪ̈ܲܝ ܚܲܝܠܵܐ: ܢܹܐܙܠ̄ܘܿܢ ܢܸܒ̣ܥܘܿܢܹܗ ܠܡܵܪܵܟ݂: ܕܲܠܡܵܐ ܫܩܲܠܬܹܗ ܪܘܼܚܹܗ ܕܡܵܪܝܵܐ: ܘܐܲܪܡܝܵܬܹܗ ܒܚܲܕ݂ ܡ̣ܢ ܛܘܼܪܹ̈ܐ: ܐܵܘ ܒܚܲܕ݂ ܡ̣ܢ ܢܲܚ̈ܠܹܐ. ܘܐܸܡܲܪ ܠܵܐ ܬܫܲܕܪܘܼܢ.


text:
ܘܐܸܬ̣ܟܲܬܫܘ ܥܲܡܹܗ ܥܕܲܡܵܐ ܕܲܒ̣ܗܸܬ̣ ܡܸܢܗܘܿܢ. ܘܐܸܡܲܪ ܫܲܕܲܪܘ. ܘܫܲܕܲܪܘ ܚܲܡܫܝܼܢ ܓܲܒ̣ܪ̈ܝܼܢ: ܘܲܒ̣ܥܵܐܘܼܗܝ ܬܠܵܬ̣ܵܐ ܝܵܘ̈ܡܝܼܢ: ܘܠܵܐ ܐܸܫܟ̇ܚܝܼܘܗܝ.


text:
ܘܐܸܡܲܪܘ ܐ̄ܢܵܫܲܝ̈ ܩܪܝܼܬ̣ܵܐ ܠܐܹܠܝܼܫܲܥ: ܗܵܐ ܡܵܘܬ̇ܒ̣ܵܗ̇ ܕܲܩܪܝܼܬ̣ܵܐ ܫܲܦܝܼܪ: ܐܲܝܟ݂ ܕܡܵܪܲܢ ܚܵܙܹ̇ܐ: ܘܡܲـ̈ـܝܵܐ ܒܝܼܫܝܼܢ: ܘܐܲܪܥܵܐ ܡܓܲܙܝܵܐ.


text:
ܘܲܢܦܲܩ̣ ܠܹܗ ܠܡܲܒ̇ܘܼܥܵܐ ܕܡܲـ̈ـܝܵܐ: ܘܐܲܪܡܝܼ ܬܲܡܵܢ ܡܸܠܚܵܐ: ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܝܵܐ: ܐܲܣܝܼܬ̣ ܠܡܲـ̈ـܝܵܐ ܗܵܠܹܝܢ: ܘܬ̣ܘܼܒ̣ ܠܵܐ ܢܸܗܘܹܐ ܬܲܡܵܢ ܕܡܵܐܹ̇ܬ̣ ܘܕܲܡܓܲܙܹܐ.


text:
ܘܲܣܠܸܩ ܡ̣ܢ ܬܲܡܵܢ ܠܒܹܝܬ̣ ܐܹܝܠ: ܘܗ̤ܘ ܣܵܠܹܩ ܒܐܘܼܪܚܵܐ: ܘܲܛܠܵܝܹ̈ܐ ܕܲܩܕ̇ܩܹ̈ܐ ܢܦܲܩ̣ܘ ܡ̣ܢ ܒܪܝܼܬ̣ܵܐ: ܘܲܡܒܲܙܚܝܼܢ ܒܹܗ ܘܐܵܡ̇ܪܝܼܢ: ܣܲܩ ܩܲܪܚܵܐ: ܣܲܩ ܩܲܪܚܵܐ.


text:
ܘܐܸܬ̣ܦܢܝܼ ܠܒܸܣܬ̇ܪܹܗ: ܘܲܚܙܵܐ ܐܸܢܘܿܢ: ܘܠܵܛ ܐܸܢܘܿܢ ܒܲܫܡܹܗ ܕܡܵܪܝܵܐ. ܘܲܢܦܲܩ ܬܲܪܬܹ̇ܝܢ ܕܸܒ̇ܝܼ̈ܢ ܡ̣ܢ ܥܵܒ̣ܵܐ: ܘܦܲܪܬ̣ ܡܸܢܗܘܿܢ ܐܲܪܒ̇ܥܝܼܢ ܘܲܬ̣ܪܹܝܢ ܛܠܵܝܝܼ̈ܢ.


text:
ܘܝܘܿܪܵܡ ܒܲܪ ܐܵܚܵܒ̣ ܐܲܡ̣ܠܸܟ݂ ܥܲܠ ܝܼܣܪܵܝܹܠ ܒܫܵܡܪܹܝܢ: ܒܲܫܢܲܬ̣ ܬܡܵܢܲܥܸܣܪܹ̈ܐ ܠܝܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ. ܘܐܲܡ̣ܠܸܟ݂ ܬܲܪܬܲܥܸܣܪܹ̈ܐ ܫܢ̈ܝܼܢ.


text:
ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܒܪܲܡ ܠܵܐ ܐܲܝܟ݂ ܐܲܒ̣ܘܼܗܝ ܘܐܲܝܟ݂ ܐܸܡܹܗ. ܘܐܲܥܒܲܪ ܩܵܝܑܹܡܬ̣ܵܐ ܕܒܲܥܠܵܐ ܕܲܥܒܲܕ݂ ܐܲܒ̣ܘܼܗܝ.


text:
ܘܡܹܝܫܵܥ ܡܲܠܟܵܐ ܕܡܘܼܐܵܒ̣ ܢܵܩܕܵܐ ܗ̄ܘ̣ܵܐ. ܘܡܲܣܸܩ ܗ̄ܘ̣ܵܐ ܠܡܲܠܟܵܐ ܕܝܼܣܪܵܝܹܠ ܡܵܐܐ ܐܲܠܦ̈ܝܼܢ ܫܲܡܝܼܢܹ̈ܐ ܕܥܵܢܵـ̈ـܐ: ܘܲܡܵܐܐ ܐܲܠܦ̈ܝܼܢ ܕܸܟ݂ܪܹ̈ܐ ܕܥܲܡܪܵܐ.


text:
ܘܐܸܙܲܠ̣ ܘܫܲܕܲܪ ܠܘܵܬ̣ ܝܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ: ܘܐܸܡܲܪ: ܡܲܠܟܵܐ ܕܡܘܼܐܵܒ̣ ܡܪܲܕ݂ ܥܠܲܝ: ܬܵܐ ܥܲܡܝ ܢܹܐܙܲܠ ܠܲܩܪܵܒ̣ܵܐ ܥܲܠ ܡܘܼܐܵܒ̣.


text:
ܘܐܸܡܲܪ ܠܹܗ ܝܘܿܫܵܦܵܛ: ܣܵܠܹܩ ܐ̄ܢܵܐ ܐܲܟ݂ܘܵܬ̣ܵܟ݂: ܘܥܲܡܝ ܐܲܝܟ݂ ܥܲܡܵܟ݂: ܘܪ̈ܲܟ݂ܫ̄ܝ ܐܲܝܟ݂ ܪ̈ܲܟ݂ܫܵܟ݂. ܘܐܸܡܲܪ ܠܹܗ: ܒܐܲܝܕܵܐ ܐܘܼܪܚܵܐ ܢܸܣܲܩ ܘܐܸܡܲܪ ܒܐܘܼܪܚܵܐ ܕܡܲܕ݂ܒ̇ܪܵܐ ܕܐܲܕ݂ܘܿܡ.


text:
ܘܐܸܙܲܠܘ ܡܲܠܟܵܐ ܕܝܼܣܪܵܝܹܠ: ܘܡܲܠܟܵܐ ܕܲܝܗܘܼܕ݂ܵܐ: ܘܡܲܠܟܵܐ ܕܐܲܕ݂ܘܿܡ. ܘܐܸܬ̣ܟ̇ܕܟ݂ܘ ܡܲܪܕܹ̇ܐ ܫܲܒ̣ܥܵܐ ܝܵܘܡ̈ܝܼܢ ܘܠܲܝܬ̇ ܗ̄ܘ̣ܵܐ ܡܲـ̈ـܝܵܐ ܠܡܲܫܪܝܼܬ̣ܵܐ: ܘܲܠܥܲܡܵܐ ܕܥܲܡܗܘܿܢ.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ: ܐܘܿܗ ܥܲܠ ܗܵܕܹܐ ܟܲܝ ܩ̣ܪܵܐ ܡܵܪܝܵܐ ܠܲܬ̣ܠܵܬ̣ܵܐ ܡܲܠܟ̇ܝܼ̈ܢ ܗܵܠܹܝܢ: ܕܢܲܫܠܸܡ ܐܸܢܘܿܢ ܒܐܝܼܕ݂ܵܐ ܕܡܘܼܐܵܒ̣.


text:
ܘܐܸܡܲܪ ܝܘܿܫܵܦܵܛ: ܠܲܝܬ̇ ܗܵܪܟܵܐ ܢܒ̣ܝܼܵܐ ܕܡܵܪܝܵܐ ܕܢܸܫܐܲܠ ܦܸܬ̣ܓ̣ܵܡܹܗ ܕܡܵܪܝܵܐ ܡܸܢܹܗ. ܘܲܥܢ̣ܵܐ ܚܲܕ݂ ܡ̣ܢ ܥܲܒ̣ܕܵܘ̈ܗܝ ܕܡܲܠܟܵܐ ܕܝܼܣܪܵܝܹܠ: ܘܐܸܡܲܪ: ܐܝܼܬ̣ ܗܵܪܟܵܐ ܐܹܠܝܼܫܲܥ ܒܲܪ ܫܵܦܵܛ: ܕܢܵܣܹܟ݂ ܗ̄ܘ̣ܵܐ ܡܲـ̈ـܝܵܐ ܥܲܠ ܐܝܼܕ݂ܵܘ̈ܗܝ ܕܐܹܠܝܼܵܐ.


text:
ܘܐܸܡܲܪ ܝܘܿܫܵܦܵܛ: ܐܝܼܬ̣ ܗ̄ܘ̣ ܥܲܡܹܗ ܦܸܬ̣ܓ̣ܵܡܹܗ ܕܡܵܪܝܵܐ. ܘܲܢܚܸܬ̣ܘ ܠܘܵܬܹܗ ܡܲܠܟܵܐ ܕܝܼܣܪܵܝܹܠ ܘܝܘܿܫܵܦܵܛ: ܘܡܲܠܟܵܐ ܕܐܲܕ݂ܘܿܡ.


text:
ܘܐܸܡܲܪ ܐܹܠܝܼܫܲܥ ܠܡܲܠܟܵܐ ܕܝܼܣܪܵܝܹܠ: ܡܵܐ ܠܝܼ ܘܠܵܟ݂: ܙܸܠ ܠܘܵܬ̣ ܢܒ̣ܝܼܵܘ̈ܗܝ ܕܐܲܒ̣ܘܼܟ݂: ܘܲܠܘܵܬ̣ ܢܒ̣ܝܹ̈ܝܗ̇ ܕܐܸܡܵܟ݂. ܘܐܸܡܲܪ ܠܹܗ ܡܲܠܟܵܐ ܕܝܼܣܪܵܝܹܠ: ܥܲܠ ܗܵܕܹܐ ܟܲܝ ܩ̣ܪܵܐ ܡܵܪܝܵܐ ܠܲܬ̣ܠܵܬ̣ܵܐ ܡܲܠܟ̇ܝܼ̈ܢ ܗܵܠܹܝܢ: ܕܢܲܫܠܸܡ ܐܸܢܘܿܢ ܒܐܝܼܕ݂ܵܐ ܕܡܘܼܐܵܒ̣.


text:
ܘܐܸܡܲܪ ܐܹܠܝܼܫܲܥ: ܚܲܝܝ ܗ̄ܘ̣ ܡܵܪܝܵܐ ܚܲܝܠܬ̣ܵܢܵܐ ܕܩܵܡܹ̇ܬ̣ ܩܕ݂ܵܡܵܘܗܝ. ܐܸܠܘܼܠܵܐ ܡ̣ܢ ܐܲܦܵܘ̈ܗܝ ܕܝܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ ܡܸܬ̣ܚܲܡܲܨ ܐ̄ܢܵܐ: ܐܸܢ ܐܲܕ݂ܝܼܩܹ̇ܬ̣ ܠܘܵܬ̣ܵܟ݂ ܘܐܸܢ ܚܙܹ̇ܝܬ̣ܵܟ݂.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ: ܠܵܐ ܬܸܚܙܘܼܢ ܪܘܼܚܵܐ: ܘܠܵܐ ܬܸܚܙܘܼܢ ܡܸܛܪܵܐ. ܘܢܲܚܠܵܐ ܗܵܢܵܐ ܢܸܬ̣ܡ̱ܠܸܐ ܡܲـ̈ـܝܵܐ. ܘܐܸܫܬܵܘ ܐܲܢ̄ܬ̇ܘܿܢ ܘܩܸܢܝܵܢܟ݂ܘܿܢ ܘܲܒ̣ܥܝܼܪܟ݂ܘܿܢ.


text:
ܘܬܸܚ̱ܪܒ̣ܘܼܢ ܟܠ ܩܘܼܪ̈ܝܵܐ ܥܲܫܝܼ̈ܢܵܬ̣ܵܐ: ܘܟ݂ܠ ܩܘܼܪ̈ܝܵܐ ܕܓܲܒ̣̈ܝܵܢ. ܘܟ݂ܠ ܐܲܝܠܵܢܹ̈ܐ ܕܫܲܦܝܼܪܝܼܢ ܬܲܪܡܘܿܢ. ܘܟ݂ܠ ܡܲܒ̇ܘܼܥܹ̈ܐ ܕܡܲـ̈ـܝܵܐ ܬܛܲܡܡܘܼܢ. ܘܟ݂ܠ ܝܵܪܬ̇ܘܼܬ̣ܵܐ ܕܫܲܦܝܼܪܵܐ ܬܸܡܠܘܿܢܵܗ̇ ܟܹܐܦܹ̈ܐ.


text:
ܘܲܗܘ̤ܵܐ ܒܨܲܦܪܵܐ ܟܲܕ݂ ܣܠܸܩ ܩܘܼܪܒܵܢܵܐ: ܘܗܵܐ ܡܲـ̈ـܝܵܐ ܐܵܬܹܝܢ ܡ̣ܢ ܐܘܼܪܚܵܐ ܕܐܲܕ݂ܘܿܡ: ܘܐܸܬ̣ܡܲܠܝܲܬ̤ ܐܲܪܥܵܐ ܡܲـ̈ـܝܵܐ.


text:
ܘܟ݂ܠܗܘܿܢ ܡܘܼܐܒ̣ܵܝܹ̈ܐ ܫ̣ܡܲܥܘ ܕܲܣܠܸܩܘ ܡܲܠ̈ܟܹ̇ܐ ܠܡܸܬ̣ܟܲܬܵܫܘܼ ܥܲܡܗܘܿܢ: ܘܐܲܟ݂ܪܸܙܘ ܡ̣ܢ ܟܠ ܐܵܣܲܪ ܣܲܝܦܵܐ ܘܲܠܥܸܠ: ܘܩܵܡܘ ܥܲܠ ܬܚܘܼܡܵܐ.


text:
ܘܩܲܕܸ̇ܡܘ ܒܨܲܦܪܵܐ: ܘܫܸܡܫܵܐ ܕܢܲܚ ܥܲܠ ܡܲـ̈ـܝܵܐ. ܘܲܚܙܵܘ ܡܘܼܐܒ̣ܵܝܹ̈ܐ ܡ̣ܢ ܩܒ̣ܘܿܠ ܠܡܲـ̈ـܝܵܐ ܕܣܘܼܡܵܩܝܼܢ ܐܲܝܟ݂ ܕܡܵܐ.


text:
ܘܐܸܡܲܪܘ: ܕܡܵܐ ܗ̄ܘ̣ ܗܵܢܵܐ: ܡܸܬ̣ܚܪܵܒ̣ܘܼ ܐܸܬ̣ܚܪܸܒ̣ܘ ܡܲܠ̈ܟܹ̇ܐ: ܘܩܲܛܸܠܘ ܓܒܲܪ ܚܲܒ̣ܪܹܗ: ܡܸܟܹ̇ܝܠ ܠܒܸܙܬ̣ܵܐ ܡܘܼܐܵܒ̣.


text:
ܘܐܸܬ̣ܵܘ ܠܡܲܫܪܝܼܬ̣ܵܐ ܕܝܼܣܪܵܝܹܠ. ܘܩܵܡ̣ܘ ܒܢܲܝ̈ ܝܼܣܪܵܝܹܠ: ܘܲܚܪܸܒ̣ܘ ܠܡܘܼܐܒ̣ܵܝܹ̈ܐ: ܘܲܥܪܲܩ̣ܘ ܡ̣ܢ ܩܕ݂ܵܡܲܝܗܘܿܢ ܘܥܲܠܘ ܒܗܘܿܢ: ܘܚܲܪܒ̇ܘܼܗܝ ܠܡܘܼܐܵܒ̣.


text:
ܘܩܘܼܪ̈ܝܵܐ ܣܲܚܸܦܘ ܘܟ݂ܠ ܝܵܪܬ̇ܘܼܬ̣ܵܐ ܕܫܲܦܝܼܪܵܐ: ܫܕ݂ܵܘ ܓܒܲܪ ܟܹܐܦܹܗ ܘܲܡܠܵܐܘܼܗ̇. ܘܟ݂ܠ ܡܥܝܼ̈ܢܹܐ ܕܡܲـ̈ـܝܵܐ ܛܲܡܸܡܘ. ܘܟ݂ܠ ܐܝܼܠܵܢܹ̈ܐ ܕܫܲܦܝܼܪܝܼܢ ܐܲܪܡܝܼܘ: ܥܕܲܡܵܐ ܕܐܸܫܬ̇ܒܸܩܘ ܟܹܐܦܹ̈ܐ ܒܐܸܣܬ̣ܵܐ ܟܲܕ݂ ܡܣܲܚ̈ܦܵܢ. ܘܐܸܬ̣ܟܲܪܟ̇ܘܼܗܝ ܕܫܵܕܹܝܢ ܒܩܸܠܥܹ̈ܐ: ܘܚܲܪܒ̇ܘܼܗܝ.


text:
ܘܲܚܙܵܐ ܡܲܠܟܵܐ ܕܡܘܼܐܵܒ̣: ܕܲܥܫܸܢ ܠܹܗ ܡܸܢܹܗ ܩܪܵܒ̣ܵܐ. ܘܲܕ݂ܒܲܪ ܥܲܡܹܗ ܫܒܲܥܡܵܐܐ ܓܲܒ̣ܪ̈ܝܼܢ ܫܵܡܛܲܝ̈ ܣܲܝܦܵܐ: ܕܢܸܬ̣ܦܲܠܲܛ ܠܘܵܬ̣ ܡܲܠܟܵܐ ܕܐܲܕ݂ܘܿܡ: ܘܠܵܐ ܐܸܫܟܲܚ.


text:
ܘܲܢܣܲܒ̣ ܠܲܒ̣ܪܹܗ ܒܘܼܟ݂ܪܹܗ: ܕܗ̤ܘ ܡܲܡܠܸܟ݂ ܒܵܬ̣ܪܹܗ: ܘܐܲܣܩܹܗ ܥܠܵܬ̣ܵܐ ܥܲܠ ܫܘܼܪܵܐ. ܘܲܗܘ̤ܵܐ ܪܘܼܓ̣ܙܵܐ ܪܲܒܵܐ ܥܲܠ ܝܼܣܪܵܝܹܠ: ܘܲܫܩܲܠܘ ܡܸܢܹܗ ܘܲܗܦܲܟ݂ܘ ܠܐܲܬ̣ܪ̱ܗܘܿܢ.


text:
ܘܐܲܢ̄ܬ̇ܬ̣ܵܐ ܚܕ݂ܵܐ ܡ̣ܢ ܢܸܫܲܝ̈ ܒܢܲܝ̈ ܢܒ̣ܝܹ̈ܐ: ܡܲܙܥܩܵܐ ܩܕ݂ܵܡ ܐܹܠܝܼܫܲܥ: ܘܐܵܡܪܵܐ: ܥܲܒ̣ܕܵܟ݂ ܒܲܥܠܲܝ ܡܝܼܬ̣. ܘܐܲܢ̄ܬ̇ ܝܵܕܲܥ ܐܲܢ̄ܬ̇ ܕܥܲܒ̣ܕܵܟ݂ ܕܵܚܹ̇ܠ ܗ̄ܘ̣ܵܐ ܡ̣ܢ ܡܵܪܝܵܐ: ܘܡܵܪܹܐ ܚܵܘܒܵܐ ܐܸܬ̣ܵܐ ܠܡܸܕ݂ܒܲܪ ܬܪܹܝܢ ܒܢܲܝ̈ ܠܹܗ ܥܲܒ̣̈ܕܹ̇ܐ.


text:
ܘܐܸܡܲܪ ܠܵܗ̇ ܐܹܠܝܼܫܲܥ: ܡܵܢܵܐ ܐܸܥܒܸ̇ܕ݂ ܠܹܟ݂ܝ: ܚܵܘܵܐܝܼܢܘ: ܡܵܢܵܐ ܐܝܼܬ̣ ܠܹܟ݂ܝ ܒܒܲܝܬܵܐ ܘܐܸܡܪܲܬ̤. ܠܲܝܬ̇ ܠܐܲܡܬ̣ܵܟ݂ ܡܸܕܸ̇ܡ ܒܒܲܝܬܵܐ: ܐܸܠܵܐ ܐܸܢ ܡܲܣܪܘܿܚܝܼܬ̣ܵܐ ܕܡܸܫܚܵܐ.


text:
ܘܐܸܡܲܪ ܠܵܗ̇: ܙܸܠܝ ܫܐܲܠܝ ܠܹܟ݂ܝ ܡܵܐܢܹ̈ܐ ܡ̣ܢ ܫܘܼܩܵܐ: ܡ̣ܢ ܟܠܗܘܿܢ ܫܒ̣ܵܒܲܝ̈ܟ̇ܝ: ܡܵܐܢܹ̈ܐ ܣܦܝܼܩܹ̈ܐ. ܠܵܐ ܬܲܙܥ̱ܪܝܼܢ.


text:
ܘܥܘܿܠܝ ܘܐܲܚܘܿܕ݂ܝ ܬܲܪܥܵܐ ܒܐܲܦܲܝ̈ܟ̇ܝ ܘܒܲܐܦܲܝ̈ ܒܢܲܝ̈ܟ̇ܝ: ܘܣܘܿܟ݂ܝ ܒܗܵܠܹܝܢ ܟܠܗܘܿܢ ܡܵܐܢܹ̈ܐ. ܘܡܵܐܢܵܐ ܕܲܡܠܹܐ ܐܲܣܸܩܝ ܠܝܼ.


text:
ܘܐܸܙܲܠ̄ܬ̤ ܡ̣ܢ ܠܘܵܬܹܗ: ܘܥܸܠܲܬ̤ ܘܐܸܚܕܲܬ̤ ܬܲܪܥܵܐ ܒܐܲܦܹܝ̈ܗ̇: ܘܒܲܐܦܲܝ̈ ܒܢܹܝ̈ܗ̇. ܗܸܢܘܿܢ ܡܩܲܪܒ̣ܝܼܢ ܠܵܗ̇: ܘܗ̤ܝ ܢܵܣܟ݂ܵܐ.


text:
ܘܟܲܕ݂ ܫܠܸܡ̣ܘ ܡܵܐܢܹ̈ܐ: ܐܵܡܪܵܐ ܠܲܒ̣ܪܵܗ̇: ܩܲܪܸܒ̣ ܠܝܼ ܬܘܼܒ̣ ܡܵܐܢܹ̈ܐ ܐܵܡܲܪ ܠܵܗ̇ ܒܪܵܗ̇ ܠܲܝܬ̇ ܬܘܼܒ̣ ܡܵܐܢܹ̈ܐ. ܘܩܵܡ ܠܹܗ ܡܸܫܚܵܐ.


text:
ܘܐܸܬܲܬ̤ ܚܵܘܝܲܬ̤ ܠܲܢܒ̣ܝܹܗ ܕܐܲܠܵܗܵܐ ܘܐܸܡܲܪ ܠܵܗ̇: ܙܸܠܝ ܙܲܒܸ̇ܢܝ ܡܸܫܚܵܐ: ܘܲܦܪܘܿܥܝ ܚܵܘܒ̇ܬܹܟ݂ܝ. ܘܐܲܢ̄ܬ̇ܝ ܘܲܒ̣ܢܲܝ̈ܟ̇ܝ ܚܵܝܝ ܡ̣ܢ ܡܸܕܸ̇ܡ ܕܝܵܬܲܪ.


text:
ܘܲܗܘ̤ܵܐ ܡ̣ܢ ܒܵܬܲܪ ܝܵܘܡܵܐ: ܘܐܸܬ̣ܵܐ ܐܹܠܝܼܫܲܥ: ܘܲܥܒܲܪ ܠܫܝܼܠܘܿ ܘܬܲܡܵܢ ܐܝܼܬ̣ ܗ̄ܘ̣ܵܬ̣ ܐܲܢ̄ܬ̇ܬ̣ܵܐ ܪܲܒ̇ܬ̣ܵܐ: ܘܐܸܚܲܕ݂ܬܹܗ ܕܢܹܐܟ݂ܘܿܠ ܠܲܚܡܵܐ. ܘܡܵܐ ܕܥܵܒܲܪ: ܣܵܛܹ̇ܐ ܠܬܲܡܵܢ ܠܡܹܐܟܲܠ ܠܲܚܡܵܐ.


text:
ܢܲܬ̣ܩܸܢ ܥܸܠܝܼܬ̣ܵܐ ܙܥܘܿܪܬܵܐ. ܘܢܲܪܡܸܐ ܠܹܗ ܬܲܡܵܢ ܥܲܪܣܵܐ: ܘܦܵܬ̣ܘܿܪܵܐ: ܘܟ݂ܘܼܪܣܝܵܐ: ܘܲܡܢܵܪܬܵܐ. ܘܡܵܐ ܕܐܵܬܹ̇ܐ ܠܘܵܬܲܢ: ܢܸܣܛܸܐ ܠܬܲܡܵܢ.


text:
ܘܐܸܡܲܪ ܠܵܗ̇: ܗܵܐ ܐܲܢ̄ܬܝ ܕܚܸܠܬ̇ܝ ܡܸܢܲܢ ܗܵܕܹܐ ܟܠܵܗ̇ ܕܸܚ̱ܠܬܵܐ. ܡܵܢܵܐ ܘܵܠܹ̇ܐ ܠܡܸܥܒܲܕ݂ ܠܹܟ݂ܝ. ܡܸܕܸ̇ܡ ܐܝܼܬ̣ ܠܡܹܐܡܲܪ ܥܠܲܝܟ̇ܝ ܠܡܲܠܟܵܐ: ܐܵܘ ܠܪܲܒ̇ ܚܲܝܠܵܐ. ܘܐܸܡܪܲܬ̤: ܫܲܦܝܼܪ ܒܓ̣ܵܘ ܥܲܡܝ ܝܵܬ̣ܒܵܐ ܐ̄ܢܵܐ.


text:
ܘܐܸܡܲܪ ܠܵܗ̇: ܠܙܲܒ̣ܢܵܐ ܗܵܢܵܐ ܟܲܕ݂ ܐܲܢ̄ܬ̇ܝ ܚܲܝܵܐ: ܥܵܦ̇ܩܵܐ ܐܲܢ̄ܬ̇ܝ ܒܪܵܐ. ܘܐܸܡܪܲܬ̤: ܠܵܐ ܡܵܪܝ ܢܒ̣ܝܹܗ ܕܐܲܠܵܗܵܐ: ܠܵܐ ܬܟܲܕܸ̇ܒ̣ ܒܐܲܡܬ̣ܵܟ݂.


text:
ܘܲܩܪܵܬ̤ ܠܒܲܥܠܵܗ̇: ܘܐܸܡܪܲܬ̤: ܫܲܕܲܪ ܠܝܼ ܚܲܕ݂ ܡ̣ܢ ܛܠܵܝܹ̈ܐ ܘܲܚܕ݂ܵܐ ܐܲܬܵܢܵܐ: ܐܸܡܛܵܐ ܥܕܲܡܵܐ ܠܲܢܒ̣ܝܹܗ ܕܐܲܠܵܗܵܐ.


text:
ܐܵܡܲܪ ܠܵܗ̇: ܡܵܢܵܐ ܐܵܙܵܠ̄ܐ ܐܲܢ̄ܬ̇ܝ ܠܘܵܬܹܗ ܝܵܘܡܵܢܵܐ: ܕܠܵܐ ܪܹܫ ܝܲܪܚܵܐ ܘܠܵܐ ܫܲܒ̇ܬ̣ܵܐ. ܘܐܸܡܪܲܬ̤ ܫܝܼܠܘܿܡܵܝܬܵܐ: ܘܐܲܪܡ̣ܝܼܘ ܠܵܗ̇ ܥܲܠ ܐܲܬܵܢܵܐ.


text:
ܘܐܸܙܲܠ̄ܬ̇ ܠܘܵܬ̣ ܢܒ̣ܝܹܗ ܕܐܲܠܵܗܵܐ ܠܛܘܼܪܵܐ ܕܟܲܪܡܠܵܐ. ܘܟܲܕ݂ ܚ̣ܙܵܗ̇ ܢܒ̣ܝܹܗ ܕܐܲܠܵܗܵܐ ܡ̣ܢ ܩܒ̣ܘܿܠ: ܐܸܡܲܪ ܠܓܲܚܙܝܼ ܬܲܠܡܝܼܕܹܗ: ܗܵܐ ܫܝܼܠܘܿܡܵܝܬܵܐ ܗܵܕܹܐ.


text:
ܘܐܸܬܲܬ̤ ܠܘܵܬ̣ ܢܒ̣ܝܹܗ ܕܐܲܠܵܗܵܐ ܠܛܘܼܪܵܐ: ܘܐܸܚܕܲܬ̤ ܒܪܸ̈ܓ̣ܠܵܘܗܝ. ܘܲܩܪܲܒ̣ ܓܲܚܙܝܼ ܠܡܲܦܪܵܩܘܼܬ̣ܵܗ̇. ܘܐܸܡܲܪ ܠܹܗ ܢܒ̣ܝܹܗ ܕܐܲܠܵܗܵܐ: ܫܒ̣ܘܿܩ ܠܵܗ̇: ܡܸܛܠ ܕܢܲܦ̮ܫܵܗ̇ ܡܲܪܝܼܪܵܐ ܠܵܗ̇: ܘܡܵܪܝܵܐ ܟܲܣܝܼ ܡܹܢܝ ܘܠܵܐ ܚܵܘܝܲܢܝ.


text:
ܘܐܸܡܲܪ ܠܓܲܚܙܝܼ: ܐܲܣܘܿܪ ܚܲܨܲܝ̈ܟ: ܘܣܲܒ̣ ܚܘܼܛܪܝ ܒܐܝܼܕ݂ܵܟ݂: ܘܙܸܠ ܐܸܢ ܬܸܫܟܲܚ ܓܲܒ̣ܪܵܐ: ܠܵܐ ܬܒܲܪܟ݂ܝܼܘܗܝ ܘܐܸܢ ܢܒܲܪܟ݂ܵܟ݂ ܓܲܒ̣ܪܵܐ: ܠܵܐ ܬܸܥܢܹܝܘܗܝ. ܘܣܝܼܡ ܚܘܼܛܪܝ ܥܲܠ ܐܲܦܵܘ̈ܗܝ ܕܛܲܠܝܵܐ.


text:
ܘܐܸܡܪܲܬ̤ ܐܸܡܹܗ ܕܛܲܠܝܵܐ: ܚܲܝ ܗ̄ܘ̣ ܡܵܪܝܵܐ ܘܚܲܝܵܐ ܗ̄ܘ̣ ܢܲܦ̮ܫܵܟ݂: ܕܠܵܐ ܐܸܫܒ̇ܩܵܟ݂. ܘܩܵܡ̣ ܘܐܸܙܲܠ̣ ܒܵܬ̣ܪܵܗ̇.


text:
ܘܓܲܚܙܝܼ ܥ̣ܒܲܪ ܩܕ݂ܵܡܲܝܗܘܿܢ: ܘܣܵܡ̣ ܚܘܼܛܪܵܐ ܥܲܠ ܐܲܦܵܘ̈ܗܝ ܕܛܲܠܝܵܐ: ܘܠܲܝܬ̇ ܩܵܠ ܐܵܦܠܵܐ ܕܨܵܐܹ̇ܬ̣. ܘܲܗܦܲܟ݂ ܠܐܘܼܪܥܹܗ ܘܚܵܘܝܼܗ: ܘܐܸܡܲܪ ܠܹܗ: ܠܵܐ ܐܸܬ̇ܬ̇ܥܝܼܪ ܛܲܠܝܵܐ.


text:
ܘܲܣܠܸܩ: ܘܲܢܦܲܠ̣ ܠܥܸܠ ܡܸܢܹܗ ܕܛܲܠܝܵܐ. ܘܣܵܡ ܦܘܼܡܹܗ ܥܲܠ ܦܘܼܡܹܗ: ܘܥܲܝܢܵܘ̈ܗܝ ܥܲܠ ܥܲܝܢܵܘ̈ܗܝ: ܘܐܝܼܕ݂ܵܘ̈ܗܝ ܥܲܠ ܐܝܼܕ݂ܵܘܗܝ ܘܐܸܬ̣ܓ̇ܗܸܢ ܥܠܵܘܗܝ. ܘܚܲܡ̣ ܒܸܣܪܹܗ ܕܛܲܠܝܵܐ.


text:
ܘܲܗ̣ܦܲܟ݂: ܘܗܲܠܸܟ݂ ܒܒܲܝܬܵܐ: ܚܕ݂ܵܐ ܠܟ݂ܵܐ ܘܲܚܕ݂ܵܐ ܠܟ݂ܵܐ. ܘܲܣܠܸܩ ܘܐܸܬ̣ܓ̇ܗܸܢ ܥܠܵܘܗܝ. ܘܐܸܬ̣ܦܵܘܲܩ ܛܲܠܝܵܐ ܫܒܲܥ ܙܲܒ̣ܢ̈ܝܼܢ: ܘܲܦܬܲܚ̣ ܛܲܠܝܵܐ ܥܲܝܢܵܘ̈ܗܝ.


text:
ܘܲܩ̣ܪܵܐ ܠܓܲܚܙܝܼ ܘܐܸܡܲܪ ܠܹܗ: ܩܪܝܼܗ̇ ܠܫܝܼܠܘܿܡܵܝܬܵܐ ܗܵܕܹܐ. ܘܲܩܪܵܗ̇. ܘܥܸܠܲܬ̤ ܠܘܵܬܹܗ. ܘܐܸܡܲܪ ܠܵܗ̇: ܫܩܘܿܠܝ ܒܪܹܟ݂ܝ.


text:
ܘܐܹܠܝܼܫܲܥ ܗ̣ܦܲܟ݂ ܠܓܲܠܓܵܠܵܐ. ܘܟܲܦܢܵܐ ܐܝܼܬ̣ ܒܐܲܪܥܵܐ. ܘܲܒ̣ܢܲܝ̈ ܢܒ̣ܝܹ̈ܐ ܝܵܬ̣ܒ̇ܝܼܢ ܩܕ݂ܵܡܵܘܗܝ. ܘܐܸܡܲܪ ܠܬܲܠܡܝܼܕܹܗ: ܬܦܝܼ ܩܲܕ݂ܣܵܐ ܪܲܒܵܐ: ܘܒܲܫܸܠ ܒܘܼܫܵܠܵܐ ܠܲܒ̣ܢܲܝ̈ ܢܒ̣ܝܹ̈ܐ.


text:
ܘܲܢܦܲܩ̣ ܚܲܕ݂ ܠܚܲܩܠܵܐ ܠܡܸܠܩܲܛ ܪ̈ܘܼܥܢܹܐ. ܘܐܸܫܟܲܚ ܓܦܸܬܵܐ ܒܚܲܩܠܵܐ: ܘܲܠܩܲܛ ܡܸܢܵܗ̇ ܦܲܩܘܼܥܹ̈ܐ ܕܕܲܒ̣ܪܵܐ ܡܠܸܐ ܠܒ̣ܵܫܹܗ. ܘܐܸܬ̣ܵܐ ܐܲܪܡܝܼ ܒܩܲܕ݂ܣܵܐ ܕܒ̣ܘܼܫܵܠܵܐ: ܡܸܛܠ ܕܠܵܐ ܝܼܕܲܥ̣.


text:
ܘܲܢܣܲܟ݂ ܠܗܘܿܢ ܠܓܲܒ̣ܪܹ̈ܐ ܠܡܹܐܟܲܠ. ܘܟܲܕ݂ ܐܸܟܲܠܘ ܡ̣ܢ ܒܘܼܫܵܠܵܐ: ܐܵܡ̇ܪܝܼܢ: ܡܵܘܬܵܐ ܐܝܼܬ̣ ܒܩܲܕ݂ܣܵܐ: ܢܒ̣ܝܹܗ ܕܐܲܠܵܗܵܐ. ܘܠܵܐ ܐܸܫܟܲܚܘ ܕܢܹܐܟ݂ܠܘܼܢ.


text:
ܘܐܸܡܲܪ: ܣܲܒ̣ܘ ܩܲܡܚܵܐ ܐܲܪܡܵܘ ܒܩܲܕ݂ܣܵܐ. ܘܐܸܡܲܪ: ܣܘܿܟ݂ܘ ܠܥܲܡܵܐ ܘܢܹܐܟ݂ܠܘܼܢ ܘܠܵܐ ܗܘ̤ܵܐ ܡܸܕܸ̇ܡ ܕܒ̣ܝܼܫ ܒܩܲܕ݂ܣܵܐ.


text:
ܘܓܲܒ̣ܪܵܐ ܐܸܬ̣ܵܐ ܡ̣ܢ ܡܕ݂ܝܼܢܲܬ̣ ܓܲܢ̄ܒܵܪܹ̈ܐ: ܘܐܲܝܬ̇ܝܼ ܠܲܢܒ̣ܝܹܗ ܕܐܲܠܵܗܵܐ ܠܲܚܡܵܐ ܕܒܲܟܵܪܹ̈ܐ: ܥܸܣܪܝܼܢ ܕܠܲܚܡܵܐ ܕܲܣܥܵܪܹ̈ܐ: ܘܲܦܪ̈ܝܼܟ݂ܵܬ̣ܵܐ ܒܣܸܕܘܿܢܵܐ ܘܐܸܡܲܪ ܗܲܒ̣ ܠܥܲܡܵܐ ܘܢܹܐܟ݂ܠܘܼܢ.


text:
ܘܐܸܡܲܪ ܠܹܗ ܡܫܲܡܫܵܢܹܗ: ܡܵܢܵܐ ܐܸܬܸ̇ܠ ܗܵܢܵܐ ܩܕ݂ܵܡ ܡܵܐܐ ܓܲܒ̣ܪ̈ܝܼܢ ܘܐܸܡܲܪ ܠܹܗ ܐܹܠܝܼܫܲܥ: ܗܲܒ̣ ܠܥܲܡܵܐ ܘܢܹܐܟ݂ܠܘܼܢ: ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ: ܢܹܐܟ݂ܠܘܼܢ: ܘܢܵܘܬ̇ܪܘܼܢ.


text:
ܘܢܲܥܡܵܢ ܪܲܒ̇ ܚܲܝܠܵܐ ܕܡܲܠܟܵܐ ܕܐܲܕ݂ܘܿܡ: ܓܒܲܪ ܗ̄ܘ̣ܵܐ ܪܲܒ̇ ܩܕ݂ܵܡ ܡܵܪܹܗ: ܘܲܫܒ̣ܝܼܚ ܒܐܲܦܹ̈ܐ. ܡܸܛܠ ܕܒܹܗ ܥ̣ܒܲܕ݂ ܡܵܪܝܵܐ ܦܘܼܪܩܵܢܵܐ ܠܐܲܕ݂ܘܿܡ. ܘܓܲܒ̣ܪܵܐ ܢܲܥܡܵܢ ܓܲܢ̄ܒܵܪ ܚܲܝܠܵܐ ܗ̄ܘ̣ܵܐ: ܘܲܓ̣ܪܸܒ̣.


text:
ܘܐܲܕ݂ܘܿܡܵܝܹ̈ܐ ܢܦܲܩܘ ܒܓܲܝܣܹ̈ܐ: ܘܲܫܒ̣ܵܘ ܡ̣ܢ ܐܲܪܥܵܐ ܕܝܼܣܪܵܝܹܠ ܥܠܲܝܡܬ̣ܵܐ ܙܥܘܿܪܬܵܐ: ܘܲܗܘ̤ܵܬ̣ ܩܕ݂ܵܡ ܐܲܢ̄ܬ̇ܬܹܗ ܕܢܲܥܡܵܢ.


text:
ܘܐܸܡܪܲܬ̤ ܠܡܵܪܬܵܗ̇: ܛܘܼܒ̣ܵܘܗܝ ܠܡܵܪܝ ܐܸܢ ܢܹܐܙܲܠ ܠܘܵܬ̣ ܢܒ̣ܝܼܵܐ ܕܲܒ̣ܫܵܡܪܹܝܢ: ܡܸܚܕ݂ܵܐ ܡܲܐܣܸܐ ܠܹܗ ܡ̣ܢ ܓܲܪܒܹܗ.


text:
ܘܐܸܡܲܪ ܠܹܗ: ܡܲܠܟܵܐ ܕܐܲܕ݂ܘܿܡ ܬܵܐ ܙܸܠ: ܐܸܢܵܐ ܐܹܫܲܕܲܪ ܐܸܓܲܪܬܵܐ ܠܡܲܠܟܵܐ ܕܝܼܣܪܵܝܹܠ. ܘܐܸܙܲܠ̣ ܘܲܢܣܲܒ̣ ܒܐܝܼܕܹܗ ܥܣܲܪ ܟܲܟ̇ܪ̈ܝܼܢ ܕܟܸܣܦܵܐ: ܘܸܫܬܵܐ ܐܲܠܦ̈ܝܼܢ ܕܕܲܗܒ̣ܵܐ: ܘܥܸܣܪܵܐ ܙܵܘ̈ܓ̇ܝܼܢ ܕܢܲܚ̈ܬܹ̇ܐ.


text:
ܘܐܲܝܬ̇ܝܼ ܐܸܓܲܪܬܵܐ ܠܡܲܠܟܵܐ ܕܝܼܣܪܵܝܹܠ. ܘܗܵܟܲܢܵܐ ܟܬ̣ܝܼܒ̣ ܒܵܗ̇: ܒܫܵܥܬ̣ܵܐ ܕܡܵܛ̇ܝܵܐ ܐܸܓܲܪܬܵܐ ܗܵܕܹܐ ܠܘܵܬ̣ܵܟ݂: ܗܵܐ ܫܲܕܲܪܬ̇ ܠܘܵܬ̣ܵܟ݂ ܠܢܲܥܡܵܢ ܥܲܒ̣ܕܲܝ: ܐܲܣܵܝܗܝ ܡ̣ܢ ܓܲܪܒܹܗ.


text:
ܘܟܲܕ݂ ܩܪܵܐ ܡܲܠܟܵܐ ܕܝܼܣܪܵܝܹܠ ܐܸܓܲܪܬܵܐ: ܨܲܪܝܼ ܠܒ̣ܘܼܫܵܘܗܝ: ܘܐܸܡܲܪ: ܐܸܢܵܐ ܐܲܠܵܗܵܐ ܐ̄ܢܵܐ ܕܲܡܡܝܼܬ̣ ܘܡܲܚܸܐ: ܕܲܫܠܲܚ ܠܝܼ ܗܵܢܵܐ ܕܐܲܣܸܐ ܓܲܒ̣ܪܵܐ ܡ̣ܢ ܓܲܪܒܹܗ. ܡܸܟܹ̇ܝܠ ܕܲܥܘ ܘܲܚܙܵܘ ܕܡܸܬ̣ܓܲܪܵܝܘܼ ܡܸܬ̣ܓܲܪܸܐ ܥܲܡܝ.


text:
ܘܟܲܕ݂ ܫ̣ܡܲܥ ܐܹܠܝܼܫܲܥ ܢܒ̣ܝܹܗ ܕܐܲܠܵܗܵܐ: ܕܨܲܪܝܼ ܡܲܠܟܵܐ ܠܒ̣ܘܫܵܘ̈ܗܝ: ܫܠܲܚ ܠܡܲܠܟܵܐ: ܘܐܸܡܲܪ ܠܹܗ: ܠܡܵܢܵܐ ܨܲܪܝܼܬ̇ ܠܒ̣ܘܼܫܲܝ̈ܟ ܢܹܐܬܹܐ ܠܘܵܬ̣ܝ: ܘܢܸܕܲܥ ܕܐܝܼܬ̣ ܢܒ̣ܝܼܵܐ ܒܝܼܣܪܵܝܹܠ.


text:
ܘܲܫܠܲܚ ܠܹܗ ܐܹܠܝܼܫܲܥ ܒܝܲܕ݂ ܡܲܠܲܐܟ݂ܵܐ: ܙܸܠ ܘܲܣܚܝܼ ܫܒܲܥ ܙܲܒ̣ܢ̈ܝܼܢ ܒܝܘܿܪܕ̇ܢܵܢ: ܘܲܢܬ̣ܘܼܒ̣ ܒܸܣܪܵܟ݂ ܥܠܲܝܟ: ܘܢܸܬ̇ܕܲܟܸ̇ܐ.


text:
ܘܲܪܓܸ̇ܙ ܢܲܥܡܵܢ ܘܐܸܙܲܠ̣: ܘܐܸܡܲܪ: ܐܸܢܵܐ ܐܸܡ̇ܪܹܬ̣ ܕܡܸܦܘܿܩ ܠܘܵܬ̣ܝ: ܘܲܢܩܘܼܡ ܘܢܸܩܪܸܐ ܒܲܫܡܹܗ ܕܡܵܪܝܵܐ ܐܲܠܵܗܹܗ: ܘܲܢܢܝܼܦ ܐܝܼܕܹܗ ܥܲܠ ܕܘܼܟ̇ܬ̣ܵܐ: ܘܐܸܬ̣ܐܲܣܸܐ ܡ̣ܢ ܓܲܪܒ̣ܵܐ.


text:
ܠܵܐ ܗ̄ܘ̣ܵܐ ܛܵܒ̣ ܐܲܡܢܵܢ ܘܦܲܪܦܵܪ ܢܲܗܪ̈ܵܘܵܬ̣ܵܐ ܕܕܲܪܡܣܘܿܩ: ܡ̣ܢ ܟܠܗܘܿܢ ܡܲـ̈ـܝܵܐ ܕܝܼܣܪܵܝܹܠ. ܐܸܙܲܠ ܐܸܣܚܸܐ ܒܗܘܿܢ: ܡܲܬ̇ܕܲܟܸ̇ܐ ܐ̄ܢܵܐ. ܘܐܸܬ̣ܦܢܝܼ: ܘܐܸܙܲܠ̣ ܒܚܸܡܬ̣ܵܐ.


text:
ܘܲܩܪܸܒ̣ܘ ܥܲܒ̣ܕܵܘ̈ܗܝ ܘܐܵܡ̇ܪܝܼܢ ܠܹܗ: ܡܵܪܲܢ: ܐܸܠܘܼ ܦܸܬ̣ܓ̣ܵܡܵܐ ܪܲܒܵܐ ܐܸܡܲܪ ܗ̄ܘ̣ܵܐ ܠܵܟ݂ ܢܒ̣ܝܼܵܐ: ܘܵܠܹ̇ܐ ܗ̄ܘ̣ܵܐ ܠܵܟ݂ ܠܡܸܥܒܲܕ݂. ܐܸܠܵܐ ܗܵܐ ܦܸܬ̣ܓ̣ܵܡܵܐ ܗ̄ܘ̣ ܙܥܘܿܪܵܐ ܐܸܡܲܪ ܠܵܟ݂: ܙܸܠ ܣܚܝܼ ܘܲܕ݂ܟ݂ܝ.


text:
ܘܐܸܙܲܠ ܣܚ̣ܵܐ ܒܝܘܿܪܕ̇ܢܵܢ ܫܒܲܥ ܙܲܒ̣ܢ̈ܝܼܢ: ܐܲܝܟ݂ ܦܸܬ̣ܓ̣ܵܡܹܗ ܕܲܢܒ̣ܝܼܵܐ ܕܐܲܠܵܗܵܐ. ܘܲܗܦܲܟ݂ ܒܸܣܪܹܗ ܐܲܝܟ݂ ܒܸܣܪܵܐ ܕܛܲܠܝܵܐ ܙܥܘܿܪܵܐ: ܘܐܸܬ̇ܕܲܟ̇ܝܼ.


text:
ܘܲܗܦܲܟ݂ ܠܘܵܬ̣ ܢܒ̣ܝܹܗ ܕܐܲܠܵܗܵܐ: ܗ̤ܘ ܘܟ݂ܠܵܗ̇ ܡܲܫܪܝܼܬܹܗ: ܘܐܸܬ̣ܵܐ ܘܩܵܡ ܩܕ݂ܵܡܵܘܗܝ: ܘܐܸܡܲܪ ܠܹܗ ܗܵܫܵܐ ܗ̄ܘ̣ ܝܸܕܥܹܬ̣ ܕܠܲܝܬ̇ ܐܲܠܵܗܵܐ ܒܟ݂ܠܵܗ̇ ܐܲܪܥܵܐ: ܐܸܠܵܐ ܐܸܢ ܒܝܼܣܪܵܝܹܠ ܘܗܵܫܵܐ ܣܲܒ̣ ܒܘܼܪܟ̇ܬ̣ܵܐ ܗܵܕܹܐ ܡ̣ܢ ܥܲܒ̣ܕܵܟ݂.


text:
ܘܐܸܡܲܪ ܢܲܥܡܵܢ: ܘܡܵܐ ܕܠܵܐ: ܢܸܬ̣̱ܝܼܗܸܒ̣ ܠܥܲܒ̣ܕܵܟ݂ ܛܲܥܢܵܐ ܕܲܬ̣ܪܹܝܢ ܟܘܼܕܲܢ̈ܘܵܢ ܐܲܕ݂ܡ̱ܬ̣ܵܐ ܡܸܛܠ ܕܬ̣ܘܼܒ̣ ܠܵܐ ܥܵܒܹ̇ܕ݂ ܥܲܒ̣ܕܵܟ݂ ܥܠܵـ̈ـܘܵܬ̣ܵܐ ܕܕܸܒ̣ܚܹ̈ܐ ܠܐܲܠܵܗ ܐ̄ܚܪܹܝܢ: ܐܸܠܵܐ ܐܸܢ ܠܡܵܪܝܵܐ ܒܲܠܚܘܿܕ݂ܵܘܗܝ.


text:
ܘܥܲܠ ܨܒ̣ܘܼܬ̣ܵܐ ܗܵܕܹܐ ܢܸܫܒ̇ܘܿܩ ܡܵܪܝܵܐ ܠܥܲܒ̣ܕܵܟ݂: ܡܵܐ ܕܥܵܐܹ̇ܠ ܡܵܪܝ ܠܒܹܝܬ̣ ܪܲܡܘܿܢ ܠܡܸܣܓܲܕ݂ ܬܲܡܵܢ: ܘܗ̤ܘ ܡܸܣܬܲܡܲܟ݂ ܥܲܠ ܐܝܼ̈ܕܲܝ: ܘܐܸܣܓܘܿܕ݂ ܒܹܝܬ̣ ܪܲܡܘܿܢ. ܘܡܵܐ ܕܣܲܓܕܹ̇ܬ̣ ܒܹܝܬ̣ ܪܡܘܿܢ: ܢܸܫܒ̇ܘܿܩ ܡܵܪܝܵܐ ܠܥܲܒ̣ܕܵܟ݂ ܥܲܠ ܨܒ̣ܘܼܬ̣ܵܐ ܗܵܕܹܐ.


text:
ܘܐܸܡܲܪ ܓܲܚܙܝܼ ܬܲܠܡܝܼܕܹܗ ܕܐܹܠܝܼܫܲܥ ܢܒ̣ܝܹܗ ܕܐܲܠܵܗܵܐ: ܗܵܐ ܚܣܲܟ݂ ܡܵܪܝ ܠܢܲܥܡܵܢ ܐܲܕ݂ܘܿܡܵܝܵܐ: ܘܠܵܐ ܢܣܲܒ̣ ܡܸܢܹܗ ܡܸܕܸ̇ܡ ܕܐܲܝܬ̇ܝ. ܚܲܝ ܗ̄ܘ̣ ܡܵܪܝܵܐ: ܐܸܠܵܐ ܐܸܪܗܲܛ ܒܵܬ̣ܪܹܗ: ܘܐܸܣܲܒ̣ ܡܸܢܹܗ ܡܸܕܸ̇ܡ.


text:
ܘܲܪܗܸܛ ܓܲܚܙܝܼ ܒܵܬܲܪ: ܢܲܥܡܵܢ ܘܲܚܙܵܐ ܢܲܥܡܵܢ ܕܪܵܗܹ̇ܛ ܒܵܬ̣ܪܹܗ: ܘܲܢܚܸܬ̣ ܡ̣ܢ ܡܲܪܟܲܒ̣ܬܹܗ ܠܐܘܼܪܥܹܗ: ܘܐܸܡܲܪ ܠܹܗ: ܫܠܵܡ ܐܸܬܲܝܬ̇.


text:
ܘܐܸܡܲܪ ܫܠܵܡ: ܡܵܪܝ ܫܲܕܲܪܲܢܝ: ܘܐܵܡܲܪ: ܗܵܫܵܐ ܐܸܬ̣ܵܘ ܠܘܵܬ̣ܝ ܬܪܹܝܢ ܓܲܒ̣ܪܝܼܢ ܡܢ ܛܘܼܪܵܐ ܕܐܲܦܪܹܝܡ ܡ̣ܢ ܒܢܲܝ̈ ܢܒ̣ܝܹ̈ܐ. ܗܲܒ̣ ܠܗܘܿܢ ܟܲܟ̇ܪܵܐ ܕܟܸܣܦܵܐ: ܘܲܬ̣ܪܹܝܢ ܙܵܘ̈ܓ̇ܝܼܢ ܕܢܲܚ̈ܬܹ̇ܐ.


text:
ܘܐܸܡܲܪ ܢܲܥܡܵܢ: ܒܵܥܹ̇ܐ ܐ̄ܢܵܐ: ܣܲܒ̣ ܬܲܪܬܹ̇ܝܢ ܟܲܟ̇ܪ̈ܝܼܢ. ܘܐܲܠܨܹܗ ܘܨܲܪ ܬܲܪܬܹ̇ܝܢ ܟܲܟ̇ܪ̈ܝܼܢ ܕܟܸܣܦܵܐ ܒܲܬ̣ܪܹܝܢ ܣܸܕܘܿܢ̈ܝܼܢ: ܘܲܬ̣ܪܹܝܢ ܙܵܘ̈ܓ̇ܝܼܢ ܕܢܲܚ̈ܬܹ̇ܐ. ܘܝܲܗ̄ܒ̣ ܠܲܬ̣ܪܹܝܢ ܥܠܲܝܡܵܘ̈ܗܝ. ܘܲܫܩܲܠܘ ܩܕ݂ܵܡܵܘܗܝ.


text:
ܘܗ̤ܘ ܐܸܬ̣ܵܐ ܘܩܵܡ̣ ܩܕ݂ܵܡ ܡܵܪܹܗ. ܘܐܸܡܲܪ ܠܹܗ ܐܹܠܝܼܫܲܥ: ܐܲܝܡܸܟܵܐ ܓܲܚܙܝܼ ܘܐܸܡܲܪ: ܠܵܐ ܐܸܙܲܠ ܥܲܒ̣ܕܵܟ݂ ܠܵܐ ܠܟ݂ܵܐ ܘܠܵܐ ܠܟ݂ܵܐ.


text:
ܘܐܸܡܲܪ ܠܹܗ: ܠܹܒ̇ܝ ܚܵܘܝܲܢܝ ܟܲܕ݂ ܢܚܸܬ̣ ܓܲܒ̣ܪܵܐ ܡ̣ܢ ܡܵܪܟܲܒ̣ܬܹܗ ܠܐܘܼܪܥܵܟ݂. ܗܵܢܵܘ ܙܲܒ̣ܢܵܐ ܕܬܸܩܢܸܐ ܠܵܟ݂ ܟܸܣܦܵܐ: ܘܬܸܩܢܹܐ ܠܒ̣ܘܼܫܹ̈ܐ ܘܙܲܝ̈ܬܹܐ ܘܟܲܪ̈ܡܹܐ: ܘܥܵـ̈ـܢܵܐ ܘܬ̣ܵܘܪܹ̈ܐ ܘܥܲܒ̣̈ܕܹ̇ܐ ܘܐܲܡ̈ܗܵܬ̣ܵܐ.


text:
ܘܐܸܡܲܪܘ ܒܢܲܝ̈ ܢܒ̣ܝܹ̈ܐ ܠܐܹܠܝܼܫܲܥ: ܗܵܢܵܐ ܐܲܬ̣ܪܵܐ ܕܝܵܬ̣ܒ̇ܝܼܢ ܚ̄ܢܲܢ ܒܹܗ ܗܵܪܟܵܐ ܩܕ݂ܵܡܲܝܟ: ܐܲܠܝܼܨ ܗ̄ܘ̣ ܠܲܢ.


text:
ܢܹܐܙܲܠ ܠܝܘܿܪܕܢܵܢ: ܘܢܸܦܣܘܿܩ ܡ̣ܢ ܬܲܡܵܢ ܓܒܲܪ ܚܕ݂ܵܐ ܚܕ݂ܵܐ ܩܵܪܝܼ: ܘܢܸܥܒܸ̇ܕ݂ ܠܲܢ ܐܲܬ̣ܪܵܐ ܠܡܸܬܲܒ̣ ܬܲܡܵܢ. ܘܐܸܡܲܪ: ܙܸܠܘ.


text:
ܚܲܕ݂ ܡܸܢܗܘܿܢ ܟܲܕ݂ ܪܵܡܹ̇ܐ ܩܵܪܝܼܬ̣ܵܐ: ܢܦܲܠ ܦܲܪܙܠܹܗ ܒܓ̣ܵܘ ܡܲـ̈ـܝܵܐ. ܘܐܲܝܠܸܠ̣ ܘܐܸܡܲܪ: ܒܵܥܹ̇ܐ ܐ̄ܢܵܐ ܡܸܢܵܟ݂ ܡܵܪܝ: ܡܸܫܐܲܠ ܫܐܝܼܠ ܠܥܲܒ̣ܕܵܟ݂.


text:
ܘܐܸܡܲܪ ܠܹܗ ܢܒ̣ܝܹܗ ܕܐܲܠܵܗܵܐ ܐܲܝܟܵܐ ܢܦܲܠ̣ ܘܚܵܘܝܹܗ ܐܲܬ̣ܪܵܐ. ܘܲܦܣܲܩ ܩܲܝܣܵܐ: ܘܐܲܪܡܝܼ ܬܲܡܵܢ: ܘܛܵܦ ܦܲܪܙܠܵܐ.


text:
ܘܡܲܠܟܵܐ ܕܐܲܕ݂ܘܿܡ ܡܸܬ̣ܟܲܬܲܫ ܗ̄ܘ̣ܵܐ ܥܲܡ ܝܼܣܪܵܝܹܠ. ܘܐܸܬ̣ܡܲܠܲܟ݂ ܗ̤ܘ ܘܥܲܒ̣ܕܵܘ̈ܗܝ: ܘܐܸܡܲܪ: ܒܐܲܬܲܪ ܦܠܵܢ ܟܡܲܢܘ ܘܐܸܬ̇ܛܲܫܵܘ.


text:
ܘܲܫܠܲܚ ܢܒ̣ܝܼܵܐ ܕܐܲܠܵܗܵܐ ܠܡܲܠܟܵܐ ܕܝܼܣܪܵܝܹܠ: ܘܐܸܡܲܪ ܠܹܗ: ܐܸܙܕܲܗ̄ܪ: ܠܵܐ ܬܸܥܒܲܪ ܐܬ̣ܪܵܐ ܗܵܢܵܐ: ܡܸܛܠ ܕܬܲܡܵܢ ܐܲܕ݂ܘܿܡܵܝܹ̈ܐ ܟܡܝܼܢܝܼܢ.


text:
ܘܫܲܕܲܪ ܡܲܠܟܵܐ ܕܝܼܣܪܵܝܹܠ ܠܐܲܬ̣ܪܑܵ ܕܐܸܡܲܪ ܠܹܗ ܢܒ̣ܝܹܗ ܕܐܲܠܵܗܵܐ. ܘܙܲܗܪܹܗ ܕܢܸܙܕ̇ܗܲܪ ܡ̣ܢ ܬܲܡܵܢ: ܠܵܐ ܚܕ݂ܵܐ ܘܠܵܐ ܬܲܪܬܹ̇ܝܢ.


text:
ܘܐܸܬ̇ܕܲܠܲܚ ܠܸܒܹ̇ܗ ܕܡܲܠܟܵܐ ܕܐܲܕ݂ܘܿܡ: ܥܲܠ ܦܸܬ̣ܓ̣ܵܡܵܐ ܗܵܢܵܐ. ܘܲܩܪܵܐ ܠܥܲܒ̣ܕܵܘ̈ܗܝ ܘܐܸܡܲܪ ܠܗܘܿܢ: ܠܵܐ ܬܚܵܘܘܿܢܵܢܝ ܡ̇ܢ ܡ̣ܢ ܕܝܼܠܲܢ ܠܘܵܬ̣ ܡܲܠܟܵܐ ܕܝܼܣܪܵܝܹܠ.


text:
ܘܲܥ̣ܢܵܐ ܚܲܕ݂ ܡ̣ܢ ܥܲܒ̣ܕܵܘ̈ܗܝ ܘܐܸܡܲܪ: ܠܵܐ ܗ̄ܘ̣ܵܐ ܡ̣ܢ ܕܝܼܠܲܢ ܡܵܪܝ ܡܲܠܟܵܐ ܬܲܡܵܢ: ܐܸܠܵܐ ܐܹܠܝܼܫܲܥ ܗ̄ܘ̣ ܢܒ̣ܝܼܵܐ ܕܒ̣ܝܼܣܪܵܝܹܠ: ܡܚܵܘܸܐ ܠܡܲܠܟܵܐ ܕܝܼܣܪܵܝܹܠ ܡܸܕܸ̇ܡ ܕܥܵܒܹ̇ܕ݂ ܐܲܢ̄ܬ̇ ܒܩܲܝܛܘܿܢܵܐ ܕܡܲܫܟ̇ܒ̣ܵܟ݂.


text:
ܘܩܲܕܸ̇ܡ ܡܫܲܡܫܵܢܵܐ ܕܲܢܒ̣ܝܹܗ ܕܐܲܠܵܗܵܐ ܠܡܸܦܲܩ. ܘܲܢܦܲܩ̣ ܘܲܚܙܵܐ ܚܲܝܠܵܐ ܕܲܟ݂ܪܝܼܟ݂ ܠܲܩܪܝܼܬ̣ܵܐ: ܘܪ̈ܲܟ݂ܫܵܐ ܘܪ̈ܲܟܵܒܹܐ. ܘܐܸܡܲܪ ܠܹܗ ܥܠܲܝܡܹܗ: ܐܘܿܗ ܡܵܪܝ ܐܲܝܟܲܢܵܐ ܢܸܥܒܸ̇ܕ݂.


text:
ܘܨܲܠܝܼ ܐܹܠܝܼܫܲܥ ܩܕ݂ܵܡ ܡܵܪܝܵܐ: ܘܐܸܡܲܪ: ܡܵܪܝܵܐ ܦܬܲܚ ܥܲܝܢܵܘ̈ܗܝ: ܘܢܸܚܙܹܐ ܘܲܦܬܲܚ̣ ܡܵܪܝܵܐ ܥܲܝܢܵܘ̈ܗܝ ܕܛܲܠܝܵܐ ܘܲܚ̣ܙܸܵܐ: ܘܗܵܐ ܛܘܼܪܵܐ ܡܠܸܐ ܪ̈ܲܟ݂ܫܵܐ: ܘܪ̈ܲܟܵܒܹܐ ܕܢܘܼܪܵܐ ܚܕ݂ܵܪ̈ܵܘܗܝ ܕܐܹܠܝܼܫܲܥ.


text:
ܘܲܢܚܸܬ̣ ܠܘܵܬ̣ܗܘܿܢ. ܘܨܲܠܝܼ ܐܹܠܝܼܫܲܥ ܩܕ݂ܵܡ ܡܵܪܝܵܐ: ܘܐܸܡܲܪ: ܡܚܝܼ ܠܥܲܡܵܐ ܗܵܢܵܐ ܒܲܫܪܲܓ̣ܪ̈ܵܓ̣ܝܵܬ̣ܵܐ. ܘܲܡܚܵܐ ܐܸܢܘܿܢ ܒܲܫܪܲܓ̣ܪ̈ܵܓ̣ܝܵܬ̣ܵܐ ܐܲܝܟ݂ ܦܸܬ̣ܓ̣ܵܡܹܗ ܕܐܹܠܝܼܫܲܥ.


text:
ܘܐܸܡܲܪ ܠܗܘܿܢ ܐܹܠܝܼܫܲܥ: ܠܵܐ ܗܘ̤ܵܬ̣ ܗܵܕܹܐ ܐܘܼܪܚܵܐ: ܘܠܵܐ ܗܘ̤ܵܬ̣ ܗܵܕܹܐ ܩܪܝܼܬ̣ܵܐ. ܬܵܘ ܒܵܬܲܪܝ: ܘܐܵܘܒܸ̇ܠܟ݂ܘܿܢ ܠܘܵܬ̣ ܓܲܒ̣ܪܵܐ ܕܒ̣ܵܥܹ̇ܝܢ ܐܢܬܘܿܢ ܘܐܵܘܒܸ̇ܠ ܐܸܢܘܿܢ ܠܫܵܡܪܹܝܢ.


text:
ܘܟܲܕ݂ ܥܲܠܘ ܠܫܵܡܪܝܼܢ: ܐܸܡܲܪ ܐܹܠܝܼܫܲܥ: ܡܵܪܝܵܐ ܦܵܬܲܚ̣ ܥܲܝܢܲܝ̈ܗܘܿܢ ܕܗܵܠܹܝܢ: ܘܢܸܚܙܘܿܢ. ܘܲܦܬܲܚ̣ ܡܵܪܝܵܐ ܥܲܝܢܲܝ̈ܗܘܿܢ: ܘܲܚܙܵܘ: ܘܗܵܐ ܒܓ̣ܵܘ ܫܵܡܪܹܝܢ ܐܸܢܘܿܢ.


text:
ܘܐܸܡܲܪ ܠܹܗ: ܠܵܐ ܬܸܡܚܸܐ ܐܸܢܘܿܢ: ܕܲܫܒܲܝܬ̇ ܒܚܲܪܒܵܟ݂: ܘܲܒ̣ܩܸܫܬܵܟ݂ ܡܵܚܹ̇ܐ ܐܲܢ̄ܬ̇. ܣܝܼܡ ܠܲܚܡܵܐ ܘܡܲـ̈ـܝܵܐ ܩܕ݂ܵܡܲܝܗܘܿܢ. ܢܹܐܟ݂ܠܘܼܢ ܘܢܸܫܬ̇ܘܿܢ: ܘܢܹܐܙܠ̄ܘܿܢ ܠܘܵܬ̣ ܡܵܪܗܘܿܢ.


text:
ܘܬܲܩܸܢ ܠܗܘܿܢ ܫܵܪܘܼܬ̣ܵܐ ܪܲܒ̇ܬ̣ܵܐ. ܘܐܸܟܲܠܘ ܘܐܸܫܬ̇ܝܼܘ: ܘܫܲܕܲܪܘ ܐܸܢܘܿܢ ܘܐܸܙܲܠܘ ܠܘܵܬ̣ ܡܵܪܗܘܿܢ. ܘܬ̣ܘܼܒ̣ ܠܵܐ ܐܵܘܣܸܦܘ ܓܲܝܵܣܹ̈ܐ ܕܐܲܕ݂ܘܿܡ ܠܡܹܐܬ̣ܵܐ ܠܲܬ̣ܚܘܼܡܵܐ ܕܝܼܣܪܵܝܹܠ.


text:
ܘܡ̣ܢ ܒܵܬܲܪ ܗܵܝܕܹ̇ܝܢ: ܟܲܢܸܫ ܒܲܪ ܗܕ݂ܵܕ݂ ܡܲܠܟܵܐ ܕܐܲܕ݂ܘܿܡ ܟܠܵܗ̇ ܡܲܫܪܝܼܬܹܗ: ܘܲܣܠܸܩ ܘܲܫܪܵܐ ܥܲܠ ܫܵܡܪܹܝܢ: ܘܐܸܬ̣ܟܲܬܲܫ ܥܲܡܵܗ̇.


text:
ܘܲܗܘ̤ܵܐ ܟܲܦܢܵܐ ܪܲܒܵܐ ܒܫܵܡܪܹܝܢ ܟܲܕ݂ ܗܸܢܘܿܢ ܫܪܹܝܢ ܥܠܹܝܗ̇: ܥܕܲܡܵܐ ܕܐܸܙܕܲܒܲܢ ܪܹܫܵܐ ܕܲܚܡܵܪܵܐ ܒܲܬ̣ܡܵܢܐܝܼܢ ܕܟܸܣܦܵܐ: ܘܪܘܼܒ̣ܥܵܐ ܕܩܲܒܵܐ ܕܲܚܪܲܝ ܝܵܘܢܵܐ ܒܚܲܡܫܵܐ ܕܟܸܣܦܵܐ.


text:
ܘܡܲܠܟܵܐ ܕܝܼܣܪܵܝܹܠ ܥܵܒܲܪ ܗ̄ܘ̣ܵܐ ܥܲܠ ܫܘܼܪܵܐ: ܘܐܲܢ̄ܬ̇ܬ̣ܵܐ ܚܕ݂ܵܐ ܡܒܲܓ̇ܢܵܐ ܩܕ݂ܵܡܵܘܗܝ ܘܐܵܡ̇ܪܵܐ: ܦܪܘܿܩܲܝܢܝ ܡܵܪܝ ܡܲܠܟܵܐ.


text:
ܐܵܡܲܪ ܠܵܗ̇ ܡܲܠܟܵܐ ܡܵܠ ܠܹܟ݂ܝ: ܐܵܡܪܵܐ ܠܹܗ: ܐܲܢ̄ܬ̇ܬ̣ܵܐ ܗܵܕܹܐ ܐܸܡܪܲܬ̤ ܠܝܼ: ܗܲܒ̣ܝ ܒܪܹܟ݂ܝ ܢܹܐܟ݂ܠܝܼܘܗܝ ܝܵܘܡܵܢܵܐ: ܘܒܹܪܝ ܢܹܐܟ݂ܘܿܠ ܡܚܵܪ.


text:
ܘܒܲܫܠ̄ܢ ܒܹܪܝ ܘܐܸܟܲܠܢܵܝܗܝ: ܘܐܸܡ̇ܪܹܬ̣ ܠܵܗ̇ ܠܝܵܘܡܵܐ ܐ̄ܚܪܹܢܵܐ: ܗܲܒ̣ܝ ܒܪܹܟ݂ܝ: ܢܹܐܟ݂ܠܝܼܘܗܝ ܘܐܲܛܫܝܵܬܹܗ ܠܲܒ̣ܪܵܗ̇.


text:
ܘܟܲܕ݂ ܫܡܲܥ̣ ܡܲܠܟܵܐ ܡܸܠܹܝܗ̇ ܕܐܲܢ̄ܬ̇ܬ̣ܵܐ ܟܲܕ݂ ܡܗܲܠܸܟ݂ ܥܲܠ ܫܘܼܪܵܐ: ܨܲܪܝܼ ܠܒ̣ܘܼܫܵܘ̈ܗܝ ܘܲܚ̣ܙܵܐ ܥܲܡܵܐ ܕܣܲܩܵܐ ܠܒ̣ܝܼܫ ܥܲܠ ܒܸܣܪܹܗ ܡ̣ܢ ܠܓ̣ܵܘ.


text:
ܘܐܸܡܲܪ: ܗܵܟܲܢܵܐ ܢܸܥܒܸ̇ܕ݂ ܠܝܼ ܐܲܠܵܗܵܐ: ܘܗܵܟܲܢܵܐ ܢܵܘܣܸܦ ܠܝܼ: ܐܸܢ ܢܦܘܼܫ ܪܹܫܹܗ ܕܐܹܠܝܼܫܲܥ ܒܲܪ ܫܵܦܵܛ ܥܠܵܘܗܝ ܝܵܘܡܵܢܵܐ.


text:
ܘܐܹܠܝܼܫܲܥ ܝܵܬܹܒ̣ ܒܒܲܝܬܹ̇ܗ: ܘܣܵܒܹ̈ܐ ܝܵܬ̣ܒ̇ܝܼܢ ܗ̄ܘ̣ܵܘ ܩܕ݂ܵܡܵܘܗܝ. ܘܫܲܕܲܪ ܓܲܒ̣ܪܵܐ ܡ̣ܢ ܩܕ݂ܵܡܵܘܗܝ: ܘܥܲܕ݂ܠܵܐ ܢܹܐܬܹܐ ܐܝܼܙܓܲܕܵܐ ܥܠܵܘܗܝ: ܐܸܡܲܪ ܗ̤ܘ ܠܣܵܒܹ̈ܐ: ܚܙܲܝܬ̇ܘܿܢ ܕܫܲܕܲܪ ܒܲܪ ܩܵܛܘܿܠܵܐ ܗܵܢܵܐ ܠܡܸܣܲܒ̣ ܪܹܫܝ. ܚܙܵܘ ܡܵܐ ܕܐܸܬ̣ܵܐ ܐܝܼܙܓܲܕܵܐ: ܐܲܚܘܿܕ݂ܘ ܬܲܪܥܵܐ: ܘܚܘܼܒ̣ܨܘܼܗܝ ܠܒܲܪ. ܡܸܛܠ ܕܩܵܠܵܐ ܕܪܸ̈ܓ̣ܠܲܝ ܡܵܪܹܗ ܒܵܬ̣ܪܹܗ.


text:
ܘܥܲܕ݂ ܗ̤ܘ ܡܡܲܠܸܠ ܥܲܡܗܘܿܢ: ܐܸܬ̣ܵܐ ܐܝܼܙܓܲܕܵܐ ܥܠܵܘܗܝ. ܘܐܸܡܲܪ: ܗܵܐ ܗܵܕܲܐ ܗ̄ܝ̣ ܒܝܼܫܬܵܐ ܡ̣ܢ ܩܕ݂ܵܡ ܡܵܪܝܵܐ. ܡܵܢܵܐ ܐܹܨܲܠܹܐ ܬܘܼܒ̣ ܠܡܵܪܝܵܐ.


text:
ܘܐܸܡܲܪ ܐܹܠܝܼܫܲܥ: ܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ: ܗܵܟܲܢܵܐ ܐܵܡܲܪ ܡܵܪܝܵܐ: ܡܚܵܪ ܠܗܵܢܵܐ ܥܸܕܵܢܵܐ: ܣܲܐܬ̣ܵܐ ܕܲܢܫܝܼܦܵܐ ܒܣܲܠܥܵܐ: ܘܣܲܐܬ̣̈ܝܼܢ ܣܥܵܪ̈ܝܼܢ ܒܣܲܠܥܵܐ: ܒܬܲܪܥܵܐ ܕܫܵܡܪܹܝܢ.


text:
ܘܲܥܢܵܐ ܓܲܢ̄ܒܵܪܵܐ: ܕܡܲܠܟܵܐ ܡܸܣܬܲܡܲܟ݂ ܥܲܠ ܐܝܼܕ݂ܵܘ̈ܗܝ: ܘܐܸܡܲܪ: ܐܸܢ ܡܵܪܝܵܐ ܢܸܥܒܸ̇ܕ݂ ܟܵܘܹ̈ܐ ܒܲܫܡܲܝܵܐ: ܢܸܗܘܹܐ ܦܸܬ̣ܓ̣ܵܡܵܐ ܗܵܢܵܐ. ܘܐܸܡܲܪ ܠܹܗ ܐܹܠܝܼܫܲܥ: ܗܵܐ ܚܵܙܹ̇ܐ ܐܲܢ̄ܬ̇ ܒܥܲܝܢܲܝ̈ܟ: ܘܡܸܢܹܗ ܠܵܐ ܬܹܐܟ݂ܘܿܠ.


text:
ܘܐܲܪܒ̇ܥܵܐ ܓܲܒ̣ܪ̈ܝܼܢ ܓܲܪ̈ܒ̇ܝܼܢ ܝܵܬ̣ܒ̇ܝܼܢ ܗ̄ܘ̣ܵܘ ܠܒܲܪ ܡ̣ܢ ܫܘܼܪܵܐ. ܘܐܸܡܲܪ ܓܒܲܪ ܠܚܲܒ̣ܪܹܗ: ܡܵܢܵܐ ܝܵܬ̣ܒ̇ܝܼܢ ܚ̄ܢܲܢ ܗܵܪܟܵܐ ܥܕܲܡܵܐ ܕܲܢܡܘܼܬ̣.


text:
ܐܸܢ ܐܵܡ̇ܪܝܼܢ ܚ̄ܢܲܢ ܕܢܸܥܘܿܠ ܠܓ̣ܵܘ ܩܪܝܼܬ̣ܵܐ: ܟܲܦܢܵܐ ܥܲܫܝܼܢ ܒܓ̣ܵܘ ܩܪܝܼܬ̣ܵܐ: ܡܵܝܬ̇ܝܼܢ ܚ̄ܢܲܢ ܬܲܡܵܢ. ܐܸܢ ܘܝܵܬ̣ܒ̇ܝܼܢ ܚ̄ܢܲܢ ܗܵܪܟܵܐ: ܡܵܝܬ̇ܝܼܢ ܚ̄ܢܲܢ. ܐܸܠܵܐ ܬܵܘ ܢܹܐܙܲܠ ܠܡܲܫܪܝܼܬ̣ܵܐ: ܕܐܹܕ݂ܘܿܡ ܐܸܢ ܢܲܚܘܿܢܵܢ: ܢܸܚܹܐ. ܘܐܸܢ ܢܡܝܼܬ̣ܘܼܢܵܢ: ܢܡܘܼܬ̣.


text:
ܘܩܵܡ̣ܘ ܒܫܲܦܪܵܐ ܠܡܹܐܙܲܠ ܠܡܲܫܪܝܼܬ̣ܵܐ ܕܐܲܕ݂ܘܿܡ: ܘܡܲܛܝܼܘ ܥܕܲܡܵܐ ܠܣܵܘܦܵܐ ܕܡܲܫܪܝܼܬ̣ܵܐ: ܘܠܲܝܬ̇ ܬܲܡܵܢ ܐ̄ܢܵܫ.


text:
ܘܡܵܪܝܵܐ ܐܲܫܡܲܥ ܠܡܲܫܪܝܼܬ̣ܵܐ ܕܐܲܕ݂ܘܿܡ ܩܵܠ ܪ̈ܲܟ݂ܫܵܐ ܘܩܵܠ ܪ̈ܲܟܵܒܹܐ ܘܩܵܠ ܚܲܝܠܵܐ ܥܲܫܝܼܢܵܐ ܘܐܸܡܲܪ ܓܒܲܪ ܠܚܲܒ̣ܪܹܗ: ܗܵܐ ܐܸܓܲܪ ܥܠܲܝܢ ܡܲܠܟܵܐ ܕܝܼܣܪܵܝܹܠ: ܠܡܲܠܟܵܐ ܕܚܹܬ̣ܵܝܹ̈ܐ: ܘܲܠܡܲܠܟܵܐ ܕܡܸܨܪ̈ܵܝܹܐ ܕܢܹܐܬ̣ܘܿܢ ܥܠܲܝܢ.


text:
ܘܩܵܡܘ ܥܪܲܩ̣ܘ ܠܗܘܿܢ ܒܨܲܦܪܵܐ: ܘܲܫܒܲܩܘ ܡܲܫܟ̇ܢܲܝ̈ܗܘܿܢ: ܘܪ̈ܲܟ݂ܫܗܘܿܢ: ܘܚܸܡ̱ܪܗܘܿܢ: ܘܡܲܫܪܝܼܬ̣ܗܘܿܢ ܐܲܝܟ݂ ܕܲܥܒ̣ܝܼܕ݂ܵܐ. ܘܲܥܪܲܩ̣ܘ ܒܢܲܦ̮ܫܗܘܿܢ.


text:
ܘܐܸܬ̣ܵܘ ܓܲܪ̈ܒܹ̇ܐ ܗܵܢܘܿܢ ܥܕܲܡܵܐ ܠܣܵܘܦܵܗ̇ ܕܡܲܫܪܝܼܬ̣ܵܐ: ܘܥܲܠܘ ܠܡܲܫܟ̇ܢܵܐ ܚܲܕ݂: ܘܐܸܟܲܠܘ ܘܐܸܫܬ̇ܝܼܘ ܘܲܢܣܲܒ̣ܘ ܡ̣ܢ ܬܲܡܵܢ ܟܸܣܦܵܐ ܘܕܲܗܒ̣ܵܐ ܘܲܠܒ̣ܘܼܫܹ̈ܐ: ܘܐܸܙܲܠ ܘܲܛܡܲܪܘ. ܘܲܗܦܲܟ݂ܘ ܘܥܲܠ̣ܘ ܠܡܲܫܟ̇ܢܵܐ ܐ̄ܚܪܹܢܵܐ: ܘܲܫܩܲܠܘ ܡ̣ܢ ܬܲܡܵܢ: ܘܐܸܙܲܠܘ ܘܲܛܡܲܪܘ.


text:
ܘܐܸܡܲܪܘ ܓܒܲܪ ܠܚܲܒ̣ܪܹܗ: ܠܵܐ ܟܹܐܢܵܐܝܼܬ̣ ܥܵܒ̣ܕ̇ܝܼܢ ܚܢܲܢ: ܝܵܘܡܵܢܵܐ ܝܵܘܡܵܐ ܗ̄ܘ̣ ܕܲܣܒܲܪܬ̣ܵܐ ܘܲܥܕܲܡܵܐ ܠܐܸܡܲܬ̣ܝ ܫܲܬ̇ܝܼܩܝܼܢ ܚ̄ܢܲܢ: ܘܲܡܟܲܬ̇ܪܝܼܢ ܚ̄ܢܲܢ ܥܕܲܡܵܐ ܕܢܸܢܗܲܪ ܨܲܦܪܵܐ: ܘܢܸܡܛܹܝܢ ܚܛܵܗܵܐ. ܗܵܫܵܐ ܬܵܘ ܢܹܐܙܲܠ ܘܲܢܚܵܘܹܐ ܒܒܹܝܬ̣ ܡܲܠܟܵܐ.


text:
ܘܐܸܬ̣ܵܘ ܘܲܩܪܵܘ ܠܬܲܪ̈ܥܹܐ ܕܲܩܪܝܼܬ̣ܵܐ: ܘܚܵܘܝܘܿ ܐܸܢܘܿܢ: ܘܐܸܡܲܪܘ: ܐܸܙܲܠ̄ܢ ܠܡܲܫܪܝܼܬ̣ܵܐ ܕܐܲܕ݂ܘܿܡ. ܘܠܲܝܬ̇ ܬܲܡܵܢ ܓܒܲܪ ܘܩܵܠ ܐ̄ܢܵܫ: ܐܸܠܵܐ ܪ̈ܲܟ݂ܫܵܐ ܟܲܕ݂ ܐܲܣܝܼܪܝܼܢ: ܘܚܸܡܪܹ̈ܐ ܟܲܕ݂ ܐܲܣܝܼܪܝܼܢ: ܘܡܲܫܟܢܹ̈ܐ ܐܲܝܟ݂ ܕܗܸܢܘܿܢ.


text:
ܘܩܵܡ ܡܲܠܟܵܐ ܒܠܸܠܝܵܐ ܘܐܸܡܲܪ ܠܥܲܒ̣ܕܵܘ̈ܗܝ. ܐܹܚܵܘܹܝܟ݂ܘܿܢ ܡܸܕܸ̇ܡ ܕܲܥܒ̣ܕ݂ܘ ܠܲܢ ܐܲܕ݂ܘܿܡܵܝܹ̈ܐ: ܝܼܕܲܥܝ ܕܟܲܦܢܝܼܢ ܚ̄ܢܲܢ: ܘܲܢܦܲܩ̣ܘ ܡ̣ܢ ܡܲܫܪܝܼܬ̣ܵܐ ܠܡܸܬܛܲܫܵܝܘܼ ܒܕܲܒ̣ܪܵܐ. ܘܐܵܡ̇ܪܝܼܢ: ܡܵܐ ܕܲܢܦܲܩ̣ܘ ܡ̣ܢ ܩܪܝܼܬ̣ܵܐ: ܢܹܐܚܘܿܕ݂ ܐܸܢܘܿܢ ܟܲܕ݂ ܚܲܝܝܼܢ: ܘܠܲܩܪܝܼܬ̣ܵܐ ܢܸܥܘܿܠ.


text:
ܘܲܥܢܵܐ ܚܲܕ݂ ܡ̣ܢ ܥܲܒ̣ܕܵܘ̈ܗܝ: ܘܐܸܡܲܪ: ܢܸܕ݂ܒܪܘܿܢ ܚܲܡܫܵܐ ܡ̣ܢ ܪ̈ܲܟܵܒܹܐ ܕܐܸܫܬ̇ܚܲܪܘ ܐܸܢ ܐܸܬ̇ܬ̇ܚܸܕ݂ܘ: ܚܫܝܼܒ̣ܝܼܢ ܐܲܝܟ݂ ܚܲܝܠܵܐ ܟܠܹܗ ܕܝܼܣܪܵܝܹܠ ܕܣܵܦ: ܘܲܢܫܲܕܲܪ ܘܢܸܚܙܹܐ.


text:
ܘܲܪܟܸܒ̣ܘ ܬܪܹܝܢ ܙܵܘ̈ܓ̇ܝܼܢ ܕܪ̈ܲܟܵܒܹܐ ܕܪ̈ܲܟ݂ܫܵܐ. ܘܫܲܕܲܪ ܡܲܠܟܵܐ ܒܵܬܲܪ ܡܲܫܪܝܼܬ̣ܵܐ ܕܐܲܕ݂ܘܿܡ: ܘܐܸܡܲܪ ܙܸܠܘ ܚܙܵܘ.


text:
ܘܐܸܙܲܠܘ ܒܵܬܲܪܗܘܿܢ ܥܕܲܡܵܐ ܠܝܘܿܪܕܢܵܢ: ܘܚܵܙܹܝ݁ܢ ܟܠܵܗ̇ ܐܘܼܪܚܵܐ ܡܲܠܝܵܐ ܢܲܚ̈ܬܹ̇ܐ ܘܡܵܐܢܹ̈ܐ: ܕܲܫܒܲܩܘ ܐܲܕ݂ܘܿܡܵܝܹ̈ܐ ܒܣܘܼܪܗܵܒ̣ܗܘܿܢ. ܘܲܗܦܲܟ݂ܘ ܐܝܼܙ̈ܓܲܕܹ̇ܐ: ܘܚܵܘܝܼܘ ܠܡܲܠܟܵܐ.


text:
ܘܲܢܦܲܩܘ ܥܲܡܵܐ: ܘܒܲܙܘ ܠܡܲܫܪܝܼܬ̣ܵܐ ܕܐܲܕ݂ܘܿܡ ܘܲܗܘ̤ܵܬ̣ ܣܲܐܬ̣ܵܐ ܕܲܢܫܝܼܦܵܐ ܒܣܲܠܥܵܐ: ܘܣܲܐܬ̣̈ܝܼܢ ܣܥܵܪ̈ܝܼܢ ܒܣܲܠܥܵܐ: ܐܲܝܟ݂ ܕܐܸܡܲܪ ܡܵܪܝܵܐ.


text:
ܘܡܲܠܟܵܐ ܐܲܩܝܼܡ ܠܓܲܢ̄ܒܵܪܵܐ ܕܡܲܠܟܵܐ ܡܸܣܬܲܡܲܟ݂ ܗ̄ܘ̣ܵܐ ܥܲܠ ܐܝܼܕ݂ܵܘܗܝ ܥܲܠ ܬܲܪܥܵܐ. ܘܕ݂ܵܫܘܼܗܝ ܥܲܡܵܐ ܒܬܲܪܥܵܐ ܘܡܝܼܬ̣: ܐܲܝܟ݂ ܕܐܸܡܲܪ ܢܒ̣ܝܹܗ ܕܐܲܠܵܗܵܐ: ܟܲܕ݂ ܢܚܸܬ̣ ܐܝܼܙܓܲܕܵܐ ܥܠܵܘܗܝ.


text:
ܘܲܗܘ̤ܵܐ ܦܸܬ̣ܓ̣ܵܡܹܗ ܕܲܢܒ̣ܝܹܗ ܕܐܲܠܵܗܵܐ ܕܐܸܡܲܪ ܠܡܲܠܟܵܐ: ܕܣܲܐܬ̣ܵܐ ܕܲܢܫܝܼܦܵܐ ܒܣܲܠܥܵܐ: ܘܣܲܐܬ̣̈ܝܼܢ ܣܥܵܪ̈ܝܼܢ ܒܣܲܠܥܵܐ: ܢܸܙܕܲܒ̇ܢ̈ܝܼܢ ܡܚܵܪ ܒܗܵܢܵܐ ܥܸܕܵܢܵܐ ܒܬܲܪܥܵܐ ܕܫܵܡܪܹܝܢ.


text:
ܘܲܥܢܵܐ ܗ̄ܘ̣ܵܐ ܓܲܢ̄ܒܵܪܵܐ ܗܵܘ̇ ܘܐܸܡܲܪ ܠܲܢܒ̣ܝܹܗ ܕܐܲܠܵܗܵܐ. ܐܸܢ ܡܵܪܝܵܐ ܥܵܒܹ̇ܕ݂ ܟܵܘܹ̈ܐ ܒܲܫܡܲܝܵܐ: ܗܵܘܹ̇ܐ ܦܸܬ̣ܓ̣ܵܡܵܐ ܗܵܢܵܐ. ܘܐܸܡܲܪ ܗ̄ܘ̣ܵܐ ܠܹܗ: ܗܵܐ ܚܵܙܹ̇ܐ ܐܲܢ̄ܬ̇ ܒܥܲܝܢܲܝ̈ܟ: ܘܡܸܢܹܗ ܠܵܐ ܬܹܐܟ݂ܘܿܠ.


text:
ܘܐܹܠܝܼܫܲܥ ܐܸܡܲܪ ܠܐܲܢ̄ܬܬ̣ܵܐ ܕܐܲܚܝܼ ܒܪܵܗ̇: ܩܘܼܡܝ ܙܸܠܝ ܐܲܢ̄ܬ̇ܝ ܘܒܲܝܬܹ̇ܟ݂ܝ: ܘܲܥܡܲܪܝ ܐܲܝܟܵܐ ܕܥܵܡܪܵܐ ܐܲܢ̄ܬ̇ܝ. ܡܸܛܠ ܕܲܩܪܵܐ ܡܵܪܝܵܐ ܠܟܲܦܢܵܐ: ܘܐܵܦ ܐܵܬܹ̇ܐ ܥܲܠ ܐܲܪܥܵܐ ܫܒܲܥ ܫܢ̈ܝܼܢ.


text:
ܘܩܵܡܲܬ̤ ܐܲܢ̄ܬ̇ܬ̣ܵܐ ܘܥܸܒ̣ܕܲܬ̤ ܐܲܝܟ݂ ܦܸܬ̣ܓ̣ܵܡܹܗ ܕܲܢܒ̣ܝܹܗ ܕܐܲܠܵܗܵܐ. ܘܐܸܙܲܠ̄ܬ̇ ܗ̤ܝ ܘܲܒ̣̈ܢܲܝ ܒܲܝܬܵܗ̇. ܘܥܸܡܪܲܬ̣ ܒܐܲܪܥܵܐ ܕܲܦܠܸܫܬܵܝܹ̈ܐ ܫܒܲܥ ܫܢ̈ܝܼܢ.


text:
ܘܡ̣ܢ ܒܵܬܲܪ ܫܒܲܥ ܫܢ̈ܝܼܢ: ܗܸܦܟܲܬ̤ ܘܐܸܬܲܬ̤ ܡ̣ܢ ܐܲܪܥܵܐ ܕܲܦܠܸܫܬܵܝܹ̈ܐ ܘܐܸܙܲܠ̄ܬ̤ ܠܡܲܒܲܓܵܢܘܼ ܩܕ݂ܵܡ ܡܲܠܟܵܐ: ܥܲܠ ܒܲܝܬܹ̇ܗ ܘܥܲܠ ܚܲܩܠܵܗ̇.


text:
ܘܡܲܠܟܵܐ ܐܸܡܲܪ ܠܓܲܚܙܝܼ ܥܠܲܝܡܵܐ ܕܲܢܒ̣ܝܹܗ ܕܐܲܠܵܗܵܐ: ܐܸܫܬܲܥܵܐ ܠܝܼ ܟܠܗܹܝܢ ܪܵܘ̱ܪ̈ܒ̣ܵܬ̣ܵܐ ܕܲܥܒܲܕ݂ ܐܹܠܝܼܫܲܥ.


text:
ܘܟܲܕ݂ ܡܸܫܬܲܥܹܐ ܠܡܲܠܟܵܐ ܕܐܲܚܝܼ ܡܝܼܬ̣ܵܐ: ܚ̣ܙܵܐ ܐܲܢ̄ܬ̇ܬ̣ܵܐ ܕܐܲܚܝܼ ܒܪܵܗ̇: ܡܒܲܓܢܵܐ ܩܕ݂ܵܡ ܡܲܠܟܵܐ ܥܲܠ ܒܲܝܬܵܗ̇ ܘܥܲܠ ܚܲܩܠܵܗ̇ ܘܐܸܡܲܪ ܓܲܚܙܝܼ: ܡܵܪܝ ܡܲܠܟܵܐ: ܗܵܕܲܐ ܗ̄ܝ̣ ܐܲܢ̄ܬ̇ܬ̣ܵܐ: ܘܗܵܢܵܐ ܗ̄ܘ̣ ܒܪܵܗ̇ ܕܐܲܚܝܼ ܐܹܠܝܼܫܲܥ.


text:
ܘܫܲܐܠܵܗ̇ ܡܲܠܟܵܐ ܠܐܲܢ̄ܬ̇ܬ̣ܵܐ ܘܐܸܫܬܲܥܝܲܬ̤ ܠܹܗ. ܘܲܩܪܵܐ ܠܵܗ̇ ܡܲܠܟܵܐ: ܠܲܡܗܲܝܡܢܵܐ ܚܲܕ݂. ܘܐܸܡܲܪ ܠܹܗ: ܦܢܵܐ ܠܵܗ̇ ܟܠܡܸܕܸ̇ܡ ܕܐܝܼܬ̣ ܠܵܗ̇: ܘܟ݂ܠܵܗ̇ ܥܠܲܠܬ̣ܵܐ ܕܚܲܩܠܵܗ̇: ܡ̣ܢ ܝܵܘܡܵܐ ܕܫܒܲܩܬ̣ܵܗ̇ ܠܐܲܪܥܵܐ ܘܲܥܕܲܡܵܐ ܠܗܵܫܵܐ.


text:
ܘܐܸܬ̣ܵܐ ܐܹܠܝܼܫܲܥ ܠܕܲܪܡܣܘܿܩ ܘܒܲܪ ܗܕ݂ܵܕ݂ ܡܲܠܟܵܐ ܕܐܲܕ݂ܘܿܡ ܐܸܬ̣ܟ̇ܪܲܗ̇. ܘܚܵܘܝܼܘܗܝ ܘܐܸܡܲܪܘ ܠܹܗ: ܐܸܬ̣ܵܐ ܢܒ̣ܝܹܗ ܕܐܲܠܵܗܵܐ ܠܗܵܪܟܵܐ.


text:
ܘܐܸܡܲܪ ܡܲܠܟܵܐ ܠܲܚܙܵܐܹܝܠ: ܣܲܒ̣ ܒܐܝܼܕ݂ܵܟ݂ ܩܘܼܪܒܵܢܵܐ: ܘܙܸܠ ܠܐܘܼܪܥܵܐ ܕܲܢܒ̣ܝܹܗ ܕܐܲܠܵܗܵܐ. ܘܲܫܐܲܠ ܡܸܠܬܹܗ ܕܡܵܪܝܵܐ ܡܸܢܹܗ. ܘܐܸܡܲܪ ܠܹܗ: ܐܸܢ ܡܸܬ̣ܚܠܸܡ ܐ̄ܢܵܐ ܡ̣ܢ ܟܘܼܪܗܵܢܝ ܗܵܢܵܐ.


text:
ܘܐܸܙܲܠ ܚܙܵܐܹܝܠ ܠܐܘܼܪܥܹܗ. ܘܲܫܩܲܠ̣ ܩܘܼܪܒܵܢܵܐ ܒܐܝܼܕܹܗ: ܡ̣ܢ ܟܠ ܛܘܼܒ̣ܵܐ ܕܕܲܪܡܣܘܼܩ: ܛܥܹܝܢ ܐܲܪܒ̇ܥܝܼܢ ܓܲܡ̈ܠܝܼܢ. ܘܐܸܬ̣ܵܐ ܘܩܵܡ ܩܕ݂ܵܡܵܘܗܝ: ܘܐܸܡܲܪ ܠܹܗ: ܒܪܵܟ݂ ܒܲܪ ܗܕ݂ܵܕ݂ ܡܲܠܟܵܐ ܕܐܲܕ݂ܘܿܡ ܫܲܕ̇ܪܲܢܝ ܠܘܵܬ̣ܵܟ݂ ܘܐܵܡܲܪ: ܐܸܢ ܚܵܝܹ̇ܐ ܐ̄ܢܵܐ ܡ̣ܢ ܟܘܼܪܗܵܢܝ ܗܵܢܵܐ.


text:
ܘܐܸܡܲܪ ܚܙܵܐܹܝܠ ܡܸܛܠ ܡܵܢܵܐ ܒܵܟܹ̇ܐ ܡܵܪܝ: ܘܐܸܡܲܪ ܠܹܗ ܐܹܠܝܼܫܲܥ: ܝܵܕܲܥ ܐ̄ܢܵܐ ܒܝܼܫܬܵܐ ܕܥܵܒܹܕ݂ ܐܲܢ̄ܬ̇ ܠܲܒ̣ܢܲܝ̈ ܝܼܣܪܵܝܹܠ: ܟܲܪ̈ܟܲܝܗܘܿܢ ܡܵܘܩܸܕ݂ ܐܲܢ̄ܬ̇ ܒܢܘܼܪܵܐ: ܘܓܲܕ̇ܘܼܕܲܝ̈ܗܘܿܢ ܒܚܲܪܒܵܐ ܡܩܲܛܸܠ ܐܲܢ̄ܬ̇: ܘܝܲܠܘܼܕܲܝ̈ܗܘܿܢ ܡܫܲܩܸܦ ܐܲܢ̄ܬ̇: ܘܒܲܛܢܵܬ̣̈ܗܘܿܢ ܡܦܲܪܸܬ̣ ܐܲܢ̄ܬ̇.


text:
ܘܐܸܡܲܪ ܚܙܵܐܹܝܠ: ܡܵܢܵܐ ܚܫܝܼܒ̣ ܥܲܒ̣ܕܵܟ݂ ܟܲܠܒܵܐ: ܕܢܸܥܒܸ̇ܕ݂ ܦܸܬ̣ܓ̣ܵܡܵܐ ܗܵܢܵܐ ܪܲܒܵܐ: ܘܐܸܡܲܪ ܠܹܗ ܐܹܠܝܼܫܲܥ: ܚܵܘܝܲܢܝ ܡܵܪܝܵܐ ܕܐܲܢ̄ܬ̇ ܡܲܠܟܵܐ ܥܲܠ ܐܲܕ݂ܘܿܡ.


text:
ܘܐܸܬ̣ܵܐ ܚܙܵܐܹܝܠ ܡ̣ܢ ܠܘܵܬ̣ ܐܹܠܝܼܫܲܥ: ܘܐܸܙܲܠ ܠܘܵܬ̣ ܡܵܪܹܗ: ܘܐܸܡܲܪ ܠܹܗ ܡܵܪܹܗ: ܡܵܢܵܐ ܐܸܡܲܪ ܠܵܟ݂ ܐܹܠܝܼܫܲܥ: ܐܵܡܲܪ ܠܹܗ: ܗܵܟܲܢܵܐ: ܐܸܡܲܪ ܠܝܼ ܕܡܸܚܵܐ ܬܸܚܹܐ.


text:
ܘܡ̣ܢ ܒܵܬܲܪ ܝܵܘܡܵܐ ܢܣܲܒ̣ ܚܙܵܐܹܝܠ ܚܡܝܼܠܬܵܐ ܘܨܲܒ̇ܥܵܗ̇ ܒܡܲـ̈ـܝܵܐ: ܘܲܦܪܲܣ̣ ܥܲܠ ܐܲܦܵܘ̈ܗܝ ܘܡܝܼܬ̣. ܘܐܲܡ̣ܠܸܟ݂ ܚܙܵܐܹܝܠ ܒܵܬ̣ܪܹܗ.


text:
ܘܗܲܠܸܟ݂ ܒܐܘܼܪܚܵܐ ܕܡܲܠ̈ܟܹ̇ܐ ܕܝܼܣܪܵܝܹܠ: ܐܲܝܟ݂ ܕܲܥܒܲܕ݂ܘ ܕܒܹܝܬ̣ ܐܵܚܵܒ̣: ܡܸܛܠ ܕܚܵܬܹܗ ܕܐܵܚܵܒ̣ ܗܘ̤ܵܬ̣ ܠܹܗ ܐܲܢ̄ܬ̇ܬ̣ܵܐ: ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ.


text:
ܘܠܵܐ ܨܒ̣ܵܐ ܡܵܪܝܵܐ ܠܲܡܚܲܒܵܠܘܼ ܠܲܝܗܘܼܕ݂ܵܐ: ܡܸܛܠ ܕܵܘܝܼܕ݂ ܥܲܒ̣ܕܹ̇ܗ ܐܲܝܟ݂ ܕܐܸܡܲܪ ܠܹܗ: ܕܢܸܬܸ̇ܠ ܠܹܗ ܫܪܵܓ̣ܵܐ ܠܲܒ̣ܢܵܘ̈ܗܝ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܲܥܒܲܪ ܝܘܿܪܵܡ ܠܲܨܥܝܼܪܵܐ: ܘܟ݂ܠܗܘܿܢ ܪ̈ܲܟܵܒܹܐ ܥܲܡܹܗ. ܘܩܵܡ ܒܠܸܠܝܵܐ ܕܢܸܚܪܘܿܒ̣ ܠܐܲܕ݂ܘܿܡܵܝܹ̈ܐ ܕܲܟ݂ܪܝܼܟ݂ܝܼܢ ܠܹܗ: ܘܲܠܪܵܘ̱ܪ̈ܒ̣ܵܢܵܘܗܝ ܒܡܲܪ̈ܟ̇ܒ̣ܵܬ̣ܵܐ: ܘܲܥܪܲܩ̣ܘ ܥܲܡܵܐ ܠܡܲܫܟ̇ܢܲܝ̈ܗܘܿܢ.


text:
ܘܲܡܪܲܕ݂ ܐܲܕ݂ܘܿܡ ܡ̣ܢ ܬܚܹܝܬ̣ ܐܝܼܕ݂ܵܐ ܕܲܝܗܘܼܕ݂ܵܐ: ܥܕܲܡܵܐ ܠܝܵܘܡܵܢܵܐ. ܗܵܝܕܹ̇ܝܢ ܡܸܪܕܲܬ̤ ܠܸܒ̣ܢܵܐ ܒܙܲܒ̣ܢܵܐ ܗܵܘ̇.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܪܵܡ ܘܟ݂ܠ ܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܲܫܟܸܒ̣ ܝܘܿܪܵܡ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܥܲܡ ܐܲܒ̣ܵܗܵܘ̈ܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܘܐܲܡ̣ܠܸܟ݂ ܐܹܚܲܙܝܵܐ ܒܪܹܗ ܒܵܬ̣ܪܹܗ.


text:
ܒܲܫܢܲܬ̣ ܚܕܲܥܸܣܪܹ̈ܐ ܠܝܘܿܪܵܡ ܒܲܪ ܐܵܚܵܒ̣ ܡܲܠܟܵܐ ܕܝܼܣܪܵܝܹܠ: ܐܲܡܠܸܟ݂ ܐܹܚܲܙܝܵܐ ܒܲܪ ܝܘܿܪܵܡ ܡܲܠܟܵܐ ܕܲܝܗܘܼܕ݂ܵܐ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܬܲܪܬܹ̇ܝܢ ܫܢ̈ܝܼܢ ܐܹܚܲܙܝܵܐ ܟܲܕ݂ ܐܲܡܠܸܟ݂ ܘܫܲܢ̄ܬܵܐ ܚܕ݂ܵܐ ܐܲܡ̣ܠܸܟ݂ ܒܐܘܿܪܸܫܠܸܡ: ܘܲܫܡܵܗ̇ ܕܐܸܡܹܗ ܥܬܲܠܝܵܐ ܒܲܪܬ̣ ܥܲܡܪܝܼ ܡܲܠܟܵܐ ܕܝܼܣܪܵܝܹܠ.


text:
ܘܗܲܠܸܟ݂ ܒܐܘܼܪܚܵܐ ܕܒܹܝܬ̣ ܐܵܚܵܒ̣: ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܐܲܝܟ݂ ܕܲܥܒܲܕ݂ܘ ܕܒܹܝܬ̣ ܐܵܚܵܒ̣: ܡܸܛܠ ܕܚܲܬ̣ܢܵܐ ܗ̄ܘ̣ܵܐ ܕܒܹܝܬ̣ ܐܵܚܵܒ̣.


text:
ܘܐܸܙܲܠ̣ ܥܲܡ ܝܘܿܪܵܡ ܒܲܪ ܐܵܚܵܒ̣ ܠܲܩܪܵܒ̣ܵܐ. ܥܲܠ ܚܙܵܐܹܝܠ ܡܲܠܟܵܐ ܕܐܲܕ݂ܘܿܡ ܠܪܵܡܲܬ̣ ܓܸܠܥܵܕ݂. ܘܲܡܚܵܐܘܼܗܝ ܐܲܕ݂ܘܿܡܵܝܹ̈ܐ ܠܝܘܿܪܵܡ.


text:
ܘܲܗܦܲܟ݂ ܝܘܿܪܵܡ ܒܲܪ ܐܵܚܵܒ̣ ܠܡܸܬ̣ܐܲܣܵܝܘܼ ܒܐܝܼܙܲܪܥܹܝܠ: ܡ̣ܢ ܡܚܘܿܬ̣ܵܐ ܕܲܡܚܵܐܘܼܗܝ ܐܲܕ݂ܘܿܡܵܝܹ̈ܐ ܒܪܵܡܬ̣ܵܐ: ܟܲܕ݂ ܡܸܬ̣ܟܲܬܲܫ ܥܲܡ ܚܙܵܐܹܝܠ ܡܲܠܟܵܐ ܕܐܲܕ݂ܘܿܡ. ܘܐܹܚܲܙܝܵܐ ܒܲܪ ܝܘܿܪܵܡ ܡܲܠܟܵܐ ܕܲܝܗܘܼܕ݂ܵܐ: ܢܚܸܬ̣ ܠܡܸܚܙܵܐ ܠܝܘܿܪܵܡ ܒܲܪ ܐܵܚܵܒ̣ ܕܲܟ݂ܪܝܼܗ ܗ̄ܘ̣ܵܐ ܒܐܝܼܙܲܪܥܹܝܠ.


text:
ܘܐܹܠܝܼܫܲܥ ܢܒ̣ܝܼܵܐ ܩ̣ܪܵܐ ܠܚܲܕ݂ ܡ̣ܢ ܒܢܲܝ̈ ܢܒ̣ܝܹ̈ܐ: ܘܐܸܡܲܪ ܠܹܗ: ܐܲܣܘܿܪ ܚܲܨܲܝ̈ܟ: ܘܣܲܒ̣ ܩܲܪܢܵܐ ܕܡܸܫܚܵܐ ܒܐܝܼܕ݂ܵܟ݂: ܘܙܸܠ ܠܪܵܡܲܬ̣ ܓܸܠܥܵܕ݂.


text:
ܘܥܘܿܠ ܠܬܲܡܵܢ: ܘܲܚܙܝܼ ܬܲܡܵܢ ܠܝܵܗܘܿ ܒܲܪܝܲܡܫܝܼ. ܥܘܿܠ ܘܐܲܩܝܼܡܲܝܗܝ ܡ̣ܢ ܒܲܝܢܵܬ̣ ܐܲܚܵܘ̈ܗܝ. ܘܐܲܥܠܲܝܗܝ ܬܵܘܵܢ ܒܓ̣ܵܘ ܬܵܘܵܢ.


text:
ܘܣܲܒ̣ ܩܲܪܢܵܐ ܕܡܸܫܚܵܐ: ܘܣܘܿܟ݂ ܒܪܹܫܹܗ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܡܫܲܚܬܵܟ݂ ܕܬܸܗܘܹܐ ܡܲܠܟܵܐ ܥܲܠ ܥܲܡܝ ܝܼܣܪܵܝܹܠ ܘܲܦܬܲܚ̣ ܬܲܪܥܵܐ ܘܲܥܪܘܿܩ: ܘܠܵܐ ܬܟܲܬܲܪ.


text:
ܘܥܲܠ ܘܲܚܙܵܐ ܪ̈ܲܒܲܝ ܚܲܝ̈ܠܹܐ ܟܲܕ݂ ܝܵܬ̣ܒ̇ܝܼܢ. ܘܐܸܡܲܪ: ܦܸܬ̣ܓ̣ܵܡܵܐ ܐܝܼܬ̣ ܠܝܼ ܕܐܸܡܲܪ ܠܵܟ݂ ܪܲܒܵܐ. ܘܐܸܡܲܪ ܝܵܗܘܿ ܠܡ̇ܢ ܟܠܲܢ: ܘܐܸܡܲܪ ܠܹܗ ܠܵܟ݂ ܪܲܒܵܐ.


text:
ܘܩܵܡ ܘܥܲܠ ܠܬ̣ܵܘܵܢܵܐ: ܘܲܢܣܲܟ݂ ܡܸܫܚܵܐ ܒܪܹܫܹܗ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܡܫܲܚܬܵܟ݂ ܕܬܲܡܠܸܟ݂ ܥܲܠ ܥܲܡܹܗ ܕܡܵܪܝܵܐ ܥܲܠ ܝܼܣܪܵܝܹܠ.


text:
ܘܬܸܡܚܸܐ ܠܲܕ݂ܒܹܝܬ̣ ܐܵܚܵܒ̣ ܡܵܪܵܟ݂ ܘܐܸܬ̣ܢܲܩܲܡ ܕܡܵܐ ܕܥܲܒ̣̈ܕܲܝ ܢܒ̣ܝܹ̈ܐ: ܘܲܕ݂ܡܵܐ ܕܟ݂ܠܗܘܿܢ ܥܲܒ̣ܕܵܘ̈ܗܝ ܕܡܵܪܝܵܐ ܡܢ ܐܝܼܕ݂ܵܐ ܕܐܝܼܙܒܸܠ.


text:
ܘܝܵܗܘ̇ ܢܦܲܩ̣ ܠܘܵܬ̣ ܥܲܒ̣̈ܕܹ̇ܐ ܕܡܵܪܹܗ: ܘܐܵܡ̇ܪܝܼܢ ܠܹܗ ܫܠܵܡ. ܡܵܢܵܐ ܐܸܬ̣ܵܐ ܫܵܛܝܵܐ ܗܵܢܵܐ ܠܘܵܬ̣ܵܟ݂. ܐܵܡܲܪ ܠܗܘܿܢ: ܐܲܢ̄ܬ̇ܘܿܢ ܝܵܕ݂ܥܝܼܢ ܠܓܲܒ̣ܪܵܐ ܘܲܠܫܵܛܝܼܘܼܬܹܗ.


text:
ܘܐܵܡ̇ܪܝܼܢ ܠܹܗ ܡܕܲܓܸ̇ܠ ܐܲܢ̄ܬ̇: ܚܵܘܵܢ. ܐܵܡܲܪ ܠܗܘܿܢ: ܗܵܟܲܢܵܐ ܐܸܡܲܪ ܠܝܼ: ܗܵܟܲܢܵܐ ܐܵܡܲܪ ܡܵܪܝܵܐ: ܡܫܲܚܬܵܟ݂ ܕܬܲܡܠܸܟ݂ ܥܲܠ ܝܼܣܪܵܝܹܠ.


text:
ܘܐܸܣܬܲܪܗܲܒ̣ܘ ܘܲܢܣܲܒ̣ܘ ܓܒܲܪ ܠܒ̣ܵܫܹܗ: ܘܣܵܡܘ ܬܚܘܿܬ̣ܵܘܗܝ ܥܲܠ ܡܵܘܬ̇ܒ̣ܵܐ ܕܕܲܪ̈ܓܹܐ: ܘܲܩ̣ܪܵܘ ܒܫܝܼܦܘܿܪܵܐ: ܘܐܸܡܲܪܘ ܐܲܡܠܸܟ݂ ܝܵܗܘܿ.


text:
ܘܲܡܪܲܕ݂ ܝܵܗܘ̇ ܒܲܪ ܝܲܡܫܝܼ ܥܲܡ ܝܘܿܪܵܡ. ܘܝܘܿܪܵܡ ܢܵܛܲܪ ܗ̄ܘ̣ܵܐ ܒܪܵܡܲܬ̣ ܓܸܠܥܵܕ݂: ܗ̤ܘ ܘܟ݂ܠܹܗ ܝܼܣܪܵܝܹܠ ܥܲܡܹܗ: ܡ̣ܢ ܩܕ݂ܵܡ ܚܙܵܐܹܝܠ ܡܲܠܟܵܐ ܕܐܲܕ݂ܘܿܡ.


text:
ܘܲܗܦܲܟ݂ ܝܘܿܪܵܡ ܡܲܠܟܵܐ ܠܡܸܬ̣ܐܲܣܵܝܘܼ ܒܐܝܼܙܲܪܥܹܝܠ ܡ̣ܢ ܡܚܘܿܬ̣ܵܐ ܕܲܡܚܵܐܘܼܗܝ ܐܲܕ݂ܘܿܡܵܝܹ̈ܐ: ܟܲܕ݂ ܡܸܬ̣ܟܲܬܲܫ ܡܲܠܟܵܐ ܕܐܲܕ݂ܘܿܡ. ܘܐܸܡܲܪ ܝܵܗܘ̇: ܐܸܢ ܨܵܒ̣̈ܝܵܢ ܢܲܦ̮̈ܫܵܬ̣ܟ݂ܘܿܢ: ܠܵܐ ܢܸܦܘܿܩ ܕܡܸܬ̣ܦܲܠܲܛ ܡ̣ܢ ܩܪܝܼܬ̣ܵܐ: ܕܢܹܐܙܲܠ ܘܲܢܚܵܘܹܐ ܒܐܝܼܙܲܪܥܹܝܠ.


text:
ܘܲܪܟܸܒ̣ ܝܵܗܘܿ ܘܐܸܙܲܠ̣ ܠܬܲܡܵܢ: ܡܸܛܠ ܕܝܘܿܪܵܡ ܪܡܸܐ ܗ̄ܘ̣ܵܐ ܬܲܡܵܢ. ܘܐܹܚܲܙܝܵܐ ܡܲܠܟܵܐ ܕܲܝܗܘܼܕ݂ܵܐ ܢܚܸܬ̣ ܠܡܸܚܙܵܐ ܠܝܘܿܪܵܡ.


text:
ܘܕ݂ܵܘܩܵܐ ܩܵܐܹ̇ܡ ܥܲܠ ܡܲܓ̣ܕ̇ܠܵܐ ܕܐܝܼܙܲܪܥܹܝܠ. ܘܲܚܙܵܐ ܪܟ݂ܘܿܒ̣ܵܐ ܕܝܵܗܘ̇ ܟܲܕ݂ ܐܵܬܹܐ. ܘܐܸܡܲܪ ܕܵܘܩܵܐ ܪ̈ܲܟܵܒܹܐ ܚܵܙܹ̇ܐ ܐ̄ܢܵܐ. ܘܐܸܡܲܪ ܝܘܿܪܵܡ: ܕܒܲܪ ܡܲܪܟܲܒ̣ܬ̣ܵܐ: ܘܫܲܕܲܪ ܠܐܘܼܪܥ̱ܗܘܿܢ ܘܢܹܐܡܲܪ ܫܠܵܡ.


text:
ܘܐܸܙܲܠ ܪܵܟܹܒ̣ ܣܘܼܣܝܵܐ ܠܐܘܼܪܥܹܗ ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܲܠܟܵܐ ܫܠܵܡ. ܘܐܸܡܲܪ ܝܵܗܘ̇: ܡܵܐ ܠܵܟ݂ ܘܠܲܫܠܵܡܵܐ. ܗܦܘܿܟ݂ ܒܵܬܲܪܝ ܘܚܵܘܝܼ ܕܵܘܩܵܐ: ܘܐܸܡܲܪ: ܡ̣ܛܵܐ ܐܝܼܙܓܲܕܵܐ ܥܕܲܡܵܐ ܠܘܵܬ̣ܗܘܿܢ: ܘܠܵܐ ܗܦܲܟ݂.


text:
ܘܫܲܕܲܪ ܦܲܪܵܫܵܐ ܐ̄ܚܪܹܢܵܐ ܠܘܵܬ̣ܗܘܿܢ: ܘܐܸܡܲܪ: ܗܵܟܲܢܵܐ ܐܵܡܲܪ ܡܲܠܟܵܐ ܫܠܵܡ. ܘܐܸܡܲܪ ܝܵܗܘ̇: ܡܵܐ ܠܵܟ݂ ܘܠܲܫܠܵܡܵܐ: ܗܦܘܿܟ݂ ܒܵܬܲܪܝ.


text:
ܘܚܵܘܝܼ ܕܵܘܩܵܐ ܘܐܸܡܲܪ: ܡܛ̣ܵܐ ܐܝܼܙܓܲܕܵܐ ܥܕܲܡܵܐ ܠܘܵܬ̣ܗܘܿܢ: ܘܠܵܐ ܗ̣ܦܲܟ݂ ܘܲܕ݂ܒ̣ܵܪܵܐ ܐܲܝܟ݂ ܕܒ̣ܵܪܵܐ ܕܝܵܗܘ̇ ܒܲܪ ܝܲܡܫܝܼ: ܡܸܛܠ ܕܲܡܣܲܪ̱ܗܒ̣ܵܐܝܼܬ̣ ܕܵܒܲܪ ܗ̄ܘ̣ܵܐ.


text:
ܘܐܸܡܲܪ ܝܘܿܪܵܡ ܦܲܓܸ̇ܕ݂ܘ ܘܦܲܓܸ̇ܕ݂ܘ ܡܲܪ̈ܟ̇ܒ̣ܵܬ̣ܵܐ. ܘܲܢܦܲܩ ܝܘܿܪܵܡ ܡܲܠܟܵܐ ܕܝܼܣܪܵܝܹܠ. ܘܐܹܚܲܙܝܵܐ ܡܲܠܟܵܐ ܕܲܝܗܘܼܕ݂ܵܐ: ܓܒܲܪ ܒܡܲܪܟܲܒ̣ܬܹܗ. ܘܲܢܦܲܩܘ ܠܐܘܼܪܥܹܗ ܕܝܵܗܘ̇: ܘܐܸܫܟ̇ܚܘܼܗܝ ܒܝܵܪܬ̇ܘܼܬ̣ܵܐ ܕܢܵܒ̣ܘܿܬ̣ ܐܝܼܙܲܪܥܠܵܝܵܐ.


text:
ܘܟܲܕ݂ ܚܙܵܝܗܝ ܝܘܿܪܵܡ ܠܝܵܗܘ̇: ܐܸܡܲܪ ܠܹܗ ܫܠܵܡ ܝܵܗܘ̇. ܐܵܡܲܪ ܠܹܗ ܝܵܗܘ̇: ܡܵܢܵܘ ܫܠܵܡܵܐ: ܕܙܵܢܝܘܼܬ̣ܵܐ ܕܐܝܼܙܒܸܠ ܐܸܡܵܟ݂: ܐܵܘ ܕܚܲܪ̈ܵܫܹܝܗ̇ ܣܲܓ̇ܝܼ̈ܐܹܐ.


text:
ܘܝܵܗܘ̇ ܡܠܵܐ ܐܝܼܕܹܗ ܒܩܸܫܬܵܐ: ܘܲܡܚܵܝܗܝ ܠܝܘܿܪܵܡ ܒܹܝܬ̣ ܕܪ̈ܵܥܵܘܗܝ ܘܲܢܦܲܩ̣ ܓܹܐܪܵܐ ܡ̣ܢ ܠܸܒܹ̇ܗ: ܘܲܒ̣ܪܲܟ݂ ܒܡܲܪܟܲܒ̣ܬܹܗ.


text:
ܘܐܸܡܲܪ ܝܵܗܘ̇ ܠܒܲܪ ܕܩܲܪ ܓܲܢ̄ܒܵܪܹܗ: ܫܩܘܿܠ ܐܲܪܡܵܝܗܝ ܒܝܵܪܬ̇ܘܼܬܹܗ ܕܢܵܒ̣ܘܿܬ̣ ܐܝܼܙܲܪܥܠܵܝܵܐ. ܡܸܛܠ ܕܲܕ݂ܟ݂ܝܼܪ ܐ̄ܢܵܐ ܟܲܕ݂ ܪܟ݂ܝܼܒ̣ܝܼܢ ܗ̄ܘܲܝܢ ܐܸܢܵܐ ܘܐܲܢ̄ܬ̇: ܘܕ݂ܵܒ̣ܪܝܼܢ ܒܵܬܲܪ ܐܵܚܵܒ̣ ܐܲܒ̣ܘܼܗܝ: ܘܡܵܪܝܵܐ ܐܸܡܲܪ ܥܠܵܘܗܝ ܦܸܬ̣ܓ̣ܵܡܵܐ ܗܵܢܵܐ.


text:
ܐܸܠܵܐ ܕܡܹܗ ܕܢܵܒ̣ܘܿܬ̣ ܘܲܕ݂ܡܵܐ ܕܲܒ̣ܢܵܘ̈ܗܝ. ܚܙܹ̇ܝܬ̣ ܒܪܲܡܫܵܐ: ܐܵܡܲܪ ܡܵܪܝܵܐ: ܘܐܸܦ̱ܪܥܵܟ݂ ܒܝܵܪܬ̇ܘܼܬ̣ܵܐ ܗܵܕܹܐ ܐܵܡܲܪ ܡܵܪܝܵܐ. ܘܗܵܫܵܐ ܣܲܒ̣ ܫܕ݂ܝܼܘܗܝ ܒܝܵܪܬ̇ܘܼܬ̣ܵܐ ܗܵܕܹܐ ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ. ܘܲܫܕ݂ܵܐܘܼܗܝ ܒܝܵܪܬ̇ܘܼܬܹܗ ܕܢܵܒ̣ܘܿܬ̣ ܐܝܼܙܲܪܥܠܵܝܵܐ.


text:
ܘܐܹܚܲܙܝܵܐ ܡܲܠܟܵܐ ܕܲܝܗܘܼܕ݂ܵܐ: ܚܙܵܐ ܘܲܥܪܲܩ̣ ܒܐܘܼܪܚܵܐ ܕܒܹܝܬ̣ ܓܲܢܹ̈ܐ. ܘܲܪܕܲܦ ܒܵܬ̣ܪܹܗ ܝܵܗܘ̇: ܘܐܸܡܲܪ: ܐܵܦ ܠܹܗ ܩܘܼܛܠܘܼܗܝ ܘܩܲܛܠܘܼܗܝ ܒܡܲܪܟܲܒ̣ܬܹܗ: ܒܡܲܣܩܵܢܵܐ ܕܓ̣ܘܿܕ݂ ܕܥܲܠ ܓܹܢ̄ܒ̣ ܢܒܸܠܥܲܡ: ܘܲܥܪܲܩ ܠܡܲܓܕܘܿ: ܘܡܝܼܬ̣ ܬܲܡܵܢ.


text:
ܘܫܲܩܠܘܼܗܝ ܥܲܒ̣ܕܵܘ̈ܗܝ: ܘܐܵܘܒ̇ܠܘܼܗܝ ܠܐܘܿܪܸܫܠܸܡ: ܘܩܲܒ̣ܪܘܼܗܝ ܒܩܲܒ̣ܪܹܗ ܥܲܡ ܐܲܒ̣ܵܗܵܘ̈ܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂.


text:
ܘܐܸܬ̣ܵܐ ܝܵܗܘ̇ ܠܐܝܼܙܲܪܥܹܝܠ. ܘܐܝܼܙܒܸܠ ܫܸܡܥܲܬ̤: ܘܟܸܚܠܲܬ̤ ܒܲܨܕ݂ܝܼܕ݂ܵܐ ܥܲܝܢܹ̈ܝܗ̇: ܘܐܸܣܪܲܬ̤ ܪܹܫܵܗ̇: ܘܐܲܕ݂ܝܼܩܲܬ̣ ܡ̣ܢ ܟܵܘܬܵܐ.


text:
ܘܲܗܦܲܟ݂ܘ ܘܚܵܘܝܼܘܗܝ ܘܐܸܡܲܪ: ܦܸܬ̣ܓ̣ܵܡܵܐ ܗ̄ܘ̣ ܕܡܵܪܝܵܐ ܕܡܲܠܸܠ̣ ܒܐܝܼܕ݂ܵܐ ܕܥܲܒ̣ܕܹ̇ܗ ܐܹܠܝܼܵܐ ܕܡ̣ܢ ܬܲܫܒ̇ܝܼ: ܕܲܒ̣ܝܵܪܬܵܘܼܬ̣ܵܐ ܕܐܝܼܙܲܪܥܹܝܠ ܢܹܐܟ݂ܠܘܼܢ ܟܲܠ̈ܒܹ̇ܐ ܒܸܣܪܵܗ̇ ܕܐܝܼܙܒܸܠ.


text:
ܘܬܸܗܘܹܐ ܫܠܲܕܵܗ̇ ܕܐܝܼܙܒܸܠ: ܐܲܝܟ݂ ܙܸܒ̣ܠܵܐ ܥܲܠ ܐܲܦܲܝ̈ ܐܲܪܥܵܐ: ܒܝܵܪܬ̇ܘܼܬ̣ܵܐ ܕܐܝܼܙܲܪܥܹܝܠ: ܘܠܲܝܬ̇ ܕܩܵܒܲܪ: ܕܠܵܐ ܢܹܐܡܪܘܼܢ ܗܵܕܲܐ ܗ̄ܝ̣ ܐܝܼܙܒܸܠ.


text:
ܘܠܐܵܚܵܒ̣ ܫܲܒ̣ܥܝܼܢ ܒܢ̈ܝܼܢ ܐܝܼܬ̣ ܗ̄ܘ̣ܵܐ ܒܫܵܡܪܹܝܢ. ܘܪܵܘ̱ܪ̈ܒ̣ܵܢܹܐ ܕܲܩܪܝܼܬ̣ܵܐ ܡܪܲܒܹ̇ܝܢ ܗ̄ܘ̣ܵܘ ܠܗܘܿܢ ܘܲܟ݂ܬܲܒ̣ ܝܵܗܘ̇ ܐܸܓܲܪܬܵܐ: ܘܫܲܕܲܪ ܠܫܵܡܪܹܝܢ: ܠܘܵܬ̣ ܪܵܘ̱ܪ̈ܒ̣ܵܢܹܐ ܕܐܝܼܙܲܪܥܹܝܠ: ܘܲܠܘܵܬ̣ ܣܵܒܹ̈ܐ: ܘܲܠܘܵܬ̣ ܬܵܪ̈ܐܹܐ ܕܐܵܚܵܒ̣: ܠܡܹܐܡܲܪ.


text:
ܒܫܵܥܬ̣ܵܐ ܕܡܵܛܝܵܐ ܐܸܓܲܪܬܵܐ ܗܵܕܹܐ ܠܘܵܬ̣ܟ݂ܘܿܢ: ܘܥܲܡܟ݂ܘܿܢ ܒܢܲܝ̈ ܡܵܪ̈ܲܝܟ̇ܘܿܢ: ܘܥܲܡܟ݂ܘܿܢ ܡܲܪ̈ܟ̇ܒ̣ܵܬ̣ܵܐ ܘܪ̈ܲܟ݂ܫܵܐ: ܘܩܘܼܪ̈ܝܵܐ ܥܲܫ̈ܝܼܢܵܬ̣ܵܐ: ܘܙܲܝܢܵܐ.


text:
ܘܡ̇ܢ ܕܚܵܙܹ̇ܝܢ ܐܢ̄ܬ̇ܘܿܢ ܕܛܵܒ̣ ܘܫܲܦܝܼܪ ܡ̣ܢ ܒܢܲܝ̈ ܡܵܪ̈ܲܝܟ̇ܘܿܢ: ܐܵܘܬܸ̇ܒ̣ܘ ܥܲܠ ܟܘܼܪܣܝܵܐ ܕܐܲܒ̣ܘܼܗܝ ܘܐܸܬ̣ܟܲܬܲܫܘ ܥܲܠ ܒܹܝܬ̣ ܡܵܪ̈ܲܝܟ̇ܘܿܢ.


text:
ܘܲܕ݂ܚܸܠܘ ܛܵܒ̣ ܛܵܒ̣ ܟܲܕ݂ ܫ̣ܡܲܥܘ ܘܐܸܡܲܪܘ. ܗܵܐ ܬܪܹܝܢ ܡܲܠܟ̇ܝܼ̈ܢ ܠܐ ܩܵܡ̣ܘ ܩܕ݂ܵܡܵܘܗܝ: ܐܲܝܟܲܢܵܐ ܢܩܘܼܡ ܚܢܲܢ ܩܕ݂ܵܡܵܘܗܝ.


text:
ܘܲܫܠܲܚܘ ܪܲܒ̇ܒܲܝܬܵܐ: ܘܫܲܠܝܼܛܵܐ ܕܲܩܪܝܼܬ̣ܵܐ: ܘܣܵܒܹ̈ܐ ܘܬ̣ܵܪ̈ܐܹܐ ܠܝܵܗܘ̇: ܘܐܸܡܲܪܘ ܥܲܒ̣ܕܲܝ̈ܟ ܚܢܲܢ ܘܟ݂ܠ ܕܐܵܡܲܪ ܐܲܢ̄ܬ̇ ܠܲܢ: ܢܸܥܒܸ̇ܕ݂ ܘܲܠܐ̄ܢܵܫ ܠܵܐ ܡܲܡܠ̱ܟ݂ܝܼܢ ܚ̄ܢܲܢ ܟܠ ܕܫܲܦܝܼܪ ܒܥܲܝܢܲܝ̈ܟ ܥܒܸܕ݂.


text:
ܘܲܟ݂ܬܲܒ̣ ܠܗܘܿܢ ܐܸܓܲܪܬܵܐ ܕܬܲܪܬܹ̇ܝܢ ܙܲܒ̣ܢ̈ܝܼܢ ܘܐܸܡܲܪ: ܐܸܢ ܕܝܼܠܝ ܐܲܢ̄ܬ̇ܘܿܢ: ܘܲܠܩܵܠܝ ܫܵܡ̇ܥܝܼܢ ܐܲܢ̄ܬ̇ܘܿܢ: ܣܲܒ̣ܘ ܪܹ̈ܫܹܐ ܡܵܪ̈ܲܝܟ̇ܘܿܢ: ܘܐܲܝܬܵܘ ܠܝܼ ܡܚܵܪ ܠܗܵܢܵܐ ܥܸܕܵܢܵܐ ܠܐܝܼܙܲܪܥܹܝܠ ܘܲܒ̣ܢܲܝ̈ ܡܲܠܟܵܐ ܗܵܘܹ̇ܝܢ ܗ̄ܘ̣ܵܘ ܫܲܒ̣ܥܝܼܢ ܓܲܒ̣ܪ̈ܝܼܢ. ܘܪܵܘ̱ܪ̈ܒ̣ܵܢܹܐ ܕܲܩܪܝܼܬ̣ܵܐ ܡܪܲܒܹ̇ܝܢ ܗ̄ܘ̣ܵܘ ܠܗܘܿܢ.


text:
ܘܟܲܕ݂ ܡܛܵܬ̤ ܐܸܓܲܪܬܵܐ: ܕܒܲܪܘ ܠܲܒ̣ܢܵܘ̈ܗܝ ܕܡܲܠܟܵܐ: ܘܢܲܟܸ̇ܣܘ ܐܸܢܘܿܢ ܫܲܒ̣ܥܝܼܢ ܓܲܒ̣ܪ̈ܝܼܢ. ܘܣܵܡ̣ܘ ܪܹ̈ܫܲܝܗܘܿܢ ܒܲܡܣܲܢܹ̈ܐ: ܘܫܲܕܲܪܘ ܠܐܝܼܙܲܪܥܹܝܠ.


text:
ܘܐܸܬ̣ܵܐ ܐܝܼܙܓܲܕܵܐ: ܘܚܵܘܝܹܗ ܘܐܸܡܲܪ: ܐܲܝܬܝܼܘ ܪܹ̈ܫܹܐ ܕܲܒ̣ܢܲܝ̈ ܡܲܠܟܵܐ ܘܐܸܡܲܪ: ܟܫܵܘ ܐܸܢܘܿܢ ܬܲܪܬܹ̇ܝܢ ܟܵܫ̈ܝܵܢ: ܒܡܲܥܠܵܢܵܐ ܕܬܲܪܥܵܐ ܥܕܲܡܵܐ ܠܨܲܦܪܵܐ.


text:
ܘܲܢܦܲܩ ܒܨܲܦܪܵܐ: ܘܐܸܡܲܪ ܠܟ݂ܠܹܗ ܥܲܡܵܐ: ܙܲܕ̇ܝܼܩܝܼܢ ܐܢ̄ܬ̇ܘܿܢ ܐܸܢ ܐܸܢܵܐ ܡܸܪܕܹܬ̣ ܥܲܠ ܡܵܪܝ ܘܲܩܛܲܠܬܹ̇ܗ: ܡ̇ܢ ܩܲܛܸܠ ܠܗܵܠܹܝܢ ܟܠܗܘܿܢ.


text:
ܕܲܥܘ ܡܸܟܹ̇ܝܠ ܕܠܵܐ ܢܦܲܠ̣ ܡ̣ܢ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܐܲܪܥܵܐ: ܡ̣ܢ ܟܠ ܡܸܕܸ̇ܡ ܕܐܸܡܲܪ ܡܵܪܝܵܐ ܥܲܠ ܒܲܝܬܹ̇ܗ ܕܐܵܚܵܒ̣. ܘܡܵܪܝܵܐ ܥ̣ܒܲܕ݂ ܡܸܕܸ̇ܡ ܕܡܲܠܸܠ ܒܐܝܼܕ݂ܵܐ ܕܥܲܒ̣ܕܹ̇ܗ ܐܹܠܝܼܵܐ.


text:
ܘܲܚܪܲܒ̣ ܝܵܗܘ̇ ܠܟ݂ܠ ܕܐܸܫܬ̇ܟܲܚ ܠܒܹܝܬ̣ ܐܵܚܵܒ̣ ܒܐܝܼܙܲܪܥܹܝܠ: ܘܟ݂ܠ ܪܵܘ̱ܪ̈ܒ̣ܵܢܵܘܗܝ ܘܩܲܪ̈ܝܼܒ̣ܘܗܝ ܘܟ݂ܘܼܡܪ̈ܵܘܗܝ. ܘܠܵܐ ܫܒܲܩ ܠܹܗ ܣܪܝܼܕ݂ܵܐ.


text:
ܘܝܵܗܘ̇ ܐܸܫܟܲܚ ܠܐܲܚܵܘ̈ܗܝ ܕܐܹܚܲܙܝܵܐ ܡܲܠܟܵܐ ܕܲܝܗܘܼܕ݂ܵܐ ܘܐܸܡܲܪ ܠܗܘܿܢ ܡ̣ܢ ܐܲܢ̄ܬ̇ܘܿܢ ܐܵܡܪܝܼܢ ܠܹܗ: ܐܲܚܵܘ̈ܗܝ ܚܢܲܢ ܕܐܹܚܲܙܝܵܐ: ܘܲܢܚܸܬ̣̄ܢ ܠܲܫܠܵܡܵܐ ܕܲܒ̣̈ܢܲܝ ܡܲܠܟܵܐ ܘܕܲܒ̣̈ܢܲܝ ܡܲܠܟ̇ܬ̣ܵܐ.


text:
ܘܐܸܡܲܪ: ܐܲܚܘܿܕ݂ܘ ܐܸܢܘܿܢ ܟܲܕ݂ ܚܲܝܝܼܢ ܘܐܸܚܲܕ݂ܘ ܐܸܢܘܿܢ: ܘܢܲܟܸ̇ܣܘ ܐܸܢܘܿܢ: ܘܲܫܕ݂ܵܘ ܐܸܢܘܿܢ ܒܓ̣ܘܼܒܵܐ: ܕܒܹܝܬ̣ ܥܵܩܵܪ ܐܲܪܒ̇ܥܝܼܢ ܘܲܬ̣ܪܹܝܢ ܓܲܒ̣ܪ̈ܝܼܢ ܘܠܵܐ ܫܒܲܩ̣ ܡܸܢܗܘܿܢ ܐ̄ܢܵܫ.


text:
ܘܐܸܙܲܠ ܡ̣ܢ ܬܲܡܵܢ: ܘܐܸܫܟܲܚ ܠܝܘܿܢܵܕ݂ܵܒ̣ ܒܲܪ ܪܵܟ݂ܵܒ̣ ܟܲܕ݂ ܐܵܬܹ̇ܐ ܠܐܘܼܪܥܹܗ. ܘܒܲܪܟܹܗ ܘܐܸܡܲܪ ܠܹܗ: ܐܝܼܬ̣ ܒܠܸܒܵܟ݂ ܬܪܝܼܨܘܼܬ̣ܵܐ ܐܲܝܟ݂ ܕܲܒ̣ܠܹܒ̇ܝ ܥܲܡ ܠܸܒܵܟ݂. ܘܐܸܡܲܪ ܝܘܿܢܵܕ݂ܵܒ̣. ܐܝܼܬ̣ ܘܐܝܼܬ̣: ܘܐܸܡܲܪ ܠܹܗ ܗܲܒ̣ ܐܝܼܕ݂ܵܟ݂ ܘܝܲܗ̄ܒ̣ ܐܝܼܕܹܗ. ܘܐܲܣܩܹܗ ܠܘܵܬܹܗ ܠܡܲܪܟܲܒ̣ܬ̣ܵܐ.


text:
ܘܥܲܠ ܠܫܵܡܪܹܝܢ: ܘܲܚܪܲܒ̣ ܠܟ݂ܠ ܕܐܸܫܬ̇ܟܲܚ ܒܒܲܝܬܹ̇ܗ ܕܐܵܚܵܒ̣ ܒܫܵܡܪܹܝܢ: ܥܕܲܡܵܐ ܕܐܵܘܒܸ̇ܕ݂ ܐܸܢܘܿܢ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܐܸܡܲܪ ܠܐܹܠܝܼܵܐ.


text:
ܘܗܵܫܵܐ ܟܠܗܘܿܢ ܢܒ̣ܝܹ̈ܐ ܕܒܲܥܠܵܐ: ܘܟ݂ܠܗܘܿܢ ܦܵܠܚܵܘ̈ܗܝ ܘܟ݂ܠܗܘܿܢ ܟܘܼܡܪ̈ܵܘܗܝ ܙܲܡܸܢܘ ܠܝܼ. ܘܐ̄ܢܵܫ ܠܵܐ ܢܸܛܥܹܐ: ܡܸܛܠ ܕܕܸܒ̣ܚܬ̣ܵܐ ܪܲܒ̇ܬ̣ܵܐ ܥܵܒܹܕ݂ ܐ̄ܢܵܐ ܠܒܲܥܠܵܐ. ܘܟ݂ܠ ܡ̇ܢ ܕܢܸܛܥܹܐ: ܢܸܚܹܐ ܘܝܵܗܘ̇ ܥܲܒ̣ܕܵܗ̇ ܒܢܸܟ݂ܠܵܐ ܕܢܵܘܒܸ̇ܕ݂ ܠܦܵܠܚܵܘ̈ܗܝ ܕܒܲܥܠܵܐ.


text:
ܘܫܲܕܲܪ ܝܵܗܘ̇ ܥܲܠ ܟܠܹܗ ܝܼܣܪܵܝܹܠ ܘܐܸܬ̣ܵܘ ܟܠܗܘܿܢ ܦܵܠܚܵܘ̈ܗܝ ܕܒܲܥܠܵܐ ܘܠܵܐ ܐܸܫܬ̇ܚܲܪ ܐ̄ܢܵܫ ܕܠܵܐ ܐܸܬ̣ܵܐ. ܘܥܲܠ ܠܒܹܝܬ̣ ܒܲܥܠܵܐ ܘܐܸܬ̣ܡ̱ܠܝܼ ܒܹܝܬ̣ ܒܲܥܠܵܐ ܣܦܵܐ ܒܲܣܦܵܐ.


text:
ܘܥܲܠ ܝܵܗܘ̇ ܘܝܘܿܢܵܕ݂ܵܒ̣ ܒܲܪ ܪܵܟ݂ܵܒ̣ ܠܒܹܝܬ̣ ܒܲܥܠܵܐ: ܘܐܸܡܲܪ ܝܵܗܘ̇ ܠܦܵܠܚܵܘ̈ܗܝ ܕܒܲܥܠܵܐ: ܒܨܵܘ ܘܲܚܙܵܘ: ܕܲܠܡܵܐ ܐܝܼܬ̣ ܥܲܡܟ݂ܘܿܢ ܗܵܪܟܵܐ ܡ̣ܢ ܥܲܒ̣ܕܵܘ̈ܗܝ ܕܡܵܪܝܵܐ: ܐܸܠܵܐ ܐܸܢ ܦܵܠܚܵܘ̈ܗܝ ܕܒܲܥܠܵܐ ܒܲܠܚܘܿܕܲܝܗܘܿܢ.


text:
ܘܥܲܠܘ ܠܡܸܥܒܲܕ݂ ܕܸܒ̣ܚܹ̈ܐ ܘܲܥ̈ܠܵܘܵܬ̣ܵܐ. ܘܝܵܗܘ̇ ܐܲܩܝܼܡ ܡ̣ܢ ܠܒܲܪ: ܬܠܵܬ̣ܡܵܐܐ ܘܲܬ̣ܡܵܢܐܝܼܢ ܓܲܒ̣ܪ̈ܝܼܢ ܘܐܸܡܲܪ ܓܲܒ̣ܪܵܐ ܕܡܸܬ̣ܦܲܠܲܛ ܡ̣ܢ ܐ̄ܢܵܫܵܐ ܕܡܲܫܠܸܡ ܐ̄ܢܵܐ ܠܟ݂ܘܿܢ: ܢܲܦ̮ܫܹܗ ܚܠܵܦ ܢܲܦ̮ܫܹܗ.


text:
ܘܟܲܕ݂ ܓܲܡܲܪ ܠܡܸܥܒܲܕ݂ ܥ̈ܠܵܘܵܬ̣ܵܐ: ܐܸܡܲܪ ܝܵܗܘ̇ ܠܪ̈ܲܗܵܛܹܐ ܘܲܠܓܲܢ̄ܒܵܪܹ̈ܐ: ܥܘܿܠܘ ܚܪܘܿܒ̣ܘ ܐܸܢܘܿܢ: ܘܐ̄ܢܵܫ ܠܵܐ ܢܸܦܘܿܩ ܘܲܚܪܲܒ̣ܘ ܐܸܢܘܿܢ ܒܦܘܼܡܵܐ ܕܚܲܪܒܵܐ: ܘܐܲܪܡ̣ܝܼܘ ܐܸܢܘܿܢ ܪ̈ܲܗܵܛܹܐ ܘܓܲܢ̄ܒܵܪܹ̈ܐ. ܘܐܸܙܲܠܘ ܥܕܲܡܵܐ ܠܲܩܪܝܼܬ̣ܵܐ ܕܒܹܝܬ̣ ܒܲܥܠܵܐ.


text:
ܒܲܠܚܘܿܕ݂ ܒܲܚܛܵܗܵܘ̈ܗܝ ܕܝܼܘܿܪܲܒ̣ܥܲܡ ܒܲܪ ܢܵܒ̣ܵܛ ܕܐܲܚܛܝܼ ܠܝܼܣܪܵܝܹܠ: ܠܵܐ ܣܛܵܐ ܝܵܗܘ̇ ܡ̣ܢ ܒܵܬܲܪܗܘܿܢ ܕܥܸܓ̣̈ܠܹܐ ܕܕܲܗܒ̣ܵܐ ܕܲܒ̣ܒܹܝܬ̣ ܐܹܝܠ ܘܕܲܒ̣ܕ݂ܵܢ.


text:
ܘܐܸܡܲܪ ܡܵܪܝܵܐ ܠܝܵܗܘ̇: ܚܠܵܦ ܕܲܥܒܲܕ̇ܬ̇ ܕܫܲܦܝܼܪ ܩܕ݂ܵܡܝ: ܘܟ݂ܠ ܕܲܒ̣ܠܹܒ̇ܝ ܥܒܲܕ̇ܬ̇ ܠܲܕ݂ܒܹܝܬ̣ ܐܵܚܵܒ̣: ܒ̈ܢܲܝܵܐ ܪ̈ܒ̣ܝܼܥܵܝܹܐ ܢܸܬ̇ܒ̣ܘܼܢ ܠܵܟ݂ ܥܲܠ ܟܘܼܪܣܝܵܐ ܕܝܼܣܪܵܝܹܠ.


text:
ܘܝܵܗܘ̇ ܠܵܐ ܢܛܲܪ ܠܲܡܗܲܠܵܟ݂ܘܼ ܒܢܵܡܘܿܣܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܡ̣ܢ ܟܠܹܗ ܠܸܒܹ̇ܗ. ܘܠܵܐ ܣܛܵܐ ܡ̣ܢ ܚܛܵܗܵܘ̈ܗܝ ܕܝܘܿܪܲܒ̣ܥܲܡ ܕܐܲܚܛܝܼ ܠܝܼܣܪܵܝܹܠ.


text:
ܘܲܒ̣ܝܵܘ̈ܡܵܬ̣ܵܐ ܗܵܢܘܿܢ: ܫܲܪܝܼ ܡܵܪܝܵܐ ܠܲܡܥܵܩܘܼ ܒܝܼܣܪܵܝܹܠ. ܘܲܡ̣ܚܵܐ ܐܸܢܘܿܢ ܚܙܵܐܹܝܠ ܒܟ݂ܠܹܗ ܬܚܘܼܡܵܐ ܕܝܼܣܪܵܝܹܠ.


text:
ܡ̣ܢ ܝܘܿܪܕ̇ܢܵܢ ܒܡܲܕ݂ܢܵܚܲܝ̈ ܫܸܡܫܵܐ: ܘܟ݂ܠܵܗ̇ ܐܪܥܵܐ ܕܓܸܠܥܵܕ݂ ܘܲܕ݂ܓܵܕ݂: ܘܲܕ݂ܪܘܼܒܹܝܠ ܘܕܲܡܢܲܫܹܐ: ܡ̣ܢ ܥܲܕܘܵܥܝܼܪ ܕܥܲܠ ܣܸܦܬ̣ܵܐ ܕܢܲܚܠܵܐ ܕܐܲܪܢܘܿܢ: ܘܓܸܠܥܵܕ݂ ܘܡܲܬ̣ܢܝܼܢ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܵܗܘ̇: ܘܟ݂ܠ ܡܸܕܸ̇ܡ ܕܲܥܒܲܕ݂. ܘܟ݂ܠܵܗ̇ ܓܲܢ̄ܒܵܪܘܼܬܹܗ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܕܸܒ̣ܪܲܬ̤ ܝܘܿܫܒܲܥ ܒܲܪܬ̣ ܡܲܠܟܵܐ ܝܘܿܪܵܡ: ܚܵܬܹܗ ܕܐܹܚܲܙܝܵܐ: ܠܝܘܿܐܵܫ ܒܲܪ ܐܹܚܲܙܝܵܐ: ܘܲܓ̣ܢܲܒ̣ܬܹܗ ܡ̣ܢ ܒܲܝܢܵܬ̣ ܒܢܲܝ̈ ܡܲܠܟܵܐ ܕܡܸܬ̣ܩܲܛܠܝܼܢ: ܘܛܲܫܝܵܬܹܗ ܠܹܗ ܘܲܠܡܲܝܢܲܩܬܹܗ ܒܩܲܝܛܘܿܢܵܐ ܕܡܲܫܟ̇ܒ̣ܵܗ̇. ܘܛܵܫܝܵܬܹܗ ܡ̣ܢ ܩܕ݂ܵܡ ܥܬܲܠܝܵܐ: ܘܠܵܐ ܡܝܼܬ̣.


text:
ܘܲܒ̣ܫܲܢ̄ܬܵܐ ܫܒ̣ܝܼܥܷܵܬܵܐ: ܫܲܕܲܪ ܝܘܿܝܵܕ݂ܵܥ: ܘܲܕ݂ܒܲܪ ܠܪ̈ܲܒܲܝ ܡܵܐ̈ܘܵܬ̣ܵܐ ܘܲܠܪ̈ܲܗܵܛܹܐ: ܘܠܲܛܒܸܠܵܘܹ̈ܐ. ܘܐܲܥܸܠ ܐܸܢܘܿܢ ܠܘܵܬܹܗ ܠܒܲܝܬܹ̇ܗ ܕܡܵܪܝܵܐ: ܘܐܲܩܝܼܡ ܠܗܘܿܢ ܩܝܵܡܵܐ ܘܝܼܡܵܐ ܥܲܡܗܘܿܢ ܡܵܘ̈ܡܵܬ̣ܵܐ ܒܒܲܝܬܹ̇ܗ ܕܡܵܪܝܵܐ: ܘܚܵܘܝܼ ܐܸܢܘܿܢ ܠܲܒ̣ܪܹܗ ܕܡܲܠܟܵܐ.


text:
ܘܦܲܩܸܕ݂ ܐܸܢܘܿܢ ܘܐܸܡܲܪ ܠܗܘܿܢ: ܗܵܢܵܐ ܦܸܬ̣ܓ̣ܵܡܵܐ ܕܬܸܥܒ̇ܕ݂ܘܼܢ: ܬܘܼܠܬ̣ܵܐ ܡܸܢܟܘܿܢ ܢܸܗܘܘܿܢ ܢܵܛܪܝܼܢ ܒܡܲـ̈ـܥܵܠܲܝ ܫܲܒ̇ܬ̣ܵܐ ܒܡܲܛܲܪܬܵܐ ܕܒܹܝܬ̣ ܡܲܠܟܵܐ.


text:
ܘܬ̣ܘܼܠܬ̣ܵܐ ܒܬܲܪܥܵܐ ܕܩܹܐܪܣܵܐ. ܘܬ̣ܘܼܠܬ̣ܵܐ ܒܬܲܪܥܵܐ ܕܒܹܝܬ̣ ܪ̈ܲܗܵܛܹܐ. ܘܛܲܪܘ ܡܲܛܲܪܬܵܐ ܕܒܲܝܬܵܐ ܡ̣ܢ ܣܘܼܪܚܵܢܵܐ.


text:
ܘܬܲܪܬܹ̇ܝܢ ܡܢܵـ̈ـܘܵܢ ܡܸܢܟ݂ܘܿܢ ܒܟ݂ܠ ܡܲܦܵܩܲܝ̈ ܫܲܒ̇ܬ̣ܵܐ. ܘܛܲܪܘ ܡܲܛܲܪܬܵܐ ܕܒܹܝܬ̣ ܡܵܪܝܵܐ ܥܲܡ ܕܒܹܝܬ̣ ܡܲܠܟܵܐ.


text:
ܘܐܸܬ̣ܟ̇ܘܼܪܟ̇ܘܼܗܝ ܠܡܲܠܟܵܐ ܓܲܒ̣ܪܵܐ ܘܙܲܝܢܹܗ ܒܐܝܼܕܹܗ. ܘܡ̣ܢ ܕܥܵܐܹ̇ܠ ܠܣܸܕ݂ܪܹ̈ܐ: ܢܡܘܼܬ̣. ܘܲܗܘ̤ܵܘ ܥܲܡ ܡܲܠܟܵܐ ܒܡܲܦܩܹܗ ܘܲܒ̣ܡܲܥܠܹܗ.


text:
ܘܲܥܒܲܕ݂ܘ ܪ̈ܲܒܲܝ ܡܵܐ̈ܘܵܬ̣ܵܐ ܐܲܝܟ݂ ܕܦܲܩܸܕ݂ ܐܸܢܘܿܢ ܝܘܿܝܵܕ݂ܵܥ ܟܵܗܢܵܐ. ܘܲܕ݂ܒܲܪ ܓܲܒ̣ܪܵܐ ܐ̄ܢܵܫܵܘ̈ܗܝ ܒܡܲܥ̈ܠܲܝ ܫܲܒ̇ܬ̣ܵܐ ܥܲܡ ܡܲܦܵܩܲܝ̈ ܫܲܒ̇ܬ̣ܵܐ. ܘܐܸܬ̣ܵܐ ܠܘܵܬ̣ ܝܘܿܝܵܕ݂ܵܥ ܟܵܗܢܵܐ.


text:
ܘܩܵܡ̣ܘ ܪ̈ܲܗܵܛܹܐ ܓܲܒ̣ܪܵܐ ܘܙܲܝܢܹܗ ܒܐܝܼܕܹܗ: ܡ̣ܢ ܣܸܛܪܹܗ ܕܒܲܝܬܵܐ: ܡ̣ܢ ܝܲܡܝܼܢܵܐ: ܘܲܥܕܲܡܵܐ ܠܣܸܛܪܹܗ ܕܒܲܝܬܵܐ ܡ̣ܢ ܣܸܡܵܠܵܐ. ܘܐܸܬ̣ܟ̇ܪܸܟ݂ܘ ܥܲܠ ܡܲܕ݂ܒ̇ܚܵܐ ܘܥܲܠ ܒܹܝܬ̣ ܡܲܠܟܵܐ.


text:
ܘܐܲܦܸܩܘ ܠܲܒ̣ܪܹܗ ܕܡܲܠܟܵܐ: ܘܣܵܡܘ ܒܪܹܫܹܗ ܟܠܝܼܠܵܐ ܕܣܵܗܕ̇ܘܼܬ̣ܵܐ. ܘܐܲܡ̱ܠܝܼܟ݂ܘܼܗܝ ܘܡܲܫܚܘܼܗܝ: ܘܲܢܩܲܫܘ ܟܲܦܵܐ ܘܐܸܡܲܪܘ: ܢܸܚܹܐ ܡܲܠܟܵܐ.


text:
ܘܲܚܙܵܬ̤ ܡܲܠܟܵܐ ܟܲܕ݂ ܩܵܐܹ̇ܡ ܥܲܠ ܥܲܡܘܼܕ݂ܵܐ ܐܲܝܟ݂ ܢܵܡܘܿܣܵܐ ܕܡܲܠ̈ܟܹ̇ܐ. ܘܪܵܘ̱ܪ̈ܒ̣ܵܢܹܐ ܘܩܵܪ̈ܝܲܝ ܒܩܲܪ̈ܢܵܬ̣ܵܐ ܩܵܝܡܝܼܢ ܩܕ݂ܵܡ ܡܲܠܟܵܐ: ܘܟ݂ܠܹܗ ܥܲܡܵܐ ܕܐܲܪܥܵܐ ܚܵܕܹܝܢ ܘܩܵܪܹܝܢ ܒܩܲܪ̈ܢܵܬ̣ܵܐ. ܘܨܲܪܝܲܬ̤ ܥܬܲܠܝܵܐ ܠܒ̣ܘܼܫܹ̈ܝܗ̇: ܘܲܩܪܵܬ̤ ܡܸܪܕܵܐ: ܡܸܪܕܵܐ.


text:
ܘܲܦܩܲܕ݂ ܝܘܿܝܵܕ݂ܵܥ ܟܵܗܢܵܐ ܠܪ̈ܲܒܲܝ ܡܵܐ̈ܘܵܬ̣ܵܐ ܫܲܠܝܼܛܲܝ̈ ܚܲܝܠܵܐ: ܘܐܸܡܲܪ ܠܗܘܿܢ: ܐܲܦܩܘܼܗ̇ ܠܒܲܪ ܡ̣ܢ ܣܸܕ݂ܪܹ̈ܐ. ܘܟ݂ܠ ܡ̇ܢ ܕܥܵܐܹ̇ܠ ܒܵܬ̣ܪܵܗ̇: ܢܸܬ̣ܩܛܸܠ ܒܚܲܪܒܵܐ ܡܸܛܠ ܕܐܸܡܲܪ ܟܵܗܢܵܐ: ܠܵܐ ܬܸܬ̣ܩܛܸܠ ܒܒܲܝܬܹ̇ܗ ܕܡܵܪܝܵܐ.


text:
ܘܐܲܩܝܼܡ ܝܘܿܝܵܕ݂ܵܥ ܩܝܵܡܵܐ ܒܹܝܬ̣ ܡܵܪܝܵܐ ܠܡܲܠܟܵܐ ܘܲܠܥܲܡܵܐ: ܕܢܸܗܘܘܿܢ ܥܲܡܵܐ ܠܡܵܪܝܵܐ: ܘܒܹܝܬ̣ ܡܲܠܟܵܐ ܠܥܲܡܵܐ.


text:
ܘܥܲܠܘ ܟܠܹܗ ܥܲܡܵܐ ܕܐܲܪܥܵܐ: ܠܒܹܝܬ̣ ܒܲܥܠܵܐ. ܘܲܥܩܲܪܘ ܡܲܕ݂ܒ̇ܚܵܘ̈ܗܝ ܘܨܲܠܡܵܘ̈ܗܝ ܬܲܒܲܪܘ. ܘܲܠܡܵܬܲܢ ܟܘܼܡܪܵܐ ܕܒܲܥܠܵܐ ܩܛܲܠܘ ܩܕ݂ܵܡ ܡܲܕ݂ܒ̇ܚܵܐ. ܘܐܲܩܝܼܡ ܟܵܗܢܵܐ ܦܵܩܘܿܕܹ̈ܐ ܥܲܠ ܒܲܝܬܹ̇ܗ ܕܡܵܪܝܵܐ.


text:
ܘܲܕ݂ܒܲܪ ܠܪ̈ܲܒܲܝ ܡܵܐ̈ܘܵܬ̣ܵܐ ܘܲܠܪ̈ܲܗܵܛܹܐ ܘܠܲܛܒܸܠܵܘܹ̈ܐ: ܘܲܠܟ݂ܠܹܗ ܥܲܡܵܐ ܕܐܲܪܥܵܐ. ܘܐܲܚܬ̣ܘܼܗܝ ܠܡܲܠܟܵܐ ܡ̣ܢ ܒܲܝܬܹ̇ܗ ܕܡܵܪܝܵܐ. ܘܥܲܠ ܒܐܘܼܪܚܵܐ ܕܬܲܪܥܵܐ ܕܪ̈ܲܗܵܛܹܐ ܕܒܹܝܬ̣ ܡܲܠܟܵܐ. ܘܝܼܬܸܒ̣ ܥܲܠ ܟܘܼܪܣܝܵܐ ܕܡܲܠ̈ܟܹ̇ܐ.


text:
ܒܲܫܢܲܬ̣ ܫܒܲܥ ܠܝܵܗܘ̇ ܐܲܡ̣ܠܸܟ݂ ܝܘܼܐܵܫ: ܘܐܲܪܒ̇ܥܝܼܢ ܫܢ̈ܝܼܢ ܐܲܡܠܸܟ݂ ܒܐܘܿܪܸܫܠܸܡ ܘܲܫܡܵܐ ܕܐܸܡܹܗ ܨܘܼܒ̣ܵܐ ܡ̣ܢ ܒܹܪ ܫܒܲܥ.


text:
ܘܐܸܡܲܪ ܝܘܼܐܵܫ ܠܟ݂ܵܗ̈ܢܹܐ: ܟܠ ܟܸܣܦܵܐ ܕܩܘܼܕ݂ܫܵܐ ܕܥܵܐܹ̇ܠ ܠܒܲܝܬܹ̇ܗ ܕܡܵܪܝܵܐ: ܟܸܣܦܵܐ ܕܝܵܗܹ̇ܒ̣ ܓܲܒ̣ܪܵܐ ܠܦܘܼܪܩܵܢܵܐ ܕܢܲܦ̮ܫܹܗ: ܟܠ ܟܸܣܦܵܐ ܕܡܸܬ̣ܪܲܥܸܐ ܓܲܒ̣ܪܵܐ ܒܠܸܒܹ̇ܗ ܕܢܲܥܸܠ ܠܒܲܝܬܹ̇ܗ ܕܡܵܪܝܵܐ.


text:
ܢܸܣܒ̣ܘܼܢ ܠܗܘܿܢ ܟܵܗ̈ܢܹܐ ܓܲܒ̣ܪܵܐ ܡ̣ܢ ܡ̇ܢ ܕܡܸܬ̣ܪܲܥܸܐ. ܘܗܸܢܘܿܢ ܢܸܗܘܘܿܢ ܡܲܦܩܝܼܢ ܥܲܠ ܒܕ݂ܵܩܵܐ ܕܒܲܝܬܵܐ: ܕܡܸܫܬ̇ܟܲܚ ܒܹܗ ܒܕ݂ܵܩܵܐ.


text:
ܘܲܩܪܵܐ ܡܲܠܟܵܐ ܝܘܿܐܵܫ ܠܝܘܿܝܵܕ݂ܵܥ ܟܵܗܢܵܐ: ܘܲܠܟ݂ܵܗ̈ܢܹܐ: ܘܐܸܡܲܪ ܠܗܘܿܢ: ܡܸܛܠ ܡܵܢܵܐ ܠܵܐ ܒܵܕ݂ܩܝܼܢ ܐܢ̄ܬ̇ܘܿܢ ܒܕ݂ܵܩܵܐ ܕܒܲܝܬܵܐ. ܗܵܫܵܐ ܠܵܐ ܬܸܣܒ̣ܘܼܢ ܟܸܣܦܵܐ ܡ̣ܢ ܐܲܝܠܹܝܢ ܕܝܵܗ̄ܒ̇ܝܼܢ ܠܟܘܿܢ ܠܲܒ̣ܕ݂ܵܩܵܐ ܕܒܲܝܬܵܐ ܗܲܒ̣ܘܼܗܝ.


text:
ܘܲܢܣܲܒ̣ ܝܘܿܝܵܕ݂ܵܥ ܟܵܗܢܵܐ ܐܵܪܘܿܢܵܐ ܚܲܕ݂: ܘܲܢܩܲܒ̣ ܢܸܩܒܵܐ ܒܬܲܪܥܹܗ. ܘܣܵܡܹܗ ܥܲܠ ܓܹܢ̄ܒ̣ ܡܲܕ݂ܒ̇ܚܵܐ ܡ̣ܢ ܝܲܡܝܼܢܵܐ: ܐܲܝܟܵܐ ܕܥܵܐܹ̇ܠ ܓܲܒ̣ܪܵܐ ܠܒܲܝܬܹ̇ܗ ܕܡܵܪܝܵܐ. ܘܪܵܡܹ̇ܝܢ ܬܲܡܵܢ ܟܵܗ̈ܢܹܐ ܢܵܛܪ̈ܲܝ ܬܲܪ̈ܥܹܐ: ܟܠܹܗ ܟܸܣܦܵܐ ܕܥܵܐܹ̇ܠ ܠܒܲܝܬܹ̇ܗ ܕܡܵܪܝܵܐ.


text:
ܘܟܲܕ݂ ܚܙܵܘ ܕܲܣܓ̣ܝܼ ܠܹܗ ܟܸܣܦܵܐ ܒܐܵܪܘܿܢܵܐ: ܣܠܸܩ̣ ܣܵܦܪܵܐ ܕܡܲܠܟܵܐ ܘܟ݂ܵܗܢܵܐ ܪܲܒܵܐ: ܘܲܣܠܸܩܘ: ܘܲܡܢܵܘ: ܘܨܲܪܘ ܟܸܣܦܵܐ ܕܐܸܫܬ̇ܟܲܚ ܒܒܲܝܬܹ̇ܗ ܕܡܵܪܝܵܐ.


text:
ܘܝܲܗ̄ܒ̇ܘܼܗܝ ܠܟܸܣܦܵܐ ܟܲܕ݂ ܨܪܝܼܪ ܠܥܵܒ̣ܕܲܝ̈ ܥܒ̣ܵܕ݂ܵܐ ܕܲܡܫܲܠܛܝܼܢ ܒܒܲܝܬܹ̇ܗ ܕܡܵܪܝܵܐ. ܘܝܲܗ̄ܒ̇ܘܼܗܝ ܠܢܲܓܵܪܹ̈ܐ ܘܠܲܐܪ̈ܓܘܼܒ̣ܠܹܐ: ܕܥܵܒ̣ܕ̇ܝܼܢ ܒܒܲܝܬܹ̇ܗ ܕܡܵܪܝܵܐ.


text:
ܘܠܲܐܪ̈ܕܸ̇ܟ݂ܠܹܐ ܘܲܠܦܣܠܲܝ̈ ܟܹܐ̈ܦܹܐ: ܘܲܠܡܸܙܒܲܢ ܩܲܝ̈ܣܹܐ. ܘܟܹܐ̈ܦܹܐ ܦܣ̈ܝܼܠܵܬ̣ܵܐ: ܠܡܸܒ̣ܕܲܩ ܒܕ݂ܵܩܵܐ ܕܒܲܝܬܹ̇ܗ ܕܡܵܪܝܵܐ: ܘܲܠܟ݂ܠ ܡܸܕܸ̇ܡ ܕܢܵܦܹܩ ܥܲܠ ܒܲܝܬܵܐ ܠܲܡܫܲܪܵܪܘܼܬܹܗ.


text:
ܘܠܵܐ ܐܸܬ̣ܥ̱ܒܸܕ݂ ܒܒܲܝܬܹ̇ܗ ܕܡܵܪܝܵܐ: ܠܵܐ ܠܲܩܢܹ̈ܐ ܕܟܸܣܦܵܐ: ܘܠܵܐ ܫܵܚ̈ܠܹܐ: ܘܠܵܐ ܩܲܛܪ̈ܘܿܩܹܐ: ܘܠܵܐ ܩܲܪ̈ܢܵܬ̣ܵܐ: ܘܠܵܐ ܟܠ ܡܵܐܢ ܕܕܲܗܒ̣ܵܐ ܘܡܵܐܢܹ̈ܐ ܕܟܸܣܦܵܐ: ܡ̣ܢ ܟܸܣܦܵܐ ܕܥܵܐܹ̇ܠ ܠܒܲܝܬܹ̇ܗ ܕܡܵܪܝܵܐ.


text:
ܘܠܵܐ ܚܵܫܒ̇ܝܼܢ ܥܲܡ ܓܲܒ̣ܪܹ̈ܐ ܕܝܵܗ̄ܒ̇ܝܼܢ ܠܗܘܿܢ ܟܸܣܦܵܐ ܕܢܸܬ̇ܠܘܼܢ ܠܥܵܒ̣ܕܲܝ̈ ܥܒ̣ܵܕ݂ܵܐ: ܡܸܛܠ ܕܲܒ̣ܗܲܝܡܵܢܘܼܬ̣ܵܐ ܝܵܗ̄ܒ̇ܝܼܢ ܟܸܣܦܵܐ ܕܲܒ̣ܕ݂ܵܩܵܐ.


text:
ܗܵܝܕܹ̇ܝܢ ܣܠܸܩ ܚܙܵܐܹܝܠ ܡܲܠܟܵܐ ܕܐܲܕ݂ܘܿܡ: ܘܐܸܬ̣ܟܲܬܲܫ ܥܲܡ ܓܵܬ̣ ܘܟܲܒ̣ܫܵܗ̇. ܘܣܵܡ̣ ܚܙܵܐܹܝܠ ܐܲܦܵܘ̈ܗܝ ܠܡܸܣܲܒ̣ ܥܲܠ ܐܘܿܪܸܫܠܸܡ.


text:
ܘܲܢܣܲܒ̣ ܝܘܿܐܵܫ ܡܲܠܟܵܐ ܕܲܝܗܘܼܕ݂ܵܐ: ܟܠܗܘܿܢ ܩܘܼ̈ܕ݂ܫܹܐ ܕܩܲܕܸ̇ܫ̣ ܝܘܿܫܵܦܵܛ: ܘܝܘܿܪܵܡ: ܘܐܹܚܲܙܝܵܐ: ܐܲܒ̣ܵܗܵܘ̈ܗܝ ܡܲܠ̈ܟܹ̇ܐ ܕܲܝܗܘܼܕ݂ܵܐ: ܘܩܘܼܕ݂ܫܵܘ̈ܗܝ: ܘܟ݂ܠܹܗ ܕܲܗܒ̣ܵܐ ܕܐܸܫܬ̇ܟܲܚ ܒܒܹܝܬ̣ ܓܲܙܵܐ ܕܒܲܝܬܹ̇ܗ ܕܡܵܪܝܵܐ: ܘܲܒ̣ܒܹܝܬ̣ ܡܲܠܟܵܐ. ܘܫܲܕܲܪ ܠܲܚܙܵܐܹܝܠ ܡܲܠܟܵܐ ܕܐܲܕ݂ܘܿܡ. ܘܐܸܬ̣ܥܲܠܝܼ ܡ̣ܢ ܐܘܿܪܸܫܠܸܡ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܐܵܫ ܘܟܸܠܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܝܘܿܙܵܟ݂ܵܪ ܒܲܪ ܫܸܡܥܲܬ̣: ܘܝܘܼܙܒ̣ܵܪ ܒܲܪ ܫܵܡܝܼܪ ܥܲܒ̣ܕܵܘ̈ܗܝ ܡܚܵܐܘܼܗܝ ܘܡܝܼܬ̣. ܘܩܲܒ̣ܪܘܼܗܝ ܥܲܡ ܐܲܒ̣ܵܗܵܘ̈ܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܘܐܲܡ̣ܠܸܟ݂ ܐܵܡܘܿܨܝܼܵܐ ܒܪܹܗ ܒܵܬ̣ܪܹܗ.


text:
ܒܲܫܢܲܬ̣ ܥܸܣܪܝܼܢ ܘܲܬ̣ܠܵܬ̣ ܫܢ̈ܝܼܢ ܠܝܘܿܐܵܫ ܒܲܪ ܐܹܚܲܙܝܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܡ̣ܠܸܟ݂ ܝܵܗܘܿܐܵܚܵܙ ܒܲܪ ܝܵܗܘ̇ ܥܲܠ ܝܼܣܪܵܝܹܠ ܒܫܵܡܪܹܝܢ ܫܒܲܥܸܣܪܹ̈ܐ ܫܢ̈ܝܼܢ.


text:
ܘܲܥܒܲܕ݂ ܕܒܹܝܫ ܩܕ݂ܵܡ ܡܵܪܝܵܐ: ܘܗܲܠܸܟ݂ ܒܵܬܲܪ ܚܛܵܗܵܘ̈ܗܝ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ ܕܐܲܚܛܝܼ ܠܝܼܣܪܵܝܹܠ: ܘܠܵܐ ܣܛ̣ܵܐ ܡܸܢܗܘܿܢ.


text:
ܘܐܸܬ̣ܚܲܡܲܬ̣ ܪܘܼܓ̣ܙܹܗ ܕܡܵܪܝܵܐ ܥܲܠ ܝܼܣܪܵܝܹܠ: ܘܐܲܫܠܸܡ ܐܸܢܘܿܢ ܒܐܝܼܕ݂ܵܐ ܕܲܚܙܵܐܹܝܠ ܡܲܠܟܵܐ ܕܐܲܕ݂ܘܿܡ: ܘܒ̣ܐܝܼܕ݂ܵܐ ܕܒܲܪ ܗܕ݂ܵܕ݂ ܒܲܪ ܚܙܵܐܹܝܠ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܨܲܠܝܼ ܝܵܗܘ̇ܐܵܚܵܙ ܩܕ݂ܵܡ ܡܵܪܝܵܐ: ܘܫܲܡ̣ܥܹܗ ܡܵܪܝܵܐ. ܡܸܛܠ ܕܲܚܙܵܐ ܐܘܼܠܨܵܢܹܗ ܕܝܼܣܪܵܝܹܠ: ܕܐܲܠܲܨ ܐܸܢܘܿܢ ܡܲܠܟܵܐ ܕܐܲܕ݂ܘܿܡ.


text:
ܘܝܲܗ̄ܒ̣ ܡܵܪܝܵܐ ܠܝܼܣܪܵܝܹܠ ܦܵܪܘܿܩܵܐ: ܘܲܢܦܲܩ̣ܘ ܡ̣ܢ ܬܚܹܝܬ̣ ܐܝܼܕ݂ܵܐ ܕܐܲܕ݂ܘܿܡ. ܘܝܸܬ̣ܒ̣ܘ ܒ̈ܢܲܝ ܝܼܣܪܵܝܹܠ ܒܫܸܠܝܵܐ ܒܡܲܫܟ̇ܢܲܝ̈ܗܘܿܢ: ܐܲܝܟ݂ ܕܐܸܬ̣ܡܵܠܝ ܘܐܲܝܟ݂ ܕܲܡܢܵܬ̣ܡܵܠܝ.


text:
ܒܪܲܡ ܕܹܝܢ ܠܵܐ ܥ̣ܒܲܪܘ ܡ̣ܢ ܚܛܵܗܵܘ̈ܗܝ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ ܕܐܲܚܛܝܼ ܠܝܼܣܪܵܝܹܠ: ܘܲܒ̣ܗܘܿܢ ܗܲܠܸܟ݂ܘ ܘܐܵܦ ܕܸܚܠ̱ܬ̣ܵܐ ܩܵܝ̇ܡܵܐ ܗ̄ܘ̣ܵܬ̣ ܒܫܵܡܪܹܝܢ.


text:
ܘܠܵܐ ܐܸܫܬ̇ܒܸܩ ܗ̄ܘ̣ܵܐ ܠܹܗ ܠܝܵܗܘ̇ܐܵܚܵܙ ܥܲܡܵܐ: ܐܸܠܵܐ ܐܸܢ ܚܲܡܫܝܼܢ ܦܲܪ̈ܵܫܝܼܢ: ܘܲܥܣܲܪ ܡܲܪ̈ܟ̇ܒ̣ܵܢ: ܘܥܸܣܪܵܐ ܐܲܠܦ̈ܝܼܢ ܪܸ̈ܓ̣ܠܵܝܝܼܢ. ܡܸܛܠ ܕܐܵܘܒܸ̇ܕ݂ ܐܸܢܘܿܢ ܡܲܠܟܵܐ ܕܐܲܕ݂ܘܿܡ: ܘܲܥ̣ܒܲܕ݂ ܐܸܢܘܿܢ ܐܲܝܟ݂ ܥܲܦܪܵܐ ܠܲܡܕ݂ܵܫ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܵܗܘܿܐܵܚܵܙ: ܘܟ݂ܠܡܸܕܸ̇ܡ ܕܲܥ̣ܒܲܕ݂: ܘܓܲܢ̄ܒܵܪܘܼܬܹܗ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܒܲܫܢܲܬ̣ ܬܠܵܬ̣ܝܼܢ ܘܲܫܒܲܥ ܫܢ̈ܝܼܢ ܠܝܘܿܐܵܫ ܡܲܠܟܵܐ ܕܲܝܗܘܼܕ݂ܵܐ: ܐܲܡ̣ܠܸܟ݂ ܝܵܗܘܿܐܵܫ ܒܲܪ ܝܵܗܘܿܐܵܚܵܙ ܒܲܪ ܝܵܗܘܿ ܥܲܠ ܝܼܣܪܵܝܹܠ: ܒܫܵܡܪܹܝܢ ܬܠܵܬܲܥܸܣܪܹ̈ܐ ܫܢ̈ܝܼܢ.


text:
ܘܲܥ̣ܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܘܠܵܐ ܣܛ̣ܵܐ ܡ̣ܢ ܟܠܗܘܿܢ ܚܛܵܗܵܘ̈ܗܝ. ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ ܕܐܲܚܛܝܼ ܠܝܼܣܪܵܝܹܠ: ܐܸܠܵܐ ܒܗܘܿܢ ܗܲܠܸܟ݂.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܵܗܘܿܐܵܫ ܘܟ݂ܠܡܸܕܸ̇ܡ ܕܲܥܒܲܕ݂: ܘܓܲܢ̄ܒܵܪܘܼܬܹܗ: ܘܕܸܐܬ̣ܟܲܬܲܫ ܥܲܡ ܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܲܫܟܸܒ̣ ܝܵܗܘܿܐܵܫ ܥܲܡ ܐܲܒ̣ܵܗܵܘ̈ܗܝ. ܘܝܘܿܪܲܒ̣ܥܲܡ ܒܪܹܗ ܝܼܬܸܒ̣ ܥܲܠ ܟܘܼܪܣܝܹܗ ܘܐܸܬ̣ܩܒܲܪ ܝܵܗܘܿܐܵܫ ܒܫܵܡܪܹܝܢ ܥܲܡ ܡܲܠ̈ܟܹ̇ܐ ܝܼܣܪܵܝܹܠ.


text:
ܘܐܹܠܝܼܫܲܥ ܐܸܬ̣ܟ̇ܪܲܗ ܟܘܼܪܗܵܢܵܐ ܕܡܵܐܹ̇ܬ̣ ܒܹܗ. ܘܲܢܚܸܬ̣ ܠܘܵܬܹܗ ܝܵܗܘܿܐܵܫ ܡܲܠܟܵܐ ܕܝܼܣܪܵܝܹܠ: ܘܲܒ̣ܟ݂ܵܐ ܥܲܠ ܐܲܦܵܘ̈ܗܝ ܘܐܸܡܲܪ: ܐܵܒ̣ܝ: ܐܵܒ̣ܝ: ܡܲܪ̈ܟ̇ܒ̣ܵܬܹܗ ܕܝܼܣܪܵܝܹܠ ܘܦܲܪ̈ܵܫܵܘܗܝ.


text:
ܘܐܸܡܲܪ ܠܡܲܠܟܵܐ ܕܝܼܣܪܵܝܹܠ: ܐܲܪܟܸ̇ܒ̣ ܐܝܼܕ݂ܵܟ݂ ܥܲܠ ܩܸܫܬܵܐ. ܘܐܲܪܟܸ̇ܒ̣ ܐܝܼܕܹܗ. ܘܣܵܡ̣ ܐܹܠܝܼܫܲܥ ܐܝܼܕ݂ܵܘ̈ܗܝ ܥܲܠ ܐܝܼܕ݂ܵܘ̈ܗܝ ܕܡܲܠܟܵܐ.


text:
ܘܐܸܡܲܪ: ܦܬܲܚ ܟܵܘܬ̣ܵܐ ܠܡܲܕ݂ܢ̱ܚܵܐ ܘܲܦܬܲܚ. ܘܐܸܡܲܪ ܠܹܗ ܐܹܠܝܼܫܲܥ: ܫܕ݂ܝܼ. ܘܲܫܕ݂ܵܐ ܓܹܐܪܵܐ ܘܐܸܡܲܪ: ܓܹܐܪܵܐ ܕܦܘܼܪܩܵܢܵܐ ܠܡܵܪܝܵܐ: ܘܓܹܐܪܵܐ ܕܦܘܼܪܩܵܢܵܐ ܒܐܲܕ݂ܘܿܡ: ܘܬܸܡܚܸܐ ܠܐܲܕ݂ܘܿܡܵـ̈ـܝܹܐ ܒܐܵܦܵܩ ܥܕܲܡܵܐ ܕܲܬ̣ܓܲܡܲܪ ܐܸܢܘܿܢ.


text:
ܘܲܪܓܸܙ ܥܠܵܘܗܝ ܢܒ̣ܝܹܗ ܕܐܲܠܵܗܵܐ: ܘܐܸܡܲܪ: ܠܡܸܡܚܵܐ ܚܲܡܸܫ ܐܵܘ ܫܸܬ̣ ܙܲܒ̣ܢ̈ܝܼܢ: ܘܗܵܝܕܹ̇ܝܢ ܬܸܡܚܸܐ ܠܐܲܕ݂ܘܿܡܵܝܹ̈ܐ ܥܕܲܡܵܐ ܕܲܬ̣ܓܲܡܲܪ ܐܸܢܘܿܢ. ܡܟܢ ܗܵܫܵܐ ܬܠܵܬ̣ ܙܲܒ̣ܢ̈ܝܼܢ ܬܸܡܚܹܐ ܠܐܲܕ݂ܘܿܡ.


text:
ܘܟܲܕ݂ ܗܸܢܘܿܢ ܩܵܒ̣ܪܝܼܢ ܓܲܒ̣ܪܵܐ: ܚܙܵܘ ܓܲܝܵܣܹ̈ܐ: ܘܐܲܪܡܝܼܘܼܗܝ ܠܓܲܒ̣ܪܵܐ ܒܩܲܒ̣ܪܹܗ ܕܐܹܠܝܼܫܲܥ. ܘܐܸܙܲܠ ܓܲܒ̣ܪܵܐ ܘܲܩܪܸܒ̣ ܠܓܲܪ̈ܡܵܘܗܝ ܕܐܹܠܝܼܫܲܥ: ܘܲܚܝܵܐ ܘܩܵܡ ܥܲܠ ܪܸ̈ܓ̣ܠܵܘܗܝ.


text:
ܘܚܲܢ ܐܸܢܘܿܢ ܡܵܪܝܵܐ: ܘܪܲܚܸܡ ܥܠܲܝܗܘܿܢ: ܘܐܸܬ̣ܦܢܝܼ ܥܠܲܝܗܘܿܢ. ܡܸܛܠ ܩܝܵܡܹܗ ܕܥܲܡ ܐܲܒ̣ܪܵܗܵܡ: ܘܥܲܡ ܐܝܼܣܚܵܩ: ܘܥܲܡ ܝܲܥܩܘܿܒ̣. ܘܠܵܐ ܨܒ̣ܵܐ ܡܵܪܝܵܐ ܕܲܢܚܲܒܸ̇ܠ ܐܸܢܘܿܢ: ܘܠܵܐ ܫ̣ܕ݂ܵܐ ܐܸܢܘܿܢ ܡ̣ܢ ܩܕ݂ܵܡܵܘܗܝ ܥܕܲܡܵܐ ܠܗܵܝܕܹ̇ܝܢ.


text:
ܘܲܗܦܲܟ݂ ܝܵܗܘܿܐܵܫ ܒܲܪ ܝܵܗܘܿܐܵܚܵܙ: ܘܲܢܣܲܒ̣ ܩܘܼܪ̈ܝܵܐ ܡ̣ܢ ܒܲܪ ܗܕ݂ܵܕ݂ ܒܲܪ ܚܙܵܐܹܝܠ: ܕܲܢܣܲܒ̣ ܡ̣ܢ ܝܵܗܘܿܐܵܚܵܙ ܐܲܒ̣ܘܼܗܝ ܒܲܩܪܵܒ̣ܵܐ. ܬܠܵܬ̣ ܫܢ̈ܝܼܢ ܡܚܵܝܗܝ ܝܵܗܘܿܐܵܫ: ܘܐܲܗܦܲܟ݂ ܐܸܢܹܝܢ ܩܘܼܪ̈ܝܵܐ ܠܝܼܣܪܵܝܹܠ.


text:
ܒܲܫܢܲܬ̣ ܬܲܪܬܹ̇ܝܢ ܠܝܵܗܘܿܐܵܫ ܒܲܪ ܝܵܗܘܿܐܵܚܵܙ ܡܲܠܟܵܐ ܕܝܼܣܪܵܝܹܠ: ܐܲܡ̣ܠܸܟ݂ ܐܵܡܘܿܨܝܼܵܐ ܒܲܪ ܝܘܿܐܵܫ ܡܲܠܟܵܐ ܕܲܝܗܘܼܕ݂ܵܐ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܚܲܡܸܫ ܫܢ̈ܝܼܢ ܟܲܕ݂ ܐܲܡ̣ܠܸܟ݂. ܘܥܸܣܪܝܼܢ ܘܲܬ̣ܫܲܥ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ. ܘܲܫܡܵܗ̇ ܕܐܸܡܹܗ: ܝܵܗܘܿܥܲܕܵܢ ܡ̣ܢ ܐܘܿܪܸܫܠܸܡ.


text:
ܘܲܥܒܲܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ: ܒܘܼܡ ܠܵܐ ܐܲܝܟ݂ ܕܵܘܝܼܕ݂ ܐܲܒ̣ܘܼܗܝ. ܐܲܝܟ݂ ܕܲܥܒܲܕ݂ ܝܘܿܐܵܫ ܐܲܒ̣ܘܼܗܝ ܥ̣ܒܲܕ݂.


text:
ܘܠܲܒ̣ܢܲܝ̈ ܩܵܛܘܿܠܹ̈ܐ ܠܵܐ ܩܲܛܸܠ: ܐܲܝܟ݂ ܕܲܟ݂ܬ̣ܝܼܒ̣ ܒܣܸܦܪܵܐ ܕܢܵܡܘܿܣܹܗ ܕܡܘܼܫܹܐ: ܕܦܲܩܸܕ݂ ܡܵܪܝܵܐ ܘܐܸܡܲܪ: ܠܵܐ ܢܡܘܼܬ̣ܘܼܢ ܐܲܒ̣ܵܗܹ̈ܐ ܥܲܠ ܐܲܦܲܝ̈ ܒܢܲـ̈ـܝܵܐ: ܘܲܒ̣ܢܲـ̈ـܝܵܐ ܠܵܐ ܢܡܘܼܬ̣ܘܼܢ ܥܲܠ ܐܲܦܲܝ̈ ܐܲܒ̣ܵܗܲܝ̈ܗܘܿܢ: ܐܸܠܵܐ ܐ̄ܢܵܫ ܒܲܚܛܵܗܵܘ̈ܗܝ ܢܡܘܼܬ̣.


text:
ܘܗ̤ܘ ܚ̣ܪܲܒ̣ ܠܐܲܕ݂ܘܿܡ ܒܓܲܡܠܲܚ ܥܸܣܪܝܼܢ ܐܲܠܦ̈ܝܼܢ. ܘܲܚܪܲܒ̣ ܠܲܣܠܲܥ ܒܲܩܪܵܒ̣ܵܐ: ܘܲܩ̣ܪܵܐ ܫܡܵܗ̇ ܢܲܩܬ̣ܵܐܹܝܠ ܥܕܲܡܵܐ ܠܝܵܘܡܵܢܵܐ.


text:
ܗܵܝܕܹ̇ܝܢ ܫܲܕܲܪ ܐܵܡܘܿܨܝܼܵܐ ܕܲܝܗܘܼܕ݂ܵܐ ܐܝܼܙ̈ܓܲܕܹ̇ܐ: ܠܘܵܬ̣ ܝܵܗܘܿܐܵܫ ܒܲܪ ܝܵܗܘܿܐܵܚܵܙ ܒܲܪ ܝܵܗܘܿ ܡܲܠܟܵܐ ܕܝܼܣܪܵܝܹܠ: ܘܐܸܡܲܪ: ܬܵܐ ܢܲܩܒܸ̇ܠ ܐܲܦܹ̈ܐ ܚܲܕ݂ ܕܚܲܕ݂.


text:
ܘܲܫܠܲܚ ܝܵܗܘܿܐܵܫ ܡܲܠܟܵܐ ܕܝܼܣܪܵܝܹܠ ܠܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܘܐܸܡܲܪ: ܚܘܿܚܵܐ ܕܲܒ̣ܠܸܒ̣ܢܵܢ ܫ̣ܠܲܚ ܠܐܲܪܙܵܐ ܕܲܒ̣ܠܸܒ̣ܢܵܢ: ܗܲܒ̣ ܒܲܪܬ̣ܵܟ݂ ܠܒܹܪܝ ܐܲܢ̄ܬ̇ܬ̣ܵܐ. ܘܥܸܒ̣ܪܲܬ̤ ܚܲܝ̄ܘܬ̣ܵܐ ܕܲܒ̣ܠܸܒ̣ܢܵܢ: ܘܕܵܫܬܹܗ ܠܚܘܿܚܵܐ.


text:
ܡܸܚܪܲܒ̣ ܚܪܲܒ̣ܬ̇ ܠܐܲܕ݂ܘܿܡ: ܘܐܲܪܝܼܡܵܟ݂ ܠܸܒܵܟ݂. ܐܸܬ̣ܝܲܩܲܪ ܘܬܸܒ̣ ܒܒܲܝܬܵܟ݂: ܘܠܵܐ ܬܸܬ̣ܓܲܪܸܐ ܠܒ̣ܝܼܫܬܵܐ: ܘܬܸܦܸܠ ܐܲܢ̄ܬ̇ ܘܲܝܗܘܼܕ݂ܵܐ ܥܲܡܵܟ݂.


text:
ܘܠܵܐ ܫܲܡ̣ܥܹܗ ܐܵܡܘܿܨܝܼܵܐ. ܘܲܣܠܸܩ ܝܵܗܘܿܐܵܫ ܡܲܠܟܵܐ ܕܝܼܣܪܵܝܹܠ ܘܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܘܐܲܩܒܸ̇ܠܘ ܐܲܦܹ̈ܐ ܕܲܚܕ݂ܵܕܹ̈ܐ ܒܒܹܝܬ̣ ܫܡܸܫ ܕܲܝܗܘܼܕ݂ܵܐ: ܗ̤ܘ ܘܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܘܠܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܚܕܹ̇ܗ ܝܵܗܘܿܐܵܫ ܡܲܠܟܵܐ ܕܝܼܣܪܵܝܹܠ ܒܒܹܝܬ̣ ܫܡܸܫ: ܘܥܲܠ̣ ܠܐܘܿܪܸܫܠܸܡ ܘܲܬ̣ܪܲܥ̣ ܒܫܘܼܪܵܐ ܕܐܘܿܪܸܫܠܸܡ ܡ̣ܢ ܬܲܪܥܵܐ ܕܐܲܦܪܹܝܡ ܘܲܥܕܲܡܵܐ ܠܬܲܪܥܵܐ ܕܙܵܘܝܼܬ̣ܵܐ: ܐܲܪܒܲܥܡܵܐܐ ܐܲܡ̈ܝܼܢ.


text:
ܘܲܢܣܲܒ̣ ܟܠܹܗ ܕܲܗܒ̣ܵܐ ܘܟܸܣܦܵܐ: ܘܟ݂ܠܗܘܿܢ ܡܵܐܢܹ̈ܐ ܕܐܸܫܬ̇ܟܲܚܘ ܒܒܲܝܬܹ̇ܗ ܕܡܵܪܝܵܐ ܘܲܒ̣ܒܹܝܬ̣ ܓܲܙܵܐ ܕܡܲܠܟܵܐ: ܘܲܒ̣ܢܲܝ̈ ܥܪܘܿܒ̣ܵܐ. ܘܲܗܦܲܟ݂ ܠܫܵܡܪܹܝܢ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܵܗܘܿܐܵܫ ܘܟ݂ܠܡܸܕܸ̇ܡ ܕܲܥܒܲܕ݂ ܘܓܲܢ̄ܒܵܪܘܼܬܹܗ: ܘܕܸܐܬ̣ܟܲܬܲܫ ܥܲܡ ܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܲܫܟܸܒ̣ ܝܵܗܘܿܐܵܫ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܒܫܵܡܪܹܝܢ ܥܲܡ ܡܲܠ̈ܟܹ̇ܐ ܕܝܼܣܪܵܝܹܠ. ܘܐܲܡ̣ܠܸܟ݂ ܝܘܿܪܲܒ̣ܥܲܡ ܒܪܹܗ ܒܵܬ̣ܪܹܗ.


text:
ܘܲܚܝܵܐ ܐܵܡܘܿܨܝܼܵܐ ܒܲܪ ܝܘܿܐܵܫ ܡܲܠܟܵܐ ܕܲܝܗܘܼܕ݂ܵܐ: ܡ̣ܢ ܒܵܬܲܪ ܕܡܝܼܬ̣ ܝܵܗܘܿܐܵܫ ܒܲܪ ܝܵܗܘܿܐܵܚܵܙ ܡܲܠܟܵܐ ܕܝܼܣܪܵܝܹܠ: ܚܲܡܫܲܥܸܣܪܹ̈ܐ ܫܢ̈ܝܼܢ.


text:
ܘܲܕ݂ܒܲܪܘ ܟܠܹܗ ܥܲܡܵܐ ܕܲܝܗܘܼܕ݂ܵܐ ܠܥܘܿܙܝܼܵܐ: ܘܗ̤ܘ ܒܲܪ ܫܸܬ̇ܬܲܥܸܣܪܹ̈ܐ ܗ̄ܘ̣ܵܐ ܫܢ̈ܝܼܢ. ܘܐܲܡ̣ܠ̱ܟ݂ܘܼܗܝ ܚܠܵܦ ܐܵܡܘܿܨܝܼܵܐ ܐܲܒ̣ܘܼܗܝ.


text:
ܒܲܫܢܲܬ̣ ܚܲܡܫܲܥܸܣܪܹ̈ܐ ܠܐܵܡܘܿܨܝܼܵܐ ܒܲܪ ܝܘܿܐܵܫ ܡܲܠܟܵܐ ܕܲܝܗܘܼܕ݂ܵܐ: ܐܲܡ̣ܠܸܟ݂ ܝܘܿܪܲܒ̣ܥܲܡ ܒܲܪ ܝܵܗܘܿܐܵܫ ܒܲܪ ܝܵܗܘܿܐܵܚܵܙ ܡܲܠܟܵܐ ܕܝܼܣܪܵܝܹܠ: ܒܫܵܡܪܹܝܢ ܐܲܪܒ̇ܥܝܼܢ ܘܲܚܕ݂ܵܐ ܫܢ̈ܝܼܢ.


text:
ܘܲܥ̣ܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܘܠܵܐ ܣܛ̣ܵܐ ܡ̣ܢ ܟܠܗܘܿܢ ܚܛܵܗܵܘ̈ܗܝ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ ܕܐܲܚܛܝܼ ܠܝܼܣܪܵܝܹܠ: ܘܲܒ̣ܗܘܿܢ ܗܲܠܸܟ݂.


text:
ܘܗ̤ܘ ܐܲܗ̣ܦܲܟ݂ ܬܚܘܼܡܵܐ ܠܝܼܣܪܵܝܹܠ: ܡ̣ܢ ܡܲܥܠܵܢܵܐ ܕܲܚܡܵܬ̣: ܘܲܥܕܲܡܵܐ ܠܝܲܡܵܐ ܕܥܲܪܵܒ̣ܵܐ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܡܲܠܸܠ ܒܐܝܼܕ݂ܵܐ ܕܥܲܒ̣ܕܹ̇ܗ ܝܵܘܢܵܢ ܒܲܪ ܡܲܬܲܝ ܢܒ̣ܝܼܵܐ ܕܡ̣ܢ ܓܲܕ݂ ܚܦܲܪ.


text:
ܡܸܛܠ ܕܲܚܙܵܐ ܡܵܪܝܵܐ ܫܘܼܥܒܵܕܹܗ ܕܝܼܣܪܵܝܹܠ ܕܡܲܪܝܼܪ ܛܵܒ̣. ܘܠܲܝܬ̇ ܕܐܵܣܲܪ: ܘܠܵܐ ܕܫܵܪܹܐ: ܘܐܵܦܠܵܐ ܕܲܡܥܲܕܲܪ ܠܝܼܣܪܵܝܹܠ.


text:
ܘܠܵܐ ܐܸܡܲܪ ܡܵܪܝܵܐ ܠܡܸܥܛܵܐ ܫܡܹܗ ܕܝܼܣܪܵܝܹܠ ܡ̣ܢ ܬܚܹܝܬ̣ ܫܡܲܝܵܐ. ܘܲܦܪܲܩ̣ ܐܸܢܘܿܢ ܒܐܝܼܕܹܗ ܕܝܘܿܪܲܒ̣ܥܲܡ ܒܲܪ ܝܵܗܘܿܐܵܫ ܒܲܪ ܝܵܗܘܿܐܵܚܵܙ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܪܲܒ̣ܥܲܡ ܘܟ݂ܠܡܸܕܸ̇ܡ ܕܲܥܒܲܕ݂: ܘܓܲܢ̄ܒܵܪܘܼܬܹܗ: ܘܕܸܐܬ̣ܟܲܬܲܫ ܘܐܲܗ̣ܦܸܟ݂ ܕܲܪܡܣܘܿܩ ܘܲܚܡܵܬ̣ ܠܝܼܣܪܵܝܹܠ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܲܫܟܸܒ̣ ܝܘܿܪܲܒ̣ܥܲܡ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܥܲܡ ܐܲܒ̣ܵܗܲܘ̈ܗܝ ܥܲܡ ܡܲܠ̈ܟܹ̇ܐ ܕܝܼܣܪܵܝܹܠ ܘܐܲܡ̣ܠܸܟ݂ ܙܟܲܪܝܵܐ ܒܪܹܗ ܒܵܬ̣ܪܹܗ.


text:
ܒܲܫܢܲܬ̣ ܥܸܣܪܝܼܢ ܘܲܫܒܲܥ ܫܢ̈ܝܼܢ ܠܝܘܿܪܲܒ̣ܥܲܡ ܡܲܠܟܵܐ ܕܝܼܣܪܵܝܹܠ: ܐܲܡ̣ܠܸܟ݂ ܥܘܿܙܝܼܵܐ ܒܲܪ ܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܒܲܪ ܫܸܬ̇ܬܲܥܸܣܪܹ̈ܐ ܗ̄ܘ̣ܵܐ ܫܢ̈ܝܼܢ ܟܲܕ݂ ܐܲܡ̣ܠܸܟ݂: ܘܚܲܡܫܝܼܢ ܘܬܲܪܬܹ̇ܝܢ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ. ܘܲܫܡܵܐ ܕܐܸܡܹܗ ܝܑܼܟܲܢܝܵܐ ܡ̣ܢ ܐܘܿܪܸܫܠܸܡ.


text:
ܒܪܲܡ ܕܹܝܢ ܥ̈ܠܵܘܵܬ̣ܵܐ ܠܵܐ ܐܲܥ̣ܒܲܪ ܘܲܥܕܲܟܹ̇ܝܠ ܥܲܡܵܐ ܡܕܲܒ̇ܚܝܼܢ ܗ̄ܘ̣ܵܘ: ܘܣܵܝ̇ܡܝܼܢ ܒܸܣܡܹ̈ܐ ܥܲܠ ܥܠܵـ̈ـܘܵܬ̣ܵܐ.


text:
ܘܲܡܚܵܝܗܝ ܡܵܪܝܵܐ ܠܡܲܠܟܵܐ: ܘܲܗܘ̤ܵܐ ܓܲܪܒܵܐ ܥܕܲܡܵܐ ܠܝܵܘܡܵܐ ܕܡܝܼܬ̣. ܘܝܼܬܸܒ̣ ܒܒܲܝܬܵܐ ܡܲܛܫܝܵܐܝܼܬ̣. ܘܝܘܿܬ̣ܵܡ ܒܲܪ ܡܲܠܟܵܐ ܪܲܒ̇ܒܲܝܬܵܐ ܕܵܐܹ̇ܢ ܗ̄ܘ̣ܵܐ ܠܥܲܡܵܐ ܕܐܲܪܥܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܥܘܿܙܝܼܵܐ: ܘܟ݂ܠܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܲܫܟܸܒ̣ ܥܘܿܙܝܼܵܐ ܐܲܒ̣ܵܗܵܘ̈ܗܝ: ܘܩܲܒ̣ܪܘܼܗܝ ܥܲܡ ܐܲܒ̣ܵܗܵܘ̈ܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂. ܘܐܲܡ̣ܠܸܟ݂ ܝܘܿܬ̣ܵܡ ܒܪܹܗ ܒܵܬ̣ܪܹܗ.


text:
ܒܲܫܢܲܬ̣ ܬܠܵܬ̣ܝܼܢ ܘܲܬ̣ܡܵܢܹܐ ܫܢ̈ܝܼܢ ܠܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܡ̣ܠܸܟ݂ ܙܟܲܪܝܵܐ ܒܲܪ ܝܘܿܪܲܒ̣ܥܲܡ ܥܲܠ ܝܼܣܪܵܝܹܠ: ܒܫܵܡܪܹܝܢ ܫܬܵܐ ܝܲܪ̈ܚܝܼܢ.


text:
ܘܲܥ̣ܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܐܲܝܟ݂ ܕܲܥܒܲܕ݂ ܐܲܒ̣ܘܼܗܝ. ܘܠܵܐ ܣܛ̣ܵܐ ܡ̣ܢ ܟܠܗܘܿܢ ܚܛܵܗܵܘ̈ܗܝ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܕܐܲܚܛܝܼ ܠܝܼܣܪܵܝܹܠ.


text:
ܘܫܸܠܡܲܬ̤ ܡܸܠܬܹܗ ܕܡܵܪܝܵܐ ܕܐܸܡܲܪ ܠܝܵܗܘܿ: ܕܲܒ̣ـ̈ـܢܲܝܵܐ ܪ̈ܒ̣ܝܼܥܵܝܹܐ ܢܸܬ̇ܒ̣ܘܼܢ ܠܵܟ݂ ܥܲܠ ܟܘܼܪܣܝܵܐ ܕܝܼܣܪܵܝܹܠ. ܘܲܗܘ̤ܵܐ ܗܵܟܲܢܵܐ.


text:
ܘܫܵܠܘܿܡ ܒܲܪ ܝܵܒ̣ܝܼܫ ܐܲܡ̣ܠܸܟ݂: ܒܲܫܢܲܬ̣ ܬܠܵܬ̣ܝܼܢ ܘܲܬ̣ܫܲܥ ܫܢ̈ܝܼܢ ܠܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ. ܘܐܲܡ̣ܠܸܟ݂ ܝܼܪܲܚ ܝܵܘ̈ܡܝܼܢ ܒܫܵܡܪܹܝܢ.


text:
ܘܲܣܠܸܩ ܡܲܚܢܝܼܡ ܒܲܪ ܓܲܕ̇ܝܼ ܡ̣ܢ ܬܲܪܨܵܐ ܘܥܲܠ̣ ܠܫܵܡܪܹܝܢ: ܘܲܡܚܵܝܗܝ ܠܫܵܠܘܿܡ ܒܲܪ ܝܵܒ̣ܝܼܫ ܒܫܵܡܪܹܝܢ. ܘܩܲܛܠܹܗ: ܘܐܲܡܠܸܟ݂ ܒܵܬ̣ܪܹܗ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܫܵܠܘܿܡ. ܘܡܸܪܕܵܐ ܕܲܡܪܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܗܵܝܕܹ̇ܝܢ ܡ̣ܚܵܐ ܡܲܚܢܝܼܡ ܠܬܲܦ̮ܣܲܚ ܘܲܠܟ݂ܠ ܕܐܝܼܬ̣ ܒܵܗ̇: ܘܠܲܬ̣ܚܘܼܡܹ̈ܝܗ̇ ܡ̣ܢ ܬܲܪܨܵܐ: ܥܲܠ ܕܠܵܐ ܦܬܲܚܘ ܠܹܗ ܬܲܪܥܵܐ. ܘܚܲܪܒܵܗ̇. ܘܲܠܟ݂ܠܗܹܝܢ ܒܲܛ̈ܢܵܬ̣ܵܗ̇ ܦܲܪܸܬ̣.


text:
ܒܲܫܢܲܬ̣ ܬܠܵܬ̣ܝܼܢ ܘܲܬ̣ܫܲܥ ܫܢ̈ܝܼܢ ܠܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܐܸܡܠܸܟ݂ ܡܚܲܢܝܼܡ ܒܲܪ ܓܲܕ̇ܝܼ ܥܲܠ ܝܼܣܪܵܝܹܠ: ܒܫܵܡܪܹܝܢ: ܥܣܲܪ ܫܢ̈ܝܼܢ.


text:
ܘܲܥ̣ܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܘܠܵܐ ܣ̣ܛܵܐ ܡ̣ܢ ܚܛܵܗܵܘ̈ܗܝ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ ܕܐܲܚܛܝܼ ܠܝܼܣܪܵܝܹܠ: ܟܠܗܘܿܢ ܝܵܘܡܵܘ̈ܗܝ.


text:
ܘܐܸܬ̣ܵܐ ܦܘܿܠ ܡܲܠܟܵܐ ܕܐܵܬ̣ܘܿܪ ܥܲܠ ܐܲܪܥܵܐ. ܘܝܲܗ̄ܒ̣ ܡܲܚܢܝܼܡ ܠܦܘܿܠ: ܐܵܠܹܦ ܟܲܟ̇ܪ̈ܝܼܢ ܕܟܸܣܦܵܐ. ܕܬܸܗܘܹܐ ܐܝܼܕܹܗ ܥܲܡܹܗ: ܘܢܹܐܚܘܿܕ݂ ܡܲܠܟ̇ܘܼܬ̣ܵܐ ܒܐܝܼܕܹܗ.


text:
ܘܐܲܪܡܝܼ ܡܲܚܢܝܼܡ ܥܲܠ ܝܼܣܪܵܝܹܠ: ܟܸܣܦܵܐ ܥܲܠ ܟܠܗܘܿܢ ܥܲܬ̇ܝܼܪܹ̈ܐ ܕܐܲܪܥܵܐ: ܕܢܸܬܸ̇ܠ ܠܡܲܠܟܵܐ ܕܐܵܬ̣ܘܿܪ: ܚܲܡܫܝܼܢ ܡܲܬ̣ܩܵـ̈ـܠܝܼܢ ܕܟܸܣܦܵܐ ܥܲܠ ܓܲܒ̣ܪܵܐ ܚܲܕ݂. ܘܲܗܦܲܟ݂ ܡܲܠܟܵܐ ܕܐܵܬ̣ܘܿܪ: ܘܠܵܐ ܩܵܡ̣ ܬܲܡܵܢ ܒܐܲܪܥܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܡܲܚܢܝܼܡ: ܘܟܸܠܡܸܕܸ̇ܡ ܕܲܥܒܲܕ݂: ܗܵܐ ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܒܲܫܢܲܬ̣ ܚܲܡܫܝܼܢ ܠܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܡ̣ܠܸܟ݂ ܦܩܲܚܝܵܐ ܒܲܪ ܡܲܚܢܝܼܡ ܥܲܠ ܝܼܣܪܵܝܹܠ: ܒܫܵܡܪܹܝܢ ܬܲܪܬܹ̇ܝܢ ܫܢ̈ܝܼܢ.


text:
ܘܲܡܪܲܕ݂ ܥܠܵܘܗܝ ܦܩܲܚ ܒܲܪ ܪܘܿܡܲܠܝܵܐ ܓܲܢ̄ܒܵܪܹܗ: ܘܩܲܛܠܹܗ ܒܫܵܡܪܹܝܢ ܒܣܵܚܲܪܬܵܐ ܕܒܹܝܬ̣ ܡܲܠܟܵܐ. ܘܲܕ݂ܒܲܪ ܠܐܲܪܓ̣ܵܐܘܼܒ̣ ܘܠܲܐܢܝܼ: ܘܥܲܡܹܗ ܚܲܡܫܝܼܢ ܓܲܒ̣ܪ̈ܝܼܢ ܡ̣ܢ ܒܢܲܝ̈ ܓܸܠܥܵܕ݂. ܘܩܲܛܠܹܗ: ܘܐܲܡ̣ܠܸܟ݂ ܒܵܬ̣ܪܹܗ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܲܦܩܲܚܝܵܐ: ܘܟ݂ܠܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܒܲܫܢܲܬ̣ ܚܲܡܫܝܼܢ ܘܬܲܪܬܹ̇ܝܢ ܫܢ̈ܝܼܢ ܠܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܡ̣ܠܸܟ݂ ܦܩܲܚ ܒܲܪ ܪܘܿܡܲܠܝܵܐ ܥܲܠ ܝܼܣܪܵܝܹܠ: ܒܫܵܡܪܹܝܢ ܥܸܣܪܝܼܢ ܫܢ̈ܝܼܢ.


text:
ܘܲܒ̣ܝܵܘܡܵܘ̈ܗܝ ܕܲܦܩܲܚ ܡܲܠܟܵܐ ܕܝܼܣܪܵܝܹܠ: ܐܸܬ̣ܵܐ ܬܲܓ̣ܠܲܬ̣ ܦܲܠܣܲܪ ܡܲܠܟܵܐ ܕܐܵܬ̣ܘܿܪ. ܘܲܕ݂ܒܲܪ ܠܥܝܼܘܿܢ ܘܠܲܐܒܸܠ ܡܚܘܿܠܵܐ: ܘܲܠܟ݂ܠ ܒܹܝܬ̣ ܡܲܥܟܵܐ: ܘܠܲܢܝܵܚ ܘܠܲܩܕܸܫ: ܘܠܚܵܨܘܿܪ: ܘܲܠܓܸܠܥܵܕ݂: ܘܠܲܓܠܝܼܠܵܐ: ܘܲܠܟ݂ܠܵܗ̇ ܐܲܪܥܵܐ ܕܢܲܦ̮ܬܵܠܝܼ. ܘܓܲܠܝܼ ܐܸܢܘܿܢ ܠܐܵܬ̣ܘܿܪ.


text:
ܘܲܡܪܲܕ݂ ܡܸܪܕܵܐ ܗܘܿܫܵܥ ܒܲܪ ܐܲܠܵܐ ܥܲܠ ܦܩܲܚ ܒܲܪ ܪܘܿܡܲܠܝܵܐ. ܘܲܡܚܵܝܗܝ: ܘܩܲܛܠܹܗ: ܘܐܲܡ̣ܠܸܟ݂ ܒܵܬ̣ܪܹܗ: ܒܲܫܢܲܬ̣ ܬܲܪܬܹ̇ܝܢ ܠܝܘܿܬ̣ܵܡ ܒܲܪ ܥܘܿܙܝܼܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܲܦܩܲܚ: ܘܟ݂ܠ ܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܝܼܣܪܵܝܹܠ.


text:
ܒܲܫܢܲܬ̣ ܬܲܪܬܹ̇ܝܢ ܕܲܦܩܲܚ ܒܲܪ ܪܘܿܡܲܠܝܵܐ ܡܲܠܟܵܐ ܕܝܼܣܪܵܝܹܠ: ܐܲܡ̣ܠܸܟ݂ ܝܘܿܬ̣ܵܡ ܒܲܪ ܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܚܲܡܸܫ ܫܢ̈ܝܼܢ ܟܲܕ݂ ܐܲܡ̣ܠܸܟ݂. ܘܫܸܬ̇ܬܲܥܸܣܪܹ̈ܐ ܫܢ̈ܝܼܢ ܐܲܡܠܸܟ݂ ܒܐܘܿܪܸܫܠܸܡ ܘܲܫܡܵܗ̇ ܕܐܸܡܹܗ ܝܑܼܪܘܿܫܵܐ ܒܲܪܬ̣ ܨܵܕ݂ܘܿܩ.


text:
ܒܪܲܡ ܥܠܵـ̈ـܘܵܬ̣ܵܐ ܠܵܐ ܐܲܥܒܲܪ ܘܲܥܕܲܟܹ̇ܝܠ ܥܲܡܵܐ ܡܕܲܒ̇ܚܝܼܢ ܗ̄ܘ̣ܵܘ: ܘܣܵܝܡܝܼܢ ܗ̄ܘ̣ܵܘ ܒܸܣܡܹ̈ܐ ܥܲܠ ܥܠܵـ̈ـܘܵܬ̣ܵܐ: ܘܗ̤ܘ ܒܢ̣ܵܐ ܬܲܪܥܵܐ ܥܸܠܵܝܵܐ ܕܒܲܝܬܹ̇ܗ ܕܡܵܪܝܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܬ̣ܵܡ ܘܟ݂ܠ ܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܒܝܵܘ̈ܡܵܬ̣ܵܐ ܗܵܢܘܿܢ: ܫܲܪܝܼ ܡܵܪܝܵܐ ܠܲܡܓܲܪܵܝܘܼ ܒܲܝܗܘܼܕ݂ܵܐ: ܠܪܵܨܵܢ ܡܲܠܟܵܐ ܕܐܵܪܵܡ: ܘܠܲܦܩܲܚ ܒܲܪ ܪܘܿܡܲܠܝܵܐ ܡܲܠܟܵܐ ܕܝܼܣܪܵܝܹܠ.


text:
ܘܲܫܟܸܒ̣ ܝܘܿܬ̣ܵܡ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܥܲܡ ܐܲܒ̣ܵܗܵܘ̈ܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂: ܘܐܲܡ̣ܠܸܟ݂ ܐܵܚܵܙ ܒܪܹܗ ܒܵܬ̣ܪܹܗ.


text:
ܒܲܫܢܲܬ̣ ܬܡܲܢܲܥܸܣܪܹ̈ܐ ܫܢ̈ܝܼܢ ܠܲܦܩܲܚ ܒܲܪ ܪܘܿܡܲܠܝܵܐ ܡܲܠܟܵܐ ܕܝܼܣܪܵܝܹܠ: ܐܲܡ̣ܠܸܟ݂ ܐܵܚܵܙ ܒܲܪ ܝܘܿܬ̣ܵܡ ܡܲܠܟܵܐ ܕܲܝܗܘܼܕ݂ܵܐ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܫܢ̈ܝܼܢ ܐܵܚܵܙ ܟܲܕ݂ ܐܲܡܠܸܟ݂: ܘܫܸܬ̇ܬܲܥܸܣܪܹ̈ܐ ܫܢ̈ܝܼܢ ܐܲܡܠܸܟ݂ ܒܐܘܿܪܸܫܠܸܡ. ܘܠܵܐ ܥ̣ܒܲܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ ܐܲܠܵܗܹܗ ܐܲܝܟ݂ ܕܵܘܝܼܕ݂ ܐܲܒ̣ܘܼܗܝ.


text:
ܘܗܲܠܸܟ݂ ܒܐܘܼܪܚܵܐ ܕܡܲܠ̈ܟܹ̇ܐ ܕܝܼܣܪܵܝܹܠ. ܐܵܦ ܒܪܹܗ ܐܲܥܒܲܪ ܒܢܘܼܪܵܐ: ܐܲܝܟ݂ ܢܵܡܘܿܣܵܐ ܕܥܲܡܡܹ̈ܐ ܕܐܵܘܒܸ̇ܕ݂ ܡܵܪܝܵܐ ܡ̣ܢ ܩܕ݂ܵܡ ܒܢܲܝ̈ ܝܼܣܪܵܝܹܠ.


text:
ܗܵܝܕܹ̇ܝܢ ܣܠܸܩ ܪܵܨܵܢ ܡܲܠܟܵܐ ܕܐܵܪܵܡ: ܘܲܦܩܲܚ ܒܲܪ ܪܘܿܡܲܠܝܵܐ ܡܲܠܟܵܐ ܕܝܼܣܪܵܝܹܠ: ܠܐܘܿܪܸܫܠܸܡ ܠܡܸܬ̣ܟܲܬܵܫܘܼ ܥܲܡܵܗ̇. ܘܠܵܐ ܐܸܫܟܲܚܘ ܕܢܸܬ̣ܟܲܬ̇ܫܘܼܢ ܥܠܹܝܗ.


text:
ܒܙܲܒ̣ܢܵܐ ܗܵܘ̇: ܐܲܗܦܲܟ݂ ܪܵܨܵܢ ܡܲܠܟܵܐ ܕܐܵܪܵܡ ܠܐܲܝܠܲܬ̣ ܠܐܵܪܵܡ: ܘܐܲܦܸܩ ܠܲܝܗܘܼܕ݂ܵܐ ܡ̣ܢ ܐܲܝܠܲܬ̣. ܘܐܲܪ̈ܡܵܝܹܐ ܐܸܬ̣ܵܘ ܠܐܲܝܠܲܬ̣: ܘܝܼܬܸܒ̣ܘ ܬܲܡܵܢ ܥܕܲܡܵܐ ܠܝܵܘܡܵܢܵܐ.


text:
ܘܫܲܕܲܪ ܐܵܚܵܙ ܐܝܼܙ̈ܓܲܕܹ̇ܐ ܠܘܵܬ̣ ܬܲܓ̣ܠܲܬ̣ ܦܲܠܣܲܪ ܡܲܠܟܵܐ ܕܐܵܬ̣ܘܿܪ: ܘܐܸܡܲܪ: ܥܲܒ̣ܕܵܟ݂ ܐ̄ܢܵܐ ܘܲܒ̣ܪܵܟ݂: ܣܲܩ ܘܲܦܪܘܿܩܲܝܢܝ ܡ̣ܢ ܐܝܼܕ݂ܵܘ̈ܗܝ ܕܡܲܠܟܵܐ ܕܐܵܪܵܡ: ܘܡ̣ܢ ܐܝܼܕ݂ܵܘܗܝ ܕܡܲܠܟܵܐ ܕܝܼܣܪܵܝܹܠ ܕܩܵܝ̇ܡܝܼܢ ܥܠܲܝ.


text:
ܘܲܢܣܲܒ̣ ܐܵܚܵܙ ܟܸܣܦܵܐ ܘܕܲܗܒ̣ܵܐ ܕܐܸܫܬ̇ܟܲܚ ܒܒܲܝܬܹ̇ܗ ܕܡܵܪܝܵܐ: ܘܲܒ̣ܒܹܝܬ̣ ܓܲܙܵܐ ܕܡܲܠܟܵܐ. ܘܫܲܕܲܪ ܠܡܲܠܟܵܐ ܕܐܵܬ̣ܘܿܪ ܩܘܼܪܒܵܢܵܐ.


text:
ܘܐܸܙܲܠ ܡܲܠܟܵܐ ܐܵܚܵܙ ܠܐܘܼܪܥܹܗ ܕܬܲܓ̣ܠܲܬ̣ ܦܲܠܣܲܪ ܡܲܠܟܵܐ ܕܐܵܬ̣ܘܿܪ: ܠܕܲܪܡܣܘܿܩ ܘܲܚܙܵܐ ܡܲܕ݂ܒ̇ܚܵܐ ܕܲܒ̣ܕܲܪܡܣܘܿܩ ܘܫܲܕܲܪ ܡܲܠܟܵܐ ܐܵܚܵܙ ܠܐܘܿܪܝܼܵܐ ܟܵܗܢܵܐ ܕܡܘܼܬܹܗ ܕܡܲܕ݂ܒ̇ܚܵܐ: ܘܒܸܢܝܵܢܹܗ: ܘܟܠܹܗ ܥܒ̣ܵܕܹܗ.


text:
ܘܲܥܒܲܕ݂ ܐܘܿܪܝܼܵܐ ܟܵܗܢܵܐ ܡܲܕ݂ܒ̇ܚܵܐ: ܐܲܝܟ݂ ܕܫܲܕܲܪ ܡܲܠܟܵܐ ܐܵܚܵܙ ܡ̣ܢ ܕܲܪܡܘܣܘܿܩ: ܗܵܟܲܢܵܐ ܥ̣ܒܲܕ݂ ܐܘܿܪܝܼܵܐ ܟܵܗܢܵܐ: ܥܲܕ݂ܠܵܐ ܢܹܐܬܹܐ ܐܵܚܵܙ ܡܲܠܟܵܐ ܡ̣ܢ ܕܲܪܡܣܘܿܩ.


text:
ܘܐܸܬ̣ܵܐ ܡܲܠܟܵܐ ܡ̣ܢ ܕܲܪܡܣܘܿܩ. ܘܲܚܙܵܐ ܐܵܚܵܙ ܡܲܠܟܵܐ ܡܲܕ݂ܒ̇ܚܵܐ: ܘܲܩܪܸܒ̣ ܡܲܠܟܵܐ ܠܘܵܬ̣ ܡܲܕ݂ܒ̇ܚܵܐ: ܘܲܣܠܸܩ ܠܥܸܠ ܡܸܢܹܗ.


text:
ܘܡܲܕ݂ܒ̇ܚܵܐ ܕܲܢܚܵܫܵܐ ܕܲܩܕ݂ܵܡ ܡܵܪܝܵܐ: ܩܲܪܒܹܗ ܡ̣ܢ ܩܕ݂ܵܡ ܐܲܦܲܝ̈ ܒܲܝܬܵܐ: ܡ̣ܢ ܒܹܝܬ̣ ܡܲܕ݂ܒ̇ܚܵܐ ܘܡ̣ܢ ܒܹܝܬ̣ ܡܵܪܝܵܐ. ܘܣܵܡܹܗ ܥܲܠ ܓܹܢ̄ܒ̣ ܡܲܕ݂ܒ̇ܚܵܐ ܡ̣ܢ ܓܲܪܒ̇ܝܵܐ.


text:
ܘܦܲܩܸܕ݂ ܡܲܠܟܵܐ ܐܵܚܵܙ ܠܐܘܿܪܝܼܵܐ ܟܵܗܢܵܐ: ܘܐܸܡܲܪ ܠܹܗ: ܥܲܠ ܡܲܕ݂ܒ̇ܚܵܐ ܪܲܒܵܐ ܐܲܣܸܩ ܥܠܵܬ̣ܵܐ ܕܨܲܦܪܵܐ ܘܩܘܼܪܒܵܢܵܐ ܕܪܲܡܫܵܐ: ܘܲܥܠܵܬ̣ܵܐ ܕܡܲܠܟܵܐ ܘܩܘܼܪܒܵܢܹܗ: ܘܲܥܠܵܬ̣ܵܐ ܕܟ݂ܠܹܗ ܥܲܡܵܐ ܕܐܲܪܥܵܐ: ܘܩܘܼܪܒܵܢܗܘܿܢ ܘܢܘܼܩܵܝܗܘܿܢ: ܘܟ݂ܠܹܗ ܕܡܵܐ ܕܲܥܠܵܬ̣ܵܐ. ܘܟ݂ܠ ܕܡܵܐ ܕܕܸܒ̣ܚܹ̈ܐ ܥܠܵܘܗܝ ܪܘܿܣ. ܘܡܲܕ݂ܒ̇ܚܵܐ ܕܲܢܚܵܫܵܐ ܢܸܗܘܹܐ ܠܝܼ ܠܫܘܼܐܵܠܵܐ.


text:
ܘܲܦܣܲܩ ܡܲܠܟܵܐ ܐܵܚܵܙ ܓܕ݂ܵܢ̈ܦܹܐ ܕܡܲܬ̣ܩܢܵܐ. ܘܐܲܦܪܸܩ ܡܸܢܗܘܿܢ ܠܲܩܢܹ̈ܐ. ܘܝܲܡܵܐ ܐܲܚܸܬ̣ ܡ̣̱ܢ ܬܵܘܪܹ̈ܐ ܕܲܢܚܵܫܵܐ: ܘܣܵܡܹܗ ܥܲܠ ܪܨܵܦܵܐ ܕܟܹܐ̈ܦܹܐ.


text:
ܘܒܹܝܬ̣ ܫܲܒ̇ܬ̣ܵܐ ܕܲܒ̣ܢܵܐ ܒܒܲܝܬܹ̇ܗ ܕܡܵܪܝܵܐ: ܘܡܲܥܠܵܢܵܐ ܕܬܲܪܥܵܐ ܒܲܪܵܝܵܐ: ܐܲܟ݂ܪܸܟ݂ ܠܒܲܝܬܹ̇ܗ ܕܡܵܪܝܵܐ: ܡ̣ܢ ܩܕ݂ܵܡ ܡܲܠܟܵܐ ܕܐܵܬ̣ܘܿܪ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܵܚܵܙ: ܘܟ݂ܠ ܡܸܕܸ̇ܢ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܲܫܟܸܒ̣ ܐܵܚܵܙ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܥܲܡ ܐܲܒ̣ܵܗܵܘ̈ܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܘܐܲܡ̣ܠܸܟ݂ ܚܹܙܲܩܝܵܐ ܒܪܹܗ ܒܵܬ̣ܪܹܗ.


text:
ܒܲܫܢܲܬ̣ ܬܲܪܬܲܥܸܣܪܹ̈ܐ ܫܢ̈ܝܼܢ ܠܐܵܚܵܙ ܡܲܠܟܵܐ ܕܲܝܗܘܼܕ݂ܵܐ: ܐܲܡ̣ܠܸܟ݂ ܗܘܿܫܲܥ ܒܲܪ ܐܲܠܵܐ ܥܲܠ ܝܼܣܪܵܝܹܠ: ܒܫܵܡܪܹܝܢ ܬܫܲܥ ܫܢ̈ܝܼܢ.


text:
ܘܐܸܫܟܲܚ ܡܲܠܟܵܐ ܕܐܵܬ̣ܘܿܪ ܒܗܘܿܫܲܥ ܡܸܪܕܵܐ. ܘܫܲܕܲܪ ܐܝܼܙ̈ܓܲܕܹ̇ܐ ܠܘܵܬ̣ ܣܹܐܘܿ ܡܲܠܟܵܐ ܕܡܸܨܪܹܝܢ. ܘܠܵܐ ܐܲܣܸܩ ܩܘܼܪ̈ܒܵܢܹܐ: ܠܡܲܠܟܵܐ ܕܐܵܬ̣ܘܿܪ ܐܲܝܟ݂ ܕܲܒ̣ܟ݂ܠ ܫܢ̣ܵܐ. ܘܲܟ݂ܠܵܝܗܝ ܡܲܠܟܵܐ ܕܐܵܬ̣ܘܿܪ: ܘܐܲܣܪܹܗ ܒܒܹܝܬ̣ ܐܲܣܝܼܪܹ̈ܐ.


text:
ܘܲܒ̣ܫܲܢ̄ܬܵܐ ܬܫܝܼܥܵܝܬܵܐ ܠܗܘܿܫܲܥ: ܟܒܲܫ ܡܲܠܟܵܐ ܕܐܵܬ̣ܘܿܪ ܠܫܵܡܪܹܝܢ: ܘܓܲܠܝܼ ܠܲܒ̣ܢܲܝ̈ ܝܼܣܪܵܝܹܠ ܠܐܵܬ̣ܘܿܪ. ܘܐܵܘܬܸ̇ܒ̣ ܐܸܢܘܿܢ ܒܲܚܠܲܝܝ ܘܲܒ̣ܚܵܒ̣ܵܪ ܢܗܲܪܓܵܘܙܵܢ ܩܘܼܪ̈ܝܵܐ ܕܡܵܕܲܝ.


text:
ܘܲܗܘ̤ܵܐ ܕܟܲܕ݂ ܚܛܵܘ ܒܢܲܝ̈ ܝܼܣܪܵܝܹܠ ܠܡܵܪܝܵܐ ܐܲܠܵܗܗܘܿܢ: ܕܐܲܦܸܩ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܡ̣ܢ ܬܚܹܝܬ̣ ܐܝܼܕ݂ܵܐ ܕܦܸܪܥܘܿܢ ܡܲܠܟܵܐ ܕܡܸܨܪܹܝܢ: ܘܲܕ݂ܚܸܠܘ ܠܐܲܠܵܗܹ̈ܐ ܐ̄ܚܪ̈ܵܢܹܐ.


text:
ܘܐܸܡܲܪܘ ܒܢܲܝ̈ ܝܼܣܪܵܝܹܠ ܡܸܠܹ̈ܐ ܕܠܵܐ ܫܲܦܝܼܪ̈ܵܢ ܥܲܠ ܡܵܪܝܵܐ ܐܲܠܵܗܗܘܿܢ: ܗܸܢܘܿܢ ܘܡܲܠܟܲܝ̈ܗܘܿܢ ܘܲܒ̣ܢܵܘ ܠܗܘܿܢ ܥ̈ܠܵܘܵܬ̣ܵܐ ܒܟ݂ܠ ܩܘܼܪ̈ܝܼܗܘܿܢ: ܡ̣ܢ ܡܲܓܕܲܠ ܢܵܛܘܿܪܹ̈ܐ ܘܲܥܕܲܡܵܐ ܠܲܩܪܝܼܬ̣ܵܐ ܥܲܫܝܼܢܬܵܐ.


text:
ܘܣܵܡܘ ܬܲܡܵܢ ܒܸܣܡܹ̈ܐ ܥܲܠ ܥ̈ܠܵܘܵܬ̣ܵܐ: ܐܲܝܟ݂ ܥܲܡܡܹ̈ܐ ܕܐܵܘܒܸ̇ܕ݂ ܡܵܪܝܵܐ ܡ̣ܢ ܩܕ݂ܵܡܲܝܗܘܿܢ. ܘܲܥ̣ܒܲܕ݂ܘ ܦܸܬ̣ܓ̣ܵܡܹ̈ܐ ܕܒ̣ܝܼܫܝܼܢ ܠܡܲܪܓܵܙܘܼ ܩܕ݂ܵܡ ܡܵܪܝܵܐ.


text:
ܘܐܲܣܗܸܕ݂ ܡܵܪܝܵܐ ܒܝܼܣܪܵܝܹܠ ܘܒܲܝܗܘܼܕ݂ܵܐ ܒܐܝܼܕ݂ܵܐ ܕܟ݂ܠܗܘܿܢ ܥܲܒ̣ܕܵܘ̈ܗܝ ܢܒ̣̈ܝܹܐ ܘܟ݂ܠ ܚܲܙܵܝܹ̈ܐ: ܘܐܸܡܲܪ ܬܘܼܒ̣ܘ ܡ̣ܢ ܐܘܼܪ̈ܚܵܬ̣ܟ݂ܘܿܢ ܒܝܼ̈ܫܵܬ̣ܵܐ: ܘܛܲܪܘ ܦܘܼܩ̈ܕܵܢܲܝ ܘܲܩܝܵܡܲܝ̈: ܐܲܝܟ݂ ܢܵܡܘܿܣܹ̈ܐ ܕܦܸܩܕܹ̇ܬ̣ ܠܐܲܒ̣ܵܗܲܝ̈ܟ̇ܘܿܢ: ܘܐܲܝܟ݂ ܕܫܸܠܚܹܬ̣ ܠܗܘܿܢ ܒܐܝܼܕ݂ܵܐ ܕܥܲܒ̣̈ܕܲܝ ܢܒ̣̈ܝܹܐ.


text:
ܘܐܲܣܠܝܼܘ ܩܝܵـ̈ـܡܲܝ ܘܦܘܼܩ̈ܕܵܢܲܝ ܕܦܲܩܕܹܬ̣ ܠܐܲܒ̣ܵܗܲܝ̈ܗܘܿܢ: ܘܣܵܗ̈ܕ̇ܘܵܬ̣ܵܐ ܕܐܲܣ̱ܗ̇ܕܹܬ̣ ܒܗܘܿܢ. ܘܐܸܙܲܠ̣ܘ ܒܵܬܲܪ ܠܵܐ ܡܸܕܸ̇ܡ: ܘܡܸܕܸ̇ܡ ܠܵܐ ܝܑܼܬܲܪܘ. ܐܸܠܵܐ ܐܸܙܲܠܘ ܒܵܬܲܪ ܥܲܡܡܹ̈ܐ ܕܦܲܩܸܕ݂ ܐܸܢܘܿܢ ܡܵܪܝܵܐ ܕܠܵܐ ܬܸܥܒ̇ܕ݂ܘܼܢ ܐܲܟ݂ܘܵܬ̣ܗܘܿܢ.


text:
ܘܲܫܒܲܩܘ ܟܠܗܘܿܢ ܦܘܼܩܕܵܢܵܘ̈ܗܝ ܕܡܵܪܝܵܐ ܐܲܠܵܗܗܘܿܢ. ܘܲܥܒܲܕ݂ܘ ܠܗܘܿܢ ܢܣܝܼ̈ܟܹܐ ܬܪܹܝܢ ܥܸܓ̣ܠܹ̈ܐ. ܘܲܥܒܲܕ݂ܘ ܕܸܒ̣ܚܹ̈ܐ ܠܕܸܚ̈ܠܵܬ̣ܵܐ: ܘܲܣܓܸܕ݂ܘ ܠܟ݂ܠ ܚܲܝ̈ܠܹܐ ܕܫܡܲܝܵܐ: ܘܲܦܠܲܚܘ ܠܒܲܥܠܵܐ.


text:
ܘܐܲܥܒܲܪܘ ܒܢܲܝ̈ܗܘܿܢ ܘܲܒ̣̈ܢܵܬ̣ܗܘܿܢ ܒܢܘܼܪܵܐ. ܘܲܩܨܲܡ̣ܘ ܩܸܨܡܹ̈ܐ ܘܢܲܚܸܫܘ ܘܐܸܬ̣ܚܲܫܲܒ̣ܘ ܠܡܸܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ ܠܡܲܪܓܵܙܘܼܬܹܗ.


text:
ܘܲܪܓܸ̇ܙ ܡܵܪܝܵܐ ܛܵܒ̣ ܥܲܠ ܝܼܣܪܵܝܹܠ: ܘܐܲܥܒܲܪ ܐܸܢܘܿܢ ܡ̣ܢ ܩܕ݂ܵܡܵܘܗܝ. ܘܠܵܐ ܐܸܫܬ̇ܚܲܪܘ: ܐܸܠܵܐ ܐܸܢ ܫܲܒ̣ܛܵܐ ܕܲܝܗܘܼܕ݂ܵܐ ܒܲܠܚܘܿܕ݂.


text:
ܘܐܵܦ ܒ̈ܢܲܝ ܝܼܗܘܼܕ݂ܵܐ ܠܵܐ ܢܛܲܪܘ ܦܘܼܩܕܵܢܵܘ̈ܗܝ ܕܡܵܪܝܵܐ ܐܲܠܵܗܗܘܿܢ. ܘܗܲܠܸܟ݂ܘ ܒܢܵܡܘܿܣܹܗ ܕܝܼܣܪܵܝܹܠ: ܘܲܥܒܲܕ݂ܘ ܕܒ̣ܝܼܫ ܩܕ݂ܵܡ ܡܵܪܝܵܐ: ܘܐܲܪܓ̇ܙܘܼܗܝ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܐܲܣܠܝܼ ܡܵܪܝܵܐ ܠܟ݂ܠܹܗ ܙܲܪܥܹܗ ܕܝܼܣܪܵܝܹܠ. ܘܨܲܥܲܪ ܐܸܢܘܿܢ: ܘܐܲܫܠܸܡ ܐܸܢܘܿܢ ܒܐܝܼܕ݂ܵܐ ܕܒ̣ܵܙܘܿܙܹ̈ܐ: ܥܕܲܡܵܐ ܕܲܫܕ݂ܵܐ ܐܸܢܘܿܢ ܡ̣ܢ ܩܕ݂ܵܡܵܘܗܝ.


text:
ܡܸܛܠ ܕܲܦܪܲܩܘ ܕܒܹܝܬ̣ ܝܼܣܪܵܝܹܠ ܡ̣ܢ ܒܵܬܲܪ ܕܵܘܝܼܕ݂: ܘܐܲܡܠܸܟ݂ܘ ܥܠܲܝܗܘܿܢ ܠܝܘܿܪܲܒ̣ܥܲܡ ܒܲܪ ܢܵܒ̣ܵܛ ܘܐܲܛܥܝܼ ܝܘܿܪܲܒ̣ܥܲܡ ܠܝܼܣܪܵܝܹܠ ܡ̣ܢ ܒܵܬܲܪ ܡܵܪܝܵܐ: ܘܐܲܚܛܝܼ ܐܸܢܘܿܢ ܚܛܵܗܹ̈ܐ ܪܵܘ̱ܪ̈ܒܹܐ.


text:
ܥܕܲܡܵܐ ܕܐܲܥܒܲܪ ܡܵܪܝܵܐ ܠܝܼܣܪܵܝܹܠ ܡ̣ܢ ܩܕ݂ܵܡܵܘܗܝ: ܐܲܝܟ݂ ܕܐܸܡܲܪ ܡܵܪܝܵܐ ܒܐܝܼܕ݂ܵܐ ܕܟ݂ܠܗܘܿܢ ܢܒ̣ܝܹ̈ܐ. ܘܓܲܠܝܼ ܐܸܢܘܿܢ ܠܲܒ̣̈ܢܲܝ ܝܼܣܪܵܝܹܠ ܡ̣ܢ ܐܲܪܥܗܘܿܢ ܠܐܵܬ̣ܘܿܪ: ܥܕܲܡܵܐ ܠܝܵܘܡܵܢܵܐ.


text:
ܘܐܲܝܬ̇ܝܼ ܡܲܠܟܵܐ ܕܐܵܬ̣ܘܿܪ ܡ̣ܢ ܒܵܒܹܠ: ܘܡ̣ܢ ܟܘܿܬ̣: ܘܡ̣ܢ ܥܵܘܵܐ: ܘܡ̣ܢ ܚܡܵܬ̣: ܘܡ̣ܢ ܣܦܲܪܘܹܝܡ. ܘܐܵܘܬܸ̇ܒ̣ ܐܸܢܘܿܢ ܒܩܘܼܪ̈ܝܵܐ ܕܫܵܡܪܹܝܢ: ܚܠܵܦ ܒܢܲܝ̈ ܝܼܣܪܵܝܹܠ. ܘܝܸܪܬ̣ܘ ܠܫܵܡܪܹܝܢ: ܘܝܸܬܸܒ̣ܘ ܒܩܘܼܪ̈ܝܵܗ̇.


text:
ܘܡ̣ܢ ܪܹܫܝܼܬ̣ܵܐ ܟܲܕ݂ ܝܼܬܸܒ̣ܘ ܬܲܡܵܢ ܠܵܐ ܕܚܸܠ̣ܘ ܠܡܵܪܝܵܐ. ܘܫܲܕܲܪ ܡܵܪܝܵܐ ܥܠܲܝܗܘܿܢ ܐܲܪ̈ܝܵܘܵܬ̣ܵܐ: ܘܲܗܘ̤ܵܘ ܡܩܲܛܠܝܼܢ ܒܗܘܿܢ.


text:
ܘܚܵܘܝܼܘ ܠܡܲܠܟܵܐ ܕܐܵܬ̣ܘܿܪ: ܘܐܸܡܲܪܘ ܠܹܗ: ܥܲܡܡܹ̈ܐ ܕܓܲܠܝܼܬ̇ ܘܐܵܘܬܸ̇ܒ̣ܬ̇ ܒܩܘܼܪ̈ܝܵܐ ܕܫܵܡܪܹܝܢ: ܠܵܐ ܝܵܕ݂ܥܝܼܢ ܕܝܼܢܵܐ ܕܐܲܠܵܗܵܗ̇ ܕܐܲܪܥܵܐ. ܘܫܲܕܲܪ ܥܠܲܝܗܘܿܢ ܐܲܪ̈ܝܵܘܵܬ̣ܵܐ: ܘܗܵܐ ܡܩܲܛܠܝܼܢ ܒܗܘܿܢ: ܡܸܛܠ ܕܠܵܐ ܝܵܕ݂ܥܝܼܢ ܕܝܼܢܵܐ ܕܐܲܠܵܗܵܗ̇ ܕܐܲܪܥܵܐ.


text:
ܘܲܦܩܲܕ݂ ܡܲܠܟܵܐ ܕܐܵܬܘܿܪ: ܘܐܸܡܲܪ: ܐܵܘܒܸ̇ܠܘ ܠܬܲܡܵܢ ܚܲܕ݂ ܡ̣ܢ ܟܵܗܢܹ̈ܐ ܕܓܲܠܝܼܬ̇ܘܿܢ ܡ̣ܢ ܬܲܡܵܢ. ܘܢܹܐܙܲܠ ܘܢܸܬܸ̇ܒ̣ ܬܲܡܵܢ: ܘܢܸܠܸܦ ܐܸܢܘܿܢ ܕܝܼܢܵܐ ܕܐܲܠܵܗܵܗ̇ ܕܐܲܪܥܵܐ.


text:
ܘܐܸܬ̣ܵܐ ܚܲܕ݂ ܡ̣ܢ ܟܵܗ̈ܢܹܐ ܕܓܲܠܝܼ ܡ̣ܢ ܫܵܡܪܹܝܢ. ܘܝܸܬܸܒ̣ܘ ܒܒܹܝܬ̣ ܐܹܝܠ ܘܲܗܘ̤ܵܐ ܡܲܠܸܦ ܠܗܘܿܢ: ܐܲܝܟܲܢܵܐ ܢܸܕ݂ܚ̄ܠܘܼܢ ܠܡܵܪܝܵܐ.


text:
ܘܲܗܘ̤ܵܘ ܦܵܠܚܝܼܢ ܥܲܡ ܥܲܡ ܐܵܠܵܗܹܗ. ܘܲܫܒܲܩܘ ܒܵـ̈ـܬܹ̇ܐ ܕܲܥܠܵـ̈ـܘܵܬ̣ܵܐ ܕܲܥܒܲܕ݂ܘ ܒܡܵܫܪܹܝܢ ܥܲܡ ܥܲܡ ܒܩܘܼܪ݁ܝܼܗܘܿܢ: ܟܲܪ ܕܗܸܢܘܿܢ ܝܵܬ̣ܒ̇ܝܼܢ.


text:
ܘܐ̄ܢܵܫܲܝ̈ ܒܵܒܹܠ ܦܵܠܚܝܼܢ ܠܣܵܟ݂ܘܼܬ̣ ܒܢܘܼܬ̣. ܘܐ̄ܢܵܫܲܝ̈ ܟܘܵܬ̣ ܦܵܠܚܝܼܢ ܠܢܸܪܓܲܠ. ܘܐ̄ܢܵܫܲܝ̈ ܚܡܵܬ̣ ܦܵܠܚܝܼܢ ܠܐܲܫܝܼܡܵܐ.


text:
ܘܥܵܘܵܝܹ̈ܐ ܦܵܠܚܝܼܢ ܠܝܲܒ̣ܙܲܚ ܘܲܠܬܲܪܬܲܩ. ܘܲܣܦܲܪ̈ܘܵܝܹܐ ܡܵܘܩ̄ܕ݂ܝܼܢ ܒܢܲܝ̈ܗܘܿܢ ܒܢܘܼܪܵܐ: ܠܐܲܪܕܲܡܠܸܟ݂ ܘܠܲܥܡܵܠܹܝܩ ܐܲܠܵܗܹ̈ܐ ܕܲܣܦܲܪܘܹܝܡ.


text:
ܘܲܗܘ̤ܵܘ ܕܵܚܠܝܼܢ ܠܡܵܪܝܵܐ. ܘܲܥܒܲܕ݂ܘ ܠܗܘܿܢ ܡܸܢܗܘܿܢ ܟܘܼܡܪܹ̈ܐ ܕܲܥܠܵـ̈ـܘܵܬ̣ܵܐ: ܘܲܗܘ̤ܵܘ ܦܵܠܚܝܼܢ ܠܗܘܿܢ: ܒܒܹܝܬ̣ ܥܠܵـ̈ـܘܵܬ̣ܵܐ.


text:
ܠܡܵܪܝܵܐ ܕܵܚܠܝܼܢ ܗ̄ܘ̣ܸܘ: ܘܠܲܐܠܵܗܲܝ̈ܗܘܿܢ ܦܵܠܚܝܼܢ ܗ̄ܘ̣ܵܘ: ܐܲܝܟ݂ ܢܵܡܘܿܣܵܐ ܕܥܲܡܡܹ̈ܐ: ܕܓܲܠܝܼܘ ܒܢܲܝ̈ ܝܼܣܪܵܝܹܠ ܡ̣ܢ ܐܲܪܥ̱ܗܘܿܢ.


text:
ܥܕܲܡܵܐ ܠܝܵܘܡܵܢܵܐ. ܥܲܠ ܕܲܫܒܲܩܘ ܠܡܵܪܝܵܐ: ܘܥܵܒ̣ܕ̇ܝܼܢ ܐܲܝܟ݂ ܢܵܡܘܿܣܹ̈ܐ ܕܥܲܡܡܹ̈ܐ: ܘܠܵܐ ܕܵܚ̇ܠܝܼܢ ܠܡܵܪܝܵܐ. ܘܠܵܐ ܥܵܒ̣ܕ̇ܝܼܢ ܐܲܝܟ݂ ܩܝܵܡܵܐ. ܘܐܲܝܟ݂ ܕܝܼܢܵܐ: ܘܐܲܝܟ݂ ܢܵܡܘܿܣܵܐ: ܘܐܲܝܟ݂ ܦܘܼܩܕܵܢܵܐ ܕܦܲܩܸܕ݂ ܡܵܪܝܵܐ ܠܲܒ̣ܢܲܝ̈ ܝܲܥܩܘܿܒ̣: ܕܫܲܡܝܼ ܫܡܹܗ ܝܼܣܪܵܝܹܠ.


text:
ܘܐܲܩܝܼܡ ܡܵܪܝܵܐ ܩܝܵܡܵܐ ܥܲܡܗܘܿܢ: ܘܦܲܩܸܕ݂ ܐܸܢܘܿܢ ܘܐܸܡܲܪ: ܠܵܐ ܬܸܕ݂ܚ̄ܠܘܼܢ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܘܠܵܐ ܬܸܣܓܕ݂ܘܼܢ ܠܗܘܿܢ: ܘܠܵܐ ܬܸܦ̱ܠܚܘܼܢ ܐܸܢܘܿܢ: ܘܠܵܐ ܬܕܲܒ̇ܚܘܼܢ ܠܗܘܿܢ.


text:
ܐܸܠܵܐ ܦܠܘܿܚܘ ܠܡܵܪܝܵܐ ܕܐܲܣܩܟ݂ܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܒܚܲܝܠܵܐ ܪܲܒܵܐ: ܘܒܲܕ݂ܪܵܥܵܐ ܪܵܡܵܐ. ܠܹܗ ܦܠܘܿܚܘ: ܘܠܹܗ ܣܓ̣ܘܿܕ݂ܘ: ܘܠܹܗ ܕܲܒܲܚܘ.


text:
ܘܠܵܐ ܬܸܕ݂ܚ̄ܠܘܼܢ ܠܐܲܠܵܗܹ̈ܐ ܐ̄ܚܪ̈ܵܢܹܐ. ܘܲܩܝܵܡܹ̈ܐ ܕܐܲܩܝܼܡܹ̇ܬ̣ ܥܲܡܟ݂ܘܿܢ: ܠܵܐ ܬܸܛܥܘܿܢ. ܘܐܵܐ ܬܸܕ݂ܚ̄ܠܘܼܢ ܠܐܲܠܵܗܹ̈ܐ ܕܥܲܡܡܹ̈ܐ.


text:
ܘܲܗܘ̤ܵܘ ܐܵܦ ܥܲܡܡܹ̈ܐ ܗܵܠܹܝܢ: ܕܝܼܬܸܒ̣ܘ ܒܫܵܡܪܹܝܢ: ܕܵܚ̇ܠܝܼܢ ܠܡܵܪܝܵܐ: ܘܠܲܓܠܝܼܦܲܝ̈ܗܘܿܢ ܦܵܠܚܝܼܢ ܗ̄ܘ̣ܵܘ: ܐܵܦ ܒܢܲܝ̈ܗܘܿܢ ܐܵܦ ܒܢܲܝ̈ ܒܢܲܝ̈ܗܘܿܢ. ܐܲܝܟ݂ ܕܲܥܒܲܕ݂ܘ ܐܲܒ̣ܵܗܲܝ̈ܗܘܿܢ: ܥܵܒ̣ܕܝܼܢ ܗ̄ܘ̣ܵܘ ܐܵܦ ܗܸܢܘܿܢ ܥܕܲܡܵܐ ܠܝܵܘܡܵܢܵܐ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܚܲܡܸܫ ܫܢ̈ܝܼܢ ܟܲܕ݂ ܐܲܡ̣ܠܸܟ݂. ܘܥܸܣܪܝܼܢ ܘܲܬ̣ܫܲܥ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ. ܘܲܫܡܵܗ̇ ܕܐܸܡܹܗ ܐܲܟ݂ܝܼ ܒܲܪܬ̣ ܙܟܲܪܝܵܐ.


text:
ܘܗ̤ܘ ܐܲܥ̣ܒܲܕ݂ ܥ̈ܠܵܘܵܬ̣ܵܐ: ܘܬܲܒܲܪ ܩܵܝ̈ܡܵܬ̣ܵܐ: ܘܦܲܣܸܩ ܕܸܚ̈ܠܵܬ̣ܵܐ. ܘܲܦܣܵܩ ܚܸܘܝܵܐ ܕܲܢܚܵܫܵܐ ܕܲܥܒܲܕ݂ ܡܘܼܫܹܐ. ܡܸܛܠ ܕܲܛܥܵܘ ܒܢܲܝ̈ ܝܼܣܪܵܝܹܠ ܒܵܬ̣ܪܹܗ: ܘܣܵܝܡ̇ܝܼܢ ܗ̄ܘ̣ܵܘ ܠܹܗ ܒܸܣܡܹ̈ܐ ܥܕܲܡܵܐ ܠܝܵܘ̈ܡܵܬ̣ܵܐ ܗܵܢܘܿܢ: ܘܲܩܪܵܐܘܼܗܝ ܢܸܚ̄ܫܬ̣ܵܢ.


text:
ܘܲܒ̣ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܣܲܒܲܪ: ܘܒ̣ܵܬ̣ܪܹܗ ܠܵܐ ܗܘ̤ܵܐ ܐܲܟ݂ܘܵܬܹܗ ܒܟ݂ܠܗܘܿܢ ܡܲܠ̈ܟܹ̇ܐ ܕܲܝܗܘܼܕ݂ܵܐ: ܘܐܵܦܠܵܐ ܒܕܲܗܘ̤ܵܘ ܩܕ݂ܵܡܵܘܗܝ.


text:
ܘܲܗܘ̤ܵܐ ܡܵܪܝܵܐ ܥܲܡܹܗ. ܘܠܲܐܝܟܵܐ ܕܐܵܙܹ̇ܠ ܗ̄ܘ̣ܵܐ: ܙܵܟܹ̇ܐ ܗ̄ܘ̣ܵܐ. ܘܲܡܪܲܕ݂ ܥܲܠ ܡܲܠܟܵܐ ܕܐܵܬ̣ܘܿܪ ܘܠܵܐ ܦܲܠܚܹܗ.


text:
ܘܗ̤ܘ ܡܚ̣ܵܐ ܠܲܦܠܸܫܬܵܝܹ̈ܐ ܥܕܲܡܵܐ ܠܥܵܐܙܵܐ: ܘܠܲܬ̣ܚܘܼܡܹ̈ܝܗ̇: ܡ̣ܢ ܡܲܓܕܲܠ ܢܵܛܘܿܪܹ̈ܐ ܘܲܥܕܲܡܵܐ ܠܲܩܪܝܼܬ̣ܵܐ ܥܲܫܝܼܢܬܵܐ.


text:
ܘܲܒ̣ܫܲܢ̄ܬܵܐ ܪܒ̣ܝܼܥܵܝܬܵܐ ܠܡܲܠܟܵܐ ܚܹܙܲܩܝܵܐ: ܗ̤ܝ ܗ̄ܝ̣ ܫܲܢ̄ܬܵܐ ܫܒ̣ܝܼܥܵܝܬܵܐ ܠܗܘܿܫܲܥ ܒܲܪ ܐܲܠܵܐ ܡܲܠܟܵܐ ܕܝܼܣܪܵܝܹܠ: ܣܠܸܩ ܫܲܠܡܵܢܸܥܣܲܪ ܡܲܠܟܵܐ ܕܐܵܬ̣ܘܿܪ ܥܲܠ ܫܵܡܪܹܝܢ: ܘܲܫܪܵܐ ܥܠܹܝܗ̇.


text:
ܘܟܲܒ̣ܫܵܗ̇ ܡ̣ܢ ܒܵܬܲܪ ܬܠܵܬ̣ ܫܢ̈ܝܼܢ: ܒܲܫܢܲܬ̣ ܫܸܬ̣ ܠܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܗ̤ܝ ܗ̄ܝ̣ ܫܢܲܬ̣ ܬܫܲܥ ܠܗܘܿܫܲܥ ܡܲܠܟܵܐ ܕܝܼܣܪܵܝܹܠ: ܐܸܬ̣ܟܲܒ̣ܫܲܬ̣ ܫܵܡܪܹܝܢ.


text:
ܘܓܲܠܝܼ ܡܲܠܟܵܐ ܕܐܵܬ̣ܘܿܪ ܠܝܼܣܪܵܝܹܠ ܠܐܵܬ̣ܘܿܪ: ܘܐܲܫܪܝܼ ܐܸܢܘܿܢ ܒܲܚܠܲܚ ܘܲܒ̣ܚܵܒ̣ܵܪ ܢܗܲܪ ܓܵܘܙܵܢ ܩܘܼܪ̈ܝܵܐ ܕܡܵܕܲܝ.


text:
ܥܲܠ ܕܠܵܐ ܫ̣ܡܲܥܘ ܒܩܵܠܹܗ ܕܡܵܪܝܵܐ ܐܲܠܵܗܗܘܿܢ: ܘܲܥ̣ܒܲܕ݂ܘ ܥܲܠ ܩܝܵܡܹܗ. ܘܟ݂ܠ ܕܦܲܩܸܕ݂ ܐܸܢܘܿܢ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ: ܠܵܐ ܫ̣ܡܲܥܘ ܘܠܵܐ ܥ̣ܒܲܕ݂ܘ.


text:
ܘܒܲܫܢܲܬ̣ ܐܲܪܒܲܥܸܣܪܹ̈ܐ ܠܡܲܠܟܵܐ ܚܹܙܲܩܝܵܐ: ܣܠܸܩ ܣܲܢܚܹܝܪܝܼܒ̣ ܡܲܠܟܵܐ ܕܐܵܬ̣ܘܿܪ ܥܲܠ ܟܠܗܹܝܢ ܩܘܼܪ̈ܝܵܐ ܕܲܝܗܘܼܕ݂ܵܐ ܥܲܫܝܼ̈ܢܵܬ̣ܵܐ: ܘܐܸܚܲܕ݂ ܐܸܢܹܝܢ.


text:
ܘܲܫܠܲܚ ܚܹܙܲܩܝܵܐ ܡܲܠܟܵܐ ܕܝܗܘܼܕ݂ܵܐ ܠܡܲܠܟܵܐ ܕܐܵܬ̣ܘܿܪ ܠܲܠܟ݂ܝܼܫ: ܘܐܸܡܲܪ ܠܹܗ: ܚܛܹ̇ܝܬ̣ ܗܦܘܿܟ݂ ܡܹܢܝ. ܘܡܸܕܸ̇ܡ ܕܪܵܡܹ̇ܐ ܐܲܢ̄ܬ̇ ܥܠܲܝ: ܫܵܩܹ̇ܠ ܐ̄ܢܵܐ. ܘܐܲܪܡܝܼ ܡܲܠܟܵܐ ܕܐܵܬ̣ܘܿܪ ܥܲܠ ܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܬܠܵܬ̣ܡܵܐܐ ܟܲܟ̇ܪ̈ܝܼܢ ܕܟܸܣܦܵܐ: ܘܲܬ̣ܠܵܬ̣ܝܼܢ ܟܲܟ̇ܪ̈ܝܼܢ ܕܕܲܗܒ̣ܵܐ.


text:
ܒܙܲܒ̣ܢܵܐ ܗܵܘ̇: ܩܠܲܦ ܚܹܙܲܩܝܵܐ ܬܲܪ̈ܥܹܐ ܕܗܲܝܟ̇ܠܹܗ ܕܡܵܪܝܵܐ: ܘܐܹܣ̈ܟ̇ܦܵܬ̣ܵܐ ܕܲܩܪܲܡ ܗ̄ܘ̣ܵܐ ܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ. ܘܝܲܗ̄ܒ̣ ܐܸܢܘܿܢ ܠܡܲܠܟܵܐ ܕܐܵܬ̣ܘܿܪ.


text:
ܘܲܗܦܲܟ݂ ܫܲܕܲܪ ܡܲܠܟܵܐ ܕܐܵܬ̣ܘܿܪ: ܠܬܹܐܪܬܵܢ: ܘܲܠܪܲܒ̇ ܣܝܼܣܲܩ: ܘܲܠܪܲܒ̇ ܫܵܩܹ̈ܐ: ܡ̣ܢ ܠܟ݂ܝܼܫ ܠܘܵܬ̣ ܚܹܙܲܩܝܵܐ ܡܲܠܟܵܐ: ܥܲܡ ܚܲܝܠܵܐ ܥܲܫܝܼܢܵܐ ܠܐܘܿܪܸܫܠܸܡ. ܘܲܣܠܸܩܘܘ ܘܥܲܠܘ ܠܐܘܿܪܸܫܠܸܡ ܘܩܵܡ̣ܘ ܒܡܲܣܩܵܢܵܐ ܕܝܲܡܬ̣ܵܐ ܥܸܠܵܝܬܵܐ ܕܒܲܫܒ̣ܝܼܠ ܚܲܩܠܹܗ ܕܩܵܨܪܵܐ.


text:
ܘܲܩܪܵܘ ܠܡܲܠܟܵܐ. ܘܲܢܦܲܩ̣ܘ ܠܘܵܬ̣ܗܘܿܢ: ܐܸܠܝܵܩܝܼܡ ܒܲܪ ܚܹܠܲܩܝܵܐ ܪܲܒ̇ܒܲܝܬܵܐ: ܘܫܲܒ̣ܢܵܐ ܣܵܦܪܵܐ: ܘܝܘܿܐܵܚ ܒܲܪ ܐܵܣܵܦ ܡܥܲܗܕ݂ܵܢܵܐ.


text:
ܘܐܸܡܲܪ ܠܗܘܿܢ ܪܲܒ̇ ܫܵܩܹ̈ܐ: ܐܸܡܲܪܘ ܠܚܹܙܲܩܝܵܐ: ܗܵܟܲܢܵܐ ܡܲܠܟܵܐ ܪܲܒܵܐ ܡܲܠܟܵܐ ܕܐܵܬ̣ܘܿܪ: ܡܵܢܵܘ ܬܘܼܟ݂ܠܵܢܵܐ ܗܵܢܵܐ ܕܐܸܬ̇ܬܲܟ݂ܠܬ̇.


text:
ܘܐܸܡܲܪܬ̇: ܕܐܝܼܬ̣ ܒܵܟ݂ ܡܲܡܠܠܵܐ ܕܣܸܦ̈ܘܵܬ̣ܵܐ ܘܬܲܪܥܝܼܬ̣ܵܐ ܘܓܲܢ̄ܒܵܪܘܼܬ̣ܵܐ ܠܲܩܪܵܒ̣ܵܐ ܗܵܫܵܐ ܥܲܠ ܡܲܢܘܼ ܐܸܬ̇ܬܲܟ݂ܠܲܬ̇ ܕܲܡܪܲܕ̇ܬ̇ ܥܠܲܝ.


text:
ܗܵܐ ܐܸܬ̇ܬܲܟ݂ܠܲܬ̇ ܥܲܠ ܣܵܡܟܵܐ ܕܩܲܢܝܵܐ ܪܥܝܼܥܵܐ: ܥܲܠ ܡܸܨܪܵܝܵܐ. ܕܡܵܐ ܕܐܸܣܬ̇ܡܵܟ݂ ܓܲܒ̣ܪܵܐ ܥܠܵܘܗܝ: ܥܵܐܹ̇ܠ ܒܐܝܼܕܹܗ: ܘܒ̣ܵܙܲܥ ܠܵܗ̇. ܗܵܟܲܢܵܐ ܗ̄ܘ̣ ܦܸܪܥܘܿܢ ܡܲܠܟܵܐ ܕܡܸܨܪܹܝܢ ܠܟ݂ܠ ܕܡܸܬ̇ܬܲܟ݂ܠܝܼܢ ܥܠܵܘܗܝ.


text:
ܘܐܸܢ ܬܹܐܡܲܪ ܠܝܼ: ܕܥܲܠ ܡܵܪܝܵܐ ܐܲܠܵܗܲܢ ܐܸܬ̇ܬܲܟ݂ܠ̄ܢ: ܠܵܐ ܗ̄ܘ̣ܵܐ ܗܵܘ̇ ܕܐܲܥܒܲܪ ܚܹܙܲܩܝܵܐ ܥ̈ܠܵܘܵܬܹܗ ܘܡܲܕ݂ܒ̇ܚܵܘ̈ܗܝ ܘܐܸܡܲܪ ܠܲܝܗܘܼܕ݂ܵܐ: ܘܠܐܘܿܪܸܫܠܸܡ: ܕܲܩܕ݂ܵܡ ܡܲܕ݂ܒ̇ܚܵܐ ܚܲܕ݂ ܬܸܣܓ̇ܕ݂ܘܼܢ ܒܐܘܿܪܸܫܠܸܡ.


text:
ܘܗܵܫܵܐ ܐܸܬ̣ܚܲܠܲܛ ܥܲܡ ܡܵܪܝ ܡܲܠܟܵܐ ܐܵܬ̣ܘܿܪܵܝܵܐ. ܘܐܸܬܸ̇ܠ ܠܵܟ݂ ܬܪܹܝܢ ܐܲܠܦ̈ܝܼܢ ܪ̈ܲܟ݂ܫܵܐ: ܐܸܢ ܐܝܼܬ̣ ܠܵܟ݂ ܦܲܪ̈ܵܫܹܐ ܕܬܲܪܟܸ̇ܒ̣ ܥܠܲܝܗܘܿܢ.


text:
ܘܐܲܝܟܲܢܵܐ ܡܲܗܦܲܟ݂ ܐܲܢ̄ܬ̇ ܐܲܦܹ̈ܐ ܕܚܲܕ݂ ܡ̣ܢ ܚܹܐܪܹ̈ܐ ܕܥܲܒ̣ܕܵܘ̈ܗܝ ܕܡܵܪܝ ܙܥܘܿܪܹ̈ܐ: ܘܐܸܬ̇ܬ̇ܟܸܠܬ̇ ܠܵܟ݂ ܥܲܠ ܡܸܨܪܵܝܵܐ ܥܲܠ ܡܲܪ̈ܟ̇ܒ̣ܵܬ̣ܵܐ ܘܦܲܪ̈ܵܫܹܐ.


text:
ܘܗܵܫܵܐ ܠܡܵܐ ܒܸܠܥܵܕ݂ ܡ̣ܢ ܡܵܪܝܵܐ ܣܸܠܩܹ̇ܬ̣ ܥܲܠ ܐܲܪܥܵܐ ܗܵܕܹܐ ܠܡܲܚܪܒ̣ܘܼܬ̣ܵܗ̇. ܡܵܪܝܵܐ ܗ̄ܘ̣ ܐܸܡܲܪ ܠܝܼ ܣܲܩ ܥܲܠ ܐܲܪܥܵܐ ܗܵܕܹܐ: ܘܐܲܚ̱ܪܒ̣ܝܼܗ̇.


text:
ܘܐܸܡܲܪ ܐܹܠܝܵܩܝܼܡ ܒܲܪ ܚܹܠܲܩܝܵܐ: ܘܫܲܒ̣ܢܵܐ: ܘܝܘܿܐܵܚ ܠܪܲܒ̇ ܫܵܩܹ̈ܐ: ܡܲܠܸܠ ܥܲܡ ܥܲܒ̣ܕܲܝ̈ܟ ܐܲܪܡܵܐܝܼܬ̣. ܡܸܛܠ ܕܫܵܡ̇ܥܝܼܢ ܚ̄ܢܲܢ: ܘܠܵܐ ܬܡܲܠܸܠ ܥܲܡ̇ܢ ܝܗ̄ܘܼܕ݂ܵܐܝܼܬ̣ ܩܕ݂ܵܡ ܥܲܡܵܐ ܕܥܲܠ ܫܘܼܪܵܐ.


text:
ܘܐܸܡܲܪ ܠܗܘܿܢ ܪܲܒ̇ ܫܵܩܹ̈ܐ: ܠܵܐ ܗ̄ܘ̣ܵܐ ܠܘܵܬ̣ܟ݂ܘܿܢ ܘܲܠܘܵܬ̣ ܡܵܪܟ݂ܘܿܢ ܫܲܕܲܪܲܢܝ ܡܵܪܝ ܠܡܹܐܡܲܪ ܡܸܠܹ̈ܐ ܗܵܠܹܝܢ: ܐܸܠܵܐ ܠܓܲܒ̣ܪܹ̈ܐ ܕܝܵܬ̣ܒ̇ܝܼܢ ܥܲܠ ܫܘܼܪܵܐ. ܕܠܵܐ ܢܹܐܟ݂ܠܘܼܢ ܬܸܒ̣ܬ̇ܗܘܿܢ: ܘܢܸܫܬ̇ܘܿܢ ܬܝܵܢܲܝ̈ܗܘܿܢ ܥܲܡܟ݂ܘܿܢ.


text:
ܘܩܵܡ ܪܲܒ̇ ܫܵܩܹ̈ܐ: ܘܲܩܪܵܐ ܒܩܵܠܵܐ ܪܵܡܵܐ ܝܗ̄ܘܼܕ݂ܵܐܝܼܬ̣: ܘܡܲܠܸܠ ܘܐܸܡܲܪ: ܫܡܲܥܘ ܦܸܬ̣ܓ̣ܵܡܹܗ ܕܡܲܠܟܵܐ ܪܲܒܵܐ ܡܲܠܟܵܐ ܕܐܵܬ̣ܘܿܪ.


text:
ܘܠܵܐ ܢܲܬ̣ܟܸ̇ܠܟ݂ܘܿܢ ܚܹܙܲܩܝܵܐ ܥܲܠ ܡܵܪܝܵܐ: ܘܢܹܐܡܲܪ ܕܲܡܦܲܨܵܝܘܼ ܡܦܲܨܹܐ ܠܲܢ ܡܵܪܝܵܐ: ܘܠܵܐ ܡܸܫܬܲܠܡܵܐ ܩܪܝܼܬ̣ܵܐ ܗܵܕܹܐ ܒܐܝܼܕ݂ܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܠܵܐ ܬܸܫ̱ܡܥܘܿܢ ܠܚܹܙܲܩܝܵܐ: ܡܸܛܠ ܕܗܵܟܲܢܵܐ ܐܵܡܲܪ ܡܲܠܟܵܐ ܕܐܵܬ̣ܘܿܪ. ܥܒܸܕ݂ܘ ܥܲܡܝ ܒܘܼܪܟ̇ܬ̣ܵܐ ܘܦܘܿܩܘ ܠܘܵܬ̣ܝ. ܘܐܲܟ݂ܘܿܠܘ ܐ̄ܢܵܫ ܓܘܼܦܢܵܘ̈ܗܝ. ܘܐ̄ܢܵܫ ܬܹܐܢܵܘ̈ܗܝ. ܘܐܸܫܬܵܘ ܐ̄ܢܵܫ ܡܲـ̈ـܝܵܐ ܕܓ̣ܘܼܒܹ̇ܗ.


text:
ܥܕܲܡܵܐ ܕܐܹܬܹܐ ܘܐܸܕ݂ܒܲܪܟ݂ܘܿܢ ܠܐܲܪܥܵܐ ܕܐܲܝܟ݂ ܐܲܪ̱ܥܟ݂ܘܿܢ: ܐܲܪܥܵܐ ܕܐܵܕ݂ܫܹ̈ܐ ܘܕܸܐ̈ܒܹ̇ܐ: ܐܲܪܥܵܐ ܕܲܥܒ̣ܘܼܪܵܐ ܘܲܕ݂ܟܲܪ̈ܡܹܐ: ܐܲܪܥܵܐ ܕܙܲܝ̈ܬܹ̇ܐ ܘܲܕ݂ܫܘܼܡܵܢܵܐ ܘܲܕ̇ܕܸܒ̣ܫܵܐ. ܘܵܚܝܵܘ ܘܠܵܐ ܬܡܘܼܬ̣ܘܼܢ ܘܠܵܐ ܬܸܫ̱ܡܥܘܼܢ ܠܚܹܙܲܩܝܵܐ ܘܠܵܐ ܢܲܛܥܹܝܟ݂ܘܿܢ ܚܹܙܲܩܝܵܐ: ܘܢܹܐܡܲܪ ܕܡܵܪܝܵܐ ܡܦܲܨܹܐ ܠܲܢ.


text:
ܐܲܝܟܵܐ ܐܸܢܘܿܢ ܐܲܠܵܗܹ̈ܐ ܕܲܚܡܵܬ̣ ܘܕܲܪܦܵܕ݂. ܐܲܝܟܵܐ ܐܸܢܘܿܢ ܐܲܠܵܗܹ̈ܐ ܕܲܣܦܲܪܘܹܝܡ: ܘܲܕ݂ܢܵܥ: ܘܲܕ݂ܥ̄ܘܵܐ. ܕܲܠܡܵܐ ܦܵܨܝܼܘ ܠܫܵܡܪܹܝܢ ܡ̣ܢ ܐܝܼ̈ܕܲܝ.


text:
ܡ̇ܢ ܡ̣ܢ ܟܠܗܘܿܢ ܐܲܠܵܗܹ̈ܐ ܕܐܲܪ̈ܥܵܬ̣ܵܐ ܗܵܠܹܝܢ ܦܲܨܝܼ ܐܲܪܥܹܗ ܡ̣ܢ ܐܝܼܕܲܝ̈: ܕܲܡܦܲܨܹܐ ܡܵܪܝܵܐ ܠܐܘܿܪܸܫܠܸܡ ܡ̣ܢ ܐܝܼܕܲܝ̈.


text:
ܘܲܫܬܸܩ̣ܘ ܥܲܡܵܐ: ܘܠܵܐ ܝܲܗ̄ܒ̣ܘ ܠܹܗ ܦܸܬ̣ܓ̣ܵܡܵܐ: ܡܸܛܠ ܕܡܲܠܟܵܐ ܦܲܩܸܕ݂: ܘܐܸܡܲܪ ܠܵܐ ܬܸܬ̇ܠܘܼܢ ܠܹܗ ܦܸܬ̣ܓ̣ܵܡܵܐ.


text:
ܘܐܸܬ̣ܵܐ ܐܹܠܝܵܩܝܼܡ ܒܲܪ ܚܹܠܲܩܝܵܐ ܪܲܒ̇ܒܲܝܬܵܐ: ܘܫܲܒ̣ܢܵܐ ܣܵܦܪܵܐ: ܘܝܘܿܐܵܚ ܒܲܪ ܐܵܣܵܦ ܡܥܲܗܕ݂ܵܢܵܐ: ܠܘܵܬ̣ ܚܹܙܲܩܝܵܐ ܟܲܕ݂ ܡܨܲܪܹܝܢ ܠܒ̣ܘܼܫܲܝ̈ܗܘܿܢ. ܘܚܵܘܝܼܘܗܝ ܡܸܠܵܘ̈ܗܝ ܕܪܲܒ̇ܫܵܩܹ̈ܐ.


text:
ܘܫܲܕܲܪ ܠܐܸܠܝܵܩܝܼܡ ܪܲܒ̇ܒܲܝܬܵܐ: ܘܲܠܫܲܒ̣ܢܵܐ ܣܵܦܪܵܐ: ܘܲܠܣܵܒܹ̈ܐ ܕܟ݂ܵܗ̈ܢܹܐ ܟܲܕ݂ ܡܟܲܣܹܝܢ ܣܲܩܹ̈ܐ: ܠܘܵܬ̣ ܐܹܫܲܥܝܵܐ ܢܒ̣ܝܼܵܐ ܒܲܪ ܐܵܡܘܿܨ.


text:
ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܚܹܙܲܩܝܵܐ: ܝܵܘܡܵܐ ܗ̄ܘ̣ ܕܐܘܼܠܨܵܢܵܐ: ܘܲܕ݂ܡܲܟ̇ܣܵܢܘܼܬ̣ܵܐ ܘܲܕ݂ܪܘܼܓ̣ܙܵܐ ܝܵܘܡܵܢܵܐ. ܡܸܛܠ ܕܡܲܛܝܼܘ ܚܸܒ̣̈ܠܹܐ ܕܲܒ̣ܢܲܝܵܐ: ܘܠܲܝܬ̇ ܚܲܝܠܵܐ ܒܝܵܠܹܕܬܵܐ.


text:
ܛܵܟ݂ ܢܸܫܡܲܥ ܡܵܪܝܵܐ ܐܲܠܵܗܵܟ݂ ܡܸܠܵܘ̈ܗܝ ܕܪܲܒ̇ܫܵܩܹ̈ܐ: ܕܫܲܕ̇ܪܹܗ ܡܲܠܟܵܐ ܐܵܬ̣ܘܿܪܵܝܵܐ ܡܵܪܹܗ: ܠܲܡܚܲܣܵܕ݂ܘܼ ܠܐܲܠܵܗܵܐ ܚܲܝܵܐ: ܘܢܲܟ̇ܣܝܼܘܗܝ ܒܡܸܠܹ̈ܐ ܕܲܫ̣ܡܲܥ ܡܵܪܝܵܐ ܐܲܠܵܗܵܟ݂. ܘܬܸܒ̣ܥܸܐ ܘܲܬ̣ܨܲܠܹܐ ܥܲܠ ܫܲܪܟܵܐ ܕܐܸܫܬ̇ܚܲܪܘ.


text:
ܘܐܸܡܲܪ ܠܗܘܿܢ ܐܹܫܲܥܝܵܐ: ܗܵܟܲܢܵܐ ܬܹܐܡܪܘܼܢ ܠܡܵܪܟ݂ܘܿܢ: ܗܵܟܲܢܵܐ ܐܵܡܲܪ ܡܵܪܝܵܐ: ܠܵܐ ܬܸܕ݂ܚܲܠ ܡ̣ܢ ܩܕ݂ܵܡ ܡܸܠܹ̈ܐ ܕܲܫܡܲܥܬ̇: ܕܓܲܕܸ̇ܦܘ ܩܕ݂ܵܡܲܝ ܐܝܼܙܓܲܕܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܘܲܗܦܲܟ݂ ܪܲܒ̇ܫܵܩܹ̈ܐ: ܘܐܸܫܟܲܚ ܠܡܲܠܟܵܐ ܕܐܵܬ̣ܘܿܪ ܟܲܕ݂ ܡܸܬ̣ܟܲܬܲܫ ܥܲܠ ܠܸܒ̣ܢܵܐ: ܡܸܛܠ ܕܲܫ̣ܡܲܥ ܕܲܫܩܲܠ ܡ̣ܢ ܠܟ݂ܝܼܫ.


text:
ܘܲܫܡܲܥ ܥܲܠ ܬܲܪܗܲܩ ܡܲܠܟܵܐ ܕܟܘܼܫ: ܕܲܢܦܲܩ ܠܡܸܬ̣ܟܲܬܵܫܘܼ ܥܲܡܹܗ. ܘܲܗܦܲܟ݂: ܘܫܲܕܲܪ ܐܝܼܙܓܲـ̈ـܕܹ̇ܐ ܠܘܵܬ̣ ܚܹܙܲܩܝܵܐ: ܘܐܸܡܲܪ.


text:
ܗܵܟܲܢܵܐ ܬܹܐܡܪܘܼܢ ܠܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܠܵܐ ܢܲܛܥܹܝܟ݂ ܐܲܠܵܗܵܟ݂ ܕܲܬ̣ܟ݂ܝܼܠ ܐܲܢ̄ܬ̇ ܥܠܵܘܗܝ: ܘܐܵܡܲܪ ܐܲܢ̄ܬ̇ ܕܠܵܐ ܡܸܫܬܲܠܡܵܐ ܐܘܿܪܸܫܠܸܡ ܒܐܝܼܕ݂ܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܐܲܢ̄ܬ̇ ܫܡܲܥܬ̇ ܡܸܕܸ̇ܡ ܕܲܥܒܲܕ݂ܘ ܡܲܠ̈ܟܹ̇ܐ ܕܐܵܬ̣ܘܿܪ ܠܟ݂ܠܗܹܝܢ ܐܲܪ̈ܥܵܬ̣ܵܐ: ܘܐܲܚܪܸܒ̣ܘ ܐܸܢܹܝܢ: ܘܐܲܢ̄ܬ̇ ܡܸܬ̣ܦܲܨܹܐ ܐܲܢ̄ܬ̇.


text:
ܕܲܠܡܵܐ ܦܲܨܝܼܘ ܐܲܠܵܗܲܝ̈ܗܘܿܢ ܕܥܲܡܡܹ̈ܐ: ܕܲܚܪܲܒ̣ܘ ܐܲܒ̣ܵܗܲܝ̈: ܠܓ̣ܵܘܙܵܢ ܘܲܠܚܵܪܵܢ ܘܲܠܪܵܨܵܦ ܘܠܲܒ̣ܢܲܝ̈ ܥܕ݂ܢ ܕܲܒ̣ܕ݂ܵܠܵܣܵܪ.


text:
ܘܲܢܣܲܒ̣ ܚܹܙܲܩܝܵܐ ܐܸܓܪ̈ܵܬ̣ܵܐ ܡ̣ܢ ܐܝܼܕ݂ܵܐ ܕܐܝܼܙܓܲـ̈ـܕܹ̇ܐ: ܘܲܩܪܵܐ ܐܸܢܹܝܢ. ܘܲܣܠܸܩ ܠܒܲܝܬܹ̇ܗ ܕܡܵܪܝܵܐ ܘܲܦܪܲܣ ܐܸܢܹܝܢ ܚܹܙܲܩܝܵܐ ܩܕ݂ܵܡ ܡܵܪܝܵܐ.


text:
ܘܨܲܠܝܼ ܚܹܙܲܩܝܵܐ ܩܕ݂ܵܡ ܡܵܪܝܵܐ ܘܐܸܡܲܪ: ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܕܝܵܬܹܒ̣ ܥܲܠ ܟܪ̈ܘܿܒܹܐ. ܐܲܢ̄ܬ̇ ܗ̄ܘ̣ ܐܲܠܵܗܵܐ ܒܲܠܚܘܿܕܲܝܟ ܥܲܠ ܟܠܗܹܝܢ ܡܲܠ̈ܟ̇ܘܵܬ̣ܵܐ ܕܐܲܪܥܵܐ. ܐܲܢ̄ܬ̇ ܥܒܲܕ̇ܬ̇ ܫܡܲܝܵܐ ܘܐܲܪܥܵܐ.


text:
ܨܠܝܼ ܡܵܪܝܵܐ ܐܸܕ݂ܢܵܟ݂: ܘܲܫܡܲܥ ܦܬܲܚ ܡܵܪܝܵܐ ܥܲܝܢܲܝ̈ܟ: ܘܲܚܙܝܼ ܘܲܫܡܲܥ ܟܠܗܹܝܢ ܡܸܠܵܘ̈ܗܝ ܕܣܲܢܚܹܝܪܝܼܒ̣ ܕܲܫܠܲܚ̣ ܠܲܡܚܲܣܵܕ݂ܘܼ ܠܐܲܠܵܗܵܐ ܚܲܝܵܐ.


text:
ܘܐܲܠܵܗܲܝ̈ܗܘܿܢ ܐܵܘܩܸܕ݂ܘ ܒܢܘܼܪܵܐ. ܡܸܛܠ ܕܠܵܐ ܗܘ̤ܵܘ ܐܲܠܵܗܹ̈ܐ: ܐܸܠܵܐ ܥܒ̣ܵܕ݂ ܐܝܼ̈ܕܲܝܵܐ ܕܲܒ̣ܢܲܝ̈ܢܵܫܵܐ: ܕܩܲܝܣܵܐ ܘܲܕ݂ܟܹܐܦܵܐ. ܘܐܵܘܒܸ̇ܕ݂ܘ ܐܸܢܘܿܢ.


text:
ܘܗܵܫܵܐ ܡܵܪܝܵܐ ܐܲܠܵܗܲܢ: ܦܪܘܿܩܲܝܢ ܡ̣ܢ ܐܝܼܕ݂ܵܘ̈ܗܝ. ܕܢܸ̈ܕܥܵܢ ܟܠܗܹܝܢ ܡܲܠ̈ܟ̇ܘܵܬ̣ܵܐ ܕܐܲܪܥܵܐ: ܕܐܲܢ̄ܬ̇ܘܼ ܡܵܪܝܵܐ ܐܲܠܵܗܵܐ ܒܲܠܚܘܿܕܲܝܟ.


text:
ܘܲܫܠܲܚ ܐܹܫܲܥܝܵܐ ܒܲܪ ܐܵܡܘܿܨ ܠܚܹܙܲܩܝܵܐ: ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܡܸܕܸ̇ܡ ܕܨܲܠܝܼܬ̇ ܩܕ݂ܵܡܲܝ ܥܲܠ ܣܲܢܚܹܝܪܝܼܒ̣ ܡܲܠܟܵܐ ܕܐܵܬ̣ܘܿܪ: ܫܸܡ̇ܥܹܬ̣.


text:
ܗܵܢܵܐ ܗ̄ܘ̣ ܦܸܬ̣ܓ̣ܵܡܵܐ ܕܐܸܡܲܪ ܥܠܵܘܗܝ ܡܵܪܝܵܐ: ܫܸܝ̇ܛܵܐ ܠܵܟ݂ ܘܲܡܡܲܝܩܵܐ ܒܵܟ݂ ܒܬ̣ܘܼܠܬܵܐ ܒܲܪܬ̣ ܨܸܗܝܘܿܢ: ܘܒ̣ܵܬ̣ܪܵܟ݂ ܡܢܝܼܕ݂ܵܐ ܪܹܫܵܗ̇ ܒܲܪܬ̣ ܐܘܿܪܸܫܠܸܡ.


text:
ܠܡ̇ܢ ܚܲܣܕ̇ܬ̇: ܘܲܩܕ݂ܵܡ ܡ̇ܢ ܓ̇ܕܸ̇ܦܬ̇. ܘܥܲܠ ܡ̇ܢ ܐܲܪܝܼܡܬ̇ ܩܵܠܵܟ݂ ܐܲܪܝܼܡܬ̇ ܥܲܝܢܲܝ̈ܟ ܠܲܡܪܵܘܡܵܐ ܥܲܠ ܩܲܕ̇ܝܼܫܵܐ ܕܝܼܣܪܵܝܹܠ.


text:
ܘܒ̣ܐܝܼܕ݂ܵܐ ܕܐܝܼܙܓܲܕܲܝ̈ܟ ܚܲܣܕ̇ܬ̇ ܠܡܵܪܝܵܐ. ܘܐܸܡܪܬ̇ ܕܲܒ̣ܣܘܼܓ̣ܵܐܐ ܕܡܲܪ̈ܟ̇ܒ̣ܵܬ̣ܵܝ: ܐܸܢܵܐ ܐܸܣܲܩ ܠܪܵܘܡܵܐ ܕܛܘܼܪܹ̈ܐ: ܘܠܲܫܦܘܿܠܵܘ̈ܗܝ ܕܠܸܒ̣ܢܵܢ. ܘܐܸܦܣܘܿܩ ܩܵܘ̈ܡܵܬ̣ܵܐ ܕܐܲܪ̈ܙܘܗܝ: ܘܲܓܒܲـ̈ـܝܵܐ ܕܫܲܪ̈ܘܲܝܢܵܘܗܝ ܘܐܸܥܘܿܠ ܠܪܵܘܡܵܐ ܕܣܵܟܹܗ ܕܥܵܒ̣ܵܐ ܕܟܲܪܡ̄ܠܵܐ.


text:
ܐܸܢܵܐ ܐܸܚܦܘܿܪ: ܘܐܸܫܬܸ̇ܐ ܡܲـ̈ـܝܵܐ ܢܘܼܟ݂ܪ̈ܵܝܹܐ. ܘܐܵܘܒܸ̇ܫ ܒܦܲܪ̈ܣܵܬ̣ܵܐ ܕܪ̈ܲܟ݂ܫ̄ܝ: ܟܠܗܘܿܢ ܢܗܪ̈ܵܘܵܬ̣ܵܐ ܥܲܫܝܼܢܹ̈ܐ.


text:
ܠܵܐ ܫܡܲܥܬ̇ ܡ̣ܢ ܪܘܼܚܩܵܐ ܠܵܗ̇ ܥܸܒ̣ܕܹ̇ܬ̣: ܘܡ̣ܢ ܝܵܘ̈ܡܵܬ̣ܵܐ ܩܲܕ݂ܡܵܝܹ̈ܐ ܠܵܗ̇ ܥܲܬ̇ܕܹ̇ܬ̣ ܘܗܵܫܵܐ ܐܝܼܬ̇ܝܼܬܵܗ̇ ܕܬܸܗܘܹܐ ܠܚܘܼܪܒܵܐ ܘܲܠܨܕ݂ܝܵܐ: ܐܲܝܟ݂ ܡܕ݂ܝܼ̈ܢܵܬ̣ܵܐ ܥܲܫܝܼ̈ܢܵܬ̣ܵܐ.


text:
ܕܝܲܬܵܒܲܝ̈ܗܹܝܢ ܙܥܲܪ ܚܲܝ̱ܠܗܘܿܢ: ܘܐܸܬ̇ܬ̇ܒܲܪܘ ܘܲܒ̣ܗܸܬ̣ܘ ܘܲܗܘ̤ܵܘ ܐܲܝܟ݂ ܥܸܣܒܵܐ ܕܚܲܩܠܵܐ: ܘܐܲܝܟ݂ ܝܘܼܪܵܩܵܐ ܕܬܸܕܐܵܐ: ܘܐܲܝܟ݂ ܥܡܝܼܪܵܐ ܕܐܸܓܵܪܵܐ: ܘܐܲܝܟ݂ ܒܘܼܚܫܝܼܢܵܐ ܩܕ݂ܵܡ ܩܵܝܑܹܡܬ̣ܵܐ.


text:
ܘܓ̣ܘܼܕܵܦܵܟ݂ ܣܠܸܩ ܒܐܸܕ݂ܢܲܝ̈ ܐܲܪܡܸܐ ܩܠܵܕ݂ܵܐ ܒܲܢܚܝܼܪܵܟ݂: ܘܲܒ̣ܠܵܡܵܐ ܒܣܸܦ̈ܘܵܬ̣ܵܟ݂ ܘܐܲܗܦܟ݂ܵܟ݂ ܒܐܘܼܪܚܵܐ ܕܐܸܬܲܝܬ̇ ܒܵܗ̇.


text:
ܘܗܵܕܹܐ ܐܵܬ̤ܵܐ ܬܸܗܘܹܐ ܠܵܟ݂: ܐܵܟܹ̇ܠ ܐܲܢ̄ܬ̇ ܫܲܢ̄ܬܵܐ ܗܵܕܹܐ ܟܵܬ̣ܵܐ. ܘܫܲܢ̄ܬܵܐ ܕܬܲܪܬܹ̇ܝܢ: ܟܵܬ̣ ܟܵܬ̣ܵܐ. ܘܫܲܢ̄ܬܵܐ ܬܠܝܼܬ̣ܵܝܬܵܐ: ܙܵܪܘܿܥܘ ܘܲܚܨܘܿܕ݂ܘ: ܘܨܘܿܒ̣ܘ ܟܲܪ̈ܡܹܐ: ܘܐܲܟ݂ܘܿܠܘ ܦܹܐܪ̈ܲܝܗܘܿܢ.


text:
ܡܸܛܠ ܕܡ̣ܢ ܐܘܿܪܸܫܠܸܡ ܢܸܦܘܿܩ ܫܲܪܟܵܢܵܐ: ܘܦܘܼܠܵܛܵܐ ܡ̣ܢ ܛܘܼܪܵܐ ܕܨܵܗܝܘܿܢ. ܩܸܢ̱ܐܬܹܗ ܕܡܵܪܝܵܐ ܚܲܝܠܬ̣ܵܢܵܐ ܬܸܥܒܸ̇ܕ݂ ܗܵܕܹܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܥܲܠ ܡܲܠܟܵܐ ܕܐܵܬ̣ܘܿܪ: ܠܵܐ ܢܸܥܘܿܠ ܠܲܩܪܝܼܬ̣ܵܐ ܗܵܕܹܐ: ܘܠܵܐ ܢܸܫܕܹ̇ܐ ܬܲܡܵܢ ܓܹܐܪܵܐ: ܘܠܵܐ ܢܩܲܕ̇ܡܝܼܗ̇ ܒܣܲܟ̇ܪܵܐ: ܘܠܵܐ ܢܲܟ݂ܡܸܢ ܥܠܹܝܗ̇ ܟܡܹܐܢܵܐ.


text:
ܘܲܗܘ̤ܵܐ ܒܠܸܠܝܵܐ ܗܵܘ̇: ܘܲܢܦܲܩ ܡܲܠܲܐܟܹܗ ܕܡܵܪܝܵܐ: ܘܩܲܛܸܠ ܒܡܲܫܪܝܼܬܹܗ ܕܐܵܬ̣ܘܿܪܵܝܵܐ: ܡܵܐܐ ܘܲܬ̣ܡܵܢܐܝܼܢ ܘܚܲܡܫܵܐ ܐܲܠܦ̈ܝܼܢ. ܘܩܲܕܸ̇ܡ̣ܘ ܒܨܲܦܪܵܐ ܘܚܵܙܹ̇ܝܢ: ܘܗܵܐ ܟܠܗܘܿܢ ܦܲܓ̣ܪܹ̈ܐ ܡܝܼ̈ܬܹܐ.


text:
ܘܟܲܕ݂ ܣܵܓܹܕ݂ ܗ̄ܘ̣ܵܐ ܒܹܝܬ̣ ܢܲܣܪܵܟ݂ ܐܲܠܵܗܹܗ: ܐܲܕܲܪܡܲܠܟ ܘܫܵܪܵܐܨܵܪ ܒܢܵܘ̈ܗܝ ܩܲܛܠܘܼܗܝ ܒܚܲܪܒܵܐ. ܗܸܢܘܿܢ ܐܸܬ̣ܦܲܠܲܛܘ ܠܐܲܪܥܵܐ ܕܐܲܪܕ݂ܵܛ. ܘܐܲܡ̣ܠܸܟ݂ ܣܲܪܚܲܕ̇ܘܿܡ ܒܪܹܗ ܒܵܬ̣ܪܹܗ.


text:
ܒܝܵܘ̈ܡܵܬ̣ܵܐ ܗܵܢܘܿܢ ܐܸܬ̣ܟ̇ܪܲܗ̇ ܚܹܙܲܩܝܵܐ ܠܲܡܡܵܬ̣. ܘܐܸܬ̣ܵܐ ܠܘܵܬܹܗ ܐܹܫܲܥܝܵܐ ܢܒ̣ܝܼܵܐ ܒܲܪ ܐܵܡܘܿܨ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ. ܦܲܩܸܕ݂ ܥܲܠ ܒܲܝܬܵܟ݂: ܡܸܛܠ ܕܡܵܐܹ̇ܬ̣ ܐܲܢ̄ܬ̇: ܘܠܵܐ ܚܵܝܹܐ ܐܲܢ̄ܬ̇.


text:
ܐܘܿܢ ܡܵܪܝܵܐ ܐܸܬ̇ܕܲܟ݂ܪ ܕܗܲܠܟܹ̇ܬ̣ ܩܕ݂ܵܡܲܝܟ ܒܩܘܼܫܬܵܐ ܘܲܒ̣ܠܒܵܐ ܫܲܠܡܵܐ. ܘܲܕ݂ܫܲܦܝܼܪ ܩܕ݂ܵܡܲܝܟ ܥܸܒ̣ܕܹ̇ܬ̣. ܘܲܒ̣ܟܵܐ ܚܹܙܲܩܝܵܐ ܒܟ݂ܵܬ̣ܵܐ ܪܲܒ̇ܬ̣ܵܐ.


text:
ܗܦܘܿܟ݂ ܘܐܸܡܲܪ ܠܚܹܙܲܩܝܵܐ ܡܕܲܒ̇ܪܵܢܹܗ ܕܥܲܡܝ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܹܗ ܕܕ݂ܵܘܝܼܕ݂ ܐܲܒ̣ܘܼܟ݂: ܫܸܡܥܲܬ̇ ܨܠܘܿܬ̣ܵܟ݂: ܘܲܚܙܹ̇ܝܬ̣ ܕܸܡܥܲܝ̈ܟ. ܗܵܐ ܡܲܐܣܸܐ ܐ̄ܢܵܐ ܠܵܟ݂. ܘܲܒ̣ܝܵܘܡܵܐ ܬܠܝܼܬ̣ܵܝܵܐ ܬܸܣܲܩ ܠܒܲܝܬܹ̇ܗ ܕܡܵܪܝܵܐ.


text:
ܘܐܵܘܣܸܦ ܥܲܠ ܝܵܘ̈ܡܵܬ̣ܵܟ݂ ܚܲܡܫܲܥܸܣܪܹ̈ܐ ܫܢ̈ܝܼܢ. ܘܡ̣ܢ ܐܝܼܕ݂ܵܘ̈ܗܝ ܕܡܲܠܟܵܐ ܕܐܵܬ̣ܘܿܪ ܐܹܦܲܨܹܝܟ݂: ܘܠܲܩܪܝܼܬ̣ܵܐ ܗܵܕܹܐ. ܘܐܲܓܸ̇ܢ ܥܲܠ ܩܪܝܼܬ̣ܵܐ ܗܵܕܹܐ: ܘܐܲܦܪ̱ܩܝܼܗ̇: ܡܸܛܠܵܬ̣ܝ: ܘܡܸܛܠ ܕܵܘܝܼܕ݂ ܥܲܒ̣ܕ̇ܝ.


text:
ܘܐܸܡܲܪ ܚܹܙܲܩܝܵܐ ܠܐܹܫܲܥܝܵܐ: ܡܵܢܲܐ ܗ̄ܝ̣ ܐܵܬ̤ܵܐ ܕܡܲܐܣܸܐ ܠܝܼ ܡܵܪܝܵܐ: ܘܣܵܠܹܩ ܐ̄ܢܵܐ ܒܝܵܘܡܵܐ ܬܠܝܼܬ̣ܵܝܵܐ ܠܒܲܝܬܹ̇ܗ ܕܡܵܪܝܵܐ.


text:
ܘܐܸܡܲܪ ܐܹܫܲܥܝܵܐ: ܗܵܕܲܐ ܗ̄ܝ̣ ܠܵܟ݂ ܐܵܬ̤ܵܐ ܡ̣ܢ ܩܕ݂ܵܡ ܡܵܪܝܵܐ: ܕܢܸܥܒܸ̇ܕ݂ ܡܵܪܝܵܐ ܦܸܬ̣ܓ̣ܵܡܵܐ ܕܐܸܡܲܪ: ܢܗܲܠܸܟ݂ ܛܸܠܵܠܵܐ ܥܸܣܪܵܐ ܕܲܪ̈ܓ̣ܝܼܢ: ܐܵܘ ܢܸܗܦܘܿܟ݂ ܥܸܣܪܵܐ ܕܲܪ̈ܓ̣ܝܼܢ.


text:
ܘܐܸܡܲܪ ܚܹܙܲܩܝܵܐ: ܒܨܝܼܪܵܐ ܗ̄ܝ̣ ܗܵܕܹܐ ܕܲܢܗܲܠܸܟ݂ ܛܸܠܵܠܵܐ ܥܸܣܪܵܐ ܕܲܪ̈ܓ̣ܝܼܢ. ܠܵܐ ܗܵܟܲܢܵܐ: ܐܸܠܵܐ ܢܸܗܦܘܿܟ݂ ܛܲܠܵܠܵܐ ܠܒܸܣܬ̇ܪܹܗ ܥܸܣܪܵܐ ܕܲܪ̈ܓ̣ܝܼܢ.


text:
ܘܲܩܪܵܐ ܐܹܫܲܥܝܵܐ ܢܒ̣ܝܼܵܐ ܠܡܵܪܝܵܐ: ܘܲܗܦܲܟ݂ ܛܸܠܵܠܵܐ ܒܕܲܪ̈ܓܹܐ: ܕܲܢܚܸܬ̣ ܒܕܲܪ̈ܓܹܐ ܕܐܵܚܵܙ: ܫܸܡܫܵܐ ܠܒܸܣܬ̇ܪܹܗ ܥܸܣܪܵܐ ܕܲܪܓ̣ܝܼܢ.


text:
ܒܙܲܒ̣ܢܵܐ ܗܵܘ̇: ܫܲܕܲܪ ܡܪܘܿܕ݂ܵܟ݂ ܒܠܕܵܢ ܒܲܪ ܒܸܠܕܵܢ ܡܲܠܟܵܐ ܕܒ̣ܵܒܹܠ: ܐܸܓܪ̈ܵܬ̣ܵܐ ܘܩܘܼܪ̈ܒܵܢܹܐ ܠܚܹܙܲܩܝܵܐ: ܟܲܕ݂ ܫ̣ܡܲܥ ܕܐܸܬ̣ܟ̇ܪܲܗ̇ ܚܹܙܲܩܝܵܐ ܘܲܚܝܵܐ.


text:
ܘܲܚܕ݂ܝܼ ܒܗܘܿܢ ܚܹܙܲܩܝܵܐ ܘܚܵܘܝܼ ܐܸܢܘܿܢ ܒܹܝܬ̣ ܓܲܙܹܗ: ܟܸܣܦܵܐ ܘܕܲܗܒ̣ܵܐ: ܘܒܸܣܡܹ̈ܐ: ܘܡܸܫܚܵܢܹ̈ܐ ܛܵܒܹ̈ܐ: ܘܟ݂ܠܹܗ ܒܹܝܬ̣ ܡܵܐܢܵܘ̈ܗܝ: ܘܟ݂ܠ ܕܐܸܫܬ̇ܟܲܚ ܒܹܝܬ̣ ܓܲܙܵܘ̈ܗܝ ܘܠܵܐ ܫܒܲܩ ܡܸܕܸ̇ܡ ܚܹܙܲܩܝܵܐ ܕܠܵܐ ܚܵܘܝܼ ܐܸܢܘܿܢ: ܒܒܲܝܬܹ̇ܗ ܘܲܒ̣ܟ݂ܠܹܗ ܒܹܝܬ̣ ܫܘܼܠܛܵܢܹܗ.


text:
ܘܐܸܬ̣ܵܐ ܐܹܫܲܥܝܵܐ ܢܒ̣ܝܼܵܐ ܠܘܵܬ̣ ܚܹܙܲܩܝܵܐ ܡܲܠܟܵܐ: ܘܐܸܡܲܪ ܠܹܗ: ܡܵܢܵܐ ܐܸܡܲܪܘ ܠܵܟ݂ ܗܵܠܹܝܢ ܓܲܒ̣ܪܹ̈ܐ: ܘܡ̣ܢ ܐܲܝܡܸܟܵܐ ܐܸܬ̣ܵܘ ܠܘܵܬ̣ܵܟ݂ ܘܐܸܡܲܪ ܚܹܙܲܩܝܵܐ: ܡ̣ܢ ܐܲܪܥܵܐ ܪܲܚܝܼܩܬܵܐ ܡ̣ܢ ܒܵܒܹܠ ܐܸܬ̣ܵܘ ܠܘܵܬ̣ܝ.


text:
ܘܐܸܡܲܪ ܡܵܢܵܐ ܚܙܵܘ ܒܒܲܝܬܵܟ݂ ܘܐܸܡܲܪ ܚܹܙܲܩܝܵܐ: ܟܠ ܐܝܼܬ̣ ܒܒܲܝܬ̇ܝ ܚܙܵܘ. ܘܠܵܐ ܫܸܒ̣ܩܹ̇ܬ̣ ܡܸܕܸ̇ܡ ܒܒܲܝܬ̇ܝ: ܕܠܵܐ ܚܵܘܝܼܬ̣ ܐܸܢܘܿܢ ܒܓܲܙܝܼ.


text:
ܗܵܐ ܝܵܘ̈ܡܵܬ̣ܵܐ ܐܵܬܹܝܢ: ܘܢܸܫܬ̇ܩܸܠ ܟܠ ܕܐܝܼܬ̣ ܒܒܲܝܬܵܟ݂. ܘܓܲܙܵܐ ܕܲܢܛܲܪܘ ܐܲܒ̣ܵܗܲܝ̈ܟ ܥܕܲܡܵܐ ܠܝܵܘܡܵܢܵܐ ܠܒ̣ܵܒܹܠ ܢܹܐܙܲܠ. ܘܡܸܕܸ̇ܡ ܠܵܐ ܢܸܫܬ̇ܒܸܩ ܠܵܟ݂: ܐܵܡܲܪ ܡܵܪܝܵܐ.


text:
ܘܡ̣ܢ ܒܢܲܝ̈ܟ ܕܢܵܦܩܝܼܢ ܡܸܢܵܟ݂: ܕܡܵܘܠܸܕ݂ ܐܲܢ̄ܬ̇: ܢܸܬ̇ܕܲܒ̣ܪܘܼܢ: ܘܢܸܗܘܘܿܢ ܡܗܲܝܡ̈ܢܹܐ ܒܗܲܝܟ̇ܠܵܐ ܕܡܲܠܟܵܐ ܕܒ̣ܵܒܹܠ.


text:
ܘܐܸܡܲܪ ܚܹܙܲܩܝܵܐ ܠܐܹܫܲܥܝܵܐ: ܛܵܒ̣ ܦܸܬ̣ܓ̣ܵܡܹܗ ܕܡܵܪܝܵܐ ܕܐܸܡܲܪܬ̇. ܘܐܸܡܲܪ: ܐܸܫܬܘܿܦ ܕܹܝܢ ܢܸܗܘܹܐ ܫܠܵܡܵܐ ܘܩܘܼܫܬܵܐ ܒܝܵܘ̈ܡܲܝ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܚܹܙܲܩܝܵܐ ܘܟ݂ܠܵܗ̇ ܓܲܢ̄ܒܵܪܘܼܬܹܗ: ܘܕܲܥܒܲܕ݂: ܝܼܡܬ̣ܵܐ ܘܚܹܐܪܝܼܬ̣ܵܐ: ܘܐܲܥܸܠ ܡܲـ̈ـܝܵܐ ܠܲܩܪܝܼܬ̣ܵܐ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܒܲܪ ܬܲܪܬܲܥܸܣܪܹ̈ܐ ܗ̄ܘ̣ܵܐ ܫܢ̈ܝܼܢ ܡܢܲܫܹܐ ܟܲܕ݂ ܐܲܡ̣ܠܸܟ݂. ܘܚܲܡܫܝܼܢ ܘܚܲܡܸܫ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ. ܘܲܫܡܵܗ̇ ܕܐܸܡܹܗ ܚܲܒ̣ܨܝܼܒ̣ܵܗ̇.


text:
ܘܲܗܦܲܟ݂ ܘܲܒ̣ܢܵܐ ܥ̈ܠܵܘܵܬ̣ܵܐ ܕܲܥܩܲܪ ܚܹܙܲܩܝܵܐ ܐܲܒ̣ܘܼܗܝ ܘܐܲܩܝܼܡ ܡܲܕ݂ܒ̇ܚܹ̈ܐ ܠܒܲܥܠܵܐ. ܘܲܥܒܲܕ݂ ܕܸܚ̈ܠܵܬ̣ܵܐ ܐܲܝܟ݂ ܕܲܥܒܲܕ݂ ܐܵܚܵܒ̣ ܡܲܠܟܵܐ ܕܝܼܣܪܵܝܹܠ. ܘܲܣܓܸܕ݂ ܠܟ݂ܠ ܚܲܝ̈ܠܹܐ ܕܲܫܡܲܝܵܐ: ܘܲܦܠܲܚ ܐܸܢܘܿܢ.


text:
ܘܐܲܥܒܲܪ ܒܪܹܗ ܒܢܘܼܪܵܐ: ܘܲܩܨܲܡ: ܘܢܲܚܸܫ: ܘܲܥܒܲܕ݂ ܙܲܟܘܼܪܹ̈ܐ ܘܝܲܕ̇ܘܼ̈ܥܹܐ. ܘܐܲܣܓܝܼ ܠܡܸܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ ܠܡܲܪܓܵܙܘܼܬܹܗ.


text:
ܘܣܵܡ ܠܨܲܠܡܵܐ ܕܕܸܚ̱ܠܬ̣ܵܐ ܕܲܥܒܲܕ݂ ܒܒܲܝܬܵܐ ܕܐܸܡܲܪ ܡܵܪܝܵܐ ܠܕ݂ܵܘܝܼܕ݂ ܘܠܲܫܠܹܝܡܘܿܢ ܒܪܹܗ: ܒܒܲܝܬܵܐ ܗܵܢܵܐ ܘܒ̣ܐܘܿܪܸܫܠܸܡ ܕܲܓܒܹܝܬ̣ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܐܹܣܝܼܡ ܫܹܡܝ ܬܲܡܢ ܠܥܵܠܲܡ.


text:
ܘܠܵܐ ܐܵܘܣܸܦ ܬܘܼܒ̣ ܠܲܡܢܵܕܲܘ ܪܸܓ̣ܠܹܗ ܕܝܼܣܪܵܝܹܠ: ܡ̣ܢ ܐܲܪܥܵܐ ܕܝܸܗ̄ܒܹܬ̣ ܠܐܲܒ̣ܵܗܲܝ̈ܗܘܿܢ. ܒܲܠܚܘܿܕ݂ ܐܸܢ ܢܸܛܪܘܿܢ ܘܢܸܥܒ̇ܕ݂ܘܼܢ ܟܠܡܸܕܸ̇ܡ ܕܦܲܩܕܹܬ̣ ܐܸܢܘܿܢ: ܘܟ݂ܠ ܢܵܡܘܿܣܵܐ ܕܦܲܩܸܕ݂ ܐܸܢܘܿܢ ܥܲܒ̣ܕ̇ܝ ܡܘܼܫܹܐ.


text:
ܘܠܵܐ ܫ̣ܡܲܥܘ: ܘܐܲܛܥܝܼ ܐܸܢܘܿܢ ܡܢܲܫܹܐ. ܘܲܥܒܲܕ݂ܘ ܕܒ̣ܝܼܫ ܡ̣ܢ ܥܲܡܡܹ̈ܐ ܕܐܵܘܒܸ̇ܕ݂ ܡܵܪܝܵܐ ܡ̣ܢ ܩܕ݂ܵܡ ܒܢܲܝ̈ ܝܼܣܪܵܝܹܠ.


text:
ܥܲܠ ܕܲܥܒܲܕ݂ ܡܢܲܫܹܐ ܒܲܪ ܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ ܥܒ̣ܵܕܹ̈ܐ ܗܵܠܹܝܢ: ܘܐܲܒ̣ܐܸܫ ܡ̣ܢ ܟܠ ܕܲܥܒܲܕ݂ܘ ܐܵܡܘܿܪ̈ܵܝܹܐ ܕܲܩܕ݂ܵܡܵܘܗܝ: ܘܐܲܚܛܝܼ ܠܲܝܗܘܼܕ݂ܵܐ ܒܲܦܬܲܟ݂ܪ̈ܵܘܗܝ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܡܲܝܬܹ̇ܐ ܐ̄ܢܵܐ ܒܝܼܫܬܵܐ ܥܲܠ ܝܼܗܘܼܕ݂ܵܐ ܘܥܲܠ ܐܘܿܪܸܫܠܸܡ. ܕܟ݂ܠ ܕܢܸܫ̱ܡܥܝܼܗ̇: ܢܸܨ̈ܠܵܢ ܬܲܪ̈ܬܲܝܗܹܝܢ ܐܸܕ݂ܢܵܘ̈ܗܝ.


text:
ܘܐܲܪܡܸܐ ܥܲܠ ܐܘܿܪܸܫܠܸܡ ܚܘܼܛܵܐ ܕܫܵܡ̇ܪܹܝܢ: ܘܡܲܬ̣ܩܘܼܠܬܵܐ ܕܒܹܝܬ̣ ܐܵܚܵܒ̣. ܘܐܸܡܚܹܐ ܠܐܘܿܪܸܫܠܸܡ: ܘܐܵܘܒ̇ܕܹܝܼܗ̇: ܡܸܛܠ ܟܠܵܗ̇ ܛܲܢܦܘܼܬ̣ܵܐ ܕܲܥܒܲܕ݂ ܡܢܲܫܹܐ ܒܲܝܗܘܼܕ݂ܵܐ.


text:
ܘܐܸܫܒ̇ܘܿܩ ܫܲܪܟܵܐ ܕܝܵܪܬ̇ܘܼܬ̣ܝ ܘܐܲܫܠܸܡ ܐܸܢܘܿܢ ܒܐܝܼܕ݂ܵܐ ܕܲܒ̣ܥܸܠܕ̇ܒ̣ܵܒܲܝ̈ܗܘܿܢ ܘܢܸܗܘܘܿܢ ܠܒܸܙܬ̣ܵܐ ܘܠܲܕ݂ܝܵܫܵܐ ܠܟ݂ܠܗܘܿܢ ܒܥܸܠܕ̇ܒ̣ܵܒܲܝ̈ܗܘܿܢ.


text:
ܥܲܠ ܕܲܥܒܲܕ݂ܘ ܒܝܼܫܬܵܐ ܩܕ݂ܵܡܲܝ: ܘܲܗܘ̤ܵܘ ܡܲܪܓ̇ܙܝܼܢ ܠܝܼ: ܡ̣ܢ ܝܵܘܡܵܐ ܕܲܢܦܲܩ̣ܘ ܐܲܒ̣ܵܗܲܝ̈ܗܘܿܢ ܡ̣ܢ ܡܸܨܪܹܝܢ ܘܲܥܕܲܡܵܐ ܠܝܵܘܡܵܢܵܐ.


text:
ܘܐܵܦ ܕܡܵܐ ܙܲܟܵܝܵܐ ܐܸܫܲܕ݂ ܡܢܲܫܹܐ ܣܘܿܓ̣ܵܐܐ ܕܛܵܒ̣: ܥܕܲܡܵܐ ܕܲܡܠܵܗ̇ ܠܐܘܿܪܸܫܠܸܡ ܣܦܵܐ ܒܲܣܦܵܐ: ܣܛܲܪ ܡ̣ܢ ܚܛܵܗܵܘ̈ܗܝ ܕܐܲܚܛܝܼ ܠܲܝܗܘܼܕ݂ܵܐ: ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܲܡܢܲܫܹܐ ܘܟ݂ܠܡܸܕܸ̇ܡ ܕܲܥܒܲܕ݂: ܘܲܚܛܵܗܵܘ̈ܗܝ ܕܲܚܛܵܐ: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܲܫܟܸܒ̣ ܡܢܲܫܹܐ ܥܲܡ ܐܲܒ̣ܵܗܵܘ̈ܗܝ: ܘܐܸܬ̣ܩܒܲܪ ܒܓܲܢܲܬ̣ ܒܲܝܬܹ̇ܗ ܒܓܲܢܲܬ̣ ܓܲܙܵܐ ܘܐܲܡܠܸܟ݂ ܐܲܡܘܿܢ ܒܪܹܗ ܒܵܬ̣ܪܹܗ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܬܲܪܬܹ̇ܝܢ ܫܢ̈ܝܼܢ ܐܲܡܘܿܢ ܟܲܕ݂ ܐܲܡܠܸܟ݂ ܘܬܲܪܬܹ̇ܝܢ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܗ̇ ܕܐܸܡܹܗ: ܡܲܫ̱ܠܡܲܬ̣ ܒܲܪܬ̣ ܚܲܕ݂ܘܿܨ ܕܡ̣ܢ ܝܲܛܒܲܬ̣.


text:
ܘܩܲܛܸܠܘ ܥܲܡܵܐ ܕܐܲܪܥܵܐ ܠܟ݂ܠ ܕܲܡܪܲܕ݂ܘ ܥܲܠ ܡܲܠܟܵܐ ܐܲܡܘܿܢ. ܘܐܲܡܠܸܟ݂ܘ ܥܲܡܵܐ ܕܐܲܪܥܵܐ ܠܝܘܿܫܝܼܵܐ ܒܪܹܗ ܒܵܬ̣ܪܹܗ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܲܡܘܿܢ. ܘܟ݂ܠܡܸܕܸ̇ܡ ܕܲܥܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܒܲܪ ܬܡܵܢܹܐ ܗ̄ܘ̣ܵܐ ܫܢ̈ܝܼܢ ܝܘܿܫܝܼܵܐ ܟܲܕ݂ ܐܲܡ̣ܠܸܟ݂. ܘܲܬ̣ܠܵܬ̣ܝܼܢ ܘܲܚܕ݂ܵܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ. ܘܲܫܡܵܐ ܕܐܸܡܹܗ ܝܲܕ̇ܝܼܕ݂ܵܐ ܒܲܪܬ̣ ܥܲܙܲܪܝܵܐ ܡ̣ܢ ܒܸܙܩܲܬ̣.


text:
ܘܲܥ̣ܒܲܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ. ܘܗܲܠܸܟ݂ ܒܟ݂ܠܵܗ̇ ܐܘܼܪܚܵܐ ܕܕ݂ܵܘܝܼܕ݂ ܐܲܒ̣ܘܼܗܝ: ܘܠܵܐ ܣ̣ܛܵܐ ܠܝܲܡܝܼܢܵܐ ܘܲܠܣܸܡܵܠܵܐ.


text:
ܘܒܲܫܢܲܬ̣ ܬܡܵܢܲܥܸܣܪܹ̈ܐ ܠܡܲܠܟܵܐ ܝܘܿܫܝܼܵܐ: ܫܲܕܲܪ ܡܲܠܟܵܐ ܠܫܵܦܵܢ ܒܲܪ ܐܲܠܲܨܝܼܵܐ ܒܲܪ ܡܲܫܠܵܡ ܣܵܦܪܵܐ: ܠܒܲܝܬܹ̇ܗ ܕܡܵܪܝܵܐ: ܠܡܹܐܡܲܪ.


text:
ܣܲܩ ܠܘܵܬ̣ ܚܹܠܲܩܝܵܐ ܟܵܗܢܵܐ ܪܲܒܵܐ. ܘܢܲܫܠܸܡ ܟܸܣܦܵܐ ܕܥܲܠ̣ ܠܒܲܝܬܹ̇ܗ ܕܡܵܪܝܵܐ: ܕܟܲܢܸܫ̣ܘ ܢܵܛܪ̈ܲܝ ܬܲܪܥܵܐ ܡ̣ܢ ܥܲܡܵܐ.


text:
ܘܢܲܫ̱ܠܡܘܼܢܹܗ ܠܥܵܒ̣ܕܲܝ̈ ܥܒ̣ܵܕ݂ܵܐ ܕܲܦܩܝܼܕ݂ܝܼܢ ܒܒܲܝܬܹ̇ܗ ܕܡܵܪܝܵܐ: ܘܢܲܫ̱ܠܡܘܼܢܹܗ ܠܥܵܒ̣ܕܲܝ̈ ܥܒ̣ܵܕ݂ܵܐ ܕܲܒ̣ܒܲܝܬܹ̇ܗ ܕܡܵܪܝܵܐ: ܠܡܸܒ̣ܕܲܩ ܒܕ݂ܵܩܵܐ ܕܒܲܝܬܹ̇ܗ ܕܡܵܪܝܵܐ.


text:
ܠܢܲܓܵܪܹ̈ܐ: ܘܠܲܐܪ̈ܓ̇ܘܼܒ̣ܠܹܐ: ܘܠܲܐܪ̈ܕܸ̇ܟ݂ܠܹܐ: ܘܲܠܡܸܙܒܲܢ ܩܲܝܣܹ̈ܐ: ܘܟܹܐܦܹ̈ܐ ܦܣܝܼ̈ܠܵܬ̣ܵܐ ܠܲܡܫܲܪܵܪܘܼܬܹܗ ܠܒܲܝܬܹ̇ܗ ܕܡܵܪܝܵܐ.


text:
ܒܪܲܡ ܕܹܝܢ ܠܵܐ ܡܸܬ̣ܚܫܸܒ̣ ܗ̄ܘ̣ܵܐ ܥܲܡܗܘܿܢ ܟܸܣܦܵܐ ܕܡܸܬ̣̱ܝܼܗܸܒ̣ ܗ̄ܘ̣ܵܐ ܥܲܠ ܐܝܼܕܲܝ̈ܗܘܿܢ: ܡܸܛܠ ܕܲܒ̣ܗܲܝܡܵܢܘܼܬ̣ܵܐ ܗ̄ܘ̣ ܥܵܒ̣ܕ̇ܝܼܢ ܗ̄ܘ̣ܵܘ.


text:
ܘܐܸܡܲܪ ܚܹܠܲܩܝܵܐ ܟܵܗܢܵܐ ܪܲܒܵܐ ܠܫܵܦܵܢ ܣܵܦܪܵܐ: ܣܸܦܪܵܐ ܕܢܵܡܘܿܣܵܐ ܐܸܫܟ̇ܚܹ̇ܬ̣ ܒܒܲܝܬܹ̇ܗ ܕܡܵܪܝܵܐ. ܘܝܲܗ̄ܒܹ̇ܗ ܚܹܠܲܩܝܵܐ ܟܵܗܢܵܐ ܠܣܸܦܪܵܐ ܕܢܵܡܘܿܣܵܐ ܠܫܵܦܵܢ ܣܵܦܪܵܐ: ܘܲܩ̣ܪܵܝܗܝ.


text:
ܘܐܸܬ̣ܵܐ ܫܵܦܵܢ ܣܵܦܪܵܐ ܠܘܵܬ̣ ܡܲܠܟܵܐ: ܕܲܢܬ̣ܝܼܒ̣ ܠܡܲܠܟܵܐ ܦܸܬ̣ܓ̣ܵܡܵܐ: ܘܐܸܡܲܪ: ܐܲܫܠܸܡܘ ܥܲܒ̣ܕܲܝ̈ܟ ܟܸܣܦܵܐ ܕܐܸܫܬ̇ܟܲܚ ܒܒܲܝܬܵܐ: ܘܐܲܫ̱ܠܡܘܼܗܝ ܠܥܵܒ̣ܕܲܝ̈ ܥܒ̣ܵܕ݂ܵܐ ܕܦܩܝܼܕ݂ܝܼܢ ܒܒܲܝܬܹ̇ܗ ܕܡܵܪܝܵܐ.


text:
ܘܲܦܩܲܕ݂ ܡܲܠܟܵܐ ܠܚܹܠܲܩܝܵܐ ܟܵܗܢܵܐ: ܘܠܲܐܚܝܼܩܵܡ ܒܲܪ ܫܵܦܵܢ: ܘܠܲܥܒܲܟ̇ܘܿܪ ܒܲܪ ܡܝܼܟ݂ܵܐ: ܘܲܠܫܵܦܵܢ ܣܵܦܪܵܐ: ܘܠܲܥܫܵܝܵܐ ܥܲܒ̣ܕܵܐ ܕܡܲܠܟܵܐ: ܘܐܸܡܲܪ.


text:
ܙܸܠܘ ܫܐܲܠܘ ܡ̣ܢ ܡܵܪܝܵܐ ܥܠܲܝ: ܘܥܲܠ ܥܲܡܵܐ: ܘܥܲܠ ܟܠܹܗ ܝܼܗܘܼܕ݂ܵܐ: ܥܲܠ ܦܸܬ̣ܓ̣ܵܡܹ̈ܐ ܕܣܸܦܪܵܐ ܗܵܢܵܐ ܕܐܸܫܬ̇ܟܲܚ. ܡܸܛܠ ܕܪܲܒ̇ ܗ̄ܘ̣ ܪܘܼܓ̣ܙܹܗ ܕܡܵܪܝܵܐ ܕܲܪܓܸܙ ܥܠܲܝܢ: ܥܲܠ ܕܠܵܐ ܫ̣ܡܲܥܘ ܐܲܒ̣ܵܗܲܝ̈ܢ ܡܸܠܵܘ̈ܗܝ ܕܣܸܦܪܵܐ ܗܵܢܵܐ: ܠܡܸܥܒܲܕ݂ ܐܲܝܟ݂ ܕܲܟ݂ܬ̣ܝܼܒ̣ ܥܠܲܝܢ.


text:
ܘܐܸܙܲܠܘ ܚܹܠܲܩܝܵܐ ܟܵܗܢܵܐ: ܘܐܲܚܝܼܩܵܡ: ܘܲܥܒܲܟ̇ܘܿܪ: ܘܫܵܦܵܢ: ܘܲܥܫܵܝܵܐ: ܠܘܵܬ̣ ܚܘܼܠܕ̇ܝܼ ܢܒ̣ܝܼܬ̣ܵܐ ܐܲܢ̄ܬ̇ܬ̣ ܫܵܠܘܿܡ ܒܲܪ ܬܲܩܘܵܐ: ܒܲܪ ܚܲܕ݂ܚܲܣ ܢܵܛܲܪ ܡܵܐܢܹ̈ܐ. ܘܗ̤ܝ ܝܵܬ̣ܒܵܐ ܗ̄ܘ̣ܵܬ̣ ܒܐܘܿܪܸܫܠܸܡ ܒܬܸܢܝܵܢܘܼܬ̣ܵܐ ܘܡܲܠܸܠ̣ܘ ܥܲܡܵܗ̇.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܡܲܝܬܸ̇ܐ ܐ̄ܢܵܐ ܒܝܼܫܬܵܐ ܥܲܠ ܐܲܬ̣ܪܵܐ ܗܵܢܵܐ ܘܥܲܠ ܥܵܡܘܿܪ̈ܵܘܗܝ: ܟܠܗܘܿܢ ܦܸܬ̣ܓ̣ܵܡܵܘ̈ܗܝ ܕܣܸܦܪܵܐ ܕܲܩܪܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܥܲܠ ܕܫܲܒ̣ܩܘܼܢܝ ܘܣܵܡ̣ܘ ܒܸܣܡܹ̈ܐ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܘܐܲܪܓ̇ܙܘܼܢܝ ܒܲܥܒ̣ܵܕ݂ ܐܝܼܕܲܝ̈ܗܘܿܢ: ܢܸܣܲܦ ܪܘܼܓ̣ܙܝܼ ܒܐܲܬ̣ܪܵܐ ܗܵܢܵܐ: ܘܐܵܘܒܸ̇ܕ݂ܟ݂ܘܿܢ.


text:
ܘܲܠܡܲܠܟܵܐ ܕܲܝܗܘܼܕ݂ܵܐ ܕܫܲܕܲܪܟ݂ܘܿܢ: ܠܡܸܫܐܲܠ ܡ̣ܢ ܡܵܪܝܵܐ: ܗܵܟܲܢܵܐ ܐܸܡܲܪܘ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܦܸܬ̣ܓ̣ܵܡܹ̈ܐ ܕܲܫܡܲܥ̣ܬ̇: ܚܠܵܦ ܕܐܸܬ̣ܟ̇ܪܲܗ ܠܸܒܵܟ݂: ܘܐܸܬ̇ܬ̇ܙܝܼܥܲܬ̇ ܡ̣ܢ ܩܕ݂ܵܡ ܡܵܪܝܵܐ: ܟܲܕ݂ ܫܡܲܥ̣ܬ̇ ܡܸܕܸ̇ܡ ܕܐܸܡ̇ܪܹܬ̣ ܥܲܠ ܐܲܬ̣ܪܵܐ ܗܵܢܵܐ ܘܥܲܠ ܥܵܡܘܿܪ̈ܵܘܗܝ: ܕܢܸܗܘܹܐ ܠܬܸܡܗܵܐ ܘܲܠܠܵܘܛܬ̣ܵܐ: ܘܨܲܪܝܼܬ̇ ܠܒ̣ܘܼܫܲܝ̈ܟ: ܘܲܒ̣ܟܲܝܬ̇ ܩܕ݂ܵܡܲܝ. ܘܐܵܦ ܐܸܢܵܐ ܫܸܡ̇ܥܹܬ̣ ܐܵܡܲܪ ܡܵܪܝܵܐ.


text:
ܡܸܛܠ ܗܵܢܵܐ ܗܵܐ ܟܵܢܹ̇ܫ ܐ̄ܢܵܐ ܠܵܟ݂ ܠܘܵܬ̣ ܐܲܒ̣ܵܗܲܝ̈ܟ. ܘܬܸܬ̣ܟ̇ܢܸܫ ܠܩܲܒ̣ܪܵܟ݂ ܒܲܫܠܵܡܵܐ. ܘܠܵܐ ܢܸܚ̈ܙܝܵܢ ܒܟ݂ܠܵܗ̇ ܒܝܼܫܬܵܐ ܕܡܲܝܬܸ̇ܐ ܐ̄ܢܵܐ ܥܲܠ ܐܲܬ̣ܪܵܐ ܗܵܢܵܐ. ܘܐܲܬ̣ܝܼܒ̣ܘ ܠܡܲܠܟܵܐ ܦܸܬ̣ܓ̣ܸܵܡܵܐ.


text:
ܘܲܣܠܸܩ ܡܲܠܟܵܐ ܠܒܲܝܬܹ̇ܗ ܕܡܵܪܝܵܐ: ܘܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܘܟ݂ܠܗܘܿܢ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ ܥܲܡܹܗ: ܘܟ݂ܵܗ̈ܢܹܐ ܘܲܢܒ̣ܝܹ̈ܐ ܘܟ݂ܠܹܗ ܥܲܡܵܐ ܡ̣ܢ ܙܥܘܿܪܵܐ ܘܲܥܕܲܡܵܐ ܠܪܲܒܵܐ. ܘܲܩܪܵܐ ܩܕ݂ܵܡܲܝܗܘܿܢ ܟܠܗܘܿܢ ܦܸܬ̣ܓ̣ܵܡܹ̈ܐ ܕܣܸܦܪܵܐ ܕܲܩܝܵܡܵܐ ܕܐܸܫܬ̇ܟܲܚ ܒܒܲܝܬܹ̇ܗ ܕܡܵܪܝܵܐ.


text:
ܘܩܵܡ ܡܲܠܟܵܐ ܥܲܠ ܥܲܡܘܼܕ݂ܵܐ: ܘܐܲܩܝܼܡ ܩܝܵܡܵܐ ܩܕ݂ܵܡ ܡܵܪܝܵܐ ܠܲܡܗܲܠܵܟ݂ܘܼ ܒܵܬܲܪ ܡܵܪܝܵܐ: ܘܲܠܡܸܛܲܪ ܦܘܼܩܕܵܢܵܘ̈ܗܝ ܘܣܵܗ̈ܕ̇ܘܵܬܹܗ ܘܲܩܝܵܡܵܘ̈ܗܝ: ܒܟ݂ܠܹܗ ܠܸܒ̇ܗܘܿܢ. ܘܲܒ̣ܟ݂ܠܵܗ̇ ܢܲܦ̮ܫܗܘܿܢ. ܕܲܢܩܝܼܡܘܼܢ ܦܸܬ̣ܓ̣ܵܡܹ̈ܐ ܕܲܩܝܵܡܵܐ ܗܵܢܵܐ: ܕܲܟ݂ܬ̣ܝܼܒ̣ܝܼܢ ܒܣܸܦܪܵܐ ܗܵܢܵܐ. ܘܩܵܡ̣ܘ ܟܠܹܗ ܥܲܡܵܐ ܒܲܩܝܵܡܵܐ.


text:
ܘܲܦܩܲܕ݂ ܡܲܠܟܵܐ ܠܚܹܠܲܩܝܵܐ ܟܵܗܢܵܐ ܪܲܒܵܐ: ܘܲܠܟ݂ܵܗ̈ܢܹܐ ܕܒ̣ܵܬ̣ܪܹܗ ܘܲܠܢܵܛܪ̈ܲܝ ܬܲܪ̈ܥܹܐ: ܠܡܲܦܵܩܘܼ ܡ̣ܢ ܒܲܝܬܹ̇ܗ ܕܡܵܪܝܵܐ: ܡܵܐܢܹ̈ܐ ܟܠܗܘܿܢ ܕܲܥܒ̣ܝܼܕ݂ܝܼܢ ܠܒܲܥܠܵܐ ܘܲܠܕܸܚ̈ܠܵܬ̣ܵܐ: ܘܲܠܟ݂ܠܹܗ ܚܲܝܠܵܐ ܕܲܫܡܲܝܵܐ. ܘܐܵܘܩܸܕ݂ ܐܸܢܘܿܢ ܠܒܲܪ ܡ̣ܢ ܐܘܿܪܸܫܠܸܡ ܒܫܲܕ݂ܡܘܿܐܝܼܬ̣ ܩܸܕ݂ܪܘܿܢ. ܘܫܲܩܠܹܗ ܠܥܲܦܪ̱ܗܘܿܢ ܠܒܹܝܬ̣ ܐܹܝܠ.


text:
ܘܩܲܛܠܘ ܟܘܼܡܪܹ̈ܐ ܐܲܝܠܹܝܢ ܕܐܲܩܝܼܡܘ ܡܲܠ̈ܟܹ̇ܐ ܕܲܝܗܘܼܕ݂ܵܐ: ܠܲܡܣܵܡ ܒܸܣܡܹ̈ܐ ܥܲܠ ܥ̈ܠܵܘܵܬ̣ܵܐ: ܒܩܘܼܪ̈ܝܵܐ ܕܲܝܗܘܼܕ݂ܵܐ: ܘܒܲܚܕ݂ܵܪܹ̈ܝܗ̇ ܕܐܘܿܪܸܫܠܸܡ. ܘܲܕ݂ܣܵܝܡܝܼܢ ܗ̄ܘ̣ܵܘ ܒܸܣܡܹ̈ܐ ܠܒܲܥܠܵܐ: ܘܲܠܫܸܡܫܵܐ: ܘܲܠܣܲܗܪܵܐ: ܘܲܠܡܵܘ̈ܙܠܵܬ̣ܵܐ: ܘܲܠܟ݂ܠܹܗ ܚܲܝܠܵܐ ܕܲܫܡܲܝܵܐ.


text:
ܘܐܲܦܩܵܗ̇ ܠܕܸܚ̱ܠܬ̣ܵܐ ܡ̣ܢ ܒܲܝܬܹ̇ܗ ܕܡܵܪܝܵܐ: ܠܒܲܪ ܡ̣ܢ ܐܘܿܪܸܫܠܸܡ ܠܢܲܚܠܵܐ ܕܩܸܕ݂ܪܘܿܢ. ܘܐܵܘܩܕ݂ܵܗ̇ ܒܢܲܚܠܵܐ ܕܩܸܕ݂ܪܘܿܢ: ܘܥܲܒ̣ܕܵܗ̇ ܐܲܝܟ݂ ܥܲܦܪܵܐ: ܘܲܫܕ݂ܵܐ ܥܲܦܪܵܗ̇ ܥܲܠ ܩܲܒ̣ܪܹ̈ܐ ܕܲܒ̣ܢܲܝ̈ ܥܲܡܵܐ.


text:
ܘܐܲܝܬܝܼܘ ܟܠܗܘܿܢ ܟܵܗ̈ܢܹܐ ܡ̣ܢ ܩܘܼܪ̈ܝܵܐ ܕܲܝܗܘܼܕ݂ܵܐ. ܘܛܲܡܲܐܘ ܥ̈ܠܵܘܵܬ̣ܵܐ ܕܣܵܡ̣ܘ ܒܗܹܝܢ ܟܵܗ̈ܢܹܐ ܒܸܣܡܹ̈ܐ: ܡ̣ܢ ܕܵܢ ܘܲܥܕܲܡܵܐ ܠܒܲܪ ܫܒܲܥ. ܘܲܥܩܲܪ ܥ̈ܠܵܘܵܬ̣ܵܐ ܕܬܲܪ̈ܥܹܐ ܕܲܒ̣ܡܲܥܠܵܢܵܐ ܕܬܲܪܥܵܐ ܕܗܘܿܫܲܥ ܪܲܒ̇ ܩܪܝܼܬ̣ܵܐ ܕܥܲܠ ܣܸܡܵܠܹܗ ܕܓܲܒ̣ܪܵܐ ܒܬܲܪܥܵܐ ܕܲܩܪܝܼܬ̣ܵܐ.


text:
ܒܪܲܡ ܠܵܐ ܣܵܠܩܝܼܢ ܗ̄ܘ̣ܵܘ ܟܵܗ̈ܢܹܐ ܕܲܥ̈ܠܵܘܵܬ̣ܵܐ ܠܡܲܕ݂ܒ̇ܚܹܗ ܕܡܵܪܝܵܐ ܒܐܘܿܪܸܫܠܸܡ: ܐܸܠܵܐ ܐܸܢ ܐܸܟܲܠܘ ܦܲܛܝܼܪܵܐ ܥܲܡ ܐܲܚܲܝ̈ܗܘܿܢ.


text:
ܘܲܥܩܲܪܘ ܥ̈ܠܵܘܵܬ̣ܵܐ ܕܲܥܒܲܕ݂ܘ ܡܲܠ̈ܟܹ̇ܐ ܕܲܝܗܘܼܕ݂ܵܐ ܒܬܲܦܲܬ̇ ܕܲܒ̣ܢܲܚܠܵܐ ܕܒܲܪܗܵܢܘܿܡ: ܠܡܲܥܒܵܪܘܼ ܓܒܲܪ ܒܪܹܗ ܘܒܲܪܬܹܗ ܒܢܘܼܪܵܐ ܠܐܲܡ̣ܠܸܟ݂.


text:
ܘܩܲܛܸܠ ܪ̈ܲܟ݂ܫܵܐ ܕܝܲܗ̄ܒ̣ܘ ܡܲܠ̈ܟܹ̇ܐ ܕܲܝܗܘܼܕ݂ܵܐ ܠܫܸܡܫܵܐ: ܒܡܲܥܠܵܢܵܐ ܕܒܲܝܬܹ̇ܗ ܕܡܵܪܝܵܐ: ܒܚܵܢܘܼܬ̣ܵܐ ܕܢܵܬ̣ܵܢ ܡܗܲܝܡܢܵܐ ܕܡܲܠܟܵܐ ܕܒܲܦܪܘܿܕ݂ܵܐ. ܘܡܲܪ̈ܟ̇ܒ̣ܵܬ̣ܵܐ ܕܫܸܡܫܵܐ ܐܵܘܩܸܕ݂ ܒܢܘܼܪܵܐ.


text:
ܘܡܲܕ݂ܒ̇ܚܵܐ ܕܥܲܠ ܐܸܓܵܪܵܐ ܕܥܸܠܝܼܬܹܗ ܕܐܵܚܵܙ ܕܲܥܒܲܕ݂ܘ ܡܲܠ̈ܟܹ̇ܐ ܕܲܝܗܘܼܕ݂ܵܐ: ܘܡܲܕ݂ܒ̇ܚܹ̈ܐ ܕܲܥܒܲܕ݂ ܡܢܲܫܹܐ ܒܬܲܪܬܹ̇ܝܢ ܕܵܪܹ̈ܐ ܕܒܲܝܬܹ̇ܗ ܕܡܵܪܝܵܐ: ܥ̣ܩܲܪ ܡܲܠܟܵܐ. ܘܲܪܗܸܛ̣ ܡ̣ܢ ܬܲܡܵܢ: ܘܲܫܕ݂ܵܐ ܥܲܦ̱ܪܗܘܿܢ ܠܢܲܚܠܵܐ ܕܩܸܕ݂ܪܘܿܢ.


text:
ܘܲܥ̈ܠܵܘܵܬ̣ܵܐ ܕܲܩܕ݂ܵܡ ܐܘܿܪܸܫܠܸܡ: ܕܡ̣ܢ ܝܲܡܝܼܢܵܐ ܕܛܘܼܪܵܐ ܡܚܲܒ̇ܠܵܢܵܐ: ܕܲܒ̣ܢܵܐ ܫܠܹܝܡܘܿܢ ܡܲܠܟܵܐ ܕܝܼܣܪܵܝܹܠ: ܠܥܸܣܬ̇ܪܘܼܬ̣ ܐܲܠܵܗܬܵܐ ܕܨܲܝ̈ܕ̇ܢܵܝܹܐ: ܘܲܠܟ݂ܵܡܘܿܫ ܕܸܚ̱ܠܬ̣ܵܐ ܕܡܘܼܐܵܒ̣: ܘܲܠܡܲܠܟ̇ܘܿܡ ܕܸܚ̱ܠܬ̣ܵܐ ܕܲܒ̣ܢܲܝ̈ ܥܲܡܘܿܢ: ܥ̣ܩܲܪ ܡܲܠܟܵܐ ܝܘܿܫܝܼܵܐ.


text:
ܘܐܵܦ ܠܡܲܕ݂ܒ̇ܚܵܐ ܕܲܒ̣ܒܹܝܬ̣ ܐܹܝܠ: ܘܲܥ̈ܠܵܘܵܬ̣ܵܐ ܕܲܥ̣ܒܲܕ݂ ܝܘܿܪܲܒ̣ܥܲܡ ܒܲܪ ܢܵܒ̣ܵܛ ܕܐܲܚܛܝܼ ܠܝܼܣܪܵܝܹܠ: ܘܐܵܦ ܠܹܗ ܠܡܲܕ݂ܒ̇ܚܵܐ ܗܵܘ̇ ܘܠܲܥܠܵܬ̣ܵܐ ܥ̣ܩܲܪ. ܘܐܵܘܩܕ݂ܵܗ̇ ܠܲܥܠܵܬ̣ܵܐ: ܘܕܲܩܩܵܗ̇ ܐܲܝܟ݂ ܥܲܦܪܵܐ: ܘܐܵܘܩܸܕ݂ ܕܸܚ̈ܠܵܬ̣ܵܐ.


text:
ܘܐܸܬ̣ܦܢܝܼ ܝܘܿܫܝܼܵܐ: ܘܲܚܙܵܐ ܩܲܒ̣ܪܹ̈ܐ ܕܬܲܡܵܢ ܒܛܘܼܪܵܐ. ܘܫܲܕܲܪ ܘܲܢܣܲܒ̣ ܓܲܪ̈ܡܹܐ ܡ̣ܢ ܩܲܒ̣ܪܹ̈ܐ. ܘܐܵܘܩܸܕ݂ ܥܲܠ ܡܲܕܒ̇ܚܵܐ: ܘܛܲܡ̣ܐܹܗ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܲܩܪܵܐ ܢܒ̣ܝܹܗ ܕܐܲܠܵܗܵܐ: ܕܲܩܪܵܐ ܗ̄ܘ̣ܵܐ ܦܸܬ̣ܓ̣ܵܡܹ̈ܐ ܗܵܠܹܝܢ.


text:
ܘܐܸܡܲܪ ܡܲܠܟܵܐ: ܡܵܢܵܘ ܢܝܼܫܵܐ ܗܵܢܵܐ ܕܚܵܙܹ̇ܐ ܐ̄ܢܵܐ. ܐܵܡ̇ܪܝܼܢ ܠܹܗ ܐ̄ܢܵܫܹܝ̈ܗ̇ ܕܲܩܪܝܼܬ̣ܵܐ: ܩܲܒ̣ܪܵܐ ܗ̄ܘ̣ ܕܲܢܒ̣ܝܹܗ ܕܐܲܠܵܗܵܐ: ܕܐܸܬ̣ܵܐ ܡ̣ܢ ܝܼܗܘܼܕ݂ܵܐ. ܘܲܩܪܵܐ ܦܸܬ̣ܓ̣ܵܡܹ̈ܐ ܗܵܠܹܝܢ ܕܲܥܒܕܬ̇ ܥܲܠ ܡܲܕ݂ܒ̇ܚܵܐ ܕܒܹܝܬ̣ ܐܹܝܠ.


text:
ܘܐܸܡܲܪ: ܫܘܼܒ̣ܩܘܼܗܝ: ܠܵܐ ܐ̄ܢܵܫ ܢܙܝܼܥ ܓܲܪ̈ܡܵܘܗܝ. ܘܦܲܠܸܛܘ ܓܲܪ̈ܡܵܘܗܝ ܠܓܲܪ̈ܡܹܐ ܕܲܢܒ̣ܝܼܵܐ ܕܐܸܬ̣ܵܐ ܡ̣ܢ ܫܵܡܪܹܝܢ.


text:
ܘܐܵܦ ܟܠܗܘܿܢ ܒܵـ̈ـܬܹ̇ܐ ܕܲܥ̈ܠܵܘܵܬ̣ܵܐ ܕܲܒ̣ܩܘܼܪ̈ܝܵܐ ܕܫܵܡܪܹܝܢ: ܕܲܥܒܲܕ݂ܘ ܡܲܠ̈ܟܹ̇ܐ ܕܝܼܣܪܵܝܹܠ ܠܡܲܪܓܵܙܘܼ ܠܡܵܪܝܵܐ ܐܲܥܒܲܪ ܝܘܿܫܝܼܵܐ ܘܲܥܒܲܕ݂ ܐܸܢܘܿܢ ܐܲܝܟ݂ ܥܒ̣ܵܕ݂ܵܐ ܕܲܥܒܲܕ݂ ܒܒܹܝܬ̣ ܐܹܝܠ.


text:
ܘܕܲܒܲܚ ܠܟ݂ܠܗܘܿܢ ܟܘܼܡܪܹ̈ܐ ܕܲܥ̈ܠܵܘܵܬ̣ܵܐ ܕܣܵܡ̣ܘ ܒܸܣܡܹ̈ܐ ܥܲܠ ܡܲܕ݂ܒ̇ܚܹ̈ܐ. ܘܐܵܘܩܸܕ݂ ܓܲܪ̈ܡܹܐ ܕܐ̄ܢܵܫܵܐ ܥܠܲܝܗܘܿܢ: ܘܲܗܦܲܟ݂ ܠܐܘܿܪܸܫܠܸܡ.


text:
ܘܲܦܩܲܕ݂ ܡܲܠܟܵܐ ܠܟ݂ܠܹܗ ܥܲܡܵܐ: ܘܐܸܡܲܪ: ܥܒܸܕ݂ܘ ܦܸܨܚܵܐ ܠܡܵܪܝܵܐ ܐܲܠܵܗܟ݂ܘܿܢ: ܐܲܝܟ݂ ܕܲܟ݂ܬ̣ܝܼܒ̣ ܒܣܸܦܪܵܐ ܕܲܩܝܵܡܵܐ ܗܵܢܵܐ.


text:
ܡܸܛܠ ܕܠܵܐ ܐܸܬ̣ܥ̱ܒܸܕ݂ ܐܲܝܟ݂ ܦܸܨܚܵܐ ܗܵܢܵܐ: ܡ̣ܢ ܝܵܘܡܵܐ ܕܕܲܝܵܢܹ̈ܐ ܕܕܵܢܘ ܠܝܼܣܪܵܝܹܠ: ܟܠܗܘܿܢ ܝܵܘ̈ܡܵܬ̣ܵܐ ܕܡܲܠ̈ܟܹ̇ܐ ܕܝܼܣܪܵܝܹܠ ܘܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܐܵܦ ܙܲܟܘܼܪܹ̈ܐ ܘܝܲܕ̇ܘܼ̈ܥܹܐ ܘܲܦܬܲܟ݂ܪܹ̈ܐ ܘܕܸܚ̈ܠܵܬ̣ܵܐ: ܘܟ݂ܠܵܗ̇ ܛܲܢܦܘܼܬ̣ܵܐ ܕܐܸܬ̣ܚܲܙܝܲܬ̤ ܒܐܲܪܥܵܐ ܕܲܝܗܘܼܕ݂ܵܐ ܘܲܒ̣ܫܘܼܩܹ̈ܝܗ̇ ܕܐܘܿܪܸܫܠܸܡ: ܒܲܥܲܪ ܝܘܿܫܝܼܵܐ: ܡܸܛܠ ܕܲܢܩܝܼܡ ܦܸܬ̣ܓ̣ܵܡܹ̈ܐ ܕܣܸܦܪܵܐ ܕܐܘܿܪܝܵܬܵܐ: ܕܲܟ݂ܬ̣ܝܼܒ̣ܝܼܢ ܒܣܸܦܪܵܐ ܕܐܸܫܟܲܚ ܚܹܠܲܩܝܵܐ ܟܵܗܢܵܐ ܒܒܲܝܬܹ̇ܗ ܕܡܵܪܝܵܐ.


text:
ܘܐܲܟ݂ܘܵܬܹܗ ܠܵܐ ܗܘ̤ܵܐ ܡܲܠܟܵܐ ܩܕ݂ܵܡܵܘ̈ܗܝ: ܕܐܸܬ̣ܦܢܝܼ ܠܘܵܬ̣ ܡܵܪܝܵܐ ܒܟ݂ܠܹܗ ܠܸܒܹ̇ܗ: ܘܲܒ̣ܟ݂ܠܵܗ̇ ܢܲܦ̮ܫܹܗ: ܘܲܒ̣ܟ݂ܠܹܗ ܚܲܝܠܹܗ: ܐܲܝܟ݂ ܕܲܟ݂ܬ̣ܝܼܒ̣ ܒܐܘܿܪܵܝܬܵܐ ܕܡܘܼܫܹܐ. ܘܒ̣ܵܬ̣ܪܹܗ ܠܵܐ ܩܵܡ̣ ܐܲܟ݂ܘܵܬܹܗ.


text:
ܘܐܸܡܲܪ ܡܵܪܝܵܐ: ܐܵܦ ܠܲܝܗܘܼܕ݂ܵܐ ܡܲܥܒܲܪ ܐ̄ܢܵܐ ܡ̣ܢ ܩܕ݂ܵܡܲܝ: ܐܲܝܟ݂ ܕܐܲܥܒ̇ܪܹܬ̣ ܠܝܼܣܪܵܝܹܠ. ܘܐܲܣܠܹܝܗ̇ ܠܲܩܪܝܼܬ̣ܵܐ ܗܵܕܹܐ ܕܲܓ̣ܒܹ̇ܝܬ̣ ܠܐܘܿܪܸܫܠܸܡ: ܘܲܠܒܲܝܬܵܐ ܕܐܸܡ̇ܪܹܬ̣ ܕܢܸܗܘܹܐ ܫܹܡܝ ܬܲܡܵܢ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܫܝܼܵܐ ܘܟ݂ܠ ܡܸܕܸ̇ܡ ܕܲܥ̣ܒܲܕ݂: ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܒܝܵܘܡܵܘ̈ܗܝ ܣܠܸܩ ܦܸܪܥܘܿܢ ܚܓܝܼܪܵܐ ܡܲܠܟܵܐ ܕܡܸܨܪܹܝܢ: ܥܲܠ ܡܲܒ̇ܘܼܓ̣ ܕܥܲܠ ܢܲܗܪܵܐ ܦܪܵܬ̣. ܘܐܸܙܲܠ̣ ܡܲܠܟܵܐ ܝܘܿܫܝܼܵܐ ܠܐܘܼܪܥܹܗ ܠܡܸܬ̣ܟܲܬܵܫܘܼ ܥܲܡܹܗ. ܘܐܸܡܲܪ ܠܹܗ ܦܸܪܥܘܿܢ: ܠܵܐ ܗ̄ܘ̣ܵܐ ܥܠܲܝܟ ܐܵܬܹ̇ܐ ܐ̄ܢܵܐ: ܣܛܝܼ ܡܹܢܝ. ܘܠܵܐ ܫܲܡܥܹܗ ܝܘܿܫܝܼܵܐ. ܘܲܡܚܵܝܗܝ ܦܸܪܥܘܿܢ ܘܩܲܛܠܹܗ ܒܡܲܓܕ̇ܘ ܟܲܕ݂ ܚ̣ܙܵܝܗܝ ܬܲܡܵܢ.


text:
ܘܫܲܩܠܘܼܗ̇ ܥܲܒ̣ܕܵܘ̈ܗܝ ܟܲܕ݂ ܡܝܼܬ̣ ܡ̣ܢ ܡܲܓܕ̇ܘܿ: ܘܐܵܘܒ̇ܠܘܼܗܝ ܠܐܘܿܪܸܫܠܸܡ ܘܩܲܒ̣ܪܘܼܗܝ ܬܲܡܵܢ ܒܩܲܒ̣ܪܹܗ. ܘܲܕ݂ܒܲܪܘ ܥܲܡܵܐ ܕܐܲܪܥܵܐ ܠܝܵܗܘܿܐܵܚܵܙ ܒܲܪ ܝܘܿܫܝܼܵܐ: ܘܡܲܫܚܘܼܗܝ ܘܐܲܡ̱ܠܟ݂ܘܼܗܝ ܚܠܵܦ ܐܲܒ̣ܘܼܗܝ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܲܬ̣ܠܵܬ̣ ܫܢ̈ܝܼܢ ܝܵܗܘܿܐܵܚܵܙ ܟܲܕ݂ ܐܲܡ̣ܠܸܟ݂ ܘܲܬ̣ܠܵܬ̣ܵܐ ܝܲܪ̈ܚܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ. ܘܲܫܡܵܗ̇ ܕܐܸܡܹܗ: ܚܲܡܛܘܿܠ ܒܲܪܬ̣ ܐܹܪܲܡܝܵܐ ܡ̣ܢ ܠܸܒ̣ܢܵܐ.


text:
ܘܐܲܣܪܹܗ ܦܸܪܥܘܿܢ ܚܓܝܼܪܵܐ ܫܲܠܟܵܐ ܕܡܸܨܪܹܝܢ ܒܕܸܒ̣ܠܲܬ̣ ܒܐܲܪܥܵܐ ܕܲܚܡܵܬ̣: ܟܲܕ݂ ܐܲܡ̣ܠܸܟ݂ ܒܐܘܿܪܸܫܠܸܡ ܘܐܲܪܡܝܼ ܡܲܕܲܐܬ̣ܵܐ ܥܲܠ ܐܲܪܥܵܐ: ܡܵܐܐ ܟܲܟ̇ܪ̈ܝܼܢ ܕܟܸܣܦܵܐ: ܘܲܥܣܲܪ ܟܲܟ̇ܪ̈ܝܼܢ ܕܕܲܗܒ̣ܵܐ.


text:
ܘܐܲܡ̣ܠܸܟ݂ ܦܸܪܥܘܿܢ ܚܓܝܼܪܵܐ ܠܐܸܠܝܵܩܝܼܡ ܒܲܪ ܝܘܿܫܝܼܵܐ ܚܠܵܦ ܝܘܿܫܝܼܵܐ ܐܲܒ̣ܘܼܗܝ ܘܫܲܡܝܼ ܫܡܹܗ ܝܘܿܝܵܩܝܼܡ. ܘܲܠܝܵܗܘܿܐܵܚܵܙ ܕܲܒ̣ܪܹܗ: ܘܥܲܠ̣ ܠܡܸܨܪܹܝܢ: ܘܡܝܼܬ̣ ܬܲܡܵܢ.


text:
ܘܟܸܣܦܵܐ ܘܕܲܗܒ̣ܵܐ ܝܲܗ̄ܒ̣ ܝܘܿܝܵܩܝܼܡ ܠܦܸܪܥܘܿܢ ܒܪܲܡ ܟܸܣܦܵܐ ܘܕܲܗܒ̣ܵܐ ܐܲܪܡܝܼ ܥܲܠ ܐܲܪܥܵܐ: ܥܲܠ ܡܸܠܲܬ̣ ܦܘܼܡܹܗ ܕܦܸܪܥܘܿܢ ܐ̄ܢܵܫ ܐܲܝܟ݂ ܙܸܕ݂ܩܹܗ ܡܩܲܪܸܒ̣ ܗ̄ܘ̣ܵܐ ܟܸܣܦܵܐ ܘܕܲܗܒ̣ܵܐ: ܡ̣ܢ ܥܲܡܵܐ ܕܐܲܥܪܵܐ: ܥܲܠ ܡܸܠܲܬ̣ ܦܘܼܡܹܗ ܕܦܸܪܥܘܿܢ ܚܓܝܼܪܵܐ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܚܲܡܸܫ ܫܢ̈ܝܼܢ ܝܘܿܝܵܩܝܼܡ ܟܲܕ݂ ܐܲܡ̣ܠܸܟ݂ ܘܲܚܕܲܥܸܣܪܹ̈ܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܗ̇ ܕܐܸܡܹܗ: ܙܒ̣ܝܼܕ݂ܵܐ ܒܲܪܬ̣ ܦܪܵܝܵܐ ܡ̣ܢ ܪܵܡܬ̣ܵܐ.


text:
ܒܝܵܘܡܵܘ̈ܗܝ ܣܠܸܩ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܥܲܠ ܐܘܿܪܸܫܠܸܡ ܘܲܗܘ̤ܵܐ ܠܹܗ ܝܘܿܝܵܩܝܼܡ ܥܲܒ̣ܕܵܐ ܬܠܵܬ̣ ܫܢ̈ܝܼܢ. ܘܲܗܦܲܟ݂ ܘܲܡܪܲܕ݂ ܥܠܵܘܗܝ.


text:
ܘܓܲܪܝܼ ܒܹܗ ܡܵܪܝܵܐ: ܓܲܝܵܣܹ̈ܐ ܕܟܲܠ̈ܕܵܝܹܐ: ܘܓܲܝܵܣܹ̈ܐ ܕܐܲܕ݂ܘܿܡ: ܘܓܲܝܵܣܹ̈ܐ ܕܡܘܼܐܵܒ̣: ܘܓܲܝܵܣܹ̈ܐ ܕܲܒ̣ܢܲܝ̈ ܥܲܡܘܿܢ ܘܓܲܪܝܼ ܐܸܢܘܿܢ ܒܲܝܗܘܼܕ݂ܵܐ: ܕܢܵܘܒ̇ܕ݂ܘܼܢ ܐܸܢܘܿܢ: ܐܲܝܟ݂ ܦܸܬ̣ܓ̣ܵܡܹܗ ܕܡܵܪܝܵܐ ܕܡܲܠܸܠ̣ ܒܐܝܼܕ݂ܵܐ ܕܥܲܒ̣ܕܵܘ̈ܗܝ ܢܒ̣ܝܹ̈ܐ ܦܘܼܡܹܗ ܕܡܵܪܝܵܐ.


text:
ܘܲܗܘ̤ܵܐ ܪܘܼܓ̣ܙܵܐ ܥܲܠ ܝܼܗܘܼܕ݂ܵܐ: ܕܢܲܥܒܲܪ ܐܸܢܘܿܢ ܡܟܢ ܩܕ݂ܵܡܵܘܗܝ: ܡܸܛܠ ܚܛܵܗܵܘ̈ܗܝ ܕܲܡܢܲܫܹܐ ܘܟ݂ܠܡܸܕܸ̇ܡ ܕܲܥܒܲܕ݂.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܝܵܩܝܼܡ ܘܟ݂ܠܡܸܕܸ̇ܡ ܕܲܥܒܲܕ݂ ܗܵܐ ܟܬ̣ܝܼܒ̣ܝܼܢ ܒܲܣܦܲܪ ܕܒܸܪܝܵܡܹܝܢ ܕܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܠܵܐ ܐܵܘܣܸܦ ܬܘܼܒ̣ ܡܲܠܟܵܐ ܕܡܸܨܪܹܝܢ ܠܡܸܦܲܩ ܡ̣ܢ ܐܲܪܥܹܗ. ܡܸܛܠ ܕܲܢܣܲܒ̣ ܡܲܠܟܵܐ ܕܒ̣ܵܒܹܠ: ܡ̣ܢ ܢܲܚܠܵܐ ܕܡܸܨܪܹܝܢ ܘܲܥܕܲܡܵܐ ܠܢܲܗܪܵܐ ܦܪܵܬ̣: ܟܠ ܐܝܼܬ̣ ܗ̄ܘ̣ܵܐ ܠܡܲܠܟܵܐ ܕܡܸܨܪܹܝܢ.


text:
ܒܲܪ ܬܡܵܢܲܥܸܣܪܹ̈ܐ ܗ̄ܘ̣ܵܐ ܫܢ̈ܝܼܢ ܝܘܿܝܵܟ݂ܝܼܢ ܟܲܕ݂ ܐܲܡ̣ܠܸܟ݂ ܘܲܬ̣ܠܵܬ̣ܵܐ ܝܲܪ̈ܚܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܗ̇ ܕܐܸܡܹܗ: ܢܸܚ̄ܫܬ̣ܵܐ ܒܲܪܬ̣ ܐܸܠܝܵܬ̣ܵܢ ܡ̣ܢ ܐܘܿܪܸܫܠܸܡ.


text:
ܘܲܢܦܲܩ ܝܘܿܝܵܟ݂ܝܼܢ ܡܲܠܟܵܐ ܕܲܝܗܘܼܕ݂ܵܐ ܠܘܵܬ̣ ܡܲܠܟܵܐ ܕܒ̣ܵܒܹܠ: ܗ̤ܘ ܘܐܸܡܹܗ: ܘܥܲܒ̣ܕܵܘ̈ܗܝ: ܘܪܵܘ̱ܪ̈ܒ̣ܵܢܵܘܗܝ: ܘܲܡܗܲܝܡܢܵܘ̈ܗܝ. ܘܕܲܒ̣ܪܹܗ ܥܲܡܹܗ ܡܲܠܟܵܐ ܕܒ̣ܵܒܹܠ: ܒܲܫܢܲܬ̣ ܬܡܵܢܹܐ ܕܡܲܠܟ̇ܘܼܬܹܗ.


text:
ܘܐܲܦܸܩ ܡ̣ܢ ܬܲܡܵܢ ܟܠܹܗ ܓܲܙܵܐ ܕܒܲܝܬܹ̇ܗ ܕܡܵܪܝܵܐ: ܘܓܲܙܵܐ ܕܒܹܝܬ̣ ܡܲܠܟܵܐ. ܘܦܲܣܸܩ ܟܠܗܘܿܢ ܡܵܐܢܹ̈ܐ ܕܕܲܗܒ̣ܵܐ ܕܲܥܒܲܕ݂ ܫܠܹܝܡܘܿܢ ܡܲܠܟܵܐ ܕܝܼܣܪܵܝܹܠ ܠܗܲܝܟ̇ܠܹܗ ܕܡܵܪܝܵܐ: ܐܲܝܟ݂ ܕܐܸܡܲܪ ܡܵܪܝܵܐ.


text:
ܘܓܲܠܝܼ ܠܟܠܵܗ̇ ܐܘܿܪܸܫܠܸܡ: ܘܲܠܟ݂ܠܗܘܿܢ ܪܵܘ̱ܪ̈ܒ̣ܵܢܹܐ ܘܲܠܟ݂ܠܗܘܿܢ ܓܲܢ̄ܒܵܪ̈ܲܝ ܚܲܝܠܵܐ: ܥܸܣܪܵܐ ܐܲܠܦ̈ܝܼܢ ܒܓ̣ܵܠܘܼܬ̣ܵܐ: ܘܟ݂ܠܗܘܿܢ ܕܲܚܫܹ̈ܐ: ܘܪ̈ܲܗܵܛܹܐ. ܘܠܵܐ ܫܒܲܩ ܐܸܠܵܐ ܐܸܢ ܡܸܣܟܹ̇ܢܹ̈ܐ ܕܥܲܡܵܐ ܕܐܲܪܥܵܐ.


text:
ܘܓܲܠܝܼ ܠܝܘܿܝܵܟ݂ܝܼܢ ܠܒ̣ܵܒܹܠ: ܘܠܐܸܡܹܗ ܕܡܲܠܟܵܐ: ܘܲܠܢܸܫܵܘ̈ܗܝ ܕܡܲܠܟܵܐ: ܘܠܲܡܗܲܝܡܢܵܘܼ̈ܗܝ: ܘܲܠܪܵܘ̱ܪ̈ܒ̣ܵܢܹܐ ܕܐܲܪܥܵܐ. ܘܐܵܘܒܸ̇ܠ ܐܸܢܘܿܢ ܒܓ̣ܵܠܘܼܬ̣ܵܐ ܡ̣ܢ ܐܘܿܪܸܫܠܸܡ ܠܒ̣ܵܒܹܠ.


text:
ܘܲܠܟ݂ܠܗܘܿܢ ܓܲܒ̣ܪܹ̈ܐ ܚܲܝܠܬ̣ܵܢܹ̈ܐ ܫܲܒ̣ܥܵܐ ܐܲܠܦ̈ܝܼܢ: ܘܕܲܚ̈ܫܹܐ ܘܪ̈ܲܗܵܛܹܐ ܐܵܠܹܦ: ܘܟ݂ܠܗܘܿܢ ܓܲܒ̣ܪܹ̈ܐ ܥܵܒ̣ܕܲܝ̈ ܩܪܵܒ̣ܵܐ: ܐܲܝܬ̇ܝܼ ܐܸܢܘܿܢ ܡܲܠܟܵܐ ܕܒ̣ܵܒܹܠ ܒܓ̣ܵܠܘܼܬ̣ܵܐ ܠܒ̣ܵܒܹܠ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܲܚܕ݂ܵܐ ܫܢ̈ܝܼܢ ܨܹܕܲܩܝܵܐ ܟܲܕ݂ ܐܲܡ̣ܠܸܟ݂ ܘܲܚܕܲܥܸܣܪܹ̈ܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܗ̇ ܕܐܸܡܹܗ: ܚܲܡܘܿܛ ܒܲܪܬ̣ ܐܹܪܲܡܝܵܐ ܡ̣ܢ ܠܸܒ̣ܢܵܐ.


text:
ܘܲܗܘ̤ܵܐ ܪܘܼܓ̣ܙܹܗ ܕܡܵܪܝܵܐ ܥܲܠ ܝܼܗܘܼܕ݂ܵܐ ܘܥܲܠ ܐܘܿܪܸܫܠܸܡ: ܥܕܲܡܵܐ ܕܲܫܕ݂ܵܐ ܐܸܢܘܿܢ ܡ̣ܢ ܩܕ݂ܵܡܵܘܗܝ. ܘܲܡܪܲܕ݂ ܨܹܕܲܩܝܵܐ ܥܲܠ ܡܲܠܟܵܐ ܕܒ̣ܵܒܹܠ.


text:
ܘܲܒ̣ܫܲܢ̄ܬܵܐ ܬܫܝܼܥܵܝܬܵܐ ܠܡܲܠܟ̇ܘܼܬܹܗ: ܒܲܥܣܲܪܬܵܐ ܒܝܲܪܚܵܐ ܥܣܝܼܪܵܝܵܐ: ܐܸܬ̣ܵܐ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ ܗ̤ܘ ܘܟ݂ܠܹܗ ܚܲܝܠܹܗ ܥܲܠ ܐܘܿܪܸܫܠܸܡ: ܘܲܫ̣ܪܵܐ ܥܠܹܝܗ̇. ܘܲܒ̣ܢܵܐ ܥܠܹܝܗ̇ ܩܲܠܩ̈ܘܼܡܹܐ ܟܲܕ݂ ܚܵܕ݂ܪܵܐ.


text:
ܘܒܲܫܢܲܬ̣ ܚܕܲܥܸܣܪܹ̈ܐ ܠܡܲܠܟܵܐ ܨܹܕܲܩܝܵܐ: ܒܝܲܪܚܵܐ ܚܡܝܼܫܵܝܵܐ ܒܲܬ̣ܫܲܥܬ̣ܵܐ ܒܹܗ ܒܝܲܪܚܵܐ: ܥܫܸܢ ܟܲܦܢܵܐ ܒܲܩܪܝܼܬ̣ܵܐ. ܘܠܵܐ ܐܝܼܬ̣ ܗ̄ܘ̣ܵܐ ܠܲܚܡܵܐ ܠܥܲܡܵܐ ܕܐܲܪܥܵܐ.


text:
ܘܐܸܬ̇ܬܲܪܥܲܬ̤ ܩܪܝܼܬ̣ܵܐ. ܘܟ݂ܠܗܘܿܢ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ: ܥܪܲܩ̣ܘ ܘܲܢܦܲܩ̣ܘ ܡ̣ܢ ܩܪܝܼܬ̣ܵܐ ܒܠܸܠܝܵܐ: ܒܐܘܼܪܚܵܐ ܕܬܲܪܥܵܐ ܕܒܹܝܬ̣ ܫܘܼܪܹ̈ܐ ܕܥܲܠ ܓܹܢ̄ܒ̣ ܓܲܢܬ̣ܵܐ ܕܡܲܠܟܵܐ. ܘܟܲܠܕܵܝܹ̈ܐ ܟܪܝܼܟ݂ܝܼܢ ܠܲܩܪܝܼܬ̣ܵܐ: ܘܐܸܙܲܠ̣ܘ ܒܐܘܼܪܚܵܐ ܕܲܦܩܲܥܬ̣ܵܐ.


text:
ܘܲܪܕܲܦ̣ܘ ܚܲܝܠܵܐ ܕܟܲܠܕܵܝܹ̈ܐ ܒܵܬܲܪ ܡܲܠܟܵܐ. ܘܐܲܕ݂ܪܟ݂ܘܼܗܝ ܠܡܲܠܟܵܐ ܒܲܦܩܲܥܬ̣ܵܐ ܕܐܝܼܪܝܼܚܘܿ. ܘܟ݂ܠܹܗ ܚܲܝܠܹܗ ܐܸܬ̣ܒܲܕܲܪ ܡܸܢܹܗ.


text:
ܘܠܲܒ̣ܢܵܘ̈ܗܝ ܕܨܹܕܲܩܝܵܐ ܡܲܠܟܵܐ ܢܲܟܸ̇ܣ ܡܲܠܟܵܐ ܕܒ̣ܵܒܹܠ: ܠܥܹܝܢܵܘ̈ܗܝ. ܘܥܲܝܢܵܘ̈ܗܝ ܕܨܹܕܲܩܝܵܐ ܥܘܲܪ. ܘܐܲܣܪܹܗ ܒܫܸܫ̈ܠܵܬ̣ܵܐ: ܘܐܵܘܒ̇ܠܹܗ ܠܒ̣ܵܒܹܠ.


text:
ܒܝܲܪܚܵܐ ܚܡܝܼܫܵܝܵܐ ܒܲܬ̣ܫܲܥܬ̣ܵܐ ܒܹܗ ܒܝܲܪܚܵܐ ܗ̤ܝ ܗ̄ܝ̣ ܫܢܲܬ̣ ܬܫܲܥܸܣܪܹ̈ܐ ܠܲܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܐܸܬ̣ܵܐ ܢܒ̣ܘܼܙܲܪܕܵܢ ܪܲܒ̇ ܕܲܚܫܹ̈ܐ ܥܲܒ̣ܕܹ̈ܗ ܕܡܲܠܟܵܐ ܕܒ̣ܵܒܹܠ ܠܐܘܿܪܸܫܠܸܡ.


text:
ܘܐܵܘܩܸܕ݂ ܠܒܲܝܬܹ̇ܗ ܕܡܵܪܝܵܐ: ܘܲܠܒܹܝܬ̣ ܡܲܠܟܵܐ. ܘܲܠܟ݂ܠܗܘܿܢ ܒܵـ̈ـܬܹܐ ܕܐܘܿܪܸܫܠܸܡ: ܘܲܠܟ݂ܠ ܒܵـ̈ـܬܹܐ ܕܪܵܘ̱ܪ̈ܒ̣ܵܢܹܐ ܐܵܘܩܸܕ݂ ܒܢܘܼܪܵܐ.


text:
ܘܫܲܪܟܵܐ ܕܥܲܡܵܐ ܕܐܸܫܬ̇ܚܲܪܘ ܒܲܩܪܝܼܬ̣ܵܐ: ܘܢܵܦܠܹ̈ܐ ܕܲܢܦܲܠܘ ܥܲܡ ܡܲܠܟܵܐ ܕܒ̣ܵܒܹܠ: ܘܫܲܪܟܵܐ ܕܚܲܝܠܵܐ ܓܲܠܝܼ ܢܒ̣ܘܼܙܲܪܕܵܢ ܪܲܒ̇ ܕܲܚܫܹ̈ܐ. ܘܐܵܘܒܸ̇ܠ̣ ܐܸܢܘܿܢ ܠܒ̣ܵܒܹܠ.


text:
ܘܥܲܡܘܼܕܹ̈ܐ ܕܲܢܚܵܫܵܐ ܕܲܒ̣ܒܲܝܬܹ̇ܗ ܕܡܵܪܝܵܐ: ܘܠܲܩܢܹ̈ܐ: ܘܝܲܡܵܐ ܕܲܢܚܵܫܵܐ ܕܲܒ̣ܒܲܝܬܹܗ ܕܡܵܪܝܵܐ: ܬܲܒܲܪܘ ܟܲܠܕܵܝܹ̈ܐ. ܘܲܫܩܲܠܘ ܢܚܵܫܗܘܿܢ: ܘܐܵܘܒ̇ܠܘܼܗܝ ܠܒ̣ܵܒܹܠ.


text:
ܘܥܲܡܘܼܕܹ̈ܐ ܬܪܹܝܢ: ܘܝܲܡܵܐ ܚܲܕ݂: ܘܠܲܩܢܹ̈ܐ ܕܲܥܒܲܕ݂ ܡܲܠܟܵܐ ܫܠܹܝܡܘܿܢ ܠܒܲܝܬܹ̇ܗ ܕܡܵܪܝܵܐ. ܘܠܵܐ ܗܘ̤ܵܐ ܡܲܬ̣ܩܵܠܵܐ ܠܲܢܚܵܫܗܘܿܢ ܕܟ݂ܠܗܘܿܢ ܡܵܐܢܹ̈ܐ ܗܵܠܹܝܢ. ܘܥܲܡܘܼܕܹ̈ܐ ܗܵܢܘܿܢ.


text:
ܬܡܵܢܲܥܸܣܪܹ̈ܐ ܐܲܡ̈ܝܼܢ: ܪܵܘܡܹܗ ܕܥܲܡܘܼܕ݂ܵܐ ܚܲܕ݂ ܡܸܢܗܘܿܢ. ܘܐܲܓܵܢܵܐ ܥܠܵܘܗܝ ܕܲܢܚܵܫܵܐ. ܘܪܵܘܡܵܗ̇ ܕܐܲܓܵܢܵܐ ܬܠܵܬ̣ ܐܲܡ̈ܝܼܢ. ܘܗܸܠܩܹ̈ܐ ܘܪ̈ܘܼܡܵܢܹܐ ܥܲܠ ܐܲܓܵܢܵܐ ܟܲܕ݂ ܚܵܕ݂ܪܵܐ: ܘܟ݂ܠܵܗ̇ ܕܲܢܚܵܫܵܐ ܘܗܵܟܲܢܵܐ ܐܵܦ ܥܲܠ ܥܲܡܘܼܕ݂ܵܐ ܐ̄ܚܪܹܢܵܐ: ܘܟ݂ܠܵܗ̇ ܕܲܢܚܵܫܵܐ.


text:
ܘܲܕ݂ܒܲܪ ܪܲܒ̇ ܕܲܚܫܹ̈ܐ ܠܫܹܪܝܼܵܐ ܪܲܒܵܐ ܕܟ݂ܵܗ̈ܢܹܐ: ܘܠܲܨܦܲܢܝܵܐ ܟܵܗܢܵܐ ܕܒ̣ܵܬ̣ܪܹܗ: ܘܠܲܬ̣ܠܵܬ̣ܵܐ ܢܵܛܪ̈ܲܝ ܬܲܪ̈ܥܹܐ.


text:
ܘܡ̣ܢ ܩܪܝܼܬ̣ܵܐ ܕܒܲܪ ܡܗܲܝܡܢܵܐ ܚܲܕ݂: ܕܗ̤ܘ ܦܩܝܼܕ݂ ܗ̄ܘ̣ܵܐ ܥܲܠ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ: ܘܚܲܡܫܵܐ ܓܲܒ̣ܪ̈ܝܼܢ ܕܡܸܬ̣ܚ̄ܙܹܝܢ ܗ̄ܘ̣ܵܘ ܩܕ݂ܵܡ ܡܲܠܟܵܐ ܕܐܸܫܬ̇ܟܲܚܘ ܒܲܩܪܝܼܬ̣ܵܐ: ܘܲܠܣܵܦܪܵܐ ܘܲܠܪܲܒ̇ ܚܲܝܠܵܐ ܕܲܡܚܲܠܝܼܢ ܗ̄ܘ̣ܵܘ ܠܥܲܡܵܐ ܕܐܲܪܥܵܐ: ܘܸܫܬ̇ܝܼܢ ܓܲܒ̣ܪ̈ܝܼܢ ܡ̣ܢ ܥܲܡܵܐ ܕܐܲܪܥܵܐ ܕܐܸܫܬ̇ܚܲܪܘ ܒܲܩܪܝܼܬ̣ܵܐ.


text:
ܘܲܡܚܵܐ ܐܸܢܘܿܢ ܡܲܠܟܵܐ ܕܒ̣ܵܒܹܠ: ܘܩܲܛܸܠ ܐܸܢܘܿܢ ܒܕܸܒ̣ܠܲܬ̣ ܒܐܲܪܥܵܐ ܕܲܚܡܵܬ̣. ܘܓܲܠܝܼ ܠܲܝܗܘܼܕ݂ܵܐ ܡ̣ܢ ܐܲܪܥܹܗ.


text:
ܘܥܲܡܵܐ ܕܐܸܫܬ̇ܚܲܪܘ ܒܐܲܪܥܵܐ ܕܲܝܗܘܼܕ݂ܵܐ: ܐܲܝܠܹܝܢ ܕܲܫܒܲܩ ܗ̄ܘ̣ܵܐ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܐܲܩܝܼܡ ܥܠܲܝܗܘܿܢ ܠܲܓܕܲܠܝܵܐ ܒܲܪ ܐܲܚܝܼܩܲܡ ܒܲܪ ܫܵܦܵܢ.


text:
ܘܲܫܡܲܥܘ ܟܠܗܘܿܢ ܪ̈ܲܒܲܝ ܚܲܝ̈ܠܹܐ ܗܸܢܘܿܢ ܘܓܲܒ̣ܪ̈ܲܝܗܘܿܢ: ܕܐܲܫܠܸܛ ܡܲܠܟܵܐ ܕܒ̣ܵܒܹܠ ܠܲܓܕܲܠܝܵܐ. ܘܐܸܬ̣ܵܘ ܠܘܵܬ̣ ܓܕܲܠܝܵܐ ܠܡܲܨܦܝܵܐ: ܐܝܼܫܡܵܥܹܝܠ ܒܲܪ ܢܬ̣ܵܢܝܵܐ: ܘܝܘܿܚܲܢܢ ܒܲܪ ܩܘܿܪܚ: ܘܫܹܪܝܼܵܐ ܒܲܪ ܬܢܲܚܡܲܬ̣: ܘܛܘܼܒ̣ܝܼܵܐ: ܘܝܲܙܲܢܝܵܐ ܒܲܪ ܡܲܥܟܲܬ̣: ܗܸܢܘܿܢ ܘܓܲܒ̣ܪ̈ܲܝܗܘܿܢ.


text:
ܘܝܼܡܵܐ ܠܗܘܿܢ ܓܕܲܠܝܵܐ: ܘܲܠܐ̄ܢܵܫܲܝ̈ܗܘܿܢ: ܘܐܸܡܲܪ ܠܗܘܿܢ: ܠܵܐ ܬܸܕ݂ܚ̄ܠܘܼܢ ܡ̣ܢ ܟܲܠܕܵܝܹ̈ܐ: ܬܸܒ̣ܘ ܒܐܲܪܥܵܐ ܘܲܦܠܘܿܚܘ ܠܡܲܠܟܵܐ ܕܒ̣ܵܒܹܠ: ܘܢܸܛܐܲܒ̣ ܠܟ݂ܘܿܢ.


text:
ܘܲܒ̣ܝܲܪܚܵܐ ܫܒ̣ܝܼܥܵܝܵܐ: ܐܸܬ̣ܵܐ ܐܝܼܫܡܵܥܹܝܠ ܒܲܪ ܢܬܲܢܝܵܐ: ܒܲܪ ܐܝܼܫܡܵܥܹܝܠ: ܡ̣ܢ ܙܲܪܥܵܐ ܕܡܲܠܟ̇ܘܼܬ̣ܵܐ: ܘܥܸܣܪܵܐ ܓܲܒ̣ܪ̈ܝܼܢ ܥܲܡܹܗ. ܘܲܡ̣ܚܵܐܘܼܗܝ ܠܲܓܕܲܠܝܵܐ ܘܡܝܼܬ̣: ܘܐܵܦ ܠܲܝܗܘܼܕ݂ܵܝܹ̈ܐ ܘܲܠܟܲܠܕܵܝܹ̈ܐ ܕܲܗܘ̤ܵܘ ܥܲܡܹܗ ܒܡܲܨܦܝܵܐ.


text:
ܘܩܵܡ ܟܠܹܗ ܥܲܡܵܐ ܕܐܲܪܥܵܐ ܡ̣ܢ ܙܥܘܿܪܵܐ ܘܲܥܕܲܡܵܐ ܠܪܲܒܵܐ: ܘܟܠܗܘܿܢ ܪ̈ܲܒܲܝ ܚܲܝ̈ܠܹܐ: ܘܥܲܠ̣ܘ ܠܡܸܨܪܹܝܢ: ܡܸܛܠ ܕܲܕ݂ܚܸܠ̣ܘ ܡ̣ܢ ܟܲܠܕܵܝܹ̈ܐ.


text:
ܘܒܲܫܢܲܬ̣ ܬܠܵܬ̣ܝܼܢ ܘܲܫܒܲܥ ܫܢ̈ܝܼܢ ܠܓܵܠܘܼܬܹܗ ܕܝܘܿܝܵܟܝܼܢ ܡܲܠܟܵܐ ܕܲܝܗܘܼܕ݂ܵܐ: ܒܝܲܪܚܵܐ ܕܲܬ̣ܪܸܥܣܲܪ ܒܫܲܒ̣ܥܵܐ ܘܥܸܣܪܝܼܢ ܒܹܗ ܒܝܲܪܚܵܐ: ܐܲܪܝܼܡ ܐܹܘܲܠ ܡܪܘܿܕ݂ܵܟ݂ ܡܲܠܟܵܐ ܕܒ̣ܵܒܹܠ: ܒܫܲܢ̄ܬܵܐ ܩܲܕ݂ܡܵܝܬܵܐ ܕܐܲܡ̣ܠܸܟ݂: ܒܪܹܫܹܗ ܕܝܘܿܝܵܟ݂ܝܼܢ ܡܲܠܟܵܐ ܕܲܝܗܘܼܕ݂ܵܐ. ܘܐܲܦܩܹܗ ܡ̣ܢ ܒܹܝܬ̣ ܐܲܣܝܼܪܹ̈ܐ.


text:
ܘܲܒ̣ܫܵܪܘܼܬܹܗ ܫܵܪܘܼܬ̣ܵܐ ܐܲܡܝܼܢܵܐܝܼܬ̣ ܡܸܬ̣ܝܲܗ̄ܒܵܐ ܗ̄ܘ̣ܵܬ̣ ܠܹܗ ܡ̣ܢ ܩܕ݂ܵܡ ܡܲܠܟܵܐ ܕܒ̣ܵܒܹܠ ܒܟ݂ܠܝܘܿܡ ܟܠ ܝܵܘ̈ܡܲܝ ܚܲܝܵܘ̈ܗܝ.


text:
ܘܲܠܥܵܒ̣ܵܪ ܐܸܬ̣̱ܝܼܠܸܕ݂ ܬܪܹܝܢ ܒܢ̈ܝܼܢ. ܫܡܹܗ ܕܚܲܕ݂ ܦܵܠܵܓ̣: ܡܸܛܠ ܕܲܒ̣ܝܵܘ̈ܡܵܬܹܗ ܐܸܬ̣ܦܲܠܓܲܬ̤ ܐܲܪܥܵܐ. ܘܲܫܡܵܐ ܕܐܲܚܘܼܗܝ ܝܲܩܛܵܢ.


text:
ܘܲܒ̣ܢܹܝ̈ܗ̇ ܕܩܸܢܛܘܿܪܵܐ ܕܪܘܼܟ݂ܬܹ̇ܗ ܕܐܲܒ̣ܪܵܗܵܡ: ܙܲܡܪܵܢ: ܘܝܲܩܫܵܢ: ܘܡܵܕ݂ܵܢ: ܘܡܸܕ݂ܝܲܢ: ܘܐܲܫܒ̣ܵܩ: ܘܫܘܿܚ. ܘܲܒ̣ܢܵܘ̈ܗܝ ܕܝܲܩܫܵܢ: ܫܒ̣ܵܐ: ܘܕ݂ܵܪܵܢ.


text:
ܘܲܒ̣ܢܵܘ̈ܗܝ ܕܫܘܿܒ̣ܠ: ܥܲܠܘܿܢ: ܘܡܲܢܚܲܬ̣: ܘܥܘܿܒ̣ܵܠ: ܘܫܵܦܵܪ: ܘܐܘܿܝܵܡ. ܘܲܒ̣ܢܵܘ̈ܗܝ ܕܨܸܒ̣ܥܘܿܢ: ܐܲܢܵܐ: ܘܥܲܢܵܐ.


text:
ܗܵܠܹܝܢ ܡܲܠ̈ܟܹ̇ܐ ܕܐܲܡ̣ܠܸܟ݂ܘ ܒܐܲܪܥܵܐ ܕܐܲܕ݂ܘܿܡ: ܩܕ݂ܵܡ ܕܠܵܐ ܢܲܡܠܸܟ݂ ܡܲܠܟܵܐ ܠܲܒ̣ܢܲܝ̈ ܝܼܣܪܵܝܹܠ. ܐܲܡ̣ܠܸܟ݂ ܒܐܲܕ݂ܘܿܡ: ܒܵܠܵܥ ܒܲܪ ܒܥܘܿܪ. ܘܲܫܡܵܗ̇ ܕܲܩܪܝܼܬܹܗ ܕܝܲܗܲܒ̣.


text:
ܘܡܝܼܬ̣ ܚܫܘܿܡ ܘܐܲܡ̣ܠܸܟ݂ ܒܵܬ̣ܪܹܗ ܗܕ݂ܵܕ݂ ܒܲܪ ܒܕ݂ܵܕ݂: ܕܲܚܪܲܒ̣ ܠܐܲܕ݂ܘܿܡܵܝܹ̈ܐ: ܒܚܲܩ̈ܠܵܬ̣ܵܐ ܕܡܘܼܐ̈ܒ̣ܵܝܹܐ. ܘܲܫܡܵܗ̇ ܕܲܩܪܝܼܬܹܗ ܓܘܝܼܬ̣.


text:
ܘܐܲܡ̣ܠܸܟ݂ ܒܵܬ̣ܪܹܗ ܗܕ݂ܵܕ݂. ܘܲܫܡܵܗ̇ ܕܲܩܪܝܼܬܹܗ: ܦܵܥܘܿ. ܘܲܫܡܵܐ ܕܐܲܢ̄ܬ̇ܬܹܗ: ܡܲܗܛܒ̣ܵܐܹܝܠ: ܒܲܪܬ̣ ܡܲܛܪܝܼܕ݂: ܒܲܪܬ̣ ܡܝܼܙܵܗܵܒ̣. ܘܡ̣ܝܼܬ̣ ܗܕ݂ܵܕ݂.


text:
ܒܢܵܘ̈ܗܝ ܕܲܝܗܘܼܕ݂ܵܐ: ܥܝܼܪ: ܘܐܘܿܢܵܢ: ܘܫܸܠܝܵܐ. ܗܵܠܹܝܢ ܬܠܵܬ̣ܵܐ ܐܸܬ̣̱ܝܼܠܸܕ݂ܘ ܠܹܗ ܡ̣ܢ ܒܲܬ̣ܫܘܿܥ ܟܢܲܥܢܵܝܬܵܐ ܘܲܗܘ̤ܵܐ ܥܝܼܪ ܒܘܼܟ݂ܪܹܗ ܕܲܝܗܘܼܕ݂ܵܐ: ܒܝܼܫ ܩܕ݂ܵܡ ܡܵܪܝܵܐ: ܘܩܲܛܠܹܗ.


text:
ܘܬܲܪܬܹ̇ܝܢ ܐܲܚ̈ܘܵܬ̣ܗܘܿܢ: ܨܘܿܪܝܼܵܐ ܘܐܲܒ̣ܝܼܥܸܠ. ܘܲܒ̣ܢܹ̈ܝܗ̇ ܕܨܘܿܪܝܼܵܐ ܐܲܒ̣ܝܼܫܲܝ: ܘܝܘܿܐܵܒ̣: ܘܲܥܫܵܐܹܝܠ: ܬܠܵܬ̣ܵܐ.


text:
ܘܟ݂ܵܠܵܒ̣ ܒܲܪ ܚܸܨܪܘܿܢ ܐܵܘܠܸܕ݂ ܡ̣ܢ ܥܪܘܿܒ̣ܵܐ ܐܲܢ̄ܬ̇ܬܹܗ: ܠܝܼܕ݂ܝܼܥܘܼܬ̣ ܘܗܵܠܹܝܢ ܒܢܹ̈ܝܗ̇: ܕܵܒ̣ܵܪ: ܐܵܫܹܝܪ: ܘܝܘܿܒ̣ܵܒ̣: ܘܐܲܕ̇ܘܿܢ.


text:
ܘܒ̣ܵܬܲܪ ܗܵܠܹܝܢ ܥܲܠ ܚܸܨܪܘܿܢ ܥܲܠ ܒܲܪܬ̣ ܡܵܟ݂ܝܼܪ ܐܲܒ̣ܘܼܗܝ ܕܓܸܠܥܵܕ݂: ܘܢܲܣܒܵܗ̇. ܘܗ̤ܘ ܐܝܼܬ̣ܵܘܗܝ ܗ̄ܘ̣ܵܐ ܒܲܪ ܫܢ̈ܝܼܢ ܫܬ̇ܝܼܢ. ܘܝܸܠܕܲܬ̤ ܗ̄ܘ̣ܵܬ̣ ܠܹܗ ܠܲܣܓ̣ܘܿܒ̣.


text:
ܘܡ̣ܢ ܒܵܬܲܪ ܗܵܠܹܝܢ: ܡܝܼܬ̣ ܚܸܨܪܘܿܢ ܒܐܲܪܥܵܐ ܕܟ݂ܵܠܵܒ̣ ܒܐܵܦܪܲܬ̣ ܘܝܸܠܕܲܬ̤ ܗ̄ܘ̣ܵܬ̣ ܠܹܗ ܒܢܲـ̈ـܝܵܐ: ܐܹܫܬܵܘܝܼܪ ܐܲܒ̣ܘܼܗܝ ܕܲܬ̣ܩܘܿܥ.


text:
ܘܠܵܐ ܗܘ̤ܵܘ ܠܫܘܿܫܲܢ ܒܢܲـ̈ـܝܵܐ ܕܸܟ݂ܪܹ̈ܐ: ܐܸܠܵܐ ܒܢܵـ̈ـܬ̣ܵܐ ܢܸܩ̈ܒ̣ܵܬ̣ܵܐ. ܘܲܠܫܘܿܫܲܢ ܗܘ̤ܵܐ ܠܹܗ ܓܲܒ̣ܪܵܐ ܚܲܕ݂ ܚܲܬ̣ܢܵܐ ܡ̣ܢ ܡܸܨܪܵܐ: ܘܲܫܡܹܗ ܝܲܪܕܵܚܵܐ.


text:
ܚܲܨܪܝܼ: ܣܦܲܪܝܲܡ: ܢܛܘܿܦܲܬ̣: ܣܲܡܠܵܐ: ܫܡܘܿܥܬ̣ܝܼܡ: ܫܟ݂ܵܒ̣: ܚܲܡܵܐ: ܗܵܠܹܝܢ ܟܠܗܘܿܢ ܒܢܲـ̈ـܝܵܐ ܗܘ̤ܵܘ ܠܫܵܒ̣ܵܠ ܒܩܘܼܪܝܲܬ̣ ܢܲܥܪܝܼܢ.


text:
ܘܗܵܠܹܝܢ ܒܢܲـ̈ـܝܵܐ ܗܘ̤ܵܘ ܠܕ݂ܵܘܝܼܕ݂ ܒܚܸܒ̣ܪܘܿܢ. ܫܡܵܐ ܕܲܒ̣ܪܹܗ ܒܘܼܟ݂ܪܹܗ: ܚܲܡܢܘܿܢ ܕܡ̣ܢ ܐܲܚܝܼܢܥܸܡ ܕܡ̣ܢ ܐܝܼܙܲܪܥܹܝܠ. ܬܸܢܝܵܢܵܐ ܟܵܠܵܒ̣: ܕܡ̣ܢ ܐܲܒ̣ܝܼܥܸܠ ܐܲܢ̄ܬ̇ܬܹܗ ܕܢܵܒ̣ܵܠ ܕܡ̣ܢ ܛܘܼܪ ܟܲܪܡܠܵܐ.


text:
ܬܠܝܼܬ̣ܵܝܵܐ: ܐܲܒ̣ܫܵܠܘܿܡ ܒܲܪ ܡܲܠܟܵܐ ܒܲܪܬ̣ ܬܘܼܠܡܲܝ ܡܲܠܟܵܐ ܕܓ̣ܵܫܘܿܪ ܪܒ̣ܝܼܥܵܝܵܐ: ܐܲܕ݂ܘܿܢܝܼܵܐ ܒܲܪ ܚܲܓܝܼܬ̣.


text:
ܗܵܠܹܝܢ ܒܢܲـ̈ـܝܵܐ ܫܬܵܐ: ܐܸܬ̣̱ܝܼܠܸܕ݂ܘ ܠܕ݂ܵܘܝܼܕ݂ ܒܚܸܒ̣ܪܘܿܢ. ܘܐܲܡ̣ܠܸܟ݂ ܬܲܡܵܢ ܫܒܲܥ ܫܢ̈ܝܼܢ: ܘܸܫܬܵܐ ܝܲܪ̈ܚܝܼܢ ܘܲܬ̣ܠܵܬ̣ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ.


text:
ܘܲܒ̣ܢܵܘ̈ܗܝ ܕܝܘܿܫܝܼܵܐ: ܒܘܼܟ݂ܪܹܗ ܝܘܿܚܲܢܵܢ: ܬܸܢܝܵܢܵܐ ܝܘܿܝܵܩܝܼܡ: ܬܠܝܼܬ̣ܵܝܵܐ ܨܹܕܲܩܝܵܐ: ܪܒ̣ܝܼܥܵܝܵܐ ܫܵܠܘܿܡ.


text:
ܘܠܲܐܝܵܐ ܒܲܪ ܫܘܿܒܵܠ: ܐܵܘܠܸܕ݂ ܠܢܵܚܵܬ̣ ܘܢܵܚܵܬ̣ ܐܵܘܠܸܕ݂ ܠܐܲܚܝܼܡܝܼ: ܘܲܠܝܲܕ݂. ܗܵܠܹܝܢ ܫܲܪ̈ܒ̣ܵܬ̣ܵܐ ܕܲܪܚܸܒ̣ܥܲܡ.


text:
ܘܐܸܡܲܪ ܠܹܗ: ܡܒܲܪܵܟ݂ܘܼ ܢܒܲܪܟ݂ܵܟ݂ ܡܵܪܝܵܐ: ܘܢܲܣܓܹ̇ܐ ܬܚܘܼܡܵܟ݂. ܘܬܸܗܘܹܐ ܐܝܼܕܹܗ ܥܲܡܵܟ݂. ܘܢܸܦ̱ܪܩܵܟ݂ ܡ̣ܢ ܒܝܼܫܵܐ: ܕܠܵܐ ܢܸܫܬܲܠܲܛ ܒܵܟ݂. ܘܢܸܬܸ̇ܠ ܠܵܟ݂ ܕܫܵܐܹ̇ܠ ܐܲܢ̄ܬ̇ ܠܹܗ.


text:
ܘܲܒ̣ܢܲܝ̈ ܐܲܢ̄ܬܲܬ̣ ܐܘܿܪܝܼܵܐ: ܚܵܬܹܗ ܕܢܵܚܘܿܡ ܐܲܒ̣ܘܼܗܝ ܕܲܩܥܝܼܠܵܐ: ܙܲܡܪܝܼ: ܘܐܸܫܬ̇ܡܘܿܥ: ܘܡܲܟ̇ܝܼܬ̣: ܘܐܸܫܬ̇ܡܲܥ: ܘܐܲܫܝܼܡܘܿܢ.


text:
ܘܲܗܘ̤ܵܘ ܠܫܲܡܥܝܼ ܒܢܲـ̈ـܝܵܐ ܫܸܬ̇ܬܲܥܣܲܪ: ܘܫܸܬ̣ ܒ̈ܢܵܬ̣ܵܐ ܘܠܲܐܚܘܼܗܝ ܠܵܐ ܗܘ̤ܵܘ ܠܹܗ ܒܢܲـ̈ـܝܵܐ ܣܲܓ̇ܝܼ̈ܐܹܐ ܘܟ݂ܠ ܫܲܪ̈ܒ̣ܵܬ̣ܗܘܿܢ ܠܵܐ ܣܓ̣ܝܼ: ܥܕܲܡܵܐ ܕܐܸܬ̣ܵܘ ܠܘܵܬ̣ܗܘܿܢ ܒܢܲܝ̈ ܝܼܗܘܼܕ݂ܵܐ.


text:
ܘܐܸܫܟܲܚܘ ܪܸܥܝܵܐ ܕܛܵܒ̣ ܘܫܲܡܝܼܢ: ܘܐܲܪܥܵܐ ܪܲܒܵܐ ܘܛܵܒ̣ܵܐ ܘܫܲܝܢܵܐ ܘܲܫܠܵܡܵܐ ܐܝܼܬ̣ ܬܲܡܵܢ: ܡܸܛܠ ܕܗܸܢܘܿܢ ܝܵܬ̣ܒ̇ܝܼܢ ܗ̄ܘ̣ܵܘ ܒܵܗ̇ ܡ̣ܢ ܠܘܼܩܕܲܡ.


text:
ܘܐܲܝܬ̇ܝܼܘ ܗܵܠܹܝܢ ܓܲܒ̣ܪܹ̈ܐ ܕܲܟ݂ܬ̣ܝܼܒ̣ܝܼܢ ܗ̄ܘ̣ܵܘ: ܒܲܫܢܲـ̈ـܝܵܐ ܕܚܹܙܲܩܝܵܐ ܡܲܠܟܵܐ: ܕܒܹܝܬ̣ ܝܼܗܘܼܕ݂ܵܐ ܘܐܲܚܪܸܒ̣ܘ ܝܵܬ̣ ܡܲܫܟ̇ܢܲܝ̈ܗܘܿܢ ܘܟ݂ܠ ܡܲܒ̇ܘܼ̈ܥܹܐ ܕܡܲـ̈ـܝܵܐ ܕܐܝܼܬ̣ ܬܲܡܵܢ: ܛܲܡܸܡܘ ܐܸܢܘܿܢ: ܥܕܲܡܵܐ ܠܝܵܘܡܵܢܵܐ. ܘܝܼܬܸܒ̣ܘ ܒܕ݂ܘܼܟܲܬ̣ܗܘܿܢ. ܡܸܛܠ ܕܪܸܥܝܵܐ ܕܥܵܢ̈ܗܘܿܢ ܫܲܦܝܼܪ ܗ̄ܘ̣ܵܐ ܬܲܡܵܢ.


text:
ܘܡܸܢܗܘܿܢ ܘܡ̣ܢ ܒܢܲܝ̈ ܫܸܡܥܘܿܢ: ܐܸܙܲܠ̣ܘ ܠܛܘܼܪܵܐ ܕܓ̣ܒܸܠ: ܓܲܒ̣ܪܹ̈ܐ ܚܲܡܸܫܡܵܐܐ. ܘܗܵܠܹܝܢ ܫܡܵܗܹ̈ܐ ܕܓܲܒ̣ܪܹ̈ܐ ܕܐܸܙܲܠ̣ܘ ܒܪܹܫܗܘܿܢ: ܦܠܲܛܝܵܐ ܘܡܲܬ̇ܝܼܬ̣ܵܐ: ܘܲܪܦܵܝܵܐ: ܘܥܘܼܙܝܼܐܹܝܠ ܗܵܠܹܝܢ ܐܲܪܒ̇ܥܵܐ ܓܲܒ̣ܪ̈ܝܼܢ ܒܢܲܝ̈ ܐܝܼܫܥܝܼ: ܐܸܙܲܠܘ ܒܪܹܫܗܘܿܢ.


text:
ܘܲܒ̣ܢܵܘ̈ܗܝ ܕܪܘܼܒܹܝܠ: ܒܘܼܟ݂ܪܹܗ ܕܝܼܣܪܵܝܹܠ: ܡܸܛܠ ܕܗ̤ܘ ܗܘ̤ܵܐ ܒܘܼܟ݂ܪܹܗ ܕܐܲܒ̣ܘܗܝ ܘܛܵܘܸܫ ܬܸܫܘܝܼܬ̣ܵܐ ܕܐܲܒ̣ܘܼܗܝ: ܐܸܬ̣ܝܲܗ̄ܒܲܬ̤ ܒܘܼܟ݂ܪܘܼܬܹܗ ܠܝܵܘܣܸܦ ܐܲܚܘܼܗܝ ܒܲܪ ܝܼܣܪܵܝܹܠ ܘܥܲܠ ܗܵܠܹܝܢ ܬܪ̈ܲܝܗܘܿܢ ܐܵܬ̣̈ܝܵܢ ܒܘܼܪ̈ܟܵܬ̣ܵܐ: ܡ̣ܢ ܟܠܗܘܿܢ ܫܲܒ̣ܛܹ̈ܐ ܕܝܼܣܪܵܝܹܠ.


text:
ܘܒܲܠܵܥ ܒܲܪ ܥܘܿܙܝܼ: ܒܲܪ ܫܲܡܥܝܼ: ܒܲܪ ܝܘܿܐܹܝܠ. ܗ̤ܘ ܝܵܬܹܒ̣ ܗ̄ܘ̣ܵܐ ܒܥܲܕ݂ܘܵܥܝܼܪ: ܘܲܥܕܲܡܵܐ ܠܢܵܒ̣ܘܼ: ܘܥܲܠ ܦܩܲܥܬ̣ܵܐ ܕܲܡܥܘܿܢ.


text:
ܘܲܥܕܲܡܵܐ ܠܡܲܕ݂ܢܵܚܹ̈ܗ̇: ܥܕܲܡܵܐ ܠܲܬ̣ܚܘܼܡܵܐ ܕܡܲܕ݂ܒ̇ܪܵܐ: ܕܡ̣ܢ ܢܲܗܪܵܐ ܦܪܵܬ̣. ܡܸܛܠ ܕܲܣܓ̣ܝܼܘ ܗܸܢܘܿܢ ܘܩܸܢܝܵܢܗܘܿܢ: ܒܐܲܪܥܵܐ ܕܓܸܠܥܵܕ݂.


text:
ܘܲܒ̣ܝܵܘܡܵܘ̈ܗܝ ܕܫܵܐܘܿܠ: ܥܒܲܕ݂ܘ ܩܪܵܒ̣ܵܐ ܥܲܡ ܥܲܪ̈ܒ̣ܵܝܹܐ: ܥܵܡܪ̈ܲܝ ܣܲܩܵܐ ܘܐܸܬ̣̱ܝܼܗܸܒ̣ܘ ܒܐܝܼܕܲܝ̈ܗܘܿܢ ܘܝܼܬܸܒ̣ܘ ܒܡܲܫܟ̇ܢܲܝ̈ܗܘܿܢ: ܥܲܠ ܟܠ ܐܲܦܲܝ̈ ܡܲܕܢ̱ܚܵܐ ܕܐܲܪܥܵܐ ܕܓܸܠܥܵܕ݂.


text:
ܟܠܗܘܿܢ ܐܸܫܬ̇ܪܸܒ̣ܘ ܒܝܵܘ̈ܡܲܝ ܝܘܿܬ̣ܵܡ ܡܲܠܟܵܐ ܕܒܹܝܬ̣ ܝܼܗܘܼܕ݂ܵܐ: ܘܲܒ̣ܝܵܘܡܵܘ̈ܗܝ ܕܝܘܿܪܲܒ̣ܥܲܡ ܡܲܠܟܵܐ ܕܝܼܣܪܵܝܹܠ.


text:
ܘܲܒ̣ܢܵܘ̈ܗܝ ܕܪܘܿܒܹܝܠ: ܘܓ̣ܵܕ݂: ܘܦܸܠܓ̇ܘܼܬ̣ ܫܲܒ̣ܛܵܐ ܕܲܡܢܲܫܹܐ: ܐ̄ܢܵܫܵܐ ܐܲܚܝܼ̈ܕܲܝ ܣܲܝ̈ܦܹܐ ܘܣܲܟ̇ܪܹ̈ܐ: ܘܫܵܕ݂ܝܲܝ̈ ܒܩܸܫܬܵܐ: ܘܝܵܕ݂̈ܥܲܝ ܩܪܵܒ̣ܵܐ: ܐܲܪܒ̇ܥܝܼܢ ܘܐܲܪܒ̇ܥܵܐ ܐܲܠܦ̈ܝܼܢ: ܘܫܸܬ̣ܡܵܐܐ ܘܸܫܬ̇ܝܼܢ ܘܸܫܬܵܐ.


text:
ܘܲܫܒ̣ܵܘ ܢܸܟ݂ܣܹ̈ܐ ܣܲܓ̇ܝܼ̈ܐܹܐ ܘܩܸܢܝܵܢܵܐ: ܓܲܡܠܹ̈ܐ ܚܲܡܫܝܼܢ ܐܲܠܦ̈ܝܼܢ: ܘܥܵـ̈ـܢܵܐ ܡܲܐܬܹ̇ܝܢ ܘܚܲܡܫܝܼܢ ܐܲܠܦ̈ܝܼܢ: ܘܚܸܡܪ̈ܵܐ ܬܪܹܝܢ ܐܲܠܦ̈ܝܼܢ: ܘܢܲܦ̮̈ܫܵܬ̣ܵܐ ܕܐ̄ܢܵܫܵܐ ܡܵܐܐ ܐܲܠܦ̈ܝܼܢ.


text:
ܡܸܛܠ ܕܲܩܛܝܼ̈ܠܹܐ ܣܲܓ̇ܝܼ̈ܐܹܐ ܢܦܲܠ̣ܘ ܡ̣ܢ ܡܲܫܟ̇ܢܲܝ̈ܗܘܿܢ ܒܲܩܪܵܒ̣ܵܐ: ܘܝܸܬܸܒ̣ܘ ܒܕ݂ܘܼܟ̇ܬ̣ܗܘܿܢ ܥܲܠ ܡܲܫܟ̇ܢܲܝ̈ܗܘܿܢ.


text:
ܘܲܒ̣ܢܲܝ̈ ܦܸܠܓ̇ܘܼܬ̣ ܫܲܒ̣ܛܵܐ ܕܲܡܢܲܫܸܐ: ܝܼܬܸܒ̣ܘ ܒܐܲܪܥܵܐ ܕܡܲܬ̣ܢܝܼܢ: ܘܲܥܕܲܡܵܐ ܠܲܦܩܲܥܬ̣ܵܐ ܕܛܘܼܪܵܐ ܕܚܸܪܡܘܿܢ. ܥܕܲܡܵܐ ܠܗܵܪ ܬܲܡܵܢ ܣܓ̣ܝܼܘ ܘܝܼܪܸܒ̣ܘ.


text:
ܗܵܠܹܝܢ ܪܹ̈ܫܹܐ ܕܒܹܝܬ̣ ܐܲܒ̣ܵܗܲܝ̈ܗܘܿܢ: ܥܲܦܵܐ: ܘܫܘܿܒ̣: ܘܐܸܠܕ݂ܥܵܐ: ܘܥܲܙܪܵܐܹܝܠ: ܘܐܲܕ݂ܘܿܡܝܼܵܐ: ܘܐܘܿܪܝܼܵܐ: ܘܲܚܙܵܐܹܝܠ: ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܓܲܒ̣ܪܹ̈ܐ ܕܲܫ̈ܡܵܗܵܬ̣ܵܐ: ܕܗܸܢܘܿܢ ܪܹ̈ܫܹܐ ܕܒܹܝܬ̣ ܐܲܒ̣ܵܗܲܝ̈ܗܘܿܢ.


text:
ܘܟܲܕܸ̇ܒ̣ܘ ܒܐܲܠܵܗܵܐ ܕܐܲܒ̣ܵܗܲܝ̈ܗܘܿܢ: ܘܲܛܥܵܘ ܒܵܬܲܪ ܐܲܠܵܗܹ̈ܐ ܕܥܲܡܡܹ̈ܐ ܕܐܲܪܥܵܐ: ܕܐܵܘܒܸ̇ܕ݂ ܡܵܪܝܵܐ ܡ̣ܢ ܩܕ݂ܵܡܲܝܗܘܿܢ.


text:
ܘܐܲܥܝܼܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܥܠܲܝܗܘܿܢ: ܪܘܼܚܹܗ ܕܬܲܓ̣ܠܲܬ̣ ܦܲܠܣܲܪ ܡܲܠܟܵܐ ܕܐܵܬ̣ܘܿܪ ܘܓܲܠܝܼ ܠܫܲܒ̣ܛܵܐ ܕܒܹܝܬ̣ ܪܘܼܒܹܝܠ: ܘܲܠܫܲܒ̣ܛܵܐ ܕܒܹܝܬ̣ ܓܵܕ݂: ܘܲܠܦܸܠܓ̇ܘܼܬ̣ ܫܲܒ̣ܛܵܐ ܕܲܡܢܲܫܸܐ. ܘܐܲܝܬ̇ܝܼ ܐܸܢܘܿܢ ܠܲܚܠܲܚ: ܘܲܠܚܵܒ̣ܵܪ ܢܗܲܪ ܓܵܘܙܵܢ: ܩܘܼܪ̈ܝܵܐ ܕܡܵܕܲܝ ܘܗܸܢܘܿܢ ܝܵܬ̣ܒ̇ܝܼܢ ܬܲܡܵܢ ܥܕܲܡܵܐ ܠܝܵܘܡܵܢܵܐ.


text:
ܘܲܒ̣ܢܵܘ̈ܗܝ ܕܥܲܡܪܲܡ: ܡܘܼܫܹܐ: ܘܐܲܗܪܘܿܢ: ܘܡܲܪܝܲܡ. ܘܲܒ̣ܢܵܘ̈ܗܝ ܕܐܲܗܪܘܿܢ: ܢܵܕ݂ܵܒ̣: ܘܐܲܒ̣ܝܼܗܘܿ: ܘܐܹܠܝܼܥܵܙܲܪ: ܘܐܝܼܬ̣ܵܡܵܪ.


text:
ܘܨܵܕ݂ܘܿܩ ܐܸܫܬ̇ܒ̣ܝܼ: ܟܲܕ݂ ܓܲܠܝܼ ܡܵܪܝܵܐ ܠܐ̄ܢܵܫܲܝ̈ ܝܼܗܘܼܕ݂ܵܐ ܘܠܐܘܿܪܸܫܠܸܡ: ܠܒ̣ܵܒܹܠ ܠܘܵܬ̣ ܢܒ̣ܘܼܟܲܕ݂ܢܵܨܲܪ.


text:
ܘܗܵܠܹܝܢ ܟܠܗܘܿܢ ܕܐܲܩܝܼܡ ܕܵܘܝܼܕ݂ ܕܢܸܗܘܘܿܢ ܡܫܲܡܫܝܼܢ ܒܒܲܝܬܹ̇ܗ ܕܡܵܪܝܵܐ: ܒܕ݂ܘܼܟ̇ܬ̣ܵܐ ܕܣܝܼܡܵܐ ܬܲܡܵܢ ܩܹܒ̣ܘܿܬ̣ܵܐ.


text:
ܘܢܸܗܘܘܿܢ ܡܫܲܡܫܝܼܢ ܩܕ݂ܵܡ ܡܵܪܝܵܐ ܒܡܲܫܟܲܢܙܲܒ̣ܢܵܐ: ܒܬܸܫ̈ܒ̇ܚܵܬ̣ܵܐ ܪܵܘ̱ܪ̈ܒ̣ܵܬ̣ܵܐ: ܥܕܲܡܵܐ ܕܲܒ̣ܢܹܐ ܫܠܹܝܡܘܿܢ ܒܲܝܬܹ̇ܗ ܕܡܵܪܝܵܐ: ܕܒ̣ܐܘܿܪܸܫܠܸܡ. ܘܐܲܩܝܼܡ ܐܸܢܘܿܢ ܐܲܝܟ݂ ܢܵܡܘܿܣܲܝ̈ܗܘܿܢ ܥܲܠ ܥܒ̣ܝܼ̈ܕ݂ܵܬ̣ܗܘܿܢ.


text:
ܘܗܵܠܹܝܢ ܡܫܲܡܫܵܢܹ̈ܐ ܗܸܢܘܿܢ ܘܲܒ̣ܢܲܝ̈ܗܘܿܢ: ܡ̣ܢ ܒܢܲܝ̈ ܩܵܗܵܬ̣: ܡ̣ܢ ܫܲܪܒ̇ܬ̣ܵܐ ܕܠܹܘܵܝܹ̈ܐ: ܗܵܡܵܢ: ܘܝܘܿܐܹܝܠ ܒܲܪ ܫܡܘܼܐܹܝܠ.


text:
ܘܐܲܗܪܘܿܢ ܘܲܒ̣ܢܵܘ̈ܗܝ ܥܲܠ ܡܲܕ݂ܒ̇ܚܵܐ ܡܩܪܒ̣ܝܼܢ ܥܠܵـ̈ـܘܵܬ̣ܵܐ: ܠܟ݂ܠ ܥܒ̣̈ܝܼܕ݂ܵܬ̣ܵܐ ܕܲܩܕ݂ܘܿܫ ܩܘܼܕ݂ܫܹ̈ܐ ܠܲܡܚܲܣܵܝܘܼ ܥܲܠ ܝܼܣܪܵܝܹܠ.


text:
ܘܗܵܠܹܝܢ ܫܡܵܗܹ̈ܐ ܕܩܘܼܪ̈ܝܵܐ ܕܲܡܛܲܝ̈ ܥܲܠ ܫܲܪ̈ܒ̣ܵܬ̣ܵܐ ܒܲܬ̣ܚܘܼ̈ܡܲܝܗܹܝܢ: ܠܲܒ̣ܢܵܘ̈ܗܝ ܕܐܲܗܪܘܿܢ ܠܫܲܪܒ̇ܬ̣ܵܐ ܕܩܵܗܵܬ̣: ܡܸܛܠ ܕܲܠܗܘܿܢ ܡܛܵܬ̤ ܦܸܣܵܐ ܩܲܕ݂ܡܵܝܑܬ̣.


text:
ܘܝܲܗ̄ܒ̣ܘ ܠܗܘܿܢ ܚܸܒ̣ܪܘܿܢ ܒܐܲܪܥܵܐ ܕܲܝܗܘܼܕ݂ܵܐ: ܘܟ݂ܠܗܘܿܢ ܟܲܦܪ̈ܘܿܢܹܐ ܕܲܚܕ݂ܵܪܹ̈ܝܗ̇ ܕܐܝܼܬ̣ ܒܐܲܪܥܵܐ ܕܲܝܗܘܼܕ݂ܵܐ.


text:
ܘܠܲܒ̣ܢܵܘ̈ܗܝ ܕܐܲܗܪܘܿܢ: ܝܲܗ̄ܒ̣ܘ ܠܟ݂ܠܗܹܝܢ ܩܘܼܪ̈ܝܵܐ ܕܲܡܫܵܘܙܒ̣ܘܼܬ̣ܵܐ. ܝܲܗ̄ܒ̣ܘ ܠܟ݂ܵܗܢܹ̈ܐ: ܠܚܸܒ̣ܪܘܿܢ ܘܲܠܟܲܦܪ̈ܘܿܢܹܝܗ̇ ܘܲܠܠܸܒ̣ܢܵܐ ܘܲܠܟܲܦܪ̈ܘܿܢܹܝܗ̇: ܘܲܠܝܵܬ̣ܵܪ ܘܲܠܟܲܦܪ̈ܘܿܢܹܝܗ̇: ܘܠܲܠܚܸܡ ܘܲܠܟܲܦܪ̈ܘܿܢܹܝܗ̇.


text:
ܡ̣ܢ ܫܲܒ̣ܛܵܐ ܕܒܸܢܝܵܡܹܝܢ: ܝܲܗ̄ܒ̣ܘ ܓܒܲܥ ܘܟܲܦܪ̈ܘܿܢܹܝܗ̇: ܥܲܠܡܘܼܬ̣ ܘܟܲܦܪ̈ܘܿܢܹܝܗ̇: ܥܢܵܬ̣ܘܿܬ̣ ܘܟܲܦܪ̈ܘܿܢܹܝܗ̇ ܟܠܗܹܝܢ ܩܘܼܪ̈ܝܵܐ: ܬܠܵܬ̣ܥܸܣܪܹ̈ܐ ܠܫܲܪ̈ܒ̣ܵܬ̣ܗܘܿܢ.


text:
ܘܲܒ̣ܢܵܘ̈ܗܝ ܕܓܸܪܫܘܿܢ ܠܫܲܪ̈ܒ̣ܵܬ̣ܗܘܿܢ: ܡ̣ܢ ܫܲܒ̣ܛܵܐ ܕܐܝܼܣܵܟ݂ܵܪ: ܘܡ̣ܢ ܫܲܒ̣ܛܵܐ ܕܒܹܝܬ̣ ܐܵܫܹܝܪ: ܘܡ̣ܢ ܫܲܒ̣ܛܵܐ ܕܲܡܢܲܫܹܐ: ܘܡ̣ܢ ܫܲܒ̣ܛܵܐ ܕܒܹܝܬ̣ ܢܲܦ̮ܬܵܠܝܼ: ܒܡܲܬ̣ܢܝܼܢ ܩܘܼܪ̈ܝܵܐ ܬܠܵܬ̣ܥܸܣܪܹ̈ܐ.


text:
ܠܲܒ̣ܢܵܘ̈ܗܝ ܕܲܡܪܵܪܝܼ ܠܫܲܪ̈ܒ̣ܵܬ̣ܗܘܿܢ: ܡ̣ܢ ܫܲܒ̣ܛܵܐ ܕܒܹܝܬ̣ ܪܘܼܒܹܝܠ: ܘܡ̣ܢ ܫܲܒ̣ܛܵܐ ܕܲܒ̣ܢܲܝ̈ ܕܵܢ: ܘܡ̣ܢ ܫܲܒ̣ܛܵܐ ܕܲܒ̣ܢܲܝ̈ ܙܒ̣ܘܿܠܘܿܢ: ܒܡܸܢܝܵܢܵܐ ܩܘܼܪ̈ܝܵܐ ܬܲܪܬܲܥܸܣܪܹ̈ܐ.


text:
ܘܝܲܗ̄ܒ̣ܘ ܡ̣ܢ ܫܲܒ̣ܛܵܐ ܕܒܹܝܬ̣ ܝܼܗܘܼܕ݂ܵܐ: ܘܡ̣ܢ ܫܲܒ̣ܛܵܐ ܕܲܒ̣ܢܲܝ̈ ܫܸܡܥܘܿܢ: ܘܡ̣̤ ܫܲܒ̣ܛܵܐ ܕܒܸܢܝܵܡܹܝܢ: ܩܘܼܪ̈ܝܵܐ ܗܵܠܹܝܢ ܕܩܵܪܹܝܢ ܗ̄ܘ̣ܵܘ ܠܗܹܝܢ: ܒܫܸܡ ܫܲܪ̈ܒ̣ܵܬ̣ܵܐ ܕܲܒ̣ܢܲܝ̈ ܩܵܗܵܬ̣.


text:
ܘܝܲܗ̄ܒ̣ܘ ܠܗܘܿܢ ܠܩܘܼܪ̈ܝܵܐ ܕܲܡܫܵܘܙܒ̣ܘܼܬ̣ܵܐ: ܠܲܫܟܹܝܡ ܘܲܠܟܲܦܪ̈ܘܿܢܹܝܗ̇ ܒܛܘܼܪܵܐ ܕܫܲܒ̣ܛܵܐ ܐܲܦܪܹܝܡ: ܘܲܠܝܲܥܙܝܼܪ ܘܲܠܟܲܦܪ̈ܘܿܢܹܝܗ̇.


text:
ܘܡ̣ܢ ܦܸܠܓ̇ܘܼܬ̣ ܫܲܒ̣ܛܵܐ ܕܲܡܢܲܫܹܐ: ܝܲܗ̄ܒ̣ܘ ܥܢܵܬ̣ ܘܟܲܦܪ̈ܘܿܢܹܝܗ̇: ܘܝܲܒ̣ܠܝܼܢ ܘܟܲܦܪ̈ܘܿܢܹܝܗ̇: ܘܲܠܫܲܪܒ̇ܬ̣ܵܐ ܕܲܒ̣ܢܲܝ̈ ܩܵܗܵܬ̣: ܕܝܼܪܸܬ̣ܘ.


text:
ܘܠܲܒ̣ܢܵܘ̈ܗܝ ܕܓܸܪܫܘܿܢ ܡ̣ܢ ܦܸܠܓܘܼܬ̣ ܫܲܒ̣ܛܵܐ ܕܲܡܢܲܫܹܐ: ܥܘܵܠܵܢ ܕܲܒ̣ܡܲܬ̣ܢܝܼܢ ܘܟܲܦܪ̈ܘܿܢܹܝܗ̇: ܘܥܲܫܬ̇ܘܿܪ ܘܟܲܦܪ̈ܘܿܢܹܝܗ̇.


text:
ܘܡ̣ܢ ܫܲܒ̣ܛܵܐ ܕܒܹܝܬ̣ ܢܲܦ̮ܬܵܠܝܼ: ܪܩܸܡ ܕܒܲܓ̣ܠܝܼܠܵܐ ܘܟܲܦܪ̈ܘܿܢܹܝܗ̇: ܗܵܡܘܿܢ ܘܟܲܦܪ̈ܘܿܢܹܝܗ̇: ܩܘܼܪܝܲܬ̇ܝܼܡ ܘܟܲܦܪ̈ܘܿܢܹܝܗ̇.


text:
ܡ̣ܢ ܫܲܒ̣ܛܵܐ ܕܒܹܝܬ̣ ܡܪܵܪܝܼ: ܕܝܼܪܸܬ̣ܘ ܡ̣ܢ ܫܲܒ̣ܛܵܐ ܕܒܹܝܬ̣ ܙܒ̣ܘܿܠܘܿܢ: ܐܲܪܡܘܿܢܝܼ ܘܟܲܦܪ̈ܘܿܢܹܝܗ̇: ܬܵܒ̣ܘܿܪ ܘܟܲܦܪ̈ܘܿܢܹܝܗ̇.


text:
ܘܲܒ̣ܥܸܒ̣ܪܵܐ ܕܝܘܿܪܕ̇ܢܵܢ ܕܐܝܼܪܝܼܚܘܿ ܡ̣ܢ ܡܲܕ݂ܢܵܚܲܝ̈ ܝܘܿܪܕ̇ܢܵܢ: ܡ̣ܢ ܫܲܒ̣ܛܵܐ ܕܒܹܝܬ̣ ܪܘܼܒܹܝܠ: ܒܘܿܨܵܪ ܕܲܒ̣ܡܲܕ݂ܒ̇ܪܵܐ ܘܟܲܦܪ̈ܘܿܢܹܝܗ̇: ܡܦܘܿܦܲܬ̣ ܘܟܲܦܪ̈ܘܿܢܹܝܗ̇: ܝܵܗܵܨ ܘܟܲܦܪ̈ܘܿܢܹܝܗ̇.


text:
ܒܢܲܝ̈ ܬܘܿܠܵܥ: ܥܲܙܝܼ: ܐܲܪܦܵܝܵܐ: ܝܘܿܐܹܝܠ: ܠܲܚܡܝܼ: ܘܝܲܒ̣ܣܲܡ: ܘܲܫܡܘܼܐܹܝܠ: ܪܹ̈ܫܲܝ ܒܹܝܬ̣ ܐܲܒ̣ܵܗܵܬ̣̈ܗܘܿܢ. ܘܗܵܠܹܝܢ ܒܢܵܘ̈ܗܝ ܕܬ̣ܘܿܠܵܥ: ܓܲܢ̄ܒܵܪ̈ܲܝ ܚܲܝܠܵܐ: ܠܫܲܪ̈ܒ̣ܵܬ̣ܗܘܿܢ ܠܬ̣ܵܘ̈ܠܕ݂ܵܬ̣ܗܘܿܢ: ܒܡܸܢܝܵܢܗܘܿܢ: ܘܲܒ̣ܝܵܘܡܵܘ̈ܗܝ ܕܕ݂ܵܘܝܼܕ݂ ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܼܢ ܘܫܸܬ̣ܡܵܐܐ.


text:
ܐܲܪܒ̇ܥܵܐ ܪܹ̈ܫܲܝ ܟܠܗܹܝܢ ܫܲܪ̈ܒ̣ܵܬ̣ܗܘܿܢ ܠܒܹܝܬ̣ ܐܲܒ̣ܵܗܲܝ̈ܗܘܿܢ: ܓܲܢ̄ܒܵܪ̈ܲܝ ܚܲܝܠܵܐ: ܘܥܵܒ̣̈ܕܲܝ ܩܪܵܒ̣ܵܐ: ܬܠܵܬ̣ܝܼܢ ܘܸܫܬܵܐ ܐܲܠܦ̈ܝܼܢ ܡܸܛܠ ܕܲܣܓ̣ܝܼܘ ܗܸܢܘܿܢ ܘܢܸܫܲܝ̈ܗܘܿܢ: ܘܲܒ̣ܢܲܝ̈ܗܘܿܢ: ܘܐܲܚܲܝ̈ܗܘܿܢ.


text:
ܘܗܵܠܹܝܢ ܫܡܵܗܹ̈ܐ ܕܲܒ̣ܢܲܝ̈ ܒܸܢܝܵܡܹܝܢ: ܒܵܠܵܥ: ܘܐܲܟ݂ܒܵܪ: ܘܲܐܫܟܵܠ: ܘܓܸܪܵܐ: ܘܢܲܥܡܵܢ: ܘܐܲܚܝܼ ܘܐܵܘܪܘܿܫ: ܘܡܵܦܝܼ: ܘܚܝܼܬ̣ܝܼܡ: ܘܐܵܕ݂ܵܪ.


text:
ܘܲܒ̣ܢܵܘ̈ܗܝ ܕܒ̣ܵܠܵܥ: ܐܲܨܒ̇ܥܘܿܢ: ܘܥܲܙܝܼ: ܘܙܵܐܹܝܠ: ܘܝܲܪܡܘܼܬ̣: ܘܥܲܙܝܼ: ܚܲܡܫܵܐ ܪܹ̈ܫܲܝ ܒܹܝܬ̣ ܐܲܒ̣ܵـ̈ـܗܵܬ̣ܵܐ: ܓܲܢ̄ܒܵܪ̈ܲܝ ܚܲܝܠܵܐ. ܘܲܗܘ̤ܵܐ ܡܸܢܝܵܢܗܘܿܢ: ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܼܢ ܘܲܬ̣ܠܵܬ̣ܝܼܢ ܘܐܲܪܒ̇ܥܵܐ.


text:
ܘܲܒ̣ܢܵܘ̈ܗܝ ܕܐܲܟ݂ܒܵܪ: ܙܡܘܿܪܵܐ: ܘܝܲܥܘܿܫ: ܘܐܹܠܝܼܥܵܙܲܪ: ܘܐܸܠܥܵܢܝܼ: ܘܥܲܡܪܝܼ: ܘܝܲܪܡܘܼܬ̣: ܘܐܲܒ̣ܝܼܵܐ: ܘܲܥܢܵܬ̣ܘܿܬ̣: ܘܥܲܠܡܘܼܬ̣ ܗܵܠܹܝܢ ܟܠܗܘܿܢ ܒܢܵܘ̈ܗܝ ܕܐܲܟ݂ܒܵܪ.


text:
ܘܲܗܘ̤ܵܐ ܚܘܼܫܒܵܢܗܘܿܢ ܠܫܲܪ̈ܒ̣ܵܬ̣ܗܘܿܢ: ܠܪܹ̈ܫܲܝ ܒܹܝܬ̣ ܐܲܒ̣ܵܗܲܝ̈ܗܘܿܢ: ܠܬ̣ܵܘ̈ܠܕ݂ܵܬ̣ܗܘܿܢ: ܓܲܢܵܒܵܪ̈ܲܝ ܚܲܝܠܵܐ: ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܼܢ ܘܡܲܐܬܹ̇ܝܢ.


text:
ܗܵܠܹܝܢ ܒܢܵܘ̈ܗܝ ܕܐܲܫܟ̇ܘܿܠ: ܒܲܠܗܵܢ. ܘܲܒ̣ܢܵܘ̈ܗܝ ܕܒܲܠܗܵܢ: ܝܲܥܘܿܫ: ܘܒܸܢܝܵܡܹܝܢ: ܘܐܝܼܗܘܿܪ: ܘܲܟ݂ܢܲܥܢܵܝܵܐ: ܘܙܲܝܬ̇ܘܿܢ: ܘܬܲܪܫܝܼܫ: ܘܐܲܚܫܪܲܚ.


text:
ܟܠܗܘܿܢ ܗܵܠܹܝܢ ܒܢܵܘ̈ܗܝ ܕܐܲܫܟ̇ܘܿܠ ܠܪܹܫ ܐܲܒ̣ܵܗܵܬ̣̈ܗܘܿܢ: ܓܲܢ̄ܒܵܪ̈ܲܝ ܚܲܝܠܵܐ: ܫܒܲܬܲܥܣܲܪ ܐܲܠܦ̈ܝܼܢ ܘܡܲܐܬܹ̇ܝܢ ܕܢܵܦ̇ܩܝܼܢ ܒܚܲܝܠܵܐ ܒܲܩܪܵܒ̣ܵܐ.


text:
ܒܢܵܘ̈ܗܝ ܕܲܡܢܲܫܸܐ ܕܝܸܠܕܲܬ̤ ܠܹܗ ܕܪܘܼܟ݂ܬܹ̇ܗ: ܐܝܼܣܲܪܟܸ̇ܠ ܘܐܲܕ݂ܘܿܢܝܼܵܐ ܘܝܸܠܕܲܬ̤ ܠܡܵܟ݂ܝܼܪ ܐܲܒ̣ܘܼܗܝ ܕܓܸܠܥܵܕ݂.


text:
ܘܡܵܟ݂ܝܼܪ ܢܣܲܒ̣ ܐܲܢ̄ܬ̇ܬ̣ܵܐ ܚܕ݂ܵܐ ܒܲܪܬ̣ ܪܵܘ̱ܪ̈ܒ̣ܵܢܹܐ. ܘܲܫܡܵܐ ܕܚܵܬ̣ܵܗ̇ ܡܲܠܟܵܐ. ܘܲܫܡܵܐ ܕܐܲܚܘܼܗܝ ܩܲܫܝܼܫܵܐ ܨܸܠܦܚܲܕ݂. ܘܲܠܨܸܠܦܚܲܕ݂ ܠܵܐ ܗܘ̤ܵܘ ܠܹܗ ܒ̈ܢܲܝܵܐ: ܐܸܠܵܐ ܒ̈ܢܵܬ̣ܵܐ.


text:
ܘܙܵܒ̣ܘܿܪ ܒܪܹܗ: ܘܫܘܼܬ̣ܠܵܚ ܒܪܹܗ: ܘܠܵܥܵܙܲܪ ܒܪܹܗ: ܐ̄ܢܵܫܵܐ ܒܢܲܝ̈ ܓܵܬ̣ ܕܐܸܬ̣̱ܝܼܠܸܕ݂ܘ ܒܐܲܪܥܵܐ: ܢܚܸܬ̣ܘ ܗ̄ܘ̣ܵܘ ܠܡܸܣܲܒ̣ ܢܸܟ݂ܣܲܝ̈ܗܘܿܢ.


text:
ܘܡܸܬ̣ܐ̱ܒܸܠ ܗ̄ܘ̣ܵܐ ܐܲܦܪܹܝܡ ܐܲܒ̣ܘܼܗܘܿܢ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ ܘܐܸܬ̣ܵܘ ܗ̄ܘ̣ܵܘ ܐܲܚܵܘ̈ܗܝ ܠܲܡܒܲܝܲܐܘܼܬܹܗ: ܘܲܠܡܸܡܠܵܐ ܒܠܸܒܹ̇ܗ.


text:
ܘܐܸܬ̣ܵܐ ܠܘܵܬ̣ ܐܲܢ̄ܬ̇ܬܹܗ ܘܒܸܛܢܲܬ̤ ܗ̄ܘ̣ܵܬ̣: ܘܝܸܠܕܲܬ̤ ܒܪܵܐ. ܘܲܩܪܵܬ̤ ܫܡܹܗ ܒܪܝܼܥܵܐ: ܡܸܛܠ ܕܒ̣ܝܼܫ ܗ̄ܘ̣ܵܐ ܠܵܗ̇ ܒܒܲܝܬܹ̇ܗ.


text:
ܘܒܲܪܬ̣ܵܗ̇ ܕܐܸܫܬܲܚܪܲܬ̤ ܒܹܝܬ̣ ܚܘܿܪܵܢ ܬܲܚܬܵܝܬܵܐ ܘܥܸܠܵܝܬܵܐ: ܘܟ݂ܠܗܹܝܢ ܗܵܠܹܝܢ ܕܐܸܫܬ̇ܚܲܪ: ܐܲܣܝܲܬ̤ ܒܲܪܬ̣ܵܗ̇.


text:
ܥܲܠ ܬܚܘܼܡܵܐ ܕܲܒ̣ܢܲܝ̈ ܡܢܲܫܹܐ: ܒܹܝܬ̣ ܫܟܹܝܡ ܘܟܲܦܪ̈ܘܿܢܹܝܗ̇: ܬܲܥܢܵܟ݂ ܘܟܲܦܪ̈ܘܿܢܹܝܗ̇: ܘܡܲܓܕ̇ܘܿ ܘܟܲܦܪ̈ܘܿܢܹܝܗ̇: ܕܘܿܪ ܘܟܲܦܪ̈ܘܿܢܹܝܗ̇. ܐܲܝܟ݂ ܗܵܠܹܝܢ ܩܘܼܪ̈ܝܵܐ ܐܵܘܬܸ̇ܒ̣ܘ ܒܢܲܝ̈ ܝܵܘܣܸܦ ܒܲܪ ܝܼܣܪܵܝܹܠ.


text:
ܗܵܠܹܝܢ ܒܢܵܘ̈ܗܝ ܕܐܵܫܹܝܪ: ܪܹ̈ܫܲܝ ܒܹܝܬ̣ ܐܲܒ̣ܵܗܵܬ̣̈ܗܘܿܢ: ܒܕܲܪ̈ܲܝܗܘܿܢ ܓܲܢ̄ܒܵܪ̈ܲܝ ܚܝ̈ܠܹܐ: ܪܹ̈ܫܲܝ ܪܵܘ̱ܪ̈ܒ̣ܵܢܹܐ: ܕܲܗܘ̤ܵܐ ܚܘܼܫܒܵܢܗܘܿܢ ܒܚܲܝܠܵܐ ܕܲܩܪܵܒ̣ܵܐ ܒܡܸܢܝܵܢܗܘܿܢ: ܓܲܒ̣ܪܹ̈ܐ ܥܸܣܪܝܼܢ ܘܸܫܬܵܐ ܐܲܠܦ̈ܝܼܢ.


text:
ܘܲܠܓܸܪܵܐ ܪܒ̣ܝܼܥܵܝܵܐ: ܘܲܠܢܲܥܡܵܢ ܚܡܝܼܫܵܝܵܐ: ܘܐܲܚܝܼ ܫܬ̇ܝܼܬ̣ܵܝܵܐ: ܘܐܵܪܘܿܫ ܫܒ̣ܝܼܥܵܝܵܐ: ܘܡܵܬ̣ܝܼܡ ܬܡܝܼܢܵܝܵܐ: ܘܚܵܣܝܼܡ ܬܫܝܼܥܵܝܵܐ: ܘܐܵܕ݂ܵܪ ܥܣܝܼܪܵܝܵܐ.


text:
ܘܗܵܠܹܝܢ ܒܢܲـ̈ـܝܵܐ ܕܐܲܒ̣ܝܼܗܘܿܪ: ܘܗܵܠܹܝܢ ܐܸܢܘܿܢ ܪܹ̈ܫܲܝ ܐܲܒ̣ܵܗܵܬ̣̈ܗܘܿܢ ܠܫܲܪ̈ܒ̣ܵܬ̣ܗܘܿܢ ܘܓܲܠܝܼܘ ܠܲܦܩܲܥܬ̣ܵܐ ܕܢܲܥܡܵܢ.


text:
ܗܵܠܹܝܢ ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܠܬ̣ܵܘ̈ܠܕ݂ܵܬ̣ܗܘܿܢ. ܗܵܠܹܝܢ ܕܗܸܢܘܿܢ. ܝܵܬ̣ܒ̇ܝܼܢ ܗ̄ܘ̣ܵܘ ܒܐܘܿܪܸܫܠܸܡ: ܩܲܕ݂ܡܵܝܑܬ̣.


text:
ܘܡܝܼܪ ܐܵܘܠܸܕ݂ ܠܩܝܼܫ ܘܩܝܼܫ ܐܵܘܠܸܕ݂ ܠܫܵܐܘܿܠ ܘܫܵܐܘܿܠ ܐܵܘܠܸܕ݂ ܠܝܘܿܢܵܬ̣ܵܢ: ܘܲܠܡܲܠܟ̇ܝܼܫܘܿܥ: ܘܲܠܝܲܫܘܝܼ: ܘܠܲܐܫܒܵܫܘܿܠ.


text:
ܘܲܒ̣ܪܹܗ ܕܝܘܿܢܵܬ̣ܵܢ: ܡܲܚܓܲܪ ܒܪܸ̈ܓ̣ܠܵܘܗܝ. ܘܲܠܝܲܫܘܝܼ ܗܘ̤ܵܐ ܒܪܵܐ: ܡܪܲܒ̇ܥܸܠ. ܘܲܡܪܲܒ̇ܥܸܠ ܐܵܘܠܸܕ݂ ܠܡܝܼܟ݂ܵܐ.


text:
ܘܲܡܪܲܒ̇ܥܸܠ ܐܵܘܠܸܕ݂ ܠܝܵܗܘܿܝܵܕ݂ܵܥ. ܘܝܵܗܘܿܝܵܕ݂ܵܥ: ܐܵܘܠܸܕ݂ ܠܥܲܡܘܿܬ̣: ܘܲܠܥܲܙܡܘܿܬ̣: ܘܲܠܙܲܡܪܝܼ ܘܙܲܡܪܝܼ ܐܵܘܠܸܕ݂ ܠܡܘܿܨܝܼܵܐ.


text:
ܘܠܵܐܨܵܠ ܗܘ̤ܵܘ ܠܹܗ ܫܬܵܐ ܒܢ̈ܝܼܢ: ܥܲܙܪܝܼ ܒܘܼܟ݂ܪܹܗ: ܩܝܼܡ ܬܸܢܝܵܢܹܗ: ܘܐܝܼܫܡܵܥܹܝܠ ܬܠܝܼܬ̣ܵܝܵܐ: ܘܲܫܥܲܕ݂ܝܵܐ: ܘܥܘܿܒܲܕ݂ܝܵܐ: ܘܚܲܢܲܢ. ܗܵܠܹܝܢ ܟܠܗܘܿܢ ܒܢܵܘ̈ܗܝ ܕܐܵܨܵܠ.


text:
ܘܲܗܘ̤ܵܐ ܒܢܲـ̈ـܝܵܐ ܕܐܘܿܠܲܡ: ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܘܐܚܝܼܕܲܝ̈ ܩܸܫܬܵܐ ܘܡܲܠܦܝܼܢ ܗܸܢܘܿܢ ܒܢܲܝ̈ܗܘܿܢ ܘܲܒ̣ܢܲܝ̈ ܒܢܲܝ̈ܗܘܿܢ: ܡܵܐܐ ܘܚܲܡܫܝܼܢ. ܘܟ݂ܠܗܘܿܢ ܗܵܠܹܝܢ ܡ̣ܢ ܫܲܒ̣ܛܵܐ ܕܲܒ̣ܢܲܝ̈ ܒܸܢܝܵܡܹܝܢ.


text:
ܘܐܸܬ̣ܚܲܫܲܒ̣ܘ ܟܠܗܘܿܢ ܒܢܲܝ̈ ܝܼܣܪܵܝܹܠ ܘܲܒ̣ܢܲܝ̈ ܝܼܗܘܼܕ݂ܵܐ: ܥܵܘܼܠܵܐ ܗܸܢܘܿܢ ܕܓܲܠܝܼܘ ܠܒ̣ܵܒܹܠ ܒܥܵܘܿܠܘܼܬ̣ܗܘܿܢ.


text:
ܘܲܕ݂ܝܵܬ̣ܒ̇ܝܼܢ ܗ̄ܘ̣ܵܘ ܩܲܕ݂ܡܵܝܑܬ̣ ܒܝܵܪܬ̇ܘܼܬ̣ܗܘܿܢ: ܘܲܒ̣ܩܘܼܪ̈ܝܼܗܘܿܢ ܝܼܣܪܵܝܹܠ: ܘܟ݂ܵܗ̈ܢܹܐ: ܘܠܹܘܵܝܹ̈ܐ: ܘܓ̣ܝܼܘܿܪܹ̈ܐ.


text:
ܘܒ̣ܐܘܿܪܸܫܠܸܡ ܝܵܬ̣ܒ̇ܝܼܢ ܗ̄ܘ̣ܵܘ: ܡ̣ܢ ܝܼܗܘܼܕ݂ܵܐ: ܘܡ̣ܢ ܒܢܲܝ̈ ܒܸܢܝܵܡܹܝܢ: ܘܡ̣ܢ ܒܢܲܝ̈ ܐܲܦܪܹܝܡ: ܘܡ̣ܢ ܒܢܲܝ̈ ܡܢܲܫܸܐ.


text:
ܘܐܲܚܲܝ̈ܗܘܿܢ ܠܫܲܪ̈ܒ̣ܵܬ̣ܗܘܿܢ: ܬܫܲܥܡܵܐܐ ܘܬܸܫܥܝܼܢ ܘܬܸܫܥܵܐ ܟܠܗܘܿܢ ܗܵܠܹܝܢ ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܪܹ̈ܫܲܝ ܡܲܐ̈ܘܵܬ̣ܵܐ ܠܫܲܪ̈ܒ̣ܵܬ̣ܗܘܿܢ.


text:
ܥܲܙܲܪܝܵܐ ܒܲܪ ܚܹܠܲܩܝܵܐ ܒܲܪ ܡܲܫܠܲܡ: ܒܲܪ ܨܵܕ݂ܘܿܩ: ܒܲܪ ܡܲܙܘܼ: ܒܲܪ ܐܲܚܝܼܛܘܿܒ̣: ܕܲܫܪܸܐ ܗ̄ܘ̣ܵܐ ܒܲܝܬܹ̇ܗ ܠܘܼܩܒܲܠ ܒܲܝܬܹ̇ܗ ܕܡܵܪܝܵܐ.


text:
ܘܥܲܙܲܪܝܵܐ ܒܲܪ ܝܲܪܚܘܿܡ: ܒܲܪ ܦܲܫܚܘܿܪ: ܒܲܪ ܡܠܲܟ݂ܝܵܐ: ܘܡܲܢܣܝܼ ܒܲܪ ܥܘܼܕ݂ܝܵܐܹܝܠ: ܒܲܪ ܝܘܿܚܲܢܵܢ: ܒܲܪ ܡܲܫܠܲܡ: ܒܲܪ ܡܲܫܕܵܐܘܼܬ̣: ܒܲܪ ܐܵܡܵܪ.


text:
ܘܐܲܚܲܝ̈ܗܘܿܢ ܪܹ̈ܫܹܐ ܕܒܹܝܬ̣ ܐܲܒ̣ܵܗܲܝ̈ܗܘܿܢ: ܐܵܠܹܦ ܘܲܫܒܲܥܡܵܐܐ ܘܸܫܬ̇ܝܼܢ: ܓܲܢ̄ܒܵܪ̈ܲܝ ܚܲܝܠܵܐ: ܥܵܒ̣ܕܲܝ̈ ܥܒ̣̈ܝܼܕ݂ܵܬ̣ܵܐ ܕܒܲܝܬܹ̇ܗ ܕܡܵܪܝܵܐ.


text:
ܘܥܘܿܒܲܕ݂ܝܵܐ ܒܲܪ ܫܡܲܥܝܵܐ: ܒܲܪ ܟܠܵܠ ܒܲܪ ܝܼܪܝܼܬ̣ܘܿܢ ܘܲܒ̣ܪܲܟ݂ܝܵܐ ܒܲܪ ܐܵܣܵܦ: ܒܲܪ ܗܲܠܩܵܢܵܐ: ܕܝܵܬܹ̇ܒ̣ ܗ̄ܘ̣ܵܐ ܒܪܵܡܬ̣ܵܐ.


text:
ܥܕܲܡܵܐ ܠܗܵܪܟܵܐ ܬܲܪܥܵܐ ܕܡܲܠܟܵܐ ܡܲܕ݂ܢ̱ܚܵܝܵܐ. ܗܵܠܹܝܢ ܐܸܢܘܿܢ ܬܲܪ̈ܥܹܐ ܕܩܵܝ̇ܡܝܼܢ ܒܗܘܿܢ ܡܲܛܲܪܬܵܐ ܕܲܒ̣ܢܲܝ̈ ܠܹܘܝܼ.


text:
ܘܫܵܠܘܿܡ ܒܲܪ ܩܘܿܪܵܐ: ܒܲܪ ܐܲܟ݂ܣܝܼܦ: ܒܲܪ ܩܘܿܪܚ. ܘܐܲܚܵܘ̈ܗܝ ܘܐ̄ܢܵܫܲܝ̈ ܒܹܝܬ̣ ܐܲܒ̣ܘܼܗܝ: ܕܩܵܝܡܝܼܢ ܥܲܠ ܥܒ̣ܝܼ̈ܕ݂ܵܬ̣ܵܐ: ܘܢܵܛܪ̈ܲܝ ܬܲܪܥܹܗ ܕܡܲܫܟ̇ܢܵܐ: ܘܐܲܒ̣ܵܗܹ̈ܐ ܕܝܼܠܗܘܿܢ ܥܲܠ ܡܲܫܪܝܼܬ̣ܵܐ. ܘܗܸܢܘܿܢ ܗܘ̤ܵܘ ܢܵܛܪ̈ܲܝ ܡܲܦܩܵܢܵܐ ܘܡܲܥܠܵܢܵܐ.


text:
ܟܠܗܘܿܢ ܗܵܠܹܝܢ ܩܵܝܡܝܼܢ ܒܬܲܪ̈ܥܹܐ: ܒܡܸܢܝܵܢܵܐ ܡܲܐܬܹ̇ܝܢ ܘܲܬ̣ܪܸܥܣܲܪ ܗܵܠܹܝܢ ܐܸܬ̣ܚܲܫܲܒ̣ܘ ܒܕ݂ܵܪ̈ܲܝܗܘܿܢ: ܗܵܠܹܝܢ ܕܲܥܒܲܕ݂ܘ ܕܵܘܝܼܕ݂ ܘܲܫܡܘܼܐܹܝܠ ܢܒ̣ܝܼܵܐ: ܒܗܲܝܡܵܢܘܼܬ̣ܗܘܿܢ.


text:
ܘܗܸܢܘܿܢ ܐܲܩܝܼܡܘ ܠܗܵܠܹܝܢ: ܠܗܘܿܢ ܘܠܲܒ̣ܢܲܝ̈ܗܘܿܢ. ܕܢܸܗܘܘܿܢ ܢܵܛܪܝܼܢ ܬܲܪ̈ܥܹܐ ܗܵܠܹܝܢ ܕܒܲܝܬܹ̇ܗ ܕܡܵܪܝܵܐ: ܘܲܠܒܹܝܬ̣ ܡܲܫܟܲܢ ܙܲܒ̣ܢܵܐ: ܘܡܲܛܪ̈ܵܬ̣ܵܐ.


text:
ܠܐܲܪܒܲܥ ܪ̈ܘܼܚܝܼܢ ܦܬ̣ܝܼܚܝܼܢ ܗ̄ܘ̣ܵܘ ܗܵܠܹܝܢ ܬܲܪ̈ܥܹܐ: ܠܡܲܕ݂ܢ̱ܚܵܐ: ܘܲܠܡܲܥ̱ܪܒ̣ܵܐ: ܘܲܠܓܲܪܒ̇ܝܵܐ: ܘܲܠܬܲܝܡܢܵܐ.


text:
ܘܐܲܚܲܝ̈݁ܗܘܿܢ ܗܵܠܹܝܢ ܢܵܛܪܝܼܢ ܗ̄ܘ̣ܵܘ ܒܕ݂ܵܪ̈ܲܝܗܘܿܢ: ܘܠܵܐ ܥܵܐܠܝܼܢ ܗ̄ܘ̣ܵܘ: ܐܸܠܵܐ ܚܕ݂ܵܐ ܠܫܲܒ̣ܥܵܐ ܝܵܘ̈ܡܝܼܢ: ܡ̣ܢ ܥܸܕܵܢ ܠܥܸܕܵܢ.


text:
ܡܸܛܠ ܕܲܒ̣ܗܲܝܡܵܢܘܼܬ̣ܵܐ ܗܘ̤ܵܘ ܗܸܢܘܿܢ ܗܵܠܹܝܢ. ܡܸܛܠ ܕܥܲܠ ܐܲܪܒܲܥ ܪ̈ܘܼܚܝܼܢ ܕܬܲܪ̈ܥܹܐ ܗܵܠܹܝܢ: ܠܹܘܵܝܹ̈ܐ ܩܵܝ̇ܡܝܼܢ ܘܢܵܛܪܝܼܢ ܗ̄ܘ̣ܵܘ. ܘܗܸܢܘܿܢ ܩܵܝܡܝܼܢ ܗ̄ܘ̣ܵܘ ܥܲܠ ܥܒ̣ܝܼ̈ܕ݂ܵܬ̣ܵܐ: ܘܥܲܠ ܓܲܙܵܐ ܕܒܲܝܬܹ̇ܗ ܕܡܵܪܝܵܐ.


text:
ܘܲܒ̣ܟ݂ܠ ܨܦܲܪ ܘܲܨܦܲܪ ܣܵܥܪܝܼܢ ܗ̄ܘ̣ܵܘ ܟܠܗܘܿܢ ܡܵܐܢܹ̈ܐ ܕܦܘܼܠܚܵܢܵܐ: ܡܸܛܠ ܕܲܒ̣ܡܸܢܝܵܢܵܐ ܡܲܥܠܝܼܢ ܗ̄ܘ̣ܵܘ ܠܗܘܿܢ: ܘܲܒ̣ܡܸܢܝܵܢܵܐ ܡܲܦܩܝܼܢ ܗ̄ܘ̣ܵܘ ܠܗܘܿܢ.


text:
ܘܡܸܢܗܘܿܢ ܡ̣ܢ ܠܹܘܵܝܹ̈ܐ ܡܫܲܠܛܝܼܢ ܗ̄ܘ̣ܵܘ ܥܲܠ ܡܵܐܢܹ̈ܐ: ܘܥܲܠ ܟܠܗܹܝܢ ܥܒ̣ܝܼ̈ܕ݂ܵܬ̣ܵܐ ܕܩܘܼܕ݂ܫܵܐ: ܥܲܠ ܡܲܕ݂ܒ̇ܚܵܐ: ܘܥܲܠ ܡܵܐܢܹ̈ܐ: ܘܥܲܠ ܚܲܡܪܵܐ: ܘܥܲܠ ܡܸܫܚܵܐ: ܘܥܲܠ ܠܒ̣ܘܿܢ̄ܬܵܐ: ܘܥܲܠ ܒܸܣܡܹ̈ܐ ܕܟܲܝܵܐ.


text:
ܘܡܲܬ̣ܝܼܬ̣ܵܐ ܡ̣ܢ ܠܹܘܵܝܹ̈ܐ: ܗܘ̤ܝܘܼ ܗܘ̤ܵܐ ܒܘܼܟ݂ܪܹܗ ܕܫܵܠܘܿܡ. ܒܗܲܝܡܵܢܘܼܬ̣ܵܐ ܫܲܠܝܼܛ ܗ̄ܘ̣ܵܐ ܥܲܠ ܥܒ̣ܵܕܹ̈ܐ ܟܣܲܝܵܐ.


text:
ܘܐܵܦ ܡ̣ܢ ܒܢܵܘ̈ܗܝ ܕܩܵܗܵܬ̣: ܡܫܲܠܛܝܼܢ ܗ̄ܘ̣ܵܘ ܥܲܠ ܐܲܚܲܝ̈ܗܘܿܢ: ܘܥܲܠ ܠܲܚܡܵܐ ܕܣܸܕ݂ܪܹ̈ܐ: ܠܲܡܛܲܝܵܒ̣ܘܼ ܫܵܪܘܼܬ̣ܵܐ ܕܫܲܒ̇ܬ̣ܵܐ ܒܫܲܒܬ̣ܵܐ.


text:
ܘܗܵܠܹܝܢ ܡܫܲܡ̈ܫܵܢܹܐ ܪܹ̈ܫܲܝ ܐܲܒ̣ܵܗܹ̈ܐ ܕܠܹܘܵܝܹ̈ܐ: ܢܵܛܪܝܼܢ ܗ̄ܘ̣ܵܘ ܒܚܵܢ̈ܘܵܬ̣ܵܐ ܕܲܚܕ݂ܵܪ̈ܵܘܗܝ ܕܒܲܝܬܵܐ. ܡܸܛܠ ܕܗܸܢܘܿܢ ܡܫܲܠܛܝܼܢ ܗ̄ܘ̣ܵܘ ܥܲܠ ܥܒ̣ܝܼ̈ܕ݂ܵܬ̣ܵܐ: ܒܐܝܼܡܵܡܵܐ ܘܲܒ̣ܠܸܠܝܵܐ.


text:
ܘܗܵܠܹܝܢ ܗܘ̤ܵܘ ܪܹ̈ܫܲܝ ܐܲܒ̣ܵܗܵܬ̣̈ܗܘܿܢ ܕܠܹܘܵܝܹ̈ܐ: ܒܬ̣ܵܘ̈ܠܕ݂ܵܬ̣ܗܘܿܢ: ܘܗܵܠܹܝܢ ܝܵܬ̣ܒ̇ܝܼܢ ܗ̄ܘ̣ܵܘ ܒܐܘܿܪܸܫܠܸܡ.


text:
ܘܲܒ̣ܓܸܒ̣ܥܘܿܢ ܝܵܬܹܒ̣ ܗ̄ܘ̣ܵܐ ܐܲܒ̣ܘܼܗܝ ܕܓܸܒ̣ܥܘܿܢ ܘܲܫܡܵܐ ܕܲܒ̣ܪܹܗ ܒܘܼܟ݂ܪܹܗ: ܝܘܿܐܹܝܠ. ܘܲܫܡܵܐ ܕܐܲܢ̄ܬ̇ܬܹܗ ܡܲܥܟܵܐ.


text:
ܘܡܲܩܠܘܿܬ̣ ܘܡܲܩܠܘܿܬ̣ ܐܵܘܠܸܕ݂ ܠܫܲܡܲܐܨ. ܘܐܵܦ ܗܸܢܘܿܢ ܠܘܼܩܒܲܠ ܐܲܚܲܝ̈ܗܘܿܢ ܥܵܡܪܝܼܢ ܗ̄ܘ̣ܵܘ ܥܲܡ ܐܲܚܲܝ̈ܗܘܿܢ ܒܐܘܿܪܸܫܠܸܡ.


text:
ܘܢܝܼܪ ܐܵܘܠܸܕ݂ ܠܫܝܼܩ. ܘܩܝܼܫ ܐܵܘܠܸܕ݂ ܠܫܵܐܘܿܠ ܘܫܵܐܘܿܠ ܐܵܘܠܸܕ݂ ܠܝܘܿܢܵܬ̣ܵܢ: ܘܲܠܡܲܠܟ̇ܝܼܫܘܿܥ: ܘܲܠܝܲܫܘܝܼ: ܘܠܲܐܫܒܵܫܘܿܠ.


text:
ܘܐܵܚܵܙ ܐܵܘܠܸܕ݂ ܠܝܲܥܙܲܢܝܵܐ. ܘܝܲܥܙܲܢܝܵܐ ܐܵܘܠܸܕ݂ ܠܥܲܠܡܘܿܬ̣ ܘܥܲܠܡܘܿܬ̣ ܐܵܘܠܸܕ݂ ܠܙܲܡܪܝܼ. ܘܙܲܡܪܝܼ ܐܵܘܠܸܕ݂ ܠܡܘܿܨܵܐ.


text:
ܘܠܵܐܨܵܠ ܗܘ̤ܵܘ ܫܬܵܐ ܫܢ̈ܝܼܢ ܘܗܵܠܹܝܢ ܫܡܵܗܲܝ̈ܗܘܿܢ: ܥܲܙܝܼ ܒܘܼܟ݂ܪܹܗ: ܩܝܼܡ ܬܸܢܝܵܢܵܐ: ܘܐܲܫܡܲܥ ܒܪܹܗ: ܫܥܲܕ݂ܝܵܐ ܒܪܹܗ: ܥܘܿܒܲܕ݂ܝܵܐ ܒܪܹܗ: ܚܲܢܵܢ ܒܪܹܗ. ܗܵܠܹܝܢ ܒ̈ܢܲܝܵܐ ܕܐܵܨܵܠ.


text:
ܘܲܦܠܸܫܬܵܝܹ̈ܐ ܡܸܬ̣ܟܲܬ̇ܫܝܼܢ ܗ̄ܘ̣ܵܘ ܥܲܡ ܝܼܣܪܵܝܹܠ. ܘܲܥܪܲܩ̣ܘ ܓܲܒ̣ܪܹ̈ܐ ܕܝܼܣܪܵܝܹܠ ܡ̣ܢ ܦܠܸܫܬܵܝܹ̈ܐ. ܘܢܲܦܲܠ̣ܘ ܩܛܝܼ̈ܠܹܐ ܣܲܓ̇ܝܼ̈ܐܹܐ ܒܛܘܼܪܵܐ ܕܲܓ̣ܠܲܒ̇ܘܿܥ.


text:
ܘܐܲܕ݂ܪܸܟ݂ܘ ܦܠܸܫܬܵܝܹ̈ܐ ܠܫܵܐܘܿܠ ܘܠܲܒ̣ܢܵܘ̈ܗܝ. ܘܲܚܪܲܒ̣ܘ ܦܠܸܫܬܵܝܹ̈ܐ ܠܝܘܿܢܵܬ̣ܵܢ ܘܲܠܝܲܫܘܝܼ: ܘܲܠܡܲܠܟ̇ܝܼܫܘܿܥ ܒܢܵܘ̈ܗܝ ܕܫܵܐܘܿܠ.


text:
ܘܲܥܫܸܢ ܩܪܵܒ̣ܵܐ ܥܲܠ ܫܵܐܘܿܠ: ܘܐܸܫ̣ܟ̇ܚܘܼܗ̄ܝ ܐ̄ܢܵܫܵܐ ܩܲܫܵܬܹ̈ܐ ܕܐܘܼܡܵܢ̈ܝܼܢ ܛܵܒ̣ ܠܡܸܫܕܵܐ ܒܩܸܫܬܵܐ. ܘܟܲܕ݂ ܚ̣ܙܵܐ ܫܵܐܘܿܠ: ܕܚܸܠ̣ ܛܵܒ̣ ܡ̣ܢ ܩܕ݂ܵܡܲܝ̈ܗܘܿܢ.


text:
ܘܐܸܡܲܪ ܫܵܐܘܿܠ ܠܫܵܩܹ̇ܠ ܡܵܐܢܵܘ̈ܗܝ: ܫܡܘܿܛ ܚܲܪܒܵܟ݂ ܘܲܕ݂ܩܘܿܪܲܝܢܝ ܒܵܗ̇: ܥܲܕ݂ܠܵܐ ܢܹܐܬ̣ܘܿܢ ܥܘܼܪ̈ܠܵܐ ܗܵܠܹܝܢ: ܘܢܸܩܛܠܘܼܢܵܢܝ: ܘܢܸܫܬܲܢܕ݂ܘܼܢ ܒܝܼ. ܘܠܵܐ ܨܒ̣ܵܐ ܫܵܩܹ̇ܠ ܡܵܐܢܵܘ̈ܗܝ: ܡܸܛܠ ܕܲܕ݂ܚܸܠ ܛܵܒ̣. ܘܲܫܡܲܛ ܫܵܐܘܿܠ ܣܲܝܦܹܗ: ܘܲܢܦܲܠ̣ ܥܠܵܘܗܝ.


text:
ܘܡ̣ܝܼܬ̣ ܫܵܐܘܿܠ: ܘܲܬ̣ܠܵܬ̣ܵܐ ܒܢܵܘ̈ܗܝ: ܘܫܵܩܹ̇ܠ ܡܵܐܢܵܘ̈ܗܝ. ܘܟ݂ܠ ܓܲܢ̄ܒܵܪ̈ܵܘܗܝ ܡܝܼܬ̣ܘ ܒܝܵܘܡܵܐ ܗܵܘ̇ ܐܲܟ݂ܚ̄ܕ݂ܵܐ.


text:
ܘܲܚܙ̣ܵܘ ܟܠ ܐ̄ܢܵܫܵܐ ܕܝܼܣܪܵܝܹܠ ܕܐܝܼܬ̣ ܒܥܸܒ̣ܪܵܐ ܕܒܲܦܩܲܥܬ̣ܵܐ: ܘܕ݂ܐܝܼܬ̣ ܒܥܸܒ̣ܪܵܐ ܕܝܘܿܪܕܢܵܢ: ܕܲܥܪܲܩ̣ ܠܹܗ ܥܲܡܵܐ ܕܝܼܣܪܵܝܹܠ: ܘܕܸܐܬ̣ܩܛܸܠ ܫܵܐܘܿܠ ܘܲܒ̣ܢܵܘ̈ܗܝ ܘܲܫܒܲܩܘ ܩܘܼܪ̈ܝܵܐ: ܘܲܥܪܲܩ̣ܘ ܘܐܸܬ̣ܵܘ ܦܠܸܫܬܵܝܹ̈ܐ: ܘܲܥܡܲܪܘ ܒܗܹܝܢ.


text:
ܘܲܗܘ̤ܵܐ ܡ̣ܢ ܒܵܬܲܪ ܝܵܘܡܵܐ: ܘܐܸܬ̣ܵܘ ܦܠܸܫܬܵܝܹ̈ܐ ܠܲܡܚܲܠܵܨܘܼ ܩܛܝܼ̈ܠܹܐ. ܘܐܸܫܟܲܚܘ ܠܫܵܐܘܿܠ ܘܠܲܬ̣ܠܵܬ̣ܵܐ ܒܢܵܘ̈ܗܝ ܩܛܝܼܠܝܼܢ: ܘܲܪܡܹܝܢ ܒܛܘܼܪܵܐ ܕܲܓ̣ܠܲܒ̇ܘܿܥ.


text:
ܘܲܫܩܲܠܘ ܪܹ̈ܫܲܝܗܘܿܢ: ܘܫܲܠܲܚ̣ܘ ܡܵܐܢܲܝ̈ܗܘܿܢ: ܘܫܲܕܲܪܘ ܠܐܲܪܥܵܐ ܕܲܦܠܸܫܬܵܝܹ̈ܐ: ܠܩܘܼܪ̈ܝܵܐ ܘܠܲܡܕ݂ܝܼ̈ܢܵܬ̣ܵܐ ܘܲܠܟܲܪ̈ܟܹܐ: ܠܲܡܣܲܒܵܪܘܼ ܒܹܝܬ̣ ܦܬܲܟ݂ܪ̈ܲܝܗܘܿܢ: ܘܲܠܥܲܡܗܘܿܢ.


text:
ܘܩܵܡ̣ܘ ܟܠ ܓܒܲܪ ܡܵܪܹܐ ܚܲܝܠܵܐ. ܘܐܸܙܲܠ̣ܘ ܟܠܹܗ ܠܸܠܝܵܐ: ܘܲܢܣܲܒ̣ܘ ܦܲܓ̣ܪܹܗ ܕܫܵܐܘܿܠ ܘܦܲܓ̣ܪܹ̈ܐ ܕܲܒ̣ܢܵܘ̈ܗܝ ܡ̣ܢ ܫܘܼܪܵܐ ܕܒܹܝܬ̣ ܝܵܫܵܢ: ܘܐܲܝܬ̇ܝܼܘ ܠܝܵܒ̣ܝܼܫ: ܘܐܵܘܩܸܕ݂ܘ ܐܸܢܘܿܢ ܬܲܡܵܢ. ܘܲܢܣܲܒ̣ܘ ܓܲܪ̈ܡܲܝܗܘܿܢ: ܛܡܲܪܘ ܬܚܹܝܬ̣ ܒܸܛܡ̱ܬ̣ܵܐ ܕܲܒ̣ܝܵܒ̣ܝܼܫ ܘܨܵܡ̣ܘ ܫܲܒ̣ܥܵܐ ܝܵܘ̈ܡܝܼܢ.


text:
ܘܐܸܬ̣ܟܲܢܲܫܘ ܟܠܗܘܿܢ ܒܢܲܝ̈ ܝܼܣܪܵܝܹܠ ܠܘܵܬ̣ ܕܵܘܝܼܕ݂ ܠܚܸܒ̣ܪܘܿܢ: ܘܐܵܡ̇ܪܝܼܢ ܠܹܗ: ܕܡܵܟ݂ ܚܢܲܢ ܘܒܸܣܪܵܟ݂: ܘܐܵܦ ܐܸܬ̣ܡܵܠܝܼ ܘܲܡܢܵܬ̣ܡܵܠܝ.


text:
ܟܲܕ݂ ܫܵܐܘܿܠ ܗܘ̤ܵܐ ܡܲܠܟܵܐ ܥܠܲܝܢ: ܐܲܢ̄ܬ̇ ܢܵܦܹܩ ܗ̄ܘܲܝܬ̇: ܘܥܵܐܹ̇ܠ ܒܪܹܫܹܗ ܕܝܼܣܪܵܝܹܠ. ܘܐܸܡܪ ܠܵܟ݂ ܡܵܪܝܵܐ: ܙܸܠ ܐܲܢ̄ܬ̇ ܬܸܪܥܸܐ ܠܥܲܡܝ ܝܼܣܪܵܝܹܠ ܘܐܲܢ̄ܬ̇ ܬܸܗܘܹܐ ܡܕܲܒ̇ܪܵܢܵܐ ܥܲܠ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ.


text:
ܘܐܸܬ̣ܵܘ ܟܠܗܘܿܢ ܣܵܒܹ̈ܐ ܕܲܒ̣ܢܲܝ̈ ܝܼܣܪܵܝܹܠ ܠܘܵܬ̣ ܡܲܠܟܵܐ ܠܚܸܒ̣ܪܘܿܢ ܘܝܼܡܵܐ ܠܗܘܿܢ ܡܲܠܟܵܐ ܕܵܘܝܼܕ݂: ܒܡܵܘܡܵܬ̣ܵܐ ܒܚܸܒ̣ܪܘܿܢ ܩܕ݂ܵܡ ܡܵܪܝܵܐ: ܘܐܲܩܝܼܡܘ ܠܕ݂ܵܘܝܼܕ݂ ܕܢܸܗܘܹܐ ܡܲܠܟܵܐ ܥܲܠ ܝܼܣܪܵܝܹܠ. ܘܐܸܬ̣ܩܲܝܲܡ ܡܸܠܵܘ̈ܗܝ ܕܲܫܡܘܼܐܹܝܠ ܢܒ̣ܝܼܵܐ: ܕܡܲܠܸܠ ܗ̄ܘ̣ܵܐ ܒܲܫܡܹܗ ܕܡܵܪܝܵܐ.


text:
ܘܐܸܙܲܠ ܕܵܘܝܼܕ݂ ܘܟ݂ܠܗܘܿܢ ܒܢܲܝ̈ ܝܼܣܪܵܝܹܠ ܠܐܘܿܪܸܫܠܸܡ: ܕܗ̤ܝ ܡܸܬ̣ܩܲܪܝܵܐ ܗ̄ܘ̣ܵܬ̣ ܝܵܒ̣ܘܿܣ ܡ̣ܢ ܠܘܼܩܕܲܡ ܘܬܲܡܵܢ ܗ̄ܘ̣ܵܘ ܝܵܒ̣ܘܿܣܵܝܹ̈ܐ ܥܵܡܘܿܪܹ̈ܝܗ̇ ܕܐܲܪܥܵܐ.


text:
ܘܐܵܡ̇ܪܝܼܢ ܐ̄ܢܵܫܵܐ ܝܵܬ̣ܒܲܝ̈ ܝܵܒ̣ܘܿܣ ܠܕ݂ܵܘܝܼܕ݂: ܠܵܐ ܬܸܥܘܿܠ ܠܗܵܪܟܵܐ ܘܟܲܢܸܫ ܕܵܘܝܼܕ݂ ܠܟ݂ܠܹܗ ܥܲܡܵܐ: ܘܲܟܒܲܫ ܠܩܘܼܪ̈ܝܵܐ ܕܨܸܗܝܘܿܢ ܗܵܢܹܝܢ ܗܵܠܹܝܢ ܕܐܸܬ̣ܩܪܝܼ ܩܘܼܪ̈ܝܵܐ ܕܕ݂ܵܘܝܼܕ݂.


text:
ܗܵܝܕܹ̇ܝܢ ܐܸܡܲܪ ܕܵܘܝܼܕ݂: ܟܠܡܲܢ ܕܢܸܩܛܘܿܠ ܠܘܼܩܕܲܡ ܓܲܒ̣ܪܵܐ ܝܵܒ̣ܘܿܣܵܝܵܐ: ܗ̤ܘ ܢܸܗܘܹܐ ܪܹܫܵܐ ܘܪܲܒ̇ ܚܲܝܠܵܐ. ܘܲܣܠܸܩ̣ ܝܘܿܐܵܒ̣ ܒܲܪ ܨܘܿܪܝܼܵܐ ܠܘܼܩܕܲܡ. ܘܐܲܩܝܼܡܹܗ ܡܲܠܟܵܐ ܕܵܘܝܼܕ݂ ܪܹܫܵܐ ܘܪܲܒ̇ ܚܲܝܠܵܐ.


text:
ܘܲܒ̣ܢܵܐ ܕܵܘܝܼܕ݂ ܚܕ݂ܵܪܹ̈ܝܗ̇ ܕܲܩܪܝܼܬ̣ܵܐ ܡ̣ܢ ܚܹܐܪܝܼܬ̣ܵܐ ܕܲܠܒܲܪ ܘܝܲܗ̄ܒ̣ ܕܵܘܝܼܕ݂ ܝܲܡܝܼܢܵܐ ܠܫܲܪܟܵܐ ܕܲܒ̣ܢܲܝ̈ ܐ̄ܢܵܫܵܐ ܕܐܝܼܬ̣ ܒܩܘܼܪ̈ܝܵܐ.


text:
ܘܗܵܠܹܝܢ ܪܹ̈ܫܹܐ ܕܓܲܒ̣ܪܹ̈ܐ ܕܕ݂ܵܘܝܼܕ݂: ܕܲܡܥܲܫܢܝܼܢ ܗ̄ܘ̣ܵܘ ܥܲܡܹܗ ܒܡܲܠܟ̇ܘܼܬܹܗ: ܠܲܡܩܵܡܘܼܬܹܗ ܡܲܠܟܵܐ ܥܲܠ ܟܠܹܗ ܝܼܣܪܵܝܹܠ: ܐܲܝܟ݂ ܡܸܠܬܹܗ ܕܡܵܪܝܵܐ ܕܡܲܠܸܠ̣ ܥܲܠ ܝܼܣܪܵܝܹܠ.


text:
ܘܗܵܠܹܝܢ ܡܸܢܝܵܢܹ̈ܐ ܕܓܲܒ̣ܪ̈ܵܘܗܝ ܕܕ݂ܵܘܝܼܕ݂. ܝܵܬܹܒ̣ ܒܡܵܘܬܒ̣ܵܐ ܩܲܕ݂ܡܵܝܵܐ ܪܹܫܵܐ ܕܲܬ̣ܠܵܬ̣ܝܼܢ: ܗ̤ܘܝܘܼ ܓܸܕ݂ܚܘܼ ܓܲܢ̄ܒܵܪܵܐ. ܗ̤ܘ ܫ̣ܡܲܛ ܪܘܼܡܚܵܐ: ܘܲܩܛܲܠ ܬܠܵܬ̣ܡܵܐܐ ܓܲܒ̣ܪ̈ܝܼܢ ܒܫܵܥܬ̣ܵܐ ܚܕ݂ܵܐ.


text:
ܟܲܕ݂ ܗܘ̤ܵܐ ܥܲܡ ܕܵܘܝܼܕ݂ ܒܦܲܣܝܼ ܕܡܲـ̈ـܝܵܐ: ܘܲܦܠܸܫܬܵܝܹ̈ܐ ܥܵܒ̣ܕ̇ܝܼܢ ܗ̄ܘ̣ܵܘ ܬܲܡܵܢ ܩܪܵܒ̣ܵܐ. ܘܲܗܘ̤ܵܬ̣ ܬܲܡܵܢ ܚܲܩܠܵܐ ܚܕ݂ܵܐ ܕܲܙܪܝܼܥܵܐ ܣܥܵܪܹ̈ܐ. ܘܥܲܡܵܐ ܐܸܬ̣ܒܲܕܲܪ ܡ̣ܢ ܩܕ݂ܵܡ ܦܠܸܫܬܵܝܹ̈ܐ.


text:
ܘܲܢܚܸܬ̣ܘ ܬܠܵܬ̣ܵܐ ܡ̣ܢ ܓܲܒ̣ܪܹ̈ܐ ܠܘܵܬ̣ ܕܵܘܝܼܕ݂ ܠܲܡܥܲܪܬ̣ܵܐ ܕܥܲܪܠܲܡ: ܘܡܲܫ̱ܪ̈ܝܵܬ̣ܵܐ ܕܲܦܠܸܫܬܵܝܹ̈ܐ ܫܲܪ̈ܝܵܢ ܗ̄ܘܲܝ̈ ܒܲܦܩܲܥܬ̣ܵܐ ܕܓܲܢ̄ܒܵܪܹ̈ܐ.


text:
ܘܐܸܬ̣ܪܲܓ̣ܪܲܓ̣ ܕܵܘܝܼܕ݂: ܘܐܸܡܲܪ: ܡ̇ܢ ܕܹܝܢ ܝܲܗ̄ܒ̣ܠܝܼ ܡܲـ̈ـܝܵܐ ܕܐܸܫܬ̇ܝܼܬ̣ ܡ̣ܢ ܓܘܼܒܵܐ ܪܲܒܵܐ ܕܒܹܝܬ̣ ܠܚܸܡ: ܕܐܝܬ̣ ܒܬܲܪܥܵܐ ܕܲܩܪܝܼܬ̣ܵܐ.


text:
ܘܒ̣ܵܗ̇ ܒܫܵܥܬ̣ܵܐ ܫܡܲܥܘ ܬܠܵܬ̣ܵܐ ܓܲܒ̣ܪ̈ܝܼܢ: ܘܲܨܪܵܘ ܘܥܲܠ̣ܘ ܒܡܲܫܪܝܼܬ̣ܵܐ ܕܲܦܠܸܫܬܵܝܹ̈ܐ. ܘܐܸܙܲܠܘ: ܘܲܡܠܵܘ ܡܲـ̈ـܝܵܐ ܡ̣ܢ ܓܘܼܒܵܐ ܪܲܒܵܐ ܕܐܝܼܬ̣ ܒܒܹܝܬ̣ ܠܚܸܡ: ܒܬܲܪܥܵܐ ܕܲܩܪܝܼܬ̣ܵܐ.<br/>ܘܲܢܣܲܒ̣ܘ ܘܐܲܝܬ̇ܝܼܘ: ܘܝܲܗ̄ܒ̣ܘ ܠܕ݂ܵܘܝܼܕ݂. ܘܠܵܐ ܨܒ̣ܵܐ ܠܡܸܫܬܵܐ ܐܸܢܘܿܢ: ܘܲܢܣܲܟ݂ ܐܸܢܘܿܢ ܩܕ݂ܵܡ ܡܵܪܝܵܐ.


text:
ܘܐܸܡܲܪ ܚܵܣ ܠܝܼ ܡ̣ܢ ܡܵܪܝܵܐ ܕܐܸܥܒܸ̇ܕ݂ ܗܵܢܵܐ ܩܕ݂ܵܡ ܐܲܠܵܗܝ. ܐ̄ܢܵܫܵܐ ܗܵܠܹܝܢ ܢܦܲܩ̣ܘ ܐܸܙܲܠܘ ܥܲܠ ܕܡܵܐ ܕܨܵܘܪ̈ܲܝܗܘܿܢ ܘܠܵܐ ܨܒ̣ܵܐ ܠܡܸܫܬܵܐ ܐܸܢܘܿܢ. ܗܵܠܹܝܢ ܥܒܲܕ݂ܘ ܬܠܵܬ̣ܵܐ ܓܲܒ̣ܪ̈ܝܼܢ.


text:
ܘܐܲܒ̣ܝܼܫܲܝ ܐܲܚܘܼܗܝ ܕܝܘܿܐܵܒ̣ ܗ̤ܘ ܗܘ̤ܵܐ ܪܹܫܵܐ ܕܲܬ̣ܠܵܬ̣ܝܼܢ ܘܗ̤ܘ ܫ̣ܡܲܛ ܪܘܼܡܚܵܐ ܥܲܠ ܬܠܵܬ̣ܡܵܐܐ ܩܛ̈ܝܼܠܝܼܢ ܘܠܹܗ ܐܝܼܬ̣ ܗ̄ܘ̣ܵܐ ܐܝܼܩܵܪܵܐ.


text:
ܒܢܵܝܵܐ ܒܲܪ ܝܘܿܝܵܕ݂ܵܥ: ܓܲܒ̣ܪܵܐ ܓܲܢ̄ܒܵܪ ܚܲܝܠܵܐ ܕܫܲܦܝܼܪܝܼܢ ܗ̄ܘ̣ܵܘ ܥܒ̣ܵܕ݂ܵܘ̈ܗܝ: ܡ̣ܢ ܟܲܪܟ݂ܵܐ ܕܩܲܒ̣ܨܵܐܹܝܠ. ܗ̤ܘ ܚ̣ܪܲܒ̣ ܠܲܬ̣ܪܹܝܢ ܓܲܢ̄ܒܵܪ̈ܝܼܢ ܕܡܘܼܐܵܒ̣. ܘܗ̤ܘ ܢܚܸܬ̣ ܘܲܩܛܲܠ ܠܐܲܪܝܵܐ ܒܓ̣ܵܘ ܥܵܒ̣ܵܐ: ܒܝܵܘܡܵܐ ܕܬܲܠܓܵܐ.


text:
ܘܗ̤ܘ ܩܛܲܠ ܠܓܲܒ̣ܪܵܐ ܡܸܨܪܵܝܵܐ: ܓܲܒ̣ܪܵܐ ܡܵܪܹܐ ܚܲܝܠܵܐ: ܕܐܲܪܝܼܟ݂ ܗ̄ܘ̣ܵܐ ܚܲܡܸܫ ܐܲܡ̈ܝܼܢ: ܘܒ̣ܐܝܼܕܹܗ ܕܡܸܨܪܵܝܹܐ ܗܘ̤ܵܬ̣ ܪܘܼܡܚܵܐ ܕܗܵܘܹ̇ܐ ܗ̄ܘ̣ܵܐ ܥܲܒ̣ܝܵܐ ܕܲܫܢܵܢܵܗ̇: ܐܲܝܟ݂ ܢܵܘܠܵܐ ܕܓܲܪ̈ܕ̇ܝܵܝܹܐ ܘܲܢܚܸܬ̣ ܥܠܵܘܗܝ ܒܚܘܼܛܪܵܐ: ܘܢܲܣܒܵܗ̇ ܪܘܼܡܚܵܐ ܡ̣ܢ ܐܝܼܕܲܝ̈ܗܘܿܢ ܕܡܸܨܪܵܝܵܐ: ܘܩܲܛܠܹܗ ܒܵܗ̇ ܒܪܘܼܡܚܹܗ.


text:
ܘܡ̣ܢ ܬܠܵܬ̣ܵܐ ܓܹܝܪ ܡܝܲܩܲܪ ܗ̄ܘ̣ܵܐ. ܘܩܹܐܪܣܵܐ ܐܲܝܟ݂ ܬܠܵܬ̣ܵܐ ܥܵܒܹܕ݂ ܗ̄ܘ̣ܵܐ. ܘܐܲܩܝܼܡܹܗ ܕܵܘܝܼܕ݂ ܕܢܸܗܘܹܐ ܢܵܛܘܿܪܵܐ ܥܲܠ ܪܘܼܡܚܹܗ: ܘܥܲܠ ܓܲܢ̄ܒܵܪ̈ܲܝ ܚܲܝܠܵܐ.


text:
ܗܵܠܹܝܢ ܟܠܗܘܿܢ ܓܲܢ̄ܒܵܪ̈ܵܘܗܝ ܕܕ݂ܵܘܝܼܕ݂ ܩܵܝ̇ܡܝܼܢ ܗ̄ܘ̣ܵܘ ܥܲܡܹܗ ܒܲܩܪܵܒ̣ܵܐ. ܘܗܵܠܹܝܢ ܥܲܠܘ ܥܲܡ ܕܵܘܝܼܕ݂ ܠܨܸܢܩܵܠܵܓ̣ ܩܪܝܼܬ̣ܵܐ: ܟܲܕ݂ ܥܵܪܹܩ ܗ̄ܘ̣ܵܐ ܡ̣ܢ ܩܕ݂ܵܡ ܫܵܐܘܿܠ ܒܲܪ ܩܝܼܫ. ܘܗܸܢܘܿܢ ܒܓܲܢ̄ܒܵܪܘܼܬ̣ܵܐ ܩܵܝ̇ܡܝܼܢ ܗ̄ܘ̣ܵܘ ܟܠܗܘܿܢ ܩܕ݂ܵܡܵܘܗܝ ܕܕ݂ܵܘܝܼܕ݂. ܘܐܸܠܘܼ ܨܒ̣ܵܐ: ܩܵܛ̇ܠܝܼܢ ܗ̄ܘ̣ܵܘ ܠܫܵܐܘܿܠ ܒܲܪ ܩܝܼܫ. ܡܸܛܠ ܕܓܲܢ̄ܒܵܪ̈ܝܼܢ ܗ̄ܘ̣ܵܘ: ܘܓܲܒ̣ܪܹ̈ܐ ܗ̄ܘ̣ܵܘ ܥܵܒ̣̈ܕܲܝ ܩܪܵܒ̣ܵܐ. ܘܠܵܐ ܨܒ̣ܵܐ ܕܵܘܝܼܕ݂ ܠܡܸܫܒܲܩ ܐܸܢܘܿܢ ܠܡܸܩܛܠܹܗ ܠܫܵܐܘܿܠ.


text:
ܡܸܛܠ ܕܐܲܚܝܼܕ݂ܝܼܢ ܗ̄ܘ̣ܵܘ ܩܸܫ̈ܬܵܬ̣ܵܐ ܒܣܸܡܵܠܲܝ̈ܗܘܿܢ: ܘܣܲܝܦܹ̈ܐ ܒܝܲܡܝܼܢܲܝ̈ܗܘܿܢ. ܘܩܸܫ̈ܬܵܬ̣ܗܘܿܢ ܡܲܠ̈ܝܵܢ ܗ̄ܘܲܝ̈ ܒܓܹܐܪܹ̈ܐ. ܘܠܵܐ ܨܒ̣ܵܐ ܕܵܘܝܼܕ݂ ܠܡܸܩܛܠܹܗ ܠܫܵܐܘܿܠ ܕܗ̤ܘ ܗܘ̤ܵܐ ܪܹܫܵܐ: ܪܸܫ ܫܲܒ̣ܛܵܐ ܕܒܹܝܬ̣ ܒܸܢܝܵܡܹܝܢ.


text:
ܘܗܵܠܹܝܢ ܫܡܵܗܹ̈ܐ ܕܓܲܒ̣ܪ̈ܵܘܗܝ ܕܕ݂ܵܘܝܼܕ݂ ܕܲܗܘ̤ܵܘ ܥܲܡܹܗ: ܐܲܚܝܼܥܵܙܲܪ: ܘܝܘܿܐܵܫ ܒܪܹܗ: ܘܝܘܿܐܹܝܠ: ܕܡ̣ܢ ܡܲܟ݂ܣܵܐ: ܫܡܲܥܝܵܐ ܕܡ̣ܢ ܓܸܒ̣ܥܲܬ̣: ܦܠܸܛ ܘܲܒ̣ܪܲܟ݂ܝܵܐ ܒܢܲܝ̈ ܥܲܪܒ̣ܘܼܬ̣: ܝܵܗܘܿ ܕܡ̣ܢ ܥܢܵܬ̣ܘܿܬ̣.


text:
ܫܡܲܥܝܵܐ ܕܡ̣ܢ ܓܸܒ̣ܥܘܿܢ ܗ̤ܘ ܗܘ̤ܵܐ ܫܲܠܝܼܛ ܥܲܠ ܬܠܵܬ̣ܝܼܢ: ܘܥܵܒܹܕ݂ ܩܪܵܒ̣ܵܐ ܐܲܝܟ݂ ܟܠܗܘܿܢ ܐܹܪܲܡܝܵܐ: ܢܲܚܙܵܐܹܝܠ: ܙܵܒ̣ܘܿܪ: ܥܵܙܵܪ.


text:
ܘܡ̣ܢ ܫܲܒ̣ܛܵܐ ܕܒܹܝܬ̣ ܓܵܕ݂: ܐܸܬ̣ܓ̇ܒ̣ܝܼܘ ܠܕ݂ܵܘܝܼܕ݂: ܠܡܸܦܲܩ ܥܲܡܹܗ ܠܡܲܨܪܘܼܬ̣ ܕܲܒ̣ܡܲܕ݂ܒ̇ܪܵܐ: ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܘܥܲܫܝܼ̈ܢܲܝ ܒܩܵܘ̈ܡܵܬ̣ܵܐ: ܘܓܲܒ̣ܪܹ̈ܐ ܡܵܪ̈ܲܝ ܚܲܝܠܵܐ ܠܩܹܐܪܣܵܐ: ܐܲܚܝܼ̈ܕܲܝ ܣܲܝ̈ܦܹܐ ܘܣܲܟ̇ܪܹ̈ܐ. ܓܵܘܢܵܐ ܕܐܲܪ̈ܝܵܘܵܬ̣ܵܐ ܓܵܘܢܗܘܿܢ ܘܡܵܐ ܕܡܸܬ̣ܟܲܬ̇ܫܝܼܢ ܥܲܠ ܛܘܼܪܵܐ: ܥܵܩܪܝܼܢ ܠܹܗ.


text:
ܗܵܠܹܝܢ ܡ̣ܢ ܒܢܵܘ̈ܗܝ ܕܓܵܕ݂ ܪܹ̈ܫܲܝ ܚܲܝܠܵܐ ܕܫܲܠܝܼܛܝܼܢ ܗ̄ܘ̣ܵܘ: ܚܲܕ݂ ܥܲܠ ܡܵܐܐ. ܘܐܲܚܪ̈ܢܹܐ ܫܲܠܝܼܛܝܼܢ ܗ̄ܘ̣ܵܘ ܥܲܠ ܐܵܠܹܦ.


text:
ܗܵܠܹܝܢ ܐܸܢܘܿܢ ܕܥܲܒ̣ܪܘܼܗܝ ܠܝܘܿܪܕܢܵܢ: ܒܝܼܪܲܚ ܢܝܼܣܵܢ: ܟܲܕ݂ ܡܠܹܐ ܥܕܲܡܵܐ ܠܣܸܦܬܹܗ. ܘܐܲܥܪܸܩܘ ܗ̄ܘ̣ܵܘ ܠܟ݂ܠܹܗ ܚܲܝܠܵܐ ܕܲܫܪܸܐ ܗ̄ܘ̣ܵܐ ܒܲܦܩܲܥܬ̣ܵܐ: ܠܡܲܕ݂ܢ̱ܚܵܐ ܘܲܠܡܲܥ̱ܪܒ̣ܵܐ. ܘܗܵܠܹܝܢ ܡܸܢܝܵܢܹ̈ܐ ܕܪܹ̈ܫܲܝ ܚܲܝܠܵܐ: ܕܐܸܬ̣ܵܘ ܘܐܸܬ̣ܟܲܢܲܫܘ ܠܘܵܬ̣ ܕܵܘܝܼܕ݂ ܠܚܸܒ̣ܪܘܿܢ: ܠܡܸܬܲܠ ܠܹܗ ܡܲܠܟ̇ܘܿܬ̣ܵܐ ܕܫܵܐܘܿܠ: ܕܬܸܫܠܲܡ ܡܸܠܬܹܗ ܕܲܫܡܘܼܐܹܝܠ ܢܒ̣ܝܼܵܐ: ܕܡܲܠܸܠ ܡ̣ܢ ܦܘܼܡܹܗ ܕܡܵܪܝܵܐ.


text:
ܘܲܢܦܲܩ ܕܵܘܝܼܕ݂ ܠܐܘܼܪܥ̱ܗܘܿܢ: ܘܒܲܪܸܟ݂ ܐܸܢܘܿܢ ܘܐܸܡܲܪ ܠܗܘܿܢ: ܐܸܢ ܗܘ ܕܠܲܫܠܵܡܵܐ ܐܸܬܲܝܬ̇ܘܿܢ ܘܠܲܡܥܲܕܵܪܘܼܬܲܢ: ܡܵܪܝܵܐ ܢܸܬܸ̇ܠ ܠܟ݂ܘܿܢ ܚܲܕ݂ ܬܪܹܝܢ ܥܲܠ ܡܸܕܸ̇ܡ ܕܐܝܼܬ̣ ܒܠܸܒ̇ܟ݂ܘܿܢ. ܘܐܸܢܗ̤ܘ ܕܲܠܡܸܟ̇ܠܲܢܝ ܐܸܬܲܝܬ̇ܘܿܢ ܠܡܲܫܠܵܡܘܼܬܲܢܝ ܠܣܵܢܐܲܝ̈ ܡܸܛܠ ܕܡܸܕܸ̇ܡ ܠܵܐ ܚܛܹ̇ܝܬ̣ ܠܟ݂ܘܿܢ: ܘܐܵܦ ܠܲܝܬ̇ ܡܸܕܸ̇ܡ ܕܲܣܢܸܐ ܒܐܝܼܕܲܝ̈. ܝܵܕܲܥ ܗ̄ܘ̣ ܓܹܝܪ ܐܲܠܵܗܵܐ ܕܐܲܒ̣ܵܗܵܬ̣̈ܝ: ܘܗ̤ܘ ܢܲܟܸ̇ܣ ܒܲܝܢܵܬܲܢ: ܡ̇ܢ ܕܡܲܣܟܸ̇ܠ ܒܚܲܒ̣ܪܹܗ.


text:
ܘܪܘܼܚܵܐ ܕܓܲܢ̄ܒܵܪܘܼܬ̣ܵܐ ܠܸܒ̣ܫܲܬ̤ ܠܥܲܡܣܵܐ ܒܲܪ ܝܵܬ̣ܵܪ ܪܹܫܵܐ ܕܲܬ̣ܠܵܬ̣ܝܼܢ. ܘܲܥܢ̣ܵܐ ܘܐܸܡܲܪ ܠܕ݂ܵܘܝܼܕ݂: ܬܵܐ ܠܵܟ݂ ܕܵܘܝܼܕ݂: ܬܵܐ ܠܵܟ݂ ܒܲܪ ܐܝܼܫܲܝ: ܘܐܵܦ ܐܸܢܵܐ ܥܲܡܵܟ݂ ܫܠܵܡ ܠܵܟ݂ ܠܵܐ ܬܸܕ݂ܚܲܠ. ܘܲܫܠܵܡܵܐ ܐܸܬ̣̱ܝܼܗܸܒ̣ ܠܵܟ݂ ܡ̣ܢ ܩܕ݂ܵܡ ܡܥܲܕ̇ܪܵܢܵܟ݂. ܡܸܛܠ ܕܥܵܕ݂ܘܿܪܵܟ݂ ܓܹܝܪ ܒܟ݂ܠ ܫܵܥܵܐ ܐܲܠܵܗܵܟ݂ ܗ̄ܘ̣. ܘܩܲܒܸ̇ܠ ܐܸܢܘܿܢ ܕܵܘܝܼܕ݂: ܘܐܲܩܝܼܡ ܐܸܢܘܿܢ ܕܵܘܝܼܕ݂ ܒܪܹܫܵܐ ܕܚܲܝܠܵܐ.


text:
ܘܡ̣ܢ ܫܲܒ̣ܛܵܐ ܕܲܒ̣ܢܲܝ̈ ܡܢܲܫܹܐ ܐܸܙܲܠ̣ܘ ܥܲܡ ܕܵܘܝܼܕ݂: ܟܲܕ݂ ܐܸܙܲܠ ܗ̄ܘ̣ܵܐ ܠܡܸܥܒܲܕ݂ ܩܪܵܒ̣ܵܐ ܥܲܡ ܦܠܸܫܬܵܝܹ̈ܐ. ܘܥܲܡ ܫܵܐܘܿܠ ܠܵܐ ܨܒ̣ܵܘ ܗ̄ܘ̣ܵܘ ܠܡܹܐܙܲܠ ܠܲܩܪܵܒ̣ܵܐ: ܠܲܡܥܲܕܵܪܘܼܬܹܗ ܠܫܵܐܘܿܠ: ܡܸܛܠ ܕܣܵܢܹ̇ܝܢ ܗ̄ܘ̣ܵܘ ܠܹܗ. ܡܸܛܠ ܕܐ̄ܪܵܙܵܐ ܐܸܙܲܠܘ ܩܛܲܪܘ ܥܲܡ ܪܵܘ̱ܪ̈ܒ̣ܵܢܹܐ ܕܲܦܠܸܫܬܵܝܹ̈ܐ: ܘܐܵܡ̇ܪܝܼܢ ܠܗܘܿܢ: ܚܢܲܢ ܢܹܐܙܲܠ ܩܲܕ݂ܡܵܝܑܬ̣: ܘܢܸܦܸܠ ܥܲܠ ܫܵܐܘܿܠ ܡܵܪܲܢ: ܟܲܕ݂ ܐܵܙܹ̇ܠ ܠܨܸܢܩܠܵܓ̣ ܘܢܸܫܪܹܐ ܥܠܵܘܗܝ ܘܢܹܐܚܕ̇ܝܼܘܗܝ ܟܲܕ݂ ܚܲܝ.


text:
ܘܗܵܠܹܝܢ ܫܡܵܗܲܝ̈ܗܘܿܢ: ܥܲܕܵܐ: ܙܵܒ̣ܘܼܪ: ܝܲܕ݂ܥܹܠ: ܡܲܢܟܹ̇ܝܠ: ܐܹܠܝܼܗܘܿ: ܘܝܘܼܙܵܒ̣ܵܪ: ܪܹ̈ܫܹܐ ܕܐܲܠܦܹ̈ܐ ܕܒܹܝܬ̣ ܡܢܲܫܹܐ.


text:
ܘܗܸܢܘܿܢ ܐܸܙܲܠ̣ܘ ܗ̄ܘ̣ܵܘ ܘܥܲܕܲܪܘ ܠܕ݂ܵܘܝܼܕ݂: ܟܲܕ݂ ܐܵܙܹ̇ܠ ܗ̄ܘ̣ܵܐ ܥܲܠ ܓܲܝܣܵܐ. ܡܸܛܠ ܕܟ݂ܠܗܘܿܢ ܓܲܢ̄ܒܵܪ̈ܝܼܢ ܗ̄ܘ̣ܵܘ ܒܚܲܝܠܗܘܿܢ ܛܵܒ̣. ܘܲܗܘ̤ܵܘ ܫܲܠܝܼܛܝܼܢ ܥܲܠ ܟܠܹܗ ܚܲܝܠܵܐ. ܘܐܲܝܟܲܢܵܐ ܕܨܵܒܹ̇ܝܢ ܗ̄ܘ̣ܵܘ: ܥܵܒ̣ܕ̇ܝܼܢ ܒܹܗ.


text:
ܘܲܒ̣ܢܵܘ̈ܗܝ ܕܲܝܗܘܼܕ݂ܵܐ ܫܵܩܠܲܝ̈ ܣܲܝܦܹ̈ܐ: ܘܐܲܚܝܼ̈ܕܲܝ ܪ̈ܘܼܡܚܹܐ: ܫܬܵܐ ܐܲܠܦ̈ܝܼܢ ܘܲܬ̣ܡܵܢܹܡܵܐܐ ܓܲܢ̄ܒܵܪ̈ܲܝ ܚܲܝܠܵܐ.


text:
ܘܡ̣ܢ ܒܢܵܘ̈ܗܝ ܕܒܸܢܝܵܡܹܝܢ ܐܲܚܵܘ̈ܗܝ ܕܫܵܐܘܿܠ: ܐܲܠܦܹ̈ܐ ܬܠܵܬ̣ܵܐ. ܘܲܥܕܲܡܵܐ ܠܝܵܘܡܵܐ ܕܐܸܬ̣ܩܛܸܠ ܫܵܐܘܿܠ: ܗܸܢܘܿܢ ܗ̄ܘ̣ܵܘ ܢܵܛܪ̈ܲܝ ܡܲܛܲܪܬܵܐ ܕܒܲܝܬܹ̇ܗ ܕܫܵܐܘܿܠ.


text:
ܘܡ̣ܢ ܒܢܲܝ̈ ܐܲܦܪܹܝܡ: ܥܸܣܪܝܼܢ ܐܲܠܦ̈ܝܼܢ ܘܲܬ̣ܡܵܢܹܡܵܐܐ: ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܓܲܒ̣ܪܹ̈ܐ ܕܲܫܡܵـ̈ـܗܵܬ̣ܵܐ ܠܫܲܪ̈ܒ̣ܵܬ̣ܗܘܿܢ ܠܒܹܝܬ̣ ܐܲܒ̣ܵܗܲܝ̈ܗܘܿܢ.


text:
ܘܡ̣ܢ ܦܵܠܓܘܼܬ̣ ܫܲܒ̣ܛܵܐ ܕܲܡܢܲܫܹܐ: ܬܡܵܢܸܥܣܲܪ ܐܲܠܦ̈ܝܼܢ ܐ̄ܢܵܫܵܐ. ܕܗܸܢܘܿܢ ܐܸܬ̣ܩܪܝܼܘ ܒܲܫܡܵܗܵܬ̣ܵܐ: ܘܗܸܢܘܿܢ ܐܸܬ̣ܵܘ ܠܲܡܩܵܡܘܼ ܠܘܼܩܕܲܡ ܠܕ݂ܵܘܝܼܕ݂ ܒܡܲܠܟ̇ܘܼܬ̣ܵܐ.


text:
ܘܡ̣ܢ ܒܢܲܝ̈ ܐܝܼܣܵܟ݂ܵܪ: ܝܵܕ݂ܥܲܝ̈ ܚܸܟ݂ܡ̱ܬ̣ܵܐ ܒܙܲܒ̣ܢ̱ܗܘܿܢ: ܘܥܵܒ̣ܕܹ̈ܐ ܫܲܦܝܼܪܹ̈ܐ ܘܲܬ̣ܪ̈ܝܼܨܹܐ ܩܕ݂ܵܡ ܡܵܪܝܵܐ. ܪܹ̈ܫܲܝܗܘܿܢ ܡܲܐܬܹ̇ܝܢ: ܘܟ݂ܠܗܘܿܢ ܐܲܚܲܝ̈ܗܘܿܢ ܡܸܕܸ̇ܡ ܕܐܵܡ̇ܪܝܼܢ ܗ̄ܘ̣ܵܘ ܠܗܘܿܢ: ܗܵܘ̇ ܗ̄ܘ̇ ܥܵܒ̣ܕ̇ܝܼܢ ܗ̄ܘ̣ܵܘ.


text:
ܘܡ̣ܢ ܫܲܒ̣ܛܵܐ ܕܒܹܝܬ̣ ܙܒ̣ܘܿܠܘܿܢ: ܢܦܲܩܘ ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܥܵܒ̣̈ܕܲܝ ܩܪܵܒ̣ܵܐ ܒܟ݂ܠܹܗ ܠܸܒ̇ܗܘܿܢ: ܘܲܒ̣ܡܵܐ̈ܢܲܝ ܙܲܝܢܗܘܿܢ: ܚܲܡܫܝܼܢ ܐܲܠܦ̈ܝܼܢ: ܠܡܸܥܒܲܕ݂ ܩܪܵܒ̣ܵܐ ܥܲܡ ܐܲܝܠܹܝܢ ܕܲܦܠܝܼܓ̣ܝܼܢ ܗ̄ܘ̣ܵܘ ܥܲܠ ܡܲܠܟ̇ܘܿܬܹܗ ܕܕ݂ܵܘܝܼܕ݂.


text:
ܘܡ̣ܢ ܒܢܲܝ̈ ܢܲܦ̮ܬܵܠܝܼ: ܪܵܘ̱ܪ̈ܒ̣ܵܢܹܐ ܐܵܠܹܦ. ܘܐܝܼܬ̣ ܗ̄ܘ̣ܵܘ ܥܲܡܗܘܿܢ ܓܲܒ̣ܪܹ̈ܐ ܐܲܚܝܼܕܲܝ ܣܲܟ̇ܪܹ̈ܐ ܘܪ̈ܘܼܡܚܹܐ: ܬܠܵܬ̣ܝܼܢ ܘܫܲܒ̣ܥܵܐ ܐܲܠܦ̈ܝܼܢ.


text:
ܘܡ̣ܢ ܥܸܒ̣ܪܵܐ ܕܝܘܿܪܕܢܵܢ: ܡ̣ܢ ܫܲܒ̣ܛܵܐ ܕܒܹܝܬ̣ ܪܘܼܒܹܝܠ: ܘܡ̣ܢ ܓܵܕ݂: ܘܡ̣ܢ ܦܵܠܓܘܼܬ̣ ܫܲܒ̣ܛܵܐ ܕܲܡܢܲܫܹܐ: ܟܲܕ݂ ܡܙܲܝܢܝܼܢ ܒܡܵܐܢܲܝ̈ ܩܪܵܒ̣ܗܘܿܢ: ܡܵܐܐ ܘܥܸܣܪܝܼܢ ܐܲܠܦ̈ܝܼܢ.


text:
ܟܠܗܘܿܢ ܗܵܠܹܝܢ ܢܚܸܬ̣ܘ ܠܲܩܪܵܒ̣ܵܐ ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܒܠܸܒܵܐ ܫܲܪܝܼܪܵܐ. ܘܐܸܬ̣ܵܘ ܠܚܸܒ̣ܪܘܿܢ ܠܲܡܩܵܡܘܼ ܠܕ݂ܵܘܝܼܕ݂ ܒܡܲܠܟ̇ܘܼܬ̣ܵܐ: ܥܲܠ ܟܠܹܗ ܝܼܣܪܵܝܹܠ. ܘܐܵܦ ܟܠܗܘܿܢ ܪܵܘ̱ܪ̈ܒ̣ܵܢܹܐ ܕܝܼܣܪܵܝܹܠ: ܐܸܬ̣ܵܘ ܒܠܸܒܵܐ ܫܲܪܝܼܪܵܐ ܠܲܡܩܵܡܘܼ ܠܕ݂ܵܘܝܼܕ݂ ܡܲܠܟܵܐ ܥܲܠ ܝܼܣܪܵܝܹܠ.


text:
ܘܲܗܘ̤ܵܘ ܬܲܡܵܢ ܠܘܵܬ̣ ܕܵܘܝܼܕ݂: ܝܵܘ̈ܡܵܬ̣ܵܐ ܬܠܵܬ̣ܵܐ: ܐܵܟ݂ܠܝܼܢ ܗ̄ܘ̣ܵܘ ܘܫܵܬܹܝܢ ܡܸܛܠ ܕܝܲܗ̄ܒ̣ܘ ܗ̄ܘ̣ܵܘ ܠܗܘܿܢ ܐܲܚܲܝ̈ܗܘܿܢ ܣܲܝܒܵܪܬ̇ܗܘܿܢ.


text:
ܘܗܵܠܹܝܢ ܫܡܵܗܹ̈ܐ ܕܫܲܒ̣ܛܹ̈ܐ: ܕܡܲܝܬܹ̇ܝܢ ܗ̄ܘ̣ܵܘ ܠܗܘܿܢ: ܕܩܲܪܝܼܒ̣ܝܼܢ ܠܗܘܿܢ: ܫܲܒ̣ܛܵܐ ܕܒܹܝܬ̣ ܐܝܼܣܵܟ݂ܵܪ ܘܕܲܙܒ̣ܘܿܠܘܿܢ: ܘܲܕܒܹܝܬ̣ ܢܲܦ̮ܬܵܠܝܼ: ܡܵܝܬܹ̇ܝܢ ܗ̄ܘ̣ܵܘ ܠܲܚܡܵܐ ܒܚܸܡܪ̈ܵܐ: ܘܒ̣ܓܲܡ̈ܠܹܐ: ܘܲܒ̣ܟ݂ܘܿܕܲܢ̈ܘܵܬ̣ܵܐ: ܘܩܲܡܚܵܐ: ܘܕܸܒ̣̈ܠܹܐ: ܘܩܲܪ̈ܬ̇ܠܵܘܵܬ̣ܵܐ ܕܥܸܢܒܹ̈ܐ: ܘܚܲܡܪܵܐ: ܘܡܸܫܚܵܐ: ܘܥܵـ̈ـܢܵܐ: ܘܬ̣ܵܘܪܹ̈ܐ: ܣܘܿܓ̣ܵܐܐ ܕܛܵܒ̣. ܡܸܛܠ ܕܚܲܕ݂ܘܼܬ̣ܵܐ ܪܲܒ̇ܬ̣ܵܐ ܗܘ̤ܵܬ̣ ܠܝܼܣܪܵܝܹܠ.


text:
ܘܐܸܬ̣ܡܲܠܲܟ݂ ܕܵܘܝܼܕ݂ ܥܲܡ ܪܵܘ̱ܪ̈ܒ̣ܵܢܹܐ ܕܐܲܠܦܹ̈ܐ ܘܡܲܐ̈ܘܵܬ̣ܵܐ: ܘܟ݂ܠܗܘܿܢ ܪܵܘ̱ܪ̈ܒ̣ܵܢܹܐ ܘܫܲܠܝܼܛܵܢܹ̈ܐ ܕܝܼܣܪܵܝܹܠ.


text:
ܘܐܸܡܲܪ ܕܵܘܝܼܕ݂ ܠܟ݂ܠܗܘܿܢ ܟܢܘܼ̈ܫܵܬ̣ܵܐ ܕܝܼܣܪܵܝܹܠ: ܐܸܢܗ̤ܘ ܕܫܲܦܝܼܪ ܒܥܲܝܢܲܝ̈ܟ̇ܘܿܢ: ܢܸܒ̣ܥܹܐ ܡ̣ܢ ܡܵܪܝܵܐ ܐܲܠܵܗܲܢ. ܘܲܢܣܝܼܓ̣ ܠܲܢ ܬܘܼܪ̈ܥܵܬ̣ܵܐ ܕܐܲܚܲܝ̈ܢ ܕܩܵܝ̇ܡܝܼܢ ܒܟ݂ܠܗܹܝܢ ܩܘܼܪ̈ܝܵܐ ܕܝܼܣܪܵܝܹܠ. ܘܢܵܘܬܸ̇ܒ̣ ܥܲܡܗܘܿܢ ܟܵܗ̈ܢܹܐ ܘܠܹܘܵܝܹ̈ܐ: ܒܩܘܼܪ̈ܝܼܗܘܿܢ ܘܲܒ̣ܟܲܦܪ̈ܘܿܢܲܝܗܘܿܢ.


text:
ܘܢܸܬ̣ܟܲܢܫܘܿܢ ܘܢܹܐܬ̣ܘܿܢ ܠܘܵܬܲܢ. ܘܲܢܨܲܠܘܿܢ ܩܕ݂ܵܡ ܡܵܪܝܵܐ: ܐܲܠܵܗܲܢ: ܘܢܸܒ̣ܥܹܐ ܡܸܢܹܗ ܥܲܠ ܚܛܵܗܲܝ̈ܢ: ܡܸܛܠ ܕܠܵܐ ܨܲܠܝܼܢ ܗ̄ܘܲܝܢ ܩܕ݂ܵܡܵܘܗܝ ܒܝܵܘ̈ܡܵܬ̣ܵܐ ܕܫܵܐܘܿܠ.


text:
ܘܟܲܢܸܫ ܕܵܘܝܼܕ݂ ܠܟ݂ܠܹܗ ܝܼܣܪܵܝܹܠ: ܡ̣ܢ ܢܲܗܪܵܐ ܕܡܸܨܪܝܼܢ: ܘܲܥܕܲܡܵܐ ܠܡܲܥܠܵܢܵܐ ܕܐܲܢܛܝܘܿܟ݂ܝ: ܠܡܲܝܬܵܝܘܼ ܩܹܒ̣ܘܿܬܹܗ ܕܡܵܪܝܵܐ: ܡ̣ܢ ܩܘܼܪܝܲܬ̣ ܢܲܥܪܝܼܢ.


text:
ܘܲܣܠܸܩ ܕܵܘܝܼܕ݂ ܘܟ݂ܠܹܗ ܝܼܣܪܵܝܹܠ ܠܩܘܼܪܝܲܬ̣ ܢܲܥܪܝܼܢ: ܕܐܝܼܬ̣ ܒܲܬ̣ܚܘܼܡ ܐܲܪܲܥ ܫܲܒ̣ܛܵܐ ܕܲܝܗܘܼܕ݂ܵܐ: ܠܡܲܣܵܩܘܼ ܡ̣ܢ ܬܲܡܵܢ ܠܩܹܒ̣ܘܿܬܹܗ ܕܡܵܪܝܵܐ ܐܲܠܵܗܵܐ ܕܝܵܬܹ̇ܒ̣ ܥܲܠ ܟܪ̈ܘܿܒܹܐ ܥܸܠܵܝܹ̈ܐ: ܕܐܸܬ̣ܩܪܝܼ ܫܡܹܗ ܥܠܲܝܗܘܿܢ.


text:
ܘܣܵܡܘ ܩܹܒ̣ܘܿܬܹܗ ܕܡܵܪܝܵܐ ܒܥܵܓܸܠܬ̣ܵܐ ܚܕܲܬܵܐ. ܘܫܲܩܠܘܼܗ̇ ܘܲܢܦܲܩܘ ܡ̣ܢ ܒܹܝܬ̣ ܐܲܒ̣ܝܢܵܕ݂ܵܒ̣. ܘܥܵܙܵܐ ܘܐܲܚܵܘ̈ܗܝ: ܕܵܒ̣ܪܝܼܢ ܗ̄ܘ̣ܵܘ ܠܥܵܓܸܠܬ̣ܵܐ.


text:
ܘܕ݂ܵܘܝܼܕ݂ ܘܟ݂ܠܹܗ ܝܼܣܪܵܝܹܠ: ܡܫܲܒ̇ܚܝܼܢ ܗ̄ܘ̣ܵܘ ܩܕ݂ܵܡ ܡܵܪܝܵܐ: ܒܥܲܫܝܢܘܼܬ̣ܵܐ: ܘܲܒ̣ܬܸܫܒ̇ـ̈ـܚܵܬ̣ܵܐ: ܘܲܒ̣ܟܸܢܵܪܹ̈ܐ: ܘܲܒ̣ܢܲܒ̣̈ܠܹܐ: ܘܨܸܨ̈ܠܹܐ: ܘܒܲܪ̈ܒ̣ܝܼܥܹܐ.


text:
ܘܐܸܬ̣ܵܘ ܠܐܸܕ̇ܪܵܐ ܕܲܪܡܝܼܢ. ܘܐܵܘܫܸܛ ܥܵܙܵܐ ܐܝܼܕܹܗ: ܠܡܸܣ̱ܡܟ݂ܵܗ̇ ܠܩܹܒ̣ܘܿܬ̣ܵܐ. ܡܸܛܠ ܕܲܪܗܸܛ̣ܘ ܗ̄ܘ̣ܵܘ ܠܗܘܿܢ ܬܵܘܪܹ̈ܐ ܠܐܸܕ̇ܪܵܐ.


text:
ܘܐܸܬ̣ܚܲܡܲܬ̣ ܡܵܪܝܵܐ ܥܲܠ ܥܵܙܵܐ: ܘܲܡܚܵܝܗܝ ܗ̄ܘ̣ܵܐ ܬܲܡܵܢ: ܥܲܠ ܕܐܵܘܫܸܛ ܗ̄ܘ̣ܵܐ ܐܝܼܕܹܗ ܥܲܠ ܩܹܒ̣ܘܿܬ̣ܵܐ. ܘܡܝܼܬ̣ ܬܲܡܵܢ ܩܕ݂ܵܡܹܝܗ̇ ܕܩܹܒ̣ܘܿܬ̣ܵܐ.


text:
ܘܟܸܪܝܲܬ̤ ܗ̄ܘ̣ܵܬ̣ ܠܕ݂ܵܘܝܼܕ݂: ܡܸܛܠ ܕܲܬ̣ܪܲܥ ܗ̄ܘ̣ܵܐ ܡܵܪܝܵܐ ܬܘܼܪܥ̱ܬ̣ܵܐ ܒܥܵܙܵܐ. ܘܐܸܬ̣ܩܲܪܝܲܬ̣ ܕܘܼܟ̇ܬ̣ܵܐ ܗܵܝ̇ ܬܘܼܪܥ̱ܬ̣ܵܐ ܕܥܵܙܵܐ ܥܕܲܡܵܐ ܠܝܵܘܡܵܢܵܐ.


text:
ܘܠܵܐ ܨܒ̣ܵܐ ܗ̄ܘ̣ܵܐ ܕܵܘܝܼܕ݂ ܕܬܸܥܘܿܠ ܠܘܵܬܹܗ ܩܹܒ̣ܘܿܬ̣ܵܐ ܠܲܩܪܝܼܬ̣ܵܐ ܕܕ݂ܵܘܝܼܕ݂: ܘܐܸܡܲܪ ܕܵܘܝܼܕ݂ ܕܢܵܘܒ̇ܠܘܼܢܵܗ̇ ܠܒܲܝܬܹ̇ܗ ܕܥܘܼܒ̣ܵܪ ܐܲܕ݂ܘܿܡ ܓܵܬ̣ܵܝܵܐ.


text:
ܘܝܸܬ̣ܒܲܬ̤ ܩܹܒ̣ܘܿܬܹܗ ܕܡܵܪܝܵܐ ܒܒܲܝܬܹ̇ܗ ܕܥܘܼܒ̣ܵܪ ܐܲܕ݂ܘܿܡ ܓܵܬ̣ܵܝܵܐ ܬܠܵܬ̣ܵܐ ܝܲܪ̈ܚܝܼܢ. ܘܒܲܪܸܟ݂ ܡܵܪܝܵܐ ܠܒܲܝܬܹ̇ܗ ܕܥܘܼܒ̣ܵܪ ܐܲܕ݂ܘܿܡ ܓܵܬ̣ܵܝܵܐ: ܘܲܠܟ݂ܠ ܡܸܕܸ̇ܡ ܕܐܝܼܬ̣ ܠܹܗ.


text:
ܘܫܲܕܲܪ ܚܝܼܪܵܡ ܡܲܠܟܵܐ ܕܨܘܿܪ ܐܝܼܙ̈ܓܲܕܹ̇ܐ ܠܘܵܬ̣ ܕܵܘܝܼܕ݂. ܘܫܲܕܲܪ ܠܹܗ ܩܲܝܣܹ̈ܐ ܕܐܲܪܙܵܐ: ܘܐܲܪ̈ܕܸ̇ܟ݂ܠܹܐ ܕܒܸܢܝܵܢܵܐ: ܘܢܲܓܵܪܹ̈ܐ ܕܩܲܝܣܹ̈ܐ: ܠܡܸܒ̣ܢܵܐ ܠܹܗ ܒܲܝܬܵܐ.


text:
ܗܵܝܕܹ̇ܝܢ ܝܼܕܲܥ ܗ̄ܘ̣ܵܐ ܕܵܘܝܼܕ݂ ܕܲܓ̣ܒ̣ܵܝܗܝ ܡܵܪܝܵܐ ܕܢܸܗܘܹܐ ܡܲܠܟܵܐ ܥܲܠ ܝܼܣܪܵܝܹܠ. ܘܐܸܬ̇ܬ̇ܪܝܼܡܲܬ̣ ܡܲܠܟ̇ܘܼܬܹܗ ܠܥܸܠ: ܕܢܸܗܘܹܐ ܡܲܠܟܵܐ ܥܲܠ ܥܲܡܹܗ ܝܼܣܪܵܝܹܠ.


text:
ܘܲܢܣܲܒ̣ ܕܵܘܝܼܕ݂ ܢܸܫܹ̈ܐ ܡ̣ܢ ܐܘܿܪܸܫܠܸܡ: ܡ̣ܢ ܒܵܬܲܪ ܕܐܸܬ̣ܵܐ ܡ̣ܢ ܚܸܒ̣ܪܘܿܢ: ܘܐܸܬ̣̱ܝܼܠܸܕ݂ ܠܹܗ ܒ̈ܢܲܝܵܐ ܘܲܒ̣̈ܢܵܬ̣ܵܐ.


text:
ܘܲܫܡܲܥܘ ܦܠܸܫܬܵܝܹ̈ܐ ܕܐܸܬ̣ܡ̱ܫܲܚ ܕܵܘܝܼܕ݂ ܕܢܲܡܠܸܟ݂ ܥܲܠ ܟܠܹܗ ܝܼܣܪܵܝܹܠ ܘܲܣܠܸܩܘ ܗ̄ܘ̣ܵܘ ܟܠܗܘܿܢ ܦܠܸܫܬܵܝܹ̈ܐ: ܕܢܸܒ̣ܥܘܿܢ ܠܕ݂ܵܘܝܼܕ݂ ܘܫܡܲܥ ܕܵܘܝܼܕ݂: ܘܲܢܦܲܩ ܠܐܘܼܪ̱ܥܗܘܿܢ.


text:
ܘܲܫܐܸܠ ܕܵܘܝܼܕ݂ ܒܡܵܪܝܵܐ: ܘܐܸܡܲܪ: ܐܸܣܲܩ ܥܲܠ ܦܠܸܫܬܵܝܹ̈ܐ: ܘܬܸܬܸ̇ܠ ܐܸܢܘܿܢ ܒܐܝܼ̈ܕܲܝ. ܘܐܸܡܲܪ ܠܹܗ ܣܲܩ: ܘܐܸܬܸ̇ܠ ܐܸܢܘܿܢ ܒܐܝܼܕܲܝ̈ܟ.


text:
ܘܲܣܠܸܩ ܠܲܦܩܲܥܬ̣ܵܐ ܕܬ̣ܘܼܪ̱ܥܬ̣ܵܐ. ܘܲܚܪܲܒ̣ ܐܸܢܘܿܢ ܬܲܡܵܢ ܕܵܘܝܼܕ݂. ܘܐܸܡܲܪ: ܬܪܲܥ̣ ܡܵܪܝܵܐ ܠܲܒ̣ܥܸܠܕ̇ܒ̣ܵܒܲܝ̈ ܩܕ݂ܵܡܲܝ: ܐܲܝܟ݂ ܬܘܼܪ̱ܥܬ̣ܵܐ ܕܡܲـ̈ـܝܵܐ ܡܸܛܠ ܗܵܢܵܐ ܩܪܵܐ ܫܡܵܗ̇ ܕܕ݂ܘܼܟ̇ܬ̣ܵܐ ܗܵܝ̇ ܦܩܲܥܬ̣ܵܐ ܕܬ̣ܘܼܪ̱ܥܬ̣ܵܐ.


text:
ܘܲܫܒܲܩܘ ܬܲܡܵܢ ܦܬܲܟ݂ܪ̈ܲܝܗܘܿܢ. ܘܐܸܡܲܪ ܕܵܘܝܼܕ݂ ܠܓܲܢ̄ܒܵܪ̈ܵܘܗܝ: ܐܵܘܩܸܕ݂ܘ ܐܸܢܘܿܢ ܒܢܘܼܪܵܐ: ܘܲܕ݂ܪܵܘ: ܥܲܦ̱ܪܗܘܿܢ: ܒܪܘܼܚܵܐ.


text:
ܘܲܫܐܸܠ̣ ܬܘܼܒ̣ ܕܵܘܝܼܕ݂ ܒܡܵܪܝܵܐ. ܘܐܸܡܲܪ ܠܹܗ: ܠܵܐ ܬܸܣܲܩ: ܐܸܬ̣ܗܲܦܟ݂ ܠܵܟ݂ ܡܸܢܗܘܿܢ: ܘܙܸܠ ܩܲܒܸ̇ܠ ܐܸܢܘܿܢ ܡ̣ܢ ܩܕ݂ܵܡܲܝܗܘܿܢ.


text:
ܘܟܲܕ݂ ܬܸܫܡܲܥ ܩܵܠܵܐ ܕܝܑܼܠܲܠܬܵܐ ܒܪܹܫܹܗ ܕܛܘܼܪܵܐ: ܗܵܝܕܹ̇ܝܢ ܬܸܦܘܿܩ ܠܩܹܐܪܣܵܐ ܡܸܛܠ ܕܗܵܝܕܹ̇ܝܢ ܗ̄ܘ̣ ܢܵܦܹܩ ܡܵܪܝܵܐ ܩܕ݂ܵܡܲܝܟ: ܠܡܸܚܪܲܒ̣ ܠܡܲܫܪܝܼܬ̣ܵܐ ܕܲܦܠܸܫܬܵܝܹ̈ܐ.


text:
ܘܲܥܒܲܕ݂ ܕܵܘܝܼܕ݂ ܗܵܟܲܢܵܐ: ܐܲܝܟܲܢܵܐ ܕܦܲܩܕܹܗ ܡܵܪܝܵܐ. ܘܲܚܪܲܒ̣ ܠܡܲܫܪܝܼܬ̣ܵܐ ܕܲܦܠܸܫܬܵܝܹ̈ܐ ܡ̣ܢ ܓܸܒ̣ܥܘܿܢ ܘܲܥܕܲܡܵܐ ܠܓܵܕ݂ܵܪ.


text:
ܘܲܒ̣ܢܵܐ ܗ̄ܘ̣ܵܐ ܠܹܗ ܐܵܦܲܕܢܹ̈ܐ ܒܩܘܼܪ̈ܝܵܐ ܕܕ݂ܵܘܝܼܕ݂. ܘܲܒ̣ܢܵܐ ܗ̄ܘ̣ܵܐ ܕܘܼܟ̇ܬ̣ܵܐ ܠܩܹܒ̣ܘܿܬ̣ܵܐ ܕܡܵܪܝܵܐ ܘܲܠܡܵܐܲܢ̈ܝ ܡܲܫܟ̇ܢܵܐ.


text:
ܗܵܝܕܹ̇ܝܢ ܐܸܡܲܪ ܗ̄ܘ̣ܵܐ ܕܵܘܝܼܕ݂ ܠܠܹܘܵܝܹ̈ܐ ܠܡܸܫܩܲܠ ܩܹܒ̣ܘܿܬܹܗ ܕܡܵܪܝܵܐ: ܘܲܠܡܵܐ̈ܢܲܝ ܡܲܫܟ̇ܢܵܐ: ܡܸܛܠ ܕܲܠܗܘܿܢ ܠܠܹܘܵܝܹ̈ܐ ܓܒ̣ܵܐ ܡܵܪܝܵܐ: ܠܲܡܫܲܡܵܫܘܼ ܘܲܠܡܸܫܩܲܠ ܩܸܒ̣ܘܿܬܹܗ ܕܡܵܪܝܵܐ: ܘܠܲܡܫܲܡܵܫܘܼܬ̣ܵܗ̇ ܠܥܵܠܲܡ.


text:
ܘܟܲܢܸܫ ܕܵܘܝܼܕ݂ ܠܟ݂ܠܹܗ ܝܼܣܪܵܝܹܠ: ܠܐܘܿܪܸܫܠܸܡ: ܠܡܲܣܵܩܘܼܬ̣ܵܗ̇ ܠܩܹܒ̣ܘܿܬܹܗ ܕܡܵܪܝܵܐ ܠܕ݂ܘܼܟ̇ܬ̣ܵܐ ܕܲܒ̣ܢܵܐ ܠܵܗ̇.


text:
ܘܲܩܪܵܐ ܕܵܘܝܼܕ݂ ܠܨܵܕ݂ܘܿܩ ܟܵܗܢܵܐ: ܘܠܲܐܒ̣ܝܼܬ̣ܵܪ: ܘܲܠܠܹܘܵܝܹ̈ܐ: ܘܲܠܐܘܿܪܹܝܠ: ܘܲܠܥܲܡܣܵܐ: ܘܲܠܝܘܿܐܹܝܠ: ܘܠܲܥܫܵܝܵܐ: ܘܠܲܫܡܲܥܝܵܐ: ܘܲܠܐܘܿܪܹܝܠ: ܘܲܠܥܲܡܝܼܢܵܕ݂ܵܒ̣.


text:
ܘܐܸܡܲܪ ܠܗܘܿܢ: ܐܲܢ̄ܬ̇ܘܿܢ ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܕܠܹܘܵܝܹ̈ܐ: ܐܸܬ̣ܩܲܕܲܫܘ ܐܲܢ̄ܬ̇ܘܿܢ ܘܐܲܚܲܝ̈ܟ̇ܘܿܢ. ܘܬܲܣܩܘܼܢ ܠܩܹܒ̣ܘܿܬ̣ܵܐ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܠܕ݂ܘܼܟ̇ܬ̣ܵܐ ܕܒܲܢܝܵܐ ܗ̄ܘ̣ܵܬ̣ ܠܵܗ̇ ܡ̣ܢ ܠܘܼܩܕܲܡ.


text:
ܘܲܫܩܲܠܘ ܠܹܘܵܝܹ̈ܐ ܠܩܹܒ̣ܘܿܬܹܗ ܕܡܵܪܝܵܐ: ܐܲܝܟܲܢܵܐ ܕܦܲܩܸܕ݂ ܡܘܼܫܹܐ ܒܡܸܠܬܹܗ ܕܡܵܪܝܵܐ. ܘܲܫܩܲܠܘ ܗܸܢܘܿܢ ܒܟܲܬ̣ܦܵܬ̣̈ܗܘܿܢ.


text:
ܘܐܸܡܲܪ ܕܵܘܝܼܕ݂ ܠܩܲܫܝܼ̈ܫܹܐ ܕܠܹܘܵܝܹ̈ܐ: ܠܲܡܩܵܡܘܼ ܠܐܲܚܲܝ̈ܗܘܿܢ ܠܐܲܝܠܹܝܢ ܕܚܲܝܼܢ: ܘܲܡܫܲܒ̇ܚܝܼܢ ܒܡܵܐܢܲܝ̈ ܬܸܫܒ̇ܚܵܬ̣ܵܐ: ܒܢܲܒ̣̈ܠܹܐ ܘܲܒ̣ܟܸܢܵܪܹ̈ܐ: ܘܲܒ̣ܨܸܨ̈ܠܹܐ. ܕܢܸܗܘܘܿܢ ܡܲܫܡ̱ܥܝܼܢ ܠܲܡܪܵܡܘܼ ܩܵܠܲܝܗ̈ܘܿܢ ܒܚܲܕ݂ܘܼܬ̣ܵܐ.


text:
ܘܐܲܩܝܼܡܘ ܠܹܘܵܝܹ̈ܐ ܠܗܵܡܵܢ ܒܲܪ ܝܘܼܐܹܝܠ: ܘܡ̣ܢ ܐܲܚܵܘ̈ܗܝ: ܠܐܵܣܵܦ ܒܲܪ ܒܪܲܟ݂ܝܵܐ: ܘܡ̣ܢ ܒܢܲܝ̈ ܡܪܵܪܝܼ ܐܲܚܲܝ̈ܗܘܿܢ: ܐܵܬ̣ܵܢ ܒܲܪ ܩܲܫܝܵܗܘܼ.


text:
ܘܥܲܡܗܘܿܢ ܐܲܚܘܼܗܘܿܢ ܬܸܢܝܵܢܵܐ: ܙܟܲܪܝܵܐ ܒܲܪ ܢܥܵܐܹܝܠ: ܘܝܘܿܚܝܵܐܹܝܠ ܘܐܸܠܝܼܵܐܒ̣: ܘܲܒ̣ܢܵܝܵܐ: ܘܐܵܣܵܐ: ܘܡܲܬ̣ܝܼܬ̣ܵܐ: ܘܐܹܠܝܼܦܲܠܗܘܿ: ܘܡܸܩܝܵܗܘܼ: ܘܥܘܼܒ̣ܵܪ ܐܲܕ݂ܘܿܡ ܘܝܘܿܥܵܐܹܝܠ.


text:
ܗܵܠܹܝܢ ܟܠܗܘܿܢ ܡܫܲܒ̇ܚܝܼܢ ܒܬܸܫܒ̇ܚܵـ̈ـܬ̣ܵܐ ܕܡܵܐܢܲܝ̈ ܢܚܵܫܵܐ: ܠܲܡܫܲܡܵܫܘܼ: ܥܲܙܲܪܝܵܐ: ܥܲܙܝܵܐܹܝܠ: ܘܝܘܿܚܝܼܠ: ܘܝܲܥܢܝܼ: ܘܐܸܠܝܼܵܒ̣: ܘܲܡܥܲܣܝܵܐ: ܘܲܒ̣ܢܵܝܵܐ.


text:
ܘܕܲܡܫܲܒ̇ܚܝܼܢ ܒܬܸܫܒ̇ـ̈ـܚܵܬ̣ܵܐ: ܡܲܬ̇ܝܼܬ̣ܵܐ: ܘܡܸܩܝܵܗܘܼ: ܘܥܘܼܒ̣ܵܪ ܐܲܕ݂ܘܿܡ: ܘܥܘܿܙܵܐܹܝܠ: ܘܥܘܿܙܲܢܝܵܐ: ܗܵܠܹܝܢ ܡܫܲܒ̇ܚܝܼܢ ܒܟܸܢܵܪܹ̈ܐ ܟܠ ܝܘܿܡ ܒܝܘܿܡ: ܒܫܵܥ̈ܝܼܢ ܬܠܵܬ̣: ܘܲܒ̣ܫܸܬ̣: ܘܒܲܬ̣ܫܲܥ.


text:
ܘܫܲܒ̣ܢܵܐ: ܘܝܘܿܫܵܦܵܛ: ܘܢܲܬ̣ܢܝܼܐܹܝܠ: ܘܥܲܡܫܝܼ: ܘܲܙܟܲܪܝܵܐ: ܘܲܒ̣ܢܵܝܵܐ: ܘܐܹܠܝܼܥܵܙܲܪ: ܗܵܠܹܝܢ ܟܵܗ̈ܢܹܐ ܕܩܵܪܹܝܢ ܗ̄ܘ̣ܵܘ ܒܩܲܪ̈ܢܵܬ̣ܵܐ ܩܕ݂ܵܡ ܩܹܒ̣ܘܿܬܹܗ ܕܡܵܪܝܵܐ. ܘܥܘܼܒ̣ܵܪ ܐܲܕ݂ܘܿܡ ܘܐܲܚܝܼܵܐ ܣܵܥܪܝܼܢ ܗ̄ܘ̣ܵܘ ܠܩܹܒ̣ܘܿܬ̣ܵܐ.


text:
ܘܲܗܘ̤ܵܐ ܕܵܘܝܼܕ݂: ܘܩܲܫܝܼ̈ܫܹܐ ܕܝܼܣܪܵܝܹܠ: ܘܪܵܘ̱ܪ̈ܒ̣ܵܢܹܐ ܕܐܲܠܦܹ̈ܐ: ܐܵܙ̇ܠ̄ܝܼܢ ܠܡܲܣܵܩܘܼ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ: ܡ̣ܢ ܒܲܝܬܹ̇ܗ ܕܥܘܼܒ̣ܵܪ ܐܲܕ݂ܘܿܡ ܠܲܩܪܝܼܬܹܗ ܕܕ݂ܵܘܝܼܕ݂ ܒܚܲܕ݂ܘܼܬ̣ܵܐ ܪܲܒ̇ܬ̣ܵܐ.


text:
ܘܲܗܘ̤ܵܐ ܕܟܲܕ݂ ܥܲܕܲܪ ܡܵܪܝܵܐ ܠܠܹܘܵܝܹ̈ܐ: ܕܲܫܩܝܼܠܝܼܢ ܩܹܒ̣ܘܿܬ̣ܵܐ ܕܐܝܼܬ̣ ܒܵܗ̇ ܕܝܵܬܹܩܹܐ ܕܡܵܪܝܵܐ: ܕܒܲܚܘ ܫܲܒ̣ܥܵܐ ܬܵܘܪ̈ܝܼܢ: ܘܫܲܒ̣ܥܵܐ ܕܸܟ݂ܪ̈ܝܼܢ.


text:
ܘܕ݂ܵܘܝܼܕ݂ ܠܒ̣ܝܼܫ ܢܲܚ̈ܬܹ̇ܐ ܕܒ̣ܘܼܨܵܐ. ܘܟ݂ܠܗܘܿܢ ܠܹܘܵܝܹ̈ܐ ܕܲܫܩܝܼܠܝܼܢ ܩܹܒ̣ܘܿܬ̣ܵܐ ܠܒ̣ܝܼܫܝܼܢ ܐܵܦ ܗܸܢܘܿܢ ܢܲܚ̈ܬܹ̇ܐ ܕܒ̣ܘܼܨܵܐ. ܘܲܠܥܸܠ ܡ̣ܢ ܢܲܚܬܵܘ̈ܗܝ ܕܕ݂ܵܘܝܼܕ݂ ܕܒ̣ܘܼܨܵܐ: ܠܒ̣ܝܼܫ ܗ̄ܘ̣ܵܐ ܦܸܕ̇ܬ̣ܵܐ ܕܒ̣ܘܼܨܵܐ.


text:
ܘܕ݂ܵܘܝܼܕ݂ ܘܟ݂ܠܗܘܿܢ ܕܒܹܝܬ̣ ܝܼܣܪܵܝܹܠ: ܡܲܣܩܝܼܢ ܠܩܹܒ̣ܘܿܬ̣ܵܐ ܕܐܝܼܬ̣ ܒܵܗ̇ ܕܝܵܬܹܩܹܐ ܕܡܵܪܝܵܐ ܒܬܸܫ̈ܒ̇ܚܵܬ̣ܵܐ: ܘܲܒ̣ܩܵܠܵܐ ܕܩܲܪ̈ܢܵܬ̣ܵܐ ܦܫܝܼ̈ܛܵܬ̣ܵܐ ܘܲܟ݂ܦܝܼ̈ܦܵܬ̣ܵܐ ܘܡܲܥܫ̄ܢܝܼܢ ܩܵܠܗܘܿܢ ܥܕܲܡܵܐ ܠܲܡܪܵܘܡܵܐ.


text:
ܘܲܗܘ̤ܵܐ ܕܟܲܕ݂ ܡܲܛܚܲܬ̤ ܩܹܒ̣ܘܿܬ̣ܵܐ ܕܐܝܼܬ̣ ܒܵܗ̇ ܕܝܵܬܹܩܹܐ ܕܡܵܪܝܵܐ: ܘܥܸܠܲܬ̤ ܘܲܡܛܵܬ̤ ܠܲܩܪܝܼܬܹܗ ܕܕ݂ܵܘܝܼܕ݂: ܡܲܠܟܹ̇ܠ ܒܲܪܬ̣ ܫܵܐܘܿܠ ܐܲܕ݂ܝܼܩܲܬ̤ ܡ̣ܢ ܟܵܘܬ̣ܵܐ: ܘܲܚܙܵܬܹܗ ܠܡܲܠܟܵܐ ܕܵܘܝܼܕ݂ ܕܡܸܫܬ̇ܥܹܐ: ܘܐܲܫܛܝܲܬ̤ ܥܠܵܘܗܝ ܒܠܸܒܵܗ̇.


text:
ܘܐܲܝܬ̇ܝܘܼܗ̇ ܠܩܹܒ̣ܘܿܬ̣ܵܐ ܕܡܵܪܝܵܐ: ܘܣܵܡܘܼܗ̇ ܒܕ݂ܘܼܟ̇ܬ̣ܵܗ̇: ܒܓ̣ܵܘ ܡܲܫܟ̇ܢܵܐ ܕܲܢܩܲܫ ܠܵܗ̇ ܕܵܘܝܼܕ݂. ܘܩܲܪܸܒ̣ܘ ܥܠܵـ̈ـܘܵܬ̣ܵܐ ܘܫܲܠܡܹ̈ܐ ܩܕ݂ܵܡ ܩܹܒ̣ܘܿܬ̣ܵܐ ܕܡܵܪܝܵܐ.


text:
ܘܟܲܕ݂ ܫܲܠܸܡ ܕܵܘܝܼܕ݂ ܠܲܡܩܲܪܵܒ̣ܘܼ ܥܠܵـ̈ـܘܵܬ̣ܵܐ ܘܫܲܠܡܹ̈ܐ: ܒܲܪܸܟ݂ ܠܥܲܡܵܐ ܕܝܼܣܪܵܝܹܠ ܒܲܫܡܹܗ ܕܡܵܪܝܵܐ ܚܲܝܠܬ̣ܵܢܵܐ.


text:
ܘܦܲܠܸܓ̣ ܠܟ݂ܠܹܗ ܥܲܡܵܐ: ܠܟ݂ܠܗܘܿܢ ܕܒܹܝܬ̣ ܝܼܣܪܵܝܹܠ: ܡ̣ܢ ܓܲܒ̣ܪܹ̈ܐ ܘܲܥܕܲܡܵܐ ܠܢܸܫܹ̈ܐ: ܘܡ̣ܢ ܓܲܕ̇ܘܼ̈ܕܹܐ ܠܝܵܢܩܲܝ̈ ܬܕܲܝܵܐ ܠܟܠ ܓܒܲܪ ܘܲܓ̣ܒܲܪ: ܓܪܝܼܨܬܵܐ ܕܠܲܚܡܵܐ ܚܕ݂ܵܐ: ܘܲܡܢܵܬ̣ܵܐ ܚܕ݂ܵܐ: ܘܲܣܢܵܪܩܵܐ ܚܕ݂ܵܐ: ܘܐܸܙܲܠܘ ܟܠܹܗ ܥܲܡܵܐ ܐ̄ܢܵܫ ܠܒܲܝܬܹ̇ܗ.


text:
ܘܝܲܗ̄ܒ̣ ܩܕ݂ܵܡ ܩܹܒ̣ܘܿܬ̣ܵܐ ܕܡܵܪܝܵܐ: ܠܹܘܵܝܹ̈ܐ ܕܲܡܫܲܡܫܝܼܢ ܩܕ݂ܵܡ ܡܵܪܝܵܐ: ܘܡܲܕ݂ܟ̇ܪܝܼܢ ܘܡܵܘܕܹ̇ܝܢ: ܘܲܡܫܲܒ̇ܚܝܼܢ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܐܵܣܵܦ ܪܹܫܗܘܿܢ: ܬܸܢܝܵܢܵܐ ܙܟܲܪܝܵܐ: ܘܝܘܿܥܹܝܠ: ܘܝܘܿܚܵܐܹܝܠ: ܘܡܲܬ̇ܝܼܬ̣ܵܐ: ܘܐܹܠܝܼܵܒ̣: ܘܲܒ̣ܢܵܝܵܐ: ܘܐܵܣܵܦ: ܘܥܲܡܝܼܢܵܕ݂ܵܒ̣: ܘܐܵܣܵܦ: ܘܢܲܚܙܵܐܹܝܠ: ܘܐܵܣܵܦ.


text:
ܗܵܝܕܹ̇ܝܢ ܦܬܲܚ ܦܘܼܡܹܗ ܕܵܘܝܼܕ݂ ܒܝܵܘܡܵܐ ܗܵܘ̇: ܗ̤ܘ ܘܪܹ̈ܫܲܝ ܟܠܗܘܿܢ ܟܵܗܢܹ̈ܐ ܘܠܹܘܵܝܹ̈ܐ ܠܲܡܫܲܒܵܚܘܼ ܠܡܵܪܝܵܐ: ܥܲܠ ܛܝܵܪܵܐ ܕܐܵܣܵܦ ܘܕܲܐܚܵܘ̈ܗܝ ܘܗܵܠܹܝܢ ܪܹ̈ܫܹܐ ܕܬܸܫ̈ܒ̇ܚܵܬ̣ܵܐ ܕܐܸܡܲܪ ܕܵܘܝܼܕ݂: ܩܕ݂ܵܡ ܩܹܒ̣ܘܿܬܹܗ ܕܡܵܪܝܵܐ ܒܝܵܘܡܵܐ ܗܵܘ̇.


text:
ܐܵܘܕܵܘ ܠܡܵܪܝܵܐ ܒܐܝܼܩܵܪܵܐ ܕܲܫܡܹܗ. ܫܩܘܿܠܘ ܩܘܼܪ̈ܒܵܢܹܐ: ܘܐܵܘܕܵܘ ܩܕ݂ܵܡܵܘܗܝ ܒܲܨܠܘܿܬ̣ܵܐ ܕܦܘܼܡܟ݂ܘܿܢ ܘܲܣܓܘܿܕ݂ ܠܡܵܪܝܵܐ ܒܬܸܫܒ̇ܚܵܬ̣ܵܐ ܕܩܘܼܕ݂ܫܵܐ.


text:
ܗܵܝܕܹ̇ܝܢ ܢܫܲܒ̇ܚܘܼܢ ܐܝܼܠܵܢܹ̈ܐ ܕܥܵܒ̣ܵܐ: ܡ̣ܢ ܩܕ݂ܵܡ ܡܵܪܝܵܐ ܕܐܵܬܹܐ ܠܲܡܕ݂ܵܢܵܗ̇ ܠܐܲܪܥܵܐ. ܢܕ݂ܘܼܢ ܬܹܒܹܝܠ ܒܟܹܐܢܘܼܬ̣ܵܐ: ܘܢܲܟܸ̇ܣ ܠܥܲܡܡܹ̈ܐ ܒܗܲܝܡܵܢܘܼܬ̣ܵܐ.


text:
ܦܪܘܿܩܲܝܢ ܡܵܪܝܵܐ: ܦܪܘܿܩܲܝܢ ܘܟܲܢܸܫܲܝܢ: ܘܩܲܪܸܒܲܝܢ ܡ̣ܢ ܒܹܝܬ̣ ܥܲܡܡܹ̈ܐ: ܠܡܵܘܕܵܝܘܼ ܠܲܫܡܵܐ ܕܩܘܼܕ݂ܫܵܟ݂: ܘܠܲܡܫܲܒܵܚܘܼ ܬܸܫܒ̇ܚܵܬ̣ܵܟ݂.


text:
ܒܪܝܼܟ݂ ܡܵܪܹܐ ܡܵܪ̈ܵܘܵܬ̣ܵܐ ܕܝܼܣܪܵܝܹܠ: ܡ̣ܢ ܥܵܠܡܹ̈ܐ ܘܲܥܕܲܡܵܐ ܠܥܵܠܡܹ̈ܐ. ܘܢܹܐܡܲܪ ܟܠܹܗ ܥܲܡܵܐ ܐܵܡܹܝܢ. ܒܦܘܼܡܵܐ ܒܲܣܝܼܡܵܐ ܘܕܲܟ݂ܝܵܐ: ܢܫܲܒ̇ܚܘܼܢ ܠܐܲܠܵܗܗܘܿܢ.


text:
ܘܲܫܒܲܩ ܬܲܡܵܢ ܩܕ݂ܵܡ ܩܹܒ̣ܘܿܬ̣ܵܐ ܕܲܕ݂ܝܵܬܹܩܵܐ ܕܡܵܪܝܵܐ: ܠܐܵܣܵܦ ܘܠܲܐܚܵܘ̈ܗܝ: ܠܲܡܫܲܡܵܫܘܼ ܩܕ݂ܵܡ ܡܵܪܝܵܐ ܐܲܡܝܼܢܵܐܝܼܬ̣: ܐ̄ܢܵܫ ܐ̄ܢܵܫ ܒܝܵܘܡܹܗ.


text:
ܘܥܘܼܒ̣ܵܪ ܐܲܕ݂ܘܿܡ ܘܐܲܚܵܘ̈ܗܝ ܫܬ̇ܝܼܢ ܘܲܬ̣ܡܵܢܝܵܐ ܘܥܘܼܒ̣ܵܪ ܐܲܕ݂ܘܿܡ ܙܥܘܿܪܵܐ ܒܪܹܗ ܕܝܘܿܬ̣ܵܡ: ܘܚܵܣܘܼ ܗܵܠܹܝܢ ܟܠܗܘܿܢ ܢܵܛܪ̈ܲܝ ܬܲܪ̈ܥܹܐ ܒܲܪ̈ܵܝܹܐ.


text:
ܘܨܵܕ݂ܘܿܩ ܟܵܗܢܵܐ: ܘܐܲܚܵܘ̈ܗܝ ܟܵܗܢܹ̈ܐ: ܗܵܠܹܝܢ ܟܠܗܘܿܢ ܟܵܗܢܹ̈ܐ ܕܲܡܫܲܡܫܝܼܢ ܩܕ݂ܵܡ ܡܲܫܟ̇ܢܹܗ ܕܡܵܪܝܵܐ: ܒܒ̣ܘܼܣܵܡܵܐ ܪܲܒܵܐ ܒܩܘܼܪܝܲܬ̣ ܓܸܒ̣ܥܘܿܢ.


text:
ܠܲܡܩܲܪܵܒ̣ܘܼ ܥܠܵܘܵܬ̣ܵܐ ܠܡܵܪܝܵܐ ܥܲܠ ܡܲܕ݂ܒ̇ܚܵܐ ܕܲܥܠܵܬ̣ܵܐ: ܐܲܡܝܼܢܵܐܝܼܬ̣ ܒܨܲܦܪܵܐ ܘܲܒ̣ܪܲܡܫܵܐ: ܘܲܠܡܸܥܒܲܕ݂ ܟܠ ܡܵܐ ܕܲܟ݂ܬ̣ܝܼܒ̣ ܒܢܵܡܘܿܣܵܐ ܕܡܵܪܝܵܐ: ܕܝܲܗ̄ܒ̣ ܥܲܠ ܐܝܼܕ݂ܵܐ ܕܡܘܼܫܹܐ: ܠܡܲܠܵܦܘܼ ܠܲܒ̣ܢܲܝ̈ ܝܼܣܪܵܝܹܠ.


text:
ܘܗܵܠܹܝܢ ܫܡܵܗܹ̈ܐ ܕܓܲܒ̣ܪܹ̈ܐ ܕܩܵܝ̇ܡܝܼܢ ܒܬܸܫ̈ܒ̇ܚܵܬ̣ܵܐ: ܗܵܡܵܢ ܘܐܵܪܝܼܬ̣ܘܼܢ: ܘܫܲܪܟܵܐ ܕܐ̄ܢܵܫܵܐ ܙܲܕ̇ܝܼܩܹ̈ܐ ܐܲܝܠܹܝܢ ܕܐܸܬ̣ܟܲܣܝܼܘ ܫܡܵܗܲܝ̈ܗܘܿܢ: ܠܡܵܘܕܵܝܘܼ ܠܡܵܪܝܵܐ ܡܸܛܠ ܕܲܠܥܵܠܲܡ ܛܲܝܒ̇ܘܼܬܹܗ.


text:
ܘܗܸܢܘܿܢ ܗܵܠܹܝܢ ܐ̄ܢܵܫܵܐ ܙܲܕ̇ܝܼܩܹ̈ܐ ܡܫܲܒ̇ܚܝܼܢ ܗ̄ܘ̣ܵܘ: ܠܵܐ ܗ̄ܘ̣ܵܐ ܒܡܵܐܢܲܝ̈ ܬܸܫ̈ܒ̇ܚܵܬ̣ܵܐ: ܘܠܵܐ ܒܲܦ̈ܠܲܓܹܐ: ܘܠܵܐ ܒܲܪ̈ܒ̣ܝܼܥܹܐ: ܘܠܵܐ ܒܩܲܪ̈ܢܵܬ̣ܵܐ ܟܦܝܼ̈ܦܵܬ̣ܵܐ: ܘܐܵܦܠܵܐ ܒܲܦܫܝܼ̈ܛܵܬ̣ܵܐ: ܘܐܵܦܠܵܐ ܒܨܸܨ̈ܠܹܐ ܡܫܲܒ̇ܚܝܼܢ ܗ̄ܘ̣ܵܘ: ܐܸܠܵܐ ܒܦܘܼܡܵܐ ܒܲܣܝܼܡܵܐ: ܘܒܲܨܠܘܿܬ̣ܵܐ ܕܟ݂ܝܼܬ̣ܵܐ ܘܲܡܫܲܡܠܲܝܬܵܐ: ܘܲܒ̣ܟܹܐܢܘܼܬ̣ܵܐ ܘܲܒ̣ܬܲܡܝܼܡܘܼܬ̣ܵܐ: ܠܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ ܡܵܪܹܗ ܕܝܼܣܪܵܝܹܠ: ܡܵܪܵܐ ܕܟ݂ܠܗܘܿܢ ܥܒ̣ܵܕܹ̈ܐ.


text:
ܘܲܫ̣ܪܵܐ ܕܵܘܝܼܕ݂ ܠܥܲܡܵܐ. ܘܐܸܙܲܠܘ ܥܲܡܵܐ ܐ̄ܢܵܫ ܐ̄ܢܵܫ ܠܒܲܝܬܹ̇ܗ ܘܲܗܦܲܟ݂ ܕܵܘܝܼܕ݂ ܠܒܲܝܬܹ̇ܗ ܠܲܡܒܲܪܵܟ݂ܘܼ ܠܲܒ̣ܢܲܝ̈ ܒܲܝܬܹ̇ܗ.


text:
ܘܲܗܘ̤ܵܐ ܕܟܲܕ݂ ܝܼܬܸܒ̣ ܕܵܘܝܼܕ݂ ܒܒܲܝܬܹ̇ܗ: ܐܸܡܲܪ ܕܵܘܝܼܕ݂ ܠܢܵܬ̣ܵܢ ܢܒ̣ܝܼܵܐ: ܚܙܝܼ ܕܐܸܢܵܐ ܝܵܬܹ̇ܒ̣ ܒܒܲܝܬܵܐ ܕܲܡܛܲܠܲܠ ܒܩܵܪ̈ܝܵܬ̣ܵܐ ܕܐܲܪܙܵܐ: ܘܩܹܒ̣ܘܿܬܹܗ ܕܡܵܪܝܵܐ ܫܲܪܝܵܐ ܒܓ̣ܵܘ ܡܲܫܟ̇ܢܵܐ ܕܣܲܥܪܵܐ.


text:
ܡܸܛܠ ܕܠܵܐ ܝܵܬ̣ܒܹ̇ܬ̣ ܒܒܲܝܬܵܐ: ܡ̣ܢ ܝܵܘܡܵܐ ܕܐܲܣܩܹ̇ܬ̣ ܠܝܼܣܪܵܝܹܠ ܡ̣ܢ ܡܸܨܪܹܝܢ ܘܲܥܕܲܡܵܐ ܠܝܵܘܡܵܢܵܐ. ܘܲܗܘܹ̇ܝܬ̣ ܡܫܲܢܸܐ ܡ̣ܢ ܡܲܫܟ̇ܢܵܐ ܠܡܲܫܟܢܵܐ.


text:
ܗܵܐ ܟܡܵܐ ܕܲܡܗܲܠܸܟ݂ ܗ̄ܘܹ̇ܝܬ̣ ܒܟ݂ܠܗܘܿܢ ܒܢܲܝ̈ ܝܼܣܪܵܝܹܠ: ܕܲܠܡܵܐ ܡܸܠܬ̣ܵܐ ܐܸܡ̇ܪܹܬ̣ ܠܚܲܕ݂ ܡ̣ܢ ܕܲܝܵܢܹ̈ܐ ܕܲܒ̣ܢܲܝ̈ ܝܼܣܪܵܝܹܠ: ܕܦܸܩܕܹ̇ܬ̣ ܠܲܡܕ݂ܵܢ ܠܥܲܡܝ ܝܼܣܪܵܝܹܠ: ܘܐܸܡ̇ܪܹܬ̣ ܠܗܘܿܢ: ܕܲܠܡܵܢܵܐ ܠܵܐ ܒܵܢܹ̇ܝܬ̇ܘܿܢ ܠܝܼ ܒܲܝܬܵܐ ܕܲܡܛܲܠܲܠ ܒܐܲܪ̈ܙܹܐ.


text:
ܐܵܦ ܗܵܫܵܐ ܗܵܟܲܢܵܐ ܬܹܐܡܲܪ ܠܥܲܒ̣ܕ̇ܝܼ ܕܵܘܝܼܕ݂: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܢܵܐ ܕܒܲܪܬܵܟ݂ ܡ̣ܢ ܕܲܝܪܵܐ: ܡ̣ܢ ܒܵܬܲܪ ܥܵـ̈ـܢܵܐ: ܠܡܸܗܘܵܐ ܡܲܠܟܵܐ ܥܲܠ ܝܼܣܪܵܝܹܠ ܥܲܡܝ.


text:
ܘܲܗܘܹ̇ܝܬ̣ ܥܲܡܵܟ݂ ܒܟ݂ܠ ܐܲܬܲܪ ܕܐܹܙܲܠܬ̇. ܘܐܲܘܒ̇ܕܹܬ̣ ܠܟ݂ܠܗܘܿܢ ܒܥܸܠܕ̇ܒ̣ܵܒܲܝ̈ܟ ܡ̣ܢ ܩܕ݂ܵܡܲܝܟ. ܘܥܸܒ̣ܕܹ̇ܬ̣ ܠܵܟ݂ ܫܡܵܐ ܪܲܒܵܐ: ܐܲܝܟ݂ ܫܡܵܐ ܕܪܵܘ̱ܪ̈ܒ̣ܵܢܹܐ ܕܐܝܼܬ̣ ܒܐܲܪܥܵܐ.


text:
ܘܐܸܨܘܿܒ̣ ܕܘܼܟ̇ܬ̣ܵܐ ܠܥܲܡܝ ܝܼܣܪܵܝܹܠ: ܘܐܲܫܪܹܝܘܗܝ: ܘܢܸܬܸ̇ܒ̣ ܒܕ݂ܘܼܟ̇ܬܹܗ. ܘܠܵܐ ܢܙܘܼܥ ܬܘܼܒ̣ ܘܠܵܐ ܢܵܘܣܦܘܼܢ ܒܢܲܝ̈ ܥܵܘܼܠܵܐ ܠܲܡܓܲܠܵܝܘܼܬܹܗ ܐܲܝܟ݂ ܕܲܒ̣ܩܲܕ݂ܡܵܝܬܵܐ.


text:
ܡ̣ܢ ܝܵܘܡܵܐ ܕܲܥܒܲܕ̇ܬܵܟ݂ ܕܲܝܵܢܵܐ ܥܲܠ ܥܲܡܝ ܝܼܣܪܵܝܹܠ: ܘܐܲܢܝܼܚܹܬ̣ ܠܵܟ݂ ܡ̣ܢ ܟܠܗܘܿܢ ܒܥܸܠܕ̇ܒ̣ܵܒܲܝ̈ܟ: ܘܚܵܘܝܵܟ݂ ܡܵܪܝܵܐ ܕܡܲܠܟ̇ܘܼܬ̣ܵܐ ܩܲܝܵܡܵܐ ܗ̄ܝܼ ܠܵܟ݂ ܠܥܵܠܲܡ.


text:
ܘܟܲܕ݂ ܢܸܫ̱ܠܡܘܼܢ ܝܵܘܡܲܝ̈ ܚܲܝܲܝ̈ܟ: ܘܬܹܐܙܲܠ ܘܬܸܬ̣ܟܲܢܲܫ ܠܘܵܬ̣ ܐܲܒ̣ܵܗܲܝ̈ܟ ܐܲܩܝܼܡ ܙܲܪܥܵܟ݂ ܡ̣ܢ ܒܵܬ̣ܪܵܟ݂: ܕܢܵܦܹ̇ܩ ܡ̣ܢ ܚܲܨܵܟ݂: ܘܐܲܬ̣ܩܢܝܼܗ̇ ܠܡܲܠܟ̇ܘܼܬ̣ܵܟ݂.


text:
ܐܸܢܵܐ ܐܸܗܘܹܐ ܠܹܗ ܠܐܲܒ̣ܵܐ. ܘܗ̤ܘ ܢܸܗܘܹܐ ܠܝܼ ܠܲܒ̣ܪܵܐ. ܘܛܲܝܒ̇ـ̈ـܘܵܬ̣ܝ ܠܵܐ ܢܸܥܒ̇ܪ̈ܵܢ ܡ̣ܢ ܠܘܵܬܹܗ: ܐܲܝܟ݂ ܕܐܲܥܒ̇ܪܹܬ̣ ܡ̣ܢ ܫܵܐܘܿܠ: ܕܲܗܘ̤ܵܐ ܡ̣ܢ ܩܕ݂ܵܡܲܝܟ.


text:
ܘܐܹܫܲܠܛܝܼܘܗܝ ܒܒܲܝܬ̇ܝ ܘܲܒ̣ܡܲܠܟ̇ܘܼܬ̣ܝ ܠܥܵܠܲܡ ܥܵܠܡܝܼܢ. ܘܟ݂ܘܼܪܣܝܵܐ ܕܡܲܠܟ̇ܘܼܬܹܗ: ܢܸܗܘܹܐ ܡܛܲܝܲܒ̣ ܠܹܗ ܠܥܵܠܲܡ.


text:
ܘܐܸܬ̣ܵܐ ܡܲܠܟܵܐ ܕܵܘܝܼܕ݂: ܘܝܼܬܸܒ̣ ܩܕ݂ܵܡ ܡܵܪܝܵܐ: ܘܐܸܡܲܪ: ܡܵܢܵܐ ܚܫܝܼܒ̣ ܐ̄ܢܵܐ ܩܕ݂ܵܡܲܝܟ ܡܵܪܹܐ ܡܵܪ̈ܵܘܵܬ̣ܵܐ ܘܡܵܢܵܐ ܗ̄ܘܼ ܒܲܝܬ̇ܝ: ܕܡܲܛܝܼܬܵܢܝ ܥܕܲܡܵܐ ܠܗܵܪܟܵܐ.


text:
ܙܥܘܿܪܝܵܐ ܗ̄ܝܼ ܗܵܕܹܐ ܒܥܲܝܢܲܝ̈ܟ: ܡܵܪܹܐ ܡܵܪ̈ܵܘܵܬ̣ܵܐ: ܕܡܲܠܸܠܬ̇ ܥܲܠ ܒܲܝܬܹ̇ܗ ܕܥܲܒ̣ܕܵܟ݂ ܡ̣ܢ ܠܩܘܼܕ݂ܡܝܼܢ ܘܟ݂ܠܗܘܿܢ ܒܢܲܝ̈ܢܵܫܵܐ ܕܥܵܒ̣ܕܝܼܢ ܕܸܚ̱ܠܬ̣ܵܟ݂ ܒܟ݂ܠܹܗ ܠܸܒ̇ܗܘܿܢ: ܡܲܦܸܩ ܐܲܢ̄ܬ̇ ܡ̣ܢ ܚܸܫܘܿܟ݂ܵܐ ܠܢܲܗܝܼܪܵܐ ܡܵܪܹܐ ܡܵܪ̈ܵܘܵܬ̣ܵܐ.


text:
ܡܸܛܠ ܕܝܵܕܲܥ ܐܲܢ̄ܬ̇: ܡܵܢܵܐ ܐܝܼܬ̣ ܒܠܸܒܹ̇ܗ ܕܥܲܒ̣ܕܵܟ݂. ܥܒܲܕ̇ܬ̇ ܠܹܗ ܟܠܗܹܝܢ ܪܵܘ̱ܪ̈ܒ̣ܵܬ̣ܵܐ ܗܵܠܹܝܢ: ܠܡܵܘܪܵܒ̣ܘܼ ܠܥܵܒ̣ܕܵܟ݂.


text:
ܡܸܛܠ ܗܵܢܵܐ ܝܼܕܲܥ̣ܬ̇ ܡܵܪܹܐ ܡܵܪ̈ܵܘܵܬ̣ܵܐ: ܡܸܛܠ ܕܠܲܝܬ̇ ܐܲܟ݂ܘܵܬ̣ܵܟ݂: ܘܠܲܝܬ̇ ܐܲܠܵܗܵܐ ܐܸܠܵܐ ܐܸܢ ܐܲܢ̄ܬ̇: ܐܲܝܟ݂ ܟܠ ܕܲܫܡܲܥ̄ܢ ܒܐܸܕ݂ܢܲܝ̈ܢ.


text:
ܘܡܲܢܘܼ ܐܝܼܬ̣ ܠܵܟ݂ ܐܲܝܟ݂ ܥܲܡܵܟ݂ ܝܼܣܪܵܝܹܠ. ܥܲܡܵܐ ܚܲܕ݂ ܒܐܪܥܵܐ. ܕܐܸܬ̣ܓ̇ܠܝܼܬ̇ ܡ̣ܢ ܫܡܲܝܵܐ ܘܲܦܪܲܩ̣ܬ̇ ܐܸܢܘܿܢ: ܘܡܸܛܠܵܬ̣ܗܘܿܢ ܥܒܲܕ̇ܬ̇ ܢܸܣܝܘܿܢܹ̈ܐ ܪܵܘ̱ܪ̈ܒܹܐ ܘܲܕ݂ܚܝܼ̈ܠܹܐ: ܘܡܲܚ̈ܘܵܬ̣ܵܐ ܪܵܘ̱ܪ̈ܒ̣ܵܬ̣ܵܐ ܥܲܠ ܡܸܨܪ̈ܵܝܹܐ: ܥܕܲܡܵܐ ܠܐܲܝܟܵܐ ܕܐܲܦܸܩܬ̇ ܐܸܢܘܿܢ ܡ̣ܢ ܒܲܝܢܵܬ̣ܗܘܿܢ.


text:
ܘܐܲܬ̣ܩܸܢܬ̇ ܠܵܟ݂ ܠܥܲܡܵܟ݂ ܝܼܣܪܵܝܹܠ: ܠܡܸܗܘܵܐ ܠܵܟ݂ ܥܲܡܵܐ: ܥܕܲܡܵܐ ܠܥܵܠܲܡ ܥܵܠܡܝܼܢ. ܘܐܲܢ̄ܬ̇ ܡܵܪܝܵܐ ܗ̤ܘܲܝܬ̇ ܠܗܘܿܢ ܐܲܠܵܗܵܐ.


text:
ܡܸܟܹ̇ܝܠ ܡܵܪܝܵܐ: ܡܸܠܬ̣ܵܐ ܕܐܸܡܲܪܬ̇ ܥܲܠ ܥܲܒ̣ܕܵܟ݂: ܘܥܲܠ ܒܢܲܝ̈ ܒܲܝܬܹ̇ܗ: ܩܲܝܸܡ ܠܥܵܠܲܡ ܘܲܥܒܸܕ݂ ܐܲܝܟܲܢܵܐ ܕܐܸܡܲܪܬ̇.


text:
ܘܢܸܫܬܲܪܪܘܼܢ ܥܒ̣ܵܕܲܝ̈ܟ ܠܥܵܠܲܡ ܘܢܸܫܬܲܒܲܚ ܫܡܵܟ݂ ܠܥܵܠܲܡ ܒܓ̣ܵܘ ܥܵܠܡܵܐ. ܘܢܸܗܘܘܿܢ ܐܵܡ̇ܪܝܼܢ: ܡܵܪܝܵܐ ܚܲܝܠܬ̣ܵܢܵܐ ܡܵܪܹܐ ܡܵܪ̈ܵܘܵܬ̣ܵܐ: ܐܲܠܵܗܵܐ ܕܝܼܣܪܵܝܹܠ ܘܒܲܝܬܹ̇ܗ ܕܕ݂ܵܘܝܼܕ݂ ܥܲܒ̣ܕܵܟ݂: ܢܸܗܘܹܐ ܡܲܬ̣ܩܲܢ ܩܕ݂ܵܡܲܝܟ ܠܥܵܠܲܡ.


text:
ܡܸܛܠ ܕܐܲܢ̄ܬ̇ ܐܲܠܵܗܝ ܓܠܲܝܬ̇ ܐ̄ܪܵܙܵܐ ܠܥܲܒ̣ܕܵܟ݂: ܘܐܸܡܪܬ̇ ܠܹܗ: ܕܒܲܝܬܵܐ ܒܢܝܼ ܠܵܟ݂: ܡܸܛܠ ܗܵܢܵܐ ܣܕܲܪ ܥܲܒ̣ܕܵܟ݂ ܒܠܸܒܹ̇ܗ: ܠܲܡܨܲܠܵܝܘܼ ܩܕ݂ܵܡܲܝܟ ܨܠܘܿܬ̣ܵܐ ܗܵܕܹܐ.


text:
ܡܸܟܹ̇ܝܠ ܡܵܪܝܵܐ ܐܲܢ̄ܬ̇ ܗ̄ܘ̣ ܐܲܠܵܗܝ: ܘܟ݂ܠ ܡܸܠܲܝ̈ܟ ܬܪ̈ܝܼܨܵܬ̣ܵܐ: ܐܲܝܠܹܝܢ ܕܡܲܠܸܠ̣ܬ̇ ܠܥܲܒ̣ܕܵܟ݂: ܛܵܒ̣ܵـ̈ـܬ̣ܵܐ ܐܸܢܹܝܢ.


text:
ܘܡܸܟܹ̇ܝܠ ܐܸܬ̣ܓܲܠܚ ܠܲܡܒܲܪܵܟ݂ܘܼ ܠܒܲܝܬܹ̇ܗ ܕܥܲܒ̣ܕܵܟ݂: ܕܢܸܗܘܹܐ ܩܕ݂ܵܡܲܝܟ ܠܥܵܠܲܡ ܥܵܠܡܝܼܢ. ܡܸܛܠ ܕܐܲܢ̄ܬ̇ ܗ̄ܘ̣ ܡܵܪܝܵܐ ܡܵܪܹܐ ܡܵܪ̈ܵܘܵܬ̣ܵܐ ܡܲܠܸܠ̣ܬ̇ ܘܡ̣ܢ ܒܘܼܪܟܵܬ̣ܵܟ݂ ܡܸܬ̣ܒܲܪܟ݂ܝܼܢ ܒܵܬܲܝ̈ܗܘܿܢ ܕܙܲܕ̇ܝܼܩܹ̈ܐ ܠܥܵܠܲܡ.


text:
ܘܲܗܘ̤ܵܐ ܡ̣ܢ ܒܵܬܲܪ ܗܵܠܹܝܢ: ܘܲܚܪܲܒ̣ ܕܵܘܝܼܕ݂ ܠܲܦܠܸܫ̈ܬܵܝܹܐ ܘܐܵܘܒܸ̇ܕ݂ ܐܸܢܘܿܢ. ܘܲܢܣܲܒ̣ ܕܵܘܝܼܕ݂ ܚܘܼܛܵܐ ܕܲܡܫܘܼܚܬ̣ܵܐ: ܡ̣ܢ ܐܝܼܕ݂ܵܐ ܕܲܦܠܸܫܬܵܝܹ̈ܐ. ܘܲܢܣܲܒ̣ ܠܓܵܬ̣ ܘܲܠܟܲܦܪ̈ܘܿܢܹܝܗ̇: ܗܵܠܹܝܢ ܕܲܩܕ̇ܩܹ̈ܐ ܕܲܚܕ݂ܝܼܪܝܼܢ ܗ̄ܘ̣ܵܘ ܠܵܗ̇ ܡ̣ܢ ܦܠܸܫܬܵܝܹ̈ܐ.


text:
ܘܐܹܚܲܕ݂ ܕܵܘܝܼܕ݂ ܡܸܢܹܗ ܐܵܠܹܦ ܙܵܘ̈ܓ̇ܝܼܢ: ܘܫܲܒ̣ܥܵܐ ܐܲܠܦ̈ܝܼܢ ܦܲܪ̈ܵܫܝܼܢ. ܘܲܥܩܲܪ ܕܵܘܝܼܕ݂ ܠܟ݂ܠܗܘܿܢ ܙܵܘ̈ܓܹ̇ܐ: ܘܲܫܒܲܩ ܡܸܢܗܘܿܢ ܡܵܐܐ ܙܵܘ̈ܓ̇ܝܼܢ.


text:
ܘܐܸܬ̣ܵܘ ܐ̄ܢܵܫܲܝ̈ ܐܲܕ݂ܘܿܡ ܘܕܲܪܡܣܘܿܩ: ܠܲܡܥܲܕܵܪܘܼ ܠܲܗܕܲܪܥܙܲܪ ܡܲܠܟܵܐ ܕܲܢܨܝܼܒ̣ܝܼܢ. ܘܩܲܛܸܠ ܕܵܘܝܼܕ݂ ܡ̣ܢ ܐܲܕ݂ܘܿܡ: ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܼܢ ܓܲܒ̣ܪ̈ܝܼܢ.


text:
ܘܐܲܩܝܼܡ ܕܵܘܝܼܕ݂ ܫܲܠܝܼܛܵܢܹ̈ܐ ܒܕܲܪܡܣܘܿܩ: ܘܲܗܘ̤ܵܘ ܕܲܪ̈ܡܘܼܣܩܵܝܹܐ ܥܲܒ̣̈ܕܹ̇ܐ ܠܕ݂ܵܘܝܼܕ݂: ܫܵܩܠܲܝ̈ ܡܲܕܲܐܬ̣ܵܐ ܘܲܦܪܲܩ̣ ܡܵܪܝܵܐ ܠܕ݂ܵܘܝܼܕ݂ ܒܟ݂ܠ ܕܘܼܟܵܐ ܕܐܸܙܲܠ.


text:
ܘܲܫܩܲܠ ܕܵܘܝܼܕ݂ ܫܲܠܛܹ̈ܐ ܕܕܲܗܒ̣ܵܐ ܕܲܗܘ̤ܵܘ ܬܠܹܝܢ ܥܲܠ ܪ̈ܲܟ݂ܫܵܐ ܕܥܲܒ̣ܕܵܘ̈ܗܝ ܕܲܗܕܲܪܥܙܲܪ: ܘܐܲܝܬ̇ܝܼ ܐܸܢܘܿܢ ܠܐܘܿܪܸܫܠܸܡ.


text:
ܘܡ̣ܢ ܛܒܲܚ: ܘܡ̣ܢ ܒܪܘܼܬ̣ܝ: ܩܘܼܪ̈ܝܵܐ ܕܲܗܕܲܪܥܙܲܪ: ܢ̣ܣܲܒ̣ ܕܵܘܝܼܕ݂ ܢܚܵܫܵܐ ܕܣܲܓ̇ܝܼ ܛܵܒ̣. ܘܡܸܢܹܗ ܥ̣ܒܲܕ݂ ܕܵܘܝܼܕ݂: ܝܲܡܵܐ ܕܲܢܚܵܫܵܐ: ܘܐܸܣܛܘܿܢܹ̈ܐ ܕܲܢܚܵܫܵܐ: ܘܬ̣ܵܘܪܹ̈ܐ ܕܲܢܚܵܫܵܐ: ܘܡܵܐܢܲܝ̈ ܢܚܵܫܵܐ: ܣܘܿܓ̣ܵܐܐ ܕܛܵܒ̣.


text:
ܘܫܲܕܲܪ ܠܝܘܿܪܵܡ ܒܪܹܗ ܠܘܵܬ̣ ܡܲܠܟܵܐ ܕܵܘܝܼܕ݂: ܠܡܸܫܐܲܠ ܒܲܫܠܵܡܹܗ: ܘܠܲܡܒܲܪܵܟ݂ܘܼܬܹܗ: ܥܲܠ ܕܐܸܬ̣ܟܲܬܲܫ ܥܲܡ ܗܕܲܪܥܙܲܪ ܘܲܡܚܵܝܗܝ: ܡܸܛܠ ܕܓܲܒ̣ܪܵܐ ܗ̄ܘ̣ܵܐ ܩܪܲܒ̣ܬ̣ܵܢܵܐ ܗܕܲܪܥܙܲܪ. ܘܒ̣ܐܝܼܕܹܗ ܕܝܘܿܪܵܡ ܗ̄ܘ̣ܵܘ ܡܵܐܢܲܝ ܟܸܣܦܵܐ: ܘܡܵܐܢܲܝ̈ ܕܲܗܒ̣ܵܐ: ܘܡܵܐܢܲܝ̈ ܢܚܵܫܵܐ.


text:
ܘܐܵܦ ܡܸܢܗܘܿܢ ܩܲܕܸ̇ܫ ܡܲܠܟܵܐ ܕܵܘܝܼܕ݂ ܠܡܵܪܝܵܐ: ܥܲܡ ܟܸܣܦܵܐ ܘܕܲܗܒ̣ܵܐ ܕܲܢܣܲܒ̣ ܡ̣ܢ ܟܠܗܘܿܢ ܥܲܡܡܹ̈ܐ ܕܲܟ݂ܒܲܫ̣: ܡ̣ܢ ܐܲܕ݂ܘܿܡܵܝܹ̈ܐ: ܘܡ̣ܢ ܒܢܲܝ̈ ܥܲܡܘܿܢ: ܘܡ̣ܢ ܡܘܼܐܒ̣ܵܝܹ̈ܐ: ܘܡ̣ܢ ܦܠܸܫܬܵܝܹ̈ܐ: ܘܡ̣ܢ ܥܡܵܠܩܵܝܹ̈ܐ.


text:
ܘܐܲܒ̣ܝܼܫܲܝ ܒܲܪ ܨܘܿܪܝܼܵܐ: ܐܲܚܘܼܗܝ ܕܝܘܿܐܵܒ̣: ܗ̤ܘ ܚ̣ܪܲܒ̣ ܠܐܲܕ݂ܘܿܡܵܝܹ̈ܐ ܒܢܲܚܠܵܐ ܕܡܸܠܚܵܐ: ܬܡܵܢܬܲܥܣܲܪ ܐܲܠܦ̈ܝܼܢ ܓܲܒ̣ܪ̈ܝܼܢ.


text:
ܘܐܲܩܝܼܡ ܕܘܝܼܕ݂ ܥܲܠ ܐܲܕ݂ܘܿܡܵܝܹ̈ܐ ܫܲܠܝܼܛܵܢܹ̈ܐ. ܘܲܗܘ̤ܵܘ ܟܠܗܘܿܢ ܐܲܕ݂ܘܿܡܵܝܹ̈ܐ ܥܲܒ̣̈ܕܹ̇ܐ ܠܕ݂ܵܘܝܼܕ݂. ܘܲܦܪܲܩ̣ ܡܵܪܝܵܐ ܠܕ݂ܵܘܝܼܕ݂ ܒܟ݂ܠ ܕܘܼܟܵܐ ܕܐܵܙܹ̇ܠ ܗ̄ܘ̣ܵܐ.


text:
ܘܐܸܡܲܪ ܕܵܘܝܼܕ݂: ܡܸܥܒܲܕ݂ ܐܸܥܒܸ̇ܕ݂ ܚܸܣܕ݂ܵܐ ܥܲܡ ܚܵܢܘܿܢ ܒܲܪ ܢܵܚܵܫ: ܐܲܝܟܲܢܵܐ ܕܲܥܒܲܕ݂ ܐܲܒ̣ܘܼܗܝ ܥܲܡܝ ܚܸܣܕ݂ܵܐ ܘܫܲܕܲܪ ܕܵܘܝܼܕ݂ ܐܝܼܙ̈ܓܲܕܹ̇ܐ ܠܲܡܒܲܝܵܐܘܼܬܹܗ ܥܲܠ ܐܲܒ̣ܘܼܗܝ ܘܐܸܬ̣ܵܘ ܥܲܒ̣ܕܵܘ̈ܗܝ ܕܕ݂ܵܘܝܼܕ݂ ܠܐܲܪܥܵܐ ܕܲܒ̣ܢܲܝ̈ ܥܲܡܘܿܢ: ܠܘܵܬ̣ ܚܵܢܘܿܢ ܠܲܡܒܲܝܵܐܘܼܬܹܗ.


text:
ܘܐܵܡ̇ܪܝܼܢ ܪܵܘ̱ܪ̈ܒ̣ܵܢܹܐ ܕܲܒ̣ܢܲܝ̈ ܥܲܡܘܿܢ ܠܚܵܢܘܿܢ ܡܵܪܗܘܿܢ: ܡܝܲܩܵܪܘܼ ܡܝܲܩܲܪ ܗ̄ܘ̣ܵܐ ܕܵܘܝܼܕ݂ ܠܐܲܒ̣ܘܼܟ݂ ܒܚܲܝܵܘ̈ܗܝ ܡܸܛܠ ܕܗܵܐ ܫܲܕܲܪ ܠܵܟ݂ ܡܒܲܝܵܐܢܹ̈ܐ. ܡܸܛܠ ܕܲܠܡܸܓܲܫ ܡܕ݂ܝܼܢ̄ܬܵܐ: ܘܲܠܡܸܕܲܥ ܡܲܦܩܵܢܹ̈ܐ ܘܡܲܥܠܵܢܹ̈ܐ: ܫܲܕܲܪ ܕܵܘܝܼܕ݂ ܥܲܒ̣ܕܵܘ̈ܗܝ ܠܘܵܬܲܢ.


text:
ܘܲܕ݂ܒܲܪ ܚܵܢܘܿܢ ܠܥܲܒ̣ܕܵܘ̈ܗܝ ܕܕ݂ܵܘܝܼܕ݂: ܘܲܓ̣ܪܲܓ̣ ܦܵܠܓܘܼܬ̣ ܕܲܩܢܲܝ̈ܗܘܿܢ: ܘܦܵܠܓܘܼܬ̣ ܪܹ̈ܫܲܝܗܘܿܢ: ܘܩܲܕܸ̇ܕ݂ ܟܘܿܬ̇ܝܼܢ̈ܝܵܬ̣ܗܘܿܢ: ܥܕܲܡܵܐ ܠܲܟ݂ܢܘܼܬ̣ ܫܸܪ̈ܲܝܗܘܿܢ: ܘܫܲܕܲܪ ܐܸܢܘܿܢ.


text:
ܘܚܵܘܝܼܘ ܠܕ݂ܵܘܝܼܕ݂. ܘܫܲܕܲܪ ܠܐܘܼܪܥ̱ܗܘܿܢ ܕܓܲܒ̣ܪܹ̈ܐ: ܡܸܛܠ ܕܒܲܗܝܼܬ̣ܝܼܢ ܗ̄ܘ̣ܵܘ. ܘܐܸܡܲܪ ܠܗܘܿܢ ܡܲܠܟܵܐ: ܬܸܒ̣ܘ ܒܐܝܼܪܝܼܚܘܿ ܥܕܲܡܵܐ ܠܐܲܝܟܵܐ ܕܢܹܐܗܘܿܢ ܕܲܩܢܲܝ̈ܟ̇ܘܿܢ: ܘܬܸܗܦܟ݂ܘܿܢ.


text:
ܘܲܚܙܲܘ ܒܢܲܝ̈ ܥܲܡܘܿܢ ܕܐܲܣܟܸ̇ܠܘ ܒܥܲܒ̣ܕܵܘ̈ܗܝ ܕܕ݂ܵܘܝܼܕ݂ ܘܫܲܕܲܪ ܚܵܢܘܿܢ ܘܲܒ̣ܢܲܝ̈ ܥܲܡܘܿܢ ܠܡܹܐܓܲܪ ܠܗܘܿܢ ܒܐܵܠܹܦ ܟܲܟ̇ܪ̈ܝܼܢ ܕܟܸܣܦܵܐ: ܡ̣ܢ ܐܵܪܵܡ ܢܲܗܪ̈ܝܼܢ: ܘܡ̣ܢ ܚܵܪܵܢ: ܘܡ̣ܢ ܢܨܝܼܒ̣ܝܼܢ: ܘܡ̣ܢ ܐܵܕܿܘܿܡ: ܙܵܘ̈ܓܹ̇ܐ ܘܦܲܪ̈ܵܫܹܐ.


text:
ܘܐܸܓܲܪܘ ܠܗܘܿܢ ܬܠܵܬ̣ܝܼܢ ܘܲܬ̣ܪܹܝܢ ܐܲܠܦ̈ܝܼܢ ܦܲܪ̈ܵܫܝܼܢ: ܘܲܠܡܲܠܟܵܐ ܕܚܵܪܵܢ: ܘܲܠܡܲܠܟܵܐ ܕܐܲܕ݂ܘܿܡ: ܘܲܠܡܲܠܟܵܐ ܕܐܵܪܡ ܢܲܗܪ̈ܝܼܢ: ܘܲܠܡܲܠܟܵܐ ܕܲܢܨܝܼܒ̣ܝܼܢ: ܘܲܠܚܲܝ̈ܠܵܘܵܬ̣ܗܘܿܢ ܘܐܸܬ̣ܵܘ ܘܲܫܪܵܘ ܩܕ݂ܵܡ ܡܲܐܕ̇ܒ̣ܵܐ. ܘܲܒ̣ܢܲܝ̈ ܥܲܡܘܿܢ ܐܸܬ̣ܟܲܢܲܫܘ ܡ̣ܢ ܩܘܼܪ̈ܝܼܗܘܿܢ: ܘܐܸܬ̣ܵܘ ܠܲܩܪܵܒ̣ܵܐ.


text:
ܘܲܢܦܲܩ̣ܘ ܒܢܲܝ̈ ܥܲܡܘܿܢ: ܘܲܥܒܲܕ݂ܘ ܩܪܵܒ̣ܵܐ ܩܕ݂ܵܡ ܬܲܪܥܵܐ. ܘܗܵܠܹܝܢ ܡܲܠܟܹ̇ܐ ܗܸܢܘܿܢ ܘܚܲܝ̈ܠܵܘܵܬ̣ܗܘܿܢ ܫܪܹܝܢ ܗ̄ܘ̣ܵܘ ܒܲܠܚܘܿܕܲܝ̈ܗܘܿܢ ܒܚܲܩ̈ܠܵܬ̣ܵܐ.


text:
ܘܲܚܙܵܐ ܝܘܿܐܵܒ̣ ܕܲܥܫܸܢ ܥܠܵܘܗܝ ܩܪܵܒ̣ܵܐ. ܡ̣ܢ ܩܕ݂ܵܡܵܘܗܝ ܘܡ̣ܢ ܒܸܣܬ̇ܪܹܗ. ܘܲܓܒ̣ܵܐ ܠܹܗ ܡ̣ܢ ܟܠܗܘܿܢ ܓܲܢ̄ܒܵܪܹ̈ܐ ܕܝܼܣܪܵܝܹܠ: ܘܲܥܒܲܕ݂ ܩܪܵܒ̣ܵܐ ܠܘܼܩܒܲܠ ܐܲܕ݂ܘܿܡ.


text:
ܘܐܸܡܲܪ ܠܹܗ: ܐܸܢܗ̤ܘ ܕܢܸܬ̣ܩܲܦ ܡܹܢܝ ܐܲܕ݂ܘܿܡ: ܬܹܐܬܹܐ ܬܦܲܨܹܝܢܝ ܘܐܸܢ ܒܢܲܝ̈ ܥܲܡܘܿܢ ܢܸܬ̣ܩܦܘܼܢ ܡܸܢܵܟ݂: ܐܹܬܹܐ ܘܐܹܦܲܨܹܝܟ݂ ܡܸܢܗܘܿܢ.


text:
ܬܩܲܦ: ܘܐܸܬ̇ܬܲܩܲܦ ܘܢܸܬ̣ܟܲܬܲܫ ܥܲܠ ܐܲܦܲܝ̈ ܥܲܡܲܢ: ܘܥܲܠ ܐܲܦܲܝ̈ ܩܘܼܪ̈ܝܵܐ ܕܐܲܠܵܗܵܐ. ܘܡܵܪܝܵܐ ܢܸܥܒܸ̇ܕ݂ ܡܸܕܸ̇ܡ ܕܫܲܦܝܼܪ ܒܥܲܝܢܵܘ̈ܗܝ.


text:
ܘܲܒ̣ܢܲܝ̈ ܥܲܡܘܿܢ ܚܙܵܘ ܕܲܥܪܲܩ̣ܘ ܐܲܕ݂ܘܿܡܵܝܹ̈ܐ. ܘܲܥܪܲܩ̣ܘ ܐܵܦ ܗܸܢܘܿܢ ܡ̣ܢ ܩܕ݂ܵܡ ܐܲܒ̣ܝܼܫܲܝ ܐܲܚܘܼܗܝ. ܘܐܸܬ̣ܵܘ ܠܲܩܪܝܼܬ̣ܵܐ. ܘܲܗܦܲܟ݂ ܝܘܿܐܵܒ̣ ܠܐܘܿܪܸܫܠܸܡ.


text:
ܘܲܚܙ̣ܵܘ ܐܲܕ݂ܘܿܡܵܝܹ̈ܐ ܕܐܸܬ̇ܬ̇ܒܲܪܘ ܩܕ݂ܵܡ ܒܢܲܝ̈ ܝܼܣܪܵܝܹܠ. ܘܫܲܕܲܪܘ ܐܝܼܙ̈ܓܲܕܹ̇ܐ: ܘܐܲܦܸܩܘ ܠܐܲܕ݂ܘܿܡܵܝܹ̈ܐ ܕܐܝܼܬ̣ ܡ̣ܢ ܥܒܲܪ ܢܲܗܪܵܐ. ܘܐܸܬ̣ܵܘ ܠܚܝܼܠܲܡ: ܘܲܫܒ̣ܘܿܟ݂ ܪܲܒ̇ ܚܲܝܠܹܗ ܕܲܗܕܲܪܥܙܲܪ ܩܕ݂ܵܡܲܝܗܘܿܢ.


text:
ܘܚܵܘܝܼܘ ܠܕ݂ܵܘܝܼܕ݂. ܘܟܲܢܸܫ ܠܟ݂ܠܹܗ ܝܼܣܪܵܝܹܠ: ܘܐܸܬ̣ܵܐ ܥܠܲܝܗܘܿܢ ܘܲܣܕܲܪ ܕܵܘܝܼܕ݂ ܠܘܼܩܒܲܠ ܐܲܕ݂ܘܿܡܵܝܹ̈ܐ ܩܪܵܒ̣ܵܐ. ܘܐܸܬ̣ܟܲܬܲܫ ܥܲܡܗܘܿܢ.


text:
ܘܲܥܪܲܩ̣ܘ ܐܲܕ݂ܘܿܡܵܝܹ̈ܐ ܡ̣ܢ ܩܕ݂ܵܡ ܒܢܲܝ̈ ܝܼܣܪܵܝܹܠ ܘܲܚܪܲܒ̣ ܕܵܘܝܼܕ݂ ܒܐܲܕ݂ܘܿܡܵܝܹ̈ܐ: ܫܲܒ̣ܥܵܐ ܐܲܠܦ̈ܝܼܢ ܙܵܘ̈ܓ̇ܝܼܢ: ܘܐܲܪܒ̇ܥܵܐ ܐܲܠܦ̈ܝܼܢ ܓܲܒ̣ܪܹ̈ܐ ܪܸ̈ܓ̣ܠܵܝܹܐ. ܘܲܫܒ̣ܘܿܟ݂ ܪܲܒ̇ ܚܲܝܠܹܗ ܕܲܗܕܲܪܥܙܲܪ ܐܸܬ̣ܩܛܸܠ ܬܲܡܵܢ.


text:
ܘܲܚܙܵܘ ܥܲܒ̣ܕܵܘ̈ܗܝ ܕܲܗܕܲܪܥܙܲܪ ܕܐܸܬ̇ܬ̇ܒܲܪܘ ܩܕ݂ܵܡ ܒܢܲܝ̈ ܝܼܣܪܵܝܹܠ ܘܐܲܫܠܸܡ̣ܘ ܠܕ݂ܵܘܝܼܕ݂: ܘܦܲܠܚܘܼܗܝ. ܘܠܵܐܨܒ̣ܵܘ ܐܲܕ݂ܘܿܡܵܝܹ̈ܐ ܠܲܡܥܲܕܵܪܘܼ ܬܘܼܒ̣ ܠܲܒ̣ܢܲܝ̈ ܥܲܡܘܿܢ.


text:
ܘܲܗܘ̤ܵܐ ܠܫܲܢ̄ܬܵܐ ܐ̄ܚܪܹܬܵܐ ܠܙܲܒ̣ܢܵܐ ܕܡܲܦܩܵܢܵܐ ܕܡܲܠ̈ܟܹ̇ܐ: ܘܟܲܢܸܫ ܝܘܿܐܵܒ̣ ܚܲܝ̈ܠܵܘܵܬ̣ܵܐ ܘܐܸܬ̣ܵܐ ܘܲܫ̣ܪܵܐ ܥܲܠ ܐܲܪܥܵܐ ܕܲܒ̣ܢܲܝ̈ ܥܲܡܘܿܢ: ܘܐܸܚܲܕ݂ ܒܵܗ̇. ܘܲܫܪܵܐ ܥܲܠ ܪܲܒ̇ܬ̣ ܡܕ݂ܝܼܢ̄ܬ̇ܗܘܿܢ ܪܲܒ̇ܬ̣ܵܐ. ܘܕ݂ܵܘܝܼܕ݂ ܝܵܬܹ̇ܒ̣ ܗ̄ܘ̣ܵܐ ܒܐܘܿܪܸܫܠܸܡ. ܘܐܸܚܲܕ݂ ܝܘܿܐܵܒ̣ ܠܪܲܒܲܬ̣ ܡܕ݂ܝܼܢ̄ܬ̇ܗܘܿܢ. ܘܥܲܩܪܵܗ̇.


text:
ܘܲܢܣܲܒ̣ ܕܵܘܝܼܕ݂ ܬܵܓ̣ܵܐ ܕܡܲܠܟ̇ܗܘܿܢ ܡ̣ܢ ܪܹܫܹܗ. ܘܬܲܩܠܹܗ: ܘܐܸܫܟܲܚ ܒܹܗ ܡܲܬ̣ܩܵܠܵܐ ܕܟܲܟ̇ܪܵܐ ܕܕܲܗܒ̣ܵܐ. ܘܐܝܼܬ̣ ܗ̄ܘ̣ܵܘ ܒܹܗ ܛܲܒ̣ܥܹ̈ܐ ܛܵܒܹ̈ܐ. ܘܣܵܡܹܗ ܕܵܘܝܼܕ݂ ܒܪܹܫܹܗ. ܘܲܫܒ̣ܝܼܬ̣ܵܐ ܕܲܡܕ݂ܝܼܢ̄ܬܵܐ ܐܲܦܸܩ̣ ܣܘܿܓ̣ܵܐܐ ܕܛܵܒ̣.


text:
ܘܥܲܡܵܐ ܕܐܝܼܬ̣ ܗ̄ܘ̣ܵܐ ܒܵܗ̇ ܐܲܦܸܩ̣ ܐܸܢܘܿܢ: ܘܐܸܣܲܪ ܒܫܸܫ̈ܠܵܬ̣ܵܐ ܘܲܒ̣ܩܘܼܠܵܪܹ̈ܐ ܕܦܲܪܙܠܵܐ: ܘܲܒ̣ܩ̈ܘܼܦܠܹܐ ܘܲܒ̣ܡܲܨ̈ܡܵܬ̣ܵܐ. ܘܐܸܣܲܪ ܐܸܢܘܿܢ ܠܟ݂ܠܗܘܿܢ: ܘܗܵܟܲܢܵܐ ܥܒܲܕ݂ ܠܟ݂ܠܗܘܿܢ ܒܢܲܝ̈ܢܵܫܵܐ: ܕܐܸܫܬ̇ܟܲܚܘ ܒܩܘܼܪ̈ܝܵܐ ܕܲܒ̣ܢܲܝ̈ ܥܲܡܘܿܢ. ܘܠܵܐ ܩܛܲܠ̣ ܐ̄ܢܵܫ ܡܸܢܗܘܿܢ. ܘܐܸܙܲܠ ܘܐܵܘܬܸ̇ܒ̣ ܐܸܢܘܿܢ ܒܩܘܼܪ̈ܝܵܐ ܕܐܲܪܥܵܐ ܕܝܼܣܪܵܝܹܠ ܘܲܗܦܲܟ݂ ܕܵܘܝܼܕ݂ ܘܟ݂ܠ ܕܥܲܡܹܗ ܠܐܘܿܪܸܫܠܸܡ.


text:
ܘܡ̣ܢ ܒܵܬܲܪ ܗܵܠܹܝܢ ܬܘܼܒ̣: ܗܘ̤ܵܐ ܩܪܵܒ̣ܵܐ ܒܥܲܐܙܵܐ ܥܲܡ ܦܠܸܫܬܵܝܹ̈ܐ. ܘܗܵܝܕܹ̇ܝܢ ܩܛܲܠ ܣܲܒ̣ܟ̇ܝܼ ܕܡ̣ܢ ܚܲܡܫܲܬ̣ ܠܣܘܿܦܝܼ ܕܡ̣ܢ ܒܢܲܝ̈ ܓܲܢ̄ܒܵܪܹ̈ܐ.


text:
ܘܲܗܘ̤ܵܐ ܬܘܼܒ̣ ܩܪܵܒ̣ܵܐ ܥܲܡ ܦܠܸܫܬܵܝܹ̈ܐ. ܘܲܩܛܲܠ ܐܸܠܚܲܢܵܢ ܒܲܪ ܝܵܥܝܼܪ ܠܠܲܚܡܝܼ ܕܡ̣ܢ ܒ̈ܢܲܝܵܐ ܕܓܲܕ݂ܦܵܐ ܡܚܲܣܕ݂ܵܢܝܼܬ̣ܵܐ: ܕܲܗܘ̤ܵܐ ܐܲܚܘܼܗܝ ܕܓ̣ܘܼܠܝܲܕ݂ ܓܲܢ̄ܒܵܪܵܐ ܕܡ̣ܢ ܓܵܬ̣. ܘܲܫܢܵܢܵܐ ܕܢܲܝܙܟܹܗ ܥܒܸܐ ܗ̄ܘ̣ܵܐ ܐܲܝܟ݂ ܢܵܘܠܵܐ ܕܓܲܪ̈ܕ̇ܝܵܝܹܐ.


text:
ܘܲܗܘ̤ܵܐ ܬܘܼܒ̣ ܩܪܵܒ̣ܵܐ ܒܓ̣ܵܬ̣. ܘܲܗܘ̤ܵܐ ܬܲܡܵܢ ܓܲܢ̄ܒܵܪܵܐ ܓܲܒ̣ܪܵܐ ܚܲܕ݂ ܕܲܡܫܘܼܚܬ̣ܵܐ. ܘܨܸܒ̣̈ܥܵܬ̣ܵܐ ܕܐܝܼܕ݂ܵܘ̈ܗܝ ܘܲܕ݂ܪܸ̈ܓ̣ܠܵܘܗܝ: ܗ̤ܘܲܝ̈ ܫܸܬ̣ ܫܸܬ̣: ܥܸܣܪܝܼܢ ܘܐܲܪܒܲܥ ܒܡܸܢܝܵܢܵܐ ܘܐܵܦ ܗ̤ܘ ܐܸܬ̣̱ܝܼܠܸܕ݂ ܠܲܡܚܲܣܕ݂ܵܢܝܼܬ̣ܵܐ.


text:
ܐܲܪܒ̇ܥܵܐ ܗܵܠܹܝܢ ܐܸܬ̣̱ܝܼܠܸܕ݂ ܠܲܡܚܲܣܕ݂ܵܢܝܼܬ̣ܵܐ: ܒܓܵܬ̣. ܘܐܸܬ̇ܬ̇ܒܲܪܘ ܒܐܝܼܕ݂ܵܐ ܕܕ݂ܵܘܝܼܕ݂ ܘܒ̣ܐܝܼܕ݂ܵܐ ܕܥܲܒ̣ܕܵܘ̈ܗܝ.


text:
ܘܐܸܡܲܪ ܕܵܘܝܼܕ݂ ܠܝܘܿܐܵܒ̣ ܒܲܪ ܨܘܿܪܝܼܵܐ ܘܲܠܪܵܘ̱ܪ̈ܒ̣ܵܢܵܘܗܝ ܕܥܲܡܵܐ: ܙܸܠܘ ܘܲܡܢܵܘ ܠܥܲܡܵܐ ܕܝܼܣܪܵܝܹܠ: ܡ̣ܢ ܒܹܪܫܒܲܥ ܘܲܥܕܲܡܵܐ ܠܕ݂ܵܢ. ܘܬ̣ܵܘ ܠܘܵܬ̣ܝ. ܘܐܸܕܲܥ ܡܸܢܝܵܢܹܗ ܕܥܲܡܵܐ.


text:
ܘܐܸܡܲܪ ܝܘܿܐܵܒ̣ ܠܕ݂ܵܘܝܼܕ݂ ܡܲܠܟܵܐ: ܢܵܘܣܸܦ ܡܵܪܝܵܐ ܐܲܠܵܗܵܟ݂ ܥܲܠ ܥܲܡܹܗ: ܐܲܟ݂ܘܵܬ̣ܗܘܿܢ ܘܐܲܟ݂ܘܵܬ̣ܗܘܿܢ ܡܵܐܐ ܙܲܒ̣ܢ̈ܝܼܢ ܘܥܲܝܢܵܘ̈ܗܝ ܕܡܵܪܝ ܡܲܠܟܵܐ ܢܸܚܙ̈ܝܵܢ. ܡܸܛܠ ܕܟ݂ܠܗܘܿܢ ܥܲܒ̣ܕܵܘ̈ܗܝ ܐܸܢܘܿܢ. ܘܡܵܪܲܢ ܡܲܠܟܵܐ ܠܡܵܢܵܐ ܗ̄ܘ̣ ܐܸܨܛܒ̣ܝܼ ܒܵܗ̇ ܒܡܸܠܬ̣ܵܐ ܗܵܕܹܐ.


text:
ܘܡܸܠܬܹܗ ܕܡܲܠܟܵܐ ܥܸܫܢܲܬ̤ ܥܲܠ ܝܘܿܐܵܒ̣. ܘܲܢܦܲܩ ܝܘܿܐܵܒ̣ ܘܗܲܠܸܟ݂ ܒܟ݂ܠܹܗ ܝܼܣܪܵܝܹܠ. ܘܲܗܦܲܟ݂ ܘܐܸܬ̣ܵܐ ܠܐܘܿܪܸܫܠܸܡ.


text:
ܘܝܲܗ̄ܒ̣ ܝܘܿܐܵܒ̣ ܡܸܢܝܵܢܵܐ ܘܚܘܼܫܒܵܢܵܐ ܕܥܲܡܵܐ ܠܕ݂ܵܘܝܼܕ݂. ܘܲܗܘ̤ܵܐ ܚܘܼܫܒܵܢܵܐ ܕܲܒ̣ܢܲܝ̈ ܝܼܣܪܵܝܹܠ ܐܵܠܹܦ ܐܲܠܦ̈ܝܼܢ ܘܡܵܐܐ ܐܲܠܦ̈ܝܼܢ ܪܸ̈ܓ̣ܠܵܝܹܐ ܫܵܡܛܲܝ̈ ܣܲܝܦܵܐ ܘܫܲܒ̣ܛܵܐ ܕܒܹܝܬ̣ ܝܼܗܘܼܕ݂ܵܐ ܗܘ̤ܵܘ ܒܡܸܢܝܵܢܵܐ ܐܲܪܒ̇ܥܡܵܐܐ ܘܫܲܒ̣ܥܝܼܢ ܐܲܠܦ̈ܝܼܢ ܓܲܒ̣ܪܹ̈ܐ ܫܵܠܦܲܝ̈ ܣܲܝܦܵܐ.


text:
ܘܠܹܘܵܝܹ̈ܐ ܘܟ݂ܵܗܢܹ̈ܐ: ܘܫܲܒ̣ܛܵܐ ܕܒܹܝܬ̣ ܒܸܢܝܵܡܹܝܢ ܠܵܐ ܐܸܬ̣̱ܡܢܝܼ ܥܲܡܗܘܿܢ: ܡܸܛܠ ܕܐܲܣܠܝܼ ܝܘܿܐܵܒ̣ ܡܸܠܬܹܗ ܕܡܲܠܟܵܐ. ܘܠܵܐ ܨܒ̣ܵܐ ܝܘܿܐܵܒ̣ ܠܡܸܡܢܵܐ ܐܸܢܘܿܢ.


text:
ܘܐܸܡܲܪ ܕܵܘܝܼܕ݂ ܠܡܵܪܝܵܐ: ܚܛܹ̇ܝܬ̣ ܛܵܒ̣ ܒܡܸܕܸ̇ܡ ܕܥܸܒ̣ܕܹܬ̣ ܒܦܸܬ̣ܓ̣ܵܡܵܐ ܗܵܢܵܐ. ܘܐܵܦ ܗܵܫܵܐ ܐܲܥܒܲܪ ܚܵܘܒܵܘ̈ܗܝ ܕܥܲܒ̣ܕܵܟ݂: ܡܸܛܠ ܕܐܲܣܟ̇ܠܹܬ̣ ܛܵܒ̣.


text:
ܙܸܠ ܘܐܸܡܲܪ ܠܕ݂ܵܘܝܼܕ݂: ܗܵܟܲܢܵܐ ܐܵܡܲܪ ܡܵܪܝܵܐ: ܬܠܵܬ̣ ܒܝܼ̈ܫܵܢ ܡܲܝܬܹ̇ܐ ܐ̄ܢܵܐ ܥܠܲܝܟ ܓܒ̣ܝܼ ܠܵܟ݂ ܚܕ݂ܵܐ ܡܸܢܗܹܝܢ: ܘܐܸܥܒܸ̇ܕ݂ ܠܵܟ݂.


text:
ܐܵܘ ܬܠܵܬ̣ ܫܢ̈ܝܼܢ ܟܲܦܢܵܐ ܒܐܲܪܥܵܐ. ܐܵܘ ܬܠܵܬ̣ܵܐ ܝܲܪ̈ܚܝܼܢ ܬܸܬ̣̱ܡܣܲܪ ܩܕ݂ܵܡ ܒܥܸܠܕ̇ܒ̣ܵܒ̣ܵܟ݂: ܘܗ̤ܘ ܢܸܗܘܹܐ ܪܵܕܹܦ ܠܵܟ݂: ܘܗ̤ܘ ܢܸܗܘܹܐ ܫܲܠܝܼܛ ܒܵܟ݂ ܐܵܘ ܬܠܵܬ̣ܵܐ ܝܵܘ̈ܡܝܼܢ ܚܲܪܒܹ̇ܗ ܕܡܵܪܝܵܐ ܒܝܼܣܪܵܝܹܠ. ܘܐܵܦ ܗܵܫܵܐ ܕܲܥ ܘܲܚܙܝܼ ܡܵܢܵܐ ܝܵܗܹ̇ܒ̣ ܐܲܢ̄ܬ̇ ܦܸܬ̣ܓ̣ܵܡܵܐ ܠܘܵܬ̣ ܡܲܢ ܕܫܲܕ̇ܪܲܢܝ ܠܘܵܬ̣ܵܟ݂.


text:
ܘܐܸܡܲܪ ܕܵܘܝܼܕ݂ ܠܓܵܕ݂: ܥܵܩܲܬ̤ ܠܝܼ ܛܵܒ̣. ܢܸܫܬ̇ܠܸܡ ܒܐܝܼܕ݂ܵܘ̈ܗܝ ܕܡܵܪܝܵܐ ܕܣܲܓ̇ܝܼܐܝܼܢ ܪ̈ܲܚܡܵܘܗܝ ܛܵܒ̣: ܘܒ̣ܐܝܼܕ݂ܵܐ ܕܲܒ̣ܢܲܝ̈ܢܵܫܵܐ ܠܵܐ ܢܸܫܬ̇ܠܸܡ.


text:
ܘܫܲܕܲܪ ܡܵܪܝܵܐ ܡܲܠܲܐܟ݂ܵܐ ܠܐܘܿܪܸܫܠܸܡ ܠܸܡܚܲܒܵܠܘܼܬ̣ܵܗ̇. ܘܟܲܕ݂ ܡܚܲܒܸ̇ܠ ܠܵܗ̇: ܚ̣ܙܵܝܗܝ ܡܵܪܝܵܐ: ܘܐܸܬ̣ܒܲܝܲܐ ܡ̣ܢ ܒܝܼܫܬܵܐ. ܘܐܸܡܲܪ ܠܡܲܠܲܐܟ݂ܵܐ ܕܲܡܚܲܒܸ̇ܠ: ܣܲܓ̇ܝܼ ܚܲܒܸ̇ܠܬ̇ ܡܸܟܹ̇ܝܠ ܩܦܘܿܣ ܐܝܼܕ݂ܵܟ݂ ܘܡܲܠܲܐܟܹܗ ܕܡܵܪܝܵܐ: ܫܪܸܐ ܗ̄ܘ̣ܵܐ ܠܘܵܬ̣ ܐܸܕ̇ܪܹܗ ܕܐܵܪܵܢ ܝܵܒ̣ܘܿܣܵܝܵܐ.


text:
ܘܐܲܪܝܼܡ ܕܵܘܝܼܕ݂ ܥܲܝܢܵܘ̈ܗܝ: ܘܲܚܙ̣ܵܐ ܡܲܠܲܐܟܹܗ ܕܡܵܪܝܵܐ ܩܵܐܹ̇ܡ ܒܹܝܬ̣ ܫܡܲܝܵܐ ܠܐܲܪܥܵܐ. ܘܣܲܝܦܹܗ ܫܡܝܼܛ ܒܐܝܼܕܹܗ: ܘܩܵܐܹ̇ܡ ܠܥܸܠ ܡ̣ܢ ܐܘܿܪܸܫܠܸܡ ܘܲܢܦܲܠ ܕܵܘܝܼܕ݂: ܘܩܲܫܝܼܫܹ̈ܐ ܕܐܝܼܬ̣ ܗ̄ܘ̣ܵܘ ܥܲܡܹܗ: ܡܟܲܣܹܝܢ ܗ̄ܘ̣ܵܘ ܣܲܩܹ̈ܐ: ܘܲܢܦܲܠܘ ܥܲܠ ܐܲܦܲܝ̈ܗܘܿܢ.


text:
ܘܐܸܡܲܪ ܕܵܘܝܼܕ݂ ܠܡܵܪܝܵܐ: ܘܐܸܢܵܐ ܗ̄ܘ̣ ܚܛܹ̇ܝܬ̣: ܘܛܵܒ̣ ܪܲܒܵܐ ܗ̄ܝ̣ ܣܲܟ݂ܠܘܼܬ̣ܵܐ ܕܐܲܣܟ̇ܠܹܬ̣. ܗܵܠܹܝܢ ܕܹܝܢ ܥܵـ̈ـܢܵܐ ܬܲܡܝܼ̈ܡܵܬ̣ܵܐ ܡܵܢܵܐ ܥܒܲܕ݂. ܡܵܪܝܵܐ ܐܲܠܵܗܝ: ܬܸܗܘܹܐ ܐܝܼܕ݂ܵܟ݂ ܒܝܼ ܘܲܒ̣ܒܹܝܬ̣ ܐܵܒ̣ܝ ܡ̣ܢ ܥܲܡܵܐ ܢܸܬ̣ܟ̇ܠܹܐ ܡܵܘܬܵܢܵܐ.


text:
ܘܡܲܠܲܐܟܹܗ ܕܡܵܪܝܵܐ ܐܸܡܲܪ ܠܓܵܕ݂: ܣܲܩ ܐܸܡܲܪ ܠܕ݂ܵܘܝܼܕ݂: ܣܵܠܹ̇ܩ ܒܵܢܹ̇ܐ ܡܲܕ݂ܒ̇ܚܵܐ ܠܡܵܪܝܵܐ: ܒܐܸܕ̇ܪܹܗ ܕܐܵܪܵܢ ܝܵܒ̣ܘܿܣܵܝܵܐ.


text:
ܘܐܸܬ̣ܵܐ ܕܵܘܝܼܕ݂ ܠܘܵܬ̣ ܐܵܪܵܢ: ܘܐܸܬ̣ܦܢܝܼ ܐܵܪܵܢ ܘܲܚܙ̣ܵܐ ܠܕ݂ܵܘܝܼܕ݂ ܘܲܣܓܸܕ݂ ܠܕ݂ܵܘܝܼܕ݂ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܘܲܢܦܲܩ ܐܵܪܵܢ ܡ̣ܢ ܐܸܕ̇ܪܹܗ.


text:
ܘܐܸܡܲܪ ܕܵܘܝܼܕ݂ ܠܐܵܪܵܢ: ܗܲܒ̣ܠܝܼ ܕܘܼܟ̇ܬ̣ܵܐ ܕܐܸܕ̇ܪܵܐ ܗܵܢܵܐ: ܘܐܸܒ̣ܢܸܐ ܒܹܗ ܡܲܕ݂ܒ̇ܚܵܐ ܠܡܵܪܝܵܐ. ܒܟܸܣܦܵܐ ܘܒܲܕ݂ܡܲـ̈ـܝܵܐ ܛܵܒܹ̈ܐ: ܗܲܒܲܝܗܝ ܠܝܼ: ܘܢܸܬ̣ܟ̇ܠܹܐ ܡܵܘܬܵܢܵܐ ܡ̣ܢ ܥܲܡܵܐ.


text:
ܘܐܸܡܲܪ ܐܵܪܵܢ ܠܕ݂ܵܘܝܼܕ݂: ܣܲܒ̣ ܠܵܟ݂ ܡܵܪܝ ܡܲܠܟܵܐ. ܘܢܸܥܒܸ̇ܕ݂ ܡܵܪܝ ܡܲܠܟܵܐ ܡܸܕܸ̇ܡ ܕܫܲܦܝܼܪ ܒܥܲܝܢܵܘ̈ܗܝ ܐܸܢܵܐ ܝܵܗܹ̇ܒ̣ ܐ̄ܢܵܐ ܬܵܘܪܹ̈ܐ ܠܲܥܠܵܬ̣ܵܐ: ܘܓܲܪܓ̇ܪܵܐ ܠܩܲܝܣܹ̈ܐ: ܘܚܸܛܹ̈ܐ ܠܩܘܼܪܒܵܢܵܐ ܘܟ݂ܠ ܡܸܕܸ̇ܡ ܕܡܸܬ̣ܒ̇ܥܹܐ: ܐܸܢܵܐ ܝܵܗܹ̇ܒ̣ ܐ̄ܢܵܐ.


text:
ܘܐܸܡܲܪ ܡܲܠܟܵܐ ܕܵܘܝܼܕ݂ ܠܐܵܪܵܢ: ܚܵܣ ܠܝܼ. ܡܸܙܒܲܢ ܙܵܒܹ̇ܢ ܐ̄ܢܵܐ ܡܸܢܵܟ݂ ܒܟܸܣܦܵܐ ܘܒܲܕ݂ܡܲـ̈ـܝܵܐ: ܐܲܝܟ݂ ܕܫܵܘܹ̇ܐ ܡܸܛܠ ܕܠܵܐ ܢܵܣܹܒ̣ ܐ̄ܢܵܐ ܕܝܼܠܵܟ݂: ܘܡܲܣܸܩ ܐ̄ܢܵܐ ܠܡܵܪܝܵܐ ܥܠܵܬ̣ܐ ܕܡܲܓܵܢ.


text:
ܘܲܒ̣ܢܵܐ ܕܵܘܝܼܕ݂ ܬܲܡܵܢ ܡܲܕ݂ܒ̇ܚܵܐ ܠܡܵܪܝܵܐ ܘܩܲܪܸܒ̣ ܥܠܵـ̈ـܘܵܬ̣ܵܐ ܘܫܲܠܡܹ̈ܐ: ܐܸܡܪܹ̈ܐ. ܘܨܲܠܝܼ ܩܕ݂ܵܡ ܡܵܪܝܵܐ: ܘܲܥܢܵܝܗܝ ܘܢܸܚܬܲܬ̤ ܢܘܼܪܵܐ ܡ̣ܢ ܫܡܲܝܵܐ: ܘܐܸܟ݂ܠܲܬ̤ ܥܠܵـ̈ـܘܵܬ̣ܵܐ ܕܐܝܼܬ̣ ܗ̄ܘܲܝ̈ ܥܲܠ ܡܲܕ݂ܒ̇ܚܵܐ.


text:
ܒܙܲܒ̣ܢܵܐ ܗܵܘ̇ ܟܲܕ݂ ܚܙܵܐ ܕܵܘܝܼܕ݂ ܕܲܥܢܵܝܗܝ ܡܵܪܝܵܐ ܒܐܸܕ̇ܪܹܗ ܕܐܵܪܵܢ ܝܵܒ̣ܘܿܣܵܝܵܐ. ܘܕܲܒܲܚ ܬܲܡܵܢ ܕܸܒ̣ܚܹ̈ܐ ܪܵܘ̱ܪ̈ܒܹܐ.


text:
ܘܨܲܠܝܼ ܬܲܡܵܢ ܩܕ݂ܵܡ ܡܲܫܟ̇ܢܵܐ ܕܲܥܒܲܕ݂ ܗ̄ܘ̣ܵܐ ܡܘܼܫܹܐ: ܒܡܲܕ݂ܒ̇ܪܵܐ: ܒܡܲܦܩܵܢܵܐ ܕܲܒ̣ܢܲܝ̈ ܝܼܣܪܵܝܹܠ ܡ̣ܢ ܡܸܨܪܹܝܢ.


text:
ܒܹܗ ܒܙܲܒ̣ܢܵܐ ܗܵܘ̇: ܕܚܸܠ̣ ܗ̄ܘ̣ܵܐ ܕܵܘܝܼܕ݂ ܛܵܒ̣: ܘܠܵܐ ܡܸܫܟܲܚ ܗ̄ܘ̣ܵܐ ܠܡܹܐܙܲܠ ܠܲܡܨܲܠܵܝܘܼ ܩܕ݂ܵܡ ܡܵܪܝܵܐ. ܡܸܛܠ ܕܲܕ݂ܚܝܼܠ ܗ̄ܘ̣ܵܐ ܡ̣ܢ ܩܕ݂ܵܡ ܚܲܪܒܵܐ ܕܡܲܠܲܐܟܹܗ ܕܡܵܪܝܵܐ.


text:
ܘܐܸܡܲܪ ܕܵܘܝܼܕ݂ ܠܲܡܟܲܢܵܫܘܼ ܠܟ݂ܠܗܘܿܢ ܓܝܼܘܿܪܹ̈ܐ ܕܐܝܼܬ̣ ܗ̄ܘ̣ܵܐ ܒܐܲܪܥܵܐ ܕܝܼܣܪܵܝܹܠ. ܘܢܸܥܒ̇ܕ݂ܘܼܢ ܡܸܢܗܘܿܢ ܦܵܣ̈ܘܿܠܹܐ: ܢܸܦܣܩܘܼܢ ܟܹܐܦܹ̈ܐ ܠܒܲܝܬܹ̇ܗ ܕܡܵܪܝܵܐ.


text:
ܘܲܠܡܸܥܒܲܕ݂ ܡܸܢܗܘܿܢ ܩܲܝܢܵܝܹ̈ܐ ܥܵܒ̣ܕܲܝ̈ ܦܲܪܙܠܵܐ: ܠܡܸܥܒܲܕ݂ ܦܲܕܘܼܥܹ̈ܐ: ܘܐܲܟ݂ܣܝܼ̈ܕܹܐ. ܘܡܘܼܟ݂̈ܠܹܐ ܕܦܲܪܙܠܵܐ ܬܲܩܸܢ ܕܵܘܝܼܕ݂: ܘܲܢܚܵܫܵܐ ܣܲܓ̇ܝܼܵܐܐ ܕܠܲܝܬ̇ ܠܹܗ ܡܲܬ̣ܩܵܠܵܐ.


text:
ܘܩܲܝܣܹ̈ܐ ܕܐܲܪܙܵܐ ܕܠܲܝܬ̇ ܠܗܘܿܢ ܡܸܢܝܵܢܵܐ ܡܸܛܠ ܕܐܲܝܬ̇ܝܼܘ ܨܘܿܪ̈ܵܝܹܐ ܘܨܲܝܕ̇ܢܵܝܹ̈ܐ: ܩܲܝܣܹ̈ܐ ܕܐܲܪܙܵܐ ܣܘܿܓ̣ܵܐܐ ܕܛܵܒ̣ ܠܕ݂ܵܘܝܼܕ݂.


text:
ܘܐܸܡܲܪ ܕܵܘܝܼܕ݂: ܫܠܹܝܡܘܿܢ ܒܹܪܝ ܥܕܲܡܵܐ ܠܗܵܫܵܐ ܛܲܠܝܵܐ ܗ̄ܘ̣ ܙܥܘܿܪܵܐ ܘܲܥܠܵܘܗܝ ܗ̄ܘ̣ ܐܲܡܝܼܪܵܐ ܒܲܟ݂ܬ̣ܵܒ̣ܵܐ: ܕܢܸܒ̣ܢܹܐ ܒܲܝܬܵܐ ܠܡܵܪܝܵܐ: ܕܢܵܘܪ̱ܒ̣ܝܼܘܗܝ ܠܥܸܠ ܠܲܫܡܵܐ ܘܲܠܪܲܒ̇ܘܼܬ̣ܵܐ ܘܲܠܬܸܫܒ̇ܘܿܚܬܵܐ: ܕܥܲܠ ܟܠܗܹܝܢ ܡܕ݂ܝܼ̈ܢܵܬ̣ܵܐ. ܐܹܛܲܝܸܒ̣ ܠܹܗ ܐܸܢܵܐ ܟܠ ܡܸܕܸ̇ܡ ܕܡܸܬ̣ܒ̇ܥܹܐ ܠܹܗ ܡ̣ܢ ܚܲܝܲܝ̈. ܘܛܲܝܸܒ̣ ܕܵܘܝܼܕ݂ ܟܠ ܡܸܕܸ̇ܡ ܕܡܸܬ̣ܒ̇ܥܹܐ ܗ̄ܘ̣ܵܐ ܠܹܗ ܠܒܲܝܬܵܐ ܘܡܸܕܸ̇ܡ ܠܵܐ ܚ̣ܣܲܪ.


text:
ܡܸܛܠ ܕܫܲܕܲܪ ܥܠܲܝ ܒܐܝܼܕܲܝ ܕܲܢܒ̣ܝܼܵܐ: ܘܐܸܡܲܪ ܠܝܼ: ܕܡܵܐ ܣܲܓ̇ܝܼܵܐܐ ܐܸܫܲܕ̇ܬ̣ ܘܩܹܐܪ̈ܣܹܐ ܪܵܘ̱ܪ̈ܒܹܐ ܥܒܲܕ̇ܬ̇ ܐܲܢ̄ܬ̇ ܠܵܐ ܬܸܒ̣ܢܸܐ ܒܲܝܬܵܐ ܠܫܹܡܝ. ܡܸܛܠ ܕܲܕ݂ܡܵܐ ܣܲܓ̇ܝܼܵܐܐ ܐܸܫܲܕ̇ܬ̣ ܥܲܠ ܐܲܪܥܵܐ ܩܕ݂ܵܡܲܝ.


text:
ܒܪܵܐ ܕܹܝܢ ܕܡܸܬ̣̱ܝܼܠܸܕ݂ ܠܵܟ݂: ܗ̤ܘ ܢܸܗܘܹܐ ܓܲܒ̣ܪܵܐ ܕܲܢܝܵܚܵܐ ܘܐܲܢܝܼܚ ܠܹܗ ܡ̣ܢ ܟܠܗܘܿܢ ܒܥܸܠܕ̇ܒ̣ܵܒ̣ܵܘ̈ܗܝ: ܕܲܚܕ݂ܝܼܪܝܼܢ ܠܹܗ. ܘܲܫܠܹܝܡܘܿܢ ܢܸܗܘܹܐ ܫܡܹܗ. ܘܲܫܠܵܡܵܐ ܘܲܢܝܵܚܵܐ ܢܸܗܘܹܐ ܥܲܠ ܟܠܹܗ ܝܼܣܪܵܝܹܠ ܒܝܵܘ̈ܡܵܬܹܗ.


text:
ܘܗ̤ܘ ܢܸܒ̣ܢܹܐ ܒܲܝܬܵܐ ܠܫܹܡܝ ܘܗ̤ܘ ܢܸܗܘܹܐ ܠܝܼ ܐܲܝܟ݂ ܒܪܵܐ. ܘܐܸܢܵܐ ܐܸܗܘܹܐ ܠܹܗ ܐܲܝܟ݂ ܐܲܒ̣ܵܐ. ܘܐܲܬ̣ܩܸܢ ܟܘܼܪܣܝܵܐ ܕܡܲܠܟ̇ܘܼܬܹܗ ܥܲܠ ܝܼܣܪܵܝܹܠ: ܠܥܵܠܲܡ ܥܵܠܡܝܼܢ.


text:
ܘܐܵܦ ܗܵܫܵܐ ܒܹܪܝ: ܢܸܗܘܹܐ ܡܵܪܝܵܐ ܥܲܡܵܟ݂: ܘܬܲܟ݂ܫܲܪ ܘܬܸܒ̣ܢܹܐ ܒܲܝܬܵܐ ܕܡܵܪܝܵܐ ܐܲܠܵܗܵܟ݂: ܐܲܝܟܲܢܵܐ ܕܐܸܡܲܪ ܠܝܼ.


text:
ܘܗ̤ܘ ܢܸܬܸ̇ܠ ܠܵܟ݂ ܚܸܟ݂ܡ̱ܬ̣ܵܐ ܘܲܢܒ̣ܝܼܘܼܬ̣ܵܐ. ܘܢܸܦܩܕ݂ܵܟ݂ ܥܲܠ ܝܼܣܪܵܝܹܠ ܘܬܸܛܲܪ ܢܵܡܘܿܣܵܘ̈ܗܝ ܕܡܵܪܝܵܐ ܐܲܠܵܗܵܐ ܐܲܝܟܲܢܵܐ ܕܦܲܩܕ݂ܵܟ݂. ܘܗܵܝܕܹ̇ܝܢ ܬܲܟ݂ܫܲܪ.


text:
ܘܐܸܢܗ̤ܘ ܕܬܸܛܲܪ ܘܬܸܥܒܸ̇ܕ݂ ܦܘܼܩ̈ܕܵܢܹܐ ܗܵܠܹܝܢ: ܘܢܵܡܘܿܣܹ̈ܐ ܘܕ݂ܝܼܢܹ̈ܐ ܐܲܝܟܲܢܵܐ ܕܦܲܩܸܕ݂ ܡܵܪܝܵܐ ܠܡܘܼܫܹܐ ܠܡܲܠܵܦܘܼ ܠܝܼܣܪܵܝܹܠ: ܗܵܝܕܹ̇ܝܢ ܐܸܬ̣ܥܲܫܲܢ ܘܐܸܬ̣ܓܲܢ̄ܒܲܪ. ܠܵܐ ܬܸܕ݂ܚܲܠ: ܘܐܵܦܠܵܐ ܬܙܘܼܥ.


text:
ܘܟ݂ܠ ܡܸܕܸ̇ܡ ܗܵܐ ܛܲܝܒܹ̇ܬ̣ ܠܵܟ݂: ܟܠ ܡܸܕܸ̇ܡ ܕܡܸܬ̣ܒ̇ܥܹܐ ܠܒܸܢܝܵܢܵܐ ܠܒܲܝܬܹ̇ܗ ܕܡܵܪܝܵܐ. ܛܲܝܒܹ̇ܬ̣ ܠܵܟ݂ ܟܲܟ̇ܪܹ̈ܐ ܕܕܲܗܒ̣ܵܐ ܡܵܐܐ ܐܲܠܦ̈ܝܼܢ. ܛܲܝܒܹܬ̣ ܠܵܟ݂ ܣܹܐܡܵܐ ܐܵܠܹܦ ܐܲܠܦ̈ܝܼܢ ܟܲܟ̇ܪ̈ܝܼܢ. ܘܲܢܚܵܫܵܐ ܘܦܲܪܙܠܵܐ ܛܲܝܒܹܬ̣ ܠܵܟ݂: ܕܠܵܐ ܐܝܼܬ̣ ܠܹܗ ܡܸܢܝܵܢܵܐ. ܘܟ݂ܠ ܒܢܲܝ̈ܢܵܫܵܐ ܕܲܡܗܲܠܟ݂ܝܼܢ ܥܲܠ ܐܲܪܥܵܐ: ܠܵܐ ܝܵܕ݂ܥܝܼܢ ܠܡܸܚܫܲܒ̣ ܣܵܟ݂ܵܐ ܕܠܝܼܛܪ̈ܵܘܗܝ: ܡܸܛܠ ܕܣܲܓܝܼܵܐܐ ܗ̄ܘ̣. ܘܩܲܝܣܹ̈ܐ ܘܟܹܐܦܹ̈ܐ ܛܲܝܒܹ̇ܬ̣ ܠܵܟ݂: ܘܲܥܠܲܝܗܹܝܢ ܬܵܘܣܸܦ.


text:
ܘܥܵܒ̣ܕܲܝ̈ ܕܲܗܒ̣ܵܐ: ܘܥܵܒ̣ܕܲܝ̈: ܣܹܐܡܵܐ: ܘܥܵܒ̣ܕܲܝ̈ ܢܚܵܫܵܐ: ܘܥܵܒ̣ܕܲܝ̈ ܦܲܪܙܠܵܐ: ܕܠܵܐ ܐܝܼܬ̣ ܠܗܘܿܢ ܡܸܢܝܵܢܵܐ ܘܐܸܫܬܲܕܲܪ ܘܲܥܒܸܕ݂. ܘܢܸܗܘܹܐ ܡܵܪܝܵܐ ܒܥܘܼܕ݂ܪܵܢܵܟ݂.


text:
ܡܸܛܠ ܕܗܵܐ ܡܵܪܝܵܐ ܐܲܠܵܗܟ݂ܘܿܢ ܥܲܡܟ݂ܘܿܢ: ܘܲܡܥܲܕܲܪ ܠܟ݂ܘܿܢ: ܘܲܡܣܲܝܲܥ ܠܟܘܿܢ: ܡ̣ܢ ܟܠܗܘܿܢ ܚܕ݂ܵܪ̈ܲܝܟ̇ܘܿܢ ܘܗܵܐ ܐܲܫܠܸܡ ܩܕ݂ܵܡܲܝܟ̇ܘܿܢ: ܟܠܗܘܿܢ ܥܵܡܘܿܪܹ̈ܐ ܕܐܲܪܥܵܐ. ܘܬܸܬ̣ܟ̇ܒܸܫ ܐܲܪܥܵܐ ܩܕ݂ܵܡ ܡܵܪܝܵܐ ܘܲܩܕ݂ܵܡ ܥܲܡܹܗ.


text:
ܘܐܵܦ ܗܵܫܵܐ ܐܲܬ̣ܩܸܢܘ ܠܸܒ̇ܟ݂ܘܿܢ ܘܢܲܦ̮ܫܟ݂ܘܿܢ: ܠܲܡܨܲܠܵܝܘܼ ܩܕ݂ܵܡ ܡܵܪܝܵܐ ܐܲܠܵܗܟ݂ܘܿܢ. ܘܩܘܼܡܘ ܘܲܒ̣ܢܵܘ ܡܲܩܕ̇ܫܵܐ ܕܡܵܪܝܵܐ ܐܲܠܵܗܵܐ. ܘܐܲܥܸܠܘ ܠܬܲܡܵܢ ܩܹܒ̣ܘܿܬ̣ܵܐ ܕܒ̣ܵܗ̇ ܣܝܼܡܵܐ ܕܝܵܬܹܩܹܐ ܕܡܵܪܝܵܐ ܐܲܠܵܗܲܢ: ܘܡܵܐܢܲܝ ܩܘܼܕ݂ܫܵܐ ܕܡܵܪܝܵܐ ܐܲܠܵܗܲܢ ܘܲܒ̣ܢܵܘ ܒܲܝܬܵܐ ܡܸܛܠ ܫܡܹܗ ܪܲܒܵܐ ܕܐܸܬ̣ܩܪܝܼ ܥܠܲܝܢ.


text:
ܘܐܸܬ̣ܡ̱ܢܝܼܘ ܠܹܘܵܝܹ̈ܐ ܡ̣̤ ܒܲܪ ܬܠܵܬ̣ܝܼܢ ܫܢ̈ܝܼܢ ܘܲܠܥܸܠ. ܘܲܗܘ̤ܵܐ ܡܸܢܝܵܢܵܐ ܕܓܲܒ̣ܪܹ̈ܐ ܠܪܸܫ ܐ̄ܢܵܫ: ܬܠܵܬ̣ܝܼܢ ܘܲܬ̣ܡܵܢܝܵܐ ܐܲܠܦ̈ܝܼܢ.


text:
ܘܐܲܩܝܼܡ ܡܸܢܗܘܿܢ ܕܵܘܝܼܕ݂ ܫܲܠܝܼܛܵܢܹ̈ܐ ܥܲܠ ܥܒ̣ܝܼ̈ܕ݂ܵܬ̣ܵܐ ܕܒܲܝܬܹ̇ܗ ܕܡܵܪܝܵܐ: ܥܸܣܪܝܼܢ ܘܐܲܪܒ̇ܥܵܐ ܓܲܒ̣ܪ̈ܝܼܢ ܥܲܠ ܐܵܠܹܦ: ܘܕܲܝܵܢܹ̈ܐ ܘܣܵܦܪܹ̈ܐ: ܫܬܵܐ ܫܬܵܐ ܥܲܠ ܡܲܐܬ̣ܵܐ.


text:
ܕܢܸܗܘܘܿܢ ܚܵܙܹ̇ܝܢ ܒܸܢܝܵܢܵܐ: ܘܩܵܝ̇ܡܝܼܢ ܘܪܵܗ̇ܛܝܼܢ ܒܚܲܝܠܗܘܿܢ: ܘܲܒ̣ܡܲܪ̈ܗܵܛܲܝܗܘܿܢ: ܘܒܲܥܒ̣ܝܼ̈ܕ݂ܵܬ̣ܗܘܿܢ: ܘܲܒ̣ܚܘܼܫܒܵܢܲܝ̈ܗܘܿܢ: ܘܲܒ̣ܢܸܟ݂ܣܲܝ̈ܗܘܿܢ: ܘܲܒ̣ܙܸܕ݂ܩܵـ̈ـܬ̣ܵܐ. ܕܢܸܗܘܘܿܢ ܡܦܲܪܢܣܝܼܢ ܡܸܣܟܹ̇ܢܹ̈ܐ ܘܐܲܩܝܼܡ ܕܵܘܝܼܕ݂ ܥܲܠ ܡܸܣܟܹ̇ܢܹ̈ܐ ܘܥܲܠ ܒܵܝܫܹ̈ܐ: ܡܦܲܪ̈ܢܣܵܢܹܐ: ܘܩܲܝܘܼܡܹ̈ܐ: ܕܢܸܗܘܘܿܢ ܙܵܝܢܝܼܢ ܘܲܡܦܲܪܢܣܝܼܢ ܡܸܣܟܹ̇ܢܹ̈ܐ: ܚܲܕ݂ ܥܲܠ ܥܸܣܪܵܐ: ܘܡܸܕܸ̇ܡ ܠܵܐ ܡܲܚ̄ܣܪܝܼܢ ܠܗܘܿܢ.


text:
ܘܲܗܘ̤ܵܐ ܢܵܚܵܬ̣ ܩܲܫܝܼܫܹܗ: ܘܙܲܒ̣ܕܵܐ ܬܸܢܝܵܢܵܐ: ܘܝܲܥܘܿܫ ܘܲܒ̣ܪܝܼܥܵܐ. ܘܲܒ̣ܪܝܼܥܵܐ ܠܵܐ ܐܲܣܓܝܼ ܠܹܗ ܒܢܲـ̈ـܝܵܐ. ܘܲܗܘ̤ܵܐ ܠܒܹܝܬ̣ ܐܲܒ̣ܘܼܗܘܿܢ ܫܲܪܒ̇ܬ̣ܵܐ ܚܕ݂ܵܐ.


text:
ܒܢܵܘ̈ܗܝ ܕܥܲܡܪܲܡ: ܐܲܗܪܘܿܢ: ܘܡܘܼܫܹܐ. ܘܐܸܬ̣ܓ̇ܒ̣ܝܼ ܐܲܗܪܘܿܢ ܠܲܡܫܲܡܵܫܘܼ ܒܲܩܕ݂ܘܿܫ ܩܘܼܕ݂ܫܹ̈ܐ: ܗ̤ܘ ܘܲܒ̣ܢܵܘ̈ܗܝ ܥܕܲܡܵܐ ܠܥܵܠܲܡ: ܠܲܡܩܲܪܵܒ̣ܘܼ ܩܕ݂ܵܡ ܡܵܪܝܵܐ ܩܲܛܪ̈ܘܼܩܹܐ ܕܒܸܣܡܹ̈ܐ: ܠܲܡܫܲܡܵܫܘܼܬܹܗ ܘܠܲܡܒܲܪܵܟ݂ܘܼ ܒܲܫܡܹܗ ܥܕܲܡܵܐ ܠܥܵܠܲܡ.


text:
ܘܲܗܘ̤ܵܘ ܒܢܵܘ̈ܗܝ ܕܐܹܠܝܼܥܵܙܲܪ: ܐܲܪܚܝܼܡܵܐ ܩܲܫܝܼܫܹܗ. ܘܠܵܐ ܗܘ̤ܵܘ ܠܐܹܠܝܼܥܵܙܲܪ ܐ̄ܚܪ̈ܵܢܹܐ. ܘܲܒ̣ܢܵܘ̈ܗܝ ܕܐܲܪܚܝܼܡܵܐ: ܪܝܼܒ̣ܝܼ ܩܲܫܝܼܫܹܗ.


text:
ܘܡ̣ܝܼܬ̣ ܐܹܠܝܼܥܵܙܲܪ ܘܠܵܐ ܗܘ̤ܵܘ ܠܹܗ ܒܢܲـ̈ـܝܵܐ ܐܸܠܵܐ ܒܢܵـ̈ـܬ̣ܵܐ. ܘܲܢܣܲܒ̣ܘ ܐܸܢܹܝܢ ܒܢܵܘ̈ܗܝ ܕܩܝܼܫ ܕܵܕ݂ܗܹܝܢ.


text:
ܗܵܠܹܝܢ ܒܢܵܘ̈ܗܝ ܕܠܹܘܝܼ ܠܒܹܝܬ̣ ܐܲܒ̣ܵܗܲܝ̈ܗܘܿܢ: ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܠܡܸܢܝܵܢܗܘܿܢ ܒܡܸܢܝܵܢܵܐ ܕܲܫܡܵܗܲܝ̈ܗܘܿܢ: ܠܪܸܫ ܐ̄ܢܵܫ ܩܵܝܡܲܝ̈ ܥܲܠ ܥܒ̣ܝܼ̈ܕ݂ܵܬ̣ܵܐ ܕܒܲܝܬܹ̇ܗ ܕܡܵܪܝܵܐ: ܡ̣ܢ ܒܲܪ ܥܸܣܪܝܼܢ ܫܢ̈ܝܼܢ ܘܲܠܥܸܠ.


text:
ܡܸܛܠ ܕܐܸܡܲܪ ܕܵܘܝܼܕ݂: ܐܲܢܝܼܚ ܡܵܪܹܐ ܡܵܪ̈ܵܘܵܬ̣ܵܐ ܠܝܼܣܪܵܝܹܠ ܥܲܡܹܗ: ܘܲܫ̣ܪܵܐ ܒܐܘܿܪܸܫܠܸܡ: ܡܸܟܹ̇ܝܠ ܘܲܥܕܲܡܵܐ ܠܥܵܠܲܡ.


text:
ܡܸܛܠ ܕܲܒ̣ܡܸܠܵܘ̈ܗܝ ܕܕ݂ܵܘܝܼܕ݂ ܐ̄ܚܪ̈ܵܝܵܬ̣ܵܐ: ܫܠܸܡ ܡܸܢܝܵܢܵܐ ܕܲܒ̣ܢܲܝ̈ ܠܹܘܝܼ: ܡ̣ܢ ܒܲܪ ܥܸܣܪܝܼܢ ܫܢ̈ܝܼܢ ܘܲܠܥܸܠ.


text:
ܡܸܛܠ ܕܐܲܩܝܼܡ ܐܸܢܘܿܢ ܥܲܠ ܓܹܢ̄ܒ̣ ܒܢܲܝ̈ ܐܲܗܪܘܿܢ: ܕܢܸܗܘܘܿܢ ܫܲܠܝܼܛܝܼܢ ܒܒܲܝܬܹ̇ܗ ܕܡܵܪܝܵܐ: ܥܲܠ ܐܲܝܠܹܝܢ ܕܩܵܪܹܝܢ ܒܩܲܪ̈ܢܵܬ̣ܵܐ ܦܫܝܼ̈ܛܵܬ̣ܵܐ ܘܲܟ݂ܦ̈ܝܼܦܵܬ̣ܵܐ: ܘܥܲܠ ܦܲܪ̈ܕܲܝܣܩܹܐ ܕܚܵܡܠܝܼܢ ܒܗܘܿܢ ܡܵܐܢܲܝ̈ ܩܘܼܕ݂ܫܵܐ ܕܡܵܪܝܵܐ.


text:
ܘܲܠܡܲܣܵܩܘܼ ܥܠܵـ̈ـܘܵܬ̣ܵܐ ܠܡܵܪܝܵܐ: ܒܫܲـ̈ـܒܹ̇ܐ: ܘܲܒ̣ܪܹܫ ܝܲܪ̈ܚܹܐ: ܘܲܒ̣ܥܹـ̈ـܐܕܹܐ ܒܡܸܢܝܵܢܗܘܿܢ: ܐܲܝܟ݂ ܕܙܵܕܹ̇ܩ ܠܗܘܿܢ ܐܲܡܝܼܢܵܐܝܼܬ̣ ܩܕ݂ܵܡ ܡܵܪܝܵܐ.


text:
ܢܸܗܘܘܿܢ ܢܵܛ̇ܪܝܼܢ ܡܲܛܲܪܬܵܐ ܕܡܵܐܢܲܝ̈ ܡܲܫܟ̇ܢܵܐ: ܘܡܵܢܲܝ̈ ܩܘܼܕ݂ܫܵܐ. ܢܸܗܘܘܿܢ ܢܵܛ̇ܪܝܼܢ ܡܲܛܲܪܬܵܐ ܕܲܒ̣ܢܲܝ̈ ܐܲܗܪܘܿܢ ܐܲܚܲܝ̈ܗܘܿܢ: ܐܸܡܲܬ̣ܝ ܕܡܸܬ̣ܒ̇ܥܹܝܢ ܠܲܡܫܲܡܵܫܘܼ ܒܒܲܝܬܹ̇ܗ ܕܡܵܪܝܵܐ.


text:
ܘܡܝܼܬ̣ܘ ܢܵܕ݂ܵܒ̣ ܘܐܲܒ̣ܝܼܗܘܼ ܒܚܲܝܵܘ̈ܗܝ ܕܐܲܗܪܘܿܢ ܐܲܒ̣ܘܼܗܘܿܢ ܘܲܒ̣̈ܢܲܝܵܐ ܠܵܐ ܗܘ̤ܵܐ ܠܗܘܿܢ. ܘܫܲܡܸܫ̣ܘ ܐܹܠܝܼܥܵܙܲܪ ܘܐܝܼܬ̣ܵܡܵܪ.


text:
ܘܦܲܠܸܓ̣ ܐܸܢܘܿܢ ܕܵܘܝܼܕ݂: ܨܵܕ݂ܘܿܩ ܡ̣ܢ ܒܢܲܝ̈ ܐܹܠܝܼܥܵܙܲܪ: ܘܐܲܚܝܼܡܲܠܟ ܡ̣ܢ ܒܢܲܝ̈ ܐܝܼܬ̣ܵܡܵܪ: ܠܡܸܢܝܵܢܗܘܿܢ ܒܫܘܼܠܛܵܢܗܘܿܢ.


text:
ܘܐܸܫܬ̇ܟܲܚܘ ܒܢܵܘ̈ܗܝ ܕܐܹܠܝܼܥܵܙܲܪ ܕܣܲܓ̇ܝܼܐܝܼܢ ܠܪܹܫ ܐ̄ܢܵܫ ܡ̣ܢ ܒܢܲܝ̈ ܐܝܼܬ̣ܵܡܵܪ. ܘܦܲܠܸܓ̣ ܐܸܢܘܿܢ ܠܲܒ̣ܢܵܘ̈ܗܝ ܕܐܹܠܝܼܥܵܙܲܪ ܠܪܹܫ ܐ̄ܢܵܫ ܠܒܹܝܬ̣ ܐܲܒ̣ܵܗܵܬ̣̈ܗܘܿܢ: ܘܲܗܘ̤ܵܘ ܒܡܸܢܝܵܢܵܐ ܫܸܬ̇ܬܲܥܣܲܪ: ܘܠܲܒ̣ܢܵܘ̈ܗܝ ܕܐܝܼܬ̣ܵܡܵܪ ܠܒܹܝܬ̣ ܐܲܒ̣ܵܗܵܬ̣̈ܗܘܿܢ: ܠܪܹܫ ܐ̄ܢܵܫ ܬܡܵܢܝܵܐ.


text:
ܘܲܟܬܲܒ̣ ܐܸܢܘܿܢ ܫܡܲܥܝܵܐ ܒܲܪ ܡܲܬ̣ܢܝܹܠ ܣܵܦܪܵܐ ܡ̣ܢ ܠܹܘܵܝܹ̈ܐ: ܩܕ݂ܵܡ ܡܲܠܟܵܐ ܕܵܘܝܼܕ݂: ܘܲܩܕ݂ܵܡ ܩܲܫܝܼܫܹ̈ܐ ܕܝܼܣܪܵܝܹܠ: ܘܨܵܕ݂ܘܿܩ ܟܵܗܢܵܐ ܘܐܲܚܝܼܡܲܠܟ ܒܲܪ ܐܲܒ̣ܝܼܬ̣ܵܪ: ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܕܟ݂ܵܗ̈ܢܹܐ ܘܲܕ݂ܠܹܘܵܝܹ̈ܐ: ܒܹܝܬ̣ ܐܲܒ̣ܵܐ ܩܲܕ݂ܡܵܝܵܐ ܚܲܕ݂ ܐܹܠܝܼܥܵܙܲܪ: ܘܚܲܕ݂ ܐ̄ܚܪܹܢܵܐ ܐܝܼܬ̣ܵܡܵܪ.


text:
ܗܵܠܹܝܢ ܡܸܢܝܵܢܲܝ̈ܗܘܿܢ. ܠܲܥܒ̣ܝܼ̈ܕ݂ܵܬ̣ܗܘܿܢ. ܥܵܐܠܝܼܢ ܗ̄ܘ̣ܵܘ ܠܒܲܝܬܹ̇ܗ ܕܡܵܪܝܵܐ: ܐܲܝܟ݂ ܢܵܡܘܿܣܲܝ̈ܗܘܿܢ: ܐܲܝܟ݂ ܕܡܸܬ̣ܒ̇ܥܹܐ ܠܗܘܿܢ ܒܡܸܠܟܹ̇ܗ ܕܐܲܗܪܘܿܢ ܐܲܒ̣ܘܼܗܘܿܢ: ܐܲܝܟܲܢܵܐ ܕܦܲܩܸܕ݂ ܡܵܪܹܐ ܡܵܪ̈ܵܘܵܬ̣ܵܐ ܠܝܼܣܪܵܝܹܠ.


text:
ܘܠܲܒ̣ܢܵܘ̈ܗܝ ܕܠܹܘܝܼ ܕܐܸܫܬ̇ܚܲܪܘ: ܠܲܒ̣ܢܵܘ̈ܗܝ ܕܥܲܡܪܲܡ: ܫܒ̣ܘܿܠ. ܠܲܒ̣ܢܵܘ̈ܗܝ ܕܲܫܒ̣ܘܿܠ: ܝܲܚܕ̇ܝܼܵܐ: ܘܐܲܪܚܲܒ̣ܝܵܐ.


text:
ܘܲܦܪܲܫ̣ ܕܵܘܝܼܕ݂ ܘܪܵܘ̱ܪ̈ܒ̣ܵܢܵܘܗܝ: ܚܲܝܠܵܐ ܠܲܥܒ̣ܝܼ̈ܕ݂ܵܬ̣ܵܐ ܕܲܒ̣ܢܲܝ̈ ܐܵܣܵܦ: ܗܵܡܵܢ: ܘܝܼܪܘܼܬ̣ܘܿܢ. ܒܢܵܘ̈ܗܝ ܕܥܲܙܪܲܡ ܒܪܹܗ. ܗܵܠܹܝܢ ܐܸܢܘܿܢ ܒܢܲܝ̈ ܠܹܘܵܝܹ̈ܐ ܠܒܹܝܬ̣ ܐܲܒ̣ܵܗܲܝ̈ܗܘܿܢ. ܘܐܲܪܝܼܡܘ ܐܵܦ ܗܸܢܘܿܢ ܦܸܨܹ̈ܐ ܠܘܼܩܒܲܠ ܐܲܚܲܝ̈ܗܘܿܢ: ܒܢܵܘ̈ܗܝ ܕܐܲܗܪܘܿܢ: ܩܕ݂ܵܡ ܕܵܘܝܼܕ݂ ܡܲܠܟܵܐ: ܘܨܵܕ݂ܘܿܩ: ܘܐܲܚܝܼܡܲܠܟ ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܕܟ݂ܵܗ̈ܢܹܐ ܘܲܕ݂ܠܹܘܵܝܹ̈ܐ. ܒܚܘܼܫܒܵܢܵܐ ܘܡܸܢܝܵܢܵܐ: ܙܥܘܿܪܵܐ ܐܲܝܟ݂ ܐܲܚܘܼܗܝ ܩܲܫܝܼܫܵܐ: ܗܵܟܲܢܵܐ ܐܸܬ̣ܚܫܸܒ̣ܘ ܘܲܗܘ̤ܵܐ ܡܸܢܝܵܢܵܐ ܕܓܲܒ̣ܪܹ̈ܐ ܥܵܒ̣ܕܲܝ̈ ܥܒ̣ܵܕ݂ܵܐ ܠܲܥܒ̣ܝܼ̈ܕ݂ܵܬ̣ܗܘܿܢ.


text:
ܒܢܵܘ̈ܗܝ ܕܐܵܣܵܦ: ܙܲܟ̇ܘܼܪܝܼ: ܝܵܘܣܸܦ: ܘܲܢܬܲܢܝܵܐ: ܘܝܼܣܪܵܝܹܠ ܘܲܒ̣ܢܵܘ̈ܗܝ ܕܐܵܣܵܦ ܗܵܠܹܝܢ ܕܐܲܫܠܸܡ ܡܲܠܟܵܐ ܠܝܼܪܘܼܬ̣ܘܿܢ ܒܬܸܫܒ̇ـ̈ـܚܵܬ̣ܵܐ.


text:
ܒܢܵܘ̈ܗܝ ܕܝܼܪܘܼܬ̇ܘܿܢ: ܥܲܙܲܪܝܵܐ: ܘܐܹܫܲܥܝܵܐ: ܚܫܲܒ̣ܝܵܐ: ܘܡܲܬ̇ܝܼܬ̣ܵܐ: ܘܝܼܪܘܼܬ̣ܘܼܢ. ܫܬܵܐ ܗܵܠܹܝܢ: ܐܸܫܬ̇ܠܸܡܘ ܠܝܼܪܘܼܬ̣ܘܼܢ ܐܲܒ̣ܘܼܗܘܿܢ ܕܲܗܘ̤ܵܘ ܡܫܲܒ̇ܚܝܼܢ ܒܟܸܢܵܪܹ̈ܐ: ܘܡܵܘܕܹ̇ܝܢ ܠܡܵܪܝܵܐ.


text:
ܘܲܗܘ̤ܵܐ ܡܸܢܝܵܢܗܘܿܢ ܥܲܡ ܐܲܚܲܝ̈ܗܘܿܢ: ܘܲܡܫܲܒ̇ܚܝܼܢ ܗ̄ܘ̣ܵܘ ܬܸܫܒ̇ـ̈ـܚܵܬ̣ܵܐ ܠܡܵܪܝܵܐ. ܘܲܗܘ̤ܵܘ ܡܸܢܝܵܢܹ̈ܐ ܕܗܵܠܹܝܢ ܡܫܲܒ̇ܚܵܢܹ̈ܐ: ܡܲܐܬܹ̇ܝܢ ܘܲܬ̣ܡܵܢܐܝܼܢ ܘܲܬ̣ܡܵܢܝܵܐ.


text:
ܘܠܲܡܫܲܠܝܵܐ ܗܘ̤ܵܘ ܠܹܗ ܒ̈ܢܲܝܵܐ ܕܸܟ݂ܪܹ̈ܐ: ܫܲܒ̣ܥܵܐ: ܙܟܲܪܝܵܐ ܒܘܼܟ݂ܪܹܗ: ܝܲܕ݂ܥܹܝܠ ܬܸܢܝܵܢܵܐ: ܙܟܲܪܝܵܐ ܬܠܝܼܬ̣ܵܝܵܐ: ܢܲܬ̣ܢܝܼܐܹܝܠ ܪܒ̣ܝܼܥܵܝܵܐ.


text:
ܘܲܠܥܘܼܒ̣ܵܪ ܐܲܕ݂ܘܿܡ: ܗܘ̤ܵܘ ܠܹܗ ܒ̈ܢܲܝܵܐ. ܫܡܲܥܝܵܐ ܒܘܼܟ݂ܪܹܗ: ܝܵܗܘܿܙܵܒ̣ܵܢ ܬܸܢܝܵܢܵܐ: ܝܘܿܐܵܚ ܬܠܝܼܬ̣ܵܝܵܐ: ܫܵܒ̣ܵܪ ܪܒ̣ܝܼܥܵܝܵܐ: ܡܲܛܠܲܠ ܚܡܝܼܫܵܝܵܐ.


text:
ܘܠܲܫܡܲܥܝܵܐ ܒܪܹܗ: ܐܸܬ̣̱ܝܼܠܸܕ݂ܘ ܒ̈ܢܲܝܵܐ ܕܫܲܠܝܼܛܝܼܢ ܥܲܠ ܒܹܝܬ̣ ܐܲܒ̣ܵܗܵܬ̣̈ܗܘܿܢ: ܡܸܛܠ ܕܓܲܢ̄ܒܵܪ̈ܲܝ ܚܲܝܠܵܐ ܐܸܢܘܿܢ.


text:
ܒܢܵܘ̈ܗܝ ܕܲܫܡܲܥܝܵܐ: ܓܲܥܬ̣ܵܐܹܝܠ: ܘܟܲܕ݂ܚܵܐܹܝܠ: ܘܥܘܼܒ̣ܕ݂ܵܐܹܝܠ: ܘܲܙܟܲܪܝܵܐ ܓܲܢ̄ܒܵܪ ܚܲܝܠܵܐ: ܘܐܹܠܝܼܵܐ: ܘܲܣܡܲܟ݂ܝܵܐ.


text:
ܟܠܗܘܿܢ ܗܵܠܹܝܢ ܡ̣ܢ ܒܢܵܘ̈ܗܝ ܕܥܘܼܒ̣ܵܪ ܐܲܕ݂ܘܿܡ: ܗܸܢܘܿܢ ܘܲܒ̣ܢܲܝ̈ܗܘܿܢ ܘܐܲܚܲܝ̈ܗܘܿܢ ܓܲܢ̄ܒܵܪ̈ܲܝ ܚܲܝܠܵܐ: ܕܚܲܝܠܵܐ ܕܲܥܒ̣̈ܝܼܕ݂ܵܬ̣ܵܐ ܕܒܹܝܬ̣ ܡܲܩܕ̇ܫܵܐ. ܫܬ̇ܝܼܢ ܘܲܬ̣ܪܹܝܢ ܒܢܵܘ̈ܗܝ ܕܥܘܼܒ̣ܵܪ ܐܲܕ݂ܘܿܡ.


text:
ܘܲܠܚܵܣܵܐ ܡ̣ܢ ܒܢܲܝ̈ ܡܪܵܪܝܼ: ܒ̈ܢܲܝܵܐ ܓܲܢ̄ܒܵܪ̈ܲܝ ܚܲܝܠܵܐ. ܘܲܒ̣ܪܹܗ ܩܲܫܝܼܫܵܐ ܡ̣ܝܼܬ̣ ܗ̄ܘ̣ܵܐ ܠܹܗ. ܘܐܲܩܝܼܡ ܐܲܒ̣ܘܼܗܝ ܠܲܕ݂ܒ̣ܵܬ̣ܪܹܗ ܪܹܫܵܐ. ܘܠܵܐ ܩܪܵܝܗܝ ܒܲܫܡܵܐ ܕܩܲܫܝܼܫܘܼܬ̣ܵܐ.


text:
ܠܗܵܠܹܝܢ ܐܸܬ̣ܦܲܠܲܓ̣ܘ ܬܲܪ̈ܥܹܐ: ܠܹܪܫ ܐ̄ܢܵܫ ܡܲܛܲܪܬܵܐ ܠܘܼܩܒܲܠ ܐܲܚܲܝ̈ܗܘܿܢ: ܕܢܸܗܘܘܿܢ ܡܫܲܡܫܝܼܢ ܒܹܝܬ̣ ܡܲܩܕ̇ܫܵܐ.


text:
ܘܢܸܦܠܲܬ̤ ܦܸܨܬ̣ܵܐ ܠܡܲܕ݂ܢ̱ܚܵܐ ܠܲܫܠܲܡܝܵܐ. ܘܲܙܟܲܪܝܵܐ ܒܪܹܗ: ܡܵܠܘܿܟ݂ܵܐ ܒܣܘܼܟܵܠܵܐ. ܐܲܪܡܝܼܘ ܦܸܨܹ̈ܐ: ܘܢܸܦܩܲܬ̤ ܦܸܨܬܹܗ ܠܓܲܪܒ̇ܝܵܐ.


text:
ܡܲܛܲܪܬܵܐ ܠܘܼܩܒܲܠ ܡܲܛܲܪܬܵܐ ܠܡܲܕ݂ܢ̱ܚܵܐ: ܠܹܘܵܝܹ̈ܐ ܫܬܵܐ ܠܡܲܕ݂ܢ̱ܚܵܐ ܠܓܲܪܒ̇ܝܵܐ ܠܝܵܘ̈ܡܹܐ ܐܲܪܒ̇ܥܵܐ: ܘܲܠܬܲܝܡܢܵܐ ܠܝܵܘ̈ܡܵܐ ܐܲܪܒ̇ܥܵܐ: ܘܲܠܒܹܝܬ̣ ܣܸܦܹ̈ܐ ܬܪܹܝܢ ܬܪܹܝܢ.


text:
ܫܲܠܘܿܡܝܼܬ̣ ܒܪܹܗ ܗ̤ܘ ܫܲܠܘܿܡܝܼܬ̣ ܘܐܲܚܵܘ̈ܗܝ: ܥܲܠ ܟܠ ܐܵܘܨܪܹ̈ܐ ܕܩܘܼܕ݂ܫܹ̈ܐ: ܕܩܲܕܸ̇ܫ̣ ܕܵܘܝܼܕ݂ ܡܲܠܟܵܐ ܘܪܹ̈ܫܲܝ ܐܲܒ̣ܵـ̈ـܗܵܬ̣ܵܐ. ܘܪܵܘ̱ܪ̈ܒ̣ܵܢܹܐ ܕܐܲܠܦܹ̈ܐ ܘܲܕ݂ܡܲܐ̈ܘܵܬ̣ܵܐ.


text:
ܘܟ݂ܠ ܕܩܲܕܸ̇ܫ̣ ܫܡܘܼܐܹܝܠ ܚܲܙܵܝܵܐ: ܘܫܵܐܘܿܠ ܒܲܪ ܩܝܼܫ: ܘܐܲܒ̣ܢܝܼܪ ܒܲܪ ܢܝܼܪ: ܘܝܘܿܐܵܒ̣ ܒܲܪ ܨܘܿܪܝܼܵܐ: ܟܠ ܕܲܡܩܲܕܲܫ ܥܲܠ ܐܝܼܕ݂ܵܘ̈ܗܝ ܕܫܲܠܘܿܡܝܼܬ̣ ܘܕܲܐܚܵܘ̈ܗܝ.


text:
ܠܝܲܨܗܵܪ̈ܝܹܐ: ܟܘܼܢܲܢܝܵܐ ܘܲܒ̣ܢܵܘ̈ܗܝ ܠܲܥܒ̣ܝܼ̈ܕ݂ܵܬ̣ܵܐ ܒܲܪ̈ܵܝܵܬ̣ܵܐ: ܥܲܠ ܝܼܣܪܵܝܹܠ: ܠܫܲܠܝܼܛܵܢܹ̈ܐ: ܘܲܠܕܲܝܵܢܹ̈ܐ.


text:
ܘܲܠܚܸܒ̣ܪ̈ܘܿܢܵܝܹܐ: ܚܫܲܒ̣ܝܵܐ ܘܐܲܚܵܘ̈ܗܝ ܒܢܲܝ̈ ܚܲܝܠܵܐ: ܐܵܠܹܦ ܘܲܫܒܲܥܡܵܐܐ ܥܲܠ ܡܸܢܝܵܢܵܐ ܕܝܼܣܪܵܝܹܠ: ܘܡ̣ܢ ܥܸܒ̣ܪܵܐ ܕܝܘܿܪܕ̇ܢܵܢ: ܘܲܠܡܲܥ̱ܪܒ̣ܵܐ: ܠܟ݂ܠ ܥܒ̣ܝܼ̈ܕ݂ܵܬ̣ܵܐ ܕܡܵܪܝܵܐ ܘܲܠܦܘܼܠܚܵܢܵܐ ܕܡܲܠܟܵܐ.


text:
ܠܚܸܒ̣ܪ̈ܘܿܢܵܝܹܐ: ܢܹܪܝܼܵܐ ܪܹܫܵܐ ܠܚܸܒ̣ܪ̈ܘܿܢܵܝܹܐ: ܠܬ̣ܵܘ̈ܠܕ݂ܵܬ̣ܗܘܿܢ ܠܒܹܝܬ̣ ܐܲܒ̣ܵܗܲܝ̈ܗܘܿܢ. ܒܲܫܢܲܬ̣ ܐܲܪܒ̇ܥܝܼܢ ܠܡܲܠܟ̇ܘܼܬܹܗ ܕܕ݂ܵܘܝܼܕ݂ ܐܸܬ̇ܬ̇ܒܲܥܘ: ܘܐܸܫܬܲܟܲܚܘ ܒܗܘܿܢ ܓܲܢ̄ܒܵܪ̈ܲܝ ܚܲܝܠܵܐ: ܒܝܲܥܙܝܼܪ ܕܓܸܠܥܵܕ݂.


text:
ܘܐܲܚܵܘ̈ܗܝ ܒܢܲܝ̈ ܚܲܝܠܵܐ: ܬܪܹܝܢ ܐܲܠܦ̈ܝܼܢ ܘܲܫܒܲܥܡܵܐܐ ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ: ܕܐܲܫܠܸܛ ܐܸܢܘܿܢ ܕܵܘܝܼܕ݂ ܡܲܠܟܵܐ ܥܲܠ ܒܢܲܝ̈ ܪܘܼܒܹܝܠ: ܘܲܒ̣ܢܲܝ̈ ܓܵܕ݂: ܘܥܲܠ ܦܸܠܓ̇ܘܼܬ̣ ܫܲܒ̣ܛܵܐ ܕܲܡܢܲܫܹܐ: ܠܟ݂ܠ ܦܸܬ̣ܓ̣ܵܡܵܐ ܕܐܲܠܵܗܵܐ ܘܦܸܬ̣ܓ̣ܵܡܵܐ ܕܡܲܠܟܵܐ.


text:
ܘܲܒ̣ܢܲܝ̈ ܝܼܣܪܵܝܹܠ ܠܡܸܢܝܵܢܗܘܿܢ ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ: ܘܪܵܘ̱ܪ̈ܒ̣ܵܢܹܐ ܕܐܲܠܦܹ̈ܐ ܘܲܕ݂ܡܲܐ̈ܘܵܬ̣ܵܐ ܘܫܲܠܝܼܛܵܢܲܝ̈ܗܘܿܢ: ܕܲܡܫܲܡܫܝܼܢ ܠܡܲܠܟܵܐ: ܠܟ݂ܠ ܦܸܬ̣ܓ̣ܵܡܵܐ ܕܦܵܠܓܘܼܬ̣ܵܐ ܕܥܵܐܠܵܐ ܘܢܵܦܩܵܐ ܒܝܲܪܚܵܐ ܒܝܲܪܚܵܐ: ܠܟ݂ܠ ܝܲܪ̈ܚܹܐ ܕܫܲܢ̄ܬܵܐ ܦܵܠܓܘܼܬ̣ܵܐ ܚܕ݂ܵܐ: ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܥܲܠ ܦܵܠܓܘܼܬ̣ܵܐ ܩܲܕ݂ܡܵܝܬܵܐ: ܠܝܲܪܚܵܐ ܩܲܕ݂ܡܵܝܵܐ: ܫܒܲܥܲܡ ܒܲܪ ܙܲܒ̣ܕܵܐܹܝܠ: ܘܥܲܠ ܦܵܠܓܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܘܥܲܠ: ܦܵܠܓܘܼܬ̣ܵܐ ܕܝܲܪܚܵܐ ܬܸܢܝܵܢܵܐ: ܕܘܼܕܝܼ ܚܘܼܚܵܝܵܐ: ܘܦܵܠܓܘܼܬܹܗ: ܘܡܲܩܠܘܼܬ ܫܲܠܝܼܛܵܐ: ܘܥܲܠ ܦܵܠܓܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܪܲܒ̇ ܚܲܝܠܵܐ ܬܠܝܼܬ̣ܵܝܵܐ ܠܝܲܪܚܵܐ ܬܠܝܼܬ̣ܵܝܵܐ: ܒܢܵܝܵܐ ܒܲܪ ܝܘܿܝܵܕ݂ܵܥ ܟܵܗܢܵܐ ܪܹܫܵܝܵܐ. ܘܥܲܠ ܦܵܠܓܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܪܒ̣ܝܼܥܵܝܵܐ: ܠܝܲܪܚܵܐ ܪܒ̣ܝܼܥܵܝܵܐ: ܥܫܵܐܹܝܠ ܐܲܚܘܼܗܝ ܕܝܘܿܐܵܒ̣: ܘܙܲܒ̣ܕܵܐܹܝܠ ܒܪܹܗ ܡ̣ܢ ܒܵܬ̣ܪܹܗ. ܘܥܲܠ ܦܵܠܓ̇ܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܫܬ̇ܝܼܬ̣ܵܝܵܐ ܠܝܲܪܚܵܐ ܫܬ̇ܝܼܬ̣ܵܝܵܐ: ܥܝܼܪܵܐ ܒܲܪ ܥܩܝܼܣ ܬܩܘܿܥܵܝܵܐ. ܘܥܲܠ ܦܵܠܓ̇ܘܼܬܹܗ ܥܸܣܪܝܼܢ ܘܐܼܲܒ̇ܥܵܐ ܐܲܠܦ̈ܝܼܢ.


text:
ܫܒ̣ܝܼܥܵܝܵܐ ܠܝܲܪܚܵܐ ܫܒ̣ܝܼܥܵܝܵܐ: ܚܵܠܵܨ ܦܵܠܘܿܢܵܝܵܐ: ܡ̣ܢ ܒܢܵܘ̈ܗܝ ܕܐܲܦܪܹܝܡ. ܘܥܲܠ ܦܵܠܓ̇ܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܬܡܝܼܢܵܝܵܐ ܠܝܼܲܪܚܵܐ ܬܡܝܼܢܵܝܵܐ: ܣܲܒ̣ܟ̇ܝܼ ܚܘܼܫܬ̣ܵܝܵܐ ܡ̣ܢ ܒܹܝܬ̣ ܙܲܪܚ ܘܥܲܠ ܦܵܠܓ̇ܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܬܫܝܼܥܵܝܵܐ ܠܝܲܪܚܵܐ ܬܫܝܼܥܵܝܵܐ: ܐܲܒ̣ܝܼܥܵܙܲܪ ܥܬ̣ܘܿܬ̣ܵܝܵܐ ܡ̣ܢ ܕܒܹܝܬ̣ ܒܸܢܝܵܡܹܝܢ ܘܥܲܠ ܦܵܠܓ̇ܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܥܣܝܼܪܝܵܐ ܠܝܲܪܚܵܐ ܥܣܝܼܪܵܝܵܐ: ܡܵܗܵܪ ܢܛܘܼܦܬ̣ܵܝܵܐ ܡ̣ܢ ܕܒܹܝܬ̣ ܙܲܪܚ. ܘܥܲܠ ܦܵܠܓܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܕܲܚܕܲܥܣܲܪ ܠܝܲܪܚܵܐ ܕܲܚܕܲܥܣܲܪ: ܒܢܵܝܵܐ ܦܪܲܥܬ̇ܘܿܢܵܝܵܐ ܡ̣ܢ ܒܢܵܘ̈ܗܝ ܕܐܲܦܪܹܝܡ ܘܥܲܠ ܦܵܠܓ̇ܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܕܲܬ̣ܪܸܥܣܲܪ ܠܝܲܪܚܵܐ ܕܲܬ̣ܪܸܥܣܲܪ: ܢܲܚܕ̇ܝܼ ܢܛܘܼܦܬ̣ܵܝܵܐ: ܕܒܹܝܬ̣ ܥܢܘܿܬ̣ܢܝܼܐܹܝܠ. ܘܥܲܠ ܦܵܠܓ̇ܘܼܬܹܗ ܥܸܣܪܝܼܢ ܘܐܲܪܒ̇ܥܵܐ ܐܲܠܦ̈ܝܼܢ.


text:
ܘܥܲܠ ܫܲܒ̣̈ܛܹܐ ܕܲܒ̣ܢܲܝ̈ ܝܼܣܪܵܝܹܠ ܠܪ̈ܘܼܒܹܝܠܵܝܹܐ: ܡܕܲܒ̇ܪܵܢܵܐ ܐܹܠܝܼܥܵܙܲܪ ܒܲܪ ܙܲܟ݂ܪܝܼ: ܠܫܸܡܥ̈ܘܿܢܵܝܹܐ: ܫܦܲܛܝܵܐ ܒܲܪ ܡܲܥܟܵܐ.


text:
ܠܦܸܠܓܘܼܬ̣ ܫܲܒ̣ܛܵܐ ܕܲܡܢܲܫܹܐ: ܝܘܼܐܹܝܠ ܒܲܪ ܦܸܪܝܵܐ. ܘܦܵܠܓܘܼܬ̣ܵܐ ܕܲܡܢܲܫܹܐ ܕܲܒ̣ܓܸܠܥܵܕ݂. ܝܲܕ̇ܘܿ ܒܲܪ ܙܟܲܪܝܵܐ: ܠܒܸܢܝܵܡܹܝܢ ܥܣܝܼܐܹܝܠ ܒܲܪ ܐܲܒ̣ܢܝܼܪ.


text:
ܘܠܵܐ ܫ̣ܩܲܠ ܕܵܘܝܼܕ݂ ܡܸܢܝܵܢܗܘܿܢ ܡ̣ܢ ܒܲܪ ܥܸܣܪܝܼܢ ܫܢ̈ܝܼܢ ܘܲܠܬܲܚܬ̇: ܡܸܛܠ ܕܐܸܡܲܪ ܡܵܪܝܵܐ ܕܢܲܣܓܹ̇ܝܘܗܝ ܠܝܼܣܪܵܝܹܠ: ܐܲܝܟ݂ ܟܵܘ̈ܟ̇ܒܹܐ ܕܒܲܫܡܲܝܵܐ.


text:
ܝܘܿܐܵܒ̣ ܒܲܪ ܨܘܿܪܝܼܵܐ ܫܲܪܝܼ ܕܢܸܡܢܸܐ ܘܠܵܐ ܫܲܠܸܡ ܘܲܗܘ̤ܵܐ ܪܘܼܓ̣ܙܵܐ ܥܲܠ ܝܼܣܪܵܝܹܠ ܘܠܵܐ ܣܠܸܩ̣ ܐܲܝܟ݂ ܡܸܢܝܵܢܵܐ ܕܲܕ݂ܒܲܪܝܲܡܝܼܡ ܠܡܲܠܟܵܐ ܕܵܘܝܼܕ݂.


text:
ܘܥܲܠ ܐܵܘܨܪܹ̈ܐ ܕܡܲܠܟܵܐ: ܥܲܙܡܘܿܬ̣ ܒܲܪ ܓܕܲܠܝܵܐܹܝܠ. ܘܥܲܠ ܐܵܘܨܪܹ̈ܐ ܕܲܒ̣ܚܲܩܠܵܐ: ܕܲܒ̣ܩܘܼܪ̈ܝܵܐ: ܘܲܒ̣ܟܲܦܪ̈ܘܿܢܹܐ: ܘܲܒ̣ܡܲܓܕ̇ܠܹ̈ܐ: ܝܘܿܢܵܬ̣ܵܢ ܒܲܪ ܥܘܿܙܝܼܵܐ.


text:
ܘܝܘܿܢܵܬ̣ܵܢ ܚܲܒ̇ܝܼܒܹܗ ܕܕ݂ܵܘܝܼܕ݂: ܡܵܠܘܿܟ݂ܵܐ: ܓܲܒ̣ܪܵܐ ܗ̄ܘ̣ ܣܲܟ̇ܘܼܠܬ̣ܵܢܵܐ ܘܣܵܦܪܵܐ. ܘܲܚܢܵܢܵܐܹܝܠ ܒܲܪ ܚܲܟ݂ܡܘܼܢܝܼ ܥܲܡ ܒܢܵܘ̈ܗܝ ܕܡܲܠܟܵܐ.


text:
ܘܟܲܢܸܫ ܕܵܘܝܼܕ݂ ܟܠܗܘܿܢ ܪܵܘ̱ܪ̈ܒ̣ܵܢܹܐ ܕܝܼܣܪܵܝܹܠ: ܘܪܵܘ̱ܪ̈ܒ̣ܵܢܹܐ ܕܫܲܒ̣̈ܛܹܐ: ܘܪܵܘ̱ܪ̈ܒ̣ܵܢܹܐ ܕܦܵܠܓ̇ܘܵܬ̣ܵܐ ܕܲܡܫܲܡܫܝܼܢ ܠܡܲܠܟܵܐ: ܘܪܵܘ̱ܪ̈ܒ̣ܵܢܹܐ ܕܐܲܠܦܹ̈ܐ: ܕܡܲܐ̈ܘܵܬ̣ܵܐ ܘܕܲܡܫܲܠܛܝܼܢ ܥܲܠ ܩܸܢܝܵܢܵܐ ܘܥܲܠ ܚܲܝ̈ܘܵܬ̣ܵܐ ܕܡܲܠܟܵܐ ܘܕܲܒ̣ܢܵܘ̈ܗܝ ܡܗܲܝܡ̈ܢܹܐ: ܘܓܲܢ̄ܒܵܪ̈ܲܝ ܚܲܝܠܵܐ. ܘܐܸܬ̣ܵܘ ܟܠܗܘܿܢ ܠܐܘܿܪܸܫܠܸܡ.


text:
ܘܐܸܡܲܪ ܠܗܘܿܢ: ܫܘܼܡܥܘܼܢܝ ܐܲܚܲܝ̈ ܘܥܲܡܝ: ܐܸܢܵܐ ܕܹܝܢ ܒܠܹܒ̇ܝ ܗܘ̤ܵܐ ܗ̄ܘ̣ܵܐ ܠܡܸܒ̣ܢܵܐ ܒܲܝܬܵܐ ܕܲܢܝܵܚܵܐ: ܠܩܹܒ̣ܘܿܬ̣ܵܐ ܕܲܕ݂ܝܵܬܹܩܵܐ ܕܡܵܪܝܵܐ: ܘܠܲܐܬ̣ܪܵܐ ܕܲܫܟ݂ܝܼܢܬܹ̇ܗ ܕܐܲܠܵܗܲܢ. ܘܟ݂ܠ ܡܸܕܸ̇ܡ ܛܲܝܒܹ̇ܬ̣ ܗ̄ܘܹ̇ܝܬ̣ ܠܡܸܒ̣ܢܵܐ ܒܲܝܬܵܐ.


text:
ܘܡܵܪܝܵܐ ܐܸܡܲܪ ܠܝܼ: ܕܠܵܐ ܬܸܒ̣ܢܸܐ ܒܲܝܬܵܐ ܠܫܹܡܝ. ܡܸܛܠ ܕܓܲܒ̣ܪܵܐ ܐܲܢ̄ܬ̇ ܩܪܲܒ̣ܬ̣ܵܢܵܐ. ܘܡܸܛܠ ܕܓܲܒ̣ܪܵܐ ܐܲܢ̄ܬ̇: ܕܲܕ݂ܡܵܐ ܣܲܓܝܼܵܐܐ ܐܸܫܲܕ̇ܬ̇.


text:
ܘܲܓ̣ܒ̣ܵܢܝ ܠܝܼ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܡ̣ܢ ܟܠܹܗ ܒܹܝܬ̣ ܐܵܒ̣ܝ: ܕܐܸܗܘܹܐ ܡܲܠܟܵܐ ܥܲܠ ܝܼܣܪܵܝܹܠ ܠܥܵܠܲܡ. ܡܸܛܠ ܕܡ̣ܢ ܒܹܝܬ̣ ܝܼܗܘܼܕ݂ܵܐ ܓܒ̣ܵܐ ܠܹܗ ܡܲܠܟܵܐ. ܘܡ̣ܢ ܫܲܪܒ̇ܬ̣ܵܐ ܕܒܹܝܬ̣ ܝܼܗܘܼܕ݂ܵܐ ܓܒ̣ܵܐ ܠܹܗ ܒܹܝܬ̣ ܐܵܒ̣ܝ. ܘܡ̣ܢ ܒܹܝܬ̣ ܐܵܒ̣ܝ ܠܝܼ ܓܒ̣ܵܐ ܕܐܸܗܘܹܐ ܡܲܠܟܵܐ ܥܲܠ ܝܼܣܪܵܝܹܠ.


text:
ܘܡ̣ܢ ܟܠܗܘܿܢ ܒܢܲܝ̈: ܕܣܲܓ̇ܝܼܐܝܼܢ ܒ̈ܢܲܝܵܐ ܕܝܲܗ̄ܒ̣ܠܝܼ ܡܵܪܝܵܐ: ܓܒ̣ܵܐ ܠܲܫܠܹܝܡܘܿܢ ܒܹܪܝ: ܠܡܸܬܲܒ̣ ܥܲܠ ܟܘܼܪܣܝܵܐ ܕܡܲܠܟ̇ܘܼܬ̣ܵܐ: ܪܵܡܬ̣ܵܐ ܕܝܼܣܪܵܝܹܠ.


text:
ܘܐܸܡܲܪ ܠܝܼ: ܕܲܫܠܹܝܡܘܿܢ ܒܪܵܟ݂: ܗ̤ܘ ܢܸܒ̣ܢܸܐ ܒܲܝܬ̇ܝ ܘܕ݂ܵܪ̈ܵܬ̣ܝ: ܡܸܛܠ ܕܠܹܗ ܓܒܹܝܬ̣ ܕܢܸܗܘܹܐ ܠܝܼ ܒܪܵܐ: ܘܐܸܢܵܐ ܐܸܗܘܹܐ ܠܹܗ ܐܲܒ̣ܵܐ.


text:
ܘܐܲܬ̣ܩܸܢ ܟܘܼܪܣܝܵܐ ܕܡܲܠܟ̇ܘܼܬܹܗ ܠܥܵܠܲܡ. ܘܐܸܢܗ̤ܘ ܕܠܵܐ ܢܸܨܒܸ̇ܐ ܠܡܸܥܒܲܕ݂ ܦܘܼܩ̈ܕܵܢܲܝ ܘܕ݂ܝܼܢܲܝ̈ ܐܲܝܟ݂ ܕܝܵܘܡܵܢܵܐ: ܐܸܦܩܘܿܕ݂ ܒܫܲܒ̣ܛܵܐ ܥܵܘܼܠܹܗ.


text:
ܘܐܵܦ ܗܵܫܵܐ ܠܥܹܝܢ ܟܠܹܗ ܝܼܣܪܵܝܹܠ ܥܲܡܵܐ ܕܡܵܪܝܵܐ: ܘܲܩܕ݂ܵܡ ܡܵܪܝܵܐ ܐܲܠܵܗܲܢ: ܛܲܪܘ ܘܲܬ̣ܒܲܥܘ ܦܘܼܩܕܵܢܵܘ̈ܗܝ ܘܐܲܢ̄ܬ̇ܘܿܢ ܬܹܐܪܬ̇ܘܼܢ ܐܲܪܥܵܐ ܗܵܕܹܐ ܠܥܵܠܲܡ ܥܵܠܡܝܼܢ. ܘܬ̣ܵܘܪܬ̣ܘܼܢ ܠܲܒ̣ܢܲܝ̈ܟ̇ܘܿܢ ܠܥܵܠܲܡ ܥܵܠܡܝܼܢ: ܘܠܵܐ ܬܸܬ̣ܚܲܒܲܠ.


text:
ܘܐܲܢ̄ܬ̇ ܫܠܹܝܡܘܿܢ ܒܹܪܝ: ܕܲܥ ܟܠܡܵܐ ܕܦܲܩ̣ܕܲܢ ܡܵܪܝܵܐ ܐܲܠܵܗܵܐ. ܘܲܦܠܘܿܚܲܝܗܝ ܒܠܸܒܵܐ ܫܲܠܡܵܐ: ܘܲܒ̣ܨܸܒ̣ܝܵܢܵܐ ܕܢܲܦ̮ܫܵܟ݂: ܕܠܵܐ ܡ̣ܢ ܐܘܼܠܨܵܢ ܡܸܛܠ ܕܟ݂ܠ ܕܐܝܼܬ̣ ܒܠܸܒܵܐ: ܝܵܕܲܥ ܡܵܪܝܵܐ. ܘܟ݂ܠ ܕܡܸܬ̣ܪܲܥܹܝܢ ܒܢܲܝ̈ܢܵܫܵܐ ܒܪܸ̈ܥܝܵܢܲܝܗܘܿܢ: ܡܸܣܬܲܟܲܠ ܐܸܢ ܬܸܒ̣ܥܹܝܘܗܝ: ܢܸܫܬ̇ܟܲܚ ܠܵܟ݂. ܘܐܸܢ ܬܸܫܒ̇ܩܝܼܘܗܝ: ܢܵܘܒ̇ܕ݂ܵܟ݂.


text:
ܕܲܥ ܘܲܚܙܝܼ ܕܡܵܪܝܵܐ ܓܒ̣ܵܟ݂: ܠܡܸܒ̣ܢܵܐ ܒܲܝܬܵܐ ܠܲܫܡܵܐ ܕܩܘܼܕ݂ܫܹܗ ܕܡܵܪܝܵܐ. ܐܸܬ̣ܥܲܫܲܢ ܘܐܸܬ̣ܓܲܢ̄ܒܲܪ ܘܲܥܒܸܕ݂.


text:
ܘܝܲܗ̄ܒ̣ ܕܵܘܝܼܕ݂ ܠܲܫܠܹܝܡܘܿܢ ܒܪܹܗ: ܕܡܘܼܬ̣ܵܐ ܕܲܦܪ̈ܘܼܣܬ̇ܕܹܐ: ܘܲܡܫܘܼܚܬ̣ܵܐ ܕܒܲܝܬܵܐ: ܘܕܲܟ݂ܣܘܼܣܛܪܘܿܢ: ܘܲܕ݂ܥܸܠ̈ܝܵܬ̣ܵܐ: ܘܕܸܐܣܛܘܹ̈ܐ ܓܵܘܵܝܹ̈ܐ: ܘܕܸܐܣܛܘܹ̈ܐ ܒܲܪ̈ܵܝܹܐ: ܘܲܕ݂ܥܸܠܵܝܹ̈ܐ ܘܲܕ̇ܬܲܚ̈ܬܵܝܹܐ.


text:
ܘܕ݂ܘܼܟ̇ܬ̣ܵܐ ܕܣܵܝܡܝܼܢ ܒܵܗ̇ ܡܢܵܪ̈ܵܬ̣ܵܐ ܕܕܲܗܒ̣ܵܐ: ܘܲܫܪ̈ܵܓܲܝܗܹܝܢ ܕܕܲܗܒ̣ܵܐ: ܘܒ̣ܘܿܨܝܼܢܲܝ̈ܗܹܝܢ: ܘܨܸܒ̣ܬ̇ܗܹܝܢ: ܘܡܵܐܢܲܝ̈ܗܹܝܢ ܕܡܸܫܚܵܐ ܟܠ ܡܸܕܸ̇ܡ ܟܬܲܒ̣ ܕܵܘܝܼܕ݂: ܘܝܲܗ̄ܒ̣ ܠܲܫܠܹܝܡܘܿܢ ܒܪܹܗ.


text:
ܘܐܸܡܲܪ ܕܵܘܝܼܕ݂ ܠܲܫܠܹܝܡܘܿܢ ܒܪܹܗ: ܥܫܲܢ: ܘܐܸܬ̣ܓܲܢ̄ܒܲܪ: ܘܲܥܒܸܕ݂ ܘܠܵܐ ܬܸܕ݂ܚܲܠ: ܘܠܵܐ ܬܙܘܼܥ ܡܸܛܠ ܕܡܵܪܹܐ ܡܵܪ̈ܵܘܵܬ̣ܵܐ ܥܲܡܵܟ݂: ܠܵܐ ܢܲܪܦܹܝܟ݂ ܘܠܵܐ ܢܸܫܒ̇ܩܵܟ݂: ܥܕܲܡܵܐ ܠܐܲܝܟܵܐ ܕܲܬ̣ܓܲܡܲܪ ܠܡܸܒ̣ܢܵܐ ܟܠܗܹܝܢ ܥܒ̣ܝܼ̈ܕ݂ܵܬ̣ܵܐ ܕܒܲܝܬܹ̇ܗ ܕܡܵܪܝܵܐ.


text:
ܘܗܵܐ ܦܵܠܓ̇ـ̈ـܘܵܬ̣ܵܐ ܕܟ݂ܵܗܢܹ̈ܐ ܘܲܕ݂ܠܹܘܵܝܹ̈ܐ: ܐܲܫ̱ܠܛܹܬ̣ ܐܸܢܘܿܢ ܥܲܠ ܟܠܗܹܝܢ ܥܒ̣̈ܝܼܕ݂ܵܬ̣ܵܐ ܕܒܲܝܬܹ̇ܗ ܕܡܵܪܝܵܐ: ܘܥܲܡܵܟ݂ ܐܸܢܘܿܢ. ܘܗܸܢܘܿܢ ܡܫܲܠܛܝܼܢ ܥܲܠ ܟܠܗܹܝܢ ܥܒ̣ܝܼ̈ܕ݂ܵܬ̣ܵܐ ܘܗܸܢܘܿܢ ܥܵܒ̣ܕ̇ܝܼܢ ܠܗܹܝܢ ܒܚܲܟ̇ܝܼܡܘܼܬ̣ܵܐ: ܟܠ ܥܒ̣ܝܼ̈ܕ݂ܵܬ̣ܵܐ ܕܡܸܬ̣ܒܲܥ̈ܝܵܢ ܠܲܥܒ̣ܝܼܕ݂ܵܬ̣ܵܐ ܕܒܲܝܬܹ̇ܗ ܕܡܵܪܝܵܐ. ܘܗܵܐ ܐܲܩܝܼܡܹ̇ܬ̣ ܥܠܲܝܗܹܝܢ ܫܲܠܝܼܛܵܢܹ̈ܐ ܘܪܵܘ̱ܪ̈ܒ̣ܵܢܹܐ. ܕܗܸܢܘܿܢ ܢܸܬ̣ܒ̇ܥܘܿܢ ܘܢܸܥܒ̇ܕ݂ܘܼܢ: ܟܠ ܥܒ̣̈ܝܼܕ݂ܵܬ̣ܵܐ ܕܡܸܬ̣ܒܲܥ̈ܝܵܢ.


text:
ܘܐܸܡܲܪ ܕܵܘܝܼܕ݂ ܡܲܠܟܵܐ ܠܟ݂ܠܗܹܝܢ ܟܢܘܼ̈ܫܵܬ̣ܵܐ ܕܝܼܣܪܵܝܹܠ: ܫܠܹܝܡܘܿܢ ܗܵܢܵܐ ܒܹܪܝ: ܛܲܠܝܵܐ ܗ̄ܘ̣ ܙܥܘܿܪܵܐ. ܘܠܹܗ ܓܒ̣ܵܐ ܡܵܪܝܵܐ ܡ̣ܢ ܟܠܗܘܿܢ ܒܢܲܝ̈: ܡܸܛܠ ܕܛܲܠܝܵܐ ܚܲܟ̇ܝܼܡ ܘܣܲܟ̇ܘܼܠܬ̣ܵܢܵܐ ܗ̄ܘ̣. ܘܲܥܒ̣ܝܼܕ̇ܬܵܐ ܗܵܕܹܐ ܕܐܸܬ̣ܝܲܗ̄ܒܲܬ̤ ܠܹܗ: ܠܵܐ ܗܘ̤ܵܬ̣ ܙܥܘܿܪܵܐ. ܪܲܒܵܐ ܗ̄ܝܼ: ܡܸܛܠ ܕܲܠܒܲܪܢܵܫܵܐ ܠܵܐ ܐܸܬ̣ܝܲܗ̄ܒܲܬ̤ ܗܵܟܲܢܵܐ. ܐܸܬ̣ܥܲܫܲܢܘ ܘܐܸܬ̣ܓܲܢ̄ܒܲܪܘ ܒܵܗ̇. ܡܸܛܠ ܕܲܕ݂ܡܵܪܝܵܐ ܗ̄ܝܼ ܐܲܠܵܗܲܢ.


text:
ܟܠ ܚܲܝ̈ܠܲܝ ܘܟ݂ܠ ܢܸܟ݂̈ܣܲܝ ܛܲܝܒܹ̇ܬ̣: ܟܠ ܡܸܕܸ̇ܡ ܕܡܸܬ̣ܒ̇ܥܹܐ ܠܒܲܝܬܹ̇ܗ ܕܡܵܪܝܵܐ ܐܲܠܵܗܝ. ܕܲܗܒ̣ܵܐ ܠܕܲܗܒ̣ܵܐ: ܘܣܹܐܡܵܐ ܠܣܹܐܡܵܐ: ܘܲܢܚܵܫܵܐ ܠܲܢܚܵܫܵܐ: ܘܦܲܪܙܠܵܐ ܠܦܲܪܙܠܵܐ: ܕܩܲܝ̈ܣܹܐ ܠܩܲܝ̈ܣܹܐ: ܘܐܲܪ̈ܙܹܐ ܠܐܲܪ̈ܙܹܐ: ܟܹܐܦܹ̈ܐ ܛܵܒ̣ܵـ̈ـܬ̣ܵܐ ܘܡܲܪ̈ܓܵܢܝܵܬ̣ܵܐ.


text:
ܘܟ݂ܠ ܡܸܕܸ̇ܡ ܕܡܸܬ̣ܒ̇ܥܹܐ ܠܹܗ ܠܒܲܝܬܵܐ: ܛܲܝܒܹ̇ܬ̣ ܘܬܲܩܢܹ̇ܬ̣ ܠܹܗ ܡ̣ܢ ܡܸܣܟܹ̇ܢܘܼܬ̣ܝ: ܘܟܸܣܦܵܐ ܛܲܝܒܹ̇ܬ̣ ܠܲܢܦܲܩܬܹܗ ܕܒܲܝܬܵܐ ܕܐܲܠܵܗܝ ܡ̣ܢ ܡܸܣܟܹ̇ܢܘܼܬ̣ܝ.


text:
ܐܵܠܹܦ ܐܲܠܦ̈ܝܼܢ ܟܲܟ̇ܪܹ̈ܐ ܕܕܲܗܒ̣ܵܐ: ܡ̣ܢ ܕܲܗܒ̣ܵܐ ܛܵܒ̣ܵܐ: ܘܬܲܪܬܹ̇ܝܢ ܙܲܒ̣ܢ̈ܝܼܢ ܐܵܠܹܦ ܐܲܠܦ̈ܝܼܢ ܟܲܟ̇ܪ̈ܝܼܢ ܕܟܸܣܦܵܐ: ܠܡܸܩܪܲܡ ܐܸܣܹ̈ܐ ܕܒܲܝܬܵܐ.


text:
ܠܐܲܝܟܵܐ ܕܡܸܬ̣ܒ̇ܥܹܐ ܕܲܗܒ̣ܵܐ: ܢܹܐܙܲܠ ܕܲܗܒ̣ܵܐ. ܘܠܲܐܝܟܵܐ ܕܡܸܬ̣ܒ̇ܥܹܐ ܣܹܐܡܵܐ: ܢܹܐܙܲܠ ܣܹܐܡܵܐ. ܘܲܠܟ݂ܠܗܹܝܢ ܥܒ̣ܝܼ̈ܕ݂ܵܬ̣ܵܐ: ܕܬܸܫܠܲܡ ܥܒ̣ܝܼܕ̇ܬܵܐ ܒܝܲܪܚܵܗ̇. ܥܒ̣ܝܼܕ̇ܬܵܐ ܠܵܐ ܬܸܫܬܵܘܚܲܪ: ܐܸܠܵܐ ܕܬܸܫܠܲܡ ܐܲܝܟܲܢܵܐ ܕܡܸܬ̣ܒ̇ܥܹܐ ܠܵܗ̇ ܒܚܘܼܫܒܵܢܵܗ̇.


text:
ܘܐܸܬ̣ܟܲܢܲܫܘ ܪܵܘ̱ܪ̈ܒ̣ܵܢܹܐ ܕܐܲܒ̣ܵـ̈ـܗܵܬ̣ܵܐ: ܘܪܵܘ̱ܪ̈ܒ̣ܵܢܹܐ ܕܫܲܒ̣̈ܛܹܐ ܕܝܼܣܪܵܝܹܠ: ܘܪܵܘ̱ܪ̈ܒ̣ܵܢܹܐ ܕܐܲܠܦܹ̈ܐ ܘܲܕ݂ܡܲܐ̈ܘܵܬ̣ܵܐ: ܘܕܲܐܝܠܹܝܢ ܕܫܲܠܝܼܛܝܼܢ ܥܲܠ ܥܒ̣ܝܼ̈ܕ݂ܵܬ̣ܵܐ ܕܡܲܠܟܵܐ.


text:
ܘܝܲܗ̄ܒ̣ܘ ܠܲܥܒ̣ܝܼ̈ܕ݂ܵܬ̣ܵܐ ܕܒܲܝܬܹ̇ܗ ܕܡܵܪܝܵܐ: ܕܲܗܒ̣ܵܐ ܟܲܟ̇ܪܹ̈ܐ ܚܲܡܫܵܐ ܐܲܠܦ̈ܝܼܢ: ܘܐܵܢܟ݂ܵܐ ܛܵܒ̣ܵܐ ܠܣܝܼ̈ܠܘܿܢܹܐ: ܡܲܐܬܹ̇ܝܢ ܐܲܠܦ̈ܝܼܢ: ܘܣܹܐܡܵܐ ܟܲܟ̇ܪܹ̈ܐ ܥܸܣܪܝܼܢ ܐܲܠܦ̈ܝܼܢ: ܘܲܢܚܵܫܵܐ ܩܘܿܪܲܢܬ̇ܝܵܢܵܐ ܟܲܟ̇ܪܹ̈ܐ ܬܡܵܢܬܲܥܣܲܪ ܐܲܠܦ̈ܝܼܢ: ܘܦܲܪܙܠܵܐ ܡܵܐܐ ܐܲܠܦ̈ܝܼܢ ܟܲܟ̇ܪ̈ܝܼܢ.


text:
ܘܟܸܣܦܵܐ ܘܕܲܗܒ̣ܵܐ ܐܲܝܟܲܢܵܐ ܕܡܸܬ̣ܒ̇ܥܹܐ ܗ̄ܘ̣ܵܐ ܠܹܗ: ܝܲܗ̄ܒ̣ܘ ܒܹܝܬ̣ ܓܲܙܵܐ ܕܒܲܝܬܹ̇ܗ ܕܡܵܪܝܵܐ: ܥܲܠ ܐܝܼܕ݂ܵܐ ܕܓܸܪܫܘܿܢ ܓܹܙܲܒ̣ܪܵܐ.


text:
ܘܲܚܕ݂ܝܼܘ ܟܠܹܗ ܥܲܡܵܐ ܕܝܼܣܪܵܝܹܠ ܒܡܵܘ̈ܗܒ̣ܵܬ̣ܵܐ ܗܵܠܹܝܢ. ܡܸܛܠ ܕܲܒ̣ܠܸܒܵܐ ܫܲܠܡܵܐ ܝܲܗ̄ܒ̣ ܐܸܢܹܝܢ ܕܵܘܝܼܕ݂ ܩܕ݂ܵܡ ܡܵܪܝܵܐ. ܘܐܵܦ ܕܵܘܝܼܕ݂ ܚܕ݂ܝܼ ܚܲܕ݂ܘܼܬ̣ܵܐ ܪܲܒ̇ܬ̣ܵܐ: ܘܫܲܒܲܚ ܬܸܫܒ̇ـ̈ـܚܵܬ̣ܵܐ ܪܵܘ̱ܪ̈ܒ̣ܵܬ̣ܵܐ ܠܡܵܪܝܵܐ.


text:
ܘܒܲܪܸܟ݂ ܕܵܘܝܼܕ݂ ܠܡܵܪܝܵܐ ܩܕ݂ܵܡ ܟܠܗܹܝܢ ܟܢܘܼ̈ܫܵܬ̣ܵܐ ܕܝܼܣܪܵܝܹܠ. ܘܐܸܡܲܪ ܕܵܘܝܼܕ݂ ܒܪܝܼܟ݂ ܐܲܢ̄ܬ̇ ܡܵܪܝܵܐ ܐܲܠܵܗܹܗ ܕܝܼܣܪܵܝܹܠ ܐܲܒ̣ܘܼܢ: ܡ̣ܢ ܥܵܠܡܹ̈ܐ ܘܲܥܕܲܡܵܐ ܠܥܵܠܡܹ̈ܐ.


text:
ܡܸܛܠ ܕܕ݂ܝܼܠܵܟ݂ ܗ̄ܝܼ ܡܵܪܝܵܐ ܪܲܒ̇ܘܼܬ̣ܵܐ: ܘܓܲܢ̄ܒܵܪܘܼܬ̣ܵܐ: ܘܬܸܫܒ̇ܘܿܚܬܵܐ: ܘܝܵܐܝܘܼܬ̣ܵܐ: ܘܗܸܕ݂ܪܵܐ: ܘܐܝܼܩܵܪܵܐ ܡܸܛܠ ܕܐܲܢ̄ܬ̇ ܫܲܠܝܼܛ ܒܲܫܡܲܝܵܐ ܘܒܲܐܪܥܵܐ. ܕܝܼܠܵܟ݂ ܗ̄ܝ̣ ܡܵܪܝܵܐ ܡܲܠܟ̇ܘܼܬ̣ܵܐ: ܘܚܸܟ݂ܡ̱ܬ̣ܵܐ: ܘܓܲܢ̄ܒܵܪܘܼܬ̣ܵܐ: ܘܝܼܕܲܥܬ̣ܵܐ.


text:
ܘܥܘܼܬ̣ܪܵܐ ܘܐܝܼܩܵܪܵܐ ܡ̣ܢ ܩܕ݂ܵܡܲܝܟ ܗ̄ܘ̣. ܘܐܲܢ̄ܬ̇ ܫܲܠܝܼܛ ܒܟ݂ܠ ܡܸܕܸ̇ܡ. ܘܕ݂ܝܼܠܵܟ݂ ܗ̄ܘ̣ ܚܲܝܠܵܐ ܘܓܲܢ̄ܒܵܪܘܼܬ̣ܵܐ ܘܐܲܢ̄ܬ̇ ܡܵܘܪܸܒ̣ ܘܲܡܥܲܫܸܢ ܠܟ݂ܠܗܹܝܢ ܒܸܪ̈ܝܵܬ̣ܵܐ ܕܐܲܢ̄ܬ̇ ܒܪܲܝܬ̇.


text:
ܡܸܛܠ ܕܡܵܢܵܐ ܐܸܢܵܐ ܘܡܵܢܵܐ ܥܲܡܝ: ܡܸܛܠ ܕܡ̣ܢ ܟܠܗܘܿܢ ܡܲܠܦܵܢܲܝ̈ ܝܸܠܦܹ̇ܬ̣ ܡܸܛܠ ܕܐܘܼܪܚܵܟ݂ ܕܚܲܝܹ̈ܐ ܗ̄ܝ̣ ܥܲܕܲܪܬܲܢܝ: ܘܐܲܢ̄ܬ̇ܘܼ ܣܲܒ̣ܪܲܢ ܡܵܪܝܵܐ ܐܲܠܵܗܲܢ.


text:
ܡܸܛܠ ܕܲܚܢܲܢ ܡܲܡܬ̇ܠܝܼܢܲܢ ܒܠܲܗܓܵܐ ܕܩܸܕ݂ܪܵܐ. ܘܥܵܡܘܿܪܹ̈ܐ ܚܢܲܢ ܩܕ݂ܵܡܲܝܟ: ܙܥܘܿܪܝܼܢ ܒܥܵܠܡܵܐ. ܘܐܲܢ̄ܬ̇ ܫܠܲܛܬ̇ ܒܐܲܒ̣ܵـ̈ـܗܵܬܲܢ ܩܲܕ݂ܡܵܝܑܬ̣: ܘܦܲܩܸܕ̇ܬ̇ ܐܸܢܘܿܢ ܒܐܲܝܕܵܐ ܐܘܼܪܚܵܐ ܢܹܐܙܠ̄ܘܿܢ ܘܢܸܚܘܿܢ.


text:
ܘܠܵܟ݂ ܚܢܲܢ ܡܫܲܒ̇ܚܝܼܢܲܢ ܡܵܪܝܵܐ ܐܲܠܵܗܲܢ: ܕܬܸܦ̱ܪܩܲܢ ܡ̣ܢ ܟܠ ܕܡܲܗܪܝܼܢ ܠܲܢ. ܘܲܡܚܲܣܕ݂ܝܼܢ ܠܲܢ ܥܲܡܡܹ̈ܐ: ܘܐܵܡ̇ܪܝܼܢ ܠܲܢ: ܕܐܲܝܟܵܐ ܗ̄ܘ̣ ܐܲܠܵܗܟ݂ܘܿܢ ܕܦܵܠܚܝܼܢ ܐܢ̄ܬ̇ܘܿܢ ܠܹܗ.


text:
ܘܝܵܕܲܥ ܐ̄ܢܵܐ ܐܲܠܵܗܝ ܕܐܲܢ̄ܬ̇ ܒܵܕܹܩ ܠܸܒܵܐ: ܘܲܒ̣ܗܲܝܡܵܢܘܼܬ̣ܵܐ ܐܲܢ̄ܬ̇ ܪܥܸܐ. ܘܐܸܢܵܐ ܒܗܲܝܡܵܢܘܼܬ̣ܵܐ ܕܠܹܒ̇ܝ ܫܲܒ̇ܚܹ̇ܬ̣ ܗܵܠܹܝܢ ܟܠܗܹܝܢ. ܘܐܵܦ ܗܵܫܵܐ ܥܲܡܵܟ݂ ܕܐܸܫܬ̇ܟܲܚ ܗܵܪܟܵܐ: ܚܙܹ̇ܝܬ̣ ܕܲܒ̣ܚܲܕ݂ܘܼܬ̣ܵܐ ܪܲܒ̇ܬ̣ܵܐ ܡܫܲܒ̇ܚܝܼܢ ܠܵܟ݂ ܘܐܵܡ̇ܪܝܼܢ.


text:
ܡܵܪܝܵܐ ܐܵܠܵܗܹܗ ܕܐܲܒ̣ܪܵܗܵܡ ܘܕ݂ܐܝܼܣܚܵܩ ܘܕ݂ܝܼܣܪܵܝܹܠ ܐܲܒ̣ܵܗ̈ܬܲܢ: ܛܲܪ ܗܵܠܹܝܢ ܟܠܗܹܝܢ ܕܐܸܫܬܵܘܕ̇ܝܼܬ̇ ܠܲܢ ܠܥܵܠܲܡ ܘܐܲܦܢܵܐ ܠܸܒܲܢ ܠܕܸܚ̱ܠܬ̣ܵܟ݂.


text:
ܐܸܢܵܐ ܕܵܘܝܼܕ݂ ܥܵܢܹ̇ܝܬ̣ ܘܐܸܡ̇ܪܹܬ̣ ܗܵܟܲܢܵܐ: ܡܵܪܝܵܐ ܐܲܠܵܗܝ: ܐܵܦ ܠܲܫܠܹܝܡܘܿܢ ܒܹܪܝ: ܗܲܒ̣ ܠܸܒܵܐ ܫܲܠܡܵܐ: ܠܡܸܛܲܪ ܦܘܼܩ̈ܕܵܢܲܝܟ ܘܣܵܗ̈ܕ̇ܘܵܬ̣ܵܟ݂ ܘܲܩܝܵܡܵܟ݂: ܘܲܠܡܸܥܒܲܪ ܟܠ ܡܸܕܸ̇ܡ ܕܦܲܩܸܕ̇ܬ̇: ܘܲܠܡܸܒ̣ܢܵܐ ܒܲܝܬܵܐ ܕܛܲܝܒܹ̇ܬ̣ ܡܸܛܠ ܕܢܸܬ̣ܩܲܕܲܫ ܫܡܵܟ݂ ܪܲܒܵܐ: ܘܢܸܫܬܲܒܲܚ ܒܥܵܠܡܵܐ ܕܲܒ̣ܪܲܝܬ̇ ܩܕ݂ܵܡ ܕܵܚܠܲܝ̈ܟ.


text:
ܘܐܸܡܲܪ ܕܵܘܝܼܕ݂ ܠܟ݂ܠܹܗ ܥܲܡܵܐ ܕܝܼܣܪܵܝܹܠ: ܒܲܪܸܟ݂ܘ ܠܡܵܪܝܵܐ ܐܲܠܵܗܟ݂ܘܿܢ ܘܒܲܪܸܟ݂ ܟܠܹܗ ܥܲܡܵܐ ܠܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬ̣ܗܘܿܢ. ܘܲܢܦܲܠܘ ܘܲܣܓܸܕ݂ܘ ܠܡܵܪܝܵܐ. ܘܒܲܪܸܟ݂ܘ ܐܵܦ ܠܡܲܠܟܵܐ ܕܵܘܝܼܕ݂. ܘܕܲܒܲܚܘ ܕܸܒ̣ܚܹ̈ܐ ܩܕ݂ܵܡ ܡܵܪܝܵܐ.


text:
ܘܩܲܪܸܒ̣ܘ ܥ̈ܠܵܘܵܬ̣ܵܐ ܩܕ݂ܵܡ ܡܵܪܝܵܐ ܡ̣ܢ ܒܵܬܲܪ ܝܵܘܡܵܐ ܗܵܘ̇: ܬܵܘܪܹ̈ܐ ܐܵܠܹܦ: ܘܕܸܟ݂ܪܹ̈ܐ ܐܵܠܹܦ: ܘܐܸܡܪܹ̈ܐ ܐܵܠܹܦ: ܘܢܘܼ̈ܩܵܝܹܐ ܣܲܓ̇ܝܼ ܘܐܵܦ ܠܗܘܿܢ ܕܲܒܲܚܘ ܕܸܒ̣̈ܚܵܬ̣ܵܐ ܣܲܓ̇ܝܼ ܒܢܲܝ̈ ܝܼܣܪܵܝܹܠ.


text:
ܘܐܸܟܲܠܘ ܘܐܸܫܬ̇ܝܼܘ ܩܕ݂ܵܡ ܡܵܪܝܵܐ ܒܝܵܘܡܵܐ ܗܵܘ̇: ܒܚܲܕ݂ܘܼܬ̣ܵܐ ܪܲܒ̇ܬ̣ܵܐ ܘܐܲܩܝܼܡܘ ܒܡܲܠܟ̇ܘܼܬ̣ܵܐ ܠܲܫܠܹܝܡܘܿܢ ܒܪܹܗ ܕܕ݂ܵܘܝܼܕ݂. ܘܲܠܨܵܕ݂ܘܿܩ ܐܲܩܝܼܡܘ ܟܵܗܢܵܐ.


text:
ܘܝܼܬܸܒ̣ ܫܠܹܝܡܘܿܢ ܥܲܠ ܟܘܼܪܣܲܝ ܡܲܠܟ̇ܘܼܬܹܗ ܕܡܵܪܝܵܐ: ܠܲܡܩܵܡ ܒܡܲܠܟ̇ܘܼܬ̣ܵܐ ܚܠܵܦ ܕܵܘܝܼܕ݂ ܐܲܒ̣ܘܼܗܝ ܘܐܲܨܠܲܚ: ܘܐܸܫܬ̇ܡܲܥ ܠܹܗ ܟܠܹܗ ܝܼܣܪܵܝܹܠ.


text:
ܘܐܵܘ̱ܪܒܹܗ ܡܵܪܝܵܐ ܠܲܫܠܹܝܡܘܿܢ ܠܥܸܠ: ܠܥܹܝܢ ܟܠܹܗ ܝܼܣܪܵܝܹܠ. ܘܝܲܗ̄ܒ̣ ܥܠܵܘܗܝ ܙܝܼܘܵܐ ܕܡܲܠܟ̇ܘܼܬ̣ܵܐ ܕܲܠܚܲܕ݂ ܡ̣ܢ ܡܲܠ̈ܟܹ̇ܐ ܕܝܼܣܪܵܝܹܠ: ܕܲܗܘ̤ܵܘ ܩܕ݂ܵܡܵܘܗܝ: ܠܵܐ ܕܵܡܹ̇ܐ.


text:
ܘܝܵܘ̈ܡܵܬ̣ܵܐ ܕܩܵܡ̣ ܕܵܘܝܼܕ݂ ܒܡܲܠܟ̇ܘܼܬ̣ܵܐ ܥܲܠ ܟܠܹܗ ܝܼܣܪܵܝܹܠ: ܐܲܪܒ̇ܥܝܼܢ ܫܢ̈ܝܼܢ. ܒܚܸܒ̣ܪܘܿܢ ܩܵܡ ܒܡܲܠܟ̇ܘܼܬ̣ܵܐ ܫܒܲܥ ܫܢ̈ܝܼܢ ܘܒ̣ܐܘܿܪܸܫܠܸܡ ܩܵܡ̣ ܒܡܲܠܟ̇ܘܼܬ̣ܵܐ ܬܠܵܬ̣ܝܼܢ ܘܲܬ̣ܠܵܬ̣ ܫܢ̈ܝܼܢ: ܥܲܠ ܟܠܹܗ ܝܼܣܪܵܝܹܠ ܘܲܝܗܘܼܕ݂ܵܐ.


text:
ܘܡ̣ܝܼܬ̣ ܕܵܘܝܼܕ݂ ܒܪܹܗ ܕܐܝܼܫܲܝ ܒܣܲܝܒ̇ܘܼܬ̣ܵܐ ܛܵܒ̣ܬ̣ܵܐ. ܣܐܸܒ̣ ܘܲܣܒܲܥ ܝܵܘ̈ܡܲܝ ܚܲܝܵܘ̈ܗܝ. ܘܝܼܪܸܒ̣ ܒܥܘܼܬ̣ܪܵܐ ܕܥܵܠܡܵܐ: ܘܒ̣ܐܝܼܩܵܪܹܗ ܘܩܵܡ̣ ܒܡܲܠܟ̇ܘܼܬ̣ܵܐ ܫܠܹܝܡܘܿܢ ܒܪܹܗ ܒܵܬ̣ܪܹܗ.


text:
ܘܦܸܬ̣ܓ̣ܵܡܵܘ̈ܗܝ ܕܕ݂ܵܘܝܼܕ݂ ܡܲܠܟܵܐ ܕܝܼܣܪܵܝܹܠ: ܩܲܕ݂ܡܵܝܹ̈ܐ ܘܐܲܚܪ̈ܵܝܹܐ: ܗܸܢܘܿܢ ܟܬ̣ܝܼܒ̣ܝܼܢ ܒܦܸܬ̣ܓ̣ܵܡܵܘ̈ܗܝ ܕܲܫܡܘܼܐܹܝܠ ܢܒ̣ܝܼܵܐ: ܘܲܒ̣ܦܸܬ̣ܓ̣ܵܡܵܘ̈ܗܝ ܕܢܵܬ̣ܵܢ ܢܒ̣ܝܼܵܐ: ܘܲܒ̣ܦܸܬ̣ܓ̣ܵܡܵܘ̈ܗܝ ܕܓ̣ܵܕ݂ ܢܒ̣ܝܼܵܐ.


text:
ܘܟ݂ܠܵܗ̇ ܡܲܠܟ̇ܘܼܬܹܗ ܘܓܲܢ̄ܒܵܪܘܼܬܹܗ: ܘܙܲܒ̣ܢܹ̈ܐ ܕܲܥܒܲܪܘ ܥܠܵܘܗܝ ܘܥܲܠ ܝܼܣܪܵܝܹܠ: ܘܥܲܠ ܟܠ ܡܲܠܟ̇ܘܼܬ̣ ܐܲܪܥܹܗ: ܡܸܛܠ ܕܲܥܒܲܕ݂ ܕܵܘܝܼܕ݂ ܫܲܦܝܼܪ ܩܕ݂ܵܡ ܡܵܪܝܵܐ: ܘܠܵܐ ܥ̣ܒܲܪ ܡ̣ܢ ܟܠ ܡܸܕܸ̇ܡ ܕܦܲܩ̣ܕܹܗ: ܟܠܗܘܿܢ ܝܵܘ̈ܡܵܬ̣ܵܐ ܕܚܲܝܵܘ̈ܗܝ.


text:
ܘܐܸܬ̣ܥܲܫܲܢ ܫܠܹܝܡܘܿܢ ܒܪܹܗ ܕܕ݂ܵܘܝܼܕ݂ ܒܡܲܠܟ̇ܘܼܬܹܗ. ܘܡܵܪܝܵܐ ܐܲܠܵܗܹܗ ܥܲܡܹܗ. ܘܐܵܘ̱ܪܒܹܗ ܠܥܸܠ ܡ̣ܢ ܟܠܗܘܿܢ ܡܲܠ̈ܟܹ̇ܐ ܕܐܲܪܥܵܐ.


text:
ܘܐܸܡܲܪ ܫܠܹܝܡܘܿܢ ܠܟ݂ܠܹܗ ܝܼܣܪܵܝܹܠ: ܠܪܵܘ̱ܪ̈ܒ̣ܵܢܹܐ ܕܐܲܠܦܹ̈ܐ ܘܲܕ݂ܡܲܐ̈ܘܵܬ̣ܵܐ: ܘܲܠܕܲܝܵܢܹ̈ܐ: ܘܲܠܟ݂ܠܗܘܿܢ ܪܵܘ̱ܪ̈ܒ̣ܵܢܹܐ: ܪܹ̈ܫܹܐ ܕܐܲܒ̣ܵـ̈ـܗܵܬ̣ܵܐ.


text:
ܘܐܸܙܲܠ̣ ܫܠܹܝܡܘܿܢ ܘܟ݂ܠ ܥܲܡܵܐ ܕܐܝܼܬ̣ ܥܲܡܹܗ: ܠܒ̣ܘܼܣܵܡܵܐ ܪܲܒܵܐ ܕܲܗܘ̤ܵܐ ܒܓܸܒ̣ܥܘܿܢ ܩܪܝܼܬ̣ܵܐ. ܡܸܛܠ ܕܬܲܡܵܢ ܗ̄ܘ̣ܵܐ ܡܲܫܟ̇ܢܵܐ ܕܥܹܐܕ݂ܵܐ ܕܡܵܪܝܵܐ: ܕܲܥܒܲܕ̣ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ ܒܡܲܕ݂ܒ̇ܪܵܐ ܠܘܼܩܒܲܠ ܩܹܒ̣ܘܿܬܹ̇ܗ ܕܡܵܪܝܵܐ.


text:
ܘܐܲܣܩܵܗ̇ ܗ̄ܘ̣ܵܐ ܕܵܘܝܼܕ݂ ܡ̣ܢ ܩܪܝܼܬ̣ܵܐ ܕܟܲܦܪ̈ܘܿܢܹܐ: ܐܲܝܟܵܐ ܕܐܲܬ̣ܩܸܢ ܗ̄ܘ̣ܵܐ ܠܵܗ̇ ܕܵܘܝܼܕ݂ ܕܘܼܟ̇ܬ̣ܵܐ. ܡܸܛܠ ܕܲܢܩܲܫ ܗ̄ܘ̣ܵܐ ܠܵܗ̇ ܡܲܫܟ̇ܢܵܐ ܒܐܘܿܪܸܫܠܸܡ.


text:
ܘܡܲܕ݂ܒ̇ܚܵܐ ܕܲܢܚܵܫܵܐ ܕܲܥܒܲܕ݂ ܗ̄ܘ̣ܵܐ ܒܲܨܠܵܝܐܹܝܠ ܒܲܪ ܐܘܿܪܝܼ: ܒܲܪ ܚܘܿܪ: ܣܝܼܡ ܗ̄ܘ̣ܵܐ ܩܕ݂ܵܡ ܡܲܫܟ̇ܢܵܐ ܕܡܵܪܝܵܐ: ܘܬܲܒ̣ܥܹܗ ܗ̄ܘ̣ܵܐ ܫܠܹܝܡܘܿܢ ܘܟ݂ܠܵܗ̇ ܟܢܘܼܫܬܵܐ ܕܝܼܣܪܵܝܹܠ.


text:
ܘܐܲܣܸܩ̣ ܗ̄ܘ̣ܵܐ ܫܠܹܝܡܘܿܢ ܬܲܡܵܢ ܥܲܠ ܡܲܕ݂ܒ̇ܚܵܐ ܕܲܢܚܵܫܵܐ: ܩܕ݂ܵܡ ܡܵܪܝܵܐ: ܕܐܝܼܬ̣ ܗ̄ܘ̣ܵܐ ܒܡܲܫܟ̇ܢܵܐ ܕܥܹܐܕ݂ܵܐ. ܘܩܲܪܸܒ̣ ܥܠܵܘܗܝ ܥܠܵـ̈ـܘܵܬ̣ܵܐ ܐܵܠܹܦ.


text:
ܒܠܸܠܝܵܐ ܗܵܘ̇ ܐܸܬ̣ܓ̇ܠܝܼ ܡܵܪܝܵܐ ܥܲܠ ܫܠܹܝܡܘܿܢ ܒܚܸܠܡܵܐ ܕܠܸܠܝܵܐ. ܘܐܸܡܲܪ ܠܹܗ ܡܵܪܝܵܐ: ܫܐܲܠ ܡܸܕܸ̇ܡ: ܘܐܸܬܸ̇ܠ ܠܵܟ݂.


text:
ܘܐܸܡܲܪ ܫܠܹܝܡܘܿܢ ܠܡܵܪܝܵܐ: ܐܲܢ̄ܬ̇ ܥܒܲܕ̇ܬ̇ ܥܲܡ ܕܵܘܝܼܕ݂ ܐܲܒ̣ܝ ܚܸܣܕ݂ܵܐ ܪܲܒܵܐ: ܘܐܲܩܝܼܡ̣ܬܵܢܝ ܠܝܼ ܒܡܲܠܟ̇ܘܼܬ̣ܵܐ ܡ̣ܢ ܒܵܬ̣ܪܹܗ.


text:
ܘܐܵܦ ܗܵܫܵܐ ܡܵܪܝܵܐ ܐܲܠܵܗܝ: ܢܸܫܪ̈ܵܢ ܡܸܟܹ̇ܝܠ ܡܸܠܲܝ̈ܟ ܕܡܲܠܠܸܬ̇ ܥܲܡ ܕܵܘܝܼܕ݂ ܐܲܒ̣ܝ. ܡܸܛܠ ܕܐܲܢ̄ܬ̇ ܐܲܩܝܼܡ̣ܬܵܢܝ ܥܲܠ ܥܲܡܵܐ ܗܵܢܵܐ: ܘܣܲܓ̇ܝܼܵܐܐ ܗ̄ܘ̣ ܐܲܝܟ݂ ܥܲܦܪܵܐ ܕܐܲܪܥܵܐ.


text:
ܘܐܵܦ ܗܵܫܵܐ ܚܸܟ݂ܡ̱ܬ̣ܵܐ ܘܝܼܕܲܥܬ̣ܵܐ ܗܲܒ̣ܠܝܼ: ܕܐܸܗܘܹܐ ܥܵܐܹ̇ܠ ܘܢܵܦܹ̇ܩ ܒܪܹܫܹܗ ܕܥܲܡܵܐ ܡܸܛܠ ܕܡܲܢܘܼ ܡܸܫܟܲܚ ܠܲܡܕ݂ܵܢܹܗ ܠܥܲܡܵܟ݂ ܗܵܢܵܐ ܪܲܒܵܐ.


text:
ܘܐܸܡܲܪ ܡܵܪܝܵܐ ܠܲܫܠܹܝܡܘܿܢ: ܚܠܵܦ ܕܲܗܘ̤ܵܬ̣ ܗܵܕܹܐ ܒܪܸܥܝܵܢܵܟ݂: ܘܠܵܐ ܫܐܸܠܬ̇ ܠܵܟ݂ ܢܸܟ݂ܣܹ̈ܐ ܘܐܝܼܩܵܪܵܐ: ܘܠܵܐ ܢܲܦ̮̈ܫܵܬ̣ܵܐ ܕܲܒ̣ܥܸܠܕ̇ܒ̣ܵܒܲܝ̈ܟ. ܘܠܵܐ ܫܐܸܠܬ̇ ܠܵܟ݂ ܝܵܘ̈ܡܵܬ̣ܸܵܐ ܣܲܓ̇ܝܼ̈ܐܹܐ ܕܬܸܚܸܐ ܒܗܘܿܢ. ܘܲܫܐܸܠܬ̇ ܠܵܟ݂ ܚܸܟ݂ܡ̱ܬ̣ܵܐ ܘܝܼܕܲܥܬ̣ܵܐ. ܕܲܬ̇ܕ݂ܘܼܢ ܠܥܲܡܝ ܕܐܲܩܝܼܡ̇ܬܵܟ݂ ܒܡܲܠܟ̇ܘܼܬ̣ܵܐ ܥܠܵܘܗܝ.


text:
ܘܐܵܦ ܡܸܕܸ̇ܡ ܕܠܵܐ ܫܐܸܠܬ̇: ܝܵܗܹ̇ܒ̣ ܐ̄ܢܵܐ ܠܵܟ݂: ܚܸܟ݂ܡ̱ܬ̣ܵܐ ܘܝܼܕܲܥܬ̣ܵܐ: ܘܥܘܼܬ̣ܪܵܐ: ܘܢܸܟ݂ܣܹ̈ܐ: ܘܐܝܼܩܵܪܵܐ. ܕܠܵܐ ܗܘ̤ܵܐ ܐܲܟ݂ܘܵܬ̣ܵܟ݂: ܒܡܲܠ̈ܟܹ̇ܐ ܟܠܗܘܿܢ ܕܩܵܡ̣ܘ ܩܕ݂ܵܡܲܝܟ: ܘܒ̣ܵܬ̣ܪܵܟ݂ ܠܵܐ ܢܩܘܼܡ ܐܲܟ݂ܘܵܬ̣ܵܟ݂.


text:
ܘܐܸܬ̣ܵܐ ܫܠܹܝܡܘܿܢ ܠܒ̣ܘܼܣܵܡܵܐ ܪܲܒܵܐ ܕܐܝܼܬ̣ ܒܓܸܒ̣ܥܘܿܢ ܩܪܝܼܬ̣ܵܐ ܕܡ̣ܢ ܡܲܕ݂ܢ̱ܚܵܐ ܕܐܘܿܪܸܫܠܸܡ: ܡ̣ܢ ܩܕ݂ܵܡ ܡܲܫܟ̇ܢܵܐ ܕܥܹܐܕ݂ܵܐ: ܘܐܲܡ̣ܠܸܟ݂ ܥܲܠ ܟܠܹܗ ܝܼܣܪܵܝܹܠ.


text:
ܘܟܲܢܸܫ ܫܠܹܝܡܘܿܢ ܙܵܘ̈ܓܹ̇ܐ ܘܦܲܪ̈ܵܫܹܐ. ܘܲܗܘ̤ܵܘ ܠܹܗ ܐܵܠܹܦ ܘܐܲܪܒܲܥܡܵܐܐ ܙܵܘܓ̇ܝܼ̈ܢ: ܘܲܬ̣ܪܸܥܣܲܪ ܐܲܠܦ̈ܝܼܢ ܦܲܪ̈ܵܫܝܼܢ ܘܐܲܩܝܼܡ ܐܸܢܘܿܢ ܠܙܵܘ̈ܓܹ̇ܐ ܒܩܘܼܪ̈ܝܵܐ. ܘܡܸܢܗܘܿܢ ܗܘ̤ܵܘ ܥܲܡ ܡܲܠܟܵܐ ܒܐܘܿܪܸܫܠܸܡ.


text:
ܘܝܲܗ̄ܒ̣ ܡܲܠܟܵܐ ܟܸܣܦܵܐ ܒܐܘܿܪܸܫܠܸܡ ܐܲܝܟ݂ ܟܹܐܦܹ̈ܐ: ܘܐܲܪ̈ܙܹܐ ܝܲܗ̄ܒ̣ ܐܲܝܟ݂ ܚܵܠܵܐ ܕܥܲܠ ܣܸܦܲܬ̣ ܝܲܡܵܐ ܣܘܿܓ̣ܵܐܐ.


text:
ܘܙܵܒ̣ܢܝܼܢ ܗ̄ܘ̣ܵܘ ܪ̈ܲܟ݂ܫܵܐ ܠܲܫܠܹܝܡܘܿܢ ܡ̣ܢ ܡܸܨܪܹܝܢ: ܘܡ̣ܢ ܡܕ݂ܝܼܢܲܬ̣ ܐܲܦܠܵܝܹ̈ܐ: ܬܲܓܵܪ̈ܵܘܗܝ ܕܡܲܠܟܵܐ: ܡ̣ܢ ܡܕ݂ܝܼܢܲܬ̣ ܐܲܦܠܵܝܹ̈ܐ ܒܲܕ݂ܡܲـ̈ـܝܵܐ.


text:
ܘܣܵܠܩܝܼܢ ܘܙܵܒ̣ܢܝܼܢ ܙܵܘܓܵܐ ܡ̣ܢ ܡܸܨܪܹܝܢ ܒܫܸܬ̣ܡܵܐܐ ܕܟܸܣܦܵܐ: ܘܣܘܼܣܝܵܐ ܒܲܡܵܐܐ ܘܚܲܡܫܝܼܢ ܘܗܵܟܲܢܵܐ ܠܟ݂ܠ ܡܲܠ̈ܟܹ̇ܐ ܚܹܬ̣ܵܝܹ̈ܐ: ܘܡܲܠܟܲܝ̈ ܐܲܕ݂ܘܿܡ. ܘܒ̣ܐܝܼܕܲܝ̈ܗܘܿܢ ܡܲܦܩܝܼܢ.


text:
ܘܲܡܢ̣ܵܐ ܐܸܢܘܿܢ ܫܠܹܝܡܘܿܢ ܫܲܒ̣ܥܝܼܢ ܐܲܠܦ̈ܝܼܢ ܓܲܒ̣ܪ̈ܝܼܢ ܫܩ̈ܝܼܠܲܝ ܩܘܿܦܹ̈ܐ: ܘܲܬ̣ܡܵܢܐܝܼܢ ܐܲܠܦ̈ܝܼܢ ܓܲܒ̣ܪܹ̈ܐ ܦܵܣܘܿܠܹ̈ܐ ܒܛܘܼܪܵܐ: ܘܫܲܠܝܼܛܝܼܢ ܥܠܲܝܗܘܿܢ ܬܠܵܬ̣ܵܐ ܐܲܠܦ̈ܝܼܢ ܘܫܸܬ̣ܡܵܐܐ.


text:
ܘܫܲܕܲܪ ܫܠܹܝܡܘܿܢ ܠܘܵܬ̣ ܚܝܼܪܵܡ ܡܲܠܟܵܐ ܕܨܘܿܪ: ܘܐܸܡܲܪ ܠܹܗ: ܐܲܝܟܲܢܵܐ ܕܲܥܒܲܕ̇ܬ̇ ܥܲܡ ܕܵܘܝܼܕ݂ ܐܲܒ̣ܝ ܚܸܣܕ݂ܵܐ ܪܲܒܵܐ: ܘܫܲܕܲܪܬ̇ ܠܹܗ ܐܲܪ̈ܙܹܐ: ܠܡܸܒ̣ܢܵܐ ܠܹܗ ܒܲܝܬܵܐ: ܠܡܸܬܲܒ̣ ܒܹܗ.


text:
ܘܗܵܐ ܐܸܢܵܐ ܒܵܢܹ̇ܐ ܐ̄ܢܵܐ ܒܲܝܬܵܐ ܠܲܫܡܹܗ ܕܡܵܪܝܵܐ ܐܲܠܵܗܝ: ܠܲܡܩܲܕܵܫܘܼ ܠܹܗ ܘܠܲܡܩܲܪܵܒ̣ܘܼ ܩܕ݂ܵܡܵܘܗܝ ܩܲܛܪ̈ܘܼܩܹܐ ܕܒܸܣܡܹ̈ܐ. ܠܡܲܢܗܵܪܘܼ ܫܪ̈ܵܓܹܐ ܐܲܡܝܼܢܵܐܝܼܬ̣: ܘܕܸܒ̣ܚܹ̈ܐ ܠܲܡܩܲܪܵܒ̣ܘܼ ܒܨܲܦܪܵܐ ܘܲܒ̣ܪܲܡܫܵܐ: ܒܫܲـ̈ـܒܹ̇ܐ ܘܲܒ̣ܪܸܫ ܝܲܪ̈ܚܹܐ: ܘܲܒ̣ܥܹܐܕܹ̈ܐ ܕܡܵܪܝܵܐ ܐܲܠܵܗܲܢ. ܗܵܕܹܐ ܓܙܲܪܘ ܥܲܠ ܟܠܹܗ ܝܼܣܪܵܝܹܠ.


text:
ܘܒܲܝܬܵܐ ܕܐܸܢܵܐ ܒܵܢܹ̇ܐ ܐ̄ܢܵܐ: ܪܲܒ̇ ܗ̄ܘ̣ ܛܵܒ̣. ܡܸܛܠ ܕܪܲܒ̇ ܗ̄ܘ̣ ܓܹܝܪ ܡܵܪܝܵܐ ܐܲܠܵܗܲܢ ܡ̣ܢ ܟܠܗܘܿܢ ܡܲܠ̈ܟܹ̇ܐ.


text:
ܘܡܲܢܘܼ ܐܝܼܬ̣ ܒܹܗ ܚܲܝܠܵܐ ܠܡܸܒ̣ܢܵܐ ܠܹܗ ܒܲܝܬܵܐ. ܡܸܛܠ ܕܲܫܡܲܝܵܐ ܘܲܫܡܲܝ̈ ܫܡܲܝܵܐ ܠܵܐ ܡܣܲܝܒ̇ܪܝܼܢ ܠܹܗ. ܘܡܵܢ̣ܵܐ ܚܫܝܼܒ̣ ܐ̄ܢܵܐ ܕܐܸܒ̣ܢܹܐ ܠܹܗ ܒܲܝܬܵܐ: ܐܵܘ ܕܐܲܣܸܩ ܠܹܗ ܩܲܛܪ̈ܘܼܩܹܐ ܕܒܸܣܡܹ̈ܐ.


text:
ܡܸܟܹ̇ܝܠ ܫܲܕܲܪ ܠܝܼ ܓܲܒ̣ܪܵܐ ܚܲܕ݂ ܚܲܟ̇ܝܼܡܵܐ. ܕܢܸܥܒܸ̇ܕ݂ ܒܕܲܗܒ̣ܵܐ ܘܲܒ̣ܟܸܣܦܵܐ: ܘܲܢܚܵܫܵܐ ܘܦܲܪܙܠܵܐ: ܘܐܲܪܓ̇ܘܵܢܵܐ ܘܣܵܣܓܵܘܢܵܐ: ܘܲܒ̣ܬܸܟ݂ܠ̱ܬ̣ܵܐ: ܘܲܒ̣ܒ̣ܘܼܨܵܐ: ܘܝܵܕܲܥ ܠܡܲܪܡܵܝܘܼ ܩܠܝܼ̈ܕܹܐ ܥܲܡ ܚܲܟ̇ܝܼܡܹ̈ܐ ܕܐܝܼܬ̣ ܒܲܝܗܘܼܕ݂ܵܐ: ܘܒ̣ܐܘܿܪܸܫܠܸܡ: ܕܐܲܬ̣ܩܸܢ ܕܵܘܝܼܕ݂ ܐܵܒ̣ܝ.


text:
ܘܫܲܕܲܪ ܠܝܼ ܩܲܝܣܹ̈ܐ ܕܐܲܪܙܵܐ ܘܲܕ݂ܩܲܛܪ̈ܘܼܩܹܐ ܘܕܸܐܫܟܵܪܥܵܐ ܡ̣ܢ ܠܸܒ̣ܢܵܢ. ܡܸܛܠ ܕܐܸܢܵܐ ܝܵܕܲܥ ܐ̄ܢܵܐ ܕܥܲܒ̣ܕܲܝ̈ܟ ܝܵܕ݂ܥܝܼܢ ܠܡܸܦܣܲܩ ܐܲܪ̈ܙܹܐ ܡ̣ܢ ܠܸܒ̣ܢܵܢ. ܘܗܵܐ ܥܲܒ̣̈ܕܲܝ ܥܲܡ ܥܲܒ̣̈ܕܲܝܟ.


text:
ܘܐܸܢܵܐ ܡܲܝܬܹ̇ܐ ܐ̄ܢܵܐ ܢܲܓܵܪܹ̈ܐ ܕܐܘܼܡܵܢ̈ܝܼܢ ܘܐܸܢܵܐ ܝܵܗܹ̇ܒ̣ ܐ̄ܢܵܐ ܚܸܛܹ̈ܐ ܣܲܝܒܵܪܬܵܐ ܠܥܲܒ̣ܕܲܝ̈ܟ: ܟܘܿܪܹ̈ܐ ܥܸܣܪܝܼܢ ܐܲܠܦ̈ܝܼܢ: ܘܲܣܥܵܪܹ̈ܐ ܥܸܣܪܝܼܢ ܐܲܠܦ̈ܝܼܢ: ܘܚܲܡܪܵܐ ܪܸ̈ܒ̣ܥܹܐ ܥܸܣܪܝܼܢ ܐܲܠܦ̈ܝܼܢ: ܘܡܸܫܚܵܐ ܪܸ̈ܒ̣ܥܹܐ ܥܸܣܪܝܼܢ ܐܲܠܦ̈ܝܼܢ.


text:
ܘܐܸܡܲܪ ܚܝܼܪܵܡ ܡܲܠܟܵܐ ܕܨܘܿܪ: ܒܲܟ݂ܬ̣ܵܒ̣ܵܐ. ܘܫܲܕܲܪ ܠܘܵܬ̣ ܫܠܹܝܡܘܿܢ ܘܐܸܡܲܪ ܠܹܗ: ܡܸܛܠ ܕܲܪܚܸܡ ܡܵܪܝܵܐ ܠܥܲܡܹܗ: ܐܲܩܝܼܡܵܟ݂ ܥܠܲܝܗܘܿܢ ܡܲܠܟܵܐ.


text:
ܘܐܸܡܲܪ ܚܝܼܪܵܡ: ܒܪܝܼܟ݂ ܗ̄ܘ̣ ܡܵܪܹܐ ܡܵܪ̈ܵܘܵܬ̣ܵܐ ܕܝܼܣܪܵܝܹܠ: ܕܲܒ̣ܪܵܐ ܫܡܲܝܵܐ ܘܐܲܪܥܵܐ: ܘܝܲܗ̄ܒ̣ ܠܕ݂ܵܘܝܼܕ݂ ܒܪܵܐ ܚܲܟ̇ܝܼܡܵܐ: ܡܸܫܬܵܘܕܲܥ ܘܡܸܬ̣ܒܲܝܲܢ: ܘܲܗܘ̤ܵܬ̣ ܡ̣ܢ ܪܸܥܝܵܢܹܗ ܠܡܸܒ̣ܢܵܐ ܒܲܝܬܵܐ ܠܡܵܪܝܵܐ: ܘܒܲܝܬܵܐ ܠܡܲܠܟ̇ܘܼܬܹܗ.


text:
ܒܲܪ ܐܲܢ̄ܬ̇ܬ̣ܵܐ ܗ̄ܘ̣ ܐܲܪܡܲܠܬܵܐ ܡ̣ܢ ܒܹܝܬ̣ ܕܵܢ. ܘܐܲܒ̣ܘܼܗܝ ܓܲܒ̣ܪܵܐ ܗ̄ܘ̣ܵܐ ܐܘܼܡܵܢܵܐ: ܝܵܕܲܥ ܠܡܸܥܒܲܕ݂ ܒܕܲܗܒ̣ܵܐ ܘܲܒ̣ܟܸܣܦܵܐ: ܘܒܲܢܚܵܫܵܐ: ܘܲܒ̣ܦܲܪܙܠܵܐ: ܘܲܒ̣ܟܹܐܦܹ̈ܐ: ܘܲܒ̣ܩܲܝܣܹ̈ܐ: ܘܒܲܐܪܓ̇ܘܵܢܵܐ: ܘܲܒ̣ܬܸܟ݂ܠ̱ܬ̣ܵܐ: ܘܲܒ̣ܒ̣ܘܼܨܵܐ: ܘܲܒ̣ܣܵܣܓܵܘܢܵܐ: ܘܒܸܐܣܦܝܼܢܝܼܩܵܐ: ܠܡܸܥܒܲܕ݂ ܩܠܝܼ̈ܕܹܐ ܠܬܲܪ̈ܥܹܐ: ܘܲܠܡܸܥܒܲܕ݂ ܟܠ ܐܘܼܡܵܢܘܼ: ܕܐܸܬ̣̱ܝܼܗܸܒ̣ ܠܹܗ ܡ̣ܢ ܩܕ݂ܵܡ ܡܵܪܝܵܐ: ܡ̣ܢ ܚܲܟ̇ܝܼܡܲܝ̈ܟ ܘܚܲܟ̇ܝܼܡܵܘ̈ܗܝ ܕܡܵܪܲܢ ܕܵܘܝܼܕ݂ ܐܲܒ̣ܘܼܟ݂.


text:
ܘܲܚܢܲܢ ܢܸܦܣܘܿܩ ܐܲܪ̈ܙܹܐ ܡ̣ܢ ܠܸܒ̣ܢܵܢ ܐܲܝܟ݂ ܨܸܒ̣ܝܵܢܵܟ݂: ܘܐܲܝܟ݂ ܡܘܼܫ̈ܚܵܬ̣ܵܟ݂. ܘܢܲܝܬܹ̇ܐ ܐܸܢܘܿܢ ܠܵܟ݂. ܘܢܲܪܡܹܐ ܐܸܢܘܿܢ ܒܝܲܡܵܐ ܕܝܘܿܦܹܐ. ܘܐܲܢ̄ܬ̇ ܬܲܣܸܩ ܐܸܢܘܿܢ ܠܐܘܿܪܸܫܠܸܡ.


text:
ܘܟܲܢܸܫ ܫܠܹܝܡܘܿܢ ܟܠ ܓܲܒ̣ܪܹ̈ܐ ܓܝܼܘܿܪܹ̈ܐ ܕܲܗܘ̤ܵܘ ܒܐܲܪܥܵܐ ܕܝܼܣܪܵܝܹܠ: ܒܵܬܲܪ ܡܸܢܝܵܢܵܐ ܕܲܡܢ̣ܵܐ ܐܸܢܘܿܢ ܕܵܘܝܼܕ݂ ܐܲܒ̣ܘܼܗܝ.


text:
ܘܐܸܫܟܲܚ ܡܵܐܐ ܘܚܲܡܫܝܼܢ ܐܲܠܦ̈ܝܼܢ ܘܲܬ̣ܠܵܬ̣ܵܐ ܐܲܠܦ̈ܝܼܢ: ܘܫܸܬ̣ܡܵܐܐ. ܘܲܥܒܲܕ݂ܘ ܡܸܢܗܘܿܢ ܫܠܹܝܡܘܿܢ ܡܠܟܵܐ: ܫܲܒ̣ܥܝܼܢ ܐܲܠܦ̈ܝܼܢ ܫܵܩܠܲܝ̈ ܩܘܿܦܹ̈ܐ: ܘܲܬ̣ܡܵܢܐܝܼܢ ܐܲܠܦ̈ܝܼܢ ܦܵܣܘܿܠܹ̈ܐ ܒܛܘܼܪܵܐ: ܘܲܬ̣ܠܵܬ̣ܵܐ ܐܲܠܦ̈ܝܼܢ ܘܫܸܬ̣ܡܵܐܐ ܩܲܝܘܼ̈ܡܹܐ ܕܡܲܥܒ̇ܕ݂ܝܼܢ ܠܥܲܡܵܐ.


text:
ܘܫܲܪܝܼ ܫܠܹܝܡܘܿܢ ܠܡܸܒ̣ܢܵܐ ܒܲܝܬܵܐ ܕܡܵܪܝܵܐ ܒܐܘܿܪܸܫܠܸܡ: ܒܛܘܼܪܵܐ ܕܐܵܡܘܿܪ̈ܵܝܹܐ: ܒܕ݂ܘܼܟ̇ܬ̣ܵܐ ܕܐܲܬ̣ܩܸܢ ܕܵܘܝܼܕ݂ ܐܲܒ̣ܘܼܗܝ ܒܐܸܕ̇ܪܵܐ ܕܲܙܒܲܢ ܡ̣ܢ ܐܵܪܵܢ ܝܵܒ̣ܘܿܣܵܝܵܐ.


text:
ܘܗܵܠܹܝܢ ܡܘܼܫ̈ܚܵܬ̣ܵܐ ܕܲܡܫܲܚ̣ ܫܠܹܝܡܘܿܢ ܠܡܸܒ̣ܢܵܐ ܒܲܝܬܵܐ ܕܡܵܪܝܵܐ ܐܘܼܪܟܹ̇ܗ ܕܒܲܝܬܵܐ ܫܬ̇ܝܼܢ ܐܲܡ̈ܝܼܢ ܒܲܡܫܘܼܚܬ̣ܵܐ ܕܩܘܼܕ݂ܫܵܐ. ܘܪܵܘܡܹܗ ܬܠܵܬ̣ܝܼܢ ܐܲܡ̈ܝܼܢ. ܘܲܦܬ̣ܵܝܹܗ ܥܸܣܪܝܼܢ ܐܲܡ̈ܝܼܢ.


text:
ܘܐܸܣܛܘܵܐ ܥ̣ܒܲܕ݂ ܥܲܠ ܐܲܦܵܘ̈ܗܝ ܐܘܼܪܟܹ̇ܗ ܥܲܠ ܐܲܦܲܝ̈ ܦܬ̣ܵܝܹܗ ܕܒܲܝܬܵܐ: ܐܲܡܝܼ̈ܢ ܥܸܣܪܝܼܢ. ܘܪܵܘܡܹܗ ܥܸܣܪܝܼܢ ܐܲܡܝܼ̈ܢ ܘܩܲܪܡܹܗ ܡ̣ܢ ܠܓ̣ܵܘ ܕܲܗܒ̣ܵܐ ܕܲܟ݂ܝܵܐ.


text:
ܘܒܲܝܬܵܐ ܪܲܒܵܐ: ܛܲܠܸܠ ܒܐܲܪ̈ܙܹܐ ܕܩܵܛܲܪ̈ܩܹܐ. ܘܩܲܪܡܹܗ ܠܲܫܡܲܝ̈ ܒܲܝܬܵܐ ܕܲܗܒ̣ܵܐ ܛܵܒ̣ܵܐ. ܘܨܵܪ ܥܠܵܘܗܝ ܕܡܘܼܬ̣ܵܐ ܕܕܸܩ̈ܠܹܐ ܘܲܕ݂ܫܘܼܫܲܢܹ̈ܐ.


text:
ܘܩܲܪܡܹܗ ܠܒܲܝܬܵܐ ܡ̣ܢ ܐܲܦܵܘ̈ܗܝ ܕܐܸܣܛܘܵܐ: ܐܸܣܵܘ̈ܗܝ ܘܲܦܪ̈ܘܼܣܬ̇ܕ݂ܵܘܗܝ ܕܲܗܒ̣ܵܐ ܛܵܒ̣ܵܐ. ܘܨܵܪ ܥܠܵܘܗܝ ܕܡܘܼܬ̣ܵܐ ܕܕܸܩ̈ܠܹܐ ܘܲܕ݂ܫܘܼܫܲܢܹ̈ܐ.


text:
ܘܟܸܢ̈ܦܹܐ ܕܲܟ݂ܪ̈ܘܿܒܹܐ ܐܘܼܪܟ̇ܗܹܝܢ ܐܲܡܹ̈ܐ ܥܸܣܪܝܼܢ ܟܸܢܦܵܐ ܚܕ݂ܵܐ: ܐܲܡܹ̈ܐ ܚܲܡܸܫ: ܢܵܩ̇ܦܵܐ ܠܐܸܣܬܹܗ ܕܒܲܝܬܵܐ ܘܟܸܢܦܵܐ ܐ̄ܚܪܹܬ̣ܵܐ: ܐܲܡܹ̈ܐ ܚܲܡܸܫ: ܢܵܩܦܵܐ ܠܟܸܢܦܹܗ ܕܲܟ݂ܪܘܿܒ̣ܵܐ ܐ̄ܚܪܹܢܵܐ.


text:
ܘܟܸܢܦܵܐ ܕܲܟ݂ܪܘܿܒ̣ܵܐ ܐ̄ܚܪܹܢܵܐ ܐܲܡܹ̈ܐ ܚܲܡܸܫ: ܢܵܩܦܵܐ ܠܐܸܣܬܹܗ ܕܒܲܝܬܵܐ. ܘܟܸܢܦܵܐ ܐ̄ܚܪܹܬܵܐ ܐܲܡܹ̈ܐ ܚܲܡܸܫ: ܘܕܲܒ̇ܝܼܩܵܐ ܠܟܸܢܦܹܗ ܕܲܟ݂ܪܘܿܒ̣ܵܐ ܐ̄ܚܪܹܢܵܐ.


text:
ܟܸܢܦܲܝ̈ܗܘܿܢ ܕܲܟ݂ܪ̈ܘܿܒܹܐ ܗܵܠܹܝܢ: ܦܪ̈ܝܼܣܵܢ ܐܲܡܹ̈ܐ ܥܸܣܪܝܼܢ. ܘܗܸܢܘܿܢ ܩܵܝ̇ܡܝܼܢ ܥܲܠ ܪܸ̈ܓ̣ܠܲܝܗܘܿܢ: ܘܐܲܦܲܝ̈ܗܘܿܢ ܠܓ̣ܵܘ.


text:
ܘܲܥܒܲܕ݂ ܦܪܘܼܟ݂ܬܵܐ: ܬܸܟ݂ܠ̱ܬ̣ܵܐ: ܘܐܲܪܓ̇ܘܵܢܵܐ: ܘܲܙܚܘܿܪܝܼܬ̣ܵܐ ܘܒ̣ܘܼܨܵܐ. ܘܐܲܣܸܩ ܥܠܹܝܗ̇ ܟܪ̈ܘܿܒܹܐ. ܘܣܵܡ̣ ܒܓ̣ܵܘܵܗ̇ ܩܹܒ̣ܘܿܬ̣ܵܐ.


text:
ܘܲܥܒܲܕ݂ ܩܕ݂ܵܡܵܘܗܝ ܕܒܲܝܬܵܐ ܪܲܒܵܐ ܐܸܣܛܘܿܢܹ̈ܐ ܬܪܹܝܢ. ܐܘܼܪܟ̇ܗܘܿܢ ܐܲܡ̈ܝܼܢ ܬܡܵܢܲܥܸܣܪܹ̈ܐ. ܘܚܸـ̈ـܬܹ̇ܐ ܕܥܲܠ ܪܹ̈ܫܲܝܗܘܿܢ: ܚܲܡܸܫ ܐܲܡ̈ܝܼܢ ܪܵܘܡܗܹܝܢ.


text:
ܘܲܥܒܲܕ݂ ܫܸܫ̈ܠܵܬ̣ܵܐ: ܐܲܡܹ̈ܐ ܚܲܡܫܝܼܢ. ܘܝܲܗ̄ܒ̣ ܥܲܠ ܪܹܫܵܐ ܕܐܸܣܛܘܿܢܹ̈ܐ. ܘܲܥܒܲܕ݂ ܪ̈ܘܼܡܵܢܹܐ: ܡܵܐܐ. ܘܲܩܛܲܪ ܒܗܹܝܢ ܒܫܸܫ̈ܠܵܬ̣ܵܐ.


text:
ܘܐܲܩܝܼܡ ܐܸܣܛܘܿܢܹ̈ܐ ܬܪܹܝܢ ܩܕ݂ܵܡ ܗܲܝܟ̇ܠܵܐ: ܚܲܕ݂ ܡ̣ܢ ܝܲܡܝܼܢܵܐ: ܘܚܲܕ݂ ܡ̣ܢ ܣܸܡܵܠܵܐ. ܘܲܩܪܵܐ ܫܡܹܗ ܕܗܵܘ̇ ܕܐܲܩܝܼܡ ܡ̣ܢ ܝܲܡܝܼܢܵܐ: ܝܵܟ݂ܝܼܢ. ܘܲܫܡܹܗ ܕܗܵܘ̇ ܕܡ̣ܢ ܣܸܡܵܠܵܐ: ܒܵܥܵܙ.


text:
ܘܗ̤ܘ ܩܵܐܹ̇ܡ ܥܲܠ ܬܪܸܥܣܲܪ ܬܵܘܪ̈ܝܼܢ. ܬܠܵܬ̣ܵܐ ܦܵܢܹ̇ܝܢ ܠܓܲܪܒ̇ܝܵܐ. ܘܲܬ̣ܠܵܬ̣ܵܐ ܦܵܢܹ̇ܝܢ ܠܡܲܥ̱ܪܒ̣ܵܐ. ܘܲܬ̣ܠܵܬ̣ܵܐ ܦܵܢܹ̇ܝܢ ܠܬܲܝܡܢܵܐ. ܘܲܬ̣ܠܵܬ̣ܵܐ ܦܵܢܹ̇ܝܢ ܠܡܲܕ݂ܢ̱ܚܵܐ ܘܝܲܡܵܐ ܠܥܸܠ ܡܸܢܗܘܿܢ ܡ̣ܢ ܠܥܸܠ: ܘܟ݂ܠܗܹܝܢ ܐ̄ܚܪ̈ܵܝܵܬ̣ܗܘܿܢ ܡ̣ܢ ܠܓ̣ܵܘ.


text:
ܘܲܥܒ̣ܵܝܹܗ ܦܫܸܟ݂. ܘܣܸܦܬܹܗ ܕܝܲܡܵܐ: ܐܲܝܟ݂ ܣܸܦܬܵܐ ܕܟ݂ܵܣܵܐ ܓܠܝܼܠܵܐ. ܘܗ̤ܘ ܫܲܦܝܼܪ ܛܵܒ̣. ܘܲܥܒܲܕ݂ ܩܘܿܦܹ̈ܐ ܥܸܣܪܵܐ. ܘܝܲܗ̄ܒ̣ ܚܲܡܫܵܐ ܡ̣ܢ ܝܲܡܝܼܢܵܐ: ܘܚܲܡܫܵܐ ܡ̣ܢ ܣܸܡܵܠܵܐ. ܠܡܸܫܩܲܠ ܒܗܘܿܢ ܡܲܕ݂ܒ̇ܚܵܐ ܕܲܥܠܵܬ̣ܵܐ.


text:
ܘܲܥܒܲܕ݂ ܠܲܩܢܹ̈ܐ ܥܣܲܪ. ܘܝܲܗ̄ܒ̣ ܚܲܡܸܫ ܡ̣ܢ ܝܲܡܝܼܢܵܐ: ܘܚܲܡܸܫ ܡ̣ܢ ܣܸܡܵܠܵܐ: ܠܲܡܫܵܓ̣ܘܼ ܒܗܹܝܢ ܟܵܗ̈ܢܹܐ ܐܝܼܕܲܝ̈ܗܘܿܢ ܘܪܸ̈ܓ̣ܠܲܝܗܘܿܢ.


text:
ܘܲܥܒܲܕ݂ ܡܢܵܪ̈ܵܬ̣ܵܐ ܕܕܲܗܒ̣ܵܐ ܥܣܲܪ: ܐܲܝܟ݂ ܢܵܡܘܿܣܲܝ̈ܗܘܿܢ. ܘܝܲܗ̄ܒ̣ ܐܸܢܹܝܢ ܒܗܲܝܟ̇ܠܵܐ: ܚܲܡܸܫ ܡ̣ܢ ܝܲܡܝܼܢܵܐ: ܘܚܲܡܸܫ ܡ̣ܢ ܣܸܡܵܠܵܐ.


text:
ܘܬ̣ܘܼܒ̣ ܥܒܲܕ݂ ܦܵܬ̣ܘܿܪܹ̈ܐ ܥܸܣܪܵܐ: ܘܣܵܡ̣ ܐܸܢܘܿܢ ܒܗܲܝܟ̇ܠܵܐ. ܚܲܡܫܵܐ ܡ̣ܢ ܝܲܡܝܼܢܵܐ: ܘܚܲܡܫܵܐ ܡ̣ܢ ܣܸܡܵܠܵܐ. ܘܲܥܒܲܕ݂ ܫܵܚ̈ܠܹܐ ܕܕܲܗܒ̣ܵܐ ܕܲܟ݂ܝܵܐ: ܡܵܐܐ ܘܥܸܣܪܝܼܢ.


text:
ܘܲܥܒܲܕ݂ ܫܠܹܝܡܘܿܢ ܟܠܗܘܿܢ ܡܵܐܢܹ̈ܐ ܗܵܠܹܝܢ ܕܣܲܓ̇ܝܼܐܝܼܢ ܛܵܒ̣. ܘܠܵܐ ܗܘ̤ܵܐ ܡܸܢܝܵܢܵܐ ܠܡܲܬ̣ܩܵܠܵܐ ܕܲܢܚܵܫܵܐ ܕܡܵܐܢܹ̈ܐ ܗܵܠܹܝܢ ܕܲܥܒܲܕ݂ ܫܠܹܝܡܘܿܢ.


text:
ܘܫܸܠܡܲܬ̤ ܟܠܵܗ̇ ܥܒ̣ܝܼܕ̇ܬܵܐ ܕܲܥܒܲܕ݂ ܫܠܹܝܡܘܿܢ ܒܒܲܝܬܹ̇ܗ ܕܡܵܪܝܵܐ. ܘܐܲܝܬ̇ܝܼ ܫܠܹܝܡܘܿܢ ܩܘܼܕ݂ܫܹ̈ܐ ܕܕ݂ܵܘܝܼܕ݂ ܐܲܒ̣ܘܗܝ: ܟܸܣܦܵܐ ܘܕܲܗܒ̣ܵܐ ܘܡܵܐܢܹ̈ܐ. ܘܟܲܢܸܫ ܐܸܢܘܿܢ. ܘܐܲܥܸܠ ܦܣܲܩ ܐܸܢܘܿܢ ܒܒܹܝܬ̣ ܓܲܙܵܐ ܕܡܵܪܝܵܐ.


text:
ܗܵܝܕܹ̇ܝܢ ܟܲܢܸܫ̣ ܗ̄ܘ̣ܵܐ ܫܠܹܝܡܘܿܢ ܟܠܗܘܿܢ ܩܲܫܝܼܫܹ̈ܐ ܕܝܼܣܪܵܝܹܠ: ܪܹ̈ܫܲܝ ܫܲܒ̣̈ܛܹܐ: ܘܪܵܘ̱ܪ̈ܒ̣ܵܢܲܝ ܐܲܒ̣ܵـ̈ـܗܵܬ̣ܵܐ ܕܲܒ̣ܢܲܝ̈ ܝܼܣܪܵܝܹܠ. ܘܐܸܬ̣ܵܘ ܠܘܵܬ̣ ܡܲܠܟܵܐ ܫܠܹܝܡܘܿܢ ܠܐܘܿܪܸܫܠܸܡ: ܠܡܲܣܵܩܘܼ ܠܩܹܒ̣ܘܿܬ̣ܵܐ ܕܐܝܼܬ̣ ܒܵܗ̇ ܕܝܵܬ̣ܩܹܐ ܕܡܵܪܝܵܐ: ܡ̣ܢ ܩܪܝܼܬܹܗ ܕܕ݂ܵܘܝܼܕ݂: ܕܗ̤ܝ ܗ̄ܝ̣ ܨܸܗܝܘܿܢ.


text:
ܘܐܸܬ̣ܟܲܢܲܫܘ ܘܐܸܬ̣ܵܘ ܠܘܵܬ̣ ܡܲܠܟܵܐ ܫܠܹܝܡܘܿܢ ܠܐܘܿܪܸܫܠܸܡ: ܒܝܲܪܚܵܐ ܕܐܸܒܵܐ ܕܥܹܐܕ݂ܵܐ ܕܲܡܛܲܠ̈ܠܹܐ: ܗ̤ܘ ܝܲܪܚܵܐ ܫܒ̣ܝܼܥܵܝܵܐ.


text:
ܘܐܲܣܩܘܼܗ̇ ܠܩܹܒ̣ܘܿܬܹܗ ܕܡܵܪܝܵܐ: ܘܲܠܡܲܫܟ̇ܢܵܐ ܕܥܹܐܕ݂ܵܐ: ܘܲܠܟ݂ܠܗܘܿܢ ܡܵܐܢܲܝ̈ ܩܘܼܕ݂ܫܵܐ ܕܲܗܘ̤ܵܘ ܒܡܲܫܟ̇ܢܵܐ. ܘܐܲܣܸܩܘ ܐܸܢܘܿܢ ܟܵܗ̈ܢܹܐ ܘܠܹܘܵܝܹܐ.


text:
ܘܡܲܠܟܵܐ ܫܠܹܝܡܘܿܢ ܘܟ݂ܠܹܗ ܥܲܡܵܐ ܕܝܼܣܪܵܝܹܠ ܕܐܹܬ̇ܛܲܝܲܒ̣ܘ: ܩܵܝ̇ܡܝܼܢ ܩܕ݂ܵܡ ܩܹܒ̣ܘܿܬ̣ܵܐ ܘܲܡܕܲܒ̇ܚܝܼܢ ܥܵـ̈ـܢܵܐ ܕܠܵܐ ܡܸܬ̣ܡܲܢ̈ܝܵܢ ܘܬ̣ܵܘܪܹ̈ܐ ܕܠܵܐ ܡܸܬ̣ܚܲܫܒ̇ܝܼܢ ܡ̣ܢ ܣܘܿܓ̣ܐܗܘܿܢ.


text:
ܘܐܲܝܬ̇ܝܼܘ ܟܵܗ̈ܢܹܐ ܠܩܹܒ̣ܘܿܬ̣ܵܐ ܕܡܵܪܝܵܐ. ܘܣܵܡܘܼܗ̇ ܠܩܹܒ̣ܘܿܬ̣ܵܐ ܒܕ݂ܘܿܟ̇ܬ̣ܵܗ̇ ܒܹܝܬ̣ ܩܕ݂ܘܿܫ ܩܘܼܕ݂ܫܹ̈ܐ: ܬܚܹܝܬ̣ ܟܸܢܦܲܝ̈ܗܘܿܢ ܕܲܟ݂ܪ̈ܘܿܒܹܐ.


text:
ܘܲܗܘ̤ܵܘ ܟܪ̈ܘܿܒܹܐ ܦܪܝܼܣܝܼܢ ܥܲܠ ܕܘܼܟ̇ܬ̣ܵܗ̇ ܕܩܹܒ̣ܘܿܬ̣ܵܐ. ܘܲܡܟܲܣܹܝܢ ܗ̄ܘ̣ܵܘ ܟܪ̈ܘܿܒܹܐ ܥܲܠ ܩܹܒ̣ܘܿܬ̣ܵܐ ܘܥܲܠ ܩܘܿܦܹܝ̈ܗ̇ ܡ̣ܢ ܠܥܸܠ.


text:
ܘܲܗܘ̤ܵܘ ܐܲܪܝܼܟ݂ܝܼܢ ܩܘܿܦܹ̈ܐ. ܘܡܸܬ̣ܚ̄ܙܹܝܢ ܗ̄ܘ̣ܵܘ ܪܹ̈ܫܲܝܗܘܿܢ ܡ̣ܢ ܬܚܹܝܬ̣ ܩܹܒ̣ܘܿܬ̣ܵܐ ܠܓ̣ܵܘܹܗ ܕܒܲܝܬܵܐ. ܘܠܵܐ ܡܸܬ̣ܚ̄ܙܹܝܢ ܗ̄ܘ̣ܵܘ ܠܒܲܪ. ܘܲܗܘ̤ܵܘ ܬܲܡܵܢ: ܥܕܲܡܵܐ ܠܝܵܘܡܵܢܵܐ.


text:
ܠܵܐ ܐܝܼܬ̣ ܒܩܹܒ̣ܘܿܬ̣ܵܐ: ܐܸܠܵܐ ܬܲܪܬܹ̇ܝܢ ܠܘܼܚܹ̈ܐ ܕܟܹܐܦܵܐ: ܕܣܵܡ̣ ܬܲܡܵܢ ܡܘܼܫܹܐ: ܕܐܲܚܸܬ̣ ܡ̣ܢ ܛܘܼܪܵܐ ܕܣܝܼܢܲܝ. ܗ̤ܝ ܗ̄ܝ̣ ܕܝܵܬܹܩܹܐ ܕܝܲܗ̄ܒ̣ ܡܵܪܝܵܐ ܠܲܒ̣ܢܲܝ̈ ܝܼܣܪܵܝܹܠ ܟܲܕ݂ ܢܦܲܩ̣ܘ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܲܗܘ̤ܵܐ ܕܟܲܕ݂ ܢܦܲܩ̣ܘ ܟܵܗ̈ܢܹܐ ܡ̣ܢ ܒܹܝܬ̣ ܬܸܫܡܸܫܬܵܐ: ܡܸܛܠ ܕܟ݂ܠܗܘܿܢ ܟܵܗ̈ܢܹܐ ܕܐܸܫܬ̇ܟܲܚܘ ܬܲܡܵܢ: ܥܲܠ̣ܘ ܠܒܹܝܬ̣ ܬܸܫܡܸܫܬܵܐ.


text:
ܘܠܵܐ ܐܸܫܟܲܚܘ ܟܵܗ̈ܢܹܐ ܠܲܡܩܵܡ ܠܲܡܫܲܡܵܫܘܼ ܡ̣ܢ ܩܕ݂ܵܡ ܥܢܵܢܵܐ. ܡܸܛܠ ܕܐܸܬ̣ܡ̱ܠܝܼ ܒܲܝܬܹ̇ܗ ܕܡܵܪܝܵܐ ܡ̣ܢ ܙܝܼܘܵܐ ܕܲܫܟ݂ܝܼܢܬܹ̇ܗ.


text:
ܘܐܲܦܢܝܼ ܡܲܠܟܵܐ ܐܲܦܵܘ̈ܗܝ. ܘܒܲܪܸܟ݂ ܠܟ݂ܠܗܹܝܢ ܟܢܘܼ̈ܫܵܬ̣ܵܐ ܕܝܼܣܪܵܝܹܠ ܘܟ݂ܠܗܹܝܢ ܟܢܘܼ̈ܫܵܬ̣ܵܐ ܕܝܼܣܪܵܝܹܠ ܩܵܝ̈ܡܵܢ.


text:
ܘܐܸܡܲܪ: ܒܪܝܼܟ݂ ܗ̄ܘ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܡܲܠܸܠ̣ ܒܦܘܼܡܹܗ ܥܲܡ ܕܵܘܝܼܕ݂ ܐܵܒ̣ܝ: ܘܲܒ̣ܡܸܠܬܹܗ ܐܲܫܲܪ ܡܸܕܸ̇ܡ ܕܐܸܡܲܪ.


text:
ܕܡ̣ܢ ܝܵܘܡܵܐ ܕܐܲܦܩܹ̇ܬ̣ ܠܥܲܡܝ ܝܼܣܪܵܝܹܠ ܡ̣ܢ ܐܲܪܥܵܐ ܕܡܸܨܪܹܝܢ: ܠܵܐ ܓܒܹܝܬ̣ ܠܝܼ ܩܪܝܼܬ̣ܵܐ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܠܡܸܒ̣ܢܵܐ ܒܲܝܬܵܐ ܕܢܸܗܘܹܐ ܫܹܡܝ ܬܲܡܵܢ.


text:
ܘܐܸܡܲܪ ܡܵܪܝܵܐ ܠܕ݂ܵܘܝܼܕ݂ ܐܵܒ̣ܝ: ܡܸܟܹ̇ܝܠ ܕܲܗܘ̤ܵܐ ܒܠܸܒܵܟ݂ ܠܡܸܒ̣ܢܵܐ ܒܲܝܬܵܐ ܠܫܹܡܝ: ܐܲܛܐܸܒ̣ܬ̇ ܡܸܛܠ ܕܲܗܘ̤ܵܐ ܒܠܸܒܵܟ݂.


text:
ܘܐܲܩܝܼܡ ܡܵܪܝܵܐ ܦܸܬ̣ܓ̣ܵܡܵܘ̈ܗܝ ܕܐܸܡܲܪ. ܘܩܵܡܹ̇ܬ̣ ܡ̣ܢ ܒܵܬܲܪ ܕܵܘܝܼܕ݂ ܐܵܒ̣ܝ: ܘܝܸܬ̣ܒܹ̇ܬ̣ ܥܲܠ ܟܘܼܪܣܝܵܐ ܕܝܼܣܪܵܝܹܠ ܐܲܝܟܲܢܵܐ ܕܐܸܡܲܪ ܠܝܼ ܡܵܪܝܵܐ: ܘܲܒ̣ܢܹ̇ܝܬ̣ ܒܲܝܬܵܐ ܠܲܫܡܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܐܲܬ̣ܩܢܹ̇ܬ̣ ܕܘܼܟ̇ܬ̣ܵܐ ܠܩܹܒ̣ܘܿܬ̣ܵܐ ܕܒ̣ܵܗ̇ ܣܝܼܡܵܐ ܕܝܵܬܹܩܹܐ ܕܡܵܪܝܵܐ: ܕܝܲܗ̄ܒ̣ ܠܐܲܒ̣ܵـ̈ـܗܵܬܲܢ ܟܲܕ݂ ܐܲܦܸܩ̣ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܩܵܡ̣ ܫܠܹܝܡܘܿܢ ܩܕ݂ܵܡ ܡܲܕ݂ܒ̇ܚܵܐ ܕܡܵܪܝܵܐ: ܩܕ݂ܵܡ ܟܠܗܹܝܢ ܟܢܘܼ̈ܫܵܬ̣ܵܐ ܕܝܼܣܪܵܝܹܠ. ܘܲܦܪܲܣ ܐܝܼܕ݂ܵܘ̈ܗܝ ܠܲܫܡܲܝܵܐ.


text:
ܘܲܥܒܲܕ݂ ܫܠܹܝܡܘܿܢ ܐܲܣܛܘܿܢܵܐ ܚܲܕ݂ ܕܲܢܚܵܫܵܐ. ܘܐܲܩܝܼܡܹܗ ܗ̄ܘ̣ܵܐ ܡܸܨܥܲܬ̣ ܕܵܪܬܵܐ. ܪܵܘܡܹܗ ܚܲܡܸܫ ܐܲܡ̈ܝܼܢ. ܘܲܦܬ̣ܵܝܹܗ ܬܲܪܬܹ̇ܝܢ ܐܲܡܝܼ̈ܢ. ܘܲܣܠܸܩ ܗ̄ܘ̣ܵܐ ܘܩܵܡ̣ ܥܠܵܘܗܝ: ܘܲܒ̣ܪܲܟ݂ ܥܲܠ ܒܘܼܪ̈ܟܵܘܗܝ ܘܚܵܙܹ̇ܝܢ ܗ̄ܘ̣ܵܘ ܠܹܗ ܟܠܹܗ ܥܲܡܵܐ ܕܝܼܣܪܵܝܹܠ ܘܲܦܪܲܣ ܐܝܼܕ݂ܵܘ̈ܗܝ ܒܲܨܠܘܿܬ̣ܵܐ: ܠܥܹܝܢ ܥܲܡܵܐ ܕܝܼܣܪܵܝܹܠ: ܠܘܵܬ̣ ܫܡܲܝܵܐ.


text:
ܘܨܲܠܝܼ ܘܐܸܡܲܪ: ܡܵܪܹܐ ܡܵܪ̈ܵܘܵܬ̣ܵܐ ܕܝܼܣܪܵܝܹܠ: ܠܲܝܬ̇ ܐܲܟ݂ܘܵܬ̣ܵܟ݂ ܐܲܢ̄ܬ̇ ܗ̄ܘ̣ ܡܵܪܝܵܐ ܕܝܵܬܹܒ̣ ܐܲܢ̄ܬ̇ ܒܲܫܡܲܝܵܐ ܡ̣ܢ ܠܥܸܠ: ܘܨܸܒ̣ܝܵܢܲܝ̈ܟ ܡܸܬ̣ܥܲܒ̣ܕ̇ܝܼܢ ܥܲܠ ܐܲܪܥܵܐ ܡܟܢ ܠܬܲܚܬ̇ ܕܢܵܛܲܪ ܐܲܢ̄ܬ̇ ܕܝܵܬܹܩܹܐ ܘܚܸܣܕ݂ܵܐ ܠܥܲܒ̣ܕܲܝ̈ܟ: ܕܲܡܗܲܠܟ݂ܝܼܢ ܩܕ݂ܵܡܲܝܟ ܬܪܝܼܨܵܐܝܼܬ̣ ܒܟ݂ܠܹܗ ܠܸܒ̇ܗܘܿܢ.


text:
ܕܲܢܛܲܪܬ̇ ܠܕ݂ܵܘܝܼܕ݂ ܥܲܒ̣ܕܵܟ݂ ܐܵܒ̣ܝ ܡܸܕܸ̇ܡ ܕܐܸܡܲܪܬ̇ ܠܹܗ. ܘܡܲܠܸܠ̣ܬ̇ ܒܦܘܼܡܵܟ݂ ܘܲܒ̣ܨܸܒ̣ܝܵܢܵܟ݂ ܫܲܠܸܡ̣ܬ̇ ܐܲܝܟ݂ ܕܝܵܘܡܵܢܵܐ.


text:
ܘܐܵܦ ܗܵܫܵܐ ܡܵܪܹܐ ܡܵܪ̈ܵܘܵܬ̣ܵܐ ܕܝܼܣܪܵܝܹܠ: ܛܲܪ ܠܥܲܒ̣ܕܵܟ݂ ܕܵܘܝܼܕ݂ ܐܵܒ̣ܝ: ܡܸܕܸ̇ܡ ܕܐܸܡܲܪܬ̇ ܠܹܗ: ܕܠܵܐ ܢܸܥܢܲܕ݂ ܠܵܟ݂ ܒܪܵܐ ܡ̣ܢ ܩܕ݂ܵܡܲܝ: ܕܝܵܬܹܒ̣ ܥܲܠ ܟܘܼܪܣܝܵܐ ܕܝܼܣܪܵܝܹܠ. ܒܲܠܚܘܿܕ݂ ܐܸܢܗ̤ܘ ܕܢܸܛܪܘܼܢ ܒܢܲܝ̈ܟ ܐܘܼܪ̈ܚܵܬ̣ܗܘܿܢ ܠܲܡܗܲܠܵܟ݂ܘܼ ܩܕ݂ܵܡܲܝ ܒܢܵܡܘܿܣܵܐ: ܐܲܝܟܲܢܵܐ ܕܗܲܠܸܟ݂ܬ̇ ܐܲܢ̄ܬ̇ ܩܕ݂ܵܡܲܝ.


text:
ܘܡܸܟܹ̇ܝܠ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܢܸܬ̣ܗܲܝܡܢܘܿܢ ܡܸܟܹ̇ܝܠ ܦܸܬ̣ܓ̣ܵܡܲܝ̈ܟ: ܕܡܲܠܸܠ̣ܬ̇ ܠܕ݂ܵܘܝܼܕ݂ ܐܵܒ̣ܝ ܥܲܒ̣ܕܵܟ݂.


text:
ܡܸܛܠ ܕܲܒ̣ܗܲܝܡܵܢܘܼܬ̣ܵܐ ܐܲܫܪܝܼ ܡܵܪܝܵܐ ܫܟ݂ܝܼܢܬܹ̇ܗ ܥܲܠ ܥܲܡܹܗ ܝܼܣܪܵܝܹܠ ܥܲܠ ܐܲܪܥܵܐ. ܗܵܐ ܫܡܲܝܵܐ ܘܲܫܡܲܝ̈ ܫܡܲܝܵܐ ܠܵܐ ܡܣܲܝܒ̇ܪܝܼܢ ܠܵܟ݂: ܠܵܐ ܟܸܢ ܗܵܢܵܐ ܒܲܝܬܵܐ ܕܲܒ̣ܢܹ̇ܝܬ̣.


text:
ܘܬܸܬ̣ܦܢܸܐ ܥܲܠ ܨܠܘܿܬ̣ܵܐ ܕܥܲܒ̣ܕܵܟ݂ ܘܥܲܠ ܒܵܥܘܼܬܹܗ: ܡܵܪܝܵܐ ܐܲܠܵܗܵܐ: ܠܡܸܫܡܲܥ ܠܲܨܠܘܿܬ̣ܵܐ ܘܲܠܒ̣ܵܥܘܼܬ̣ܵܐ: ܕܥܲܒ̣ܕܵܟ݂ ܡܨܲܠܹܐ ܩܕ݂ܵܡܲܝܟ ܝܵܘܡܵܢܵܐ.


text:
ܗܵܐ ܠܡܸܗܘܵܐ ܩܕ݂ܵܡܲܝܟ ܝܼܕ݂ܝܼܥ: ܘܲܠܡܸܫܡܲܥ ܠܩܵܠ ܨܠܘܿܬ̣ܵܐ ܕܡܲܢ ܕܢܹܐܬܹܐ ܘܲܢܨܲܠܹܐ ܩܕ݂ܵܡܲܝܟ ܒܒܲܝܬܵܐ ܗܵܢܵܐ: ܒܠܸܠܝܵܐ ܘܒ̣ܐܝܼܡܵܡܵܐ: ܗܵܝ̇ ܕܘܼܟ̇ܬ̣ܵܐ ܕܐܸܡܲܪܬ̇ ܠܡܲܫܪܵܝܘܼ ܫܟ݂ܝܼܢܬܵܟ݂ ܬܲܡܵܢ.


text:
ܠܡܸܫܡܲܥ ܒܲܨܠܘܿܬ̣ܵܐ ܕܥܲܒ̣ܕܵܟ݂ ܘܲܕ݂ܥܲܡܵܟ݂ ܝܼܣܪܵܝܹܠ: ܕܲܡܨܲܠܹܐ ܩܕ݂ܵܡܲܝܟ ܒܕܘܼܟ̇ܬ̣ܵܐ ܗܵܕܹܐ. ܘܐܲܢ̄ܬ̇ ܬܸܫܡܲܥ ܡ̣ܢ ܕܘܼܟ̇ܬ̣ܵܐ ܕܡܵܘܬ̇ܒ̣ܵܟ݂ ܡ̣ܢ ܫܡܲܝܵܐ: ܘܬܸܫܡܲܥ ܘܬܸܫܒ̇ܘܿܩ.


text:
ܐܸܢܗ̤ܘ ܕܢܲܣܟܸ̇ܠ ܒܲܪܢܵܫܵܐ ܒܚܲܒ̣ܪܹܗ: ܘܢܸܦܣܘܿܩ ܥܠܵܘܗܝ ܡܵܘܡܵܬ̣ܵܐ ܠܡܵܘܡܵܝܘܼܬܹܗ: ܘܢܹܐܬܹܐ ܘܢܹܐܡܹܐ ܩܕ݂ܵܡ ܡܲܕ݂ܒ̇ܚܵܟ݂ ܒܒܲܝܬܵܐ ܗܵܢܵܐ.


text:
ܘܐܲܢ̄ܬ̇ ܬܸܫܡܲܥ ܒܩܵܠ ܨܠܘܿܬܹܗ: ܡ̣ܢ ܕܘܼܟ̇ܬ̣ܵܟ݂ ܡ̣ܢ ܫܡܲܝܵܐ. ܘܬܸܥܒܸ̇ܕ݂ ܘܲܬ̇ܕ݂ܘܼܢ ܠܥܲܒ̣ܕܲܝ̈ܟ. ܠܲܡܚܲܝܵܒ̣ܘܼ ܠܚܲܝܵܒ̣ܘܼ: ܘܲܠܡܸܬܲܠ ܐܘܼܪܚܹܗ ܒܪܹܫܹܗ: ܘܠܲܡܙܲܕܵܩܘܼ ܠܙܲܕ̇ܝܼܩܵܐ: ܘܲܠܡܸܬܲܠ ܠܹܗ ܐܲܝܟ݂ ܙܲܕ̇ܝܼܩܘܼܬܹܗ.


text:
ܘܐܸܢܗ̤ܘ ܕܢܸܬ̇ܬ̇ܒܲܪ ܥܲܡܵܟ݂ ܝܼܣܪܵܝܹܠ: ܩܕ݂ܵܡ ܒܥܸܠܕ̇ܒ̣ܵܒܹܗ ܟܲܕ݂ ܢܸܚܛܘܿܢ ܩܕ݂ܵܡܲܝܟ: ܘܢܸܗܦ̄ܟ݂ܘܿܢ ܠܘܵܬ̣ܵܟ݂: ܘܢܵܘܕ̇ܘܿܢ ܠܲܫܡܵܟ݂ ܪܲܒܵܐ: ܘܲܢܨܲܠܘܿܢ: ܘܢܸܒ̣ܥܘܿܢ ܡ̣ܢ ܩܕ݂ܵܡܲܝܟ ܒܒܲܝܬܵܐ ܗܵܢܵܐ.


text:
ܘܐܲܢ̄ܬ̇ ܬܸܫܡܲܥ ܡ̣ܢ ܫܡܲܝܵܐ: ܘܬܸܫܒ̇ܘܿܩ ܠܲܚܛܵܗܵܘ̈ܗܝ ܕܥܲܡܵܟ݂ ܝܼܣܪܵܝܹܠ. ܘܬܲܗܦܸܟ݂ ܐܸܢܘܿܢ ܠܐܲܪܥܵܐ ܕܝܲܗ̄ܒ̣ܬ̇ ܠܗܘܿܢ ܘܠܲܐܒ̣ܵܗܲܝ̈ܗܘܿܢ.


text:
ܘܟܲܕ݂ ܢܸܬ̣ܟ̇ܠܘܿܢ ܫܡܲܝܵܐ: ܘܠܵܐ ܢܸܗܘܹܐ ܡܸܛܪܵܐ: ܟܲܕ݂ ܢܸܚܛܘܿܢ ܩܕ݂ܵܡܲܝܟ: ܘܲܢܨܲܠܘܿܢ ܩܕ݂ܵܡܲܝܟ ܒܕ݂ܘܼܟ̇ܬ̣ܵܐ ܗܵܕܹܐ: ܘܢܵܘܕ̇ܘܿܢ ܠܲܫܡܵܟ݂ ܪܲܒܵܐ: ܘܡ̣ܢ ܚܛܵܗܲܝ̈ܗܘܿܢ ܢܸܗܦ̄ܟ݂ܘܿܢ: ܡܸܛܠ ܕܬܸܥܢܸܐ ܐܸܢܘܿܢ.


text:
ܘܐܲܢ̄ܬ̇ ܬܸܫܡܲܥ ܒܩܵܠ ܨܠܘܿܬ̣ܗܘܿܢ ܡ̣ܢ ܫܡܲܝܵܐ ܘܬܸܫܒ̇ܘܿܩ ܠܲܚܛܵܗܵܘ̈ܗܝ ܕܥܲܒ̣ܕܵܟ݂ ܘܲܕ݂ܥܲܡܵܟ݂ ܝܼܣܪܵܝܹܠ ܡܸܛܠ ܕܬܲܠܸܦ ܐܸܢܘܿܢ ܐܘܼܪܚܵܟ݂ ܫܲܦܝܼܪܬܵܐ ܕܢܹܐܙ̄ܠܘܼܢ ܒܵܗ̇: ܘܬܸܬܸ̇ܠ ܡܸܛܪܵܐ ܕܒ̣ܘܼܪܟ̇ܬ̣ܵܐ ܥܲܠ ܐܲܪܥܵܐ ܕܝܲܗ̄ܒ̣ܬ̇ ܒܝܵܪܬ̇ܘܼܬܹܗ ܕܥܲܡܵܟ݂.


text:
ܘܟܲܦܢܵܐ ܟܲܕ݂ ܢܸܗܘܹܐ ܒܐܲܪܥܵܐ: ܘܡܵܘܬܵܢܵܐ ܟܲܕ݂ ܢܸܗܘܹܐ: ܘܫܘܼܚܢܵܐ ܘܫܘܼܢܵܩܵܐ: ܘܩܲܡܨܵܐ ܦܵܪܚܵܐ: ܘܙܵܚܠܵܐ ܟܲܕ݂ ܢܸܗܘܹܐ: ܘܟܲܕ݂ ܢܥܝܼܩܘܼܢ ܠܗܘܿܢ ܒܥܠܕ̇ܒ̣ܵܒܹ̈ܐ ܒܐܲܪ̱ܥܗܘܿܢ ܘܲܒ̣ܩܘܼܪ̈ܝܼܗܘܿܢ: ܟܠ ܡܲܟ݂ܬܵܫܵܐ ܘܟ݂ܠ ܟܹܐܒ̣̈ܝܼܢ.


text:
ܟܠ ܨܠܘܿܬ̣ܵܐ ܘܒ̣ܵܥܘܼܬ̣ܵܐ ܕܬܸܗܘܹܐ ܠܟ݂ܠܗܘܿܢ ܒܢܲܝ̈ܢܵܫܵܐ: ܠܟ݂ܠܹܗ ܥܲܡܵܟ݂ ܝܼܣܪܵܝܹܠ: ܕܲܢܣܲܝܒ̇ܪܘܼܢ ܓܒܲܪ ܟܹܐܒ̣ܵܐ ܕܠܸܒܹ̇ܗ. ܘܢܹܐܬܹܐ ܘܢܸܦܪܘܿܣ ܐܝܼܕ݂ܵܘ̈ܗܝ ܒܒܲܝܬܵܐ ܗܵܢܵܐ.


text:
ܘܐܲܢ̄ܬ̇ ܬܸܫܡܲܥ ܒܩܵܠܵܐ ܕܲܨܠܘܿܬ̣ܗܘܿܢ ܡ̣ܢ ܫܡܲܝܵܐ. ܘܬܸܫܒ̇ܘܿܩ ܠܚܵܘ̈ܒܲܝܗܘܿܢ ܘܬܸܦܪܘܿܥ ܠܓܲܒ̣ܪܵܐ ܐܲܝܟ݂ ܟܠܗܹܝܢ ܐܘܼܪ̈ܚܵܬܹܗ: ܕܝܵܕܲܥ ܐܲܢ̄ܬ̇ ܠܸܒܹ̇ܗ: ܡܸܛܠ ܕܐܲܢ̄ܬ̇ ܗ̄ܘ̣ ܝܵܕܲܥ ܐܲܢ̄ܬ̇ ܒܲܠܚܘܿܕܲܝܟ ܠܸܒ̇ܗܘܿܢ ܕܟ݂ܠܗܘܿܢ ܒܢܲܝ̈ܢܵܫܵܐ.


text:
ܡܸܛܠ ܗܵܢܵܐ ܢܸܕ݂ܚ̄ܠܘܼܢ ܠܲܡܗܲܠܵܟ݂ܘܼ ܩܕ݂ܵܡܲܝܟ ܒܐܘܼܪ̈ܚܵܬ̣ܵܟ݂: ܟܠܗܘܿܢ ܝܵܘ̈ܡܵܬ̣ܵܐ ܕܚܲܝܝܼܢ ܥܲܠ ܐܲܪܥܵܐ ܕܝܲܗ̄ܒ̣ܬ̇ ܠܐܲܒ̣ܵܗܲܝ̈ܗܘܿܢ.


text:
ܐܵܦ ܥܲܠ ܢܘܼܟ݂ܪܵܝܵܐ ܕܠܵܐ ܗ̄ܘ̣ܵܐ ܡ̣ܢ ܥܲܡܵܟ݂ ܝܼܣܪܵܝܹܠ: ܘܢܹܐܬܹܐ ܡ̣ܢ ܡܕ݂ܝܼ̈ܢܵܬ̣ܵܐ ܪ̈ܲܚܝܼܩܵܬ̣ܵܐ ܡܸܛܠ ܫܡܵܟ݂. ܡܸܛܠ ܕܢܸܫ̱ܡܥܘܼܢ ܛܸܒܹ̇ܗ ܕܲܫܡܵܟ݂ ܪܲܒܵܐ. ܘܢܹܐܬ̣ܘܿܢ ܘܲܢܨܲܠܘܿܢ ܩܕ݂ܵܡܲܝܟ ܒܝܵܘܡܵܐ ܗܵܘ̇ ܒܒܲܝܬܵܐ ܗܵܢܵܐ.


text:
ܘܐܲܢ̄ܬ̇ ܬܸܫܡܲܥ ܡ̣ܢ ܕܘܼܟ̇ܬ̣ܵܟ݂ ܡ̣ܢ ܫܡܲܝܵܐ. ܘܬܸܥܒܸ̇ܕ݂ ܐܲܝܟܲܢܵܐ ܕܲܢܨܲܠܹܐ ܩܕ݂ܵܡܲܝܟ ܢܘܼܟ݂ܪܵܝܵܐ: ܡܸܛܠ ܕܢܸܕ̇ܥܘܼܢ ܟܠܗܘܿܢ ܥܲܡܡܹ̈ܐ ܕܐܲܪܥܵܐ ܫܡܵܟ݂. ܠܡܸܕܚܲܠ ܩܕ݂ܵܡܲܝܟ ܐܲܝܟ݂ ܥܲܡܵܟ݂ ܝܼܣܪܵܝܹܠ: ܘܲܠܡܸܕܲܥ ܕܲܫܡܵܟ݂ ܐܸܬ̣ܩܪܝܼ ܥܲܠ ܒܲܝܬܑܵ ܗܵܢܵܐ ܕܲܒ̣ܢܹ̇ܝܬ̣.


text:
ܘܟܲܕ݂ ܢܸܦܘܿܩ ܥܲܡܵܟ݂ ܠܲܩܪܵܒ̣ܵܐ ܥܲܠ ܒܥܸܠܕ̇ܒ̣ܵܒ̣ܵܘ̈ܗܝ ܒܐܘܼܪܚܵܐ ܕܲܬ̣ܫܲܕܲܪ ܐܸܢܘܿܢ: ܘܲܢܨܲܠܘܿܢ ܩܕ݂ܵܡܲܝܟ ܒܐܘܼܪܚܵܐ ܕܐܲܪܥܵܐ ܕܝܲܗ̄ܒ̣ܬ̇ ܠܐܲܒ̣ܵܗܵܬ̣̈ܗܘܿܢ: ܒܲܩܪܝܼܬ̣ܵܐ ܕܲܓܒܲܝܬ̇ ܠܵܟ݂: ܘܒܲܝܬܵܐ ܕܲܒ̣ܢܹ̇ܝܬ̣ ܠܲܫܡܵܟ݂.


text:
ܟܲܕ݂ ܢܸܚܛܘܿܢ ܩܕ݂ܵܡܲܝܟ: ܡܸܛܠ ܕܠܵܐ ܐܝܼܬ̣ ܒܲܪܢܵܫܵܐ ܕܠܵܐ ܚܵܛܹ̇ܐ ܘܪܵܓܹ̇ܙ ܐܲܢ̄ܬ̇ ܥܠܲܝܗܘܿܢ: ܘܡܲܫܠܸܡ ܐܲܢ̄ܬ̇ ܠܗܘܿܢ ܩܕ݂ܵܡ ܒܥܸܠܕ̇ܒ̣ܵܒܲܝ̈ܗܘܿܢ. ܘܢܸܫܒ̇ܘܿܢ ܐܸܢܘܿܢ ܫܵܒܲܝ̈ܗܘܿܢ: ܠܐܲܪܥܵܐ ܪܚܝܼܩܬ̣ܵܐ ܐܵܘ ܩܲܪܝܼܒ̣ܬܵܐ.


text:
ܘܲܢܨܲܠܘܿܢ ܩܕ݂ܵܡܲܝܟ: ܘܢܸܗܦ̄ܟ݂ܘܿܢ. ܘܒܲܡܕ݂ܝܼ̈ܢܵܬ̣ܵܐ ܕܫܵܒܲܝ̈ܗܘܿܢ: ܢܹܐܡܪܘܿܢ ܕܲܚܛܲܝܢ ܘܐܲܪܓܸ̇ܙ̄ܢ ܘܐܲܥܘܸܠ̄ܢ.


text:
ܘܢܸܗܦ̄ܟ݂ܘܿܢ ܠܘܵܬ̣ܵܟ݂: ܒܟ݂ܠܹܗ ܠܸܒ̇ܗܘܿܢ: ܘܲܒ̣ܟ݂ܠܵܗ̇ ܢܲܦ̮ܫܗܘܿܢ: ܒܲܡܕ݂ܝܼ̈ܢܵܬ̣ܵܐ ܕܫܵܒܲܝ̈ܗܘܿܢ ܕܲܫܒ̣ܵܘ ܐܸܢܘܿܢ. ܘܲܢܨܲܠܘܿܢ ܒܐܘܼܪܚܵܐ ܕܐܲܪܥܵܐ ܕܝܲܗ̄ܒ̣ܬ̇ ܠܐܲܒ̣ܵـ̈ـܗܵܬ̣ܗܘܿܢ: ܩܪܝܼܬ̣ܵܐ ܕܲܓ̣ܒܲܝܬ̇ ܠܵܟ݂: ܘܒܲܝܬܵܐ ܕܲܒ̣ܢܹ̇ܝܬ̣ ܠܲܫܡܵܟ݂.


text:
ܘܬܸܫܡܲܥ ܡ̣ܢ ܫܡܲܝܵܐ ܡ̣ܢ ܕܘܼܟ̇ܬ̣ܵܟ݂ ܨܠܘܿܬ̣ܗܘܿܢ ܘܒ̣ܵܥܘܼܬ̣ܗܘܿܢ: ܘܬܸܥܒܸ̇ܕ݂ ܕܝܼܢܗܘܿܢ. ܘܬܸܫܒ̇ܘܿܩ ܠܥܲܡܵܟ݂ ܕܲܚܛܵܘ ܩܕ݂ܵܡܲܝܟ.


text:
ܘܡܸܟܹ̇ܝܠ ܩܘܼܡ ܡܵܪܹܐ ܡܵܪ̈ܵܘܵܬ̣ܵܐ ܠܲܢܝܵܚܬܵܟ݂: ܐܲܢ̄ܬ̇ ܘܐܵܪܘܿܢ ܥܘܼܫܢܵܟ݂. ܟܵܗ̈ܢܲܝܟ ܡܵܪܹܐ ܡܵܪ̈ܵܘܵܬ̣ܵܐ ܦܘܼܪܩܵܢܵܐ ܬܲܠܒܸ̇ܫ: ܘܙܲܕ̇ܝܼܩܲܝ̈ܟ ܢܸܚܕ̇ܘܿܢ ܒܛܵܒ̣ܵـ̈ـܬ̣ܵܟ݂.


text:
ܘܟܲܕ݂ ܓܡܲܪ ܫܠܹܝܡܘܿܢ ܠܲܡܨܲܠܵܝܘܼ: ܢܘܼܪܵܐ ܢܸܚܬܲܬ̤ ܡ̣ܢ ܫܡܲܝܵܐ: ܘܐܸܟ݂ܠܲܬ̤ ܥܠܵـ̈ـܘܵܬ̣ܵܐ ܘܕܸܒ̣ܚܹ̈ܐ. ܘܐܝܼܩܵܪܵܐ ܕܲܫܟ݂ܝܼܢܬܹܗ ܕܡܵܪܝܵܐ ܐܸܬ̣ܡ̱ܠܝܼ ܒܲܝܬܵܐ.


text:
ܘܠܵܐ ܡܸܫܟ̇ܚܝܼܢ ܗ̄ܘ̣ܵܘ ܟܗ̈ܢܹܐ ܠܡܸܥܲܠ ܠܒܲܝܬܹ̇ܗ ܕܡܵܪܝܵܐ: ܡܸܛܠ ܕܐܸܬ̣ܡ̱ܠܝܼ ܠܹܗ ܒܲܝܬܵܐ ܐܝܼܩܵܪ ܫܟ݂ܝܼܢܬܹ̇ܗ ܕܡܵܪܝܵܐ.


text:
ܘܟ݂ܠ ܒܢܲܝ̈ ܝܼܣܪܵܝܹܠ ܚܵܙܹ̇ܝܢ ܗ̄ܘ̣ܵܘ: ܟܲܕ݂ ܢܸܚܬܲܬ̤ ܢܘܼܪܵܐ: ܘܐܝܼܩܵܪ ܫܟ݂ܝܼܢܬܹ̇ܗ ܕܡܵܪܝܵܐ ܐܸܬ̣ܡ̱ܠܝܼ ܒܲܝܬܵܐ. ܘܲܢܦܲܠܘ ܥܲܠ ܐܲܦܲܝ̈ܗܘܿܢ ܥܲܠ ܐܲܪܥܵܐ ܪ̈ܨܝܼܦܵܬ̣ܵܐ: ܘܲܣܓܸܕ݂ܘ ܘܐܵܡ̇ܪܝܼܢ ܓܒܲܪ ܠܚܲܒ̣ܪܹܗ: ܐܵܘܕܵܘ ܠܡܵܪܝܵܐ ܕܛܵܒ̣ ܗ̄ܘ̣ ܘܲܠܥܵܠܡ ܛܲܝܒ̇ܘܼܬܹܗ.


text:
ܘܕܲܒܲܚ ܡܲܠܟܵܐ ܫܠܹܝܡܘܿܢ ܕܸܒ̣̈ܚܵܬ̣ܵܐ: ܬܵܘܪܹ̈ܐ ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܼܢ: ܘܥܵـ̈ـܢܵܐ ܡܵܐܐ ܘܥܸܣܪܝܼܢ ܐܲܠܦ̈ܝܼܢ. ܘܚܲܕܸ̇ܬ̣ ܒܲܝܬܹ̇ܗ ܕܡܵܪܝܵܐ ܡܲܠܟܵܐ ܫܠܹܝܡܘܿܢ: ܘܟ݂ܠܹܗ ܥܲܡܵܐ.


text:
ܘܟ݂ܵܗ̈ܢܹܐ ܩܵܝ̇ܡܝܼܢ ܗ̄ܘ̣ܵܘ ܥܲܠ ܬܸܫܡ̈ܫܵܬ̣ܗܘܿܢ ܘܠܹܘܵܝܹ̈ܐ ܒܡܵܐ̈ܢܹܐ ܕܬܸܫ̈ܒ̇ܚܵܬ̣ܵܐ ܡܫܲܒ̇ܚܝܼܢ ܗ̄ܘ̣ܵܘ ܩܕ݂ܵܡ ܡܵܪܝܵܐ. ܘܗܵܟܲܢܵܐ ܐܵܡ̇ܪܝܼܢ ܗ̄ܘ̣ܵܘ ܒܬܸܫ̈ܒ̇ܚܵܬ̣ܗܘܿܢ: ܐܵܘܕܵܘ ܠܡܵܪܝܵܐ ܕܛܵܒ̣ ܗ̄ܘ̣ ܘܲܠܥܵܠܲܡ ܛܲܝܒ̇ܘܼܬܹܗ: ܒܬܸܫ̈ܒ̇ܚܵܬ̣ܵܐ ܕܕ݂ܵܘܝܼܕ݂. ܘܟ݂ܵܗܢܹ̈ܐ ܡܫܲܒ̇ܚܝܼܢ ܗ̄ܘ̣ܵܘ ܒܩܲܪ̈ܢܵܬ̣ܵܐ ܟܦ̈ܝܼܦܵܬ̣ܵܐ ܘܲܦܫܝܼ̈ܛܵܬ̣ܵܐ. ܘܟ݂ܠܹܗ ܥܲܡܵܐ ܕܝܼܣܪܵܝܹܠ ܩܵܐܹ̇ܡ.


text:
ܘܩܲܕܸ̇ܫ̣ ܫܠܹܝܡܘܿܢ ܓܵܘܵܗ̇ ܕܕ݂ܵܪܬܵܐ ܕܲܩܕ݂ܵܡ ܒܲܝܬܹ̇ܗ ܕܡܵܪܝܵܐ. ܡܸܛܠ ܕܐܲܣܸܩ̣ ܠܬܲܡܵܢ ܕܸܒ̣ܚܹ̈ܐ: ܘܬܲܪܒܵܐ ܕܫܲܠܡܹ̈ܐ ܡܸܛܠ ܕܡܲܕ݂ܒ̇ܚܵܐ ܕܲܢܚܵܫܵܐ ܕܲܥܒܲܕ݂ ܫܠܹܝܡܘܿܢ: ܙܥܘܿܪ ܗ̄ܘ̣ܵܐ: ܘܠܵܐ ܡܸܫܟܲܚ ܗ̄ܘ̣ܵܐ ܠܲܡܣܲܝܒܵܪܘܼ ܕܸܒ̣ܚܹ̈ܐ: ܘܲܢܫܝܼܦܵܐ: ܘܬܲܪܒܵܐ ܕܫܲܠܡܹ̈ܐ.


text:
ܘܲܥܒܲܕ݂ ܫܠܹܝܡܘܿܢ ܒܹܗ ܒܙܲܒ̣ܢܵܐ ܗܵܘ̇: ܥܹܐܕ݂ܵܐ ܫܲܒ̣ܥܵܐ ܝܵܘ̈ܡܝܼܢ: ܘܟ݂ܠܹܗ ܝܼܣܪܵܝܹܠ ܥܲܡܹܗ: ܟܢܘܼ̈ܫܵܬ̣ܵܐ ܪܵܘ̱ܪ̈ܒ̣ܵܬ̣ܵܐ: ܡ̣ܢ ܐܲܢܛܝܘܿܟ݂ܝ̄ ܘܲܥܕܲܡܵܐ ܠܢܲܚܠܵܐ ܕܡܸܨܪܹܝܢ: ܩܕ݂ܵܡ ܡܵܪܝܵܐ ܐܲܠܵܗܲܢ.


text:
ܫܲܒ̣ܥܵܐ ܝܵܘ̈ܡܝܼܢ ܕܥܹܐܕ݂ܵܐ: ܘܫܲܒ̣ܥܵܐ ܝܵܘ̈ܡܝܼܢ ܕܚܘܼܕܵܬܹܗ ܕܒܲܝܬܵܐ. ܗܵܠܹܝܢ ܘܗܵܠܹܝܢ ܗܘ̤ܵܐ ܚܘܼܫܒܵܢܗܘܿܢ ܐܲܪܒܲܬܲܥܣܲܪ ܝܵܘ̈ܡܝܼܢ.


text:
ܘܲܒ̣ܝܵܘܡܵܐ ܕܟܸܣܐܵܐ ܒܹܗ ܒܝܲܪܚܵܐ ܕܬܸܫܪܝܼ: ܫܲܕܲܪ ܡܲܠܟܵܐ ܠܥܲܡܵܐ: ܘܒܲܪܟܹܗ ܠܡܲܠܟܵܐ ܥܲܡܵܐ. ܘܐܸܙܲܠ̣ܘ ܠܩܘܼܪ̈ܝܼܗܘܿܢ: ܟܲܕ݂ ܚܵܕܹܝܢ ܘܛܵܒ̣ ܠܸܒ̇ܗܘܿܢ: ܘܡܵܘܕܹ̇ܝܢ ܘܲܡܫܲܒ̇ܚܝܼܢ ܥܲܠ ܟܠܗܹܝܢ ܛܵܒ̣ܵـ̈ـܬ̣ܵܐ ܕܲܥܒܲܕ݂ ܡܵܪܝܵܐ ܠܕ݂ܵܘܝܼܕ݂ ܥܲܒ̣ܕܹ̇ܗ: ܘܠܲܫܠܹܝܡܘܿܢ ܒܪܹܗ: ܘܠܝܼܣܪܵܝܹܠ ܥܲܡܹܗ.


text:
ܘܲܗܘ̤ܵܐ ܕܟܲܕ݂ ܫܲܠܸܡ ܡܲܠܟܵܐ ܫܠܹܝܡܘܿܢ ܠܡܸܒ̣ܢܵܐ ܒܲܝܬܹ̇ܗ ܕܡܵܪܝܵܐ: ܘܲܠܒܲܝܬܵܐ ܕܡܲܠܟܵܐ: ܘܟ݂ܠܡܸܕܸ̇ܡ ܕܡܸܬ̣ܪܲܥܹܐ ܗ̄ܘ̣ܵܐ ܫܠܹܝܡܘܿܢ ܠܡܸܥܒܲܕ݂ ܒܒܲܝܬܹ̇ܗ ܕܡܵܪܝܵܐ: ܘܲܒ̣ܒܲܝܬܹ̇ܗ ܕܡܲܠܟܵܐ: ܡܲܟ݂ܫܲܪ ܗ̄ܘ̣ܵܐ.


text:
ܘܐܸܬ̣ܓ̇ܠܝܼ ܡܵܪܝܵܐ ܥܲܠ ܫܠܹܝܡܘܿܢ ܒܠܸܠܝܵܐ ܗܵܘ̇: ܘܐܸܡܲܪ ܠܹܗ: ܫܸܡ̇ܥܹܬ̣ ܨܠܘܿܬ̣ܵܟ݂ ܘܲܓ̣ܒܹ̇ܝܬ̣ ܕܘܼܟ̇ܬ̣ܵܐ ܗܵܕܹܐ ܠܝܼ: ܠܒܲܝܬܵܐ ܕܕܸܒ̣̈ܚܵܬ̣ܵܐ.


text:
ܐܸܢ ܐܸܨܒܹ̇ܐ ܐܸܟ݂ܠܹܐ ܫܡܲܝܵܐ: ܘܠܵܐ ܢܸܚܘܿܬ̣ ܡܸܛܪܵܐ: ܘܐܸܢ ܐܸܨܒܹ̇ܐ ܐܸܦܩܘܿܕ݂ ܥܲܠ ܩܲܡܨܵܐ: ܘܢܹܐܟ݂ܠܝܼܗ̇ ܠܐܲܪܥܵܐ: ܘܐܸܢ ܐܸܨܒܹ̇ܐ ܐܸܓܲܪܸܐ ܡܵܘܬܵܢܵܐ ܒܥܲܡܝ.


text:
ܘܢܸܬ̇ܕܲܟ݂ܪܘܼܢ ܥܲܡܝ ܕܐܸܬ̣ܩܪܝܼ ܫܹܡܝ ܥܠܲܝܗܘܿܢ: ܢܨܲܠܘܿܢ ܘܢܸܒ̣ܥܘܿܢ ܡ̣ܢ ܩܕ݂ܵܡܲܝ: ܘܢܸܗܦ̄ܟ݂ܘܼܢ ܡ̣ܢ ܐܘܼܪ̈ܚܵܬ̣ܗܘܿܢ ܒܝܼ̈ܫܵܬ̣ܵܐ. ܘܐܸܢܵܐ ܐܸܫܡܲܥ ܡ̣ܢ ܫܡܲܝܵܐ: ܘܐܸܫܒ̇ܘܿܩ ܠܲܚܛܵܗܲܝ̈ܗܘܿܢ: ܘܐܲܣܹܐ ܐܲܪܥ̱ܗܘܿܢ.


text:
ܘܐܵܦ ܗܵܫܵܐ ܓܒܹܝܬ̣ ܠܝܼ ܒܲܝܬܵܐ ܗܵܢܵܐ: ܕܬܸܗܘܹܐ ܒܹܗ ܫܟ݂ܝܼܢܲܬ̣ܝ ܠܥܵܠܲܡ ܘܢܸܗܘܘܿܢ ܥܒ̣ܵܕܲܝ ܫܲܦܝܼܪܹ̈ܐ ܘܨܸܒ̣ܝܵܢܲܝ̈ ܡܸܬ̣ܥܲܒ̣ܕ̇ܝܼܢ ܒܓ̣ܵܘܹܗ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܐܲܢ̄ܬ̇ ܐܸܢ ܬܗܲܠܸܟ݂ ܩܕ݂ܵܡܲܝ: ܐܲܝܟܲܢܵܐ ܕܗܲܠܸܟ݂ ܕܵܘܝܼܕ݂ ܐܲܒ̣ܘܼܟ݂: ܒܬܲܡܝܼܡܘܼܬ̣ܵܐ ܕܠܸܒܵܐ ܘܒܲܬ̣ܪܝܼܨܘܼܬ̣ܵܐ: ܠܡܸܥܒܲܕ݂ ܟܠ ܡܸܕܸ̇ܡ ܕܦܲܩܸܕ̇ܬܵܟ݂: ܘܦܘܼܩ̈ܕܵܢܲܝ ܘܢܵܡܘܿܣܲܝ̈ ܬܸܛܲܪ.


text:
ܐܹܫܲܪܪܝܼܘܗܝ ܠܟ݂ܘܼܪܣܝܵܐ ܕܡܲܠܟ̇ܘܼܬ̣ܵܟ݂ ܠܥܵܠܲܡ: ܐܲܝܟ݂ ܕܝܼܡܝܼܬ̣ ܠܕ݂ܵܘܝܼܕ݂ ܐܲܒ̣ܘܼܟ݂: ܘܐܸܡ̇ܪܹܬ̣ ܠܹܗ: ܕܠܵܐ ܢܸܥܢܲܕ݂ ܠܵܟ݂ ܒܪܵܐ ܡ̣ܢ ܩܕ݂ܵܡܲܝ: ܕܩܵܐܹ̇ܡ ܥܲܠ ܟܘܼܪܣܝܵܐ ܕܝܼܣܪܵܝܹܠ.


text:
ܘܐܸܢ ܡܸܗܦܲܟ݂ ܬܸܗܦ̄ܟ݂ܘܿܢ ܐܲܢ̄ܬ̇ܘܿܢ ܘܲܒ̣ܢܲܝ̈ܟ̇ܘܿܢ ܡ̣ܢ ܐܘܼܪ̈ܚܵܬ̣ܝ: ܘܠܵܐ ܬܸܛܪܘܼܢ ܦܘܼܩ̈ܕܵܢܲܝ ܘܢܵܡܘܿܣܲܝ̈ ܕܝܸܗ̄ܒܹ̇ܬ̣ ܩܕ݂ܵܡܲܝܟ̇ܘܿܢ: ܘܬܸܦ̱ܠܚܘܼܢ ܠܲܦܬܲܟ݂ܪܹ̈ܐ ܕܥܲܡܡܹ̈ܐ: ܘܬܸܣܓܕ݂ܘܼܢ ܠܗܘܿܢ.


text:
ܐܹܒܲܕܲܪܟ݂ܘܿܢ ܡ̣ܢ ܐܲܪܥܵܐ ܗܵܕܹܐ ܕܝܸܗ̄ܒܹ̇ܬ̣ ܠܟ݂ܘܿܢ. ܘܒܲܝܬܵܐ ܗܵܢܵܐ ܕܩܲܕ̇ܫܹ̇ܬ̣ ܠܫܹܡܝ: ܐܸܥܩ̄ܪܝܼܘܗܝ ܡ̣ܢ ܩܕ݂ܵܡܲܝ ܘܢܸܗܘܹܐ ܝܼܣܪܵܝܹܠ ܠܡܲܬ̣ܠܵܐ ܘܲܠܬܲܫܥܝܼܬ̣ܵܐ: ܒܹܝܬ̣ ܟܠܗܘܿܢ ܥܲܡܡܹ̈ܐ.


text:
ܘܒܲܝܬܵܐ ܗܵܢܵܐ ܢܸܗܘܹܐ ܚܪܸܒ̣. ܘܟ݂ܠ ܡܲܢ ܕܢܸܥܒܲܪ ܥܠܵܘܗܝ: ܢܩܘܼܡ ܘܲܢܢܝܼܕ݂ ܪܹܫܹܗ: ܘܲܢܢܝܼܦ ܒܐܝܼܕܹܗ. ܘܢܹܐܡܪܘܼܢ: ܡܸܛܠ ܡܵܢܵܐ ܥܒܲܕ݂ ܡܵܪܝܵܐ ܗܵܟܲܢܵܐ ܠܲܩܪܝܼܬ̣ܵܐ ܗܵܕܹܐ ܪܲܒ̇ܬ̣ܵܐ: ܘܲܠܒܲܝܬܵܐ ܗܵܢܵܐ.


text:
ܘܢܹܐܡܪܘܿܢ: ܥܲܠ ܕܲܫܒܲܩܘ ܕܝܵܬܹܩܹܐ ܕܡܵܪܝܵܐ ܐܲܠܵܗܵܐ ܕܐܲܒ̣ܵܗܵܬ̣̈ܗܘܿܢ: ܕܐܲܦܸܩ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ ܘܐܸܙܲܠܘ ܕܚܸܠ̣ܘ ܠܐܲܠܵܗܹ̈ܐ ܕܥܲܡܡܹ̈ܐ: ܘܲܦܠܲܚܘ ܠܗܘܿܢ: ܘܲܣܓܸܕ݂ܘ ܠܗܘܿܢ. ܡܸܛܠ ܗܵܢܵܐ ܐܲܝܬ̇ܝܼ ܥܠܲܝܗܘܿܢ ܡܵܪܝܵܐ ܒܝܼ̈ܫܵܬ̣ܵܐ ܗܵܠܹܝܢ.


text:
ܘܲܠܟ݂ܠܗܹܝܢ ܩܘܼܪ̈ܝܵܐ ܕܐܵܘܨܪܹ̈ܐ: ܕܲܗ̤ܘܲܝ̈ ܠܲܫܠܹܝܡܘܿܢ: ܘܩܘܼܪ̈ܝܵܐ ܕܙܵܘ̈ܓܹ̇ܐ: ܘܩܘܼܪ̈ܝܵܐ ܕܦܲܪ̈ܵܫܹܐ: ܘܟ݂ܠܵܗ̇ ܪܸܓ̇ܬܹܗ ܕܲܫܠܹܝܡܘܿܢ: ܕܪܵܐܹ̇ܓ̣ ܗ̄ܘ̣ܵܐ ܠܡܸܒ̣ܢܵܐ ܒܐܘܿܪܸܫܠܸܡ ܘܲܒ̣ܠܸܒ̣ܢܵܢ: ܘܲܒ̣ܟ݂ܠ ܐܲܪܥܵܐ ܕܫܘܼܠܛܵܢܹܗ.


text:
ܘܟ݂ܠ ܥܲܡܵܐ ܕܝܼܬܲܪܘ ܡ̣ܢ ܐܵܡܘܿܪ̈ܵܝܹܐ: ܘܚܹܬ̣ܵܝܹ̈ܐ: ܘܦܲܪ̈ܙܵܝܹܐ: ܘܚܵܘܵܝܹ̈ܐ: ܘܝܵܒ̣ܘܿܣܵܝܹ̈ܐ: ܕܠܵܐ ܗ̄ܘ̣ܵܘ ܡ̣ܢ ܒܢܲܝ̈ ܝܼܣܪܵܝܹܠ.


text:
ܒܢܲܝ̈ܗܘܿܢ ܕܝܼܬܲܪܘ ܡ̣ܢ ܒܵܬܲܪܗܘܿܢ ܒܐܲܪܥܵܐ: ܕܠܵܐ ܐܸܫܟܲܚܘ ܒܢܲܝ̈ ܝܼܣܪܵܝܹܠ ܠܡܵܘܒܵܕ݂ܘܼ ܐܸܢܘܿܢ: ܥܒܲܕ݂ ܐܸܢܘܿܢ ܫܠܹܝܡܘܿܢ ܕܢܸܗܘܘܿܢ ܠܹܗ ܥܲܒ̣̈ܕܹ̇ܐ: ܘܦܲܠܵܚܹ̈ܐ ܘܡܲܣ̈ܩܲܝ ܡܲܕܲܐܬ̣ܵܐ ܥܕܲܡܵܐ ܠܝܵܘܡܵܢܵܐ.


text:
ܘܡ̣ܢ ܒܢܲܝ̈ ܝܼܣܪܵܝܹܠ ܠܵܐ ܥ̣ܒܲܕ݂ ܫܠܹܝܡܘܿܢ ܥܲܒ̣̈ܕܹܐ ܒܡܲܠܟ̇ܘܼܬܹܗ: ܡܸܛܠ ܕܗܸܢܘܿܢ ܗܘ̤ܵܘ ܓܲܒ̣ܪܹ̈ܐ: ܥܵܒ̣̈ܕܲܝ ܩܪܵܒ̣ܵܐ: ܘܪܵܘ̱ܪ̈ܒ̣ܵܢܹܐ ܒܙܵܘܓܵܘ̈ܗܝ: ܘܦܲܪ̈ܵܫܵܘܗܝ.


text:
ܘܗܵܠܹܝܢ ܫܲܠܝܼ̈ܛܹܐ ܘܩܲܝܘܼܡܹ̈ܐ ܕܩܵܝܡܝܼܢ ܗ̄ܘ̣ܵܘ ܠܹܗ ܠܲܫܠܹܝܡܘܿܢ ܡܲܠܟܵܐ: ܡܲܐܬܹ̇ܝܢ ܘܚܲܡܫܝܼܢ ܕܡܲܥܒ̇ܕ݂ܝܼܢ ܗ̄ܘ̣ܵܘ ܠܥܲܡܵܐ: ܕܥܵܒ̣ܕ̇ܝܼܢ ܗ̄ܘ̣ܵܘ ܥܒ̣ܝܼ̈ܕ݂ܵܬ̣ܵܐ.


text:
ܒܪܲܡ ܒܲܪܬܹܗ ܕܦܸܪܥܘܿܢ: ܐܲܣܩܵܗ̇ ܫܠܹܝܡܘܿܢ ܡ̣ܢ ܩܪܝܼܬܹܗ ܕܕ݂ܵܘܝܼܕ݂: ܠܒܲܝܬܵܐ ܕܲܒ̣ܢܵܐ ܠܵܗ̇. ܡܸܛܠ ܕܐܸܡܲܪ ܗ̄ܘ̣ܵܐ ܕܠܵܐ ܬܸܬܸ̇ܒ̣ ܐܲܢ̄ܬ̇ܬ̣ܵܐ ܥܲܡܝ ܒܒܲܝܬܹ̇ܗ ܕܕ݂ܵܘܝܼܕ݂: ܡܲܠܟܵܐ ܕܝܼܣܪܵܝܹܠ. ܡܸܛܠ ܕܩܲܕܝܼܫ ܗ̄ܘ̣: ܕܥܸܠܲܬ̤ ܠܹܗ ܩܹܒ̣ܘܿܬܹܗ ܕܡܵܪܝܵܐ.


text:
ܗܵܝܕܹ̇ܝܢ ܡܩܲܪܸܒ̣ ܗ̄ܘ̣ܵܐ ܫܠܹܝܡܘܿܢ ܥܠܵـ̈ـܘܵܬ̣ܵܐ ܠܡܵܪܝܵܐ ܘܫܲܠܡܹ̈ܐ: ܥܲܠ ܡܲܕ݂ܒ̇ܚܵܐ ܕܡܵܪܝܵܐ ܕܲܒ̣ܢ̣ܵܐ ܩܕ݂ܵܡ ܣܪܘܿܓ̣ܵܐ.


text:
ܘܚܘܼܫܒܵܢܵܐ ܕܟ݂ܠ ܝܘܿܡ ܡܲܣܸܩ ܗ̄ܘ̣ܵܐ: ܐܲܝܟ݂ ܦܘܼܩܕܵܢܵܐ ܕܡܘܼܫܹܐ: ܒܫܲܒܹ̈ܐ: ܘܲܒ̣ܥܹܐܕܹ̈ܐ: ܬܠܵܬ̣ ܙܲܒ̣ܢ̈ܝܼܢ ܒܫܲܢ̄ܬܵܐ: ܒܥܹܐܕ݂ܵܐ ܕܦܲܛܝܼܪܹ̈ܐ: ܘܲܒ̣ܥܹܐܕ݂ܵܐ ܕܨܵܘܡܵܐ: ܘܲܒ̣ܥܹܐܕ݂ܵܐ ܕܲܡܛܲܠܠܹ̈ܐ.


text:
ܘܐܲܩܝܼܡ ܐܲܝܟ݂ ܢܵܡܘܿܣܵܐ ܕܕ݂ܵܘܝܼܕ݂ ܐܲܒ̣ܘܼܗܝ: ܟܵܗܢܹ̈ܐ ܥܲܠ ܥܒ̣ܝܼ̈ܕ݂ܵܬ̣ܗܘܿܢ: ܘܠܹܘܵܝܹ̈ܐ ܥܲܠ ܡܲܛܪ̈ܵܬ̣ܗܘܿܢ: ܠܲܡܫܲܒܵܚܘܼ ܘܠܲܡܫܲܡܵܫܘܼ ܩܕ݂ܵܡ ܟܵܗܢܹ̈ܐ: ܚܘܼܫܒܵܢ ܝܘܿܡ ܒܝܵܘܡܹܗ. ܘܬ̣ܵܪ̈ܥܹܐ ܐܲܝܟ݂ ܙܸܕ݂ܩܗܘܿܢ ܕܢܸܗܘܘܿܢ ܢܵܛ̇ܪܝܼܢ ܬܲܪ̈ܥܹܐ: ܟܠ ܝܘܿܡ ܡܸܛܠ ܕܗܵܟܲܢܵܐ ܦܲܩܸܕ݂ ܕܵܘܝܼܕ݂ ܡܲܠܟܵܐ ܕܝܼܣܪܵܝܹܠ: ܕܩܵܡ̣ ܒܡܲܠܟ̇ܘܼܬ̣ܵܐ: ܡ̣ܢ ܩܕ݂ܵܡ ܡܵܪܝܵܐ.


text:
ܘܲܬ̣ܩܸܢ ܗ̄ܘܲܝ̈ ܟܠܗܹܝܢ ܥܒ̣ܝܼ̈ܕ݂ܵܬܹܗ ܕܲܫܠܹܝܡܘܿܢ: ܡ̣ܢ ܝܵܘܡܵܐ ܕܲܢܦܲܠ̣ ܫܲܬ̣ܐ̱ܣܹ̈ܐ ܕܒܲܝܬܹ̇ܗ ܕܡܵܪܝܵܐ: ܥܕܲܡܵܐ ܠܝܵܘܡܵܐ ܕܲܓ̣ܡܲܪ ܟܠܹܗ ܥܒ̣ܵܕܹ̇ܗ.


text:
ܗܵܝܕܹ̇ܝܢ ܐܸܙܲܠ̣ ܗ̄ܘ̣ܵܐ ܫܠܹܝܡܘܿܢ ܠܥܸܨܝܼܢܘܿ ܓܒܲܪ: ܩܪܝܼܬ̣ܵܐ ܕܐܝܼܬ̣ ܗ̄ܘ̣ܵܐ ܠܘܼܩܒܲܠ ܐܲܠܘܼܬ̣: ܥܲܠ ܣܸܦܬ̣ܵܐ ܕܝܲܡܵܐ ܒܐܲܪܥܵܐ ܕܐܲܕ݂ܘܿܡ.


text:
ܘܫܲܕܲܪ ܚܝܼܪܵܡ ܒܲܣܦܝܼܢܹ̈ܐ ܠܥܲܒ̣ܕܵܘ̈ܗܝ: ܓܲܒ̣ܪܹ̈ܐ ܣܲܦܵܢܹ̈ܐ ܕܝܵܕ݂ܥܝܼܢ ܠܲܡܕܲܒܵܪܘܼ ܐܸܠܦܹ̈ܐ ܕܝܲܡܵܐ: ܥܲܡ ܥܲܒ̣ܕܵܘ̈ܗܝ ܕܲܫܠܹܝܡܘܿܢ. ܘܐܸܙܲܠܘ ܠܐܵܘܦܹܝܪ ܡܕ݂ܝܼܢ̄ܬܵܐ. ܘܲܢܣܲܒ̣ܘ ܡ̣ܢ ܬܲܡܵܢ ܐܲܪܒܲܥܡܵܐܐ ܟܲܟ̇ܪ̈ܝܼܢ ܕܕܲܗܒ̣ܵܐ. ܘܐܲܝܬ̇ܝܼܘ ܠܡܲܠܟܵܐ ܫܠܹܝܡܘܿܢ.


text:
ܘܡܲܠܟܲܬ̣ ܫܒ̣ܵܐ ܫܸܡܥܲܬ̤ ܛܸܒܹ̇ܗ ܕܲܫܠܹܝܡܘܿܢ. ܘܐܸܬ̣ܵܬ̤ ܠܲܡܢܲܣܵܝܘܼܬܹܗ ܕܲܫܠܹܝܡܘܿܢ ܒܐܘܼܚ̈ܕܵܬ̣ܵܐ. ܘܐܸܬ̣ܵܬ̤ ܠܐܘܿܪܸܫܠܸܡ: ܒܚܲܝܠܵܐ ܕܣܲܓ̇ܝܼ ܛܵܒ̣: ܘܓܲܡ̈ܠܹܐ ܕܲܛܥܝܼܢܝܼܢ ܒܸܣܡܹ̈ܐ: ܘܕܲܗܒ̣ܵܐ ܕܣܲܓ̇ܝܼ ܛܵܒ̣: ܘܛܲܒ̣̈ܥܹܐ ܛܵܒܹ̈ܐ. ܘܐܸܬ̣ܵܬ̤ ܠܘܵܬ̣ ܡܲܠܟܵܐ ܫܠܹܝܡܘܿܢ: ܘܲܓ̣ܠܵܬ̤ ܠܹܗ ܟܠ ܕܲܒ̣ܠܸܒܵܗ̇.


text:
ܘܡܵܘܟܲܠ ܦܵܬ̣ܘܿܪܹܗ: ܘܡܵܘܬܲܒ̣ ܥܲܒ̣ܕܵܘ̈ܗܝ: ܘܲܩܝܵܡ ܡܫܲܡܫܵܢܵܘ̈ܗܝ: ܘܲܠܒ̣ܘܼܫܲܝ̈ܗܘܿܢ: ܘܫܵܩܵـ̈ـܘܵܬܹܗ ܘܲܠܒ̣ܘܿܫܲܝ̈ܗܘܿܢ: ܘܕܸܒ̣ܚܹ̈ܐ ܕܲܡܕܲܒܲܚ ܗ̄ܘ̣ܵܐ ܒܒܲܝܬܹ̇ܗ ܕܡܵܪܝܵܐ. ܘܠܵܐ ܗܘ̤ܵܬ̣ ܒܵܗ̇ ܪܘܼܚܵܐ ܬܘܼܒ̣ ܠܡܸܚܙܵܐ.


text:
ܘܐܵܡ̇ܪܵܐ ܠܡܲܠܟܵܐ ܫܠܹܝܡܘܿܢ: ܫܪܝܼܪܵܐ ܗ̄ܘ̣ܵܬ̣ ܡܸܠܬ̣ܵܐ ܕܫܵܡܥܵܐ ܗ̄ܘܹ̇ܝܬ̣ ܒܲܡܕ݂ܝܢܲܬ̣ܝ: ܥܲܠ ܦܸܬ̣ܓ̣ܵܡܲܝ̈ܟ: ܘܥܲܠ ܚܸܟ݂ܡ̱ܬ̣ܵܟ݂.


text:
ܘܠܵܐ ܡܗܲܝܡܢܵܐ ܗ̄ܘܹ̇ܝܬ̣: ܥܕܲܡܵܐ ܠܐܲܝܟܵܐ ܕܐܸܬܹ̇ܝܬ̣ ܘܲܚܙܲܝ̈ ܥܲܝܢܲܝ̈ ܘܗܵܐ ܠܵܐ ܚܵܘܝܘܼܢܝ ܦܸܠܓܵܐ. ܐܲܣܓܝܼܬ̇ ܚܸܟ݂ܡ̱ܬ̣ܵܟ݂: ܘܐܵܘܣܸܦܬ̇ ܥܲܠ ܛܸܒܵܐ ܕܫܸܡܥܹ̇ܬ̣.


text:
ܘܢܸܗܘܹܐ ܡܵܪܝܵܐ ܐܲܠܵܗܵܟ݂ ܒܪܝܼܟ݂ ܗܵܘ̇ ܡܲܢ ܕܲܓ̣ܒ̣ܵܟ݂: ܘܐܵܘܬ̇ܒ̣ܵܟ݂ ܥܲܠ ܟܘܼܪܣܝܵܐ ܕܡܲܠܟ̇ܘܼܬ̣ܵܐ ܕܝܼܣܪܵܝܹܠ. ܘܡܸܛܠ ܕܲܪܚܸܡ ܡܵܪܝܵܐ ܠܝܼܣܪܵܝܹܠ: ܐܲܩܝܼܡܵܟ݂ ܡܲܠܟܵܐ ܥܠܲܝܗܘܿܢ ܠܥܵܠܲܡ: ܠܡܸܥܒܲܕ݂ ܕܝܼܢܵܐ ܘܙܲܕ̇ܝܼܩܘܼܬ̣ܵܐ.


text:
ܘܝܸܗ̄ܒܲܬ̤ ܠܡܲܠܟܵܐ ܡܵܐܐ ܘܥܸܣܪܝܼܢ ܟܲܟ̇ܪܹ̈ܐ ܕܕܲܗܒ̣ܵܐ: ܘܒܸܣܡܹ̈ܐ ܣܲܓ̇ܝܼ̈ܐܹܐ ܕܛܵܒ̣: ܘܛܲܒ̣̈ܥܹܐ ܛܵܒܹ̈ܐ: ܘܠܵܐ ܐܸܬ̣ܚ̄ܙܝܼܘ ܐܲܝܟ݂ ܒܸܣܡܹ̈ܐ ܗܵܠܹܝܢ ܒܥܵܠܡܵܐ: ܕܝܸܗ̄ܒܲܬ̤ ܡܲܠܟܲܬ̣ ܫܒ̣ܵܐ ܠܡܲܠܟܵܐ ܫܠܹܝܡܘܿܢ.


text:
ܘܐܲܝܬ̇ܝܼܘ ܩܲܝܣܹ̈ܐ ܕܐܸܫܟܵܪܥܵܐ: ܠܣܦ̮ܣܹ̈ܠܹܐ ܠܒܲܝܬܹ̇ܗ ܕܡܵܪܝܵܐ: ܘܲܠܒܲܝܬܹ̇ܗ ܕܡܲܠܟܵܐ ܫܠܹܝܡܘܿܢ: ܘܟܸܢܵܪܹ̈ܐ ܠܲܡܫܲܒ̇ܚܵܢܹ̈ܐ ܘܠܵܐ ܐܸܬ̣ܚ̄ܙܝܼܘ ܐܲܟ݂ܘܵܬ̣ܗܘܿܢ ܒܐܲܪܥܵܐ ܕܲܝܗܘܼܕ݂ܵܐ.


text:
ܘܡܲܠܟܵܐ ܫܠܹܝܡܘܿܢ ܝܲܗ̄ܒ̣ ܠܡܲܠܟܲܬ̣ ܫܒ̣ܵܐ: ܟܠܡܸܕܸ̇ܡ ܕܲܫܐܸܠܬܹܗ: ܠܒܲܪ ܡ̣ܢ ܕܝܲܗ̄ܒ̣ ܠܵܗ̇. ܘܲܓ̣ܠܵܐ ܠܵܗ̇ ܟܠ ܡܸܕܸ̇ܡ ܕܐܝܼܬ̣ ܗ̄ܘ̣ܵܐ ܒܠܸܒܵܗ̇. ܘܩܵܡܲܬ̤ ܐܸܙܲܠ̄ܬ̤ ܠܲܡܕ݂ܝܼܢ̄ܬܵܗ̇ ܗ̤ܝ ܘܥܲܒ̣ܕܹ̇ܝ̈ܗ̇.


text:
ܘܲܗܘ̤ܵܐ ܡܸܢܝܵܢܵܐ ܕܕܲܗܒ̣ܵܐ ܕܥܵܐܹ̇ܠ ܗ̄ܘ̣ܵܐ ܠܲܫܠܹܝܡܘܿܢ ܒܫܲܢ̄ܬܵܐ: ܫܸܬ̣ܡܵܐܐ ܘܸܫܬ̇ܝܼܢ ܘܫܸܬ̣ ܟܲܟ̇ܪ̈ܝܼܢ ܕܕܲܗܒ̣ܵܐ.


text:
ܠܒܲܪ ܡ̣ܢ ܡܲܟ݂ܣܹ̈ܐ ܕܲܡܕ݂ܝܼ̈ܢܵܬ̣ܵܐ: ܘܡܵܘ̈ܒ̇ܠܹܐ ܕܬܲܓܵܪܹ̈ܐ ܘܟ݂ܠ ܡܲܠ̈ܟܹ̇ܐ ܕܥܲܪ̈ܒ̣ܵܝܹܐ. ܘܫܲܠܝܼܛܵܢܹ̈ܐ ܕܐܲܪܥܵܐ: ܡܲܝܬܹ̇ܝܢ ܗ̄ܘ̣ܵܘ ܟܸܣܦܵܐ ܘܕܲܗܒ̣ܵܐ ܠܲܫܠܹܝܡܘܿܢ.


text:
ܘܲܥܒܲܕ݂ ܡܲܠܟܵܐ ܫܠܹܝܡܘܿܢ ܡܲܐܬܹ̇ܝܢ ܣܲܟ̇ܪ̈ܝܼܢ ܕܕܲܗܒ̣ܵܐ ܛܵܒ̣ܵܐ. ܘܫܸܬ̣ܡܵܐܐ ܕܪ̈ܝܼܟ݂ܘܿܢܹܐ ܕܕܲܗܒ̣ܵܐ ܛܵܒ̣ܵܐ: ܩܪܲܡ ܠܣܲܟ̇ܪܵܐ ܚܕ݂ܵܐ.


text:
ܘܲܬ̣ܠܵܬ̣ܡܵܐܐ ܡܓܲܢܝܼ̈ܢ ܕܕܲܗܒ̣ܵܐ ܛܵܒ̣ܵܐ: ܘܲܬ̣ܠܵܬ̣ܵܐ ܡܢ̈ܝܼܢ ܕܕܲܗܒ̣ܵܐ: ܥܒ̣ܝܼܕ݂ ܒܹܝܬ̣ ܡܵܘܚܲܕ݂ ܐܝܼܕ݂ܵܐ ܕܲܡܓܲܢܵܐ ܚܕ݂ܵܐ. ܘܝܲܗ̄ܒ̣ ܐܸܢܹܝܢ ܡܲܠܟܵܐ ܒܹܝܬ̣ ܥܵܒ̣ܵܐ ܕܠܸܒ̣ܢܵܢ.


text:
ܫܬܵܐ ܕܲܪ̈ܓ̣ܝܼܢ ܠܟ݂ܘܼܪܣܝܵܐ. ܘܣܸܦܬܹܗ ܕܟ݂ܘܼܪܣܝܵܐ ܟܪܝܼܟ݂ܵܐ ܡ̣ܢ ܒܸܣܬ̇ܪܹܗ. ܘܐܝܼ̈ܕ݂ܵܗܵܬ̣ܵܐ ܡܸܟܵܐ ܘܡܸܟܵܐ ܥܲܠ ܐܲܬ̣ܪܵܐ ܕܡܵܘܬ̇ܒ̣ܵܐ. ܘܲܬ̣ܪܹܝܢ ܐܲܪ̈ܝܵܘܵܬ̣ܵܐ ܩܵܝ̇ܡܝܼܢ ܒܸܣܬܲܪ ܐܝܼ̈ܕ݂ܵܗܵܬ̣ܵܐ.


text:
ܘܲܬ̣ܪܸܥܣܲܪ ܐܲܪ̈ܝܵܘܵܬ̣ܵܐ ܩܵܝܡܝܼܢ ܬܲܡܵܢ: ܥܲܠ ܫܬܵܐ ܕܲܪ̈ܓ̣ܝܼܢ: ܡܸܟܵܐ ܘܡܸܟܵܐ. ܘܠܵܐ ܐܸܬ̣ܥ̱ܒܸܕ݂ ܗܵܟܲܢܵܐ ܒܟ݂ܠܗܹܝܢ ܡܲܠ̈ܟ̇ܘܵܬ̣ܵܐ.


text:
ܘܟ݂ܠܗܘܿܢ ܡܵܐܢܹ̈ܐ ܕܬܸܫܡܸܫܬܹ̇ܗ ܕܡܲܠܟܵܐ ܫܠܹܝܡܘܿܢ ܕܕܲܗܒ̣ܵܐ: ܘܟ݂ܠ ܡܵܐܢܹ̈ܐ ܕܒܹܝܬ̣ ܓܲܙܹܗ ܕܡܲܠܟܵܐ ܕܕܲܗܒ̣ܵܐ ܣܢܝܼܢܵܐ. ܘܟܸܣܦܵܐ ܠܵܐ ܚܫܝܼܒ̣ ܗ̄ܘ̣ܵܐ ܒܝܵܘ̈ܡܵܬܹܗ ܕܲܫܠܹܝܡܘܿܢ ܐܲܝܟ݂ ܡܸܕܸ̇ܡ.


text:
ܡܸܛܠ ܕܲܣܦܝܼܢܹ̈ܐ ܓܹܝܪ ܐܝܼܬ̣ ܗ̄ܘܲܝ̈ ܠܲܫܠܹܝܡܘܿܢ ܡܲܠܟܵܐ: ܕܐܵܙܵܠ̄ـ̈ـܢ ܗ̄ܘܲܝ̈ ܠܬܲܪܫܝܼܫ ܥܲܡ ܥܲܒ̣ܕܵܘ̈ܗܝ ܕܚܝܼܪܵܡ ܚܕ݂ܵܐ ܠܲܬ̣ܠܵܬ̣ ܫܢ̈ܝܼܢ ܐܵܬ̣̈ܝܵܢ ܗ̄ܘܲܝ̈. ܘܲܣܦܝܼܢܹ̈ܐ ܕܐܵܙܵܠ̄ـ̈ـܢ ܗ̄ܘܲܝ̈ ܠܬܲܪܫܝܼܫ: ܛܥܝܼ̈ܢܵܢ ܟܸܣܦܵܐ: ܘܕܲܗܒ̣ܵܐ: ܘܦܝܼܠܹ̈ܐ: ܘܩܘܿܦܹ̈ܐ: ܘܛܵܘ̈ܣܹܐ.


text:
ܘܟ݂ܠܗܘܿܢ ܡܲܠ̈ܟܹ̇ܐ ܕܐܲܪܥܵܐ ܒܵܥܹ̇ܝܢ ܠܡܸܚܙܵܐ ܐܲܦܵܘ̈ܗܝ ܕܲܫܠܹܝܡܘܿܢ: ܘܲܠܡܸܫܡܲܥ ܚܸܟ݂ܡ̱ܬ̣ܵܐ ܕܝܲܗ̄ܒ̣ ܡܵܪܝܵܐ ܒܠܸܒܹ̇ܗ.


text:
ܘܲܗܘ̤ܵܐ ܫܠܹܝܡܘܿܢ ܫܲܠܝܼܛܵܐ ܒܟ݂ܠܗܹܝܢ ܡܲܠ̈ܟ̇ܘܵܬ̣ܵܐ: ܡ̣ܢ ܢܲܗܪܵܐ ܦܪܵܬ̣ ܘܲܥܕܲܡܵܐ ܠܐܲܪܥܵܐ ܕܲܦܠܸܫܬܵܝܹ̈ܐ: ܘܲܥܕܲܡܵܐ ܠܲܬ̣ܚܘܼܡܵܐ ܕܡܸܨܪ̈ܵܝܹܐ.


text:
ܘܝܲܗ̄ܒ̣ ܡܲܠܟܵܐ ܫܠܹܝܡܘܿܢ ܒܐܘܿܪܸܫܠܸܡ ܟܸܣܦܵܐ ܐܲܝܟ݂ ܟܹܐܦܹ̈ܐ. ܘܐܲܪ̈ܙܹܐ ܝܲܗ̄ܒ̣ ܐܲܝܟ݂ ܚܵܠܵܐ ܕܐܝܼܬ̣ ܥܲܠ ܣܦܲܬ̣ ܝܲܡܵܐ ܣܘܿܓ̣ܵܐܐ.


text:
ܘܲܫܟܸܒ̣ ܫܠܹܝܡܘܿܢ ܥܲܡ ܐܲܒ̣ܵـ̈ـܗܵܬܹܗ. ܘܩܲܒ̣ܪܘܼܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂. ܐܲܒ̣ܘܼܗܝ ܘܐܲܡ̣ܠܸܟ݂ ܪܚܸܒ̣ܥܲܡ ܒܪܹܗ ܒܵܬ̣ܪܹܗ.


text:
ܐܲܒ̣ܘܼܟ݂ ܐܲܣܓ̇ܝܼ ܫܘܼܥܒܵܕܲܢ. ܘܐܲܢ̄ܬ̇ ܗܵܫܵܐ ܐܲܩܸܠ ܡ̣ܢ ܫܘܼܥܒܵܕܹܗ ܕܐܲܒ̣ܘܼܟ݂ ܩܲܫܝܵܐ: ܘܡ̣ܢ ܡܵܪܘܼܬܹܗ ܥܲܫܝܼܢܬܵܐ ܘܢܸܦ̱ܠܚܵܟ݂.


text:
ܘܐܸܬ̣ܡܲܠܲܟ݂ ܡܲܠܟܵܐ ܪܚܸܒ̣ܥܲܡ: ܒܩܲܫܝܼ̈ܫܹܐ ܕܦܵܠܚܝܼܢ ܗ̄ܘ̣ܵܘ ܠܲܫܠܹܝܡܘܿܢ ܐܲܒ̣ܘܗܝ ܟܲܕ݂ ܚܲܝ ܗ̄ܘ̣ܵܐ. ܘܐܸܡܲܪ ܗ̄ܘ̣ܵܐ: ܡܵܢܵܐ ܡܵܠܟ̇ܝܼܢ ܐ̄ܢܬ̇ܘܿܢ ܠܝܼ: ܕܢܲܗܦܸܟ݂ ܦܸܬ̣ܓ̣ܵܡܵܐ ܠܥܲܡܵܐ ܗܵܢܵܐ.


text:
ܘܡܲܠܸܠ̣ܘ ܥܲܡܹܗ ܘܐܸܡܲܪܘ ܠܹܗ: ܐܸܢܗ̤ܘ ܕܛܵܒ̣ܵـ̈ـܬ̣ܵܐ ܬܸܥܢܹܐ ܠܥܲܡܵܐ ܗܵܢܵܐ ܘܬܸܚܕܹ̇ܐ ܠܘܼܩܒܲܠ ܐܲܦܲܝ̈ܗܘܿܢ: ܘܲܬ̣ܡܲܠܸܠ ܥܲܡܗܘܿܢ ܡܸܠܹ̈ܐ ܛܵܒ̣ܵـ̈ـܬ̣ܵܐ: ܢܸܗܘܘܿܢ ܠܵܟ݂ ܥܲܒ̣̈ܕܹ̇ܐ ܛܵܒܹ̈ܐ: ܘܦܲܠܵܚܹ̈ܐ ܟܠ ܝܵܘ̈ܡܵܬ̣ܵܐ ܕܚܲܝܲܝ̈ܟ.


text:
ܘܲܫܒܲܩ ܡܸܠܟܵܐ ܕܩܲܫܝܼܫܹ̈ܐ ܕܡܲܠܟ̇ܘܼܗܝ. ܘܐܸܙܲܠ̣ ܐܸܬ̣ܡܲܠܲܟ݂ ܒܲܛܠܵܝܹ̈ܐ ܕܲܪܒ̣ܵܘ ܥܲܡܹܗ ܕܩܵܝ̇ܡܝܼܢ ܩܕ݂ܵܡܵܘܗܝ.


text:
ܘܐܸܡܲܪ ܠܗܘܿܢ: ܡܵܢܵܐ ܡܵܠܟ̇ܝܼܢ ܐ̄ܢܬ̇ܘܿܢ ܠܝܼ: ܕܢܲܗܦܸܟ݂ ܦܸܬ̣ܓ̣ܵܡܵܐ ܠܥܲܡܵܐ ܗܵܢܵܐ ܕܡܲܠܸܠ̣ܘ ܥܲܡܝ: ܘܐܵܡ̇ܪܝܼܢ ܠܝܼ: ܕܐܲܩܸܠ ܡܸܢܲܢ ܫܘܼܥܒܵܕ݂ܵܐ ܕܫܲܥܒ̇ܕܲܢ ܐܲܒ̣ܘܼܟ݂: ܘܢܸܦܠ̱ܚܵܟ݂.


text:
ܘܡܲܠܸܠܘ ܥܲܡܹܗ ܛܠܵܝܹ̈ܐ ܕܲܪܒ̣ܵܘ ܥܲܡܹܗ ܒܫܘܼܩܹ̈ܐ: ܘܐܵܡ̇ܪܝܼܢ ܠܹܗ: ܗܵܟܲܢܵܐ ܬܹܐܡܲܪ ܠܥܲܡܵܐ ܕܡܲܠܸܠ ܥܲܡܵܟ݂: ܘܐܵܡ̇ܪܝܼܢ ܠܵܟ݂: ܕܐܲܒ̣ܘܼܟ݂ ܐܲܥܫܸܢ ܫܘܼܥܒܵܕܲܢ: ܘܐܲܢ̄ܬ̇ ܐܲܩܸܠ ܡ̣ܢ ܫܘܼܥܒܵܕܲܢ. ܗܵܟܲܢܵܐ ܬܹܐܡܲܪ ܠܗܘܿܢ: ܕܚܸܨܪܝ ܥܲܒ̣ܝܵܐ ܗ̄ܝܼ ܡ̣ܢ ܟܪܵܬܹܗ ܕܐܵܒ̣ܝ.


text:
ܘܐܵܦ ܗܵܫܵܐ ܐܵܒ̣ܝ ܫܲܥܒܸ̇ܕ݂ܟ݂ܘܿܢ ܫܘܼܥܒܵܕ݂ܵܐ ܩܲܫܝܵܐ. ܘܐܸܢܵܐ ܡܵܘܣܸܦ ܐ̄ܢܵܐ ܥܲܠ ܫܘܼܥܒܵܕ݂ܟ݂ܘܿܢ. ܐܵܒ̣ܝ ܪܕ݂ܵܟ݂ܘܿܢ ܒܫܵܘ̈ܛܹܐ: ܘܐܸܢܵܐ ܪܵܕܹܐ ܐ̄ܢܵܐ ܠܟ݂ܘܿܢ ܒܡܵܪ̈ܲܓ̣ܢܹܐ.


text:
ܘܐܸܬ̣ܵܐ ܝܘܿܪܲܒ̣ܥܲܡ: ܘܟ݂ܠܹܗ ܥܲܡܵܐ ܒܝܵܘܡܵܐ ܕܲܬ̣ܠܵܬ̣ܵܐ: ܐܲܝܟܲܢܵܐ ܕܲܫܐܸܠ̣ ܡܸܢܗܘܿܢ ܙܲܒ̣ܢܵܐ: ܘܐܸܡܲܪ ܠܗܘܿܢ ܕܬ̣ܵܘ ܠܘܵܬ̣ܝ ܒܝܵܘܡܵܐ ܕܲܬ̣ܠܵܬ̣ܵܐ.


text:
ܘܡܲܠܸܠ̣ ܥܲܡܗܘܿܢ ܐܲܝܟ݂ ܡܸܠܹ̈ܐ ܕܲܛܠܵܝܹ̈ܐ: ܘܐܸܡܲܪ ܠܗܘܿܢ: ܐܵܒ̣ܝܼ ܐܲܣܓ̇ܝܼ ܫܘܼܥܒܵܕ݂ܟ݂ܘܿܢ. ܘܐܸܢܵܐ ܡܵܘܣܸܦ ܐ̄ܢܵܐ ܥܲܠ ܫܘܼܥܒܵܕ݂ܟ݂ܘܿܢ ܐܵܒ̣ܝ ܪܕ݂ܵܟ݂ܘܿܢ ܒܫܵܘ̈ܛܹܐ: ܐܸܢܵܐ ܪܵܕܹܐ ܐ̄ܢܵܐ ܠܟ݂ܘܿܢ ܒܡܵܪ̈ܲܓ̣ܢܹܐ.


text:
ܘܠܵܐ ܫ̣ܡܲܥܘ ܥܲܡܵܐ ܡ̣ܢ ܡܲܠܟܵܐ. ܡܸܛܠ ܕܲܗܘ̤ܵܬ̣ ܗܦܝܼܟ݂ܬܵܐ ܡ̣ܢ ܩܕ݂ܵܡ ܡܵܪܝܵܐ. ܕܬܸܫܲܪ ܡܸܠܬܹܗ ܕܐܲܚܝܼܵܐ ܢܒ̣ܝܼܵܐ ܕܡ̣ܢ ܫܝܼܠܘܿ: ܥܲܠ ܝܘܿܪܲܒ̣ܥܲܡ ܒܲܪ ܢܵܒ̣ܵܛ.


text:
ܘܲܚܙ̣ܵܘ ܟܠܹܗ ܝܼܣܪܵܝܹܠ: ܕܠܵܐ ܫ̣ܡܲܥ ܠܗܘܿܢ ܡܲܠܟܵܐ. ܘܐܲܬ̣ܝܼܒ̣ܘܼܗܝ ܥܲܡܵܐ ܦܸܬ̣ܓ̣ܵܡܵܐ ܠܡܲܠܟܵܐ: ܘܐܵܡ̇ܪܝܼܢ: ܠܲܝܬ̇ ܠܲܢ ܡܢܵܬ̣ܵܐ ܒܕ݂ܵܘܝܼܕ݂. ܐܵܦܠܵܐ ܝܵܪܬ̇ܘܼܬ̣ܵܐ ܒܲܒ̣ܪܹܗ ܕܐܝܼܫܲܝ ܐ̄ܢܵܫ ܠܒܲܝܬܹ̇ܗ. ܙܸܠܘ ܝܼܣܪܵܝܹܠ. ܡܸܟܹ̇ܝܠ ܚܙܝܼ ܒܲܝܬܵܟ݂ ܕܵܘܝܼܕ݂. ܘܐܸܙܲܠ̣ܘ ܝܼܣܪܵܝܹܠ ܠܒ̣ܵܬܲܝ̈ܗܘܿܢ.


text:
ܘܫܲܕܲܪ ܥܠܲܝܗܘܿܢ ܡܲܠܟܵܐ ܪܚܸܒ̣ܥܲܡ ܠܐܲܕ݂ܘܿܢܝܼܪܲܡ ܕܫܲܠܝܼܛ ܗ̄ܘ̣ܵܐ ܥܲܠ ܡܲܣܩܲܝ̈ ܡܲܕܲܐܬ̣ܵܐ. ܘܪܲܓ̣ܡܘܼܗܝ ܟܠܹܗ ܝܼܣܪܵܝܹܠ ܒܟܹܐܦܹ̈ܐ: ܘܡܝܼܬ. ܘܡܲܠܟܵܐ ܪܚܸܒ̣ܥܲܡ ܣܠܸܩ̣ ܘܝܼܬܸܒ̣ ܠܹܗ ܒܙܵܘܓܵܐ: ܠܡܸܥܪܲܩ ܠܐܘܿܪܸܫܠܸܡ.


text:
ܘܐܸܬ̣ܵܐ ܪܚܸܒ̣ܥܲܡ ܠܐܘܿܪܸܫܠܸܡ. ܘܟܲܢܸܫ̣ ܠܲܕ݂ܒܹܝܬ̣ ܝܼܗܘܼܕ݂ܵܐ: ܘܲܠܫܲܒ̣ܛܵܐ ܕܒܸܢܝܵܡܹܝܢ: ܡܵܐܐ ܘܲܬ̣ܡܵܢܐܝܼܢ ܐܲܠܦ̈ܝܼܢ: ܓܲܒ̣ܪܹ̈ܐ ܫܵܡܛܲܝ̈ ܣܲܝܦܵܐ: ܘܥܵܒ̣ܕܲܝ̈ ܩܪܵܒ̣ܵܐ: ܠܡܸܬ̣ܟܲܬܵܫܘܼ ܥܲܡ ܝܼܣܪܵܝܹܠ: ܠܡܲܗܦܵܟ݂ܘܼ ܡܲܠܟ̇ܘܼܬ̣ܵܐ ܠܲܪܚܸܒ̣ܥܲܡ ܒܪܹܗ ܕܲܫܠܹܝܡܘܿܢ.


text:
ܐܸܡܲܪ ܠܲܪܚܸܒ̣ܥܲܡ ܒܪܹܗ ܕܲܫܠܹܝܡܘܿܢ ܡܲܠܟܵܐ ܕܲܝܗܘܼܕ݂ܵܐ: ܘܥܲܠ ܒܹܝܬ̣ ܒܸܢܝܵܡܹܝܢ: ܘܥܲܠ ܟܠܹܗ ܝܼܣܪܵܝܹܠ: ܘܥܲܠ ܟܠܹܗ ܝܼܣܪܵܝܹܠ: ܘܥܲܠ ܫܲܪܟܵܐ ܕܥܲܡܵܐ: ܐܸܡܲܪ ܠܗܘܿܢ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܠܵܐ ܬܸܣܩܘܼܢ: ܘܠܵܐ ܬܸܬ̣ܟܲܬ̇ܫܘܼܢ. ܗܦܘܿܟ݂ܘ ܓܒܲܪ ܠܒܲܝܬܹ̇ܗ. ܡܸܛܠ ܕܡ̣ܢ ܩܕ݂ܵܡܲܝ ܗܘ̤ܵܐ ܦܸܬ̣ܓ̣ܵܡܵܐ ܗܵܢܵܐ. ܘܲܫܡܲܥ̣ܘ ܡܸܠܬܹܗ ܕܡܵܪܝܵܐ: ܘܲܗܦܲܟ݂ܘ ܠܡܹܐܙܲܠ ܐ̄ܢܵܫ ܠܒܲܝܬܹ̇ܗ.


text:
ܘܲܒ̣ܢܵܐ ܝܘܿܪܲܒ̣ܥܲܡ ܠܲܫܟܹܝܡ: ܒܛܘܼܪܵܐ ܕܫܲܒ̣ܛܵܐ ܕܒܹܝܬ̣ ܐܲܦܪܹܝܡ: ܘܝܼܬܸܒ̣ ܒܵܗ̇. ܘܲܢܦܲܩ̣ ܡ̣ܢ ܬܲܡܵܢ: ܘܲܒ̣ܢܵܐ ܠܲܦܢܘܼܐܹܝܠ.


text:
ܐܸܢܗ̤ܘ ܕܣܵܠ̇ܩܝܼܢ ܥܲܡܵܐ ܗܵܢܵܐ: ܠܡܸܥܒܲܕ݂ ܕܸܒ̣ܚܹ̈ܐ ܒܒܲܝܬܹ̇ܗ ܕܡܵܪܝܵܐ: ܒܐܘܿܪܸܫܠܸܡ ܘܗܵܦܸܟ݂ ܠܸܒܹ̇ܗ ܕܥܲܡܵܐ ܗܵܢܵܐ ܠܘܵܬ̣ ܡܵܪܗܘܿܢ. ܘܩܵܛ̇ܠܝܼܢ ܠܝܼ: ܘܡܲܗ̄ܦܟ݂ܝܼܢ ܠܵܗ̇ ܡܲܠܟ̇ܘܼܬ̣ܵܐ ܠܲܪܚܸܒ̣ܥܲܡ ܒܲܪ ܫܠܹܝܡܘܿܢ.


text:
ܘܐܸܬ̣ܪܲܥܝܼ ܡܲܠܟܵܐ: ܘܲܥܒܲܕ݂ ܬܪܹܝܢ ܥܸܓ̣̈ܠܝܼܢ ܕܕܲܗܒ̣ܵܐ. ܘܐܸܡܲܪ ܠܗܘܿܢ: ܣܲܓ̇ܝܼ ܠܟ݂ܘܿܢ ܠܡܸܣܲܩ: ܡܵܢܵܐ ܣܵܠܩܝܼܢ ܐܢ̄ܬ̇ܘܿܢ: ܘܢܵܚܬ̇ܝܼܢ ܠܐܘܿܪܸܫܠܸܡ. ܗܵܠܹܝܢ ܐܸܢܘܿܢ ܐܲܠܵܗܲܝ̈ܟ ܝܼܣܪܵܝܹܠ: ܕܐܲܣܩܘܼܟ݂ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܲܗܘ̤ܵܬ̣ ܡܸܠܬ̣ܵܐ ܗܵܕܹܐ ܠܲܚܛܝܼܬ̣ܵܐ. ܘܐܸܙܲܠ̣ܘ ܥܲܡܵܐ ܩܕ݂ܵܡ ܥܸܓܠܵܐ ܥܕܲܡܵܐ ܠܕ݂ܵܢ. ܘܲܗܘ̤ܵܐ ܦܸܬ̣ܓ̣ܵܡܵܐ ܗܵܢܵܐ ܠܲܚܛܝܼܬ̣ܵܐ: ܠܟ݂ܠ ܒܹܝܬ̣ ܝܘܿܪܲܒ̣ܥܲܡ: ܠܡܸܥܩܲܪ ܘܲܠܡܵܘܒܵܕ݂ܘܼ ܡ̣ܢ ܐܲܪܥܵܐ.


text:
ܒܹܗ ܒܙܲܒ̣ܢܵܐ ܗܵܢܵܐ: ܐܸܬ̣ܟ̇ܪܲܗ ܐܲܒ̣ܝܲܡ ܒܪܹܗ ܕܝܘܿܪܲܒ̣ܥܲܡ: ܘܐܸܡܲܪ ܝܘܿܪܲܒ̣ܥܲܡ ܠܐܲܢ̄ܬ̇ܬܹܗ: ܩܘܼܡܝ ܢܹܐ ܘܐܸܫܬܲܓ̣ܢܵܝ ܐܲܝܟ݂ ܐܲܢ̄ܬ̇ܬ̣ܵܐ ܗܸܕ݂ܝܘܿܛܬܵܐ. ܘܠܵܐ ܢܸܕ̇ܥܘܼܢ ܕܐܲܢ̄ܬ̇ܝ ܗ̄ܝܼ ܐܲܢ̄ܬ̇ܬܹܗ ܕܝܘܿܪܲܒ̣ܥܲܡ. ܘܬܹܐܙܠ̄ܝܼܢ ܠܫܝܼܠܘܿ. ܘܗܵܐ ܐܝܼܬ̣ ܬܲܡܵܢ ܐܲܚܝܼܵܐ ܢܒ̣ܝܼܵܐ: ܕܗ̤ܘ ܐܸܡܲܪ ܠܝܼ ܟܲܕ݂ ܩܵܐܹ̇ܡ ܗ̄ܘܹ̇ܝܬ̣ ܥܲܠ ܥܲܡܵܐ ܗܵܢܵܐ.


text:
ܘܡ̣ܢ ܩܕ݂ܵܡ ܡܵܪܝܵܐ ܐܸܬ̣̱ܐܡܲܪ ܠܐܲܚܝܼܵܐ: ܕܗܵܐ ܐܲܢ̄ܬ̇ܬܹܗ ܕܝܘܿܪܲܒ̣ܥܲܡ ܐܵܬ̣ܝܵܐ ܠܡܸܫܐܲܠ ܦܸܬ̣ܓ̣ܵܡܵܐ ܡܸܢܵܟ݂ ܥܲܠ ܒܪܵܗ̇ ܕܲܟ݂ܪܝܼܗ ܗ̄ܘ̣: ܗܵܟܲܢܵܐ ܘܗܵܟܲܢܵܐ ܬܹܐܡܲܪ ܠܵܗ̇. ܘܢܸܗܘܹܐ ܒܡܲܥܠܵܗ̇: ܘܗ̤ܝ ܡܸܫܬܲܓ̣ܢܝܵܐ.


text:
ܘܲܗܘ̤ܵܐ ܕܟܲܕ݂ ܫܡܲܥ̣ ܐܲܚܝܼܵܐ ܩܵܠܵܐ ܕܪܸ̈ܓ̣ܠܹܝܗ̇ ܟܲܕ݂ ܥܵܐܠܵܐ ܒܬܲܪܥܵܐ: ܘܐܸܡܲܪ ܠܵܗ̇: ܥܘܿܠܝ ܐܲܢ̄ܬ̇ܬܹܗ ܕܝܘܿܪܲܒ̣ܥܲܡ ܠܡܵܢܵܐ ܡܸܫܬ̇ܓ̣ܢܝܲܬ̇ܝ. ܘܐܸܢܵܐ ܡܫܲܕܲܪ ܐ̄ܢܵܐ ܕܐܹܡܲܪ ܥܠܲܝܟ̇ܝ ܡܸܠܹ̈ܐ ܩܲܫ̈ܝܵܬ̣ܵܐ.


text:
ܙܸܠܝ ܐܸܡܲܪܝ ܠܝܘܿܪܲܒ̣ܥܲܡ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ ܕܝܼܣܪܵܝܹܠ: ܐܸܢܵܐ ܐܲܪܝܼܡܬܵܟ݂ ܡ̣ܢ ܥܲܡܵܐ: ܘܝܲܗ̄ܒ̣ܬܵܟ݂ ܡܲܠܟܵܐ ܥܲܠ ܥܲܡܝ ܝܼܣܪܵܝܹܠ.


text:
ܘܲܢܣܲܒ̣ܬܵܗ̇ ܡܲܠܟ̇ܘܼܬ̣ܵܐ ܡ̣ܢ ܒܹܝܬ̣ ܕܵܘܝܼܕ݂: ܘܝܸܗ̄ܒܹ̇ܬ̣ ܠܵܟ݂. ܘܠܵܐ ܗ̤ܘܲܝܬ̇ ܐܲܝܟ݂ ܕܵܘܝܼܕ݂ ܥܲܒ̣ܕ̇ܝܼ: ܕܲܢܛܲܪ ܦܘܼܩ̈ܕܵܢܲܝ: ܘܗܲܠܸܟ݂ ܒܢܵܡܘܿܣܲܝ̈ ܒܟ݂ܠܹܗ ܠܸܒܹ̇ܗ: ܠܡܸܥܒܲܕ݂ ܕܫܲܦܝܼܪ ܩܕ݂ܵܡܲܝ.


text:
ܘܐܲܢ̄ܬ̇ ܐܲܒ̣ܐܸܫܬ̇ ܠܡܸܥܒܲܕ݂ ܡ̣ܢ ܟܠ ܡܲܠ̈ܟܹ̇ܐ ܕܲܗܘ̤ܵܘ ܩܕ݂ܵܡܲܝܟ. ܘܐܸܙܲܠܬ̇ ܥܒܲܕ̇ܬ̇ ܠܵܟ݂ ܦܬܲܟ݂ܪܹ̈ܐ ܕܥܲܡܡܹ̈ܐ: ܘܨܲܠܡܹ̈ܐ ܠܲܡܓܲܕܵܦܘܼ ܩܕ݂ܵܡܲܝ. ܘܕܸܚܠܲܬ̣ܝ ܫܕܲܝܬ̇ ܒܸܣܬܲܪ ܨܵܘܪܵܟ݂.


text:
ܝܓ: ܘܐܸܬ̣ܥܲܫܲܢ ܪܚܸܒ̣ܥܲܡ ܡܲܠܟܵܐ ܒܲܪ ܫܠܹܝܡܘܿܢ ܒܐܘܿܪܸܫܠܸܡ: ܘܐܲܡܠܸܟ݂ ܒܲܪ ܐܲܪܒ̇ܥܝܼܢ ܘܲܚܕ݂ܵܐ ܫܢ̈ܝܼܢ ܪܚܸܒ̣ܥܲܡ ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܲܫܒܲܬܲܥܸܣܪܹ̈ܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ: ܩܪܝܼܬ̣ܵܐ ܕܲܓ̣ܒ̣ܵܐ ܠܹܗ ܡܵܪܝܵܐ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܠܡܲܫܪܵܝܘܼ ܫܟ݂ܝܼܢܬܹ̇ܗ ܬܲܡܵܢ. ܘܲܫܡܵܐ ܕܐܸܡܹܗ ܢܲܥܡܵܐ ܕܡ̣ܢ ܥܲܡܘܿܢ.<br/>ܝܕ: ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ. ܘܠܵܐ ܐܲܬ̣ܩܸܢ ܠܸܒܹ̇ܗ ܠܕܸܚ̱ܠܬܹܗ ܕܡܵܪܝܵܐ: ܠܡܸܒ̣ܥܝܹܗ ܒܟ݂ܠܹܗ ܠܸܒܹ̇ܗ.<br/>ܝܗ: ܘܗܵܠܹܝܢ ܦܸܬ̣ܓ̣ܵܡܵܘ̈ܗܝ ܕܲܪܚܸܒ̣ܥܲܡ ܩܲܕ݂ܡܵܝܹ̈ܐ ܘܐܲܚܪ̈ܵܝܹܐ: ܠܡܸܥܒܲܕ݂ ܒܝܼܫܬܵܐ ܩܕ݂ܵܡ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ. ܘܲܩܪܵܒ̣ܵܐ ܗܘ̤ܵܐ ܒܹܝܬ̣ ܪܚܸܒ̣ܥܲܡ ܒܪܹܗ ܕܲܫܠܹܝܡܘܿܢ: ܘܒܹܝܬ̣ ܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܟܠ ܝܵܘ̈ܡܲܝ ܚܲܝܵܘ̈ܗܝ.<br/>ܝܘ: ܘܲܫܟܸܒ̣ ܪܚܸܒ̣ܥܲܡ ܥܲܡ ܐܲܒ̣ܵـ̈ـܗܵܬܹܗ. ܘܐܸܬ̣ܩܒܲܪ ܒܲܩܪܝܼܬ̣ܵܐ ܕܕ݂ܵܘܝܼܕ݂. ܘܩܵܡ̣ ܒܡܲܠܟ̇ܘܼܬ̣ܵܐ ܐܲܒ̣ܝܵܐ ܒܪܹܗ ܒܵܬ̣ܪܹܗ.


text:
ܒܲܫܢܲܬ̣ ܬܡܵܢܲܥܸܣܪܹ̈ܐ ܠܡܲܠܟ̇ܘܼܬܹܗ ܕܝܘܿܪܲܒ̣ܥܲܡ ܒܲܪ ܢܵܒ̣ܵܛ: ܩܵܡ̣ ܒܡܲܠܟ̇ܘܼܬ̣ܵܐ ܐܲܒ̣ܝܼܵܐ ܥܲܠ ܫܲܒ̣ܛܵܐ ܕܒܹܝܬ̣ ܝܼܗܘܼܕ݂ܵܐ.


text:
ܘܐܸܣܲܪ ܐܲܒ̣ܝܼܵܐ ܓܲܒ̣ܪܹ̈ܐ ܥܵܒ̣ܕܲܝ̈ ܩܪܵܒ̣ܵܐ: ܐܲܪܒܲܥ ܡܵܐܐ ܐܲܠܦ̈ܝܼܢ ܓܲܒ̣ܪܹ̈ܐ ܥܠܲܝܡܹ̈ܐ: ܥܕܲܡܵܐ ܕܩܲܒܸ̇ܠܘ ܥܠܲܝܗܘܿܢ ܕܢܹܐܙܠ̄ܘܿܢ ܘܢܸܥܒ̇ܕ݂ܘܼܢ ܩܪܵܒ̣ܵܐ ܥܲܡ ܝܘܿܪܲܒ̣ܥܲܡ ܒܲܪ ܢܵܒ̣ܵܛ. ܘܝܘܿܪܲܒ̣ܥܲܡ ܒܲܪ ܢܵܒ̣ܵܛ ܟܲܢܸܫ ܠܹܗ ܚܲܝܠܵܐ: ܘܐܸܬ̣ܵܐ ܕܢܸܥܒܸ̇ܕ݂ ܩܪܵܒ̣ܵܐ ܒܲܬ̣ܡܵܢܹܝܡܵܐܐ ܐܲܠܦ̈ܝܼܢ ܥܠܲܝܡܹ̈ܐ ܓܲܢ̄ܒܵܪ̈ܲܝ ܚܲܝܠܵܐ.


text:
ܘܩܵܡ̣ ܐܲܒ̣ܝܼܵܐ ܡ̣ܢ ܛܘܼܪܵܐ ܕܲܨܡܲܪܝܲܡ: ܕܐܝܼܬ̣ ܒܲܬ̣ܚܘܼܡܵܐ ܕܛܘܼܪܵܐ ܕܐܲܦܪܹܝܡ ܘܐܸܡܲܪ: ܫ̣ܡܲܥ ܝܘܿܪܲܒ̣ܥܲܡ ܒܲܪ ܢܵܒ̣ܵܛ ܘܟ݂ܠܹܗ ܝܼܣܪܵܝܹܠ.


text:
ܟܒܲܪ ܝܵܕ݂ܥܝܼܢ ܗ̄ܘܲܝܬ̇ܘܿܢ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܝܲܗ̄ܒ̣ ܡܲܠܟ̇ܘܼܬ̣ܵܐ ܠܕ݂ܵܘܝܼܕ݂ ܥܲܠ ܝܼܣܪܵܝܹܠ ܠܥܵܠܲܡ: ܠܹܗ ܘܠܲܒ̣ܢܵܘ̈ܗܝ ܩܝܵܡܵܐ ܕܡܸܠܚܵܐ.


text:
ܘܟܲܢܸܫ ܠܘܵܬܹܗ ܓܲܒ̣ܪܹ̈ܐ ܪ̈ܲܫܝܼܥܹܐ ܒܢܲܝ̈ ܥܵܘܼܠܵܐ. ܘܐܸܬ̣ܥܲܫܲܢ ܥܲܠ ܪܚܸܒ̣ܥܲܡ ܒܪܹܗ ܕܲܫܠܹܝܡܘܿܢ. ܘܲܪܚܸܒ̣ܥܲܡ ܛܲܠܝܵܐ ܗ̄ܘ̣ܵܐ ܘܲܛܠܹܐ ܝܵܘ̈ܡܝܼܢ. ܘܠܵܐ ܝܵܕܲܥ ܗ̄ܘ̣ܵܐ ܡܸܕܸ̇ܡ ܠܡܹܐܡܲܪ. ܘܠܵܐ ܒܲܝܐܹܗ ܠܥܲܡܵܐ ܥܲܠ ܫܘܼܥܒܵܕ݂ܵܐ ܕܫܲܥܒܸ̇ܕ݂ ܐܸܢܘܿܢ ܫܠܹܝܡܘܿܢ ܐܲܒ̣ܘܼܗܝ.


text:
ܘܐܵܦ ܗܵܫܵܐ ܡܵܢܵܐ ܐܵܡ̇ܪܝܼܢ ܐ̄ܢܬ̇ܘܿܢ: ܐܸܙܲܠܬ̇ܘܿܢ ܐܲܦܪܸܩܬ̇ܘܿܢ ܡܸܢܟ݂ܘܿܢ ܡܲܠܟ̇ܘܼܬ̣ܵܐ ܕܒܹܝܬ̣ ܕܵܘܝܼܕ݂. ܘܐܸܙܲܠܬ̇ܘܿܢ ܘܲܦܠܲܚܬ̇ܘܿܢ ܠܐܲܠܵܗܹ̈ܐ ܡܝܼ̈ܬܹܐ. ܘܐܸܢܵܐ ܥܲܠ ܫܲܒ̣ܛܵܐ ܚܲܕ݂ ܩܵܐܹ̇ܡ ܐ̄ܢܵܐ ܒܡܲܠܟ̇ܘܼܬ̣ܵܐ: ܘܐܲܢ̄ܬ̇ܘܿܢ ܫܲܒ̣ܛܹ̈ܐ ܣܲܓ̇ܝܼܐܹ̈ܐ. ܘܒܲܝܢܵܬ̣ܟ݂ܘܿܢ ܐܝܼܬ̣ ܥܸܓ̣ܠܵܐ ܕܕܲܗܒ̣ܵܐ: ܕܲܥܒܲܕ݂ ܠܟ݂ܘܿܢ ܝܘܿܪܲܒ̣ܥܲܡ ܒܲܪ ܢܵܒ̣ܵܛ.


text:
ܘܐܲܢ̄ܬ̇ܘܿܢ ܐܲܦܪܸܩܬ̇ܘܿܢ ܠܟ݂ܵܗܢܹ̈ܐ ܒܢܵܘ̈ܗܝ ܕܐܲܗܪܘܿܢ ܘܲܠܠܹܘܵܝܹ̈ܐ. ܘܲܥܒܲܕ̇ܬ̇ܘܿܢ ܠܟ݂ܘܿܢ ܟܘܼܡܪܹ̈ܐ ܡ̣ܢ ܥܲܡܵܐ ܕܐܲܪܥܵܐ. ܘܟ݂ܠ ܡܲܢ ܕܥܵܐܹ̇ܠ ܠܲܡܩܲܪܵܒ̣ܘܼ ܩܘܼܪܒܵܢܵܐ: ܫܵܩܠܝܼܢ ܗ̄ܘܲܝܬ̇ܘܿܢ ܡܸܢܹܗ ܬܵܘܪܵܐ ܒܲܪ ܒܲܩܪܵܐ: ܘܕܸܟ݂ܪܹ̈ܐ ܫܲܒ̣ܥܵܐ. ܘܗܵܘܹ̇ܐ ܗ̄ܘ̣ܵܐ ܟܘܼܡܪܵܐ ܠܲܕ݂ܠܵܐ ܐܲܠܵܗ̈ܝܼܢ.


text:
ܘܲܚܢܲܢ ܠܡܵܪܝܵܐ ܐܲܠܵܗܲܢ ܠܵܐ ܫܒܲܩ̄ܢ. ܘܟ݂ܵܗ̈ܢܹܐ ܕܲܡܫܲܡܫܝܼܢ ܠܡܵܪܝܵܐ: ܒܢܵܘ̈ܗܝ ܐܸܢܘܿܢ ܕܐܲܗܪܘܿܢ: ܘܠܹܘܵܝܹ̈ܐ ܒܲܥܒ̣ܝܼ̈ܕ݂ܵܬ̣ܗܘܿܢ.


text:
ܘܡܲܣܩܝܼܢ ܗ̄ܘ̣ܵܘ ܠܡܵܪܝܵܐ ܕܸܒ̣ܚܹ̈ܐ: ܒܟ݂ܠ ܨܦܲܪ ܘܲܨܦܲܪ: ܘܲܒ̣ܟ݂ܠ ܪܡܸܫ ܘܲܪܡܸܫ: ܘܩܲܛܪ̈ܘܼܩܹܐ ܕܒܸܣܡܹ̈ܐ: ܘܣܸܕ݂ܪܹ̈ܐ ܕܠܲܚܡܵܐ ܥܲܠ ܦܵܬ̣ܘܿܪܹ̈ܐ ܕܟܲـ̈ـܝܵܐ. ܘܲܡܢܵܪ̈ܵܬ̣ܵܐ ܕܕܲܗܒ̣ܵܐ: ܘܲܫܪ̈ܵܓܲܝܗܹܝܢ. ܘܛܲܠܝܵܐ ܫܪܲܓ̣ܬ̣ܵܢܵܐ ܡܲܢܗܲܪ ܠܗܹܝܢ: ܒܟ݂ܠ ܪܡܸܫ ܘܲܪܡܸܫ. ܘܲܚܢܲܢ ܢܵܛܪܝܼܢ ܢܛܘܼܪ̈ܵܬܹܗ ܕܡܵܪܝܵܐ ܐܲܠܵܗܲܢ.


text:
ܘܲܗܘ̤ܵܐ ܕܟܲܕ݂ ܐܲܪܝܼܡ̣ܘ ܩܵܠܗܘܿܢ ܓܲܒ̣ܪܹ̈ܐ ܕܒܹܝܬ̣ ܝܼܗܘܼܕ݂ܵܐ: ܘܡܵܪܝܵܐ ܬܒܲܪ ܠܝܘܿܪܲܒ̣ܥܲܡ ܒܲܪ ܢܵܒ̣ܵܛ ܘܠܝܼܣܪܵܝܹܠ: ܩܕ݂ܵܡ ܝܼܗܘܼܕ݂ܵܐ: ܘܲܩܕ݂ܵܡ ܐܲܒ̣ܝܼܵܐ.


text:
ܘܲܚܪܲܒ̣ ܐܸܢܘܿܢ ܐܲܒ̣ܝܼܵܐ ܚܲܪܒܵܐ ܪܲܒܵܐ. ܘܲܢܦܲܠܘ ܓܲܒ̣ܪܹ̈ܐ ܡ̣ܢ ܝܼܣܪܵܝܹܠ: ܚܲܡܸܫܡܵܐܐ ܐܲܠܦ̈ܝܼܢ ܓܲܒ̣ܪܹ̈ܐ ܥܠܲܝܡܹ̈ܐ.


text:
ܘܐܸܬ̇ܬ̇ܒܲܪܘ ܒܢܲܝ̈ ܝܼܣܪܵܝܹܠ ܒܙܲܒ̣ܢܵܐ ܗܵܘ̇ ܘܐܸܬ̣ܓܲܢ̄ܒܲܪ ܒܢܲܝ̈ ܝܼܗܘܼܕ݂ܵܐ. ܡܸܛܠ ܕܐܵܡ̇ܪܝܼܢ: ܣܘܼܡܟܵܢܲܢ ܥܲܠ ܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬܲܢ.


text:
ܘܲܪܕܲܦ ܐܲܒ̣ܝܼܵܐ ܒܵܬܲܪ ܝܘܿܪܲܒ̣ܥܲܡ ܘܲܟ݂ܒܲܫ ܡܸܢܹܗ ܩܘܼܪ̈ܝܵܐ ܪܵܘ̱ܪ̈ܒ̣ܵܬ̣ܵܐ: ܒܹܝܬ̣ܐܹܝܠ ܘܡܹܐܟ݂̈ܠܵܬ̣ܵܗ̇: ܫܸܠܵܐ ܘܡܹܐܟ݂̈ܠܵܬ̣ܵܗ̇: ܥܸܦܪܘܿܢ ܘܡܹܐܟ݂̈ܠܵܬ̣ܵܗ̇.


text:
ܘܐܸܬ̣ܓܲܢ̄ܒܲܪ ܐܲܒ̣ܝܼܵܐ. ܘܲܢܣܲܒ̣ ܠܹܗ ܢܸܫܹ̈ܐ ܐܲܪܒܲܥܸܣܪܹ̈ܐ: ܘܐܸܬ̣̤ܝܼܠܸܕ݂ܘ ܠܹܗ ܒܢܲـ̈ـܝܐ ܕܸܟ݂ܪܹ̈ܐ ܥܸܣܪܝܼܢ ܘܸܫܬܵܐ: ܘܲܒ̣̈ܢܵܬ̣ܵܐ ܢܸܩ̈ܒ̣ܵܬ̣ܵܐ ܫܸܬ̇ܬܲܥܸܣܪܹ̈ܐ.


text:
ܘܲܫܟܸܒ̣ ܐܲܒ̣ܝܼܵܐ ܥܲܡ ܐܲܒ̣ܵـ̈ـܗܵܬܹܗ. ܘܩܲܒ̣ܪܘܼܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܘܩܵܡ ܒܡܲܠܟ̇ܘܼܬܹܗ ܐܵܣܵܐ ܒܪܹܗ ܒܵܬ̣ܪܹܗ. ܒܝܵܘܡܵܘ̈ܗܝ ܐܸܬ̇ܬ̇ܢܝܼܚܲܬ̣ ܐܲܪܥܵܐ ܡ̣ܢ ܩܹܐܪ̈ܣܹܐ ܥܸܣܪܝܼܢ ܫܢ̈ܝܼܢ.


text:
ܘܲܥܩܲܪ ܡ̣ܢ ܟܠܗܹܝܢ ܩܘܼܪ̈ܝܵܐ ܕܒܹܝܬ̣ ܝܼܗܘܼܕ݂ܵܐ: ܥܠܵـ̈ـܘܵܬ̣ܵܐ: ܘܲܦܬܲܟ݂ܪܹ̈ܐ. ܘܐܸܬ̇ܬ̇ܢܝܼܚܲܬ̤ ܡܲܠܟ̇ܘܼܬܹܗ ܒܝܵܘ̈ܡܵܬܹܗ. ܘܲܒ̣ܥܸܠܕ̇ܒ̣ܵܒ̣ܵܐ ܠܵܐ ܗܘ̤ܵܐ ܠܹܗ: ܡ̣ܢ ܟܠܗܘܿܢ ܒܲܥ̈ܠܲܝ ܬܚܘܼܡܹܗ.


text:
ܘܲܒ̣ܢܵܐ ܩܘܼܪ̈ܝܵܐ ܥܲܫܝܼ̈ܢܵܬ̣ܵܐ: ܒܐܲܪܥܵܐ ܕܲܝܗܘܼܕ݂ܵܐ. ܡܸܛܠ ܕܐܸܬ̇ܬ̇ܢܝܼܚܲܬ̣ ܐܲܪܥܵܐ. ܘܠܵܐ ܐܝܼܬ̣ ܗ̄ܘ̣ܵܐ ܐ̄ܢܵܫ ܕܥܵܒܹܕ݂ ܥܲܡܹܗ ܩܪܵܒ̣ܵܐ ܫܢܲـ̈ـܝܵܐ ܗܵܠܹܝܢ. ܡܸܛܠ ܕܐܲܢܝܼܚܹܗ ܗ̄ܘ̣ܵܐ ܡܵܪܝܵܐ.


text:
ܘܐܸܡܲܪ ܠܲܕ݂ܒܹܝܬ̣ ܝܼܗܘܼܕ݂ܵܐ: ܬܵܘ ܢܸܒ̣ܢܹܐ ܩܘܼܪ̈ܝܵܐ ܗܵܠܹܝܢ. ܘܢܲܟ݂ܪܸܟ݂ ܐܸܢܹܝܢ ܫܘܼܪܹ̈ܐ ܘܡܲܓܕ̇ܠܹ̈ܐ: ܘܬܲܪ̈ܥܹܐ ܘܣܘܼܟ̇ܪܹ̈ܐ: ܥܲܕ݂ ܫܵܠܝܵܐ ܐܲܪܥܵܐ ܡ̣ܢ ܩܹܐܪܣܵܐ. ܡܸܛܠ ܕܲܒ̣ܥܲܝܢ ܠܡܵܪܝܵܐ ܐܲܠܵܗܲܢ: ܐܵܦ ܗ̤ܘ ܒܥ̣ܵܢ: ܘܐܲܢܝܼܚܲܢ ܡ̣ܢ ܟܠܗܘܿܢ ܕܲܚܕ݂ܵܪ̈ܲܝܢ. ܘܒܲܝܐܲܢ ܘܦܲܨܝܲܢ.


text:
ܘܲܗܘ̤ܵܘ ܠܐܵܣܵܐ ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܫܵܩ̈ܠܲܝ ܣܲܝܦܹ̈ܐ ܘܪ̈ܘܼܡܚܹܐ ܡ̣̤ ܕܒܹܝܬ̣ ܝܼܗܘܼܕ݂ܵܐ: ܬܠܵܬ̣ܡܵܐܐ ܐܲܠܦ̈ܝܼܢ: ܘܡ̣ܢ ܕܒܹܝܬ̣ ܒܸܢܝܵܡܹܝܢ: ܠܒ̣ܝܼ̈ܫܲܝ ܫܸܪܝܵܢܵܐ: ܘܡܵܬ̣ܚܲܝ̈ ܩܸܫܬܵܐ: ܡܲܐܬܹ̇ܝܢ ܘܲܬ̣ܡܵܢܐܝܼܢ ܐܲܠܦ̈ܝܼܢ ܟܠܗܘܿܢ ܗܵܠܹܝܢ ܓܲܢ̄ܒܵܪ̈ܲܝ ܚܲܝܠܵܐ.


text:
ܘܲܢܦܲܩ ܠܘܵܬ̣ܗܘܿܢ ܙܵܪܵܚ ܗܸܢܕ̇ܘܵܝܵܐ: ܒܚܲܝܠܵܐ ܣܲܓ̇ܝܼܵܐܐ: ܐܵܠܹܦ ܐܲܠܦ̈ܝܼܢ: ܘܲܒ̣ܙܵܘ̈ܓܹ̇ܐ ܬܠܵܬ̣ܝܼܢ ܐܲܠܦ̈ܝܼܢ. ܘܐܸܬ̣ܵܘ ܘܲܡܛܵܘ ܥܕܲܡܵܐ ܠܡܹܐܪܫܵܐ.


text:
ܘܨܲܠܝܼ ܐܵܣܵܐ ܩܕ݂ܵܡ ܡܵܪܝܵܐ ܐܲܠܵܗܹܗ: ܘܐܸܡܲܪ: ܐܲܢ̄ܬ̇ ܗ̄ܘ̣ ܡܵܪܲܢ ܥܵܕ݂ܘܿܪܹܗ ܕܥܲܡܵܟ݂: ܟܲܕ݂ ܬܲܫܠܸܡ ܚܲܝܠܵܐ ܣܲܓ̇ܝܼܵܐܐ ܒܐܝܼ̈ܕܲܝ ܙܥܘܿܪܹ̈ܐ. ܗܵܝܕܹ̇ܝܢ ܢܸܕ̇ܥܘܼܢ ܟܠܗܘܿܢ ܥܵܡܘܿܪ̈ܵܘܗܝ ܕܥܵܠܡܵܐ ܕܫܲܦܝܼܪ ܡܸܬ̇ܬܲܟ݂ܠܝܼܢܲܢ ܥܠܲܝܟ. ܥܲܕܲܪܲܝܢ ܡܵܪܝܵܐ ܐܲܠܵܗܲܢ: ܥܲܕܲܪܲܝܢ. ܡܸܛܠ ܕܒܲܫܡܵܟ݂ ܐܸܬܲܝܢ ܥܲܠ ܚܲܝܠܵܐ ܗܵܢܵܐ ܪܲܒܵܐ. ܡܵܪܝܵܐ ܐܲܠܵܗܲܢ: ܠܵܐ ܬܸܫܬܵܘܚܲܪ ܓܲܢ̄ܒܵܪܘܼܬ̣ܵܟ݂ ܡܸܢܲܢ.


text:
ܘܗܵܝܕܹ̇ܝܢ ܟܲܕ݂ ܓܡܲܪ ܐܵܣܵܐ ܠܲܡܨܲܠܵܝܘܼ ܨܠܘܿܬܹܗ: ܬܒܲܪ ܡܲܠܲܐܟܹܗ ܕܡܵܪܝܵܐ ܠܗܸܢܕ̇ܘܵܝܹ̈ܐ. ܩܕ݂ܵܡ ܐܵܣܵܐ ܘܲܩܕ݂ܵܡ ܝܼܗܘܼܕ݂ܵܐ. ܘܲܥܪܲܩ̣ܘ ܗܸܢܕ̇ܘܵܝܹ̈ܐ.


text:
ܘܲܪܕܲܦ̣ ܐܸܢܘܿܢ ܐܵܣܵܐ ܘܥܲܡܵܐ ܕܥܲܡܹܗ ܥܕܲܡܵܐ ܠܓܵܕ݂ܵܪ. ܘܲܢܦܲܠܘ ܡ̣ܢ ܗܸܢܕ̇ܘܵܝܹ̈ܐ ܕܠܵܐ ܡܸܢܝܵܢܵܐ: ܡܸܛܠ ܕܐܸܬ̇ܬ̇ܒܲܪܘ ܩܕ݂ܵܡ ܡܵܪܝܵܐ: ܘܲܩܕ݂ܵܡ ܚܲܝܠܵـ̈ـܘܵܬܹܗ. ܘܲܢܣܲܒ̣ܘ: ܘܲܫܒ̣ܵܘ ܫܒ̣ܝܼܬ̣ܵܐ ܣܘܼܓ̣ܵܐܐ.


text:
ܘܲܚܪܲܒ̣ܘ ܟܠܗܹܝܢ ܩܘܼܪ̈ܝܵܐ ܕܐܝܼܬ̣ ܚܕ݂ܵܪ̈ܲܝ ܓܵܕ݂ܵܪ. ܡܸܛܠ ܕܲܗܘ̤ܵܬ̣ ܕܸܚ̱ܠܬܹܗ ܕܡܵܪܝܵܐ ܥܠܲܝܗܘܿܢ ܘܒܲܙܘ ܟܠܗܹܝܢ ܩܘܼܪ̈ܝܵܐ. ܡܸܛܠ ܕܒܸܙܬ̣ܵܐ ܣܲܓ̇ܝܼܐܬ̣ܵܐ ܗܘ̤ܵܬ̣ ܒܗܹܝܢ.


text:
ܘܲܢܦܲܩ ܩܕ݂ܵܡ ܐܵܣܵܐ: ܘܐܸܡܲܪ ܠܹܗ: ܫܡܲܥܲܝܢܝ ܐܵܣܵܐ ܘܟ݂ܠܹܗ ܝܼܗܘܼܕ݂ܵܐ: ܘܒܸܢܝܵܡܹܝܢ. ܡܵܪܝܵܐ ܥܲܡܟ݂ܘܿܢ ܗ̄ܘ̣ ܠܥܵܠܲܡ ܥܵܠܡܝܼܢ. ܐܸܢ ܬܸܒ̣ܥܘܿܢܵܝܗܝ: ܢܸܫܬ̇ܟܲܚ ܠܟ݂ܘܿܢ ܘܐܸܢ ܬܸܫܒ̇ܩܘܼܢܹܗ: ܢܸܫܒ̇ܘܿܩܟ݂ܘܿܢ.


text:
ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ ܠܝܼܣܪܵܝܹܠ: ܕܠܵܐ ܦܠܲܚܘ ܠܐܲܠܵܗܗܘܿܢ ܒܩܘܼܫܬܵܐ. ܘܠܵܐ ܩܲܒܸ̇ܠܘ ܡ̣ܢ ܟܵܗܢܲܝ̈ܗܘܿܢ ܘܠܵܐ ܫܡܲܥ̣ܘ ܢܵܡܘܿܣܲܝ̈ܗܘܿܢ. ܘܐܸܫܬ̇ܠܸܡܘ ܠܐܝܼܕ݂ܵܐ ܕܲܒ̣ܥܸܠܕ̇ܒ̣ܵܒܹ̈ܐ.


text:
ܘܲܒ̣ܙܲܒ̣ـ̈ـܢܵܬ̣ܵܐ ܗܵܠܹܝܢ ܩܲܕ݂ܡܵـ̈ـܝܵܬ̣ܵܐ: ܟܲܕ݂ ܠܐܲܠܵܗܲܢ ܠܵܐ ܕܵܚܠܝܼܢ ܗ̄ܘܲܝܢ: ܠܵܐ ܐܝܼܬ̣ ܗ̄ܘ̣ܵܐ ܫܠܵܡ: ܠܵܐ ܠܡܲܢ ܕܢܵܦܹ̇ܩ: ܘܠܵܐ ܠܡܲܢ ܕܥܵܐܹ̇ܠ. ܡܸܛܠ ܕܒ̣ܝܼܫܬܵܐ ܪܲܒ̇ܬ̣ܵܐ ܐܸܬ̣ܵܬ̤ ܗ̄ܘ̣ܵܬ̣ ܥܲܠ ܟܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ.


text:
ܡܸܛܠ ܕܲܫܒܲܩܢ ܗ̄ܘܲܝܢ ܠܡܵܪܝܵܐ ܐܲܠܵܗܲܢ. ܘܠܵܐ ܨܒ̇ܝܼܢ ܗ̄ܘܲܝܢ ܠܡܸܫܡܲܥ ܒܩܵܠܵܐ ܕܥܲܒ̣ܕܵܘ̈ܗܝ ܢܒ̣ܝܹ̈ܐ. ܘܐܵܦ ܗ̤ܘ ܦܲܪܥܲܢ ܐܲܓ̣ܪܵܐ ܕܲܥܒܲܕܲܝ̈ܢ.


text:
ܘܟܲܕ݂ ܫܡܲܥ̣ ܐܵܣܵܐ ܦܸܬ̣ܓ̣ܵܡܹ̈ܐ ܗܵܠܹܝܢ ܕܥܲܙܲܪܝܵܐ ܒܲܪ ܥܵܙܘܿܪ ܢܒ̣ܝܼܵܐ: ܐܸܬ̣ܥܲܫܲܢ: ܘܐܲܥܒܲܪ ܨܲܠܡܹ̈ܐ ܡ̣̤ ܟܠܵܗ̇ ܐܲܪܥܵܐ ܕܲܝܗܘܼܕ݂ܵܐ ܘܲܕ݂ܒܸܢܝܵܡܹܝܢ: ܘܡ̣ܢ ܩܘܼܪ̈ܝܵܐ ܕܐܸܚܲܕ݂ ܒܐܲܪܥܵܐ ܕܐܲܦܪܹܝܡ: ܘܚܲܕܸ̇ܬ̣ ܡܲܕ݂ܒ̇ܚܵܐ ܕܡܵܪܝܵܐ ܕܲܗܘ̤ܵܐ ܩܕ݂ܵܡ ܣܪܘܿܓ̣ܵܐ.


text:
ܘܟܲܢܸܫ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ ܘܲܒ̣ܢܲܝ̈ ܒܸܢܝܵܡܹܝܢ. ܘܡ̣ܢ ܩܘܼܪ̈ܝܵܐ ܕܐܹܚܲܕ݂ ܒܐܲܪܥܵܐ ܕܐܲܦܪܹܝܡ: ܘܓ̣ܝܼܘܿܪܹ̈ܐ ܕܲܒ̣ܗܘܿܢ ܡ̣ܢ ܕܒܹܝܬ̣ ܐܲܦܪܹܝܡ: ܘܡ̣ܢ ܕܒܹܝܬ̣ ܡܢܲܫܹܐ: ܘܡ̣ܢ ܕܒܹܝܬ̣ ܫܸܡܥܘܿܢ. ܡܸܛܠ ܕܐܸܬ̣ܟܲܢܲܫܘ ܘܐܸܬ̣ܵܘ ܠܘܵܬܹܗ ܡ̣ܢ ܒܹܝܬ̣ ܝܼܣܪܵܝܹܠ: ܣܘܿܓ̣ܵܐܐ: ܟܲܕ݂ ܚ̣ܙܵܘ ܕܡܵܪܝܵܐ ܐܲܠܵܗܹܗ ܥܲܡܹܗ.


text:
ܘܕܲܒܲܚܘ ܕܸܒ̣ܚܹ̈ܐ ܠܡܵܪܝܵܐ ܒܝܵܘܡܵܐ ܗܵܘ̇: ܡ̣ܢ ܒܸܙܬ̣ܵܐ ܕܐܲܝܬ̇ܝܼܘ: ܬܵܘܪܹ̈ܐ ܫܒܲܥܡܵܐܐ. ܘܥܵـ̈ـܢܵܐ ܫܬܵܐ ܐܲܠܦ̈ܝܼܢ.


text:
ܘܝܼܡܝܼܘ ܡܵܘ̈ܡܵܬ̣ܵܐ: ܕܲܢܨܱܲܠܘܿܢ ܩܕ݂ܵܡ ܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܗܘܿܢ: ܒܟ݂ܠܹܗ ܠܸܒ̇ܗܘܿܢ: ܘܲܒ̣ܟ݂ܠܵܗ̇ ܢܲܦ̮ܫܗܘܿܢ.


text:
ܘܟ݂ܠܡܲܢ ܕܠܵܐ ܢܨܲܠܹܐ ܩܕ݂ܵܡ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܢܡܘܼܬ̣: ܡ̣ܢ ܙܥܘܿܪܵܐ ܘܲܥܕܲܡܵܐ ܠܪܲܒܵܐ: ܘܡ̣ܢ ܓܲܒ̣ܪܹ̈ܐ ܘܲܥܕܲܡܵܐ ܠܢܸܫܹ̈ܐ.


text:
ܘܲܚܕ݂ܝܼܘ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܥܲܠ ܛܸܒܵܐ ܗܵܢܵܐ ܕܲܫܡܲܥܘ: ܡܸܛܠ ܕܡ̣ܢ ܟܠܹܗ ܠܸܒ̇ܗܘܿܢ ܒܥܵܐܘܼܗܝ. ܘܡ̣̤ ܟܠܵܗ̇ ܢܲܦ̮ܫܗܘܿܢ ܨܠܝܼܘ ܩܕ݂ܵܡܵܘܗܝ. ܘܐܸܫܬ̇ܟܲܚ ܠܗܘܿܢ: ܘܦܲܨܝܼ ܐܸܢܘܿܢ ܡ̣ܢ ܟܠܗܘܿܢ ܒܲܥܠܲܝ̈ ܬܚܘܼܡܗܘܿܢ.


text:
ܘܐܵܦ ܠܡܲܠܟܵܐ ܐܸܡܹܗ ܕܐܵܣܵܐ: ܐܲܥܒ̇ܪܵܗ̇ ܡ̣ܢ ܡܲܠܟ̇ܘܼܬ̣ܵܗ̇: ܥܲܠ ܕܥܸܒ̣ܕܲܬ̣ ܥܹܐܕ݂ܵܐ ܠܨܲܠܡܹ̈ܝܗ̇ ܘܦܲܣܸܩ ܐܵܣܵܐ ܠܨܲܠܡܹ̈ܝܗ ܘܐܵܘܩܸܕ݂ ܐܸܢܘܿܢ ܒܢܲܚܠܵܐ ܕܩܸܕ݂ܪܘܿܢ.


text:
ܘܡܲܕ݂ܒ̇ܚܵܐ ܠܵܐ ܦܪܲܩ̣ܘ ܡ̣ܢ ܝܼܣܪܵܝܹܠ. ܒܪܲܡ ܠܸܒܹ̇ܗ ܕܐܵܣܵܐ: ܫܠܸܡ ܗ̄ܘ̣ܵܐ ܠܕܸܚ̱ܠܬܹܗ ܕܡܵܪܝܵܐ ܐܲܠܵܗܹܗ: ܟܠܗܘܿܢ ܝܵܘ̈ܡܵܬ̣ܵܐ ܕܚܲܝܵܘ̈ܗܝ.


text:
ܘܲܩܪܵܒ̣ܵܐ ܗܘ̤ܵܐ ܒܲܫܢܲܬ̣ ܬܠܵܬ̣ܝܼܢ ܘܚܲܡܸܫ ܕܡܲܠܟ̇ܘܼܬܹܗ ܕܐܵܣܵܐ. ܘܒܲܫܢܲܬ̣ ܬܠܵܬ̣ܝܼܢ ܘܫܸܬ̣ ܠܡܲܠܟ̇ܘܼܬܹܗ ܕܐܵܣܵܐ: ܣܠܸܩ ܒܲܥܫܵܐ ܡܲܠܟܵܐ ܕܝܼܣܪܵܝܹܠ: ܥܲܠ ܕܒܹܝܬ̣ ܝܼܗܘܼܕ݂ܵܐ. ܘܲܒ̣ܢܵܐ ܠܪܵܡܬ̣ܵܐ: ܡܸܛܠ ܫܵܒ̣ܩܝܼܢ ܗ̄ܘ̣ܵܘ ܠܡܸܦܲܩ ܘܲܠܡܸܥܲܠ ܠܐܵܣܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܘܐܲܦܸܩ ܐܵܣܵܐ ܟܸܣܦܵܐ ܘܕܲܗܒ̣ܵܐ ܡ̣ܢ ܒܹܝܬ̣ ܓܲܙܵܐ ܕܡܵܪܝܵܐ: ܘܡ̣ܢ ܒܹܝܬ̣ ܡܲܠܟܵܐ ܘܫܲܕܲܪ ܠܒܲܪ ܗܕ݂ܵܕ݂ ܡܲܠܟܵܐ ܕܐܲܕ݂ܘܿܡ: ܕܝܵܬܹܒ̣ ܒܕܲܪܡܣܘܿܩ: ܘܐܸܡܲܪ ܠܹܗ.


text:
ܡܵܘ̈ܡܵܬ̣ܵܐ ܐܝܼܬ̣ ܒܲܝܢܲܝ ܘܠܵܟ݂: ܘܒܹܝܬ̣ ܐܵܒ̣ܝ ܘܒܹܝܬ̣ ܐܲܒ̣ܘܼܟ݂ ܗܵܐ ܫܲܕ̇ܪܹܬ̣ ܠܵܟ݂ ܟܸܣܦܵܐ ܘܕܲܗܒ̣ܵܐ. ܙܸܠ ܒܲܛܸܠ ܡܵܘ̈ܡܵܬ̣ܵܐ ܕܝܼܡܲܝܬ̇ ܥܲܡ ܒܲܥܫܵܐ ܡܲܠܟܵܐ ܕܝܼܣܪܵܝܹܠ: ܡܸܬ̣ܥܲܠܹܐ ܡܹܢܝ.


text:
ܘܲܫܡܲܥ ܒܲܪ ܗܕ݂ܵܕ݂ ܠܡܲܠܟܵܐ ܐܵܣܵܐ. ܘܫܲܕܲܪ ܠܪ̈ܲܒܲܝ ܚܲܝ̈ܠܹܐ ܕܐܝܼܬ̣ ܠܹܗ. ܘܐܸܬ̣ܵܘ: ܘܲܫܪܵܘ ܥܲܠ ܩܘܼܪ̈ܝܵܐ ܕܝܼܣܪܵܝܹܠ: ܘܐܸܚܲܕ݂ܘ ܠܥܹܝܢܘܿܢ ܘܠܵܐܒܹܝܠ ܒܹܝܬ̣ ܡܲܥܟܵܐ: ܘܲܠܟ݂ܠܗܘܿܢ ܐܵܘܨܪܹ̈ܐ ܕܩܘܼܪ̈ܝܵܐ ܕܒܹܝܬ̣ ܢܲܦ̮ܬܵܠܝܼ.


text:
ܘܐܵܣܵܐ ܡܲܠܟܵܐ ܟܲܢܸܫ ܗ̄ܘ̣ܵܐ ܠܟ݂ܠܗܘܿܢ ܒܹܝܬ̣ ܝܼܗܘܼܕ݂ܵܐ. ܘܲܢܣܲܒ̣ ܠܟܹܐܦܹ̈ܝܗ̇ ܕܪܵܡܬ̣ܵܐ: ܘܲܠܩܲܝܣܹ̈ܐ ܕܲܡܛܲܝܒ̣ܝܼܢ ܗ̄ܘ̣ܵܘ ܕܢܸܒ̣ܢܘܿܢܵܗ̇ ܠܒܲܥܫܵܐ. ܘܲܒ̣ܢܵܐ ܒܗܘܿܢ ܡܲܠܟܵܐ ܐܵܣܵܐ ܪܵܡܬ̣ܵܐ ܕܒܸܢܝܵܡܹܝܢ: ܘܡܲܨܦܝܵܐ ܩܪܝܼܬ̣ܵܐ.


text:
ܘܒܹܗ ܒܙܲܒ̣ܢܵܐ ܗܵܘ̇: ܐܸܬ̣ܵܐ ܚܲܢܲܢ ܢܒ̣ܝܼܵܐ ܠܘܵܬ̣ ܐܵܣܵܐ ܡܲܠܟܵܐ ܕܲܝܗܘܼܕ݂ܵܐ: ܘܐܸܡܲܪ ܠܹܗ: ܚܠܵܦ ܕܐܸܬ̇ܬ̇ܟܸܠܬ̇ ܥܲܠ ܡܲܠܟܵܐ ܕܐܲܕ݂ܘܿܡ: ܘܠܵܐ ܐܸܬ̇ܬ̇ܟܸܠܬ̇ ܥܲܠ ܡܵܪܝܵܐ ܐܲܠܗܵܟ݂: ܡܸܛܠ ܗܵܢܵܐ ܢܸܥܪܘܿܩ ܚܲܝܠܵܐ ܕܐܲܕ݂ܘܿܡ ܡܸܢܵܟ݂.


text:
ܘܢܹܐܙܠ̄ܘܿܢ ܘܢܸܬ̣ܚܲܝܠܘܼܢ ܗܸܢܘܿܢ ܘܗܸܢܕ̇ܘܵܝܹ̈ܐ: ܘܡܲܠ̈ܟܹ̇ܐ ܕܐܝܼܬ̣ ܥܲܡܗܘܿܢ. ܘܢܸܗܘܘܿܢ ܠܚܲܝ̈ܠܹܐ: ܘܲܠܙܵܘ̈ܓܹ̇ܐ ܘܲܠܦܲܪ̈ܵܫܹܐ: ܣܘܿܓ̣ܵܐܐ ܕܛܵܒ̣ ܘܟܲܕ݂ ܬܸܒ̣ܥܸܐ ܡ̣ܢ ܡܵܪܝܵܐ ܐܲܠܵܗܵܐ: ܢܲܫܠܸܡ ܐܸܢܘܿܢ ܒܐܝܼܕܲܝ̈ܟ.


text:
ܡܸܛܠ ܕܥܲܝܢܵܘ̈ܗܝ ܕܡܵܪܝܵܐ ܚܵܝܪܵܢ ܒܟ݂ܠܵܗ̇ ܐܲܪܥܵܐ. ܘܐܸܬ̣ܥܲܫܲܢܘ: ܘܢܸܗܘܹܐ ܠܸܒܟ݂ܘܿܢ ܫܠܸܡ ܠܕܸܚ̱ܠܬܹܗ ܘܐܸܣܬܲܟܲܠܘ ܒܟ݂ܠܗܹܝܢ ܬܸܕ݂ܡܪ̈ܵܬܹܗ. ܡܸܛܠ ܕܡܵܪܝܵܐ ܐܲܠܵܗܟ݂ܘܿܢ ܥܵܒܹܕ݂ ܠܟ݂ܘܿܢ ܩܪܵܒ̣ܵܐ.


text:
ܘܲܪܓܸܙ ܐܵܣܵܐ ܥܲܠ ܕܵܘܩܵܐ: ܘܝܲܗ̄ܒܹ̇ܗ ܒܹܝܬ̣ ܐܲܣܝܼܪܹ̈ܐ ܡܸܛܠ ܕܡܸܕܸ̇ܡ ܕܠܵܐ ܚܵܙܹ̇ܐ ܗ̄ܘ̣ܵܐ: ܡܸܫܬܲܥܹܐ ܗ̄ܘ̣ܵܐ: ܘܲܡܙܝܼܥ ܗ̄ܘ̣ܵܐ ܠܸܒܹ̇ܗ ܕܥܲܡܵܐ. ܘܡܸܛܠ ܗܵܢܵܐ ܪܗܸܛ ܐܵܣܵܐ ܒܙܲܒ̣ܢܵܐ ܗܵܘ̇ ܡ̣ܢ ܥܲܡܵܐ.


text:
ܘܗܵܐ ܦܸܬ̣ܓ̣ܵܡܵܘ̈ܗܝ ܕܐܵܣܵܐ ܩܲܕ݂ܡܵܝܹ̈ܐ ܘܐܲܚܪ̈ܵܝܹܐ: ܗܵܐ ܟܬ̣ܝܼܒ̣ܝܼܢ ܥܲܠ ܣܸܦܪܵܐ ܕܡܲܠ̈ܟܹ̇ܐ ܕܲܝܗܘܼܕ݂ܵܐ ܘܕ݂ܝܼܣܪܵܝܹܠ.


text:
ܘܐܲܫܠܸܛ ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܒܟ݂ܠܗܹܝܢ ܩܘܼܪ̈ܝܵܐ ܕܒܹܝܬ̣ ܝܼܗܘܼܕ݂ܵܐ ܥܲܫܝܼ̈ܢܵܬ̣ܵܐ. ܘܐܲܩܝܼܡ ܫܲܠܝܼܛܹ̈ܐ ܒܐܲܪܥܵܐ ܕܲܝܗܘܼܕ݂ܵܐ: ܘܒܲܐܪܥܵܐ ܕܐܲܦܪܹܝܡ ܕܐܸܚܲܕ݂ ܐܵܣܵܐ ܐܲܒ̣ܘܼܗܝ.


text:
ܘܲܗܘ̤ܵܐ ܡܵܪܝܵܐ ܥܲܡ ܝܵܗܘܿܫܵܦܵܛ. ܡܸܛܠ ܕܗܲܠܸܟ݂ ܒܐܘܼܪ̈ܚܵܬܹܗ ܕܕ݂ܵܘܝܼܕ݂ ܐܲܒ̣ܘܼܗܝ ܩܲܕ݂ܡܵܝܵـ̈ـܬ̣ܵܐ: ܘܠܵܐ ܨܲܠܝܼ ܠܨܲܠܡܹ̈ܐ.


text:
ܡܸܛܠ ܕܲܠܡܵܪܝܵܐ ܐܲܠܵܗܵܐ ܕܐܲܒ̣ܘܼܗܝ ܨܲܠܝܼ: ܘܲܒ̣ܦܘܼܩܕܵܢܵܘ̈ܗܝ ܗܲܠܸܟ݂: ܘܢܵܡܘܿܣܵܘ̈ܗܝ ܢܛܲܪ. ܘܠܵܐ ܥܒܲܕ ܐܲܝܟ݂ ܥܒ̣ܵܕܹ̈ܐ ܕܝܼܣܪܵܝܹܠ.


text:
ܘܐܲܬ̣ܩܸܢ ܡܵܪܝܵܐ ܡܲܠܟ̇ܘܼܬ̣ܵܐ ܒܐܝܼܕܹܗ. ܘܝܲܗ̄ܒ̣ܘ ܠܹܗ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܩܘܼܪ̈ܒܵܢܹܐ ܠܝܵܗܘܿܫܵܦܵܛ. ܘܲܗܘ̤ܵܐ ܠܹܗ ܥܘܼܬ̣ܪܵܐ ܘܐܝܼܩܵܪܵܐ: ܣܘܿܓ̣ܵܐܐ ܕܛܵܒ̣


text:
ܘܐܸܬ̣ܚܲܝܲܠ ܠܸܒܹ̇ܗ ܒܐܘܼܪ̈ܚܵܬܹܗ ܕܡܵܪܝܵܐ: ܘܬ̣ܘܼܒ̣ ܥܩܲܪ ܡܲܕ݂ܒ̇ܚܹ̈ܐ ܘܲܥܠܵـ̈ـܘܵܬ̣ܵܐ ܕܲܗܘ̤ܵܘ ܒܲܬ̣ܚܘܼܡܵܐ ܕܒܹܝܬ̣ ܝܼܗܘܼܕ݂ܵܐ.


text:
ܒܲܫܢܲܬ̣ ܬܠܵܬ̣ ܠܡܲܠܟ̇ܘܼܬܹܗ: ܫܲܕܲܪ ܩܪܵܐ ܠܪܵܘ̱ܪ̈ܒ̣ܵܢܵܘܗܝ: ܘܪ̈ܲܒܲܝ ܚܲܝ̈ܠܹܐ: ܠܥܘܿܒܲܕ݂ܝܵܐ: ܘܠܲܙܟܲܪܝܵܐ: ܘܲܠܢܲܬ̣ܢܵܐܹܝܠ: ܘܠܲܡܠܲܟ݂ܝܵܐ: ܠܡܲܠܵܦܘܼ ܒܩܘܼܪ̈ܝܵܐ ܕܲܝܗܘܼܕ݂ܵܐ.


text:
ܘܥܲܡܗܘܿܢ ܗܘ̤ܵܘ ܠܹܘܵܝܹ̈ܐ: ܫܡܲܥܝܵܐ: ܢܬܲܢܝܵܐ: ܙܟܲܪܝܵܐ: ܥܫܵܐܝܹܠ: ܢܵܛܘܿܪܵܐ: ܝܘܿܢܵܬ̣ܵܢ: ܐܲܕ݂ܘܿܢܝܼܵܐ: ܛܘܿܒ̇ܝܼܵܐ. ܗܵܠܹܝܢ ܟܠܗܘܿܢ ܠܹܘܵܝܹ̈ܐ. ܘܥܲܡܗܘܿܢ ܗ̄ܘ̣ܵܘ ܐܹܠܝܼܫܡܲܥ: ܘܝܵܗܘܿܪܵܡ ܟܵܗܢܹ̈ܐ.


text:
ܘܡܲܠܦܝܼܢ ܗ̄ܘ̣ܵܘ ܒܐܲܪܥܵܐ ܕܲܝܗܘܼܕ݂ܵܐ ܟܠܵܗ̇. ܘܥܲܡܗܘܿܢ ܗܘ̤ܵܐ ܣܸܦܪܵܐ ܕܢܵܡܘܿܣܹܗ ܕܡܵܪܝܵܐ. ܘܡܸܬ̣ܟܲܪܟ̇ܝܼܢ ܗ̄ܘ̣ܵܘ ܒܟ݂ܠܗܹܝܢ ܩܘܼܪ̈ܝܵܐ ܕܲܝܗܘܼܕ݂ܵܐ: ܘܡܲܠܦܝܼܢ ܗ̄ܘ̣ܵܘ ܠܥܲܡܵܐ.


text:
ܘܲܗܘ̤ܵܬ̣ ܕܸܚ̱ܠܬܹܗ ܕܡܵܪܝܵܐ ܥܲܠ ܟܠܗܹܝܢ ܡܲܠ̈ܟ̇ܘܵܬ̣ܵܐ ܘܲܡܕ݂ܝܼ̈ܢܵܬ̣ܵܐ ܕܲܗ̤ܘܲܝ̈ ܚܕ݂ܵܪ̈ܲܝ ܝܼܗܘܼܕ݂ܵܐ ܘܠܵܐ ܐܸܬ̣ܟܲܬܲܫܘ ܥܲܡ ܝܵܗܘܿܫܵܦܵܛ.


text:
ܘܡ̣ܢ ܡܕ݂ܝܼ̈ܢܵܬ̣ܵܐ ܕܲܦܠܸܫ̈ܬܵܝܹܐ ܡܲܝܬܹ̇ܝܢ ܗ̄ܘ̣ܵܘ ܠܝܵܗܘܿܫܵܦܵܛ: ܟܸܣܦܵܐ ܘܩܘܼܪ̈ܒܵܢܹܐ ܘܲܟ݂ܣܸܦ ܪܹܫܵܐ. ܘܐܵܦ ܥܲܪ̈ܒ̣ܵܝܹܐ ܡܲܝܬܹ̇ܝܢ ܗ̄ܘ̣ܵܘ ܥܵـ̈ـܢܵܐ: ܕܸܟ݂ܪܹ̈ܐ ܫܲܒ̣ܥܵܐ ܐܲܠܦ̈ܝܼܢ ܘܲܫܒܲܥܡܵܐܐ: ܘܬܲܝܫܹ̈ܐ ܫܲܒ̣ܥܵܐ ܐܲܠܦ̈ܝܼܢ ܘܲܫܒܲܥܡܵܐܐ ܒܫܲܢ̄ܬܵܐ ܚܕ݂ܵܐ.


text:
ܘܲܗܘ̤ܵܐ ܝܵܗܘܿܫܵܦܵܛ ܐܵܙܹ̇ܠ ܘܥܵܬܲܪ: ܥܕܲܡܵܐ ܕܲܥܬܲܪ ܛܵܒ̣. ܘܲܒ̣ܢܵܐ ܒܲܝܗܘܼܕ݂ܵܐ ܒܝܼܪ̈ܵܬ̣ܵܐ ܘܩܘܼܪ̈ܝܵܐ ܕܲܩܦܵܣܹ̈ܐ.


text:
ܘܲܥܒ̣ܝܼܕ̇ܬܵܐ ܪܲܒ̇ܬ̣ܵܐ ܗܘ̤ܵܬ̣ ܠܹܗ ܒܐܲܪܥܵܐ ܕܲܝܗܘܼܕ݂ܵܐ. ܘܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ ܓܲܢ̄ܒܵܪ̈ܲܝ ܚܲܝܠܵܐ ܒܐܘܿܪܸܫܠܸܡ.


text:
ܘܗܵܢܵܐ ܡܸܢܝܵܢܗܘܿܢ ܠܒܹܝܬ̣ ܐܲܒ̣ܵܗܲܝ̈ܗܘܿܢ ܕܒܹܝܬ̣ ܝܼܗܘܼܕ݂ܵܐ ܪܵܘ̱ܪ̈ܵܒ̣ܵܢܹܐ ܕܐܲܠܦܹ̈ܐ: ܥܕ݂ܝܼܢܘܿ ܓܲܢ̄ܒܵܪܵܐ: ܘܠܹܗ ܡܫܲܡܫܝܼܢ ܗ̄ܘ̣ܵܘ ܓܲܢ̄ܒܵܪ̈ܲܝ ܚܲܝܠܵܐ: ܬܠܵܬ̣ ܡܵܐܐ ܐܲܠܦ̈ܝܼܢ.


text:
ܘܡ̣ܢ ܒܹܝܬ̣ ܒܸܢܝܵܡܹܝܢ ܓܲܢ̄ܒܵܪ̈ܲܝ ܚܲܝܠܵܐ: ܐܹܠܝܼܕܲܥ ܫܡܹܗ. ܘܠܹܗ ܡܫܲܡܫܝܼܢ ܗ̄ܘ̣ܵܘ ܓܲܒ̣ܪܹ̈ܐ ܫܵܕ݂ܘܿܝܲܝ̈ ܒܩܸܫܬܵܐ: ܘܐܲܚܝܼ̈ܕܲܝ ܣܲܟ̇ܪܹ̈ܐ: ܡܲܐܬܹ̇ܝܢ ܐܲܠܦ̈ܝܼܢ.


text:
ܗܵܠܹܝܢ ܟܠܗܘܿܢ ܕܲܡܫܲܡܫܝܼܢ ܠܡܲܠܟܵܐ ܝܵܗܘܿܫܵܦܵܛ: ܣܛܲܪ ܡ̣ܢ ܡܲܢ ܕܫܲܠܸܛ̣ ܡܲܠܟܵܐ ܒܩܘܼܪ̈ܝܵܐ ܕܬ̣ܘܼܩܦܵܐ: ܒܟ݂ܠܵܗ̇ ܐܲܪܥܵܐ ܕܲܝܗܘܼܕ݂ܵܐ.


text:
ܘܲܢܚܸܬ̣ ܒܵܬܲܪ ܬܲܪܬܹ̇ܝܢ ܫܢ̈ܝܼܢ: ܠܘܵܬ̣ ܐܵܚܵܒ̣ ܠܫܵܡ̇ܪܹܝܢ. ܘܕܲܒܲܚ ܠܹܗ ܐܵܚܵܒ̣ ܥܵـ̈ـܢܵܐ ܘܬ̣ܵܘܪܹ̈ܐ ܣܘܿܓ̣ܵܐܐ ܕܛܵܒ̣: ܘܲܠܚܲܝ̈ܠܵܘܵܬ̣ܵܐ ܕܥܲܡܹܗ ܘܡܲܠܟܹ̇ܗ ܕܢܸܣܲܩ ܠܪܵܡܲܬ̣ ܓܸܠܥܵܕ݂.


text:
ܘܐܸܡܲܪ ܐܵܚܵܒ̣ ܡܲܠܟܵܐ ܕܝܼܣܪܵܝܹܠ: ܠܝܵܗܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ: ܬܸܣܲܩ ܥܲܡܝ ܠܪܵܡܲܬ̣ ܓܸܠܥܵܕ݂. ܘܐܸܡܲܪ ܠܹܗ: ܣܵܠܹܩ ܐ̄ܢܵܐ ܐܲܟ݂ܘܵܬ̣ܵܟ݂ ܘܥܲܡܝ ܐܲܝܟ݂ ܥܲܡܵܟ݂: ܘܪ̈ܲܟ݂ܫ̄ܝ ܐܲܝܟ݂ ܪ̈ܲܟ݂ܫܵܟ݂. ܘܥܲܡܵܟ݂ ܐܵܙܹ̇ܠ ܐ̄ܢܵܐ ܠܲܩܪܵܒ̣ܵܐ.


text:
ܘܟܲܢܸܫ ܡܲܠܟܵܐ ܕܝܼܣܪܵܝܹܠ: ܢܒ̣ܝܹ̈ܐ ܐܲܝܟ݂ ܐܲܪܒܲܥܡܵܐܐ ܓܲܒ̣ܪ̈ܝܼܢ: ܘܐܸܡܲܪ ܠܗܘܿܢ: ܢܹܐܙܲܠ ܠܲܩܪܵܒ̣ܵܐ ܠܪܵܡܲܬ̣ ܓܸܠܥܵܕ݂: ܐܵܘ ܠܵܐ ܘܐܵܡ̇ܪܝܼܢ ܠܹܗ: ܣܲܩ: ܘܡܵܪܝܵܐ ܢܲܫܠܸܡ ܒܥܸܠܕ̇ܒ̣ܵܒܲܝ̈ܟ ܒܐܝܼܕܲܝ̈ܟ.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ ܠܝܵܗܘܿܫܵܦܵܛ: ܬܘܼܒ̣ ܐܝܼܬ̣ ܓܲܒ̣ܪܵܐ ܚܲܕ݂ ܠܡܸܫܐܲܠ ܡܸܠܬܹܗ ܕܡܵܪܝܵܐ ܡܸܢܹܗ. ܘܐܸܢܵܐ ܣܵܢܹ̇ܐ ܐ̄ܢܵܐ ܠܹܗ: ܕܠܵܐ ܡܸܬ̣ܢܲܒܹ̇ܐ ܥܠܲܝ ܛܵܒ̣ܬ̣ܵܐ: ܐܸܠܵܐ ܒܝܼܫܬܵܐ ܡܝܼܟ݂ܵܐ ܒܲܪ ܝܲܡܠܵܐ ܫܡܹܗ. ܘܐܸܡܲܪ ܝܵܗܘܿܫܵܦܵܛ: ܠܵܐ ܢܹܐܡܲܪ ܡܲܠܟܵܐ ܗܵܟܲܢܵܐ.


text:
ܘܡܲܠܟܵܐ ܕܝܼܣܪܵܝܹܠ: ܘܝܵܗܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ: ܝܵܬ̣ܒ̇ܝܼܢ ܓܒܲܪ ܥܲܠ ܟܘܼܪܣܝܹܗ. ܘܲܠܒ̣ܝܼܫܝܼܢ ܠܒ̣ܘܼܫܵܐ ܒܵܪܕܵܐ. ܘܝܵܬ̣ܒ̇ܝܼܢ ܒܬܲܪܥܵܐ ܕܫܵܡܪܝܼܢ ܘܟ݂ܠܗܘܿܢ ܢܒ̣ܝܹ̈ܐ ܕܲܓܵܠܹ̈ܐ ܡܸܬ̣ܢܲܒܹ̇ܝܢ ܗ̄ܘ̣ܵܘ ܩܕ݂ܵܡܲܝܗܘܿܢ.


text:
ܘܲܥܒܲܕ݂ ܠܹܗ ܨܸܕ݂ܩܝܵܐ ܒܲܪ ܟܢܲܥܢܵܝܬܵܐ: ܩܲܪ̈ܢܵܬ̣ܵܐ ܕܦܲܪܙܠܵܐ: ܘܐܸܡܲܪ ܠܵܗ̇: ܗܵܟܲܢܵܐ ܐܵܡܲܪ ܡܵܪܝܵܐ: ܒܗܵܠܹܝܢ ܬܕܲܩܲܪ ܐܸܢܘܿܢ ܠܐܲܕ݂ܘܿܡܵܝܹ̈ܐ: ܥܕܲܡܵܐ ܕܲܬ̣ܓܲܡܲܪ ܐܸܢܘܿܢ: ܘܲܥܕܲܡܵܐ ܠܐܲܝܟܵܐ ܕܬ̣ܵܘܒܸ̇ܕ݂ ܐܸܢܘܿܢ.


text:
ܘܟ݂ܠܗܘܿܢ ܢܒ̣ܝܹ̈ܐ ܕܲܓܵܠܹ̈ܐ ܡܸܬ̣ܢܲܒܹ̇ܝܢ ܗܵܟܲܢܵܐ. ܘܐܵܡ̇ܪܝܼܢ: ܣܲܩ ܠܪܵܡܲܬ̣ ܓܸܠܥܵܕ݂: ܘܲܙܟ݂ܝܼܗ̇ ܘܢܲܫܠܸܡ ܡܵܪܝܵܐ ܒܥܸܠܕ̇ܒ̣ܵܒܲܝ̈ܟ ܒܐܝܼܕܲܝ̈ܟ: ܡܲܠܟܵܐ.


text:
ܘܐܝܼܙܓܲܕܵܐ ܕܐܸܙܲܠ̣ ܠܡܸܩܪܵܐ ܠܡܝܼܟ݂ܵܐ: ܡܲܠܸܠ̣ ܥܲܡܹܗ: ܘܐܸܡܲܪ ܠܹܗ: ܗܵܐ ܡܸܠܲܝ̈ܗܘܿܢ ܕܲܢܒ̣ܝܹ̈ܐ ܕܲܓܵܠܹ̈ܐ: ܫܲܘ̈ܝܵܢ ܐܸܢܹܝܢ ܠܲܡܡܲܠܵܠܘܼ ܐܲܟܲܚ̄ܕ݂ ܛܵܒ̣ܬ̣ܸܵܐ ܩܕ݂ܵܡ ܡܲܠܟܵܐ. ܢܸܗܘܘܿܢ ܦܸܬ̣ܓ̣ܵܡܲܝ̈ܟ ܒܲܣܝܼܡܝܼܢ ܐܲܝܟ݂ ܕܚܲܕ݂ ܡܸܢܗܘܿܢ ܘܬܸܬ̣ܢܲܒܹ̇ܐ ܐܵܦ ܐܲܢ̄ܬ̇ ܛܵܒ̣ܬ̣ܵܐ.


text:
ܘܐܸܙܲܠ̣ ܠܘܵܬ̣ ܡܲܠܟܵܐ. ܘܐܸܡܲܪ ܠܹܗ ܡܲܠܟܵܐ: ܡܝܼܟ݂ܵܐ: ܢܹܙܲܠ ܠܪܵܡܲܬ̣ ܓܸܠܥܵܕ݂: ܐܵܘ ܠܵܐ ܘܐܸܡܲܪ ܠܹܗ: ܣܲܩ ܘܲܙܟ݂ܝܼܗ̇: ܘܢܸܫܬܲܠܡܘܼܢ ܒܐܝܼܕܲܝ̈ܟ.


text:
ܘܐܸܡܲܪ ܠܹܗ ܡܲܠܟܵܐ: ܥܲܠ ܟܡܵܐ ܙܲܒ̣̈ܢܝܼܢ ܐܸܢܵܐ ܡܵܘܡܸܐ ܐ̄ܢܵܐ ܠܵܟ݂: ܕܠܵܐ ܬܡܲܠܸܠ ܥܲܡܝ: ܐܸܠܵܐ ܐܸܢ ܬܪ̈ܝܼܨܵܬ̣ܵܐ: ܒܲܫܡܹܗ ܕܡܵܪܝܵܐ.


text:
ܘܐܸܡܲܪ ܚܵܙܹ̇ܐ ܗ̄ܘܹ̇ܝܬ̣ ܠܹܗ ܠܟ݂ܠܹܗ ܝܼܣܪܵܝܹܠ: ܕܲܡܒܲܕ̇ܪܝܼܢ ܒܹܝܬ̣ ܛܘܼܪܹ̈ܐ: ܘܕ݂ܵܡܹ̇ܝܢ ܠܥܵـ̈ـܢܵܐ ܕܠܲܝܬ̇ ܠܵܗ̇ ܪܵܥܝܵܐ ܘܐܸܡܲܪ ܡܵܪܝܵܐ: ܠܲܝܬ̇ ܡܲܠܟܵܐ ܠܗܵܠܹܝܢ: ܢܸܗܦܘܿܟ݂ ܓܒܲܪ ܠܒܲܝܬܹ̇ܗ ܒܲܫܠܵܡܵܐ.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ ܠܝܵܗܘܿܫܵܦܵܛ: ܠܵܐ ܐܸܡ̇ܪܹܬ̣ ܠܵܟ݂ ܕܠܵܐ ܡܸܬ̣ܢܲܒܸܐ ܥܠܲܝ ܗܵܢܵܐ ܛܵܒ̣ܬ̣ܵܐ: ܐܸܠܵܐ ܐܸܢ ܒܝܼܫܬܵܐ.


text:
ܘܐܸܡܲܪ ܡܝܼܟ݂ܵܐ: ܡܸܛܠ ܗܵܢܵܐ ܫܡܲܥ ܦܸܬ̣ܓ̣ܵܡܹܗ ܕܡܵܪܝܵܐ: ܚܙܹ̇ܝܬ̣ ܠܡܵܪܝܵܐ ܝܵܬܹܒ̣ ܥܲܠ ܟܘܼܪܣܝܹܗ: ܘܟ݂ܠ ܚܲܝ̈ܠܵܘܵܬ̣ܵܐ ܕܲܫܡܲܝܵܐ ܩܵܝ̇ܡܝܼܢ ܡ̣ܢ ܝܲܡܝܼܢܹܗ ܘܡ̣ܢ ܣܸܡܵܠܹܗ.


text:
ܘܐܸܡܲܪ ܡܵܪܝܵܐ ܡܲܢܘܼ ܢܫܲܕ̇ܠܝܼܘܗܝ ܠܐܵܚܵܒ̣ ܡܲܠܟܵܐ ܕܝܼܣܪܵܝܹܠ: ܕܢܸܣܲܩ ܘܢܸܬ̣ܩܛܸܠ ܒܪܵܡܲܬ̣ ܓܸܠܥܵܕ݂. ܚܲܕ݂ ܐܵܡܲܪ ܡܫܲܕܸ̇ܠ ܐ̄ܢܵܐ ܠܹܗ: ܘܐܲܚ̄ܪܹܢܵܐ ܐܵܡܲܪ ܡܫܲܕܸ̇ܠ ܐ̄ܢܵܐ ܠܹܗ.


text:
ܘܐܸܡܲܪ ܐ̄ܢܵܐ ܐܸܦܘܿܩ: ܘܐܸܗܘܹܐ ܪܘܼܚܵܐ ܟܲܕܵܒ̣ܵܐ ܒܦܘܼܡܵܐ ܕܟ݂ܠܗܘܿܢ ܢܒ̣ܝܼܵܘ̈ܗܝ ܘܐܸܡܲܪ ܠܹܗ: ܡܫܲܕܸ̇ܠ ܐܲܢ̄ܬ̇ ܠܹܗ: ܐܵܦ ܡܸܫܟܲܚ ܐܲܢ̄ܬ̇ ܠܹܗ. ܦܘܿܩ ܘܲܥܒܸܕ݂ ܐܲܝܟܲܢܵܐ ܕܐܸܡܲܪܬ̇.


text:
ܘܐܵܦ ܗܵܫܵܐ ܗܵܐ ܝܲܗ̄ܒ̣ ܡܵܪܝܵܐ ܪܘܼܚܵܐ ܟܲܕܵܒ̣ܵܐ ܒܦܘܼܡܵܐ ܕܟ݂ܠܗܘܿܢ ܢܒ̣ܝܼܲܝ̈ܟ ܗܵܠܹܝܢ. ܘܡܵܪܝܵܐ ܦܣܲܩ̣ ܥܠܲܝܟ ܒܝܼܫܬܵܐ.


text:
ܘܲܩܪܸܒ̣ ܨܸܕܲܩܝܵܐ ܒܲܪ ܟܢܲܥܢܵܝܬܵܐ: ܘܲܡܚܵܝܗܝ ܠܡܝܼܟ݂ܵܐ ܥܲܠ ܦܲܟܹ̇ܗ: ܘܐܸܡܲܪ ܠܹܗ. ܡ̣̤ ܐܸܡܲܬ̣ܝ ܘܲܠܟ݂ܵܐ: ܥܸܒ̣ܪܲܬ̣ ܪܘܼܚܹܗ ܕܡܵܪܝܵܐ ܡܹܢܝ: ܠܲܡܡܲܠܵܠܘܼ ܥܲܡܵܟ݂.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ: ܕܒܲܪܘ ܠܡܝܼܟ݂ܵܐ. ܘܙܸܠܘ ܟܠܵܐܘܼܗܝ ܒܹܝܬ̣ ܐܲܡܘܿܢ ܫܲܠܝܼܛܵܐ ܕܲܩܪܝܼܬ̣ܵܐ: ܘܲܒ̣ܒܲܝܬܹ̇ܗ ܕܝܘܿܐܵܫ ܒܲܪ ܡܲܠܟܵܐ.


text:
ܘܬܹܐܡܪܘܿܢ: ܗܵܟܲܢܵܐ ܐܵܡܲܪ ܡܲܠܟܵܐ: ܐܲܪܡܵܐܘܼܗܝ ܠܗܵܢܵܐ ܒܹܝܬ̣ ܐܲܣܝܼܪܹ̈ܐ. ܘܐܵܘܟ̇ܠܘܼܗܝ ܠܲܚܡܵܐ ܠܡܸܛܲܪ ܢܦܸܫ. ܘܐܲܫܩܵܐܘܼܗܝ ܡܲـ̈ـܝܵܐ ܠܡܸܛܲܪܢܦܸܫ: ܥܕܲܡܵܐ ܠܐܲܝܟܵܐ ܕܐܸܗܦܘܿܟ݂ ܒܲܫܠܵܡܵܐ.


text:
ܘܐܸܡܲܪ ܡܝܼܟ݂ܵܐ: ܐܸܢ ܡܸܗܦܲܟ݂ ܗܵܦܹ̇ܟ݂ ܐܲܢ̄ܬ̇: ܘܐܵܬܹ̇ܐ ܐܲܢ̄ܬ̇ ܒܲܫܠܵܡܵܐ: ܠܵܐ ܡܲܠܸܠ̣ ܡܵܪܝܵܐ ܥܲܡܝ. ܘܐܸܡܲܪ: ܫܡܲܥܘ ܥܲܡܡܹ̈ܐ ܟܠܟ݂ܘܿܢ.


text:
ܘܐܸܡܲܪ ܡܲܠܟܵܐ ܕܝܼܣܪܵܝܹܠ ܠܝܵܗܘܿܫܵܦܵܛ ܐܸܙܕܲܝܲܢ: ܘܐܹܬܹܐ: ܘܐܹܩܘܿܡ ܒܣܸܕ݂ܪܵܐ ܕܲܩܪܵܒ̣ܵܐ. ܘܐܲܢ̄ܬ̇ ܠܒܲܫ ܡܵܐܢܲܝ̈ ܙܲܝܢܵܟ݂. ܘܐܸܙܕܲܝܲܢ ܡܲܠܟܵܐ ܕܝܼܣܪܵܝܹܠ: ܘܥܲܠ ܘܩܵܡ ܒܣܸܕ݂ܪܵܐ ܕܲܩܪܵܒ̣ܵܐ.


text:
ܘܡܲܠܟܵܐ ܕܐܲܕ݂ܘܿܡܵܝܹ̈ܐ: ܦ̣ܩܲܕ݂ ܠܫܲܠܝܼܛܵܢܹ̈ܐ ܕܙܵܘ̈ܓܹ̇ܐ ܕܐܝܼܬ̣ ܠܹܗ: ܬܠܵܬ̣ܝܼܢ ܘܲܬ̣ܪܹܝܢ. ܘܐܸܡܲܪ ܠܗܘܿܢ: ܠܵܐ ܬܸܬ̣ܟܲܬ̇ܫܘܼܢ ܠܵܐ ܥܲܡ ܙܥܘܿܪܵܐ: ܘܠܵܐ ܥܲܡ ܪܲܒܵܐ: ܐܸܠܵܐ ܥܲܡ ܡܲܠܟܵܐ ܕܝܼܣܪܵܝܹܠ ܒܲܠܚܘܿܕ݂.


text:
ܘܲܗܘ̤ܵܐ ܕܟܲܕ݂ ܚ̣ܙܵܘ ܫܲܠܝܼܛܵܢܹ̈ܐ ܕܙܵܘ̈ܓܹ̇ܐ: ܠܝܵܗܘܿܫܵܦܵܛ: ܐܵܡ̇ܪܝܼܢ: ܡܲܠܟܵܐ ܕܝܼܣܪܵܝܹܠ ܗܵܢܵܘ ܘܐܸܬ̣ܵܘ ܥܠܵܘܗܝ: ܠܡܸܬ̣ܟܲܬܵܫܘܼ ܥܲܡܹܗ. ܘܐܲܝܠܸܠ ܝܵܗܘܿܫܵܦܵܛ ܘܡܵܪܝܵܐ ܥܲܕ̇ܪܹܗ: ܘܐܲܦܪܸܩ̣ ܐܸܢܘܿܢ ܡܸܢܹܗ.


text:
ܘܓܲܒ̣ܪܵܐ ܫܵܕܹ̇ܐ ܗ̄ܘ̣ܵܐ ܒܩܸܫܬܵܐ ܬܲܡܝܼܡܵܐܝܼܬ̣ ܠܩܘܼܒ̣ܠܹܗ ܘܲܡܚܵܝܗܝ ܠܡܲܠܟܵܐ ܕܝܼܣܪܵܝܹܠ: ܒܹܝܬ̣ ܦܪܵܩܵܐ ܕܫܸܪܝܵܢܹܗ. ܘܐܸܡܲܪ ܠܡܲܪܟ̇ܒ̣ܵܢܹܗ: ܐܲܗܦܸܟ݂ ܐܝܼܕ݂ܵܟ݂: ܘܐܲܦܸܩܲܝܢܝ ܠܒܲܪ ܡ̣ܢ ܡܲܫܪܝܼܬ̣ܵܐ: ܡܸܛܠ ܕܲܡܚܘܿܬ̣ܵܐ ܕܡܵܘܬܵܐ ܡܚܸܐ ܗ̄ܘ̣ܵܐ.


text:
ܘܲܥܫܸܢ ܩܹܐܪܣܵܐ ܒܝܵܘܡܵܐ ܗܵܘ̇. ܘܡܲܠܟܵܐ ܕܝܼܣܪܵܝܹܠ ܝܵܬܹ̇ܒ̣ ܗ̄ܘ̣ܵܐ ܒܙܵܘܓ̣ܵܐ. ܘܡܸܬ̣ܟܲܬܲܫ ܗ̄ܘ̣ܵܐ ܥܲܡ ܐܲܕ݂ܘܿܡܵܝܹ̈ܐ: ܥܕܲܡܵܐ ܠܪܲܡܫܵܐ ܘܡܝܼܬ̣ ܥܸܕܵܢ ܡܲܥܪ̈ܵܒܲܝ ܫܸܡܫܵܐ.


text:
ܐܸܠܵܐ ܡܗܲܝܡܸܢ ܐ̄ܢܵܐ: ܕܦܸܬ̣ܓ̣ܵܡܹ̈ܐ ܛܵܒܹ̈ܐ ܐܸܫܬܲܡܲܥܘ ܡܸܢܵܟ݂. ܡܸܛܠ ܕܲܕ݂ܡܵܐ ܙܲܟܵܝܵܐ ܠܵܐ ܐܹܫܲܕ̇ܬ̇ ܒܐܲܪܥܵܐ. ܘܐܲܬ̣ܩܸܢܬ̇ ܠܸܒܵܟ݂ ܠܲܡܨܲܠܵܝܘܼ ܩܕ݂ܵܡ ܡܵܪܝܵܐ ܒܩܘܼܫܬܵܐ.


text:
ܘܝܼܬܸܒ̣ ܝܵܗܘܿܫܵܦܵܛ ܒܐܘܿܪܸܫܠܸܡ ܘܲܗܦܲܟ݂ ܘܲܢܦܲܩ̣ ܡ̣ܢ ܒܹܪ ܫܒܲܥ ܡܕ݂ܝܼܢ̄ܬܵܐ. ܘܡܲܛܝܼ ܠܛܘܼܪܵܐ ܕܐܲܦܪܹܝܡ ܘܐܲܗܦܸܟ݂ ܐܸܢܘܿܢ ܠܡܸܕ݂ܚܲܠ ܩܕ݂ܵܡ ܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬܲܢ.


text:
ܘܐܸܡܲܪ ܠܕܲܝܵܢܹ̈ܐ: ܚܙܵܘ ܡܵܢܵܐ ܥܵܒ̣ܕ̇ܝܼܢ ܐ̄ܢܬ̇ܘܿܢ. ܕܠܵܐ ܗ̄ܘ̣ܵܐ ܠܲܒ̣ܢܲܝ̈ܢܵܫܵܐ ܕܵܝܢܝܼܢ ܐ̄ܢܬ̇ܘܿܢ: ܐܸܠܵܐ ܠܡܵܪܝܵܐ ܐܲܠܵܗܲܢ.


text:
ܐܸܬ̣ܥܲܫܲܢܘ: ܘܕ݂ܘܢܘ ܕܝܼܢܵܐ ܕܩܘܼܫܬܵܐ ܘܢܸܗܘܹܐ ܡܵܪܝܵܐ ܥܲܡܟ݂ܘܿܢ ܠܥܵܠܲܡ. ܘܛܲܪܘ ܘܲܥܒܸܕ݂ܘ. ܡܸܛܠ ܕܠܲܝܬ̇ ܩܕ݂ܵܡ ܡܵܪܝܵܐ ܐܲܠܵܗܲܢ ܥܵܘܼܠܵܐ: ܘܡܲܣܲܒ̣ ܒܐܲܦܹ̈ܐ: ܘܩܘܼܒܵܠܵܐ ܕܫܘܼܚܕܵܐ.


text:
ܘܐܵܦ ܒܐܘܿܪܸܫܠܸܡ ܐܲܩܝܼܡ ܝܵܗܘܿܫܵܦܵܛ ܡ̣ܢ ܠܹܘܵܝܹ̈ܐ: ܘܡ̣ܢ ܟܵܗ̈ܢܹܐ: ܘܡ̣ܢ ܪܹ̈ܫܹܐ ܕܐܲܒ̣ܵـ̈ـܗܵܬ̣ܵܐ ܕܲܒ̣ܢܲܝ̈ ܝܼܣܪܵܝܹܠ: ܠܕ݂ܝܼܢܵܐ ܕܡܵܪܝܵܐ.


text:
ܘܲܗܦܲܟ݂ ܠܐܘܿܪܸܫܠܸܡ ܦܩܲܕ݂ ܐܸܢܘܿܢ ܘܐܸܡܲܪ ܠܗܘܿܢ: ܗܵܟܲܢܵܐ ܬܸܥܒ̇ܕ݂ܘܼܢ ܠܕܸܚ̱ܠܬܹܗ ܕܡܵܪܝܵܐ: ܒܗܲܝܡܵܢܘܼܬ̣ܵܐ ܘܲܒ̣ܠܸܒܵܐ ܫܲܠܡܵܐ.


text:
ܘܟ݂ܠ ܕܝܼܢܵܐ ܕܐܵܬܹ̇ܐ ܠܘܵܬ̣ܟ݂ܘܿܢ ܡ̣ܢ ܐܲܚܲܝ̈ܟ̇ܘܿܢ: ܕܝܵܬ̣ܒ̇ܝܼܢ ܒܩܘܼܪ̈ܝܼܟ݂ܘܿܢ: ܒܹܝܬ̣ ܕܡܵܐ ܠܲܕ݂ܡܵܐ: ܘܒܹܝܬ̣ ܢܵܡܘܿܣܵܐ ܠܦܘܼܩܕܵܢܵܐ: ܘܲܠܕ݂ܝܼܢܵܐ. ܘܲܬ̣ܙܲܗܪܘܿܢ ܐܸܢܘܿܢ: ܕܠܵܐ ܢܚܘܼܒ̣ܘܼܢ ܩܕ݂ܵܡ ܡܵܪܝܵܐ: ܘܢܸܪܓܲܙ ܥܠܲܝܗܘܿܢ ܘܥܲܠ ܐܲܚܲܝ̈ܗܘܿܢ. ܘܗܵܟܲܢܵܐ ܬܸܥܒ̇ܕ݂ܘܼܢ: ܘܠܵܐ ܬܚܘܼܒ̣ܘܼܢ.


text:
ܗܵܐ ܐܲܩܝܼܡܹ̇ـܬ̣ ܥܠܲܝܟ̇ܘܿܢ ܟܵܗ̈ܢܹܐ: ܕܲܢܕ݂ܘܼܢܘܼܢ ܕܝܼܢܵܐ ܕܩܘܼܫܬܵܐ: ܘܕ݂ܝܼܢܵܐ ܕܗܲܝܡܵܢܘܼܬ̣ܵܐ: ܐܲܝܟ݂ ܦܘܼܩܕܵܢܹܗ ܕܡܵܪܝܵܐ. ܘܲܙܟܲܪܝܵܐ ܒܲܪ ܫܡܲܥܝܵܐ: ܚܵܘܝܼ ܠܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܟܠܗܘܿܢ ܦܘܼܩܕܵܢܵܘ̈ܗܝ ܕܡܲܠܟܵܐ ܘܚܵܘܝܼ ܠܣܵܦܪܹ̈ܐ ܘܲܠܠܹܘܵܝܹ̈ܐ: ܟܠ ܡܸܕܸ̇ܡ ܩܕ݂ܵܡܲܝܗܘܿܢ ܬܲܢܝܼ: ܘܐܸܡܲܪ ܠܗܘܿܢ. ܐܸܬ̣ܥܲܫܲܢܘ: ܘܲܥܒܸܕ݂ܘ. ܘܢܸܗܘܹܐ ܡܵܪܝܵܐ ܒܥܸܕ݂ܪ̱ܟ݂ܘܿܢ ܠܥܵܠܲܡ.


text:
ܘܲܗܘ̤ܵܐ ܡ̣ܢ ܒܵܬܲܪ ܗܵܠܹܝܢ: ܐܸܬ̣ܵܘ ܒܢܲܝ̈ ܡܘܼܐܵܒ̣: ܘܲܒ̣ܢܲܝ̈ ܥܲܡܘܿܢ: ܘܥܲܡܗܘܿܢ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ: ܠܡܸܥܒܲܕ݂ ܩܪܵܒ̣ܵܐ ܥܲܡ ܝܵܗܘܿܫܵܦܵܛ.


text:
ܘܐܸܬ̣ܵܘ: ܘܚܵܘܝܼܘ ܠܝܵܗܘܿܫܵܦܵܛ: ܘܐܵܡ̇ܪܝܼܢ ܠܹܗ: ܐܸܬ̣ܵܐ ܥܠܲܝܟ ܚܲܝܠܵܐ ܣܲܓ̇ܝܼ: ܡ̣ܢ ܥܸܒ̣ܪܵܐ ܕܝܲܡܵܐ ܣܘܼܡܵܩܵܐ. ܗܵܐ ܗܸܢܘܿܢ ܫܪܹܝܢ ܒܐܝܼܪܝܼܚܘܿ: ܗ̤ܝ ܗ̄ܝ̣ ܥܹܝܢ ܓܵܕ݂.


text:
ܘܲܕ݂ܚܸܠ ܘܐܲܪܝܼܡ ܝܵܗܘܿܫܵܦܵܛ ܐܲܦܵܘ̈ܗܝ ܠܲܡܨܲܠܵܝܘܼ ܩܕ݂ܵܡ ܡܵܪܝܵܐ. ܘܲܓ̣ܙܲܪ ܨܵܘܡܵܐ ܥܲܠ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܘܐܸܡܲܪ ܠܗܘܿܢ: ܐܸܬ̣ܟܲܢܲܫܘ: ܘܬ̣ܵܘ ܢܸܒ̣ܥܸܐ ܡ̣ܢ ܡܵܪܝܵܐ ܐܲܠܵܗܲܢ.


text:
ܘܐܸܬ̣ܟܲܢܲܫܘ: ܘܐܸܬ̣ܵܘ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܘܐܵܦ ܡ̣ܢ ܩܘܼܪ̈ܝܵܐ ܪ̈ܲܚܝܼܩܵܬ̣ܵܐ ܘܐܸܬ̣ܵܘ ܠܡܸܒ̣ܥܵܐ ܡ̣ܢ ܡܵܪܝܵܐ.


text:
ܘܩܵܡ̣ ܝܵܗܘܿܫܵܦܵܛ ܒܓ̣ܵܘ ܥܲܡܵܐ ܕܲܝܗܘܼܕ݂ܵܐ: ܒܓ̣ܵܘ ܒܲܝܬܹ̇ܗ ܕܡܵܪܝܵܐ ܕܐܝܼܬ̣ ܒܐܘܿܪܸܫܠܸܡ: ܩܕ݂ܵܡ ܬܲܪܥܵܐ ܚܲܕ݂ܬ̣ܵܐ.


text:
ܘܨܲܠܝܼ: ܘܗܵܟܲܢܵܐ ܐܸܡܲܪ: ܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬܲܢ: ܐܲܢ̄ܬ̇ ܗ̄ܘ̣ ܐܲܠܵܗܵܐ ܒܲܫܡܲܝܵܐ ܘܐܲܢ̄ܬ̇ ܫܲܠܝܼܛ ܐܲܢ̄ܬ̇ ܒܟ݂ܠܗܹܝܢ ܡܲܠ̈ܟ̇ܘܵܬ̣ܵܐ ܕܥܵܠܡܵܐ. ܘܕ݂ܝܼܠܵܟ݂ ܗ̄ܘ̣ ܚܲܝܠܵܐ ܘܓܲܢ̄ܒܵܪܘܼܬ̣ܵܐ. ܘܐܸܢܵܐ ܩܵܐܹ̇ܡ ܐ̄ܢܵܐ ܩܕ݂ܵܡܲܝܟ ܡܨܲܠܹܐ ܐ̄ܢܵܐ.


text:
ܘܐܲܢ̄ܬ̇ ܗ̄ܘ̣ ܐܲܠܵܗܲܢ ܐܵܘܒ̇ܕ̇ܬ ܥܵܡܘܿܪܹ̈ܝܗ̇ ܕܐܲܪܥܵܐ ܗܵܕܹܐ: ܩܕ݂ܵܡ ܝܼܣܪܵܝܹܠ. ܘܝܲܗ̄ܒ̣ܬܵܗ̇ ܠܙܲܪܥܹܗ ܕܐܲܒ̣ܪܗܵܡ ܪܵܚܡܵܟ݂: ܠܥܵܠܲܡ.


text:
ܡܸܟܹ̇ܝܠ ܕܡܲܩܕ̇ܫܵܐ ܐܝܼܬ̣ ܒܲܝܢܵܬܲܢ: ܠܵܐ ܐܵܬ̣ܝܵܐ ܥܠܲܝܢ ܒܝܼܫܬܵܐ: ܘܐܵܦܠܵܐ ܚܲܪܒܵܐ: ܘܐܵܦ ܠܵܐ ܕܝܼܢܵܐ: ܘܐܵܦܠܵܐ ܡܵܘܬܵܢܵܐ: ܘܐܵܦܠܵܐ ܟܲܦܢܵܐ. ܘܢܹܐܬܹܐ ܘܲܢܩܘܼܡ ܩܕ݂ܵܡ ܒܲܝܬܵܐ ܗܵܢܵܐ: ܘܲܩܕ݂ܵܡܲܝܟ. ܡܸܛܠ ܕܲܫܡܵܟ݂ ܐܸܬ̣ܩܪܝܼ ܒܒܲܝܬܵܐ ܗܵܢܵܐ. ܘܢܹܐܬܹܐ ܘܲܢܨܲܠܹܐ ܩܕ݂ܵܡܲܝܟ ܒܒܲܝܬܵܐ ܗܵܢܵܐ. ܘܬܸܫܡܲܥ ܒܩܵܠܵܐ ܕܲܨܠܘܿܬܲܢ: ܘܬܸܦ̱ܪܩܲܢ.


text:
ܘܐܵܦ ܗܵܫܵܐ ܗܵܐ ܒܢܲܝ̈ ܥܲܡܘܿܢ: ܘܛܘܼܪܵܐ ܪܲܓ̣ܒܸܠ: ܘܡܘܼܐܵܒ̣: ܕܠܵܐ ܝܲܗ̄ܒ̣ܬ̇ ܐܸܢܘܿܢ ܠܝܼܣܪܵܝܹܠ ܠܡܸܬ̣ܚܲܠܵܛܘܼ ܥܲܡܗܘܿܢ. ܡܸܛܠ ܕܡ̣ܢ ܐܲܪܥܵܐ ܕܡܸܨܪܹܝܢ ܐܲܦܸܩܬ̇ ܐܸܢܘܿܢ. ܘܐܲܦܪܸܩ̣ܬ̇ ܫܘܼܥܒܵܕ݂ܵܐ ܕܡܸܨܪ̈ܵܝܹܐ ܡܸܢܗܘܿܢ.


text:
ܡܵܪܝܵܐ ܐܲܠܵܗܲܢ ܐܸܬ̣ܓܲܠܚ ܘܕ݂ܘܼܢ ܐܸܢܘܿܢ: ܡܸܛܠ ܕܠܲܝܬ̇ ܒܲܢ ܚܲܝܠܵܐ ܠܲܡܩܵܡ ܩܕ݂ܵܡܲܝܗܘܿܢ. ܐܲܝܬܵܐ ܥܠܲܝܗܘܿܢ ܚܲܪܒܵܐ ܕܕ݂ܝܼܢܵܟ݂. ܘܲܚܢܲܢ ܠܵܐ ܝܵܕ݂ܥܝܼܢܲܢ ܡܵܢܵܐ ܢܸܥܒܸ̇ܕ݂ ܡܸܛܠ ܕܥܲܝܢܲܝ̈ܟ ܥܠܲܝܟ ܫܩ̈ܝܼܠܵܢ.


text:
ܘܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܩܵܝ̇ܡܝܼܢ ܗ̄ܘ̣ܵܘ ܩܕ݂ܵܡ ܡܵܪܝܵܐ: ܘܐܵܦ ܛܠܵܝܲܝ̈ܗܘܿܢ: ܘܢܸܫܲܝ̈ܗܘܿܢ: ܘܲܒ̣ܢܲܝ̈ܗܘܿܢ: ܘܲܒ̣̈ܢܵܬ̣ܗܘܿܢ.


text:
ܘܲܚܙܵܐܹܝܠ ܒܲܪ ܙܟܲܪܝܵܐ: ܒܲܪ ܒܢܵܝܵܐ: ܒܲܪ ܝܘܿܝܵܕ݂ܵܥ: ܒܲܪ ܡܬܲܢܝܵܐ. ܠܹܘܵܝܹ̈ܐ: ܡ̣ܢ ܒܢܵܘ̈ܗܝ ܕܐܵܣܵܦ: ܫܪܵܬ̤ ܥܠܵܘܗܝ ܪܘܼܚܵܐ ܕܓܲܢ̄ܒܵܪܘܼܬ̣ܵܐ: ܡ̣ܢ ܩܕ݂ܵܡ ܡܵܪܝܵܐ. ܘܗ̤ܘ ܩܵܐܹ̇ܡ ܗ̄ܘ̣ܵܐ ܩܕ݂ܵܡ ܥܲܡܵܐ ܕܝܼܣܪܵܝܹܠ.


text:
ܘܐܸܡܲܪ: ܫܡܲܥ ܟܠܹܗ ܝܼܗܘܼܕ݂ܵܐ: ܘܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܘܡܲܠ̈ܟܵܐ ܝܵܗܘܿܫܵܦܵܛ ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܟ݂ܘܿܢ. ܐܲܢ̄ܬ̇ܘܿܢ ܠܵܐ ܬܸܕ݂ܚ̄ܠܘܼܢ: ܘܠܵܐ ܬܙܘܼܥܘܼܢ: ܡ̣ܢ ܩܕ݂ܵܡ ܚܲܝܠܵܐ ܗܵܢܵܐ ܣܲܓ̇ܝܼܵܐܐ. ܡܸܛܠ ܕܠܵܐ ܗ̄ܘ̣ܵܐ ܕܝܼܠܟ݂ܘܿܢ ܩܪܵܒ̣ܵܐ. ܕܡܵܪܝܵܐ ܗ̄ܘ̣ ܓܹܝܪ ܩܪܵܒ̣ܵܐ.


text:
ܐܸܣܬܲܪܗܲܒ̣ܘ: ܘܚܘܿܬ̣ܘ ܥܠܲܝܗܘܿܢ ܗܵܐ ܗܸܢܘܿܢ ܣܵܠܩܝܼܢ ܒܡܲܣܩܵܢܵܐ ܕܨܲܦܪܵܐ. ܘܬܸܫܟ̇ܚܘܼܢ ܐܸܢܘܿܢ ܒܲܫܩܝܼܦܵܐ ܕܢܲܚܠܵܐ: ܩܕ݂ܵܡ ܡܲܕ݂ܒ̇ܪܵܐ. ܘܗܸܢܘܿܢ ܣܵܠܩܝܼܢ ܠܡܸܬ̣ܟܲܬܵܫܘܼ ܥܲܡܟ݂ܘܿܢ.


text:
ܘܲܒ̣ܗܵܝ ܫܵܥܬ̣ܵܐ ܩܘܼܡܝ ܘܲܚܙܵܘ ܦܘܼܪܩܵܢܵܐ ܕܥܵܒܹܕ݂ ܡܵܪܝܵܐ ܥܲܡܟ݂ܘܿܢ: ܕܒܹܝܬ̣ ܝܼܗܘܼܕ݂ܵܐ: ܘܥܵܡܘܿܪܹ̈ܝܗ̇ ܕܐܘܿܪܸܫܠܸܡ ܠܵܐ ܬܸܕ݂ܚ̄ܠܘܼܢ: ܐܵܦܠܵܐ ܬܙܘܼܥܘܼܢ ܡܚܵܪ ܦܘܿܩܘ ܩܕ݂ܵܡܲܝܗܘܿܢ. ܘܐܲܕ݂ܘܿܢܲܝ ܡܵܪܹܐ ܡܵܪ̈ܵܘܵܬ̣ܵܐ ܢܸܗܘܹܐ ܒܥܸܕ݂ܪ̱ܟ݂ܘܿܢ.


text:
ܘܲܢܦܲܠ ܝܵܗܘܿܫܵܦܵܛ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܘܲܣܓܸܕ݂. ܘܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ ܘܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܢܦܲܠ̣ܘ ܣܓܸܕ݂ܘ ܩܕ݂ܵܡ ܡܵܪܝܵܐ.


text:
ܘܩܵܡ̣ܘ ܠܹܘܵܝܹ̈ܐ ܡ̣ܢ ܒܢܲܝ̈ ܩܵܗܵܬ̣: ܘܡ̣ܢ ܒܢܲܝ̈ ܩܘܿܪܚ: ܠܲܡܫܲܒܵܚܘܼ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܒܩܵܠܵܐ ܪܵܡܵܐ.


text:
ܘܩܲܕܸ̇ܡ̣ܘ ܒܨܲܦܪܵܐ: ܘܲܢܦܲܩܘ ܠܡܲܕ݂ܒ̇ܪܵܐ ܕܲܬ̣ܩܘܿܥ ܘܟܲܕ݂ ܢܦܲܩܘ: ܩܵܡ̣ ܝܵܗܘܿܫܵܦܵܛ: ܘܐܸܡܲܪ: ܫܘܼܡܥܘܼܢܝ ܕܒܹܝܬ̣ ܝܼܗܘܼܕ݂ܵܐ: ܘܥܵܡܘܿܪܹ̈ܝܗ̇ ܕܐܘܿܪܸܫܠܸܡ ܘܗܲܝܡܸܢܘ ܒܡܵܪܝܵܐ ܐܲܠܵܗܟ݂ܘܿܢ: ܘܬܸܬ̣ܗܲܝܡܢܘܿܢ ܗܲܝܡܸܢܘ ܒܲܢܒ̣ܝܼܘ̈ܗܝ: ܘܬܸܬ̣ܦܲܪܩܘܿܢ.


text:
ܘܲܝܗܘܼܕ݂ܵܐ ܐܸܬ̣ܵܐ ܠܹܗ ܠܛܘܼܪܵܐ ܕܕ݂ܵܘܩܹ̈ܐ ܕܡܲܕ݂ܒ̇ܪܵܐ ܘܲܚܙܵܘ ܘܗܵܐ ܟܠܗܘܿܢ ܦܲܓ̣ܪ̈ܲܝܗܘܿܢ ܡܝܼܬ̣ܝܼܢ: ܘܲܪܡܹܝܢ ܥܲܠ ܐܲܪܥܵܐ ܘܠܵܐ ܐܝܼܬ̣ ܐ̄ܢܵܫ ܕܲܦܠܲܛ ܡܸܢܗܘܿܢ.


text:
ܘܐܸܬ̣ܵܐ ܝܵܗܘܿܫܵܦܵܛ ܘܥܲܡܵܐ ܕܝܼܣܪܵܝܹܠ: ܠܡܸܒܲܙ ܒܸܙܲܬ̣ܗܘܿܢ ܘܐܸܫܟܲܚܘ ܒܗܘܿܢ ܒܸܙܬ̣ܵܐ ܣܘܿܓ̣ܵܐܐ ܕܛܵܒ̣: ܘܩܸܢܝܵܢܵܐ ܘܲܦܓ̣ܘܼ̈ܕܹܐ: ܘܪ̈ܲܟ݂ܫܵܐ: ܘܡܵܐܢܹ̈ܐ ܕܪܸܓ̇ܬ̣ܵܐ. ܘܲܫܩܲܠܘ ܠܗܘܿܢ ܡܸܕܸ̇ܡ ܕܲܨܒ̣ܵܘ.


text:
ܘܲܗܘ̤ܵܐ ܒܵܬܲܪ ܬܠܵܬ̣ܵܐ ܝܵܘ̈ܡܝܼܢ: ܟܲܕ݂ ܒܲܙܘ ܒܸܙܬ̣ܵܐ: ܡܸܛܠ ܕܣܲܓ̇ܝܼܵܐܐ ܗ̄ܘ̣ܵܬ̣ ܛܵܒ̣: ܘܲܒ̣ܝܵܘܡܵܐ ܕܐܲܪܒ̇ܥܵܐ ܐܸܬ̣ܟܲܢܲܫܘ ܠܲܦܩܲܥܬ̣ܵܐ ܕܒ̣ܘܼܪܟ̇ܬ̣ܵܐ ܡܸܛܠ ܕܬܲܡܵܢ ܒܲܪܸܟ݂ܘ ܠܡܵܪܝܵܐ ܐܲܠܵܗܵܐ. ܡܸܛܠ ܗܵܢܵܐ ܐܸܬ̣ܩܪܝܼ ܫܡܵܗ̇ ܕܕ݂ܘܼܟ̇ܬ̣ܵܐ ܗܵܝ̇ ܒܘܼܪܟ̇ܬ̣ܵܐ ܥܕܲܡܵܐ ܠܝܵܘܡܵܢܵܐ.


text:
ܘܲܗܦܲܟ݂ܘ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ ܠܐܘܿܪܸܫܠܸܡ: ܘܝܵܗܘܿܫܵܦܵܛ ܒܪܹܫܲܝܗܘܿܢ ܡܸܛܠ ܕܐܵܬܹ̇ܝܢ ܗ̄ܘ̣ܵܘ ܓܹܝܪ ܠܐܘܿܪܸܫܠܸܡ ܒܚܲܕ݂ܘܼܬ̣ܵܐ. ܡܸܛܠ ܕܚܲܕ̇ܝܼ ܐܸܢܘܿܢ ܡܵܪܝܵܐ ܡ̣ܢ ܒܥܸܠܕ̇ܒ̣ܵܒܲܝ̈ܗܘܿܢ.


text:
ܘܐܸܬ̣ܵܘ ܠܐܘܿܪܸܫܠܸܡ: ܒܬܸܫܒ̇ـ̈ـܚܵܬ̣ܵܐ: ܘܲܒ̣ܟܸܢܵܪܹ̈ܐ: ܘܲܒ̣ܩܲܪ̈ܢܵܬ̣ܵܐ ܟܦܝܼ̈ܦܵܬ̣ܵܐ ܘܲܦܫ̈ܝܼܛܵܬ̣ܵܐ. ܘܐܸܬ̣ܵܘ ܠܒܲܝܬܹ̇ܗ ܕܡܵܪܝܵܐ.


text:
ܘܢܸܦܠܲܬ̤ ܕܸܚ̱ܠܬܹܗ ܕܡܵܪܝܵܐ ܥܲܠ ܟܠܗܹܝܢ ܡܕ݂ܝܼ̈ܢܵܬ̣ܵܐ: ܘܥܲܠ ܡܲܠ̈ܟ̇ܘܵܬ̣ܗܹܝܢ: ܟܲܕ݂ ܫ̣ܡܲܥ ܕܡܵܪܝܵܐ ܡܸܬ̣ܟܲܬܲܫ ܥܲܡ ܒܥܸܠܕ̇ܒ̣ܵܒ̣ܵܘ̈ܗܝ ܕܝܼܣܪܵܝܹܠ.


text:
ܘܐܲܡ̣ܠܸܟ݂ ܝܵܗܘܿܫܵܦܵܛ ܥܲܠ ܝܼܗܘܼܕ݂ܵܐ. ܒܲܪ ܬܠܵܬ̣ܝܼܢ ܗ̄ܘ̣ܵܐ ܘܚܲܡܸܫ ܫܢ̈ܝܼܢ ܝܵܗܘܿܫܵܦܵܛ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܥܸܣܪܝܼܢ ܘܚܲܡܸܫ ܫܢ̈ܝܼܢ: ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܐ ܕܐܸܡܹܗ ܥܪܘܿܒ̣ܵܐ ܒܲܪܬ̣ ܫܲܠܚܝܼ.


text:
ܒܲܠܚܘܿܕ݂ ܥܠܵـ̈ـܘܵܬ̣ܵܐ ܠܵܐ ܐܲܥܒܲܪ: ܥܕܲܡܵܐ ܠܗܵܫܵܐ. ܘܥܲܡܵܐ ܠܵܐ ܐܸܬ̣ܩܸܢܘ ܠܸܒ̇ܗܘܿܢ ܠܐܲܠܵܗܵܐ ܕܐܲܒ̣ܵܗܵܬ̣̈ܗܘܿܢ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܵܗܘܿܫܵܦܵܛ ܩܲܕ݂ܡܵܝܹ̈ܐ ܘܐܲܚܪ̈ܵܝܹܐ ܗܵܐ ܗܸܢܘܿܢ ܟܬ̣ܝܼܒ̣ܝܼܢ ܒܦܸܬ̣ܓ̣ܵܡܵܘܗܝ ܕܝܵܗܘܿ ܒܲܪ ܚܢܲܢ: ܕܲܟ݂ܬ̣ܝܼܒ̣ ܒܲܣܦܲܪ ܡܲܠܟܲܝ̈ ܝܼܣܪܵܝܹܠ.


text:
ܘܒ̣ܵܬܲܪ ܗܵܠܹܝܢ ܐܸܬ̣ܩܲܪܲܒ̣ ܝܵܗܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ: ܠܘܵܬ̣ ܐܸܚܲܙܝܵܐ ܡܲܠܟܵܐ ܕܝܼܣܪܵܝܹܠ: ܗܵܘ̇ ܪܲܫܝܼܥܵܐ: ܕܐܲܣܓ̇ܝܼ ܠܡܸܥܒܲܕ݂ ܒܝܼܫܵܬ̣ܵܐ ܡ̣ܢ ܟܠܗܘܿܢ ܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܐܸܬ̣ܩܲܪܲܒ̣ ܠܘܵܬܹܗ ܠܡܸܥܒܲܕ݂ ܣܦܝܼܢܹ̈ܐ ܕܐܵܙܵܠ̄ـ̈ـܢ ܠܬܲܪܫܝܼܫ ܘܲܥܒܲܕ݂ܘ ܣܦܝܼܢܹ̈ܐ ܒܥܹܨܝܼܢܘܿ ܓܒܲܪ ܡܕ݂ܝܼܢ̄ܬܵܐ.


text:
ܘܐܸܬ̣ܢܲܒ̇ܝܼ ܐܹܠܝܼܥܵܙܲܪ ܒܲܪܕܵܕܹܗ ܒܡܹܐܪܫܵܐ ܡܕ݂ܝܼܢ̄ܬܵܐ: ܥܲܠ ܝܵܗܘܿܫܵܦܵܛ: ܘܐܸܡܲܪ ܠܹܗ. ܒܫܵܘܬܵܦܘܼܬ̣ܵܟ݂ ܕܥܲܡ ܐܹܚܲܙܝܵܐ: ܩܲܠܩܸܠ ܡܵܪܝܵܐ ܟܠܗܘܿܢ ܥܒ̣ܵܕܲܝ̈ܟ ܘܐܸܬ̇ܬܲܒܲܪ ܣܦܝܼܢܹ̈ܐ: ܘܠܵܐ ܐܸܫܟܲܚ ܠܡܹܐܙܲܠ ܠܬܲܪܫܝܼܫ.


text:
ܘܲܫܟܸܒ̣ ܝܵܗܘܿܫܵܦܵܛ ܥܲܡ ܐܲܒ̣ܵـ̈ـܗܵܬܹܗ: ܘܐܸܬ̣ܩܒܲܪ ܠܘܵܬ̣ ܐܲܒ̣ܵـ̈ـܗܵܬܹܗ ܒܲܩܪܝܼܬ̣ܵܐ ܕܕ݂ܵܘܝܼܕ݂. ܘܩܵܡ ܒܡܲܠܟ̇ܘܼܬ̣ܵܐ ܝܵܗܘܿܪܵܡ ܒܪܹܗ ܒܵܬ̣ܪܹܗ.


text:
ܘܠܹܗ ܐܝܼܬ̣ ܗ̄ܘ̣ܵܐ ܐܲܚܹ̈ܐ ܒܢܲܝ̈ ܝܵܗܘܿܫܵܦܵܛ ܘܗܵܠܹܝܢ ܫܡܵܗܲܝ̈ܗܘܿܢ: ܥܲܙܲܪܝܵܐ: ܢܲܚܝܵܐܹܝܠ: ܙܟܲܪܝܵܐ ܥܲܙܲܪܝܵܐ: ܡܲܠܟܵܐܹܝܠ: ܫܦܲܛܝܵܐ. ܗܵܠܹܝܢ ܟܠܗܘܿܢ ܒܢܵܘ̈ܗܝ ܕܝܵܗܘܿܫܵܦܵܛ ܡܲܠܟܵܐ ܕܲܝܗܘܼܕ݂ܵܐ.


text:
ܘܝܲܗ̄ܒ̣ ܠܗܘܿܢ ܐܲܒ̣ܘܼܗܘܿܢ ܡܵܘ̈ܗܒ̣ܵܬ̣ܵܐ ܣܲܓ̇ܝܼ: ܟܸܣܦܵܐ ܘܕܲܗܒ̣ܵܐ: ܘܡܵܘ̈ܗܒ̣ܵܬ̣ܵܐ ܣܲܓ̇ܝܼ̈ܐܵܬ̣ܵܐ: ܘܩܘܼܪ̈ܝܵܐ ܥܲܫ̈ܝܼܢܵܬ̣ܵܐ ܕܲܝܗܘܼܕ݂ܵܐ ܘܡܲܠܟ̇ܘܼܬ̣ܵܐ ܐܸܬ̣ܝܲܗ̄ܒܲܬ̤ ܠܝܵܗܘܿܪܵܡ ܡܸܛܠ ܕܗ̤ܘܝܘܼ ܗܘ̤ܵܐ ܒܪܹܗ ܩܲܫܝܼܫܵܐ.


text:
ܘܩܵܡ̣ ܝܵܗܘܿܪܵܡ ܥܲܠ ܡܲܠܟ̇ܘܼܬ̣ܵܐ ܕܐܲܒ̣ܘܗܝ. ܘܐܸܬ̣ܓܲܢ̄ܒܲܪ: ܘܩܲܛܸܠ ܠܟ݂ܠܗܘܿܢ ܐܲܚܵܘ̈ܗܝ ܒܲܩܪܵܒ̣ܵܐ: ܘܐܵܦ ܡ̣ܢ ܩܲܫܝܼ̈ܫܹܐ ܕܝܼܣܪܵܝܹܠ ܩܲܛܸܠ.


text:
ܘܒܲܪ ܬܠܵܬ̣ܝܼܢ ܗ̄ܘ̣ܵܐ ܘܬܲܪܬܹ̇ܝܢ ܫܢܝܼ̈ܢ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܲܬ̣ܡܵܢܹܐ ܫܢܝܼ̈ܢ ܐܲܡ̣ܠܸܟ݂ ܒܐܘܿܪܸܫܠܸܡ.


text:
ܘܗܲܠܸܟ݂ ܒܐܘܼܪ̈ܚܵܬ̣ܵܐ ܕܡܲܠ̈ܟܹ̇ܐ ܕܝܼܣܪܵܝܹܠ: ܐܲܝܟܲܢܵܐ ܕܲܥܒܲܕ݂ܘ ܕܒܹܝܬ̣ ܐܵܚܵܒ̣ ܡܸܛܠ ܕܚܵܬܹܗ ܕܐܵܚܵܒ̣ ܗܘ̤ܵܬ̣ ܠܹܗ ܐܲܢܬ̇ܬ̣ܵܐ ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ.


text:
ܘܠܵܐ ܨܒ̣ܵܐ ܡܵܪܝܵܐ ܠܲܡܚܲܒܵܠܘܼ ܒܲܝܬܹ̇ܗ ܕܕ݂ܵܘܝܼܕ݂: ܡܸܛܠ ܡܵܘܡܵܬ̣ܵܐ ܕܝܼܡܵܐ ܠܕ݂ܵܘܝܼܕ݂: ܠܡܸܬܲܠ ܠܹܗ ܫܪܵܓ̣ܵܐ ܢܲܗܝܼܪܵܐ: ܘܠܲܒ̣ܢܵܘ̈ܗܝ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܲܥܒܲܪ ܝܵܗܘܿܪܵܡ ܥܲܡ ܪܵܘ̱ܪ̈ܒ̣ܵܢܵܘܗܝ: ܘܟ݂ܠܗܘܿܢ ܙܵܘܓܵܘ̈ܗܝ ܥܲܡܹܗ. ܘܲܗܘ̤ܵܐ ܕܟܲܕ݂ ܩܵܡ̣ ܒܠܸܠܝܵܐ: ܚܪܲܒ̣ ܠܐܲܕ݂ܘܿܡܵܝܹ̈ܐ. ܘܐܸܬ̣ܵܘ ܠܘܵܬܹܗ ܪܵܘ̱ܪ̈ܒ̣ܵܢܹܐ ܕܙܵܘ̈ܓܹ̇ܐ.


text:
ܘܲܡ̣ܪܲܕ݂ܘ ܐܲܕ݂ܘܿܡܵܝܹ̈ܐ ܡ̣ܢ ܬܚܹܝܬ̣ ܐܝܼܕ݂ܵܐ ܕܲܝܗܘܼܕ݂ܵܐ: ܠܝܵܘܡܵܢܵܐ ܗܵܝܕܹ̇ܝܢ ܡܪܲܕ݂ܘ ܐܲܕ݂ܘܿܡܵܝܹ̈ܐ ܕܝܵܬ̣ܒ̇ܝܼܢ ܒܠܸܒ̣ܢܵܐ: ܒܙܲܒ̣ܢܵܐ ܗܵܘ̇ ܡ̣ܢ ܬܚܹܝܬ̣ ܐܝܼܕܹܗ. ܡܸܛܠ ܕܲܫܒܲܩ ܠܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬܹܗ.


text:
ܘܐܵܦ ܗ̤ܘ ܥܒܲܕ݂ ܥܠܵـ̈ـܘܵܬ̣ܵܐ ܒܛܘܼܪܵܐ ܕܲܝܗܘܼܕ݂ܵܐ. ܘܚܲܡܪܵܐ ܐܲܫܩܝܼ ܠܲܢܙܝܼܪܹ̈ܝܗ̇ ܕܐܘܿܪܸܫܠܸܡ ܘܒܲܕܲܪ ܠܲܕ݂ܒܹܝܬ̣ ܝܼܗܘܼܕ݂ܵܐ.


text:
ܘܐܲܝܬ̇ܝܼ ܠܘܵܬܹܗ ܡ̣ܢ ܦܸܬ̣ܓ̣ܵܡܹ̈ܐ ܕܐܹܠܝܼܵܐ ܢܒ̣ܝܼܵܐ: ܕܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܹܗ ܕܕ݂ܵܘܝܼܕ݂ ܐܲܒ̣ܘܼܟ݂: ܚܠܵܦ ܕܠܵܐ ܗܲܠܸܟ݂ܬ̇ ܒܐܘܼܪ̈ܚܵܬܹܗ ܕܝܵܗܘܿܫܵܦܵܛ ܐܲܒ̣ܘܼܟ݂: ܘܒ̣ܐܪ̈ܚܵܬܹܗ ܕܐܵܣܵܐ ܡܲܠܟܵܐ ܕܲܝܗܘܼܕ݂ܵܐ.


text:
ܘܗܲܠܸܟ݂ܬ̇ ܠܵܟ݂ ܒܐܘܼܪ̈ܚܵܬ̣ܵܐ ܕܡܲܠ̈ܟܹ̇ܐ ܕܝܼܣܪܵܝܹܠ: ܘܐܲܛܥܝܼܬ̇ ܠܲܝܗܘܼܕ݂ܵܐ ܘܲܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܒܙܵܢܝܘܼܬ̣ܵܐ ܕܒܹܝܬ̣ ܐܵܚܵܒ̣ ܘܐܵܦ ܠܐܲܚܲܝ̈ܟ ܒܢܲܝ̈ ܐܲܒ̣ܘܼܟ݂ ܕܛܵܒ̣ܝܼܢ ܡܸܢܵܟ݂ ܩܲܛܸܠܬ̇.


text:
ܘܐܲܢ̄ܬ̇ ܒܟ݂ܘܼܪܗܵܢܵܐ ܣܲܓ̇ܝܼܵܐܐ ܬܡܘܼܬ̣. ܘܲܒ̣ܬܲܫܢܝܼܩܵܐ ܪܲܒܵܐ ܬܹܐܒܲܕ݂: ܥܕܲܡܵܐ ܠܐܲܝܟܵܐ ܕܢܸܦܩܘܼܢ ܡܥܲܝ̈ܟ ܡ̣ܢ ܟܘܼܪܗܵܢܵܟ݂ ܘܲܫܢ̈ܝܼܢ ܣܲܓ̇ܝܼܵܐ̈ܢ ܒܬܲܫܢܝܼܩܵܐ ܬܸܦܸܠ.


text:
ܘܢܸܣܩܘܼܢ ܥܲܠ ܝܼܗܘܼܕ݂ܵܐ: ܘܢܸܚܪܒ̣ܘܼܢ ܐܸܢܘܿܢ. ܘܢܲܗܦ̄ܟ݂ܘܼܢ ܟܠܵܗ̇ ܫܒ̣ܝܼܬ̣ܵܐ ܕܐܸܫܬܲܟ݂ܚܲܬ̤ ܠܒܹܝܬ̣ ܡܲܠܟܵܐ: ܘܐܵܦ ܒܢܵܘ̈ܗܝ ܘܢܸܫܵܘ̈ܗܝ ܘܠܵܐ ܢܸܫܬ̇ܒܸܩ ܠܹܗ ܒܪܵܐ ܕܸܟ݂ܪܹ̈ܐ: ܐܸܠܵܐ ܐܸܢ ܐܹܚܲܙܝܵܐ ܒܪܹܗ ܙܥܘܿܪܵܐ.


text:
ܡ̣ܢ ܒܵܬܲܪ ܟܠܗܹܝܢ ܗܵܠܹܝܢ: ܡܚܘܿܬ̣ܵܐ ܬܸܗܘܹܐ ܒܲܡܥܵܘ̈ܗܝ ܘܲܒ̣ܟ݂ܘܼܪܗܵܢܵܐ ܣܲܓ̇ܝܼܵܐܐ ܢܡܘܼܬ̣ ܘܐܵܣܝܘܼܬ̣ܵܐ ܠܵܐ ܬܸܗܘܹܐ ܠܹܗ.


text:
ܘܲܗܘ̤ܵܐ ܡ̣ܢ ܒܵܬܲܪ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ: ܟܲܕ݂ ܫܸܠܡܲܬ̤ ܡܸܠܬܹܗ ܕܲܢܒ̣ܝܼܵܐ: ܠܲܫܢ̈ܝܼܢ ܬܲܪܬܹ̇ܝܢ: ܢܦܲܩ̣ܘ ܡܥܵܘ̈ܗܝ ܡ̣ܢ ܟܘܼܪܗܵܢܹܗ. ܘܡܝܼܬ̣ ܒܟ݂ܘܼܪܗܵܢܵܐ ܒܝܼܫܵܐ: ܘܠܵܐ ܥܒܲܕ݂ ܠܹܗ ܐܝܼܩܵܪܵܐ ܥܲܡܵܐ: ܐܲܝܟܲܢܵܐ ܕܲܥܒܲܕ݂ܘ ܠܐܲܒ̣ܵـ̈ـܗܵܬܹܗ.


text:
ܒܲܪ ܬܠܵܬ̣ܝܼܢ ܗ̄ܘ̣ܵܐ ܘܬܲܪܬܹ̇ܝܢ ܫܢ̈ܝܼܢ. ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܲܬ̣ܡܵܢܹܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܐܸܙܲܠ ܕܠܵܐ ܪܸܓ̇ܬ̣ܵܐ. ܘܐܸܬ̣ܩܒܲܪ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܐܲܒ̣ܘܼܗܝ: ܘܠܵܐ ܒܲܩܒ̣ܘܼܪܬܵܐ ܕܡܲܠ̈ܟܹ̇ܐ.


text:
ܘܐܲܡܠܸܟ݂ܘ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ ܠܐܹܚܙܝܵܐ ܒܪܹܗ ܙܥܘܿܪܵܐ ܒܵܬ̣ܪܹܗ. ܡܸܛܠ ܕܟ݂ܠܗܘܿܢ ܩܲܕ݂ܡܵܝܹ̈ܐ ܚܪܲܒ̣ ܐܸܢܘܿܢ ܓܲܝܣܵܐ ܡܸܛܠ ܕܐܸܬ̣ܵܘ ܥܲܪ̈ܒ̣ܵܝܹܐ: ܘܲܚܪܲܒ̣ܘ ܡܲܫܪܝܼܬ̣ܵܐ ܕܝܼܣܪܵܝܹܠ. ܘܐܲܡ̣ܠܸܟ݂ ܐܹܚܲܙܝܵܐ ܒܲܪ ܝܵܗܘܿܪܵܡ ܡܲܠܟܵܐ ܕܲܝܗܘܼܕ݂ܵܐ.


text:
ܒܲܪ ܥܸܣܪܝܼܢ ܘܬܲܪܬܹ̇ܝܢ ܫܢ̈ܝܼܢ ܗ̄ܘ̣ܵܐ ܐܹܚܲܙܝܵܐ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ ܘܫܲܢ̄ܬܵܐ ܚܕ݂ܵܐ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܐ ܕܐܸܡܹܗ ܥܬܲܠܝܵܐ ܒܲܪܬ̣ ܥܲܡܪܝܼ.


text:
ܘܐܵܦ ܗ̤ܘ ܐܲܣܓ̇ܝܼ ܠܡܸܚܛܵܐ ܘܲܥܒܲܕ݂ ܒܝܼ̈ܫܵܬ̣ܵܐ ܩܕ݂ܵܡ ܡܵܪܝܵܐ: ܐܲܝܟ݂ ܒܲܝܬܹ̇ܗ ܕܐܵܚܵܒ̣. ܡܸܛܠ ܕܗܸܢܘܿܢ ܗܘ̤ܵܘ ܠܹܗ ܡܲܠܘܿܟܹ̈ܐ ܡ̣ܢ ܒܵܬܲܪ ܕܡܝܼܬ̣ ܐܲܒ̣ܘܼܗܝ: ܠܲܡܚܲܒܵܠܘܼܬܹܗ. ܡܸܛܠ ܕܲܒ̣ܡܸܠܟ̇ܗܘܿܢ ܡܗܲܠܸܟ݂ ܗ̄ܘ̣ܵܐ.


text:
ܘܐܸܙܲܠ ܥܲܡ ܝܘܿܪܵܡ ܒܲܪ ܐܵܚܵܒ̣ ܡܲܠܟܵܐ ܕܝܼܣܪܵܝܹܠ: ܠܡܸܥܒܲܕ݂ ܩܪܵܒ̣ܵܐ ܥܲܡ ܚܙܵܐܹܝܠ ܡܲܠܟܵܐ ܕܐܲܕ݂ܘܿܡ ܒܪܵܡܲܬ̣ ܓܸܠܥܵܕ݂ ܘܲܡܚܵܘ ܐܲܕ݂ܘܿܡܵܝܹ̈ܐ ܠܝܘܿܪܵܡ.


text:
ܘܲܗܦܲܟ݂ ܠܡܸܬ̣ܐܲܣܵܝܘܼ ܒܐܝܼܙܲܪܥܹܝܠ ܡ̣ܢ ܡܚܘܿܬ̣ܵܐ ܕܲܡܚܵܐܘܼܗܝ ܒܪܵܡܬ̣ܵܐ: ܟܲܕ݂ ܡܸܬ̣ܟܲܬܲܫ ܥܲܡ ܚܙܵܐܹܝܠ ܡܲܠܟܵܐ ܕܐܲܕ݂ܘܿܡ. ܘܐܹܚܲܙܝܵܐ ܢܚܸܬ̣ ܠܡܸܚܙܵܐ ܠܝܘܿܪܵܡ ܒܪܹܗ ܕܐܵܚܵܒ̣ ܒܐܝܼܙܲܪܥܹܝܠ.


text:
ܘܡ̣ܢ ܩܕ݂ܵܡ ܡܵܪܝܵܐ ܗܘ̤ܵܬ̣ ܗܦܝܼܟ݂ܬܵܐ ܕܐܹܚܲܙܝܵܐ: ܠܡܹܐܬ̣ܵܐ ܠܘܵܬ̣ ܝܘܿܪܵܡ ܘܟܲܕ݂ ܐܸܬ̣ܵܐ: ܢܦܲܩ̣ ܥܲܡ ܝܘܿܪܵܡ ܠܘܵܬ̣ ܝܵܗܘܿ ܒܲܪ ܝܲܡܫܝܼ: ܕܐܸܬ̣ܡ̱ܫܲܚ ܡ̣ܢ ܩܕ݂ܵܡ ܡܵܪܝܵܐ: ܠܡܵܘܒܵܕ݂ܘܼ ܒܲܝܬܹ̇ܗ ܕܐܵܚܵܒ̣.


text:
ܗܵܝܕܹ̇ܝܢ ܟܲܕ݂ ܕܵܢ ܝܵܗܘܿ ܥܲܡ ܕܒܹܝܬ̣ ܐܵܚܵܒ̣: ܐܸܫܟܲܚ ܠܪܵܘ̱ܪ̈ܒ̣ܵܢܹܐ ܕܲܝܗܘܼܕ݂ܵܐ: ܘܲܒ̣ܢܲܝ̈ ܐܲܚܵܘ̈ܗܝ ܕܐܹܚܲܙܝܵܐ: ܕܲܡܫܲܡܫܝܼܢ ܗ̄ܘ̣ܵܘ ܠܐܹܚܲܙܝܵܐ ܘܩܲܛܸܠ ܐܸܢܘܿܢ.


text:
ܘܲܒ̣ܥܵܐ ܠܐܹܚܲܙܝܵܐ: ܘܐܲܚܕܹ̇ܗ ܘܗ̤ܘ ܛܫܸܐ ܗ̄ܘ̣ܵܐ ܒܫܵܡܪܹܝܢ. ܘܐܲܝܬ̇ܝܹܗ ܠܘܵܬܹܗ ܘܩܲܛܠܹܗ ܘܩܲܒ̣ܪܹܗ. ܡܸܛܠ ܕܐܸܡܲܪ ܕܒܲܪ ܝܵܗܘܿܫܵܦܵܛ ܗ̄ܘ̣: ܗܵܘ̇ ܕܨܲܠܝܼ ܠܡܵܪܝܵܐ ܒܟ݂ܠܹܗ ܠܸܒܹ̇ܗ. ܘܠܵܐ ܐܝܼܬ̣ ܗ̄ܘ̣ܵܐ ܠܒܹܝܬ̣ ܐܹܚܲܙܝܵܐ: ܠܲܡܥܲܕܵܪܘܼ ܚܲܝܠܵܐ ܕܡܲܠܟ̇ܘܼܬ̣ܵܐ.


text:
ܘܲܥܬܲܠܝܵܐ ܐܸܡܹܗ ܕܐܹܚܲܙܝܵܐ: ܚܙܵܬ̤ ܕܡܝܼܬ̣ ܒܪܵܗ̇. ܘܩܵܡܲܬ̤ ܘܐܵܘܒ̇ܕܲܬ̤ ܠܟ݂ܠܗܘܿܢ ܒܢܲܝ̈ ܡܲܠܟܵܐ ܕܒܹܝܬ̣ ܝܼܗܘܼܕ݂ܵܐ.


text:
ܘܕܸܒ̣ܪܲܬ̤ ܝܵܗܘܿܫܒܲܥ ܒܲܪܬܹܗ ܕܡܲܠܟܵܐ: ܠܝܘܿܐܵܫ ܒܲܪ ܐܹܚܲܙܝܵܐ. ܘܲܓ̣ܢܲܒ̣ܬܹܗ ܡ̣ܢ ܓܵܘ ܒܢܲܝ̈ ܡܲܠܟܵܐ: ܕܡܸܬ̣ܩܲܛܠܝܼܢ ܗ̄ܘ̣ܵܘ. ܘܛܲܫܝܵܬܹܗ ܘܲܠܡܲܝܢܲܩܬܹܗ ܒܩܲܚܛܘܿܢܵܐ ܕܡܲܫܟ̇ܒ̣ܵܗ̇. ܘܛܲܫܝܵܬܹܗ ܝܵܗܘܿܫܒܲܥ ܒܲܪܬ̣ ܡܲܠܟܵܐ ܝܘܿܪܵܡ: ܐܲܢ̄ܬ̇ܬܹܗ ܕܝܘܿܝܵܕ݂ܵܥ ܟܵܗܢܵܐ. ܡܸܛܠ ܕܗ̤ܝ ܗܘ̤ܵܬ̣ ܚܵܬܹܗ ܕܐܹܚܲܙܝܵܐ: ܡ̣ܢ ܩܕ݂ܵܡ ܥܬܲܠܝܵܐ: ܘܠܵܐ ܩܲܛܠܘܼܗܝ.


text:
ܒܫܲܢ̄ܬܵܐ ܫܒ̣ܝܼܥܵܝܬܵܐ: ܐܸܬ̣ܓܲܢ̄ܒܲܪ ܝܘܿܝܵܕ݂ܵܥ. ܘܲܕ݂ܒܲܪ ܠܪܵܘ̱ܪ̈ܒ̣ܵܢܹܐ ܕܡܲܐ̈ܘܵܬ̣ܵܐ: ܠܥܲܙܪܝܵܐ ܒܲܪ ܝܲܪܚܘܿܡ: ܘܠܐܝܼܫܡܵܥܹܝܠ ܒܲܪ ܝܘܿܚܲܢܵܢ: ܘܲܠܥܲܙܲܪܝܵܐ ܒܲܪ ܥܘܿܒ̣ܝܼܕ݂: ܘܠܲܫܡܲܥܝܵܐ ܒܲܪ ܥܲܕ̇ܘܿ: ܘܠܹܐܠܝܼܫܵܦܵܛ ܒܲܪ ܙܲܟ݂ܪܝܼ.


text:
ܘܥܲܠ̣ܘ ܟܠܗܘܿܢ ܗܵܠܹܝܢ ܒܡܵܘ̈ܡܵܬ̣ܵܐ: ܕܢܸܬ̣ܟܲܪܟ̇ܘܿܢ ܒܲܝܗܘܼܕ݂ܵܐ. ܘܟܲܢܸܫܘ ܐܸܢܘܿܢ ܠܠܹܘܵܝܹ̈ܐ: ܡ̣ܢ ܟܠܗܹܝܢ ܩܘܼܪ̈ܝܵܐ ܕܲܝܗܘܼܕ݂ܵܐ: ܘܪܹ̈ܫܹܐ ܕܐܲܒ̣ܵـ̈ـܗܵܬ̣ܵܐ ܕܝܼܣܪܵܝܹܠ. ܘܐܸܬ̣ܵܘ ܠܐܘܿܪܸܫܠܸܡ.


text:
ܘܝܼܡܵܘ ܟܠܹܗ ܥܲܡܵܐ ܒܡܵܘ̈ܡܵܬ̣ܵܐ: ܒܒܲܝܬܹ̇ܗ ܕܡܵܪܝܵܐ ܩܕ݂ܵܡ ܡܲܠܟܵܐ. ܘܐܸܡܲܪ ܠܗܘܿܢ: ܗܵܐ ܒܲܪ ܡܲܠܟܵܐ: ܗ̤ܘ ܢܩܘܼܡ ܥܠܲܝܟ̇ܘܿܢ: ܐܲܝܟܲܢܵܐ ܕܡܲܠܸܠ ܡܵܪܝܵܐ ܥܲܡ ܕܵܘܝܼܕ݂ ܥܲܒ̣ܕܹ̇ܗ.


text:
ܗܵܢܵܐ ܦܸܬ̣ܓ̣ܵܡܵܐ ܬܸܥܒ̇ܕ݂ܘܼܢ. ܦܸܠܓܵܐ ܡܸܢܟ݂ܘܿܢ ܒܡܲܥܵܠܲܝ̈ ܫܲܒ̇ܬ̣ܵܐ ܕܟ݂ܵܗ̈ܢܹܐ ܘܲܕ݂ܠܹܘܵܝܹ̈ܐ: ܘܲܕ݂ܢܵܛܪ̈ܲܝ ܬܲܪ̈ܥܹܐ.


text:
ܘܠܵܐ ܢܸܗܘܹܐ ܐ̄ܢܵܫ ܥܵܐܹ̇ܠ ܠܒܲܝܬܹ̇ܗ ܕܡܵܪܝܵܐ: ܐܸܢܵܐ ܟܵܗܢܹ̈ܐ ܘܠܹܘܵܝܹ̈ܐ ܗܸܢܘܿܢ ܢܸܥܠܘܼܢ: ܡܸܛܠ ܕܩܲܕ̇ܝܼܫܝܼܢ ܐܸܢܘܿܢ. ܘܟ݂ܠܹܗ ܥܲܡܵܐ ܢܵܛ̇ܪܝܼܢ ܡܲܛܲܪܬܵܐ ܕܒܲܝܬܹ̇ܗ ܕܡܵܪܝܵܐ.


text:
ܘܢܸܩܦܘܼܢ ܠܹܘܵܝܹ̈ܐ ܠܡܲܠܟܵܐ: ܟܲܕ݂ ܚܕ݂ܝܼܪܝܼܢ ܠܹܗ: ܓܒܲܪ ܘܡܵܐܢܲܝ̈ ܙܲܝܢܹܗ ܒܐܝܼܕܹܗ. ܘܲܕ݂ܢܸܥܘܿܠ ܠܒܲܝܬܵܐ ܓܵܘܵܝܵܐ: ܢܡܘܼܬ̣ ܘܲܗܘ̤ܵܘ ܠܘܵܬ̣ ܡܲܠܟܵܐ ܒܡܲܥܠܹܗ ܘܲܒ̣ܡܲܦܩܹܗ.


text:
ܘܲܥܒܲܕ݂ ܠܹܘܵܝܹ̈ܐ ܘܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܐܲܝܟܲܢܵܐ ܕܦܲܩܸܕ݂ ܐܸܢܘܿܢ ܝܘܿܝܵܕ݂ܵܥ ܟܵܗܢܵܐ. ܘܲܕ݂ܒܲܪ ܓܲܒ̣ܪܵܐ ܠܚܲܒ̣ܪܹܗ: ܐܲܝܠܹܝܢ ܕܢܵܛ̇ܪܝܼܢ ܗ̄ܘ̣ܵܘ ܒܡܲܥܵܠܲܝ̈ ܫܒ̇ܬ̣ܵܐ: ܥܲܡ ܐܲܝܠܹܝܢ ܕܢܵܛ̇ܪܝܼܢ ܗ̄ܘ̣ܵܘ ܒܡܲܦܵܩܲܝ̈ ܫܲܒ̇ܬ̣ܵܐ ܡܸܛܠ ܕܫܵܪܹܐ ܗ̄ܘ̣ܵܐ ܐܸܢܘܿܢ ܝܘܿܝܵܕ݂ܵܥ ܟܵܗܢܵܐ ܡ̣ܢ ܡܲܛܪ̈ܵܬ̣ܗܘܿܢ.


text:
ܘܝܲܗ̄ܒ̣ ܝܘܿܝܵܕ݂ܵܥ ܟܵܗܢܵܐ ܠܪܵܘ̱ܪ̈ܒ̣ܵܢܹܐ ܕܡܲܐ̈ܘܵܬ̣ܵܐ: ܪ̈ܘܼܡܚܹܐ ܘܣܲܟ̇ܪܹ̈ܐ: ܘܫܲܠܛܹ̈ܐ ܕܡܲܠܟܵܐ ܕܵܘܝܼܕ݂: ܕܐܝܼܬ̣ ܗ̄ܘ̣ܵܐ ܒܒܲܝܬܹ̇ܗ ܕܡܵܪܝܵܐ.


text:
ܘܐܲܦܸܩ̣ܘ ܠܒܲܪ ܡܲܠܟܵܐ: ܘܝܲܗ̄ܒ̣ܘ ܒܪܹܫܹܗ ܬܵܓ̣ܵܐ ܘܚܘܼܕ݂ܪܵܐ. ܘܐܲܩܝܼܡܘܼܗܝ ܒܡܲܠܟ̇ܘܼܬ̣ܵܐ. ܘܡܲܫܚܘܼܗܝ ܝܘܿܝܵܕ݂ܵܥ ܘܲܒ̣ܢܵܘ̈ܗܝ: ܘܐܵܡ̇ܪܝܼܢ ܢܸܚܹܐ ܡܲܠܟܵܐ.


text:
ܘܫܸܡܥܲܬ̤ ܥܬ̣ܵܠܝܵܐ ܩܵܠܵܐ ܕܥܲܡܵܐ ܕܚܵܕܹ̇ܐ: ܘܲܡܫܲܒ̇ܚܝܼܢ ܠܡܲܠܟܵܐ. ܘܐܸܬ̣ܵܬ̤ ܠܘܵܬ̣ ܡܲܠܟܵܐ ܠܒܲܝܬܹ̇ܗ ܕܡܵܪܝܵܐ.


text:
ܘܚܵܙܝܵܐ: ܘܗܵܐ ܡܲܠܟܵܐ ܩܵܐܹ̇ܡ ܥܲܠ ܐܸܣܛܘܿܪܵܐ: ܐܲܝܟ݂ ܢܵܡܘܿܣܵܐ ܕܡܲܠ̈ܟܹ̇ܐ: ܘܩܲܪ̈ܢܵܬ̣ܵܐ ܟܦܝܼ̈ܦܵܬ̣ܵܐ ܘܲܦܫܝܼ̈ܛܵܬ̣ܵܐ: ܩܵܪ̈ܝܵܢ ܩܕ݂ܵܡ ܡܲܠܟܵܐ. ܘܟ݂ܠܹܗ ܥܲܡܵܐ ܚܵܕܹܝܢ: ܘܲܡܝܲܒ̇ܒ̣ܝܼܢ ܒܩܲܪ̈ܢܵܬ̣ܵܐ: ܘܲܡܫܲܒ̇ܚܝܼܢ ܒܬܸܫ̈ܒ̇ܚܵܬ̣ܵܐ ܘܣܲܕ̇ܩܲܬ̤ ܥܬܲܠܝܵܐ ܢܲܚ̈ܬܹ̇ܝܗ̇: ܘܐܵܡܪܵܐ: ܟܲܕܵܒ̣ܘܼܬ̣ܵܐ: ܟܲܕܵܒ̣ܘܼܬ̣ܵܐ.


text:
ܘܲܦܩܲܕ݂ ܝܘܿܝܵܕ݂ܵܥ ܟܵܗܢܵܐ ܠܪ̈ܲܒܲܝ ܡܵܐ̈ܘܵܬ̣ܵܐ: ܕܫܲܠܝܼܛܝܼܢ ܥܲܠ ܚܲܝܠܵܐ: ܘܐܸܡܲܪ ܠܗܘܿܢ: ܐܲܦܩܘܼܗ̇ ܠܒܲܪ ܡ̣ܢ ܣܸܕ݂ܪܹ̈ܐ. ܘܡܲܢ ܕܥܵܐܹ̇ܠ ܒܵܬ̣ܪܵܗ̇: ܢܸܬ̣ܩܛܸܠ ܒܚܲܪܒܵܐ. ܡܸܛܠ ܕܐܸܡܲܪ ܟܵܗܢܵܐ: ܠܵܐ ܒܒܲܝܬܹ̇ܗ ܕܡܵܪܝܵܐ.


text:
ܘܥܲܠ̣ܘ ܟܠܹܗ ܥܲܡܵܐ ܕܝܼܣܪܵܝܹܠ: ܠܒܹܝܬ̣ ܒܲܥܠܵܐ. ܘܥܲܩܪܘܼܗܝ ܘܲܥܠܵـ̈ـܘܵܬܹܗ ܬܲܒܲܪܘ ܫܲܦܝܼܪ ܘܨܲܠܡܵܘ̈ܗܝ ܕܲܩܸܩܘ ܘܟ݂ܘܼܡܪܵܐ ܕܒܲܥܠܵܐ ܩܲܛܠܘܼܗܝ ܩܕ݂ܵܡ ܡܲܕ݂ܒ̇ܚܵܐ.


text:
ܘܲܥܒܲܕ݂ ܝܘܿܝܵܕ݂ܵܥ ܫܲܠܝܼܛܵܢܹ̈ܐ ܒܒܲܝܬܹ̇ܗ ܕܡܵܪܝܵܐ: ܘܟ݂ܵܗܢܹ̈ܐ ܘܠܹܘܵܝܹ̈ܐ ܕܦܲܠܸܓ̣ ܕܵܘܝܼܕ݂: ܕܢܸܗܘܘܿܢ ܢܵܛܘܿܪܹ̈ܐ ܥܲܠ ܒܲܝܬܹ̇ܗ ܕܡܵܪܝܵܐ: ܠܡܲܣܵܩܘܼ ܥܠܵـ̈ـܘܵܬ̣ܵܐ: ܐܲܝܟ݂ ܕܲܟ݂ܬ̣ܝܼܒ̣ ܒܐܘܿܪܵܝܬܹ̇ܗ ܕܡܘܼܫܹܐ: ܒܚܲܕ݂ܘܼܬ̣ܵܐ ܘܲܒ̣ܬܸܫܒ̇ـ̈ـܚܵܬ̣ܵܐ ܥܲܠ ܐܝܼܕ݂ܵܘ̈ܗܝ ܕܕ݂ܵܘܝܼܕ݂.


text:
ܘܲܢܣܲܒ̣ܘ ܪܹ̈ܫܲܝ ܡܲܐ̈ܘܵܬ̣ܵܐ: ܫܲܠܝܼܛܹ̈ܐ ܕܥܲܡܵܐ: ܘܟ݂ܠܹܗ ܥܲܡܵܐ ܕܐܲܪܥܵܐ. ܘܐܸܬ̣ܵܘ ܒܓ̣ܵܘ ܬܲܪܥܵܐ ܥܲܠ ܟܘܼܪܣܝܵܐ ܕܡܲܠܟ̇ܘܼܬ̣ܵܐ.


text:
ܒܲܪ ܫܒܲܥ ܫܢ̈ܝܼܢ ܝܘܿܐܵܫ ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ: ܘܐܲܪܒ̇ܥܝܼܢ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܗ̇ ܕܐܸܡܹܗ ܨܘܼܒ̣ܵܐ: ܡ̣ܢ ܒܹܪ ܫܒܲܥ ܡܕ݂ܝܼܢ̄ܬܵܐ.


text:
ܘܲܗܘ̤ܵܐ ܡ̣ܢ ܒܵܬܲܪ ܗܵܠܹܝܢ: ܗܘ̤ܵܐ ܠܸܒܹ̇ܗ ܥܲܡ ܝܘܿܐܵܫ ܒܐ̄ܪܵܙܵܐ: ܠܲܡܚܲܕܵܬ̣ܘ ܒܲܝܬܹ̇ܗ ܕܡܵܪܝܵܐ: ܘܲܠܡܸܒ̣ܕܲܩ ܒܹܗ ܟܠ ܡܸܕܸ̇ܡ ܕܡܸܬ̣ܒ̇ܥܹܐ.


text:
ܘܟܲܢܸܫ ܝܘܿܝܵܕ݂ܵܥ ܟܵܗܢܵܐ: ܠܟ݂ܵܗܢܹ̈ܐ: ܘܲܠܠܹܘܵܝܹ̈ܐ. ܘܐܸܡܲܪ ܠܗܘܿܢ: ܦܘܿܩܘ ܠܩܘܼܪ̈ܝܵܐ ܕܒܹܝܬ̣ ܝܼܗܘܼܕ݂ܵܐ. ܘܟܲܢܸܫܘ ܡ̣ܢ ܟܠܗܹܝܢ ܩܘܼܪ̈ܝܵܐ ܕܝܼܣܪܵܝܹܠ: ܟܸܣܦܵܐ ܘܕܲܗܒ̣ܵܐ ܘܲܒ̣ܕ݂ܘܿܩܘ ܒܲܝܬܹ̇ܗ ܕܐܲܠܵܗܟ݂ܘܿܢ: ܐܲܝܟ݂ ܕܟ݂ܠ ܫܢܵܐ ܒܲܫܢܵܐ ܘܐܲܢ̄ܬ̇ܘܿܢ ܬܸܣܬܲܪܗܒ̣ܘܼܢ ܠܲܡܡܲܠܵܝܘܼ.


text:
ܘܲܩ̣ܪܵܐ ܡܲܠܟܵܐ ܠܝܘܿܝܵܕ݂ܵܥ ܩܲܫܝܼܫܵܐ: ܘܐܸܡܲܪ ܠܹܗ: ܡܸܛܠ ܡܵܢܵܐ ܠܵܐ ܬܵܒܲܥ ܐܲܢ̄ܬ̇ ܠܠܹܘܵܝܹ̈ܐ: ܕܢܹܐܙܠ̄ܘܿܢ ܘܢܲܝܬ̇ܘܿܢ ܡ̣ܢ ܝܼܗܘܼܕ݂ܵܐ: ܘܡ̣ܢ ܐܘܿܪܸܫܠܸܡ: ܡܵܘܗ̈ܒ̣ܵܬ̣ܵܐ ܕܡܘܼܫܹܐ ܥܲܒ̣ܕܹܗ ܕܡܵܪܝܵܐ. ܘܟܲܢܸܫܘ ܠܝܼܣܪܵܝܹܠ ܠܡܲܫܟ̇ܢܵܐ ܕܥܹܐܕ݂ܵܐ.


text:
ܘܲܥܬܲܠܝܵܐ ܡܲܠܦܵܐ ܗ̄ܘ̣ܵܬ̣ ܒܥܹܝܢ ܥܵܘܼܠܵܐ ܘܬܸܪܥܲܬ̤ ܠܒܲܝܬܹ̇ܗ ܕܡܵܪܝܵܐ. ܘܐܵܦ ܠܟ݂ܠ ܩܲܕ̇ܝܼܫܹ̈ܐ ܕܐܝܼܬ̣ ܗ̄ܘ̣ܵܘ ܒܒܲܝܬܹ̇ܗ ܕܡܵܪܝܵܐ: ܥܸܒ̣ܕܲܬ̤ ܐܸܢܘܿܢ ܕܵܚܠܲܝ̈ ܦܬܲܟ݂ܪܹ̈ܐ.


text:
ܘܝܲܗ̄ܒ̣ܘ ܩܵܠܵܐ ܒܲܝܗܘܼܕ݂ܵܐ: ܘܒ̣ܐܘܿܪܸܫܠܸܡ: ܕܢܲܝܬ̇ܘܿܢ ܠܡܵܪܝܵܐ ܡܢܵܬ̣ܵܐ ܕܡܘܼܫܹܐ ܥܲܒ̣ܕܹܗ ܕܡܵܪܝܵܐ: ܕܦܲܩܸܕ݂ ܒܡܲܕ݂ܒ̇ܪܵܐ.


text:
ܘܲܚܕ݂ܝܼܘ ܟܠܗܘܿܢ ܪܵܘ̱ܪ̈ܒ̣ܵܢܹܐ: ܘܟ݂ܠܹܗ ܥܲܡܵܐ. ܘܐܲܝܬ̇ܝܼܘ ܘܲܥܒܲܕ݂ܘ ܩܹܒ̣ܘܿܬ̣ܵܐ ܚܕ݂ܵܐ: ܘܣܵܡܘܼܗ̇ ܘܐܲܪܡ̣ܝܼܘ ܥܕܲܡܵܐ ܕܲܡܠܵܬ̤.


text:
ܘܟܲܕ݂ ܚ̣ܙܵܘ ܕܲܣܓ̣ܝܼ ܟܸܣܦܵܐ ܒܵܗ̇ ܒܩܹܒ̣ܘܿܬ̣ܵܐ ܥܲܠ ܣܵܦܪܵܐ ܕܡܲܠܟܵܐ: ܘܪܲܒ̇ ܒܲܝܬܹ̇ܗ ܕܟ݂ܵܗܢܵܐ ܪܲܒܵܐ. ܘܲܡܢܵܘ: ܘܨܲܪܘ: ܟܸܣܦܵܐ.


text:
ܘܩܲܒ̣ܪܘܼܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܒܲܩܒ̣ܘܼܪܬܵܐ ܕܡܲܠ̈ܟܹ̇ܐ ܘܐܸܡܲܪ: ܗܵܟܲܢܵܐ ܢܸܬ̣ܦܪܲܥ ܡܲܢ ܕܥܵܒܹ̇ܕ݂ ܛܵܒ̣ܵـ̈ـܬ̣ܵܐ ܒܝܼܣܪܵܝܹܠ ܘܐܵܦ ܥܲܡ ܒܝܬܹ̇ܗ ܕܡܵܪܝܵܐ ܡܲܪ̈ܗܵܛܹܐ ܪܵܘ̱ܪ̈ܒܹܐ ܪܗܸܛ.


text:
ܘܲܫܒܲܩܘ ܠܒܲܝܬܹ̇ܗ ܕܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܗܘܿܢ. ܘܐܸܙܲܠܘ ܦܠܲܚܘ ܠܨܲܠܡܹ̈ܐ ܘܠܲܦܬܲܟ݂ܪܹ̈ܐ. ܘܲܗܘ̤ܵܐ ܪܘܼܓ̣ܙܵܐ ܥܲܠ ܝܼܗܘܼܕ݂ܵܐ ܥܲܠ ܐܘܿܪܸܫܠܸܡ: ܥܲܠ ܕܲܚܛܵܘ ܚܛܝܼܬ̣ܵܐ ܗܵܕܹܐ.


text:
ܘܫܲܕܲܪ ܠܘܵܬ̣ܗܘܿܢ ܒܝܲܕ݂ ܢܒ̣ܝܹ̈ܐ: ܠܡܲܗܦܵܟ݂ܘܼ ܐܸܢܘܿܢ ܡ̣ܢ ܐܘܼܪ̈ܚܵܬ̣ܗܘܿܢ: ܘܠܵܐ ܫܡܲܥܘ ܘܐܲܣܗܸܕ݂ ܒܗܘܿܢ: ܘܠܵܐ ܩܲܒܸ̇ܠܘ.


text:
ܘܪܘܼܚܹܗ ܕܡܵܪܝܵܐ ܠܸܒ̣ܫܲܬ̤ ܠܲܙܟܲܪܝܵܐ ܒܲܪ ܝܘܿܝܵܕ݂ܵܥ ܟܵܗܢܵܐ. ܘܲܣܠܸܩ̣ ܘܩܵܡ̣ ܠܥܸܠ ܡ̣ܢ ܥܲܡܵܐ: ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܝܵܐ: ܠܡܵܢܵܐ ܥܒܲܪܬ̇ܘܿܢ ܥܲܠ ܦܘܼܩܕܵܢܵܘ̈ܗܝ ܕܡܵܪܝܵܐ. ܠܵܐ ܬܲܟ݂ܫ̄ܪܘܼܢ. ܡܸܛܠ ܕܲܫܒܲܩܬ̇ܘܿܢ ܐܘܼܪܚ̄ܝܼ: ܘܐܵܦ ܐܸܢܵܐ ܫܵܒܹ̇ܩ ܐ̄ܢܵܐ ܠܟ݂ܘܿܢ.


text:
ܘܠܵܐ ܐܲܪܓܸ̇ܫ ܝܘܿܐܵܫ ܡܲܠܟܵܐ: ܛܲܝܒ̇ـ̈ـܘܵܬ̣ܵܐ ܕܲܥܒܲܕ݂ ܒܹܗ ܝܘܿܝܵܕ݂ܵܥ ܟܵܗܢܵܐ ܐܲܒ̣ܘܼܗܝ. ܘܩܲܛܸܠ ܠܲܒ̣ܢܵܘ̈ܗܝ ܡ̣ܢ ܒܵܬ̣ܪܹܗ. ܘܲܒ̣ܢܵܘ̈ܗܝ ܟܲܕ݂ ܡܸܬ̣ܩܲܛܠܝܼܢ ܗ̄ܘ̣ܵܘ: ܐܵܡ̇ܪܝܼܢ: ܢܸܚܙܹܐ ܡܵܪܝܵܐ: ܘܢܸܬ̣ܒܲܥ.


text:
ܘܲܗܘ̤ܵܐ ܠܚܲܪܬ̣ܵܗ̇ ܕܫܲܢ̄ܬܵܐ: ܣܠܸܩ̣ ܥܠܵܘܗܝ ܚܲܝܠܵܐ ܕܐܲܕ݂ܘܿܡ. ܘܐܸܬ̣ܵܐ ܥܲܠ ܝܼܗܘܼܕ݂ܵܐ ܘܥܲܠ ܐܘܿܪܸܫܠܸܡ: ܘܚܲܒܸ̇ܠ̣ܘ ܟܠܗܘܿܢ ܪܵܘ̱ܪ̈ܒ̣ܵܢܵܘܗܝ ܕܥܲܡܵܐ. ܘܟ݂ܠ ܫܒ̣ܝܼܬ̣ܗܘܿܢ ܫܲܕܲܪܘ ܠܡܲܠܟܵܐ ܕܕܲܪܡܣܘܿܩ.


text:
ܡܸܛܠ ܕܲܙܥܘܿܪܝܼܢ ܗ̄ܘ̣ܵܘ ܓܲܒ̣ܪܹ̈ܐ ܕܐܸܬ̣ܵܘ ܥܲܡ ܚܲܝܠܵܐ ܕܐܲܕ݂ܘܿܡ. ܘܡܵܪܝܵܐ ܐܲܫܠܸܡ ܠܗܘܿܢ ܚܲܝܠܵܐ ܕܣܲܓܝܼ ܛܵܒ̣. ܡܸܛܠ ܕܲܫܒܲܩܘ ܠܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬ̣ܗܘܿܢ ܘܲܠܡܸܕܸ̇ܡ ܕܲܥܒܲܕ݂ ܝܘܿܐܵܫ: ܐܲܣ̱ܠܝܘܼܗܝ ܕܲܝܵܢܹ̈ܐ: ܟܲܕ݂ ܐܸܙܲܠ̣ܘ ܠܗܘܿܢ ܡ̣ܢ ܠܘܵܬܹܗ.


text:
ܡܸܛܠ ܕܫܲܒ̣ܩܘܼܗܝ ܗ̄ܘ̣ܵܘ ܒܟ݂ܘܼܪ̈ܗܵܢܹܐ ܣܲܓ̇ܝܼ̈ܐܹܐ. ܘܐܸܬ̣̱ܢܟܸܠܘ ܥܠܵܘܗܝ ܥܲܒ̣ܕܵܘ̈ܗܝ: ܒܲܕ݂ܡܵܐ ܕܲܒ̣ܢܵܘ̈ܗܝ ܕܝܘܿܝܵܕ݂ܵܥ ܟܵܗܢܵܐ. ܘܩܲܛܠܘܼܗܝ ܥܲܠ ܥܲܪܣܹܗ. ܘܡ̣ܝܼܬ̣ ܘܩܲܒ̣ܪܘܼܗܝ ܒܲܩܪܝܼܬ̣ܵܐ ܕܕ݂ܵܘܝܼܕ݂ ܐܲܒ̣ܘܼܗܝ. ܘܠܵܐ ܩܲܒ̣ܪܘܼܗܝ ܒܲܩܒ̣ܘܿܪܬܵܐ ܕܡܲܠ̈ܟܹ̇ܐ.


text:
ܘܗܵܠܹܝܢ ܫܡܵܗܹ̈ܐ ܕܐ̄ܢܵܫܵܐ ܕܐܸܬ̣ܢ̱ܟܸܠܘ ܥܠܵܘܗܝ: ܙܲܟ̇ܘܼܪ ܒܲܪ ܫܸܡܥܲܬ̣ ܥܲܡܘܿܢܵܝܬܵܐ: ܘܝܵܗܘܿܙܵܒ̣ܵܪ ܒܲܪ ܢܛܘܼܪܘܼܬ̣ ܡܘܼܐܵܒ̣ܵܝܬܵܐ: ܘܲܒ̣ܢܵܘ̈ܗܝ: ܘܣܘܿܓ̣ܵܐܐ ܕܐ̄ܢܵܫܵܐ ܕܐܸܬ̣ܢ̱ܟܸܠܘ ܥܠܵܘܗܝ.


text:
ܘܫܲܪܟܵܐ ܕܲܚܛܵܗܹ̈ܐ ܕܲܥܒܲܕ݂ ܒܒܲܝܬܹ̇ܗ ܕܡܵܪܝܵܐ: ܗܵܐ ܐܸܢܘܿܢ ܟܬ̣ܝܼܒ̣ܝܼܢ ܥܲܠ ܡܲܕ݂ܪܵܫܵܐ ܕܲܣܦܲܪ ܡܲܠ̈ܟܹ̇ܐ. ܘܐܲܡ̣ܠܸܟ݂ ܐܵܡܘܿܨܝܵܐ ܒܪܹܗ ܒܵܬ̣ܪܹܗ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܚܲܡܸܫ ܫܢ̈ܝܼܢ ܐܵܡܘܿܨܝܼܵܐ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܥܸܣܪܝܼܢ ܘܲܬ̣ܫܲܥ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܐ ܕܐܸܡܹܗ ܝܵܗܘܿܥܲܕܵܢ ܡ̣ܢ ܐܘܿܪܸܫܠܸܡ.


text:
ܘܠܲܒ̣ܢܲܝ̈ܗܘܿܢ ܕܩܵܛܘܿܠܹ̈ܐ ܠܵܐ ܩܲܛܸܠ ܡܸܛܠ ܕܗܵܟܲܢܵܐ ܟܬ̣ܝܼܒ̣ ܒܣܸܦܪܵܐ ܕܢܵܡܘܿܣܹܗ ܕܡܘܼܫܹܐ: ܕܦܲܩܸܕ݂ ܡܵܪܝܵܐ: ܘܐܸܡܲܪ: ܕܠܵܐ ܢܡܘܼܬ̣ܘܼܢ ܐܲܒ̣ܵܗܹ̈ܐ ܥܲܠ ܐܲܦܲܝ̈ ܒܢܲـ̈ـܝܵܐ ܘܲܒ̣̈ܢܲܝܵܐ ܠܵܐ ܢܡܘܼܬ̣ܘܼܢ ܥܲܠ ܐܲܦܲܝ̈ ܐܲܒ̣ܵܗܹ̈ܐ. ܐ̄ܢܵܫ ܒܲܚܛܵܗܵܘ̈ܗܝ ܢܡܘܼܬ̣.


text:
ܘܟܲܢܸܫ ܐܵܡܘܿܨܝܼܵܐ ܠܲܕ݂ܒܹܝܬ̣ ܝܼܗܘܼܕ݂ܵܐ. ܘܐܲܩܝܼܡ ܐܸܢܘܿܢ ܠܒܹܝܬ̣ ܐܲܒ̣ܵܗܲܝ̈ܗܘܿܢ: ܠܪܵܘ̱ܪ̈ܒ̣ܵܢܲܝ ܐܲܠܦܹ̈ܐ: ܘܲܠܪܵܘ̱ܪ̈ܒ̣ܵܢܲܝ ܡܲܐ̈ܘܵܬ̣ܵܐ: ܘܲܠܟ݂ܠܹܗ ܝܼܗܘܼܕ݂ܵܐ ܘܒܸܢܝܵܡܹܝܢ: ܘܲܡ̣ܢܵܐ ܐܸܢܘܿܢ ܡ̣ܢ ܒܲܪ ܥܸܣܪܝܼܢ ܫܢ̈ܝܼܢ ܘܲܠܥܸܠ. ܘܐܸܫܟܲܚ ܐܸܢܘܿܢ ܬܠܵܬ̣ܡܵܐܐ ܐܲܠܦ̈ܝܼܢ ܓܲܒ̣ܪܹ̈ܐ: ܥܠܲܝܡܹ̈ܐ ܢܵܦܩܲܝ̈ ܠܲܩܪܵܒ̣ܵܐ: ܫܵܡܛܲܝ̈ ܣܲܝܦܹ̈ܐ: ܘܐܲܚܝܼ̈ܕܲܝ ܣܲܟ̇ܪܹ̈ܐ.


text:
ܘܲܢܒ̣ܝܹܗ ܕܡܵܪܝܵܐ ܐܸܬ̣ܵܐ ܠܘܵܬܹܗ: ܘܐܸܡܲܪ ܠܹܗ ܡܲܠܟܵܐ: ܠܵܐ ܢܸܥܘܿܠ ܥܲܡܵܟ݂ ܟܠܹܗ ܚܲܝܠܵܐ ܕܝܼܣܪܵܝܹܠ. ܡܸܛܠ ܕܠܵܐ ܐܝܼܬ̣ ܡܵܪܝܵܐ ܥܲܡ ܟܠܹܗ ܝܼܣܪܵܝܹܠ: ܘܠܵܐ ܥܲܡ ܟܠܗܘܿܢ ܕܒܹܝܬ̣ ܐܲܦܪܹܝܡ.


text:
ܡܸܛܠ ܕܐܲܢ̄ܬ̇ ܥܵܐܹ̇ܠ ܠܡܸܥܒܲܕ݂ ܩܪܵܒ̣ܵܐ: ܪܵܡܹ̇ܐ ܠܵܟ݂ ܡܵܪܝܵܐ ܩܕ݂ܵܡ ܒܥܸܠܕ̇ܒ̣ܵܒܲܝ̈ܟ. ܡܸܛܠ ܕܠܵܐ ܫܲܒܲܚܬ̇ ܠܡܵܪܝܵܐ: ܕܗܘ̤ܝܘܼ ܥܵܕ݂ܘܿܪܵܐ ܘܲܡܪܝܼܡܵܢܵܐ.


text:
ܘܐܸܡܲܪ ܐܵܡܘܿܨܝܼܵܐ ܠܲܢܒ̣ܝܹܗ ܕܡܵܪܝܵܐ: ܡܵܢܵܐ ܥܸܒ̣ܕܹ̇ܬ̣ ܣܲܟ݂ܠܘܼܬ̣ܵܐ: ܕܗܵܠܹܝܢ ܡܵܐܐ ܟܲܟ̇ܪ̈ܝܼܢ ܝܸܗ̄ܒܹ̇ܬ̣ ܠܓܲܒ̣ܪܹ̈ܐ ܕܝܼܣܪܵܝܹܠ. ܘܐܸܡܲܪ ܠܹܗ ܢܒ̣ܝܹܗ ܕܐܲܠܵܗܵܐ: ܐܝܼܬ̣ ܠܡܵܪܵܟ݂ ܐܲܠܵܗܵܐ: ܠܡܸܬܲܠ ܠܵܟ݂ ܣܲܓ̇ܝܼ ܡ̣ܢ ܟܵܗܢܵܐ: ܐܲܥܦܵܐ ܥܲܠ ܡܸܕܸ̇ܡ ܕܝܲܗ̄ܒ̣ܬ̇.


text:
ܘܲܦܪܲܫ ܐܸܢܘܿܢ ܐܵܡܘܿܨܝܼܵܐ ܠܓܲܒ̣ܪܹ̈ܐ ܕܐܸܬ̣ܵܘ ܠܘܵܬܹܗ ܡ̣ܢ ܒܹܝܬ̣ ܐܲܦܪܹܝܡ: ܠܡܹܐܙܲܠ ܠܕ݂ܘܼܟܲܬ̣ܗܘܿܢ. ܘܐܸܬ̇ܬܲܩܦܲܬ̤ ܚܸܡܬܹܗ ܛܵܒ̣: ܒܲܕ݂ܒܹܝܬ̣ ܝܼܣܪܵܝܹܠ. ܘܐܲܗ̣ܦܲܟ݂ ܐܸܢܘܿܢ ܠܕ݂ܘܼܟܲܬ̣ܗܘܿܢ ܒܚܸܡܬ̣ܵܐ ܕܪܘܼܓ̣ܙܹܗ.


text:
ܐܵܡܘܿܨܝܼܵܐ ܐܸܬ̣ܓܲܢ̄ܒܲܪ: ܘܲܕ݂ܒܲܪ ܥܲܡܹܗ. ܘܐܸܙܲܠ ܠܢܲܚܠܵܐ ܕܡܸܠܚܵܐ. ܘܩܲܛܸܠ ܘܲܚܪܲܒ̣ ܠܲܒ̣ܢܲܝ̈ ܛܘܼܪܵܐ ܕܲܓ̣ܒܸܠ: ܥܸܣܪܵܐ ܐܲܠܦ̈ܝܼܢ.


text:
ܘܥܸܣܪܵܐ ܐܲܠܦ̈ܝܼܢ ܟܲܕ݂ ܚܲܝܝܼܢ: ܐܸܚܲܕ݂ܘ ܐܸܢܘܿܢ ܒܢܲܝ̈ ܝܼܗܘܼܕ݂ܵܐ. ܘܐܲܝܬ̇ܝܼܘ ܐܸܢܘܿܢ ܠܪܸܫ ܟܹܐܦܹ̈ܐ. ܘܟ݂ܠܗܘܿܢ ܐܸܬ̣ܵܘ ܟܲܕ݂ ܐܲܣܝܼܪܝܼܢ ܒܫܸܫ̈ܠܵܬ̣ܵܐ.


text:
ܘܲܒ̣ܢܲܝ̈ ܓܲܢ̄ܒܵܪܹ̈ܐ ܕܲܫܒ̣ܵܐ ܐܵܡܘܿܨܝܼܵܐ: ܟܲܕ݂ ܐܸܙܲܠ̣ ܠܲܩܪܵܒ̣ܵܐ: ܐܲܫܠܸܛ̣ ܐܸܢܘܿܢ ܒܩܘܼܪ̈ܝܵܐ ܕܲܝܗܘܼܕ݂ܵܐ: ܘܲܒ̣ܫܵܡܪ̈ܵܝܹܐ ܕܥܲܡܡܹ̈ܐ. ܘܲܚܪܲܒ̣ܘ ܡܸܢܗܹܝܢ ܡ̣ܢ ܩܘܼܪ̈ܝܵܐ ܬܠܵܬ̣ܵܐ ܐܲܠܦ̈ܝܼܢ ܘܒܲܙܘ ܒܸܙܬ̣ܵܐ ܣܲܓ̇ܝܼܐܬ̣ܵܐ.


text:
ܘܲܗܘ̤ܵܐ ܡ̣ܢ ܒܵܬܲܪ ܕܐܸܬ̣ܵܐ ܐܵܡܘܿܨܝܼܵܐ ܟܲܕ݂ ܗ̣ܦܲܟ݂ ܠܡܸܚܪܲܒ̣ ܠܐܲܕ݂ܘܿܡܵܝܹ̈ܐ. ܐܲܝܬ̇ܝܼܘ ܠܹܗ ܐܲܠܵܗܹ̈ܐ ܕܲܒ̣ܢܲܝ̈ ܛܘܼܪܵܐ ܪܓ̣ܒܸܠ. ܘܐܲܩܝܼܡ ܐܸܢܘܿܢ ܩܕ݂ܵܡܵܘܗܝ: ܘܲܩܕ݂ܵܡܲܝܗܘܿܢ ܣܓܸܕ݂ ܘܲܠܗܘܿܢ ܐܲܣܸܩ̣ ܩܲܛܪ̈ܘܼܩܹܐ ܕܒܸܣܡܹ̈ܐ.


text:
ܘܐܸܬ̣ܚܲܡܲܬ̣ ܡܵܪܝܵܐ ܥܲܠ ܐܵܡܘܿܨܝܼܵܐ: ܘܫܲܕܲܪ ܠܘܵܬܹܗ ܢܒ̣ܝܼܵܐ: ܘܐܸܡܲܪ ܠܹܗ: ܠܡܵܢܵܐ ܨܲܠܝܼܬ̇ ܩܕ݂ܵܡ ܐܲܠܵܗܹ̈ܐ ܕܥܲܡܡܹ̈ܐ: ܕܠܵܐ ܐܸܫܟܲܚܘ ܠܲܡܦܲܨܵܝܘܼ ܕܵܚܠܲܝ̈ܗܘܿܢ ܡ̣ܢ ܐܝܼܕܲܝ̈ܟ.


text:
ܘܲܗܘ̤ܵܐ ܕܟܲܕ݂ ܡܲܠܸܠ̣ ܥܲܡܹܗ ܢܒ̣ܝܼܵܐ: ܐܸܡܲܪ ܠܹܗ: ܣܸܓ̣ܕ̇ܬ̣ܵܐ ܕܩܲܝܣܹ̈ܐ ܠܡܲܠ̈ܟܹ̇ܐ ܐܸܬ̣ܝܲܗ̄ܒܲܬ̤ ܘܲܦܪܲܩ ܠܹܗ ܢܒ̣ܝܼܵܐ ܡܸܢܹܗ ܘܐܸܡܲܪ ܠܹܗ: ܘܵܝ ܠܵܟ݂. ܕܗܵܐ ܐܸܬ̣ܡܲܠܲܟ݂ ܥܠܲܝܟ ܡܵܪܝܵܐ ܡܸܠܟܵܐ ܒܝܼܫܵܐ ܠܡܵܘܒܵܕ݂ܘܼܬ̣ܵܟ݂: ܘܠܵܐ ܫܡܲܥ̣ܬ̇ ܒܩܵܠܝ.


text:
ܘܐܸܬ̣ܡܲܠܲܟ݂ ܐܵܡܘܿܨܝܼܵܐ ܡܲܠܟܵܐ ܕܒܹܝܬ̣ ܝܼܗܘܕ݂ܵܐ. ܘܫܲܕܲܪ ܠܘܵܬ̣ ܝܘܿܐܵܫ ܒܲܪ ܝܵܗܘܿܐܵܚܵܙ ܒܲܪ ܝܵܗܘ̇ ܡܲܠܟܵܐ ܕܝܼܣܪܵܝܹܠ. ܘܐܸܡܲܪ ܠܹܗ: ܬܵܐ ܢܸܚܙܹܐ ܐܲܦܹ̈ܐ ܚܲܕ݂ ܕܚܲܕ݂.


text:
ܘܫܲܕܲܪ ܝܘܿܐܵܫ ܡܲܠܟܵܐ ܕܝܼܣܪܵܝܹܠ: ܠܘܵܬ̣ ܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ ܘܐܸܡܲܪ ܠܹܗ: ܚܵܘܚܵܐ ܕܐܝܼܬ̣ ܒܠܸܒ̣ܢܵܢ ܫܲܕܲܪ ܠܘܵܬ̣ ܐܲܪܙܵܐ ܕܐܝܼܬ̣ ܒܠܸܒ̣ܢܵܢ: ܘܐܸܡܲܪ ܠܹܗ: ܗܲܒ̣ ܒܲܪܬ̣ܵܟ݂ ܠܒܹܪܝ ܐܲܢ̄ܬ̇ܬ̣ܵܐ. ܘܥܸܒ̣ܪܲܬ̣ ܚܲܝ̄ܘܬ̣ܵܐ ܕܐܝܼܬ̣ ܒܠܸܒ̣ܢܵܢ. ܘܕ݂ܵܫܬܹܗ ܠܚܵܘܚܵܐ.


text:
ܡܸܚܪܲܒ̣ ܚܪܲܒ̣ܬ̇ ܠܐܲܕ݂ܘܿܡܵܝܹ̈ܐ. ܡܸܛܠ ܗܵܢܵܐ ܝܼܪܸܒ̣ ܠܸܒܵܟ݂. ܐܸܬ̣ܝܲܩܲܪ: ܘܬܸܒ̣ ܒܒܲܝܬܵܟ݂. ܘܲܠܡܵܢܵܐ ܡܸܬ̣ܓܲܪܲܓ̣ ܐܲܢ̄ܬ̇ ܥܲܠ ܒܝܼܫܬܵܐ: ܕܬܸܦܸܠ ܐܲܢ̄ܬ̇ ܘܟ݂ܠܹܗ ܝܼܗܘܼܕ݂ܵܐ ܥܲܡܵܟ݂.


text:
ܘܐܹܚܲܕ݂ ܝܘܿܐܵܫ ܡܲܠܟܵܐ ܕܝܼܣܪܵܝܹܠ: ܠܐܵܡܘܿܨܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܒܒܹܝܬ̣ ܫܡܸܫ ܩܪܝܼܬ̣ܵܐ. ܘܐܲܝܬ̇ܝܘܼܗܝ ܠܐܘܿܪܸܫܠܸܡ. ܘܲܬ̣ܪܲܥ̣ ܒܫܘܼܪܵܐ ܕܐܘܿܪܸܫܠܸܡ: ܡ̣ܢ ܬܲܪܥܵܐ ܕܐܲܦܪܹܝܡ: ܘܲܥܕܲܡܵܐ ܠܬܲܪܥܵܐ ܕܙܵܘܝܼܬ̣ܵܐ: ܐܲܪܒ̇ܥܡܵܐܐ ܐܲܡ̈ܝܼܢ.


text:
ܘܲܢܣܲܒ̣ ܟܸܣܦܵܐ ܘܕܲܗܒ̣ܵܐ. ܘܡܵܐܢܹ̈ܐ ܕܐܸܫܬ̇ܟܲܚܘ ܒܒܲܝܬܹ̇ܗ ܕܡܵܪܝܵܐ: ܥܲܡ ܡܵܐܢܵܘ̈ܗܝ ܕܥܘܼܒ̣ܵܪ ܐܲܕ݂ܘܿܡ: ܘܠܵܐܘܨܪܹ̈ܐ ܕܒܹܝܬ̣ ܡܲܠܟܵܐ: ܘܲܠܡܵܐܢܹ̈ܐ ܕܒܹܝܬ̣ ܡܲܠܟܵܐ: ܘܲܠܡܵܐܢܹ̈ܐ ܕܕܲܗܒ̣ܵܐ. ܘܲܗܦܲܟ݂ ܠܫܵܡܪܹܝܢ.


text:
ܘܲܚ̣ܝܵܐ ܐܵܡܘܿܨܝܼܵܐ ܒܲܪ ܝܘܿܐܵܫ ܡܲܠܟܵܐ ܕܲܝܗܘܼܕ݂ܵܐ: ܡ̣ܢ ܒܵܬܲܪ ܕܡ̣ܝܼܬ̣ ܝܘܿܐܵܫ ܒܲܪ ܝܵܗܘܐܵܚܵܙ ܡܲܠܟܵܐ ܕܝܼܣܪܵܝܹܠ: ܚܲܡܫܲܥܸܣܪܹ̈ܐ ܫܢ̈ܝܼܢ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܵܡܘܿܨܝ̣ܵܐ ܩܲܕ݂ܡܵܝܹ̈ܐ ܘܐܲܚܪ̈ܵܝܹܐ: ܗܵܐ ܗܸܢܘܿܢ ܟܬ̣ܝܼܒ̣ܝܼܢ ܥܲܠ ܣܸܦܪܵܐ ܕܡܲܠ̈ܟܹ̇ܐ ܕܲܝܗܘܼܕ݂ܵܐ ܘܕ݂ܝܼܣܪܵܝܹܠ.


text:
ܘܡ̣ܢ ܒܵܬܲܪ ܕܲܥܒܲܪ ܐܵܡܘܿܨܝܼܵܐ ܡ̣ܢ ܕܸܚ̱ܠܬܹܗ ܕܡܵܪܝܵܐ: ܐܸܬ̣̱ܢܟܸܠܘ ܥܠܵܘܗܝ ܥܲܒ̣ܕܵܘ̈ܗܝ ܢܸܟ݂ܠܵܐ ܒܐܘܿܪܸܫܠܸܡ ܘܲܥܪܲܩ ܠܲܠܟ݂ܝܼܫ ܘܫܲܕܲܪܘ ܒܵܬ̣ܪܹܗ ܠܲܠܟ݂ܝܼܫ: ܘܩܲܛܠܘܼܗܝ ܬܲܡܵܢ.


text:
ܘܲܕ݂ܒܲܪܘ ܟܠܹܗ ܥܲܡܵܐ ܕܲܝܗܘܼܕ݂ܵܐ ܠܥܘܿܙܝܼܵܐ ܒܪܹܗ. ܒܲܪ ܫܸܬ̇ܬܲܥܸܣܪܹ̈ܐ ܗ̄ܘ̣ܵܐ ܫܢ̈ܝܼܢ. ܘܐܲܩܝܼܡܘܼܗܝ ܒܡܲܠܟ̇ܘܼܬ̣ܵܐ: ܒܵܬܲܪ ܐܲܒ̣ܘܼܗܝ ܐܵܡܘܿܨܝܼܵܐ.


text:
ܥܘܿܙܝܼܵܐ ܒܲܪ ܫܸܬ̇ܬܲܥܸܣܪܹ̈ܐ ܗ̄ܘ̣ܵܐ ܫܢ̈ܝܼܢ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܚܲܡܫܝܼܢ ܘܬܲܪܬܹ̇ܝܢ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ. ܘܲܫܡܵܐ ܕܐܸܡܹܗ ܐܹܠܥܵܣܵܐ ܡ̣ܢ ܐܘܿܪܸܫܠܸܡ.


text:
ܘܲܗܘ̤ܵܐ ܡܨܲܠܹܐ ܩܕ݂ܵܡܵܘܗܝ: ܒܝܵܘ̈ܡܲܝ ܙܟܲܪܝܵܐ: ܕܲܗܘ̤ܵܐ ܡܦܝܼܣ ܠܹܗ ܒܕܸܚ̱ܠܬܹܗ ܕܡܵܪܝܵܐ. ܘܲܗܘ̤ܵܐ ܡܵܪܝܵܐ ܡܲܬ̣ܩܸܢ ܟܠܗܹܝܢ ܐܘܼܪ̈ܚܵܬܹܗ.


text:
ܘܲܒ̣ܢܵܐ ܠܹܗ ܥܘܿܙܝܼܵܐ ܡܲܓ̣̈ܕ̇ܠܹܐ ܒܐܘܿܪܸܫܠܸܡ: ܥܲܠ ܬܲܪܥܵܐ ܕܙܵܘܝܼܬ̣ܵܐ: ܘܥܲܠ ܬܲܪܥܵܐ ܡܲܥ̱ܪܒ̣ܵܝܵܐ. ܘܲܚܙܲܩ̣ ܐܸܢܘܿܢ ܒܩܲܪ̈ܢܵܬ̣ܗܘܿܢ ܒܲܩܠܝܼܕܹ̈ܐ ܕܦܲܪܙܠܵܐ.


text:
ܘܐܲܚܪ̈ܵܢܹܐ ܥܲܡܪ̈ܲܝ ܕܲܒ̣ܪܵܐ ܗܘ̤ܵܘ ܠܹܗ ܬܠܵܬ̣ܡܵܐܐ ܐܲܠܦ̈ܝܼܢ. ܘܓܲܒ̣ܪܹ̈ܐ ܐܵܣܪ̈ܲܝ ܣܲܝܦܵܐ: ܗܘ̤ܵܘ ܠܹܗ ܫܲܒ̣ܥܵܐ ܐܲܠܦ̈ܝܼܢ ܘܚܲܡܸܫܡܵܐܐ.


text:
ܘܟܲܕ݂ ܥܬܲܪ ܗ̄ܘ̣ܵܐ ܒܢܸܟ݂ܣܹ̈ܐ: ܐܸܬ̇ܬ̇ܪܝܼܡܲܬ̣ ܪܘܼܚܹܗ ܛܵܒ̣. ܘܟܲܕܸ̇ܒ̣ ܒܡܵܪܝܵܐ ܐܲܠܵܗܹܗ. ܘܥܲܠ ܗ̄ܘ̣ܵܐ ܠܗܲܝܟ̇ܠܵܐ ܕܡܵܪܝܵܐ ܠܡܲܣܵܩܘܼ ܩܲܛܪ̈ܘܿܩܹܐ ܕܒܸܣܡܹ̈ܐ.


text:
ܘܒ̣ܵܗ̇ ܒܫܵܥܬ̣ܵܐ ܐܸܙܕ̇ܥܸܦ ܥܘܿܙܝܼܵܐ ܡܲܠܟܵܐ ܥܲܠ ܟܵܗܢܹ̈ܐ. ܘܲܦܩܲܕ݂ ܕܢܲܦܩܘܼܢ ܐܸܢܘܿܢ ܡ̣ܢ ܒܹܝܬ̣ ܡܲܩܕ̇ܫܵܐ. ܘܒ̣ܵܗ̇ ܒܫܵܥܬ̣ܵܐ ܗܵܝ̇: ܓܲܪܒܵܐ ܢܦܲܩ̣ ܡ̣ܢ ܒܹܝܬ̣ ܡܲܩܕ̇ܫܵܐ. ܘܲܢܦܲܠ ܥܲܠ ܒܹܝܬ̣ ܥܲܝܢܵܘ̈ܗܝ ܕܡܲܠܟܵܐ ܥܘܿܙܝܼܵܐ: ܟܲܕ݂ ܥܲܠ ܠܲܡܩܲܪܵܒ̣ܘܼ ܒܸܣܡܹ̈ܐ ܒܒܲܝܬܹ̇ܗ ܕܡܵܪܝܵܐ.


text:
ܘܐܸܬ̣ܦܢܝܼ ܠܘܵܬܹܗ ܥܘܿܙܝܼܵܐ ܟܵܗܢܵܐ ܘܫܲܪܟܵܐ ܕܟ݂ܵܗܢܹ̈ܐ. ܘܲܚܙ̣ܵܘ ܕܡܸܣܬܲܪܗܲܒ̣ ܗ̄ܘ̣ܵܐ ܠܡܸܦܲܩ: ܡܸܛܠ ܕܝܼܕܲܥ̣ ܕܲܡܚܵܝܗܝ ܡܵܪܝܵܐ.


text:
ܘܲܗܘ̤ܵܐ ܥܘܿܙܝܼܵܐ ܡܲܠܟܵܐ ܝܵܬܹܒ̣ ܒܓܲܪܒܹ̇ܗ ܥܕܲܡܵܐ ܠܡܵܘܬܹ̇ܗ. ܘܝܵܬܹܒ̣ ܗ̄ܘ̣ܵܐ ܒܒܲܝܬܵܐ ܕܲܚܕ݂ܵܝܘܼܬ̣ܵܐ ܟܲܕ݂ ܓܪܸܫ. ܡܸܛܠ ܕܓܲܕܸ̇ܦ ܗ̄ܘ̣ܵܐ ܥܲܠ ܒܲܝܬܹ̇ܗ ܕܡܵܪܝܵܐ. ܘܝܘܿܬ̣ܵܡ ܒܪܹܗ ܫܲܠܝܼܛ ܗ̄ܘ̣ܵܐ ܥܲܠ ܒܲܝܬܹ̇ܗ ܕܡܲܠܟܵܐ: ܘܕ݂ܵܐܹ̇ܢ ܗ̄ܘ̣ܵܐ ܠܥܲܡܵܐ ܕܐܲܪܥܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܥܘܿܙܝܼܵܐ: ܩܲܕ݂ܡܵܝܹ̈ܐ ܘܐܲܚܪ̈ܵܝܹܐ: ܗܵܐ ܗܸܢܘܿܢ ܟܬ̣ܝܼܒ̣ܝܼܢ ܒܐܹܫܲܥܝܵܐ ܒܪܹܗ ܕܐܵܡܘܿܨ ܢܒ̣ܝܼܵܐ.


text:
ܘܲܫܟܸܒ̣ ܥܘܿܙܝܼܵܐ ܥܲܡ ܐܲܒ̣ܵـ̈ـܗܵܬܹܗ. ܘܩܲܒ̣ܪܘܼܗܝ ܒܹܝܬ̣ ܩܒ̣ܘܼܪܹ̈ܐ: ܠܵܐ ܒܲܩܒ̣ܘܼܪܬܵܐ ܕܡܲܠ̈ܟܹ̇ܐ. ܡܸܛܠ ܕܐܵܡ̇ܪܝܼܢ ܕܓܲܪܒܵܐ ܗ̄ܘ̣. ܘܐܲܡ̣ܠܸܟ݂ ܝܘܿܬ̣ܵܡ ܒܪܹܗ ܒܵܬ̣ܪܹܗ.


text:
ܒܲܪ ܥܸܣܪܝܼܢ ܘܚܲܡܸܫ ܫܢ̈ܝܼܢ ܝܘܿܬ̣ܵܡ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܫܸܬ̇ܬܲܥܸܣܪܹ̈ܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܐ ܕܐܸܡܹܗ: ܝܹܪܘܿܫܵܐ ܒܲܪܬ̣ ܨܵܕ݂ܘܿܩ.


text:
ܘܲܥܒܲܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ: ܐܲܝܟܲܢܵܐ ܕܲܥܒܲܕ݂ ܥܘܿܙܝܼܵܐ ܐܲܒ̣ܘܼܗܝ ܒܲܠܚܘܿܕ݂ ܠܵܐ ܥܲܠ ܠܒܲܝܬܹ̇ܗ ܕܡܵܪܝܵܐ. ܘܲܥܕܲܡܵܐ ܠܗܵܫܵܐ ܥܲܡܵܐ ܡܚܲܒ̇ܠܝܼܢ ܗ̄ܘ̣ܵܘ.


text:
ܘܗ̤ܘ ܐܸܬ̣ܟܲܬܲܫ ܗ̄ܘ̣ܵܐ ܥܲܡ ܥܲܡܵܐ ܕܲܒ̣ܢܲܝ̈ ܥܲܡܘܿܢ: ܘܐܸܬ̇ܬܲܩܲܦ ܥܠܲܝܗܘܿܢ. ܘܝܲܗ̄ܒ̣ܘ ܠܹܗ ܒܢܲܝ̈ ܥܲܡܘܿܢ ܒܫܲܢ̄ܬܵܐ ܗܵܝ̇: ܡܵܐܐ ܟܲܟ̇ܪ̈ܝܼܢ ܕܟܸܣܦܵܐ: ܘܥܸܣܪܵܐ ܐܲܠܦ̈ܝܼܢ ܟܘܿܪܹ̈ܐ ܕܚܸܛܹ̈ܐ: ܘܥܸܣܪܵܐ ܐܲܠܦ̈ܝܼܢ ܟܘܿܪܹ̈ܐ ܕܲܣܥܵܪܹ̈ܐ. ܗܵܢܵܐ ܟܠܹܗ ܩܘܼܪܒܵܢܵܐ: ܚܫܲܒ̣ܘ ܘܩܲܪܸܒ̣ܘ ܠܹܗ ܒܢܲܝ̈ ܥܲܡܘܿܢ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܬ̣ܵܡ: ܘܟ݂ܠܗܘܿܢ ܩܪ̈ܵܒ̣ܵܘܗܝ ܘܐܘܼܪ̈ܚܵܬܹܗ: ܗܸܢܘܿܢ ܟܬ̣ܝܼܒ̣ܝܼܢ ܥܲܠ ܣܸܦܪܵܐ ܕܡܲܠ̈ܟܹ̇ܐ ܕܝܼܣܪܵܝܹܠ ܘܕܲܝܗܘܼܕ݂ܵܐ.


text:
ܒܲܪ ܥܸܣܪܝܼܢ ܗ̄ܘ̣ܵܐ ܘܚܲܡܸܫ ܫܢ̈ܝܼܢ ܐܵܚܵܙ ܟܲܕ݂ ܐܲܡ̣ܠܸܟ݂. ܘܫܸܬ̇ܬܲܥܸܣܪܹ̈ܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܠܵܐ ܥܒܲܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ ܐܲܠܵܗܹܗ: ܐܲܝܟ݂ ܕܵܘܝܼܕ݂ ܐܲܒ̣ܘܼܗܝ.


text:
ܘܐܲܣܸܩ ܩܲܛܪ̈ܘܿܩܹܐ ܕܒܸܣܡܹ̈ܐ ܒܢܲܚ̈ܠܹܐ ܪܵܘ̱ܪ̈ܒܹܐ. ܘܐܲܥܒܲܪ ܒܪܹܗ ܒܢܘܼܪܵܐ: ܐܲܝܟ݂ ܢܵܡܘܿܣܵܐ ܕܥܲܡܡܹ̈ܐ ܕܐܵܘܒܸ̇ܕ݂ ܡܵܪܝܵܐ ܡ̣ܢ ܩܕ݂ܵܡ ܒܢܲܝ̈ ܝܼܣܪܵܝܹܠ.


text:
ܘܕܲܒܲܚ̣: ܘܐܲܣܸܩ̣ ܩܲܛܪ̈ܘܿܩܹܐ ܕܒܸܣܡܹ̈ܐ ܥܲܠ ܡܲܕ݂ܒ̇ܚܹ̈ܐ ܘܥܲܠ ܥ̈ܠܵܘܵܬ̣ܵܐ: ܘܲܬ̣ܚܹܬ̣ ܟܠ ܐܝܠܵܢܹ̈ܐ ܫܲܦܝܼܪܹ̈ܐ.


text:
ܘܐܲܫ̱ܠܡܹܗ ܡܵܪܝܵܐ ܐܲܠܵܗܵܐ ܒܐܝܼܕ݂ܵܐ ܕܡܲܠܟܵܐ ܕܐܲܕ݂ܘܿܡ ܘܲܚܪܲܒ̣ ܡܸܢܹܗ ܚܲܪܒܵܐ ܣܲܓ̇ܝܼ ܘܲܫܒ̣ܵܐ ܡܸܢܹܗ ܫܒ̣ܝܼܬ̣ܵܐ ܪܲܒ̇ܬ̣ܵܐ: ܘܐܸܬ̣ܵܘ ܠܕܲܪܡܣܘܿܩ. ܘܐܵܦ ܒܐܝܼ̈ܕܲܝ ܡܲܠܟܵܐ ܕܝܼܣܪܵܝܹܠ ܐܸܫܬ̇ܠܸܡ. ܘܲܚܪܲܒ̣ ܡܸܢܹܗ ܚܲܪܒܵܐ ܪܲܒ̇ܬ̣ܵܐ.


text:
ܘܩܲܛܸܠ̣ ܦܩܲܚ ܒܲܪ ܪܘܿܡܲܠܝܵܐ: ܡ̣ܢ ܡܲܠܟܵܐ ܕܒܹܝܬ̣ ܝܼܗܘܼܕ݂ܵܐ: ܡܵܐܐ ܘܥܸܣܪܝܼܢ ܐܲܠܦ̈ܝܼܢ ܒܝܵܘܡܵܐ ܚܲܕ݂: ܟܠܗܘܿܢ ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ. ܥܲܠ ܕܲܫܒܲܩ̣ܘ ܠܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܗܘܿܢ.


text:
ܘܲܩܛܲܠ ܠܙܲܟ݂ܪܝܼ ܓܲܢ̄ܒܵܪܵܐ ܕܒܹܝܬ̣ ܐܲܦܪܹܝܡ: ܘܠܲܡܥܲܣܝܵܐ ܒܲܪ ܡܲܠܟܵܐ: ܘܠܲܥܙܲܪܩܝܼ ܪܲܒ̇ ܒܲܝܬܵܐ: ܘܠܲܐܠܩܵܢܵܐ ܬܸܢܝܵܢܵܐ ܕܡܲܠܟܵܐ.


text:
ܘܲܫܒܵܘ ܒܢܲܝ̈ ܝܼܣܪܵܝܹܠ ܡ̣ܢ ܐܲܚܲܝ̈ܗܘܿܢ: ܐ̄ܢܵܫܵܐ ܡܲܐܬܹ̇ܝܢ ܐܲܠܦ̈ܝܼܢ: ܘܲܒ̣ܢܲܝ̈ܗܘܿܢ ܘܲܒ̣̈ܢܵܬ̣ܗܘܿܢ. ܘܐܵܦ ܫܒ̣ܝܼܬ̣ܵܐ ܣܲܓ̇ܝܼ ܒܲܙܘ ܡܸܢܗܘܿܢ. ܘܐܲܝܬ̇ܝܘܼܗ̇ ܠܲܫܒ̣ܝܼܬ̣ܵܐ ܠܫܵܡܪܹܝܢ.


text:
ܘܬܲܡܵܢ ܗ̄ܘ̣ܵܐ ܢܒ̣ܝܹܗ ܕܡܵܪܝܵܐ: ܥܲܕ̇ܘܿ ܫܡܹܗ. ܘܲܢܦܲܩ ܩܕ݂ܵܡ ܚܲܝܠܵܐ ܕܐܸܬ̣ܵܐ ܠܫܵܡܪܹܝܢ: ܘܐܸܡܲܪ: ܡܸܛܠ ܕܲܪܓܸܙ ܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬܲܢ ܥܲܠ ܕܒܹܝܬ̣ ܝܼܗܘܼܕ݂ܵܐ: ܘܐܲܫܠܸܡ ܐܸܢܘܿܢ ܒܐܝܼܕܲܝ̈ܟ̇ܘܿܢ: ܚ̣ܪܲܒ̣ܬ̇ܘܿܢ ܐܸܢܘܿܢ: ܘܠܵܐ ܚܵܣܬ̇ܘܿܢ ܥܠܲܝܗܘܿܢ.


text:
ܘܐܵܦ ܗܵܫܵܐ ܟܵܬ̣ܫܝܼܢ ܐ̄ܢܬ̇ܘܿܢ ܕܢܸܗܘܘܿܢ ܠܟ݂ܘܿܢ ܥܲܒ̣̈ܕܹ̇ܐ ܘܐܲܡ̈ܗܵܬ̣ܵܐ. ܘܐܵܦ ܗܵܫܵܐ ܐܲܢ̄ܬ̇ܘܿܢ ܝܵܕ݂ܥܝܼܢ ܐ̄ܢܬ̇ܘܿܢ ܕܲܚܛܝܼܬ̣ܵܐ ܗܵܕܹܐ: ܩܕ݂ܵܡ ܡܵܪܝܵܐ ܐܲܠܵܗܟ݂ܘܿܢ ܚܛܲܝܬ̇ܘܿܢ.


text:
ܘܐܵܦ ܗܵܫܵܐ ܫܘܼܡܥܘܼܢܝ: ܘܐܲܗܦܸܟ݂ܘ ܫܒ̣ܝܼܬ̣ܵܐ ܕܲܫܒܲܝܬ̇ܘܿܢ ܡ̣ܢ ܐܲܚܲܝ̈ܟ̇ܘܿܢ ܕܲܠܡܵܐ ܕܹܝܢ ܬܸܣܲܩ ܚܸܡܬܹܗ ܕܡܵܪܝܵܐ ܥܠܲܝܟ̇ܘܿܢ.


text:
ܘܐܵܡ̇ܪܝܼܢ ܠܗܘܿܢ: ܕܠܵܐ ܬܲܥܠܘܼܢ ܫܒ̣ܝܼܬ̣ܵܐ ܗܵܕܹܐ ܠܗܵܪܟܵܐ. ܡܸܛܠ ܕܠܵܐ ܢܸܚܛܹܐ ܬܘܼܒ̣ ܩܕ݂ܵܡ ܡܵܪܝܵܐ ܐܲܠܵܗܲܢ. ܘܐܲܢ̄ܬ̇ܘܿܢ ܐܵܡ̇ܪܝܼܢ ܐ̄ܢܬ̇ܘܿܢ: ܢܵܘܣܸܦ ܚܵܘ̈ܒܲܝܢ ܘܥܲܠ ܚܛܵܗܲܝ̈ܢ: ܡܸܛܠ ܕܣܲܓ̇ܝܼܐܝܼܢ ܐܸܢܘܿܢ ܛܵܒ̣.


text:
ܘܐܵܘܣܸܦ ܠܲܡܟܲܕܵܝܘܼ ܒܡܵܪܝܵܐ ܟܲܕܵܒ̣ܘܼܬ̣ܵܐ.<br/>ܟܓ: ܗ̤ܘ ܡܲܠܟܵܐ ܐܵܚܵܙ. ܘܕܲܒܲܚ ܠܐܲܠܵܗܲܝ̈ ܕܲܪܡܣܘܿܩ ܘܐܸܡܲܪ ܠܗܘܿܢ: ܐܲܢ̄ܬ̇ܘܿܢ ܐܸܢܘܿܢ ܐܲܠܵܗܲܝ̈ ܘܡܵܪ̈ܲܝ. ܠܟ݂ܘܿܢ ܕܵܚܹ̇ܠ ܐ̄ܢܵܐ: ܘܲܠܟ݂ܘܿܢ ܡܕܲܒܲܚ ܐ̄ܢܵܐ. ܘܗ̤ܘ ܗܘ̤ܵܐ ܬܘܼܩ̱ܠܬ̣ܵܐ ܠܲܝܗܘܼܕ݂ܵܐ. ܘܐܲܚܛܝܼ ܠܟ݂ܠܹܗ ܥܲܡܵܐ ܕܲܝܗܘܼܕ݂ܵܐ.<br/>ܟܕ: ܘܟܲܢܸܫ ܐܵܚܵܙ ܠܟ݂ܠܗܘܿܢ ܡܵܐܢܹ̈ܐ ܕܐܝܼܬ̣ ܗ̄ܘ̣ܵܘ ܒܒܷܲܬܹ̇ܗ ܕܡܵܪܝܵܐ. ܘܩܲܨܸܨ ܡܵܐܢܹ̈ܐ ܕܐܝܼܬ̣ ܗ̄ܘ̣ܵܘ ܒܒܲܝܬܹ̇ܗ ܕܡܵܪܝܵܐ. ܘܐܸܚܲܕ݂ ܬܲܪ̈ܥܹܐ ܓܵܘܵܝܹ̈ܐ ܘܒܲܪ̈ܵܝܹܐ ܕܐܝܼܬ̣ ܗ̄ܘ̣ܵܘ ܒܒܲܝܬܹ̇ܗ ܕܡܵܪܝܵܐ.<br/>ܟܗ: ܘܲܥܒܲܕ݂ ܠܹܗ ܡܲܕ݂ܒ̇ܚܵܐ ܒܟ݂ܠ ܙܵܘ̈ܝܵܬ̣ܵܐ ܕܐܝܼܬ̣ ܒܐܘܿܪܸܫܠܸܡ: ܘܲܒ̣ܟ݂ܠ ܩܪܸܐ ܘܲܩܪܸܐ ܕܐܝܼܬ̣ ܝܼܗܘܼܕ݂ܵܐ ܘܲܥܒܲܕ݂ ܗ̄ܘ̣ܵܐ ܕܸܒ̣ܚܹ̈ܐ ܠܲܡܕܲܒܵܚܘܼ ܠܐܲܠܵܗܹ̈ܐ ܐ̄ܚܪ̈ܵܢܹܐ.<br/>ܝܘ: ܒܹܗ ܒܙܲܒ̣ܢܵܐ ܗܵܘ̇ ܫܲܕܲܪ ܗ̄ܘ̣ܵܐ ܡܲܠܟܵܐ ܐܵܚܵܙ: ܠܘܵܬ̣ ܡܲܠܟܵܐ ܕܐܵܬ̣ܘܿܪ ܠܲܡܥܲܕ̇ܪܘܼܬܹܗ.<br/>ܝܙ: ܘܲܥܕܲܡܵܐ ܠܗܵܫܵܐ ܐܲܕ݂ܘܿܡܵܝܹ̈ܐ ܐܸܬ̣ܵܘ: ܘܲܚܪܲܒ̣ܘ ܒܒܹܝܬ̣ ܝܼܗܘܼܕ݂ܵܐ: ܘܲܫܒܵܘ ܡܸܢܗܘܿܢ ܫܒ̣ܝܼܬ̣ܵܐ.<br/>ܝܚ: ܘܲܦܠܸܫܬܵܝܹ̈ܐ ܐܸܬ̣ܵܘ ܘܲܫܪܵܘ ܥܲܠ ܩܘܼܪ̈ܝܵܐ ܕܲܦܩܲܥܬ̣ܵܐ: ܘܥܲܠ ܩܘܼܪ̈ܝܵܐ ܬܲܝܡ̈ܢܵܝܬ̣ܵܐ ܕܒܹܝܬ̣ ܝܼܗܘܼܕ݂ܵܐ. ܘܐܸܚܲܕ݂ܘ ܠܒܹܝܬ̣ ܫܡܸܫ ܩܪܝܼܬ̣ܵܐ: ܘܠܐܝܼܠܘܿܢ ܩܪܝܼܬ̣ܵܐ: ܘܠܲܙܥܘܿܪܲܬ̣ ܩܪܝܼܬ̣ܵܐ: ܘܠܲܫܘܿܒ̣ ܘܲܠܡܹ̈ܐܟ݂ܠܵܬ̣ܵܗ̇: ܘܠܲܓܪܵܡ ܘܲܠܡܹ̈ܐܟ݂ܠܵܬ̣ܵܗ̇.<br/>ܝܛ: ܡܸܛܠ ܕܲܬ̣ܒܲܪ ܡܵܪܝܵܐ ܠܲܕ݂ܒܹܝܬ̣ ܝܼܗܘܼܕ݂ܵܐ: ܡܸܛܠ ܚܛܵܗܵܘ̈ܗܝ ܕܐܵܚܵܙ ܡܲܠܟܵܐ ܕܲܝܗܘܼܕ݂ܵܐ: ܕܐܲܣܓܝܼ ܒܒܹܝܬ̣ ܝܼܗܘܼܕ݂ܵܐ: ܘܟܲܕܸ̇ܒ̣ ܟܲܕܵܒ̣ܘܼܬ̣ܵܐ ܒܡܵܪܝܵܐ ܐܲܠܵܗܹܗ.<br/>ܟ: ܘܐܸܬ̣ܵܐ ܥܠܵܘܗܝ ܬܲܓ̣ܠܲܬ̣ ܦܲܠܣܲܪ ܡܲܠܟܵܐ ܕܐܵܬ̣ܘܿܪ. ܘܲܫܪܵܐ ܥܠܵܘܗܝ. ܘܐܲܠܨܹܗ ܐܘܼܠܨܵܢܵܐ ܪܲܒܵܐ.<br/>ܟܐ: ܘܲܫܩܲܠ ܡܲܠܟܵܐ ܐܵܚܵܙ ܡܵܐܢܹ̈ܐ ܕܐܝܼܬ̣ ܒܒܲܝܬܹ̇ܗ ܕܡܵܪܝܵܐ: ܘܡܵܐܢܹ̈ܐ ܕܲܗܘ̤ܵܘ ܒܒܹܝܬ̣ ܡܲܠ̈ܟܹ̇ܐ ܩܲܕ݂ܡܵܝܹ̈ܐ: ܘܲܒ̣̈ܒ̣ܵܬܹ̇ܐ ܥܲܬ̇ܝܼܪܹ̈ܐ. ܘܝܲܗ̄ܒ̣ ܠܡܲܠܟܵܐ ܕܐܵܬ̣ܘܿܪ: ܕܠܵܐ ܢܲܗܪܝܼܘܗܝ ܒܙܲܒ̣ܢܵܐ ܕܐܘܼܠܨܵܢܹܗ.<br/>ܟܘ: ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܐܵܚܵܙ: ܘܟ݂ܠܗܹܝܢ ܐܘܼܪ̈ܚܵܬܹܗ ܩܲܕ݂ܡܵـ̈ـܝܵܬ̣ܵܐ: ܘܐܲܚܪ̈ܵܝܵܬ̣ܵܐ ܗܵܐ ܟܬ̣ܝܼܒ̣ܝܼܢ ܥܲܠ ܣܸܦܪܵܐ ܕܡܲܠ̈ܟܹ̇ܐ ܕܲܝܗܘܼܕ݂ܵܐ ܘܕ݂ܝܼܣܪܵܝܹܠ.<br/>ܟܙ: ܘܲܫܟܸܒ̣ ܐܵܚܵܙ ܥܲܡ ܐܲܒ̣ܵـ̈ـܗܵܬܹܗ. ܘܩܲܒ̣ܪܘܼܗܝ ܒܐܘܿܪܸܫܠܸܡ: ܡܸܛܠ ܕܠܵܐ ܐܵܘܒ̇ܠܘܼܗܝ ܠܩܲܒ̣ܪܹ̈ܐ ܕܡܲܠ̈ܟܹ̇ܐ ܕܝܼܣܪܵܝܹܠ ܘܐܲܡ̣ܠܸܟ݂ ܚܹܙܲܩܝܵܐ ܒܪܹܗ ܒܵܬ̣ܪܹܗ.


text:
ܚܹܙܲܩܝܵܐ ܩܵܡ̣ ܒܡܲܠܟ̇ܘܼܬ̣ܵܐ. ܒܲܪ ܥܸܣܪܝܼܢ ܘܚܲܡܸܫ ܫܢ̈ܝܼܢ: ܐܝܼܬ̣ܵܘܗܝ ܗ̄ܘ̣ܵܐ: ܟܲܕ݂ ܩܵܡ ܒܡܲܠܟ̇ܘܼܬ̣ܵܐ ܘܥܸܣܪܝܼܢ ܘܲܬ̣ܫܲܥ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܫܡܵܐ ܕܐܸܡܹܗ ܐܲܢܝܼ ܒܲܪܬ̣ ܙܟܲܪܝܵܐ.


text:
ܘܐܸܡܲܪ ܠܗܘܿܢ: ܫܘܼܡܥܘܼܢܝ ܠܹܘܵܝܹ̈ܐ: ܘܐܵܦ ܗܵܫܵܐ ܐܸܬ̣ܩܲܕܲܫܘ: ܘܩܲܕܸ̇ܫܘ ܒܲܝܬܹ̇ܗ ܕܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬܲܢ. ܘܐܲܦܪܸܩܘ ܥܒ̣ܵܕܲܝ̈ܟ̇ܘܿܢ ܒܝܼ̈ܫܹܐ ܡ̣ܢ ܪܸ̈ܥܝܵܢܲܝܟ̇ܘܿܢ.


text:
ܘܠܵܐ ܢܸܥܒܸ̇ܕ݂ ܐܲܝܟܲܢܵܐ ܕܲܥܒܲܕ݂ܘ ܐܲܒ̣ܵـ̈ـܗܵܬܲܢ: ܕܲܥܒܲܕ݂ܘ ܕܒ̣ܝܼܫ ܩܕ݂ܵܡ ܡܵܪܝܵܐ ܐܲܠܵܗܲܢ: ܘܫܲܒ̣ܩܘܼܗܝ ܘܐܲܦܢܝܼܘ ܐܲܦܲܝ̈ܗܘܿܢ ܡ̣ܢ ܡܲܫܟ̇ܢܹܗ ܕܡܵܪܝܵܐ. ܘܐܲܟ݂ܪܸܒ̣ܘ ܩܕ݂ܵܠܲܝ̈ܗܘܿܢ: ܘܚܵܘܝܘܼܗܝ.


text:
ܘܐܵܦ ܐܸܚܲܕ݂ ܬܲܪ̈ܥܹܐ ܕܲܣܪܘܿܓ̣ܵܐ: ܘܐܲܕ݂ܥܸܟ݂ܘ ܫܪ̈ܵܓܹܐ. ܘܩܲܛܪ̈ܘܿܩܹܐ ܠܵܐ ܐܲܣܸܩ̣ܘ ܠܡܲܕ݂ܒ̇ܚܵܐ ܕܐܲܠܵܗܵܐ ܕܝܼܣܪܵܝܹܠ.


text:
ܘܲܗܘ̤ܵܐ ܪܘܼܓ̣ܙܹܗ ܕܡܵܪܝܵܐ ܥܲܠ ܝܼܗܘܼܕ݂ܵܐ ܘܥܲܠ ܐܘܿܪܸܫܠܸܡ ܘܝܲܗ̄ܒ̣ ܐܸܢܘܿܢ ܠܠܵܘܛܬ̣ܵܐ: ܘܲܠܨܲܕ݂ܝܘܼܬ̣ܵܐ: ܘܲܠܚܲܪܒܵܐ: ܐܲܝܟܲܢܵܐ ܕܚܵܙܹ̇ܝܢ ܐ̄ܢܬ̇ܘܿܢ ܒܥܲܝܢܲܝ̈ܟ̇ܘܿܢ.


text:
ܘܐܲܝܬ̇ܝܼܘ ܠܹܗ ܬܵܘܪܹ̈ܐ ܫܲܒ̣ܥܵܐ: ܘܕܸܟ݂ܪܹ̈ܐ ܫܲܒ̣ܥܵܐ: ܘܐܸܡܪܹ̈ܐ ܫܲܒ̣ܥܵܐ: ܘܨܸܦܪ̈ܵܝܹܐ ܕܥܸܙܹ̈ܐ ܫܲܒ̣ܥܵܐ: ܠܲܡܚܲܣܵܝܘܼ ܥܲܠ ܡܲܠܟ̇ܘܼܬ̣ܵܐ: ܘܥܲܠ ܝܼܗܘܼܕ݂ܵܐ: ܘܥܲܠ ܡܲܩܕ̇ܫܵܐ. ܘܐܸܡܲܪ ܠܲܒ̣ܢܵܘ̈ܗܝ ܕܐܲܗܪܘܿܢ ܟܵܗ̈ܢܹܐ: ܕܢܲܣܩܘܼܢ ܥܠܵـ̈ـܘܵܬ̣ܵܐ ܥܲܠ ܡܲܕ݂ܒ̇ܚܹܗ ܕܡܵܪܝܵܐ.


text:
ܘܲܢܩܲܪܒ̣ܘܼܢ ܨܸܦܪ̈ܵܝܹܐ ܩܕ݂ܵܡ ܡܵܪܝܵܐ: ܘܲܩܕ݂ܵܡ ܡܲܠܟܵܐ: ܘܲܩܕ݂ܵܡ ܥܲܡܵܐ ܕܝܼܣܪܵܝܹܠ. ܘܢܸܣܡ̱ܟ݂ܘܼܢ ܐܝܼܕܲܝ̈ܗܘܿܢ ܥܠܲܝܗܘܿܢ.


text:
ܘܢܸܟ̇ܣܘܼܢ ܐܸܢܘܿܢ ܟܵܗ̈ܢܹܐ: ܘܢܸܪܙܦܘܼܢ ܕܸܡܗܘܿܢ ܥܲܠ ܩܲܪ̈ܢܵܬ̣ܵܐ ܕܡܲܕ݂ܒ̇ܚܵܐ. ܘܲܢܚܲܣܘܿܢ ܥܲܠ ܟܠܹܗ ܝܼܣܪܵܝܹܠ ܡܸܛܠ ܕܲܠܟ݂ܠܹܗ ܝܼܣܪܵܝܹܠ ܦ̣ܩܲܕ݂ ܡܲܠܟܵܐ: ܕܢܲܝܬ̇ܘܿܢ ܥܠܵـ̈ـܘܵܬ̣ܵܐ ܘܕܸܒ̣ܚܹ̈ܐ.


text:
ܘܐܲܩܝܼܡ ܐܸܢܘܿܢ ܠܠܹܘܵܝܹ̈ܐ ܒܒܲܝܬܹ̇ܗ ܕܡܵܪܝܵܐ: ܒܬܸܫܒ̇ـ̈ـܚܵܬ̣ܵܐ ܒܩܵܠܵܐ ܕܟܸܢܵܪܹ̈ܐ: ܘܲܒ̣ܬܸܫܒ̇ـ̈ـܚܵܬܹܗ ܕܕ݂ܵܘܝܼܕ݂: ܘܲܒ̣ܬܸܫܒ̇ـ̈ـܚܵܬܹܗ ܕܓ̣ܵܕ݂ ܢܒ̣ܝܼܵܐ ܕܡܲܠܟܵܐ ܕܵܘܝܼܕ݂: ܘܲܕ݂ܢܵܬ̣ܵܢ ܢܒ̣ܝܼܵܐ ܕܡܲܠܟܵܐ ܕܵܘܝܼܕ݂: ܡܸܛܠ ܕܲܗܘ̤ܵܐ ܕܵܘܝܼܕ݂ ܡܫܲܒܲܚ ܬܸܫܒ̇ـ̈ـܚܵܬܹܗ ܕܡܵܪܝܵܐ ܐܲܠܵܗܹܗ: ܐܲܝܟ݂ ܕܡ̣ܢ ܦܘܼܡܵܐ ܕܲܢܒ̣ܝܹ̈ܐ.


text:
ܘܩܵܡ̣ܘ ܠܹܘܵܝܹ̈ܐ ܒܬܸܫܒ̇ـ̈ـܚܵܬܹܗ ܕܕ݂ܵܘܝܼܕ݂. ܘܟ݂ܵܗ̈ܢܹܐ ܡܝܲܒ̇ܒ̣ܝܼܢ ܗ̄ܘ̣ܵܘ ܒܩܲܪ̈ܢܵܬ̣ܵܐ ܟܦܝܼܦܵܬ̣ܵܐ ܘܲܦܫܝܼ̈ܛܵܬ̣ܵܐ.


text:
ܘܐܸܡܲܪ ܚܹܙܲܩܝܵܐ ܠܡܲܣܵܩܘܼ ܥܠܵـ̈ـܘܵܬ̣ܵܐ ܠܡܲܕ݂ܒ̇ܚܵܐ. ܘܟܲܕ݂ ܫܲܪܝܼ ܥܠܵـ̈ـܘܵܬ̣ܵܐ ܠܡܸܣܲܩ: ܫܲܪܝܼ ܚܹܙܲܩܝܵܐ ܠܲܡܫܲܒܵܚܘܼ ܬܸܫܒ̇ܚܵܬܹ̈ܗ ܕܡܵܪܝܵܐ: ܐܲܝܟ݂ ܕܡ̣ܢ ܦܘܼܡܵܐ ܕܕ݂ܵܘܝܼܕ݂ ܡܲܠܟܵܐ ܕܝܼܣܪܵܝܹܠ.


text:
ܘܟ݂ܠܹܗ ܥܲܡܵܐ ܕܝܼܣܪܵܝܹܠ: ܣܵܓ̣ܕ̇ܝܼܢ ܗ̄ܘ̣ܵܘ: ܘܲܡܫܲܒ̇ܚܝܼܢ ܒܬܸܫܒ̇ـ̈ـܚܵܬ̣ܵܐ: ܘܩܵܪܹܝܢ ܗ̄ܘ̣ܵܘ ܒܩܲܪ̈ܢܵܬ̣ܵܐ ܟܦܝܼ̈ܦܵܬ̣ܵܐ ܘܲܦܫ̈ܝܼܛܵܬ̣ܵܐ: ܥܕܲܡܵܐ ܕܫܲܠܸܡ̣ܘ ܠܡܲܣܵܩܘܼ ܥܠܵـ̈ـܘܵܬ̣ܵܐ.


text:
ܘܟܲܕ݂ ܫܲܠܸܡ̣ܘ ܠܡܲܣܵܩܘܼ ܥ̈ܠܵܘܵܬ̣ܵܐ: ܒܪܲܟ ܡܲܠܟܵܐ ܥܲܠ ܒܘܼܪ̈ܟܵܘܗܝ. ܘܟ݂ܠ ܐ̄ܢܵܫ ܕܐܸܫܬ̇ܟܲܚ ܠܘܵܬܹܗ: ܢܦܲܠ̣ܘ ܘܲܣܓܸܕ݂ܘ.


text:
ܘܐܸܡܲܪ ܚܹܙܲܩܝܵܐ ܡܲܠܟܵܐ ܘܪܵܘ̱ܪ̈ܒ̣ܵܢܹܐ ܠܠܹܘܵܝܹ̈ܐ: ܠܲܡܫܲܒܵܚܘܼ ܠܡܵܪܝܵܐ: ܒܦܸܬ̣ܓ̣ܵܡܵܘ̈ܗܝ ܕܕ݂ܵܘܝܼܕ݂: ܘܕ݂ܵܐܣܵܦ ܢܒ̣ܝܼܵܐ. ܘܫܲܒܲܚܘ ܛܵܒ̣ ܒܚܲܕ݂ܘܼܬ̣ܵܐ: ܘܲܢܦܲܠܘ ܘܲܣܓܸܕ݂ܘ.


text:
ܘܲܥܢܵܐ ܚܹܙܲܩܝܵܐ ܘܐܸܡܲܪ: ܡܸܟܹ̇ܝܠ ܐܸܬ̣ܩܲܪܲܒ̣ܬ̇ܘܿܢ ܠܐܘܼܪܚܹܗ ܕܡܵܪܝܵܐ: ܩܪܘܿܒ̣ܘ ܐܲܝܬܵܘ ܠܝܼ ܕܸܒ̣ܚܹ̈ܐ ܘܬܲܘܕ̇ܝܼܬ̣ܵܐ: ܠܒܲܝܬܹ̇ܗ ܕܡܵܪܝܵܐ. ܘܐܲܝܬ̇ܝܼܘ ܥܲܡܵܐ ܕܸܒ̣ܚܹ̈ܐ ܘܬ̣ܵܘܕ̇ܝܼܬ̣ܵܐ. ܘܟ݂ܠ ܡܸܕܸ̇ܡ ܕܨܵܒܹ̇ܐ ܗ̄ܘ̣ܵܐ ܠܸܒ̇ܗܘܿܢ: ܡܲܝܬܹ̇ܝܢ ܗ̄ܘ̣ܵܘ.


text:
ܘܲܗܘ̤ܵܐ ܡܸܢܝܵܢܵܐ ܕܲܥܠܵـ̈ـܘܵܬ̣ܵܐ ܕܐܲܝܬ̇ܝܼܘ ܥܲܡܵܐ: ܬܵܘܪܹ̈ܐ ܫܲܒ̣ܥܝܼܢ: ܘܕܸܟ݂ܪܹ̈ܐ ܡܵܐܐ: ܘܐܸܡܪܹ̈ܐ ܡܲܐܬܹ̇ܝܢ: ܠܲܥܠܵܬ̣ܵܐ ܕܡܵܪܝܵܐ.


text:
ܒܲܠܚܘܿܕ݂ ܟܵܗܢܹ̈ܐ ܙܥܘܿܪܝܼܢ ܗ̄ܘ̣ܵܘ. ܘܠܵܐ ܡܸܫܟ̇ܚܝܼܢ ܗ̄ܘ̣ܵܘ ܠܲܡܫܲܡܵܫܘܼ ܠܟ݂ܠܗܹܝܢ ܥܠܵـ̈ـܘܵܬ̣ܵܐ. ܘܥܲܕܲܪܘ ܐܸܢܘܿܢ ܐܲܚܲܝ̈ܗܘܿܢ ܠܹܘܵܝܹ̈ܐ: ܥܕܲܡܵܐ ܠܐܲܝܟܵܐ ܕܫܸܠܡܲܬ̤ ܟܠܵܗ̇ ܥܒ̣ܝܼܕ̇ܬܵܐ. ܘܡ̣ܢ ܒܵܬܲܪ ܗܵܠܹܝܢ: ܐܸܬ̣ܩܲܕܲܫܘ ܟܵܗ̈ܢܹܐ. ܡܸܛܠ ܕܠܹܘܵܝܹ̈ܐ ܡܲܟ̇ܝܼܟ݂ܝܼܢ ܗ̄ܘ̣ܵܘ ܒܠܸܒ̇ܗܘܿܢ: ܠܡܸܬ̣ܩܲܕܵܫܘܼ ܡ̣ܢ ܟܵܗ̈ܢܹܐ.


text:
ܘܐܵܦ ܥ̈ܠܵܘܵܬ̣ܵܐ ܠܣܘܿܓ̣ܵܐܐ: ܐܲܝܟ݂ ܬܲܪܒܵܐ ܕܫܲܠܡܹ̈ܐ: ܘܕܸܐܡܪܹ̈ܐ ܠܲܥܠܵـ̈ـܘܵܬ̣ܵܐ ܘܫܸܠܡܲܬ̣ ܥܒ̣ܝܼܕ̇ܬܵܐ ܕܒܲܝܬܹ̇ܗ ܕܡܵܪܝܵܐ.


text:
ܘܚܕ݂ܝܼ ܚܹܙܲܩܝܵܐ ܘܟ݂ܠܹܗ ܥܲܡܵܐ ܕܝܼܣܪܵܝܹܠ: ܥܲܠ ܕܫܸܠܡܲܬ̤ ܥܒ̣ܝܼܕ̇ܬܵܐ ܕܒܲܝܬܵܐ: ܕܡ̣ܢ ܫܹܠܝ ܗܘ̤ܵܐ ܦܸܬ̣ܓ̣ܵܡܵܐ.


text:
ܘܫܲܕܲܪ ܚܹܙܲܩܝܵܐ ܠܘܵܬ̣ ܟܠܹܗ ܝܼܣܪܵܝܹܠ: ܘܲܕ݂ܒܹܝܬ̣ ܝܼܗܘܼܕ݂ܵܐ. ܘܐܵܦ ܐܸܓ̇ܪ̈ܵܬ̣ܵܐ ܟܬܲܒ̣ ܠܲܕ݂ܒܹܝܬ̣ ܐܲܦܪܹܝܡ: ܘܠܲܕ݂ܒܹܝܬ̣ ܡܢܲܫܹܐ: ܠܡܹܐܬ̣ܵܐ ܠܒܲܝܬܹ̇ܗ ܕܡܵܪܝܵܐ ܕܒ̣ܐܘܿܪܸܫܠܸܡ: ܠܡܸܥܒܲܕ݂ ܥܹܐܕ݂ܵܐ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܐܸܬ̣ܡܲܠܲܟ݂ ܡܲܠܟܵܐ ܘܪܵܘ̱ܪ̈ܒ̣ܵܢܵܘܗܝ: ܘܟ݂ܠܵܗ̇ ܟܢܘܼܫܬܵܐ ܕܒ̣ܐܘܿܪܸܫܠܸܡ: ܠܡܸܥܒܲܕ݂ ܥܹܐܕ݂ܵܐ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܒܝܲܪܚܵܐ ܬܸܢܝܵܢܵܐ.


text:
ܡܸܛܠ ܕܠܵܐ ܡܸܫܟ̇ܚܝܼܢ ܗ̄ܘ̣ܵܘ ܠܡܸܥܒ̇ܕܹܗ ܒܹܗ ܒܙܲܒ̣ܢܵܐ ܗܵܘ̇. ܡܸܛܠ ܕܟ݂ܵܗ̈ܢܹܐ ܠܵܐ ܐܸܬ̣ܩܲܕܲܫܘ ܗ̄ܘ̣ܵܘ: ܘܡܲܠܦܵܢܵܘ̈ܗܝ ܕܥܲܡܵܐ ܠܵܐ ܐܸܬ̣ܩܦܸܣܘ ܠܐܘܿܪܸܫܠܸܡ.


text:
ܘܩܵܡ̣ܘ ܘܐܲܫܲܪܘ ܦܸܬ̣ܓ̣ܵܡܵܐ ܠܡܸܥܒ̇ܕܹܗ: ܘܐܲܥܒܲܪܘ ܩܵܠܵܐ ܒܟ݂ܠܹܗ ܝܼܣܪܵܝܹܠ: ܡ̣ܢ ܒܪܹܫܒܲܥ ܘܲܥܕܲܡܵܐ ܠܕ݂ܵܢ: ܠܡܹܐܬ̣ܵܐ ܘܲܠܡܸܥܒܲܕ݂ ܥܹܐܕ݂ܵܐ ܠܡܵܪܝܵܐ: ܐܲܠܵܗܵܐ ܕܝܼܣܪܵܝܹܠ: ܒܐܘܿܪܸܫܠܸܡ ܡܸܛܠ ܕܲܣܓ̣ܝܼ ܗ̄ܘ̣ܵܐ ܠܹܗ ܥܘܼܬ̣ܪ̱ܗܘܿܢ ܛܵܒ̣.


text:
ܘܐܸܙܲܠܘ ܛܒܸܠܵܘܹ̈ܐ ܒܐܸܓ̇ܪ̈ܵܬ̣ܵܐ ܕܡܲܠܟܵܐ ܘܲܕ݂ܪܵܘ̱ܪ̈ܒ̣ܵܢܵܘܗܝ: ܒܟ݂ܠܹܗ ܝܼܣܪܵܝܹܠ ܘܲܝܗܘܼܕ݂ܵܐ: ܘܲܒ̣ܦܘܼܩܕܵܢܵܐ ܕܡܲܠܟܵܐ ܘܐܵܡ̇ܪܝܼܢ: ܒܢܲܝ̈ ܝܼܣܪܵܝܹܠ: ܬܘܼܒ̣ܘ ܠܘܵܬ̣ ܡܵܪܝܵܐ ܐܲܠܵܗܹܗ ܕܐܲܒ̣ܪܵܗܵܡ ܘܕ݂ܐܝܼܣܚܵܩ ܘܕ݂ܝܼܣܪܵܝܹܠ ܘܢܸܗܦܘܿܟ݂ ܫܲܪܟܵܢܵܐ ܕܐܸܫܬ̇ܟܲܚ ܡܸܢܟ݂ܘܿܢ: ܡ̣ܢ ܐܝܼܕ݂ܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܠܵܐ ܬܸܗܘܘܿܢ ܐܲܝܟ݂ ܐܲܒ̣ܵܗܲܝ̈ܟ̇ܘܿܢ: ܘܐܲܝܟ݂ ܐܲܚܲܝ̈ܟ̇ܘܿܢ: ܕܟܲܕܸ̇ܒ̣ܘ ܒܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬܲܢ. ܘܝܲܗ̄ܒ̣ ܐܸܢܘܿܢ ܠܠܵܘܛܬ̣ܵܐ: ܐܲܝܟܲܢܵܐ ܕܐܲܢ̄ܬ̇ܘܿܢ ܚܵܙܹ̇ܝܢ.


text:
ܘܐܵܦ ܗܵܫܵܐ ܠܵܐ ܬܩܲܫܘܿܢ ܩܕ݂ܵܠܟ݂ܘܿܢ ܐܲܝܟ݂ ܐܲܒ̣ܵܗܲܝ̈ܟ̇ܘܿܢ ܘܥܘܿܠܘ ܠܡܲܩܕ̇ܫܵܐ ܕܐܸܬ̣ܩܲܕܲܫ ܠܥܵܠܲܡ. ܘܲܦܠܘܿܚܘ ܠܡܵܪܝܵܐ ܐܲܠܵܗܟ݂ܘܿܢ: ܕܢܲܗܦܸܟ݂ ܡܸܢܟ݂ܘܿܢ ܚܸܡܬ̣ܵܐ ܕܪܘܼܓ̣ܙܹܗ.


text:
ܡܸܛܠ ܕܐܸܬ̣ܓ̇ܠܝܼ ܥܠܲܝܟ̇ܘܿܢ: ܘܥܲܠ ܐܲܚܲܝ̈ܟ̇ܘܿܢ: ܘܥܲܠ ܒܢܲܝ̈ܟ̇ܘܿܢ ܘܗ̤ܘ ܢܸܬܸ̇ܠܟ݂ܘܿܢ ܠܪ̈ܲܚܡܹܐ ܩܕ݂ܵܡ ܫܵܒܲܝ̈ܟ̇ܘܿܢ. ܘܢܲܗܦܸܟ݂ܟ݂ܘܿܢ ܠܐܲܪܥܵܐ ܗܵܕܹܐ. ܡܸܛܠ ܕܚܲܢܵܢ ܗ̄ܘ̣ ܘܪܸܚ̱ܡܬ̣ܵܢ ܗ̄ܘ̣ ܡܵܪܝܵܐ ܐܲܠܵܗܟ݂ܘܿܢ. ܘܠܵܐ ܢܲܗܦܸܟ݂ ܐܵܦܵܘ̈ܗܝ ܡܸܢܟ݂ܘܿܢ: ܟܲܕ݂ ܬܸܬ̣ܦ̄ܢܘܿܢ ܠܘܵܬܹܗ.


text:
ܘܲܗܘ̤ܵܐ ܛܒܸܠܵܪ̈ܵܘܗܝ ܕܡܲܠܟܵܐ ܚܹܙܲܩܝܵܐ: ܥܵܒܪܝܼܢ ܗ̄ܘ̣ܵܘ ܡ̣ܢ ܩܪܸܐ ܠܲܩܪܸܐ: ܒܐܲܪܥܵܐ ܕܐܲܦܪܹܝܡ ܘܕܲܡܢܲܫܹܐ: ܘܲܥܕܲܡܵܐ ܠܲܙܒ̣ܘܿܠܘܿܢ.


text:
ܘܲܗܘ̤ܵܐ ܓܵܚܟ̇ܝܼܢ ܥܠܲܝܗܘܿܢ: ܘܡܲܡܣܪܝܼܢ ܥܠܲܝܗܘܿܢ: ܓܲܒ̣ܪܹ̈ܐ ܪ̈ܲܫܝܼܥܹܐ: ܕܐܝܼܬ̣ ܒܫܲܒ̣ܛܵܐ ܕܒܹܝܬ̣ ܐܵܫܹܝܪ: ܘܲܒ̣ܫܲܒ̣ܛܵܐ ܕܒܹܝܬ̣ ܐܲܦܪܹܝܡ: ܘܲܒ̣ܫܲܒ̣ܛܵܐ ܕܒܹܝܬ̣ ܡܢܲܫܹܐ: ܘܲܒ̣ܫܲܒ̣ܛܵܐ ܕܒܹܝܬ̣ ܙܒ̣ܘܿܠܘܿܢ.


text:
ܘܫܲܪܟܵܐ ܕܫܲܒ̣ܛܹ̈ܐ ܗܵܠܹܝܢ: ܐܸܬ̇ܬ̇ܒܲܪܘ ܒܠܸܒ̇ܗܘܿܢ. ܘܐܸܬ̣ܵܘ ܠܐܘܿܪܸܫܠܸܡ: ܥܲܡ ܫܲܒ̣ܛܵܐ ܕܒܹܝܬ̣ ܝܼܗܘܼܕ݂ܵܐ. ܘܲܗܘ̤ܵܬ̣ ܐܝܼܕܹܗ ܕܡܵܪܝܵܐ ܥܠܲܝܗܘܿܢ: ܠܡܸܬܲܠ ܠܗܘܿܢ ܠܸܒܵܐ ܚܲܕ݂: ܠܡܸܥܒܲܕ݂ ܦܘܼܩܕܵܢܵܐ ܕܡܲܠܟܵܐ ܘܲܕ݂ܪܵܘ̱ܪ̈ܒ̣ܵܢܵܘܗܝ: ܐܲܝܟ݂ ܡܸܠܬܹܗ ܕܡܵܪܝܵܐ.


text:
ܘܐܸܬ̣ܟܲܢܲܫܘ ܠܐܘܿܪܸܫܠܸܡ ܥܲܡܵܐ ܣܲܓ̇ܝܼܵܐܐ: ܠܡܸܥܒܲܕ݂ ܥܹܐܕ݂ܵܐ ܕܦܲܛܝܼܪܹ̈ܐ: ܒܝܼܲܚܵܐ ܬܸܢܝܵܢܵܐ: ܥܲܡܵܐ ܣܲܓ̇ܝܼܵܐܐ ܕܛܵܒ̣.


text:
ܘܩܵܡ̣ܘ ܘܲܥܩܲܪܘ ܡܲܕ݂ܒ̇ܚܹ̈ܐ ܕܐܝܼܬ̣ ܒܐܘܿܪܸܫܠܸܡ. ܘܟ݂ܠܗܹܝܢ ܥܠܵـ̈ـܘܵܬ̣ܵܐ ܚܪܲܒ̣ܘ: ܘܲܫܕ݂ܵܘ ܐܸܢܹܝܢ ܒܢܲܚܠܵܐ ܕܩܸܕ݂ܪܘܿܢ.


text:
ܘܲܥܒܲܕ݂ܘ ܦܸܨܚܵܐ ܒܐܲܪܒܲܥܸܣܪܵܐ: ܫܲܒ̣ܥܵܐ ܝܵܘ̈ܡܝܼܢ ܒܝܲܪܚܵܐ ܬܸܢܝܵܢܵܐ. ܘܟ݂ܵܗ̈ܢܹܐ ܘܠܹܘܵܝܹ̈ܐ ܐܸܬ̣ܩܲܕܲܫܘ ܘܐܲܝܬܝܼܘ ܥ̈ܠܵܘܵܬ̣ܵܐ ܠܒܲܝܬܹ̇ܗ ܕܡܵܪܝܵܐ.


text:
ܘܩܵܡ̣ܘ ܥܲܠ ܐܲܬ̣ܪ̱ܗܘܿܢ: ܐܲܝܟܲܢܵܐ ܕܡܸܬ̣ܚܙܹܐ: ܐܲܝܟܲܢܵܐ ܕܲܟ݂ܬ̣ܝܼܒ̣ ܒܢܵܡܘܿܣܵܐ ܕܡܘܼܫܹܐ ܢܒ̣ܝܼܵܐ ܕܡܵܪܝܵܐ. ܟܵܗ̈ܢܹܐ ܡܩܲܒ̇ܠܝܼܢ ܗ̄ܘ̣ܵܘ ܕܡܵܐ ܡ̣ܢ ܐܝܼܕ݂ܵܐ ܕܠܹܘܵܝܹ̈ܐ.


text:
ܡܸܛܠ ܕܣܲܓ̇ܝܼܐܝܼܢ ܗ̄ܘ̣ܵܘ ܓܹܝܪ ܒܥܲܡܵܐ ܕܝܼܣܪܵܝܹܠ ܕܠܵܐ ܐܸܬ̣ܩܲܕܲܫܘ. ܘܠܹܘܵܝܹ̈ܐ ܩܵܡ̣ܘ ܠܗܘܿܢ ܥܲܠ ܢܸܟ݂ܣܬ̣ܵܐ ܕܐܸܡܪܹ̈ܐ: ܘܚܵܙܹ̇ܝܢ ܟܠ ܐܲܝܢܵܐ ܕܲܕ݂ܟܸܐ: ܠܡܸܬ̣ܩܲܕܵܫܘܼ ܠܡܵܪܝܵܐ.


text:
ܡܸܛܠ ܕܣܲܓ̇ܝܼܐܝܼܢ ܗ̄ܘ̣ܵܘ ܒܥܲܡܵܐ ܕܝܼܣܪܵܝܹܠ ܡ̤ܢ ܕܒܹܝܬ̣ ܐܲܦܪܹܝܡ: ܘܲܡܢܲܫܹܐ: ܘܐܝܼܣܵܟ݂ܵܪ: ܘܲܙܒ̣ܘܿܠܘܿܢ. ܗܵܠܹܝܢ ܐܲܪܒ̇ܥܵܐ ܫܲܒ̣ܛ̈ܝܼܢ ܕܠܵܐ ܐܸܬ̇ܕܲܟ̇ܝܼܘ ܡܸܛܠ ܕܐܲܟ݂ܠܘܼܗܝ ܦܸܨܚܵܐ ܕܠܵܐ ܒܢܵܡܘܿܣ. ܡܸܛܠ ܕܨܲܠܝܼ ܚܹܙܲܩܝܵܐ ܥܠܲܝܗܘܿܢ: ܘܐܸܡܲܪ ܠܗܘܿܢ: ܐܲܠܵܗܵܐ ܛܵܒ̣ܵܐ ܢܚܣܸܐ ܚܠܵܦ ܥܲܡܵܐ ܟܠܹܗ ܕܝܼܣܪܵܝܹܠ.


text:
ܘܲܥܒܲܕ݂ܘ ܒܢܝ̈ ܝܼܣܪܵܝܹܠ: ܘܟ݂ܠ ܕܐܸܫܬ̇ܟܲܚܘ ܒܐܘܿܪܸܫܠܸܡ: ܥܹܐܕ݂ܵܐ ܕܦܲܛܝܼܪܹ̈ܐ ܫܲܒ̣ܥܵܐ ܝܵܘ̈ܡܝܼܢ ܒܚܲܕ݂ܘܼܬ̣ܵܐ ܪܲܒ̇ܬ̣ܵܐ ܡܫܲܒ̇ܚܝܼܢ ܗ̄ܘ̣ܵܘ ܠܡܵܪܝܵܐ: ܟܠ ܝܘܿܡ ܒܝܘܿܡ: ܠܹܘܵܝܹ̈ܐ ܒܬܸܫܒ̇ـ̈ـܚܵܬ̣ܵܐ ܕܦܘܼܡܗܘܿܢ: ܘܟ݂ܵܗ̈ܢܹܐ ܒܬܸܫܒ̇ـ̈ـܚܵܬ̣ܵܐ.


text:
ܘܡܲܠܸܠ̣ ܚܹܙܲܩܝܵܐ ܥܲܡ ܟܠܗܘܿܢ ܠܹܘܵܝܹ̈ܐ: ܕܲܡܫܲܒ̇ܚܝܼܢ ܗ̄ܘ̣ܵܘ ܒܬܸܫܒ̇ـ̈ـܚܵܬ̣ܵܐ ܛܵـ̈ـܒ̣ܵܬ̣ܵܐ ܩܕ݂ܵܡ ܡܵܪܝܵܐ. ܘܐܸܟܲܠ̣ܘ ܗ̄ܘ̣ܵܘ ܓܲܒ̣ܪܹ̈ܐ ܫܲܒ̣ܥܵܐ ܝܵܘ̈ܡܝܼܢ. ܘܲܡܕܲܒ̇ܚܝܼܢ ܗ̄ܘ̣ܵܘ ܕܸܒ̣ܚܹ̈ܐ ܫܲܠܡܹ̈ܐ ܠܡܵܪܝܵܐ: ܘܡܵܘܕܹ̇ܝܢ ܗ̄ܘ̣ܵܘ ܠܡܵܪܝܵܐ ܐܲܠܵܗܵܐ ܕܐܲܒ̣ܵܗܵܬ̣̈ܗܘܿܢ.


text:
ܘܐܸܬ̣ܟ̇ܠܝܼ ܟܠܹܗ ܥܲܡܵܐ. ܕܝܼܣܪܵܝܹܠ: ܠܡܸܥܒܲܕ݂ ܫܲܒ̣ܥܵܐ ܝܵܘ̈ܡܝܼܢ ܐ̄ܚܪ̈ܵܢܝܼܢ: ܘܫܲܒ̣ܥܵܐ ܝܵܘ̈ܡܝܼܢ ܒܚܲܕ݂ܘܼܬ̣ܵܐ.


text:
ܡܸܛܠ ܕܚܹܙܲܩܝܵܐ ܡܲܠܟܵܐ ܕܲܝܗܘܼܕ݂ܵܐ: ܐܲܦܪܸܫ ܘܝܲܗ̄ܒ̣ ܠܥܲܡܵܐ: ܫܲܒ̣ܥܵܐ ܐܲܠܦ̈ܝܼܢ ܚܲܝ̈ܘܵܬ̣ܵܐ ܪܵܘ̱ܪ̈ܒ̣ܵܬ̣ܵܐ ܘܕܲܩܕ̇ܩܵـ̈ـܬ̣ܵܐ. ܘܲܦܪܲܫ ܘܝܲܗ̄ܒ̣ ܠܥܲܡܵܐ ܕܝܼܣܪܵܝܹܠ: ܬܵܘܪܹ̈ܐ ܐܵܠܹܦ: ܘܥܵـ̈ـܢܵܐ ܥܸܣܪܵܐ ܐܲܠܦ̈ܝܼܢ ܘܐܸܬ̣ܩܲܕܲܫܘ ܟܵܗ̈ܢܹܐ ܣܲܓ̇ܝܼ̈ܐܹܐ.


text:
ܘܲܚܕ݂ܝܼ ܟܠܹܗ ܥܲܡܵܐ ܕܲܝܗܘܼܕ݂ܵܐ: ܘܟ݂ܵܗ̈ܢܹܐ ܘܠܹܘܵܝܹ̈ܐ: ܘܟ݂ܠ ܥܲܡܵܐ ܕܐܵܬܹܝܢ ܡ̣ܢ ܥܲܡܵܐ ܕܝܼܣܪܵܝܹܠ: ܘܓ̣ܝܼܘܿܪܹ̈ܐ ܕܐܵܬܹܝܢ ܡ̣ܢ ܐܲܪܥܵܐ ܕܝܼܣܪܵܝܹܠ: ܘܲܕ݂ܝܵܬ̣ܒ̇ܝܼܢ ܒܲܝܗܘܼܕ݂ܵܐ.


text:
ܘܲܗܘ̤ܵܬ̣ ܚܲܕ݂ܘܼܬ̣ܵܐ ܪܲܒ̇ܬ̣ܵܐ ܒܐܘܿܪܸܫܠܸܡ. ܡܸܛܠ ܕܡ̣ܢ ܝܵܘܡܵܘ̈ܗܝ ܕܲܫܠܹܝܡܘܿܢ ܒܲܪ ܕܵܘܝܼܕ݂ ܡܲܠܟܵܐ ܕܝܼܣܪܵܝܹܠ: ܠܵܐ ܗܘ̤ܵܬ̣ ܐܲܝܟ݂ ܗܵܕܹܐ ܒܐܘܿܪܸܫܠܸܡ.


text:
ܘܩܵܡ̣ܘ ܟܵܗ̈ܢܹܐ ܘܠܹܘܵܝܹ̈ܐ: ܘܒܲܪܸܟ݂ܘ ܠܥܲܡܵܐ ܕܝܼܣܪܵܝܹܠ. ܘܲܫܡܲܥ̣ ܡܵܪܝܵܐ ܒܩܵܠܗܘܿܢ ܘܥܸܠܲܬ̤ ܨܠܘܿܬ̣ܗܘܿܢ ܠܡܵܘܬ̇ܒ̣ܵܐ ܕܩܘܼܕ݂ܫܹܗ ܠܲܫܡܲܝܵܐ.


text:
ܘܟܲܕ݂ ܫܲܠܸܡ̣ ܗܵܠܹܝܢ ܟܠܗܹܝܢ: ܢܦܲܩ̣ܘ ܟܠܹܗ ܥܲܡܵܐ ܕܝܼܣܪܵܝܹܠ ܕܐܸܫܬ̇ܟܲܚܘ: ܠܩܘܼܪ̈ܝܵܐ ܕܒܹܝܬ̣ ܝܼܗܘܼܕ݂ܵܐ ܘܬܲܒܲܪܘ ܩܵܝ̈ܡܵܬ̣ܵܐ: ܘܬܲܒܲܪܘ ܢܸܡܪܹ̈ܐ. ܘܲܥܩܲܪܘ ܥܠܵـ̈ـܘܵܬ̣ܵܐ ܕܐܝܼܬ̣ ܒܲܝܗܘܼܕ݂ܵܐ ܘܲܒ̣ܒܸܢܝܵܡܹܝܢ: ܘܒܲܐܦܪܹܝܡ: ܘܒܲܡܢܲܫܹܐ: ܥܕܲܡܵܐ ܠܐܲܝܟܵܐ ܕܲܗܦܲܟ݂ܘ ܝܼܣܪܵܝܹܠ ܘܐܸܬ̣ܵܘ ܟܠܗܘܿܢ ܠܝܵܪܬ̇ܘܼܬ̣ܗܘܿܢ. ܘܥܲܠ̣ܘ ܒܲܫܠܵܡܵܐ ܠܩܘܼܪ̈ܝܼܗܘܿܢ.


text:
ܘܐܲܩܝܼܡ ܚܹܙܲܩܝܵܐ ܡܲܛܪ̈ܵܬ̣ܵܐ ܕܟ݂ܵܗ̈ܢܹܐ ܘܲܕ݂ܠܹܘܵܝܹ̈ܐ: ܥܲܠ ܡܲܛܪ̈ܵܬ̣ܗܘܿܢ: ܓܲܒ̣ܪܵܐ ܐܲܝܟ݂ ܦܘܼܠܚܵܢܹܗ: ܠܟ݂ܵܗ̈ܢܹܐ ܘܲܠܠܹܘܵܝܹ̈ܐ: ܘܠܲܥܠܵـ̈ـܘܵܬ̣ܵܐ ܘܲܠܫܲܠܡܹ̈ܐ: ܠܲܡܫܲܡܵܫܘܼ ܘܲܠܡܵܘܕܵܝܘܼ ܘܠܲܡܫܲܒܵܚܘܼ ܒܬܲܪܥܵܐ ܕܡܵܪܝܵܐ.


text:
ܘܝܲܗ̄ܒ̣ ܡܲܠܟܵܐ ܡ̣ܢ ܢܸܟ݂ܣܵܘ̈ܗܝ: ܥܠܵـ̈ـܘܵܬ̣ܵܐ ܕܬ̣ܵܘܪܹ̈ܐ: ܕܨܲܦܪܵܐ ܘܲܕ݂ܪܲܡܫܵܐ: ܘܲܥܠܵـ̈ـܘܵܬ̣ܵܐ ܕܫܲܒܹ̇ܐ: ܘܲܕ݂ܪܹܫ ܝܲܪ̈ܚܹܐ ܘܲܕ݂ܥܹܐܕܹ̈ܐ.


text:
ܘܐܸܡܲܪ ܠܥܲܡܵܐ ܐܲܝܟܲܢܵܐ ܕܲܟ݂ܬ̣ܝܼܒ̣ ܒܢܵܡܘܿܣܹܗ ܕܡܵܪܝܵܐ. ܘܐܸܡܲܪ ܠܝܼܣܪܵܝܹܠ ܕܥܵܡ̇ܪܝܼܢ ܒܐܘܿܪܸܫܠܸܡ: ܠܡܸܬܲܠ ܙܸܕ݂ܩܵܐ ܕܟ݂ܵܗ̈ܢܹܐ ܘܲܕ݂ܠܹܘܵܝܹ̈ܐ: ܡܸܛܠ ܕܚܲܝܸܠ ܐܸܢܘܿܢ ܒܢܵܡܘܿܣܹܗ ܕܡܵܪܝܵܐ.


text:
ܘܟܲܕ݂ ܐܲܣܓ̇ܝܼ ܦܸܬ̣ܓ̣ܵܡܵܐ ܥܲܠ ܝܼܣܪܵܝܹܠ: ܡܲܝܬܹ̇ܝܢ ܗ̄ܘ̣ܵܘ ܪܹ̈ܫܝܵܬ̣ܵܐ ܕܲܥܒ̣ܘܼܪܵܐ: ܘܲܕ݂ܚܲܡܪܵܐ: ܘܲܕ݂ܡܸܫܚܵܐ: ܘܡ̣ܢ ܚܲܝ̈ܘܵܬ̣ܗܘܿܢ: ܘܡ̣ܢ ܥܲܠ̈ܠܵܬ̣ܵܐ ܕܚܲܩܠܵܐ ܘܚܲܕ݂ ܡ̣ܢ ܥܸܣܪܵܐ ܡܲܝܬܹ̇ܝܢ ܗ̄ܘ̣ܵܘ ܣܲܓ̇ܝܼ.


text:
ܘܲܒ̣ܢܲܝ̈ ܝܼܣܪܵܝܹܠ ܘܲܝܗܘܼܕ݂ܵܐ ܕܝܵܬ̣ܒ̇ܝܼܢ ܗ̄ܘ̣ܵܘ ܒܩܘܼܪ̈ܝܵܐ ܕܲܝܗܘܼܕ݂ܵܐ: ܘܐܵܦ ܗܸܢܘܿܢ ܡܲܝܬܹ̇ܝܢ ܗ̄ܘ̣ܵܘ ܚܲܕ݂ ܡ̣ܢ ܥܸܣܪܵܐ: ܡܲܥܣܵܪܹ̈ܐ. ܘܡܲܝܬܹ̇ܝܢ ܗ̄ܘ̣ܵܘ: ܘܲܡܩܲܪܒ̣ܝܼܢ ܗ̄ܘ̣ܵܘ ܠܡܵܪܝܵܐ ܐܲܠܵܗܗܘܿܢ ܡܲܝܬܹ̇ܝܢ ܗ̄ܘ̣ܵܘ ܪܹ̈ܫܝܵܬ̣ܵܐ ܥܲܠ ܪܹ̈ܫܝܵܬ̣ܵܐ: ܕܲܥܒ̣ܘܼܪܵܐ: ܘܲܕ݂ܚܲܡܪܵܐ: ܘܲܕ݂ܡܸܫܚܵܐ: ܘܡ̣ܢ ܚܲܝ̈ܘܵܬ̣ܗܘܿܢ: ܘܡ̣ܢ ܥܲܠ̈ܠܵܬ̣ܵܐ ܕܚܲܩܠܵܐ. ܘܚܲܕ݂ ܡ̣ܢ ܥܸܣܪܵܐ ܡܲܝܬܹ̇ܝܢ ܗ̄ܘ̣ܵܘ: ܘܲܡܩܲܕ̇ܫܝܼܢ ܗ̄ܘ̣ܵܘ ܠܡܵܪܝܵܐ ܐܲܠܵܗܗܘܿܢ.


text:
ܘܲܒ̣ܝܲܪܚܵܐ ܕܲܬ̣ܠܵܬ̣ܵܐ: ܐܸܫܬܲܟ݂ܚܲܬ̣ ܪܹܫܝܼܬ̣ܵܐ ܣܘܿܓ̣ܵܐܐ ܕܛܵܒ̣. ܘܲܒ̣ܝܲܪܚܵܐ ܕܫܲܒ̣ܥܵܐ: ܢܣܲܒ̣ ܚܹܙܲܩܝܵܐ: ܘܦܲܠܓܵܗ̇ ܠܟ݂ܵܗ̈ܢܹܐ ܘܲܠܠܹܘܵܝܹ̈ܐ.


text:
ܘܲܚܙܵܐ ܚܹܙܲܩܝܵܐ ܘܪܵܘ̱ܪ̈ܒ̣ܵܢܹܐ ܠܪܹܫܝܼܬ̣ܵܐ ܗܵܝ̇ ܕܟܵܗ̈ܢܹܐ ܕܣܸܓܝܲܬ̤̱ ܛܵܒ̣: ܘܒܲܪܸܟ݂ܘ ܠܡܵܪܝܵܐ: ܘܨܲܠܝܼܘ ܥܲܠ ܝܼܣܪܵܝܹܠ.


text:
ܘܲܩ̣ܪܵܐ ܠܹܗ ܠܥܲܙܲܪܝܵܐ ܟܵܗܢܵܐ ܪܲܒܵܐ ܡ̣ܢ ܕܒܹܝܬ̣ ܨܵܕ݂ܘܿܩ. ܘܐܸܡܲܪ ܠܗܘܿܢ: ܫܲܪܝܵܐ ܗ̄ܝ̣ ܠܟ݂ܘܿܢ ܪܹܫܝܼܬ̣ܵܐ ܗܵܕܹܐ ܠܡܸܐܟܲܠ ܡܸܛܠ ܕܲܠܒܲܝܬܹ̇ܗ ܕܡܵܪܝܵܐ ܥܸܠܲܬ̤. ܐܲܟ݂ܘܿܠܘ ܘܣܒܲܥ̣ܘ. ܘܲܕ݂ܝܵܬܲܪ ܡܸܢܵܗ̇: ܗܲܒ̣ܘ ܠܡܸܣܟܹ̇ܢܹ̈ܐ ܘܲܠܒ̣ܵܝܫܹ̈ܐ. ܡܸܛܠ ܕܡܵܪܝܵܐ ܒܲܪܸܟ݂ ܠܥܲܡܹܗ: ܘܝܲܗ̄ܒ̣ ܠܗܘܿܢ ܗܵܢܵܐ ܣܘܿܓ̣ܵܐܐ ܘܕ݂ܝܼܬܲܪ: ܝܲܗ̄ܒ̣ܘ ܠܥܲܡܵܐ ܕܝܼܣܪܵܝܹܠ ܟܠܹܗ.


text:
ܘܐܲܝܬ̇ܝܼܘ ܪܹܫܝܼܬ̣ܵܐ: ܚܲܕ݂ ܡ̣ܢ ܥܸܣܪܵܐ: ܘܩܘܼܕ݂ܫܹ̈ܐ ܒܗܲܝܡܵܢܘܼܬ̣ܵܐ. ܘܲܥܠܲܝܗܘܿܢ ܐܝܼܬ̣ ܗ̄ܘ̣ܵܘ ܫܲܠܝܼܛܹ̈ܐ: ܟܢܲܥܢܝܼܵܐ ܠܹܘܵܝܵܐ: ܘܫܲܡܥܝܼ ܐܲܚܘܼܗܝ.


text:
ܘܲܢܚܵܐܹܝܠ: ܘܥܘܿܙܝܼܵܐ: ܘܢܵܚܵܬ̣: ܘܲܥܫܵܐܹܝܠ: ܘܝܲܪܡܘܿܬ̣: ܘܝܘܿܙܵܒ̣ܵܪ: ܘܐܲܠܝܼܠ: ܘܲܣܡܲܟ݂ܝܵܐ: ܘܡܵܬ̣ܵܚ: ܘܲܒ̣ܢܵܝܵܐ: ܘܲܫܡܲܥܝܵܐ ܐܲܚܘܼܗܝ. ܗܵܠܹܝܢ ܟܠܗܘܿܢ ܫܲܠܝܼܛܝܼܢ ܗ̄ܘ̣ܵܘ ܥܲܠ ܐܝܼܕ݂ܵܐ ܕܲܟ݂ܢܲܥܢܝܵܐ: ܐܲܝܟ݂ ܫܘܼܠܛܵܢܵܐ ܕܚܹܙܲܩܝܵܐ ܡܲܠܟܵܐ: ܘܥܲܙܲܪܝܵܐ ܪܲܒ̇ܒܲܝܬܹ̇ܗ ܕܡܲܠܟܵܐ.


text:
ܘܩܲܪܝܵܐ ܒܲܪ ܝܲܡܝܼܢܵܐ ܠܹܘܵܝܹ̈ܐ: ܢܵܛܲܪ ܬܲܪܥܵܐ ܡܲܕ݂ܢ̱ܚܵܝܵܐ: ܫܲܠܝܼܛ ܗ̄ܘ̣ܵܐ ܥܲܠ ܩܘܼܪ̈ܒܵܢܹܐ ܕܡܵܪܝܵܐ: ܘܥܲܠ ܩܕ݂ܘܿܫ ܩܘܼܕ݂ܫܹܐ.


text:
ܘܠܹܗ ܡܫܲܠܡܝܼܢ ܗ̄ܘ̣ܵܘ ܥܲܕ̇ܘܿܢ ܘܒܸܢܝܵܡܹܝܢ: ܘܝܼܫܘܿܥ: ܘܲܫܡܲܥܝܵܐ: ܘܐܵܡܘܿܪܝܵܐ: ܘܲܫܟܲܢܝܵܐ: ܒܩܘܼܪ̈ܝܵܐ ܕܟ݂ܵܗ̈ܢܹܐ: ܒܗܲܝܡܵܢܘܼܬ̣ܵܐ: ܠܡܸܬܲܠ ܠܐܲܚܲܝ̈ܗܘܿܢ ܦܵܠܓـ̈ـܘܵܬ̣ܵܐ: ܠܪܲܒܵܐ ܐܲܝܟ݂ ܙܥܘܿܪܵܐ.


text:
ܘܚܘܼܫܒܵܢ ܝܘܿܡ ܒܝܵܘܡܹܗ: ܠܦܘܼܠܚܵܢܗܘܿܢ ܒܡܲܛܪ̈ܵܬ̣ܗܘܿܢ: ܒܦܵܠܓـ̈ـܘܵܬ̣ܗܘܿܢ ܘܡܸܫܚܵܐ ܘܚܲܡܪܵܐ ܡܸܬ̣̱ܝܼܗܸܒ̣ ܠܟ݂ܵܗܢܹ̈ܐ ܘܲܠܠܹܘܵܝܹ̈ܐ ܠܒܹܝܬ̣ ܐܲܒ̣ܵܗܲܝ̈ܗܘܿܢ: ܡ̣ܢ ܒܲܪ ܥܸܣܪܝܼܢ ܫܢ̈ܝܼܢ ܘܲܠܥܸܠ: ܒܡܲܛܪ̈ܵܬ̣ܗܘܿܢ ܒܦܵܠܓ̇ـ̈ـܘܵܬ̣ܗܘܿܢ.


text:
ܘܡܸܫܚܵܐ ܡܸܬ̣̱ܝܼܗܸܒ̣ ܠܢܲܦ̮ܛܹܝܪ̈ܲܝܗܘܿܢ: ܘܲܠܢܸܫܲܝ̈ܗܘܿܢ: ܘܠܲܒ̣ܢܲܝ̈ܗܘܿܢ: ܘܠܲܒ̣ܢܵܬ̣̈ܗܘܿܢ: ܘܲܠܟ݂ܠܹܗ ܥܲܡܵܐ ܕܝܼܣܪܵܝܹܠ ܕܲܒ̣ܗܲܝܡܵܢܘܼܬ̣ܵܐ ܡܸܬ̣ܩܲܕ̇ܫܝܼܢ ܗ̄ܘ̣ܵܘ.


text:
ܡܸܛܠ ܕܩܲܕ̇ܝܼܫܝܼܢ ܗ̄ܘ̣ܵܘ ܒܢܵܘ̈ܗܝ ܕܐܲܗܪܘܿܢ ܟܵܗܢܵܐ. ܩܲܕ̇ܝܼܫ ܗ̄ܘ̣ܵܐ ܒܸܣ̱ܪܗܘܿܢ. ܘܲܠܘܵܬ̣ ܢܸܫܹ̈ܐ ܠܵܐ ܡܸܬ̣ܩܲܪܒ̣ܝܼܢ ܗ̄ܘ̣ܵܘ. ܘܡܸܬ̣ܟܲܪܟ̇ܝܼܢ ܗ̄ܘ̣ܵܘ ܒܟ݂ܠ ܩܪܸܐ ܘܲܩܪܸܐ: ܓܲܒ̣ܪܹ̈ܐ ܐܲܝܠܹܝܢ ܕܝܼܕ݂ܥܝܼܢ ܫܡܵܗܲܝ̈ܗܘܿܢ: ܕܢܸܬ̇ܠܘܼܢ ܙܸܕ݂ܩܵܐ: ܠܟ݂ܠ ܕܸܟ݂ܪܵܐ ܕܐܝܼܬ̣ ܒܟ݂ܵܗ̈ܢܹܐ: ܘܲܠܟ݂ܠܗܹܝܢ ܫܲܪ̈ܒ̣ܵܬ̣ܵܐ ܕܠܹܘܵܝܹ̈ܐ.


text:
ܒܟ݂ܠܗܘܿܢ ܥܒ̣ܵܕ݂ܵܘ̈ܗܝ ܕܫܼܲܝܼ ܗ̄ܘ̣ܵܐ ܠܡܸܥܒܲܕ݂ ܒܒܲܝܬܹ̇ܗ ܕܡܵܪܝܵܐ: ܘܲܒ̣ܢܵܡܘܿܣܵܐ ܘܲܒ̣ܦܘܼܩܕܵܢܵܐ: ܠܡܸܬ̣ܒܲܥ ܠܐܲܠܵܗܹܗ ܒܟ݂ܠܹܗ ܠܸܒܹ̇ܗ. ܘܲܥ̣ܒܲܕ݂ ܘܐܲܟ݂ܫܲܪ.


text:
ܒܵܬܲܪ ܡܸܠܹ̈ܐ ܗܵܠܹܝܢ: ܘܩܘܼܫܬܵܐ ܕܲܥܒܲܕ݂ ܚܹܙܲܩܝܵܐ: ܐܸܬ̣ܵܐ ܣܲܢܚܹܪܝܼܒ̣ ܡܲܠܟܵܐ ܕܐܵܬ̣ܘܿܪ. ܘܲܫ̣ܪܵܐ ܥܲܠ ܝܼܗܘܼܕ݂ܵܐ: ܥܲܠ ܚܸܣܢܹ̈ܐ ܥܲܫܝܼ̈ܢܹܐ. ܘܐܸܡܲܪ ܠܥܵܡܘܿܪ̈ܲܝܗܘܿܢ: ܩܲܒܸ̇ܠܘ ܝܲܡܝܼܢܵܐ: ܘܬ̣ܵܘ ܠܘܵܬ̣.


text:
ܘܐܸܬ̣ܡܲܠܲܟ݂ ܗ̤ܘ ܘܫܲܠܝܼܛܵܢܵܘ̈ܗܝ ܘܓܲܢ̄ܒܵܪ̈ܵܘܗܝ ܠܲܡܟܲܣܵܝܘܼ ܡܲـ̈ـܝܵܐ ܕܥܲܝ̈ܢܵܬ̣ܵܐ ܕܐܝܼܬ̣ ܠܒܲܪ ܡ̣ܢ ܡܕ݂ܝܼܢ̄ܬܵܐ. ܘܥܲܕ̇ܪܘܼܗܝ ܫܲܠܝܼܛܵܢܵܘ̈ܗܝ.


text:
ܘܐܸܬ̣ܟܲܢܲܫܘ ܥܲܡܵܐ ܕܝܼܣܪܵܝܹܠ ܣܘܿܓ̣ܵܐܐ ܕܛܵܒ̣. ܘܟܲܣܝܼܘ ܟܠܗܹܝܢ ܥܲܝ̈ܢܵܬ̣ܵܐ ܘܢܲܚܠܹ̈ܐ ܪܵܘ̱ܪ̈ܒܹܐ: ܕܐܝܼܬ̣ ܒܓ̣ܵܘ ܐܲܪܥܵܐ: ܡܸܛܠ ܕܐܵܡ̇ܪܝܼܢ: ܕܲܠܡܵܐ ܢܹܐܬܹܐ ܡܲܠܟܵܐ ܕܐܵܬ̣ܘܿܪ: ܘܢܸܫܟ̇ܚܘܼܢ ܡܲـ̈ـܝܵܐ ܣܲܓ̇ܝܼ̈ܐܹܐ.


text:
ܘܢܸܬ̣ܓܲܢ̄ܒ̇ܪܘܿܢ ܘܢܸܒ̣ܢܘܿܢ ܫܘܼܪܹ̈ܐ ܠܘܼܩܒܲܠ ܫܘܼܪܵܐ ܐ̄ܚܪܹܢܵܐ. ܘܲܢܛܲܡܡܘܼܢ ܚܹܐܪܝܼܬ̣ܵܐ ܕܲܥܒܲܕ݂ ܕܵܘܝܼܕ݂. ܘܲܥܒܲܕ݂ ܚܹܙܲܩܝܵܐ ܙܲܝܢܵܐ ܣܲܓ̇ܝܼܵܐܐ: ܘܣܲܟ̇ܪܹ̈ܐ ܘܪ̈ܘܼܡܚܹܐ.


text:
ܘܐܲܩܝܼܡ ܓܲܒ̣ܪܹ̈ܐ ܥܵܒ̣ܕܲܝ̈ ܩܪܵܒ̣ܵܐ ܥܲܠ ܥܲܡܵܐ: ܚܲܕ݂ ܥܲܠ ܥܸܣܪܵܐ. ܘܟܲܢܸܫ ܐܸܢܘܿܢ ܠܘܵܬܹܗ: ܠܘܵܬ̣ ܫܘܼܩܵܐ ܕܲܩܪܝܼܬ̣ܵܐ. ܘܡܲܠܸܠ̣ ܥܲܡ ܟܠܗܘܿܢ: ܘܐܸܡܲܪ ܠܗܘܿܢ.


text:
ܐܸܬ̣ܓܲܢ̄ܒܲܪܘ ܘܐܸܬ̣ܟܲܬܲܫܘ ܘܠܵܐ ܬܸܕ݂ܚ̄ܠܘܼܢ ܘܠܵܐ ܬܙܘܼܥܘܼܢ: ܡ̣ܢ ܩܕ݂ܵܡ ܡܲܠܟܵܐ ܕܐܵܬ̣ܘܿܪ: ܘܡ̣ܢ ܩܕ݂ܵܡ ܚܲܝ̈ܠܵܘܵܬ̣ܵܐ ܕܐܸܬ̣ܵܘ ܥܲܡܹܗ. ܥܲܡܲܢ ܕܝܼܠܲܢ ܣܲܓ̇ܝܼ ܡ̣ܢ ܕܥܲܡܹܗ.


text:
ܥܲܡܹܗ ܚܲܝܠܵܐ ܕܒܸܣܪܵܐ: ܘܥܲܡܲܢ ܡܵܪܝܵܐ ܐܲܠܵܗܲܢ: ܕܲܢܥܲܕ̇ܪܲܢ ܘܢܸܬ̣ܟܲܬܲܫ ܒܬܲܟ݂ܬ̇ܘܼܫܲܢ. ܘܐܸܬ̣ܡ̱ܠܝܼ ܒܠܸܒܹ̇ܗ ܕܥܲܡܵܐ: ܥܲܠ ܦܸܬ̣ܓ̣ܵܡܵܘ̈ܗܝ ܕܚܹܙܲܩܝܵܐ ܡܲܠܟܵܐ ܕܒܹܝܬ̣ ܝܼܗܘܼܕ݂ܵܐ.


text:
ܡܟ̤!!!! ܒܵܬܲܪ ܗܵܠܹܝܢ: ܫܲܕܲܪ ܣܲܢܚܹܪܝܼܒ̣ ܡܲܠܟܵܐ ܕܐܵܬ̣ܘܿܪ: ܠܪܲܒ̇ܫܵܩܹ̈ܐ. ܘܐܸܬ̣ܵܐ ܠܐܘܿܪܸܫܠܸܡ ܘܥܲܒ̣ܕܵܘ̈ܗܝ ܥܲܡܹܗ: ܘܗ̤ܘ ܫܪܸܐ ܗ̄ܘ̣ܵܐ ܥܲܠ ܠܟ݂ܝܼܫ: ܘܫܲܠܝܼܛܵܢܵܘ̈ܗܝ ܥܲܡܹܗ: ܥܲܠ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܕܐܝܼܬ̣ ܒܐܘܿܪܸܫܠܸܡ: ܘܐܸܡܲܪ ܠܗܘܿܢ.


text:
ܗܵܟܲܢܵܐ ܐܵܡܲܪ ܣܲܢܚܹܪܝܼܒ̣ ܡܲܠܟܵܐ ܕܐܵܬ̣ܘܿܪ. ܥܲܠ ܡܲܢ ܬܟ݂ܝܼܠܝܼܢ ܐ̄ܢܬ̇ܘܿܢ: ܕܝܵܬ̣ܒ̇ܝܼܢ ܐ̄ܢܬ̇ܘܿܢ ܒܲܚܒ̣ܘܼܫܝܵܐ ܒܐܘܿܪܸܫܠܸܡ.


text:
ܗ̤ܘ ܚܹܙܲܩܝܵܐ ܡܲܛܥܹܐ ܠܟ݂ܘܿܢ ܠܡܲܫܠܵܡܘܼܬ̣ܟ݂ܘܿܢ ܕܲܬ̣ܡܘܼܬ̣ܘܼܢ ܒܟܲܦܢܵܐ ܘܲܒ̣ܨܲܗܝܵܐ: ܘܡܲܛܥܸܐ ܠܟ݂ܘܿܢ ܘܐܵܡܲܪ: ܕܡܵܪܝܵܐ ܐܲܠܵܗܲܢ ܢܦܲܨܹܝܢ ܡ̣ܢ ܐܝܼܕ݂ܵܘ̈ܗܝ ܕܡܲܠܟܵܐ ܕܐܵܬ̣ܘܿܪ.


text:
ܐܲܝܟܵܘ ܚܹܙܲܩܝܵܐ: ܕܐܲܥܒܲܪ ܥܠܵـ̈ـܘܵܬ̣ܵܐ ܘܡܲܕ݂ܒ̇ܚܹ̈ܐ: ܘܐܸܡܲܪ ܠܲܕ݂ܒܹܝܬ̣ ܝܼܗܘܼܕ݂ܵܐ ܘܲܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܕܲܩܕ݂ܵܡ ܡܲܕ݂ܒ̇ܚܵܐ ܚܲܕ݂ ܬܸܣܓ̇ܕ݂ܘܼܢ. ܘܲܥܠܵܘܗܝ ܬܲܣܩܘܼܢ ܒܸܣܡܹ̈ܐ.


text:
ܘܲܟ݂ܒܲܪ ܬܸܕ̇ܥܘܼܢ ܡܸܕܸ̇ܡ ܕܥܸܒ̣ܕܹܬ̣ ܐܸܢܵܐ ܘܐܲܒ̣ܵܗܲܝ̈: ܠܟ݂ܠܗܘܿܢ ܥܲܡܡܹ̈ܐ ܕܒܲܡܕ݂ܝܼ̈ܢܵܬ̣ܵܐ. ܘܠܵܐ ܐܸܫܟܲܚܘ ܐܲܠܵܗܹ̈ܐ ܕܥܲܡܡܹ̈ܐ ܗܵܠܹܝܢ: ܠܲܡܦܲܨܵܝܘܼ ܡܕ݂ܝܼ̈ܢܵܬ̣ܗܘܿܢ ܡ̣ܢ ܐܝܼ̈ܕܲܝ.


text:
ܘܡܲܢܘܼ ܐܝܼܬ̣ ܒܟ݂ܠܗܘܿܢ ܐܲܠܵܗܲܝ̈ܗܘܿܢ ܕܥܲܡܡܹ̈ܐ ܗܵܠܹܝܢ ܕܲܚܪܲܒ̣ܘ ܐܲܒ̣ܵܗܲܝ̈: ܕܐܸܫܟܲܚܘ ܠܲܡܦܲܨܵܝܘܼ ܡܕ݂ܝܼ̈ܢܵܬ̣ܗܘܿܢ ܡ̣ܢ ܐܝܼܕܲܝ̈.


text:
ܘܐܵܦ ܗܵܫܵܐ ܠܵܐ ܢܲܛܥܹܝܟ݂ܘܿܢ ܚܹܙܲܩܝܵܐ: ܘܠܵܐ ܢܲܬ̣ܟܸ̇ܠܟ݂ܘܿܢ ܥܲܠ ܗܵܕܹܐ. ܘܠܵܐ ܬܗܲܝܡܢܘܼܢܹܗ. ܡܸܛܠ ܕܠܵܐ ܡܸܫܟܲܚ ܐܲܠܵܗܟ݂ܘܿܢ ܠܲܡܦܲܨܵܝܘܼܬ̣ܟ݂ܘܿܢ ܡ̣ܢ ܐܝܼܕܲܝ̈ ܟܠ ܥܲܡܡܹ̈ܐ ܘܡܲܠ̈ܟ̇ܘܵܬ̣ܵܐ ܠܵܐ ܐܸܫܟܲܚܘ ܠܲܡܦܲܨܵܝܘܼ ܡܕ݂ܝܼ̈ܢܵܬ̣ܗܘܿܢ ܡ̣ܢ ܐܝܼܕܲܝ̈. ܘܡ̣ܢ ܐܝܼܕ݂ܵܐ ܕܐܲܒ̣ܵܗܲܝ̈. ܘܐܵܦ ܐܲܠܵܗܟ݂ܘܿܢ ܠܵܐ ܡܸܫܟܲܚ ܠܲܡܦܲܨܵܝܘܼܬ̣ܟ݂ܘܿܢ ܡ̣ܢ ܐܝܼ̈ܕܲܝ.


text:
ܘܲܟ݂ܬܲܒ̣ ܐܸܓ̇ܪ̈ܵܬ̣ܵܐ ܠܲܡܨܲܥܵܪܘܼ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܘܲܠܡܹܐܡܲܪ ܠܹܗ ܠܥܲܡܵܐ ܕܝܼܣܪܵܝܹܠ: ܕܐܲܠܵܗܹ̈ܐ ܕܲܡܕ݂ܝܼ̈ܢܵܬ̣ܵܐ ܗܵܠܹܝܢ: ܠܵܐ ܐܸܫܟܲܚܘ ܠܲܡܦܲܨܵܝܘܼ ܡܕ݂ܝܼ̈ܢܵܬ̣ܗܘܿܢ ܡ̣ܢ ܐܝܼܕܲܝ̈.


text:
ܘܲܩ̣ܪܵܘ ܒܩܵܠܵܐ ܪܵܡܵܐ ܒܠܸܫܵܢܵܐ ܝܼܗܘܼܕ݂ܵܐ: ܠܥܲܡܵܐ ܕܝܵܬ̣ܒ̇ܝܼܢ ܥܲܠ ܫܘܼܪܵܐ ܕܐܘܿܪܸܫܠܸܡ. ܕܲܢܕܲܚܠܘܼܢ ܐܸܢܘܿܢ: ܘܲܢܙܘܼܥܘܼܢ ܐܸܢܘܿܢ: ܡܸܛܠ ܕܢܹܐܚܕ̇ܘܼܢ ܫܘܼܪܵܐ ܕܲܡܕ݂ܝܼܢ̄ܬܵܐ.


text:
ܘܡܲܠܸܠܘ ܒܐܲܠܵܗܹ̈ܐ ܕܥܲܡܡܹ̈ܐ ܕܐܲܪܥܵܐ: ܘܐܵܦ ܒܐܲܠܵܗܵܐ ܕܫܲܠܝܼܛ ܒܐܘܿܪܸܫܠܸܡ. ܕܗ̤ܘ ܢܸܦܪܘܿܥ ܐܸܢܘܿܢ ܥܒ̣ܵܕܹ̈ܐ ܕܐܝܼܕܲܝ̈ܗܘܿܢ.


text:
ܘܫܲܕܲܪ ܡܵܪܝܵܐ ܡܲܠܲܐܟ݂ܵܐ ܡ̣ܢ ܩܕ݂ܵܡܵܘܗܝ. ܘܲܚܪܲܒ̣ ܟܠܗܘܿܢ ܓܲܢ̄ܒܵܪ̈ܲܝ ܚܲܝܠܵܐ: ܘܡܲܠ̈ܟܹ̇ܐ ܘܫܲܠܝܼܛܵܢܹ̈ܐ ܕܲܗܘ̤ܵܘ ܒܡܲܫܪܝܼܬܹܗ ܕܡܲܠܟܵܐ ܕܐܵܬ̣ܘܿܪ. ܘܲܗܦܲܟ݂ ܡܲܠܟܵܐ ܕܐܵܬ̣ܘܿܪ ܟܲܕ݂ ܒܲܗܝܼ̈ܬ̣ܵܢ ܐܲܦܵܘ̈ܗܝ ܠܲܡܕ݂ܝܼܢ̄ܬܹ̇ܗ. ܘܐܸܬ̣ܵܐ ܠܒܹܝܬ̣ ܐܲܠܵܗܵܘ̈ܗܝ. ܘܲܒ̣ܢܵܘ̈ܗܝ ܕܲܢܦܲܩ̣ܘ ܡ̣ܢ ܡܥܵܘ̈ܗܝ: ܬܲܡܵܢ ܩܲܛܠܘܼܗܝ ܒܚܲܪܒܵܐ.


text:
ܘܲܦܪܲܩ ܡܵܪܝܵܐ ܠܚܹܙܲܩܝܵܐ: ܘܲܠܟ݂ܠܗܘܿܢ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܡ̣̤ ܐܝܼܕ݂ܵܘܗܝ ܕܣܲܢܚܹܪܝܼܒ̣ ܡܲܠܟܵܐ ܕܐܵܬ̣ܘܿܪ: ܘܡ̣ܢ ܐܝܼܕ݂ܵܐ ܕܟ݂ܠ ܒܲܥܠܲܝ̈ ܬܚܘܼܡܹܗ.


text:
ܘܣܲܓ̇ܝܼ̈ܐܹܐ ܡ̣ܢ ܒܢܲܝ̈ ܝܼܣܪܵܝܹܠ: ܡܲܝܬܹ̇ܝܢ ܗ̄ܘ̣ܵܘ ܩܘܼܪ̈ܒܵܢܹܐ ܠܡܵܪܝܵܐ ܠܐܘܿܪܸܫܠܸܡ ܘܝܵܗ̄ܒ̇ܝܼܢ ܗ̄ܘ̣ܵܘ ܡܵܘ̈ܗܒ̣ܵܬ̣ܵܐ ܠܚܹܙܲܩܝܵܐ ܡܲܠܟܵܐ ܕܒܹܝܬ̣ ܝܼܗܘܼܕ݂ܵܐ. ܘܐܸܬ̇ܬ̇ܪܝܼܡ ܠܥܸܠ ܡ̣ܢ ܥܲܡܡܹ̈ܐ ܟܠܗܘܿܢ.


text:
ܘܡ̣̤ܢ ܒܵܬܲܪ ܗܵܠܹܝܢ: ܒܝܵܘ̈ܡܵܬ̣ܵܐ ܗܵܢܘܿܢ: ܐܸܬ̣ܟ̇ܪܲܗ ܚܹܙܲܩܝܵܐ ܥܕܲܡܵܐ ܠܡܵܘܬܵܐ. ܘܨܲܠܝܼ ܩܕ݂ܵܡ ܡܵܪܝܵܐ ܘܐܸܡܲܪ: ܓܒܲܪ̈ܘܵܬ̣ܵܐ ܣܲܓ̇ܝܼܵܐ̈ܬ̣ܵܐ ܥ̣ܒܲܕ̇ܬ̇ ܠܝܼ. ܘܠܵܐ ܐܲܝܟ݂ ܥܒ̣ܵܕܹܐ ܐܝܼܕܲܝ̈ ܐܲܗܦܸܟ݂ܬ̇ ܠܝܼ.


text:
ܘܗܵܟܲܢܵܐ ܟܘܼܪܗܵܢܵܐ ܕܐܸܬ̣ܟ̇ܪܲܗ ܚܹܙܲܩܝܵܐ: ܡܸܛܠ ܕܐܸܬ̇ܬ̇ܪܝܼܡ ܠܸܒܹ̇ܗ. ܘܲܗܘ̤ܵܐ ܥܠܵܘܗܝ ܪܘܼܓ̣ܙܵܐ ܕܡܵܪܝܵܐ: ܘܥܲܠ ܒܹܝܬ̣ ܝܼܗܘܼܕ݂ܵܐ: ܘܥܲܠ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ.


text:
ܘܐܸܬ̣ܟ̇ܪܲܗ ܚܹܙܲܩܝܵܐ ܡܸܛܠ ܕܐܸܬ̇ܬ̇ܪܝܼܡ ܠܸܒܹ̇ܗ ܗ̤ܘ ܘܥܵܡܘܿܪܹ̈ܝܗ̇ ܕܐܘܿܪܸܫܠܸܡ ܘܠܵܐ ܐܸܬ̣ܵܐ ܥܠܲܝܗܘܿܢ ܪܘܼܓ̣ܙܵܐ ܕܡܵܪܝܵܐ ܒܝܵܘܡܵܘ̈ܗܝ ܕܚܹܙܲܩܝܵܐ.


text:
ܘܲܗܘ̤ܵܐ ܠܚܹܙܲܩܝܵܐ ܥܘܼܬ̣ܪܵܐ ܘܐܝܼܩܵܪܵܐ ܣܘܿܓ̣ܵܐܐ ܕܛܵܒ̣: ܘܐܵܘܨܪܹ̈ܐ ܥ̣ܒܲܕ݂ ܠܹܗ: ܠܟܸܣܦܵܐ ܘܲܠܕܲܗܒ̣ܵܐ: ܘܲܠܟܹܐܦܹ̈ܐ ܛܵܒ̣ܵـ̈ـܬ̣ܵܐ: ܘܲܠܒܸܣܡܹ̈ܐ: ܘܠܲܡܓܲܢܹ̈ܐ: ܘܲܠܡܵܐܢܲܝ̈ ܪ̈ܵܓܲܝ ܪܸܓ̇ܬ̣ܵܐ.


text:
ܘܩܘܼܪ̈ܝܵܐ ܠܲܒ̣ܥܝܼܪܵܐ: ܘܲܠܥܵـ̈ـܢܵܐ: ܘܲܠܬ̣ܵܘܪܹ̈ܐ: ܘܲܠܚܲܝ̈ܘܵܬ̣ܵܐ: ܡܸܛܠ ܕܝܲܗ̄ܒ̣ ܠܹܗ ܡܵܪܝܵܐ ܩܸܢܝܵܢܵܐ ܣܘܿܓ̣ܵܐܐ ܕܛܵܒ̣.


text:
ܘܗ̤ܘ ܚܹܙܲܩܝܵܐ ܛ̣ܡܲܪ ܡܲܦܩܵܢܵܐ ܕܡܲـ̈ـܝܵܐ ܕܥܲܝܢܵܐ ܥܸܠܵܝܬܵܐ. ܘܲܫܪܵܐ ܐܸܢܘܿܢ ܠܓ̣ܘܼܒܵܐ ܡܲܥ̱ܪܒ̣ܵܝܵܐ ܕܲܩܪܝܼܬܹܗ ܕܕ݂ܵܘܝܼܕ݂. ܘܐܲܨܠܲܚ ܚܹܙܲܩܝܵܐ ܒܟ݂ܠܗܘܿܢ ܥܒ̣ܵܕ݂ܵܘ̈ܗܝ.


text:
ܘܲܬ̣ܒܲܥ̣ ܗ̄ܘ̣ܵܐ ܢܵܡܘܿܣܵܐ ܕܡܵܪܝܵܐ ܐܲܝܟܲܢܵܐ ܕܠܹܗ ܝܼܗܝܼܒ̣ ܗ̄ܘ̣ܵܐ ܒܐܲܪܥܵܐ. ܘܝܼܕܲܥ̣ ܟܠܡܸܕܸ̇ܡ ܕܐܝܼܬ̣ ܒܠܸܒܹ̇ܗ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܚܹܙܲܩܝܵܐ: ܘܛܲܝܒ̇ܘܼܬܹ̈ܗ: ܘܐܘܼܪ̈ܚܵܬܹܗ ܫܲܦܝܼܪ̈ܵܬ̣ܵܐ: ܗܵܐ ܗܸܢܘܿܢ ܟܬ̣ܝܼܒ̣ܝܼܢ ܒܲܢܒ̣ܝܼܘܼܬܹܗ ܕܐܹܫܲܥܝܵܐ ܒܲܪ ܐܵܡܘܿܨ ܢܒ̣ܝܼܵܐ: ܘܲܒ̣ܣܸܦܪܵܐ ܕܡܲܠ̈ܟܹ̇ܐ ܕܲܝܗܘܼܕ݂ܵܐ ܘܕ݂ܝܼܣܪܵܝܹܠ.


text:
ܘܲܫܟܸܒ̣ ܚܹܙܲܩܝܵܐ ܥܲܡ ܐܲܒ̣ܵܗܵܬܹ̈ܗ: ܘܩܲܒ̣ܪܘܼܗܝ ܒܲܩܪܝܼܬܹܗ ܕܕ݂ܵܘܝܼܕ݂. ܘܐܝܼܩܵܪܵܐ ܪܲܒܵܐ ܥ̣ܒܲܕ݂ܘ ܠܹܗ ܒܡܵܘܬܹ̇ܗ: ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ. ܘܲܗ̣ܦܲܟ݂ܘ ܠܐܘܿܪܸܫܠܸܡ. ܘܐܲܡ̣ܠܸܟ݂ ܡܢܲܫܹܐ ܒܪܹܗ ܒܵܬ̣ܪܹܗ.


text:
ܒܲܪ ܬܲܪܬܲܥܸܣܪܹ̈ܐ ܗ̄ܘ̣ܵܐ ܫܢ̈ܝܼܢ ܡܢܲܫܹܐ: ܟܲܕ݂ ܩܵܡ̣ ܒܡܲܠܟ̇ܘܼܬܹܗ. ܘܚܲܡܫܝܼܢ ܘܚܲܡܸܫ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ.


text:
ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܐܲܝܟ݂ ܥܒ̣ܵܕܹ̈ܐ ܕܥܲܡܡܹ̈ܐ: ܕܐܵܘܒܸ̇ܕ݂ ܐܸܢܘܿܢ ܡܵܪܝܵܐ ܡ̣ܢ ܩܕ݂ܵܡ ܒܢܲܝ̈ ܝܼܣܪܵܝܹܠ.


text:
ܘܐܵܦ ܗ̤ܘ ܐܲܥܒܲܪ ܒܪܹܗ ܒܢܘܼܪܵܐ: ܒܢܲܚܠܵܐ ܪܲܒܵܐ. ܘܐܸܚܲܕ݂ ܥܲܝܢܹ̈ܐ. ܘܲܢܚܲܫ ܢܸܚܫܹ̈ܐ. ܘܲܥܒܲܕ݂ ܚܲܪ̈ܵܫܹܐ ܘܫܲܐܸܠ ܒܟܲܠܕ݂ܵܝܹ̈ܐ: ܘܲܒ̣ܙܲܟ̇ܘܼܪܹ̈ܐ. ܘܐܲܣܓ̇ܝܼ ܠܡܸܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܘܲܠܡܲܪܓܵܙܘܼ ܩܕ݂ܵܡܵܘܗܝ.


text:
ܘܣܵܡܹܗ ܠܨܲܠܡܵܐ ܕܐܼܲܒܲܥ ܐܲܦ̈ܝܼܢ ܕܲܥ̣ܒܲܕ݂ ܒܒܲܝܬܹ̇ܗ ܕܡܵܪܝܵܐ: ܕܐܸܡܲܪ ܡܵܪܝܵܐ ܠܕ݂ܵܘܝܼܕ݂: ܘܠܲܫܠܹܝܡܘܿܢ ܒܪܹܗ: ܒܒܲܝܬܵܐ ܗܵܢܵܐ ܕܒ̣ܐܘܿܪܸܫܠܸܡ: ܕܲܓ̣ܒܹܝܬ̣ ܠܝܼ ܡ̣ܢ ܟܠܗܘܿܢ ܫܲܒ̣ܛܹ̈ܐ ܕܝܼܣܪܵܝܹܠ: ܐܲܫܪܸܐ ܫܟ݂ܝܼܢܲܬ̣ܝ ܠܥܵܠܲܡ.


text:
ܘܠܵܐ ܐܵܘܣܸܦ ܬܘܼܒ̣ ܠܡܲܦܵܩܘܼ ܠܝܼܣܪܵܝܹܠ ܡ̣ܢ ܐܲܪܥܵܐ ܗܵܕܹܐ: ܕܝܸܗ̄ܒܹ̇ܬ̣ ܠܐܲܒ̣ܵܗܲܝ̈ܗܘܿܢ. ܒܲܠܚܘܼܕ݂ ܐܸܢܗ̤ܘ ܕܢܸܛܪܘܼܢ ܠܡܸܥܒܲܕ݂ ܟܠ ܡܸܕܸ̇ܡ ܕܦܲܩܕܹ̇ܬ̣ ܐܸܢܘܿܢ: ܘܲܠܟ݂ܠܹܗ ܢܵܡܘܿܣܵܐ: ܘܠܲܩܝܵܡܲܝ̈ ܘܲܠܕ݂ܝܼ̈ܢܲܝ: ܕܦܲܩܸܕ݂ ܐܸܢܘܿܢ ܥܲܒ̣ܕ̇ܝ ܡܘܼܫܹܐ.


text:
ܘܐܲܛܥܝܼ ܡܢܲܫܹܐ ܠܲܝܗܘܼܕ݂ܵܐ: ܘܲܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܠܡܸܥܒܲܕ݂ ܥܒ̣ܵܕܹ̈ܐ ܒܝܼܫܹ̈ܐ: ܐܲܝܟ݂ ܥܲܡܡܹ̈ܐ ܕܐܵܘܒܸ̇ܕ݂ ܡܵܪܝܵܐ ܡܢ ܩܕ݂ܵܡ ܒܢܲܝ̈ ܝܼܣܪܵܝܹܠ.


text:
ܘܐܲܝܬ̇ܝܼ ܡܵܪܝܵܐ ܥܠܲܝܗܘܿܢ ܪܵܘ̱ܪ̈ܒ̣ܵܢܲܝ ܚܲܝܠܵܐ ܕܡܲܠܟܵܐ ܕܐܵܬ̣ܘܿܪ. ܘܐܸܚܲܕ݂ܘ ܠܲܡܢܲܫܹܐ ܒܚܲܝܵܘ̈ܗܝ ܘܐܲܣܪܘܼܗܝ ܒܫܸܫ̈ܠܵܬ̣ܵܐ: ܘܐܵܘܒ̇ܠܘܼܗܝ ܠܒ̣ܵܒܹܠ.


text:
ܘܨܠܝܼ ܩܕ݂ܵܡ ܡܵܪܝܵܐ: ܘܲܫܡܲܥ ܒܩܵܠܹܗ: ܘܩܲܒܸ̇ܠ ܨܠܘܿܬܹܗ ܘܐܲܗܦܟܹܗ ܠܐܘܿܪܸܫܠܸܡ ܒܡܲܠܟ̇ܘܼܬܹܗ. ܘܝܼܕܲܥ̣ ܡܢܲܫܹܐ ܕܡܵܪܝܵܐ ܗ̄ܘ̣ ܐܲܠܵܗܵܐ.


text:
ܘܡ̣ܢ ܒܵܬܲܪ ܗܵܠܹܝܢ ܒܢ̣ܵܐ ܫܘܼܪܵܐ ܒܲܪܵܝܵܐ ܠܲܩܪܝܼܬܹܗ ܕܕ݂ܵܘܝܼܕ݂: ܡ̣ܢ ܡܲܥ̱ܪܒ̣ܵܝܵܐ ܕܓ̣ܚܘܿܢ ܢܲܗܪܵܐ: ܘܲܠܡܲܥܠܵܢܵܐ ܕܬܲܪܥܵܐ ܕܨܲܝܵܕܹ̈ܐ. ܘܐܲܟ݂ܪ̱ܟ݂ܵܗ̇ ܠܟ݂ܠܵܗ̇ ܐܘܿܪܸܫܠܸܡ ܫܘܼܪܵܐ ܒܲܪܵܝܵܐ. ܘܐܲܪܝܼܡܹܗ ܛܵܒ̣. ܘܐܲܩܝܼܡ ܪܵܘ̱ܪ̈ܒ̣ܵܢܲܝ ܚܲܝܠܵܐ: ܒܟ݂ܠܗܹܝܢ ܩܘܼܪ̈ܝܵܐ ܪ̈ܵܡܵܬ̣ܵܐ ܕܒܹܝܬ̣ ܝܼܗܘܼܕ݂ܵܐ.


text:
ܘܐܲܥܒܲܪ ܐܲܠܵܗܹ̈ܐ ܢܘܼܟ݂ܪ̈ܵܝܹܐ: ܘܨܲܠܡܹ̈ܐ ܓܠܝܼܦܹ̈ܐ ܕܐܝܼܬ̣ ܒܒܲܝܬܹ̇ܗ ܕܡܵܪܝܵܐ: ܘܟ݂ܠܗܹܝܢ ܥܠܵـ̈ـܘܵܬ̣ܵܐ ܕܲܒ̣ܢܵܐ ܗ̄ܘ̣ܵܐ ܒܛܘܼܪ ܒܲܝܬܵܐ ܕܡܵܪܝܵܐ ܘܒ̣ܐܘܿܪܸܫܠܸܡ. ܘܲܫܕ݂ܵܐ ܐܸܢܘܿܢ ܠܒܲܪ ܡ̣ܢ ܩܪܝܼܬ̣ܵܐ.


text:
ܘܲܒ̣ܢ̣ܵܐ ܡܲܕ݂ܒ̇ܚܵܐ ܠܡܵܪܝܵܐ. ܘܕܲܒܲܚ̣ ܥܠܵـ̈ـܘܵܬ̣ܵܐ ܘܕܸܒ̣ܚܹ̈ܐ ܫܲܠܡܹ̈ܐ ܘܬ̣ܵܘܪܹ̈ܐ. ܘܐܸܡܲܪ ܠܲܝܗܘܼܕ݂ܵܐ ܠܡܸܥܒܲܕ݂ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܬܘܼܒ̣ ܥܹܐܕ݂ܵܐ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܲܡܢܲܫܹܐ: ܘܲܨܠܘܿܬܹܗ ܕܲܩܕ݂ܵܡ ܐܲܠܵܗܵܐ: ܘܦܸܬ̣ܓ̣ܵܡܹ̈ܐ ܕܲܢܒ̣ܝܹ̈ܐ ܕܐܸܬ̣ܢܲܒ̇ܝܼܘ ܥܠܵܘܗܝ ܒܲܫܡܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܵܐ ܗܸܢܘܿܢ ܟܬ̣ܝܼܒ̣ܝܼܢ ܒܦܸܬ̣ܓ̣ܵܡܹ̈ܐ ܕܡܲܠ̈ܟܹ̇ܐ ܕܝܼܣܪܵܝܹܠ ܘܕܲܝܗܘܼܕ݂ܵܐ.


text:
ܘܲܨܠܘܿܬܹܗ ܕܐܸܫܬܲܡܥܲܬ̤ ܒܩܵܠܹܗ: ܘܟ݂ܠܗܘܿܢ ܚܛܵܗܵܘ̈ܗܝ ܘܥܵܘܼܠܹܗ: ܘܕ݂ܘܼܟ̇ـ̈ـܝܵܬ̣ܵܐ ܕܲܒ̣ܢܵܐ ܒܗܹܝܢ ܡܲܕ݂ܒ̇ܚܹ̈ܐ: ܘܐܲܩܝܼܡ ܟܘܼܡܪܹ̈ܐ. ܘܲܥܒܲܕ݂ ܚܘܼܓ̣̈ܒܹ̇ܐ ܠܲܦܬܲܟ݂ܪܹ̈ܐ. ܗܵܐ ܗܸܢܘܿܢ ܟܬ̣ܝܼܒ̣ܝܼܢ ܒܦܸܬ̣ܓ̣ܵܡܵܘ̈ܗܝ ܕܚܲܢܲܢ ܢܒ̣ܝܼܵܐ.


text:
ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ: ܐܲܝܟܲܢܵܐ ܕܲܥܒܲܕ݂ ܡܢܲܫܹܐ ܐܲܒ̣ܘܼܗܝ ܘܲܠܟ݂ܠܗܘܿܢ ܨܲܠܡܹ̈ܐ ܘܲܦܬܲܟ݂ܪܹ̈ܐ ܕܲܥܒܲܕ݂ ܡܢܲܫܹܐ ܐܲܒ̣ܘܼܗܝ: ܕܲܒܲܚ̣ ܐܲܡܘܿܢ ܘܲܣܓܸܕ݂.


text:
ܘܠܵܐ ܙܵܥ̣ ܡ̣ܢ ܩܕ݂ܵܡ ܡܵܪܝܵܐ ܐܲܠܵܗܹܗ: ܡܸܛܠ ܕܗ̤ܘ ܡܢܲܫܹܐ ܙܵܥ̣ ܗ̄ܘ̣ܵܐ ܡ̣ܢ ܩܕ݂ܵܡ ܡܵܪܝܵܐ ܐܲܠܵܗܹܗ. ܡܸܛܠ ܕܗ̤ܘ ܐܲܡܘܿܢ ܐܲܣܓ̇ܝܼ ܗ̄ܘ̣ܵܐ ܠܡܸܚܛܵܐ.


text:
ܘܲܩܛܲܠܘ ܥܲܡܵܐ ܕܐܲܪܥܵܐ ܠܟ݂ܠ ܡܲܢ ܕܐܸܬ̣ܢ̱ܟܸܠ ܥܲܠ ܡܲܠܟܵܐ ܐܲܡܘܿܢ. ܘܐܲܡ̣ܠܸܟ݂ܘ ܥܲܡܵܐ ܕܐܲܪܥܵܐ: ܠܝܘܿܫܝܼܵܐ ܒܪܹܗ ܒܵܬ̣ܪܹܗ.


text:
ܘܲܥ̣ܒܲܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ. ܘܗܲܠܸܟ݂ ܒܐܘܼܪ̈ܚܵܬܹܗ ܕܕ݂ܵܘܝܼܕ݂ ܐܲܒ̣ܘܼܗܝ ܘܠܵܐ ܣܛ̣ܵܐ ܡܸܢܗܹܝܢ ܠܵܐ ܠܝܲܡܝܼܢܵܐ ܘܠܵܐ ܠܣܸܡܵܠܵܐ.


text:
ܘܒܲܬ̣ܡܵܢܹܐ ܫܢ̈ܝܼܢ ܠܡܲܠܟ̇ܘܼܬܹܗ: ܥܕܲܡܵܐ ܠܗܵܫܵܐ ܗ̄ܘ̣ ܛܲܠܝܵܐ ܗ̄ܘ̣ܵܐ ܙܥܘܿܪܵܐ. ܘܫܲܪܝܼ ܗ̄ܘ̣ܵܐ ܠܲܡܨܲܠܵܝܘܼ ܠܐܲܠܵܗܹܗ ܕܕ݂ܵܘܝܼܕ݂ ܐܲܒ̣ܘܼܗܝ ܘܒܲܫܢܲܬ̣ ܬܲܪܬܲܥܸܣܪܹ̈ܐ ܫܢ̈ܝܼܢ: ܫܲܪܝܼ ܗ̄ܘ̣ܵܐ ܠܲܡܕܲܟܵܝܘܼ ܠܲܝܗܘܼܕ݂ܵܐ: ܘܲܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ ܘܫܲܪܝܼ ܗ̄ܘ̣ܵܐ ܠܡܸܥܩܲܪ ܥܠܵـ̈ـܘܵܬ̣ܵܐ ܘܲܦܬܲܟ݂ܪܹ̈ܐ: ܘܢܸܡܪܹ̈ܐ ܘܚܘܼ̈ܓ̣ܒܹ̇ܐ.


text:
ܘܥܸܩܹ̈ܐ: ܘܙܲܓܹ̈ܐ: ܘܟ݂ܠ ܐܝܼܠܵܢܝܼܢ ܕܥܵܒ̣ܕ̇ܝܼܢ ܗ̄ܘ̣ܵܘ ܠܲܦܬܲܟ݂ܪܹ̈ܐ: ܬܲܒܲܪ: ܘܐܲܕܸ̇ܩ: ܘܲܕ݂ܪܵܐ ܩܸܛܡ̱ܗܘܿܢ ܒܹܝܬ̣ ܩܲܒ̣ܪܹ̈ܐ ܕܲܒ̣ܢܲܝ̈ ܐ̄ܢܵܫܵܐ: ܕܲܡܕܲܒ̇ܚܝܼܢ ܗ̄ܘ̣ܵܘ ܠܗܘܿܢ.


text:
ܘܓܲܪ̈ܡܹܐ ܕܟ݂ܘܼܡܪܹ̈ܐ ܕܦܵܠܚܝܼܢ ܗ̄ܘ̣ܵܘ ܠܗܘܿܢ: ܚܲܛܘ ܐܸܢܘܿܢ ܡ̣ܢ ܩܲܒ̣ܪ̈ܲܝܗܘܿܢ. ܘܐܲܝܬ̇ܝܼܘ ܘܐܵܘܩܸܕ݂ܘ ܐܸܢܘܿܢ. ܘܕܲܟ̇ܝܼ ܠܲܝܗܘܼܕ݂ܵܐ ܘܠܐܘܿܪܸܫܠܸܡ.


text:
ܘܲܥܩܲܪ ܡܲܕ݂ܒ̇ܚܹ̈ܐ: ܘܬܲܒܲܪ ܨܲܠܡܹ̈ܐ: ܥܕܲܡܵܐ ܕܐܲܕܸ̇ܩ ܐܸܢܘܿܢ ܐܲܝܟ݂ ܥܲܦܪܵܐ ܘܲܕ݂ܪܵܐ ܐܸܢܘܿܢ ܒܟ݂ܠܵܗ̇ ܐܲܪܥܵܐ ܕܝܼܣܪܵܝܹܠ ܘܲܗܦܲܟ݂ ܘܐܸܬ̣ܵܐ ܠܐܘܿܪܸܫܠܸܡ.


text:
ܘܒܲܫܢܲܬ̣ ܬܡܵܢܲܥܸܣܪܹ̈ܐ ܫܢܝܼ̈ܢ ܠܡܲܠܟ̇ܘܼܬܹܗ: ܕܲܟ̇ܝܼ ܐܲܪܥܵܐ ܕܝܼܣܪܵܝܹܠ: ܘܒܲܝܬܹ̇ܗ. ܘܫܲܕܲܪ ܠܫܵܦܵܢ ܒܲܪ ܐܲܠܨܝܵܐ: ܘܠܲܡܥܲܣܝܵܐ ܣܵܦܪܵܐ ܕܲܩܪܝܼܬ̣ܵܐ. ܘܐܸܡܲܪ ܠܗܘܿܢ: ܙܸܠܘ ܘܲܒ̣ܕ݂ܘܿܩܘ ܒܲܝܬܹ̇ܗ ܕܡܵܪܝܵܐ ܐܲܠܵܗܟ݂ܘܿܢ.


text:
ܘܐܸܬ̣ܵܘ ܠܘܵܬ̣ ܚܹܠܲܩܝܵܐ ܟܵܗܢܵܐ ܪܲܒܵܐ. ܘܝܲܗ̄ܒ̣ܘ ܟܸܣܦܵܐ ܕܥܲܠ ܠܒܲܝܬܹ̇ܗ ܕܡܵܪܝܵܐ: ܕܟܲܢܸܫܘ ܠܹܘܵܝܹ̈ܐ ܢܵܛܪ̈ܲܝ ܬܲܪ̈ܥܹܐ: ܡ̣ܢ ܐܝܼܕ݂ܵܐ ܕܲܡܢܲܫܹܐ ܘܕܲܐܦܪܹܝܡ: ܘܡ̣ܢ ܐܝܼܕ݂ܵܐ ܕܟ݂ܠܹܗ ܝܼܣܪܵܝܹܠ: ܘܡ̣ܢ ܟܠܹܗ ܝܼܗܘܼܕ݂ܵܐ ܘܒܸܢܝܵܡܹܝܢ: ܘܡܢ ܟܠܗܘܿܢ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ.


text:
ܘܝܲܗ̄ܒ̣ܘ ܥܲܠ ܐܝܼܕ݂ܵܐ ܕܥܵܒ̣ܕܲܝ̈ ܥܒ̣ܝܼ̈ܕ݂ܵܬ̣ܵܐ: ܕܲܡܫܲܠܛܝܼܢ ܒܒܲܝܬܹ̇ܗ ܕܡܵܪܝܵܐ: ܘܝܵܗ̄ܒ̇ܝܼܢ ܟܸܣܦܵܐ ܠܥܵܒ̣ܕܲܝ̈ ܥܒ̣̈ܝܼܕ݂ܵܬ̣ܵܐ ܕܒܲܝܬܹ̇ܗ ܕܡܵܪܝܵܐ: ܠܲܒ̣ܕ݂ܵܩܵܐ ܘܠܲܛܪܵܝܵܐ ܕܒܲܝܬܵܐ.


text:
ܘܝܵܗ̄ܒ̇ܝܼܢ ܠܢܲܓܵܪܹ̈ܐ ܘܲܠܒܲܢܵܝܹ̈ܐ ܘܲܠܙܵܒ̣ܢܲܝ̈ ܛܵܒ̣̈ܥܹܐ ܛܵܒܹ̈ܐ: ܘܩܲܝܣܹ̈ܐ ܠܲܒ̣ܕ݂ܵܩܵܐ ܘܲܠܛܪܵܝܵܐ ܕܒܲܝܬܵܐ: ܕܲܩܦܲܠܘ ܡܲܠ̈ܟܹ̇ܐ ܕܲܝܗܘܼܕ݂ܵܐ.


text:
ܘܓܲܒ̣ܪܹ̈ܐ ܥܵܒ̣ܕ̇ܝܼܢ ܗ̄ܘ̣ܵܘ ܒܗܲܝܡܵܢܘܼܬ̣ܵܐ: ܒܲܥܒ̣ܝܼ̈ܕ݂ܵܬ̣ܵܐ ܕܡܲܩܕ̇ܫܵܐ. ܘܲܥܠܲܝܗܘܿܢ ܫܲܠܝܼܛܝܼܢ ܗ̄ܘ̣ܵܘ: ܢܵܚܵܬ̣ ܘܥܘܿܒܲܕ݂ܝܵܐ ܒܢܲܝ̈ ܡܪܵܪܝܼ: ܘܲܙܟܲܪܝܵܐ ܘܫܵܠܘܿܡ ܒܢܲܝ̈ ܩܵܗܵܬ̣: ܘܲܡܫܲܒ̇ܚܵܢܹ̈ܐ ܘܠܹܘܵܝܹ̈ܐ ܐܲܝܠܹܝܢ ܕܲܡܫܲܒ̇ܚܝܼܢ ܗ̄ܘ̣ܵܘ ܒܡܵܐܢܲܝ̈ ܬܸܫ̈ܒ̇ܚܵܬ̣ܵܐ.


text:
ܘܟܲܕ݂ ܡܲܦܩܝܼܢ ܗ̄ܘ̣ܵܘ ܟܸܣܦܵܐ ܕܥܵܐܹ̇ܠ ܠܒܲܝܬܹ̇ܗ ܕܡܵܪܝܵܐ: ܐܸܫܟܲܚ ܗ̄ܘ̣ܵܐ ܚܹܠܲܩܝܵܐ ܟܵܗܢܵܐ: ܣܸܦܪܵܐ ܕܐܘܿܪܵܝܬܵܐ ܕܡܵܪܝܵܐ: ܕܐܸܬ̣̱ܝܼܗܸܒ̣ ܗ̄ܘ̣ܵܐ ܥܲܠ ܐܝܼܕ݂ܵܐ ܕܡܘܼܫܹܐ.


text:
ܘܲܥܢ̣ܵܐ ܚܹܠܲܩܝܵܐ ܟܵܗܢܵܐ: ܘܐܸܡܲܪ ܠܫܵܦܵܢ ܣܵܦܪܵܐ: ܣܸܦܪܵܐ ܕܐܘܿܪܵܝܬܵܐ ܐܸܫܟ̇ܚܹܬ̣ ܒܒܲܝܬܹ̇ܗ ܕܡܵܪܝܵܐ. ܘܝܲܗ̄ܒ̣ ܚܹܠܲܩܝܵܐ ܣܸܦܪܵܐ ܠܫܵܦܵܢ.


text:
ܘܐܸܡܲܪ ܫܵܦܵܢ ܣܵܦܪܵܐ ܠܡܲܠܟܵܐ: ܟܠ ܡܸܕܸ̇ܡ ܕܐܸܡܲܪ ܠܹܗ ܚܹܠܲܩܝܵܐ ܘܐܲܬ̣ܝܼܒܹܗ ܦܸܬ̣ܓ̣ܵܡܵܐ: ܘܐܸܡܲܪ ܠܹܗ: ܟܠܡܸܕܸ̇ܡ ܕܝܲܗ̄ܒ̣ܬ̇ ܒܐܝܼܕ݂ܵܐ ܕܥܲܒ̣ܕܲܝ̈ܟ: ܗܸܢܘܿܢ ܥܵܒ̣ܕ̇ܝܼܢ.


text:
ܘܡܲܦܩܝܼܢ ܟܸܣܦܵܐ ܠܲܒ̣ܕ݂ܵܩܵܐ ܕܒܲܝܬܵܐ ܕܡܵܪܝܵܐ: ܘܝܵܗ̄ܒ̇ܝܼܢ ܚܘܼܫܒܵܢܵܐ ܠܩܲܝܘܼܡܹ̈ܐ ܘܲܠܥܵܒ̣ܕܲܝ̈ ܥܒ̣ܝܼ̈ܕ݂ܵܬ̣ܵܐ.


text:
ܘܚܵܘܝܼ ܫܵܦܵܢ ܣܵܦܪܵܐ ܠܡܲܠܟܵܐ: ܘܐܸܡܲܪ: ܣܸܦܪܵܐ ܝܲܗ̄ܒ̣ ܠܝܼ ܚܹܠܲܩܝܵܐ ܟܵܗܢܵܐ: ܘܲܩܪܵܐ ܒܹܗ ܫܵܦܵܢ ܩܕ݂ܵܡ ܡܲܠܟܵܐ.


text:
ܘܲܦܩܲܕ݂ ܡܲܠܟܵܐ ܠܚܹܠܲܩܝܵܐ: ܘܠܲܐܚܩܘܼܡ ܒܲܪ ܫܵܦܵܢ: ܘܠܲܥܒܲܟ̇ܘܿܪ ܒܲܪ ܡܝܼܟ݂ܵܐ: ܘܲܠܫܵܦܵܢ ܣܵܦܪܵܐ: ܘܠܵܐܣܵܝܵܐ ܪܲܒ̇ ܒܲܝܬܹ̇ܗ ܕܡܲܠܟܵܐ: ܘܐܸܡܲܪ ܠܗܘܿܢ.


text:
ܙܸܠܘ ܨܲܠܵܘ ܩܕ݂ܵܡ ܡܵܪܝܵܐ ܥܠܲܝ: ܘܥܲܠ ܥܲܡܵܐ ܕܝܼܣܪܵܝܹܠ: ܘܥܲܠ ܝܼܗܘܼܕ݂ܵܐ: ܥܲܠ ܦܸܬ̣ܓ̣ܵܡܵܘ̈ܗܝ ܕܣܸܦܪܵܐ ܗܵܢܵܐ ܕܐܸܫܬ̇ܟܲܚ ܡܸܛܠ ܕܣܲܓܝܼܵܐܐ ܗ̄ܝ̣ ܚܸܡܬܹܗ ܕܡܵܪܝܵܐ: ܕܗ̤ܝ ܐܵܬ̣ܝܵܐ ܥܠܲܝܢ. ܥܲܠ ܕܠܵܐ ܫܡܲܥ̣ܘ ܐܲܒ̣ܵܗܲܝ̈ܢ ܦܸܬ̣ܓ̣ܵܡܵܘ̈ܗܝ ܕܡܼܵܝܵܐ: ܠܡܸܥܒܲܕ݂ ܟܠܡܵܐ ܕܲܟ݂ܬ̣ܝܼܒ̣ ܥܠܲܝܢ ܒܣܸܦܪܵܐ ܗܵܢܵܐ.


text:
ܘܐܸܙܲܠ̣ ܚܹܠܲܩܝܵܐ: ܘܗܵܠܹܝܢ ܟܠܗܘܿܢ ܕܫܲܕܲܪ ܡܲܠܟܵܐ ܠܘܵܬ̣ ܚܘܼܠܕ̇ܝܼ ܢܒ̣ܝܼܬ̣ܵܐ ܐܲܢ̄ܬܲܬ̣ ܫܵܠܘܿܡ ܒܲܪ ܬܲܩܘܵܐ: ܒܲܪ ܚܸܣܪܵܐ ܢܵܛܲܪ ܡܵܐܢܹ̈ܐ: ܘܗ̤ܝ ܝܵܬ̣ܒܵܐ ܗ̄ܘ̣ܵܬ̣ ܒܓ̣ܵܘ ܐܘܿܪܸܫܠܸܡ: ܒܝܘܼܠܦܵܢܵܐ. ܘܡܲܠܸܠ̣ܘ ܥܲܡܵܗ̇ ܐܲܝܟ݂ ܦܘܼܩܕܵܢܵܐ ܕܡܲܠܟܵܐ.


text:
ܗܵܟܲܢܵܐ. ܐܵܡܲܪ ܡܵܪܝܵܐ: ܗܵܐ ܡܲܝܬܸ̇ܐ ܐ̄ܢܵܐ ܒܝܼܫܬܵܐ ܥܲܠ ܐܲܬ̣ܪܵܐ ܗܵܢܵܐ: ܘܥܲܠ ܥܵܡܘܿܪ̈ܵܘܗܝ: ܟܠܗܹܝܢ ܠܵܘ̈ܛܵܬ̣ܵܐ ܕܲܟ݂ܬ̣ܝܼ̈ܒ̣ܵܢ ܥܲܠ ܣܸܦܪܵܐ ܕܲܩܪܵܘ ܩܕ݂ܵܡ ܡܲܠܟܵܐ ܕܲܝܗܘܼܕ݂ܵܐ.


text:
ܡܸܛܠ ܕܫܲܒ̣ܩܘܼܢܝ: ܘܲܕ݂ܚܸܠ̣ܘ ܠܐܲܠܵܗܹ̈ܐ ܐ̄ܚܪ̈ܵܢܹܐ. ܘܐܲܪܓ̇ܙܘܼܢܝ ܒܲܥܒ̣ܵܕ݂ ܐܝܼܕܲܝ̈ܗܘܿܢ. ܘܬܹܐܬܹܐ ܚܸܡܬ̣ܝ ܥܲܠ ܐܲܬ̣ܪܵܐ ܗܵܢܵܐ: ܘܠܵܐ ܬܸܕ݂ܥܲܟ݂.


text:
ܘܥܲܠ ܡܲܠܟܵܐ ܕܲܝܗܘܼܕ݂ܵܐ ܕܫܲܕܲܪܟ݂ܘܿܢ ܠܡܸܫܐܲܠ ܡ̣ܢ ܡܵܪܝܵܐ: ܗܵܟܲܢܵܐ ܬܹܐܡܪܘܿܢ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܦܸܬ̣ܓ̣ܵܡܹ̈ܐ ܕܲܫܡܲܥܬ̇.


text:
ܚܠܵܦ ܕܐܸܬ̇ܬ̇ܒܲܪ ܠܸܒܵܟ݂: ܘܙܵܥܬ̇ ܡ̣ܢ ܩܕ݂ܵܡ ܡܵܪܝܵܐ: ܟܲܕ݂ ܫ̣ܡܲܥܬ̇ ܦܸܬ̣ܓ̣ܵܡܹ̈ܐ ܗܵܠܹܝܢ ܕܡܲܝܬܸ̇ܐ ܐ̄ܢܵܐ ܥܲܠ ܐܲܬ̣ܪܵܐ ܗܵܢܵܐ: ܘܥܲܠ ܥܵܡܘܿܪ̈ܵܘܗܝ. ܘܐܸܬ̇ܬ̇ܒܲܪܬ̇ ܩܕ݂ܵܡܲܝ: ܘܣܲܕܸ̇ܩܬ̇ ܢܲܚܬܲܝ̈ܟ: ܘܲܒ̣ܟܲܝܬ̇ ܩܕ݂ܵܡܲܝ ܘܐܵܦ ܐܸܢܵܐ ܫܸܡܥܹ̇ܬ̣: ܐܵܡܲܪ ܡܵܪܝܵܐ.


text:
ܡܸܛܠ ܗܵܢܵܐ ܩܵܦܹܣ ܐ̄ܢܵܐ ܠܵܟ݂ ܠܘܵܬ̣ ܐܲܒ̣ܵܗܲܝ̈ܟ ܘܬܸܬ̣ܩܦܸܣ ܠܒܹܝܬ̣ ܩܒ̣ܘܼܪܝܵܟ݂ ܒܲܫܠܵܡ. ܘܠܵܐ ܢܸܚܙ̈ܝܵܢ ܥܲܝܢܲܝ̈ܟ ܒܟ݂ܠܵܗ̇ ܒܝܼܫܬܵܐ ܕܡܲܝܬܸ̇ܐ ܐ̄ܢܵܐ ܥܲܠ ܐܲܬ̣ܪܵܐ ܗܵܢܵܐ ܘܥܲܠ ܥܵܡܘܿܪ̈ܵܘܗܝ. ܘܐܲܗܦܸܟ݂ܘ ܠܡܲܠܟܵܐ ܦܸܬ̣ܓ̣ܵܡܵܐ.


text:
ܘܲܣܠܸܦ ܡܲܠܟܵܐ ܠܒܲܝܬܹ̇ܗ ܕܡܵܪܝܵܐ: ܘܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ ܘܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܘܟ݂ܵܗ̈ܢܹܐ ܘܠܹܘܵܝܹ̈ܐ ܘܟ݂ܠܹܗ ܥܲܡܵܐ ܡ̣ܢ ܙܥܘܼܪܵܐ ܘܲܥܕܲܡܵܐ ܠܪܲܒܵܐ. ܘܲܩܪܵܐ ܩܕ݂ܵܡܲܝܗܘܿܢ ܟܠܗܘܿܢ ܦܸܬ̣ܓ̣ܵܡܹ̈ܐ ܕܣܸܦܪܵܐ ܕܲܕ݂ܝܵܬܹܩܹܐ ܗܵܕܹܐ ܕܐܸܫܬ̇ܟܲܚ ܒܒܲܝܬܹ̇ܗ ܕܡܵܪܝܵܐ.


text:
ܘܩܵܡ ܡܲܠܟܵܐ ܥܲܠ ܕܘܼܟ̇ܬܹܗ. ܘܝܼܡܵܐ ܡܵܘ̈ܡܵܬ̣ܵܐ ܩܕ݂ܵܡ ܡܵܪܝܵܐ: ܠܡܹܐܙܲܠ ܒܵܬܲܪ ܡܵܪܝܵܐ ܠܲܡܗܲܠܵܟ݂ܘܼ ܒܐܘܼܪ̈ܚܵܬܹܗ: ܘܲܠܡܸܛܲܪ ܦܘܼܩܕܵܢܵܘ̈ܗܝ ܘܢܵܡܘܿܣܵܘ̈ܗܝ ܘܣܵܗ̈ܕ̇ܘܵܬܹܗ: ܒܟ݂ܠ ܠܸܒܵܐ ܘܲܒ̣ܟ݂ܠ ܢܲܦ̮ܫܵܐ: ܠܡܸܥܒܲܕ݂ ܦܸܬ̣ܓ̣ܵܡܹ̈ܐ ܕܲܕ݂ܝܵܬܹܩܹܐ ܕܲܟ݂ܬ̣ܝܼܒ̣ܝܼܢ ܒܣܸܦܪܵܐ ܗܵܢܵܐ.


text:
ܘܩܵܡ̣ ܟܠ ܕܐܸܫܬ̇ܟܲܚ ܒܐܘܿܪܸܫܠܸܡ: ܘܲܒ̣ܒܸܢܝܵܡܹܝܢ ܘܲܥܒܲܪܘ ܥܵܡܘܿܪܹ̈ܐ ܕܐܘܿܪܸܫܠܸܡ ܒܲܩܝܵܡܵܐ ܕܡܵܪܝܵܐ ܐܲܠܵܗܵܐ ܕܐܲܒ̣ܵܗܵܬ̣̈ܗܘܿܢ.


text:
ܘܐܲܥ̣ܒܲܪ ܝܘܿܫܝܼܵܐ ܥܒ̣ܵܕܹ̈ܐ ܣܢܲـ̈ـܝܵܐ ܕܐܵܘܒܸ̇ܕ݂ ܡܵܪܝܵܐ ܡ̣ܢ ܩܕ݂ܵܡ ܒܢܲܝ̈ ܝܼܣܪܵܝܹܠ. ܘܲܥܒܲܕ݂ ܟܠܹܗ ܥܲܡܵܐ ܕܐܸܫܬ̇ܟܲܚ ܒܝܼܣܪܵܝܹܠ. ܘܲܦܠܲܚ̣ܘ ܠܡܵܪܝܵܐ ܐܲܠܗܗܘܿܢ. ܘܠܵܐ ܣܛܵܘ ܡ̣ܢ ܒܵܬܲܪ ܡܵܪܝܵܐ ܐܲܠܵܗܵܐ ܕܐܲܒ̣ܵܗܵܬ̣̈ܗܘܿܢ.


text:
ܘܐܸܡܲܪ ܠܠܹܘܵܝܹ̈ܐ ܕܩܵܝܡܝܼܢ ܒܟ݂ܠ ܒܢܲܝ̈ ܝܼܣܪܵܝܹܠ: ܐܸܬ̣ܩܲܕܲܫܘ ܠܡܵܪܝܵܐ. ܘܗܲܒ̣ܘ ܩܹܒ̣ܘܿܬ̣ܵܐ ܕܩܘܼܕ݂ܫܵܐ ܒܒܲܝܬܵܐ ܕܲܒ̣ܢܵܐ ܫܠܹܝܡܘܿܢ ܒܲܪ ܕܵܘܝܼܕ݂ ܡܲܠܟܵܐ ܕܝܼܣܪܵܝܹܠ. ܠܵܐ ܐܝܼܬ̣ ܠܟ݂ܘܿܢ ܬܲܡܵܢ ܠܡܸܫܩܲܠ ܒܟܲܬ̣ܦܵـ̈ـܬ̣ܟ݂ܘܿܢ ܡܸܟܹ̇ܝܠ ܦܠܘܿܚܘ ܠܡܵܪܝܵܐ ܐܲܠܵܗܟ݂ܘܿܢ: ܘܲܠܥܲܡܹܗ ܝܼܣܪܵܝܹܠ.


text:
ܘܐܲܬ̣ܩܸܢܘ ܠܸܒ̇ܟ݂ܘܿܢ: ܘܠܸܒܵܐ ܕܐܲܒ̣ܵܗܵܬ̣̈ܟ݂ܘܿܢ: ܐܲܝܟܲܢܵܐ ܕܲܟ݂ܬܲܒ̣ ܕܵܘܝܼܕ݂ ܡܲܠܟܵܐ ܕܝܼܣܪܵܝܹܠ: ܘܐܲܝܟܲܢܵܐ ܕܲܟ݂ܬܲܒ̣ ܫܠܹܝܡܘܿܢ ܒܪܹܗ.


text:
ܘܩܘܼܡܝ ܒܩܘܼܕ݂ܫܵܐ ܒܦܵܠܓܘܼܬ̣ܵܐ ܕܒܹܝܬ̣ ܐܲܒ̣ܵܗܲܝ̈ܟ̇ܘܿܢ: ܘܐܲܚܲܝ̈ܟ̇ܘܿܢ ܒܢܲܝ̈ ܥܲܡܵܐ ܒܦܵܠܓ̇ܘܼܬ̣ܵܐ ܕܒܹܝܬ̣ ܐܲܒ̣ܵܐ ܕܠܹܘܵܝܹ̈ܐ.


text:
ܟܘܿܣܘ ܦܸܨܚܵܐ ܘܐܸܬ̣ܩܲܕܲܫܘ ܘܐܲܬ̣ܩܸܢܘ ܠܸܒܵܐ ܕܐܲܚܲܝ̈ܟ̇ܘܿܢ ܘܢܸܥܒ̇ܕ݂ܘܼܢ ܐܲܝܟܲܢܵܐ ܕܡܲܠܸܠ̣ ܡܵܪܝܵܐ ܥܲܡ ܡܘܼܫܹܐ.


text:
ܘܲܦܪܲܫ̣ ܝܘܿܫܝܼܵܐ ܠܲܒ̣ܢܲܝ̈ ܥܲܡܵܐ: ܥܵـ̈ـܢܵܐ ܘܐܸܡܪܹ̈ܐ: ܘܨܸܦܪ̈ܵܝܹܐ ܕܥܸܙܹ̈ܐ. ܗܵܠܹܝܢ ܟܠܗܘܿܢ ܠܦܸܨܚܵܐ: ܠܟ݂ܠ ܕܐܸܫܬ̇ܟܲܚ: ܒܡܸܢܝܵܢܵܐ ܬܠܵܬ̣ܝܼܢ ܐܲܠܦ̈ܝܼܢ: ܘܬ̣ܵܘܪܹ̈ܐ ܬܠܵܬ̣ܵܐ ܐܲܠܦ̈ܝܼܢ. ܗܵܠܹܝܢ ܡ̣ܢ ܩܸܢܝܵܢܵܐ ܕܡܲܠܟܵܐ.


text:
ܘܪܵܘ̱ܪ̈ܒ̣ܵܢܵܘܗܝ ܦܪܲܫܘ ܠܥܲܡܵܐ ܠܟ݂ܵܗܢܹ̈ܐ ܘܲܠܠܹܘܵܝܹ̈ܐ. ܘܲܦܪܲܫܘ ܚܹܠܲܩܝܵܐ: ܘܲܙܟܲܪܝܵܐ: ܘܲܢܚܵܐܹܝܠ: ܪܵܘ̱ܪ̈ܒ̣ܵܢܲܝ ܒܲܝܬܹ̇ܗ ܕܡܵܪܝܵܐ ܠܟ݂ܵܗܢܹ̈ܐ. ܘܝܲܗ̄ܒ̣ܘ ܠܦܸܨܚܵܐ: ܥܵـ̈ـܢܵܐ ܐܲܠܦܹ̈ܐ ܬܪܹܝܢ ܘܫܸܬ̣ ܡܵܐܐ: ܘܬ̣ܵܘܪܹ̈ܐ ܬܠܵܬ̣ܡܵܐܐ.


text:
ܘܲܟ݂ܢܲܢܝܵܐ ܘܲܫܡܲܥܝܵܐ ܒܲܪ ܐܲܚܘܼܗܝ: ܘܲܚܫܲܒ̣ܝܵܐ ܘܝܲܕ݂ܥܝܹܠ ܐܲܦܪܸܫܘ ܠܠܹܘܵܝܹ̈ܐ ܠܦܸܨܚܵܐ: ܥܵـ̈ـܢܵܐ ܚܲܡܫܵܐ ܐܲܠܦ̈ܝܼܢ: ܘܬ̣ܵܘܪܹ̈ܐ ܚܲܡܫܡܵܐܐ.


text:
ܘܠܹܘܵܝܹ̈ܐ ܢܵܫܛܝܼܢ ܘܝܵܗ̄ܒ̇ܝܼܢ ܥܠܵـ̈ـܘܵܬ̣ܵܐ ܠܦܵܠ̈ܓܘܵܬ̣ܵܐ ܕܐܲܒ̣ܵܗܲܝ̈ܗܘܿܢ ܕܲܒ̣ܢܲܝ̈ ܥܲܡܵܐ: ܠܲܡܩܲܪܵܒ̣ܘܼ ܠܡܵܪܝܵܐ: ܐܲܝܟ݂ ܕܲܟ݂ܬ̣ܝܼܒ̣ ܒܣܸܦܪܵܐ ܕܢܵܡܘܿܣܵܐ ܕܡܘܼܫܹܐ ܘܗܵܟܲܢܵܐ ܡܩܲܪܒ̣ܝܼܢ ܗ̄ܘ̣ܵܘ ܒܟ݂ܠ ܨܦܲܪ ܘܲܨܦܲܪ.


text:
ܘܒܲܫܠܸܘ ܦܸܨܚܵܐ ܒܢܘܼܪܵܐ: ܐܲܝܟ݂ ܕܡܸܬ̣ܒ̇ܥܹܐ ܠܹܗ. ܘܩܘܼܕ݂ܫܹܗ ܒܲܫܠܸܘ ܒܢܘܼܪܵܐ: ܒܩܲܕ݂ܣܹ̈ܐ ܘܒ̣ܐܝܼܪܹ̈ܐ. ܘܲܒ̣ܩܲܪ̈ܕܵܠܹܐ. ܘܲܪܗܸܛ̣ܘ ܟܠ ܒܢܲܝ̈ ܥܲܡܵܐ.


text:
ܘܡ̣ܢ ܒܵܬܲܪ ܗܵܠܹܝܢ: ܛܲܝܸܒ̣ܘ ܟܵܗ̈ܢܹܐ ܠܗܘܿܢ ܕܝܼܠܗܘܿܢ. ܡܸܛܠ ܕܟ݂ܵܗ̈ܢܹܐ ܒܢܵܘ̈ܗܝ ܕܐܲܗܪܘܿܢ ܡܲܣܩܝܼܢ ܗ̄ܘ̣ܵܘ ܥܠܵـ̈ـܘܵܬ̣ܵܐ ܘܬܲܪܒܵܐ ܥܕܲܡܵܐ ܠܠܹܘܵܝܹ̈ܐ. ܘܠܹܘܵܝܹ̈ܐ ܛܲܝܸܒ̣ܘ ܠܗܘܿܢ ܘܲܠܟ݂ܗܢܹ̈ܐ ܒܢܵܘ̈ܗܝ ܕܐܲܗܪܘܿܢ ܕܲܡܫܲܡܫܝܼܢ.


text:
ܒܢܵܘ̈ܗܝ ܕܐܵܣܵܦ ܥܲܠ ܕܘܼܟܲܬ̣ܗܘܿܢ: ܐܲܝܟ݂ ܦܘܼܩܕܵܢܵܐ ܕܕ݂ܵܘܝܼܕ݂ ܘܟܲܢܸܫ ܗܵܡܵܢ ܘܝܼܪܸܬ̣ܘܿܢ ܚܵܙܘܿܝܹ̈ܐ ܕܡܲܠܟܵܐ: ܘܢܵܛܪ̈ܲܝ ܬܲܪܥܵܐ ܕܲܒ̣ܟ݂ܠ ܬܪܲܥ ܘܲܬ̣ܪܲܥ: ܕܠܲܝܬ̇ ܠܗܘܿܢ ܡܸܕܸ̇ܡ ܠܲܡܒܲܛܵܠܘܼ ܡ̣ܢ ܟܠ ܥܒ̣ܝܼ̈ܕ݂ܵܬ̣ܗܘܿܢ ܡܸܛܠ ܕܐܲܚܲܝ̈ܗܘܿܢ ܛܲܝܸܒ̣ܘ ܠܗܘܿܢ.


text:
ܘܐܸܬ̣ܛܲܝܒܲܬ̤ ܟܠܵܗ̇ ܥܒ̣ܝܼܕ̇ܬܵܐ ܕܡܵܪܝܵܐ ܒܝܵܘܡܵܐ ܗܵܘ̇: ܠܡܸܥܒܲܕ݂ ܦܸܨܚܵܐ: ܘܲܥܠܵـ̈ـܘܵܬ̣ܵܐ ܩܲܪܸܒ̣ܘ ܥܲܠ ܡܲܕ݂ܒ̇ܚܹܗ ܕܡܵܪܝܵܐ: ܐܲܝܟ݂ ܦܘܼܩܕܵܢܵܐ ܕܡܲܠܟܵܐ ܝܘܿܫܝܼܵܐ.


text:
ܘܲܥܒܲܕ݂ܘ ܒܢܲܝ̈ ܝܼܣܪܵܝܹܠ ܕܐܸܫܬ̇ܟܲܚܘ: ܦܸܨܚܵܐ: ܒܹܗ ܒܙܲܒ̣ܢܵܐ ܗܵܘ̇: ܘܥܹܐܕ݂ܵܐ ܕܦܲܛܝܼܪܹ̈ܐ ܫܲܒ̣ܥܵܐ ܝܵܘ̈ܡܝܼܢ.


text:
ܘܠܵܐ ܐܸܬ̣̱ܥܒܸܕ݂ ܥܹܐܕ݂ܵܐ ܒܝܼܣܪܵܝܹܠ ܐܲܝܟ݂ ܗܵܘ̇: ܡ̣ܢ ܝܵܘܡܵܘ̈ܗܝ ܕܲܫܡܘܼܐܹܝܠ ܢܒ̣ܝܼܵܐ: ܘܟ݂ܠ ܡܲܠ̈ܟܹ̇ܐ ܕܝܼܣܪܵܝܹܠ ܠܵܐ ܥܒܲܕ݂ܘ ܐܲܝܟ݂ ܗܵܘ̇ ܦܸܨܚܵܐ: ܕܲܥܒܲܕ݂ ܝܘܿܫܝܼܵܐ: ܘܟ݂ܵܗܢܹ̈ܐ ܘܠܹܘܵܝܹ̈ܐ: ܘܟ݂ܠܹܗ ܝܼܗܘܼܕ݂ܵܐ ܘܝܼܣܪܵܝܹܠ: ܕܐܸܫܬ̇ܟܲܚܘ ܗ̄ܘ̣ܵܘ ܒܐܘܿܪܸܫܠܸܡ.


text:
ܒܵܬܲܪ ܟܠܗܹܝܢ ܗܵܠܹܝܢ: ܕܐܲܬ̣ܩܸܢ ܝܘܿܫܝܼܵܐ ܨܸܒ̣̈ܘܵܬܹܗ ܕܒܲܝܬܵܐ: ܣܠܸܩ̣ ܦܸܪܥܘܿܢ ܚܓ̣ܝܼܪܵܐ ܡܲܠܟܵܐ ܕܡܸܨܪܹܝܢ: ܠܡܸܬ̣ܟܲܬܵܫܘܼ ܥܲܠ ܡܲܒ̇ܘܼܓ̣ ܕܥܲܠ ܦܪܵܬ̣ ܘܲܢܦܲܩ ܝܘܿܫܝܼܵܐ ܠܐܘܼܪܥܹܗ.


text:
ܘܫܲܕܲܪ ܐܝܼܙ̈ܓܲܕܹ̇ܐ ܠܘܵܬܹܗ: ܘܐܸܡܲܪ ܠܹܗ: ܡܵܢܵܐ ܐܝܼܬ̣ ܠܝܼ ܥܲܡܵܟ݂ ܡܲܠܟܵܐ ܕܲܝܗܘܼܕ݂ܵܐ. ܠܵܐ ܗ̄ܘ̣ܵܐ ܥܠܲܝܟ ܐܵܬܹܐ ܐ̄ܢܵܐ ܝܵܘܡܵܢܵܐ: ܡܲܠܟܵܐ ܕܲܝܗܘܼܕ݂ܵܐ. ܡܸܛܠ ܕܠܵܐ ܗ̄ܘ̣ܵܐ ܥܠܲܝܟ ܐܵܬܹܐ ܐ̄ܢܵܐ ܠܡܸܬ̣ܟܲܬܵܫܘܼ. ܡܵܪܝܵܐ ܐܸܡܲܪ ܠܵܟ݂ ܠܲܡܕܲܚܵܠܘܼܬܲܢܝ ܦܪܘܿܩ ܠܵܟ݂ ܡ̣ܢ ܐܲܠܵܗܵܐ ܕܥܲܡܝ: ܕܠܵܐ ܢܚܲܒ̇ܠܵܟ݂.


text:
ܘܠܵܐ ܐܲܦܢܝܼ ܐܲܦܵܘ̈ܗܝ ܡܸܢܹܗ ܝܘܿܫܝܼܵܐ. ܡܸܛܠ ܕܲܠܡܸܬ̣ܟܲܬܵܫܘܼ ܘܲܠܡܸܥܒܲܕ݂ ܩܪܵܒ̣ܵܐ ܐܵܙܹ̇ܠ ܗ̄ܘ̣ܵܐ. ܘܠܵܐ ܫ̣ܡܲܥ ܦܸܬ̣ܓ̣ܵܡܵܘ̈ܗܝ ܕܦܸܪܥܘܿܢ. ܚܓ̣ܝܼܪܵܐ. ܘܠܵܐ ܝܵܕܲܥ̇ ܗ̄ܘ̣ܵܐ ܝܘܿܫܝܼܵܐ ܡ̣ܢ ܩܕ݂ܵܡ ܡܵܪܝܵܐ ܗܘ̤ܵܬ̣. ܘܲܢܦܲܩ ܠܡܸܬ̣ܟܲܬܵܫܘܼ ܥܲܡܹܗ: ܒܲܦܩܲܥܬ̣ܵܐ ܕܡܲܓܕ̇ܘܿ.


text:
ܘܲܡ̣ܚܵܐ ܦܸܪܥܘܿܢ ܚܓ̣ܝܼܪܵܐ ܠܝܘܿܫܝܼܵܐ ܬܪܹܝܢ ܓܹܐܪ̈ܝܼܢ ܘܐܸܡܲܪ ܡܲܠܟܵܐ: ܐܲܥܒ̇ܪܘܼܢܝ: ܡܸܛܠ ܕܲܡܚܘܿܬ̣ܵܐ ܕܡܵܘܬܵܐ ܡܚܹܐ ܐ̄ܢܵܐ.


text:
ܘܐܲܥܒܲܪܘܼܗܝ ܥܲܒ̣ܕܵܘ̈ܗܝ ܡ̣ܢ ܡܲܪܟܲܒ̣ܬ̣ܵܐ. ܘܐܵܘܬ̇ܒ̣ܘܼܗܝ ܒܩܵܪܘܿܟ݂ܵܐ ܕܡܲܠܟ̇ܘܼܬ̣ܵܐ ܕܝܼܠܹܗ. ܘܐܵܘܒ̇ܠܘܼܗܝ ܠܐܘܿܪܸܫܠܸܡ: ܘܡܝܼܬ̣ ܘܩܲܒ̣ܪܘܼܗܝ ܒܩܲܒ̣ܪܵܐ ܕܐܲܒ̣ܵـ̈ـܗܵܬܹܗ. ܘܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ ܘܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܢܵܛܪܝܼܢ ܗ̄ܘ̣ܵܘ ܐܸܒ̣ܠܵܐ ܥܲܠ ܝܘܿܫܝܼܵܐ.


text:
ܘܐܲܠܵܐ ܐܹܪܲܡܝܵܐ ܥܲܠ ܝܘܿܫܝܼܵܐ: ܘܐܸܡܲܪ: ܟܠ ܙܲܕ̇ܝܼܩܹ̈ܐ ܘܙܲܕ̇ܝܼܩܵܬ̣ܵܐ ܒܐܘܿܠܝܵܬ̣ܟܹ̈ܝܢ ܥܲܠ ܝܘܿܫܝܼܵܐ ܒܟ݂ܵܝܹܝ̈ܢ. ܘܲܥܕܲܡܵܐ ܠܝܵܘܡܵܢܵܐ ܝܲܗ̄ܒ̣ ܐܸܢܹܝܢ ܠܲܩܝܵܡܵܐ ܕܝܼܣܪܵܝܹܠ. ܘܗܸܢܹܝܢ ܟܬ̣ܝܼ̈ܒ̣ܵܢ ܒܲܣܦܲܪ ܐܘܿܠ̈ܝܵܬ̣ܵܐ.


text:
ܒܲܪ ܥܸܣܪܝܼܢ ܘܲܬ̣ܠܵܬ̣ ܫܢ̈ܝܼܢ ܝܵܗܘܿܐܵܚܵܙ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܲܬ̣ܠܵܬ̣ܵܐ ܝܲܪ̈ܚܝܼܢ ܐܲܡ̣ܠܸܟ݂ ܗ̄ܘ̣ܵܐ ܒܐܘܿܪܸܫܠܸܡ.


text:
ܘܐܲܩܝܼܡ ܠܐܹܠܝܵܩܝܼܡ ܐܲܚܘܼܗܝ: ܥܲܠ ܕܒܹܝܬ̣ ܝܼܗܘܼܕ݂ܵܐ: ܘܥܲܠ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ. ܘܫܲܡܝܼ ܫܡܹܗ ܝܘܿܝܵܩܝܼܡ: ܘܲܠܝܵܗܘܿܐܵܚܵܙ ܐܲܚܘܼܗܝ: ܕܒܲܪ ܦܸܪܥܘܿܢ ܚܓ̣ܝܼܪܵܐ. ܘܐܵܘܒ̇ܠܹܗ ܠܡܸܨܪܹܝܢ. ܘܡܝܼܬ̣ ܬܲܡܵܢ.


text:
ܒܲܪ ܥܸܣܪܝܼܢ ܘܚܲܡܸܫ ܫܢ̈ܝܼܢ ܝܘܿܝܵܩܝܼܡ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܲܚܕܲܥܸܣܪܹ̈ܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ ܐܲܠܵܗܹܗ.


text:
ܘܫܲܪܟܵܐ ܕܦܸܬ̣ܓ̣ܵܡܵܘ̈ܗܝ ܕܝܘܿܝܵܩܝܼܡ: ܘܣܲܢ̈ܝܵܬ̣ܵܐ ܕܲܥܒܲܕ݂: ܗܵܐ ܗܸܢܹܝܢ ܟܬ̣ܝܼ̈ܒ̣ܵܢ ܥܲܠ ܣܸܦܪܵܐ ܕܡܲܠ̈ܟܹ̇ܐ ܕܲܝܗܘܼܕ݂ܵܐ ܘܕ݂ܝܼܣܪܵܝܹܠ ܘܐܲܡ̣ܠܸܟ݂ ܝܘܿܝܵܟ݂ܝܼܢ ܒܪܹܗ ܒܵܬ̣ܪܹܗ.


text:
ܒܲܪ ܬܡܵܢܲܥܸܣܪܹ̈ܐ ܫܢ̈ܝܼܢ ܝܘܿܝܵܟ݂ܝܼܢ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܲܡܵܐܐ ܝܵܘ̈ܡܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ.


text:
ܘܲܠܚܲܪܬ̣ܵܗ̇ ܕܫܲܢ̄ܬܵܐ: ܫܲܕܲܪ ܥܠܵܘܗܝ ܢܒ̣ܘܼܟܲܕ݂ܢܵܨܲܪ ܡܲܠܟܵܐ: ܘܐܲܝܬ̇ܝܹܗ ܠܒܵܒܹܠ: ܠܹܗ ܘܲܠܡܵܐܢܲܝ̈ ܪܸܓ̇ܬ̣ܵܐ ܕܲܗܘ̤ܵܘ ܒܒܲܝܬܹ̇ܗ ܕܡܵܪܝܵܐ ܘܐܲܡ̣ܠܸܟ݂ ܠܨܸܕܲܩܝܵܐ ܕܵܕܹܗ ܒܡܲܠܟ̇ܘܼܬ̣ܵܐ: ܥܲܠ ܝܼܗܘܼܕ݂ܵܐ ܘܥܲܠ ܐܘܿܪܸܫܠܸܡ.


text:
ܒܲܪ ܥܸܣܪܝܼܢ ܘܲܚܕ݂ܵܐ ܫܢ̈ܝܼܢ ܨܹܕܲܩܝܵܐ: ܟܲܕ݂ ܩܵܡ̣ ܒܡܲܠܟ̇ܘܼܬ̣ܵܐ. ܘܲܚܕܲܥܸܣܪܹ̈ܐ ܫܢ̈ܝܼܢ ܐܲܡ̣ܠܸܟ݂ ܒܐܘܿܪܸܫܠܸܡ.


text:
ܘܲܥܒܲܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ ܐܲܠܵܗܹܗ. ܘܠܵܐ ܕܚܸܠ̣ ܡ̣ܢ ܐܹܪܲܡܝܵܐ ܢܒ̣ܝܼܵܐ: ܕܡܸܬ̣ܢܲܒܹ̇ܐ ܗ̄ܘ̣ܵܐ ܐܲܝܟ݂ ܕܡ̣ܢ ܦܘܼܡܹܗ ܕܡܵܪܝܵܐ.


text:
ܘܐܵܦ ܥܲܠ ܢܒ̣ܘܼܟܲܕ݂ܢܵܨܲܪ ܡܪܲܕ݂: ܕܝܼܡ̣ܵܐ ܗ̄ܘ̣ܵܐ ܠܹܗ ܒܲܫܡܹܗ ܕܡܵܪܝܵܐ ܘܩܲܫܝܼ ܩܕ݂ܵܠܹܗ: ܘܩܲܫܝܼ ܠܸܒܹ̇ܗ. ܘܠܵܐ ܨܒ̣ܵܐ ܠܲܡܨܲܠܵܝܘܼ ܩܕ݂ܵܡ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܐܵܦ ܟܠ ܩܲܫܝܼܫܹ̈ܐ ܕܟ݂ܵܗ̈ܢܹܐ ܘܲܕ݂ܠܹܘܵܝܹ̈ܐ ܘܲܕ݂ܥܲܡܵܐ: ܐܲܣܓܝܼܘ ܠܲܡܟܲܕܵܒ̣ܘܼ ܟܲܕܵܒ̣ܘܼܬ̣ܵܐ: ܐܲܝܟ݂ ܟܠܗܘܿܢ ܥܒ̣ܵܕܹ̈ܐ ܕܥܲܡܡܹ̈ܐ: ܘܛܲܡܲܐܘܼ ܒܲܝܬܹ̇ܗ ܕܡܵܪܝܵܐ ܩܲܕ̇ܝܼܫܵܐ ܒܐܘܿܪܸܫܠܸܡ.


text:
ܘܫܲܕܲܪ ܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܗܘܿܢ ܥܠܲܝܗܘܿܢ ܒܐܝܼܕ݂ܵܐ ܕܡܲܠܲܐܟ݂ܵܘ̈ܗܝ: ܡܩܲܕ̇ܡܝܼܢ ܘܡܲܚ̄ܫܟ݂ܝܼܢ. ܡܸܛܠ ܕܚܵܣ ܥܲܠ ܥܲܡܹܗ ܘܥܲܠ ܥܵـ̈ـܢܵܐ ܕܡܵܪܝܵܐ.


text:
ܘܲܗܘ̤ܵܐ ܓܵܚܟ̇ܝܼܢ ܥܲܠ ܡܲܠܲܐܟ݂ܵܘ̈ܗܝ ܕܡܵܪܝܵܐ: ܘܲܡܒܲܣܪܝܼܢ ܥܲܠ ܡܸܠܲܝ̈ܗܘܿܢ. ܘܓ̣ܵܚܟ̇ܝܼܢ ܥܲܠ ܢܒ̣ܝܼܵܘ̈ܗܝ ܥܕܲܡܵܐ ܕܣܸܠܩܲܬ̤ ܚܸܡܬܹܗ ܕܡܵܪܝܵܐ ܒܥܲܡܹܗ: ܥܕܲܡܵܐ ܠܐܲܝܟܵܐ ܕܠܵܐ ܗܘ̤ܵܬ̣ ܠܗܘܿܢ ܐܵܣܝܘܼ.


text:
ܘܐܲܣܸܩ ܥܠܲܝܗܘܿܢ ܠܡܲܠܟܵܐ ܕܟܲܠܕ݂ܵܝܹ̈ܐ: ܘܩܲܛܸܠ ܥܠܲܝܡܲܝ̈ܗܘܿܢ ܒܚܲܪܒܵܐ ܒܹܝܬ̣ ܡܲܩܕܲܫܗܘܿܢ. ܘܠܵܐ ܚܵܣ ܥܲܠ ܓܲܕ̇ܘܼܕܹܐ ܘܥܲܠ ܒܬ̣ܘܼ̈ܠܵܬ̣ܵܐ: ܘܥܲܠ ܩܲܫܝܼܫܹ̈ܐ: ܘܐܵܦܠܵܐ ܥܲܠ ܝܵܢܩܲܝ̈ ܚܲܠܒ̣ܵܐ. ܟܠܗܘܿܢ ܐܲܫܠܸܡ ܒܐܝܼܕܹܗ.


text:
ܘܟ݂ܠ ܡܵܐܢܲܝ̈ ܒܲܝܬܹ̇ܗ ܕܡܵܪܝܵܐ: ܪܵܘ̱ܪ̈ܒܹܐ ܘܕܲܩܕ̇ܩܹ̈ܐ: ܘܓܲܙܵܐ ܕܒܲܝܬܹ̇ܗ ܕܡܵܪܝܵܐ: ܘܓܲܙܵܐ ܕܡܲܠܟܵܐ ܘܲܕ݂ܫܲܠܝܼܛܵܢܵܘ̈ܗܝ: ܟܠܹܗ ܐܵܘܒ̇ܠܹܗ ܠܒ̣ܵܒܹܠ.


text:
ܘܐܵܘܩܕܹܗ ܠܒܲܝܬܹ̇ܗ ܕܡܵܪܝܵܐ ܘܲܥܩܲܪ ܠܫܘܼܪܹ̈ܝܗ̇ ܕܐܘܿܪܸܫܠܸܡ: ܘܟ݂ܠܗܹܝܢ ܣܵܚܪ̈ܵܬ̣ܵܗ̇ ܐܵܘܩܸܕ݂ ܒܢܘܼܪܵܐ. ܘܟ݂ܠ ܡܵܐܢܹ̈ܐ ܕܪܸܓ̇ܬ̣ܵܐ ܚܲܒܸ̇ܠܘ.


text:
ܘܐܲܦܸܩܘ ܒܫܸܒ̣ܝܵܐ ܠܐܲܝܠܹܝܢ ܕܲܦܠܲܛܘ ܡ̣ܢ ܚܲܪܒܵܐ ܠܒ̣ܵܒܹܠ ܘܲܗܘ̤ܵܘ ܠܹܗ ܥܲܒ̣ܕ̇ܝܼ̈ܢ ܘܠܲܒ̣ܢܵܘ̈ܗܝ: ܥܕܲܡܵܐ ܠܐܲܝܟܵܐ ܕܐܲܫܠܸܡ ܡܲܠܟ̇ܘܼܬ̣ܵܐ ܠܦܵܪ̈ܣܵܝܹܐ.


text:
ܕܬܸܫܠܲܡ ܡܸܠܬܹܗ ܕܡܵܪܝܵܐ ܕܡܲܠܸܠ̣ ܗ̄ܘ̣ܵܐ ܐܹܪܲܡܝܵܐ ܢܒ̣ܝܼܵܐ: ܥܕܲܡܵܐ ܕܬܸܬ̇ܢܝܼܚ ܐܲܪܥܵܐ ܒܫܲܒܹ̇ܝ̈ܗ̇ ܟܠ ܝܵܘ̈ܡܵܬ̣ܵܐ ܕܬܸܨܕܸ̇ܐ: ܠܡܸܫܠܲܡ ܫܲܒ̣ܥܝܼܢ ܫܢ̈ܝܼܢ.


text:
ܒܲܫܢܲܬ̣ ܚܕ݂ܵܐ ܠܟ݂ܘܼܪܸܫ ܡܲܠܟܵܐ ܦܵܪܣܵܝܵܐ: ܕܬܸܫܠܲܡ ܡܸܠܬܹܗ ܕܡܵܪܝܵܐ ܒܦܘܼܡܹܗ ܕܐܲܪܲܡܝܵܐ ܢܒ̣ܝܼܵܐ: ܐܲܥܝܼܪ ܡܵܪܝܵܐ ܪܘܼܚܹܗ ܕܟ݂ܘܼܪܸܫ ܡܲܠܟܵܐ ܦܲܪܣܵܝܵܐ. ܘܐܲܥܒܲܪ ܩܵܠܵܐ ܒܟ݂ܠܵܗ̇ ܡܲܠܟ̇ܘܼܬܹܗ. ܘܐܵܦ ܒܲܟ݂ܬ̣ܵܒ̣ܵܐ ܐܲܡܝܼܪ ܗ̄ܘ̣ܵܐ ܫܡܹܗ.


text:
ܗܵܟܲܢܵܐ ܐܵܡܲܪ ܟܘܼܪܸܫ ܡܲܠܟܵܐ ܦܵܪܣܵܝܵܐ: ܟܠ ܡܲܠܟ̇ـ̈ـܘܵܬ̣ܵܐ ܕܐܲܪܥܵܐ ܝܲܗ̄ܒ̣ ܠܝܼ ܡܵܪܝܵܐ ܐܲܠܵܗܵܐ ܕܲܫܡܲܝܵܐ ܘܗ̤ܘ ܦܩܲܕ݂ ܥܠܲܝ ܕܐܸܒ̣ܢܸܐ ܠܹܗ ܒܲܝܬܵܐ ܒܐܘܿܪܸܫܠܸܡ ܕܒܲܝܗܘܼܕ݂ܵܐ ܡܲܢܘܼ ܐܝܼܬ̣ ܒܟ݂ܘܿܢ ܡ̣ܢ ܟܠܹܗ ܥܲܡܵܐ ܕܡܵܪܝܵܐ ܐܲܠܹܗܹܗ ܨܵܒܹ̇ܐ ܒܹܗ: ܢܸܣܲܩ ܢܹܐܬܹܐ ܠܘܵܬ̣ܝ.


text:
ܒܲܫܢܲܬ̣ ܚܕܼܵܐ ܠܟ̣ܘܼܪܸܫ ܡܲܠܟܵܐ ܕܦܵܪܹܣ: ܠܫܘܼܠܵܡ ܦܸܬ̣ܓ̣ܵܡܹܗ ܕܡܵܪܝܵܐ: ܡ̣ܢ ܦܸܬ̣ܓ̣ܵܡܹܗ ܕܐܹܪܲܡܝܵܐ ܢܒ̣ܝܼܵܐ: ܐܲܥܝܼܪ ܡܵܪܝܵܐ ܪܘܼܚܹܗ ܕܡܲܠܟܵܐ ܕܦܵܪܹܣ. ܘܐܲܥܒܲܪ ܩܵܠܵܐ ܒܟ̣ܠܵܗ̇ ܡܲܠܟ̇ܘܼܬܹܗ. ܘܐܵܦ ܒܲܟ̣ܬ̣ܵܒ̣ܵܐ ܐܸܡܲܪ.


text:
ܗܵܟܲܢܵܐ ܐܵܡܲܪ ܟܘܼܪܸܫ ܡܲܠܟܵܐ ܕܦܵܪܹܣ: ܡܲܠܟ̇ܘܼܬ̣ܵܐ ܕܐܲܪܥܵܐ ܝܲܗ̄ܒ̣ ܠܝܼ ܡܵܪܝܵܐ ܐܲܠܵܗܵܐ ܕܲܫܡܲܝܵܐ. ܘܦܲܩܸܕܼ ܥܠܲܝ ܠܡܸܒ̣ܢܵܐ ܠܹܗ ܒܲܝܬܵܐ ܒܐܘܿܪܸܫܠܸܡ: ܩܪܝܼܬ̣ܵܐ ܕܒܲܝܗܘܼܕܼ.


text:
ܡܲܢܘܼ ܕܐܝܼܬ̣ ܒܟ̣ܘܿܢ ܡ̣ܢ ܟܠܹܗ ܥܲܡܵܐ: ܘܗ̤ܘ ܐܲܠܵܗܹܗ ܥܲܡܹܗ: ܢܸܣܲܩ ܠܐܘܿܪܸܫܠܸܡ ܕܒܲܝܗܘܼܕܼ. ܘܢܸܒ̣ܢܸܐ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܵܘ̇ ܐܲܠܵܗܵܐ ܕܒ̣ܐܘܿܪܸܫܠܸܡ.


text:
ܟܠ ܕܝܲܬ̇ܝܼܪ ܡ̣ܢ ܟܠ ܐܲܬ̣ܪ̈ܵܘܵܬ̣ܵܐ ܕܲܗܘ̤ܵܐ ܬܵܘܬܵܒ̣ܵܐ ܬܲܡܵܢ: ܢܸܫܩܠܘܼܢܹܗ ܐ̄ܢܵܫܲܝ̈ ܐܲܬ̣ܪܹܗ: ܒܟܸܣܦܵܐ: ܘܲܒ̣ܕܲܗܒ̣ܵܐ: ܘܲܒ̣ܩܸܢܝܵܢܵܐ: ܘܒܲܒ̣ܥܝܼܪܵܐ: ܥܲܡ ܦܘܼܪܫܵܢܵܐ ܠܒܲܝܬܵܐ ܕܐܲܠܵܗܵܐ ܕܒ̣ܐܘܿܪܸܫܠܸܡ.


text:
ܘܩܵܡ̣ܘ ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܕܲܝܗܘܼܕܼܵܐ: ܘܒܸܢܝܵܡܹܝܢ: ܘܟ̣ܘܼܡܪܹ̈ܐ: ܘܠܹܘܵܝܹ̈ܐ: ܘܟ̣ܠ ܕܐܲܥܝܼܪ ܐܲܠܵܗܵܐ ܪܘܼܚܹܗ: ܠܡܸܣܲܩ ܠܡܸܒ̣ܢܵܐ ܒܲܝܬܵܐ ܠܡܵܪܝܵܐ ܐܲܠܵܗܵܐ ܕܒ̣ܐܘܿܪܸܫܠܸܡ.


text:
ܘܟ̣ܠ ܕܲܚܕܼܵܪ̈ܲܝܗܘܿܢ: ܐܸܚܲܕܼܘ ܒܐܝܼܕܲܝ̈ܗܘܿܢ ܡܵܐܢܲܝ̈ ܟܸܣܦܵܐ: ܘܕܲܗܒ̣ܵܐ: ܘܩܸܢܝܵܢܵܐ: ܘܲܒ̣ܥܝܼܪܵܐ: ܘܡܵܘܗ̈ܒ̣ܵܬ̣ܵܐ ܕܛܵܒ̣: ܡ̣ܢ ܐܲܝܠܹܝܢ ܕܐܸܨܛܒ̣ܝܼܘ.


text:
ܘܡܲܠܟܵܐ ܟܘܼܪܸܫ ܐܲܦܸܩ̣ ܡܵܐܢܲܝ̈ ܒܲܝܬܹ̇ܗ ܕܡܵܪܝܵܐ: ܕܐܲܦܸܩ̣ ܗ̄ܘ̣ܵܐ ܢܒ̣ܘܼܟܲܕܼܢܵܨܲܪ ܡܲܠܟܵܐ ܕܒ̣ܵܒܹܠ ܡ̣ܢ ܐܘܿܪܸܫܠܸܡ: ܘܝܲܗ̄ܒ̣ ܐܸܢܘܿܢ ܒܹܝܬ̣ ܐܲܠܵܗܘܼܬܹܗ.


text:
ܘܐܲܦܸܩ ܐܸܢܘܿܢ ܟܘܼܪܸܫ ܡܲܠܟܵܐ ܕܦܵܪܹܣ: ܥܲܠ ܐܝܼܕܼܵܐ ܕܡܲܗܕ̇ܪܲܬ̣ ܓܹܙܲܒ̣ܪܵܐ. ܘܐܲܫܠܸܡ ܐܸܢܘܿܢ ܠܫܸܫܡܵܨܵܪ ܪܲܒܵܐ ܕܲܝܗܘܼܕܼܵܐ.


text:
ܦܸܛܩܹ̈ܐ ܕܟܸܣܦܵܐ ܐܲܥܝܼܦܵܐ ܐܲܪܒܲܥܡܵܐܐ ܘܥܸܣܪܝܼܢ: ܬܘܼܒ̣ ܦܸܛܩܹ̈ܐ ܕܕܲܗܒ̣ܵܐ ܬܠܵܬ̣ܝܼܢ: ܘܡܵܐܢܹ̈ܐ ܐ̄ܚܪ̈ܵܢܹܐ ܐܵܠܹܦ.


text:
ܟܠ ܡܵܐܢܹ̈ܐ ܕܕܲܗܒ̣ܵܐ ܘܲܕܼܣܹܐܡܵܐ: ܚܲܡܫܵܐ ܐܲܠܦ̈ܝܼܢ ܘܐܲܪܒܲܥܡܵܐܐ ܟܠܗܘܿܢ ܐܲܣܸܩ̣ ܐܸܢܘܿܢ ܫܸܫܡܵܨܵܪ ܥܲܡ ܡܲܣܩܵܢܹ̈ܐ ܕܲܫܒ̣ܝܼܬ̣ܵܐ ܕܣܸܠܩܲܬ̤ ܡ̣ܢ ܒܵܒܹܠ ܠܐܘܿܪܸܫܠܸܡ.


text:
ܘܗܵܠܹܝܢ ܒܢܲܝ̈ ܡܕܼܝܼܢ̄ܬܵܐ ܕܲܣܠܸܩܘ ܡ̣ܢ ܫܸܒ̣ܝܵܐ ܕܲܫܒ̣ܵܐ ܢܒ̣ܘܼܟܲܕܼܢܵܨܲܪ ܡܲܠܟܵܐ ܕܒ̣ܵܒܹܠ. ܘܐܵܘܒܸ̇ܠ̣ ܐܸܢܘܿܢ ܠܒ̣ܵܒܹܠ. ܘܲܗ̣ܦܲܟ ܠܐܘܿܪܸܫܠܸܡ: ܘܠܲܝܗܘܼܕܼ. ܘܐܸܙܲܠ̣ܘ ܐ̄ܢܵܫ ܠܲܡܕܼܝܼܢ̄ܬܹ̇ܗ.


text:
ܕܥܲܠ̣ܘ ܥܲܡ ܙܘܼܪܒܵܒܹܠ: ܝܼܫܘܿܥ: ܢܚܲܡܝܵܐ: ܣܵܪܝܼܵܐ: ܐܲܪܥ̱ܠܵܝܵܐ: ܡܘܼܪܕ̇ܟܲܝ: ܒܠܹܝܫܵܢ: ܡܸܢܝܵܢܵܐ: ܒܲܓ̣ܘܲܝ: ܐܲܪܚܘܿܡ: ܒܲܥܢܵܐ.


text:
ܒܢܲܝ̈ ܬܲܪܥܹܝܠ: ܘܲܒ̣ܢܲܝ̈ ܫܵܠܘܿܡ: ܒܢܲܝ̈ ܐܵܛܵܪ: ܒܢܲܝ̈ ܐܲܠܛܡܵܢ: ܒܢܲܝ̈ ܝܲܥܩܘܿܒ̣: ܒܢܲܝ̈ ܚܲܛܘܼܛܵܐ: ܒܢܲܝ̈ ܫܲܒ̇ܝܼ. ܟܠܗܘܿܢ ܡܵܐܐ ܘܲܬ̣ܠܵܬ̣ܝܼܢ ܘܬܸܫܥܵܐ.


text:
ܘܗܵܠܹܝܢ ܐܲܝܠܹܝܢ ܕܲܣܠܸܩ̣ܘ ܡ̣ܢ ܬܸܠܡܲܠܚܵܐ ܠܬܸܠܥܵܒ̣ܵܐ: ܘܲܠܟ̣ܘܼܪܒ̇ܝܼ. ܗܵܝܕܹ̇ܝܢ ܐܸܬ̣̱ܐܡܲܪ ܘܠܵܐ ܐܸܫܟܲܚܘ ܠܲܡܚܵܘܵܝܘܼ ܫܲܪ̈ܒ̣ܵܬ̣ܵܐ ܕܐܲܒ̣ܵܗܲܝ̈ܗܘܿܢ: ܘܙܲܪ̈ܥܝܵܬ̣ܗܘܿܢ: ܐܸܠܵܐ ܐܸܢ ܕܡ̣ܢ ܝܼܣܪܵܝܹܠ ܐܸܢܘܿܢ.


text:
ܘܡ̣ܢ ܒܢܲܝ̈ ܟܵܗ̈ܢܹܐ ܒܢܲܝ̈ ܚܲܒ̇ܝܼܵܐ: ܒܢܲܝ̈ ܩܗܘܿܨ: ܒܢܲܝ̈ ܒܲܪܙܹܠܝܼ: ܕܲܢܣܲܒ̣ ܡ̣ܢ ܒ̈ܢܵܬ̣ ܒܲܪܙܹܠܝܼ ܓܸܠܥܵܕܼܵܝܵܐ: ܐܲܢ̄ܬ̇ܬ̣ܵܐ. ܘܐܸܬ̣ܩܪܝܼ ܥܲܠ ܫܸܡܗܘܿܢ.


text:
ܘܐܸܡܲܪܘ ܠܗܘܿܢ ܪܹ̈ܫܹܐ ܕܝܼܣܪܵܝܹܠ: ܕܠܵܐ ܢܹܐܟ̣ܠܘܼܢ ܡ̣ܢ ܩܕܼܘܿܫ ܩܘܼܕܼܫܹ̈ܐ: ܥܕܲܡܵܐ ܕܲܢܩܘܼܡ ܟܵܗܢܵܐ ܪܲܒܵܐ: ܘܢܸܫܐܲܠ ܘܢܸܚܙܹܐ.


text:
ܠܒܲܪ ܡ̣ܢ ܥܲܒ̣ܕܲܝ̈ܗܘܿܢ ܘܐܲܡ̈ܗܵܬ̣ܗܘܿܢ: ܗܵܠܹܝܢ ܫܲܒ̣ܥܵܐ ܐܲܠܦ̈ܝܼܢ ܘܲܬ̣ܠܵܬ̣ܡܵܐܐ ܘܲܬ̣ܠܵܬ̣ܝܼܢ ܘܫܲܒ̣ܥܵܐ. ܘܲܡܫܲܡܫܵܢܲܝ̈ܗܘܿܢ ܕܲܡܫܲܡܫܝܼܢ ܠܗܘܿܢ ܡܲܐܬܹ̇ܝܢ.


text:
ܘܡ̣ܢ ܪܹ̈ܫܲܝ ܐܲܒ̣ܵܗܹ̈ܐ: ܟܲܕܼ ܥܲܠ̣ܘ ܠܒܲܝܬܵܐ ܕܡܵܪܝܵܐ ܕܒ̣ܐܘܿܪܸܫܠܸܡ: ܐܸܬ̣ܪܲܥܝܼܘ ܠܒܲܝܬܵܐ ܕܡܵܪܝܵܐ: ܘܩܵܡ̣ܘ ܘܲܗܘ̤ܵܘ ܒܚܲܝܠܗܘܿܢ.


text:
ܘܝܲܗ̄ܒ̣ܘ ܠܓܲܙܵܐ ܕܝܼܠܵܗ̇ ܕܲܥܒ̣ܝܼܕ̇ܬܵܐ. ܕܲܗܒ̣ܵܐ: ܕܪ̈ܝܼܟ̣ܘܿܢܹܐ ܫܸܬ̣ ܪܸ̈ܒ̇ܘܵܢ ܘܐܲܠܦܵܐ ܚܲܕܼ. ܟܸܣܦܵܐ: ܡܢ̈ܝܼܢ ܚܲܡܫܵܐ ܐܲܠܦܝܼ̈ܢ. ܘܟ̣ܘܿܬ̇ܝܼ̈ܢܝܵܬ̣ܵܐ ܠܟ̣ܘܼܡܪܹ̈ܐ: ܡܵܐܐ.


text:
ܘܲܗ̣ܦܲܟ̣ܘ ܟܘܼܡܪܹ̈ܐ ܘܠܹܘܵܝܹ̈ܐ ܘܡ̣ܢ ܥܲܡܵܐ: ܘܡ̣ܢ ܡܫܲܡ̈ܫܵܢܹܐ: ܘܡ̣ܢ ܬܵܪ̈ܥܹܐ ܘܢܵܬ̣ܢܵܝܹ̈ܐ: ܘܐܲܝܠܹܝܢ ܕܝܵܬ̣ܒ̇ܝܼܢ ܗ̄ܘ̣ܵܘ ܒܩܘܼܪ̈ܝܼܗܘܿܢ: ܘܟ̣ܠܹܗ ܝܼܣܪܵܝܹܠ ܘܩܘܼܪ̈ܝܼܗܘܿܢ.


text:
ܘܡܲܛܝܼ ܝܲܪܚܵܐ ܫܒ̣ܝܼܥܵܝܵܐ: ܘܲܒ̣ܢܲܝ̈ ܝܼܣܪܵܝܹܠ ܒܩܘܼܪ̈ܝܼܗܘܿܢ. ܘܐܸܬ̣ܟܲܢܲܫܘ ܥܲܡܵܐ ܐܲܝܟ ܓܲܒ̣ܪܵܐ ܚܲܕܼ: ܠܡܸܣܲܩ ܠܐܘܿܪܸܫܠܸܡ.


text:
ܘܩܵܡ̣ܘ ܝܼܫܘܿܥ ܒܲܪ ܝܘܿܙܵܕܼܵܩ ܘܐܲܚܵܘ̈ܗܝ ܟܘܼܡܪܹ̈ܐ: ܘܙܘܼܪܒܵܒܹܠ ܒܲܪ ܫܸܠܲܬ̣ܐܹܝܠ ܘܐܲܚܵܘ̈ܗܝ. ܘܲܒ̣ܢܵܘ ܡܲܕܼܒ̇ܚܵܐ ܠܐܲܠܵܗܵܐ ܕܝܼܣܪܵܝܹܠ ܠܡܲܣܵܩܘܼ ܥܠܵܘܗܝ ܥ̈ܠܵܘܵܬ̣ܵܐ: ܐܲܝܟܲܢܵܐ ܕܲܟ̣ܬ̣ܝܼܒ̣ ܒܢܵܡܘܿܣܵܐ ܕܡܘܼܫܹܐ ܢܒ̣ܝܼܵܐ ܕܐܲܠܵܗܵܐ.


text:
ܘܐܸܬ̇ܬܲܩܲܢ ܡܲܕܼܒ̇ܚܵܐ ܥܲܠ ܡܲܬ̣ܩܢܹܗ. ܡܸܛܠ ܕܕܸܚ̱ܠܬ̣ܵܐ ܪܲܒ̇ܬ̣ܵܐ ܗ̄ܘ̣ܵܬ̣ ܥܠܲܝܗܘܿܢ ܡ̣ܢ ܥܲܡܡܹ̈ܐ ܕܥܵܡ̇ܪܝܼܢ ܒܲܡܕܼܝܼ̈ܢܵܬ̣ܵܐ ܘܐܲܣܸܩ̣ܘ ܥܠܵܘܗܝ ܥ̈ܠܵܘܵܬ̣ܵܐ ܠܡܵܪܝܵܐ: ܥܠܵܬ̣ܵܐ ܠܨܲܦܪܵܐ ܘܲܠܪܲܡܫܵܐ.


text:
ܘܲܥܒܲܕܼܘ ܥܹܐܕܼܵܐ ܕܲܡܛܲܠ̈ܠܹܐ ܐܲܝܟ ܕܲܟ̣ܬ̣ܝܼܒ̣: ܘܲܥ̈ܠܵܘܵܬ̣ܵܐ ܝܘܿܡ ܒܝܘܿܡ ܒܡܸܢܝܵܢܵܐ ܐܲܝܟ̣ ܢܵܡܘܿܣܵܐ: ܚܘܼܫܒܵܢ ܝܘܿܡ ܒܝܵܘܡܹܗ.


text:
ܘܒ̣ܵܬܲܪܟܸ̇ܢ ܥܠܵܬ̣ܵܐ ܐܲܡܝܼܢܬܵܐ ܠܝܲܪ̈ܚܹܐ: ܘܲܠܟ̣ܠ ܥܲܕܼܥܹܕܼܵܘ̈ܗܝ ܕܡܵܪܝܵܐ ܡܩܲܕ̇ܫܹ̈ܐ: ܘܲܠܟ̣ܠ ܡܲܢ ܕܨܵܒܹ̇ܐ ܨܸܒ̣ܝܵܢܵܐ ܕܡܵܪܝܵܐ.


text:
ܡ̣ܢ ܚܲܕܼ ܒܝܲܪܚܵܐ ܫܒ̣ܝܼܥܵܝܵܐ: ܫܲܪܝܼܘ ܠܡܲܣܵܩܘܼ ܥܠܵܬ̣ܵܐ ܠܡܵܪܝܵܐ. ܘܗܲܝܟ̇ܠܵܐ ܕܡܵܪܝܵܐ ܥܕܲܡܵܐ ܠܗܵܫܵܐ ܠܵܐ ܐܸܬ̣ܓܲܡܲܪ.


text:
ܘܝܲܗ̄ܒ̣ܘ ܟܸܣܦܵܐ ܠܦܵܣܘܿܠܹܐ: ܘܲܠܢܲܓܵܪܹ̈ܐ: ܘܲܠܡܹܐܟ̣ܠܵܐ ܘܲܠܡܲܫܬ̇ܝܵܐ: ܘܡܸܫܚܵܐ ܠܨܘܿܪ̈ܵܝܹܐ ܘܲܠܨܲܝܕ̇ܢܵܝܹ̈ܐ: ܠܡܲܝܬܵܝܘܼ ܩܲܝܣܹ̈ܐ ܕܐܲܪ̈ܙܹܐ ܡ̣ܢ ܠܸܒ̣ܢܵܢ ܒܝܲܡܵܐ ܠܝܘܿܦܹܐ: ܐܲܝܟܲܢܵܐ ܕܲܟ̣ܬܲܒ̣ ܟܘܼܪܸܫ ܡܲܠܟܵܐ ܕܦܵܪܹܣ ܥܠܲܝܗܘܿܢ.


text:
ܒܫܲܢ̄ܬܵܐ ܕܬܲܪܬܹ̇ܝܢ ܟܲܕܼ ܥܲܠ̣ܘ ܠܒܲܝܬܹ̇ܗ ܕܡܵܪܝܵܐ ܕܒ̣ܐܘܿܪܸܫܠܸܡ: ܒܝܲܪܚܵܐ ܕܲܬ̣ܪܹܝܢ: ܫܲܕܲܪ ܙܘܼܒܵܒܹܠ ܒܲܪ ܫܠܲܬ̣ܐܹܝܠ ܘܝܼܫܘܿܥ ܒܲܪ ܝܘܼܙܵܕܼܵܩ ܘܫܲܪܟܵܐ ܕܐܲܚܲܝ̈ܗܘܿܢ: ܘܟ̣ܘܼܡܪܹ̈ܐ ܘܠܹܘܵܝܹ̈ܐ: ܘܟ̣ܠ ܕܥܲܠ̣ܘ ܡ̣ܢ ܫܒ̣ܝܼܬ̣ܵܐ ܠܐܘܿܪܸܫܠܸܡ. ܘܐܲܩܝܼܡܘ ܠܠܹܘܵܝܹ̈ܐ ܡ̣ܢ ܒܲܪ ܥܸܣܪܝܼܢ ܫܢ̈ܝܼܢ ܘܲܠܥܸܠ: ܠܡܸܗܘܵܐ ܒܝܵܘܡܵܐ ܥܲܠ ܥܒ̣ܝܼܕ̇ܬܵܐ ܕܒܲܝܬܵܐ ܕܡܵܪܝܵܐ.


text:
ܘܩܵܡ ܝܼܫܘܿܥ ܘܐܲܚܵܘ̈ܗܝ ܘܲܒ̣ܢܵܘ̈ܗܝ: ܘܩܲܕܼܡܝܼܵܐ ܘܲܒ̣ܢܵܘ̈ܗܝ: ܘܲܒ̣ܢܲܝ̈ ܗܘܼܕܝܼܵܐ ܐܲܟ̣ܚ̄ܕܼܵܐ: ܕܢܸܗܘܘܿܢ ܥܵܒ̣ܕ̇ܝܼܢ ܥܒ̣ܝܼ̈ܕܼܵܬ̣ܵܐ ܕܒܲܝܬܹ̇ܗ ܕܡܵܪܝܵܐ: ܒܢܲܝ̈ ܗܸܢܕܵܪ ܘܲܒ̣ܢܲܝ̈ܗܘܿܢ ܘܐܲܚܲܝ̈ܗܘܿܢ ܠܹܘܵܝܹ̈ܐ.


text:
ܘܐܲܪܡܝܼܘ ܫܲܬ̣ܐ̱ܣܬ̣ܵܐ ܕܒܸܢܝܵܢܵܐ ܕܗܲܝܟ̇ܠܹܗ ܕܡܵܪܝܵܐ. ܘܩܵܡ̣ܘ ܟܵܗ̈ܢܹܐ ܟܲܕܼ ܠܒ̣ܝܼܫܝܼܢ: ܘܐܲܚܝܼܕܼܝܼܢ ܩܲܪ̈ܢܬ̣ܵܐ ܕܕܸܟ̣ܪܹ̈ܐ: ܘܩܵܪܹܝܢ ܒܗܹܝܢ. ܘܠܹܘܵܝܹ̈ܐ ܒܢܲܝ̈ ܐܵܣܵܦ: ܒܫܝܼܦܘܿܪܹ̈ܐ ܠܲܡܫܲܒܵܚܘܼ ܠܡܵܪܝܵܐ: ܥܲܠ ܐܝܼܕܼܵܘ̈ܗܝ ܕܕܼܵܘܝܼܕܼ ܡܲܠܟܵܐ ܕܝܼܣܪܵܝܹܠ.


text:
ܘܒܲܪܸܟ̣ܘ ܒܬ̣ܵܘܕ̇ܝܼܬ̣ܵܐ: ܘܲܒ̣ܬܸܫ̈ܒ̇ܚܵܬ̣ܵܐ ܠܡܵܪܝܵܐ: ܡܸܛܠ ܕܛܵܒ̣ ܗ̄ܘ̣ ܘܲܠܥܵܠܲܡ ܛܲܝܒ̇ܘܼܬܹܗ ܥܲܠ ܝܼܣܪܵܝܹܠ ܘܟ̣ܠܹܗ ܥܲܡܵܐ ܝܲܒܸ̇ܒ̣ܘ ܝܘܼܒܵܒ̣ܵܐ ܪܲܒܵܐ ܒܬܸܫܒ̇ܘܿܚܬܵܐ ܠܡܵܪܝܵܐ: ܥܲܠ ܫܘܼܟ̣ܠܵܠܵܐ ܕܒܲܝܬܹ̇ܗ ܕܡܵܪܝܵܐ.


text:
ܘܣܲܓ̇ܝܼ̈ܐܹܐ ܡ̣ܢ ܟܘܼܡܪܹ̈ܐ ܘܠܹܘܵܝܹ̈ܐ: ܘܪܹܫܲܝ ܐܲܒ̣ܵـ̈ـܗܹܐ ܩܲܫܝܼܫܹ̈ܐ: ܕܲܚܙܵܘ ܠܒܲܝܬܵܐ ܗܵܢܵܐ ܒܐܝܼܩܵܪܹܗ ܪܲܒܵܐ ܩܲܕܼܡܵܝܵܐ: ܟܲܕܼ ܓܡܲܪ ܒܲܝܬܵܐ ܗܵܢܵܐ: ܒܟ̣ܵܘ ܒܩܵܠܵܐ ܪܵܡܵܐ. ܘܣܲܓܝܼܐܝܼܢ ܕܲܡܪܝܼܡܝܼܢ ܗ̄ܘ̣ܵܘ ܩܵܠܲܝ̈ܗܘܿܢ: ܒܩܲܪ̈ܢܵܬ̣ܵܐ ܘܲܒ̣ܚܲܕܼܘܼܬ̣ܵܐ.


text:
ܘܠܲܝܬ̇ ܥܲܡܵܐ ܕܫܵܡܥܝܼܢ ܒܩܵܠܵܐ ܕܩܲܪ̈ܢܵܬ̣ܵܐ. ܡܸܛܠ ܕܥܲܡܵܐ ܩܵܪܹܝܢ ܗ̄ܘ̣ܵܘ ܒܩܲܪ̈ܢܵܬ̣ܵܐ ܒܩܵܠܵܐ ܪܵܡܵܐ. ܘܩܵܠܵܐ ܕܒܸܟ̣ܝܵܐ ܡܸܫܬ̇ܡܲܥ ܗ̄ܘ̣ܵܐ ܠܪܘܼܚܩܵܐ.


text:
ܘܲܩܪܸܒ̣ܘ ܠܘܵܬ̣ ܙܘܼܪܒܵܒܹܠ: ܘܲܠܘܵܬ̣ ܪܹܫܲܝ ܐܲܒ̣ܵـ̈ـܗܵܬ̣ܵܐ: ܘܐܵܡ̇ܪܝܼܢ ܠܗܘܿܢ: ܢܸܒ̣ܢܸܐ ܐܵܦ ܚܢܲܢ ܥܲܡܟ̣ܘܿܢ ܡܸܛܠ ܕܐܲܟ̣ܘܵܬ̣ܟ̣ܘܿܢ ܢܸܒ̣ܢܸܐ ܠܐܲܠܵܗܟ̣ܘܿܢ ܘܠܹܗ ܗ̄ܘ̣ ܕܵܒ̣ܚܝܼܢܲܢ ܗܵܪܟܵܐ: ܡ̣ܢ ܝܵܘ̈ܡܵܬܹܗ ܕܣܲܢܚܹܪܝܼܒ̣ ܡܲܠܟܵܐ ܕܐܵܬ̣ܘܿܪ: ܕܐܲܣܩܲܢ ܠܗܵܪܟܵܐ.


text:
ܘܐܸܡܲܪ ܠܗܘܿܢ ܙܘܼܒܵܒܹܠ ܘܝܼܫܘܿܥ: ܘܫܲܪܟܵܐ ܕܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܕܝܼܣܪܵܝܹܠ: ܕܠܵܐ ܠܟ̣ܘܿܢ ܘܠܲܢ ܠܡܸܒ̣ܢܵܐ ܒܲܝܬܵܐ ܠܐܲܠܵܗܲܢ. ܡܸܛܠ ܕܲܚܢܲܢ ܐܲܟ̣ܚ̄ܕܼܵܐ ܢܸܒ̣ܢܹܐ ܒܲܝܬܵܐ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܲܝܟܲܢܵܐ ܕܦܲܩ̣ܕܲܢ ܟܘܼܪܸܫ ܡܲܠܟܵܐ ܦܵܪܣܝܵܐ.


text:
ܘܐܵܓ̣ܪܝܼܢ ܥܠܲܝܗܘܿܢ ܡܥܵܘ̈ܟ̣ܵܢܹܐ ܕܲܢܒܲܛܠܘܼܢ ܡܸܠܟܲܝ̈ܗܘܿܢ: ܟܠ ܝܵܘ̈ܡܲܝ ܟܘܼܪܸܫ ܡܲܠܟܵܐ ܦܵܪܣܵܝܵܐ: ܥܕܲܡܵܐ ܠܡܲܠܟ̇ܘܼܬܹܗ ܕܕܼܵܪܝܵܘܵܫ ܡܲܠܟܵܐ ܕܦܵܪܹܣ.


text:
ܘܲܒ̣ܡܲܠܟ̇ܘܼܬ̣ ܐܲܚܫܝܼܪܸܫ ܡܲܠܟܵܐ: ܒܪܹܫ ܡܲܠܟ̇ܘܼܬܹܗ ܟܬܲܒ̣ܘ ܚܸܛܝܵܢܵܐ ܥܲܠ ܥܵܡ̇ܘܿܪܹ̈ܝܗ̇ ܕܲܝܗܘܼܕܼ ܘܕܼܐܘܿܪܸܫܠܸܡ.


text:
ܒܝܵܘ̈ܡܲܝ ܐܲܪܛܲܚܫܸܫܬ̇ ܟܬܲܒ̣ ܘܲܫܐܸܠ ܒܲܫܠܵܡ ܡܲܗܕܪܲܬ̇ ܘܲܛܒ̣ܵܐܝܹܠ: ܘܫܲܪܟܵܐ ܕܐܲܟ̣ܘܵܬܹܗ ܥܲܠ ܐܲܪܛܲܚܫܸܫܬ̇ ܡܲܠܟܵܐ ܕܦܵܪܹܣ ܘܲܟ̣ܬ̣ܵܒ̣ܵܐ ܕܐܸܓܲܪܬܵܐ ܟܬ̣ܝܼܒ̣ ܗ̄ܘ̣ܵܐ ܐܲܪܡܵܐܝܼܬ̣: ܘܡܸܬ̇ܬܲܪܓܲܡ ܐܲܪܡܵܐܝܼܬ̣.


text:
ܘܐܲܪܚܘܿܡ ܒܥܸܠ ܛܸܓ̣ܡܵܐ: ܘܲܫܡܸܫ ܣܵܦܪܵܐ: ܟܬܲܒ̣ܘ ܐܸܓܲܪܬܵܐ ܗܵܕܹܐ ܠܐܘܿܪܸܫܠܸܡ: ܠܐܲܪܛܲܚܫܸܫܬ̇ ܡܲܠܟܵܐ ܐܲܝܟ̣ ܢܵܡܘܿܣܵܐ.


text:
ܗܵܝܕܹ̇ܝܢ ܐܲܪܚܘܿܡ ܒܥܸܠ ܛܸܓ̣ܡܵܐ: ܘܲܫܡܸܫ ܣܵܦܪܵܐ: ܘܫܲܪܟܵܐ ܕܐܲܟ̣ܘܵܬ̣ܗܘܿܢ: ܕܝܼܢܵܝܹ̈ܐ: ܘܐܸܣܦܪ̈ܵܝܹܐ: ܘܛܲܪ̈ܦܠܵܝܹܐ: ܘܐܵܦܲܪ̈ܣܵܝܹܐ: ܐܲܪ̈ܒ̣ܵܝܹܐ: ܒܵܒ̣̈ܠܵܝܹܐ: ܫܘܼܫܲܢܟ̣ܵܝܹ̈ܐ: ܕܲܗܵܝܹ̈ܐ: ܥܝܼܠܵܡܵܝܹ̈ܐ.


text:
ܘܫܲܪܟܵܐ ܕܐܸܡܘܵܬ̣ܵܐ ܕܲܫܒ̣ܵܐ: ܐܸܣܦܹܝܪ ܪܲܒܵܐ ܘܝܲܩܝܼܪܵܐ: ܘܐܵܘܬܸ̇ܒ̣ ܐܸܢܘܿܢ ܒܩܘܼܪ̈ܝܵܐ ܕܫܵܡܪ̈ܵܝܹܐ ܕܲܥܒܲܪ ܢܲܗܪܵܐ ܘܐܲܟ̣ܥܢܸܬ̣.


text:
ܘܗܵܢܵܐ ܦܲܪܫܲܓ̣ܢܵܐ ܕܐܸܓܲܪܬܵܐ ܕܫܲܕܲܪܘ ܥܠܵܘܗܝ ܠܘܵܬ̣ ܐܲܪܛܲܚܫܸܫܬ̇ ܡܲܠܟܵܐ. ܥܲܒ̣ܕܲܝ̈ܟ ܐ̄ܢܵܫܲܝ̈ ܥܒܲܪ ܢܲܗܪܵܐ ܘܐܲܟ̣ܢܥܸܬ̣.


text:
ܝܼܕܼܝܼܥ ܢܸܗܘܹܐ ܠܡܲܠܟܵܐ: ܕܲܝܗܘܼ̈ܕܼܵܝܹܐ ܕܲܣܠܸܩ̣ܘ ܡ̣ܢ ܠܘܵܬ̣ܵܟ̣ ܥܠܲܝܢ: ܘܐܸܬ̣ܵܘ ܠܐܘܿܪܸܫܠܸܡ: ܩܪܝܼܬ̣ܵܐ ܡܵܪܘܿܕ̇ܬܵܐ ܘܒ̣ܝܼܫܬܵܐ ܒܵܢܹ̇ܝܢ ܘܫܘܼܪܹ̈ܝܗ̇ ܫܲܟ̣ܠܸܠ̣ܘ: ܘܫܲܬ̣ܐܣܹܝ̈ܗ̇ ܚܲܛܘ.


text:
ܗܵܟܲܢܵܐ ܢܸܗܘܹܐ ܝܵܕܲܥ ܡܲܠܟܵܐ: ܕܐܸܢܗ̤ܘ ܕܲܩܪܝܼܬ̣ܵܐ ܗܵܕܹܐ ܬܸܬ̣ܒ̇ܢܹܐ: ܘܫܘܼܪܹ̈ܝܗ̇ ܢܸܫܬܲܟ̣ܠܠܘܼܢ. ܡܲܕܲܐܬ̣ܵܐ ܠܲܝܬ̇ ܠܵܟ̣. ܘܐܵܦ ܗ̤ܝ ܡܲܠܟ̇ܝܼ̈ܢ ܠܵܐ ܬܸܕܲܥ.


text:
ܘܡܸܟܹ̇ܝܠ ܕܡ̣̤ ܡܸܠܚܵܐ ܕܗܲܝܟ̇ܠܵܐ ܡܠܲܚܢܲܢ: ܨܲܥܪܵܐ ܠܡܲܠܟܵܐ ܠܵܐ ܘܵܠܹܐ ܠܲܢ ܠܡܸܚܙܵܐ. ܡܸܛܠ ܗܵܢܵܐ ܫܲܕܲܪ̄ܢ ܘܐܵܘܕܲܥ̄ܢ.


text:
ܕܬܸܩܪܸܐ ܟܬ̣ܵܒ̣ ܥܘܼܗܕܵܢܵܐ ܕܐܲܒ̣ܵܗܲܝ̈ܟ. ܘܬܸܫܟܲܚ ܒܲܣܦܲܪ ܥܘܼܗܕܵܢܹ̈ܐ: ܘܬܸܕܲܥ ܕܲܡܕܼܝܼܢ̄ܬܵܐ ܗܵܕܹܐ: ܡܕܼܝܼܢ̄ܬܵܐ ܗ̄ܝ̣ ܡܵܪܘܿܕ̇ܬܵܐ: ܘܡܲܗܪܲܬ̣ ܡܲܠܟܹ̈ܐ ܘܲܡܕܼܝܼ̈ܢܵܬ̣ܵܐ ܘܬܲܟ̣ܬ̇ܘܼܫܹ̈ܐ ܪܵܘ̱ܪ̈ܒܹܐ ܥܒ̣ܝܼܕܼܝܼܢ ܒܓ̣ܵܘܵܗ̇: ܡ̣ܢ ܝܵܘ̈ܡܵܬ̣ ܥܵܠܡܵܐ. ܡܸܛܠ ܗܵܢܵܐ ܡܕܼܝܼܢ̄ܬܵܐ ܗ̄ܝ̣ ܕܚܸܪܒܲܬ̤.


text:
ܡܵܘܕ̇ܥܝܼܢܲܢ ܠܡܲܠܟܵܐ ܕܐܸܢ ܗܵܝ̇ ܡܕܼܝܼܢ̄ܬܵܐ. ܬܸܬ̣ܒ̇ܢܹܐ: ܘܫܘܼܪܹ̈ܝܗ̇ ܢܸܬ̇ܬ̇ܪܝܼܡܘܼܢ: ܡܸܛܠ ܗܵܢܵܐ ܫܘܼܠܛܵܢܵܐ ܒܲܥܒܲܪ ܢܲܗܪܵܐ ܠܲܝܬ̇ ܠܵܟ.


text:
ܘܡܲܠܟܵܐ ܫܠܲܚ̣ ܦܸܬ̣ܓ̣ܵܡܵܐ: ܠܘܵܬ̣ ܐܲܪܚܘܿܡ ܒܥܸܠ ܛܸܓ̣ܡܵܐ: ܘܲܠܘܵܬ̣ ܫܡܸܫ ܣܵܦܪܵܐ: ܘܲܠܘܵܬ̣ ܫܲܪܟܵܐ ܕܐܲܟ̣ܘܵܬ̣ܗܘܿܢ: ܕܝܵܬ̣ܒ̇ܝܼܢ ܒܫܵܡܪܹܝܢ: ܘܫܲܪܟܵܐ ܕܝܵܬ̣ܒ̇ܝܼܢ ܒܲܥܒܲܪ ܢܲܗܪܵܐ ܫܠܵܡ.


text:
ܘܟܲܕܼ ܡܸܢܥܲܬ̣ ܐܸܓܲܪܬܵܐ ܕܫܲܕܲܪܬ̇ܘܿܢ ܠܘܵܬ̣ܝ: ܫܲܪܝܼܪܵܐܝܼܬ̣ ܩܪܵܘ ܩܕܼܵܡܲܝ. ܘܡ̣ܢ ܩܕܼܵܡܲܝ ܐܸܬ̇ܬ̇ܣܝܼܡ ܕܚܛܸܓ̣ܡܵܐ.


text:
ܘܲܩܪܵܘ ܘܐܸܫܟܲܚܘ: ܕܗܵܝ̇ ܡܕܼܝܼܢ̄ܬܵܐ ܡ̣ܢ ܝܵܘ̈ܡܵܬ̣ ܥܵܠܡܵܐ ܥܲܠ ܡܲܠ̈ܟܹ̇ܐ ܡܸܬ̇ܬ̇ܪܝܼܡܵܐ: ܘܡܵܪܕܵܐ. ܘܬܲܟ̣ܬ̇ܘܼܫܵܐ ܪܲܒܵܐ ܐܸܬ̣ܥ̱ܒܸܕܼ ܒܓ̣ܵܘܵܗ̇.


text:
ܘܡܲܠ̈ܟܹ̇ܐ ܥܲܫܝܼܢܹ̈ܐ ܗܘ̤ܵܘ ܥܲܠ ܐܘܿܪܸܫܠܸܡ: ܘܫܲܠܝܼܛܝܼܢ ܒܟ̣ܠ ܥܒܲܪ ܢܲܗܪܵܐ. ܘܲܠܡܲܠ̈ܟܹ̇ܐ ܩܲܕܼܡܵܝܹ̈ܐ: ܒܡܸܕܸ̇ܡ ܠܵܐ ܚܫܲܒ̣ܘ ܐܸܢܘܿܢ.


text:
ܡܸܟܹ̇ܝܠ ܣܝܼܡܘ ܢܵܡܘܿܣܵܐ ܠܲܡܒܲܠܵܛܘܼ ܠܓܲܒ̣ܪܹ̈ܐ ܗܵܢܘܿܢ. ܘܲܩܪܝܼܬ̣ܵܐ ܗܵܝ̇ ܠܵܐ ܬܸܬ̣ܒ̇ܢܹܐ: ܥܕܲܡܵܐ ܕܡ̣ܢ ܩܕܼܵܡܲܝ ܢܸܗܘܹܐ ܦܘܼܩܕܵܢܵܐ.


text:
ܗܵܝܕܹ̇ܝܢ ܟܲܕܼ ܐܸܬ̣ܵܐ ܦܲܪܫܲܓܢܵܐ ܕܐܸܓܲܪܬܵܐ ܕܐܲܪܛܲܚܫܸܫܬ̇ ܡܲܠܟܵܐ: ܩܪܵܐܘܼܗܝ ܩܕܼܵܡ ܐܲܪܚܘܿܡ ܒܥܸܠ ܛܸܓ̣ܡܵܐ: ܘܲܫܡܸܫ ܣܵܦܪܵܐ: ܘܲܩܕܼܵܡ ܐܲܝܠܹܝܢ ܕܐܲܟ̣ܘܵܬ̣ܗܘܿܢ ܗܵܝܕܹ̇ܝܢ ܐܸܙܲܠܘ ܒܒܸܗܠܵܐ ܥܲܠ ܝܗ̄ܘܼܕܼܵܝܹ̈ܐ. ܠܐܘܿܪܸܫܠܸܡ ܘܒܲܛܸܠܘ ܐܸܢܘܿܢ ܒܚܲܝܠܵܐ ܥܲܫܝܼܢܵܐ.


text:
ܗܵܝܕܹ̇ܝܢ ܒܸܛܠܲܬ̤ ܥܒ̣ܝܼܕ̇ܬܵܐ ܡ̣ܢ ܒܲܝܬܵܐ ܕܐܲܠܵܗܵܐ ܕܒ̣ܐܘܿܪܸܫܠܸܡ. ܘܲܗܘ̤ܵܬ̣ ܒܵܛܠܵܐ ܥܕܲܡܵܐ ܠܫܲܢ̄ܬܵܐ ܕܬܲܪܬܹ̇ܝܢ ܠܡܲܠܟ̇ܘܼܬܹܗ ܕܕܼܵܪܝܵܘܵܫ ܡܲܠܟܵܐ ܦܵܪܣܵܝܵܐ.


text:
ܘܐܸܬ̣ܢܲܒ̇ܝܼ ܚܲܓܝ ܢܒ̣ܝܼܵܐ: ܘܲܙܟܲܪܝܵܐ ܒܲܪ ܥܲܕ̇ܘܿ ܢܒ̣ܝܼܵܐ: ܥܲܠ ܝܗ̄ܘܼܕܼܵܝܹ̈ܐ ܕܐܝܼܬ̣ ܒܐܘܿܪܸܫܠܸܡ: ܘܒܲܝܗܘܼܕܼ: ܒܲܫܡܵܐ ܕܐܲܠܵܗܵܐ ܕܝܼܣܪܵܝܹܠ ܥܲܠܝܗܘܿܢ.


text:
ܘܗܵܝܕܹ̇ܝܢ ܩܵܡ̣ ܙܘܼܪܒܵܒܹܠ ܒܲܪ ܫܸܠܲܬ̣ܐܹܝܠ: ܘܝܼܫܘܿܥ ܒܲܪ ܝܘܿܙܵܕܼܵܩ ܘܫܲܪܝܼܘ ܠܡܸܒ̣ܢܵܐ ܒܲܝܬܵܐ ܕܐܲܠܵܗܵܐ ܕܒ̣ܐܘܿܪܸܫܠܸܡ: ܘܥܲܡܗܘܿܢ ܢܒ̣ܝܹ̈ܐ ܕܐܲܠܵܗܵܐ: ܡܥܲܕܪܝܼܢ ܠܗܘܿܢ.


text:
ܒܹܗ ܕܹܝܢ ܒܙܲܒ̣ܢܵܐ ܗܵܘ̇: ܐܸܬ̣ܵܐ ܥܠܲܝܗܘܿܢ ܬܲܬ̣ܢܲܝ ܫܲܠܝܼܛܵܐ ܕܒܲܥܒܲܪ ܢܲܗܪܵܐ. ܘܐܸܫܬܲܢܒ̇ܘܿܙܵܢ ܘܕܲܐܟ̣ܘܵܬ̣ܗܘܿܢ. ܘܗܵܟܲܢܵܐ ܐܵܡ̇ܪܝܼܢ ܠܗܘܿܢ ܘܲܠܫܲܪܟܵܐ: ܡܲܢܘܼ ܦ̣ܩܲܕܼ ܠܟ̣ܘܿܢ ܒܲܝܬܵܐ ܗܵܢܵܐ ܠܡܸܒ̣ܢܵܐ: ܘܫܘܼܪܵܐ ܗܵܢܵܐ ܠܲܡܪܵܡܘܼ.


text:
ܘܥܲܝܢܵܐ ܕܐܲܠܵܗܵܐ ܗܘ̤ܵܬ̣ ܥܲܠ ܫܒ̣ܝܼܬ̣ܵܐ ܕܲܝܗܘܼܕܼܵܐ. ܘܠܵܐ ܒܛܸܠܘ ܥܕܲܡܵܐ ܕܦܸܬ̣ܓ̣ܵܡܵܐ ܠܕܼܵܪܝܵܘܵܫ ܢܹܐܙܲܠ. ܘܗܵܝܕܹ̇ܝܢ ܢܸܬ̣ܝܼܒ̣ܘܼܢ ܦܸܬ̣ܓ̣ܵܡܵܐ ܥܲܠ ܗܵܕܹܐ.


text:
ܦܲܪܫܲܓ̣ܢܵܐ ܕܐܸܓܲܪܬܵܐ ܕܫܲܕܲܪ ܬܲܬ̣ܢܝ ܫܲܠܝܼܛܵܐ ܕܒܲܥܒܲܪ ܢܲܗܪܵܐ: ܘܐܸܫܬܲܢܒ̇ܘܿܙܵܢ ܘܚܲܒ̣ܪ̈ܵܘܗܝ ܕܒܲܥܒܲܪ ܢܲܗܪܵܐ: ܠܘܵܬ̣ ܕܵܪܝܵܘܵܫ ܡܲܠܟܵܐ.


text:
ܢܸܗܘܹܐ ܕܹܝܢ ܝܵܕܲܥ ܡܲܠܟܵܐ: ܕܐܸܙܲܠܢܲܢ ܠܲܝܗܘܼܕܼ ܠܲܡܕܼܝܼܢ̄ܬܵܐ ܕܐܲܠܵܗܵܐ ܪܲܒܵܐ. ܘܗ̤ܝ ܡܸܬ̣ܒܲܢܝܵܐ ܒܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ. ܘܥܲܪ̈ܩܹܐ ܣܘܿܓ̣ܵܐܐ ܩܛܝܼܪ̈ܵܢ ܒܐܸܣܹ̈ܝܗ̇. ܘܲܥܒ̣ܝܼܕܼܵܬ̣ܵܐ ܪܵܘ̱ܪ̈ܒ̣ܵܬ̣ܵܐ ܡܸܬ̣ܥܲܒ̣̈ܕܵܢ ܬܲܡܵܢ. ܘܲܥܒ̣ܵܕܼܵܐ ܪܲܒܵܐ ܣܵܠܹܩ ܘܐܵܙܹ̇ܠ ܠܪܹܫ ܒܐܝܼܕܲܝ̈ܗܘܿܢ.


text:
ܘܗܵܝܕܹ̇ܝܢ ܫܲܐܸܠ̄ܢ ܐܸܢܘܿܢ ܠܩܲܫܝܼܫܹ̈ܐ ܗܵܢܘܿܢ: ܘܗܵܟܲܢܵܐ ܐܸܡܲܪܢ ܠܗܘܿܢ: ܡܲܢܘܼ ܦ̣ܩܲܕܼ ܠܟ̣ܘܿܢ ܒܲܝܬܵܐ ܗܵܢܵܐ ܠܡܸܒ̣ܢܵܐ: ܘܫܘܼܪܵܐ ܗܵܢܵܐ ܠܲܡܪܵܡܘܼ.


text:
ܘܗܵܟܲܢܵܐ ܐܲܬ̣ܝܼܒ̣ܘܼܢ ܦܸܬ̣ܓ̣ܵܡܵܐ ܘܐܵܡ̇ܪܝܼܢ: ܚܢܲܢ ܐܸܢܘܿܢ ܥܲܒ̣ܕܵܘ̈ܗܝ ܕܐܲܠܵܗ ܫܡܲܝܵܐ. ܘܒܸܢܝܵܢܵܐ ܕܒܲܝܬܵܐ ܗܵܢܵܐ ܕܒ̣ܵܢܹܝܢܲܢ: ܒܢܸܐ ܗ̄ܘ̣ܵܐ ܡ̣ܢ ܩܕܼܵܡ ܫܢܲـ̈ـܝܵܐ ܣܲܓܝܼ̈ܐܵܬ̣ܵܐ. ܘܡܲܠܟܵܐ ܕܝܼܣܪܵܝܹܠ ܘܪܵܘ̱ܪ̈ܒ̣ܵܢܵܘܗܝ ܫܲܟ̣ܠܠܘܼܗܝ.


text:
ܐܸܠܵܐ ܡܸܛܠ ܕܐܲܪܓܸ̇ܙܘ ܐܲܒ̣ܵܗܲܝ̈ܢ ܠܐܲܠܵܗ ܫܡܲܝܵܐ: ܝܲܗ̄ܒ̣ ܐܸܢܘܿܢ ܒܐܝܼܕܵܐ ܕܲܢܒ̣ܘܼܟܲܕܼܢܵܨܲܪ ܡܲܠܟܵܐ ܟܲܠܕܵܝܵܐ. ܗܵܢܵܐ ܣܲܬ̣ܪܹܗ. ܘܥܲܡܵܐ ܫܒ̣ܵܐ ܠܒ̣ܵܒܹܠ.


text:
ܒܪܲܡ ܒܲܫܢܲܬ̣ ܚܕܼܵܐ ܠܟ̣ܘܼܪܸܫ ܡܲܠܟܵܐ ܕܦܵܪܹܣ: ܟܘܼܪܸܫ ܡܲܠܟܵܐ ܣܵܡ̣ ܢܵܡܘܿܣܵܐ: ܕܒܹܝܬ̣ ܐܲܠܵܗܵܐ ܗܵܢܵܐ ܠܡܸܒ̣ܢܵܐ.


text:
ܘܐܵܦ ܡܵܐܢܹ̈ܐ ܕܕܲܗܒ̣ܵܐ ܘܲܕܼܣܹܐܡܵܐ ܕܒܹܝܬ̣ ܐܲܠܵܗܵܐ: ܕܐܲܦܸܩ̣ ܗ̄ܘ̣ܵܐ ܢܒ̣ܘܼܟܲܕܼܢܵܨܲܪ ܡܲܠܟܵܐ ܡ̣ܢ ܗܲܝܟ̇ܠܵܐ ܕܒ̣ܐܘܿܪܸܫܠܸܡ: ܘܐܵܘܒܸ̇ܠ̣ ܐܸܢܘܿܢ ܠܒ̣ܵܒܹܠ ܠܗܲܝܟ̇ܠܹܗ. ܘܐܲܦܸܩ̣ ܐܸܢܘܿܢ ܟܘܼܪܸܫ ܡܲܠܟܵܐ ܡ̣ܢ ܗܲܝܟ̇ܠܵܐ ܕܒ̣ܵܒܹܠ: ܘܝܲܗ̄ܒ̣ ܐܸܢܘܿܢ ܠܫܸܫܡܵܨܵܪ ܫܡܹܗ: ܡܸܛܠ ܕܫܲܠܝܼܛܵܐ ܥܵܒ̣ܕܹ̇ܗ.


text:
ܘܐܸܡܲܪ ܠܹܗ: ܕܗܵܠܹܝܢ ܡܵܐܢܹ̈ܐ ܫܩܘܿܠ: ܙܠ ܘܐܵܘܒܸ̇ܠ: ܣܝܼܡ ܐܸܢܘܿܢ ܒܗܲܝܟ̇ܠܵܐ ܕܒ̣ܐܘܿܪܸܫܠܸܡ. ܘܗ̤ܘ ܗ̄ܘ̣ ܒܲܝܬܵܐ: ܒܐܲܬ̣ܪܹܗ ܢܸܬ̣ܒ̇ܢܹܐ.


text:
ܗ̤ܘ ܕܹܝܢ ܫܸܫܡܵܨܵܪ ܐܸܬ̣ܵܐ: ܘܐܲܪܡܝܼ ܫܲܬ̣̱ܐܣܹ̈ܐ ܕܒܲܝܬܵܐ ܗܵܢܵܐ ܕܒ̣ܐܘܿܪܸܫܠܸܡ ܘܡ̣ܢ ܗܵܝܕܹ̇ܝܢ ܘܲܥܕܲܡܵܐ ܠܗܵܫܵܐ ܡܸܬ̣ܒ̇ܢܹܐ: ܘܠܵܐ ܓܵܡܲܪ.


text:
ܡܸܟܹ̇ܝܠ ܐܸܢ ܫܲܦܝܼܪܵܐ ܩܕܼܵܡ ܡܲܠܟܵܐ: ܢܸܒ̣ܨܹܐ ܒܲܟ̣ܬ̣ܵܒܹ̈ܐ: ܕܐܝܼܬ̣ ܒܹܝܬ̣ ܓܲܙܵܐ ܕܡܲܠ̈ܟܹ̇ܐ ܕܒ̣ܵܒܹܠ ܐܸܢ ܐܝܼܬ̣ܵܘܗܝ: ܘܡ̣ܢ ܟܘܼܪܸܫ ܡܲܠܟܵܐ ܦܩܝܼܕܼ: ܕܢܸܬ̣ܒ̇ܢܹܐ ܒܲܝܬܵܐ ܗܵܢܵܐ ܕܐܲܠܵܗܵܐ ܕܒ̣ܐܘܿܪܸܫܠܸܡ ܘܨܸܒ̣ܝܵܢܹܗ ܕܡܲܠܟܵܐ ܥܲܠ ܗܵܕܹܐ ܢܸܫܬܲܕܲܪ ܠܘܵܬܲܢ.


text:
ܒܲܫܢܲܬ̣ ܚܕܼܵܐ ܠܟ̣ܘܼܪܸܫ ܡܲܠܟܵܐ: ܟܘܼܪܸܫ ܡܲܠܟܵܐ ܣܵܡ̣ ܢܵܡܘܿܣܵܐ: ܘܲܦܩܲܕܼ ܕܒܲܝܬܵܐ ܕܐܲܠܵܗܵܐ ܕܐܝܼܬ̣ ܒܐܘܿܪܸܫܠܸܡ ܢܸܬ̣ܒ̇ܢܹܐ: ܐܲܬ̣ܪܵܐ ܕܕܸܒ̣ܚܹ̈ܐ ܕܵܒ̣ܚܝܼܢ. ܘܫܲܬ̣ܐ̱ܣܵܘ̈ܗܝ ܕܡ̣ܢ ܪܵܘܡܹܗ: ܐܲܡ̈ܝܼܢ ܫܬ̇ܝܼܢ. ܘܲܦܬ̣ܵܝܹܗ ܐܲܡܝܼ̈ܢ ܥܸܣܪܝܼܢ.


text:
ܘܐܵܦ ܡܵܐܢܹ̈ܐ ܕܒܹܝܬ̣ ܐܲܠܵܗܵܐ ܕܕܲܗܒ̣ܵܐ ܘܲܕܼܣܹܐܡܵܐ: ܕܐܲܦܸܩ̣ ܐܸܢܘܿܢ ܢܒ̣ܘܼܟܲܕܼܢܵܨܲܪ ܡܲܠܟܵܐ: ܘܐܵܘܒܸ̇ܠ ܐܸܢܘܿܢ ܠܒ̣ܵܒܹܠ: ܐܸܬ̣̱ܝܼܗܸܒ̣ܘ ܘܐܸܬ̣ܵܘ ܠܕܼܘܼܟܲܬ̣ܗܘܿܢ ܠܗܲܝܟ̇ܠܵܐ ܕܒ̣ܐܘܿܪܸܫܠܸܡ ܠܐܲܬ̣ܪܗܘܿܢ ܘܐܸܬ̣ܚ̄ܡܸܠܘ ܒܒܲܝܬܵܐ ܕܐܲܠܵܗܵܐ.


text:
ܡܸܟܹ̇ܝܠ ܬܲܬ̣ܢܲܝ ܫܲܠܝܼܛܵܐ ܕܒܲܥܒܲܪ ܢܲܗܪܵܐ: ܘܐܸܫܬܲܢܒ̇ܘܼܙܵܢ ܘܚܲܒ̣ܪ̈ܵܘܗܝ ܫܲܠܝܼ̈ܛܹܐ ܕܒܲܥܒܲܪ ܢܲܗܪܵܐ: ܪܲܚܝܼܩܝܼܢ ܗ̄ܘܲܝܬ̇ܘܿܢ ܡ̣ܢ ܬܲܡܵܢ.


text:
ܫܒ̣ܘܿܩܘ ܠܲܥܒ̣ܝܼܕ̇ܬܵܐ ܕܒܹܝܬ̣ ܐܲܠܵܗܵܐ: ܕܢܸܥܒ̇ܕܼܘܼܢܵܗ̇ ܝܗ̄ܘܼܕܼܵܝܹ̈ܐ: ܘܠܫܒ̣ܝܼܬ̣ܵܐ ܕܲܝܗܘܼܕܼܵܝܹ̈ܐ. ܕܒܹܝܬ̣ ܐܲܠܵܗܵܐ ܢܸܬ̣ܒ̇ܢܸܐ ܥܲܠ ܐܲܬ̣ܪܹܗ.


text:
ܘܡ̣ܢ ܩܕܼܵܡܲܝ ܣܝܼܡ ܢܵܡܘܿܣܵܐ: ܠܡܵܐ ܕܹܝܢ ܬܲܗܪܘܼܢ ܥܲܡ ܫܒ̣ܝܼܬ̣ܵܐ ܕܲܝܗܘܼܕܼܵܝܹ̈ܐ: ܠܡܸܒ̣ܢܵܐ ܒܲܝܬܵܐ ܕܐܲܠܵܗܵܐ. ܗܵܘ̇ ܕܡ̣ܢ ܢܸܟ̣ܣܲܝ̈ ܡܲܠܟܵܐ: ܘܡܲܕܲܐܬ̣ܵܐ ܕܒܲܥܒܲܪ ܢܲܗܪܵܐ: ܬܸܗܘܹܐ ܢܦܲܩܵܐ: ܘܡܸܬ̣ܝܲܗ̄ܒ̣ܵܐ ܠܓܲܒ̣ܪܹ̈ܐ ܗܵܠܹܝܢ. ܘܲܥܒ̣ܵܕܼܵܐ ܠܵܐ ܢܸܗܘܘܿܢ ܡܒܲܛܠܝܼܢ.


text:
ܘܡܸܕܸ̇ܡ ܕܨܵܒ̇ܝܼܢ ܗܲܒ̣ܘ ܠܗܘܿܢ. ܘܡܸܕܸ̇ܡ ܠܵܐ ܬܚܲܣܪܘܼܢ ܠܗܘܿܢ. ܒܢܲܝ̈ ܬܵܘܪܹ̈ܐ ܘܕܸܟ̣ܪܹ̈ܐ ܘܐܸܡܪܹ̈ܐ: ܠܲܥܠܵܬ̣ ܐܲܠܵܗ ܫܡܲܝܵܐ. ܚܸܛܹ̈ܐ ܘܡܸܠܚܵܐ ܘܚܲܡܪܵܐ ܘܡܸܫܚܵܐ: ܐܲܝܟܲܢܵܐ ܕܦܵܩܕ̇ܝܼܢ ܟܘܼܡܪܹ̈ܐ ܕܒ̣ܐܘܿܪܸܫܠܸܡ: ܢܸܗܘܘܿܢ ܡܲܝܬܹ̇ܝܢ ܠܗܘܿܢ ܟܠܝܘܿܡ ܒܝܘܿܡ ܘܠܵܐ ܢܸܗܘܘܿܢ ܛܵܥܹ̇ܝܢ.


text:
ܘܡ̣ܢ ܩܕܼܵܡܲܝ ܣܝܼܡ ܢܵܡܘܿܣܵܐ: ܕܟ̣ܠܢܵܫ ܕܲܢܫܲܢܹܐ ܦܸܬ̣ܓ̣ܵܡܵܐ ܗܵܢܵܐ: ܢܸܫܬ̇ܡܸܛ ܩܲܝܣܵܐ ܡ̣ܢ ܒܲܝܬܹ̇ܗ. ܘܢܸܥܒ̇ܕܼܘܼܢ ܠܹܗ ܙܩܝܼܦܵܐ: ܘܢܸܙܩ̄ܦܘܼܢܵܝܗܝ ܥܠܵܘܗܝ. ܘܒܲܝܬܹ̇ܗ ܠܙܸܒ̣ܠܵܐ ܢܸܬ̣̱ܝܼܗܸܒ̣ ܡܸܛܠ ܗܵܕܹܐ.


text:
ܘܐܲܠܵܗܵܐ ܕܐܸܫܟܲܚ̄ܢ ܫܡܹܗ ܬܲܡܵܢ: ܬܲܡܵܢ ܢܸܥܡܲܪ. ܘܟ̣ܠ ܡܲܠܟܵܐ ܘܥܲܡܵܐ ܕܢܵܘܫܸܛ ܐܝܼܕܹܗ ܠܲܡܫܲܢܵܝܘܼ ܘܠܲܡܚܲܒܵܠܘܼ ܒܲܝܬܵܐ ܗܵܢܵܐ ܕܐܲܠܵܗܵܐ ܕܒ̣ܐܘܿܪܸܫܠܸܡ: ܐܸܢܵܐ ܕܵܪܝܵܘܵܫ ܣܵܡܹ̇ܬ̣ ܢܵܡܘܿܣܵܐ ܕܒܲܥܓܲܠ ܢܹܐܒܲܕܼ.


text:
ܗܵܝܕܹ̇ܝܢ ܬܲܬ̣ܢܲܝ ܫܲܠܝܼܛܵܐ ܕܒܲܥܒܲܪ ܢܲܗܪܵܐ. ܘܐܸܫܬܲܢܒ̇ܘܿܙܵܢ ܘܚܲܒ̣ܪ̈ܵܘܗܝ: ܡܸܕܸ̇ܡ ܕܲܫܠܲܚ̣ ܐܲܝܟ̣ ܢܵܡܘܿܣܵܐ: ܒܲܥܓܲܠ ܥ̣ܒܲܕܼܘ.


text:
ܘܲܫܒ̣ܝܼܬ̣ܵܐ ܕܲܝܗܘܼܕܼܵܐ ܥܵܒ̣ܕ̇ܝܼܢ ܘܡܲܣܩܝܼܢ ܠܪܹܫ: ܒܲܢܒ̣ܝܼܘܼܬܹܗ ܕܚܲܓܝܼ ܢܒ̣ܝܼܵܐ: ܘܲܙܟܲܪܝܵܐ ܒܲܪ ܥܲܕ̇ܘܿ. ܘܲܒ̣ܢܵܘ ܘܫܲܟ̣ܠܸܠ̣ܘ ܡ̣ܢ ܢܵܡܘܿܣܵܐ ܕܐܲܠܵܗܵܐ ܕܝܼܣܪܵܝܹܠ: ܘܡ̣ܢ ܢܵܡܘܿܣܵܐ ܕܟ̣ܘܼܪܸܫ ܘܲܕ̇ܕܼܵܪܝܵܘܵܫ: ܘܡ̣ܢ ܢܵܡܘܿܣܵܐ ܕܐܲܪܛܲܚܫܫܸܬ̇ ܡܲܠܟܵܐ ܕܦܵܪܹܣ.


text:
ܘܲܓ̣ܡܲܪ ܒܲܝܬܵܐ ܗܵܢܵܐ ܒܝܘܿܡ ܬܠܵܬ̣ܵܐ ܒܝܼܪܲܚ ܐܵܕܼܵܪ: ܗ̤ܝ ܗ̄ܝ̣ ܫܢܲܬ̣ ܫܸܬ̣ ܠܡܲܠܟ̇ܘܼܬܹܗ ܕܕܼܵܪܝܵܘܵܫ ܡܲܠܟܵܐ.


text:
ܘܲܥܒܲܕܼܘ ܒܢܲܝ̈ ܝܼܣܪܵܝܹܠ ܟܘܼܡܪܹ̈ܐ ܘܠܹܘܵܝܹ̈ܐ: ܘܫܲܪܟܵܐ ܕܲܒ̣ܢܲܝ̈ ܝܼܗܘܼܕܼܵܐ: ܥܹܐܕܼܵܐ ܠܒܲܝܬܵܐ ܗܵܢܵܐ ܕܒܹܝܬ̣ ܐܲܠܵܗܵܐ ܒܚܲܕܼܘܼܬ̣ܵܐ.


text:
ܘܩܲܪܸܒ̣ܘ ܠܥܹܐܕܼܵܐ ܕܒܲܝܬܵܐ ܕܐܲܠܵܗܵܐ: ܬܵܘܪܹ̈ܐ ܡܵܐܐ: ܘܕܸܟ̣ܪܹ̈ܐ ܡܲܐܬܹ̇ܝܢ: ܘܐܸܡܪܹ̈ܐ ܐܲܪܒܲܥ ܡܵܐܐ ܨܸܦܪ̈ܵܝܹܐ ܕܥܸܙܹ̈ܐ ܠܡܸܫܒܲܩ ܚܛܵܗܹ̈ܐ ܕܲܒ̣ܢܲܝ̈ ܝܼܣܪܵܝܹܠ: ܬܪܸܥܣܲܪ ܒܡܸܢܝܵܢܵܐ ܕܫܲܒ̣̈ܛܹܐ ܕܝܼܣܪܵܝܹܠ.


text:
ܘܐܲܩܝܼܡ̣ܘ ܠܟ̣ܘܼܡܪܹ̈ܐ ܒܬܸܫܡܸܫܬ̇ܗܘܿܢ: ܘܠܹܘܵܝܹ̈ܐ ܒܬܸܫܡܸܫܬ̇ܗܘܿܢ: ܥܲܠ ܥܒ̣ܝܼܕ̇ܬܵܐ ܕܒܲܝܬܵܐ ܕܐܲܠܵܗܵܐ ܕܒ̣ܐܘܿܪܸܫܠܸܡ: ܐܲܝܟ ܕܲܟ̣ܬ̣ܝܼܒ̣ ܒܲܟ̣ܬ̣ܵܒ̣ܵܐ ܕܢܵܡܘܿܣܵܐ ܕܡܘܼܫܹܐ.


text:
ܡܸܛܠ ܕܐܸܬ̇ܕܲܟ̇ܝܼܘ ܟܵܗ̈ܢܹܐ ܘܠܹܘܵܝܹ̈ܐ. ܐܲܟ̣ܚ̄ܕܼܵܐ ܟܠܗܘܿܢ ܐܸܬ̇ܕܲܟ̇ܝܼܘ. ܘܲܩ̣ܛܲܠܘ ܐܸܡܪܹ̈ܐ ܒܦܸܨܚܵܐ ܠܲܒ̣ܢܲܝ̈ ܫܒ̣ܝܼܬ̣ܵܐ: ܘܠܲܐܚܲܝ̈ܗܘܿܢ ܟܘܼܡܪܹ̈ܐ ܘܐܵܦ ܠܗܘܿܢ.


text:
ܘܐܸܟܲܠܘ ܒܢܲܝ̈ ܝܼܣܪܵܝܹܠ ܐܲܝܠܹܝܢ ܕܲܣܠܸܩ̣ܘ ܡ̣ܢ ܫܒ̣ܝܼܬ̣ܵܐ ܕܒ̣ܵܒܹܠ: ܟܠ ܕܲܦܪܲܫ̣ܘ ܡ̣ܢ ܛܲܡܐܘܼܬ̣ܵܐ ܕܥܲܡܡܹ̈ܐ ܕܐܲܪܥܵܐ: ܠܲܡܨܲܠܵܝܘܼ ܩܕܼܵܡ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܲܥܒܲܕܼܘ ܥܹܐܕܼܵܐ ܕܦܲܛܝܼܪܹ̈ܐ ܫܲܒ̣ܥܵܐ ܝܵܘ̈ܡܝܼܢ ܒܚܲܕܼܘܼܬ̣ܵܐ ܡܸܛܠ ܕܚܲܕ̇ܝܼ ܐܸܢܘܿܢ ܡܵܪܝܵܐ. ܘܐܲܗ̣ܦܲܟ ܠܸܒܵܐ ܕܡܲܠܟܵܐ ܕܐܵܬ̣ܘܿܪ ܠܘܵܬ̣ܗܘܿܢ: ܠܲܡܚܲܙܵܩܘܼ ܐܝܼܕܲܝ̈ܗܘܿܢ ܒܲܥܒ̣ܵܕܼܵܐ ܕܒܲܝܬܹ̇ܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܒܵܬܲܪ ܗܵܠܹܝܢ ܟܠܗܹܝܢ ܡܸܠܹ̈ܐ: ܒܡܲܠܟ̇ܘܼܬ̣ܵܐ ܕܐܲܪܛܲܚܫܸܫܬ̇ ܡܲܠܟܵܐ ܕܦܵܪܹܣ: ܥܲܙܪܵܐ ܒܲܪ ܣܲܪܝܼܵܐ: ܒܲܪ ܥܲܙܲܪܝܵܐ: ܒܲܪ ܚܹܠܲܩܝܵܐ.


text:
ܪܹܫܵܐ ܗܘ̤ܵܐ ܥܲܙܪܵܐ: ܕܲܣܠܸܩ ܡ̣ܢ ܒܵܒܹܠ. ܗ̤ܘ ܗܘ̤ܵܐ ܣܵܦܪܵܐ ܚܲܟ̇ܝܼܡܵܐ ܒܢܵܡܘܿܣܵܐ ܕܡܘܼܫܹܐ: ܕܝܲܗ̄ܒ̣ ܠܹܗ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ. ܘܝܲܗ̄ܒ̣ ܠܹܗ ܡܲܠܟܵܐ ܡܵܘܗܲܒ̣ܬ̣ܵܐ: ܕܐܲܝܟܲܢܵܐ ܕܨܵܒܹ̇ܐ ܢܗܲܠܸܟ ܒܢܵܡܘܿܣܹܗ ܕܡܵܪܝܵܐ.


text:
ܘܲܣܠܸܩܘ ܡ̣ܢ ܒܢܲܝ̈ ܝܼܣܪܵܝܹܠ: ܘܡ̣ܢ ܟܘܼܡܪܹ̈ܐ ܘܠܹܘܵܝܹ̈ܐ: ܗܵܢܘܿܢ ܡܫܲܡܫܵܢܹ̈ܐ: ܘܡ̣ܢ ܬܵܪ̈ܥܹܐ ܘܢܵܬ̣ܢܵܝܹ̈ܐ: ܘܡ̣ܢ ܐܲܝܠܹܝܢ ܕܲܣܠܸܩܘ ܠܐܘܿܪܸܫܠܸܡ: ܒܲܫܢܲܬ̣ ܫܒܲܥ ܠܐܲܪܛܲܚܫܸܫܬ̇ ܡܲܠܟܵܐ.


text:
ܡܸܛܠ ܕܲܒ̣ܝܲܪܚܵܐ ܩܲܕܼܡܵܝܵܐ ܫܲܪܝܼܘ ܠܡܸܣܲܒ̣ ܡ̣ܢ ܒܵܒܹܠ. ܘܲܒ̣ܚܲܕܼ ܒܝܲܪܚܵܐ ܕܚܲܡܫܵܐ: ܐܸܬ̣ܵܘ ܠܐܘܿܪܸܫܠܸܡ: ܐܲܝܟ ܐܝܼܕܼܵܐ ܕܐܲܠܵܗܵܐ ܕܐܲܛܐ̱ܒܲܬ̤ ܠܗܘܿܢ.


text:
ܡܸܛܠ ܕܥܲܙܪܵܐ ܐܲܬ̣ܩܸܢ ܠܸܒܹ̇ܗ ܠܡܸܥܒܲܕܼ ܢܵܡܘܿܣܹܗ ܕܡܵܪܝܵܐ: ܘܲܠܡܸܥܒܲܕܼ ܘܲܠܡܲܠܵܦܘܼ ܒܝܼܣܪܵܝܹܠ ܢܵܡܘܿܣܹ̈ܐ ܘܕܼܝܼܢܹ̈ܐ.


text:
ܘܗܵܢܵܐ ܦܲܪܫܲܓ̣ܢܵܐ ܕܐܸܓܲܪܬܵܐ ܕܝܲܗ̄ܒ̣ ܡܲܠܟܵܐ ܐܲܪܛܲܚܫܸܫܬ̇ ܠܥܲܙܪܵܐ ܟܘܼܡܪܵܐ: ܣܵܦܪܵܐ ܕܦܸܬ̣ܓ̣ܵܡܹ̈ܐ ܘܦܘܼܩܕܵܢܵܘ̈ܗܝ ܕܡܵܪܝܵܐ ܘܢܵܡ̈ܘܿܣܵܘܗܝ ܥܲܠ ܟܠܹܗ ܝܼܣܪܵܝܹܠ.


text:
ܐܸܢܵܐ ܦܸܩܕܹ̇ܬ̣ ܘܣܵܡܹ̇ܬ̣ ܢܵܡܘܿܣܵܐ: ܕܟ̣ܠܡܲܢ ܕܨܵܒܹ̇ܐ ܒܡܲܠܟ̇ܘܼܬ̣ܝ ܡ̣ܢ ܥܲܡܵܐ ܕܝܼܣܪܵܝܹܠ: ܘܡ̣ܢ ܟܘܼܡܪܹ̈ܐ ܘܡ̣ܢ ܠܹܘܵܝܹ̈ܐ: ܕܢܹܐܙܠ̄ܘܼܢ ܥܲܡܵܟ: ܢܹܐܙܠ̄ܘܼܢ.


text:
ܐܸܢܵܐ ܦܸܩܕܹ̇ܬ̣ ܘܣܵܡܹ̇ܬ̣ ܢܵܡܘܿܣܵܐ: ܘܫܲܕ̇ܪܹܬ̣ ܡ̣ܢ ܩܲܪ̈ܝܼܒܲܝ ܠܲܡܫܲܐܵܠܘܼ ܥܲܠ ܝܼܗܘܼܕܼ ܘܥܲܠ ܐܘܿܪܸܫܠܸܡ: ܘܐܵܦ ܠܲܡܫܲܐܵܠܘܼ ܥܲܠ ܢܵܡܘܿܣܵܐ ܕܐܲܠܵܗܵܟ̣ ܕܒ̣ܐܝܼܕܲܝ̈ܟ.


text:
ܘܲܠܡܵܘܒܵܠܘܼ ܟܸܣܦܵܐ ܘܕܲܗܒ̣ܵܐ ܕܡܲܠܟܵܐ. ܕܐܸܢܵܐ ܡ̣ܢ ܨܒ̣ܘܼܬ̣ ܪܸܥܝܵܢܝ ܩܲܪܒܹ̇ܬ̣ ܠܒܲܝܬܵܐ ܕܡܵܪܝܵܐ: ܒܐܘܿܪܸܫܠܸܡ ܡܲܫܟ̇ܢܵܐܗ̄ܘ̣.


text:
ܟܠ ܟܸܣܦܵܐ ܘܕܲܗܒ̣ܵܐ ܕܬܸܫܟܲܚ ܒܟ̣ܠ ܡܕܼܝܼܢܲܬ̣ ܒܵܒܹܠ: ܥܲܡܵܟ̣ ܢܹܐܙܲܠ. ܘܟ̣ܘܼܡܪܹ̈ܐ ܘܠܹܘܵܝܹ̈ܐ: ܘܐܲܝܠܹܝܢ ܕܨܵܒ̇ܝܼܢ ܠܡܹܐܙܲܠ ܥܲܡܵܟ: ܢܹܐܙܠ̄ܘܼܢ ܠܒܲܝܬܵܐ ܕܐܲܠܵܗܵܐ ܕܒ̣ܐܘܿܪܸܫܠܸܡ.


text:
ܘܡܸܟܹ̇ܝܠ ܝܲܨܝܼܦܵܐܝܼܬ̣ ܬܸܙܒܸ̇ܢ ܒܟܸܣܦܵܐ ܗܵܢܵܐ: ܬܵܘܪܹ̈ܐ: ܘܕܸܟ̣ܪܹ̈ܐ: ܘܐܸܡܪܹ̈ܐ: ܩܘܼܪ̈ܒܵܢܲܝܗܘܿܢ ܘܢܘܼܩܵܝܗܘܿܢ ܘܲܬ̣ܩܲܪܸܒ̣ ܐܸܢܘܿܢ ܥܲܠ ܡܲܕܼܒ̇ܚܵܐ ܕܐܲܠܵܗܟ̣ܘܿܢ ܒܐܘܿܪܸܫܠܸܡ.


text:
ܐܸܢܵܐ ܐܲܪܛܲܚܫܸܫܬ̇ ܡܲܠܟܵܐ ܣܵܡܹ̇ܬ̣ ܢܵܡܘܿܣܵܐ ܠܟ̣ܠܗܘܿܢ ܓܹܙܲܒ̣ܪܹ̈ܐ ܕܐܝܼܬ̣ ܒܲܥܒܲܪ ܢܲܗܪܵܐ. ܕܟ̣ܠ ܡܸܕܸ̇ܡ ܕܢܸܫܐܲܠܟ̣ܘܿܢ ܥܲܙܪܵܐ ܟܘܼܡܪܵܐ: ܣܵܦܪܵܐ ܣܵܦܲܪ ܢܵܡܘܿܣܵܐ ܕܐܲܠܵܗ ܫܡܲܝܵܐ: ܚܦܝܼܛܵܐܝܼܬ̣ ܬܸܥܒ̇ܕܼܘܼܢ.


text:
ܥܕܲܡܵܐ ܠܟܸܣܦܵܐ ܟܲܟ̇ܪܹ̈ܐ ܡܵܐܐ: ܥܕܲܡܵܐ ܠܚܸܛܹ̈ܐ ܟܘܼܡܪܹ̈ܐ ܡܵܐܐ: ܥܕܲܡܵܐ ܠܚܲܡܪܵܐ ܪܸ̈ܒ̣ܥܹܐ ܡܵܐܐ: ܥܕܲܡܵܐ ܠܡܸܫܚܵܐ ܪܸ̈ܒ̣ܥܹܐ ܡܵܐܐ: ܘܡܸܠܚܵܐ ܕܠܵܐ ܟܬ̣ܵܒ̣.


text:
ܘܟ̣ܠ ܡܸܕܸ̇ܡ ܒܦܸܬ̣ܩܵܐ ܢܸܬ̣̱ܝܼܗܸܒ̣ ܘܗܲܒ̣ܘ ܠܹܗ ܐܲܝܟ ܢܵܡܘܿܣܵܐ ܕܐܲܠܵܗ ܫܡܝܵܐ. ܢܸܣܲܒ̣ ܘܢܸܥܒܸ̇ܕܼ ܘܠܵܐ ܢܸܗܘܹܐ ܪܘܼܓ̣ܙܵܐ ܥܲܠ ܡܲܠܟ̇ܘܼܬ̣ ܡܲܠܟܵܐ ܘܲܒ̣ܢܵܘ̈ܗܝ.


text:
ܘܲܠܟ̣ܘܿܢ ܡܵܘܕ̇ܥܝܼܢܲܢ ܕܲܠܟ̣ܠ ܟܘܼܡܪܹ̈ܐ ܘܠܹܘܵܝܹ̈ܐ: ܘܩܵܪ̈ܝܲܝ ܒܩܲܪ̈ܢܵܬ̣ܵܐ: ܘܲܠܦܵܠܚܲܝ̈ ܒܹܝܬ̣ ܐܲܠܵܗܹ̈ܐ: ܠܵܐ ܫܲܠܝܼܛ ܠܟ̣ܘܿܢ ܠܡܹܐܡܲܪ ܠܗܘܿܢ ܡܸܕܸ̇ܡ.


text:
ܘܐܲܢ̄ܬ̇ ܥܲܙܪܵܐ ܣܵܦܪܵܐ: ܐܲܝܟ̣ ܚܸܟ̣ܡ̱ܬ̣ܵܟ̣: ܕܐܲܠܵܗܵܟ ܝܲܗ̄ܒ̣ ܠܵܟ: ܥܒܸܕܼ ܪܵܘ̱ܪ̈ܒ̣ܵܢܝܼܢ ܘܕܼܵܝܢܝܼܢ. ܕܢܸܗܘܘܿܢ ܕܵܝܢܝܼܢ ܠܟ̣ܠܹܗ ܥܲܡܵܐ ܕܐܝܼܬ̣ ܒܲܥܒܲܪ ܢܲܗܪܵܐ: ܠܟ̣ܠ ܝܵܕܼܥܲܝ̈ ܢܵܡܘܿܣܵܐ ܕܐܲܠܵܗܵܟ̣ ܘܡܲܢ ܕܠܵܐ ܝܵܕܲܥ̇: ܬܵܘܕ̇ܥܝܼܘܗܝ.


text:
ܘܟ̣ܠ ܕܠܵܐ ܢܸܗܘܹܐ ܥܵܒܹ̇ܕܼ ܢܵܡܘܿܣܵܐ ܕܐܲܠܵܗܵܟ̣: ܘܢܵܡܘܿܣܵܐ ܕܡܲܠܟܵܐ: ܣܲܨܝܼܦܵܐܝܼܬ̣ ܢܸܗܘܹܐ ܡܸܬ̣̱ܥܒܸܕܼ ܡܸܢܹܗ ܕܝܼܢܵܐ: ܐܸܢ ܠܡܵܘܬܵܐ ܘܐܸܢ ܠܚܲܝܹ̈ܐ: ܘܐܸܢ ܠܚܘܼܣܪܵܢܵܐ ܕܢܸܟ̣ܣܹ̈ܐ: ܘܐܸܢ ܠܒܹܝܬ̣ ܐܲܣܝܼܪܹ̈ܐ.


text:
ܒܪܝܼܟ̣ ܐܲܢ̄ܬ̇ ܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܢ: ܕܝܲܗ̄ܒ̣ܬ̇ ܡܸܠܬ̣ܵܐ ܗܵܕܹܐ ܒܠܸܒܹ̇ܗ ܕܡܲܠܟܵܐ: ܠܲܡܫܲܒܵܚܘܼ ܒܲܝܬܵܐ ܕܡܵܪܝܵܐ ܒܐܘܿܪܸܫܠܸܡ.


text:
ܘܲܥܠܲܝ ܐܲܪܡܝܼ ܚܸܣܕܼܵܐ ܩܕܼܵܡ ܡܲܠܟܵܐ: ܘܲܩܕܼܵܡ ܪܵܘ̱ܪ̈ܒ̣ܵܢܲܝ ܡܲܠܟܵܐ ܓܲܢ̄ܒܵܪܹ̈ܐ. ܘܐܸܢܵܐ ܐܸܬ̣ܥܲܫܢܹ̇ܬ̣ ܐܲܝܟܲܢܵܐ ܕܲܗܘ̤ܵܬ̣ ܥܠܲܝ ܪܘܼܚܹܗ ܕܡܵܪܝܵܐ ܐܲܠܵܗܝ. ܘܲܓ̣ܒܹܝܬ̣ ܡ̣ܢ ܝܼܣܪܵܝܹܠ ܐ̄ܢܵܫܵܐ ܪܹ̈ܫܹܐ ܕܢܸܣܩܘܼܢ ܥܲܡܝ.


text:
ܘܗܵܠܹܝܢ ܫܡܵܗܹ̈ܐ ܕܪܹ̈ܫܹܐ ܕܐܲܒ̣ܵܗܲܝ̈ܗܘܿܢ ܕܐܸܫܬ̇ܪܸܒ̣ܘ ܘܲܣܠܸܩ ܥܲܡܝ: ܒܡܲܠܟ̇ܘܼܬ̣ ܐܲܪܛܲܚܫܸܫܬ̇ ܡܲܠܟܵܐ ܒܵܒܹܠ.


text:
ܡܟܢ ܒܢܲܝ̈ ܐܲܪܚ̄ܩܘܿܡ ܐ̄ܚܪ̈ܵܝܹܐ. ܘܗܵܠܹܝܢ ܫܡܵܗܲܝ̈ܗܘܿܢ: ܐܹܠܝܼܦܠܸܛ: ܢܥܵܐܹܝܠ: ܫܡܲܥܝܵܐ. ܘܥܲܡܗܘܿܢ ܫܬ̇ܝܼܢ ܕܸܟ̣ܪܹ̈ܐ.


text:
ܘܟܲܢܫܹܬ̣ ܐܸܢܘܿܢ ܠܢܲܗܪܵܐ ܕܐܵܬܹܐ ܠܗܵܘܵܐ. ܘܲܗ̤ܘܲܝܢ ܬܲܡܵܢ ܝܵܘ̈ܡܵܬ̣ܵܐ ܬܠܵܬ̣ܵܐ: ܘܐܸܣܬܲܟ̇ܠܹܬ̣ ܒܥܲܡܵܐ ܘܲܒ̣ܟ̣ܘܼܡܪܹ̈ܐ ܡ̣ܢ ܒܢܲܝ̈ ܠܹܘܝܼ: ܘܠܵܐ ܐܸܫܟ̇ܚܹܬ̣ ܬܲܡܵܢ.


text:
ܘܫܸܠܚܹ̇ܬ̣ ܐܹܠܥܵܙܲܪ: ܘܠܵܐܪܝܹܠ: ܘܠܲܫܡܲܥܝܵܐ: ܘܠܐܝܼܬ̣ܵܢ: ܘܲܠܝܵܪܵܒ̣: ܘܠܹܐܠܝܼܬ̣ܵܢ: ܘܲܠܢܵܬ̣ܵܢ: ܘܠܲܙܟܲܪܝܵܐ: ܘܲܠܡܲܫܠܘܿܡ: ܪܹ̈ܫܹܐ. ܘܲܠܝܘܿܢܵܕܼܵܒ̣: ܘܠܹܐܠܝܼܬ̣ܵܢ. ܗܵܠܹܝܢ ܟܠܗܘܿܢ ܪܹ̈ܫܹܐ.


text:
ܦܲܩܕܹ̇ܬ̣ ܐܸܢܘܿܢ ܠܘܵܬ̣ ܐܲܕ̇ܝܼ ܪܹܫܵܐ ܕܝܼܠܗܘܿܢ ܕܲܒ̣ܟܲܣܦܝܵܐ ܐܲܬ̣ܪܵܐ: ܘܣܵܡܹ̇ܬ̣ ܒܦܘܼܡܗܘܿܢ ܦܸܬ̣ܓ̣ܵܡܹ̈ܐ ܠܲܡܡܲܠܵܠܘܼ ܥܲܡ ܗܲܕ̇ܝܼ ܐܲܚܘܼܢ: ܕܲܫܪܹܝܢ ܗ̄ܘ̣ܵܘ ܒܟܲܣܦܝܵܐ ܐܲܬ̣ܪܵܐ: ܠܡܲܝܬ̇ܝܼܘ ܠܲܢ ܡܫܲܡ̈ܫܵܢܹܐ ܠܒܲܝܬܵܐ ܕܐܲܠܵܗܲܢ.


text:
ܘܐܲܝܬܝܼܘ ܠܲܢ ܐܲܝܟ ܐܝܼܕܼܵܐ ܕܐܲܠܵܗܲܢ ܕܐܲܛܐ̱ܒܲܬ̤ ܥܠܲܝܢ: ܠܓܲܒ̣ܪܵܐ ܚܲܕܼ ܚܲܟ̇ܝܼܡܵܐ: ܡ̣ܢ ܒܢܲܝ̈ ܡܲܚܠܝܼ: ܒܲܪ ܠܹܘܝܼ ܒܲܪ ܝܼܣܪܵܝܹܠ: ܘܫܵܪܝܼܵܐ ܘܐܲܚܵܘ̈ܗܝ: ܘܲܒ̣ܢܵܘ̈ܗܝ ܬܪܸܥܣܲܪ.


text:
ܡ̣ܢ ܓܲܒ̣ܪܹ̈ܐ ܕܝܲܗ̄ܒ̣ ܕܵܘܝܼܕܼ ܠܦܘܼܠܚܵܢܵܐ ܕܠܹܘܵܝܹ̈ܐ ܕܝܼܗܝܼܒ̣ܝܼܢ: ܡܲܐܬܹ̇ܝܢ ܘܥܸܣܪܝܼܢ ܟܠܗܘܿܢ ܐܸܬ̣ܩܪܝܼܘ ܒܲܫܡܵܗܲܝ̈ܗܘܿܢ.


text:
ܘܲܩܪܹܝܬ̣ ܘܦܲܩܕܹܬ̣ ܐܸܢܘܿܢ ܥܲܠ ܢܗܲܪ ܗܵܘܵܐ: ܠܡܸܬ̣ܥܲܢܵܝܘܼ ܩܕܼܵܡ ܐܲܠܵܗܵܐ: ܘܲܠܡܸܒ̣ܥܵܐ ܡܸܢܹܗ: ܐܘܼܪܲܚ ܬܪܝܼܨܵܐ: ܠܲܢ ܘܲܠܛܸܦܠܲܢ ܘܲܠܟ̣ܠܹܗ ܩܸܢܝܵܢܲܢ.


text:
ܡܸܛܠ ܕܒܸܗ̇ܬܹ̇ܬ̣ ܕܐܸܫܐܲܠ ܡ̣ܢ ܡܲܠܟܵܐ ܚܲܝܠܵܐ ܘܦܲܪ̈ܵܫܹܐ: ܕܲܢܥܲܕ̇ܪܘܼܢܵܢ ܡ̣ܢ ܒܥܸܠܕ̇ܒ̣ܵـ̈ـܒܲܝܢ ܒܐܘܼܪܚܵܐ. ܡܸܛܠ ܕܐܸܡܲܪܢ ܗ̄ܘܲܝܢ ܠܡܲܠܟܵܐ: ܕܐܝܼܕܼܵܐ ܕܐܲܠܵܗܵܐ ܗܵܘ̇ܝܵܐ ܥܲܡ ܟܠ ܕܒ̣ܵܥܹܝܢ ܠܹܗ ܠܛܵܒ̣. ܘܥܘܼܫܢܹܗ ܘܚܸܡܬܹܗ ܥܲܠ ܟܠ ܡܲܢ ܕܫܵܒ̣ܩܝܼܢ ܠܹܗ.


text:
ܘܲܡܢܹ̇ܝܬ̣ ܠܗܘܿܢ ܟܸܣܦܵܐ ܘܕܲܗܒ̣ܵܐ: ܘܡܵܐܢܹ̈ܐ: ܪܹܫܝܼܬ̣ܵܐ ܠܒܲܝܬܵܐ ܕܐܲܠܵܗܲܢ: ܕܝܲܗ̄ܒ̣ ܡܲܠܟܵܐ ܘܚܹܐܪ̈ܵܘܗܝ ܘܪܵܘܪ̈ܒ̣ܵܢܵܘܗܝ: ܘܟ̣ܠܹܗ ܝܼܣܪܵܝܹܠ ܕܐܸܫܬ̇ܟܲܚ ܬܲܡܵܢ.


text:
ܘܦܸܛܩܹ̈ܐ ܕܕܲܗܒ̣ܵܐ ܥܸܣܪܝܼܢ: ܘܲܕܼܪ̈ܝܼܟ̣ܘܿܢܹܐ ܐܵܠܹܦ: ܘܡܵܐܢܲܝ̈ ܢܚܵܫܵܐ ܩܘܿܪܲܢܬܵܝܵܐ ܛܵܒ̣ܵܐ: ܕܫܲܦܝܼܪܝܼܢ ܐܲܝܟ̣ ܕܲܗܒ̣ܵܐ.


text:
ܘܐܸܡ̇ܪܹܬ̣ ܠܗܘܿܢ: ܐܲܢ̄ܬ̇ܘܿܢ ܩܲܕ̇ܝܼܫܝܼܢ ܠܡܵܪܝܵܐ. ܘܡܵܐܢܹ̈ܐ ܩܲܕ̇ܝܼܫܝܼܢ ܘܟܸܣܦܵܐ ܘܕܲܗܒ̣ܵܐ: ܩܘܼܪܒܵܢܵܐ ܠܡܵܪܝܵܐ ܐܲܠܵܗܵܐ ܕܐܵܒ̣ܵܗܲܝ̈ܟ̇ܘܿܢ.


text:
ܐܸܙܕܲܗ̄ܪܘ ܘܛܲܪܘ ܥܕܲܡܵܐ ܕܬܲܫ̱ܠܡܘܼܢܹܗ ܩܕܼܵܡ ܪ̈ܲܒܲܝ ܟܘܼܡܪܹ̈ܐ: ܘܠܹܘܵܝܹ̈ܐ ܘܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܕܝܼܣܪܵܝܹܠ ܒܐܘܿܪܸܫܠܸܡ: ܒܗܲܝܟ̇ܠܵܐ ܕܒܹܝܬ̣ ܡܵܪܝܵܐ.


text:
ܘܩܲܒܸ̇ܠ̣ܘ ܟܘܼܡܪܹ̈ܐ ܘܠܹܘܵܝܹ̈ܐ ܥܠܲܝܗܘܿܢ ܕܢܲܫ̱ܠܡܘܼܢ ܒܡܲܬ̣ܩܵܠܵܐ: ܟܸܣܦܵܐ ܘܕܲܗܒ̣ܵܐ: ܘܡܵܐܢܹ̈ܐ ܠܡܲܥܵܠܘܼ ܠܐܘܿܪܸܫܠܸܡ ܠܒܲܝܬܵܐ ܕܐܲܠܵܗܲܢ.


text:
ܘܲܫܩܲܠ̄ܢ ܡ̣ܢ ܢܗܲܪ ܗܵܘܵܐ: ܒܲܬ̣ܪܸܥܸܣܪܵܐ ܒܝܲܪܚܵܐ ܩܲܕܼܡܵܝܵܐ: ܠܡܹܐܙܲܠ ܠܐܘܿܪܸܫܠܸܡ ܘܐܝܼܕܼܵܐ ܕܐܲܠܵܗܵܐ ܗܘ̤ܵܬ̣ ܥܠܲܝܢ. ܘܦܲܪܩܲܢ ܡ̣ܢ ܐܝܼܕܼܵܐ ܕܲܒ̣ܥܸܠܕ̇ܒ̣ܵܒ̣ܵܝ̈ܢ: ܘܐܵܦ ܡ̣ܢ ܕܵܘܩܹ̈ܐ ܕܐܝܼܬ̣ ܒܐܘܼܪܚܵܐ.


text:
ܘܲܒ̣ܝܵܘܡܵܐ ܕܐܲܪܒ̇ܥܵܐ ܬܩܲܠ̄ܢ ܟܸܣܦܵܐ ܘܕܲܗܒ̣ܵܐ: ܘܡܵܐܢܹ̈ܐ ܒܒܲܝܬܵܐ ܕܐܲܠܵܗܲܢ. ܘܐܲܫܠܸܡ̄ܢ ܐܸܢܘܿܢ ܠܡܲܪܡܘܼܬ̣ ܒܲܪ ܐܘܼܪܝܼܵܐ ܟܵܗܢܵܐ. ܘܥܲܡܹܗ ܠܐܹܠܥܵܙܲܪ ܒܲܪ ܦܝܼܢܚܸܣ ܘܥܲܡܗܘܿܢ ܢܒ̣ܘܼܙܗܵܪ ܒܲܪ ܝܼܫܘܿܥ: ܘܝܘܿܕܲܥܝܵܐ ܒܲܪ ܒܲܓ̣ܘܲܝ ܠܹܘܵܝܹ̈ܐ.


text:
ܘܗܵܠܹܝܢ ܐܲܝܠܹܝܢ ܕܐܸܬ̣ܵܘ ܡ̣ܢ ܫܸܒ̣ܝܵܐ: ܡ̣ܢ ܒܢܲܝ̈ ܓܵܠܘܼܬ̣ܵܐ: ܩܲܪܸܒ̣ܘ ܥ̈ܠܵܘܵܬ̣ܵܐ ܠܐܲܠܵܗܵܐ ܕܝܼܣܪܵܝܹܠ: ܬܵܘܪܹ̈ܐ ܬܪܸܥܣܲܪ ܥܲܠ ܟܠܹܗ ܝܼܣܪܵܝܹܠ: ܕܸܟ̣ܪܹ̈ܐ ܬܸܫܥܝܼܢ: ܐܸܡܪܹ̈ܐ ܫܲܒ̣ܥܝܼܢ ܘܫܲܒ̣ܥܵܐ: ܨܸܦܪ̈ܵܝܹܐ ܠܫܘܼܒ̣ܩܵܢ ܚܛܵܗܹ̈ܐ ܬܪܸܥܣܲܪ ܗܵܠܹܝܢ ܟܠܗܹܝܢ ܥܠܵـ̈ـܘܵܬ̣ܵܐ ܠܡܵܪܝܵܐ.


text:
ܘܝܲܗ̄ܒ̣ܘ ܕܝܼܛܸܓ̣ܡܵܐ ܕܡܲܠܟܵܐ ܠܪܵܘ̱ܪ̈ܒ̣ܵܢܲܝ̈ ܡܲܠܟܵܐ: ܘܲܠܫܲܠܝܼܛܲܝ̈ ܥܸܒ̣ܪܵܐ ܕܢܲܗܪܵܐ. ܘܲܡܝܲܩܪܝܼܢ ܗ̄ܘ̣ܵܘ ܠܥܲܡܵܐ ܘܲܠܒܲܝܬܹ̇ܗ ܕܐܲܠܵܗܵܐ.


text:
ܘܟܲܕܼ ܫܠܸܡ ܗܵܠܹܝܢ ܟܠܗܹܝܢ: ܩܪܸܒ̣ܘ ܠܘܵܬ̣ܝ ܩܲܫܝܼ̈ܫܹܐ ܘܐܵܡ̇ܪܝܼܢ: ܠܵܐ ܐܸܬ̣ܦܪܸܫܘ ܥܲܡܵܐ ܕܝܼܣܪܵܝܹܠ: ܘܟ̣ܘܼܡܪܹ̈ܐ ܘܠܹܘܵܝܹ̈ܐ ܡܟܢ ܥܲܡܡܹ̈ܐ ܕܲܡܕܼܝܼ̈ܢܵܬ̣ܵܐ ܒܛܲܡܐܘܼܬ̣ܗܘܿܢ ܕܲܟ̣ܢܲܥܢܵܝܹ̈ܐ: ܘܚܹܬ̣ܵܝܹܐ: ܘܥܲܡ̈ܘܿܢܵܝܹܐ: ܘܦܲܪ̈ܙܵܝܹܐ: ܘܝܵܒ̣̈ܘܿܣܵܝܹܐ: ܘܡܸܨܪ̈ܵܝܹܐ: ܘܡܘܼܐܒ̣ܵܝܹ̈ܐ: ܘܐܵܡܘܿܪ̈ܵܝܹܐ.


text:
ܡܸܛܠ ܕܲܢܣܲܒ̣ܘ ܡ̣ܢ ܒܢܵܬ̣̈ܗܘܿܢ ܠܗܘܿܢ ܘܠܲܒ̣ܢܲܝ̈ܗܘܿܢ ܘܐܸܬ̣ܚܲܠܲܛ ܙܲܪܥܵܐ ܩܲܕ̇ܝܼܫܵܐ ܒܥܲܡܡܹ̈ܐ ܕܲܡܕܼܝܼ̈ܢܵܬ̣ܵܐ ܘܐܝܼܕܼܵܐ ܕܩܲܫܝܼ̈ܫܹܐ ܘܲܕܼܠܹܘܵܝܹ̈ܐ: ܒܥܵܘܼܠܵܐ ܗܵܢܵܐ ܩܲܕܼܡܵܝܑܼܬ̣.


text:
ܗܵܝܕܹ̇ܝܢ ܟܲܕܼ ܫܸܡܥܹ̇ܬ̣ ܡܸܠܬ̣ܵܐ ܗܵܕܹܐ: ܣܲܕ̇ܩܹܬ̣ ܢܲܚ̈ܬܲܝ ܘܲܟ̣ܠܵܡܝܼܕܼܝ: ܘܡܸܠܓܹ̇ܬ̣ ܣܲܥܪܵܐ ܕܪܹܫܝ ܘܲܕ̇ܕܲܩܢܝ. ܘܝܵܬܹܒ̣ ܗ̄ܘܹ̇ܝܬ̣ ܘܬܲܡܝܼܗ.


text:
ܘܐܸܬ̣ܟܲܢܲܫܘ ܠܘܵܬ̣ܝ ܟܠ ܐܲܝܠܹܝܢ ܕܲܒ̣ܛܝܼܠ ܗ̄ܘ̣ܵܘ ܠܗܘܿܢ ܥܲܠ ܡܸܠܬ̣ܵܐ ܕܐܲܠܵܗܵܐ ܕܝܼܣܪܵܝܹܠ: ܥܲܠ ܥܵܘܼܠܵܐ ܕܐܲܥܠܝܼܘ ܒܢܲܝ̈ ܫܒ̣ܝܼܬ̣ܵܐ. ܘܐܸܢܵܐ ܝܵܬܹܒ̣ ܗ̄ܘܹ̇ܝܬ̣ ܘܬܲܡܝܼܗ̇ ܥܕܲܡܵܐ ܠܲܬ̣ܫܲܥ ܫܵܥ̈ܝܼܢ.


text:
ܘܲܒ̣ܥܸܕܵܢܵܐ ܕܲܬ̣ܫܲܥ ܫܵܥ̈ܝܼܢ: ܩܵܡܹ̇ܬ̣ ܡ̣ܢ ܥܵܩܲܬ̣ܝ: ܘܡ̣ܢ ܣܘܼܕܵܩ ܢܲܚ̈ܬܲܝ. ܘܒܸܪܟܹ̇ܬ̣ ܥܲܠ ܒܘܼܪ̈ܟܲܝ. ܘܦܸܪܣܹܬ̣ ܐܝܼ̈ܕܲܝ ܒܲܨܠܘܿܬ̣ܵܐ: ܩܕܼܵܡ ܡܵܪܝܵܐ ܐܲܠܵܗܵܐ ܘܐܸܡ̇ܪܹܬ̣.


text:
ܐܲܠܵܗܝ: ܒܵܗܬ̇ܝܼܢܲܢ ܠܲܡܪܵܡܘܼ ܐܲܦܝܼ̈ܢ ܠܘܵܬ̣ܵܟ̣ ܐܲܠܵܗܲܢ: ܡܸܛܠ ܕܚܵܘ̈ܒܲܝܢ ܣܓ̣ܝܼܘ ܠܥܸܠ ܡ̣ܢ ܪܹܫܲܢ. ܘܲܚܛܵܗܲܝ̈ܢ ܪܵܘ̱ܪ̈ܒܹܐ ܣܠܸܩܘ ܥܕܲܡܵܐ ܠܲܫܡܲܝܵܐ.


text:
ܡ̣ܢ ܝܵܘ̈ܡܲܝ ܐܲܒ̣ܵـ̈ـܗܵܬܲܢ ܚܢܲܢ ܐܸܫܬ̇ܟܲܚ̄ܢ ܒܲܚܛܵܗܹ̈ܐ ܪܵܘ̱ܪ̈ܒܹܐ ܥܕܲܡܵܐ ܠܝܵܘܡܵܢܵܐ. ܡܸܛܠ ܕܐܲܣܓ̇ܝܼܢ ܠܡܸܚܛܐ ܚܢܲܢ ܘܐܲܒ̣ܵܗܲܝܢ ܘܡܲܠܟܲܝ̈ܢ ܘܟ̣ܘܼܡܪ̈ܲܝܢ. ܡܸܛܠ ܗܵܢܵܐ ܐܸܫܬ̇ܠܸܡ̄ܢ ܠܚܲܪܒܵܐ ܘܲܠܒܸܙܬ̣ܵܐ: ܘܲܠܫܸܒ̣ܝܵܐ: ܘܲܠܒܸܗܬ̇ܬ̣ܵܐ ܕܐܲܦܹ̈ܐ: ܒܐܝܼܕܼܵܐ ܕܡܲܠ̈ܟܹ̇ܐ ܕܲܡܕܼܝܼ̈ܢܵܬ̣ܵܐ: ܘܒ̣ܐܝܼܕܼܵܐ ܕܲܒ̣ܥܸܠܕ̇ܒ̣ܵܒܲܝ̈ܢ: ܐܲܝܟ ܕܝܵܘܡܵܢܵܐ.


text:
ܘܡܸܟܹ̇ܝܠ ܥܲܕܼ ܩܲܠܝܼܠ ܙܥܘܿܪ: ܗܘ̤ܵܘ ܪ̈ܲܚܡܝܼܢ ܡ̣ܢ ܩܕܼܵܡ ܐܲܠܵܗܲܢ. ܠܡܵܘܬܵܪܘܼ ܡܸܢܲܢ ܫܲܪܟܵܢܵܐ: ܘܲܠܡܸܬܲܠ ܠܲܢ ܕܘܼܟ̇ܬ̣ܵܐ ܒܐܲܬ̣ܪܵܐ ܕܩܘܼܕܼܫܹܗ. ܘܲܠܡܲܢܗܵܪܘܼ ܥܲܝܢܲܝ̈ܢ ܐܲܠܵܗܲܢ: ܘܲܠܡܸܬܲܠ ܚܲܝܹ̈ܐ ܩܲܠܝܼܠ ܒܥܲܒ̣ܕ̇ܘܼܬܲܢ.


text:
ܡܸܛܠ ܕܥܲܒ̣̈ܕܹ̇ܐ ܚܢܲܢ: ܘܲܒ̣ܥܲܒ̣ܕ̇ܘܼܬܲܢ ܠܵܐ ܐܸܫܬ̇ܒܸܩ̄ܢ ܡ̣ܢ ܐܲܠܵܗܲܢ. ܘܝܲܗ̄ܒܲܢ ܐܲܠܵܗܲܢ ܠܪ̈ܲܚܡܹܐ ܩܕܼܵܡ ܡܲܠ̈ܟܹ̇ܐ ܕܦܵܪܹܣ: ܕܝܲܗ̄ܒ̣ܘ ܠܲܢ ܦܘܼܪܢܵܣܲܢ ܕܝܵܘܡܵܐ. ܘܲܢܪܲܡܪܸܡ ܒܲܝܬܵܐ ܕܐܲܠܵܗܲܢ ܘܲܢܩܝܼܡ ܚܲܪ̈ܒ̣ܵܬܹܗ. ܘܢܸܬܸ̇ܠ ܠܲܢ ܣܝܵܓ̣ܵܐ ܒܲܝܗܘܼܕܼ ܘܒ̣ܐܘܿܪܸܫܠܸܡ.


text:
ܕܦܲܩܸܕ̇ܬܵܢ ܒܐܝܼܕܼܵܐ ܕܥܲܒ̣ܕܲܝ̈ܟ ܢܒ̣ܝܹ̈ܐ. ܘܐܸܡܲܪܬ̇ ܠܲܢ: ܐܲܪܥܵܐ ܕܥܵܐܠܝܼܢ ܐ̄ܢܬ̇ܘܿܢ ܠܵܗ̇ ܠܡܹܐܪܬܵܗ̇: ܛܲܡܵܐܐ ܗ̄ܘ̣ ܒܛܲܡܐܘܼܬ̣ܵܐ ܕܥܲܡܡܹ̈ܐ ܘܕܲܡܕܼܝܼ̈ܢܵܬ̣ܵܐ: ܒܛܲܡܐܘܼܬ̣ܗܘܿܢ ܕܲܡܠܵܐܘܼܗ̇ ܡ̣ܢ ܣܦܵܐ ܠܲܣܦܵܐ: ܘܲܥܒ̣ܵܕܲܝ̈ܗܘܿܢ ܣ̈ܢܲܝܵܐ ܡܠܵܐܘܼܗ̇.


text:
ܘܡܸܟܹ̇ܝܠ ܒܢܵܬ̣̈ܟ̣ܘܿܢ ܠܵܐ ܬܸܬ̇ܠܘܼܢ ܠܲܒ̣ܢܲܝ̈ܗܘܿܢ. ܘܲܒ̣ܢܵܬ̣̈ܗܘܿܢ ܠܵܐ ܬܸܣܒ̣ܘܼܢ ܠܲܒ̣ܢܲܝ̈ܟ̇ܘܿܢ ܘܠܵܐ ܬܸܬ̣ܪܲܥܘܿܢ ܠܲܫܠܵܡܗܘܿܢ ܘܲܠܛܵܒܲܬ̣ܗܘܿܢ ܥܕܲܡܵܐ ܠܥܵܠܲܡ ܡܸܛܠ ܕܬܸܬ̣ܥܲܫܢܘܼܢ ܘܬܹܐܟ̣ܠܘܿܢ ܛܵܒ̣ܵـ̈ـܬ̣ܵܗ̇ ܕܐܲܪܥܵܐ: ܘܬ̣ܵܘܬ̇ܪܘܼܢ ܠܲܒ̣ܢܲܝ̈ܟ̇ܘܿܢ. ܘܢܹܐܪܬ̇ܘܿܢ ܥܕܲܡܵܐ ܠܥܵܠܲܡ.


text:
ܘܒ̣ܵܬܲܪ ܗܵܠܹܝܢ ܟܠܗܹܝܢ ܕܐܸܬܲܝ̈ ܥܠܲܝܢ ܒܲܥܒ̣ܵܕܲܝܢ ܒܝܼ̈ܫܹܐ: ܘܒܲܚ̈ܛܵܗܲܝܢ ܪܵܘ̱ܪ̈ܒܹܐ: ܡܸܛܠ ܕܐܲܢ̄ܬ̇ ܐܲܠܵܗܲܢ ܐܸܬ̣ܚܲܫܲܒ̣ܬ̇ ܥܠܲܝܢ ܠܡܸܫܒܲܩ ܚܛܵܗܲܝ̈ܢ: ܘܬܸܬܸ̇ܠ ܠܲܢ ܫܲܪܟܵܢܵܐ ܒܥܵܠܡܵܐ.


text:
ܚܢܲܢ ܐܸܬ̣ܗܲܦܟ̣̄ܢ ܘܲܥܒܲܪ̄ܢ ܥܲܠ ܦܘܼ̈ܩܕܵܢܲܝܟ. ܘܐܸܙܲܠ̄ܢ ܕܒ̣ܩ̄ܢ ܒܗܵܠܹܝܢ ܥܲܡܡܹ̈ܐ ܛܲܡܹ̈ܐܐ. ܘܲܥܒܲܕ̄ܢ ܐܲܝܟ ܥܒ̣ܵܕܲܝ̈ܗܘܿܢ ܘܐܲܢ̄ܬ̇ ܪܸܚ̱ܡܬ̣ܵܢܵܐ ܐܲܢ̄ܬ̇ ܠܵܐ ܬܸܪܓܲܙ ܥܠܲܝܢ. ܫܒ̣ܘܿܩ ܠܚܵܘ̈ܒܲܝܢ ܡ̣ܢ ܩܕܼܵܡܲܝܢ: ܡܸܛܠ ܕܪܸܚ̱ܡܬ̣ܵܢܵܐ ܐܲܢ̄ܬ̇ ܫܒ̣ܘܿܩ ܠܲܢ ܬܵܘܬܵܪܹ̈ܐ ܒܥܵܠܡܵܐ: ܡܸܛܠ ܕܠܲܝܬ̇ ܐܲܟ̣ܘܵܬ̣ܵܟ̣: ܘܠܵܐ ܢܹܐܒܲܕܼ.


text:
ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܙܲܕ̇ܝܼܩ ܐܲܢ̄ܬ̇. ܡܸܛܠ ܕܲܫܒܲܩܬ̇ ܡܸܢܲܢ ܫܲܪܟܵܢܵܐ ܐܲܝܟ̣ ܕܝܵܘܡܵܢܵܐ ܗܵܐ ܩܵܝ̇ܡܝܼܢܲܢ ܘܡܵܘܕܹ̇ܝܢܲܢ ܩܕܼܵܡܲܝܟ ܥܲܠ ܚܛܵܗܲܝ̈ܢ. ܡܸܛܠ ܕܠܲܝܬ̇ ܠܡܹܐܡܲܪ ܩܕܼܵܡܲܝܟ ܡܸܠܵܐ ܥܲܠ ܗܵܕܹܐ.


text:
ܘܟܲܕܼ ܨܲܠܝܼ ܥܲܙܪܵܐ: ܘܟܲܕܼ ܐܸܬ̣ܝܲܕ̇ܝܼ: ܪܡܸܐ ܗ̄ܘ̣ܵܐ ܘܒ̣ܵܟܹ̇ܐ ܩܕܼܵܡ ܒܲܝܬܹ̇ܗ ܕܡܵܪܝܵܐ. ܘܐܸܬ̣ܟܲܢܲܫܘ ܠܘܵܬܹܗ ܡ̣ܢ ܝܼܣܪܵܝܹܠ ܟܸܢܫܵܐ ܪܲܒܵܐ ܕܛܵܒ̣: ܓܲܒ̣ܪܹ̈ܐ ܘܲܛܠܵܝܹ̈ܐ: ܡܸܛܠ ܕܒ̣ܵܟܹܝܢ ܗ̄ܘ̣ܵܘ ܛܠܵܝܹ̈ܐ ܪܲܒܵܐ ܕܛܵܒ̣.


text:
ܘܲܥܢܵܐ ܫܟܲܢܝܵܐ ܒܲܪ ܢܚܵܐܹܝܠ ܡ̣ܢ ܒܢܲܝ̈ ܥܝܼܠܵܡ: ܘܐܸܡܲܪ ܠܥܲܙܪܵܐ ܣܵܦܪܵܐ: ܚܢܲܢ ܟܲܕܸ̇ܒ̣̄ܢ ܒܡܵܪܝܵܐ ܐܲܠܵܗܲܢ. ܘܐܵܘܬܸ̇ܒ̣̄ܢ ܢܸܫܹ̈ܐ ܢܘܼܟ̣ܪ̈ܵܝܵܬ̣ܵܐ ܡ̣ܢ ܥܲܡܡܹ̈ܐ ܕܐܲܪܥܵܐ. ܡܸܟܹ̇ܝܠ ܐܝܼܬ̣ ܣܲܒ̣ܪܵܐ ܠܝܼܣܪܵܝܹܠ ܡܸܛܠ ܗܵܕܹܐ.


text:
ܡܸܟܹ̇ܝܠ ܢܹܐܡܲܪ ܡܵܘ̈ܡܵܬ̣ܵܐ ܩܕܼܵܡ ܐܲܠܵܗܲܢ: ܠܡܲܦܵܩܘܼ ܟܠ ܢܸܫܹ̈ܐ ܢܘܼܟ̣ܪ̈ܵܝܵܬ̣ܵܐ: ܘܐܲܝܠܹܝܢ ܕܐܸܬ̣̱ܝܼܠܸܕܼܘ ܡܸܢܗܹܝܢ ܘܐܲܝܟ ܡܸܠܟܵܐ ܕܡܵܪܝܵܐ ܘܐܲܝܠܹܝܢ ܕܕܼܵܚ̇ܠܝܼܢ ܡ̣ܢ ܢܵܡܘܿܣܵܐ ܕܐܲܠܵܗܲܢ ܘܡ̣ܢ ܦܘܼܩܕܵܢܹܗ: ܥܒܸܕܼ ܘܐܲܫܲܪ.


text:
ܘܩܵܡ ܥܲܙܪܵܐ ܣܵܦܪܵܐ ܘܐܵܘܡܝܼ ܠܩܲܫܝܼܫܲܝ̈ ܟܘܼܡܪܹ̈ܐ ܘܠܹܘܵܝܹ̈ܐ: ܘܲܠܟ̣ܠܹܗ ܝܼܣܪܵܝܹܠ: ܠܡܸܥܒܲܕܼ ܐܲܝܟ̣ ܦܘܼܩܕܵܢܵܐ ܗܵܢܵܐ. ܘܝܼܡܝܼܘ.


text:
ܘܩܵܡ ܥܲܙܪܵܐ ܣܵܦܪܵܐ ܡ̣ܢ ܩܕܼܵܡ ܒܲܝܬܵܐ ܕܡܵܪܝܵܐ. ܘܐܸܙܲܠ ܠܐܲܟ̣ܣܸܕܼܪܹ̈ܐ ܕܝܘܿܚܲܢܵܢ ܒܲܪ ܐܹܠܝܼܫܲܥ: ܘܝܼܬܸܒ̣ ܬܲܡܵܢ. ܠܲܚܡܵܐ ܠܵܐ ܐܸܟܲܠ: ܘܡܲـ̈ـܝܵܐ ܠܵܐ ܐܸܫܬ̇ܝܼ ܡܸܛܠ ܕܟܲܪܝܵܐ ܗ̄ܘ̣ܵܬ̣ ܠܹܗ ܥܲܠ ܥܵܘܼܠܹܗ ܕܥܲܡܵܐ.


text:
ܘܟ̣ܠ ܡܲܢ ܕܠܵܐ ܢܹܐܬܹܐ ܠܲܬ̣ܠܵܬ̣ܵܐ ܝܵܘ̈ܡܝܼܢ: ܢܸܗܘܹܐ ܠܹܗ ܐܲܝܟ ܡܸܠܟܵܐ ܕܩܲܫܝܼܫܹ̈ܐ ܘܲܕܼܪܵܘ̱ܪ̈ܒ̣ܵܢܹܐ. ܢܸܗܘܘܿܢ ܚܸܪ̈ܡܝܼܢ ܢܸܟ̣ܣܵܘ̈ܗܝ ܘܗ̤ܘ ܢܸܬ̣ܦܪܸܫ ܡ̣ܢ ܥܲܡܵܐ ܕܝܼܣܪܵܝܹܠ.


text:
ܘܐܸܬ̣ܟܲܢܲܫܘ ܟܠ ܐ̄ܢܵܫܲܝ̈ ܝܼܗܘܼܕܼܵܐ ܘܒܸܢܝܵܡܹܝܢ ܠܐܘܿܪܸܫܠܸܡ: ܠܲܬ̣ܠܵܬ̣ܵܐ ܝܵܘ̈ܡܝܼܢ ܒܝܲܪܚܵܐ ܕܬܸܫܥܵܐ: ܒܲܥܣܲܪܬܵܐ ܒܝܲܪܚܵܐ ܘܲܟ̣ܢܲܫܘ ܟܠܹܗ ܥܲܡܵܐ ܕܡܵܪܝܵܐ: ܘܙܵܝܥܝܼܢ ܘܪܲܬ̇ܝܼܬ̣ܝܼܢ ܥܲܠ ܡܸܠܬ̣ܵܐ.


text:
ܘܩܵܡ̣ ܥܲܙܪܵܐ ܟܵܗܢܵܐ: ܘܐܸܡܲܪ ܠܗܘܿܢ: ܐܲܢ̄ܬ̇ܘܿܢ ܟܲܕܸ̇ܒ̣ܬܘܿܢ ܒܐܲܠܵܗܵܐ. ܘܲܢܣܲܒ̣ܬ̇ܘܿܢ ܢܸܫܹ̈ܐ ܢܘܼܟ̣ܪ̈ܵܝܵܬ̣ܵܐ. ܘܐܵܘܣܸܦܬ̇ܘܿܢ ܥܲܠ ܚܛܵܗܹ̈ܐ ܕܝܼܣܪܵܝܹܠ.


text:
ܡܸܟܹ̇ܝܠ ܗܲܒ̣ܘ ܬܵܘܕ̇ܝܼܬ̣ܵܐ ܠܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܟ̇ܘܿܢ ܘܲܥܒܸܕܼܘ ܨܸܒ̣ܝܵܢܹܗ. ܘܐܸܬ̣ܦܲܪܫ̄ܘ ܡ̣ܢ ܥܲܡܡܹ̈ܐ ܕܐܲܪܥܵܐ. ܘܡ̣ܢ ܢܸܫܹ̈ܐ ܢܘܼܟ̣ܪ̈ܵܝܵܬ̣ܵܐ.


text:
ܘܲܥܢܵܐ ܟܠܹܗ ܥܲܡܵܐ ܘܐܵܡ̇ܪܝܼܢ ܠܥܲܙܪܵܐ ܒܩܵܠܵܐ ܪܵܡܵܐ: ܫܲܦܝܼܪܝܼܢ ܦܸܬ̣ܓ̣ܵܡܲܝ̈ܟ ܥܠܲܝܢ. ܘܲܡܩܲܒܲܠ ܟܠ ܡܸܕܸ̇ܡ ܐܲܢ̄ܬ̇ ܥܠܲܝܢ ܠܡܸܥܒܲܕܼ ܒܫܲܪܝܼܪ̈ܵܬ̣ܵܐ.


text:
ܗܵܫܵܐ ܕܹܝܢ ܥܲܡܵܐ ܣܲܓ̇ܝܼ: ܘܥܸܕܵܢܵܐ ܕܡܸܛܪܵܐ ܗ̄ܘ̣ ܘܠܲܝܬ̇ ܒܲܢ ܚܲܝܠܵܐ ܠܲܡܩܵܡ ܒܫܘܼܩܵܐ. ܘܲܥܒ̣ܝܼܕ̇ܬܵܐ ܠܵܐ ܗ̄ܘ̣ܵܬ̣ ܕܚܲܕܼ ܗ̄ܝ̣ ܝܘܿܡ ܘܠܵܐ ܕܲܬ̣ܪܹܝܢ ܡܸܛܠ ܕܣܲܓ̇ܝܼܐܝܼܢ ܐܸܢܘܿܢ ܚܛܵܗܲܝ̈ܢ ܒܦܸܬ̣ܓ̣ܵܡܵܐ ܗܵܢܵܐ.


text:
ܡܸܟܹ̇ܝܠ ܢܩܘܼܡܘܿܢ ܩܲܫܝܼ̈ܫܲܝܢ ܘܟ̣ܠܹܗ ܥܲܡܵܐ: ܘܟ̣ܠ ܕܐܝܼܬ̣ ܒܩܘܼܪ̈ܝܵܐ ܕܝܼܠܲܢ: ܐܝܠܹܝܢ ܕܐܵܘܬܸ̇ܒ̣ܘ ܢܸܫܹ̈ܐ ܢܘܼܟ̣ܪ̈ܵܝܵܬ̣ܵܐ: ܘܢܹܐܬ̣ܘܿܢ ܠܥܸܕܵܢܵܐ ܕܲܨܠܘܿܬ̣ܵܐ: ܘܥܲܡܗܘܿܢ ܩܲܫܝܼ̈ܫܹܐ ܕܩܘܼܪ̈ܝܵܐ: ܘܩܘܼܪ̈ܝܵܐ ܘܕܲܝܵܢܲܝܗܹܝܢ: ܥܕܲܡܵܐ ܕܢܲܗܦ̄ܟ̣ܘܼܢ ܚܸܡܬܹܗ ܕܐܲܠܵܗܲܢ ܡܸܢܲܢ: ܡܸܛܠ ܡܵܘܡܵܬ̣ܵܐ ܗܵܕܹܐ.


text:
ܒܪܲܡ ܝܘܿܢܵܬܲܢ ܒܲܪ ܥܲܡܲܢܘܼܐܹܝܠ: ܘܲܢܚܲܙܝܵܐ ܒܲܪ ܬܲܩܘܵܐ: ܘܡܲܫܠܲܡ: ܩܵܡ̣ܘ ܥܲܠ ܡܸܠܬ̣ܵܐ ܗܵܕܹܐ: ܘܡܲܬܲܝ ܠܹܘܵܝܵܐ ܥܵܕܼܘܿܪܗܘܿܢ.


text:
ܘܗܵܟܲܢܵܐ ܥܒܲܕܼܘ ܒܢܲܝ̈ ܫܒ̣ܝܼܬ̣ܵܐ ܘܲܦܪܲܫ ܥܲܙܪܵܐ ܟܵܗܢܵܐ ܥܸܣܪܝܼܢ ܓܲܒ̣ܪ̈ܝܼܢ ܪܹ̈ܫܹܐ ܕܐܲܒ̣ܵـ̈ـܗܵܬ̣ܵܐ: ܠܒܹܝܬ̣ ܐܲܒ̣ܵܗܲܝ̈ܗܘܿܢ. ܘܟ̣ܠܗܘܿܢ ܒܲܫܡܵܗܹ̈ܐ ܐܸܬ̣ܩܪܝܼܘ. ܘܝܼܬܸܒ̣ܘ ܒܝܘܿܡ ܚܲܕܼ ܒܝܲܪܚܵܐ ܕܥܸܣܪܵܐ: ܠܡܸܬ̣ܒ̇ܥܹܗ ܠܦܸܬ̣ܓ̣ܵܡܵܐ.


text:
ܘܐܸܫܬ̇ܟܲܚ ܡ̣ܢ ܒܢܲܝ̈ ܟܘܼܡܪܹ̈ܐ ܕܐܵܘܬܸ̇ܒ̣ܘ ܢܸܫܹ̈ܐ ܢܘܼܟ̣ܪ̈ܵܝܵܬ̣ܵܐ: ܡ̣ܢ ܒܢܵܘ̈ܗܝ ܕܝܼܫܘܿܥ ܒܲܪ ܝܘܿܙܵܕܼܵܩ ܘܐܲܚܵܘ̈ܗܝ: ܡܥܲܣܝܵܐ: ܘܐܹܠܝܼܥܵܙܲܪ: ܘܝܘܿܢܵܕܼܵܒ̣: ܘܲܓ̣ܕܲܠܝܵܐ.


text:
ܦܸܬ̣ܓ̣ܵܡܲܝ̈ ܢܚܲܡܝܵܐ ܒܲܪ ܚܹܠܲܩܝܵܐ. ܘܲܗܘ̤ܵܐ ܒܝܼܪܲܚ ܟܵܢܘܿܢ: ܒܲܫܢܲܬ̣ ܥܸܣܪܝܼܢ ܐܸܢܵܐ ܩܵܐܹ̇ܡ ܗ̄ܘܹ̇ܝܬ̣ ܒܫܘܿܫܲܢ ܒܝܼܪܬܵܐ.


text:
ܘܐܸܬ̣ܵܐ ܚܲܢܲܢ ܚܲܕ݂ ܡ̣ܢ ܐܲܚܲܝ̈: ܗ̤ܘ ܘܓܲܒ̣ܪܹ̈ܐ ܝܗ̄ܘܼ̈ܕ݂ܵܝܹܐ. ܘܫܸܐܠܲܬ̣ ܐܸܢܘܿܢ ܥܲܠ ܝܗ̄ܘܼܕ݂ܵܝܹܐ ܐܲܝܠܹܝܢ ܕܝܼܬ̇ܪܘ ܡ̣ܢ ܫܸܒ̣ܝܵܐ: ܘܐܵܦ ܥܲܠ ܐܘܿܪܸܫܠܸܡ ܡܕ݂ܝܼܢ̄ܬܵܐ.


text:
ܘܐܵܡ̇ܪܝܼܢ ܠܝܼ ܗܵܠܹܝܢ ܐ̄ܢܵܫܵܐ ܕܫܸܐܠܹ̇ܬ̣ ܐܸܢܘܿܢ: ܗܵܢܘܿܢ ܐ̄ܢܵܫܵܐ ܐܲܝܠܹܝܢ ܕܲܦܠܲܛ̣ܘ ܡ̣ܢ ܫܸܒ̣ܝܵܐ: ܗܵܐ ܬܲܡܵܢ ܐܸܢܘܿܢ ܒܲܡܕ݂ܝܼܢ̄ܬܵܐ: ܒܒ̣ܝܼܫܬܵܐ ܪܲܒ̇ܬ̣ܵܐ ܫܪܹܝܢ: ܘܲܒ̣ܚܸܣܕܵܐ ܣܲܓܝܼܵܐܐ. ܘܗܵܐ ܫܘܼܪܵܗ̇ ܕܐܘܿܪܸܫܠܸܡ ܬܪܝܼܥ: ܘܬܲܪ̈ܥܹܝܗ̇ ܝܲܩܝܼܕ݂ܝܼܢ ܒܢܘܿܪܵܐ.


text:
ܗܵܝܕܹ̇ܝܢ ܟܲܕ݂ ܫܸܡܥܹ̇ܬ̣ ܡܸܠܹ̈ܐ ܗܵܠܹܝܢ: ܝܵܬܹܒ̣ ܗ̄ܘܹ̇ܝܬ̣ ܘܒ̣ܵܟܹ̇ܐ. ܘܡܸܬ̣̱ܐܒܸܠ ܗ̄ܘܹ̇ܝܬ̣ ܝܵܘ̈ܡܵܬ̣ܵܐ ܣܲܓ̇ܝܹ̈ܐܐ. ܘܲܗܘܹ̇ܝܬ̣ ܨܵܐܹ̇ܡ: ܘܲܡܨܲܠܸܐ ܩܕ݂ܵܡ ܐܲܠܵܗܵܐ ܕܲܫܡܲܝܵܐ.


text:
ܘܐܵܡܲܪ ܗ̄ܘܹ̇ܝܬ̣: ܒܵܥܹ̇ܐ ܐ̄ܢܵܐ ܡ̣ܢ ܩܕ݂ܵܡܲܝܟ: ܡܵܪܝܵܐ ܐܲܠܵܗܵܐ ܓܲܢ̄ܒܵܪܵܐ ܪܲܒܵܐ ܘܲܕ݂ܚܝܼܠܵܐ: ܢܵܛܲܪ ܫܪܵܪܵܐ ܘܛܲܝܒ̇ܘܼܬ̣ܵܐ ܠܪ̈ܵܚܡܵܘܗܝ: ܘܲܠܢܵܛܪ̈ܲܝ ܦܘܼܩܕܵܢܵܘ̈ܗܝ.


text:
ܢܸܗ̱ܘ̈ܝܵܢ ܡܸܟܹ̇ܝܠ ܥܲܝܢܲܝ̈ܟ ܦܬ̣ܝܼ̈ܚܵܢ: ܘܐܸܕ݂ܢܲܝ̈ܟ ܨܵܝ̈ܬܵܢ: ܠܡܸܫܡܲܥ ܨܠܘܿܬ̣ܵܐ: ܕܐܸܢܵܐ ܥܲܒ̣ܕܵܟ݂ ܡܨܲܠܹܐ ܩܕ݂ܵܡܲܝܟ: ܒܐܝܼܡܵܡܵܐ ܘܲܒ̣ܠܸܠܝܵܐ: ܥܲܠ ܒܢܲܝ̈ ܝܼܣܪܵܝܹܠ ܥܲܒ̣ܕܲܝ̈ܟ. ܘܐܸܢܵܐ ܡܵܘܕܹ̇ܐ ܐ̄ܢܵܐ ܥܲܠ ܚܛܵܗܹ̈ܐ ܕܲܒ̣ܢܲܝ̈ ܝܼܣܪܵܝܹܠ ܕܲܚܛܵܘ ܠܵܟ݂ ܘܐܸܢܵܐ ܘܒܹܝܬ̣ ܐܵܒ̣ܝ ܚܛܲܝܢܲܢ ܩܕ݂ܵܡܲܝܟ.


text:
ܐܸܬ̇ܕܲܟ݂ܪ ܠܟ݂ܠ ܦܘܼܩ̈ܕܵܢܹܐ ܕܦܲܩܸܕ̇ܬ̇ ܠܡܘܼܫܹܐ ܥܲܒ̣ܕܵܟ݂: ܘܐܸܡܲܪܬ̇ ܠܹܗ: ܕܐܲܢ̄ܬܘܿܢ ܬܟܲܕ̇ܒ̣ܘܼܢ ܒܝܼ: ܘܐܸܢܵܐ ܐܹܒܲܕܲܪܟ݂ܘܿܢ ܒܹܝܬ̣ ܥܲܡܡܹ̈ܐ.


text:
ܘܬܸܗܦ̄ܟ݂ܘܿܢ ܠܘܵܬ̣ܝ. ܘܬܸܛܪܘܼܢ ܢܵܡܘܿܣܲܝ̈: ܘܬܸܥܒ̇ܕ݂ܘܼܢ ܐܸܢܘܿܢ. ܘܐܸܢ ܢܸܗܘܘܿܢ ܡܒܲܕ̇ܪ̈ܲܝܟ̇ܘܿܢ ܒܣܵܘ̈ܦܲܝ ܫܡܲܝܵܐ: ܡ̣ܢ ܬܲܡܵܢ ܐܹܩܲܪܸܒ̣ܟ݂ܘܿܢ ܘܐܲܝܬܹ̇ܝܟ݂ܘܿܢ ܠܐܲܬ̣ܪܵܐ ܕܲܓ̣ܒܹ̇ܝܬ̣ ܠܡܲܫܪܵܝܘܼ ܫܹܡܝ ܬܲܡܵܢ.


text:
ܒܒ̣ܵܥܘܼ ܡ̣ܢ ܩܕ݂ܵܡܲܝܟ ܡܵܪܝܵܐ: ܬܸܗܘܹܐ ܐܸܕ݂ܢܵܟ݂ ܨܵܝ̇ܬܵܐ ܠܲܨܠܘܿܬܹܗ ܕܥܲܒ̣ܕܵܟ݂: ܘܠܲܨܠܘܿܬ̣ܵܐ ܕܐܲܝܠܹܝܢ ܕܨܵܒܹ̇ܝܢ ܠܡܸܕ݂ܚܲܠ ܠܲܫܡܵܟ݂: ܘܲܦܪܘܿܩܲܝܗܝ ܠܥܲܒ̣ܕܵܟ݂ ܝܵܘܡܵܢܵܐ. ܘܗܲܒܲܝܗܝ ܒܪ̈ܲܚܡܹܐ ܩܕ݂ܵܡ ܓܲܒ̣ܪܵܐ ܗܵܢܵܐ.


text:
ܘܐܸܢܵܐ ܗܘܹ̇ܝܬ̣ ܫܵܩ̇ܝܵܐ ܠܡܲܠܟܵܐ. ܗܵܝܕܹ̇ܝܢ ܒܝܼܪܲܚ ܢܝܼܣܵܢ: ܒܲܫܢܲܬ̣ ܥܸܣܪܝܼܢ ܠܐܲܪܛܲܚܫܸܫܬ̇ ܡܲܠܟܵܐ: ܚܲܡܪܵܐ ܡܲܫܩܹܐ ܗ̄ܘܹ̇ܝܬ̣ ܩܕ݂ܵܡ ܡܲܠܟܵܐ. ܘܫܸܩܠܹ̇ܬ̣ ܚܲܡܪܵܐ ܘܝܸܗ̄ܒܹ̇ܬ̣ ܠܡܲܠܟܵܐ: ܘܠܵܐ ܗܘܹ̇ܝܬ̣ ܒܝܼܫ ܩܕ݂ܵܡܵܘܗܝ.


text:
ܘܐܸܡܲܪ ܠܝܼ ܡܲܠܟܵܐ: ܡܸܛܠ ܡܵܢܵܐ ܐܲܦܲܝ̈ܟ ܒܝܼ̈ܫܵܢ. ܘܐܲܢ̄ܬ̇ ܠܵܐ ܗ̄ܘܲܝܬ̇ ܟܪܝܼܗ. ܠܲܝܬ̇ ܗܵܢܵܐ: ܐܸܠܵܐ ܐܸܢ ܒܝܼܫܘܼܬ̣ ܠܸܒܵܐ. ܘܕܸܚܠܹ̇ܬ̣ ܣܲܓ̇ܝܼ ܛܵܒ̣.


text:
ܘܐܸܡ̇ܪܹܬ̣ ܠܡܲܠܟܵܐ: ܡܲܠܟܵܐ: ܠܥܵܠܲܡ ܚܝܝܼ. ܡܸܛܠ ܡܵܢܵܐ ܠܵܐ ܢܸܒ̣̈ܐ̱ܫܵܢ ܐܲܦܲܝ̈: ܕܲܡܕ݂ܝܼܢ̄ܬܵܐ ܕܒܹܝܬ̣ ܡܲܠܟ̇ܘܼܬ̣ ܐܒ̣ܵܗܲܝ ܚܲܪܒܵܐ. ܘܬܲܪ̈ܥܹܝܗ̇ ܡܵܘܩ̄ܕ݂ܝܼܢ ܒܢܘܼܪܵܐ.


text:
ܘܐܸܡ̇ܪܹܬ̣ ܠܡܲܠܟܵܐ: ܐܸܢ ܥܲܠ ܡܲܠܟܵܐ: ܛܵܒ̣. ܘܐܸܢ ܫܵܦܲܪ ܐ̄ܢܵܐ ܥܲܒ̣ܕܵܟ݂ ܩܕ݂ܵܡܲܝܟ: ܬܫܲܕ̇ܪܲܢܝ ܠܲܝܗܘܼܕ݂ ܡܕ݂ܝܼܢ̄ܬܵܐ: ܠܒܹܝܬ̣ ܩܒ̣ܘܼܪܵܐ ܕܐܲܒ̣ܵܗܲܝ̈: ܘܐܸܒ̣ܢܹܝܗ̇.


text:
ܘܐܸܡܲܪ ܠܝܼ ܡܲܠܟܵܐ: ܫܵܛܝܵܐ: ܥܲܕ݂ ܐܸܡܲܬ̣ܝ ܐܵܙܹ̇ܠ ܘܐܵܬܹܐ. ܘܲܫ̣ܦܲܪ ܩܕ݂ܵܡ ܡܲܠܟܵܐ: ܘܫܲܕ̇ܪܲܢܝ. ܘܝܲܗ̄ܒ̣ ܠܝܼ ܙܲܒ̣ܢܵܐ.


text:
ܘܐܸܡ̇ܪܹܬ̣ ܠܡܲܠܟܵܐ: ܐܸܢ ܥܲܠ ܡܲܠܟܵܐ ܫܲܦܝܼܪ: ܢܸܟ݂ܬ̇ܒ̣ܘܼܢ ܠܝܼ ܐܸܓܲܪܬܵܐ ܠܘܵܬ̣ ܫܲܠܝܼܛܵܐ ܕܒܲܥܒܲܪ ܢܲܗܪܵܐ: ܕܢܲܥܒ̇ܪܘܼܢܵܢܝ ܥܕܲܡܵܐ ܕܐܸܙܲܠ ܠܲܝܗܘܼܕ݂.


text:
ܘܐܸܓܲܪܬܵܐ ܠܘܵܬ̣ ܐܵܣܵܦ ܢܵܛܲܪ ܦܲܪܕܲܝܣܵܐ ܕܡܲܠܟܵܐ: ܘܢܸܬܸ̇ܠ ܠܝܼ ܩܲܝܣܹ̈ܐ ܠܡܸܥܒܲܕ݂ ܬܲܪ̈ܥܲܝ ܒܲܝܬܵܐ ܘܲܕ݂ܒ̣ܝܼܪܬܵܐ: ܘܫܘܼܪܹ̈ܝܗ̇ ܕܲܡܕ݂ܝܼܢ̄ܬܵܐ: ܘܲܠܒܲܝܬܵܐ ܕܥܵܐܹ̇ܠ ܐ̄ܢܵܐ ܠܹܗ: ܘܝܲܗ̄ܒ̣ ܠܝܼ ܡܲܠܟܵܐ ܐܲܝܟ݂ ܐܝܼܕܹܗ ܕܐܲܠܵܗܵܐ ܕܐܲܛ̱ܐܒܲܬ̤ ܠܝܼ.


text:
ܘܐܸܬܹܝܬ̣ ܠܘܵܬ̣ ܫܲܠܝܼܛܵܐ ܕܒܲܥܒܲܪ ܢܲܗܪܵܐ. ܘܝܸܗ̄ܒܹ̇ܬ̣ ܠܹܗ ܐܸܓܲܪܬܵܐ ܕܡܲܠܟܵܐ. ܘܫܲܕܲܪ ܥܲܡܝ ܡܲܠܟܵܐ ܪܲܒ̇ ܚܲܝܠܵܐ ܚܲܕ݂ ܕܦܲܪ̈ܵܫܹܐ.


text:
ܘܲܫܡܲܥ̣ ܣܲܡܒ̇ܠܵܛ ܚܵܘܪܵܢܵܝܵܐ ܘܛܘܿܒ̇ܝܼܵܐ ܥܲܒ̣ܕܹ̇ܐ ܕܥܲܡ̈ܘܿܢܵܝܹܐ. ܘܐܸܬ̣ܒܲܐܫܲܬ̤ ܠܗܘܿܢ ܒܝܼܫܵܐܝܼܬ̣ ܥܲܠ ܕܐܸܬ̣ܵܐ ܒܲܪܢܵܫܵܐ ܠܡܸܒ̣ܥܵܐ ܛܵܒ̣ܬ̣ܵܐ ܥܲܠ ܒܢܲܝ̈ ܝܼܣܪܵܝܹܠ.


text:
ܘܩܵܡܹ̇ܬ̣ ܒܠܸܠܝܵܐ ܐܸܢܵܐ ܘܓܲܒ̣ܪܹ̈ܐ ܗܵܢ̇ܘܿܢ. ܕܐܸܬ̣ܵܘ ܗ̄ܘ̣ܵܘ ܥܲܡܝ. ܘܠܵܐ ܚܵܘܝܼܬ̣ ܠܐ̄ܢܵܫ ܒܡܸܕܸ̇ܡ ܕܐܲܪܡܝܼ ܐܲܠܵܗܵܐ ܒܠܹܒ̇ܝ ܠܡܸܥܒܲܕ݂ ܒܐܘܿܪܸܫܠܸܡ. ܘܲܒ̣ܥܝܼܪܵܐ ܠܲܝܬ̇ ܗ̄ܘ̣ܵܐ ܥܲܡܝ: ܐܸܠܵܐ ܐܸܢ ܒܥܝܼܪܵܐ ܕܲܪܟ݂ܝܼܒ̣ ܗ̄ܘܹ̇ܝܬ̣ ܥܠܹܝܗ̇.


text:
ܘܢܸܦܩܹ̇ܬ̣ ܥܲܠ ܬܲܪܥܵܐ ܕܢܲܚܠܵܐ ܒܠܸܠܝܵܐ: ܠܐܲܦܲܝ̈ ܥܹܝܢ ܬܸܠܠܝܼܢ: ܘܲܠܬܲܪܥܵܐ ܕܐܸܣܦܘܼܬ̣ ܘܲܗܘܹ̇ܝܬ̣ ܣܵܟܲܪ ܒܫܘܼܪܹ̈ܝܗ ܕܐܘܿܪܸܫܠܸܡ ܕܡܸܬ̇ܬܲܪܥܝܼܢ ܗ̄ܘ̣ܵܘ. ܘܬܲܪ̈ܥܹܐ ܝܲܩܝܼܕ݂ܝܼܢ ܗ̄ܘ̣ܵܘ ܒܢܘܼܪܵܐ.


text:
ܘܫܲܠܝܼܛܵܢܹ̈ܐ ܠܵܐ ܝܼܕܲܥܘ ܠܐܲܝܟܵܐ ܐܸܙܹ̇ܠ̄ܬ̣: ܘܡܵܢܵܐ ܥܵܒܹܕ݂ ܐ̄ܢܵܐ. ܘܠܲܝܗܘܼܕ݂ܵܝܹܐ: ܘܲܠܟ݂ܵܗ̈ܢܹܐ: ܘܲܠܫܲܠܝܼܛܵܢܹ̈ܐ: ܘܲܠܣܵܦܵܪܹ̈ܐ: ܘܲܠܫܲܪܟܵܐ ܕܥܵܒ̣ܕܲܝ̈: ܥܒ̣ܝܼܕ̇ܬܵܐ: ܥܕܲܡܵܐ ܠܗܵܫܵܐ ܠܵܐ ܚܵܘܝܼܬ̣.


text:
ܘܐܸܡ̇ܪܹܬ̣ ܠܗܘܿܢ: ܐܲܢ̄ܬ̇ܘܿܢ ܚܵܙܹ̇ܝܢ ܒܝܼܫܬܵܐ ܕܲܚܢܲܢ ܒܵܗ̇. ܕܗܵܐ ܐܘܿܪܸܫܠܸܡ ܚܲܪܒܵܐ. ܘܬܲܪ̈ܥܹܝܗ̇ ܝܲܩܝܼܕ݂ܝܼܢ ܒܢܘܼܪܵܐ. ܬܵܘ ܢܸܒ̣ܢܸܐ ܫܘܼܪܵܐ ܕܐܘܿܪܸܫܠܸܡ. ܘܠܵܐ ܢܸܗܘܹܐ ܡܸܟܹ̇ܝܠ ܚܸܣܕܵܐ.


text:
ܘܲܓ̣ܠܹ̇ܝܬ̣ ܠܗܘܿܢ ܐܝܼܕ݂ܵܐ ܕܐܲܠܵܗܵܐ ܕܲܗܘ̤ܵܬ̣ ܥܲܡܝ ܠܛܵܒ̣: ܘܐܵܦ ܡܸܠܲܝ ܡܲܠܟܵܐ ܕܐܸܬ̣ܐ̱ܡܲܪ ܠܝܼ: ܘܐܵܡ̇ܪܝܼܢ: ܩܵܝ̇ܡܝܼܢ ܚ̄ܢܲܢ: ܘܒ̣ܵܢܹ̇ܝܢ ܚ̄ܢܲܢ. ܘܐܲܥܫܸܢܘ ܐܝܼܕܲܝ̈ܗܘܿܢ ܠܡܸܥܒܲܕ݂ ܕܛܵܒ̣.


text:
ܘܲܫܡܲܥ ܣܲܡܒ̇ܠܵܛ ܚܵܘܪܵܢܵܝܵܐ: ܘܛܘܼܒ̇ܝܼܵܐ: ܓܲܒ̣ܪܹ̈ܐ ܥܲܡܘܿܢܵܝܹ̈ܐ: ܘܲܓ̣ܫܘܿܡ ܥܲܪܒ̣ܵܝܵܐ. ܘܲܓ̣ܚܸܟ݂ܘ ܥܠܲܝܢ ܘܡܲܝܸܩܘܒܲܢ. ܘܐܵܡ̇ܪܝܼܢ: ܡܵܢܲܐ ܗ̄ܝ̣ ܡܸܠܬ̣ܵܐ ܗܵܕܹܐ ܕܥܵܒ̣ܕ̇ܝܼܢ ܐ̄ܢܬ̇ܘܿܢ. ܕܲܠܡܵܐ ܥܲܠ ܡܲܠܟܵܐ ܡܵܪܕ̇ܝܼܢ ܐ̄ܢܬ̇ܘܿܢ.


text:
ܘܐܲܬ̣ܝܼܒܹ̇ܬ̣ ܐܸܢܘܿܢ ܦܸܬ̣ܓ̣ܵܡܵܐ: ܘܐܸܡ̇ܪܹܬ̣ ܠܗܘܿܢ: ܐܲܠܵܗܵܐ ܗ̄ܘ̣ ܕܲܫܡܲܝܵܐ ܦܲܪܩܲܢ. ܘܲܚܢܲܢ ܥܵܒ̣ܕ̇ܝܼܢ ܘܩܵܝ̇ܡܝܼܢ ܘܒ̣ܵܢܹܝܢ. ܘܲܠܟ݂ܘܿܢ ܠܲܝܬ̇ ܠܟ݂ܘܿܢ ܙܸܕ݂ܩܵܐ ܘܕ݂ܘܼܟ݂ܪܵܢܵܐ ܘܲܡܢܵܬ̣ܵܐ ܒܐܘܿܪܸܫܠܸܡ.


text:
ܘܩܵܡ ܐܹܠܝܼܫܵܒ̣ ܟܘܼܡܪܵܐ ܪܲܒܵܐ: ܘܐܲܚܵܘ̈ܗܝ ܟܘܼܡܪܹ̈ܐ: ܘܲܒ̣ܢܵܘ̈ܗܝ: ܥܲܠ ܬܲܪܥܵܐ ܕܥܵܢܵܐ. ܘܐܲܩܝܼܡܘ ܬܲܪ̈ܥܵܘܗܝ: ܘܩܘܼܕ݂ܫܵܘ̈ܗܝ: ܘܲܥܕܲܡܵܐ ܠܡܲܓ̣ܕܲܠ ܡܵܐܐ. ܗܸܢܘܿܢ ܩܲܕ̇ܫܘܼܗܝ ܥܕܲܡܵܐ ܠܡܲܓ̣ܕ̇ܠܵܐ ܕܲܚܢܵܢܵܐܹܝܠ.


text:
ܘܬܲܪܥܵܐ ܕܨܲܝܵܕܹ̈ܐ: ܒܢܵܐܘܼܗܝ ܒܢܲܝ̈ ܣܵܢ̇ܐܵܐ. ܘܗܸܢܘܿܢ ܐܲܬ̣ܩ̄ܢܘܼܗܝ: ܘܐܲܩܝܼܡܘ ܬܲܪ̈ܥܵܘܗܝ ܘܣܘܼܟ̇ܪ̈ܵܘܗܝ ܘܡܘܼܟ݂ܠܵܘ̈ܗܝ.


text:
ܘܲܥܕܲܡܵܐ ܠܲܬ̣ܚܘܼܡܵܐ ܬܲܩܸܦ ܡܲܪܡܘܿܬ̣ ܒܲܪ ܐܘܿܪܝܼܵܐ: ܒܲܪ ܐܵܩܘܿܨ. ܘܲܥܕܲܡܵܐ ܠܲܬ̣ܚܘܼܡܵܐ ܬܲܩܸܦ ܡܲܫܠܸܡ ܒܲܪ ܟܢܵܝܵܐ: ܒܲܪ ܡܝܼܙܟܵܠ. ܘܲܥܕܲܡܵܐ ܠܲܬ̣ܚܘܼܡܵܐ ܬܲܩܸܦ ܙܵܕ݂ܘܿܩ ܒܲܪ ܒܥܢܵܐ.


text:
ܘܲܥܕܲܡܵܐ ܠܲܬ̣ܚܘܼܡܵܐ ܬܲܩܸܦܘ ܬܩܘܿܥܵܝܹ̈ܐ ܘܫܲܠܝܼܛܵܢܲܝ̈ܗܘܿܢ. ܘܠܵܐ ܐܲܥܸܠܘ ܨܵܘܪ̈ܲܝܗܘܿܢ ܒܦܘܼܠܚܵܢܵܐ ܕܡܵܪ̈ܲܝܗܘܿܢ.


text:
ܘܬܲܪܥܵܐ ܕܲܬ̣ܪܹܝܢ ܬܲܩܸܦ ܝܘܿܝܵܕ݂ܵܥ ܒܲܪ ܦܨܲܚ: ܘܡܲܫܠܲܡ ܒܲܪ ܒܣܲܪܝܵܐ. ܘܗܸܢܘܿܢ ܐܲܬ̣ܩ̄ܢܘܼܗܝ: ܘܐܲܩܝܼܡܘ ܬܲܪ̈ܥܵܘܗܝ ܘܣܘܼܟ̇ܪ̈ܵܘܗܝ ܘܡܘܼܟ݂ܠܵܘ̈ܗܝ.


text:
ܘܲܥܕܲܡܵܐ ܠܲܬ̣ܚܘܼܡܵܐ ܬܲܩܸܦ ܡܠܲܛܝܵܐ ܓܸܒ̣ܥܘܿܢܵܝܵܐ: ܘܢܹܪܘܿܢ ܡܲܪܬܵܝܵܐ. ܘܐ̄ܢܵܫܵܐ ܕܓܸܒ̣ܥܘܿܢ ܘܲܕ݂ܡܲܨܦܝܵܐ: ܥܒܲܕ݂ܘ ܟܘܼܪܣܝܵܐ ܠܫܲܠܝܼܛ ܥܒܲܪ ܢܲܗܪܵܐ.


text:
ܘܲܬ̣ܚܘܼܡܵܐ ܬܲܩܸܦ: ܥܙܵܐܹܝܠ ܒܲܪ ܚܲܕܵܝܵܐ ܒܲܪ ܨܪܲܦܝܵܐ. ܘܲܬ̣ܚܘܼܡܵܐ ܬܲܩܸܦ: ܚܲܢܲܢܝܵܐ ܒܲܪ ܩܪܲܚܝܵܐ. ܘܲܫܒܲܩܘ ܐܘܿܪܸܫܠܸܡ ܟܲܕ݂ ܫܘܼܪܵܗ̇ ܪܘܝܼܚ.


text:
ܘܡܲܓ̣ܕ̇ܠܵܐ ܕܐܸܫܬ̇ܚܲܪ ܘܲܥܕܲܡܵܐ ܠܲܬ̣ܚܘܼܡܵܐ ܬܲܩܸܦ ܫܵܠܘܿܡ ܒܲܪ ܚܛܘܿܫ ܫܲܠܝܼܛܵܐ ܕܐܘܿܪܸܫܠܸܡ: ܗ̤ܘ ܘܲܒ̣ܢܵܘ̈ܗܝ.


text:
ܘܬܲܪܥܵܐ ܕܲܦܩܲܥܬ̣ܵܐ ܬܲܩܸܦ̣: ܚܲܢܘܿܢ ܘܥܵܡܘܿܪܹ̈ܐ ܘܙܝܼܘܿܚ ܗܸܢܘܿܢ ܒܢܵܐܘܼܗܝ: ܘܐܲܩܝܼܡܘ ܬܲܪ̈ܥܵܘܗܝ ܘܣܘܼܟ̇ܪ̈ܵܘܗܝ ܘܡܘܼܟ݂ܠܵܘܗܝ ܘܐܵܠܹܦ ܐܲܡܝܼܢ ܗܵܘܹ̇ܐ ܒܫܘܼܪܵܐ ܥܕܲܡܵܐ ܠܬܲܪܥܵܐ ܕܐܲܣܦܘܿܬ̣.


text:
ܘܬܲܪܥܵܐ ܕܐܲܣܦܘܿܬ̣ ܬܲܩܸܦ ܡܠܲܟ݂ܝܵܐ ܒܲܪ ܪܵܟ݂ܵܒ̣: ܫܲܠܝܼܛܵܐ ܕܒܹܝܬ̣ ܟܲܪܡܵܐ: ܗܸܢܘܿܢ ܒܢܵܐܘܼܗܝ: ܘܐܲܩܝܼܡܘ ܬܲܪ̈ܥܵܘܗܝ ܘܣܘܼܟ̇ܪ̈ܵܘܗܝ ܘܡܘܼܟ݂ܠܵܘܗܝ.


text:
ܘܬܲܪܥܵܐ ܕܥܲܝܢܵܐ ܬܲܩܸܦ̣ ܫܵܠܘܿܡ ܒܲܪ ܟܸܠܚܵܙܹܐ ܫܲܠܝܼܛܵܐ ܕܡܲܨܦܝܵܐ. ܘܗܸܢܘܿܢ ܒܢܵܐܘܼܗܝ ܘܛܲܠܠܘܼܗܝ: ܘܐܲܩܝܼܡܘ ܬܲܪ̈ܥܵܘܗܝ ܘܣܘܼܟ̇ܪ̈ܵܘܗܝ ܘܡܘܼܟ݂ܠܵܘܗܝ. ܘܫܘܼܪܵܐ ܕܦܸܣܩܝܼܢ ܕܡܲܦܩܵܐ ܡܲܝܵܐ ܠܓܲܢܲܬ̣ ܡܲܠܟܵܐ: ܘܲܥܕܲܡܵܐ ܠܡܲܣܲܩܬܵܐ ܕܢܵܚܬܵܐ ܡ̣ܢ ܩܪܝܼܬܹܗ ܕܕ݂ܵܘܝܼܕ݂.


text:
ܒܵܬ̣ܪܹܗ ܬܲܩܸܦ ܢܚܲܡܝܵܐ ܒܲܪ ܥܲܙܒ̇ܘܿܩ ܫܲܠܝܼܛܵܐ ܕܒܹܝܬ̣ ܨܘܿܪ: ܥܕܲܡܵܐ ܠܲܫܒ̣ܝܼܠܵܐ ܕܩܲܒ̣ܪܹܗ ܕܕ݂ܵܘܝܼܕ݂: ܘܲܥܕܲܡܵܐ ܠܦܸܣܩܝܼܢ ܕܲܥܒ̣ܝܼܕ݂ܵܐ: ܘܲܥܕܲܡܵܐ ܠܒܹܝܬ̣ ܓܲܢ̄ܒܵܪܹ̈ܐ.


text:
ܘܥܲܫܸܢ ܥܕܲܡܵܐ ܠܲܬ̣ܚܘܼܡܵܐ ܕܥܵܙܵܪ: ܒܲܪ ܝܼܫܘܿܥ ܫܲܠܝܼܛܵܐ ܕܡܲܨܦܝܵܐ: ܡܫܘܼܚܬ̣ܵܐ ܕܬܲܪܬܹ̇ܝܢ ܡ̣ܢ ܠܘܼܩܒܲܠ ܡܣܲܩܬܵܐ ܕܐܵܙܵܠ̄ܐ ܠܩܲܡܨܘܿܥ.


text:
ܡ̣ܢ ܒܵܬ̣ܪܹܗ ܐܸܚܲܕ݂ ܘܥܲܫܸܢ ܒܵܪܘܿܟ ܒܲܪ ܙܲܟ̇ܝܼ: ܡܫܘܼܚܬ̣ܵܐ ܕܬܲܪܬܹ̇ܝܢ: ܥܕܲܡܵܐ ܠܩܲܡܨܘܿܥ: ܘܲܥܕܲܡܵܐ ܠܬܲܪܥܵܐ ܕܒܹܝܬ̣ ܐܹܠܝܼܫܲܥ ܟܵܗܢܵܐ ܪܲܒܵܐ.


text:
ܒܵܬ̣ܪܹܗ ܥܲܫܸܢ ܡܵܪܡܘܿܬ̣: ܒܲܪ ܐܘܿܪܝܼܵܐ: ܒܲܪ ܐܲܡܘܿܟ݂: ܡܫܘܚܬ̣ܵܐ ܕܬܲܪܬܹ̇ܝܢ: ܡ̣ܢ ܬܲܪܥܵܐ ܕܒܹܝܬ̣ ܐܹܠܝܼܫܲܥ: ܘܲܥܕܲܡܵܐ ܠܣܵܘܦܵܐ ܕܒܹܝܬ̣ ܐܹܠܝܼܫܲܥ.


text:
ܒܵܬ̣ܪܹܗ ܐܲܥܫܸܢ ܒܸܢܝܵܡܹܝܢ: ܘܝܼܫܘܿܥ ܪܲܒܵܐ ܕܒܲܝܬܹ̇ܗ. ܒܵܬ̣ܪܹܗ ܐܲܥܫܸܢ ܥܘܿܙܝܼܵܐ: ܒܲܪ ܡܥܲܣܝܵܐ: ܒܲܪ ܥܢܲܢܝܵܐ ܒܸܣܬܲܪ ܒܲܝܬܹ̇ܗ.


text:
ܒܵܬ̣ܪܹܗ ܐܲܥܫܸܢ ܒܲܢܘܝܼ ܒܲܪ ܢܲܚܕܵܪ: ܡܫܘܼܚܬ̣ܵܐ ܕܬܲܪܬܹ̇ܝܢ: ܡ̣ܢ ܒܹܝܬ̣ ܥܲܙܲܪܝܵܐ: ܥܕܲܡܵܐ ܠܩܲܡܨܘܿܥ: ܘܲܥܕܲܡܵܐ ܠܲܦܢܝܼܬ̣ܵܐ.


text:
ܕܦܵܠܵܠ ܒܲܪ ܐܲܙܝܼ ܡ̣ܢ ܠܘܼܩܒܲܠ ܩܲܡܨܘܥ: ܘܲܥܕܲܡܵܐ ܠܡܲܓܕ̇ܠܵܐ ܕܲܦܩܲܥܬ̣ܵܐ ܕܢܵܦܹ̇ܩ ܡ̣ܢ ܒܹܝܬ̣ ܡܲܠܟܵܐ ܥܸܠܵܝܵܐ: ܘܲܥܕܲܡܵܐ ܠܕ݂ܵܪܬܵܐ ܕܒܹܝܬ̣ ܐܲܣܝܼܪܹ̈ܐ. ܒܵܬ̣ܪܹܗ ܦܵܪܝܵܐ ܒܲܪ ܦܲܪܫܵܥ.


text:
ܒܵܬ̣ܪܹܗ ܥܲܫܸܢܘ ܬܩܘܿܥܵܝܹ̈ܐ: ܡܫܘܼܚܬ̣ܵܐ ܕܬܲܪܬܹ̇ܝܢ ܡ̣ܢ ܠܘܼܩܒܲܠ ܡܲܓ̣ܕ̇ܠܵܐ ܪܲܒܵܐ ܕܡܲܦܩܵܢܵܐ: ܘܲܥܕܲܡܵܐ ܠܫܘܼܪܵܐ ܥܲܫܝܼܢܵܐ.


text:
ܒܵܬܲܪܗܘܿܢ ܐܲܥܫܸܢ ܨܵܕ݂ܘܿܩ ܒܲܪ ܐܵܡܝܼ ܠܘܼܩܒܲܠ ܒܲܝܬܹ̇ܗ ܒܵܬ̣ܪܹܗ ܐܲܥܫܸܢ ܫܡܲܥܝܵܐ ܒܲܪ ܫܟܲܢܝܵܐ ܢܵܛܲܪ ܬܲܪܥܵܐ ܡܲܕ݂ܢ̱ܚܵܝܵܐ.


text:
ܒܵܬ̣ܪܹܗ ܐܲܥܫܸܢ ܚܲܢܲܢܝܵܐ ܒܲܪ ܫܠܲܡܝܵܐ: ܘܚܲܢܘܿܢ ܒܲܪ ܨܵܠܵܦ ܫܬ̇ܝܼܬ̣ܵܝܵܐ: ܡܫܘܼܚܬ̣ܵܐ ܕܬܲܪܬܹ̇ܝܢ ܒܵܬ̣ܪܹܗ ܐܲܥܫܸܢ ܡܲܫܠܘܿܡ ܒܲܪ ܒܪܲܟ݂ܝܵܐ: ܠܘܼܩܒܲܠ ܒܲܝܬܹ̇ܗ. ܒܵܬ̣ܪܹܗ ܐܲܥܫܸܢ ܒܲܢܘܼܢ ܒܲܪ ܢܲܚܕܵܪ: ܡܫܘܼܚܬ̣ܵܐ ܕܬܲܪܬܹ̇ܝܢ.


text:
ܠܘܼܩܒܲܠ ܬܲܪܥܵܐ ܕܡܲܦܩܵܢܵܐ: ܘܲܥܕܲܡܵܐ ܠܡܲܣܩܵܢܵܐ: ܕܲܦܢܝܼܬ̣ܵܐ ܕܡܲܣܲܩܬܵܐ ܕܦܵܢܝܵܐ ܠܬܲܪܥܵܐ ܕܥܵـ̈ـܢܵܐ: ܥܲܫܢܘ ܨܵܪ̈ܦܵܝܹܐ ܘܪܸ̈ܟ݂ܠܵܝܹܐ.


text:
ܘܟܲܕ݂ ܫ̣ܡܲܥ ܣܲܡܒ̇ܠܵܛ ܕܒ̣ܵܥܹ̇ܝܢܲܢ ܫܘܼܪܵܐ: ܟܸܪܝܲܬ̤ ܠܹܗ: ܘܲܣܓ̣ܝܼ ܪܘܼܓ̣ܙܹܗ. ܘܡܲܝܸܩ̣ ܥܠܲܝܗܘܿܢ ܥܲܠ ܝܗ̄ܘܼ̈ܕ݂ܵܝܹܐ.


text:
ܘܐܸܡܲܪ ܠܐܲܚܵܘ̈ܗܝ ܘܲܠܚܲܝܠܵܐ ܕܫܵܡܪ̈ܵܝܹܐ: ܡܵܢܵܐ ܥܵܒ̣ܕ̇ܝܼܢ ܝܗ̄ܘܼ̈ܕ݂ܵܝܹܐ: ܘܡܸܫܬܲܒ̣ܗ̱ܪܝܼܢ. ܫܒ̣ܘܿܩܘ ܠܗܘܿܢ ܡܕܲܒ̇ܚܝܼܢ ܘܐܵܟ݂ܠܝܼܢ: ܒܝܵܘܡܵܐ ܕܐܲܩܝܼܡ̣ܘ ܟܹܐܦܹ̈ܐ ܗܵܠܹܝܢ: ܡ̣ܢ ܩܸܩ̱ܠܬܵܐ ܕܥܲܦܪܵܐ: ܘܝܲܩܝܼ̈ܕ݂ܵܢ ܐܸܢܹܝܢ.


text:
ܘܛܘܿܒ̇ܝܼܵܐ ܥܲܡܘܿܢܵܝܵܐ ܩܵܐܹ̇ܡ ܗ̄ܘ̣ܵܐ ܠܘܵܬܹܗ: ܘܐܵܡܲܪ: ܟܡܵܐ ܕܗܸܢܘܿܢ ܒܵܥܹ̇ܝܢ: ܝܵܕܲܥ ܐ̄ܢܵܐ ܕܣܵܠܹ̇ܩ ܬܲܥܠܵܐ: ܘܥܵܩܲܪ ܟܹܐܦܹ̈ܐ ܕܫܘܼܪܲܝܗܘܿܢ.


text:
ܫܡܲܥ ܐܲܠܵܗܵܐ ܡܸܛܠ ܕܲܗ̤ܘܲܝܢ ܓܘܼܚܟܵܐ. ܘܐܲܗܦܸܟ݂ ܨܲܥ̱ܪܗܘܿܢ ܒܪܹܫܗܘܿܢ ܘܗܲܒ̣ ܐܸܢܘܿܢ ܠܒܸܙܬ̣ܵܐ ܒܐܲܪܥܵܐ ܕܲܫܒ̣ܝܼܬ̣ܗܘܿܢ.


text:
ܠܵܐܬܸܫܒ̇ܘܿܩ ܚܵܘ̈ܒܲܝܗܘܿܢ. ܘܲܚܛܵܗܲܝ̈ܗܘܿܢ ܩܕ݂ܵܡܲܝܟ ܠܵܐ ܢܸܬ̣ܥ̱ܛܘܿܢ. ܡܸܛܠ ܕܲܪܓܸܙܘ ܝܘܼܩܒܲܠ ܒܸܢܝܵܢܵܐ ܕܒ̣ܵܥܹ̇ܝܢܲܢ.


text:
ܘܲܚܢܲܢ ܢܸܒ̣ܢܹܝܘܗܝ ܠܫܘܼܪܵܐ. ܘܲܒ̣ܢܵܐܘܼܗܝ ܘܲܓ̣ܡܲܪ ܫܘܼܪܵܐ ܥܕܲܡܵܐ ܠܦܸܠܓܹ̇ܗ. ܗܵܝܕ̇ܝܼܢ ܐܸܬ̣ܦܬܲܚ ܦܘܼܡܹܗ ܕܟ݂ܠܹܗ ܥܲܡܵܐ: ܠܡܸܥܒܲܕ݂.


text:
ܗܵܝܕܹ̇ܝܢ ܟܲܕ݂ ܫ̣ܡܲܥ ܣܲܡܒ̇ܠܵܛ: ܘܛܘܿܒܝܼܵܐ: ܘܥܲܪ̈ܒ̣ܵܝܹܐ: ܘܥܲܡܘܿܢܵܝܹ̈ܐ: ܘܐܲܫܕ̇ܘܿܕ݂ܵܝܹ̈ܐ: ܕܐܸܬ̣̱ܝܼܗܸܒ̣ ܙܲܒ̣ܢܵܐ ܠܫܘܼܪܵܐ ܕܐܘܿܪܸܫܠܸܡ ܠܡܸܬ̣ܒ̇ܢܵܝܘܼ: ܘܫܲܪ̈ܝܼ ܬܘܼܪ̈ܥܵܬ̣ܵܐ ܠܡܸܣܬܲܟܵܪܘܼ: ܟܸܪܝܲܬ̤ ܠܗܘܿܢ ܛܵܒ̣.


text:
ܘܐܵܡ̇ܪܝܼܢ ܝܗ̄ܘܼ̈ܕ݂ܵܝܹܐ: ܒܨܲܪ ܠܹܗ ܚܲܝܠܲܢ ܡ̣ܢ ܩܘܿܦܵܝܹ̈ܐ ܘܥܲܦܪܵܐ ܣܲܓ̇ܝܼ ܛܵܒ̣. ܘܲܚܢܲܢ ܠܵܐ ܡܸܫܟ̇ܚܝܼܢܲܢ ܠܡܸܒ̣ܢܵܐ ܒܫܘܼܪܵܐ.


text:
ܘܐܵܡ̇ܪܝܼܢ ܣܵܢ̈ܐܲܝܢ: ܕܠܵܐ ܢܸܕ̇ܥܘܼܢ: ܘܠܵܐ ܢܸܚܙܘܿܢ: ܥܕܲܡܵܐ ܕܢܸܦܸܠ ܥܠܲܝܗܘܿܢ ܘܲܢܩܲܛܸܠ ܐܸܢܘܿܢ: ܘܲܢܒܲܛܸܠ ܥܒ̣ܵܕ݂ܗܘܿܢ.


text:
ܘܐܸܬ̣ܵܘ ܝܼܗ̄ܘܼ̈ܕ݂ܵܝܹܐ ܕܝܵܬ̣ܒ̇ܝܼܢ ܠܘܵܬ̣ܗܘܿܢ: ܘܐܵܡ̇ܪܝܼܢ ܠܗܘܿܢ: ܗܵܐ ܡܸܟܹ̇ܝܠ ܥܣܲܪ ܙܲܒ̣ܢ̈ܝܼܢ ܐܸܬ̣ܵܘ ܠܡܸܬ̣ܟܲܬܵܫܘܼ ܥܲܡܟ݂ܘܿܢ: ܡ̣ܢ ܟܠܗܘܿܢ ܐܲܬ̣ܪ̈ܵܘܵܬ̣ܵܐ ܐܲܝܠܹܝܢ ܕܲܫܪܹܝܢ ܗ̄ܘ̣ܵܘ ܒܗܘܿܢ.


text:
ܘܐܸܬ̣ܵܘ ܘܩܵܡ̣ܘ ܡ̣ܢ ܒܸܣܬܲܪ ܫܘܼܪܵܐ: ܠܡܸܬ̣ܟܲܬܵܫܘܼ ܒܓܹܐܪ̈ܲܝܗܘܿܢ. ܘܦܲܠܓ̣ܘܼܗܝ ܠܚܲܝܠܵܐ ܠܛܘܿܗ̈ܡܹܐ ܥܲܡ ܣܲܝܦܲܝ̈ܗܘܿܢ: ܘܪ̈ܘܼܡܚܹܐ ܘܩܸܫ̈ܬܵܬ̣ܵܐ.


text:
ܘܕܸܚܠܹܬ̣ ܘܩܵܡܹ̇ܬ̣ ܘܐܸܡ̇ܪܹܬ̣ ܠܪܵܘ̱ܪ̈ܒ̣ܵܢܹܐ ܘܲܠܫܲܠܝܼܛܵܢܹ̈ܐ: ܘܲܠܫܲܪܟܵܐ ܕܥܲܡܵܐ: ܠܵܐ ܬܸܕ݂ܚ̄ܠܘܼܢ ܡ̣ܢ ܩܕ݂ܵܡܲܝܗܘܿܢ. ܠܡܵܪܝܵܐ ܪܲܒܵܐ ܘܲܕ݂ܚܝܼܠܵܐ ܐܸܬ̇ܕܲܟ݂ܪܘ ܘܐܸܬ̣ܟܲܬܲܫܘ ܥܲܠ ܐܲܦܲܝ̈ ܐܲܚܲܝ̈ܟ̇ܘܿܢ: ܘܥܲܠ ܐܲܦܲܝ̈ ܒܢܲܝ̈ܟ̇ܘܿܢ ܘܲܒ̣̈ܢܵܬ̣ܟ݂ܘܿܢ: ܐܵܦ ܡܸܛܠ ܢܸܫܲܝ̈ܟ̇ܘܿܢ ܘܒ̣ܵܬܲܝ̈ܟ̇ܘܿܢ.


text:
ܗܵܝܕܹܷ̇ܢ ܟܲܕ݂ ܫܡܲܥ̣ܘ ܒܥܸܠܕ̇ܒ̣ܵܒܲܝ̈ܢ ܕܐܸܬ̣ܝܲܕ݂ܥܲܬ̤ ܠܲܢ ܡܸܠܬ̣ܵܐ: ܘܒܲܛܸܠ ܡܵܪܝܵܐ ܡܘܼܠܟܵܢܲܝ̈ܗܘܿܢ: ܐܸܬ̣ܗ̱ܦܸܟ݂ܢ ܟܠܲܢ ܘܲܣܠܸܩ̄ܢ ܠܫܘܼܪܵܐ. ܘܥܵܒ̣ܕ̇ܝܼܢ ܗ̄ܘܲܝܢ ܟܠܲܢ ܓܒܲܪ ܒܲܥܒ̣ܵܕܹ̇ܗ.


text:
ܘܦܸܠܓܵܐ ܕܲܥܠܲܝܡܹ̈ܐ ܡ̣ܢ ܝܵܘܡܵܐ ܗܵܘܿ ܘܲܠܗܲܠ: ܦܸܠܓ̇ܗܘܿܢ ܕܥܲܡܵܐ ܥܵܒ̣ܕ̇ܝܼܢ ܥܵܒ̣ܕ݂ܵܐ. ܘܦܸܠܓ̇ܗܘܿܢ ܐܲܚܝܼܕ݂ܝܼܢ ܪ̈ܘܼܡܚܹܐ: ܘܣܲܟ̇ܪܹ̈ܐ: ܘܩܸܫ̈ܬܵܬ̣ܵܐ: ܘܫܸܪ̈ܝܵܢܹܐ. ܘܲܡܫܲܡ̈ܫܵܢܹܐ ܩܵܝ̇ܡܝܼܢ ܒܸܣܬܲܪ ܝܼܗ̄ܘܼܕܲܝܹ̈ܐ: ܘܒ̣ܵܢܹ̇ܝܢ ܫܘܼܪܹ̈ܐ.


text:
ܘܐܸܡܪܹܬ̣ ܠܪܵܘ̱ܪ̈ܒ̣ܵܢܹܐ ܘܲܠܫܲܠܝܼܛܵܢܹ̈ܐ: ܘܲܠܫܲܪܟܵܐ ܕܥܲܡܵܐ: ܥܒ̣ܝܼܕ̇ܬܵܐ: ܣܲܓ̇ܝܼܵܐܐ ܘܲܪܘܝܼܚܵܐ. ܘܲܚܢܲܢ ܦܪܝܼܫܝܼܢܲܢ ܘܩܵܝܡܝܼܢܲܢ ܥܲܠ ܫܘܼܪܵܐ: ܘܦܲܪܝܼܩܝܼܢܲܢ ܓܒܲܪ ܡ̣ܢ ܐܲܚܘܼܗܝ.


text:
ܒܕ݂ܘܼܟ̇ܬ̣ܵܐ ܕܹܝܢ ܕܫܵܡ̇ܥܝܼܢ ܐ̄ܢܬ̇ܘܿܢ ܩܵܠܵܐ ܕܩܲܪܢܵܐ: ܠܬܲܡܵܢ ܬܸܬ̣ܩܲܪܒ̣ܘܼܢ ܠܘܵܬܲܢ ܘܐܲܠܵܗܲܢ ܢܸܬ̣ܟܲܬܲܫ ܥܲܠ ܐܲܦܲܝ̈ܢ.


text:
ܘܲܚܢܲܢ ܢܸܗܘܹܐ ܥܵܒ̣ܕ̇ܝܼܢ ܒܲܥܒ̣ܵܕܲܢ. ܘܦܸܠܓܲܢ ܢܸܗܘܘܿܢ ܐܲܚܝܼܕ݂ܝܼܢ ܪ̈ܘܼܡܚܹܐ: ܡ̣ܢ ܡܲܣܵܩܲܝ ܫܲܦܪܵܐ: ܥܕܲܡܵܐ ܕܢܵܦܩܝܼܢ ܟܵܘ̈ܟ̇ܒܹܐ.


text:
ܐܵܦ ܒܹܗ ܒܙܲܒ̣ܢܵܐ ܗܵܘ̇: ܐܸܡ̇ܪܹܬ̣ ܠܥܲܡܵܐ: ܕܓܲܒ̣ܪܵܐ ܘܛܲܠܝܹܗ ܢܸܗܘܘܿܢ ܒܵܝܬ̇ܝܼܢ ܒܓ̣ܵܘ ܫܘܼܩܹ̈ܐ ܕܐܘܿܪܸܫܠܸܡ ܘܢܸܗܘܘܿܢ ܢܵܛ̇ܪܝܼܢ ܠܵܗ̇ ܒܠܸܠܝܵܐ ܘܒ̣ܐܝܼܡܵܡܵܐ. ܘܢܸܗܘܘܿܢ ܥܵܒ̣ܕ̇ܝܼܢ ܥܒ̣ܵܕܹ̈ܐ.


text:
ܘܐܸܢܵܐ ܘܐܲܚܲܝ̈ ܘܛܲܠܝܲܝ̈ ܘܐ̄ܢܵܫܵܐ ܢܵܛܘܿܪܹ̈ܐ ܕܒܲܝܬ̇ܝ: ܠܵܐ ܫܵܠܚܝܼܢܲܢ ܢܲܚ̈ܬܲܝܢ ܝܲܪܚܵܐ ܕܝܵܘ̈ܡܵܬ̣ܵܐ. ܐ̄ܢܵܫ ܕܡܵܛܹ̇ܐ ܠܹܗ.


text:
ܘܐܝܼܬ̣ ܕܐܵܡ̇ܪܝܼܢ: ܚܲܩ̈ܠܵܬܲܢ ܘܒ̣ܵܬܲܝ̈ܢ ܘܟܲܪ̈ܡܲܝܢ ܡܙܲܒ̇ܢܝܼܢܲܢ ܘܢܵܣܒ̇ܝܼܢܲܢ ܥܒ̣ܘܼܪܵܐ ܒܟܲܦܢܵܐ: ܘܚܵܐܹ̇ܝܢܲܢ.


text:
ܘܐܝܼܬ̣ ܕܐܵܡ̇ܪܝܼܢ: ܡܸܟܹ̇ܝܠ ܐܲܝܟ݂ ܒܸܣܪܵܐ ܕܐܲܚܲܝ̈ܢ: ܗܵܟܲܢܵܐ ܐܵܦ ܒܸܣܪܲܢ. ܘܐܲܝܟ݂ ܒܢܲܝ̈ܗܘܿܢ: ܗܵܟܲܢܵܐ ܐܵܦ ܒܢܲܝ̈ܢ ܗܵܐ ܡܸܟܹ̇ܝܠ ܟܵܒ̣ܫܝܼܢ ܚ̄ܢܲܢ ܒܢܲܝ̈ܢ ܘܲܒ̣̈ܢܵܬܲܢ ܠܥܲܒ̣̈ܕ̇ܝܼܢ. ܘܐܝܼܬ̣ ܡ̣ܢ ܒ̈ܢܵܬܲܢ ܕܡܸܬ̣ܟܲܒ̣̈ܫܵܢ ܠܐܲܡ̈ܗܵܬ̣ܵܐ. ܘܠܵܐ ܡܪܝܼܡܝܼܢ ܩܕ݂ܵܡ ܐܲܠܵܗܵܐ ܐܝܼܕܲܝܗܘܿܢ. ܘܚܲܩ̈ܠܵܬܲܢ ܘܟܲܪ̈ܡܲܝܢ ܘܢܸܟ݂ܣܲܝ̈ܢ ܡܸܬ̣ܝܲܗ̄ܒ̇ܝܼܢ ܠܐܲܚܪ̈ܵܢܹܐ.


text:
ܘܐܸܡ̇ܪܹܬ̣ ܠܗܘܿܢ: ܕܲܚܢܲܢ ܩܢܲܝܢܲܢ ܠܐܲܚܲܝ̈ܢ ܝܗ̄ܘܼ̈ܕ݂ܵܝܹܐ: ܕܡܸܙܕܲܒ̇ܢܝܼܢ ܠܥܲܡܡܹ̈ܐ: ܗܸܢܘܿܢ ܘܲܒ̣ܢܲܝ̈ܗܘܿܢ ܓܲܒ̣ܪܵܐ ܠܐܲܚܘܼܗܝ ܫܵܩܠܝܼܢ ܐ̄ܢܬ̇ܘܿܢ ܡܸܛܠ ܗܵܢܵܐ ܝܸܗ̄ܒܹ̇ܬ̣ ܥܠܲܝܗܘܿܢ ܩܵܠܵܐ. ܘܐܸܡ̇ܪܹܬ̣ ܠܗܘܿܢ: ܐܵܦ ܐܲܢ̄ܬ̇ܘܿܢ ܬܙܲܒ̇ܢܘܼܢ ܠܐܲܚܲܝ̈ܟ̇ܘܿܢ ܘܲܫܬܸܩ̣ܘ: ܘܠܵܐ ܝܲܗ̄ܒ̣ܘ ܠܝܼ ܦܸܬ̣ܓ̣ܵܡ.


text:
ܘܐܸܡ̇ܪܹܬ̣ ܠܗܘܿܢ: ܠܵܐ ܫܲܦܝܼܪ ܦܸܬ̣ܓ̣ܵܡܵܐ ܕܐܲܢ̄ܬ̇ܘܿܢ ܥܵܒ̣ܕ̇ܝܼܢ. ܡܸܟܹ̇ܝܠ ܒܕܸܚ̱ܠܬ̣ܵܐ ܕܐܲܠܵܗܲܢ ܠܵܐ ܡܗܲܠܟ݂ܝܼܢ ܐ̄ܢܬ̇ܘܿܢ. ܡܸܛܠ ܕܥܵܒ̣ܕ̇ܝܼܢ ܐ̄ܢܬ̇ܘܿܢ ܐܲܝܟ݂ ܥܒ̣ܵܕܹ̈ܐ ܕܥܲܡܡܹ̈ܐ ܕܒܲܚܕ݂ܵܪ̈ܲܝܢ.


text:
ܘܢܲܦܢܸܐ ܠܗܘܿܢ ܒܝܵܘܡܵܐ ܗܵܢܵܐ: ܟܲܪ̈ܡܲܝܗܘܿܢ ܘܙܲܝܬܲܝ̈ܗܘܿܢ ܘܚܲܩ̈ܠܵܬ̣ܗܘܿܢ ܘܒ̣ܵܬܲܝ̈ܗܘܿܢ. ܘܟܸܣܦܵܐ ܘܲܥܒ̣ܘܿܪܵܐ ܘܚܲܡܪܵܐ ܘܡܸܫܚܵܐ ܢܸܫܒ̇ܘܿܩ ܠܫܲܪܟܵܐ ܕܥܲܡܵܐ.


text:
ܘܐܵܡ̇ܪܝܼܢ ܠܝܼ: ܗܵܟܲܢܵܐ ܢܸܥܒܸ̇ܕ݂: ܐܲܝܟ݂ ܕܐܲܢ̄ܬ̇ ܐܸܡܲܪܬ̇ ܘܲܩܪܹܝܬ̣ ܠܟ݂ܘܼܡܪܹ̈ܐ: ܘܐܸܡ̇ܪܹܬ̣ ܠܗܘܿܢ: ܕܗܵܟܲܢܵܐ ܘܵܠܹ̇ܐ ܠܡܸܥܒܲܕ݂. ܘܐܵܘܡ̇ܝܼܬ̣ ܐܸܢܘܿܢ ܠܡܸܥܒܲܕ݂ ܐܲܝܟ݂ ܦܸܬ̣ܓ̣ܵܡܵܐ ܗܵܢܵܐ. ܘܐܵܦ ܠܲܛܠܵܝܹ̈ܐ ܕܲܩܕ̇ܩܹ̈ܐ.


text:
ܘܐܵܡ̇ܪܝܼܢܲܢ: ܕܗܵܟܲܢܵܐ ܢܙܝܼܥ ܐܲܠܵܗܵܐ ܠܟ݂ܠ ܓܒܲܪ ܕܠܵܐ ܢܩܝܼܡ ܥܲܠ ܡܸܠܬ̣ܵܐ ܗܵܕܹܐ: ܡ̣ܢ ܒܲܝܬܹ̇ܗ ܘܡ̣ܢ ܠܐܹܘܬܹܗ. ܗܵܟܲܢܵܐ ܢܸܗܘܹܐ ܡܙܵܥ ܘܝܲܪܩܵܢ. ܘܐܵܡ̇ܪܝܼܢ ܥܲܡܵܐ ܟܠܹܗ: ܐܵܡܹܝܢ. ܘܩܵܡ̣ܘ ܥܲܡܵܐ ܟܠܹܗ: ܘܫܲܒܲܚܘ ܠܡܵܪܝܵܐ. ܘܲܥܒܲܕ݂ܘ ܟܠܹܗ ܥܲܡܵܐ ܐܲܝܟ݂ ܦܸܬ̣ܓ̣ܵܡܵܐ ܗܵܢܵܐ.


text:
ܘܐܵܦ ܡ̣ܢ ܝܵܘܡܵܐ ܕܦܲܩܕܲܢܝ ܠܡܸܗܘܵܐ ܫܲܠܝܼܛܵܐ ܒܐܲܪܥܵܐ ܕܲܝܗܘܼܕ݂: ܡ̣ܢ ܫܢܲܬ̣ ܥܸܣܪܝܼܢ: ܘܲܥܕܲܡܵܐ ܠܲܫܢܲܬ̣ ܬܠܵܬ̣ܝܼܢ ܘܬܲܪܬܹ̇ܝܢ ܠܐܲܪܛܲܚܫܸܫܬ̇ ܡܲܠܟܵܐ: ܫܢ̈ܝܼܢ ܬܲܪܬܲܥܸܣܪܹ̈ܐ ܐܸܢܵܐ ܘܐܲܚܲܝ̈ ܗܘܹ̇ܝܬ̣ ܠܗܘܿܢ ܪܹܫܵܐ. ܘܠܵܐ ܚܡܵܪܵܐ ܕܚܲܕ݂ ܡܸܢܗܘܿܢ ܕܸܒ̣ܪܹܬ̣: ܘܐܵܦܠܵܐ ܐܲܗܪܹܬ̣ ܠܐܢܵܫ ܡܸܢܗܘܿܢ.


text:
ܘܫܲܠܝܼܛܵܢܹ̈ܐ ܕܲܩܕ݂ܵܡܲܝ ܫܲܥܒ̇ܕ݂ܘܼܗܝ ܠܥܲܡܵܐ. ܘܲܢܣܲܒ̣ܘ ܡܸܢܗܘܿܢ ܚܲܡܪܵܐ: ܘܠܲܚܡܵܐ: ܘܟܸܣܦܵܐ ܣܲܓ̇ܝܼܵܐܐ ܠܡܲܕܲܐܬ̣ܵܐ: ܥܕܲܡܵܐ ܠܣܸܠ̈ܥܝܼܢ ܐܲܪܒ̇ܥܝܼܢ. ܐܵܦ ܥܲܒ̣ܕܲܝ̈ܗܘܿܢ ܐܲܫܠܸܛܘ ܥܲܠ ܥܲܡܵܐ. ܘܐܸܫܬܲܠܲܛܘ ܥܠܲܝ̈ܗܘܿܢ: ܘܐܸܫܬܲܢܲܕ݂ܘ ܒܗܘܿܢ. ܘܐܸܢܵܐ ܠܵܐ ܥܸܒ̣ܕܹ̇ܬ̣ ܗܵܟܲܢܵܐ: ܡ̣ܢ ܩܕ݂ܵܡ ܕܸܚ̱ܠܬܹܗ ܕܐܲܠܵܗܵܐ.


text:
ܐܵܦ ܒܲܥܒ̣ܵܕ݂ܵܐ ܕܫܘܼܪܵܐ ܗܵܢܵܐ: ܛܵܒ̣ ܐܸܬ̣ܥܲܫܢܹ̇ܬ̣ ܘܚܲܩ̈ܠܵܬ̣ܵܐ ܠܵܐ ܙܲܒ̇ܢܹ̇ܬ̣ ܘܟ݂ܠܗܘܿܢ ܛܠܵܝܹ̈ܐ ܒܢܲܝ̈ ܝܗ̄ܘܼܕ݂ܵܝܹ̈ܐ ܐܸܬ̣ܟܲܢܲܫܘ: ܘܩܵܡ̣ܘ ܬܲܡܵܢ ܥܲܠ ܥܒ̣ܵܕ݂ܵܐ.


text:
ܘܪܵܘ̱ܪ̈ܒ̣ܵܢܹܐ ܘܫܲܠܝܼܛܵܢܹ̈ܐ ܡܵܐܐ ܘܚܲܡܫܝܼܢ ܓܲܒ̣ܪ̈ܝܼܢ: ܘܕ݂ܵܐܬܹ̇ܝܢ ܠܘܵܬܲܢ ܡ̣ܢ ܥܲܡܡܹ̈ܐ ܕܲܚܕ݂ܵܪ̈ܲܝܢ: ܐܵܬܹ̇ܝܢ ܗ̄ܘ̣ܵܘ ܐ̄ܢܵܫ ܒܦܵܬ̣ܘܿܪܹܗ.


text:
ܘܓܲܒ̣ܪܵܐ ܕܥܵܒܹܕ݂ ܗ̄ܘ̣ܵܐ ܠܲܚܡܵܐ: ܡܲܝܬܹ̇ܐ ܗ̄ܘ̣ܵܐ ܠܥܲܒ̣̈ܕܹ̇ܐ ܕܥܵܒ̣ܕ̇ܝܼܢ: ܬܵܘܪܵܐ ܚܲܕܪ: ܘܥܵـ̈ـܢܵܐ ܫܸܬ̣ ܫܲܡ̈ܝܼܢܵܬ̣ܵܐ. ܘܨܸܦܪ̈ܵܝܹܐ ܐܸܬ̣ܥ̱ܒܸܕ݂ܘ ܠܲܢ. ܘܲܚܕ݂ܵܐ ܠܥܸܣܪܵܐ ܝܵܘ̈ܡܝܼܢ: ܚܲܡܪܵܐ ܣܲܓ̇ܝܼ ܘܥܲܡ ܗܵܕܹܐ: ܠܲܚܡܵܐ ܕܫܲܠܝܼܛܘܼܬ̣ܵܐ ܠܵܐ ܒܥܹ̇ܝܬ̣: ܡܸܛܠ ܕܲܥܫܸܢ ܥܒ̣ܵܕ݂ܵܐ ܥܲܠ ܥܲܡܵܐ ܗܵܢܵܐ.


text:
ܗܵܝܕܹ̇ܝܢ ܐܸܫܬܲܡܥܲܬ̤ ܡܸܠܬ̣ܵܐ ܠܣܲܡܒ̇ܠܵܛ: ܘܲܠܛܘܿܒ̇ܝܼܵܐ: ܘܠܲܓ̣ܫܘܿܡ ܥܲܪܒ̣ܵܝܵܐ: ܘܲܠܫܲܪܟܵܐ ܕܲܒ̣ܥܸܠܕ̇ܒ̣ܵܒܲܝ̈ܢ: ܕܲܒ̣ܢܲܝܢܵܝܗܝ ܠܫܘܼܪܵܐ. ܘܲܥܕܲܡܵܐ ܠܹܗ ܠܙܲܒ̣ܢܵܐ ܗܵܘܿ ܦܪ̈ܘܼܣܬ̇ܕܹܐ ܕܬܲܪ̈ܥܹܐ ܥܕܲܟܹ̇ܝܠ ܠܵܐ ܐܲܩܝܼܡ̄ܢ.


text:
ܘܫܲܕܲܪܘ ܠܘܵܬ̣ܝ ܣܲܡܒ̇ܠܵܛ ܘܲܓ̣ܫܘܿܡ: ܘܐܵܡ̇ܪܝܼܢ ܠܝܼ: ܬܵܐ ܢܹܐܙܲܠ ܐܲܟ݂ܚ̄ܕ݂ܵܐ: ܘܢܸܫܪܹܐ ܐܲܝܟ݂ ܓܲܝܣܹ̈ܐ ܒܲܦܩܲܥܬ̣ܵܐ ܕܐܝܼܢܘܿ ܘܗܸܢܘܿܢ ܡܸܬ̣ܪܲܥܹܝܢ ܗ̄ܘ̣ܵܘ ܠܡܸܥܒܲܕ݂ ܠܲܢ ܒܝܼܫܬܵܐ.


text:
ܘܫܲܕ̇ܪܹܬ̣ ܠܘܵܬ̣ܗܘܿܢ ܡܲܠܲܐܟ݂ܵܐ: ܘܐܸܡ̇ܪܹܬ̣ ܠܗܘܿܢ: ܥܒ̣ܵܕ݂ܵܐ ܪܲܒܵܐ ܥܵܒܹ̇ܕ݂ ܐ̄ܢܵܐ. ܘܠܵܐ ܡܸܫܟܲܚ ܐ̄ܢܵܐ ܠܡܸܚܲܬ̣: ܕܲܠܡܵܐ ܢܸܒ̣ܛܲܠ ܟܲܕ݂ ܐܵܪܦܹܐ ܘܐܹܚܘܿܬ̣ ܠܘܵܬ̣ܟ݂ܘܿܢ.


text:
ܘܫܲܕܲܪܘ ܠܘܵܬ̣ܝ ܐܲܝܟ݂ ܦܸܬ̣ܓ̣ܵܡܵܐ ܗܵܢܵܐ: ܐܲܪܒܲܥ ܙܲܒ̣ܢ̈ܝܼܢ. ܘܐܲܬ̣ܝܼܒܹ̇ܬ̣ ܐܸܢܘܿܢ ܐܲܝܟ݂ ܦܸܬ̣ܓ̣ܵܡܵܐ ܗܵܢܵܐ.


text:
ܘܲܟ݂ܬ̣ܝܼܒ̣ ܒܵܗ̇: ܒܥܲܡܡܹ̈ܐ ܐܸܫܬ̇ܡܲܥ: ܘܲܓ̣ܫܘܿܡ ܐܸܡܲܪ: ܐܲܢ̄ܬ̇ ܘܲܝܗܘܼ̈ܕ݂ܵܝܹܐ ܡܸܬ̣ܪܲܥܹܝܢ ܠܡܸܡܪܲܕ݂. ܡܸܛܠ ܗܵܢܵܐ ܐܲܢ̄ܬ̇ ܒܵܢܹ̇ܐ ܫܘܼܪܵܐ. ܘܐܲܢ̄ܬ̇ ܗܵܘܹ̇ܐ ܠܗܘܿܢ ܡܲܠܟܵܐ ܐܲܝܟ݂ ܦܸܬ̣ܓ̣ܵܡܹ̈ܐ ܗܵܠܹܝܢ.


text:
ܐܵܦ ܢܒ̣ܝܹ̈ܐ ܐܲܩܝܼܡ̣ܬ̇ ܠܡܲܬ̣ܢܲܒܵܝܘܼ ܥܠܲܝܟ ܒܐܘܿܪܸܫܠܸܡ. ܘܐܵܡ̇ܪܝܼܢ ܕܗܵܐ ܐܲܡ̣ܠܸܟ݂ ܒܲܝܗܘܼܕ݂. ܘܡܸܟܹ̇ܝܠ ܐܸܫܬܲܡܲܥ ܠܡܲܠܟܵܐ ܐܲܝܟ݂ ܡܸܠܹ̈ܐ ܗܵܠܹܝܢ. ܡܸܟܹ̇ܝܠ ܬܵܘ ܢܸܬ̣ܡܲܠܲܟ݂ ܐܲܟ݂ܚ̄ܕ݂ܵܐ.


text:
ܘܫܲܕ̇ܪܹܬ̣ ܠܘܵܬܹܗ ܘܐܸܡ̇ܪܹܬ̣ ܠܹܗ: ܠܵܐ ܫܲܦܝܼܪ ܕܢܸܗ̱ܘ̈ܝܵܢ ܐܲܝܟ݂ ܡܸܠܹ̈ܐ ܕܐܲܢ̄ܬ̇ ܐܵܡܲܪ ܐܲܢ̄ܬ̇. ܡܸܛܠ ܕܡ̣ܢ ܠܸܒܵܟ݂ ܐܵܡܲܪ ܐܲܢ̄ܬ̇ ܠܗܹܝܢ.


text:
ܡܸܛܠ ܕܟ݂ܠܗܘܿܢ ܡܕܲܚܠܝܼܢ ܠܲܢ: ܘܐܵܡ̇ܪܝܼܢ: ܡܸܬ̣ܪ̈ܲܦܝܵܢ ܐܝܼܕܲܝ̈ܗܘܿܢ ܡ̣ܢ ܥܒ̣ܝܼܕ̇ܬܵܐ. ܘܐܵܡ̇ܪܝܼܢ ܠܲܢ ܠܵܐ ܬܸܥܒ̇ܕ݂ܘܼܢ. ܡܸܟܹ̇ܝܠ ܐܲܥܫܸܢ ܐܝܼ̈ܕܲܝ.


text:
ܘܐܸܢܵܐ ܥܸܠܹ̇ܬ̣ ܠܘܵܬ̣ ܫܡܲܥܝܵܐ ܒܲܪ ܕܲܠܝܵܐ ܒܲܪ ܡܲܗܛܒ̣ܵܐܹܝܠ: ܘܗ̤ܘ ܟܵܠܹ̇ܐ ܗ̄ܘ̣ܵܐ ܠܝܼ: ܘܐܸܡܲܪ ܠܝܼ: ܬܵܐ ܢܸܬ̣ܘܲܥܲܕ݂ ܠܒܲܝܬܹ̇ܗ ܕܡܵܪܝܵܐ ܠܓ̣ܵܘ ܗܲܝܟ̇ܠܵܐ: ܘܢܹܐܚܘܿܕ݂ ܬܲܪ̈ܥܹܐ ܕܗܲܝܟ̇ܠܵܐ. ܡܸܛܠ ܕܐܵܬܹܝܢ ܠܡܸܩܛܠܵܟ݂: ܘܲܒ̣ܠܸܠܝܵܐ ܐܵܬܹ̇ܝܢ ܠܡܸܩܛܠܵܟ݂.


text:
ܚܵܟܹ̇ܡ ܐ̄ܢܵܐ ܕܠܵܐ ܗ̄ܘ̣ܵܐ ܐܲܠܵܗܵܐ ܫܲܕܪܹܗ ܥܠܲܝ: ܘܐܵܦܠܵܐ ܒܝܲܕ݂ ܢܒ̣ܝܼܵܐ ܐܸܬ̣ܐ̱ܡܲܪ ܠܝܼ ܕܩܵܛܹ̇ܠ ܠܝܼ ܛܘܿܒ̇ܝܼܵܐ ܘܣܲܡܒ̇ܠܵܛ ܘܚܲܒ̣ܪ̈ܵܘܗܝ: ܐܲܓ̣ܪܘܼܗܝ ܘܫܲܕ̇ܪܘܼܗܝ ܥܠܲܝ ܠܡܸܩܛܠܲܢܝ.


text:
ܡܸܛܠ ܕܐܲܓ̣ܪܵܐ ܗ̄ܘ̣: ܡܸܛܠ ܕܐܸܕ݂ܚܲܠ ܘܐܸܥܒܸ̇ܕ݂ ܗܵܟܲܢܵܐ: ܘܐܸܚܛܹܐ: ܘܲܗܘܸܐ ܠܗܘܿܢ ܠܲܫܡܵܐ ܒܝܼܫܵܐ: ܡܸܛܠ ܕܲܢܚܲܣܕ݂ܘܼܢܵܢܝ.


text:
ܐܸܬ̇ܕܲܟ݂ܪ ܐܲܠܵܗܝ ܠܛܘܿܒ̇ܝܼܵܐ ܘܲܠܣܲܡܒ̇ܠܵܛ ܘܲܠܚܲܒ̣ܪ̈ܵܘܗܝ: ܐܲܝܟ݂ ܥܒ̣ܵܕܲܝ̈ܗܘܿܢ ܗܵܠܹܝܢ ܣܢܲـ̈ـܝܵܐ: ܐܵܦ ܠܝܘܿܕܲܥܝܵܐ ܢܒ̣ܝܼܵܐ: ܐܵܦ ܠܫܲܪܟܵܐ ܕܲܢܒ̣ܝܹ̈ܐ: ܕܲܗܘ̤ܵܘ ܡܕܲܚܠܝܼܢ ܠܝܼ ܡܸܢܗܘܿܢ.


text:
ܗܵܝܕܹ̇ܝܢ ܟܲܕ݂ ܫܡܲܥ̣ܘ ܟܠܗܘܿܢ ܒܥܸܠܕ̇ܒ̣ܵܒܲܝ̈ܢ: ܕܚܸܠ̣ܘ. ܘܟ݂ܠܗܘܿܢ ܥܲܡܡܹ̈ܐ ܕܲܚܕ݂ܵܪ̈ܲܝܢ: ܘܙܵܥ̣ܘ ܛܵܒ̣ ܡ̣ܢ ܩܕ݂ܵܡܲܝܢ ܘܝܼܕܲܥ̣ܘ ܕܡ̣ܢ ܐܲܠܵܗܵܐ ܐܸܬ̣ܥܲܒ̣ܕ̇ܬܵܐ ܗܵܕܹܐ.


text:
ܐܵܦ ܒܝܵܘ̈ܡܵܬ̣ܵܐ ܗܵܢܘܿܢ: ܡܲܣܓܹ̇ܝܢ ܗ̄ܘ̣ܵܘ ܪܵܘ̱ܪ̈ܒ̣ܵܢܹܐ ܕܲܝܗܘܼܕ݂ܵܐ ܐܸܓ̇ܪ̈ܵܬ̣ܗܘܿܢ. ܘܐܵܙܵܠ̄ܢ ܗ̄ܘܲܝ̈ ܠܘܵܬ̣ ܛܘܼܒ̇ܝܼܵܐ. ܘܐܸܓ̇ܪ̈ܵܬܹܗ ܕܛܘܿܒ̇ܝܼܵܐ ܐܵܬ̣̈ܝܵܢ ܗ̄ܘܲܝ̈ ܠܘܵܬ̣ܗܘܿܢ.


text:
ܡܸܛܠ ܕܣܲܓ̇ܝܼ̈ܐܐ ܗ̄ܘ̣ܵܘ ܒܲܝܗܘܼܕ݂: ܕܝܼܡܝܼܘ ܠܹܗ ܕܠܵܐ ܢܲܗܪܘܼܢܹܗ. ܡܸܛܠ ܕܚܲܬ̣ܢܵܐ ܗ̄ܘ̣ܵܐ ܕܲܫܒܲܢܝܵܐ ܒܲܪ ܐܵܪܵܚ. ܘܝܘܿܚܲܢܵܢ ܒܪܹܗ: ܢܣܲܒ̣ ܠܒܲܪܬ̣ ܡܲܫܠܘܿܡ ܒܲܪ ܒܪܲܟ݂ܝܵܐ.


text:
ܐܵܦ ܡܸܠܵܘ̈ܗܝ ܛܵܒ̣ܵـ̈ـܬ̣ܵܐ ܐܵܡ̇ܪܝܼܢ ܗ̄ܘ̣ܵܘ ܩܕ݂ܵܡܲܝ. ܘܡܸܠܬ̣ܵܐ ܕܐܵܡܲܪ ܗ̄ܘܹ̇ܝܬ̣: ܐܵܡ̇ܪܝܼܢ ܗ̄ܘ̣ܵܘ ܠܹܗ. ܘܐܸܓ̇ܪ̈ܵܬ̣ܵܐ ܡܫܲܕܲܪ ܗ̄ܘ̣ܵܐ ܗ̤ܘ ܛܘܿܒ̇ܝܼܵܐ ܠܲܡܕܲܚܵܠܘܼܬܲܢܝ.


text:
ܗܵܝܕܹ̇ܝܢ ܟܲܕ݂ ܐܸܬ̣ܒ̇ܢܝܼ ܫܘܼܪܵܐ: ܘܐܸܬ̣ܩܲܝܲܡܘ ܦܪ̈ܘܼܣܬ̇ܕܹܐ: ܘܐܸܫܬܲܟ݂ܠܲܠܘ ܬܲܪ̈ܥܹܐ: ܘܲܡܫܲܡ̈ܫܵܢܹܐ ܘܠܹܘܵܝܹ̈ܐ.


text:
ܦܲܩܕܹ̇ܬ̣ ܠܚܲܢܵܢܝܼ ܐܵܚܝ: ܘܲܠܚܲܢܲܢܝܵܐ ܫܲܠܝܼܛܵܐ ܕܒܝܼܪܬܵܐ ܘܕ݂ܐܘܿܪܸܫܠܸܡ ܡܸܛܠ ܕܗ̤ܘ ܗ̄ܘ̣ܵܐ ܓܲܒ̣ܪܵܐ ܬܪܝܼܨܵܐ: ܘܕ݂ܵܚܹ̇ܠ ܡ̣ܢ ܐܲܠܵܗܵܐ: ܘܣܵܛܹ̇ܐ ܡ̣ܢ ܕܒ̣ܝܼܫ.


text:
ܘܐܸܡ̇ܪܹܬ̣ ܠܗܘܿܢ ܠܵܐ ܢܸܬ̣ܦܲܬ̣ܚܘܿܢ ܬܲܪ̈ܥܹܐ ܕܐܘܿܪܸܫܠܸܡ: ܥܕܲܡܵܐ ܕܣܵܠܹ̇ܩ ܝܵܘܡܵܐ. ܘܥܲܕ݂ ܝܵܘܡܵܐ ܩܵܐܹ̇ܡ: ܢܸܬ̣ܓܲܝܦܘܼܢ ܬܲܪ̈ܥܹܐ ܘܢܸܬ̇ܬܲܚܕ̇ܘܼܢ. ܘܲܢܩܘܼܡܘܼܢ ܒܡܲܛܲܪܬܵܐ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܓܒܲܪ ܒܡܲܛܲܪܬܹ̇ܗ: ܘܓܲܒ̣ܪܵܐ ܠܘܼܩܒܲܠ ܒܲܝܬܹ̇ܗ.


text:
ܘܐܲܪܡܝܼ ܐܲܠܵܗܵܐ ܒܠܹܒ̇ܝ ܘܟܲܢܫܹܬ̣ ܠܚܹܐܪܹ̈ܐ ܘܲܠܪܵܘ̱ܪ̈ܒ̣ܵܢܹܐ ܕܥܲܡܵܐ ܠܫܲܪ̈ܒ̣ܵܬ̣ܗܘܿܢ ܘܐܸܫܟ̇ܚܹ̇ܬ̣ ܠܣܸܦܪܵܐ ܕܫܲܪ̈ܒ̣ܵܬ̣ܵܐ ܕܲܟ݂ܬ̣ܝܼܒ̣ ܒܹܗ.


text:
ܗܵܠܹܝܢ ܒܢܲܝ̈ ܡܕ݂ܝܼܢ̄ܬܵܐ ܕܲܣܠܸܩܘ ܡ̣ܢ ܫܸܒ̣ܝܵܐ ܕܓ̣ܵܠܘܼܬ̣ܵܐ: ܕܓܲܠܝܼ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ: ܠܒ̣ܵܒܹܠ. ܘܲܗܦܲܟ݂ܘ ܠܐܘܿܪܸܫܠܸܡ: ܘܠܲܝܗܘܼܕ݂: ܓܒܲܪ ܠܲܩܪܝܼܬܹܗ.


text:
ܕܲܣܠܸܩܘ ܥܲܡ ܙܘܼܪܒܵܒܹܠ: ܘܝܼܫܘܿܥ: ܘܲܢܚܲܡܝܵܐ: ܘܥܲܙܲܪܝܵܐ: ܘܲܪܥܲܡܝܵܐ: ܘܢܲܚܡܵܐܹܝܠ: ܘܡܘܼܪܕ̇ܟܲܝ: ܘܲܒ̣ܠܝܼܫܵܢ: ܘܡܲܣܦܪܘܿܬ̣: ܘܒܲܓ̣ܘܲܝ: ܘܢܵܚܘܿܡ: ܘܒܲܥܢܵܐ. ܡܸܢܝܵܢܵܐ ܕܐ̄ܢܵܫܵܐ ܕܥܲܡܵܐ ܕܝܼܣܪܵܝܹܠ.


text:
ܘܬ̣ܵܪ̈ܥܹܐ ܒܢܲܝ̈ ܫܵܠܘܿܡ: ܒܢܲܝ̈ ܐܵܛܲܪ: ܒܢܲܝ̈ ܐܲܛܠܡܵܢ: ܒܢܲܝ̈ ܥܩܘܿܦ: ܒܢܲܝ̈ ܚܛܘܿܛܵܐ: ܒܢܲܝ̈ ܫܲܒ̇ܝܼ: ܡܵܐܐ ܘܲܬ̣ܠܵܬ̣ܝܼܢ ܘܲܬ̣ܡܵܢܝܵܐ ܓܲܒ̣ܪܹ̈ܐ.


text:
ܗܵܠܹܝܢ ܕܲܣܠܸܩ̣ܘ ܡ̣ܢ ܬܸܠܡܸܠܚܵܐ ܠܬܸܠܚܲܪܫܵܐ. ܘܠܲܟ݂ܪܘܿܒ̣ ܗܵܠܹܝܢ ܐܸܡܲܪܘ. ܘܠܵܐ ܐܸܫܟܲܚܘ ܠܲܡܚܵܘܵܝܘܼ ܫܲܪ̈ܒ̣ܵܬ̣ܵܐ ܕܐܲܒ̣ܵܗܲܝ̈ܗܘܿܢ ܘܙܲܪ̈ܥܝܵܬ̣ܗܘܿܢ: ܐܸܠܵܐ ܕܡ̣ܢ ܝܼܣܪܵܝܹܠ ܐܸܢܘܿܢ.


text:
ܘܡ̣ܢ ܟܘܼܡܪܹ̈ܐ ܒܢܲܝ̈ ܚܲܢܲܢܝܵܐ: ܒܢܲܝ̈ ܗܩܘܿܨ: ܒܢܲܝ̈ ܒܲܪܙܸܠܝܼ: ܕܲܢܣܲܒ̣ܘ ܡ̣ܢ ܒ̈ܢܵܬ̣ ܒܲܪܙܹܠܝܼ ܓܸܠܥܵܕ݂ܵܝܵܐ ܐܲܢ̄ܬ̇ܬ̣ܵܐ. ܘܐܸܬ̣ܩܪܝܼ ܥܲܠ ܫܸܡܗܘܿܢ.


text:
ܘܐܸܡܲܪܘ ܠܗܘܿܢ ܩܲܫܝܼܫܹ̈ܐ ܕܟ݂ܘܼܡܪܹ̈ܐ: ܕܠܵܐ ܢܹܐܟ݂ܠܘܼܢ ܡ̣ܢ ܩܕ݂ܘܿܫ ܩܘܼܕ݂ܫܹ̈ܐ: ܥܕܲܡܵܐ ܕܲܢܩܝܼܡ ܟܵܗܢܵܐ ܪܲܒܵܐ: ܘܢܸܫܐܲܠ ܘܢܸܚܙܹܐ.


text:
ܘܡ̣ܢ ܪܹܫܹܐ ܕܐܲܒ̣ܵـ̈ـܗܵܬ̣ܵܐ: ܝܲܗ̄ܒ̣ܘ ܠܲܥܒ̣ܵܕ݂ܵܐ ܕܒܲܝܬܵܐ: ܩܲܫܝܼܫܹ̈ܐ ܕܟ݂ܘܼܡܪܹ̈ܐ: ܝܲܗ̄ܒ̣ܘ ܠܒܹܝܬ̣ ܓܲܙܵܐ: ܕܲܗܒ̣ܵܐ: ܕܪ̈ܝܼܟ݂ܘܼܢܹܐ ܐܲܠܦܵܐ ܚܲܕ݂. ܦܸܛܩܹ̈ܐ: ܚܲܡܫܝܼܢ ܟܘܿܬ̇ܝܼܢ̈ܝܵܬ̣ܵܐ ܠܟ݂ܘܼܡܪܹ̈ܐ: ܚܲܡܸܫܡܵܐܐ ܘܲܬ̣ܠܵܬ̣ܝܼܢ.


text:
ܘܡ̣ܢ ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ: ܝܲܗ̄ܒ̣ܘ ܠܓܲܙܵܐ ܕܲܥܒ̣ܝܼܕ̇ܬܵܐ: ܕܲܗܒ̣ܵܐ ܕܪ̈ܝܼܟ݂ܘܿܢܹܐ ܬܲܪܬܹ̇ܝܢ ܪܸ̈ܒ̇ܘܵܢ. ܘܟܸܣܦܵܐ ܡܢ̈ܝܼܢ ܬܪܹܝܢ ܐܲܠܦ̈ܝܼܢ ܘܡܲܐܬܹ̇ܝܢ.


text:
ܘܝܲܗ̄ܒ̣ܘ ܫܲܪܟܵܐ ܕܥܲܡܵܐ: ܕܪ̈ܝܼܟ݂ܘܿܢܹܐ ܬܲܪܬܹ̇ܝܢ ܪܸ̈ܒ̇ܘܵܢ: ܡܢ̈ܝܼܢ ܬܪܹܝܢ ܐܲܠܦ̈ܝܼܢ: ܘܟ݂ܘܿܬ̇ܝܼܢ̈ܝܵܬ̣ܵܐ ܠܟ݂ܘܼܡܪܹ̈ܐ ܫܬ̇ܝܼܢ ܘܲܫܒܲܥ.


text:
ܘܗܲܠܸܟ݂ܘ ܟܘܼܡܪܹ̈ܐ ܘܠܹܘܵܝܹ̈ܐ: ܘܬ̣ܵܪ̈ܥܹܐ ܘܲܡܫܲܡܫܵܢܹ̈ܐ: ܘܡ̣ܢ ܥܲܡܵܐ ܘܢܵܬ̣̈ܢܵܝܹܐ: ܘܟ݂ܠܹܗ ܝܼܣܪܵܝܹܠ: ܠܩܘܼܪ̈ܝܼܗܘܿܢ. ܘܟܲܕ݂ ܡ̣ܛܵܐ ܝܲܪܚܵܐ ܫܒ̣ܝܼܥܵܝܵܐ: ܘܲܒ̣ܢܲܝ̈ ܝܼܣܪܵܝܹܠ ܒܩܘܼܪ̈ܝܼܗܘܿܢ.


text:
ܘܐܸܬ̣ܟܲܢܲܫܘ ܥܲܡܵܐ ܟܠܹܗ: ܐܲܝܟ݂ ܚܲܕ݂ ܓܲܒ̣ܪܵܐ: ܠܫܘܼܩܵܐ ܕܐܝܼܬ̣ ܩܕ݂ܵܡ ܬܲܪܥܵܐ ܕܡܲـ̈ـܝܵܐ. ܘܐܵܡ̇ܪܝܼܢ ܠܥܲܙܪܵܐ ܣܵܦܪܵܐ: ܠܡܲܚܬܵܝܘܼ ܣܸܦܪܵܐ ܕܢܵܡܘܿܣܵܐ ܕܡܘܼܫܹܐ: ܕܲܦܩܲܕ݂ ܡܵܪܝܵܐ ܥܲܠ ܒܢܲܝ̈ ܝܼܣܪܵܝܹܠ.


text:
ܘܐܲܝܬ̇ܝܼ ܥܲܙܪܵܐ ܣܸܦܪܵܐ ܕܢܵܡܘܿܣܵܐ ܩܕ݂ܵܡ ܥܲܡܵܐ. ܘܐܸܬ̣ܟܲܢܲܫܘ ܥܲܡܵܐ ܡ̣ܢ ܓܲܒ̣ܪܹ̈ܐ ܘܲܥܕܲܡܵܐ ܠܢܸܫܹ̈ܐ: ܘܟ݂ܠܡܲܢ ܕܐܸܬ̇ܛܲܝܲܒ̣ ܠܡܸܫܡܲܥ: ܒܚܲܕ݂ ܒܝܲܪܚܵܐ ܫܒ̣ܝܼܥܵܝܵܐ.


text:
ܘܲܩ̣ܪܵܐ ܣܸܦܪܵܐ ܒܫܘܼܩܵܐ ܒܬܲܪܥܵܐ ܕܡܲـ̈ـܝܵܐ: ܡ̣ܢ ܨܲܦܪܵܐ ܠܦܸܠܓܹ̇ܗ ܕܝܵܘܡܵܐ: ܩܕ݂ܵܡ ܓܲܒ̣ܪܹ̈ܐ ܘܢܸܫܹ̈ܐ: ܘܲܩܕ݂ܵܡ ܐܲܝܠܹܝܢ ܕܫܵܡ̇ܥܝܼܢ ܘܐܸܕ݂ܢܲܝ̈ܗܘܿܢ ܕܥܲܡܵܐ ܨܲܠ̈ܝܵܢ ܗ̄ܘܲܝ̈: ܘܨܵܝ̈ܬܵܢ ܠܦܘܼܩܕܵܢܵܐ ܕܢܵܡܘܿܣܵܐ.


text:
ܘܩܵܡ̣ ܥܲܙܪܵܐ ܣܵܦܪܵܐ ܥܲܠ ܡܲܓܕ̇ܠܵܐ ܕܩܲܝܣܵܐ ܕܲܥܒܲܕ݂: ܕܢܸܗܘܹܐ ܡܡܲܠܸܠ ܥܠܵܘܗܝ. ܘܩܵܡ̣ ܠܘܵܬܹܗ ܡܲܬ̇ܝܼܬ̣ܵܐ: ܘܲܫܡܘܿܥ: ܘܚܲܢܲܢܝܵܐ: ܘܐܘܿܪܝܼܵܐ: ܘܚܸܠܲܩܝܵܐ: ܘܲܡܥܲܣܝܵܐ: ܩܵܡ̣ܘ ܡ̣ܢ ܝܲܡܝܼܢܹܗ ܘܡ̣ܢ ܣܸܡܵܠܹܗ: ܩܵܡ̣ ܦܵܪܝܵܐ: ܘܡܝܼܫܵܐܹܝܠ: ܘܲܡܠܲܟ݂ܝܵܐ: ܘܲܚܫܘܿܡ: ܘܲܚܫܲܒ̣ܝܵܐ: ܘܲܙܟܲܪܝܵܐ: ܘܡܲܫܠܲܡ.


text:
ܘܒܲܪܸܟ݂ ܥܲܙܪܵܐ ܠܡܵܪܝܵܐ ܐܲܠܵܗܵܐ ܪܲܒܵܐ. ܘܲܥܢ̣ܵܘ ܟܠܹܗ ܥܲܡܵܐ ܘܐܵܡ̇ܪܝܼܢ: ܐܵܡܹܝܢ ܘܐܵܡܹܝܢ. ܘܟܲܕ݂ ܐܲܪܝܼܡܘ ܐܝܼܕܲܝ̈ܗܘܿܢ: ܩܥܲܕ݂ܘ ܘܲܣܓܸܕ݂ܘ ܩܕ݂ܵܡ ܡܵܪܝܵܐ ܥܲܠ ܐܲܦܲܝ̈ܗܘܿܢ ܥܕܲܡܵܐ ܠܐܲܪܥܵܐ.


text:
ܘܝܼܫܘܿܥ ܘܲܒ̣ܢܵܘ̈ܗܝ: ܘܲܣܪܲܒ̣ܝܵܐ: ܘܝܲܡܝܼܢ: ܘܲܥܩܘܿܦ: ܘܫܲܒ̇ܬܲܝ: ܘܗܘܼܕ݂ܝܼܵܐ: ܘܲܡܥܲܣܝܵܐ: ܘܲܩܠܲܛܝܵܐ: ܘܥܲܙܲܪܝܵܐ: ܘܝܘܿܙܵܒ̣ܵܪ: ܘܚܲܢܵܢܝܼ. ܘܲܦܢܵܝܵܐ: ܘܠܹܘܵܝܹ̈ܐ: ܡܫܲܡܫܝܼܢ ܠܥܲܡܵܐ ܒܢܵܡܘܿܣܵܐ. ܘܥܲܡܵܐ ܩܵܝ̇ܡܝܼܢ ܥܲܠ ܕܘܼܟ̇ܬ̣ܗܘܿܢ.


text:
ܘܐܸܡܲܪ ܢܚܲܡܝܵܐ ܪܹܫܵܐ ܕܟ݂ܘܼܡܪܹ̈ܐ: ܘܥܲܙܪܵܐ ܟܘܼܡܪܹ̈ܐ ܘܣܵܦܪܵܐ: ܘܠܹܘܵܝܹ̈ܐ ܐܲܝܠܹܝܢ ܕܲܡܫܲܡܫܝܼܢ ܗ̄ܘ̣ܵܘ ܠܥܲܡܵܐ: ܐܵܡ̇ܪܝܼܢ ܠܟ݂ܠܹܗ ܥܲܡܵܐ: ܝܵܘܡܵܢܵܐ ܩܲܕ̇ܝܼܫ ܗ̄ܘ̣ ܩܕ݂ܵܡ ܡܵܪܝܵܐ ܐܲܠܵܗܟ݂ܘܿܢ. ܠܵܐ ܬܸܟ݂ܪܸܐ ܠܟ݂ܘܿܢ: ܘܠܵܐ ܬܸܒ̣ܟ̇ܘܿܢ. ܡܸܛܠ ܕܒ̣ܵܟܹ̇ܝܢ ܗ̄ܘ̣ܵܘ ܓܹܝܪ ܟܠܹܗ ܥܲܡܵܐ: ܟܲܕ݂ ܫܵܡ̇ܥܝܼܢ ܗ̄ܘ̣ܵܘ ܟܬ̣ܵܒ̣ܵܐ ܕܢܵܡܘܿܣܵܐ.


text:
ܘܐܸܡܲܪܘ ܠܗܘܿܢ: ܙܸܠܘ ܐܲܟ݂ܘܿܠܘ ܘܐܸܫܬܵܘ. ܘܫܲܕܲܪܘ ܡܹܐܟ݂ܘܼܠܬܵܐ ܠܡܲܢ ܕܠܵܐ ܡܛܲܝܒ̣ܵܐ ܠܹܗ. ܡܸܛܠ ܕܩܲܕ̇ܝܼܫ ܗ̄ܘ̣ ܝܵܘܡܵܢܵܐ ܩܕ݂ܵܡ ܡܵܪܝܵܐ. ܝܵܘܡܵܢܵܐ ܠܵܐ ܬܸܟ݂ܪܹܐ ܠܟ݂ܘܿܢ: ܡܸܛܠ ܕܝܵܘܡܵܐ ܗ̄ܘ̣ ܕܚܲܕ݂ܘܼܬ̣ܵܐ ܕܡܵܪܝܵܐ. ܘܗ̤ܘ ܢܸܗܘܹܐ ܥܲܕ݂ܘܿܪܟ݂ܘܿܢ.


text:
ܘܐܸܙܲܠ̣ܘ ܟܠܹܗ ܥܲܡܵܐ ܠܡܹܐܟܲܠ ܘܲܠܡܸܫܬܵܐ: ܘܠܲܡܫܲܕܵܪܘܼ ܡܹܐܟ݂̈ܠܵܬ̣ܵܐ ܠܐܲܝܠܹܝܢ ܕܠܲܝܬ̇ ܠܗܘܿܢ: ܘܲܠܡܸܥܒܲܕ݂ ܚܲܕ݂ܘܼܬ̣ܵܐ ܪܲܒ̇ܬ̣ܵܐ. ܘܐܸܬ̇ܛܦܝܼܣܘ ܒܡܸܠܹ̈ܐ ܐܲܝܠܹܝܢ ܕܐܵܘܕܲܥܘ ܐܸܢܘܿܢ.


text:
ܘܲܒ̣ܝܵܘܡܵܐ ܕܲܬ̣ܪܹܝܢ: ܐܸܬ̣ܟܲܢܲܫܘ ܪܹ̈ܫܲܝ ܐܲܒ̣ܵܗܹ̈ܐ ܕܟ݂ܠܹܗ ܥܲܡܵܐ: ܘܟ݂ܘܼܡܪܹ̈ܐ ܘܠܹܘܵܝܹ̈ܐ ܠܘܵܬ̣ ܥܲܙܪܵܐ ܣܵܦܪܵܐ: ܠܡܸܬ̇ܛܦܵܣܘܼ ܡܸܢܹܗ ܥܲܠ ܟܬ̣ܵܒ̣ܵܐ ܕܢܵܡܘܿܣܵܐ.


text:
ܘܐܸܫܟܲܚܘ ܒܲܟ݂ܬ̣ܵܒ̣ܵܐ ܕܢܵܡܘܿܣܵܐ: ܕܦܲܩܸܕ݂ ܡܵܪܝܵܐ ܠܡܘܼܫܹܐ: ܕܢܸܬ̇ܒ̣ܘܼܢ ܒܢܲܝ̈ ܝܼܣܪܵܝܹܠ ܒܲܡ̈ܛܲܠܠܹܐ: ܒܥܹܐܕ݂ܵܐ ܒܝܲܪܚܵܐ ܕܬܸܫܪܝܼܢ.


text:
ܘܲܕ݂ܢܸܫ̱ܡܥܘܿܢ ܟܠܡܸܕܸ̇ܡ ܕܲܟ݂ܬܲܒ̣ ܡܘܼܫܹܐ ܒܢܵܡܘܿܣܵܐ. ܘܲܩܪܵܘ ܟܵܪ̈ܘܿܙܹܐ ܒܟ݂ܠܗܹܝܢ ܩܘܼܪ̈ܝܼܗܘܿܢ ܘܒ̣ܐܘܿܪܸܫܠܸܡ ܘܐܵܡ̇ܪܝܼܢ: ܣܲܩܘ ܠܛܘܼܪܵܐ ܐܲܝܬܵܘ ܩܲܝ̈ܣܹܐ ܕܙܲܝ̈ܬܹ̇ܐ: ܘܩܲܝ̈ܣܹܐ ܕܓ̣ܵܘ̈ܙܹܐ: ܘܛܲܪ̈ܦܹܐ ܕܐܸܛܪܘܼܓܹ̇ܐ: ܘܣܵܘ̈ܟܹ̇ܐ ܕܥܲܪ̈ܒܹܐ. ܘܲܥܒܸܕ݂ܘ ܡܛܲܠܠܹ̈ܐ: ܐܲܝܟܲܢܵܐ ܕܲܟ݂ܬ̣ܝܼܒ̣ ܒܲܟ݂ܬ̣ܵܒ̣ܵܐ ܕܢܵܡܘܿܣܵܐ ܕܡܘܼܫܹܐ.


text:
ܘܲܢܦܲܩ̣ܘ ܥܲܡܵܐ: ܘܐܲܝܬ̇ܝܼܘ: ܘܲܥܒܲܕ݂ܘ ܠܗܘܿܢ ܓܒܲܪ ܓܒܲܪ ܥܲܠ ܐܸܓܵܪ̈ܲܝܗܘܿܢ ܘܲܒ̣ܕ݂ܵܪ̈ܲܝܗܘܿܢ: ܘܲܒ̣ܕ݂ܵܪܬܵܐ ܕܒܲܝܬܹ̇ܗ ܕܡܵܪܝܵܐ: ܘܲܒ̣ܫܘܼܩܵܐ ܕܬܲܪܥܵܐ ܕܡܲـ̈ـܝܵܐ: ܘܲܒ̣ܫܘܼܩܵܐ ܕܬܲܪܥܵܐ ܕܐܲܦܪܹܝܡ.


text:
ܘܲܥܒܲܕ݂ܘ ܟܠܹܗ ܥܲܡܵܐ ܕܲܗܦܲܟ݂ܘ ܡ̣ܢ ܫܸܒ̣ܝܵܐ ܡܛܲܠ̈ܠܹܐ: ܘܝܼܬܸܒ̣ܘ ܒܲܡܛܲܠ̈ܠܹܐ ܡܸܛܠ ܕܠܵܐ ܥܒܲܕ݂ܘ ܒܢܲܝ̈ ܝܼܣܪܵܝܹܠ ܗܵܟܲܢܵܐ: ܡ̣ܢ ܝܵܘ̈ܡܵܬܹܗ ܕܝܼܫܘܿܥ ܒܲܪܢܘܿܢ: ܥܕܲܡܵܐ ܠܹܗ ܠܝܵܘܡܵܐ ܗܵܢܵܐ. ܘܲܗܘ̤ܵܬ̣ ܚܲܕ݂ܘܼܬ̣ܵܐ ܪܲܒ̇ܬ̣ܵܐ ܕܛܵܒ̣.


text:
ܘܩܵܪܹܝܢ ܗ̄ܘ̣ܵܘ ܒܲܟ݂ܬ̣ܵܒ̣ܵܐ ܕܢܵܡܘܿܣܹܗ ܕܡܘܼܫܹܐ: ܟܠ ܝܘܿܡ ܒܝܘܿܡ: ܡ̣ܢ ܝܵܘܡܵܐ ܩܲܕ݂ܡܵܝܵܐ: ܥܕܲܡܵܐ ܠܝܵܘܡܵܐ ܐ̄ܚܪܵܝܵܐ. ܘܲܥ̣ܒܲܕ݂ܘ ܥܹܐܕ݂ܵܐ ܫܲܒ̣ܥܵܐ ܝܵܘ̈ܡܝܼܢ ܘܲܒ̣ܝܵܘܡܵܐ ܕܲܬ̣ܡܵܢܝܵܐ: ܐܸܬ̣ܟܲܢܲܫܘ ܐܲܝܟܲܢܵܐ ܕܲܟ݂ܬ̣ܝܼܒ̣ ܠܗܘܿܢ.


text:
ܘܲܒ̣ܝܵܘܡܵܐ ܕܐܲܪܒ̇ܥܵܐ ܘܥܸܣܪܝܼܢ ܒܹܗ ܒܝܲܪܚܵܐ ܗܵܢܵܐ: ܐܸܬ̣ܟܲܢܲܫܘ ܒܢܲܝ̈ ܝܼܣܪܵܝܹܠ ܒܨܵܘܡܵܐ ܘܲܒ̣ܣܲܩܹ̈ܐ. ܘܐܲܪܡܝܼܘ ܩܸܛܡܵܐ ܥܠܲܝܗܘܿܢ.


text:
ܘܐܸܬ̣ܦܪܸܫ ܙܲܪܥܵܐ ܕܝܼܣܪܵܝܹܠ ܡ̣ܢ ܟܠܗܘܿܢ ܥܲܡܡܹ̈ܐ ܘܩܵܡ̣ܘ ܘܐܵܘܕ̇ܝܼܘ ܥܲܠ ܚܛܵܗܲܝ̈ܗܘܿܢ: ܘܥܲܠ ܚܛܵܗܹ̈ܐ ܕܐܲܒ̣ܵܗܲܝ̈ܗܘܿܢ.


text:
ܘܩܵܡ̣ܘ ܥܲܠ ܕܘܼܟ̇ܬ̣ܗܘܿܢ ܘܩܵܪܹܝܢ ܗ̄ܘ̣ܵܘ ܒܲܟ݂ܬ̣ܵܒ̣ܵܐ ܕܢܵܡܘܿܣܵܐ ܕܡܵܪܝܵܐ ܐܲܠܵܗܗܘܿܢ ܪܘܼܒ̣ܥܹܗ ܕܝܵܘܡܵܐ ܩܵܪܹܝܢ: ܘܪܘܼܒ̣ܥܹܗ ܕܝܵܘܡܵܐ ܡܵܘܕܹ̇ܝܢ: ܘܣܵܓ̣ܕ̇ܝܼܢ ܩܕ݂ܵܡ ܡܵܪܝܵܐ ܐܲܠܵܗܗܘܿܢ.


text:
ܘܩܵܡ̣ܘ ܪܹ̈ܫܵܐ ܥܲܠ ܠܹܘܵܝܹ̈ܐ: ܝܼܫܘܿܥ ܘܩܲܕ݂ܡܵܐܹܝܠ: ܒܲܢܝܼ: ܚܫܲܒ̣ܝܵܐ: ܘܲܫܪܲܒ̣ܝܵܐ: ܘܟܲܒ̣ܢܝܼ: ܘܗܘܼܕ݂ܝܼܵܐ: ܘܲܫܒܲܢܝܵܐ: ܘܲܦܬܲܚܝܵܐ. ܘܨܲܠܝܼܘ ܩܕ݂ܵܡ ܡܵܪܝܵܐ ܐܲܠܗܗܘܿܢ ܒܩܵܠܵܐ ܪܵܡܵܐ.


text:
ܘܐܵܡ̇ܪܝܼܢ ܠܹܘܵܝܹ̈ܐ: ܝܼܫܘܿܥ: ܘܩܲܕ݂ܡܵܐܹܝܠ: ܒܲܢܝܼ: ܚܫܲܒ̣ܝܵܐ: ܘܲܫܪܲܒ̣ܝܵܐ: ܘܗܘܼܕ݂ܝܼܵܐ: ܘܲܫܟܲܢܝܵܐ: ܘܲܦܬܲܚܝܵܐ. ܘܩܵܡܘ ܘܒܲܪܸܟ݂ܘ ܠܡܵܪܝܵܐ ܐܲܠܵܗܗܘܿܢ: ܡ̣ܢ ܥܵܠܲܡ ܘܲܥܕܲܡܵܐ ܠܥܵܠܲܡ: ܘܲܒ̣ܪܝܼܟ݂ ܫܡܵܐ ܕܐܝܼܩܵܪܹܗ: ܘܲܡܪܲܡܪܲܡ ܥܲܠ ܟܠ ܒܸܪ̈ܝܵܬ̣ܵܐ ܒܬܸܫܒ̇ـ̈ـܚܵܬ̣ܵܐ.


text:
ܐܲܢ̄ܬ̇ ܗ̄ܘ̣ ܡܵܪܝܵܐ ܒܲܠܚܘܿܕܲܝܟ: ܐܲܢ̄ܬ̇ ܥܒܲܕ̇ܬ̇ ܫܡܲܝܵܐ ܘܲܫܡܲܝ̈ ܫܡܲܝܵܐ: ܘܟ݂ܠܗܘܿܢ ܚܲܝܠܵـ̈ـܘܵܬ̣ܗܘܿܢ: ܘܐܲܪܥܵܐ ܘܟ݂ܠ ܡܸܕܸ̇ܡ ܕܐܝܼܬ̣ ܥܠܹܝܗ̇: ܘܡܲـ̈ـܝܵܐ ܘܟ݂ܠܡܸܕܸ̇ܡ ܕܐܝܼܬ̣ ܒܗܘܿܢ. ܘܐܲܢ̄ܬ̇ܝ ܗ̄ܘ̣ ܕܡܲܚܹܐ ܠܟ݂ܠܗܘܿܢ ܘܚܲܝܠܵܘܵܬ̣ܵܐ ܕܲܫܡܲܝܵܐ ܠܵܟ݂ ܗ̄ܘ̣ ܣܵܓ̣ܕ̇ܝܼܢ.


text:
ܐܲܢ̄ܬ̇ ܗ̄ܘ̣ ܡܵܪܝܵܐ ܐܲܠܵܗܵܐ ܕܲܓ̣ܒܲܝܬ̇ ܠܐܲܒ̣ܪܵܡ. ܘܐܲܦܸܩܬܵܝܗܝ ܡ̣ܢ ܐܘܿܪ ܕܟܲܠܕ݂ܵܝܹ̈ܐ. ܘܫܲܚ̣ܠܦܲܬ̇ ܫܡܹܗ ܐܲܒ̣ܪܵܗܵܡ.


text:
ܘܐܸܫܟܲܚܬ̇ ܠܸܒܹ̇ܗ ܕܟܸܐ ܩܕ݂ܵܡܲܝܟ. ܘܝܼܡܲܝܬ̇ ܠܹܗ ܡܵܘ̈ܡܵܬ̣ܵܐ: ܠܡܸܬܲܠ ܠܹܗ ܐܲܪܥܵܐ ܕܲܟ݂ܢܲܥܢܵܝܹܐ: ܘܲܕ݂ܚܹ̈ܬ̣ܵܝܹܐ: ܘܕ݂ܵܐܡܘܿܪ̈ܵܝܹܐ: ܘܲܕ݂ܦܲܪ̈ܙܵܝܹܐ: ܘܲܕ݂ܚܵܘܵܝܹ̈ܐ: ܘܲܕ݂ܝܵܒ̣ܘܿܣܵܝܹ̈ܐ: ܘܲܕ݂ܓܲܪ̈ܓ̇ܘܿܣܵܝܹܐ: ܠܡܸܬ̇ܠܵܗ̇ ܠܹܗ ܘܲܠܙܲܪܥܹܗ. ܘܐܲܫܪܬ̣ ܡܸܠܲܝܟ ܥܲܡܹܗ: ܡܸܛܠ ܕܙܲܕ̇ܝܼܩ ܐܲܢ̄ܬ̇.


text:
ܘܲܥܒܲܕ̇ܬ̇ ܐܵܬ̣̈ܘܵܬ̣ܵܐ ܘܬܸܕ݂ܡܪ̈ܵܬ̣ܵܐ ܒܦܸܪܥܘܿܢ ܘܲܒ̣ܟ݂ܠܹܗ ܚܲܝܠܹܗ: ܘܲܒ̣ܟ݂ܠܹܗ ܥܲܡܵܐ ܕܐܲܪܥܹܗ ܡܸܛܠ ܕܝܼܕܲܥܬ̇ ܕܐܲܥܠܝܼܘ ܒܗܘܿܢ ܒܥܲܡܵܟ݂: ܘܲܥܒܲܕ̇ܬ̇ ܠܵܟ݂ ܫܡܵܐ ܐܲܝܟ݂ ܕܝܵܘܡܵܢܵܐ.


text:
ܘܝܲܡܵܐ ܬܪܲܥܬ̇ ܩܕ݂ܵܡܲܝܗܘܿܢ. ܘܲܥܒܲܪܘ ܒܓ̣ܵܘ ܝܲܡܵܐ ܒܝܲܒ̣ܫܵܐ. ܘܲܠܪ̈ܵܕ݂ܘܿܦܲܝܗܘܿܢ ܛܲܒܲܥ̣ܬ̇ ܒܥܘܼܡܩܵܘ̈ܗܝ ܕܝܲܡܵܐ: ܐܲܝܟ݂ ܕܛܵܒ̣ܥܵܐ ܟܹܐܦܵܐ ܒܡܲـ̈ـܝܵܐ ܥܲܫܝܼܢܹ̈ܐ.


text:
ܘܲܒ̣ܥܲܡܘܼܕ݂ܵܐ ܕܲܥܢܵܢܵܐ ܕܲܒ̇ܪܬ̇ ܐܸܢܘܿܢ ܒܐܝܼܡܵܡܵܐ: ܘܒܸܐܣܛܘܿܢܵܐ ܕܢܘܼܪܵܐ ܒܠܸܠܝܵܐ: ܠܡܲܢܗܵܪܘܼ ܠܗܘܿܢ ܐܘܼܪܚܵܐ: ܠܲܡܗܲܠܵܟ݂ܘܼ ܒܵܗ̇.


text:
ܘܥܲܠ ܛܘܼܪܵܐ ܕܣܝܼܢܲܝ ܢܚܸܬ̇ܬ̇ ܘܡܲܠܠܬ̇ ܥܲܡܗܘܿܢ ܡ̣ܢ ܫܡܲܝܵܐ. ܘܝܲܗ̄ܒ̣ܬ̇ ܠܗܘܿܢ ܕܝܼܢܹ̈ܐ ܬܪ̈ܝܼܨܹܐ: ܘܢܵܡܘܿܣܹ̈ܐ ܕܲܫܪܵܪܵܐ: ܘܲܩܝܵܡܹ̈ܐ ܘܦܘܼܩ̈ܕܵܢܹܐ ܕܛܵܒ̣ܝܼܢ.


text:
ܘܫܲܒ̇ܬ̣ܵܐ ܕܩܘܼܕ݂ܫܵܟ݂ ܐܘܿܕܲܥ̣ܬ̇ ܐܸܢܘܿܢ ܘܦܘܼܩ̈ܕܵܢܹܐ ܘܲܩܝܵܡܹ̈ܐ ܘܢܵܡܘܿܣܹ̈ܐ ܕܦܲܩܸܕ̇ܬ̇ ܐܸܢܘܿܢ ܒܐܝܼܕ݂ܵܐ ܕܡܘܼܫܹܐ ܥܲܒ̣ܕܵܟ݂.


text:
ܘܠܲܚܡܵܐ ܡ̣ܢ ܫܡܲܝܵܐ. ܝܲܗ̄ܒ̣ܬ̇ ܠܗܘܿܢ ܠܟܲܦܢ̱ܗܘܿܢ ܘܡܲـ̈ـܝܵܐ ܡ̣ܢ ܟܹܐܦܵܐ ܝܲܗ̄ܒ̣ܬ̇ ܠܗܘܿܢ. ܠܨܲܗܝܼܗܘܿܢ ܘܐܸܡܲܪܬ̇ ܠܗܘܿܢ ܠܡܸܥܲܠ ܘܲܠܡܹܐܪܲܬ̣ ܐܲܪܥܵܐ: ܕܐܲܬ̣ܩܢܲܬ̤ ܐܝܼܕ݂ܵܟ݂ ܠܡܸܬܲܠ ܠܗܘܿܢ.


text:
ܘܠܵܐ ܨܒ̣ܵܘ ܠܡܸܫܡܲܥ: ܘܠܵܐ ܐܸܬ̇ܕ̇ܟܲܪܘ ܬܸܕ݂ܡܪ̈ܵܬ̣ܵܟ݂ ܕܲܥܒܲܕ̇ܬ̇ ܠܗܘܿܢ. ܘܲܗܦܲܟ݂ ܠܒܸ̇ܗܘܿܢ ܠܲܥܒ̣ܵܕܲܝ̈ܗܘܿܢ ܒܝܼܫܹ̈ܐ ܘܐܲܢ̄ܬ̇ ܐܲܠܵܗܵܐ ܫܵܒ̣ܘܿܩܵܐ ܘܪܸܚ̱ܡܬ̣ܵܢܵܐ ܘܚܲܢܵܢܵܐ: ܪܲܚܝܼܩ ܪܘܼܓ̣ܙܵܐ ܘܩܲܪܝܼܒ̣ ܒܵܥܘܼܬ̣ܵܐ: ܠܵܐ ܫܒܲܩܬ̇ ܐܸܢܘܿܢ.


text:
ܡܸܛܠ ܕܗܸܢܘܿܢ ܥܒܲܕ݂ܘ ܥܸܓ̣ܠܵܐ ܕܢܸܣܟ̇ܬ̣ܵܐ: ܘܐܵܡܪܝܼܢ: ܗܵܢܵܘ ܐܲܠܵܗܵܟ݂ ܝܼܣܪܵܝܹܠ: ܕܐܲܣܩܵܟ݂ ܡ̣ܢ ܐܲܪܥܵܐ ܕܡܸܨܪܹܝܢ. ܘܲܥܒܲܕ݂ܘ ܒܝܼ̈ܫܵܬ̣ܵܐ ܪܵܘ̱ܪ̈ܒ̣ܵܬ̣ܵܐ.


text:
ܘܐܲܢ̄ܬ̇ ܒܪ̈ܲܚܡܲܝܟ ܣܲܓ̇ܝܼ̈ܐܹܐ ܠܵܐ ܫܒܲܩܬ̇ ܐܸܢܘܿܢ ܒܡܲܕ݂ܒ̇ܪܵܐ. ܘܥܲܡܘܼܕ݂ܵܐ ܕܲܥܢܵܢܵܐ ܠܵܐ ܥܒܲܪ ܡܸܢܗܘܿܢ ܒܐܝܼܡܵܡܵܐ: ܠܲܡܕܲܒܵܘܿܘܼ ܐܸܢܘܿܢ ܒܐܘܼܪܚܵܐ. ܘܐܸܣܛܘܿܢܵܐ ܕܢܘܼܪܵܐ ܒܠܸܠܝܵܐ: ܠܡܲܢܗܵܪܘܼ ܠܗܘܿܢ ܐܘܼܪܚܵܐ: ܕܢܹܐܙܠ̄ܘܼܢ ܒܵܗ̇.


text:
ܘܪܘܼܚܵܟ݂ ܛܵܒ̣ܬ̣ܵܐ ܝܲܗ̄ܒ̣ܬ̇ ܐܸܢܘܿܢ ܠܡܲܠܵܦܘܼ ܐܸܢܘܿܢ. ܘܡܲܢ̄ܢܵܐ ܠܵܐ ܟܠܲܝܬ̇ ܡ̣ܢ ܦܘܼܡܗܘܿܢ. ܘܡܲـ̈ـܝܵܐ ܝܲܗ̄ܒ̣ܬ̇ ܠܗܘܿܢ ܠܨܲܗܝܼܗܘܿܢ.


text:
ܘܐܲܪܒ̇ܥܝܼܢ ܫܢ̈ܝܼܢ ܡܸܕܸ̇ܡ ܠܵܐ ܚܣܲܪ ܠܗܘܿܢ ܒܡܲܕ݂ܒ̇ܪܵܐ. ܢܲܚܬܲܝ̈ܗܘܿܢ ܠܵܐ ܒܠܝܼܘ: ܘܲܡܣܵܢܲܝ̈ܗܘܿܢ ܠܵܐ ܐܸܬ̣ܒܲܙܲܥܘ.


text:
ܘܝܲܗ̄ܒ̣ܬ̇ ܠܗܘܿܢ ܡܲܠ̈ܟ̇ܘܵܬ̣ܵܐ ܕܥܲܡܡܹ̈ܐ. ܘܦܲܠܸܓ̣ܬ̇ ܐܸܢܹܝܢ ܠܗܘܿܢ ܠܪܹܫ ܐ̄ܢܵܫ. ܘܝܼܪܸܬ̣ܘ ܐܲܪܥܵܐ ܕܣܝܼܚܘܿܢ: ܘܐܲܪܥܵܐ ܕܡܲܠܟܵܐ ܕܚܸܫܒ̇ܘܿܢ: ܘܐܲܪܥܵܐ ܕܥܘܿܓ ܡܲܠܟܵܐ ܕܒܲܝܫܵܢ.


text:
ܘܲܒ̣ܢܲܝ̈ܗܘܿܢ ܐܲܣܓ̇ܝܼܬ̇ ܐܲܝܟ݂ ܟܵܘ̈ܟ̇ܒܹܐ ܕܒܲܫܡܲܝܵܐ. ܘܐܲܥܸܠ̣ܬ̇ ܐܸܢܘܿܢ ܠܐܲܪܥܵܐ ܕܐܸܡܲܪܬ̇ ܠܐܲܒ̣ܵܗܲܝ̈ܗܘܿܢ ܠܡܸܥܲܠ ܠܵܗ̇ ܘܲܠܡܹܐܪܬܵܗ̇.


text:
ܘܥܲܠܘ ܒ̈ܢܲܝܵܐ: ܘܝܼܪܸܬ̣ܘ ܐܲܪܥܵܐ. ܘܬܲܒܲܪܬ̇ ܩܕ݂ܵܡܲܝܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ ܕܲܟ݂ܢܲܥ̈ܢܵܝܹܐ. ܘܐܲܫܠܸܡ̣ܬ̇ ܐܸܢܘܿܢ ܒܐܝܼܕܲܝ̈ܗܘܿܢ: ܠܗܘܿܢ ܘܲܠܡܲܠܟܲܝ̈ܗܘܿܢ: ܘܲܠܥܲܡܡܹ̈ܐ ܕܐܲܪܥܵܐ: ܠܡܸܥܒܲܕ݂ ܒܗܘܿܢ ܐܲܝܟ݂ ܨܸܒ̣ܝܵܢܗܘܿܢ.


text:
ܘܐܸܚܲܕ݂ܘ ܩܘܼܪ̈ܝܵܐ ܬܲܩܝܼ̈ܦܵܬ̣ܵܐ: ܘܐܲܪܥܵܐ ܫܲܡܝܼܢܬܵܐ: ܘܒ̣ܵـ̈ـܬܹ̇ܐ ܕܲܡܠܹܝܢ ܟܠܗܹܝܢ ܛܵܒ̣ܵـ̈ـܬ̣ܵܐ: ܘܓ̣ܘܼ̈ܒܹ̇ܐ ܚܦܝܼܪܹ̈ܐ: ܘܟܲܪ̈ܡܹܐ: ܘܙܲܝ̈ܬܹ̇ܐ: ܘܐܝܼܠܵܢܹ̈ܐ: ܘܡܹܐܟ݂̈ܠܵܬ̣ܵܐ ܣܲܓ̇ܝܼܵܐ̈ܬ̣ܵܐ. ܘܐܸܟܲܠܘ: ܘܲܣܒܲܥܘ: ܘܲܫܡܸܢܘ: ܘܐܸܬ̣ܦܲܢܲܩܘ ܒܛܘܼܒ̣ܵܟ݂ ܪܲܒܵܐ.


text:
ܘܲܗܦܲܟ݂ܘ ܘܕܲܓܸ̇ܠ̣ܘ ܒܵܟ݂. ܘܲܫܕ݂ܵܐܘܼܗܝ ܠܢܵܡܘܿܣܵܟ݂ ܠܒܲܪ ܡ̣ܢ ܬܲܪܥܝܼܬ̣ܗܘܿܢ ܘܠܲܒ̣ܢܲܝ̈ܟ ܩܲܛܸܠܘ: ܥܲܠ ܕܐܸܡܲܪܘ ܠܗܘܿܢ ܠܡܸܗܦܲܟ݂ ܠܘܵܬ̣ܵܟ݂. ܘܲܥܒܲܕ݂ܘ ܒܝܼ̈ܫܵܬ̣ܵܐ ܪܵܘ̱ܪ̈ܒ̣ܵܬ̣ܵܐ.


text:
ܘܐܲܫܠܸܡܬ̇ ܐܸܢܘܿܢ ܒܝܲܕ݂ ܒܥܸܠܕ̇ܒ̣ܵܒܲܝ̈ܗܘܿܢ: ܘܐܲܥܝܼܩܘ ܠܗܘܿܢ. ܘܲܒ̣ܥܸܕܵܢܵܐ ܕܐܘܼܠܨܵܢܵܐ ܒܥ̣ܵܘ ܡܸܢܵܟ݂: ܘܲܫܡܲܥܬ̇ ܐܸܢܘܿܢ ܡ̣ܢ ܫܡܲܝܵܐ: ܐܲܝܟ݂ ܪ̈ܲܚܡܲܝܟ ܣܲܓ̇ܝܼ̈ܐܹܐ. ܘܐܲܩܝܼܡ̣ܬ̇ ܠܗܘܿܢ ܦܵܪܘܿܩܵܐ. ܘܲܦܪܲܩ ܐܸܢܘܿܢ ܡ̣ܢ ܐܝܼܕ݂ܵܐ ܕܐܵܠܘܿܨܲܝ̈ܗܘܿܢ.


text:
ܘܟܲܕ݂ ܐܲܪܘܲܚܬ̇ ܠܗܘܿܢ: ܗ̣ܦܲܟ݂ܘ ܠܡܸܥܒܲܕ݂ ܕܲܣܢܹܐ ܩܕ݂ܵܡܲܝܟ. ܘܲܫܒܲܩܬ̇ ܐܸܢܘܿܢ ܒܝܲܕ݂ ܒܥܸܠܕ̇ܒ̣ܵܒܲܝ̈ܗܘܿܢ. ܘܫܲܥܒܸ̇ܕ݂ܘ ܐܸܢܘܿܢ. ܘܲܗܦܲܟ݂ܘ ܘܨܲܠܝܼܘ ܩܕ݂ܵܡܲܝܟ. ܘܐܲܢ̄ܬ̇ ܡ̣ܢ ܫܡܲܝܵܐ ܫ̣ܡܲܥܬ̇: ܘܲܦܪܲܩܬ̇ ܐܸܢܘܿܢ ܒܟ݂ܠܙܒܲܢ: ܐܲܝܟ݂ ܣܲܓ̇ܝܼܐܘܼܬ̣ ܪ̈ܲܚܡܲܝܟ.


text:
ܘܐܲܣܗܸܕ̇ܬ̇ ܒܗܘܿܢ: ܠܡܲܗܦܵܟ݂ܘܼ ܐܸܢܘܿܢ ܠܢܵܡܘܿܣܵܟ݂. ܘܗܸܢܘܿܢ ܐܲܥܠܝܼܘ: ܘܠܵܐ ܫܡܲܥ̣ܘ ܠܦܘܼܩ̈ܕ݂ܵܢܲܝܟ ܘܲܒ̣ܕܝܼܢܲܝ̈ܟ ܚܛܵܘ ܒܗܘܿܢ. ܕܐܸܢ ܥܵܒܹ̇ܕ݂ ܠܗܘܿܢ ܒܲܪܢܵܫܵܐ: ܚܵܝܹ̇ܐ ܒܗܘܿܢ. ܘܲܥܒܲܕ݂ܘ ܠܗܘܿܢ ܟܲܬ̣ܦܵܐ ܡܵܪܘܿܕ̇ܬܵܐ. ܘܲܩܕ݂ܵܠܗܘܿܢ ܩܲܫܝܼܘ: ܘܠܵܐ ܫܡܲܥܘ.


text:
ܘܐܲܟ݂ܪܸܙܬ̇ ܥܠܲܝܗܘܿܢ ܫܢܲـ̈ـܝܵܐ ܣܲܓ̇ܝܼܵܐ̈ܬ̣ܵܐ. ܘܐܸܣܗܸܕ̇ܬ̇ ܒܗܘܿܢ ܒܪܘܼܚܵܟ݂: ܒܐܝܼܕ݂ܵܐ ܕܲܢܒ̣ܝܲܝ̈ܟ. ܘܠܵܐ ܫ̣ܡܲܥܘ ܘܐܲܫܠܸܡܬ̇ ܐܸܢܘܿܢ ܒܐܝܼܕ݂ܵܐ ܕܥܲܡܡܹ̈ܐ ܕܲܡܕ݂ܝܼ̈ܢܵܬ̣ܵܐ.


text:
ܘܡܸܛܠ ܪ̈ܲܚܡܲܝܟ ܣܲܓ̇ܝܼ̈ܐܹܐ: ܠܵܐ ܐܵܘܒܸ̇ܕ̇ܬ̇ ܐܸܢܘܿܢ. ܘܠܵܐ ܫܒܲܩܬ̇ ܐܸܢܘܿܢ ܡܸܛܠ ܕܐܲܠܵܗܵܐ ܐܲܢ̄ܬ̇ ܚܲܢܵܢܵܐ ܘܪܸܚ̱ܡܬ̣ܵܢܵܐ.


text:
ܡܸܟܹ̇ܝܠ: ܐܲܠܵܗܲܢ ܐܲܠܵܗܵܐ ܪܲܒܵܐ ܘܓܲܢ̄ܒܵܪܵܐ ܘܲܕ݂ܚܝܼܠܵܐ: ܢܵܛܲܪ ܡܵܘ̈ܡܵܬ̣ܵܐ ܘܲܫܪܵܪܵܐ. ܠܵܐ ܢܸܬ̣ܟܲܣܸܐ ܡ̣ܢ ܩܕ݂ܵܡܲܝܟ ܟܠܹܗ ܐܘܼܠܨܵܢܵܐ ܕܐܸܬ̣ܵܐ ܥܠܲܝܢ: ܘܥܲܠ ܡܲܠܟ̇ܝܼ̈ܢ: ܘܥܲܠ ܪܵܘ̱ܪ̈ܒ̣ܵܢܲܝܢ: ܘܥܲܠ ܟܘܼܡܪ̈ܲܝܢ: ܘܥܲܠ ܢܒ̣ܝܲܝ̈ܢ: ܘܥܲܠ ܐܲܒ̣ܵܗܲܝ̈ܢ: ܘܥܲܠ ܟܠܹܗ ܥܲܡܵܐ: ܡ̣ܢ ܝܵܘܡܵܘ̈ܗܝ ܕܡܲܠܟܵܐ ܕܐܵܬ̣ܘܿܪ ܘܲܥܕܲܡܵܐ ܠܝܵܘܡܵܢܵܐ.


text:
ܘܐܲܢ̄ܬ̇ ܙܲܕ̇ܝܼܩ ܥܲܠ ܟܠ ܡܸܕܸ̇ܡ ܕܐܸܬ̣ܵܐ ܥܠܲܝܢ. ܡܸܛܠ ܕܲܒ̣ܩܘܼܫܬܵܐ ܐܲܢ̄ܬ̇ ܓܹܝܪ ܥܒܲܕ̇ܬ̇. ܘܲܚܢܲܢ ܐܲܥܠܝܼܢܲܢ.


text:
ܘܡܲܠܟܲܝ̈ܢ: ܘܪܵܘ̱ܪ̈ܒ̣ܵܢܲܝܢ: ܘܟ݂ܘܼܡܪ̈ܲܝܢ: ܘܐܲܒ̣ܵܗܲܝ̈ܢ: ܠܵܐ ܥ̣ܒܲܕ݂ ܢܵܡܘܿܣܵܟ݂ ܘܠܵܐ ܨܵܬ̣ܘ ܠܦܘܼܩ̈ܕ݂ܵܢܲܝܟ ܘܲܠܣܵܗ̈ܕ̇ܘܵܬ̣ܵܟ݂: ܕܐܲܣܗܸܕ̇ܬ̇ ܒܗܘܿܢ.


text:
ܘܲܟ݂ܦܲܪܘ ܒܡܲܠܟ̇ܘܼܬ̣ܵܟ݂ ܘܲܒ̣ܛܘܼܒ̣ܵܟ݂ ܪܲܒܵܐ ܕܝܲܗ̄ܒ݂ܬ̇ ܠܗܘܿܢ: ܒܐܲܪܥܵܐ ܛܵܒ̣ܬ̣ܵܐ ܘܫܲܡܝܼܢܬܵܐ ܕܝܲܗ̄ܒ̣ܬ̇ ܠܗܘܿܢ. ܘܠܵܐ ܦܲܠܚܘܿܟ݂: ܘܠܵܐ ܗܦܲܟ݂ܘ ܡ̣ܢ ܥܒ̣ܵܕܲܝ̈ܗܘܿܢ ܒܝܼ̈ܫܹܐ.


text:
ܡܸܛܠ ܗܵܢܵܐ ܝܵܘܡܵܢܵܐ ܥܲܒ̣̈ܕܹ̇ܐ. ܘܐܲܪܥܵܐ ܕܝܲܗ̄ܒ̣ܬ̇ ܠܐܲܒ̣ܵܗܲܝ̈ܢ ܠܡܹܐܟܲܠ ܐܸܒܵܗ̇ ܘܛܘܼܒ̣ܵܗ̇: ܗܵܐ ܚܢܲܢ ܐܲܝܟ݂ ܥܲܒ̣̈ܕܹ̇ܐ ܦܵܠܚܝܼܢ ܒܓ̣ܵܘܵܗ̇.


text:
ܘܥܲܠ̈ܠܵܬ̣ܵܗ̇ ܢܵܣܒ̇ܝܼܢ ܡܲܠ̈ܟܹ̇ܐ ܕܐܲܩܝܼܡܬ̇ ܥܠܲܝܢ: ܡܸܛܠ ܚܛܵܗܲܝ̈ܢ ܘܥܲܠ ܦܲܓ̣ܪ̈ܲܝܢ ܗܸܢܘܿܢ ܫܲܠܝܼܛܝܼܢ: ܘܥܲܠ ܒܥܝܼܪܲܢ: ܐܲܝܟ݂ ܨܸܒ̣ܝܵܢܗܘܿܢ ܘܒ̣ܐܘܼܠܨܵܢܵܐ ܪܲܒܵܐ ܫܪܹܝܢܲܢ.


text:
ܘܲܒ̣ܟ݂ܠܗܹܝܢ ܗܵܠܹܝܢ ܝܵܡܹ̇ܝܢ ܚ̄ܢܲܢ ܒܲܫܪܵܪܵܐ ܘܡܲܣ̱ܗܕ݂ܝܼܢ ܥܲܠ ܚܵܬ̣ܡܵܐ: ܩܲܫܝܼ̈ܫܲܝܢ: ܘܠܹܘܵܝܹ̈ܐ: ܘܟ݂ܘܼܡܪ̈ܲܝܢ: ܘܟ݂ܠ ܐܲܝܠܹܝܢ ܕܲܚܝܵܘ ܡܸܢܲܢ.


text:
ܘܫܲܪܟܵܐ ܕܥܲܡܵܐ. ܟܘܼܡܪܹ̈ܐ ܘܠܹܘܵܝܹ̈ܐ: ܘܬ̣ܵܪ̈ܥܹܐ: ܘܲܡܫܲܡ̈ܫܵܢܹܐ: ܘܥܲܒ̣̈ܕܹ̇ܐ: ܘܟ݂ܠ ܕܐܸܬ̣ܦܪܸܫܘ ܡ̣ܢ ܥܲܡܡܹ̈ܐ ܕܲܡܕ݂ܝܼ̈ܢܵܬ̣ܵܐ ܕܢܹܐܬ̣ܘܿܢ ܠܘܵܬ̣ ܢܵܡܘܿܣܵܐ ܕܡܵܪܝܵܐ ܗܸܢܘܿܢ ܘܢܸܫܲܝ̈ܗܘܿܢ: ܘܲܒ̣ܢܲܝ̈ܗܘܿܢ: ܘܲܒ̣ܢܵܬ̣̈ܗܘܿܢ: ܘܟ݂ܠܡܲܢ ܕܝܵܕܲܥ̣ ܘܡܸܣܬܲܟܲܠ.


text:
ܘܲܡܥܲܫܢܝܼܢ ܥܲܠ ܐܲܚܲܝ̈ܗܘܿܢ ܘܥܲܠ ܩܲܪ̈ܝܼܒܲܝܗܘܿܢ: ܘܥܵܐܠܝܼܢ ܒܡܵܘ̈ܡܵܬ̣ܵܐ ܘܒܲܩܝܵܡܵܐ: ܠܲܡܗܲܠܵܟ݂ܘܼ ܒܢܵܡܘܿܣܹܗ ܕܡܵܪܝܵܐ: ܕܝܲܗ̄ܒ̣ ܒܐܝܼܕ݂ܵܐ ܕܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ: ܘܲܠܡܸܛܲܪ ܘܲܠܡܸܥܒܲܕ݂ ܟܠܗܘܿܢ ܦܘܼܩܕܵܘ̈ܗܝ ܕܡܵܪܝܵܐ ܡܵܟ݂ܵܢ: ܘܕ݂ܝܼܢܵܘ̈ܗܝ ܘܢܵܡܘܿܣܵܘ̈ܗܝ.


text:
ܘܡ̣ܢ ܥܲܡܡܹ̈ܐ ܕܐܲܪܥܵܐ ܕܡܲܝܬܹ̇ܝܢ: ܠܵܐ ܢܸܣܒ̣ܘܼܢ. ܘܟ݂ܠ ܕܡܵܘܓܲܪ ܒܥܝܼܪܵܐ ܒܝܵܘܡܵܐ ܕܫܲܒ̇ܬ̣ܵܐ: ܐܲܓ̣ܪܵܐ ܠܵܐ ܢܸܣܲܒ̣ ܘܛܲܥܢܵܐ ܒܝܵܘܡܵܐ ܕܫܲܒ̇ܬ̣ܵܐ ܠܵܐ ܢܸܫܩܘܿܠ: ܡܸܛܠ ܕܩܲܕ̇ܝܼܫܵܐ ܗ̄ܝ̣. ܘܢܸܫܒ̇ܘܿܩ ܟܠܡܸܕܸ̇ܡ ܕܚܲܝܵܒ̣ܝܼܢ ܠܲܢ. ܘܲܚܢܲܢ ܒܫܲܢ̄ܬܵܐ ܕܲܫܒܲܥ ܢܸܫܒ̇ܘܿܩ.


text:
ܘܐܲܫܪܢ ܥܠܲܝܢ ܦܘܼܩ̈ܕܵܢܹܐ: ܕܢܸܗܘܐ ܝܵܗ̄ܒ̇ܝܼܢ ܬܘܼܠܬܹܗ ܕܐܸܣܬܹ̇ܪܵܐ ܒܫܲܒ̇ܬ̣ܵܐ: ܠܦܘܼܠܚܵܢܵܐ ܕܒܲܝܬܵܐ ܕܐܲܠܵܗܲܢ.


text:
ܠܠܲܚܡܵܐ ܕܦܘܼܪܫܵܢܵܐ: ܠܩܘܼܪܒܵܢܵܐ ܐܲܡܝܼܢܵܐ: ܘܠܲܥܠܵܬ̣ܵܐ ܐܲܡܝܼܢܬܵܐ ܕܫܲـ̈ـܒܹ̇ܐ ܘܲܕ݂ܪܹ̈ܫܲܝ ܝܲܪ̈ܚܹܐ: ܘܲܕ݂ܥܲܕ݂ܠܹ̈ܕܹܐ: ܘܲܕ݂ܡܲܩܕ̇ܫܹ̈ܐ: ܘܲܕ݂ܫܘܼܒ̣ܩܵܢ ܚܛܵܗܹ̈ܐ ܕܝܼܣܪܵܝܹܠ: ܘܲܠܟ݂ܠܵܗ̇ ܥܒ̣ܝܼܕ̇ܬܵܐ ܕܒܲܝܬܵܐ ܕܐܲܠܵܗܲܢ.


text:
ܘܦܸܨܹ̈ܐ ܐܲܪܡ̣ܝܼܘ ܥܲܠ ܩܘܼܪ̈ܒܵܢܹܐ ܕܩܲܝܣܹ̈ܐ: ܟܵܗ̈ܢܹܐ ܘܠܹܘܵܝܹ̈ܐ: ܘܥܲܡܵܐ: ܠܡܲܝܬܵܝܘܼ ܠܒܲܝܬܹ̇ܗ ܕܡܵܪܝܵܐ ܐܲܠܵܗܲܢ: ܐܲܝܟ݂ ܕܲܟ݂ܬ̣ܝܼܒ̣ ܒܲܟ݂ܬ̣ܵܒ̣ܵܐ ܕܢܵܡܘܿܣܵܐ.


text:
ܠܡܲܝܬܵܝܘܼ ܠܒܲܝܬܹ̇ܗ ܕܡܵܪܝܵܐ: ܒܘܼܟ݂ܪܹ̈ܐ ܕܲܒ̣ܢܲܝ̈ܢ ܘܕܲܒ̣ܥܝܼܪ̈ܵܢ: ܐܲܝܟܲܢܵܐ ܕܲܟ݂ܬ̣ܝܼܒ̣ ܒܢܵܡܘܿܣܹܗ ܕܡܵܪܝܵܐ: ܘܒ̣ܘܼܟ݂ܪܹ̈ܐ ܕܬ̣ܵܘܪ̈ܲܝܢ ܘܲܕ݂ܥܵـ̈ـܢܲܢ.


text:
ܠܡܲܝܬܵܝܘܼ ܠܒܲܝܬܹ̇ܗ ܕܐܲܠܵܗܲܢ: ܠܟ݂ܘܼܡܪܹ̈ܐ ܕܲܡܫܲܡܫܝܼܢ ܒܒܲܝܬܵܐ ܕܐܲܠܵܗܲܢ. ܪܹ̈ܫܝܵܬ̣ܵܐ ܕܐܵܨ̈ܘܵܬܲܢ ܘܕܸܐܕ̇ܪ̈ܲܝܢ ܘܕܹܐܒܵܐ ܕܟ݂ܠ ܐܝܼܠܵܢܝܼ̈ܢ. ܘܚܲܡܪܵܐ ܘܡܸܚܫܵܐ ܢܸܬܸ̇ܠ ܠܟ݂ܵܗ̈ܢܹܐ ܕܲܡܫܲܡܫܝܼܢ ܩܕ݂ܵܡ ܐܲܠܵܗܲܢ. ܘܚܲܕ݂ ܡ̣ܢ ܥܸܣܪܵܐ ܡ̣ܢ ܐܲܪ̈ܥܵܬܲܢ: ܢܸܬܸ̇ܠ ܠܠܹܘܵܝܹ̈ܐ. ܘܗܸܢܘܿܢ ܠܹܘܵܝܹ̈ܐ ܢܸܗܘܘܿܢ ܢܵܣܒ̇ܝܼܢ ܡܲܥܣܵܪܹ̈ܐ ܡ̣ܢ ܟܠ ܩܘܼܪ̈ܝܵܐ ܕܦܘܼܠܚܵܢܲܢ.


text:
ܘܢܸܗܘܹܐ ܟܘܼܡܪܵܐ ܒܲܪ ܐܲܗܪܘܿܢ ܥܲܡ ܠܹܘܵܝܹ̈ܐ ܒܡܲܥܣܵܪ̈ܲܝܗܘܿܢ. ܘܠܹܘܵܝܹ̈ܐ ܢܲܣܩܘܼܢ ܚܲܕ݂ ܡ̣ܢ ܥܸܣܪܵܐ ܠܒܲܝܬܵܐ ܕܐܲܠܵܗܲܢ: ܠܒܹܝܬ̣ ܩܦܵܣܹ̈ܐ: ܘܲܠܒܹܝܬ̣ ܓܲܙܵܐ.


text:
ܡܸܛܠ ܕܲܠܒܹܝܬ̣ ܩܦܵܣܹ̈ܐ ܢܲܝܬ̇ܘܿܢ ܒܢܲܝ̈ ܝܼܣܪܵܝܹܠ: ܘܲܒ̣ܢܲܝ̈ ܠܹܘܝܼ: ܪܹ̈ܫܝܵܬ̣ܵܐ ܕܲܥܒ̣ܘܼܪܵܐ ܘܲܕ݂ܚܲܡܪܵܐ ܘܲܕ݂ܡܸܫܚܵܐ ܬܲܡܵܢ ܡܵܐܢܲܝ̈ ܩܘܼܕ݂ܫܹ̈ܐ. ܘܟ݂ܘܼܡܪܹ̈ܐ ܘܠܹܘܵܝܹ̈ܐ: ܘܬ̣ܵܪ̈ܥܹܐ ܘܢܵܛܘܿܪܹ̈ܐ: ܠܵܐ ܢܸܫܒ̇ܩܘܼܢ ܠܒܲܝܬܵܐ ܕܐܲܠܵܗܲܢ.


text:
ܘܢܸܬ̇ܒ̣ܘܼܢ ܩܲܫܝܼ̈ܫܲܝ ܥܲܡܵܐ ܒܐܘܿܪܸܫܠܸܡ. ܘܫܲܪܟܵܐ ܕܥܲܡܵܐ ܢܲܪܡܘܿܢ ܦܸܨܹ̈ܐ ܠܡܲܝܬܵܝܘܼ ܚܲܕ݂ ܡ̣ܢ ܥܸܣܪܵܐ ܒܢܲܝ̈ܢܵܫܵܐ ܠܡܸܥܡܲܪ ܒܐܘܿܪܸܫܠܸܡ ܡܕ݂ܝܼܢ̄ܬܵܐ ܕܩܘܼܕ݂ܫܵܐ. ܘܲܬ̣ܫܲܥ ܡܢܵـ̈ـܘܵܢ ܢܸܗ̱ܘ̈ܝܵܢ ܒܩܘܼܪ̈ܝܵܐ.


text:
ܘܗܵܠܹܝܢ ܪܹ̈ܫܹܐ ܕܲܡܕ݂ܝܼܢ̄ܬܵܐ ܕܝܼܬܸܒ̣ܘ ܒܐܘܿܪܸܫܠܸܡ: ܘܲܒ̣ܩܘܼܪ̈ܝܵܐ ܕܲܝܗܘܼܕ݂ܵܐ: ܘܝܼܬܸܒ̣ܘ ܓܲܒ̣ܪܵܐ ܒܝܘܼܪܬܵܢܹܗ: ܒܩܘܼܪ̈ܝܼܗܘܿܢ ܕܝܼܣܪܵܝܹܠ: ܟܘܼܡܪܹ̈ܐ ܘܠܹܘܵܝܹ̈ܐ: ܘܥܲܡܵܐ: ܘܲܒ̣ܢܲܝ̈ ܥܲܒ̣̈ܕܲܝ ܫܠܹܝܡܘܿܢ: ܒܐܘܿܪܸܫܠܸܡ.


text:
ܘܡ̣ܢ ܒܢܲܝ̈ ܝܼܗܘܼܕ݂ܵܐ ܘܡ̣ܢ ܒܢܲܝ̈ ܒܸܢܝܵܡܹܝܢ. ܡ̣ܢ ܒܢܝ̈ ܝܼܗܘܼܕ݂ܵܐ: ܢܬܲܢܝܵܐ ܒܲܪ ܥܘܿܙܝܼܵܐ: ܒܲܪ ܙܟܲܪܝܵܐ: ܒܲܪ ܐܵܡܲܪܝܵܐ: ܒܲܪ ܫܦܲܛܝܵܐ: ܒܲܪ ܡܲܗܠܵܠܵܐܹܝܠ.


text:
ܡ̣ܢ ܒܢܝ̈ ܦܲܪܨ: ܡܥܲܣܝܵܐ ܒܲܪ ܒܵܪܘܿܟ݂. ܒܲܪ ܟܸܠܚܵܙܹܐ: ܒܲܪ ܢܝܼܪܝܼܵܐ: ܒܲܪ ܥܲܙܲܪܝܵܐ: ܒܲܪ ܝܘܿܢܵܕ݂ܵܒ̣: ܒܲܪ ܙܟܲܪܝܵܐ: ܒܲܪ ܫܸܠܵܐ.


text:
ܘܗܵܠܹܝܢ ܒܢܲܝ̈ ܒܸܢܝܵܡܹܝܢ: ܣܸܠܵܐ ܒܲܪ ܡܲܫܠܘܿܡ: ܒܲܪ ܝܘܿܕ݂ܵܥ: ܒܲܪ ܦܪܵܝܵܐ: ܒܲܪ ܩܠܵܝܵܐ: ܒܲܪ ܡܥܲܣܝܵܐ: ܒܲܪ ܐܲܬ̣ܢܵܐܹܝܠ: ܒܲܪ ܐܹܫܲܥܝܵܐ.


text:
ܘܐܲܚܵܘ̈ܗܝ ܥܵܒ̣ܕ̇ܝܼܢ ܥܒ̣ܵܕ݂ܵܐ ܠܓ̣ܵܘ: ܬܡܵܢܹܡܵܐܐ ܘܥܸܣܪܝܼܢ ܘܲܬ̣ܪܹܝܢ: ܘܥܲܙܲܪܝܵܐ ܒܲܪ ܝܲܪܚܘܿܡ: ܒܲܪ ܦܵܠܝܵܐ: ܒܲܪ ܥܡܝܼܨܵܪ: ܒܲܪ ܙܟܲܪܝܵܐ: ܒܲܪ ܦܸܫܚܘܿܪ: ܒܲܪ ܡܠܲܟ݂ܝܵܐ.


text:
ܘܐܲܚܲܝ̈ܗܘܿܢ ܪܹ̈ܫܹܐ ܠܒܹܝܬ̣ ܐܲܒ̣ܵܗܲܝ̈ܗܘܿܢ: ܡܲܐܬܹ̇ܝܢ ܘܐܲܪܒ̇ܥܝܼܢ ܘܲܬ̣ܪܹܝܢ: ܘܲܥܡܝܼܣܲܝ ܒܲܪ ܥܲܙܪܵܐܹܝܠ: ܒܲܪ ܐܲܚܙܲܝ: ܒܲܪ ܡܲܫ̱ܠܡܘܼܬ̣: ܒܲܪ ܐܵܡܝܼܪ.


text:
ܘܐܲܚܲܝ̈ܗܘܿܢ ܓܲܢ̄ܒܵܪ̈ܲܝ ܚܲܝܠܵܐ: ܡܵܐܐ ܘܥܸܣܪܝܼܢ ܘܲܬ̣ܡܵܢܝܵܐ. ܘܫܲܠܝܼܛ ܥܠܲܝܗܘܿܢ ܙܲܒ̣ܕܵܐܹܝܠ ܒܲܪ ܪܵܘ̱ܪ̈ܒ̣ܵܢܹܐ.


text:
ܘܡ̣ܢ ܪܹ̈ܫܹܐ ܕܠܹܘܵܝܹ̈ܐ: ܡܬܲܢܝܵܐ ܒܲܪ ܡܝܼܟ݂ܵܐ: ܪܹܫ ܩܲܕ݂ܡܵܝܘܼܬ̣ܵܐ ܕܲܝܗܘܼ̈ܕ݂ܵܝܹܐ ܕܲܨܠܘܿܬ̣ܵܐ. ܘܒܲܩܒ̇ܘܼܩܵܐ ܬܸܢܝܵܢܵܐ ܕܐܲܚܵܘ̈ܗܝ: ܘܥܝܼܪܵܐ ܒܲܪ ܫܡܘܿܥ: ܒܲܪ ܓܠܵܠ: ܒܲܪ ܝܲܬ̣ܪܘܿܢ.


text:
ܘܲܕ݂ܫܲܠܝܼܛ ܥܲܠ ܠܹܘܵܝܹ̈ܐ ܕܒ̣ܐܘܿܪܸܫܠܸܡ: ܥܲܒ̣ܕܲܝ ܒܲܪ ܟܲܢܘܝܼ: ܒܲܪ ܚܫܲܒ̣ܝܵܐ: ܒܲܪ ܡܬܲܢܝܵܐ: ܒܲܪ ܡܝܼܟ݂ܵܐ: ܡ̣ܢ ܒܢܲܝ̈ ܐܵܣܵܦ ܕܲܡܫܲܡܫܝܼܢ ܠܘܼܩܒܲܠ ܥܒ̣ܝܼܕ̇ܬܵܐ ܕܒܲܝܬܹ̇ܗ ܕܡܵܪܝܵܐ.


text:
ܘܲܦܬܲܚܝܵܐ ܒܲܪ ܡܫܘܿܡܵܐܹܝܠ ܡ̣ܢ ܒܢܲܝ̈ ܙܲܪܚ: ܒܲܪ ܝܼܗܘܼܕ݂ܵܐ: ܗ̤ܘ ܫܲܠܝܼܛ ܗ̄ܘ̣ܵܐ ܥܲܠ ܟܠ ܡ̇ܢ ܕܐܸܡܲܪ ܡܲܠܟܵܐ: ܥܲܠ ܟܠܢܵܫ: ܥܲܠ ܚܘܼܫܒܵܢܵܐ ܕܥܲܡܵܐ: ܥܲܠ ܪܹ̈ܫܲܝܗܘܿܢ ܘܥܲܠ ܚܲܩ̈ܠܵܬ̣ܗܘܿܢ.


text:
ܘܡ̣ܢ ܒܢܲܝ̈ ܝܑܼܗܘܼܕ݂ܵܐ ܝܑܼܬܸܒ̣ ܒܩܘܼܪܝܲܬ̣ ܐܲܪܒܲܥ ܘܲܒ̣ܟܲܦܪ̈ܘܿܢܹܝܗ̇: ܘܲܒ̣ܪܝܼܒ̣ܘܿܢ ܘܲܒ̣ܟܲܦܪ̈ܘܢܹܝܗ̇: ܘܲܒ̣ܩܲܒ̣ܨܵܐܹܝܠ ܘܲܒ̣ܟܲܦܪ̈ܘܿܢܹܝܗ̇.


text:
ܘܲܒ̣ܙܝܼܘܿܚ ܘܒ̣ܵܐܪܵܡ ܘܲܒ̣ܟܲܦܪ̈ܘܿܢܲܝܗܹܝܢ: ܘܒܲܠܟ݂ܝܼܫ ܘܲܒ̣ܟܲܦܪ̈ܘܿܢܹܝܗ̇: ܘܲܒ̣ܥܲܙܩܵܐ ܘܲܒ̣ܟܲܦܪ̈ܘܿܢܹܝܗ̇. ܘܫܪܵܘ ܡ̣ܢ ܒܹܪ ܫܒܲܥ ܘܲܥܕܲܡܵܐ ܠܲܦܩܲܥܬ̣ܵܐ ܕܗܵܠܘܿܡ.


text:
ܠܹܘܵܝܹ̈ܐ ܒܝܵܘ̈ܡܵܬܹܗ ܕܐܹܠܝܼܫܵܒ̣: ܝܘܿܝܵܕ݂ܵܥ: ܘܝܘܿܚܲܢܵܢ: ܘܝܵܕ݂ܘܿܥ: ܟܬ̣ܝܼܒ̣ܝܼܢ ܪܹ̈ܫܲܝ ܐܲܒ̣ܵـ̈ـܗܵܬ̣ܵܐ ܘܟ݂ܘܼܡܪܹ̈ܐ: ܥܲܠ: ܡܲܠܟ̇ܘܼܬ̣ ܕܵܪܝܵܘܵܫ ܦܵܪܣܵܝܵܐ.


text:
ܒܢܲܝ̈ ܠܹܘܝܼ ܪܹ̈ܫܲܝ ܐܲܒ̣ܵܗܹ̈ܐ: ܟܬ̣ܝܼܒ̣ܝܼܢ ܥܲܠ ܟܬ̣ܵܒ̣ܵܐ ܕܦܸܬ̣ܓ̣ܵܡܹ̈ܐ ܕܝܵܘ̈ܡܵܬ̣ܵܐ: ܥܕܲܡܵܐ ܠܝܵܘ̈ܡܵܬܹܗ ܕܝܘܿܚܲܢܵܢ ܒܲܪ ܐܹܠܝܼܫܵܒ̣.


text:
ܘܪܹ̈ܫܲܝ ܠܹܘܵܝܹ̈ܐ: ܫܒ̣ܝܠ: ܫܪܲܒ̣ܝܵܐ: ܘܝܼܫܘܿܥ: ܘܐܲܚܵܘ̈ܗܝ ܒܢܲܝ̈ ܩܲܕ݂ܡܵܐܹܝܠ: ܠܘܼܩܒܲܠܗܘܿܢ ܡܫܲܒ̇ܚܝܼܢ ܘܡܵܘܕܹ̇ܝܢ ܐܲܝܟ݂ ܦܘܼܩܕܵܢܵܘ̈ܗܝ ܕܕ݂ܵܘܝܼܕ݂ ܢܒ̣ܝܼܵܐ ܕܡܵܪܝܵܐ: ܡܲܛܲܪܬܵܐ ܠܘܼܩܒܲܠ ܡܲܛܲܪܬܵܐ.


text:
ܗܵܠܹܝܢ ܒܝܵܘ̈ܡܲܝ ܝܘܿܝܵܩܝܼܡ ܒܲܪ ܝܼܫܘܿܥ: ܒܲܪ ܝܘܿܙܵܕ݂ܵܩ: ܘܲܒ̣ܝܵܘ̈ܡܲܝ ܢܲܚܡܵܐܹܝܠ ܪܹܫܵܐ: ܘܥܲܙܪܵܐ ܟܵܗܢܵܐ ܘܣܵܦܪܵܐ.


text:
ܘܟܲܕ݂ ܓܡܲܪ ܫܘܼܪܵܐ ܕܐܘܿܪܸܫܠܸܡ: ܟܲܢܸܫ̣ܘ ܠܹܘܵܝܹ̈ܐ ܒܟ݂ܠܹܗ ܐܲܬ̣ܪ̱ܗܘܿܢ: ܠܡܲܝܬܵܝܘܼ ܐܸܢܘܿܢ ܠܐܘܿܪܸܫܠܸܡ: ܘܲܠܡܸܥܒܲܕ݂ ܒܘܼܣܵܡܵܐ ܘܚܲܕ݂ܘܼܬ̣ܵܐ: ܒܬ̣ܵܘܕ̇ܝܼܬ̣ܵܐ ܘܬܸܫܒ̇ـ̈ـܚܵܬ̣ܵܐ ܘܨܸܨ̈ܠܹܐ ܘܟܸܢܵܪܹ̈ܐ.


text:
ܘܡ̣ܢ ܒܹܝܬ̣ ܓܲܠܓܵܠܵܐ: ܘܡ̣ܢ ܢܲܚܠܵܐ ܕܲܓ̣ܒܲܥ: ܘܡ̣ܢ ܥܲܪܡܘܿܬ̣: ܡܸܛܠ ܕܕ݂ܵܪܹ̈ܐ ܒܢܵܘ ܠܗܘܿܢ ܡܫܲܡܫܵܢܹ̈ܐ ܚܕ݂ܵܪ̈ܲܝ ܐܘܿܪܸܫܠܸܡ.


text:
ܘܐܲܣܸܩ̣ܘ ܠܪܹ̈ܫܹܐ ܕܲܝܗܘܼܕ݂ܵܐ ܠܥܸܠ ܡܢ ܫܘܼܪܵܐ. ܘܐܲܩܝܼܡ̣ܘ ܬܲܪܬܹ̇ܝܢ ܟܢ̈ܘܼܫܵܬ̣ܵܐ ܪܵܘ̱ܪ̈ܒ̣ܵܬ̣ܵܐ. ܘܗܲܠܸܟ݂ܘ ܠܥܸܠ ܡ̣ܢ ܫܘܼܪܵܐ: ܠܝܲܡܝܼܢܵܐ ܡ̣ܢ ܬܲܪܥܵܐ ܪܲܒܵܐ.


text:
ܘܡ̣ܢ ܒܢܲܝ̈ ܟܘܼܡܪܹ̈ܐ ܒܩܲܪ̈ܢܵܬ̣ܵܐ: ܙܟܲܪܝܵܐ ܒܲܪ ܝܘܿܢܵܬ̣ܵܢ: ܒܲܪ ܫܡܲܥܝܵܐ: ܒܲܪ ܡܬܲܢܝܵܐ: ܒܲܪ ܡܲܠܟܵܐ: ܒܲܪ ܙܟ݂ܘܿܪ: ܒܲܪ ܐܵܣܵܦ.


text:
ܘܐܲܚܵܘ̈ܗܝ ܫܡܲܥܝܵܐ: ܘܥܲܙܪܵܐܹܝܠ: ܡܠܵܠ: ܓܠܵܠ: ܥܛܵܪ: ܢܲܬ̣ܢܝܼܐܹܝܠ: ܚܢܵܢܝܼ: ܝܼܗܘܼܕ݂ܵܐ: ܒܡܵܐܢܹ̈ܐ ܕܬܸܫܒ̇ـ̈ـܚܵܬ̣ܵܐ ܕܕ݂ܵܘܝܼܕ݂ ܢܒ̣ܝܼܵܐ: ܥܲܒ̣ܕܵܐ ܕܡܵܪܝܵܐ. ܘܥܲܙܪܵܐ ܣܵܦܪܵܐ ܩܕ݂ܵܡܲܝܗܘܿܢ ܠܥܸܠ ܡ̣ܢ ܬܲܪܥܵܐ ܕܥܲܝܢܵܐ.


text:
ܘܠܘܼܩܒܲܠܗܘܿܢ ܣܠܸܩ ܡ̣ܢ ܡܲܣܩܵܢܵܐ ܕܲܩܪܝܼܬ̣ܵܐ ܕܕ݂ܵܘܝܼܕ݂: ܒܡܲܣܩܵܢܵܐ ܕܫܘܼܪܵܐ ܡ̣ܢ ܠܥܸܠ ܠܒܹܝܬ̣ ܕܵܘܝܼܕ݂: ܥܲܠ ܬܲܪܥܵܐ ܪܲܒܵܐ ܡܲܕ݂ܢ̱ܚܵܝܵܐ.


text:
ܘܐܵܘܕ̇ܝܼܘ ܘܲܣܠܸܩ ܡ̣ܢ ܠܥܸܠ ܘܐܸܢܵܐ ܒܵܬܲܪܗܘܿܢ. ܘܦܸܠܓܵܐ ܕܥܲܡܵܐ ܣܠܸܩ̣ܘ ܥܲܠ ܫܘܼܪܵܐ. ܘܩܵܡ̣ܘ ܥܲܠ ܡܲܓܕ̇ܠܵܐ ܪܲܒܵܐ: ܘܥܲܠ ܫܘܼܪܵܐ ܦܲܬ̣ܝܵܐ.


text:
ܘܲܠܥܸܠ ܡ̣ܢ ܬܲܪܥܵܐ ܕܐܲܦܪܹܝܡ ܥܕܲܡܵܐ ܠܬܲܪܥܵܐ ܥܲܬ̇ܝܼܩܵܐ: ܘܲܥܕܲܡܵܐ ܠܬܲܪܥܵܐ ܕܨܲܝܵܕܹ̈ܐ: ܘܡ̣ܢ ܡܲܓܕ̇ܠܵܐ ܕܲܚܢܵܢܵܐܹܝܠ ܥܕܲܡܵܐ ܠܡܲܓܕ̇ܠܵܐ ܪܵܡܵܐ: ܘܲܥܕܲܡܵܐ ܠܬܲܪܥܵܐ ܕܥܵـ̈ـܢܵܐ. ܘܩܵܡ̣ܘ ܒܬܲܪܥܵܐ ܪܲܒܵܐ.


text:
ܘܲܒ̣ܩܲܪ̈ܢܵܬ̣ܵܐ ܡܥܲܣܝܵܐ: ܘܲܫܡܲܥܝܵܐ: ܘܠܵܥܵܙܲܪ: ܘܥܲܙܝܼ: ܘܝܘܿܚܲܢܵܢ: ܘܲܡܠܲܟ݂ܝܵܐ: ܘܥܝܼܠܵܡ: ܘܥܵܕ݂ܘܿܪ: ܘܲܫܡܘܿܥ: ܡܫܲܡ̈ܫܵܢܹܐ. ܘܲܙܪܲܚܝܵܐ ܪܹܫܵܐ.


text:
ܘܕܲܒܲܚܘ ܒܝܵܘܡܵܐ ܗܵܘ̇ ܕܸܒ̣ܚܹ̈ܐ ܪܵܘ̱ܪ̈ܒܹܐ ܘܲܚܕ݂ܝܼܘ. ܡܸܛܠ ܕܡܵܪܝܵܐ ܚܲܕ̇ܝܼ ܐܸܢܘܿܢ ܚܲܕ݂ܘܼܬ̣ܵܐ ܪܲܒ̇ܬ̣ܵܐ. ܘܐܵܦ ܢܸܫܹ̈ܐ ܘܲܛܠܵܝܹ̈ܐ ܚܕ݂ܝܼܘ ܘܐܹܫܬܲܡܥܲܬ̤ ܚܲܕ݂ܘܼܬ̣ܵܐ ܕܒ̣ܐܘܿܪܸܫܠܸܡ ܠܪܘܼܚܩܵܐ.


text:
ܘܐܸܫܬܲܠܲܛܘ ܒܝܵܘܡܵܐ ܗܵܘ̇: ܓܲܒ̣ܪܹ̈ܐ ܐܲܝܠܹܝܢ ܕܝܵܗ̄ܒ̣ܝܼܢ ܗ̄ܘ̣ܵܘ ܡ̣ܢ ܐܵܘܨܪܹ̈ܐ ܕܡܲܠܟܵܐ ܒܵـ̈ـܬܹ̇ܐ ܠܲܡܩܲܦܵܣܘܼ ܒܗܘܿܢ ܪܹ̈ܫܝܵܬ̣ܵܐ: ܘܡܲܥܣܵܪܹ̈ܐ ܕܪܹ̈ܫܹܐ ܕܩܘܼܪ̈ܝܵܐ: ܐܲܝܟ݂ ܕܲܟ݂ܬ̣ܝܼܒ̣ ܒܲܟ݂ܬ̣ܵܒ̣ܵܐ ܕܢܵܡܘܿܣܵܐ: ܠܟ݂ܘܼܡܪܹ̈ܐ ܘܲܠܠܹܘܵܝܹ̈ܐ: ܡܸܛܠ ܕܚܲܕ݂ܘܼܬ̣ܵܐ ܕܲܝܗ̈ܘܼܕ݂ܵܝܹܐ: ܥܲܠ ܟܘܼܡܪܹ̈ܐ ܘܠܹܘܵܝܹ̈ܐ ܐܲܝܠܹܝܢ ܕܩܵܝ̇ܡܝܼܢ ܘܢܵܛ̇ܪܝܼܢ ܡܲܛܲܪܬܵܐ ܒܒܲܝܬܵܐ ܕܐܲܠܵܗܗܘܿܢ.


text:
ܡܸܛܠ ܕܲܒ̣ܝܵܘ̈ܡܵܬ̣ܵܐ ܕܕ݂ܵܘܝܼܕ݂ ܗܘ̤ܵܐ ܐܵܣܵܦ ܘܩܵܡ̣ ܒܪܹܫܵܐ ܕܲܡܫܲܡ̈ܫܵܢܹܐ ܘܲܡܫܲܒܲܚ ܗ̄ܘ̣ܵܐ ܘܡܵܘܕܹ̇ܐ ܩܕ݂ܵܡ ܡܵܪܝܵܐ ܐܲܠܵܗܵܐ.


text:
ܘܟ݂ܠܹܗ ܝܼܣܪܵܝܹܠ ܒܝܵܘܡܵܘ̈ܗܝ ܕܙܘܼܪܒܵܒܹܠ: ܘܲܒ̣ܝܵܘ̈ܡܵܬܹܗ: ܕܲܢܚܲܡܝܵܐ: ܝܵܗ̄ܒ̇ܝܼܢ ܡܵܘܗ̈ܒ̣ܵܬ̣ܵܐ ܠܲܡܫܲܡ̈ܫܵܢܹܐ. ܘܬ̣ܵܪ̈ܥܹܐ ܡܲܦܩܝܼܢ ܘܝܵܗ̄ܒ̇ܝܼܢ ܝܘܿܡ ܒܝܵܘܡܹܗ: ܘܲܡܩܲܕ̇ܫܝܼܢ ܠܠܹܘܵܝܹ̈ܐ. ܘܠܹܘܵܝܹ̈ܐ ܡܩܲܕ̇ܫܝܼܢ ܠܲܒ̣ܢܲܝ̈ ܐܲܗܪܘܿܢ.


text:
ܒܹܗ ܒܝܵܘܡܵܐ ܗܵܘ̇ ܐܸܬ̣ܩܪܝܼ ܟܬ̣ܵܒ̣ܵܐ ܕܢܵܡܘܿܣܵܐ ܕܡܘܼܫܹܐ ܒܐܸܕ݂ܢܲܝ̈ ܥܲܡܵܐ. ܘܐܸܫܬ̇ܟܲܚ ܕܲܟ݂ܬ̣ܝܼܒ̣ ܒܹܗ. ܠܵܐ ܢܸܥܠܘܼܢ ܥܲܡܘܿܢܵܝܹ̈ܐ ܘܡܘܼܐܒ̣ܵܝܹ̈ܐ ܠܲܟ݂ܢܘܼܫܬܹ̇ܗ ܕܡܵܪܝܵܐ: ܥܕܲܡܵܐ ܠܥܵܠܲܡ.


text:
ܡܸܛܠ ܕܠܵܐ ܐܲܪܲܥܘ ܠܲܒ̣ܢܲܝ̈ ܝܼܣܪܵܝܹܠ ܒܠܲܚܡܵܐ ܘܲܒ̣ܡܲـ̈ـܝܵܐ. ܘܐܲܓ̣ܪܘ ܠܗܘܿܢ ܠܒܸܠܥܵܡ ܠܲܡܠܵܛ ܐܸܢܘܿܢ. ܘܐܲܗ̣ܦܸܟ݂ ܐܲܠܵܗܵܐ ܠܵܘ̈ܛܵܬܹܗ ܠܒ̣ܘܼܪ̈ܟܵܬ̣ܵܐ.


text:
ܘܬܲܡܵܢ ܡ̣ܢ ܠܩܘܼܕ݂ܡܝܼܢ ܣܵܝܡܝܼܢ ܗ̄ܘ̣ܵܘ ܩܘܼܪ̈ܒܵܢܹܐ ܘܲܠܒ̣ܘܼܢ̄ܬܵܐ. ܘܡܵܐܢܹ̈ܐ ܕܡܲܥܣܵܪܹ̈ܐ ܕܲܥܒ̣ܘܼܪܵܐ ܘܲܕ݂ܚܲܡܪܵܐ ܘܲܕ݂ܡܸܫܚܵܐ ܘܲܒ̣ܩܘܼܪ̈ܝܵܐ ܕܠܹܘܵܝܹ̈ܐ ܘܲܡܫܲܡ̈ܫܵܢܹܐ: ܘܲܕ̇ܬ̣ܵܪ̈ܥܹܐ: ܪܹ̈ܫܝܵܬ̣ܵܐ ܕܟ݂ܵܗ̈ܢܹܐ.


text:
ܘܲܒ̣ܟ݂ܠܗܹܝܢ ܗܵܠܹܝܢ ܠܵܐ ܗܘܹ̇ܝܬ̣ ܒܐܘܿܪܸܫܠܸܡ: ܡܸܛܠ ܕܒܲܫܢܲܬ̣ ܬܠܵܬ̣ܝܼܢ ܘܬܲܪܬܹ̇ܝܢ ܠܐܲܪܛܲܚܫܸܫܬ̇ ܡܲܠܟܵܐ ܕܒ̣ܵܒܹܠ: ܐܸܬܹ̇ܝܬ̣ ܠܘܵܬ̣ ܡܲܠܟܵܐ ܒܚܲܪܬ̣ܵܐ ܕܝܵܘ̈ܡܵܬ̣ܵܐ ܐܸܫܬܲܐܠܹܬ̣ ܡ̣ܢ ܡܲܠܟܵܐ.


text:
ܘܐܸܬܹܝܬ̣ ܠܐܘܿܪܸܫܠܸܡ: ܘܐܸܣܬܲܟ̇ܠܹܬ̣ ܒܝܼܫܬܵܐ ܕܲܥܒܲܕ݂ ܐܹܠܝܼܫܵܒ̣ ܠܛܘܿܒ̇ܝܼܵܐ. ܕܲܥܒܲܕ݂ ܠܹܗ ܒܲܝܬܵܐ ܒܕ݂ܵܪܬܵܐ ܕܡܵܪܝܵܐ.


text:
ܘܝܸܕ݂ܥܹ̇ܬ̣ ܕܲܡܢܵܬ̣ܵܐ ܕܠܹܘܵܝܹ̈ܐ ܠܵܐ ܡܸܬ̣ܝܲܗ̄ܒܵܐ. ܘܲܥܪܲܩ̣ܘ ܓܒܲܪ ܠܚܲܩܠܹܗ: ܠܹܘܵܝܹ̈ܐ ܘܲܡܫܲܡ̈ܫܵܢܹܐ ܘܥܵܒ̣ܕܲܝ̈ ܥܒ̣ܝܼ̈ܕ݂ܵܬ̣ܵܐ.


text:
ܘܐܸܢܵܐ ܕܵܢܹ̇ܬ̣ ܥܲܡ ܪܹ̈ܫܹܐ: ܘܐܸܡ̇ܪܹܬ̣ ܠܗܘܿܢ: ܡܸܛܠ ܡܵܢܵܐ ܫܒ̣ܝܼܩ ܒܲܝܬܹ̇ܗ ܕܡܵܪܝܵܐ ܘܟܲܢܫܹ̇ܬ̣ ܐܸܢܘܿܢ: ܘܐܲܩܝܼܡܹ̇ܬ̣ ܐܸܢܘܿܢ ܥܲܠ ܩܝܵܡܲܝ̈ܗܘܿܢ.


text:
ܘܐܲܫ̱ܠܛܹ̇ܬ̣ ܥܲܠ ܐܵܘܨܪܹ̈ܐ ܠܲܫܠܲܡܝܵܐ ܟܘܼܡܪܵܐ: ܘܲܠܨܵܕ݂ܘܿܩ ܣܵܦܪܵܐ: ܘܠܲܦܪܵܝܵܐ ܒܲܪ ܠܹܘܵܝܹ̈ܐ: ܘܥܲܡܗܘܿܢ ܚܲܢܲܢ ܒܲܪ ܙܟ݂ܘܿܪ ܒܲܪ ܡܬܲܢܝܵܐ. ܡܸܛܠ ܕܫܲܪܝܼܪܹ̈ܐ ܐܸܬ̣ܚܲܫܲܒ̣ܘ: ܘܦܸܨܲܬ̣ܗܘܿܢ ܣܸܠܩܲܬ̤ ܠܡܸܗܘܵܐ ܪܹ̈ܫܹܐ ܠܐܲܚܲܝ̈ܗܘܿܢ.


text:
ܒܝܵܘ̈ܡܵܬ̣ܵܐ ܗܵܢܘܿܢ ܚܙܹ̇ܝܬ̣ ܒܲܝܗܘܼܕ݂ ܐܘܼܪ̈ܚܵܬ̣ܵܐ ܕܪ̈ܵܕ݂ܝܵܢ ܒܫܲܒ̇ܬ̣ܵܐ. ܘܡܲܝܬܹ̇ܝܢ ܛܲܥܢܹ̈ܐ: ܘܫܵܩܠܝܼܢ ܥܲܠ ܚܸܡܪ̈ܵܐ: ܘܐܵܦ ܚܲܡܪܵܐ: ܘܥܸܢܒܹ̈ܐ: ܘܬܹܐܢܹ̈ܐ. ܘܛܲܥܢܹ̈ܐ ܡܲܥܠܝܼܢ ܠܐܘܿܪܸܫܠܸܡ ܒܝܵܘܡܵܐ ܕܫܲܒ̇ܬ̣ܵܐ ܘܐܲܣ̱ܗ̇ܕܹܬ̣ ܒܗܘܿܢ: ܕܠܵܐ ܬܙܲܒ̇ܢܘܼܢ ܨܲܝܕܵܐ.


text:
ܘܕ݂ܵܢܹ̇ܬ̣ ܥܲܡ ܪܹ̈ܫܹܐ ܕܲܝܗܘܼܕ݂ܵܐ. ܘܐܸܡܪܹܬ̣ ܠܗܘܿܢ: ܡܸܛܠ ܡܵܢܵܐ ܦܸܬ̣ܓ̣ܵܡܵܐ ܗܵܢܵܐ ܒܝܼܫܵܐ ܥܵܒ̣ܕ̇ܝܼܢ ܐ̄ܢܬ̇ܘܿܢ ܘܡܲܚܠܝܼܢ ܐܢ̄ܬ̇ܘܿܢ ܝܵܘܡܵܐ ܕܫܲܒ̇ܬ̣ܵܐ.


text:
ܗܵܟܲܢܵܐ ܥܒܲܕ݂ܘ ܐܲܒ̣ܵܗܲܝ̈ܟ̇ܘܿܢ ܘܐܲܝܬܝܼ ܐܲܠܵܗܵܐ ܥܠܲܝܢ ܟܠܵܗ̇ ܒܝܼܫܬܵܐ ܗܵܕܹܐ: ܘܥܲܠ ܩܪܝܼܬ̣ܵܐ ܗܵܕܹܐ. ܘܐܲܢ̄ܬ̇ܘܿܢ ܡܵܘܣܦܝܼܢ ܚܸܡܬ̣ܵܐ ܘܪܘܼܓ̣ܙܵܐ ܥܲܠ ܝܼܣܪܵܝܹܠ: ܕܐܲܢ̄ܬ̇ܘܿܢ ܡܲܚܠܝܼܢ ܝܵܘܡܵܐ ܕܫܲܒ̇ܬ̣ܵܐ.


text:
ܗܵܝܕܹ̇ܝܢ ܟܲܕ݂ ܐܸܬ̣ܦܲܬܲܚܘ ܬܲܪ̈ܥܹܐ ܕܐܘܿܪܸܫܠܸܡ ܩܕ݂ܵܡ ܫܲܒ̇ܬ̣ܵܐ: ܐܸܡ̇ܪܹܬ̣ ܕܢܸܬ̇ܬܲܚܕ̇ܘܼܢ ܬܲܪ̈ܥܹܐ. ܘܐܸܡ̇ܪܹܬ̣ ܕܠܵܐ ܢܸܬ̣ܦܲܬ̣ܚܘܼܢ ܬܲܪ̈ܥܹܐ: ܥܕܲܡܵܐ ܠܒ̣ܵܬܲܪ ܫܲܒ̇ܬ̣ܵܐ ܘܡ̣ܢ ܛܲܠܝܲܝ̈ ܐܲܩܝܼܡܹ̇ܬ̣ ܥܲܠ ܬܲܪ̈ܥܹܐ: ܕܠܵܐ ܢܸܥܘܿܠ ܛܲܥܢܵܐ ܒܝܵܘܡܵܐ ܕܫܲܒ̇ܬ̣ܵܐ.


text:
ܘܣܲܗܕܹܬ̣ ܒܗܘܿܢ: ܘܐܸܡܪܹܬ̣ ܠܗܘܿܢ: ܡܸܛܠ ܡܵܢܵܐ ܐܲܢ̄ܬ̇ܘܿܢ ܠܵܐ ܥܵܐܠܝܼܢ ܐ̄ܢܬ̇ܘܿܢ ܥܲܕ݂ ܩܲܝܵܡ ܝܵܘܡܵܐ ܒܬܲܪܥܵܐ ܕܫܘܼܪܵܐ. ܐܸܢ ܬܲܣܠܘܿܢ ܡܸܠܬ̣ܵܐ ܗܵܕܹܐ: ܐܵܘܫܸܛ ܐܝܼܕ݂ܵܐ ܥܠܲܝܟ̇ܘܿܢ ܘܡܸܢܹܗ ܡ̣ܢ ܙܲܒ̣ܢܵܐ ܗܵܘ̇ ܠܵܐ ܥܲܠ̣ܘ ܒܫܲܒ̇ܬ̣ܵܐ.


text:
ܘܐܸܡ̇ܪܹܬ̣ ܠܠܹܘܵܝܹ̈ܐ ܕܢܸܗܘܘܿܢ ܡܸܬ̇ܕܲܟܹ̇ܝܢ: ܘܥܵܐܠܝܼܢ ܢܵܛܘܿܪܹ̈ܐ ܘܬ̣ܵܪ̈ܥܹܐ ܠܲܡܩܲܕܵܫܘܼ ܠܝܵܘܡܵܐ ܕܫܲܒ̇ܬ̣ܵܐ ܐܵܦ ܗܵܕܹܐ ܐܲܬ̇ܕܲܟ݂ܪ ܠܝܼ ܐܲܠܵܗܝ: ܘܚܘܼܣ ܥܠܲܝ ܐܲܝܟ݂ ܣܘܿܓܲܐܬ̣ ܪ̈ܲܚܡܲܝܟ.


text:
ܐܵܦ ܒܝܵܘ̈ܡܵܬ̣ܵܐ ܗܵܢܘܿܢ ܚܙܹܝܬ̣ ܝܗ̄ܘܼ̈ܕ݂ܵܝܹܐ ܕܐܵܘܬܸ̇ܒ̣ܘ ܢܸܫܹ̈ܐ ܢܘܼܟ݂ܪ̈ܵܝܵܬ̣ܵܐ: ܘܐܲܫܕ̇ܘܿܕ݂ܵܝܵـ̈ـܬ̣ܵܐ: ܐܵܦ ܥܲܡܘܿܢܵܝܵـ̈ـܬ̣ܵܐ: ܘܡܘܼܐ̈ܒ̣ܵܝܵܬ̣ܵܐ.


text:
ܘܲܒ̣ܢܲܝ̈ܗܘܿܢ ܡܡܲܠܠܝܼܢ ܒܦܸܠܓܵܐ ܐܫܕ̇ܘܼܕ݂ܵܐܝܼܬ̣: ܘܲܒ̣ܦܸܠܓܵܐ ܠܵܐ ܚܵܟ݂ܡܝܼܢ ܠܲܡܡܲܠܵܠܘܼ ܝܗ̄ܘܼܕ݂ܵܐܝܼܬ̣: ܐܸܠܵܐ ܐܲܝܟ݂ ܠܸܫܵܢܵܐ ܕܥܲܡܡܹ̈ܐ.


text:
ܘܕ݂ܵܢܹ̇ܬ̣ ܥܲܡܗܘܿܢ: ܘܠܵܛܹ̇ܬ̣ ܐܸܢܘܿܢ: ܘܩܸܛܠܹ̇ܬ̣ ܡܸܢܗܘܿܢ ܓܲܒ̣ܪܹ̈ܐ: ܘܛܸܡܪܹܬ̣ ܐܸܢܘܿܢ. ܘܐܵܘܡܝܼܬ̣ ܐܸܢܘܿܢ ܒܐܲܠܵܗܵܐ: ܘܠܵܐ ܬܸܬ̇ܠܘܼܢ ܒܢܵܬ̣̈ܟ݂ܘܿܢ ܠܲܒ̣ܢܲܝ̈ܗܘܿܢ: ܕܠܵܐ ܬܸܣܒ̣ܘܼܢ ܡ̣ܢ ܒܢܵܬ̣̈ܗܘܿܢ ܠܲܒ̣ܢܲܝ̈ܟ̇ܘܿܢ: ܐܵܘ ܠܟ݂ܘܿܢ.


text:
ܡܸܛܠ ܗܵܠܹܝܢ ܗ̄ܘ̣ ܚܛܵܐ ܫܠܹܝܡܘܿܢ ܡܲܠܟܵܐ ܕܝܼܣܪܵܝܹܠ ܗܵܘ̇ ܕܲܒ̣ܥܲܡܡܹ̈ܐ ܣܲܓ̇ܝܼ̈ܐܹܐ ܠܵܐ ܗ̄ܘ̣ܵܐ ܡܲܠܟܵܐ ܐܲܟ݂ܘܵܬܹܗ. ܘܲܪܚܝܼܡ ܗ̄ܘ̣ܵܐ ܥܲܠ ܐܲܠܵܗܹܗ ܘܝܲܗ̄ܒܹ̇ܗ ܐܲܠܵܗܵܐ ܡܲܠܟܵܐ ܥܲܠ ܟܠܹܗ ܝܼܣܪܵܝܹܠ ܘܐܵܦ ܠܹܗ ܐܲܚܛ̈ܝܼ ܢܸܫܹ̈ܐ ܢܘܼܟ݂ܪ̈ܵܝܵܬ̣ܵܐ.


text:
ܘܲܠܟ݂ܘܿܢ ܐܸܫܬ̇ܡܲܥ ܦܸܬ̣ܓ̣ܵܡܵܐ. ܘܲܥܒܲܕ̇ܬ̇ܘܿܢ ܗܵܕܹܐ ܒܝܼܫܬܵܐ ܪܲܒ̇ܬ̣ܵܐ: ܠܲܡܟܲܕܵܒ̣ܘ ܒܐܲܠܵܗܲܢ: ܘܲܠܡܵܘܬܵܒ̣ܘܼ ܢܸܫܹ̈ܐ ܢܘܼܟ݂ܪ̈ܵܝܵܬ̣ܵܐ.


text:
ܘܡ̣ܢ ܒܢܲܝ̈ ܝܘܿܝܵܕ݂ܵܥ ܒܲܪ ܐܹܠܝܼܫܵܒ̣ ܟܘܼܡܪܵܐ ܪܲܒܵܐ: ܗܘ̤ܵܐ ܚܲܬ̣ܢܵܐ ܠܣܲܡܒ̇ܠܵܛ ܚܵܘܪܵܢܝܵܐ: ܘܐܲܦܪܸܩܬܹ̇ܗ ܡ̣ܢ ܠܘܵܬ̣ܝ.


text:
ܘܕܲܟ̇ܝܼܬ̣ ܐܸܢܘܿܢ ܡ̣ܢ ܟܠܗܘܿܢ ܥܲܡܡܹ̈ܐ: ܘܐܲܩܝܼܡܹ̇ܬ̣ ܐܸܢܘܿܢ ܒܲܢܛܘܼܪ̈ܵܬ̣ܗܘܿܢ: ܠܟ݂ܘܼܡܪܹ̈ܐ ܘܲܠܠܹܘܵܝܹ̈ܐ: ܐ̄ܢܵܫ ܒܲܥܒ̣ܵܕܹܗ.


text:
ܘܲܒ̣ܩܘܼܪ̈ܒܵܢܹܐ: ܘܲܠܩܘܼܕܫܹ̈ܐ ܒܙܲܒ̣ܢ̱ܗܘܿܢ: ܘܲܒ̣ܥܵܐܕܲܝ̈ܗܘܿܢ: ܘܲܒ̣ܒ̣ܘܼܟ݂ܪܹ̈ܐ. ܐܸܬ̣ܕܲܟ݂ܪ ܠܝܼ ܐܲܠܵܗܝ ܗܵܕܹܐ ܠܛܲܝܒ̇ܘܼܬ̣ܵܐ.


text:
ܘܲܗܘ̤ܵܐ ܒܝܵܘ̈ܡܵܘܗܝ ܕܐܲܚܫܝܼܪܹܫ ܗܵܘܿ ܒܪܹܗ ܕܐܲܚܫܝܼܪܹܫ: ܕܐܲܡ̣ܠܸܟ݂ ܡ̣ܢ ܗܘܿܕ݂: ܘܲܥܕܲܡܵܐ ܠܟ݂ܘܼܫ: ܥܲܠ ܡܵܐܐ ܘܥܸܣܪܝܼܢ ܡܕ݂ܝܼ̈ܢܵܢ.


text:
ܒܝܵܘ̈ܡܵܬ̣ܵܐ ܗܵܢ̇ܘܿܢ: ܟܲܕ݂ ܝܵܬܹܒ̣ ܗ̄ܘܼܵܐ ܡܲܠܟܵܐ ܐܲܚܫܝܼܪܹܫ ܥܲܠ ܟܘܼܪܣܝܵܐ ܕܡܲܠܟ̇ܘܼܬܹܗ: ܕܲܒ̣ܫܘܿܫܲܢ ܒܝܼܪܬܵܐ.


text:
ܒܲܫܢܲܬ̣ ܬܠܵܬ̣ ܕܡܲܠܟ̇ܘܼܬܹܗ: ܥܒܲܕ݂ ܡܲܫܬ̇ܝܵܐ ܪܲܒܵܐ ܠܟ݂ܠܗܘܿܢ ܪܵܘܪ̈ܒ̣ܵܢܵܘܗܝ: ܘܥܲܒ̣ܕܵܘ̈ܗܝ: ܚܹܝܠ ܦܵܪ̈ܣܵܝܹܐ ܘܡܵـ̈ـܕ݂ܵܝܹܐ ܘܦܲܪ̈ܬ̇ܘܵܝܹܐ. ܘܪܵܘ̱ܪ̈ܒ̣ܵܢܹܐ ܕܡܲܠܟܵܐ ܩܕ݂ܵܡܵܘܗܝ: ܘܪܵܘ̱ܪ̈ܒ̣ܵܢܹܐ ܕܲܡܕ݂ܝܼ̈ܢܵܬ̣ܵܐ.


text:
ܟܲܕ݂ ܚܵܘܝܼ ܥܘܼܬ̣ܪܵܐ ܘܐܝܼܩܵܪܵܐ ܕܡܲܠܟ̇ܘܼܬܹܗ: ܘܐܝܼܩܵܪܵܐ ܕܬܸܫܒ̇ܘܿܚܬܵܐ ܕܪܲܒ̇ܘܼܬܹܗ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ: ܡܵܐܐ ܘܲܬ̣ܡܵܢܐܝܼܢ ܝܵܘ̈ܡܝܼܢ.


text:
ܘܟܲܕ݂ ܫܲܠܸܡ̣ܘ ܝܵܘ̈ܡܵܬ̣ܵܐ ܗܵܢܘܿܢ: ܥ̣ܒܲܕ݂ ܡܲܠܟܵܐ ܠܟ݂ܠ ܥܲܡܵܐ ܕܐܸܫܬ̇ܟܲܚ ܒܫܘܿܫܲܢ ܒܝܼܪܬܵܐ: ܡ̣ܢ ܙܥܘܿܪܵܐ ܘܲܥܕܲܡܵܐ ܠܪܲܒܵܐ: ܡܲܫܬ̇ܝܵܐ ܫܲܒ̣ܥܵܐ ܝܵܘ̈ܡܝܼܢ: ܒܕ݂ܵܪܲܬ̣ ܓܲܢܲܬ̣ ܒܲܝܬܿܘܿܢܵܐ ܕܡܲܠܟܵܐ.


text:
ܘܲܢܓ̇ܝܼ̈ܕ݂ܵܢ ܘܐܹܠܹ̈ܐ ܕܲܥܡܲܪ ܟܘܼܒܵܐ: ܕܬܸܟ݂ܠ̱ܬ̣ܵܐ: ܘܲܡܬ̣ܝܼ̈ܚܵܢ ܒܚܲܒ̣̈ܠܹܐ ܕܒ̣ܘܼܨܵܐ ܘܕܲܐܪܓ̇ܘܵܢܵܐ ܥܲܠ ܓܝܼ̈ܓ̣ܠܹܐ ܕܟܸܣܦܵܐ: ܘܥܲܠ ܥܲܡܘܿܕ݂ܵܐ ܕܐܸܫܟܵܪܥܵܐ. ܘܥܲܪ̈ܣܵܬ̣ܵܐ ܕܕܲܗܒ̣ܵܐ ܘܲܕ݂ܣܹܐܡܵܐ ܪ̈ܲܡܝܵܢ ܥܲܠ ܪܨܝܼܦܵܬ̣ܵܐ ܕܫܝܼܫܵܐ: ܘܬܸܫ̱ܘ̈ܝܵܬ̣ܵܐ ܕܒ̣ܘܼܨܵܐ ܘܲܕ݂ܫܹܐܪܵܝܵܐ.


text:
ܘܡܲܫܩܹܝܢ ܒܡܵܐܢܹ̈ܐ ܕܕܲܗܒ̣ܵܐ: ܘܡܵܐܢܹ̈ܐ ܡ̣ܢ ܡܵܐܢܹ̈ܐ ܦܪܝܼܫܝܼܢ: ܘܚܲܡܪܵܐ ܕܡܲܠܟ̇ܘܼܬ̣ܵܐ ܣܲܓ̇ܝܼ: ܐܲܝܟ݂ ܐܝܼܕ݂ܵܐ ܕܡܲܠܟܵܐ.


text:
ܘܡܲܫܬ̇ܝܵܐ ܒܢܵܡܘܿܣܵܐ: ܘܠܲܝܬ̇ ܕܐܵܠܹ̇ܨ. ܡܸܛܠ ܕܗܵܟܲܢܵܐ ܦ̣ܩܲܕ݂ ܡܲܠܟܵܐ: ܠܟ݂ܠ ܕܪܲܒ̇ ܒܒܲܝܬܹ̇ܗ: ܕܢܸܥܒ̇ܕ݂ܘܼܢ ܨܸܒ̣ܝܵܢܵܐ ܕܟ݂ܠ ܐ̄ܢܵܫ.


text:
ܘܘܲܫܬ̇ܝܼ ܡܲܠܟ̇ܬ̣ܵܐ ܥܸܒ̣ܕܲܬ̤ ܐܵܦ ܗ̤ܝ ܡܲܫܬ̇ܝܵܐ ܪܲܒܵܐ ܠܟ݂ܠܗܹܝܢ ܢܸܫܹ̈ܐ ܒܒܹܝܬ̣ ܡܲܠܟ̇ܘܼܬܹܗ ܕܡܲܠܟܵܐ ܐܲܚܫܝܼܪܹܫ.


text:
ܘܲܒ̣ܝܵܘܡܵܐ ܫܒ̣ܝܼܥܵܝܵܐ ܟܲܕ݂ ܫܦܲܪ ܠܸܒܹ̇ܗ ܕܡܲܠܟܵܐ ܒܚܲܡܪܵܐ: ܐܸܡܲܪ ܠܲܡܗܲܝܡܢܹ̈ܐ ܠܒܸܙܬ̣ܵܐ: ܘܲܠܪܲܚܒ̇ܘܿܢܵܐ: ܘܲܠܒܸܓ̣ܬ̣ܵܐ: ܘܠܲܐܓ̣ܒ̣ܘܼܬ̣ܵܐ: ܘܲܠܬܲܪܲܫ: ܘܲܠܙܵܬܲܪ: ܘܲܠܟܲܪܟܲܫ: ܫܲܒ̣ܥܵܐ ܡܗܲܝܡܢܹ̈ܐ ܕܲܡܫܲܡܫܝܼܢ ܩܕ݂ܵܡ ܡܲܠܟܵܐ ܐܲܚܫܝܼܪܹܫ.


text:
ܠܡܲܥܵܠܘܼ ܠܘܲܫܬ̇ܝܼ ܡܲܠܟ̇ܘܼܬ̣ܵܐ ܩܕ݂ܵܡ ܡܲܠܟܵܐ ܒܬ̣ܵܓ̣ܵܐ ܕܡܲܠܟ̇ܘܼܬ̣ܵܗ̇: ܠܲܡܚܵܘܵܝܘܼ ܠܥܲܡܡܹ̈ܐ ܘܲܠܪܵܘ̱ܪ̈ܒ̣ܵܢܹܐ ܫܘܼܦܪܵܗ̇: ܡܸܛܠ ܕܫܲܦܝܼܪ ܗ̄ܘܼܵܐ ܚܸܙܘܵܗ̇.


text:
ܘܠܵܐ ܨܒ̣ܵܬ̤ ܘܲܫܬ̇ܝܼ ܡܲܠܟ̇ܘܼܬ̣ܵܐ ܠܡܸܥܲܠ: ܒܦܸܬ̣ܓ̣ܵܡܵܐ ܕܫܲܕܲܪ ܥܠܹܝܗ̇ ܡܲܠܟܵܐ ܒܐܝܼܕ݂ܵܐ ܕܲܡܗܲܝܡܢܹ̈ܐ: ܘܲܪܓܸܙ ܡܲܠܟܵܐ ܛܵܒ̣. ܘܚܸܡܬܹܗ ܡܸܬ̣ܓܵܘܙܠܵܐ ܗ̄ܘܼܵܬ̣.


text:
ܘܐܸܡܲܪ ܡܲܠܟܵܐ ܠܚܲܟ̇ܝܼܡܹ̈ܐ ܒܢܲܝ̈ ܝܵܕ݂ܥܲܝ̈ ܙܲܒ̣ܢܹ̈ܐ: ܡܸܛܠ ܕܗܵܟܲܢܵܐ ܗ̄ܘܼ ܢܵܡܘܿܣܹܗ ܐܵܡܲܪ ܗ̄ܘܼܵܐ ܩܕ݂ܵܡ ܟܠ ܕܝܵܕ݂ܥܝܼܢ ܗ̄ܘܼܵܘ ܢܵܡܘܿܣܹ̈ܐ ܘܕ݂ܝܼܢܹ̈ܐ.


text:
ܘܠܲܕ݂ܩܲܪܝ̣ܒ̣ܝܼܢ ܠܹܗ: ܒܪܹܫ: ܘܲܫܬܲܪ: ܘܐܲܪܡܲܬ̣: ܘܡܘܿܣ: ܘܬܲܪܫܝܼܫ: ܘܡܲܪܣܵܐ: ܘܲܡܥܵܘܟ݂ܵܢ: ܫܲܒ̣ܥܵܐ ܪܵܘ̱ܪ̈ܒ̣ܵܢܹܐ ܕܦܵܪܹܣ ܘܲܕ݂ܡܵܕܲܝ. ܕܝܵܬ̣ܒ̇ܝܼܢ ܩܕ݂ܵܡ ܡܲܠܟܵܐ: ܘܡܸܬ̣ܚܙܹܝܢ ܩܕ݂ܵܡܵܘܗܝ: ܒܬܲܪܥܵܐ ܕܡܲܠܟ̇ܘܼܬ̣ܵܐ.


text:
ܐܸܡܲܪܘ: ܕܡܵܢܵܐ ܘܵܠܹ̇ܐ ܠܡܸܥܒܲܕ݂ ܠܵܗ̇ ܠܡܲܠܟ̇ܬ̣ܵܐ ܘܲܫܬ̇ܝܼ: ܥܲܠ ܕܠܵܐ ܥܸܒ̣ܕܲܬ̤ ܡܸܠܬܹܗ ܕܡܲܠܟܵܐ ܐܲܚܫܝܼܪܹܫ: ܕܲܫܠܲܚ̣ ܒܐܝܼܕ݂ܵܐ ܕܲܡܗܲܝܡܢܹ̈ܐ.


text:
ܘܐܸܡܲܪ ܡܥܵܘܟ݂ܵܢ ܩܕ݂ܵܡ ܡܲܠܟܵܐ: ܘܲܩܕ݂ܵܡ ܪܵܘ̱ܪ̈ܒ̣ܵܢܹܐ: ܠܵܐ ܗ̄ܘܼܵܐ ܥܲܠ ܡܲܠܟܵܐ ܒܲܠܚܘܿܕ݂ ܒܲܣܪܲܬ̤ ܘܲܫܬ̇ܝܼ ܡܲܠܟ̇ܬ̣ܵܐ: ܐܸܠܵܐ ܥܲܠ ܟܠܗܘܿܢ ܪܵܘ̱ܪ̈ܒ̣ܵܢܹܐ: ܘܥܲܠ ܟܠܗܘܿܢ ܥܲܡܡܹ̈ܐ ܕܲܒ̣ܟ݂ܠܗܹܝܢ ܡܕ݂ܝܼ̈ܢܵܬ̣ܵܐ ܕܡܲܠܟܵܐ ܐܲܚܫܝܼܪܹܫ.


text:
ܘܟܲܕ݂ ܢܸܦܘܿܩ ܛܸܒܵܐ ܘܡܸܠܬ̣ܵܐ ܗܵܕܹܐ ܥܲܠ ܟܠܗܹܝܢ ܢܸܫܹ̈ܐ: ܢܸܗ̱ܘ̈ܝܵܢ ܫܵܝ̈ܛܵܢ ܘܒ̣ܵܣܪ̈ܵܢ ܓܲܒ̣ܪ̈ܲܝܗܹܝܢ ܒܥܲܝܢܲܝ̈ܗܹܝܢ: ܘܢܸܗ̱ܘ̈ܝܵܢ ܐܵܡܪ̈ܵܢ ܕܡܲܠܟܵܐ ܐܲܚܫܝܼܪܹܫ ܦ̣ܩܲܕ݂ ܠܡܲܥܵܠܘܼ ܠܘܲܫܬ̇ܝ ܡܲܠܟ̇ܬ̣ܵܐ ܩܕ݂ܵܡܵܘܗܝ: ܘܠܵܐ ܥܸܠܲܬ̣.


text:
ܝܵܘܡܵܢܵܐ ܢܹܐܡܪܘܿܢ ܪܵܘ̱ܪ̈ܒ̣ܵܢܹܐ ܕܦܵܪܹܣ ܘܲܕ݂ܡܵܕܲܝ ܕܲܫܡܲܥܘ ܦܸܬ̣ܓ̣ܵܡܵܗ̇ ܕܡܲܠܟ̇ܬ̣ܵܐ ܡ̣ܢ ܟܠܗܘܿܢ ܪܵܘ̱ܪ̈ܒ̣ܵܢܹܐ ܕܡܲܠܟܵܐ: ܘܟ݂ܠܵܗ̇ ܒܣܝܼܪܘܼܬ̣ܵܐ ܘܪܘܼܓ̣ܙܵܐ.


text:
ܐܸܢ ܥܲܠ ܡܲܠܟܵܐ ܫܲܦܝܼܪ ܢܸܦܘܿܩ ܦܸܬ̣ܓ̣ܵܡܵܐ ܕܡܲܠܟ̇ܘܼܬ̣ܵܐ ܡ̣ܢ ܩܕ݂ܵܡܵܘܗܝ: ܘܢܸܬ̣ܟ̇ܬܸܒ̣ ܒܢܵܡܘܿܣ ܡܵܕܲܝ ܘܦܵܪܹܣ ܕܠܵܐ ܥܵܒܲܪ. ܘܬ̣ܘܼܒ̣ ܠܵܐ ܬܸܥܘܿܠ ܘܲܫܬ̇ܝܼ ܡܲܠܟ̇ܬ̣ܵܐ ܠܘܵܬ̣ ܡܲܠܟܵܐ ܐܲܚܫܝܼܪܹܫ. ܘܡܲܠܟ̇ܘܼܬ̣ܵܗ̇ ܢܸܬܸ̇ܠ ܡܲܠܟܵܐ ܠܲܚܒܲܪܬ̣ܵܗ̇ ܕܛܵܒ̣ܵܐ ܡܸܢܵܗ̇.


text:
ܘܢܸܫܬ̇ܡܲܥ ܦܸܬ̣ܓ̣ܵܡܵܐ ܕܡܲܠܟܵܐ. ܘܢܸܥܒܲܪ ܒܟ݂ܠܵܗ̇ ܡܲܠܟ̇ܘܼܬ̣ܵܐ: ܡܸܛܠ ܕܪܲܒܵܐ ܗ̄ܝܼ: ܘܟ݂ܠܗܹܝܢ ܢܸܫܹ̈ܐ ܢܸܥ̈ܒ̇ܕ݂ܵܢ ܐܝܼܩܵܪܵܐ ܠܓܲܒ̣ܪ̈ܲܝܗܹܝܢ: ܡ̣ܢ ܪܲܒܵܐ ܘܲܥܕܲܡܵܐ ܠܲܙܥܘܿܪܵܐ.


text:
ܘܲܫܦܲܪ ܦܸܬ̣ܓ̣ܵܡܵܐ ܗܵܢܵܐ ܒܥܲܝܢܵܘ̈ܗܝ ܕܡܲܠܟܵܐ ܘܲܕ݂ܪܵܘ̱ܪ̈ܒ̣ܵܢܵܘܗܝ. ܘܲܥܒܲܕ݂ ܡܲܠܟܵܐ ܐܲܝܟ݂ ܦܸܬ̣ܓ̣ܵܡܹܗ ܕܲܡܥܵܘܟ݂ܵܢ.


text:
ܘܫܲܕܲܪ ܐܸܓ̇ܪ̈ܵܬ̣ܵܐ ܠܟ݂ܠܗܹܝܢ ܡܕ݂ܝܼ̈ܢܵܬܹܗ ܕܡܲܠܟܵܐ: ܠܲܡܕ݂ܝܼܢ̄ܬܵܐ ܐܲܝܟ݂ ܟܬ̣ܵܒ̣ܵܗ̇: ܘܲܠܥܲܡܵܐ ܐܲܝܟ݂ ܠܸܫܵܢܹܗ: ܠܡܸܗܘܵܐ ܟܠ ܓܒܲܪ ܫܲܠܝܼܛ ܒܒܲܝܬܹ̇ܗ: ܘܲܡܡܲܠܸܠ ܐܲܝܟ݂ ܠܸܫܵܢ ܥܲܡܹܗ.


text:
ܘܒ̣ܵܬܲܪ ܡܸܠܹ̈ܐ ܗܵܠܹܝܢ: ܟܲܕ݂ ܐܸܬ̇ܬ̇ܢܝܼܚܲܬ̣ ܚܸܡܬܹܗ ܕܡܲܠܟܵܐ ܐܲܚܫܝܼܪܹܫ: ܐܸܬ̇ܕܲܟ݂ܪܵܗ̇ ܠܘܲܫܬ̇ܝܼ ܡܲܠܟ̇ܬ̣ܵܐ: ܘܲܠܟ݂ܠ ܡܸܕܸ̇ܡ ܕܥܸܒ̣ܕܲܬ̤: ܘܲܠܟ݂ܠ ܡܸܕܸ̇ܡ ܕܲܦܣܲܩ ܥܠܹܝܗ̇.


text:
ܘܢܸܦܩܘܿܕ݂ ܡܲܠܟܵܐ ܒܟ݂ܠܗܹܝܢ ܡܕ݂ܝܼ̈ܢܵܬ̣ܵܐ. ܘܲܢܟܲܢܫܘܿܢ ܟܠܗܹܝܢ ܥܠܲܝ̈ܡܵܬ̣ܵܐ ܒܬ̣ܘܼ̈ܠܵܬ̣ܵܐ ܕܫܲܦܝܼܪ̈ܵܢ ܒܚܸܙܘ̱ܗܹܝܢ: ܠܒܹܝܬ̣ ܢܸܫܹ̈ܐ: ܠܘܵܬ̣ ܗܵܓ̣ܝܼ ܡܗܲܝܡܢܵܐ ܢܵܛܲܪ ܢܸܫܹ̈ܐ. ܘܢܸܬܸ̇ܠ ܬܲܨܒ̇ܝܼܬ̣ܗܹܝܢ.


text:
ܘܲܥܠܲܝܡܬ̣ܵܐ ܕܬܸܫܦܲܪ ܩܕ݂ܵܡ ܡܲܠܟܵܐ: ܬܲܡܠܸܟ݂ ܚܠܵܦ ܘܲܫܬ̇ܝܼ ܘܫܸܦܪܲܬ̤ ܡܸܠܬ̣ܵܐ ܒܥܲܝܢܲܝ̈ ܡܲܠܟܵܐ. ܘܲܥܒܲܕ݂ ܗܵܟܲܢܵܐ.


text:
ܘܓܲܒ̣ܪܵܐ ܝܗ̄ܘܼܕ݂ܵܝܵܐ ܐܝܼܬ̣ ܗ̄ܘܼܵܐ ܒܫܘܿܫܲܢ ܒܝܼܪܬܵܐ: ܘܲܫܡܹܗ ܡܘܼܪܕ̇ܟܲܝ: ܒܲܪ ܝܵܐܝܼܪ: ܒܲܪ ܫܲܡܥܝܼ: ܒܲܪ ܩܝܼܫ: ܡ̣ܢ ܫܲܒ̣ܛܵܐ ܕܒܸܢܝܵܡܹܝܢ.


text:
ܕܓܲܠܝܼ ܡ̣ܢ ܐܘܿܪܸܫܠܸܡ: ܥܲܡ ܓܵܠܘܼܬ̣ܵܐ ܕܓܲܠܝܲܬ̤ ܥܲܡ ܝܘܿܟܲܢܝܵܐ: ܡܲܠܟܵܐ ܕܲܝܗܘܼܕ݂ܵܐ: ܕܓܲܠܝܼ ܢܒ̣ܘܼܟܲܕ݂ܢܵܨܲܪ ܡܲܠܟܵܐ ܕܒ̣ܵܒܹܠ.


text:
ܘܲܗܘ̤ܵܐ ܡܪܲܒܸ̇ܐ ܠܗܸܕ݂ܣ ܕܗ̤ܝ ܐܸܣܬܹ̇ܝܪ ܒܲܪܬ̣ ܕܵܕܹܗ. ܡܸܛܠ ܕܠܲܝܬ̇ ܗ̄ܘܼܵܐ ܠܵܗ̇ ܐܲܒ̣ܵܐ ܘܐܸܡܲܐ. ܘܲܥܠܲܝܡܬ̣ܵܐ ܫܲܦܝܼܪ ܗ̄ܘܼܵܐ ܚܸܙܘܵܗ̇: ܘܫܲܦܝܼܪ ܗ̄ܘܼ ܩܘܼܒ̣ܥ̱ܠܵܗ̇ ܘܟܲܕ݂ ܡܝܼܬ̣ܘ ܐܲܒ̣ܘܼܗ̇ ܘܐܸܡܵܗ̇: ܢܲܣܒܵܗ̇ ܡܘܪܕ̇ܟܲܝ ܒܲܪܬ̣ܵܐ.


text:
ܘܟܲܕ݂ ܐܸܫܬ̇ܡܲܥ ܦܸܬ̣ܓ̣ܵܡܵܐ ܕܡܲܠܟܵܐ ܘܦܘܼܩܕܵܢܹܗ: ܘܟܲܕ݂ ܡܸܬ̣ܟܲܢ̈ܫܵܢ ܒܬ̣ܘܼ̈ܠܵܬ̣ܵܐ ܣܲܓ̇ܝܼܵܐ̈ܬ̣ܵܐ ܠܫܘܿܫܲܢ ܒܝܼܪܬܵܐ: ܠܘܵܬ̣ ܗܵܓ̣ܝܼ ܡܗܲܝܡܢܵܐ: ܐܸܬ̇ܒ̣ܪܲܬ̤ ܐܵܦ ܐܹܣܬܹ̇ܝܪ ܠܒܹܝܬ̣ ܡܲܠܟܵܐ: ܠܘܵܬ̣ ܢܵܛܲܪ ܢܸܫܹ̈ܐ.


text:
ܘܫܸܦܪܲܬ̤ ܥܠܲܝܡܬ̣ܵܐ ܒܥܲܝܢܵܘ̈ܗܝ. ܘܫܸܩܠܲܬ̤ ܚܸܣܕ݂ܵܐ ܩܕ݂ܵܡܵܘ̈ܗܝ. ܘܣܲܪܗܸܒ̣ ܥܲܠ ܬܲܨܒ̇ܝܼܬ̣ܵܗ̇ ܘܥܲܠ ܡܢܵܘ̈ܬ̣ܵܗ̇ ܠܡܸܬܲܠ ܠܵܗ̇: ܘܠܲܫܒܲܥ ܥܠܲܝ̈ܡܵܬ̣ܵܗ̇ ܕܙܲܕ̇ܝܼ̈ܩܵܢ ܗ̄ܘܲܝ̈ ܠܡܸܬܲܠ ܠܵܗ̇ ܡ̣ܢ ܒܹܝܬ̣ ܡܲܠܟܵܐ: ܘܲܦܪܲܫ ܠܵܗ̇ ܘܲܠܥܠܲܝ̈ܡܵܬ̣ܵܗ̇ ܛܵܒ̣ ܡ̣ܢ ܢܸܫܹ̈ܐ.


text:
ܘܟ݂ܠܝܘܿܡ ܡܘܼܪܕ̇ܟܲܝ ܡܗܲܠܸܟ݂ ܗ̄ܘܼܵܐ ܩܕ݂ܵܡ ܕܵܪܲܬ̤ ܢܸܫܹ̈ܐ: ܠܡܸܕܲܥ ܫܲܪܒܵܐ ܕܐܸܣܬܹ̇ܝܪ: ܘܡܵܢܵܐ ܡܸܬ̣ܥ̱ܒܸܕ݂ ܠܵܗ̇.


text:
ܘܡܵܐ ܕܡܵܛܹ̇ܐ ܗ̄ܘܼܵܐ ܙܲܒ̣ܢܵܐ ܕܲܚܕ݂ܵܐ ܡ̣ܢ ܥܠܲܝ̈ܡܵܬ̣ܵܐ: ܠܡܸܥܲܠ ܩܕ݂ܵܡ ܡܲܠܟܵܐ ܐܲܚܫܝܼܪܹܫ: ܡܵܐ ܕܫܲܠܸܡ̣ܘ ܠܵܗ̇ ܬܪܸܥܣܲܪ ܝܵܘ̈ܡܵܬ̣ܵܐ ܐܲܝܟ݂ ܢܵܡܘܿܣܵܐ ܕܢܸܫܹ̈ܐ: ܡܸܛܠ ܕܗܵܟܲܢܵܐ ܫܵܠ̇ܡܝܼܢ ܝܵܘ̈ܡܲܝ ܬܲܨܒ̇ܝܼܬ̣ܗܹܝܢ. ܫܬܵܐ ܝܵܘ̈ܡܝܼܢ ܕܡܸܫܚܵܐ ܕܡܘܼܪܵܐ: ܘܸܫܬܵܐ ܝܵܘ̈ܡܝܼܢ ܕܒܸܣܡܵܐ. ܘܲܒ̣ܬܲܨܒ̇ܝܼܬ̣ܵܐ ܕܢܸܫܹ̈ܐ.


text:
ܘܗܵܟܲܢܵܐ ܥܵܐܠܵܐ ܥܠܲܝܡܬ̣ܵܐ ܩܕ݂ܵܡ ܡܲܠܟܵܐ. ܘܟ݂ܠ ܡܸܕܸ̇ܡ ܕܐܵܡ̇ܪܵܐ: ܡܸܬ̣̱ܝܼܗܸܒ̣ ܠܵܗ̇: ܠܡܸܥܲܠ ܥܲܡܵܗ̇: ܡ̣ܢ ܒܹܝܬ̣ ܢܸܫܹ̈ܐ ܘܲܥܕܲܡܵܐ ܠܒܹܝܬ̣ ܡܲܠܟܵܐ.


text:
ܒܪܲܡܫܵܐ ܥܵܐܠܵܐ: ܘܲܒ̣ܨܲܦܪܵܐ ܗܵܦܟܵܐ ܠܒܹܝܬ̣ ܢܸܫܹ̈ܐ ܥܲܠ ܝܲܕ݂ ܫܲܢܓܲܫܓܲܫܝܼܪ ܡܗܲܝܡܢܵܐ ܕܡܲܠܟܵܐ ܢܵܛܲܪ ܕܪ̈ܘܼܟ݂ܵܬ̣ܵܐ. ܘܬ̣ܘܼܒ̣ ܠܵܐ ܥܵܐ̇ܠܵܐ ܩܕ݂ܵܡ ܡܲܠܟܵܐ: ܐܸܠܵܐ ܐܸܢ ܨܵܒܹ̇ܐ ܒܵܗ̇ ܡܲܠܟܵܐ: ܘܲܩ̣ܪܵܗ̇ ܒܲܫܡܵܗ̇.


text:
ܘܟܲܕ݂ ܡܛܵܐ ܙܲܒ̣ܢܵܐ ܕܐܸܣܬܹ̇ܝܪ ܒܲܪܬ̣ ܐܲܒ̣ܝܼܚܹܠ ܕܵܕܹܗ ܕܡܘܼܪܕ̇ܟܲܝ: ܕܢܲܣܒܵܗ̇ ܠܹܗ ܒܲܪܬ̣ܵܐ: ܠܡܸܥܲܠ ܩܕ݂ܵܡ ܡܲܠܟܵܐ: ܠܵܐ ܒܥܵܬ̤ ܡܸܕܸ̇ܡ ܐܸܠܵܐ ܡܸܕܸ̇ܡ ܕܐܸܡܲܪ ܗܵܓ̣ܝܼ ܡܗܲܝܡܢܵܐ ܢܵܛܲܪ ܢܸܫܹ̈ܐ. ܘܲܗܘ̤ܵܬ̣ ܐܸܣܬܹ̇ܝܪ ܫܵܩܠܵܐ ܚܸܣܕ݂ܵܐ ܒܥܲܝܢܲܝ̈ ܟܠ ܚܲܙܵܝܹܝ̈ܗ̇.


text:
ܘܥܸܠܲܬ̤ ܐܸܣܬܹ̇ܝܪ ܩܕ݂ܵܡ ܡܲܠܟܵܐ ܐܲܚܫܝܼܪܹܫ ܠܒܹܝܬ̣ ܡܲܠܟܵܐ: ܒܝܲܪܚܵܐ ܕܥܸܣܪܵܐ: ܕܗ̤ܘ ܟܵܢܘܿܢ ܐ̄ܚܪܵܝ: ܒܲܫܢܲܬ̣ ܐܲܪܒܲܥ ܠܡܲܠܟ̇ܘܼܬܹܗ.


text:
ܘܪܲܚ̣ܡܵܗ̇ ܡܲܠܟܵܐ ܠܐܸܣܬܹ̇ܝܪ ܛܵܒ̣ ܡ̣ܢ ܟܠܗܹܝܢ ܢܸܫܹ̈ܐ. ܘܫܸܩܠܲܬ̤ ܚܸܣܕ݂ܵܐ ܡ̣ܢ ܩܕ݂ܵܡܵܘܗܝ ܡ̣ܢ ܟܠܗܹܝܢ ܒܬ̣ܘܼ̈ܠܵܬ̣ܵܐ. ܘܩܲܒ̇ܠܲܬ̤ ܬܵܓ̣ܵܐ ܕܡܲܠܟ̇ܘܼܬ̣ܵܐ ܒܪܹܫܵܗ̇. ܘܐܲܡ̱ܠܟܲܬ̤ ܚܠܵܦ ܘܲܫܬ̇ܝ.


text:
ܘܲܥܒܲܕ݂ ܡܲܠܟܵܐ ܡܲܫܬ̇ܝܵܐ ܪܲܒܵܐ ܠܟ݂ܠܗܘܿܢ ܪܵܘ̱ܪ̈ܒ̣ܵܢܵܘܗܝ. ܘܲܥܒܲܕ݂ ܡܲܫܬ̇ܝܵܐ ܠܐܸܣܬܹ̇ܝܪ. ܘܲܢܝܵܚܵܐ ܠܲܡܕ݂ܝܼ̈ܢܵܬ̣ܵܐ ܥ̣ܒܲܕ݂. ܘܝܲܗ̄ܒ̣ ܡܵܘܗ̈ܒ̣ܵܬ̣ܵܐ ܐܲܝܟ݂ ܐܝܼܕ݂ܵܐ ܕܡܲܠܟܵܐ.


text:
ܘܠܵܐ ܡܚܵܘܝܵܐ ܐܸܣܬܹ̇ܝܪ ܫܲܪܒ̇ܬ̣ܵܗ̇ ܘܥܲܡܵܗ̇: ܐܲܝܟ݂ ܕܦܲܩ̣ܕܵܗ̇ ܡܘܼܪܕ̇ܟܲܝ. ܦܘܼܩܕܵܢܹܗ ܕܡܘܼܪܕ̇ܟܲܝ ܐܸܣܬܹ̇ܝܪ ܥܵܒ̣ܕܵܐ ܗ̄ܘܼܵܬ̣: ܐܲܝܟ݂ ܕܲܗܘ̤ܵܬ̣ ܒܗܲܝܡܵܢܘܼܬ̣ܵܐ ܥܲܡܹܗ.


text:
ܘܲܒ̣ܝܵܘ̈ܡܵܬ̣ܵܐ ܗܵܢܘܿܢ ܡܘܼܪܕ̇ܟܲܝ ܝܵܬܹܒ̣ ܗ̄ܘܼܵܐ ܒܬܲܪܥܵܐ ܕܡܲܠܟܵܐ: ܘܲܪܓܸܙܘ ܒܲܓܬ̣ܵܢ ܘܲܬ̣ܪܲܫ: ܬܪܹܝܢ ܡܗܲܝܡܢܵܘ̈ܗܝ ܕܡܲܠܟܵܐ ܢܵܛܪ̈ܲܝ ܬܲܪܥܵܐ. ܘܲܒ̣ܥܵܘ ܠܡܵܘܫܵܛܘܼ ܐܝܼ̈ܕܲܝܵܐ ܠܡܲܠܟܵܐ ܐܲܚܫܝܼܪܹܫ.


text:
ܘܐܸܬ̣ܓܲܠܝܲܬ̤ ܡܸܠܬ̣ܵܐ ܠܡܘܼܪܕ̇ܟܲܝ ܘܲܓ̣ܠܵܗ̇ ܠܐܸܣܬܹ̇ܝܪ ܡܲܠܟ̇ܬ̣ܵܐ. ܘܐܸܡܪܲܬ̤ ܐܸܣܬܹ̇ܝܪ ܠܡܲܠܟܵܐ: ܒܫܸܡ ܡܘܼܪܕ̇ܟܲܝ.


text:
ܘܐܸܬ̣ܥܲܩܒܲܬ̤ ܡܸܠܬ̣ܵܐ: ܘܐܸܫܬܲܟ݂ܚܲܬ̤. ܘܐܸܙܕ̇ܩܸܦܘ ܬܪ̈ܲܝܗܘܿܢ ܥܲܠ ܙܩܝܼ̈ܦܹܐ. ܘܐܸܬ̣ܟ̇ܬܸܒ̣ ܫܲܪܒܵܐ ܗܵܢܵܐ ܒܲܣܦܲܪ ܡܲܠ̈ܟ̇ܘܵܬ̣ܵܐ ܕܝܵܘ̈ܡܵܬ̣ܵܐ ܕܡܲܠ̈ܟܹ̇ܐ.


text:
ܘܒ̣ܵܬܲܪ ܡܸܠܹ̈ܐ ܗܵܠܹܝܢ ܐܵܘܪܸܒ̣ ܡܲܠܟܵܐ ܐܲܚܫܝܼܪܹܫ ܠܗܵܡܵܢ ܒܲܪ ܗܲܡܵܕܲܬ̇ ܐܵܓ̣ܵܓ̣ܵܝܵܐ: ܘܐܲܪܝܼܡ ܟܘܼܪܣܝܹܗ ܠܥܸܠ ܡ̣ܢ ܟܠܗܘܿܢ ܪܵܘ̱ܪ̈ܒ̣ܵܢܹܐ ܕܥܲܡܹܗ.


text:
ܘܟ݂ܠܗܘܿܢ ܥܵܒ̣̈ܕܹ̇ܐ ܕܡܲܠܟܵܐ ܕܲܒ̣ܬܲܪܥܵܐ ܕܡܲܠܟܵܐ ܒܵܪܟ̇ܝܼܢ ܗ̄ܘܼܵܘ ܘܣܵܓ̣ܕ̇ܝܼܢ ܠܗܵܡܵܢ. ܡܸܛܠ ܕܗܵܟܲܢܵܐ ܦ̣ܩܲܕ݂ ܥܠܵܘܗܝ ܡܲܠܟܵܐ. ܘܡܘܼܪܕ̇ܟܲܝ ܠܵܐ ܒܵܪܹܟ ܗ̄ܘܼܵܐ ܘܣܵܓܹ̇ܕ݂.


text:
ܘܟܲܕ݂ ܐܵܡ̇ܪܝܼܢ ܗ̄ܘܼܵܘ ܒܟ݂ܠܝܘܿܡ: ܘܠܵܐ ܫܵܡܲܥ ܗ̄ܘܼܵܐ ܠܗܘܿܢ: ܚܵܘܝܼܘ ܠܗܵܡܵܢ ܕܢܸܕ̇ܥܘܼܢ ܐܸܢ ܫܲܪܝܼܪ̈ܵܢ ܡܸܠܵܘ̈ܗܝ ܕܡܘܼܪܕ̇ܟܲܝ: ܡܸܛܠ ܕܚܵܘܝܼ ܐܸܢܘܿܢ ܕܲܝܗܘܼܕ݂ܵܝܵܐ ܗ̄ܘܼ.


text:
ܘܲܒ̣ܨܝܼܪܵܐ ܗ̄ܘܼܵܬ̣ ܥܒ̣ܝܼܕ̇ܬܵܐ: ܕܢܵܘܫܸܛ ܐܝܼܕܹܗ ܥܲܠ ܡܘܼܪܕ̇ܟܲܝ ܒܲܠܚܘܿܕ݂ܵܘܗܝ ܡܸܛܠ ܕܚܵܘܝܘܼܗܝ ܥܲܡܹܗ ܕܡܘܼܪܕ̇ܟܲܝ ܘܲܒ̣ܥܵܐ ܗܵܡܵܢ ܕܢܵܘܒܸ̇ܕ݂ ܠܟ݂ܠܗܘܿܢ ܝܗ̄ܘܼ̈ܕ݂ܵܝܹܐ ܕܲܒ̣ܟ݂ܠܵܗ̇ ܡܲܠܟ̇ܘܼܬܹܗ ܕܐܲܚܫܝܼܪܹܫ: ܥܲܡܹܗ ܕܡܘܼܪܕ̇ܟܲܝ.


text:
ܒܝܲܪܚܵܐ ܩܲܕ݂ܡܵܝܵܐ ܕܗ̤ܘ ܢܝܼܣܵܢ: ܒܲܫܢܲܬ̣ ܬܲܪܬܲܥܸܣܪܹ̈ܐ ܕܡܲܠܟܵܐ ܐܲܚܫܝܼܪܹܫ: ܐܲܪܡܝܼ ܦܸܨܹ̈ܐ. ܘܲܗ̤ܘܲܝ̈ ܦܸܨܹ̈ܐ ܩܕ݂ܵܡ ܗܵܡܵܢ: ܡ̣ܢ ܝܘܿܡ ܠܝܘܿܡ: ܘܡ̣ܢ ܝܼܪܲܚ ܠܝܼܪܲܚ: ܒܝܲܪܚܵܐ ܕܲܬ̣ܪܸܥܣܲܪ ܕܗ̤ܘ ܐܵܕ݂ܵܪ.


text:
ܐܸܡܲܪ ܗܵܡܵܢ ܠܡܲܠܟܵܐ: ܐܲܚܫܝܼܪܹܫ: ܐܝܼܬ̣ ܥܲܡܵܐ ܡܒܲܕܲܪ ܘܲܡܒܲܙܲܩ ܒܟ݂ܠܗܹܝܢ ܡܕ݂ܝܼ̈ܢܵܬܹܗ ܕܡܲܠܟܵܐ ܐܲܚܫܝܼܪܹܫ. ܢܵܡܘܿܣܲܝ̈ܗܘܿܢ ܦܪܝܼܫܝܼܢ ܡ̣ܢ ܟܠ ܥܲܡ. ܘܢܵܡܘܿܣܵܐ ܕܡܲܠܟܵܐ ܠܵܐ ܥܵܒ̣ܕ̇ܝܼܢ. ܘܲܠܡܲܠܟܵܐ ܠܵܐ ܘܵܠܹ̇ܐ ܕܢܸܫܒ̇ܘܿܩ ܐܸܢܘܿܢ.


text:
ܐܸܢ ܥܲܠ ܡܲܠܟܵܐ ܫܲܦܝܼܪ: ܢܸܟ݂ܬ̇ܘܿܒ̣ ܕܢܹܐܒ̣ܕ̇ܘܼܢ. ܘܥܸܣܪܵܐ ܐܲܠܦ̈ܝܼܢ ܟܲܟܪܹ̈ܐ ܕܟܸܣܦܵܐ ܐܸܬ̣ܩܘܿܠ ܥܲܠ ܐܝܼܕ݂ܵܐ ܕܥܵܒ̣ܕܲܝ̈ ܠܡܲܥܠܵܘܼ ܠܓܲܙܵܐ ܕܡܲܠܟܵܐ.


text:
ܫ̣ܩܲܠ ܡܲܠܟܵܐ ܥܹܙܲܩܬ̣ܵܐ ܡ̣ܢ ܐܝܼܕܹܗ. ܘܝܲܗ̄ܒ̣ ܠܗܵܡܵܢ ܒܲܪ ܗܲܡܵܕܲܬ̇ ܐܵܓ̣ܓ̣ܵܝܵܐ ܒܥܸܠܕ̇ܒ̣ܵܒ̣ܵܐ ܕܲܝܗܘܼ̈ܕ݂ܵܝܹܐ.


text:
ܘܐܸܬ̣ܩܪܝܼ ܣܸܦܪܵܐ ܕܡܲܠܟܵܐ ܒܝܵܘܡܵܐ ܗܵܘܿ. ܒܝܲܪܚܵܐ ܩܲܕ݂ܡܵܝܵܐ: ܒܲܬ̣ܠܵܬܲܥܸܣܪܹ̈ܐ ܒܹܗ ܒܝܲܪܚܵܐ: ܐܸܬ̣ܟ̇ܬܸܒ̣ ܟܠ ܡܸܕܸ̇ܡ ܕܲܦܩܲܕ݂ ܗܵܡܵܢ ܠܪܲܒ̇ ܚܲܝ̈ܠܹܐ ܕܡܲܠܟܵܐ: ܘܲܠܡܵܪ̈ܵܘܵܬ̣ܵܐ ܕܲܒ̣ܟ݂ܠ ܡܕ݂ܝܼܢܵܐ ܘܲܡܕ݂ܝܼܢܵܐ: ܘܲܠܪ̈ܵܘ̱ܪ̈ܒ̣ܵܢܲܝ ܥܲܡܡܹ̈ܐ: ܡܕ݂ܝܼܢ̄ܬܵܐ ܐܲܝܟ݂ ܟܬ̣ܵܒ̣ܵܐ: ܘܲܠܥܲܡܵܐ ܐܲܝܟ݂ ܠܸܫܵܢܹܗ. ܒܫܸܡ ܡܲܠܟܵܐ ܐܲܚܫܝܼܪܹܫ ܐܸܬ̣ܟ̇ܬܸܒ̣: ܘܐܸܬ̣ܚܬܸܡ ܒܥܸܙܲܩܬܹܗ ܕܡܲܠܟܵܐ.


text:
ܘܐܸܫܬܲܕܲܪ ܐܲܓ̇ܪ̈ܵܬ̣ܵܐ ܒܝܲܕ݂ ܪ̈ܲܗܵܛܹܐ ܠܟ݂ܠܗܹܝܢ ܡܕ݂ܝܼ̈ܢܵܬ̣ܵܐ ܕܡܲܠܟܵܐ: ܠܡܸܚܪܲܒ̣ ܘܲܠܡܸܩܛܲܠ ܘܲܠܡܵܘܒܵܕ݂ܘܼ ܠܟ݂ܠܗܘܿܢ ܝܗ̄ܘܼܕ݂ܵܝܹ̈ܐ ܡ̣ܢ ܥܠܲܝܡܹ̈ܐ ܘܲܥܕܲܡܵܐ ܠܣܵܒܹ̈ܐ: ܘܲܛܠܵܝܹ̈ܐ ܘܢܸܫܹ̈ܐ ܒܚܲܕ݂ ܝܘܿܡ ܒܲܬ̣ܠܵܬܲܥܸܣܪܹ̈ܐ ܒܝܲܪܚܵܐ ܐܵܕ݂ܵܪ. ܘܢܸܟ݂ܣܲܝ̈ܗܘܿܢ ܠܒܸܙܬ̣ܵܐ. ܒܚܲܕ݂ ܝܘܿܡ: ܒܝܼܪܲܚ ܐܵܕ݂ܵܪ ܒܲܬ̣ܠܵܬܲܥܸܣܪܹ̈ܐ ܐܸܬ̣ܟ̇ܬܸܒ̣.


text:
ܝܕ: ܘܦܲܪܫܲܓ̣ܢܹܗ ܕܲܟ݂ܬ̣ܵܒ̣ܵܐ ܐܸܬ̣̱ܝܼܗܸܒ̣ ܒܟ݂ܠ ܡܕ݂ܝܼܢܵܐ ܘܲܡܕ݂ܝܼܢܵܐ. ܘܲܦܩܲܕ݂ ܠܟ݂ܠܗܘܿܢ ܥܲܡܡܹ̈ܐ. ܕܢܸܗܘܘܿܢ ܡܛܲܝܒܹ̈ܐ ܠܝܵܘܡܵܐ ܗܵܢܵܐ.


text:
ܘܪ̈ܲܗܵܛܹܐ ܢܦܲܩ̣ܘ ܡܣܲܪܗܒ̣ܝܼܢ ܒܦܘܼܩܕܵܢܵܐ ܕܡܲܠܟܵܐ: ܘܦܸܬ̣ܓ̣ܵܡܵܐ ܐܸܬ̣ܦܩܸܕ݂ ܒܫܘܿܫܲܢ ܒܝܼܪܬܵܐ. ܘܡܲܠܟܵܐ ܘܗܵܡܵܢ ܐܸܣܬ̇ܡܸܟ݂ܘ ܠܡܸܫܬܵܐ ܐܲܟ݂ܚ̄ܕ݂ܵܐ: ܘܲܡܕ݂ܝܼܢ̄ܬܵܐ ܫܘܿܫܲܢ ܐܸܫܬܲܓ̣ܫܲܬ̤.


text:
ܘܡܘܼܪܕ̇ܟܲܝ ܝܼܕܲܥ ܟܠ ܡܸܕܸ̇ܡ ܕܐܸܬ̣ܥ̱ܒܸܕ݂. ܘܨܲܪܝܼ ܡܘܼܪܕ̇ܟܲܝ ܠܒ̣ܘܼܫܵܘ̈ܗܝ: ܘܐܸܬ̣ܟ̇ܒܸܢ ܣܲܩܵܐ: ܘܐܸܬ̇ܬ̇ܦܝܼܠ ܒܩܸܛܡܵܐ. ܘܲܢܦܲܩ̣ ܡܲܝܠܸܠ ܒܓ̣ܵܘ ܡܕ݂ܝܼܢ̄ܬܵܐ ܝܑܼܠܲܠܬܵܐ ܪܲܒ̇ܬ̣ܵܐ ܘܡܲܪܝܼܪܬܵܐ.


text:
ܘܐܸܬ̣ܵܐ ܥܕܲܡܵܐ ܠܬܲܪܥܵܐ ܕܡܲܠܟܵܐ. ܘܠܲܝܬ̇ ܗ̄ܘܼܵܐ ܢܵܡܘܿܣܵܐ ܕܐ̄ܢܵܫ ܢܸܠܒܲܫ ܣܲܩܵܐ: ܘܢܹܐܬܹܐ ܠܬܲܪܥܵܐ ܕܡܲܠܟܵܐ.


text:
ܘܲܒ̣ܟ݂ܠ ܡܕ݂ܝܼܢܵܐ ܟܲܕ݂ ܡܲܛܝܼ ܦܸܬ̣ܓ̣ܵܡܵܐ ܕܡܲܠܟܵܐ: ܗܘ̤ܵܐ ܐܸܒ̣ܠܵܐ ܪܲܒܵܐ ܠܲܝܗܘܼ̈ܕ݂ܵܝܹܐ: ܘܨܴܵܘܡܵܐ: ܘܲܒ̣ܟ݂ܵܬ̣ܵܐ: ܘܡܲܪ̈ܩܕ݂ܵܬ̣ܵܐ. ܘܣܲܩܵܐ ܘܩܸܛܡܵܐ ܡܲܟܸ̇ܟ݂ ܠܣܲܓ̇ܝܼ̈ܐܹܐ.


text:
ܘܥܲܠܘ ܡܗܲܝܡܢܹ̈ܝܗ̇ ܕܝܼܠܵܗ̇ ܕܐܸܣܬܹ̇ܝܪ: ܘܚܵܘܝܘܼܗ̇ ܘܐܸܬ̇ܬ̇ܙܝܼܥܲܬ̤ ܡܲܠܟ̇ܬ̣ܵܐ ܛܵܒ̣. ܘܫܲܕ̇ܪܲܬ̤ ܡܵܐܢܹ̈ܐ ܠܡܲܠܒܵܫܘܼܬܹܗ ܠܡܘܼܪܕ̇ܟܲܝ: ܘܠܲܡܫܲܠܵܚܘܼ ܣܲܩܵܐ ܡܸܢܹܗ. ܘܠܵܐ ܩܲܒܸ̇ܠ.


text:
ܘܲܩܪܵܬ̤ ܐܸܣܬܹ̇ܝܪ ܠܗܵܬ̣ܵܢ ܡܗܲܝܡܢܵܐ ܡ̣ܢ ܡܗܲܝܡܢܹ̈ܐ ܕܡܲܠܟܵܐ: ܕܩܵܐܹ̇ܡ ܩܕ݂ܵܡܹܝܗ̇ ܘܦܲܩܸܕܬܹܗ ܠܘܵܬ̣ ܡܘܼܪܕ̇ܟܲܝ: ܕܬܸܕܲܥ ܕܡܵܢܲܐ ܗ̄ܝܼ ܗܵܕܹܐ: ܘܥܲܠ ܡܵܢܵܐ.


text:
ܘܚܵܘܝܹܗ ܡܘܼܪܕ̇ܟܲܝ ܟܠ ܡܸܕܸ̇ܡ ܕܲܓ̣ܕܲܫ̣ ܠܹܗ: ܘܚܘܼܫܒܵܢܵܐ ܕܟܸܣܦܵܐ ܕܐܸܡܲܪ ܗܵܡܵܢ ܠܡܸܬ̣ܩܲܠ: ܠܡܲܥܵܠܘܼ ܠܒܹܝܬ̣ ܓܲܙܵܐ ܥܲܠ ܝܗ̄ܘܼܕ݂ܵܝܹ̈ܐ ܕܢܹܐܒ̣ܕ̇ܘܼܢ.


text:
ܘܦܲܪܫܲܓ̣ܢܵܐ ܕܣܝܼܡ ܒܫܘܿܫܲܢ ܒܝܼܪܬܵܐ ܝܲܗ̄ܒܹ̇ܗ ܠܹܗ: ܕܲܢܚܵܘܹܐ ܠܐܸܣܬܹ̇ܝܪ: ܘܢܸܦܩܕ݂ܝܼܗ̇ ܕܬܸܥܘܿܠ ܠܘܵܬ̣ ܡܲܠܟܵܐ ܘܬܸܒ̣ܥܸܐ ܡܸܢܹܗ: ܘܬܸܬ̣ܟܲܫܲܦ ܥܲܠ ܥܲܡܵܐ.


text:
ܟܠܗܘܿܢ ܥܲܒ̣̈ܕܹ̇ܐ ܕܡܲܠܟܵܐ ܝܵܕ݂ܥܝܼܢ: ܕܟ݂ܠ ܓܲܒ̣ܪܵܐ ܐܵܘ ܐܲܢ̄ܬ̇ܬ̣ܵܐ ܕܥܵܐܹ̇ܠ ܩܕ݂ܵܡ ܡܲܠܟܵܐ ܠܕ݂ܵܪܬܵܐ ܓܵܘܵܝܬܵܐ: ܐܲܝܢܵܐ ܕܠܵܐ ܡܸܬ̣ܦܩܸܕ݂: ܚܕ݂ܵܐ ܗ̤ܝ ܐܵܬ̤ܵܐ ܕܐܵܬܹ̇ܐ ܠܡܸܬ̣ܩܛܵܠܘܼ: ܠܒܲܪ ܡ̣ܢ ܡܲܢ ܕܡܵܘܫܸܛ ܠܹܗ ܡܲܠܟܵܐ ܫܵܒ̣ܛܵܐ ܕܕܲܗܒ̣ܵܐ ܘܚܵܝܹ̇ܐ. ܘܐܸܢܵܐ ܠܵܐ ܐܸܬ̣ܩܪܝܼܬ̣ ܠܡܸܥܲܠ ܩܕ݂ܵܡ ܡܲܠܟܵܐ ܗܵܐ ܬܠܬ̣ܝܼܢ ܝܵܘ̈ܡܝܼܢ.


text:
ܘܐܸܡܲܪ ܡܘܼܪܕ̇ܟܲܝ: ܐܸܡܲܪ ܠܵܗ̇ ܠܐܸܣܬܹ̇ܝܪ. ܠܵܐ ܬܸܣܒ̇ܪܝܼܢ ܒܢܲܦ̮ܫܹܟ݂ܝ: ܕܟܲܕ݂ ܒܹܝܬ̣ ܡܲܠܟܵܐ ܐܲܢ̄ܬ̇ܝ: ܡܸܬ̣ܦܲܠܛܵܐ ܐܲܢ̄ܬ̇ܝ ܡ̣ܢ ܟܠܗܘܿܢ ܝܗ̄ܘܼ̈ܕ݂ܵܝܹܐ.


text:
ܐܸܢ ܬܸܫܬ̇ܩܝܼܢ ܒܙܲܒ̣ܢܵܐ ܗܵܢܵܐ: ܪܘܲܚܬ̣ܵܐ ܘܦܘܼܪܩܵܢܵܐ ܗܵܘܹ̇ܐ ܠܲܝܗܘܼ̈ܕ݂ܵܝܹܐ ܡ̣ܢ ܕܘܼܟܵܐ ܐ̄ܚܪܹܢܵܐ. ܘܐܲܢ̄ܬ̇ܝ ܘܒܹܝܬ̣ ܐܲܒ̣ܘܼܟ݂ܝ ܐܵܒ̣ܕܵܐ ܐܲܢ̄ܬ̇ܝ. ܘܡܲܢܘܼ ܝܵܕܲܥ: ܐܸܢ ܡܸܛܠ ܗܵܢܵܐ ܙܲܒ̣ܢܵܐ ܐܸܬ̣ܩܪܝܼܬ̇ܝ ܘܐܸܬ̣ܩܲܪܲܒ̣ܬ̇ܝ ܠܡܲܠܟ̇ܘܼܬ̣ܵܐ.


text:
ܙܸܠ ܟܲܢܸܫ ܠܟ݂ܠܗܘܿܢ ܝܗ̄ܘܼ̈ܕ݂ܵܝܹܐ ܕܐܝܼܬ̣ ܒܫܘܼܫܲܢ ܒܝܼܪܬܵܐ: ܘܨܘܼܡܘ ܥܠܲܝ: ܘܠܵܐ ܬܹܐܟ݂ܠܘܼܢ: ܘܠܵܐ ܬܸܫܬ̇ܘܿܢ ܬܠܵܬ̣ܵܐ ܝܵܘܡ̈ܝܼܢ ܠܸܠܝܵܐ ܘܐܝܼܡܵܡܵܐ. ܘܐܵܦ ܐܸܢܵܐ ܘܲܥܠܲܝ̈ܡܵܬ̣ܝ ܐܹܨܘܼܡ ܗܵܟܲܢܵܐ. ܗܵܝܕܹ̇ܝܢ ܐܸܥܘܿܠ ܩܕ݂ܵܡ ܡܲܠܟܵܐ ܕܠܵܐ ܒܢܵܡܘܿܣ ܘܐܸܢ ܥܸܒ̣ܕܹܬ̣: ܥܸܒ̣ܕܹ̇ܬ̣.


text:
ܘܲܒ̣ܝܵܘܡܵܐ ܬܠܝܼܬ̣ܵܝܵܐ ܠܸܒ̣ܫܲܬ̤ ܐܸܣܬܹ̇ܝܪ ܠܒ̣ܘܼܫܵܐ ܕܡܲܠܟ̇ܘܼܬ̣ܵܐ: ܘܩܵܡܲܬ̤ ܒܕ݂ܵܪܬܵܐ ܓܵܘܵܝܬܵܐ ܕܒܹܝܬ̣ ܡܲܠܟܵܐ: ܠܘܼܩܒܲܠ ܒܹܝܬ̣ ܡܲܠܟܵܐ. ܘܡܲܠܟܵܐ ܝܵܬܹܒ̣ ܗ̄ܘܼܵܐ ܒܟ݂ܘܼܪܣܝܵܐ ܕܡܲܠܟ̇ܘܼܬ̣ܵܐ: ܠܘܼܩܒܲܠ ܬܲܪܥܵܐ ܕܒܲܝܬܵܐ.


text:
ܘܟܲܕ݂ ܚ̣ܙܵܐ ܡܲܠܟܵܐ ܠܐܸܣܬܹ̇ܝܪ ܡܲܠܟ̇ܬ̣ܵܐ ܕܩܵܝܡܵܐ ܒܕ݂ܵܪܬܵܐ: ܘܫܸܩܠܲܬ̤ ܚܸܣܕ݂ܵܐ ܩܕ݂ܵܡܵܘܗܝ. ܘܐܵܘܫܸܛ ܡܲܠܟܵܐ ܥܲܠ ܐܸܣܬܹ̇ܝܪ ܫܲܒ̣ܛܵܐ ܕܕܲܗܒ̣ܵܐ ܕܒ̣ܐܝܼܕܹܗ: ܘܩܸܪܒܲܬ̤ ܐܸܣܬܹ̇ܝܪ ܘܐܸܚܕܲܬ̣ ܒܪܹܫܹܗ ܕܫܲܒ̣ܛܵܐ ܕܕܲܗܒ̣ܵܐ.


text:
ܘܐܸܡܲܪ ܠܵܗ̇ ܡܲܠܟܵܐ: ܡܵܐ ܠܹܟ݂ܝ ܐܸܣܬܹ̇ܝܪ ܡܲܠܟ̇ܬ̣ܵܐ: ܘܡܵܢܲܐ ܗ̄ܝܼ ܒܵܥܘܼܬܹܟ݂ܝ ܥܕܲܡܵܐ ܠܦܸܠܓܵܗ̇ ܕܡܲܠܟ̇ܘܼܬ̣ܝ: ܬܸܬ̣̱ܝܼܗܸܒ̣ ܠܹܟ݂ܝ.


text:
ܘܐܵܡܲܪ ܡܲܠܟܵܐ: ܒܲܥܓܲܠ ܚܙܵܘ ܠܗܵܡܵܢ: ܢܸܥܒܸ̇ܕ݂ ܐܲܝܟ݂ ܕܐܵܡ̇ܪܵܐ ܐܸܣܬܹ̇ܝܪ. ܘܐܸܬ̣ܵܐ ܡܲܠܟܵܐ ܘܗܵܡܵܢ ܠܡܲܫܬ̇ܝܵܐ.


text:
ܘܐܸܡܲܪ ܡܲܠܟܵܐ ܠܐܸܣܬܹ̇ܝܪ ܒܡܲܫܬ̇ܝܵܐ ܕܚܲܡܪܵܐ: ܡܵܢܵܐ ܫܸܐ̱ܠܬܹܟ݂ܝ: ܬܸܬ̣̱ܝܗܸܒ̣ ܠܹܟ݂ܝ ܘܡܵܢܵܐ ܗ̄ܝܼ ܒܵܥܘܼܬܹܟ݂ܝ ܥܕܲܡܵܐ ܠܦܸܠܓܵܗ̇ ܕܡܲܠܟ̇ܘܼܬ̣ܵܐ ܬܸܬ̣̱ܝܼܗܸܒ̣ ܠܹܟ݂ܝ.


text:
ܐܸܢ ܐܸܫܟ̇ܚܹ̇ܬ̣ ܪ̈ܲܚܡܹܐ ܒܥܲܝ̈ܢܲܝܟ ܡܲܠܟܵܐ: ܘܐܸܢ ܥܠܲܝܟ ܡܲܠܟܵܐ ܫܲܦܝܼܪ: ܕܬܸܬܸ̇ܠ ܠܝܼ ܫܸܐܠܲܬ̣ܝ: ܘܬܸܥܒܸ̇ܕ݂ ܠܝܼ ܒܵܥܘܼܬ̣ܝ: ܢܹܐܬܹܐ ܡܲܠܟܵܐ ܘܗܵܡܵܢ ܠܡܲܫܬ̇ܝܵܐ ܕܐܸܥܒܸ̇ܕ݂ ܠܗܘܿܢ ܡܚܵܪ: ܐܲܝܟ݂ ܦܸܬ̣ܓ̣ܵܡܵܐ ܕܡܲܠܟܵܐ.


text:
ܘܲܢܦܲܩ̣ ܗܵܡܵܢ ܒܝܵܘܡܵܐ: ܗܵܘܿ: ܚܵܕܹܐ ܘܲܦܨܝܼܚ ܒܠܸܒܹ̇ܗ. ܘܟܲܕ݂ ܚܙܵܝܗܝ ܗܵܡܵܢ ܠܡܘܼܪܕ̇ܟܲܝ ܕܝܵܬܹܒ̣ ܒܬܲܪܥܵܐ ܕܡܲܠܟܵܐ: ܘܠܵܐ ܩܵܡ: ܘܠܵܐ ܐܸܬ̇ܬ̇ܙܝܼܥ ܡܸܢܹܗ: ܐܸܬ̣ܡ̱ܠܝܼ ܗܵܡܵܢ ܚܸܡܬ̣ܵܐ ܥܲܠ ܡܘܼܪܕ̇ܟܲܝ.


text:
ܘܐܸܫܬ̇ܥܝܼ ܠܗܘܿܢ ܗܵܡܵܢ ܐܝܼܩܵܪܵܐ ܕܥܘܼܬ̣ܪܹܗ: ܘܣܘܿܓ̣ܵܐܐ ܕܲܒ̣ܢܵܘ̈ܗܝ: ܘܕ݂ܵܐܘ̱ܪܒܹܗ ܡܲܠܟܵܐ: ܘܐܲܩܝܼܡܹܗ ܥܲܠ ܪܵܘ̱ܪ̈ܒ̣ܵܢܹܐ: ܘܥܲܠ ܟܠ ܥܲܒ̣ܕܲܝ̈ ܡܲܠܟܵܐ.


text:
ܘܐܸܡܲܪ ܗܵܡܵܢ: ܘܐܵܦܠܵܐ ܠܐ̄ܢܵܫ ܐܲܥܠܲܬ̤ ܐܸܣܬܹ̇ܝܪ ܥܲܡ ܡܲܠܟܵܐ: ܐܸܠܵܐ ܐܸܢ ܠܝܼ ܘܐܵܦ ܡܚܵܪ ܡܙܲܡܲܢ ܐ̄ܢܵܐ ܠܵܗ̇ ܥܲܡ ܡܲܠܟܵܐ.


text:
ܘܗܵܢܵܐ ܟܠܹܗ ܠܵܐ ܫܵܘܹ̇ܐ ܠܝܼ ܒܟ݂ܠ ܫܵܥܬ̣ܵܐ ܕܚܵܙܹ̇ܐ ܐ̄ܢܵܐ ܠܹܗ ܠܡܘܼܪܕ̇ܟܲܝ ܝܗ̄ܘܼܕ݂ܵܝܵܐ ܕܝܵܬܹܒ̣ ܒܬܲܪܥܵܐ ܕܡܲܠܟܵܐ: ܕܠܵܐ ܙܵܐܲܥ ܡ̣ܢ ܩܕ݂ܵܡܲܝ.


text:
ܘܐܸܡܪܲܬ̤ ܠܹܗ ܙܵܪܸܫ ܐܲܢ̄ܬ̇ܬܹܗ ܘܟ݂ܠܗܘܿܢ ܪ̈ܵܚܡܵܘܗܝ: ܢܸܥܒ̇ܕ݂ܘܼܢ ܩܲܝܣܵܐ: ܕܪܵܘܡܹܗ ܚܲܡܫܝܼܢ ܐܲܡ̈ܝܼܢ. ܘܲܒ̣ܨܲܦܪܵܐ ܐܸܡܲܪ ܠܡܲܠܟܵܐ: ܘܢܸܬ̣ܠܘܿܢܵܝܗܝ ܠܡܘܼܪܕ̇ܟܲܝ ܥܠܵܘܗܝ. ܘܥܘܿܠ ܠܡܲܫܬ̇ܝܵܐ ܥܲܡ ܡܲܠܟܵܐ ܟܲܕ݂ ܚܵܕܹ̇ܐ ܐܲܢ̄ܬ̇. ܘܫܸܦܪܲܬ̤ ܡܸܠܬ̣ܵܐ ܒܥܲܝܢܵܘ̈ܗܝ ܕܗܵܡܵܢ ܛܵܒ̣. ܘܲܥܒܲܕ݂ ܩܲܝܣܵܐ.


text:
ܘܲܒ̣ܠܸܠܝܵܐ ܗܵܘܿ ܦܸܪܕܲܬ̤ ܫܸܢܬܹܗ ܕܡܲܠܟܵܐ. ܘܐܸܡܲܪ ܠܡܲܥܵܠܘܼ ܣܦܲܪ ܥܘܼܗ̈ܕܵܢܹܐ ܕܡܸܠܹ̈ܐ ܕܝܵܘ̈ܡܵܬ̣ܵܐ. ܘܲܗܘ̤ܵܘ ܩܵܪܹܝܢ ܩܪ̈ܲܝ ܩܕ݂ܵܡ ܡܲܠܟܵܐ.


text:
ܘܐܸܫܬ̇ܟܲܚ ܕܲܟ݂ܬ̣ܝܼܒ̣: ܕܚܵܘܝܼ ܡܘܼܪܕ̇ܟܲܝ: ܥܲܠ ܒܲܓܬ̣ܵܢ ܘܲܬ̣ܪܲܫ ܬܪܹܝܢ ܡܗܲܝܡܢܹ̈ܐ ܕܡܲܠܟܵܐ ܢܵܛܪ̈ܲܝ ܬܲܪܥܵܐ: ܕܲܒ̣ܥܵܘ ܕܢܵܘܫܛܘܼܢ ܐܝܼܕܲܝ̈ܗܘܿܢ ܥܲܠ ܡܲܠܟܵܐ ܐܲܚܫܝܼܪܹܫ.


text:
ܘܐܸܡܲܪ ܡܲܠܟܵܐ: ܡܵܢܵܐ ܐܸܬ̣ܥ̱ܒܸܕ݂ ܐܝܼܩܵܪܵܐ ܘܪܲܒ̇ܘܼܬ̣ܵܐ ܠܡܘܼܪܕ̇ܟܲܝ ܥܲܠ ܗܵܕܹܐ: ܐܵܡ̇ܪܝܼܢ ܠܹܗ ܥܲܒ̣ܕܵܘ̈ܗܝ ܠܡܲܠܟܵܐ: ܘܲܡܫܲܡܫܵܢܵܘ̈ܗܝ: ܕܠܵܐ ܐܸܬ̣ܥ̱ܒܸܕ݂ ܠܹܗ ܡܸܕܸ̇ܡ.


text:
ܘܐܸܡܲܪ ܡܲܠܟܵܐ: ܡܲܢܘܼ ܒܕ݂ܵܪܬܵܐ: ܘܗܵܡܵܢ ܐܸܬ̣ܵܐ ܠܒܹܝܬ̣ ܡܲܠܟܵܐ ܠܕ݂ܵܪܬܵܐ ܒܲܪܵܝܬܵܐ: ܕܢܹܐܡܲܪ ܠܡܲܠܟܵܐ ܕܢܸܬ̣ܠܸܐ ܠܡܘܼܪܕ̇ܟܲܝ ܥܲܠ ܩܲܝܣܵܐ ܕܐܲܬ̣ܩܸܢ ܠܹܗ.


text:
ܘܥܲܠ ܗܵܡܵܢ. ܘܐܸܡܲܪ ܠܹܗ ܡܲܠܟܵܐ: ܡܵܢܵܐ ܘܵܠܹ̇ܐ ܠܡܸܥܒܲܕ݂ ܠܓܲܒ̣ܪܵܐ: ܕܡܲܠܟܵܐ ܨܵܒܹ̇ܐ ܒܐܝܼܩܵܪܹܗ. ܘܐܸܡܲܪ ܗܵܡܵܢ ܒܠܸܒܹ̇ܗ: ܠܡܲܢܘܼ ܨܵܒܹ̇ܐ ܡܲܠܟܵܐ ܠܡܸܥܒܲܕ݂ ܐܝܼܩܵܪܵܐ ܝܲܬ̇ܝܼܪ ܡ̣ܢ ܕܝܼܠܝ.


text:
ܢܲܝܬ̇ܘܼܢ ܠܒ̣ܘܼܫܹ̈ܐ ܕܡܲܠܟܘܼܬ̣ܵܐ: ܕܠܵܒܹ̇ܫ ܡܲܠܟܵܐ: ܘܣܘܼܣܝܵܐ ܕܪܵܟܹ̇ܒ̣ ܥܠܵܘܗܝ ܡܲܠܟܵܐ: ܟܲܕ݂ ܐܲܢ̄ܬ̇ ܬܣܝܼܡ ܬܵܓ̣ܵܐ ܕܡܲܠܟ̇ܘܼܬ̣ܵܐ ܒܪܹܫܹܗ.


text:
ܘܢܸܬ̣̱ܝܼܗܸܒ̣ ܠܒ̣ܘܼܫܵܐ ܘܣܘܼܣܝܵܐ ܠܚܲܕ݂ ܡ̣ܢ ܚܹܐܪܹ̈ܐ ܕܡܲܠܟܵܐ ܦܲܪ̈ܬ̇ܘܵܝܹܐ. ܘܢܲܠܒ̇ܫܝܼܘܗܝ ܠܓܲܒ̣ܪܵܐ: ܕܡܲܠܟܵܐ ܨܵܒܹ̇ܐ ܒܐܝܼܩܵܪܹܗ. ܘܢܲܪܟ̇ܒ̣ܘܼܢܹܗ ܥܲܠ ܣܘܼܣܝܵܐ: ܘܢܲܚܕ̇ܪܘܼܢܹܗ ܒܫܘܼܩܹ̈ܐ: ܘܢܸܩܪܘܿܢ ܩܕ݂ܵܡܵܘܗܝ: ܗܵܟܲܢܵܐ ܢܸܬ̣ܥ̱ܒܸܕ݂ ܠܓܲܒ̣ܪܵܐ: ܕܡܲܠܟܵܐ ܨܵܒܹ̇ܐ ܒܐܝܼܩܵܪܹܗ.


text:
ܘܐܸܡܲܪ ܡܲܠܟܵܐ ܠܗܵܡܵܢ: ܒܲܥܓܲܠ ܣܲܒ̣ ܠܒ̣ܘܼܫܵܐ: ܘܲܕ݂ܒܲܪ ܣܘܼܣܝܵܐ ܐܲܝܟ݂ ܕܐܸܡܲܪܬ̇. ܘܲܥܒܸܕ݂ ܗܵܟܲܢܵܐ ܠܡܘܼܪܕ̇ܟܲܝ ܝܗ̄ܘܼܕ݂ܵܝܵܐ: ܕܝܵܬܹ̇ܒ̣ ܒܬܲܪܥܵܐ ܕܡܲܠܟܵܐ. ܘܠܵܐ ܬܒܲܨܲܪ ܡܸܠܬ̣ܵܐ ܡ̣ܢ ܟܠ ܡܸܕܸ̇ܡ ܕܐܸܡܲܪܬ̇.


text:
ܘܲܢܣܲܒ̣ ܗܵܡܵܢ ܠܒ̣ܘܼܫܹ̈ܐ: ܘܲܕ݂ܒܲܪ ܣܘܼܣܝܵܐ: ܘܐܲܠܒ̇ܫܹܗ ܠܡܘܼܪܕ̇ܟܲܝ ܘܐܲܟ݂ܪ̱ܟܹܗ ܒܫܘܼܩܹ̈ܐ ܕܲܡܕ݂ܝܼܢ̄ܬܵܐ: ܘܲܩ̣ܪܵܐ ܩܕ݂ܵܡܵܘܗܝ: ܗܵܟܲܢܵܐ ܢܸܬ̣ܥ̱ܒܸܕ݂ ܠܓܲܒ̣ܪܵܐ ܕܡܲܠܟܵܐ ܨܵܒܹܐ ܒܐܝܼܩܵܪܹܗ.


text:
ܘܐܸܫܬܲܥܝܼ ܗܵܡܵܢ ܠܙܵܪܸܫ ܐܲܢ̄ܬ̇ܬܹܗ ܟܠ ܡܸܕܸ̇ܡ ܕܲܓ̣ܕܲܫ ܠܹܗ. ܘܐܵܡ̇ܪܝܼܢ ܠܹܗ ܪ̈ܵܚܡܵܘܗܝ ܘܙܵܪܸܫ ܐܲܢ̄ܬ̇ܬܹܗ: ܐܸܢ ܡ̣ܢ ܙܲܪܥܵܐ ܗ̄ܘܼ ܕܲܝܗܘܼ̈ܕ݂ܵܝܹܐ ܡܘܼܪܕ̇ܟܲܝ. ܘܫܲܪܝܼܬ̇ ܠܡܸܦܲܠ ܩܕ݂ܵܡܵܘܗܝ: ܕܠܵܐ ܡܨܹܐ ܐܲܢ̄ܬ̇ ܚܲܝܠܹܗ: ܐܸܠܵܐ ܬܘܼܒ̣ ܢܵܦܹ̇ܠ ܐܲܢ̄ܬ̇ ܩܕ݂ܵܡܵܘܗܝ.


text:
ܘܐܸܡܲܪ ܠܵܗ̇ ܡܲܠܟܵܐ ܠܐܸܣܬܹ̇ܝܪ: ܐܵܦ ܒܹܗ ܒܝܵܘܡܵܐ ܗܵܘܿ ܕܡܲܫܬ̇ܝܵܐ ܕܚܲܡܪܵܐ: ܡܵܢܲܐ ܗ̄ܝܼ ܫܸܐ̱ܠܬܹܟ݂ܝ ܘܒ̣ܵܥܘܼܬܹܟ݂ܝ. ܥܕܲܡܵܐ ܠܦܸܠܓܵܗ̇ ܕܡܲܠܟ̇ܘܼܬ̣ܝ: ܢܸܬ̣ܥ̱ܒܸܕ݂ ܠܹܟ݂ܝ.


text:
ܘܲܥܢܵܬ̤ ܐܸܣܬܹ̇ܝܪ ܘܐܸܡܪܲܬ̤. ܐܸܢ ܐܸܫܟ̇ܚܹ̇ܬ̣ ܪ̈ܲܚܡܹܐ ܒܥܲܝܢܲܝ̈ܟ ܡܲܠܟܵܐ: ܘܐܸܢ ܥܲܠ ܡܲܠܟܵܐ ܫܲܦܝܼܪ: ܬܸܬ̣̱ܝܼܗܸܒ̣ ܢܲܦ̮ܫܝ ܒܫܸܐܠܲܬ̣ܝ: ܘܥܲܡܝ ܒܒ̣ܵܥܘܼܬ̣ܝ.


text:
ܡܸܛܠ: ܕܐܸܙܕܲܒ̣ܢܲܢ ܐܸܢܵܐ ܘܥܲܡܝ ܠܩܸܛܠܵܐ: ܘܲܠܚܲܪܒܵܐ: ܘܠܲܐܒ̣ܕܵܢܵܐ. ܘܐܸܠܘܼ ܕܢܸܬ̣ܩܢܸܐ ܥܲܒ̣̈ܕܹ̇ܐ ܘܐܲܡ̈ܗܵܬ̣ܵܐ ܐܸܙܕ̇ܒ̣ܵܢܢܲܢ: ܫܵܬ̣ܩܵܐ ܗ̄ܘܹ̇ܝܬ̣. ܠܵܐ ܓܹܝܪ ܫܵܠܹ̇ܐ ܒܥܸܠܕ̇ܒ̣ܵܒ̣ܵܐ ܕܢܲܗܲܪ ܠܡܲܠܟܵܐ.


text:
ܘܲܥܢ̣ܵܐ ܡܲܠܟܵܐ ܐܲܚܫܝܼܪܹܫ ܘܐܸܡܲܪ ܠܐܸܣܬܹ̇ܝܪ ܡܲܠܟ̇ܬ̣ܵܐ: ܡܲܢܘܼ ܗܵܢܵܐ: ܐܵܘ ܐܲܝܢܵܘ: ܕܐܸܬ̇ܬ̇ܪܝܼܡ ܠܸܒܹ̇ܗ ܕܢܸܥܒܸ̇ܕ݂ ܗܵܟܲܢܵܐ.


text:
ܘܐܸܡܪܲܬ̤ ܐܸܣܬܹ̇ܝܪ: ܓܲܒ̣ܪܵܐ ܐܵܠܘܿܨܵܐ: ܘܲܒ̣ܥܸܠܕ̇ܒ̣ܵܒ̣ܵܐ ܗܵܡܵܢ ܗ̄ܘܼ ܗܵܢܵܐ ܒܝܼܫܵܐ. ܘܗܵܡܵܢ ܐܸܬ̇ܬ̇ܙܝܼܥ ܡ̣ܢ ܩܕ݂ܵܡ ܡܲܠܟܵܐ ܘܡܲܠܟ̇ܬ̣ܵܐ.


text:
ܘܡܲܠܟܵܐ ܩܵܡ̣ ܒܚܸܡܬܹܗ ܡ̣ܢ ܡܲܫܬ̇ܝܵܐ ܕܚܲܡܪܵܐ: ܠܡܸܦܲܩ ܠܓܲܢܲܬ̣ ܒܲܝܬ̇ܘܿܢܵܐ. ܘܗܵܡܵܢ ܩܵܡ̣ ܕܢܸܒ̣ܥܸܐ ܥܲܠ ܢܲܦ̮ܫܹܗ: ܡ̣ܢ ܐܸܣܬܹ̇ܝܪ ܡܲܠܟ̇ܬ̣ܵܐ: ܡܸܛܠ ܕܲܚܙܵܐ ܕܓܸܪܡܲܬ̤ ܠܵܗ̇ ܥܠܵܘܗܝ ܒܝܼܫܬܵܐ ܡ̣ܢ ܡܲܠܟܵܐ.


text:
ܘܡܲܠܟܵܐ ܗ̣ܦܲܟ݂ ܡ̣ܢ ܓܲܢܬ̣ܵܐ ܕܒܲܝܬ̇ܘܿܢܵܐ: ܠܒܹܝܬ̣ ܡܲܫܬ̇ܝܵܐ ܕܚܲܡܪܵܐ. ܘܗܵܡܵܢ ܪܡܸܐ ܥܲܠ ܥܲܪܣܵܐ: ܘܐܸܣܬܹ̇ܝܪ ܝܵܬ̣ܒܵܐ ܥܠܹܝܗ̇. ܘܐܸܡܲܪ ܡܲܠܟܵܐ: ܘܐܵܦ ܠܲܡܨܲܥܵܪܘܼ ܠܡܲܠܟ̇ܬ̣ܵܐ ܥܲܡܝ ܒܓ̣ܵܘ ܒܲܝܬܵܐ. ܘܡܸܠܬ̣ܵܐ ܢܸܦܩܲܬ̤ ܡ̣ܢ ܦܘܼܡܹܗ ܕܡܲܠܟܵܐ. ܘܐܲܦܵܘ̈ܗܝ ܕܗܵܡܵܢ ܐܸܬ̣ܚܲܦܝܼ.


text:
ܘܲܥܢܵܐ ܪܲܚܒ̇ܘܿܢܵܐ ܚܲܕ݂ ܡ̣ܢ ܡܗܲܝܡܢܵܘ̈ܗܝ ܕܡܲܠܟܵܐ: ܘܐܸܡܲܪ ܩܕ݂ܵܡ ܡܲܠܟܵܐ: ܗܵܐ ܐܵܦ ܩܲܝܣܵܐ ܬܲܩܸܢ ܗ̄ܘܼܵܐ ܗܵܡܵܢ ܠܡܸܬ̣ܠܵܐ ܠܡܘܼܪܕ̇ܟܲܝ ܥܠܵܘܗܝ: ܥܲܠ ܕܐܸܡܲܪ ܫܲܦܝܼܪܬܵܐ ܥܲܠ ܡܲܠܟܵܐ. ܘܩܵܐܹ̇ܡ ܒܒܲܝܬܹ̇ܗ ܕܗܵܡܵܢ. ܪܵܘܡܹܗ ܚܲܡܫܝܼܢ ܐܲܡ̈ܝܼܢ. ܘܐܸܡܲܪ ܡܲܠܟܵܐ: ܬܠܵܐܘܼܗܝ ܥܠܵܘܗܝ.


text:
ܒܝܵܘܡܵܐ ܗܵܘܿ ܝܲܗ̄ܒ̣ ܡܲܠܟܵܐ ܐܲܚܫܝܼܪܹܫ ܠܐܸܣܬܹ̇ܝܪ ܡܲܠܟ̇ܬ̣ܵܐ: ܒܲܝܬܹ̇ܗ ܕܗܵܡܵܢ ܒܥܸܠܕ̇ܒ̣ܵܒ̣ܵܐ ܕܲܝܗܘܼܕ݂ܵܝܹ̈ܐ. ܘܡܘܼܪܕ̇ܟܲܝ ܥܲܠ ܩܕ݂ܵܡ ܡܲܠܟܵܐ: ܡܸܛܠ ܕܲܓ̣ܠܵܬ̤ ܐܸܣܬܹ̇ܝܪ ܡܵܢܵܐ ܗܘ̤ܵܐ ܠܵܗ̇.


text:
ܘܲܫܩܲܠ ܡܲܠܟܵܐ ܥܸܙܲܩܬ̣ܵܐ ܕܲܫܩܲܠ ܡ̣ܢ ܗܵܡܵܢ: ܘܝܲܗ̄ܒ̣ܵܗ̇ ܠܡܘܼܪܕ̇ܟܲܝ ܘܐܲܩܝܼܡܬܹܗ ܐܸܣܬܹ̇ܝܪ ܠܡܘܼܪܕ̇ܟܲܝ ܥܲܠ ܒܲܝܬܹ̇ܗ ܕܗܵܡܵܢ.


text:
ܘܗܸܦܟܲܬ̤ ܐܸܣܬܹ̇ܝܪ ܘܡܲܠܠܲܬ̤ ܩܕ݂ܵܡ ܡܲܠܟܵܐ: ܘܢܸܦܠܲܬ̤ ܥܲܠ ܪܸ̈ܓ̣ܠܵܘܗܝ: ܘܒ̣ܵܥܝܵܐ ܘܡܸܬ̣ܟܲܫܦܵܐ ܠܹܗ: ܕܢܲܥܒܲܪ ܒܝܼܫܬܵܐ ܕܗܵܡܵܢ ܐܵܓ̣ܵܓ̣ܵܝܵܐ: ܘܡܲܚܫܲܒ̣ܬܵܐ ܕܐܸܬ̣ܚܲܫܲܒ̣ ܥܲܠ ܝܗ̄ܘܼܕ݂ܵܝܹ̈ܐ.


text:
ܘܩܵܡܲܬ̤ ܩܕ݂ܵܡ ܡܲܠܟܵܐ. ܘܐܸܡܪܲܬ̤. ܐܸܢ ܥܲܠ ܡܲܠܟܵܐ ܫܲܦܝܼܪ. ܘܫܵܦܲܪ ܦܸܬ̣ܓ̣ܵܡܵܐ ܩܕ݂ܵܡ ܡܲܠܟܵܐ: ܘܐܸܢ ܐܸܫܟ̇ܚܹ̇ܬ̣ ܪ̈ܲܚܡܹܐ ܒܥܲܝܢܵܘ̈ܗܝ: ܢܸܟ݂ܬ̇ܘܿܒ̣ ܘܢܲܗܦܸܟ݂ ܐܸܓ̇ܪ̈ܵܬ̣ܵܐ ܘܡܲܚܫ̈ܒ̣ܵܬ̣ܵܐ ܕܗܵܡܵܢ ܐܵܓ̣ܓ̣ܵܝܵܐ ܕܲܟ݂ܬܲܒ̣ ܠܡܵܘܒܵܕ݂ܘܼ ܠܟ݂ܠܗܘܿܢ ܝܗ̄ܘܼܕ݂ܵܝܹ̈ܐ ܒܟ݂ܠܗܹܝܢ ܡܕ݂ܝܼ̈ܢܵܬܹܗ ܕܡܲܠܟܵܐ.


text:
ܐܲܝܟܲܢܵܐ ܓܹܝܪ ܡܲܨܝܵܐ ܐ̄ܢܵܐ ܕܐܸܚܙܹܐ ܒܒ̣ܝܼܫܬܵܐ ܕܬܸܓ̣ܕܲܫ ܠܥܲܡܝ ܘܐܲܝܟܲܢܵܐ ܡܸܫܟ̇ܚܵܐ ܐ̄ܢܵܐ ܕܐܸܚܙܹܐ ܒܐܲܒ̣ܕܵܢܵܐ ܕܫܲܪܒܲܬ̣ܝ.


text:
ܘܐܸܡܲܪ ܡܲܠܟܵܐ ܐܲܚܫܝܼܪܹܫ ܠܐܸܣܬܹ̇ܝܪ ܡܲܠܟ̇ܬ̣ܵܐ: ܗܵܐ ܒܲܝܬܹ̇ܗ ܕܗܵܡܵܢ ܝܸܗ̄ܒܹ̇ܬ̣ ܠܹܟ݂ܝ: ܘܠܹܗ ܬܠܵܘ ܥܲܠ ܩܲܝܣܵܐ: ܥܲܠ ܕܐܵܘܫܸܛ ܐܝܼܕ݂ܵܐ ܒܲܝܗܘܼ̈ܕ݂ܵܝܹܐ.


text:
ܘܐܲܢ̄ܬ̇ܘܿܢ ܥܲܠ ܝܗ̄ܘܼܕ݂ܵܝܹ̈ܐ ܐܲܝܟ݂ ܕܫܲܦܝܼܪ ܒܥܲܝܢܲܝ̈ܟ̇ܘܿܢ ܒܲܫܡܵܐ ܕܡܲܠܟܵܐ ܚܬ̣ܘܿܡܘ ܒܥܸܙܲܩܬ̣ܵܐ ܕܡܲܠܟܵܐ: ܒܲܟ݂ܬ̣ܵܒ̣ܵܐ ܕܡܸܬ̣ܟ̇ܬܸܒ̣ ܒܫܸܡ ܡܲܠܟܵܐ: ܘܡܸܬ̣ܚܬܸܡ ܒܥܸܙܲܩܬܹܗ ܕܡܲܠܟܵܐ ܘܠܵܐ ܗܵܦܹ̇ܟ݂.


text:
ܘܐܸܬ̣ܩܪܝܼܘ ܣܸܦܪܹ̈ܐ ܕܡܲܠܟܵܐ ܒܙܲܒ̣ܢܵܐ ܗܵܘܿ: ܒܝܲܪܚܵܐ ܬܠܝܼܬ̣ܵܝܵܐ ܕܗ̤ܘ ܚܙܝܼܪܵܢ: ܒܲܬ̣ܠܵܬ̣ܵܐ ܘܥܸܣܪܝܼܢ ܒܹܗ ܒܝܲܪܚܵܐ: ܘܲܟ݂ܬܲܒ̣ܘ ܟܠ ܡܸܕܸ̇ܡ ܕܲܟ݂ܬܲܒ̣ ܡܘܪܕ̇ܟܲܝ ܥܲܠ ܝܗ̄ܘܼܕ݂ܵܝܹ̈ܐ: ܠܪ̈ܲܒܲܝ ܚܲܝܠܹ̈ܐ ܘܲܠܡܵܪ̈ܵܘܵܬ̣ܵܐ ܘܲܠܪ̈ܵܘ̱ܪ̈ܒ̣ܵܢܹܐ ܕܲܡܕ݂ܝܼ̈ܢܵܬ̣ܵܐ: ܡ̣ܢ ܗܘܿܕ݂ ܘܲܥܕܲܡܵܐ ܠܟ݂ܘܼܫ: ܡܵܐܐ ܘܥܸܣܪܝܼܢ ܘܲܫܒܲܥ ܡܕ݂ܝܼ̈ܢܵܢ: ܡܕ݂ܝܼܢ̄ܬܵܐ ܐܲܝܟ݂ ܟܬ̣ܵܒ̣ܵܗ̇: ܘܲܠܥܲܡܵܐ ܐܲܝܟ݂ ܠܸܫܵܢܹܗ: ܘܠܲܝܗܘܼܕ݂ܵܝܹ̈ܐ ܐܲܝܟ݂ ܟܬ̣ܵܒ̣ܗܘܿܢ: ܘܐܲܝܟ݂ ܠܸܫܵܢܗܘܿܢ.


text:
ܘܐܸܬ̣ܟ̇ܬܸܒ̣ܘ ܒܫܸܡ ܡܲܠܟܵܐ ܐܲܚܫܝܼܪܹܫ: ܘܐܸܬ̣ܚܬܸܡܘ ܒܥܸܙܲܩܬ̣ܵܐ ܕܡܲܠܟܵܐ. ܘܫܲܕܲܪ ܐܸܓ̇ܪ̈ܵܬ̣ܵܐ ܒܝܲܕ݂ ܪ̈ܲܗܛܹܐ: ܘܲܒ̣ܝܲܕ݂ ܐܸܣܦ̈ܘܿܟܹ̇ܐ: ܪ̈ܵܟ݂ܒܲܝ ܪ̈ܲܟ݂ܫܵܐ ܒܢܲܝ̈ ܪ̈ܲܡܟܵܐ.


text:
ܐܸܓ̇ܪ̈ܵܬ̣ܵܐ ܕܲܟ݂ܬܲܒ̣ ܡܲܠܟܵܐ ܥܲܠ ܝܗ̄ܘܼܕ݂ܵܝܹ̈ܐ: ܕܲܒ̣ܟ݂ܠ ܡܕ݂ܝܼ̈ܢܵܬ̣ܵܐ ܠܡܸܬ̣ܟܲܢܵܫܘܼ: ܘܠܲܡܩܵܡ ܠܢܲܦ̮ܫܗܘܿܢ: ܘܲܠܡܸܚܪܲܒ̣ ܘܲܠܡܸܩܛܲܠ ܘܲܠܡܵܘܒܵܕ݂ܘܼ ܠܟ݂ܠ ܐ̄ܢܵܫ ܕܲܡܥܝܼܩ ܠܗܘܿܢ: ܘܲܛܠܵܝܹ̈ܐ ܘܢܸܫܹ̈ܐ: ܘܩܸܢܝܵܢܗܘܿܢ ܠܒܸܙܬ̣ܵܐ.


text:
ܒܚܲܕ݂ ܝܘܿܡ ܕܲܒ̣ܟ݂ܠܗܹܝܢ ܡܕ݂ܝܼ̈ܢܵܬܹܗ ܕܡܲܠܟܵܐ ܐܲܚܫܝܼܪܹܫ: ܒܲܬ̣ܠܵܬ̣ܥܸܣܪܹ̈ܐ ܒܝܲܪܚܵܐ ܕܲܬ̣ܪܸܥܣܲܪ: ܕܗ̤ܘ ܐܵܕ݂ܵܪ.


text:
ܘܦܲܪܫܲܓ̣ܢܹܗ ܕܲܟ݂ܬ̣ܵܒ̣ܵܐ ܐܸܬ̣̱ܝܼܗܸܒ̣ ܒܟ݂ܠ ܡܕ݂ܝܼܢܵܐ. ܘܲܦܩܲܕ݂ ܠܟ݂ܠܗܘܿܢ ܥܲܡܡܹ̈ܐ: ܕܢܸܗܘܘܿܢ ܝܗ̄ܘܼܕ݂ܵܝܹ̈ܐ ܡܛܲܝܒ̣ܝܼܢ ܠܝܵܘܡܵܐ ܗܵܢܵܐ: ܕܢܸܬ̣ܦܲܪܥܘܼܢ ܡ̣ܢ ܒܥܸܠܕ̇ܒ̣ܵܒܲܝ̈ܗܘܿܢ.


text:
ܘܐܸܬ̣ܵܘ ܪ̈ܲܗܵܛܹܐ: ܘܐܸܣܦ̈ܘܿܟܹ̇ܐ ܪ̈ܵܟ݂ܒܲܝ ܪ̈ܲܟ݂ܫܵܐ: ܘܲܢܦܲܩ̣ܘ ܡܣܲܪܗܒ̣ܵܐܝܼܬ̣ ܒܦܸܬ̣ܓ̣ܵܡܵܐ ܘܲܒ̣ܦܘܼܩܕܵܢܵܐ ܕܐܸܬ̣ܦܩܸܕ݂ ܒܫܘܿܫܲܢ ܒܝܼܪܬܵܐ.


text:
ܘܡܘܼܪܕ̇ܟܲܝ ܢܦܲܩ ܡ̣ܢ ܩܕ݂ܵܡ ܡܲܠܟܵܐ: ܒܲܠܒ̣ܘܼܫܵܐ ܕܡܲܠܟ̇ܬ̣ܵܐ: ܕܬܸܟ݂ܠ̱ܬ̣ܵܐ: ܘܲܕ݂ܒ̣ܘܼܨܵܐ: ܘܒܲܟ݂ܠܝܼܠܵܐ ܕܕܲܗܒ̣ܵܐ. ܘܲܟ݂ܪܝܼܟ݂ ܒܒ̣ܘܼܨܵܐ ܘܒܲܐܪܓ̇ܘܵܢܵܐ. ܘܲܡܕ݂ܝܼܢ̄ܬܵܐ ܫܘܿܫܲܢ ܕܵܨܲܬ̤ ܘܲܚܕ݂ܵܬ̤.


text:
ܒܟ݂ܠ ܡܕ݂ܝܼ̈ܢܵܬ̣ܵܐ ܘܲܒ̣ܟ݂ܠ ܩܘܼܪ̈ܝܵܐ: ܐܲܬܲܪ ܕܡܲܛܝܼ ܦܸܬ̣ܓ̣ܵܡܵܐ ܕܡܲܠܟܵܐ ܘܦܘܼܩܕܵܢܹܗ: ܚܲܕ݂ܘܼܬ̣ܵܐ ܪܲܒ̇ܬ̣ܵܐ ܗܘ̤ܵܬ̣ ܠܲܝܗܘܼ̈ܕ݂ܵܝܹܐ: ܘܡܲܫܬ̇ܝܵܐ ܘܝܵܘܡܵܐ ܛܵܒ̣ܵܐ: ܘܣܘܿܓ̣ܵܐܐ ܡ̣ܢ ܥܲܡܡܹ̈ܐ ܕܐܲܪܥܵܐ ܡܸܬ̇ܬܵܘܗܝܼܢ: ܡܸܛܠ ܕܢܸܦܠܲܬ̤ ܕܸܚ̱ܠܬ̣ܵܐ ܕܲܝܗܘܼ̈ܕ݂ܵܝܹܐ ܥܠܲܝܗܘܿܢ.


text:
ܘܲܒ̣ܝܲܪܚܵܐ ܕܲܬ̣ܪܸܥܣܲܪ ܕܗ̤ܘ ܐܵܕ݂ܵܪ ܒܲܬ̣ܠܵܬܲܥܸܣܪܹ̈ܐ: ܟܲܕ݂ ܡܲܛܝܼ ܙܲܒ̣ܢܵܐ ܕܦܸܬ̣ܓ̣ܵܡܵܐ ܕܡܲܠܟܵܐ ܘܦܘܼܩܕܵܢܹܗ ܠܡܸܬ̣̱ܥܒ̣ܵܕ݂ܘܼ ܠܲܒ̣ܥܸܠܕ̇ܒ̣ܵܒܲܝ̈ܗܘܿܢ: ܐܸܫܬܲܚ̱ܠܦܲܬ̤ ܥܒ̣ܝܼܕ̇ܬܵܐ: ܕܢܸܫܬܲܠܛܘܼܢ ܝܗ̄ܘܼ̈ܕ݂ܵܝܹܐ ܒܣܵܢܐܲܝ̈ܗܘܿܢ.


text:
ܘܐܸܬ̣ܟܲܢܲܫܘ ܝܗ̄ܘܼ̈ܕ݂ܵܝܹܐ ܒܩܘܼܪ̈ܝܼܗܘܿܢ: ܘܲܒ̣ܟ݂ܠܗܹܝܢ ܡܕ݂ܝܼ̈ܢܵܬ̣ܵܐ ܕܡܲܠܟܵܐ ܐܲܚܫܝܼܪܹܫ: ܕܢܵܘܫܛܘܿܢ ܐܝܼܕ݂ܵܐ ܒܥܵܒ̣ܕܲܝ̈ ܒܝܼ̈ܫܵܬ̣ܗܘܿܢ ܘܐ̄ܢܵܫ ܠܵܐ ܩܵܡ̣ ܩܕ݂ܵܡܲܝܗܘܿܢ: ܡܸܛܠ ܕܢܸܦܠܲܬ̤ ܕܸܚܠܲܬ̣ܗܘܿܢ ܥܲܠ ܟܠܗܘܿܢ ܥܲܡܡܹ̈ܐ.


text:
ܘܟ݂ܠܗܘܿܢ ܪܵܘ̱ܪ̈ܒ̣ܵܢܹܐ ܕܲܡܕ݂ܝܼ̈ܢܵܬ̣ܵܐ: ܘܪ̈ܲܒܲܝ ܚܲܝ̈ܠܹܐ: ܘܡܵܪ̈ܵܘܵܬ̣ܵܐ: ܘܥܵܒ̣ܕܲܝ̈ ܥܒ̣ܵܕ݂ܵܐ ܕܡܲܠܟܵܐ: ܡܝܲܩܪܝܼܢ ܠܲܝܗܘܼ̈ܕ݂ܵܝܹܐ. ܡܸܛܠ ܕܢܸܦܠܲܬ̤ ܕܸܚ̱ܠܬ̣ܵܐ ܕܡܲܠܟܵܐ ܥܠܲܝܗܘܿܢ.


text:
ܡܸܛܠ ܕܝܼܪܸܒ̣ ܡܘܼܪܕ̇ܟܲܝ ܠܘܵܬ̣ ܡܲܠܟܵܐ. ܘܲܫܡܹܗ ܐܵܙܹ̇ܠ ܗ̄ܘܼܵܐ ܒܟ݂ܠܗܹܝܢ ܡܲܠܟ̇ܘܵܬ̣ܵܐ: ܡܸܛܠ ܕܓܲܒ̣ܪܵܐ ܡܘܼܪܕ̇ܟܲܝ ܐܵܙܹ̇ܠ ܗ̄ܘܼܵܐ ܘܝܵܪܹܒ̣.


text:
ܘܲܡܚܵܘ ܝܗ̄ܘܼ̈ܕ݂ܵܝܹܐ ܒܟ݂ܠܗܘܿܢ ܒܥܸܠܕ̇ܒ̣ܵܒܲܝ̈ܗܘܿܢ ܡܚܘܿܬ̣ܵܐ ܕܚܲܪܒܵܐ: ܘܲܕ݂ܩܸܛܠܵܐ: ܘܕܲܐܒ̣ܕܵܢܵܐ. ܘܲܥܒܲܕ݂ܘ ܒܣܵܢܲܐܝ̈ܗܘܿܢ ܐܲܝܟ݂ ܨܸܒ̣ܝܵܢܗܘܿܢ.


text:
ܥܸܣܪܵܐ ܒܢܵܘ̈ܗܝ ܕܗܵܡܵܢ ܐܵܓ̣ܵܓܵܝܵܐ. ܒܥܸܠܕ̇ܒ̣ܵܒ̣ܵܐ ܕܲܝܗܘܼ̈ܕ݂ܵܝܹܐ ܩܛܲܠܘ. ܘܲܠܒܸܙܬ̣ܵܐ ܠܵܐ ܐܵܘܫܸܛܘ ܐܝܼܕܲܝ̈ܗܘܿܢ.


text:
ܘܐܸܡܲܪ ܠܐܸܣܬܹ̇ܝܪ ܡܲܠܟ̇ܬ̣ܵܐ ܒܫܘܿܫܲܢ ܒܝܼܪܬܵܐ: ܩܛܲܠܘ ܝܗ̄ܘܼܕ݂ܵܝܹ̈ܐ: ܘܐܵܘܒܸ̇ܕ݂ܘ ܚܲܡܸܫܡܵܐܐ ܓܲܒ̣ܪ̈ܝܼܢ: ܘܠܲܥܣܲܪ ܒܢܵܘ̈ܗܝ ܕܗܵܡܵܢ. ܘܲܒ̣ܫܲܪܟܵܐ ܕܲܡܕ݂ܝܼ̈ܢܵܬ̣ܵܐ ܡܵܢܵܐ ܥܒܲܕ݂ܘ. ܘܡܵܢܲܐ ܗ̄ܝܼ ܫܸܐ̱ܠܬܹܟ݂ܝ: ܢܸܬ̣ܥ̱ܒܸ̇ܕ݂ ܠܹܟ݂ܝ. ܘܡܵܢܲܐ ܗ̄ܝܼ ܒܵܥܘܼܬܹܟ݂ܝ: ܢܸܬ̣̱ܝܼܗܸܒ̣ ܠܹܟ݂ܝ.


text:
ܘܐܸܡܪܲܬ̤ ܐܸܣܬܹ̇ܝܪ: ܢܸܬ̣̱ܝܼܗܸܒ̣ ܡܚܵܪ ܠܲܝܗܘܼ̈ܕ݂ܵܝܹܐ ܕܢܸܥܒ̇ܕ݂ܘܼܢ ܐܲܝܟ݂ ܕܝܵܘܡܵܢܵܐ. ܘܲܠܥܸܣܪܵܐ ܒܢܵܘ̈ܗܝ ܕܗܵܡܵܢ ܢܸܬ̣ܠܘܼܢ ܐܸܢܘܿܢ ܥܲܠ ܩܲܝܣܵܐ.


text:
ܘܐܸܡܲܪ ܡܲܠܟܵܐ. ܢܸܥܒ̇ܕ݂ܘܼܢ ܗܵܟܲܢܐ ܘܐܸܬ̣ܦܩܸܕ݂ ܦܘܼܩܕܵܢܵܐ ܒܫܘܿܫܲܢ ܘܲܠܥܸܣܪܵܐ ܒܢܵܘ̈ܗܝ ܕܗܵܡܵܢ ܬܠܵܘ ܥܲܠ ܩܲܝܣܵܐ.


text:
ܘܐܸܬ̣ܟܲܢܲܫܘ ܝܗ̄ܘܼ̈ܕ݂ܵܝܹܐ ܕܲܒ̣ܫܘܿܫܲܢ ܐܵܦ ܒܐܲܪܒܲܥܸܣܪܵܐ ܒܹܗ ܒܝܲܪܚܵܐ. ܘܩܲܛܸܠܘ ܒܫܘܿܫܲܢ ܬܠܵܬ̣ܡܵܐܐ ܓܲܒ̣ܪ̈ܝܼܢ. ܘܲܠܒܸܙܬ̣ܸܵܐ ܠܵܐ ܐܵܘܫܸܛܘ ܐܝܼܕܲܝ̈ܗܘܿܢ.


