# verses

text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܡܲܫܠܸܡ ܐ̄ܢܵܐ ܠܹܟ̣ܝ ܒܝܲܕܼ ܐܲܝܠܹܝܢ ܕܲܣܢܲܝܬ̇ܝ: ܒܝܲܕܼ ܐܵܬ̣ܘܼܪ̈ܵܝܹܐ ܕܢܸܕܲܬ̤ ܢܲܦ̮ܫܹܟ̣ܝ ܡܸܢܗܘܿܢ.


text:
ܘܢܸܡܚܘܿܢܹܟ̣ܝ ܒܣܢܲܐ̱ܬ̣ܗܘܿܢ: ܘܢܸܣܒ̣ܘܼܢ ܟܠܵܗ̇ ܠܐܹܘܬܹܟܝ: ܘܢܸܫܒ̇ܩܘܼܢܹܟ̣ܝ ܥܲܪܛܸܠ ܘܥܲܪܝܲܬ̣: ܘܢܸܬ̣ܓ̇ܠܹܐ ܦܘܼܪܣܵܝܵܐ ܕܙܵܢܝܘܼܬܹܟ̣ܝ ܘܲܕܼܥܵܘܼܠܹܟ̣ܝ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܟܵܣܵܐ ܕܚܵܬܹܟ̣ܝ ܬܸܫܬܹ̇ܝܢ: ܥܲܡܝܼܩܵܐ ܘܲܪܘܝܼܚܵܐ: ܘܬܸܗܘܹܝܢ ܠܓ̣ܘܼܚܟܵܐ ܘܲܠܡܘܼܝܵܩܵܐ ܪܲܒܵܐ ܘܲܓ̣ܡܝܼܪܵܐ.


text:
ܬܸܫܬܹ̇ܝܢܹܗ ܘܬܲܡܨܹܝܢܹܗ. ܘܣܲܥܪܹܟ̣ܝ ܬܸܓ̇ܙܝܼܢ: ܘܲܬ̇ܕܲܝ̈ܟ̇ܝ ܬܩܲܛܥܝܼܢ: ܡܸܛܠ ܕܐܸܢܵܐ ܡܲܠܠܹ̇ܬ̣ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܕܓ̣ܵܪ ܘܲܕܼܡܵܐ ܐܝܼܬ̣ ܒܐܝܼܕܲܝ̈ܗܹܝܢ: ܘܒܲܦܬܲܟ̣ܪ̈ܲܝܗܹܝܢ ܓܵܪ: ܘܲܒ̣ܢܲܝ̈ܗܹܝܢ ܕܝܼܠܸܕܼ ܠܝܼ: ܐܵܘܩܸ̈ܕܹܝܢ ܠܗܘܿܢ ܒܢܘܼܪܵܐ.


text:
ܘܟܲܕܼ ܢܟܲܣ ܗ̄ܘܲܝ̈ ܒܢܲܝ̈ܗܹܝܢ ܠܲܦܬܲܟ̣ܪ̈ܲܝܗܹܝܢ: ܥܲܠ ܠܡܲܩܕܲܫܝ ܒܹܗ ܒܝܵܘܡܵܐ ܗܵܘܿ ܘܛܵܘܫܵܝ̈ܗ̇: ܗܵܟܲܢܵܐ ܥܒܲܕܼ ܒܓ̣ܵܘ ܒܲܝܬ̇ܝ.


text:
ܘܐܵܦ ܫܠܲܚ ܥܲܠ ܓܲܒ̣ܪܹ̈ܐ ܕܐܵܬܹ̇ܝܢ ܠܘܵܬ̣ܗܹܝܢ ܡ̣ܢ ܪܘܼܚܩܵܐ: ܗܵܢ̇ܘܢ ܕܫܲܕܲܪ ܥܠܲܝܗܘܿܢ ܡܲܠܲܐܟܹ̈ܐ: ܘܟܲܕܼ ܐܸܬ̣ܵܘ ܒܲܪ ܫܵܥܬܹܗ ܣܚܲܝ̈ ܘܲܟ̣ܚܲܠ ܥܲܝܢܲܝ̈ܗܹܝܢ: ܘܐܸܨܛܲܒܲܬ̣ ܨܸܒ̣ܬ̇ܗܹܝܢ.


text:
ܘܝܼܬܸܒ̣ܘ ܥܲܠ ܥܲܪ̈ܣܵܬ̣ܵܐ ܕܲܩܪ̈ܝܼܡܵܢ: ܘܦܵܬ̣ܘܿܪܹ̈ܐ ܐܸܣܬ̇ܕܲܪܘ ܩܕܼܵܡܲܝܗܹܝܢ: ܘܡܸܫܚ̄ܝ ܘܒܸܣܡܲܝ̈ ܫܩܲܠ ܥܠܲܝܗܹܝܢ.


text:
ܘܩܵܠܵܐ ܕܚܲܕܼܘܼܬ̣ܗܹܝܢ ܐܵܙܹ̇ܠ ܗ̄ܘܼܵܐ: ܘܐܵܦ ܕܓܲܒ̣ܪܹ̈ܐ ܕܐܸܬ̣ܵܘ ܡ̣ܢ ܫܒ̣ܵܐ ܘܡ̣ܢ ܡܲܕܼܒ̇ܪܵܐ: ܘܐܲܪܡܝܼܘ ܫܹܐܪܹ̈ܐ ܒܐܝܼܕܲܝ̈ܗܹܝܢ: ܘܲܟ̣ܠܝܼܠܵܐ ܕܫܘܼܒ̣ܚܵܐ ܒܪܹ̈ܫܲܝܗܹܝܢ.


text:
ܘܥܵܐܠܝܼܢ ܗ̄ܘܼܵܘ ܠܘܵܬ̣ܗܹܝܢ: ܐܲܝܟ ܕܥܵܐ̇ܠܝܼܢ ܠܘܵܬ̣ ܐܲܢ̄ܬ̇ܬ̣ܵܐ ܙܵܢܝܼܬ̣ܵܐ: ܗܵܟܲܢܵܐ ܥܵܐ̇ܠܝܼܢ ܗ̄ܘܼܵܘ ܥܲܠ ܐܲܗܠܵܐ ܘܥܲܠ ܐܲܗܠܝܼܒ̣ܵܐ: ܢܸܫܹ̈ܐ ܙܵܢ̈ܝܵܬ̣ܵܐ.


text:
ܘܓܲܒ̣ܪܹ̈ܐ ܙܲܕ̇ܝܩܹ̈ܐ ܢܕܼܘܼܢܘܼܢ ܐܸܢܹܝܢ: ܕܝܼܢܵܐ ܕܓܲܝܵܪ̈ܵܬ̣ܵܐ: ܘܕܼܝܼܢܵܐ ܕܐܲܝܠܹܝܢ ܕܐܵܫ̈ܕܵܢ ܕܡܵܐ: ܡܸܛܠ ܕܓܲܝܵܪ̈ܵܬ̣ܵܐ ܐܸܢܹܝܢ: ܘܲܕܼܡܵܐ ܐܝܼܬ̣ ܒܐܝܼܕܲܝ̈ܗܹܝܢ.


text:
ܘܢܸܪܓ̇ܘܿܡ ܐܸܢܹܝܢ ܟܸܢܫܵܐ ܒܟܹܐܦܹ̈ܐ: ܘܢܸܡܚܘܿܢ ܐܸܢܹܝܢ ܒܣܲܝܦܲܝ̈ܗܘܿܢ: ܘܠܲܒ̣̈ܢܲܝܗܹܝܢ ܘܠܲܒ̣̈ܢܵܬ̣ܗܹܝܢ ܢܩܲܛܠܘܼܢ: ܘܒ̣ܵܬܲܝ̈ܗܹܝܢ ܢܘܩ̄ܕܼܘܼܢ ܒܢܘܼܪܵܐ.


text:
ܘܐܸܬܸ̇ܠ ܙܵܢܝܘܼܬ̣ܟܹܝܢ ܥܠܲܝܟܹ̇ܝܢ: ܘܲܚܛܵܗܹ̈ܐ ܕܲܦܬܲܟ̣ܪܲܝܟܹ̇ܝܢ ܬܩܲـ̈ـܒ̇ܠܵܢ: ܘܬܸܕ̇ܥܵـ̈ـܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܐܲܡܬܸ̇ܠ ܡܲܬ̣ܠܵܐ ܥܲܠ ܒܲܝܬܵܐ ܡܡܲܪܡܪܵܢܵܐ: ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܬܦܝܼ ܩܲܕܼܣܵܐ ܘܣܘܿܟ ܒܹܗ ܡܲـ̈ـܝܵܐ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܘܿ ܡܕܼܝܼܢ̄ܬܵܐ ܕܲܕܼܡܵܐ ܕܩܲܕܼܣܵܐ ܬܦܸܐ ܒܵܗ̇: ܘܥܵܘܼܠܵܗ̇ ܠܵܐ ܢܦܲܩ̣ ܡܸܢܵܗ̇: ܗܲܕܵܡ ܗܲܕܵܡ ܦܘܼܣܩܘܼܗ̇: ܘܦܸܣܵܐ ܠܵܐ ܢܸܦܸܠ ܥܠܹܝܗ̇.


text:
ܡܸܛܠ ܕܲܕܼܡܵܗ̇ ܒܓ̣ܵܘܵܗ̇ ܗܘ̤ܵܐ: ܘܥܲܠ ܟܹܐܦܵܐ ܣܵܡ̇ܬܹ̇ܗ: ܘܠܵܐ ܐܹܫܲܕ̇ܬܹ̇ܗ ܒܐܲܪܥܵܐ ܕܠܵܐ ܢܸܬ̣ܟܲܣܸܐ ܥܠܵܘܗܝ ܥܲܦܪܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܘܿ ܡܕܼܝܼܢ̄ܬܵܐ ܕܲܕܼܡܵܐ: ܐܸܢܵܐ ܐܵܘܪܸܒ̣ ܡܲܥܡ̄ܪܵܐ: ܘܐܲܣܓܹ̇ܐ ܩܲܝܣܹ̈ܐ.


text:
ܘܐܲܩܝܼܡܝܼܘܗܝ ܪܸܬ̣ܚܵܐ ܥܲܠ ܓܘܼܡܪܹ̈ܐ: ܕܢܸܚܲܡ ܘܢܸܬ̣ܦܲܫܲܪ ܢܚܵܫܵܗ̇: ܘܬܸܬ̣ܡ̱ܣܸܐ ܒܓ̣ܵܘܵܗ̇ ܛܲܢܦܘܼܬ̣ܵܗ̇: ܘܢܸܫܠܲܡ ܦܘܼܪܥܵܢܵܗ̇.


text:
ܥܲܠ ܕܐܹܬ̇ܛܲܢܲܦܬ̇ܝ ܒܙܵܢܝܘܼܬ̣ܵܐ: ܘܥܲܠ ܕܕܲܟ̇ܝܼܬܹ̇ܟ̣ܝ ܘܠܵܐ ܐܸܬ̇ܕܲܟ̇ܝܼܬ̇ܝ ܡ̣ܢ ܛܲܢܦܘܼܬܹܟ̣ܝ: ܬܘܼܒ̣ ܠܵܐ ܬܸܬ̇ܕܲܟܹ̇ܝܢ: ܥܕܲܡܵܐ ܕܐܲܢܝܼܚ ܒܹܟ̣ܝ ܚܸܡܬ̣ܝ.


text:
ܐܸܢܵܐ ܡܵܪܝܵܐ ܐܸܡ̇ܪܹܬ̣: ܘܡܲܝܬܸ̇ܐ ܐ̄ܢܵܐ ܘܥܵܒܹ̇ܕܼ ܐ̄ܢܵܐ: ܘܠܵܐ ܐܹܪܲܚܸܦ: ܘܠܵܐ ܐܹܚܘܼܣ ܘܠܵܐ ܐܹܪܲܚܸܡ: ܘܐܲܝܟ ܐܘܼܪ̈ܚܵܬܹܟ̣ܝ ܘܐܲܝܟ ܨܸܢ̈ܥܵܬܹܟ̣ܝ ܐܹܕ̇ܘܼܢܹܟ̣ܝ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܗܵܐ ܢܵܣܹ̇ܒ̣ ܐ̄ܢܵܐ ܡܸܢܵܟ ܪܸܓ̇ܬ̣ܵܐ ܕܥܲܝ̈ܢܲܝܟ ܒܲܡܚܘܿܬ̣ܵܐ ܕܡܸܢܫܹܠܝ: ܘܠܵܐ ܬܲܪܩܸܕܼ ܘܠܵܐ ܬܸܒ̣ܟܹ̇ܐ: ܘܠܵܐ ܬܲܫܚܸܠ ܕܸܡ̱ܥܬ̣ܵܟ.


text:
ܐܸܠܵܐ ܐܸܫܬܲܢܲܩ ܒܲܕܼܡܵܐ ܕܡܝܼ̈ܬܹܐ: ܘܒܹܝܬ̣ ܒܵܟܹ̇ܐ ܠܵܐ ܬܸܥܒܸ̇ܕܼ: ܘܡܵܐܢܲܝ̈ܟ ܚܙܘܿܩ ܥܠܲܝܟ: ܘܲܡܣܵܢܲܝ̈ܟ ܣܝܼܡ ܒܪܸ̈ܓ̣ܠܲܝܟ: ܘܠܵܐ ܬܸܬ̣ܥܲܛܲܦ ܥܲܠ ܣܸܦ̈ܘܵܬ̣ܵܟ: ܘܠܲܚܡܵܐ ܕܲܒ̣ܢܲܝ̈ܢܵܫܵܐ ܠܵܐ ܬܹܐܟ̣ܘܿܠ.


text:
ܘܐܸܡ̇ܪܹܬ̣ ܒܨܲܦܪܵܐ ܠܥܲܡܵܐ: ܘܡܝܼܬܲܬ̤ ܐܲܢ̄ܬܲܬ̣ܝ ܒܪܲܡܫܵܐ: ܘܲܠܨܲܦܪܹܗ ܕܝܵܘܡܵܐ ܐ̄̇ܪܹܢܵܐ: ܥܸܒ̣ܕܲܬ̣ ܐܲܝܟ ܕܐܸܬ̣ܦܲܩ̇ܕܹ̇ܬ̣.


text:
ܐܸܡܲܪ ܠܲܕܼܒܹܝܬ̣ ܝܑܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܸܵܐ: ܗܵܐ ܡܛܵܘܸܫ ܐ̄ܢܵܐ ܡܲܩܕܲܫܝ ܫܘܼܒ̣ܚܵܐ ܕܥܘܼܫ̱ܢܟ̣ܘܿܢ: ܘܪܸܓ̇ܬ̣ܵܐ ܕܥܲܝܢܲܝ̈ܟ̇ܘܿܢ: ܘܚܘܼܣܵܝܵܐ ܕܢܲܦ̮̈ܫܵܬ̣ܟ̣ܘܿܢ: ܘܲܒ̣ܢܲܝ̈ܟ̇ܘܿܢ ܘܲܒ̣̈ܢܵܬ̣ܟ̣ܘܿܢ ܕܫܵܒ̣ܩܝܼܢ ܐ̄ܢܬ̇ܘܿܢ: ܒܚܲܪܒܵܐ ܢܸܦܠܘܿܢ.


text:
ܘܬܸܥܒ̇ܕܼܘܼܢ ܐܲܝܟ ܕܥܸܒ̣ܕܹ̇ܬ̣: ܘܥܲܠ ܣܸܦ̈ܘܵܬ̣ܟ̣ܘܿܢ ܠܵܐ ܬܸܬ̣ܥܲܛܦܘܼܢ: ܘܠܲܚܡܵܐ ܕܲܒ̣ܢܲܝ̈ܢܵܫܵܐ ܠܵܐ ܬܹܐܟ̣ܠܘܼܢ.


text:
ܘܣܲܥܪܟ̣ܘܿܢ ܠܵܐ ܢܸܣܬܲܦܲܪ: ܘܲܡܣܵܢܲܝ̈ܟ̇ܘܿܢ ܢܸܗܘܘܿܢ ܒܪܸ̈ܓ̣ܠܲܝܟ̇ܘܿܢ: ܘܠܵܐ ܬܸܒ̣ܟ̇ܘܿܢ ܘܠܵܐ ܬܲܪܩ̄ܕܼܘܼܢ: ܘܬܸܬ̣ܡ̱ܣܘܿܢ ܒܥܵܘܼܠܟ̣ܘܿܢ: ܘܬܸܬ̣ܒܲܝܐܘܼܢ ܐ̄ܢܵܫ ܥܲܠ ܐܲܚܘܼܗܝ.


text:
ܘܢܸܗܘܹܐ ܠܟ̣ܘܿܢ ܚܲܙܩܝܼܐܹܝܠ ܐܵܬ̤ܵܐ: ܘܐܲܝܟ ܕܲܥܒܲܕܼ ܗܵܟܲܢܵܐ ܬܸܥܒ̇ܕܼܘܼܢ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܹܐ ܡܵܪ̈ܵܘܵܬ̣ܵܐ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܒܝܵܘܡܵܐ ܕܢܵܣܹ̇ܒ̣ ܐ̄ܢܵܐ ܡܸܢܗܘܿܢ ܥܘܼܫܢܵܐ ܕܚܲܕܼܘܼܬ̣ܵܐ ܕܫܘܼܒ̣ܚܗܘܿܢ: ܘܪܸܓ̇ܬ̣ܵܐ ܕܥܲܝܢܲܝ̈ܗܘܿܢ: ܘܚܘܼܣܵܝܵܐ ܕܢܲܦ̮̈ܫܵܬ̣ܗܘܿܢ: ܘܲܒ̣ܢܲܝ̈ܗܘܿܢ ܘܲܒ̣̈ܢܵܬ̣ܗܘܿܢ.


text:
ܘܢܸܦ̮ܬܲܚ ܦܘܼܡܵܟ ܡܸܬ̣ܦܲܨܝܵܢܵܐ ܒܹܗ ܒܝܵܘܡܵܐ ܗܵܘܿ: ܘܲܬ̣ܡܲܠܸܠ ܘܬ̣ܘܼܒ̣ ܠܵܐ ܬܸܚܪܲܫ: ܘܬܸܗܘܹܐ ܠܗܘܿܢ ܐܵܬ̤ܵܐ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܐܸܡܲܪ ܠܲܒ̣ܢܲܝ̈ ܥܲܡܘܿܢ: ܫܡܲܥܘ ܦܸܬ̣ܓ̣ܵܡܹܗ ܕܡܵܪܹܐ ܡܵܪ̈ܵܘܵܬ̣ܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܸܡܲܪܬ̇ܘܿܢ ܐܲܚܵܢ ܥܲܠ ܡܲܩܕܲܫܝ ܕܐܸܬ̇ܛܵܘܲܫ: ܘܥܲܠ ܐܲܪܥܵܐ ܕܝܼܣܪܵܝܹܠ ܕܚܸܪܒܲܬ̤: ܘܥܲܠ ܕܒܹܝܬ̣ ܝܑܼܗܘܼܕܼܵܐ ܕܐܸܙܲܠܘ ܒܲܫܒ̣ܝܼܬ̣ܵܐ.


text:
ܡܸܛܠ ܗܵܢܵܐ ܗܵܐ ܝܵܗܹ̇ܒ̣ ܐ̄ܢܵܐ ܠܹܟ̣ܝ ܠܲܒ̣ܢܲܝ̈ ܡܲܕܼܢ̱ܚܵܐ ܠܝܘܼܪܬܵܢܵܐ: ܘܢܸܥܡܲܪ ܒܹܟ̣ܝ ܚܲܝܠܗܘܿܢ: ܘܢܸܩܫܘܼܢ ܒܹܟ̣ܝ ܡܲܫܟ̇ܢܲܝ̈ܗܘܿܢ: ܗܸܢܘܿܢ ܢܹܐܟ̣ܠܘܼܢ ܦܹܐܪ̈ܲܝܟ̇ܝ: ܘܗܸܢܘܿܢ ܢܸܫܬ̇ܘܿܢ ܚܲܠܒܹܟ̣ܝ.


text:
ܘܐܸܬ̇ܠܝܼܗ̇ ܠܪܲܒܲܬ̣ ܠܲܪܒ̣ܵܥܵܐ ܕܓܲܡ̈ܠܹܐ: ܘܠܲܒ̣ܢܲܝ̈ ܥܲܡܘܿܢ ܠܡܲܪܒ̇ܥܵܐ ܕܥܵܢܵـ̈ـܐ: ܘܬܸܕ̇ܥܘܼܢ ܕܐܸܢܐ ܐ̄ܢܵܐ ܡܵܪܝܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܲܢܩܲܫܬܝ ܒܐܝܼܕܲܝ̈ܟ̇ܝ: ܘܲܪܦܲܣ̣ܬ̇ܝ ܒܪܸ̈ܓ̣ܠܲܝܟ̇ܝ: ܘܲܚܕܼܝܼܬ̇ܝ ܒܢܲܦ̮ܫܹܟ̣ܝ ܥܲܠ ܐܲܪܥܵܐ ܕܝܼܣܪܵܝܹܠ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܡܪܝܼܡ ܐ̄ܢܵܐ ܐܝܼܕܼܝ ܥܠܲܝܟ̇ܝ: ܘܐܸܬ̇ܠܹܟ̣ܝ ܒܸܙܬ̣ܵܐ ܠܥܲܡܡܹ̈ܐ ܘܐܲܣܝܼܦܹܟ̣ܝ ܡ̣ܢ ܥܲܡܡܹ̈ܐ: ܘܐܵܘܒ̇ܕܹܟ̣ܝ ܡ̣ܢ ܡܕܼܝܼ̈ܢܵܬ̣ܵܐ: ܘܐܲܚ̱ܪܒܹܟ̣ܝ ܘܬܸܕ̇ܥܝܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܸܡܲܪ ܡܘܼܐܵܒ̣ ܘܣܵܥܝܼܪ: ܗܵܐ ܒܟ̣ܠܗܘܿܢ ܥܲܡܡܹ̈ܐ ܕܒܹܝܬ̣ ܝܑܼܗܘܼܕܼܵܐ.


text:
ܡܸܛܠ ܗܵܢܵܐ ܗܵܐ ܡܲܪܬܲܥ ܐ̄ܢܵܐ ܟܲܬ̣ܦܹܗ ܕܡܘܼܐܵܒ̣ ܡ̣ܢ ܡܕܼܝܼ̈ܢܵܬ̣ܵܐ: ܡ̣ܢ ܡܕܼܝܼ̈ܢܵܬܹܗ ܘܡ̣ܢ ܚܕܼܵܪܵܘܗܝ: ܫܘܼܒ̣ܚܵܐ ܕܐܲܪܥܵܐ ܕܒܹܝܬ̣ ܐܲܫܝܼܡܘܿܢ ܘܕܲܒ̣ܥܸܠܡܘܿܢ ܘܲܕܼܩܘܼܪܝܲܬ̇ܝܼܡ.


text:
ܕܲܒ̣ܢܲܝ̈ ܡܲܕܼܢ̱ܚܵܐ: ܘܕܲܒ̣ܢܲܝ̈ ܥܲܡܘܿܢ: ܐܸܬ̇ܠܝܼܗ̇ ܠܝܘܼܪܬܵܢܵܐ: ܕܠܵܐ ܬܸܬ̇ܕ̇ܟܲܪ ܪܲܒܲܬ̣ ܕܲܒ̣ܢܲܝ̈ ܥܲܡܘܿܢ ܒܥܲܡܡܹ̈ܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܲܥܒܲܕܼ ܐܲܕܼܘܿܡ ܦܘܼܪܥܵܢܵܐ ܠܲܕܼܒܹܝܬ̣ ܝܑܼܗܘܼܕܼܵܐ: ܘܐܲܠܲܡ ܐܸܠܡܵܐ ܘܛܲܢ ܒܗܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܡܪܝܼܡ ܐ̄ܢܵܐ ܐܝܼܕܼܝ ܥܲܠ ܐܲܕܼܘܿܡ: ܘܡܵܘܒܸ̇ܕܼ ܐ̄ܢܵܐ ܡܸܢܵܗ̇ ܒܢܲܝ̈ܢܵܫܵܐ ܘܲܒ̣ܥܝܼܪܵܐ: ܘܐܸܥܒ̇ܕܼܝܼܗ̇ ܠܚܘܼܪܒܵܐ ܡ̣ܢ ܬܲܝܡܲܢ ܘܕܼܵܪܵܢ: ܘܲܒ̣ܚܲܪܒܵܐ ܬܸܦܸܠ.


text:
ܘܐܸܥܒܸ̇ܕܼ ܦܘܼܪܥܵܢܝ ܒܐܲܕܼܘܿܡ: ܒܝܲܕܼ ܥܲܡܝ ܝܑܼܣܪܵܝܹܠ: ܘܢܸܬ̣ܦܲܪܥܘܿܢ ܡ̣ܢ ܐܲܕܼܘܿܡ ܐܲܝܟ ܪܘܼܓ̣ܙܝ ܘܐܲܝܟ ܚܸܡܬ̣ܝ: ܘܢܸܕ̇ܥܘܼܢܹܗ ܠܦܘܼܪܥܵܢܝ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܲܥܒܲܕܼܘ ܦܠܸܫܬܵܝܹ̈ܐ ܦܘܼܪܥܵܢܵܐ: ܘܐܸܬ̣ܦܪܲܥܘ ܦܘܼܪܥܵܢܵܐ ܒܪܸܓ̇ܬ̣ܵܐ ܕܢܲܦ̮ܫܗܘܿܢ: ܕܲܢܚܲܒ̇ܠܘܼܢ ܪܵܚܡܘܼܬ̣ܵܐ ܕܥܵܠܲܡ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܡܪܝܼܡ ܐ̄ܢܵܐ ܐܝܼܕܼܝ ܥܲܠ ܦܸܠܫܬܵܝܹ̈ܐ: ܘܡܵܘܒܸ̇ܕܼ ܐ̄ܢܵܐ ܠܲܩܪܹܛܹܐ: ܘܡܵܘܒܸ̇ܕܼ ܐ̄ܢܵܐ ܫܲܪܟܵܐ ܕܲܣܦܵܪ̈ܲܝ ܝܲܡܵܐ.


text:
ܘܐܸܥܒܸ̇ܕܼ ܡܸܢܗܘܿܢ ܦܘܼܪ̈ܥܵܢܲܝ ܪܵܘܪ̈ܒܐ ܒܡܲܟ̇ܝܼܣܵܢܘܼܬ̣ܵܐ ܘܲܒ̣ܪܘܼܓ̣ܙܵܐ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܡܵܐ ܕܥܸܒ̣ܕܹ̇ܬ̣ ܡܸܢܗܘܿܢ ܦܘܼܪ̈ܥܵܢܲܝ.


text:
ܒܲܪܢܵܫܵܐ: ܥܲܠ ܕܐܸܡܪܲܬ̤ ܨܘܿܪ ܥܲܠ ܐܘܿܪܸܫܠܸܡ ܐܲܚܵܢ: ܐܸܬ̇ܬܲܒܲܪܘ ܬܲܪ̈ܥܹܐ ܕܥܲܡܡܹ̈ܐ ܘܲܦܢ̣ܵܘ ܠܘܵܬ̣ܝ: ܘܚܸܪܒܲܬ̤ ܘܲܨܕܼܵܬ̤.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܠܲܝܟ̇ܝ ܨܘܿܪ: ܘܐܲܣܸܩ ܥܠܲܝܟ̇ܝ ܥܲܡܡܹ̈ܐ ܣܲܓ̇ܝܼ̈ܐܐ: ܐܲܝܟ ܕܣܵܠܹ̇ܩ ܝܲܡܵܐ ܒܓܲܠܠܵܘ̈ܗܝ.


text:
ܘܲܢܚܲܒ̇ܠܘܼܢ ܫܘܼܪܹ̈ܝܗ̇ ܕܨܘܿܪ: ܘܢܸܣܚ̄ܦܘܼܢ ܡܲܓܕ̇ܠܹܝ̈ܗ̇: ܘܢܸܥܩ̄ܪܘܼܢ ܥܲܦܪܵܗ̇ ܡܸܢܵܗ̇: ܘܐܸܥܒ̇ܕܼܝܼܗ̇ ܐܲܝܟ ܟܹܐܦܵܐ ܫܲܥܝܼܥܬܵܐ.


text:
ܘܒܹܝܬ̣ ܡܲܫܛܵܚܹ̈ܐ ܬܸܗܘܹܐ ܠܲܡܨܝܼ̈ܕܼܵܬ̣ܵܐ ܒܓ̣ܵܘ ܝܲܡܵܐ: ܡܸܛܠ ܕܐܸܢܵܐ ܡܲܠܠܹ̇ܬ̣ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܘܬܸܗܘܹܐ ܒܸܙܬ̣ܵܐ ܠܥܲܡܡܹ̈ܐ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܡܲܝܬܹ̇ܐ ܐ̄ܢܵܐ ܥܲܠ ܨܘܿܪ: ܠܲܢܒ̣ܘܼܟܲܕܼܢܵܨܲܪ ܡܲܠܟܵܐ ܕܒ̣ܵܒܹܠ ܡ̣ܢ ܓܲܪܒ̇ܝܵܐ: ܡܠܸܟ ܡܲܠ̈ܟܹ̇ܐ: ܒܪ̈ܲܟ̣ܫܵܐ: ܘܲܒ̣ܡܲܪ̈ܟ̇ܒ̣ܵܬ̣ܵܐ: ܘܲܒ̣ܦܲܪ̈ܵܫܹܐ: ܘܲܒ̣ܟ̣ܢܘܼܫܝܵܐ: ܘܲܒ̣ܥܲܡܵܐ ܣܲܓܝܼܵܐܐ.


text:
ܒ̈ܢܵܬܹܟ̣ܝ ܕܲܒ̣ܚܲܩܠܵܐ ܒܚܲܪܒܵܐ ܢܩܲܛܸܠ: ܘܲܢܩܝܼܡ ܥܠܲܝܟ̇ܝ ܕܵܘܩܹ̈ܐ: ܘܢܲܟ̣ܡܸܢ ܥܠܲܝܟ̇ܝ ܟܡܹܐܢܹ̈ܐ: ܘܲܢܩܝܼܡ ܥܠܲܝܟ̇ܝ ܣܲܟ̇ܪܵܐ.


text:
ܡ̣ܢ ܗܠܲܟ̣ܬ̣ܵܐ ܕܪ̈ܲܟ̣ܫܹܗ ܢܟܲܣܹܟ̣ܝ ܚܸܠܵܐ: ܘܡ̣ܢ ܩܵܠܵܐ ܕܦܲܪ̈ܵܫܵܘܗܝ ܘܲܕܼܓ̣ܝܼ̈ܓ̣ܠܹܐ ܕܡܲܪ̈ܟ̇ܒ̣ܵܬܹܗ ܢܙܘܼܥܘܼܢ ܫܘܼܪ̈ܲܝܟ̇ܝ: ܘܡܵܐ ܕܥܵܐܹ̇ܠ ܒܬܲܪ̈ܥܲܝܟ̇ܝ: ܐܲܝܟ ܗܵܘܿ ܕܥܵܐܹ̇ܠ ܠܲܡܕܼܝܼܢ̄ܬܵܐ ܡܬܲܪܲܥܬܵܐ.


text:
ܘܲܒ̣ܦܲܪ̈ܣܵܬ̣ܵܐ ܕܪ̈ܲܟ̣ܫܹܗ ܢܕܼܘܼܫ ܟܠܗܘܿܢ ܫܘܼܩܲܝ̈ܟ̇ܝ: ܘܲܢܩܲܛܸܠ ܥܲܡܹܟ̣ܝ ܒܚܲܪܒܵܐ: ܘܲܥ̈ܠܵܘܵܬ̣ܵܐ ܕܥܘܼܫܢܹܟ̣ܝ ܒܐܲܪܥܵܐ ܢܸܣܚܘܿܦ.


text:
ܘܢܸܒ̇ܙܘܼܢ ܢܸܟ̣ܣܲܝ̈ܟ̇ܝ ܘܢܸܫܒ̇ܘܿܢ ܩܸܢܝܵܢܹܟ̣ܝ: ܘܢܸܣܚ̄ܦܘܼܢ ܫܘܼܪ̈ܲܝܟ̇ܝ: ܘܢܸܥܩ̄ܪܘܼܢ ܒܵـ̈ـܬܹ̇ܐ ܕܪܸܓ̇ܬܹܟ̣ܝ: ܘܟܹܐܦܲܝ̈ܟ̇ܝ ܘܩܲܝܣܲܝ̈ܟ̇ܝ ܘܥܘܼܬ̣ܪܹܟ̣ܝ ܢܸܫܕ̇ܘܿܢ ܒܝܲܡܵܐ.


text:
ܘܐܸܥܒ̇ܕܹܟ̣ܝ ܟܹܐܦܵܐ ܫܲܥܝܼܥܬܵܐ: ܘܡܲܫܛܵܚܹ̈ܐ ܕܲܡܨܝܼ̈ܕܼܵܬ̣ܵܐ: ܘܬ̣ܘܼܒ̣ ܠܵܐ ܬܸܬ̣ܒ̇ܢܹܝܢ: ܡܸܛܠ ܕܐܸܢܵܐ ܡܲܠܠܹ̇ܬ̣: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ ܠܨܘܿܪ: ܡ̣ܢ ܩܵܠܵܐ ܕܡܲܦܘܼܠܬܹ̇ܟ̣ܝ ܘܡ̣ܢ ܫܘܼܢܵܩܵܐ ܕܲܩܛܝܼܠܲܝ̈ܟ̇ܝ: ܘܩܸܛ̈ܠܹܐ ܕܡܸܬ̣ܩܲܛܠܝܼܢ ܒܓ̣ܵܘܹܟ̣ܝ: ܢܙܘܼ̈ܥܵܢ ܓܵܙܪ̈ܵܬ̣ܵܐ.


text:
ܘܢܸܚܬ̣ܘܼܢ ܡ̣ܢ ܟܘܼܪ̈ܣܵܘܵܬ̣ܗܘܿܢ ܟܠܗܘܿܢ ܪܵܘܪ̈ܒ̣ܵܢܹܐ ܕܝܲܡܵܐ: ܘܢܸܫܩ̄ܠܘܼܢ ܡܸܢܗܘܿܢ ܐܸܣܛܠܲܝ̈ܗܘܿܢ: ܘܢܸܫ̱ܠܚܘܼܢ ܡܵܐܢܹ̈ܐ ܕܨܸܒ̣ܬ̇ܗܘܿܢ: ܘܢܸܠܒ̇ܫܘܼܢ ܙܵܘܸܥܬ̣ܵܐ: ܘܢܸܬ̇ܒ̣ܘܼܢ ܒܐܲܪܥܵܐ ܘܢܸܬ̣ܘ̱ܪܘܼܢ ܘܠܵܐ ܢܸܬ̇ܬ̇ܢܝܼܚܘܼܢ: ܘܢܸܬ̣ܡ̱ܗܘܿܢ ܥܠܲܝܟ̇ܝ.


text:
ܘܢܹܐܠܘܿܢ ܥܠܲܝܟ̇ܝ ܐܘܿܠ̈ܝܵܬ̣ܵܐ: ܘܢܹܐܡܪܘܼܢ ܠܹܟ̣ܝ: ܐܲܝܟܲܢܵܐ ܐܸܒܲܕ̇ܬܝ ܥܵܡܘܿܪܬܵܐ ܕܝܲܡܡܹ̈ܐ: ܡܕܼܝܼܢ̄ܬܵܐ ܥܲܫܝܼܢܬܵܐ ܕܥܲܫܝܼܢܵܐ ܗ̄ܘܼܵܬ̣ ܒܝܲܡܵܐ ܗ̤ܝ ܘܥܵܡܘܿܪܹ̈ܝܗ̇: ܕܝܲܗ̄ܒ̣ܘ ܕܸܚܠܲܬ̣ܗܘܿܢ ܒܟ̣ܠܗܘܿܢ ܥܵܡܘܿܪܹ̈ܝܗ̇.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ ܠܨܘܿܪ: ܡܵܐ ܕܲܥܒܲܕ̇ܬܹܟ̣ܝ ܡܕܼܝܼܢ̄ܬܵܐ ܚܲܪܒ̇ܬ̣ܵܐ ܐܲܝܟ ܡܕܼܝܼ̈ܢܵܬ̣ܵܐ ܕܠܵܐ ܐܸܬ̣ܝܲܬܲܒ̣: ܡܲܣܸܩ ܐ̄ܢܵܐ ܥܠܲܝܟ̇ܝ ܬܗܘܿܡܵܐ: ܘܲܢܟܲܣܘܿܢܹܟ̣ܝ ܡܲـ̈ـܝܵܐ ܣܲܓ̇ܝܼ̈ܐܹܐ.


text:
ܘܐܲܚܬܹܟ̣ܝ ܥܲܡ ܢܵܚ̈ܬܲܝ ܓܘܼܒܵܐ ܠܘܵܬ̣ ܥܲܡܵܐ ܕܥܵܠܲܡ: ܘܐܵܘܬ̇ܒܹܟ̣ܝ ܒܐܲܪܥܵܐ ܬܲܚܬܵܝܬܵܐ: ܒܚܲܪ̈ܒ̣ܵܬ̣ܵܐ ܕܡ̣ܢ ܥܵܠܲܡ ܥܲܡ ܢܵܚ̈ܬܲܝ ܓܘܼܒܐ: ܘܠܵܐ ܬܸܬ̣ܝܲܬ̇ܒ̣ܝܼܢ: ܘܠܵܐ ܐܸܥܒܸ̇ܕܼ ܩܝܵܡܹܟ̣ܝ ܒܐܲܪܥܵܐ ܕܚܲܝܹ̈ܐ.


text:
ܘܐܸܡܲܪ ܠܨܘܿܪ ܕܝܵܬ̣ܒܵܐ ܒܡܲܥܠܵܢܵܐ ܕܝܲܡܵܐ: ܬܹܐܓ̣ܘܼܪܬܵܐ ܕܥܲܡܡܹ̈ܐ ܘܲܕܼܓ̣ܵܙܪ̈ܵܬ̣ܵܐ ܣܲܓ̇ܝܼ̈ܐܵܬ̣ܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܨܘܿܪ: ܐܲܢ̄ܬ̇ܝ ܐܸܡܲܪܬ̇ܝ ܕܐܸܢܵܐ ܐ̄ܢܵܐ ܟܠܝܼܠܵܐ ܕܫܘܼܒ̣ܚܵܐ.


text:
ܘܡ̣ܢ ܒܲܠܘܼܛܹ̈ܐ ܕܒܲܝܫܵܢ ܥ̣ܒܲܕܼܘ ܠܹܩܲܝ̈ܟ̇ܝ: ܘܕܲܦܲܝ̈ܟ̇ܝ ܥ̣ܒܲܕܼܘ ܕܫܸܢܵܐ ܕܦܝܼܠܵܐ: ܡ̣ܢ ܓܵܙܪ̈ܵܬ̣ܵܐ ܕܟܹܬ̣ܵܝܹ̈ܐ.


text:
ܘܲܩܪ̈ܵܡܹܐ ܕܒ̣ܘܼܨܵܐ ܕܨܸܒ̣ܬܹ̇ܟ̣ܝ ܐܲܝܬ̇ܝܼܘ ܡ̣ܢ ܡܸܨܪܹܝܢ: ܕܢܸܗܘܹܐ ܠܹܟ̣ܝ ܐܵܬ̤ܵܐ: ܘܬܸܟ̣ܠ̱ܬ̣ܵܐ ܘܐܲܪܓ̇ܘܵܢܵܐ: ܐܲܝܬ̇ܝܼܘ ܠܹܟ̣ܝ ܡ̣ܢ ܓܵܙܪܵܬ̣ܵܐ ܕܐܲܠܸܣ ܠܬܲܟ̣ܣܝܼܬܹܟ̣ܝ.


text:
ܣܵܒܹ̈ܐ ܕܲܓ̣ܒܸܠ ܘܚܲܟ̇ܝܼܡܹܝ̈ܗ̇: ܗܘ̤ܵܘ ܒܵܕܼܩܲܝ̈ ܒܕܼܵܩܲܝܟ̇ܝ̈: ܣܦܝܼܢܹ̈ܐ ܟܠܗܹܝܢ ܕܝܲܡܵܐ: ܘܡܲܠܵܚܲܝ̈ܗܹܝܢ ܗܘ̤ܵܘ ܡ̣ܢ ܡܲܥܪ̈ܵܒܲܝܟ̇ܝ.


text:
ܦܵܪ̈ܣܵܝܹܐ: ܘܠܘܼ̈ܕܼܵܝܹܐ: ܘܦܘܿܛܵܝܹ̈ܐ: ܓܲܒ̣ܪܹ̈ܐ ܩܪܲܒ̣ܬ̣ܵܢܹ̈ܐ ܗܘ̤ܵܘ ܒܚܲܝ̈ܠܲܝܟ̇ܝ: ܣܲܟ̇ܪܹ̈ܐ ܘܣܲܢ̱ܘܪ̈ܵܬ̣ܵܐ ܬܠܵܘ ܒܹܟ̣ܝ: ܘܲܗܘ̤ܵܘ ܠܹܟ̣ܝ: ܫܘܒ̣ܚܵܐ.


text:
ܒܢܲܝ̈ ܐܵܪܘܲܕܼ ܘܚܲܝܠܲܝܟ̇ܝ̈ ܩܵܝ̇ܡܝܼܢ ܗ̄ܘܼܵܘ ܥܲܠ ܫܘܼܪ̈ܲܝܟ̇ܝ: ܘܢܵܛܪܝܼܢ ܡܲܓܕܲܠܲܝܟ̇ܝ̈: ܫܵܠܛܲܝ̈ܗܘܿܢ ܬܠܵܘ ܥܲܠ ܫܘܼܪ̈ܲܝܟ̇ܝ ܟܲܕܼ ܚܵܕܼܪܝܼܢ: ܘܫܲܡ̣ܠܝܼܘ ܫܘܼܦܪܹܟ̣ܝ.


text:
ܬܲܪܫܝܼܫ ܒܹܝܬ̣ ܬܹܐܓ̣ܘܼܪܬܹ̇ܟ̣ܝ ܘܣܘܿܓ̣ܵܐܐ ܕܥܘܼܬ̣ܪܹܟ̣ܝ: ܣܹܐܡܵܐ ܘܦܲܪܙܠܵܐ: ܘܐܵܢܟ̣ܵܐ ܘܐܲܒ̣ܵܪܵܐ: ܐܲܝܬ̇ܝܼܘ ܠܹܟ̣ܝ ܠܙܸܒ̣ܢܵܐ.


text:
ܒܢܲܝ̈ ܕܵܪܵܢ ܬܲܓܵܪ̈ܲܝܟ̇ܝ: ܘܓ̣ܵܙܪ̈ܵܬ̣ܵܐ ܣܲܓ̇ܝܼܵܐ̈ܬ̣ܵܐ: ܒܹܝܬ̣ ܬܹܐܓ̣ܘܼܪܬܵܐ ܕܐܝܼܕܲܝ̈ܟ̇ܝ: ܩܲܪ̈ܢܵܬ̣ܵܐ ܕܡܸܫܚܵܐ ܘܲܠܒ̣ܘܿܢ̄ܬܵܐ ܐܲܝܬ̇ܝܼܘ ܠܹܟ̣ܝ ܩܘܼܪ̈ܒܵܢܹܐ.


text:
ܕܲܪܡܣܘܿܩ ܒܹܝܬ̣ ܬܹܐܓ̣ܘܼܪܬܹ̇ܟ̣ܝ ܘܣܘܿܓ̣ܵܐܐ ܕܲܥܒ̣ܵܕܲܝ̈ܟ̇ܝ ܘܣܘܿܓ̣ܵܐܐ ܕܥܘܼܬ̣ܪܹܟ̣ܝ: ܒܚܲܡܪܵܐ ܫܲܡܝܼܢܵܐ ܘܥܲܡܪܵܐ ܚܸܘܵܪܵܐ.


text:
ܘܕܼܵܢ ܘܝܵܘܵܢ: ܡ̣ܢ ܐܘܼܙܸܠ ܐܲܝܬ̇ܝܼܘ ܠܹܟ̣ܝ ܠܙܸܒ̣ܢܵܐ: ܦܲܪܙܠܵܐ ܕܬܸܦܠ̱ܚܝܼܢ. ܘܲܩ̈ܣܲܝܵܐ ܘܲܩ̈ܢܲܝܵܐ ܐܲܝܬ̇ܝܼܘ ܠܹܟ̣ܝ ܠܙܸܒ̣ܢܵܐ.


text:
ܬܲܓܵܪܹ̈ܐ ܕܲܫܒ̣ܵܐ ܘܲܕܼܪܲܥܡܵܐ: ܒܸܣܡܵܢܹ̈ܐ ܛܲܪ̈ܩܹܐ ܘܟܹܐܦܹ̈ܐ ܛܵܒ̣ܵـ̈ـܬ̣ܵܐ ܘܕܲܗܒ̣ܵܐ ܐܲܝܬ̇ܝܼܘ ܠܹܟ̣ܝ ܠܙܸܒ̣ܢܵܐ.


text:
ܗܵܠܹܝܢ ܐܸܢܘܿܢ ܬܲܓܵܪܲܝܟ̇ܝ: ܕܡܲܝܬܹ̇ܝܢ ܠܹܟ̣ܝ ܡܵܐܢܹ̈ܐ ܕܬܸܟ̣ܠ̱ܬܵܐ ܘܲܕܼܦܸܬ̣ܟܵܐ: ܘܣܝܼ̈ܡܵܬ̣ܵܐ ܛܵܒ̣ܵـ̈ـܬ̣ܵܐ ܟܕ ܚܙ̈ܝܼܩܵܢ ܒܚܲܒ̣̈ܠܹܐ ܘܒܸܐܠܦܹ̈ܐ ܕܥܲܪܩܵܐ.


text:
ܘܲܒ̣ܠܸܒܵܐ ܕܝܲܡܡܹ̈ܐ: ܘܲܒ̣̈ܡܲܝܵܐ ܣܲܓ̇ܝܼ̈ܐܹܐ ܐܲܥܠܘܼܟ̣ܝ ܕܵܒ̣ܪ̈ܲܝ ܠܹܩܲܝܟ̇ܝ݁: ܪܘܼܚܵܐ ܕܫܵܘܒܵܐ ܬܒܲܪܬܹܟ̣ܝ ܒܠܸܒܵܐ ܕܝܲܡܡܹ̈ܐ.


text:
ܘܥܘܼܬ̣ܪܹܟ̣ܝ ܘܐܲܓ̣ܪܹܟ̣ܝ ܕܡ̣ܢ ܡܲܥܪ̈ܵܒܲܝܟ̇ܝ: ܟܠܗܘܿܢ ܓܒܲـ̈ـܝܵܐ ܩܪ̈ܲܒ̣ܬ̣ܵܢܲܝܟ̇ܝ ܘܡܲܠܵܚܲܝ̈ܟ̇ܝ ܘܒ̣ܵܕܼܩܲܝ̈ ܒܕܼܵܩܲܝ̈ܟ̇ܝ ܕܡ̣ܢ ܡܲܥܪ̈ܵܒܲܝܟ̇ܝ: ܟܠܗܘܿܢ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܲܝܟ̇ܝ: ܘܟ̣ܠܹܗ ܟܸܢܫܵܐ ܕܲܒ̣ܓ̣ܵܘܹܟ̣ܝ: ܢܸܦܠܘܿܢ ܒܠܒܵܐ ܕܝܲܡܡܹ̈ܐ ܒܝܵܘܡܵܐ ܕܡܲܦܘܼܠܬܹ̇ܟ̣ܝ.


text:
ܘܢܸܚܬ̣ܘܼܢ ܡ̣ܢ ܣܦ̈ܝܼܢܲܝܗܘܿܢ ܟܠܗܘܿܢ ܕܵܒ̣ܪ̈ܲܝ ܠܹܩܹ̈ܐ: ܘܡܲܠܵܚܹ̈ܐ ܘܟ̣ܠܗܘܿܢ ܣܲܦܵܢܹ̈ܐ ܕܝܲܡܵܐ ܒܐܲܪܥܵܐ ܢܩܘܼܡܘܼܢ.


text:
ܘܢܹܐܠܘܿܢ ܥܠܲܝܟ̇ܝ ܒܢܲܝ̈ܗܘܿܢ ܐܘܼܠ̈ܝܵܬܵܬ̣ܵܐ: ܘܢܹܐܡܪܘܼܢ: ܡܲܢ ܗ̄ܝܼ ܐܝܼܬ̣ ܗ̄ܘܼܵܬ̣ ܐܲܝܟ ܨܘܿܪ ܕܝܵܬ̣ܒܵܐ ܗ̄ܘܼܵܬ̣ ܒܓ̣ܵܘ ܝܲܡܵܐ.


text:
ܟܲܕܼ ܢܦܲܩ̣ ܩܸܢܝܵܢܹܟ̣ܝ ܡ̣ܢ ܝܲܡܵܐ: ܐܲܣܒܲܥܬ̇ܝ ܥܲܡܡܹ̈ܐ ܣܲܓ̇ܝܼ̈ܐܹܐ: ܘܡ̣ܢ ܣܘܿܓ̣ܵܐܐ ܕܥܘܼܬ̣ܪܹܟ̣ܝ ܘܲܕ̇ܬܹܐܓ̣ܘܼܪܬܹ̇ܟ̣ܝ: ܐܲܥܬܲܪܬ̇ܝ ܡܲܠ̈ܟܹ̇ܐ ܕܐܲܪܥܵܐ.


text:
ܒܙܲܒ̣ܢܵܐ ܕܐܸܬ̇ܬ̇ܒܲܪܬ̇ܝ ܘܲܢܦܲܠܬ̇ܝ ܒܥܘܼܡܩܵܘ̈ܗܝ ܕܝܲܡܵܐ: ܬܹܐܓ̣ܘܿܪܬܹ̇ܟ̣ܝ ܘܟ̣ܠܹܗ ܟܸܢܫܹܟ̣ܝ ܢܦܲܠ̣ܘ ܒܓ̣ܵܘܹܟ̣ܝ.


text:
ܒܲܪܢܵܫܵܐ: ܐܸܡܲܪ ܠܪܲܒܵܐ ܕܨܘܿܪ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܸܬ̇ܬ̇ܪܝܼܡ ܠܸܒܵܟ ܘܐܸܡܪܬ̇ ܕܐܲܠܵܗܵܐ ܐ̄ܢܵܐ: ܘܡܵܘܬ̇ܒ̣ܵܐ ܕܐܲܠܵܗܵܐ ܝܸܬ̣ܒܹ̇ܬ̣ ܒܠܸܒܵܐ ܕܝܲܡܡܹ̈ܐ: ܘܒܲܪܢܵܫܵܐ ܐܲܢ̄ܬ̇ ܘܠܵܐ ܗ̤ܘܲܝܬ̇ ܐܲܠܵܗܵܐ: ܘܲܚܫܲܒ̣ܬ̇ ܠܸܒܵܟ ܐܲܝܟ ܠܸܒܵܐ ܕܐܲܠܵܗܵܐ.


text:
ܗܵܐ ܡܲܝܬܹ̇ܐ ܐ̄ܢܵܐ ܥܠܲܝܟ ܢܘܼܟ̣ܪ̈ܵܝܹܐ ܥܲܫܝܼܢܹ̈ܐ ܕܥܲܡܡܹ̈ܐ: ܘܢܸܫ̱ܡܛܘܼܢ ܣܲܝܦܲܝ̈ܗܘܿܢ ܥܲܠ ܫܘܼܦܪܵܗ̇ ܕܚܸܟ̣ܡ̱ܬ̣ܵܟ: ܘܲܢܛܲܢܦܘܼܢ ܫܘܼܒ̣ܚܵܟ.


text:
ܕܲܠܡܵܐ ܐܵܡܲܪ ܐܲܢ̄ܬ̇ ܩܕܼܵܡ ܩܵܛܘܿܠܲܝ̈ܟ ܕܐܲܠܵܗܵܐ ܐ̄ܢܵܐ: ܡܸܛܠ ܕܒܲܪܢܵܫܵܐ ܐܲܢ̄ܬ̇ ܒܐܝܼܕܼܵܐ ܕܩܵܛܘܿܠܲܝ̈ܟ: ܘܠܵܐ ܗ̤ܘܲܝܬ̇ ܐܲܠܵܗܵܐ.


text:
ܒܲܪܢܵܫܵܐ: ܐܲܠܝܼ ܐܘܿܠܝܼܬ̣ܵܐ ܥܲܠ ܡܲܠܟܵܐ ܕܨܘܿܪ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܲܢ̄ܬ̇ ܛܲܒ̣ܥܵܐ ܐܲܢ̄ܬ̇ ܕܲܕܼܡܘܼܬ̣ܵܐ ܕܲܡܠܹܐ ܚܸܟ̣ܡ̱ܬ̣ܵܐ: ܘܲܟ̣ܠܝܼܠܵܐ ܕܫܘܼܒ̣ܚܵܐ.


text:
ܒܲܥܕܸܢ ܦܲܪܕܲܝܣܹܗ ܕܐܲܠܵܗܵܐ ܗ̤ܘܲܝܬ̇: ܘܟ̣ܠܗܹܝܢ ܟܹܐܦܹ̈ܐ ܛܵـ̈ـܒ̣ܵܬ̣ܵܐ ܐܸܬ̣ܚܲܙܲܩܬ̇: ܣܲܪܕ̇ܘܿܢ: ܘܩܲܪܟܸܕܼܢܵܐ: ܘܲܙܡܲܪܓ̇ܕܼܵܐ: ܘܒܹܪܘܿܠܵܐ: ܘܣܲܦܝܼܠܵܐ: ܘܐܝܼܵܣܦܘܿܢ: ܘܲܩܪܘܼܣܛܸܠܘܿܣ: ܘܡܲܪ̈ܓܵܢܝܵܬ̣ܵܐ ܘܕܲܗܒ̣ܵܐ ܡ̣ܠܲܝܬ̇ ܒܹܝܬ̣ ܒܹܝܬ̣ ܓܲܙܲܝ̈ܟ: ܘܟܹܐܦܹ̈ܐ ܛܵـ̈ـܒ̣ܵܬ̣ܵܐ ܒܹܝܬ̣ ܚܡܵܠܲܝ̈ܟ: ܡ̣ܢ ܝܵܘܡܵܐ ܕܐܸܬ̣ܒ̇ܪܝܼܬ̇.


text:
ܘܲܗ̤ܘܲܝܬ̇ ܥܲܡ ܟܪܘܿܒ̣ܵܐ ܕܲܡܫܝܼܚ .ܡܲܛܲܠ: ܘܝܲܗ̄ܒ̣ܬܵܟ ܒܛܘܼܪܵܐ ܕܩܘܼܕܼܫܹܗ ܕܐܲܠܵܗܵܐ: ܘܲܗ̤ܘܲܝܬ̇ ܒܲܝܢܵܬ̣ ܟܹܐܦܹ̈ܐ ܕܢܘܼܪܵܐ.


text:
ܒܣܘܿܓ̣ܵܐܐ ܕܬܹܐܓ̣ܘܿܪܬܵܟ ܡ̣ܠܲܝܬ̇ ܓܵܘܵܟ ܥܵܘܼܠܵܐ: ܘܲܚܛܲܝܬ̇ ܘܲܩܛܲܠܬܵܟ ܡ̣ܢ ܛܘܼܪܹܗ ܕܐܲܠܵܗܵܐ: ܘܐܵܘܒ̇ܕܼܵܟ ܟܪܘܿܒ̣ܵܐ ܕܡܲܛܲܠ ܡ̣ܢ ܓܵܘ ܟܹܐܦܹ̈ܐ ܕܢܘܼܪܵܐ.


text:
ܥܲܠ ܕܐܸܬ̇ܬ̇ܪܝܼܡ ܠܸܒܵܟ ܒܫܘܼܦܪܵܟ: ܐܸܬ̣ܚܲܒ̇ܠܲܬ̤ ܚܸܟ̣ܡ̱ܬ̣ܵܟ ܥܲܡ ܫܘܼܦܪܵܟ: ܘܒܲܐܪܥܵܐ ܫܕܼܝ̇ܬ̣ܵܟ ܩܕܼܵܡ ܡܲܠ̈ܟܹ̇ܐ: ܘܝܲܗ̄ܒ̣ܬܵܟ ܠܗܘܿܢ ܠܚܸܙܘܵܐ.


text:
ܒܣܘܿܓ̣ܵܐܐ ܕܥܸܬܵܟ ܘܲܒ̣ܥܵܘܼܠܵܐ ܕܬܹܐܓ̣ܘܼܪܬܵܟ ܛܲܢܸܦ̣ܬ̇ ܡܲܩܕ̇ܫܵܟ: ܐܲܦܸܩ ܢܘܼܪܵܐ ܡ̣ܢ ܓܵܘܵܟ ܘܗ̤ܝ ܬܹܐܟ̣ܠܵܟ: ܘܐܸܥܒ̇ܕܼܵܟ ܩܸܛܡܵܐ ܒܐܲܪܥܵܐ: ܠܥܹܝܢ ܟܠ ܕܚܵܙܹ̇ܝܢ ܠܵܟ.


text:
ܘܟ̣ܠ ܕܝܵܕܼܥܝܼܢ ܠܵܟ ܒܹܝܬ̣ ܥܲܡܡܹ̈ܐ: ܢܸܬ̣ܡ̱ܗܘܿܢ ܥܠܲܝܟ: ܘܗܵܘܹ̇ܐ ܐܲܢ̄ܬ̇ ܠܐܲܒ̣ܕܵܢܵܐ: ܘܠܲܝܬ̇ ܐܲܢ̄ܬ̇ ܠܥܵܠܲܡ.


text:
ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܠܲܝܟ̇ܝ ܨܲܝܕܵܢ: ܘܐܸܫܬܲܒܲܚ ܒܹܟ̣ܝ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܡܵܐ ܕܥܸܒ̣ܕܹ̇ܬ̣ ܒܵܗ̇ ܕܝܼܢܲܝ̈ ܘܐܸܬ̣ܩܲܕ̇ܫܹ̇ܬ̣ ܒܵܗ̇.


text:
ܘܫܲܕ̇ܪܹܬ̣ ܥܠܹܝܗ̇ ܡܵܘܬܵܢܵܐ ܘܲܕܼܡܵܐ ܒܫܘܼܩܹ̈ܝܗ̇: ܘܢܸܦܠܘܿܢ ܚܪ̈ܝܼܒܹܝܗ̇ ܒܓ̣ܵܘܵܗ̇ ܒܚܲܪܒܵܐ ܕܬܸܚܕ̇ܪܝܼܗ̇: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܬ̣ܘܼܒ̣ ܠܵܐ ܢܸܗܘܹܐ ܠܲܕܼܒܹܝܬ̣ ܝܑܼܣܪܵܝܹܠ: ܓܸܕ̇ܕܹ̈ܐ ܡܲܪܝܼܪ̈ܵܬ̣ܵܐ ܘܟܹܐܒ̣ܵܐ ܕܲܡܢܲܘܸܠ: ܡ̣ܢ ܟܠܗܘܿܢ ܕܲܚܕܼܝܼܪܝܼܢ ܠܗܘܿܢ: ܘܲܡܨܲܥܪܝܼܢ ܠܗܘܿܢ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܹܐ ܡܵܪ̈ܵܘܵܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܵܐ ܕܟܲܢܫܹ̇ܬ̣ ܠܲܕܼܒܹܝܬ̣ ܝܑܼܣܪܵܝܹܠ ܡ̣ܢ ܥܲܡܡܹ̈ܐ ܕܐܸܬ̣ܒܲܕܲܪܘ ܒܲܝܢܵܬ̣ܗܘܿܢ: ܘܐܸܬ̣ܩܲܕ̇ܫܹ̇ܬ̣ ܒܗܘܿܢ ܠܥܹܝܢ ܥܲܡܡܹ̈ܐ: ܘܢܸܬ̇ܒ̣ܘܼܢ ܒܐܲܪܥܵܐ ܕܝܸܗ̄ܒܹ̇ܬ̣ ܠܥܲܒ̣ܕ̇ܝ ܝܲܥܩܘܿܒ̣.


text:
ܘܢܸܬ̇ܒ̣ܘܼܢ ܒܵܗ̇ ܒܫܸܠܝܵܐ: ܘܢܸܒ̣ܢܘܿܢ ܒܵـ̈ـܬܹ̇ܐ ܘܢܸܨܒ̣ܘܼܢ ܟܲܪ̈ܡܹܐ: ܘܢܸܬ̇ܒ̣ܘܼܢ ܒܣܲܒ̣ܪܵܐ: ܡܵܐ ܕܥܸܒ̣ܕܹ̇ܬ̣ ܕܝܼܢܹ̈ܐ ܡ̣ܢ ܟܠܗܘܿܢ ܥܲܡܡܹ̈ܐ ܕܲܚܕܼܵܪ̈ܲܝܗܘܿܢ: ܕܡܲܗܪܝܼܢ ܠܗܘܿܢ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܗܘܿܢ.


text:
ܡܲܠܸܠ ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܠܲܝܟ ܦܸܪܥܘܿܢ ܡܲܠܟܵܐ ܕܡܸܨܪܹܝܢ: ܬܲܢܝܼܢܵܐ ܪܲܒܵܐ ܕܪܲܒ̇ܝܼܥ ܒܓ̣ܵܘ ܢܲܗܪ̈ܵܘܵܬ̣ܵܐ: ܘܐܵܡܲܪ ܕܕܼܝܼܠܝ ܗ̄ܘܼ ܢܲܗܪܵܐ ܘܐܸܢܵܐ ܥܒܲܕ̇ܬܹ̇ܗ.


text:
ܐܸܢܵܐ ܐܲܪܡܸܐ ܒܠܵܡܵܐ ܒܦܲܟܲܝ̈ܟ: ܘܐܲܕܼܒܸ̇ܩ ܒܓܸܦܲܝ̈ܟ ܢܘܼܢܹ̈ܐ ܕܢܲܗܪܵܟ: ܘܐܲܣܩܵܟ ܡܟܢ ܓܵܘ ܢܲܗܪܵܟ: ܘܟ̣ܠܗܘܿܢ ܢܘܼܢܹ̈ܐ ܕܢܲܗܪܵܟ: ܒܓܸܦܲܝ̈ܟ ܢܸܕܼܒ̇ܩܘܼܢ.


text:
ܘܐܲܪܡܹܝܟ ܒܡܲܕܼܒ̇ܪܵܐ ܠܵܟ ܘܲܠܟ̣ܠܗܘܿܢ ܢܘܼܢܹ̈ܐ ܕܢܲܗܪܵܟ: ܘܥܲܠ ܐܲܦܲܝ̈ ܚܲܩܠܵܐ ܬܸܦܸܠ: ܘܠܵܐ ܬܸܬ̣ܟܲܢܸܫ ܘܠܵܐ ܬܸܬ̣ܚܡܸܠ ܠܚܲܝ̄ܘܬ̣ܵܐ ܕܕܲܒ̣ܪܵܐ ܘܲܠܦܵܪܲܚܬ̣ܵܐ ܕܲܫܡܲܝܵܐ ܝܲܗ̄ܒ̣ܬܵܟ ܠܡܹܐܟ̣ܘܼܠܬܵܐ.


text:
ܕܢܸܕ̇ܥܘܼܢ ܟܠܗܘܿܢ ܥܵܡܘܿܪܹ̈ܝܗ̇ ܕܡܸܨܪܹܝܢ ܕܐܸܢܵܐ ܐ̄ܢܵܐ ܡܵܪܝܵܐ: ܥܲܠ ܕܲܗ̤ܘܲܝܬ̇ ܐܲܝܟ ܚܘܼܛܪܵܐ ܕܩܲܢܝܵܐ ܠܲܕܼܒܹܝܬ̣ ܝܑܼܣܪܵܝܹܠ.


text:
ܟܲܕܼ ܐܲܚܕ̇ܘܼܟ ܒܐܝܼܕܲܝ̈ܗܘܿܢ ܒܙܲܥ̣ܬ̇ ܐܝܼܕܲܝ̈ܗܘܿܢ: ܘܟܲܕܼ ܐܸܣܬ̇ܡܸܟ̣ܘ ܥܠܲܝܟ: ܐܸܬ̇ܬ̇ܒܲܪܬ̇ ܘܐܲܪܥܸܠ̣ܬ̇ ܚܲܨܲܝ̈ܗܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܡܲܝܬܸ̇ܐ ܐ̄ܢܵܐ ܥܠܲܝܟ ܚܲܪܒܵܐ: ܘܐܵܘܒܸ̇ܕܼ ܡܸܢܵܟ ܒܢܲܝ̈ܢܵܫܵܐ ܘܲܒ̣ܥܝܼܪܵܐ.


text:
ܘܬܸܗܘܹܐ ܐܲܪܥܵܐ ܕܡܸܨܪܹܝܢ ܠܲܚܒ̣ܵܠܵܐ ܘܲܠܚܘܼܪܒܵܐ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܥܲܠ ܕܐܸܡܲܪܬ̇ ܕܕܼܝܼܠܝ ܗ̄ܘܼ ܢܲܗܪܵܐ: ܘܐܸܢܵܐ ܥܒܲܕ̇ܬܹ̇ܗ.


text:
ܡܸܛܠ ܗܵܢܵܐ ܐܸܢܵܐ ܥܠܲܝܟ ܘܥܲܠ ܢܲܗܪܵܟ: ܘܐܸܬ̇ܠܝܼܗ̇ ܠܐܲܪܥܵܐ ܕܡܸܨܪܹܝܢ ܠܲܚܒ̣ܵܠܵܐ ܘܲܠܚܘܼܪܒܵܐ: ܡ̣ܢ ܡܲܓܕ̇ܠܵܐ ܕܣܘܿܢܵܐ ܘܲܥܕܲܡܵܐ ܠܲܬ̣ܚܘܼܡܵܐ ܕܟ̣ܘܼܫ.


text:
ܘܐܸܬ̇ܠܝܼܗ̇ ܠܐܲܪܥܵܐ ܕܡܸܨܪܹܝܢ ܠܲܚܒ̣ܵܠܵܐ: ܒܲܝܢܵܬ̣ ܡܕܼܝܼ̈ܢܵܬ̣ܵܐ ܕܨܲܕܼܝܵـ̈ـܢ: ܘܢܸܗܘ̈ܝܵܢ ܡܕܼܝܼ̈ܢܵܬ̣ܵܗ̇ ܠܲܚܒ̣ܵܠܵܐ ܐܲܪܒ̇ܥܝܼܢ ܫܢܝܼ̈ܢ: ܒܲܝܢܵܬ̣ ܡܕܼܝܼ̈ܢܵܬ̣ܵܐ ܕܚܲܪ̈ܒ̣ܵܢ: ܘܐܹܒܲܕ̇ܪܝܼܗ̇ ܠܡܸܨܪܹܝܢ ܒܥܲܡܡܹ̈ܐ: ܘܐܸܕܼܪܸܐ ܐܸܢܘܿܢ ܒܲܡܕܼܝܼ̈ܢܵܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܵܬܲܪ ܐܪܒ̇ܥܝܼܢ ܫܢ̈ܝܼܢ: ܐܹܟܲܢܸܫ ܐܸܢܘܿܢ ܠܡܸܨܪ̈ܵܝܹܐ ܡ̣ܢ ܥܲܡܡܹ̈ܐ ܕܐܸܬ̣ܒܲܕܲܪܘ ܒܲܝܢܵܬ̣ܗܘܿܢ.


text:
ܘܐܲܗܦܸܟ ܫܒ̣ܝܼܬ̣ܵܗ̇ ܕܡܸܨܪܹܝܢ: ܘܐܵܘܬܸ̇ܒ̣ ܐܸܢܘܿܢ ܒܐܲܪܥܵܐ ܕܦܲܬ̣ܪܘܿܣ: ܒܐܲܪܥܵܐ ܕܐܸܙܕܲܒ̣ܵܢܘ ܡܸܢܵܗ̇: ܘܢܸܗܘܘܿܢ ܬܲܡܵܢ ܡܲܠܟ̇ܘܼܬ̣ܵܐ ܡܲܟ̇ܝܼܟ̣ܬܵܐ.


text:
ܘܬܸܗܘܹܐ ܡܲܟ̇ܝܼܟ̣ܵܐ ܡ̣ܢ ܟܠܗܹܝܢ ܡܲܠܟ̇ـ̈ـܘܵܬ̣ܵܐ: ܘܬ̣ܘܼܒ̣ ܠܵܐ ܬܸܫܬܲܩܲܠ ܥܲܠ ܥܲܡܡܹ̈ܐ: ܘܐܲܙܥܲܪ ܐܸܢܘܿܢ ܕܠܵܐ ܢܫܲܥܒ̇ܕܼܘܼܢ ܠܥܲܡܡܹ̈ܐ.


text:
ܘܬ̣ܘܼܒ̣ ܠܵܐ ܢܸܗܘܘܿܢ ܠܲܕܼܒܹܝܬ̣ ܝܑܼܣܪܵܝܹܠ ܠܣܲܒ̣ܪܵܐ ܘܲܠܥܘܼܗܕܵܢܵܐ ܕܥܵܘܼܠܵܐ: ܥܲܠ ܕܐܸܙܲܠܘ ܒܵܬܲܪܗܘܿܢ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܢܒ̣ܘܼܟܲܕܼܢܵܨܲܪ ܡܲܠܟܵܐ ܕܒ̣ܵܒܹܠ: ܫܲܥ̣ܒܸ̇ܕܼ ܠܟ̣ܠܹܗ ܚܲܝܠܹܗ ܫܘܼܥܒܵܕܼܵܐ ܪܲܒܵܐ ܥܲܠ ܨܘܿܪ: ܒܟ̣ܠ ܪܹܫ ܩܘܼܕܼܚܵـ̈ـܬ̣ܵܐ: ܘܟ̣ܠ ܟܬܸܦ ܚܠܝܼܨܵܐ: ܘܐܲܓ̣ܪܵܐ ܠܵܐ ܐܸܬ̣̱ܝܼܗܸܒ̣ ܠܹܗ ܘܲܠܚܲܝܠܹܗ ܡ̣ܢ ܨܘܿܪ: ܥܲܠ ܫܘܼܥܒܵܕܼܵܐ ܕܫܲܥ̣ܒ̇ܕܼܵܗ̇.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܝܵܗܹ̇ܒ̣ ܐ̄ܢܵܐ ܠܲܢܒ̣ܘܼܟܲܕܼܢܵܨܲܪ ܡܲܠܟܵܐ ܕܒ̣ܵܒܹܠ: ܐܲܪܥܵܐ ܕܡܸܨܪܹܝܢ: ܘܢܸܫܩܘܿܠ ܩܸܢܝܵܢܵܗ̇ ܘܢܸܫܒܹ̇ܐ ܫܒ̣ܝܼܬܵܗ̇ ܘܢܸܒ̇ܘܿܙ ܒܸܙܬ̣ܵܗ̇: ܘܬܸܗܘܹܐ ܐܲܓ̣ܪܵܐ ܠܚܲܝܠܹܗ.


text:
ܒܹܗ ܒܝܵܘܡܵܐ ܗܵܘܿ: ܐܲܕܼܢܲܚ ܩܲܪܢܵܐ ܠܲܕܼܒܹܝܬ̣ ܝܑܼܣܪܵܝܹܠ: ܘܐܸܦ̮ܬܲܚ ܦܘܼܡܵܟ ܒܲܝܢܵܬ̣ܗܘܿܢ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܬܹܐܬܹܐ ܚܲܪܒܵܐ ܥܲܠ ܡܸܨܪܹܝܢ: ܘܢܸܗܘܸܐ ܒܘܼܠܗܵܝܵܐ ܒܟ̣ܘܼܫ: ܡܵܐ ܕܲܢܦܲܠ̣ܘ ܚܪ̈ܝܼܒܹܐ ܒܡܸܨܪܹܝܢ: ܘܢܸܣܒ̣ܘܼܢ ܥܘܼܬ̣ܪܵܗ̇ ܘܢܸܥܩ̄ܪܘܼܢ ܫܲܬ̣ܐ̱ܣܹ̈ܝܗ̇.


text:
ܘܟ̣ܘܼܫܵܝܹ̈ܐ: ܘܦܘܿܛܵܝܹ̈ܐ: ܘܠܹܘܒ̣ܵܝܹ̈ܐ: ܘܟ̣ܠܵܗ̇ ܥܵܪܵܒ̣ܝܼܵܐ ܘܟ̣ܘܿܒ̣: ܘܲܒ̣ܢܲܝ̈ ܐܲܪܥܵܐ ܕܲܩܝܵܡܵܐ ܥܲܡܗܘܿܢ ܒܚܲܪܒܵܐ ܢܸܦܠܘܼܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܢܸܦܠܘܼܢ ܣܵܡܟܹ̇ܝ̈ܗ̇ ܕܡܸܨܪܹܝܢ: ܘܢܸܬ̇ܬ̇ܒܲܪ ܚܲܝܠܵܐ ܕܥܘܼܫܢܵܗ̇: ܡ̣ܢ ܡܲܓܕ̇ܠܵܐ ܕܣܘܿܢܵܐ ܒܚܲܪܒܵܐ ܢܸܦܠܘܼܢ ܒܵܗ̇: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܢܸܚ̱ܪ̈ܒ̣ܵܢ ܒܲܝܢܵܬ̣ ܐܲܪ̈ܥܵܬ̣ܵܐ ܕܚܲܪ̈ܒ̣ܵܢ: ܘܲܡܕܼܝܼ̈ܢܵܬ̣ܗܹܝܢ ܒܲܝܢܵܬ̣ ܡܕܼܝܼ̈ܢܵܬ̣ܵܐ ܚܲܪ̈ܒ̣ܵܬ̣ܵܐ ܢܸܗܘ̈ܝܵܢ.


text:
ܒܹܗ ܒܝܵܘܡܵܐ ܗܵܘܿ: ܢܸܦܩܘܼܢ ܡܲܠܲܐܟܹ̈ܐ ܡ̣ܢ ܩܕܼܵܡܲܝ̈ ܡܣܲܪܗܒ̣ܵܐܝܼܬ̣: ܠܲܡܚܲܒܵܠܘܼ ܠܟ̣ܘܼܫ ܕܝܵܬ̣ܒܵܐ ܒܫܸܠܝܵܐ: ܘܢܸܗܘܹܐ ܒܗܘܿܢ ܕܠܘܼܚܝܵܐ ܒܝܵܘܡܵܗ̇ ܕܡܸܨܪܹܝܢ: ܘܗܵܐ ܡܲܛܝܼ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܲܫܠܸܡ ܐ̄ܢܵܐ ܥܘܼܬ̣ܪܵܗ̇ ܕܡܸܨܪܹܝܢ: ܒܝܲܕܼ ܢܒ̣ܘܼܟܲܕ̇ܢܵܨܲܪ ܡܲܠܟܵܐ ܕܒ̣ܵܒܹܠ.


text:
ܠܹܗ ܘܲܠܥܲܫܝܼ̈ܢܹܐ ܕܥܲܡܹܗ ܕܐܵܬܹ̇ܝܢ ܠܲܡܚܲܒܵܠܘܼ ܠܐܲܪܥܵܐ: ܘܢܸܫ̱ܡܛܘܼܢ ܣܲܝܦܲܝ̈ܗܘܿܢ ܥܲܠ ܡܸܨܪܹܝܢ: ܘܢܸܡܠܘܿܢܵܗ̇ ܠܐܲܪܥܵܐ ܚܪ̈ܝܼܒܹܐ.


text:
ܘܐܸܥܒܸ̇ܕܼ ܢܲܗܪ̈ܵܘܵܬ̣ܵܐ ܠܲܚܒ̣ܵܠܵܐ: ܘܐܲܫ̱ܠܡܝܼܗ̇ ܠܐܲܪܥܵܐ ܒܐܝܼܕܼܵܐ ܕܒ̣ܝܼܫܹ̈ܐ: ܘܐܲܚ̱ܪܒ̣ܝܼܗ̇ ܠܐܲܪܥܵܐ ܒܲܡܠܹܐܵܗ̇ ܒܐܝܼܕܼܵܐ ܕܢܘܼܟ̣ܪ̈ܵܝܹܐ: ܐܸܢܵܐ ܡܵܪܝܵܐ ܡܲܠܠܹ̇ܬ̣.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܵܘܒܸ̇ܕܼ ܐ̄ܢܵܐ ܦܬܲܟ̣ܪܹ̈ܐ: ܘܲܡܒܲܛܸܠ ܐ̄ܢܵܐ ܕܸܚ̈ܠܵܬ̣ܵܐ ܡ̣ܢ ܡܲܦܲܣ: ܘܬ̣ܘܼܒ̣ ܠܵܐ ܢܸܗܘܸܐ ܪܲܒܵܐ ܒܐܲܪܥܵܐ ܕܡܸܨܪܹܝܢ.


text:
ܘܲܒ̣ܬܲܚܦܝܼܣ ܢܸܥܪܲܒ̣ ܝܵܘܡܵܐ: ܡܵܐ ܕܬܸܒ̣ܪܹܬ̣ ܬܲܡܵܢ ܚܘܼܛܪܵܗ̇ ܕܡܸܨܪܹܝܢ: ܘܲܒ̣ܛܸܠ ܡܸܢܵܗ̇ ܫܘܼܒ̣ܚܵܐ ܕܥܘܼܫܢܵܗ̇: ܘܲܬ̣ܟܲܣܹܝܗ̇ ܥܢܵܢܵܐ: ܘܲܒ̣̈ܢܵܬ̣ܵܗ̇ ܢܹܐ̈ܙܵܠ̄ܢ ܒܫܸܒ̣ܝܵܐ.


text:
ܒܲܪܢܵܫܵܐ: ܕܪܵܥܹܗ ܕܦܸܪܥܘܿܢ ܡܲܠܟܵܐ ܕܡܸܨܪܹܝܢ ܬܸܒ̣ܪܹܬ̣: ܘܠܵܐ ܡܸܬ̣ܥ̱ܨܸܒ̣ ܕܬܸܗܘܹܐ ܠܹܗ ܐܵܣܝܘܼܬ̣ܵܐ: ܘܠܵܐ ܢܸܬ̇ܬ̇ܣܝܼܡ ܥܠܵܘܗܝ ܡܲܠܲܓ̣ܡܵܐ: ܘܠܵܐ ܢܸܬ̣ܥ̱ܨܸܒ̣ ܘܠܵܐ ܢܸܬ̣ܚ̄ܠܸܡ: ܕܢܹܐܚܘܿܕܼ ܣܲܝܦܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܲܒ ܦܸܪܥܘܿܢ ܡܲܠܟܵܐ ܕܡܸܨܪܹܝܢ: ܘܐܹܬܲܒܲܪ ܕܪ̈ܵܥܵܘܗܝ ܥܲܫܝܼ̈ܢܹܐ: ܘܐܲܪܡܸܐ ܣܲܝܦܵܐ ܡ̣ܢ ܐܝܼܕܼܵܘ̈ܗܝ.


text:
ܘܐܹܚܲܝܸܠ ܕܪ̈ܵܥܵܘܗܝ ܕܡܲܠܟܵܐ ܕܒ̣ܵܒܹܠ: ܘܐܸܬܸ̇ܠ ܣܲܝܦܝ ܒܐܝܼܕܼܵܘ̈ܗܝ: ܘܢܸܦܣܘܿܩ ܕܪ̈ܵܥܘܗܝ ܕܦܸܪܥܘܿܢ: ܘܢܸܬ̇ܬܲܢܲܚ ܬܸܢ̈ܚܵܬ̣ܵܐ ܕܲܩܛܝܼ̈ܠܹܐ ܩܕܼܵܡܵܘܗܝ.


text:
ܘܐܹܥܲܫܸܢ ܕܪ̈ܵܥܵܘܗܝ ܕܡܲܠܟܵܐ ܕܒ̣ܵܒܹܠ: ܘܲܕܼܪ̈ܵܥܵܘܗܝ ܕܦܸܪܥܘܿܢ ܢܸܦܠܘܿܢ: ܘܢܸܕ̇ܥܘܼܢ ܕܐܸܢܵܐ ܡܵܪܝܵܐ: ܡܵܐ ܕܝܸܗ̄ܒܹ̇ܬ̣ ܣܲܝܦܝ ܒܐܝܼܕܼܵܘ̈ܗܝ ܕܡܲܠܟܵܐ ܕܒ̣ܵܒܹܠ: ܘܫܲܡ̣ܛܹܗ ܥܲܠ ܐܲܪܥܵܐ ܕܡܸܨܪܹܝܢ.


text:
ܗܵܐ ܐܵܬ̣ܘܿܪܵܝܵܐ ܐܲܪܙܵܐ ܕܠܸܒ̣ܢܵܢ: ܕܫܲܦܝܼܪ̈ܵܢ ܣܵܘ̈ܟܵܘܗܝ: ܘܥܲܒ̇ܝܼܛ ܛܸܠܵܠܹܗ: ܘܪܵܡܵܐ ܩܵܘܡܬܹܗ: ܘܒܲܝܢܵܬ̣ ܥܲܒ̇ܝܼ̈ܛܹܐ ܗܘ̤ܵܬ̣ ܡܵܘܥܝܼܬܹܗ.


text:
ܡܲـ̈ـܝܵܐ ܪܲܒ̇ܝܘܼܗܝ: ܘܲܬ̣ܗܘܿܡܵܐ ܐܲܪܝܼܡܹܗ: ܘܥܲܠ ܢܲܗܪ̈ܵܘܵܬ̣ܵܐ ܚܸܕܼܪܲܬ̤ ܢܸܨܒ̇ܬܹܗ: ܘܣܵܘܟܵܘ̈ܗܝ ܐܲܪܡܝܼ ܥܲܠ ܟܠܗܘܿܢ ܐܝܼܠܵܢܹ̈ܐ ܕܕܲܒ̣ܪܵܐ.


text:
ܡܸܛܠ ܗܵܢܵܐ ܐܸܬ̇ܬ̇ܪܝܼܡܲܬ̤ ܩܵܘܡܬܹܗ ܛܵܒ̣ ܡ̣ܢ ܟܠܗܘܿܢ ܐܝܼܠܵܢܹ̈ܐ ܕܕܲܒ̣ܪܵܐ: ܘܲܣܓܝܼ̈ ܣܲܪ̈ܥܸܦܝܵܬܹܗ ܘܝܼܪܸܟ ܣܵܘ̈ܟܵܘܗܝ: ܡ̣ܢ ܣܘܿܓ̣ܵܐܐ ܕܡܲـ̈ـܝܵܐ ܕܪܲܒ̇ܝܼܘܗܝ.


text:
ܒܣܵܘ̈ܟܵܘܗܝ ܐܲܩܢܲܬ̤ ܟܠܵܗ̇ ܦܵܪܲܚܬ̣ܵܐ ܕܲܫܡܲܝܵܐ: ܘܲܬ̣ܚܹܝܬ̣ ܥܵܘܦܵܘ̈ܗܝ ܝܸܠܕܲܬ̤ ܟܠܵܗ̇ ܚܲܝ̄ܘܼܬ̣ܵܐ ܕܕܲܒ̣ܪܵܐ: ܘܲܒ̣ܛܸܠܵܠܹܗ ܝܼܬܸܒ̣ܘ ܥܲܡܡܹ̈ܐ ܣܲܓ̇ܝܼ̈ܐܹܐ.


text:
ܐܲܪ̈ܙܹܐ ܠܵܐ ܥܲܒ̣ܪܘܼܗܝ ܒܦܲܪܕܲܝܣܹܗ ܕܐܲܠܵܗܵܐ: ܘܥܲܪ̈ܩܹܐ ܠܵܐ ܕܡܵܘ ܠܣܵܘ̈ܟܵܘܗܝ: ܘܕܼܘܼ̈ܠܒܹ̇ܐ ܠܵܐ ܗܘ̤ܵܘ ܐܲܝܟ ܥܵܘܦܵܘ̈ܗܝ: ܘܟ̣ܠ ܐܝܼܠܵܢ ܒܦܲܪܕܲܝܣܹܗ ܕܐܲܠܵܗܵܐ ܠܵܐ ܕܵܡܹ̇ܐ ܠܹܗ ܒܫܘܼܦܪܹܗ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܸܬ̇ܬ̇ܪܝܼܡ ܒܩܵܘܡܬܹܗ: ܘܫܸܘܚܲܬ̤ ܡܵܘܥܝܼܬܹܗ ܒܲܝܢܵܬ̣ ܥܲܒ̇ܝܼܛܹ̈ܐ: ܘܐܸܬ̇ܬ̇ܪܝܼܡ ܠܸܒܹ̇ܗ ܒܪܵܡܘܼܬܹܗ.


text:
ܘܢܵܘܒ̇ܕܼܘܼܢܹܗ ܢܘܼܟ̣ܪ̈ܵܝܹܐ ܥܲܫܝܼܢܹ̈ܐ ܕܥܲܡܡܹ̈ܐ: ܘܢܲܪܡܘܿܢܹܗ ܒܛܘܼܪܹ̈ܐ: ܘܲܒ̣ܟ̣ܠܗܘܿܢ ܢܲܚ̈ܠܹܐ ܢܸܦ̈ܠܵܢ ܣܵܘ̈ܟܵܘܗܝ: ܘܢܸܬ̇ܬܲܒ̇ܪ̈ܵܢ ܣܲܪ̈ܥܸܦܝܵܬܹܗ ܒܟ̣ܠܗܘܿܢ ܢܲܚ̈ܠܹܐ ܕܐܲܪܥܵܐ: ܘܢܸܚܬܘܼܢ ܡ̣ܢ ܛܸܠܵܠܹܗ ܟܠܗܘܿܢ ܥܲܡܡܹ̈ܐ ܕܐܲܪܥܵܐ: ܘܢܸܫܒ̇ܩܘܼܢܹܗ.


text:
ܘܡܵܐ ܕܲܢܦܲܠ̣: ܬܸܫܟܲܢ ܥܠܵܘܗܝ ܟܠܵܗ̇ ܦܵܪܲܚܬܵܐ ܕܲܫܡܵܝܵܐ: ܘܲܬ̣ܚܹܝܬ̣ ܣܲܪ̈ܥܸܦܝܵܬܹܗ ܬܸܗܘܹܐ ܟܠܵܗ̇ ܚܲܝ̄ܘܬ̣ܵܐ ܕܕܲܒ̣ܪܵܐ.


text:
ܕܠܵܐ ܢܸܬ̇ܬ̇ܪܝܼܡܘܼܢ ܒܩܵܘ̈ܡܵܬ̣ܗܘܿܢ ܟܠܗܘܿܢ ܐܝܼܠܵܢܹ̈ܐ ܕܡܲـ̈ـܝܵܐ: ܘܠܵܐ ܢܸܫ̱ܘ̈ܚܵܢ ܡܵܘ̈ܥܝܵܬ̣ܗܘܿܢ ܒܲܝܢܵܬ̣ ܥܲܒ̇ܝܼܛܹ̈ܐ: ܘܠܵܐ ܢܩܘܼܡܘܼܢ ܘܠܵܐ ܢܸܗܘܘܿܢ ܐܲܟ̣ܘܵܬ̣ܗܘܿܢ ܟܠ ܕܫܵܬܹ̇ܝܢ ܡܲـ̈ـܝܵܐ: ܡܸܛܠ ܕܟ̣ܠܗܘܿܢ ܠܡܵܘܬܵܐ ܐܸܣܬ̇ܠܸܡܘ: ܒܐܲܪܥܵܐ ܬܲܚܬܵܝܬܵܐ: ܒܲܝܢܵܬ̣ ܒܢܲܝ̈ܢܵܫܵܐ ܕܢܵܚܬ̇ܝܼܢ ܠܓ̣ܘܼܒܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܝܵܘܡܵܐ ܕܲܢ̣ܚܸܬ̣ ܠܲܫܝܘܿܠ: ܥܸܒ̣ܕܹ̇ܬ̣ ܐܸܒ̣ܠܵܐ: ܘܟܲܣܝܼܬ̣ ܥܠܵܘܗܝ ܬܗܘܿܡܵܐ: ܘܲܟ̣ܠܹ̇ܝܬ̣ ܢܲܗܪ̈ܵܘܵܬܹܗ: ܘܐܸܬ̣ܟ̇ܠܝܼܘ ܡܲـ̈ـܝܵܐ ܣܲܓ̇ܝܼ̈ܐܹܐ: ܘܐܲܟ̣ܡ̇ܪܹܬ̣ ܥܠܵܘܗܝ ܠܠܸܒ̣ܢܵܢ: ܘܟ̣ܠܗܘܿܢ ܐܝܼܠܵܢܹ̈ܐ ܕܕܲܒ̣ܪܵܐ ܐܸܬ̣ܥܲܝܲܦܘ.


text:
ܡ̣ܢ ܩܵܠܵܐ ܕܡܲܦܘܼܠܬܹ̇ܗ ܐܸܬ̇ܬ̇ܙܝܼܥܲܬ̤ ܐܲܪܥܵܐ: ܘܟܲܕܼ ܐܲܚܸܬ̇ܬܹ̇ܗ ܠܲܫܝܘܿܠ ܥܲܡ ܢܵܚ̈ܬܲܝ ܓܘܼܒܵܐ: ܐܸܬ̣ܒܲܝܲܐܘܼ ܒܐܲܪܥܵܐ ܬܲܚܬܵܝܬܵܐ: ܟܠܗܘܿܢ ܐܝܼܠܵܢܹ̈ܐ ܕܲܥܕܸܢ: ܘܲܓ̣ܒܲـ̈ـܝܵܐ ܫܲܦܝܼܪܹ̈ܐ ܕܠܸܒ̣ܢܵܢ ܕܫܵܬܹ̇ܝܢ ܡܲـ̈ـܝܵܐ.


text:
ܠܐܲܝܢܵܐ ܡ̣ܢ ܐܝܼܠܵܢܹ̈ܐ ܕܲܥܕܸܢ ܐܸܬ̇ܕܲܡܝܼܬ̇ ܒܫܘܼܒ̣ܚܵܐ ܘܲܒ̣ܪܲܒ̇ܘܼܬ̣ܵܐ: ܘܲܢ̣ܚܸܬ̇ܬ̇ ܥܲܡ ܐܝܼܠܵܢܹ̈ܐ ܕܲܥܕܸܢ ܠܐܲܪܥܵܐ ܬܲܚܬܵܝܬܵܐ: ܒܲܝܢܵܬ̣ ܥܘܼܪ̈ܠܹܐ ܬܸܫܟܲܒ̣: ܥܲܡ ܐܲܝܠܹܝܢ ܕܲܩܛܝܼܠܝܼܢ ܒܣܲܝܦܵܐ: ܗܵܢܵܘ ܦܸܪܥܘܿܢ ܘܟܠܹܗ ܚܲܝܠܹܗ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܐܲܠܝܼ ܐܘܿܠܝܼܬ̣ܵܐ ܥܲܠ ܦܸܪܥܘܿܢ ܡܲܠܟܵܐ ܕܡܸܨܪܹܝܢ: ܘܐܸܡܲܪ ܠܹܗ: ܠܐܲܪܥܵܐ ܕܥܲܡܡܹ̈ܐ ܐܸܬ̇ܕܲܡ̣ܝܼܬ̇: ܘܐܲܢ̄ܬ̇ ܐܲܝܟ ܬܲܢܝܼܢܵܐ ܐܲܢ̄ܬ̇ ܕܝܲܡܡܹ̈ܐ: ܕܲܩܲܪܬ̇ ܒܢܲܗܪ̈ܵܘܵܬ̣ܵܟ: ܘܕܲܠܲܚ̣ܬ̇ ܡܲـ̈ـܝܵܐ ܒܪܸ̈ܓ̣ܠܝܟ: ܘܕܼܵܫܬ̇ ܢܲܗܪ̈ܵܘܵܬ̣ܗܘܿܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܦܵܪܹܣ ܐ̄ܢܵܐ ܥܠܲܝܟ ܡܨܝܼܕܬ̇ܝ: ܒܲܟ̣ܢܘܼܫܝܵܐ ܕܥܲܡܡܹ̈ܐ ܣܲܓ̇ܝܼ̈ܐܹܐ: ܘܲܢܲܣܩܘܼܢܵܟ ܒܲܡܨܝܼܕ̇ܬ̇ܝ.


text:
ܘܐܸܫܕܹ̇ܝܟ ܒܐܲܪܥܵܐ: ܘܥܲܠ ܐܲܦܲܝ̈ ܚܲܩܠܵܐ ܐܸܣܚ̄ܦܵܟ: ܘܐܲܫܟܸ̇ܢ ܥܠܲܝܟ ܟܠܵܗ̇ ܦܵܪܲܚܬ̣ܵܐ ܕܲܫܡܲܝܵܐ: ܘܐܹܣܲܒܲܥ ܡܸܢܵܟ ܟܠܵܗ̇ ܚܲܝ̄ܘܼܬ̣ܵܐ ܕܐܲܪܥܵܐ.


text:
ܘܐܹܟܲܣܸܐ ܒܲܕܼܥܵܟ̣ܵܟ ܫܡܲܝܵܐ: ܘܐܲܥܡܸܛ ܟܵܘܟ̇ܒܲܝ̈ܗܘܿܢ: ܘܫܸܡܫܵܐ ܒܲܥܢܵܢܹ̈ܐ ܢܸܬ̣ܟܲܣܸܐ: ܘܣܲܗܪܵܐ ܠܵܐ ܢܲܢܗܲܪ ܢܘܼܗܪܹܗ.


text:
ܘܟ̣ܠܗܘܿܢ ܢܲܗܝܼܪܹ̈ܐ ܕܡܲܢ̱ܗܪܝܼܢ ܒܲܫܡܲܝܵܐ ܐܲܥܡܸܛ ܐܸܢܘܿܢ ܥܠܲܝܟ: ܘܐܸܥܒܸ̇ܕܼ ܚܸܫܘܿܟ̣ܵܐ ܒܐܲܪܥܵܟ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܲܚܡܸܬ̣ ܠܸܒܵܐ ܕܥܲܡܡܹ̈ܐ ܣܲܓ̇ܝܼ̈ܐܹܐ: ܡܵܐ ܕܐܲܝܬ̇ܝܼܬ̇ ܬܒ̣ܵܪܵܟ ܒܹܝܬ̣ ܥܲܡܡܹ̈ܐ: ܘܒܲܡܕܼܝܼܢܵܬ̣ܵܐ ܕܠܵܐ ܝܵܕܲܥ ܐܲܢ̄ܬ̇ ܠܗܹܝܢ.


text:
ܘܐܲܬ̣ܡܲܗ ܥܠܲܝܟ ܥܲܡܡܹ̈ܐ ܣܲܓ̇ܝܼ̈ܐܹܐ: ܘܡܲܠܟܲܝ̈ܗܘܿܢ ܢܸܕܼܚ̄ܠܘܼܢ: ܡܵܐ ܕܐܲܒ̣ܪ̱ܩܹ̇ܬ̣ ܣܲܝܦܝ ܥܲܠ ܐܲܦܲܝ̈ܗܘܿܢ: ܘܢܸܕܼܚ̄ܠܘܼܢ ܘܢܸܬ̣ܪܲܗܒ̣ܘܼܢ ܐ̄ܢܵܫ ܒܢܲܦ̮ܫܹܗ: ܒܝܵܘܡܵܐ ܕܡܲܦܘܼܠܬܵܟ.


text:
ܒܚܲܪܒܵܐ ܕܓܲܢ̄ܒܵܪܹ̈ܐ ܐܲܪܡܸܐ ܥܘܼܫܢܵܟ: ܘܲܕܼܟ̣ܠܗܘܿܢ ܥܲܫܝܼܢܹ̈ܐ ܕܥܲܡܡܹ̈ܐ: ܘܢܸܒ̇ܙܘܼܢ ܥܘܼܫܢܵܗ̇ ܕܡܸܨܪܹܝܢ: ܘܢܸܬ̣ܒ̇ܙܸܙ ܟܠܹܗ ܥܘܼܬ̣ܪܵܗ̇.


text:
ܘܐܵܘܒܸ̇ܕܼ ܒܥܝܼܪܵܗ̇ ܡ̣ܢ ܡܲـ̈ـܝܵܐ ܣܲܓ̇ܝܼ̈ܐܹܐ: ܘܬ̣ܘܼܒ̣ ܪܸܓ̣ܠܹܐ ܕܒܲܪܢܵܫܵܐ ܠܵܐ ܬܕܲܠܲܚ ܐܸܢܘܿܢ: ܐܵܦܠܵܐ ܦܲܪܣܬ̣ܵܐ ܕܲܒ̣ܥܝܼܪܵܐ.


text:
ܡܵܐ ܕܲܥܒܲܕ̇ܬܵܗ̇ ܠܐܲܪܥܵܐ ܕܡܸܨܪܹܝܢ ܠܲܚܒ̣ܵܠܵܐ: ܘܬܸܚܪܲܒ̣ ܐܲܪܥܵܐ ܒܲܡܠܹܐܵܗ̇. ܡܵܐ ܕܲܡܚܹ̇ܝܬ̣ ܠܟ̣ܠܗܘܿܢ ܥܵܡܘܿܪܹ̈ܝܗ̇: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܐܘܿܠܝܼܬ̣ܵܐ ܗ̄ܝܼ ܘܲܒ̣̈ܢܵܬ̣ܗܘܿܢ ܕܥܲܡܡܹ̈ܐ ܐܵܠ̈ܝܼܢ ܠܵܗ̇: ܥܲܠ ܡܸܨܪܹܝܢ ܘܥܲܠ ܟܠܹܗ ܥܘܼܬ̣ܪܵܗ̇ ܢܹܐ̈ܠܝܵܢܵܗ̇: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܐܲܠܝܼ ܐܘܿܠܝܼܬ̣ܵܐ ܥܲܠ ܚܲܝܠܵܗ̇ ܕܡܸܨܪܹܝܢ: ܘܐܲܚܸܬܲܝܗܝ ܥܲܡܵܗ̇ ܠܒܹܝܬ̣ ܥܲܡܡܹ̈ܐ ܥܲܫܝܼܢܹ̈ܐ: ܠܐܪܥܵܐ ܬܲܚܬܵܝܬܐ ܥܲܡ ܢܵܚܬܲܝ̈ ܓܘܼܒܵܐ.


text:
ܘܲܢܡܲܠܠܘܼܢ ܥܲܡ ܓܲܕ̇ܘܕܲܝ̈ܗܘܿܢ ܫܲܠܝܼܛܵܢܹ̈ܐ ܕܥܲܡܡܹ̈ܐ ܡܢ ܓܵܘ ܫܝܘܿܠ: ܘܢܸܚܬܘܼܢ ܘܢܸܫܟ̇ܒ̣ܘܼܢ ܥܘܼܪ̈ܠܹܐ ܥܲܡ ܩܛܝܼܠܲܝ̈ ܣܲܝܦܵܐ.


text:
ܕܲܥ̣ܒܲܕܼܘ ܩܲܒ̣ܪܹܗ ܒܲܫܦ̈ܘܿܠܲܝ ܓܘܼܒܵܐ: ܘܲܗܘ̤ܵܐ ܟܸܢܫܹܗ ܚܕܼܵܪ ܩܲܒ̣ܪܹܗ: ܟܠܗܘܿܢ ܩܛܝܼ̈ܠܹܐ ܕܲܢܦܲܠ̣ܘ ܒܣܲܝܦܵܐ: ܥܲܠ ܕܲܥܒܲܕܼܘ ܬܒ̣ܵܪܵܐ ܒܐܲܪܥܵܐ ܕܚܲܝܹ̈ܐ.


text:
ܬܲܡܵܢ ܥܝܼܠܲܡ ܘܟ̣ܠܹܗ ܚܲܝܠܵܗ̇ ܚܕܼܵܪ ܫܲܒ̣ܪܹܗ ܟܠܗܘܿܢ ܩܛܝܼ̈ܠܹܐ ܕܲܢܦܲܠܘ ܒܣܲܝܦܵܐ: ܘܲܢ̣ܚܸܬ̣ܘ ܥܘܼܪ̈ܠܹܐ ܠܐܲܪܥܵܐ ܬܲܚܬܵܝܬܵܐ: ܥܲܠ ܕܲܥ̣ܒܲܕܼܘ ܬܒ̣ܵܪܵܐ ܒܐܲܪܥܵܐ ܕܚܲܝܹ̈ܐ: ܘܩܲܒܸ̇ܠܘ ܨܲܥܪܗܘܿܢ ܥܲܡ ܢܵܚܬܲܝ̈ ܓܘܼܒܵܐ.


text:
ܘܒܲܝܢܵܬ̣ ܩܛܝܼ̈ܠܹܐ ܥ̣ܒܲܕܼܘ ܠܹܗ ܡܲܫܟ̇ܒ̣ܵܐ ܡܸܨܥܲܬ̣ ܚܲܝܠܹܗ: ܘܲܚܕܼܝܼܪܝܼܢ ܠܩܲܒ̣ܪܹܗ ܟܠܗܘܿܢ ܥܘܼܪ̈ܠܹܐ ܕܲܩܛܝܼܠܝܼܢ ܒܣܲܝܦܵܐ: ܥܲܠ ܕܲܥ̣ܒܲܕܼܘ ܬܒ̣ܵܪܵܐ ܒܐܲܪܥܵܐ ܕܚܲܝܹ̈ܐ: ܘܩܲܒܸ̇ܠܘ ܨܲܥܪܗܘܿܢ ܥܲܡ ܢܵܚܬܲܝ̈ ܓܘܼܒܵܐ: ܘܒܲܝܢܵܬ̣ ܩܛܝܼܠܹܐ ܐܸܬ̣ܚ̄ܫܸܒ̣ܘ.


text:
ܬܲܡܵܢ ܡܵܫܵܟ: ܘܬ̣ܘܼܒܹܝܠ ܘܟ̣ܠܹܗ ܚܲܝܠܵܗ̇ ܚܕܼܵܪ ܩܲܒ̣ܪܹܗ: ܟܠܗܘܿܢ ܥܘܼܪ̈ܠܹܐ ܕܲܩܛܝܼܠܝܼܢ ܒܣܲܝܦܵܐ: ܥܲܠ ܕܲܥܒܲܕܼܘ ܬܒ̣ܵܪܵܐ ܒܐܲܪܥܵܐ ܕܚܲܝܹ̈ܐ.


text:
ܠܵܐ ܢܸܫܟ̇ܒ̣ܘܼܢ ܥܲܡ ܓܲܢ̄ܒܵܪܹ̈ܐ ܕܢܵܦܠܝܼܢ ܡ̣ܢ ܥܘܼܪ̈ܠܹܐ: ܕܲܢ̣ܚܸܬ̣ܘ ܠܲܫܝܘܿܠ ܒܡܵܐܢܲܝ̈ ܩܪܵܒ̣ܗܘܿܢ: ܘܣܵܡ̣ܘ ܣܲܝܦܲܝ̈ܗܘܿܢ ܬܚܹܝܬ̣ ܪܹܫܲܝܗܘܿܢ: ܘܲܗܘ̤ܵܐ ܥܵܘܼܠܗܘܿܢ ܥܲܠ ܓܲܪ̈ܡܲܝܗܘܿܢ: ܥܲܠ ܕܲܥܒܲܕܼܘ ܒܓܲܢ̄ܒܵܪܘܼܬ̣ܗܘܿܢ ܬܒ̣ܵܪܵܐ ܒܐܲܪܥܵܐ ܕܚܲܝܹ̈ܐ.


text:
ܬܲܡܵܢ ܐܲܕܼܘܿܡ ܘܡܲܠܟܹ̇ܝ̈ܗ̇ ܘܟ̣ܠܗܘܿܢ ܪܵܘܪ̈ܒ̣ܵܢܹܝܗ̇: ܕܐܸܬ̣ܚ̄ܫܸܒ̣ܘ ܒܓܲܢ̄ܒܵܪܘܼܬ̣ܗܘܿܢ ܥܲܡ ܩܛܝܼ̈ܠܲܝ ܣܲܝܦܵܐ: ܥܲܡ ܥܘܼܪ̈ܠܹܐ ܢܸܕܼܡ̱ܟ̣ܘܼܢ ܘܥܲܡ ܢܵܚܬܲܝ̈ ܓܘܼܒܵܐ.


text:
ܬܲܡܵܢ ܫܲܠܝܼܛܵܢܹ̈ܐ ܕܓܲܪܒ̇ܝܵܐ ܘܟ̣ܠܗܘܿܢ ܨܲܝ̈ܕ̇ܢܵܝܹܐ: ܕܲܢܚܸܬ̣ܘ ܥܲܡ ܩܛܝܼܠܲܝ̈ ܣܲܝܦܵܐ: ܟܲܕܼ ܒܗܸܬ̣ܘ ܘܐܸܬ̇ܬ̇ܒܲܪܘ ܡ̣ܢ ܓܲܢ̄ܒܵܪܘܼܬ̣ܗܘܿܢ: ܘܲܕܼܡܸܟ̣ܘ ܥܘܼܪ̈ܠܹܐ ܥܲܡ ܩܛܝܼܠܲܝ̈ ܣܲܝܦܵܐ: ܘܩܲܒܸ̇ܠ̣ܘ ܒܸܗܬܲܬ̣ܗܘܿܢ ܥܲܡ ܢܵܚܬܲܝ̈ ܓܘܼܒܵܐ.


text:
ܠܗܵܠܹܝܢ ܢܸܚܙܹܐ ܦܸܪܥܘܿܢ ܘܢܸܬ̣ܒܲܝܲܐ ܥܲܠ ܟܠܹܗ ܚܲܝܠܹܗ ܩܛܝܼܠܲܝ̈ ܣܲܝܦܵܐ: ܦܸܪܥܘܿܢ ܗ̤ܘ ܘܟ̣ܠܹܗ ܚܲܝܠܹܗ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܥܸܒ̣ܕܹ̇ܬ̣ ܓܹܝܪ ܬܒ̣ܵܪܹܗ ܒܐܲܪܥܵܐ ܕܚܲܝܹ̈ܐ: ܘܐܲܕܼܡܸܟ̣ܬܹ̇ܗ ܒܲܝܢܵܬ̣ ܥܘܼܪ̈ܠܹܐ ܥܲܡ ܩܛܝܼܠܲܝ̈ ܣܲܝܦܵܐ: ܦܸܪܥܘܿܢ ܗ̤ܘ ܘܟ̣ܠܹܗ ܚܲܝܠܹܗ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܡܲܠܸܠ ܥܲܡ ܒܢܲܝ̈ ܥܲܡܵܟ: ܘܐܸܡܲܪ ܠܗܘܿܢ: ܐܲܪܥܵܐ ܡܵܐ ܕܡܲܝܬܸ̇ܐ ܐ̄ܢܵܐ ܥܠܹܝܗ̇ ܚܲܪܒܵܐ: ܢܸܕܼܒ̇ܪܘܼܢ ܥܲܡܵܐ ܕܐܲܪܥܵܐ ܓܲܒ̣ܪܵܐ ܚܲܕܼ ܡܸܢܗܘܿܢ: ܘܢܸܥܒ̇ܕܼܘܼܢܹܗ ܠܗܘܿܢ ܕܵܘܩܵܐ.


text:
ܕܵܘܩܵܐ ܕܹܝܢ ܡܵܐ ܕܲܚܙ̣ܵܐ ܚܲܪܒܵܐ ܕܐܵܬ̣ܝܵܐ: ܘܠܵܐ ܩ̣ܪܵܐ ܒܩܲܪܢܵܐ: ܘܲܠܥܲܡܵܐ ܠܵܐ ܙܲܗܲܪ: ܘܐܸܬܲܬ̤ ܚܲܪܒܵܐ ܘܢܸܣܒܲܬ̤ ܡܸܢܗܘܿܢ ܢܲܦ̮ܫܵܐ: ܗܵܝ̇ ܢܲܦ̮ܫܵܐ ܒܲܚܛܵܗܹ̈ܝܗ̇ ܐܸܬ̣ܢܲܣܒܲܬ̤: ܘܲܕܼܡܵܗ̇ ܡ̣ܢ ܐܝܼܕܼܵܘ̈ܗܝ ܕܕܼܵܘܩܵܐ ܐܸܬ̣ܒܲܥ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܕܵܘܩܵܐ ܝܲܗ̄ܒ̣ܬܵܟ ܠܲܕܼܒܹܝܬ̣ ܝܑܼܣܪܵܝܹܠ: ܕܬܸܗܘܹܐ ܫܵܡܲܥ ܡ̣ܢ ܦܘܼܡܝ ܡܸܠܬ̣ܵܐ ܘܲܬ̣ܙܲܗܲܪ ܐܸܢܘܿܢ ܡܹܢܝ.


text:
ܡܵܐ ܕܐܸܡ̇ܪܹܬ̣ ܠܥܵܘܿܠܵܐ ܕܲܡܡܵܬ̣ ܬܡܘܼܬ̣: ܘܠܵܐ ܐܸܡܲܪܬ̇ ܠܹܗ ܠܥܵܘܿܠܵܐ ܕܢܸܙܕ̇ܗܲܪ ܡ̣ܢ ܐܘܼܪܚܹܗ: ܗܵܘܿ ܥܵܘܿܠܵܐ ܒܥܵܘܼܠܹܗ ܢܡܘܼܬ̣: ܘܲܕܼܡܹܗ ܡ̣ܢ ܐܝܼܕܲܝ̈ܟ ܐܸܬ̣ܒܲܥ.


text:
ܐܲܢ̄ܬ̇ ܕܹܝܢ ܐܸܢ ܙܲܗܪܬܵܝܗܝ ܠܥܵܘܿܠܵܐ ܕܢܸܗܦܘܿܟ ܡ̣ܢ ܐܘܼܪܚܹܗ ܘܠܵܐ ܗܦܲܟ: ܗ̤ܘ ܒܥܵܘܼܠܹܗ ܢܡܘܼܬ̣: ܘܐܲܢ̄ܬ̇ ܢܲܦ̮ܫܵܟ ܦܲܨܝܼܬ̇.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܐܸܡܲܪ ܠܲܕܼܒܹܝܬ̣ ܝܑܼܣܪܵܝܹܠ: ܗܵܟܲܢܵܐ ܐܸܡܲܪܬ̇ܘܿܢ: ܕܥܵܘܼܠܲܢ ܘܲܚܛܵܗܲܝ̈ܢ ܥܠܲܝܢ ܐܸܢܘܿܢ: ܘܲܒ̣ܗܘܿܢ ܡܸܬ̣ܡ̱ܣܹܝܢ ܚ̄ܢܲܢ ܐܲܝܟܲܢܵܐ ܚܵܐܹ̇ܝܢ ܚ̄ܢܲܢ.


text:
ܐܸܡܲܪ ܠܗܘܿܢ: ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܠܵܐ ܨܵܒܹ̇ܐ ܐ̄ܢܵܐ ܒܡܵܘܬܹ̇ܗ ܕܥܵܘܿܠܵܐ: ܐܸܠܵܐ ܕܲܢܬ̣ܘܼܒ̣ ܥܵܘܿܠܵܐ ܡ̣ܢ ܥܘܼܠܹܗ ܘܢܸܚܹܐ: ܬܘܼܒ̣ܘ ܘܐܸܬ̣ܦܢܵܘ ܡ̣ܢ ܐܘܼܪ̈ܚܵܬ̣ܟ̣ܘܿܢ ܒܝܼ̈ܫܵܬ̣ܵܐ: ܘܠܵܐ ܬܡܘܼܬ̣ܘܼܢ ܕܒܹܝܬ̣ ܝܑܼܣܪܵܝܹܠ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܐܸܡܲܪ ܠܲܒ̣ܢܲܝ̈ ܥܲܡܵܟ: ܙܲܕ̇ܝܩܘܼܬܹܗ ܕܙܲܕ̇ܝܼܩܵܐ ܠܵܐ ܡܦܲܨܝܵܐ ܠܹܗ ܒܝܵܘܡܵܐ ܕܚܵܛܹ̇ܐ: ܘܥܵܘܿܠܵܐ ܠܵܐ ܡܸܬ̇ܬ̇ܩܸܠ ܒܥܵܘܼܠܹܗ ܒܝܵܘܡܵܐ ܕܡܸܬ̣ܦ̄ܢܸܐ ܡ̣ܢ ܥܵܘܼܠܹܗ: ܘܙܲܕ̇ܝܼܩܵܐ ܠܵܐ ܚܵܝܹ̇ܐ ܒܝܵܘܡܵܐ ܕܚܵܛܹ̇ܐ.


text:
ܡܵܐ ܕܐܸܡ̇ܪܹܬ̣ ܠܙܲܕ̇ܝܼܩܵܐ ܕܡܸܚܵܐ ܢܸܚܹܐ: ܘܐܸܬ̇ܬ̇ܟܸܠ ܥܲܠ ܙܲܕ̇ܝܼܩܘܼܬܹܗ ܘܒ̣ܵܬܲܪܟܸ̇ܢ ܥ̣ܒܲܕܼ ܥܵܘܼܠܵܐ: ܟܠܵܗ̇ ܙܲܕ̇ܝܼܩܘܼܬܹܗ ܕܲܥܒܲܕܼ ܠܵܐ ܬܸܬ̇ܕ̇ܟܲܪ ܠܹܗ: ܐܸܠܵܐ ܒܥܵܘܼܠܵܐ ܕܲܥܒܲܕܼ ܢܡܘܼܬ̣.


text:
ܘܡܸܫܟܵܢܵܐ ܕܲܢܣܲܒ̣ ܢܦܲܢܹܐ: ܘܡܸܕܸ̇ܡ ܕܲܛܠܲܡ ܢܸܦܪܘܿܥ: ܘܲܒ̣ܦܘܼܩ̈ܕܵܢܹܐ ܕܚܲܝܹ̈ܐ ܢܗܲܠܸܟ: ܘܠܵܐ ܢܸܥܒܸ̇ܕܼ ܥܵܘܼܠܵܐ: ܡܸܚܵܐ ܢܸܚܹܐ ܘܠܵܐ ܢܡܘܼܬ̣.


text:
ܒܲܫܢܲܬ̣ ܚܕܲܥܸܣܪܹ̈ܐ ܒܚܲܡܸܫܬܵܐ ܒܝܲܪܚܵܐ ܕܥܸܣܪܵܐ ܕܲܫܒ̣ܝܼܬ̇ܘܿܢ: ܐܸܬ̣ܵܐ ܠܘܵܬ̣ܝ ܕܐܸܬ̣ܦܲܨܝܼ ܡ̣ܢ ܐܘܿܪܸܫܠܸܡ: ܘܐܸܡܲܪ ܠܝܼ: ܐܸܬ̣ܚܲܪܒܲܬ̤ ܡܕܼܝܼܢ̄ܬܵܐ.


text:
ܘܥܲܕܼܠܵܐ ܢܹܐܬܹܐ ܠܘܵܬ̣ܝ ܗܵܘܿ ܕܐܸܬ̣ܦܲܨܝܼ: ܗܘ̤ܵܬ̣ ܐܝܼܕܹܗ ܕܡܵܪܝܵܐ ܥܠܲܝ ܒܪܲܡܫܵܐ: ܘܲܦܬܲܚ ܦܘܼܡܝ ܥܕܲܡܵܐ ܕܐܸܬ̣ܵܐ ܠܘܵܬ̣ܝ ܗܵܘܿ ܕܐܸܬ̣ܦܲܨܝܼ ܒܨܲܦܪܵܐ: ܘܟܲܕܼ ܐܸܬ̣ܦܬܲܚ ܦܘܼܡܝ ܬܘܼܒ̣ ܠܵܐ ܐܸܬ̇ܬ̇ܚܸܕܼ.


text:
ܒܲܪܢܵܫܵܐ: ܐܲܝܠܹܝܢ ܕܥܵܡ̇ܪܝܼܢ ܒܚܲܪ̈ܒ̣ܵܬ̣ܵܐ ܗܵܠܹܝܢ ܕܐܲܪܥܵܐ ܕܝܼܣܪܵܝܹܠ ܐܵܡ̇ܪܝܼܢ: ܐܲܒ̣ܪܵܗܵܡ ܕܚܲܕܼ ܗ̄ܘܼܵܬ̣ ܝܼܪܸܬ̣ ܐܲܪܥܵܐ: ܚܢܲܢ ܕܣܲܓ̇ܝܼ̈ܐܹܐ ܚ̄ܢܲܢ ܠܵܐ ܝܵܪܬ̇ܝܼܢܲܢ ܠܵܗ̇.


text:
ܡܸܛܠ ܗܵܢܵܐ ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܡܵܐ ܐܵܟ̣ܠܝܼܢ ܐ̄ܢܬ̇ܘܿܢ: ܘܥܲܝ̈ܢܲܝܟ̇ܘܿܢ ܠܲܦܬܲܟ̣ܪ̈ܲܝܟ̇ܘܿܢ ܡܪܝܼܡܝܼܢ ܐ̄ܢܬ̇ܘܿܢ: ܘܲܕܼܡܵܐ ܫܵܬܹ̇ܝܢ ܐ̄ܢܬܘܿܢ: ܘܨܵܒܹ̇ܝܢ ܐ̄ܢܬ̇ܘܿܢ ܠܡܹܐܪܲܬ̣ ܐܲܪܥܵܐ.


text:
ܩܵܝܡ̇ܝܼܢ ܐ̄ܢܬ̇ܘܿܢ ܥܲܠ ܣܲܝܦܲܝ̈ܟ̇ܘܿܢ: ܘܥܵܒ̣ܕ̇ܝܼܢ ܐ̄ܢܬ̇ܘܿܢ ܛܲܢܦܘܼܬ̣ܵܐ: ܘܐ̄ܢܵܫ ܐܲܢ̄ܬܲܬ̣ ܚܲܒ̣ܪܹܗ ܡܛܲܢܦܝܼܢ ܐ̄ܢܬ̇ܘܿܢ: ܘܨܵܒܹ̇ܝܢ ܐ̄ܢܬ̇ܘܿܢ ܠܡܹܐܪܲܬ̣ ܐܲܪܥܵܐ.


text:
ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܚܲܝ ܐ̄ܢܵܐ: ܕܟ̣ܠ ܕܲܒ̣ܚܲܪ̈ܒ̣ܵܬ̣ܵܐ ܐܸܢܘܿܢ ܒܚܲܪܒܵܐ ܢܸܦܠܘܿܢ: ܘܟ̣ܠ ܕܲܒ̣ܚܲܩܠܵܐ ܡܹܐܟ̣ܘܼܠܬܵܐ ܠܚܲܝ̄ܘܼܬ̣ܵܐ ܐܸܬܸ̇ܠ ܐܸܢܘܿܢ: ܘܟ̣ܠ ܕܲܒ̣ܦܲܥܪܹ̈ܐ ܘܒܲܡܥܲܪܹ̈ܐ ܒܡܵܘܬܵܢܵܐ ܢܡܘܼܬ̣ܘܼܢ.


text:
ܘܐܸܥܒ̇ܕܼܝܼܗ̇ ܠܐܲܪܥܵܐ ܠܲܚܒ̣ܵܠܵܐ ܘܲܠܬܸܡܗܵܐ: ܘܢܸܒ̣ܛܲܠ ܡܸܢܵܗ̇ ܫܘܼܒ̣ܚܵܐ ܕܥܘܼܫܢܵܗ̇: ܘܢܸܨܕ̇ܘܼܢ ܛܘܼܪܹ̈ܐ ܕܝܼܣܪܵܝܹܠ ܡ̣ܢ ܒܠܲܝ ܕܥܵܒܲܪ.


text:
ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܡܵܐ ܕܲܥܒܲܕ̇ܬܵܗ̇ ܠܐܲܪܥܵܐ ܠܲܚܒ̣ܵܠܵܐ ܘܲܠܬܸܡܗܵܐ: ܡܸܛܠ ܟܠܵܗ̇ ܛܲܢܦܘܼܬ̣ܵܐ ܕܲܥܒܲܕܼܘ.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܒܢܲܝ̈ ܥܲܡܵܟ ܕܪܵܢܹ̇ܝܢ ܒܵܟ ܥܲܠ ܓܸܢ̄ܒ̣ ܐܸܣܹ̈ܐ: ܘܲܒ̣ܬܲܪ̈ܥܹܐ ܕܒ̣ܵـ̈ـܬܹ̇ܐ: ܘܲܡܡܲܠܠܝܼܢ ܚܲܕܼ ܥܲܡ ܚܲܕܼ: ܓܲܒ̣ܪܵܐ ܥܲܡ ܐܲܚܘܼܗܝ: ܘܐܵܡ̇ܪܝܼܢ: ܬܵܘ ܫܡܲܥܘ ܡܵܢܵܐ ܦܸܬ̣ܓ̣ܵܡܵܐ ܢܦܲܩ̣ ܡ̣ܢ ܩܕܼܵܡ ܡܵܪܝܵܐ.


text:
ܘܐܵܬܹ̇ܝܢ ܠܘܵܬ̣ܵܟ ܥܲܡܵܐ ܘܝܵܬ̣ܒ̇ܝܼܢ ܩܕܼܵܡܲܝܟ: ܘܫܡ̇ܥܝܼܢ ܦܸܬ̣ܓ̣ܵܡܲܝ̈ܟ: ܘܠܵܐ ܥܵܒ̣ܕ̇ܝܼܢ ܠܗܘܿܢ: ܡܸܛܠ ܕܕܲܓܵܠܘܼܬ̣ܵܐ ܒܦܘܼܡܗܘܿܢ: ܘܒ̣ܵܬܲܪ ܬܲܪ̈ܥܝܵܬ̣ܵܐ ܗ̄ܘܼ ܕܠܸܒ̇ܗܘܿܢ ܐܵܙ̇ܠ̄ܝܼܢ.


text:
ܘܲܚܫܝܼܒ̣ ܐܲܢ̄ܬ̇ ܠܗܘܿܢ ܐܲܝܟ ܙܡܝܼܪܬܵܐ: ܘܐܲܝܟ ܩܵܠܵܐ ܫܲܦܝܼܪܵܐ: ܘܐܲܝܟ ܟܸܢܵܪܵܐ ܚܲܠܝܵܐ: ܘܫܵܡ̇ܥܝܼܢ ܦܸܬ̣ܓ̣ܵܡܲܝ̈ܟ ܘܠܵܐ ܥܵܒ̣ܕ̇ܝܼܢ ܠܗܘܿܢ.


text:
ܒܲܪܢܵܫܵܐ: ܐܸܬ̣ܢܲܒܵܐ ܥܲܠ ܪ̈ܵܥܘܵܬ̣ܵܐ ܕܝܼܣܪܵܝܹܠ: ܐܸܬ̣ܢܲܒܵܐ ܘܐܸܡܲܪ ܠܗܘܿܢ: ܪ̈ܵܥܵܘܵܬ̣ܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܘܿ ܪ̈ܵܥܵܘܵܬ̣ܵܐ ܕܝܼܣܪܵܝܹܠ ܕܪܵܥܹ̇ܝܢ ܠܗܘܿܢ: ܠܵܐ ܗ̄ܘܼܵܐ ܠܥܵـ̈ـܢܵܐ ܪܵܥܹ̇ܝܢ ܪ̈ܵܥܵܘܵܬ̣ܵܐ.


text:
ܫܲܡܝܼܢܹ̈ܐ ܐܵܟ̣ܠܝܼܢ ܐ̄ܢܬ̇ܘܿܢ: ܘܥܲܡ̱ܪܗܘܿܢ ܠܵܒ̣ܫܝܼܢ ܐ̄ܢܬ̇ܘܿܢ: ܘܡܦܲܛܡܹ̈ܐ ܕܵܒ̣ܚܝܼܢ ܐ̄ܢܬ̇ܘܿܢ: ܘܥܵܢܵܐ ܠܵܐ ܪܵܥܹ̇ܝܢ ܐ̄ܢܬ̇ܘܿܢ.


text:
ܠܕܲܟ̣ܪܝܼܗܵܐ ܠܵܐ ܚܲܝܸܠܬ̇ܘܿܢ: ܘܲܕܼܡܲܪܥܵܐ ܠܵܐ ܐܲܣܝܼܬ̇ܘܿܢ: ܘܕܲܬ̣ܒ̣ܝܼܪܵܐ ܠܵܐ ܥܨܲܒ̣ܬ̇ܘܿܢ: ܘܲܕܼܛܵܥܝܵܐ ܠܵܐ ܐܲܗܦܸܟ̣ܬ̇ܘܿܢ: ܘܕܲܐܒ̇ܝܼܕܼܵܐ ܠܵܐ ܒܥܲܝܬ̇ܘܿܢ: ܐܸܠܵܐ ܒܲܩܛܝܼܪܵܐ ܫܲܥܒܸ̇ܕ̇ܬ̇ܘܿܢ ܐܸܢܹܝܢ.


text:
ܘܲܛܥܵܬ̤ ܥܵܢܝ̈ ܒܟ̣ܠܗܘܿܢ ܛܘܼܪܹ̈ܐ: ܘܥܲܠ ܟܠ ܪܵܡܬ̣ܵܐ ܕܪܵܡܵܐ: ܘܲܒ̣ܟ̣ܠܵܗ̇ ܐܲܪܥܵܐ ܐܸܬ̣ܒܲܕ̇ܪܲܬ̤ ܥܵܢ̈ܝ: ܘܠܲܝܬ̇ ܕܬ̣ܵܒܲܥ ܐܵܦܠܵܐ ܕܲܡܟܲܢܸܫ.


text:
ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܲܗܘ̤ܵܬ̣ ܥܵܢ̈ܝ ܠܒܸܙܬ̣ܵܐ: ܘܲܗܘ̤ܵܬ̣ ܥܵܢ̈ܝ ܡܹܐܟ̣ܘܼܠܬܵܐ ܠܟ̣ܠܵܗ̇ ܚܲܝ̄ܘܼܬ̣ܵܐ ܕܕܲܒ̣ܪܵܐ ܡ̣ܢ ܒܠܲܝ ܪܵܥܝܵܐ: ܘܠܵܐ ܪܥܵܘ ܪ̈ܵܥܵܘܵܬ̣ܵܐ ܠܥܵܢ̈ܝ: ܐܸܠܵܐ ܪܥܵܘ ܪ̈ܵܥܵܘܵܬ̣ܵܐ ܠܢܲܦ̮ܫܗܘܿܢ: ܘܲܠܥܵܢ̈ܝ ܠܵܐ ܪܥܵܘ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܲܠ ܪ̈ܵܥܵܘܵܬ̣ܵܐ: ܘܐܸܬ̣ܒܲܥ ܥܵܢ̈ܝ ܒܐܝܼܕܲܝ̈ܗܘܿܢ: ܘܐܹܒܲܛܸܠ ܐܸܢܘܿܢ ܕܠܵܐ ܢܸܪܥܘܿܢ ܬܘܼܒ̣ ܠܥܵܢ̈ܝ: ܘܐܹܦܲܨܹܐ ܠܥܵܢ̈ܝ ܡ̣ܢ ܦܘܼܡܗܘܿܢ: ܘܬ̣ܘܼܒ̣ ܠܵܐ ܢܸܗܘ̈ܝܵܢ ܠܗܘܿܢ ܠܡܹܐܟ̣ܘܼܠܬܵܐ.


text:
ܐܲܝܟ ܕܣܵܥܲܪ ܪܵܥܝܵܐ ܠܲܓ̣ܙܵܪܹܗ ܒܝܵܘܡܵܐ ܕܙܝܼܩܵܐ: ܗܵܟܲܢܵܐ ܐܸܣ̱ܥܪܝܼܗ̇ ܠܥܵܢ̈ܝ: ܘܐܹܟܲܢܸܫ ܐܸܢܹܝܢ ܡ̣ܢ ܟܠ ܐܲܬ̣ܪ̈ܵܘܵܬ̣ܵܐ ܕܐܸܬ̣ܒܲܕܲܪ ܒܗܘܿܢ: ܒܝܵܘܡܵܐ ܕܲܥܢܵܢܵܐ ܘܲܕܼܥܲܪܦܸܠܵܐ.


text:
ܘܐܲܦܸܩ ܐܸܢܹܝܢ ܡ̣ܢ ܥܲܡܡܹ̈ܐ: ܘܐܹܟܲܢܸܫ ܐܸܢܹܝܢ ܡ̣ܢ ܡܕܼܝܼ̈ܢܵܬ̣ܵܐ: ܘܐܲܝܬܹ̇ܐ ܐܸܢܹܝܢ ܠܐܲܪ̱ܥܗܹܝܢ: ܘܐܸܪܥܸܐ ܐܸܢܹܝܢ ܒܛܘܼܪܹ̈ܐ ܕܝܼܣܪܵܝܹܠ: ܘܲܒ̣ܢܲܚ̈ܠܹܐ ܘܲܒ̣ܟ̣ܠܹܗ ܝܲܬ̣ܒܵܐ ܕܐܲܪܥܵܐ.


text:
ܒܹܝܬ̣ ܪܸܥܝܵܐ ܛܵܒ̣ܵܐ ܐܸܪܥܸܐ ܐܸܢܹܝܢ: ܘܲܒ̣ܛܘܼܪܹ̈ܐ ܪ̈ܵܡܹܐ ܕܝܼܣܪܵܝܹܠ ܢܸܗܘܹܐ ܕܲܝܪܗܹܝܢ: ܬܲܡܵܢ ܢܸܪ̈ܒ̇ܥܵܢ ܒܕܲܝܪܵܐ ܛܵܒ̣ܵܐ: ܘܪܸܥܝܵܐ ܫܲܡܝܼܢܵܐ ܢܸܪ̈ܥܝܵܢ ܒܛܘܼܪܹ̈ܐ ܕܝܼܣܪܵܝܹܠ.


text:
ܕܐܲܒ̇ܝܼܕܼܵܐ ܐܸܒ̣ܥܸܐ: ܘܲܕܼܛܵܥܝܵܐ ܐܲܗܦܸܟ: ܘܕܲܬ̣ܒ̣ܝܼܪܵܐ ܐܸܥܨܘܿܒ̣: ܘܕܲܟ̣ܪܝܼܗܵܐ ܐܹܚܲܝܸܠ: ܘܲܕܼܫܲܡܝܼܢܵܐ ܘܲܕܼܥܲܫܝܼܢܵܐ ܐܸܛܲܪ: ܘܐܸܪܥܸܐ ܐܸܢܹܝܢ ܒܕܼܝܼܢܵܐ.


text:
ܠܟܹܝܢ ܕܹܝܢ ܥܵܢ̈ܝ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܕܵܐܹ̇ܢ ܐ̄ܢܵܐ ܒܹܝܬ̣ ܢܸܩܝܵܐ ܠܢܸܩܝܵܐ ܘܒܹܝܬ̣ ܕܸܟ̣ܪܵܐ ܠܕܸܟ̣ܪܵܐ.


text:
ܠܵܐ ܣܵܦܹ̇ܩ ܠܟ̣ܘܿܢ ܪ̈ܵܥܵܘܵܬ̣ܵܐ: ܪܸܥܝܵܐ ܛܵܒ̣ܵܐ ܕܪܵܥܹ̇ܝܢ ܐ̄ܢܬ̇ܘܿܢ: ܘܫܲܪܟܵܐ ܕܪܸܥܝܼܟ̣ܘܿܢ ܕܵܝܫܝܼܢ ܐ̄ܢܬ̇ܘܿܢ ܒܪܸ̈ܓ̣ܠܲܝܟ̇ܘܿܢ: ܘܡܲـ̈ـܝܵܐ ܫܵܬܹܝܢ ܐ̄ܢܬ̇ܘܿܢ. ܘܫܲܪܟܵܐ ܕܡܵܘܬ̇ܪܝܼܢ ܐ̄ܢܬ̇ܘܿܢ ܕܵܠܚܝܼܢ ܐ̄ܢܬ̇ܘܿܢ ܒܪܸ̈ܓ̣ܠܲܝܟ̇ܘܿܢ.


text:
ܥܲܠ ܕܣܵܚ̈ܦܵܢ ܗ̄ܘܲܝ̈ ܒܓܲܒܲܝ̈ܗܹܝܢ ܘܲܒ̣ܟܲܬ̣ܦܵـ̈ـܬ̣ܗܹܝܢ: ܘܲܒ̣ܩܲܪ̈ܢܵܬ̣ܗܹܝܢ ܡܕܲܩܪ̈ܵܢ ܗ̄ܘܲܝ̈ ܠܟ̣ܠܗܹܝܢ ܟܪ̈ܝܼܗܵܬ̣ܵܐ: ܥܕܲܡܵܐ ܕܒܲܕܲܪ ܐܸܢܹܝܢ ܠܒܲܪ.


text:
ܘܐܸܦ̣ܪܩܝܼܗ̇ ܠܥܵܢ̈ܝ: ܘܬ̣ܘܼܒ̣ ܠܵܐ ܬܸܗܘܹܐ ܠܗܘܿܢ ܠܒܸܙܬ̣ܵܐ: ܘܐܸܕ̇ܘܼܢ ܒܹܝܬ̣ ܢܸܩܝܵܐ ܠܢܸܩܝܵܐ: ܘܒܹܝܬ̣ ܕܸܟ̣ܪܵܐ ܠܕܸܟ̣ܪܵܐ.


text:
ܘܐܲܩܝܼܡ ܥܠܲܝܗܹܝܢ ܪܵܥܝܵܐ: ܘܢܸܪܥܹܐ ܐܸܢܹܝܢ: ܕܵܘܝܼܕܼ ܥܲܒ̣ܕ̇ܝ ܗ̤ܘ ܢܸܪܥܹܐ ܐܸܢܹܝܢ: ܘܗ̤ܘ ܢܸܗܘܹܐ ܠܗܹܝܢ ܪܵܥܝܵܐ.


text:
ܘܐܲܩܝܼܡ ܠܗܘܿܢ ܩܝܵܡܵܐ ܕܲܫܠܵܡܵܐ: ܘܐܹܒܲܛܸܠ ܚܲܝ̄ܘܼܬ̣ܵܐ ܒܝܼܫܬܵܐ ܡ̣ܢ ܐܲܪܥܵܐ: ܘܢܸܥܡ̄ܪܘܼܢ ܒܡܲܕܼܒ̇ܪܵܐ ܒܫܸܠܝܵܐ: ܘܢܸܕܼܡ̱ܟ̣ܘܿܢ ܒܥܵܒ̣ܵܐ.


text:
ܘܐܝܼܠܵܢܹ̈ܐ ܕܐܲܪܥܵܐ ܢܸܥܒ̇ܕܼܘܼܢ ܦܹܐܪܹ̈ܐ: ܘܐܲܪܥܵܐ ܬܸܬܸ̇ܠ ܥܲܠ̈ܠܵܬ̣ܵܗ̇: ܘܢܸܬ̇ܒ̣ܘܼܢ ܒܐܲܪܥ̱ܗܘܿܢ ܒܣܲܒ̣ܪܵܐ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ: ܡܵܐ ܕܬܸܒ̣̇ܪܹܬ̣ ܢܝܼܪܗܘܿܢ: ܘܦܲܨܝܼܬ̇ ܐܸܢܘܿܢ ܡ̣ܢ ܐܝܼܕܼܵܐ ܕܲܡܫܲܥܒ̇ܕܼܵܢܲܝ̈ܗܘܿܢ.


text:
ܘܬ̣ܘܼܒ̣ ܠܵܐ ܢܸܗܘܘܿܢ ܒܸܙܬ̣ܵܐ ܠܥܲܡܡܹ̈ܐ: ܐܵܦܠܵܐ ܬܹܐܟ̣ܘܿܠ ܐܸܢܘܿܢ ܚܲܝܘܲܬ̣ ܒܲܪܵܐ: ܘܢܸܬ̇ܒ̣ܘܼܢ ܒܣܲܒ̣ܪܵܐ: ܘܠܵܐ ܢܸܗܘܹܐ ܠܗܘܿܢ ܡܲܗܪܵܢܵܐ.


text:
ܘܐܲܩܝܼܡ ܠܗܘܿܢ ܢܸܨܒ̇ܬ̣ܵܐ ܕܲܫܠܵܡܵܐ: ܘܬ̣ܘܼܒ̣ ܠܵܐ ܢܸܫܬܲܢܩܘܼܢ ܒܟܲܦܢܵܐ ܒܐܲܪܥܵܐ: ܘܬ̣ܘܼܒ̣ ܠܵܐ ܢܩܲܒ̇ܠܘܼܢ ܚܸܣܕܵܐ ܕܥܲܡܡܹ̈ܐ.


text:
ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܗܘܿܢ: ܘܗܸܢܘܿܢ ܐܸܢܘܿܢ ܥܲܡܝ ܕܒܹܝܬ̣ ܝܑܼܣܪܵܝܹܠ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܐܲܢ̄ܬܹ̇ܝܢ ܕܹܝܢ ܥܵܢ̈ܝ ܥܵـ̈ـܢܵܐ ܕܡܲܪܥܝܼܬ̣ܝ: ܒܢܲܝ̈ܢܵܫܵܐ ܐܲܢ̄ܬܹ̇ܝܢ: ܘܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܟܹܝܢ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܸܡܲܪ ܠܹܗ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܠܲܝܟ ܛܘܼܪܵܐ ܕܣܵܥܝܼܪ: ܘܐܲܪܝܼܡ ܐܝܼܕܼܝ ܥܠܲܝܟ: ܘܐܸܥܒ̇ܕܼܵܟ ܠܲܚܒ̣ܵܠܵܐ ܘܲܠܬܸܡܗܵܐ.


text:
ܥܲܠ ܕܲܗܘ̤ܵܬ̣ ܠܵܟ ܒܥܸܠܕ̇ܒ̣ܵܒ̣ܘܼܬ̣ܵܐ ܠܥܵܠܲܡ: ܘܐܲܫܠܸܡ̣ܬ̇ ܠܲܒ̣ܢܲܝ̈ ܝܑܼܣܪܵܝܹܠ ܠܐܝܼܕܼܵܐ ܕܣܲܝܦܵܐ ܒܙܲܒ̣ܢܵܐ ܕܥܵܩܲܬ̣ܗܘܿܢ: ܘܲܒ̣ܙܲܒ̣ܢܵܐ ܕܥܵܘܼܠܵܐ ܕܩܸܨܗܘܿܢ.


text:
ܡܸܛܠ ܗܵܢܵܐ ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܠܲܕܼܡܵܐ ܐܸܥܒ̇ܕܼܵܟ: ܘܲܕܼܡܵܐ ܢܸܪܕ̇ܦܵܟ: ܕܡܵܐ ܕܲܣܢܲܝܬ̇: ܗ̤ܘ ܕܡܵܐ ܢܸܪܕ̇ܦܵܟ.


text:
ܥܲܠ ܕܐܸܡܪܬ̇ ܕܲܬ̣ܪܹܝܢ ܥܲܡܡ̈ܝܼܢ ܘܬܲܪܬܹ̇ܝܢ ܡܲܠ̈ܟ̇ܘܵܢ ܕܝܼܠܝ ܐܸܢܹܝܢ: ܘܐܸܢܵܐ ܐܹܪܲܬ̣ ܐܸܢܹܝܢ: ܘܡܵܪܝܵܐ ܬܲܡܵܢ ܗ̄ܘܼܵܐ.


text:
ܡܸܛܠ ܗܵܢܵܐ ܚܲܝ ܐ̄ܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܕܐܸܥܒܲܕܼ ܠܵܟ ܐܲܝܟ ܪܘܼܓ̣ܙܵܟ: ܘܐܲܝܟ ܒܥܸܠܕ̇ܒ̣ܵܒ̣ܘܼܬ̣ܵܟ ܕܲܥܒܲܕ̇ܬ̇ ܘܲܣܢܲܝܬ̇ ܐܸܢܘܿܢ: ܘܐܸܬ̣ܓ̇ܠܹܐ ܒܗܘܿܢ ܡܵܐ ܕܕܼܵܐܹ̇ܢ ܐ̄ܢܵܐ ܠܵܟ.


text:
ܘܬܸܕܲܥ ܕܐܸܢܵܐ ܐ̄ܢܵܐ ܡܵܪܝܵܐ: ܫܸܡ̇ܥܹܬ̣ ܟܠܹܗ ܓܘܼܕܵܦܵܟ: ܕܐܸܡܲܪܬ̇ ܥܲܠ ܛܘܼܪܹ̈ܐ ܕܝܼܣܪܵܝܹܠ: ܕܚܲܪܒ̇ܝܼܢ ܐܸܢܘܿܢ: ܘܡܹܐܟ̣ܘܼܠܬܵܐ ܐܸܢܘܿܢ ܕܝܼܠܲܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܛܘܼܪܵܐ ܕܣܵܥܲܪ ܕܲܫܪܸܐ ܒܚܲܕܼܘܼܬ̣ܵܐ ܕܟ̣ܠܵܗ̇ ܐܲܪܥܵܐ: ܠܲܚܒ̣ܵܠܵܐ ܐܸܥܒ̇ܕܼܵܟ.


text:
ܥܲܠ ܕܲܚ̣ܕܼܝܼܬ̇ ܠܝܵܪܬܘܼܬ̣ܵܐ ܕܒܹܝܬ̣ ܝܑܼܣܪܵܝܹܠ ܕܚܸܪܒܲܬ̤: ܗܵܟܲܢܵܐ ܐܸܥܒܸ̇ܕܼ ܠܵܟ: ܠܲܚܒ̣ܵܠܵܐ ܬܸܗܘܹܐ ܛܘܼܪܵܐ ܕܣܵܥܝܼܪ: ܘܐܲܕܼܘܿܡ ܟܠܵܗ̇: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܐܲܢ̄ܬ̇ ܒܲܪܢܵܫܵܐ: ܐܸܬ̣ܢܲܒܵܐ ܥܲܠ ܛܘܼܪܹ̈ܐ ܕܝܼܣܪܵܝܹܠ: ܘܐܸܡܲܪ ܠܛܘܼܪܹ̈ܐ ܕܝܼܣܪܵܝܹܠ: ܫܡܲܥܘ ܦܸܬ̣ܓ̣ܵܡܹܗ ܕܡܵܪܹܐ ܡܵܪ̈ܵܘܵܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܸܡܲܪ ܥܠܲܝܟ̇ܘܿܢ ܒܥܸܠܕܒ̣ܵܒ̣ܵܐ ܐܲܚܵܢ: ܘܐܸܡܲܪ ܕܪ̈ܵܡܵܬ̣ܵܐ ܕܡ̣ܢ ܥܵܠܲܡ ܕܝܼܠܲܢ ܐܸܢܹܝܢ ܝܘܼܪܬܵܢܵܐ.


text:
ܡܸܛܠ ܗܵܢܵܐ ܐܸܬ̣ܢܲܒܵܐ ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܸܨܛܲܥܲܪܬ̇ܘܿܢ ܘܐܸܬ̣ܚܪܸܒ̣ܬ̇ܘܿܢ: ܘܐܸܬ̣ܓܲܕܲܦܬ̇ܘܿܢ ܡ̣ܢ ܐܲܝܠܹܝܢ ܕܲܚܕܼܝܼܪܝܼܢ ܠܟ̣ܘܿܢ: ܘܲܗ̤ܘܲܝܬ̇ܘܿܢ ܝܘܼܪܬܵܢܵܐ ܠܫܲܪܟܵܐ ܕܥܲܡܡܹ̈ܐ: ܘܲܢܦܲܠܬ̇ܘܿܢ ܒܡܲܡܠܠܵܐ ܕܠܸܫܵܢܹ̈ܐ ܘܲܒ̣ܪܸܢܵܝܵܐ ܕܥܲܡܡܹ̈ܐ.


text:
ܡܸܛܠ ܗܵܢܵܐ ܫܡܲܥܘ ܦܸܬ̣ܓ̣ܵܡܹܗ ܕܡܵܪܹܐ ܡܵܪ̈ܵܘܵܬ̣ܵܐ: ܛܘܼܪܹ̈ܐ ܕܝܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܛܘܼܪܹ̈ܐ ܘܲܠܪ̈ܵܡܵܬ̣ܵܐ ܘܲܠܢܲܚ̈ܠܹܐ: ܘܲܠܥܘܼܡܩܹ̈ܐ ܘܲܠܚܲܪ̈ܒ̣ܵܬ̣ܵܐ ܕܨܲܕܼܝܵـ̈ـܢ: ܘܠܲܡܕܼܝܼ̈ܢܵܬ̣ܵܐ ܕܐܸܫܬ̇ܒܸܩ: ܘܲܗ̤ܘܲܝ̈ ܠܒܸܙܬ̣ܵܐ ܘܲܠܡܘܼܝܵܩܵܐ ܠܫܲܪܟܵܐ ܕܥܲܡܡܹ̈ܐ ܕܲܚܕܼܝܼܪܝܼܢ ܠܗܘܿܢ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܢܘܼܪܵܐ ܕܲܛܢܵܢܝ ܡܲܠܠܹ̇ܬ̣ ܥܲܠ ܫܲܪܟܵܐ ܕܥܲܡܡܹ̈ܐ ܘܥܲܠ ܟܠܵܗ̇ ܐܲܕܼܘܿܡ: ܥܲܠ ܕܲܥܒܲܕܼܘ ܠܗܘܿܢ ܐܲܪܥܝ ܝܘܼܪܬܵܢܵܐ: ܒܚܲܕܼܘܼܬ̣ܵܐ ܕܠܸܒ̇ܗܘܿܢ ܨܲܥܲܪܘ ܢܲܦ̮̈ܫܵܬ̣ܵܐ: ܕܢܸܫܒ̇ܘܿܢ ܐܸܢܹܝܢ ܘܢܸܒ̇ܙܘܼܢ ܐܸܢܹܝܢ.


text:
ܡܸܛܠ ܗܵܢܵܐ ܐܸܬ̣ܢܲܒܵܐ ܥܲܠ ܐܲܪܥܵܐ ܕܝܼܣܪܵܝܹܠ: ܘܐܸܡܲܪ ܠܛܘܼܪܹ̈ܐ ܘܲܠܪ̈ܵܡܵܬ̣ܵܐ ܘܲܠܢܲܚ̈ܠܹܐ ܘܲܠܥܘܼܡܩܹ̈ܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܡܲܠܠܹ̇ܬ̣ ܒܲܛܢܵܢܝ ܘܲܒ̣ܚܸܡܬ̣ܝ: ܥܲܠ ܕܩܲܒܸ̇ܠܬ̇ܘܿܢ ܚܸܣܕܵܐ ܕܥܲܡܡܹ̈ܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܐܲܪܝܼܡܹ̇ܬ̣ ܐܝܼܕܼܝ ܥܲܠ ܥܲܡܡܹ̈ܐ ܕܲܚܕܼܝܼܪܝܼܢ ܠܟ̣ܘܿܢ: ܕܲܢܩܲܒ̇ܠܘܼܢ ܚܸܣܕ̇ܗܘܿܢ.


text:
ܐܲܢ̄ܬ̇ܘܿܢ ܕܹܝܢ ܛܘܼܪܹ̈ܐ ܕܝܼܣܪܵܝܹܠ: ܥܘܼܦܝܼܟ̣ܘܼܢ ܬܸܬ̇ܠܘܼܢ: ܘܦܹܐܪ̈ܲܝܟ̇ܘܿܢ ܬܪܲܒ̇ܘܿܢ ܠܥܲܡܝ ܝܑܼܣܪܵܝܹܠ: ܡܸܛܠ ܕܲܩ̣ܪܸܒ̣ܘ ܠܡܹܐܬ̣ܵܐ.


text:
ܘܐܲܣܓܹ̇ܐ ܥܠܲܝܟ̇ܘܿܢ ܒܢܲܝ̈ܢܵܫܵܐ ܕܟ̣ܠܹܗ ܒܹܝܬ̣ ܝܑܼܣܪܵܝܹܠ: ܘܢܸܬ̣ܝܲܬ̇ܒ̣ܵـ̈ـܢ ܡܕܼܝܼ̈ܢܵܬ̣ܵܐ ܘܚܲܪ̈ܒ̣ܵܬ̣ܵܐ ܢܸܬ̣ܒܲܢܝܵܢ.


text:
ܘܐܲܣܓܹ̇ܐ ܥܠܲܝܟ̇ܘܿܢ ܒܢܲܝ̈ܢܵܫܵܐ ܘܲܒ̣ܥܝܼܪܵܐ: ܘܢܸܟ̣ܒ̇ܪܘܼܢ ܘܢܸܣܓ̇ܘܿܢ: ܘܐܵܘܬܸ̇ܒ̣ܟ̣ܘܼܢ ܐܲܝܟ ܕܡ̣ܢ ܩܕܼܝܼܡ: ܘܐܲܛܐܸܒ̣ ܠܟ̣ܘܿܢ ܐܲܝܟ ܕܡ̣ܢ ܪܹܫܝܼܬ̣ܵܐ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܐܹܗܲܠܸܟ ܒܟ̣ܘܿܢ ܒܢܲܝ̈ܢܵܫܵܐ ܠܥܲܡܝ ܝܑܼܣܪܵܝܹܠ: ܘܢܹܐܪܬ̇ܘܼܢܵܟ̣ܘܿܢ ܘܬܸܗܘܘܿܢ ܠܗܘܿܢ ܠܝܘܼܪܬܵܢܵܐ: ܘܬ̣ܘܼܒ̣ ܠܵܐ ܬܵܘܣܦܘܼܢ ܠܡܸܬ̣ܓܲܙܵܝܘܼ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܥܲܠ ܕܐܵܡ̇ܪܝܼܢ ܠܹܟ̣ܝ ܐܵܟ̣ܠܲܬ̣ ܒܢܲܝ̈ܢܵܫܵܐ ܐܲܢ̄ܬ̇ܝ: ܘܲܡܓܲܙܝܲܬ̣ ܥܲܡܵܗ̇.


text:
ܘܬ̣ܘܼܒ̣ ܠܵܐ ܐܲܫܡܲܥ ܥܠܲܝܟ̇ܝ ܚܸܣܕܵܐ ܕܥܲܡܡܹ̈ܐ: ܘܨܲܥ̱ܪܗܘܿܢ ܬܘܼܒ̣ ܠܵܐ ܬܩܲܒ̇ܠܝܼܢ: ܘܥܲܡܹܟ̣ܝ ܬܘܼܒ̣ ܠܵܐ ܬܓܸ̇ܙܝܢ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܲܪܢܵܫܵܐ: ܕܒܹܝܬ̣ ܝܑܼܣܪܵܝܹܠ ܝܵܬ̣ܒ̇ܝܼܢ ܒܐܲܪ̱ܥܗܘܿܢ: ܘܛܲܢܦܘܼܗ̇ ܒܐܘܼܪ̈ܚܵܬ̣ܗܘܿܢ ܘܲܒ̣ܨܸܢ̈ܥܵܬ̣ܗܘܿܢ: ܘܐܲܝܟ ܛܵܡܐܘܼܬ̣ܵܐ ܕܟܸܦ̮ܣܵܢܝܼܬ̣ܵܐ: ܗܵܟܲܢܵܐ ܗܘ̤ܵܬ̣ ܩܕܼܵܡܲܝ ܐܘܼܪܚ̄ܗܘܿܢ.


text:
ܘܒܲܕ̇ܪܹܬ̣ ܐܸܢܘܿܢ ܒܥܲܡܡܹ̈ܐ: ܘܲܕܼܪܹܝܬ̣ ܐܸܢܘܿܢ ܒܲܡܕܼܝܼ̈ܢܵܬ̣ܵܐ: ܘܐܲܝܟ ܐܘܼܪ̈ܚܵܬ̣ܗܘܿܢ ܘܐܲܝܟ ܨܸܢ̈ܥܵܬ̣ܗܘܿܢ ܕܵܢܹ̇ܬ̣ ܐܸܢܘܿܢ.


text:
ܘܐܸܙܲܠ̣ܘ ܠܒܹܝܬ̣ ܥܲܡܡܹ̈ܐ: ܘܛܵܘܫ̣ܘ ܫܡܵܐ ܕܩܘܼܕܼܫܝ: ܘܐܵܡ̇ܪܝܼܢ ܗ̄ܘܼܵܘ ܠܗܘܿܢ ܥܲܡܡܹ̈ܐ: ܗܵܠܹܝܢ ܥܲܡܹܗ ܐܸܢܘܿܢ ܕܐܲܠܵܗܵܐ ܘܡ̣ܢ ܐܲܪܥܹܗ ܢܦܲܩ̣ܘ.


text:
ܡܸܛܠ ܗܵܢܵܐ ܐܸܡܲܪ ܠܲܕܼܒܹܝܬ̣ ܝܑܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܵܐ ܗ̄ܘܼܵܐ ܡܸܛܠܵܬ̣ܟ̣ܘܿܢ ܥܵܒܹ̇ܕܼ ܐ̄ܢܵܐ ܒܹܝܬ̣ ܝܑܼܣܪܵܝܹܠ: ܐܸܠܵܐ ܡܸܛܠ ܫܡܵܐ ܕܩܘܼܕܼܫܝ: ܕܛܵܘܫܬ̇ܘܿܢ ܒܹܝܬ̣ ܥܲܡܡܹ̈ܐ ܕܐܸܙܲܠܬ̇ܘܿܢ ܠܘܵܬ̣ܗܘܿܢ.


text:
ܕܐܹܩܲܕܸ̇ܫ ܫܹܡܝ ܪܲܒܵܐ: ܕܐܸܬ̇ܛܵܘܲܫ ܒܹܝܬ̣ ܥܲܡܡܹ̈ܐ ܕܛܵܘܫܬ̇ܘܿܢܵܝܗܝ ܒܲܝܢܵܬ̣ܗܘܿܢ: ܘܢܸܕ̇ܥܘܼܢ ܥܲܡܡܹ̈ܐ ܕܐܸܢܵܐ ܐ̄ܢܵܐ ܡܵܪܝܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܵܐ ܕܐܸܬ̣ܩܲܕ̇ܫܹ̇ܬ̣ ܒܟ̣ܘܿܢ ܠܥܹܢܲܝܗܘܿܢ.


text:
ܘܐܸܪܘܿܣ ܥܠܲܝܟ̇ܘܿܢ ܡܲـ̈ـܝܵܐ ܕܟܲـ̈ـܝܵܐ: ܘܐܹܕܲܟܹ̇ܝܟ̣ܘܿܢ ܡ̣ܢ ܟܠܵܗ̇ ܛܲܢܦܘܼܬ̣ܟ̣ܘܿܢ: ܘܡ̣ܢ ܟܠܗܘܿܢ ܦܬܲܟ̣ܪ̈ܲܝܟ̇ܘܿܢ.


text:
ܘܐܸܬܸ̇ܠ ܠܟ̣ܘܿܢ ܠܸܒܵܐ ܚܲܕܼܬ̣ܵܐ: ܘܪܘܼܚܵܐ ܚܕܲܬܵܐ ܐܸܬܸ̇ܠ ܒܓ̣ܵܘܟ̣ܘܿܢ: ܘܐܲܥܒܲܪ ܠܸܒܵܐ ܕܟܹܐܦܵܐ ܡ̣ܢ ܒܸܣ̱ܪܟ̣ܘܿܢ: ܘܐܸܬܸ̇ܠ ܠܟ̣ܘܿܢ ܠܸܒܵܐ ܕܒܸܣܪܹ̈ܐ.


text:
ܘܐܸܦܪܘܿܩܟ̣ܘܿܢ ܡ̣ܢ ܟܠܵܗ̇ ܛܲܢܦܘܼܬ̣ܟ̣ܘܿܢ: ܘܐܸܩܪܹܐ ܠܲܥܒ̣ܘܼܪܵܐ ܘܐܲܣܓܹ̇ܝܘܗܝ: ܘܠܵܐ ܐܲܝܬܸ̇ܐ ܥܠܲܝܟ̇ܘܿܢ ܟܲܦܢܵܐ.


text:
ܘܐܲܣܓܹ̇ܐ ܦܹܐܪܹ̈ܐ ܕܐܝܼܠܵܢܹ̈ܐ: ܘܥܲܠ̈ܠܵܬ̣ܵܐ ܕܐܲܪܥܵܐ: ܘܬ̣ܘܼܒ̣ ܠܵܐ ܬܩܲܒ̇ܠܘܼܢ ܚܸܣܕܵܐ ܕܟܲܦܢܵܐ ܒܹܝܬ̣ ܥܲܡܡܹ̈ܐ.


text:
ܘܬܸܬ̇ܕܲܟ̣ܪܘܿܢ ܬܲܡܵܢ ܐܘܼܪ̈ܚܵܬ̣ܟ̣ܘܿܢ ܒܝܼ̈ܫܵܬ̣ܵܐ: ܘܨܸܢ̈ܥܵܬ̣ܟ̣ܘܿܢ ܫܵܛ̈ܝܵܬ̣ܵܐ: ܘܢܸܬ̣ܩܲܡ̈ܛܵܢ ܐܲܦܲܝ̈ܟ̇ܘܿܢ ܒܥܵܘܼܠܟ̣ܘܿܢ ܘܲܒ̣ܛܲܢܦ̈ܘܵܬ̣ܟ̣ܘܿܢ.


text:
ܘܕܲܥܘ ܕܠܵܐ ܗ̄ܘܼܵܐ ܡܸܛܠܵܬ̣ܟ̣ܘܿܢ ܥܵܒܹܕܼ ܐ̄ܢܵܐ ܗܵܠܹܝܢ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܗܲܬ̣ܘ ܘܐܸܬ̇ܬܲܟ̣̄ܣܘ ܡ̣ܢ ܐܘܼܪ̈ܚܵܬ̣ܟ̣ܘܿܢ ܒܝܼ̈ܫܵܬ̣ܵܐ: ܘܠܵܐ ܬܡܘܼܬ̣ܘܼܢ ܕܒܹܝܬ̣ ܝܑܼܣܪܵܝܹܠ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܝܵܘܡܵܐ ܕܲܡܕ̇ܟܸ̇ܐ ܐ̄ܢܵܐ ܠܟ̣ܘܿܢ ܡܢ ܟܠܹܗ ܥܵܘܼܠܟ̣ܘܿܢ: ܡܵܘܬܸ̇ܒ̣ ܐ̄ܢܵܐ ܡܕܼܝܼ̈ܢܵܬ̣ܵܐ ܘܒ̣ܵܢܹ̇ܐ ܚܲܪ̈ܒ̣ܵܬ̣ܵܐ.


text:
ܘܢܹܐܡܪܘܼܢ ܐܲܪܥܵܐ ܗܵܝ ܚܲܪܒ̇ܬ̣ܵܐ: ܗܘ̤ܵܬ̣ ܐܲܝܟ ܦܲܪܕܲܝܣܵܐ ܕܲܥܕܸܢ: ܘܲܡܕܼܝܼ̈ܢܵܬ̣ܵܐ ܕܚܲܪ̈ܒܵܢ ܗ̄ܘܲܝ̈ ܘܲܡܣܲܚ̈ܦܵܢ: ܗ̤ܘܲܝ̈ ܟܲܪ̈ܟܹܐ ܥܲܫܝܼ̈ܢܹܐ.


text:
ܘܢܸܕ̇ܥܘܿܢ ܥܲܡܡܹ̈ܐ ܕܡܸܫܬܲܚܪܝܼܢ ܚܕܼܵܪܲܝܟ̇ܘܿܢ: ܕܐܸܢܵܐ ܡܵܪܝܵܐ ܒܵܢܹ̇ܐ ܐ̄ܢܵܐ ܡܣܲܚ̈ܦܵܬ̣ܵܐ: ܘܢܵܨܹ̇ܒ̣ ܐ̄ܢܵܐ ܚܲܪ̈ܒ̣ܵܬ̣ܵܐ: ܐܸܢܵܐ ܡܵܪܝܵܐ ܐܸܡ̇ܪܹܬ̣ ܘܥܵܒܹ̇ܕܼ ܐ̄ܢܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܬܘܼܒ̣ ܒܗܵܕܹܐ ܬܵܒܲܥ ܐ̄ܢܵܐ ܠܲܕܼܒܹܝܬ̣ ܝܑܼܣܪܵܝܹܠ: ܕܐܸܥܒܸ̇ܕܼ ܠܗܘܿܢ ܘܐܲܣܓܹ̇ܐ ܐܸܢܘܿܢ: ܐܲܝܟ ܥܵـ̈ـܢܵܐ ܕܲܒ̣ܢܲܝ̈ܢܵܫܵܐ.


text:
ܐܲܝܟ ܥܵـ̈ـܢܵܐ ܩܲܕ̇ܝܼ̈ܫܵܬ̣ܵܐ: ܘܐܲܝܟ ܥܵـ̈ـܢܵܐ ܕܐܘܿܪܸܫܠܸܡ ܒܙܲܒ̣ܢܵܐ ܕܥܲܕܼܥܹ̈ܕܹܝܗ̇: ܗܵܟܲܢܵܐ ܢܸܗܘ̈ܝܵܢ ܡܕܼܝܼ̈ܢܵܬ̣ܵܐ ܕܚܲܪ̈ܒܵܢ ܗ̄ܘܲܝ̈: ܘܢܸܬ̣ܡܲܠ̈ܝܵܢ ܥܵـ̈ـܢܵܐ ܕܲܒ̣ܢܲܝ̈ܢܵܫܵܐ: ܘܢܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܲܗܘ̤ܵܬ̣ ܥܠܲܝ ܐܝܼܕܹܗ ܕܡܵܪܝܵܐ: ܘܐܲܦܩܲܢܝ ܒܪܘܼܚܹܗ ܡܵܪܝܵܐ: ܘܐܲܫ̱ܪܝܲܢܝ ܒܲܦܩܲܥܬ̣ܵܐ: ܘܡܲܠܝܵܐ ܗ̄ܘܼܵܬ̣ ܓܲܪ̈ܡܹܐ.


text:
ܘܐܸܬܸ̇ܠ ܥܠܲܝܟ̇ܘܿܢ ܓܝܵܕܹ̈ܐ: ܘܐܲܣܸܩ ܥܠܲܝܟ̇ܘܿܢ ܒܸܣܪܵܐ: ܘܐܹܩܪܘܿܡ ܥܠܲܝܟ̇ܘܿܢ ܡܸܫܟܵܐ: ܘܐܸܬܸ̇ܠ ܒܟ̣ܘܿܢ ܪܘܼܚܵܐ ܘܬܸܚܘܿܢ: ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ.


text:
ܘܐܸܬ̣ܢܲܒ̇ܝܼܬ̣ ܐܲܝܟ ܕܦܲܩ̣ܕܲܢܝ: ܘܟܲܕܼ ܐܸܬ̣ܢܲܒ̇ܝܼܬ̣: ܗܘ̤ܵܐ ܩܵܠܵܐ ܘܙܵܘܥܵܐ: ܘܲܩ̣ܪܸܒ̣ܘ ܓܲܪ̈ܡܹܐ ܓܲܪܡܵܐ ܠܘܵܬ̣ ܫܪܝܼܬܹܗ.


text:
ܘܲܚܙܹ̇ܝܬ̣ ܕܲܣܠܸܩ̣ ܥܠܲܝܗܘܿܢ ܓܝܵܕܹ̈ܐ ܘܒܸܣܪܵܐ: ܘܐܸܬ̣ܩܪܸܡ ܥܠܲܝܗܘܿܢ ܡܸܫܟܵܐ ܡ̣ܢ ܠܥܸܠ: ܘܪܘܼܚܵܐ ܠܲܝܬ̇ ܗ̄ܘܼܵܬ̣ ܒܗܘܿܢ.


text:
ܘܐܸܡܲܪ ܠܝܼ: ܐܸܬ̣ܢܲܒܵܐ ܥܲܠ ܪܘܼܚܵܐ: ܐܸܬ̣ܢܲܒܵܐ ܒܲܪܢܵܫܵܐ: ܘܐܸܡܲܪ ܠܪܘܼܚܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܬܵܝ ܪܘܼܚܵܐ ܡ̣ܢ ܐܲܪܒܲܥ ܪ̈ܘܼܚܹܐ: ܘܦܘܿܚܝ ܒܗܵܠܹܝܢ ܩܛܝܼ̈ܠܹܐ ܘܢܸܚܘܿܢ.


text:
ܘܐܸܬ̣ܢܲܒ̇ܝܼܬ̣ ܐܲܝܟ ܕܦܲܩ̣ܕܲܢܝ: ܘܥܸܠܲܬ̤ ܒܗܘܿܢ ܪܘܼܚܵܐ ܘܲܚܝܵܘ: ܘܩܵܡ̣ܘ ܥܲܠ ܪܸ̈ܓ̣ܠܲܝܗܘܿܢ: ܚܲܝܠܵܐ ܕܛܵܒ̣ ܣܲܓ̇ܝܼ.


text:
ܘܐܸܡܲܪ ܠܝܼ: ܒܲܪܢܵܫܵܐ: ܗܵܠܹܝܢ ܓܲܪ̈ܡܹܐ ܟܠܗܘܿܢ ܕܲܒ̣ܢܲܝ̈ ܝܑܼܣܪܵܝܹܠ ܐܸܢܘܿܢ: ܕܐܵܡ̇ܪܝܼܢ ܗ̄ܘܼܵܘ ܝܑܼܒܸܫ̣ܘ ܓܲܪ̈ܡܲܝܢ: ܘܐܸܒܲܕܼ ܣܲܒ̣ܪܵܢ: ܘܲܒ̣ܛܸܠܢ ܠܲܢ.


text:
ܡܸܛܠ ܗܵܢܵܐ ܐܸܬ̣ܢܲܒܵܐ ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܦܬܲܚ ܐ̄ܢܵܐ ܩܲܒ̣ܪ̈ܲܝܟ̇ܘܿܢ: ܘܡܲܝܬܸ̇ܐ ܐ̄ܢܵܐ ܠܟܘܿܢ ܠܐܲܪܥܵܐ ܕܝܼܣܪܵܝܹܠ.


text:
ܐܸܬܸ̇ܠ ܪܘܼܚܝ ܒܟ̣ܘܿܢ ܘܬܸܚܘܿܢ: ܘܐܸܫܒ̇ܘܿܩܟ̣ܘܿܢ ܒܐܲܪ̱ܥܟ̣ܘܿܢ: ܘܬܸܕ̇ܥܘܿܢ ܕܐܸܢܵܐ ܐ̄ܢܵܐ ܡܵܪܝܵܐ: ܐܸܡ̇ܪܹܬ̣ ܘܥܵܒܹ̇ܕܼ ܐ̄ܢܵܐ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.<br/>ܥܠ ܕܣܠܩܝܢ ܘܗܘܝܢ ܚܕ ܥܡܐ ܘܚܕܐ ܡܠܟܘܬܐ


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܣܲܒ̣ ܠܵܟ ܩܲܝܣܵܐ ܚܲܕܼ: ܘܲܟ̣ܬ̇ܘܼܒ̣ ܥܠܵܘܗܝ ܝܑܼܗܘܼܕܼܵܐ ܘܲܒ̣ܢܲܝ̈ ܝܑܼܣܪܵܝܹܠ ܚܲܒ̣ܪ̈ܵܘܗܝ: ܘܣܲܒ̣ ܩܲܝܣܵܐ ܐ̄ܚܪܹܢܵܐ: ܘܲܟ̣ܬ̣ܘܿܒ̣ ܥܠܵܘܗܝ ܝܵܘܣܸܦ ܒܩܲܝܣܵܐ ܕܐܲܦܪܹܝܡ: ܘܟ̣ܠܗܘܿܢ ܒܢܲܝ̈ ܝܼܣܪܵܝܹܠ ܚܲܒ̣ܪ̈ܵܘܗܝ.


text:
ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܢܵܣܹ̇ܒ̣ ܐ̄ܢܵܐ ܩܲܝܣܵܐ ܕܝܵܘܣܸܦ ܕܒ̣ܐܝܼܕܹܗ ܕܐܲܦܪܹܝܡ: ܘܫܲܒ̣̈ܛܹܐ ܕܝܼܣܪܵܝܹܠ ܚܲܒ̣ܪ̈ܵܘܗܝ: ܘܐܸܬܸ̇ܠ ܐܸܢܘܿܢ ܥܲܡ ܩܲܝܣܵܐ ܕܲܝܗܘܼܕܼܵܐ: ܘܐܸܥܒܸ̇ܕܼ ܐܸܢܘܿܢ ܚܲܕܼ ܩܹܝܣ: ܘܢܸܗܘܘܿܢ ܚܲܕܼ ܒܐܝܼܕܼܝ.


text:
ܘܐܸܡܲܪ ܠܗܘܿܢ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܢܵܣܹ̇ܒ̣ ܐ̄ܢܵܐ ܠܲܒ̣ܢܲܝ̈ ܝܑܼܣܪܵܝܹܠ: ܡ̣ܢ ܒܲܝܢܵܬ̣ ܥܲܡܡܹ̈ܐ ܕܐܸܙܲܠ̣ܘ ܠܘܵܬ̣ܗܘܿܢ: ܘܐܹܟܲܢܸܫ ܐܸܢܘܿܢ ܘܐܲܝܬܹ̇ܐ ܐܸܢܘܿܢ ܠܐܲܪ̱ܥܗܘܿܢ.


text:
ܘܐܸܥܒܸ̇ܕܼ ܐܸܢܘܿܢ ܥܲܡܵܐ ܚܲܕܼ ܒܐܲܪܥܵܐ ܒܛܘܼܪܹ̈ܐ ܕܝܼܣܪܵܝܹܠ: ܘܚܲܕܼ ܡܲܠܟܵܐ ܢܸܗܘܹܐ ܠܟ̣ܠܗܘܿܢ: ܘܬ̣ܘܼܒ̣ ܠܵܐ ܢܸܗܘܘܿܢ ܬܪܹܝܢ ܥܲܡܡ̈ܝܼܢ: ܘܬ̣ܘܼܒ̣ ܠܵܐ ܢܸܬ̣ܦܲܠܓܘܼܢ ܠܬܲܪܬܹ̇ܝܢ ܡܲܠ̈ܟ̇ܘܿܢ.


text:
ܘܬ̣ܘܼܒ̣ ܠܵܐ ܢܸܬ̇ܛܲܢܦܘܿܢ ܒܲܦܬܲܟ̣ܪ̈ܲܝܗܘܿܢ: ܘܲܒ̣ܛܲܢ̈ܦܘܵܬ̣ܗܘܿܢ ܘܲܒ̣ܟ̣ܠܹܗ ܥܵܘܼܠܗܘܿܢ: ܘܐܸܦܪܘܿܩ ܐܸܢܘܿܢ ܡ̣ܢ ܟܠܹܗ ܒܹܝܬ̣ ܡܲܥܡܲܪܗܘܿܢ ܕܲܚܛܵܘ ܒܹܗ: ܘܐܸܕܲܟܸ̇ܐ ܐܸܢܘܿܢ ܘܢܸܗܘܘܿܢ ܠܝܼ ܥܲܡܵܐ: ܘܐܸܢܵܐ ܐܸܗܘܹܐ ܠܗܘܿܢ ܐܲܠܵܗܵܐ.


text:
ܘܥܲܒ̣ܕ̇ܝ ܕܵܘܝܼܕܼ ܢܲܡܠܸܟ ܥܠܲܝܗܘܿܢ: ܘܪܵܥܝܵܐ ܚܲܕܼ ܢܸܗܘܹܐ ܠܟ̣ܠܗܘܿܢ: ܘܲܒ̣ܕܼܝܼ̈ܢܲܝ ܢܗܲܠܟ̣ܘܼܢ: ܘܦܘܼܩܕܵܢܲܝ̈ ܢܸܛܪܘܿܢ ܘܢܸܥܒ̇ܕܼܘܼܢ ܐܸܢܘܿܢ.


text:
ܘܢܸܬ̇ܒ̣ܘܼܢ ܒܐܲܪܥܵܐ ܕܝܸܗ̄ܒܹ̇ܬ̣ ܠܥܲܒ̣ܕ̇ܝ ܝܲܥܩܘܿܒ̣: ܕܝܼܬܸܒ̣ܘ ܒܵܗ̇ ܐܲܒ̣ܵܗܲܝ̈ܗܘܿܢ: ܘܢܸܬܸ̇ܒ̣ܘܼܢ ܒܵܗ̇ ܗܸܢܘܿܢ ܘܲܒ̣ܢܲܝ̈ܗܘܿܢ: ܘܲܒ̣ܢܲܝ̈ ܒܢܲܝ̈ܗܘܿܢ ܠܥܵܠܲܡ: ܘܕܼܵܘܝܼܕܼ ܥܲܒ̣ܕ̇ܝ ܢܸܗܘܹܐ ܠܗܘܿܢ ܡܕܲܒ̇ܪܵܢܵܐ ܠܥܵܠܲܡ.


text:
ܘܐܲܩܝܼܡ ܠܗܘܿܢ ܩܝܵܡܵܐ ܕܲܫܠܵܡܵܐ ܘܲܩܝܵܡܵܐ ܕܥܵܠܲܡ ܢܸܗܘܹܐ ܥܲܡܗܘܿܢ: ܘܐܲܣܓܹ̇ܐ ܐܸܢܘܿܢ: ܘܐܸܬܸ̇ܠ ܡܲܩܕܲܫܝ ܒܲܝܢܵܬ̣ܗܘܿܢ ܠܥܵܠܲܡ.


text:
ܘܢܸܕ̇ܥܘܿܢ ܥܲܡܡܹ̈ܐ ܕܐܸܢܵܐ ܐ̄ܢܵܐ ܡܵܪܝܵܐ ܕܲܡܩܲܕܸ̇ܫ ܐ̄ܢܵܐ ܠܝܼܣܪܵܝܹܠ: ܡܵܐ ܕܲܗܘ̤ܵܐ ܒܗܘܿܢ ܡܲܩܕܲܫܝ ܠܥܵܠܲܡ.<br/>ܥܲܠ ܕܒܝܬ ܓܘܓ ܘܡܓܘܓ ܕܣܠܩܝܢ ܥܠܝܗܘܢ ܡܐ ܕܣܠܩܘ ܡܢ ܒܒܠ.


text:
ܒܲܪܢܵܫܵܐ: ܣܝܼܡ ܐܲܦܲܝ̈ܟ ܥܲܠ ܓܘܿܓ̣: ܘܥܲܠ ܐܲܪܥܵܐ ܕܡܵܓ̣ܘܿܓ̣: ܡܕܲܒ̇ܪܵܢܵܐ ܘܪܹܫܵܐ ܕܡܵܫܵܟ ܘܲܕ̇ܬ̣ܘܼܒܹܝܠ: ܘܐܸܬ̣ܢܲܒܵܐ ܥܠܵܘܗܝ ܘܐܸܡܲܪ.


text:
ܘܐܹܟܲܢܫܵܟ ܘܐܲܪܡܸܐ ܒܠܵܡܵܐ ܒܦܲܟܲܝ̈ܟ: ܘܐܲܦܩܵܟ ܡ̣ܢ ܐܲܬ̣ܪܵܟ ܠܵܟ ܘܲܠܟ̣ܠܹܗ ܚܲܝܠܵܟ: ܘܪ̈ܲܟ̣ܫܵܐ ܘܦܲܪ̈ܵܫܹܐ ܕܲܠܒ̣ܝܼܫܝܼܢ ܙܲܝܢܵܐ: ܟܠܗܘܿܢ ܟܸܢܫܵܐ ܪܲܒܵܐ: ܒܢܲܝ̈ܙܟܹܐ ܘܲܒ̣ܣܲܟ̇ܪܹ̈ܐ ܘܐܲܚܝܼܕܲܝ̈ ܣܲܝ̈ܦܹܐ.


text:
ܓܵܡܵܪ ܘܟ̣ܠܹܗ ܚܲܝܠܵܗ̇: ܘܒܹܝܬ̣ ܬܘܿܓܸܪܡܵܐ: ܘܲܫܦܘܿܠܲܝ̈ ܓܲܪܒ̇ܝܵܐ ܘܟ̣ܠܹܗ ܚܲܝܠܗܘܿܢ: ܘܥܲܡܡܹ̈ܐ ܣܲܓ̇ܝܼ̈ܐܹܐ ܕܥܲܡܵܟ.


text:
ܡ̣ܢ ܝܵܘ̈ܡܵܬ̣ܵܐ ܩܲܕܼܡܵܝܹ̈ܐ ܐܸܬ̣ܦܩܸܕ̇ܬ̇: ܘܲܒ̣ܚܲܪܬ̣ܵܐ ܕܲܫܢܲـ̈ـܝܵܐ ܬܹܐܬܹܐ ܥܲܠ ܛܘܼܪܹ̈ܐ ܕܝܼܣܪܵܝܹܠ: ܘܥܲܠ ܐܲܪܥܵܐ ܕܐܸܫܬܲܝܢܲܬ̤ ܡ̣ܢ ܚܲܪܒܵܐ: ܘܐܸܬ̣ܟܲܢܫܲܬ̤ ܡ̣ܢ ܥܲܡܡܹ̈ܐ ܣܲܓ̇ܝܼ̈ܐܹܐ: ܘܝܼܬܸܒ̣ܘ ܒܵܗ̇ ܟܠܗܘܿܢ ܒܫܸܠܝܵܐ.


text:
ܘܬܸܣܲܩ ܐܲܝܟ ܕܠܘܼܚܝܵܐ: ܘܐܲܝܟ ܥܢܵܢܵܐ ܕܲܡܟܲܣܝܵܐ ܠܐܲܪܥܵܐ: ܐܲܢ̄ܬ̇ ܘܟ̣ܠܹܗ ܚܲܝܠܵܟ: ܘܥܲܡܡܹ̈ܐ ܣܲܓ̇ܝܼ̈ܐܹܐ ܕܥܲܡܵܟ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܹܗ ܒܝܵܘܡܵܐ ܗܵܘܿ: ܢܸܣ̈ܩܵܢ ܡܸܠܹ̈ܐ ܥܲܠ ܠܸܒܵܟ: ܘܬܸܬ̣ܚܲܫܲܒ̣ ܡܲܚܫܲܒ̣ܬ̣ܵܐ ܒܝܼܫܬܵܐ: ܘܬܹܐܡܲܪ.


text:
ܐܸܣܲܩ ܥܲܠ ܐܲܪܥܵܐ ܟܲܗܝܼܢܬܵܐ: ܘܐܹܙܲܠ ܥܲܠ ܐܲܝܠܹܝܢ ܕܝܵܬ̣ܒ̇ܝܼܢ ܒܫܸܠܝܵܐ: ܕܠܵܐ ܫܘܼܪܹ̈ܐ: ܘܠܵܐ ܣܘܼܟ̇ܪܹ̈ܐ: ܘܠܵܐ ܬܲܪ̈ܥܹܐ ܐܝܼܬ̣ ܠܗܘܿܢ.


text:
ܕܬܸܫܒܸ̇ܐ ܫܒ̣ܝܼܬ̣ܵܐ: ܘܬܸܒ̇ܘܙ ܒܸܙܬ̣ܵܐ: ܘܬܲܗܦܸܟ ܐܝܼܕܼܵܟ ܥܲܠ ܚܲܪ̈ܒ̣ܵܬ̣ܵܐ ܕܐܸܬ̣ܝܲܬܲܒ̣: ܘܥܲܠ ܥܲܡܵܐ ܕܐܸܬ̣ܟܲܢܲܫ ܡ̣ܢ ܥܲܡܡܹ̈ܐ: ܕܲܩ̣ܢܵܘ ܒܥܝܼܪܵܐ ܘܩܸܢܝܵܢܵܐ: ܘܝܵܬ̣ܒ̇ܝܼܢ ܥܲܠ ܫܘܼܦܪܵܗ̇ ܕܐܲܪܥܵܐ.


text:
ܫܒ̣ܵܐ ܘܕܼܵܪܵܢ ܘܬܲܓܵܪܹ̈ܐ ܕܬܲܪܫܝܼܫ: ܘܟܠܗܹܝܢ ܩܘܼܪ̈ܝܵܐ ܢܹܐܡܪ̈ܵܢ ܠܵܟ: ܐܸܬܲܝܬ̇ ܠܡܸܫܒܵܐ ܫܒ̣ܝܼܬ̣ܵܐ: ܘܲܠܡܸܒܲܙ ܒܸܙܬ̣ܵܐ: ܘܟܲܢܸܫ̣ܬ̇ ܟܢܘܼܫܝܵܟ ܕܬܸܫܩܘܿܠ ܣܹܐܡܵܐ ܘܕܲܗܒ̣ܵܐ: ܘܬܸܣܲܒ̣ ܒܥܝܼܪܵܐ ܘܩܸܢܝܵܢܵܐ: ܘܬܸܕܼܒܲܪ ܕܒ̣ܵܪܬܵܐ ܪܲܒ̇ܬ̣ܵܐ.


text:
ܡܸܛܠ ܗܵܢܵܐ ܐܸܬ̣ܢܲܒܵܐ ܒܲܪܢܵܫܵܐ: ܘܐܸܡܲܪ ܠܓ̣ܘܿܓ̣: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܹܗ ܒܝܵܘܡܵܐ ܕܢܸܬܸ̇ܒ̣ ܥܲܡܝ ܝܑܼܣܪܵܝܹܠ ܒܫܸܠܝܵܐ: ܬܸܕܲܥ.


text:
ܘܬܹܐܬܹܐ ܡ̣ܢ ܐܲܬ̣ܪܵܟ ܡ̣ܢ ܫܦܘܿܠܲܝ̈ ܓܲܪܒ̇ܝܵܐ: ܘܥܲܡܡܹ̈ܐ ܣܲܓ̇ܝܼ̈ܐܹܐ ܕܥܲܡܵܟ: ܟܠܗܘܿܢ ܪ̈ܵܟ̣ܒܲܝ ܪ̈ܲܟ̣ܫܵܐ: ܟܢܘܼܫܝܵܐ ܪܲܒܵܐ ܘܚܲܝܠܵܐ ܣܲܓ̇ܝܼܵܐܐ.


text:
ܘܬܸܣܲܩ ܥܲܠ ܥܲܡܝ ܝܑܼܣܪܵܝܹܠ: ܐܲܝܟ ܥܢܵܢܵܐ ܕܲܡܟܲܣܝܵܐ ܠܐܲܪܥܵܐ: ܠܚܲܪܬ̣ܵܐ ܕܝܵܘ̈ܡܵܬ̣ܵܐ ܬܹܐܬܹܐ: ܘܐܲܝܬܹ̇ܝܟ ܠܐܲܪܥܝ: ܘܢܸܕ̇ܥܘܼܢܵܢܝ ܥܲܡܡܹ̈ܐ ܡܵܐ ܕܐܸܬ̣ܩܲܕ̇ܫܹ̇ܬ̣ ܒܵܟ ܠܥܹܢܲܝܗܘܿܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܲܢ̄ܬ̇ܘܼ ܕܐܸܡ̇ܪܹܬ̣ ܥܠܲܝܟ ܒܝܵܘ̈ܡܵܬ̣ܵܐ ܩܲܕܼܡܵܝܹ̈ܐ: ܒܐܝܼܕܼܵܐ ܕܥܲܒ̣̈ܕܲܝ ܢܒ̣ܝܹ̈ܐ ܕܝܼܣܪܵܝܹܠ: ܕܡܸܬ̣ܢܲܒܹ̇ܝܢ ܗ̄ܘܼܵܘ ܒܝܵܘ̈ܡܵܬ̣ܵܐ ܗܵܢ̇ܘܿܢ: ܘܒܲܫܢܲـ̈ـܝܵܐ ܗܵܠܹܝܢ: ܕܐܲܝܬܹ̇ܝܟ ܥܠܲܝܗܘܿܢ.


text:
ܒܹܗ ܒܝܵܘܡܵܐ ܗܵܘܿ ܕܢܹܐܬܹܐ ܓܘܿܓ̣: ܥܲܠ ܐܲܪܥܵܐ ܕܝܼܣܪܵܝܹܠ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܢܹܐܩܲܕܼ ܪܘܼܓ̣ܙܝ ܒܚܸܡܬ̣ܝ ܘܒܲܛܢܵܢܝ.


text:
ܘܲܢܙܘܼܥܘܼܢ ܩܕܼܵܡܵܘܗܝ ܢܘܼܢܹ̈ܐ ܕܝܲܡܵܐ: ܘܦܵܪܲܚܬ̣ܵܐ ܕܲܫܡܲܝܵܐ: ܘܚܲܝ̄ܘܼܬ̣ܵܐ ܕܕܲܒ̣ܪܵܐ: ܘܟ̣ܠ ܪ̈ܲܚܫܵܐ ܕܪܵܚܹ̇ܫ ܒܐܲܪܥܵܐ: ܘܟ̣ܠܗܘܿܢ ܒܢܲܝ̈ܢܵܫܵܐ ܕܥܲܠ ܐܲܦܲܝ̈ ܐܲܪܥܵܐ: ܘܢܸܣܬܲܚܦܘܼܢ ܛܘܼܪܹ̈ܐ: ܘܢܸܦܠܘܿܢ ܡܲܓܕ̇ܠܹ̈ܐ.


text:
ܘܟ̣ܠܗܘܿܢ ܫܘܼܪܹ̈ܐ ܒܐܲܪܥܵܐ ܢܸܦܠܘܿܢ: ܘܐܸܩܪܹܐ ܥܠܵܘܗܝ ܚܲܪܒܵܐ ܒܟ̣ܠܗܘܿܢ ܛܘܼܪ̈ܲܝ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܣܲܝܦܹܗ ܕܓܲܒ̣ܪܵܐ ܒܐܲܚܘܼܗܝ ܢܸܗܘܹܐ.


text:
ܘܐܹܕ̇ܢܝܼܘܗܝ ܒܡܵܘܬܵܐ ܘܒܲܕܼܡܵܐ: ܘܡܸܛܪܵܐ ܕܓ̣ܵܪܹܦ ܘܟܹܐܦܹ̈ܐ ܕܕܲܚܪܵܐ: ܘܢܘܼܪܵܐ ܘܟܸܒ̣ܪܝܼܬ̣ܵܐ ܐܲܚܸܬ̣ ܥܠܵܘܗܝ ܘܥܲܠ ܪܵܘܪ̈ܒ̣ܵܢܵܘܗܝ: ܘܥܲܠ ܥܲܡܡܹ̈ܐ ܣܲܓ̇ܝܼ̈ܐܹܐ ܕܥܲܡܹܗ.


text:
ܘܐܲܢ̄ܬ̇ ܒܲܪܢܵܫܵܐ: ܐܸܬ̣ܢܲܒܵܐ ܥܲܠ ܓܘܿܓ̣ ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܐ ܐܸܢܵܐ ܥܠܲܝܟ ܓܘܿܓ̣: ܡܕܲܒ̇ܪܵܢܵܐ ܘܪܹܫܵܐ ܕܡܵܫܵܟ ܘܲܕ̇ܬ̣ܘܼܒܹܝܠ.


text:
ܘܲܒ̣ܛܘܼܪܹ̈ܐ ܕܝܼܣܪܵܝܹܠ ܬܸܦܸܠ: ܐܲܢ̄ܬ̇ ܘܟ̣ܠܹܗ ܚܲܝܠܵܟ: ܘܥܲܡܡܹ̈ܐ ܣܲܓ̇ܝܼ̈ܐܹܐ ܕܥܲܡܵܟ: ܠܦܵܪܲܚܬ̣ܵܐ ܕܲܫܡܲܝܵܐ ܘܲܠܚܲܝ̄ܘܼܬ̣ܵܐ ܕܐܲܪܥܵܐ: ܝܲܗ̄ܒܲܬܵܟ ܠܡܹܐܟ̣ܘܼܠܬܵܐ.


text:
ܘܲܫܡܵܐ ܕܩܘܼܕܼܫܝ ܐܵܘܕܲܥ ܒܓ̣ܵܘ ܥܲܡܝ ܝܑܼܣܪܵܝܹܠ: ܘܬ̣ܘܼܒ̣ ܠܵܐ ܐܹܛܵܘܸܫ ܫܡܵܐ ܕܩܘܼܕܼܫܝ: ܘܢܸܕ̇ܥܘܼܢ ܥܲܡܡܹ̈ܐ ܕܐܸܢܵܐ ܐ̄ܢܵܐ ܡܵܪܝܵܐ ܩܲܕ̇ܝܼܫܵܐ ܕܝܼܣܪܵܝܹܠ.


text:
ܘܢܸܦܩܘܼܢ ܥܵܡܘܿܪܹ̈ܐ ܕܩܘܼܪ̈ܝܵܐ ܕܝܼܣܪܵܝܹܠ: ܘܢܸܫܒ̇ܩܘܼܢ ܢܘܼܪܵܐ ܒܙܲܝܢܵܐ ܘܲܒ̣ܣܲܟ̇ܪܹ̈ܐ ܘܲܒ̣ܢܲܝ̈ܙܟܹܐ: ܘܲܒ̣ܩܸܫ̈ܬܵܬ̣ܵܐ ܘܲܒ̣ܓܹܐܪܹ̈ܐ: ܘܲܒ̣ܚܘܼܛܪܹ̈ܐ ܕܐܝܼ̈ܕܲܝܵܐ: ܘܲܒ̣ܪ̈ܘܼܡܚܹܐ: ܘܢܵܘܩ̄ܕܼܘܼܢ ܡܸܢܗܘܿܢ ܒܢܘܼܪܵܐ: ܫܒܲܥ ܫܢ̈ܝܼܢ.


text:
ܘܠܵܐ ܢܸܣܬܲܢܩܘܼܢ ܥܲܠ ܩܲܝ̈ܣܹܐ ܕܚܲܩܠܵܐ ܘܲܕܼܥܵܒ̣ܵܐ: ܐܸܠܵܐ ܡ̣ܢ ܙܲܝܢܗܘܿܢ ܢܵܘܩ̄ܕܼܘܼܢ ܒܢܘܼܪܵܐ ܘܢܸܫܒ̇ܘܿܢ ܠܐܲܝܠܹܝܢ ܕܲܫܒ̣ܵܘ ܐܸܢܘܿܢ: ܘܢܸܒ̇ܙܘܼܢ ܠܐܲܝܠܹܝܢ ܕܒܲܙܘ ܐܸܢܘܿܢ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܒܹܗ ܒܝܵܘܡܵܐ ܗܵܘܿ: ܐܸܬܸ̇ܠ ܬܲܡܵܢ ܕܘܼܟ̇ܬ̣ܵܐ ܠܓ̣ܘܿܓ̣ ܠܩܲܒ̣ܪܵܐ ܒܝܼܣܪܵܝܹܠ: ܢܲܚܠܵܐ ܪܲܒܵܐ ܕܲܒ̣ܡܲܕܼܢ̱ܚܵܝܹܗ ܕܝܲܡܵܐ: ܘܢܸܣܟ̇ܪܘܼܢܹܗ ܠܢܲܚܠܵܐ: ܘܢܸܩܒ̇ܪܘܼܢܹܗ ܬܲܡܵܢ ܠܓ̣ܘܿܓ̣: ܘܲܠܟܠܹܗ ܚܲܝܠܹܗ: ܘܢܸܬ̣ܩܪܸܐ ܢܲܚܠܵܐ ܕܣܵܘܦܵܢܹܗ ܕܓ̣ܘܿܓ̣.


text:
ܘܡ̣ܢ ܒܵܬܲܪ ܫܲܒ̣ܥܵܐ ܝܲܪ̈ܚܝܼܢ: ܢܸܗܘܘܿܢ ܓܲܒ̣ܪܹ̈ܐ ܡܗܲܠܟ̣ܝܼܢ ܐܲܡܝܼܢܵܐܝܼܬ̣ ܒܐܲܪܥܵܐ: ܘܩܵܒ̣ܪܝܼܢ ܠܐܲܝܠܹܝܢ ܕܐܸܫܬ̇ܚܲܪܘ ܒܐܲܪܥܵܐ: ܕܬܸܬ̇ܕܲܟܸ̇ܐ.


text:
ܘܟ̣ܠ ܕܥܵܒܲܪ ܒܐܲܪܥܵܐ: ܘܚܵܙܹ̇ܐ ܓܲܪܡܵܐ ܕܒܲܪܢܵܫܵܐ: ܢܲܨܘܸܐ ܥܲܠ ܓܲܒܹܗ ܨܘܵܝܵܐ: ܥܕܲܡܵܐ ܕܐܵܬܹ̇ܝܢ ܫܵܩ̇ܠܝܼܢ ܠܹܗ ܗܵܢܘܿܢ ܕܩܵܒ̣ܪܝܼܢ ܒܢܲܚܠܵܐ ܕܓ̣ܘܿܓ̣.


text:
ܐܲܢ̄ܬ̇ ܕܹܝܢ ܒܲܪܢܵܫܵܐ: ܐܸܡܲܪ ܠܟ̣ܠܵܗ̇ ܦܵܪܲܚܬ̣ܵܐ ܕܲܫܡܲܝܵܐ: ܘܲܠܟ̣ܠܵܗ̇ ܚܲܝ̄ܘܼܬ̣ܵܐ ܕܕܲܒ̣ܪܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܐܸܬ̣ܟܲܢܲܫܘ ܘܬ̣ܵܘ ܡ̣ܢ ܟܠ ܕܘܼܟܵܐ: ܠܕܸܒ̣ܚ̱ܬ̣ܵܐ ܪܲܒ̇ܬ̣ܵܐ ܕܕܼܵܒܲܚ̇ ܐ̄ܢܵܐ ܠܟ̣ܘܿܢ ܒܛܘܼܪܹ̈ܐ ܕܝܼܣܪܵܝܹܠ: ܘܬܹܐܟ̣ܠܘܼܢ ܒܸܣܪܵܐ ܘܬܸܫܬ̇ܘܿܢ ܕܡܵܐ.


text:
ܒܸܣܪܵܐ ܕܓܲܢ̄ܒܵܪܹ̈ܐ ܬܹܐܟ̣ܠܘܼܢ: ܘܲܕܼܡܵܐ ܕܪܵܘܪ̈ܒ̣ܵܢܹܐ ܕܐܲܪܥܵܐ ܬܸܫܬ̇ܘܿܢ: ܕܕܸܟ̣ܪܹ̈ܐ ܘܕܲܡܦܲܛܡܹ̈ܐ. ܘܲܕ̇ܬܲܝܫܹ̈ܐ ܘܲܕ̇ܬ̣ܵܘܪܹ̈ܐ: ܘܕܲܐܪ̈ܘܵܢܹܐ ܕܒܲܝܫܵܢ ܟܠܗܘܿܢ.


text:
ܘܬܹܐܟ̣ܠܘܿܢ ܒܸܣܪܵܐ ܘܬܸܣܒ̇ܥܘܿܢ: ܘܬܸܫܬ̇ܘܿܢ ܕܡܵܐ ܘܬܸܪܘܘܿܢ: ܡ̣ܢ ܕܸܒ̣ܚ̱ܬ̣ܵܐ ܪܲܒ̇ܬ̣ܵܐ ܕܕܼܵܒܲܚ ܐ̄ܢܵܐ ܠܟ̣ܘܿܢ.


text:
ܘܬܸܣܒ̇ܥܘܼܢ ܡ̣ܢ ܦܵܬ̣ܘܿܪܝ: ܒܸܣܪܵܐ ܕܪ̈ܲܟ̣ܫܵܐ ܘܲܕܼܪ̈ܵܟ̣ܒܲܝܗܘܿܢ: ܘܲܕܼܓܲܢ̄ܒܵܪܹ̈ܐ: ܘܲܕܼܟ̣ܠܗܘܿܢ ܓܲܒ̣ܪܹ̈ܐ ܩܪܲܒ̣ܬ̣ܸܵܢܹܐ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܢܸܕ̇ܥܘܼܢ ܥܲܡܡܹ̈ܐ: ܕܡܸܛܠ ܥܵܘܼܠܗܘܿܢ ܐܸܫܬ̇ܒ̣ܝܼܘ ܒܢܲܝ̈ ܝܑܼܣܪܵܝܹܠ: ܕܐܲܥ̣ܥܝܼܘ ܒܝܼ: ܘܐܲܗܦܟܹ̇ܬ̣ ܐܲܦܲܝ̈ ܡܸܢܗܘܿܢ: ܘܐܲܫ̱ܠܡܹ̇ܬ̣ ܐܸܢܘܿܢ ܒܐܝܼܕܼܵܐ ܕܣܵܢܐܲܝ̈ܗܘܿܢ: ܘܲܢܦܲܠ̣ܘ ܟܠܗܘܿܢ ܒܚܲܪܒܵܐ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܸܟܹ̇ܝܠ ܡܲܦܢܹܐ ܐ̄ܢܵܐ ܫܒ̣ܝܼܬܹܗ ܕܝܲܥܩܘܿܒ̣: ܘܲܡܪܲܚܸܡ ܐ̄ܢܵܐ ܥܲܠ ܟܠܹܗ ܒܹܝܬ̣ ܝܑܼܣܪܵܝܹܠ: ܘܛܵܐܹ̇ܢ ܐ̄ܢܵܐ ܡܸܛܠ ܫܡܵܐ ܕܩܘܼܕܼܫܝ.


text:
ܘܲܢܩܲܒ̇ܠܘܼܢ ܟܠܵܗ̇ ܒܸܗܬܲܬ̣ܗܘܿܢ ܘܥܵܘܼܠܗܘܿܢ ܕܐܲܥܠܝܼܘ ܒܝܼ: ܡܵܐ ܕܝܼܬܸܒ̣ܘ ܒܐܲܪ̱ܥܗܘܿܢ ܒܫܸܠܝܵܐ: ܘܠܲܝܬ̇ ܠܗܘܿܢ ܡܲܗܪܵܢܵܐ.


text:
ܡܵܐ ܕܟܲܢܫܹ̇ܬ̣ ܐܸܢܘܿܢ ܡ̣ܢ ܥܲܡܡܹ̈ܐ: ܘܩܲܪܒܹ̇ܬ̣ ܐܸܢܘܿܢ ܡ̣ܢ ܡܕܼܝܼ̈ܢܵܬ̣ܵܐ ܕܲܒ̣ܥܸܠܕ̇ܒ̣ܵܒܲܝ̈ܗܘܿܢ: ܘܐܸܬ̣ܩܲܕ̇ܫܹ̇ܬ̣ ܒܗܘܿܢ ܠܥܹܝܢ ܥܲܡܡܹ̈ܐ ܣܲܓ̇ܝܼ̈ܐܹܐ.


text:
ܘܢܸܕ̇ܥܘܼܢ ܕܐܸܢܵܐ ܡܵܪܝܵܐ ܐܲܠܵܗܗܘܿܢ: ܐܫܒ̇ܝܼܬ̣ ܐܸܢܘܿܢ ܠܒܹܝܬ̣ ܥܲܡܡܹ̈ܐ: ܘܐܸܢܵܐ ܐܹܟܲܢܸܫ ܐܸܢܘܿܢ ܠܐܲܪ̱ܥܘܿܢ: ܘܠܵܐ ܐܵܘܬܲܪ ܡܸܢܗܘܿܢ ܬܲܡܵܢ.


text:
ܒܲܫܢܲܬ̣ ܥܸܣܪܝܼܢ ܘܚܲܡܸܫ ܕܲܫܒ̣ܝܼܬܲܢ: ܒܪܹܫ ܫܲܢ̄ܬܵܐ ܒܲܥܣܲܪܬܵܐ ܒܝܲܪܚܵܐ: ܒܲܫܢܲܬ̣ ܐܲܪܒܲܥܸܣܪܹ̈ܐ ܒܵܬܲܪ ܕܐܸܬ̣ܚܲܪܒܲܬ̤ ܡܕܼܝܼܢ̄ܬܵܐ: ܒܹܗ ܒܝܵܘܡܵܐ ܗܵܢܵܐ: ܗܘ̤ܵܬ̣ ܥܠܲܝ ܐܝܼܕܹܗ ܕܡܵܪܝܵܐ.


text:
ܘܐܲܝܬܝܼܢܲܝ ܠܐܲܪܥܵܐ ܕܝܼܣܪܵܝܹܠ: ܒܚܸܙܘܵܐ ܕܐܲܠܵܗܵܐ: ܘܐܲܫ̱ܪܝܲܢܝ ܥܲܠ ܛܘܼܪܵܐ ܕܛܵܒ̣ ܪܵܡ: ܘܐܝܼܬ̣ ܗ̄ܘܼܵܐ ܥܠܵܘܗܝ ܒܬܲܝܡܢܵܝܹܗ ܐܲܝܟ ܒܸܢܝܵܢܵܐ ܕܲܡܕܼܝܼܢ̄ܬܵܐ.


text:
ܘܐܲܝܬ̇ܝܲܢܝ ܠܬܲܡܵܢ: ܘܲܚܙܹ̇ܝܬ̣ ܓܲܒ̣ܪܵܐ: ܘܚܸܙܘܹܗ ܐܲܝܟ ܚܸܙܘܵܐ ܕܲܢܚܵܫܵܐ: ܘܲܫܘܵܝܬܵܐ ܕܟܸܬܵܢܵܐ ܒܐܝܼܕܹܗ ܘܩܲܢܝܵܐ ܕܲܡܫܘܼܚܬ̣ܵܐ: ܘܩܵܐܹ̇ܡ ܗ̄ܘܼܵܐ ܒܬܲܪܥܵܐ.


text:
ܘܐܸܡܲܪ ܠܝܼ ܓܲܒ̣ܪܵܐ ܗܵܘܿ: ܒܲܪܢܵܫܵܐ: ܚܙܝܼ ܒܥܲܝ̈ܢܲܝܟ: ܘܲܫܡܲܥ ܒܐܸܕܼܢܲܝ̈ܟ: ܘܣܝܼܡ ܒܠܸܒܵܟ ܟܠ ܡܸܕܸ̇ܡ ܕܲܡܚܵܘܸܐ ܐ̄ܢܵܐ ܠܵܟ: ܡܸܛܠ ܕܠܲܡܚܵܘܵܝܘܼܬ̣ܵܟ ܗ̄ܘܼ ܐܸܬܹܝܬ̣ ܠܗܵܪܟܵܐ: ܘܟ̣ܠ ܡܸܕܸ̇ܡ ܕܚܵܙܹ̇ܐ ܐܲܢ̄ܬ̇ ܚܵܘܵܐ ܠܲܒ̣ܢܲܝ̈ ܝܑܼܣܪܵܝܹܠ.


text:
ܘܲܚܙܹ̇ܝܬ̣ ܫܘܼܪܵܐ ܕܟ̣ܵܪܹܟ ܠܹܗ ܠܒܲܝܬܵܐ ܗܵܘܿ: ܘܩܲܢܝܵܐ ܕܲܡܫܘܼܚܬ̣ܵܐ ܒܐܝܼܕܹܗ ܕܓܲܒ̣ܪܵܐ ܗܵܘܿ: ܘܫܸܬ̣ ܐܲܡ̈ܝܼܢ ܗܵܘܹ̇ܐ ܗ̄ܘܼܵܐ ܘܲܦܫܸܟ: ܘܲܡܫܲܚ ܦܬ̣ܵܝܹܗ ܕܒܸܢܝܵܢܵܐ ܩܲܢܝܵܐ ܚܲܕܼ: ܘܪܵܘܡܹܗ ܩܲܢܝܵܐ ܚܲܕܼ.


text:
ܘܐܸܬ̣ܵܐ ܠܬܲܪܥܵܐ ܕܚܵܐܲܪ ܠܡܲܕܼܢ̱ܚܵܐ: ܘܲܣܠܸܩ ܒܕܲܪ̈ܓ̣ܵܘܗܝ: ܘܲܡܫܲܚ ܣܸܦܵܐ ܕܬܲܪܥܵܐ ܩܲܢܝܵܐ ܚܲܕܼ ܠܲܦܬ̣ܵܝܹܗ: ܘܣܸܦܵܐ ܐ̄ܚܪܹܢܵܐ: ܩܲܢܝܵܐ ܚܲܕܼ ܠܲܦܬܼܵܝܹܗ.


text:
ܘܓ̣ܵܘܹܗ ܕܬܲܪܥܵܐ ܡܲܕܼܢ̱ܚܵܝܵܐ: ܬܠܵܬ̣ܵܐ ܡܸܟܵܐ ܘܲܬ̣ܠܵܬ̣ܵܐ ܡܸܟܵܐ: ܘܲܡܫܘܼܚܬ̣ܵܐ ܚܕܼܵܐ ܠܲܬ̣ܠܵܬܲܝ̈ܗܘܿܢ: ܘܲܡܫܘܼܚܬ̣ܵܐ ܚܕܼܵܐ ܠܲܦܪ̈ܘܼܣܬ̇ܕܹܐ: ܕܡܸܟܵܐ ܘܡܸܟܵܐ.


text:
ܘܲܬ̣ܚܘܼܡܵܐ ܕܲܩܕܼܵܡ ܐܸܣܟ̇ܘܼܦܬ̣ܵܐ: ܐܲܡܵܐ ܐܲܡܵܐ ܡܸܟܵܐ ܘܡܸܟܵܐ: ܘܓ̣ܵܘܵܗ̇ ܫܸܬ̣ ܐܲܡ̈ܝܼܢ ܡܸܟܵܐ: ܘܫܸܬ̣ ܐܲܡ̈ܝܼܢ ܡܸܟܵܐ.


text:
ܘܟ̣ܵܘܹ̈ܐ ܕܲܫ̈ܛܝܼܦܵܢ ܡ̣ܢ ܠܓ̣ܵܘ ܘܩܲܛܝܼ̈ܢܵܢ ܡ̣ܢ ܠܒܲܪ: ܥܲܠ ܚܸـ̈ـܬܹ̇ܐ ܘܥܲܠ ܦܪ̈ܘܿܣܬ̇ܕܹܐ ܕܬܲܪܥܵܐ: ܘܟ̣ܵܘܹ̈ܐ ܚܵܕܼܪ̈ܵܢ ܗ̄ܘܲܝ̈ ܠܗܘܿܢ ܡ̣ܢ ܠܓ̣ܵܘ.


text:
ܘܲܡܫܘܼܚܬܹܗ ܬܠܵܬ̣ܵܐ ܡܸܟܵܐ ܘܲܬ̣ܠܵܬ̣ܵܐ ܡܸܟܵܐ. ܐܲܝܟ ܡܫܘܼܚܬܹܗ ܕܬܲܪܥܵܐ ܩܲܕܼܡܵܝܵܐ: ܚܲܡܫܝܼܢ ܐܲܡ̈ܝܼܢ ܐܘܼܪܟܹ̇ܗ: ܘܲܦܬ̣ܵܝܹܗ ܥܸܣܪܝܼܢ ܐܲܡ̈ܝܼܢ ܘܚܲܡܸܫ.


text:
ܘܟ̣ܵܘܵܘ̈ܗܝ ܘܲܦܪ̈ܘܼܣܬ̇ܕܼܵܘܗܝ: ܐܲܝܟ ܡܫܘܼܚܬܵܐ ܕܬܲܪܥܵܐ ܕܚܵܐܲܪ ܠܡܲܕܼܢ̱ܚܵܐ: ܘܲܒ̣ܫܲܒ̣ܥܵܐ ܕܲܪ̈ܓܝܼܢ ܣܵܠܩܝܼܢ ܠܹܗ: ܘܐܸܣܟ̇ܘܼܦܬ̣ܵܐ ܐܝܼܬ̣ ܩܕܼܵܡܲܝܗܘܿܢ.


text:
ܘܐܵܘܒ̇ܠܲܢܝ ܠܐܘܼܪܚܵܐ ܕܬܲܝܡܢܵܐ: ܘܲܚܙܹ̇ܝܬܹܗ ܠܬܲܪܥܵܐ ܕܬܲܝܡܢܵܐ: ܘܲܡܫܲܚ ܦܪ̈ܘܼܣܬ̇ܕܼܵܘܗܝ ܘܩܵܝ̈ܡܵܬܹܗ: ܐܲܝܟ ܗܵܠܹܝܢ ܡܘܼܫ̈ܚܵܬ̣ܵܐ.


text:
ܘܟ̣ܵܘܹ̈ܐ ܐܝܼܬ̣ ܠܹܗ ܘܠܲܦܪ̈ܘܼܣܬ̇ܕܼܵܘܗܝ ܟܲܕܼ ܚܵܕܼܪܝܼܢ: ܐܲܝܟ ܗܵܠܹܝܢ ܟܵܘܹ̈ܐ: ܘܚܲܡܫܝܼܢ ܐܲܡ̈ܝܼܢ ܐܘܼܪܟܹ̇ܗ: ܥܸܣܪܝܼܢ ܘܚܲܡܸܫ ܦܬ̣ܵܝܹܗ.


text:
ܘܲܒ̣ܫܲܒ̣ܥܵܐ ܕܲܪ̈ܓ̣ܝܼܢ ܣܵܠܩܝܼܢ ܠܹܗ. ܘܐܸܣܟ̇ܘܼܦܬ̣ܵܐ ܐܝܼܬ̣ ܩܕܼܵܡܵܘܗܝ: ܘܕܸܩ̈ܠܹܐ ܐܝܼܬ̣ ܠܹܗ ܚܲܕܼ ܡܸܟܵܐ ܘܚܲܕܼ ܡܸܟܵܐ ܥܲܠ ܦܪ̈ܘܼܣܬ̇ܕܼܵܘܗܝ.


text:
ܘܓ̣ܵܘܹܗ ܘܲܦܪ̈ܘܼܣܬ̇ܕܼܵܘܗܝ ܘܐܸܣ̈ܟ̇ܦܵܬܹܗ: ܐܲܝܟ ܗܵܠܹܝܢ ܐܸܢܹܝܢ ܡܘܼܫ̈ܚܵܬ̣ܵܐ: ܘܟ̣ܵܘܹ̈ܐ ܐܝܼܬ̣ ܠܹܗ ܘܠܲܦܪ̈ܘܼܣܬ̇ܕܼܵܗܝ ܟܲܕܼ ܚܵܕܲܪ: ܚܲܡܫܝܼܢ ܐܲܡ̈ܝܼܢ ܐܘܼܪܟܹ̇ܗ: ܘܥܸܣܪܝܼܢ ܘܚܲܡܸܫ ܦܬ̣ܵܝܹܗ.


text:
ܘܓ̣ܵܘܹܗ ܘܲܦܪ̈ܘܼܣܬ̇ܕܼܵܘܗܝ ܘܐܸܣ̈ܟ̇ܦܵܬܹܗ: ܘܟ̣ܵܘܹ̈ܐ ܐܝܼܬ̣ ܠܹܗ ܘܠܲܦܪ̈ܘܼ ܣܬ̇ܕܼܵܘܗܝ ܟܲܕܼ ܚܵܕܲܪ: ܐܘܼܪܟܵܐ ܚܡܫܝܼܢ ܐܲܡܝܼ̈ܢ: ܘܲܦܬ̣ܵܝܵܐ ܥܸܣܪܝܼܢ ܘܚܲܡܸܫ.


text:
ܘܐܸܣܟ̇ܘܼܦܬ̣ܵܐ ܕܕܼܵܪܬܵܐ ܒܲܪܵܝܬܵܐ: ܘܕܸܩ̈ܠܹܐ ܐܝܼܬ̣ ܒܲܦܪ̈ܘܼܣܬ̇ܕܹܐ ܡܸܟܵܐ ܘܡܸܟܵܐ: ܘܲܬ̣ܡܵܢܝܵܐ ܠܹܗ ܕܲܪ̈ܓ̣ܝܼܢ.


text:
ܘܓ̣ܵܘܹܗ ܘܲܦܪ̈ܘܼܣܬ̇ܕܼܵܘܗܝ ܘܐܸܣ̈ܟ̇ܦܵܬܹܗ: ܘܟ̣ܵܘܹ̈ܐ ܚܵܕܼܪ̈ܵܢ ܠܹܗ: ܐܘܼܪܟܹ̇ܗ ܚܲܡܫܝܼܢ ܐܲܡܝܼ̈ܢ: ܘܲܦܬ̣ܵܝܹܗ ܥܸܣܪܝܼܢ ܘܚܲܡܸܫ.


text:
ܘܲܦܪ̈ܘܼܣܬ̇ܕܹܐ ܕܕܼܵܪܬܵܐ ܒܲܪܵܝܬܵܐ: ܘܕܸܩ̈ܠܹܐ ܐܝܼܬ̣ ܒܲܦܪ̈ܘܼܣܬ̇ܕܹܐ ܡܸܟܵܐ ܘܡܸܟܵܐ: ܘܲܬ̣ܡܵܢܝܵܐ ܠܹܗ ܕܲܪ̈ܓ̣ܝܼܢ.


text:
ܘܒܲܦܪ̈ܘܼܣܬ̇ܕܹܐ ܕܬܲܪܥܵܐ: ܬܪܹܝܢ ܦܵܬ̣ܘܿܪ̈ܝܼܢ ܡܸܟܵܐ: ܘܲܬ̣ܪܹܝܢ ܦܵܬ̣ܘܿܪ̈ܝܼܢ ܡܸܟܵܐ: ܠܡܸܟܲܣ ܥܠܲܝܗܘܿܢ ܝܲܩ̈ܕܹ̇ܐ ܫܲܠܡܹ̈ܐ: ܘܩܘܼܪ̈ܒܵܢܹܐ ܘܬܲܕܼܟ̇ܝܼܬ̣ܵܐ ܕܲܚܛܵܗܹ̈ܐ.


text:
ܘܲܒ̣ܣܸܛܪܹܗ ܕܬܲܪܥܵܐ ܓܲܪܒ̇ܝܵܝܵܐ: ܕܲܠܒܲܪ ܡ̣ܢ ܝܲܩ̈ܕܹ̇ܐ ܫܲܠܡܹ̈ܐ: ܬܪܹܝܢ ܦܵܬ̣ܘܿܪ̈ܝܼܢ: ܘܲܒ̣ܣܸܛܪܵܐ ܐ̄ܚܪܹܢܵܐ ܕܲܦܪܘܿܣܬ̇ܕܹܐ ܬܪܹܝܢ ܦܵܬ̣ܘܿܪ̈ܝܼܢ.


text:
ܐܲܪܒ̇ܥܵܐ ܦܵܬ̣ܘܿܪ̈ܝܼܢ ܡܸܟܵܐ: ܘܐܲܪܒ̇ܥܵܐ ܦܵܬ̣ܘܿܪ̈ܝܼܢ ܡܸܟܵܐ: ܒܲܦܪ̈ܘܼܣܬ̇ܕܼܵܘܗܝ ܕܬܲܪܥܵܐ: ܘܲܬ̣ܡܵܢܝܵܐ ܐܸܢܘܿܢ ܦܵܬ̣ܘܿܪ̈ܝܼܢ ܕܢܵܟ̣ܣܝܼܢ ܥܠܲܝܗܘܿܢ.


text:
ܘܐܲܪܒ̇ܥܵܐ ܦܵܬ̣ܘܿܪ̈ܝܼܢ ܕܲܦ̮ܣܝܼܠܬܵܐ ܠܝܲܩ̈ܕܹ̇ܐ ܫܲܠܡܹ̈ܐ: ܐܘܼܪܟ̇ܗܘܿܢ ܐܲܡܵܐ ܘܲܦܠܸܓ̣: ܘܲܦܬ̣ܵܝܗܘܿܢ ܐܲܡܵܐ ܘܲܦܠܸܓ̣: ܘܲܥܠܲܝܗܘܿܢ ܣܵܝܡ̇ܝܼܢ ܡܵܐܢܹ̈ܐ ܕܢܵܟ̣ܣܝܼܢ ܗ̄ܘܼܵܘ ܒܗܘܿܢ ܝܲܩ̈ܕܹ̇ܐ ܫܲܠܡܹ̈ܐ ܘܕܸܒ̣ܚ̱ܬ̣ܵܐ.


text:
ܘܲܠܒܲܪ ܡ̣ܢ ܬܲܪܥܵܐ ܓܵܘܵܝܵܐ ܚܵܢ̈ܘܵܬ̣ܵܐ ܕܪܵܘܪ̈ܒ̣ܵܢܹܐ: ܒܕܼܵܪܬܵܐ ܓܵܘܵܝܬܵܐ ܕܲܒ̣ܣܸܛܪܵܐ ܕܬܲܪܥܵܐ ܓܲܪܒ̇ܝܵܝܵܐ: ܘܐܲܦܲܝ̈ܗܘܿܢ ܠܬܲܝܡܢܵܐ: ܡ̣ܢ ܣܸܛܪܵܐ ܕܬܲܪܥܵܐ ܡܕܢ̱ܚܵܝܵܐ ܕܠܘܼܩܒܲܠ ܪܘܼܚܵܐ ܕܓܲܪܒ̇ܝܵܐ.


text:
ܘܐܲܟ̣ܣܸܕܼܪܵܐ ܕܚܵܝܪܵܐ ܠܓܲܪܒ̇ܝܵܐ: ܠܟ̣ܵܗܢܹ̈ܐ ܒܢܲܝ̈ ܨܵܕܼܘܿܩ ܕܢܵܛ̇ܪܝܼܢ ܡܲܛܲܪܬܵܐ ܕܡܲܕܼܒ̇ܚܵܐ: ܕܡܸܬ̣ܩܲܪܒ̣ܝܼܢ ܡ̣ܢ ܒܢܲܝ̈ ܠܹܘܝܼ: ܠܲܡܫܲܡܵܫܘܼ ܬܸܫܡܸܫܬܹ̇ܗ ܕܡܵܪܝܵܐ.


text:
ܘܲܡܫܲܚ ܠܕܼܵܪܬܵܐ ܐܘܼܪܟܵܐ ܡܵܐܐ ܐܲܡܝܼ̈ܢ: ܘܲܦܬ̣ܵܝܵܗ̇ ܡܵܐܐ ܐܲܡܝܼ̈ܢ ܡܪܲܒ̇ܥܵܐܝܼܬ̣: ܘܡܲܕܼܒ̇ܚܵܐ ܐܝܼܬ̣ ܗ̄ܘܼܵܐ ܩܕܼܵܡ ܒܲܝܬܵܐ.


text:
ܘܐܲܝܬ̇ܝܲܢܝ ܠܐܸܣܟ̇ܘܼܦܬܹܗ ܕܒܲܝܬܵܐ: ܘܡܲܫܚܵܗ̇ ܠܐܸܣܟ̇ܘܼܦܬ̣ܵܐ: ܚܲܡܸܫ ܐܲܡܝܼ̈ܢ ܡܸܟܵܐ: ܘܚܲܡܸܫ ܐܲܡܝܼ̈ܢ ܡܸܟܵܐ: ܘܲܦܬ̣ܵܝܹܗ ܕܬܲܪܥܵܐ: ܬܠܵܬ̣ ܐܲܡܝܼ̈ܢ ܡܸܟܵܐ ܘܲܬ̣ܠܵܬ̣ ܐܲܡܝܼ̈ܢ ܡܸܟܵܐ.


text:
ܘܐܘܼܪܟܵܗ̇ ܕܐܸܣܟ̇ܘܼܦܬ̣ܵܐ ܥܸܣܪܝܼܢ ܐܲܡܝܼ̈ܢ: ܘܲܦܬ̣ܵܝܵܗ̇ ܚܕܲܥܸܣܪܹ̈ܐ ܐܲܡܝܼ̈ܢ: ܘܲܒ̣ܕܪ̈ܓܹܐ ܣܵܠܩܝܼܢ ܠܵܗ̇: ܘܥܲܡܘܼ̈ܕܹܐ ܩܵܝܡܝܼܢ ܥܲܠ ܦܪ̈ܘܼܣܬ̇ܕܹܝܗ̇: ܚܲܕܼ ܡܸܟܵܐ ܘܚܲܕܼ ܡܸܟܵܐ.


text:
ܘܲܦܬ̣ܵܝܹܗ ܕܡܲܫܟ̇ܢܵܐ ܘܲܦܬ̣ܵܝܹܗ ܕܬܲܪܥܵܐ ܥܣܲܪ ܐܲܡ̈ܝܼܢ: ܘܣܸܛܪ̈ܵܘܗܝ ܕܬܲܪܥܵܐ: ܚܲܡܸܫ ܐܲܡܝܼ̈ܢ ܡܸܟܵܐ: ܘܲܡܫܲܚ ܐܘܼܪܟܹ̇ܗ ܐܲܪܒ̇ܥܝܼܢ ܐܲܡ̈ܝܼܢ: ܘܲܦܬ̣ܵܝܹܗ ܥܸܣܪܝܼܢ ܐܲܡ̈ܝܼܢ.


text:
ܘܥܲܠ ܠܓ̣ܵܘ: ܘܡܲܫ̣ܚܹܗ ܠܲܦܪܘܼܣܬ̇ܕܹܐ ܕܬܲܪܥܵܐ: ܬܲܪܬܹ̇ܝܢ ܐܲܡܝܼ̈ܢ: ܘܬܲܪܥܵܐ ܫܸܬ̣ ܐܲܡܝܼ̈ܢ: ܘܲܦܬ̣ܵܝܹܗ ܫܒܲܥ ܐܲܡܝܼ̈ܢ.


text:
ܘܲܡܫܲܚ ܐܘܼܪܟܹ̇ܗ ܥܸܣܪܝܼܢ ܐܲܡܝܼ̈ܢ: ܘܲܦܬ̣ܵܝܹܗ ܥܸܣܪܝܼܢ ܐܲܡܝܼ̈ܢ ܠܘܼܩܒܲܠ ܗܲܝܟ̇ܠܵܐ: ܘܐܸܡܲܪ ܠܝܼ ܗܵܢܵܘ ܩܕܼܘܿܫ ܩܘܼܕܼܫܹ̈ܐ.


text:
ܘܕܲܦܢܵـ̈ـܬ̣ܵܐ ܕܲܦܢܵܐ ܥܲܠ ܕܲܦܢܵܐ: ܬܠܵܬ̣ܝܼܢ ܘܲܬ̣ܠܵܬ̣ ܙܲܒ̣̈ܢܝܼܢ: ܘܥܵܐ̈ܠܵܢ ܒܐܸܣܬܹܗ ܕܒܲܝܬܵܐ ܕܲܦ̈ܢܵܬ̣ܵܐ ܟܲܕܼ ܚܵܕܼܪ̈ܵܢ: ܕܢܸܗܘ̈ܝܵܢ ܐܲܚܝܼ̈ܕܼܵܢ ܘܡܲܦ̱ܪ̈ܩܵܢ ܡ̣ܢ ܐܸܣܬ̣ܵܐ.


text:
ܘܢܵܩـ̈ـܦܵܢ ܠܥܸܠ ܗܸܢܹܝܢ ܕܲܦ̈ܢܵܬ̣ܵܐ: ܕܢܸܬ̣ܟܲܪ̈ܟܵܢ ܡ̣ܢ ܠܥܸܠ ܠܒܲܝܬܵܐ: ܕܢܸܪܘܲܚ ܒܲܝܬܵܐ ܡ̣ܢ ܠܥܸܠ: ܘܡ̣ܢ ܠܬܲܚܬ̇ ܢܸܗܘܘܿܢ ܣܵܠܩܝܼܢ ܠܡܸܨܥܵـ̈ـܝܵܬ̣ܵܐ: ܘܡ̣ܢ ܡܸܨܥܵܝܵـ̈ـܬ̣ܵܐ ܠܥܸܠܵܝܵـ̈ـܬ̣ܵܐ.


text:
ܘܲܚܙܹ̇ܝܬ̣ ܪܵܘܡܹܗ ܕܒܲܝܬܵܐ ܟܲܕܼ ܚܵܕܲܪ: ܘܦܲܪ̈ܝܼܩܵܢ ܗ̄ܘܲܝ̈ ܕܲܦܢܵܬ̣ܵܐ ܚܕܼܵܐ ܡ̣ܢ ܚܕܼܵܐ: ܡܠܹܐ ܩܲܢܝܵܐ ܫܸܬ̣ ܐܲܡܝܼ̈ܢ.


text:
ܘܒܸܢܝܵܢܵܐ ܕܲܩܕܼܵܡ ܓܙܝܼܪܬܵܐ: ܕܲܒ̣ܬܲܪܥܵܐ ܡܲܥ̱ܪܒ̣ܵܝܵܐ: ܦܬ̣ܵܝܹܗ ܫܲܒ̣ܥܝܼܢ ܐܲܡܝܼ̈ܢ: ܘܐܸܣܬܹܗ ܕܒܸܢܝܵܢܵܐ ܚܲܡܸܫ ܐܲܡܝܼ̈ܢ ܦܬ̣ܵܝܵܐ ܟܲܕܼ ܚܵܕܲܪ: ܘܐܘܼܪܟܹ̇ܗ ܬܸܫܥܝܼܢ ܐܲܡܝܼ̈ܢ.


text:
ܘܲܡܫܲܚ ܐܘܼܪܟܹ̇ܗ ܕܒܸܢܝܵܢܵܐ ܕܲܩܕܼܵܡ ܓܙܝܼܪܬܵܐ: ܘܒܸܣܬ̇ܪܹܗ ܘܲܬ̣ܝܵܟ̣ܵܘ̈ܗܝ ܡܸܟܵܐ ܘܡܸܟܵܐ: ܡܵܐܐ ܐܲܡܝܼ̈ܢ: ܘܗܲܝܟ̇ܠܵܐ ܓܵܘܵܝܵܐ: ܘܲܦܪ̈ܘܼܣܬ̇ܕܹܐ ܕܬܲܪܥܵܐ ܕܕܼܵܪܬܵܐ.


text:
ܘܣܸܦܹ̈ܐ ܘܟ̣ܵܘܹ̈ܐ ܘܲܬ̣ܝܵܟܹ̈ܐ ܟܲܕܼ ܚܵܕܪܝܼܢ: ܘܠܲܬ̣ܠܵܬܲܝ̈ܗܘܿܢ ܬܲܪ̈ܥܹܐ ܩܪܲܡ ܩܲܝܣܵܐ: ܟܲܕܼ ܚܵܕܼܪܝܼܢ: ܘܐܘܼܪܟܹ̇ܗ ܥܕܲܡܵܐ ܠܟ̣ܵܘܹ̈ܐ.


text:
ܘܟ̣ܵܘܹ̈ܐ ܡܟܲܣ̈ܝܵܢ ܠܥܸܠ ܡ̣ܢ ܬܲܪܥܵܐ ܕܒܲܝܬܵܐ ܓܵܘܵܝܵܐ: ܘܲܠܒܲܪ ܠܟ̣ܠܗܹܝܢ ܐܸܣܹ̈ܐ ܟܲܕܼ ܚܵܕܲܪ: ܡܸܫܲܚ ܡ̣ܢ ܠܒܲܪ ܘܡ̣ܢ ܠܓ̣ܵܘ.


text:
ܬܠܵܬ̣ ܐܲܡܝܼ̈ܢ ܪܵܘܡܹܗ: ܘܐܘܼܪܟܹ̇ܗ ܬܲܪܬܹ̇ܝܢ ܐܲܡܝܼ̈ܢ: ܘܩܲܪ̈ܢܵܬ̣ܵܐ ܐܝܼܬ̣ ܠܹܗ: ܘܐܘܼܪܟܹ̇ܗ ܘܲܬ̣ܝܵܟ̣ܵܘ̈ܗܝ ܕܩܲܝܣܵܐ: ܘܐܸܡܲܪ ܠܝܼ: ܗܵܢܵܘ ܦܵܬ̣ܘܿܪܵܐ ܕܲܩܕܼܵܡ ܡܵܪܝܵܐ.


text:
ܘܐܲܦܵܘ̈ܗܝ ܕܲܦܪܘܼܣܬ̇ܕܼܵܐ ܩܪ̈ܝܼܡܵܢ ܩܲܝܣܵܐ ܡ̣ܢ ܠܒܲܪ: ܘܟ̣ܵܘܹ̈ܐ ܫܛ̈ܝܼܦܵܢ: ܘܕܸܩ̈ܠܹܐ ܐܝܼܬ̣ ܡܸܟܵܐ ܘܡܸܟܵܐ ܥܲܠ ܣܸܛܪ̈ܵܘܗܝ ܕܲܦܪܘܼܣܬ̇ܕܼܵܐ: ܘܕܲܦ̈ܢܵܬܹܗ ܕܒܲܝܬܵܐ ܩܪ̈ܝܼܡܵܢ ܕܲܦܹ̈ܐ.


text:
ܘܐܲܦ̣ܩܲܢܝ ܠܕܼܵܪܬܵܐ ܒܲܪܵܝܬܵܐ ܠܐܘܼܪܚܵܐ ܕܓܲܪܒ̇ܝܵܐ: ܘܐܲܥܠܲܢܝ ܠܐܲܟ̣ܣܸܕܼܪܵܐ ܕܠܘܼܩܒܲܠ ܓܙܝܼܪܬܵܐ ܘܠܘܼܩܒܲܠ ܒܸܢܝܵܢܵܐ ܓܲܪܒ̇ܝܵܝܵܐ.


text:
ܠܘܼܩܒܲܠ ܬܲܪܥܵܐ ܕܕܼܵܪܬܵܐ ܓܵܘܵܝܬܵܐ: ܘܠܘܼܩܒܲܠ ܕܲܪ̈ܓܹܐ ܕܕܼܵܪܬܵܐ ܒܲܪܵܝܬܵܐ: ܕܲܒ̣ܢܹܝܢ ܚܲܕܼ ܥܲܠ ܚܼܲܕܼ ܥܲܠ ܬܠܵܬ̣ܵܐ ܣܸܕܼܪ̈ܝܼܢ.


text:
ܘܲܩܕܼܵܡ ܐܲܟ̣ܣܸܕܼܪܹ̈ܐ ܒܹܝܬ̣ ܗܠܲܟ̣ܬ̣ܵܐ: ܥܣܲܪ ܐܲܡ̈ܝܼܢ ܦܬ̣ܵܝܵܐ: ܘܐܘܼܪܟܵܐ ܡܵܐܐ ܐܲܡܝܼ̈ܢ: ܘܬܲܪܥܵܐ ܕܒܹܝܬ̣ ܗܲܠܲܟ̣ܬ̣ܵܐ ܠܓܲܪܒ̇ܝܵܐ.


text:
ܡܬܲܠ̈ܬ̣ܵܢ ܗ̄ܘܲܝ̈ ܓܹܝܪ: ܘܠܲܝܬ̇ ܗ̄ܘܼܵܘ ܠܗܹܝܢ ܥܲܡܘܼ̈ܕܹܐ ܐܲܝܟ ܥܲܡܘܼ̈ܕܹܐ ܕܕܲܪܬܵܐ: ܡܸܛܠ ܗܵܢܵܐ ܙܥܘܿܪ̈ܝܵܢ ܗ̄ܘܲܝ̈ ܡ̣ܢ ܬܲܚ̈ܬܵܝܬܵܐ ܘܡ̣ܢ ܡܸܨ̈ܥܵܝܵܬ̣ܵܐ.


text:
ܘܐܘܼܪܚܵܐ ܩܕܼܵܡܲܝܗܹܝܢ: ܘܚܸܙܘܵܐ ܕܐܲܟ̣ܣܸܕܼܪܹ̈ܐ ܕܒ̣ܐܘܼܪܚܵܐ ܕܓܲܪܒ̇ܝܵܐ: ܐܘܼܪܟ̇ܗܹܝܢ ܐܲܝܟ ܦܬ̣ܵܝܗܹܝܢ: ܘܟ̣ܠܗܘܿܢ ܡܲܦܩܵܢܲܝ̈ܗܹܝܢ: ܘܡܲܥܠܵܢܲܝ̈ܗܹܝܢ: ܘܚܸܙ̱ܘܗܹܝܢ: ܘܬܲܪ̈ܥܲܝܗܹܝܢ.


text:
ܐܲܝܟ ܬܲܪ̈ܥܹܐ ܕܐܲܟ̣ܣܸܕܼܪܹ̈ܐ ܕܒ̣ܐܘܼܪܚܵܐ ܕܬܲܝܡܢܵܐ: ܬܲܪܥܵܐ ܒܪܸܫ ܐܘܼܪܚܵܐ: ܐܘܼܪܚܵܐ ܒܐܲܦܲܝ̈ ܐܸܣܬ̣ܵܐ: ܕܒ̣ܐܘܼܪܚܵܐ ܕܢܲܚܠܵܐ ܡܲܕܼܢ̱ܚܵܝܵܐ ܐܲܝܟ ܕܐܵܬܹ̇ܐ.


text:
ܘܐܸܡܲܪ ܠܝܼ: ܐܲܟ̣ܣܸܕܼܪܹ̈ܐ ܕܓܲܪܒ̇ܝܵܐ: ܘܐܟ̣ܣܸܕܼܪܹ̈ܐ ܕܬܲܝܡܢܵܐ ܕܲܩܕܼܵܡ ܓܙܝܼܪܬܵܐ: ܗܵܠܹܝܢ ܐܸܢܹܝܢ ܐܲܟ̣ܣܸܕܼܪܹ̈ܐ ܐܲܬܲܪ ܕܐܵܟ̣ܠܝܼܢ ܟܵܗ̈ܢܹܐ ܕܲܡܩܲܪܒ̣ܝܼܢ ܠܡܵܪܝܵܐ ܩܕܼܘܿܫ ܩܘܼܕܼܫܹ̈ܐ: ܬܲܡܵܢ ܣܵܝܡܝܼܢ ܩܕܼܘܿܫ ܩܘܼܕܼܫܹ̈ܐ: ܘܲܣܡܝܼܕܼܵܐ ܘܬܲܕܼܟ̇ܝܼܬ̣ܵܐ ܕܲܚܛܵܗܹ̈ܐ: ܡܸܛܠ ܕܐܲܬ̣ܪܵܐ ܗ̄ܘܼ ܩܲܕ̇ܝܼܫܵܐ.


text:
ܘܡܵܐ ܕܥܵܐܠܝܼܢ ܟܵܗܢܹ̈ܐ: ܠܵܐ ܢܵܦܩܝܼܢ ܡ̣ܢ ܩܘܼܕܼܫܵܐ ܠܕܼܵܪܬܵܐ ܒܲܪܵܝܬܵܐ: ܐܸܠܵܐ ܬܲܡܵܢ ܣܵܝ̇ܡܝܼܢ ܡܲܐܢܲܝ̈ܗܘܿܢ ܗܵܢܘܿܢ ܕܲܡܫܲܡܫܝܼܢ ܒܗܘܿܢ: ܡܸܛܠ ܕܩܘܼܕܼܫܵܐ ܐܸܢܘܿܢ: ܘܠܵܒ̣ܫܝܼܢ ܡܵܐܢܹ̈ܐ ܐ̄ܚܪ̈ܵܢܹܐ: ܘܲܡܩܲܪܒ̣ܝܼܢ ܩܘܼܪ̈ܒܵܢܹܐ ܚܠܵܦ ܥܲܡܵܐ.


text:
ܠܐܲܪܒܲܥ ܪ̈ܘܼܚܵܘܗܝ ܡܲܫ̣ܚܹܗ: ܘܫܘܼܪܵܐ ܟܲܕܼ ܚܵܕܲܪ: ܐܘܼܪܟܹ̇ܗ ܚܲܡܸܫܡܵܐܐ ܘܲܦܬ̣ܵܝܹܗ ܚܲܡܸܫܡܵܐܐ: ܕܢܸܦܪܘܿܫ ܒܹܝܬ̣ ܩܘܼܕܼܫܵܐ ܠܚܘܼܠܵܐ.


text:
ܘܗܵܐ ܫܘܼܒ̣ܚܹܗ ܕܐܲܠܵܗܵܐ ܕܝܼܣܪܵܝܹܠ ܐܵܬܹ̇ܐ ܡ̣ܢ ܐܘܼܪܚܵܐ ܕܡܲܕܼܢ̱ܚܵܐ: ܘܩܵܠܹܗ ܐܲܝܟ ܩܵܠܵܐ ܕܡܲـ̈ـܝܵܐ ܣܲܓ̇ܝܼ̈ܐܹܐ: ܘܐܲܪܥܵܐ ܢܸܗܪܲܬ̤ ܡ̣ܢ ܫܘܼܒ̣ܚܹܗ.


text:
ܐܲܝܟ ܚܸܙܘܵܐ ܕܲܚܙܹ̇ܝܬ̣ ܟܲܕܼ ܐܸܬܹܝ̇ܬ̣ ܠܲܡܚܲܒܵܠܘܼ ܠܲܡܕܼܝܼܢ̄ܬܵܐ: ܘܐܲܝܟ ܚܸܙܘܵܐ ܕܲܚܙܹ̇ܝܬ̣ ܥܲܠ ܢܗܲܪ ܟܒܲܪ: ܘܢܸܦܠܹ̇ܬ̣ ܥܲܠ ܐܲܦܲܝ̈.


text:
ܘܐܸܡܲܪ ܠܝܼ: ܒܲܪܢܵܫܵܐ: ܐܲܬ̣ܪܵܐ ܕܟ̣ܘܼܪܣܲܝ ܘܐܲܬ̣ܪܵܐ ܕܦܲܪ̈ܣܵܬ̣ܵܐ ܕܪܸ̈ܓ̣ܠܲܝ: ܕܫܵܪܹܐ ܐ̄ܢܵܐ ܒܲܝܢܵܬ̣ ܒܢܲܝ̈ ܝܑܼܣܪܵܝܹܠ ܠܥܵܠܲܡ: ܘܬ̣ܘܼܒ̣ ܠܵܐ ܢܸܬ̇ܛܲܢܦܘܼܢ ܕܒܹܝܬ̣ ܝܑܼܣܪܵܝܹܠ: ܘܬ̣ܘܼܒ̣ ܠܵܐ ܢܛܲܢܦܘܼܢ ܫܡܵܐ ܕܩܘܼܕܼܫܝ: ܗܸܢܘܿܢ ܘܡܲܠܟܲܝ̈ܗܘܿܢ ܒܙܵܢܝܘܼܬ̣ܗܘܿܢ: ܘܒܲܫ̈ܠܲܕܹ̇ܐ ܕܡܲܠܟܲܝ̈ܗܘܿܢ ܘܒܲܦܬܲܟ̣ܪ̈ܲܝܗܘܿܢ.


text:
ܕܥܵܒ̣ܕ̇ܝܼܢ ܗ̄ܘܼܵܘ ܬܲܪ̈ܥܲܝܗܘܿܢ ܥܲܠ ܓܸܢ̄ܒ̣ ܬܲܪ̈ܥܲܝ: ܘܣܸܦܲܝ̈ܗܘܿܢ ܥܲܠ ܓܸܢ̄ܒ̣ ܣܸܦܲܝ̈: ܘܐܸܣܬ̣ܵܐ ܗܘ̤ܵܬ̣ ܒܲܝܢܲܝ ܘܲܠܗܘܿܢ: ܘܛܲܢܸܦܘ ܫܡܵܐ ܕܩܘܼܕܼܫܝ ܒܥܵܘܼܠܵܐ ܕܲܥܒܲܕܼܘ: ܘܐܲܣܝܼܦܹܬ̣ ܐܸܢܘܿܢ ܒܪܘܼܓ̣ܙܝ.


text:
ܘܐܲܢ̄ܬ̇ ܕܹܝܢ ܒܲܪܢܵܫܵܐ: ܚܵܘܵܝܗܝ ܠܒܲܝܬܵܐ ܗܵܢܵܐ ܠܲܕܼܒܹܝܬ̣ ܝܑܼܣܪܵܝܹܠ: ܘܢܸܬ̇ܬܲܟ̣ܣܘܼܢ ܡ̣ܢ ܥܵܘܼܠܗܘܿܢ ܕܐܲܥܠܝܼܘ ܒܝܼ: ܘܢܸܡܫܚܘܼܢܵܗ̇ ܠܲܕܼܡܘܼܬܹܗ.


text:
ܘܐܸܢ ܐܸܬ̇ܬܲܟܸܣܘ ܡ̣ܢ ܡܸܕܸ̇ܡ ܕܲܥܒܲܕܼܘ: ܨܘܼܪ̈ܵܬܹܗ ܕܒܲܝܬܵܐ ܘܛܘܼܝܵܒܹܗ: ܘܡܲܥ̈ܠܵܢܵܘܗܝ ܘܡܲܦܩܵܢܵܘ̈ܗܝ: ܘܟ̣ܠܵܗ̇ ܨܘܼܪܬܹ̇ܗ: ܘܟ̣ܠܗܘܿܢ ܢܵܡܘܿܣܵܘ̈ܗܝ ܘܟ̣ܠܗܹܝܢ ܨܘܼܪ̈ܵܬܹܗ ܚܵܘܵܐ ܐܸܢܘܿܢ: ܘܲܪܫܘܿܡ ܠܥܹܢܲܝܗܘܿܢ: ܕܢܸܛܪܘܿܢ ܟܠܗܹܝܢ ܨܘܼܪ̈ܵܬܹܗ: ܘܟ̣ܠܹܗ ܪܘܼܫܡܹܗ ܘܢܸܥܒ̇ܕܼܘܼܢ ܐܸܢܘܿܢ.


text:
ܗܵܠܹܝܢ ܡܘܼܫ̈ܚܵܬܹܗ ܕܡܲܕܼܒ̇ܚܵܐ ܒܐܲܡܬ̣ܵܐ: ܕܐܲܡܵܐ ܘܲܦܫܸܟ: ܥܘܼܒܵܗ̇ ܕܐܲܡܬ̣ܵܐ ܐܲܡܵܐ: ܘܲܬ̣ܝܵܟ̣ܵܐ ܐܝܼܬ̣ ܠܣܸܦܬܹܗ ܙܪܸܬ̣ ܟܲܕܼ ܚܵܕܲܪ: ܘܗܵܟܲܢܵܐ ܒܓܲܒܹ̇ܗ.


text:
ܘܡ̣ܢ ܐܲܪܥܵܐ ܘܲܥܕܲܡܵܐ ܠܲܬ̣ܝܵܟ̣ܵܐ ܬܲܚܬܵܝܵܐ: ܬܲܪܬܹ̇ܝܢ ܐܲܡܝܼ̈ܢ: ܘܲܦܬ̣ܵܝܹܗ ܐܲܡܬ̣ܵܐ ܚܕܼܵܐ: ܘܡ̣ܢ ܬܝܵܟ̣ܵܐ ܬܲܚܬܵܝܵܐ: ܘܲܥܕܲܡܵܐ ܠܥܸܠܵܝܵܐ ܐܲܪܒ̇ܥܲ ܐܲܡ̈ܝܼܢ: ܘܲܦܬ̣ܵܝܵܐ ܐܲܡܵܐ.


text:
ܘܲܬ̣ܝܵܟܹܗ ܐܲܪܒܲܥܸܣܪܹ̈ܐ ܐܲܡܝܼ̈ܢ ܐܘܼܪܟܹ̇ܗ: ܘܐܲܪܒܲܥܸܣܪܹ̈ܐ ܦܬ̣ܵܝܹܗ: ܥܲܠ ܐܲܪܒ̇ܥܵܐ ܣܸܛܪ̈ܵܘܗܝ: ܘܲܬ̣ܝܵܟܹܗ ܘܲܬ̣ܚܘܼܡܵܐ ܕܚܵܕܲܪ ܠܹܗ ܦܸܠܓܘܼܬ̣ ܐܲܡܵܐ: ܘܥܘܼܒܵܐ ܐܝܼܬ̣ ܠܹܗ ܟܲܕܼ ܚܵܕܲܪ: ܘܕܲܪ̈ܓ̣ܵܘܗܝ ܚܵܝ̇ܪܝܼܢ ܠܡܲܕܼܢ̱ܚܵܐ.


text:
ܘܐܸܡܲܪ ܠܝܼ: ܒܲܪܢܵܫܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܗܵܠܹܝܢ ܢܵܡܘܿܣܵܘ̈ܗܝ ܕܡܲܕܼܒ̇ܚܵܐ ܒܝܵܘܡܵܐ ܕܡܸܬ̣ܥ̱ܒܸܕܼ: ܢܩܲܪܒ̣ܘܼܢ ܥܠܵܘܗܝ ܥܠܵܬ̣ܵܐ: ܘܢܹܐܫܕ̇ܘܼܢ ܥܠܵܘܗܝ ܕܡܵܐ.


text:
ܘܐܸܬܸ̇ܠ ܠܟ̣ܵܗܢܹ̈ܐ ܘܲܠܠܹܘܵܝܹ̈ܐ ܕܡ̣ܢ ܙܲܪܥܹܗ ܕܨܵܕܼܘܿܩ: ܕܡܸܬ̣ܩܲܪܒ̣ܝܼܢ ܠܘܵܬ̣ܝ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܲܡܫܲܡܫܘܼܬܲܢܝ: ܬܵܘܪܵܐ ܒܲܪ ܒܲܩܪܵܐ ܠܬܲܕܼܟ̇ܝܼܬ̣ܵܐ ܕܲܚܛܵܗܹ̈ܐ.


text:
ܘܬܸܣܲܒ̣ ܡ̣ܢ ܕܡܹܗ: ܘܬܸܪܘܿܣ ܒܐܲܪܒܲܥ ܩܲܪ̈ܢܵܬܹܗ ܕܡܲܕܼܒ̇ܚܵܐ: ܘܒܲܐܪܒܲܥ ܙܵܘ̈ܝܵܬ̣ܵܐ ܕܲܬ̣ܝܵܟܹܗ: ܘܒܲܬ̣ܚܘܼܡܵܐ ܕܚܵܕܲܪ ܠܹܗ: ܘܬܸܪܘܿܣ ܥܠܵܘܗܝ ܘܢܸܬ̇ܕܲܟܸ̇ܐ.


text:
ܘܲܒ̣ܝܵܘܡܵܐ ܕܲܬ̣ܪܹܝܢ: ܩܲܪܸܒ̣ ܠܬܲܕܼܟ̇ܝܼܬ̣ܵܐ: ܨܸܦܪܵܝܵܐ ܕܥܸܙܹ̈ܐ ܕܠܲܝܬ̇ ܒܹܗ ܡܘܼܡܵܐ: ܘܲܢܕܲܟ̇ܘܿܢܹܗ ܠܡܲܕܼܒ̇ܚܵܐ: ܐܲܝܟ ܕܕܲܟ̇ܝܼܘܗܝ ܒܬ̣ܵܘܪܵܐ.


text:
ܘܡܵܐ ܕܫܲܡ̣ܠܝܼܬ̇ ܠܲܡܕܲܟܵܝܘܼ: ܩܲܪܸܒ̣ ܬܵܘܪܵܐ ܒܲܪ ܒܲܩܪܵܐ ܕܠܲܝܬ ܒܹܗ ܡܘܼܡܵܐ: ܘܕܸܟ̣ܪܵܐ ܡ̣ܢ ܥܵـ̈ـܢܵܐ ܕܠܲܝܬ̇ ܒܹܗ ܡܘܼܡܵܐ.


text:
ܘܩܲܪܸܒ̣ ܐܸܢܘܿܢ ܩܕܼܵܡ ܡܵܪܝܵܐ: ܘܢܲܪܡܘܿܢ ܥܠܲܝܗܘܿܢ ܟܵܗܢܹ̈ܐ ܡܸܠܚܵܐ: ܘܲܢܩܲܪܒ̣ܘܼܢ ܐܸܢܘܿܢ ܝܲܩ̈ܕܹ̇ܐ ܫܲܠܡܹ̈ܐ ܠܡܵܪܝܵܐ.


text:
ܘܲܬ̣ܩܲܪܒ̣ܘܼܢ ܫܲܒ̣ܥܵܐ ܝܵܘ̈ܡܝܼܢ: ܨܸܦܪܵܝܵܐ ܚܲܕܼ ܒܝܵܘܡܵܐ ܠܬܲܕܼܟ̇ܝܼܬ̣ܵܐ: ܘܬ̣ܵܘܪܵܐ ܚܲܕܼ ܒܲܪ ܒܲܩܪܵܐ: ܘܕܸܟ̣ܪܵܐ ܡ̣ܢ ܥܵـ̈ـܢܵܐ ܕܠܲܝܬ̇ ܒܹܗ ܡܘܼܡܵܐ.


text:
ܘܡܵܐ ܕܲܫܠܸܡ̣ܘ ܝܵܘ̈ܡܵܬ̣ܵܐ ܡ̣ܢ ܝܵܘܡܵܐ ܕܫܲܒ̣ܥܵܐ ܘܲܠܗܲܠ: ܗܵܝܕܹ̇ܝܢ ܢܩܲܪܒ̣ܘܼܢ ܟܵܗܢܹ̈ܐ ܥܲܠ ܡܲܕܼܒ̇ܚܵܐ: ܝܲܩܕܲܝ̈ܗܘܿܢ ܫܲܠܡܹ̈ܐ ܘܩܘܼܪ̈ܒܵܢܲܝܗܘܿܢ: ܘܐܸܨܛܒܸܐ ܒܗܘܿܢ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܐܸܡܲܪ ܠܝܼ ܡܵܪܝܵܐ: ܬܲܪܥܵܐ ܗܵܢܵܐ ܢܸܗܘܹܐ ܐܲܚܝܼܕܼ: ܘܠܵܐ ܢܸܬ̣ܦܬܲܚ: ܘܐ̄ܢܵܫ ܠܵܐ ܢܸܥܘܿܠ ܒܹܗ: ܡܸܛܠ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܥܵܐܹ̇ܠ ܒܹܗ: ܢܸܗܘܹܐ ܐܲܚܝܼܕܼ.


text:
ܡܕܲܒ̇ܪܵܢܵܐ ܢܸܬܸ̇ܒ̣ ܒܹܗ: ܘܢܹܐܟ̣ܘܿܠ ܠܲܚܡܵܐ ܩܕܼܵܡ ܡܵܪܝܵܐ: ܡ̣ܢ ܐܘܼܪܚܵܐ ܕܐܸܣܟ̇ܘܼܦܬ̣ܵܐ ܕܬܲܪܥܵܐ ܢܸܥܘܿܠ ܘܡܸܢܵܗ̇ ܢܸܦܘܿܩ.


text:
ܘܐܲܥܠܲܢܝ ܠܐܘܼܪܚܵܐ ܕܬܲܪܥܵܐ ܓܲܪܒ̇ܝܵܝܵܐ ܕܲܩܕܼܵܡ ܒܲܝܬܵܐ: ܘܲܚܙܹ̇ܝܬ̣ ܕܐܸܬ̣ܡ̱ܠܝܼ ܒܲܝܬܵܐ ܫܘܼܒ̣ܚܹܗ ܕܡܵܪܝܵܐ: ܘܢܸܦܠܹ̇ܬ̣ ܥܲܠ ܐܲܦܝ̈.


text:
ܘܐܸܡܲܪ ܠܝܼ ܡܵܪܝܵܐ: ܒܲܪܢܵܫܵܐ: ܣܝܼܡ ܒܠܸܒܵܟ ܘܲܚܙܝܼ ܒܥܲܝܢܲܝ̈ܟ: ܘܲܫܡܲܥ ܒܐܸܕܼܢܲܝ̈ܟ ܟܠ ܡܸܕܸ̇ܡ ܕܲܡܡܲܠܸܠ ܐ̄ܢܵܐ ܥܲܡܵܟ: ܘܟ̣ܠܗܘܿܢ ܢܵܡܘܿܣܵܘ̈ܗܝ ܕܒܲܝܬܵܐ: ܘܟ̣ܠܗܹܝܢ ܨܘܼܪ̈ܵܬܹܗ: ܘܣܝܼܡ ܠܒ̣ܵܠܵܟ ܡܲܥܠܵܢܵܘ̈ܗܝ ܕܒܲܝܬܵܐ: ܘܡܲܦܩܵܢܵܘ̈ܗܝ ܕܡܲܩܕ̇ܫܵܐ.


text:
ܘܐܸܡܲܪ ܠܒܲܝܬܵܐ ܕܝܼܣܪܵܝܹܠ ܡܡܲܪܡܪܵܢܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܠܵܐ ܟܲܕ̇ܘܼ ܠܟ̣ܘܿܢ ܟܠܵܗ̇ ܛܲܢܦܘܼܬ̣ܟ̣ܘܿܢ ܕܒܹܝܬ̣ ܝܑܼܣܪܵܝܹܠ.


text:
ܐܸܠܵܐ ܐܵܦ ܡܲܝܬܹ̇ܝܢ ܐܲܢ̄ܬ̇ܘܿܢ ܡ̣ܢ ܒܢܲܝ̈ ܢܘܼܟ̣ܪ̈ܵܝܹܐ ܕܥܘܼܪܠܝܼܢ ܒܠܸܒ̇ܗܘܿܢ: ܘܥܘܼܪܠܝܼܢ ܒܒܸܣ̱ܪܗܘܿܢ: ܘܗܵܘܹ̇ܝܢ ܒܡܲܩܕܲܫܝ: ܘܲܡܛܲܢܦܝܼܢ ܒܲܝܬ̇ܝ: ܘܲܡܩܲܪܒ̣ܝܼܢ ܐ̄ܢܬ̇ܘܿܢ ܥܲܠ ܠܲܚܡܝ ܬܲܪܒܵܐ ܘܲܕܼܡܵܐ: ܘܲܡܒܲܛܠܝܼܢ ܐ̄ܢܬ̇ܘܿܢ ܩܝܵܡܝ ܒܟ̣ܠܵܗ̇ ܛܲܢܦܘܼܬ̣ܟ̣ܘܿܢ.


text:
ܘܠܵܐ ܢܵܛ̇ܪܝܼܢ ܐ̄ܢܬ̇ܘܿܢ ܢܛܘܼܪ̈ܵܬ̣ܵܐ ܕܡܲܩܕܲܫܝ: ܐܸܠܵܐ ܥܒܲܕ̇ܬ̇ܘܿܢ ܢܵܛܪ̈ܲܝ ܡܲܛܲܪܬܵܐ ܕܡܲܩܕܲܫܝ ܢܵܛܘܿܪ̈ܲܝܟ̇ܘܿܢ ܕܝܼܠܟ̣ܘܿܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܟܠ ܒܲܪ ܢܘܼܟ̣ܪ̈ܵܝܹܐ ܕܲܥܪܘܿܠ ܒܠܸܒܹ̇ܗ ܘܥܘܼܪܠܵܐ ܒܒܸܣܪܹܗ: ܠܵܐ ܢܸܥܘܿܠ ܠܡܲܩܕܲܫܝ: ܘܠܵܐ ܒܲܪ ܢܘܼܟ̣ܪ̈ܵܝܹܐ ܕܐܝܼܬ̣ ܒܲܝܢܵܬ̣ ܒܢܲܝ̈ ܝܑܼܣܪܵܝܹܠ.


text:
ܐܵܦܠܵܐ ܠܹܘܵܝܹ̈ܐ ܕܲܦܪܲܩ̣ܘ ܡܹܢܝ: ܟܲܕܼ ܛܥܵܘ ܒܢܲܝ̈ ܝܑܼܣܪܵܝܹܠ ܡܹܢܝ ܒܵܬܲܪ ܦܬܲܟ̣ܪ̈ܲܝܗܘܿܢ: ܘܩܲܒܸ̇ܠܘ ܥܵܘܼܠܗܘܿܢ.


text:
ܘܲܗܘ̤ܵܘ ܒܡܲܩܕܲܫܝ: ܘܲܡܫܲܡܫܝܼܢ ܗ̄ܘܼܵܘ ܒܬܲܪܥܵܐ ܕܒܲܝܬܵܐ: ܗܸܢܘܿܢ ܢܸܟ̇ܣܘܼܢ ܝܲܩ̈ܕܹ̇ܐ ܫܲܠܡܹ̈ܐ ܘܕܸܒ̣ܚܹ̈ܐ ܕܥܲܡܵܐ: ܘܗܸܢܘܿܢ ܢܩܘܼܡܘܿܢ ܩܕܼܵܡܲܝܗܘܿܢ ܘܲܢܫܲܡܫܘܼܢ ܐܸܢܘܿܢ.


text:
ܥܲܠ ܕܫܲܡܸܫ̣ܘ ܐܸܢܘܿܢ ܩܕܼܵܡ ܦܬܲܟ̣ܪ̈ܲܝܗܘܿܢ: ܘܲܗܘ̤ܵܘ ܠܬ̣ܘܼܩ̱ܠܵܬ̣ܵܐ ܕܥܵܘܼܠܵܐ ܠܲܒ̣ܢܲܝ̈ ܝܑܼܣܪܵܝܹܠ: ܡܸܛܠܗܵܢܵܐ ܐܲܪܝܼܡܹ̇ܬ̣ ܐܝܼܕܼܝ ܥܠܲܝܗܘܿܢ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܘܩܲܒܸ̇ܠܘ ܥܵܘܼܠܗܘܿܢ.


text:
ܘܠܵܐ ܢܸܩ̱ܪܒ̣ܘܼܢ ܩܕܼܵܡܲܝ ܠܲܡܫܲܡܵܫܘܼܬܲܢܝ: ܘܠܵܐ ܢܸܬ̣ܩܲܪܒ̣ܘܼܢ ܠܟ̣ܠܗܘܿܢ ܩܘܼܕܼܫܲܝ̈ ܒܹܝܬ̣ ܩܕܼܘܼܫ ܩܘܼܕܼܫܹ̈ܐ: ܘܲܢܩܲܒ̇ܠܘܼܢ ܟܠܵܗ̇ ܒܸܗܬܲܬ̣ܗܘܿܢ ܘܟ̣ܠܵܗ̇ ܛܲܢܦܘܼܬ̣ܗܘܿܢ ܕܲܥܒܲܕܼܘ.


text:
ܘܟ̣ܵܗܢܹ̈ܐ ܘܠܹܘܿܝܹ̈ܐ ܒܢܲܝ̈ ܨܵܕܼܘܿܩ: ܕܲܢܛܲܪܘ ܡܲܛܲܪܬܵܐ ܕܡܲܩܕܲܫܝ: ܟܲܕܼ ܛܥܵܘ ܒܢܲܝ̈ ܝܑܼܣܪܵܝܹܠ ܡܹܢܝ: ܗܸܢܘܿܢ ܢܸܩ̱ܪܒ̣ܘܼܢ ܠܘܵܬ̣ܝ ܠܲܡܫܲܡܵܫܘܼܬܲܢܝ: ܘܗܸܢܘܿܢ ܢܩܘܼܡܘܼܢ ܩܕܼܵܡܲܝ: ܘܲܢܩܲܪܒ̣ܘܼܢ ܠܝܼ ܬܲܪܒܵܐ ܘܲܕܼܡܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܡܵܐ ܕܥܵܐܠܝܼܢ ܒܬܲܪܥܵܐ ܕܕܼܵܪܬܵܐ ܓܵܘܵܝܬܵܐ: ܡܵܐܢܹ̈ܐ ܕܟܸܬܵܢܵܐ ܢܸܠܒܫܘܼܢ: ܘܲܕܼܥܲܡܪܵܐ ܠܵܐ ܢܸܠܒ̇ܫܘܼܢ: ܘܡܵܐ ܕܲܡܫܲܡܫܝܼܢ ܒܬܲܪܥܵܐ ܕܕܼܵܪܬܵܐ ܓܵܘܵܝܬܵܐ.


text:
ܘܡܵܐ ܕܢܵܦܩܝܼܢ ܠܕܼܵܪܬܵܐ ܒܲܪܵܝܬܵܐ ܠܘܵܬ̣ ܥܲܡܵܐ: ܢܸܫ̱ܠܚܘܼܢ ܡܵܐܢܲܝ̈ܗܘܿܢ ܕܲܡܫܲܡܫܝܼܢ ܒܗܘܿܢ: ܘܢܸܫܒ̇ܩܘܼܢ ܐܸܢܘܿܢ ܒܐܲܟ̣ܣܸܕܼܪܹ̈ܐ ܕܩܘܼܕܼܫܵܐ: ܘܢܸܠܒ̇ܫܘܼܢ ܡܵܐܢܹ̈ܐ ܐ̄ܚܪ̈ܵܢܹܐ: ܕܠܵܐ ܢܩܲܕ̇ܫܘܼܢܹܗ ܠܥܲܡܵܐ ܒܡܵܐܢܲܝ̈ܗܘܿܢ.


text:
ܘܐܲܪܡܲܠܬܵܐ ܘܲܫܒ̣ܝܼܩܬܵܐ ܠܵܐ ܢܸܣܒ̣ܘܼܢ ܠܗܘܿܢ ܢܸܫܹ̈ܐ: ܐܸܠܵܐ ܐܸܢ ܒܬ̣ܘܼܠܬܵܐ ܡ̣ܢ ܙܲܪܥܵܐ ܕܝܼܣܪܵܝܹܠ: ܐܵܘ ܐܲܪܡܲܠܬܵܐ ܕܡܲܪܡ̄ܠܵܐ ܡ̣ܢ ܟܵܗܢܵܐ ܢܸܣܒ̣ܘܼܢ.


text:
ܘܥܲܠ ܕܝܼܢܹ̈ܐ ܗܸܢܘܿܢ ܢܩܘܼܡܘܼܢ ܠܲܡܕܼܵܢ: ܘܲܒ̣ܕܼܝܼ̈ܢܲܝ ܢܕܼܘܼܢܘܼܢ: ܘܢܵܡܘܿܣܲܝ̈ ܘܦܘܼܩ̈ܕܵܢܲܝ ܢܸܛܪܘܿܢ: ܒܟ̣ܠܗܘܿܢ ܙܲܒ̣ܢܹ̈ܐ ܕܡܵܘ̈ܥܕܲܝ: ܘܫܲܒܲܝ̈ ܢܩܲܕ̇ܫܘܼܢ.


text:
ܘܥܲܠ ܡܝܼܬ̣ܵܐ ܕܒܲܪܢܵܫܵܐ ܠܵܐ ܢܸܥܠܘܿܢ ܕܠܵܐ ܢܸܣܬܲܝܒ̣ܘܼܢ: ܐܸܠܵܐ ܐܸܢ ܒܐܲܒ̣ܘܼܗܝ ܐܵܘ ܒܐܸܡܹܗ: ܐܵܘ ܒܲܒ̣ܪܹܗ: ܐܵܘ ܒܒܲܪܬܹܗ: ܐܵܘ ܒܐܲܚܘܼܗܝ: ܐܵܘ ܒܚܵܬܹܗ ܒܬ̣ܘܼܠܬܵܐ ܕܠܵܐ ܗ̄ܘܼܵܬ̣ ܠܓܲܒ̣ܪܵܐ ܢܸܣܬܲܝܒ̣ܘܼܢ.


text:
ܘܲܒ̣ܝܵܘܡܵܐ ܕܥܵܐܹ̇ܠ ܠܡܲܩܕ̇ܫܵܐ ܠܕܼܵܪܬܵܐ ܓܵܘܵܝܬܵܐ ܠܲܡܫܲܡܵܫܘܼ ܒܩܘܼܕܼܫܵܐ: ܢܩܲܪܸܒ̣ ܬܲܕܼܟ̇ܝܼܬܹܗ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܬܸܗܘܹܐ ܠܗܘܿܢ ܠܝܘܼܪܬܵܢܵܐ: ܐܸܢܵܐ ܐ̄ܢܵܐ ܝܘܼܪܬܵܢܗܘܿܢ: ܘܲܡܢܵܬ̣ܵܐ ܠܵܐ ܬܸܬ̇ܠܘܼܢ ܠܗܘܿܢ ܒܝܼܣܪܵܝܹܠ: ܐܸܢܵܐ ܐ̄ܢܵܐ ܡܢܵܬ̣ܗܘܿܢ.


text:
ܘܪܹܫ ܟܠ ܒܘܼܟ̣ܪܹ̈ܐ ܕܟ̣ܠܹܗ ܦܘܼܪܫܵܢܵܐ ܕܦܵܪܫܝܼܢ ܐ̄ܢܬ̇ܘܿܢ: ܕܟ̣ܵܗܢܹ̈ܐ ܢܸܗܘܹܐ. ܘܪܹܫ ܐܵܨܘܵܬ̣̈ܟ̣ܘܿܢ ܗܲܒ̣ܘ ܠܟ̣ܵܗܢܹ̈ܐ: ܕܬܸܗܘܹܐ ܒܘܼܪܟ̇ܬ̣ܵܐ ܒܒ̣ܵܬܲܝ̈ܟ̇ܘܿܢ.


text:
ܘܡܵܐ ܕܲܡܦܲܠܓ̣ܝܼܢ ܐ̄ܢܬ̇ܘܿܢ ܐܲܪܥܵܐ: ܦܪܘܿܫܘ ܦܘܼܪܫܵܢܵܐ ܠܡܵܪܝܵܐ: ܘܩܲܪܸܒ̣ܘ ܡ̣ܢ ܐܲܪܥܵܐ: ܘܢܸܗܘܹܐ ܐܘܼܪܟܵܗ̇ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܲܦܬ̣ܵܝܵܗ̇ ܥܸܣܪܵܐ ܐܲܠܦܝܼ̈ܢ: ܘܢܸܗܘܘܿܢ ܩܲܕ̇ܝܼܫܝܼ̈ܢ ܟܠܗܘܿܢ ܬܚܘܼܡܹ̈ܝܗ̇ ܟܲܕܼ ܚܵܕܼܪܝܼܢ ܠܵܗ̇.


text:
ܘܡ̣ܢ ܗܵܕܹܐ ܡܫܘܼܚܬ̣ܵܐ: ܐܘܼܪܟܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܲܦܬ̣ܵܝܵܐ ܥܸܣܪܵܐ ܐܲܠܦ̈ܝܼܢ: ܘܒ̣ܵܗ̇ ܢܸܗܘܹܐ ܩܕܼܘܿܫ ܩܘܼܕܼܫܹ̈ܐ.


text:
ܘܩܘܼܕܼܫܵܐ ܕܐܲܪܥܵܐ: ܢܸܗܘܹܐ ܠܟ̣ܵܗ̈ܢܹܐ ܕܲܡܫܲܡܫܝܼܢ ܡܲܩܕ̇ܫܹܗ ܕܡܵܪܝܵܐ: ܘܡܸܬ̣ܩܲܪܒ̣ܝܼܢ ܠܲܡܫܲܡܵܫܘܼܬܹܗ ܠܡܵܪܝܵܐ: ܘܢܸܗܘܹܐ ܠܗܘܿܢ ܐܲܬ̣ܪܵܐ ܠܒ̣ܵـ̈ـܬܹ̇ܐ: ܘܡܲܩܕ̇ܫܵܐ ܠܡܲܩܕ̇ܫܹ̈ܐ.


text:
ܘܢܸܗܘܹܐ ܥܸܣܪܝܼܢ ܘܚܲܡܫܵܐ ܐܲܠܦܝܼ̈ܢ ܐܘܼܪܟܵܐ: ܘܥܸܣܪܝܼܢ ܐܲܠܦ̈ܝܼܢ ܦܬ̣ܵܝܵܐ: ܘܢܸܗܘܹܐ ܝܘܼܪܬܵܢܵܐ ܠܠܹܘܵܝܹ̈ܐ ܕܲܡܫܲܡܫܝܼܢ ܒܒܲܝܬܵܐ: ܥܸܣܪܝܼܢ ܒܵܬܝ̈ܢ.


text:
ܝܘܼܪܬܵܢܵܐ ܕܲܡܕܼܝܼܢ̄ܬܵܐ ܚܲܡܫܵܐ ܐܲܠܦ̈ܝܼܢ ܦܬ̣ܵܝܵܐ: ܘܐܘܼܪܟܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܠܘܼܩܒܲܠ ܦܘܼܪܫܵܢܵܐ ܕܡܲܩܕ̇ܫܵܐ: ܢܸܗܘܹܐ ܠܟ̣ܠܗܘܿܢ ܕܒܹܝܬ̣ ܝܑܼܣܪܵܝܹܠ.


text:
ܘܠܲܡܕܲܒ̇ܪܵܢܵܐ ܕܥܲܡܵܐ: ܠܦܘܼܪܫܵܢܵܐ ܕܩܘܼܕܼܫܵܐ: ܘܠܝܘܼܪܬܵܢܵܐ ܕܲܡܕܼܝܼܢ̄ܬܵܐ: ܡ̣ܢ ܡܲܕܼܢ̱ܚܵܐ ܘܡ̣ܢ ܡܲܥ̱ܪܒ̣ܵܐ: ܘܐܘܼܪܟܵܐ ܢܸܗܘܹܐ ܠܘܼܩܒܲܠ ܦܵܠܓܘܼܬ̣ܵܐ: ܡ̣ܢ ܡܲܕܼܢ̱ܚܵܐ ܠܡܲܥ̱ܪܒ̣ܵܐ.


text:
ܢܸܗܘܹܐ ܝܘܼܪܬܵܢܵܐ ܠܲܒ̣ܢܲܝ̈ ܝܑܼܣܪܵܝܹܠ: ܘܬ̣ܘܼܒ̣ ܠܵܐ ܢܲܗܪܘܿܢ ܐܸܢܘܿܢ ܡܕܲܒ̇ܪ̈ܵܢܹܐ ܕܥܲܡܝ: ܘܐܲܪܥܵܐ ܢܸܬ̇ܠܘܼܢ ܠܲܒ̣ܢܲܝ̈ ܝܑܼܣܪܵܝܹܠ ܠܫܲܪ̈ܒ̣ܵܬ̣ܗܘܿܢ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܟܲܕ̇ܘܼ ܠܟ̣ܘܿܢ ܪܵܘܪ̈ܒ̣ܵܢܹܐ ܕܝܼܣܪܵܝܹܠ: ܐܲܥܒܲܪܘ ܡܸܢܟ̣ܘܿܢ ܚܛܘܼܦܝܵܐ ܘܒܸܙܬ̣ܵܐ: ܘܲܥܒܸܕܼܘ ܕܝܼܢܵܐ ܘܙܲܕ̇ܝܼܩܘܼܬܵܐ: ܘܐܲܦܪܸܩܘ ܫܘܼܥܒܵܕܼܟ̣ܘܿܢ ܡ̣ܢ ܥܲܡܝ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܡܲܬ̣ܩܵܠܹ̈ܐ ܢܸܗܘܘܿܢ ܥܸܣܪܝܼܢ: ܡܲܬ̣ܩܵܠܵܐ ܡܸܢܗܘܿܢ ܥܸܣܪܝܼܢ ܘܚܲܡܸܫ ܡܵܥ̈ܝܵܢ: ܘܡܲܬ̣ܩܵܠܵܐ ܕܚܲܡܸܫܬܲܥܣܲܪ ܢܸܗܘܹܐ ܠܟ̣ܘܿܢ ܡܲܢܝܵܐ.


text:
ܗܵܢܵܐ ܦܘܼܪܫܵܢܵܐ ܦܪܘܿܫܘ: ܚܕܼܵܐ ܡ̣ܢ ܫܸܬ̣ ܡܢܵܘܵܬܹ̈ܗ ܕܟ̣ܘܿܪܵܐ ܕܚܸܛܹ̈ܐ: ܘܲܚܕܼܵܐ ܡ̣ܢ ܫܸܬ̣ ܡܢܵܘܵܬܹ̈ܗ ܕܟ̣ܘܿܪܵܐ ܕܲܣܥܵܪܹ̈ܐ.


text:
ܘܲܚܕܼܵܐ ܢܸܩܝܵܐ ܡ̣ܢ ܡܵܐܬܹ̇ܝܢ ܥܵـ̈ـܢܵܐ ܕܝܼܣܪܵܝܹܠ: ܠܲܣܡܝܼܕܼܵܐ ܘܲܠܩܘܼܪܒܵܢܵܐ ܘܲܠܝܲܩܕܵܐ ܫܲܠܡܵܐ: ܕܲܢܕܲܟܸ̇ܐ ܐܸܢܘܿܢ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܕܲܡܕܲܒ̇ܪܵܢܵܐ ܢܸܗܘܘܿܢ ܝܲܩ̈ܕܹ̇ܐ ܫܲܠܡܹ̈ܐ: ܘܲܣܡܝܼܕܼܵܐ ܘܢܘܼܩܝܵܐ ܒܪܹܫ ܝܲܪ̈ܚܹܐ ܘܲܒ̣ܫܲܒܹ̈ܐ: ܘܲܒ̣ܟ̣ܠܗܘܿܢ ܥܲܕܼܥܹ̈ܕܹܐ ܕܒܹܝܬ̣ ܝܑܼܣܪܵܝܹܠ ܗ̤ܘ ܢܩܲܪܸܒ̣ ܬܲܕܼܟ̇ܝܼܬ̣ܵܐ ܕܲܚܛܵܗܹ̈ܐ: ܘܲܣܡܝܼܕܼܵܐ ܘܢܘܼܩܵܝܵܐ ܘܝܲܩܕܵܐ ܫܲܠܡܵܐ: ܩܘܼܪܒܵܢܵܐ ܕܲܡܕܲܟܸ̇ܐ ܠܲܒ̣ܢܲܝ̈ ܝܑܼܣܪܵܝܹܠ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܒܚܲܕܼ ܒܝܲܪܚܵܐ ܩܲܕܼܡܵܝܵܐ: ܣܲܒ̣ ܬܵܘܪܵܐ ܚܲܕܼ ܒܲܪ ܒܲܩܪܵܐ: ܕܠܲܝܬ̇ ܒܹܗ ܡܘܼܡܵܐ: ܘܕܼܵܟܵܝܗܝ ܠܡܲܩܕ̇ܫܵܐ.


text:
ܘܢܸܣܲܒ̣ ܟܵܗܢܵܐ ܡ̣ܢ ܕܡܵܐ ܕܬܲܕܼܟ̇ܝܼܬ̣ܵܐ: ܘܢܸܪܘܿܣ ܥܲܠ ܐܸܣ̈ܟ̇ܦܵܬܹܗ ܕܒܲܝܬܵܐ: ܘܥܲܠ ܐܲܪܒܲܥ ܙܵܘ̈ܝܵܬܹܗ ܕܡܲܕܼܒ̇ܚܵܐ: ܘܥܲܠ ܐܹܣܟ̇ܘܼܦܬܹܗ ܕܬܲܪܥܵܐ ܕܕܼܵܪܬܵܐ ܓܵܘܝܬܵܐ.


text:
ܘܒܲܐܪܒܲܥܸܣܪܵܐ ܒܝܲܪܚܵܐ: ܩܲܕܼܡܵܝܵܐ: ܢܸܗܘܹܐ ܠܟ̣ܘܿܢ ܦܸܨܚܵܐ ܘܥܲܕܼܥܹܕܼܵܐ: ܘܫܲܒ̣ܥܵܐ ܝܵܘܡ̈ܝܼܢ ܦܲܛܝܼܪܵܐ ܬܹܐܟ̣ܠܘܼܢ.


text:
ܘܲܢܩܲܪܸܒ̣ ܡܕܲܒ̇ܪܵܢܵܐ ܒܹܐ ܒܝܵܘܡܵܐ ܗܵܘܿ: ܥܲܠ ܐܲܦܲܝ̈ ܢܲܦ̮ܫܹܗ: ܘܥܲܠ ܐܲܦܲܝ̈ ܟܠܹܗ ܥܲܡܵܐ ܕܐܲܪܥܵܐ: ܬܵܘܪܵܐ ܠܬܲܕܼܟ̇ܝܼܬ̣ܵܐ ܕܲܚܛܵܗܹ̈ܐ.


text:
ܘܫܲܒ̣ܥܵܐ ܝܵܘܡܵܘ̈ܗܝ ܕܥܲܕܼܥܹܕܼܵܐ: ܢܩܲܪܸܒ̣ ܝܲܩ̈ܕܹ̇ܐ ܫܲܠܡܹ̈ܐ ܠܡܵܪܝܵܐ: ܫܲܒ̣ܥܵܐ ܬܵܘܪ̈ܝܼܢ: ܘܫܲܒ̣ܥܵܐ ܕܸܟ̣ܪ̈ܝܼܢ ܕܠܲܝܬ̇ ܒܗܘܿܢ ܡܘܼܡܵܐ: ܘܲܠܬܲܕܼܟ̇ܝܼܬ̣ܵܐ ܕܲܚܛܵܗܹ̈ܐ: ܨܸܦܪܝܵܐ ܕܥܸܙܹ̈ܐ ܒܝܵܘܡܵܐ.


text:
ܘܲܒ̣ܚܲܡܫܲܥܸܣܪܵܐ ܒܝܲܪܚܵܐ ܕܫܲܒ̣ܥܵܐ: ܢܸܥܒܸ̇ܕܼ ܥܲܕܼܥܹܕܼܵܐ ܐܲܝܟ ܗܵܠܹܝܢ ܫܲܒ̣ܥܵܐ ܝܵܘ̈ܡܝܼܢ: ܐܲܝܟ ܬܲܕܼܟ̇ܝܼܬ̣ܵܐ ܕܲܚܛܵܗܹ̈ܐ: ܘܐܲܝܟ ܝܲܩ̈ܕܹܐ ܫܲܠܡܹ̈ܐ: ܘܐܲܝܟ ܣܡܝܼܕܼܵܐ ܘܐܲܝܟ ܡܸܫܚܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܬܲܪܥܵܐ ܕܕܼܵܪܬܵܐ ܓܵܘܵܝܬܵܐ ܕܚܵܐܲܪ ܠܡܲܕܼܢ̱ܚܵܐ: ܢܸܗܘܹܐ ܐܲܚܝܼܕܼ ܫܬܵܐ ܝܵܘ̈ܡܝܼܢ ܕܡܸܬ̣ܥ̱ܒܸܕܼ ܒܗܘܿܢ ܥܒ̣ܵܕܼܵܐ: ܘܲܒ̣ܝܵܘܡܵܐ ܕܫܲܒ̇ܬܵܐ ܢܸܬ̣ܦܬܲܚ: ܘܲܒ̣ܝܵܘܡܵܐ ܕܪܹܫ ܝܲܪܚܵܐ ܢܸܬ̣ܦܬܲܚ.


text:
ܘܢܸܥܘܿܠ ܡܕܲܒ̇ܪܵܢܵܐ ܒܡܲܥܠܵܢܵܐ ܕܐܸܣܟ̇ܘܼܦܬ̣ܵܐ ܕܬܲܪܥܵܐ ܡ̣ܢ ܠܒܲܪ: ܘܲܢܩܘܼܡ ܥܲܠ ܐܸܣܟ̇ܘܼܦܬܹܗ ܕܬܲܪܥܵܐ: ܘܲܢܩܲܪܒ̣ܘܼܢ ܟܵܗܢܹ̈ܐ ܝܲܩܕܵܘ̈ܗܝ ܫܲܠܡܹ̈ܐ ܘܩܘܼܪ̈ܒܵܢܵܘܗܝ: ܘܢܸܣܓ̇ܘܿܕܼ ܒܐܸܣܟ̇ܘܼܦܬ̣ܵܐ ܕܬܲܪܥܵܐ ܘܢܸܦܘܿܩ: ܘܬܲܪܥܵܐ ܠܵܐ ܢܸܬ̇ܬ̇ܚܸܕܼ ܥܕܲܡܵܐ ܠܪܲܡܫܵܐ.


text:
ܘܝܲܩ̈ܕܹ̇ܐ ܫܲܠܡܹ̈ܐ ܕܲܡܩܲܪܸܒ̣ ܡܕܲܒ̇ܪܵܢܵܐ ܩܕܼܵܡ ܡܵܪܝܵܐ ܒܝܵܘܡܵܐ ܕܫܲܒ̇ܬ̣ܵܐ: ܫܬܵܐ ܐܸܡܪ̈ܝܼܢ ܕܠܲܝܬ̇ ܒܗܘܿܢ ܡܘܼܡܵܐ: ܘܕܸܟ̣ܪܵܐ ܕܠܲܝܬ̇ ܒܹܗ ܡܘܼܡܵܐ.


text:
ܘܲܣܡܝܼܕܼܵܐ ܢܸܥܒܸ̇ܕܼ: ܣܲܐܬ̣ܵܐ ܠܬ̣ܵܘܪܵܐ: ܘܣܲܐܬ̣ܵܐ ܠܕܸܟ̣ܪܵܐ: ܘܠܐܸܡܪܵܐ ܐܲܝܟ ܕܡܵܛܹܐ ܒܐܝܼܕܼܵܘ̈ܗܝ: ܡܸܫܚܵܐ ܕܹܝܢ ܗܹܡܝܼܢܵܐ ܠܣܲܐܬ̣ܵܐ.


text:
ܘܲܒ̣ܝܵܘܡܵܐ ܕܪܹܫ ܝܲܪܚܵܐ: ܬܵܘܪܵܐ ܕܠܲܝܬ̇ ܒܹܗ ܡܘܼܡܵܐ: ܘܸܫܬܵܐ ܐܸܡܪ̈ܝܼܢ ܕܠܲܝܬ̇ ܒܗܘܿܢ ܡܘܼܡܵܐ: ܘܕܸܟ̣ܪܵܐ ܕܠܲܝܬ̇ ܒܹܗ ܡܘܼܡܵܐ.


text:
ܘܲܣܡܝܼܕܼܵܐ ܢܸܥܒܸ̇ܕܼ: ܣܲܐܬ̣ܵܐ ܠܬ̣ܵܘܪܵܐ: ܘܣܲܐܬ̣ܵܐ ܠܕܸܟ̣ܪܵܐ: ܘܠܐܸܡܪܵܐ ܐܲܝܟ ܕܡܵܛܹ̇ܐ ܒܐܝܼܕܼܵܘ̈ܗܝ: ܡܸܫܚܵܐ ܕܹܝܢ ܗܹܡܝܼܢܵܐ ܠܣܲܐܬ̣ܵܐ.


text:
ܘܡܵܐ ܕܥܵܐܠܝܼܢ ܥܲܡܵܐ ܕܐܲܪܥܵܐ ܩܕܼܵܡ ܡܵܪܝܵܐ ܒܙܲܒ̣ܢܵܐ ܕܥܲܕܼܥܹܕܼܵܐ: ܡܲܢ ܕܥܵܐܹ̇ܠ ܒܬܲܪܥܵܐ ܓܲܪܒ̇ܝܵܝܵܐ ܠܡܸܣܓ̇ܕܼ: ܢܸܦܘܿܩ ܠܹܗ ܒܬܲܪܥܵܐ ܬܲܝܡܢܵܝܵܐ: ܘܡ̣ܢ ܕܥܵܐܹ̇ܠ ܒܬܲܪܥܵܐ ܬܲܝܡܢܵܝܵܐ: ܢܸܦܘܿܩ ܠܹܗ ܒܬܲܪܥܵܐ ܓܲܪܒ̇ܝܵܝܵܐ: ܘܠܵܐ ܢܸܗܦܘܿܟ ܒܬܲܪܥܵܐ ܕܥܵܐܹ̇ܠ: ܐܸܠܵܐ ܠܩܘܼܒ̣ܠܹܗ ܢܸܦܘܿܩ.


text:
ܘܲܒ̣ܙܲܒ̣ܢܵܐ ܕܥܲܕܼܥܹܕܼܵܐ: ܢܸܗܘܹܐ ܣܡܝܼܕܼܵܐ ܣܲܐܬ̣ܵܐ ܠܬ̣ܵܘܪܵܐ: ܘܣܲܐܬ̣ܵܐ ܠܕܸܟ̣ܪܵܐ: ܘܠܐܸܡܪܵܐ ܐ̄ܢܵܫ ܐܲܝܟ ܕܡܵܛܹ̇ܐ ܒܐܝܼܕܼܵܘ̈ܗܝ: ܡܸܫܚܵܐ ܕܹܝܢ ܗܹܡܝܼܢܵܐ ܠܣܲܐܬ̣ܵܐ.


text:
ܘܡܵܐ ܕܲܡܩܲܪܸܒ̣ ܡܕܲܒ̇ܪܵܢܵܐ ܝܲܩ̈ܕܹ̇ܐ ܫܲܠܡܹ̈ܐ: ܐܵܘ ܩܘܼܪ̈ܒܵܢܹܐ ܦܘܼܪܫܵܢܵܐ ܠܡܵܪܝܵܐ: ܢܸܬ̣ܦܬܲܚ ܠܹܗ ܬܲܪܥܵܐ ܕܚܵܐܲܪ ܠܡܲܕܼܢ̱ܚܵܐ ܕܐܲܚܝܼܕܼ: ܘܲܢܩܲܪܸܒ̣ ܝܲܩܕܵܘ̈ܗܝ ܫܲܠܡܹ̈ܐ ܘܩܘܼܪ̈ܒܵܢܵܘܗܝ: ܘܢܹܐܚܕ̇ܝܼܘܗܝ ܠܬܲܪܥܵܐ ܘܗܵܝܕܹ̇ܝܢ ܢܸܦܘܿܩ: ܐܲܝܟ ܕܥܵܒܹ̇ܕܼ ܒܝܵܘܡܵܐ ܕܫܲܒ̇ܬܵܐ.


text:
ܘܐܸܡܪܵܐ ܒܲܪ ܫܲܢ̄ܬܵܐ ܕܠܲܝܬ̇ ܒܗ ܡܘܼܡܵܐ: ܢܸܗܘܹܐ ܡܩܲܪܸܒ̣ ܒܝܵܘܡܵܐ: ܝܲܩܕܵܐ ܫܲܠܡܵܐ ܠܡܵܪܝܵܐ: ܡ̣ܢ ܨܦܲܪ ܠܲܨܦܲܪ.


text:
ܘܲܣܡܝܼܕܼܵܐ ܢܩܲܪܸܒ̣ ܥܠܵܘܗܝ ܡ̣ܢ ܨܦܲܪ ܠܲܨܦܲܪ: ܚܲܕܼ ܡ̣ܢ ܫܬܵܐ ܠܣܲܐܬ̣ܵܐ: ܘܡܸܫܚܵܐ ܚܕܼܵܐ ܡ̣ܢ ܬܠܵܬ̣ ܡܢܵܘܵܬܹ̈ܗ ܕܗܹܡܝܼܢܵܐ: ܠܲܡܦܵܠܹܗ ܠܲܣܡܝܼܕܼܵܐ ܠܡܵܪܝܵܐ: ܢܵܡܘܿܣܵܐ ܠܥܵܠܲܡ ܐܲܡܝܼܢܵܐܝܼܬ̣.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܕܲܒ̇ܪܵܢܵܐ ܟܲܕܼ ܢܸܬܸ̇ܠ ܡܵܘܗܲܒ̣ܬ̣ܵܐ ܠܚܲܕܼ ܡ̣ܢ ܒܢܵܘ̈ܗܝ: ܝܵܪܬ̇ܘܼܬܹܗ ܠܲܒ̣ܢܵܘ̈ܗܝ ܬܸܗܘܹܐ.


text:
ܘܟܲܕܼ ܢܸܬܸ̇ܠ ܡܵܘܗܲܒ̣ܬ̣ܵܐ ܡܲܢ ܝܵܪܬ̇ܘܼܬܹܗ ܠܚܲܕܼ ܡ̣ܢ ܥܲܒ̣ܕܵܘ̈ܗܝ: ܬܸܗܘܹܐ ܠܹܗ ܥܕܲܡܵܐ ܠܫܲܢ̄ܬܵܐ ܕܡܸܬ̣ܚܲܪܲܪ: ܘܬܸܗܘܹܐ ܠܹܗ ܠܲܡܕܲܒ̇ܪܵܢܵܐ: ܝܵܪܬ̇ܘܼܬ̣ܵܐ ܕܹܝܢ ܕܲܒ̣ܢܵܘ̈ܗܝ ܠܗܘܿܢ ܬܸܗܘܹܐ.


text:
ܘܠܵܐ ܢܸܣܲܒ̣ ܡܕܲܒ̇ܪܵܢܵܐ ܡ̣ܢ ܝܵܪܬ̇ܘܼܬܹܗ ܕܥܲܡܵܐ: ܘܠܵܐ ܢܸܥܠܘܿܒ̣ ܐܸܢܘܿܢ ܡ̣ܢ ܝܘܼܪܬܵܢܗܘܿܢ: ܐܸܠܵܐ ܡ̣ܢ ܝܵܪܬ̇ܘܼܬܹܗ ܢܵܘܪܸܬ̣ ܠܲܒ̣ܢܵܘ̈ܗܝ: ܕܠܵܐ ܢܸܬ̣ܒܲܕ̇ܪܘܼܢ ܥܲܡܝ ܐ̄ܢܵܫ ܡ̣ܢ ܝܵܪܬ̇ܘܼܬܹܗ.


text:
ܘܐܲܥܠܲܢܝ ܒܡܲܥܠܵܢܵܐ ܕܥܲܠ ܓܸܢ̄ܒ̣ ܬܲܪܥܵܐ ܕܐܲܟ̣ܣܸܕܼܪܵܐ ܓܵܘܵܝܬܵܐ ܕܩܘܼܕܼܫܵܐ ܕܟ̣ܵܗܢܹ̈ܐ: ܕܚܵܝܪܵܐ ܠܓܲܪܒ̇ܝܵܐ: ܘܲܚܙܹ̇ܝܬ̣ ܕܐܝܼܬ̣ ܬܲܡܵܢ ܐܲܬ̣ܪܵܐ ܒܲܫܦܘܿܠܹܝ̈ܗ̇ ܡ̣ܢ ܡܲܥ̱ܪܒ̣ܵܐ.


text:
ܘܐܸܡܲܪ ܠܝܼ: ܗܵܢܵܘ ܐܲܬ̣ܪܵܐ ܕܲܡܒܲܫܠܝܼܢ ܒܹܗ ܟܵܗ̈ܢܹܐ ܬܲܕܼܟ̇ܝܼܬ̣ܵܐ ܕܲܚܛܵܗܹ̈ܐ: ܘܐܵܦܹ̇ܝܢ ܒܹܗ ܣܡܝܼܕܼܵܐ: ܕܠܵܐ ܢܸܦܩܘܼܢ ܠܕܼܵܪܬܵܐ ܒܲܪܵܝܬܵܐ ܘܲܢܩܲܕ̇ܫܘܼܢܹܗ ܠܥܲܡܵܐ.


text:
ܘܐܲܦ̣ܩܲܢܝ ܠܕܼܵܪܬܵܐ ܒܲܪܵܝܬܵܐ: ܘܐܲܥܒܲܪܲܢܝ ܥܲܠ ܐܲܪܒ̇ܥܵܐ ܣܸܛܪܹ̈ܝܗ̇ ܕܕܼܵܪܬܵܐ: ܘܲܚܙܹ̇ܝܬ̣ ܕܵܪܬܵܐ ܒܲܣܛܲܪ ܕܵܪܬܵܐ: ܘܕܼܵܪܬܵܐ ܐ̄ܚܪܹܬ̣ܵܐ ܒܣܸܛܪܵܐ ܐ̄ܚܪܹܢܵܐ ܕܕܼܵܪܬܵܐ.


text:
ܒܐܲܪܒ̇ܥܵܐ ܣܸܛܪܹ̈ܝܗ̇ ܕܕܼܵܪܬܵܐ ܕܵܪܹ̈ܐ ܕܲܩ̈ܕܩܵܬ̣ܵܐ: ܐܲܪܒ̇ܥܝܼܢ ܐܲܡܝܼ̈ܢ ܐܘܼܪܟ̇ܗܹܝܢ: ܘܲܬ̣ܠܵܬ̣ܝܼܢ ܦܬ̣ܵܝܗܹܝܢ.


text:
ܘܲܗ̣ܦܲܟ ܐܲܥܠܲܢܝ ܠܬܲܪܥܹܗ ܕܒܲܝܬܵܐ: ܘܲܚܙܹ̇ܝܬ̣ ܡܲـ̈ـܝܵܐ ܕܢܵܦܩܝܼܢ ܡ̣ܢ ܬܚܹܝܬ̣ ܐܸܣܟ̇ܘܼܦܬ̣ܵܐ ܡܲܕܼܢ̱ܚܵܝܬܵܐ ܕܒܲܝܬܵܐ: ܘܗܸܢܘܿܢ ܡܲـ̈ـܝܵܐ ܢܵܚܬܝܼܢ: ܡ̣ܢ ܣܸܛܪܹܗ ܕܒܲܝܬܵܐ: ܡ̣ܢ ܬܲܝܡܢܵܝܹܗ ܕܡܲܕܼܒ̇ܚܵܐ.


text:
ܘܐܲܦܩܲܢܝ ܒܬܲܪܥܵܐ ܓܲܪܒ̇ܝܝܵܐ: ܘܐܲܟ̣ܪ̱ܟܲܢܝ ܡ̣ܢ ܠܒܲܪ ܥܲܠ ܬܲܪܥܵܐ ܕܕܼܵܪܬܵܐ ܕܚܵܐܲܪ ܠܡܲܕܼܢ̱ܚܵܐ: ܘܲܚܙܹ̇ܝܬ̣ ܡܲـ̈ـܝܵܐ ܕܢܵܦܩܝܼܢ ܡ̣ܢ ܣܸܛܪܹܗ ܕܝܲܡܝܼܢܵܐ.


text:
ܘܟܲܕܼ ܢܦܲܩ̣ ܓܲܒ̣ܪܵܐ ܡܫܲܒܲܚ: ܘܲܡܫܘܼܚܬ̣ܵܐ ܒܐܝܼܕܹܗ: ܘܲܡܫܲܚ ܐܵܠܹܦ ܐܲܡܝܼ̈ܢ: ܘܐܲܥ̣ܒ̇ܪܲܢܝ ܒܡܲـ̈ـܝܵܐ ܥܕܲܡܵܐ ܠܩܘܼܪ̈ܨܠܹܐ.


text:
ܘܲܡܫܲܚ ܐܵܠܹܦ ܐܲܡܝܼ̈ܢ: ܘܐܲܥܒ̇ܪܲܢܝ ܒܡܲـ̈ـܝܵܐ ܥܕܲܡܵܐ ܠܒ̣ܘܼܪ̈ܟܹ̇ܐ: ܘܲܡܫܲܚ ܐܵܠܹܦ ܐܲܡܝܼ̈ܢ: ܘܐܲܥܒ̇ܪܲܢܝ ܒܡܲـ̈ـܝܵܐ ܥܕܲܡܵܐ ܠܚܲܨܹ̈ܐ.


text:
ܘܲܡܫܲܚ ܐܵܠܹܦ ܐܲܡܝܼ̈ܢ: ܪܓܸܠܬܵܐ: ܕܠܵܐ ܐ̄ܢܵܫ ܡܸܫܟܲܚ ܠܡܸܥܒ̇ܪܵܗ̇: ܡܸܛܠ ܕܲܣܓ̣ܝܼܘ ܡܲـ̈ـܝܵܐ ܘܥܸܫܢܲܬ̤ ܪܓܸܠܬܵܐ: ܘܠܵܐ ܐ̄ܢܵܫ ܡܸܫܟܲܚ ܠܡܸܥܒ̇ܪܵܗ̇.


text:
ܘܐܸܡܲܪ ܠܝܼ: ܡܲـ̈ـܝܵܐ ܗܵܠܹܝܢ ܕܢܵܦ̇ܩܝܼܢ ܠܲܓܠܝܼܠܵܐ ܕܲܒ̣ܡܲܕܼܢ̱ܚܵܐ: ܘܢܵܚܬ̇ܝܼܢ ܠܓܲܪܒ̇ܝܵܐ: ܘܢܵܦܠܝܼܢ ܒܝܲܡܵܐ ܒܡܲـ̈ـܝܵܐ ܣܪ̈ܲܝܵܐ: ܘܒ̣ܵܣܡܝܼܢ ܡܲـ̈ـܝܵܐ.


text:
ܘܟ̣ܠ ܢܲܦ̮ܫܵܐ ܚܲܝܬ̣ܵܐ ܕܡܵܘܠܕܼܵܐ ܐܵܬܲܪ ܕܐܝܼܬ̣ ܡܲـ̈ـܝܵܐ ܕܲܪܓܸܠܬܵܐ: ܚܵܐܹ̇ܢ ܘܗܵܘܹ̇ܝܢ ܢܘܼܢܹ̈ܐ ܣܲܓ̇ܝܼ̈ܐܹܐ: ܡܸܛܠ ܡܲـ̈ـܝܵܐ ܕܢܵܦܠܝܼܢ ܬܲܡܵܢ ܘܒ̣ܵܣܡܝܼܢ ܡܲـ̈ـܝܵܐ.


text:
ܘܩܵܝܡܝܼܢ ܥܠܵܘܗܝ ܨܲܝ̈ܕܹܐ: ܡ̣ܢ ܥܹܝܢ ܓܵܕܼ ܘܲܥܕܲܡܵܐ ܠܥܹܝܢ ܥܸܓ̣ܠܝܼ̈ܢ: ܡܲܫܛܵܚܹ̈ܐ ܠܲܡܨܝܼ̈ܕܼܵܬ̣ܵܐ ܢܸܗܘܹܐ: ܘܢܸܗܘܘܿܢ ܒܹܗ ܢܘܼܢܹ̈ܐ ܣܲܓ̇ܝܼ̈ܐܹܐ ܐܲܝܟ ܕܝܲܡܵܐ ܪܲܒܵܐ.


text:
ܘܒ̣ܵܗ̇ ܒܲܪܓܸܠܬܵܐ ܢܸܫ̱ܘܚܘܼܢ ܥܲܠ ܣܦܵܪܹ̈ܝܗ̇: ܡܸܟܵܐ ܘܡܸܟܵܐ: ܟܠ ܐܝܼܠܵܢ ܕܡܹܐܟ̣ܘܼܠܬܵܐ: ܠܵܐ ܢܸܬ̇ܪܘܼܢ ܛܲܪ̈ܦܲܝܗܘܿܢ: ܘܠܵܐ ܢܸܓ̣ܡܪܘܼܢ ܦܹܐܪ̈ܲܝܗܘܿܢ: ܘܲܒ̣ܟܠ ܪܹܫ ܝܲܪܚܹܐ ܢܸܗܘܘܿܢ ܡܒܲܟ̇ܪܝܼܢ: ܡܸܛܠ ܕܡܲـ̈ـܝܵܐ ܕܫܵܬܹܝܢ ܡ̣ܢ ܡܲܩܕ̇ܫܵܐ ܢܵܦܩܝܼܢ: ܢܸܗܘܘܿܢ ܦܹܐܪ̈ܲܝܗܘܿܢ ܠܡܹܐܟܲܠ: ܘܛܲܪ̈ܦܲܝܗܘܿܢ ܠܐܵܣܝܘܼܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܢܲܚ̈ܠܹܐ ܕܲܬ̣ܚܘܼܡܹ̈ܐ ܕܝܵܪܬ̇ܝܼܢ ܠܵܗ̇ ܠܐܲܪܥܵܐ: ܠܲܬ̣ܪܸܥܣܲܪ ܫܲܒ̣̈ܛܹܐ ܕܝܼܣܪܵܝܹܠ: ܘܲܕܼܝܵܘܣܸܦ ܠܚܲܒ̣ܠܵܐ.


text:
ܕܬܹܐܪܬ̇ܘܼܢܵܗ̇ ܐ̄ܢܵܫ ܡ̣ܢ ܐܲܚܵܘ̈ܗܝ: ܕܐܲܪܝܼܡܹ̇ܬ̣ ܐܝܼܕܼܝ ܠܡܸܬ̇ܠܵܗ̇ ܠܐܲܒ̣ܵܗܲܝ̈ܟ̇ܘܿܢ: ܘܬܸܬ̣ܦܲܠܲܓ̣ ܠܟ̣ܘܿܢ ܐܲܪܥܵܐ ܠܝܘܼܪܬܵܢܵܐ.


text:
ܘܲܚܡܵܬ̣ ܘܒܹܪܘܿܬ̣: ܘܲܣܦܲܪܘܹܝܡ ܕܒܲܝܢܵܬ̣ ܬܚܘܼܡܹ̈ܐ ܕܕܲܪܡܣܘܿܩ: ܘܒܲܝܢܵܬ̣ ܬܚܘܼܡܹ̈ܐ ܕܲܚܡܵܬ̣: ܘܲܚܨܲܪ ܡܸܨܥܵܝܬܵܐ ܕܒܲܬ̣ܚܘܼܡܵܐ ܕܚܵܘܪܵܢ.


text:
ܘܢܸܗܘܸܐ ܬܚܘܼܡܵܐ ܡ̣ܢ ܝܲܡܵܐ ܠܲܚܨܲܪ ܥܲܝܢܵܢ ܕܒܲܬ̣ܚܘܼܡܵܐ ܕܕܲܪܡܣܘܿܩ: ܘܨܸܦܘܿܢ ܕܲܒ̣ܓܲܪܒ̇ܝܵܐ ܕܒܲܬ̣ܚܘܼܡܵܐ ܕܲܚܡܵܬ̣: ܗܵܕܲܐ ܗ̄ܝܼ ܪܘܼܚܵܐ ܕܓܲܪܒ̇ܝܵܐ.


text:
ܘܡ̣ܢ ܪܘܼܚܵܐ ܕܡܲܕܼܢ̱ܚܵܐ: ܡ̣ܢ ܒܹܝܬ̣ ܚܵܘܪܵܢ: ܘܡ̣ܢ ܒܹܝܬ̣ ܕܲܪܡܣܘܿܩ: ܘܡ̣ܢ ܒܹܝܬ̣ ܓܹܠܥܵܕܼ: ܘܡ̣ܢ ܒܹܝܬ̣ ܐܲܪܥܵܐ ܕܝܼܣܪܵܝܹܠ: ܘܝܘܿܪܕ̇ܢܵܢ ܡܬܲܚܸܡ ܥܲܠ ܝܲܡܵܐ ܡܲܕܼܢ̱ܚܵܝܵܐ ܕܬ̣ܵܡܲܪ: ܗܵܕܲܐ ܗ̄ܝܼ ܪܘܼܚܵܐ ܕܡܲܕܼܢ̱ܚܵܐ.


text:
ܘܡܵܐ ܕܦܲܠܸܓ̣ܬ̇ܘܿܢܵܗ̇ ܝܵܪܬ̇ܘܼܬ̣ܵܐ ܠܟ̣ܘܿܢ: ܘܠܲܐܝܠܹܝܢ ܕܡܸܬ̣ܦܢܹܝܢ ܠܘܵܬ̣ ܕܥܵܡ̇ܪܝܼܢ ܒܲܝܢܵܬ̣ܟ̣ܘܿܢ: ܘܐܵܘܠܸܕܼܘ ܒܢܲـ̈ـܝܵܐ ܒܲܝܢܵܬ̣ܟ̣ܘܿܢ: ܢܸܗܘܘܿܢ ܐܲܝܟ ܒܢܲܝ̈ ܝܑܼܣܪܵܝܹܠ: ܘܥܲܡܟ̣ܘܿܢ ܢܦܲܠܓ̣ܘܼܢ ܝܵܪܬ̇ܘܼܬ̣ܵܐ ܒܲܝܢܵܬ̣ ܫܲܪ̈ܒ̣ܵܬ̣ܵܐ: ܕܝܼܣܪܵܝܹܠ.


text:
ܘܫܲܪܒ̇ܬ̣ܵܐ ܕܐܝܼܬ̣ ܒܵܗ̇ ܐܲܝܢܵܐ ܕܡܸܬ̣ܦܢܸܐ ܠܘܵܬܹܝ: ܒܵܗ̇ ܢܸܬ̇ܠܘܼܢ ܠܹܗ ܝܵܪܬ̇ܘܼܬ̣ܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܗܵܠܹܝܢ ܫܡܵܗܹ̈ܐ ܕܫܲܒ̣̈ܛܹܐ: ܡ̣ܢ ܚܲܪܬ̣ܵܐ ܕܓܲܪܒ̇ܝܵܐ: ܥܲܠ ܝܲܕܼ ܐܘܼܪܚܵܐ ܕܚܸܬ̣ܪܘܿܢ ܕܲܒ̣ܡܲܥܠܵܢܵܐ ܕܲܚܡܵܬ̣ ܘܕܼܵܚܨܲܪ ܥܲܝܢܵܢ: ܘܲܬ̣ܚܘܼܡܵܐ ܕܕܲܪܡܣܘܿܩ ܕܲܒ̣ܓܲܪܒ̇ܝܵܐ ܕܥܲܠ ܝܲܕܼ ܚܡܵܬ̣: ܗܵܕܲܐ ܗ̄ܝܼ ܪܘܼܚܵܐ ܕܡܲܕܼܢܵܚܲܝ̈ ܝܲܡܵܐ ܕܕܼܵܢ.


text:
ܥܲܠ ܬܚܘܼܡܵܐ ܕܲܝܗܘܼܕܼܵܐ: ܡ̣ܢ ܪܘܼܚܵܐ ܕܡܲܕܼܢ̱ܚܵܐ ܘܲܥܕܲܡܵܐ ܠܪܘܼܚܵܐ ܕܡܲܥ̱ܪܒ̣ܵܐ: ܢܸܗܘܹܐ ܦܘܼܪܫܵܢܵܐ ܕܦܵܪܫܝܼܢ ܐ̄ܢܬ̇ܘܿܢ: ܦܬ̣ܵܝܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܐܘܼܪܟܵܐ ܐܲܝܟ ܚܕܼܵܐ ܡ̣ܢ ܡ̈ܢܵܘܵܬ̣ܵܐ: ܘܡ̣ܢ ܪܘܼܚܵܐ ܕܡܲܕܼܢ̱ܚܵܐ ܘܲܥܕܲܡܵܐ ܠܪܘܼܚܵܐ ܕܡܲܥ̱ܪܒ̣ܵܐ ܢܸܗܘܹܐ ܡܲܩܕ̇ܫܵܐ ܒܓ̣ܵܘܹܗ.


text:
ܘܲܠܟ̣ܵܗܢܹ̈ܐ ܢܸܗܘܹܐ ܦܘܼܪܫܵܢܵܐ ܕܩܘܼܕܼܫܵܐ: ܠܓܲܪܒ̇ܝܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܲܦܬ̣ܵܝܵܐ ܥܸܣܪܵܐ ܐܲܠܦܝܼ̈ܢ: ܘܲܠܡܲܥ̱ܪܒ̣ܵܐ ܥܸܣܪܵܐ ܐܲܠܦ̈ܝܼܢ: ܘܲܠܡܲܕܼܢ̱ܚܵܐ ܥܸܣܪܵܐ ܐܲܠܦ̈ܝܼܢ: ܘܲܠܬܲܝܡܢܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܢܸܗܘܹܐ ܡܲܩܕ̇ܫܹܗ ܕܡܵܪܝܵܐ ܒܓ̣ܵܘܹܗ.


text:
ܘܢܸܗܘܹܐ ܠܟ̣ܵܗܢܹ̈ܐ ܕܡܸܬ̣ܩܲܕ̇ܫܝܼܢ ܡ̣ܢ ܒܢܲܝ̈ ܨܵܕܼܘܿܩ ܕܲܢܛܲܪܘ ܢܛܘܼܪ̈ܵܬ̣ܝ: ܘܠܵܐ ܛܥܵܘ ܐܲܝܟ ܕܲܛܥܵܘ ܒܢܲܝ̈ ܝܑܼܣܪܵܝܹܠ: ܘܐܲܝܟ ܕܲܛܥܵܘ ܠܹܘܵܝܹ̈ܐ.


text:
ܘܠܹܘܵܝܹ̈ܐ ܠܘܼܩܒܲܠ ܬܚܘܼܡܵܐ ܕܟ̣ܵܗ̈ܢܹܐ: ܐܘܼܪܟܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܲܦܬ̣ܵܝܵܐ ܥܸܣܪܵܐ ܐܲܠܦ̈ܝܼܢ: ܟܠܹܗ ܐܲܬ̣ܪ̱ܗܘܿܢ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܲܦܬ̣ܵܝܵܐ ܥܸܣܪܵܐ ܐܲܠܦ̈ܝܼܢ.


text:
ܘܚܲܡܫܵܐ ܐܲܠܦ̈ܝܼܢ ܕܡܸܫܬ̇ܚܲܪ ܥܲܠ ܦܘܼܡ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܕܘܼܟ̇ܬ̣ܵܐ ܗ̄ܝܼ ܠܲܡܕܼܝܼܢ̄ܬܵܐ ܠܝܲܬ̣ܒܵܐ ܘܲܠܫܸܛܚܵܐ: ܕܬܸܗܘܹܐ ܡܕܼܝܼܢ̄ܬܵܐ ܒܓ̣ܵܘܵܗ̇.


text:
ܘܗܵܠܹܝܢ ܡܘܼܫ̈ܚܵܬ̣ܵܐ: ܠܪܘܼܚܵܐ ܕܓܲܪܒ̇ܝܵܐ ܐܲܪܒ̇ܥܵܐ ܐܲܠܦ̈ܝܼܢ ܘܚܲܡܸܫܡܵܐܐ: ܘܲܠܡܲܕܼܢ̱ܚܵܐ ܐܲܪܒ̇ܥܵܐ ܐܲܠܦ̈ܝܼܢ ܘܚܲܡܸܫܡܵܐܐ: ܘܲܠܬܲܝܡܢܵܐ ܐܲܪܒ̇ܥܵܐ ܐܲܠܦ̈ܝܼܢ ܘܚܲܡܸܫܡܵܐܐ: ܘܲܠܡܲܥ̱ܪܒ̣ܵܐ ܐܲܪܒ̇ܥܵܐ ܐܲܠܦ̈ܝܼܢ ܘܚܲܡܸܫܡܵܐܐ.


text:
ܘܢܸܗܘܹܐ ܫܸܛܚܵܗ̇ ܕܲܡܕܼܝܼܢ̄ܬܵܐ: ܠܓܲܪܒ̇ܝܵܐ ܡܵܐܬܹ̇ܝܢ ܘܚܲܡܫܝܼܢ: ܘܲܠܬܲܝܡܢܵܐ ܡܲܐܬܹ̇ܝܢ ܘܚܲܡܫܝܼܢ: ܘܲܠܡܲܥ̱ܪܒ̣ܵܐ ܡܲܐܬܹ̇ܝܢ ܘܚܲܡܫܝܼܢ: ܘܲܠܡܲܕܼܢ̱ܚܵܐ ܡܲܐܬܹ̇ܝܢ ܘܚܲܡܫܝܼܢ.


text:
ܘܲܕܼܡܸܫܬ̇ܚܲܪ ܠܘܼܩܒܲܠ ܦܘܼܪܫܵܢܵܐ ܕܩܘܼܕܼܫܵܐ: ܥܸܣܪܵܐ ܐܲܠܦ̈ܝܼܢ ܠܡܲܕܼܢ̱ܚܵܐ: ܘܥܸܣܪܵܐ ܐܲܠܦ̈ܝܼܢ ܠܡܲܥ̱ܪܒ̣ܵܐ: ܘܢܸܗܘܹܐ ܠܘܼܩܒܲܠ ܦܘܼܪܫܵܢܵܐ ܕܩܘܼܕܼܫܵܐ: ܘܬܸܗܘܹܐ ܥܠܲܠܬ̣ܵܗ̇ ܡܹܐܟ̣ܘܼܠܬܵܐ ܠܐܲܝܠܹܝܢ ܕܦܵܠܚܝܼܢ ܠܲܡܕܼܝܼܢ̄ܬܵܐ.


text:
ܟܠܹܗ ܦܘܼܪܫܵܢܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܒܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܲܦܪܘܿܫܘ ܦܘܼܪܫܵܢܵܐ ܕܩܘܼܕܼܫܵܐ ܡ̣ܢ ܝܘܼܪܬܵܢܵܐ ܕܲܡܕܼܝܼܢ̄ܬܵܐ.


text:
ܘܲܕܼܡܸܫܬܲܚܲܪ ܢܸܗܘܹܐ ܠܲܡܕܲܒ̇ܪܵܢܵܐ ܕܲܡܕܼܝܼܢ̄ܬܵܐ: ܘܡ̣ܢ ܦܘܼܪܫܵܢܵܐ ܕܩܘܼܕܼܫܵܐ ܘܡ̣ܢ ܝܘܼܪܬܵܢܵܐ ܕܲܡܕܼܝܼܢ̄ܬܵܐ: ܠܲܬ̣ܚܘܼܡܵܐ ܕܡܲܕܼܢ̱ܚܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܲܠܡܲܥ̱ܪܒ̣ܵܐ ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ ܒܲܬ̣ܚܘܼܡܵܐ ܕܡܲܥ̱ܪܒ̣ܵܐ: ܠܘܼܩܒܲܠ ܦܵܠܓ̇ܘܼܬܹܗ ܕܲܡܕܲܒ̇ܪܵܢܵܐ: ܘܢܸܗܘܹܐ ܦܘܼܪܫܵܢܵܐ ܕܩܘܼܕܼܫܵܐ: ܘܡܲܩܕ̇ܫܵܐ ܕܒܲܝܬܵܐ ܒܓ̣ܵܘܹܗ.


text:
ܘܡ̣ܢ ܝܵܪܬ̇ܘܼܬ̣ܵܐ ܕܠܹܘܵܝܹ̈ܐ ܘܡ̣ܢ ܝܵܪܬ̇ܘܼܬ̣ܵܐ ܕܲܡܕܼܝܼܢ̄ܬܵܐ: ܡܢܵܬܹܗ ܕܲܡܕܲܒ̇ܪܵܢܵܐ ܬܸܗܘܹܐ ܒܲܡܕܼܝܼܢ̄ܬܵܐ ܒܲܝܢܵܬ̣ ܬܚܘܼܡܵܐ ܕܲܝܗܘܼܕܼܵܐ ܠܲܬ̣ܚܘܼܡܵܐ ܕܒܸܢܝܵܡܹܝܢ.


text:
ܘܥܲܠ ܬܚܘܼܡܵܐ ܕܓ̣ܵܕܼ: ܡ̣ܢ ܪܘܼܚܵܐ ܕܬܲܝܡܢܵܐ: ܢܸܗܘܹܐ ܬܚܘܼܡܹܗ ܡ̣ܢ ܬܵܡܵܪ ܘܲܥܕܲܡܵܐ ܠܡܲܝ̈ ܡܪܝܼܒܲܬ̣: ܩܲܕ̇ܝܼܫ ܝܘܼܪܬܵܢܹܗ ܥܲܠ ܝܲܡܵܐ ܪܲܒܵܐ.


text:
ܗܵܕܲܐܗ̄ܝܼ ܐܲܪܥܵܐ ܕܲܬ̣ܦܲܠܓܘܼܢ ܝܵܪܬ̇ܘܼܬ̣ܵܐ ܠܫܲܒ̣̈ܛܹܐ ܕܝܼܣܪܵܝܹܠ: ܘܗܵܠܹܝܢ ܐܸܢܹܝܢ ܦܵܠܓܘܵܬ̣̈ܗܘܿܢ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܘܬܲܪ̈ܥܹܝܗ̇ ܕܲܡܕܼܝܼܢ̄ܬܵܐ: ܥܲܠ ܫܡܵܗܹ̈ܐ ܕܫܲܒ̣ܛܹ̈ܐ ܕܲܒ̣ܢܲܝ̈ ܝܑܼܣܪܵܝܹܠ: ܒܓܲܪܒ̇ܝܵܐ ܬܠܵܬ̣ܵܐ ܬܲܪ̈ܥܝܼܢ: ܚܲܕܼ ܕܪܘܼܒܹܝܠ: ܘܚܲܕܼ ܕܲܝܗܘܼܕܼܵܐ: ܘܚܲܕܼ ܕܠܹܘܝܼ.


text:
ܘܲܒ̣ܡܲܕܢ̱ܚܵܐ ܡܫܘܼܚܬ̣ܵܐ ܐܲܪܒ̇ܥܵܐ ܐܲܠܦ̈ܝܼܢ ܘܚܲܡܸܫܡܵܐܐ: ܘܲܬ̣ܠܵܬ̣ܵܐ ܬܲܪ̈ܥܝܼܢ: ܚܲܕܼ ܕܝܵܘܣܸܦ: ܘܚܲܕܼ ܕܒܸܢܝܵܡܹܝܢ: ܘܚܲܕܼ ܕܕܼܵܢ.


text:
ܘܲܒ̣ܬܲܝܡܢܵܐ ܡܫܘܼܚܬ̣ܵܐ ܐܲܪܒ̇ܥܵܐ ܐܲܠܦ̈ܝܼܢ ܘܚܲܡܸܫܡܵܐܐ: ܘܲܬ̣ܠܵܬ̣ܵܐ ܬܲܪ̈ܥܝܼܢ: ܚܲܕܼ ܕܫܸܡܥܘܿܢ: ܘܚܲܕܼ ܕܐܝܼܣܟ̣ܵܪ: ܘܚܲܕܼ ܕܲܙܒ̣ܘܿܠܘܿܢ.


text:
ܘܲܒ̣ܡܲܥ̱ܪܒ̣ܵܐ ܡܫܘܼܚܬ̣ܵܐ ܐܲܪܒ̇ܥܵܐ ܐܲܠܦ̈ܝܼܢ ܘܚܲܡܸܫܡܵܐܐ: ܘܲܬ̣ܠܵܬ̣ܵܐ ܬܲܪ̈ܥܝܼܢ: ܚܲܕܼ ܕܓ̣ܵܕܼ: ܘܚܲܕܼ ܕܐܵܫܹܝܪ: ܘܚܲܕܼ ܕܢܲܦ̮ܬܵܠܝܼ.


text:
ܒܲܫܢܲܬ̣ ܬܠܵܬ̣ ܕܡܲܠܟ̇ܘܼܬܹܗ ܕܝܘܿܝܵܩܝܼܡ ܡܲܠܟܵܐ ܕܲܝܗܘܼܕܼܵܐ: ܐܸܬ̣ܵܐ ܢܒ̣ܘܼܟܲܕܼܢܵܨܲܪ ܡܲܠܟܵܐ ܕܒ̣ܵܒܲܠ ܠܐܘܿܪܸܫܠܸܡ ܘܚܲܕܼܪܵܗ̇.


text:
ܘܐܲܫ̱ܠ̣ܡܵܗ̇ ܡܵܪܝܵܐ ܒܐܝܼܕܹܗ: ܘܠܝܘܿܝܵܩܝܼܡ ܡܲܠܟܵܐ ܕܲܝܗܘܼܕܼܵܐ: ܘܡ̣ܢ ܡܵܐܢܹ̈ܐ ܕܒܲܝܬܹ̇ܗ ܕܡܵܪܝܵܐ: ܐܵܘܒܸ̇ܠ ܐܸܢܘܿܢ ܠܐܲܪܥܵܐ ܕܣܸܢܥܵܪ ܠܒܹܝܬ̣ ܦܬܲܟ̣ܪܹܗ: ܘܡܵܐܢܹ̈ܐ ܐܲܥܸܠ̣ ܠܒܹܝܬ̣ ܓܲܙܵܐ ܕܲܦܬܲܟ̣ܪܹܗ.


text:
ܘܐܸܡ̣ܲܪ ܡܲܠܟܵܐ ܠܐܸܫܦܵܙ ܪܲܒ̇ ܡܗܲܝܡܢܹ̈ܐ: ܕܢܲܝܬܸ̇ܐ ܡ̣ܢ ܒܢܲܝ̈ ܝܑܼܣܪܵܝܹܠ: ܡ̣ܢ ܙܪܲܥ ܡܲܠ̈ܟ̇ܘܼܬ̣ܵܐ: ܘܡ̣ܢ ܦܲܪ̈ܬ̇ܘܵܝܹܐ.


text:
ܛܠܵܝܹ̈ܐ ܕܡܘܼܡܵܐ ܠܲܝܬ̇ ܒܗܘܿܢ: ܐܲܝܠܹܝܢ ܕܫܲܦܝܼܪܝܼܢ ܒܚܸܙ̱ܘܗܘܿܢ: ܘܣܲܟ̇ܘܼܠܬ̣ܵܢܝܼܢ ܒܚܸܟ̣ܡ̱ܬ̣ܵܐ: ܘܝܵܕܲܥܬ̣ܵܐ: ܘܡܸܬ̣ܒܲܝܢܲܝ̈ ܒܡܲܕ̇ܥܵܐ: ܐܲܝܠܹܝܢ ܕܲܡܨܹܝܢ ܒܚܲܝܠܵܐ ܠܲܡܩܵܡ ܒܗܲܝܟ̇ܠܵܐ ܕܡܲܠܟܵܐ ܠܲܡܫܲܡܵܫܘܼܬܹܗ: ܘܲܠܡܲܠܵܦܘܼ ܐܸܢܘܿܢ ܣܸܦܪܵܐ: ܘܠܸܫܵܢܵܐ ܕܟܲܠܕܼܵܝܹ̈ܐ.


text:
ܘܐܲܩܝܼܡ ܠܗܘܿܢ ܡܲܠܟܵܐ ܩܝܵܡܬܵܐ ܕܝܵܘܡܵܐ. ܡ̣ܢ ܦܲܛܒ̣ܵܓ̣ܵܐ ܕܡܲܠܟܵܐ: ܘܡ̣ܢ ܚܲܡܪܵܐ ܕܫܵܬܹ̇ܐ: ܘܠܲܡܪܲܒܵܝܘܼ ܐܸܢܘܿܢ ܫܢܝܼ̈ܢ ܬܠܵܬ̣: ܘܗܵܝܕܹ̇ܝܢ ܢܩܘܼܡܘܿܢ ܩܕܼܵܡ ܡܲܠܟܵܐ.


text:
ܘܫܲܡܝܼ ܠܗܘܿܢ ܪܲܒ̇ ܡܗܲܝܡܢܹ̈ܐ ܫܡܵܗܹ̈ܐ: ܩ̣ܪܵܐ ܠܕܵܢܝܼܐܹܝܠ ܒܹܠܛܫܵܨܲܪ: ܘܲܠܚܲܢܲܢܝܵܐ ܫܸܕܼܪܵܟ: ܘܲܠܡܝܼܫܵܐܹܝܠ ܡܝܼܫܵܟ: ܘܲܠܥܲܙܲܪܝܵܐ ܥܒܸܕܼܢܵܓ̣ܘܿ.


text:
ܘܣܵܡ̣ ܕܵܢܝܼܐܹܝܠ ܒܪܸܥܝܵܢܹܗ: ܕܠܵܐ ܢܹܐܟ̣ܘܿܠ ܡ̣ܢ ܦܲܛܒ̣ܵܓ̣ܵܐ ܕܡܲܠܟܵܐ: ܘܠܵܐ ܢܸܫܬܹ̇ܐ ܡ̣ܢ ܚܲܡܪܵܐ ܕܫܵܬܹ̇ܐ: ܘܲܒ̣ܥ̣ܵܐ ܡ̣ܢ ܪܲܒ̇ ܡܗܲܝܡܢܹ̈ܐ ܕܠܵܐ ܢܵܘܟ̇ܠܝܼܘܗܝ.


text:
ܘܐܸܡܲܪ ܪܲܒ̇ ܡܗܲܝܡܢܹ̈ܐ ܠܕܼܵܢܝܼܐܹܝܠ: ܕܵܚܹ̇ܠ ܐ̄ܢܵܐ ܡ̣ܢ ܡܵܪܝ ܡܲܠܟܵܐ: ܕܦܲܩܸܕܼ ܥܲܠ ܡܹܐܟ̣ܘܼܠܬ̇ܟ̣ܘܿܢ ܘܥܲܠ ܡܲܫܬܲܝܟ̇ܘܿܢ: ܕܲܠܡܵܐ ܢܸܚܙܹܐ ܐܲܦܲܝ̈ܟ̇ܘܿܢ ܡܟܲܐܪ̈ܵܢ ܡ̣ܢ ܕܲܛܠܵܝܹ̈ܐ ܒܢܲܝ̈ ܫܸܢܟ̣ܘܿܢ: ܘܢܸܦܣܘܿܩ ܪܹܫܝ ܡܲܠܟܵܐ.


text:
ܝܐ:ܘܐܸܡܲܪ ܕܵܢܝܼܐܹܝܠ ܠܲܡܢܸܨܲܪ: ܕܐܲܫ̱ܠܛܹܗ ܪܲܒ̇ ܡܗܲܝܡܢܹ̈ܐ ܥܲܠ ܕܵܢܝܼܐܹܝܠ: ܘܥܲܠ ܚܲܢܲܢܝܵܐ: ܘܥܲܠ ܡܝܼܫܵܐܝܼܠ: ܘܥܲܠ ܥܲܙܲܪܝܵܐ.


text:
ܘܬܸܚܙܹܐ ܫܝܼܘܼܬܲܢ ܘܫܝܼܘܼܬ̣ܵܐ ܕܲܛܠܵܝܹ̈ܐ ܕܐܵܟ̣ܠܝܼܢ ܡ̣ܢ ܦܲܛܒ̣ܵܓ̣ܵܐ ܕܡܲܠܟܵܐ: ܘܐܲܝܟ ܕܚܵܙܹ̇ܐ ܐܲܢ̄ܬ̇ ܗܵܟܲܢܵܐ ܥܒܸܕܼ ܥܲܡ ܥܲܒ̣ܕܲܝ̈ܟ.


text:
ܘܡ̣ܢ ܒܵܬܲܪ ܥܸܣܪܵܐ ܝܵܘܡܝܼ̈ܢ: ܚܙ̣ܵܐ ܐܲܦܲܝ̈ܗܘܿܢ ܫܲܦܝܼܪ̈ܵܢ ܘܫܲܡܝܼܢ ܒܸܣ̱ܪܗܘܿܢ: ܛܵܒ̣ ܡ̣ܢ ܕܲܛܠܵܝܹ̈ܐ ܟܠܗܘܿܢ ܕܐܵܟ̣ܠܝܼܢ ܡ̣ܢ ܦܲܛܒ̣ܵܓ̣ܵܐ ܕܡܲܠܟܵܐ.


text:
ܘܲܡܢܸܨܲܪ ܢܵܣܹ̇ܒ̣ ܗ̄ܘܼܵܐ ܠܹܗ ܫܩܵܠܗܘܿܢ: ܘܚܲܡܪܵܐ ܕܡܲܫܬܲܝܗܘܿܢ: ܘܝܵܗܹ̇ܒ̣ ܗ̄ܘܼܵܐ ܠܗܘܿܢ ܙܲܪ̈ܥܘܿܢܹܐ ܠܡܹܐܟܲܠ: ܘܡܲـ̈ـܝܵܐ ܠܡܸܫܬܵܐ.


text:
ܘܠܲܛܠܵܝܹ̈ܐ ܗܵܠܹܝܢ ܐܲܪ̈ܒ̇ܥܵܬܲܝܗܘܿܢ: ܝܲܗ̄ܒ̣ ܠܗܘܿܢ ܐܲܠܵܗܵܐ ܝܑܼܕܲܥܬ̣ܵܐ ܘܣܘܼܟܵܠܵܐ ܒܟ̣ܠ ܣܦܲܪ ܘܚܸܟ̣ܡܵܐ: ܘܕܼܵܢܝܼܐܹܝܠ ܡܸܬ̣ܒܲܝܲܢ ܗ̄ܘܼܵܐ ܒܟ̣ܠ ܚܸܙܘܝܼ̈ܢ ܘܚܸܠܡܝܼ̈ܢ.


text:
ܘܡ̣ܢ ܒܵܬܲܪ ܕܲܫܠܸܡ̣ܘ ܝܵܘ̈ܡܵܬ̣ܵܐ ܕܲܦ̣ܩܲܕܼ ܡܲܠܟܵܐ: ܐܲܝܬ̇ܝ ܐܸܢܘܿܢ ܪܲܒ̇ ܡܗܲܝܡܢܹ̈ܐ ܩܕܼܵܡ ܢܒ̣ܘܼܟܲܕܼܢܵܨܲܪ ܡܲܠܟܵܐ.


text:
ܘܡܲܠܸܠ̣ ܥܲܡܗܘܿܢ ܡܲܠܟܵܐ: ܘܠܵܐ ܐܸܫ̣ܟܲܚ ܒܟ̣ܠܗܘܿܢ ܐܲܝܟ ܕܵܢܝܼܐܹܝܠ: ܘܚܲܢܲܢܝܵܐ: ܘܡܝܼܫܵܐܝܹܠ: ܘܥܲܙ̇ܪܝܵܐ: ܘܩܵܡ̣ܘ ܩܕܼܵܡ ܡܲܠܟܵܐ.


text:
ܘܟ̣ܠ ܡܸܠܵܐ ܕܚܸܟ̣ܡ̱ܬ̣ܵܐ ܘܲܕܼܣܘܼܟܵܠܵܐ ܫܲܐܸܠ̣ ܐܸܢܘܿܢ ܡܲܠܟܵܐ: ܐܸܫܟܲܚ ܐܸܢܘܿܢ ܝܲܬ̇ܝܼܪܝܼܢ ܥܣܲܪ ܡ̈ܢܵܘܵܢ: ܥܲܠ ܟܠ ܚܲܪ̈ܵܫܹܐ ܘܐܵܫܘܿܦܹ̈ܐ ܕܐܝܼܬ̣ ܒܡܲܠܟ̇ܘܼܬܹܗ.


text:
ܒܲܫܢܲܬ̣ ܬܲܪܬܹ̇ܝܢ ܕܡܲܠܟ̇ܘܼܬܹܗ ܕܲܢܒ̣ܘܼܟܲܕܼܢܵܨܲܪ: ܚ̣ܠܲܡ ܢܒ̣ܘܼܟܲܕܼܢܵܨܲܪ ܚܸܠܡܵܐ: ܘܐܸܫܬܲܢܝܲܬ̤ ܪܘܼܚܹܗ: ܘܫܸܢܬܹܗ ܗܘ̤ܵܬ̣ ܥܠܵܘܗܝ


text:
ܘܐܸܡܲܪ ܡܲܠܟܵܐ ܠܡܸܩܪܵܐ ܠܚܲܪ̈ܫܹܐ: ܘܠܵܐܫܘܿܦܹ̈ܐ: ܘܠܲܡܓ̣ܘܼܫܹ̈ܐ: ܘܲܠܟܲܠܕܵܝܹ̈ܐ: ܠܲܡܚܵܘܵܝܘܼ ܠܡܲܠܟܵܐ ܚܸܠܡܹܗ: ܘܐܸܬ̣ܵܘ ܘܩܵܡ̣ܘ ܩܕܼܵܡ ܡܲܠܟܵܐ.


text:
ܘܡܲܠܸܠ̣ܘ ܟܲܠܕܵܝܹ̈ܐ ܩܕܼܵܡ ܡܲܠܟܵܐ ܐܲܪܡܵܐܝܼܬ̣: ܘܐܵܡ̇ܪܝܼܢ: ܡܲܠܟܵܐ ܠܥܵܠܲܡ ܚܝܝܼ: ܐܸܡܲܪ ܚܸܠܡܵܐ ܠܥܲܒ̣ܕܲܝ̈ܟ: ܘܦܫܵܪܹܗ ܚܢܲܢ ܚܵܝܘܸܐ.


text:
ܥܢ̣ܵܐ ܡܲܠܟܵܐ ܘܐܸܡܲܪ ܠܟܲܠܕܵܝܹ̈ܐ: ܫܲܪܝܼܪܵܐ ܗ̄ܝܼ ܡܸܠܬ̣ܵܐ ܕܐܸܡ̇ܪܹܬ̣: ܕܐܸܢ ܠܵܐ ܬܚܵܘܘܿܢܵܢܝ ܚܸܠܡܵܐ ܘܲܦܫܵܪܹܗ: ܗܲܕܵܡ ܬܸܬ̣ܦܲܣܩܘܼܢ: ܘܒ̣ܵܬܲܝ̈ܟ̇ܘܿܢ ܢܸܬ̣ܒܲܙܙܘܿܢ.


text:
ܐܸܢ ܕܹܝܢ ܚܸܠܡܵܐ ܘܲܦܫܵܪܹܗ ܬܚܵܘܘܿܢܵܢܝ: ܡܵܘ̈ܗܒ̣ܵܬ̣ܵܐ ܘܥܘܼܬ̣ܪܵܐ ܘܐܝܼܩܵܪܵܐ ܣܲܓ̇ܝܼܵܐܐ ܬܩܲܒܠܘܼܢ ܡܹܢܝ: ܒܲܠܚܘܿܕܼ ܚܸܠܡܵܐ ܘܲܦܫܵܪܹܗ ܚܵܘܵܐܘܼܢܝ.


text:
ܥܢ̣ܵܐ ܡܲܠܟܵܐ ܘܐܸܡܲܪ: ܫܲܪܝܼܪܵܐܝܼܬ̣ ܝܵܕܲܥ̇ ܐ̄ܢܵܐ ܕܙܲܒ̣ܢܵܐ ܗ̄ܘܼ ܫܵܐ̇ܠܝܼܢ ܐ̄ܢܬ̇ܘܿܢ: ܡܸܛܠ ܕܲܚ̣ܙܲܝܬ̇ܘܿܢ ܕܫܲܪܝܼܪܵܐ ܗ̄ܝܼ ܡܸܠܲܬܝ.


text:
ܕܐܸܢ ܚܸܠܡܵܐ ܠܵܐ ܬܚܵܘܘܿܢܵܢܝ: ܚܕܼܵܐ ܗ̄ܝܼ ܕܵܬ̣ܟ̣ܘܿܢ: ܘܡܸܠܬ̣ܵܐ ܟܲܕܵܒ̣ܬ̣ܵܐ ܘܲܣܪܝܼܩܬܵܐ ܐܸܬ̣ܪܲܥܝܼܬ̇ܘܿܢ ܠܡܹܐܡܲܪ ܩܕܼܵܡܲܝ: ܥܲܕܼ ܙܲܒ̣ܢܵܐ ܢܸܥܒܲܪ. ܐܸܠܵܐ ܚܸܠܡܵܐ ܐܸܡܲܪܘ ܠܝܼ: ܕܐܸܕܲܥ ܕܐܵܦ ܦܫܵܪܹܗ ܡܚܵܘܹܝܢ ܐ̄ܢܬ̇ܘܿܢ ܠܝܼ.


text:
ܥܢ̣ܵܘ ܟܲܠܕܵܝܹ̈ܐ ܘܐܵܡ̇ܪܝܼܢ ܩܕܼܵܡ ܡܲܠܟܵܐ: ܠܲܝܬ̇ ܐ̄ܢܵܫ ܥܲܠ ܐܲܪܥܵܐ ܕܡܸܠܲܬ̣ ܡܲܠܟܵܐ ܡܸܫܟܲܚ ܠܲܡܚܵܘܵܝܘܼ: ܐܵܦܠܵܐ ܡ̣ܢ ܡܬ̣ܘܿܡ ܡܠܸܟ ܪܲܒ̇ ܘܫܲܠܝܼܛ ܡܸܠܬ̣ܵܐ ܐܲܝܟ ܗܵܕܹܐ ܫܲܐܸܠ: ܠܟ̣ܠ ܚܲܪܵܫ ܘܐܵܫܘܿܦ ܘܟܲܠܕܼܵܝ.


text:
ܘܡܸܠܬ̣ܵܐ ܕܡܲܠܟܵܐ ܫܲܐܸܠ ܝܲܩܝܼܪܵܐ ܗ̄ܝܼ: ܘܐ̄ܢܵܫ ܠܲܝܬ̇ ܕܲܢܚܵܘܹܝܗ̇ ܩܕܼܵܡ ܡܲܠܟܵܐ: ܐܸܠܵܐ ܐܸܢ ܐܲܠܵܗ̈ܝܼܢ ܕܠܲܝܬ̇ ܡܲܥܡܲܪܗܘܿܢ ܥܲܡ ܒܢܲܝ̈ ܒܸܣܪܵܐ.


text:
ܗܵܝܕܹ̇ܝܢ ܡܲܠܟܵܐ ܐܸܬ̣ܚܲܡܲܬ̣ ܪܵܘܪܒ̣ܵܐܝܼܬ̣: ܘܲܒ̣ܪܘܼܓ̣ܙܵܐ ܣܲܓ̇ܝܼܵܐܐ ܐܸܡܲܪ: ܠܡܵܘܒܵܕܼܘܼ ܠܟ̣ܠܗܘܿܢ ܚܲܟ̇ܝܼܡܹ̈ܐ ܕܒ̣ܵܒܹܠ.


text:
ܗܵܝܕܹ̇ܝܢ ܕܵܢܝܼܐܹܝܠ ܐܸܬ̣ܪܲܥܝܼ ܘܐܸܬܡܲܠܲܡ: ܘܐܸܡܲܪ ܠܐܵܪܝܼܘܿܟ ܪܲܒ̇ ܕܲܚܫܹ̈ܐ ܕܡܲܠܟܵܐ: ܗܵܘܿ ܕܲܢܦܲܩ̣ ܠܲܡܩܲܛܵܠܘܼ ܠܚܲܟ̇ܝܼܡܹ̈ܐ ܕܒ̣ܵܒܹܠ.


text:
ܗܵܝܕܹ̇ܝܢ ܕܵܢܝܼܐܹܝܠ ܠܒܲܝܬܹ̇ܗ ܐܸܙܲܠ: ܘܲܠܚܲܢܲܢܝܵܐ: ܘܲܠܡܝܼܫܵܐܝܹܠ: ܘܲܠܥܲܙܲܪܝܵܐ ܚܲܒ̣ܪ̈ܵܘܗܝ: ܡܸܠܬ̣ܵܐ ܗܵܕܹܐ ܓܠ̣ܵܐ.


text:
ܕܢܸܒ̣ܥܘܿܢ ܪ̈ܲܚܡܹܐ ܡ̣ܢ ܩܕܼܵܡ ܐܲܠܵܗܵܐ ܕܲܫܡܲܝܵܐ ܥܲܠ ܐ̄ܪܵܙܵܐ ܗܵܢܵܐ: ܕܠܵܐ ܢܹܐܒ̣ܕ̇ܘܼܢ ܕܵܢܝܼܐܹܝܠ ܘܚܲܒ̣ܪ̈ܵܘܗܝ ܥܲܡ ܫܲܪܟܵܐ ܕܚܲܟ̇ܝܼܡܹ̈ܐ ܕܒ̣ܵܒܹܠ.


text:
ܥܢ̣ܵܐ ܕܵܢܝܼܐܹܝܠ ܘܐܸܡܲܪ: ܢܸܗܘܹܐ ܫܡܹܗ ܕܡܵܪܝܵܐ ܡܒܲܪܲܟ: ܡ̣ܢ ܥܵܠܲܡ ܘܲܥܕܲܡܵܐ ܠܥܵܠܲܡ: ܕܚܸܟ̣ܡ̱ܬ̣ܵܐ ܘܓܲܢ̄ܒܵܪܘܼܬ̣ܵܐ ܕܝܼܠܹܗ ܗ̄ܝܼ.


text:
ܘܗ̤ܘ ܡܚܲܠܸܦ ܙܲܒ̣ܢܹ̈ܐ ܘܥܸܕܵܢܹ̈ܐ: ܡܲܥܒܲܪ ܡܲܠܟ̇ܝܼ̈ܢ ܘܲܡܩܝܼܡ ܡܲܠܟ̇ܝܼ̈ܢ: ܝܵܗܹ̇ܒ̣ ܚܸܟ̣ܡ̱ܬ̣ܵܐ ܠܚܲܟ̇ܝܼܡܹ̈ܐ: ܘܡܲܕ̇ܥܵܐ ܠܝܵܕܼܥܲܝ̈ ܣܘܼܟܵܠܵܐ.


text:
ܠܵܟ ܐܲܠܵܗܵܐ ܕܐܲܒ̣ܵܗܲܝ̈ ܡܵܘܕܹ̇ܐ ܐ̄ܢܵܐ ܘܲܡܫܲܒܲܚ ܐ̄ܢܵܐ: ܕܚܸܟ̣ܡ̱ܬ̣ܵܐ ܘܓܲܢ̄ܒܵܪܘܼܬ̣ܵܐ ܝܲܗ̄ܒ̣ܬ̇ ܠܝܼ: ܘܗܵܫܵܐ ܐܵܘܕܼܥ̣ܬܵܢܝ ܕܲܒ̣ܥܲܝܢ ܡܸܢܵܟ: ܘܡܸܠܲܬ̣ ܡܲܠܟܵܐ ܐܵܘܕܲܥ̣ܬܵܢܝ.


text:
ܘܒ̣ܵܗ̇ ܒܫܵܥܬ̣ܵܐ ܥܲܠ ܕܵܢܝܼܐܹܝܠ ܠܘܵܬ̣ ܐܵܪܝܼܘܿܟ: ܗܵܘܿ ܕܲܦܩܲܕܼ ܠܹܗ ܡܲܠܟܵܐ ܠܲܡܩܲܛܵܠܘܼ ܠܚܲܟ̇ܝܼܡܹ̈ܐ ܕܒ̣ܵܒܹܠ: ܘܐܸܙܲܠ ܘܗܵܟܲܢܵܐ ܐܸܡܲܪ ܠܹܗ: ܠܚܲܟ̇ܝܼܡܹ̈ܐ ܕܒ̣ܵܒܹܠ ܠܵܐ ܬܵܘܒܸ̇ܕܼ: ܐܸܠܵܐ ܐܲܥܸܠܲܝܢܝ ܩܕܼܵܡ ܡܲܠܟܵܐ: ܘܲܦܫܵܪܵܐ ܠܡܲܠܟܵܐ ܐܹܚܵܘܸܐ.


text:
ܗܵܝܕܹ̇ܝܢ ܐܵܪܝܼܘܿܟ ܚܦܝܼܛܵܐܝܼܬ̣ ܐܲܥ̣ܠܹܗ ܠܕܼܵܢܝܼܐܹܝܠ ܩܕܼܵܡ ܡܲܠܟܵܐ: ܘܐܸܡܲܪ ܠܹܗ: ܐܸܫܟ̇ܚܹ̇ܬ̣ ܓܲܒ̣ܪܵܐ ܡ̣ܢ ܒܢܲܝ̈ ܫܒ̣ܝܼܬ̣ܵܐ ܕܲܝܗܘܼܕܼܵܐ: ܕܲܦܫܵܪܵܐ ܠܡܲܠܟܵܐ ܢܘܕܲܥ.


text:
ܥܢ̣ܵܐ ܡܲܠܟܵܐ ܘܐܸܡܲܪ ܠܕܼܵܢܝܼܐܹܝܠ ܕܲܫܡܹܗ ܒܹܠܛܫܵܨܲܪ: ܡܸܫܟܲܚ ܐܲܢ̄ܬ̇ ܠܲܡܚܵܘܵܝܘܼܬܲܢܝ: ܚܸܠܡܵܐ ܕܲܚܙܹ̇ܝܬ̣ ܘܲܦܫܵܪܹܗ.


text:
ܥܢ̣ܵܐ ܕܵܢܝܼܐܹܝܠ ܘܐܸܡܲܪ ܩܕܼܵܡ ܡܲܠܟܵܐ: ܐ̄ܪܵܙܵܐ ܕܡܲܠܟܵܐ ܫܵܐܹ̇ܠ: ܠܵܐ ܚܲܟ̇ܝܼܡܹ̈ܐ: ܘܠܵܐ ܡܓ̣ܘܼܫܹ̈ܐ: ܘܠܵܐ ܚܲܪ̈ܵܫܹܐ: ܘܠܵܐ ܐ̄ܫܘܿܦܹ̈ܐ: ܡܸܫܟ̇ܚܝܼܢ ܠܲܡܚܵܘܵܝܘܼ ܠܡܲܠܟܵܐ.


text:
ܐܸܠܵܐ ܐܝܼܬ̣ ܐܲܠܵܗܵܐ ܕܲܫܡܲܝܵܐ ܓܵܠܹ̇ܐ ܐ̄ܪ̈ܵܙܹܐ: ܕܢܵܘܕܲܥ ܠܡܲܠܟܵܐ ܢܒ̣ܘܼܟܲܕܼܢܲܨܲܪ ܡܵܐ ܕܢܸܗܘܹܐ ܒܝܵܘ̈ܡܵܬ̣ܵܐ ܐ̄ܚܪ̈ܵܝܹܐ: ܚܸܠܡܵܟ ܘܚܸܙܘܵܐ ܕܪܹܫܵܟ ܕܥܲܠ ܡܲܫܟ̇ܒ̣ܵܟ ܗܵܢܵܘ.


text:
ܐܲܢ̄ܬ̇ ܡܲܠܟܵܐ ܡܲܚܫ̈ܒ̣ܵܬ̣ܵܟ ܥܲܠ ܠܸܒܵܟ ܣܠܸܩ̣: ܥܲܠ ܡܵܐ ܕܢܸܗܘܹܐ ܒܲܐ̄ܚܪܵܝܬܵܐ: ܘܓܹܠܹ̇ܐ ܐ̄ܪ̈ܵܙܹܐ ܐܵܘܕ̇ܥܵܟ ܡܵܐ ܕܢܸܗܘܹܐ.


text:
ܘܐܸܢܵܐ ܠܵܐ ܗ̄ܘܼܵܐ ܡܸܛܠ ܕܐܝܼܬ̣ ܒܝܼ ܚܸܟ̣ܡ̱ܬ̣ܵܐ ܝܲܬ̇ܝܼܪ ܡ̣ܢ ܟܠܗܘܿܢ ܚܲܝܹ̈ܐ ܐܸܬ̣ܓ̇ܠܝܼ ܠܝܼ ܐ̄ܪܵܙܵܐ ܗܵܢܵܐ: ܐܸܠܵܐ ܡܸܛܠ ܕܲܦܫܵܪܵܐ ܢܸܬ̣̱ܝܼܕܲܥ ܠܡܲܠܟܵܐ: ܘܡܸܕܸ̇ܡ ܕܐܸܬ̣ܚܲܫܲܒ̣ܬ̇ ܒܠܸܒܵܟ ܬܸܕܲܥ.


text:
ܐܲܢ̄ܬ̇ ܡܲܠܟܵܐ ܚܵܙܹ̇ܐ ܗ̄ܘܲܝܬ̇: ܘܗܵܐ ܨܲܠܡܵܐ ܚܲܕܼ ܪܲܒܵܐ: ܕܛܵܒ̣ ܙܝܼܘܹܗ ܝܲܬܝܼܪ ܘܩܵܐܹ̇ܡ ܠܩܘܼܒ̣ܠܵܟ: ܚܸܙܘܹܗ ܕܚܝܼܠ.


text:
ܘܲܚ̣ܙܲܝܬ̇ ܕܐܸܬ̣ܓܲܙܪܲܬ̤ ܟܹܐܦܵܐ ܕܠܵܐ ܒܐܝܼ̈ܕܝܼܢ: ܘܲܡܚܵܬܹܗ ܠܨܲܠܡܵܐ ܥܲܠ ܪܸ̈ܓ̣ܠܵܘܗܝ ܕܦܲܪܙܠܵܐ ܘܲܕܼܚܸܨܦܵܐ: ܘܕܲܩܩܲܬ̤ ܐܸܢܹܝܢ ܛܵܒ̣.


text:
ܘܐܸܬ̣ܕ̇ܩܸܩܘ ܐܲܟ̣ܚ̄ܕܼܵܐ ܕܦܲܪܙܠܵܐ: ܘܲܢܚܵܫܵܐ: ܘܚܸܨܦܵܐ: ܘܣܹܐܡܵܐ: ܘܕܲܗܒ̣ܵܐ: ܘܲܗܘ̤ܵܘ ܐܲܝܟ ܥܘܼܪܵܐ ܕܡ̣ܢ ܐܸܟ̇ܪܵܐ ܕܩܲܝܛܵܐ: ܘܢܸܣܒܲܬ̤ ܐܸܢܘܿܢ ܪܘܼܚܵܐ ܬܲܩܝܼܦܬܵܐ: ܘܐܲܬܲܪ ܠܵܐ ܐܸܫܬ̇ܟܲܚ ܠܗܘܿܢ: ܘܟܹܐܦܵܐ ܕܲܡܚܵܬܹܗ ܠܨܲܠܡܵܐ: ܗܘ̤ܵܬ̣ ܠܛܘܼܪܵܐ ܪܲܒܵܐ: ܘܲܡܠܵܬ̤ ܡܸܢܵܗ̇ ܟܠܵܗ̇ ܐܲܪܥܵܐ.


text:
ܘܟ̣ܠ ܐܲܬܲܪ ܕܥܵܡܘܿܪܝܼܢ ܒܹܗ ܒܢܲܝ̈ܢܵܫܵܐ: ܘܦܵܪܲܚܬ̣ܵܐ ܕܲܫܡܲܝܵܐ ܘܚܲܝ̄ܘܬ̣ܵܐ ܕܕܲܒ̣ܪܵܐ ܝܲܗ̄ܒ̣ ܒܐܝܼܕܲܝ̈ܟ: ܘܐܲܫ̱ܠܛܵܟ ܥܲܠ ܟܠܗܘܿܢ: ܐܲܢ̄ܬ̇ܘܼ ܪܹܫܵܐ ܕܕܲܗܒ̣ܵܐ.


text:
ܘܒ̣ܵܬ̣ܪܵܟ ܬܩܘܼܡ ܡܲܠܟ̇ܘܼܬ̣ܵܐ ܐ̄ܚܪܹܬ̣ܵܐ ܕܡܲܟ̇ܝܼܟ̣ܵܐ ܡܸܢܵܟ: ܘܡܲܠܟ̇ܘܼܬ̣ܵܐ ܐ̄ܚܪܹܬܵܐ ܕܲܬ̣ܠܵܬ̣ ܕܐܝܼܬܹܝܗ̇ ܢܚܵܫܵܐ: ܬܸܫܠܲܛ ܒܟ̣ܠܵܗ̇ ܐܲܪܥܵܐ.


text:
ܘܡܲܠܟ̇ܘܼܬ̣ܵܐ ܪܒ̣ܝܼܥܵܝܬܵܐ ܬܸܗܘܹܐ ܚܲܣܝܼܢܵܐ ܐܲܝܟ ܦܲܪܙܠܵܐ: ܘܐܲܝܟ ܕܦܲܪܙܠܵܐ ܐܵܪܹܫ ܘܲܡܕܲܩܸܩ ܟܠ: ܗܵܟܲܢܵܐ ܐܵܦ ܗ̤ܝ ܬܸܫܚܘܿܩ ܬܸܟ̣ܒ̇ܘܿܫ ܟܠ.


text:
ܘܕܲܚ̣ܙܲܝܬ̇ ܪܸ̈ܓ̣ܠܹܐ ܘܨܸܒ̣̈ܥܵܬ̣ܵܐ: ܕܡܸܢܗܹܝܢ ܕܚܸܨܦܵܐ ܕܦܲܚܵܪܵܐ: ܘܡܸܢܗܹܝܢ ܕܦܲܪܙܠܵܐ: ܡܲܠܟ̇ܘܼܬ̣ܵܐ ܬܸܗܘܹܐ ܦܠܝܼܓ̣ܵܐ: ܘܡ̣ܢ ܥܸܩܵܪܵܐ ܕܦܲܪܙܠܵܐ ܢܸܗܘܹܐ ܒܵܗ̇: ܐܲܝܟܲܢܵܐ ܕܲܚܙܲܝܬ̇ ܦܲܪܙܠܵܐ ܕܲܡܚܲܠܲܛ ܒܚܸܨܦܵܐ ܕܛܝܼܢܵܐ.


text:
ܘܨܸܒ̣̈ܥܵܬ̣ܵܐ ܕܪܸ̈ܓ̣ܠܹܐ ܕܲܚܙܲܝܬ̇: ܕܡܸܢܗܘܿܢ ܕܦܲܪܙܠܵܐ ܘܡܸܢܗܹܝܢ ܕܚܸܨܦܵܐ: ܡܸܢܵܗ̇ ܡ̣ܢ ܡܲܠܟ̇ܘܼܬ̣ܵܐ ܬܸܗܘܹܐ ܥܲܫܝܼܢܵܐ: ܘܡܸܢܵܗ̇ ܬܸܗܘܹܐ ܬܒ̣ܝܼܪܵܐ.


text:
ܘܕܲܚܙ̣ܲܝܬ̇ ܦܲܪܙܠܵܐ ܕܲܡܚܲܠܲܛ ܒܚܸܨܦܵܐ ܕܛܝܼܢܵܐ: ܗܵܟܲܢܵܐ ܢܸܬ̣ܚܲܠܛܘܼܢ ܒܲܙܪܲܥ ܐ̄ܢܵܫܵܐ: ܘܠܵܐ ܢܸܗܘܘܿܢ ܕܵܒ̣ܩ̇ܝܼܢ ܚܲܕܼ ܠܚܲܕܼ: ܐܲܝܟ ܦܲܪܙܠܵܐ ܕܠܵܐ ܡܸܬ̣ܚܲܠܲܛ ܥܲܡ ܛܝܼܢܵܐ.


text:
ܘܲܒ̣ܝܵܘ̈ܡܵܬ̣ܗܘܿܢ ܕܡܲܠ̈ܟܹ̇ܐ ܗܵܢܘܿܢ: ܢܩܝܼܡ ܐܲܠܵܗ ܫܡܲܝܵܐ: ܡܲܠܟ̇ܘܼܬ̣ܵܐ ܕܲܠܥܵܠܡܝܼܢ: ܠܵܐ ܬܸܬ̣ܚܲܒܲܠ: ܘܡܲܠܟ̇ܘܼܬ̣ܵܐ ܠܥܲܡܵܐ ܐ̄ܚܪܹܢܵܐ ܠܵܐ ܬܸܫܒ̇ܘܿܩ: ܐܸܠܵܐ ܬܕܲܩܸܩ ܘܲܬ̣ܣܝܼܦ ܟܠܗܹܝܢ ܡܲܠܟ̇ܘܵܬ̣ܵܐ ܗܵܠܹܝܢ: ܘܗ̤ܝ ܬܩܘܼܡ ܠܥܵܠܡܝܼܢ.


text:
ܐܲܝܟܲܢܵܐ ܕܲܚܙܲܝܬ̇ ܕܡ̣ܢ ܛܘܼܪܵܐ ܐܸܬ̣ܓܲܙܪܲܬ̤ ܟܹܐܦܵܐ ܕܠܵܐ ܒܐܝܼܕܼܝܼ̈ܢ: ܘܕܲܩܩܲܬ̤ ܦܲܪܙܠܵܐ: ܘܲܢܚܵܫܵܐ: ܘܚܸܨܦܵܐ: ܘܣܹܐܡܵܐ ܘܕܲܗܒ̣ܵܐ: ܐܲܠܵܗܵܐ ܪܲܒܵܐ ܐܵܘܕ̇ܥܵܟ ܡܵܐ ܕܢܸܗܘܹܐ ܒܝܵܘ̈ܡܵܬܵܐ ܐ̄ܚܪ̈ܵܝܹܐ: ܫܲܪܝܼܪ ܚܸܠܡܵܐ ܘܲܡܗܲܝܡܲܢ ܦܫܵܪܹܗ.


text:
ܗܵܝܕܹ̇ܝܢ ܢܒ̣ܘܼܟܲܕܼܢܵܨܲܪ ܡܲܠܟܵܐ: ܢܦܲܠ̣ ܥܲܠ ܐܵܦܵܘ̈ܗܝ: ܠܕܼܵܐܢܝܼܐܹܝܠ ܝܓܸܕܼ: ܘܒܸܣܡ̈ܝܼܢ ܘܩܘܼܪ̈ܒܵܢܝܼܢ ܐܸܡܲܪ ܠܲܡܩܲܪܵܒ̣ܘܼ ܠܹܗ.


text:
ܥܢ̣ܵܐ ܡܲܠܟܵܐ ܘܐܸܡܲܪ ܠܕܼܵܢܝܼܐܹܝܠ: ܒܩܘܼܫܬܵܐ ܐܲܠܵܗܟ̣ܘܿܢ ܗ̤ܘܝܘܼ ܐܲܠܵܗ ܐܲܠܵܗ̈ܝܼܢ: ܘܡܵܪܹܐ ܡܲܠܟ̇ܝܼ̈ܢ: ܘܓ̣ܵܠܹ̇ܐ ܐ̄ܪ̈ܵܙܝܼܢ: ܕܐܸܫ̣ܟܲܚܬ̇ ܠܡܸܓ̣ܠܵܐ ܐ̄ܪܵܙܵܐ ܗܵܢܵܐ.


text:
ܗܵܝܕܹ̇ܝܢ ܡܲܠܟܵܐ ܐܵܘܪܸܒ̣ ܠܕܼܵܢܝܼܐܹܝܠ: ܘܡܵܘ̈ܗܒ̣ܵܬ̣ܵܐ ܣܲܓ̇ܝܼܵܐ̈ܬ̣ܵܐ ܝܲܗ̄ܒ̣ ܠܹܗ: ܘܐܲܫ̱ܠܛܹܗ ܥܲܠ ܟܠܵܗ̇ ܐܲܪܥܵܐ ܕܒ̣ܵܒܹܠ: ܘܐܲܩܝܼܡܹܗ ܪܹܫܵܐ ܥܲܠ ܟܠܗܘܿܢ ܪ̈ܲܒܲܝ ܚܲܝ̈ܠܹܐ: ܘܥܲܠ ܟܠܗܘܿܢ ܚܲܟ̇ܝܼܡܹ̈ܐ ܕܒܵܒܹܠ.


text:
ܘܕܼܵܢܝܼܐܹܝܠ ܒܥ̣ܵܐ ܡ̣ܢ ܡܲܠܟܵܐ: ܘܐܲܫܠܸܛ ܥܲܠ ܥܒ̣ܵܕܼܵܐ ܕܲܡܕܼܝܼܢܲܬ̣ ܒܵܒܹܠ: ܠܫܸܕܼܪܵܟ: ܘܡܝܼܫܵܟ: ܘܲܥܒܸܕܼܢܵܓ̣ܘܿ: ܘܕܼܵܢܝܼܐܹܝܠ ܗܘ̤ܵܐ ܒܬ̣ܵܪܥܵܐ ܕܡܲܠܟܵܐ.


text:
ܢܒ̣ܘܼܟܲܕܼܢܵܨܲܪ ܡܲܠܟܵܐ: ܥ̣ܒܲܕܼ ܨܲܠܡܵܐ ܚܲܕܼ ܕܕܲܗܒ̣ܵܐ: ܪܵܘܡܹܗ ܐܲܡ̈ܝܼܢ ܫܬ̇ܝܼܢ: ܘܲܦܬ̣ܵܝܹܗ ܐܵܡ̈ܝܼܢ ܫܸܬ̣: ܘܐܲܩܝܼܡܹܗ ܒܦܲܩܥܲܬ̣ ܕܘܿܪܵܐ ܒܐܲܪܥܵܐ ܕܒ̣ܵܒܹܠ.


text:
ܘܲܢܒ̣ܘܼܟܲܕܼܢܵܨܲܪ ܡܲܠܟܵܐ: ܫܲܕܲܪ ܠܲܡܟܲܢܵܫܘܼ ܠܪ̈ܲܒܲܝ ܚܲܝ̈ܠܹܐ: ܘܲܠܡܵܪ̈ܵܘܵܬ̣ܵܐ: ܘܲܠܫܲܠܝܼܛܵܢܹ̈ܐ: ܘܠܲܐܪ̈ܓ̇ܕܼܵܝܹܐ: ܘܲܠܓܲܪ̈ܒ̇ܕܼܵܝܹܐ: ܘܲܠܬܲܪ̈ܒ̇ܕܼܵܝܹܐ: ܘܲܠܬܸܒ̣ܬܵܝܹ̈ܐ: ܘܲܠܟ̣ܠ ܫܘܼܠܛܵܢ ܡܕܼܝܼ̈ܢܵܬ̣ܵܐ: ܠܡܹܐܬ̣ܵܐ ܠܥܹܐܕܼܵܐ ܕܨܲܠܡܵܐ ܚܲܕܼܬ̣ܵܐ. ܕܐܲܩܝܼܡ ܢܒ̣ܘܼܟܲܕܼܢܵܨܲܪ ܡܲܠܟܵܐ.


text:
ܗܵܝܕܹ̇ܝܢ ܐܸܬ̣ܟܲܢܲܫܘ ܟܠܗܘܿܢ ܪ̈ܲܒܲܝ ܚܲܝ̈ܠܹܐ ܘܡܵܪ̈ܵܘܵܬ̣ܵܐ ܘܫܲܠܝܼܛܵܢܹ̈ܐ: ܘܐܲܪ̈ܓ̇ܕܼܵܝܹܐ: ܘܓܲܪ̈ܒ̇ܕܼܵܝܹܐ: ܘܬܲܪ̈ܒ̇ܕܼܵܝܹܐ: ܘܬܸܒ̣ܬܵܝܹ̈ܐ: ܘܟ̣ܠ ܫܘܼܠܛܵܢ ܡܕܼܝܼ̈ܢܵܬ̣ܵܐ: ܘܐܸܬ̣ܵܘ ܠܥܹܐܕܼܵܐ ܕܨܲܠܡܵܐ ܚܲܕܼܬ̣ܵܐ ܕܐܲܩܝܼܡ ܢܒ̣ܘܼܟܲܕܼܢܵܨܲܪ ܡܲܠܟܵܐ: ܘܩܵܝ̇ܡܝܼܢ ܗ̄ܘܼܵܘ ܠܘܼܩܒܲܠ ܨܲܠܡܵܐ ܕܐܲܩܝܼܡ ܢܒ̣ܘܼܟܲܕܼܢܵܨܲܪ ܡܲܠܟܵܐ.


text:
ܒܫܵܥܬ̣ܵܐ ܕܫܵܡ̇ܥܝܼܢ ܐܢ̄ܬ̇ܘܿܢ ܩܵܠ ܩܲܪܢܵܐ ܘܡܲܫܪܘܿܩܝܼܬ̣ܵܐ: ܘܩܝܼܬ̣ܵܪܵܐ ܘܟܸܢܵܪܵܐ: ܘܨܸܦܘܿܢܝܵܐ: ܘܟ̣ܠ ܙܢܲܝ̈ ܙܡܵܪܵܐ: ܬܸܦܠܘܼܢ ܘܬܸܣܓ̇ܕܼܘܼܢ ܠܨܲܠܡܵܐ ܕܕܲܗܒ̣ܵܐ ܕܐܲܩܝܼܡ ܢܒ̣ܘܼܟܲܕܼܢܵܨܲܪ ܡܲܠܟܵܐ.


text:
ܘܲܒ̣ܫܵܥܬ̣ܵܐ ܕܫܵܡ̇ܥܝܼܢ ܗ̄ܘܼܵܘ ܥܲܡܡܹ̈ܐ ܩܵܠ ܩܲܪܢܵܐ ܘܡܲܫܪܘܿܩܝܼܬ̣ܵܐ: ܘܩܝܼܬ̣ܵܪܵܐ: ܘܟܸܢܵܪܵܐ: ܘܨܸܦܘܿܢܝܵܐ: ܘܟ̣ܠ ܙܢܲܝ̈ ܙܡܵܪܵܐ: ܢܵܦ̇ܠܝܼܢ ܗ̄ܘܼܵܘ ܟܠܗܘܿܢ ܥܲܡܡܹ̈ܐ ܘܐܸܡ̈ܘܵܬ̣ܵܐ ܘܠܸܫܵܢܹ̈ܐ:ܘܣܵܓ̇ܕ̇ܝܼܢ ܠܨܲܠܡܵܐ ܕܕܲܗܒ̣ܵܐ ܕܐܲܩܝܼܡ ܢܒ̣ܘܼܟܲܕ̇ܢܵܨܲܪ ܡܲܠܟܵܐ.


text:
ܐܲܢ̄ܬ̇ ܡܲܠܟܵܐ ܦ̣ܩܲܕ̇ܬ̇: ܕܟ̣ܠ ܐ̄ܢܵܫ ܕܢܸܫܡܲܥ ܩܵܠ ܩܲܪܢܵܐ ܘܡܲܫܪܘܿܩܝܼܬ̣ܵܐ: ܘܩܝܼܬ̣ܵܪܵܐ: ܘܟܸܢܵܪܵܐ: ܘܨܸܦܘܿܢܝܵܐ: ܘܟ̣ܠ ܙܢܲܝ̈ ܙܡܵܪܵܐ: ܢܸܦܸܠ ܘܢܸܣܓ̇ܘܿܕܼ ܠܨܲܠܡܵܐ ܕܕܲܗܒ̣ܵܐ ܕܐܲܩܝܼܡܸܬ̇.


text:
ܐܝܼܬ̣ ܬܢܵܢ ܓܲܒ̣ܪܹ̈ܐ ܝܗ̄ܘܼ̈ܕܼܵܝܹܐ ܕܐܲܩܝܼܡܸܬ̇ ܐܸܢܘܿܢ ܥܲܠ ܨܸܒ̣̈ܘܵܬ̣ܵܐ ܕܲܡܕܼܝܼܢܲܬ̣ ܒܵܒܹܠ: ܫܸܕܼܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ: ܓܲܒ̣ܪܹ̈ܐ ܗܵܢܘܿܢ ܠܵܐ ܚܲܫܒ̇ܘܿܟ ܡܲܠܟܵܐ: ܘܠܲܐܠܵܗܵܟ ܠܵܐ ܦܵܠܚ̇ܝܼܢ: ܘܲܠܨܲܠܡܵܐ ܕܕܲܗܒ̣ܵܐ ܕܐܲܩܝܼܡܸܬ̇ ܠܵܐ ܣܵܓ̇ܕ̇ܝܼܢ.


text:
ܗܵܝܕܹ̇ܝܢ ܢܒ̣ܘܼܟܲܕܼܢܵܨܲܪ ܡܲܠܟܵܐ: ܒܪܘܼܓ̣ܙܵܐ ܘܲܒ̣ܚܸܡܬ̣ܵܐ ܐܸܡܲܪ: ܠܡܲܝܬܵܝܘܼ ܠܫܸܕܼܪܵܟ ܡܝܼܫܵܟ ܘܲܥ̣ܒܸܕܼܢܵܓ̣ܘܿ: ܘܐܲܝܬ̇ܝܼܘ ܐܸܢܘܿܢ ܩܕܼܵܡ ܡܲܠܟܵܐ.


text:
ܥܢ̣ܵܐ ܢܒ̣ܘܼܟܲܕܼܢܵܨܲܪ ܡܲܠܟܵܐ ܘܐܸܡ̣ܲܪ ܠܗܘܿܢ: ܒܩܘܼܫܬܵܐ ܫܸܕܼܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ: ܠܐܲܠܵܗܝ ܠܵܐ ܦܵܠܚܝܼܢ ܐ̄ܢܬ̇ܘܿܢ: ܘܲܠܨܲܠܡܵܐ ܕܕܲܗܒ̣ܵܐ ܕܐܲܩܝܼܡܹ̇ܬ̣ ܠܵܐ ܣܵܓܕ̇ܝܼܢ ܐ̄ܢܬ̇ܘܿܢ.


text:
ܗܵܫܵܐ ܐܸܢ ܥܬ̣ܝܼܕܼܝܼܢ ܐ̄ܢܬ̇ܘܿܢ: ܕܲܒ̣ܫܵܥܬ̣ܵܐ ܕܬܸܫ̱ܡܥܘܼܢ ܩܵܠ ܩܲܪܢܵܐ ܘܡܲܫܪܘܿܩܝܼܬ̣ܵܐ: ܘܩܝܼܬ̣ܵܪܵܐ: ܘܟܸܢܵܪܵܐ: ܘܨܸܦܘܿܢܝܵܐ: ܘܟ̣ܠ ܙܢܲܝ̈ ܙܡܵܪܵܐ: ܬܸܦܠܘܼܢ ܘܬܸܣܓ̇ܕܼܘܼܢ ܠܨܲܠܡܵܐ ܕܥܸܒ̣ܕܹ̇ܬ̣: ܘܐܸܢ ܠܵܐ ܬܸܣܓ̇ܕܼܘܼܢ: ܒܵܗ̇ ܒܫܵܥܬ̣ܵܐ ܬܸܫܬ̇ܕܼܘܿܢ ܠܓ̣ܵܘ ܐܲܬ̇ܘܿܢܵܐ ܕܢܘܼܪܵܐ ܝܵܩܹܕ̇ܬܵܐ: ܘܡܲܢ̣ܘܼ ܐܲܠܵܗܟ̣ܘܿܢ ܕܲܢܦܲܨܝܼܟ̣ܘܿܢ ܡ̣ܢ ܐܝܼܕܲܝ̈.


text:
ܥܢ̣ܵܘ ܫܸܕܼܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ: ܘܐܵܡ̇ܪܝܼܢ ܠܲܢܒ̣ܘܼܟܲܕܼܢܵܨܲܪ ܡܲܠܟܵܐ: ܠܵܐ ܚܵܫ̇ܚܝܼܢܲܢ ܥܲܠ ܗܵܕܹܐ ܡܸܠܬ̣ܵܐ: ܦܸܬ̣ܓ̣ܵܡܵܐ ܠܲܡܬ̣ܵܒ̣ܘܼܬ̣ܵܟ.


text:
ܡܸܛܠ ܕܐܝܼܬ̣ܵܘܗܝ ܐܲܠܵܗܲܢ ܕܲܚܢܲܢ ܦܵܠܚ̇ܝܼܢ ܠܹܗ: ܕܗ̤ܘ ܡܨܸܐ ܒܚܲܝܠܵܐ ܠܲܡܦܲܨܵܝܘܼܬܲܢ ܡ̣ܢ ܐܲܬ̇ܘܿܢܵܐ ܕܢܘܼܪܵܐ ܝܵܩܹܕ̇ܬܵܐ: ܘܡ̣ܢ ܐܝܼܕܲܝ̈ܟ ܡܲܠܟܵܐ ܢܫܵܘܙܒܲܢ.


text:
ܬܸܗܘܹܐ ܕܹܝܢ ܝܵܕܲܥ̇ ܡܲܠܟܵܐ: ܕܠܲܐܠܵܗܵܟ ܠܵܐ ܦܵܠܚ̇ܝܼܢܲܢ: ܘܲܠܨܲܠܡܵܐ ܕܕܲܗܒ̣ܵܐ ܕܐܲܩܝܼܡܸܬ̇ ܠܵܐ ܣܵܓ̣ܕ̇ܝܼܢ ܚ̄ܢܲܢ.


text:
ܗܵܝܕܹ̇ܝܢ ܢܒ̣ܘܼܟܲܕܼܢܵܨܲܪ ܡܲܠܟܵܐ ܐܸܬ̣ܡ̱ܠܝܼ ܚܸܡܬ̣ܵܐ: ܘܙܝܼܘܵܐ ܕܐܲܦܵܘ̈ܗܝ ܐܸܫܬܲܢܝܼ: ܥܲܠ ܫܸܕܼܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ: ܘܐܸܡ̣ܲܪ ܠܡܸܫܓܲܪ ܐܲܬ̇ܘܿܢܵܐ: ܚܲܕܼ ܒܫܲܒ̣ܥܵܐ ܥܲܠ ܡܵܐ ܕܡܸܫܬ̇ܓܲܪ ܗ̄ܘܼܵܐ.


text:
ܘܲܠܓܲܒ̣ܪܹ̈ܐ ܕܥܲܫܝܼܢܝܼܢ ܒܚܲܝܠܵܐ: ܐܸܡ̣ܲܪ ܕܲܢܦܲܟ̇ܪܘܼܢ ܐܸܢܘܿܢ: ܠܫܸܕܼܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ: ܘܲܠܡܲܪܡܵܝܘܼ ܐܸܢܘܿܢ ܒܓ̣ܵܘ ܐܲܬ̇ܘܿܢܵܐ ܕܢܘܼܪܵܐ ܝܵܩܹܕ̇ܬܵܐ.


text:
ܗܵܝܕܹ̇ܝܢ ܓܲܒ̣ܪܹ̈ܐ ܗܵܢܘܿܢ: ܦܲܟܲܪܘ ܐܸܢܘܿܢ ܒܫܪ̈ܒܵܠܲܝܗܘܿܢ: ܘܲܒ̣ܦܸܛܫܲܝ̈ܗܘܿܢ: ܘܲܒ̣ܢܲܚܬܲܝ̈ܗܘܿܢ: ܘܲܒ̣ܩܘܼܒ̣ܥܲܝ̈ܗܘܿܢ: ܘܐܲܪܡܝܼܘ ܐܸܢܘܿܢ ܒܓ̣ܵܘ ܐܲܬ̇ܘܿܢܵܐ ܕܢܘܼܪܵܐ ܝܵܩܹܕ̇ܬܵܐ.


text:
ܡܸܛܠ ܕܡܸܠܲܬ̣ ܡܲܠܟܵܐ ܣܲܪܗܒܲܬ̤: ܘܐܲܬ̇ܘܿܢܵܐ ܫܓ̣ܝܼܪ ܗ̄ܘܼܵܐ ܝܲܬ̇ܝܼܪܵܐܝܼܬ̣: ܘܲܠܓܲܒ̣ܪܹ̈ܐ ܗܵܢ̇ܘܿܢ ܕܐܸܟܲܠ̣ܘ ܩܲܪ̈ܨܲܝܗܘܿܢ ܕܫܸܕܼܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ: ܩܲܛܠܲܬ̤ ܐܸܢܘܿܢ ܫܲܠܗܹܒ̣ܝܼܬ̣ܵܐ ܕܢܘܼܪܵܐ ܝܵܩܹܕ̇ܬܵܐ.


text:
ܘܓܲܒ̣ܪܹ̈ܐ ܗܵܢ̇ܘܿܢ ܬܠܵܬܲܝ̈ܗܘܿܢ: ܫܸܕܼܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ: ܢܦܲܠ̣ܘ ܡܸܨܥܲܬ̣ ܐܲܬ̇ܘܿܢܵܐ ܕܢܘܼܪܵܐ ܝܵܩܹܕ̇ܬܵܐ ܟܲܕܼ ܦܟ̣ܝܼܪܝܼܢ.


text:
ܘܩܵܡ̣ܘ ܗ̄ܘܼܵܘ ܘܲܡܗܲܠܟ̣ܝܼܢ ܒܲܦܟ̣ܵܪ̈ܲܝܗܘܿܢ ܡܸܨܥܲܬ̣ ܫܲܠܗܹܒ̣ܝܼܬ̣ܵܐ ܕܢܘܼܪܵܐ. ܘܲܡܫܲܒ̇ܚܝܼܢ ܗ̄ܘܼܵܘ ܠܐܲܠܵܗܵܐ ܘܲܡܒܲܪܟ̣ܝܼܢ ܗ̄ܘܼܵܘ ܠܡܵܪܝܵܐ.<br/>ܨܠܘܬܐ ܕܚܢܢܝܐ ܘܕܚܒܪ̈ܘܗܝ


text:
ܡܸܛܠ ܕܙܲܕ̇ܝܼܩ ܐܲܢ̄ܬ̇ ܒܟ̣ܠ ܡܵܐ ܕܲܥ̣ܒܲܕ̇ܬ̇ ܠܲܢ. ܘܟ̣ܠܗܘܿܢ ܥܒ̣ܵܕܲܝ̈ܟ ܒܩܘܼܫܬܵܐ ܘܲܬ̣ܪ̈ܝܼܨܵܢ ܐܘܼܪ̈ܚܵܬ̣ܵܟ. ܘܟ̣ܠܗܘܿܢ ܕܝܼܢܲܝ̈ܟ ܡܗܲܝܡܢܝܼܢ.


text:
ܡܸܛܠ ܕܲܒ̣ܕܼܝܼܢܵܐ ܗ̄ܘܼ ܕܩܘܼܫܬܵܐ ܥ̣ܒܲܕ̇ܬ̇ ܠܲܢ ܒܟ̣ܠܡܵܐ ܕܐܲܝܬ̇ܝܼܬ̇ ܥܠܲܝܢ: ܘܥܲܠ ܡܕܼܝܼܢ̄ܬܵܐ ܩܲܕ̇ܝܼܫܬܵܐ ܕܐܲܒ̣ܵܗܲܝ̈ܢ ܥܲܠ ܐܘܿܪܸܫܠܸܡ. ܡܸܛܠ ܕܲܒ̣ܟܹܐܢܘܼܬ̣ܵܐ ܐܲܝ̣ܬ̇ܝܼܬ̇ ܥܠܲܝܢ ܟܠܗܹܝܢ ܗܵܠܹܝܢ.


text:
ܡܸܛܠ ܚܵܘ̈ܒܲܝܢ ܕܲܚ̣ܛܲܝܢ ܘܐܲܪܫܲܥ̣ܢ ܩܕܼܵܡܲܝܟ. ܘܐܲܪܚܸܩ̣ܢ ܡܸܢܵܟ: ܘܲܥ̣ܒܲܪܢ ܥܲܠ ܡܹܐܡܪܵܟ. ܘܲܚ̣ܛܲܝܢ ܠܵܟ ܒܟ̣ܠ.


text:
ܘܐܲܫܠܸܡ̣ܬܵܢ ܒܐܝܼܕܼܵܐ ܕܲܒ̣ܥܸܠܕ̇ܒ̣ܵܒܲܝ̈ܢ ܥܵܘܿܠܹ̈ܐ ܕܪܲܚܝܼܩܝܼܢ ܡܸܢܵܟ. ܘܲܠܡܵܪܘܼܬ̣ܵܐ ܕܡܲܠܟ̇ܘܼܬ̣ܵܐ ܪܲܫܝܼܥܬܵܐ. ܕܒ̣ܝܼܫܵܐ ܡ̣ܢ ܟܠܗܹܝܢ ܡܲܠ̈ܟ̇ܘܵܬ̣ܵܐ ܕܐܲܪܥܵܐ.


text:
ܘܗܵܫܵܐ ܡܵܪܝܵܐ ܠܲܝܬ̇ ܠܲܢ ܡܲܦ̮ܬܲܚ ܦܘܼܡܵܐ ܩܕܼܵܡܲܝܟ. ܡܸܛܠ ܒܸܗܬ̇ܬ̣ܵܐ ܘܚܸܣܕܵܐ ܕܲܗܘ̤ܵܐ ܠܥܲܒ̣ܕܲܝ̈ܟ ܘܲܠܕܼܵܚܠܲܝ̈ܟ.


text:
ܘܠܵܐ ܬܲܪܚܸܩ ܪ̈ܲܚܡܲܝܟ ܘܛܲܝܒ̇ܘܼܬ̣ܵܟ ܡܸܢܲܢ: ܡܸܛܠ ܐܲܒ̣ܪܵܗܵܡ ܪܵܚ̇ܡܵܟ: ܘܡܸܛܠ ܐܝܼܣܚܵܩ ܥܲܒ̣ܕܵܟ: ܘܡܸܛܠ ܝܑܼܣܪܵܝܹܠ ܩܲܕ̇ܝܼܫܵܟ.


text:
ܡܸܛܠ ܕܗܵܫܵܐ ܡܵܪܝܵܐ: ܐܸܬ̣ܡܲܟܟ̣ܢ ܡ̣ܢ ܟܠܗܘܿܢ ܥܲܡܡܹ̈ܐ. ܘܲܚܢܲܢ ܡܒܲܕ̇ܪܝܼܢܲܢ ܝܵܘܡܵܢܵܐ ܒܟ̣ܠܵܗ̇ ܐܲܪܥܵܐ. ܡܸܛܠ ܚܵܘ̈ܒܲܝܢ ܘܲܚܛܵܗܲܝ̈ܢ.


text:
ܘܠܵܐ ܐܝܼܬ̣ ܒܙܲܒ̣ܢܵܐ ܗܵܢܵܐ ܠܵܐ ܪܹܫܵܐ ܘܠܵܐ ܫܲܠܝܼܛܵܐ. ܘܠܵܐ ܢܒ̣ܝܼܵܐ ܘܠܵܐ ܡܕܲܒ̇ܪܵܢܵܐ. ܘܠܵܐ ܡܲܕܼܒ̇ܚܵܐ ܘܠܵܐ ܕܸܒ̣ܚܹ̈ܐ ܘܠܵܐ ܩܘܼܪ̈ܒܵܢܹܐ.ܘܠܵܐ ܕܘܼܟ̇ܬ̣ܵܐ ܕܢܲܣܸܩ ܒܸܣܡܹ̈ܐ ܐܵܘ ܕܸܒ̣ܚ̱ܬ̣ܵܐ. ܘܢܸܫܟܲܚ ܚܢܵܢܵܐ ܘܪ̈ܲܚܡܹܐ.


text:
ܟܲܕܼ ܒܵܥܹ̇ܝܢܲܢ ܕܝܲܬܝܼܪ ܡ̣ܢ ܬܵܘܪܹ̈ܐ ܘܕܸܟ̣ܪܹ̈ܐ: ܘܐܸܡܪܹ̈ܐ ܫܲܡܝܼܢܹ̈ܐ ܣܲܓ̇ܝܼ̈ܐܹܐ: ܗܵܟܲܢܵܐ ܢܸܗܘܹܐ ܩܘܼܪܒܵܢܵܐ ܕܢܲܦ̮ܫܵܢ ܝܵܘܡܵܢܵܐ. ܘܠܵܐ ܢܸܒ̣ܗ̱ܬ̣ܘܼܢ ܥܲܒ̣ܕܲܝ̈ܟ. ܡܸܛܠ ܕܠܵܐ ܒܵܗ̇ܬ̇ܝܼܢ ܐܲܝܠܹܝܢ ܕܲܬ̣ܟ̣ܝܼܠܝܼܢ ܥܠܲܝܟ.


text:
ܘܢܸܒ̣ܗ̱ܬ̣ܘܼܢ ܟܠܗܘܿܢ ܐܲܝܠܹܝܢ ܕܐܵܡ̇ܪܝܼܢ ܒܝܼ̈ܫܵܬ̣ܵܐ ܥܲܠ ܥܲܒ̣̈ܕܲܝܟ. ܘܢܸܒ̣ܗ̱ܬ̣ܘܼܢ ܒܟ̣ܠܵܗ̇ ܓܲܢ̄ܒܵܪܘܼܬ̣ܗܘܿܢ. ܘܚܲܝܠܗܘܿܢ ܢܸܫܬ̇ܒܸܩ.


text:
ܘܠܵܐ ܫܵܠܹ̇ܝܢ ܗ̄ܘܼܵܘ ܗܵܢ̇ܘܿܢ ܕܡܵܘܩ̄ܕܼܝܼܢ ܗ̄ܘܼܵܘ ܐܲܬ̇ܘܿܢܵܐ ܕܢܘܼܪܵܐ. ܘܫܵܕܼܝܼܢ ܗ̄ܘܼܵܘ ܒܹܗ ܢܸܦ̮ܛܵܐ. ܘܙܸܦ̮ܬܵܐ ܘܟܸܒ̣ܪܝܼܬ̣ܵܐ. ܘܲܩܢܲـ̈ـܝܵܐ. ܘܲܫܒܸܫ̈ܬܹ̇ܐ.


text:
ܘܲܗܘ̤ܵܬ̣ ܡܵܪܩ̄ܕܼܵܐ ܘܡܵܘܒ̇ܕܼܵܐ ܢܘܼܪܵܐ. ܠܟ̣ܠܡܲܢ ܕܡܸܫܟ̇ܚܵܐ ܚܕܼܵܪܵܘܗܝ ܕܐܲܬ̇ܘܿܢܵܐ. ܡ̣ܢ ܟܲܠܕܼܵܝܹ̈ܐ ܘܐܵܟ̣ܠܲܝ̈ ܩܲܪ̈ܨܹܐ.


text:
ܡܲܠܲܐܟ̣ܵܐ ܕܹܝܢ ܕܛܲܠܵܐ ܢ̣ܚܸܬ̣ ܥܲܡ ܚܲܢܲܢܝܵܐ ܘܥܲܙܲܪܝܵܐ ܘܡܝܼܫܵܐܹܝܠ ܠܓ̣ܵܘ ܐܲܬ̇ܘܿܢܵܐ ܕܢܘܼܪܵܐ. ܘܕܲܚ̣ܩܵܗ̇ ܠܫܲܠܗܹܒ̣ܝܼܬ̣ܵܐ ܕܢܘܼܪܵܐ ܡ̣ܢ ܐܲܬ̇ܘܿܢܵܐ.


text:
ܘܲܥ̣ܒܲܕܼ ܒܲܡܨܲܥܬܹܗ ܕܐܲܬ̇ܘܿܢܵܐ ܐܲܝܟ ܪܘܼܚܵܐ ܕܛܲܠܵܐ. ܘܠܵܐ ܩܸܪܒܲܬ̤ ܠܗܘܿܢ ܢܘܼܪܵܐ ܐܵܦܠܵܐ ܩܠܝܼܠ. ܘܠܵܐ ܐܲܟ̣ܪ̱ܝܲܬ̤ ܠܗܘܿܢ. ܘܠܵܐ ܐܲܠܨܲܬ̤ ܐܸܢܘܿܢ.


text:
ܗܵܝܕܹ̇ܝܢ ܬܠܵܬ̣ܲܝ̈ܗܘܿܢ ܡ̣ܢ ܚܲܕܼ ܦܘܼܡܵܐ ܡܫܲܒ̇ܚܝܼܢ ܗ̄ܘܼܵܘ ܘܲܡܒܲܪܟ̣ܝܼܢ ܠܐܲܠܵܗܵܐ ܡ̣ܢ ܓܵܘ ܐܲܢ̄ܬ̇ܘܿܢܵܐ ܕܢܘܼܪܵܐ ܘܐܵܡ̇ܪܝܼܢ.


text:
ܡܒܲܪܲܟ ܐܲܢ̄ܬ̇ ܡܵܪܝܵܐ ܐܲܠܵܗܵܐ ܕܐܲܒ̣ܵـ̈ـܗܵܬܲܢ. ܡܫܲܒܲܚ ܐܲܢ̄ܬ̇ ܘܲܡܪܲܡܪܲܡ ܐܲܢ̄ܬ̇ ܠܥܵܠܲܡ. ܡܒܲܪܲܟ ܫܡܵܐ ܕܬܸܫܒ̇ܘܿܚܬܵܟ ܩܲܕ̇ܝܼܫܵܐ. ܡܫܲܒܲܚ ܐܲܢ̄ܬ̇ ܘܲܡܪܲܡܪܲܡ ܐܲܢ̄ܬ̇ ܠܥܵܠܲܡ


text:
ܡܒܲܪܲܟ ܐܲܢ̄ܬ̇ ܕܚܵܙܹ̇ܐ ܐܲܢ̄ܬ̇ ܬܗܘܿܡܹ̈ܐ. ܘܝܵܬܹ̇ܒ̣ ܐܲܢ̄ܬ̇ ܥܲܠ ܟܪ̈ܘܿܒܹܐ. ܡܫܲܒܲܚ ܐܲܢ̄ܬ̇ ܘܲܡܪܲܡܪܲܡ ܐܲܢ̄ܬ̇ ܠܥܵܠܲܡ.


text:
ܒܲܪܸܟ̣ܘ ܟܠܗܘܿܢ ܥܘܼܦܝܵܢܹ̈ܐ ܕܐܲܥܪܵܐ ܠܡܵܪܝܵܐ: ܒܲܪܸܟ̣ܘ ܟܠ ܕܨܵܡܲܚ ܥܲܠ ܐܲܪܥܵܐ ܠܡܵܪܝܵܐ: ܫܲܒ̇ܚܘܼܗܝ ܘܪܲܡ̱ܪܡܘܼܗܝ ܠܥܵܠܲܡ.


text:
ܒܲܪܸܟ̣ܘ ܟܠܵܗ̇ ܚܲܝ̄ܘܬ̣ܵܐ ܘܲܒ̣ܥܝܼܪܵܐ ܠܡܵܪܝܵܐ: ܒܲܪܸܟ̣ܘ ܟܠ ܕܪܵܚܹ̇ܫ ܥܲܠ ܐܲܪܥܵܐ ܠܡܵܪܝܵܐ: ܫܲܒ̇ܚܘܼܗܝ ܘܪܲܡ̱ܪܡܘܼܗܝ ܠܥܵܠܲܡ.


text:
ܒܲܪܸܟ̣ܘ ܚܲܢܲܢܝܵܐ ܘܥܲܙܲܪܝܵܐ ܘܡܝܼܫܵܐܝܹܠ ܠܡܵܪܝܵܐ: ܫܲܒ̇ܚܘܼܗܝ ܘܪܲܡ̱ܪܡܘܼܗܝ ܠܥܵܠܲܡ. ܡܸܛܠ ܕܫܵܘܙܒܲܢ ܡ̣ܢ ܡܵܘܬܵܐ. ܘܡ̣ܢ ܐܝܼ̈ܕܲܝ ܫܝܘܿܠ ܐܲܚܢܲܢ. ܘܦܲܨܝܲܢ ܡ̣ܢ ܫܲܠܗܹܒ̣ܝܼܬ̣ܵܐ ܕܝܵܩ̇ܕܵܐ. ܘܡ̣ܢ ܡܸܨܥܲܬ̣ ܢܘܼܪܵܐ ܐܲܦ̣ܩܲܢ.


text:
ܒܲܪܸܟ̣ܘ ܟܠܗܘܿܢ ܕܵܚܠܵܘ̈ܗܝ ܕܐܲܠܵܗܵܐ ܠܐܲܠܵܗܵܐ ܕܐܲܠܵܗܹ̈ܐ: ܫܲܒ̇ܚܘܼܗܝ ܘܪܲܡ̱ܪܡܘܼܗܝ ܠܥܵܠܲܡ. ܐܵܘܕܵܘ ܠܡܵܪܝܵܐ ܕܛܵܒ̣ ܗ̄ܘܼ ܘܲܠܥܵܠܲܡ ܛܲܝܒ̇ܘܼܬܹܗ.


text:
ܗܵܝܕܹ̇ܝܢ ܢܒ̣ܘܼܟܲܕܼܢܵܨܲܪ ܡܲܠܟܵܐ ܬ̣ܘܲܗ ܘܩ̣ܵܡ ܒܕܸܚ̱ܠܬ̣ܵܐ ܪܲܒ̇ܬ̣ܵܐ: ܘܲܥܢ̣ܵܐ ܘܐܸܡ̣ܲܪ ܠܪܵܘܪ̈ܒ̣ܵܢܵܘܗܝ: ܠܵܐ ܓܲܒ̣ܪܹ̈ܐ ܬܠܵܬ̣ܵܐ ܐܲܪܡܝܼܢ ܒܓ̣ܵܘ ܐܲܬ̇ܘܿܢܵܐ ܕܢܘܼܪܵܐ ܝܵܩܹܕ̇ܬܵܐ ܟܲܕܼ ܦܟ̣ܝܼܪܝܼܢ: ܥܢ̣ܵܘ ܘܐܵܡ̇ܪܝܼܢ ܠܡܲܠܟܵܐ: ܐܹܝܢ ܒܩܘܼܫܬܵܐ ܡܲܠܟܵܐ.


text:
ܥܢ̣ܵܐ ܡܲܠܟܵܐ ܘܐܸܡ̣ܲܪ ܗܵܐ ܚܵܙܹ̇ܐ ܐ̄ܢܵܐ ܓܲܒ̣ܪܹ̈ܐ ܟܲܕܼ ܫܪܹܝܢ: ܘܲܡܗܲܠܟ̣ܝܼܢ ܒܓ̣ܵܘ ܢܘܼܪܵܐ: ܘܲܚܒ̣ܵܠܵܐ ܠܲܝܬ̇ ܒܗܘܿܢ: ܘܚܸܙܘܹܗ ܕܲܪܒ̣ܝܼܥܵܝܵܐ ܕܵܡܹ̇ܐ ܠܒܲܪ ܐܲܠܵܗ̈ܝܼܢ.


text:
ܗܵܝܕܹ̇ܝܢ ܩ̣ܪܸܒ̣ ܢܒ̣ܘܼܟܲܕܼܢܵܨܲܪ ܡܲܠܟܵܐ ܠܬܲܪܥܵܐ ܕܐܲܬ̇ܘܿܢܵܐ ܕܢܘܼܪܵܐ ܝܵܩܹܕ̇ܬܵܐ: ܘܲܥܢ̣ܵܐ ܘܐܸܡܲܪ: ܫܸܕܼܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ: ܥܲܒ̣ܕܵܘ̈ܗܝ ܕܐܲܠܵܗܵܐ ܡܪܲܝܡܵܐ ܦܘܿܩܘ ܬܵܘ. ܗܵܝܕܹ̇ܝܢ ܢܦܲܩ̣ܘ ܫܸܕܪܵܟ ܡܝܼܫܵܟ ܘܲܥܒܸܕܼܢܵܓ̣ܘܿ ܡ̣ܢ ܓܵܘ ܐܲܬ̇ܘܿܢܵܐ ܕܢܘܼܪܵܐ.


text:
ܘܐܸܬ̣ܟܲܢܲܫܘ ܥܲܡܡܹ̈ܐ ܟܠܗܘܿܢ: ܘܪ̈ܲܒܲܝ ܚܲܝ̈ܠܹܐ ܘܫܲܠܝܼܛܵܢܹ̈ܐ ܘܡܵܪ̈ܵܘܵܬ̣ܵܐ ܘܪܵܘܪ̈ܒܵܢܹܐ ܕܡܲܠܟܵܐ: ܘܚܵܙܹ̇ܝܢ ܗ̄ܘܼܵܘ ܠܓܲܒ̣ܪܹ̈ܐ ܗܵܢܘܿܢ: ܕܠܵܐ ܐܸܫܬܲܠܛܲܬ̤ ܢܘܼܪܵܐ ܒܒܸܣ̱ܪܗܘܿܢ: ܘܣܲܥܪܵܐ ܕܪܹܫܗܘܿܢ ܠܵܐ ܐܸܬ̣ܚܲܪܲܟ: ܘܫܲܪ̈ܒܵܠܲܝܗܘܿܢ ܠܵܐ ܝܑܼܩܸܕܼܘ: ܘܪܹܝܚܵܐ ܕܢܘܼܪܵܐ ܠܵܐ ܥܕܼܵܐ ܒܗܘܿܢ.


text:
ܥܢ̣ܵܐ ܢܒ̣ܘܼܟܲܕܼܢܵܨܲܪ ܡܲܠܟܵܐ ܘܐܸܡܲܪ: ܡܒܲܪܲܟ ܗ̄ܘܼ ܐܲܠܵܗܗܘܿܢ ܕܫܸܕܼܪܵܟ ܘܡܝܼܫܵܟ ܘܲܥܒܸܕܼܢܵܓ̣ܘܿ: ܕܫܲܕܲܪ ܡܲܠܲܐܟܹܗ ܘܦܲܨܝܼ ܠܥܲܒ̣ܕܵܘ̈ܗܝ ܕܐܸܬ̇ܬ̇ܟܸܠܘ ܥܠܵܘܗܝ: ܘܡܸܠܲܬ̣ ܡܲܠܟܵܐ ܐܲܣ̣ܓܝܼܘ: ܘܝܲܗ̄ܒ̣ܘ ܓܘܼܫ̱ܡܗܘܿܢ ܕܠܵܐ ܢܸܦܠ̱ܚܘܼܢ ܘܠܵܐ ܢܸܣܓ̇ܕܼܘܼܢ ܠܟ̣ܠ ܐܲܠܵܗ: ܐܸܠܵܐ ܐܸܢ ܠܐܲܠܵܗܗܘܿܢ.


text:
ܘܗܵܟܲܢܵܐ ܦܵܩܹ̇ܕܼ ܐ̄ܢܵܐ: ܕܟ̣ܠ ܥܲܡܡܹ̈ܐ ܘܐܸܡ̈ܘܵܬ̣ܵܐ ܘܠܸܫܵܢܹ̈ܐ: ܕܲܢܓܲܕܸ̇ܦ ܥܲܠ ܐܲܠܵܗܗܘܿܢ ܕܫܸܕܼܪܵܟ ܘܡܝܼܫܵܟ ܘܲܥܒܸܕܢܵܓ̣ܘܿ: ܗܲܕܵܡ ܗܲܕܵܡ ܢܸܬ̣ܦܲܣܩܘܼܢ: ܘܒ̣ܵܬܲܝ̈ܗܘܿܢ ܢܸܬ̣ܒܲܙܙܘܼܢ: ܡܸܛܠ ܕܠܲܝܬ̇ ܐܲܠܵܗ ܐ̄ܚܪܹܝܢ ܕܡܸܫܟܲܚ ܠܲܡܫܵܘܙܵܒ̣ܘܼ ܗܵܟܲܢܵܐ.


text:
ܢܒ̣ܘܼܟܲܕܼܢܵܨܲܪ ܡܲܠܟܵܐ: ܟܬܲܒ̣ ܠܟ̣ܠ ܥܲܡܡܹ̈ܐ ܘܐܸܡ̈ܘܵܬ̣ܵܐ ܘܠܸܫܵܢܹ̈ܐ ܕܥܵܡ̇ܪܝܼܢ ܒܟ̣ܠܵܗ̇ ܐܲܪܥܵܐ: ܫܲܝܢܵܐ ܢܸܣܓܸ̇ܐ ܠܟ̣ܘܿܢ.


text:
ܐܲܬ̣̈ܘܵܬܹܗ ܟܡܵܐ ܪܵܘܪ̈ܒ̣ܵܢ: ܘܬܸܕܼܡܪ̈ܵܬܹܗ ܟܡܵܐ ܥܲܫ̈ܝܼܢܲܢ: ܡܲܠܟ̇ܘܼܬܹܗ ܡܲܠܟ̇ܘܼܬ̣ ܥܵܠܲܡ: ܘܫܘܼܠܛܵܢܹܗ ܠܕܼܵܪܕܵܪ̈ܝܼܢ.


text:
ܘܥܲܠ̣ܘ ܩܕܼܵܡܲܝ ܚܲܪ̈ܵܫܹܐ: ܘܐܵܫܘܿܦܹ̈ܐ: ܘܲܡܓ̣ܘܼܫܹ̈ܐ: ܘܟܲܠܕܵܝܹ̈ܐ: ܘܐܸܡܲܪܬܹ̇ܗ ܠܚܸܠܡܵܐ ܩܕܼܵܡܲܝܗܘܿܢ: ܘܲܦܫܵܪܹܗ ܠܵܐ ܐܵܘܕ̇ܥܘܼܢܝ.


text:
ܥܕܲܡܵܐ ܕܥܲܠ ܩܕܼܵܡܲܝ ܕܵܢܝܼܐܹܝܠ ܗܵܢܵܐ ܕܲܫܡܹܗ ܒܹܠܛܫܵܨܲܪ ܥܲܠ ܫܸܡ ܐܲܠܵܗܝ: ܕܪܘܼܚ ܐܲܠܵܗܝܼ̈ܢ ܩܲܕ̇ܝܼܫܝܼܢ ܐܝܼܬ̣ ܒܹܗ: ܘܚܸܠܡܵܐ ܩܕܼܵܡܵܘܗܝ ܐܸܡ̇ܪܹܬ̣.


text:
ܒܹܠܛܫܵܨܲܪ ܪܲܒ̇ ܚܲܟ̇ܝܼܡܹ̈ܐ ܕܐܸܢܵܐ ܝܵܕܲܥ̇ ܐ̄ܢܵܐ ܕܪܘܼܚܝ ܐܲܠܵܗܝܼ̈ܢ ܩܲܕ̇ܝܼܫܝܼܢ ܐܝܼܬ̣ ܒܵܟ ܘܟ̣ܠ ܐ̄ܪܵܙ ܠܵܐ ܐܸܬ̣ܟܲܣܝܼ ܡܸܢܵܟ: ܒܚܸܙܘܵܐ ܕܚܸܠܡܝ: ܚܵܙܹ̇ܐ ܐ̄ܢܵܐ ܚܸܙܘܵܐ ܕܪܹܫܝ: ܘܲܦܫܵܪܹܗ ܐܲܢ̄ܬ̇ ܐܸܡܲܪ ܠܝܼ.


text:
ܛܲܪ̈ܦܵܘܗܝ ܫܲܦܝܼܪܝܼܢ: ܘܐܸܒܹ̇ܗ ܣܲܓ̇ܝܼ: ܘܡܹܐܟ̣ܘܼܠܬܵܐ ܠܟ̣ܠ ܒܣܲܪ ܐܝܼܬ̣ ܒܹܗ: ܬܚܘܿܬ̣ܵܘܗܝ ܥܵܡ̇ܪ̈ܵܢ ܟܠܗܹܝܢ ܚܲܝ̈ܘܵܬ̣ܵܐ ܕܒܲܪܵܐ: ܘܲܒ̣ܣܵܘܟܵܘ̈ܗܝ ܫܲܟ̇ܝܼܢ ܟܠܹܗ ܥܵܘܦܵܐ ܕܲܫܡܲܝܵܐ: ܘܡܸܢܹܗ ܡܸܬ̣ܬܲܪܣܸܐ ܗ̄ܘܼܵܐ ܟܠ ܒܣܲܪ.


text:
ܘܲܩ̣ܪܵܐ ܒܚܹܝܠ ܘܗܵܟܲܢܵܐ ܐܸܡܲܪ: ܦܣܘܿܩܘ ܐܝܼܠܵܢܵܐ ܘܦܲܫܲܚܘ ܣܵܘܟܵܘ̈ܗܝ: ܘܐܲܬܲܪܘ ܛܲܪ̈ܦܵܘܗܝ: ܘܒܲܕܲܪܘ ܐܸܒܹ̇ܗ: ܢܸܦ̱ܪ̈ܩܵܢ ܚܲܝ̈ܘܵܬ̣ܵܐ ܡ̣ܢ ܬܚܘܿܬ̣ܵܘܗܝ: ܘܥܵܘܦܵܐ ܕܲܫܡܲܝܵܐ ܡ̣ܢ ܣܵܘܟܵܘ̈ܗܝ.


text:
ܥܸܩܵܪ ܫܸܪ̈ܫܵܘܗܝ ܕܹܝܢ ܒܐܲܪܥܵܐ ܫܒ̣ܘܿܩܘ: ܒܐܲܣܵܪ ܦܲܪܙܠܵܐ ܘܲܢܚܵܫܵܐ ܒܬܸܕܼܐܵܐ ܕܒܲܪܵܐ: ܘܡ̣ܢ ܛܲܠܵܐ ܕܲܫܡܲܝܵܐ ܢܸܨܛܲܒܲܥ: ܘܥܲܡ ܚܲܝܘܿܬ̣ ܒܲܪܵܐ ܡܲܥܡ̄ܪܹܗ ܒܥܸܣܒܵܐ ܕܐܲܪܥܵܐ.


text:
ܘܠܸܒܹ̇ܗ ܡ̣ܢ ܒܢܲܝ̈ܢܵܫܵܐ ܢܫܲܢܹܐ: ܘܠܸܒܵܐ ܕܚܲܝ̄ܘܬ̣ܵܐ ܢܸܬ̣̱ܝܼܗܸܒ̣ ܠܹܗ: ܘܫܲܒ̣ܥܵܐ ܥܸܕܵܢܝܼ̈ܢ ܢܸܬ̣ܚܲܠܦܘܼܢ ܥܠܵܘܗܝ.


text:
ܒܦܘܼܩܕܵܢ ܥܝܼܪܵܐ ܦܸܬ̣ܓ̣ܵܡܵܐ: ܘܲܒ̣ܡܹܐܡܲܪ ܩܲܕ̇ܝܼܫܵܐ ܫܸܐ̱ܠܬ̣ܵܐ: ܕܢܸܕ̇ܥܘܼܢ ܚܲܝܹ̈ܐ ܕܫܲܠܝܼܛ ܗ̄ܘܼ ܡܪܲܝܡܵܐ ܒܡܲܠܟ̇ܘܼܬ̣ܵܐ ܕܐ̄ܢܵܫܵܐ: ܕܲܠܡܲܢ ܕܨܵܒܹ̇ܐ ܢܸܬ̇ܠܝܼܗ̇: ܘܠܲܫܦܲܠ ܐ̄ܢܵܫܝܼ̈ܢ ܢܩܝܼܡ ܥܠܹܝܗ̇.


text:
ܗܵܢܵܐ ܚܸܠܡܵܐ ܚܙܹ̇ܝܬ̣ ܐܸܢܵܐ ܢܒ̣ܘܼܟܲܕܼܢܵܨܲܪ ܡܲܠܟܵܐ: ܘܐܲܢ̄ܬ̇ ܒܹܠܛܫܵܨܲܪ ܦܫܵܪܹܗ ܐܸܡܲܪ ܠܝܼ: ܡܸܛܠ ܕܟ̣ܠܗܘܿܢ ܚܲܟ̇ܝܼܡܹ̈ܐ ܕܡܲܠܟ̇ܘܼܬ̣ܝ: ܠܵܐ ܡܸܫܟ̇ܚܝܼܢ ܠܡܵܘܕܵܥܘܼܬܲܢܝ: ܘܐܲܢ̄ܬ̇ ܕܵܢܝܼܐܹܝܠ ܡܸܫܟܲܚ ܐܲܢ̄ܬ̇: ܡܸܛܠ ܕܪܘܼܚ ܐܲܠܵܗ̈ܝܼܢ ܩܲܕ̇ܝܼܫܝܼܢ ܐܝܼܬ̣ ܒܵܟ.


text:
ܗܵܝܕܹ̇ܝܢ ܕܵܢܝܼܐܹܝܠ ܕܲܫܡܹܗ ܒܹܠܛܫܵܨܲܪ: ܬܡܲܗ̣ ܐܲܝܟ ܫܵܥܵܐ ܚܕܼܵܐ: ܘܡܲܚܫ̈ܒ̣ܵܬܹܗ ܕܲܠܚܵܝ̈ܗܝ: ܥܢ̣ܵܐ ܡܲܠܟܵܐ ܘܐܸܡܲܪ: ܒܹܠܫܵܨܲܪ: ܚܸܠܡܵܐ ܘܲܦܫܵܪܹܗ ܠܵܐ ܢܕܲܠܚܘܼܢܵܟ: ܥܢ̣ܵܐ ܕܵܢܝܼܐܹܝܠ ܘܐܸܡ̣ܲܪ: ܡܵܪܝ: ܚܸܠܡܵܐ ܠܣܵܢ̈ܐܲܝܟ: ܘܲܦܫܵܪܹܗ ܠܲܒ̣ܥܸܠܕ̇ܒ̣ܵܒܲܝ̈ܟ.


text:
ܛܲܪ̈ܦܵܘܗܝ ܫܲܦܝܼܪܝܼܢ: ܘܐܸܒܹ̇ܗ ܣܲܓ̇ܝܼ: ܘܡܹܐܟ̣ܘܼܠܬܵܐ ܠܟ̣ܠ ܒܣܲܪ ܐܝܼܬ̣ ܒܹܗ: ܘܲܬ̣ܚܘܿܬ̣ܵܘܗܝ ܥܵܡ̇ܪ̈ܵܢ ܟܠܗܹܝܢ ܚܲܝ̈ܘܵܬ̣ܵܐ ܕܕܲܒ̣ܪܵܐ: ܘܲܒ̣ܣܵܘ̈ܟܵܘܗܝ ܫܲܟ̇ܝܼܢ ܟܠܹܗ ܥܵܘܦܵܐ ܕܲܫܡܲܝܵܐ: ܘܡܸܢܹܗ ܡܸܬ̇ܬܲܪܣܸܐ ܗ̄ܘܼܵܐ ܟܠ ܒܣܲܪ.


text:
ܘܕܲܚ̣ܙܵܐ ܡܲܠܟܵܐ ܠܥܝܼܪܵܐ ܘܩܲܕ̇ܝܼܫܵܐ: ܕܲܢܚܸܬ̣ ܡ̣ܢ ܫܡܲܝܵܐ: ܘܲܩ̣ܪܵܐ ܒܚܹܝܠ: ܘܐܸܡܲܪ: ܦܣܘܿܩܘ ܐܝܼܠܵܢܵܐ ܘܚܲܒ̇ܠܘܼܗܝ: ܥܸܩܵܪ ܫܸܪ̈ܫܵܘܗܝ ܕܹܝܢ ܒܐܲܪܥܵܐ ܫܒ̣ܘܿܩܘ: ܒܐܲܣܵܪ ܦܲܪܙܠܵܐ ܘܲܢܚܵܫܵܐ: ܒܬܸܕܼܐܵܐ ܕܒܲܪܵܐ: ܘܡ̣ܢ ܛܲܠܵܐ ܕܲܫܡܲܝܵܐ ܢܸܨܛܲܒܲܥ: ܘܥܲܡ ܚܲܝܘܲܬ̣ ܒܲܪܵܐ ܡܲܥܡ̄ܪܹܗ ܒܥܸܣܒܵܐ ܕܐܲܪܥܵܐ: ܘܠܸܒܹ̇ܗ ܡ̣ܢ ܒܢܲܝ̈ܢܵܫܵܐ ܢܫܲܢܸܐ: ܘܠܸܒܵܐ ܕܚܲܝܘ̄ܬ̣ܵܐ ܢܸܬ̣̱ܝܼܗܸܒ̣ ܠܹܗ: ܥܕܲܡܵܐ ܕܫܲܒ̣ܥܵܐ ܥܸܕܵܢ̈ܝܼܢ ܢܸܬ̣ܚܲܠܦܘܼܢ ܥܠܵܘܗܝ.


text:
ܘܡ̣ܢ ܐ̄ܢܵܫܵܐ ܪܵܕܼܦ̇ܝܼܢ ܠܵܟ: ܘܥܲܡ ܚܲܝܘܲܬ̣ ܒܲܪܵܐ ܢܸܗܘܹܐ ܡܲܥܡ̄ܪܵܟ: ܘܥܸܣܒܵܐ ܐܲܝܟ ܬܵܘܪܵܐ ܢܵܘܟ̇ܠܘܼܢܵܟ: ܘܡ̣ܢ ܛܲܠܵܐ ܕܲܫܡܲܝܵܐ ܬܸܨܛܲܒܲܥ: ܘܫܲܒ̣ܥܵܐ ܥܸܕܵܢ̈ܝܼܢ ܢܸܬ̣ܚܲܠܦܘܼܢ ܥܠܲܝܟ: ܥܕܲܡܵܐ ܕܬܸܕܲܥ ܕܫܲܠܝܼܛ ܗ̄ܘܼ ܡܪܲܝܡܵܐ ܒܡܲܠܟ̇ܘܼܬ̣ܵܐ ܕܐ̄ܢܵܫܵܐ: ܕܲܠܡܲܢ ܕܨܵܒܹ̇ܐ ܢܸܬ̇ܠܝܼܗ̇.


text:
ܘܕܸܐ̣ܡܲܪ ܠܡܸܫܒܲܩ ܥܸܩܵܪ ܫܸܪ̈ܫܵܘܗܝ ܕܐܝܼܠܵܢܵܐ: ܡܲܠܟ̇ܘܼܬ̣ܵܟ ܠܵܟ ܩܲܝܵܡܵܐ: ܡܵܐ ܕܝܼܕܲܥܬ̇ ܕܫܘܼܠܛܵܢܵܐ ܡ̣ܢ ܫܡܲܝܵܐ ܗ̄ܘܼ.


text:
ܡܸܛܠ ܗܵܢܵܐ ܡܸܠܟ̇ܝ ܢܸܫܦܲܪ ܥܠܲܝܟ: ܘܲܚܛܵܗܲܝ̈ܟ ܒܙܸܕ̈ܩܵܬ̣ܵܐ ܦܪܘܿܩ: ܘܥܵܘܿܠܘܼܬ̣ܵܟ ܒܲܡܪܲܚܡܵܢܘܼܬ̣ܵܐ ܕܲܡܚ̈ܝܼܠܹܐ: ܥܕܲܡܵܐ ܕܢܲܪܚܸܩ ܡܸܢܵܟ ܣܲܟ̣̈ܠ̱ܘܵܬ̣ܵܟ.


text:
ܘܲܥ̣ܢܵܐ ܘܐܸܡܲܪ: ܠܵܐ ܗܘ̤ܵܬ̣ ܗܵܕܹܐ ܒܵܒܹܠ ܪܲܒ̇ܬ̣ܵܐ ܕܐܸܢܵܐ ܒܢܹܝ̇ܬ̣ܵܗ̇ ܠܒܹܝܬ̣ ܡܲܠܟ̇ܘܼܬ̣ܝ: ܘܠܐܘܼܚܕܵܢܝ ܥܲܫܝܼܢܵܐ ܘܠܐܝܼܩܵܪܝ.


text:
ܘܥܲܕܼ ܡܸܠܬ̣ܵܐ ܒܦܘܼܡܹܗ ܕܡܲܠܟܵܐ: ܩܵܠܵܐ ܐܸܬ̣ܵܐ ܡ̣ܢ ܫܡܲܝܵܐ: ܠܵܟ ܐܵܡ̇ܪܝܼܢ ܒܒ̣ܘܼܟܲܕܼܢܵܨܲܪ ܡܲܠܟܵܐ: ܕܡܲܠܟ̇ܘܼܬ̣ܵܟ ܥܸܒ̣ܪܲܬ̣ ܡܸܢܵܟ.


text:
ܘܡ̣ܢ ܐ̄ܢܵܫܵܐ ܪܵܕܼܦܝܼܢ ܠܵܟ: ܘܥܲܡ ܚܲܝܘܲܬ̣ ܒܲܪܵܐ ܢܸܗܘܹܐ ܡܲܥܡ̄ܪܵܟ: ܘܥܸܣܒܵܐ ܐܲܝܟ ܬܵܘܪܵܐ ܢܵܘܟ̇ܠܘܼܢܵܟ: ܘܡ̣ܢ ܛܲܠܵܐ ܕܲܫܡܲܝܵܐ ܬܸܨܛܲܒܲܥ: ܘܫܲܒ̣ܥܵܐ ܥܸܕܵܢܝܼ̈ܢ ܢܸܬ̣ܚܲܠܦܘܼܢ ܥܠܲܝܟ: ܥܕܲܡܵܐ ܕܬܸܕܲܥ ܕܫܲܠܝܼܛ ܗ̄ܘܼ ܐܲܠܵܗܵܐ ܡܪܲܝܡܵܐ ܒܡܲܠܟ̇ܘܼܬ̣ܵܐ ܕܐ̄ܢܵܫܵܐ: ܕܲܠܡܲܢ ܕܨܵܒܹ̇ܐ ܢܸܬ̇ܠܝܼܗ̇: ܘܠܲܫܦܲܠ ܐ̄ܢܵܫ̈ܝܼܢ ܢܩܝܼܡ ܥܠܹܝܗ̇.


text:
ܒܵܗ̇ ܒܫܵܥܬ̣ܵܐ ܡܸܠܬ̣ܵܐ ܫܸܠܡܲܬ̤ ܥܲܠ ܢܒ̣ܘܼܟܲܕܼܢܵܨܲܪ ܡܲܠܟܵܐ: ܘܡ̣ܢ ܒܢܲܝ̈ܢܵܫܵܐ ܐܸܬ̣ܪ̱ܕܸܦ: ܘܥܸܣܒܵܐ ܐܲܝܟ ܬܵܘܪܵܐ ܐܹܟܲܠ̣: ܘܡ̣ܢ ܛܲܠܵܐ ܕܲܫܡܲܝܵܐ ܐܸܨܛܲܒܲܥ: ܥܕܲܡܵܐ ܕܣܲܥܪܹܗ ܪܒ̣ܵܐ ܐܲܝܟ ܕܢܸܫܪܵܐ: ܘܛܸܦܪ̈ܵܘܗܝ ܐܲܝܟ ܕܥܵܘܦܵܐ.


text:
ܘܟܲܕܼ ܫܠܸܡ̣ܘ ܝܵܘ̈ܡܵܬ̣ܵܐ: ܐܸܢܵܐ ܢܒ̣ܘܼܟܲܕܼܢܵܨܲܪ ܥܲܝܢܲܝ̈ ܠܲܫܡܲܝܵܐ ܫܸܩܠܹ̇ܬ̣: ܘܡܲܕܲܥܝ ܬܵܒ̣ ܥܠܲܝ: ܘܠܲܡܪܲܝܡܵܐ ܒܲܪܟܹ̇ܬ̣: ܘܲܠܚܲܝ ܥܵܠܡܹ̈ܐ ܫܲܒ̇ܚܹ̇ܬ̣: ܘܗܲܕ̇ܪܹܬ̣: ܕܫܘܼܠܛܵܢܹܗ ܫܘܼܠܛܵܢ ܥܵܠܲܡ ܘܡܲܠܟ̇ܘܼܬܹܗ ܠܕܼܵܪܕܵܪ̈ܝܼܢ.


text:
ܘܟ̣ܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ: ܐܲܝܟ ܠܵܐ ܡܸܕܸ̇ܡ ܚܫܝܼܒ̣ܝܼܢ ܩܕܼܵܡܵܘܗܝ: ܘܟ̣ܠ ܡܵܐ ܕܨܵܒܹ̇ܐ ܥܵܒܹ̇ܕܼ: ܒܚܲܝ̈ܠܲܝ ܫܡܲܝܵܐ ܘܲܒ̣ܥܵܡܘܿܪܹ̈ܝܗ̇ ܕܐܲܪܥܵܐ: ܘܠܲܝܬ̇ ܕܢܸܪܫܸܐ ܒܐܝܼܕܹܗ ܘܢܹܐܡܲܪ ܠܹܗ ܡܵܢܵܐ ܥܵܒܹ̇ܕܼ ܐܲܢ̄ܬ̇.


text:
ܒܹܗ ܒܙܲܝܢܵܐ ܡܲܕܲܥܝ ܦ̣ܢܵܐ ܥܠܲܝ: ܘܪܵܘܪ̈ܒ̣ܵܢܲܝ ܘܪ̈ܲܒܲܝ ܚܲܝ̈ܠܲܝ ܒܥ̣ܵܐܘܼܢܝ: ܘܥܲܠ ܡܲܠܟ̇ܘܼܬ̣ܝ ܬܸܩ̇ܢܹܬ̣: ܘܪܲܒ̇ܘܼܬ̣ܵܐ ܝܲܬ̇ܝܼܪܬܵܐ ܐܸܬ̇ܬܵܘܣܦܲܬ̤ ܠܝܼ.


text:
ܡܸܟܹ̇ܝܠ ܐܸܢܵܐ ܢܒ̣ܘܼܟܲܕܼܢܵܨܲܪ: ܡܫ̣ܒܲܚ ܘܲܡܪܲܡܪܸܡ ܘܲܡܗܲܕܲܪ ܠܡܲܠܟܵܐ ܕܲܫܡܲܝܵܐ: ܕܟ̣ܠܗܘܿܢ ܥܒ̣ܵܕܼܵܘ̈ܗܝ ܒܩܘܼܫܬܵܐ: ܘܐܘܼܪ̈ܚܵܬܹܗ ܕܝܼܢܵܐ: ܘܠܲܐܝܠܹܝܢ ܕܲܡܗܲܠܟ̣ܝܼܢ ܒܓܲܐܝܘܼܬ̣ܵܐ ܡܸܫܟܲܚ ܕܲܢܡܲܟܸ̇ܟ.


text:
ܘܐܸܡܲܪ ܒܠܹܛܫܵܨܲܪ ܒܲܛܥܸܡ ܚܲܡܪܹܗ ܠܡܲܝܬܵܝܘܼ ܡܵܐܢܹ̈ܐ ܕܕܲܗܒ̣ܵܐ ܘܲܕܼܣܹܐܡܵܐ: ܕܐܲܦܸܩ̣ ܢܒ̣ܘܼܟܲܕܼܢܵܨܲܪ ܐܲܒ̣ܘܼܗܝ ܡ̣ܢ ܗܲܝܟܠܵܐ ܕܒ̣ܐܘܼܪܸܫܠܸܡ: ܕܢܸܫܬ̇ܘܿܢ ܒܗܘܿܢ ܡܲܠܟܵܐ ܘܪܵܪ̈ܒ̣ܵܢܵܘܗܝ: ܘܢܸܫܵܘ̈ܗܝ ܘܲܕܼܪ̈ܘܼܟ̣ܵܬܹܗ.


text:
ܗܵܝܕܹ̇ܝܢ ܐܲܝܬ̇ܝܘܼ ܡܵܐܢܹ̈ܐ ܕܕܲܗܒ̣ܵܐ ܕܐܲܦܸܩ ܡ̣ܢ ܗܲܝܟ̇ܠܵܐ ܕܐܲܠܵܗܵܐ ܕܒ̣ܐܘܼܪܸܫܠܸܡ: ܘܐܸܫ̣ܬ̇ܝܘܼ ܒܗܘܿܢ ܡܲܠܟܵܐ ܘܪܵܘܪ̈ܒ̣ܵܢܵܘܗܝ: ܘܢܸܫܵܘ̈ܗܝ ܘܲܕܼܪ̈ܘܼܟ̣ܵܬܹܗ.


text:
ܐܸܫ̣ܬ̇ܝܘܼ ܚܲܡܪܵܐ: ܘܫܲܒܲܚ̣ܘ ܠܐܲܠܵܗܹ̈ܐ ܕܕܲܗܒ̣ܵܐ ܘܲܕܼܣܹܐܡܵܐ: ܘܕܲܢܚܵܫܵܐ ܘܲܕܼܦܲܪܙܠܵܐ: ܘܲܕܼܩܲܝܣܵܐ ܘܲܕܼܟܹܐܦܵܐ.


text:
ܘܒ̣ܵܗ̇ ܒܫܵܥܬ̣ܵܐ: ܢܦܲܩ̣ ܨܸܒ̣̈ܥܵܬ̣ܵܐ ܕܐܝܼܕܼܵܐ ܕܐ̄ܢܵܫܵܐ: ܘܟ̣ܵܬ̣̈ܒܵܢ ܠܘܼܩܒܲܠ ܫܪܵܓ̣ܵܐ: ܥܲܠ ܟܸܠܫܵܐ ܕܐܸܣܬ̣ܵܐ ܕܲܒ̣ܗܲܝܟ̇ܠܵܐ ܕܡܲܠܟܵܐ: ܘܡܲܠܟܵܐ ܚܙ̣ܵܐ ܦܲܣܬ̣ܵܐ ܕܐܝܼܕܼܵܐ ܕܟ̣ܵܬ̣ܒܵܐ.


text:
ܗܵܝܕܹ̇ܝܢ ܡܲܠܟܵܐ ܙܝܼܘܹܗ ܫܢ̣ܵܐ: ܘܪܸܥܝܵܢܹܗ ܐܸܬ̇ܕܲܠܲܚ: ܘܩܸܛܪ̈ܲܝ ܚܲܨܹܗ ܐܸܫܬ̇ܪܝܼܘ: ܘܒ̣ܘܼܪ̈ܟܵܘܗܝ ܚܕܼܵܐ ܠܲܚܕܼܵܐ ܢ̣ܩܲܫ.


text:
ܘܲܩܪܵܐ ܡܲܠܟܵܐ ܒܚܹܝܠ: ܠܡܲܥܵܠܘܼ ܠܐܵܫܘܿܦܹ̈ܐ: ܘܲܠܟܲܠܕܵܝܹ̈ܐ: ܘܠܲܡܓ̣ܘܼܫܹ̈ܐ: ܘܲܠܚܲܟ̇ܝܼܡܹ̈ܐ: ܥܢ̣ܵܐ ܡܲܠܟܵܐ ܘܐܸܡܲܪ ܠܚܲܟ̇ܝܼܡܹ̈ܐ ܕܒ̣ܵܒܹܠ: ܟܠ ܐ̄ܢܵܫ ܕܢܸܩܪܸܐ ܟܬ̣ܵܒ̣ܵܐ ܗܵܢܵܐ ܘܲܦܫܵܪܹܗ ܢܚܵܘܹܝܢܝ: ܐܲܪ̈ܓ̇ܘܵܢܹܐ ܢܸܠܒܲܫ: ܘܗܲܝܡܢܝܼܟ̣ܵܐ ܕܕܲܗܒ̣ܵܐ ܒܨܵܘܪܹܗ: ܘܬ̣ܘܼܠܬ̣ܵܐ ܒܡܲܠܟ̇ܘܼܬ̣ܵܐ ܢܸܫܠܲܛ.


text:
ܗܵܝܕܹ̇ܝܢ ܥܵܐ̇ܠܝܼܢ ܗ̄ܘܼܵܘ ܚܲܟ̇ܝܼܡܹ̈ܐ ܕܡܲܠܟܵܐ: ܘܠܵܐ ܡܸܫܟ̇ܚܝܼܢ ܗ̄ܘܼܵܘ ܟܬ̣ܵܒ̣ܵܐ ܠܡܸܩܪܵܐ: ܘܲܦܫܵܪܹܗ ܠܡܵܘܕܵܥܘܼ ܠܡܲܠܟܵܐ.


text:
ܘܡܲܠܟ̇ܬ̣ܵܐ ܡܸܛܠ ܡܸܠܲܝ̈ ܡܲܠܟܵܐ ܘܪܵܘܪ̈ܒ̣ܵܢܵܘܗܝ: ܠܒܹܝܬ̣ ܡܲܫܬ̇ܝܵܐ ܥܸܠܲܬ̤: ܥܢܵܬ̣ ܘܐܵܡ̇ܪܵܐ ܠܡܲܠܟܵܐ: ܡܲܠܟܵܐ ܠܥܵܠܲܡ ܚܝܝܼ: ܪܸ̈ܥܝܵܢܲܝܟ ܠܵܐ ܢܕܲܠܚܘܼܢܵܟ: ܘܙܝܼܘܲܝ̈ܟ ܠܵܐ ܢܸܫܬܲܢܘܿܢ.


text:
ܐܝܼܬ̣ ܓܲܒ̣ܪܵܐ ܒܡܲܠܟ̇ܘܼܬ̣ܵܟ: ܕܪܘܼܚ ܐܲܠܵܗ̇ܝܼܢ ܩܲܕ̇ܝܼܫܝܼܢ ܐܝܼܬ̣ ܒܹܗ: ܘܲܒ̣ܝܵܘ̈ܡܲܝ ܐܲܒ̣ܘܼܟ: ܢܲܗܝܼܪܘܼܬ̣ܵܐ ܘܣܘܼܟܵܠܵܐ ܘܚܸܟ̣ܡ̱ܬ̣ܵܐ ܣܲܓ̇ܝܼܐܬ̣ܵܐ: ܐܲܝܟ ܚܸܟ̣ܡܲܬ̣ ܐܲܠܵܗ̈ܝܼܢ ܐܸܫܬܲܟ̣ܚܲܬ̤ ܒܹܗ: ܘܡܲܠܟܵܐ ܢܒ̣ܘܼܟܲܕܼܢܵܨܲܪ ܐܲܒ̣ܘܼܟ: ܪܲܒ̇ ܚܲܪ̈ܵܫܹܐ ܘܐܵܫܘܿܦܹ̈ܐ ܘܲܡܓ̣ܘܼܫܹ̈ܐ ܘܟܲܠܕܼܵܝܹ̈ܐ ܐܲܩܝܼܡܹܗ.


text:
ܡܸܛܠ ܕܪܘܼܚܵܐ ܘܡܲܕ̇ܥܵܐ ܘܣܘܼܟܵܠܵܐ ܝܲܬ̇ܝܼܪܵܐ ܐܸܫܬ̇ܟܲܚ ܒܹܗ: ܦܵܫܲܪ ܚܸܠܡܝܼ̈ܢ: ܘܐܵܚܹ̇ܕܼ ܐܘܼܚ̈ܕܵܢ: ܘܫܵܪܹܐ ܩܸܛܪ̈ܝܼܢ: ܕܵܢܝܼܐܹܝܠ ܕܡܲܠܟܵܐ ܫܲܡܝܼ ܫܡܹܗ ܒܹܠܛܫܵܨܲܪ: ܡܸܟܹ̇ܝܠ ܕܵܢܝܼܐܹܝܠ ܢܸܬ̣ܩܪܸܐ: ܘܲܦܫܵܪܵܐ ܢܚܵܘܸܐ.


text:
ܗܵܝܕܹ̇ܝܢ ܕܵܢܝܼܐܹܝܠ ܥܲܠ̣ ܩܕܼܵܡ ܡܲܠܟܵܐ: ܥܢ̣ܵܐ ܡܲܠܟܵܐ ܘܐܸܡ̣ܲܪ ܠܕܵܢܝܼܐܹܝܠ: ܐܲܢ̄ܬ̇ ܗ̄ܘܼ ܕܵܢܝܼܐܹܝܠ ܡ̣ܢ ܒܢܲܝ̈ ܫܒ̣ܝܼܬ̣ܵܐ ܕܲܝܗܘܼܕܼ: ܕܐܲܢ̄ܬ̇ܝܼ ܐܵܒ̣ܝ ܡܲܠܟܵܐ ܡ̣ܢ ܝܑܼܗܘܼܕܼ.


text:
ܫܸܡܥܹ̇ܬ̣ ܥܠܲܝܟ ܕܪܘܼܚ ܐܲܠܵܗ̈ܝܼܢ ܩܲܕ̇ܝܼܫܝܼܢ ܐܝܼܬ̣ ܒܵܟ: ܘܢܲܗܝܼܪܘܼܬ̣ܵܐ ܘܣܘܼܟܵܠܵܐ: ܘܚܸܟ̣ܡ̱ܬ̣ܵܐ ܝܲܬ̇ܝܼܪܬܵܐ ܐܸܫܬܲܟ̣ܚܲܬ̤ ܒܵܟ.


text:
ܘܥܲܠ̣ܘ ܩܕܼܵܡܲܝ ܚܲܘܫܹܐ ܘܐܵܫ̈ܘܿܦܹܐ: ܕܲܟ̣ܬ̣ܵܒ̣ܵܐ ܗܵܢܵܐ ܢܸܩܪܘܿܢ ܘܲܦܫܵܪܹܗ ܢܚܵܘܘܿܢܵܢܝ: ܘܠܵܐ ܐܸܫ̣ܟܲܚܘ ܦܫܵܪܵܐ ܕܡܸܠܬ̣ܵܐ ܠܡܵܘܕܵܥܘܼܬܲܢܝ.


text:
ܘܐܸܢܵܐ ܫܸܡ̇ܥܹܬ̣ ܥܠܲܝܟ: ܕܡܸܫܟܲܚ ܐܲܢ̄ܬ̇ ܦܫܵܪ̈ܝܼܢ ܠܡܸܦܫܲܪ: ܘܩܸܛܪ̈ܝܼܢ ܠܡܸܫܪܵܐ: ܐܸܢ ܬܸܫܟܲܚ ܟܬ̣ܵܒ̣ܵܐ ܗܵܢܵܐ ܠܡܸܩܪܵܐ ܘܲܦܫܵܪܹܗ ܠܡܵܘܕܵܥܘܼܬܲܢܝ: ܐܲܪ̈ܓ̇ܘܵܢܹܐ ܬܸܠܒܲܫ: ܘܗܲܡܢܝܼܟ̣ܵܐ ܕܕܲܗܒ̣ܵܐ ܒܨܵܘܪܵܟ: ܘܬ̣ܘܼܠܬ̣ܵܐ ܒܡܲܠܟ̇ܘܼܬ̣ܵܐ ܬܸܫܠܲܛ.


text:
ܗܵܝܕܹ̇ܝܢ ܥܢ̣ܵܐ ܕܵܢܝܼܐܹܝܠ ܘܐܸܡܲܪ ܠܡܲܠܟܵܐ: ܡܵܘ̈ܗܒ̣ܵܬ̣ܵܟ ܠܵܟ ܢܸܗܘ̈ܝܵܢ: ܘܐܝܼܩܵܪ ܒܲܝܬܵܟ ܠܐܲܚܪ̈ܵܢܝܼܢ ܗܲܒ̣: ܒܪܲܡ ܟܬ̣ܵܒ̣ܵܐ ܐܸܢܵܐ ܐܸܩܪܸܐ ܠܡܲܠܟܵܐ: ܘܲܦܫܵܪܹܗ ܐܸܚܵܘܹܝܘܗܝ.


text:
ܐܲܢ̄ܬ̇ ܡܲܠܟܵܐ: ܐܲܠܵܗܵܐ ܡܪܲܝܡܵܐ: ܡܲܠܟ̇ܘܼܬ̣ܵܐ ܘܪܲܒ̇ܘܼܬ̣ܵܐ ܘܐܝܼܩܵܪܵܐ ܘܫܘܼܒ̣ܚܵܐ: ܝܲܗ̄ܒ̣ ܠܲܢܒ̣ܘܼܟܲܕܼܢܵܨܲܪ ܐܲܒ̣ܘܼܟ.


text:
ܘܡ̣ܢ ܪܲܒ̇ܘܼܬ̣ܵܐ ܕܝܲܗ̄ܒ̣ ܠܹܗ: ܟܠܗܘܿܢ ܥܲܡܡܹ̈ܐ ܘܐܸܡ̈ܘܵܬ̣ܵܐ ܘܠܸܫܵܢܹ̈ܐ: ܙܵܝ̇ܥܝܼܢ ܗ̄ܘܼܵܘ ܘܕܼܵܚ̇ܠܝܼܢ ܡ̣ܢ ܩܕܼܵܡܵܘܗܝ: ܐܲܝܠܹܝܢ ܕܨܵܒܹ̇ܐ ܗ̄ܘܼܵܐ ܩܵܛܹ̇ܠ: ܘܐܲܝܠܹܝܢ ܕܨܵܒܹ̇ܐ ܗ̄ܘܼܵܐ ܡܲܚܸܐ: ܘܲܕܼܨܵܒܹ̇ܐ ܡܪܝܼܡ: ܘܲܕܼܨܵܒܹ̇ܐ ܡܡܲܟܸ̇ܟ.


text:
ܘܟܲܕܼ ܐܸܬ̇ܬ̇ܪܝܼܡ ܠܸܒܹ̇ܗ: ܘܪܘܼܚܹܗ ܥܸܫܢܲܬ̤ ܠܡܲܥܠܵܝܘܼ: ܢ̣ܚܸܬ̣ ܡ̣ܢ ܟܘܼܪܣܝܵܐ ܕܡܲܠܟ̇ܘܼܬܹܗ: ܘܐܝܼܩܵܪܹܗ ܥ̣ܒܲܪ ܡܸܢܹܗ.


text:
ܘܡ̣ܢ ܒܢܲܝ̈ܢܵܫܵܐ ܐܸܬ̣ܪ̱ܕܸܦ: ܘܠܸܒܹ̇ܗ ܥܲܡ ܕܚܲܝ̈ܘܵܬ̣ܵܐ ܐܸܫܬ̇ܘܝܼ: ܘܥܲܡ ܥܪ̈ܵܕܹܐ ܡܲܥܡ̄ܪܹܗ: ܘܥܸܣܒܵܐ ܐܲܝܟ ܬܵܘܪܵܐ ܐܵܘܟ̇ܠ̣ܘܼܗܝ: ܘܡ̣ܢ ܛܲܠܵܐ ܕܲܫܡܲܝܵܐ ܓܘܼܫܡܹܗ ܐܸܨܛܲܒܲܥ: ܥܕܲܡܵܐ ܕܣܲܥܪܹܗ ܪܒ̣ܵܐ ܐܲܝܟ ܕܢܸܫܪܵܐ: ܘܛܸܦܪ̈ܵܘܗܝ ܐܲܝܟ ܕܥܵܘܦܵܐ: ܥܕܲܡܵܐ ܕܝܼܕܲܥ̣ ܕܫܲܠܝܼܛ ܗ̄ܘܼ ܐܲܠܵܗܵܐ ܡܪܲܝܡܵܐ ܒܡܲܠܟ̇ܘܼܬ̣ܵܐ ܕܐ̄ܢܵܫܵܐ: ܕܲܠܡܲܢ ܕܨܵܒܹ̇ܐ ܢܸܬ̇ܠܝܼܗ̇: ܘܠܲܫܦܲܠ ܐ̄ܢܵܫ̈ܝܼܢ ܢܩܝܼܡ ܥܠܹܝܗ̇.


text:
ܘܥܲܠ ܡܵܪܹܐ ܫܡܲܝܵܐ ܐܸܬ̇ܬ̇ܪܝܼܡܬ̇: ܘܲܠܡܵܐܢܹ̈ܐ ܕܒܲܝܬܹ̇ܗ ܐܲܝܬ̇ܝܼܘ ܩܕܼܵܡܲܝܟ: ܘܐܲܢ̄ܬ̇ ܘܪܵܘܪ̈ܒ̣ܵܢܲܝܟ ܘܢܸܫܲܝ̈ܟ ܘܲܕܼܪ̈ܘܼܟ̣ܵܬ̣ܵܟ: ܚܲܡܪܵܐ ܐܸܫܬ̇ܝܼܬ̇ܘܿܢ ܒܗܘܿܢ: ܘܠܲܐܠܵܗܹ̈ܐ ܕܕܲܗܒ̣ܵܐ ܘܲܕܼܣܹܐܡܵܐ: ܘܕܲܢܚܵܫܵܐ: ܘܲܕܼܦܲܪܙܠܵܐ: ܘܲܕܼܩܲܝܣܵܐ: ܘܲܕܼܟܹܐܦܵܐ: ܕܠܵܐ ܚܵܙܹ̇ܝܢ: ܘܠܵܐ ܫܵܡ̇ܥܝܼܢ: ܘܠܵܐ ܝܵܕܼܥ̇ܝܼܢ: ܫܲܒܲܚ̣ܬ̇: ܘܠܲܐܠܵܗܵܐ ܕܲܢܫܲܡܬ̣ܵܟ ܒܐܝܼܕܼܵܘ̈ܗܝ: ܘܟ̣ܠܗܹܝܢ ܐܘܼܪ̈ܚܵܬ̣ܵܟ: ܠܹܗ ܠܵܐ ܫܲܒܲܚ̣ܬ̇: ܘܠܵܐ ܝܲܩܲܪܬ̇.


text:
ܗܵܝܕܹ̇ܝܢ ܐܸܡܲܪ ܡܲܠܟܵܐ ܒܹܠܛܫܵܨܲܪ: ܘܐܲܠܒ̇ܫܘܼܗܝ ܠܕܼܵܢܝܼܐܹܝܠ ܐܲܪ̈ܓ̇ܘܵܢܹܐ: ܘܗܲܝܡܢܝܼܟ̣ܵܐ ܕܕܲܗܒ̣ܵܐ ܒܨܵܘܪܹܗ: ܘܐܲܟ̣ܪܸܙܘ ܥܠܵܘܗܝ ܕܢܸܗܘܹܐ ܫܲܠܝܼܛ ܬܘܼܠܬ̣ܵܐ ܒܡܲܠܟ̇ܘܼܬ̣ܵܐ.


text:
ܘܲܫ̣ܦܲܪ ܩܕܼܵܡ ܕܲܪܝܵܘܵܫ: ܘܐܲܩܝܼܡ ܒܡܲܠܟ̇ܘܼܬܹܗ ܪ̈ܲܒܲܝ ܚܲܝ̈ܠܹܐ ܡܵܐܐ ܘܥܸܣܪܝܼܢ: ܕܢܸܗܘܘܿܢ ܒܟ̣ܠܵܗ̇ ܡܲܠܟ̇ܘܼܬܹܗ.


text:
ܘܲܠܥܸܠ ܡܸܢܗܘܿܢ ܫܠܝܼܛܝܼܢ ܬܠܵܬ̣ܵܐ: ܘܕܼܵܢܝܼܐܹܝܠ ܚܲܕܼ ܡܸܢܗܘܿܢ: ܕܢܸܗܘܘܿܢ ܪ̈ܲܒܲܝ ܚܲܝ̈ܠܹܐ. ܗܵܠܹܝܢ ܝܵܗ̄ܒ̇ܝܼܢ ܠܗܘܿܢ ܚܘܼܫܒܵܢܵܐ: ܘܲܠܡܲܠܟܵܐ ܠܵܐ ܢܸܗܘܘܿܢ ܡܲܗܪܝܼܢ.


text:
ܗܵܝܕܹ̇ܝܢ ܕܵܢܝܼܐܹܝܠ ܡܝܲܬܲܪ ܗ̄ܘܼܵܐ ܡ̣ܢ ܟܠܗܘܿܢ: ܡܸܛܠ ܕܪܘܼܚܵܐ ܝܲܬ̇ܝܼܪܬܵܐ ܐܝܼܬ̣ ܗ̄ܘܼܵܬ̣ ܒܹܗ: ܘܡܲܠܟܵܐ ܐܸܬ̣ܚܲܫܲܒ̣ ܠܲܡܩܵܡܘܼܬܹܗ ܥܲܠ ܟܠܵܗ̇ ܡܲܠܟ̇ܘܼܬܹܗ.


text:
ܗܵܝܕܹ̇ܝܢ ܫܲܠܝܼܛܵܢܹ̈ܐ ܘܪ̈ܲܒܲܝ ܚܲܝ̈ܠܹܐ: ܒܵܥܹ̇ܝܢ ܗ̄ܘܼܵܘ ܥܸܠܬ̣ܵܐ ܕܢܸܫܟ̇ܚܘܼܢ ܥܲܠ ܕܵܢܝܼܐܹܝܠ ܡ̣ܢ ܨܒ̣ܘܼܬ̣ ܡܲܠܟ̇ܘܼܬ̣ܵܐ: ܘܟ̣ܠ ܣܲܟ̣ܠܘܼ ܘܥܸܠܵܐ ܠܵܐ ܐܸܫ̣ܟܲܚܘ ܒܵܬ̣ܪܹܗ: ܡܸܛܠ ܕܲܡܗܲܝܡܸܢ ܗ̄ܘܼܵܐ ܒܐܲܠܵܗܹܗ: ܘܣܘܼܪܚܵܢܵܐ ܘܣܲܟ̣ܠܘܼܬ̣ܵܐ ܠܵܐ ܐܸܫ̣ܟܲܚܘ ܥܠܵܘܗܝ.


text:
ܘܐܵܡ̇ܪܝܼܢ ܓܲܒ̣ܪܹ̈ܐ ܗܵܢ̇ܘܿܢ: ܠܵܐ ܡܸܫܟ̇ܚܝܼܢܲܢ ܥܲܠ ܕܵܢܝܼܐܹܝܠ ܗܵܢܵܐ ܥܸܠܬ̣ܵܐ: ܐܸܠܵܐ ܐܸܢ ܐܸܫ̣ܟܲܚܢ ܥܠܵܘܗܝ ܒܕܼܝܼܢܵܐ ܕܐܲܠܵܗܹܗ.


text:
ܗܵܝܕܹ̇ܝܢ ܩܸܪܸܒ̣ܘ ܫܲܠܝܼܛܵܢܹ̈ܐ ܘܪ̈ܲܒܲܝ ܚܲܝ̈ܠܹܐ ܠܘܵܬ̣ ܡܲܠܟܵܐ: ܘܐܵܡ̇ܪܝܼܢ ܠܹܗ: ܕܲܪܝܵܘܵܫ ܡܲܠܟܵܐ ܠܥܵܠܲܡ ܚܝܝܼ.


text:
ܐܸܬ̣ܚܲܫܲܒ̣ܘ ܟܠܗܘܿܢ ܫܲܠܝܼܛܲܝ̈ ܡܲܠܟ̇ܘܼܬ̣ܵܐ: ܘܪܵܘܪ̈ܒ̣ܵܢܹܐ ܘܪ̈ܲܒܲܝ ܚܲܝ̈ܠܹܐ ܘܡܵܪ̈ܵܘܵܬ̣ܵܐ: ܠܲܡܩܵܡܘܼ ܩܝܵܡܵܐ ܠܡܲܠܟܵܐ: ܘܲܠܡܲܫܵܪܘܼ ܐܲܣܵܪܵܐ: ܕܟ̣ܠ ܐ̄ܢܵܫ ܕܢܸܒ̣ܥܸܐ ܒܵܥܘܼ ܡ̣ܢ ܟܠ ܐܵܠܵܗ ܘܐ̄ܢܵܫ: ܥܕܲܡܵܐ ܠܝܵܘܡܝܼ̈ܢ ܬܠܵܬ̣ܝܼܢ: ܐܸܠܵܐ ܐܸܢ ܡܸܢܵܟ ܡܲܠܟܵܐ: ܢܸܫܬ̇ܕܸܐ ܒܓ̣ܘܼܒܵܐ ܕܐܲܪ̈ܝܵܘܵܬ̣ܵܐ.


text:
ܡܸܟܹ̇ܝܠ ܡܲܠܟܵܐ: ܬܸܦܩܘܿܕܼ ܦܘܼܩܕܵܢܵܐ ܗܵܢܵܐ: ܘܬܸܟ̣ܬ̇ܘܿܒ̣ ܟܬ̣ܵܒ̣ܵܐ: ܕܠܵܐ ܢܫܲܢܸܐ ܒܢܵܡܘܿܣ ܡܵܕܲܝ ܘܦܵܪܹܣ: ܘܠܵܐ ܢܸܬ̣ܚܲܠܲܦ.


text:
ܘܟܲܕܼ ܝܑܼܕܲܥ̣ ܕܵܢܝܼܐܹܝܠ ܕܐܸܬ̣ܪ̱ܫܸܡ ܟܬ̣ܵܒ̣ܵܐ: ܥܲܠ̣ ܠܹܗ ܠܒܲܝܬܹ̇ܗ: ܘܟ̣ܵܘܹ̈ܐ ܦܬ̣ܝܼ̈ܚܵܝܵܢ ܗ̄ܘܲܝ̈ ܠܥܸܠܝܼܬܹܗ ܠܘܼܩܒܲܠ ܐܘܿܪܸܫܠܸܡ: ܘܲܬ̣ܠܵܬ̣ ܙܲܒ̣ܢܝܼ̈ܢ ܒܝܵܘܡܵܐ ܒܵܪܸܟ ܗ̄ܘܼܵܐ ܥܲܠ ܒܘܼܪ̈ܟܵܘܗܝ: ܘܲܡܨܲܠܸܐ ܘܡܵܘܕܸ̇ܐ ܩܕܼܵܡ ܐܲܠܵܗܹܗ: ܐܲܝܟܲܢܵܐ ܕܥܵܒܹ̇ܕܼ ܗ̄ܘܼܵܐ ܡ̣ܢ ܩܕܼܝܼܡ.


text:
ܗܵܝܕܹ̇ܝܢ ܩ̣ܪܸܒ̣ܘ ܘܐܵܡ̇ܪܝܼܢ ܩܕܼܵܡ ܡܲܠܟܵܐ: ܠܥܵܠܲܡ ܚܝܝܼ: ܠܵܐ ܦܣܵܩܵܐ ܦ̣ܣܲܩܬ̇ ܡܲܠܟܵܐ ܘܲܪܫܲܡ̣ܬ̇: ܕܟ̣ܠ ܐ̄ܢܵܫ ܕܢܸܒ̣ܥܸܐ ܒܥܵܘܼ ܡ̣ܢ ܟܠ ܐܵܠܵܗ ܘܐ̄ܢܵܫ: ܥܕܲܡܵܐ ܠܲܬ̣ܠܵܬ̣ܝܼܢ ܝܵܘܡܝܼ̈ܢ: ܐܸܠܵܐ ܐܸܢ ܡܸܢܵܟ ܡܲܠܟܵܐ: ܢܸܫܬ̇ܕܸܐ ܒܓ̣ܘܼܒܵܐ ܕܐܲܪ̈ܝܵܘܵܬ̣ܵܐ: ܥܢ̣ܵܐ ܡܲܠܟܵܐ ܘܐܸܡ̣ܲܪ: ܒܩܘܼܫܬܵܐ ܗ̄ܝܼ ܡܸܠܬ̣ܵܐ: ܐܲܝܟ ܢܵܡܘܿܣ ܡܵܕܲܝ ܘܦܵܪܹܣ ܕܠܵܐ ܥܵܒܲܪ.


text:
ܗܵܝܕܹܝܢ ܥܢ̣ܵܘ ܘܐܵܡܪܝܼܢ ܩܕܼܵܡ ܡܲܠܟܵܐ: ܕܵܢܝܼܐܹܝܠ ܡ̣ܢ ܒܢܲܝ̈ ܫܒ̣ܝܼܬ̣ܵܐ ܕܲܝܗܘܼܕܼ: ܠܵܐ ܐܲܩܝܼܡ ܥܠܲܝܟ ܘܥܲܠ ܦܣܵܩܵܐ ܕܲܦܣܲܩ̣ܬ̇: ܘܙܲܒ̣ܢܝܼ̈ܢ ܬܠܵܬ̣ ܒܵܥܹ̇ܐ ܒܵܥܘܼܬܹܗ.


text:
ܗܵܝܕܹ̇ܝܢ ܡܲܠܟܵܐ ܟܲܕܼ ܡܸܠܬ̣ܵܐ ܗܵܕܹܐ ܫ̣ܡܲܥ: ܣܲܓ̇ܝܼ ܟܸܪܝܲܬ̤ ܠܹܗ: ܘܣܵܡ̣ ܒܪܸܥܝܵܢܹܗ ܕܲܢܦܲܨܹܝܘܗܝ ܠܕܼܵܢܝܼܐܹܝܠ: ܘܲܥܕܲܡܵܐ ܠܡܲܥܪ̈ܵܒܲܝ ܫܸܡܫܵܐ ܡܸܬ̣ܟܲܬܲܫ ܗ̄ܘܼܵܐ ܕܲܢܦܲܨܝܘܗܝ.


text:
ܗܵܝܕܹ̇ܝܢ ܓܲܒ̣ܪܹ̈ܐ ܗܵܢ̇ܘܿܢ: ܐܲܪܝܼܒ̣ܘ ܥܲܠ ܡܲܠܟܵܐ: ܘܐܵܡ̇ܪܝܼܢ ܠܹܗ: ܕܲܥ ܡܲܠܟܵܐ: ܕܢܵܡܘܿܣܵܐ ܐܝܼܬ̣ ܠܡܵܕܲܥ ܘܲܠܦܵܪܸܣ: ܕܟ̣ܠ ܦܣܵܩ ܘܲܩܝܵܡ ܕܲܢܩܝܼܡ ܡܲܠܟܵܐ ܠܵܐ ܢܫܲܢܸܐ.


text:
ܗܵܝܕܹ̇ܝܢ ܐܸܡܲܪ ܡܲܠܟܵܐ: ܘܐܲܝܬ̇ܝܘܼܗܝ ܠܕܼܵܢܝܼܐܹܝܠ ܘܐܲܪܡܝܘܼܗܝ ܒܓ̣ܘܼܒܵܐ ܕܐܲܪ̈ܝܵܘܵܬ̣ܵܐ: ܥܢ̣ܵܐ ܡܲܠܟܵܐ ܘܐܸܡܲܪ ܠܕܼܵܢܝܼܐܹܝܠ: ܐܲܠܵܗܵܟ ܕܐܲܢ̄ܬ̇ ܦܵܠܲܚ ܐܲܢ̄ܬ̇ ܠܹܗ ܐܲܡܝܼܢܵܐܝܼܬ̣ ܗ̤ܘ ܢܫܵܘܙܒ̣ܵܟ.


text:
ܘܐܲܝܬ̇ܝܼܘ ܟܹܐܦܵܐ ܚܕܼܵܐ: ܘܣܵܡ̣ܘ ܥܲܠ ܦܘܼܡܹܗ ܕܓ̣ܘܼܒܵܐ: ܘܚܲܬ̣ܡܹܗ ܡܲܠܟܵܐ ܒܥܸܙܲܩܬܹܗ ܘܲܒ̣ܥܸܙܩܲܬ̣ ܪܵܘܪ̈ܒ̣ܵܢܵܘܗܝ: ܕܠܵܐ ܬܫܲܢܸܐ ܨܒ̣ܘܼ ܒܕܼܵܢܝܼܐܹܝܠ.


text:
ܗܵܝܕܹ̇ܝܢ ܐܸܙܲܠ̣ ܡܲܠܟܵܐ ܠܒܲܝܬܹ̇ܗ ܘܒ̣ܵܬ̣ ܛܘܵܬ̣: ܘܡܹܐܟ̣ܘܼܠܬܵܐ ܠܵܐ ܐܲܥܸܠ̣ܘ ܩܕܼܵܡܵܘܗܝ: ܘܫܸܢܬܸܗ ܦܸܪܕܲܬ̣ ܡܸܢܹܗ.


text:
ܘܟܲܕܼ ܩ̣ܪܸܒ̣ ܠܓ̣ܘܼܒܵܐ: ܠܕܼܵܢܝܼܐܹܝܠ ܒܩܵܠܵܐ ܪܵܡܵܐ ܩ̣ܪܵܐ: ܥܢ̣ܵܐ ܡܲܠܟܵܐ ܘܐܸܡܲܪ ܠܕܼܵܢܝܼܐܹܝܠ: ܕܵܢܝܼܐܹܝܠ ܥܲܒ̣ܕܹ̇ܗ ܕܐܲܠܵܗܵܐ ܚܲܝܵܐ: ܐܲܠܵܗܵܟ ܕܐܲܢ̄ܬ̇ ܦܵܠܲܚ ܠܹܗ ܐܲܡܝܼܢܵܐܝܼܬ̣: ܐܸܫ̣ܟܲܚ ܦܲܨܝܵܟ ܡ̣ܢ ܐܲܪ̈ܝܵܘܵܬ̣ܵܐ.


text:
ܐܲܠܵܗܝ ܫܲܕܲܪ ܡܲܠܲܐܟܹܗ: ܘܣܲܟܲܪ ܦܘܼܡܗܘܿܢ ܕܐܲܪ̈ܝܵܘܵܬ̣ܵܐ ܘܠܵܐ ܚܲܒ̇ܠ̣ܘܼܢܝ: ܡܸܛܠ ܕܙܵܟ̣ܘܼܬ̣ܵܐ ܩܕܼܵܡܵܘܗܝ ܐܸܫܬ̇ܟ̣ܚܲܬ̤ ܠܝܼ: ܘܐܵܦ ܩܕܼܵܡܲܝܟ ܡܲܠܟܵܐ ܣܲܟ̣ܠܘܼ ܠܵܐ ܥܸܒ̣ܕܹ̇ܬ̣.


text:
ܗܵܝܕܹ̇ܝܢ ܥܲܠ ܡܲܠܟܵܐ ܣܲܓ̇ܝܼ ܫܦܲܪ ܥܠܵܘܗܝ: ܘܐܸܡܲܪ ܠܡܲܣܵܩܘܼܬܹܗ ܠܕܼܵܢܝܼܐܹܝܠ ܡ̣ܢ ܓܘܼܒܵܐ: ܘܐܲܣܩ̣ܘܼܗܝ ܠܕܼܵܢܝܼܐܹܝܠ ܡ̣ܢ ܓܘܼܒܵܐ: ܘܡܸܕܸ̇ܡ ܚܒ̣ܵܠܵܐ ܠܵܐ ܐܸܫܬ̇ܟܲܚ ܒܹܗ: ܡܸܛܠ ܕܲܡܗܲܝܡܸܢ ܗ̄ܘܼܵܐ ܒܐܲܠܵܗܹܗ.


text:
ܘܐܸܡܲܪ ܡܲܠܟܵܐ: ܐܲܝܬܵܘ ܐܸܢܘܿܢ ܠܓܲܒ̣ܪܹ̈ܐ ܗܵܢ̇ܘܿܢ ܕܐܸܟܲܠܘ ܩܲܪ̈ܨܵܘܗܝ ܕܕܼܵܢܝܼܐܹܝܠ: ܘܐܲܪܡܵܘ ܐܸܢܘܿܢ ܒܓ̣ܘܼܒܵܐ ܕܐܲܪ̈ܝܵܘܵܬ̣ܵܐ: ܠܗܘܿܢ: ܘܲܠܢܸܫܲܝ̈ܗܘܿܢ: ܘܠܲܒ̣ܢܲܝ̈ܗܘܿܢ: ܘܐܲܪܡܝܼܘ ܐܸܢܘܿܢ ܒܓ̣ܘܼܒܵܐ: ܘܠܵܐ ܡ̣ܛܵܘ ܠܐܸܫܬܹ̇ܗ ܕܓ̣ܘܼܒܵܐ: ܘܲܫ̣ܠܲܛܘ ܒܗܘܿܢ ܐܲܪ̈ܝܵܘܵܬ̣ܵܐ ܘܟ̣ܠ ܓܲܪ̈ܡܲܝܗܘܿܢ ܕܲܩܸܩܘ.


text:
ܗܵܝܕܹ̇ܝܢ ܕܲܪܝܵܘܵܫ ܡܲܠܟܵܐ: ܟ̣ܬܲܒ̣ ܠܟ̣ܠܗܘܿܢ ܥܲܡܡܹ̈ܐ ܘܐܸܡ̈ܘܵܬ̣ܵܐ ܘܠܸܫܵܢܹ̈ܐ ܕܥܵܡ̇ܪܝܼܢ ܒܟ̣ܠܵܗ̇ ܐܲܪܥܵܐ: ܫܠܵܡܵܐ ܢܸܣܓܸ̇ܐ ܠܟ̣ܘܿܢ.


text:
ܡ̣ܢ ܩܕܼܵܡܲܝ ܐܸܬ̇ܬ̇ܣܝܼܡ ܢܵܡܘܿܣܵܐ: ܕܲܒ̣ܟ̣ܠ ܫܘܼܠܛܵܢ ܡܲܠܟ̇ܘܼܬ̣ܝ: ܢܸܗܘܘܿܢ ܙܵܝ̇ܥܝܼܢ ܘܕܼܵܚ̇ܠܝܼܢ ܡ̣ܢ ܩܕܼܵܡ ܐܲܠܵܗܹܗ ܕܕܼܵܢܝܼܐܹܝܠ: ܕܗ̤ܘܝܘܼ ܐܲܠܵܗܵܐ ܚܲܝܵܐ: ܘܩܲܝܵܡ ܠܥܵܠܡܝܼܢ: ܘܡܲܠܟ̇ܘܼܬܹܗ ܠܵܐ ܡܸܬ̣ܚܲܒ̇ܠܵܐ: ܘܫܘܼܠܛܵܢܹܗ ܥܕܲܡܵܐ ܠܣܵܘܦܵܐ.


text:
ܦܵܪܹܩ ܘܲܡܫܵܘܙܸܒ̣ ܘܲܡܦܲܨܸܐ: ܘܥܵܒܹ̇ܕܼ ܐܲܬ̣̈ܘܵܬ̣ܵܐ ܘܬܸܕܼܡܪ̈ܵܬ̣ܵܐ ܒܲܫܡܲܝܵܐ ܘܒܲܐܪܥܵܐ: ܕܫܵܘܙܸܒ̣ ܠܕܼܵܢܝܼܐܹܝܠ ܡ̣ܢ ܐܲܪ̈ܝܵܘܵܬ̣ܵܐ.


text:
ܒܲܫܢܲܬ̣ ܚܕܼܵܐ ܠܒܹܠܛܫܵܨܲܪ ܡܲܠܟܵܐ ܕܒ̣ܵܒܹܠ: ܕܵܢܝܼܐܹܝܠ ܚܸܠܡܵܐ ܚܙ̣ܵܐ: ܘܚܸܙ̈ܘܲܝ ܪܹܫܹܗ ܥܲܠ ܡܲܫܟ̇ܒܹܗ: ܗܵܝܕܹ̇ܝܢ ܚܸܠܡܵܐ ܟ̣ܬܲܒ̣ ܘܪܹܫ ܡܸܠܵܘ̈ܗܝ ܐܸܡܲܪ.


text:
ܥܢ̣ܵܐ ܕܵܢܝܼܐܹܝܠ ܘܐܸܡܲܪ: ܚܵܙܹ̇ܐ ܗ̄ܘܹ̇ܝܬ̣ ܒܚܸܙܘܵܐ ܕܠܸܠܝܵܐ: ܘܗܵܐ ܐܲܪܒܲܥ ܪ̈ܘܼܚܲܝ ܫܡܲܝܵܐ ܡܓ̣ܝܼ̈ܚܵܢ ܠܝܲܡܵܐ ܪܲܒܵܐ.


text:
ܩܲܕܼܡܵܝܬܵܐ ܐܲܝܟ ܐܲܪܝܵܐ: ܘܓܸܦܹ̈ܐ ܕܢܸܫܪܵܐ ܐܝܼܬ̣ ܠܵܗ̇: ܚܵܙܹ̇ܐ ܗ̄ܘܹ̇ܝܬ̣ ܕܐܸܬ̣ܡܲܪܲܛܘ ܓܸܦܹܝ̈ܗ̇: ܘܐܸܬ̇ܬ̇ܪܝܼܡܲܬ̤ ܡ̣ܢ ܐܲܪܥܵܐ: ܘܥܲܠ ܪܸ̈ܓ̣ܠܹܝܗ̇ ܐܲܝܟ ܐ̄ܢܵܫܵܐ ܩܵܡܲܬ̤: ܘܠܸܒܵܐ ܕܐ̄ܢܵܫܵܐ ܐܸܬ̣̱ܝܼܗܸܒ̣ ܠܵܗ̇.


text:
ܘܚܲܝ̄ܘܬ̣ܵܐ ܕܬܲܪܬܹ̇ܝܢ ܕܵܡ̇ܝܵܐ ܠܕܸܒܵܐ: ܘܲܠܚܲܕܼܣܛܲܪ ܩܵܡܲܬ̤: ܘܲܬ̣ܠܵܬ̣ ܐܸܠܥܝܼ̈ܢ ܒܦܘܼܡܵܗ̇ ܒܹܝܬ̣ ܫܸܢܹܝ̈ܗ̇: ܘܗܵܟܲܢܵܐ ܐܵܡ̇ܪܝܼܢ ܠܵܗ̇: ܩܘܼܡܝ ܐܲܟ̣ܘܿܠܝ ܒܸܣܪܵܐ ܣܲܓ̇ܝܼܐܵܐ.


text:
ܒܵܬܲܪ ܗܵܠܹܝܢ ܚܵܙܹ̇ܐ ܗܘܹ̇ܝܬ̣ ܚܲܝ̄ܘܬ̣ܵܐ ܐ̄ܚܪܹܬ̣ܵܐ ܐܲܝܟ ܢܸܡܪܵܐ: ܘܐܝܼܬ̣ ܠܵܗ̇ ܓܸܦܹ̈ܐ ܐܲܪܒ̇ܥܵܐ ܕܦܵܪܲܚܬ̣ܵܐ ܥܲܠ ܓܲܒܹ̇ܝ̈ܗ̇: ܘܐܲܪܒ̇ܥܵܐ ܪܹ̈ܫܝܼܢ ܐܝܼܬ̣ ܠܵܗ̇ ܠܚܲܝ̄ܘܬ̣ܵܐ ܗܵܝ̇: ܘܫܘܼܠܛܵܢܵܐ ܐܸܬ̣̱ܝܼܗܸܒ̣ ܠܵܗ̇.


text:
ܒܵܬܲܪ ܗܵܠܹܝܢ: ܚܵܙܹ̇ܐ ܗ̄ܘܹ̇ܝܬ̣ ܒܚܸܙܘܵܐ ܕܠܸܠܝܵܐ: ܚܲܝ̄ܘܼܬ̣ܵܐ ܪܒ̣ܝܼܥܬܵܐ: ܕܚܝܼܠܵܐ ܘܥܲܫܝܼܢܵܐ: ܘܬܲܩܝܼܦܵܐ ܝܲܬ̇ܝܼܪܵܐܝܼܬ̣ ܘܫܸܢܹ̈ܐ ܪܵܘܪ̈ܒ̣ܵܬ̣ܵܐ ܕܦܲܪܙܠܵܐ ܐܝܼܬ̣ ܠܵܗ̇: ܐܵܟ̣ܠܵܐ ܘܡܲܕ̇ܩܵܐ: ܘܡܸܕܹ̇ܡ ܕܡܵܘܬ̇ܪܵܐ ܒܪܸ̈ܓ̣ܠܹܝܗ̇ ܕܵܝ̇ܫܵܐ: ܘܗ̤ܝ ܡܫܲܓܢ̱ܝܵܐ ܡ̣ܢ ܟܠܗܹܝܢ ܚܲܝ̈ܘܵܬ̣ܵܐ ܕܲܩܕܼܵܡܹܝܗ̇: ܘܩܲܪ̈ܢܵܬ̣ܵܐ ܥܣܲܪܐܝܼܬ̣ ܠܵܗ̇.


text:
ܘܡܸܣܬܲܟܲܠ ܗ̄ܘܹ̇ܝܬ̣ ܒܩܲܪ̈ܢܵܬ̣ܵܗ̇: ܘܩܲܪܢܵܐ ܚܕܼܵܐ ܙܥܘܿܪܬܵܐ ܣܸܠܩܲܬ̤ ܡ̣ܢ ܒܲܝܢܵܬ̣ܗܹܝܢ: ܘܲܬ̣ܠܵܬ̣ ܡ̣ܢ ܩܲܪ̈ܢܵܬ̣ܵܐ ܩܲܕܼ̈ܡܵܝܵܬ̣ܵܐ ܐܸܬ̣ܥ̱ܩܲܪ ܡ̣ܢ ܩܕܼܵܡܹܝܗ̇: ܘܥܲܝܢܹ̈ܐ ܐܲܝܟ ܥܲܝܢܲܝ̈ ܒܲܪܢܵܫܵܐ ܒܩܲܪܢܵܐ ܗܵܝ̇: ܘܦܘܼܡܵܗ̇ ܡܡܲܠܸܠ ܪܵܘܪ̈ܒ̣ܵܬ̣ܵܐ.


text:
ܚܵܙܹ̇ܐ ܗ̄ܘܹ̇ܝܬ̣ ܟܘܼܪ̈ܣܵܘܵܬ̣ܵܐ ܐܸܬ̇ܬ̇ܣܝܼܡܘ: ܘܥܲܬ̇ܝܼܩ ܝܵܘ̈ܡܵܬ̣ܵܐ ܝܑܼܬܸܒ̣: ܠܒ̣ܘܼܫܹܗ ܐܲܝܟ ܬܲܠܓܵܐ ܚܸܘܵܪܵܐ: ܘܣܲܥܪܵܐ ܕܪܹܫܹܗ ܐܲܝܟ ܥܲܡܪܵܐ ܕܲܟ̣ܝܵܐ: ܟܘܼܪܣܝܹܗ ܫܲܠܗܹܒ̣ܝܼܬ̣ܵܐ ܕܢܘܼܪܵܐ: ܘܓ̣ܝܼܓ̣ܠܵܘ̈ܗܝ ܕܢܘܼܪܵܐ ܝܵܩܹܕ̇ܬܵܐ.


text:
ܢܲܗܪܵܐ ܕܢܘܼܪܵܐ ܪܵܕܹܐ ܘܢܵܦܹ̇ܩ ܡ̣ܢ ܩܕܼܵܡܵܘܗܝ: ܐܵܠܹܦ ܐܲܠܦܝܼ̈ܢ ܡܫܲܡܫܝܼܢ ܠܹܗ: ܘܪܸܒ̇ܘܿ ܪܸ̈ܒ̇ܘܵܢ ܩܵܝ̇ܡܝܼܢ ܩܕܼܵܡܵܘܗܝ: ܕܲܝܵܢܵܐ ܝܑܼܬܸܒ̣: ܘܣܸܦܪܹ̈ܐ ܐܸܬ̣ܦܬܲܚܘ.


text:
ܘܫܲܪܟ̇ܗܹܝܢ ܕܚܲܝ̈ܘܵܬ̣ܵܐ ܐܸܫܬ̇ܩܸܠ ܡ̣ܢ ܫܘܼܠܛܵܢܗܹܝܢ: ܘܢܘܼܓ̣ܪܵܐ ܘܚܲܝܹ̈ܐ ܐܸܬ̣ܝܼܗܸܒ̣ ܠܗܹܝܢ ܥܲܕܼ ܙܒܲܢ ܘܥܸܕܵܢ.


text:
ܚܵܙܹ̇ܐ ܗ̄ܘܹ̇ܝܬ̣ ܥܲܠ ܥܢܵܢܲܝ̈ ܫܡܲܝܵܐ ܐܲܝܟ ܒܲܪ ܐ̄ܢܵܫ̈ܝܼܢ ܐܸܬ̣ܵܐ: ܘܲܡ̣ܛܵܐ ܥܕܲܡܵܐ ܠܥܬ̇ܝܼܩ ܝܵܘ̈ܡܵܬ̣ܵܐ: ܘܲܩܕܼܵܡܵܘܗܝ ܩܲܪܒ̣ܘܼܗܝ.


text:
ܘܠܹܗ ܝܲܗ̄ܒ̣ ܫܘܼܠܛܵܢܵܐ: ܘܐܝܼܩܵܪܵܐ ܘܡܲܠܟ̇ܘܼܬ̣ܵܐ: ܕܟ̣ܠܗܘܿܢ ܥܲܡܡܹ̈ܐ ܘܐܸܡ̈ܘܵܬ̣ܵܐ ܘܠܸܫܵܢܹ̈ܐ ܠܹܗ ܢܸܦ̱ܠܚܘܼܢ: ܫܘܼܠܛܵܢܹܗ ܫܘܼܠܛܵܢ ܥܵܠܲܡ ܘܠܵܐ ܥܵܒܲܪ: ܘܡܲܠܟ̇ܘܼܬܹܗ ܠܵܐ ܡܸܬ̣ܚܲܒ̇ܠܵܐ.


text:
ܘܩܸܪܒܹ̇ܬ̣ ܠܘܵܬ̣ ܚܲܕܼ ܡ̣ܢ ܡܫܲܡܫܵܢܹ̈ܐ: ܘܥܲܠ ܫܪܵܪܵܐ ܥܲܩܸܒ̣ܬܹ̇ܗ ܥܲܠ ܗܵܠܹܝܢ ܟܠܗܹܝܢ: ܘܐܸܡܲܪ ܠܝܼ ܒܲܫܪܵܪܵܐ: ܘܲܦܫܵܪ ܡܸܠܲܝ̈ ܐܵܘܕ̇ܥܲܢܝ.


text:
ܘܐܸܡܲܪ ܠܝܼ: ܗܵܠܹܝܢ ܚܲܝ̈ܘܵܬ̣ܵܐ ܪܵܘܪ̈ܒ̣ܵܬ̣ܵܐ ܐܲܪܒܲܥ ܕܲܚ̣ܙܲܝܬ̇: ܐܲܪܒ̇ܥܵܐ ܡܲܠܟ̇ܝܼ̈ܢ ܢܩܘܼܡܘܿܢ ܡ̣ܢ ܐܲܪܥܵܐ.


text:
ܗܵܝܕܹ̇ܝܢ ܨܒܹ̇ܝܬ̣ ܠܲܡܥܲܩܵܒ̣ܘܼ ܥܲܠ ܚܲܝ̄ܘܬ̣ܵܐ ܪܒ̣ܝܼܥܵܝܬܵܐ: ܕܲܡܫܲܓܢ̱ܝܵܐ ܗ̄ܘܼܵܬ̣ ܡ̣ܢ ܟܠܗܹܝܢ: ܘܲܕܼܚܝܼܠܵܐ ܪܵܘܪܒ̣ܵܐܝܼܬ̣: ܫܸܢܹ̈ܝܗ̇ ܕܦܲܪܙܠܵܐ: ܘܛܸܦܪܹ̈ܝܗ̇ ܕܲܢܚܵܫܵܐ: ܐܵܟ̣ܠܵܐ ܘܡܲܕ̇ܩܵܐ: ܘܡܸܕܸ̇ܡ ܕܡܵܘܬ̇ܪܵܐ ܒܪܸ̈ܓ̣ܠܹܝܗ̇ ܕܵܝ̇ܫܵܐ.


text:
ܘܥܲܠ ܩܲܪ̈ܢܵܬ̣ܵܐ ܥܣܲܪ ܕܲܒ̣ܪܹܫܵܗ̇: ܘܥܲܠ ܐ̄ܚܪܹܬ̣ܵܐ ܕܣܸܠܩܲܬ̤ ܡ̣ܢ ܒܲܝܢܵܬ̣ܗܹܝܢ:ܘܲܢܦܲܠ ܡ̣ܢ ܩܕܼܵܡܹܝܗ̇ ܬܠܵܬ̣: ܘܩܲܪܢܵܐ ܗܵܝ̇ ܥܲܝܢܹ̈ܐ ܐܝܼܬ̣ ܠܵܗ̇: ܘܦܘܼܡܵܗ̇ ܡܡܲܠܸܠ ܪܵܘܪ̈ܒ̣ܵܢ: ܘܚܸܙܘܵܗ̇ ܪܲܒ̇ ܡ̣ܢ ܕܚܲܒ̣ܪ̈ܵܬ̣ܵܗ̇.


text:
ܥܕܲܡܵܐ ܕܐܸܬ̣ܵܐ ܥܲܬ̇ܝܼܩ ܝܵܘ̈ܡܵܬ̣ܵܐ: ܘܕܼܝܼܢܵܐ ܝܲܗ̄ܒ̣ ܠܩܲܕ̇ܝܼܫܹ̈ܐ ܕܲܡܪܲܝܡܵܐ: ܘܙܲܒ̣ܢܵܐ ܡ̣ܛܵܐ: ܘܡܲܠܟ̇ܘܼܬ̣ܵܐ ܝܑܼܪܸܬ̣ܘ ܩܲܕ̇ܝܼܫܹ̈ܐ.


text:
ܘܗܵܟܲܢܵܐ ܐܸܡܲܪ ܠܝܼ: ܚܲܝ̄ܘܬ̣ܵܐ ܪܒ̣ܝܼܥܵܝܬܵܐ: ܡܲܠܟ̇ܘܼܬ̣ܵܐ ܪܒ̣ܝܼܥܵܝܬܵܐ ܬܸܗܘܹܐ ܒܐܲܪܥܵܐ: ܘܬܸܬ̣ܝܲܬܲܪ ܥܲܠ ܟܠܗܹܝܢ ܡܲܠܟ̈ܘܵܬ̣ܵܐ: ܘܬܹܐܟ̣ܘܿܠ ܐܲܪܥܵܐ ܟܠܵܗ̇ ܘܲܬ̇ܕܼܘܼܫܝܼܗ̇ ܘܬܲܕ̇ܩܝܼܗ̇.


text:
ܘܩܲܪ̈ܢܵܬ̣ܵܐ ܥܣܲܪ: ܡ̣ܢ ܡܲܠܟ̇ܘܼܬ̣ܵܐ ܥܸܣܪܵܐ ܡܲܠܟ̇ܝܼ̈ܢ ܢܩܘܼܡܘܼܢ: ܘܐܲܚܪܹܢܵܐ ܢܩܘܼܡ ܒܵܬܲܪܗܘܿܢ: ܘܗ̤ܘ ܢܸܬ̣ܝܲܬܲܪ ܡ̣ܢ ܩܲܕܼܡܵܝܹ̈ܐ: ܘܲܬ̣ܠܵܬ̣ܵܐ ܡܲܠܟ̇ܝܼ̈ܢ ܢܡܲܟܸ̇ܟ.


text:
ܘܡܸܠܹ̈ܐ ܥܲܠ ܡܪܲܝܡܵܐ ܢܡܲܠܸܠ: ܘܥܲܠ ܩܲܕ̇ܝܼܫܹ̈ܐ ܕܲܡܪܲܝܡܵܐ ܢܸܟ̣ܠܵܐ: ܘܢܸܣܒܲܪ ܠܲܡܚܲܠܵܦܘܼ ܙܲܒ̣ܢܹ̈ܐ ܘܢܵܡܘܿܣܹ̈ܐ: ܘܢܸܬ̣ܝܲܗ̄ܒ̇ܘܼܢ ܒܐܝܼܕܹܗ: ܥܲܕܼ ܥܸܕܵܢ ܥܸܕܵܢܝܼ̈ܢ: ܘܦܸܠܓ̇ܘܼܬ̣ ܥܸܕܵܢ.


text:
ܘܫܘܼܠܛܵܢܵܐ ܘܪܲܒ̇ܘܼܬ̣ܵܐ ܘܡܲܠܟ̇ܘܼܬ̣ܵܐ ܕܲܬ̣ܚܹܝܬ̣ ܫܡܲܝܵܐ: ܐܸܬ̣ܝܲܗ̄ܒܲܬ̤ ܠܥܲܡܵܐ ܩܲܕ̇ܝܼܫܵܐ ܕܲܡܪܲܝܡܵܐ: ܡܲܠܟ̇ܘܼܬܹܗ ܡܲܠܟ̇ܘܼܬ̣ ܥܵܠܲܡ: ܘܟ̣ܠ ܫܘܼܠܛܵܢܝܼ̈ܢ ܠܹܗ ܢܸܦ̱ܠܚܘܼܢ ܘܢܸܫܬܲܡܥܘܼܢ.


text:
ܥܕܲܡܵܐ ܠܗܵܪܟܵܐ ܣܵܘܦܵܗ̇ ܕܡܸܠܬ̣ܵܐ: ܐܸܢܵܐ ܕܵܢܝܼܐܹܝܠ ܣܲܓ̇ܝܼ ܪܸ̈ܥܝܵܢܲܝ ܕܲܠܚ̣ܘܼܢܝ: ܘܙܝܼܘܲܝ̈ ܐܸܫܬܲܢܝܼܘ ܥܠܲܝ: ܘܡܸܠܬ̣ܵܐ ܒܠܹܒ̇ܝ ܢܸܛ̇ܪܹܬ̣.


text:
ܒܲܫܢܲܬ̣ ܬܠܵܬ̣ ܕܡܲܠܟ̇ܘܼܬܹܗ ܕܒܹܠܛܫܵܨܲܪ ܡܲܠܟܵܐ: ܚܸܙܘܵܐ ܐܸܬ̣ܚ̄ܙܝܼ ܠܝܼ ܐܸܢܵܐ ܕܵܢܝܼܐܹܝܠ: ܡ̣ܢ ܒܵܬܲܪ ܚܸܙܘܵܐ ܩܲܕܼܡܵܝܵܐ ܕܐܸܬ̣ܚ̄ܙܝܼ ܠܝܼ.


text:
ܚܙܹ̇ܝܬ̣ ܒܚܸܠܡܝ: ܕܲܒ̣ܫܘܿܫܲܢ ܗ̄ܘܹ̇ܝܬ̣ ܒܝܼܪܬܵܐ ܕܲܒ̣ܥܝܼܠܲܡ ܡܕܼܝܼܢ̄ܬܵܐ: ܘܲܚܙܹ̇ܝܬ̣ ܒܚܸܠܡܝ: ܕܩܵܐܹ̇ܡ ܐ̄ܢܵܐ ܥܲܠ ܐܵܒ̣ܘܿܠ ܐܘܿܠܲܝ.


text:
ܘܐܲܪܝܼܡܹ̇ܬ̣ ܥܲܝܢܲܝ̈ ܘܲܚܙܹ̇ܝܬ̣: ܘܗܵܐ ܕܸܟ̣ܪܵܐ ܚܲܕܼ ܩܵܐܹ̇ܡ ܐܵܒ̣ܘܿܠ: ܘܐܝܼܬ̣ ܠܹܗ ܩܲܪ̈ܢܵܬ̣ܵܐ: ܘܩܲܪ̈ܢܵܬܹܗ ܪ̈ܵܡܵܢ: ܘܲܚܕܼܵܐ ܪܵܡܵܐ ܡ̣ܢ ܚܒܲܪܬ̣ܵܗ̇: ܘܗܵܝ̇ ܪܵܡܬ̣ܵܐ ܐ̄ܚܪܵܝܑܬ̣ ܝܼܥܵܬ̤.


text:
ܚܙܹ̇ܝܬ̣ ܕܸܟ̣ܪܵܐ ܡܕܲܩܲܪ ܠܡܲܥܡ̱ܪܒ̣ܵܐ: ܘܲܠܓܲܪܒ̇ܝܵܐ: ܘܲܠܬܲܝܡܢܵܐ: ܘܟ̣ܠܗܹܝܢ ܚܲܝ̈ܘܵܬ̣ܵܐ ܠܵܐ ܩܵܝ̈ܡܵܢ ܩܕܼܵܡܵܘܗܝ: ܘܠܲܝܬ̇ ܕܡܸܫܬܵܘܙܲܒ̣ ܡ̣ܢ ܐܝܼܕܼܵܘ̈ܗܝ: ܘܲܥ̣ܒܲܕܼ ܐܲܝܟ ܕܲܨܒ̣ܵܐ ܘܐܸܬ̇ܬ̇ܪܝܼܡ.


text:
ܘܐܸܢܵܐ ܡܸܬ̣ܒܲܝܲܢ ܗ̄ܘܹ̇ܝܬ̣: ܘܨܸܦܪܵܝܵܐ ܕܥܸܙܹ̈ܐ ܐܸܬ̣ܵܐ ܡ̣ܢ ܡܲܥ̱ܪܒ̣ܵܐ ܥܲܠ ܐܲܦܲܝ̈ ܟܠܵܗ̇ ܐܲܪܥܵܐ: ܘܠܵܐ ܢܵܟܹ̇ܐ ܗ̄ܘܼܵܐ ܒܐܲܪܥܵܐ: ܘܨܸܦܪܵܝܵܐ ܩ̣ܪܢܵܐ ܡܸܬ̣ܚܲܙܝܵܐ ܒܹܝܬ̣ ܥܲܝܢܵܘ̈ܗܝ.


text:
ܘܐܸܬ̣ܵܐ ܘܲܡܛ̣ܵܐ ܥܕܲܡܵܐ ܠܕܸܟ̣ܪܵܐ ܗܵܘܿ ܕܐܝܼܬ̣ ܠܹܗ ܩܲܪ̈ܢܵܬ̣ܵܐ: ܕܲܚ̇ܙܹܝܬ̣ ܕܩܵܐܹ̇ܡ ܩܕܼܵܡ ܐܵܒ̣ܘܿܠ: ܘܲܪܗܸܛ̣ ܥܠܵܘܗܝ ܒܚܹܐܦܹܗ.


text:
ܘܲܡ̣ܛܵܝܗܝ ܠܕܸܟ̣ܪܵܐ ܘܐܸܬ̣ܡܪܡܲܪ ܥܠܵܘܗܝ: ܘܲܡܚܵܝܗܝ ܠܕܸܟ̣ܪܵܐ ܘܬܲܒܲܪ ܠܬܲܪ̈ܬܲܝܗܹܝܢ ܩܲܪ̈ܢܵܬܹܗ: ܘܠܵܐ ܗܘ̤ܵܐ ܒܹܗ ܚܲܝܠܵܐ ܒܕܸܟ̣ܪܵܐ ܠܲܡܩܵܡ ܩܕܼܵܡܵܘܗܝ: ܘܐܲܪܡܝܹܗ ܥܲܠ ܐܲܪܥܵܐ ܘܕܼܵܫܹܗ: ܘܠܵܐ ܗܘ̤ܵܐ ܕܲܡܦܲܨܸܐ ܠܹܗ ܠܕܸܟ̣ܪܵܐ ܡ̣ܢ ܐܝܼܕܵܘ̈ܗܝ ܕܨܸܦܪܵܝܵܐ ܕܥܸܙܹ̈ܐ.


text:
ܘܨܸܦܪܵܝܵܐ ܕܥܸܙܹ̈ܐ ܪܒ̣ܵܐ ܣܲܓ̇ܝܼ: ܘܟܲܕܼ ܥ̣ܫܸܢ ܐܸܬ̇ܬ̇ܒ̣ܪܲܬ̤ ܩܲܪܢܹܗ ܪܲܒ̇ܬ̣ܵܐ: ܘܲܣܠܸܩ ܕܡܸܬ̣ܚܲܙ̈ܝܵܢ ܐܲܪܒܲܥ ܡ̣ܢ ܬܚܘܿܬܹܝܗ̇: ܠܐܲܪܒܲܥ ܪ̈ܘܼܚܲܝ ܫܡܲܝܵܐ.


text:
ܘܫܸܡ̇ܥܹܬ̣ ܚܲܕܼ ܩܲܕ̇ܝܼܫܵܐ ܕܲܡܡܲܠܸܠ: ܘܐܸܡ̣ܲܪ ܚܲܕܼ ܩܲܕ̇ܝܼܫܵܐ ܠܲܦܠܘܿܡܢܝܼ ܕܲܡܡܲܠܸܠ: ܥܕܲܡܵܐ ܠܐܸܡܲܬ̣ܝ ܚܸܙܘܵܐ ܕܐܲܡܝܼܢܘܼܬ̣ܵܐ: ܘܥܵܘܼܠܵܐ ܘܲܚܒ̣ܵܠܵܐ ܢܸܫܬܲܠܲܡ: ܘܩܘܼܕܼܫܵܐ ܘܚܲܝܠܵܐ ܢܸܬ̇ܬ̇ܕ̇ܝܼܫ.


text:
ܘܟܲܕܼ ܚܙܹܝ̇ܬ̣ ܐܸܢܵܐ ܕܵܢܝܼܐܹܝܠ ܚܸܙܘܵܐ: ܒܥܹ̇ܝܬ̣ ܠܡܸܣܬܲܟܵܠܘܼ: ܘܗܵܐ ܩܵܐܹ̇ܡ ܠܘܼܩܒܲܠܝ ܐܲܝܟ ܚܸܙܘܵܐ ܕܓܲܒ̣ܪܵܐ.


text:
ܘܐܸܬ̣ܵܐ ܠܘܵܬ̣ܝ ܐܲܬܲܪ ܕܩܵܐܹ̇ܡ ܐ̄ܢܵܐ: ܘܟܲܕܼ ܐܸܬ̣ܵܐ ܕܸܚܠܹܬ̣ ܘܢܸܦܠܹ̇ܬ̣ ܥܲܠ ܐܲܦܲܝ̈: ܘܐܸܡ̣ܲܪ ܠܝܼ: ܐܸܣܬܲܟܲܠ ܒܲܪܢܵܫܵܐ: ܡܸܛܠ ܕܲܠܥܸܕܵܢ ܣܵܘܦܵܐ ܚܸܙܘܵܐ ܗܵܢܵܐ.


text:
ܘܨܸܦܪܵܝܵܐ ܕܥܸܙܹ̈ܐ ܡܲܠܟܵܐ ܕܝܵܘ̈ܢܵܝܹܐ: ܘܩܲܪܢܵܐ ܪܲܒ̇ܬ̣ܵܐ ܕܐܝܼܬ̣ ܒܹܝܬ̣ ܥܲܝܢܵܘ̈ܗܝ: ܗ̤ܘܝܘܼ ܡܲܠܟܵܐ ܩܲܕܼܡܵܝܵܐ.


text:
ܘܬܲܩܝܼܦ ܚܲܝܠܹܗ: ܘܠܵܐ ܒܚܲܝܠܵܐ ܕܢܲܦ̮ܫܹܗ: ܘܬܸܕܼܡܪ̈ܵܬ̣ܵܐ ܢܚܲܒܸ̇ܠ ܘܢܲܨܠܲܚ: ܘܢܸܥܒܲܪ ܘܲܢܚܲܒܸ̇ܠ ܥܲܫܝܼܢܹ̈ܐ: ܘܥܲܡܵܐ ܕܩܲܕ̇ܝܼܫܹ̈ܐ.


text:
ܘܒ̣ܐܘܼܚܕܵܢܹܗ ܢܲܨܠܲܚ ܢܸܟ̣ܠܵܐ ܒܐܝܼܕܹܗ: ܘܠܸܒܹ̇ܗ ܢܸܬ̇ܬ̇ܪܝܼܡ: ܘܲܒ̣ܫܸܠܝܵܐ ܢܚܲܒܸ̇ܠ ܣܲܓ̇ܝܼ̈ܐܹܐ: ܘܥܲܠ ܫܲܠܝܼܛ ܫܲܠܝܼܛܵܢܹ̈ܐ ܢܩܘܼܡ: ܘܲܒ̣ܡܹܐܚܲܕܼ ܐܝܼܕܼܵܐ ܢܸܬ̇ܬ̇ܒܲܪ.


text:
ܘܚܸܙܘܵܐ ܕܨܲܦܪܵܐ ܘܲܕܼܪܲܡܫܵܐ ܕܐܸܬ̣ܐ̱ܡܲܪ ܩܘܼܫܬܵܐ ܗ̄ܘܼ: ܘܐܲܢ̄ܬ̇ ܕܹܝܢ ܕܵܢܝܼܐܹܝܠ: ܟܣܝܼܘܗܝ ܠܚܸܙܘܵܐ ܗܵܢܵܐ: ܡܸܛܠ ܕܲܠܝܵܘ̈ܡܵܬ̣ܵܐ ܗ̄ܘܼ ܣܲܓ̇ܝܼ̈ܐܹܐ.


text:
ܘܐܸܢܵܐ ܕܵܢܝܼܐܹܝܠ: ܙܵܥܹ̇ܬ̣ ܘܐܸܬ̣ܕܲܠܚܹ̇ܬ̣ ܝܵܘ̈ܡܵܬ̣ܵܐ: ܘܩܵܡܹ̇ܬ̣ ܘܣܸܥ̇ܪܹܬ̣ ܥܒ̣ܝܼ̈ܕܼܵܬ̣ܵܐ ܕܡܲܠܟܵܐ: ܘܐܸܬ̇ܕܲܡ̇ܪܹܬ̣ ܒܚܸܙܘܵܐ ܘܠܲܝܬ̇ ܕܡܸܬ̣ܒܲܝܲܢ.


text:
ܒܲܫܢܲܬ̣ ܚܕܼܵܐ ܠܡܲܠܟ̇ܘܼܬܹܗ: ܐܸܢܵܐ ܕܵܢܝܼܐܹܝܠ ܐܸܬ̣ܒܲܝܢܹ̇ܬ̣ ܒܣܸܦܪܵܐ ܒܡܸܢܝܵܢ ܫ̈ܢܲܝܵܐ: ܚܙܹ̇ܝܬ̣ ܕܲܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܕܐܸܡܲܪ ܐܹܪܲܡܝܵܐ ܢܒ̣ܝܼܵܐ: ܟܲܕܼ ܫܠܸܡ̣ ܠܚܘܼܪܒܵܗ̇ ܕܐܘܿܪܸܫܠܸܡ ܫܲܒ̣ܥܝܼܢ ܫܢ̈ܝܼܢ.


text:
ܐܲܪܝܼܡܹ̇ܬ̣ ܐܲܦܲܝ̈ ܩܕܼܵܡ ܡܵܪܝܵܐ ܐܲܠܵܗܵܐ: ܠܡܸܒ̣ܥܵܐ ܒܲܨܠܘܿܬ̣ܵܐ ܘܲܒ̣ܬܲܟ̣ܫܲܦ̮ܬܵܐ: ܘܲܒ̣ܨܵܘܡܵܐ: ܘܲܒ̣ܣܲܩܵܐ: ܘܲܒ̣ܩܸܛܡܵܐ.


text:
ܘܨܲܠܝܼܬ̣ ܩܕܼܵܡ ܡܵܪܝܵܐ ܐܲܠܵܗܝ: ܘܐܵܘܕ̇ܝܼܬ̣ ܘܐܸܡ̇ܪܹܬ̣: ܒܒ̣ܵܥܘܼ ܡܵܪܝܵܐ ܐܲܠܵܗܵܐ ܪܲܒܵܐ ܘܲܕܼܚܝܼܠܵܐ: ܢܵܛܲܪ ܩܝܵܡܵܐ ܘܛܲܝܒ̇ܘܼܬ̣ܵܐ ܠܪ̈ܵܚܡܵܘܗܝ: ܘܠܲܐܝܠܹܝܢ ܕܢܵܛ̇ܪܝܼܢ ܦܘܼܩ̈ܕܵܢܵܘܗܝ.


text:
ܘܠܵܐ ܫ̣ܡܲܥܢ ܠܥܲܒ̣ܕܲܝ̈ܟ ܢܒ̣̈ܝܹܐ ܕܡܲܠܸܠ̣ܘ ܒܲܫܡܵܟ: ܥܲܠ ܡܲܠ̈ܟܝܼܢ ܘܪܵܘܪ̈ܒ̣ܵܢܲܝܢ: ܘܥܲܠ ܐܲܒ̣ܵܗܲܝ̈ܢ: ܘܥܲܠ ܟܠܹܗ ܥܲܡܵܐ ܕܐܲܪܥܵܐ.


text:
ܕܝܼܠܵܟ ܡܵܪܝܵܐ ܙܵܟ̣ܘܼܬ̣ܵܐ: ܘܕܼܝܼܠܲܢ ܒܸܗܬܲܬ̣ ܐܲܦܹ̈ܐ ܐܲܝܟ ܕܝܵܘܡܵܢܵܐ: ܠܐ̄ܢܵܫܲܝ̈ ܝܑܼܗܘܼܕܼܵܐ: ܘܲܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܘܲܠܟ̣ܠܵܗ̇ ܝܑܼܣܪܵܝܹܠ ܕܩܲܪܝܼܒ̣ܝܼܢ ܘܲܕܼܪܲܚܝܼܩܝܼܢ: ܒܟ̣ܠ ܐܲܪ̈ܥܵܬ̣ܵܐ ܕܒܲܕܲܪܬ̇ ܐܸܢܘܿܢ ܠܬܲܡܵܢ: ܒܥܵܘܼܠܗܘܿܢ ܕܐܲܥ̣ܠܝܼܘ ܒܵܟ.


text:
ܘܠܵܐ ܫ̣ܡܲܥܢ ܒܩܵܠܹܗ ܕܡܵܪܝܵܐ ܐܲܠܵܗܲܢ: ܠܲܡܗܲܠܵܟ̣ܘܼ ܒܢܵܡܘܿܣܵܘ̈ܗܝ ܕܝܲܗ̄ܒ̣ ܩܕܼܵܡܲܝܢ ܒܝܲܕܼ ܥܲܒ̣ܕܵܘ̈ܗܝ ܢܒ̣ܝܹ̈ܐ.


text:
ܘܟ̣ܠܹܗ ܝܑܼܣܪܵܝܹܠ ܥ̣ܒܲܪܘ ܥܲܠ ܢܵܡܘܿܣܵܟ: ܘܲܣ̣ܛܵܘ ܘܠܵܐ ܫܡܲܥܘ ܒܩܵܠܵܟ: ܘܐܲܝܬ̇ܝܼܬ̇ ܥܠܲܝܗܘܿܢ ܠܵܘ̈ܛܵܬ̣ܵܐ ܘܡܵܘ̈ܡܵܬ̣ܵܐ: ܕܲܟ̣ܬ̣ܝܼ̈ܒ̣ܵܢ ܒܢܵܡܘܿܣܹܗ ܕܡܘܼܫܹܐ ܥܲܒ̣ܕܹ̇ܗ ܕܐܲܠܵܗܵܐ: ܥܲܠ ܕܲܚܛܲܝܢ ܩܕܼܵܡܵܘܗܝ.


text:
ܘܐܲܩܝܼܡ ܡܸܠܵܘ̈ܗܝ ܕܡܲܠܸܠ ܥܠܲܝܢ: ܘܥܲܠ ܕܲܝܵܢܲܝ̈ܢ ܕܕܼܵܢܘܼܢ: ܠܡܲܝܬܵܝܘܼ ܥܠܲܝܢ ܒܝܼܫܬܵܐ ܪܲܒ̇ܬ̣ܵܐ: ܕܠܵܐ ܐܸܬ̣ܥܲܒ̣ܕܲܬ̤ ܐܲܟ̣ܘܵܬ̣ܵܗ̇ ܬܚܹܝܬ̣ ܫܡܲܝܵܐ: ܐܲܝܟ ܕܐܸܬ̣ܥܲܒ̣ܕܲܬ̤ ܒܐܘܿܪܸܫܠܸܡ.


text:
ܐܲܝܟ ܕܲܟ̣ܬ̣ܝܼܒ̣ ܒܢܵܡܘܿܣܵܐ ܕܡܘܼܫܹܐ: ܟܠܵܗ̇ ܒܝܼܫܬܵܐ ܗܵܕܹܐ ܐܸܬܲܬ̤ ܥܠܲܝܢ: ܘܠܵܐ ܨܲܠܝܼܢ ܩܕܼܵܡ ܡܵܪܝܵܐ ܐܲܠܵܗܲܢ: ܕܲܢܬ̣ܘܼܒ̣ ܡ̣ܢ ܥܵܘܼܠܲܢ: ܘܢܸܣܬܲܟܲܠ ܗܲܝܡܵܢܘܼܬ̣ܵܟ: ܘܐܲܥܝܼܪ ܡܵܪܝܵܐ ܒܝܼܫܬܵܐ ܘܐܲܝܬ̇ܝܵܗ̇ ܥܠܲܝܢ.


text:
ܡܸܟܹ̇ܝܠ ܡܵܪܝܵܐ ܐܲܠܵܗܲܢ: ܕܐܲܦܸܩ̣ܬ̇ ܠܥܲܡܵܟ ܡ̣ܢ ܐܲܪܥܵܐ ܕܡܸܨܪܹܝܢ ܒܐܝܼܕܼܵܐ ܥܲܫܝܼܢܬܵܐ: ܘܲܥ̣ܒܲܕ̇ܬ̇ ܠܵܟ ܫܡܵܐ ܐܲܝܟ ܕܝܵܘܡܵܢܵܐ: ܚܛܲܝܢ ܘܐܲܪܫܲܥ̣ܢ.


text:
ܡܵܪܝܵܐ: ܐܲܝܟ ܟܠܵܗ̇ ܙܲܕ̇ܝܼܩܘܼܬ̣ܵܟ ܕܲܥ̣ܒܲܕ̇ܬ̇ ܥܲܡܲܢ: ܢܸܗܦܘܿܟ ܪܘܼܓ̣ܙܵܟ ܘܚܸܡܬ̣ܵܟ ܡ̣ܢ ܡܕܼܝܼܢ̄ܬܵܐ ܐܘܿܪܸܫܠܸܡ: ܘܡ̣ܢ ܛܘܼܪܵܟ ܩܲܕ̇ܝܼܫܵܐ: ܡܸܛܠ ܕܒܲܚܛܵܗܲܝ̈ܢ ܘܲܒ̣ܥܵܘܼܠܵܐ ܕܐܲܒ̣ܵܗܲܝ̈ܢ: ܥܲܡܵܟ ܐܸܬ̣ܒܲܕܲܪ ܒܟ̣ܠ ܐܲܬܲܪ: ܘܲܗܘ̤ܵܬ̣ ܐܘܿܪܸܫܠܸܡ ܚܸܣܕܵܐ ܠܟ̣ܠܗܘܿܢ ܥܲܡܡܹ̈ܐ.


text:
ܡܸܟܹ̇ܝܠ ܫܡܲܥ ܐܲܠܵܗܵܐ ܒܲܨܠܘܿܬܹܗ ܕܥܲܒ̣ܕܵܟ ܘܲܒ̣ܬܲܟ̣ܫܲܦ̮ܬܲܢ: ܘܐܲܢܗܲܪ ܐܲܦܲܝ̈ܢ ܒܡܲܩܕ̇ܫܵܟ ܕܲܚ̣ܪܸܒ̣: ܡܸܛܠ ܫܡܵܟ ܡܵܪܝܵܐ.


text:
ܐܲܪܟܸ̇ܢ ܐܲܠܵܗܝ ܐܸܕܼܢܵܟ ܘܲܫܡܲܥ: ܘܲܦܬܲܚ ܥܲܝ̈ܢܲܝܟ ܘܲܚܙܝܼ: ܚܲܪ̈ܒ̣ܵܬܲܢ ܘܨܵܕܼܝܵـ̈ـܬܲܢ: ܘܲܡܕܼܝܼܢ̄ܬܵܐ ܕܐܸܬ̣ܩܪܝܼ ܫܡܵܟ ܥܠܹܝܗ̇: ܠܵܐ ܗ̄ܘܼܵܐ ܓܹܝܪ ܥܲܠ ܙܲܕ̇ܝܼܩܘܼܬܲܢ ܬܟ̣ܝܼܠܝܼܢܲܢ: ܘܲܡܨܲܠܹܝܢܲܢ ܩܕܼܵܡܲܝܟ: ܐܸܠܵܐ ܥܲܠ ܪ̈ܲܚܡܲܝܟ ܣܲܓ̇ܝܼ̈ܐܹܐ.


text:
ܡܵܪܝܵܐ ܫܡܲܥ: ܡܵܪܝܵܐ ܚܲܣܵܢ: ܡܵܪܝܵܐ ܨܘܼܬ̣ ܘܲܥܒܸܕܼ: ܘܠܵܐ ܬܵܘܚܲܪ ܡܸܛܠ ܫܡܵܟ ܐܲܠܵܗܝ: ܕܲܫܡܵܟ ܐܸܬ̣ܩܪܝܼ ܥܲܠ ܡܕܼܝܼܢ̄ܬܵܐ ܘܥܲܠ ܥܲܡܵܟ.


text:
ܘܥܲܕܼ ܐܸܢܵܐ ܡܨܲܠܹܐ ܘܡܵܘܕܹ̇ܐ ܚܵܘ̈ܒܲܝ: ܘܚܵܘ̈ܒܲܝ ܥܲܡܝ ܝܑܼܣܪܵܝܹܠ: ܘܪܵܡܹ̇ܐ ܐ̄ܢܵܐ ܬܲܟ̣ܫܲܦ̮ܬ̇ܝ ܩܕܼܵܡ ܡܵܪܝܵܐ ܐܲܠܵܗܵܐ: ܥܲܠ ܛܘܼܪܹܗ ܩܲܕ̇ܝܼܫܵܐ ܕܐܲܠܵܗܝ.


text:
ܘܥܲܕܼ ܐܸܢܵܐ ܡܡܲܠܸܠ ܒܲܨܠܘܿܬ̣ܵܐ: ܘܓܲܒ̣ܪܵܐ ܓܲܒ̣ܪܝܹܠ ܕܲܚܙܹ̇ܝܬ̣ ܒܚܸܙܘܵܐ ܡ̣ܢ ܩܕܼܝܼܡ: ܦܪܲܚ ܡܸܦܪܲܚ: ܘܛܲܣ ܘܐܸܬ̣ܵܐ ܡ̣ܢ ܫܡܲܝܵܐ: ܘܲܩ̣ܪܸܒ̣ ܠܘܵܬ̣ܝ ܒܙܲܒ̣ܢܵܐ ܕܩܘܼܪܒܵܢܵܐ ܕܪܲܡܫܵܐ.


text:
ܒܪܹܫ ܨܠܘܿܬ̣ܵܟ: ܢܸܦܲܩ ܦܸܬ̣ܓ̣ܵܡܵܐ: ܘܐܸܢܵܐ ܐܸܬܹ̇ܝܬ̣ ܠܲܡܚܵܘܵܝܘܼܬ̣ܵܟ: ܡܸܛܠ ܕܲܪܓ̣ܝܼܓ̣ ܐܲܢ̄ܬ̇: ܐܸܬ̣ܒܲܝܲܢ ܒܦܸܬ̣ܓ̣ܵܡܵܐ: ܘܐܸܣܬܲܟܲܠ ܒܚܸܙܘܵܐ.


text:
ܫܲܒ̣ܥܝܼܢ ܫܵܒ̣ܘܿܥܝܼ̈ܢ ܢܸܬ̇ܬ̇ܢܝܼܚܘܼܢ ܥܲܠ ܥܲܡܵܟ ܘܥܲܠ ܩܪܝܼܬ̣ܵܐ ܕܩܘܼܕܼܫܵܟ: ܠܡܸܫܠܲܡ ܚܵܘ̈ܒܹ̇ܐ ܘܲܠܡܸܓܡܲܪ ܚܛܵܗܹ̈ܐ: ܠܫܘܼܒ̣ܩܵܢ ܥܵܘܼܠܵܐ: ܘܲܠܡܲܝܬܵܝܘܼ ܙܸܕܼܩܵܐ ܕܡ̣ܢ ܥܵܠܲܡ: ܘܲܠܡܸܫܠܲܡ ܚܸܙܘܵܐ ܘܲܢܒ̣ܝܹ̈ܐ: ܘܠܲܡܫܝܼܚܵܐ ܩܕܼܘܿܫ ܩܘܼܕܼܫ̈ܝܼܢ.


text:
ܘܬܸܕܲܥ ܘܬܸܣܬܲܟܲܠ: ܡ̣ܢ ܡܲܦܩܵܢܵܗ̇ ܕܡܸܠܬ̣ܵܐ ܠܡܸܗܦܲܟ ܘܠܲܡܒܲܢܵܝܘܼ ܠܐܘܿܪܸܫܠܸܡ: ܘܲܠܡܹܐܬ̣ܵܐ ܡܫܝܼܚܵܐ ܡܲܠܟܵܐ: ܫܵܒ̣ܘܿܥܹ̈ܐ ܫܲܒ̣ܥܵܐ: ܘܫܵܒ̣ܘܿܥܹ̈ܐ ܫܬ̇ܝܼܢ ܘܲܬ̣ܪܹܝܢ: ܢܸܗܦܘܿܟ ܘܢܸܒ̣ܢܸܐ ܠܐܘܿܪܸܫܠܸܡ ܫܘܼܩܹ̈ܝܗ̇ ܘܲܦܠܵܛܵـ̈ـܘܵܬ̣ܵܗ̇: ܠܫܘܼܠܵܡ ܙܲܒ̣ܢܹ̈ܐ.


text:
ܘܒ̣ܵܬܲܪ ܫܵܒ̣ܘܿܥܹ̈ܐ ܫܬ̇ܝܼܢ ܘܲܬ̣ܪܹܝܢ: ܢܸܬ̣ܩ̄ܛܲܠ ܡܫܝܼܚܵܐ ܘܠܵܐ ܐܝܼܬ̣ ܠܵܗ̇: ܘܲܩܪܝܼܬ̣ܵܐ ܕܩܘܼܕܼܫܵܐ ܬܸܬ̣ܚܲܒܲܠ ܥܲܡ ܡܲܠܟܵܐ ܕܐܵܬܹ̇ܐ: ܘܚܲܪܬ̣ܵܗ̇ ܒܲܓ̣ܪܘܼܦܝܵܐ: ܘܲܥܕܲܡܵܐ ܠܚܲܪܬ̣ܵܐ ܕܲܩܪܵܒ̣ܵܐ ܕܦܵܣܝܼ̈ܩܵܬ̣ܵܐ ܕܲܚܒ̣ܵܠܵܐ.


text:
ܘܲܢܥܲܫܸܢ ܕܝܼܵܬܹܩܹܐ ܠܣܲܓ̇ܝܼ̈ܐܹܐ: ܫܵܒ̣ܘܿܥܵܐ ܚܲܕܼ ܘܦܸܠܓܘܼܬ̣ ܫܵܒ̣ܘܿܥܵܐ: ܘܲܢܒܲܛܸܠ ܕܸܒ̣ܚ̱ܬ̣ܵܐ ܘܩܘܼܪܒܵܢܵܐ: ܘܥܲܠ ܟܸܢܦܹܝ̈ܗ̇ ܕܛܲܢܦܘܼܬ̣ܵܐ ܚܒ̣ܵܠܵܐ: ܥܕܲܡܵܐ ܠܲܓ̣ܡܘܼܪܝܵܐ ܕܦܵܣܝܼ̈ܩܵܬ̣ܵܐ ܬܸܬ̇ܢܝܼܚ ܥܲܠ ܚܒ̣ܵܠܵܐ.


text:
ܒܲܫܢܲܬ̣ ܬܠܵܬ̣ ܕܟ̣ܘܼܪܹܫ ܡܲܠܟܵܐ ܕܦܵܪܹܣ: ܦܸܬ̣ܓ̣ܵܡܵܐ ܐܸܬ̣ܓ̇ܠܝܼ ܠܕܼܵܢܝܼܐܹܝܠ ܕܐܸܬ̣ܩܪܝܼ ܫܡܹܗ ܒܹܠܛܫܵܨܲܪ: ܘܫܲܪܝܼܪ ܦܸܬ̣ܓ̣ܵܡܵܐ: ܘܲܒ̣ܚܲܝܠܵܐ ܪܲܒܵܐ ܡܸܬ̣ܒܲܝܲܢ ܦܸܬ̣ܓ̣ܵܡܵܐ: ܘܐܸܣܬܲܟܲܠ ܒܹܗ ܒܚܸܙܘܵܐ.


text:
ܠܲܚܡܵܐ ܕܪܸܓ̇ܬ̣ܵܐ ܠܵܐ ܐܸܟ̣ܠܹ̇ܬ̣: ܘܚܲܡܪܵܐ ܘܒܸܣܪܵܐ ܠܵܐ ܥܲܠ ܠܦܘܼܡܝ: ܘܡܸܫܚܵܐ ܠܵܐ ܡܸܫܚܹ̇ܬ̣: ܥܕܲܡܵܐ ܕܲܫܠܸܡ̣ܘ ܬܠܵܬ̣ܵܐ ܫܵܒ̣ܘܿܥܝܼ̈ܢ ܕܝܵܘܡܝܼ̈ܢ.


text:
ܘܐܲܪܝܼܡܹ̇ܬ̣ ܥܲܝܢܲܝ̈ ܘܲܚܙܹ̇ܝܬ̣: ܘܗܵܐ ܓܲܒ̣ܪܵܐ ܚܲܕܼ ܕܲܠܒ̣ܝܼܫ ܠܒ̣ܘܼܫܝܼ̈ܢ ܕܐܝܼܩܵܪ: ܘܚܲܨܵܘ̈ܗܝ ܚܙܝܼܩܝܼܢ ܒܐܝܼܩܵܪ ܬܸܫܒ̇ܘܿܚܬܵܐ.


text:
ܘܚܸܙܘܵܐ ܡܫܲܓ̣ܢܲܝ ܘܠܲܝܬ̇ ܠܹܗ ܕܡܘܼ: ܘܐܲܦܵܘ̈ܗܝ ܐܲܝܟ ܚܸܙܘܵܐ ܕܒܲܪܩܵܐ: ܘܥܲܝ̈ܢܵܘܗܝ ܐܲܝܟ ܠܲܡܦܹܝܼ̈ܕܹܐ ܕܢܘܼܪܵܐ: ܘܲܕܼܪ̈ܵܥܵܘܗܝ ܘܟܲܬ̣ܦܵܬܹ̈ܗ ܐܝܟ ܥܲܝܢܹ̈ܐ ܕܲܢܚܵܫܵܐ ܕܡܲܒ̣ܪܸܩ: ܘܩܵܠܵܐ ܕܦܸܬ̣ܓ̣ܵܡܵܘ̈ܗܝ ܐܲܝܟ ܩܵܠ ܚܲܝܠܝܼ̈ܢ ܣܲܓ̇ܝܼܐܝܼܢ.


text:
ܘܲܚܙܹ̇ܝܬ̣ ܐܸܢܵܐ ܕܵܢܝܼܐܹܝܠ ܒܲܠܚܘܿܕܲܝ ܚܸܙܘܵܐ ܗܵܢܵܐ: ܘܓܲܒ̣ܪܹ̈ܐ ܕܲܗܘ̤ܵܘ ܥܲܡܝ ܠܵܐ ܚ̣ܙܵܘ: ܐܸܠܵܐ ܕܸܚ̱ܠܬ̣ܵܐ ܪܲܒ̇ܬ̣ܵܐ ܢܸܦܠܲܬ̤ ܥܠܲܝܗܘܿܢ: ܘܲܥܪܲܩ̣ܘ ܡ̣ܢ ܕܸܚ̱ܠܬ̣ܵܐ.


text:
ܘܐܸܢܵܐ ܒܲܠܚܘܿܕܵܝ ܐܸܫܬܲܚ̇ܪܹܬ̣ ܘܲܚܙܹ̇ܝܬ̣ ܚܸܙܘܵܐ ܗܵܢܵܐ ܪܲܒܵܐ: ܘܠܵܐ ܐܸܫܬ̇ܚܲܪ ܒܝܼ ܚܲܝܠܵܐ: ܘܓ̣ܵܘܝ ܐܸܬ̣ܗ̱ܦܸܟ ܠܡܸܬ̣ܚܲܒܵܠܘܼ: ܘܠܵܐ ܗܘ̤ܵܐ ܒܝܼ ܚܹܝܠ.


text:
ܘܐܸܡܲܪ ܠܝܼ: ܩܘܼܡ ܕܵܢܝܼܐܹܝܠ ܓܲܒ̣ܪܵܐ ܕܪܸܓ̇ܬ̣ܵܐ: ܘܐܸܣܬܲܟܲܠ ܒܦܸܬ̣ܓ̣ܵܡܵܐ ܕܲܡܡܲܠܸܠ ܐ̄ܢܵܐ ܥܲܡܵܟ: ܘܩܘܼܡ ܥܲܠ ܩܝܵܡܵܟ: ܡܸܛܠ ܕܗܵܫܵܐ ܐܸܫܬܲܕ̇ܪܹܬ̣ ܥܠܲܝܟ: ܘܟܲܕܼ ܡܡܲܠܸܠ ܥܲܡܝܼ ܡܸܠܬ̣ܵܐ ܗܵܕܹܐ: ܩܵܐܹ̇ܡ ܗ̄ܘܹ̇ܝܬ̣ ܘܪܵܐܹ̇ܬ̣.


text:
ܘܐܸܡ̣ܲܪ ܠܝܼ: ܠܵܐ ܬܸܕܼܚܲܠ ܕܵܢܝܼܐܹܝܠ: ܡܸܛܠ ܕܡ̣ܢ ܝܵܘܡܵܐ ܩܲܕܼܡܵܝܵܐ ܕܝܲܗ̄ܒ̣ܬ̇ ܠܸܒܵܟ ܠܝܼܕܲܥܬ̣ܵܐ: ܠܲܡܩܵܡ ܩܕܼܵܡ ܐܲܠܵܗܵܟ: ܐܸܫܬ̇ܡܲܥ ܡܸܠܲܝ̈ܟ: ܘܐܸܢܵܐ ܐܸܬܹܝ̇ܬ̣ ܒܡܸܠܲܝ̈ܟ.


text:
ܘܫܲܠܝܼܛܵܐ ܕܡܲܠܟ̇ܘܼܬ̣ܵܐ ܕܦܵܪܹܣ: ܩܵܡ̣ ܠܘܼܩܒܲܠܝ ܥܸܣܪܝܼܢ ܘܚܲܕܼ ܝܘܿܡ: ܘܗܵܐ ܡܝܼܟ̣ܵܐܹܝܠ ܚܲܕܼ ܡ̣ܢ ܪܵܘܪ̈ܒ̣ܵܢܹܐ ܩܲܕܼܡܵܝܹ̈ܐ: ܐܸܬ̣ܵܐ ܠܲܡܥܲܕܵܪܘܼܬܲܢܝ: ܘܐܸܫܬܵܘܚ̇ܪܹܬ̣ ܬܲܡܵܢ ܠܘܼܩܒܲܠ ܫܲܠܝܼܛܵܐ ܕܦܵܪܹܣ.


text:
ܘܐܸܢܵܐ ܐܸܬܹܝ̇ܬ̣ ܠܲܡܚܵܘܵܝܘܼܬ̣ܵܟ: ܡܸܕܹ̇ܡ ܕܓ̣ܵܕܸܫ ܠܥܲܡܵܟ ܒܚܲܪܬ̣ܵܐ ܕܝܵܘ̈ܡܵܬ̣ܵܐ: ܡܸܛܠ ܕܬ̣ܘܼܒ̣ ܚܸܙܘܵܐ ܠܣܘܿܦ ܝܵܘ̈ܡܵܬ̣ܵܐ.


text:
ܘܗܵܐ ܐܲܝܟ ܕܡܘܼܬ̣ܵܐ ܕܐ̄ܢܵܫܵܐ ܩ̣ܪܸܒ̣ ܠܣܸܦ̈ܘܵܬ̣ܝ: ܘܲܦ̣ܬܲܚ ܦܘܼܡܝ ܘܡܲܠܠܹ̇ܬ̣ ܘܐܸܡ̇ܪܹܬ̣ ܠܗܵܘܿ ܕܩܵܐܹ̇ܡ ܠܘܼܩܒܲܠ: ܡܵܪܝ: ܒܚܸܙܘܵܐ ܐܸܬ̣ܗ̱ܦܸܟ ܓܵܘܝ ܥܠܲܝ: ܘܠܵܐ ܐܸܫܟ̇ܚܹ̇ܬ̣ ܠܲܡܩܵܡ.


text:
ܘܐܲܝܟܲܢܵܐ ܡܸܫܟܲܚ ܥܲܒ̣ܕܹ̇ܗ ܕܡܵܪܝܵܐ ܗܵܢܵܐ ܠܲܡܡܲܠܵܠܘܼ ܥܲܡ ܡܵܪܝ ܗܵܢܵܐ: ܕܗܵܐ ܠܲܝܬ̇ ܒܝܼ ܚܲܝܠܵܐ: ܘܲܢܫܲܡܬ̣ܵܐ ܠܵܐ ܐܸܫܬܲܚܪܲܬ̤ ܒܝܼ.


text:
ܘܐܸܡ̣ܲܪ ܠܝܼ: ܠܵܐ ܬܸܕܼܚܲܠ ܓܲܒ̣ܪܵܐ ܕܪܸܓ̇ܬ̣ܵܐ: ܫܠܵܡ ܠܵܟ: ܐܸܬ̣ܚܲܝܲܠ ܘܐܸܬ̣ܥܲܫܲܢ: ܘܟܲܕܼ ܡܡܲܠܸܠ ܥܲܡܝ ܐܸܬ̣ܚܲܝ̇ܠܹܬ̣: ܘܐܸܡ̇ܪܹܬ̣: ܢܡܲܠܸܠ ܡܵܪܝ: ܡܸܛܠ ܕܐܸܬ̣ܚܲܝ̇ܠܹܬ̣.


text:
ܘܐܸܡ̣ܲܪ ܠܝܼ: ܝܵܕܲܥ ܐܲܢ̄ܬ̇ ܠܡܵܢܵܐ ܐܸܬܹܝ̇ܬ̣ ܠܘܵܬ̣ܵܟ: ܗܵܫܵܐ ܐܸܗܦܘܿܟ ܠܡܸܥܒܲܕܼ ܩܪܵܒ̣ܵܐ ܥܲܡ ܫܲܠܝܼܛܵܐ ܕܦܵܪܹܣ: ܘܐܸܢܵܐ ܢܸܦܩܹ̇ܬ̣: ܘܗܵܐ ܫܲܠܝܼܛܵܐ ܕܝܵܘܢܵܝܹ̈ܐ ܐܸܬ̣ܵܐ.


text:
ܒܪܲܡ ܐܹܚܵܘܹܝܟ ܡܸܕܹ̇ܡ ܕܲܪܫܝܼܡ ܒܲܟ̣ܬ̣ܵܒ̣ܵܐ ܒܩܘܼܫܬܵܐ: ܘܠܲܝܬ̇ ܕܲܡܥܲܕܲܪ ܗ̄ܘܼܵܐ ܠܝܼ ܒܗܵܠܹܝܢ ܟܠܗܹܝܢ: ܐܸܠܵܐ ܐܸܢ ܡܝܼܟ̣ܵܐܹܝܠ ܫܲܠܝܼܛܟ̣ܘܿܢ ܘܐܸܢܵܐ.


text:
ܡܸܟܹ̇ܝܠ ܒܩܘܼܫܬܵܐ ܐܹܚܵܘܹܝܟ: ܬܘܼܒ̣ ܬܠܵܬ̣ܵܐ ܡܲܠܟ̇ܝܼ̈ܢ ܢܩܘܼܡܘܿܢ ܒܦܵܪܹܣ: ܘܲܪܒ̣ܝܼܥܵܝܵܐ ܢܸܥܬܲܪ ܥܘܼܬ̣ܪܵܐ ܪܲܒܵܐ: ܝܲܬ̇ܝܼܪ ܡ̣ܢ ܟܠܗܘܿܢ: ܘܡܵܐ ܕܲܥܫܸܢ ܒܐܲܬ̣ܪܹܗ: ܢܥܝܼܪ ܟܠ ܡܲܠܟ̇ـ̈ـܘܵܬ̣ܗܘܿܢ ܕܝܵܘܢܵܝܹ̈ܐ.


text:
ܘܟܲܕܼ ܩܵܐܹ̇ܡ ܬܸܬ̇ܒܲܪ ܡܲܠܟ̇ܘܼܬܹܗ: ܘܬܸܬ̣ܒܲܕܲܪ ܠܐܲܪܒܲܥ ܪ̈ܘܼܚܲܝ ܫܡܲܝܵܐ: ܘܠܵܐ ܐܲܝܟ ܣܵܘܦܵܗ̇: ܘܠܵܐ ܐܲܝܟ ܫܘܼܠܛܵܢܹܗ ܕܐܸܫܬܲܠܲܛ: ܐܸܠܵܐ ܬܸܬ̣ܥ̱ܩܲܪ ܡܲܠܟ̇ܘܼܬܹܗ: ܘܠܲܝܬ̇ ܐ̄ܚܪܹܝܢ ܠܒܲܪ ܡ̣ܢ ܗܵܠܹܝܢ.


text:
ܘܲܠܣܘܿܦ ܫܢܲـ̈ـܝܵܐ ܢܸܫܬ̇ܘܘܿܢ: ܘܒܲܪܬ̣ ܡܲܠܟܵܐ ܕܬܲܝܡܢܵܐ: ܬܹܐܙܲܠ ܠܘܵܬ̣ ܡܲܠܟܵܐ ܕܓܲܪܒ̇ܝܵܐ ܠܡܸܥܒܲܕܼ ܫܲܝܢܵܐ ܒܲܝܢܵܬ̣ܗܘܿܢ: ܘܠܵܐ ܢܸܗܘܹܐ ܒܵܗ̇ ܚܹܝܠ ܡ̣ܢ ܕܸܚ̱ܠܬ̣ܵܐ ܕܬܸܕܼܚܲܠ: ܘܬܸܫܬ̇ܠܸܡ ܗ̤ܝ ܘܡܲܝܬ̇ܝܵܢܹ̈ܝܗ̇: ܘܲܥܠܲܝ̈ܡܵܬ̣ܵܗ̇ ܘܲܡܬܲܩܦܵܢܹ̈ܝܗ̇ ܒܙܲܒ̣ܢܵܐ ܗܵܘܿ.


text:
ܘܲܢܩܘܼܡ ܡ̣ܢ ܥܸܩܵܪܵܐ ܕܙܲܪܥܹܗ: ܥܲܠ ܐܲܬ̣ܪܹܗ: ܘܢܹܐܬܹܐ ܒܚܲܝܠܵܐ ܘܢܹܐܬܹܐ ܒܬ̣ܘܼܩܦܵܐ: ܥܲܠ ܡܲܠܟܵܐ ܕܓܲܪܒ̇ܝܵܐ: ܘܢܸܥܒܲܪ ܒܗܘܿܢ ܘܢܸܬ̣ܩܲܦ.


text:
ܘܐܵܦ ܕܸܚ̈ܠܵܬ̣ܗܘܿܢ: ܘܡܵܐܢܲܝ̈ ܪܸܓܲܬ̣ܗܘܿܢ: ܟܸܣܦܵܐ: ܘܕܲܗܒ̣ܵܐ ܘܲܫܒ̣ܝܼܬ̣ܵܐ: ܢܲܚܸܬ̣ ܠܡܸܨܪܹܝܢ: ܘܗ̤ܘ ܚܲܕܼ ܬܪܹܝܢ ܢܩܘܼܡ ܥܲܠ ܡܲܠܟܵܐ ܕܓܲܪܒ̇ܝܵܐ.


text:
ܘܲܒ̣ܢܵܘ̈ܗܝ ܢܸܬ̣ܓܲܪܘܿܢ: ܘܲܢܟܲܢܫܘܼܢ ܚܲܝ̈ܠܝܼܢ ܣܲܓܝܼܐܝܼܢ: ܘܢܸܥܠܘܼܢ ܥܠܵܘܗܝ: ܘܢܸܓܪ̱ܦܘܼܢ ܘܢܸܥܒ̇ܕܘܼܢ: ܘܢܸܗܦܟ̣ܘܿܢ ܘܢܸܬ̣ܓܲܪܘܿܢ ܥܕܲܡܵܐ ܠܥܘܼܫܢܵܐ.


text:
ܘܢܸܬ̣ܡܲܪܡܲܪ ܡܲܠܟܵܐ ܕܬܲܝܡܢܵܐ: ܘܢܸܦܘܿܩ ܢܹܐܪܥܝܼܘܗܝ ܠܡܲܠܟܵܐ ܕܓܲܪܒ̇ܝܵܐ. ܘܲܢܩܝܼܡ ܚܹܝܠ ܪܲܒ̇. ܘܢܸܫܬ̇ܠܸܡ ܚܲܝܠܵܐ ܗܵܘܿ ܒܐܝܼܕܹܗ.


text:
ܘܢܸܗܦܘܿܟ ܡܲܠܟܵܐ ܕܓܲܪܒ̇ܝܵܐ: ܘܲܢܩܝܼܡ ܚܲܝܠܵܐ ܕܣܲܓ̇ܝܼ ܡ̣ܢ ܩܲܕܼܡܵܝܵܐ: ܘܲܠܫܘܼܠܵܡ ܙܲܒ̣ܢܵܐ: ܚܲܕܼ ܬܪܹܝܢ ܢܹܐܬܹܐ ܒܡܹܐܬ̣ܝܹܗ ܒܚܹܝܠ ܣܲܓ̇ܝܼ: ܘܲܒ̣ܦܲܪ̈ܵܫܝܼܢ ܬܲܩܝܼܦܝܼܢ.


text:
ܘܲܒ̣ܙܲܒ̣ܢܵܐ ܗܵܘܿ: ܣܲܓ̇ܝܼ̈ܐܹܐ ܢܩܘܼܡܘܼܢ ܥܲܠ ܡܲܠܟܵܐ ܕܓܲܪܒ̇ܝܵܐ: ܘܲܒ̣ܢܲܝ̈ ܥܵܘܼܠܵܐ ܥܲܡܵܟ ܢܸܬ̇ܬ̇ܪܝܼܡܘܼܢ ܠܲܡܩܵܡܘܼ ܚܸܙܘܵܐ ܘܢܸܣܬܲܚܦܘܼܢ.


text:
ܘܢܹܐܬܹܐ ܡܲܠܟܵܐ ܕܓܲܪܒ̇ܝܵܐ: ܘܢܲܟ̣ܡܸܢ ܟܡܹܐܢܹ̈ܐ ܘܢܸܟ̣ܒ̇ܘܿܫ ܚܸܣܢܝܼ̈ܢ ܬܲܩܝܼܦܝܼܢ: ܘܲܕܼܪܵܥܵܐ ܕܬܲܝܡܢܵܐ ܠܵܐ ܢܩܘܼܡ: ܡܸܛܠ ܕܠܲܝܬ̇ ܒܗܘܿܢ ܚܲܝܠܵܐ ܠܲܡܩܵܡ: ܘܲܢܩܘܼܡܘܼܢ ܓܒܲـ̈ـܝܵܐ ܕܥܲܡܵܐ: ܘܠܵܐ ܢܸܫܟ̇ܚܘܼܢ ܡܸܛܠ ܕܠܲܝܬ̇ ܒܗܘܿܢ ܚܲܝܠܵܐ ܠܲܡܩܵܡ.


text:
ܘܢܸܥܒܸ̇ܕܼ ܗܵܘܿ ܕܐܵܬ̣ܵܐ ܥܠܵܘܗܝ: ܐܲܝܟ ܨܸܒ̣ܝܵܢܹܗ: ܘܠܲܝܬ̇ ܕܲܢܩܘܼܡ ܩܘܼܕܼܡܵܘܗܝ: ܘܲܢܩܘܼܡ ܒܐܲܪܥܵܐ ܕܝܼܣܪܵܝܹܠ: ܘܬܸܫܬ̇ܠܸܡ ܒܐܝܼܕܼܵܘ̈ܗܝ.


text:
ܘܲܢܣܝܼܡ ܐܲܦܵܘ̈ܗܝ ܠܡܸܥܲܠ ܒܲܬ̣ܩܘܿܦ ܟܠ ܡܲܠܟ̇ـ̈ـܘܵܬ̣ܵܐ: ܘܟ̣ܠ ܥܲܡܹܗ ܢܸܥܒܲܪ: ܘܒܲܪܬ̣ ܐ̄ܢܵܫܵܐ ܬܸܬ̣̱ܝܼܗܸܒ̣ ܠܹܗ ܠܲܡܚܲܒܵܠܘܼܬܹܗ: ܘܠܵܐ ܬܩܘܼܡ ܘܠܵܐ ܬܸܗܘܹܐ ܕܝܼܠܹܗ.


text:
ܘܢܲܗܦܸܟ ܐܲܦܵܘ̈ܗܝ ܥܲܠ ܓܵܙܪ̈ܵܬ̣ܵܐ ܕܝܲܡܵܐ: ܘܢܸܟ̣ܒ̇ܘܿܫ ܣܲܓ̇ܝܼ̈ܐܹܐ: ܘܲܢܒܲܛܸܠ ܫܲܠܝܼܛܵܐ ܕܲܡܚܲܣܸܕܼ ܗ̄ܘܼܵܐ ܠܹܗ: ܘܚܸܣܕܹ̇ܗ ܢܲܗܦܸܟ ܠܹܗ.


text:
ܘܲܢܩܘܼܡ ܥܲܠ ܡܲܬ̣ܩܢܹܗ: ܡܲܥܒܲܪ ܫܘܼܠܛܵܢ ܘܲܗܕܲܪ ܡܲܠܟ̇ـ̈ـܘܵܢ: ܘܲܒ̣ܝܵܘ̈ܡܵܬ̣ܵܐ ܙܥܘܿܪܹ̈ܐ ܢܸܬ̇ܬ̇ܒܲܪ: ܠܵܐ ܒܪܘܼܓ̣ܙܵܐ ܘܠܵܐ ܒܩܹܐܪܣܵܐ.


text:
ܘܢܸܣܲܒ̣ ܘܢܸܬ̣ܩܲܦ ܒܥܲܡܵܐ ܙܥܘܿܪܵܐ: ܘܲܒ̣ܫܲܡ̈ܝܼܢܹܐ ܕܲܡܕܝܼ̈ܢܵܬ̣ܵܐ: ܘܢܸܥܒܸ̇ܕܼ ܡܸܕܹ̇ܡ ܕܠܵܐ ܥ̣ܒܲܕܼܘ ܐܲܒ̣ܵܗܵܘ̈ܗܝ: ܘܐܲܒ̣ܵܗܹ̈ܐ ܕܐܲܒ̣ܵܗܵܘ̈ܗܝ: ܘܒܸܙܬ̣ܵܐ ܘܲܫܒ̣ܝܼܬ̣ܵܐ ܘܩܸܢܝܵܢܗܘܿܢ ܢܸܕܼܒܲܪ: ܘܥܲܠ ܟܲܪ̈ܟܲܝܗܘܿܢ ܢܸܬ̣ܚܲܫܲܒ̣ ܡܲܚܫ̈ܒ̣ܵܢ.


text:
ܘܲܥܕܲܡܵܐ ܠܙܲܒ̣ܢܵܐ: ܢܸܬ̇ܬ̇ܥܝܼܪ ܚܲܝܠܹܗ ܘܠܸܒܹ̇ܗ ܥܲܠ ܡܲܠܟܵܐ ܕܬܲܝܡܢܵܐ: ܒܚܹܝܠ ܪܲܒ̇ ܘܬܲܩܝܼܦ: ܘܡܲܠܟܵܐ ܕܬܲܝܡܢܵܐ ܢܸܬ̣ܓܲܪܲܓ̣ ܠܲܩܪܵܒ̣ܵܐ ܒܚܲܝܠܵܐ ܪܲܒܵܐ: ܘܢܸܥܫܲܢ ܪܵܘܪܒ̣ܵܐܝܼܬ̣ ܘܠܵܐ ܢܩܘܼܡ: ܡܸܛܠ ܕܢܸܬ̣ܚܲܫܒ̣ܘܼܢ ܥܠܵܘܗܝ ܡܲܚܫ̈ܒ̣ܵܢ.


text:
ܘܲܬ̣ܪ̈ܲܝܗܘܿܢ ܡܲܠ̈ܟܹ̇ܐ ܗܵܠܹܝܢ: ܠܸܒ̇ܗܘܿܢ ܠܒ̣ܝܼܫܬܵܐ: ܘܥܲܠ ܚܲܕܼ ܦܵܬ̣ܘܿܪܵܐ ܢܸܟ̣ܠܵܐ ܢܡܲܠܠܘܼܢ: ܘܠܵܐ ܢܲܨܠܚܘܼܢ: ܡܸܛܠ ܕܡܲܛܝܼ ܩܸܨܵܐ ܠܙܲܒ̣ܢܹܗ.


text:
ܘܢܹܐܬ̣̈ܝܵܢ ܥܠܵܘܗܝ ܡܲܫ̱ܪ̈ܝܵܬ̣ܵܐ ܕܟܹܬ̣ܼܵܝܹ̈ܐ ܘܢܸܬ̣ܒ̇ܪܘܼܢܹܗ: ܘܢܸܗܦܘܿܟ ܘܢܸܪܓܲܙ ܥܲܠ ܩܝܵܡܵܐ ܩܲܕ̇ܝܼܫܵܐ: ܘܢܸܬ̣ܒܲܝܲܢ ܒܐܲܝܠܹܝܢ ܕܲܫܒܲܩ̣ܘ ܩܝܵܡܵܐ ܩܲܕ̇ܝܼܫܵܐ.


text:
ܘܬܘܼܩܦܗܘܿܢ ܡܸܢܗܘܿܢ ܢܩܘܼܡ: ܘܲܢܛܲܢܦܘܼܢ ܡܲܩܕ̇ܫܵܐ ܥܲܫܝܼܢܵܐ: ܘܢܲܥܒ̇ܪܘܼܢ ܩܘܼܪ̈ܒܵܢܹܐ: ܘܢܸܬ̇ܠܘܼܢ ܛܲܢܦܘܼܬ̣ܸܵܐ ܠܲܚܒ̣ܵܠܵܐ.


text:
ܘܥܲܡܵܐ ܕܝܵܕܼܥܝܼܢ ܕܸܚ̱ܠܬ̣ܵܐ ܢܸܬ̣ܩ̄ܦܘܼܢ. ܘܙܲܕ̇ܝܼܩܵܘ̈ܗܝ ܕܥܲܡܵܐ ܢܲܠܦܘܼܢ ܠܣܲܓ̇ܝܼ̈ܐܹܐ: ܘܢܸܬ̇ܬܲܩܠܘܼܢ ܒܚܲܪܒܵܐ ܘܲܒ̣ܢܘܼܪܵܐ ܒܫܸܒ̣ܝܵܐ ܘܲܒ̣ܒܸܙܬ̣ܵܐ ܝܵܘܡ̈ܝܼܢ ܐܵܠܸܦ.


text:
ܘܡ̣ܢ ܚܲܟ̇ܝܼܡܹ̈ܐ ܢܸܣܬܲܚܦܘܼܢ ܠܡܸܒ̣ܚܲܪ ܒܗܘܿܢ: ܘܲܠܡܸܬ̣ܒܲܝܵܢܘܼ ܥܲܠ ܩܸܨܵܐ: ܡܸܛܠ ܕܬ̣ܘܼܒ̣ ܐܝܼܬ̣ ܢܘܼܓ̣ܪܵܐ ܠܙܲܒ̣ܢܵܐ.


text:
ܘܢܸܥܒܸ̇ܕܼ ܡܲܠܟܵܐ ܐܲܝܟ ܨܸܒ̣ܝܵܢܹܗ: ܘܢܸܬ̇ܬ̇ܪܝܼܡ ܥܲܠ ܟܠ ܐܲܠܵܗ: ܘܥܲܠ ܐܵܠܵܗ ܐܲܠܵܗ̈ܝܼܢ ܢܡܲܠܸܠ ܪܵܘܪ̈ܒ̣ܵܢ: ܘܢܲܨܠܲܚ ܥܲܕܼ ܢܸܫܠܲܡ ܪܘܼܓ̣ܙܵܐ: ܡܸܛܠ ܕܦܵܣܝܼܩܬܵܐ ܐܸܬ̣ܥܲܒ̣ܕܲܬ̤.


text:
ܘܒܲܐܠܵܗܵܐ ܕܐܲܒ̣ܵܗܵܘ̈ܗܝ ܠܵܐ ܢܸܬ̣ܒܲܝܲܢ: ܘܥܲܠ ܪܸܓܲܬ̣ ܢܸܫܹ̈ܐ ܘܥܲܠ ܟܠ ܐܲܠܵܗ ܠܵܐ ܢܸܬ̣ܚܲܫܲܒ̣: ܐܸܠܵܐ ܥܲܠ ܟܠ ܢܸܬ̇ܬ̇ܪܝܼܡ.


text:
ܘܠܲܐܠܵܗܵܐ ܥܲܫܝܼܢܵܐ ܥܲܠ ܡܲܬ̣ܩܢܹܗ ܢܝܲܩܲܪ: ܒܕܲܗܒ̣ܵܐ ܘܲܒ̣ܟܸܣܦܵܐ: ܘܲܒ̣ܚܘܼܡܪܹ̈ܐ ܛܵـ̈ـܒ̣ܵܬ̣ܵܐ: ܘܲܒ̣ܪܸܓ̇ܬ̣ܵܐ.


text:
ܘܢܸܥܒܲܪ ܠܟܲܪ̈ܟܹܐ ܥܲܫ̈ܝܼܢܹܐ ܥܲܠ ܐܲܠܵܗܹ̈ܐ ܢܘܼܟ̣ܪ̈ܵܝܹܐ: ܕܢܸܚܙܹܐ ܘܢܸܫܠܲܛ ܒܣܲܓ̇ܝܼ̈ܐܹܐ: ܘܐܲܪܥܵܐ ܢܦܲܠܸܓ̣ ܒܲܕܼܡܲܝܵܐ.


text:
ܘܲܒ̣ܥܸܕܵܢ ܩܸܨܵܐ ܢܸܬ̣ܟܲܬܲܫ ܥܲܡܹܗ ܡܲܠܟܵܐ ܕܬܲܝܡܢܵܐ: ܘܢܸܬ̇ܬ̇ܙܝܼܥ ܥܠܵܘܗܝ ܡܲܠܟܵܐ ܕܓܲܪܒ̇ܝܵܐ: ܒܙܵܘ̈ܓܹ̇ܐ ܘܲܒ̣ܦܲܪ̈ܵܫܹܐ: ܘܒܸܐܠܦܹ̈ܐ ܣܲܓ̇ܝܼ̈ܐܵܬ̣ܵܐ: ܘܢܸܥܘܿܠ ܒܐܲܪܥܵܐ.


text:
ܘܢܸܡܛܸܐ ܠܐܲܪܥܵܐ ܕܝܼܣܪܵܝܹܠ: ܘܣܲܓ̇ܝܼ̈ܐܹܐ ܢܸܬ̣ܩܲܛܠܘܼܢ: ܘܗܵܠܹܝܢ ܢܸܬ̣ܦܲܨܘܿܢ ܡ̣ܢ ܐܝܼܕܼܵܘ̈ܗܝ: ܐܲܕܼܘܿܡ ܘܡܘܼܐܵܒ̣: ܘܫܲܪܟܵܐ ܕܲܒ̣ܢܲܝ̈ ܥܲܡܘܿܢ.


text:
ܘܢܸܫܠܲܛ ܒܹܝܬ̣ ܓܲܙܵܐ ܕܕܲܗܒ̣ܵܐ ܘܲܕܼܣܹܐܡܵܐ ܘܲܕܼܟ̣ܠ ܪܸܓܲܬ̣ ܡܸܨܪܹܝܢ: ܘܠܹܘܒ̣ܵܝܹ̈ܐ ܘܟ̣ܘܼܫܵܝܹ̈ܐ ܢܸܗܘܘܿܢ ܒܥܘܼܕܼܪܵܢܹܗ.


text:
ܘܛܵـ̈ـܒܹ̇ܐ ܢܣܲܪܗܒ̣ܘܢܹܗ ܡ̣ܢ ܡܲܕܢ̱ܚܵܐ ܘܡ̣ܢ ܓܲܪܒ̇ܝܵܐ: ܘܢܸܦܘܿܩ ܒܚܸܡܬ̣ܵܐ ܪܲܒ̇ܬ̣ܵܐ ܠܡܸܚܪܲܒ̣ ܘܲܠܡܵܘܒܵܕܼܘܼ ܠܣܲܓ̇ܝܼ̈ܐܹܐ.


text:
ܘܢܸܩܘܿܫ ܡܲܫܟ̇ܢܹܗ ܒܐܲܬ̣ܪܵܐ ܫܲܦܝܵܐ: ܒܹܝܬ̣ ܝܲܡܵܐ ܠܛܘܼܪܵܐ: ܘܢܸܛܲܪ ܩܘܼܕܼܫܹܗ ܘܢܸܡܛܸܐ ܥܸܕܵܢ ܩܸܨܹܗ: ܘܠܵܐ ܢܸܗܘܹܐ ܠܹܗ ܡܥܲܕ̇ܪܵܢܵܐ.


text:
ܒܹܗ ܒܙܲܒ̣ܢܵܐ ܗܵܘܿ: ܢܩܘܼܡ ܡܝܼܟ̣ܵܐܹܝܠ ܡܲܠܲܟ̣ܵܐ ܪܲܒܵܐ ܕܲܦܩܝܼܕܼ ܥܲܠ ܒܢܲܝ̈ ܥܲܡܵܟ: ܘܢܸܗܘܹܐ ܙܲܒ̣ܢܵܐ ܕܐܘܼܠܨܵܢܵܐ: ܕܠܵܐ ܗܘ̤ܵܐ ܐܲܟ̣ܘܵܬܹܗ ܡ̣ܢ ܝܵܘ̈ܡܵܬ̣ ܥܵܠܡܵܐ: ܘܒܹܗ ܒܙܲܒ̣ܢܵܐ ܗܵܘܿ: ܢܸܫܬܵܘܙܲܒ̣ ܡ̣ܢ ܒܢܲܝ̈ ܥܲܡܵܟ: ܟܠ ܕܢܸܫܬ̇ܟܲܚ ܕܲܟ̣ܬ̣ܝܼܒ̣ ܒܣܸܦܪܵܐ.


text:
ܘܣܲܓ̇ܝܼ̈ܐܹܐ ܐܲܝܠܹܝܢ ܕܕܲܡܟ̇ܝܼܢ ܒܥܲܦܪܵܐ ܢܸܬ̇ܬ̇ܥܝܼܪܘܼܢ: ܗܵܠܹܝܢ ܠܚܲܝܲܝ̈ ܥܵܠܡܹ̈ܐ: ܘܗܵܠܹܝܢ ܠܐܲܒ̣ܘܼܕܵܢܵܐ ܘܲܠܚܸܣܕܵܐ ܕܚܲܒ̣ܪ̈ܲܝܗܘܿܢ ܠܥܵܠܲܡ.


text:
ܘܥܵܒ̣̈ܕܲܝ ܛܵܒ̣ܵـ̈ـܬ̣ܵܐ ܘܣܲܟ̇ܘܼܠܬ̣ܵܢܹ̈ܐ: ܢܸܢ̱ܗܪܘܼܢ ܐܲܝܟ ܢܘܼܗܪܹܗ ܕܲܪܩܝܼܥܵܐ: ܘܐܲܝܠܹܝܢ ܕܲܡܙܲܟܹ̇ܝܢ ܠܣܲܓ̇ܝܼ̈ܐܹܐ: ܢܸܗܘܘܿܢ ܡܲܙܗ̱ܪܝܼܢ ܘܩܵܝ̇ܡܝܼܢ ܐܲܝܟ ܟܵܘܟ̇ܒܹ̈ܐ: ܠܥܵܠܲܡ ܘܲܠܥܵܠܲܡ ܥܵܠܡܝܼܢ.


text:
ܘܐܲܢ̄ܬ̇ ܕܹܝܢ ܕܵܢܝܼܐܹܝܠ: ܚܬ̣ܘܿܡ ܦܸܬ̣ܓ̣ܵܡܹ̈ܐ ܗܵܠܹܝܢ ܘܲܫܬ̣ܘܿܩ: ܘܲܚܬ̣ܘܿܡ ܣܸܦܪܵܐ ܗܵܢܵܐ ܥܲܕܼ ܥܸܕܵܢ ܩܸܨܵܐ: ܘܢܸܒ̣ܥܘܿܢ ܣܲܓ̇ܝܼ̈ܐܹܐ ܘܬܸܣܓܹ̇ܐ ܝܑܼܕܲܥܬ̣ܵܐ.


text:
ܘܐܸܡ̣ܲܪܘ ܠܓܲܒ̣ܪܵܐ ܕܲܠܒ̣ܝܼܫ ܠܒ̣ܘܼܫ̈ܝܼܢ ܕܐܝܼܩܵܪ: ܘܩܵܐܹ̇ܡ ܠܥܸܠ ܡ̣ܢ ܡܲـ̈ـܝܵܐ ܕܢܲܗܪܵܐ: ܥܕܲܡܵܐ ܠܐܸܡܲܬ̣ܝ ܩܸܨܵܐ ܗܵܢܵܐ.


text:
ܘܫܸܡ̇ܥܹܬ̣ ܠܓܲܒ̣ܪܵܐ ܕܲܠܒ̣ܝܼܫ ܠܒ̣ܘܼܫ̈ܝܼܢ ܕܐܝܼܩܵܪ: ܘܩܵܐܹ̇ܡ ܠܥܸܠ ܡ̣ܢ ܡܲـ̈ـܝܵܐ ܕܢܲܗܪܵܐ: ܕܐܲܪܝܼܡ ܝܲܡܝܼܢܹܗ ܘܣܸܡܵܠܹܗ ܠܘܵܬ̣ ܫܡܲܝܵܐ: ܘܝܼܡܵܐ ܒܚܲܝ ܥܵܠܡܹ̈ܐ: ܕܲܠܥܸܕܵܢ ܥܸܕܵܢܝܼ̈ܢ ܘܦܸܠܓܘܼܬ̣ ܥܸܕܵܢ: ܘܲܒ̣ܥܸܕܵܢ ܕܢܸܬ̣ܦܲܨ̈ܝܵܢ ܐܝܼ̈ܕܲܝܵܐ ܕܟ̣ܠ ܥܲܡܵܐ ܩܲܕ̇ܝܼܫܵܐ: ܢܸܫ̈ܠ̱ܡܵܢ ܗܵܠܹܝܢ ܟܠܗܹܝܢ.


text:
ܢܸܬ̣ܓܵܒ̣ܘܿܢ: ܘܢܸܬ̣ܚܵܘܪܘܼܢ: ܘܢܸܬ̣ܒܲܚܪܘܼܢ ܣܲܓ̇ܝܼ̈ܐܹܐ: ܘܢܸܚܛܘܿܢ ܚܲܛܵܝܹ̈ܐ: ܘܠܵܐ ܢܸܣܬܲܟ̇ܠܘܼܢ ܟܠܗܘܿܢ ܚܲܛܵܝܹ̈ܐ: ܥܵܒ̣ܕܲܝ̈ ܛܵܒ̣ܵܬ̣ܵܐ ܕܹܝܢ ܢܸܣܬܲܟ̇ܠܘܼܢ.


text:
ܘܐܲܢ̄ܬ̇ ܕܵܢܝܼܐܹܝܠ: ܙܸܠ ܠܩܸܨܵܐ ܢܘܼܚ: ܘܲܬ̣ܩܘܼܡ ܠܙܲܒ̣ܢܵܟ ܠܣܘܿܦ ܝܵܘ̈ܡܵܬ̣ܵܐ.<br/>ܟܬ̣ܵܒ̣ܵܐ ܕܫܘܿܫܲܢ ܛܘܼܒ̣ܵܢܝܼܬ̣ܵܐ


text:
ܘܲܫܩܲܠ ܠܹܗ ܐܲܢ̄ܬ̇ܬ̣ܵܐ: ܘܲܫܡܵܗ̇ ܫܘܿܫܲܢ. ܒܲܪܬܹܗ ܕܗܲܠܩܵܢܵܐ: ܘܫܲܦܝܼܪܵܐ ܗ̄ܘܼܵܬ̣ ܛܵܒ̣: ܘܕܼܵܚ̇ܠܵܐ ܡ̣ܢ ܡܵܪܝܵܐ.


text:
ܘܗ̤ܘ ܝܘܿܝܵܩܝܼܡ ܒܲܥܠܵܗ̇ ܥܲܬ̇ܝܼܪ ܗ̄ܘܼܵܐ ܛܵܒ̣ ܣܘܿܓ̣ܵܐܐ. ܘܐܝܼܬ̣ ܗ̄ܘܼܵܐ ܠܹܗ ܦܲܪܕܲܝܣܵܐ ܚܕܲܪ ܒܲܝܬܹ̇ܗ. ܘܲܠܘܵܬܹܗ ܟܵܢ̇ܫܝܼܢ ܗ̄ܘܼܵܘ ܝܗ̄ܘܼ̈ܕܼܵܝܹܐ: ܡܸܛܠ ܕܲܡܝܲܬܲܪ ܗ̄ܘܼܵܐ ܡ̣ܢ ܟܠܗܘܿܢ.


text:
ܒܙܲܒ̣ܢܵܐ ܗܵܘܿ: ܩܵܡ̣ܘ ܬܪܹܝܢ ܩܲܫܝܼ̈ܫܹܐ ܒܥܲܡܵܐ. ܘܐܝܼܬܲܝܗܘܿܢ ܗ̄ܘܼܵܘ ܪܹ̈ܫܵܢܹܐ ܕܥܲܡܵܐ ܘܕܲܝܵܢܹ̈ܐ ܒܫܲܢ̄ܬܵܐ ܗܵܝ̇. ܕܲܥܠܲܝܗܘܿܢ ܡܲܠܸܠ̣ ܐܲܠܵܗܵܐ. ܕܡܸܢܗܘܿܢ ܢܵܦܹ̇ܩ ܪܘܼܫܥܵܐ ܡ̣ܢ ܒܵܒܹܠ. ܡܸܢܗܘܿܢ ܡ̣ܢ ܩܲܫܝܼܫܹ̈ܐ ܘܡ̣ܢ ܕܲܝܵܢܹ̈ܐ ܗܵܢ̇ܘܿܢ ܕܲܡܫܲܡܫܝܼܢ ܗ̄ܘܼܵܘ ܒܗܲܝܟ̇ܠܵܐ.


text:
ܗܸܢ̣ܘܿܢ ܗܵܠܹܝܢ ܐܵܬܹ̇ܝܢ ܗ̄ܘܼܵܘ ܐܲܡܝܼܢܵܐܝܼܬ̣ ܠܒܲܝܬܹ̇ܗ ܕܝܘܿܝܵܩܝܼܡ. ܘܐܵܬܹ̇ܝܢ ܗ̄ܘܼܵܘ ܟܠ ܐܲܝܠܹܝܢ ܕܐܝܼܬ̣ ܠܗܘܿܢ ܕܝܼܢܵܐ: ܘܡܸܬ̇ܬ̇ܕ̇ܝܼܢܲܢ.


text:
ܘܲܗܘ̤ܵܐ ܕܟܲܕܼ ܐܸܙܲܠ̣ ܟܠܹܗ ܥܲܡܵܐ ܒܦܸܠܓܹ̇ܗ ܕܝܵܘܡܵܐ: ܐܸܙܲܠ̄ܬ̣ ܗ̄ܘܼܵܬ̤ ܫܘܿܫܲܢ: ܗ̤ܝ ܘܛܲܠ̈ܝܵܬ̣ܵܗ̇ ܠܦܲܪܕܲܝܣܵܐ ܕܒܲܥܠܵܗ̇.


text:
ܘܪܲܓ̇ܘܼܗ̇: ܘܐܸܬ̣̱ܗܦܸܟ ܡܲܕܲܥܗܘܿܢ. ܘܐܲܪܟܸ̇ܢܘ ܥܲܝܢܲܝ̈ܗܘܿܢ: ܕܠܵܐ ܢܚܘܼܪܘܼܢ ܒܲܫܡܲܝܵܐ. ܘܠܵܐ ܢܸܬ̇ܕܲܟ̣ܪܘܼܢ ܬܘܼܒ̣ ܥܲܡ ܙܲܕ̇ܝܼܩܹ̈ܐ.


text:
ܘܐܸܡ̣ܲܪܘ ܚܲܕܼ ܠܚܲܒ̣ܪܹܗ. ܢܹܐܙܲܠ ܠܲܢ ܡܸܟܵܐ. ܡܸܛܠ ܕܥܸܕܵܢܵܐ ܗܘ̤ܵܐ ܠܹܗ ܕܫܵܪܘܼܬ̣ܵܐ. ܘܲܢܦܲܩ̣ܘ ܠܡܹܐܙܲܠ ܐܲܟ̣ܚ̄ܕܼܵܐ: ܘܲܓ̣ܢܲܒ̣ܘ ܢܲܦ̮ܫܗܘܿܢ ܚܲܕܼ ܡ̣ܢ ܚܲܕܼ.


text:
ܘܲܥܛܲܦ̣ܘ ܬܪ̈ܲܝܗܘܿܢ ܟܲܕܼ ܠܵܐ ܝܵܕܼܥܝܼܢ. ܘܐܸܙܲܠ̣ܘ ܬܪ̈ܲܝܗܘܿܢ ܐܲܪܲܥܘ ܚܲܕܼ ܠܚܲܕܼ ܬܲܡܵܢ. ܘܟܲܕܼ ܒܗܸܬ̣ܘ ܠܗܘܿܢ ܒܡܸܕܸ̇ܡ ܕܲܥ̣ܒܲܕܼܘ ܚܲܕܼ ܠܚܲܕܼ ܒܢܸܟ̣ܠܵܐ: ܝܑܼܬܸܒ̣ܘ ܘܲܓ̣ܠܵܘ ܚܲܕܼ ܠܚܲܕܼ ܪܸܓܲܬ̣ܗܘܿܢ ܦܩܲܪܬܵܐ ܘܡܵܘܒ̇ܕܼܵܢܝܼܬ̣ܵܐ: ܕܐܲܝܟܲܢܵܐ ܪܲܓ̇ܘܼܗ̇ ܠܡܲܠܝܲܬ̣ ܢܲܟ̣ܦܘܼܬ̣. ܘܡ̣ܢ ܗܵܝܕܹ̇ܝܢ ܢܵܛ̇ܪܝܼܢ ܗ̄ܘܼܵܘ ܠܗܘܿܢ ܥܸܕܵܢܵܐ: ܕܢܸܫܟ̇ܚܘܼܢܵܗ̇ ܒܲܠܚܘܿܕܹܝܗ̇: ܘܲܢܨܲܥܪܘܼܢܵܗ̇ ܠܫܵܘܝܲܬ̣ ܕܘܼܟ̣ܪܵܢܵܐ ܛ̇ܒ̣ܵܐ.


text:
ܘܲܗܘ̤ܵܐ ܕܟܲܕܼ ܢܵܛ̇ܪܝܼܢ ܠܵܗ̇. ܚܙ̣ܵܐܘܼܗ̇ ܟܲܕܼ ܐܵܙܵܠ̄ܐ ܐܲܝܟ ܕܟ̣ܠܝܘܿܡ: ܐܲܝܟ ܐܸܬ̣ܡܵܠܝ ܘܐܲܝܟ ܕܲܡܢܵܬ̣ܡܵܠܝ. ܟܲܕܼ ܐܝܼܬ̣ ܗ̄ܘܼܵܐ ܥܲܡܵܗ̇ ܛܲܠ̈ܝܵܬ̣ܵܗ̇ ܬܲܪܬܹ̇ܝܢ. ܘܐܸܬ̣ܪܲܓ̣ܪ̱ܓܲܬ̤ ܠܡܸܣܚܵܐ ܬܲܡܵܢ ܒܦܲܪܕܲܝܣܵܐ: ܡܸܛܠ ܕܚܘܼܡܵܐ ܗ̄ܘܼܵܐ.


text:
ܘܬܸܙܲܠ̣ܘ ܗܵܢ̇ܘܿܢ ܩܲܫܝܼܫܹ̈ܐ. ܘܟ̣ܡܸܢ̣ܘ ܬܲܡܵܢ ܒܦܲܪܕܲܝܣܵܐ. ܘܐ̄ܢܵܫ ܐ̄ܚܪܹܝܢ ܠܲܝܬ̇ ܗ̄ܘܼܵܐ ܒܹܗ ܒܦܲܪܕܲܝܣܵܐ. ܐܸܠܵܐ ܐܸܢ ܬܪ̈ܲܝܗܘܿܢ ܗܵܢ̇ܘܿܢ ܩܲܫܝܼܫܹ̈ܐ.


text:
ܘܐܸܡܪܲܬ̤ ܫܘܿܫܲܢ ܠܛܲܠ̈ܝܵܬ̣ܵܗ̇. ܙܸܠܹ̈ܝܢ ܐܲܝܬܵܐܹܝ̈ܢ ܠܝܼ ܡܸܫܚܵܐ ܘܲܙܡܵܡܵܐ. ܘܬܲܪ̈ܥܹܐ ܕܦܲܪܕܲܝܣܵܐ ܐܲܚܘܿܕܹ̈ܝܢ ܥܕܲܡܵܐ ܕܐܸܣܚܸܐ.


text:
ܘܲܥܒܲܕܼ ܐܲܝܟ ܕܲܦܲܩܕܲܬ̤ ܐܸܢܹܝܢ ܘܐܸܚܲـ̈ـܕܼ ܬܲܪ̈ܥܹܐ ܕܦܲܪܕܲܝܣܵܐ: ܘܐܸܙܲܠ̈ ܕܢܲܝ̈ܬ̇ܝܵܢ ܡܸܕܸ̇ܡ ܕܐܸܬ̣ܦܩܸܕܼ. ܘܠܵܐ ܚܙܲܝ̈ ܐܸܢܘܿܢ ܠܗܘܿܢ ܠܗܵܢ̇ܘܿܢ ܩܲܫܝܼܫܹ̈ܐ ܕܲܛܫܹܝܢ ܗ̄ܘܼܵܘ ܬܲܡܵܢ.


text:
ܗܵܐ ܬܲܪ̈ܥܹܐ ܕܦܲܪܕܲܝܣܵܐ ܐܲܚܝܼܕܼܝܼܢ ܐܸܢܘܿܢ. ܘܐ̄ܢܵܫ ܠܲܝܬ̇ ܠܲܢ. ܐܸܠܵܐ ܡܸܛܠ ܕܡܸܪܲܓ̣ ܪܲܓ̣ܢܹܟ̣ܝ: ܕܡܲܟ̣ܝ ܥܲܡܲܢ.


text:
ܘܐܸܢ ܕܹܝܢ ܠܵܐ ܨܵܒܲܝܵܐ ܐܲܢ̄ܬ̇ܝ ܠܡܸܕܼܡܲܟ ܥܲܡܲܢ: ܡܲܣ̱ܗܕܼܝܼܢ ܚ̄ܢܲܢ ܥܠܲܝܟ̇ܝ ܫܘܼܩܪܵܐ: ܕܲܕܼܡܸܟ ܠܘܵܬܹܟ̣ܝ ܥܠܲܝܡܵܐ ܚܲܕܼ. ܡܸܛܠ ܗܵܢܵܐ ܫܲܕܲܪܬ̇ܝ ܐܸܢܹܝܢ ܠܛܲܠܝܵܬܹ̈ܟ̣ܝ ܡ̣ܢ ܠܘܵܬܹܟ̣ܝ.


text:
ܘܐܸܬ̣ܪܲܥܝܲܬ̤ ܫܘܿܫܲܢ ܘܐܸܡܪܲܬ̤. ܐܘܼܠܨܵܢܵܐ ܗ̄ܘܼ ܠܝܼ ܡ̣ܢ ܟܠ ܓܲܒ̇ܝܼ̈ܢ. ܘܐܸܢ ܓܹܝܪ ܗܵܕܹܐ ܐܸܥܒܸ̇ܕܼ: ܡܵܘܬܵܐ ܗ̄ܘܼ ܠܝܼ ܡ̣ܢ ܩܕܼܵܡ ܐܲܠܵܗܵܐ: ܥܲܠ ܕܨܲܥ̇ܪܹܬ̣ ܬܸܫܘܝܼܬܹܗ ܕܝܘܿܝܵܩܝܼܡ ܒܲܥܠܝ. ܘܐܸܢ ܠܵܐ ܐܸܥܒܸ̇ܕܼ: ܡܵܘܬܵܐ ܒܝܼܫܵܐ ܡ̣ܢ ܐܝܼܕܲܝ̈ܟ̇ܘܿܢ ܐܹܩܲܒܸ̇ܠ ܥܲܡ ܫܡܵܐ ܒܝܼܫܵܐ ܕܠܵܐ ܝܵܐܹ̇ܐ ܠܚܹܐܪܘܼܬ̣ܝ. ܘܒܸܗܬ̇ܬ̣ܵܐ ܐܸܫܒ̇ܘܿܩ ܠܟ̣ܠܵܗ̇ ܫܲܪܒܲܬ̣ܝ: ܡ̣ܢ ܣܵܗܕ̇ܘܼܬ̣ܵܐ ܕܫܘܼܩܪܵܐ ܕܓܲܒ̣ܪܹ̈ܐ ܥܵܘܵܠܹ̈ܐ. ܕܡܵܘܣ̈ܦܝܼܢ ܥܲܠ ܬܒ̣ܵܪܹܗ ܘܥܲܠ ܒܝܼܫܬܹ̇ܗ ܕܝܼܣܪܵܝܹܠ: ܒܒܸܙܚܵܐ ܒܹܝܬ̣ ܥܲܡܡܹ̈ܐ ܢܘܼܟ̣ܪ̈ܵܝܹܐ.


text:
ܐܸܠܵܐ ܦܲܩܵܚ ܠܝܼ ܕܐܹܡܘܼܬ̣ ܡ̣ܢ ܐܝܼܕܲܝ̈ܟ̇ܘܿܢ ܒܥܵܘܼܠܵܐ: ܘܠܵܐ ܐܸܚܛܸܐ ܩܘܼܕܼܡܲܬ̣ ܐܲܠܵܗܵܐ: ܗܵܘܿ ܕܡܸܕܸ̇ܡ ܠܵܐ ܛܵܥܹ̇ܐ ܠܹܗ. ܟܲܕܼ ܡܗܲܝܡܢܵܐ ܐ̄ܢܵܐ ܒܹܗ: ܕܐܵܦ ܡ̣ܢ ܐܝܼܕܲܝ̈ܟ̇ܘܿܢ ܢܦܲܨܝܢܝ.


text:
ܘܲܩܥܵܬ̤ ܒܩܵܠܵܐ ܪܵܡܵܐ ܫܘܿܫܲܢ: ܥܲܠ ܐܘܼܠܨܵܢܵܗ̇ ܕܡ̣ܢ ܐܝܼ̈ܕܲܝ ܓܲܒ̣ܪܹܐ ܦܲܩܪܹ̈ܐ. ܘܲܩ̣ܥܵܘ ܐܵܦ ܗܸܢܘܿܢ ܩܲܫܝܼܫܹ̈ܐ ܠܩܘܼܒ̣ܠܵܗ̇.


text:
ܘܲܗܘ̤ܵܐ ܕܟܲܕܼ ܐܸܫܬ̇ܡܲܠ ܩܵܠܵܐ ܗܵܢܵܐ ܒܦܲܪܕܲܝܣܵܐ: ܒܢܲܝ̈ ܒܲܝܬܵܗ̇ ܕܫܘܼܫܲܢ: ܪܗܸܛ̣ܘ: ܘܥܲܠ̣ܘ ܒܲܥܓܲܠ ܕܢܸܚܙܘܿܢ ܡܵܢܵܐ ܓܲܕܼܫܵܗ̇.


text:
ܘܟܲܕܼ ܟܸܢܫܲܬ̤ ܟܠܵܗ̇ ܐ̄ܢܵܫܘܼܬ̣ܵܗ̇ ܕܫܘܿܫܲܢ: ܫܲܪܝܼܘ ܗܵܢ̇ܘܿܢ ܩܲܫܝܼܫܹ̈ܐ ܕܢܲܣܗ̱ܕܼܘܼܢ ܥܠܹܝܗ̇ ܥܵܘܼܠܵܐ. ܕܗܵܟܲܢܵܐ ܟܲܕܼ ܥܵܒ̣ܪܝܼܢ ܚ̄ܢܲܢ ܠܒܲܪ ܡ̣ܢ ܦܲܪܕܲܝܣܵܐ: ܐܲܕܼܝܼܩܢ ܕܢܸܚܙܹܐ ܦܲܪܕܲܝܣܵܐ. ܘܲܚ̣ܙܲܝܢ ܠܫܘܿܫܲܢ: ܟܲܕܼ ܕܲܡܝܼܟ ܥܲܡܵܗ̇ ܥܠܲܝܡܵܐ ܚܲܕܼ. ܘܲܪܗܸܛܢ ܠܡܹܐܚܲܕܼ ܐܸܢܘܿܢ. ܘܠܵܐ ܐܸܬ̣ܡ̱ܨܝܼܢ ܠܡܹܐܚܕܹܗ ܠܗܵܘܿ ܥܠܲܝܡܵܐ: ܡܸܛܠ ܕܥܲܫܝܼܢ ܗ̄ܘܼܵܐ ܡܸܢܲܢ. ܟܲܕܼ ܫܡܲܥ̣ܘ ܕܹܝܢ ܡܸܠܲܝ̈ܗܘܿܢ ܕܩܲܫܝܼܫܹ̈ܐ ܟܠܵܗ̇ ܐ̄ܢܵܫܘܼܬ̣ܵܗ̇ ܕܫܘܿܫܲܢ: ܒܗܸܬ̣ܘ ܥܲܠ ܡܸܕܸ̇ܡ ܕܐܸܡܲܪܘ ܕܥܸܒ̣ܕܲܬ̤.


text:
ܘܲܗܘ̤ܵܐ ܠܝܵܘܡܵܐ ܐ̄ܚܪܹܢܵܐ: ܐܸܬ̣ܟܲܢܲܫܘ ܥܲܡܵܐ ܟܠܹܗ ܠܘܵܬ̣ ܝܘܿܝܵܩܝܼܡ ܒܵܥܠܵܗ̇: ܕܲܢܥܲܩܒ̣ܘܼܢ ܥܠܹܝܗ̇ ܥܲܠ ܫܘܿܫܲܢ. ܘܐܸܢ ܫܲܪܝܼܪܵܐܝܼܬ̣ ܥܸܒ̣ܕܲܬ̤ ܛܲܢܦܘܼܬ̣ܵܐ ܗܵܕܹܐ: ܘܨܲܥܪܲܬ̤ ܬܸܫܘܝܼܬܹܗ ܕܝܘܿܝܵܩܝܼܡ ܒܲܥܠܵܗ̇: ܬܡܘܼܬ̣. ܘܐܸܬ̣ܵܘ ܐܵܦ ܩܲܫܝܼܫܹ̈ܐ ܗܵܢ̇ܘܿܢ ܬܪ̈ܲܝܗܘܿܢ: ܕܢܸܥܫ̄ܩܘܼܢܵܗ̇ ܥܵܘܵܠܵܐܝܼܬ̣.


text:
ܘܐܸܡܲܪ ܩܕܼܵܡ ܥܲܡܵܐ ܟܠܹܗ. ܫܲܕܲܪܘ ܒܵܬܲܪ ܫܘܿܫܲܢ ܒܲܪܬܹܗ ܕܗܲܠܩܵܢܵܐ: ܐܲܢ̄ܬ̇ܬܹܗ ܕܝܘܿܝܵܩܝܼܡ. ܘܫܲܕܲܪܘ ܒܵܬ̣ܪܵܗ̇.


text:
ܘܐܸܬܲܬ̣̤ ܗ̤ܝ ܘܟ̣ܠܵܗ̇ ܫܲܪܒ̇ܬ̣ܵܗ̇: ܘܟ̣ܠܗܘܿܢ ܝܵܕܼܘܿܥܹ̈ܝܗ̇ ܘܪ̈ܵܚܡܹܝܗ̇. ܘܩܵܡܲܬ̣ ܡܸܨܥܲܬ̣ ܟܠܹܗ ܟܸܢܫܵܐ ܕܥܲܡܵܐ.


text:
ܘܐܲܢ̄ܬ̇ܬ̣ܵܐ ܫܲܦܝܼܪܵܐ ܗ̄ܘܼܵܬ̣ ܒܚܸܙܘܵܗ̇ ܛܵܒ̣. ܘܡܲܟ̇ܝܼܟ̣ܵܐ ܝܲܬ̇ܝܼܪ ܡ̣ܢ ܟܠܗܹܝܢ ܢܸܫܹ̈ܐ. ܘܢܲܟ̣ܦܵܐ ܗ̄ܘܼܵܬ̣ ܛܵܒ̣ ܬܲܟ̣ܣܝܼܬ̣ܵܗ̇.


text:
ܘܟܲܕܼ ܚ̣ܙܵܐܘܼܗ̇ ܗܵܢ̇ܘܿܢ ܪ̈ܲܫܝܼܥܹܐ. ܦ̣ܩܲܕܼܘ ܕܢܸܓ̣ܠܘܿܢܵܗ̇ ܬܲܚܦܝܼܬ̣ܵܗ̇. ܕܐܵܦܸܢ ܒܲܚܙܵܬ̣ܵܗ̇ ܢܸܣܒ̇ܥܘܼܢܹܗ ܠܫܘܼܦܪܵܗ̇.


text:
ܘܟܲܕܼ ܟܸܢܫܵܐ ܣܲܓ̇ܝܼܐܵܐ ܚܕܼܝܼܪ ܗ̄ܘܼܵܐ ܠܵܗ̇: ܥܲܠ̣ܘ ܗܵܢ̇ܘܿܢ ܩܲܫܝܼܫܹ̈ܐ ܬܪ̈ܲܝܗܘܿܢ. ܘܐܲܣܗܸܕܼܘ ܥܠܹܝܗ̇ ܫܘܼܩܪܵܐ. ܘܣܵܡ̣ܘ ܐܝܼܕܲܝ̈ܗܘܿܢ ܥܲܠ ܪܹܫܵܗ̇ ܕܫܘܿܫܲܢ ܘܐܵܡ̇ܪܝܼܢ: ܕܗܵܕܹܐ ܥܲܡ ܥܠܲܝܡܵܐ ܚܲܕܼ ܚ̣ܙܲܝܢܵܗ̇ ܟܲܕܼ ܕܲܡܝܼܟ̣ܵܐ.


text:
ܘܗ̤ܝ ܫܘܿܫܲܢ ܟܲܕܼ ܡܲܪܝܼܪܵܐ ܢܲܦ̮ܫܵܗ̇ ܥܲܠ ܡܸܕܸ̇ܡ ܕܓܲܕܼܫܵܗ̇: ܫܸܩܠܲܬ̤ ܥܲܝܢܹ̈ܝܗ̇ ܠܲܫܡܲܝܵܐ ܠܘܵܬ̣ ܡܵܪܝܵܐ. ܡܸܛܠ ܕܠܸܒܵܗ̇ ܣܝܼܡ ܗ̄ܘܼܵܐ ܠܘܵܬ̣ ܐܲܠܵܗܵܐ.


text:
ܘܐܸܡܲܪܘ ܗܵܢ̇ܘܿܢ ܩܲܫܝܼܫܹ̈ܐ ܬܪ̈ܲܝܗܘܿܢ. ܕܟܲܕܼ ܡܗܲܠܟ̣ܝܼܢ ܚ̄ܢܲܢ ܐܸܬ̣ܡܵܠܝ ܠܒܲܪ ܡ̣ܢ ܦܲܪܕܲܝܣܵܐ: ܐܸܬܲܬ̤ ܫܘܿܫܲܢ ܘܬܲܪܬܹ̇ܝܢ ܛܲܠ̈ܝܵܬ̣ܵܗ̇ ܥܲܡܵܗ̇. ܘܥܲܠܹ̈ܝܢ ܠܦܲܪܕܲܝܣܵܐ. ܘܫܲܕܲܪܲܬ̤ ܐܸܢܹܝܢ ܠܐܲܡ̈ܗܵܬ̣ܵܗ̇: ܘܐܸܚܕܲܬ̤ ܬܲܪ̈ܥܹܐ ܕܦܲܪܕܲܝܣܵܐ.


text:
ܚܢܲܢ ܕܹܝܢ ܥܲܠ̣ܢ ܗ̄ܘܲܝܢ ܠܲܢ ܠܓ̣ܵܘ ܦܲܪܕܲܝܣܵܐ. ܘܲܚܙܲܝܢ ܫܘܼܩܪܵܐ. ܘܲܪܗܸܛ̣ܢ ܥܠܲܝܗܘܿܢ. ܘܐܸܫܟܲܚ̣ܢ ܐܸܢܘܿܢ ܟܲܕܼ ܕܲܡܟ̇ܝܼܢ.


text:
ܠܗܵܘܿ ܕܹܝܢ ܥܠܲܝܡܵܐ ܠܵܐ ܐܸܫܟܲܚܢ ܠܡܹܐܚܕܹܗ. ܡܸܛܠ ܕܥܲܫܝܼܢ ܗ̄ܘܼܵܐ ܡܸܢܲܢ. ܘܲܦܬܲܚ̣ ܬܲܪܥܵܐ ܕܦܲܪܕܲܝܣܵܐ: ܘܲܥܪܲܩ̣.


text:
ܠܗܵܕܹܐ ܕܹܝܢ ܐܸܚܲܕܼܢܵܗ̇: ܘܫܲܐܸܠܢܵܗ̇ ܕܡܲܢ̣ܘܼ ܗܵܘܿ ܥܠܲܝܡܵܐ ܕܕܲܡܝܼܟ ܗ̄ܘܼܵܐ ܥܲܡܹܟ̣ܝ. ܘܠܵܐ ܨܒ̣ܵܬ̤ ܕܬ̣ܵܘܕܹ̇ܐ ܠܲܢ ܥܠܵܘܗܝ ܡܲܢ̣ܘܼ. ܗܵܠܹܝܢ ܡܲܣ̱ܗܕܼܝܼܢܲܢ ܥܠܹܝܗ̇ ܩܕܼܵܡܲܝܟ̇ܘܿܢ.


text:
ܘܗܲܝܡܢܲܬ̤ ܐܸܢܘܿܢ ܟܠܵܗ̇ ܟܢܘܼܫܬܵܐ: ܐܲܝܟ ܕܲܠܩܲܫܝܼܫܹ̈ܐ ܕܥܲܡܵܐ ܘܐܲܝܟ ܕܲܠܕܲܝܵܢܹ̈ܐ. ܘܚܲܒ̣ܘܼܗ̇ ܠܫܘܿܫܲܢ ܠܡܵܘܬܵܐ. ܐܲܝܟܲܢܵܐ ܕܢܸܕܼܚ̈ܠܵܢ ܟܠܗܹܝܢ ܢܸܫܹ̈ܐ: ܘܬ̣ܘܼܒ̣ ܠܵܐ ܢܸܥ̈ܒ̇ܕܼܵܢ ܐܲܝܟ ܒܸܗܬ̇ܬ̣ܵܐ ܗܵܕܹܐ ܠܗܹܝܢ ܘܲܠܫܲܪܒܲܬ̣ܗܹܝܢ.


text:
ܘܲܓ̣ܥܵܬ̤ ܫܘܿܫܲܢ ܒܩܵܠܵܐ ܪܵܡܵܐ ܘܐܸܡܪܲܬ̤. ܐܲܠܵܗܵܐ ܕܐܝܼܬ̣ܵܘܗܝ ܝܵܕܼܘܿܥܵܐ ܕܟ̣ܠ ܡܸܕܹ̇ܡ: ܘܟܲܣ̈ܝܵܬ̣ܵܐ ܓܲܠ̈ܝܵܢ ܐܸܢܹܝܢ ܩܕܼܵܡܵܘܗܝ. ܗܵܘ̇ ܕܝܵܕܲܥ ܕܲܥܬ̣ܝܼ̈ܕܼܵܢ ܥܲܕܼܠܵܐ ܢܸܗܘ̈ܝܵܢ.


text:
ܗ̤ܘ ܢܸܚܙܹܐ ܕܲܒ̣ܕܲܓܵܠܘܼܬ̣ܵܐ ܥܲܫ̣ܩܘܼܢܝ ܗܵܠܹܝܢ. ܘܗܵܐ ܡܵܝ̇ܬܵܐ ܐ̄ܢܵܐ ܟܲܕܼ ܠܵܐ ܥܸܒ̣ܕܹ̇ܬ̣ ܡܸܕܹ̇ܡ ܕܗܵܠܹܝܢ ܐܲܣܗܸܕܼܘ ܥܠܲܝ. ܐܸܠܵܐ ܥܲܠ ܗܵܕܹܐ ܕܠܵܐ ܥܸܒ̣ܕܹ̇ܬ̣ ܠܗܘܿܢ ܨܸܒ̣ܝܵܢܵܐ ܕܡܸܕܹ̇ܡ ܕܫܲܐ̣ܠܘܼܢܝ.


text:
ܘܟܲܕܼ ܢܵܦ̇ܩܵܐ ܠܲܡܡܵܬ̣: ܒܲܥܓܲܠ ܫܲܕܲܪ ܐܲܠܵܗܵܐ ܪܘܼܚܹܗ ܩܲܕ̇ܝܼܫܬܵܐ: ܥܲܠ ܛܲܠܝܵܐ ܙܥܘܿܪܵܐ ܕܲܫܡܹܗ ܕܵܢܝܼܐܹܝܠ. ܕܲܗܘ̤ܵܐ ܒܲܪ ܬܲܪܬܲܥܸܣܪܹ̈ܐ ܫܢ̈ܝܼܢ.


text:
ܘܗ̤ܘ ܟܲܕܼ ܩܵܐܹ̇ܡ ܒܲܝܢܵܬ̣ܗܘܿܢ ܐܸܡܲܪ. ܗܵܟܲܢܵܐ ܣܲܟ̣ܠܝܼܢ ܐ̄ܢܬ̇ܘܿܢ ܒܢܲܝ̈ ܝܑܼܣܪܵܝܹܠ ܕܠܵܐ ܕܵܝܢܝܼܢ ܐ̄ܢܬ̇ܘܿܢ ܒܙܲܕ̇ܝܼܩܘܼܬ̣ܵܐ ܠܲܒ̣̈ܢܵܬ̣ ܝܑܼܣܪܵܝܹܠ.


text:
ܘܐܸܡܲܪܘ ܠܹܗ ܗܵܢܘܿܢ ܩܲܫܝܼܫܹ̈ܐ ܠܕܼܵܢܝܼܐܹܝܠ. ܬܵܐ ܬܸܒ̣ ܒܲܝܢܵܬܲܢ: ܘܐܸܡܲܪ ܠܲܢ. ܢܸܚܙܹܐ ܕܠܵܟ ܝܲܗ̄ܒ̣ ܐܲܠܵܗܵܐ ܩܲܫܝܼܫܘܼܬ̣ܵܐ. ܘܐܸܡܲܪ ܕܵܢܝܼܐܹܝܠ ܠܟ̣ܠܵܗ̇ ܟܢܘܼܫܬܵܐ. ܦܪܘܼܫܘ ܐܸܢܘܿܢ ܠܝܼ ܚܲܕܼ ܡ̣ܢ ܚܲܕܼ: ܠܗܵܠܹܝܢ ܩܲܫ̈ܝܼܫܹܐ. ܘܗܵܝܕܹ̇ܝܢ ܐܹܕ̇ܘܼܢ ܐܸܢܘܿܢ ܐܲܝܟ ܕܝܲܗ̄ܒ̣ ܠܝܼ ܐܲܠܵܗܵܐ. ܘܐܹܚܵܘܸܐ ܕܲܒ̣ܥܵܘܼܠܵܐ ܐܲܣܗܸܕܼܘ ܥܲܠ ܫܘܿܫܲܢ ܫܘܼܩܪܵܐ.


text:
ܘܦܸܪܫܲܬ̤ ܐܸܢܘܿܢ ܟܢܘܼܫܬܵܐ ܚܲܕܼ ܡ̣ܢ ܚܲܕܼ ܘܲܩ̣ܪܵܐ ܠܚܲܕܼ ܡܸܢܗܘܿܢ: ܘܐܸܡ̣ܲܪ ܠܹܗ. ܓܲܒ̣ܪܵܐ ܐܲܢ̄ܬ̇ ܕܲܥܬܸܩ̣ܬ̇ ܒܝܵܘ̈ܡܵܬ̣ܵܐ ܒܝܼ̈ܫܹܐ. ܗܵܫܵܐ ܕܹܝܢ ܩ̣ܪܸܒ̣ܘ ܚܛܵܗܲܝ̈ܟ: ܗܵܢ̇ܘܿܢ ܕܥܵܒܹ̇ܕܼ ܗ̄ܘܲܝܬ̇ ܡ̣ܢ ܩܕܼܵܡ ܙܲܒ̣ܢܵܐ.


text:
ܕܕܼܵܐܹ̇ܝܢ ܗ̄ܘܲܝܬ̇ ܕܝܼܢܹ̈ܐ ܕܥܵܘܼܠܵܐ. ܘܲܠܙܲܕ̇ܝܼܩܹ̈ܐ ܡܚܲܝܸܒ̣ ܗ̄ܘܲܝܬ̇. ܘܡܵܘܒܸ̇ܕܼ ܗ̄ܘܲܝܬ̇ ܠܡܲܟ̇ܝܼ̈ܟܹܐ. ܘܲܠܙܲܟܵܝܹ̈ܐ ܠܵܐ ܡܙܲܟܸ̇ܐ ܗ̄ܘܲܝܬ̇.


text:
ܗܵܫܵܐ ܕܹܝܢ ܐܸܡܲܪ ܠܝܼ ܗܵܕܹܐ: ܩܕܼܵܡ ܟܠܵܗ̇ ܟܢܘܼܫܬܵܐ ܗܵܕܹܐ: ܬܚܹܝܬ̣ ܐܲܝܢܵܐ ܡ̣ܢ ܐܝܼܠܵܢܹ̈ܐ ܚܙܲܝܬ̇ ܠܗܵܕܹܐ ܘܲܠܗܵܘܿ ܥܠܲܝܡܵܐ ܟܲܕܼ ܕܲܡܟ̇ܝܼܢ ܐܲܟ̣ܚ̄ܕܼܵܐ. ܐܵܡܲܪ ܠܹܗ ܗܵܘܿ ܩܲܫܝܼܫܵܐ: ܬܚܹܝܬ̣ ܦܸܣܬ̇ܩܵܐ.


text:
ܐܵܡܲܪ ܠܹܗ ܕܵܢܝܼܐܹܝܠ. ܗܵܕܹܐ ܕܹܝܢ ܕܲܥ. ܕܐܸܢ ܒܲܫܪܵܪܵܐ ܕܲܓܸ̇ܠܬ̇: ܒܪܹܫܵܟ ܣܵܠ̇ܩܵܐ. ܥܬ̣ܝܼܕܼ ܗ̄ܘܼ ܓܹܝܪ ܡܲܠܲܐܟܹܗ ܕܐܲܠܵܗܵܐ: ܕܩܲܒܸ̇ܠ ܦܘܼܩܕܵܢܵܐ ܡ̣ܢ ܩܕܼܵܡ ܐܲܠܵܗܵܐ: ܕܢܸܨܪܹܝܟ ܡ̣ܢ ܪܹܫ ܠܪܹܫ.


text:
ܘܒ̣ܵܬܲܪܟܸ̇ܢ ܩ̣ܪܵܐ ܠܗܵܘܿ ܐ̄ܚܪܹܢܵܐ ܚܲܒ̣ܪܹܗ: ܘܐܸܡܲܪ ܠܹܗ ܘܐܵܦ ܠܗܵܘܿ. ܙܲܪܥܹܗ ܕܲܟ̣ܢܲܥܢ ܘܠܵܐ ܕܲܝܗܘܿܕܼܵܐ: ܫܘܼܦܪܵܐ ܗ̄ܘܼ ܕܗܵܕܹܐ ܫܲܥ̣ܒ̇ܕܼܵܟ: ܘܪܸܓ̇ܬ̣ܵܗ̇ ܗܲܦܟܲܬ̤ ܠܸܒܵܟ.


text:
ܗܵܟܲܢܵܐ ܥܵܒ̣ܕ̇ܝܼܢ ܐܲܢ̄ܬ̇ܘܿܢ ܠܲܒ̣̈ܢܵܬ̣ ܝܑܼܣܪܵܝܹܠ: ܒܲܕܼܠܵܐ ܥܵܒ̣̈ܕܵܢ ܗ̄ܘܲܝ̈ ܨܸܒ̣ܝܵܢܲܝ̈ܟ̇ܘܿܢ ܒܝܼ̈ܫܹܐ ܡ̣ܢ ܕܸܚܠܲܬ̣ܗܹܝܢ.


text:
ܐܲܢ̄ܬ̇ ܕܹܝܢ ܐܸܡܲܪ ܠܝܼ ܩܕܼܵܡ ܟܠܵܗ̇ ܟܢܘܼܫܬܵܐ ܗܵܕܹܐ: ܬܚܹܝܬ̣ ܐܲܝܢܵܐ ܡ̣ܢ ܐܝܼܠܵܢܹ̈ܐ: ܚܙܲܝܬ̇ܘܿܢ ܐܸܢܘܿܢ ܠܗܵܕܹܐ ܘܲܠܗܵܘܿ ܥܠܲܝܡܵܐ ܕܕܲܡܟ̇ܝܼܢ ܐܲܟ̣ܚ̄ܕܼܵܐ. ܥܢ̣ܵܐ ܘܐܸܡܲܪ ܩܕܼܵܡ ܟܠܵܗ̇ ܟܢܘܼܫܬܵܐ: ܬܚܹܝܬ̣ ܪܘܼܡܵܢܵܐ.


text:
ܐܵܡܲܪ ܠܹܗ ܕܵܢܝܼܐܹܝܠ. ܒܲܫܪܵܪܵܐ ܥܵܘܼܠܵܐ ܡܲܠܸܠ̣ܬ̇ ܩܕܼܵܡ ܡܵܪܝܵܐ ܥܲܠ ܗܵܕܹܐ ܚܲܠܵܫܬܵܐ. ܘܨܵܒܹ̇ܝܢ ܐ̄ܢܬ̇ܘܿܢ ܠܡܹܐܫܲܕܼ ܕܡܵܐ ܙܲܟܵܝܵܐ ܒܥܵܘܼܠܵܐ. ܗܵܫܵܐ ܕܹܝܢ ܒܝܼܫܬܵܟ ܒܪܹܫܵܟ ܣܵܠ̇ܩܵܐ. ܐܲܝܟ ܕܲܟ̣ܬ̣ܝܼܒ̣ ܒܢܵܡܘܿܣܵܐ ܕܡܘܼܫܹܐ. ܗܵܐ ܓܹܝܪ ܡܲܠܲܐܟܹܗ ܕܐܲܠܵܗܵܐ ܐܸܫܬܲܠܲܚ ܥܠܲܝܟ. ܘܐܲܚܝܼܕܼ ܚܲܪܒܵܐ ܒܐܝܼܕܹܗ: ܕܢܸܨܪܹܝܟ ܡ̣ܢ ܪܹܫ ܠܪܹܫ. ܘܢܵܘܒܸ̇ܕܼ ܠܲܬ̣ܪ̈ܲܝܟ̇ܘܿܢ ܐܲܟ̣ܚ̄ܕܼܵܐ. ܘܲܥܢܵܬ̤ ܟܠܵܗ̇ ܟܢܘܼܫܬܵܐ ܒܩܵܠܵܐ ܪܵܡܵܐ: ܘܐܸܡܲܪܘ ܐܲܟ̣ܚ̄ܕܼܵܐ. ܫܘܼܒ̣ܚܵܐ ܠܐܲܠܵܗܵܐ ܕܐܲܚܝܼ ܠܟ̣ܠ ܕܗܲܝܡܸܢܘ ܒܲܫܡܹܗ: ܘܐܲܟܸ̇ܣ ܐܸܢܘܿܢ ܕܵܢܝܼܐܹܝܠ ܒܲܠܛܘܼܡܝܵܐ ܕܲܛܠܲܡ̣ܘ.


text:
ܘܲܩܥܵܬ̤ ܟܠܵܗ̇ ܟܢܘܼܫܬܵܐ ܒܩܵܠܵܐ ܪܵܡܵܐ ܐܲܟ̣ܚ̄ܕܼܵܐ. ܘܫܲܒܲܚ̣ܘ ܠܐܲܠܵܗܵܐ ܓܵܠܹ̇ܐ ܟܲܣ̈ܝܵܬ̣ܵܐ: ܕܝܵܗܹ̇ܒ̣ ܠܙܲܟܵܝܵܐ ܐܲܝܟ ܙܲܟܵܝܘܼܬܹܗ. ܘܦܵܪܲܥ ܠܥܵܘܿܠܵܐ: ܘܝܵܗܹ̇ܒ̣ ܐܘܼܪܚܹܗ ܒܪܹܫܹܗ.


text:
ܘܩܲܛܸܠ̣ܘ ܐܸܢܘܿܢ. ܘܐܲܗܦܸܟ ܠܗܘܿܢ ܡܵܪܝܵܐ ܦܘܼܪܥܵܢܘܼܬ̣ܵܐ ܒܝܼܫܬܵܐ ܐܲܝܟ ܕܫܵܘܹ̇ܝܢ ܗ̄ܘܼܵܘ. ܘܲܚܝܵܐ ܕܡܵܐ ܙܲܟܵܝܵܐ ܒܝܵܘܡܵܐ ܗܵܘܿ.


text:
ܗܲܠܩܵܢܵܐ ܕܹܝܢ ܘܐܲܢ̄ܬ̇ܬܹܗ: ܚܕܼܝܼܘ ܒܒܲܪܬ̣ܗܘܿܢ ܫܘܿܫܲܢ ܐܲܢ̄ܬ̇ܬܹܗ ܕܝܘܿܝܵܩܝܼܡ: ܕܠܵܐ ܐܸܫܬܲܟܲܚ ܒܵܗ̇ ܣܘܼܪܚܵܢܵܐ. ܘܫܲܒܲܚ̣ܘ ܠܐܲܠܵܗܵܐ ܟܠܹܗ ܥܲܡܵܐ: ܘܟ̣ܠܵܗ̇ ܫܲܪܒ̇ܬ̣ܵܗ̇ ܕܫܘܫܲܢ: ܕܐܸܫܬ̇ܩܸܠ ܫܡܵܐ ܒܝܼܫܵܐ ܕܣܘܼܪܚܵܢܵܐ ܡܸܢܗܘܿܢ.


text:
ܕܵܢܝܼܐܹܝܠ ܕܹܝܢ ܝܵܪܹܒ̣ ܗ̄ܘܼܵܐ: ܘܛܵܐܸܒ̣ ܩܕܼܵܡ ܟܠܵܗ̇ ܫܲܪܒ̇ܬ̣ܵܐ ܕܫܘܿܫܲܢ ܘܲܒ̣ܥܲܝ̈ܢܲܝ ܟܠܵܗ̇ ܟܢܘܼܫܬܵܐ ܕܝܼܣܪܵܝܹܠ. ܘܲܒ̣ܟ̣ܠܙܒܲܢ ܥܵܒܹ̇ܕܼ ܗ̄ܘܼܵܐ ܕܝܼܢܵܐ ܘܙܲܕ̇ܝܼܩܘܼܬ̣ܵܐ ܒܥܲܡܹܗ. ܘܐܸܬ̣ܡܲܠܲܠ ܫܡܵܐ ܕܬܸܫܒ̈ܚܵܬܹܗ ܒܟ̣ܠܹܗ ܥܲܡܵܐ: ܥܲܡ ܟܲܣ̈ܝܵܬ̣ܵܐ ܘܲܣܬ̇ܝܼܪ̈ܵܬ̣ܵܐ: ܕܐܸܬ̣ܒܲܕܲܩ ܠܹܗ.


text:
ܘܕܼܵܢܝܼܐܹܝܠ ܐܝܼܬ̣ܵܘܗܝ ܗ̄ܘܼܵܐ ܐܝܼܩܵܪܹܗ ܥܲܡ ܕܡܲܠܟܵܐ. ܘܥܵܡܲܪ ܗ̄ܘܼܵܐ ܥܲܡ ܡܲܠܟܵܐ. ܘܡܫܲܒܲܚ ܗ̄ܘܼܵܐ ܡ̣ܢ ܟܠܗܘܿܢ ܪ̈ܵܚܡܵܘܗܝ ܕܡܲܠܟܵܐ.


text:
ܐܝܼܬ̣ ܗ̄ܘܼܵܐ ܕܹܝܢ ܦܬܲܟ̣ܪܵܐ ܠܒ̣ܵܒ̣̈ܠܵܝܹܐ. ܘܲܫܡܹܗ ܗ̄ܘܼܵܐ ܒܹܝܠ. ܘܡܲܦܩܝܼܢ ܗ̄ܘܼܵܘ ܥܠܵܘܗܝ ܢܦܲܩܬ̣ܵܐ ܟܠܝܘܿܢ ܣܡܝܼܕܼܵܐ ܬܪܸܥܣܲܪ ܐܲܪ̈ܕ̇ܒ̣ܝܼܢ. ܘܕܸܟ̣ܪܹ̈ܐ ܐܲܪܒ̇ܥܝܼܢ. ܘܚܲܡܪܵܐ ܫܸܬ̣ ܡܲܬ̣ܪ̈ܝܼܢ.


text:
ܘܗ̤ܘ ܡܲܠܟܵܐ ܕܵܚܹ̇ܠ ܗ̄ܘܼܵܐ ܠܹܗ. ܘܐܵܙܹ̇ܠ ܗ̄ܘܼܵܐ ܟܠ ܝܘܿܡ ܘܣܵܓܹ̇ܕܼ ܗ̄ܘܼܵܐ ܠܹܗ. ܘܕܼܵܢܝܼܐܹܝܠ ܣܵܓܹ̇ܕܼ ܗ̄ܘܼܵܐ ܠܐܲܠܵܗܵܐ. ܘܐܸܡܲܪ ܡܲܠܟܵܐ ܠܕܼܵܢܝܼܐܹܝܠ. ܡܸܛܠ ܡܵܢܵܐ ܠܵܐ ܣܵܓܹ̇ܕܼ ܐܲܢ̄ܬ̇ ܠܒܹܝܠ ܐܲܠܵܗܝ.


text:
ܘܐܸܡܲܪ ܠܹܗ ܕܵܢܝܼܐܹܝܠ. ܠܵܐ ܣܵܓܹ̇ܕܼ ܐ̄ܢܵܐ ܠܨܲܠܡܵܐ ܘܠܲܦܬܲܟ̣ܪܵܐ ܘܠܲܓ̣ܠܝܼܦܵܐ ܡܸܛܠ ܕܲܥܒ̣ܵܕܼ ܐܝܼ̈ܕܲܝܵܐ ܗ̄ܘܼ ܕܲܒ̣ܢܲܝ̈ܢܵܫܵܐ. ܐܸܠܵܐ ܐܸܢܵܐ ܕܵܚܹ̇ܠ ܐ̄ܢܵܐ ܠܐܲܠܵܗܵܐ ܚܲܝܵܐ. ܗܵܘܿ ܕܲܥܒܲܕܼ ܫܡܲܝܵܐ ܘܐܲܪܥܵܐ. ܘܐܝܼܬ̣ܵܘܗܝ ܡܵܪܝܵܐ ܥܲܠ ܟܠ ܒܣܲܪ. ܠܹܗ ܗ̤ܘ ܣܵܓ̇ܕܼ ܐ̄ܢܵܐ.


text:
ܘܐܸܡܲܪ ܡܲܠܟܵܐ ܠܕܵܢܝܼܐܹܝܠ ܠܵܐ ܡܸܬ̣ܚ̄ܙܹܐ ܠܵܟ ܕܒܹܝܠ ܚܲܝ ܗ̄ܘܼ. ܐܵܘ ܠܵܐ ܚܵܙܹ̇ܐ ܐܲܢ̄ܬ̇ ܕܗܵܐ ܐܵܟܹ̇ܠ ܘܫܵܬܹ̇ܐ ܟܠܝܘܿܡ.


text:
ܗܵܝܕܹ̇ܝܢ ܕܵܢܝܼܐܹܝܠ ܓܚܸܟ ܘܐܸܡܲܪ ܠܡܲܠܟܵܐ. ܠܵܐ ܬܸܛܥܹܐ ܡܲܠܟܵܐ. ܗܵܢܵܐ ܓܹܝܪ ܡ̣ܢ ܠܓ̣ܵܘ ܕܛܝܼܢܵܐ ܗ̄ܘܼ: ܘܡ̣ܢ ܠܒܲܪ ܕܲܢܚܵܫܵܐ. ܘܡܸܕܸ̇ܡ ܡ̣ܢ ܝܵܘܡܵܘ̈ܗܝ ܠܵܐ ܐܸܟܲܠ̣ ܘܠܵܐ ܐܸܫܬܝܼ.


text:
ܗܵܝܕܹ̇ܝܢ ܐܸܬ̣ܚܲܡܲܬ̣ ܡܲܠܟܵܐ. ܘܲܩ̣ܪܵܐ ܠܟ̣ܘܼܡܪ̈ܵܘܗܝ ܕܒܹܝܠ ܘܐܸܡܲܪ ܠܗܘܿܢ. ܐܸܢ ܠܵܐ ܬܹܐܡܪܘܼܢ ܠܝܼ ܕܡܲܢ̣ܘܼ ܐܵܟܸ̇ܠ ܢܦܲܩܬ̣ܵܐ ܗܵܕܹܐ ܟܠܵܗ̇. ܬܡܘܼܬ̣ܘܼܢ.


text:
ܐܸܢ ܕܹܝܢ ܬܚܵܘܘܿܢܵܢܝ ܕܒܹܝܠ ܗ̤ܘ ܐܵܟܹ̇ܠ: ܢܡܘܼܬ̣ ܕܵܢܝܼܐܹܝܠ: ܕܓܲܕܸ̇ܦ ܥܲܠ ܒܹܝܠ. ܘܐܸܡܲܪ ܕܵܢܝܼܐܹܝܠ ܠܡܲܠܟܵܐ. ܢܸܗܘܸܐ ܐܲܝܟ ܡܸܠܬ̣ܵܟ ܡܲܠܟܵܐ.


text:
ܗܵܘܹ̇ܝܢ ܗ̄ܘܼܵܘ ܕܹܝܢ ܟܘܼܡܪ̈ܵܘܗܝ ܕܒܹܝܠ ܫܲܒ̣ܥܝܼܢ: ܣܛܲܪ ܡ̣ܢ ܢܸܫܲܝ̈ܗܘܿܢ ܘܲܒ̣ܢܲܝ̈ܗܘܿܢ. ܘܐܸܬ̣ܵܐ ܡܲܠܟܵܐ ܗ̤ܘ ܘܕܼܵܢܝܼܐܹܝܠ ܠܒܲܝܬܹ̇ܗ ܕܒܹܝܠ.


text:
ܘܐܵܡܪܝܼܢ ܟܘܼܡܪܹ̈ܐ ܠܡܲܠܟܵܐ. ܗܵܐ ܚܢܲܢ ܢܵܦܩܝܼܢܲܢ ܠܒܲܪ. ܐܲܢ̄ܬ̇ ܕܹܝܢ ܡܲܠܟܵܐ ܣܝܼܡ ܡܹܐܟ̣̈ܠܵܬ̣ܵܐ ܠܒܹܝܠ. ܘܲܡܙܘܿܓ̣ ܚܲܡܪܵܐ ܘܣܝܼܡ. ܘܐܲܚܘܿܕܼ ܬܲܪܥܵܐ ܘܲܚܬ̣ܘܿܡ ܒܥܸܙܲܩܬ̣ܵܟ.


text:
ܘܩܲܕܸ̇ܡ ܘܬ̣ܵܐ ܒܨܲܦܪܵܐ. ܐܸܢ ܠܵܐ ܬܸܫܟܲܚ ܠܟ̣ܠܗܹܝܢ ܡܹܐܟ̣̈ܠܵܬ̣ܵܐ ܕܐܸܟܲܠ ܐܸܢܹܝܢ ܒܹܝܠ: ܢܡܘܼܬ̣ ܚܢܲܢ: ܘܐܸܢܗ̤ܘ ܕܐܸܟܲܠ ܐܸܢܹܝܢ ܒܹܝܠ: ܢܡܘܼܬ̣ ܕܵܢܝܼܐܹܝܠ ܗܵܘܿ ܕܓܲܕܸ̇ܦ ܥܠܲܝܢ.


text:
ܗܸܢ̣ܘܿܢ ܕܹܝܢ ܡܸܛܠ ܕܲܬ̣ܟ̣ܝܼܠܝܼܢ ܗ̄ܘܼܵܘ ܕܲܥܒ̣ܝܼܕܼ ܠܗܘܿܢ ܡܲܥܠܵܢܵܐ ܒܛܘܼܫܝܵܐ ܬܚܹܝܬ̣ ܦܵܬ̣ܘܿܪܵܐ: ܘܒܹܗ ܥܵܐ̇ܠܝܼܢ ܗ̄ܘܼܵܘ ܘܢܵܦܩܝܼܢ. ܘܐܵܟ̣ܠ̇ܝܼܢ ܗ̄ܘܼܵܘ ܟܠ ܡܸܕܸ̇ܡ ܕܡܸܬ̇ܬ̇ܣܝܼܡ ܗ̄ܘܼܵܐ ܠܹܗ ܠܒܹܝܠ. ܘܫܵܩ̇ܠܝܼܢ ܗ̄ܘܼܵܘ ܡܸܕܸ̇ܡ ܕܝܵܬܲܪ.


text:
ܟܲܕܼ ܕܹܝܢ ܢܦܲܩ̣ܘ ܟܘܼܡܪܹ̈ܐ ܕܒܹܝܠ: ܐܲܝܬ̇ܝܼ ܡܲܠܟܵܐ ܡܹܐܟ̣̈ܠܵܬ̣ܵܐ ܘܲܡ̣ܠܵܐ ܦܵܬ̣ܘܿܪܵܐ. ܘܣܵܡ̣ ܩܕܼܵܡ ܒܹܝܠ. ܘܲܡ̣ܠܵܐ ܡܵܐܢܹ̈ܐ ܚܲܡܪܵܐ ܐܲܝܟ ܥܝܵܕܼܗܘܿܢ. ܘܲܢܦܲܩ̣ ܘܐܸܡܲܪ ܕܵܢܝܼܐܹܝܠ ܠܲܛܠܵܘ̈ܗܝ. ܐܲܝܬܵܘ ܠܝܼ ܩܸܛܡܵܐ. ܘܐܲܝܬ̇ܝܼܘ ܠܹܗ ܩܸܛܡܵܐ. ܘܥܲܪܒܹ̇ܗ ܒܥܲܪܒܵܠܵܐ ܩܕܼܵܡܵܘܗܝ ܕܡܲܠܟܵܐ ܒܟ̣ܠܹܗ ܒܲܝܬܵܐ ܕܒܹܝܠ. ܘܲܚܙܵܐ ܡܲܠܟܵܐ ܘܲܢܦܲܩ̣. ܘܐܸܚܲܕܼ ܬܲܪܥܵܐ. ܘܚܲܬ̣ܡܹܗ ܡܲܠܟܵܐ ܒܥܸܙܲܩܬܹܗ ܘܲܒ̣ܥܸܙܩܲܬ̣ ܕܵܢܝܼܐܹܝܠ.


text:
ܘܟ̣ܘܼܡܪܹ̈ܐ ܐܸܙܲܠ̣ܘ ܒܠܸܠܝܵܐ ܐܲܝܟ ܕܲܡܥܵܕܼܝܼܢ ܗ̄ܘܼܵܘ ܗܸܢ̣ܘܿܢ ܘܢܸܫܲܝ̈ܗܘܿܢ ܘܲܒ̣ܢܲܝ̈ܗܘܿܢ. ܘܐܸܟܲܠ̣ܘ ܗ̄ܘܼܵܘ ܟܠܡܸܕܸ̇ܡ ܕܣܝܼܡ ܗ̄ܘܼܵܐ ܠܹܗ ܠܒܹܝܠ. ܘܐܸܫܬ̇ܝܼܘ ܚܲܡܪܵܐ.


text:
ܘܲܗܘ̤ܵܐ ܕܟܲܕܼ ܦ̣ܬܲܚ ܬܲܪܥܵܐ: ܐܲܕܼܝܼܩ ܡܲܠܟܵܐ ܥܲܠ ܦܵܬ̣ܘܿܪܵܐ. ܘܲܚܙ̣ܵܐ ܕܐܲܟ̣ܝܼܠ ܟܠܡܸܕܸ̇ܡ ܕܐܸܬ̇ܬ̇ܣܝܼܡ ܗ̄ܘܼܵܐ ܠܒܹܝܠ. ܘܝܲܗ̄ܒܼ ܩܵܠܵܐ ܪܵܡܵܐ ܥܲܠ ܬܲܪܥܵܐ ܡ̣ܢ ܠܒܲܪ. ܘܐܸܡܲܪ ܪܲܒ̇ ܐܲܢ̄ܬ̇ ܒܹܝܠ. ܘܠܲܝܬ̇ ܠܘܵܬ̣ܵܟ ܢܸܟ̣ܠܵܐ ܐܵܦܠܵܐ ܩܲܠܝܼܠ.


text:
ܗܵܝܕܹ̇ܝܢ ܕܵܢܝܼܐܹܝܠ ܓܚܸܟ ܘܐܲܚܕܹ̇ܗ ܠܡܲܠܟܵܐ ܕܠܵܐ ܢܸܥܘܿܠ ܠܓ̣ܵܘ ܥܲܕܼ ܫܵܥܬ̣ܵܐ. ܘܐܸܡܲܪ ܕܵܢܝܼܐܹܝܠ ܠܡܲܠܟܵܐ. ܚܘܼܪ ܡܵܪܝ ܡܲܠܟܵܐ: ܘܐܸܬ̣ܒܲܩܵܐ ܒܐܲܪܥܵܐ. ܥܸܩ̈ܒ̣ܵܬ̣ܵܐ ܗܵܠܹܝܢ ܕܡܲܢ ܐܝܼܬܲܝܗܹܝܢ.


text:
ܘܐܸܡܲܪ ܡܲܠܟܵܐ ܚܵܙܹ̇ܐ ܐ̄ܢܵܐ ܒܐܲܪܥܵܐ ܥܸܩ̈ܒ̣ܵܬ̣ܵܐ ܕܓܲܒ̣ܪܹ̈ܐ ܘܲܕܼܢܸܫܹ̈ܐ ܘܕܲܛ̈ܠܵܝܹܐ. ܗܵܝܕܹ̇ܝܢ ܐܸܬ̣ܚܲܡܲܬ̣ ܡܲܠܟܵܐ.


text:
ܘܐܸܚܲܕܼ ܐܸܢܘܿܢ ܠܟ̣ܘܼܡܪܹ̈ܐ ܘܲܠܢܸܫܲܝ̈ܗܘܿܢ ܘܠܲܒ̣ܢܲܝ̈ܗܘܿܢ. ܘܚܵܘܝܼܘܗܝ ܠܡܲܠܟܵܐ ܡܲܥܠܵܢܵܐ ܕܐܝܼܬ̣ ܗ̄ܘܼܵܐ ܠܗܘܿܢ ܒܛܘܼܫܝܵܐ: ܗܵܘܿ ܕܒܹܗ ܥܵܐ̇ܠܹܝܢ ܗ̄ܘܼܵܘ ܘܢܵܦ̇ܩܝܼܢ. ܘܐܵܟ̣ܠܝܼܢ ܗ̄ܘܼܵܘ ܟܠ ܡܸܕܸ̇ܡ ܕܡܸܬ̇ܬ̇ܣܝܼܡ ܗ̄ܘܼܵܐ ܠܒܹܝܠ ܥܲܠ ܦܵܬ̣ܘܿܪܵܐ.


text:
ܘܩܲܛܸܠ ܐܸܢܘܿܢ ܡܲܠܟܵܐ ܠܟ̣ܠܗܘܿܢ. ܘܲܠܒܹ̇ܝܠ ܝܲܗ̄ܒܹ̇ܗ ܡܵܘܗܲܒ̣ܬ̣ܵܐ ܠܕܼܵܢܝܼܐܹܝܠ. ܘܬܲܒ̣ܪܹܗ ܕܵܢܝܼܐܹܝܠ: ܘܲܣܚܲܦ̣ ܗܲܝܟ̇ܠܹܗ.


text:
ܘܐܸܡ̣ܲܪ ܡܲܠܟܵܐ ܠܕܼܵܢܝܼܐܹܝܠ. ܗܵܫܵܐ ܥܲܠ ܗܵܢܵܐ ܠܵܐ ܡܸܫܟܲܚ ܐܲܢ̄ܬ̇ ܕܬܹܐܡܲܪ ܥܠܵܘܗܝ ܕܠܵܐ ܗ̄ܘܼܵܐ ܐܲܠܵܗܵܐ ܗ̄ܘܼ. ܣܓ̣ܘܿܕܼ ܠܹܗ ܡܸܛܠ ܕܐܲܠܵܗܵܐ ܗ̄ܘܼ ܚܲܝܵܐ.


text:
ܐܲܢ̄ܬ̇ ܕܹܝܢ ܡܲܠܟܵܐ ܗܲܒ̣ܠܝܼ ܫܘܼܠܛܵܢܵܐ ܥܠܵܘܗܝ. ܘܐܸܢܵܐ ܩܵܛܹ̇ܠ ܐ̄ܢܵܐ ܠܹܗ ܠܬܲܢܝܼܢܵܐ ܗܵܢܵܐ ܕܠܵܐ ܣܲܝܦܵܐ ܘܲܕܼܠܵܐ ܚܘܼܛܪܵܐ. ܘܐܸܡܲܪ ܠܹܗ ܡܲܠܟܵܐ ܝܑܼܗܝܼܒ̣ ܠܵܟ.


text:
ܘܲܫ̣ܩܲܠ ܕܵܢܝܼܐܹܝܠ ܙܲܦ̮ܬܵܐ ܘܣܲܥܪܵܐ ܘܬܲܪܒܵܐ. ܘܒܲܫܸܠ̣ ܐܸܢܘܿܢ ܐܲܟ̣ܚ̄ܕܼܵܐ. ܘܲܥܒܲܕܼ ܡܸܢܗܘܿܢ ܐܹܣܦܹܝܪܹ̈ܐ. ܘܲܫ̣ܕܼܵܐ ܐܸܢܹܝܢ ܒܦܘܼܡܹܗ ܕܬܲܢܝܼܢܵܐ. ܘܲܒ̣ܠܲܓ̣ ܐܸܢܹܝܢ ܬܲܢܝܼܢܵܐ. ܘܐܸܬ̣ܒܲܙܲܥ ܘܡܝܼܬ̣. ܘܐܸܡ̣ܲܪ ܕܵܢܝܼܐܹܝܠ. ܗܵܐ ܚܙܵܘ ܕܸܚ̈ܠܵܬ̣̱ܟ̣ܘܿܢ ܒܵܒ̣̈ܠܵܝܹܐ.


text:
ܘܲܗܘ̤ܵܐ ܕܟܲܕܼ ܫ̣ܡܲܥܘ ܒܵܒ̣̈ܠܵܝܹܐ: ܐܸܬ̣ܒ̇ܐܸܫ ܠܗܘܿܢ ܛܵܒ̣. ܘܐܸܬ̣ܟܲܢܲܫܘ ܥܲܠ ܡܲܠܟܵܐ. ܘܐܸܬ̣̱ܗܦܸܟ̣ܘ ܥܠܵܘܗܝ ܘܐܵܡ̇ܪܝܼܢ ܚܲܕܼ ܠܚܲܕܼ: ܝܗ̄ܘܼܕܼܵܝܵܐ ܗܘ̤ܵܐ ܠܹܗ ܡܲܠܟܵܐ. ܠܒܹܝܠ ܬܲܒܲܪ: ܘܲܠܬܲܢܝܼܢܵܐ ܗܵܐ ܩ̣ܛܲܠ. ܘܲܠܟ̣ܘܼܡܪܹ̈ܐ ܩܲܛܸܠ̣ ܐܸܢܘܿܢ.


text:
ܘܲܚܙ̣ܵܐ ܡܲܠܟܵܐ ܕܩܵܡ̣ܘ ܠܗܘܿܢ ܥܠܵܘܗܝ ܟܠܗܘܿܢ ܐܲܟ̣ܚ̄ܕܼܵܐ: ܘܐܸܬ̣ܐ̱ܠܸܨ ܠܹܗ. ܘܐܵܠܨܵܐܝܼܬ̣ ܐܲܫ̱ܠܡܹܗ ܠܗܘܿܢ ܠܕܼܵܢܝܼܐܹܝܠ. ܘܗܸܢ̣ܘܿܢ ܕܹܝܢ ܕܲܒ̣ܪܘܼܗܝ ܠܕܼܵܢܝܼܐܹܝܠ.


text:
ܘܐܸܙܲܠܘ ܐܲܪܡܝܘܼܗܝ ܒܓ̣ܘܼܒܵܐ ܕܐܲܪ̈ܝܵܘܵܬ̣ܵܐ. ܘܲܗܘ̤ܵܐ ܬܲܡܵܢ ܫܬܵܐ ܝܵܘ̈ܡܝܼܢ ܕܢܸܟ̣ܦ̄ܢܘܼܢ ܐܲܪ̈ܝܵܘܵܬ̣ܵܐ ܘܢܹܐܟ̣ܠܘܼܢܹܗ.


text:
ܐܝܼܬ̣ ܗ̄ܘܼܵܐ ܕܹܝܢ ܒܹܗ ܒܓ̣ܘܼܒܵܐ ܗܵܘܿ ܐܲܪ̈ܝܵܘܵܬ̣ܵܐ ܫܲܒ̣ܥܵܐ. ܘܝܵܗ̄ܒ̇ܝܼܢ ܗ̄ܘܼܵܘ ܠܗܘܿܢ ܬܪܹܝܢ ܦܲܓ̣ܪ̈ܝܼܢ ܒܝܵܘܡܵܐ: ܘܲܬ̣ܪܹܝܢ ܕܸܟ̣ܪ̈ܝܼܢ. ܘܲܒ̣ܗܵܢ̇ܘܿܢ ܝܵܘ̈ܡܵܬ̣ܵܐ ܠܵܐ ܝܲܗ̄ܒ̣ܘ ܠܗܘܿܢ ܡܸܕܸ̇ܡ ܕܢܹܐܟ̣ܠܘܼܢ: ܕܢܸܟ̣ܦ̄ܢܘܼܢ ܘܢܹܐܟ̣ܠܘܼܢܹܗ ܠܕܼܵܢܝܼܐܹܝܠ.


text:
ܐܝܼܬ̣ ܗ̄ܘܼܵܐ ܕܹܝܢ ܚܲܒ̣ܩܘܿܩ ܢܒ̣ܝܼܵܐ ܒܲܝܗܘܼܕܼ: ܘܒܲܫܸܠ̣ ܗ̄ܘܼܵܐ ܒܘܼܫܵܠܵܐ. ܘܦܲܬ̇ ܦܸ̈ܬܹ̇ܐ ܒܥܲܪܒ̣ܵܐ ܘܐܲܪܡܝܼ ܒܵܗ̇. ܘܐܸܙܲܠ̣ ܕܢܵܘܒܸ̇ܠ ܠܚܲܩܠܵܐ ܠܚܵܨ̈ܘܿܕܹܐ.


text:
ܘܐܸܡ̣ܲܪ ܠܹܗ ܡܲܠܲܐܟܹܗ ܕܡܵܪܝܵܐ. ܙܸܠ ܐܵܘܒܸ̇ܠ ܡܹܐܟ̣ܘܼܠܬܵܐ ܗܵܕܹܐ ܕܲܥܠܲܝܟ ܠܕܼܵܢܝܼܐܹܝܠ: ܕܲܪܡܸܐ ܒܓ̣ܘܼܒܵܐ ܕܐܲܪ̈ܝܵܘܵܬ̣ܵܐ ܒܒ̣ܵܒܹܠ.


text:
ܘܐܸܡܲܪ ܚܲܒ̣ܩܘܿܩ ܡܵܪܝ ܠܵܐ ܚܲܙ̣ܝܵܐ ܠܝܼ ܒܵܒܹܠ. ܘܲܠܓ̣ܘܼܒܵܐ ܠܵܐ ܝܵܕܲܥ ܐ̄ܢܵܐ ܠܹܗ. ܘܐܲܪܡܝܼ ܡܲܠܲܐܟ̣ܵܐ ܐܝܼܕܹܗ ܥܲܠ ܪܹܫܹܗ ܕܚܲܒ̣ܩܘܿܩ.


text:
ܘܐܸܡ̣ܲܪ ܕܵܢܝܼܐܹܝܠ: ܐܸܬ̇ܕܲܟ̣ܪܲܢܝ ܐܲܠܵܗܵܐ. ܘܠܵܐ ܫ̣ܒܲܩ ܪ̈ܵܚܡܵܘܗܝ ܡܹܢܝ. ܝܵܕܲܥ ܐ̄ܢܵܐ ܓܹܝܪ ܕܠܵܐ ܫܵܒܹ̇ܩ ܐܲܢ̄ܬ̇ ܠܐܲܝܠܹܝܢ ܕܪܵܚ̇ܡܝܼܢ ܠܵܟ.


text:
ܘܩܵܡ̣ ܕܵܢܝܼܐܹܝܠ ܘܐܸܟܲܠ. ܘܫܲܩ̣ܠܹܗ ܡܲܠܲܐܟ̣ܵܐ ܠܚܲܒ̣ܩܘܿܩ ܒܵܗ̇ ܒܫܵܥܬ̣ܵܐ. ܘܐܲܩܝܼܡܹܗ ܒܐܲܬ̣ܪܵܐ ܕܫܲܩ̣ܠܹܗ ܗ̄ܘܼܵܐ ܡ̣ܢ ܩܕܼܝܼܡ.


text:
ܘܐܸܬ̣ܵܐ ܡܲܠܟܵܐ ܠܝܵܘܡܵܐ ܫܒ̣ܝܼܥܵܝܵܐ ܠܡܸܒ̣ܟܵܐ ܥܲܠ ܕܵܢܝܼܐܹܝܠ. ܡܸܛܠ ܕܟܸܪܝܲܬ̤ ܗ̄ܘ̣ܵܬ̣ ܠܹܗ ܥܲܠ ܕܵܢܝܼܐܹܝܠ. ܘܐܸܬ̣ܵܐ ܠܘܵܬ̣ ܓܘܼܒܵܐ: ܘܐܲܕܼܝܼܩ ܒܓ̣ܘܼܒܵܐ: ܘܲܚܙ̣ܵܝܗܝ ܠܕܼܵܢܝܼܐܹܝܠ ܟܲܕܼ ܝܵܬܹ̇ܒ̣.


text:
ܘܐܲܣܩ̣ܘܼܗܝ ܡ̣ܢ ܓܘܼܒܵܐ ܠܕܼܵܢܝܼܐܹܝܠ ܘܠܲܒ̣ܥܸܠܕ̇ܒ̣ܵܒ̣ܵܘ̈ܗܝ ܕܕܼܵܢܝܼܐܹܝܠ ܗܵܢ̇ܘܿܢ ܕܐܸܟܲܠ̣ܘ ܩܲܪ̈ܨܵܘܗܝ: ܘܒ̣ܵܥܹ̇ܝܢ ܗ̄ܘܼܵܘ ܠܡܸܩܛܠܹܗ ܐܲܪܡܝܼܘ ܐܸܢܘܿܢ ܒܓ̣ܘܼܒܵܐ. ܘܒ̣ܵܗ̇ ܒܫܵܥܬ̣ܵܐ ܐܸܟܲܠ̣ܘ ܐܸܢܘܿܢ ܐܲܪ̈ܝܵܘܵܬ̣ܵܐ ܩܕܼܵܡܵܘܗܝ ܕܡܲܠܟܵܐ ܘܲܩܕܼܵܡ ܕܵܢܝܼܐܹܝܠ.


text:
ܦܸܬ̣ܓ̣ܵܡܹܗ ܕܡܵܪܝܵܐ ܕܲܗܘ̤ܵܐ ܥܲܠ ܗܘܿܫܲܥ ܒܲܪ ܒܹܪܝ: ܒܝܵܘ̈ܡܵܘܗܝ ܕܥܘܿܙܝܼܵܐ: ܘܲܕܼܝܘܿܬ̣ܵܡ: ܘܕܼܵܐܚܵܙ: ܘܲܕܼܚܹܙܲܩܝܵܐ: ܡܲܠ̈ܟܹ̇ܐ ܕܲܝܗܘܼܕܼܵܐ: ܘܲܒ̣ܝܵܘ̈ܡܵܘܗܝ ܕܝܘܿܪܲܒ̣ܥܲܡ ܒܲܪ ܝܘܿܐܵܫ ܡܲܠܟܵܐ ܕܝܼܣܪܵܝܹܠ.


text:
ܪܹܫ ܦܸܬ̣ܓ̣ܵܡܹܗ ܕܡܵܪܝܵܐ ܕܲܗܘ̤ܵܐ ܥܲܠ ܗܘܿܫܵܥ: ܐܸܡ̣ܲܪ ܡܵܪܝܵܐ ܠܗܘܿܫܵܥ: ܙܸܠ ܣܲܒ̣ ܠܵܟ ܐܲܢ̄ܬ̇ܬ̣ܵܐ ܕܲܡܙܲܢܝܵܐ: ܘܲܒ̣̈ܢܲܝܵܐ ܕܲܡܙܲܢܹܝܢ: ܡܸܛܠ ܕܲܡܙܲܢܵܝܘܼ ܬܙܲܢܹܐ ܐܲܪܥܵܐ ܡ̣ܢ ܒܵܬ̣ܪܹܗ ܕܡܵܪܝܵܐ.


text:
ܘܐܸܡܲܪ ܠܹܗ ܡܵܪܝܵܐ: ܩܪܝܼ ܫܡܹܗ ܐܝܼܙܲܪܥܹܝܠ: ܡܸܛܠ ܕܥܲܕܼ ܩܲܠܝܼܠ ܬܵܒܲܥ ܐ̄ܢܵܐ ܕܡܹܗ ܕܐܝܼܙܲܪܥܹܝܠ ܥܲܠ ܒܲܝܬܵܐ ܕܝܵܗܘܿ: ܘܐܹܒܲܛܸܠ ܡܲܠܟ̇ܘܼܬ̣ܵܐ ܕܒܹܝܬ̣ ܝܑܼܣܪܵܝܹܠ.


text:
ܘܒܸܛܢܲܬ̤ ܬܘܼܒ̣ ܘܝܸܠܕܲܬ̤ ܒܲܪܬ̣ܵܐ: ܘܐܸܡܲܪ ܠܝܼ ܡܵܪܝܵܐ: ܩܪܝܼ ܫܡܵܗ̇ ܠܵܐ ܐܸܬ̣ܪܲܚܡܲܬ̤: ܡܸܛܠ ܕܠܵܐ ܡܵܘܣܸܦ ܐ̄ܢܵܐ ܬܘܼܒ̣ ܠܲܡܪܲܚܵܡܘܼ ܥܲܠ ܕܒܹܝܬ̣ ܝܑܼܣܪܵܝܹܠ: ܐܸܠܵܐ ܡܸܫܩܲܠ ܫܵܩܹ̇ܠ ܐ̄ܢܵܐ ܠܗܘܿܢ.


text:
ܥܲܠ ܒܲܝܬܵܐ ܕܹܝܢ ܕܲܝܗܘܼܕܼܵܐ ܐܹܪܲܚܸܡ: ܘܐܸܦܪܘܿܩ ܐܸܢܘܿܢ ܒܡܵܪܝܵܐ ܐܲܠܵܗܗܘܿܢ: ܠܵܐ ܒܩܸܫܬܵܐ ܐܸܦܪܘܿܩ ܐܸܢܘܿܢ: ܐܵܦܠܵܐ ܒܣܲܝܦܵܐ: ܐܵܦܠܵܐ ܒܲܩܪܵܒ̣ܵܐ: ܘܠܵܐ ܒܪ̈ܲܟ̣ܫܵܐ: ܐܵܦܠܵܐ ܒܦܲܪ̈ܵܫܹܐ.


text:
ܘܐܸܡܲܪ ܠܝܼ ܡܵܪܝܵܐ: ܩܪܝܼ ܫܡܹܗ ܠܵܐ ܥܲܡܝ: ܡܸܛܠ ܕܐܲܢ̄ܬ̇ܘܿܢ ܠܵܐ ܥܲܡܝ ܐܲܢ̄ܬ̇ܘܿܢ: ܘܐܸܢܵܐ ܠܵܐ ܐܸܗܘܹܐ ܠܟ̣ܘܿܢ.


text:
ܘܐܸܢ ܢܸܗܘܹܐ ܡܸܢܝܵܢܵܐ ܕܲܒ̣ܢܲܝ̈ ܝܑܼܣܪܵܝܹܠ ܐܲܝܟ ܚܵܠܵܐ ܕܝܲܡܵܐ: ܕܠܵܐ ܡܸܬ̇ܬ̇ܟ̣ܝܼܠ ܘܠܵܐ ܡܸܬ̣ܡ̱ܢܹܐ: ܘܢܸܗܘܹܐ ܒܐܲܬ̣ܪܵܐ ܕܐܸܬ̣̱ܐܡܲܪ ܠܗܘܿܢ ܠܵܐ ܥܲܡܝ ܐܲܢ̄ܬ̇ܘܿܢ: ܬܲܡܵܢ ܢܸܬ̣ܩܪܘܿܢ ܒ̈ܢܲܝܵܐ ܠܐܲܠܵܗܵܐ ܚܲܝܵܐ.


text:
ܘܢܸܬ̣ܟܲܢܫܘܼܢ ܒܢܲܝ̈ ܝܑܼܗܘܼܕܼܵܐ: ܘܲܒ̣ܢܲܝ̈ ܝܑܼܣܪܵܝܹܠ ܐܲܟ̣ܚ̄ܕܼܵܐ: ܘܢܸܥܒ̇ܕܼܘܼܢ ܠܗܘܿܢ ܪܹܫܵܐ ܚܲܕܼ: ܘܢܸܣܩܘܼܢ ܡ̣ܢ ܐܲܪܥܵܐ: ܡܸܛܠ ܕܪܲܒ̇ ܗ̄ܘܼ ܝܵܘܡܵܐ ܕܐܝܼܙܲܪܥܹܝܠ.


text:
ܕܘܼܢܝ ܥܲܡ ܐܸܡܟ̣ܘܿܢ: ܕܘܼܢܝ: ܡܸܛܠ ܕܗ̤ܝ ܠܵܐ ܗܘ̤ܵܬ̣ ܐܲܢ̄ܬܲܬ̣ܝ: ܘܐܸܢܵܐ ܠܵܐ ܗܘܹ̇ܝܬ̣ ܒܲܥܠܵܗ̇: ܬܲܥܒܲܪ ܙܵܢܝܘܼܬ̣ܵܗ̇ ܡ̣ܢ ܐܲܦܹܝ̈ܗ̇: ܘܓ̣ܵܘܪܵܗ̇ ܡ̣ܢ ܒܲܝܢܵܬ̣ ܬܕܸܝ̈ܗ̇.


text:
ܕܠܵܐ ܐܲܫܠ̱ܚܝܼܗ̇ ܥܲܪܛܸܠ: ܘܐܸܫܒ̇ܩܝܼܗ̇ ܐܲܝܟ ܝܵܘܡܵܐ ܕܝܼܠܝܼܕܼܵܐ ܒܹܗ: ܘܐܸܥܒ̇ܕܼܝܼܗ̇ ܐܲܝܟ ܡܲܕܼܒ̇ܪܵܐ: ܘܐܲܝܟ ܐܲܪܥܵܐ ܨܗܝܼܬ̣ܵܐ: ܘܐܲܡܝܼܬ̣ܝܼܗ̇ ܒܨܲܗܝܵܐ.


text:
ܡܸܛܠ ܕܙܲܢܝܲܬ̤ ܐܸܡܗܘܿܢ: ܘܒܸܗܬܲܬ̤ ܝܵܠܹܕ̇ܬ̇ܗܘܿܢ: ܘܐܸܡܪܲܬ̤ ܐܹܙܲܠ ܒܵܬܲܪ ܪ̈ܵܚܡܲܝ: ܝܵܗ̄ܒܲܝ̈ ܠܲܚܡܝ ܘܡܲܝ̈ ܘܢܲܚܬܲܝ̈ ܘܟܸܬܵܢܲܝ̈: ܘܡܸܫܚ̄ܝ ܘܟ̣ܠ ܕܡܸܬ̣ܒ̇ܥܹܐ ܠܵܝܼ.


text:
ܘܬܹܐܙܲܠ ܒܵܬܲܪ ܪ̈ܵܚܡܹܝܗ̇ ܘܠܵܐ ܬܲܕܼܪܸܟ ܐܸܢܘܿܢ: ܘܬܸܒ̣ܥܸܐ ܐܸܢܘܿܢ ܘܠܵܐ ܬܸܫܟܲܚ ܐܸܢܘܿܢ: ܘܬܹܐܡܲܪ ܐܸܗܦܘܿܟ ܐܹܙܲܠ ܠܝܼ ܠܘܵܬ̣ ܒܲܥܠܝ ܩܲܕܼܡܵܝܵܐ: ܡܸܛܠ ܕܛܵܒ̣ ܗ̄ܘܼܵܐ ܠܝܼ ܗܵܝܕܹ̇ܝܢ ܡ̣ܢ ܕܗܵܫܵܐ.


text:
ܗ̤ܝ ܕܹܝܢ ܠܵܐ ܝܸܕܼܥܲܬ̤ ܕܐܸܢܵܐ ܝܸܗ̄ܒܹ̇ܬ̣ ܠܵܗ̇ ܥܒ̣ܘܼܪܵܐ: ܘܚܲܡܪܵܐ: ܘܡܸܫܚܵܐ: ܘܣܹܐܡܵܐ ܘܕܲܗܒ̣ܵܐ ܐܲܣܓ̇ܝܼܬ̣ ܠܵܗ̇: ܘܡܸܢܹܗ ܥ̣ܒܲܕܼܘ ܒܲܥܠܵܐ.


text:
ܡܸܛܠ ܗܵܢܵܐ ܐܸܗܦܘܿܟ ܐܸܣܲܒ̣ ܥܒ̣ܘܼܪܝ ܒܙܲܒ̣ܢܹܗ: ܘܚܲܡܪܝ ܒܙܲܒ̣ܢܹܗ: ܘܐܸܣܲܒ̣ ܥܲܡܪܝ ܘܟܸܬܵܢܝ̈: ܕܝܸܗ̄ܒܹ̇ܬ̣ ܠܵܗ̇ ܕܲܬ̣ܟܲܣܸܐ ܦܘܼܪܣܵܝܵܗ̇.


text:
ܘܐܲܚܪܸܒ̣ ܓܘܼܦܢܹܝ̈ܗ̇ ܘܬܹܐܢܹܝ̈ܗ̇: ܕܐܸܡܪܲܬ̤ ܕܡܵܘ̈ܗܒ̣ܵܬ̣ܵܐ ܐܸܢܹܝܢ ܕܝܲܗ̄ܒ̣ܘ ܠܝܼ ܪ̈ܵܚܡܲܝ: ܘܐܸܥܒܸ̇ܕܼ ܐܸܢܹܝܢ ܥܵܒ̣ܵܐ: ܘܬܹܐܟ̣ܘܿܠ ܐܸܢܹܝܢ ܚܲܝܘܿܬ̣ ܒܲܪܵܐ.


text:
ܘܐܸܦܩܘܿܕܼ ܥܠܹܝܗ̇ ܝܵܘ̈ܡܵܬ̣ܵܐ ܕܒܲܥܠܵܐ ܕܣܵܝ̇ܡܵܐ ܗ̄ܘܼܵܬ̣ ܒܗܘܿܢ ܒܸܣܡܹ̈ܐ: ܘܫܸܩܠܲܬ̤ ܩܕܼܵܫܹܝ̈ܗ̇ ܘܡܲܪ̈ܓܵܢܝܵܬ̣ܵܗ̇ ܘܐܸܙܲܠ̱ܬ̤ ܒܵܬܲܪ ܪ̈ܵܚܡܹܝܗ̇: ܘܠܝܼ ܛܥܵܬ̤ ܐܵܡܲܪ ܡܵܪܝܵܐ.


text:
ܘܐܸܬܸ̇ܠ ܠܵܗ̇ ܟܲܪ̈ܡܹ̇ܝܗ̇ ܡ̣ܢ ܬܲܡܵܢ: ܘܥܘܼܡܩܵܐ ܕܥܵܟ̣ܵܪ: ܕܢܸܬ̣ܦܬܲܚ ܣܘܼܟܵܠܵܗ̇: ܘܬܸܬ̣ܡܲܟܸ̇ܟ ܬܲܡܵܢ ܐܲܝܟ ܝܵܘ̈ܡܲܝ ܛܲܠܝܘܼܬ̣ܵܗ̇: ܘܐܲܝܟ ܝܵܘܡܵܐ ܕܣܸܠܩܲܬ̤ ܒܹܗ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܐܲܩܝܼܡ ܠܗܘܿܢ ܩܝܵܡܵܐ ܒܝܵܘܡܵܐ ܗܵܘܿ: ܥܲܡ ܚܲܝ̄ܘܼܬ̣ܵܐ ܕܕܲܒ̣ܪܵܐ: ܘܥܲܡ ܦܵܪܲܚܬ̣ܵܐ ܕܲܫܡܲܝܵܐ: ܘܪ̈ܲܚܫܵܐ ܕܐܲܪܥܵܐ: ܘܩܸܫܬܵܐ ܘܣܲܝܦܵܐ ܘܲܩܪܵܒ̣ܵܐ ܐܹܒܲܛܸܠ ܡ̣ܢ ܐܲܪܥܵܐ: ܘܐܲܫܪܸܐ ܐܸܢܘܿܢ ܒܣܲܒ̣ܪܵܐ.


text:
ܘܐܸܙ̱ܪܥܝܼܗ̇ ܠܝܼ ܒܐܲܪܥܵܐ: ܘܐܹܪܲܚܸܡ ܥܲܠ ܠܵܐ ܐܸܬ̣ܪܲܚܡܲܬ̤: ܘܐܸܩܪܸܐ ܠܠܵܐ ܥܲܡܝ ܥܲܡܝ: ܘܗ̤ܘ ܢܸܩܪܹܝܢܝ ܐܲܠܵܗܝ.


text:
ܘܐܸܡܲܪ ܠܝܼ ܡܵܪܝܵܐ: ܬܘܼܒ̣ ܙܸܠ ܪܚܲܡ ܐܲܢ̄ܬ̇ܬ̣ܵܐ ܓܲܝܵܪܬܵܐ ܕܪܵܚ̇ܡܵܐ ܒܝܼ̈ܫܵܬ̣ܵܐ: ܐܲܝܟ ܕܲܪܚܸܡ ܡܵܪܝܵܐ ܠܲܒ̣ܢܲܝ̈ ܝܑܼܣܪܵܝܹܠ: ܘܗܸܢܘܿܢ ܐܸܬ̣ܦ̄ܢܝܼ ܒܵܬܲܪ ܐܲܠܵܗܹ̈ܐ ܐ̄ܚܪ̈ܵܢܹܐ: ܘܲܪܚܸܡ̣ܘ ܕܲܒ̇ܘܼܫܹ̈ܐ ܕܐܲܦ̮̈ܫܵܬ̣ܵܐ.


text:
ܘܐܸܡ̇ܪܹܬ̣ ܠܵܗ̇ ܕܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ ܬܸܬ̇ܒ̣ܝܼܢ ܠܝܼ: ܠܵܐ ܬܙܲܢܹܝܢ: ܘܠܵܐ ܬܸܗܘܹܝܢ ܠܲܓ̣ܒܲܪ: ܘܐܸܢܵܐ ܐܸܗܘܹܐ ܠܘܵܬܹܟ̣ܝ.


text:
ܡܸܛܠ ܕܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ ܢܸܬ̇ܒ̣ܘܼܢ ܒܢܲܝ̈ ܝܑܼܣܪܵܝܹܠ: ܕܠܵܐ ܡܲܠܟܵܐ ܘܲܕܼܠܵܐ ܫܲܠܝܼܛܵܐ: ܘܲܕܼܠܵܐ ܕܸܒ̣ܚ̱ܬ̣ܵܐ: ܘܲܕܼܠܵܐ ܡܲܕܼܒ̇ܚܵܐ: ܘܲܕܼܠܵܐ ܠܵܒܹ̇ܫ ܐܵܦܘܿܕܹ̇ܐ: ܘܣܵܐܹ̇ܡ ܒܸܣܡܹ̈ܐ.


text:
ܘܡ̣ܢ ܒܵܬܲܪܟܸ̇ܢ ܢܸܬ̣ܦ̄ܢܘܿܢ ܒܢܲܝ̈ ܝܑܼܣܪܵܝܹܠ: ܘܢܸܒ̣ܥܘܿܢ ܠܡܵܪܝܵܐ ܐܲܠܵܗܗܘܿܢ: ܘܲܠܕܼܵܘܝܼܕܼ ܡܲܠܟ̇ܗܘܿܢ: ܘܢܸܕ̇ܥܘܼܢ ܠܡܵܪܝܵܐ ܘܲܠܛܲܝܒ̇ܘܼܬܹܗ ܒܝܵܘ̈ܡܵܬ̣ܵܐ ܐ̄ܚܪ̈ܵܝܹܐ.


text:
ܫܡܲܥܘ ܦܸܬ̣ܓ̣ܵܡܹܗ ܕܡܵܪܝܵܐ ܒܢܲܝ̈ ܝܑܼܣܪܵܝܹܠ: ܡܸܛܠ ܕܕܼܝܼܢܵܐ ܠܡܵܪܝܵܐ ܥܲܡ ܥܵܡܘܿܪܹ̈ܝܗ̇ ܕܐܲܪܥܵܐ: ܥܲܠ ܕܠܲܝܬ̇ ܩܘܼܫܬܵܐ ܐܵܦܠܵܐ ܛܲܝܒ̇ܘܼܬ̣ܵܐ: ܐܵܦܠܵܐ ܝܑܼܕܲܥܬܹܗ ܕܐܲܠܵܗܵܐ ܒܐܲܪܥܵܐ.


text:
ܡܸܛܠ ܗܵܢܵܐ ܬܸܬܸ̇ܒ̣ ܒܐܸܒ̣ܠܵܐ ܐܲܪܥܵܐ: ܘܢܹܐܠܘܿܢ ܟܠܗܘܿܢ ܥܵܡܘܿܪܹ̈ܝܗ̇: ܘܚܲܝ̄ܘܬ̣ܵܐ ܕܕܲܒ̣ܪܵܐ ܘܦܵܪܲܚܬ̣ܵܐ ܕܲܫܡܲܝܵܐ: ܘܐܵܦ ܢܘܼܢܹ̈ܐ ܕܲܒ̣ܝܲܡܵܐ ܢܣܘܼܦܘܼܢ.


text:
ܫܬܸܩ̣ ܥܲܡܝ ܡܸܛܠ ܕܠܲܝܬ̇ ܒܹܗ ܝܑܼܕܲܥܬ̣ܵܐ: ܐܲܢ̄ܬ̇ ܓܹܝܪ ܐܲܣܠܝܼܬ̇ ܝܑܼܕܲܥܬ̣ܵܐ: ܘܐܲܣܠܸܟ ܡ̣ܢ ܟܵܗܢܘܼܬ̣ܵܐ: ܘܲܛ̣ܥܲܝܬ̇ ܢܵܡܘܿܣܹܗ ܕܐܲܠܵܗܵܟ: ܐܵܦ ܐܸܢܵܐ ܐܸܛܥܸܐ ܠܲܒ̣ܢܲܝ̈ܟ.


text:
ܥܲܡܝ ܒܬܲܪܥܝܼܬܹܗ ܫ̣ܐܸܠ: ܘܚܘܼܛܪܹܗ ܚܵܘ̣ܝܹܗ: ܡܸܛܠ ܕܪܘܼܚܵܐ ܕܙܵܢܝܘܼܬ̣ܵܐ ܐܲܛܥ̱ܝܲܬ̤ ܐܸܢܘܿܢ: ܘܲܗܦܲܟ̣ܘ ܡ̣ܢ ܐܲܠܵܗܗܘܿܢ.


text:
ܥܲܠ ܪܹ̈ܫܲܝ ܛܘܼܪܹ̈ܐ ܕܲܒܲܚܘ̣: ܘܥܲܠ ܪ̈ܵܡܵܬ̣ܵܐ ܣܵܡ̣ܘ ܒܸܣܡܹ̈ܐ: ܐܚܹܝܬ̣ ܒܲܠܘܼܛܵܐ ܘܚܵܘܪܵܐ: ܘܒܸܛܡ̱ܬ̣ܵܐ ܕܫܲܦܝܼܪ ܛܸܠܵܠܵܗ̇: ܡܸܛܠ ܗܵܢܵܐ ܢܙܲܢ̈ܝܵܢ ܒܢܵܬ̣̈ܟ̣ܘܿܢ: ܘܟܲܥ̈ܠܵܬ̣ܟ̣ܘܿܢ ܢܓܘܼܪ̈ܵܢ.


text:
ܠܵܐ ܐܸܣܥܘܿܪ ܒܢܵܬ̣̈ܟ̣ܘܿܢ ܟܲܕܼ ܢܙܲܢ̈ܝܵܢ: ܘܐܵܦܠܵܐ ܟܲܠ̈ܠܵܬ̣ܟ̣ܘܿܢ ܟܲܕܼ ܢܓ̣ܘܼܪ̈ܵܢ: ܡܸܛܠ ܕܗܸܢܹܝܢ ܥܲܡ ܙܲܢܵܝܹ̈ܐ ܚܠܝܼ̈ܛܵܢ: ܘܗܸܢܘܿܢ ܥܲܡ ܢܵܦܩܲܬ̣ ܫܘܼܩܹ̈ܐ ܡܕܲܒ̇ܚܝܼܢ: ܥܲܡܵܐ ܕܠܵܐ ܡܸܣܬܲܟܲܠ ܥܲܦܸܩ̣ ܙܵܢܝܼܬ̣ܵܐ.


text:
ܐܲܢ̄ܬ̇ ܕܹܝܢ ܝܑܼܣܪܵܝܹܠ: ܠܵܐ ܬܚܲܝܸܒ̣ ܠܲܝܗܘܼܕܼܵܐ: ܘܠܵܐ ܬܹܐܙܠ̄ܘܼܢ ܠܓܲܠܓܵܠܵܐ: ܘܠܵܐ ܬܸܣܩܘܼܢ ܠܒܹܝܬ̣ ܐܘܿܢ: ܘܠܵܐ ܬܹܐܡܪܘܼܢ ܚܲܝ ܗ̄ܘܼ ܡܵܪܝܵܐ.


text:
ܡܸܛܠ ܕܐܲܝܟ ܬܘܿܪܬܵܐ ܕܡܸܪܕܲܬ̤ ܡܢ ܢܝܼܪܵܐ: ܗܵܟܲܢܵܐ ܡܪܲܕܼܘ ܒܢܲܝ̈ ܝܑܼܣܪܵܝܹܠ: ܘܡܸܟܹ̇ܝܠ ܢܸܪܥܸܐ ܐܸܢܘܿܢ ܡܵܪܝܵܐ: ܐܲܝܟ ܐܸܡܪܹ̈ܐ ܒܲܪܘܲܚܬ̣ܵܐ.


text:
ܫܡܲܥܘ ܗܵܕܹܐ ܟܵܗ̈ܢܹܐ: ܘܨܘܼܬ̣ܘ ܒܹܝܬ̣ ܝܑܼܣܪܵܝܹܠ: ܘܒܹܝܬ̣ ܡܲܠܟܵܐ ܫܡܲܥܘ: ܡܸܛܠ ܕܲܕܼܝܼܠܟ̣ܘܿܢ ܗ̄ܘܼ ܕܝܼܢܵܐ: ܕܦܲܚܹ̈ܐ ܗ̤ܘܲܝܬ̇ܘܿܢ ܠܕܼܵܘܩܹ̈ܐ: ܘܲܡܨܝܼܕ̇ܬܵܐ ܕܲܦܪܝܼܣܵܐ ܥܲܠ ܬܵܒ̣ܘܿܪ.


text:
ܐܸܢܵܐ ܝܵܕܲܥ̇ ܐ̄ܢܵܐ ܠܐܲܦܪܹܝܡ: ܘܝܼܣܪܵܝܹܠ ܠܵܐ ܟܣܸܐ ܡܹܢܝ: ܡܸܛܠ ܕܗܵܫܵܐ ܙܲܢܝܼ ܐܲܦܪܹܝܡ: ܘܐܸܬ̇ܛܲܢܲܦ ܝܑܼܣܪܵܝܹܠ.


text:
ܠܵܐ ܫܵܒ̣̈ܩܵܢ ܠܗܘܿܢ ܨܸܢ̈ܥܵܬ̣ܗܘܿܢ: ܕܢܸܬ̣ܦ̄ܢܘܿܢ ܠܘܵܬ̣ ܐܲܠܵܗܗܘܿܢ: ܡܸܛܠ ܕܪܘܼܚܵܐ ܕܙܵܢܝܘܼܬ̣ܵܐ ܒܓ̣ܵܘܗܘܿܢ: ܘܲܠܡܵܪܝܵܐ ܠܵܐ ܝܑܼܕܲܥ̣ܘ.


text:
ܘܢܸܬ̣ܡܲܟܲܢ ܐܝܼܩܵܪܹܗ ܕܝܼܣܪܵܝܹܠ ܩܕܼܵܡܵܘܗܝ: ܘܝܼܣܪܵܝܹܠ ܘܐܲܦܪܹܝܡ ܢܸܬ̇ܬܲܩܠܘܼܢ ܒܥܵܘܼܠܗܘܿܢ: ܘܢܸܬ̇ܬ̇ܩܸܠ ܐܵܦ ܝܑܼܗܘܼܕܼܵܐ ܥܲܡܗܘܿܢ.


text:
ܗܘ̤ܵܘ ܪܵܘܪ̈ܒ̣ܵܢܹܐ ܕܲܝܗܘܼܕܼܵܐ ܐܲܝܟ ܗܵܢ̇ܘܿܢ ܕܲܡܫܲܢܹܝܢ ܬܚܘܼܡܵܐ: ܐܹܫܘܼܕܼ ܪܘܼܓ̣ܙܝ ܥܠܲܝܗܘܿܢ ܐܲܝܟ ܡܲـ̈ـܝܵܐ.


text:
ܘܲܚ̣ܙܵܐ ܐܲܦܪܹܝܡ ܟܘܼܪ̈ܗܵܢܵܘܗܝ: ܘܲܝܗܘܼܕܼܵܐ ܟܹܐܒ̣ܵܘ̈ܗܝ: ܘܐܸܙܲܠ ܐܲܦܪܹܝܡ ܠܐܵܬ̣ܘܿܪ: ܘܫܲܕܲܪ ܠܘܵܬ̣ ܡܲܠܟܵܐ ܕܝܵܪܵܒ̣: ܘܗ̤ܘ ܠܵܐ ܡܸܫܟܲܚ ܠܡܲܐܣܵܝܘܼܬ̣ܟ̣ܘܿܢ: ܘܠܵܐ ܢܲܚܠܸܡ ܡܸܢܟ̣ܘܿܢ ܟܹܐܒܲܝ̈ܟ̇ܘܿܢ.


text:
ܡܸܛܠ ܕܐܸܢܵܐ ܐܲܝܟ ܐܲܪܝܵܐ ܠܐܲܦܪܹܝܡ: ܘܐܲܝܟ ܓܘܼܪܝܵܐ ܕܐܲܪܝܵܐ ܠܲܕܼܒܹܝܬ̣ ܝܑܼܗܘܼܕܼܵܐ: ܘܐܸܢܵܐ ܐܸܬ̣ܒܲܪ ܘܐܸܙܲܠ: ܘܐܸܫܩܘܿܠ ܘܠܲܝܬ̇ ܕܲܡܦܲܨܸܐ.


text:
ܘܢܸܕܲܥ ܠܡܹܐܙܲܠ ܠܝܼܕܲܥܬܹܗ ܕܡܵܪܝܵܐ: ܐܲܝܟ ܫܲܦܪܵܐ ܕܲܬ̣ܩܸܢ ܡܲܦܩܹܗ: ܘܢܹܐܬܹܐ ܠܲܢ ܐܲܝܟ ܡܸܛܪܵܐ: ܘܐܲܝܟ ܪܒ̣ܝܼܥܵܐ ܕܡܲܪܘܸܐ ܠܐܲܪܥܵܐ.


text:
ܡܵܢܵܐ ܐܸܥܒܸ̇ܕܼ ܠܵܟ ܐܲܦܪܹܝܡ: ܘܡܵܢܵܐ ܐܸܥܒܸ̇ܕܼ ܠܵܟ ܝܑܼܗܘܼܕܼܵܐ: ܛܲܝܒ̇ܘܼܬ̣ܟ̣ܘܿܢ ܐܲܝܟ ܥܢܵܢܵܐ ܕܨܲܦܪܵܐ: ܘܐܲܝܟ ܛܲܠܵܐ ܕܲܡܩܲܕܸ̇ܡ ܘܥܵܒܲܪ.


text:
ܡܵܐ ܕܐܲܣ̇ܝܬ̣ ܠܝܼܣܪܵܝܹܠ: ܘܐܸܬ̣ܓ̇ܠܝܼ ܥܵܘܼܠܹܗ ܕܐܲܦܪܹܝܡ: ܘܒ̣ܝܼܫܬܵܗ̇ ܕܫܵܡܪܹܝܢ: ܡܸܛܠ ܕܲܥ̣ܒܲܕܼܘ ܫܘܼܩܪܵܐ ܩܕܼܵܡܲܝ: ܘܓܲܢܵܒ̣ܵܐ ܥܵܐܹ̇ܠ ܗ̄ܘܼܵܐ: ܘܲܡܫܲܠܲܚ ܓܲܝܵܣܵܐ ܒܫܘܼܩܹ̈ܐ.


text:
ܘܠܵܐ ܐܵܡ̇ܪܝܼܢ ܒܠܸܒ̇ܗܘܿܢ ܕܟ̣ܠܗܘܿܢ ܕܟ̣ܠܗܹܝܢ ܒܝܼ̈ܫܵܬ̣ܗܘܿܢ ܥܵܗܹ̇ܕܼ ܐ̄ܢܵܐ: ܡܸܟܹ̇ܝܠ ܢܸܚܕ̇ܪ̈ܵܢ ܐܸܢܘܿܢ ܨܸܢ̈ܥܵܬ̣ܗܘܿܢ ܕܲܗ̤ܘܲܝ̈ ܩܕܼܵܡ ܐܲܦܲܝ̈.


text:
ܟܠܗܘܿܢ ܫܲܠܝܼܛܵܢܲܝ̈ܗܘܿܢ ܓܵܝ̇ܪܝܼܢ: ܐܲܝܟ ܬܲܢܘܼܪܵܐ ܕܝܵܩܹ̇ܕܼ ܠܡܹܐܦܝܼܬ̣ܵܐ: ܢܸܒ̣ܛܲܠ ܡ̣ܢ ܡܕܼܝܼܢ̄ܬܵܐ ܠܵܐܹ̇ܫ ܠܲܝܫܵܐ ܥܕܲܡܵܐ ܕܚܵܡܲܥ.


text:
ܡܸܛܠ ܕܚܲܡ̣ ܠܸܒ̇ܗܘܿܢ ܐܲܝܟ ܬܲܢܘܼܪܵܐ ܒܲܟ̣ܡܹܐܢܗܘܿܢ: ܘܟ̣ܠܹܗ ܠܸܠܝܵܐ ܥܬܸܩ̣ ܪܘܼܓ̣ܙܗܘܿܢ: ܘܲܒ̣ܨܲܦܪܵܐ ܝܵܩܹ̇ܕܼ ܗ̄ܘܼܵܐ ܐܲܝܟ ܢܘܼܪܵܐ ܘܫܲܠܗܹܒ̣ܝܼܬ̣ܵܐ.


text:
ܟܠܗܘܿܢ ܚܲܡ̣ܘ ܐܲܝܟ ܬܲܢܘܼܪܵܐ: ܘܐܸܟܲܠ̣ܘ ܠܕܲܝܵܢܲܝ̈ܗܘܿܢ: ܟܠܗܘܿܢ ܡܲܠܟܲܝ̈ܗܘܿܢ ܢܦܲܠ̣ܘ: ܘܠܲܝܬ̇ ܒܗܘܿܢ ܕܩܵܪܹܐ ܠܝܼ.


text:
ܠܐܲܬܲܪ ܕܢܹܐܙܠ̄ܘܿܢ ܐܸܦܪܘܿܣ ܥܠܲܝܗܘܿܢ ܡܨܝܼܕ̇ܬ̇ܝ: ܘܐܲܝܟ ܦܵܪܲܚܬ̣ܵܐ ܕܲܫܡܲܝܵܐ ܐܲܚܸܬ̣ ܐܸܢܘܿܢ: ܘܐܸܪܕܸ̇ܐ ܐܸܢܘܿܢ ܐܲܝܟ ܫܸܡܥܵܐ ܕܣܵܗܕ̇ܘܼܬ̣ܗܘܿܢ.


text:
ܘܵܝ ܠܗܘܿܢ ܕܢܲܕܼܘ ܡܹܢܝ: ܒܝܼܫܬܵܐ ܐܲܝܬܸ̇ܐ ܥܠܲܝܗܘܿܢ ܥܲܠ ܕܐܲܥ̣ܠܝܼܘ ܒܝܼ: ܐܸܢܵܐ ܓܹܝܪ ܦܸܪܩܹ̇ܬ̣ ܐܸܢܘܿܢ: ܘܗܸܢܘܿܢ ܡܲܠܸܠ̣ܘ ܥܠܲܝ ܕܲܓܵܠܘܼܬ̣ܵܐ.


text:
ܘܠܵܐ ܓܥ̣ܵܘ ܠܘܵܬ̣ܝ ܡ̣ܢ ܟܠܹܗ ܠܸܒ̇ܗܘܿܢ: ܐܸܠܵܐ ܐܲܝܸܠܠܘ ܥܲܠ ܡܲܫܟܲܒ̣ܗܘܿܢ: ܥܲܠ ܥܒ̣ܘܼܪܵܐ ܘܥܲܠ ܚܲܡܪܵܐ ܡܸܬ̣ܟܲܬ̇ܫܝܼܢ: ܘܲܡܪܲܕܼܘ ܥܠܲܝ.


text:
ܐܸܬ̣̱ܗܦܸܟ̣ܘ ܥܲܠ ܠܵܐ ܡܸܕܸ̇ܡ: ܘܲܗܘ̤ܵܘ ܐܲܝܟ ܩܸܫܬܵܐ ܢܟ̣ܝܼܠܬܵܐ: ܢܸܦܠܘܼܢ ܒܚܲܪܒܵܐ ܪܵܘܪ̈ܒ̣ܵܢܲܝܗܘܿܢ ܡ̣ܢ ܡܲܪܵܚܘܼܬ̣ܵܐ ܕܠܸܫܵܢܗܘܿܢ: ܗܵܢܵܘ ܥܘܼܪܙܵܠܗܘܿܢ ܕܒܲܐܪܥܵܐ ܕܡܸܨܪܹܝܢ.


text:
ܦܘܼܡܵܟ ܐܲܝܟ ܩܲܪܢܵܐ: ܘܐܲܝܟ ܢܸܫܪܵܐ ܥܲܠ ܒܲܝܬܹ̇ܗ ܕܡܵܪܝܵܐ: ܥܲܠ ܕܲܥ̣ܒܲܪܘ ܥܲܠ ܩܝܵܡܝ: ܘܥܲܠ ܢܵܡܘܿܣܝ ܐܲܥ̣ܠܝܼܘ.


text:
ܐܲܡܠܸܟ̣ܘ ܐܸܠܵܐ ܠܵܐ ܡܹܢܝ: ܘܐܸܫܬܲܠܲܛܘ ܘܠܵܐ ܐܵܘܕ̇ܥܘܼܢܝ: ܣܹܐܡܗܘܿܢ ܘܕܲܗܒ̣ܗܘܿܢ: ܥ̣ܒܲܕܼܘ ܠܗܘܿܢ ܦܬܲܟ̣ܪܹ̈ܐ ܕܢܹܐܒ̣ܕ̇ܘܼܢ.


text:
ܡܸܛܠ ܕܡ̣ܢ ܝܑܼܣܪܵܝܹܠ ܗ̄ܘܼ: ܘܢܲܓܵܪܵܐ ܗ̄ܘܼ ܥܲܒ̣ܕܹ̇ܗ: ܘܠܵܐ ܗ̄ܘܼܵܐ ܐܲܠܵܗܵܐ: ܐܸܠܵܐ ܠܛܵܠܝܘܼܬ̣ܵܐ ܗܘ̤ܵܐ ܥܸܓ̣ܠܹܟ̣ܝ ܫܵܡܪܹܝܢ.


text:
ܡܸܛܠ ܕܪܘܼܚܵܐ ܙܪܲܥ̣ܘ: ܘܥܲܠܥܵܠܵܐ ܚܨܲܕܼܘ: ܘܩܵܝܹܡܬܵܐ ܠܲܝܬ̇ ܠܗܘܿܢ: ܘܐܵܦܠܵܐ ܫܸܒ̇ܠܵܐ ܕܥܵܒܹ̇ܕܼ ܩܲܡܚܵܐ: ܘܐܸܠܘܼ ܐܝܼܬ̣ ܗ̄ܘܼܵܐ ܠܗܘܿܢ: ܢܘܼܟ̣ܪ̈ܵܝܹܐ ܐܲܟ̣ܠܝܼܢ ܗ̄ܘܼܵܘ ܠܹܗ.


text:
ܐܵܦܸܢ ܢܸܫܬܲܠܡܘܼܢ ܒܥܲܡܡܹ̈ܐ: ܐܹܟܲܢܸܫ ܐܸܢܘܿܢ: ܘܢܸܬ̇ܬ̇ܢܝܼܚܘܼܢ ܩܲܠܝܼܠ ܡ̣ܢ ܫܸܩܠܵܐ ܕܡܲܠ̈ܟܹ̇ܐ ܘܲܕܼܫܲܠܝܼܛܵܢܹ̈ܐ.


text:
ܕܸܒ̣ܚܹ̈ܐ ܕܓܸܒ̣̈ܝܵܬ̣ܵܐ ܡܕܲܒ̇ܚܝܼܢ: ܘܒܸܣܪܵܐ ܐܵܟ̣ܠܝܼܢ: ܘܡܵܪܝܵܐ ܠܵܐ ܨܵܒܹ̇ܐ ܒܗܘܿܢ: ܡܸܟܹ̇ܝܠ ܢܸܬ̇ܕܲܟܲܪ ܥܵܘܼܠܗܘܿܢ: ܘܢܸܦܩܘܿܕܼ ܚܛܵܗܲܝ̈ܗܘܿܢ: ܘܗܸܢܘܿܢ ܠܡܸܨܪܹܝܢ ܢܸܗܦ̄ܟ̣ܘܼܢ.


text:
ܛܥ̣ܵܐ ܝܼܣܪܵܝܹܠ ܠܡܲܢ ܕܥܲܒ̣ܕܹ̇ܗ: ܘܲܒ̣ܢܵܐ ܗܲܝ̈ܟ̇ܠܹܐ: ܘܲܝܗܘܼܕܼܵܐ ܐܲܣܓ̇ܝܼ ܡܕܼܝܼ̈ܢܵܬ̣ܵܐ ܥܲܫ̈ܝܼܢܵܬ̣ܵܐ: ܐܸܫܒ̇ܘܿܩ ܢܘܼܪܵܐ ܒܲܡܕܼܝܼ̈ܢܵܬܹܗ: ܘܬܹܐܟ̣ܘܿܠ ܣܵܚܪ̈ܵܬܹܗ.


text:
ܠܵܐ ܬܸܚܕܹ̇ܐ ܝܑܼܣܪܵܝܹܠ: ܘܠܵܐ ܬܕܼܘܼܨ ܐܲܝܟ ܥܲܡܡܹ̈ܐ: ܡܸܛܠ ܕܲܛܥܲܝ̣ܬ̇ ܡ̣ܢ ܐܲܠܵܗܵܟ: ܘܲܪܚܸܡ̣ܬ̇ ܡܵܘ̈ܗܒ̣ܵܬ̣ܵܐ ܡ̣ܢ ܟܠ ܐܸܕ̇ܪܹ̈ܐ.


text:
ܘܠܵܐ ܢܢܲܩܘܿܢ ܠܡܵܪܝܵܐ ܚܲܡܪܵܐ: ܘܠܵܐ ܢܸܒ̣ܣ̄ܡܘܼܢ ܠܹܗ ܕܸܒ̣ܚܲܝ̈ܗܘܿܢ: ܐܲܝܟ ܠܲܚܡܵܐ ܗ̄ܘܼ ܠܗܘܿܢ ܕܐܘܼܠܨܵܢܵܐ: ܟܠ ܐܵܟ̣ܘܿܠܵܘ̈ܗܝ ܢܸܬ̇ܛܲܢܦܘܼܢ ܡܸܛܠ ܕܠܲܚܡܵܐ ܕܢܲܦ̮ܫܗܘܿܢ ܠܵܐ ܥܵܐܹ̇ܠ ܠܒܲܝܬܹ̇ܗ ܕܡܵܪܝܵܐ.


text:
ܡܸܛܠ ܕܗܸܢ̣ܘܿܢ ܐܸܙܲܠ̣ܘ ܒܒܸܙܬ̣ܵܐ: ܘܡܸܨܪܹܝܢ ܬܟܲܢܸܫ ܐܸܢܘܿܢ: ܘܡܲܦܲܣ ܬܸܩܒ̇ܘܿܪ ܐܸܢܘܿܢ: ܪܸܓ̇ܬ̣ܵܐ ܕܣܹܐܡܗܘܿܢ ܢܘܼܟ̣ܪ̈ܵܝܹܐ ܢܹܐܪܬ̇ܘܼܢܵܗ̇: ܘܟ̣ܘܼ̈ܒܹ̇ܐ ܒܡܲܫܟ̇ܢܲܝ̈ܗܘܿܢ.


text:
ܡܲܛܝܼܘ ܝܵܘ̈ܡܵܬ̣ܵܐ ܕܲܬ̣ܒܲܥܬ̣ܵܐ: ܩ̣ܪܸܒ̣ܘ ܝܵܘ̈ܡܵܬ̣ܵܐ ܕܦܘܼܪܥܵܢܵܐ: ܢܸܕܲܥ ܝܑܼܣܪܵܝܹܠ ܣܲܟ̣ܠܵܐ ܢܒ̣ܝܵܐ ܫܵܛܝܵܐ: ܓܲܒ̣ܪܵܐ ܕܲܠܒ̣ܝܼܫܵܐ ܒܹܗ ܪܘܼܚܵܐ ܕܫܵܛܝܘܼܬ̣ܵܐ: ܡ̣ܢ ܣܘܿܓ̣ܵܐܐ ܕܥܵܘܼܠܵܟ ܐܸܬ̣ܝܲܬ̇ܪܲܬ̤ ܫܪܝܼܚܘܼܬ̣ܵܟ.


text:
ܕܵܘܩܵܐ ܐܲܦܪܹܝܡ ܥܲܡ ܐܲܠܵܗܝ: ܢܒ̣ܝܵܐ ܦܲܚܵܐ ܕܬ̣ܘܼܩܠ̱ܬ̣ܵܐ ܥܲܠ ܟܠܗܹܝܢ ܐܘܼܪ̈ܚܵܬܹܗ: ܘܲܫܪܝܼܚܘܼܬ̣ܵܐ ܒܒܲܝܬܹ̇ܗ ܕܐܲܠܵܗܵܐ.


text:
ܐܲܝܟ ܥܸܢ̈ܒܹܐ ܒܡܲܕܼܒ̇ܪܵܐ ܐܸܫܟ̇ܚܹ̇ܬ̣ ܠܝܼܣܪܵܝܹܠ: ܘܐܲܝܟ ܬܹܬܵܐ ܒܲܟܵܪܬܵܐ ܚܙܹ̇ܝܬ̣ ܠܐܲܒ̣ܵܗܲܝ̈ܗܘܿܢ: ܘܗܸܢܘܿܢ ܥܲܠ̣ܘ ܠܘܵܬ̣ ܒܥܸܠܦܥܘܿܪ: ܘܐܸܬ̣ܢ̱ܙܲܪܘ ܠܒܸܗܬ̇ܬ̣ܵܐ: ܘܲܗܘ̤ܵܘ ܠܛܲܢܦܘܼܬ̣ܵܐ ܐܲܝܟ ܕܲܪܚܸܡ̣ܘ.


text:
ܟܠܗܹܝܢ ܒܝܼ̈ܫܵܬ̣ܗܘܿܢ ܒܓܲܠܓܵܠܵܐ: ܡܸܛܠ ܕܬܲܡܵܢ ܣܢܹ̇ܝܬ̣ ܐܸܢܘܿܢ ܒܒ̣ܝܼܫܘܼܬ̣ܵܐ ܕܨܸܢ̈ܥܵܬ̣ܗܘܿܢ: ܡ̣ܢ ܒܷܲܬ̇ܝ ܐܲܦܸܩ ܐܸܢܘܿܢ: ܘܠܵܐ ܐܵܘܣܸܦ ܠܲܡܪܲܚܵܡܘܼ ܥܠܲܝܗܘܿܢ: ܟܠܗܘܿܢ ܫܲܠܝܼܛܵܢܲܝ̈ܗܘܿܢ ܡܵܪܘܿܕܼܝܼܢ.


text:
ܡܚܵܐ ܐܲܦܪܹܝܡ ܥܸܩܵܪܵܐ: ܘܝܼܒܸܫ ܕܠܵܐ ܢܸܬܸ̇ܠ ܦܹܐܪܹ̈ܐ: ܘܐܸܢ ܢܵܘܠܕܼܘܼܢ ܒܢܲـ̈ـܝܵܐ: ܐܲܡܝܼܬ̣ ܪܸܓ̇ܬ̣ܵܐ ܕܸܡܥܲܝ̈ܗܘܿܢ.


text:
ܓܦܸܬܵܐ ܕܫܲܒ̇ܘܼܩܹ̈ܐ ܝܑܼܣܪܵܝܹܠ ܕܥܸܒ̣ܕܲܬ̤ ܦܹܐܪܹ̈ܐ: ܐܲܝܟ ܣܘܿܓ̣ܵܐܐ ܕܦܹܐܪܹ̈ܝܗ̇ ܐܲܣܓ̇ܝܼܘ ܡܲܕܼܒ̇ܚ̈ܐ: ܘܐܲܝܟ ܛܘܼܒ̣ܵܐ ܕܐܲܪܥ̱ܗܘܿܢ ܒܢ̣ܵܘ ܥܠܵܘܵܬ̣ܵܐ.


text:
ܡܲܠܸܠܘ ܡܸܠܹ̈ܐ ܕܥܸܠ̈ܠܵܬ̣ܵܐ ܕܲܓܵܠܵـ̈ـܬ̣ܵܐ: ܦܣܲܩ̣ܘ ܕܝܵܬܹܩܵܐ ܘܲܦܪܲܥ̣ܘ ܕܝܼܢܵܐ: ܐܲܝܟ ܝܲܥܪܵܐ ܒܚܲܩܠܵܐ ܕܐܲܪܥܵܐ ܒܲܝܵܪܬܵܐ.


text:
ܠܥܸܓ̣ܠܵܐ ܕܒܹܝܬ̣ ܐܘܿܢ ܢܸܗܘܘܿܢ ܬܵܘܬܵܒܹ̈ܐ ܥܵܡܘܿܪܹ̈ܐ ܕܫܵܡܪܹܝܢ: ܡܸܛܠ ܕܝܼܬܸܒ̣ܘ ܥܠܵܘܗܝ ܒܐܸܒ̣ܠܵܐ ܥܲܡܹܗ: ܘܟ̣ܘܼܡܪ̈ܵܘܗܝ: ܘܲܥܠܵܘܗܝ ܢܸܚܕ̇ܘܿܢ: ܘܥܲܠ ܐܝܼܩܵܪܹܗ ܕܲܥܒܲܪ ܡܸܢܹܗ.


text:
ܘܐܵܦ ܠܹܗ ܠܐܵܬ̣ܘܿܪ ܢܵܘܒ̇ܠܘܼܢ ܩܘܼܪ̈ܒܵܢܹܐ ܠܡܲܠܟܵܐ ܕܝܵܪܵܒ̣: ܒܸܗܬ̇ܬ̣ܵܐ ܢܩܲܒܸ̇ܠ ܐܲܦܪܹܝܡ: ܘܝܼܣܪܵܝܹܠ ܢܸܒ̣ܗܲܬ̣ ܒܬܲܪܥܝܼܬܹܗ.


text:
ܘܢܸܚ̱ܪ̈ܒ̣ܵܢ ܦܪ̈ܲܟܹ̇ܐ ܕܐܘܿܢ ܚܛܝܼܬܹܗ ܕܝܼܣܪܵܝܹܠ: ܟܘܼܒܹ̇ܐ ܘܕܲܪܕ̇ܪܹ̈ܐ ܢܹܐܥܘܿܢ ܒܡܲܕܼܒ̇ܚܲܝ̈ܗܘܿܢ: ܘܢܹܐܡܪܘܿܢ ܠܛܘܼܪܹ̈ܐ ܕܟܲܣܵܐܘܼܢ: ܘܲܠܪ̈ܵܡܵܬ̣ܵܐ ܕܢܸܦ̈ܠܵܢ ܥܠܲܝܗܘܿܢ.


text:
ܡ̣ܢ ܝܵܘ̈ܡܵܬ̣ܵܐ ܕܪܵܡܬ̣ܵܐ ܚ̣ܛܲܝܬ̇ ܝܑܼܣܪܵܝܹܠ: ܬܲܡܵܢ ܢܩܘܼܡܘܿܢ ܘܠܵܐ ܢܲܕܼܪܸܟ ܐܸܢܘܿܢ ܩܪܵܒ̣ܵܐ ܒܪܵܡܬ̣ܵܐ ܥܲܠ ܒܢܲـ̈ـܝܵܐ ܕܥܵܘܼܠܵܐ.


text:
ܒܲܟ̣ܐܵܬ̣ܝ ܐܸܪܕܸ̇ܐ ܐܸܢܘܿܢ: ܘܢܸܬ̣ܟܲܢܫܘܼܢ ܥܠܲܝܗܘܿܢ ܥܲܡܡܹ̈ܐ: ܡܵܐ ܕܡܸܬ̣ܪ̱ܕܹܝܢ ܥܲܠ ܬܲܪ̈ܬܲܝܗܹܝܢ ܣܲܟ̣ـ̈ـܠ̱ܘܵܬ̣ܗܘܿܢ.


text:
ܐܲܦܪܹܝܡ ܥܓܸܠܬܵܐ ܡܲܠܲܦܬܵܐ ܕܪܵܚ̇ܡܵܐ ܠܡܲܕܼܪܵܟ̣ܘܼ: ܘܐܸܢܵܐ ܥܸܒ̣ܪܹܬ̣ ܥܲܠ ܨܵܘܪܵܗ̇: ܐܸܪܟܲܒ̣ ܠܐܲܦܪܹܝܡ: ܘܢܲܕܼܪܸܟ ܝܑܼܗܘܼܕܼܵܐ: ܘܢܸܒ̇ܘܿܙ ܝܲܥܩܘܿܒ̣.


text:
ܙܪܘܿܥܘ ܠܟ̣ܘܿܢ ܙܲܕ̇ܝܼܩܘܼܬ̣ܵܐ: ܘܲܚܨܘܿܕܼܘ ܦܘܼܡܵܗ̇ ܕܛܲܝܒ̇ܘܼܬ̣ܵܐ: ܐܲܢܗܲܪܘ ܠܟ̣ܘܿܢ ܫܪܵܓ̣ܵܐ: ܡܸܛܠ ܕܙܲܒ̣ܢܵܐ ܗ̄ܘܼ ܠܡܸܒ̣ܥܝܹܗ ܠܡܵܪܝܵܐ: ܥܲܕܼܐܵܬܹ̇ܐ ܘܲܡܚܵܘܸܐ ܠܟ̣ܘܿܢ ܙܲܕ̇ܝܼܩܘܼܬܹܗ.


text:
ܕܒܲܪܬ̇ܘܿܢ ܚܛܝܼܬ̣ܵܐ ܘܥܵܘܼܠܵܐ: ܘܲܚܨܲܕ̇ܬ̇ܘܿܢ ܘܐܸܟܲܠ̣ܬ̇ܘܿܢ ܦܹܐܪܹ̈ܐ ܕܕܲܓܵܠܘܼܬ̣ܵܐ ܡܸܛܠ ܕܐܸܬ̇ܬ̇ܟܸܠܬ̇ܘܿܢ ܒܐܘܼܪ̈ܚܵܬ̣ܟ̣ܘܿܢ: ܘܲܒ̣ܣܘܿܓ̣ܵܐܐ ܕܓܲܢ̄ܒܵܪܘܼܬ̣ܟ̣ܘܿܢ.


text:
ܢܩܘܼܡ ܐܲܒ̣ܕܵܢܵܐ ܒܥܲܡܵܟ: ܘܟ̣ܠܗܘܿܢ ܟܲܪ̈ܟܲܝܟ ܢܸܬ̣ܒܲܙܙܘܼܢ ܐܲܝܟ ܒܸܙܬ̣ܵܐ ܫܠܡܢܨܪ: ܡ̣ܢ ܒܹܝܬ̣ ܐܹܝܠ ܒܝܵܘܡܵܐ ܕܲܩܪܵܒ̣ܵܐ: ܐܸܡܵܐ ܥܲܠ ܒܢܹܝ̈ܗ̇ ܫܲܩܸܦ̣ܘ.


text:
ܗܵܟܲܢܵܐ ܥ̣ܒܲܕܼܘ ܠܟ̣ܘܿܢ ܒܹܝܬ̣ ܐܹܝܠ: ܡ̣ܢ ܩܕܼܵܡ ܒܝܼܫܘܼܬ̣ ܒܝܼܫܘܼܬ̣ܟ̣ܘܿܢ. ܒܫܲܦܪܵܐ ܬܘܲܪ ܘܲܒ̣ܗܸܬ̣ ܡܲܠܟܵܐ ܕܝܼܣܪܵܝܹܠ.


text:
ܒܚܲܒ̣̈ܠܹܐ ܕܲܒ̣ܢܲܝ̈ܢܵܫܵܐ ܢܸܓ̇ܕܹ̇ܬ̣ ܐܸܢܘܿܢ: ܘܲܒ̣ܫܸܫ̈ܠܵܬ̣ܵܐ ܕܪܸܚ̱ܡܬ̣ܵܐ: ܘܲܗܘܹ̇ܝܬ̣ ܠܗܘܿܢ ܐܲܝܟ ܗܵܘܿ ܕܲܡܪܝܼܡ ܢܝܼܪܵܐ ܡ̣ܢ ܩܕܼܵܠܗܘܿܢ: ܘܐܲܪܟ̇ܢܹ̇ܬ̣ ܠܗܘܿܢ ܘܐܸܟܲܠ̣ܘ.


text:
ܐܲܝܟܲܢܵܐ ܐܹܣܲܝܥܵܟ ܐܲܦܪܹܝܡ: ܐܵܘ ܐܲܝܟܲܢܵܐ ܐܹܥܲܕ̇ܪܵܟ ܝܑܼܣܪܵܝܹܠ: ܐܵܘ ܐܲܝܟܲܢܵܐ ܐܸܥܒ̇ܕܼܵܟ ܐܲܝܟ ܐܵܕܼܵܡܵܐ: ܐܵܘ ܐܲܝܟ ܨܒ̣ܘܼܐܹܝܡ: ܐܸܬ̣ܗ̱ܦܸܟ ܠܹܒ̇ܝ ܘܓ̣ܵܠ̣ܘ ܪ̈ܲܚܡܲܝ.


text:
ܠܵܐ ܐܸܥܒܸ̇ܕܼ ܚܸܡܬ̣ܵܐ ܕܪܘܼܓ̣ܙܝ: ܘܠܵܐ ܐܸܗܦܘܿܟ ܠܲܡܚܲܒܵܠܘܼܬܹܗ ܠܐܲܦܪܹܝܡ: ܡܸܛܠ ܕܐܲܠܵܗܵܐ ܐ̄ܢܵܐ ܠܵܐ ܗܘܹ̇ܝܬ̣ ܒܲܪܢܵܫܵܐ ܒܲܝܢܵܬ̣ܟ̣ܘܿܢ: ܩܲܕ̇ܝܼܫܵܐ ܐ̄ܢܵܐ ܘܠܵܐ ܐܸܥܘܿܠ ܠܲܡܕܼܝܼܢ̄ܬܵܐ.


text:
ܘܲܢܕܼܘܼܠܘܿܢ ܐܲܝܟ ܛܲܝܪܵܐ ܡ̣ܢ ܡܸܨܪܹܝܢ: ܘܐܲܝܟ ܝܵܘܢܹ̈ܐ ܡ̣ܢ ܐܲܪܥܵܐ ܕܐܵܬ̣ܘܿܪ: ܘܐܲܗܦܸܟ ܐܸܢܘܿܢ ܠܝܲܬ̣ܒ̇ܗܘܿܢ ܐܵܡܲܪ ܡܵܪܝܵܐ.


text:
ܚܲܕܼܪܲܢܝ ܒܕܲܓܵܠܘܼܬ̣ܵܐ ܐܲܦܪܹܝܡ: ܘܒܹܝܬ̣ ܝܑܼܣܪܵܝܹܠ ܘܲܝܗܘܼܕܼܵܐ ܒܢܸܟ̣ܠܵܐ: ܥܕܲܡܵܐ ܕܲܢܚܸܬ̣ ܥܲܡܹܗ ܕܐܲܠܵܗܵܐ: ܥܲܡܵܐ ܩܲܕ̇ܝܼܫܵܐ ܘܲܡܗܲܝܡܢܵܐ.


text:
ܐܲܦܪܹܝܡ ܪܥ̣ܵܐ ܪܘܼܚܵܐ: ܘܲܪܕܸܦ̣ ܥܲܠܥܵܠܵܐ ܝܵܘܡܵܐ ܟܠܹܗ: ܕܲܓܵܠܘܼܬ̣ܵܐ ܘܒܸܙܬܲܐ ܐܲܣܓ̇ܝܼܘ: ܘܲܕܼ ܝܵܬܹܩܵܐ ܥܲܡ ܐܵܬ̣ܘܿܪܵܝܵܐ ܦܣܲܩ̣ܘ: ܘܡܸܫܚܵܐ ܠܡܸܨܪܹܝܢ ܐܵܘܒܸ̇ܠܘ.


text:
ܘܕܼܝܼܢܵܐ ܐܝܼܬ̣ ܠܡܵܪܝܵܐ ܥܲܡ ܝܑܼܗܘܼܕܼܵܐ: ܘܢܸܬ̣ܒܲܠ ܠܝܲܥܩܘܿܒ̣ ܐܲܝܟ ܐܘܼܪ̈ܚܵܬܹܗ: ܘܐܲܝܟ ܨܸܢ̈ܥܵܬܹܗ ܢܸܦ̱ܪܥܝܼܘܗܝ.


text:
ܘܐܸܡܲܪ ܐܲܦܪܹܝܡ ܕܥܸܬ̇ܪܹܬ̣ ܘܐܸܫܟ̇ܚܹ̇ܬ̣ ܠܝܼ ܟܹܐܒܹ̈ܐ: ܘܟ̣ܠܵܗ̇ ܠܐܹܘܲܬ̣ܝ ܠܵܐ ܣܵܦܩܵܐ ܠܝܼ ܠܲܚܛܵܗܵܐ ܕܲܚ̇ܛܹܝܬ̣.


text:
ܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܵܟ ܕܐܲܣܩ̇ܬܵܟ ܡ̣ܢ ܐܲܪܥܵܐ ܕܡܸܨܪܹܝܢ: ܬܘܼܒ̣ ܐܵܘܬ̇ܒ̣ܵܟ ܒܡܲܫܟ̇ܢܹ̈ܐ ܐܲܝܟ ܝܵܘ̈ܡܵܬ̣ܵܐ ܕܥܲܕܼܥܹ̈ܕܹܐ.


text:
ܒܓܸܠܥܵܕܼ ܟܹܐܒܹ̈ܐ ܘܲܒ̣ܓܲܠܓܵܠܵܐ ܠܲܣܪܝܼܩܘܼܬ̣ܵܐ ܕܲܒܲܚ̣ܬ̇ܘܿܢ ܬܵܘܪܹ̈ܐ: ܘܐܵܦ ܡܲܕܼܒ̇ܚܲܝ̈ܟ̇ܘܿܢ ܐܲܝܟ ܓܵܠܹ̇ܐ ܒܚܲܩܠܵܐ ܕܐܲܪܥܵܐ ܒܲܝܵܪܬܵܐ.


text:
ܘܗܵܫܵܐ ܐܵܘܣܸܦܘ ܠܡܸܚܛܵܐ: ܘܲܥ̣ܒܲܕܼܘ ܠܗܘܿܢ ܢܣܝܼܟ̣ܵܐ ܡ̣ܢ ܣܹܐܡܗܘܿܢ: ܒܲܕܼܡܘܼܬ̣ܗܘܿܢ ܦܬܲܟ̣ܪܵܐ ܥܒ̣ܵܕܼܵܐ ܕܢܲܓܵܪܵܐ: ܘܐܵܡ̇ܪܝܼܢ ܗ̄ܘܼܵܘ ܠܗܘܿܢ: ܕܵܒ̣ܚܲܝ̈ ܒܢܲܝ̈ܢܵܫܵܐ ܘܲܠܥܸܓ̣ܠܵܐ ܡܢܲܫܩܝܼܢ.


text:
ܡܸܛܠ ܗܵܢܵܐ ܢܸܗܘܘܿܢ ܐܲܝܟ ܥܢܵܢܵܐ ܕܨܲܦܪܵܐ ܘܐܲܝܟ ܛܲܠܵܐ ܕܲܡܩܲܕܸ̇ܡ ܘܥܵܒܲܪ: ܘܐܲܝܟ ܓܸܠܵܐ ܕܦܵܪܲܚ ܡ̣ܢ ܐܸܕܼܪܵܐ: ܘܐܲܝܟ ܬܸܢܵܢܵܐ ܡ̣ܢ ܟܵܘܬ̣ܵܐ.


text:
ܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܵܟ ܕܐܲܣܸܩ̇ܬܵܟ ܡ̣ܢ ܐܲܪܥܵܐ ܕܡܸܨܪܹܝܢ: ܐܲܠܵܗ ܠܒܲܪ ܡܹܢܝ ܠܵܐ ܬܸܕܲܥ: ܘܠܲܝܬ̇ ܕܦܵܪܹܩ ܐܸܠܵܐ ܐܸܢܵܐ.


text:
ܐܸܦ̮ܓܲܥ ܒܗܘܿܢ ܐܲܝܟ ܕܸܒܵܐ ܕܬ̣ܵܒ̣̇ܪܵܐ: ܘܐܸܒ̣ܙܘܿܥ ܡܲܩ̱ܪܡܵܐ ܕܠܸܒ̇ܗܘܿܢ: ܘܢܹܐܟ̣ܘܿܠ ܐܸܢܘܿܢ ܬܲܡܵܢ ܐܲܪܝܵܐ: ܘܚܲܝܘܲܬ̣ ܒܲܪܵܐ ܬܦܲܪܸܬ̣ ܐܸܢܘܿܢ.


text:
ܐܲܝܟܵܘ ܗܵܟܹܝܠ ܡܲܠܟܵܟ: ܢܸܦ̱ܪܩܵܟ: ܘܲܠܟ̣ܠܗܹܝܢ ܡܕܼܝܼ̈ܢܵܬ̣ܵܟ: ܘܕܲܝܵܢܵܟ ܕܲܫܐܸܠ̣ܬܵܢܝ: ܘܐܸܡܲܪܬ̇ ܗܲܒ̣ܠܝܼ ܡܲܠܟܵܐ ܘܫܲܠܝܼܛܵܐ.


text:
ܚܸܒ̣̈ܠܹܐ ܐܲܝܟ ܕܝܵܠܕ̇ܬܵܐ ܢܹܐܬ̣ܘܿܢ ܥܠܵܘܗܝ: ܡܸܛܠ ܕܲܒ̣ܪܵܐ ܗ̄ܘܼ ܕܠܵܐ ܚܲܟ̇ܝܼܡ: ܡܸܟܹ̇ܝܠ ܠܵܐ ܢܩܘܼܡ ܒܚܸܒ̣̈ܠܹܐ ܕܲܒ̣ܢܲـ̈ـܝܵܐ.


text:
ܡ̣ܢ ܝܲܕܼ ܫܝܘܿܠ ܐܸܦܪܘܿܩ ܐܸܢܘܿܢ: ܘܡ̣ܢ ܡܵܘܬܵܐ ܐܲܦܲܨܸܐ ܐܸܢܘܿܢ: ܐܲܝܟܵܐ ܗ̄ܝܼ ܗܵܟܹܝܠ ܙܵܟ̣ܘܼܬ̣ܵܟ ܡܵܘܬܵܐ: ܐܵܘ ܐܲܝܟܵܐ ܗ̄ܘܼ ܥܘܼܩܣܹܟ̣ܝ ܫܝܘܿܠ: ܒܘܼܝܵܐܐ ܛܫܸܐ ܡ̣ܢ ܥܲܝ̈ܢܲܝ.


text:
ܡܸܛܠ ܕܗ̤ܘ ܒܹܝܬ̣ ܐܲܚܹ̈ܐ ܢܸܦܪܘܿܫ: ܬܹܐܬܹܐ ܡܲܕ̱ܢܚܵܐ ܪܘܼܚܹܗ ܕܡܵܪܝܵܐ ܡ̣ܢ ܡܲܕܼܒ̇ܪܵܐ: ܬܸܣܲܩ ܘܬܲܚܪܸܒ̣ ܡܥܝܼܢܵܘ̈ܗܝ: ܘܬ̣ܵܘܒܸ̇ܫ ܡܲܒ̇ܘܼܥܵܘ̈ܗܝ: ܘܗ̤ܘ ܢܸܒ̇ܘܿܙ ܓܲܙܵܐ ܕܟ̣ܠ ܡܵܐܢܹ̈ܐ ܕܪܸܓ̇ܬ̣ܵܐ.


text:
ܬܸܬ̣ܚܲܝܲܒ̣ ܫܵܡܪܹܝܢ ܥܲܠ ܕܡܲܪܡܪܲܬ̤ ܠܐܲܠܵܗܵܗ̇: ܒܚܲܪܒܵܐ ܢܸܦܠܘܼܢ: ܘܝܲܠܘܼܕܲܝ̈ܗܘܿܢ ܢܸܫܬܲܩܦܘܼܢ: ܘܒܲܛܢܵܬ̣̈ܗܘܿܢ ܢܸܬ̣ܦܲܪ̈ܬܵܢ.


text:
ܣܲܒ̣ܘ ܥܠܲܝܟ̇ܘܿܢ ܡܸܠܹ̈ܐ: ܘܐܸܬ̣ܦܢܵܘ ܠܘܵܬ̣ ܡܵܪܝܵܐ ܐܲܠܵܗܟ̣ܘܿܢ: ܘܐܸܡܲܪܘ ܠܹܗ ܕܢܸܫܒ̇ܘܿܩ ܠܟ̣ܘܿܢ ܥܵܘܼܠܟ̣ܘܿܢ: ܘܩܲܒܸ̇ܠܘ ܛܵܒ̣ܵـ̈ـܬ̣ܵܐ: ܘܢܸܦܪܘܿܥܟ̣ܘܿܢ ܦܹܐܪܹ̈ܐ ܕܣܸܦ̈ܘܵܬ̣ܟ̣ܘܿܢ.


text:
ܘܐܸܡܲܪܘ ܐܵܬ̣ܘܿܪܵܝܵܐ ܠܵܐ ܢܸܦ̱ܪܩܲܢ: ܘܥܲܠ ܪ̈ܲܟ̣ܫܵܐ ܠܵܐ ܢܸܪܟ̣ܵܒ̣: ܘܠܵܐ ܢܸܩܪܸܐ ܬܘܼܒ̣ ܐܲܠܵܗܹ̈ܐ ܠܲܥܒ̣ܵܕܼ ܐܝܼܕܲܝ̈ܢ: ܡܸܛܠ ܕܐܲܢ̄ܬ̇ ܡܪܲܚܸܡ ܐܲܢ̄ܬ̇ ܥܲܠ ܝܲܬ̣ܡܹ̈ܐ.


text:
ܘܢܸܬ̣ܦܢܘܿܢ ܘܢܸܬ̇ܒ̣ܘܼܢ ܒܛܸܠܵܠܹܗ: ܘܢܸܚܘܿܢ ܡ̣ܢ ܥܒ̣ܘܼܪܵܐ: ܘܢܲܦ̱ܪܥܘܼܢ ܐܲܝܟ ܓܦܸܬܵܐ: ܘܕܼܘܼܟ̣ܪܵܢܗܘܿܢ ܐܲܝܟ ܚܲܡܪܵܐ ܕܠܸܒ̣ܢܵܢ.


text:
ܘܢܹܐܡܲܪ ܐܲܦܪܹܝܡ ܡܵܐ ܠܝܼ ܬܘܼܒ̣ ܘܠܲܦܬܲܟ̣ܪܹ̈ܐ: ܐܸܢܵܐ ܡܲܟܸ̇ܟ̇ܬܹ̇ܗ: ܘܐܸܢܵܐ ܐܹܫܲܒ̇ܚܝܼܘܗܝ: ܐܲܝܟ ܩܵܛܲܪܩܵܐ ܥܲܒ̇ܝܼܛܵܐ: ܘܡܹܢܝ ܐܸܫܬ̇ܟܲܚܘ ܦܹܐܪ̈ܲܝܟ̇ܝ.


text:
ܡܲܢ̣ܘܼ ܕܚܲܟ̇ܝܼܡ ܢܸܣܬܲܟܲܠ ܗܵܠܹܝܢ: ܘܲܕܼܡܸܬ̣ܒܲܝܲܢ ܢܸܫܬܵܘܕܲܥ ܐܸܢܹܝܢ: ܕܲܬ̣ܪ̈ܝܼܨܵܢ ܐܘܼܪ̈ܚܵܬܹܗ ܕܡܵܪܝܵܐ: ܘܙܲܕ̇ܝܼܩܹ̈ܐ ܡܗܲܠܟ̣ܝܼܢ ܒܗܹܝܢ: ܘܥܵܘܿܠܹܐ ܡܸܬ̇ܬܲܩܠܝܼܢ ܒܗܹܝܢ.


text:
ܫܡܲܥܘ ܗܵܕܹܐ ܩܲܫܝܼܫܹ̈ܐ: ܘܨܘܼܬ̣ܘ ܟܠ ܥܵܡܘܿܪܹ̈ܝܗ̇ ܕܐܲܪܥܵܐ: ܐܸܢ ܗܘ̤ܵܬ̣ ܐܲܝܟ݂ ܗܵܕܹܐ ܒܝܵܘ̈ܡܲܝܟ̇ܘܿܢ: ܐܵܘ ܒܝܵܘܡܲܝ ܐܲܒ̣ܵܗܲܝ̈ܟ̇ܘܿܢ.


text:
ܕܡܸܕܸ̇ܡ ܕܐܵܘܬܲܪ ܡܵܫܘܿܛܵܐ: ܐܸܟܲܠ̣ ܩܲܡܨܵܐ ܦܵܪܚܵܐ: ܘܡܸܕܸ̇ܡ ܕܐܵܘܬܲܪ ܩܲܡܨܵܐ ܦܵܪܚܵܐ: ܐܲܟܲܠ̣ ܩܲܡܨܵܐ ܙܵܚܠܵܐ: ܘܡܸܕܸ̇ܡ ܕܐܵܘܬܲܪ ܙܵܚܠܵܐ: ܐܸܟܲܠ ܨܲܪܨܘܼܪܵܐ.


text:
ܡܸܛܠ ܕܥܲܡܵܐ ܣ̣ܠܸܩ ܠܐܲܪܥܝ: ܥܲܫܝܼܢ ܘܠܲܝܬ̇ ܠܹܗ ܡܸܢܝܵܢ: ܫܸܢܵܘ̈ܗܝ ܐܲܝܟ݂ ܫܸܢܹ̈ܐ ܕܐܲܪܝܵܐ: ܘܢܝܼܒ̣ܵܘ̈ܗܝ ܐܲܝܟ݂ ܢܝܼܒܹ̈ܐ ܕܓ̣ܘܼܪܝܵܐ ܕܐܪܝܵܐ.


text:
ܥ̣ܒܲܪ ܣܡܝܼܕ݂ܵܐ ܘܢܘܼܩܵܝܵܐ ܡ̣ܢ ܒܲܝܬܹ̇ܗ ܕܡܵܪܝܵܐ: ܝܑܼܬܸܒ̣ܘ ܡܲܠ̈ܟܹ̇ܐ ܒ̣ܐܸܒ̣ܠܵܐ: ܘܟ݂ܵܗܢܹ̈ܐ ܕܲܡܫܲܡܫܝܼܢ ܠܡܵܪܝܵܐ.


text:
ܐܸܬ̣ܒܲܙܙܲܬ̤ ܚܲܩܠܵܐ: ܘܝܸܬ̣ܒܲܬ̤ ܒܐܸܒ̣ܠܵܐ ܐܲܪܥܵܐ: ܡܸܛܠ ܕܐܸܬ̣ܒ̇ܙܸܙ ܥܒ̣ܘܼܪܵܐ: ܘܝܼܒܸܫ̣ ܚܲܡܪܵܐ: ܘܲܚܪܸܒ̣ܘ ܙܲܝ̈ܬܹ̇ܐ.


text:
ܓܦܸܬܵܐ ܝܸܒ̣ܫܲܬ̤: ܘܬܹܐܬܵܐ ܚܸܪܒܲܬ̤: ܘܪ̈ܘܼܡܵܢܹܐ ܘܲܕ݂ܩ̈ܠܹܐ ܘܚܲܙܘܼܪܹ̈ܐ: ܘܟ݂ܠܗܘܿܢ ܐܝܼܠܵܢܹ̈ܐ ܕܚܲܩܠܵܐ ܝܑܼܒܸܫ̣ܘ: ܡܸܛܠ ܕܒܸܛܠܲܬ̤ ܚܲܕ݂ܘܼܬ̣ܵܐ ܡ̣ܢ ܒܢܲܝ̈ܢܵܫܵܐ.


text:
ܟܵܗ̈ܢܹܐ ܐܸܬ̣ܟܲܒ̣̄ܢܘ ܣܲܩܹ̈ܐ: ܘܐܲܪܩܸܕ݂ܘ ܘܐܲܝܠܸܠܘ ܡܫܲܡܫܵܢܲܝ̈ ܡܲܕ݂ܒ̇ܚܵܐ: ܥܘܿܠܘ ܒܘܼܬ̣ܘ ܒܣܲܩܹ̈ܐ ܡܫܲܡܫܵܢܵܘ̈ܗܝ ܕܐܲܠܗܝ: ܡܸܛܠ ܕܐܸܬ̣ܟ̇ܠܝܼ ܡ̣ܢ ܒܲܝܬܹ̇ܗ ܕܐܲܠܵܗܟ݂ܘܿܢ ܣܡܝܼܕ݂ܵܐ ܘܢܘܼܩܵܝܵܐ.


text:
ܩܲܕܸ̇ܫܘ ܨܵܘܡܵܐ: ܩܪܵܘ ܟܢܘܼܫܝܵܐ: ܐܸܬ̣ܟܲܢܲܫܘ ܩܲܫܝܼܫܹ̈ܐ: ܘܟ݂ܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ: ܠܒܲܝܬܹ̇ܗ ܕܡܵܪܝܵܐ ܐܵܠܵܗܟ݂ܘܿܢ: ܓܥܵܘ ܠܘܵܬ̣ ܡܵܪܝܵܐ ܐܲܠܵܗܟ݂ܘܿܢ: ܘܐܸܡܲܪܘ.


text:
ܠܡܵܢܵܐ ܡܸܬ̇ܬܲܢܚܵܐ ܒܥܝܼܪܵܐ ܘܒ̣ܵܟ݂̈ܝܵܢ ܒܲܩܪܹ̈ܐ ܕܬ̣ܵܘܪܹ̈ܐ: ܕܠܲܝܬ̇ ܠܗܹܝܢ ܪܸܥܝܵܐ: ܐܵܦ ܓܙܵܪܹ̈ܐ ܕܥܵـ̈ـܢܵܐ ܣܵܦ̣ܘ.


text:
ܠܘܵܬ̣ܵܟ݂ ܡܵܪܝܵܐ ܐܸܩܪܸܐ: ܡܸܛܠ ܕܐܹܟ݂ܠܲܬ̤ ܢܘܼܪܵܐ ܠܕܲܝܪܹ̈ܐ ܕܡܲܕ݂ܒ̇ܪܵܐ: ܘܫܲܠܗܹܒ̣ܝܼܬ̣ܵܐ ܐܵܘܩܕܲܬ̤ ܠܟ݂ܠܗܘܿܢ ܐܝܼܠܵܢܹ̈ܐ ܕܕܲܒ̣ܪܵܐ.


text:
ܐܵܦ ܚ̣ܝܘܼܬ̣ܵܐ ܕܕܲܒ̣ܪܵܐ ܓܵܥ̇ܝܵܐ ܠܘܵܬ̣ܵܟ݂: ܡܸܛܠ ܕܝܼܒܸܫ̣ܘ ܦܨܝܼ̈ܕܹܐ ܕܡܲـ̈ـܝܵܐ: ܘܐܸܟ݂ܠܲܬ̤ ܢܘܼܪܵܐ ܠܕܲܝܪܹ̈ܐ ܕܡܲܕ݂ܒ̇ܪܵܐ.


text:
ܩܪܵܘ ܫܝܼܦܘܿܪܵܐ ܒܨܸܗܝܘܿܢ: ܘܲܩܥܵܘ ܒܛܘܼܪܵܐ ܕܩܘܼܕ݂ܫܝ: ܢܙܘܼܥܘܼܢ ܟܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ: ܡܸܛܠ ܕܲܡ̣ܛܵܐ ܝܵܘܡܹܗ ܕܡܵܪܝܵܐ.


text:
ܘܲܩ̣ܪܸܒ̣ ܝܵܘܡܵܐ ܕܚܸܫܘܿܟ݂ܵܐ ܘܲܕ݂ܥܲܡܛܵܢܵܐ: ܝܵܘܡܵܐ ܕܲܥܢܵܢܵܐ ܘܲܕ݂ܥܲܪܦܸܠܵܐ: ܐܲܝܟ݂ ܫܲܦܪܵܐ ܕܲܦܪܝܼܣ ܥܲܠ ܛܘܼܪܹ̈ܐ: ܥܲܡܵܐ ܣܲܓ̇ܝܼܵܐܐ ܘܥܲܫܝܼܢܵܐ ܕܐܲܟ݂ܘܵܬܹܗ ܠܵܐ ܗ̄ܘܼܵܐ ܡ̣ܢ ܥܵܠܲܡ: ܘܒ̣ܵܬܪܹܗ ܠܵܐ ܢܸܗܘܹܐ ܥܕܲܡܵܐ ܠܲܫܢܲܝ̈ ܕܵܪܕܵܪܹ̈ܝܢ.


text:
ܩܕ݂ܵܡܵܘܗܝ ܐܵܟ݂ܠܵܐ ܢܘܼܪܵܐ: ܘܒ̣ܵܬ̣ܪܹܗ ܡܵܘܩ̄ܕ݂ܵܐ ܫܲܠܗܹܒ̣ܝܼܬ̣ܵܐ: ܐܲܝܟ݂ ܦܲܪܕܲܝܣܵܐ ܕܲܥܕܸܢ ܐܲܪܥܵܐ ܩܕ݂ܵܡܵܘܗܝ: ܘܒܸܣܬ̇ܪܹܗ ܡܲܕ݂ܒ̇ܪܵܐ ܚܲܪܒܵܐ: ܘܠܲܝܬ̇ ܕܡܸܫܬܵܘܙܲܒ̣ ܡܸܢܹܗ.


text:
ܐܲܝܟ݂ ܩܵܠܵܐ ܕܡܲܪ̈ܟ̇ܒ̣ܵܬ̣ܵܐ ܕܲܡܢܲܗ̈ܙܵܢ ܥܲܠ ܪܹ̈ܫܲܝ ܛܘܼܪܹ̈ܐ: ܘܐܲܝܟ݂ ܩܵܠܵܐ ܕܫܲܠܗܹܒ̣ܝܼܬ̣ܵܐ ܕܢܘܼܪܵܐ ܕܐܵܟ݂ܠܵܐ ܚܲܒ̇ܬ̣ܵܐ: ܘܐܲܝܟ݂ ܥܲܡܵܐ ܥܲܫܝܼܢܵܐ ܕܲܣܕ݂ܝܼܪ ܠܲܩܪܵܒ̣ܵܐ.


text:
ܐܲܝܟ݂ ܓܲܢ̄ܒܵܪܹ̈ܐ ܢܸܪ̱ܗܛܘܼܢ: ܘܐܲܝܟ݂ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ ܢܸܣܩܘܼܢ ܒܫܘܼܪܹ̈ܐ: ܘܲܓ̣ܒܲܪ ܒܐܘܼܪܚܹܗ ܢܹܐܙ̄ܠܘܼܢ: ܘܠܵܐ ܢܸܣܛܘܿܢ ܡ̣ܢ ܐܘܼܪ̈ܚܵܬ̣ܗܘܿܢ.


text:
ܘܲܓ̣ܒܲܪ ܠܐܲܚܘܼܗܝ ܠܵܐ ܢܸܕ݂ܚ̄ܩܘܼܢ: ܐܸܠܵܐ ܓܒܲܪ ܒܲܫܒ̣ܝܼܠܹܗ ܢܹܐܙ̄ܠܘܼܢ: ܡ̣ܢ ܝܘܼܩܪܵܐ ܕܙܲܝܢܗܘܿܢ ܢܸܦܠܘܼܢ: ܘܠܵܐ ܢܸܣܩܘܼܢ ܠܪܹܫ.


text:
ܒܲܡܕ݂ܝܼ̈ܢܵܬ̣ܵܐ ܢܸܣܩܘܼܢ: ܘܥܲܠ ܫܘܼܪܹ̈ܐ ܢܸܪ̱ܗܛܘܼܢ: ܘܥܲܠ ܒܵـ̈ـܬܹ̇ܐ ܢܸܣܩܘܼܢ: ܘܡ̣ܢ ܟܵܘܹ̈ܐ ܢܸܥܠܘܼܢ ܐܲܝܟ݂ ܓܲܢܵܒܹ̈ܐ.


text:
ܘܡܵܪܝܵܐ ܝܲܗ̄ܒ̣ ܩܵܠܹܗ ܩܕ݂ܵܡ ܚܲܝܠܹܗ: ܡܸܛܠ ܕܣܲܓ̇ܝܼܵܐܐ ܗ̄ܝܼ ܛܵܒ̣ ܡܲܫܪܝܼܬܹܗ: ܘܥܲܫܝܼܢ ܥܒ̣ܵܕ݂ܵܐ ܕܦܸܬ̣ܓ̣ܵܡܹܗ: ܡܸܛܠ ܕܪܲܒ̇ ܗ̄ܘܼ ܝܵܘܡܹܗ ܕܡܵܪܝܵܐ ܘܲܕ݂ܚܝܼܠ ܛܵܒ̣: ܘܡܲܢ̣ܘܼ ܡܸܫܟܲܚ ܡܣܲܝܒܲܪ ܠܹܗ.


text:
ܘܲܨܪܵܘ ܠܸܒܲܝ̈ܟ̇ܘܿܢ ܘܠܵܐ ܢܲܝ̈ܬܲܝܟ̇ܘܿܢ: ܘܐܸܬ̣ܦܢܵܘ ܠܘܵܬ̣ ܡܵܪܝܵܐ ܐܲܠܵܗܟ݂ܘܿܢ: ܡܸܛܠ ܕܲܡܪܲܚܡܵܢܵܐܗ̄ܘܼ ܘܲܡܪܲܚܦܵܢܵܐ: ܘܢܲܓ̇ܝܼܪܵܐ ܪܘܼܚܹܗ ܘܣܲܓ̇ܝܼܵܐܐ ܛܲܝܒ̇ܘܼܬܹܗ: ܘܡܲܗܦܸܟ݂ ܒܝܼܫܬܵܐ.


text:
ܡܲܢ ܝܵܕܲܥ̇ ܐܸܢ ܡܸܬ̣ܦܢܸܐ ܘܲܡܪܲܚܸܡ ܥܠܲܝܢ: ܘܡܵܘܬܲܪ ܒܐܲܬ̣ܪܹܗ ܒܘܼܪܟ̇ܬ̣ܵܐ: ܘܲܣܡܝܼܕ݂ܵܐ ܘܢܘܼܩܵܝܵܐ ܠܡܵܪܝܵܐ ܐܲܠܵܗܟ݂ܘܿܢ.


text:
ܟܢܘܿܫܝ ܥܲܡܵܐ: ܩܲܕܸ̇ܫܘ ܥܹܕ̇ܬܵܐ: ܟܢܘܿܫܘ ܣܵܒܹ̈ܐ: ܘܲܟ݂ܢܘܿܫܘ ܥܠܲܝ̈ܡܹܐ ܘܝܵܢܩܲܝ̈ ܬܕܲܝܵܐ: ܢܸܦܘܿܩ ܚܲܬ̣ܢܵܐ ܡ̣ܢ ܩܲܝܛܘܿܢܹܗ: ܘܟܲܠܬ̣ܵܐ ܡ̣ܢ ܒܹܝܬ̣ ܓܢܘܿܢܵܗ̇.


text:
ܒܲܝܢܲܝ ܩܸܣܛܪܘܿܡܵܐ ܠܡܲܕ݂ܒ̇ܚܵܐ ܢܸܒ̣ܟ̇ܘܿܢ ܟܵܗ̈ܢܹܐ ܡܫܲܡܫܵܢܵܘ̈ܗܝ ܕܡܵܪܝܵܐ: ܘܢܹܐܡܪܘܼܢ: ܚܘܼܣܝ ܡܵܪܝܵܐ ܥܲܠ ܥܲܡܵܟ݂: ܘܠܵܐ ܬܸܬܸ̇ܠ ܝܵܪܬ̇ܘܼܬ̣ܵܟ݂ ܠܚܸܣܕܵܐ ܘܲܠܫܘܼܠܛܵܢܵܐ ܕܥܲܡܡܹ̈ܐ: ܕܠܵܐ ܢܹܐܡܪܘܼܢ ܥܲܡܡܹ̈ܐ ܐܲܝܟܵܘ ܐܲܠܵܗܗܘܿܢ.


text:
ܘܲܥ̣ܢܵܐ ܡܵܪܝܵܐ ܘܐܸܡܲܪ ܠܥܲܡܹܗ: ܗܵܐ ܡܫܲܕܲܪ ܐ̄ܢܵܐ ܠܟ݂ܘܿܢ ܥܒ̣ܘܼܪܵܐ: ܘܚܲܡܪܵܐ: ܘܡܸܫܚܵܐ ܕܬܸܣܒ̇ܥܘܿܢ ܬܘܼܒ̣ ܠܚܸܣܕܵܐ ܕܥܲܡܡܹ̈ܐ.


text:
ܘܲܠܓܲܪܒ̇ܝܵܐ ܐܸܕ݂ܚܘܿܩ ܡܸܢܟ݂ܘܿܢ: ܘܐܲܕ݂ܚ̄ܩܝܼܘܗܝ ܠܐܲܪܥܵܐ ܨܗܝܼܬ̣ܵܐ ܘܚܲܪܒ̇ܬ̣ܵܐ: ܐܲܦܵܘ̈ܗܝ ܠܝܲܡܵܐ ܩܲܕ݂ܡܵܝܵܐ: ܘܚܲܪܬܹܗ ܠܝܲܡܵܐ ܐ̄ܚܪܵܝܵܐ: ܘܢܸܡܚܸܐ ܪܹܝܚܹܗ ܘܬܸܣܲܩ ܣܘܵܬܹܗ: ܥܲܠ ܕܐܸܬ̇ܬ̇ܪܝܼܡ ܠܡܸܥܒܲܕ݂.


text:
ܠܵܐ ܬܸܕ݂ܚ̄ܠܝܼܢ ܚܲܝ̄ܘܼܬ̣ܵܐ ܕܕܲܒ̣ܪܵܐ: ܡܸܛܠ ܕܝܼܥ̣ܵܐ ܬܸܕ݂ܐܵܐ ܒܕܲܝܪܹ̈ܐ ܕܡܲܕ݂ܒ̇ܪܵܐ: ܘܐܝܼܠܵܢܵܐ ܝܲܗ̄ܒ̣ ܦܹܐܪ̈ܵܘܗܝ: ܘܲܓ̣ܦܸܬܵܐ ܘܬܹܬܵܐ ܝܲܗ̄ܒ̣ ܚܲܝܠܗܹܝܢ.


text:
ܒܢܲܝ̈ ܨܸܗܝܘܿܢ ܕܘܼܨܘ ܘܲܚܕ݂ܵܘ ܒܡܵܪܝܵܐ: ܐܲܠܵܗܟ݂ܘܿܢ: ܕܝܵܗܹ̇ܒ̣ ܠܟ݂ܘܿܢ ܡܹܐܟ݂ܘܼܠܬܵܐ ܕܙܲܕ̇ܝܼܩܘܼܬ̣ܵܐ: ܘܡܲܚܸܬ̣ ܠܟ݂ܘܿܢ ܡܸܛܪܵܐ ܪܒ̣ܝܼܥܵܝܵܐ ܘܲܠܩܝܼܫܵܝܵܐ ܐܲܝܟ݂ ܕܡ̣ܢ ܠܘܼܩܕܲܡ.


text:
ܘܐܸܦܪܘܿܥܟ݂ܘܿܢ ܫܢܲـ̈ـܝܵܐ ܕܐܸܟܲܠ ܩܲܡܨܵܐ ܦܵܪܚܵܐ: ܘܙܵܚܠܵܐ ܘܨܲܪܨܘܼܪܵܐ ܘܡܵܫܘܿܛܵܐ: ܚܲܝܠܝ ܪܲܒܵܐ ܕܫܲܕ̇ܪܹܬ̣ ܥܠܲܝܟ̇ܘܿܢ.


text:
ܘܬܹܐܟ݂ܠܘܼܢ ܘܬܸܣܒ̇ܥܘܼܢ: ܘܲܬ̣ܫܲܒ̇ܚܘܼܢ ܠܲܫܡܹܗ ܕܡܵܪܝܵܐ ܐܲܠܵܗܟ݂ܘܿܢ: ܕܥܵܒܹ̇ܕ݂ ܥܲܡܟ݂ܘܿܢ ܬܸܕ݂ܡܪ̈ܵܬ̣ܵܐ: ܘܠܵܐ ܢܸܒ̣ܗܲܬ̣ ܥܲܡܝ ܠܥܵܠܲܡ.


text:
ܘܬܸܕ̇ܥܘܼܢ ܕܲܒ̣ܓ̣ܵܘ ܝܑܼܣܪܵܝܹܠ ܐ̄ܢܵܐ: ܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܟ݂ܘܿܢ: ܘܠܲܝܬ̇ ܬܘܼܒ̣ ܠܒܲܪ ܡܹܢܝ: ܘܠܵܐ ܢܸܒ̣ܗܲܬ̣ ܥܲܡܝ ܠܥܵܠܲܡ.


text:
ܘܡ̣ܢ ܒܵܬ̣ܪܟܸ̇ܢ ܐܹܫܘܼܕ݂ ܪܘܼܚܝ ܥܲܠ ܟܠ ܒܣܲܪ: ܘܢܸܬ̣ܢܲܒ̇ܘܿܢ ܒܢܲܝ̈ܟ̇ܘܿܢ ܘܲܒ̣̈ܢܵܬ̣ܟ݂ܘܿܢ: ܘܣܵܒܲܝ̈ܟ̇ܘܿܢ ܚܸܠܡܹ̈ܐ ܢܸܚ̱ܠܡܘܼܢ: ܘܲܥܠܲܝ̈ܡܲܝ̈ܟ̇ܘܿܢ ܚܸܙܘܵܢܹ̈ܐ ܢܸܚܙܘܿܢ.


text:
ܘܟ݂ܠ ܕܢܸܩܪܸܐ ܫܡܹܗ ܕܡܵܪܝܵܐ ܢܸܬ̣ܦܲܨܹܐ: ܡܸܛܠ ܕܲܒ̣ܛܘܼܪܵܐ ܕܨܸܗܝܘܿܢ ܘܒ̣ܐܘܿܪܸܫܠܸܡ ܬܸܗܘܹܐ ܡܫܵܘܙܒ̣ܘܼܬ̣ܵܐ: ܐܲܝܟ݂ ܕܐܸܡܲܪ ܡܵܪܝܵܐ ܠܲܡܫܵܘܙܒܹ̈ܐ ܕܲܩ̣ܪܵܐ ܡܵܪܝܵܐ.


text:
ܐܹܟܲܢܸܫ ܠܟ݂ܠܗܘܿܢ ܥܲܡܡܹ̈ܐ: ܘܐܲܚܸܬ̣ ܐܸܢܘܿܢ ܠܢܲܚܠܵܐ ܕܝܘܿܫܵܦ̇ܛ: ܘܐܸܕ̇ܘܼܢ ܥܲܡܗܘܿܢ ܬܲܡܵܢ: ܥܲܠ ܐܲܦܲܝ̈ ܝܑܼܣܪܵܝܹܠ ܝܵܪܬ̇ܘܼܬ̣ܝ: ܕܐܸܬ̣ܒܲܕܲܪܘ ܒܹܝܬ̣ ܥܲܡܡܹ̈ܐ: ܥܲܠ ܕܦܲܠܸܓ̣ܘ ܐܲܪܥܝ.


text:
ܘܥܲܠ ܥܲܡܝ ܐܲܪܡܝܼܘ ܦܸܨܹ̈ܐ: ܘܝܲܗ̄ܒ̣ܘ ܛܠܵܝܹ̈ܐ ܒܐܲܓܲܪ ܙܵܢ̈ܝܵܬ̣ܵܐ: ܘܲܛ̈ܠܵܝܵܬ̣ܵܐ ܙܲܒܸ̇ܢ̣ܘ ܒܚܲܡܪܵܐ ܘܐܸܫ̣ܬ̇ܝܼܘ.


text:
ܡܵܢܵܐ ܚܫ̈ܝܼܒ̣ܵܢ ܐ̄ܢܬܹ̇ܝܢ ܠܝܼ ܨܘܿܪ ܘܨܲܝܕܵܢ: ܘܟ݂ܠܹܗ ܓܠܝܼܠܵܐ ܕܲܦܠܸܫܬ̇: ܕܲܠܡܵܐ ܦܘܼܪܥܵܢܵܐ ܦܵܪܥ̇ܝܼܢ ܐ̄ܢܬ̇ܘܿܢ ܠܝܼ: ܘܐܸܢ ܚܘܼܒ̣̈ܠܹܐ ܪܵܡܹ̇ܝܢ ܐ̄ܢܬ̇ܘܿܢ ܥܠܲܝ: ܒܲܥܓܲܠ ܘܲܡܣܲܪܗܒ̣ܵܐܝܼܬ̣ ܐܲܗܦܸܟ݂ ܦܘܼܪܥܵܢܟ݂ܘܿܢ ܒܪܹܫܟ݂ܘܿܢ.


text:
ܘܲܒ̣ܢܲܝ̈ ܝܑܼܗܘܼܕ݂ܵܐ ܘܲܒ̣ܢܲܝ̈ ܐܘܿܪܸܫܠܸܡ ܙܲܒܸ̇ܢ̣ܬ̇ܘܿܢ ܠܲܒ̣ܢܲܝ̈ ܝܵܘ̈ܢܵܝܹܐ: ܕܬܲܪܚ̄ܩܘܼܢ ܐܸܢܘܿܢ ܡ̣ܢ ܬܚܘܼܡܗܘܿܢ.


text:
ܗܵܐ ܐܸܢܵܐ ܡܥܝܼܪ ܐ̄ܢܵܐ ܠܗܘܿܢ ܡ̣ܢ ܐܲܬ̣ܪܵܐ ܕܙܲܒܸ̇ܢ̣ܬ̇ܘܿܢ ܐܸܢܘܿܢ ܠܬܲܡܵܢ: ܘܐܲܗܦܸܟ݂ ܦܘܼܪܥܵܢܟ݂ܘܿܢ ܒܪܹܫܟ݂ܘܿܢ.


text:
ܘܐܲܫܠܸܡ ܒܢܲܝ̈ܟ̇ܘܿܢ ܘܲܒ̣̈ܢܵܬ̣ܟ݂ܘܿܢ ܒܝܲܕ݂ ܒܢܲܝ̈ ܝܑܼܗܘܼܕ݂ܵܐ: ܘܲܢܙܲܒ̇ܢܘܼܢ ܐܸܢܘܿܢ ܠܲܫܒܵܐ ܠܥܲܡܵܐ ܪܲܚܝܼܩܵܐ: ܡܸܛܠ ܕܡܵܪܝܵܐ ܡܲܠܸܠ̣.


text:
ܐܲܟ݂ܪܸܙܘ ܗܵܕܹܐ ܒܹܝܬ̣ ܥܲܡܡܹ̈ܐ: ܩܲܕܸ̇ܫܘ ܩܪܵܒ̣ܵܐ: ܐܲܥܝܼܪܘ ܠܓܲܢ̄ܒܵܪܹ̈ܐ: ܢܸܩ̱ܪܒ̣ܘܼܢ ܘܢܸܣܩܘܼܢ ܟܠܗܘܿܢ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ.


text:
ܢܸܬ̇ܬ̇ܥܝܼܪܘܼܢ ܘܢܸܣܩܘܼܢ ܥܲܡܡܹ̈ܐ ܠܥܘܼܡܩܵܐ ܕܝܘܿܫܵܦܵܛ: ܡܸܛܠ ܕܬܲܡܵܢ ܐܸܬܸ̇ܒ̣ ܠܲܡܕ݂ܵܢ ܠܟ݂ܠܗܘܿܢ ܥܲܡܡܹ̈ܐ ܕܲܚܕ݂ܝܼܪܝܼܢ.


text:
ܫܲܕܲܪܘ ܡܲܓ̇ܠܹ̈ܐ ܡܸܛܠ ܕܲܒ̣ܫܸܠ̣ ܩܛܵܦܵܐ: ܥܘܿܦܘ ܕܘܼܫܘ: ܡܸܛܠ ܕܲܡ̣ܥܵܘ ܓܘܼ̈ܒܹ̇ܐ ܘܲܫܦܲܥ̣ ܡܲܥܨܪ̈ܵܬ̣ܵܐ: ܡܸܛܠ ܕܣܸܓ̣ܝܲܬ̤ ܒܝܼܫܘܼܬ̣ܗܘܿܢ.


text:
ܪܸܓ̣ܫܵܐ ܕܲܪܓ̣ܘܼܫܝܵܐ ܒܥܘܼܡܩܵܐ ܕܦܵܣܝܼ̈ܩܵܬ̣ܵܐ: ܡܸܛܠ ܕܩܲܪܝܼܒ̣ ܗ̄ܘܼ ܝܵܘܡܹܗ ܕܡܵܪܝܵܐ ܒܥܘܼܡܩܵܐ ܕܦܵܣܝܼ̈ܩܵܬ̣ܵܐ.


text:
ܘܡܵܪܝܵܐ ܡ̣ܢ ܨܸܗܝܘܿܢ ܢܸܢܗܲܡ: ܘܡ̣ܢ ܐܘܿܪܸܫܠܸܡ ܢܸܬܸ̇ܠ ܩܵܠܹܗ: ܘܲܢܙܘܼܥܘܼܢ ܫܡܲܝܵܐ ܘܐܲܪܥܵܐ: ܘܡܵܪܝܵܐ ܢܚܘܼܣ ܥܲܠ ܥܲܡܹܗ: ܘܲܢܚܲܝܸܠ ܠܲܒ̣ܢܲܝ̈ ܝܑܼܣܪܵܝܹܠ.


text:
ܘܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܟ݂ܘܿܢ: ܕܥܵܡܲܪ ܐ̄ܢܵܐ ܒܨܸܗܝܘܿܢ ܛܘܼܪܵܐ ܕܩܘܼܕ݂ܫܝ: ܘܬܸܗܘܹܐ ܐܘܿܪܸܫܠܸܡ ܩܲܕ̇ܝܼܫܵܐ: ܘܢܘܼܟ݂ܪ̈ܵܝܹܐ ܬܘܼܒ̣ ܠܵܐ ܢܸܥܡ̄ܪܘܼܢ ܒܵܗ̇.


text:
ܒܹܗ ܒܝܵܘܡܵܐ ܗܵܘܿ: ܢܲܛܦܘܼܢ ܛܘܼܪܹ̈ܐ ܚܲܠܝܘܼܬ̣ܵܐ: ܘܪ̈ܵܡܵܬ̣ܵܐ ܢܲܪ̈ܕ̇ܝܼܢ ܚܲܠܒ̣ܵܐ: ܘܟ݂ܠܗܘܿܢ ܦܨܝܼ̈ܕܹܐ ܕܲܝܗܘܼܕ݂ܵܐ ܢܲܪܕ̇ܘܼܢ ܡܲـ̈ـܝܵܐ: ܘܡܲܒ̇ܘܼܥܵܐ ܡ̣ܢ ܒܲܝܬܹ̇ܗ ܕܡܵܪܝܵܐ ܢܸܦܘܿܩ: ܘܢܲܫܩܸܐ ܠܢܲܚܠܵܐ ܕܣܵܛܝܼܡ.


text:
ܡܸܨܪܹܝܢ ܠܲܚܒ̣ܵܠܵܐ ܬܸܗܘܹܐ: ܘܐܲܕ݂ܘܿܡ ܠܡܲܕ݂ܒ̇ܪܵܐ ܚܲܪܒܵܐ: ܡ̣ܢ ܚܛܘܼܦܝܵܐ ܕܲܒ̣ܢܲܝ̈ ܝܑܼܗܘܼܕ݂ܵܐ: ܕܐܸܫܲܕ݂ܘ ܕܡܵܐ ܙܲܟܵܝܵܐ ܒܐܲܪ̱ܥܗܘܿܢ.


text:
ܦܸܬ̣ܓ̣ܵܡܵܘ̈ܗܝ ܕܥܵܡܘܿܣ ܕܲܗܘ̤ܵܐ ܡ̣ܢ ܢܵܩ̈ܕܹ̇ܐ ܕܲܒ̣ܢܲܝ̈ ܬܩܘܿܥ: ܕܲܚܙ̣ܵܐ ܥܲܠ ܒܢܲܝ̈ ܝܑܼܣܪܵܝܹܠ: ܒܝܵܘ̈ܡܵܘܗܝ ܕܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܘܲܒ̣ܝܵܘ̈ܡܵܘܗܝ ܕܝܘܿܪܲܒ̣ܥܲܡ ܒܲܪ ܝܘܿܐܵܫ ܡܲܠܟܵܐ ܕܝܼܣܪܵܝܹܠ: ܬܲܪܬܹ̇ܝܢ ܫܢ̈ܝܼܢ ܡ̣ܢ ܩܕ݂ܵܡ ܙܵܘܥܵܐ.


text:
ܘܐܸܡܲܪ ܡܵܪܝܵܐ ܡ̣ܢ ܨܸܗܝܘܿܢ ܢܸܢܗܲܡ: ܘܡ̣ܢ ܐܘܿܪܸܫܠܸܡ ܢܸܬܸ̇ܠ ܩܵܠܹܗ: ܘܢܸـ̈ـܬ̇ܒ̣ܵܢ ܒܐܸܒ̣ܠܵܐ ܕܲܝܪܹ̈ܐ ܕܪ̈ܵܥܘܼܬ̣ܵܐ: ܘܢܹܐܒܲܫ ܪܹܫܹܗ ܕܟܲܪܡ̄ܠܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܬܠܵܬ̣ܵܐ ܚܵܘ̈ܒܹ̇ܝܗ̇ ܕܕܲܪܡܣܘܿܩ: ܘܕܲܐܪܒ̇ܥܵܐ ܠܵܐ ܐܲܗܦܸܟ݂ ܡܸܢܗܘܿܢ: ܥܲܠ ܕܕ݂ܵܫ̣ܘ ܒܣܸ̈ܟܹ̇ܐ ܕܦܲܪܙܠܵܐ ܠܓܸܠܥܵܕ݂.


text:
ܘܐܹܬܲܒܲܪ ܡܘܼܟ݂̈ܠܹܐ ܕܕܲܪܡܣܘܿܩ: ܘܐܵܘܒܸ̇ܕ݂ ܥܵܡܘܿܪܵܐ ܡ̣ܢ ܦܩܲܥܬ̣ܵܐ ܕܐܘܿܢ: ܘܣܵܡܹ̇ܟ݂ ܫܲܒ̣ܛܵܐ ܡ̣ܢ ܒܹܝܬ̣ ܥܲܕܵܢ: ܘܢܸܫܬ̇ܒ̣ܘܿܢ ܥܲܡܵܐ ܕܐܵܪܵܡ ܠܩܝܼܪ ܐܵܡܲܪ ܡܵܪܝܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܬܠܵܬ̣ܵܐ ܚܵܘ̈ܒܹ̇ܝܗ̇ ܕܥܵܐܙܵܐ: ܘܕܲܐܪܒ̇ܥܵܐ ܠܵܐ ܐܲܗܦܸܟ݂ ܡܸܢܗܘܿܢ: ܥܲܠ ܕܲܫ̣ܒ̣ܵܘ ܫܒ̣ܝܼܬ̣ܵܐ ܫܲܠܡܬ̣ܵܐ ܕܢܲܫ̱ܠܡܘܼܢ ܠܐܲܕ݂ܘܿܡ.


text:
ܘܐܵܘܒܸ̇ܕ݂ ܥܵܡܘܿܪܵܐ ܡ̣ܢ ܐܲܫܕ̇ܘܿܕ݂: ܘܣܵܡܹ̇ܟ݂ ܫܲܒ̣ܛܵܐ ܡ̣ܢ ܐܲܫܩܵܠܘܿܢ: ܘܐܲܗܦܸܟ݂ ܐܝܼܕ݂ܝ ܥܲܠ ܥܸܩܪܘܿܢ: ܘܢܹܐܒ̣ܕ̇ܘܼܢ ܫܲܪܟܵܐ ܕܲܦܠܸܫ̈ܬܵܝܹܐ: ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܬܠܵܬ̣ܵܐ ܚܵܘ̈ܒܹ̇ܝܗ̇ ܕܨܘܿܪ: ܘܕܲܐܪܒ̇ܥܵܐ ܠܵܐ ܐܲܗܦܸܟ݂ ܡܸܢܗܘܿܢ: ܥܲܠ ܕܐܲܫܠܸܡܘ ܫܒ̣ܝܼܬ̣ܵܐ ܫܲܠܡܬ̣ܵܐ ܠܐܲܕ݂ܘܿܡ: ܘܠܵܐ ܥ̣ܗܲܕ݂ܘ ܩܝܵܡܵܐ ܕܐܲܚܘܼܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܬܠܵܬ̣ܵܐ ܚܵܘܒܵܘ̈ܗܝ ܕܐܲܕ݂ܘܿܡ: ܘܕܲܐܪܒ̇ܥܵܐ ܠܵܐ ܐܲܗܦܸܟ݂ ܡܸܢܗܘܿܢ: ܥܲܠ ܕܲܪܕܲܦ̣ ܒܚܲܪܒܵܐ ܠܐܲܚܘܼܗܝ: ܘܚܲܒܸ̇ܠ ܪ̈ܲܚܡܵܘܗܝ: ܘܲܢܛܲܪ ܠܥܵܠܲܡ ܪܘܼܓ̣ܙܹܗ: ܘܐܲܟ̇ܬܹܗ ܢ̣ܛܲܪ ܠܥܵܠܡܝܼܢ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܬܠܵܬ̣ܵܐ ܚܵܘ̈ܒܲܝܗܘܿܢ ܕܲܒ̣ܢܲܝ̈ ܥܲܡܘܿܢ: ܘܕܲܐܪܒ̇ܥܵܐ ܠܵܐ ܐܲܗܦܸܟ݂ ܡܸܢܗܘܿܢ: ܥܲܠ ܕܦܲܪܸܬ̣ܘ ܒܲܛ̈ܢܵܬ̣ܵܐ ܕܓܸܠܥܵܕ݂: ܕܢܲܪ̱ܘܚܘܼܢ ܬܚܘܼܡܗܘܿܢ.


text:
ܐܸܫܒ̇ܘܿܩ ܢܘܼܪܵܐ ܒܫܘܼܩܹ̈ܝܗ̇ ܕܪܲܒܲܬ̣: ܘܬܹܐܟ݂ܘܿܠ ܣܵܚܪ̈ܵܬ̣ܵܗ̇: ܒܲܩܥܵܬ̣ܵܐ ܒܝܵܘܡܵܐ ܕܲܩܪܵܒ̣ܵܐ: ܒܥܲܠܥܵܠܵܐ ܒܝܵܘܡܵܐ ܕܲܥܪܘܼܪܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܬܠܵܬ̣ܵܐ ܚܵܘ̈ܒܵܘܗܝ ܕܡܘܼܐܵܒ̣: ܘܕܲܐܪܒ̇ܥܵܐ ܠܵܐ ܐܲܗܦܸܟ݂ ܡܸܢܗܘܿܢ: ܥܲܠ ܕܐܵܘܩܸܕ݂ܘ ܓܲܪ̈ܡܵܘܗܝ ܕܡܲܠܟܵܐ ܕܐܲܕ݂ܘܿܡ ܠܣܲܝܕܵܐ.


text:
ܐܹܫܲܕܲܪ ܢܘܼܪܵܐ ܥܲܠ ܡܘܼܐܵܒ̣: ܘܬܹܐܟ݂ܘܿܠ ܣܵܚܪ̈ܵܬ̣ܵܗ̇ ܕܩܸܪܝܘܿܬ̣: ܘܲܢܡܘܼܬ̣ ܡܘܼܐܵܒ̣ ܒܲܕ݂ܠܘܼܚܵܐ: ܒܲܩܥܵܬ̣ܵܐ ܘܲܒ̣ܩܵܠܵܐ ܕܫܝܼܦܘܿܪܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܬܠܵܬ̣ܵܐ ܚܵܘܒܵܘ̈ܗܝ ܕܲܝܗܘܼܕ݂ܵܐ: ܘܕܲܐܪܒ̇ܥܵܐ ܠܵܐ ܐܲܗܦܸܟ݂ ܡܸܢܗܘܿܢ: ܥܲܠ ܕܐܲܣܠܝܼܘ ܢܵܡܘܿܣܹܗ ܕܡܵܪܝܵܐ: ܘܦܘܼܩܕܵܢܵܘ̈ܗܝ ܠܵܐ ܢ̣ܛܲܪܘ: ܘܐܲܛܥܝܼ ܐܸܢܘܿܢ ܣܪ̈ܝܼܩܵܬ̣ܵܐ ܕܐܸܙܲܠ̣ܘ ܐܲܒ̣ܵܗܲܝ̈ܗܘܿܢ ܒܵܬܲܪܗܹܝܢ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܬܠܵܬ̣ܵܐ ܚܵܘܒܵܘ̈ܗܝ ܕܝܼܣܪܵܝܹܠ: ܘܕܲܐܪܒ̇ܥܵܐ ܠܵܐ ܐܲܗܦܸܟ݂ ܡܸܢܗܘܿܢ: ܥܲܠ ܕܙܲܒܸ̇ܢ̣ܘ ܠܙܲܕ̇ܝܼܩܵܐ ܒܟܸܣܦܵܐ: ܘܲܠܡܸܣܟܹ̇ܢܵܐ ܡܸܛܠ ܡܣܵܢܹ̈ܐ ܕܕ݂ܵܝ̇ܫܝܼܢ ܥܲܠ ܥܲܦܪܵܐ ܕܐܲܪܥܵܐ.


text:
ܘܲܡܩܲܦܚܝܼܢ ܠܡܸܣ̈ܟܹ̇ܢܹܐ: ܘܐܘܼܪܚܵܐ ܕܒ̣ܵܝܫܹ̈ܐ ܨܠ̣ܵܘ: ܘܓܲܒ̣ܪܵܐ ܘܐܲܒ̣ܘܼܗܝ ܐܵܙ̇ܠ̄ܝܼܢ ܠܘܵܬ̣ ܐܲܢ̄ܬ̇ܬ̣ܵܐ: ܡܸܛܠ ܕܲܢܛܲܢܦܘܼܢ ܫܡܵܐ ܕܩܘܼܕ݂ܫܝ.


text:
ܘܥܲܠ ܠܒ̣ܘܼܫܹ̈ܐ ܚܲܒ̣̈ܠܹܐ ܚܵܙ̇ܩܝܼܢ ܗ̄ܘܼܵܘ ܥܲܠ ܓܸܢ̄ܒ̣ ܟܠ ܡܲܕ݂ܒܲܚ: ܘܚܲܡܪܵܐ ܥܲܬ̇ܝܼܩܵܐ ܫܵܬܹ̇ܝܢ ܗ̄ܘܼܵܘ ܒܹܝܬ̣ ܐܲܠܵܗܲܝ̈ܗܘܿܢ.


text:
ܘܐܸܢܵܐ ܐܵܘܒ̇ܕܸܬ̣ ܠܐܵܡܘܿܪܵܝܵܐ ܡ̣ܢ ܩܕ݂ܵܡܲܝܗܘܿܢ: ܕܪܵܘܡܹܗ ܐܲܝܟ݂ ܪܵܘܡܵܐ ܕܐܲܪܙܵܐ: ܘܚܲܣܝܼܢ ܗ̄ܘܼܵܐ ܐܲܝܟ݂ ܒܲܠܘܼܛܵܐ: ܐܵܘܒ̇ܕܸܬ̣ ܦܹܐܪ̈ܵܘܗܝ ܡ̣ܢ ܠܥܸܠ: ܘܥܸܩܵܪ̈ܵܘܗܝ ܡ̣ܢ ܠܬܲܚܬ̇.


text:
ܘܐܸܢܵܐ ܐܲܣܸܩܬ̇ܟ݂ܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܘܕܲܒܲܪܬ̇ܟ݂ܘܿܢ ܒܡܲܕ݂ܒ̇ܪܵܐ ܐܲܪܒ̇ܥܝܼܢ ܫܢܝܼ̈ܢ: ܘܐܲܝܬ̇ܝܼܬ̇ܟ݂ܘܿܢ ܠܐܲܬ̣ܪܵܐ ܗܵܢܵܐ: ܠܡܹܐܪܲܬ̣ ܐܲܪܥܵܐ ܕܐܵܡܘܿܪ̈ܵܝܹܐ.


text:
ܘܐܲܩܝܼܡܹ̇ܬ̣ ܡ̣ܢ ܒܢܲܝ̈ܟ̇ܘܿܢ ܢܒ̣̈ܝܹܐ: ܘܡ̣ܢ ܥܠܲܝܡܲܝ̈ܟ̇ܘܿܢ ܢܙܝܼܪܹ̈ܐ: ܕܲܠܡܵܐ ܐܝܬܲܝܗܘܿܢ ܗܵܠܹܝܢ ܒܢܲܝ̈ ܝܑܼܣܪܵܝܹܠ: ܐܵܡܲܪ ܡܵܪܝܵܐ.


text:
ܫܡܲܥܘ ܡܸܠܬ̣ܵܐ ܗܵܕܹܐ ܕܐܸܡܲܪ ܡܵܪܝܵܐ ܥܠܲܝܟ̇ܘܿܢ ܒܢܲܝ̈ ܝܑܼܣܪܵܝܹܠ: ܥܲܠ ܟܠܵܗ̇ ܫܲܪܒ̇ܬ̣ܵܐ ܕܐܲܣܩܹ̇ܬ̣ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܐܸܡ̇ܪܹܬ̣ ܕܲܠܟ݂ܘܿܢ ܒܲܠܚܘܿܕ݂ ܝܸܕ݂ܥܹ̇ܬ̣ ܡ̣ܢ ܟܠܗܘܿܢ ܥܲܡܡܹ̈ܐ: ܘܡ̣ܢ ܟܠܗܹܝܢ ܫܲܪ̈ܒ̣ܵܬ̣ܵܐ ܕܐܲܪܥܵܐ: ܡܸܛܠ ܗܵܢܵܐ ܐܸܦܩܘܿܕ݂ ܥܠܲܝܟ̇ܘܿܢ ܟܠܗܘܿܢ ܚܵܘ̈ܒܲܝܟ̇ܘܿܢ.


text:
ܕܲܠܡܵܐ ܢܵܗܹ̇ܡ ܐܲܪܝܵܐ ܒܥܵܒ̣ܵܐ: ܡܵܐ ܕܠܲܝܬ̇ ܠܹܗ ܓܸܙܪܵܐ: ܐܵܘ ܕܲܠܡܵܐ ܡܪܝܼܡ ܩܵܠܹܗ ܐܲܪܝܵܐ ܡ̣ܢ ܡܲܪܒ̇ܘܿܥܝܼܬܹܗ: ܐܸܠܵܐ ܐܸܢ ܬܵܒܲܪ.


text:
ܕܲܠܡܵܐ ܢܵܦ̇ܠܵܐ ܨܸܦܪܵܐ ܒܦܲܚܵܐ ܒܐܲܪܥܵܐ ܒܸܠܥܵܕ݂ ܡ̣ܢ ܨܲܝܵܕ݂ܵܐ: ܐܵܘ ܕܲܠܡܵܐ ܫܵܘܲܪ ܦܲܚܵܐ ܡ̣ܢ ܐܲܪܥܵܐ ܘܐܵܚܹܕ݂.


text:
ܕܲܠܡܵܐ ܡܸܬ̣ܩܪܸܐ ܫܝܼܦܘܿܪܵܐ ܒܲܡܕ݂ܝܼܢ̄ܬܵܐ: ܘܥܲܡܵܐ ܠܵܐ ܙܵܐܲܥ̇: ܐܵܘ ܕܲܠܡܵܐ ܗܵܘ̇ܝܵܐ ܒܝܼܫܬܵܐ ܒܲܡܕ݂ܝܼܢ̄ܬܵܐ ܕܡܵܪܝܵܐ ܠܵܐ ܥܵܒܹ̇ܕ݂.


text:
ܐܲܫܡܲܥܘ ܥܲܠ ܣܵܚܪ̈ܵܬ̣ܵܗ̇ ܕܐܲܫܕ̇ܘܿܕ݂: ܘܥܲܠ ܣܵܚܪ̈ܵܬ̣ܵܗ̇ ܕܐܲܪܥܵܐ ܕܡܸܨܪܹܝܢ: ܘܐܸܡܲܪܘ ܐܸܬ̣ܟܲܢܲܫܘ ܟܠܟ݂ܘܿܢ ܠܛܘܼܪܵܐ ܕܫܵܡܪܹܝܢ: ܘܲܚܙܵܘ ܕܠܘܼܚܝܵܐ ܣܲܓ̇ܝܼܵܐܐ ܕܲܒ̣ܓ̣ܵܘܵܗ̇: ܘܲܥܫܘܼܩܝܵܐ ܕܒ̣ܵܗ̇.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ: ܐܘܼܠܨܵܢܵܐ ܢܸܚܕ̇ܪܝܼܗ̇ ܠܐܲܪܥܵܐ: ܘܢܸܚܘܿܬ̣ ܡܸܢܵܗ̇ ܥܘܼܫܢܵܗ̇ ܘܢܸܬ̣ܒܲܙ̈ܙܵܢ ܣܵܚܪ̈ܵܬ̣ܵܗ̇.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܐܲܝܟ݂ ܕܡܲܥܕܸ̇ܐ ܪܵܥܝܵܐ ܡ̣ܢ ܦܘܼܡܵܐ ܕܐܲܪܝܵܐ: ܬܲܪܬܹ̇ܝܢ ܟܪ̈ܵܥܝܼܢ ܐܵܘ ܛܲܪܦܵܐ ܕܐܸܕ݂ܢܵܐ: ܗܵܟܲܢܵܐ ܢܸܬ̣ܦܲܨܘܿܢ ܒܢܲܝ̈ ܝܑܼܣܪܵܝܹܠ ܕܝܵܬ̣ܒ̇ܝܼܢ ܒܫܵܡܪܹܝܢ: ܒܚܘܼܛܪܵܐ ܕܡ̣ܢ ܫܹܠܝ: ܘܲܒ̣ܥܲܡܵܐ ܕܡ̣ܢ ܕܲܪܡܣܘܿܩ.


text:
ܡܸܛܠ ܕܲܒ̣ܝܵܘܡܵܐ ܕܦܵܩܹ̇ܕ݂ ܐ̄ܢܵܐ ܥܵܘܼܠܹܗ ܕܝܼܣܪܵܝܹܠ ܥܠܵܘܗܝ: ܐܸܦܩܘܿܕ݂ ܥܲܠ ܡܲܕ݂ܒ̇ܚܹ̈ܐ ܕܒܹܝܬ̣ ܐܹܝܠ: ܘܢܸܬ̣ܓܲܕ̇ܡܵܢ ܩܲܪ̈ܢܵܬ̣ܗܘܿܢ ܕܡܲܕ݂ܒ̇ܚܹ̈ܐ: ܘܢܸܦ̈ܠܵܢ ܥܲܠ ܐܲܪܥܵܐ.


text:
ܘܐܵܘܒܸ̇ܕ݂ ܒܹܝܬ̣ ܣܲܬ̣ܘܵܐ ܥܲܡ ܒܹܝܬ̣ ܩܲܝܛܵܐ: ܘܢܹܐܒ̣ܕ̇ܘܼܢ ܒܵـ̈ـܬܹܐ ܕܫܸܢܵܐ: ܘܲܢܣܘܼܦܘܼܢ ܒܵـ̈ـܬܹ̇ܐ ܣܲܓ̇ܝܹ̈ܐܐ ܐܵܡܲܪ ܡܵܪܝܵܐ.


text:
ܫܡܲܥܹܝ̈ܢ ܦܸܬ̣ܓ̣ܵܡܵܐ ܗܵܢܵܐ ܡܘܼܫܚܹ̈ܐ ܕܒܲܝܫܵܢ: ܕܲܒ̣ܛܘܼܪܵܐ ܕܫܵܡܪܹܝܢ: ܕܛܵܠ̈ܡܵܢ ܠܡܸܣܟܹ̇ܢܹ̈ܐ ܘܐܵܠ̈ܨܵܢ ܠܒ̣ܵܝܫܹ̈ܐ: ܘܐܵܡ̇ܪ̈ܵܢ ܠܡܵܪ̈ܲܝܗܹܝܢ ܐܲܝܬܵܘ ܠܲܢ ܢܸܫܬܸ̇ܐ.


text:
ܝܑܼܡܵܐ ܡܵܪܹܐ ܡܵܪ̈ܵܘܵܬ̣ܵܐ ܒܩܲܕ̇ܝܼܫܘܼܬܹܗ: ܕܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܥܠܲܝܟܹ̇ܝܢ: ܘܢܸܫܩܠܘܼܢܵܟܹܝܢ ܒܙܲܝܢܵܐ: ܘܚܲܪܬ̣ܟܹܝܢ ܒܩܲܕ݂ܣܵܐ ܕܨܲܝܵـ̈ـܕܹܐ.


text:
ܥܘܿܠܘ ܠܒܹܝܬ̣ ܐܹܝܠ ܘܐܲܥܸܠܘ: ܘܲܒ̣ܓܲܠܓܵܠܵܐ ܐܲܣܓܵܘ ܠܡܲܥܵܠܘܼ: ܐܲܝܬܵܘ ܠܨܲܦܪܵܐ ܕܸܒ̣ܚܲܝ̈ܟ̇ܘܿܢ: ܘܠܲܬ̣ܠܵܬ̣ܵܐ ܝܵܘ̈ܡܝܼܢ ܡܲܥܣܵܪ̈ܲܝܟ̇ܘܿܢ.


text:
ܘܐܲܣܸܩܘ ܡ̣ܢ ܚܲܡܝܼܥܵܐ ܬܵܘܕ̇ܝܼܬ̣ܵܐ: ܘܲܢܕ݂ܘܿܪܘ ܢܸܕ݂ܪܹ̈ܐ ܘܫܲܠܸܡܘ: ܡܸܛܠ ܕܗܵܟܲܢܵܐ ܪܚܸܡ̣ܬ̇ܘܿܢ ܒܢܲܝ̈ ܝܑܼܣܪܵܝܹܠ ܐܵܡܲܪ ܡܵܪܝܵܐ.


text:
ܘܐܵܦ ܐܸܢܵܐ ܝܸܗ̄ܒܹ̇ܬ̣ ܠܟ݂ܘܿܢ ܩܲܗܝܘܼܬ̣ ܫܸܢܹ̈ܐ: ܒܟ݂ܠܗܹܝܢ ܡܕ݂ܝܼ̈ܢܵܬ̣ܟ݂ܘܿܢ: ܘܚܲܣܝܼܪܘܼܬ̣ ܠܲܚܡܵܐ ܒܟ݂ܠܗܘܿܢ ܐܲܬ̣ܪ̈ܵܘܵܬ̣ܟ݂ܘܿܢ: ܘܠܵܐ ܐܸܬ̣ܦܢܝܼܬ̇ܘܿܢ ܠܘܵܬ̣ܝ ܐܵܡܲܪ ܡܵܪܝܵܐ.


text:
ܐܵܦ ܐܸܢܵܐ ܟܠܹ̇ܝܬ̣ ܡܸܢܟ݂ܘܿܢ ܡܸܛܪܵܐ: ܩܕ݂ܵܡ ܬܠܵܬ̣ܵܐ ܝܲܪ̈ܚܝܼܢ ܕܲܚܨܵܕ݂ܵܐ: ܘܐܲܚܸܬ̣ ܡܸܛܪܵܐ ܥܲܠ ܡܕ݂ܝܼܢ̄ܬܵܐ ܚܕ݂ܵܐ ܘܥܲܠ ܚܕ݂ܵܐ ܠܵܐ: ܘܥܲܠ ܦܵܠܓ̇ܘܼܬ̣ܵܐ ܚܕ݂ܵܐ ܢܸܚܘܿܬ̣ ܥܠܹܝܗ̇ ܡܸܛܪܵܐ: ܘܲܡܢܵܬ̣ܵܐ ܕܠܵܐ ܢܸܚܘܿܬ̣ ܥܠܹܝܗ̇ ܡܸܛܪܵܐ ܬܹܐܒܲܫ.


text:
ܘܢܸܬ̣ܟܲܢ̈ܫܵܢ ܬܲܪܬܹ̇ܝܢ ܬܠܵܬ̣ ܡܕ݂ܝܼ̈ܢܵܢ ܠܲܡܕ݂ܝܼܢ̄ܬܵܐ ܚܕ݂ܵܐ: ܕܢܸܫ̈ܬ̇ܝܵܢ ܡܲـ̈ـܝܵܐ ܘܠܵܐ ܢܸܣ̈ܒ̇ܥܵܢ: ܘܠܵܐ ܐܸܬ̣ܦܢܝܼܬ̇ܘܿܢ ܠܘܵܬ̣ܝ ܐܵܡܲܪ ܡܵܪܝܵܐ.


text:
ܡܚܹ̇ܝܬ̣ܟ݂ܘܿܢ ܒܫܵܘܒܵܐ ܘܲܒ̣ܝܲܪܩܵܢܵܐ ܘܲܒ̣ܒܲܪܕ݂ܵܐ. ܘܣܘܿܓ̣ܵܐܐ ܕܦܲܪ̈ܕܲܝܣܲܝܟ̇ܘܿܢ ܘܲܕ݂ܟܲܪ̈ܡܲܝܟ̇ܘܿܢ: ܘܲܕ̇ܬܹܐܢܲܝ̈ܟ̇ܘܿܢ: ܘܲܕ݂ܙܲܝ̈ܬܲܝܟ̇ܘܿܢ: ܐܸܟܲܠ̣ ܡܵܫܘܿܛܵܐ: ܘܠܵܐ ܐܸܬ̣ܦܢܝܼܬ̇ܘܿܢ ܠܘܵܬ̣ܝ ܐܵܡܲܪ ܡܵܪܝܵܐ.


text:
ܫܲܕ̇ܪܹܬ̣ ܒܟ݂ܘܿܢ ܡܵܘܬܵܢܵܐ ܒܐܘܼܪܚܵܐ ܕܡܸܨܪܹܝܢ: ܘܩܲܛܠܹ̇ܬ̣ ܒܚܲܪܒܵܐ ܥܠܲܝܡܲܝ̈ܟ̇ܘܿܢ ܥܲܡ ܫܒ̣ܝܼܬ̣ܵܐ ܕܪ̈ܲܟ݂ܫܟ݂ܘܿܢ: ܘܐܲܡܚܝܼܬ̣ ܪܹܝܚ ܣܲܪܝܘܼܬ̣ܟ݂ܘܿܢ ܒܐܲܦܲܝ̈ܟ̇ܘܿܢ: ܘܠܵܐ ܐܸܬ̣ܦܢܝܼܬ̇ܘܿܢ ܠܘܵܬ̣ܝ ܐܵܡܲܪ ܡܵܪܝܵܐ.


text:
ܗܸܦܟܹ̇ܬ̣ ܒܟ݂ܘܿܢ ܐܲܝܟ݂ ܕܲܗܦܸܟ݂ ܐܲܠܵܗܵܐ ܠܲܣܕ݂ܘܿܡ ܘܲܠܥܵܡܘܿܪܵܐ: ܘܲܗ̤ܘܲܝܬ̇ܘܿܢ ܐܲܝܟ݂ ܐܘܼܕ݂ܵܐ ܕܐܸܬ̣ܦܲܨܝܼ ܡ̣ܢ ܫܲܠܗܹܒ̣ܝܼܬ̣ܵܐ: ܘܠܵܐ ܐܸܬ̣ܦܢܝܼܬ̇ܘܿܢ ܠܘܵܬ̣ܝ ܐܵܡܲܪ ܡܵܪܝܵܐ.


text:
ܡܸܛܠ ܗܵܠܹܝܢ ܗܵܟܲܢܵܐ ܐܸܥܒܸ̇ܕ݂ ܠܵܟ݂ ܝܑܼܣܪܵܝܹܠ ܒܚܲܪܬ̣ܵܐ: ܡܸܛܠ ܕܗܵܕܹܐ ܥܵܒܹ̇ܕ݂ ܐ̄ܢܵܐ ܠܵܟ݂: ܐܸܬ̇ܛܲܝܲܒ̣ ܝܑܼܣܪܵܝܹܠ ܕܬܸܩܪܸܐ ܠܐܲܠܵܗܵܟ݂.


text:
ܡܸܛܠ ܕܡܲܢ ܕܲܒ̣ܪܵܐ ܪ̈ܘܼܚܹܐ ܘܲܒ̣ܪܵܐ ܛܘܼܪܹ̈ܐ: ܘܲܡܚܵܘܸܐ ܠܲܒ̣ܢܲܝ̈ܢܵܫܵܐ ܡܵܢܲܐ ܗ̄ܝܼ ܬܸܫܒ̇ܘܿܚܬܹ̇ܗ: ܥܵܒܹ̇ܕ݂ ܫܲܦܪܵܐ ܥܲܡܛܵܢܵܐ: ܘܕ݂ܵܪܸܟ݂ ܥܲܠ ܪܵܘܡܵܗ̇ ܕܐܲܪܥܵܐ: ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ ܫܡܹܗ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܡܕ݂ܝܼܢ̄ܬܵܐ ܕܢܵܦܩܝܼܢ ܗ̄ܘܼܵܘ ܡܸܢܵܗ̇ ܐܵܠܹܦ: ܢܸܫܬܲܚܪܘܼܢ ܒܵܗ̇ ܡܵܐܐ: ܘܲܕ݂ܢܵܦܩܝܼܢ ܗ̄ܘܼܵܘ ܡܸܢܵܗ̇ ܡܵܐܐ: ܢܸܫܬܲܚܪܘܼܢ ܒܵܗ̇ ܥܸܣܪܵܐ ܠܲܕ݂ܒܹܝܬ̣ ܝܑܼܣܪܵܝܹܠ.


text:
ܘܠܵܐ ܬܸܒ̣ܥܘܿܢ ܠܒܹܝܬ̣ ܐܹܝܠ: ܘܲܠܓܲܠܓܵܠܵܐ ܠܵܐ ܬܸܥܠܘܼܢ: ܘܲܠܒܹܪܫܒܲܥ ܠܵܐ ܬܸܥܒ̇ܪܘܼܢ: ܡܸܛܠ ܕܓܲܠܓܵܠܵܐ ܡܸܫܬ̇ܒ̣ܵܝܘܼ ܬܸܫܬ̇ܒܸܐ: ܘܒܹܝܬ̣ ܐܹܝܠ ܢܸܗܘܹܐ ܐܲܝܟ݂ ܕܠܵܐ ܐܝܼܬ̣ܵܘܗܝ.


text:
ܒܥܵܘ ܠܡܵܪܝܵܐ ܘܲܚܝܵܘ: ܕܠܵܐ ܢܹܐܩܲܕ݂ ܐܲܝܟ݂ ܢܘܼܪܵܐ ܒܹܝܬ̣ ܝܵܘܣܸܦ. ܘܢܹܐܟ݂ܘܿܠ ܠܒܹܝܬ̣ ܐܹܝܠ ܘܠܲܝܬ̇ ܕܲܡܕܲܥܸܟ݂.


text:
ܫܒܲܩ̣ܘ ܠܡܲܢ ܕܲܥܒܲܕ݂ ܟܝܼܡܵܐ ܘܥܝܼܘܿܬ̣ܵܐ: ܘܲܗܦܲܟ݂ ܠܨܲܦܪܵܐ ܛܸܠܵܠܲܝ̈ ܡܵܘܬܵܐ: ܘܐܝܼܡܵܡܵܐ ܠܠܸܝܵܐ ܐܲܚܫܸܟ݂: ܕܲܩ̣ܪܵܐ ܠܡܲـ̈ـܝܵܐ ܕܝܲܡܵܐ: ܘܐܸܫܲܕ݂ ܐܸܢܘܿܢ ܥܲܠ ܐܲܦܹ̈ܝܗ̇ ܕܐܲܪܥܵܐ ܡܵܪܝܵܐ ܫܡܹܗ.


text:
ܡܸܛܠ ܗܵܢܵܐ ܚܠܵܦ ܕܩܲܦܚ̣ܬ̇ܘܿܢ ܠܡܸܣܟܹ̇ܢܵܐ: ܘܩܘܼܪ̈ܒܵܢܹܐ ܓܒܲـ̈ـܝܵܐ ܢ̣ܣܲܒ̣ܬ̇ܘܿܢ ܡܸܢܹܗ: ܒܵـ̈ـܬܹܐ ܕܲܦ̮ܣܝܼܠܬܵܐ ܕܲܒ̣ܢܲܝ̣ܬ̇ܘܿܢ ܠܵܐ ܬܸܬ̇ܒ̣ܘܼܢ ܒܗܘܿܢ. ܘܟܲܪ̈ܡܹܐ ܕܪܸܓ̇ܬ̣ܵܐ ܕܲܢܨܲܒ̣ܬ̇ܘܿܢ ܠܵܐ ܬܸܫܬ̇ܘܿܢ ܚܲܡ̱ܪܗܘܿܢ.


text:
ܡܸܛܠ ܕܝܵܕܲܥ̇ ܐ̄ܢܵܐ ܕܣܲܓ̇ܝܼܐܝܼܢ ܚܵܘܒܲܝ̈ܟ̇ܘܿܢ: ܘܥܲܫܝܼܢܝܼܢ ܚܛܵܗܲܝ̈ܟ̇ܘܿܢ: ܐܵܠܘܿܨܵܘ̈ܗܝ ܕܙܲܕ̇ܝܼܩܵܐ ܢܣܲܒ̣ܘ ܫܘܼܚܕܵܐ: ܘܲܠܡܸܣܟܹ̇ܢܵܐ ܒܬܲܪܥܵܐ ܨܠ̣ܵܘ.


text:
ܒܥܵܘ ܛܵܒ̣ܵـ̈ـܬ̣ܵܐ ܘܠܵܐ ܒܝܼ̈ܫܵܬ̣ܵܐ ܕܬܸܚܘܿܢ: ܘܢܸܗܘܹܐ ܗܵܟܲܢܵܐ ܡܵܪܝܵܐ ܚܲܝܠܬ̣ܵܢܵܐ ܥܲܡܟ݂ܘܿܢ: ܐܲܝܟ݂ ܕܐܸܡܲܪܬ̇ܘܿܢ.


text:
ܣܢܵܘ ܒܝܼ̈ܫܵܬ̣ܵܐ ܘܲܪܚܲܡܘ ܛܵܒ̣ܵـ̈ـܬ̣ܵܐ: ܘܐܲܩܝܼܡܘ ܒܬܲܪܥܵܐ ܕܝܼܢܵܐ: ܟܒܲܪ ܢܪܲܚܸܡ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ ܥܲܠ ܫܲܪܟܹ̇ܗ ܕܝܵܘܣܸܦ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܒܟ݂ܠܗܘܿܢ ܫܘܼܩܹ̈ܐ ܡܲܪ̈ܩܕ݂ܵܬ̣ܵܐ: ܘܲܒ̣ܟ݂ܠܗܹܝܢ ܒܸܪ̈ܝܵܬ̣ܵܐ ܢܹܐܡܪܘܼܢ ܗܹܘܵܝ: ܗܹܘܵܝ: ܘܢܸܩܪܘܿܢ ܠܐܲܟܵܪܹ̈ܐ ܠܐܸܒ̣ܠܵܐ: ܘܲܠܡܲܪ̈ܩܕ݂ܵܬ̣ܵܐ ܠܝܵܕ݂ܥܲܝ̈ ܐܘܿܠ̈ܝܵܬ̣ܵܐ.


text:
ܐܲܝܟ݂ ܕܥܵܪܹܩ ܓܲܒ̣ܪܵܐ ܡ̣ܢ ܩܕ݂ܵܡ ܐܲܪܝܵܐ: ܘܦܵܓܥܵܐ ܒܹܗ ܕܸܒܵܐ: ܘܥܵܐܹ̇ܠ ܠܒܲܝܬܵܐ ܘܣܵܡܹ̇ܟ݂ ܐܝܼܕܹܗ ܥܲܠ ܐܸܣܬ̣ܵܐ: ܘܢܵܟܹ̇ܬ̣ ܠܹܗ ܚܸܘܝܵܐ.


text:
ܐܵܦܸܢ ܬܲܣܩܘܼܢ ܠܝܼ ܝܲܩ̈ܕܹ̇ܐ ܫܲܠܡܹ̈ܐ: ܒܩܘܼܪ̈ܒܵܢܲܝܟ̇ܘܿܢ ܠܵܐ ܐܸܨܛܒܸܐ: ܘܲܒ̣ܫܘܼܦܪܵܐ ܕܲܡܦܲܛܡܲܝ̈ܟ̇ܘܿܢ ܠܵܐ ܐܹܚܘܼܪ.


text:
ܘܵܝ ܠܲܕ݂ܫܵܝܛܝܼܢ ܠܨܸܗܝܘܿܢ: ܘܲܬ̣ܟ݂ܝܼܠܝܼܢ ܒܛܘܼܪܵܐ ܕܫܵܡܪܹܝܢ: ܦܵܪ̈ܫܲܝ ܠܪܹ̈ܫܹܐ ܕܥܲܡܡܹ̈ܐ: ܘܓܲܠܝܼܘ ܠܗܘܿܢ ܒܢܲܝ̈ ܝܑܼܣܪܵܝܹܠ.


text:
ܥܒܲܪܘ ܠܟܲܠܝܵܐ ܘܲܚܙܵܘ: ܘܙܸܠܘ ܡ̣ܢ ܬܲܡܵܢ ܠܲܚܡܵܬ̣ ܪܲܒܵܐ: ܘܚܘܿܬ̣ܘ ܠܓ̣ܵܬ̣ ܕܲܦܠܸܫ̈ܬܵܝܹܐ: ܕܛܵܒ̣ܵܐ ܗ̄ܝܼ ܡ̣ܢ ܟܠܗܹܝܢ ܡܲܠ̈ܟ̇ܘܵܬ̣ܵܐ ܗܵܠܹܝܢ: ܐܸܢ ܣܲܓ̇ܝܼ ܬܚܘܼܡܗܘܿܢ ܡ̣ܢ ܬܚܘܼܡܟ݂ܘܿܢ.


text:
ܘܫܵܟ݂ܒ̇ܝܼܢ ܥܲܠ ܥܲܪ̈ܣܵܬ̣ܵܐ ܕܫܸܢܵܐ: ܘܡܸܬ̣ܠܲܥܒ̣ܝܼܢ ܥܲܠ ܬܸܫ̱ܘ̈ܝܵܬ̣ܗܘܿܢ: ܕܐܵܟ݂ܠܝܼܢ ܡܦܲܛܡܹ̈ܐ ܡ̣ܢ ܥܵـ̈ـܢܵܐ: ܘܥܸܓ̣̈ܠܹܐ ܡ̣ܢ ܓܵܘ ܒܲܩܪܹ̈ܐ.


text:
ܝܑܼܡܵܐ ܡܵܪܹܐ ܡܵܪ̈ܵܘܵܬ̣ܵܐ ܒܢܲܦ̮ܫܹܗ: ܘܐܸܡܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܕܡܲܣܠܸܐ ܐ̄ܢܵܐ ܠܐܝܼܩܵܪܹܗ ܕܝܲܥܩܘܿܒ̣: ܘܲܠܣܵܚܪ̈ܵܬܹܗ ܣܢܹ̇ܝܬ̣: . ܐܲܫܠܸܡ ܡܕ݂ܝܼܢ̄ܬܵܐ ܒܲܡܠܹܐܵܗ̇.


text:
ܘܢܸܫܩܠܝܼܘܗܝ ܕܵܕܹܗ ܐܵܘ ܡܲܢ ܕܩܲܪܝܼܒ̣ ܠܹܗ ܕܢܲܦܸܩ ܓܲܪ̈ܡܹܐ ܡ̣ܢ ܒܲܝܬܵܐ: ܘܢܹܐܡܲܪ ܠܡܲܢ ܕܐܝܼܬ̣ ܒܹܗ ܒܒܲܝܬܵܐ: ܐܝܼܬ̣ ܐ̄ܢܵܫ ܬܘܼܒ̣ ܥܲܡܵܟ݂ ܒܒܲܝܬܵܐ: ܘܢܹܐܡܲܪ ܠܹܗ ܠܲܝܬ̇: ܡܸܛܠ ܕܣܵܦ̣ܘ ܠܗܘܿܢ: ܥܲܠ ܕܠܵܐ ܡܲܕ݂ܟ̇ܪܝܼܢ ܗ̄ܘܼܵܘ ܒܲܫܡܹܗ ܕܡܵܪܝܵܐ.


text:
ܕܲܠܡܵܐ ܪܵܗܛ̇ܝܼܢ ܥܲܠ ܫܘܿܥܵܐ ܪ̈ܲܟ݂ܫܵܐ: ܐܵܘ ܕܵܒ̣ܪܝܼܢ ܒܗܘܿܢ ܦܲܕܵܢܵܐ: ܡܸܛܠ ܕܲܗܦܲܟ݂ܬ̇ܘܿܢ ܕܝܼܢܵܐ ܠܲܡܪܵܪܹ̈ܐ: ܘܦܹܪܹ̈ܐ ܕܙܲܕ̇ܝܼܩܘܼܬ̣ܵܐ ܠܓܸ̈ܕ̇ܕܹ̇ܐ.


text:
ܡܸܛܠ ܕܗܵܐ ܐܸܢܵܐ ܡܩܝܼܡ ܐ̄ܢܵܐ ܥܠܲܝܟ̇ܘܿܢ ܒܹܝܬ̣ ܝܑܼܣܪܵܝܹܠ: ܥܲܡܵܐ ܐܵܡܲܪ ܡܵܪܝܵܐ ܐܲܠܵܗܵܐ ܚܲܝܠܬ̣ܵܢܵܐ: ܘܢܸܕ݂ܚ̄ܩܘܼܢܵܟ݂ܘܿܢ ܡ̣ܢ ܡܲܥܠܵܢܵܐ ܕܲܚܡܵܬ̣: ܘܲܥܕܲܡܵܐ ܠܢܲܚܠܵܐ ܕܥܵܪܵܒ̣ܵܐ.


text:
ܗܵܟܲܢܵܐ ܚܵܘ̣ܝܲܢܝ ܡܵܪܹܐ ܡܵܪ̈ܵܘܵܬ̣ܵܐ ܒܪܝܼܬ̣ܵܐ ܕܩܲܡܨܵܐ ܒܪܹܫ ܡܵܘܥܝܼܬ̣ܵܐ ܕܠܩܸܫܵܐ: ܘܗ̤ܘ ܠܸܩܫܵܐ ܒܵܬܲܪ ܓܸܙܵܐ ܗ̄ܘܼܵܐ ܕܡܠܟܵܐ.


text:
ܘܟܲܕ݂ ܓܲܡܲܪ ܠܡܹܐܟ݂ܠܹܗ ܠܥܸܣܒܵܐ ܕܐܲܪܥܵܐ ܐܸܡ̇ܪܹܬ̣: ܡܵܪܹܐ ܡܵܪ̈ܵܘܵܬ̣ܵܐ ܚܲܣܵܢ. ܡܲܢ̣ܘܼ ܢܩܝܼܡܝܼܘܗܝ ܠܝܲܥܩܘܿܒ̣: ܡܸܛܠ ܕܲܙܥܘܿܪ ܗ̄ܘܼ.


text:
ܗܵܟܲܢܵܐ ܚܵܘ̣ܝܲܢܝ ܡܵܪܹܐ ܡܵܪ̈ܵܘܵܬ̣ܵܐ: ܘܗܵܐ ܩ̣ܪܵܐ ܠܲܡܕ݂ܵܢ ܒܢܘܼܪܵܐ ܡܵܪܹܐ ܡܵܪ̈ܵܘܵܬ̣ܵܐ: ܘܐܸܟ݂ܠܲܬ̤ ܠܲܬ̣ܗܘܿܡܵܐ ܪܲܒܵܐ: ܘܐܸܟ݂ܠܲܬ̤ ܠܦܵܠܓ̇ܘܼܬ̣ܵܐ.


text:
ܘܐܸܡܲܪ ܠܝܼ ܡܵܪܝܵܐ: ܡܵܢܵܐ ܚ̣ܙܲܝܬ̇ ܥܵܡܘܿܣ: ܘܐܸܡ̇ܪܹܬ̣ ܐܵܕ݂ܵܡܘܿܣ: ܘܐܸܡܲܪ ܠܝܼ ܡܵܪܝܵܐ: ܗܵܐ ܐܸܢܵܐ ܣܵܐܹ̇ܡ ܐ̄ܢܵܐ ܐܵܕ݂ܵܡܘܿܣ ܒܓ̣ܵܘ ܥܲܡܝ ܝܑܼܣܪܵܝܹܠ: ܘܠܵܐ ܐܵܘܣܸܦ ܬܘܼܒ̣ ܕܐܲܥܒܲܪ ܐܸܢܘܿܢ.


text:
ܘܢܸܚ̱ܪ̈ܒ̣ܵܢ ܦܪ̈ܲܟܹ̇ܐ ܕܓ̣ܘܼܚܟܵܐ: ܘܡܲܩܕ̇ܫܹ̈ܐ ܕܝܼܣܪܵܝܹܠ ܢܸܚ̱ܪܒ̣ܘܼܢ: ܘܐܹܩܘܼܡ ܥܲܠ ܒܹܝܬ̣ ܝܘܿܪܲܒ̣ܥܲܡ ܒܚܲܪܒܵܐ.


text:
ܘܲܫ̣ܠܲܚ ܐܵܡܘܿܨܝܼܵܐ ܟܘܼܡܪܵܐ ܕܒܹܝܬ̣ ܐܹܝܠ: ܠܘܵܬ̣ ܝܘܿܪܲܒ̣ܥܲܡ ܡܲܠܟܵܐ ܕܝܼܣܪܵܝܹܠ: ܘܐܸܡܲܪ ܠܹܗ: ܡܸܪܲܕ݂ ܥܠܲܝܟ ܥܵܡܘܿܣ ܒܓ̣ܵܘ ܒܹܝܬ̣ ܝܑܼܣܪܵܝܹܠ: ܘܠܵܐ ܡܸܫܟ̇ܚܵܐ ܐܲܪܥܵܐ ܠܲܡܣܲܝܒܵܪܘܼ ܡܸܠܵܘ̈ܗܝ.


text:
ܘܐܸܡܲܪ ܐܵܡܘܿܨܝܼܵܐ ܠܥܵܡܘܿܣ ܚܲܙܵܝܵܐ: ܥܪܘܿܩ ܙܸܠ ܠܵܟ݂ ܠܐܲܪܥܵܐ ܕܲܝܗܘܼܕ݂ܵܐ: ܘܐܲܟ݂ܘܿܠ ܬܲܡܵܢ ܠܲܚܡܵܐ: ܘܬܲܡܵܢ ܬܸܬ̣ܢܲܒܸ̇ܐ.


text:
ܘܲܥܢ̣ܵܐ ܥܵܡܘܿܣ ܘܐܸܡܲܪ ܠܐܵܡܘܿܨܝܼܵܐ: ܐܸܠܵܐ ܠܵܐ ܗܘܹ̇ܝܬ̣ ܢܒ̣ܝܼܵܐ: ܐܵܦܠܵܐ ܒܲܪ ܢܒ̣̈ܝܹܐ: ܐܸܠܵܐ ܪܵܥܝܵܐ ܐ̄ܢܵܐ ܘܠܵܩܹ̇ܛ ܫܲܩܡܹ̈ܐ.


text:
ܡܸܟܹ̇ܝܠ ܫܡܲܥ ܡܸܠܬܹܗ ܕܡܵܪܝܵܐ: ܐܲܢ̄ܬ̇ ܐܸܡܲܪܬ̇ ܕܠܵܐ ܬܸܬ̣ܢܲܒܸ̇ܐ ܥܲܠ ܕܒܹܝܬ̣ ܝܑܼܣܪܵܝܹܠ: ܘܠܵܐ ܬܲܠܸܦ ܠܲܕ݂ܒܹܝܬ̣ ܐܝܼܣܚܵܩ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ: ܐܲܢ̄ܬ̇ܬ݂ܵܟ݂ ܒܲܡܕ݂ܝܼܢ̄ܬܵܟ݂ ܬܙܲܢܸܐ: ܘܲܒ̣ܢܲܝ̈ܟ ܘܲܒ̣̈ܢܵܬ̣ܵܟ݂ ܒܚܲܪܒܵܐ ܢܸܦܠܘܼܢ: ܘܐܲܪܥܵܟ݂ ܒܲܫܘܵܝܬܵܐ ܬܸܬ̣ܦܲܠܲܓ̣: ܘܐܲܢ̄ܬ̇ ܒܐܲܪܥܵܐ ܛܲܡ̱ܐܬ̣ܵܐ ܬܡܘܼܬ̣: ܘܝܼܣܪܵܝܹܠ ܒܫܸܒ̣ܝܵܐ ܢܸܫܬ̇ܒܸܐ ܡ̣ܢ ܐܲܪܥܹܗ.


text:
ܘܐܸܡܲܪ ܠܝܼ ܡܵܪܝܵܐ: ܡܵܢܵܐ ܚ̣ܙܲܝܬ̇ ܥܵܡܘܿܣ: ܘܐܸܡ̇ܪܹܬ̣ ܢܝܼܫܵܐ ܕܩܸܨܵܐ: ܘܐܸܡܲܪ ܠܝܼ ܡܵܪܝܵܐ: ܡܲܛܝܼ ܩܸܨܵܐ ܥܲܠ ܥܲܡܝ ܝܑܼܣܪܵܝܹܠ: ܘܠܵܐ ܐܵܘܣܸܦ ܬܘܼܒ̣ ܠܡܲܥܒܵܪܘܼܬܹܗ ܡܸܢܗܘܿܢ.


text:
ܘܢܸܦ̈ܠܵܢ ܬܸܫܒ̇ܚܵܬܹܗ ܕܗܲܝܟܠܵܐ ܒܝܵܘܡܵܐ ܗܵܘܿ: ܒܹܗ ܒܝܵܘܡܵܐ ܗܵܘܿ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ: ܢܸܣ̈ܓ̇ܝܵܢ ܫ̈ܠܲܕܹ̇ܐ ܒܟ݂ܠ ܐܲܬܲܪ: ܘܢܸܫ̈ܬܲܕ݂ܝܵܢ ܠܐܲܒ̣ܕܵܢܵܐ.


text:
ܘܐܵܡ̇ܪܝܼܢ ܕܐܸܡܲܬ̣ܝ ܢܸܥܒܲܪ ܝܲܪܚܵܐ ܘܲܢܙܲܒܸ̇ܢ ܥܒ̣ܘܼܪܵܐ: ܘܬܸܥܒܲܪ ܫܲܒ̇ܬ̣ܵܐ ܘܢܸܦ̮ܬܲܚ ܐܵܘܨܪܹ̈ܐ: ܘܢܲܙܥܲܪ ܟ̈ܝܵܠܵܬ̣ܵܐ: ܘܢܵܘܪܸܒ̣ ܡܲܬ̣̈ܩܵܠܹܐ: ܘܢܸܥܒܸ̇ܕ݂ ܡܲܣܲܐܬ̣ܵܐ ܕܢܸܟ݂ܠܵܐ.


text:
ܡܸܛܠ ܗܵܠܹܝܢ ܠܵܐ ܬܙܘܼܥ ܐܲܪܥܵܐ: ܘܢܸܫܬ̇ܒ̣ܘܼܢ ܒܐܸܒ̣ܠܵܐ ܟܠܗܘܿܢ ܥܵܡܘܿܪܹ̈ܝܗ̇: ܘܢܸܣܲܩ ܩܸܨܵܗ̇ ܐܲܝܟ݂ ܢܲܗܪܵܐ: ܘܢܸܕ݂ܚܘܿܩ ܘܢܸܚܘܿܬ̣ ܐܲܝܟ݂ ܢܲܗܪܵܐ ܕܡܸܨܪܹܝܢ.


text:
ܘܐܲܗܦܸܟ݂ ܥܲܕ݂ܥܹܕܲܝ̈ܟ̇ܘܿܢ ܠܐܸܒ̣ܠܵܐ: ܘܟ݂ܠܗܹܝܢ ܙܡܝܼܪ̈ܵܬ̣ܟ݂ܘܿܢ ܠܐܘܿܠܝܵـ̈ـܬ̣ܵܐ: ܘܐܸܚܙܘܿܩ ܣܲܩܹ̈ܐ ܒܟ݂ܠܗܘܿܢ ܚܲܨܲܝ̈ܟ̇ܘܿܢ: ܘܥܲܠ ܟܠܗܘܿܢ ܪܹ̈ܫܲܝܟ̇ܘܿܢ ܩܘܼܕ݂ܚܵـ̈ـܬ̣ܵܐ: ܘܐܸܥܒ̇ܕ݂ܝܼܗ̇ ܐܲܝܟ݂ ܐܸܒ̣ܠܵܐ ܕܝܼܚܝܼܕ݂ܵܝܵܐ: ܘܚܲܪܬ̣ܵܗ̇ ܐܲܝܟ݂ ܝܵܘܡܵܐ ܡܲܪܝܼܪܵܐ.


text:
ܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܐܵܡܲܪ ܡܵܪܝܵܐ: ܘܐܹܫܲܕܲܪ ܟܲܦܢܵܐ ܒܐܲܪܥܵܐ: ܠܵܐ ܕܲܟ݂ܦܸܢ ܠܠܲܚܡܵܐ: ܘܠܵܐ ܕܲܨܗܸܐ ܠܡܲـ̈ـܝܵܐ: ܐܸܠܵܐ ܠܡܸܫܡܲܥ ܦܸܬ̣ܓ̣ܵܡܹܗ ܕܡܵܪܝܵܐ.


text:
ܘܢܸܬ̣ܟܲܢܫܘܼܢ ܡ̣ܢ ܝܲܡܵܐ ܘܲܥܕܲܡܵܐ ܠܝܲܡܵܐ: ܘܡ̣ܢ ܓܲܪܒ̇ܝܵܐ ܘܲܥܕܲܡܵܐ ܠܡܲܕ݂ܢ̱ܚܵܐ: ܘܢܸܪܗ̱ܛܘܼܢ ܠܡܸܒ̣ܥܵܐ ܦܸܬ̣ܓ̣ܵܡܹܗ ܕܡܵܪܝܵܐ ܘܠܵܐ ܢܸܫܟ̇ܚܘܼܢ.


text:
ܕܝܵܡܹ̇ܝܢ ܗ̄ܘܼܵܘ ܒܲܦܬܲܟ݂ܪܹ̈ܐ ܕܫܵܡܪܹܝܢ ܘܐܵܡ̇ܪܝܼܢ: ܚܲܝ ܐܵܠܵܗܵܟ݂ ܕܵܢ: ܘܚܲܝܵܐ ܐܘܼܪܚܵܐ ܕܒܹܪܫܒܲܥ: ܘܢܸܦܠܘܼܢ ܘܠܵܐ ܢܩܘܼܡܘܼܢ.


text:
ܚܙܹ̇ܝܬܹܗ ܠܡܵܪܝܵܐ ܕܩܵܐܹ̇ܡ ܥܲܠ ܡܲܕ݂ܒ̇ܚܵܐ: ܘܐܵܡܲܪ: ܡܚܝܼ ܠܚܲܙܘܼܪܵܐ: ܘܲܢܙܘܼ̈ܥܵܢ ܐܸܣ̈ܟ̇ܦܵܬ̣ܵܐ ܘܢܸܟ݂ܠ̱ܗܘܿܢ ܒܪܹܫ ܟܠܗܘܿܢ: ܘܚܲܪܬ̣ܗܘܿܢ ܒܚܲܪܒܵܐ ܐܹܩܲܛܸܠ: ܠܵܐ ܢܲܡܸܕ݂ ܡܸܢܗܘܿܢ ܕܥܵܪܹܩ: ܘܠܵܐ ܢܸܫܬܵܘܙܲܒ̣ ܡܸܢܗܘܿܢ ܕܡܸܬ̣ܦܲܨܹܐ.


text:
ܘܐܸܢ ܢܸܛܫܘܿܢ ܒܪܹܫܹܗ ܕܟܲܪܡ̄ܠܵܐ: ܡ̣ܢ ܬܲܡܵܢ ܐܸܒ̣ܨܸܐ ܘܐܸܣܲܒ̣ ܐܸܢܘܿܢ: ܘܐܸܢ ܢܸܛܫܘܿܢ ܡ̣ܢ ܩܕ݂ܵܡ ܥܲܝܢܲܝ̈ ܒܲܬ̣ܗܘܿܡܵܘ̈ܗܝ ܕܝܲܡܵܐ: ܬܲܡܵܢ ܐܸܦܩܘܿܕ݂ ܠܚܸܘܝܵܐ ܘܲܢܢܲܟܸ̇ܬ̣ ܐܸܢܘܿܢ.


text:
ܘܐܸܢ ܢܹܐܙܠ̄ܘܼܢ ܒܫܸܒ̣ܝܵܐ ܩܕ݂ܵܡ ܒܥܸܠܕ̇ܒ̣ܵܒܲܝ̈ܗܘܿܢ: ܬܲܡܵܢ ܐܸܦܩܘܿܕ݂ ܠܣܲܝܦܵܐ ܘܲܢܩܲܛܸܠ ܐܸܢܘܿܢ: ܘܐܹܣܝܼܡ ܥܲܝܢܝ ܥܠܲܝܗܘܿܢ ܠܒ̣ܝܼܫܬܵܐ ܘܠܵܐ ܠܛܵܒ̣ܬ̣ܵܐ.


text:
ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ ܚܲܝܠܬ̣ܵܢܵܐ: ܕܩܵܪܹܒ̣ ܠܐܲܪܥܵܐ ܘܙܵܝ̇ܥܵܐ: ܘܝܵܬ̣ܒ̇ܝܼܢ ܒܐܸܒ̣ܠܵܐ ܟܠܗܘܿܢ ܥܵܡܘܿܪܹ̈ܝܗ̇: ܘܣܵܠܹ̇ܩ ܩܸܨܵܗ̇ ܐܲܝܟ݂ ܢܲܗܪܵܐ: ܘܢܵܚܹ̇ܬ̣ ܐܲܝܟ݂ ܢܲܗܪܵܐ ܕܡܸܨܪܹܝܢ.


text:
ܕܲܒ̣ܢܵܐ ܒܲܫܡܲܝܵܐ ܡܲܣܩܵܢܵܘ̈ܗܝ: ܘܡܘܼܠܟܵܢܹܗ ܒܐܲܪܥܵܐ ܡܲܬ̣ܩܲܢ: ܕܩܵܪܹܐ ܠܡܲـ̈ـܝܵܐ ܕܝܲܡܵܐ: ܘܐܵܫܹ̇ܕ݂ ܠܗܘܿܢ ܥܲܠ ܐܲܦܹܝ̈ܗ̇ ܕܐܲܪܥܵܐ ܡܵܪܝܵܐ ܚܲܝܠܬ̣ܵܢܵܐ ܫܡܹܗ.


text:
ܗܵܐ ܐܲܝܟ݂ ܒܢܲܝ̈ ܟܘܼܫܵܝܹ̈ܐ ܐܲܢ̄ܬ̇ܘܿܢ ܠܝܼ ܒܢܲܝ̈ ܝܑܼܣܪܵܝܹܠ ܐܵܡܲܪ ܡܵܪܝܵܐ: ܗܵܐ ܠܝܼܣܪܵܝܹܠ ܐܲܣܩܹ̇ܬ̣ ܡ̣ܢ ܐܲܪܥܵܐ ܕܡܸܨܪܹܝܢ: ܘܠܲܦܠܸܫܬܵܝܹ̈ܐ ܡ̣ܢ ܩܵܦܵܕ݂ܘܿܩܝܼ: ܘܠܵܐܪܵܡ ܡ̣ܢ ܩܝܼܪ.


text:
ܗܵܐ ܥܲܝܢܵܘ̈ܗܝ ܕܡܵܪܹܐ ܡܵܪ̈ܵܘܵܬ̣ܵܐ ܒܡܲܠܟ̇ܘܼܬ̣ܵܐ ܚܲܛܵܝܬܵܐ: ܘܐܵܘܒ̇ܕܹܝܼܗ̇ ܡ̣ܢ ܐܲܦܹܝ̈ܗ̇ ܕܐܲܪܥܵܐ: ܒܪܲܡ ܠܵܐ ܗܵܟܲܢܵܐ ܐܵܘܒ̇ܕ݂ܝܼܘܗܝ ܠܒܲܝܬܹ̇ܗ ܕܝܲܥܩܘܿܒ̣ ܐܵܡܲܪ ܡܵܪܝܵܐ.


text:
ܡܸܛܠ ܕܗܵܐ ܐܸܢܵܐ ܦܵܩܹ̇ܕ݂ ܐ̄ܢܵܐ: ܘܐܹܒܲܕܲܪ ܒܟ݂ܠܗܘܿܢ ܥܲܡܡܹ̈ܐ ܠܲܕ݂ܒܹܝܬ̣ ܝܼܣܪܵܝܹܠ: ܐܲܝܟ݂ ܕܥܵܪܒ̇ܝܼܢ ܒܥܲܪܒܵܠܵܐ: ܘܠܵܐ ܢܸܦܸܠ ܕܲܩܝܼܩܗܘܿܢ ܥܲܠ ܐܲܪܥܵܐ.


text:
ܒܹܗ ܒܝܵܘܡܵܐ ܗܵܘܿ: ܐܲܩܝܼܡ ܡܲܫܟ̇ܢܹܗ ܕܕ݂ܵܘܝܼܕ݂ ܕܲܢܦܲܠ̣: ܐܸܣܘܿܓ̣ ܬܘܼܪ̈ܥܵܬ̣ܗܘܿܢ: ܘܲܡܣܲܚ̈ܦܵܬ̣ܗܘܿܢ ܐܲܩܝܼܡ: ܘܐܸܒ̣ܢܹܝܗ̇ ܐܲܝܟ݂ ܝܵܘ̈ܡܵܬ̣ܵܐ ܕܥܵܠܲܡ: ܘܐܲܝܟ݂ ܫܢܲـ̈ـܝܵܐ ܕܕ݂ܵܪܕܵܪ̈ܝܼܢ.


text:
ܡܸܛܠ ܕܢܹܐܪܬ̇ܘܿܢ ܫܲܪܟܵܐ ܕܐܲܕ݂ܘܿܡ: ܘܟ݂ܠܗܘܿܢ ܥܲܡܡܹ̈ܐ ܕܐܸܬ̣ܩܪܝܼ ܫܹܡܝ ܥܠܲܝܗܘܿܢ: ܐܵܡܲܪ ܡܵܪܝܵܐ ܕܥܵܒܹ̇ܕ݂ ܗܵܠܹܝܢ.


text:
ܗܵܐ ܝܵܘ̈ܡܵܬ̣ܵܐ ܐܵܬ̇ܝܢ ܐܵܡܲܪ ܡܵܪܝܵܐ: ܘܢܲܕ݂ܪܸܟ݂ ܐܸܕ̇ܪܵܐ ܠܲܩܛܵܦܵܐ: ܘܲܥܨܵܪܵܐ ܕܥܸܢܒܹ̈ܐ ܠܙܲܪܥܵܐ: ܘܢܲܪܕ̇ܘܿܢ ܛܘܼܪܹ̈ܐ ܚܲܠܝܘܼܬ̣ܵܐ: ܘܟ݂ܠܗܹܝܢ ܪ̈ܵܡܵܬ̣ܵܐ ܢܸܬ̣ܒܲܣ̈ܡܵܢ.


text:
ܘܐܲܗܦܸܟ݂ ܫܒ̣ܝܼܬ̣ܵܐ ܕܥܲܡܝ ܝܑܼܣܪܵܝܹܠ: ܘܢܸܒ̣ܢܘܿܢ ܡܕ݂ܝܼ̈ܢܵܬ̣ܵܐ ܚܲܪ̈ܒ̣ܵܬ̣ܵܐ ܘܢܸܬ̇ܒ̣ܘܼܢ: ܘܢܸܨܒ̣ܘܼܢ ܟܲܪ̈ܡܹܐ ܘܢܸܫܬ̇ܘܿܢ ܚܲܡ̱ܪܗܘܿܢ: ܘܢܸܫܬ̇ܠܘܼܢ ܦܲܪ̈ܕܲܝܣܵܐ ܘܢܹܐܟ݂ܠܘܼܢ ܦܹܐܪ̈ܲܝܗܘܿܢ.


text:
ܘܐܸܨܘܿܒ̣ ܐܸܢܘܿܢ ܒܐܲܪܥ̱ܗܘܿܢ: ܘܠܵܐ ܢܸܬ̣ܥܲܩܪܘܼܢ ܬܘܼܒ̣ ܡ̣ܢ ܐܲܪܥ̱ܗܘܿܢ ܕܝܸ̇ܗ̄ܒܹ̇ܬ̣ ܠܗܘܿܢ: ܐܵܡܲܪ ܡܵܪܝܵܐ ܐܲܠܵܗܵܟ݂.


text:
ܚܸܙܘܵܐ ܕܥܘܿܒܲܕ݂ܝܵܐ: ܗܵܟܲܢܵܐ ܐܵܡܲܪ ܡܵܪܹܐ ܡܵܪ̈ܵܘܵܬ̣ܵܐ ܠܐܲܕ݂ܘܿܡ: ܛܸܒܵܐ ܫ̣ܡܲܥܢ ܡ̣ܢ ܩܕ݂ܵܡ ܡܵܪܝܵܐ: ܘܐܝܼܙܓܲܕܵܐ ܠܥܲܡܡܹ̈ܐ ܐܸܫܬ̇ܠܲܚ: ܩܘܼܡ ܘܲܢܩܘܼܡ ܥܠܹܝܗ̇ ܠܲܩܪܵܒ̣ܵܐ.


text:
ܫܘܼܒ̣ܗܵܪܹܗ ܕܠܸܒܵܟ݂ ܐܵܛܥ̱ܝܵܟ݂: ܕܥܵܡܲܪ ܒܥܘܼܫܢܵܐ ܕܲܫܩܝܼܦܵܐ ܘܲܒ̣ܪܵܘܡܵܐ ܡܵܘܬ̇ܒܹܗ: ܘܐܵܡܲܪ ܒܠܸܒܹ̄ܗ ܡܲܢ̣ܘܼ ܢܲܚܬܲܢܝ ܠܐܲܪܥܵܐ.


text:
ܐܸܢ ܓܲܢܵܒܹ̈ܐ ܐܸܬ̣ܵܘ ܥܠܲܝܟ: ܐܵܘ ܒ̇ܙܘܿܙܹ̈ܐ ܒܠܸܠܝܵܐ: ܐܲܝܟܲܢܵܐ ܫܬܸܩ̣ܬ̇ ܥܕܲܡܵܐ ܕܲܓ̣ܢܲܒ̣ܘ ܡܸܣܬ̣ܗܘܿܢ: ܘܐܸܢ ܩܵܛ̇ܘܿܦܹ̈ܐ ܐܸܬ̣ܵܘ ܥܠܲܝܟ ܠܵܐ ܫܵܒ̣ܩܝܼܢ ܗ̄ܘܼܵܘ ܒܘܼܥܵܪܵܐ.


text:
ܥܕܲܡܵܐ ܠܲܬ̣ܚܘܼܡܵܐ ܫܲܕ̇ܪܘܼܟ݂: ܟܠܗܘܿܢ ܓܲܒ̣ܪܹ̈ܐ ܕܲܩܝܵܡܵܟ݂ ܐܲܛܥ̱ܝܘܼܟ݂: ܘܐܸܬ̣ܡ̱ܨܝܼܘ ܚܲܝܠܵܟ݂: ܓܲܒ̣ܪܹ̈ܐ ܕܲܫܠܵܡܵܟ݂ ܘܲܕ݂ܠܲܚܡܵܟ݂ ܣܵܡ̣ܘ ܟܡܹܐܢܵܐ ܬܚܘܿܬܲܝܟ: ܕܠܲܝܬ̇ ܒܹܗ ܣܘܼܟܵܠܵܐ.


text:
ܒܝܵܘܡܵܐ ܕܩܵܡܬ̇ ܠܩܘܼܒ̣ܠܹܗ: ܒܝܵܘܡܵܐ ܕܲܫܒ̣ܵܘ ܢܘܼܟ݂ܪ̈ܵܝܹܐ ܚܲܝܠܹܗ: ܘܢܘܼܟ݂ܪ̈ܵܝܹܐ ܥܲܠ̣ܘ ܒܬܲܪ̈ܥܵܘܗܝ: ܘܥܲܠ ܐܘܿܪܸܫܠܸܡ ܐܲܪܡܝܼܘ ܦܸܨܹ̈ܐ: ܘܐܵܦ ܐܲܢ̄ܬ̇ ܐܲܝܟ݂ ܚܲܕ݂ ܡܸܢܗܘܿܢ ܬܸܗܘܹܐ.


text:
ܘܠܵܐ ܬܸܚܙܹܐ ܒܝܵܘܡܵܐ ܕܐܲܚܘܼܟ݂ ܒܝܵܘܡܵܐ ܕܢܘܼܟ݂ܪ̈ܵܝܹܐ: ܘܠܵܐ ܬܸܚܕܹ̇ܐ ܠܲܒ̣ܢܲܝ̈ ܝܑܼܗܘܼܕ݂ܵܐ ܒܝܵܘܡܵܐ ܕܐܲܒ̣ܕܵܢܗܘܿܢ: ܘܠܵܐ ܬܵܘܪܸܒ̣ ܦܘܼܡܵܟ݂ ܒܝܵܘܡܵܐ ܕܐܘܼܠܨܵܢܵܐ.


text:
ܘܠܵܐ ܬܸܥܘܿܠ ܒܬܲܪܥܹܗ ܕܥܲܡܝ ܒܝܵܘܡܵܐ ܕܥܵܩܲܬ̣ܗܘܿܢ: ܘܠܵܐ ܬܸܚܕܹ̇ܐ ܐܵܦ ܐܲܢ̄ܬ̇ ܒܒ̣ܝܼܫܬܹ̇ܗ ܒܝܵܘܡܵܐ ܕܥܵܩܬܹܗ: ܘܠܵܐ ܬܣܲܪܕ݂ܝܼܘܗܝ ܒܚܲܝܠܹܗ ܒܝܵܘܡܵܐ ܕܥܵܩܬܹܗ.


text:
ܡܸܛܠ ܕܩܲܪܝܼܒ̣ ܗ̄ܘܼ ܝܵܘܡܹܗ ܕܡܵܪܝܵܐ ܥܲܠ ܟܠܗܘܿܢ ܥܲܡܡܹ̈ܐ: ܐܲܝܟ݂ ܕܲܥ̣ܒܲܕ̇ܬ̇ ܗܵܟܲܢܵܐ ܢܸܬ̣ܥ̱ܒܸܕ݂ ܠܵܟ݂: ܘܦܘܼܪܥܵܢܵܟ݂ ܢܸܗܦܘܿܟ݂ ܥܲܠ ܪܹܫܵܟ݂.


text:
ܡܸܛܠ ܕܐܲܝܟܲܢܵܐ ܕܐܸܫ̣ܬ̇ܝܼܬ̇ܘܿܢ ܥܲܠ ܛܘܼܪܵܐ ܕܩܘܼܕ݂ܫܝ: ܢܸܫܬ̇ܘܿܢ ܟܠܗܘܿܢ ܥܲܡܡܹ̈ܐ ܐܲܡܝܼܢܵܐܝܼܬ̣: ܢܸܫܬ̇ܘܿܢ ܘܢܸܬ̣ܘ̱ܪܘܼܢ ܘܢܸܬ̇ܛܲܪܦܘܼܢ: ܘܢܸܗܘܘܿܢ ܐܲܝܟ݂ ܕܠܵܐ ܗܘ̤ܵܘ.


text:
ܘܲܒ̣ܛܘܼܪܵܐ ܕܨܸܗܝܘܿܢ ܬܸܗܘܹܐ ܡܫܵܘܙܒ̣ܘܼܬ̣ܵܐ: ܘܢܸܗܘܹܐ ܩܲܕ̇ܝܼܫ: ܘܢܹܐܪܬ̇ܘܿܢ ܕܒܹܝܬ̣ ܝܲܥܩܘܿܒ̣ ܠܐܲܝܠܹܢ ܕܝܼܪܸܬ̣ܘ ܐܸܢܘܿܢ.


text:
ܘܢܸܗܘܹܐ ܒܹܝܬ̣ ܝܲܥܩܘܿܒ̣ ܢܘܼܪܵܐ: ܘܒܹܝܬ̣ ܝܵܘܣܸܦ ܫܲܠܗܹܒ̣ܝܼܬ̣ܵܐ: ܘܒܹܝܬ̣ ܥܹܣܘܿ ܚܲܒ̇ܬ̣ܵܐ: ܘܢܹܐܩܕ̇ܘܼܢ ܒܗܘܿܢ ܘܢܹܐܩܕ̇ܘܼܢ ܒܗܘܿܢ ܘܢܹܐܟ݂ܠܘܼܢ ܐܸܢܘܿܢ: ܘܠܵܐ ܢܸܗܘܹܐ ܣܪܝܼܕ݂ܵܐ ܠܒܲܝܬܵܐ ܕܥܹܣܘܼ: ܡܸܛܠ ܕܡܵܪܝܵܐ ܡܲܠܸܠ.


text:
ܘܢܹܐܪܬ̇ܘܿܢ ܕܬܲܝܡܢܵܐ ܠܛܘܼܪܵܐ ܕܥܹܣܘܿ: ܘܕܲܦܩܲܥܬ̣ܵܐ ܠܲܦܠܸܫܬܵܝܹ̈ܐ: ܘܢܹܐܪܬ̇ܘܿܢ ܚܲܩܠܵܐ ܕܐܲܦܪܹܝܡ: ܘܚܲܩܠܵܐ ܕܫܵܡܪܹܝܢ: ܘܒܸܢܝܵܡܹܝܢ ܠܓܸܠܥܵܕ݂.


text:
ܘܲܫܒ̣ܝܼܬ̣ܵܐ ܩܲܕ݂ܡܵܝܬܵܐ ܗܵܕܹܐ ܠܲܒ̣ܢܝ̈ ܝܼܴܣܪܵܝܹܠ: ܕܡ̣ܢ ܟܢܲܥܢ ܘܲܥܕܲܡܵܐ ܠܨܲܪܦܲܬ̣: ܘܲܫܒ̣ܝܼܬ̣ܵܐ ܕܐܘܿܪܸܫܠܸܡ ܕܒܸܐܣܦܵܢܝܵܐ: ܢܹܐܪܬ̇ܘܼܢ ܠܲܡܕ݂ܝܼ̈ܢܵܬ̣ܵܐ ܕܬܲܝܡܢܵܐ.


text:
ܘܩܵܡ̣ ܝܵܘܢܵܢ ܠܡܸܥܪܲܩ ܠܬܲܪܫܝܼܫ ܡ̣ܢ ܩܕ݂ܵܡ ܡܵܪܝܵܐ: ܘܲܢ̣ܚܸܬ̣ ܠܝܘܿܦܹܐ: ܘܐܸܫ̣ܟܲܚ ܐܸܠܦܵܐ ܕܥܵܐ̇ܠܵܐ ܠܬܲܪܫܝܼܫ: ܘܝܲܗ̄ܒ̣ ܐܲܓ̣ܪܵܐ ܘܲܢ̣ܚܸܬ̣ ܠܵܗ̇: ܠܡܸܥܲܠ ܥܲܡܗܘܿܢ ܠܬܲܪܫܝܼܫ: ܠܡܸܥܪܲܩ ܡ̣ܢ ܩܕ݂ܵܡ ܡܵܪܝܵܐ.


text:
ܘܡܵܪܝܵܐ ܐܲܪܡ̣ܝܼ ܪܘܼܚܵܐ ܪܲܒ̇ܬ̣ܵܐ ܒܝܲܡܵܐ: ܘܲܗܘ̤ܵܐ ܡܲܚܫܘܼܠܵܐ ܪܲܒܵܐ ܒܝܲܡܵܐ: ܘܐܸܠܦܵܐ ܡܸܬ̣ܗܲܦܟܵܐ ܗ̄ܘܼܵܬ̣ ܠܡܸܬ̇ܬ̇ܒ̣ܵܪܘܼ.


text:
ܘܲܕ݂ܚܸܠ̣ܘ ܡܲܠܵܚܹ̈ܐ: ܘܲܓ̣ܠܵܘ̣ ܐ̄ܢܵܫ ܠܘܵܬ̣ ܐܲܠܵܗܹܗ: ܘܲܫܕ݂ܵܘ ܡܵܐܢܹ̈ܐ ܡ̣ܢ ܐܸܠܦܵܐ ܒܝܲܡܵܐ: ܕܢܲܩܠܘܼܢ ܡܸܢܗܘܿܢ. ܝܵܘܢܵܢ ܕܹܝܢ ܢ̣ܚܸܬ̣ ܠܹܗ ܠܐܸܫܬܵܗ̇ ܕܐܸܠܦܵܐ ܘܲܕ݂ܡܸܟ݂.


text:
ܘܲܩ̣ܪܸܒ̣ ܠܘܵܬܹܗ ܪܲܒ̇ ܡܲܠܵܚܹ̈ܐ: ܘܐܸܡܲܪ ܠܹܗ: ܡܵܢܵܐ ܕܲܡܝܼܟ݂ ܐܲܢ̄ܬ̇: ܩܘܼܡ ܩܪܝܼ ܠܐܲܠܵܗܵܟ݂: ܟܒܲܪ ܢܦܲܨܹܝܢ ܐܲܠܵܗܵܐ: ܘܠܵܐ ܢܹܐܒܲܕ݂.


text:
ܘܐܸܡ̣ܲܪ ܓܒܲܪ ܠܚܲܒ̣ܪܹܗ: ܬܵܘ ܢܲܪܡܸܐ ܦܸܨܹ̈ܐ: ܘܢܸܕܲܥ ܒܝܼܫܬܵܐ ܗܵܕܹܐ ܡܸܛܠ ܡܲܢ ܐܸܬ̣ܵܬ̤ ܥܠܲܝܢ: ܘܐܲܪܡܝܼܘ ܦܸܨܹ̈ܐ: ܘܣܸܠܩܲܬ̤ ܦܸܨܬܹܗ ܕܝܵܘܢܵܢ.


text:
ܘܐܸܡ̣ܲܪܘ ܠܹܗ: ܚܵܘܵܢ ܒܝܼܫܬܵܐ ܗܵܕܹܐ ܡܸܛܠ ܡܵܢܵܐ ܐܸܬ̣ܵܬ̤ ܥܠܲܝܢ: ܡܵܢܵܘ ܥܒ̣ܵܕ݂ܵܟ݂: ܘܡ̣ܢ ܐܲܝܡܸܟܵܐ ܐܲܢ̄ܬ̇: ܘܐܲܝܕܵܐ ܗ̄ܝܼ ܐܲܪܥܵܟ݂: ܘܡ̣ܢ ܐܲܝܢܵܐ ܐܲܢ̄ܬ̇ ܥܲܡܵܐ.


text:
ܐܵܡܲܪ ܠܗܘܿܢ ܝܵܘܢܵܢ: ܥܸܒ̣ܪܵܝܵܐ ܐ̄ܢܵܐ: ܘܲܠܡܵܪܝܵܐ ܐܲܠܵܗܵܐ ܕܲܫܡܲܝܵܐ ܕܵܚܹ̇ܠ ܐ̄ܢܵܐ: ܕܲܥ̣ܒܲܕ݂ ܝܲܡܵܐ ܘܝܲܒ̣ܫܵܐ.


text:
ܘܲܕ݂ܚܸܠ̣ܘ ܓܲܒ̣ܪܹ̈ܐ ܗܵܢ̇ܘܿܢ ܕܸܚ̱ܠܬ̣ܵܐ ܪܲܒ̇ܬ̣ܵܐ: ܘܐܸܡܲܪܘ ܠܹܗ: ܡܵܢܵܐ ܥ̣ܒܲܕ̇ܬ̇: ܡܸܛܠ ܕܝܼܕܲܥ̣ܘ ܐ̄ܢܵܫܵܐ ܗܵܢܘܿܢ: ܕܡ̣ܢ ܩܕ݂ܵܡ ܡܵܪܝܵܐ ܥܪܲܩ̣.


text:
ܘܟܲܕ݂ ܚܵܘܝܼ ܐܸܢܘܿܢ: ܐܵܡ̇ܪܝܼܢ ܠܹܗ: ܡܵܢܵܐ ܒܸܥܒܸܕ݂ ܠܵܟ݂ ܘܢܸܫܠܸܐ ܝܲܡܵܐ ܡܸܢܢ: ܡܸܛܠ ܕܝܲܡܵܐ ܗܵܐ ܐܵܙܹ̇ܠ ܘܡܸܬ̇ܕܲܠܲܚ ܥܠܲܝܢ.


text:
ܐܸܡ̣ܲܪ ܠܗܘܿܢ ܝܵܘܢܵܢ: ܫܘܼܩܠܘܼܢܝ ܘܐܲܪܡܵܐܘܼܢܝ ܒܝܲܡܵܐ: ܘܢܸܫܠܸܐ ܝܲܡܵܐ ܡܸܢܟ݂ܘܿܢ: ܡܸܛܠ ܕܝܵܕܲܥ ܐ̄ܢܵܐ ܕܗܵܢܵܐ ܡܲܚܫܘܼܠܵܐ ܪܲܒܵܐ ܡܸܛܠܵܬ̣ܝ ܗ̄ܘܼ ܗܘ̤ܵܐ ܥܠܲܝܟ̇ܘܿܢ.


text:
ܘܐܸܬ̣ܟܲܬܲܫܘ ܐ̄ܢܵܫܵܐ ܗܵܢ̇ܘܿܢ ܕܢܸܗܦܟ݂ܘܿܢ ܠܝܲܒ̣ܫܵܐ ܘܠܵܐ ܐܸܫ̣ܟܲܚܘ: ܡܸܛܠ ܕܝܲܡܵܐ ܐܵܙܹ̇ܠ ܗ̄ܘܼܵܐ ܘܡܸܬ̇ܕܲܠܲܚ ܥܠܲܝܗܘܿܢ.


text:
ܘܲܩ̣ܪܵܘ ܠܡܵܪܝܵܐ: ܘܐܸܡ̣ܲܪܘ: ܐܘܿܢ ܡܵܪܝܵܐ: ܠܵܐ ܢܹܐܒܲܪ ܒܢܲܦ̮ܫܹܗ ܕܓܲܒ̣ܪܵܐ ܗܵܢܵܐ: ܘܠܵܐ ܬܸܚܫܘܿܒ̣ ܥܠܲܝܢ ܕܡܵܐ ܙܲܟܵܝܵܐ: ܡܸܛܠ ܕܐܲܢ̄ܬ̇ ܗ̄ܘܼ ܡܵܪܝܵܐ: ܘܐܲܝܟ݂ ܕܨܵܒܹ̇ܐ ܐܲܢ̄ܬ̇ ܥܵܒܹ̇ܕ݂ ܐܲܢ̄ܬ̇.


text:
ܘܲܕ݂ܚܸܠ̣ܘ ܐ̄ܢܵܫܵܐ ܗܵܢ̇ܘܿܢ ܕܸܚ̱ܠܬ̣ܵܐ ܪܲܒ̇ܬ̣ܵܐ ܡ̣ܢ ܩܕ݂ܵܡ ܡܵܪܝܵܐ: ܘܕܲܒܲܚܘ ܕܸܒ̣ܚܹ̈ܐ ܠܡܵܪܝܵܐ: ܘܲܢܕܲܪܘ ܢܸܕ݂ܪܹ̈ܐ.


text:
ܘܛܲܝܸܒ̣ ܡܵܪܝܵܐ ܢܘܼܢܵܐ ܪܲܒܵܐ ܘܒܲܠܥܹܗ ܠܝܵܘܢܵܢ: ܘܲܗܘ̤ܵܐ ܝܵܘܢܵܢ ܒܲܡܥܵܘ̈ܗܝ ܕܢܘܼܢܵܐ: ܬܠܵܬ̣ܵܐ ܐܝܼܡܵܡܝܼ̈ܢ ܘܲܬ̣ܠܵܬ̣ܵܐ ܠܲܝ̈ܠܵܘܵܢ.


text:
ܐܸܢܵܐ ܕܹܝܢ ܐܸܡ̇ܪܹܬ̣ ܕܐܸܬ̣ܪܲܚܩܹ̇ܬ̣ ܡ̣ܢ ܩܕ݂ܵܡ ܥܲܝܢܲܝ̈ܟ: ܡܸܟܹ̇ܝܠ ܡܵܘܣܸܦ ܐ̄ܢܵܐ ܠܡܸܚܙܵܐ ܗܲܝܟ̇ܠܵܟ݂ ܩܲܕ̇ܝܼܫܵܐ.


text:
ܘܠܸܐܫܬ̇ܗܘܿܢ ܕܛܘܼܪܹ̈ܐ ܢܸܚ̇ܬܹܬ̣: ܘܐܲܪܥܵܐ ܐܸܚܕܲܬ̤ ܣܘܼܟ̇ܪܹ̈ܝܗ̇ ܒܐܲܦܲܝ̈ ܠܥܵܠܲܡ. ܘܐܲܣܩ̣ܬ̇ ܚܲܝܲܝ̈ ܡ̣ܢ ܚܒ̣ܵܠܵܐ ܡܵܪܝܵܐ ܐܲܠܵܗܝ.


text:
ܘܩܵܡ̣ ܝܵܘܢܵܢ ܘܐܸܙܲܠ̣ ܠܢܝܼܢܘܹܐ ܐܲܝܟ݂ ܡܸܠܬܹܗ ܕܡܵܪܝܵܐ: ܘܢܝܼܢܘܹܐ ܡܕ݂ܝܼܢ̄ܬܵܐ ܗ̄ܘܼܵܬ̣ ܪܲܒ̇ܬ̣ܵܐ ܠܐܲܠܵܗܵܐ: ܡܲܪܕܹ̇ܐ ܬܠܵܬ̣ܵܐ ܝܵܘܡ̈ܝܼܢ.


text:
ܘܫܲܪܝܼ ܝܵܘܢܵܢ ܠܡܸܥܲܠ ܠܢܝܼܢܘܹܐ ܡܲܪܕܹ̇ܐ ܝܵܘܡܵܐ ܚܲܕ݂: ܘܐܲܟ݂ܪܸܙ ܘܐܸܡܲܪ: ܡܸܟܵܐ ܠܐܲܪܒ̇ܥܝܼܢ: ܝܵܘܡ̈ܝܼܢ ܢܝܼܢܘܹܐ ܡܸܬ̣ܗܲܦܟܵܐ.


text:
ܘܗܲܝܡܸܢܘ ܐ̄ܢܵܫܹܝ̈ܗ̇ ܕܢܝܼܢܘܹܐ ܒܐܲܠܵܗܵܐ: ܘܲܦܣܲܩ̣ܘ ܨܵܘܡܵܐ: ܘܲܠܒܸܫ̣ܘ ܣܲܩܹ̈ܐ: ܡ̣ܢ ܪܵܘܪ̈ܒ̣ܵܢܲܝܗܘܿܢ ܘܲܥܕܲܡܵܐ ܠܲܙܥܘܿܪ̈ܲܝܗܘܿܢ.


text:
ܘܲܡܛܵܬ̤ ܡܸܠܬ̣ܵܐ ܠܡܲܠܟܵܐ ܕܢܝܼܢܘܹܐ: ܘܩܵܡ̣ ܡ̣ܢ ܟܘܼܪܣܝܹܗ: ܘܲܫ̣ܩܲܠ ܬܵܓܹܗ ܡܸܢܹܗ: ܘܲܠܒܸܫ ܣܲܩܵܐ: ܘܝܼܬܸܒ̣ ܥܲܠ ܩܸܛܡܵܐ.


text:
ܘܐܲܟ݂ܪܸܙܘ ܘܐܸܡ̣ܲܪ ܒܢܝܼܢܘܹܐ: ܡ̣ܢ ܦܘܼܩܕܵܢܵܐ ܕܡܲܠܟܵܐ ܘܲܕ݂ܪܵܘܪ̈ܒ̣ܵܢܵܘܗܝ: ܒܢܲܝ̈ܢܵܫܵܐ ܘܲܒ̣ܥܝܼܪܵܐ ܘܬ̣ܵܘܪܹ̈ܐ ܘܥܵـ̈ـܢܵܐ: ܠܵܐ ܢܸܛܥ̱ܡܘܼܢ ܡܸܕܸ̇ܡ ܘܠܵܐ ܢܸܪܥܘܿܢ: ܐܵܦܠܵܐ ܡܲـ̈ـܝܵܐ ܢܸܫܬ̄ܘܿܢ.


text:
ܐܸܠܵܐ ܢܸܬ̣ܟܲܣܘܿܢ ܣܲܩܹ̈ܐ ܒܢܲܝ̈ܢܵܫܵܐ ܘܲܒ̣ܥܝܼܪܵܐ: ܘܢܸܩܪܘܿܢܹܗ ܠܐܲܠܵܗܵܐ ܒܲܚܢܲܓ̣ܬ̣ܵܐ: ܘܢܸܗܦܘܿܟ݂ ܐ̄ܢܵܫ ܡ̣ܢ ܐܘܼܪܚܹܗ ܒܝܼܫܬܵܐ: ܘܡ̣ܢ ܚܛܘܼܦܝܵܐ ܕܐܝܼܬ̣ ܒܐܝܼܕ݂ܵܘ̈ܗܝ.


text:
ܘܲܚܙܵܐ ܐܲܠܵܗܵܐ ܥܒ̣ܵܕܲܝ̈ܗܘܿܢ ܕܬ̣ܵܒ̣ܘ ܡ̣ܢ ܐܘܼܪ̈ܚܵܬ̣ܗܘܿܢ ܒܝܼ̈ܫܵܬ̣ܵܐ: ܘܐܲܦܸܟ݂ ܡܸܢܗܘܿܢ ܚܸܡܬ̣ܵܐ ܕܪܘܼܓ̣ܙܹܗ ܘܠܵܐ ܐܵܘܒܸ̇ܕ݂ ܐܸܢܘܿܢ.


text:
ܘܨܲܠܝܼ ܩܕ݂ܵܡ ܡܵܪܝܵܐ: ܘܐܸܡܲܪ: ܐܘܿܢ ܡܵܪܝܵܐ ܠܵܐ ܗܘ̤ܵܬ̣ ܗܵܕܹܐ ܡܸܠܲܬ̣ܝ ܟܲܕ݂ ܐܸܢܵܐ ܒܐܲܪܥܝ: ܘܡܸܛܠ ܗܵܢܵܐ ܩܲܕ̇ܡܹ̇ܬ̣ ܗ̄ܘܹ̇ܝܬ̣ ܥܸܪܩܹ̇ܬ̣ ܠܝܼ ܠܬܲܪܫܝܼܫ: ܝܵܕܲܥ ܗ̄ܘܹ̇ܝܬ̣ ܓܹܝܪ ܕܐܲܠܵܗܵܐ ܐܲܢ̄ܬ̇ ܡܪܲܚܡܵܢܵܐ ܘܲܡܪܲܚܦܵܢܵܐ: ܘܢܲܓ̇ܝܼܪܵܐ ܪܘܼܚܵܟ݂: ܘܣܲܓ̇ܝܼܵܐܐ ܛܲܝܒ̇ܘܼܬ̣ܵܟ݂: ܘܡܲܗܦܸܟ݂ ܐܲܢ̄ܬ̇ ܒܝܼܫܬܵܐ.


text:
ܘܲܢ̣ܦܲܩ ܝܵܘܢܵܢ ܠܒܲܪ ܡ̣ܢ ܡܕ݂ܝܼܢ̄ܬܵܐ: ܘܝܼܬܸܒ̣ ܠܹܗ ܒܡܲܕ݂ܢܚܵܝܵܗ̇ ܕܲܡܕ݂ܝܼܢ̄ܬܵܐ: ܘܲܥ̣ܒܲܕ݂ ܠܹܗ ܡܛܲܠܬ̣ܵܐ ܬܲܡܵܢ: ܘܝܼܬܸܒ̣ ܬܚܘܿܬܹܝܗ̇ ܒܛܸܠܵܠܵܐ: ܕܢܸܚܙܹܐ ܡܵܢܵܐ ܓܵܕܹ̇ܫ ܠܵܗ̇ ܠܲܡܕ݂ܝܼܢ̄ܬܵܐ.


text:
ܘܲܦ̣ܩܲܕ݂ ܡܵܪܝܵܐ ܐܲܠܵܗܵܐ ܠܲܫܪܘܿܪܵܐ ܕܩܲܪܐܵܐ: ܘܝܼܥ̣ܵܐ ܘܲܣܠܸܩ ܠܥܸܠ ܡ̣ܢ ܝܵܘܢܵܢ: ܘܲܗܘ̤ܵܘ ܛܸܠܵܠܵܐ ܥܲܠ ܪܹܫܹܗ: ܘܐܲܪܘܲܚ ܠܹܗ ܡ̣ܢ ܒܝܼܫܬܹ̇ܗ: ܘܲܚܕ݂ܝܼ ܝܵܘܢܵܢ ܒܹܗ ܒܲܫܪܘܿܪܵܐ ܕܩܲܪܐܵܐ ܚܲܕ݂ܘܼܬ̣ܵܐ ܪܲܒ̇ܬ̣ܵܐ.


text:
ܘܲܠܝܵܘܡܵܐ ܐ̄ܚܪܹܢܵܐ: ܦ̣ܩܲܕ݂ ܡܵܪܝܵܐ ܐܲܠܵܗܵܐ ܠܬ̣ܵܘܠܥܵܐ ܒܡܲܣܵܩܲܝ̈ ܫܲܦܪܵܐ: ܘܲܡܚܵܬܹܗ ܠܲܫܪܘܿܪܵܐ ܕܩܲܪܐܵܐ ܘܲܩܛܲܡܬܹܗ.


text:
ܘܟܲܕ݂ ܕܸܢܚܲܬ̤ ܫܸܡܫܵܐ: ܦ̣ܩܲܕ݂ ܡܵܪܝܵܐ ܐܲܠܵܗܵܐ ܠܪܘܼܚܵܐ ܕܫܵܘܒܵܐ ܘܐܵܘܒܸ̇ܫܬܹܗ ܠܩܲܪܐܵܐ: ܘܨܸܚܲܬ̤ ܫܸܡܫܵܐ ܒܪܹܫܹܗ ܕܝܵܘܢܵܢ: ܘܐܸܬ̇ܛܲܪܲܦ: ܘܲܫ̣ܐܸܠ ܡܵܘܬܵܐ ܠܢܲܦ̮ܫܹܗ: ܘܐܸܡܲܪ: ܡܵܛܹ̇ܐ ܒܐܝܼܕܲܝ̈ܟ ܡܵܪܝܵܐ ܠܡܸܣܲܒ̣ ܢܲܦ̮ܫܝ ܡܹܢܝ: ܡܸܛܠ ܕܠܵܐ ܗܘܹ̇ܝܬ̣ ܛܵܒ̣ ܐ̄ܢܵܐ ܡ̣ܢ ܐܲܒ̣ܵܗܲܝ̈.


text:
ܘܐܸܡܲܪ ܡܵܪܝܵܐ ܐܲܠܵܗܵܐ ܠܝܵܘܢܵܢ ܛܵܒ̣ ܟܸܪܝܲܬ̤ ܠܵܟ݂ ܥܲܠ ܫܪܘܿܪܵܐ ܕܩܲܪܐܵܐ: ܘܐܸܡܲܪ ܝܵܘܢܵܢ ܛܵܒ̣ ܟܸܪܝܲܬ̤ ܠܝܼ ܥܕܲܡܵܐ ܠܡܵܘܬܵܐ.


text:
ܐܸܡ̣ܲܪ ܠܹܗ ܡܵܪܝܵܐ: ܐܲܢ̄ܬ̇ ܚܵܣ̣ܬ̇ ܥܲܠ ܫܪܘܿܪܵܐ ܕܩܲܪܐܵܐ: ܕܠܵܐ ܠܐܝܼܬ̇ ܒܹܗ ܘܠܵܐ ܪܲܒ̇ܝܼܬܵܝܗܝ: ܕܒܲܪ ܠܸܠܝܹܗ ܝܑܼܥ̣ܵܐ ܘܒܲܪ ܠܸܠܝܹܗ ܝܑܼܒܸܥ̣.


text:
ܐܸܢܵܐ ܕܹܝܢ ܠܵܐ ܐܹܚܘܿܣ ܥܲܠ ܢܝܼܢܘܹܐ ܡܕ݂ܝܼܢ̄ܬܵܐ ܪܲܒ̇ܬ̣ܵܐ: ܕܐܝܼܬ̣ ܒܵܗ̇ ܝܲܬ̇ܝܼܪ ܡ̣ܢ ܬܲܪܬܲܥܸܣܪܹ̈ܐ ܪܸ̈ܒ̇ܘܵܢ ܒܢܲܝ̈ܢܵܫܵܐ: ܕܠܵܐ ܝܵܕ݂ܥܝܼܢ ܒܹܝܬ̣ ܝܲܡܝܼܢܗܘܿܢ ܠܣܸܡܵܠܗܘܿܢ: ܘܣܘܿܓ̣ܵܐܐ ܕܲܒ̣ܥܝܼܪܵܐ.


text:
ܦܸܬ̣ܓ̣ܵܡܹܗ ܕܡܵܪܝܵܐ ܕܲܗܘ̤ܵܐ ܥܲܠ ܡܝܼܟ݂ܵܐ ܡܹܐܪܫܵܝܵܐ: ܒܝܵܘ̈ܡܵܘܗܝ ܕܝܘܿܬ̣ܵܡ: ܘܕ݂ܵܐܚܵܙ: ܘܲܕ݂ܚܸܙܲܩܝܵܐ: ܡܲܠ̈ܟܹ̇ܐ ܕܲܝܗܘܼܕ݂ܵܐ: ܕܲܚ̣ܙܵܐ ܥܲܠ ܫܵܡܪܹܝܢ: ܘܥܲܠ ܐܘܿܪܸܫܠܸܡ.


text:
ܫܡܲܥܘ ܟܠܟ݂ܘܿܢ ܥܲܡܡܹ̈ܐ: ܘܨܘܼܬ̣ܝ ܐܲܪܥܵܐ ܒܲܡܠܹܐܵܗ̇: ܘܢܸܗܘܹܐ ܒܟ݂ܘܿܢ ܡܵܪܹܐ ܡܵܪ̈ܵܘܵܬ̣ܵܐ ܣܵܗܕܵܐ: ܡܵܪܝܵܐ ܡ̣ܢ ܗܲܝܟ̇ܠܵܐ ܕܩܘܼܕܫܹܗ.


text:
ܘܢܸܬ̣ܦܲܫܪܘܼܢ ܛܘܼܪܹ̈ܐ ܬܚܘܿܬ̣ܵܘܗܝ: ܘܥܘܼܡܩܹ̈ܐ ܢܸܬ̇ܬܲܠܚܘܼܢ ܐܲܝܟ݂ ܫܥܘܿܬ̣ܵܐ ܡ̣ܢ ܩܕ݂ܵܡ ܢܘܼܪܵܐ: ܘܐܲܝܟ݂ ܡܲـ̈ـܝܵܐ ܕܢܵܕ݂ܪܝܼܢ ܒܡܲܚܲܬ̇ܬܵܐ.


text:
ܗܵܠܹܝܢ ܟܠܗܹܝܢ ܡܸܛܠ ܥܵܘܼܠܹܗ ܕܝܲܥܩܘܿܒ̣: ܘܡܸܛܠ ܚܛܵܗܹ̈ܐ ܕܒܹܝܬ̣ ܝܑܼܣܪܵܝܹܠ: ܡܵܢܵܘ ܥܵܘܼܠܹܗ ܕܝܲܥܩܘܿܒ̣: ܐܸܠܵܐ ܐܸܢ ܫܵܡܪܹܝܢ: ܘܡܵܢܲܐܗ̄ܝܼ ܚܛܝܼܬܹܗ ܕܲܝܗܘܼܕ݂ܵܐ: ܐܸܠܵܐ ܐܸܢ ܐܘܿܪܸܫܠܸܡ.


text:
ܘܐܸܥܒ̇ܕ݂ܝܼܗ̇ ܠܫܵܡܪܹܝܢ ܒܹܝܬ̣ ܕܒ̣ܵܪܵܐ ܕܚܲܩܠܵܐ: ܘܢܸܨܒ̇ܬ̣ܵܐ ܕܟܲܪܡܵܐ: ܘܐܸܟ݂ܫܸܐ ܟܹܐܦܹ̈ܝܗ̇ ܒܝܲܓ̣ܪܵܐ: ܘܐܸܓ̣ܠܸܐ ܫܲܬ̣ܐ̱ܣܹ̈ܝܗ̇.


text:
ܘܟ݂ܠܗܘܿܢ ܓܠܝܼܦܹ̈ܝܗ̇ ܡܸܬ̇ܬܲܒܵܪܘܼ ܢܸܬ̇ܬܲܒ̇ܪܘܼܢ: ܘܟ݂ܠܗܹܝܢ ܕܸܚ̈ܠܵܬ̣ܵܗ̇ ܢܹܐܩ̈ܕܵܢ ܒܢܘܼܪܵܐ: ܘܟ݂ܠܗܘܿܢ ܦܬܲܟ݂ܪܹ̈ܝܗ̇ ܐܸܥܒܸ̇ܕ݂ ܠܲܚܒ̣ܵܠܵܐ: ܡܸܛܠ ܕܡ̣ܢ ܐܲܓ̣ܪܵܐ ܕܙܵܢܝܼܬ̣ܵܐ ܐܸܬ̣ܟܲܢܲܫ̣ܘ: ܘܠܲܐܓ̣ܪܵܐ ܕܙܵܢܝܼܬ̣ܵܐ ܢܸܗ̄ܦܟ݂ܘܿܢ.


text:
ܥܲܠ ܗܵܠܹܝܢ ܐܲܪܩܸܕ݂ܝ ܘܐܲܝܠܸܠܝ: ܘܗܲܠܸܟ݂ܝ ܚܸܦܝܵܝ ܘܥܲܪܛܸܠ: ܘܲܥܒܸܕ݂ܝ ܡܲܪܩܘܼܕ̇ܬܵܐ ܐܲܝܟ݂ ܕܝܵܪܘܿܪܵܐ: ܘܐܸܒ̣ܠܵܐ ܐܲܝܟ݂ ܕܒܲܪܬ̣ ܝܵܪܘܿܪܵܐ.


text:
ܥܒܸܕ݂ܝ ܠܹܟ݂ܝ ܥܵܡܘܿܪܬܵܐ ܕܫܲܦܝܼܪ: ܥܲܪܛܸܠ ܢܸܦܩܲܬ̤ ܘܠܵܐ ܒܸܗܬܲܬ̤ ܥܵܡܘܿܪܬܵܐ ܕܨܵܥܵܢ: ܡܲܪܩܘܼܕ̇ܬܵܐ ܕܒܹܝܬ̣ ܐܘܿܨܹܝܠ ܬܸܣܲܒ̣ ܡܸܢܟ݂ܘܿܢ ܡܚܘܿܬ̣ܵܗ̇.


text:
ܡܸܛܠ ܕܐܸܬ̣ܟܲܪܗܲܬ̤ ܠܛܲܒ̣ܬ̣ܵܐ ܥܵܡܘܿܪܬܵܐ ܕܡܸܪܕܲܬ̤: ܥܲܠ ܕܢܸܚܬܲܬ̤ ܒܝܼܫܬܵܗ̇ ܡ̣ܢ ܩܕ݂ܵܡ ܡܵܪܝܵܐ ܥܲܠ ܬܲܪ̈ܥܹܝܗ̇ ܕܐܘܿܪܸܫܠܸܡ.


text:
ܦܲܓ̇ܕܲܬ̤ ܡܲܪ̈ܟ̇ܒ̣ܵܬ̣ܵܐ ܕܪ̈ܲܟ݂ܫܵܐ: ܥܵܡܘܿܪܬܵܐ ܕܲܠܟ݂ܝܼܫ: ܪܹܫ ܚܛܝܼܬ̣ܵܐ ܗ̄ܝܼ ܠܒܲܪܬ̣ ܨܸܗܝܘܿܢ: ܡܸܛܠ ܕܒܹܟ݂ܝ ܐܸܫܬ̇ܟܲܚܘ ܚܛܵܗܵܘ̈ܗܝ ܕܝܼܣܪܵܝܹܠ.


text:
ܡܸܛܠܗܵܢܵܐ ܬܸܬ̇ܠܝܼܢ ܫܘܼܒ̣ܩܵܢܵܐ ܠܝܵܪܬ̇ܘܼܬ̣ܵܐ ܕܓ̣ܵܬ̣: ܒܵـ̈ـܬܹ̇ܐ ܕܲܣܪܝܼܩܘܼܬ̣ܵܐ ܗܘ̤ܵܘ ܠܲܣܪܝܼܩܘܼܬ̣ܵܐ: ܠܡܲܠ̈ܟܹ̇ܐ ܕܝܼܣܪܵܝܹܠ.


text:
ܘܵܝ ܠܐܲܝܠܹܝܢ ܕܡܸܬ̣ܚܲܫܒ̣ܝܼܢ ܥܸܬܵܐ: ܘܥܵܒ̣ܕ̇ܝܼܢ ܒܝܼܫܬܵܐ ܥܲܠ ܡܲܫܟܲܒ̣ܗܘܿܢ: ܘܲܡܩܲܕ̇ܡܝܼܢ ܒܨܲܦܪܵܐ ܘܥܵܒ̣ܕ̇ܝܼܢ ܡܸܕܸ̇ܡ ܕܐܸܬ̣ܚܲܫܲܒ̣ܘ: ܘܫܵܩ̇ܠܝܼܢ ܐܝܼܕܲܝ̈ܗܘܿܢ ܠܘܵܬ̣ ܐܲܠܵܗܵܐ.


text:
ܘܪܵܓ̇ܝܼܢ ܚܲܩ̈ܠܵܬ̣ܵܐ ܘܒ̣ܵـ̈ـܬܹܐ: ܘܢܵܣ̇ܒ̇ܝܼܢ ܠܗܘܿܢ ܒܲܩܛܝܼܪܵܐ: ܘܛܵܠܡܝܼܢ ܠܓܲܒ̣ܪܵܐ ܒܩܸܢܝܵܢܹܗ ܘܲܒ̣ܝܵܪܬܘܼܬܹܗ.


text:
ܡܸܛܠ ܗܵܠܹܝܢ ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ: ܗܵܐ ܡܸܬ̣ܚܲܫܲܒ̣ ܐ̄ܢܵܐ ܒܝܼܫܬܵܐ ܥܲܠ ܫܲܪܒ̇ܬ̣ܵܐ ܗܵܕܹܐ: ܕܠܵܐ ܬܪܝܼܡܘܼܢ ܡܸܢܵܗ̇ ܨܵܘ̄ܪܟ݂ܘܿܢ: ܘܠܵܐ ܬܗܲܠܟ݂ܘܼܢ ܒܩܵܘܡܬ̣ܵܐ ܦܫܝܼܛܬܵܐ: ܡܸܛܠ ܕܙܲܒ̣ܢܵܐ ܗ̄ܘܼ ܕܒ̣ܝܼܫܬܵܐ.


text:
ܒܹܗ ܒܝܵܘܡܵܐ ܗܵܘܿ: ܢܸܫܩܘܿܠ ܥܠܲܝܟ̇ܘܿܢ ܡܲܬ̣ܠܵܐ: ܘܲܒ̣ܩܝܼܢܬܵܐ ܢܹܐܠܵܐ ܐܘܿܠܝܼܬ̣ܵܐ: ܘܢܹܐܡܲܪ: ܒܵܙܘܿܙܵܐ ܢܸܒ̇ܙܲܢ: ܘܦܵܠܓܘܼܬܹܗ ܕܥܲܡܝ ܒܲܫܘܵܝܬܵܐ ܢܦܲܠܸܓ̣: ܘܠܲܝܬ̇ ܕܡܲܗܦܸܟ݂ ܚܲܩ̈ܠܵܬܲܢ ܒܲܫܘܵܝܬܵܐ.


text:
ܕܠܵܐ ܢܲܕ݂ܪܸܟ݂ܟ݂ܘܿܢ ܚܸܣܕܵܐ ܕܐܲܡܝܼܪ ܥܲܠ ܒܲܝܬܹ̇ܗ ܕܝܲܥܩܘܿܒ̣: ܕܐܲܪܓܸ̇ܙ ܪܘܼܚܹܗ ܕܡܵܪܝܵܐ ܒܗܵܠܹܝܢ ܨܸܢ̈ܥܵܬܹܗ: ܗܵܐ ܡܸܠܲܝ̈ ܡܲܛܐ̱̈ܒ̣ܵܢ ܥܲܡ ܬܪ̈ܝܼܨܹܐ ܕܐܸܙܲܠ̣ܘ ܘܐܸܬ̣ܡܲܠܝܼ.


text:
ܥܲܡܝ ܐܲܝܟ݂ ܓܲܢܵܒ̣ܵܐ ܩܵܐܹ̇ܡ ܗ̄ܘܼܵܐ ܠܘܼܩܒܲܠ ܫܠܵܡܹܗ: ܡܸܫܟܹ̇ܗ ܬܸܫܛܘܼܢ ܕܬܲܥܒ̇ܪܘܼܢ ܣܲܒ̣ܪܹܗ: ܘܬܲܗ̄ܦܟ݂ܘܿܢ ܩܪܵܒ̣ܵܐ.


text:
ܓܲܒ̣ܪܵܐ ܕܲܡܗܲܠܸܟ݂ ܒܪܘܼܚܵܐ ܕܲܓܵܠܵܐܝܼܬ̣ ܘܟܲܕܵܒ̣ܵܐܝܼܬ̣: ܐܲܛܸܦ ܠܵܟ݂ ܚܲܡܪܵܐ ܘܪܵܘܵܝܘܼܬ̣ܵܐ: ܘܬܸܗܘܹܐ ܡ̣ܢ ܡܲܛܘܿܦܝܼܬܹܗ ܕܥܲܡܵܐ ܗܵܢܵܐ.


text:
ܡܟܲܢܵܫܘܼ ܐܹܟܲܢܫܵܟ݂ ܠܟ݂ܠܵܟ݂ ܝܲܥܩܘܿܒ̣: ܘܲܡܩܲܪܵܒ̣ܘܼ ܐܹܩܲܪܒ̣ܵܟ݂ ܫܲܪܟܹ̇ܗ ܕܝܼܣܪܵܝܹܠ ܐܲܟ݂ܚ̄ܕ݂ܵܐ: ܘܐܸܥܒ̇ܕ݂ܝܼܘܗܝ ܐܲܝܟ݂ ܥܵـ̈ـܢܵܐ ܒܐܘܼܠܨܵܢܵܐ: ܘܐܲܝܟ݂ ܓܙܵܪܵܐ ܒܓ̣ܵܘ ܪܒ̣ܵܥܹܗ ܕܡܲܓ̣ܢܲܝ ܡ̣ܢ ܐ̄ܢܵܫܵܐ.


text:
ܣ̣ܠܸܩ ܬܵܪܘܿܥܵܐ ܩܕ݂ܵܡܲܝܗܘܿܢ: ܬܪܲܥ ܬܘܼܪ̱ܥܬ̣ܵܐ ܘܲܥ̣ܒܲܪܘ ܘܲܢܦܲܩ̣ܘ ܒܵܗ̇: ܘܲܥ̣ܒܲܪ ܡܲܠܟ̇ܗܘܿܢ ܩܕ݂ܵܡܲܝܗܘܿܢ ܘܡܵܪܝܵܐ ܒܪܹܫܗܘܿܢ.


text:
ܘܐܸܡܲܪ: ܫܡܲܥܘ ܗܵܟܹܝܠ ܗܵܠܹܝܢ ܪܹ̈ܫܹܐ ܕܒܹܝܬ̣ ܝܲܥܩܘܿܒ̣: ܘܫܲܠܝܼܛܵܢܹ̈ܐ ܕܒܹܝܬ̣ ܝܑܼܣܪܵܝܹܠ: ܠܵܐ ܗ̄ܘܼܵܐ ܠܟ݂ܘܿܢ ܘܵܠܹܐ ܠܡܸܕܲܥ ܕܝܼܢܵܐ.


text:
ܣܵܢ̈ܝܲܝ ܛܵـ̈ـܒ̣ܵܬ̣ܵܐ ܘܪ̈ܵܚܡܲܝ ܒܝܼ̈ܫܵܬ̣ܵܐ: ܕܚܵܛ̇ܦܝܼܢ ܐ̄ܢܬ̇ܘܿܢ ܡܸܫܟ̇ܗܘܿܢ ܡܸܢܗܘܿܢ ܘܒܸܣ̱ܪܗܘܿܢ ܡ̣ܢ ܓܲܪ̈ܡܲܝܗܘܿܢ.


text:
ܕܐܸܟ݂ܠܘ ܒܸܣܪܹܗ ܕܥܲܡܝ: ܘܡܸܫܟ̇ܗܘܿܢ ܡܸܢܗܘܿܢ ܐܲܫ̣ܠܲܚܘ: ܘܓܲܪ̈ܡܲܝܗܘܿܢ ܬܲܒܲܪܘ: ܘܐܲܪܡܝܼܘ ܐܝܟ݂ ܕܲܒ̣ܩܲܕ݂ܣܵܐ: ܘܐܲܝܟ݂ ܒܸܣܪܵܐ ܒܩܸܕ݂ܪܵܐ.


text:
ܗܵܝܕܹ̇ܝܢ ܢܸܓ̣ܥܘܿܢ ܠܘܵܬ̣ ܡܵܪܝܵܐ ܘܠܵܐ ܢܸܥܢܸܐ ܐܸܢܘܿܢ: ܘܢܲܗܦܸܟ݂ ܐܲܦܵܘ̈ܗܝ ܡܸܢܗܘܿܢ ܒܙܲܒ̣ܢܵܐ ܗܵܘܿ: ܥܲܠ ܕܐܲܒ̣ܐܸܫܘ ܥܒ̣ܵܕܲܝ̈ܗܘܿܢ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܥܲܠ ܢܒ̣ܝܹ̈ܐ ܕܡܲܛܥܹܝܢ ܠܥܲܡܝ: ܕܢܵܟ݂ܬ̇ܝܼܢ ܒܫܸܢܲܝ̈ܗܘܿܢ ܘܡܲܟ݂ܪ̱ܙܝܼܢ ܫܠܵܡܵܐ: ܘܡܲܢ ܕܠܵܐ ܪܵܡܹ̇ܐ ܒܦܘܼܡܗܘܿܢ ܡܲܟ݂ܪ̱ܙܝܼܢ ܥܠܵܘܗܝ ܩܪܵܒ̣ܵܐ.


text:
ܡܸܛܠ ܗܵܢܵܐ ܠܸܠܝܵܐ ܠܟ݂ܘܿܢ ܡ̣ܢ ܚܸܙܘܵܐ: ܘܬܸܚܫܲܟ݂ ܠܟ݂ܘܿܢ ܡ̣ܢ ܩܸܨܡܵܐ: ܘܬܸܥܪܲܒ̣ ܫܸܡܫܵܐ ܥܲܠ ܢܒ̣ܝܹ̈ܐ: ܘܢܸܥܡܲܛ ܥܠܲܝܗܘܿܢ ܝܵܘܡܵܐ.


text:
ܘܢܸܒ̣ܗ̱ܬ̣ܘܼܢ ܐܲܝܠܹܝܢ ܕܚܵܙܹ̇ܝܢ ܚܸܙܘܵܢܹ̈ܐ: ܘܢܸܚ̄ܦܪܘܼܢ ܩܵܨܘܿܡܹ̈ܐ: ܘܢܸܬ̣ܥܲܛܦܘܼܢ ܟܠܗܘܿܢ ܥܲܠ ܣܸܦ̈ܘܵܬ̣ܗܘܿܢ: ܡܸܛܠ ܕܠܵܐ ܥܵܢܹ̇ܐ ܠܗܘܿܢ ܐܲܠܵܗܵܐ.


text:
ܒܪܲܡ ܕܹܝܢ ܐܸܢܵܐ ܡܠܸܐ ܐ̄ܢܵܐ ܚܲܝܠܵܐ ܕܪܘܼܚܹܗ ܕܡܵܪܝܵܐ: ܘܕ݂ܝܼܢܵܐ ܘܓܲܢ̄ܒܵܪܘܼܬ̣ܵܐ: ܕܐܹܚܵܘܸܐ ܠܝܲܥܩܘܿܒ̣ ܥܵܘܼܠܹܗ: ܘܠܝܼܣܪܵܝܹܠ ܚܛܝܼܬܹܗ.


text:
ܫܡܲܥܘ ܗܵܟܹܝܠ ܗܵܕܹܐ ܪܹ̈ܫܹܐ ܕܒܹܝܬ̣ ܝܲܥܩܘܿܒ̣: ܘܫܲܠܝܼܛܵܢܹ̈ܐ ܕܒܹ̇ܝܬ̣ ܝܑܼܣܪܵܝܹܠ: ܕܡܲܣܠܹܝܢ ܕܝܼܢܵܐ ܘܲܡܥܲܩܡܝܼܢ ܟܠܗܹܝܢ ܬܪ̈ܝܼܨܵܬ̣ܵܐ.


text:
ܪܹ̈ܫܹܝܗ̇ ܒܫܘܼܚܕܵܐ ܘܵܝܢܝܼܢ: ܘܟ݂ܵܗ̈ܢܹܝܗ̇ ܒܐܲܓ̣ܪܵܐ ܡܲܠܦܝܼܢ: ܘܲܢܒ̣ܝܹ̈ܝܗ̇ ܒܟܸܣܦܵܐ ܩܵܨ̇ܡܝܼܢ: ܘܥܲܠ ܡܵܪܝܵܐ ܡܸܬ̇ܬܲܟ݂ܠܝܼܢ: ܘܐܵܡ̇ܪܝܼܢ: ܗܵܐ ܡܵܪܝܵܐ ܒܲܝܢܵܬܲܢ ܠܵܐ ܐܬ̣ܝܵܐ ܥܠܲܝܢ ܒܝܼܫܬܵܐ.


text:
ܡܸܟܹ̇ܝܠ ܡܸܛܠܵܬ̣ܟ݂ܘܿܢ ܨܸܗܝܘܿܢ ܚܲܩܠܵܐ ܬܸܬ̇ܕ̇ܒܲܪ: ܘܐܘܿܪܸܫܠܸܡ ܚܲܪܒ̇ܬ̣ܵܐ ܬܸܗܘܹܐ: ܘܛܘܼܪ ܒܲܝܬܵܐ ܠܒܹܝܬ̣ ܥܵܒ̣ܵܐ.


text:
ܘܢܸܗܘܹܐ ܒܝܵܘ̈ܡܵܬ̣ܵܐ ܐ̄ܚܪ̈ܵܝܹܐ: ܛܘܼܪܒܲܝܬܹ̇ܗ ܕܡܵܪܝܵܐ ܡܲܬܩܲܢ ܒܪܹܫ ܛܘܼܪܹ̈ܐ: ܘܪܵܡ ܡ̣ܢ ܪ̈ܵܡܵܬ̣ܵܐ: ܘܢܸܬ̣ܟܲܢܫܘܼܢ ܠܹܗ ܟܠܗܘܿܢ ܥܲܡܡܹ̈ܐ.


text:
ܘܢܹܐܙܠ̄ܘܼܢ ܥܲܡܡܹ̈ܐ ܣܲܓ̇ܝܼ̈ܐܹܐ: ܘܢܹܐܡܪܘܼܢ: ܬܵܘ ܢܸܣܲܒ̣ ܠܛܘܼܪܹܗ ܕܡܵܪܝܵܐ: ܘܲܠܒܹܝܬ̣ ܐܲܠܵܗܹܗ ܕܝܲܥܩܘܿܒ̣: ܘܢܲܠܦܲܢ ܡ̣ܢ ܐܘܼܪ̈ܚܵܬܹܗ: ܘܲܢܗܲܠܸܟ݂ ܒܲܫܒ̣ܝܼܠܵܘ̈ܗܝ: ܡܸܛܠ ܕܡ̣ܢ ܨܸܗܝܘܿܢ ܢܵܦܹ̇ܩ ܢܵܡܘܿܣܵܐ: ܘܡܸܠܬܹܗ ܕܡܵܪܝܵܐ ܡ̣ܢ ܐܘܿܪܸܫܠܸܡ.


text:
ܘܲܬ̣ܕ݂ܘܼܢ ܒܹܝܬ̣ ܥܲܡܡܹ̈ܐ: ܘܬܲܟܸ̇ܣ ܠܥܲܡܡܹ̈ܐ ܥܲܫܝܼܢܹ̈ܐ ܕܲܒ̣ܪܘܼܚܩܵܐ: ܘܢܸܪܥܘܼܢ ܣܲܦ̮ܣܹܪ̈ܲܝܗܘܿܢ ܠܣܸܟܲܝ̈ ܦܲܕܵܢܹ̈ܐ: ܘܪ̈ܘܼܡܚܲܝܗܘܿܢ ܠܡܲܓ̇ܠܹ̈ܐ: ܘܠܵܐ ܢܸܫܩܘܿܠ ܥܲܡܵܐ ܥܲܠ ܥܲܡܵܐ ܣܲܝܦܵܐ: ܘܬ̣ܘܼܒ̣ ܠܵܐ ܢܹܐܠܦܘܼܢ ܩܪܵܒ̣ܵܐ.


text:
ܘܢܸܬ̇ܒ̣ܘܼܢ ܐ̄ܢܵܫ ܬܚܹܝܬ̣ ܓܘܼܦܢܵܘ̈ܗܝ: ܘܲܬ̣ܚܹܝܬ̣ ܬܹܐܢܵܘ̈ܗܝ: ܘܠܵܐ ܢܸܗܘܹܐ ܕܡܲܗܲܪܠܗܘܿܢ: ܡܸܛܠ ܕܦܘܼܡܹܗ ܕܡܵܪܝܵܐ ܚܲܝܠܬ̣ܵܢܵܐ ܡܲܠܸܠ̣.


text:
ܡܸܛܠ ܕܟ݂ܠܗܘܿܢ ܥܲܡܡܹ̈ܐ ܢܗܲܠܟ݂ܘܼܢ ܐ̄ܢܵܫ ܒܫܸܡ ܐܲܠܵܗܹܗ: ܘܲܚܢܲܢ ܢܗܲܠܸܟ݂ ܒܲܫܡܹܗ ܕܡܵܪܝܵܐ ܐܲܠܵܗܲܢ: ܠܥܵܠܲܡ ܘܲܠܥܵܠܲܡ ܥܵܠܡܝܼܢ.


text:
ܒܹܗ ܕܹܝܢ ܒܝܵܘܡܵܐ ܗܵܘܿ ܐܵܡܲܪ ܡܵܪܝܵܐ: ܐܹܟܲܢܸܫ ܠܪ̈ܲܚܝܼܩܹܐ: ܘܠܲܡܒܲܕ̇ܪܹ̈ܐ ܐܹܩܲܪܸܒ̣: ܠܐܲܝܠܹܝܢ ܕܐܲܒ̣ܐ̱ܫܹ̇ܬ̣ ܠܗܘܿܢ.


text:
ܘܐܸܥܒܸ̇ܕ݂ ܚܲܪܬ̣ܵܐ ܠܲܡܒܲܕ̇ܪܹ̈ܐ: ܘܪ̈ܲܚܝܼܩܹܐ ܠܥܲܡܵܐ ܥܲܫܝܼܢܵܐ: ܘܢܲܡܠܸܟ݂ ܡܵܪܝܵܐ ܥܠܲܝܗܘܿܢ ܒܛܘܼܪܵܐ ܕܨܸܗܝܘܿܢ ܘܒ̣ܐܘܿܪܸܫܠܸܡ: ܡܸܟܹ̇ܝܠ ܘܲܥܕܲܡܵܐ ܠܥܵܠܲܡ.


text:
ܐܲܢ̄ܬ̇ ܕܹܝܢ ܡܲܓܕ̇ܠܵܐ ܪܵܥܝܵܐ ܥܲܡܘܼܛܵܐ ܕܒܲܪܬ̣ ܨܸܗܝܘܿܢ: ܙܲܒ̣ܢܵܟ݂ ܡܲܛܝܼ: ܘܐܸܬ̣ܵܐ ܫܲܠܝܼܛܵܐ ܩܲܕ݂ܡܵܝܵܐ ܕܡܲܠܟ̇ܘܼܬ̣ܵܐ ܕܒܲܪܬ̣ ܐܘܿܪܸܫܠܸܡ.


text:
ܡܸܟܹ̇ܝܠ ܠܡܵܢܵܐ ܥܒܲܕ̇ܬ̇ܝ ܒܝܼܫܬܵܐ: ܕܲܠܡܵܐ ܡܲܠܟܵܐ ܠܲܝܬ̇ ܒܹܟ݂ܝ: ܐܵܘ ܡܵܠܘܿܟܲܝ̈ܟ̇ܝ ܐܸܒܲܕ݂ܘ: ܕܐܲܚܕ̇ܘܼܟ݂ܝ ܚܸܒ̣̈ܠܹܐ ܐܲܝܟ݂ ܕܝܵܠܹܕ̇ܬܵܐ.


text:
ܚܲܒܸ̇ܠܝ ܘܲܚܣܲܢܝ ܒܲܪܬ̣ ܨܸܗܝܘܿܢ ܐܲܝܟ݂ ܝܵܠܹܕ̇ܬܵܐ: ܡܸܛܠ ܕܡܸܟܹ̇ܝܠ ܬܸܦܩܝܼܢ ܡ̣ܢ ܡܕ݂ܝܼܢ̄ܬܵܐ ܘܬܸܫܪܹܝܢ ܒܕܲܒ̣ܪܵܐ: ܘܬܹܐܙܠ̄ܝܼܢ ܥܕܲܡܵܐ ܠܒ̣ܵܒܹܠ: ܘܬܲܡܵܢ ܬܸܬ̣ܦܲܨܹܝܢ: ܘܬܲܡܵܢ ܢܸܦ̱ܪܩܹܟ݂ܝ ܡܵܪܝܵܐ ܡ̣ܢ ܐܝܼܕ݂ܵܐ ܕܲܒ̣ܥܸܠܕ̇ܒ̣ܵܒܹܟ݂ܝ.


text:
ܡܸܟܹ̇ܝܠ ܢܸܬ̣ܟܲܢܫܘܼܢ ܥܠܲܝܟ̇ܝ ܥܲܡܡܹ̈ܐ ܣܲܓ̇ܝܼ̈ܐܹܐ: ܐܲܝܠܹܝܢ ܕܐܵܡ̇ܪܝܼܢ ܗ̄ܘܼܵܘ: ܬܸܬ̇ܛܲܢܲܦ ܨܸܗܝܘܿܢ ܘܬܸܚܙܹܐ ܒܵܗ̇ ܥܲܝܢܲܢ.


text:
ܗܸܢ̣ܘܿܢ ܕܹܝܢ ܠܵܐ ܝܑܼܕܲܥ̣ܘ ܡܲܚܫܲܒ̣ܬܹܗ ܕܡܵܪܝܵܐ: ܘܠܵܐ ܐܸܣܬܲܟܲܠܘ ܬܲܪܥܝܼܬܹܗ: ܕܟܲܢܸܫ̣ ܐܸܢܘܿܢ ܐܲܝܟ݂ ܫܸܒ̇ܠܹ̈ܐ ܠܐܸܕ̇ܪܵܐ.


text:
ܩܘܼܡܝ ܘܐܲܕܪܸܟ݂ܝ ܐܸܢܘܿܢ ܒܲܪܬ̣ ܨܸܗܝܘܿܢ: ܡܸܛܠ ܕܩܲܪ̈ܢܵܬܹܟ݂ܝ ܐܸܥܒܸ̇ܕ݂ ܕܦܲܪܙܠܵܐ: ܘܦܲܪ̈ܣܵܬܹܟ݂ܝ ܕܲܢܚܵܫܵܐ: ܘܬܲܕ̇ܩܝܼܢ ܥܲܡܡܹ̈ܐ ܣܲܓ̇ܝܼ̈ܐܹܐ: ܘܬܲܚ̱ܪܡܝܼܢ ܩܸܢܝܵܢܗܘܿܢ ܠܡܵܪܝܵܐ: ܘܢܸܟ݂ܣܲܝ̈ܗܘܿܢ ܠܡܵܪܵܐ ܕܟ݂ܠܵܗ̇ ܐܲܪܥܵܐ.


text:
ܡܸܟܹ̇ܝܠ ܬܸܦܩܝܼܢ ܒܓܲܝܣܵܐ ܒܲܪܬ̣ ܓܲܝܵܣܹ̈ܐ ܥܲܫܝܼܢܹ̈ܐ: ܕܩܵܡ̣ܘ ܥܠܲܝܢ: ܘܲܡܚܵܘ ܒܫܲܒ̣ܛܵܐ ܥܲܠ ܦܸܟܹ̇ܗ ܠܪܵܥܝܵܐ ܕܝܼܣܪܵܝܹܠ.


text:
ܐܲܢ̄ܬ̇ܝ ܕܹܝܢ ܒܹܝܬ̣ ܠܚܸܡ ܐܵܦܲܪܬ̣ܵܐ: ܙܥܘܿܪܝܵܐ ܐܲܢ̄ܬ̇ܝ ܕܬܸܗܘܹܝܢ ܒܐܲܠܦܹ̈ܐ ܕܲܝܗܘܼܕ݂ܵܐ: ܡܸܢܹܟ݂ܝ ܢܸܦܘܿܩ ܫܲܠܝܼܛܵܐ ܕܢܸܗܘܹܐ ܥܲܠ ܝܑܼܣܪܵܝܹܠ. ܘܡܲܦܩܹܗ ܡ̣ܢ ܪܹܫܝܼܬ̣ܵܐ: ܡ̣ܢ ܝܵܘܡܲܝ̈ ܥܵܠܡܵܐ.


text:
ܡܸܟܹ̇ܝܠ ܢܲܫܠܸܡ ܐܸܢܘܿܢ ܥܕܲܡܵܐ ܠܙܲܒ̣ܢܵܐ ܕܝܵܠܕܵܐ ܝܵܠܹܕ̇ܬܵܐ: ܘܫܲܪܟܵܐ ܕܐܲܚܵܘ̈ܗܝ ܢܸܬ̣ܦ̄ܢܘܼܢ ܠܘܵܬ̣ ܒܢܲܝ̈ ܝܑܼܣܪܵܝܹܠ.


text:
ܘܲܢܩܘܼܡ ܘܢܸܪܥܹܐ ܒܥܘܼܫܢܹܗ ܕܡܵܪܝܵܐ: ܘܒ̣ܐܝܼܩܵܪܵܐ ܕܲܫܡܹܗ ܕܡܵܪܝܵܐ ܐܲܠܵܗܹܗ ܘܢܸܬ̣ܦ̄ܢܘܿܢ: ܡܸܛܠ ܕܡܸܟܹ̇ܝܠ ܢܹܐܪܲܒ̣ ܥܕܲܡܵܐ ܠܣܵܘ̈ܦܹܝܗ̇ ܕܐܲܪܥܵܐ.


text:
ܘܢܸܗܘܹܐ ܫܠܵܡܵܐ: ܘܐܵܬ̣ܘܿܪܵܝܵܐ ܡܵܐ ܕܐܸܬ̣ܵܐ ܠܐܲܬ̣ܪܲܢ ܘܲܕ݂ܪܲܟ݂ ܒܣܵܚܪ̈ܵܬܲܢ: ܢܩܝܼܡ ܥܠܵܘܗܝ ܫܲܒ̣ܥܵܐ ܪ̈ܵܥܵܘܵܬ̣ܵܐ: ܘܲܬ̣ܡܵܢܝܵܐ ܪܵܘܪ̈ܒ̣ܵܢܹܐ ܕܐ̄ܢܵܫܵܐ.


text:
ܘܢܹܐܪܥܘܼܢ ܠܐܲܪܥܵܐ ܕܐܵܬ̣ܘܿܪ ܒܚܲܪܒܵܐ: ܘܠܲܐܪܥܵܐ ܕܢܸܡܪܘܿܕ݂ ܒܪܘܼܓ̣ܙܹܗ: ܘܲܢܦܲܨܹܝܢ ܡ̣ܢ ܐܵܬ̣ܘܿܪܵܝܵܐ ܕܠܵܐ ܢܹܐܬܹܐ ܠܐܲܬ̣ܪܹܝܢ: ܘܠܵܐ ܢܸܕ݂ܪܘܿܟ݂ ܒܲܬ̣ܚܘܼ̈ܡܲܝܢ.


text:
ܘܢܸܗܘܹܐ ܫܲܪܟܹ̇ܗ ܕܝܲܥܩܘܿܒ̣ ܒܥܲܡܵܐ ܒܲܝܢܵܬ̣ ܥܲܡܡܹ̈ܐ ܣܲܓ̇ܝܼ̈ܐܹܐ: ܐܲܝܟ݂ ܛܵܠܵܐ ܡ̣ܢ ܩܕ݂ܵܡ ܡܵܪܝܵܐ: ܘܐܲܝܟ݂ ܪ̈ܣܝܼܣܹܐ ܕܥܲܠ ܥܸܣܒܵܐ: ܕܠܵܐ ܡܩܵܘܸܐ ܠܲܓ̣ܒܲܪ: ܘܠܵܐ ܡܟܲܬܲܪ ܠܒܲܪܢܵܫ.


text:
ܘܢܸܗܘܹܐ ܫܲܪܟܹ̇ܗ ܕܝܲܥܩܘܿܒ̣ ܒܥܲܡܵܐ ܒܲܝܢܵܬ̣ ܥܲܡܡܹ̈ܐ ܣܲܓ̇ܝܼ̈ܐܹܐ: ܐܲܝܟ݂ ܐܲܪܝܵܐ ܒܚܲܝ̄ܘܬ̣ܵܐ ܕܥܵـ̈ـܢܵܐ: ܘܐܲܝܟ݂ ܓܘܼܪܝܵܐ ܕܐܲܪܝܵܐ ܒܲܓ̣ܙܵܪܵܐ ܕܥܵـ̈ـܢܵܐ: ܕܡܵܐ ܕܲܦ̣ܪܲܫ ܘܲܦ̣ܣܲܩ: ܬܵܒܲܪ: ܘܠܲܝܬ̇ ܕܲܡܦܨܹܐ.


text:
ܫܡܲܥܘ ܛܘܼܪܹ̈ܐ ܕܝܼܢܹܗ ܕܡܵܪܝܵܐ: ܘܥܘܼܡܩܹ̈ܐ ܕܫܲܬ̣ܐ̱ܣܹܝ̈ܗ̇ ܕܐܲܪܥܵܐ: ܕܕ݂ܵܐܹ̇ܢ ܡܵܪܝܵܐ ܥܲܡ ܥܲܡܹܗ. ܘܠܝܼܣܪܵܝܹܠ ܡܲܟܸ̇ܣ.


text:
ܠܵܐ ܐܲܣܸܩ̇ܬܵܟ݂ ܡ̣ܢ ܐܲܪܥܵܐ ܕܡܸܨܪܹܝܢ: ܘܡ̣ܢ ܒܹܝܬ̣ ܥܲܒ̣ܕ̇ܘܼܬ̣ܵܐ ܦܪܲܩܬܵܟ݂: ܘܫܲܕ̇ܪܹܬ̣ ܩܕ݂ܵܡܲܝܟ ܠܡܘܼܫܹܐ ܘܠܲܐܗܪܘܼܢ ܘܲܠܡܲܪܝܲܡ.


text:
ܥܲܡܝ ܐܸܬ̇ܕܲܟ݂ܪ ܗܵܟܹܝܠ ܡܵܢܵܐ ܐܸܬܪܲܥܝܼ ܥܠܲܝܟ ܒܵܠܵܩ ܡܲܠܟܵܐ ܕܡܘܼܐܵܒ̣: ܘܡܵܢܵܐ ܥܢ̣ܝܗܝ ܒܸܠܥܵܡ ܒܲܪ ܒܥܘܿܪ: ܡ̣ܢ ܣܵܛܝܼܡ ܘܲܥܕܲܡܵܐ ܠܓܲܠܓܵܠ: ܡܸܛܠ ܕܝܼܕܲܥ̣ ܙܲܕ̇ܝܼܩܘܼܬܹܗ ܕܡܵܪܝܵܐ.


text:
ܒܡܵܢܵܐ ܐܹܩܲܕܸ̇ܡ ܠܡܵܪܝܵܐ: ܘܐܸܫܦܲܪ ܠܐܲܠܵܗܵܐ ܡܪܲܝܡܵܐ: ܐܹܩܲܕ̇ܡܝܼܘܗܝ ܒܝܲܩ̈ܕܹ̇ܐ ܫܲܠܡܹ̈ܐ: ܐܵܘ ܒܥܸܓ̣ܠܹ̈ܐ ܒܢܲܝ̈ ܫܲܢ̄ܬܵܐ.


text:
ܠܵܐ ܡܸܨܛܒܸܐ ܡܵܪܝܵܐ ܒܐܲܠܦܹ̈ܐ ܕܕܸܟ݂ܪܹ̈ܐ: ܐܵܦܠܵܐ ܒܪܸ̈ܒ̇ܘܵܬ̣ܵܐ ܕܚܲܝܠܵܐ ܕܡܘܼܫܚܹ̈ܐ. ܐܸܢ ܐܸܬܸ̇ܠ ܒܘܼܟ݂ܪܝ ܥܵܘܼܠܵܐ ܗ̄ܘܼ ܠܝܼ: ܘܦܹܐܪܹ̈ܐ ܕܟܲܪܣܝ ܚܛܝܼܬ̣ܵܐ ܐܸܢܘܿܢ ܕܢܲܦ̮ܫܝ.


text:
ܚܵܘܝܼܬ̣ܵܟ݂ ܒܲܪܢܵܫܵܐ ܡܸܕܸ̇ܡ ܕܲܡܥܲܕܲܪ ܕܬ̣ܵܒܲܥ ܠܵܟ݂ ܡܵܪܝܵܐ: ܕܬܸܥܒܸ̇ܕ݂ ܕܝܼܢܵܐ ܘܬܸܪܚܲܡ ܛܲܝܒ̇ܘܼܬ̣ܵܐ: ܘܬܸܗܘܹܐ ܥܬ̣ܝܼܕ݂ ܠܡܹܐܙܲܠ ܒܵܬܲܪ ܐܲܠܵܗܵܟ݂.


text:
ܘܬܹܐܟ݂ܘܿܠ ܘܠܵܐ ܬܸܣܒܲܥ: ܘܥܵܒܲܪܬܵܐ ܬܸܗܘܹܐ ܒܓ̣ܵܘܵܟ݂: ܘܬܲܕ݂ܪܸܟ݂ ܘܠܵܐ ܬܦܲܨܹܐ: ܘܡܸܕܸ̇ܡ ܕܲܬ̣ܦܲܨܹܐ ܠܚܲܪܒܵܐ ܐܲܫܠܸܡ.


text:
ܐܲܢ̄ܬ̇ ܬܸܙܪܘܿܥ ܘܠܵܐ ܬܸܚܨܘܿܕ݂: ܐܲܢ̄ܬ̇ ܬܸܥܨܘܿܪ ܙܲܝ̈ܬܹ̇ܐ ܘܠܵܐ ܬܸܡܫܘܿܚ ܡܸܫܚܵܐ: ܘܬܸܥܨܘܿܪ ܚܲܡܪܵܐ ܘܠܵܐ ܬܸܫܬܸ̇ܐ.


text:
ܥܲܠ ܕܲܢܛܲܪܬ̇ ܦܘܼܩܕܵܢܵܘ̈ܗܝ ܕܥܲܡܪܝܼ: ܘܟ݂ܠܗܘܿܢ ܥܒ̣ܵܕܹ̈ܐ ܕܒܹܝܬ̣ ܐܵܚܵܒ̣: ܘܗܲܠܸܟ݂ܬ̇ܘܿܢ ܒܬܲܪ̈ܥܝܵܬ̣ܗܘܿܢ: ܡܸܛܠ ܗܵܢܵܐ ܝܲܗܒ̣̇ܬܵܗ̇ ܒܬܸܡܗܵܐ: ܘܥܵܡܘܿܪܹ̈ܝܗ̇ ܒܡܲܫܪܘܿܩܝܼܬ̣ܵܐ: ܘܚܸܣܕܹ̇ܗ ܕܥܲܡܝ ܬܩܲܒ̇ܠܘܼܢ.


text:
ܘܵܝܠܝܼ ܕܲܗܘܹ̇ܝܬ̣ ܐܲܝܟ݂ ܠܩܵܛܵܐ ܕܩܲܝܛܵܐ: ܘܐܲܝܟ݂ ܒܘܼܥܵܪܵܐ ܕܲܩܛܵܦܵܐ: ܠܲܝܬ̇ ܣܓ̣ܘܼܠܵܐ ܠܡܹܐܟܲܠ: ܘܲܠܒܲܟܵܪܬܵܐ ܪܸܓܲܬ̤ ܢܲܦ̮ܫܝ.


text:
ܐܸܒܲܕ݂ ܚܲܣܝܵܐ ܡ̣ܢ ܐܲܪܥܵܐ: ܘܠܲܝܬ̇ ܕܲܬ̣ܪܝܼܨ ܒܲܒ̣ܢܲܝ̈ܢܵܫܵܐ: ܟܠܗܘܿܢ ܟܡܹܐܢܹ̈ܐ ܟܵܡ̇ܢܝܼܢ: ܘܲܓ̣ܒܲܪ ܠܐܲܚܘܼܗܝ ܨܵܝ̇ܕ̇ܝܼܢ ܠܐܲܒ̣ܕܵܢܵܐ.


text:
ܐܝܼܕܲܝ̈ܗܘܿܢ ܡܛܲܝ̈ܒ̣ܵܢ ܠܒ̣ܝܼܫܬܵܐ ܘܠܵܐ ܡܸܛܐ̱ܒ̣ܝܼܢ: ܫܲܠܝܼܛܵܐ ܫܵܐܹ̇ܠ ܕܗܲܒ̣: ܘܕܲܝܵܢܵܐ ܐܵܡܲܪ ܫܚܘܿܕ݂: ܘܪܲܒܵܐ ܡܡܲܠܸܠ ܨܸܒ̣ܝܵܢܵܐ ܕܢܲܦ̮ܫܹܗ.


text:
ܘܐܲܣܠܝܼܘ ܛܵܒܲܬ̣ܗܘܿܢ: ܐܲܝܟ݂ ܐܘܼܪܩܲܥܬ̣ܵܐ ܕܐܸܟܲܠ̣ ܣܵܣܵܐ: ܝܵܘܡܵܐ ܕܕ݂ܵܘܩܲܝ̈ܟ̇ܝ ܘܲܕ݂ܦܘܼܪܩܵܢܹܟ݂ܝ ܐܸܬ̣ܵܐ: ܡܸܟܹ̇ܝܠ ܢܸܗܘܹܐ ܒܹܝܬ̣ ܒܵܟܲܝ̈ܗܘܿܢ.


text:
ܠܵܐ ܬܗܲܝܡܢܘܼܢ ܠܪ̈ܵܚܡܲܝܟ̇ܘܿܢ: ܘܠܵܐ ܬܸܬܲܟ݂ܠܘܼܢ ܥܲܠ ܩܲܪ̈ܝܼܒܲܝܟ̇ܘܿܢ: ܘܡ̣ܢ ܐܲܢ̄ܬ̇ܬ̣ܵܟ݂ ܛܲܪ ܡܸܠܲܝ̈ ܦܘܼܡܵܟ݂.


text:
ܡܸܛܠ ܕܲܒ̣ܪܵܐ ܡܨܲܥܲܪ ܠܐܲܒ̣ܘܼܗܝ: ܘܒܲܪܬ̣ܵܐ ܩܵܝ̇ܡܵܐ ܠܘܼܩܒܲܠ ܐܸܡܵܗ̇: ܘܟܲܠܬ̣ܵܐ ܠܘܼܩܒܲܠ ܚܡܵܬ̣ܵܗ̇: ܘܲܒ̣ܥܸܠܕ̇ܒ̣ܵܒ̣ܵܘ̈ܗܝ ܕܓܲܒ̣ܪܵܐ ܒܢܲܝ̈ ܒܲܝܬܹ̇ܗ.


text:
ܠܵܐ ܬܸܚܕܹ̇ܝܢ ܠܝܼ ܒܥܸܠܕ̇ܒ̣ܵܒ̣ܬ̇ܝ ܕܢܸܦܠܹ̇ܬ̣: ܬܘܼܒ̣ ܩܵܝ̇ܡܵܐ ܐ̄ܢܵܐ: ܘܲܕ݂ܝܸܬܒܹ̇ܬ̣ ܒܚܸܫܘܿܟ݂ܵܐ ܡܵܪܝܵܐ ܡܲܢܗܲܪ ܠܝܼ.


text:
ܡܚܘܿܬܹܗ ܕܡܵܪܝܵܐ ܐܹܣܲܝܒܲܪ ܥܲܠ ܕܲܚܛܹܝܬ̣ ܠܹܗ: ܥܕܲܡܵܐ ܕܲܢܕ݂ܘܼܢ ܕܝܼܢܝ ܘܢܸܥܒܸ̇ܕ݂ ܬܒܲܥܬ̣ܝ: ܘܢܲܦܩܲܢܝ ܠܢܘܼܗܪܵܐ ܘܐܸܚܙܹܐ ܒܙܲܕ̇ܝܼܩܘܼܬܹܗ.


text:
ܘܬܸܚܙܹܐ ܒܥܸܠܕ̇ܒ̣ܵܒ̣ܬ̇ܝ ܘܲܬ̣ܟܲܣܹܝܗ̇ ܒܸܗܬ̇ܬ̣ܵܐ: ܕܐܵܡ̇ܪܵܐ ܗ̄ܘܼܵܬ̣ ܠܝܼ ܐܲܝܟܵܐ ܗ̄ܘܼ ܡܵܪܝܵܐ ܐܲܠܵܗܹܟ݂ܝ: ܥܲܝܢܲܝ̈ ܢܸܚܙ̈ܝܵܢ ܒܵܗ̇: ܡܸܟܹ̇ܝܠ ܬܸܗܘܹܐ ܠܲܕ݂ܝܵܫܵܐ ܐܲܝܟ݂ ܣܝܵܢܵܐ ܕܫܘܼܩܹ̈ܐ.


text:
ܝܵܘܡܵܐ ܗ̄ܘܼ ܕܙܲܒ̣ܢܹܟ݂ܝ ܢܹܐܬܹܐ ܡ̣ܢ ܐܵܬ̣ܘܿܪ: ܘܡ̣ܢ ܡܕ݂ܝܼܢܵܬ̣ܵܐ ܥܲܫܝܼ̈ܢܵܬ̣ܵܐ: ܘܡ̣ܢ ܨܘܿܪ ܘܲܥܕܲܡܵܐ ܠܢܲܗܪܵܐ: ܘܡ̣ܢ ܝܲܡܵܐ ܘܲܥܕܲܡܵܐ ܠܝܲܡܵܐ: ܘܲܥܕܲܡܵܐ ܠܗܘܿܪ ܛܘܼܪܵܐ.


text:
ܪܥܝܼ ܠܥܲܡܵܟ݂ ܒܫܲܒ̣ܛܵܟ݂ ܘܲܠܥܵـ̈ـܢܵܐ ܕܝܵܪܬ̇ܘܼܬ̣ܵܟ݂: ܢܸܫܪܘܿܢ ܒܲܠܚܘܿܕܲܝܗܘܿܢ ܐܲܝܟ݂ ܥܵـ̈ـܢܵܐ ܒܓ̣ܵܘ ܟܲܪܡ̄ܠܵܐ: ܢܸܪܥܘܿܢ ܒܡܲܬ̣ܢܝܼܢ ܘܲܒ̣ܓܸܠܥܵܕ݂ ܐܲܝܟ݂ ܝܵܘ̈ܡܵܬ̣ܵܐ ܕܡ̣ܢ ܥܵܠܲܡ.


text:
ܘܢܸܚܙܘܿܢ ܥܲܡܡܹ̈ܐ ܘܢܸܒ̣ܗ̱ܬ̣ܘܼܢ ܡ̣ܢ ܟܠܵܗ̇ ܓܲܢ̄ܒܵܪܘܼܬ̣ܗܘܿܢ: ܢܣܝܼܡܘܼܢ ܐܝܼܕܲܝ̈ܗܘܿܢ ܥܲܠ ܦܘܼܡܗܘܿܢ: ܘܐܸܕ݂ܢܲܝ̈ܗܘܿܢ ܢܸܬ̣ܚܲܪ̈ܫܵܢ.


text:
ܘܢܸܠܚ̄ܟ݂ܘܼܢ ܥܲܦܪܵܐ ܐܲܝܟ݂ ܚܸܘܝܵܐ: ܘܐܲܝܟ݂ ܚܘܼܠܕܲܝ̈ ܐܲܪܥܵܐ ܢܸܪܓ̇ܙܘܼܢ ܡ̣ܢ ܫܒ̣ܝܼܠܲܝ̈ܗܘܿܢ: ܘܡ̣ܢ ܡܵܪܝܵܐ ܐܲܠܵܗܲܢ ܢܙܘܼܥܘܼܢ ܘܢܸܕ݂ܚ̄ܠܘܼܢ.


text:
ܠܲܝܬ̇ ܐܲܠܵܗܵܐ ܐܲܟ݂ܘܵܬ̣ܵܟ݂: ܕܫܵܒܹ̇ܩ ܥܵܘܼܠܵܐ ܘܡܲܥܒܲܪ ܚܛܝܼܬ̣ܵܐ ܕܫܲܪܟܵܐ ܕܝܵܪܬ̇ܘܼܬܹܗ: ܘܠܵܐ ܐܵܚܹ̇ܕ݂ ܐܲܢ̄ܬ̇ ܐܲܟ̇ܬ̣ܵܐ ܠܥܵܠܲܡ: ܡܸܛܠ ܕܲܒ̣ܛܲܝܒ̇ܘܼܬ̣ܵܐ ܨܒܲܝ̣ܬ̇.


text:
ܐܲܠܵܗܵܐ ܛܲܢܵܢܵܐ ܘܬ̣ܵܒ̣ܘܿܥܵܐ ܡܵܪܝܵܐ: ܬܵܒ̇ܲܥ ܡܵܪܝܵܐ ܒܪܘܼܓ̣ܙܵܐ: ܬܵܒܲܥ ܡܵܪܝܵܐ ܡ̣ܢ ܣܵܢܐܵܘ̈ܗܝ: ܘܢܵܛ̇ܲܪ ܠܲܒ̣ܥܸܠܕ̇ܒ̣ܵܒ̣ܵܘ̈ܗܝ.


text:
ܢܲܓܝܼܪܵܐ ܪܘܼܚܹܗ ܕܡܵܪܝܵܐ: ܘܣܲܓ̇ܝܼ ܚܲܝܠܹܗ: ܘܲܡܙܲܟܵܝܘܼ ܠܵܐ ܡܙܲܟܸ̇ܐ: ܡܵܪܝܵܐ ܒܥܲܠܥܵܠܵܐ ܘܲܒ̣ܟ݂ܘܿܟ݂ܝܼܬ̣ܵܐ ܐܘܼܪܚܹܗ: ܘܲܥܢܵܢܹ̈ܐ ܚܸܠܵܐ ܕܪܸ̈ܓ̣ܠܵܘܗܝ.


text:
ܟܵܐܹ̇ܐ ܒܝܲܡܵܐ ܘܡܵܘܒܸ̇ܫ ܠܹܗ: ܘܟ݂ܠܗܘܿܢ ܢܲܗܪ̈ܵܘܵܬ̣ܵܐ ܡܲܚܪܸܒ̣: ܐܲܠܵܬ̤ ܡܲܬ̣ܢܝܼܢ ܘܟܲܪܡ̄ܠܵܐ: ܘܦܸܪܥܵܐ ܕܠܸܒ̣ܢܵܢ ܝܑܼܒܸܫ̣.


text:
ܛܘܼܪܹ̈ܐ ܙܵܥ̣ܘܼ ܡ̣ܢ ܩܕ݂ܵܡܵܘܗܝ ܘܪ̈ܵܡܵܬ̣ܵܐ ܐܸܬ̣ܦܲܪܲܩ: ܙܵܥܲܬ̤ ܐܲܪܥܵܐ ܡ̣ܢ ܩܕ݂ܵܡܵܘܗܝ: ܬܹܒܹܝܠ ܘܟ݂ܠܗܘܿܢ ܥܵܡܘܿܪܹ̈ܝܗ̇.


text:
ܩܕ݂ܵܡ ܪܘܼܓ̣ܙܹܗ ܡܲܢ̣ܘܼ ܩܵܐܹ̇ܡ: ܘܡܲܢ̣ܘܼ ܡܣܲܝܒܲܪ ܚܸܡܬ̣ܵܐ ܕܪܘܼܓ̣ܙܹܗ: ܚܸܡܬܹܗ ܝܵܩ̇ܕܵܐ ܐܲܝܟ݂ ܢܘܼܪܵܐ: ܘܛܘܼܪܹ̈ܐ ܐܸܬ̣ܦܲܫܲܪܘ ܡܸܢܹܗ.


text:
ܡܵܢܵܐ ܡܸܬ̣ܚܲܫܒ̣ܝܼܢ ܐ̄ܢܬ̇ܘܿܢ ܥܲܠ ܡܵܪܝܵܐ: ܕܲܓ̣ܡܘܼܪܝܵܐ ܥܵܒܹ̇ܕ݂: ܘܠܵܐ ܢܩܘܼܡ ܕܬܲܪܬܹ̇ܝܢ ܙܲܒ̣ܢܝܼ̈ܢ ܐܘܼܠܨܵܢܵܐ.


text:
ܡܸܛܠ ܕܲܥܕܲܡܵܐ ܠܫܲܠܝܼܛܵܢܲܝ̈ܗܘܿܢ ܡܵܪܘܿܕ݂ܝܼܢ: ܘܲܒ̣ܪܵܘܵܝܘܼܬ̣ܗܘܿܢ ܪܘܹܝܢ: ܘܐܸܟܲܠ̣ܘ ܘܐܸܬ̣ܡ̱ܠܝܼܘ ܚܲܒ̇ܬ̣ܵܐ ܝܲܒ̇ܝܼܫܬܵܐ.


text:
ܗܵܟܲܢܵܐ ܐܵܡ̇ܲܪ ܡܵܪܝܵܐ: ܥܲܠ ܪܹ̈ܫܲܝ ܡܲـ̈ـܝܵܐ ܣܲܓ̇ܝܼ̈ܐܹܐ ܕܓܲܪܘ ܘܲܥ̣ܒܲܪܘ: ܘܕܲܥܢܹܝܬܹܟ݂ܝ ܬܘܼܒ̣ ܠܵܐ ܐܸܥܢܹܝܟ݂ܝ.


text:
ܘܢܸܦܩܘܿܕ݂ ܥܠܲܝܟ̇ܝ ܡܵܪܝܵܐ: ܘܠܵܐ ܢܸܙܕ̇ܪܲܥ ܬܘܼܒ̣ ܡ̣ܢ ܫܡܹܟ݂ܝ ܒܹܝܬ̣ ܐܲܠܵܗܹܟ݂ܝ: ܘܐܵܘܒܸ̇ܕ݂ ܓܠܝܼ̈ܦܹܐ ܘܲܢܣܝܼܟܹ̈ܐ: ܘܐܸܥܒ̇ܕ݂ܝܼܘܗܝ ܩܲܒ̣ܪܹܟ݂ܝ ܒܲܥܓܲܠ.


text:
ܗܵܐ ܥܲܠ ܛܘܼܪܹ̈ܐ ܪܸ̈ܓ̣ܠܵܘܗܝ ܕܲܡܣܲܒ̇ܪܵܢܵܐ: ܘܲܕ݂ܡܲܫܡܲܥ ܫܠܵܡܵܐ. ܥܒܸܕ݂ ܝܑܼܗܘܼܕ݂ܵܐ ܥܹܐܕܲܝ̈ܟ ܘܫܲܠܸܡ ܢܸܕ݂ܪ̈ܲܝܟ: ܡܸܛܠ ܕܠܵܐ ܡܵܘܣܸܦ ܬܘܼܒ̣ ܠܡܸܥܒܲܕ݂ ܒܵܟ݂ ܥܵܘܼܠܵܐ: ܡܸܛܠ ܕܟ݂ܠܹܗ ܐܹܒܲܕ݂.


text:
ܡܸܛܠ ܕܡܲܦܢܸܐ ܐ̄ܢܵܐ ܐܝܼܩܵܪܹܗ ܕܝܲܥܩܘܿܒ̣ ܐܲܝܟ݂ ܐܝܼܩܵܪܹܗ ܕܝܼܣܪܵܝܹܠ: ܡܸܛܠ ܕܕ݂ܵܫ̣ܘ ܐܸܢܘܿܢ ܕܵܝܘܿܫܹ̈ܐ: ܘܚܲܒܸ̇ܠܘ ܫܲܒ̇ܘܼܩܲܝ̈ܗܘܿܢ.


text:
ܣܲܟ̇ܪܹ̈ܐ ܕܓܲܢ̄ܒܵܪ̈ܲܝܗܘܿܢ ܡܲܣ̱ܡ̈ܩܵܢ: ܘܓܲܒ̣ܪܹ̈ܐ ܓܲܢ̄ܒܵܪܹ̈ܐ ܡܸܫܬܲܥܹܝܢ ܒܠܲܡܦܹܝ̈ܕܹܐ ܕܢܘܼܪܵܐ: ܘܲܒ̣ܡܲܪ̈ܟ̇ܒ̣ܵܬ̣ܵܐ ܒܝܵܘܡܵܐ ܕܡܸܬ̇ܛܲܝܒ̣ܝܼܢ: ܘܦܲܪ̈ܵܫܹܐ ܕܡܸܬ̣ܒܲܠܗܹܝܢ.


text:
ܘܲܒ̣ܫܘܼܩܹ̈ܐ ܡܸܫܬܲܒ̇ܚܝܼܢ ܒܡܲܪ̈ܟ̇ܒ̣ܵܬ̣ܗܘܿܢ ܘܡܸܫܬܲܒ̣ܗ̄ܪܝܼܢ: ܘܚܸܙ̱ܘܗܘܿܢ ܐܲܝܟ݂ ܠܲܡܦܹܝ̈ܕܹܐ: ܘܐܲܝܟ݂ ܒܲܪ̈ܩܹܐ ܪܵܗ̇ܛܝܼܢ.


text:
ܢܹܐܚܕ̇ܘܼܢ ܠܫܲܠܝܼܛܵܢܲܝ̈ܗܘܿܢ: ܘܢܸܬ̇ܬܲܩܠܘܼܢ ܒܗܲܠܟ݂ܵـ̈ـܬ̣ܗܘܿܢ: ܘܢܸܣܬܲܪܗܒ̣ܘܼܢ ܠܫܘܼܪܵܐ: ܘܲܢܛܲܝܒ̣ܘܼܢ ܥܵܥ̈ܝܵܬ̣ܵܐ.


text:
ܘܢܝܼܢܘܹܐ ܐܲܝܟ݂ ܝܲܡܬ̣ܵܐ ܗ̄ܝܼ ܕܡܲـ̈ـܝܵܐ ܘܒܹܝܬ̣ ܡܲـ̈ـܝܵܐ ܗ̄ܝܼ: ܘܗܸܢ̣ܘܿܢ ܥܵܪܩܝܼܢ: ܐܲܩܝܼܡܘ: ܐܲܩܝܼܡܘ ܘܠܲܝܬ̇ ܕܡܸܬ̣ܦܢܸܐ.


text:
ܕܝܼܫܬܵܐ ܘܲܣܝܼܦܬܵܐ ܘܲܡܬܲܪܲܥܬܵܐ: ܘܠܸܒܵܐ ܬܒ̣ܝܼܪܵܐ ܘܦܘܼܪܵܩ ܒܘܼܪ̈ܟܹ̇ܐ: ܘܲܪܥܵܠܵܐ ܒܟ݂ܠ ܚܲܨܝܼ̈ܢ: ܘܐܲܦܲܝ̈ ܟܠܗܘܿܢ ܐܲܟ݂ܘܼܡ ܐܲܝܟ݂ ܫܘܼܚܵܪܹ̈ܐ ܕܩܸܕ݂ܪܵܐ.


text:
ܐܲܝܟܵܐ ܗ̄ܝܼ ܡܲܪܒ̇ܘܿܥܝܼܬ̣ܵܗ̇ ܕܐܲܪܝܘܿܬ̣ܵܐ: ܘܒܹܝܬ̣ ܪܸܥܝܵܐ ܕܓ̣ܘܼܪܝܵܐ ܕܐܲܪܝܘܼܬ̣ܵܐ: ܕܐܸܙܲܠ ܐܲܪܝܵܐ ܠܡܸܥܲܠ ܠܬܲܡܵܢ: ܘܓ̣ܘܼܪܝܵܐ ܕܐܲܪܝܵܐ ܘܠܲܝܬ̇ ܕܡܲܗܲܪ.


text:
ܐܲܪܝܵܐ ܬܒܲܪ ܡܸܣܲܬ̣ ܡܹܐܟ݂ܘܼܠܬܵܐ ܕܲܓ̣ܪ̈ܵܘܗܝ: ܘܲܦܣܲܩ̣ ܐܵܦ ܠܬܸܢܝܵܢܵܘ̈ܗܝ: ܘܲܡ̣ܠܵܐ ܢܸܩܥܵܘ̈ܗܝ ܘܡܲܪܒ̇ܘܿܥܝܼܬܹܗ ܬܒ̣ܵܪܵܐ.


text:
ܗܵܐ ܐܸܢܵܐ ܥܠܲܝܟ̇ܝ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܐܵܘܒܸ̇ܕ݂ ܒܬܸܢܵܢܵܐ ܟܸܢܫܲܝ̈ܟ̇ܝ: ܘܲܓ̣ܪ̈ܲܝܟ̇ܝ ܬܹܐܟ݂ܘܿܠ ܚܲܪܒܵܐ: ܘܐܵܘܒܸ̇ܕ݂ ܡ̣ܢ ܐܲܪܥܵܐ ܬܒ̣ܵܪܹܟ݂ܝ: ܘܬ̣ܘܼܒ̣ ܠܵܐ ܢܸܫܬ̇ܡܲܥ ܩܵܠܵܐ ܕܲܥܒ̣ܵܕܲܝ̈ܟ̇ܝ.


text:
ܘܦܲܪܵܫܵܐ ܕܕ݂ܵܒܲܪ: ܘܣܲܝܦܵܐ ܕܡܲܙܗܲܪ: ܘܢܲܝܙܟ݂ܵܐ ܕܡܲܒ̣ܪܸܩ: ܘܣܘܿܓ̣ܵܐܐ ܕܲܩܛܝܼ̈ܠܹܐ: ܘܥܘܼܫܢܵܐ ܕܲܫ̈ܠܲܕܹ̇ܐ: ܘܠܲܝܬ̇ ܣܵܟ݂ܵܐ ܠܲܫ̈ܠܲܝܕܹ̇ܐ: ܢܸܬ̇ܬܲܩܠܘܼܢ ܒܗܹܝܢ ܒܲܫܠܲܕܲܝ̈ܗܘܿܢ.


text:
ܡ̣ܢ ܣܘܿܓܲܐܬ̣ ܙܵܢܝܘܼܬ̣ܵܗ̇ ܕܙܵܢܝܼܬ̣ܵܐ ܫܲܦܪܲܬ̣ ܚܸܙܘܵܐ ܘܡܵܪܲܬ̤ ܚܲܪ̈ܵܫܹܐ: ܕܲܡܪܲܒ̇ܝܵܐ ܥܲܡܡܹ̈ܐ ܒܙܵܢܝܘܼܬ̣ܵܗ̇: ܘܫܲܪ̈ܒ̣ܵܬ̣ܵܐ ܒܚܲܪ̈ܫܹܝܗ̇.


text:
ܗܵܐ ܐܸܢܵܐ ܥܠܲܝܟ̇ܝ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܐܸܣܚܘܿܦ ܫܦܘܿܠܲܝ̈ܟ̇ܝ ܥܲܠ ܐܲܦܲܝ̈ܟ̇ܝ: ܘܐܹܚܵܘܹܐ ܦܘܼܪܣܵܝܹܟ݂ܝ ܠܥܲܡܡܹ̈ܐ: ܘܨܲܥܪܹܟ݂ܝ ܠܡܲܠܟ̇ܘܵܬ̣ܵܐ.


text:
ܘܟ݂ܠ ܡܲܢ ܕܚܵܙܹ̇ܐ ܠܹܟ݂ܝ ܢܸܢܲܕ݂ ܡܸܢܹܟ݂ܝ: ܘܢܹܐܡܲܪ ܐܸܬ̣ܒܲܙܙܲܬ̤ ܢܝܼܢܘܹܐ. ܠܡܲܢ ܬܸܟ݂ܪܸܐ ܥܠܲܝܟ̇ܝ: ܘܐܲܝܡܸܟܵܐ ܐܸܒ̣ܥܸܐ ܠܹܟ݂ܝ ܡܒܲܝܐܵܢܵܐ.


text:
ܕܲܠܡܵܐ ܛܵܒ̣ܵܐ ܐܲܢ̄ܬ̇ܝ ܡ̣ܢ ܝܘܿܢ ܕܐܲܡܘܿܢ: ܕܝܵܬ̣ܒܵܐ ܒܢܲܗܪ̈ܵܘܵܬ̣ܵܐ ܘܡܲـ̈ـܝܵܐ ܚܕ݂ܝܼܪܝܼܢ ܠܵܗ̇: ܕܚܲܝܠܵܗ̇ ܝܲܡܵܐ ܘܡܲـ̈ـܝܵܐ ܫܘܼܪܵܗ̇.


text:
ܐܵܦ ܗܝ̤ ܒܲܫܒ̣ܝܼܬ̣ܵܐ ܐܸܙܲܠ̄ܬ̤: ܘܝܲܠܘܼܕܹܝ̈ܗ̇ ܐܸܫܬܲܩܲܦܘ ܒܪܸܫ ܟܠܗܘܿܢ ܫܘܼܩܹ̈ܝܗ̇: ܘܥܲܠ ܝܲܩܝܼܪܹܝܗ̇ ܐܲܪܡܝܼܘ ܦܸܨܹ̈ܐ: ܘܟ݂ܠܗܘܿܢ ܪܵܘܪ̈ܒ̣ܵܢܹܝܗ̇ ܐܸܬ̣ܐ̱ܣܲܪܘ ܒܫܸܫ̈ܠܵܬ̣ܵܐ.


text:
ܘܥܲܡܹܟ݂ܝ ܐܲܝܟ݂ ܢܸܫܹ̈ܐ ܐܸܢܘܿܢ ܒܓ̣ܵܘܹܟ݂ܝ: ܢܸܬ̣ܦܲܬ̇ܚܘܼܢ ܬܲܪ̈ܥܹܐ ܕܐܲܪܥܹܟ݂ܝ ܠܲܒ̣ܥܸܠܕ̇ܒ̣ܵܒܲܝ̈ܟ̇ܝ: ܘܬܹܐܟ݂ܘܿܠ ܢܘܼܪܵܐ ܠܡܘܼܟ݂̈ܠܲܝܟ̇ܝ.


text:
ܡܲـ̈ـܝܵܐ ܒܐܘܼܠܨܵܢܵܐ ܡܠܵܝ ܠܹܟ݂ܝ: ܘܐܲܥܫܸܢܝ ܟܲܪ̈ܟܲܝܟ̇ܝ: ܥܘܿܠܝ ܒܲܣܝܵܢܵܐ ܘܕ݂ܘܼܫܝ ܒܛܝܼܢܵܐ: ܘܐܲܥܫܸܢܝ ܡܘܼܠܟܵܢܵܐ.


text:
ܬܲܡܵܢ ܬܹܐܟ݂ܠܹܟ݂ܝ ܢܘܼܪܵܐ: ܘܬܵܘܒ̇ܕܹܟ݂ܝ ܚܲܪܒܵܐ: ܘܬܹܐܟ݂ܠܹܟ݂ܝ ܐܲܝܟ݂ ܙܵܚܠܵܐ: ܥܲܠ ܕܲܥܫܸܢ̣ܬ̇ܝ ܐܲܝܟ݂ ܙܵܚܠܵܐ: ܘܲܣܓܲܝ̣ܬ̇ܝ ܐܲܝܟ݂ ܩܲܡܨܵܐ.


text:
ܢܙܝܼܪ̈ܲܝܟ̇ܝ ܐܲܝܟ݂ ܩܲܡܨܵܐ: ܘܲܟ݂ܬ̣ܝܼܫܲܝ̈ܟ̇ܝ ܐܲܝܟ݂ ܩܲܡܨܵܐ ܕܲܣܒ̣ܝܼܟ݂ ܒܲܣܝܵܓ̣ܵܐ ܒܝܵܘܡܵܐ ܩܲܪܝܼܪܵܐ: ܡܵܐ ܕܕܸܢܚܲܬ̤ ܫܸܡܫܵܐ: ܡܲܫܩܸܠ ܘܠܵܐ ܡܸܬ̣ܝܲܕ݂ܥܵܐ ܕܘܼܟ̇ܬܹܗ.


text:
ܢܡ̣ܘ ܚܲܒ̣ܪ̈ܲܝܟ̇ܝ ܡܲܠ̈ܟܹ̇ܐ ܕܐܵܬ̣ܘܿܪ: ܘܲܫ̣ܪܵܘ ܩܲܪ̈ܝܼܒܲܝܟ̇ܝ: ܐܸܬ̣ܒܲܕܲܪ ܥܲܡܹܟ݂ܝ ܥܲܠ ܛܘܼܪܹ̈ܐ: ܘܠܲܝܬ̇ ܠܗܘܿܢ ܡܟܲܢܫܵܢܵܐ.


text:
ܘܠܲܝܬ̇ ܕܟ݂ܵܐܹ̇ܒ̣ ܠܹܗ ܥܲܠ ܬܒ̣ܵܪܹܟ݂ܝ: ܟܵܝ̇ܒܵܐ ܗ̄ܝܼ ܡܚܘܿܬܹܟ݂ܝ: ܟܠ ܕܲܫܡܲܥ̣ܘ ܫܸܡܥܹܟ݂ܝ ܢܩܲܫ̣ܘ ܟܲܦܵܐ ܥܠܲܝܟ̇ܝ: ܡܸܛܠ ܕܥܲܠ ܟܠ ܐ̄ܢܵܫ ܐܲܡܝܼܢܵܐܝܼܬ̣ ܥܸܒ̣ܪܲܬ̤ ܒܝܼܫܬܹ̇ܟ݂ܝ.


text:
ܥܕܲܡܵܐ ܠܐܸܡܲܬ̣ܝ ܡܵܪܝܵܐ ܓܵܥܹ̇ܐ ܐ̄ܢܵܐ ܘܠܵܐ ܫܵܡܲܥ ܐܲܢ̄ܬ̇: ܘܩܵܥܹ̇ܐ ܐ̄ܢܵܐ ܠܘܵܬ̣ܵܟ݂ ܥܲܠ ܚܵܛ̇ܘܿܦܹ̈ܐ ܘܠܵܐ ܡܦܲܨܹܐ ܐܲܢ̄ܬ̇.


text:
ܠܡܵܢܵܐ ܚܵܘ̣ܝܼܬܵܢܝ ܥܵܘܼܠܵܐ ܘܥܸܬܵܐ: ܘܚܵܙܹ̇ܐ ܐ̄ܢܵܐ ܚܛܘܼܦܝܵܐ ܘܒ̣ܝܼܫܬܵܐ: ܩܕ݂ܵܡܲܝ ܗܘ̤ܵܐ ܕܝܼܢܵܐ: ܘܕܲܝܵܢܵܐ ܩܲܒܸ̇ܠ̣ ܫܘܼܚܕܵܐ.


text:
ܡܸܛܠ ܗܵܢܵܐ ܦܵܓ̣ ܢܵܡܘܿܣܵܐ: ܘܠܵܐ ܢ̣ܦܲܩ ܕܝܼܢܵܐ ܒܙܲܕ̇ܝܼܩܵܐ: ܘܲܢ̣ܦܲܩ ܕܝܼܢܵܐ ܕܒܲܪ ܒܝܼܫ ܒܝܼܫ ܠܙܲܕ̇ܝܼܩܵܐ: ܘܲܢ̣ܦܲܩ ܕܝܼܢܵܐ ܟܲܕ݂ ܡܥܲܩܲܡ.


text:
ܚܙܵܘ ܡܲܪ̈ܵܚܹܐ: ܘܚܘܼܪܘ ܘܐܸܬ̇ܕܲܡܲܪܘ: ܘܲܬ̣ܡܲܗܘ: ܡܸܛܠ ܕܲܥܒ̣ܵܕ݂ܵܐ ܥܵܒܹ̇ܕ݂ ܐ̄ܢܵܐ ܒܝܵܘ̈ܡܲܝܟ̇ܘܿܢ: ܘܠܵܐ ܡܗܲܝܡܢܝܼܢ ܐ̄ܢ̇ܬ̇ܘܿܢ ܐܸܢ ܐ̄ܢܵܫ ܡܸܫܬܲܥܸܐ ܠܟ݂ܘܿܢ.


text:
ܡܸܛܠ ܕܗܵܐ ܐܸܢܵܐ ܡܩܝܼܡ ܐ̄ܢܵܐ ܠܟܲܠܕ݂ܵܝܹ̈ܐ: ܥܲܡܵܐ ܡܲܪܵܚܵܐ ܘܡܲܪܝܼܪܵܐ: ܕܐܵܙܹ̇ܠ ܒܲܦܬ̣ܵܝܵܗ̇ ܕܐܲܪܥܵܐ ܠܡܹܐܪܲܬ̣ ܡܲܫܟ̇ܢܹ̈ܐ ܕܠܵܐ ܕܝܼܠܹܗ.


text:
ܩܲܠܝܼܠܝܼܢ ܪ̈ܲܟ݂ܫܹܗ ܡ̣ܢ ܢܸܫܪܹ̈ܐ: ܘܚܲܪܝܼܦܝܼܢ ܡ̣ܢ ܕܹܐܒܹ̈ܐ ܕܪܲܡܫܵܐ: ܘܲܢܛܘܼܣܘܼܢ ܦܲܪ̈ܵܫܵܘܗܝ ܘܢܹܐܬ̣ܘܿܢ ܦܲܪ̈ܵܫܵܘܗܝ ܡ̣ܢ ܪܘܼܚܩܵܐ: ܘܲܢܛܘܼܣܘܼܢ ܐܲܝܟ݂ ܢܸܫܪܵܐ ܕܲܟ݂ܦܸܢ ܠܡܹܐܟ݂ܘܼܠܬܵܐ.


text:
ܘܗ̤ܘ ܒܡܲܠ̈ܟܹ̇ܐ ܡܡܲܝܸܩ: ܘܲܒ̣ܫܲܠܝܼܛܵܢܹ̈ܐ ܡܒܲܙܲܚ: ܘܥܲܠ ܟܠ ܟܲܪ̈ܟ݂ܝܼܢ ܓܵܚܹ̇ܟ: ܘܲܡܩܲܒܲܪ ܥܲܦܪܵܐ ܘܐܵܚܹ̇ܕ݂ ܠܹܗ.


text:
ܡܸܛܠ ܕܐܲܢ̄ܬ̇ ܗ̄ܘܼ ܡ̣ܢ ܪܹܫܝܼܬ̣ܵܐ ܡܵܪܝܵܐ ܐܲܠܵܗܝ ܩܲܕ̇ܝܼܫܵܐ: ܕܠܵܐ ܢܵܡܘܿܣ ܐܲܢ̄ܬ̇ ܡܵܪܝܵܐ: ܣܵܡ̣ܬܵܝܗܝ ܠܕ݂ܝܼܢܵܐ ܘܲܓ̣ܒܲܠ̣ܬܵܢܝ ܠܡܲܟܵܣܘܼܬܹܗ.


text:
ܕܲܟ݂̈ܝܵܢ ܐܸܢܹܝܢ ܥܲܝܢܲܝ̈ܟ ܘܠܵܐ ܚܵܙ̈ܝܵܢ ܒܝܼܫܬܵܐ: ܘܠܲܡܚܵܪ ܒܥܵܘܿܠܹ̈ܐ ܠܵܐ ܡܸܫܟܲܚ ܐܲܢ̄ܬ̇: ܠܡܵܢܵܐ ܐܲܢ̄ܬ̇ ܒܡܲܪ̈ܵܚܹܐ ܘܫܲܬ̇ܝܼܩ ܐܲܢ̄ܬ̇: ܟܲܕ݂ ܒܵܠܲܥ ܥܵܘܵܠܵܐ ܠܙܲܕ̇ܝܼܩܵܐ.


text:
ܥܲܠ ܕܘܼܟ̇ܬ̣ܝ ܐܹܩܘܼܡ: ܟܲܕ݂ ܕܲܪܝܼܟ݂ ܐ̄ܢܵܐ ܥܲܠ ܟܹܐܦܵܐ: ܐܹܚܘܼܪ ܘܐܸܚܙܹܐ ܡܵܢܵܐ ܡܡܲܠܸܠ ܥܲܡܝ: ܘܡܵܢܵܐ ܡܬ̣ܝܼܒ̣ ܠܝܼ ܥܲܠ ܡܲܟ̇ܣܵܢܘܼܬ̣ܝ.


text:
ܡܸܛܠ ܕܚܸܙܘܵܐ ܠܙܲܒ̣ܢܹܗ ܗܵܘܹ̇ܐ: ܘܐܵܬܹ̇ܐ ܩܸܨܵܐ ܘܠܵܐ ܡܟܲܕܸ̇ܒ̣: ܘܐܸܢ ܡܵܘܚܲܪ ܠܵܐ ܬܸܬ̣ܩܲܛܲܥ ܠܟ݂ܘܿܢ: ܡܸܛܠ ܕܒܲܥܓܲܠ ܐܵܬܹ̇ܐ ܘܠܵܐ ܡܵܘܚܲܪ.


text:
ܘܓܲܒ̣ܪܵܐ ܡܲܪܵܚܵܐ ܘܝܲܥܢܵܐ ܠܵܐ ܣܵܒܲܥ: ܕܐܲܦ̮ܬ̇ܝܼ ܢܲܦ̮ܫܹܗ ܐܲܝܟ݂ ܫܝܘܿܠ: ܘܠܵܐ ܣܵܒܲܥ ܐܲܝܟ݂ ܡܵܘܬܵܐ: ܟܲܢܸܫ ܠܘܵܬܹܗ ܟܠܗܘܿܢ ܥܲܡܡܹ̈ܐ: ܘܩܲܪܸܒ̣ ܠܘܵܬܹܗ ܟܠܗܹܝܢ ܐܸܡ̈ܘܵܬ̣ܵܐ.


text:
ܗܵܠܹܝܢ ܟܠܗܘܿܢ ܡܲܬ̣̈ܠܹܐ ܢܸܣܒ̣ܘܼܢ ܥܠܵܘܗܝ: ܘܦܸܠ̈ܐܵܬ̣ܵܐ ܘܐܘܼܚ̈ܕܵܬ̣ܵܐ: ܘܢܹܐܡܪܘܿܢ: ܘܵܝ ܠܕܲܡܟܲܢܸܫ ܡܲܣܓܸ̇ܐ ܠܹܗ ܕܠܵܐ ܕܝܼܠܹܗ: ܥܕܲܡܵܐ ܠܐܸܡܲܬ̣ܝ ܡܲܥܫܸܢ ܥܠܵܘܗܝ ܥܢܵܢܵܐ ܕܲܣܝܵܢܵܐ.


text:
ܡܸܛܠ ܕܐܲܢ̄ܬ̇ ܒܲܙ̣ܬ̇ ܥܲܡܡܹ̈ܐ ܣܲܓ̇ܝܼ̈ܐܹܐ: ܢܸܒ̇ܙܘܼܢܵܟ݂ ܥܲܡܡܹ̈ܐ ܕܐܸܫܬ̇ܚܲܪܘ: ܡ̣ܢ ܕܡܵܐ ܕܒܲܪܢܵܫܵܐ ܘܲܚܛܘܼܦܝܵܐ ܕܐܲܪܥܵܐ: ܕܲܡܕ݂ܝܼܢ̄ܬܵܐ ܘܲܕ݂ܟ݂ܠܗܘܿܢ ܥܵܡܘܿܪܹ̈ܝܗ̇.


text:
ܗܵܠܹܝܢ ܟܠܗܹܝܢ ܡ̣ܢ ܡܵܪܝܵܐ ܚܲܝܠܬ̣ܵܢܵܐ: ܢܸܬ̇ܛܲܪܦܘܼܢ ܥܲܡܡܹ̈ܐ ܒܢܘܼܪܵܐ: ܘܐܸܡ̈ܘܵܬ̣ܵܐ ܒܲܣܪܝܼܩܘܼܬ̣ܵܐ ܢܸܠܐ̈ܝܵܢ.


text:
ܣܒܲܥ̣ܬ̇ ܨܲܥܪܵܐ ܡ̣ܢ ܐܝܼܩܵܪܵܐ: ܐܸܫܬܲܝ ܐܵܦ ܐܲܢ̄ܬ̇ ܘܐܸܬ̇ܛܲܪܲܦ: ܢܸܗܦܘܟ݂ ܥܠܲܝܟ ܟܵܣܵܐ ܕܝܲܡܝܼܢܹܗ ܕܡܵܪܝܵܐ: ܘܨܲܥܪܵܐ ܥܲܠ ܐܝܼܩܵܪܵܟ݂.


text:
ܡܸܛܠ ܕܲܚܛܘܼܦܝܵܐ ܕܠܸܒ̣ܢܵܢ ܢܟܲܣܹܝܟ݂: ܘܒܸܙܬ̣ܵܐ ܕܚܲܝ̄ܘܬ̣ܵܐ ܬܕܲܠܚܵܟ݂: ܡ̣ܢ ܕܡܵܐ ܕܒܲܪܢܵܫܵܐ ܘܲܚܛܘܼܦܝܵܐ ܕܐܲܪܥܵܐ: ܕܲܡܕ݂ܝܼܢ̄ܬܵܐ ܘܲܕ݂ܟ݂ܠܗܘܿܢ ܥܵܡܘܿܪܹ̈ܝܗ̇.


text:
ܡܵܢܵܐ ܐܵܘܬܲܪ ܓܠܝܼܦܵܐ ܕܓܲܠܦܹܗ ܐܘܼܡܵܢܹܗ: ܘܲܢܣܝܼܟ݂ܵܐ ܗ̄ܘܼ ܝܘܼܠܦܵܢܵܐ ܕܲܓܵܠܵܐ: ܕܐܸܬ̇ܬ̇ܟܸܠ ܠܸܒܵܐ ܕܐܘܼܡܵܢܹܗ ܥܠܵܘܗܝ: ܠܡܸܥܒܲܕ݂ ܦܬܲܟ݂ܪܵܐ ܚܲܪܫܵܐ.


text:
ܘܵܝ ܠܕ݂ܵܐܡܲܪ ܠܩܲܝܣܵܐ ܐܸܬ̇ܬ̇ܥܝܼܪ: ܘܲܠܟܹܐܦܵܐ ܚܲܪ̄ܫܬܵܐ ܕܩܘܼܡܝ: ܣܪܝܼܩܝܼܢ ܐܸܢܘܿܢ ܘܕܲܗܒ̣ܵܐ ܩܪܝܼܡܝܼܢ: ܘܪܘܼܚܵܐ ܠܲܝܬ̇ ܒܗܘܿܢ.


text:
ܐܲܠܵܗܵܐ ܡ̣ܢ ܬܲܝܡ̄ܢܵܐ ܐܸܬ̣ܵܐ: ܘܩܲܕ̇ܝܼܫܵܐ ܡ̣ܢ ܛܘܼܪܵܐ ܕܦܵܪܵܢ: ܐܸܬ̣ܟܲܣܝܼܘ ܫܡܲܝܵܐ ܡ̣ܢ ܙܝܼܘܹܗ ܕܲܡܫܲܒ̇ܚܵܐ: ܘܬܸܫܒ̇ܘܿܚܬܹ̇ܗ ܐܸܬ̣ܡܲܠܝܲܬ̤ ܐܲܪܥܵܐ.


text:
ܩܵܡ̣ ܘܡܲܫ̣ܚܵܗ̇ ܠܐܲܪܥܵܐ: ܚ̣ܵܪ ܘܲܕ݂ܓܲܠ̣ܘ ܥܲܡܡܹ̈ܐ: ܐܸܬ̣ܒܲܕܲܪܘ ܛܘܼܪܹ̈ܐ ܕܡ̣ܢ ܥܵܠܲܡ: ܘܐܸܬ̣ܡܲܟܲܟ݂ ܪ̈ܵܡܵܬ̣ܵܐ ܕܡ̣ܢ ܥܵܠܡܝܼܢ: ܕܝܼܠܹܗ ܐܸܢܹܝܢ ܗܲܠ̈ܟ݂ܵܬ̣ܵܐ ܕܡ̣ܢ ܥܵܠܲܡ.


text:
ܥܲܠ ܢܲܗܪ̈ܵܘܵܬ̣ܵܐ ܪܓܸܙ̣ ܡܵܪܝܵܐ: ܒܢܲܗܪ̈ܵܘܵܬ̣ܵܐ ܪܘܼܓ̣ܙܵܟ݂: ܘܲܒ̣ܝܲܡܵܐ ܚܹܐܦܵܟ݂: ܪܟܸܒ̣ܬ̇ ܥܲܠ ܪ̈ܲܟ݂ܫܵܟ݂ ܘܥܲܠ ܡܲܪܟܲܒ̣ܬ̣ܵܐ ܕܦܘܼܪܩܵܢܵܟ݂.


text:
ܡܸܬ̇ܬ̇ܥܵܪܘܼ ܬܸܬ̇ܥܝܼܪ ܩܸܫܬܵܟ݂: ܘܢܸܣܒ̇ܥܘܼܢ ܓܹܐܪܹ̈ܐ ܒܡܹܐܡܪܵܟ݂ ܡܫܲܒ̇ܚܵܐ: ܘܐܲܪܥܵܐ ܒܢܲܗܪ̈ܵܘܵܬ̣ܵܐ ܬܸܬ̣ܚܲܪܲܬ̤.


text:
ܚ̣ܙܵܐܘܼܟ݂ ܛܘܼܪܹ̈ܐ ܘܙܵܥ̣ܘ: ܘܙܵܪܝܼܦ̮ܬܵܐ ܕܡܲـ̈ـܝܵܐ ܥܸܒ̣ܪܲܬ̣: ܘܐܲܪܝܼܡ ܬܗܘܿܡܵܐ ܩܵܠܹܗ: ܘܪܵܘܡܵܐ ܕܐܝܼܕ݂ܵܘ̈ܗܝ ܫܩܲܠ̣ܘ


text:
ܫܸܡܫܵܐ ܘܣܲܗܪܵܐ ܩܵܡ̣ܘ ܒܡܸܕ݂ܝܵܪ̈ܲܝܗܘܿܢ: ܘܲܒ̣ܢܘܼܗܪܵܐ ܕܓܹܐܪ̈ܲܝܟ ܡܗܲܠܟ݂ܝܼܢ: ܘܲܒ̣ܙܲܗܪܵܐ ܕܒܲܪ̈ܩܹܐ ܕܢܲܝ̈ܙܟܲܝܟ.


text:
ܢܦܲܩܬ̇ ܠܡܸܦܪܲܩ ܠܥܲܡܵܟ݂: ܘܲܠܡܸܦܪܲܩ ܠܲܡܫܝܼܚܵܟ݂: ܦܣܲܩ̣ܬ̇ ܪܹܫܵܐ ܡ̣ܢ ܒܲܝܬܹ̇ܗ ܕܥܵܘܵܠܵܐ: ܘܐܲܫܠܲܚ̣ܬܵܝܗܝ ܡ̣ܢ ܫܲܬ̣ܐ̱ܣܵܘ̈ܗܝ ܘܲܥܕܲܡܵܐ ܠܨܵܘܪܹܗ ܠܥܵܠܡܝܼܢ.


text:
ܦܲܚܸܬ̇ܬ̇ ܒܚܘܼܛܪ̈ܵܘܗܝ ܪܹ̈ܫܹܐ ܕܫܲܠܝܼܛܵܢܵܘ̈ܗܝ: ܕܐܸܬ̇ܬ̇ܟܸܠܘ ܒܫܲܝܚܵܢܘܼܬ̣ܗܘܿܢ ܕܢܹܐܟ݂ܠܘܼܢ ܒܛܘܼܫܝܵܐ ܠܡܸܣܟܹ̇ܢܹ̈ܐ.


text:
ܫܸܡܥܹ̇ܬ̣ ܘܙܵܥܲܬ̤ ܟܲܪܣܝ ܠܘܼܩܒܲܠ ܡܲܡܠܠܵܐ ܕܣܸܦ̈ܘܵܬ̣ܝ: ܥܲܠ̣ ܪܬܹܝܬ̣ܵܐ ܒܓܲܪ̈ܡܲܝ: ܘܒ̣ܘܼܪ̈ܟܲܝ ܙܵܥ̣ ܕܒܲܕܸ̇ܩ ܠܝܼ ܘܚܵܘܝܲܢܝ ܝܵܘܡܵܐ ܕܐܘܼܠܨܵܢܵܐ ܕܐܵܬܹ̇ܐ ܥܲܠ ܥܲܡܵܐ.


text:
ܡܸܛܠ ܕܬܹܬܵܐ ܠܵܐ ܦܸܪܥܲܬ̤: ܘܠܲܝܬ̇ ܛܲܪ̈ܦܹܐ ܒܲܓܦܸܬܵܐ: ܟܲܕܸ̇ܒ̣ ܐܸܒܹ̇ܗ ܕܙܲܝܬܵܐ: ܘܐܸܕ̇ܪܹ̈ܐ ܥܒܲܕ݂ܘ ܥܒ̣ܘܼܪܵܐ: ܓܸܡܪܲܬ̤ ܥܵـ̈ـܢܵܐ ܡ̣ܢ ܓܙܵܪܹ̈ܐ: ܘܠܲܝܬ̇ ܬܵܘܪܹ̈ܐ ܒܒܲܩܪܹ̈ܐ.


text:
ܡܵܪܹܐ ܡܵܪ̈ܵܘܵܬ̣ܵܐ ܚܲܝܠܝ: ܕܲܥܒܲܕ݂ ܪܸ̈ܓ̣ܠܲܝ ܐܲܝܟ݂ ܕܐܲܝܠܵܐ: ܘܥܲܠ ܪܵܘܡܝ ܐܲܩܝܼܡܲܢܝ: ܕܐܸܙܡܲܪ ܒܬܸܫ̈ܒ̇ܚܵܬܹܗ.


text:
ܦܸܬ̣ܓ̣ܵܡܹܗ ܕܡܵܪܝܵܐ ܕܲܗܘ̤ܵܐ ܥܲܠ ܨܦܲܢܝܵܐ ܒܲܪ ܟܘܿܫܝܼ: ܒܲܪ ܓܕܲܠܝܵܐ ܒܲܪ ܐܵܡܲܪܝܵܐ ܒܪܹܗ ܕܚܹܠܲܩܝܵܐ: ܒܝܵܘ̈ܡܵܬܹܗ ܕܝܘܿܫܝܼܵܐ ܒܲܪ ܐܲܡܘܿܢ ܡܲܠܟܵܐ ܕܲܝܗܘܼܕ݂ܵܐ.


text:
ܡܲܥܒܲܪ ܐ̄ܢܵܐ ܒܢܲܝ̈ܢܵܫܵܐ ܘܲܒ̣ܥܝܼܪܵܐ: ܡܲܥܒܲܪ ܐ̄ܢܵܐ ܦܵܪܲܚܬ̣ܵܐ ܕܲܫܡܲܝܵܐ: ܘܢܘܼܢܹ̈ܐ ܕܝܲܡܵܐ: ܘܬܘܼܩ̱ܠܬ̣ܵܐ ܐܲܝܬܸ̇ܐ ܥܲܠ ܚܲܛܵܝܹ̈ܐ: ܘܐܵܘܒܸ̇ܕ݂ ܒܢܲܝ̈ܢܵܫܵܐ ܡ̣ܢ ܐܲܦܹ̇ܝܗ̇ ܕܐܲܪܥܵܐ: ܐܵܡܲܪ ܡܵܪܝܵܐ.


text:
ܘܐܲܪܝܼܡ ܐܝܼܕ݂ܝܼ ܥܲܠ ܝܑܼܗܘܼܕ݂ܵܐ: ܘܥܲܠ ܟܠܗܘܿܢ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܘܐܵܘܒܸ̇ܕ݂ ܡ̣ܢ ܐܲܬ̣ܪܵܐ ܗܵܢܵܐ ܫܲܪܟܹ̇ܗ ܕܒܲܥܠܵܐ: ܘܲܫܡܵܐ ܕܟ݂ܘܼܡܪܹ̈ܐ ܥܲܡ ܕܟ݂ܵܗܢܹ̈ܐ.


text:
ܘܲܠܟ݂ܠ ܕܣܵܓ̇ܕ̇ܝܼܢ ܗ̄ܘܼܵܘ ܥܲܠ ܐܸܓܵܪܹ̈ܐ ܠܚܲܝ̈ܠܵܘܵܬ̣ܵܐ ܕܲܫܡܲܝܵܐ: ܘܲܠܟ݂ܠ ܕܣܵܓ̇ܕ̇ܝܼܢ ܗ̄ܘܼܵܘ ܘܝܵܡܹ̇ܝܢ ܒܡܵܪܝܵܐ: ܘܝܵܡܹ̇ܝܢ ܒܡܲܠܟ̇ܘܿܡ.


text:
ܕܚܲܠܘ ܡ̣ܢ ܩܕ݂ܵܡ ܡܵܪܹܐ ܡܵܪ̈ܵܘܵܬ̣ܵܐ: ܡܸܛܠ ܕܩܲܪܝܼܒ̣ ܗ̄ܘܼ ܝܵܘܡܹܗ ܕܡܵܪܝܵܐ: ܘܛܲܝܸܒ̣ ܡܵܪܝܵܐ ܕܸܒ̣ܚܹ̈ܐ: ܘܙܲܡܸܢ ܩܪ̈ܵܘܗܝ.


text:
ܘܢܸܗܘܹܐ ܒܝܵܘܡܵܐ ܕܕܸܒ̣ܚܹܗ ܕܡܵܪܝܵܐ: ܐܸܦܩܘܿܕ݂ ܥܲܠ ܪܵܘܪ̈ܒ̣ܵܢܹܐ: ܘܥܲܠ ܒܢܲܝ̈ ܡܲܠ̈ܟܹ̇ܐ: ܘܥܲܠ ܟܠ ܕܠܵܒ̣ܫܝܼܢ ܗ̄ܘܼܵܘ ܠܒ̣ܘܼܫܹ̈ܐ ܢܘܼܟ݂ܪ̈ܵܝܹܐ.


text:
ܘܐܸܦܩܘܿܕ݂ ܥܲܠ ܟܠܗܘܿܢ ܚܵܛܘܿܦܹ̈ܐ ܘܒ̣ܵܙܘܿܙܹ̈ܐ ܒܝܵܘܡܵܐ ܗܵܘܿ: ܕܡܵܠܹ̇ܝܢ ܗ̄ܘܼܵܘ ܒܹܝܬ̣ ܡܲܕܵܢܲܝ̈ܗܘܿܢ ܚܛܘܼܦܝܵܐ ܘܢܸܟ݂ܠܵܐ.


text:
ܘܢܸܗܘܹܐ ܒܝܵܘܡܵܐ ܗܵܘܿ ܐܵܡܲܪ ܡܵܪܝܵܐ: ܩܵܠܵܐ ܕܲܩܥܵܬ̣ܵܐ ܡ̣ܢ ܬܲܪܥܵܐ ܕܨܲܝܵܕܹ̈ܐ: ܘܝܼܠܲܠܬܵܐ ܡ̣ܢ ܐ̄ܚܪܹܢܵܐ: ܘܲܬ̣ܒ̣ܵܪܵܐ ܪܲܒܵܐ ܡ̣ܢ ܪ̈ܵܡܵܬ̣ܵܐ.


text:
ܘܢܸܗܘܹܐ ܒܹܗ ܒܙܲܒ̣ܢܵܐ ܗܵܘܿ ܐܵܡܲܪ ܡܵܪܝܵܐ: ܐܸܒ̣ܨܝܗ̇ ܠܐܘܿܪܸܫܠܸܡ ܒܲܫܪܵܓ̣ܵܐ: ܘܐܸܦܩܘܿܕ݂ ܥܲܠ ܓܲܒ̣ܪܹ̈ܐ ܕܫܵܝ̇ܛܝܼܢ ܠܢܵܛܘܿܪܗܘܿܢ: ܘܐܵܡ̇ܪܝܼܢ ܒܠܸܒ̇ܗܘܿܢ: ܠܵܐ ܡܲܛܐܸܒ̣ ܡܵܪܝܵܐ ܐܵܦ ܠܵܐ ܡܲܒ̣ܐܸܫ.


text:
ܢܸܗܘܹܐ ܩܸܢܝܵܢܗܘܿܢ ܠܒܸܙܬ̣ܵܐ: ܘܒ̣ܵܬܲܝ̈ܗܘܿܢ ܠܲܚܒ̣ܵܠܵܐ: ܘܢܸܒ̣ܢܘܿܢ ܒܵـ̈ـܬܹ̇ܐ ܘܠܵܐ ܢܸܬ̇ܒ̣ܘܼܢ ܒܗܘܿܢ: ܘܢܸܨܒ̣ܘܼܢ ܟܲܪ̈ܡܹܐ ܘܠܵܐ ܢܸܫܬ̇ܘܿܢ ܚܲܡ̱ܪܗܘܿܢ.


text:
ܩܲܪܝܼܒ̣ ܗ̄ܘܼ ܝܵܘܡܹܗ ܪܲܒܵܐ ܕܡܵܪܝܵܐ: ܩܲܪܝܼܒ̣ ܗ̄ܘܼ ܛܵܒ̣ ܘܲܡܣܲܪܗܲܒ̣ ܩܵܠܵܐ ܕܝܵܘܡܹܗ ܕܡܵܘܝܵܐ: ܡܲܪܝܼܪ ܘܲܩܫܸܐ ܘܥܲܫܝܼܢ.


text:
ܝܵܘܡܵܐ ܗ̄ܘܼ ܕܐܲܟ̇ܬ̣ܵܐ ܝܵܘܡܵܐ ܗܵܘܿ: ܝܵܘܡܵܐ ܗ̄ܘܼ ܕܐܘܼܠܨܵܢܵܐ ܘܲܕ݂ܥܵܩܬ̣ܵܐ: ܝܵܘܡܵܐ ܗ̄ܘܼ ܕܕ݂ܘܼܘܵܕ݂ܵܐ ܘܕܲܚܒ̣ܵܠܵܐ: ܝܵܘܡܵܐ ܗ̄ܘܼ ܕܚܸܫܘܿܟ݂ܵܐ ܘܲܕ݂ܥܲܡܛܵܢܵܐ: ܝܵܘܡܵܐ ܕܲܥܢܵܢܵܐ ܘܲܕ݂ܥܲܪܦܸܠܵܐ.


text:
ܘܐܵܠܹ̇ܨ ܠܲܒ̣ܢܲܝ̈ܢܵܫܵܐ ܕܲܢܗܲܠܟ݂ܘܼܢ ܐܲܝܟ݂ ܥܘܝܼܪܹ̈ܐ: ܥܲܠ ܕܲܚ̣ܛܵܘ ܠܡܵܪܝܵܐ: ܘܢܸܬ̣ܐ̱ܫܸܕ݂ ܕܸܡܗܘܿܢ ܐܲܝܟ݂ ܥܲܦܪܵܐ: ܘܒܸܣ̱ܪܗܘܿܢ ܐܲܝܟ݂ ܟܒܲـ̈ـܝܵܐ.


text:
ܒܥܵܐܘܼܗܝ ܠܡܵܪܝܵܐ ܟܠܟ݂ܘܿܢ ܡܲܟ̇ܝܼܟܹ̈ܝܗ̇ ܕܐܲܪܥܵܐ: ܘܲܥܒܸܕ݂ܘ ܕܝܼܢܵܐ: ܘܲܒ̣ܥܵܘ ܙܲܕ̇ܝܼܩܘܼܬ̣ܵܐ ܘܡܲܟ̇ܝܼܟ݂ܘܼܬ̣ܵܐ: ܟܒܲܪ ܬܸܣܬܲܬ̇ܪܘܼܢ ܒܝܵܘܡܵܐ ܕܪܘܼܓ̣ܙܹܗ ܕܡܵܪܝܵܐ.


text:
ܡܸܛܠ ܕܥܵܐܙܵܐ ܫܒ̣ܝܼܩܬܵܐ ܬܸܗܘܹܐ: ܘܐܲܫܩܵܠܘܿܢ ܠܲܚܒ̣ܵܠܵܐ: ܠܐܲܫܕ̇ܘܿܕ݂ ܒܛܲܗܪܵܐ ܢܸܕ݂ܒ̇ܪܘܼܢ: ܘܥܸܩܪܘܿܢ ܬܸܬ̣ܥ̱ܩܲܪ.


text:
ܘܵܝ ܠܲܕ݂ܥܵܡ̇ܪܝܼܢ ܒܲܚܒܸܠ ܝܲܡܵܐ ܘܲܠܥܲܡܵܐ ܕܲܩܪܹܛܹܐ: ܦܸܬ̣ܓ̣ܵܡܹܗ ܕܡܵܪܝܵܐ ܥܠܲܝܟܹ̇ܝܢ ܟܢܲܥܢ ܘܐܲܪܥܵܐ ܕܲܦܠܸܫܬܵܝܹ̈ܐ: ܘܐܵܘܒܸ̇ܕ݂ܟܹܝܢ ܡ̣ܢ ܝܲܬ̣ܒܵܐ.


text:
ܘܢܸܗܘܹܐ ܚܒܸܠ ܝܲܡܵܐ ܠܫܲܪܟܵܐ ܕܒܹܝܬ̣ ܝܑܼܗܘܼܕ݂ܵܐ: ܘܲܒ̣ܗܹܝܢ ܢܸܪܥܘܿܢ: ܘܲܒ̣ܒ̣ܵـ̈ـܬܹ̇ܐ ܕܐܲܫܩܵܠܘܿܢ ܒܪܲܡܫܵܐ ܢܸܪܒ̇ܥܘܼܢ: ܡܸܛܠ ܕܢܸܦܩܘܿܕ݂ ܐܸܢܘܿܢ ܡܵܪܝܵܐ ܐܲܠܵܗܗܘܿܢ: ܘܢܲܩܢܸܐ ܫܒ̣ܝܼܬ̣ܗܘܿܢ.


text:
ܡܸܛܠ ܗܵܠܹܝܢ ܚܲܝ ܐ̄ܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܕܡܘܼܐܵܒ̣ ܐܲܝܟ݂ ܣܕ݂ܘܿܡ ܬܸܗܘܹܐ: ܘܲܒ̣ܢܲܝ̈ ܥܲܡܘܿܢ ܐܲܝܟ݂ ܥܵܡܘܿܪܵܐ: ܕܐܸܬ̣ܚܲܒ̇ܠܲܬ̤ ܢܸܨܒܲܬ̣ܗܹܝܢ: ܘܐܸܒܲܕ݂ ܡܲܠܘܼܚܗܹܝܢ: ܘܲܗܸܘܲܝ̈ ܚܒ̣ܵܠܵܐ ܠܥܵܠܲܡ: ܫܲܪܟܹ̇ܗ ܕܥܲܡܝ ܒܸܒ̇ܙܘܼܢ ܐܸܢܹܝܢ: ܘܡܸܕܸ̇ܡ ܕܐܸܫܬ̇ܚܲܪ ܡ̣ܢ ܥܲܡܝ ܢܹܐܪܬ̇ܘܿܢ ܐܸܢܹܝܢ.


text:
ܗܵܕܹܐ ܬܸܗܘܹܐ ܠܗܘܿܢ ܚܠܵܦ ܓܲܐܝܘܼܬ̣ܗܘܿܢ: ܥܲܠ ܕܚܲܣܸܕ݂ܘ ܘܐܸܬ̣ܪܵܘܪܲܒ̣ܘ ܥܲܠ ܥܲܡܹܗ ܕܡܵܪܝܵܐ ܚܲܝܠܬ̣ܵܢܵܐ ܥܲܠ ܝܑܼܣܪܵܝܹܠ.


text:
ܐܸܬ̣ܓ̇ܠܝܼ ܡܵܪܝܵܐ ܥܠܲܝܗܘܿܢ: ܕܢܵܘܒܸ̇ܕ݂ ܠܟ݂ܠܗܘܿܢ ܡܲܠܟܹ̇ܝ̈ܗ̇ ܕܐܲܪܥܵܐ: ܘܢܸܣܓ̇ܕ݂ܘܼܢ ܠܹܗ ܐ̄ܢܵܫ ܡ̣ܢ ܐܲܬ̣ܪܹܗ: ܟܠܗܹܝܢ ܓܵܙܪ̈ܵܬ̣ܵܐ ܕܝܲܡܡܹ̈ܐ.


text:
ܘܲܢܪܝܼܡ ܐܝܼܕܹܗ ܥܲܠ ܓܲܪܒ̇ܝܵܝܵܐ: ܘܢܵܘܒܸ̇ܕ݂ ܠܐܵܬ̣ܘܿܪܵܝܵܐ: ܘܢܸܥܒ̇ܕܹܝܗ̇ ܠܢܝܼܢܘܐ ܠܲܚܒ̣ܵܠܵܐ ܘܲܠܨܸܕ݂ܝܵܐ ܐܲܝܟ݂ ܡܲܕ݂ܒ̇ܪܵܐ.


text:
ܘܢܸܪܒ̇ܥܘܼܢ ܒܓ̣ܵܘܵܗ̇ ܓܙܵܪܹ̈ܐ: ܘܟ݂ܠܗܹܝܢ ܚܲܝ̈ܘܵܬ̣ܵܐ ܕܥܲܡܡܹ̈ܐ: ܐܵܦ ܩܵܩܹ̈ܐ ܘܩܘܼ̈ܦܕܹܐ ܒܒ̣ܵܬܹ̇ܝ̈ܗ̇ ܢܒ̣ܘܼܬ̣ܘܼܢ: ܘܚܲܝ̈ܘܵܬ̣ܵܐ ܢܸܢܗ̈ܡܵܢ ܒܓ̣ܵܘܵܗ̇: ܘܚܲܪܒܵܐ ܒܬܲܪ̈ܥܹܝܗ̇: ܡܸܛܠ ܕܥܸܩܵܪܵܗ̇ ܐܸܬ̣ܦܲܪܣܝܼ.


text:
ܗܵܕܲܐ ܗ̄ܝܼ ܡܕ݂ܝܼܢ̄ܬܵܐ ܥܲܫܝܼܢܬܵܐ ܕܝܵܬ̣ܒܵܐ ܗ̄ܘܼܵܬ̣ ܒܫܸܠܝܵܐ: ܘܐܵܡܪܵܐ ܗ̄ܘܼܵܬ̣ ܒܠܸܒܵܗ̇ ܐܸܢܵܐ ܐ̄ܢܵܐ ܘܠܲܝܬ̇ ܬܘܼܒ̣ ܐܲܟ݂ܘܵܬ̣ܝ: ܐܲܝܟܲܢܵܐ ܗܘ̤ܵܬ̣ ܠܲܚܒ̣ܵܠܵܐ: ܘܒܹܝܬ̣ ܡܲܪܒ̇ܥܵܐ ܠܚܲܝ̈ܘܵܬ̣ܵܐ: ܟܠܡܲܢ ܕܢܸܥܒܲܪ ܥܠܹܝܗ̇ ܢܸܬ̣ܡܲܗ: ܘܢܲܫܪܸܩ: ܘܲܢܢܝܼܦ ܒܐܝܼܕܹܗ ܘܢܹܐܡܲܪ.


text:
ܕܠܵܐ ܫܸܡܥܲܬ̤ ܒܩܵܠܵܐ: ܘܠܵܐ ܩܲܒ̇ܠܲܬ̤ ܡܲܪܕ̇ܘܼܬ̣ܵܐ: ܘܲܒ̣ܡܵܪܝܵܐ ܠܵܐ ܣܲܒ̇ܪܲܬ̤: ܘܲܠܘܵܬ̣ ܐܲܠܵܗܵܗ̇ ܠܵܐ ܩܸܪܒܲܬ̤.


text:
ܪܵܘܪ̈ܒ̣ܵܢܹܝܗ̇ ܒܓ̣ܵܘܵܗ̇ ܐܲܝܟ݂ ܐܲܪ̈ܝܵܘܵܬ̣ܵܐ ܢܵܗ̇ܡܝܼܢ: ܘܕܲܝܵܢܹ̈ܝܗ̇ ܐܲܝܟ݂ ܕܐܸܒܹ̈ܐ ܕܪܲܡܫܵܐ: ܘܠܵܐ ܡܟܲܬ̇ܪܝܼܢ ܠܨܲܦܪܵܐ.


text:
ܘܡܵܪܝܵܐ ܙܲܕ̇ܝܼܩܵܐ ܒܓ̣ܵܘܵܗ̇ ܘܠܵܐ ܥܵܒܹ̇ܕ݂ ܥܵܘܼܠܵܐ: ܒܨܲܦܪܵܐ ܘܲܒ̣ܨܲܦܪܵܐ ܕܝܼܢܵܘ̈ܗܝ: ܝܵܗܹ̇ܒ̣ ܒܢܘܼܗܪܵܐ ܘܠܵܐ ܡܫܵܘܚܲܪ: ܘܥܵܘܿܠܵܐ ܠܵܐ ܝܵܕܲܥ̇ ܒܸܗܬ̇ܬ̣ܵܐ.


text:
ܐܵܘܒ̇ܕܹܬ̣ ܥܲܡܡܹ̈ܐ: ܘܐܸܬ̣ܚܒ̇ܠܲܬ̣ ܕܵܘܝܼܬ̣ܵܐ: ܐܲܚ̱ܪܒܹ̇ܬ̣ ܫܘܼܩܲܝ̈ܗܘܿܢ ܡ̣ܢ ܒܠܲܝ ܕܥܵܒܲܪ: ܨܕܲܝ̈ ܡܕ݂ܝܼ̈ܢܵܬ̣ܗܘܿܢ ܡ̣ܢ ܒܠܲܝ ܐ̄ܢܵܫ: ܘܡ̣ܢ ܒܠܲܝ ܕܝܵܬܹ̇ܒ̣.


text:
ܐܸܡ̇ܪܹܬ̣ ܕܠܝܼ ܬܸܕ݂ܚ̄ܠܘܼܢ: ܘܡܹܢܝ ܬܩܲܒ̇ܠܘܼܢ ܡܲܪܕ̇ܘܼܬ̣ܵܐ: ܘܠܵܐ ܢܹܐܒܲܕ݂ ܡ̣ܢ ܥܲܝܢܹܝ̈ܗ̇ ܟܠܡܸܕܸ̇ܡ ܕܦܲܩ̇ܕܹܬ̣ ܥܠܹܝܗ̇: ܐܸܬ̇ܛܲܝܲܒ̣ܘ ܘܲܩܪܘܿܒ̣ܘ ܘܚܲܒܸ̇ܠܘ ܟܠܗܹܝܢ ܨܸܢ̈ܥܵܬ̣ܗܘܿܢ.


text:
ܡܸܟܹ̇ܝܠ ܣܲܟܵܘ ܠܝܼ ܐܵܡܲܪ ܡܵܪܝܵܐ: ܠܝܵܘܡܵܐ ܕܩܵܐܹ̇ܡ ܐ̄ܢܵܐ ܠܣܵܗܕ̇ܘܼܬ̣ܵܐ: ܡܸܛܠ ܕܡܲܛܝܼ ܕܝܼܢܝ ܠܲܡܟܲܢܵܫܘܼ ܥܲܡܡܹ̈ܐ: ܘܠܲܡܩܲܪܵܒ̣ܘܼ ܡܲܠܟ̇ـ̈ـܘܵܬ̣ܵܐ: ܠܡܹܐܫܲܕ݂ ܥܠܲܝܗܘܿܢ ܪܘܼܓ̣ܙܝܼ: ܘܟ݂ܠܵܗ̇ ܚܸܡܬ̣ܵܐ ܕܪܘܼܓ̣ܙܝ: ܡܸܛܠ ܕܲܒ̣ܢܘܼܪܵܐ ܕܲܛܢܵܢܝ ܬܸܬ̣ܐ̱ܟܸܠ ܟܠܵܗ̇ ܐܲܪܥܵܐ.


text:
ܘܗܵܝܕܹ̇ܝܢ ܐܲܗܦܸܟ݂ ܥܲܠ ܥܲܡܡܹ̈ܐ ܣܸܦܬ̣ܵܐ ܓܒ̣ܝܼܬ̣ܵܐ: ܕܢܸܩܪܘܿܢ ܟܠܗܘܿܢ ܒܲܫܡܹܗ ܕܡܵܪܝܵܐ: ܘܢܸܦܠܚܘܼܢܹܗ ܒܢܝܼܪܵܐ ܚܲܕ݂.


text:
ܠܵܐ ܬܸܒ̣ܗ̱ܬ̣ܝܼܢ ܡ̣ܢ ܟܠܗܹܝܢ ܨܸܢ̈ܥܵܬܹܟ݂ܝ ܕܐܲܥܠܝܼܬ̇ܝ ܒܝܼ: ܘܗܵܝܕܹ̇ܝܢ ܐܲܥܒܲܪ ܡܸܢܹܟ݂ܝ ܥܘܼܫܢܵܐ ܕܓܲܐܝܘܼܬܹܟ݂ܝ: ܘܠܵܐ ܬܵܘܣܦܝܼܢ ܬܘܼܒ̣ ܠܡܸܬ̣ܪܵܘܪܵܒ̣ܘܼ ܥܲܠ ܛܘܼܪܵܐ ܕܩܘܼܕ݂ܫܝ.


text:
ܘܐܲܝܠܹܝܢ ܕܐܸܫܬ̇ܚܲܪܘ ܡ̣ܢ ܒܹܝܬ̣ ܝܑܼܣܪܵܝܹܠ: ܠܵܐ ܢܸܥܒ̇ܕ݂ܘܼܢ ܥܵܘܼܠܵܐ: ܘܠܵܐ ܢܡܲܠܠܘܼܢ ܕܲܓܵܠܘܼܬ̣ܵܐ: ܘܠܵܐ ܢܸܫܬ̇ܟܲܚ ܒܦܘܼܡܗܘܿܢ ܠܸܫܵܢܵܐ ܕܢܸܟ݂ܠܵܐ: ܡܸܛܠ ܕܗܸܢ̣ܘܿܢ ܢܸܪܥܘܿܢ ܘܢܸܪܒ̇ܥܘܼܢ: ܘܠܵܐ ܢܸܗܘܹܐ ܠܗܘܿܢ ܡܲܗܪܵܢܵܐ.


text:
ܐܲܥܒܲܪ ܡܵܪܝܵܐ ܕܝܼܢܲܝ̈ܟ̇ܝ: ܘܐܲܦܪܸܩ ܡܸܢܹܟ݂ܝ ܒܥܸܠܕ̇ܒ̣ܵܒܲܝ̈ܟ̇ܝ ܡܲܠܟܹ̇ܗ ܕܝܼܣܪܵܝܹܠ: ܡܵܪܝܵܐ ܒܓ̣ܵܘܹܟ݂ܝ ܬܘܼܒ̣ ܠܵܐ ܬܸܚܙܹܝܢ ܒܝܼܫܬܵܐ.


text:
ܡܵܪܝܵܐ ܐܲܠܵܗܹܟ݂ܝ ܒܓ̣ܵܘܹܟ݂ܝ: ܓܲܢ̄ܒܵܪܵܐ ܘܦܵܪܘܿܩܵܐ: ܢܒܲܣܡܹܟ݂ܝ ܒܚܲܕ݂ܘܼܬ̣ܵܐ ܘܲܢܚܲܕ̇ܬܹܟ݂ܝ ܒܚܘܼܒܹ̇ܗ: ܘܲܢܕܲܝܨܹܟ݂ܝ ܒܬܸܫܒ̇ܘܿܚܬܵܐ ܐܲܝܟ݂ ܕܲܒ̣ܝܵܘܡܵܐ ܕܥܲܕ݂ܥܸܕ݂ܵܐ.


text:
ܗܵܐ ܥܵܒܹ̇ܕ݂ ܐ̄ܢܵܐ ܠܟ݂ܠܗܘܿܢ: ܟܲܕ݂ ܡܡܲܟ̇ܟ݂ܝܼܢ ܒܓܵܘܹܟ݂ܝ ܒܙܲܒ̣ܢܵܐ ܗܵܘܿ: ܘܐܸܦܪܘܿܩ ܠܲܟ݂ܒ̣ܝܼܫܬܵܐ: ܘܲܠܪܲܚ̣ܝܼܩܬܵܐ ܐܹܟܲܢܸܫ: ܘܐܸܥܒܸ̇ܕ݂ ܐܸܢܘܿܢ ܠܲܫܡܵܐ ܘܲܠܬܸܫܒ̇ܘܿܚܬܵܐ ܒܟ݂ܠܵܗ̇ ܐܲܪܥܵܐ ܕܒܸܗܬܲܬ̣ܗܘܿܢ.


text:
ܒܹܗ ܒܙܲܒ̣ܢܵܐ ܗܵܘܿ ܐܲܝܬܹ̇ܿܝܟ݂ܘܿܢ: ܘܒܹܗ ܒܙܲܒ̣ܢܵܐ ܗܵܘܿ ܐܹܟܲܢܸܫܟ݂ܘܿܢ: ܘܐܸܬܸ̇ܠܟ݂ܘܿܢ ܠܲܫܡܵܐ ܘܲܠܬܸܫܒ̇ܘܿܚܬܵܐ ܒܟ݂ܠܗܘܿܢ ܥܲܡܡܹ̈ܐ ܕܐܲܪܥܵܐ: ܡܵܐ ܕܡܲܗܦܸܟ݂ ܐ̄ܢܵܐ ܫܒ̣ܝܼܬ̣ܟ݂ܘܿܢ ܠܥܹܢܲܝܗܘܿܢ ܐܵܡܲܪ ܡܵܪܝܵܐ.


text:
ܒܲܫܢܲܬ̣ ܬܲܪܬܹ̇ܝܢ ܕܕܲܪܝܵܘܵܫ ܡܲܠܟܵܐ: ܒܝܲܪܚܵܐ ܫܬ̇ܝܼܬ̣ܵܝܵܐ ܒܚܲܕ݂ ܒܝܲܪܚܵܐ: ܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܒܝܲܕ݂ ܚܲܓ̇ܝܼ ܢܒ̣ܝܼܵܐ: ܥܲܠ ܙܘܼܪܒܵܒܹܠ ܒܲܪ ܫܹܠܲܬ̣ܐܹܝܠ ܪܲܒܵܐ ܕܲܝܗܘܼܕ݂ܵܐ: ܘܥܲܠ ܝܼܫܘܿܥ ܒܲܪ ܝܘܿܙܵܕ݂ܵܩ ܟܵܗܢܵܐ ܪܲܒܵܐ ܠܡܹܐܡܲܪ.


text:
ܙܲܒ̣ܢܵܐ ܗ̄ܘܼ ܠܟ݂ܘܿܢ ܗܵܢܵܐ: ܕܠܲܢ̄ܬ̇ܘܿܢ ܝܵܬ̣ܒ̇ܝܼܢ ܐ̄ܢܬ̇ܘܿܢ ܒܒ̣ܵܬܲܝ̈ܟ̇ܘܿܢ ܟܲܕ݂ ܡܛܲܠܠܝܼܢ: ܘܒܲܝܬܵܐ ܗܵܢܵܐ ܚܪܸܒ̣.


text:
ܕܙܵܪܥ̇ܝܼܢ ܐ̄ܢ̇ܬ̇ܘܿܢ ܣܲܓ̇ܝܼ: ܘܚܵܡ̇ܠܝܼܢ ܐ̄ܢ̇ܬ̇ܘܿܢ ܩܲܠܝܼܠ: ܘܐܵܟ݂ܠܝܼܢ ܐ̄ܢ̇ܬ̇ܘܿܢ ܘܠܵܐ ܣܵܒ̣ܥܝܼܢ ܐ̄ܢ̇ܬ̇ܘܿܢ: ܘܫܵܬܹ̇ܝܢ ܐ̄ܢܬ̇ܘܿܢ ܘܠܵܐ ܪܵܘܹ̇ܝܢ ܐ̄ܢܬ̇ܘܿܢ: ܘܠܵܒ̣ܫܝܼܢ ܐ̄ܢܬ̇ܘܿܢ ܘܠܵܐ ܫܵܚ̇ܢܝܼܢ ܐ̄ܢܬ̇ܘܿܢ: ܘܐܲܝܢܵܐ ܕܐܝܼܬ̣ ܒܟ݂ܘܿܢ ܕܡܸܬ̇ܬܲܓܲܪ: ܡܸܬ̇ܬܲܓܲܪ ܠܲܨܪܵܪܵܐ ܢܩܝܼܒ̣ܵܐ.


text:
ܚܵܝ̇ܪܝܼܢ ܐ̄ܢܬ̇ܘܿܢ ܒܣܘܿܓ̣ܵܐܐ: ܘܗܵܘܹ̇ܐ ܠܹܗ ܩܲܠܝܼܠ: ܘܡܲܥܠܝܼܢ ܐ̄ܢܬ̇ܘܿܢ ܠܓ̣ܵܘ ܒܲܝܬܵܐ ܘܢܵܦܲܚ ܐ̄ܢܵܐ ܒܹܗ: ܘܥܲܠ ܡܵܢܵܐ ܗܵܠܹܝܢ ܐܵܡܲܪ ܡܵܪܝܵܐ: ܥܲܠ ܕܲܚܪܸܒ̣ ܒܲܝܬ̇ܝ: ܘܐܲܢܬ̇ܘܿܢ ܪܵܗ̇ܛܝܼܢ ܐ̄ܢܬ̇ܘܿܢ ܐ̄ܢܵܫ ܠܒܲܝܬܹ̇ܗ.


text:
ܘܲܩܪܹܝܬ̣ ܚܲܪܒܵܐ ܥܲܠ ܐܲܪܥܵܐ: ܘܥܲܠ ܛܘܼܪܹ̈ܐ: ܘܥܲܠ ܥܒ̣ܘܼܪܵܐ: ܘܥܲܠ ܚܲܡܪܵܐ: ܘܥܲܠ ܡܸܫܚܵܐ: ܘܥܲܠ ܟܠ ܡܸܕܸ̇ܡ ܕܡܲܦܩܵܐ ܐܲܪܥܵܐ: ܘܥܲܠ ܒܢܲܝ̈ ܐ̄ܢܵܫܵܐ: ܘܥܲܠ ܒܥܝܼܪܵܐ: ܘܥܲܠ ܟܠܵܗ̇ ܠܐܹܘܬ̣ܵܐ ܕܐܝܼܕܲܝ̈ܗܘܿܢ.


text:
ܘܲܫܡܲܥ̣ ܙܘܼܪܒܵܒܹܠ ܒܲܪ ܫܹܠܲܬ̣ܐܹܝܠ: ܘܝܼܫܘܿܥ ܒܲܪ ܝܘܿܙܵܕ݂ܵܩ ܟܵܗܢܵܐ ܪܲܒܵܐ: ܘܟ݂ܠܹܗ ܫܲܪܟܹ̇ܗ ܕܥܲܡܵܐ ܒܩܵܠܹܗ ܕܡܵܪܝܵܐ ܐܲܠܵܗܗܘܿܢ: ܘܲܠܦܸܬ̣ܓ̣ܵܡܵܘ̈ܗܝ ܕܚܲܓ̇ܝܼ ܢܒ̣ܝܼܵܐ ܕܫܲܕ̇ܪܹܗ ܡܵܪܝܵܐ ܐܲܠܗܗܘܿܢ ܠܘܵܬ̣ܗܘܿܢ: ܘܲܕ݂ܚܸܠ̣ܘ ܥܲܡܵܐ ܡ̣ܢ ܩܕ݂ܵܡ ܡܵܪܝܵܐ.


text:
ܘܐܸܡܲܪ ܚܲܓ̇ܝܼ ܡܲܠܲܐܟܹܗ ܕܡܵܪܝܵܐ ܒܡܲܠܲܐܟ݂ܘܼܬܹܗ ܕܡܵܪܝܵܐ ܠܥܲܡܵܐ: ܐܸܢܵܐ ܥܲܡܟ݂ܘܿܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܐܲܥܝܼܪ ܡܵܪܝܵܐ ܪܘܼܚܹܗ ܕܙܘܼܪܒܵܒܹܠ ܒܲܪ ܫܹܠܲܬ̣ܐܹܝܠ ܪܲܒܵܐ ܕܲܝܗܘܼܕ݂ܵܐ: ܘܪܘܼܚܹܗ ܕܝܼܫܘܿܥ ܒܲܪ ܝܘܿܙܵܕ݂ܵܩ ܟܵܗܢܵܐ ܪܲܒܵܐ: ܘܪܘܼܚܵܐ ܕܟ݂ܠܹܗ ܫܲܪܟܹ̇ܗ ܕܥܲܡܵܐ: ܘܐܸܙܲܠ̣ܘ ܘܲܥ̣ܒܲܕ݂ܘ ܥܒ̣ܵܕ݂ܵܐ ܒܒܲܝܬܹ̇ܗ ܕܡܵܪܝܵܐ ܚܲܝܠܬ̣ܵܢܵܐ ܐܲܠܵܗܗܘܿܢ.


text:
ܐܸܡܲܪ ܠܙܘܼܪܒܵܒܹܠ ܒܲܪ ܫܹܠܲܬ̣ܐܝܹܠ ܪܲܒܵܐ ܕܲܝܗܘܼܕ݂ܵܐ: ܘܲܠܝܼܫܘܿܥ ܒܲܪ ܝܘܿܙܵܕ݂ܵܩ ܟܵܗܢܵܐ ܪܲܒܵܐ: ܘܲܠܟ݂ܠܹܗ ܫܲܪܟܹ̇ܗ ܕܥܲܡܵܐ.


text:
ܡܲܢ̣ܘܼ ܐܸܫܬ̇ܚܲܪ ܒܟ݂ܘܿܢ ܕܲܚ̣ܙܵܝܗܝ ܠܒܲܝܬܵܐ ܗܵܢܵܐ ܒܫܘܼܒ̣ܚܹܗ ܩܲܕ݂ܡܵܝܵܐ: ܘܗܵܫܵܐ ܐܲܝܟܲܢܵܐ ܚܵܙܹ̇ܝܢ ܐ̄ܢܬ̇ܘܿܢ ܠܹܗ: ܠܵܐ ܗ̄ܘܼܵܐ ܐܲܝܟ݂ ܠܵܐ ܡܸܕܸ̇ܡ ܚܫܝܼܒ̣ ܒܥܲܝܢܲܝ̈ܟ̇ܘܿܢ.


text:
ܡܸܟܹ̇ܝܠ ܐܸܬ̣ܚܲܝܲܠ ܙܘܼܪܒܵܒܹܠ ܐܵܡܲܪ ܡܵܪܝܵܐ: ܘܐܸܬ̣ܚܲܝܲܠ ܝܼܫܘܿܥ ܒܲܪ ܝܘܿܙܵܕ݂ܵܩ ܟܵܗܢܵܐ ܪܲܒܵܐ: ܘܐܸܬ̣ܚܲܝܲܠܘ ܟܠܹܗ ܥܲܡܵܐ ܕܐܲܪܥܵܐ ܐܵܡܲܪ ܡܵܪܝܵܐ ܘܲܥܒܸܕ݂ܘ: ܡܸܛܠ ܕܐܸܢܵܐ ܥܲܡܟ݂ܘܿܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܦܸܬ̣ܓ̣ܵܡܵܐ ܕܐܲܩܝܼܡܹ̇ܬ̣ ܥܲܡܟ݂ܘܿܢ ܟܲܕ݂ ܢܦܲܩ̣ܬ̇ܘܿܢ ܡ̣ܢ ܡܸܨܪܹܝܢ: ܪܘܼܚܝ ܩܵܝ̇ܡܵܐ ܒܲܝܢܵܬ̣ܟ݂ܘܿܢ ܠܵܐ ܬܸܕ݂ܚ̄ܠܘܼܢ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܬܘܼܒ̣ ܚܕ݂ܵܐ ܙܒܲܢ ܡܙܝܼܥ ܐ̄ܢܵܐ ܫܡܲܝܵܐ ܘܐܲܪܥܵܐ: ܘܝܲܡܵܐ ܘܝܲܒ̣ܫܵܐ.


text:
ܘܐܲܙܝܼܥ ܠܟ݂ܠܗܘܿܢ ܥܲܡܡܹ̈ܝ: ܘܢܲܝܬ̇ܘܿܢ ܪܸܓ̇ܬ̣ܵܐ ܕܟ݂ܠܗܘܿܢ ܥܲܡܡܹ̈ܐ: ܘܐܸܡܠܹܝܘܗܝ ܠܒܲܝܬܵܐ ܗܵܢܵܐ ܫܘܼܒ̣ܚܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܢܸܗܘܹܐ ܪܲܒ̇ ܫܘܼܒ̣ܚܹܗ ܕܒܲܝܬܵܐ ܗܵܢܵܐ ܐ̄ܚܪܵܝܵܐ: ܛܵܒ̣ ܡ̣ܢ ܩܲܕ݂ܡܵܝܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܒܲܐܬ̣ܪܵܐ ܗܵܢܵܐ ܐܸܬܸ̇ܠ ܫܠܵܡܝ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܒܲܐܪܒ̇ܥܵܐ ܘܥܸܣܪܝܼܢ ܒܝܲܪܚܵܐ ܬܫܝܼܥܵܝܵܐ: ܒܲܫܢܲܬ̣ ܬܲܪܬܹ̇ܝܢ ܕܕܲܪܝܵܘܵܫ: ܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܒܝܲܕ݂ ܚܲܓ̇ܝܼ ܢܒ̣ܝܼܵܐ ܠܡܹܐܡܲܪ.


text:
ܐܸܢ ܫܵܩܹ̇ܠ ܓܲܒ̣ܪܵܐ ܒܸܣܪܵܐ ܕܩܘܼܕ݂ܫܵܐ ܒܟܸܢܦܵܐ ܕܡܲܪܛܘܼܛܹܗ: ܘܩܵܪܸܒ̣ ܒܟܸܢܦܹܗ ܠܠܲܚܡܵܐ ܘܲܠܒ̣ܘܼܫܵܠܵܐ: ܘܲܠܚܲܡܪܵܐ ܘܲܠܡܸܫܚܵܐ ܘܲܠܟ݂ܠ ܡܹܐܟ݂ܠܵܐ: ܕܲܠܡܵܐ ܡܸܫܟܲܚ ܡܸܬ̣ܩܲܕܲܫ: ܥ̣ܢܵܘ ܟܵܗ̈ܢܹܐ: ܘܐܵܡ̇ܪܝܼܢ: ܠܵܐ.


text:
ܐܸܡܲܪ ܚܲܓ̇ܝܼ: ܐܸܢ ܩܵܪܹܒ̣ ܐܲܝܢܵܐ ܕܛܲܡܵܐܐ ܢܲܦ̮ܫܹܗ ܠܗܵܠܹܝܢ ܟܠܗܹܝܢ ܠܵܐ ܡܸܣܬܲܝܲܒ̣: ܥ̣ܢܵܘ ܟܵܗ̈ܢܹܐ ܘܐܵܡ̇ܪܝܼܢ ܠܹܗ: ܡܸܣܬܲܝܲܒ̣.


text:
ܥܢ̣ܵܐ ܚܲܓ̇ܝܼ ܘܐܸܡ̣ܲܪ: ܗܵܟܲܢܵܐ ܗ̄ܘܼ ܥܲܡܵܐ ܗܵܢܵܐ: ܘܗܵܟܲܢܵܐ ܗ̄ܝܼ ܫܲܪܒ̇ܬ̣ܵܐ ܗܵܕܹܐ ܩܕ݂ܵܡܲܝ ܐܵܡܲܪ ܡܵܪܝܵܐ: ܘܗܵܟܲܢܵܐ ܐܸܢܘܿܢ ܟܠܗܘܿܢ ܥܒ̣ܵܕܹ̈ܐ ܕܐܝܼܕܲܝ̈ܗܘܿܢ: ܘܡܸܕܸ̇ܡ ܕܲܡܩܲܪܒ̣ܝܼܢ ܬܲܡܵܢ ܡܣܲܝܲܒ̣ ܗ̄ܘܼ.


text:
ܡܸܟܹ̇ܝܠ ܣܝܼܡܘ ܠܸܒ̇ܟ݂ܘܿܢ ܡ̣ܢ ܝܵܘܡܵܐ ܗܵܢܵܐ ܘܲܠܗܲܠ: ܥܲܕ݂ܠܵܐ ܐܸܬ̇ܬ̇ܣܝܼܡܲܬ̤ ܟܹܐܦܵܐ ܥܲܠ ܟܹܐܦܵܐ ܒܗܲܝܟ̇ܠܹܗ ܕܡܵܪܝܵܐ.


text:
ܟܲܕ݂ ܥܵܐ̇ܠܝܼܢ ܗ̄ܘܲܝܬ̇ܘܿܢ ܥܲܠ ܟܲܪܝܵܐ ܕܥܸܣܪܝܼܢ ܘܗܵܘܹ̇ܐ ܥܸܣܪܵܐ: ܘܥܵܐ̇ܠܝܼܢ ܐܲܢ̄ܬ̇ܘܿܢ ܥܲܠ ܡܲܥܨܲܪܬܵܐ ܕܚܲܡܫܝܼܢ ܘܗܵܘܹ̇ܝܢ ܠܗܘܿܢ ܥܸܣܪܝܼܢ.


text:
ܡܚܹܝ̇ܬ̣ܟ݂ܘܿܢ ܒܫܵܘܒܵܐ: ܘܲܒ̣ܝܲܪܩܵܢܵܐ: ܘܲܒ̣ܒܲܪܕ݂ܵܐ: ܠܟ݂ܠܹܗ ܥܒ̣ܵـ̇ـܕ݂ܵܐ ܕܐܝܼܕܲܝ̈ܟ̇ܘܿܢ: ܘܠܵܐ ܐܸܬ̣ܦܢܝܼܬ̇ܘܿܢ ܠܘܵܬ̣ܝ ܐܵܡܲܪ ܡܵܪܝܵܐ.


text:
ܡܸܟܹ̇ܝܠ ܫܲܠܒܸ̇ܕ݂ܘ ܠܸܒܵـ̈ـܘܵܬ̣ܟ݂ܘܿܢ ܡ̣ܢ ܝܵܘܡܵܐ ܗܵܢܵܐ ܘܲܠܗܲܠ: ܡ̣ܢ ܝܘܿܡ ܐܲܪܒ̇ܥܵܐ ܘܥܸܣܪܝܼܢ ܒܝܲܪܚܵܐ ܕܬܸܫܥܵܐ: ܡ̣ܢ ܝܵܘܡܵܐ ܕܐܸܬ̇ܬ̇ܣܝܼܡܲܬ̤ ܫܲܬ̣ܐ̱ܣܬ̣ܵܐ ܕܗܲܝܟ̇ܠܹܗ ܕܡܵܪܝܵܐ ܚܲܝܠܬ̣ܵܢܵܐ ܠܡܸܬ̣ܒ̇ܢܵܝܘܼ.


text:
ܣܝܼܡܘ ܠܸܒ̇ܟ݂ܘܿܢ ܕܠܲܝܬ̇ ܙܲܪܥܵܐ ܒܐܸܕ̇ܪܵܐ: ܘܲܓ̣ܦܸܬܵܐ ܘܬܹܬܵܐ ܘܪ̈ܘܼܡܵܢܹܐ: ܘܐܝܼܠܵܢܹ̈ܐ ܕܙܲܝܬܵܐ ܠܲܐ ܛܥܲܢ̣ܘ ܘܡ̣ܢ ܝܵܘܡܵܢܵܐ ܒܵܪܹܟ݂ ܐ̄ܢܵܐ ܠܗܘܿܢ ܐܵܡܲܪ ܡܵܪܝܵܐ.


text:
ܘܐܲܗܦܸܟ݂ ܟܘܼܪܣܝܵܐ ܕܡܲܠ̈ܟ̇ܘܵܬ̣ܵܐ: ܘܐܵܘܒܸ̇ܕ݂ ܥܘܼܫܢܵܐ ܕܡܲܠ̈ܟ̇ܘܵܬ̣ܵܐ ܕܥܲܡܡܹ̈ܐ: ܘܐܲܗܦܸܟ݂ ܡܲܪ̈ܟ̇ܒ̣ܵܬ̣ܵܐ ܥܲܠ ܪ̈ܵܟ݂ܒܲܝܗܹܝܢ: ܘܢܸܦܠܘܼܢ ܪ̈ܲܟ݂ܫܵܐ ܘܪ̈ܵܟ݂ܒܲܝܗܘܿܢ ܓܒܲܪ ܒܣܲܦ̮ܣܹܪܵܐ ܕܐܲܚܘܼܗܝ.


text:
ܒܹܗ ܒܝܵܘܡܵܐ ܗܵܘܿ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܣܒ̣ܵܟ݂ ܙܘܼܪܒܵܒܹܠ ܒܲܪ ܫܹܠܲܬ̣ܐܹܝܠ ܥܲܒ̣ܕ̇ܝܼ ܐܵܡܲܪ ܡܵܪܝܵܐ: ܘܐܹܣܝܼܡܵܟ݂ ܐܲܝܟ݂ ܚܵܬ̣ܡܵܐ: ܡܸܛܠ ܕܠܵܟ݂ ܓܒܹܝ̇ܬ̣ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܒܝܲܪܚܵܐ ܕܲܬ̣ܡܵܢܝܵܐ ܒܚܲܕ݂ ܒܝܲܪܚܵܐ: ܒܲܫܢܲܬ̣ ܬܲܪܬܹ̇ܝܢ ܕܕܲܪܝܵܘܵܫ: ܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܙܟܲܪܝܵܐ ܒܲܪ ܒܪܲܟ݂ܝܵܐ: ܒܲܪ ܥܲܕ̇ܘܿ ܢܒ̣ܝܼܵܐ ܠܡܹܐܡܲܪ.


text:
ܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܬ̣ܦܢܵܘ ܠܘܵܬ̣ܝ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܐܸܬ̣ܦܢܸܐ ܥܠܲܝܟ̇ܘܿܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܠܵܐ ܬܸܗܘܘܿܢ ܐܲܝܟ݂ ܐܲܒ̣ܵܗܲܝ̈ܟ̇ܘܿܢ: ܕܐܲܟ݂ܪܸܙܘ ܥܠܲܝܗܘܿܢ ܢܒ̣̈ܝܹܐ ܩܲܕ݂ܡܵܝܹ̈ܐ ܘܐܸܡܲܪܘ: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܬ̣ܦܢܵܘ ܡ̣ܢ ܐܘܼܪ̈ܚܵܬ̣ܟ݂ܘܿܢ ܒܝܼ̈ܫܵܬ̣ܵܐ: ܘܡ̣ܢ ܥܒ̣ܵܕܲܝ̈ܟ̇ܘܿܢ ܒܝܼܫܹ̈ܐ: ܘܠܵܐ ܫ̣ܡܲܥܘ ܘܠܵܐ ܨܵܬ̣ܘܼܢܝ ܐܵܡܲܪ ܡܵܪܝܵܐ.


text:
ܠܦܸܬ̣ܓ̣ܵܡܲܝ̈ ܕܹܝܢ ܘܲܠܦܘܼܩ̈ܕܵܢܲܝ ܕܦܲܩ̇ܕܹܬ̣ ܠܥܲܒ̣ܕܲܝ̈ ܢܒ̣̈ܝܹܐ: ܐܸܬ̇ܕܲܟܲܪܘ ܐܸܢܘܿܢ ܐܲܒ̣ܵܗܲܝ̈ܟ̇ܘܿܢ ܘܐܸܬ̣ܪܲܥܝܼܘ: ܘܐܸܡܲܪܘ: ܐܲܝܟ݂ ܕܐܸܬ̣ܪܲܥܝܼ ܡܵܪܝܵܐ ܚܲܝܠܬ̣ܵܢܵܐ ܠܡܸܥܒܲܕ݂ ܠܲܢ: ܐܲܝܟ݂ ܐܘܼܪ̈ܚܵܬܲܢ ܘܐܲܝܟ݂ ܨܸܢ̈ܥܵܬܲܢ ܗܵܟܲܢܵܐ ܥ̣ܒܲܕ݂ ܠܲܢ.


text:
ܒܝܘܿܡ ܐܲܪܒ̇ܥܵܐ ܘܥܸܣܪܝܼܢ ܒܝܲܪܚܵܐ ܕܲܚܕܲܥܣܲܪ ܕܗ̤ܘ ܫܒܲܛ: ܒܲܫܢܲܬ̣ ܬܲܪܬܹ̇ܝܢ ܕܕܲܪܝܵܘܵܫ: ܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܙܟܲܪܝܵܐ ܒܲܪ ܒܪܲܟ݂ܝܵܐ: ܒܲܪ ܥܲܕ̇ܘܿ ܢܒ̣ܝܼܵܐ ܠܡܹܐܡܲܪ.


text:
ܚܙܹ̇ܝܬ̣ ܒܠܸܠܝܵܐ ܓܲܒ̣ܪܵܐ ܕܲܪܟ݂ܝܼܒ̣ ܥܲܠ ܣܘܼܣܝܵܐ ܣܘܼܡܵܩܵܐ: ܘܩܵܐܹ̇ܡ ܒܲܝܢܵܬ̣ ܐܝܼܠܵܢܹ̈ܐ ܕܡܲܛܠܠܝܼܢ: ܘܒ̣ܵܬ̣ܪܹܗ ܪ̈ܲܟ݂ܫܵܐ ܣܘܼܡܵܩܹ̈ܐ: ܘܦܲܝܣ̈ܟ݂ܵܝܹܐ: ܘܚܸܘܵܪܹ̈ܐ.


text:
ܘܐܸܡ̇ܪܹܬ̣ ܡܵܢܵܐ ܐܸܢܘܿܢ ܗܵܠܹܝܢ ܡܵܪܝ: ܘܲܥܢ̣ܵܐ ܡܲܠܲܐܟ݂ܵܐ ܕܲܡܡܲܠܸܠ ܒܝܼ ܘܐܸܡܲܪ ܠܝܼ: ܐܸܢܵܐ ܐܹܚܵܘܹܝܟ݂ ܡܵܢܵܐ ܐܸܢܘܿܢ ܗܵܠܹܝܢ.


text:
ܥܢ̣ܵܐ ܓܲܒ̣ܪܵܐ ܕܩܵܐܹ̇ܡ ܒܲܝܢܵܬ̣ ܐܝܼܠܵܢܹ̈ܐ: ܘܐܸܡܲܪ ܠܝܼ: ܗܵܠܹܝܢ ܐܸܢܘܿܢ ܕܫܲܕܲܪ ܡܵܪܝܵܐ ܠܲܡܗܲܠܵܟ݂ܘܼ ܒܐܲܪܥܵܐ.


text:
ܘܲܥܢ̣ܵܘ ܘܐܸܡܲܪܘ ܠܡܲܠܲܐܟܹܗ ܕܡܵܪܝܵܐ ܕܩܵܐܹ̇ܡ ܒܲܝܢܵܬ̣ ܐܝܼܠܵܢܹ̈ܐ: ܗܲܠܸܝܼܢ ܒܐܲܪܥܵܐ: ܘܟ݂ܠܵܗ̇ ܐܲܪܥܵܐ ܝܵܬ̣ܒܵܐ ܘܫܲܠܝܵܐ.


text:
ܘܲܥܢ̣ܵܐ ܡܲܠܲܐܟܹܗ ܕܡܵܪܝܵܐ: ܘܐܸܡܲܪ: ܡܵܪܝܵܐ ܚܲܝܠܬ̣ܵܢܵܐ: ܥܲܕ݂ ܐܸܡܲܬ̣ܝ ܠܵܐ ܡܪܲܚܸܡ ܐܲܢ̄ܬ̇ ܥܲܠ ܐܘܿܪܸܫܠܸܡ: ܘܥܲܠ ܡܕ݂ܝܼ̈ܢܵܬ̣ܵܐ ܕܲܝܗܘܼܕ݂ܵܐ ܕܲܪܓܸܙܬ̇ ܥܠܲܝܗܹܝܢ ܗܵܐ ܫܲܒ̣ܥܝܼܢ ܫܢ̈ܝܼܢ.


text:
ܘܐܸܡܲܪ ܠܝܼ ܡܲܠܲܐܟ݂ܵܐ ܕܲܡܡܲܠܸܠ ܒܝܼ: ܐܲܟ݂ܪܸܙ ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܛܸܢܹ̇ܬ̣ ܒܐܘܿܪܸܫܠܸܡ ܘܲܒ̣ܨܸܗܝܘܿܢ ܛܢܵܢܵܐ ܪܲܒܵܐ.


text:
ܘܪܘܼܓ̣ܙܵܐ ܪܲܒܵܐ ܪܵܓܹ̇ܙ ܐ̄ܢܵܐ ܥܲܠ ܥܲܡܡܹ̈ܐ ܕܡܸܬ̣ܪܲܓ̣ܫܝܼܢ: ܐܸܢܵܐ ܓܹܝܪ ܪܸܓ̣ܙܹ̇ܬ̣ ܩܲܠܝܼܠ: ܘܗܸܢ̣ܘܿܢ ܥܲܕܲܪܘ ܠܒ̣ܝܼܫܬܵܐ.


text:
ܡܸܛܠ ܗܵܠܹܝܢ ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܬ̣ܦܢܝܼܬ̣ ܥܲܠ ܐܘܿܪܸܫܠܸܡ ܒܪ̈ܲܚܡܝܼܢ: ܘܒܲܝܬ̇ܝ ܝܵܗܹ̇ܒ̣ ܐ̄ܢܵܐ ܒܓ̣ܵܘܵܗ̇ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܲܫܘܵܝܬܵܐ ܬܸܬ̣ܡ̱ܬܲܚ ܥܲܠ ܐܘܿܪܸܫܠܸܡ.


text:
ܬܘܼܒ̣ ܐܲܟ݂ܪܸܙ: ܘܐܸܡܲܪ: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܡܸܟܹ̇ܝܠ ܢܸܣܬܲܪ̈ܩܵܢ ܡܕ݂ܝܼܢ̄ܬܵܐ ܡ̣ܢ ܛܵܒ̣ܵـ̈ـܬ̣ܵܐ: ܘܢܸܒ̣ܢܸܐ ܬܘܼܒ̣ ܡܵܪܝܵܐ ܠܨܸܗܝܘܿܢ: ܘܢܸܓ̣ܒܸ̇ܐ ܬܘܼܒ̣ ܠܐܘܿܪܸܫܠܸܡ.


text:
ܘܐܸܡ̇ܪܹܬ̣ ܠܡܲܠܲܐܟ݂ܵܐ ܕܲܡܡܲܠܸܠ ܒܝܼ: ܡܵܢܵܐ ܐܸܢܹܝܢ ܗܵܠܹܝܢ ܡܵܪܝ: ܘܐܸܡ̣ܲܪ ܠܝܼ ܗܵܠܹܝܢ ܐܸܢܹܝܢ ܩܲܪ̈ܢܵܬ̣ܵܐ ܕܒܲܕܲܪ ܠܲܝܗܘܼܕ݂ܵܐ ܘܠܝܼܣܪܵܝܹܠ ܘܠܐܘܿܪܸܫܠܸܡ.


text:
ܘܐܸܡ̇ܪܹܬ̣ ܡܵܢܵܐ ܐܵܬܹ̇ܝܢ ܗܵܠܹܝܢ ܠܡܸܥܒܲܕ݂: ܘܐܸܡܲܪ ܠܝܼ ܗܵܠܹܝܢ ܩܲܪ̈ܢܵܬ̣ܵܐ ܕܒܲܕܲܪ ܠܲܝܗܘܼܕ݂ܵܐ: ܐܲܝܟ݂ ܦܘܼܡܹܗ ܕܓܲܒ̣ܪܵܐ ܕܠܵܐ ܐܲܪܝܼܡ ܪܹܫܹܗ: ܘܐܸܬ̣ܵܘ ܗܵܠܹܝܢ ܕܲܢܙܝܼܥܘܼܢ ܐܸܢܹܝܢ: ܘܢܸܥ̄ܩܪܘܼܢ ܩܲܪ̈ܢܵܬ̣ܵܐ ܕܥܲܡܡܹ̈ܐ: ܕܲܡܪܝܼܡܝܼܢ ܗ̄ܘܼܵܘ ܩܲܪܢܵܐ ܥܲܠ ܐܲܪܥܵܐ ܕܲܝܗܘܼܕ݂ܵܐ ܠܲܡܒܲܕܵܪܘܼܬ̣ܵܗ̇.


text:
ܘܐܸܡ̇ܪܹܬ̣ ܠܹܗ ܠܐܲܝܟܵܐ ܐܵܙܸ̇ܠ ܐܲܢ̄ܬ̇: ܘܐܸܡܲܪ ܠܝܼ ܕܐܸܡܫ̄ܚܝܼܗ̇ ܠܐܘܿܪܸܫܠܸܡ: ܘܐܸܚܙܹܐ ܟܡܵܐ ܐܘܼܪܟܵܗ̇: ܘܲܟ݂ܡܵܐ ܦܬ̣ܵܝܵܗ̇.


text:
ܘܐܸܡܲܪ ܠܹܗ: ܗܲܪ̄ܛ ܘܐܸܡܲܪ ܠܲܥܠܲܝܡܵܐ ܗܵܘܿ: ܐܵܓ̣ܘܼܪ̈ܣܹܐ ܬܸܬܸ̇ܒ̣ ܐܘܼܪܸܫܠܸܡ: ܡ̣ܢ ܣܘܿܓ̣ܵܐܐ ܕܲܒ̣ܢܲܝ̈ܢܵܫܵܐ ܘܕܲܒ̣ܥܝܼܪܵܐ ܕܲܒ̣ܓܵܘܵܗ̇.


text:
ܐܘܿ ܐܘܿ ܥܪܘܿܩܘ ܡ̣ܢ ܐܲܪܥܵܐ ܕܓܲܪܒ̇ܝܵܐ ܐܵܡܲܪ ܡܵܪܝܵܐ: ܡܸܛܠ ܕܠܲܐܪܒܲܥ ܪ̈ܘܼܚܲܝ ܫܡܲܝܵܐ ܒܲܕܲܪܬ̇ܟ݂ܘܿܢ ܐܵܡܲܪ ܡܵܪܝܵܐ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܒܵܬܲܪ ܐܝܼܩܵܪܵܐ ܫܲܕ̇ܪܲܢܝ ܥܲܠ ܥܲܡܡܹ̈ܐ ܕܒ̣ܵܙܝܼܢ ܠܟ݂ܘܿܢ: ܘܡܲܢ ܕܩܵܪܹܒ̣ ܠܟ݂ܘܿܢ ܠܒ̣ܵܒ̣ܬ̣ܵܐ ܗ̄ܘܼ ܕܥܲܝܢܹܗ ܩܵܪܸܒ̣.


text:
ܡܸܛܠ ܕܗܵܐ ܐܸܢܵܐ ܡܪܝܼܡ ܐ̄ܢܵܐ ܐܝܼܕ݂ܝ ܥܠܲܝܗܘܿܢ: ܘܢܸܗܘܘܿܢ ܠܒܸܙܬ̣ܵܐ ܥܒ̣ܵܕܲܝ̈ܗܘܿܢ: ܘܬܸܕ̇ܥܘܼܢ ܕܡܵܪܝܵܐ ܚܲܝܠܬ̣ܵܢܵܐ ܫܲܕ̇ܪܲܢܝ.


text:
ܘܢܸܬ̣ܠܵܘܘܿܢ ܠܡܵܪܝܵܐ ܥܲܡܡܹ̈ܐ ܣܲܓ̇ܝܼ̈ܐܹܐ ܒܝܵܘܡܵܐ ܗܵܘܿ: ܘܢܸܗܘܘܿܢ ܠܹܗ ܥܲܡܵܐ: ܘܢܸܫܪܸܐ ܒܓ̣ܵܘܹܟ݂ܝ ܘܬܸܕ̇ܥܝܼܢ ܕܡܵܪܝܵܐ ܚܲܝܠܬ̣ܵܢܵܐ ܫܲܕ̇ܪܲܢܝ ܥܠܲܝܟ̇ܝ.


text:
ܘܚܵܘ̣ܝܲܢܝ ܠܝܼܫܘܿܥ ܟܵܗܢܵܐ ܪܲܒܵܐ: ܟܲܕ݂ ܩܵܐܹ̇ܡ ܩܕ݂ܵܡ ܡܲܠܲܐܟܹܗ ܕܡܵܪܝܵܐ: ܘܣܵܛܵܢܵܐ ܩܵܐܹ̇ܡ ܗ̄ܘܼܵܐ ܡ̣ܢ ܝܲܡܝܼܢܹܗ ܕܢܲܟܹ̇ܝܘܗܝ.


text:
ܘܐܸܡ̣ܲܪ ܡܲܠܲܐܟܹܗ ܕܡܵܪܝܵܐ ܠܣܵܛܵܢܵܐ: ܣܵܛܵܢܵܐ: ܢܸܓ̣ܥܘܿܪ ܒܵܟ݂ ܡܵܪܝܵܐ: ܢܸܓ̣ܥܘܿܪ ܒܵܟ݂ ܡܵܪܝܵܐ ܕܲܓ̣ܒ̣ܵܗ̇ ܠܐܘܿܪܸܫܠܸܡ: ܗܵܢܵܘ ܐܘܼܕ݂ܵܐ ܕܐܸܬ̣ܦܲܠܲܛ ܡ̣ܢ ܢܘܼܪܵܐ.


text:
ܘܲܥ̣ܢܵܐ ܡܲܠܲܐܟ݂ܵܐ ܘܐܸܡ̣ܲܪ ܠܗܵܢ̇ܘܿܢ ܕܩܵܝܡ̇ܝܼܢ ܩܕ݂ܵܡܵܘܗܝ: ܐܲܥܒܲܪܘ ܡܸܢܹܗ ܡܵܐܢܹ̈ܐ ܨܵܐܹ̈ܐ: ܘܐܸܡܲܪ ܠܹܗ: ܚܙܝܼ ܕܐܲܥܒ̇ܪܹܬ̣ ܡܸܢܵܟ݂ ܥܵܘܼܠܵܟ݂: ܘܐܲܠܒܸ̇ܫ̇ܬܵܟ݂ ܡܵܐܢܹ̈ܐ ܛܵܒܹ̈ܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܢ ܒܐܘܼܪܚܝ ܬܹܐܙܲܠ ܘܦܘܼܩ̈ܕܵܢܲܝ ܬܸܛܲܪ: ܐܲܢ̄ܬ̇ ܬܕ݂ܘܼܢܝܼܘܗܝ ܠܒܲܝܬ̇ܝ ܘܬܸܛܲܪ ܕܵܟ̈ܬ̣ܝ: ܘܐܸܬܸ̇ܠ ܠܵܟ݂ ܕܲܡܗܲܠܟ݂ܝܼܢ ܒܲܝܢܵܬ̣ ܗܵܠܹܝܢ ܕܩܵܝ̇ܡܝܼܢ.


text:
ܫܡܲܥ ܝܑܼܫܘܿܥ ܟܵܗܢܵܐ ܪܲܒܵܐ: ܐܲܢ̄ܬ̇ ܘܚܲܒ̣ܪ̈ܲܝܟ ܗܵܠܹܝܢ ܕܩܵܝ̇ܡܝܼܢ ܩܕ݂ܵܡܲܝܟ: ܡܸܛܠ ܕܓܲܒ̣ܪܹ̈ܐ ܐܲܢ̄ܬ̇ܘܿܢ ܕܬܸܕ݂ܡܘܼܪܬܵܐ: ܕܗܵܐ ܡܲܝܬܸ̇ܐ ܐ̄ܢܵܐ ܠܥܲܒ̣ܕ̇ܝ ܕܸܢܚܸܐ.


text:
ܡܸܛܠ ܕܗܵܐ ܟܹܐܦܵܐ ܕܝܸܗ̄ܒܹ̇ܬ̣ ܩܕ݂ܵܡ ܝܑܼܫܘܿܥ: ܥܲܠ ܟܹܐܦܵܐ ܚܕ݂ܵܐ ܫܒܲܥ ܥܲܝܢܝܼ̈ܢ: ܗܵܐ ܦܵܬܲܚ ܐ̄ܢܵܐ ܬܲܪ̈ܥܹܝܗ̇ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܐܹܡܘܼܫ ܥܵܘܼܠܵܗ̇ ܕܐܲܪܥܵܐ ܗܵܝ̇ ܒܝܵܘܡܵܐ ܗܵܘܿ.


text:
ܘܐܸܡܲܪ ܠܝܼ ܡܵܢܵܐ ܚ̣ܙܲܝܬ̇: ܘܐܸܡ̇ܪܹܬ̣ ܚ̇ܙܹܝܬ̣ ܡܢܵܪܬܵܐ ܕܕܲܗܒ̣ܵܐ: ܘܟܲܦܬ̣ܵܐ ܥܲܠ ܪܹܫܵܗ̇: ܘܫܲܒ̣ܥܵܐ ܫܪ̈ܵܓ̣ܝܼܢ ܥܠܹܝܗ̇: ܘܫܲܒ̣ܥܵܐ ܫܲܒ̣ܥܵܐ ܦܘܼܡ̈ܝܼܢ ܠܲܫܪܵܓ̣ܵܐ ܕܐܝܼܬ̣ ܒܪܹܫܵܗ̇.


text:
ܥܢ̣ܵܐ ܡܲܠܲܐܟ݂ܵܐ ܕܲܡܡܲܠܸܠ ܒܝܼ ܘܐܸܡ̣ܲܪ ܠܝܼ: ܠܵܐ ܝܵܕܲܥ ܐܲܢ̄ܬ̇ ܡܵܢܵܐ ܐܸܢܘܿܢ ܗܵܠܹܝܢ: ܘܐܸܡ̇ܪܹܬ̣ ܠܵܐ ܝܵܕܲܥ ܐ̄ܢܵܐ ܡܵܪܝ.


text:
ܘܐܸܡ̣ܲܪ ܠܝܼ: ܗܵܢܵܘ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܙܘܼܪܒܵܒܹܠ: ܠܵܐ ܒܚܲܝܠܵܐ ܘܠܵܐ ܒܥܘܼܫܢܵܐ: ܐܸܠܵܐ ܐܸܢ ܒܪܘܼܚ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܡܵܢܵܐ ܐܲܢ̄ܬ̇ ܛܘܼܪܵܐ ܪܲܒܵܐ ܩܕ݂ܵܡ ܙܘܼܪܒܵܒܹܠ: ܐܸܠܵܐ ܐܲܝܟ݂ ܦܩܲܥܬ̣ܵܐ: ܘܐܲܦܸܩ ܠܟܹܐܦܵܐ ܪܹܫܵܝܬܵܐ ܕܫܲܘܝܘܼܬ̣ܵܐ ܘܲܕ݂ܪ̈ܲܚܡܹܐ.


text:
ܐܝܼܕ݂ܵܘ̈ܗܝ ܕܙܘܼܪܒܵܒܹܠ ܣܵܡ̣ ܫܲܬ̣ܐ̱ܣܵܘ̈ܗܝ ܕܒܲܝܬܵܐ ܗܵܢܵܐ: ܘܐܝܼܕ݂ܵܘ̈ܗܝ ܡܫܲܠ̈ܡܵܢ ܠܹܗ: ܘܬܸܕ̇ܥܘܼܢ ܕܡܵܪܝܵܐ ܚܲܝܠܬ̣ܵܢܵܐ ܫܲܕ̇ܪܲܢܝ ܠܘܵܬ̣ܟ݂ܘܿܢ.


text:
ܡܸܛܠ ܕܡܲܢ̣ܘܼ ܫܵܐܹ̇ܛ ܠܝܵܘ̈ܡܵܬ̣ܵܐ ܙܥܘܿܪܹ̈ܐ: ܘܲܢܚܘܼܪܘܼܢ ܘܢܸܚܙܘܿܢ ܠܟܹܐܦܵܐ ܕܦܘܼܪܫܵܢܵܐ ܒܐܝܼܕ݂ܵܘ̈ܗܝ: ܕܙܘܼܪܒܵܒܹܠ: ܗܵܠܹܝܢ ܐܸܢܹܝܢ ܫܒܲܥ ܥܲܝܢܵܘ̈ܗܝ ܕܡܵܪܝܵܐ ܕܚܵܝܪ̈ܵܢ ܒܟ݂ܠܵܗ̇ ܐܲܪܥܵܐ.


text:
ܥܢܹ̇ܝܬ̣ ܕܬܲܪܬܹ̇ܝܢ ܙܲܒ̣ܢ̈ܝܼܢ ܘܐܸܡ̇ܪܹܬ̣ ܠܹܗ: ܘܡܵܢܵܐ ܐܸܢܹܝܢ ܗܵܠܹܝܢ ܬܲܧܬܹ̇ܝܢ ܣܵܘ̈ܟܹ̇ܐ ܕܙܲܝܬܵܐ: ܕܒܲܝܢܵܬ̣ ܬܪܹܝܢ ܢܚܝܼܪ̈ܝܼܢ ܕܕܲܗܒ̣ܵܐ: ܕܢܵܣܟ̇ܝܼܢ ܡܸܢܗܘܿܢ ܕܲܗܒ̣ܵܐ.


text:
ܘܐܸܡܲܪ ܠܝܼ ܡܵܢܵܐ ܚ̣ܙܲܝܬ̇: ܘܐܸܡ̇ܪܹܬ̣ ܚܙܹ̇ܝܬ̣ ܡܓܲܠܬ̣ܵܐ ܕܦܵܪܚܵܐ: ܐܘܼܪܟܵܗ̇ ܥܸܣܪܝܼܢ ܐܲܡ̈ܝܼܢ: ܘܲܦܬ̣ܵܝܵܗ̇ ܥܣܲܪ ܐܵܡ̈ܝܼܢ.


text:
ܘܐܸܡܲܪ ܠܝܼ: ܗܵܕܹ̇ܐ ܗ̄ܝܼ ܠܵܘܛܬ̣ܵܐ ܕܢܵܦ̇ܩܵܐ ܥܲܠ ܐܲܦܹܝ̈ܗ̇ ܕܟ݂ܠܵܗ̇ ܐܲܪܥܵܐ: ܡܸܛܠ ܕܟ݂ܠ ܕܓܵܢܹ̇ܒ̣: ܡܸܢܵܗ̇ ܐܲܟ݂ܘܵܬ̣ܵܗ̇ ܙܵܟܸ̇ܐ: ܘܟ݂ܠ ܕܝܵܡܹܐ: ܡܸܢܵܗ̇ ܐܲܟ݂ܘܵܬ̣ܵܗ̇ ܙܵܟܹ̇ܐ.


text:
ܐܲܦܸܩܹܝܗ̇ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܕܬܸܥܘܿܠ ܠܒܲܝܬܹ̇ܗ ܕܓܲܢܵܒ̣ܵܐ: ܘܲܠܒܲܝܬܹ̇ܗ ܕܟ݂ܠ ܕܝܵܡܹ̇ܐ ܒܫܹܡܝ ܒܟܲܕܵܒ̣ܘܼܬ̣ܵܐ: ܘܬܸܫܪܸܐ ܒܓ̣ܵܘ ܒܲܝܬܹ̇ܗ: ܘܲܬ̣ܓܲܡܲܪ ܠܩܲܝܣܵܘ̈ܗܝ ܘܲܠܟܹܐܦܵܘ̈ܗܝ.


text:
ܘܐܸܡ̇ܪܹܬ̣ ܡܵܢܲܐ ܗ̄ܝܼ: ܘܐܸܡܲܪ ܠܝܼ: ܗܵܕܲܐ ܗ̄ܝܼ ܟܝܵܠܬܵܐ ܕܢܵܦ̇ܩܵܐ: ܘܒ̣ܵܗ̇ ܐܸܢܘܿܢ ܚܵܘ̈ܒܹ̇ܐ ܕܟ݂ܠܵܗ̇ ܐܲܪܥܵܐ.


text:
ܘܐܲܪܝܼܡܹ̇ܬ̣ ܥܲܝܢܲܝ̈ ܘܲܚܙܹ̇ܝܬ̣: ܘܗܵܐ ܬܲܪܬܹ̇ܝܢ ܢܸܫܝܼ̈ܢ ܢܵܦ̈ܩܵܢ ܘܪܘܼܚܵܐ ܒܟܸܢܦܲܝ̈ܗܹܝܢ: ܘܟܸܢܦܹ̈ܐ ܐܝܼܬ̣ ܠܗܹܝܢ ܐܲܝܟ݂ ܟܸܢܦܹ̈ܐ ܕܚܘܿܪܒ̣ܵܐ: ܘܫܲܩ̣ܠܵܗ̇ ܠܲܟ݂ܝܵܠܬܵܐ ܒܹܝܬ̣ ܐܲܪܥܵܐ ܠܲܫܡܲܝܵܐ.


text:
ܘܐܸܡ̣ܲܪ ܠܝܼ: ܕܢܸܒ̣ܢ̈ܝܵܢ ܠܵܗ̇ ܒܲܝܬܵܐ ܒܐܲܪܥܵܐ ܕܒ̣ܵܒܹܠ: ܘܢܸܬ̣ܩ̈ܢܵܢܵܗ̇ ܘܢܲܫ̱ܪ̈ܝܵܢܵܗ̇ ܬܲܡܵܢ ܥܲܠ ܡܲܬ̣ܩܢܵܗ̇.


text:
ܘܗܸܦܟܹ̇ܬ̣ ܐܲܪܝܼܡܹ̇ܬ̣ ܥܲܝܢܲܝ̈ ܘܲܚܙܹ̇ܝܬ̣: ܘܗܵܐ ܐܲܪܒܲܥ ܡܲܪ̈ܟ̇ܒ̣ܵܢ ܢܵܦ̈ܩܵܢ ܡ̣ܢ ܒܲܝܢܵܬ̣ ܬܪܹܝܢ ܛܘܼܪ̈ܝܼܢ: ܘܛܘܼܪܹ̈ܐ ܗܵܢ̇ܘܿܢ ܛܘܼܪܹ̈ܐ ܐܸܢܘܿܢ ܕܲܢܚܵܫܵܐ.


text:
ܥܢ̣ܵܐ ܡܲܠܲܐܟ݂ܵܐ ܘܐܸܡܲܪ ܠܝܼ: ܗܵܠܹܝܢ ܐܸܢܹܝܢ ܐܲܪܒܲܥ ܪ̈ܘܼܚܲܝ ܫܡܲܝܵܐ: ܕܩܵܝ̈ܡܵܢ ܗ̄ܘܲܝ̈ ܩܕ݂ܵܡ ܡܵܪܵܐ ܕܟ݂ܠܵܗ̇ ܐܲܪܥܵܐ.


text:
ܕܐܝܼܬ̣ ܒܵܗ̇ ܪ̈ܲܟ݂ܫܵܐ ܐܘܼܟܵܡܹ̈ܐ: ܢܵܦ̇ܩܝܼܢ ܠܐܲܪܥܵܐ ܕܓܲܪܒ̇ܝܵܐ: ܘܚܸܘܵܪܹ̈ܐ ܢܵܦ̇ܩܝܼܢ ܒܵܬܲܪܗܘܿܢ: ܘܐܘܼܪ̈ܵܓܹܐ ܢܵܦ̇ܩܝܼܢ ܠܐܲܪܥܵܐ ܕܬܲܝܡ̄ܢܵܐ.


text:
ܘܣܘܼܡܵܩܹ̈ܐ ܢܦܲܩ̣ܘ: ܘܲܒ̣ܥܵܘ ܠܡܹܐܙܲܠ ܠܲܡܗܲܠܵܟ݂ܘܼ ܒܐܲܪܥܵܐ: ܘܐܸܡܲܪ ܠܗܘܿܢ ܙܸܠܘ ܗܲܠܸܟ݂ܘ ܒܐܲܪܥܵܐ: ܘܗܲܠܸܟ݂ܘ ܒܐܲܪܥܵܐ.


text:
ܣܲܒ̣ ܡ̣ܢ ܫܒ̣ܝܼܬ̣ܵܐ: ܡ̣ܢ ܚܘܼܠܕ̇ܝܼ: ܘܡ̣ܢ ܛܘܿܒ̇ܝܼܵܐ: ܘܡ̣ܢ ܝܑܼܕܲܥܝܵܐ: ܘܬ̣ܵܐ ܒܝܵܘܡܵܐ ܗܵܘܿ: ܘܥܘܿܠ ܠܒܹܝܬ̣ ܝܘܿܫܝܼܵܐ ܒܲܪ ܨܦܲܢܝܵܐ ܕܐܸܬ̣ܵܐ ܡ̣ܢ ܒܵܒܹܠ.


text:
ܘܗ̤ܘ ܢܸܒ̣ܢܸܐ ܗܲܝܟ̇ܠܹܗ ܕܡܵܪܝܵܐ: ܘܗ̤ܘ ܢܩܲܒܸ̇ܠ ܫܘܼܒ̣ܚܵܐ: ܘܢܸܬܸ̇ܒ̣ ܘܢܸܫܬܲܠܲܛ ܥܲܠ ܟܘܼܪܣܝܹܗ: ܘܢܸܗܘܹܐ ܟܵܗܢܵܐ ܥܲܠ ܟܘܼܪܣܝܹܗ: ܘܡܸܠܟܵܐ ܕܲܫܠܵܡܵܐ ܢܸܗܘܹܐ ܒܹܝܬ̣ ܬܪ̈ܲܝܗܘܿܢ.


text:
ܘܲܟ݂ܠܝܼܠܵܐ ܢܸܗܘܹܐ ܠܚܘܼܠܕ̇ܝܼ ܘܲܠܛܘܼܒ̇ܝܼܵܐ ܘܠܝܼܕܲܥܝܵܐ: ܘܲܠܝܵܘܫܝܼܵܐ ܒܲܪ ܨܦܲܢܝܵܐ ܠܕ݂ܘܼܟ݂ܪܵܢܵܐ ܒܗܲܝܟ̇ܠܹܗ ܕܡܵܪܝܵܐ.


text:
ܘܢܹܐܬ̣ܘܿܢ ܪ̈ܲܚܝܼܩܹܐ ܘܢܸܒ̣ܢܘܿܢ ܗܲܝܟ̇ܠܹܗ ܕܡܵܪܝܵܐ: ܘܬܸܕ̇ܥܘܼܢ ܕܡܵܪܝܵܐ ܚܲܝܠܬ̣ܵܢܵܐ ܫܲܕ̇ܪܲܢܝ ܠܘܵܬ̣ܟ݂ܘܿܢ: ܐܸܢ ܬܸܫ̱ܡܥܘܼܢ ܒܩܵܠܹܗ ܕܡܵܪܝܵܐ ܐܲܠܵܗܟ݂ܘܿܢ.


text:
ܘܲܗܘ̤ܵܐ ܒܲܫܢܲܬ̣ ܐܲܪܒܲܥ ܕܕܲܪܝܵܘܵܫ ܡܲܠܟܵܐ: ܗܘ̤ܵܐ ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܙܟܲܪܝܵܐ: ܒܐܲܪܒܲܥܬ̣ܵܐ ܒܝܲܪܚܵܐ ܕܬܸܫܥܵܐ ܕܗ̤ܘ ܟܵܢܘܿܢ.


text:
ܘܫܲܕܲܪ ܠܒܹܝܬ̣ ܐܹܝܠ: ܠܫܵܪܵܐܨܵܪ ܘܪܲܒ̇ܡܵܓ̣: ܘܲܫܠܲܚ ܡܲܠܟܵܐ ܘܓܲܢ̄ܒܵܪ̈ܵܘܗܝ ܠܲܡܨܲܠܵܝܘܼ ܥܠܵܘܗܝ ܩܕ݂ܵܡ ܡܵܪܝܵܐ.


text:
ܘܲܠܡܹܐܡܲܪ ܠܟ݂ܵܗ̈ܢܹܐ ܕܲܒ̣ܒܲܝܬܹ̇ܗ ܕܡܵܪܝܵܐ ܚܲܝܠـܬ̣ܵܢܵܐ: ܘܠܲܢܒ̣ܝܹ̈ܐ: ܐܸܒ̣ܟܸ̇ܐ ܒܝܲܪܚܵܐ ܚܡܝܼܫܵܝܵܐ ܐܵܘ ܐܸܬ̣ܢ̱ܙܲܪ: ܐܲܝܟ݂ ܡܵܐ ܕܥܵܒܹ̇ܕ݂ ܗ̄ܘܹܝܬ̣ ܗܵܐ ܟܡܵܐ ܫܢ̈ܝܼܢ.


text:
ܐܸܡܲܪ ܠܟ݂ܠܹܗ ܥܲܡܵܐ ܕܐܲܪܥܵܐ ܘܲܠܟ݂ܵܗܢܹ̈ܐ: ܕܨܵܡ̣ܬ̇ܘܿܢ ܘܐܲܪܩܸܕ̇ܬ̇ܘܿܢ ܒܝܲܪܚܵܐ ܚܡܝܼܫܵܝܵܐ ܘܲܫܒ̣ܝܼܥܵܝܵܐ: ܗܵܐ ܫܲܒ̣ܥܝܼܢ ܫ̈ܢܝܼܢ: ܕܲܠܡܵܐ ܨܵܘܡܵܐ ܨܵܡ̣ܬ̇ܘܿܢ ܠܝܼ.


text:
ܗܵܠܹܝܢ ܐܸܢܹܝܢ ܡܸܠܹ̈ܐ ܕܐܲܟ݂ܪܸܙ ܡܵܪܝܵܐ ܒܐܝܼܕ݂ܵܐ ܕܲܢܒ̣ܝܹ̈ܐ ܩܲܕ݂ܡܵܝܹ̈ܐ: ܟܲܕ݂ ܝܵܬ̣ܒܵܐ ܗ̄ܘܼܵܬ̣ ܐܘܿܪܸܫܠܸܡ ܘܫܲܠܝܵܐ: ܘܩܘܼܪ̈ܝܵܐ ܚܕ݂ܝܼܪ̈ܵܢ ܠܵܗ̇: ܘܛܘܼܪܹ̈ܐ ܘܦܲܩ̈ܥܵܬ̣ܵܐ ܝܵܬ̣ܒ̇ܝܼܢ ܗ̄ܘܼܵܘ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܕܝܼܢܵܐ ܕܩܘܼܫܬܵܐ ܕܘܼܢܝ: ܘܛܲܝܒ̇ܘܼܬ̣ܵܐ ܘܪ̈ܲܚܡܹܐ ܥܒܸܕ݂ܘ ܐ̄ܢܵܫ ܥܲܡ ܐܲܚܘܼܗܝ.


text:
ܘܠܲܐܪ̈ܡܠܵܬ̣ܵܐ ܘܲܠܝܲܬ̣ܡܹ̈ܐ: ܘܲܠܡܸܣܟܹ̇ܢܹ̈ܐ: ܘܠܲܕ݂ܡܸܬ̣ܦ̄ܢܸܐ ܠܘܵܬ̣ܝ ܠܵܐ ܬܸܥܠ̱ܒ̣ܘܼܢ: ܘܠܵܐ ܬܸܛܠ̱ܡܘܼܢ: ܘܒ̣ܝܼܫܬܵܐ ܓܒܲܪ ܥܲܠ ܐܲܚܘܼܗܝ ܠܵܐ ܬܸܬ̣ܚܲܫܒ̣ܘܼܢ ܒܠܸܒ̇ܟ݂ܘܿܢ.


text:
ܘܠܸܒ̇ܗܘܿܢ ܥ̣ܒܲܕ݂ܘ ܐܲܝܟ݂ ܫܵܡܝܼܪܵܐ: ܕܠܵܐ ܢܸܫ̱ܡܥܘܼܢ ܢܵܡܘܿܣܹ̈ܐ ܘܦܘܼܩ̈ܕܵܢܹܐ: ܕܫܲܕܲܪ ܡܵܪܝܵܐ ܚܲܝܠܬ̣ܵܢܵܐ ܒܪܘܼܚܹܗ ܒܝܲܕ݂ ܢܒ̣̈ܝܹܐ ܩܲܕ݂ܡܵܝܹ̈ܐ: ܘܲܗܘ̤ܵܐ ܪܘܼܓ̣ܙܵܐ ܪܲܒܵܐ ܡ̣ܢ ܩܕ݂ܵܡ ܡܵܪܝܵܐ ܚܲܝܠܬ̣ܵܢܵܐ.


text:
ܘܐܹܒܲܕܲܪ ܐܸܢܘܿܢ ܒܟ݂ܠܗܘܿܢ ܥܲܡܡܹ̈ܐ ܕܠܵܐ ܝܑܼܕܲܥ̣ܘ ܐܸܢܘܿܢ: ܘܐܲܪܥܵܐ ܬܸܨܕܹ̇ܐ ܒܵܬܲܪܗܘܿܢ ܡ̣ܢ ܒܠܲܝ ܕܥܵܒܲܪ ܘܲܕ̇ܬ̣ܵܐܹܒ̣: ܥܲܠ ܕܲܥ̣ܒܲܕ݂ܘ ܐܲܪܥܵܐ ܕܪܸܓ̇ܬ̣ܵܐ ܠܚܘܼܪܒܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܡܸܬ̣ܒܲܝܲܐ ܐ̄ܢܵܐ ܒܨܸܗܝܘܿܢ: ܘܫܵܪܹܐ ܐ̄ܢܵܐ ܒܓ̣ܵܘ ܐܘܿܪܸܫܠܸܡ: ܘܬܸܬ̣ܩܪܸܐ ܐܘܿܪܸܫܠܸܡ ܡܕ݂ܝܼܢ̄ܬܵܐ ܩܲܕ̇ܝܼܫܬܵܐ: ܘܛܘܼܪܹܗ ܕܡܵܪܝܵܐ ܚܲܝܠܬ̣ܵܢܵܐ: ܛܘܼܪܵܐ ܩܲܕ̇ܝܼܫܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܡܸܟܹ̇ܝܠ ܢܸܬ̇ܒ̣ܘܼܢ ܣܵܒܹ̈ܐ ܘܣܵـ̈ـܒ̣ܵܬ̣ܵܐ ܒܫܘܼܩܹ̈ܝܗ̇ ܕܐܘܿܪܸܫܠܸܡ: ܘܲܓ̣ܒܲܪ ܚܘܼܛܪܹܗ ܢܸܗܘܸܐ ܐܲܚܝܼܕ݂ ܒܐܝܼܕܹܗ ܡ̣ܢ ܣܘܿܓ̣ܵܐܐ ܕܝܵܘ̈ܡܵܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܢ ܪܲܒܵܐ ܗ̄ܝܼ ܗܵܕܹܐ ܒܥܲܝ̈ܢܵܘܗܝ ܕܫܲܪܟܹ̇ܗ ܕܥܲܡܵܐ ܗܵܢܵܐ ܒܝܵܘ̈ܡܵܬ̣ܵܐ ܗܵܢܘܿܢ: ܐܵܦ ܒܥܲܝܢܲܝ̈ ܕܝܼܠܝ ܪܲܒܵܐ ܗ̄ܝܼ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܗܵܐ ܦܵܪܹܩ ܐ̄ܢܵܐ ܠܥܲܡܝ ܡ̣ܢ ܐܲܪܥܵܐ ܕܡܲܕ݂ܢ̱ܚܵܐ: ܘܡ̣ܢ ܐܲܪܥܵܐ ܕܡܲܥܪ̈ܵܒܲܝ ܫܸܡܫܵܐ.


text:
ܘܐܲܝܬܸ̇ܐ ܐܸܢܘܿܢ ܘܢܸܫܪܘܿܢ ܒܐܘܿܪܸܫܠܸܡ: ܘܢܸܗܘܘܿܢ ܠܝܼ ܥܲܡܵܐ: ܘܐܸܢܵܐ ܐܸܗܘܹܐ ܠܗܘܿܢ ܐܲܠܵܗܵܐ: ܒܩܘܼܫܬܵܐ ܘܲܒ̣ܙܲܕ̇ܝܼܩܘܼܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܢܸܬ̣ܚܲܝ̈ܠܵܢ ܐܝܼ̈ܕ݂ܝܵܐ ܕܟ݂ܠ ܕܲܫ̣ܡܲܥܘ ܒܝܵܘ̈ܡܵܬ̣ܵܐ ܗܵܢ̇ܘܿܢ: ܦܸܬ̣ܓ̣ܵܡܹ̈ܐ ܗܵܠܹܝܢ ܡ̣ܢ ܦܘܼܡܗܘܿܢ ܕܲܢܒ̣̈ܝܹܐ: ܡ̣ܢ ܝܵܘܡܵܐ ܕܐܸܬ̇ܬ̇ܣܝܼܡܲܬ̤ ܫܲܬ̣ܐ̱ܣܬ̣ܵܐ ܕܗܲܝܟ̇ܠܹܗ ܕܡܵܪܝܵܐ ܚܲܝܠܬ̣ܵܢܵܐ ܠܡܸܬ̣ܒ̇ܢܵܝܘܼ.


text:
ܡܸܛܠ ܕܡ̣ܢ ܩܕ݂ܵܡ ܝܵܘ̈ܡܵܬ̣ܵܐ ܗܵܢ̇ܘܿܢ: ܘܡ̣ܢ ܩܕ݂ܵܡ ܙܲܒ̣ܢܵܐ ܗܵܘܿ: ܐܲܓ̣ܪܵܐ ܠܒܲܪܢܵܫܵܐ ܠܲܝܬ̇ ܗ̄ܘܼܵܐ: ܘܐܵܦܠܵܐ ܠܲܒ̣ܥܝܼܪܵܐ: ܘܲܠܡܲܢ ܕܢܵܦܹ̇ܩ ܘܥܵܐܹ̇ܠ: ܠܲܝܬ̇ ܗ̄ܘܼܵܐ ܫܠܵܡܵܐ ܡ̣ܢ ܩܕ݂ܵܡ ܐܵܠܘܿܨܵܐ: ܘܗܵܐ ܡܓܲܪܸܐ ܐ̄ܢܵܐ ܠܗܘܿܢ ܠܟ݂ܠܗܘܿܢ ܒܢܲܝ̈ܢܵܫܵܐ ܓܒܲܪ ܒܚܲܒ̣ܪܹܗ.


text:
ܡܸܛܠ ܕܙܲܪܥܵܐ ܢܸܗܘܹܐ ܒܲܫܠܵܡܵܐ: ܘܲܓ̣ܦܸܬܵܐ ܬܸܬܸ̇ܠ ܦܹܐܪܹ̈ܝܗ̇: ܘܐܲܪܥܵܐ ܬܸܬܸ̇ܠ ܥܲܠ̈ܠܵܬ̣ܵܗ̇: ܘܲܫܡܲܝܵܐ ܢܸܬ̇ܠܘܼܢ ܛܲܠܗܘܿܢ: ܘܐܵܘܪܸܬ̣ ܠܫܲܪܟܹ̇ܗ ܕܥܲܡܵܐ ܗܵܢܵܐ ܗܵܠܹܝܢ ܟܠܗܹܝܢ.


text:
ܐܲܝܟ݂ ܕܲܗ̤ܘܲܝܬ̇ܘܿܢ ܠܠܵܘܛܬ̣ܵܐ ܒܥܲܡܡܹ̈ܐ ܕܒܹܝܬ̣ ܝܑܼܗܘܼܕ݂ܵܐ ܘܲܕ݂ܒܹܝܬ̣ ܝܑܼܣܪܵܝܹܠ: ܗܵܟܲܢܵܐ ܐܸܦܪܘܿܩܟ݂ܘܿܢ ܘܬܸܗܘܘܿܢ ܠܒ̣ܘܼܪܟ̇ܬ̣ܵܐ: ܘܢܸܬ̣ܚܲܝ̈ܠܵܢ ܐܝܼܕܲܝ̈ܟ̇ܘܿܢ ܘܠܵܐ ܬܸܕ݂ܚ̄ܠܘܼܢ.


text:
ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܲܝܟ݂ ܕܐܸܬ̣ܚܲܫܒܹ̇ܬ̣ ܠܡܲܒ̣ܐܵܫܘܼ ܠܟ݂ܘܿܢ ܟܲܕ݂ ܐܲܪܓ̇ܙܘܼܢܝ ܐܲܒ̣ܵܗܲܝ̈ܟ̇ܘܿܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܘܠܵܐ ܗܸܦܟܹ̇ܝܬ̣.


text:
ܗܵܟܲܢܵܐ ܐܸܬ̣ܦ̇ܢܝܼܬ̣ ܘܐܸܬ̣ܚܲܫܒܹ̇ܬ̣ ܒܝܵܘ̈ܡܵܬ̣ܵܐ ܗܵܠܹܝܢ: ܕܐܲܛܐܸܒ̣ ܠܐܘܿܪܸܫܠܸܡ: ܘܠܲܕ݂ܒܹܝܬ̣ ܝܑܼܗܘܼܕ݂ܵܐ: ܠܵܐ ܬܸܕ݂ܚ̄ܠܘܼܢ.


text:
ܗܵܠܹܝܢ ܦܸܬ̣ܓ̣ܵܡܹ̈ܐ ܥܒܸܕ݂ܘ: ܡܲܠܸܠܘ ܩܘܼܫܬܵܐ ܐ̄ܢܵܫ ܥܲܡ ܚܲܒ̣ܪܹܗ: ܘܩܘܼܫܬܵܐ ܘܕ݂ܝܼܢܵܐ ܘܲܫܠܵܡܵܐ ܕܘܼܢܝ ܒܬܲܪ̈ܥܲܝܟ̇ܘܿܢ.


text:
ܘܐ̄ܢܵܫ ܥܲܠ ܚܲܒ̣ܪܹܗ ܒܝܼܫܬܵܐ ܠܵܐ ܬܸܬ̣ܚܲܫܒ̣ܘܼܢ ܒܠܸܒ̇ܟ݂ܘܿܢ: ܘܡܵܘ̈ܡܵܬ̣ܵܐ ܕܲܓܵܠܵـ̈ـܬ̣ܵܐ ܠܵܐ ܬܸܪܚ̄ܡܘܼܢ: ܡܸܛܠ ܕܗܵܠܹܝܢ ܟܠܗܹܝܢ ܣܢܹ̇ܝܬ̣ ܐܸܢܹܝܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܨܵܘܡܵܐ ܪܒ̣ܝܼܥܵܝܵܐ: ܘܨܵܘܡܵܐ ܚܡܝܼܫܵܝܵܐ: ܘܨܵܘܡܵܐ ܫܒ̣ܝܼܥܵܝܵܐ: ܘܨܵܘܡܵܐ ܥܣܝܼܪܵܝܵܐ: ܢܸܗܘܘܿܢ ܠܲܕ݂ܒܹܝܬ̣ ܝܑܼܗܘܼܕ݂ܵܐ: ܠܲܕ݂ܝܵܨܵܐ: ܘܲܠܚܲܕ݂ܘܼܬ̣ܵܐ: ܘܲܠܥܲܕ݂ܥܹ̈ܕܹܐ ܛܵܒܹ̈ܐ: ܘܩܘܼܫܬܵܐ ܘܲܫܠܵܡܵܐ ܪܚܲܡܘ.


text:
ܘܢܹܐܙܠ̄ܘܼܢ ܝܵܬ̣ܒܲܝ̈ ܚܕ݂ܵܐ ܠܘܵܬ̣ ܚܕ݂ܵܐ: ܘܢܹܐܡܪܘܿܢ: ܬܵܘ ܢܹܐܙܲܠ ܘܲܢܨܲܠܸܐ ܩܕ݂ܵܡ ܡܵܪܝܵܐ: ܘܢܸܒ̣ܥܸܐ ܡ̣ܢ ܡܵܪܝܵܐ ܚܲܝܠܬ̣ܵܢܵܐ: ܘܐܹܙܲܠ ܐܵܦ ܐܸܢܵܐ.


text:
ܘܢܹܐܬ̣ܘܿܢ ܥܲܡܡܹ̈ܐ ܣܲܓ̇ܝܼ̈ܐܹܐ: ܘܥܲܡܡܹ̈ܐ ܥܲܫܝܼܢܹ̈ܐ: ܠܡܸܒ̣ܥܵܐ ܠܡܵܪܝܵܐ ܚܲܝܠܬ̣ܵܢܵܐ ܒܐܘܿܪܸܫܠܸܡ: ܘܠܲܡܨܲܠܵܝܘܼ ܩܕ݂ܵܡ ܡܵܪܝܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܒܝܵܘ̈ܡܵܬ̣ܵܐ ܗܵܢ̇ܘܿܢ ܢܹܐܚܕ̇ܘܼܢ ܥܸܣܪܵܐ ܓܲܒ̣ܪ̈ܝܼܢ ܡ̣ܢ ܟܠ ܠܸܫܵܢܲܝ̈ ܥܲܡܡܹ̈ܐ: ܒܟܸܢܦܹܗ ܕܓܲܒ̣ܪܵܐ ܝܗ̄ܘܼܕ݂ܵܝܵܐ: ܘܢܹܐܡܪܘܼܢ ܠܹܗ: ܢܹܐܙܲܠ ܥܲܡܵܟ݂: ܡܸܛܠ ܕܲܫ̣ܡܲܥܢ ܕܐܲܠܵܗܵܐ ܥܲܡܟ݂ܘܿܢ.


text:
ܦܸܬ̣ܓ̣ܵܡܹܗ ܕܡܵܪܝܵܐ ܥܲܠ ܐܲܪܥܵܐ ܕܚܸܕ݂ܪܵܟ݂. ܘܲܕ̇ܕܲܪܡܣܘܿܩ ܩܘܼܪܒܵܢܹܗ: ܡܸܛܠ ܕܲܠܡܵܪܝܵܐ ܓܠܹܝܢ ܒܢܲܝ̈ܢܵܫܵܐ: ܘܟ݂ܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ.


text:
ܘܬܸܚܙܹܐ ܐܲܫܩܵܠܘܿܢ ܘܬܸܕ݂ܚܲܠ: ܘܥܵܐܙܵܐ ܬܸܬ̣ܟ̇ܪܲܗ ܛܵܒ̣: ܘܥܸܩܪܘܿܢ ܕܲܒ̣ܗܸܬ̣ ܠܹܗ ܣܲܒ̣ܪܵܗ̇: ܘܢܹܐܒܲܕ݂ ܡܲܠܟܵܐ ܡ̣ܢ ܥܵܐܙܵܐ: ܘܐܲܫܩܵܠܘܿܢ ܠܵܐ ܬܸܬܸ̇ܒ̣.


text:
ܘܐܲܥܒܲܪ ܕܸܡܗܘܿܢ ܡ̣ܢ ܦܘܼܡܗܘܿܢ: ܘܛܲܢܦܘܼܬ̣ܗܘܿܢ ܡ̣ܢ ܒܹܝܬ̣ ܫܸܢܲܝ̈ܗܘܿܢ: ܘܢܸܫܬܲܚܪܘܿܢ ܐܵܦ ܗܸܢܘܿܢ ܠܐܲܠܵܗܵܐ: ܘܢܸܗܘܘܿܢ ܐܲܝܟ݂ ܪܵܘܪ̈ܒ̣ܵܢܹܐ ܕܲܝܗܘܼܕ݂ܵܐ: ܘܥܸܩܪܘܿܢ ܬܸܗܘܹܐ ܐܲܝܟ݂ ܥܸܒ̣ܪܘܿܢ.


text:
ܘܐܲܫܪܸܐ ܥܲܠ ܒܲܝܬ̇ܝ ܩܲܝܘܼܡܵܐ ܡ̣ܢ ܡܲܢ ܕܥܵܒܲܪ: ܘܡ̣ܢ ܕܬ̣ܵܐܹ̇ܒ̣: ܘܠܵܐ ܢܸܥܒܲܪ ܬܘܼܒ̣ ܥܠܲܝܗܘܿܢ ܡܫܲܥܒ̇ܕ݂ܵܢܵܐ: ܡܸܛܠ ܕܗܵܫܵܐ ܚܙܹ̇ܝܬ̣ ܒܥܲܝܢܲܝ̈.


text:
ܕܘܼܨܝ ܛܵܒ̣ ܒܲܪܬ̣ ܨܸܗܝܘܿܢ: ܘܲܩܥܵܝ ܒܲܪܬ̣ ܐܘܿܪܸܫܠܸܡ: ܗܵܐ ܡܲܠܟܹ̇ܟ݂ܝ ܐܵܬܹ̇ܐ ܠܹܟ݂ܝ: ܙܲܕ̇ܝܼܩܵܐ: ܘܦܵܪܘܿܩܵܐ: ܘܡܲܟ̇ܝܼܟ݂ܵܐ: ܘܲܪܟ݂ܝܼܒ̣ ܥܲܠ ܚܡܵܪܵܐ: ܘܥܲܠ ܥܝܼܠܵܐ ܒܲܪ ܐܲܬܵܢܵܐ.


text:
ܘܢܵܘܒܸ̇ܕ݂ ܡܲܪܟܲܒ̣ܬ̣ܵܐ ܡ̣̤ܢ ܐܲܦܪܹܝܡ: ܘܣܘܼܣܝܵܐ ܡ̣ܢ ܐܘܿܪܸܫܠܸܡ: ܢܸܬ̣ܒܲܪ ܩܸܫܬܵܐ ܒܲܩܪܵܒ̣ܵܐ: ܘܲܢܡܲܠܸܠ ܫܠܵܡܵܐ ܥܲܡ ܥܲܡܡܹ̈ܐ: ܘܢܸܫܠܲܛ ܡ̣ܢ ܝܲܡܵܐ ܠܝܲܡܵܐ: ܘܡ̣ܢ ܢܲܗܪܵܐ ܥܕܲܡܵܐ ܠܣܵܘ̈ܦܹܝܗ̇ ܕܐܲܪܥܵܐ.


text:
ܡܸܛܠ ܕܡܸܬ̣ܚܹ̇ܬ̣ ܩܸܫܬ̇ܝ ܥܲܠ ܝܑܼܗܘܼܕ݂ܵܐ: ܘܲܡܠܹܝܬ̣ ܥܲܠ ܐܲܦܪܹܝܡ: ܘܲܫܕܹܝ̇ܬ̣ ܒܢܲܝ̈ܟ̇ܝ ܨܸܗܝܘܿܢ ܥܲܠ ܒܢܲܝ̈ܟ̇ܝ ܝܵܘܵܢ: ܘܲܥܒܲܕ̇ܬܵܟ݂ ܐܲܝܟ݂ ܣܲܝܦܵܐ ܕܓܲܢ̄ܒܵܪܵܐ.


text:
ܘܡܵܪܝܵܐ ܥܠܲܝܗܘܿܢ ܢܸܬ̣ܓ̇ܠܹܐ: ܘܢܸܦܘܿܩ ܓܹܐܪܹܗ ܐܲܝܟ݂ ܒܲܪܩܵܐ: ܘܡܵܪܹܐ ܡܵܪ̈ܵܘܵܬ̣ܵܐ ܢܸܩܪܸܐ ܒܩܲܪܢܵܐ: ܘܢܹܐܙܲܠ ܒܥܲܠܥܵܠܵܐ ܠܬܲܝܡ̄ܢܵܐ.


text:
ܘܡܵܪܝܵܐ ܚܲܝܠܬ̣ܵܢܵܐ ܢܲܓܸ̇ܢ ܥܠܲܝܗܘܿܢ: ܘܢܹܐܟ݂ܠܘܼܢ ܘܢܸܟ݂ܒ̇ܫܘܼܢ ܟܹܐܦܹ̈ܐ ܒܩܸܠܥܵܐ: ܘܢܸܫܬ̇ܘܿܢ ܕܠܘܼܚܝܵܐ ܐܲܝܟ݂ ܚܲܡܪܵܐ: ܘܢܸܬ̣ܡ̱ܠܘܿܢ ܐܲܝܟ݂ ܡܙܵܓ̣ܵܐ ܘܐܲܝܟ݂ ܙܵܘܝܼܬ̣ܵܐ ܕܡܲܕ݂ܒ̇ܚܵܐ.


text:
ܘܢܸܦܪܘܿܩ ܐܸܢܘܿܢ ܡܲܪܝܵܐ ܐܲܠܵܗܗܘܿܢ ܒܝܵܘܡܵܐ ܗܵܘܿ ܠܥܲܡܹܗ ܐܲܝܟ݂ ܥܵـ̈ـܢܵܐ: ܡܸܛܠ ܕܟܹܐܦܹ̈ܐ ܗ̄ܘܲܝ̈ ܩܲܕ̇ܝܼ̈ܫܵܬ̣ܵܐ ܕܫܲܕ݂̈ܝܵܢ ܗ̄ܘܲܝ̈ ܒܐܲܪܥܹܗ.


text:
ܫܐܲܠܘ ܡܸܛܪܵܐ ܡ̣ܢ ܡܵܪܝܵܐ ܒܙܲܒ̣ܢܵܐ ܠܩܝܼܫܵܝܵܐ: ܘܡܵܪܝܵܐ ܥܵܒܹ̇ܕ݂ ܪ̈ܣܝܼܣܹܐ: ܘܡܸܛܪܵܐ ܒܟ݂ܝܼܪܵܝܵܐ ܢܸܬܸ̇ܠ ܠܟ݂ܘܿܢ ܕܲܢܪܲܒܸ̇ܐ ܥܸܣܒܵܐ ܒܕܲܒ̣ܪܵܐ.


text:
ܡܸܛܠ ܕܝܲܕ̇ܘܼ̈ܥܹܐ ܡܲܠܸܠ̣ܘ ܥܵܘܼܠܵܐ: ܘܩܵܨܘܿܡܹ̈ܐ ܚ̣ܙܵܘ ܕܲܓܵܠܘܼܬ̣ܵܐ: ܘܚܸܠܡܹ̈ܐ ܕܲܓܵܠܹ̈ܐ ܡܲܠܸܠ̣ܘ: ܘܒܲܝܲܐܘ ܒܲܣܪܝܼܩܘܼܬ̣ܵܐ: ܡܸܛܠ ܗܵܢܵܐ ܫܩܲܠ̣ܘ ܐܲܝܟ݂ ܥܵـ̈ـܢܵܐ: ܘܐܸܬ̣ܡܲܟܲܟ݂ܘ ܕܠܲܝܬ̇ ܠܗܘܿܢ ܪܵܥܝܵܐ.


text:
ܥܲܠ ܪ̈ܵܥܵܘܵܬ̣ܵܐ ܐܸܬ̣ܚܲܡܲܬ̣ ܪܙܼܓ̣ܙܝܼ: ܘܠܲܓ̣ܙܵܪܹ̈ܐ ܐܸܦܩܘܿܕ݂: ܡܸܛܠ ܕܦܵܩܹ̇ܕ݂ ܡܵܪܝܵܐ ܚܲܝܠܬ̣ܵܢܵܐ ܠܲܓ̣ܙܵܪܹܗ ܠܲܕ݂ܒܹܝܬ̣ ܝܑܼܗܘܼܕ݂ܵܐ: ܘܲܥ̣ܒܲܕ݂ ܐܸܢܘܿܢ ܐܲܝܟ݂ ܣܘܼܣܝܵܐ ܕܲܙܗܸܐ ܒܲܩܪܵܒ̣ܵܐ.


text:
ܡܸܢܗܘܿܢ ܙܵܘܝܼܬ̣ܵܐ: ܘܡܸܢܗܘܿܢ ܣܸܟ̇ܬ̣ܵܐ: ܘܡܸܢܗܘܿܢ ܩܸܫܬܵܐ ܒܲܩܪܵܒ̣ܵܐ: ܘܡܸܢܗܘܿܢ ܢܸܦܩܘܼܢ ܟܠܗܘܿܢ ܫܲܠܝܼܛܵܢܲܝ̈ܗܘܿܢ ܐܲܟ݂ܚ̄ܕ݂ܵܐ.


text:
ܘܢܸܗܘܘܿܢ ܐܲܝܟ݂ ܓܲܒ̣ܪܹ̈ܐ ܕܕ݂ܵܝ̇ܫܝܼܢ ܣܝܵܢܵܐ ܒܫܘܼܩܹ̈ܐ: ܒܲܩܪܵܒ̣ܵܐ ܢܸܬ̣ܟܲܬ̇ܫܘܼܢ ܡܸܛܠ ܕܡܵܪܝܵܐ ܥܲܡܗܘܿܢ: ܘܢܸܒ̣ܗ̱ܬ̣ܘܼܢ ܪ̈ܵܟ݂ܒܲܝ ܪ̈ܲܟ݂ܫܵܐ.


text:
ܘܐܹܚܲܝܸܠ ܠܲܕ݂ܒܹܝܬ̣ ܝܑܼܗܘܼܕ݂ܵܐ: ܘܐܸܦܪܘܿܩ ܠܲܕ݂ܒܹܝܬ̣ ܝܵܘܣܸܦ: ܘܐܲܦܢܸܐ ܐܸܢܘܿܢ: ܡܸܛܠ ܕܲܡܪܲܚܸܡ ܐ̄ܢܵܐ ܥܠܲܝܗܘܿܢ: ܘܢܸܗܘܘܿܢ ܐܲܝܟ݂ ܕܠܵܐ ܛܥܹ̇ܝܬ̣ ܐܸܢܘܿܢ: ܡܸܛܠ ܕܐܸܢܵܐ ܡܵܪܝܵܐ ܐܲܠܵܗܵܐ ܐܸܥܢܸܐ ܐܸܢܘܿܢ.


text:
ܘܢܸܗܘܘܿܢ ܐܲܝܟ݂ ܓܲܢ̄ܒܵܪܹ̈ܐ ܕܐܲܦܪܹܝܡ: ܘܢܸܚܕܸ̇ܐ ܠܸܒ̇ܗܘܿܢ ܐܲܝܟ݂ ܕܡ̣ܢ ܚܲܡܪܵܐ: ܘܲܒ̣ܢܲܝ̈ܗܘܿܢ ܢܸܚܙܘܿܢ ܘܢܸܚܕ̇ܘܿܢ: ܘܢܸܪܘܲܙ ܠܸܒ̇ܗܘܿܢ ܒܡܵܪܝܵܐ.


text:
ܘܐܸܙܪܘܿܥ ܐܸܢܘܿܢ ܒܥܲܡܡܹ̈ܐ: ܘܒܲܐܬ̣ܪ̈ܵܘܵܬ̣ܵܐ ܪ̈ܲܚܝܼܩܹܐ ܢܫܲܒ̇ܚܘܼܢܵܢܝ: ܘܲܢܬܲܪܣܘܿܢ ܠܲܒ̣ܢܲܝ̈ܗܘܿܢ ܘܢܸܗܦܟ݂ܘܿܢ.


text:
ܘܐܲܗܦܸܟ݂ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܘܡ̣ܢ ܐܵܬ̣ܘܿܪ ܐܸܟܲܢܸܫ ܐܸܢܘܿܢ: ܘܠܲܐܪܥܵܐ ܕܓܸܠܥܵܕ݂ ܘܲܠܠܸܒ̣ܢܵܢ ܐܲܝܬܸ̇ܐ ܐܸܢܘܿܢ: ܘܠܵܐ ܢܸܡ̱ܠ̈ܝܵܢ ܠܗܘܿܢ.


text:
ܘܢܸܥܒܲܪ ܒܝܲܡܵܐ ܐܘܼܠܨܵܢܵܐ: ܘܢܲܗܦܸܟ݂ ܒܝܲܡܵܐ ܓܲܠܠܹ̈ܐ: ܘܢܸܒ̣ܗ̱ܬ̣ܘܼܢ ܟܠܗܘܿܢ ܥܘܼܡܩܵܘ̈ܗܝ ܕܢܲܗܪܵܐ: ܘܬܸܒ̣ܛܲܠ ܓܲܐܝܘܼܬܹܗ ܕܐܵܬ̣ܘܿܪܵܝܵܐ: ܘܫܘܼܠܛܵܢܹܗ ܕܡܸܨܪܵܝܵܐ ܢܸܥܒܲܪ.


text:
ܢܲܝܠܸܠ ܫܲܪܘܲܝܢܵܐ ܡܸܛܠ ܕܲܢܦܲܠ̣ ܐܲܪܙܵܐ: ܘܥܲܫܝܼ̈ܢܹܐ ܐܸܬ̣ܒܲܙܸܙܘ: ܢܲܝܠܠܘܼܢ ܒܲܠܘܼܛܹ̈ܐ ܕܒܲܝܫܵܢ: ܕܲܢܦܲܠ̣ ܥܵܒ̣ܵܐ ܥܲܫܝܼܢܵܐ.


text:
ܩܵܠܵܐ ܕܝܼܠܲܠܬܵܐ ܕܪ̈ܵܥܵܘܵܬ̣ܵܐ ܕܐܸܬ̣ܒܲܙܙܲܬ̤ ܪܲܒ̇ܘܼܬ̣ܗܘܿܢ: ܩܵܠܵܐ ܕܐܲܪ̈ܝܵܘܵܬ̣ܵܐ ܕܢܵܗ̇ܡܝܼܢ: ܕܐܸܬ̣ܒܲܙܸܙ ܥܘܼܫܢܹܗ ܕܝܘܿܪܕ̇ܢܵܢ.


text:
ܕܙܵܒ̣ܘܿܢܲܝ̈ܗܹܝܢ ܩܵܛ̇ܠܝܼܢ ܠܗܹܝܢ: ܘܠܵܐ ܡܸܬ̣ܚܲܒ̣ܝܼܢ: ܘܲܡܙܲܒ̇ܢܵܢܲܝ̈ܗܹܝܢ ܐܵܡ̇ܪܝܼܢ: ܒܪܝܼܟ݂ ܡܵܪܝܵܐ ܕܐܲܥܬ̇ܪܲܢ: ܘܪ̈ܵܥܵܘܵܬ̣ܗܹܝܢ ܠܵܐ ܚܵܝ̇ܣܝܼܢ ܥܠܲܝܗܹܝܢ.


text:
ܡܸܛܠ ܕܠܵܐ ܚܵܐܹ̇ܣ ܐ̄ܢܵܐ ܬܘܼܒ̣ ܥܲܠ ܥܵܡܘܿܪܹ̈ܝܗ̇ ܕܐܲܪܥܵܐ ܐܵܡܲܪ ܡܵܪܝܵܐ: ܘܗܵܐ ܡܲܫܠܸܡ ܐ̄ܢܵܐ ܠܗܘܿܢ ܠܲܒ̣ܢܲܝ̈ ܐ̄ܢܵܫܵܐ: ܐ̄ܢܵܫ ܒܝܲܕ݂ ܚܲܒ̣ܪܹܗ ܘܲܒ̣ܝܲܕ݂ ܡܲܠܟܹ̇ܗ: ܘܲܢܦܲܠܓ̣ܘܼܢܵܗ̇ ܠܐܲܪܥܵܐ: ܘܠܵܐ ܐܸܦܲܨܸܝܗ̇ ܡ̣ܢ ܐܝܼܕܲܝ̈ܗܘܿܢ.


text:
ܘܲܪܥܹܝ̇ܬ̣ ܠܥܵـ̈ـܢܵܐ ܩܲܛܝܼܢܬܵܐ ܡܸܛܠ ܟܸܢܫܵܐ ܕܥܵـ̈ـܢܵܐ: ܘܢܸܣ̇ܒܹ̇ܬ̣ ܠܝܼ ܬܪܹܝܢ ܚܘܼܛܪ̈ܝܼܢ: ܠܚܲܕ݂ ܩܪܹܝ̇ܬ̣ ܒܲܣܝܼܡܵܐ: ܘܠܲܐܚܪܹܢܵܐ ܚܲܒ̣ܠܵܐ: ܘܲܪܥܹ̇ܝܬ̣ ܠܥܵـ̈ـܢܵܐ.


text:
ܘܐܵܘܒ̇ܕܹܬ̣ ܬܠܵܬ̣ܵܐ ܪ̈ܵܥܵܘܵܬ̣ܵܐ ܒܝܲܪܚܵܐ ܚܲܕ݂: ܘܡܸܐܢܲܬ̤ ܢܲܦ̮ܫܝ ܒܗܘܿܢ: ܘܐܵܦ ܢܲܦ̮ـ̈ـܫܵܬ̣ܗܘܿܢ ܥܘܲܝ̈ ܥܠܲܝ.


text:
ܘܐܸܡܪܹܬ̣ ܕܠܵܐ ܐܸܪܥܹܝܟ݂ܘܿܢ: ܕܡܵܝ̇ܬܵܐ ܬܡܘܼܬ̣: ܘܕ݂ܵܐܒ̣ܕܵܐ ܬܹܐܒܲܕ݂: ܘܐܲܝܕܵܐ ܕܡܸܫܬܲܚܪܵܐ ܬܹܐܟ݂ܘܿܠ ܒܸܣܪܵܐ ܕܚܲܒ̣ܪ̈ܵܬ̣ܵܗ̇.


text:
ܘܲܒ̣ܛܸܠ ܒܹܗ ܒܝܵܘܡܵܐ ܗܵܘܿ: ܘܝܼܕܲܥ̣ܘ ܡܲܟ̇ܝܼ̈ܟܹܐ ܕܥܵـ̈ـܢܵܐ ܕܢܵܛ̇ܪܝܼܢ ܗ̄ܘܼܵܘ ܠܝܼ: ܕܦܸܬ̣ܓ̣ܵܡܹܗ ܗ̄ܘܼ ܕܡܵܪܝܵܐ.


text:
ܘܐܸܡ̇ܪܹܬ̣ ܠܗܘܿܢ: ܐܸܢ ܫܲܦܝܼܪ ܒܥܲܝ̈ܢܲܝܟ̇ܘܿܢ ܗܲܒ̣ܘ ܠܝܼ ܐܲܓ̣ܪܝ: ܐܵܘ ܛܵܠ̇ܡܝܼܢ ܐ̄ܢܬ̇ܘܿܢ ܠܝܼ: ܘܬܲܩ̣ܠܘܼܗܝ ܠܐܲܓ̣ܪܝ ܬܠܵܬ̣ܝܼܢ ܕܟܸܣܦܵܐ.


text:
ܘܐܸܡܲܪ ܠܝܼ ܡܵܪܝܵܐ ܐܲܪܡܵܝܗܝ ܒܹܝܬ̣ ܓܲܙܵܐ: ܫܘܼܒ̣ܚܵܐ ܕܐܝܼܩܵܪܵܐ ܕܐܵܘܩ̇ܪܹܬ̣ ܡܸܢܗܘܿܢ: ܘܢܸܣܒܹ̇ܬ̣ ܬܠܵܬ̣ܝܼܢ ܕܟܸܣܦܵܐ ܘܐܲܪܡܝܼܬ̣ ܐܸܢܘܿܢ ܒܹܝܬ̣ ܓܲܙܵܐ ܒܒܲܝܬܹ̇ܗ ܕܡܵܪܝܵܐ.


text:
ܡܸܛܠ ܕܗܵܐ ܐܸܢܵܐ ܡܩܝܼܡ ܐ̄ܢܵܐ ܪܵܥܝܵܐ ܒܐܲܪܥܵܐ: ܕܐܵܒ̣̈ܕܵܢ ܠܵܐ ܢܸܦܩܘܿܕ݂: ܘܲܕ݂ܛܵـ̈ـܥܝܵܢ ܠܵܐ ܢܸܒ̣ܥܸܐ: ܘܕܲܬ̣ܒ̣ܝܼܪ̈ܵܢ ܠܵܐ ܢܸܥܨܘܿܒ̣: ܘܕܲܟ݂ܪ̈ܝܼܗܵܢ ܠܵܐ ܢܲܐܣܸܐ: ܘܲܕ݂ܩܵܝ̈ܡܵܢ ܠܵܐ ܢܬܲܪܣܸܐ: ܘܒܸܣܪܵܐ ܕܫܲܡܝܼ̈ܢܵܬ̣ܵܐ ܢܹܐܟ݂ܘܿܠ: ܘܲܟ݂ܪ̈ܵܥܲܝܗܹܝܢ ܢܥܲܪܸܩ.


text:
ܐܘܿ ܪܵܥܝܵܐ ܒܘܿܪܵܐ: ܕܫܸܒ̣ܩܹ̇ܬ̣ ܥܵـ̈ـܢܵܐ ܥܲܠ ܕܪܵܥܵܟ݂: ܘܥܲܠ ܥܲܝܢܵܟ݂ ܕܝܲܡܝܼܢܵܐ: ܕܪܵܥܵܟ݂ ܕܝܲܡܝܼܢܵܐ ܢܹܐܒܲܫ: ܘܥܲܝܢܵܟ݂ ܕܝܲܡܝܼܢܵܐ ܬܸܣܡܸܐ.


text:
ܚܸܙܘܵܐ ܕܦܸܬ̣ܓ̣ܵܡܵܘ̈ܗܝ ܕܡܵܪܝܵܐ ܥܲܠ ܝܑܼܣܪܵܝܹܠ: ܐܵܡܲܪ ܡܵܪܝܵܐ ܕܲܡ̣ܬܲܚ ܫܡܲܝܵܐ ܘܐܲܬ̣ܩܸܢ ܫܲܬ̣ܐ̱ܣܹܝ̈ܗ̇ ܕܐܲܪܥܵܐ: ܘܲܒ̣ܪܵܐ ܪܘܼܚܹܗ ܕܒܲܪܢܵܫܵܐ ܒܓ̣ܵܘܹܗ.


text:
ܗܵܢܵܐ ܐܸܢܵܐ ܥܵܒܹ̇ܕ݂ ܐ̄ܢܵܐ ܠܵܗ̇ ܠܐܘܿܪܸܫܠܸܡ: ܬܲܪܥܵܐ ܕܲܪܥܵܠܵܐ ܠܟ݂ܠܗܘܿܢ ܥܲܡܡܹ̈ܐ ܕܲܚܕ݂ܝܼܪܝܼܢ ܠܵܗ̇: ܐܵܦ ܥܲܠ ܝܑܼܗܘܼܕ݂ܵܐ ܢܸܗܘܸܐ ܐܘܼܠܨܵܢܵܐ ܥܲܡ ܐܘܿܪܸܫܠܸܡ.


text:
ܘܢܸܗܘܹܐ ܒܹܗ ܒܝܵܘܡܵܐ ܗܵܘܿ: ܐܸܥܒ̇ܕ݂ܝܼܗ̇ ܠܐܘܿܪܸܫܠܸܡ ܟܹܐܦܵܐ ܕܲܕ݂ܝܵܫܵܐ ܠܟ݂ܠܗܘܿܢ ܥܲܡܡܹ̈ܐ: ܘܟ݂ܠܗܘܿܢ ܕܵܝܘܿܫܹ̈ܝܗ̇ ܡܸܣܬܲܪܵܛܘܼ ܢܸܣܬܲܪܛܘܼܢ: ܘܢܸܬ̣ܟܲܢܫܘܼܢ ܥܠܹܝܗ̇ ܟܠܗܘܿܢ ܥܲܡܡܹ̈ܐ ܕܐܲܪܥܵܐ.


text:
ܒܹܗ ܒܝܵܘܡܵܐ ܗܵܘܿ ܐܵܡܲܪ ܡܵܪܝܵܐ: ܐܸܡܚܸܐ ܠܟ݂ܠܗܘܿܢ ܪ̈ܲܟ݂ܫܵܗ̇ ܒܬܸܡܗܵܐ: ܘܪ̈ܵܟ݂ܒܲܝܗܘܿܢ ܒܲܬ̣ܘܵܪܵܐ: ܘܥܲܠ ܕܒܹܝܬ̣ ܝܑܼܗܘܼܕ݂ܵܐ ܐܸܦ̮ܬܲܚ ܥܲܝ̈ܢܲܝ: ܘܟ݂ܠܗܘܿܢ ܪ̈ܲܟ݂ܫܵܐ ܕܥܲܡܡܹ̈ܐ ܐܸܡܚܸܐ ܒܲܥܘܵܪܵܐ.


text:
ܘܢܹܐܡܪܘܼܢ ܪܵܘܪ̈ܒ̣ܵܢܹܐ ܕܲܝܗܘܼܕ݂ܵܐ ܒܠܸܒ̇ܗܘܿܢ: ܥܫܸܢ̣ܘ ܡܸܢܲܢ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܒܡܵܪܝܵܐ ܚܲܝܠܬ̣ܵܢܵܐ ܐܲܠܵܗܗܘܿܢ.


text:
ܒܹܗ ܒܝܵܘܡܵܐ ܗܵܘ̇: ܐܸܥܒܸ̇ܕ݂ ܠܪܵܘܪ̈ܒ̣ܵܢܹܐ ܕܲܝܗܘܼܕ݂ܵܐ: ܐܲܝܟ݂ ܓܡܘܼܪܬܵܐ ܕܢܘܼܪܵܐ ܒܩܲܝ̈ܣܹܐ: ܘܐܲܝܟ݂ ܠܲܡܦܹܝܕ݂ܵܐ ܕܢܘܼܪܵܐ ܒܚܲܒ̇ܬ̣ܵܐ: ܘܢܹܐܟ݂ܠܘܼܢ ܠܝܲܡܝܼܢܵܐ ܘܲܠܣܸܡܵܠܵܐ: ܠܟ݂ܠܗܘܿܢ ܥܲܡܡܹ̈ܐ ܕܲܚܕ݂ܝܼܪܝܼܢ ܠܗܘܿܢ: ܘܬܸܬܸ̇ܒ̣ ܐܘܿܪܸܫܠܸܡ ܬܘܼܒ̣ ܒܕ݂ܘܼܟ̇ܬ̣ܵܗ̇ ܒܐܘܿܪܸܫܠܸܡ.


text:
ܘܢܸܦܩܘܿܕ݂ ܡܵܪܝܵܐ ܠܡܲܫܟ̇ܢܵܐ ܕܲܝܗܘܼܕ݂ܵܐ ܐܲܝܟ݂ ܕܡ̣ܢ ܠܘܼܩܕܲܡ: ܡܸܛܠ ܕܠܵܐ ܬܸܣܓܸ̇ܐ ܬܸܫܒ̇ܘܿܚܬܵܐ ܕܒܹܝܬ̣ ܕܵܘܝܼܕ݂: ܘܬܸܫܒ̇ܘܿܚܬܵܐ ܕܥܵܡܘܿܪܹ̈ܝܗ̇ ܕܐܘܿܪܸܫܠܸܡ ܥܲܠ ܕܒܹܝܬ̣ ܝܑܼܗܘܼܕ݂ܵܐ.


text:
ܒܹܗ ܒܝܵܘܡܵܐ ܗܵܘ̇ ܢܲܓܸ̇ܢ ܡܵܪܝܵܐ ܥܲܠ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܘܢܸܗܘܹܐ ܟܪܝܼܗܵܐ ܕܲܒ̣ܗܘܿܢ ܒܝܵܘܡܵܐ ܗܵܘܿ ܐܲܝܟ݂ ܕܵܘܝܼܕ݂: ܘܒܹܝܬ̣ ܕܵܘܝܼܕ݂ ܐܲܝܟ݂ ܐܲܠܵܗܵܐ: ܐܲܝܟ݂ ܡܲܠܲܐܟܹܗ ܕܡܵܪܝܵܐ ܕܲܩܕ݂ܵܡܲܝܗܘܿܢ.


text:
ܘܐܹܫܘܼܕ݂ ܥܲܠ ܕܒܹܝܬ̣ ܕܵܘܝܼܕ݂ ܘܥܲܠ ܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܪܘܼܚܵܐ ܕܪܘܼܚܵܦܵܐ ܘܲܕ݂ܪܵܚܡܹܐ: ܘܲܢܚܘܼܪܘܼܢ ܠܘܵܬ̣ܝ ܒܡܲܢ ܕܲܕ݂ܩܲܪܘ: ܘܢܲܪܩ̄ܕ݂ܘܼܢ ܥܠܵܘܗܝ ܐܲܝܟ݂ ܕܡܲܪܩܕ݂ܝܼܢ ܥܲܠ ܝܑܼܚܝܼܕ݂ܵܐ: ܘܢܸܬ̇ܬܲܒ̣ܪܘܼܢ ܥܠܵܘܗܝ ܐܲܝܟ݂ ܕܡܸܬ̇ܬܲܒ̣ܪܝܼܢ ܥܲܠ ܒܘܼܟ݂ܪܵܐ.


text:
ܒܹܗ ܒܝܵܘܡܵܐ ܗܵܘܿ: ܬܸܣܓܸ̇ܐ ܡܲܪܩܘܼܕ̇ܬܵܐ ܒܐܘܿܪܸܫܠܸܡ: ܐܲܝܟ݂ ܡܲܪܩܘܼܕ̇ܬܵܐ ܕܒܲܪ ܐܲܡܘܿܢ ܕܲܒ̣ܦܲܩܥܲܬ̣ ܡܲܓܕ̇ܘܿ.


text:
ܘܬܲܪܩܸܕ݂ ܐܲܪܥܵܐ ܫܲܪ̈ܒ̣ܵܢ ܫܲܪ̈ܒ̣ܵܢ ܐܲܟ݂ܚ̄ܕ݂ܵܐ: ܫܲܪܒ̇ܬ̣ܵܐ ܕܒܹܝܬ̣ ܕܵܘܝܼܕ݂ ܐܲܟ݂ܚ̄ܕ݂ܵܐ: ܘܢܸܫܲܝ̈ܗܘܿܢ ܐܲܟ݂ܚ̄ܕ݂ܵܐ: ܫܲܪܒ̇ܬ̣ܵܐ ܕܒܹܝܬ̣ ܢܵܬ݂ܵܢ ܐܲܟ݂ܚ̄ܕ݂ܵܐ: ܘܢܸܫܲܝ̈ܗܘܿܢ ܐܲܟ݂ܚ̄ܕ݂ܵܐ.


text:
ܫܲܪܒ̇ܬ̣ܵܐ ܕܒܹܝܬ̣ ܠܹܘܝܼ ܐܲܟ݂ܚ̄ܕ݂ܵܐ: ܘܢܸܫܲܝ̈ܗܘܿܢ ܐܲܟ݂ܚ̄ܕ݂ܵܐ: ܘܫܲܪܒ̇ܬ̣ܵܐ ܕܒܹܝܬ̣ ܫܸܡܥܘܿܢ ܐܲܟ݂ܚ̄ܕ݂ܵܐ: ܘܢܸܫܲܝ̈ܗܘܿܢ ܐܲܟ݂ܚ̄ܕ݂ܵܐ.


text:
ܒܹܗ ܒܝܵܘܡܵܐ ܗܵܘܿ: ܢܸܗܘܹܐ ܡܲܒ̇ܘܼܥܵܐ ܕܡܸܬ̣ܦܬܲܚ ܠܲܕ݂ܒܹܝܬ̣ ܕܵܘܝܼܕ݂: ܘܲܠܥܵܡܘܿܪܹ̈ܝܗ̇ ܕܐܘܿܪܸܫܠܸܡ: ܠܲܪܣܵܣܵܐ ܘܲܠܬܲܕ݂ܟ̇ܝܼܬ̣ܵܐ.


text:
ܒܹܗ ܒܝܵܘܡܵܐ ܗܵܘܿ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܵܘܒܸ̇ܕ݂ ܫܡܵܐ ܕܲܦܬܲܟ݂ܪܹ̈ܐ ܡ̣ܢ ܐܲܪܥܵܐ: ܘܬܘܼܒ̣ ܠܵܐ ܢܸܬ̇ܕܲܟ݂ܪܘܼܢ: ܘܐܲܥܒܲܪ ܡ̣ܢ ܐܲܪܥܵܐ ܢܒ̣ܝܹ̈ܐ ܕܲܓܵܠܹ̈ܐ ܘܪ̈ܘܼܚܹܐ ܛܲܢ̈ܦܵܬ̣ܵܐ.


text:
ܘܐܸܢ ܬܘܼܒ̣ ܢܸܬ̣ܢܲܒܸ̇ܐ ܓܲܒ̣ܪܵܐ: ܢܹܐܡܪܘܼܢ ܠܹܗ ܐܲܒ̣ܘܼܗܝ ܘܐܸܡܹܗ ܠܵܐ ܬܸܚܸܐ: ܡܸܛܠ ܕܕܲܓܵܠܘܼܬ̣ܵܐ ܡܲܠܸܠ̣ܬ̇ ܒܲܫܡܹܗ ܕܡܵܪܝܵܐ: ܘܢܹܐܣܪܘܼܢܹܗ ܐܲܒ̣ܘܼܗܝ ܘܐܸܡܹܗ ܕܝܲܠܕ̇ܘܼܗܝ ܡܵܐ ܕܐܸܬ̣ܢܲܒ̇ܝܼ.


text:
ܒܹܗ ܒܝܵܘܡܵܐ ܗܵܘܿ: ܢܸܒ̣ܗ̱ܬ̣ܘܼܢ ܢܒ̣ܝܹ̈ܐ ܕܲܓܵܠܹ̈ܐ ܐ̄ܢܵܫ ܡ̣ܢ ܚܸܙܘܵܐ ܕܲܢܒ̣ܝܼܘܼܬܹܗ: ܘܠܵܐ ܢܸܬ̣ܟܲܒ̣ܢܘܼܢ ܡܸܫܟܹ̇ܐ ܕܣܲܥܪܵܐ ܡܸܛܠ ܕܟܲܕܸ̇ܒ̣ܘ.


text:
ܘܢܹܐܡܪܘܼܢ ܠܹܗ: ܡܵܢܵܐ ܐܸܢܹܝܢ ܗܵܠܹܝܢ ܡܲܚ̈ܘܵܬ̣ܵܐ ܕܒ̣ܐܝܼܕܲܝ̈ܟ: ܘܢܹܐܡܲܪ ܗܵܠܹܝܢ ܡܲܚ̈ܘܵܬ̣ܵܐ ܕܒܸܠ̇ܥܹܬ̣ ܒܹܝܬ̣ ܪ̈ܵܚܡܲܝ.


text:
ܣܲܝܦܵܐ ܐܸܬ̇ܬ̇ܥܝܼܪ ܥܲܠ ܪܵܥܝܵܐ ܕܝܼܠܝ: ܘܥܲܠ ܓܲܒ̣ܪܵܐ ܪܵܚܹܡ̇ܝ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܡܚܝܼ ܠܪܵܥܝܵܐ ܘܬܸܬ̣ܒܲܕܲܪ ܥܵܢܹ̈ܗ: ܘܐܲܗܦܸܟ݂ ܐܝܼܕ݂ܝ ܥܲܠ ܥܲܠܠܵܢܹ̈ܐ.


text:
ܘܢܸܗܘܹܐ ܒܟ݂ܠܵܗ̇ ܐܲܪܥܵܐ ܐܵܡܲܪ ܡܵܪܝܵܐ: ܘܬܲܪܬܹ̇ܝܢ ܡ̈ܢܵܘܵܢ ܕܒ̣ܵܗ̇ ܢܣܘܼܦܘܼܢ: ܘܢܹܐܒ̣ܕ̇ܘܼܢ: ܘܬ̣ܘܼܠܬ̣ܵܐ ܢܸܫܬ̇ܚܲܪ ܒܵܗ̇.


text:
ܘܐܲܥܠܝܼܘܗܝ ܠܬ̣ܘܼܠܬ̣ܵܐ ܕܢܸܫܬ̇ܚܲܪ ܒܢܘܼܪܵܐ: ܘܐܸܨܪܘܿܦ ܐܸܢܘܿܢ ܐܲܝܟ݂ ܕܨܵܪܦܝܼܢ ܠܣܹܐܡܵܐ: ܘܐܸܒ̣ܚܘܿܪ ܐܸܢܘܿܢ ܐܲܝܟ݂ ܕܒ̣ܵܚܪܝܼܢ ܠܕܲܗܒ̣ܵܐ: ܗ̤ܘ ܢܸܩܪܸܐ ܒܫܹܡܝ ܘܐܸܢܵܐ ܐܸܥܢܹܝܘܗܝ: ܘܐܹܡܲܪ ܕܗܵܢܵܘ ܥܲܡܝ: ܘܗ̤ܘ ܢܹܐܡܲܪ ܡܵܪܝܵܐ ܐܲܠܵܗܝ.


text:
ܘܐܸܟܲܢܸܫ ܠܟ݂ܠܗܘܿܢ ܥܲܡܡܹ̈ܐ ܠܐܘܿܪܸܫܠܸܡ ܠܲܩܪܵܒ̣ܵܐ: ܘܬܸܬ̇ܚܸܕ݂ ܡܕ݂ܝܼܢ̄ܬܵܐ: ܘܢܸܬ̣ܒܲܙܙܘܼܢ ܒܵـ̈ـܬܹ̇ܐ: ܘܢܸܫܹ̈ܐ ܢܸܨܛܲܥܪ̈ܵܢ: ܘܢܸܦܘܿܩ ܦܸܠܓܵܗ̇ ܕܲܡܕ݂ܝܼܢ̄ܬܵܐ ܒܫܸܒ̣ܝܵܐ: ܘܦܸܠܓܹ̇ܗ ܕܥܲܡܵܐ ܠܵܐ ܢܹܐܒܲܕ݂ ܡ̣ܢ ܡܕ݂ܝܼܢ̄ܬܵܐ.


text:
ܘܲܢܩܘܼ̈ܡܵܢ ܪܸ̈ܓ̣ܠܵܘܗܝ ܥܲܠ ܛܘܼܪܵܐ ܕܙܲܝ̈ܬܹ̇ܐ: ܕܠܘܼܩܒܲܠ ܐܘܿܪܸܫܠܸܡ ܒܡܲܕ݂ܢ̱ܚܵܝܵܗ̇: ܘܢܸܬ̣ܦܠܸܓ̣ ܛܘܼܪܵܐ ܕܙܲܝ̈ܬܹ̇ܐ ܦܸܠܓܹ̇ܗ ܠܡܲܕ݂ܢ̱ܚܵܐ ܘܦܸܠܓܹ̇ܗ ܠܡܲܥ̱ܪܒ̣ܵܐ: ܘܢܸܗܘܹܐ ܒܹܗ ܢܲܚܠܵܐ ܕܛܵܒ̣ ܪܲܒ̇: ܘܢܸܫܬ̇ܒܸܩ ܦܸܠܓܹ̇ܗ ܕܛܘܼܪܵܐ ܠܓܲܪܒ̇ܝܵܐ: ܘܦܸܠܓܹ̇ܗ ܠܬܲܝܡ̄ܢܵܐ.


text:
ܘܬܸܥ̱ܪܩܘܼܢ ܠܢܲܚܠܵܐ ܕܛܘܼܪܹ̈ܐ: ܡܸܛܠ ܕܢܸܡܛܸܐ ܢܲܚܠ̱ܗܘܿܢ ܕܛܘܼܪܹ̈ܐ ܠܐܘܼܠܨܵܢܵܐ: ܘܬܸܥ̱ܪܩܘܼܢ ܐܲܝܟ݂ ܕܲܥܪܲܩ̣ܬ̇ܘܿܢ ܡ̣ܢ ܩܕ݂ܵܡ ܙܵܘܥܵܐ ܕܲܗܘ̤ܵܐ ܒܝܵܘܡܵܘ̈ܗܝ ܕܥܘܿܙܝܼܵܐ ܡܲܠܟܵܐ ܕܲܝܗܘܼܕ݂ܵܐ: ܘܢܸܥܘܿܠ ܡܵܪܝܵܐ ܐܲܠܵܗܝ ܘܟ݂ܠܗܘܿܢ ܩܲܕ̇ܝܼܫܵܘ̈ܗܝ ܥܲܡܹܗ.


text:
ܘܢܸܗܘܹܐ ܝܵܘܡܵܐ ܚܲܕ݂: ܘܝܵܘܡܵܐ ܗܵܘܿ ܢܸܬ̣̱ܝܼܕܲܥ ܠܡܵܪܝܵܐ: ܠܵܐ ܠܸܠܝܵܐ ܘܠܵܐ ܐܝܼܡܵܡܵܐ: ܘܲܠܥܸܕܵܢ ܪܲܡܫܵܐ ܢܸܗܘܹܐ ܢܘܼܗܪܵܐ.


text:
ܒܹܗ ܒܝܵܘܡܵܐ ܗܵܘܿ: ܢܸܦܩܘܼܢ ܡܲـ̈ـܝܵܐ ܚܲܝܹ̈ܐ ܡ̣ܢ ܐܘܿܪܸܫܠܸܡ: ܦܸܠܓ̇ܗܘܿܢ ܠܝܲܡܵܐ ܡܲܕ݂ܢ̱ܚܵܝܵܐ: ܘܦܸܠܓܗܘܿܢ ܠܝܲܡܵܐ ܡܲܥ̱ܪܒ̣ܵܝܵܐ: ܩܲܝܛܵܐ ܘܣܲܬ̣ܘܵܐ.


text:
ܘܢܸܚܕ̇ܪܝܼܗ̇ ܠܟ݂ܠܵܗ̇ ܐܲܪܥܵܐ ܐܲܝܟ݂ ܦܩܲܥܬ̣ܵܐ: ܡ̣ܢ ܓܒܲܥ ܘܲܥܕܲܡܵܐ ܠܪܲܡܘܿܢ ܕܲܒ̣ܬܲܝܡܢܵܝܵܗ̇ ܕܐܘܿܪܸܫܠܸܡ: ܘܬܸܬ̇ܪܝܼܡ ܘܬܸܬܸ̇ܒ̣ ܒܕ݂ܘܼܟ̇ܬ̣ܵܗ̇: ܡ̣ܢ ܬܲܪܥܵܐ ܕܒܸܢܝܵܡܹܝܢ: ܘܲܥܕܲܡܵܐ ܠܐܲܬ̣ܪܵܐ ܕܬܲܪܥܵܐ ܩܲܕ݂ܡܵܝܵܐ: ܘܲܥܕܲܡܵܐ ܠܬܲܪܥܵܐ ܕܙܵܘܝܼܬ̣ܵܐ: ܘܡ̣ܢ ܡܲܓܕ̇ܠܵܐ ܕܲܚܢܵܢܵܐܹܝܠ: ܘܲܥܕܲܡܵܐ ܠܡܲܥܨܲܪܬܵܐ ܕܡܲܠܟܵܐ.


text:
ܘܗܵܕܹܐ ܬܸܗܘܹܐ ܡܚܘܿܬ̣ܵܐ ܕܢܸܡܚܸܐ ܡܵܪܝܵܐ ܠܟ݂ܠܗܘܿܢ ܥܲܡܡܹ̈ܐ ܕܡܸܬ̣ܚܲܝܠܝܼܢ ܥܲܠ ܐܘܿܪܸܫܠܸܡ: ܢܸܬ̣ܡ̱ܣܸܐ ܒܸܣ̱ܪܗܘܿܢ ܟܲܕ݂ ܩܵܝ̇ܡܝܼܢ ܥܲܠ ܪܸ̈ܓ̣ܠܲܝܗܘܿܢ: ܘܥܲܝܢܲܝ̈ܗܘܿܢ ܢܸܬ̣ܡܲܣ̈ܝܵܢ ܒܕ݂ܘܼܟ̇ܝܵܬ̣ܗܹܝܢ: ܘܠܸܫܵܢܗܘܿܢ ܢܸܬ̣ܡ̱ܣܸܐ ܒܦܘܼܡܗܘܿܢ.


text:
ܒܹܗ ܒܝܵܘܡܵܐ ܗܵܘܿ: ܬܸܗܘܹܐ ܒܗܘܿܢ ܬܵܘܹܗܬ̣ܵܐ ܪܲܒ̇ܬ̣ܵܐ ܕܡܵܪܝܵܐ: ܘܢܹܐܚܕ̇ܘܼܢ ܐ̄ܢܵܫ ܠܚܲܒ̣ܪܹܗ: ܘܬܸܕ݂ܒܲܩ ܐܝܼܕܹܗ ܒܐܝܼܕ݂ܵܐ ܕܚܲܒ̣ܪܹܗ.


text:
ܘܐܵܦ ܝܑܼܗܘܼܕ݂ܵܐ ܢܸܬ̣ܟܲܬܲܫ ܒܐܘܿܪܸܫܠܸܡ: ܘܲܢܟܲܢܸܫ ܩܸܢܝܵܢܵܐ ܕܟ݂ܠܗܘܿܢ ܥܲܡܡܹ̈ܐ ܕܲܚܕ̇ܝܼܪܝܼܢ ܠܵܗ̇: ܕܲܗܒ̣ܵܐ ܘܣܹܐܡܵܐ ܘܢܲܚ̈ܬܹ̇ܐ ܕܛܵܒ̣ ܣܲܓ̇ܝܼܐܝܼܢ.


text:
ܘܗܵܟܲܢܵܐ ܬܸܗܘܹܐ ܡܚܘܿܬ̣ܵܐ ܕܣܘܼܣܝܵܐ ܘܲܕ݂ܟ݂ܘܿܕܲܢܝܵܐ: ܘܲܕ݂ܓܲܡܠܵܐ ܘܕܲܚܡܵܪܵܐ: ܘܲܕ݂ܟ݂ܠܵܗ̇ ܒܥܝܼܪܵܐ ܕܬܸܗܘܹܐ ܒܡܲܫ̱ܪ̈ܝܵܬ̣ܵܐ ܗܵܠܹܝܢ: ܐܲܝܟ݂ ܡܚܘܿܬ̣ܵܐ ܗܵܕܹܐ.


text:
ܘܢܸܗܘܹܐ ܟܠ ܕܡܸܫܬ̇ܚܲܪ ܡ̣ܢ ܟܠܗܘܿܢ ܥܲܡܡܹ̈ܐ ܕܐܵܬܹ̇ܝܢ ܥܲܠ ܐܘܿܪܸܫܠܸܡ: ܢܸܣܩܘܼܢ ܡ̣ܢ ܫܢܵܐ ܠܲܫܢܵܐ: ܠܡܸܣܓܸ̇ܕ݂ ܠܡܲܠܟܵܐ ܡܵܪܝܵܐ ܚܲܝܠܬ̣ܵܢܵܐ: ܘܲܠܡܸܥܒܲܕ݂ ܥܲܕ݂ܥܹܕ݂ܵܐ ܕܲܡܛܲܠ̈ܠܹܐ.


text:
ܘܢܸܗܘܸܐ ܡܲܢ ܕܠܵܐ ܢܸܣܲܒ̣ ܡ̣ܢ ܟܠܗܹܝܢ ܫܲܪ̈ܒ̣ܵܬ̣ܵܐ ܕܐܲܪܥܵܐ ܠܐܘܿܪܸܫܠܸܡ: ܠܡܸܣܓܲܕ݂ ܠܡܲܠܟܵܐ ܡܵܪܝܵܐ ܚܲܝܠܬ̣ܵܢܵܐ: ܠܵܐ ܢܸܚܘܿܬ̣ ܥܠܲܝܗܘܿܢ ܡܸܛܪܵܐ.


text:
ܘܐܸܢ ܫܲܪܒ̇ܬ̣ܵܐ ܕܡܸܨܪܹܝܢ ܠܵܐ ܬܣܲܩ ܘܠܵܐ ܬܹܐܬܹܐ: ܘܐܵܦ ܥܠܲܝܗܘܿܢ ܬܸܗܘܹܐ ܡܚܘܿܬ̣ܵܐ ܕܢܸܡܚܸܐ ܡܵܪܝܵܐ ܠܥܲܡܡܹ̈ܐ: ܐܲܝܠܹܝܢ ܕܠܵܐ ܣܵܠܩܝܼܢ ܠܡܸܥܒܲܕ݂ ܥܲܕ݂ܥܹܕ݂ܵܐ ܕܲܡܛܲܠܵܠܹ̈ܐ.


text:
ܘܗܵܕܹܐ ܬܸܗܘܹܐ ܚܛܝܼܬ̣ܵܗ̇ ܕܡܸܨܪܹܝܢ: ܘܲܚܛܝܼܬ̣ܵܐ ܕܟ݂ܠܗܘܿܢ ܥܲܡܡܹ̈ܐ: ܐܲܝܠܹܝܢ ܕܠܵܐ ܣܵܠ̇ܩܝܼܢ ܠܡܸܥܒܲܕ݂ ܥܲܕ݂ܥܹܕ݂ܵܐ ܕܲܡܛܲܠ̈ܠܹܐ.


text:
ܒܹܗ ܒܝܵܘܡܵܐ ܗܵܘܿ: ܢܸܗܘܸܐ ܥܲܠ ܦܓ̣ܘܼܕ̇ܬܹ̇ܗ ܕܣܘܼܣܝܵܐ ܩܘܼܕ݂ܫܵܐ ܠܡܵܪܝܵܐ: ܘܢܸܗܘܘܿܢ ܩܲܕ݂ܣܹ̈ܐ ܕܲܒ̣ܒܲܝܬܹ̇ܗ ܕܡܵܪܝܵܐ: ܐܲܝܟ݂ ܦܝܼܠܵܣܹ̈ܐ ܕܲܩܕ݂ܵܡ ܡܲܕ݂ܒ̇ܚܵܐ.


text:
ܘܢܸܗܘܹܐ ܟܠ ܩܲܕ݂ܣܵܐ ܕܒ̣ܐܘܿܪܸܫܠܸܡ ܘܒܲܝܗܘܼܕ݂ܵܐ: ܩܘܼܕ݂ܫܵܐ ܠܡܵܪܝܵܐ ܚܲܝܠܬ̣ܵܢܵܐ: ܘܢܹܐܬ̣ܘܿܢ ܟܠ ܕܲܡܕܲܒ̇ܚܝܼܢ: ܘܢܸܣܒ̣ܘܼܢ ܡܸܢܗܘܿܢ ܘܲܢܒܲܫܠܘܼܢ ܒܗܘܿܢ: ܘܠܵܐ ܢܸܗܘܹܐ ܬܘܼܒ̣ ܟܢܲܥܢܵܝܵܐ ܒܒܲܝܬܹ̇ܗ ܕܡܵܪܝܵܐ ܚܲܝܠܬ̣ܵܢܵܐ ܒܝܵܘܡܵܐ ܗܵܘܿ.


text:
ܪܚܸܡ̇ܬ̇ܟ݂ܘܿܢ ܐܵܡܲܪ ܡܵܪܝܵܐ: ܘܐܵܡ̇ܪܝܼܢ ܐ̄ܢܬ̇ܘܿܢ ܒܡܵܢܵܐ ܪܚܸܡ̣ܬܵܢ: ܕܲܠܡܵܐ ܥܹܣܘܿ ܠܵܐ ܗܘ̤ܵܐ ܐܲܚܘܼܗܝ ܕܝܲܥܩܘܿܒ̣ ܐܵܡܲܪ ܡܵܪܝܵܐ: ܕܪܸܚܡܹ̇ܬ̣ ܠܝܲܥܩܘܿܒ̣: ܘܲܠܥܹܣܘܿ ܣܢܹ̇ܝܬ̣.


text:
ܘܐܸܢ ܢܹܐܡܪܘܼܢ ܐܲܕ݂ܘܿܡܵܝܹ̈ܐ ܐܸܬ̣ܡܲܣܟܲܢ̄ܢ: ܢܸܗܦܘܿܟ݂ ܢܸܒ̣ܢܸܐ ܚܲܪ̈ܒ̣ܵܬ̣ܵܐ: ܗܵܟܲܢܵܐ ܐܵܡܲܪ ܡܵܪܝܵܐ: ܗܸܢ̣ܘܿܢ ܢܸܒ̣ܢܘܿܢ ܘܐܸܢܵܐ ܐܸܣܚܘܿܦ: ܘܢܸܩܪܘܿܢ ܐܸܢܘܿܢ ܬܚܘܼܡܵܐ ܕܲܚܛܝܼܬ̣ܵܐ: ܘܥܲܡܵܐ ܕܲܪܓܸܙ ܥܠܵܘܗܝ ܡܵܪܝܵܐ ܠܥܵܠܲܡ.


text:
ܒܪܵܐ ܡܝܲܩܲܪ ܠܐܲܒ̣ܘܼܗܝ ܘܥܲܒ̣ܕܵܐ ܠܡܵܪܹܗ: ܐܸܢ ܐܲܒ̣ܵܐ ܐ̄ܢܵܐ ܐܲܝܟܵܘ ܕܲܡܝܲܩܪܝܼܢ ܐ̄ܢܬ̇ܘܿܢ ܠܝܼ: ܘܐܸܢ ܡܵܪܝܵܐ ܐ̄ܢܵܐ ܐܲܝܟܵܐ ܗ̄ܘܼ ܕܕ݂ܵܚ̇ܠܝܼܢ ܐ̄ܢܬ̇ܘܿܢ ܡܹܢܝ: ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܠܟ݂ܘܿܢ ܟܵܗ̈ܢܹܐ ܕܒ̣ܵܙ̇ܝܼܢ ܐ̄ܢܬ̇ܘܿܢ ܫܹܡܝ: ܘܐܸܢ ܐܵܡ̇ܪܝܼܢ ܐ̄ܢܬ̇ܘܿܢ ܒܡܵܢܵܐ ܐܲܒܸ̇ܙܢ ܫܡܵܟ݂.


text:
ܥܲܠ ܕܲܡܩܲܪܒ̣ܝܼܢ ܐ̄ܢܬ̇ܘܿܢ ܥܲܠ ܡܲܕ݂ܒܲܚܝ ܠܲܚܡܵܐ ܛܲܢܦܵܐ: ܘܐܸܢ ܐܵܡ̇ܪܝܼܬ̇ܘܿܢ ܒܡܵܢܵܐ ܛܲܢܸܦܢܵܟ݂: ܒܕ݂ܵܐܡ̇ܪܝܼܢ ܐ̄ܢܬ̇ܘܿܢ ܕܫܝܼܛ ܗ̄ܘܼ ܦܵܬ̣ܘܿܪܹܗ ܕܡܵܪܝܵܐ.


text:
ܘܕܲܡܩܲܪܒ̣ܝܼܢ ܐ̄ܢܬ̇ܘܿܢ ܥܘܝܼܪܵܐ ܠܡܲܕ݂ܒ̇ܚܵܐ ܕܲܠܡܵܐ ܠܵܐ ܒܝܼܫ: ܘܕܲܡܩܲܪܒ̣ܝܼܢ ܐ̄ܢܬ̇ܘܿܢ ܚܓ̣ܝܼܪܵܐ ܘܲܟ݂ܪܝܼܗܵܐ: ܕܲܠܡܵܐ ܠܵܐ ܒܝܼܫ: ܩܲܪܸܒܲܝܗܝ ܢܹܐ ܠܫܲܠܝܼܛܵܟ݂: ܕܲܠܡܵܐ ܪܵܥܹ̇ܐ ܠܵܟ݂: ܐܵܘ ܢܵܣܹ̇ܒ̣ ܒܐܲܦܲܝ̈ܟ: ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܡܸܟܹ̇ܝܠ ܨܲܠܵܘ ܩܕ݂ܵܡ ܡܵܪܝܵܐ ܘܲܢܪܲܚܸܡ ܥܠܲܝܢ: ܕܒ̣ܐܝܼܕܲܝ̈ܟ̇ܘܿܢ ܗܘ̤ܵܬ̣ ܗܵܕܹܐ: ܠܵܐ ܐܸܣܲܒ̣ ܒܐܲܦܲܝ̈ܟ̇ܘܿܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܡܲܢ̣ܘܼ ܐܝܼܬ̣ ܒܟ݂ܘܿܢ ܕܢܹܐܚܘܿܕ݂ ܬܲܪܥܝܼ: ܘܠܵܐ ܬܩܲܪܒ̣ܘܼܢ ܥܲܠ ܡܲܕ݂ܒܲܚܝ ܕܡܲܓܵܢ: ܠܵܐ ܨܵܒܹ̇ܐ ܐ̄ܢܵܐ ܒܟ݂ܘܿܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܩܘܼܪܒܵܢܵܐ ܠܵܐ ܐܹܩܲܒܸ̇ܠ ܡܸܢܟ݂ܘܿܢ.


text:
ܡܸܛܠ ܕܡ̣ܢ ܡܲܕ݂ܢܵܚܵܘ̈ܗܝ ܕܫܸܡܫܵܐ ܘܲܥܕܲܡܵܐ ܠܡܲܥܪ̈ܵܒ̣ܘܼܗܝ: ܪܲܒ̇ ܗ̄ܘܼ ܫܹܡܝ ܒܥܲܡܡܹ̈ܐ: ܘܲܒ̣ܟ݂ܠ ܐܲܬܲܪ ܣܵܝ̇ܡܝܼܢ ܒܸܣܡܹ̈ܐ: ܘܲܡܩܲܪܒ̣ܝܼܢ ܠܫܹܡܝ ܩܘܼܪ̈ܒܵܢܹܐ ܕܟܲـ̈ـܝܵܐ: ܡܸܛܠ ܕܪܲܒ̇ ܗ̄ܘܼ ܫܹܡܝ ܒܥܲܡܡܹ̈ܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܐܲܢ̄ܬ̇ܘܿܢ ܡܛܲܢܦܝܼܬ̇ܘܿܢ ܠܹܗ: ܒܕ݂ܵܐܡ̇ܪܝܼܢ ܐ̄ܢܬ̇ܘܿܢ ܕܦܵܬ̣ܘܿܪܹܗ ܕܡܵܪܝܵܐ ܡܛܲܢܲܦ ܗ̄ܘܼ: ܘܫܝܼ̈ܛܵܢ ܐܸܢܹܝܢ ܡܹܐܟ݂̈ܠܵܬܹܗ.


text:
ܘܐܵܡ̇ܪܝܼܬ̇ܘܿܢ ܗܵܢܵܐ ܡ̣ܢ ܕܵܘܘܿܢܲܢ ܗ̄ܘܼ: ܘܢܸܦܚܹ̇ܬ̣ ܒܹܗ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܕܡܲܝܬܹ̇ܝܢ ܐ̄ܢܬ̇ܘܿܢ ܡ̣ܢ ܚܛܘܼܦܝܵܐ ܩܘܼܪ̈ܒܵܢܹܐ ܚܓܝܼܪܹ̈ܐ ܘܲܟ݂ܪ̈ܝܼܗܹܐ: ܠܵܐ ܡܩܲܒܸ̇ܠ ܐ̄ܢܵܐ ܠܗܘܿܢ ܡ̣ܢ ܐܝܼܕܲܝ̈ܟ̇ܘܿܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܘܠܝܼܛ ܗ̄ܘܼ ܡܲܢ ܕܐܝܼܬ̣ ܠܹܗ ܒܲܓ̣ܙܵܪܹܗ ܕܸܟ݂ܪܵܐ: ܘܢܵܕܲܪ ܘܲܡܕܲܒܲܚ ܕܲܟ݂ܪܝܼܗ ܠܡܵܪܝܵܐ: ܡܸܛܠ ܕܡܲܠܟܵܐ ܐ̄ܢܵܐ ܪܲܒܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܫܹܡܝ ܕܚܝܼܠ ܒܥܲܡܡܹ̈ܐ.


text:
ܐܸܢ ܠܵܐ ܬܸܫ̱ܡܥܘܼܢ ܘܐܸܢ ܠܵܐ ܬܣܝܼܡܘܼܢ ܒܠܸܒ̇ܟ݂ܘܿܢ: ܠܡܸܬܲܠ ܐܝܼܩܵܪܵܐ ܠܫܹܡܝ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܹܫܲܕܲܪ ܥܠܲܝܟ̇ܘܿܢ ܠܵܘ̈ܛܵܬ̣ܵܐ: ܘܐܹܠܘܼܛ ܒܘܼܪ̈ܟܵܬ̣ܟ݂ܘܿܢ: ܡܸܛܠ ܕܠܵܐ ܣܵܝܡ̇ܝܼܬ̇ܘܿܢ ܒܠܸܒ̇ܟ݂ܘܿܢ.


text:
ܗܵܐ ܓܵܥܲܪ ܐ̄ܢܵܐ ܒܙܲܪܥܵܐ ܕܐܲܪܥܵܐ: ܘܐܸܕ݂ܪܸܐ ܦܸܪܬܲܐ ܥܲܠ ܐܲܦܲܝ̈ܟ̇ܘܿܢ: ܘܦܸܪܬ̣ܵܐ ܥܲܠ ܥܲܕ݂ܥܹܕܲܝ̈ܟ̇ܘܿܢ: ܘܐܸܫܩܘܿܠܟ݂ܘܿܢ ܒܵܗ̇.


text:
ܩܝܵܡܝ ܗܘ̤ܵܐ ܥܲܡܹܗ: ܚܲܝܹ̈ܐ ܘܲܫܠܵܡܵܐ ܝܸܗ̄ܒܹ̇ܬ̣ ܐܸܢܘܿܢ ܠܹܗ: ܕܸܚ̱ܠܬ̣ܵܐ ܕܚܸܠ̣ ܡܹܢܝ: ܘܡ̣ܢ ܩܕ݂ܵܡ ܫܹܡܝ ܙܵܐܲܥ̇ ܗ̄ܘܼܵܐ.


text:
ܢܵܡܘܿܣܵܐ ܕܩܘܼܫܬܵܐ ܗܘ̤ܵܐ ܒܦܘܼܡܹܗ: ܘܥܵܘܼܠܵܐ ܠܵܐ ܐܸܫܬ̇ܟܲܚ ܒܣܸܦ̈ܘܵܬܹܗ: ܒܲܫܠܵܡܵܐ ܘܒܲܬ̣ܪܝܼܨܘܼܬ̣ܵܐ ܗܲܠܸܟ݂ ܥܲܡܝ: ܘܣܲܓ̇ܝܼ̈ܐܹܐ ܐܲܗܦܸܟ݂ ܡ̣ܢ ܥܵܘܼܠܵܐ.


text:
ܡܸܛܠ ܕܣܸܦ̈ܘܵܬܹܗ ܕܟ݂ܵܗܢܵܐ ܢܸܛܪ̈ܵܢ ܝܑܼܕܲܥܬ̣ܵܐ: ܘܢܵܡܘܿܣܵܐ ܫܵܐ̇ܠܝܼܢ ܡ̣ܢ ܦܘܼܡܹܗ: ܡܸܛܠ ܕܡܲܠܲܐܟܹܗ ܗ̄ܘܼ ܕܡܵܪܝܵܐ ܚܲܝܠܬ̣ܵܢܵܐ.


text:
ܐܲܢ̄ܬ̇ܘܿܢ ܕܹܝܢ ܣܛܲܝܬ̇ܘܿܢ ܡ̣ܢ ܐܘܼܪܚܵܐ: ܘܐܲܟ݂ܫܸܠܬ̇ܘܿܢ ܠܣܲܓ̇ܝܼ̈ܐܹܐ ܡ̣ܢ ܢܵܡܘܿܣܵܐ: ܘܚܲܒܸ̇ܠ̣ܬ̇ܘܿܢ ܩܝܵܡܵܐ ܕܠܹܘܝܼ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܐܵܦ ܐܸܢܵܐ ܝܲܗ̄ܒ̣ܬ̇ܟ݂ܘܿܢ ܫܝܼܛܝܼܢ ܘܡܲܟ̇ܝܼܟ݂ܝܼܢ ܒܟ݂ܠ ܥܲܡ: ܥܲܠ ܕܠܵܐ ܢܛܲܪܬ̇ܘܿܢ ܐܘܼܪ̈ܚܵܬ̣ܝ: ܘܲܢ̣ܣܲܒ̣ܬ̇ܘܿܢ ܒܐܲܦܹ̈ܐ ܒܢܵܡܘܿܣܵܐ.


text:
ܕܲܠܡܵܐ ܠܵܐ ܗ̄ܘܼܵܐ ܚܲܕ݂ ܐܲܒ̣ܵܐ ܠܟ݂ܠܲܢ: ܐܵܘ ܠܵܐ ܗ̄ܘܼܵܐ ܚܲܕ݂ ܐܲܠܵܗܵܐ ܒܪܵܢ: ܠܡܵܢܵܐ ܡܕܲܓ̇ܠܝܼܢܲܢ ܓܒܲܪ ܒܐܲܚܘܼܗܝ: ܘܲܡܛܲܢܦܝܼܢܲܢ ܩܝܵܡܵܐ ܕܐܲܒ̣ܵܗܲܝ̈ܢ.


text:
ܕܲܓܸ̇ܠ̣ ܝܑܼܗܘܼܕ݂ܵܐ: ܘܛܲܢܦܘܼܬ̣ܵܐ ܐܸܬ̣ܥܲܒ̣ܕܲܬ̣ ܒܝܼܣܪܵܝܹܠ: ܘܒ̣ܐܘܿܪܸܫܠܸܡ: ܡܸܛܠ ܕܛܲܢܸܦ ܝܑܼܗܘܼܕ݂ܵܐ ܩܘܼܕ݂ܫܹܗ ܕܡܵܪܝܵܐ ܚܲܝܠܬ̣ܵܢܵܐ: ܘܲܪܚܸܡ ܘܲܦ̣ܠܲܚ ܠܐܲܠܵܗܹ̈ܐ ܢܘܼܟ݂ܪ̈ܵܝܹܐ.


text:
ܢܵܘܒܸ̇ܕ݂ ܡܵܪܝܵܐ ܠܓܲܒ̣ܪܵܐ ܕܢܸܥܒܸ̇ܕ݂ ܗܵܕܹܐ: ܘܠܲܒ̣ܪܹܗ ܘܲܠܒܲܪ ܒܪܹܗ ܡ̣ܢ ܡܲܫܟ̇ܢܹܗ ܕܝܲܥܩܘܿܒ̣: ܘܠܵܐ ܢܸܗܘܹܐ ܠܹܗ ܕܲܡܩܲܪܸܒ̣ ܩܘܼܪܒܵܢܵܐ ܠܡܵܪܝܵܐ ܚܝܠܬ̣ܵܢܵܐ.


text:
ܘܗܵܕܹܐ ܐ̄ܚܪܹܬ̣ܵܐ ܕܲܥ̣ܒܲܕ̇ܬ̇ܘܿܢ: ܟܲܣܝܲܬ̤ ܕܸܡ̱ܥܬ̣ܵܐ ܠܒܲܝܬܹ̇ܗ ܕܡܵܪܝܵܐ: ܘܲܒ̣ܟ݂ܵܬ̣ܵܐ ܘܬܸܢ̈ܚܵܬ̣ܵܐ: ܡܸܛܠ ܕܠܵܐ ܡܸܬ̣ܦܢܸܐ ܥܲܠ ܩܘܼܪ̈ܒܵܢܲܝܟ̇ܘܿܢ: ܘܠܵܐ ܡܩܲܒܸ̇ܠ ܠܹܗ ܠܨܸܒ̣ܝܵܢܵܐ ܡ̣ܢ ܐܝܼܕܲܝ̈ܟ̇ܘܿܢ.


text:
ܘܐܸܢ ܐܵܡ̇ܪܝܼܬ̇ܘܿܢ ܥܲܠ ܡܵܢܵܐ: ܥܲܠ ܕܐܲܣܗܸܕ݂ ܡܵܪܝܵܐ ܒܲܝܢܲܝܟ ܠܐܲܢ̄ܬܲܬ̣ ܛܲܠܝܘܼܬ̣ܵܟ݂ ܕܐܲܢ̄ܬ̇ ܕܲܓܸ̇ܠ̣ܬ̇ ܒܵܗ̇: ܘܗ̤ܝ ܫܵܘܬܵܦܬܵܟ݂ ܘܐܲܢ̄ܬܲܬ̣ ܩܝܵܡܵܟ݂.


text:
ܕܲܠܡܵܐ ܠܵܐ ܗ̄ܘܼܵܐ ܚܲܕ݂ ܓܒܲܪ: ܘܫܲܪܟܵܐ ܕܪ̈ܘܼܚܵܬ̣ܵܐ ܕܝܼܠܹܗ ܗ̄ܘܼ: ܚܲܕ݂ ܒܥ̣ܵܐ ܙܲܪܥܵܐ ܡ̣ܢ ܐܲܠܵܗܵܐ: ܐܸܙܕܲܗ̄ܪܘ ܒܪܘܼܚܟ݂ܘܿܢ: ܘܐ̄ܢܵܫ ܒܐܲܢ̄ܬܲܬ̣ ܛܲܠܝܘܼܬܹܗ ܠܵܐ ܢܕ̇ܓܸ̇ܠ.


text:
ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ: ܘܥܵܘܼܠܵܐ ܒܡܲܪܛܘܼܛܹܗ ܠܵܐ ܢܟܲܣܸܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܙܕܲܗ̄ܪܘ ܒܪܘܼܚܟ݂ܘܿܢ ܘܠܵܐ ܬܕܲܓ̇ܠܘܼܢ.


text:
ܐܲܠܐܝܼܬ̇ܘܿܢ ܠܡܵܪܝܵܐ ܒܦܸܬ̣ܓ̣ܵܡܲܝ̈ܟ̇ܘܿܢ: ܘܐܸܢ ܐܵܡ̇ܪܝܼܢ ܐ̄ܢܬ̇ܘܿܢ ܒܡܵܢܵܐ ܐܲܠܐܝܼܢܵܝܗܝ: ܒܕ݂ܵܐܡ̇ܪܝܼܢ ܐ̄ܢܬ̇ܘܿܢ ܕܟ݂ܠ ܕܥܵܒܹ̇ܕ݂ ܕܒ̣ܝܼܫ ܫܲܦܝܼܪ ܒܥܲܝ̈ܢܲܝ ܡܵܪܝܵܐ: ܘܲܒ̣ܗܘܿܢ ܗ̄ܘܼ ܨܵܒܹ̇ܐ. ܘܐܸܢ ܠܵܐ: ܐܲܝܟܵܘ ܐܲܠܵܗܵܐ ܕܕ݂ܵܐܹ̇ܢ ܕܝܼܢܹ̈ܐ.


text:
ܗܵܐ ܐܸܢܵܐ ܡܫܲܕܲܪ ܐ̄ܢܵܐ ܡܲܠܲܐܟ݂ܝ: ܘܲܢܫܲܦܸܐ ܐܘܼܪܚܵܐ ܩܕ݂ܵܡܲܝ: ܘܡ̣ܢ ܫܸܠܝܵܐ ܢܹܐܬܹܐ ܠܗܲܝܟ̇ܠܹܗ ܕܡܵܪܝܵܐ ܕܲܡܣܲܟܹ̇ܝܢ ܐ̄ܢܬ̇ܘܿܢ ܠܹܗ: ܘܡܲܠܲܐܟ݂ܵܐ ܕܲܩܝܵܡܵܐ ܕܨܵܒܹ̇ܝܢ ܐ̄ܢܬ̇ܘܿܢ ܒܹܗ: ܗܵܐ ܐܵܬܹ̇ܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܡܲܢܘܼ ܡܣܲܝܒܲܪ ܝܵܘܡܵܐ ܕܐܵܬܹ̇ܐ ܒܹܗ: ܐܵܘ ܡܲܢ̣ܘܼ ܡܸܫܟܲܚ ܠܲܡܩܵܡ ܐܸܡܲܬ̣ܝ ܕܡܸܬ̣ܓ̇ܠܹܐ: ܡܸܛܠ ܕܐܲܝܟ݂ ܢܘܼܪܵܐ ܗ̄ܘܼ ܕܨܵܪܦܵܐ: ܘܐܲܝܟ݂ ܟܸܒ̣ܪܝܼܬ̣ܵܐ ܕܲܡܚܵܘܪܵܐ.


text:
ܕܢܸܗܦܘܿܟ݂ ܠܡܸܨܪܲܦ ܘܠܲܡܕܲܟܵܝܘܼ ܐܲܝܟ݂ ܣܹܐܡܵܐ: ܘܲܢܕܲܟܸ̇ܐ ܠܲܒ̣ܢܵܘ̈ܗܝ ܕܠܹܘܝܼ: ܘܢܸܓ̣ܒܸ̇ܐ ܐܸܢܘܿܢ ܐܲܝܟ݂ ܕܲܗܒ̣ܵܐ ܘܐܲܝܟ݂ ܣܹܐܡܵܐ: ܘܢܸܗܘܘܿܢ ܡܩܲܪܒ̣ܝܼܢ ܩܘܼܪܒܵܢܵܐ ܠܡܵܪܝܵܐ ܒܙܲܕ̇ܝܼܩܘܼܬ̣ܵܐ.


text:
ܘܢܸܒ̣ܣܲܡ ܠܡܵܪܝܵܐ ܩܘܼܪܒܵܢܵܐ ܕܲܝܗܘܼܕ݂ܵܐ ܘܕ݂ܐܘܿܪܸܫܠܸܡ: ܐܲܝܟ݂ ܝܵܘ̈ܡܵܬ̣ܵܐ ܕܡ̣ܢ ܥܵܠܲܡ: ܘܐܲܝܟ݂ ܫܢܲـ̈ـܝܵܐ ܕܡ̣ܢ ܩܕ݂ܝܼܡ.


text:
ܘܐܸܩܪܘܿܒ̣ ܥܠܲܝܟ̇ܘܿܢ ܒܕ݂ܝܼܢܵܐ: ܘܐܸܗܘܹܐ ܣܵܗܕ݂ܵܐ ܡܣܲܪܗܒ̣ܵܐ ܒܚܲܪ̈ܵܫܹܐ ܘܲܒ̣ܓܲܝܵܪܹ̈ܐ: ܘܒܲܐܝܠܹܝܢ ܕܝܵܡܹ̇ܝܢ ܒܕܲܓܵܠܘܼܬ̣ܵܐ: ܘܒܲܐܝܠܹܝܢ ܕܛܵܠ̇ܡܝܼܢ ܐܲܓ̣ܪܵܐ ܕܐܲܓܝܼܪܵܐ: ܘܲܕ݂ܥܵܡܘܿܪܵܐ: ܘܲܕ݂ܝܲܬ̣ܡܵܐ: ܘܕܲܐܪܡܲܠܬܵܐ: ܘܨܵܠܹ̇ܝܢ ܥܲܠ ܐܲܝܢܵܐ ܕܡܸܬ̣ܦܢܸܐ ܠܘܵܬ̣ܝ: ܘܠܵܐ ܕܚܸܠ̣ܘ ܡܹܢܝ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܡܸܛܠ ܕܐܸܢܵܐ ܐ̄ܢܵܐ ܡܵܪܝܵܐ ܘܠܵܐ ܐܸܬ̣ܚܲܠܦܹ̇ܬ̣: ܘܐܲܢ̄ܬ̇ܘܿܢ ܒܢܲܝ̈ ܝܲܥܩܘܿܒ̣ ܠܵܐ ܥ̣ܒܲܪܬ̇ܘܿܢ ܡ̣ܢ ܥܵܘܼܠܟ݂ܘܿܢ.


text:
ܡ̣ܢ ܝܵܘ̈ܡܲܝ ܐܲܒ̣ܵܗܲܝ̈ܟ̇ܘܿܢ ܣܛܲܝ̣ܬ̇ܘܿܢ ܡ̣ܢ ܦܘܼܩ̈ܕܵܢܲܝ: ܘܠܵܐ ܫ̣ܡܲܥܬ̇ܘܿܢ ܐܸܢܘܿܢ: ܐܸܬ̣ܦܢܵܘ ܠܘܵܬ̣ܝ ܘܐܸܬ̣ܦܢܸܐ ܥܠܲܝܟ̇ܘܿܢ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ. ܘܐܸܢ ܐܵܡ̇ܪܝܼܬ̇ܘܿܢ ܒܡܵܢܵܐ ܢܸܬ̣ܦܢܸܐ.


text:
ܕܲܠܡܵܐ ܛܵܠܹ̇ܡ ܒܲܪܢܵܫܵܐ ܠܐܲܠܗܵܐ ܐܲܝܟ݂ ܕܐܲܢ̄ܬ̇ܘܿܢ ܛܵܠ̇ܡܝܼܢ ܐ̄ܢܬ̇ܘܿܢ ܠܝܼ: ܘܐܸܢ ܐܵܡ̇ܪܝܼܢ ܐ̄ܢܬ̇ܘܿܢ ܒܡܵܢܵܐ ܛܠܲܡܢܵܟ݂: ܒܡܲܥܣܵܪܹ̈ܐ: ܘܲܒ̣ܪܹ̈ܫܝܵܬ̣ܵܐ.


text:
ܟܠܹܗ ܥܲܡܵܐ ܐܲܝܬܵܘ ܡܲܥܣܵܪܹ̈ܐ ܠܐܵܘܨܪ̈ܲܝ: ܘܢܸܗܘܘܿܢ ܡܹܐܟ݂ܘܼܠܬܵܐ ܒܒܲܝܬ̇ܝ: ܘܢܲܣܵܐܘܼܢܝ ܒܗܵܕܹܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܐܸܦ̮ܬܲܚ ܠܟ݂ܘܿܢ ܟܵܘܲܝ̈ ܫܡܲܝܵܐ: ܘܐܸܣܘܿܟ݂ ܠܟ݂ܘܿܢ ܒܘܼܪ̈ܟܵܬ̣ܵܐ ܥܕܲܡܵܐ ܕܬܹܐܡܪܘܿܢ ܟܲܕ̇ܘܼ.


text:
ܘܐܸܟܐܸܐ ܒܐܵܟ݂ܠܵܐ ܕܠܵܐ ܢܚܲܒܸ̇ܠ ܦܹܐܪܹ̈ܐ ܕܐܲܪܥܵܐ: ܘܠܵܐ ܬܸܚܪܲܒ̣ ܠܟ݂ܘܿܢ ܐܵܦܠܵܐ ܚܕ݂ܵܐ ܓܦܸܬܵܐ ܒܐܲܪܥܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܐܸܡ̣ܪܬ̇ܘܿܢ ܕܲܣܪܝܼܩܵܐܝܼܬ̣ ܦܠܲܚ̣ܢܵܝܗܝ ܠܡܵܪܝܵܐ: ܘܡܵܢܵܐ ܐܵܘܬܲܪܢ ܕܲܢܛܲܪܢ ܢܛܘܼܪ̈ܵܬܹܗ: ܘܲܕ݂ܗܲܠܸܟ݂ܢ ܡܲܟ̇ܝܼܟ݂ܵܐܝܼܬ̣ ܩܕ݂ܵܡ ܡܵܪܝܵܐ ܚܲܝܠܬ̣ܵܢܵܐ.


text:
ܘܡ̣ܢ ܗܵܫܵܐ ܛܘܼܒ̣ܵܐ ܝܵܗ̄ܒ̇ܝܼܢܲܢ ܠܥܵܘܿܠܹܐ: ܘܡܸܬ̣ܒ̇ܢܹܝܢ ܥܵܒ̣ܕܲܝ̈ ܚܛܝܼܬ̣ܵܐ: ܘܲܡܢܲܣܹܝܢ ܠܐܲܠܵܗܵܐ ܘܡܸܬ̣ܦܲܨܹܝܢ.


text:
ܗܵܠܹܝܢ ܡܲܠܸܠ̣ܘ ܕܵܚܠܵܘ̈ܗܝ ܕܡܵܪܝܵܐ ܓܒܲܪ ܥܲܡ ܚܲܒ̣ܪܹܗ: ܘܨܵܬ̣ ܡܵܪܝܵܐ ܘܲܫܡܲܥ: ܘܲܟ݂ܬܲܒ̣ ܒܣܸܦܪܵܐ ܕܕ݂ܘܼܟ݂ܪܵܢܵܐ ܩܕ݂ܵܡܵܘܗܝ: ܠܕ݂ܵܚܠܵܘ̈ܗܝ ܘܠܲܐܝܠܹܝܢ ܕܲܡܫܲܒ̇ܚܝܼܢ ܠܲܫܡܹܗ.


text:
ܘܢܸܗܘܘܿܢ ܠܝܼ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܠܝܵܘܡܵܐ ܕܥܵܒܹ̇ܕ݂ ܐ̄ܢܵܐ ܟܢܘܼܫܝܵܐ: ܘܐܹܚܘܼܣ ܥܠܲܝܗܘܿܢ ܐܲܝܟ݂ ܕܚܵܐܹ̇ܣ ܓܲܒ̣ܪܵܐ ܥܲܠ ܒܪܹܗ ܕܦܵܠܲܚ ܠܹܗ.


text:
ܡܸܛܠ ܕܗܵܐ ܝܵܘ̈ܡܵܬ̣ܵܐ ܐܵܬܹ̇ܝܢ ܘܢܹܐܩܲܕ݂ ܐܲܝܟ݂ ܬܲܢܘܼܪܵܐ ܪܘܼܓ̣ܙܝ: ܘܢܸܗܘܘܿܢ ܟܠܗܘܿܢ ܥܵܘܿܠܹܐ ܘܟ݂ܠܗܘܿܢ ܥܵܒ̣ܕܲܝ̈ ܚܛܝܼܬ̣ܵܐ ܚܲܒ̇ܬ̣ܵܐ: ܘܢܵܘܩܸܕ݂ ܐܸܢܘܿܢ ܝܵܘܡܵܐ ܕܐܵܬܹ̇ܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܘܠܵܐ ܢܸܫܒ̇ܘܿܩ ܠܗܘܿܢ ܥܸܩܵܪܵܐ ܘܥܵܘܦܵܐ.


text:
ܘܬܸܕ݂ܢܲܚ ܠܟ݂ܘܿܢ ܠܕ݂ܵܚ̈ܠܲܝ ܫܹܡܝ ܫܸܡܫܵܐ ܕܙܲܕ̇ܝܼܩܘܼܬ̣ܵܐ: ܘܐܵܣܝܘܼܬ̣ܵܐ ܥܲܠ ܠܸܫܵܢܵܗ̇: ܘܬܸܦܩܘܼܢ ܘܲܬ̇ܕܲܝܨܘܼܢ ܐܲܝܟ݂ ܥܸܓ̣̈ܠܹܐ ܕܒܲܩܪܵܐ.


text:
ܘܲܬ̇ܕܲܝܫܘܼܢ ܠܥܵܘܿܠܹܐ: ܡܸܛܠ ܕܢܸܗܘܘܿܢ ܩܸܛܡܵܐ ܬܚܹܝܬ̣ ܦܲܣܲܬ̣ ܪܸ̈ܓ̣ܠܲܝܟ̇ܘܿܢ: ܒܝܵܘܡܵܐ ܕܥܵܒܹ̇ܕ݂ ܐ̄ܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ.


text:
ܕܢܲܦܢܸܐ ܠܸܒܵܐ ܕܐܲܒ̣ܗܹ̈ܐ ܥܲܠ ܒܢܲـ̈ـܝܵܐ: ܘܠܸܒܵܐ ܕܲܒ̣ܢܲـ̈ـܝܵܐ ܥܲܠ ܐܲܒ̣ܵܗܲܝ̈ܗܘܿܢ: ܥܲܕ݂ܠܵܐ ܐܹܬܸܐ ܘܐܸܡܚܹܝܗ̇ ܠܐܲܪܥܵܐ ܠܐܲܒ̣ܕܵܢ.


text:
ܟܠܗܹܝܢ ܗܵܟܹܝܠ ܫܲܪ̈ܒܵܬ݂ܵܐ ܡܸܢ ܐܲܒ݂ܪܵܗܵܡ ܥܕ݂ܲܡܵܐ ܠܕ݂ܲܘܝܼܕ݂: ܫܲܪܒܵܬ݂ܵܐ ܐܲܪܒܲܥܸܣܪܹ̈ܐ. ܘܡܸܢ ܕܲܘܝܼܕ݂ ܥܕ݂ܲܡܵܐ ܠܓ݂ܵܠܘܼܬ݂ܵܐ ܕܒ݂ܵܒܹܠ: ܫܲܪ̈ܒܵܬ݂ܵܐ ܐܲܪܒܲܥܸܣܪܹ̈ܐ. ܘܡܸܢ ܓܵܠܘܼܬ݂ܵܐ ܕܒ݂ܵܒܹܠ ܥܕ݂ܲܡܵܐ ܠܲܡܫܝܼܚܵܐ: ܫܲܪ̈ܒܵܬ݂ܵܐ ܐܲܪܒܲܥܸܣܪܹ̈ܐ.


text:
ܝܲܠܕܗ ܕܹܝܢ ܕܝܼܫܘܿܥ ܡܫܝܼܚܵܐ ܗܵܟܲܢܵܐ ܗܘܵܐ. ܟܲܕ݂ ܡܟ݂ܝܼܪܵܐ ܗ̱ܘܵܬ݂ ܡܲܪܝܲܡ ܐܸܡܹܗ ܠܝܵܘܣܸܦ: ܥܲܕ݂ܠܵܐ ܢܸܫܬܲܘܬ݁ܦܘܼܢ: ܐܸܫܬܲܟ݂ܚܲܬ݂ ܒܲܛܢܵܐ ܡܸܢ ܪܘܼܚܵܐ ܕܩܘܼܕ݂ܫܵܐ.


text:
ܟܲܕ݂ ܗܵܠܹܝܢ ܕܹܝܢ ܐܸܬ݂ܪܲܥܝܼ: ܐܸܬ݂ܚܙܝܼ ܠܹܗ ܡܲܠܲܐܟ݂ܵܐ ܕܡܵܪܝܵܐ ܒܚܸܠܡܵܐ. ܘܐܸܡܲܪ ܠܹܗ. ܝܵܘܣܸܦ ܒܪܹܗ ܕܕ݂ܵܘܝܼܕ݂: ܠܵܐ ܬܸܕ݂ܚܲܠ ܠܡܸܣܲܒ݂ ܠܡܲܪܝܲܡ ܐܲܢ̄ܬ݁ܬ݂ܵܟ݂. ܗܵܘ ܓܹܝܪ ܕܐܸܬ݂ܝܼܠܸܕ݂ ܒܵܗ̇: ܡܸܢ ܪܘܼܚܵܐ ܗܘܼ ܕܩܘܼܕ݂ܫܵܐ.


text:
ܟܲܕ݂ ܩܵܡ ܕܹܝܢ ܝܵܘܣܸܦ ܡܸܢ ܫܸܢܬܹܗ: ܥܒܲܕ݂ ܐܲܝܟܲܢܵܐ ܕܲܦܩܲܕ݂ ܠܹܗ ܡܲܠܲܐܟ݂ܹܗ ܕܡܵܪܝܵܐ. ܘܕ݂ܲܒ݂ܪܵܗ ܠܐܲܢ̄ܬ݁ܬܹܗ.


text:
ܟܲܕ݂ ܕܹܝܢ ܐܸܬ݂ܝܼܠܸܕ݂ ܝܼܫܘܿܥ ܒܒܹܝܬ݂ܠܚܸܡ ܕܲܝܗܘܼܕ݂ܵܐ: ܒܝܲܘܡܲܝ̈ ܗܹܪܘܿܕܸܣ ܡܲܠܟܵܐ: ܐܸܬ݂ܵܘ ܡܓܹܘܼܫܹ̈ܐ ܡܸܢ ܡܲܕ݂ܢܚܵܐ ܠܐܘܿܪܸܫܠܸܡ.


text:
ܘܵܐܡܪܝܼܢ. ܐܲܝܟܵܘ ܡܲܠܟܵܐ ܕܲܝܗܘܼܕ݂ܵܝܹ̈ܐ ܕܐܸܬ݂ܝܼܠܸܕ݂. ܚܙܲܝܢ ܓܹܝܪ ܟܵܘܟܒܹܗ ܒܡܲܕ݂ܢܚܵܐ: ܘܐܸܬ݂ܲܝܢ ܠܡܸܣܓܲܕ݂ ܠܹܗ.


text:
ܐܵܦ ܐܲܢ̄ܬܝ ܒܹܝܬ݂ܠܚܸܡ ܕܲܝܗܘܼܕ݂ܵܐ: ܠܵܐ ܗܘܲܝܬܝ ܒܨܝܼܪܵܐ ܒܡܲܠܟܹ̈ܐ ܕܲܝܗܘܼܕ݂ܵܐ. ܡܸܢܹܟ݂ܝ ܓܹܝܪ ܢܸܦܘܼܩ ܡܲܠܟܵܐ: ܕܗܘܼ ܢܸܪܥܹܝܘܗܝ ܠܥܲܡܝ ܝܼܣܪܵܝܹܠ.


text:
ܗܵܝܕܹܝܢ ܗܹܪܘܿܕܸܣ ܡܲܛܫܝܵܐܝܼܬ݂ ܩܪܵܐ ܠܲܡܓ݂ܘܼܫܹ̈ܐ: ܘܝܼܠܸܦ ܡܸܢܗܘܿܢ ܒܐܲܝܢܵܐ ܙܲܒ݂ܢܵܐ ܐܸܬ݂ܚܙܝܼ ܠܗܘܿܢ ܟܲܘܟܒ݂ܵܐ.


text:
ܘܫܲܕܲܪ ܐܸܢܘܿܢ ܠܒܹܝܬ݂ܠܚܸܡ. ܘܐܸܡܲܪ ܠܗܘܿܢ: ܙܸܠܘ ܥܲܩܸܒ݂ܘ. ܥܲܠ ܛܲܠܝܵܐ. ܚܦܝܼܛܵܐܝܼܬ݂. ܘܡܵܐ ܕܐܫܟܲܚܬ݁ܘܿܢܵܝܗܝ. ܬܵܘ ܚܵܘܵܐܘܼܢܝ. ܕܐܵܦ ܐܸܢܵܐ ܐܹܙܲܠ ܐܸܣܓܘܿܕ݂ ܠܹܗ.


text:
ܗܸܢܘܿܢ ܕܹܝܢ ܟܲܕ݂ ܫܡܲܥܘ ܡܸܢ ܡܲܠܟܵܐ ܐܸܙܲܠܘ. ܘܗܵܐ ܟܵܘܟܒ݂ܵܐ ܗܵܘ ܕܲܚܙܵܘ ܒܡܲܕ݂ܢܚܵܐ ܐܵܙܹܠ ܗܘ̣ܵܐ ܩܕ݂ܵܡܲܝܗܘܿܢ: ܥܕ݂ܲܡܵܐ ܕܐܬ݂ܵܐ ܩܵܡ ܠܥܸܠ ܡܸܢ ܐܲܝܟܵܐ ܕܐܝܬ݂ܵܘܗܝ ܛܲܠܝܵܐ.


text:
ܘܥܲܠܘ ܠܒܲܝܬܵܐ: ܘܲܚܙܵܐܘܼܗܝ ܠܛܲܠܝܵܐ ܥܲܡ ܡܲܪܝܲܡ ܐܸܡܹܗ. ܘܲܢܦܲܠܘ ܣܓܸܕ݂ܘ ܠܹܗ. ܘܲܦܬܲܚܘ ܣܝܼܡܵܬ݂ܗܘܿܢ: ܘܩܲܪܸܒ݂ܘ ܠܹܗ ܩܘܼܪ̈ܒܵܢܹܐ. ܕܲܗܒ݂ܵܐ. ܘܡܘܼܪܵܐ. ܘܲܠܒ݂ܘܼܢ̄ܬ݂ܵܐ.


text:
ܟܲܕ݂ ܕܹܝܢ ܐܸܙܲܠܘ: ܐܸܬ݂ܚܙܝܼ ܡܲܠܲܐܟ݂ܵܐ ܕܡܵܪܝܵܐ ܒܚܸܠܡܵܐ ܠܝܵܘܣܸܦ. ܘܐܸܡܲܪ ܠܹܗ. ܩܘܼܡ ܕܒܲܪ ܠܛܲܠܝܵܐ ܘܠܸܐܡܹܗ. ܘܲܥܪܘܿܩ ܠܡܸܨܪܹܝܢ. ܘܬܲܡܵܢ ܗܘܝܼ ܥܕ݂ܲܡܵܐ ܕܐܵܡܲܪ ܐ̄ܢܵܐ ܠܵܟ݂. ܥܬ݂ܝܼܕ݂ ܗܘܼ ܓܹܝܪ ܗܹܪܘܿܕܸܣ ܠܡܸܒ݂ܥܝܹܗ ܠܛܲܠܝܵܐ. ܐܲܝܟ݂ ܕܢܵܘܒܕ݂ܝܼܘܗܝ.


text:
ܘܲܗܘܵܐ ܬܲܡܵܢ ܥܕ݂ܲܡܵܐ ܠܡܵܘܬܹܗ ܕܗܹܪܘܿܕܸܣ. ܕܢܸܬ݂ܡܲܠܹܐ ܡܸܕܸܡ ܕܐܸܬ݂ܐܡܲܪ ܡܸܢ ܡܵܪܝܵܐ ܒܲܢܒ݂ܝܼܵܐ ܕܐܸܡܲܪ: ܕܡܸܢ ܡܸܨܪܹܝܢ ܩܪܹܝܬ݂ ܠܒܹܪܝ.


text:
ܗܵܝܕܹܝܢ ܗܹܪܘܿܕܸܣ ܟܲܕ݂ ܚܙܵܐ ܕܐܬ݂ܒܲܙܲܚ ܡܸܢ ܡܓ݂ܘܼܫܹ̈ܐ: ܐܸܬ݂ܚܲܡܲܬ݂ ܛܵܒ݂. ܘܫܲܕܲܪ ܩܲܛܸܠ ܛܠܵܝܹ̈ܐ ܟܠܗܘܿܢ ܕܒܹܝܬ݂ܠܚܸܡ. ܘܲܕ݂ܟ݂ܠܗܘܿܢ ܬܚܘܼܡܹܝ̈ܗ̇. ܡܸܢ ܒܲܪ ܬܲܪܬܹܝܢ ܫܢ̈ܝܼܢ ܘܲܠܬܲܚܬ݁. ܐܲܝܟ݂ ܙܲܒ݂ܢܵܐ ܕܥܲܩܸܒ݂ ܡܸܢ ܡܓ݂ܘܼܫܹ̈ܐ.


text:
ܩܵܠܵܐ ܐܸܫܬ݁ܡܲܥ ܒܪܵܡܬ݂ܵܐ: ܒܸܟ݂ܝܵܐ ܘܐܸܠܝܵܐ ܣܲܓ݁ܝܼܵܐܐ. ܪܵܚܹܝܠ ܒܵܟ݂ܝܵܐ ܥܲܠ ܒܢܹܝ̈ܗ̇: ܘܠܵܐ ܨܵܒ݂ܝܵܐ ܠܡܸܬ݂ܒܲܝܵܐܘܼ ܡܛܠ ܕܠܵܐ ܐܝܼܬܲܝܗܘܿܢ.


text:
ܘܐܸܡܲܪ ܠܹܗ. ܩܘܼܡ. ܕܒܲܪ ܠܛܲܠܝܵܐ ܘܠܸܐܡܹܗ: ܘܙܸܠ ܠܐܲܪܥܵܐ ܕܝܼܣܪܵܝܹܠ. ܡܝܼܬ݂ܘ ܠܗܘܿܢ ܓܹܝܪ ܗܵܢܘܿܢ ܕܒ݂ܵܥܹܝܢ ܗܘܵܘ ܢܲܦ̮ܫܹܗ ܕܛܲܠܝܵܐ.


text:
ܟܲܕ݂ ܕܹܝܢ ܫܡܲܥ ܕܐܲܪܟܸܠܐܵܘܣ ܗܘ̣ܵܐ ܡܲܠܟܵܐ ܒܲܝܗܘܼܕ݂: ܚܠܵܦ ܗܹܪܘܿܕܸܣ ܐܲܒ݂ܘܼܗܝ: ܕܚܸܠ ܕܢܹܐܙܲܠ ܠܬܲܡܵܢ. ܘܐܸܬ݂ܚܙܝܼ ܠܹܗ ܒܚܸܠܡܵܐ ܕܢܹܐܙܲܠ ܠܐܲܬ݂ܪܵܐ ܕܲܓ݂ܠܝܼܠܵܐ.


text:
ܘܐܸܬ݂ܵܐ ܥܡܲܪ ܒܲܡܕ݂ܝܼܢ̄ܬܵܐ ܕܡܸܬ݂ܩܲܪܝܵܐ ܢܵܨܪܲܬ݂. ܐܲܝܟ݂ ܕܢܸܬ݂ܡܲܠܹܐ ܡܸܕܸܡ ܕܐܸܬ݂ܐܡܲܪ ܒܲܢܒ݂ܝܼܵܐ. ܕܢܵܨܪܵܝܵܐ ܢܸܬ݂ܩܪܸܐ.


text:
ܗܵܢܵܘ ܓܹܝܪ ܗܵܘ ܕܐܲܡܝܼܪ ܒܝܲܕ݂ ܐܹܫܥܝܵܐ ܢܒ݂ܝܼܵܐ: ܩܵܠܵܐ ܕܩܵܪܹܐ ܒܚܘܼܪܒܵܐ: ܛܲܝܸܒ݂ܘ ܐܘܼܪܚܹܗ ܕܡܵܪܝܵܐ ܘܐܲܫܘܵܘ ܠܲܫܒ݂ܝܼܠܵܘ̈ܗ


text:
ܗܘܼ ܕܹܝܢ ܝܘܿܚܲܢܵܢ: ܐܝܼܬ݂ܵܘܗܝ ܗܘ̣ܵܐ ܠܒ݂ܘܼܫܹܗ ܕܣܲܥܪܵܐ ܕܓܲܡ̈ܠܹܐ. ܘܐܸܣܵܪܚܲܨܹ̈ܐ ܕܡܸܫܟܵܐ ܥܲܠ ܚܲܨܵܘ̈ܗܝ̈. ܘܡܹܐܟ݂ܘܼܠܬܹܗ ܩܲܡܨܹ̈ܐ. ܘܕ݂ܒ݂ܫܵܐ ܕܒܲܪܵܐ.


text:
ܟܲܕ݂ ܚܙܵܐ ܕܹܝܢ ܣܲܓܝܼܐܹ̈ܐ ܡܸܢ ܦܪ̈ܝܼܫܹܐ ܘܡܸܢ ܙܲܕܘܩܵܝܼܐ ܕܐܵܬܹܝܢ ܠܡܸܥܡܲܕ݂: ܐܸܡܲܪ ܠܗܘܿܢ. ܝܲܠܕܵܐ ܕܐܵܟܸܕ݂ܢܹ̈ܐ: ܡܲܢܘܼ ܚܵܘܝܼܟ݂ܘܿܢ ܠܡܸܥܪܲܩ ܡܸܢ ܪܘܼܓ݂ܙܵܐ ܕܐܵܬܹܐ.


text:
ܘܠܵܐ ܬܸܣܒܪܘܼܢ ܘܬܹܐܡܪܘܼܢ ܒܢܲܦ̮ܫܟ݂ܘܼܢ: ܕܐܲܒ݂ܵܐ ܐܝܼܬ݂ ܠܲܢ ܐܲܒ݂ܪܵܗܵܡ. ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ: ܕܡܸܫܟܲܚ ܐܲܠܵܗܵܐ ܡܸܢ ܗܵܠܹܝܢ ܟܹܐܦܹ̈ܐ ܠܲܡܩܵܡܘܼ ܒܢܲܝܵܐ ܠܐܲܒ݂ܪܵܗܵܡ.


text:
ܗܵܐ ܕܹܝܢ ܢܵܪܓ݂ܵܐ ܣܝܼܡ ܥܲܠ ܥܸܩܵܪܵܐ ܕܐܝܠܵܢܹ̈ܐ. ܟܠ ܐܝܼܠܵܢܵܐ ܗܵܟܹܝܠ ܕܦܹܐܪܹ̈ܐ ܛܵܒܹ̈ܐ ܠܵܐ ܥܵܒܹ̇ܕ݂: ܡܸܬ݂ܦܣܸܩ ܘܢܵܦ݂ܸܠ ܒܢܘܼܪܵܐ.


text:
ܐܸܢܵܐ ܡܲܥܡܸܕ݂ ܐ̄ܢܵܐ ܠܟ݂ܘܿܢ ܒܡܲܝܵܐ ܠܲܬ݂ܝܵܒ݂ܘܼܬ݂ܵܐ. ܗܵܘ ܕܹܝܢ ܕܒ݂ܵܬܲܪܝ ܐܵܬܹܐ. ܚܲܣܝܼܢ ܗܘܼ ܡܸܢܝ. ܗܵܘ ܕܠܵܐ ܫܵܘܹܐ ܐ̄ܢܵܐ ܡܣܵܢܵܘ̈ܗܝ ܠܡܸܫܩܲܠ. ܗܘܼ ܡܲܥܡܸܕ݂ ܠܟ݂ܘܿܢ ܒܪܘܼܚܵܐ ܕܩܘܼܕ݂ܫܵܐ. ܘܲܒ݂ܢܘܼܪܵܐ.


text:
ܗܵܘ ܕܪܲܦ̮ܫܵܐ ܒܐܝܼܕ݂ܗ. ܘܲܡܕ݂ܲܟܹܐ ܐܸܕ݂ܪ̈ܵܘܗܝ. ܘܚܸܛܹ̈ܐ ܟܵܢܸܫ ܠܐܵܘܨܪ̈ܵܘܗܝ: ܘܬܸܒ݂ܢܵܐ ܡܵܘܩܸܕ݂ ܒܢܘܼܪܵܐ ܕܠܵܐ ܕܵܥܟܵܐ.


text:
ܗܘܼ ܕܹܝܢ ܝܘܿܚܲܢܵܢ ܟܵܠܹܐ ܗܘ̣ܵܐ ܠܹܗ. ܘܵܐܡܲܪ. ܐܸܢܵܐ ܣܢܝܼܩ ܐ̄ܢܵܐ ܕܡܸܢܵܟ݂ ܐܸܬ݂ܥܡܸܕ݂: ܘܐܲܢ̄ܬ݁: ܠܘܵܬ݂ܝ ܐܸܬܲܝܬ݁.


text:
ܗܘܼ ܕܹܝܢ ܝܼܫܘܿܥ ܥܢܵܐ. ܘܐܸܡܲܪ ܠܹܗ. ܫܒ݂ܘܿܩ ܗܵܫܵܐ. ܗܵܟܲܢܵܐ ܓܹܝܪ ܝܵܐܹܐ ܠܲܢ ܕܲܢܡܲܠܹܐ ܟܠܵܗ̇ ܟܹܐܢܘܼܬ݂ܵܐ. ܘܗܵܝܕܹܝܢ ܫܲܒ݂ܩܹܗ.


text:
ܟܲܕ݂ ܥܡܲܕ݂ ܕܹܝܢ ܝܼܫܘܿܥ: ܡܸܚܕ݂ܵܐ. ܣܠܸܩ ܡܸܢ ܡܲܝܵܐ ܘܐܸܬ݂ܦܬܲܚܘ ܠܹܗ ܫܡܲܝܵܐ. ܘܲܚܙܵܐ ܪܘܼܚܵܐ ܕܐܲܠܵܗܵܐ ܕܢܵܚܬܵܐ ܐܲܝܟ݂ ܝܵܘܢܵܐ. ܘܐܸܬ݂ܵܬ݂ ܥܠܵܘܗܝ.


text:
ܗܘܼ ܕܹܝܢ ܥܢܵܐ ܘܐܸܡܲܪ. ܟܬ݂ܝܼܒ݂. ܕܠܵܐ ܗܘ̣ܵܐ ܒܠܲܚܡܵܐ ܒܲܠܚܘܿܕ݂ ܚܵܝܹܐ ܒܲܪܢܵܫܵܐ: ܐܸܠܐ ܒܟ݂ܠ ܡܸܠܵܐ ܕܢܵܦܩܵܐ ܡܸܢ ܦܘܼܡܹܗ ܕܐܲܠܵܗܵܐ.


text:
ܘܐܸܡܲܪ ܠܹܗ. ܐܸܢ ܒܪܹܗ ܐܲܢ̄ܬ݁ ܕܐܲܠܵܗܵܐ: ܫܕ݂ܝܼ ܢܲܦ̮ܫܵܟ݂ ܠܬܲܚܬ݁. ܟܬ݂ܝܼܒ݂ ܓܹܝܪ. ܕܲܠܡܲܠܲܐܟ݂ܵܘ̈ܗܝ ܢܦܲܩܸܕ݂ ܥܠܲܝܟ. ܘܥܲܠ ܐܝܼܕ݂ܲܝܗܘܿܢ ܢܸܫܩܠܘܼܢܵܟ݂: ܕܠܵܐ ܬܸܬ݁ܩܸܠ ܒܟܹܐܦܵܐ ܪܸܓ݂ܠܵܟ݂.


text:
ܗܵܝܕܹܝܢ ܐܸܡܲܪ ܠܹܗ ܝܼܫܘܿܥ: ܙܸܠ ܠܵܟ݂ ܣܵܛܵܢܵܐ. ܟܬ݂ܝܼܒ݂ ܓܹܝܪ. ܕܲܠܡܵܪܝܵܐ ܐܲܠܵܗܵܟ݂ ܬܸܣܓ݁ܘܿܕ݂: ܘܠܹܗ ܒܲܠܚܘܿܕ݂ܵܘܗܝ ܬܸܦܠܘܿܚ.


text:
ܘܫܲܒ݂ܩܵܗ̇ ܠܢܵܨܪܲܬ݂: ܘܐܸܬ݂ܵܐ ܥܡܲܪ ܒܲܟ݂ܦܲܪܢܵܚܘܿܡ. ܥܲܠ ܝܲܕ݂ ܝܲܡܵܐ: ܒܲܬ݂ܚܘܼܡܵܐ ܕܲܙܒ݂ܘܿܠܘܿܢ ܘܲܕ݂ܢܲܦ̮ܬܵܠܝܼ.


text:
ܥܲܡܵܐ ܕܝܵܬܹܒ݂ ܒܚܸܫܘܿܟ݂ܵܐ ܢܘܼܗܪܵܐ ܪܲܒܵܐ ܚܙܵܐ. ܘܐܲܝܠܹܝܢ ܕܝܵܬ݂ܒܝܼܢ ܒܐܲܬ݂ܪܵܐ. ܘܲܒ݂ܛܸܠܠܹ̈ܐ ܕܡܵܘܬܵܐ: ܢܘܼܗܪܵܐ ܕܢܲܚ ܠܗܘܿܢ.


text:
ܘܟ݂ܲܕ݂ ܡܗܲܠܸܟ݂ ܥܲܠ ܝܲܕ݂ ܝܲܡܵܐ ܕܲܓ݂ܠܝܼܠܵܐ: ܚܙܵܐ ܬܪܹ̈ܝܢ ܐܲܚ̈ܝܼܢ: ܫܸܡܥܘܿܢ ܕܐܬ݂ܩܪܝܼ ܟܹܐܦܵܐ. ܘܐܲܢܕܪܹܐܘܿܣ ܐܲܚܘܼܗܝ: ܕܪܵܡܹܝܢ ܡܨܝܼܕ݂ܵܬ݂ܵܐ ܒܝܲܡܵܐ. ܐܝܼܬܲܝܗܘܿܢ ܗ̄ܘܼܵܘ ܓܹܝܪ ܨܲܝܵܕܹ̈ܐ.


text:
ܘܟ݂ܲܕ݂ ܥܒܲܪ ܡܸܢ ܬܲܡܵܢ: ܚܙܵܐ ܐ̄ܚܪ̈ܵܢܹܐ ܐܲܚܹ̈ܐ ܬܪܹ̈ܝܢ: ܝܲܥܩܘܿܒ݂ ܒܲܪ ܙܲܒ݂ܕ݂ܲܝ ܘܝܘܿܚܲܢܵܢ ܐܲܚܘܼܗܝ: ܒܐܸܠܦܵܐ ܥܲܡ ܙܲܒ݂ܕ݂ܲܝ ܐܲܒ݂ܘܼܗܘܿܢ: ܕܲܡܬܲܩܢܝܼܢ ܡܨܝܼܕ݂ܵܬ݂ܗ̈ܘܿܢ. ܘܲܩܪܵܐ ܐܸܢܘܿܢ.


text:
ܘܡܸܬ݂ܟܪܸܟ݂ ܗܘ̣ܵܐ ܝܼܫܘܿܥ ܒܟ݂ܠܵܗ̇ ܓܠܝܼܠܵܐ: ܘܡܲܠܸܦ ܗܘ̣ܵܐ ܒܲܟ݂ܢܘܼܫܵܬ݂ܗ̈ܘܿܢ: ܘܡܲܟ݂ܪܸܙ ܣܒܲܪܬ݂ܵܐ ܕܡܲܠܟܘܬ݂ܵܐ: ܘܡܲܐܣܹܐ ܟܠ ܟܹܐܒ݂ ܘܟ݂ܘܼܪܗܵܢ ܒܥܲܡܵܐ.


text:
ܘܐܸܫܬ݁ܡܲܥ ܛܸܒܹܗ ܒܟ݂ܠܵܗ̇ ܣܘܼܪܝܼܵܐ. ܘܩܲܪܸܒ݂ܘ ܠܹܗ ܟܠܗܘܿܢ ܐܲܝܠܹܝܢ ܕܒ݂ܝܼܫ ܒܝܼܫ ܥܒ݂ܝܼܕ݂ܝܼܢ ܒܟ݂ܘܼܪ̈ܗܵܢܹܐ ܡܫܲܚܠܦܹ̈ܐ. ܘܐܲܝܠܹܝܢ ܕܐܲܠܝܼܨ̈ܝܼܢ ܒܬܲܫܢ̈ܝܼܩܹܐ: ܘܕ݂ܲܝܘܵܢܹ̈ܐ. ܘܲܕ݂ܒܲܪ ܐܸܓܵܪܹ̈ܐ. ܘܲܡܫܲܪ̈ܲܝܵܐ. ܘܐܲܣܝܼ ܐܸܢܘܿܢ


text:
ܘܐܸܙܲܠܘ ܒܵܬ݂ܪܹܗ ܟܸܢܫܹ̈ܐ ܣܲܓܝܼܐܹ̈ܐ: ܡܸܢ ܓܠܝܼܠܵܐ. ܘܡܸܢ ܥܸܣܪܲܬ݂ ܡ̈ܕ݂ܝܼܢܵܬ݂ܵܐ ܘܡܸܢ ܐܘܿܪܸܫܠܸܡ. ܘܡܸܢ ܝܼܗܘܼܕ݂. ܘܡܸܢ ܥܸܒ݂ܪܵܐ ܕܝܘܿܪܕܢܵܢ.


text:
ܛܘܼܒܲܝܟܿܘܿܢ ܐܸܡܲܬ݂ܝ ܕܲܡܚܲܣܕܝܼܢ ܠܟ݂ܘܿܢ ܘܪܵܕ݂ܦܝܼܢ ܠܟ݂ܘܿܢ ܘܐܵܡܪܝܼܢ ܥܠܲܝܟܿܘܿܢ ܟܠ ܡܸܠܵܐ ܒܝܼܫܵܐ ܡܛܠܵܬ݂ܝ ܒܕ݂ܲܓܵܠܘܼܬ݂ܵܐ.


text:
ܐܲܢ̄ܬ݁ܘܿܢ ܐܸܢܘܿܢ ܡܸܠܚܵܗ̇ ܕܐܲܪܥܵܐ. ܐܸܢܗܘܼ ܕܹܝܢ ܕܡܸܠܚܵܐ ܬܸܦܟܲܗ: ܒܡܵܢܵܐ ܬܸܬ݂ܡܠܲܚ. ܠܡܸܕܸܡ ܠܵܐ ܐܵܙܵܠ̄ܐ: ܐܸܠܵܐ ܕܬܸܫܬܕܹܐ ܠܒܲܪ. ܘܬܸܬ݁ܕ݂ܝܼܫ ܡܸܢ ܐ̄ܢܵܫܵܐ.


text:
ܘܠܵܐ ܡܲܢܗܪܝܼܢ ܫܪܵܓ݂ܵܐ. ܘܣܵܝܡܝܼܢ ܠܹܗ ܬܚܹܝܬ݂ ܣܲܐܬ݂ܵܐ: ܐܸܠܵܐ ܥܲܠ ܡܢܵܪܬܵܐ. ܘܡܲܢܗܲܪ ܠܟܠ ܐܲܝܠܹܝܢ ܕܲܒ݂ܒܲܝܬܵܐ ܐܸܢܘܿܢ.


text:
ܗܵܟܲܢܵܐ ܢܸܢܗܲܪ ܢܘܼܗܪܟ݂ܘܿܢ ܩܕ݂ܵܡ ܒܢܲܝ̈ܢܵܫܵܐ. ܕܢܸܚܙܘܿܢ ܥܒ݂ܵܕ݂ܲܝܟܘܿܢ ܛܵܒܹܐ. ܘܲܢܫܲܒܚܘܼܢ ܠܐܲܒ݂ܘܼܟ݂ܘܿܢ ܕܒܲܫܡܲܝܵܐ.


text:
ܐܵܡܹܝܢ ܓܹܝܪ ܐܵܡܲܪ ܐ̄ܢܵܐ ܠܟ݂ܘܿܢ: ܕܲܥܕ݂ܲܡܵܐ ܕܢܸܥܒܪܘܼܢ ܫܡܲܝܵܐ ܘܐܲܪܥܵܐ: ܝܘܼܕ݂ ܚܕ݂ܵܐ ܐܵܘ ܚܲܕ݂ ܣܸܪܛܵܐ: ܠܵܐ ܢܸܥܒܲܪ ܡܸܢ ܢܵܡܘܿܣܵܐ. ܥܕ݂ܲܡܵܐ ܕܟܠ ܢܸܗܘܹܐ.


text:
ܟܠܡܲܢ ܗܵܟܹܝܠ ܕܢܸܫܪܹܐ ܚܲܕ݂ ܡܸܢ ܦܘܼܩܕܢܹ̈ܐ ܗܵܠܹܝܢ ܙܥܘܿܪܹ̈ܐ: ܘܢܲܠܸܦ ܗܵܟܲܢܵܐ ܠܲܒ݂ܢܲܝ̈ܢܵܫܵܐ: ܒܨܝܼܪܵܐ ܢܸܬ݂ܩܪܹܐ ܒܡܲܠܟܘܬ݂ܵܐ ܕܲܫܡܲܝܵܐ. ܟܠܕܹܝܢ ܕܢܸܥܒܕ݂ ܘܢܲܠܸܦ: ܗܵܢܵܐ ܪܲܒܵܐ ܢܸܬ݂ܩܪܹܐ ܒܡܲܠܟܘܬ݂ܵܐ ܕܲܫܡܲܝܵܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ: ܕܐܸܠܵܐ ܬܹܐܬܲܪ ܟܹܐܢܘܼܬ݂ܟ݂ܘܿܢ ܝܲܬܝܼܪ ܡܸܢ ܕܣܵܦܪܹ̈ܐ ܘܲܦܪ̈ܝܼܫܹܐ: ܠܵܐ ܬܥܠܘܼܢ ܠܡܲܠܟܘܼܬ݂ܵܐ ܕܲܫܡܲܝܵܐ.


text:
ܐܸܢܵܐ ܕܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܟܠ ܡܲܢ ܕܢܸܪܓܲܙ ܥܲܠ ܐܲܚܘܼܗܝ ܐܝܼܩܹܐ: ܡܚܲܝܲܒ݂ ܗܘܼ ܠܕ݂ܝܼܢܵܐ. ܘܟ݂ܠ ܕܢܹܐܡܲܪ ܠܐܲܚܘܼܗܝ ܪܵܩܵܐ: ܡܚܲܝܲܒ݂ ܗܘܼ ܠܲܟ݂ܢܘܼܫܬܵܐ. ܘܡܲܢ ܕܢܹܐܡܲܪ ܠܸܠܵܐ: ܡܚܲܝܲܒ݂ ܗܘܼ ܠܓܹܗܲܢܵܐ ܕܢܘܼܪܵܐ.


text:
ܐܸܢ ܗܘܼ ܗܵܟܹܝܠ ܕܲܡܩܲܪܸܒ݂ ܐܲܢ̄ܬ݁ ܩܘܼܪܒܵܢܵܟ݂ ܥܲܠ ܡܲܕ݂ܒܚܵܐ: ܘܬܲܡܵܢ ܬܸܬ݁ܕܟ݂ܲܪ ܕܐܲܚܝܼܕ݂ ܥܠܲܝܟ ܐܲܚܘܼܟ݂ ܐܲܟܬ݂ܵܐ ܡܸܕܸܡ:


text:
ܫܒ݂ܘܿܩ ܬܲܡܵܢ ܩܘܼܪܒܵܢܵܟ݂ ܩܕ݂ܵܡ ܡܲܕ݂ܒܚܵܐ. ܘܙܸܠ ܠܘܼܩܕ݂ܲܡ ܐܸܬ݂ܪܲܥܵܐ ܥܲܡ ܐܲܚܘܼܟ݂: ܘܗܵܝܕܹܝܢ ܬܵܐ ܩܲܪܸܒ݂ ܩܘܼܪܒܵܢܵܟ݂.


text:
ܗܘܲܝܬ݁ ܡܸܬ݂ܐܵܘܹܐ ܥܲܡ ܒܥܸܠܕܝܼܢܵܟ݂ ܥܓܲܠ: ܥܲܕ݂ ܥܲܡܹܗ ܐܲܢ̄ܬ݁ ܒܐܘܼܪܚܵܐ. ܕܲܠܡܵܐ ܒܥܸܠܕܝܼܢܵܟ݂ ܢܲܫܠܡܵܟ݂ ܠܕ݂ܲܝܵܢܵܐ. ܘܕ݂ܲܝܵܢܵܐ ܢܲܫܠܡܵܟ݂ ܠܓܲܒܵܝܵܐ. ܘܬܸܦܸܠ ܒܹܝܬ݂ ܐܲܣܝܼܪܹ̈ܐ.


text:
ܐܸܢ ܕܹܝܢ ܥܲܝܢܵܟ݂ ܕܝܲܡܝܼܢܵܐ ܡܲܟ݂ܫܠܵܐ ܠܵܟ݂: ܚܨܝܼܗ ܘܲܫܕ݂ܝܼܗ̇ ܡܸܢܵܟ݂. ܦܲܩܵܚ ܠܵܟ݂ ܓܹܝܪ ܕܢܹܐܒܲܕ݂ ܚܲܕ݂ ܗܲܕܵܡܵܟ݂: ܘܠܵܐ ܟܠܹܗ ܦܲܓ݂ܪܵܟ݂ ܢܸܦܸܠ ܒܓܹܗܲܢܵܐ.


text:
ܘܐܸܢ ܐܝܼܕ݂ܵܟ݂ ܕܝܲܡܝܼܢܵܐ ܡܲܟ݂ܫܠܵܐ ܠܵܟ݂: ܦܣܘܿܩ ܫܕ݂ܝܼܗ̇ ܡܸܢܵܟ݂. ܦܲܩܵܚ ܠܵܟ݂ ܓܹܝܪ ܕܢܹܐܒܲܕ݂ ܚܲܕ݂ ܡܸܢ ܗܲܕܵܡܲܝܟ: ܘܠܵܐ ܟܠܹܗ ܦܲܓ݂ܪܵܟ݂ ܢܸܦܸܠ ܒܓܹܗܲܢܵܐ.


text:
ܐܸܢܵܐ ܕܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܟܠ ܡܲܢ ܕܫܵܪܹܐ ܐܲܢ̄ܬ݁ܬܹܗ. ܠܒܲܪ ܡܸܢ ܡܸܠܬ݂ܵܐ ܕܙܵܢܝܘܼܬ݂ܵܐ. ܥܵܒܹ̇ܕ݂ ܠܵܗ ܕܲܬ݂ܓ݂ܘܼܪ. ܘܡܲܢ ܕܫܵܩܸܠ ܫܒ݂ܝܼܩܬܵܐ. ܓܵܐܲܪ.


text:
ܘܠܵܐ ܒܐܲܪܥܵܐ. ܕܟ݂ܘܼܒ݂ܫܵܐ ܗ̄ܝܼ ܕܲܬ݂ܚܹܝܬ݂ ܪܸ̈ܓ݂ܠܵܘܗܝ: ܐܵܦܠܵܐ ܒܐܘܿܪܸܫܠܸܡ. ܕܲܡܕ݂ܝܼܢ̄ܬܹ݁ܗ ܗ̄ܝܼ ܕܡܲܠܟܵܐ ܪܲܒܵܐ.


text:
ܐܵܦܠܵܐ ܒܪܹܫܵܟ݂ ܬܹܐܡܹܐ: ܕܠܵܐ ܡܸܫܟܲܚ ܐܲܢ̄ܬ݁ ܠܡܸܥܒܲܕ݂ ܒܹܗ ܡܸܢܬ݂ܵܐ ܚܕ݂ܵܐ ܕܣܲܥܪܵܐ ܐܘܼܟܵܡܬܵܐ. ܐܵܘ ܚܸܘܵܪܬܵܐ.


text:
ܐܸܢܵܐ ܕܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܠܵܐ ܬܩܘܼܡܘܼܢ ܠܘܼܩܒܲܠ ܒܝܼܫܵܐ. ܐܸܠܵܐ ܡܲܢ ܕܡܵܚܹܐ ܠܵܟ݂ ܥܲܠ ܦܲܟܵܟ݂ ܕܝܲܡܝܼܢܵܐ: ܐܲܦܢܵܐ ܠܹܗ ܐܵܦ ܐ̄ܚܪܹܢܵܐ.


text:
ܐܸܢܵܐ ܕܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܐܲܚܸܒ݂ܘ ܠܲܒ݂ܥܸܠܕܒ݂ܵܒܲܝ̈ܟܿܘܿܢ ܘܒܲܪܸܟ݂ܘ ܠܡܲܢ ܕܠܵܐܹܛ ܠܟ݂ܘܿܢ: ܘܲܥܒܸܕ݂ܘ ܕܫܲܦܝܼܪ ܠܡܲܢ ܕܣܵܢܹ̈ܐ ܠܟ݂ܘܿܢ ܘܨܲܠܵܘ ܥܲܠ ܐܲܝܠܹܝܢ ܕܕ݂ܵܒ݂ܪܝܼܢ ܠܟ݂ܘܿܢ ܒܲܩܛܝܼܪܵܐ. ܘܪܵܕ݂ܦܝܼܢ ܠܟ݂ܘܿܢ.


text:
ܐܲܝܟܲܢܵܐ ܕܬܸܗܘܘܿܢ ܒܢܵܘ̈ܗܝ ܕܐܲܒ݂ܘܼܟ݂ܘܼܢ ܕܒܲܫܡܲܝܵܐ. ܗܵܘ ܕܡܲܕ݂ܢܲܚ ܫܸܡܫܹܗ ܥܲܠ ܛܵܒܹ̈ܐ ܘܥܲܠ ܒܝܼܫܹ̈ܐ: ܘܡܲܚܸܬ݂ ܡܸܛܪܹܗ ܥܲܠ ܟܹܐܢܹ̈ܐ ܘܥܲܠ ܥܵܘܵܠܹ̈ܐ.


text:
ܐܸܢ ܓܹܝܪ ܡܲܚܒ݂ܝܼܢ ܐܢ̄ܬܘܿܢ ܠܐܲܝܠܹܝܢ ܕܡܲܚܒ݂ܝܼܢ ܠܟ݂ܘܿܢ: ܡܵܢܵܐ ܐܲܓ݂ܪܵܐ ܐܝܼܬ݂ ܠܟ݂ܘܿܢ. ܠܵܐ ܗܵܐ ܐܵܦ ܡܵܟ݂ܣܹܐ ܗܝܼ ܗܵܕܹܐ ܥܵܒ݂ܕܝܼܢ.


text:
ܘܐܸܢ ܫܵܐܠܝܼܢ ܐܢ̄ܬܘܿܢ ܒܲܫܠܵܡܵܐ ܕܐܲܚܲܝ̈ܟܿܘܿܢ ܒܲܠܚܘܿܕ݂: ܡܵܢܵܐ ܝܲܬܝܼܪ ܥܵܒ݂ܕܝܼܢ ܐܢ̄ܬܘܿܢ. ܠܵܐ ܗܵܐ ܐܵܦ ܡܵܟ݂ܣܹܐ ܗܝܼ ܗܵܕܹܐ ܥܵܒ݂ܕܝܼܢ.


text:
ܚܘܼܪܘ ܕܹܝܢ ܒܙܸܕ݂ܩܲܬ݂ܟ݂ܘܿܢ: ܕܠܵܐ ܬܸܥܒܕ݂ܘܼܢܵܗ̇ ܩܕ݂ܵܡ ܒܢܲܝ̈ܢܵܫܵܐ. ܐܲܝܟ݂ ܕܬܸܬ݂ܚܙܘܿܢ ܠܗܘܿܢ. ܘܐܸܠܵܐ ܐܲܓ݂ܪܵܐ ܠܲܝܬ݁ ܠܟ݂ܘܿܢ ܠܘܵܬ݂ ܐܲܒ݂ܘܼܟ݂ܘܼܢ ܕܒܲܫܡܲܝܵܐ.


text:
ܐܸܡܲܬ݂ܝ ܗܵܟܹܝܠ ܕܥܵܒܹ̇ܕ݂ ܐܲܢ̄ܬ݁ ܙܸܕ݂ܩܬ݂ܵܐ: ܠܵܐ ܬܸܩܪܹܐ ܩܲܪܢܵܐ ܩܕ݂ܵܡܲܝܟ: ܐܲܝܟ݂ ܕܥܵܒ݂ܕܝܼܢ ܢܵܣܒܲܝ ܒܐܲܦ̈ܐ ܒܲܟ݂ܢܘܼܫܵܬ݂ܵܐ ܘܲܒ݂ܫܘܿܩܹ̈ܐ: ܐܲܝܟ݂ ܕܢܸܫܬܲܒܚܘܼܢ ܡܸܢ ܒܢܲܝ̈ܢܵܫܵܐ. ܘܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܩܲܒܸܠܘ ܐܲܓ݂ܪܗܘܿܢ.


text:
ܘܡܵܐ ܕܲܡܨܲܠܹܐ ܐܲܢ̄ܬ݁: ܠܵܐ ܬܸܗܘܹܐ ܐܲܝܟ݂ ܢܵܣܒܲܝ ܒܐܲܦܐ: ܕܪܵܚܡܝܼܢ ܠܲܡܩܵܡ ܒܲܟ݂ܢܘܼܫܵܬ݂ܵܐ. ܘܲܒ݂ܙܵܘܝܵܬ݂ܵܐ ܕܫܘܿܩܹ̈ܐ ܠܲܡܨܲܠܵܝܘܼ: ܕܢܸܬ݂ܚܙܘܿܢ ܠܲܒ݂ܢܲܝ̈ܢܵܫܵܐ. ܘܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܩܲܒܸܠܘ ܐܲܓ݂ܪܗܘܿܢ.


text:
ܐܲܢ̄ܬ݁ ܕܹܝܢ ܐܸܡܲܬ݂ܝ ܕܲܡܨܲܠܹܐ ܐܲܢ̄ܬ݁: ܥܘܿܠ ܠܬ݂ܵܘܵܢܵܟ݂: ܘܐܲܚܘܿܕ݂ ܬܲܪܥܵܟ݂: ܘܨܲܠܵܐ ܠܐܲܒ݂ܘܼܟ݂ ܕܲܒ݂ܟܸܣܝܵܐ. ܘܐܲܒ݂ܘܼܟ݂ ܕܚܵܙܹܐ ܒܟܸܣܝܵܐ ܢܸܦܪܥܵܟ݂ ܒܓܸܠܝܵܐ.


text:
ܘܡܵܐ ܕܲܡܨܲܠܹܝܢ ܐܢ̄ܬܘܿܢ: ܠܵܐ ܗܘܲܝܬ݁ܘܿܢ ܡܦܲܩܩܝܼܢ ܐܲܝܟ݂ ܚܲܢܦܹ̈ܐ. ܣܵܒ݂ܪܝܼܢ ܓܹܝܪ ܕܲܒ݂ܡܲܡܠ̱ܠܵܐ ܣܲܓܝܵܐܐ ܡܸܫܬܲܡܥܝܼܢ.


text:
ܘܠܵܐ ܬܲܥܠܲܢ ܠܢܸܣܝܘܼܢܵܐ: ܐܸܠܐ ܦܲܨܵܢ ܡܸܢ ܒܝܼܫܵܐ. ܡܛܠ ܕܕ݂ܝܼܠܵܟ݂ ܗ̄ܝܼ ܡܲܠܟܘܼܬ݂ܵܐ. ܘܚܲܝܠܵܐ ܘܬܸܫܒܘܼܚܬܵܐ: ܠܥܵܠܲܡ ܥܵܠܡܝܼܢ.


text:
ܐܸܡܲܬ݂ܝ ܕܹܝܢ ܕܨܵܝܡܝܼܢ ܐܢ̄ܬܘܿܢ: ܠܵܐ ܬܸܗܘܘܿܢ ܟܡܝܼܪܹ̈ܐ ܐܲܝܟ݂ ܢܵܣܒܲܝ ܒܐܲܦ̈ܐ. ܡܚܲܒܠܝܼܢ ܓܹܝܪ ܦܲܪܨܘܿܦܲܝܗܘܿܢ ܐܲܝܟ݂ ܕܢܸܬ݂ܚܙܘܿܢ ܠܲܒ݂ܢܲܝܢܵܫܵܐ ܕܨܵܝܡܝܼܢ. ܘܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܩܲܒܸܠܘ ܐܲܓ݂ܪܗܘܿܢ.


text:
ܐܲܝܟ݂ ܕܠܵܐ ܬܸܬ݂ܚܙܹܐ ܠܲܒ݂ܢܲܝܢܵܫܵܐ ܕܨܵܐܹܡ ܐܲܢ̄ܬ݁: ܐܸܠܐ ܠܐܲܒ݂ܘܼܟ݂ ܕܲܒ݂ܟܸܣܝܵܐ. ܘܐܲܒ݂ܘܼܟ݂ ܕܚܵܙܹܐ ܒܟ݂ܸܣܝܵܐ ܗܘܼ ܢܸܦܪܥܵܟ݂.


text:
ܠܵܐ ܬܣܝܼܡܘܼܢ ܠܟ݂ܘܿܢ ܣ̈ܝܼܡܵܬ݂ܵܐ ܒܐܲܪܥܵܐ: ܐܲܬܲܪ ܕܣܵܣܵܐ ܘܐܵܟ݂ܠܵܐ ܡܚܲܒܠܝܼܢ: ܘܐܲܝܟܵܐ ܕܓܲܢܵܒܹ̈ܐ ܦܵܠܫܝܼܢ ܘܓ݂ܵܢܒܝܼܢ.


text:
ܐܸܠܐ ܣܝܼܡܘ ܠܟ݂ܘܿܢ ܣ̈ܝܼܡܵܬ݂ܵܐ ܒܲܫܡܲܝܵܐ: ܐܲܝܟܵܐ ܕܠܵܐ ܣܵܣܵܐ. ܘܠܵܐ ܐܵܟ݂ܠܵܐ ܡܚܲܒܠܝܼܢ: ܘܐܲܝܟܵܐ ܕܓܲܢܵܒܹ̈ܐ ܠܵܐ ܦܵܠܫܝܼܢ ܘܠܵܐ ܓܵܢܒܝܼܢ.


text:
ܫܪܵܓ݂ܵܐ ܕܦܲܓ݂ܪܵܐ: ܐܝܼܬܹܝܗ̇ ܥܲܝܢܵܐ. ܐܸܢ ܥܲܝܢܵܟ݂ ܗܵܟܹܝܠ ܬܸܗܘܹܐ ܦܫܝܼܛܵܐ: ܐܵܦ ܟܠܹܗ ܦܲܓ݂ܪܵܟ݂ ܢܲܗܝܼܪ ܗ̄ܘܼ.


text:
ܐܸܢ ܕܹܝܢ ܥܲܝܢܵܟ݂ ܬܸܗܘܹܐ ܒܝܼܫܵܐ: ܟܠܹܗ ܦܲܓ݂ܪܵܟ݂ ܚܸܫܘܿܟ݂ܐ ܢܸܗܘܹܐ. ܐܸܢ ܗܵܟܹܝܠ ܢܘܼܗܪܵܐ ܕܒ݂ܵܟ݂ ܚܸܫܘܿܟ݂ܵܐ ܗ̄ܘܼ: ܚܸܫܘܿܟ݂ܵܟ݂ ܟܡܵܐ ܢܸܗܘܹܐ.


text:
ܠܵܐ ܐ̄ܢܵܫ ܡܸܫܟܲܚ ܠܲܬ݂ܪܹܝܢ ܡܵܪ̈ܵܘܵܢ ܠܡܸܦܠܲܚ. ܐܵܘ ܓܹܝܪ ܠܚܲܕ݂ ܢܸܣܢܹܐ. ܘܠܲܐܚܪܹܢܵܐ ܢܸܪܚܲܡ. ܐܵܘ ܠܚܲܕ݂ ܢܝܲܩܲܪ. ܘܠܲܐܚܪܹܢܵܐ ܢܫܘܿܛ. ܠܵܐ ܡܸܫܟܚܝܼܢ ܐܢ̄ܬܘܿܢ ܠܐܲܠܵܗܵܐ ܠܡܸܦܠܲܚ ܘܲܠܡܵܡܘܿܢܵܐ.


text:
ܡܛܠ ܗܵܢܵܐ ܐܵܡܲܪ ܐ̄ܢܵܐ ܠܟ݂ܘܿܢ: ܠܵܐ ܬܹܐܨܦܘܼܢ ܠܢܲܦ݂ܫܟ݂ܘܿܢ ܡܵܢܵܐ ܬܸܐܟ݂ܠܘܼܢ ܘܡܵܢܵܐ ܬܸܫܬ݁ܘܿܢ: ܘܠܵܐ ܠܦܲܓ݂ܪܟ݂ܘܿܢ ܡܵܢܵܐ ܬܸܠܒܫܘܿܢ. ܠܵܐ ܗܵܐ ܢܲܦ̮ܫܵܐ ܝܲܬܝܼܪܵܐ ܡܸܢ ܣܲܝܒܵܪܬܵܐ: ܘܦܲܓ݂ܪܵܐ ܡܸܢ ܠܒ݂ܘܼܫܵܐ.


text:
ܚܘܼܪܘ ܒܦܵܪܲܚܬ݂ܵܐ ܕܲܫܡܲܝܵܐ: ܕܠܵܐ ܙܵܪܥܝܼܢ. ܘܠܵܐ ܚܵܨܕܝܼܢ. ܘܠܵܐ ܚܵܡܠܝܼܢ ܒܐܲܘܨܪܹ̈ܐ. ܘܐܲܒ݂ܘܼܟ݂ܘܢ ܕܒܲܫܡܲܝܵܐ ܡܬܲܪܣܹܐ ܠܗܘܿܢ. ܠܵܐ ܗܵܐ ܐܢ̄ܬܘܿܢ: ܡܝܲܬ݁ܪܝܼܢ ܐܢ̄ܬܘܿܢ ܡܸܢܗܘܿܢ.


text:
ܘܥܲܠ ܠܒ݂ܘܼܫܵܐ ܡܵܢܵܐ ܝܵܨܦܝܢ ܐܢ̄ܬܘܿܢ. ܐܸܬ݂ܒܲܩܲܘ ܒܫܘܿܫܲܢܹ̈ܐ ܕܕ݂ܲܒ݂ܪܵܐ ܐܲܝܟܲܢܵܐ ܪܵܒ݂ܝܵܢ: ܕܠܵܐ ܠܵܐܝܵܢ. ܘܠܵܐ ܥܵܙܠܵܢ̈.


text:
ܐܸܢ ܕܹܝܢ ܠܲܥܡܝܼܪܵܐ ܕܚܲܩܠܵܐ: ܕܝܵܘܡܵܢܵܐ ܐܝܼܬܲܘܗ̱ܝ ܘܲܡܚܵܪ ܢܵܦ݂ܸܠ ܒܬܲܢܘܼܪܵܐ. ܐܲܠܵܗܵܐ ܗܵܟܲܢܵܐ ܡܲܠܒܫ: ܠܵܐ ܣܲܓܝ ܝܲܬܝܼܪ ܠܟ݂ܘܿܢ ܙܥܘܿܪ̈ܲܝ ܗܲܝܡܵܢܘܼܬ݂ܵܐ.


text:
ܟܠܗܹܝܢ ܓܹܝܪ ܗܵܠܹܝܢ: ܥܲܡ̱ܡܹܐ ܗ̄ܘܼ ܒܵܥܹܿܝܢ ܠܗܹܝܢ. ܐܲܒ݂ܘܼܟ݂ܘܼܢ ܕܹܝܢ ܕܒܲܫܡܲܝܵܐ ܝܵܕ݂ܲܥ: ܕܐܵܦ ܠܟ݂ܘܿܢ ܡܸܬ݂ܒܲܥܝܵܢ ܗܵܠܹܝܢ ܟܠܗܹܝܢ.


text:
ܢܵܣܹܿܒ݂ ܒܐܲܦܹ̈ܐ: ܐܲܦܸܩ ܠܘܼܩܕ݂ܲܡ ܩܵܪܝܼܬܵܐ ܡܸܢ ܥܲܝܢܵܟ݂: ܘܗܵܝܕܹܝܢ ܢܸܬ݂ܒܚܲܪ ܠܵܟ݂ ܠܡܲܦܵܩܘܼ ܓܸܠܵܐ ܡܸܢ ܥܲܝܢܹܗ ܕܐܲܚܘܼܟ݂.


text:
ܠܵܐ ܬܸܬ݁ܠܘܼܢ ܩܘܼܕ݂ܫܵܐ ܠܟܲܠܒܹ̈ܐ. ܘܠܵܐ ܬܲܪܡܘܿܢ ܡܲܪ̈ܓܵܢܝܵܬ݂ܟ݂ܘܿܢ ܩܕ݂ܵܡ ܚܙܝܼܪܹ̈ܐ. ܕܲܠܡܵܐ ܢܕ݂ܘܼܫܘܿܢ ܐܸܢܝܢ ܒܪ̈ܓ݂ܠܲܝܗܘܿܢ: ܘܢܸܗܦܟ݂ܘܿܢ ܢܒܲܙܥܘܼܢܵܟ݂ܘܿܢ.


text:
ܘܐܸܢ ܗܵܟܹܝܠ ܐܲܢ̄ܬ݁ܘܿܢ ܕܒ݂ܝܼܫܹ̈ܐ ܐܢ̄ܬܘܿܢ: ܝܵܕ݂ܥܝܼܢ ܐܢ̄ܬܘܿܢ ܡܵܘܗ̈ܒ݂ܵܬ݂ܵܐ ܛܵܒ݂ܵܬ݂ܵܐ ܠܡܸܬܲܠ ܠܲܒ݂ܢܲܝ̈ܟ݂ܘܿܢ: ܟܡܵܐ ܝܲܬܝܼܪܵܐܝܼܬ݂ ܐܲܒ݂ܘܼܟ݂ܘܼܢ ܕܒܲܫܡܲܝܵܐ: ܢܸܬܸܠ ܛܵܒ݂ܵܬ݂ܵܐ ܠܐܲܝܠܹܝܢ ܕܫܵܐܠܝܼܢ ܠܹܗ.


text:
ܟܠܡܵܐ ܕܨܵܒܹܝܢ ܐܢ̄ܬܘܿܢ ܕܢܸܥܒܕ݂ܘܼܢ ܠܟ݂ܘܿܢ ܒܢܲܝ̈ܢܵܫܵܐ: ܗܵܟܲܢܵܐ ܐܵܦ ܐܲܢ̄ܬ݁ܘܿܢ ܥܒܸܕ݂ܘ ܠܗܘܿܢ. ܗܵܢܲܘ ܓܹܝܪ ܢܵܡܘܿܣܵܐ ܘܲܢܒ݂̈ܝܹܐ.


text:
ܥܘܿܠܘ ܒܬܲܪܥܵܐ ܐܲܠܝܼܨܵܐ. ܕܲܦܬܹܐ ܗ̄ܘܼ ܬܲܪܥܵܐ. ܘܲܪܘܝܼܚܵܐ ܐܘܼܪܚܵܐ ܐܲܝܕ݂ܵܐ ܕܡܵܘܒܠܵܐ ܠܐܲܒ݂ܕ݂ܵܢܵܐ. ܘܣܲܓܝܼܐܹ̈ܐ ܐܸܢܘܿܢ ܐܲܝܠܹܝܢ ܕܐܵܙܠ̄ܝܢ ܒܵܗ̇.


text:
ܐܸܙܕܲܗ̄ܪܘ ܡܸܢ ܢܒ݂ܝܹ̈ܐ ܕܲܓܵܠܹ̈ܐ: ܕܐܵܬܹ݁ܝܢ ܠܘܵܬ݂ܟ݂ܘܿܢ ܒܲܠܒ݂ܘܼܫܹ̈ܐ ܕܐܸܡܪܹ̈ܐ: ܡܸܢ ܠܓ݂ܵܘ ܕܹܝܢ ܐܝܼܬܲܝܗܘܿܢ ܕܹܐܒܹ̈ܐ. ܚܵܛܘܿܦܹ̈ܐ.


text:
ܗܵܟܲܢܵܐ ܟܠ ܐܝܼܠܵܢܵܐ ܛܵܒ݂ܵܐ. ܦܹܐܪܹ̈ܐ ܫܲܦܝܪܹ̈ܐ ܥܵܒܹ̇ܕ݂. ܐܝܼܠܵܢܵܐ ܕܹܝܢ ܒܝܼܫܵܐ. ܦܹܐܪܹ̈ܐ ܒܝܼܫܹ̈ܐ ܥܵܒܹ̇ܕ݂.


text:
ܠܵܐ ܗܘ̣ܵܐ ܟܠ ܕܐܵܡܲܪ ܠܝܼ ܡܵܪܝ ܡܵܪܝ: ܥܵܐܹܠ ܠܡܲܠܟܘܼܬ݂ܵܐ ܕܲܫܡܲܝܵܐ. ܐܸܠܵܐ ܡܲܢ ܕܥܵܒܹ̇ܕ݂ ܨܸܒ݂ܝܵܢܹܗ ܕܐܵܒ݂ܝ ܕܒܲܫܡܲܝܵܐ.


text:
ܣܲܓܝܼܐܹ̈ܐ ܢܹܐܡܪܘܼܢ ܠܝܼ ܒܗܵܘ ܝܵܘܡܵܐ: ܡܵܪܝ ܡܵܪܝ: ܠܵܐ ܒܲܫܡܵܟ݂. ܐܸܬ݂ܢܲܒܝܼܢ: ܘܒܲܫܡܵܟ݂. ܫܹܐܕ݂ܹ̈ܐ ܐܲܦܸܩܢ: ܘܒܲܫܡܵܟ݂ ܚܲܝ̈ܠܹܐ ܣܲܓܝܼܐܹ̈ܐ ܥܒܲܕ݂ܢ.


text:
ܟܠ ܗܵܟܹܝܠ ܕܫܵܡܲܥ ܡܸܠܲܝ̈ ܗܵܠܹܝܢ. ܘܥܵܒܹ̇ܕ݂ ܠܗܹܝܢ: ܢܸܬ݁ܕܲܡܹܐ ܠܓܲܒ݂ܪܵܐ ܚܲܟܝܼܡܵܐ: ܗܵܘ ܕܲܒ݂ܢܵܐ ܒܲܝܬܹ݁ܗ ܥܲܠ ܫܘܿܥܵܐ.


text:
ܘܲܢܚܸܬ݂ ܡܸܛܪܵܐ. ܘܐܸܬ݂ܵܘ ܢܲܗܪ̈ܲܘܵܬ݂ܵܐ. ܘܲܢܫܲܒ݂ ܪ̈ܘܼܚܹܐ. ܘܐܸܬ݂ܛܲܪܝܼܘ ܒܹܗ ܒܒܲܝܬܵܐ ܗܵܘ. ܘܠܵܐ ܢܦܲܠ: ܫܲܬ݂ܐܣܵܘ̄ܗܝ ܓܹܝܪ ܥܲܠ ܫܘܿܥܵܐ ܣ̈ܝܼܡܵܢ ܗ̄ܘܲܝ̈.


text:
ܘܟ݂ܠ ܡܲܢ ܕܫܵܡܲܥ ܡܸܠܝ ܗܵܠܹܝܢ. ܘܠܵܐ ܥܵܒܹ̇ܕ݂ ܠܗܹܝܢ: ܢܸܬ݁ܕܲܡܹܐ ܠܓܲܒ݂ܪܵܐ ܣܲܟ݂ܠܵܐ: ܕܲܒ݂ܢܵܐ ܒܲܝܬܹܗ ܥܲܠ ܚܵܠܵܐ.


text:
ܘܲܢܚܸܬ݂ ܡܸܛܪܵܐ. ܘܐܸܬ݂ܵܘ ܢܲܗܪ̈ܲܘܵܬ݂ܵܐ. ܘܲܢܫܲܒ݂ ܪ̈ܘܼܚܹܐ. ܘܐܸܬ݁ܛܲܪܝܼܘ ܒܒܲܝܬܵܐ ܗܵܘ. ܘܲܢܦܲܠ: ܘܲܗܘܵܬ݂ ܡܲܦܘܼܠܬܹܗ ܪܲܒܵܐ. .


text:
ܘܐܸܡܲܪ ܠܹܗ ܝܼܫܘܿܥ: ܚܙܝܼ ܠܡܵܐ ܠܐ̄ܢܵܫ ܐܵܡܲܪ ܐܲܢ̄ܬ݁. ܐܸܠܵܐ ܙܸܠ ܚܵܘܵܐ ܢܲܦ̮ܫܵܟ݂ ܠܟ݂ܵܗܢܹ̈ܐ: ܘܩܲܪܸܒ݂ ܩܘܼܪܒܵܢܵܐ ܐܲܝܟ݂ ܕܦܲܩܸܕ݂ ܡܘܼܫܹܐ. ܠܣܵܗܕܘܬ݂ܗܘܿܢ.


text:
ܥܢܵܐ ܩܸܢܛܪܘܿܢܵܐ ܗܵܘ ܘܐܸܡܲܪ. ܡܵܪܝ: ܠܵܐ ܫܵܘܹܐ ܐ̄ܢܵܐ ܕܬܸܥܘܠ ܬܚܹܝܬ݂ ܡܲܛܲܠܠ̄ܝ. ܐܸܠܐ ܒܲܠܚܘܿܕ݂ ܐܸܡܲܪ ܒܡܸܠܬ݂ܵܐ. ܘܢܸܬ݂ܐܲܣܹܐ ܛܲܠܝܝ.


text:
ܐܵܦ ܐܸܢܵܐ ܓܹܝܪ ܓܲܒ݂ܪܵܐ ܐ̄ܢܵܐ ܕܲܬ݂ܚܹܝܬ݂ ܫܘܼܠܛܵܢܵܐ. ܘܐܝܼܬ݂ ܬܚܹܝܬ݂ ܐܝܼܕ݂ܝ. ܐܸܣܛܪ̈ܵܛܝܼܘܼܛܹܐ. ܘܐܵܡܲܪ ܐ̄ܢܵܐ ܠܗܵܢܵܐ ܕܙܸܠ. ܘܐܵܙܸܠ. ܘܠܲܐܚܪܹ̈ܢܵܐ ܕܬ݂ܵܐ. ܘܐܵܬܹܐ. ܘܲܠܥܲܒ݂ܕܝ ܕܲܥܒܸܕ݂ ܗܵܕܹܐ. ܘܥܵܒܹ̇ܕ݂.


text:
ܟܲܕ݂ ܫܡܲܥ ܕܹܝܢ ܝܼܫܘܿܥ: ܐܸܬ݁ܕܲܡܲܪ. ܘܐܸܡܲܪ ܠܲܕ݂ܐܵܬܹܝܢ ܥܲܡܹܗ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܐܵܦ ܠܵܐ ܒܝܼܣܪܵܝܹܠ ܐܸܫܟܚܹܬ݂ ܐܲܝܟ݂ ܗܵܕܹܐ ܗܲܝܡܵܢܘܼܬ݂ܵܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܕܹܝܢ: ܕܣܲܓܝܼܐܹ̈ܐ ܢܹܐܬ݂ܘܿܢ ܡܸܢ ܡܲܕ݂ܢܚܵܐ ܘܡܸܢ ܡܲܥܪܒ݂ܵܐ: ܘܢܸܣܬܲܡܟܘܢ ܥܲܡ ܐܲܒ݂ܪܵܗܵܡ ܘܐܝܼܣܚܵܩ ܘܝܲܥܩܘܿܒ݂. ܒܡܲܠܟܘܼܬ݂ܵܐ ܕܲܫܡܲܝܵܐ.


text:
ܟܲܕ݂ ܗܘ̣ܵܐ ܕܹܝܢ ܪܲܡܫܵܐ: ܩܲܪܸܒ݂ܘ ܩܕ݂ܵܡܵܘܗ̱ܝ ܕܲܝܘܵܢܹ̈ܐ ܣܲܓܝܼܐܹ̈ܐ. ܘܐܲܦܸܩ ܕܲܝܘܲܝ̈ܗܘܿܢ ܒܡܸܠܬ݂ܵܐ. ܘܲܠܟ݂ܠܗܘܿܢ ܐܲܝܠܹܝܢ ܕܒ݂ܝܼܫܵܐܝܼܬ݂ ܥܒ݂ܝܼܕ݂ܝܼܢ ܗ̄ܘܵܘ ܐܲܣܝܼ ܐܸܢܘܿܢ.


text:
ܐܲܝܟ݂ ܕܢܸܬ݂ܡܲܠܹܐ ܡܸܕܸܡ ܕܐܸܬ݂ܐܡܲܪ ܒܝܲܕ݂ ܐܸܫܥܝܵܐ ܢܒ݂ܝܼܵܐ ܕܐܡܲܪ: ܕܗܘܼ ܢܸܣܒ݂ ܟܹܐܒܲܝ̈ܢ. ܘܟ݂ܘܼܪ̈ܗܵܢܲܝܢ ܢܸܛܥܲܢ.


text:
ܐܵܡܲܪ ܠܹܗ ܝܼܫܘܿܥ. ܠܬܲܥ̈ܠܹܐ ܢܸܩܥܹܐ ܐܝܼܬ݂ܠܗܘܿܢ: ܘܲܠܦܵܪܲܚܬܵܐ ܕܲܫܡܲܝܵܐ ܡܲܛܠ̱ܠܵܐ. ܒܪܹܗ ܕܹܝܢ ܕܐ̄ܢܵܫܵܐ: ܠܲܝܬ݁ ܠܹܗ ܐܲܝܟܵܐ ܕܢܸܣܡܘܿܟ݂ ܪܹܫܹܗ.


text:
ܘܗܵܐ ܙܲܘܥܵܐ ܪܲܒܵܐ ܗܘ̣ܵܐ ܒܝܲܡܵܐ: ܐܲܝܟܲܢܵܐ ܕܐܸܠܦܵܐ ܬܸܬ݂ܟܲܣܹܐ ܡܸܢ ܓܲܠ̈ܠܹܐ. ܗܘܼ ܕܹܝܢ ܝܼܫܘܿܥ ܕܲܡܝܼܟ݂ ܗ̄ܘܵܐ.


text:
ܐܵܡܲܪ ܠܗܘܿܢ ܝܼܫܘܿܥ: ܠܡܵܢܵܐ ܕܲܚܘܼܠܬ݂ܵܢ̈ܝܼܢ ܐܢ̄ܬܘܿܢ: ܙܥܘܿܪ̈ܲܝ ܗܲܝܡܵܢܘܼܬ݂ܵܐ ܗܵܝܕܹܝܢ ܩܵܡ ܘܲܟ݂ܐܵܐ ܒܪܘܼܚܵܐ ܘܲܒ݂ܝܲܡܵܐ: ܘܲܗܘܵܐ ܫܸܠܝܵܐ ܪܲܒܵܐ.


text:
ܘܟ݂ܲܕ݂ ܐܸܬ݂ܵܐ ܝܼܫܘܿܥ ܠܥܸܒ݂ܪܵܐ: ܠܐܲܬ݂ܪܵܐ ܕܓ݂ܵܕ݂ܪ̈ܵܝܹܐ: ܐܲܪܥܘܿܗܝ ܬܪܹܝܢ ܕܲܝܘܵܢܹ̈ܐ. ܕܢܵܦܩܝܼܢ ܡܸܢ ܒܹܝܬ݂ ܩܒ݂ܘܼܪܹ̈ܐ. ܒܝܼܫܹ̈ܐ ܕܛܵܒ݂: ܐܲܝܟ݂ ܕܠܵܐ ܐ̄ܢܵܫ ܢܸܫܟܲܚ ܢܸܥܒܲܪ ܒܗܵܝ ܐܘܼܪܚܵܐ.


text:
ܗܵܢܘܿܢ ܕܹܝܢ ܫܹܐܕ݂ܹ̈ܐ ܒܵܥܹܝܢ ܗ̄ܘܼܵܘ ܡܸܢܗ. ܘܐܵܡܪܝܼܢ. ܐܸܢ ܡܲܦܸܩ ܐܲܢ̄ܬ݁ ܠܲܢ: ܐܲܦܸܣ ܠܲܢ ܕܢܹܐܙܲܠ ܠܒܲܩܪܵܐ ܕܲܚܙܝܼܪܹ̈ܐ.


text:
ܐܵܡܲܪ ܠܗܘܿܢ ܝܼܫܘܿܥ: ܙܸܠܘ. ܘܡܸܚܕ݂ܵܐ ܢܦܲܩܘ ܘܥܲܠܘ ܒܲܚܙܝܼܪܹ̈ܐ. ܘܟ݂ܠܵܗ̇ ܒܲܩܪܵܐ ܗܵܝ: ܬܸܪܨܲܬ݂ ܠܥܸܠ ܠܲܫܩܝܼܦܵܐ: ܘܲܢܦܲܠܘ ܒܝܲܡܵܐ: ܘܡܝܼܬ݂ܘ ܒܡܲܝܵܐ.


text:
ܗܵܢܘܿܢ ܕܹܝܢ ܕܪܵܥܹܝܢ ܗ̄ܘܵܘ: ܥܪܲܩܘ ܘܐܸܙܲܠܘ ܠܲܡܕ݂ܝܼܢ̄ܬܵܐ: ܘܚܵܘܝܼܘ ܟܠܡܸܕܸܡ ܕܲܗܘܵܐ: ܘܲܕ݂ܗܵܢܘܿܢ ܕܲܝܘܵܢܹ̈ܐ.


text:
ܘܩܲܪܸܒ݂ܘ ܠܹܗ ܡܫܲܪܝܵܐ ܟܲܕ݂ ܪܡܹܐ ܒܥܲܪܣܵܐ. ܘܲܚܙܵܐ ܝܼܫܘܿܥ ܗܲܝܡܵܢܘܼܬ݂ܗܘܿܢ: ܘܐܸܡܲܪ ܠܗܲܘ ܡܫܲܪܝܵܐ. ܐܸܬ݂ܠܲܒܒ݂ ܒܪܝ: ܫܒ݂ܝܼܩܝܼܢ ܠܵܟ݂ ܚܛܵܗܲܝ̈ܟ.


text:
ܕܬܸܕ݂ܥܘܿܢ ܕܹܝܢ ܕܫܘܿܠܛܵܢܵܐ ܐܝܼܬ݂ ܠܲܒ݂ܪܹܗ ܕܐ̄ܢܵܫܵܐ ܒܐܲܪܥܵܐ ܠܡܸܫܒܲܩ ܚܛܵܗܹ̈ܐ: ܐܸܡܲܪ ܠܗܵܘ ܡܫܲܪܝܵܐ: ܩܘܼܡ ܫܩܘܼܠ ܥܲܪܣܵܟ݂. ܘܙܸܠ ܠܒܲܝܬܵܟ݂.


text:
ܟܲܕ݂ ܚܙܵܘ ܕܹܝܢ ܟܸܢܫܹ̈ܐ ܗܵܢܘܿܢ: ܕܚܸܠܘ. ܘܫܲܒܲܚܘ ܠܐܲܠܵܗܵܐ ܕܝܲܗ̄ܒ݂ ܫܘܼܠܛܵܢܵܐ ܕܐܲܝܟ݂ ܗܵܢܵܐ ܠܲܒ݂ܢܲܝ̈ܢܵܫܵܐ.


text:
ܘܟ݂ܲܕ݂ ܥܒܲܪ ܝܼܫܘܿܥ ܡܸܢ ܬܲܡܵܢ: ܚܙܵܐ ܓܲܒ݂ܪܵܐ ܕܝܵܬܹܒ݂ ܒܹܝܬ݂ ܡܵܟ݂̈ܣܹܐ ܕܲܫܡܹܗ ܡܲܬܲܝ. ܘܐܸܡܲܪ ܠܹܗ: ܬܵܐ ܒܵܬܲܪܝ. ܘܩܵܡ ܐܸܙܲܠ ܒܵܬ݂ܪܹܗ.


text:
ܘܟ݂ܲܕ݂ ܣܡܝܼܟ݂ܝܼܢ ܒܒܲܝܬܵܐ: ܐܸܬ݂ܵܘ ܡܵܟ݂̈ܣܹܐ ܘܚܲܛܵܝܹ̈ܐ ܣܲܓܝܼܐܹ̈ܐ. ܐܸܣܬ݁ܡܸܟ݂ܘ ܥܲܡ ܝܼܫܘܿܥ. ܘܥܲܡ ܬܲܠܡܝܼܕ݂ܵܘ̈ܗܝ.


text:
ܝܼܫܘܿܥ ܕܹܝܢ ܟܲܕ݂ ܫܡܲܥ ܐܸܡܲܪ ܠܗܘܿܢ. ܠܵܐ ܣܢܝܼܩܝܼܢ ܚܠܝܼܡܹ̈ܐ ܥܲܠ ܐܵܣܝܵܐ: ܐܸܠܵܐ ܐܲܝܠܹܝܢ ܕܒ݂ܝܼܫܵܐܝܼܬ݂ ܥܒ݂ܝܼܕ݂ܝܼܢ.


text:
ܙܸܠܘ ܝܼܠܲܦܘ ܡܵܢܵܘ: ܚܢܵܢܵܐ ܒܵܥܹܐ ܐ̄ܢܵܐ. ܘܠܵܐ ܕܒ݂ܚܬ݂ܵܐ. ܠܵܐ ܓܹܝܪ ܐܸܬܹܝܬ݂ ܕܐܸܩܪܹܐ ܠܙܲܕܝܼܩܹ̈ܐ. ܐܸܠܵܐ ܠܚܲܛܵܝܹ̈ܐ.


text:
ܗܵܝܕܹܝܢ ܩܪܸܒ݂ܘ ܠܹܗ ܬܲܠܡܝܼܕ݂ܵܘ̈ܗܝ ܕܝܘܿܚܲܢܵܢ. ܘܐܵܡܪܝܼܢ. ܠܡܵܢܵܐ ܚܢܲܢ ܘܲܦܪ̈ܝܼܫܹܐ ܨܵܝܡܝܼܢ ܚ̄ܢܲܢ ܣܲܓ݁ܝܼ: ܘܬܲܠܡܝܼܕ݂ܲܝ̈ܟ ܠܵܐ ܨܵܝܡܝܼܢ.


text:
ܐܵܡܲܪ ܠܗܘܿܢ ܝܼܫܘܿܥ. ܕܲܠܡܵܐ ܡܸܫܟܚܝܼܢ ܒܢܵܘ̈ܗܝ ܕܲܓ݂ܢܘܼܢܵܐ ܠܲܡܨܵܡ ܟܡܵܐ ܕܚܲܬ݂ܢܵܐ ܥܲܡܗܘܿܢ: ܐܵܬܹ݁ܝܢ ܕܹܝܢ ܝܵܘ̈ܡܵܬ݂ܵܐ: ܟܲܕ݂ ܢܸܫܬ݁ܩܸܠ ܡܸܢܗܘܿܢ ܚܲܬ݂ܢܵܐ: ܘܗܵܝܕܹܝܢ ܢܨܘܼܡܘܼܢ.


text:
ܠܵܐ ܐ̄ܢܵܫ ܪܵܡܹܐ ܐܘܿܪܩܲܥܬ݂ܵܐ ܚܕ݂ܲܬ݂ܵܐ ܥܲܠ ܢܲܚܬܵܐ ܒܠܵܝܵܐ. ܕܠܵܐ ܬܸܬ݁ܘܿܦ ܡܲܠܝܘܼܬ݂ܵܗ̇ ܡܸܢ ܗܵܘ ܢܲܚܬܵܐ: ܘܢܸܗܘܹܐ ܒܸܙܥܵܐ ܝܲܬܝܼܪܵܐ.


text:
ܘܠܵܐ ܪܵܡܹܝܢ ܚܲܡܪܵܐ ܚܲܕ݂ܬ݂ܵܐ ܒܙܸܩܹ̈ܐ ܒܠܵܝܵܬ݂ܵܐ. ܕܠܵܐ ܡܸܨܛܲܪܝܵܢ ܙܸܩܹ̈ܐ: ܘܚܲܡܪܵܐ ܡܸܬ݂ܐܫܸܕ݂: ܘܙܸܩܹ̈ܐ ܐܵܒ݂̈ܕ݂ܵܢ. ܐܸܠܵܐ ܪܵܡܹܝܢ ܚܲܡܪܵܐ ܚܲܕ݂ܬ݂ܵܐ ܒܙܸܩܹ̈ܐ ܚܲܕ݂̈ܬܵܬ݂ܵܐ: ܘܲܬ݂ܪܲܝܗܘܿܢ ܡܸܬ݂ܢܲܛܪܝܼܢ.


text:
ܟܲܕ݂ ܕܹܝܢ ܗܵܠܹܝܢ ܡܡܲܠܸܠ ܗܘ̣ܵܐ ܥܲܡܗܘܿܢ: ܐܸܬ݂ܵܐ ܐܲܪܟܘܿܢܵܐ ܚܲܕ݂ ܩܪܸܒ݂ ܣܓܸܕ݂ ܠܹܗ. ܘܐܸܡܲܪ. ܒܪܲܬ݂ܝ ܗܵܫܵܐ ܡܝܼܬܲܬ݂: ܐܸܠܵܐ ܬܵܐ ܣܝܼܡ ܐܝܼܕ݂ܵܟ݂ ܥܠܹܝܗ̇. ܘܬܸܚܹܐ.


text:
ܘܗܵܐ ܐܲܢ̄ܬ݁ܬ݂ܵܐ ܕܪܵܕ݂ܐ ܗܘ̣ܵܐ ܕܡܵܗ̇ ܫܢܝܼܢ ܬܲܪܬܲܥܸܣܪܹܐ: ܐܸܬ݂ܵܬ݂ ܡܸܢ ܒܣܬ݁ܪܹܗ: ܘܩܸܪܒܲܬ݂ ܠܩܲܪܢܵܐ ܕܲܠܒ݂ܘܼܫܹܗ.


text:
ܝܼܫܘܿܥ ܕܹܝܢ ܐܸܬ݂ܦܢܝܼ ܚܙܵܗ̇. ܘܐܸܡܲܪ ܠܵܗ̇: ܐܸܬ݂ܠܲܒܒ݂ܝ ܒܪܲܬ݂ܝ: ܗܲܝܡܵܢܘܼܬܹܟ݂ܝ ܐܲܚܝܲܬܹܟ݂ܝ. ܘܐܸܬܲܐܣܝܲܬ݂ ܐܲܢ̄ܬ݁ܬ݂ܵܐ ܗܵܝ ܡܸܢ ܗܵܝ ܫܵܥܬ݂ܵܐ.


text:
ܘܟ݂ܲܕ݂ ܥܒܲܪ ܝܼܫܘܿܥ ܡܸܢ ܬܲܡܵܢ: ܕܲܒ݂ܩܘܼܗܝ ܣܡܲܝܵܐ ܬܪܹܝܢ. ܕܩܵܥܹܝܢ ܘܐܵܡܪܝܼܢ: ܐܸܬ݂ܪܲܚܲܡ ܥܠܲܝܢ. ܒܪܹܗ ܕܕ݂ܵܘܝܼܕ݂.


text:
ܘܟܲܕ݂ ܐܸܬ݂ܵܐ ܠܒܲܝܬܵܐ: ܩܪܸܒ݂ܘ ܠܹܗ ܗܵܢܘܿܢ ܣܡܲܝܵܐ. ܐܵܡܲܪ ܠܗܘܿܢ ܝܼܫܘܿܥ. ܡܗܲܝܡܢܝܼܢ ܐܢ̄ܬܘܿܢ: ܕܡܸܫܟܲܚ ܐ̄ܢܵܐ ܗܵܕܹܐ ܠܡܸܥܒܲܕ݂. ܐܵܡܪܝܼܢ ܠܹܗ. ܐܹܝܢ ܡܵܪܲܢ.


text:
ܘܡܸܢ ܕܲܢܦܲܩ ܕܲܝܘܵܐ. ܡܲܠܸܠ ܗܵܘ ܚܲܪܫܵܐ. ܘܐܸܬ݁ܕܲܡܲܪܘ ܟܸܢܫܹ̈ܐ. ܘܐܵܡܪܝܼܢ: ܠܵܐ ܡܬ݂ܘܿܡ ܐܸܬ݂ܚܙܝܼ ܗܵܟܲܢܵܐ ܒܝܼܣܪܵܝܹܠ.


text:
ܘܡܸܬ݂ܟܪܸܟ݂ ܗܘ̣ܵܐ ܝܼܫܘܿܥ ܒܲܡܕ݂ܝܼ̈ܢܵܬ݂ܵܐ ܟܠܗܹܝܢ ܘܲܒ݂ܩܘܼܪ̈ܝܵܐ: ܘܡܲܠܸܦ ܗܘ̣ܵܐ ܒܲܟ݂ܢ̈ܘܼܫܵܬ݂ܗܘܿܢ: ܘܡܲܟ݂ܪܸܙ ܣܒܲܪܬ݂ܵܐ ܕܡܲܠܟܘܼܬ݂ܵܐ: ܘܡܲܐܣܹܐ ܟܠ ܟܘܪ̈ܗܵܢܝܼܢ ܘܟ݂ܠ ܟܹܐܒ݂ܝܼ̈ܢ.


text:
ܟܲܕ݂ ܚܙܵܐ ܕܹܝܢ ܝܼܫܘܿܥ ܠܟܸܢܫܹ̈ܐ: ܐܸܬ݂ܪܲܚܲܡ ܥܠܲܝܗܘܿܢ ܕܲܠܐܹܝܢ ܗ̄ܘܼܵܘ ܘܲܫܪܹܝܢ: ܐܲܝܟ݂ ܥܸܪܒܹ̈ܐ ܕܠܲܝܬ݁ ܠܗܘܿܢ ܪܵܥܝܵܐ.


text:
ܘܲܩܪܵܐ ܠܲܬ݂ܪܸܥܣܲܪ ܬܲܠܡܝܼܕ݂ܵܘ̈ܗܝ: ܘܝܲܗ̄ܒ݂ ܠܗܘܿܢ ܫܘܼܠܛܵܢܵܐ ܥܲܠ ܪ̈ܘܼܚܹܐ ܛܲܢ̈ܦܵܬ݂ܵܐ ܕܢܲܦܩܘܼܢ: ܘܲܠܡܲܐܣܵܝܘܼ ܟܠ ܟܹܐܒ݂ ܘܟ݂ܘܼܪܗܵܢ.


text:
ܕܝܼܠܗܘܿܢ ܕܹܝܢ ܕܲܬ݂ܪܸܥܣܲܪ ܫܠܝܼܚܹ̈ܐ: ܫܡܵܗܹ̈ܐ ܐܝܼܬܲܝܗܘܿܢ ܗܵܠܹܝܢ. ܩܲܕ݂ܡܵܝܗܘܿܢ. ܫܸܡܥܘܿܢ ܕܡܸܬ݂ܩܪܹܐ ܟܹܐܦܵܐ. ܘܐܲܢܕܪܹܐܘܿܣ ܐܲܚܘܼܗܝ. ܘܝܲܥܩܘܿܒ݂ ܒܲܪ ܙܲܒ݂ܕ݂ܲܝܘܝܘܿܚܲܢܵܢ ܐܲܚܘܼܗܝ.


text:
ܠܗܵܠܹܝܢ ܬܪܸܥܣܲܪ ܫܲܕܲܪ ܝܼܫܘܿܥ: ܘܦܲܩܸܕ݂ ܐܸܢܘܿܢ. ܘܐܸܡܲܪ. ܒܐܘܼܪܚܵܐ ܕܚܲܢܦܹ̈ܐ. ܠܵܐ ܬܹܐܙܠ̄ܘܿܢ. ܘܠܲܡܕ݂ܝܼܢ̄ܬܵܐ ܕܫܵܡܪ̈ܵܝܼܐ. ܠܵܐ ܬܸܥܠܘܿܢ.


text:
ܘܠܵܐ ܬܲܪܡܵܠܵܐ ܠܐܘܼܪܚܵܐ: ܘܠܵܐ ܬܲܪ̈ܬܹ݁ܝܢ ܟܘܬ݁ܝܼܢ̈ܝܼܢ: ܘܠܵܐ ܡܣܵܢܹ̈ܐ. ܘܠܵܐ ܫܲܒ݂ܛܵܐ. ܫܵܘܹܐ ܗ̄ܘܼ ܓܹܝܪ ܦܵܥܠܵܐ ܣܲܝܒܵܪܬܹ݁ܗ.


text:
ܠܐܲܝܕ݂ܵܐ ܕܹܝܢ ܡܕ݂ܝܼܢ̄ܬܵܐ. ܐܵܘ ܩܪܝܼܬ݂ܵܐ ܕܥܵܐܠܝܼܢ ܐܢ̄ܬܘܿܢ ܠܵܗ̇: ܫܲܐܠܘ ܡܲܢܘܼ ܫܵܘܹܐ ܒܵܗ̇: ܘܬܲܡܵܢ ܗܘܲܘ. ܥܕ݂ܲܡܵܐ ܕܢܵܦܩܝܼܢ ܐܢ̄ܬܘܿܢ.


text:
ܡܲܢ ܕܠܵܐ ܕܹܝܢ ܡܩܲܒܸܠ ܠܟ݂ܘܿܢ. ܘܠܵܐ ܫܵܡܲܥ ܡܸܠܲܝ̈ܟܿܘܿܢ: ܟܲܕ݂ ܢܵܦܩܝܼܢ ܐܢ̄ܬܘܿܢ ܡܸܢ ܒܲܝܬܵܐ ܐܵܘ ܡܸܢ ܩܪܝܼܬ݂ܵܐ ܗܵܝ: ܦܸܨܘ ܚܸܠܐ ܡܸܢ ܪܸ̈ܓ݂ܠܲܝܟܿܘܿܢ.


text:
ܘܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܠܲܐܪܥܵܐ ܕܲܣܕ݂ܘܿܡ ܘܲܕ݂ܥܵܡܘܿܪܵܐ: ܢܸܗܘܹܐ ܢܝܼܚ ܒܝܵܘܡܵܐ ܕܕ݂ܝܼܢܵܐ. ܐܵܘ ܠܲܡܕ݂ܝܼܢ̄ܬܵܐ ܗܵܝ.


text:
ܗܵܐ ܐܸܢܵܐ ܡܫܲܕܲܪ ܐ̄ܢܵܐ ܠܟ݂ܘܿܢ: ܐܲܝܟ݂ ܐܸܡܪܹ̈ܐ ܒܲܝܢܲܝ ܕܹܐܒܹ̈ܐ. ܗܘܵܘ ܗܵܟܹܝܠ ܚܲܟܝܡܹܐ ܐܲܝܟ݂ ܚ̈ܘܵܘܵܬ݂ܵܐ. ܘܬܲܡܝܼ̈ܡܹܐ ܐܲܝܟ݂ ܝܲܘܢܹ̈ܐ.


text:
ܐܸܙܕܲܗ̄ܪܘ ܕܹܝܢ ܡܸܢ ܒܢܲܝ̈ܢܵܫܵܐ. ܡܲܫܠܡܝܼܢ ܠܟ݂ܘܿܢ ܓܹܝܪ ܠܒܹܝܬ݂ ܕܲܝܵܢܹ̈ܐ: ܘܒܲܟ݂ܢ̈ܘܼܫܵܬ݂ܗܘܿܢ ܢܢܲܓ݁ܕ݂ܘܼܢܵܟ݂ܘܿܢ.


text:
ܐܸܡܲܬ݂ܝ ܕܹܝܢ ܕܢܲܫܠܡܘܼܢܵܟ݂ܘܿܢ: ܠܵܐ ܬܹܐܨܦܘܼܢ ܐܲܝܟܲܢܵܐ ܐܵܘ ܡܵܢܵܐ ܬܡܲܠܠܘܼܢ. ܡܸܬ݂ܝܼܗܸܒ݂ ܠܟ݂ܘܿܢ ܓܹܝܪ ܒܗܵܝ ܫܵܥܬ݂ܵܐ. ܡܵܐ ܕܲܬ݂ܡܲܠܠܘܼܢ.


text:
ܢܲܫܠܸܡ ܕܹܝܢ ܐܲܚܵܐ ܠܐܲܚܘܼܗܝ ܠܡܵܘܬܵܐ. ܘܐܲܒ݂ܵܐ ܠܲܒ݂ܪܹܗ. ܘܲܢܩܘܼܡܘܼܢ ܒܢܲܝܵܐ ܥܲܠ ܐܲܒ݂ܵܗܲܝ̈ܗܘܿܢ. ܘܲܢܡܝܼܬ݂ܘܼܢ ܐܸܢܘܿܢ.


text:
ܡܵܐ ܕܪܵܕ݂ܦܝܼܢ ܠܟ݂ܘܿܢ ܕܹܝܢ ܒܲܡܕ݂ܝܼܢ̄ܬܵܐ ܗܵܕܹܐ: ܥܪܘܿܩܘ ܠܟ݂ܘܿܢ ܠܐܲܚܪܹܬ݂ܵܐ. ܐܵܡܹܝܢ ܓܹܝܪ ܐܵܡܲܪ ܐ̄ܢܵܐ ܠܟ݂ܘܿܢ: ܕܠܵܐ ܬܫܲܠܡܘܼܢ ܐܸܢܹܝܢ ܟܠܗܹܝܢ ܡܕ݂̈ܝܼܢܵܬ݂ܵܐ ܕܒܹܝܬ݂ ܝܼܣܪܵܝܼܠ: ܥܕ݂ܲܡܵܐ ܕܢܹܐܬܹܐ ܒܪܹܗ ܕܐ̄ܢܵܫܵܐ.


text:
ܣܵܦܹܩ ܠܹܗ ܠܬܲܠܡܝܼܕ݂ܵܐ ܕܢܸܗܘܹܐ ܐܲܝܟ݂ ܪܲܒܹܗ. ܘܲܠܥܲܒ݂ܕܵܐ ܐܲܝܟ݂ ܡܵܪܹܗ. ܐܸܢ ܠܡܵܪܹܗ ܕܒܲܝܬܵܐ ܩܪܵܘ ܒܥܸܠܙܒܘܿܒ݂: ܚܲܕ݂ ܟܡܵܐ ܠܲܒ݂ܢܲܝ̈ ܒܲܝܬܹ݁ܗ.


text:
ܡܸܕܸܡ ܕܐܵܡܲܪ ܐ̄ܢܵܐ ܠܟ݂ܘܿܢ ܒܚܸܫܘܿܟ݂ܵܐ: ܐܘܼܡܪܘܼܗܝ ܐܲܢ̄ܬ݁ܘܿܢ ܒܢܲܗܝܼܪܵܐ. ܘܡܸܕܸܡ ܕܒܸܐܕ݂ܢܲܝ̈ܟܿܘܿܢ ܫܵܡܥܝܼܢ ܐܢ̄ܬܘܿܢ: ܐܲܟ݂ܪܸܙܘ ܥܲܠ ܐܸܓܵܪܹ̈ܐ.


text:
ܘܠܵܐ ܬܸܕ݂ܚܠܘܼܢ ܡܸܢ ܐܲܝܠܹܝܢ ܕܩܵܛܠܝܼܢ ܦܲܓ݂ܪܵܐ: ܢܲܦ̮ܫܵܐ ܕܹܝܢ ܠܵܐ ܡܸܫܟܚܝܼܢ ܠܡܸܩܛܲܠ. ܕܚܲܠܘ ܕܹܝܢ ܝܲܬܝܼܪܵܐܝܼܬ݂: ܡܸܢ ܡܲܢ ܕܡܸܫܟܲܚ ܕܲܠܢܲܦ̮ܫܵܐ ܘܲܠܦܲܓ݂ܪܵܐ ܢܲܘܒܕ݂ ܒܓܹܗܲܢܵܐ.


text:
ܠܵܐ ܬܲܪܬܹܝܢ ܨܸܦܪ̈ܝܼܢ ܡܸܙܕܲܒܢܵܢ ܒܐܲܣܵܪ: ܘܲܚܕ݂ܵܐ ܡܸܢܗܹܝܢ ܒܸܠܥܵܕ݂ ܡܸܢ ܐܲܒ݂ܘܼܟ݂ܘܼܢ. ܠܵܐ ܢܵܦܠܵܐ ܥܲܠ ܐܲܪܥܵܐ.


text:
ܡܲܢ ܕܪܵܚܹܿܡ ܐܲܒ݂ܵܐ. ܐܵܘ ܐܸܡܵܐ ܝܲܬܝܼܪ ܡܸܢ ܕܠܝܼ: ܠܵܐ ܫܵܘܹܐ ܠܝܼ. ܘܡܲܢ ܕܪܵܚܹܿܡ ܒܪܵܐ. ܐܵܘ ܒܲܪܬ݂ܵܐ ܝܲܬܝܼܪ ܡܸܢ ܕܠܝܼ: ܠܵܐ ܫܵܘܹܐ ܠܝܼ.


text:
ܡܲܢ ܕܲܡܩܲܒܸܠ ܢܒ݂ܝܼܵܐ ܒܫܸܡ ܢܒ݂ܝܼܵܐ: ܐܲܓ݂ܪܵܐ ܕܲܢܒ݂ܝܼܵܐ ܢܵܣܹܒ݂. ܘܡܲܢ ܕܲܡܩܲܒܸܠ ܙܲܕܝܼܩܵܐ ܒܫܸܡ ܙܲܕܝܼܩܵܐ: ܐܲܓ݂ܪܵܐ ܕܙܲܕܝܼܩܵܐ ܢܵܣܹܒ݂.


text:
ܘܟ݂ܠ ܕܡܲܫܩܹܐ ܠܚܲܕ݂ ܡܸܢ ܗܵܠܹܝܢ ܙܥܘܿܪܹ̈ܐ ܟܵܣܵܐ ܕܩܲܪܝܼܪܹ̈ܐ ܒܲܠܚܘܿܕ݂: ܒܲܫܡܵܐ ܕܬܲܠܡܝܼܕ݂ܵܐ: ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܠܵܐ ܢܲܘܒܸܕ݂ ܐܲܓ݂ܪܹܗ.


text:
ܘܲܗܘܵܐ ܕܟ݂ܲܕ݂ ܫܲܠܸܡ ܝܼܫܘܿܥ ܠܲܡܦܲܩܵܕ݂ܘܼ ܠܲܬ݂ܪܸܥܣܲܪ ܬܲܠܡܝܼܕ݂ܵܘ̈ܗܝ: ܫܲܢܝܼ ܡܸܢ ܬܲܡܵܢ. ܠܡܲܠܵܦܘܼ ܘܲܠܡܲܟ݂ܪܵܙܘܼ ܒܲܡܕ݂ܝܼ̈ܢܵܬ݂ܗܘܿܢ.


text:
ܣ̈ܡܲܝܵܐ ܚܵܙܹܿܝܢ. ܘܲܚܓ݂ܝܼܪܹ̈ܐ. ܡܗܲܠܟ݂ܝܼܢ. ܘܓܲܪ̈ܒܹܐ. ܡܸܬ݁ܕܲܟܝܼܢ. ܘܚܲܪ̈ܫܹܐ. ܫܵܡܥܝܼܢ. ܘܡܝܼ̈ܬܹܐ. ܩܵܝܡܝܼܢ. ܘܡܸܣܟܹܢܹ̈ܐ. ܡܸܣܬܲܒܪܝܼܢ.


text:
ܟܲܕ݂ ܕܹܝܢ ܐܸܙܲܠܘ: ܫܲܪܝܼ ܝܼܫܘܿܥ ܠܡܹܐܡܲܪ ܠܟܸܢܫܹ̈ܐ ܥܲܠ ܝܘܿܚܲܢܵܢ. ܡܵܢܵܐ ܢܦܲܩܬ݁ܘܿܢ ܠܚܘܼܪܒܵܐ ܠܡܸܚܙܵܐ: ܩܲܢܝܵܐ ܕܡܸܢ ܪܘܼܚܵܐ ܡܸܬ݁ܬ݁ܙܝܼܥ.


text:
ܘܐܸܠܵܐ ܡܵܢܵܐ ܢܦܲܩܬ݁ܘܿܢ ܠܡܸܚܙܵܐ: ܓܲܒ݂ܪܵܐ ܕܢܲܚ̈ܬܹܐ ܪ̈ܲܟܝܹܟܹܐ ܠܒ݂ܝܼܫ. ܗܵܐ ܐܲܝܠܹܝܢ ܕܪ̈ܲܟܝܼܟܹܐ ܠܒ݂ܝܼܫܝܼܢ ܒܹܝܬ݂ ܡܲܠܟܹ̈ܐ ܐܸܢܘܿܢ.


text:
ܗܵܢܵܘ ܓܹܝܪ ܕܲܥܠܵܘܗܝ ܟܬ݂ܝܼܒ݂: ܕܗܵܐ ܐܸܢܵܐ ܡܫܲܕܲܪ ܐ̄ܢܵܐ ܡܲܠܲܐܟ݂ܝ ܩܕ݂ܵܡ ܦܲܪܨܘܿܦܵܟ݂: ܕܢܲܬ݂ܩܸܢ ܐܘܼܪܚܵܐ ܩܕ݂ܵܡܲܝܟ.


text:
ܐܵܡܹܝܢ ܐܵܡܲܪܢܵܐ ܠܟ݂ܘܿܢ: ܕܠܵܐ ܩܵܡ ܒܝܼܠܝܼܕ݂ܲܝ̈ ܢܸܫܹ̈ܐ ܕܪܲܒ ܡܸܢ ܝܘܿܚܲܢܵܢ ܡܲܥܡܕ݂ܵܢܵܐ. ܙܥܘܿܪܵܐ ܕܹܝܢ ܒܡܲܠܟܘܼܬ݂ ܫܡܲܝܵܐ. ܪܲܒ ܗܘܼ ܡܸܢܹܗ.


text:
ܡܸܢ ܝܲܘܡܲܝ̈ ܝܘܿܚܲܢܵܢ ܕܹܝܢ ܡܲܥܡܕ݂ܵܢܵܐ ܘܲܥܕ݂ܲܡܵܐ ܠܗܵܫܵܐ: ܡܲܠܟܘܼܬ݂ܵܐ ܕܲܫܡܲܝܵܐ ܒܲܩܛܝܼܪܵܐ ܡܸܬ݁ܕܲܒ݂ܪܵܐ: ܘܲܩܛܝܼܪ̈ܵܢܹܐ ܡܚܲܛܦܝܼܢ ܠܵܗ̇.


text:
ܐܸܬ݂ܵܐ ܒܪܹܗ ܕܐ̄ܢܵܫܵܐ ܐܵܟܹܠ ܘܫܵܬܹܐ: ܘܐܵܡܪܝܼܢ. ܗܵܐ ܓܲܒ݂ܪܵܐ ܐܵܟ݂ܘܿܠܵܐ ܘܫܵܬܹܐ ܚܲܡܪܵܐ: ܘܪܵܚܡܵܐ ܕܡܵܟ݂ܣܹ̈ܐ ܘܲܕ݂ܚܲܛܵܝܹ̈ܐ. ܘܐܸܙܕܲܕܩܲܬ݂ ܚܸܟ݂ܡܬ݂ܵܐ ܡܸܢ ܥܒ݂ܵܕܹܿܝܗ̇.


text:
ܗܵܝܕܹܝܢ ܫܲܪܝܼ ܝܼܫܘܿܥ ܠܲܡܚܲܣܵܕ݂ܘܼ ܡܕ݂ܝܼ̈ܢܵܬ݂ܵܐ: ܐܲܝܠܹܝܢ ܕܲܗܘܵܘ ܒܗܹܝܢ ܚܲܝ̈ܠܵܘܗܝ ܣܲܓܝܼܐܹ̈ܐ. ܘܠܵܐ ܬܵܒ݂ܘ.


text:
ܘܐܵܡܲܪ ܗ̄ܘܵܐ: ܘܵܝ ܠܹܟ݂ܝ ܟܘܼܪܙܝܼܢ܅ ܘܵܝ ܠܹܟ݂ܝ ܒܹܝܬ݂ ܨܲܝܵܕ݂ܵܐ܅ ܕܐܸܠܘܼ ܒܨܘܼܪ ܘܲܒ݂ܨܲܝܕܵܢ ܗܘܵܘ ܚܲܝ̈ܠܹܐ ܐܲܝܠܹܝܢ ܕܲܗܘܵܘ ܒܟܹܝܢ: ܟܒܲܪ ܕܹܝܢ ܒܣܲܩܹ̈ܐ ܘܲܒ݂ܩܸܛܡܵܐ ܬܵܒ݂ܘ.


text:
ܘܐܲܢ̄ܬ݁ܝ ܟܦܲܪܢܵܚܘܿܡ ܗܵܝ ܕܲܥܕ݂ܲܡܵܐ ܠܲܫܡܲܝܵܐ ܐܸܬ݁ܬ݁ܪܝܼܡܬ݁ܝ: ܥܕ݂ܲܡܵܐ ܠܲܫܝܘܿܠ ܬܸܬܲܚܬܹ݁ܝܢ. ܐܸܠܘܼ ܒܲܣܕ݂ܘܼܡ ܗܘܵܘ ܚܲܝ̈ܠܹܐ ܐܲܝܠܹܝܢ ܕܲܗܘܵܘ ܒܹܟ݂ܝ: ܩܲܝܵܡܵܐ ܗ̄ܘܵܬ݂ ܥܕ݂ܲܡܵܐ ܠܝܵܘܡܵܢܵܐ.


text:
ܒܗܵܘ ܙܲܒ݂ܢܵܐ: ܥܢܵܐ ܝܼܫܘܿܥ ܘܐܸܡܲܪ. ܡܵܘܕܹܐ ܐ̄ܢܵܐ ܠܵܟ݂ ܐܵܒ݂ܝ. ܡܵܪܵܐ ܕܲܫܡܲܝܵܐ ܘܕ݂ܲܐܪܥܵܐ: ܕܟ݂ܲܣܝܼܬ݁ ܗܵܠܹܝܢ ܡܸܢ ܚܲܟܝ̈ܡܹܐ ܘܣܲܟܘܼܠܬ݂ܵܢܹ̈ܐ: ܘܲܓ݂ܠܲܝܬ݁ ܐܸܢܹܝܢ ܠܝܲܠܘܼܕܹ̈ܐ.


text:
ܟܠܡܸܕܸܡ ܐܸܫܬ݁ܠܸܡ ܠܝܼ ܡܸܢ ܐܵܒ݂ܝ. ܘܠܵܐ ܐ̄ܢܵܫ ܝܵܕ݂ܲܥ ܠܲܒ݂ܪܵܐ ܐܸܠܵܐ ܐܸܢ ܐܲܒ݂ܵܐ. ܐܵܦ ܠܵܐ ܠܐܲܒ݂ܵܐ ܐ̄ܢܵܫ ܝܵܕ݂ܲܥ ܐܸܠܵܐ ܐܸܢ ܒܪܵܐ. ܘܲܠܡܲܢ ܕܨܵܒܹܐ ܒܪܵܐ ܕܢܸܓ݂ܠܹܐ.


text:
ܫܩܘܿܠܘ ܢܝܼܪܝ ܥܠܲܝܟܿܘܿܢ ܘܝܼܠܲܦܘ ܡܸܢܝ: ܕܢܝܼܚ ܐ̄ܢܵܐ. ܘܡܲܟܿܝܼܟ݂ ܐ̄ܢܵܐ ܒܠܹܒܝ: ܘܡܸܫܟܿܚܝܼܢ ܐܢ̄ܬܘܿܢ ܢܝܵܚܵܐ ܠܢܲܦ̮̈ܫܵܬ݂ܟ݂ܘܿܢ.


text:
ܒܗܵܘ ܙܲܒ݂ܢܵܐ: ܡܗܲܠܸܟ݂ ܗܘ̣ܵܐ ܝܼܫܘܿܥ ܒܫܲܒܬ݂ܵܐ ܒܹܝܬ݂ ܙܲܪ̈ܥܹܐ. ܘܬܲܠܡܝܼܕ݂ܵܘ̈ܗܝ ܟܦܸܢܘ. ܘܫܲܪܝܼܘ ܡܵܠܓ݁ܝܼܢ ܫܸܒܠܹ̈ܐ. ܘܐܵܟ݂ܠܝܼܢ.


text:
ܦܪ̈ܝܼܫܹܐ ܕܹܝܢ ܟܲܕ݂ ܚܙܵܘ ܐܸܢܘܿܢ: ܐܵܡܪܝܼܢ ܠܹܗ. ܗܵܐ ܬܲܠܡ̈ܝܼܕ݂ܲܝܟ ܥܵܒ݂ܕܝܼܢ ܡܸܕܸܡ ܕܠܵܐ ܫܲܠܝܼܛ ܠܡܸܥܒܲܕ݂ ܒܫܲܒܬ݂ܵܐ.


text:
ܐܲܝܟܲܢܵܐ ܥܲܠ ܠܒܲܝܬܵܐ ܕܐܲܠܵܗܵܐ: ܘܠܲܚܡܵܐ ܕܦܵܬ݂ܘܿܪܹܗ ܕܡܵܪܝܵܐ ܐܸܟܲܠ: ܗܵܘ ܕܠܵܐ ܫܲܠܝܼܛ ܗܘ̣ܵܐ ܠܹܗ ܠܡܹܐܟܲܠ: ܘܠܵܐ ܠܐܲܝܠܹܝܢ ܕܥܲܡܹܗ. ܐܸܠܵܐ ܐܸܢ ܠܟ݂ܗܢܹ̈ܐ ܒܲܠܚܘܿܕ݂.


text:
ܐܸܠܘܼ ܕܹܝܢ ܝܵܕ݂ܥܝܼܢ ܗܘܲܝܬ݁ܘܿܢ ܡܵܢܵܘ: ܚܢܵܢܵܐ ܨܵܒܹܐ ܐ̄ܢܵܐ ܘܠܵܐ ܕܸܒ݂ܚܬ݂ܵܐ: ܠܵܐ ܡܚܲܝܒ݂ܝܼܢ ܗܘܲܝܬ݁ܘܿܢ ܠܐܲܝܠܹܝܢ ܕܲܕ݂ܠܵܐ ܥܸܕ݂ܠܵܝ ܐܸܢܘܿܢ.


text:
ܘܓܲܒ݂ܪܵܐ ܚܲܕ݂ ܐܝܼܬ݂ ܗܘ̣ܵܐ ܬܲܡܵܢ. ܕܝܲܒܝܼܫܵܐ ܐܝܼܕ݂ܗ. ܘܲܡܫܲܐܠܝܼܢ ܗ̄ܘܵܘ ܠܹܗ. ܘܐܵܡܪܝܼܢ ܕܐܸܢ ܫܲܠܝܼܛ ܒܫܲܒܿܬ݂ܵܐ ܠܡܲܐܣܵܝܘܼ ܐܲܝܟ݂ ܕܢܹܐܟ݂ܠܘܼܢ ܩܲܪ̈ܨܵܘܗܝ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܡܲܢܘܼ ܡܸܢܟ݂ܘܿܢ ܓܲܒ݂ܪܵܐ. ܕܐܝܬ݂ ܠܹܗ ܥܸܪܒܵܐ ܚܲܕ݂: ܘܐܸܢ ܢܵܦܹܿܠ ܒܚܲܒܵܪܵܐ ܒܝܵܘܡܵܐ ܕܫܲܒܿܬ݂ܵܐ: ܠܵܐ ܐܵܚܹܿܕ݂ ܘܲܡܩܝܼܡ ܠܹܗ.


text:
ܗܵܐ ܥܲܒ݂ܕܝ ܕܐܸܨܛܒ݂ܝܼܬ݂ ܒܹܗ. ܚܲܒܝܼܒ݂ܝ ܕܣܸܘܚܲܬ݂ ܒܹܗ ܢܲܦ̮ܫܝ. ܪܘܼܚܝ ܐܹܣܝܼܡ ܥܠܵܘܗܝ. ܘܕ݂ܝܼܢܵܐ ܠܥܲܡ̈ܡܹܐ ܢܲܟ݂ܪܸܙ.


text:
ܝܼܫܘܿܥ ܕܹܝܢ ܝܼܕ݂ܲܥ ܡܲܚ̈ܫܒ݂ܵܬ݂ܗܘܿܢ ܘܐܸܡܲܪ ܠܗܘܿܢ. ܟܠ ܡܲܠܟܘܼ ܕܬܸܬ݂ܦܲܠܲܓ݂ ܥܲܠ ܢܲܦ̮ܫܵܗ̇. ܬܸܚܪܲܒ݂. ܘܟ݂ܠ ܒܲܝ ܘܲܡܕ݂ܝܼܢܵܐ ܕܢܸܬ݂ܦܲܠܲܓ݂ ܥܲܠ ܢܲܦ̮ܫܹܗ. ܠܵܐ ܢܩܘܼܡ.


text:
ܘܐܸܢ ܐܸܢܵܐ ܒܲܒ݂ܥܸܠܙܒ݂ܘܿܒ݂ ܡܲܦܸܩ ܐ̄ܢܵܐ ܕܲܝ̈ܘܹܐ. ܒܢܲܝ̈ܟ݂ܘܿܢ. ܒܡܵܢܵܐ ܡܲܦܩܝܼܢ ܠܗܘܿܢ ܡܛܠ ܗܵܢܵܐ ܗܸܢܘܿܢ ܢܸܗܘܘܿܢ ܠܟ݂ܘܿܢ ܕܲܝܵܢܹ̈ܐ.


text:
ܐܵܘ ܐܲܝܟܲܢܵܐ ܐ̄ܢܵܫ ܡܸܫܟܲܚ ܕܢܸܥܘܿܠ ܠܒܹܝܬ݂ ܚܲܣܝܼܢܵܐ. ܘܡܵܐܢܵܘ̈ܗܝ ܢܸܒܿܘܿܙ: ܐܸܠܵܐ ܐܸܢ ܠܘܼܩܕ݂ܲܡ ܢܹܐܣܪܝܼܘܗܝ ܠܚܲܣܝܼܢܵܐ ܘܗܵܝܕܹܝܢ ܒܲܝܬܹܗ ܢܸܒܘܿܙ.


text:
ܡܛܠ ܗܵܢܵܐ ܐܵܡܲܪ ܐ̄ܢܵܐ ܠܟ݂ܘܿܢ: ܕܟܠ ܚܛܵܗ̈ܝܼܢ ܘܓ݂ܘܼܕܦ̈ܝܼܢ. ܢܸܫܬܲܒ݂ܩܘܼܢ ܠܲܒ݂ܢܲܝ̈ܢܵܫܵܐ. ܓܘܼܕܿܦܵܐ ܕܹܝܢ ܕܥܲܠ ܪܘܼܚܵܐ. ܠܵܐ ܢܸܫܬ݁ܒܸܩ ܠܲܒ݂ܢܲܝ̈ܢܵܫܵܐ.


text:
ܘܟ݂ܠ ܡܲܢ ܕܢܹܐܡܲܪ ܡܸܠܬ݂ܵܐ ܥܲܠ ܒܪܹܗ ܕܐ̄ܢܵܫܵܐ. ܢܸܫܬ݁ܒܸܩ ܠܹܗ. ܟܠܕܹܝܢ ܕܥܲܠ ܪܘܼܚܵܐ ܕܩܘܼܕ݂ܫܵܐ ܢܹܐܡܲܪ. ܠܵܐ ܢܸܫܬ݁ܒܸܩ ܠܹܗ. ܠܵܐ ܒܥܵܠܡܵܐ ܗܵܢܵܐ. ܘܠܵܐ ܒܥܵܠܡܵܐ ܕܲܥܬ݂ܝܼܕ݂.


text:
ܐܵܘ ܥܒܸܕ݂ܘ ܐܝܼܠܵܢܵܐ ܫܲܦܝܼܪܵܐ ܘܦܹܐܪ̈ܵܘܗܝ ܫܲܦܝܼܪܹ̈ܐ: ܐܵܘ ܥܒܸܕ݂ܘ ܐܝܼܠܵܢܵܐ ܒܝܼܫܵܐ ܘܦܹܐܪ̈ܵܘܗܝ ܒܝܼܫܹ̈ܐ. ܡܸܢ ܦܹܐܪ̈ܵܘܗܝ ܗܘܼ ܓܹܝܪ ܡܸܬ݂ܝܼܕ݂ܲܥ ܐܝܼܠܵܢܵܐ.


text:
ܝܲܠܕܵܐ ܕܐܵܟܸܕ݂ܢܹ̈ܐ. ܐܲܝܟܲܢܵܐ ܡܸܫܟܚܝܼܢ ܐܢ̄ܬܘܿܢ ܛܵ̈ܒ݂ܵܬ݂ܵܐ ܠܲܡܡܲܠܵܠܘܼ ܕܒ݂ܝܼܫܹ̈ܐ ܐܢ̄ܬܘܿܢ. ܡܸܢ ܬܲܘܬܵܪܲܝ ܠܸܒܵܐ ܓܹܝܪ ܡܡܲܠܸܠ ܦܘܼܡܵܐ.


text:
ܓܲܒ݂ܪܵܐ ܛܵܒ݂ܵܐ. ܡܸܢ ܣ̈ܝܼܡܵܬ݂ܵܐ ܛܵ̈ܒ݂ܵܬ݂ܵܐ ܡܲܦܸܩ ܛܵ̈ܒ݂ܵܬ݂ܵܐ. ܘܓܲܒ݂ܪܵܐ ܒܝܼܫܵܐ. ܡܸܢ ܣ̈ܝܼܡܵܬ݂ܵܐ ܒܝܼ̈ܫܵܬ݂ܵܐ ܡܲܦܸܩ ܒܝܼ̈ܫܵܬ݂ܵܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ. ܕܟܠ ܡܸܠܵܐ ܒܲܛܵܠܵܐ ܕܢܹܐܡܪܘܼܢ ܒܢܲܝ̈ܢܵܫܵܐ: ܢܸܬ݁ܠܘܼܢ ܦܸܬ݂ܓܵܡܵܗ̇ ܒܝܵܘܡܵܐ ܕܕ݂ܝܼܢܵܐ.


text:
ܗܵܝܕܹܝܢ ܥܢܵܘ ܐ̄ܢܵܫܵܐ ܡܸܢ ܣܵܦܪܹ̈ܐ ܘܡܸܢ ܦܪ̈ܝܼܫܹܐ. ܘܐܵܡܪܝܼܢ ܠܹܗ. ܡܲܠܦܵܢܵܐ. ܨܵܒܹܝܢ ܚ̄ܢܲܢ ܕܢܸܚܙܹܐ ܡܸܢܵܟ݂ ܐܵܬ݂ܵܐ.


text:
ܗܘܼ ܕܹܝܢ ܥܢܵܐ ܘܐܸܡܲܪ ܠܗܘܿܢ. ܫܲܪܒܿܬ݂ܵܐ ܒܝܼܫܬܵܐ ܘܓܲܝܵܪܬܵܐ. ܐܵܬ݂ܵܐ ܒܵܥܝܵܐ. ܘܐܵܬ݂ܵܐ ܠܵܐ ܬܸܬ݂ܝܼܗܸܒ݂ ܠܵܗ̇: ܐܸܠܵܐ ܐܵܬܹܗ ܕܝܲܘܢܵܢ ܢܒ݂ܝܼܵܐ.


text:
ܐܲܝܟܲܢܵܐ ܓܹܝܪ ܕܲܗܘܵܐ ܝܲܘܢܵܢ ܒܟܲܪܣܹܗ ܕܢܘܼܢܵܐ ܬܠܵܬ݂ܵܐ ܝܲܘܡ̈ܝܼܢ ܘܲܬ݂ܠܵܬ݂ܵܐ ܠܲܝ̈ܠܵܘܵܢ: ܗܵܟܲܢܵܐ ܢܸܗܘܹܐ ܒܪܹܗ ܕܐ̄ܢܵܫܵܐ ܒܠܸܒܵܗ̇ ܕܐܲܪܥܵܐ: ܬܠܵܬ݂ܵܐ ܐܝܼܡܵܡ̈ܝܼܢ ܘܲܬ݂ܠܵܬ݂ܵܐ ܠܲܝ̈ܠܵܘܵܢ.


text:
ܓܲܒ݂ܪܹ̈ܐ ܢܝܼܢܘܵܝܹ̈ܐ ܢܩܘܼܡܘܼܢ ܒܕ݂ܝܼܢܵܐ ܥܲܡ ܫܲܪܒܬ݂ܵܐ ܗܵܕܹܐ. ܘܲܢܚܲܝܒ݂ܘܼܢܵܗ̇. ܕܗܸܢܘܿܢ ܬܵܒ݂ܘ ܒܟ݂ܵܪܘܼܙܘܼܬܹܗ ܕܝܲܘܢܵܢ: ܘܗܵܐ ܕܪܲܒ ܡܸܢ ܝܲܘܢܵܢ ܬܢܵܢ.


text:
ܡܲܠܟܬ݂ܵܐ ܕܬܲܝܡܢܵܐ ܬܩܘܼܡ ܒܕ݂ܝܼܢܵܐ ܥܲܡ ܫܲܪܒܿܬ݂ܵܐ ܗܵܕܹܐ. ܘܲܬ݂ܚܲܝܒ݂ܝܼܗ̇. ܕܐܸܬܲܬܸ ܡܸܢ ܥܸܒ݂ܪܹ̈ܝܗ̇ ܕܐܲܪܥܵܐ ܕܬܸܫܡܲܥ ܚܸܟ݂ܡܬܹܗ ܕܲܫܠܹܝܡܘܿܢ ܘܗܵܐ ܕܝܲܬܝܼܪ ܡܸܢ ܫܠܹܝܡܘܿܢ ܗܵܪܟܵܐ.


text:
ܐܸܡܲܬ݂ܝ ܕܹܝܢ ܕܪܘܼܚܵܐ ܛܲܢܦܬ݂ܵܐ ܬܸܦܘܼܩ ܡܸܢ ܒܲܪܢܵܫܵܐ: ܡܸܬ݂ܟܲܪܟܵܐ ܒܐܲܬ݂ܪ̈ܵܘܵܬ݂ܵܐ ܕܡܲ̈ܝܵܐ ܠܲܝܬ݁ ܒܗܘܿܢ ܘܒ݂ܵܥܝܵܐ ܢܝܵܚܵܐ. ܘܠܵܐ ܡܸܫܟܚܵܐ.


text:
ܗܵܝܕܹܝܢ ܐܵܙܵܠ̄ܐ ܕܵܒ݂ܪܵܐ ܥܲܡܵܗ̇ ܫܒܲܥ ܪ̈ܘܼܚܹܐ ܐ̄ܚܪ̈ܵܢܝܵܢ ܕܡܸܢܵܗ̇ ܒܝܼ̈ܫܵܢ: ܘܥܵܐܠܵܢ ܘܥܵܡܪܵܢ ܒܹܗ. ܘܗܵܘܝܵܐ ܚܲܪܬܹܗ ܕܓܲܒ݂ܪܵܐ ܗܵܘ ܒܝܼܫܵܐ ܡܸܢ ܩܲܕ݂ܡܵܝܬܹ݁ܗ. ܗܵܟܲܢܵܐ ܢܸܗܘܹܐ ܠܵܗ̇ ܠܫܲܪܒܬ݂ܵܐ ܗܵܕܹܐ ܒܝܼܫܬܵܐ.


text:
ܘܐܸܬ݂ܟܲܢܲܫܘ ܠܘܵܬܹܗ ܟܸܢܫܹ̈ܐ̈ ܣܲܓܝܼܐܹ̈ܐ̈: ܐܲܝܟ݂ ܕܢܸܣܲܩ ܢܸܬܸ݁ܒ݂ ܠܹܗ ܒܐܸܠܦܵܐ. ܘܟ݂ܠܹܗ ܟܢܫܵܐ. ܩܵܐܹܡ ܗܘ̣ܵܐ ܥܲܠ ܣܦܵܪ ܝܲܡܵܐ.


text:
ܘܐܲܚܪܹܢܵܐ ܢܦܲܠ ܥܲܠ ܫܘܿܥܵܐ. ܐܲܝܟܵܐ ܕܠܲܝܬ݁ ܗܘ̣ܵܐ ܡܸܕ݂ܪܵܐ ܣܲܓܝܼܵܐܐ. ܘܒܲܪ ܫܵܥܬܹܗ ܫܘܲܚ: ܡܛܠ ܕܠܲܝܬ݁ ܗܘ̣ܵܐ ܥܘܼܡܩܵܐ ܕܐܲܪܥܵܐ.


text:
ܗܘܼ ܕܹܝܢ ܥܢܵܐ. ܘܐܸܡܲܪ ܠܗܘܿܢ. ܕܲܠܟ݂ܘܿܢ ܗܘܼ ܝܼܗܝܼܒ݂ ܠܡܸܕ݂ܥ ܐ̄ܪܵܙܵܐ ܕܡܲܠܟܘܼܬ݂ܵܐ ܕܲܫܡܲܝܵܐ: ܠܗܵܢܘܿܢ ܕܹܝܢ ܠܵܐ ܝܼܗܝܼܒ݂.


text:
ܘܲܠܡܲܢ ܕܠܲܝܬ݁ ܠܹܗ ܘܗܲܘ ܕܐܝܬ݂ ܠܹܗ. ܢܸܫܬ݁ܩܸܠ ܡܸܢܗ. ܡܛܠ ܗܵܢܵܐ ܒܦܸܠܐܬ݂ܵܐ ܡܡܲܠܸܠ ܐ̄ܢܵܐ ܥܲܡܗܘܿܢ. ܡܛܠ ܕܚܵܙܹܝܢ. ܘܠܵܐ ܚܵܙܹܝܢ. ܘܫܵܡܥܝܼܢ ܘܠܵܐ ܫܵܡܥܝܼܢ. ܘܠܵܐ ܡܸܣܬܲܟܠܝܼܢ.


text:
ܘܫܵܠܡܵܐ ܒܗܘܿܢ ܢܒ݂ܝܼܘܼܬܹܗ ܕܐܹܫܲܥܝܵܐ. ܕܐܸܡܲܪ. ܕܫܸܡܥܵܐ ܬܸܫܡܥܘܼܢ. ܘܠܵܐ ܬܸܣܬܲܟܠܘܼܢ: ܘܡܸܚܙܵܐ ܬܸܚܙܘܿܢ. ܘܠܵܐ ܬܸܕ݂ܥܘܼܢ.


text:
ܐܸܬ݂ܥܲܒܝܼ ܠܹܗ ܓܹܝܪ ܠܸܒܹܗ ܕܥܲܡܵܐ ܗܵܢܵܐ. ܘܒܸܐܕ݂ܢܲܝ̈ܗܘܿܢ̈ ܝܲܩܝܼܪܵܐܝܼܬ݂ ܫܡܲܥܘ. ܘܥܲܝܢܲܝ̈ܗܘܿܢ. ܥܲܡܸܨܘ. ܕܠܵܐ ܢܸܚܙܘܿܢ ܒܥܲܝܢܲܝ̈ܗܘܿܢ. ܘܢܸܫܡܥܘܼܢ ܒܐܕ݂ܢܲܝ̈ܗܘܿܢ̈: ܘܢܸܣܬܲܟܠܘܼܢ ܒܠܸܒܗܘܿܢ: ܘܢܸܬ݂ܦܢܘܿܢ. ܘܐܲܣܹܐ ܐܸܢܘܿܢ.


text:
ܐܵܡܹܝܢ ܓܹܝܪ ܐܵܡܲܪܢܵܐ ܠܟ݂ܘܿܢ: ܕܣܲܓܝܼܐܹ̈ܐ ܢܒ݂ܝܹ̈ܐ ܘܙܲܕܝܼܩܹ̈ܐ ܐܸܬ݂ܪܲܓ݂ܪܲܓ݂ܘ ܕܢܸܚܙܘܿܢ ܡܸܕܸܡ ܕܚܵܙܹܿܝܢ ܐܢ̄ܬܘܿܢ. ܘܠܵܐ ܚܙܵܘ: ܘܲܠܡܸܫܡܲܥ ܡܸܕܸܡ ܕܫܵܡܥܝܼܢ ܐܢ̄ܬܘܿܢ. ܘܠܵܐ ܫܡܲܥܘ.


text:
ܟܠ ܕܫܵܡܲܥ ܡܸܠܬ݂ܵܐ ܕܡܲܠܟܘܼܬ݂ܵܐ ܘܠܵܐ ܡܸܣܬܲܟܲܠ ܒܵܗ̇: ܐܵܬܹܐ ܒܝܼܫܵܐ. ܘܚܵܛܹܦ ܡܸܠܬ݂ܵܐ ܕܲܙܪܝܼܥܵܐ ܒܠܸܒܹܗ. ܗܵܢܵܘ ܗܵܘ ܕܥܲܠ ܝܲܕ݂ ܐܘܼܪܚܵܐ ܐܸܙܕܪܲܥ.


text:
ܠܲܝܬ݁ ܠܵܗ̇ ܕܹܝܢ ܥܸܩܪܵܐ ܒܹܗ. ܐܸܠܵܐ ܕܙܲܒ݂ܢܵܐ ܗܘܼ. ܘܡܵܐ ܕܲܗܘܵܐ ܐܘܼܠܨܵܢܵܐ ܐܵܘ ܪܕ݂ܘܼܦܝܵܐ ܡܛܠ ܡܸܠܬ݂ܵܐ. ܥܓܲܠ ܡܸܬ݂ܟܿܫܸܠ.


text:
ܗܵܘ ܕܹܝܢ ܕܒܹܝܬ݂ ܟܘܼܒܹ̈ܐ̈ ܐܸܙܕܪܲܥ: ܗܵܘ ܗܘܼ ܕܫܵܡܲܥ ܡܸܠܬ݂ܵܐ: ܘܪܸܢܝܵܐ ܕܥܵܠܡܵܐ ܗܵܢܵܐ. ܘܛܘܼܥܝܲܝ ܕܥܘܼܬ݂ܪܵܐ. ܚܵܢܩܝܼܢ ܠܵܗ̇ ܠܡܸܠܬ݂ܵܐ. ܘܲܕ݂ܠܵܐ ܦܹܐܪܹ̈ܐ ܗܵܘܝܵܐ.


text:
ܗܵܘ ܕܹܝܢ ܕܥܲܠ ܐܲܪܥܵܐ ܛܵܒ݂ܬ݂ܵܐ ܐܸܙܕܪܲܥ: ܗܵܘ ܗܘܼ ܕܫܵܡܲܥ ܡܸܠܲܬ݂ܝ: ܘܡܸܣܬܲܟܲܠ ܘܝܵܗܹܒ݂ ܦܹܐܪܹ̈ܐ. ܘܥܵܒܹ̇ܕ݂. ܐܝܼܬ݂ ܕܲܡܵܐܐ ܘܐܝܼܬ݂ ܕܸܫܬ݁ܝܼܢ. ܘܐܝܼܬ݂ ܕܲܬ݂ܠܵܬ݂ܝܼܢ.


text:
ܐ̄ܚܪܹܢܵܐ ܡܲܬ݂ܠܵܐ ܐܲܡܬܸ݁ܠ ܠܗܘܿܢ. ܘܐܸܡܲܪ. ܕܵܡܝܵܐ ܡܲܠܟܘܼܬ݂ܵܐ ܕܲܫܡܲܝܵܐ: ܠܓܲܒ݂ܪܵܐ ܕܲܙܪܲܥ ܙܲܪܥܵܐ ܛܵܒ݂ܵܐ ܒܲܩܪܝܼܬܹܗ:


text:
ܘܲܩܪܸܒ݂ܘ ܥܲܒ݂ܕܲܘܗܝ ܕܡܵܪܹܐ ܒܲܝܬܵܐ. ܘܐܸܡܲܪܘ ܠܹܗ. ܡܵܪܲܢ ܠܵܐ ܗܵܐ: ܙܲܪܥܵܐ ܛܵܒ݂ܵܐ ܙܪܲܥܬ݁ ܒܲܩܪܝܼܬ݂ܵܟ݂. ܡܸܢ ܐܲܝܡܸܟܵܐ ܐܝܼܬ݂ ܒܹܗ ܙܝܼܙܵܢܹ̈ܐ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܓܲܒ݂ܪܵܐ ܒܥܸܠܕܒ݂ܵܒ݂ܵܐ ܥܒܲܕ݂ ܗܵܕܹܐ. ܐܵܡܪܝܼܢ ܠܹܗ ܥܲܒ݂ܕܵܘ̈ܗܝ̈. ܨܵܒܹܐ ܐܲܢ̄ܬ݁: ܢܹܐܙܲܠ ܢܓܲܒܹܐ ܐܸܢܘܿܢ.


text:
ܫܒ݂ܘܿܩܘ ܪܵܒܹ̇ܝܢ ܬܪܲܝܗܘܿܢ̈ ܐܲܟ݂ܚܕ݂ܵܐ. ܥܕ݂ܲܡܵܐ ܠܲܚܨܵܕ݂ܵܐ. ܘܲܒ݂ܙܲܒ݂ܢܵܐ ܕܲܚܨܵܕ݂ܵܐ ܐܵܡܲܪ ܐ̄ܢܵܐ ܠܚܵܨܘܿܕܹ̈ܐ: ܓܲܒܵܘ ܠܘܼܩܕ݂ܲܡ ܙܝܼܙܵܢܹ̈ܐ: ܘܐܲܣܘܿܪܘ ܐܸܢܘܿܢ ܡܹܐܣܵܪ̈ܝܵܬ݂ܵܐ. ܕܢܹܐܩܕ݂ܘܼܢ ܚܹ̈ܛܹܐ̈ ܕܹܝܢ. ܟܲܢܸܫܘ ܐܸܢܹܝܢ ܠܐܵܘܨܪ̈ܲܝ.


text:
ܐ̄ܚܪܹܢܵܐ ܡܲܬ݂ܠܵܐ ܐܲܡܬܸ݁ܠ ܠܗܘܿܢ. ܘܐܸܡܲܪ. ܕܵܡܝܵܐ ܡܲܠܟܘܼܬ݂ܵܐ ܕܲܫܡܲܝܵܐ: ܠܲܦܪܸܕ݂ܬܵܐ ܕܚܲܪܕܠܵܐ: ܕܲܢܣܲܒ݂ ܓܲܒ݂ܪܵܐ ܙܲܪܥܵܗ̇ ܒܲܩܪܝܼܬܹܗ.


text:
ܘܗܝܼ ܙܥܘܿܪܝܵܐ ܗܝ ܡܸܢ ܟܠܗܘܿܢ ܙܲܪ̈ܥܘܿܢܹܐ. ܡܵܐ ܕܹܝܢ ܕܲܪܒ݂ܵܬ݂: ܪܲܒܵܐ ܗܝ ܡܸܢ ܟܠܗܘܿܢ ܝܲܪ̈ܩܘܼܢܹܐ. ܘܗܵܘܝܵܐ ܐܝܼܠܵܢܵܐ: ܐܲܝܟ݂ ܕܬܹܐܬܹܐ ܦܵܪܲܚܬ݂ܵܐ ܕܲܫܡܲܝܵܐ ܬܲܩܸܢ ܒܣܵܘܟܹܝ̈ܗ̇.


text:
ܐ̄ܚܪܹܢܵܐ ܡܲܬ݂ܠܵܐ ܐܸܡܲܪ ܠܗܘܿܢ. ܕܵܡܝܵܐ ܡܲܠܟܘܼܬ݂ܵܐ ܕܲܫܡܲܝܵܐ: ܠܲܚܡܝܼܪܵܐ ܗܵܘ ܕܫܸܩܠܲܬ݂ ܐܲܢ̄ܬ݁ܬ݂ܵܐ. ܛܸܡܪܲܬ݂ ܒܲܬ݂ܠܵܬ݂ ܣ̈ܐܝܼܢ ܕܩܲܡܚܵܐ: ܥܕ݂ܲܡܵܐ ܕܟ݂ܠܹܗ ܚܡܲܥ.


text:
ܐܲܝܟ݂ ܕܢܸܬ݂ܡܲܠܹܐ ܡܸܕܸܡ ܕܐܸܬ݂ܐܡܲܪ ܒܝܲܕ݂ ܢܒ݂ܝܼܵܐ ܕܐܸܡܲܪ: ܐܸܦ̮ܬܲܚ ܦܘܼܡܝ ܒܡܲܬ݂ܠܹܐ̈ ܘܐܲܒܲܥ ܟܲܣ̈ܝܵܬ݂ܵܐ ܕܡܸܢ ܩܕ݂ܵܡ ܬܲܪ̈ܡܝܵܬܹܗ ܕܥܵܠܡܵܐ.


text:
ܗܵܝܕܹܝܢ ܝܼܫܘܿܥ ܫܒܲܩ ܠܟܸܢܫܹ̈ܐ̈. ܘܐܸܬ݂ܵܐ ܠܒܲܝܬܵܐ. ܘܲܩܪܸܒ݂ܘ ܠܘܵܬܹܗ ܬܲܠܡܝܼܕ݂ܵܘ̈ܗܝ. ܘܐܵܡܪܝܼܢ ܠܹܗ. ܦܲܫܸܩ ܠܲܢ ܡܲܬ݂ܠܵܐ ܗܵܘ ܕܙܝܼܙܵܢܹ̈ܐ ܘܕ݂ܲܩܪܝܼܬ݂ܵܐ.


text:
ܘܲܩܪܝܼܬ݂ܵܐ ܐܝܼܬܹܝܗ̇ ܥܵܠܡܵܐ. ܙܲܪܥܵܐ ܕܹܝܢ ܛܵܒ݂ܵܐ. ܒܢܹܝ̈ܗ̇ ܐܸܢܘܿܢ ܕܡܲܠܟܘܼܬ݂ܵܐ. ܙܝܼܙܵܢܹ̈ܐ ܕܹܝܢ ܐܝܼܬܲܝܗܘܿܢ ܒܢܵܘ̈ܗܝ ܕܒ݂ܝܼܫܵܐ.


text:
ܒܥܸܠܕܒ݂ܵܒ݂ܵܐ ܕܹܝܢ ܕܲܙܪܲܥ ܐܸܢܘܿܢ ܐܝܼܬ݂ܵܘܗܝ ܣܵܛܵܢܵܐ. ܚܨܵܕ݂ܵܐ ܕܹܝܢ ܐܝܼܬ݂ܵܘܗܝ ܫܘܼܠܵܡܹܗ ܕܥܵܠܡܵܐ. ܚܵܨܘܿܕ݂ܹ̈ܐ ܕܹܝܢ ܡܲܠܲܐܟܹ̈ܐ.


text:
ܢܫܲܕܲܪ ܒܪܹܗ ܕܐ̄ܢܵܫܵܐ ܡܲܠܲܐܟ݂ܘ̈ܗܝ: ܘܲܢܓܲܒܘܼܢ ܡܸܢ ܡܲܠܟܘܬܹܗ ܟܠܗܘܿܢ ܡܲܟ݂ܫܘܼܠܹ̈ܐ: ܘܟ݂ܠܗܘܿܢ ܥܵܒ݂ܕܲܝ̈ ܥܵܘܠܵܐ.


text:
ܗܵܝܕܹܝܢ ܙܲܕܝܼܩܹ̈ܐ ܢܸܢܗܪܘܼܢ ܐܲܝܟ݂ ܫܸܡܫܵܐ ܒܡܲܠܟܘܬܹܗ ܕܐܲܒ݂ܘܼܗܘܿܢ. ܡܲܢ ܕܐܝܬ݂ ܠܹܗ ܐܸܕ݂ܢܹ̈ܐ ܕܢܸܫܡܲܥ. ܢܸܫܡܲܥ.


text:
ܬܘܼܒ݂ ܕܵܡܝܵܐ ܡܲܠܟܘܼܬ݂ܵܐ ܕܲܫܡܲܝܵܐ: ܠܣܝܼܡܬ݂ܵܐ ܕܲܡܛܲܫܝܵܐ ܒܲܩܪܝܼܬ݂ܵܐ ܗܵܝ ܕܐܸܫܟܚܵܗ̇ ܓܲܒ݂ܪܵܐ. ܘܛܲܫܝܵܗ̇: ܘܡܸܢ ܚܲܕ݂ܘܼܬܹܗ ܐܸܙܲܠ ܙܲܒܸܢ ܟܠ ܕܐܝܼܬ݂ ܠܹܗ. ܘܙܲܒ݂ܢܵܗ̇ ܠܲܩܪܝܼܬ݂ܵܐ ܗܵܝ.


text:
ܘܟ݂ܲܕ݂ ܡܠܵܬ݂: ܐܲܣܩܘܼܗ̇ ܠܲܣܦܵܪܲܝ ܝܲܡܵܐ. ܘܝܼܬܸܒ݂ܘ ܓܲܒܝܼܘ. ܘܛܵܒܹ̈ܐ ܐܲܪܡܝܼܘ ܒܡܵܐܢܹ̈ܐ: ܘܒ݂ܝܼܫܹ̈ܐ ܫܕ݂ܵܘ ܠܒܲܪ.


text:
ܐܵܡܲܪ ܠܗܘܿܢ ܡܛܠ ܗܵܢܵܐ ܟܠ ܣܵܦܪܵܐ ܕܡܸܬ݁ܬܲܠܡܲܕ݂ ܠܡܲܠܟܘܼܬ݂ ܫܡܲܝܵܐ: ܕܵܡܹܐ ܠܓܲܒ݂ܪܵܐ ܡܵܪܹܐ ܒܲܝܬܵܐ: ܕܡܲܦܸܩ ܡܸܢ ܣܝܼܡܵܬܹ̈ܗ ܚܲܕ݂̈ܬܵܬ݂ܵܐ. ܘܥܲܬ݁ܝܼ̈ܩܵܬ݂ܵܐ.


text:
ܘܐܸܬ݂ܵܐ ܠܲܡܕ݂ܝܼܢ̄ܬܹ݁ܗ. ܘܡܲܠܸܦ ܗܘ̣ܵܐ ܠܗܘܿܢ ܒܲܟ݂ܢ̈ܘܼܫܵܬ݂ܗܘܿܢ ܐܲܝܟܲܢܵܐ ܕܢܸܬ݂ܗܪܘܼܢ. ܘܢܹܐܡܪܘܼܢ. ܐܲܝܡܸܟܵܐ ܠܹܗ ܠܗܵܢܵܐ ܚܸܟ݂ܡܬ݂ܵܐ ܗܵܕܹܐ ܘܚܲܝ̈ܠܹܐ.


text:
ܠܵܐ ܗܘ̣ܵܐ ܗܵܢܵܐ ܒܪܹܗ ܕܢܲܓܵܪܵܐ. ܠܵܐ ܐܸܡܹܗ ܡܸܬ݂ܩܲܪܝܵܐ ܡܲܪܝܲܡ: ܘܐܲܚܵܘ̈ܗܝ ܝܲܥܩܘܿܒ݂ ܘܝܵܘܣܹܐ: ܘܫܸܡܥܘܿܢ ܘܝܼܗܘܼܕ݂ܵܐ:


text:
ܘܡܸܬ݂ܟܲܫܠܝܼܢ ܗ̄ܘܼܵܘ ܒܹܗ. ܗܘܼ ܕܹܝܢ ܝܼܫܘܿܥ ܐܸܡܲܪ ܠܗܘܿܢ ܠܲܝܬ݁ ܢܒ݂ܝܼܵܐ ܕܲܨܥܝܼܪ: ܐܸܠܵܐ ܒܲܡܕ݂ܝܼܢ̄ܬܹ݁ܗ. ܘܲܒ݂ܒܲܝܬܹ݁ܗ.


text:
ܘܐܸܡܲܪ ܠܥܲܒ݂ܕܲܘ̈ܗܝ. ܗܵܢܵܘ ܝܘܿܚܲܢܵܢ ܡܲܥܡܕ݂ܵܢܵܐ. ܗܘܼ ܩܵܡ ܡܸܢ ܒܹܝܬ݂ ܡܝܼ̈ܬܹܐ. ܡܛܠ ܗܵܢܵܐ ܚܲܝ̈ܠܹܐ ܡܸܣܬܲܥܪܝܼܢ ܒܹܗ.


text:
ܗܵܘ ܓܹܝܪ ܗܹܪܘܿܕܸܣ ܐܸܚܲܕ݂ ܗܘ̣ܵܐ ܠܝܘܿܚܲܢܵܢ: ܘܐܲܣܪܹܗ ܘܐܲܪܡܝܹܗ ܒܹܝܬ݂ ܐܲܣܝܼܪܹ̈ܐ. ܡܛܠ ܗܹܪܘܿܕ݂ܝܼܵܐ. ܐܲܢ̄ܬܲܬ݂ ܦܝܼܠܝܼܦܘܿܣ ܐܲܚܘܼܗܝ.


text:
ܟܲܕ݂ ܗܘ̣ܵܐ ܕܹܝܢ ܒܹܝܬ݂ ܝܲܠܕܗ ܕܗܹܪܘܿܕ݂ܣ: ܪܸܩܕ݂ܲܬܸ ܒܲܪܬ݂ܵܗ̇ ܕܗܹܪܘܿܕ݂ܝܼܵܐ ܩܕ݂ܵܡ ܣܡܝܼܟܹ̈ܐ. ܘܫܸܦܪܲܬܸ ܠܹܗ ܠܗܹܪܘܿܕ݂ܣ.


text:
ܝܼܫܘܿܥ ܕܹܝܢ ܟܲܕ݂ ܫܡܲܥ: ܫܲܢܝܼ ܡܸܢ ܬܲܡܵܢ ܒܐܸܠܦܵܐ ܠܐܲܬ݂ܪܵܐ ܚܘܼܪܒܵܐ ܒܲܠܚܘܿܕ݂ܵܘܗܝ. ܘܟ݂ܲܕ݂ ܫܡܲܥܘ ܟܸܢܫܹ̈ܐ: ܐܸܙܲܠܘ ܒܵܬ݂ܪܹܗ ܒܝܲܒ݂ܫܵܐ ܡܸܢ ܡܕ݂ܝܼ̈ܢܵܬ݂ܵܐ.


text:
ܟܲܕ݂ ܗܘ̣ܵܐ ܕܹܝܢ ܪܲܡܫܵܐ. ܩܪܸܒ݂ܘ ܠܘܵܬܹܗ ܬܲܠܡܝܼܕ݂ܵܘ̈ܗܝ. ܘܐܸܡܲܪܘ ܠܹܗ. ܐܲܬ݂ܪܵܐ ܚܘܼܪܒܵܐ ܗܘܼ ܘܥܸܕܵܢܵܐ ܥܒܲܪ ܠܹܗ. ܫܪܝܼ ܟܸܢܫܹ̈ܐ ܕܐ̄ܢܵܫܵܐ ܕܢܹܐܙܠ̄ܘܼܢ ܠܩܘܼܪ̈ܝܵܐ: ܘܢܸܙܒܢܘܼܢ ܠܗܘܿܢ ܣܲܝܒܵܪܬܵܐ.


text:
ܘܲܦܩܲܕ݂ ܠܟܸܢܫܹ̈ܐ ܠܡܸܣܬ݁ܡܵܟ݂ܘܼ ܥܲܠ ܐܲܪܥܵܐ. ܘܲܫܩܲܠ ܗܵܢܘܿܢ ܚܲܡܫܵܐ ܠܲܚ̈ܡܝܼܢ ܘܲܬ݂ܪܹܝܢ ܢܘܼܢ̈ܝܼܢ: ܘܚܵܪ ܒܲܫܡܲܝܵܐ. ܘܒܲܪܸܟ݂ ܘܲܩܨܵܐ. ܘܝܲܗ̄ܒ݂ ܠܬܲܠܡܝܼܕ݂ܵܘ̈ܗܝ. ܘܗܸܢܘܿܢ ܬܲܠܡܝܼܕ݂ܹ̈ܐ ܣܵܡܘ ܠܟܸܢܫܹ̈ܐ.


text:
ܘܡܸܚܕ݂ܵܐ ܐܲܠܲܨ ܠܬܲܠܡܝܼܕ݂ܵܘ̈ܗܝ ܕܢܸܣܩܘܿܢ ܠܲܣܦܝܼܢ̄ܬܵܐ: ܘܢܹܐܙܠ̄ܘܼܢ ܩܕ݂ܵܡܵܘܗܝ ܠܥܸܒ݂ܪܵܐ. ܥܲܕ݂ ܫܵܪܹܐ ܗܘܼ ܠܟܸܢܫܹ̈ܐ.


text:
ܘܟ݂ܲܕ݂ ܫܪܵܐ ܠܟܸܢܫܹ̈ܐ: ܣܠܸܩ ܠܛܘܼܪܵܐ ܒܲܠܚܘܿܕ݂ܵܘܗܝ ܠܲܡܨܲܠܵܝܘܼ. ܘܟ݂ܲܕ݂ ܚܸܫܟܲܬ݂. ܒܲܠܚܘܿܕ݂ܵܘܗܝ ܗܘ̣ܵܐ ܬܲܡܵܢ.


text:
ܘܐܸܠܦܵܐ ܪܲܚܝܼܩܵܐ ܗ̄ܘܵܬ݂ ܡܸܢ ܐܲܪܥܵܐ ܐܸܣ̈ܛܕ݂ܘܵܬ݂ܵܐ ܣܲܓܝܼܐܹ̈ܐ. ܟܲܕ݂ ܡܸܫܬܲܓ݂ܫܵܐ ܣܲܓܝܼ ܡܸܢ ܓܲܠܠܹ̈ܐ. ܪܘܼܚܵܐ ܓܹܝܪ ܠܩܘܼܒ݂ܠܵܗ̇ ܗ̄ܘܵܬ݂.


text:
ܘܲܚܙܵܐܘܼܗܝ ܬܲܠܡܝܼܕ݂ܵܘ̈ܗܝ. ܕܲܡܗܲܠܸܟ݂ ܥܲܠ ܡܲ̈ܝܵܐ. ܘܐܸܬ݁ܬ݁ܙܝܼܥܘ. ܘܐܵܡܪܝܼܢ ܗ̄ܘܼܵܘ ܕܚܸܙܘܵܐ ܗܘܼ ܕܲܓܵܠܵܐ. ܘܡܸܢ ܕܸܚܠܲܬ݂ܗܘܿܢ. ܩܥܵܘ.


text:
ܘܐܸܫܬܲܘܕܥܘܼܗܝ ܐ̄ܢܵܫܵܐ ܕܐܲܬ݂ܪܵܐ ܗܵܘ. ܘܫܲܕܲܪܘ ܠܟܠܗܹܝܢ ܩܘܼܪ̈ܝܵܐ ܕܲܚܕ݂ܵܪ̈ܲܝܗܘܿܢ: ܘܩܲܪܸܒ݂ܘ ܠܹܗ ܟܠܗܘܿܢ ܐܲܝܠܹܝܢ ܕܒ݂ܝܼܫ ܒܝܼܫ ܥܒ݂ܝܼܕ݂ܝܼܢ.


text:
ܠܡܵܢܵܐ ܬܲܠܡܝܼܕ݂ܲܝ̈ܟ ܥܵܒ݂ܪܝܼܢ ܥܲܠ ܡܲܫܠܡܵܢܘܼܬ݂ܵܐ ܕܩܲܫܝܼܫܹ̈ܐ: ܘܠܵܐ ܡܫܝܼܓ݂ܝܼܢ ܐܝܼܕ݂ܲܝܗܘܿܢ. ܡܵܐ ܕܐܵܟ݂ܠܝܼܢ ܠܲܚܡܵܐ.


text:
ܥܢܵܐ ܝܼܫܘܿܥ ܘܐܸܡܲܪ ܠܗܘܿܢ. ܠܡܵܢܵܐ ܐܵܦ ܐܲܢ̄ܬ݁ܘܿܢ ܥܵܒ݂ܪܝܼܢ ܐܢ̄ܬܘܿܢ ܥܲܠ ܦܘܼܩܕܢܵܐ ܕܐܲܠܵܗܵܐ ܡܛܠ ܡܲܫܠܡܵܢܘܼܬ݂ܟ݂ܘܿܢ.


text:
ܐܲܢ̄ܬ݁ܘܿܢ ܕܹܝܢ ܐܵܡܪܝܼܢ ܐܢ̄ܬܘܿܢ ܟܠܡܲܢ ܕܢܹܐܡܲܪ ܠܐܲܒ݂ܵܐ ܐܵܘ ܠܐܸܡܵܐ. ܩܘܼܪܒܵܢܝ ܡܸܕܸܡ ܕܬܸܬ݂ܗܢܹܐ ܡܸܢܝ. ܘܠܵܐ ܢܝܲܩܲܪ ܠܐܲܒ݂ܘܼܗܝ ܐܵܘ ܠܐܸܡܹܗ


text:
ܠܵܐ ܗܘ̣ܵܐ ܡܸܕܸܡ ܕܥܵܐܹܠ ܠܦܘܼܡܵܐ ܡܣܲܝܸܒ݂ ܠܒܲܪܢܵܫܵܐ. ܐܸܠܵܐ ܡܸܕܸܡ ܕܢܵܦܹܩ ܡܸܢ ܦܘܼܡܵܐ: ܗܵܘ ܗܘܼ ܡܣܲܝܸܒ݂ ܠܒܲܪܢܵܫܵܐ.


text:
ܗܵܝܕܹܝܢ ܩܪܸܒ݂ܘ ܬܲܠܡܝܼܕ݂ܵܘ̈ܗܝ. ܘܐܵܡܪܝܼܢ ܠܹܗ. ܝܵܕ݂ܲܥ ܐܲܢ̄ܬ݁: ܕܲܦܪ̈ܝܼܫܹܐ ܕܲܫܡܲܥܘ ܡܸܠܬ݂ܵܐ ܗܵܕܹܐ. ܐܸܬ݂ܟܫܸܠܘ.


text:
ܫܒ݂ܘܿܩܘ ܠܗܘܿܢ. ܣܡܲܝܵܐ ܐܸܢܘܿܢ ܢܵܓ݂ܘܿܕ݂ܹ̈ܐ ܕܲܣ̈ܡܲܝܵܐ. ܣܲܡܝܵܐ ܕܹܝܢ ܠܣܲܡܝܵܐ ܐܸܢ ܢܸܕ݂ܒܲܪ: ܬܪܲܝܗܘܿܢ. ܒܓ݂ܘܼܡܵܨܵܐ ܢܵܦܠܝܼܢ.


text:
ܠܵܐ ܝܵܕ݂ܥܝܼܢ ܐܢ̄ܬܘܿܢ ܕܡܸܕܸܡ ܕܥܵܐܹܠ ܠܦܘܼܡܵܐ ܠܟܲܪܣܵܐ ܗܘܼ ܐܵܙܹܠ: ܘܡܸܢ ܬܲܡܵܢ ܒܬܲܕ݂ܟ݂ܝܼܬ݂ܵܐ ܡܸܫܬ݁ܕܹܐ ܠܒܲܪ:


text:
ܡܸܢ ܠܸܒܵܐ ܗܘܼ ܓܹܝܪ ܢܵܦܩܵܢ ܡܲܚܫ̈ܒ݂ܵܬ݂ܵܐ ܒܝܼ̈ܫܵܬ݂ܵܐ. ܓܲܘܪܵܐ. ܩܸܛܠܵܐ. ܙܵܢܝܘܼܬ݂ܵܐ. ܓܲܢܵܒ݂ܘܼܬ݂ܵܐ. ܣܵܗܕܘܼܬ݂ ܫܘܼܩܪܵܐ. ܓܘܼܕܿܦܵܐ.


text:
ܗܵܠܹܝܢ ܐܸܢܹܝܢ ܕܲܡܣܲܝܒ݂ܵܢ ܠܒܲܪܢܵܫܵܐ. ܐܸܢ ܐ̄ܢܵܫ ܕܹܝܢ ܢܸܠܥܲܣ ܟܲܕ݂ ܠܵܐ ܡܫܵܓ݂ܵܢ ܐܝܼܕ݂ܵܘ̈ܗܝ. ܠܵܐ ܡܸܣܬܲܝܲܒ݂.


text:
ܘܗܵܐ ܐܲܢ̄ܬ݁ܬ݂ܵܐ ܟܢܲܥܢܵܝܬܵܐ ܡܸܢ ܬܚܘܼܡܹ̈ܐ ܗܵܢܘܿܢ ܢܸܦܩܲܬ݂ ܟܲܕ݂ ܩܵܥܝܵܐ. ܘܐܵܡܪܵܐ. ܐܸܬ݂ܪܲܚܲܡ ܥܠܲܝ ܡܵܪܝ܅ ܒܪܹܗ ܕܕ݂ܵܘܝܼܕ݂. ܒܪܲܬ݂ܝ ܒܝܼܫܵܐܝܼܬ݂ ܡܸܬ݁ܕܲܒ݂ܪܵܐ ܡܸܢ ܫܹܐܕ݂ܵܐ.


text:
ܗܝܼ ܕܹܝܢ ܐܸܡܪܲܬ݂. ܐܹܝܢ ܡܵܪܝ܅ ܐܵܦ ܟܲܠܒܹ̈ܐ ܐܵܟ݂ܠܝܼܢ ܡܸܢ ܦܲܪ̈ܬܘܼܬܹܐ ܕܢܵܦܠܝܼܢ ܡܸܢ ܦܵܬ݂ܘܿܪܹ̈ܐ ܕܡܵܪ̈ܲܝܗܘܿܢ. ܘܚܵܐܹܝܢ.


text:
ܗܵܝܕܹܝܢ ܐܸܡܲܪ ܠܵܗ̇ ܝܼܫܘܿܥ. ܐܘܿ ܐܲܢ̄ܬ݁ܬ݂ܵܐ. ܪܲܒܵܐ ܗܝ ܗܲܝܡܵܢܘܼܬܹܟ݂ܝ. ܢܸܗܘܹܐ ܠܹܟ݂ܝ ܐܲܝܟ݂ ܕܨܵܒ݂ܝܵܐ ܐܲܢ̄ܬ݁ܝ. ܘܐܸܬ݂ܐܲܣܝܲܬ݂ ܒܲܪܬ݂ܵܗ̇. ܡܸܢ ܗܵܝ ܫܵܥܬ݂ܵܐ.


text:
ܘܲܩܪܸܒ݂ܘ ܠܘܵܬܹܗ ܟܸܢܫܹ̈ܐ ܣܲܓܝܼܐܹ̈ܐ: ܕܐܝܼܬ݂ ܗ̄ܘܼܵܘ ܥܲܡܗܘܿܢ ܚܓ݂ܝܼܪܹ̈ܐ. ܘܲܣ̈ܡܲܝܵܐ. ܘܚܲܪ̈ܫܹܐ. ܘܲܦܫ̈ܝܼܓܹܐ: ܘܐܲܚܪܵ̈ܢܹܐ ܣܲܓܝܼܐܹ̈ܐ. ܘܐܲܪܡܝܼܘ ܐܸܢܘܿܢ ܠܘܵܬ݂ ܪܸ̈ܓ݂ܠܘܵܗܝ ܕܝܼܫܘܿܥ. ܘܐܲܣܝܼ ܐܸܢܘܿܢ.


text:
ܐܲܝܟ݂ ܕܢܸܬ݁ܕܲܡܪܘܼܢ ܟܸܢܫܹ̈ܐ ܗܵܢܘܿܢ ܕܚܵܙܹܝܢ: ܚܲܪ̈ܫܹܐ ܕܲܡܡܲܠܠܝܼܢ: ܘܲܦܫ̈ܝܼܓܹܐ ܕܡܸܬ݂ܚܲܠܡܝܼܢ: ܘܲܚܓ݂ܝܼܪܹ̈ܐ ܕܲܡܗܲܠܟ݂ܝܼܢ: ܘܲܣ̈ܡܲܝܵܐ ܕܚܵܙܹܝܢ. ܘܫܲܒܲܚܘ ܠܐܲܠܵܗܵܐ ܕܝܼܣܪܵܝܼܠ.


text:
ܗܘܼ ܕܹܝܢ ܝܼܫܘܿܥ ܩܪܵܐ ܠܬܲܠܡܝܼܕ݂ܵܘ̈ܗܝ. ܘܐܸܡܲܪ ܠܗܘܿܢ. ܡܸܬ݂ܪܲܚܲܡ ܐ̄ܢܵܐ ܥܲܠ ܟܸܢܫܵܐ ܗܵܢܵܐ: ܕܗܵܐ ܬܠܵܬ݂ܵܐ ܝܵܘܡ̈ܝܼܢ ܩܵܘܝܼܘ ܠܘܵܬ݂ܝ: ܘܠܲܝܬ݁ ܠܗܘܿܢ ܡܵܐ ܕܢܹܐܟ݂ܠܘܼܢ. ܘܕܸܐܫܪܹܐ ܐܸܢܘܿܢ ܟܲܕ݂ ܨܵܝܡܝܼܢ. ܠܵܐ ܨܵܒܹܐ ܐ̄ܢܵܐ. ܕܲܠܡܵܐ ܢܥܘܼܦܘܼܢ ܒܐܘܼܪܚܵܐ.


text:
ܘܲܫܩܲܠ ܠܗܵܠܹܝܢ ܫܲܒ݂ܥܵܐ ܠܲܚܡ̈ܝܼܢ ܘܲܠܢܘܼܢܹ̈ܐ: ܘܫܲܒܲܚ ܘܲܩܨܵܐ ܘܝܲܗ̄ܒ݂ ܠܬܲܠܡܝܼܕ݂ܵܘ̈ܗܝ. ܘܬܲܠܡܝܼܕ݂ܐ. ܝܲܗ̄ܒ݂ܘ ܠܟܸܢܫܹ̈ܐ.


text:
ܘܲܒ݂ܨܲܦܪܵܐ ܐܵܡܪܝܼܢ ܐܢ̄ܬܘܿܢ ܝܵܘܡܵܢܵܐ. ܣܲܬ݂ܘܵܐ ܗܘܼ. ܣܸܡܩܲܬ݂ ܓܹܝܪ ܫܡܲܝܵܐ. ܟܡܝܼܪܵܐܝܼܬ݂. ܢܵܣܒܲܝ ܒܐܲܦܹ̈ܐ: ܦܲܪܨܘܿܦܵܐ ܕܲܫܡܲܝܵܐ ܝܵܕ݂ܥܝܼܢ ܐܢ̄ܬܘܿܢ ܕܬܸܒ݂ܩܘܿܢ ܐܵܬ݂ܘܵܬ݂ܵܐ ܕܙܲܒ݂ܢܵܐ ܗܵܢܵܐ: ܠܵܐ ܝܵܕ݂ܥܝܼܢ ܐܢ̄ܬܘܿܢ ܕܬܸܦܪܫܘܿܢ.


text:
ܫܲܪܒܿܬ݂ܵܐ ܒܝܼܫܬܵܐ ܘܓܲܝܵܪܬܵܐ. ܐܵܬ݂ܵܐ ܒܵܥܝܵܐ. ܘܐܵܬ݂ܵܐ ܠܵܐ ܡܸܬ݂ܝܲܗ̄ܒ݂ܵܐ ܠܵܗ̇: ܐܸܠܵܐ ܐܵܬܹܗ ܕܝܲܘܢܵܢ ܢܒ݂ܝܼܵܐ. ܘܲܫܒܲܩ ܐܸܢܘܿܢ ܘܐܸܙܲܠ.


text:
ܝܼܫܘܿܥ ܕܹܝܢ ܝܼܕ݂ܲܥ. ܘܐܸܡܲܪ ܠܗܘܿܢ ܡܵܢܵܐ ܡܸܬ݂ܚܲܫܒ݂ܝܼܢ ܐܢ̄ܬܘܿܢ ܒܢܲܦ̮ܫܟ݂ܘܿܢ ܙܥܘܿܪ̈ܲܝ ܗܲܝܡܵܢܘܼܬ݂ܵܐ܅ ܕܠܲܚܡܵܐ ܠܵܐ ܫܩܲܠܬ݁ܘܿܢ.


text:
ܠܵܐ ܥܕ݂ܲܡܵܐ ܠܗܵܫܵܐ: ܐܸܣܬܲܟܲܠܬ݁ܘܿܢ: ܠܵܐ ܥܵܗܕ݂ܝܼܢ ܐܢ̄ܬܘܿܢ ܠܗܵܢܘܿܢ ܚܲܡܫܵܐ ܠܲܚܡ̈ܝܼܢ ܕܚܲܡܫܵܐ ܐܲܠܦ̈ܝܼܢ: ܘܲܟ݂ܡܵܐ ܩܘܿܦܝܼܢ̈ܝܼܢ ܫܩܲܠܬ݁ܘܿܢ


text:
ܐܲܝܟܲܢ ܠܵܐ ܐܸܣܬܲܟܲܠܬ݁ܘܿܢ ܕܠܵܐ ܗܘ̣ܵܐ ܥܲܠ ܠܲܚܡܵܐ ܐܸܡܪܹܬ݂ ܠܟ݂ܘܿܢ ܐܸܠܵܐ ܕܬܸܙܕܲܗܪܘܿܢ ܡܸܢ ܚܡܝܼܪܵܐ ܕܲܦܪ̈ܝܼܫܹܐ ܘܲܕ݂ܙܲܕܘܩܵܝܹ̈ܐ.


text:
ܗܵܝܕܹܝܢ ܐܸܣܬܲܟܲܠܘ ܕܠܵܐ ܐܸܡܲܪ ܕܢܸܙܕܲܗܪܘܼܢ ܡܸܢ ܚܡܝܼܪܵܐ ܕܠܲܚܡܵܐ. ܐܸܠܵܐ ܡܸܢ ܝܘܼܠܦܵܢܵܐ ܕܲܦܪ̈ܝܼܫܹܐ ܘܲܕ݂ܙܲܕܘܼܩܵܝܹ̈ܐ.


text:
ܟܲܕ݂ ܕܹܝܢ ܐܸܬ݂ܵܐ ܝܼܫܘܿܥ ܠܐܲܬ݂ܪܵܐ ܕܩܹܣܲܪܝܼܵܐ ܕܦܝܼܠܝܼܦܘܿܣ: ܡܫܲܐܸܠ ܗܘ̣ܵܐ ܠܬܲܠܡܝܼܕ݂ܵܘ̈ܗܝ. ܘܐܵܡܲܪ. ܡܲܢܘܼ ܐܵܡܪܝܼܢ ܥܠܲܝ ܐ̄ܢܵܫܵܐ ܕܐܝܼܬܲܝ ܒܪܹܗ ܕܐ̄ܢܵܫܵܐ.


text:
ܗܸܢܘܿܢ ܕܹܝܢ ܐܸܡܲܪܘ. ܐܝܼܬ݂ ܕܐܵܡܪܝܼܢ. ܝܘܿܚܲܢܵܢ ܡܲܥܡܕ݂ܵܢܵܐ. ܐ̄ܚܪ̈ܵܢܹܐ ܕܹܝܢ ܐܹܠܝܼܵܐ. ܘܐܲܚܪ̈ܵܢܹܐ ܐܹܪܲܡܝܵܐ ܐܵܘ ܚܲܕ݂ ܡܸܢ ܢܒ݂ܝܹ̈ܐ.


text:
ܥܢܵܐ ܝܼܫܘܿܥ. ܘܐܸܡܲܪ ܠܹܗ. ܛܘܼܒܲܝܟ ܫܸܡܥܘܿܢ ܒܪܹܗ ܕܝܵܘܢܵܐ: ܕܒܸܣܪܵܐ ܘܲܕ݂ܡܵܐ ܠܵܐ ܓ݁ܠܵܐ ܠܵܟ݂: ܐܸܠܵܐ ܐܵܒ݂ܝ ܕܒܲܫܡܲܝܵܐ.


text:
ܐܵܦ ܐܸܢܵܐ ܐܵܡܲܪ ܐ̄ܢܵܐ ܠܵܟ݂. ܕܐܲܢ̄ܬ݁ ܗܘܼ ܟܹܐܦܵܐ. ܘܥܲܠ ܗܵܕܹܐ ܟܹܐܦܵܐ ܐܸܒ݂ܢܹܝܗ̇ ܠܥܹܕܲܬ݂ܝ. ܘܬܲܪ̈ܥܹܐ ܕܲܫܝܘܿܠ. ܠܵܐ ܢܸܚܣܢܘܼܢܵܗ̇.


text:
ܠܵܟ݂ ܐܸܬ݁ܠ ܩܠܝܼܕ݂ܹ̈ܐ ܕܡܲܠܟܘܼܬ݂ܵܐ ܕܲܫܡܲܝܵܐ. ܘܟ݂ܠ ܡܸܕܸܡ ܕܬܹܐܣܘܿܪ ܒܐܲܪܥܵܐ. ܢܸܗܘܹܐ ܐܲܣܝܼܪ ܒܲܫܡܲܝܵܐ. ܘܡܸܕܸܡ ܕܬܸܫܪܹܐ ܒܐܲܪܥܵܐ. ܢܸܗܘܹܐ ܫܪܹܐ ܒܲܫܡܲܝܵܐ.


text:
ܘܡܸܢ ܗܵܝܕܹܝܢ ܫܲܪܝܼ ܝܼܫܘܿܥ ܠܲܡܚܵܘܵܝܘܼ ܠܬܲܠܡܝܼܕ݂ܵܘ̈ܗܝ: ܕܲܥܬ݂ܝܼܕ݂ ܗܘܼ ܕܢܹܐܙܲܠ ܠܐܘܿܪܸܫܠܸܡ. ܘܣܲܓܝܼ ܢܸܚܲܫ ܡܸܢ ܩܲܫܝܼܫܹ̈ܐ. ܘܡܸܢ ܪ̈ܲܒܲܝ ܟܵܗܢܹ̈ܐ. ܘܣܵܦܪܹ̈ܐ. ܘܢܸܬ݂ܩܛܸܠ ܘܲܠܝܵܘܡܵܐ ܕܲܬ݂ܠܵܬ݂ܵܐ. ܢܩܘܼܡ.


text:
ܗܘܼ ܕܹܝܢ ܐܸܬ݂ܦܢܝܼ. ܘܐܸܡܲܪ ܠܟܹܐܦܵܐ. ܙܸܠ ܠܵܟ݂ ܠܒܸܣܬܲܪܝ. ܣܵܛܵܢܵܐ. ܬܘܼܩܠܬ݂ܵܐ ܐܲܢ̄ܬ݁ ܠܝܼ. ܕܠܵܐ ܡܸܬ݂ܪܲܥܹܐ ܐܲܢ̄ܬ݁ ܕܐܲܠܵܗܵܐ. ܐܸܠܵܐ ܕܲܒ݂ܢܲܝ̈ܢܵܫܵܐ.


text:
ܗܵܝܕܹܝܢ ܐܸܡܲܪ ܝܼܫܘܿܥ ܠܬܲܠܡܝܼܕ݂ܵܘ̈ܗܝ. ܡܲܢ ܕܨܵܒܹܐ ܕܢܹܐܬܹܐ ܒܵܬܲܪܝ. ܢܸܟ݂ܦܘܿܪ ܒܢܲܦ̮ܫܹܗ. ܘܢܸܫܩܘܿܠ ܙܩܝܼܦܹܗ. ܘܢܹܐܬܹܐ ܒܵܬܲܪܝ.


text:
ܡܵܢܵܐ ܓܹܝܪ ܡܸܬ݂ܗܲܢܹܐ ܒܲܪܢܵܫܵܐ: ܐܸܢ ܟܠܹܗ ܥܵܠܡܵܐ ܢܸܩܢܹܐ. ܘܢܲܦ̮ܫܹܗ ܢܸܚܣܲܪ. ܐܵܘ ܡܵܢܵܐ ܢܸܬܸܠ ܒܲܪܢܵܫܵܐ ܬܲܚܠܘܼܦܵܐ ܕܢܲܦ̮ܫܹܗ.


text:
ܥܬ݂ܝܼܕ݂ ܗܘܼ ܓܹܝܪ ܒܪܹܗ ܕܐ̄ܢܵܫܵܐ ܕܢܹܐܬܹܐ ܒܬܸܫܒܘܿܚܬܵܐ ܕܐܲܒ݂ܘܼܗܝ. ܥܲܡ ܡܲܠܲܐܟ݂ܘ̈ܗܝ ܩܲܕܝܼܫܹ̈ܐ: ܘܗܵܝܕܹܝܢ ܢܸܦܪܘܿܥ ܠܐ̄ܢܵܫ ܐ̄ܢܵܫ ܐܲܝܟ݂ ܥܒ݂ܵܕ݂ܵܘ̈ܗܝ.


text:
ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܐܝܼܬ݂ ܐ̄ܢܵܫܵܐ ܕܩܵܝܡܝܼܢ ܬܢܵܢ: ܕܠܵܐ ܢܸܛܥܡܘܼܢ ܡܵܘܬܵܐ: ܥܕ݂ܲܡܵܐ ܕܢܸܚܙܘܿܢ ܠܲܒ݂ܪܹܗ ܕܐ̄ܢܵܫܵܐ. ܕܐܵܬܹܐ ܒܡܲܠܟܘܼܬܹܗ.


text:
ܘܒܵܬܲܪ ܫܬܵܐ ܝܲܘܡ̈ܝܼܢ: ܕܒܲܪ ܝܼܫܘܿܥ ܠܟܹܐܦܵܐ ܘܲܠܝܲܥܩܘܿܒ݂ ܘܲܠܝܘܿܚܲܢܵܢ ܐܲܚܘܼܗܝ: ܘܐܲܣܸܩ ܐܸܢܘܿܢ ܠܛܘܼܪܵܐ ܪܵܡܵܐ. ܒܲܠܚܘܿܕ݂ܲܝܗܘܿܢ.


text:
ܥܢܵܐ ܕܹܝܢ ܟܹܐܦܵܐ. ܘܐܸܡܲܪ ܠܝܼܫܘܿܥ. ܡܵܪܝ: ܫܲܦܝܼܪ ܗܘܼ ܠܲܢ. ܕܲܬ݂ܢܵܢ ܢܸܗܘܹܐ. ܘܐܸܢ ܨܵܒܹܐ ܐܲܢ̄ܬ݁ ܢܸܥܒܸܕ݂ ܬܢܵܢ. ܬܠܵܬ݂ ܡܲܛ̈ܠܝܼܢ ܚܕ݂ܵܐ ܠܵܟ݂ ܘܲܚܕ݂ܵܐ ܠܡܘܼܫܹܐ. ܘܲܚܕ݂ܵܐ ܠܐܹܠܝܼܵܐ.


text:
ܘܥܲܕ݂ ܗܘܼ ܡܡܲܠܸܠ: ܗܵܐ ܥܢܵܢܵܐ ܢܲܗܝܼܪܬܵܐ ܐܲܛܠܲܬ݂ ܥܠܲܝܗܘܿܢ ܘܩܵܠܵܐ ܗܘ̣ܵܐ ܡܸܢ ܥܢܵܢܵܐ ܕܐܡܲܪ. ܗܵܢܵܘ ܒܹܪܝ ܚܲܒܝܼܒ݂ܵܐ ܕܒܹܗ ܐܸܨܛܒ݂ܝܼܬ݂. ܠܹܗ ܫܡܲܥܘ.


text:
ܘܟ݂ܲܕ݂ ܢܵܚܬ݁ܝܼܢ ܡܸܢ ܛܘܼܪܵܐ: ܦܲܩܸܕ݂ ܐܸܢܘܿܢ ܝܼܫܘܿܥ. ܘܐܸܡܲܪ ܠܗܘܿܢ ܠܥܹܝܢ ܐ̄ܢܵܫ. ܠܵܐ ܬܹܐܡܪܘܼܢ ܚܸܙܘܵܐ ܗܵܢܵܐ: ܥܕ݂ܲܡܵܐ ܕܲܢܩܘܼܡ ܒܪܹܗ ܕܐ̄ܢܵܫܵܐ ܡܸܢ ܡ̈ܝܼܬܹܐ.


text:
ܘܫܲܐܠܘܼܗܝ ܬܲܠܡܝܼܕ݂ܵܘ̈ܗܝ. ܘܐܵܡܪܝܼܢ ܠܹܗ. ܡܵܢܵܐ ܗܵܟܹܝܠ ܣܵܦܪܹ̈ܐ ܐܵܡܪܝܼܢ: ܕܐܹܠܝܼܵܐ ܘܵܠܹܐ ܕܢܹܐܬܹܐ ܠܘܼܩܕ݂ܲܡ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܕܹܝܢ: ܕܗܵܐ ܐܹܠܝܼܵܐ ܐܸܬ݂ܵܐ. ܘܠܵܐ ܝܲܕ݂ܥܘܼܗܝ. ܘܲܥܒܲܕ݂ܘ ܒܹܗ ܟܠܡܵܐ ܕܲܨܒ݂ܵܘ. ܗܵܟܲܢܵܐ ܐܵܦ ܒܪܹܗ ܕܐ̄ܢܵܫܵܐ ܥܬ݂ܝܼܕ݂ ܕܢܸܚܲܫ ܡܸܢܗܘܿܢ.


text:
ܘܐܸܡܲܪ ܠܹܗ. ܡܵܪܝ: ܐܸܬ݂ܪܲܚܲܡ ܥܠܲܝ. ܒܹܪܝ ܕܐܝܼܬ݂ ܠܹܗ ܒܲܪ ܐܸܓܵܪܵܐ. ܘܒ݂ܝܼܫܵܐܝܼܬ݂ ܥܒ݂ܝܼܕ݂. ܟܡܵܐ ܓܹܝܪ ܙܲܒ݂ܢܝܼ̈ܢ ܒܢܘܼܪܵܐ ܢܵܦܹܿܠ: ܘܲܟ݂ܡܵܐ ܙܲܒ݂ܢܝܼ̈ܢ ܒܡܲܝ̈ܵܐ.


text:
ܥܢܵܐ ܝܼܫܘܿܥ. ܘܐܸܡܲܪ. ܐܘܿܢ ܫܲܪܒܿܬ݂ܵܐ ܕܠܵܐ ܡܗܲܝܡܢܵܐ ܘܲܡܥܲܩܲܠܬܵܐ. ܥܕ݂ܲܡܵܐ ܠܐܸܡܲܬ݂ܝ ܐܸܗܘܹܐ ܥܲܡܟ݂ܘܿܢ ܘܲܥܕ݂ܲܡܵܐ ܠܐܸܡܲܬ݂ܝ ܐܹܣܲܝܒܲܪܟ݂ܘܿܢ ܐܲܝܬܵܝܗܝ ܠܝܼ ܠܟ݂ܐ.


text:
ܗܵܝܕܹܝܢ ܩܪܸܒ݂ܘ ܬܲܠܡܝܼܕ݂ܹ̈ܐ ܠܘܵܬ݂ ܝܼܫܘܿܥ ܒܲܠܚܘܿܕ݂ܵܘܗܝ. ܘܐܸܡܲܪܘ ܠܹܗ. ܠܡܵܢܵܐ ܚܢܲܢ ܠܵܐ ܐܸܫܟܲܚܢ ܠܡܲܐܣܵܝܘܼܬܹܗ.


text:
ܐܵܡܲܪ ܠܗܘܿܢ ܝܼܫܘܿܥ. ܡܛܠ ܠܵܐ ܗܲܝܡܵܢܘܼܬ݂ܟ݂ܘܿܢ. ܐܵܡܹܝܢ ܓܹܝܪ ܐܵܡܲܪ ܐ̄ܢܵܐ ܠܟ݂ܘܿܢ: ܕܐܢ ܬܸܗܘܹܐ ܒܟ݂ܘܿܢ ܗܲܝܡܵܢܘܼܬ݂ܵܐ ܐܲܝܟ݂ ܦܪܸܕ݂ܬܵܐ ܕܚܲܪܕܠܵܐ: ܬܹܐܡܪܘܼܢ ܠܛܘܼܪܵܐ ܗܵܢܵܐ: ܕܫܲܢܵܐ ܡܸܟܵܐ. ܘܲܢܫܲܢܹܐ: ܘܡܸܕܸܡ ܠܵܐ ܢܸܚܣܲܢܟ݂ܘܿܢ.


text:
ܟܲܕ݂ ܡܸܬ݂ܗܲܦܟ݂ܝܼܢ ܕܹܝܢ ܒܲܓ݂ܠܝܼܠܵܐ: ܐܸܡܲܪ ܠܗܘܿܢ ܝܼܫܘܿܥ. ܥܬ݂ܝܼܕ݂ ܗܘܼ ܒܪܹܗ ܕܐ̄ܢܵܫܵܐ ܕܢܸܫܬ݁ܠܸܡ ܒܐܝܕ݂ܲܝ̈ ܒܢܲܝ̈ܢܵܫܵܐ.


text:
ܘܟܲܕ݂ ܐܸܬ݂ܵܘ ܠܲܟ݂ܦܲܪܢܵܚܘܿܡ: ܩܪܸܒ݂ܘ ܗܵܢܘܿܢ ܕܢܵܣܒܝܼܢ ܬܪܹܝܢ ܬܪܹܝܢ ܙܘܼܙ̈ܝܼܢ ܕܲܟ݂ܣܸܦ ܪܹܫܵܐ ܠܘܵܬ݂ ܟܹܐܦܵܐ. ܘܐܸܡܲܪܘ ܠܹܗ. ܪܲܒܟ݂ܘܿܢ ܠܵܐ ܝܵܗܹܒ݂ ܬܪܹܝܢ ܙܘܼܙܵܘ̈ܗܝ.


text:
ܐܵܡܲܪ ܠܗܘܿܢ ܐܹܝܢ. ܘܟܲܕ݂ ܥܲܠ ܟܹܐܦܵܐ ܠܒܲܝܬܵܐ: ܩܲܕܡܹܗ ܝܼܫܘܿܥ. ܘܐܸܡܲܪ ܠܹܗ. ܡܵܢܵܐ ܡܸܬ݂ܚܙܹܐ ܠܵܟ݂ ܫܸܡܥܘܿܢ ܡܲܠܟܹܝ̈ܗ̇ ܕܐܲܪܥܵܐ: ܡܸܢ ܡܲܢ ܢܵܣܒܿܝܼܢ ܡܲܟ݂ܣܵܐ ܘܲܟ݂ܣܸܦ ܪܹܫܵܐ. ܡܲܢ ܒܢܲܝ̈ܗܘܿܢ. ܐܵܘ ܡܸܢ ܢܘܼܟ݂ܪ̈ܵܝܹܐ.


text:
ܕܠܵܐ ܕܹܝܢ ܢܲܟ݂ܫܸܠ ܐܸܢܘܿܢ ܙܸܠ ܠܝܲܡܵܐ. ܘܐܲܪܡܵܐ ܒܲܠܘܼܥܵܐ. ܘܢܘܼܢܵܐ ܩܲܕ݂ܡܵܝܵܐ ܕܣܵܠܹܩ: ܦܬܲܚ ܦܘܼܡܹܗ. ܘܬܸܫܟܲܚ ܐܸܣܬܹܪܵܐ. ܗܵܝ ܣܲܒ݂: ܘܗܲܒ݂ ܚܠܵܦܲܝ. ܘܲܚܠܵܦܲܝܟ.


text:
ܘܐܸܡܲܪ. ܐܵܡܹܝܢ ܐܵܡܲܪܢܵܐ ܠܟ݂ܘܿܢ ܕܐܸܠܵܐ ܬܸܬ݂ܗܲܦܟܿܘܿܢ ܘܬܸܗܘܘܿܢ ܐܲܝܟ݂ ܛܠܵܝܹ̈ܐ: ܠܵܐ ܬܸܥܠܘܼܢ ܠܡܲܠܟܘܼܬ݂ܵܐ ܕܲܫܡܲܝܵܐ.


text:
ܘܟ݂ܠ ܕܢܲܟ݂ܫܸܠ ܠܚܲܕ݂ ܡܸܢ ܗܵܠܹܝܢ ܙܥܘܿܪܹ̈ܐ. ܕܲܡܗܲܝܡܢܝܼܢ ܒܝܼ: ܦܲܩܵܚ ܗܘ̣ܵܐ ܠܹܗ ܕܬܸܗܘܹܐ ܬܲܠܝܵܐ ܪܲܚܝܵܐ ܕܲܚܡܵܪܵܐ ܒܨܵܘܪܹܗ: ܘܲܡܛܲܒܲܥ ܒܥܘܼܡܩܵܘ̈ܗܝ ܕܝܲܡܵܐ.


text:
ܘܵܝ ܠܥܵܠܡܵܐ ܡܸܢ ܡܲܟ݂ܫܘܼ̈ܠܹܐ. ܐܲܢܲܢܩܹܐ ܓܹܝܪ ܕܢܹܐܬ݂ܘܿܢ ܡܲܟ݂ܫܘܼ̈ܠܹܐ. ܘܵܝ ܕܹܝܢ ܠܓܲܒ݂ܪܵܐ ܕܒ݂ܐܝܼܕ݂ܗ ܢܹܐܬ݂ܘܿܢ ܡܲܟ݂ܫܘܼ̈ܠܹܐ.


text:
ܐܸܢ ܕܹܝܢ ܐܝܼܕ݂ܵܟ݂. ܐܵܘ ܪܸܓ݂ܠܵܟ݂ ܡܲܟ݂ܫܠܵܐ ܠܵܟ݂: ܦܣܘܿܩܹܝܗ̇ ܘܲܫܕ݂ܝܼܗ̇ ܡܸܢܵܟ݂. ܛܵܒ݂ ܗܘܼ ܠܵܟ݂ ܕܬܸܥܘܿܠ ܠܚܲܝܹ̈ܐ ܟܲܕ݂ ܚܓ݂ܝܼܣ ܐܲܢ̄ܬ݁ ܐܵܘ ܟܲܕ݂ ܦܫܝܼܓ݂: ܘܠܵܐ ܟܲܕ݂ ܐܝܼܬ݂ ܠܵܟ݂ ܬܲܪܬܹܝܢ ܐܝܼܕ݂ܝܼ̈ܢ ܐܵܘ ܬܲܪܬܹܝܢ ܪܸ̈ܓ݂ܠܝܼܢ: ܬܸܦܸܠ ܒܢܘܼܪܵܐ ܕܲܠܥܵܠܲܡ.


text:
ܘܐܸܢ ܗܘܼ ܕܥܲܝܢܵܟ݂ ܡܲܟ݂ܫܠܵܐ ܠܵܟ݂: ܚܨܝܼܗ ܘܲܫܕ݂ܝܼܗ̇ ܡܸܢܵܟ݂. ܛܵܒ݂ ܗܘܼ ܠܵܟ݂ ܕܒܲܚܕ݂ܵܐ ܥܲܝܢܵܐ ܬܸܥܘܠ ܠܚܲܝܹ̈ܐ: ܘܠܵܐ ܟܲܕ݂ ܐܝܼܬ݂ ܠܵܟ݂ ܬܲܪܬܹܝܢ ܥܲܝܢ̈ܝܼܢ ܬܸܦܸܠ ܒܓܹܗܲܢܵܐ ܕܢܘܼܪܵܐ.


text:
ܚܙܵܘ ܠܵܐ ܬܸܒ݂ܣܘܿܢ ܥܲܠ ܚܲܕ݂ ܡܸܢ ܗܵܠܹܝܢ ܙܥܘܿܪܹ̈ܐ. ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ: ܕܡܲܠܲܐܟܲܝ̈ܗܘܿܢ ܒܲܫܡܲܝܵܐ: ܒܟ݂ܠܙܒܲܢ ܚܵܙܹܝܢ ܦܲܪܨܘܿܦܹܗ ܕܐܵܒ݂ܝ ܕܒܲܫܡܲܝܵܐ.


text:
ܡܵܢܵܐ ܡܸܬ݂ܚܙܹܐ ܠܟ݂ܘܿܢ. ܐܸܢ ܢܸܗܘܘܿܢ ܠܐ̄ܢܵܫ ܡܵܐܐ ܥܸܪ̈ܒܝܼܢ: ܘܢܸܛܥܹܐ ܚܲܕ݂ ܡܸܢܗܘܿܢ: ܠܵܐ ܫܵܒܹܩ ܬܸܫܥܝܼܢ ܘܬܸܫܥܵܐ ܒܛܘܼܪܵܐ: ܘܐܵܙܸܠ ܒܵܥܹܐ ܠܗܵܘ ܕܲܛܥܵܐ.


text:
ܐܸܢ ܕܹܝܢ ܐܵܦ ܠܵܐ ܠܗܵܢܘܿܢ ܢܸܫܡܲܥ: ܐܸܡܲܪ ܠܥܹܕܬܵܐ. ܐܸܢ ܕܹܝܢ ܐܵܦ ܠܵܐ ܠܥܹܕܬܵܐ ܢܸܫܡܲܥ: ܢܸܗܘܹܐ ܠܵܟ݂ ܐܲܝܟ݂ ܡܵܟ݂ܣܵܐ. ܘܐܲܝܟ݂ ܚܲܢܦܵܐ.


text:
ܘܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܟܠ ܡܵܐ ܕܬܹܐܣܪܘܼܢ ܒܐܲܪܥܵܐ: ܢܸܗܘܹܐ ܐܲܣܝܼܪ ܒܲܫܡܲܝܵܐ. ܘܡܸܕܸܡ ܕܬܸܫܪܘܿܢ ܒܐܲܪܥܵܐ: ܢܸܗܘܹܐ ܫܪܹܐ ܒܲܫܡܲܝܵܐ.


text:
ܬܘܼܒ݂ ܐܵܡܲܪܢܵܐ ܠܟ݂ܘܿܢ ܕܐܸܢ ܬܪܹܝܢ ܡܸܢܟ݂ܘܿܢ ܢܸܫܬ݁ܘܘܿܢ ܒܐܲܪܥܵܐ ܥܲܠ ܟܠ ܨܒ݂ܘܼ ܕܢܸܫܐܠܘܼܢ: ܢܸܗܘܹܐ ܠܗܘܿܢ ܡܸܢ ܠܘܵܬ݂ ܐܵܒ݂ܝ ܕܒܲܫܡܲܝܵܐ.


text:
ܗܵܝܕܹܝܢ ܩܪܸܒ݂ ܠܘܵܬܹܗ ܟܹܐܦܵܐ. ܘܐܸܡܲܪ. ܡܵܪܝ: ܟܡܵܐ ܙܲܒ݂ܢ̈ܝܼܢ. ܐܸܢ ܢܲܣܟܸܠ ܒܝܼ ܐܵܚܝ. ܐܸܫܒܿܘܼܩ ܠܹܗ: ܥܕ݂ܲܡܵܐ ܠܲܫܒܲܥ ܙܲܒ݂ܢ̈ܝܼܢ:


text:
ܡܛܠ ܗܵܢܵܐ ܐܸܬ݁ܕܲܡܝܲܬ݂ ܡܲܠܟܘܼܬ݂ܵܐ ܕܲܫܡܲܝܵܐ: ܠܓܲܒ݂ܪܵܐ ܡܲܠܟܵܐ. ܕܲܨܒ݂ܵܐ ܕܢܸܣܒ݂ ܚܘܼܫܒܵܢܵܐ ܡܸܢ ܥܲܒ݂ܕܵܘ̈ܗܝ.


text:
ܘܟ݂ܲܕ݂ ܠܲܝܬ݁ ܠܹܗ ܠܡܸܦܪܲܥ: ܦܩܲܕ݂ ܡܵܪܹܗ ܕܢܸܙܕܲܒܲܢ ܗܘܼ ܘܐܲܢ̄ܬ݁ܬܹܗ ܘܲܒ݂ܢܵܘܗܝ: ܘܟ݂ܠ ܡܸܕܸܡ ܕܐܝܼܬ݂ ܠܹܗ. ܘܢܸܦܪܽܘܥ.


text:
ܢܦܲܩ ܕܹܝܢ ܥܲܒ݂ܕܵܐ ܗܵܘ: ܘܐܸܫܟܲܚ ܠܚܲܕ݂ ܡܸܢ ܟܢܵܘܵܬܹ̈ܗ ܕܚܲܝܵܒ݂ ܗܘ̣ܵܐ ܠܹܗ ܕܝܼܢܵܪܹ̈ܐ ܡܵܐܐ. ܘܐܲܚܕܹܗ ܘܚܵܢܹܩ ܗܘ̣ܵܐ ܠܹܗ. ܘܐܸܡܲܪ ܠܹܗ. ܗܲܒ݂ ܠܝܼ ܡܸܕܸܡ ܕܚܲܝܵܒ݂ ܐܲܢ̄ܬ݁ ܠܝܼ.


text:
ܘܲܗܘܵܐ ܕܟ݂ܲܕ݂ ܫܲܠܸܡ ܝܼܫܘܿܥ ܡܸܠܹ̈ܐ ܗܵܠܹܝܢ: ܫܩܲܠ ܡܸܢ ܓܠܝܼܠܵܐ: ܘܐܸܬ݂ܵܐ ܠܲܬ݂ܚܘܼܡܵܐ ܕܝܼܗܘܼܕ݂. ܠܥܸܒ݂ܪܵܐ ܕܝܘܿܪܕܢܵܢ.


text:
ܘܲܩܪܸܒ݂ܘ ܠܘܵܬܹܗ ܦܪ̈ܝܼܫܹܐ: ܘܲܡܢܲܣܹܝܢ ܗ̄ܘܼܵܘ ܠܹܗ ܘܐܵܡܪܝܼܢ. ܐܸܢ ܫܲܠܝܼܛ ܠܐ̄ܢܵܫ ܕܢܸܫܪܹܐ ܐܲܢ̄ܬ݁ܬܹܗ ܒܟ݂ܠ ܥܸܠܵܐ.


text:
ܘܐܸܡܲܪ. ܡܛܠ ܗܵܢܵܐ ܢܸܫܒܘܼܩ ܓܲܒ݂ܪܵܐ ܠܐܲܒ݂ܘܼܗܝ ܘܠܸܐܡܹܗ. ܘܢܸܩܲܦ ܠܐܲܢ̄ܬ݁ܬܹܗ. ܘܢܸܗܘܘܿܢ ܬܪܲܝܗܘܿܢ. ܚܲܕ݂ ܒܣܲܪ.


text:
ܐܵܡܲܪ ܠܗܘܿܢ. ܡܘܼܫܹܐ. ܠܘܼܩܒܲܠ ܩܲܫܝܘܼܬ݂ ܠܸܒܟ݂ܘܿܢ ܐܲܦܸܣ ܠܟ݂ܘܿܢ ܕܬܸܫܪܘܿܢ ܢܸܫܲܝ̈ܟܿܘܿܢ. ܡܸܢ ܒܪܵܫܝܼܬ݂ ܕܹܝܢ. ܠܵܐ ܗܘ̣ܵܐ ܗܵܟܲܢܵܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܕܹܝܢ: ܕܡܲܢ ܕܫܵܒܹܩ ܐܲܢ̄ܬ݁ܬܹܗ ܕܠܵܐ ܓܵܘܪܵܐ: ܘܢܵܣܹܒ݂ ܐ̄ܚܪܹܬ݂ܵܐ. ܓܵܐܲܪ. ܘܡܲܢ ܕܢܵܣܹܒ݂ ܫܒ݂ܝܼܩܬܵܐ. ܓܵܐܲܪ.


text:
ܐܵܡܪܝܼܢ ܠܹܗ ܬܲܠܡܝܼܕ݂ܵܘ̈ܗܝ. ܐܸܢ ܗܵܟܲܢܵܐ ܐܝܼܬ݂ ܥܸܕ݂ܠܵܝܵܐ ܒܲܝܢܲܝ ܓܲܒ݂ܪܵܐ ܠܐܲܢ̄ܬ݁ܬ݂ܵܐ: ܠܵܐ ܦܲܩܵܚ ܠܡܸܣܒ݂ ܐܲܢ̄ܬ݁ܬ݂ܵܐ.


text:
ܐܝܼܬ݂ ܓܹܝܪ ܡܗܲܝܡܢܹ̈ܐ. ܕܡܸܢ ܟܲܪܣܵܐ ܕܐܸܡܗܘܿܢ ܐܸܬ݂ܝܼܠܸܕ݂ܘ ܗܵܟܲܢܵܐ. ܘܐܝܼܬ݂ ܡܗܲܝܡܢܹ̈ܐ. ܕܡܸܢ ܒܢܲܝ̈ܢܵܫܵܐ ܗܘܵܘ ܡܗܲܝܡܢܹ̈ܐ. ܘܐܝܼܬ݂ ܡܗܲܝܡܢܹ̈ܐ: ܕܗܸܢܘܿܢ ܥܒܲܕ݂ܘ ܢܲܦ̮ܫܗܘܿܢ ܡܗܲܝܡܢܹ̈ܐ. ܡܛܠ ܡܲܠܟܘܼܬ݂ܵܐ ܕܲܫܡܲܝܵܐ. ܡܲܢ ܕܡܸܫܟܲܚ ܕܢܸܣܦܲܩ. ܢܸܣܦܲܩ.


text:
ܗܘܼ ܕܹܝܢ ܝܼܫܘܿܥ ܐܸܡܲܪ ܠܗܘܿܢ. ܫܒ݂ܘܿܩܘ ܛܠܵܝܹ̈ܐ ܐܵܬܹ݁ܝܢ ܠܘܵܬ݂ܝ. ܘܠܵܐ ܬܸܟ݂ܠܘܿܢ ܐܸܢܘܿܢ. ܕܕ݂ܲܐܝܠܹܝܢ ܓܹܝܪ ܕܐܲܝܟ݂ ܗܵܠܹܝܢ ܐܸܢܘܿܢ. ܐܝܼܬܹܝܗ̇ ܡܲܠܟܘܼܬ݂ܵܐ ܕܲܫܡܲܝܵܐ.


text:
ܗܘܼ ܕܹܝܢ ܐܸܡܲܪ ܠܹܗ. ܡܵܢܵܐ ܩܵܪܹܐ ܐܲܢ̄ܬ݁ ܠܝܼ ܛܵܒ݂ܵܐ. ܠܲܝܬ݁ ܛܵܒ݂ܵܐ. ܐܸܠܵܐ ܐܸܢ ܚܲܕ݂ ܐܲܠܵܗܵܐ. ܐܸܢ ܕܹܝܢ ܨܵܒܹܐ ܐܲܢ̄ܬ݁ ܕܬܸܥܘܿܠ ܠܚܲܝܹ̈ܐ. ܛܲܪ ܦܘܼܩܕܵܢܹ̈ܐ.


text:
ܐܵܡܲܪ ܠܹܗ ܐܲܝܠܹܝܢ. ܗܘܼ ܕܹܝܢ ܝܼܫܘܿܥ. ܐܸܡܲܪ ܠܹܗ. ܕܠܵܐ ܬܸܩܛܘܼܠ. ܘܠܵܐ ܬܓ݂ܘܼܪ. ܘܠܵܐ ܬܸܓ݂ܢܘܼܒ݂. ܘܠܵܐ ܬܸܣܗܲܕ݂ ܣܵܗܕ݂ܘܼܬ݂ ܫܘܼܩܪܵܐ.


text:
ܐܵܡܲܪ ܠܹܗ ܝܼܫܘܿܥ. ܐܸܢ ܨܵܒܹܐ ܐܲܢ̄ܬ݁ ܓܡܝܼܪܵܐ ܠܡܸܗܘܵܐ: ܙܸܠ ܙܲܒܸܢ ܩܸܢܝܵܢܵܟ݂. ܘܗܲܒ݂ ܠܡܸܣܟܹܢܹ̈ܐ. ܘܬܸܗܘܹܐ ܠܵܟ݂ ܣܝܼܡܬ݂ܵܐ ܒܲܫܡܲܝܵܐ. ܘܬ݂ܵܐ ܒܵܬܲܪܝ.


text:
ܫܡܲܥ ܕܹܝܢ ܗܵܘ ܥܠܲܝܡܵܐ ܡܸܠܬ݂ܵܐ ܗܵܕܹܐ: ܘܐܸܙܲܠ. ܟܲܕ݂ ܟܲܪܝܵܐ ܠܹܗ. ܐܝܼܬ݂ ܗܘ̣ܵܐ ܠܹܗ ܓܹܝܪ ܩܸܢܝܵܢܵܐ ܣܲܓܿܝܼܵܐܐ.


text:
ܝܼܫܘܿܥ ܕܹܝܢ ܐܸܡܲܪ ܠܬܲܠܡܝܼܕ݂ܵܘ̈ܗܝ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܥܲܛܠܵܐ ܗܝ ܠܥܲܬ݁ܝܼܪܵܐ ܕܢܸܥܘܿܠ ܠܡܲܠܟܿܘܼܬ݂ ܫܡܲܝܵܐ.


text:
ܬܘܼܒ݂ ܕܹܝܢ ܐܵܡܲܪܢܵܐ ܠܟ݂ܘܿܢ: ܕܲܕ݂ܠܝܼܠ ܗܘܼ ܠܓܲܡܠܵܐ ܠܡܸܥܠ ܒܲܚܪܘܿܪܵܐ ܕܲܡܚܲܛܵܐ. ܐܵܘ ܥܲܬ݁ܝܼܪܵܐ ܕܢܸܥܘܿܠ ܠܡܲܠܟܘܼܬ݂ܵܐ ܕܐܲܠܵܗܵܐ.


text:
ܚܵܪ ܒܗܘܿܢ ܝܼܫܘܿܥ. ܘܐܸܡܲܪ ܠܗܘܿܢ. ܠܘܵܬ݂ ܒܢܲܝ̈ܢܵܫܵܐ ܗܵܕܹܐ ܠܵܐ ܡܸܫܟܚܵܐ. ܠܘܵܬ݂ ܐܲܠܵܗܵܐ ܕܹܝܢ ܟܠܡܸܕܸܡ ܡܸܫܟܚܵܐ.


text:
ܐܵܡܲܪ ܠܗܘܿܢ ܝܼܫܘܿܥ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܐܲܢ̄ܬ݁ܘܿܢ ܕܐܬܲܝܬ݁ܘܿܢ ܒܵܬܲܪܝ: ܒܥܵܠܡܵܐ ܚܲܕ݂ܬ݂ܵܐ ܡܵܐ ܕܝܵܬܹܒ݂ ܒܪܹܗ ܕܐ̄ܢܵܫܵܐ ܥܲܠ ܬܪܘܿܢܘܿܣ ܕܫܘܼܒ݂ܚܹܗ ܬܸܬ݁ܒ݂ܘܼܢ ܐܵܦ ܐܲܢ̄ܬ݁ܘܿܢ ܥܲܠ ܬܪܸܥܣܲܪ ܟܘܼܪ̈ܣܵܘܵܢ: ܘܲܬ݁ܕ݂ܘܼܢܘܼܢ ܬܪܸܥܣܲܪ ܫܲܒ݂̈ܛܹܐ ܕܝܼܣܪܵܝܹܠ.


text:
ܘܟ݂ܠܢܵܫ ܕܫܵܒܹܩ ܒܵܬܹ̈ܐ: ܐܵܘ ܐܲܚܹ̈ܐ ܐܵܘ ܐܲܚ̈ܘܵܬ݂ܵܐ: ܐܵܘ ܐܲܒ݂ܵܐ ܐܵܘ ܐܸܡܵܐ: ܐܵܘ ܐܲܢ̄ܬ݁ܬ݂ܵܐ ܐܵܘ ܒ̈ܢܲܝܵܐ: ܐܵܘ ܩܘܼܪ̈ܝܵܐ ܡܛܠ ܫܹܡܝ: ܚܲܕ݂ ܒܲܡܵܐܐ ܢܩܲܒܸܠ: ܘܚܲܝܹ̈ܐ ܕܲܠܥܵܠܲܡ ܢܹܐܪܲܬ݂.


text:
ܕܵܡܝܵܐ ܓܹܝܪ ܡܲܠܟܘܼܬ݂ܵܐ ܕܲܫܡܲܝܵܐ: ܠܓܲܒ݂ܪܵܐ: ܡܵܪܹܐ ܒܲܝܬܵܐ: ܕܲܢܦܲܩ ܒܨܲܦ݂ܪܵܐ ܕܢܹܐܓ݂ܘܼܪ ܦܵܥ̈ܠܹܐ ܠܟ݂ܲܪܡܹܗ.


text:
ܘܠܲܐܦܲܝ̈ ܚܕ݂ܲܥܸܣܪܹ̈ܐ ܫܵܥ̈ܝܼܢ: ܢܦܲܩ ܘܐܸܫܟܲܚ ܐ̱ܚܪܵܢܹ̈ܐ ܕܩܵܝܡܝܼܢ ܘܒܲܛܝܼܠܝܼܢ. ܘܐܸܡܲܪ ܠܗܘܿܢ. ܡܵܢܵܐ ܩܵܝܡܝܼܢ ܐܢ̄ܬܘܿܢ ܝܵܘܡܵܐ ܟܠܹܗ: ܘܒܲܛܵܠܝܼܢ.


text:
ܐܵܡܪܝܼܢ ܠܹܗ. ܕܠܵܐ ܐ̄ܢܵܫ ܐܲܓ݂ܪܵܢ. ܐܵܡܲܪ ܠܗܘܿܢ. ܙܸܠܘ ܐܵܦ ܐܲܢ̄ܬ݁ܘܿܢ ܠܟ݂ܲܪܡܵܐ: ܘܡܸܕܸܡ ܕܘܵܠܹܐ ܢܵܣܒܿܝܼܢ ܐܢ̄ܬܘܿܢ.


text:
ܟܲܕ݂ ܗܘ̣ܵܐ ܕܹܝܢ ܪܲܡܫܵܐ: ܐܸܡܲܪ ܡܵܪܹܐ ܟܲܪܡܵܐ ܠܪܲܒܲܝܬܹ݁ܗ. ܩܪܝܼ ܦܵܥܠܹ̈ܐ. ܘܗܲܒ݂ ܠܗܘܿܢ ܐܲܓ݂ܪܗܘܿܢ. ܘܫܲܪܵܐ ܡܸܢ ܐ̄ܚܪ̈ܵܝܹܐ ܘܲܥܕ݂ܲܡܵܐ ܠܩܲܕ݂ܡܵܝܹ̈ܐ.


text:
ܘܐܵܡܪܝܼܢ. ܗܵܠܹܝܢ ܐ̄ܚܪ̈ܵܝܹܐ ܚܕ݂ܵܐ ܫܵܥܵܐ ܥܒܲܕ݂ܘ: ܘܐܲܫܘܝܼܬ݂ ܐܸܢܘܿܢ ܥܲܡܲܢ: ܕܲܫܩܲܠܢ ܝܘܼܩܪܹܗ ܕܝܵܘܡܵܐ ܘܚܘܼܡܹܗ.


text:
ܗܵܟܲܢܵܐ ܢܸܗܘܘܿܢ ܐ̄ܚܪ̈ܵܝܹܐ ܩܲܕ݂ܡܵܝܹ̈ܐ: ܘܩܲܕ݂ܡܵܝܹ̈ܐ ܐ̄ܚܪ̈ܵܝܹܐ. ܣܲܓܿܝܼܐܝܼܢ ܐܸܢܘܿܢ ܓܹܝܪ ܩܪܲ̈ܝܵܐ. ܘܲܙܥܘܿܪ̈ܝܼܢ ܓܒܲܝ̈ܵܐ.


text:
ܥܬ݂ܝܼܕ݂ ܗܘ̣ܵܐ ܕܹܝܢ ܝܼܫܘܿܥ ܕܢܸܣܲܩ ܠܐܘܿܪܸܫܠܸܡ. ܘܲܕ݂ܒܲܪ ܠܲܬ݂ܪܸܥܣܲܪ ܬܲܠܡܝܼܕ݂ܵܘ̈ܗܝ ܒܲܝܢܵܘܗܝ ܘܲܠܗܘܿܢ ܒܐܘܼܪܚܵܐ. ܘܐܸܡܲܪ ܠܗܘܿܢ.


text:
ܗܵܐ ܣܵܠܩܝܼܢ ܚ̄ܢܲܢ ܠܐܘܿܪܸܫܠܸܡ. ܘܲܒ݂ܪܹܗ ܕܐ̄ܢܵܫܵܐ ܡܸܫܬ݁ܠܸܡ ܠܪ̈ܲܒܲܝ ܟܵܗܢܹ̈ܐ. ܘܲܠܣܵܦܪܹ̈ܐ. ܘܲܢܚܲܝܒ݂ܘܼܢܵܝܗܝ ܠܡܵܘܬܵܐ.


text:
ܘܢܲܫܠܡܘܼܢܵܝܗܝ ܠܥܲܡ̈ܡܹܐ. ܘܲܢܒܲܙܚܘܼܢ ܒܹܗ ܘܲܢܢܲܓ݁ܕ݂ܘܼܢܵܝܗܝ. ܘܢܸܙܩܦܘܼܢܵܝܗܝ. ܘܲܠܝܵܘܡܵܐ ܕܲܬ݂ܠܵܬ݂ܵܐ. ܢܩܘܼܡ.


text:
ܗܘܼ ܕܹܝܢ ܐܸܡܲܪ ܠܵܗ̇. ܡܵܢܵܐ ܨܵܒ݂ܝܵܐ ܐܲܢ̄ܬ݁ܝ. ܐܵܡܪܵܐ ܠܹܗ. ܐܸܡܲܪ ܕܢܸܬ݁ܒ݂ܘܼܢ ܗܵܠܹܝܢ ܬܪܹܝܢ ܒܢܲܝ̈: ܚܲܕ݂ ܡܸܢ ܝܲܡܝܼܢܵܟ݂ ܘܚܲܕ݂ ܡܸܢ ܣܸܡܵܠܵܟ݂. ܒܡܲܠܟܘܬ݂ܵܟ݂.


text:
ܥܢܵܐ ܝܼܫܘܿܥ. ܘܐܸܡܲܪ. ܠܵܐ ܝܵܕ݂ܥܝܼܢ ܐܢ̄ܬܘܿܢ ܡܵܢܵܐ ܫܵܐܠܝܼܢ ܐܢ̄ܬܘܿܢ. ܡܸܫܟܚܝܼܢ ܐܢ̄ܬܘܿܢ ܠܡܸܫܬܵܐ ܟܵܣܵܐ. ܕܐܢܵܐ ܥܬ݂ܝܼܕ݂ ܠܡܸܫܬܵܐ: ܐܵܘ ܡܲܥܡܘܿܕ݂ܝܼܬ݂ܵܐ ܕܐܸܢܵܐ ܥܵܡܸܕ݂ ܐ̄ܢܵܐ. ܬܸܥܡܕ݂ܘܼܢ: ܐܵܡܪܝܼܢ ܠܹܗ. ܡܸܫܟܚܝܼܢ ܚ̄ܢܲܢ.


text:
ܐܵܡܲܪ ܠܗܘܿܢ. ܟܵܣܝ ܬܸܫܬ݁ܘܿܢ. ܘܡܲܥܡܘܿܕ݂ܝܼܬ݂ܵܐ ܕܐܸܢܵܐ ܥܵܡܹܕ݂ ܐ̄ܢܵܐ. ܬܸܥܡܕ݂ܘܼܢ. ܕܬܸܬ݁ܒܘܼܢ ܕܹܝܢ ܡܸܢ ܝܲܡܝܼܢܝ ܘܡܸܢ ܣܸܡܵܠܝ: ܠܵܐ ܗ̄ܘܵܬ݂ ܕܝܼܠܝ ܕܐܸܬܸ݁ܠ: ܐܸܠܵܐ ܠܐܲܝܠܹܝܢ ܕܐܬ݁ܛܲܝܒܲܬܸ ܡܸܢ ܐܵܒ݂ܝ.


text:
ܘܲܩܪܵܐ ܐܸܢܘܿܢ ܝܼܫܘܿܥ. ܘܐܸܡܲܪ ܠܗܘܿܢ. ܝܵܕ݂ܥܝܼܢ ܐܢ̄ܬܘܿܢ ܕܪܹ̈ܫܲܝܗܘܿܢ ܕܥܲܡ̈ܡܹܐ. ܡܵܪ̈ܲܝܗܘܿܢ ܐܸܢܘܿܢ. ܘܪܵܘܪ̈ܒ݂ܵܢܲܝܗܘܿܢ ܫܲܠܝܼܛܝܼܢ ܥܠܲܝܗܘܿܢ.


text:
ܐܲܝܟܲܢܵܐ ܕܲܒ݂ܪܹܗ ܕܐ̄ܢܵܫܵܐ: ܠܵܐ ܐܸܬ݂ܵܐ ܕܢܸܫܬܲܡܲܫ ܐܸܠܵܐ ܕܲܢܫܲܡܸܫ. ܘܲܕ݂ܢܸܬܸ݁ܠ ܢܲܦ̮ܫܹܗ ܦܘܼܪܩܵܢܵܐ ܚܠܵܦ ܣܲܓܝܼܐܹ̈ܐ.


text:
ܘܗܵܐ ܣ̈ܡܲܝܵܐ ܬܪܹܝܢ ܝܵܬ݂ܒܿܝܼܢ ܗ̄ܘܼܵܘ ܥܲܠ ܝܲܕ݂ ܐܘܼܪܚܵܐ. ܘܟܲܕ݂ ܫܡܲܥܘ ܕܝܼܫܘܿܥ ܥܵܒܲܪ: ܝܲܗ̄ܒ݂ܘ ܩܵܠܵܐ. ܘܐܵܡܪܝܼܢ. ܐܸܬ݂ܪܲܚܲܡ ܥܠܲܝܢ ܡܵܪܝ ܒܪܹܗ ܕܕ݂ܵܘܝܼܕ݂.


text:
ܟܸܢܫܹ̈ܐ ܕܹܝܢ ܟܵܐܹܝܢ ܗ̄ܘܼܵܘ ܒܗܘܿܢ. ܕܢܸܫܬ݁ܩܘܼܢ. ܘܗܸܢܘܿܢ ܝܲܬ݁ܝܼܪܵܐܝܼܬ݂ ܐܲܪܝܼܡܘ ܩܵܠܗܘܿܢ. ܘܐܵܡܪܝܼܢ. ܡܵܪܲܢ ܐܸܬ݂ܪܲܚܲܡ ܥܠܲܝܢ ܒܪܹܗ ܕܕ݂ܵܘܝܼܕ݂.


text:
ܘܐܸܬ݂ܪܲܚܲܡ ܥܠܲܝܗܘܿܢ ܝܼܫܘܿܥ. ܘܲܩܪܸܒ݂ ܠܥܲܝܢܲܝ̈ܗܘܿܢ. ܘܒܲܪ ܫܵܥܬܹܗ ܐܸܬ݂ܦܲܬܲܚ ܥܲܝܢܲܝ̈ܗܘܿܢ. ܘܐܸܙܲܠܘ ܒܵܬ݂ܪܹܗ.


text:
ܘܟܲܕ݂ ܩܪܸܒ݂ ܠܐܘܿܪܸܫܠܸܡ ܘܐܸܬ݂ܵܐ ܠܒܹܝܬ݂ ܦܵܓܹܐ: ܥܲܠ ܓܸܢ̄ܒ݂ ܛܘܼܪܵܐ ܕܙܲܝܬܹ̈ܐ: ܫܲܕܲܪ ܝܼܫܘܿܥ ܬܪܹܝܢ ܡܸܢ ܬܲܠܡܝܼܕ݂ܵܘ̈ܗܝ.


text:
ܘܐܸܡܲܪ ܠܗܘܿܢ. ܙܸܠܘ ܠܲܩܪܝܼܬ݂ܵܐ ܗܵܕܹܐ ܕܲܠܩܘܼܒܲܠܟ݂ܘܿܢ. ܘܡܸܚܕ݂ܵܐ ܡܸܫܟܿܚܝܼܢ ܐܢ̄ܬܘܿܢ ܚܡܵܪܵܐ ܕܐܲܣܝܼܪܵܐ. ܘܥܝܼܠܵܐ ܥܲܡܵܗ̇. ܫܪܵܘ ܐܲܝܬܵܘ ܠܝܼ.


text:
ܐܸܡܲܪܘ ܠܒܲܪܬ݂ ܨܸܗܝܘܿܢ: ܗܵܐ ܡܲܠܟܹܟ݂ܝ ܐܵܬܹܐ ܠܹܟ݂ܝ: ܡܲܟܿܝܼܟ݂ ܘܲܪܟ݂ܝܼܒ݂ ܥܲܠ ܚܡܵܪܵܐ. ܘܥܲܠ ܥܝܼܠܵܐ ܒܲܪ ܐܲܬܵܢܵܐ.


text:
ܘܣܘܿܓ݂ܵܐܐ ܕܟܸܢܫܹ̈ܐ. ܡܫܲܘܹܝܢ ܗ̄ܘܼܵܘ ܡܵܐܢܲܝ̈ܗܘܿܢ ܒܐܘܼܪܚܵܐ. ܐ̄ܚܪ̈ܵܢܹܐ ܕܹܝܢ ܦܵܣܩܝܼܢ ܗ̄ܘܼܵܘ ܣܵܘܟܹ̈ܐ ܡܸܢ ܐܝܼܠܵܢܹ̈ܐ. ܘܪܵܡܹܝܢ ܒܐܘܼܪܚܵܐ.


text:
ܟܸܢܫܹ̈ܐ ܕܹܝܢ ܐܲܝܠܹܝܢ ܕܐܵܙܠ̄ܝܼܢ ܗ̄ܘܼܵܘ ܩܕ݂ܵܡܵܘܗܝ ܘܐܵܬܹܝܢ ܒܵܬ݂ܪܹܗ: ܩܵܥܹܝܢ ܗ̄ܘܼܵܘ. ܘܐܵܡܪܝܼܢ. ܐܘܿܫܲܥܢܵܐ ܠܲܒ݂ܪܹܗ ܕܕ݂ܵܘܝܼܕ݂. ܒܪܝܼܟ݂ ܗܘܼ ܕܐܵܬܹܐ ܒܲܫܡܹܗ ܕܡܵܪܝܵܐ. ܐܘܿܫܲܥܢܵܐ ܒܲܡܪ̈ܵܘܡܹܐ.


text:
ܘܥܲܠ ܝܼܫܘܿܥ ܠܗܲܝܟܠܵܐ ܕܐܲܠܵܗܵܐ: ܘܐܲܦܸܩ ܠܟ݂ܠܗܘܿܢ ܕܙܵܒ݂ܢܝܼܢ ܘܲܡܙܲܒܢܝܼܢ ܒܗܲܝܟܠܵܐ. ܘܣܲܚܸܦ ܦܵܬ݂ܘܿܪܹ̈ܐ ܕܲܡܥܲܪ̈ܦܵܢܹܐ ܘܟ݂ܘܼܪ̈ܣܵܘܵܬ݂ܵܐ ܕܗܵܢܘܿܢ ܕܲܡܙܲܒܢܝܼܢ ܝܵܘܢܹ̈ܐ.


text:
ܘܐܸܡܲܪ ܠܗܘܿܢ. ܟܬ݂ܝܼܒ݂ ܗ̄ܘܼ ܕܒܲܝܬ݁ܝ. ܒܹܝܬ݂ ܨܠܘܿܬ݂ܵܐ ܢܸܬ݂ܩܪܹܐ. ܐܲܢ̄ܬ݁ܘܿܢ ܕܹܝܢ ܥܒܲܕܬ݁ܘܿܢܵܝܗܝ ܡܥܲܪܬ݂ܵܐ ܕܠܸܣܛܵܝܹ̈ܐ.


text:
ܟܲܕ݂ ܚܙܵܘ ܕܹܝܢ ܪ̈ܲܒܲܝ ܟܵܗܢܹ̈ܐ ܘܲܦܪ̈ܝܼܫܹܐ ܬܸܕ݂ܡܪ̈ܵܬ݂ܵܐ ܕܥܵܒܹ̇ܕ݂: ܘܲܛܠܵܝܹ̈ܐ ܕܩܵܥܹܝܢ ܒܗܲܝܟܠܵܐ ܘܐܵܡܪܝܼܢ: ܐܘܿܫܲܥܢܵܐ ܠܲܒ݂ܪܹܗ ܕܕ݂ܵܘܝܼܕ݂: ܐܸܬ݂ܒܐܸܫ ܠܗܘܿܢ.


text:
ܘܐܵܡܪܝܼܢ ܠܹܗ. ܫܵܡܲܥ ܐܲܢ̄ܬ݁: ܡܵܢܵܐ ܐܵܡܪܝܼܢ ܗܵܠܹܝܢ. ܐܵܡܲܪ ܠܗܘܿܢ ܝܼܫܘܿܥ ܐܹܝܢ. ܡܸܢ ܡܬ݂ܘܿܡ ܠܵܐ ܩܪܲܝܬ݁ܘܿܢ: ܕܡܸܢ ܦܘܼܡܵܐ ܕܲܛܠܵܝܹ̈ܐ ܘܲܕ݂ܝܲܠܘܼܕܹ̈ܐ. ܬܲܩܸܢܬ݁ ܬܸܫܒܘܼܚܬܵܐ.


text:
ܘܲܚܙܵܐ ܬܹܬܵܐ ܚܕ݂ܵܐ ܒܐܘܼܪܚܵܐ. ܘܐܸܬ݂ܵܐ ܠܘܵܬ݂ܵܗ̇. ܘܠܵܐ ܐܸܫܟܲܚ ܒܵܗ̇ ܡܸܕ݂ܡ. ܐܸܠܵܐ ܐܸܢ ܛܲܪ̈ܦܹܐ ܒܲܠܚܘܿܕ݂. ܘܐܸܡܲܪ ܠܵܗ̇. ܠܵܐ ܢܸܗܘܘܿܢ ܒܹܟ݂ܝ ܬܘܼܒ݂ ܦܹܐܪܹ̈ܐ. ܠܥܵܠܲܡ. ܘܡܸܚܕ݂ܵܐ ܝܼܒ݂ܫܲܬ݂ ܬܹܬܵܐ ܗܵܝ.


text:
ܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܐܸܢ ܬܸܗܘܹܐ ܒܟ݂ܘܿܢ ܗܲܝܡܵܢܘܼܬ݂ܵܐ ܘܠܵܐ ܬܸܬ݂ܦܲܠܓ݂ܘܼܢ: ܠܵܐ ܒܲܠܚܘܿܕ݂ ܗܵܕܹܐ ܕܬܹܬܵܐ ܬܸܥܒܕ݂ܘܼܢ ܐܸܠܵܐ ܐܵܦܸܢ ܠܛܘܼܪܵܐ ܗܵܢܵܐ ܬܹܐܡܪܘܼܢ: ܕܐܫܬܲܩܠ ܘܦܸܠ ܒܝܲܡܵܐ. ܬܸܗܘܹܐ.


text:
ܘܟܲܕ݂ ܐܸܬ݂ܵܐ ܝܼܫܘܿܥ ܠܗܲܝܟܠܵܐ: ܩܪܸܒ݂ܘ ܠܹܗ ܪ̈ܲܒܲܝ ܟܵܗܢܹ̈ܐ ܘܩܲܫܝܼܫܹ̈ܐ ܕܥܲܡܵܐ ܟܲܕ݂ ܡܲܠܸܦ. ܘܐܵܡܪܝܼܢ ܠܹܗ. ܒܐܲܝܢܵܐ ܫܘܼܠܛܵܢ ܗܵܠܹܝܢ ܥܵܒܹ̇ܕ݂ ܐܲܢ̄ܬ݁. ܘܡܲܢܘܼ ܝܲܗ̄ܒ݂ ܠܵܟ݂ ܫܘܼܠܛܵܢܵܐ ܗܵܢܵܐ.


text:
ܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ. ܐܸܫܐܸܠܟ݂ܘܿܢ ܐܵܦ ܐܸܢܵܐ ܡܸܠܬ݂ܵܐ ܚܕ݂ܵܐ. ܘܐܸܢ ܬܹܐܡܪܘܼܢ ܠܝܼ: ܘܐܵܦ ܐܸܢܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܒܐܲܝܢܵܐ ܫܘܼܠܛܵܢܵܐ ܗܵܠܹܝܢ ܥܵܒܹ̇ܕ݂ ܐ̄ܢܵܐ.


text:
ܡܲܥܡܘܿܕ݂ܝܼܬܹܗ ܕܝܘܿܚܲܢܵܢ. ܐܲܝܡܸܟܵܐ ܐܝܼܬܹܝܗ̇. ܡܸܢ ܫܡܲܝܵܐ ܗܝ. ܐܵܘ ܡܸܢ ܒܢܲܝ̈ܢܵܫܵܐ. ܗܸܢܘܿܢ ܕܹܝܢ ܡܸܬ݂ܪܲܥܹܝܢ ܗ̄ܘܼܵܘ ܒܢܲܦ̮ܫܗܘܿܢ. ܘܐܵܡܪܝܼܢ. ܕܐܢ ܢܹܐܡܲܪ ܡܸܢ ܫܡܲܝܵܐ: ܐܵܡܲܪ ܠܲܢ: ܘܥܲܠ ܡܵܢܵܐ ܠܵܐ ܗܲܝܡܸܢܬ݁ܘܼܢܵܝܗܝ.


text:
ܘܲܕ݂ܢܹܐܡܲܪ ܡܸܢ ܒܢܲܝ̈ܢܵܫܵܐ: ܕܵܚܠܝܼܢ ܐܸܢܚܢܲܢ ܡܸܢ ܟܸܢܫܵܐ. ܟܠܗܘܿܢ ܓܹܝܪ ܐܲܝܟ݂ ܢܒ݂ܝܼܵܐ ܐܲܚܝܼܕ݂ܝܼܢ ܗ̄ܘܼܵܘ ܠܹܗ ܠܝܘܿܚܲܢܵܢ.


text:
ܥܢܵܘ ܘܐܵܡܪܝܼܢ ܠܹܗ. ܠܵܐ ܝܵܕ݂ܥܝܼܢܲܢ. ܐܵܡܲܪ ܠܗܘܿܢ ܝܼܫܘܿܥ. ܐܵܦ ܠܵܐ ܐܸܢܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܒܐܲܝܢܵܐ ܫܘܼܠܛܵܢܵܐ ܗܵܠܹܝܢ ܥܵܒܹ̇ܕ݂ ܐ̄ܢܵܐ.


text:
ܡܵܢܵܐ ܕܹܝܢ ܡܸܬ݂ܚܙܹܐ ܠܟ݂ܘܿܢ. ܓܲܒ݂ܪܵܐ ܚܲܕ݂ ܐܝܼܬ݂ ܗ̄ܘܼܵܘ ܠܹܗ ܒܢܲܝܵܐ ܬܪܹܝܢ. ܘܲܩܪܸܒ݂ ܠܘܵܬ݂ ܩܲܕ݂ܡܵܝܵܐ. ܘܐܸܡܲܪ ܠܹܗ. ܒܹܪܝ. ܙܸܠ ܝܵܘܡܵܢܵܐ ܦܠܘܿܚ ܒܟܲܪܡܵܐ.


text:
ܡܲܢܘܼ ܡܸܢ ܗܵܠܹܝܢ ܬܪܲܝܗܘܿܢ ܥܒܲܕ݂ ܨܸܒ݂ܝܵܢܵܐ ܕܐܲܒ݂ܘܼܗܝ. ܐܵܡܪܝܼܢ ܠܹܗ ܗܵܘ ܩܲܕ݂ܡܵܝܵܐ. ܐܵܡܲܪ ܠܗܘܿܢ ܝܼܫܘܿܥ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܡܵܟ݂ܣܹ̈ܐ ܘܙܵܢ̈ܝܵܬ݂ܵܐ ܩܵܕ݂ܡܝܼܢ ܠܟ݂ܘܿܢ ܠܡܲܠܟܘܼܬ݂ܵܐ ܕܐܲܠܵܗܵܐ.


text:
ܐܸܬ݂ܵܐ ܓܹܝܪ ܠܘܵܬ݂ܟ݂ܘܿܢ ܝܘܿܚܲܢܵܢ ܒܐܘܼܪܚܵܐ ܕܟ݂ܹܐܢܘܼܬ݂ܵܐ. ܘܠܵܐ ܗܲܝܡܸܢܬ݁ܘܼܢܵܝܗܝ. ܡܵܟ݂ܣܹ̈ܐ ܕܹܝܢ ܘܙܵܢ̈ܝܵܬ݂ܵܐ. ܗܲܝܡܢܘܼܗܝ. ܐܲܢ̄ܬ݁ܘܿܢ ܕܹܝܢ ܐܵܦ ܠܵܐ ܟܲܕ݂ ܚܙܲܝܬ݁ܘܿܢ ܐܸܬ݁ܬ݁ܘܝܼܬ݁ܘܿܢ ܒܚܲܪܬ݂ܵܐ. ܕܲܬ݂ܗܲܝܡܢܘܼܢ ܒܹܗ.


text:
ܫܡܲܥܘ ܐ̄ܚܪܹܢܵܐ ܡܲܬ݂ܠܵܐ. ܓܲܒ݂ܪܵܐ ܚܲܕ݂ ܐܝܼܬ݂ ܗ̄ܘܵܐ. ܡܵܪܹܐ ܒܲܝܬܵܐ. ܘܲܢܨܲܒ݂ ܟܲܪܡܵܐ. ܘܐܲܚܕܪܹܗ ܣܝܵܓ݂ܵܐ. ܘܲܚܦܲܪ ܒܹܗ ܡܲܥܨܲܪܬܵܐ. ܘܲܒ݂ܢܵܐ ܒܹܗ ܡܲܓ݂ܕ݂ܠܵܐ. ܘܐܵܘܚܕ݂ܗ ܠܦܲܠܵܚܹ̈ܐ. ܘܲܚܙܲܩ.


text:
ܟܲܕ݂ ܕܹܝܢ ܡܛܵܐ ܙܲܒ݂ܢܵܐ ܕܦܹܐܪܹ̈ܐ: ܫܲܕܲܪ ܠܥܲܒ݂ܕܵܘ̈ܗܝ ܠܘܵܬ݂ ܦܲܠܵܚܹ̈ܐ: ܕܲܢܫܲܕܪܘܼܢ ܠܹܗ ܡܸܢ ܦܹܐܪܹ̈ܐ ܕܟܲܪܡܹܗ.


text:
ܦܲܠܵܚܹ̈ܐ ܕܹܝܢ ܟܲܕ݂ ܚܙܵܐܘܼܗܝ ܠܲܒ݂ܪܵܐ. ܐܸܡܲܪܘ ܒܲܝܢܵܬ݂ܗܘܿܢ. ܗܵܢܵܘ ܝܵܪܬ݂ܵܐ. ܬܵܘ ܢܸܩܛܠܝܼܘܗܝ ܘܢܹܐܚܘܿܕ݂ ܝܵܪܬ݁ܘܼܬܹܗ.


text:
ܐܵܡܪܝܼܢ ܠܹܗ. ܕܒ݂ܝܼܫ ܒܝܼܫ ܢܵܘܒܸܕ݂ ܐܸܢܘܿܢ ܘܟܲܪܡܵܐ ܢܵܘܚܸܕ݂ ܠܐܲܚܪ̈ܵܢܹܐ ܦܲܠܵܚܹ̈ܐ: ܐܲܝܠܹܝܢ ܕܝܵܗܒܿܝܼܢ ܠܹܗ ܦܹܐܪܹ̈ܐ ܒܙܲܒ݂ܢܗܘܿܢ.


text:
ܐܵܡܲܪ ܠܗܘܿܢ ܝܼܫܘܿܥ. ܠܵܐ ܡܸܡܬ݂ܘܿܡ ܩܪܲܝܬ݁ܘܿܢ ܒܲܟ݂ܬ݂ܵܒ݂ܵܐ: ܕܟ݂ܹܐܦܵܐ ܕܐܲܣܠܝܼܘ ܒܲܢܵܝܹ̈ܐ: ܗܝܼ ܗܘܵܬ݂ ܠܪܹܫܵܐ ܕܙܵܘܝܼܬ݂ܵܐ. ܡܸܢ ܠܘܵܬ݂ ܡܵܪܝܵܐ ܗܘܵܬ݂ ܗܵܕܹܐ: ܘܐܝܼܬܹܝܗ̇ ܬܸܕ݂ܡܘܼܪܬܵܐ ܒܥܲܝܢܲܝ̈ܢ.


text:
ܡܛܠ ܗܵܢܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܕܬܸܫܬ݁ܩܸܠ ܡܸܢܟ݂ܘܿܢ ܡܲܠܟܘܼܬ݂ܵܐ ܕܐܲܠܵܗܵܐ: ܘܬܸܬ݂ܝܼܗܸܒ݂ ܠܥܲܡܵܐ ܕܥܵܒܹ̇ܕ݂ ܦܹܐܪܹ̈ܐ.


text:
ܬܘܼܒ݂ ܫܲܕܲܪ ܥܲܒ݂ܕܹ̈ܐ ܐ̄ܚܪܵܢܹܐ. ܘܐܸܡܲܪ. ܐܸܡܲܪܘ ܠܲܡܙܲܡܢܹ̈ܐ: ܕܗܵܐ ܫܵܪܘܼܬ݂ܝ ܡܛܲܝܒ݂ܵܐ. ܘܬ݂ܵܘܪ̈ܲܝ ܘܲܡܦܲܛܡܲܝ̈. ܩܛܝܼܠܝܼܢ. ܘܟ݂ܠ ܡܸܕܸܡ ܡܛܲܝܲܒ݂: ܬܵܘ ܠܡܸܫܬܘܼܬ݂ܵܐ.


text:
ܘܲܢܦܲܩܘ ܥܲܒ݂ܕܹ̈ܐ ܗܵܢܘܿܢ ܠܐܘܼܪ̈ܚܵܬ݂ܵܐ: ܘܟܲܢܸܫܘ ܟܠ ܕܐܸܫܟܲܚܘ. ܒܝܼܫܹ̈ܐ. ܘܛܵܒܹ̈ܐ. ܘܐܸܬ݂ܡܠܝܼ ܒܹܝܬ݂ ܡܸܫܬܘܼܬ݂ܵܐ ܣܡܝܼܟܹ̈ܐ.


text:
ܗܵܝܕܹܝܢ ܐܸܡܲܪ ܡܲܠܟܵܐ ܠܲܡܫܲܡܫܵܢܹ̈ܐ. ܐܲܣܘܿܪܘ ܐܝܼܕ݂ܵܘ̈ܗܝ ܘܪܸ̈ܓ݂ܠܵܘܗܝ: ܘܐܲܦܩܘܼܗܝ ܠܚܸܫܘܿܟ݂ܵܐ ܒܲܪܵܝܵܐ. ܬܲܡܵܢ ܢܸܗܘܹܐ ܒܸܟ݂ܝܵܐ. ܘܚܘܼܪܵܩ ܫܸܢܹ̈ܐ.


text:
ܘܫܲܕܲܪܘ ܠܘܵܬܹܗ ܬܲܠܡܝܼܕ݂ܲܝ̈ܗܘܿܢ ܥܲܡ ܕܒܹܝܬ݂ ܗܹܪܘܿܕܸܣ. ܘܐܵܡܪܝܼܢ ܠܹܗ. ܡܲܠܦܵܢܵܐ: ܝܵܕ݂ܥܝܼܢܲܢ ܕܫܲܪܝܼܪ ܐܲܢ̄ܬ݁. ܘܐܘܼܪܚܵܐ ܕܐܲܠܵܗܵܐ. ܒܩܘܼܫܬܵܐ ܡܲܠܸܦ ܐܲܢ̄ܬ݁. ܘܠܵܐ ܫܩܝܼܠ ܐܲܢ̄ܬ݁ ܨܸܦܬ݂ܵܐ ܕܐ̄ܢܵܫ. ܠܵܐ ܓܹܝܪ ܢܵܣܹܒ݂ ܐܲܢ̄ܬ݁ ܒܐܲܦܹ̈ܐ ܕܐ̄ܢܵܫܵܐ.


text:
ܘܐܵܡܪܝܼܢ ܠܹܗ. ܡܲܠܦܵܢܵܐ: ܡܘܼܫܹܐ ܐܸܡܲܪ ܠܲܢ. ܕܐܢ ܐ̄ܢܵܫ ܢܡܘܼܬ݂. ܟܲܕ݂ ܠܲܝܬ݁ ܠܹܗ ܒ̈ܢܲܝܵܐ: ܢܸܣܲܒ݂ ܐܲܚܘܼܗܝ ܐܲܢ̄ܬ݁ܬܹܗ. ܘܲܢܩܝܼܡ ܙܲܪܥܵܐ ܠܐܲܚܘܼܗܝ.


text:
ܐܝܼܬ݂ ܗ̄ܘܼܵܘ ܕܹܝܢ ܠܘܵܬܲܢ ܐܲܚܹ̈ܐ ܫܲܒ݂ܥܵܐ. ܩܲܕ݂ܡܵܝܵܐ ܫܩܲܠ ܐܲܢ̄ܬ݁ܬ݂ܵܐ. ܘܡܝܼܬ݂. ܘܲܕ݂ܠܲܝܬ݁ ܗܘ̣ܵܐ ܠܹܗ ܒ̈ܢܲܝܵܐ: ܫܲܒ݂ܩܵܗ̇ ܐܲܢ̄ܬ݁ܬܹܗ ܠܐܲܚܘܼܗܝ.


text:
ܒܲܩܝܵܡܬܵܐ ܓܹܝܪ ܕܡܝܼܬܹ̈ܐ. ܠܵܐ ܢܵܣܒܿܝܼܢ ܢܸܫܹ̈ܐ. ܐܵܦܠܵܐ ܢܸܫܹ̈ܐ ܗܵܘܝܵܢ ܠܓܲܒ݂ܪܹ̈ܐ. ܐܸܠܵܐ ܐܲܝܟ݂ ܡܲܠܲܐܟܹ̈ܐ ܕܐܲܠܵܗܵܐ ܒܲܫܡܲܝܵܐ ܐܝܼܬܲܝܗܘܿܢ.


text:
ܕܐܸܢܵܐ ܐ̄ܢܵܐ ܐܲܠܵܗܹܗ ܕܐܲܒ݂ܪܵܗܵܡ: ܐܲܠܵܗܹܗ ܕܐܝܼܣܚܵܩ ܐܲܠܵܗܹܗ ܕܝܲܥܩܘܿܒ݂: ܘܐܲܠܵܗܵܐ ܠܵܐ ܗܘ̣ܵܐ ܕܡܝܼܬܹ̈ܐ ܐܸܠܵܐ ܕܚܲܝܹ̈ܐ.


text:
ܝܼܫܘܿܥ ܕܹܝܢ ܐܸܡܲܪ ܠܹܗ. ܕܬܸܪܚܲܡ ܠܡܵܪܝܵܐ ܐܲܠܵܗܵܟ݂: ܡܸܢ ܟܠܹܗ ܠܸܒܵܟ݂. ܘܡܸܢ ܟܠܵܗ̇ ܢܲܦ̮ܫܵܟ݂. ܘܡܸܢ ܟܠܹܗ ܚܲܝܠܵܟ݂. ܘܡܸܢ ܟܠܹܗ ܪܸܥܝܵܢܵܟ݂.


text:
ܟܠܡܸܕܸܡ ܗܵܟܹܝܠ ܕܢܹܐܡܪܘܼܢ ܠܟ݂ܘܿܢ ܕܬܸܛܪܘܼܢ: ܛܲܪܘ ܘܲܥܒܸܕ݂ܘ. ܐܲܝܟ݂ ܥܒ݂ܵܕ݂ܲܝ̈ܗܘܿܢ ܕܹܝܢ ܠܵܐ ܬܸܥܒܿܕ݂ܘܼܢ. ܐܵܡܪܝܼܢ ܓܹܝܪ. ܘܠܵܐ ܥܵܒ݂ܕ݂ܝܼܢ.


text:
ܘܐܵܣܪܝܼܢ ܡܵܘܒܠܹܐ ܝܲܩܝܼܪ̈ܵܬ݂ܵܐ: ܘܣܵܝܡܝܼܢ ܥܲܠ ܟܲܬ݂ܦܵܬ݂ܵܐ ܕܲܒ݂ܢܲܝ̈ܢܵܫܵܐ. ܗܸܢܘܿܢ ܕܹܝܢ ܒܨܸܒ݂ܥܗܘܿܢ. ܠܵܐ ܨܵܒܹܝܢ ܕܢܸܩܪܒ݂ܘܼܢ ܠܗܹܝܢ.


text:
ܘܟ݂ܠܗܘܿܢ ܥܒ݂ܵܕ݂ܲܝ̈ܗܘܿܢ ܥܵܒ݂ܕܝܼܢ. ܕܢܸܬ݂ܚܙܘܿܢ ܠܲܒ݂ܢܲܝ̈ܢܵܫܵܐ. ܡܲܦܿܬܹܝܢ ܓܹܝܪ ܬܸܦܠܲܝ̈ܗܘܿܢ ܘܡܵܘܪܟ݂ܝܼܢ ܬܸܟ݂ܠܵܬ݂ܵܐ ܕܡܲܪ̈ܛܘܼܛܲܝܗܘܿܢ.


text:
ܐܲܢ̄ܬ݁ܘܿܢ ܕܹܝܢ. ܠܵܐ ܬܸܬ݂ܩܪܘܿܢ ܪܲܒܝܼ. ܚܲܕ݂ ܗܘܼ ܓܹܝܪ ܪܲܒܟ݂ܘܿܢ. ܐܲܢ̄ܬ݁ܘܿܢ ܕܹܝܢ ܟܠܟ݂ܘܿܢ. ܐܲܚܹ̈ܐ ܐܢ̄ܬܘܿܢ.


text:
ܘܵܝ ܠܟ݂ܘܿܢ ܣܵܦܪܹ̈ܐ ܘܲܦܪ̈ܝܼܫܹܐ. ܢܵܣܒܲܝ ܒܐܲܦܹ̈ܐ: ܕܐܵܟ݂ܠܝܼܢ ܐܢ̄ܬܘܿܢ ܒܵܬܹ̈ܐ ܕܐܲܪ̈ܡܠܵܬ݂ܵܐ. ܒܥܸܠܬ݂ܵܐ ܕܡܵܘܪܟ݂ܝܼܢ ܐܢ̄ܬܘܿܢ ܨܠܵܘܵܬ݂ܟ݂ܘܿܢ ܡܛܠ ܗܵܢܵܐ ܬܩܲܒܠܘܼܢ ܕܝܼܢܵܐ ܝܲܬܝܼܪܵܐ.


text:
ܘܵܝ ܠܟ݂ܘܿܢ ܣܵܦܪܹ̈ܐ ܘܲܦܪ̈ܝܼܫܹܐ. ܢܵܣܒܲܝ̈ ܒܐܲܦܹ̈ܐ: ܕܐܲܚܝܼܕ݂ܝܼܢ ܐܢ̄ܬܘܿܢ ܡܲܠܟܘܼܬ݂ܵܐ ܕܲܫܡܲܝܵܐ ܩܕ݂ܵܡ ܒܢܲܝ̈ܢܵܫܵܐ. ܐܲܢ̄ܬ݁ܘܿܢ ܓܹܝܪ ܠܵܐ ܥܵܐܠܝܼܢ ܐܢ̄ܬܘܿܢ: ܘܠܲܐܝܠܹܝܢ ܕܥܵܐܠܝܼܢ. ܠܵܐ ܫܵܒ݂ܩܝܼܢ ܐܢ̄ܬܘܿܢ ܠܡܸܥܲܠ.


text:
ܘܵܝ ܠܟ݂ܘܿܢ ܣܵܦܪܹ̈ܐ ܘܲܦܪ̈ܝܼܫܹܐ. ܢܵܣܒܲܝ̈ ܒܐܲܦܹ̈ܐ: ܕܡܸܬ݂ܟܲܪܟܿܝܼܢ ܐܢ̄ܬܘܿܢ ܝܲܡܵܐ ܘܝܲܒ݂ܫܵܐ: ܕܬܸܥܒܕ݂ܘܼܢ ܚܲܕ݂ ܓܝܼܘܼܪܵܐ. ܘܡܵܐ ܕܲܗܘܵܐ: ܥܵܒ݂ܕ݂ܝܼܢ ܐܢ̄ܬܘܿܢ ܠܹܗ ܒܪܹܗ ܕܓܹܗܲܢܵܐ. ܐܲܥܦܵܐ ܥܠܲܝܟܿܘܿܢ.


text:
ܘܵܝ ܠܟ݂ܘܿܢ ܢܵܓ݂ܘܿܕ݂ܹ̈ܐ ܣ̈ܡܲܝܵܐ: ܕܐܵܡܪܝܼܢ ܐܢ̄ܬܘܿܢ ܕܡܲܢ ܕܝܵܡܹܐ ܒܗܲܝܟܠܵܐ. ܠܵܐ ܗܘ̣ܵܐ ܡܸܕ݂ܡ. ܡܲܢ ܕܹܝܢ ܕܝܵܡܹܐ ܒܕ݂ܲܗܒ݂ܵܐ ܕܲܒ݂ܗܲܝܟܠܵܐ. ܚܵܐܹܒ݂.


text:
ܘܵܝ ܠܟ݂ܘܿܢ ܣܵܦܪܹ̈ܐ ܘܲܦܪ̈ܝܼܫܹܐ. ܢܵܣܒܲܝ̈ ܒܐܲܦܹ̈ܐ: ܕܲܡܥܲܣܪܝܼܢ ܐܢ̄ܬܘܿܢ ܢܵܢܥܵܐ ܘܲܫܒܸܬ݂ܵܐ ܘܟܲܡܘܼܢܵܐ: ܘܲܫܒܲܩܬ݁ܘܿܢ ܝܲܩܝܼܪ̈ܵܬܹܗ ܕܢܵܡܘܿܣܵܐ. ܕܝܼܢܵܐ ܘܲܚܢܵܢܵܐ. ܘܗܲܝܡܵܢܘܼܬ݂ܵܐ. ܗܵܠܹܝܢ ܕܹܝܢ ܘܵܠܹܐ ܗܘ̣ܵܐ ܕܬܸܥܒܿܕ݂ܘܼܢ: ܘܗܵܠܹܝܢ ܠܵܐ ܬܸܫܒܿܩܘܼܢ.


text:
ܘܵܝ ܠܟ݂ܘܿܢ ܣܵܦܪܹ̈ܐ ܘܲܦܪ̈ܝܼܫܹܐ. ܢܵܣܒܲܝ̈ ܒܐܲܦܹ̈ܐ: ܕܲܡܕ݂ܲܟܹܝܢ ܐܢ̄ܬܘܿܢ ܒܲܪܹܗ ܕܟ݂ܣܵܐ ܘܲܕ݂ܙܵܒ݂ܘܿܪܵܐ: ܠܓ݂ܵܘ ܕܹܝܢ ܡܠܹܝܢ ܚܛܘܼܦܝܵܐ. ܘܥܵܘܠܵܐ.


text:
ܘܵܝ ܠܟ݂ܘܿܢ ܣܵܦܪܹ̈ܐ ܘܲܦܪ̈ܝܼܫܹܐ. ܢܵܣܒܲܝ̈ ܒܐܲܦܹ̈ܐ: ܕܕ݂ܵܡܹܝܢ ܐܢ̄ܬܘܿܢ ܠܩܲܒ݂ܪܹ̈ܐ ܡܲܟ݂ܠܫܹ̈ܐ. ܕܡܸܢ ܠܒܲܪ ܡܸܬ݂ܚܙܹܝܢ ܫܲܦܝܼܪܹ̈ܐ: ܡܸܢ ܠܓ݂ܵܘ ܕܹܝܢ ܡܠܹܝܢ ܓܲܪ̈ܡܹܐ ܕܡܝܼܬܹ̈ܐ. ܘܟ݂ܠܵܗ̇ ܛܲܢܦܘܼܬ݂ܵܐ.


text:
ܗܵܟܲܢܵܐ ܐܵܦ ܐܲܢ̄ܬ݁ܘܿܢ ܡܸܢ ܠܒܲܪ ܡܸܬ݂ܚܙܹܝܢ ܐܢ̄ܬܘܿܢ ܠܲܒ݂ܢܲܝ̈ܢܵܫܵܐ ܐܲܝܟ݂ ܙܲܕܝܼܩܹ̈ܐ: ܘܡܸܢ ܠܓ݂ܵܘ ܡܠܹܝܢ ܐܢ̄ܬܘܿܢ ܥܵܘܠܵܐ. ܘܡܲܣܲܒ݂ ܒܐܲܦܹ̈ܐ.


text:
ܘܵܝ ܠܟ݂ܘܿܢ ܣܵܦܪܹ̈ܐ ܘܲܦܪ̈ܝܼܫܹܐ. ܢܵܣܒܲܝ̈ ܒܐܲܦܹ̈ܐ: ܕܒܵܢܹܝܢ ܐܢ̄ܬܘܿܢ ܩܲܒ݂ܪܹ̈ܐ ܕܲܢܒ݂ܝܹ̈ܐ: ܘܲܡܨܲܒܬ݂ܝܼܢ ܐܢ̄ܬܘܿܢ ܒܹܝܬ݂ ܩܒ݂ܘܼܪܹ̈ܐ ܕܙܲܕܝܼܩܹ̈ܐ.


text:
ܘܐܵܡܪܝܼܢ ܐܢ̄ܬܘܿܢ ܕܐܸܠܘܼ ܗܘܲܝܢ ܒܝܵܘܡܲܝ̈ ܐܲܒ݂ܵܗܲܝ̈ܢ: ܠܵܐ ܗܵܘܹܝܢ ܗ̄ܘܲܝܢ ܠܗܘܿܢ ܫܵܘܬܵܦܹ̈ܐ ܒܲܕ݂ܡܵܐ ܕܲܢܒ݂ܝܹ̈ܐ.


text:
ܡܛܠ ܗܵܢܵܐ ܗܵܐ ܐܸܢܵܐ ܡܫܲܕܲܪ ܐ̄ܢܵܐ ܠܘܵܬ݂ܟ݂ܘܿܢ: ܢܒ݂ܝܹ̈ܐ ܘܚܲܟ̈ܝܼܡܹܐ. ܘܣܵܦܪܹ̈ܐ. ܡܸܢܗܘܿܢ ܩܵܛܠܝܼܢ ܐܢ̄ܬܘܿܢ ܘܙܵܩܦܝܼܢ ܐܢ̄ܬܘܿܢ. ܘܡܸܢܗܘܿܢ ܡܢܲܓܿܕ݂ܝܼܢ ܐܢ̄ܬܘܿܢ ܒܲܟ݂ܢܘܼܫܵܬ݂ܟ݂ܘܿܢ ܘܬܸܪܕܦܘܼܢ ܐܸܢܘܿܢ ܡܸܢ ܡܕ݂ܝܼܢܵܐ ܠܲܡܕ݂ܝܼܢܵܐ:


text:
ܐܲܝܟܲܢܵܐ ܕܢܹܐܬܹܐ ܥܠܲܝܟܿܘܿܢ ܟܠܹܗ ܕܡܵܐ ܕܙܲܕܝܼܩܹ̈ܐ ܕܐܸܬ݂ܐܫܸܕ݂ ܥܲܠ ܐܲܪܥܵܐ: ܡܸܢ ܕܡܹܗ ܕܗܵܒܹܝܠ ܙܲܕܝܼܩܵܐ: ܘܲܥܕ݂ܲܡܵܐ ܠܲܕ݂ܡܹܗ ܕܲܙܟܲܪܝܵܐ ܒܲܪ ܒܪܲܟ݂ܝܵܐ ܗܵܘ ܕܲܩܛܲܠܬܘܿܢ ܒܲܝܢܲܝ ܗܲܝܟܠܵܐ ܠܡܲܕ݂ܒܚܵܐ.


text:
ܐܘܿܪܸܫܠܸܡ ܐܘܿܪܸܫܠܸܡ: ܩܵܛܠܲܬ݂ ܢܒ݂ܝܹ̈ܐ ܘܪܵܓ݂ܡܲܬ݂ ܠܐܲܝܠܹܝܢ ܕܲܫܠܝܼܚܝܼܢ ܠܘܵܬ݂ܵܗ̇. ܟܡܵܐ ܙܲܒ݂ܢܝܼ̈ܢ ܨܒܹܝܬ݂ ܕܐܹܟܲܢܸܫ ܒܢܲܝ̈ܟܝ: ܐܲܝܟ݂ ܕܟ݂ܵܢܫܵܐ ܬܲܪܢܵܓ݂ܘܠܬܵܐ ܦܲܪ̈ܘܼܓܹܝܗ̇ ܬܚܹܝܬ݂ ܓܸܦܹܝܗ̇. ܘܠܵܐ ܨܒܲܝܬ݁ܘܿܢ.


text:
ܐܵܡܲܪܢܵܐ ܠܟ݂ܘܿܢ ܓܹܝܪ: ܕܠܵܐ ܬܸܚܙܘܿܢܵܢܝ ܡܸܢ ܗܵܫܵܐ ܥܕ݂ܲܡܵܐ ܕܬܹܐܡܪܘܼܢ: ܒܪܝܼܟ݂ ܗܘܼ ܕܐܵܬܹܐ ܒܲܫܡܹܗ ܕܡܵܪܝܵܐ.


text:
ܗܘܼ ܕܹܝܢ ܐܸܡܲܪ ܠܗܘܿܢ ܠܵܐ ܗܵܐ ܚܵܙܹܝܢ ܐܢ̄ܬܘܿܢ ܗܵܠܹܝܢ ܟܠܗܹܝܢ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܠܵܐ ܬܸܫܬ݁ܒܸܩ ܗܵܪܟܵܐ ܟܹܐܦ ܥܲܠ ܟܹܐܦ: ܕܠܵܐ ܬܸܣܬܲܬܲܪ.


text:
ܘܟܲܕ݂ ܝܼܬܸܒ݂ ܝܼܫܘܿܥ ܥܲܠ ܛܘܼܪܵܐ ܕܙܲܝ̈ܬܹܐ: ܩܪܸܒ݂ܘ ܬܲܠܡܝܼܕ݂ܵܘ̈ܗܝ. ܘܐܵܡܪܝܼܢ ܒܲܝܢܲܝܗܘܿܢ ܘܠܹܗ. ܐܸܡܲܪ ܠܲܢ ܐܸܡܲܬ݂ܝ ܗܵܠܹܝܢ ܢܸܗܘܝܵܢ. ܘܡܵܢܵܐ ܗܝܼ ܐܵܬ݂ܵܐ ܕܡܹܐܬ݂ܝܼܬ݂ܵܟ݂ ܘܲܕ݂ܫܘܼܠܵܡܹܗ ܕܥܵܠܡܵܐ.


text:
ܥܬ݂ܝܼܕ݂ܝܼܢ ܐܢ̄ܬܘܿܢ ܕܹܝܢ ܠܡܸܫܡܲܥ ܩܹܐܪ̈ܣܹܐ ܘܫܸܡܥܵܐ ܕܲܩܪ̈ܵܒܹܐ. ܚܙܵܘ ܠܵܐ ܬܸܬ݁ܕܵܘܕ݂ܘܼܢ. ܘܵܠܹܐ ܓܹܝܪ ܕܟܠܗܹܝܢ ܢܸܗܘܝܵܢ. ܐܸܠܵܐ ܠܵܐ ܥܕ݂ܲܟܹܝܠ ܫܘܼܠܵܡܵܐ.


text:
ܢܩܘܼܡ ܓܹܝܪ ܥܲܡܵܐ ܥܲܠ ܥܲܡܵܐ: ܘܡܲܠܟܘܼܬ݂ܵܐ ܥܲܠ ܡܲܠܟܘܼܬ݂ܵܐ. ܘܢܸܗܘܘܿܢ ܟܲܦܢܹ̈ܐ ܘܡܵܘܬܵܢܹ̈ܐ ܘܙܵܘܥܹ̈ܐ. ܒܕ݂ܘܼܟܵܐ ܕܘܟܵܐ.


text:
ܗܵܝܕܹܝܢ ܢܲܫܠܡܘܼܢܵܟ݂ܘܿܢ ܠܐܘܼܠܨܵܢܹ̈ܐ. ܘܢܸܩܛܠܘܼܢܵܟ݂ܘܿܢ. ܘܬܸܗܘܘܿܢ ܣܢܝܼܐܝܼܢ ܡܸܢ ܟܠܗܘܿܢ ܥܲܡ̈ܡܹܐ. ܡܛܠ ܫܹܡܝ.


text:
ܘܬܸܬ݂ܟܪܸܙ ܗܵܕܹܐ ܣܒܲܪܬ݂ܵܐ ܕܡܲܠܟܘܼܬ݂ܵܐ. ܒܟ݂ܠܹܗ ܥܵܠܡܵܐ: ܠܣܵܗܕ݂ܘܬ݂ܵܐ ܕܟ݂ܠܗܘܿܢ ܥܲܡ̈ܡܹܐ: ܘܗܵܝܕܹܝܢ ܢܹܐܬܹܐ ܫܘܼܠܵܡܵܐ.


text:
ܡܵܐ ܕܹܝܢ ܕܲܚܙܲܝܬ݁ܘܿܢ ܐܵܬ݂ܵܐ ܛܲܢܦܬ݂ܵܐ ܕܚܘܼܪܒܵܐ: ܕܐܸܬ݂ܐܡܲܪ ܒܕ݂ܵܢܝܼܐܹܝܠ ܢܒ݂ܝܼܵܐ: ܕܩܵܝܡܵܐ ܒܕ݂ܘܼܟܬ݂ܵܐ ܩܲܕܝܼܫܬܵܐ: ܗܵܘ ܕܩܵܪܹܐ ܢܸܣܬܲܟܲܠ


text:
ܢܸܗܘܹܐ ܓܹܝܪ ܗܵܝܕܹܝܢ ܐܘܼܠܨܵܢܵܐ ܪܲܒܵܐ: ܐܲܝܢܵܐ ܕܠܵܐ ܗܘ̣ܵܐ ܡܸܢ ܪܹܫܝܼܬܹܗ ܕܥܵܠܡܵܐ ܘܲܥܕ݂ܲܡܵܐ ܠܗܵܫܵܐ. ܘܠܵܐ ܢܸܗܘܹܐ.


text:
ܘܐܸܠܘܼ ܠܵܐ ܐܸܬ݂ܟܲܪܝܼܘ ܝܵܘ̈ܡܵܬ݂ܵܐ ܗܵܢܘܿܢ: ܠܵܐ ܚܵܝܹܐ ܗܘ̣ܵܐ ܟܠܒܣܲܪ. ܡܛܠ ܓܒܲ̈ܝܵܐ ܕܹܝܢ. ܢܸܬ݂ܟܲܪܘܼܢ ܝܵܘ̈ܡܵܬ݂ܵܐ ܗܵܢܘܿܢ.


text:
ܢܩܘܼܡܘܼܢ ܓܹܝܪ ܡܫܝܼܚܹ̈ܐ ܕܲܓܵܠܹ̈ܐ. ܘܲܢܒ݂ܝܹ̈ܐ ܕܟ݂ܲܕܵܒ݂ܘܼܬ݂ܵܐ. ܘܢܸܬ݁ܠܘܼܢ ܐܵܬ݂ܘܵܬ݂ܵܐ ܪܵܘܪ̈ܒ݂ܵܬ݂ܵܐ: ܐܲܝܟ݂ ܕܢܲܛܥܘܿܢ ܐܸܢ ܡܸܫܟܿܚܵܐ. ܐܵܦ ܠܲܓ݂̈ܒܲܝܵܐ.


text:
ܐܲܝܟܲܢܵܐ ܓܹܝܪ ܕܒܲܪܩܵܐ ܢܵܦܹܩ ܡܸܢ ܡܲܕ݂ܢܚܵܐ: ܘܡܸܬ݂ܚܙܹܐ ܥܕ݂ܲܡܵܐ ܠܡܲܥܪܒ݂ܵܐ: ܗܵܟܲܢܵܐ ܬܸܗܘܹܐ ܡܹܐܬ݂ܝܼܬܹܗ ܕܲܒ݂ܪܹܗ ܕܐ̄ܢܵܫܵܐ.


text:
ܡܸܚܕ݂ܵܐ ܕܹܝܢ ܒܵܬܲܪ ܐܘܼܠܨܵܢܵܐ ܕܝܵܘ̈ܡܵܬ݂ܵܐ ܗܵܢܘܿܢ ܫܸܡܫܵܐ ܢܸܚܫܲܟ݂. ܘܣܲܗܪܵܐ ܠܵܐ ܢܚܵܘܹܐ ܢܘܼܗܪܹܗ. ܘܟܵܘܟܿܒܹ̈ܐ ܢܸܦܠܘܼܢ ܡܸܢ ܫܡܲܝܵܐ. ܘܚܲܝ̈ܠܹܐ ܕܲܫܡܲܝܵܐ ܢܸܬ݁ܬ݁ܙܝܼܥܘܼܢ.


text:
ܘܗܵܝܕܹܝܢ ܢܸܬ݂ܚܙܹܐ ܢܝܼܫܹܗ ܕܲܒ݂ܪܹܗ ܕܐ̄ܢܵܫܵܐ ܒܲܫܡܲܝܵܐ. ܘܗܵܝܕܹܝܢ ܢܲܪܩܕ݂ܵܢ ܟܠܗܹܝܢ ܫܲܪ̈ܒ݂ܵܬ݂ܵܐ ܕܐܲܪܥܵܐ: ܘܢܸܚܙܘܿܢ ܠܲܒ݂ܪܹܗ ܕܐ̄ܢܵܫܵܐ. ܕܐܬܹܐ ܥܲܠ ܥܢܵܢܲܝ ܫܡܲܝܵܐ: ܥܲܡ ܚܲܝܠܵܐ ܘܫܘܼܒ݂ܚܵܐ ܣܲܓܿܝܼܐܵܐ.


text:
ܘܲܢܫܲܕܲܪ ܡܲܠܲܐܟ݂ܵܘܗܝ ܥܲܡ ܫܝܼܦܘܿܪܵܐ ܪܲܒܵܐ: ܘܲܢܟܲܢܫܘܿܢ ܠܲܓ݂̈ܒܲܝܵܐ ܕܝܼܠܹܗ. ܡܸܢ ܐܲܪܒܿܥܲܬ݂ ܪܘܼܚܵܐ. ܡܸܢ ܪܹܫܗܘܿܢ ܕܲܫܡܲܝܵܐ. ܘܲܥܕ݂ܲܡܵܐ ܠܪܹܫܗܘܿܢ.


text:
ܡܸܢ ܬܹܬܵܐ ܕܹܝܢ ܝܼܠܲܦܘ ܦܸܠܐܬ݂ܵܐ. ܕܡܸܚܕ݂ܵܐ ܕܣܵܘܟܹ̈ܝܗ̇ ܪܵܟܵܢ ܘܦܵܪܥܝܼܢ ܛܲܪ̈ܦܹܝܗ̇: ܝܵܕ݂ܥܝܼܢ ܐܢ̄ܬܘܿܢ. ܕܲܡܛܵܐ ܩܲܝܛܵܐ.


text:
ܥܲܠ ܝܵܘܡܵܐ ܕܹܝܢ ܗܵܘ ܘܥܲܠ ܫܵܥܬ݂ܵܐ ܗܵܝ: ܐ̄ܢܵܫ ܠܵܐ ܝܵܕ݂ܲܥ. ܐܵܦܠܵܐ ܡܲܠܲܐܟܹ̈ܐ ܕܲܫܡܲܝܵܐ. ܐܸܠܵܐ ܐܲܒ݂ܵܐ ܒܲܠܚܘܿܕ݂.


text:
ܐܲܝܟܲܢܵܐ ܓܹܝܪ ܕܐܝܼܬܲܝܗܘܿܢ ܗ̄ܘܼܵܘ ܩܕ݂ܵܡ ܛܵܘܦܵܢܵܐ ܐܵܟ݂ܠܝܼܢ ܘܫܵܬܹܝܢ: ܘܢܵܣܒܿܝܼܢ ܢܸܫܹ̈ܐ ܘܝܵܗܒܿܝܼܢ ܠܓܲܒ݂ܪܹ̈ܐ: ܥܕ݂ܲܡܵܐ ܠܝܵܘܡܵܐ ܕܥܲܠ ܢܘܿܚ ܠܟܹܐܘܸܠܵܐ:


text:
ܗܵܕܹܐ ܕܹܝܢ ܕܲܥܘ. ܕܐܸܠܘܼ ܝܵܕ݂ܲܥ ܗܘ̣ܵܐ ܡܵܪܹܐ ܒܲܝܬܵܐ ܒܐܲܝܕ݂ܵܐ ܡܲܛܲܪܬ݂ܵܐ ܐܵܬܹܐ ܓܲܢܵܒ݂ܵܐ: ܡܸܬ݁ܬ݁ܥܝܼܪ ܗ̄ܘܵܐ. ܘܠܵܐ ܫܵܒܹܩ ܗܘ̣ܵܐ ܕܢܸܬ݂ܦܠܸܫ ܒܲܝܬܹ݁ܗ.


text:
ܡܲܢܘܼ ܟܲܝ ܐܝܼܬ݂ܵܘܗܝ ܥܲܒ݂ܕܵܐ ܡܗܲܝܡܢܵܐ ܘܚܲܟܿܝܼܡܵܐ: ܕܐܲܩܝܼܡܹܗ ܡܵܪܹܗ ܥܲܠ ܒܢܲܝ̈ ܒܲܝܬܹ݁ܗ: ܕܢܸܬܸܠ ܠܗܘܿܢ ܣܲܝܒܵܪܬܵܐ ܒܙܲܒ݂ܢܵܗ̇.


text:
ܗܵܝܕܹܝܢ ܬܸܕ݂ܡܹܐ ܡܲܠܟܘܼܬ݂ܵܐ ܕܲܫܡܲܝܵܐ. ܠܲܥܣܲܪ ܒ̈ܬ݂ܘܼܠܵܢ. ܗܵܢܹܝܢ ܕܲܢܣܲܒ݂ ܠܲܡܦܹܝܕ݂ܲܝ̈ܗܹܝܢ ܘܲܢܦܲܩ ܠܐܘܼܪܲܥ ܚܲܬ݂ܢܵܐ ܘܟܲܠܬ݂ܵܐ.


text:
ܐܵܡܪܵܢ ܕܹܝܢ ܗܵܢܹܝܢ ܣܲܟ݂ܠܵܬ݂ܵܐ ܠܚܲܟܝܼ̈ܡܵܬ݂ܵܐ. ܗܲܒܹ̈ܝܢ ܠܲܢ ܡܸܢ ܡܸܫܚܟܹܝܢ: ܕܗܵܐ ܕܥܸܟ݂ܘ ܠܗܘܿܢ ܠܲܡܦܹܝܕ݂ܲܝ̈ܢ.


text:
ܥܢܲܝ̈ ܗܵܠܹܝܢ ܚܲܟ̈ܝܼܡܵܬ݂ܵܐ. ܘܐܵܡܪܵܢ. ܠܡܵܐ ܠܵܐ ܢܸܣܦܲܩ ܠܲܢ ܘܲܠܟܹܝܢ. ܐܸܠܵܐ ܙܸܠܝܢ ܠܘܵܬ݂ ܐܲܝܠܹܝܢ ܕܲܡܙܲܒܿܢܝܼܢ. ܘܲܙܒܸܢܹܝ̈ܢ ܠܟܹܝܢ.


text:
ܘܟܲܕ݂ ܐܸܙܲܠ ܠܡܸܙܒܲܢ: ܐܸܬ݂ܵܐ ܚܲܬ݂ܢܵܐ. ܘܐܲܝܠܹܝܢ ܕܲܡܛܲܝܒ݂ܵܢ ܗ̄ܘܲܝ. ܥܲܠ ܥܲܡܹܗ ܠܒܹܝܬ݂ ܚܠܘܼܠܵܐ: ܘܐܸܬ݁ܬ݁ܚܸܕ݂ ܬܲܪܥܵܐ.


text:
ܐܝܼܬ݂ ܕܝܲܗ̄ܒ݂ ܠܹܗ ܚܲܡܸܫ ܟܲܟܪ̈ܝܼܢ. ܘܐܝܼܬ݂ ܕܬܲܪܬ݁ܝܢ. ܘܐܝܼܬ݂ ܕܲܚܕ݂ܵܐ. ܐ̄ܢܵܫ ܐ̄ܢܵܫ ܐܲܝܟ݂ ܚܲܝܠܹܗ. ܘܲܚܙܲܩ ܡܸܚܕ݂ܵܐ.


text:
ܘܲܩܪܸܒ݂ ܗܵܘ ܕܲܢܣܲܒ݂ ܗܘ̣ܵܐ ܚܲܡܸܫ ܟܲܟܿܪ̈ܝܼܢ: ܘܩܲܪܸܒ݂ ܚܲܡܸܫ ܐ̄ܚܪ̈ܵܢܝܵܢ. ܘܐܸܡܲܪ. ܡܵܪܝ܅ ܚܲܡܸܫ ܟܲܟܿܪ̈ܝܼܢ ܝܲܗ̄ܒ݂ܬ݁ ܠܝܼ: ܗܵܐ ܚܲܡܸܫ ܐ̄ܚܪ̈ܵܢܝܵܢ ܐܸܬ݁ܬܲܓܪܹܬ݂ ܥܠܲܝܗܹܝܢ.


text:
ܐܵܡܲܪ ܠܹܗ ܡܵܪܹܗ. ܐܹܝܘ ܥܲܒ݂ܕܵܐ ܛܵܒ݂ܵܐ ܘܲܡܗܲܝܡܢܵܐ. ܥܲܠ ܩܲܠܝܼܠ ܡܗܲܝܡܲܢ ܗ̄ܘܲܝܬ݁. ܥܲܠ ܣܲܓܿܝܼ ܐܲܩܝܼܡܵܟ݂. ܥܘܿܠ ܠܚܲܕ݂ܘܼܬܹܗ ܕܡܵܪܵܟ݂.


text:
ܘܲܩܪܸܒ݂ ܗܵܘ ܕܬܲܪܬܹܝܢ ܟܲܟܪ̈ܵܘܗܝ. ܘܐܸܡܲܪ. ܡܵܪܝ܅ ܬܲܪܬܹܝܢ ܟܲܟܿܪ̈ܝܼܢ ܝܲܗ̄ܒ݂ܬ݁ ܠܝܼ: ܗܵܐ ܬܲܪܬܹ݁ܝܢ ܐ̄ܚܪܵ̈ܢܝܵܢ ܐܸܬ݁ܬܲܓܪܹܬ݂ ܥܠܲܝܗܹܝܢ.


text:
ܩܪܸܒ݂ ܕܹܝܢ ܐܵܦ ܗܵܘ ܕܲܢܣܲܒ݂ ܚܕ݂ܵܐ ܟܲܟܪܵܐ. ܘܐܸܡܲܪ. ܡܵܪܝ܅ ܝܵܕ݂ܲܥ ܗ̄ܘܹܝܬ݂ ܠܵܟ݂. ܕܓܲܒ݂ܪܵܐ ܐܲܢ̄ܬ݁. ܩܲܫܝܵܐ. ܘܚܵܨܹܕ݂ ܐܲܢ̄ܬ݁ ܐܲܝܟܵܐ ܕܠܵܐ ܙܪܲܥܬ݁. ܘܲܡܟܲܢܸܫ ܐܲܢ̄ܬ݁ ܡܸܢ ܐܲܝܟܵܐ ܕܠܵܐ ܒܲܕܲܪܬ݁.


text:
ܥܢܵܐ ܡܵܪܹܗ. ܘܐܸܡܲܪ ܠܹܗ. ܥܲܒ݂ܕܵܐ ܒܝܼܫܵܐ ܘܲܚܒܸܢܵܢܵܐ: ܝܵܕ݂ܲܥ ܗ̄ܘܲܝܬ݁ ܕܚܵܨܸܕ݂ ܐ̄ܢܵܐ ܐܲܝܟܵܐ ܕܠܵܐ ܙܸܪܥܹܬ݂: ܘܲܡܟܲܢܸܫ ܐ̄ܢܵܐ ܡܸܢ ܐܲܝܟܵܐ ܕܠܵܐ ܒܲܕܪܹܬ݂:


text:
ܘܵܠܹܐ ܗܘ̣ܵܐ ܠܵܟ݂ ܕܬܲܪܡܹܐ ܟܸܣܦܝ. ܥܲܠ ܦܵܬ݂ܘܿܪܵܐ. ܘܐܵܬܹܐ ܗ̄ܘܹܝܬ݂ ܐܸܢܵܐ. ܘܬ݂ܵܒܲܥ ܗ̄ܘܹܝܬ݂ ܕܝܼܠܝ. ܥܲܡ ܪܸ̈ܒܝܵܬܹܗ.


text:
ܠܡܲܢ ܓܹܝܪ ܕܐܝܼܬ݂ ܠܹܗ. ܢܸܬ݂ܝܼܗܸܒ݂ ܠܹܗ. ܘܢܸܬ݁ܬܵܘܣܲܦ ܠܹܗ. ܘܗܵܘ ܕܹܝܢ ܕܠܲܝܬ݁ ܠܹܗ: ܘܐܵܦ ܗܵܘ ܕܐܝܼܬ݂ ܠܹܗ. ܢܸܫܬ݁ܩܸܠ ܡܸܢܹܗ.


text:
ܡܵܐ ܕܐܵܬܹܐ ܕܹܝܢ ܒܪܹܗ ܕܐ̄ܢܵܫܵܐ ܒܫܘܼܒ݂ܚܹܗ: ܘܟ݂ܠܗܘܿܢ ܡܲܠܲܐܟ݂ܵܘ̈ܗܝ ܩܲܕܝܼܫܹ̈ܐ ܥܲܡܹܗ: ܗܵܝܕܹܝܢ ܢܸܬܸ݁ܒ݂ ܥܲܠ ܬܪܘܿܢܘܿܣ ܕܫܘܼܒ݂ܚܹܗ.


text:
ܘܢܸܬ݂ܟܲܢܫܘܿܢ ܩܕ݂ܵܡܵܘܗܝ ܟܠܗܘܿܢ ܥܲܡ̈ܡܹܐ. ܘܲܢܦܲܪܸܫ ܐܸܢܘܿܢ. ܚܲܕ݂ ܡܸܢ ܚܲܕ݂. ܐܲܝܟ݂ ܪܵܥܝܵܐ ܕܲܡܦܲܪܸܫ ܥܸܪ̈ܒܹܐ ܡܸܢ ܓ̈ܕ݂ܲܝܵܐ.


text:
ܗܵܝܕܹܝܢ ܢܹܐܡܲܪ ܡܲܠܟܵܐ ܠܗܵܢܘܿܢ ܕܡܸܢ ܝܲܡܝܼܢܹܗ. ܬܵܘ ܒܪ̈ܝܼܟ݂ܘܗܝ ܕܐܵܒ݂ܝ. ܝܼܪܲܬ݂ܘ ܡܲܠܟܘܼܬ݂ܵܐ: ܕܲܥܬ݂ܝܼܕ݂ܵܐ ܗ̄ܘܵܬ݂ ܠܟ݂ܘܿܢ ܡܸܢ ܬܲܪ̈ܡܝܵܬܹܗ ܕܥܵܠܡܵܐ.


text:
ܟܸܦܢܹܬ݂ ܓܹܝܪ. ܘܝܲܗ̄ܒ݂ܬ݁ܘܿܢ ܠܝܼ ܠܡܹܐܟܲܠ. ܘܲܨܗܹܝܬ݂. ܘܐܲܫܩܝܼܬ݁ܘܿܢܵܢܝ. ܐܲܟ݂ܣܢܵܝܵܐ ܗ̄ܘܹܝܬ݂. ܘܟ݂ܲܢܸܫܬܘܿܢܵܢܝ.


text:
ܥܲܪܛܸܠܵܝܵܐ ܗ̄ܘܹܝܬ݂. ܘܟܲܣܝܼܬ݁ܘܿܢܵܢܝ. ܟܪܝܼܗ ܗ̄ܘܹܝܬ݂. ܘܲܣܥܲܪܬ݁ܘܼܢܵܢܝ. ܘܒܹܝܬ݂ ܐܲܣܝܼܪܹ̈ܐ ܗ̄ܘܹܝܬ݂. ܘܐܸܬܲܝܬ݁ܘܿܢ ܠܘܵܬ݂ܝ.


text:
ܗܵܝܕܹܝܢ ܢܹܐܡܪܘܼܢ ܠܹܗ ܗܵܢܘܿܢ ܙܲܕܝܼܩܹ̈ܐ. ܡܵܪܲܢ܅ ܐܸܡܲܬ݂ܝ ܚܙܲܝܢܵܟ݂ ܕܲܟ݂ܦܸܢ ܐܲܢ̄ܬ݁. ܘܬܲܪܣܝܼܢܵܟ݂: ܐܵܘ ܕܲܨܗܹܐ ܐܲܢ̄ܬ݁. ܘܐܲܫܩܝܼܢܵܟ݂.


text:
ܘܲܥܢܵܐ ܡܲܠܟܵܐ. ܘܐܸܡܲܪ ܠܗܘܿܢ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܲܟ݂ܡܵܐ ܕܲܥܒܲܕܬ݁ܘܿܢ ܠܚܲܕ݂ ܡܸܢ ܗܵܠܹܝܢ ܐܲܚܲܝ̈ ܙܥܘܿܪܹ̈ܐ. ܠܝܼ ܗܘܼ ܥܒܲܕܬ݁ܘܿܢ.


text:
ܗܵܝܕܹܝܢ ܢܹܐܡܲܪ ܐܵܦ ܠܗܵܢܘܿܢ ܕܡܸܢ ܣܸܡܵܠܹܗ. ܙܸܠܘ ܠܟ݂ܘܿܢ ܡܹܢܝ ܠܝܼܛܹ̈ܐ܅ ܠܢܘܼܪܵܐ ܕܲܠܥܵܠܲܡ. ܗܵܝ ܕܲܡܛܲܝܒ݂ܵܐ ܠܵܐܟܸܠܩܲܪܨܵܐ. ܘܲܠܡܲܠܲܐܟ݂ܵܘ̈ܗܝ.


text:
ܘܐܲܟ݂ܣܢܵܝܵܐ ܗ̄ܘܹܝܬ݂. ܘܠܵܐ ܟܲܢܸܫܬ݁ܘܿܢܵܢܝ. ܘܥܲܪܛܸܠܵܝܵܐ ܗ̄ܘܹܝܬ݂. ܘܠܵܐ ܟܲܣܝܼܬ݁ܘܿܢܵܢܝ. ܘܲܟ݂ܪܝܼܗܵܐ ܗ̄ܘܹܝܬ݂. ܘܒܹܝܬ݂ ܐܲܣܝܼܪܹ̈ܐ ܗ̄ܘܹܝܬ݂. ܘܠܵܐ ܣܥܲܪܬ݁ܘܼܢܵܢܝ.


text:
ܗܵܝܕܹܝܢ ܢܸܥܢܘܿܢ ܐܵܦ ܗܸܢܘܿܢ. ܘܢܹܐܡܪܘܼܢ. ܡܵܪܲܢ: ܐܸܡܲܬ݂ܝ ܚܙܲܝܢܵܟ݂ ܟܲܦܢܵܐ. ܐܵܘ ܨܲܗܝܵܐ: ܐܵܘ ܐܲܟ݂ܣܢܵܝܵܐ. ܐܵܘ ܥܲܪܛܸܠܵܝܵܐ: ܐܵܘ ܟܪܝܼܗܵܐ. ܐܵܘ ܒܹܝܬ݂ ܐܲܣܝܼܪܹ̈ܐ: ܘܠܵܐ ܫܲܡܸܫܢܵܟ݂.


text:
ܗܵܝܕܹܝܢ ܢܸܥܢܹܐ. ܘܢܹܐܡܲܪ ܠܗܘܿܢ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܲܟ݂ܡܵܐ ܕܠܵܐ ܥܒܲܕܬ݁ܘܿܢ ܠܚܲܕ݂ ܡܸܢ ܗܵܠܹܝܢ ܙܥܘܿܪܹ̈ܐ: ܐܵܦ ܠܵܐ ܠܝܼ ܥܒܲܕܬ݁ܘܿܢ.


text:
ܗܵܝܕܹܝܢ ܐܸܬ݂ܟܲܢܲܫܘ ܪ̈ܲܒܲܝ ܟܵܗܢܹ̈ܐ. ܘܣܵܦܪܹ̈ܐ. ܘܩܲܫܝܼܫܹ̈ܐ ܕܥܲܡܵܐ: ܠܕ݂ܵܪܬܹܗ ܕܪܲܒ ܟܵܗܢܹ̈ܐ. ܕܡܸܬ݂ܩܪܹܐ ܩܲܝܵܦܵܐ.


text:
ܩܸܪܒܲܬ݂ ܠܹܗ ܐܲܢ̄ܬ݁ܬ݂ܵܐ ܕܐܝܼܬ݂ ܥܠܹܝܗ̇ ܫܵܛܝܼܦ̮ܬܵܐ ܕܡܸܫܚܵܐ. ܕܒܸܣܡܵܐ ܣܲܓܿܝܼ ܕܡܲܝܵܐ. ܘܐܲܫܦܲܥܬ݂ܵܗ̇ ܥܲܠ ܪܹܫܹܗ ܕܝܼܫܘܿܥ. ܟܲܕ݂ ܣܡܝܼܟ݂.


text:
ܝܼܫܘܿܥ ܕܹܝܢ ܝܼܕ݂ܲܥ. ܘܐܸܡܲܪ ܠܗܘܿܢ. ܡܵܢܵܐ ܡܲܠܐܹܝܢ ܐܢ̄ܬܘܿܢ ܠܵܗ̇ ܠܐܲܢ̄ܬ݁ܬ݂ܵܐ. ܥܒ݂ܵܕ݂ܵܐ ܫܲܦܝܼܪܵܐ ܥܸܒ݂ܕܲܬ݂ ܠܘܵܬ݂ܝ.


text:
ܘܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ: ܕܐܲܝܟܵܐ ܕܬܸܬ݂ܟܪܸܙ ܣܒܲܪܬ݂ܝ ܗܵܕܹܐ. ܒܟ݂ܠܹܗ ܥܵܠܡܵܐ: ܢܸܬ݂ܡܲܠܲܠ ܐܵܦ ܡܸܕܸܡ ܕܥܸܒ݂ܕܲܬ݂ ܗܵܕܹܐ. ܠܕ݂ܘܼܟ݂ܪܵܢܵܗ̇.


text:
ܘܐܸܡܲܪ ܠܗܘܿܢ. ܡܵܢܵܐ ܨܵܒܹܝܢ ܐܢ̄ܬܘܿܢ ܠܡܸܬܲܠ ܠܝܼ: ܘܐܸܢܵܐ ܡܲܫܠܸܡ ܐ̄ܢܵܐ ܠܹܗ ܠܟ݂ܘܿܢ. ܗܸܢܘܿܢ ܕܹܝܢ ܐܲܩܝܼܡܘ ܠܹܗ ܬܠܵܬ݂ܝܼܢ ܕܟܸܣܦܵܐ.


text:
ܒܝܵܘܡܵܐ ܕܹܝܢ ܩܲܕ݂ܡܵܝܵܐ ܕܦܲܛܝܼܪܹ̈ܐ: ܩܪܸܒ݂ܘ ܬܲܠܡܝܼܕ݂ܹ̈ܐ ܠܘܵܬ݂ ܝܼܫܘܿܥ. ܘܐܸܡܲܪܘ ܠܹܗ. ܐܲܝܟܵܐ ܨܵܒܹܐ ܐܲܢ̄ܬ݁ ܕܲܢܛܲܝܸܒ݂ ܠܵܟ݂. ܕܬܸܠܥܲܣ ܦܸܨܚܵܐ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܙܸܠܘ ܠܲܡܕ݂ܝܼܢ̄ܬܵܐ ܠܘܵܬ݂ ܦܠܵܢ. ܘܐܸܡܲܪܘ ܠܹܗ. ܪܲܒܲܢ ܐܵܡܲܪ: ܙܲܒ݂ܢܝ ܡܛܵܐ ܠܹܗ. ܠܘܵܬ݂ܵܟ݂ ܥܵܒܹ̇ܕ݂ ܐ̄ܢܵܐ ܦܸܨܚܵܐ. ܥܲܡ ܬܲܠܡ̈ܝܼܕ݂ܲܝ.


text:
ܘܲܒ݂ܪܹܗ ܕܐ̄ܢܵܫܵܐ ܐܵܙܹܠ. ܐܲܝܟܲܢܵܐ ܕܲܟ݂ܬ݂ܝܼܒ݂ ܥܠܵܘܗܝ. ܘܵܝ ܠܹܗ ܕܹܝܢ ܠܓܲܒ݂ܪܵܐ. ܗܵܘ ܕܒ݂ܐܝܼܕ݂ܗ ܒܪܹܗ ܕܐ̄ܢܵܫܵܐ ܡܸܫܬ݁ܠܸܡ. ܦܲܩܵܚ ܗܘ̣ܵܐ ܠܹܗ ܠܓܲܒ݂ܪܵܐ ܗܵܘ. ܐܸܠܘܼ ܠܵܐ ܐܸܬ݂ܝܼܠܸܕ݂.


text:
ܟܲܕ݂ ܕܹܝܢ ܠܵܥܣܝܼܢ: ܫܩܲܠ ܝܼܫܘܿܥ ܠܲܚܡܵܐ ܘܒܲܪܸܟ݂ ܘܲܩܨܵܐ. ܘܝܲܗ̄ܒ݂ ܠܬܲܠܡܝܼܕ݂ܵܘ̈ܗܝ ܘܐܸܡܲܪ. ܣܲܒ݂ܘ ܐܲܟ݂ܘܿܠܘ. ܗܵܢܵܘ ܦܲܓ݂ܪܝ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܕܹܝܢ: ܕܠܵܐ ܐܸܫܬܹܐ ܡܸܢ ܗܵܫܵܐ ܡܸܢ ܗܵܢܵܐ ܝܲܠܕܵܐ ܕܲܓ݂ܦܸܬܵܐ: ܥܕ݂ܲܡܵܐ ܠܝܵܘܡܵܐ ܕܒܹܗ ܐܸܫܬܝܼܘܗܝ ܥܲܡܟ݂ܘܿܢ ܚܲܕ݂ܬ݂ܵܐ. ܒܡܲܠܟܘܼܬܹܗ ܕܐܵܒ݂ܝ.


text:
ܗܵܝܕܹܝܢ ܐܸܡܲܪ ܠܗܘܿܢ ܝܼܫܘܿܥ. ܐܲܢ̄ܬ݁ܘܿܢ ܟܠܟ݂ܘܿܢ ܬܸܬ݂ܟܲܫܠܘܼܢ ܒܝܼ ܒܗܵܢܵܐ ܠܸܠܝܵܐ. ܟܬ݂ܝܼܒ݂ ܓܹܝܪ ܕܐܸܡܚܹܐ ܠܪܵܥܝܵܐ. ܘܢܸܬ݂ܒܲܕܪܘܼܢ ܥܸܪ̈ܒܹܐ ܕܥܵܢܹܗ.


text:
ܐܵܡܲܪ ܠܹܗ ܝܼܫܘܿܥ. ܐܵܡܹܝܢ ܐܵܡܲܪ ܐ̄ܢܵܐ ܠܵܟ݂. ܕܲܒ݂ܗܵܢܵܐ ܠܸܠܝܵܐ ܩܕ݂ܵܡ ܕܢܸܩܪܹܐ ܬܲܪܢܵܓ݂ܠܵܐ: ܬܠܵܬ݂ ܙܲܒ݂ܢ̈ܝܼܢ ܬܸܟ݂ܦܘܿܪ ܒܝܼ.


text:
ܐܵܡܲܪ ܠܹܗ ܟܹܐܦܵܐ. ܐܸܢ ܢܸܗܘܹܐ ܠܝܼ ܠܲܡܡܵܬ݂ ܥܲܡܵܟ݂. ܠܵܐ ܐܸܟ݂ܦܘܿܪ ܒܵܟ݂. ܘܗܵܟ݂ܘܵܬ݂. ܐܵܦ ܟܠܗܘܿܢ ܬܲܠܡܝܼܕ݂ܹ̈ܐ ܐܸܡܲܪܘ.


text:
ܗܵܝܕܹܝܢ ܐܸܬ݂ܵܐ ܥܲܡܗܘܿܢ ܝܼܫܘܿܥ ܠܕ݂ܘܼܟܬ݂ܵܐ ܕܡܸܬ݂ܩܲܪܝܵܐ ܓܲܕ݂ܣܹܡܵܢ. ܘܐܸܡܲܪ ܠܬܲܠܡܝܼܕ݂ܵܘ̈ܗܝ. ܬܸܒ݂ܘ ܗܵܪܟܵܐ. ܥܲܕ݂ ܐܹܙܲܠ ܐܹܨܲܠܹܐ.


text:
ܘܲܦܪܲܩ ܩܲܠܝܼܠ. ܘܲܢܦܲܠ ܥܲܠ ܐܲܦܵܘ̈ܗܝ. ܘܲܡܨܲܠܹܐ ܗ̄ܘܵܐ. ܘܐܵܡܲܪ. ܐܵܒ݂ܝ: ܐܸܢ ܡܸܫܟܚܵܐ. ܢܸܥܒܪܲܢܝ ܟܵܣܵܐ ܗܵܢܵܐ. ܒܪܲܡ ܠܵܐ ܐܲܝܟ݂ ܕܐܸܢܵܐ ܨܵܒܹܐ ܐ̄ܢܵܐ ܐܸܠܵܐ. ܐܲܝܟ݂ ܕܐܲܢ̄ܬ݁.


text:
ܘܐܸܬ݂ܵܐ ܠܘܵܬ݂ ܬܲܠܡܝܼܕ݂ܵܘ̈ܗܝ: ܘܐܸܫܟܲܚ ܐܸܢܘܿܢ. ܟܲܕ݂ ܕܲܡܟܿܝܼܢ. ܘܐܸܡܲܪ ܠܟܹܐܦܵܐ. ܗܵܟܲܢܵܐ ܠܵܐ ܐܸܫܟܲܚܬ݁ܘܿܢ: ܚܕ݂ܵܐ ܫܵܥܵܐ: ܕܬܸܫܗܪܘܼܢ ܥܲܡܝ.


text:
ܬܘܼܒ݂ ܐܸܙܲܠ ܕܬܲܪܬܹ݁ܝܢ ܙܲܒ݂ܢ̈ܝܼܢ ܨܲܠܝܼ. ܘܐܸܡܲܪ. ܐܵܒ݂ܝ: ܐܸܢ ܠܵܐ ܡܸܫܟܲܚ ܗܵܢܵܐ ܟܵܣܵܐ ܕܢܸܥܒܲܪ ܐܸܠܵܐ ܐܸܢ ܐܸܫܬ݁ܝܼܬܹܗ: ܢܸܗܘܹܐ ܨܸܒ݂ܝܵܢܵܟ݂.


text:
ܗܵܝܕܹܝܢ ܐܸܬ݂ܵܐ ܠܘܵܬ݂ ܬܲܠܡܝܼܕ݂ܵܘ̈ܗܝ. ܘܐܸܡܲܪ ܠܗܘܿܢ. ܕܡܲܟ݂ܘ ܡܸܟܹܝܠ ܘܐܸܬ݁ܬ݁ܢܝܼܚܘ. ܗܵܐ ܡܛܵܬ݂ ܫܵܥܬ݂ܵܐ. ܘܲܒ݂ܪܹܗ ܕܐ̄ܢܵܫܵܐ ܡܸܫܬ݁ܠܸܡ ܒܐܝܕ݂ܲܝ̈ܗܘܿܢ ܕܚܲܛܵܝܹ̈ܐ.


text:
ܘܥܲܕ݂ ܗܘܼ ܡܡܲܠܸܠ: ܗܵܐ ܝܼܗܘܼܕ݂ܵܐ ܡܲܫܠܡܵܢܵܐ ܚܲܕ݂ ܡܸܢ ܬܪܸܥܣܲܪܬܵܐ ܐܸܬ݂ܵܐ. ܘܟܸܢܫܵܐ ܥܲܡܹܗ ܣܲܓܿܝܼܐܵܐ. ܥܲܡ ܣܲܦ̮ܣܹܪܹ̈ܐ ܘܚܘܼܛܪܹ̈ܐ. ܡܸܢ ܠܘܵܬ݂ ܪ̈ܲܒܲܝ ܟܵܗܢܹ̈ܐ. ܘܩܲܫܝܼܫܹ̈ܐ ܕܥܲܡܵܐ.


text:
ܗܘܼ ܕܹܝܢ ܝܼܫܘܿܥ. ܐܸܡܲܪ ܠܹܗ. ܥܲܠ ܗܵܝ ܕܐܬܲܝܬ݁ ܚܲܒ݂ܪܝ. ܗܵܝܕܹܝܢ ܐܸܬ݂ܩܲܪܲܒ݂ܘ: ܘܐܲܪܡܝܼܘ ܐܝܼܕ݂ܲܝ̈ܗܘܿܢ ܥܲܠ ܝܼܫܘܿܥ. ܘܐܲܚܕܿܘܼܗܝ.


text:
ܘܗܵܐ ܚܲܕ݂ ܡܸܢ ܗܵܢܘܿܢ ܕܥܲܡ ܝܼܫܘܿܥ ܐܵܘܫܸܛ ܐܝܼܕ݂ܗ. ܘܲܫܡܲܛ ܣܲܦ̮ܣܹܪܵܐ. ܘܲܡܚܵܝܗܝ ܠܥܲܒ݂ܕܹܗ ܕܪܲܒ ܟܵܗܢܹ̈ܐ. ܘܫܲܩܠܵܗ̇ ܐܸܕ݂ܢܹܗ.


text:
ܗܵܝܕܹܝܢ ܐܸܡܲܪ ܠܹܗ ܝܼܫܘܿܥ. ܐܲܗܦܸܟ݂ ܣܲܦ̮ܣܹܪܵܐ ܠܕ݂ܘܼܟܬ݂ܵܗ̇. ܟܠܗܘܿܢ ܓܹܝܪ ܗܵܢܘܿܢ ܕܲܢܣܲܒ݂ܘ ܣܲܝܦܹ̈ܐ. ܒܣܲܝܦܹ̈ܐ ܢܡܘܼܬ݂ܘܼܢ.


text:
ܐܵܘ ܣܵܒܲܪ ܐܲܢ̄ܬ݁ ܕܠܵܐ ܡܸܫܟܲܚ ܐ̄ܢܵܐ ܕܐܸܒ݂ܥܹܐ ܡܸܢ ܐܵܒ݂ܝ: ܘܲܢܩܝܼܡ ܠܝܼ ܗܵܫܵܐ ܝܲܬܝܼܪ ܡܸܢ ܬܲܪܬܲܥܸܣܪܹ̈ܐ ܠܸܓ݂ܝܘܿܢ̈ܝܼܢ ܕܡܲܠܲܐܟܹ̈ܐ.


text:
ܒܗܵܝ ܫܵܥܬ݂ܵܐ. ܐܸܡܲܪ ܝܼܫܘܿܥ ܠܟܸܢܫܹ̈ܐ. ܐܲܝܟ݂ ܕܥܲܠ ܓܲܝܵܣܵܐ ܢܦܲܩܬ݁ܘܿܢ ܒܣܲܦ̮ܣܹܪܹ̈ܐ ܘܲܒ݂ܚܘܼܛܪܹ̈ܐ. ܕܬܹܐܚܕ݂ܘܢܵܢܝ: ܟܠܝܘܿܡ ܠܘܵܬ݂ܟ݂ܘܿܢ ܒܗܲܝܟܠܵܐ ܝܵܬܹܒ݂ ܗ̄ܘܹܝܬ݂ ܘܡܲܠܸܦ. ܘܠܵܐ ܐܸܚܲܕܿܬ݁ܘܼܢܵܢܝ.


text:
ܘܗܵܢܘܿܢ ܕܐܲܚܕܿܘܼܗܝ ܠܝܼܫܘܿܥ. ܐܵܘܒܿܠܘܼܗܝ ܠܘܵܬ݂ ܩܲܝܵܦܵܐ ܪܲܒ ܟܵܗܢܹ̈ܐ: ܐܲܝܟܵܐ ܕܣܵܦܪܹ̈ܐ ܘܩܲܫܝܼܫܹ̈ܐ ܟܢܝܼܫܝܼܢ ܗ̄ܘܼܵܘ.


text:
ܫܸܡܥܘܿܢ ܕܹܝܢ ܟܹܐܦܵܐ. ܐܵܙܹܠ ܗܘ̣ܵܐ ܒܵܬ݂ܪܹܗ ܡܸܢ ܪܘܼܚܩܵܐ: ܥܕ݂ܲܡܵܐ ܠܕ݂ܵܪܬܹ݁ܗ ܕܪܲܒ ܟܵܗܢܹ̈ܐ. ܘܥܲܠ ܝܼܬܸܒ݂ ܠܓ݂ܵܘ ܥܲܡ ܕܲܚܫܹ̈ܐ ܕܢܸܚܙܹܐ ܚܲܪܬ݂ܵܐ.


text:
ܪ̈ܲܒܲܝ ܟܵܗܢܹ̈ܐ ܕܹܝܢ ܘܩܲܫܝܼܫܹ̈ܐ ܘܲܟ݂ܢܘܼܫܬܵܐ ܟܠܵܗ̇: ܒܵܥܹܝܢ ܗ̄ܘܼܵܘ ܥܲܠ ܝܼܫܘܿܥ ܣܵܗܕܵܐ ܐܲܝܟ݂ ܕܲܢܡܝܼܬ݂ܘܼܢܵܝܗܝ.


text:
ܝܼܫܘܿܥ ܕܹܝܢ. ܫܲܬ݁ܝܼܩ ܗ̄ܘܵܐ. ܘܲܥܢܵܐ ܪܲܒ ܟܵܗܢܹ̈ܐ. ܘܐܸܡܲܪ ܠܹܗ. ܡܵܘܡܹܐ ܐ̄ܢܵܐ ܠܵܟ݂ ܒܐܲܠܵܗܵܐ ܚܲܝܵܐ: ܕܬܹܐܡܲܪ ܠܲܢ. ܐܸܢ ܐܲܢ̄ܬ݁ ܗܘܼ ܡܫܝܼܚܵܐ ܒܪܹܗ ܕܐܲܠܵܗܵܐ.


text:
ܐܵܡܲܪ ܠܹܗ ܝܼܫܘܿܥ. ܐܲܢ̄ܬ݁ ܐܸܡܲܪܬ݁. ܐܵܡܲܪܢܵܐ ܠܟ݂ܘܿܢ ܕܹܝܢ: ܕܡܸܢ ܗܵܫܵܐ ܬܸܚܙܘܿܢܵܝܗܝ ܠܲܒ݂ܪܹܗ ܕܐ̄ܢܵܫܵܐ ܕܝܵܬܹܒ݂ ܡܸܢ ܝܲܡܝܼܢܵܐ ܕܚܲܝܠܵܐ: ܘܐܵܬܹܐ ܥܲܠ ܥܢܵܢܲܝ̈ ܫܡܲܝܵܐ.


text:
ܗܵܝܕܹܝܢ ܪܲܒ ܟܵܗܢܹ̈ܐ ܨܲܪܝܼ ܡܵܐܢܵܘ̈ܗܝ. ܘܐܸܡܲܪ. ܗܵܐ ܓܲܕܸܿܦ. ܡܵܢܵܐ ܡܸܟܹܝܠ ܡܸܬ݂ܒܿܥܹܝܢ ܠܲܢ ܣܵܗܕܵܐ. ܗܵܐ ܗܵܫܵܐ ܫܡܲܥܬ݁ܘܿܢ ܓܘܼܕܵܦܹܗ.


text:
ܟܹܐܦܵܐ ܕܹܝܢ ܝܵܬܹܒ݂ ܗܘ̣ܵܐ ܠܒܲܪ ܒܕ݂ܵܪܬܵܐ: ܘܩܸܪܒܲܬ݂ ܠܘܵܬܹܗ ܐܲܡܬ݂ܵܐ ܚܕ݂ܵܐ. ܘܐܵܡܪܵܐ ܠܹܗ. ܐܵܦ ܐܲܢ̄ܬ݁. ܥܲܡ ܝܼܫܘܿܥ ܗ̄ܘܲܝܬ݁ ܢܵܨܪܵܝܵܐ.


text:
ܡܸܢ ܒܵܬܲܪ ܩܲܠܝܼܠ ܕܹܝܢ: ܩܪܸܒ݂ܘ ܗܵܢܘܿܢ ܕܩܵܝܡܝܼܢ. ܘܐܸܡܲܪܘ ܠܟܹܐܦܵܐ. ܫܲܪܝܼܪܵܐܝܼܬ݂ ܐܵܦ ܐܲܢ̄ܬ݁. ܡܸܢܗܘܿܢ ܐܲܢ̄ܬ݁. ܐܵܦ ܡܲܡܠܠܵܟ݂ ܓܹܝܪ ܡܵܘܕܲܥ ܠܵܟ݂.


text:
ܘܐܸܬ݁ܕܟܲܪ ܟܹܐܦܵܐ ܡܸܠܬ݂ܵܐ ܕܝܼܫܘܿܥ ܕܐܸܡܲܪ ܠܹܗ: ܕܲܩܕ݂ܵܡ ܕܢܸܩܪܹܐ ܬܲܪܢܵܓ݂ܠܵܐ ܬܠܵܬ݂ ܙܲܒ݂ܢ̈ܝܼܢ ܬܸܟ݂ܦܘܿܪ ܒܝܼ. ܘܲܢܦܲܩ ܠܒܲܪ. ܒܟ݂ܵܐ ܡܲܪܝܼܪܵܐܝܼܬ݂.


text:
ܟܲܕ݂ ܕܹܝܢ ܗܘ̣ܵܐ ܨܲܦܪܵܐ: ܡܸܠܟܵܐ ܢܣܲܒ݂ܘ ܥܲܠ ܝܼܫܘܿܥ ܟܠܗܘܿܢ ܪ̈ܲܒܲܝ ܟܵܗܢܹ̈ܐ ܘܩܲܫܝܼܫܹ̈ܐ ܕܥܲܡܵܐ. ܐܲܝܟ݂ ܕܲܢܡܝܼܬ݂ܘܼܢܵܝܗܝ.


text:
ܗܵܝܕܹܝܢ ܝܼܗܘܼܕ݂ܵܐ ܡܲܫܠܡܵܢܵܐ: ܟܲܕ݂ ܚܙܵܐ ܕܐܬ݂ܚܲܝܲܒ݂ ܝܼܫܘܿܥ. ܐܸܬ݁ܬ݁ܘܝܼ. ܘܐܸܙܲܠ ܐܲܗܦܸܟ݂ ܗܵܠܹܝܢ ܬܠܵܬ݂ܝܼܢ ܕܟܸܣܦܵܐ ܠܪ̈ܲܒܲܝ ܟܵܗܢܹ̈ܐ ܘܲܠܩܲܫܝܼܫܹ̈ܐ.


text:
ܪ̈ܲܒܲܝ ܟܵܗܢܹ̈ܐ ܕܹܝܢ ܫܲܩܠܘܼܗܝ ܠܟܸܣܦܵܐ. ܘܐܸܡܲܪܘ. ܠܵܐ ܫܲܠܝܼܛ ܕܢܲܪܡܹܝܘܗܝ ܒܹܝܬ݂ ܩܘܼܪܒܵܢܵܐ. ܡܛܠ ܕܛܝܼܡܲܝ̈ ܕܡܵܐ ܗܘܼ.


text:
ܗܵܝܕܹܝܢ ܐܸܬ݂ܡܲܠܝܼ. ܡܸܕܸܡ ܕܐܸܬ݂ܐܡܲܪ ܒܝܲܕ݂ ܢܒ݂ܝܼܵܐ. ܕܐܸܡܲܪ: ܕܢܸܣܒܹܬ݂ ܬܠܵܬ݂ܝܼܢ ܕܟܸܣܦܵܐ ܕܡܵܘܗܝ ܕܝܲܩܝܼܪܵܐ: ܕܩܲܨܘ ܡܸܢ ܒܢܲܝ̈ ܝܼܣܪܵܝܹܠ:


text:
ܗܘܼ ܕܹܝܢ ܝܼܫܘܿܥ. ܩܵܡ ܩܕ݂ܵܡ ܗܸܓ݂ܡܘܿܢܵܐ. ܘܫܲܐܠܹܗ ܗܸܓ݂ܡܘܿܢܵܐ. ܘܐܸܡܲܪ ܠܹܗ. ܐܲܢ̄ܬ݁ ܗܘܼ ܡܲܠܟܵܐ ܕܝܼܗܘܼܕ݂ܵܝܹ̈ܐ: ܐܵܡܲܪ ܠܹܗ ܝܼܫܘܿܥ. ܐܲܢ̄ܬ݁ ܐܸܡܲܪܬ݁.


text:
ܒܟ݂ܠ ܥܹܐܕ݂ܵܐ ܕܹܝܢ: ܡܥܵܕ݂ ܗܘ̣ܵܐ ܗܸܓ݂ܡܘܿܢܵܐ ܕܢܸܫܪܹܐ ܐܲܣܝܼܪܵܐ ܚܲܕ݂ ܠܥܲܡܵܐ: ܐܲܝܢܵܐ ܕܗܸܢܘܿܢ ܨܵܒܹܝܢ ܗ̄ܘܼܵܘ.


text:
ܘܟܲܕ݂ ܟܢܝܼܫܝܼܢ. ܐܸܡܲܪ ܠܗܘܿܢ ܦܝܼܠܵܛܘܿܣ. ܠܡܲܢ ܨܵܒܹܝܢ ܐܢ̄ܬܘܿܢ ܕܐܸܫܪܹܐ ܠܟ݂ܘܿܢ: ܠܒܲܪ ܐܲܒܵܐ. ܐܵܘ ܠܝܼܫܘܿܥ ܕܡܸܬ݂ܩܪܹܐ ܡܫܝܼܚܵܐ.


text:
ܟܲܕ݂ ܝܼܬܸܒ݂ ܕܹܝܢ ܗܸܓ݂ܡܘܿܢܵܐ ܥܲܠ ܒܝܼܡ ܕܝܼܠܹܗ: ܫܸܠܚܲܬ݂ ܠܹܗ ܐܲܢ̄ܬ݁ܬܹܗ. ܘܐܵܡܪܵܐ ܠܹܗ. ܠܵܐ ܠܵܟ݂ ܘܲܠܗܵܘ ܙܲܕܝܼܩܵܐ. ܣܲܓܝܼ ܓܹܝܪ ܚܸܫܹܬ݂ ܒܚܸܠܡܝ ܝܵܘܡܵܢܵܐ ܡܛܠܵܬܹܗ.


text:
ܘܲܥܢܵܐ ܗܸܓ݂ܡܘܿܢܵܐ. ܘܐܸܡܲܪ ܠܗܘܿܢ. ܠܡܲܢ ܨܵܒܹܝܢ ܐܢ̄ܬܘܿܢ ܕܐܸܫܪܹܐ ܠܟ݂ܘܿܢ. ܡܸܢ ܬܪܲܝܗܘܿܢ. ܗܸܢܘܿܢ ܕܹܝܢ ܐܸܡܲܪܘ: ܠܒܲܪ ܐܲܒܵܐ.


text:
ܦܝܼܠܵܛܘܿܣ ܕܹܝܢ ܟܲܕ݂ ܚܙܵܐ ܕܡܸܕܸܡ ܠܵܐ ܡܵܘܬܲܪ: ܐܸܠܵܐ ܝܲܬܝܼܪܵܐܝܼܬ݂ ܪܵܘܒܵܐ ܗܵܘܹܐ: ܫܩܲܠ ܡܲ̈ܝܵܐ ܐܲܫܝܼܓ݂ ܐܝܼܕ݂ܵܘ̈ܗܝ ܠܥܹܝܢ ܟܸܢܫܵܐ. ܘܐܸܡܲܪ. ܡܚܲܣܲܝ ܐ̄ܢܵܐ ܡܸܢ ܕܡܹܗ ܕܗܵܢܵܐ ܙܲܕܝܼܩܵܐ. ܐܲܢ̄ܬ݁ܘܿܢ ܬܸܕ݂ܥܘܼܢ.


text:
ܗܵܝܕܹܝܢ ܐܸܣܛܪ̈ܵܛܝܼܘܼܛܹܐ ܕܗܸܓ݂ܡܘܿܢܵܐ: ܕܲܒ݂ܪܘܼܗܝ ܠܝܼܫܘܿܥ ܠܲܦܪܲܛܘܿܪܝܼܢ. ܘܲܟ݂ܢܲܫܘ ܥܠܵܘܗܝ ܠܟ݂ܠܹܗ ܐܸܣܦܹܝܪ.


text:
ܘܲܓ݂ܕ݂ܲܠܘ ܟܠܝܼܠܵܐ ܕܥܵܘܙܢܵܝܹ̈ܐ. ܘܣܵܡܘ ܒܪܹܫܹܗ. ܘܩܲܢܝܵܐ ܒܝܲܡܝܼܢܹܗ. ܘܲܒ݂ܪܲܟ݂ܘ ܥܲܠ ܒܘܼܪ̈ܟܲܝܗܘܿܢ ܩܕ݂ܵܡܵܘܗܝ. ܘܲܡܒܲܙܚܝܼܢ ܗ̄ܘܼܵܘ ܒܹܗ. ܘܐܵܡܪܝܼܢ. ܫܠܵܡ ܡܲܠܟܵܐ ܕܝܼܗܘܼܕ݂ܵܝܹ̈ܐ.


text:
ܘܐܵܡܪܝܼܢ. ܣܵܬܲܪ ܗܲܝܟܠܵܐ ܘܒܵܢܹܐ ܠܹܗ ܠܲܬ݂ܠܵܬ݂ܵܐ ܝܵܘܡ̈ܝܼܢ: ܦܲܨܵܐ ܢܲܦ̮ܫܵܟ݂ ܐܸܢ ܒܪܹܗ ܐܲܢ̄ܬ݁ ܕܐܲܠܵܗܵܐ. ܘܚܘܿܬ݂ ܡܸܢ ܙܩܝܼܦܵܐ.


text:
ܘܐܵܡܪܝܼܢ. ܠܐܲܚܪ̈ܵܢܹܐ ܐܲܚܝܼ: ܢܲܦ̮ܫܹܗ: ܠܵܐ ܡܸܫܟܲܚ ܠܡܲܚܵܝܘܼ: ܐܸܢ ܡܲܠܟܹܿܗ ܗܘܼ ܕܝܼܣܪܵܝܼܠ: ܢܸܚܘܿܬ݂ ܗܵܫܵܐ ܡܸܢ ܙܩܝܼܦܵܐ. ܘܲܢܗܲܝܡܸܢ ܒܹܗ.


text:
ܘܒ݂ܵܗ̇ ܒܫܵܥܬ݂ܵܐ: ܪܗܸܛ ܚܲܕ݂ ܡܸܢܗܘܿܢ. ܘܲܫܩܲܠ ܐܸܣܦܘܼܓܵܐ. ܘܲܡܠܵܗ̇ ܚܲܠܵܐ: ܘܣܵܡܵܗ̇ ܒܩܲܢܝܵܐ. ܘܡܲܫܩܹ̈ܐ ܗܘ̣ܵܐ ܠܹܗ.


text:
ܘܡܸܚܕ݂ܵܐ ܐܲܦܲܝ̈ ܬܲܪܥܵܐ ܕܗܲܝܟܠܵܐ. ܐܸܨܛܪܝܼ ܠܲܬ݂ܪܹܝܢ. ܡܸܢ ܠܥܸܠ ܥܕ݂ܲܡܵܐ ܠܬܲܚܬ݁. ܘܐܲܪܥܵܐ. ܐܸܬ݁ܬ݁ܙܝܼܥܲܬܸ. ܘܟܹܐܦܹ̈ܐ. ܐܸܨܛܲܪܝܼ.


text:
ܩܸܢܛܪܘܿܢܵܐ ܕܹܝܢ ܘܲܕ݂ܥܲܡܹܗ. ܕܢܵܛܪܝܼܢ ܗ̄ܘܼܵܘ ܠܝܼܫܘܿܥ: ܟܲܕ݂ ܚܙܵܘ ܙܵܘܥܵܐ. ܘܐܲܝܠܹܝܢ ܕܲܗܘܲܝ: ܕܚܸܠܘ. ܛܵܒ݂. ܘܐܸܡܲܪܘ. ܫܲܪܝܼܪܵܐܝܼܬ݂ ܗܵܢܵܐ. ܒܪܹܗ ܗܘ̣ܵܐ ܕܐܲܠܵܗܵܐ.


text:
ܐܝܼܬ݂ ܗ̄ܘܲܝ ܕܹܝܢ ܐܵܦ ܬܲܡܵܢ: ܢܸܫܹ̈ܐ ܣܲܓܿܝܼ̈ܐܵܬ݂ܵܐ. ܕܚܵܙܝܵܢ ܗ̄ܘܲܝ ܡܸܢ ܪܘܼܚܩܵܐ. ܗܵܢܹܝܢ ܕܐܸܬܲܝ̈ ܗ̄ܘܲܝ ܒܵܬ݂ܪܹܗ ܕܝܼܫܘܿܥ. ܡܸܢ ܓܠܝܼܠܵܐ. ܘܲܡܫܲܡܫܵܢ ܗ̄ܘܲܝ ܠܹܗ.


text:
ܕܲܚܕ݂ܵܐ ܡܸܢܗܹܝܢ. ܡܲܪܝܲܡ ܡܲܓ݂ܕ݂ܠܵܝܬܵܐ. ܘܡܲܪܝܲܡ ܐܸܡܹܗ ܕܝܲܥܩܘܿܒ݂ ܘܲܕ݂ܝܵܘܣܹܐ: ܘܐܸܡܗܘܿܢ ܕܲܒ݂ܢܲܝ̈ ܙܲܒ݂ܕ݂ܲܝ.


text:
ܟܲܕ݂ ܗܘ̣ܵܐ ܕܹܝܢ ܪܲܡܫܵܐ: ܐܸܬ݂ܵܐ ܓܲܒ݂ܪܵܐ ܥܲܬ݁ܝܼܪܵܐ ܡܸܢ ܪܵܡܬ݂ܵܐ. ܕܲܫܡܹܗ ܝܵܘܣܸܦ. ܕܐܵܦ ܗܘܼ ܐܸܬ݁ܬܲܠܡܲܕ݂ ܗܘ̣ܵܐ ܠܝܼܫܘܿܥ.


text:
ܘܣܵܡܹܗ ܒܒܹܝܬ݂ ܩܒ݂ܘܼܪܵܐ ܚܲܕ݂ܬ݂ܵܐ ܕܝܼܠܹܗ. ܕܲܢܩܝܼܪ ܒܟܹܐܦܵܐ. ܘܥܲܓܸܠܘ ܟܹܐܦܵܐ ܪܲܒܬ݂ܵܐ: ܐܲܪܡܝܼܘ ܥܲܠ ܬܲܪܥܵܐ ܕܒܹܝܬ݂ ܩܒ݂ܘܼܪܵܐ. ܘܐܸܙܲܠܘ.


text:
ܠܝܵܘܡܵܐ ܕܹܝܢ ܕܲܡܚܵܪ. ܕܐܝܬ݂ܵܘܗܝ ܒܵܬܲܪ ܥܪܘܼܒ݂ܬܵܐ: ܐܸܬ݂ܟܲܢܲܫܘ ܪ̈ܲܒܲܝ ܟܵܗܢܹ̈ܐ ܘܲܦܪ̈ܝܼܫܹܐ ܠܘܵܬ݂ ܦܝܼܠܵܛܘܿܣ.


text:
ܘܐܵܡܪܝܼܢ ܠܹܗ. ܡܵܪܲܢ ܐܸܬ݁ܕܟܲܪܢ: ܕܗܵܘ ܡܲܛܥܝܵܢܵܐ ܐܸܡܲܪ ܗܘ̣ܵܐ ܟܲܕ݂ ܚܲܝ: ܕܡܸܢ ܒܵܬܲܪ ܬܠܵܬ݂ܵܐ ܝܵܘܡܝܼܢ ܩܵܐܹܡ ܐ̄ܢܵܐ.


text:
ܦܩܘܿܕ݂ ܗܵܟܹܝܠ ܡܸܙܕܲܗܪܝܼܢ ܒܩܲܒ݂ܪܵܐ. ܥܕ݂ܲܡܵܐ ܠܲܬ݂ܠܵܬ݂ܵܐ ܝܵܘܡ̈ܝܼܢ. ܕܲܠܡܵܐ ܢܹܐܬ݂ܘܿܢ ܬܲܠܡܝܼܕ݂ܵܘ̈ܗܝ ܢܸܓ݂ܢܒ݂ܘܼܢܵܝܗܝ ܒܠܸܠܝܵܐ: ܘܢܹܐܡܪܘܼܢ ܠܥܲܡܵܐ. ܕܡܸܢ ܒܹܝܬ݂ ܡܝܼܬܹ̈ܐ ܩܵܡ: ܘܬܸܗܘܹܐ ܛܘܼܥܝܲܝ ܐ̄ܚܪܵܝܬܵܐ ܒܝܼܫܵܐ ܡܸܢ ܩܲܕ݂ܡܵܝܬܵܐ.


text:
ܒܪܲܡܫܵܐ ܕܹܝܢ ܒܫܲܒܿܬ݂ܵܐ. ܕܢܵܓܲܗ ܚܲܕ݂ܒܫܲܒܵܐ: ܐܸܬ݂ܵܬ݂ ܡܲܪܝܲܡ ܡܲܓ݂ܕ݂ܠܵܝܬܵܐ ܘܡܲܪܝܲܡ ܐ̄ܚܪܹܬ݂ܵܐ. ܕܢܸܚܙܝܵܢ ܩܲܒ݂ܪܵܐ.


text:
ܘܗܵܐ ܙܵܘܥܵܐ ܪܲܒܵܐ ܗܘܵܐ. ܡܲܠܲܐܟ݂ܐ ܓܹܝܪ ܕܡܵܪܝܵܐ ܢܚܸܬ݂ ܡܸܢ ܫܡܲܝܵܐ: ܘܲܩܪܸܒ݂ ܥܲܓܸܠ ܟܹܐܦܵܐ ܡܸܢ ܬܲܪܥܵܐ. ܘܝܵܬܹܒ݂ ܗܘ̣ܵܐ ܥܠܹܝܗ̇.


text:
ܥܢܵܐ ܕܹܝܢ ܡܲܠܲܐܟ݂ܐ. ܘܐܸܡܲܪ ܠܢܸܫܹ̈ܐ. ܐܲܢ̄ܬܹ݁ܝܢ ܠܵܐ ܬܸܕ݂ܚܠܵܢ. ܝܵܕ݂ܲܥ ܐ̄ܢܵܐ ܓܹܝܪ. ܕܲܠܝܼܫܘܿܥ ܕܐܙܕܩܸܦ ܒܵܥܝܵܢ ܐ݇ܢܬܹܝܢ.


text:
ܘܙܸܠܹܝܢ ܒܲܥܓܲܠ ܐܸܡܲܪܹ̈ܝܢ ܠܬܲܠܡܝܼܕ݂ܵܘ̈ܗܝ ܕܩܵܡ ܡܸܢ ܒܹܝܬ݂ ܡܝܼܬܹ̈ܐ: ܘܗܵܐ ܩܵܕ݂ܡ ܠܟ݂ܘܿܢ. ܠܲܓ݂ܠܝܼܠܵܐ: ܬܲܡܵܢ ܬܸܚܙܘܿܢܵܝܗܝ. ܗܵܐ ܐܸܡܪܹܬ݂ ܠܟܹܝܢ.


text:
ܘܗܵܐ ܝܼܫܘܿܥ ܦܓܲܥ ܒܗܹܝܢ. ܘܐܸܡܲܪ ܠܗܹܝܢ. ܫܠܵܡ ܠܟܹܝܢ. ܗܸܢܹܝܢ ܕܹܝܢ ܩܪܸܒ݂. ܐܸܚܲܕ݂ ܪܸ̈ܓ݂ܠܵܘܗܝ. ܘܲܣܓܸܕ݂ܝܢ ܠܹܗ.


text:
ܗܵܝܕܹܝܢ ܐܸܡܲܪ ܠܗܹܝܢ ܝܼܫܘܿܥ. ܠܵܐ ܬܸܕ݂ܚܠܵܢ. ܐܸܠܵܐ ܙܸܠܝܢ ܐܸܡܲܪܹ̈ܝܢ ܠܐܲܚܲܝ̈: ܕܢܹܐܙܠ̄ܘܼܢ ܠܲܓ݂ܠܝܼܠܵܐ. ܘܬܲܡܵܢ ܢܸܚܙܘܿܢܵܢܝ.


text:
ܟܲܕ݂ ܐܸܙܲܠܹܝ̈ܢ ܕܹܝܢ: ܐܸܬ݂ܵܘ ܐ̄ܢܵܫܵܐ ܡܸܢ ܩܸܣܛܘܼܢܵܪܹ̈ܐ ܗܵܢܘܿܢ ܠܲܡܕ݂ܝܼܢ̄ܬܵܐ: ܘܐܸܡܲܪܘ ܠܪ̈ܲܒܲܝ ܟܵܗܢܹ̈ܐ ܟܠܡܸܕܸܡ ܕܲܗܘܵܐ.


text:
ܘܐܸܢ ܐܸܫܬܲܡܥܲܬܸ ܗܵܕܹܐ ܩܕ݂ܵܡ ܗܸܓ݂ܡܘܿܢܵܐ: ܚܢܲܢ ܡܦܝܼܣܝܼܢ ܚ̄ܢܲܢ ܠܹܗ. ܘܲܠܟ݂ܘܿܢ. ܕܠܵܐ ܨܸܦܬ݂ܵܐ ܥܵܒ݂ܕ݂ܝܼܢ ܚ̄ܢܲܢ.


text:
ܗܸܢܘܿܢ ܕܹܝܢ ܟܲܕ݂ ܢܣܲܒ݂ܘ ܟܸܣܦܵܐ. ܥܒܲܕ݂ܘ ܐܲܝܟ݂ ܕܐܲܠܸܦܘ ܐܸܢܘܿܢ. ܘܢܸܦܩܲܬ݂ ܡܸܠܬ݂ܵܐ ܗܵܕܹܐ ܒܹܝܬ݂ ܝܗ̄ܘܼܕ݂ܵܝܹ̈ܐ. ܥܕ݂ܲܡܵܐ ܠܝܵܘܡܵܢܵܐ.


text:
ܘܲܩܪܸܒ݂ ܝܼܫܘܿܥ ܡܲܠܸܠ ܥܲܡܗܘܿܢ. ܘܐܸܡܲܪ ܠܗܘܿܢ. ܐܸܬ݂ܝܼܗܸܒ݂ ܠܝܼ ܟܠ ܫܘܼܠܛܵܢ ܒܲܫܡܲܝܵܐ ܘܒܲܐܪܥܵܐ. ܘܐܲܝܟܲܢܵܐ ܕܫܲܕܪܲܢܝ ܐܵܒ݂ܝ. ܡܫܲܕܲܪ ܐ̄ܢܵܐ ܠܟ݂ܘܿܢ.


text:
ܘܐܲܠܸܦܘ ܐܸܢܘܿܢ. ܕܢܸܛܪܘܼܢ ܟܠܡܵܐ ܕܦܲܩܸܕ݂ܬ݁ܟ݂ܘܿܢ. ܘܗܵܐ ܐܸܢܵܐ ܥܲܡܟ݂ܘܿܢ ܐ̄ܢܵܐ ܟܠܗܘܿܢ ܝܵܘ̈ܡܵܬ݂ܵܐ ܥܕ݂ܲܡܵܐ ܠܫܘܼܠܵܡܹܗ ܕܥܵܠܡܵܐ. ܐܵܡܝܼܢ


text:
ܘܢܵܦܩܵܐ ܗ̄ܘܵܬ݂ ܠܘܵܬܹܗ ܟܠܵܗ̇ ܟܘܿܪ ܕܲܝܗܘܼܕ݂ ܘܟ݂ܠܗܘܿܢ ܒܢܲܝ̈ ܐܘܿܪܸܫܠܸܡ. ܘܡܲܥܡܸܕ݂ ܗܘ̣ܵܐ ܠܗܘܿܢ ܒܝܘܿܪܕܢܵܢ ܟܲܕ݂ ܡܵܘܕܹܝܢ ܒܲܚܛܵܗܲܝ̈ܗܘܿܢ.


text:
ܗܘܼ ܕܹܝܢ ܝܘܿܚܲܢܵܢ ܠܒ݂ܝܼܫ ܗܘ̣ܵܐ ܠܒ݂ܘܼܫܵܐ ܕܣܲܥܪܵܐ ܕܓܲܡܠܹ̈ܐ. ܘܐܲܣܝܼܪ ܗܘ̣ܵܐ ܥܪܲܩܬ݂ܵܐ ܕܡܸܫܟܵܐ ܒܚܲܨܵܘ̈ܗܝ. ܘܡܹܐܟ݂ܘܼܠܬܹ݁ܗ ܐܝܼܬܹܝܗ̇ ܗ̄ܘܵܬ݂ ܩܲܡܨܹ̈ܐ. ܘܕܸܒ݂ܫܵܐ ܕܒܲܪܵܐ.


text:
ܘܡܲܟ݂ܪܸܙ ܗ̄ܘܵܐ. ܘܐܵܡܲܪ. ܗܵܐ ܐܵܬܹܐ ܒܵܬܲܪܝ. ܕܚܲܝܠܬ݂ܵܢ ܡܹܢܝ. ܗܵܘ ܕܠܵܐ ܫܵܘܹܐ ܐ̄ܢܵܐ ܕܐܸܓܿܗܲܢ ܐܸܫܪܹܐ ܥܲܪ̈ܩܹܐ ܕܲܡܣܵܢܵܘ̈ܗܝ.


text:
ܘܲܗܘܵܐ ܬܲܡܵܢ ܒܡܲܕ݂ܒܪܵܐ ܝܵܘ̈ܡܵܬ݂ܵܐ ܐܲܪܒܥܝܼܢ ܟܲܕ݂ ܡܸܬ݂ܢܲܣܹܐ ܡܸܢ ܣܵܛܵܢܵܐ. ܘܐܝܼܬ݂ܵܘܗܝ ܗܘ̣ܵܐ ܥܲܡ ܚܲܝ̈ܘܵܬ݂ܵܐ. ܘܲܡܫܲܡܫܝܼܢ ܗ̄ܘܼܵܘ ܠܹܗ ܡܲܠܲܐܟܹ̈ܐ.


text:
ܒܵܬܲܪ ܕܐܫܬ݁ܠܸܡ ܕܹܝܢ ܝܘܿܚܲܢܵܢ ܐܸܬ݂ܵܐ ܠܹܗ ܝܼܫܘܿܥ ܠܲܓ݂ܠܝܼܠܵܐ. ܘܡܲܟ݂ܪܸܙ ܗܘ̣ܵܐ ܣܒܲܪܬ݂ܵܐ ܕܡܲܠܟܘܼܬܹܗ ܕܐܲܠܵܗܵܐ.


text:
ܘܟܲܕ݂ ܡܗܲܠܸܟ݂ ܚܕ݂ܵܪܲܝ ܝܲܡܵܐ ܕܲܓ݂ܠܝܼܠܵܐ ܚܙܵܐ ܠܫܸܡܥܘܿܢ ܘܠܲܐܢܕܪܹܐܘܿܣ ܐܲܚܘܼܗܝ. ܕܪܵܡܹܝܢ ܡܨ̈ܝܼܕ݂ܵܬ݂ܵܐ ܒܝܲܡܵܐ. ܐܝܼܬܲܝܗܘܿܢ ܗ̄ܘܼܵܘ ܓܹܝܪ ܨܲܝܵܕܹ̈ܐ.


text:
ܘܟܲܕ݂ ܥܒܲܪ ܩܲܠܝܼܠ ܚܙܵܐ ܠܝܲܥܩܘܿܒ݂ ܒܲܪ ܙܲܒ݂ܕܲܝ. ܘܲܠܝܘܿܚܲܢܵܢ ܐܲܚܘܼܗܝ. ܘܐܵܦ ܠܗܘܿܢ ܒܲܣܦܝܼܢ̄ܬܵܐ. ܕܲܡܬܲܩܢܝܼܢ ܡܨܝܼܕ݂ܵܬ݂ܗܘܿܢ.


text:
ܘܐܸܡܲܪ. ܡܵܐ ܠܲܢ ܘܠܵܟ݂ ܝܼܫܘܿܥ ܢܵܨܪܵܝܵܐ. ܐܸܬܲܝܬ݁ ܠܡܵܘܒܵܕ݂ܘܼܬܲܢ. ܝܵܕܲܥ ܐ̄ܢܵܐ ܠܵܟ݂ ܡܲܢ ܐܲܢ̄ܬ݁ ܩܲܕܝܼܫܹܗ ܕܐܲܠܵܗܵܐ.


text:
ܘܐܸܬ݁ܕܲܡܲܪܘ ܟܠܗܘܿܢ ܘܒ݂ܵܥܹܝܢ ܗ̄ܘܼܵܘ ܚܲܕ݂ ܥܲܡ ܚܲܕ݂ ܘܐܵܡܪܝܼܢ. ܕܡܵܢܵܐ ܗܝ ܗܵܕܹܐ. ܘܡܲܢܘܼ ܝܘܼܠܦܵܢܵܐ ܗܵܢܵܐ ܚܲܕ݂ܬ݂ܵܐ ܕܲܒ݂ܫܘܼܠܛܵܢܵܐ ܘܐܵܦ ܠܪ̈ܘܼܚܹܐ ܛܲܢ̈ܦܵܬ݂ܵܐ ܦܵܩܸܕ݂. ܘܡܸܫܬܲܡܥܵܢ ܠܹܗ.


text:
ܘܐܲܣܝܼ ܠܣܲܓܝܼܐܹ̈ܐ ܕܒ݂ܝܼܫܵܐܝܼܬ݂ ܥܒ݂ܝܼܕ݂ܝܼܢ ܗ̄ܘܼܵܘ ܒܟ݂ܘܼܪܗܵܢܹ̈ܐ ܡܫܲܚܠܦܹ̈ܐ. ܘܕܲܝ̈ܘܹܐ ܣܲܓܝܼܐܹ̈ܐ ܐܲܦܸܩ. ܘܠܵܐ ܫܵܒܹܩ ܗܘ̣ܵܐ ܠܗܘܿܢ ܠܕܲܝ̈ܘܹܐ ܕܲܢܡܲܠܠܘܼܢ ܡܛܠ ܕܝܵܕ݂ܥܝܼܢ ܗ̄ܘܼܵܘ ܠܹܗ.


text:
ܘܐܸܬ݂ܵܐ ܠܘܵܬܹܗ ܓܲܪܒܵܐ ܘܲܢܦܲܠ ܥܲܠ ܪܸ̈ܓ݂ܠܵܘܗܝ. ܘܒ݂ܵܥܹܐ ܗܘ̣ܵܐ ܡܸܢܹܗ. ܘܐܸܡܲܪ ܠܹܗ. ܐܸܢ ܨܵܒܹܐ ܐܲܢ̄ܬ݁. ܡܸܫܟܲܚ ܐܲܢ̄ܬ݁ ܠܲܡܕܲܟܵܝܘܼܬ݂ܝ.


text:
ܘܐܸܡܲܪ ܠܹܗ. ܚܙܝܼ ܠܡܵܐ ܠܐ̄ܢܵܫ ܐܵܡܲܪ ܐܲܢ̄ܬ݁. ܐܸܠܵܐ ܙܸܠ ܚܵܘܵܐ ܢܲܦ̮ܫܵܟ݂ ܠܟ݂ܵܗܢܹ̈ܐ ܘܩܲܪܸܒ݂ ܩܘܼܪܒܵܢܵܐ ܚܠܵܦ ܬܲܕ݂ܟܝܬ݂ܵܟ݂ ܐܲܝܟܲܢܵܐ ܕܦܲܩܸܕ݂ ܡܘܼܫܹܐ. ܠܣܵܗܕܘܬ݂ܗܘܿܢ.


text:
ܗܘܼ ܕܹܝܢ ܟܲܕ݂ ܢܦܲܩ ܫܲܪܝܼ ܗܘ̣ܵܐ ܡܲܟ݂ܪܸܙ ܣܲܓܝܼ. ܘܐܲܛܒܵܗ̇ ܠܡܸܠܬ݂ܵܐ ܐܲܝܟܲܢܵܐ ܕܠܵܐ ܢܸܫܟܲܚ ܗܘ̣ܵܐ ܝܼܫܘܿܥ ܓܲܠܝܵܐܝܼܬ݂ ܕܢܸܥܘܠ ܠܲܡܕ݂ܝܼܢ̄ܬܵܐ. ܐܸܠܵܐ ܠܒܲܪ ܗܘܵܐ. ܒܐܲܬ݂ܪܵܐ ܚܘܼܪܒܵܐ. ܘܐܵܬܹܝܢ ܗ̄ܘܼܵܘ ܠܘܵܬܹܗ. ܡܸܢ ܟܠ ܕܘܟܵܐ.


text:
ܐܸܬ݂ܟܲܢܲܫܘ ܣܲܓܝܼܐܹ̈ܐ ܐܲܝܟܲܢܵܐ ܕܠܵܐ ܐܸܫܟܲܚ ܐܵܚܸܕ݂ ܐܸܢܘܿܢ. ܐܵܦܠܵܐ ܩܕ݂ܵܡ ܬܲܪܥܵܐ. ܘܲܡܡܲܠܸܠ ܗܘ̣ܵܐ ܥܲܡܗܘܿܢ ܡܸܠܬ݂ܵܐ.


text:
ܘܲܕ݂ܠܵܐ ܐܸܫܟܲܚܘ ܠܡܸܬ݂ܩܲܪܵܒ݂ܘܼ ܠܘܵܬܹܗ ܡܛܠ ܟܢܫܵܐ ܣܠܸܩܘ ܠܗܘܿܢ ܠܐܸܓܵܪܵܐ. ܘܐܲܪܝܼܡܘ ܬܲܛܠܝܼܠܵܐ ܕܐܲܬܲܪ ܕܐܝܬ݂ܵܘܗܝ ܗܘ̣ܵܐ ܝܼܫܘܿܥ ܘܫܲܒܘܼܗ ܥܲܪܣܵܐ ܕܲܪܡܹܐ ܗܘ̣ܵܐ ܒܵܗ̇ ܡܫܲܪܝܵܐ.


text:
ܝܼܫܘܿܥ ܕܹܝܢ ܝܼܕܲܥ ܒܪܘܼܚܹܗ. ܕܗܵܠܹܝܢ ܡܸܬ݂ܪܲܥܹܝܢ ܒܢܲܦ̮ܫܗܘܿܢ ܘܐܸܡܲܪ ܠܗܘܿܢ. ܡܵܢܵܐ ܡܸܬ݂ܪܲܥܹܝܢ ܐܢ̄ܬܘܿܢ ܗܵܠܹܝܢ ܒܠܸܒܟ݂ܘܿܢ.


text:
ܐܲܝܕ݂ܵܐ ܦܫܝܼܩܵܐ ܠܡܹܐܡܲܪ ܠܲܡܫܲܪܝܵܐ. ܕܲܫܒ݂ܝܼܩܝܼܢ ܠܵܟ݂ ܚܛܵܗܲܝܟ ܐܵܘ ܠܡܹܐܡܲܪ. ܕܩܘܼܡ ܫܩܘܿܠ ܥܲܪܣܵܟ݂. ܘܗܲܠܸܟ݂.


text:
ܘܩܵܡ ܒܲܪ ܫܵܥܬܹܗ. ܘܲܫܩܲܠ ܥܲܪܣܹܗ ܘܲܢܦܲܩ ܠܥܝܼܢ ܟܠܗܘܿܢ. ܐܲܝܟܲܢܵܐ ܕܢܸܬ݁ܕܲܡܪܘܼܢ ܟܠܗܘܿܢ ܘܲܢܫܲܒܚܘܼܢ ܠܐܲܠܵܗܵܐ. ܟܲܕ݂ ܐܵܡܪܝܼܢ. ܕܠܵܐ ܡܸܡܬ݂ܘܿܡ ܚܙܲܝܢ ܗܵܟܲܢܵܐ.


text:
ܘܟܲܕ݂ ܥܵܒܲܪ ܚܙܵܐ ܠܠܹܘܝܼ ܒܲܪ ܚܲܠܦܲܝ. ܕܝܵܬܹ݁ܒ݂ ܒܹܝܬ݂ ܡܵܟ݂ܣܹ̈ܐ. ܘܐܸܡܲܪ ܠܹܗ. ܬܵܐ ܒܵܬܲܪܝ. ܘܩܵܡ ܐܸܙܲܠ ܒܵܬ݂ܪܹܗ.


text:
ܘܲܗܘܵܐ ܕܟܲܕ݂ ܣܡܝܼܟ݂ ܒܒܲܝܬܹ݁ܗ ܣܲܓܝܼܐܹ̈ܐ ܡܵܟ݂ܣܹ̈ܐ ܘܚܲܛܵܝܹ̈ܐ ܣܡܝܼܟ݂ܝܼܢ ܗܘܵܘ ܥܲܡ ܝܼܫܘܿܥ ܘܥܲܡ ܬܲܠܡܝܼܕ݂ܵܘ̈ܗܝ. ܐܝܼܬܲܝܗܘܿܢ ܗ̄ܘܼܵܘ ܓܹܝܪ ܣܲܓܝܼܐܹ̈ܐ. ܘܐܸܬ݂ܵܘ ܒܵܬ݂ܪܹܗ.


text:
ܘܣܵܦܪܹ̈ܐ ܘܲܦܪ̈ܝܼܫܹܐ ܟܲܕ݂ ܚܙܵܐܘܼܗܝ ܕܠܵܥܹܣ ܥܲܡ ܡܵܟ݂ܣܹ̈ܐ ܘܥܲܡ ܚܲܛܵܝܹ̈ܐ ܐܸܡܲܪܘ ܠܬܲܠܡܝܼܕ݂ܵܘ̈ܗܝ. ܡܵܢܵܘ ܥܲܡ ܡܵܟ݂ܣܹ̈ܐ ܘܚܲܛܵܝܹ̈ܐ ܐܵܟ݂ܸܠ ܘܫܵܬܹܐ.


text:
ܟܲܕ݂ ܫܡܲܥ ܕܹܝܢ ܝܼܫܘܿܥ. ܐܸܡܲܪ ܠܗܘܿܢ. ܠܵܐ ܣܢܝܼܩܝܼܢ ܚܠܝܼܡܹܐ ܥܲܠ ܐܵܣܝܵܐ. ܐܸܠܵܐ ܐܲܝܠܹܝܢ ܕܒ݂ܝܼܫ ܒܝܼܫ ܥܒ݂ܝܼܕ݂ܝܼܢ. ܠܵܐ ܐܸܬ݂ܝܬ݂ ܕܐܩܪܹܐ ܠܙܲܕܝܼܩܹ̈ܐ ܐܸܠܵܐ ܠܚܲܛܵܝܹ̈ܐ.


text:
ܬܲܠܡܝܼܕ݂ܵܘ̈ܗܝ ܕܹܝܢ ܕܝܘܿܚܲܢܵܢ ܘܲܦܪ̈ܝܼܫܹܐ. ܨܵܝܡܝܼܢ ܗ̄ܘܼܵܘ. ܘܐܸܬ݂ܵܘ ܘܐܵܡܪܝܼܢ ܠܹܗ. ܠܡܵܢܵܐ ܬܲܠܡܝܼܕ݂ܵܘ̈ܗܝ ܕܝܘܿܚܲܢܵܢ ܘܕܲܦܪ̈ܝܼܫܹܐ ܨܵܝܡܝܼܢ ܘܬܲܠܡܝܼܕܲܝܟ ܕܝܼܠܵܟ݂ ܠܵܐ ܨܵܝܡܝܼܢ.


text:
ܠܵܐ ܐ̄ܢܵܫ ܪܵܡܹܐ ܐܘܼܪܩܲܥܬ݂ܵܐ ܚܕܲܬ݂ܵܐ. ܘܚܵܐܹܛ ܥܲܠ ܡܵܐܢܵܐ ܒܠܵܝܵܐ. ܕܠܵܐ ܢܵܣܒܵܐ ܡܲܠܝܘܼܬ݂ܵܗ̇ ܗܵܝ ܚܕܲܬ݂ܵܐ ܡܸܢ ܒܠܵܝܵܐ ܘܗܵܘܹܐ ܣܸܕ݂ܩܵܐ ܝܲܬܝܼܪܵܐ.


text:
ܘܠܵܐ ܐ̄ܢܵܫ ܪܵܡܹܐ ܚܲܡܪܵܐ ܚܲܕ݂ܬ݂ܵܐ ܒܙܸܩܹ̈ܐ ܒ̈ܠܵܝܵܬ݂ܵܐ. ܕܠܵܐ ܚܲܡܪܵܐ ܡܨܲܪܹܐ ܠܙܸܩܹ̈ܐ ܘܙܸܩܹ̈ܐ ܐܵܒ݂ܕܵܢ. ܘܚܲܡܪܵܐ ܡܸܬ݂ܐܫܸܕ݂. ܐܸܠܵܐ ܪܵܡܹܝܢ ܚܲܡܪܵܐ ܚܲܕ݂ܬ݂ܵܐ ܒܙܸܩܹ̈ܐ ܚܲܕ݂̈ܬܵܬ݂ܵܐ.


text:
ܘܲܗܘܵܐ ܕܟܲܕ݂ ܐܵܙܹܠ ܝܼܫܘܿܥ ܒܫܲܒܿܬ݂ܵܐ ܒܹܝܬ݂ ܙܲܪ̈ܥܹܐ ܬܲܠܡܝܼܕ݂ܵܘ̈ܗܝ ܡܗܲܠܟ݂ܝܼܢ ܗ̄ܘܼܵܘ. ܘܡܵܠܓ݁ܝܼܢ ܫܸܒܠܹ̈ܐ.


text:
ܐܵܡܲܪ ܠܗܘܿܢ ܝܼܫܘܿܥ. ܠܵܐ ܡܸܡܬ݂ܘܿܡ ܩܪܲܝܬ݁ܘܿܢ ܡܵܢܵܐ ܥܒܲܕ݂ ܕܵܘܝܼܕ݂: ܟܲܕ݂ ܐܸܣܬ݁ܢܸܩ ܘܲܟ݂ܦܸܢ ܗܘܼ ܘܲܕ݂ܥܲܡܹܗ:


text:
ܐܲܝܟܲܢܵܐ ܥܲܠ ܠܒܲܝܬܹ݁ܗ ܕܐܲܠܵܗܵܐ: ܟܲܕ݂ ܐܲܒ݂ܝܼܬ݂ܵܪ ܪܲܒ ܟܵܗܢܹ̈ܐ: ܘܠܲܚܡܵܐ ܕܦܵܬ݂ܘܿܪܹܗ ܕܡܵܪܝܵܐ ܐܸܟܲܠ: ܗܵܘ ܕܠܵܐ ܫܲܠܝܼܛ ܠܡܹܐܟ݂ܲܠ. ܐܸܠܵܐ ܐܸܢ ܠܟ݂ܵܗܢܹ̈ܐ. ܘܝܲܗ̄ܒ݂ ܐܵܦ ܠܐܲܝܠܹܝܢ ܕܥܲܡܹܗ ܗ̄ܘܼܵܘ.


text:
ܐܸܡܲܪ ܕܹܝܢ ܐܵܦ ܠܗܘܿܢ. ܫܲܠܝܼܛ ܒܫܲܒܿܬ݂ܵܐ ܠܡܸܥܒܲܕ݂ ܕܛܵܒ݂. ܐܵܘ ܕܒ݂ܝܼܫ. ܢܲܦ̮ܫܵܐ ܠܡܲܚܵܝܘܼ ܐܵܘ ܠܡܵܘܒܵܕ݂ܘܼ. ܗܸܢܘܿܢ ܕܹܝܢ ܫܲܬ݁ܝܼܩܝܼܢ ܗ̄ܘܼܵܘ.


text:
ܘܚܵܪ ܒܗܘܿܢ ܒܚܶܡܬܵܐ. ܟܲܕ݂ ܟܲܪܝܵܐ ܠܹܗ ܥܲܠ ܩܲܫܝܘܼܬ݂ ܠܸܒܗܘܿܢ ܘܐܸܡܲܪ ܠܗܵܘ ܓܲܒ݂ܪܵܐ. ܦܫܘܿܛ ܐܝܼܕ݂ܵܟ݂. ܘܲܦܫܲܛ. ܘܬܸܩܢܲܬ݂ ܐܝܼܕܹܗ.


text:
ܘܝܼܫܘܿܥ ܥܲܡ ܬܲܠܡܝܼܕ݂ܵܘ̈ܗܝ. ܐܸܙܲܠ ܠܹܗ ܠܘܵܬ݂ ܝܲܡܵܐ. ܘܥܲܡܵܐ ܣܲܓܿܝܼܐܵܐ ܡܸܢ ܓ݁ܠܝܼܠܵܐ ܢܲܩܦܹܗ ܗ̄ܘܵܐ. ܘܡܸܢ ܝܼܗܘܼܕ݂


text:
ܘܡܸܢ ܐܘܿܪܸܫܠܸܡ. ܘܡܸܢ ܐܲܕ݂ܘܼܡ ܘܡܸܢ ܥܸܒ݂ܪܵܐ ܕܝܘܿܪܕܢܵܢ. ܘܡܸܢ ܨܽܘܪ ܘܡܸܢ ܨܲܝܕܢ ܟܸܢܫܹ̈ܐ ܣܲܓܝܼܐܹ̈ܐ ܕܲܫܡܲܥܘ ܗ̄ܘܼܵܘ ܟܠܕܥܵܒܹܿܕ݂. ܐܸܬ݂ܘ ܠܘܵܬܹܗ.


text:
ܘܐܲܝܠܹܝܢ ܕܐܝܼܬ݂ ܗ̄ܘܲܝ ܠܗܘܿܢ ܡܲܚܘܵܬ݂ܵܐ. ܕܪܘܼܚܵܐ ܛܲܢܦܵܬ݂ܵܐ. ܡܵܐ ܕܲܚܙܲܐܘܽܗܝ. ܢܵܦܠܝܼܢ ܗ̄ܘܼܵܘ ܘܩܵܥܹܝܢ ܘܐܵܡܪܝܼܢ. ܐܲܢ̄ܬ݁ ܗܘܼ ܒܪܹܗ ܕܐܲܠܵܗܵܐ.


text:
ܘܲܠܝܲܥܩܘܿܒ݂ ܒܲܪ ܙܲܒ݂ܕܲܝ ܘܲܠܝܘܿܚܲܢܵܢ ܐܲܚܘܼܗܝ ܕܝܲܥܩܘܿܒ݂ ܣܵܡ ܠܗܘܿܢ ܫܡܵܐ. ܒܢܲܝ̈ ܪܓܸܫܝ ܕܐܝܬ݂ܵܘܗܝ ܒܢܲܝ̈ ܪܲܥܡܵܐ.


text:
ܘܐܲܢܕܪܹܐܘܿܣ ܘܦܝܼܠܝܼܦܵܘܣ. ܘܒܲܪ ܬܘܼܠܡܲܝ ܘܡܲܬܲܝ. ܘܬ݂ܐܘܿܡܵܐ. ܘܝܲܥܩܘܿܒ݂ ܒܲܪ ܚܲܠܦܲܝ ܘܬܲܕܲܝ. ܘܫܸܡܥܘܿܢ ܩܢܵܢܵܝܵܐ.


text:
ܘܣܵܦܪܹ̈ܐ ܐܲܝܠܹܝܢ ܕܡܸܢ ܐܘܿܪܸܫܠܸܡ ܢܚܸܬ݂ܘ. ܐܵܡܪܝܼܢ ܗ̄ܘܼܵܘ. ܒܥܸܠܙܒ݂ܘܿܒ݂ ܐܝܼܬ݂ ܒܹܗ. ܘܲܒ݂ܪܹܫܵܐ ܕܕܲܝ̈ܘܹܐ ܡܲܦܸܩ ܕܲܝ̈ܘܹܐ.


text:
ܠܵܐ ܐ̄ܢܵܫ ܡܸܫܟܲܚ ܕܢܸܥܘܠ ܠܒܹܝܬ݂ ܚܲܣܝܼܢܵܐ. ܘܢܸܚܛܘܼܦ ܡܵܐܢܵܘܗܝ ܐܸܠܵܐ ܐܸܢ ܠܘܼܩܕ݂ܲܡ ܠܚܲܣܝܼܢܵܐ ܢܹܐܣܘܿܪ ܘܗܵܝܕܹܝܢ ܒܲܝܬܹ݁ܗ ܢܸܒܘܼܙ.


text:
ܡܲܢ ܕܹܝܢ ܕܲܢܓܲܕܦ ܥܲܠ ܪܘܼܚܵܐ ܕܩܘܼܕ݂ܫܵܐ ܠܲܝܬ݁ ܠܹܗ ܫܘܼܒ݂ܩܵܢܵܐ ܠܥܵܠܲܡ. ܐܸܠܵܐ ܡܚܲܝܲܒ݂ ܗܘܼ ܠܕ݂ܝܼܢܵܐ ܕܲܠܥܵܠܲܡ.


text:
ܬܘܼܒ݂ ܕܹܝܢ ܫܲܪܝܼ ܗܘ̣ܵܐ ܡܲܠܸܦ. ܥܲܠ ܝܲܕ݂ ܝܲܡܵܐ. ܘܐܸܬ݂ܟܲܢܲܫܘ ܠܘܵܬܹܗ ܟܸܢܫܹ̈ܐ ܣܲܓܝܼܐܹ̈ܐ ܐܲܝܟ݂ ܕܢܸܣܩ ܢܸܬ݁ܒ݂ ܠܹܗ ܒܲܣܦܝܼܢ̄ܬܵܐ ܒܝܲܡܵܐ. ܘܟ݂ܠܹܗ ܟܸܢܫܵܐ. ܩܵܐܹܡ ܗܘ̣ܵܐ ܥܲܠ ܐܲܪܥܵܐ ܥܲܠ ܝܲܕ݂ ܝܲܡܵܐ.


text:
ܐ̄ܚܪܹܢܵܐ ܕܹܝܢ ܢܦܲܠ ܥܲܠ ܫܘܿܥܵܐ. ܐܲܝܟܵܐ ܕܠܲܝܬ݁ ܐܲܪܥܵܐ ܣܲܓܝܼ. ܘܒܲܪ ܫܵܥܬܹܗ. ܒܠܲܨ ܡܛܠ ܕܠܲܝܬ݁ ܗܘ̣ܵܐ ܥܘܼܡܩܵܐ ܕܐܲܪܥܵܐ.


text:
ܐ̄ܚܪܹܢܵܐ ܕܹܝܢ ܢܦܲܠ ܥܲܠ ܐܲܪܥܵܐ ܛܵܒ݂ܬ݂ܵܐ ܘܲܣܠܸܩ ܘܲܪܒ݂ܵܐ. ܘܝܲܗ̄ܒ݂ ܦܹܐܪܹ̈ܐ. ܐܝܼܬ݂ ܕܲܬ݂ܠܵܬ݂ܝܼܢ ܘܐܝܼܬ݂ ܕܸܫܬ݁ܝܼܢ. ܘܐܝܼܬ݂ ܕܲܡܵܐܐ.


text:
ܘܐܸܡܲܪ ܠܗܘܿܢ ܝܼܫܘܿܥ. ܠܟ݂ܘܿܢ ܝܼܗܝܼܒ݂ ܠܡܸܕ݂ܥ ܐ̄ܪܵܙܵܐ ܕܡܲܠܟܘܬܹܗ ܕܐܲܠܵܗܵܐ. ܠܒܲܪܵܝܼܐ ܕܹܝܢ ܟܠܡܸܕ݂ܡ. ܒܡܲܬ݂ܠܹܐ ܗܵܘܹܐ.


text:
ܕܟܲܕ݂ ܚܵܙܹܝܢ ܢܸܚܙܘܿܢ. ܘܠܵܐ ܢܸܚܙܘܿܢ. ܘܟܲܕ݂ ܫܵܡܥܝܼܢ ܢܸܫܡܥܘܼܢ. ܘܠܵܐ ܢܸܣܬܲܟܠܘܼܢ. ܕܲܠܡܵܐ ܢܸܬ݂ܦܢܘܿܢ. ܘܢܸܫܬܲܒ݂ܩܘܼܢ ܠܗܘܿܢ ܚܛܵܗܲܝ̈ܗܘܿܢ.


text:
ܗܵܠܹܝܢ ܕܹܝܢ ܕܥܲܠ ܝܲܕ݂ ܐܘܼܪܚܵܐ ܗܵܠܹܝܢ ܐܸܢܘܿܢ ܕܡܸܙܕܲܪܥܵܐ ܒܗܘܿܢ ܡܸܠܬ݂ܵܐ. ܘܡܵܐ ܕܲܫܡܲܥܘ ܡܸܚܕ݂ܵܐ ܐܵܬܹܐ ܣܵܛܵܢܵܐ ܘܫܵܩܸܠ ܠܵܗ̇ ܠܡܸܠܬ݂ܵܐ ܕܲܙܪܝܼܥܵܐ ܒܠܸܒܗܘܿܢ.


text:
ܘܠܲܝܬ݁ ܠܗܘܿܢ ܥܸܩܪܵܐ ܒܢܲܦ̮ܫܗܘܿܢ. ܐܸܠܵܐ ܕܙܲܒ݂ܢܵܐ ܐܸܢܘܿܢ. ܘܡܵܐ ܕܲܗܘܵܐ ܐܘܼܠܨܵܢܵܐ ܐܵܘ ܪܕ݂ܘܼܦܝܵܐ ܡܛܠ ܡܸܠܬ݂ܵܐ ܥܓܲܠ ܡܸܬ݂ܟܲܫܠܝܼܢ.


text:
ܘܪܸܢܝܵܐ ܕܥܵܠܡܵܐ ܗܵܢܵܐ ܘܛܘܼܥܝܲܝ ܕܥܘܼܬ݂ܪܵܐ ܘܫܲܪܟܵܐ ܕܲܪ̈ܓ݂ܝܼܓ݂ܵܬ݂ܵܐ ܐ̄ܚܪ̈ܵܢܝܵܬ݂ܵܐ ܥܵܐܠܵܢ ܚܵܢܩܵܢ ܠܵܗ̇ ܠܡܸܠܬ݂ܵܐ ܘܲܕ݂ܠܵܐ ܦܹܐܪܹ̈ܐ ܗܵܘܝܵܐ.


text:
ܘܗܵܢܘܿܢ ܕܒܲܐܪܥܵܐ ܛܵܒ݂ܬ݂ܵܐ ܐܸܙܕܪܲܥܘ ܗܵܠܹܝܢ ܐܸܢܘܿܢ ܕܫܵܡܥܝܼܢ ܡܸܠܬ݂ܵܐ ܘܲܡܩܲܒܠܝܼܢ ܘܝܵܗܒܝܼܢ ܦܹܐܪܹ̈ܐ ܒܲܬ݂ܠܵܬ݂ܝܼܢ ܘܒܲܫܬ݁ܝܼܢ ܘܒܲܡܵܐܐ.


text:
ܘܐܸܡܲܪ ܠܗܘܿܢ. ܕܲܠܡܵܐ ܐܵܬܹܐ ܫܪܵܓ݂ܵܐ ܕܲܬ݂ܚܹܝܬ݂ ܣܲܐܬ݂ܵܐ ܢܸܬ݁ܬ݁ܣܝܼܡ ܐܵܘ ܬܚܹܝܬ݂ ܥܲܪܣܵܐ ܠܵܐ ܗ̄ܘܵܐ ܕܥܲܠ ܡܢܵܪܬܵܐ ܢܸܬ݁ܬ݁ܣܝܼܡ.


text:
ܘܐܸܡܲܪ ܠܗܘܿܢ. ܚܙܵܘ ܡܵܢܵܐ ܫܵܡܥܝܼܢ ܐܢ̄ܬܘܿܢ. ܒܗܵܝ ܟܝܵܠܬܵܐ ܕܲܡܟ݂ܝܼܠܝܼܢ ܐܢ̄ܬܘܿܢ. ܡܸܬ݁ܬ݁ܟ݂ܝܼܠ ܠܟ݂ܘܿܢ ܘܡܸܬ݁ܬܵܘܣܲܦ ܠܟ݂ܘܿܢ. ܠܐܲܝܠܹܝܢ ܕܫܵܡܥܝܼܢ.


text:
ܐܲܪܥܵܐ ܓܹܝܪ ܡܲܝܬ݁ܝܵܐ ܠܹܗ ܠܦܹܐܪܵܐ. ܘܠܘܼܩܕ݂ܲܡ ܗܵܘܹܐ ܥܸܣܒܵܐ. ܘܒ݂ܵܬ݂ܪܹܗ ܫܸܒܠܵܐ. ܐ̄ܚܪܵܝܲܬ݂ ܕܹܝܢ ܚܸܛܬ݂ܵܐ ܡܫܲܡܠܲܝܬܵܐ. ܒܫܸܒܠܵܐ.


text:
ܐܲܝܟ݂ ܦܪܸܕ݂ܬܵܐ ܗܝ ܕܚܲܪܕܠܵܐ ܗܵܝ ܕܡܵܐ ܕܐܙܕܲܪܥܲܬ݂ ܒܐܲܪܥܵܐ ܙܥܘܿܪܝܵܐ ܗܝ ܡܸܢ ܟܠܗܘܿܢ ܙܲܪ̈ܥܘܿܢܹܐ ܕܥܲܠ ܐܲܪܥܵܐ.


text:
ܘܡܵܐ ܕܐܙܕܲܪܥܲܬ݂ ܣܵܠܩܵܐ ܘܗܵܘܝܵܐ ܪܲܒܵܐ ܡܸܢ ܟܠܗܘܿܢ ܝܲܪ̈ܩܘܿܢܹܐ. ܘܥܵܒ݂ܕܵܐ ܣܵܘܟܹ̈ܐ ܪܵܘܪ̈ܒ݂ܵܬ݂ܵܐ ܐܲܝܟ݂ ܕܬܸܫܟܲܚ ܕܲܒ݂ܛܸܠܠܵܗ̇ ܦܵܪܲܚܬ݂ܵܐ ܬܸܫܟܲܢ.


text:
ܘܲܕ݂ܠܵܐ ܡܲܬ݂ܠܹܐ. ܠܵܐ ܡܡܲܠܸܠ ܗܘ̣ܵܐ ܥܲܡܗܘܿܢ. ܠܬܲܠܡܝܼܕ݂ܵܘ̈ܗܝ ܕܹܝܢ. ܒܲܝܢܵܘܗܝ ܘܲܠܗܘܿܢ ܡܦܲܫܸܩ ܗܘ̣ܵܐ ܟܠܡܸܕ݂ܡ.


text:
ܘܲܗܘܵܬ݂ ܥܲܠܥܵܠܵܐ ܪܲܒܬ݂ܵܐ ܘܪܘܼܚܵܐ. ܘܓܲܠ̄ܠܹ̈ܐ ܢܵܦܠܝܼܢ ܗ̄ܘܼܵܘ ܒܲܣܦܝܼܢ̄ܬܵܐ. ܘܩܲܪܝܼܒ݂ܵܐ ܗ̄ܘܵܬ݂ ܕܬܸܬ݂ܡܠܹܐ.


text:
ܗܘܼ ܕܹܝܢ ܝܼܫܘܿܥ ܥܲܠ ܒܣܵܕ݂ܝܵܐ ܕܡܸܟ݂ ܗ̄ܘܵܐ. ܒܚܲܪܬ݂ܵܗ̇ ܕܲܣܦܝܼܢ̄ܬܵܐ. ܘܐܸܬ݂ܵܘ ܐܲܩܝܼܡܘܼܗܝ. ܘܐܵܡܪܝܼܢ ܠܹܗ. ܪܲܒܲܢ ܠܵܐ ܒܛܝܼܠ ܠܵܟ݂ ܕܐܒ݂ܕܝܼܢ ܚ̱ܢܲܢ.


text:
ܘܲܕ݂ܚܸܠܘ ܕܸܚܠܬ݂ܵܐ ܪܲܒܬ݂ܵܐ. ܘܐܵܡܪܝܼܢ ܗ̄ܘܼܵܘ ܚܲܕ݂ ܠܚܲܕ݂ ܡܲܢܘܼ ܟܲܝ ܗܵܢܵܐ ܕܪܘܼܚܵܐ ܘܝܲܡܵܐ ܡܸܫܬܲܡܥܝܼܢ ܠܹܗ.


text:
ܡܛܠ ܕܟܠ ܐܸܡܲܬ݂ܝ ܕܲܒ݂ܣܘܼܛܡܹ̈ܐ ܘܲܒ݂ܫܸܫ̈ܠܵܬ݂ܵܐ ܡܸܬ݂ܐܣܲܪ ܗ̄ܘܵܐ ܫܸܫ̈ܠܵܬ݂ܵܐ ܡܬܲܒܲܪ ܗ̄ܘܵܐ. ܘܣܘܼܛܡܹ̈ܐ ܡܦܲܣܸܩ ܗ̄ܘܵܐ. ܘܠܵܐ ܐ̄ܢܵܫ ܡܸܫܟܲܚ ܗܘ̣ܵܐ ܠܡܸܟ݂ܒܫܹܗ.


text:
ܘܲܒܟ݂ܠ ܙܒܲܢ ܒܠܸܠܝܵܐ ܘܒ݂ܐܝܼܡܵܡܵܐ ܒܒܹܝܬ݂ ܩܒ݂ܘܪܹ̈ܐ ܘܲܒ݂ܛܘܼܪܹ̈ܐ. ܐܝܼܬ݂ܵܘܗܝ ܗ̄ܘܵܐ. ܘܩܵܥܹܐ ܗ̄ܘܵܐ. ܘܲܡܨܲܠܸܦ ܢܲܦ̮ܫܹܗ ܒܟ݂ܹܐܦܹ̈ܐ.


text:
ܘܲܩܥܵܐ ܒܩܵܠܵܐ ܪܵܡܵܐ. ܘܐܸܡܲܪ. ܡܵܐ ܠܝܼ ܘܠܵܟ݂ ܝܼܫܘܿܥ ܒܪܹܗ ܕܐܲܠܵܗܵܐ ܡܪܲܝܡܵܐ. ܡܵܘܡܹܐ ܐ̄ܢܵܐ ܠܵܟ݂ ܒܐܲܠܵܗܵܐ. ܕܠܵܐ ܬܫܲܢܩܲܢܝ.


text:
ܘܐܲܦܸܣ ܠܗܘܿܢ. ܘܲܢܦܲܩ ܪܘܼܚܵܐ ܗܵܠܹܝܢ ܛܲܢܦܵܬ݂ܵܐ. ܘܥܲܠ ܒܲܚܙܝܼܪܹ̈ܐ. ܘܪܸܗܛܲܬ݂ ܗܵܝ ܒܲܩܪܵܐ ܠܲܫܩܝܼܦܵܐ ܘܢܸܦܠܲܬ݂ ܒܝܲܡܵܐ ܐܲܝܟ݂ ܬܪܹܝܢ ܐܲܠܦ̈ܝܼܢ. ܘܐܸܬ݂ܚܲܢܲܩܘ ܒܡܲ̈ܝܵܐ.


text:
ܘܗܵܢܘܿܢ ܕܪܵܥܹܝܢ ܗ̄ܘܼܵܘ ܠܗܘܿܢ ܥܪܲܩܘ ܘܐܸܡܲܪܘ ܒܲܡܕ݂ܝܼܢ̄ܬܵܐ. ܘܐܵܦ ܒܩܘܼܪܝܵܐ. ܘܲܢܦܲܩܘ ܠܡܸܚܙܵܐ ܡܸܕܸܡ ܕܲܗܘܵܐ.


text:
ܘܐܸܬ݂ܵܘ ܠܘܵܬ݂ ܝܼܫܘܿܥ ܘܲܚܙܵܐܘܼܗܝ ܠܗܵܘ ܕܫܹܐܕ݂ܵܘ̈ܗܝ. ܟܲܕ݂ ܠܒ݂ܝܼܫ ܘܲܡܢܲܟܲܦ. ܘܝܵܬܹ݁ܒ݂ ܗܵܘ ܕܐܝܼܬ݂ ܗܘ̣ܵܐ ܒܹܗ ܠܸܓ݂ܝܘܿܢ ܘܲܕ݂ܚܸܠܘ.


text:
ܘܠܵܐ ܫܲܒ݂ܩܹܗ. ܐܸܠܵܐ ܐܸܡܲܪ ܠܹܗ ܙܸܠ ܠܒܲܝܬܵܟ݂ ܠܘܵܬ݂ ܐ̄ܢܵܫܲܝܟ ܘܐܸܫܬܲܥܵܐ ܠܗܘܿܢ ܡܸܕܸܡ ܕܲܥܒܲܕ݂ ܠܵܟ݂ ܡܵܪܝܵܐ. ܘܕܐܸܬ݂ܪܲܚܲܡ ܥܠܲܝܟ.


text:
ܘܟܲܕ݂ ܥܒܲܪ ܝܼܫܘܿܥ ܒܲܣܦܝܼܢ̄ܬܵܐ ܠܗܵܘ ܥܸܒ݂ܪܵܐ ܬܘܼܒ݂ ܐܸܬ݂ܟܲܢܲܫܘ ܥܠܵܘܗܝ ܟܸܢܫܹ̈ܐ ܣܲܓܝܼܐܹ̈ܐ ܟܲܕ݂ ܐܝܼܬ݂ܵܘܗܝ ܥܲܠ ܝܲܕ݂ ܝܲܡܵܐ.


text:
ܘܒ݂ܵܥܹܐ ܗܘ̣ܵܐ ܡܸܢܹܗ ܣܲܓܝܼ. ܘܐܵܡܲܪ ܠܹܗ. ܒܪܲܬ݂ܝ ܒܝܼܫܵܐܝܼܬ݂ ܥܒ݂ܝܼܕ݂ܵܐ. ܬܵܐ ܣܝܼܡ ܐܝܼܕ݂ܵܟ݂ ܥܠܹܝܗ̇ ܘܬܸܬ݂ܚܠܸܡ. ܘܬܸܚܹܐ.


text:
ܐܲܝܕ݂ܵܐ ܕܣܲܓܝܼ ܣܸܒ݂ܠܲܬ݂ ܡܸܢ ܐܵܣܵܘܵܬ݂ܵܐ ܣܲܓܝܼܐܹ̈ܐ: ܘܐܲܦܩܲܬ݂ ܟܠܡܸܕܸܡ ܕܐܝܼܬ݂ ܠܵܗ: ܘܡܸܕܸܡ ܠܵܐ ܐܸܬ݂ܥܲܕܪܲܬ݂. ܐܸܠܵܐ ܐܵܦ ܝܲܬܝܼܪܵܐܝܼܬ݂ ܐܸܬ݂ܐܠܨܲܬ݂.


text:
ܝܼܫܘܿܥ ܕܹܝܢ ܡܸܚܕ݂ܵܐ ܝܼܕܲܥ ܒܢܲܦ̮ܫܹܗ. ܕܚܲܝܠܵܐ ܢܦܲܩ ܡܸܢܹܗ. ܘܐܸܬ݂ܦܢܝܼ ܠܘܵܬ݂ ܟܸܢܫܵܐ. ܘܐܸܡܲܪ. ܡܲܢܘܼ ܩܪܸܒ݂ ܠܡܵܐܢܲܝ.


text:
ܗܵܝ ܕܹܝܢ ܐܲܢ̄ܬ݁ܬ݂ܵܐ ܟܲܕ݂ ܕܲܚܝܼܠܵܐ ܘܪܲܬ݁ܝܼܬ݂ܵܐ ܕܝܼܕ݂ܥܲܬ݂ ܡܵܐ ܕܲܗܘܵܐ ܠܵܗ̇ ܐܸܬ݂ܵܬ݂ ܢܸܦܠܲܬ݂ ܩܕ݂ܵܡܵܘܗܝ. ܘܐܸܡܪܲܬ݂ ܠܹܗ ܟܠܹܗ ܫܪܵܪܵܐ.


text:
ܗܘܼ ܕܹܝܢ ܐܸܡܲܪ ܠܵܗ̇. ܒܪܲܬ݂ܝ. ܗܲܝܡܵܢܘܼܬܹܟ݂ܝ ܐܲܚܝܵܬܹܟ݂ܝ. ܙܸܠܝ ܒܲܫܠܵܡܵܐ. ܘܲܗܘܲܝܬ݁ܝ ܚܠܝܼܡܵܐ ܡܸܢ ܡܚܘܼܬܹܟ݂ܝ.


text:
ܘܥܲܕ݂ ܗܘܼ ܡܡܲܠܸܠ ܐܸܬ݂ܘ ܡܸܢ ܕܒܹܝܬ݂ ܪܲܒ ܟܢܘܼܫܬܵܐ. ܘܐܵܡܪܝܼܢ. ܕܒܲܪܬ݂ܵܟ݂ ܡܝܼܬܲܬ݂. ܠܡܵܢܵܐ ܡܸܟܹܝܠ ܡܲܥܡܸܠ ܐܲܢ̄ܬ݁ ܠܡܲܠܦܵܢܵܐ.


text:
ܘܓ݂ܵܚܟܿܝܼܢ ܗ̄ܘܼܵܘ ܥܠܵܘܗܝ. ܗܘܼ ܕܹܝܢ ܐܲܦܸܩ ܠܟ݂ܠܗܘܿܢ. ܘܲܕ݂ܒܲܪ ܠܐܲܒ݂ܘܼܗ̇ ܕܲܛܠܝܼܬ݂ܵܐ ܘܠܸܐܡܵܗ̇. ܘܲܠܗܵܢܘܿܢ ܕܥܲܡܹܗ ܘܥܲܠ ܠܐܲܝܟܵܐ ܕܪܲܡܝܵܐ ܗ̄ܘܵܬ݂ ܛܠܝܼܬ݂ܵܐ.


text:
ܘܒܲܪ ܫܵܥܬܹܗ ܩܵܡܲܬ݂ ܛܠܝܼܬ݂ܵܐ. ܘܲܡܗܲܠܟ݂ܵܐ ܗ̄ܘܵܬ݂. ܐܝܼܬܹܝܗ̇ ܗ̄ܘܵܬ݂ ܓܹܝܪ ܒܲܪ̱ܬ݂ ܫܢܝܼܢ ܬܲܪܬܲܥܸܣܪܹ̈ܐ. ܘܡܸܬ݁ܕܲܡܪܝܼܢ ܗ̄ܘܼܵܘ ܕܘܡܵܪܵܐ ܪܲܒܵܐ.


text:
ܘܟܲܕ݂ ܗܘܵܬ݂ ܫܲܒܿܬ݂ܵܐ ܫܲܪܝܼ ܠܡܲܠܵܦܘܼ ܒܲܟܢܘܼܫܬܵܐ. ܘܣܲܓܝܼܐܹ̈ܐ ܕܲܫܡܲܥܘ. ܐܸܬ݁ܕܲܡܲܪܘ. ܘܐܵܡܪܝܼܢ ܗ̄ܘܼܵܘ ܐܲܝܡܸܟܵܐ ܠܹܗ ܗܵܠܹܝܢ ܠܗܵܢܵܐ. ܘܐܲܝܕ݂ܵܐ ܗܝ ܚܸܟ݂ܡܬ݂ܵܐ ܕܐܬ݂ܝܲܗܒܲܬ݂ ܠܹܗ. ܕܚܲܝ̈ܠܹܐ ܕܐܲܝܟ݂ ܗܵܠܹܝܢ ܒܐܝ̈ܕ݂ܵܘܗܝ ܢܸܗܘܘܿܢ.


text:
ܠܵܐ ܗܘ̣ܵܐ ܗܵܢܵܐ ܢܲܓܵܪܵܐ ܒܪܵܗ̇ ܕܡܲܪܝܲܡ ܘܐܲܚܘܼܗܝ ܕܝܲܥܩܘܿܒ݂ ܘܲܕ݂ܝܵܘܣܹܐ ܘܕ݂ܝܼܗܘܼܕ݂ܵܐ ܘܲܕ݂ܫܸܡܥܘܿܢ ܘܠܵܐ ܗܵܐ ܐܲܚܘܵܬܹܗ ܬܢܵܢ ܠܘܵܬܲܢ ܘܡܸܬ݂ܟܲܫܠܝܼܢ ܗ̄ܘܼܵܘ ܒܹܗ.


text:
ܘܐܸܡܲܪ ܠܗܘܿܢ ܝܼܫܘܿܥ. ܠܲܝܬ݁ ܢܒ݂ܝܼܵܐ ܕܲܨܥܝܼܪ. ܐܸܠܵܐ ܐܸܢ ܒܲܡܕ݂ܝܼܢ̄ܬܹ݁ܗ ܘܒܹܝܬ݂ ܐ̄ܚ̈ܝܵܢܵܘܗܝ. ܘܲܒ݂ܒܲܝܬܹ݁ܗ.


text:
ܘܠܵܐ ܡܸܫܟܲܚ ܗ̄ܘܵܐ ܕܢܸܥܒܕ݂ ܬܲܡܵܢ. ܐܵܦ ܠܵܐ ܚܲܕ݂ ܚܲܝܠܵܐ. ܐܸܠܵܐ ܐܸܢ ܕܥܲܠ ܟܪ̈ܝܼܗܹܐ ܩܲܠܝܼܠ ܣܵܡ ܐܝܼܕܹܗ. ܘܐܲܣܝܼ.


text:
ܘܲܩܪܵܐ ܠܲܬ݂ܪܸܥܣܲܪܬܹ݁ܗ ܘܫܲܪܝܼ ܕܲܢܫܲܕܲܪ ܐܸܢܘܿܢ. ܬܪܹܝܢ ܬܪܹܝܢ. ܘܝܲܗ̄ܒ݂ ܠܗܘܿܢ ܫܘܼܠܛܵܢܵܐ ܥܲܠ ܪܘܼܚܹܐ ܛܲܢ̈ܦܵܬ݂ܵܐ ܕܢܲܦܩܘܼܢ.


text:
ܘܦܲܩܸܕ݂ ܐܸܢܘܿܢ. ܕܠܵܐ ܢܸܫܩܠܘܼܢ ܡܸܕܸܡ ܠܐܘܼܪܚܵܐ ܐܸܠܵܐ ܐܸܢ ܫܲܒ݂ܛܵܐ ܒܲܠܚܘܿܕ݂. ܠܵܐ ܬܲܪܡܵܠܵܐ ܘܠܵܐ ܠܲܚܡܵܐ. ܘܠܵܐ ܢܚܵܫܵܐ ܒܟ݂ܝܼܣܲܝ̈ܗܘܿܢ.


text:
ܘܟ݂ܠ ܡܲܢ ܕܠܵܐ ܢܩܲܒܠܘܼܢܵܟ݂ܘܿܢ ܘܠܵܐ ܢܸܫܡܥܘܼܢܵܟ݂ܘܿܢ ܡܵܐ ܕܢܵܦܩܝܼܢ ܐܢ̄ܬܘܿܢ ܡܸܢ ܬܲܡܵܢ ܦܸܨܘ ܚܸܠܐ ܕܲܒ݂ܬܲܚܬܵܝܵܐ ܕܪܸ̈ܓ݂ܠܲܝܟܿܘܿܢ ܠܣܵܗܕܘܬ݂ܗܘܿܢ. ܘܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܢܸܗܘܹܐ ܢܝܼܚ ܠܲܣܕ݂ܘܼܡ ܘܲܠܥܵܡܘܿܪܵܐ ܒܝܵܘܡܵܐ ܕܕ݂ܝܼܢܵܐ. ܐܵܘ ܠܲܡܕ݂ܝܼܢ̄ܬܵܐ ܗܵܝ.


text:
ܘܲܫܡܲܥ ܗܹܪܘܿܕܸܣ ܡܲܠܟܵܐ ܥܲܠ ܝܼܫܘܿܥ. ܐܸܬ݂ܝܕܲܥ ܗܘ̣ܵܐ ܠܹܗ ܓܹܝܪ ܫܡܹܗ. ܘܐܸܡܲܪ ܗ̄ܘܵܐ. ܝܘܿܚܲܢܵܢ ܡܲܥܡܕ݂ܵܢܵܐ ܩܵܡ ܡܸܢ ܒܹܝܬ݂ ܡܝܼܬܹ̈ܐ ܡܛܠ ܗܵܢܵܐ ܚܲܝ̈ܠܹܐ ܡܸܣܬܲܥܪܝܼܢ ܒܹܗ.


text:
ܗܘܼ ܓܹܝܪ ܗܹܪܘܿܕܸܣ ܫܲܕܲܪ ܗܘ̣ܵܐ ܐܲܚܕܗ ܠܝܘܿܚܲܢܵܢ. ܘܐܲܣܪܹܗ ܒܹܝܬ݂ ܐܲܣܝܼܪܹ̈ܐ ܡܛܠ ܗܹܪܘܿܕ݂ܝܼܵܐ ܐܲܢ̄ܬ݁ܬ݂ ܦܝܼܠܝܼܦܵܘܣ ܐܲܚܘܼܗܝ. ܗܵܝ ܕܲܢܣܲܒ݂.


text:
ܗܹܪܘܿܕܸܣ ܓܹܝܪ ܕܚܸܠ ܗܘ̣ܵܐ ܡܸܢ ܝܘܿܚܲܢܵܢ ܥܲܠ ܕܝܵܕܲܥ ܗܘ̣ܵܐ ܕܓܲܒ݂ܪܵܐ ܗ̄ܘ ܙܲܕܝܼܩܵܐ. ܘܩܲܕܝܼܫܵܐ. ܘܲܡܢܲܛܲܪ ܗܘ̣ܵܐ ܠܹܗ. ܘܣܲܓܝܼ̈ܐܵܬ݂ܵܐ ܫܵܡܲܥ ܗܘ̣ܵܐ ܠܹܗ. ܘܥܵܒܹܿܕ݂. ܘܒܲܣܝܼܡܵܐܝܼܬ݂ ܫܵܡܲܥ ܗܘ̣ܵܐ ܠܹܗ.


text:
ܘܲܗܘܵܐ ܝܵܘܡܵܐ ܝܼܕ݂ܝܼܥܵܐ ܟܲܕ݂ ܗܹܪܘܿܕܸܣ ܒܒܹܝܬ݂ ܝܲܠܕܗ. ܚܫܵܡܝܼܬ݂ܵܐ ܥܒܲܕ݂ ܗܘ̣ܵܐ ܠܪܵܘܪܒ݂ܵܢܵܘܗܝ ܘܲܠܟܝܠܝܼܪܟܹܐ ܘܲܠܪܹ̈ܫܹܐ ܕܲܓ݂ܠܝܼܠܵܐ:


text:
ܘܥܸܠܬ݂ ܒܲܪܬ݂ܵܗ̇ ܕܗܹܪܘܿܕ݂ܝܼܵܐ. ܪܲܩܕܲܬ݂: ܘܫܸܦܪܲܬ݂ ܠܹܗ ܠܗܹܪܘܿܕܸܣ. ܘܠܲܐܝܠܹܝܢ ܕܲܣܡܝܼܟ݂ܝܼܢ ܥܲܡܹܗ. ܘܐܸܡܲܪ ܡܲܠܟܵܐ ܠܲܛܠܝܼܬ݂ܵܐ. ܫܐܲܠܝ ܡܹܢܝ ܡܸܕܸܡ ܕܨܵܒ݂ܝܵܐ ܐܲܢ̄ܬ݁ܝ ܘܐܸܬܸ݁ܠ ܠܹܟ݂ܝ.


text:
ܘܡܸܚܕ݂ܵܐ ܥܸܠܬ݂ ܒܲܒ݂ܛܝܼܠܘܼܬ݂ܵܐ ܠܘܵܬ݂ ܡܲܠܟܵܐ. ܘܐܵܡܪܵܐ ܠܹܗ. ܨܵܒ݂ܝܵܐ ܐ̄ܢܵܐ ܒܗܵܕܹܐ ܫܵܥܬ݂ܵܐ ܕܬܸܬܸ݁ܠ ܠܝܼ ܥܲܠ ܦܝܼܢܟܵܐ. ܪܹܫܹܗ ܕܝܘܿܚܲܢܵܢ ܡܲܥܡܕ݂ܵܢܵܐ.


text:
ܐܸܠܵܐ ܡܸܚܕ݂ܵܐ ܫܲܕܲܪ ܡܲܠܟܵܐ ܐܸܣܦܘܼܩܠܲܛܪܵܐ ܘܲܦܩܲܕ݂ ܕܢܲܝܬܹܐ ܪܹܫܹܗ ܕܝܘܿܚܲܢܵܢ. ܘܐܸܙܲܠ ܦܲܣܩܹܗ ܪܹܫܹܗ ܕܝܘܿܚܲܢܵܢ ܒܹܝܬ݂ ܐܲܣܝܼܪܹ̈ܐ


text:
ܘܐܸܡܲܪ ܠܗܘܿܢ. ܬܵܘ ܠܟ݂ܘܿܢ ܢܹܐܙܲܠ ܠܕܲܒ݂ܪܵܐ ܒܲܠܚܘܿܕ݂ܝܢ. ܘܐܸܬ݁ܬ݁ܢܝܼܚܘ ܩܲܠܝܼܠ. ܐܝܼܬ݂ ܗ̄ܘܼܵܘ ܓܹܝܪ ܣܲܓܝܼܐܹ̈ܐ ܕܐܙܺܠ̱ܝܢ ܘܐܵܬܹܝܢ ܘܠܲܝܬ݁ ܗܘ̣ܵܐ ܠܗܘܿܢ ܐܲܬ݂ܪܵܐ. ܐܵܦ ܠܵܐ ܠܡܹܐܟ݂ܲܠ.


text:
ܘܲܚܙܵܘ ܐܸܢܘܿܢ ܣܲܓܝܼܐܹ̈ܐ ܟܲܕ݂ ܐܵܙܠ̄ܝܼܢ ܘܐܸܫܬܵܘܕܲܥܘ ܐܸܢܘܿܢ. ܘܲܒ݂ܝܲܒ݂ܫܵܐ ܪܗܶܛܘ ܡܸܢ ܟܠܗܹܝܢ ܡܕ݂ܝܼ̈ܢܵܬ݂ܵܐ ܩܕ݂ܵܡܵܘܗܝ ܠܬܲܡܵܢ.


text:
ܘܲܢܦܲܩ ܝܼܫܘܿܥ ܚܙܵܐ ܟܸܢܫܹ̈ܐ ܣܲܓܝܼܐܹ̈ܐ ܘܐܸܬ݂ܪܲܚܲܡ ܥܠܲܝܗܘܿܢ ܕܕ݂ܵܡܹܝܢ ܗܘܵܘ ܠܥܸܪܒܐ ܕܠܲܝܬ݁ ܠܗܘܿܢ ܪܵܥܝܵܐ. ܘܫܲܪܝܼ ܗܘ̣ܵܐ ܠܡܲܠܵܦܘܼ ܐܸܢܘܿܢ ܣܲܓܝܼ̈ܐܵܬ݂ܵܐ.


text:
ܘܟܲܕ݂ ܗܘ̣ܵܐ ܥܸܕ݂ܢܵܐ ܣܲܓܿܝܼܐܵܐ ܩܪܸܒ݂ܘ ܠܘܵܬܹܗ ܬܲܠܡܝܼܕ݂ܵܘ̈ܗܝ ܘܐܵܡܪܝܼܢ ܠܹܗ. ܕܗܵܢܵܐ ܐܲܬ݂ܪܵܐ. ܚܘܼܪܒܵܐ ܗ̄ܘ ܘܥܸܕ݂ܢܵܐ ܣܲܓܝܼ.


text:
ܫܪܝܼ ܐܸܢܘܿܢ ܕܢܹܐܙܠ̄ܘܼܢ ܠܐܵܓ݂ܘܼܪ̈ܣܹܐ ܕܲܚܕ݂ܵܪܲܝܢ. ܘܲܠܩܘܼܪ̈ܝܵܐ ܘܢܸܙܒܢܘܼܢ ܠܗܘܿܢ ܠܲܚܡܵܐ. ܠܲܝܬ݁ ܠܗܘܿܢ ܓܹܝܪ ܡܸܕܸܡ ܠܡܹܐܟ݂ܲܠ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܗܲܒ݂ܘ ܠܗܘܿܢ ܐܲܢ̄ܬ݁ܘܿܢ ܠܡܸܠܥܲܣ. ܐܵܡܪܝܼܢ ܠܹܗ. ܢܹܐܙܲܠ ܢܸܙܒܲܢ ܕܡܲܐܬܹܝܢ ܕܝܼܢܵܪܝܼܢ ܠܲܚܡܵܐ. ܘܢܸܬܸ݁ܠ ܠܗܘܿܢ ܠܵܥܣܝܼܢ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܙܸܠܘ ܚܙܵܘ ܟܡܵܐ ܠܲܚܡܝܼܢ ܐܝܼܬ݂ ܠܟ݂ܘܿܢ ܗܵܪܟܵܐ. ܘܟܲܕ݂ ܚܙܵܘ. ܐܵܡܪܝܼܢ ܠܹܗ. ܚܲܡܫܵܐ ܠܲܚܡ̈ܝܼܢ ܘܲܬ݂ܪܹܝܢ ܢܘܼܢ̈ܝܼܢ.


text:
ܘܲܢܣܲܒ݂ ܗܵܢܘܿܢ ܚܲܡܫܵܐ ܠܲܚ̈ܡܝܼܢ̈ ܘܲܬ݂ܪܹܝܢ ܢܘܼܢ̈ܝܼܢ ܘܚܵܪ ܒܲܫܡܲܝܵܐ. ܘܒܲܪܸܟ݂ ܘܲܩܨܵܐ ܠܲܚܡܵܐ. ܘܝܲܗ̄ܒ݂ ܠܬܲܠܡܝܼܕ݂ܵܘ̈ܗܝ ܕܲܢܣܝܼܡܘܼܢ ܠܗܘܿܢ. ܘܗܵܢܘܿܢ ܬܪܹܝܢ ܢܘܼܢ̈ܝܼܢ ܦܲܠܸܓ݂ܘ ܠܟ݂ܠܗܘܿܢ.


text:
ܘܡܸܚܕ݂ܵܐ ܐܸܠܨ ܠܬܲܠܡܝܼܕ݂ܵܘ̈ܗܝ ܕܢܸܣܩܘܼܢ ܠܲܣܦܝܼܢ̄ܬܵܐ ܘܢܹܐܙܠ̄ܘܼܢ ܩܕ݂ܵܡܵܘܗܝ ܠܥܸܒ݂ܪܵܐ ܠܒܹܝܬ݂ ܨܲܝܵܕܐ ܥܲܕ݂ ܫܵܪܹܐ ܗܘܼ ܠܟܸܢܫܹ̈ܐ.


text:
ܘܲܚܙܵܐ ܐܸܢܘܿܢ ܕܡܸܫܬܲܢܩܝܼܢ ܟܲܕ݂ ܪܵܕ݂ܝܢ. ܪܘܼܚܵܐ ܓܹܝܪ ܠܘܼܩܒܲܠܗܘܿܢ ܗ̄ܘܵܬ݂. ܘܲܒ݂ܡܲܛܲܪܬ݂ܵܐ ܪܒ݂ܝܼܥܵܝܬܵܐ ܕܠܸܠܝܵܐ ܐܸܬ݂ܵܐ ܠܘܵܬ݂ܗܘܿܢ ܝܼܫܘܿܥ. ܟܲܕ݂ ܡܗܲܠܸܟ݂ ܥܲܠ ܡܲܝܵܐ ܘܨܵܒܹܐ ܗܘ̣ܵܐ ܕܢܸܥܒܲܪ ܐܸܢܘܿܢ.


text:
ܟܠܗܘܿܢ ܓܹܝܪ ܚܙܵܐܘܼܗܝ ܘܲܕ݂ܚܸܠܘ. ܘܒܲܪ ܫܵܥܬܹܗ ܡܲܠܸܠ ܥܲܡܗܘܿܢ. ܘܐܸܡܲܪ ܠܗܘܿܢ ܐܸܬ݂ܠܲܒܲܒ݂ܘ ܐܸܢܵܐ ܐ̄ܢܵܐ. ܠܵܐ ܬܸܕ݂ܚܠܘܼܢ.


text:
ܘܲܪܗܸܛܘ ܒܟ݂ܠܵܗ̇ ܐܲܪܥܵܐ ܗܵܝ ܘܫܲܪܝܼܘ ܠܡܲܝܬܵܝܘܼ ܠܐܲܝܠܹܝܢ ܕܒ݂ܝܼܫܵܐܝܼܬ݂ ܥܒ݂ܝܼܕ݂ܝܼܢ ܟܲܕ݂ ܫܩܝܼܠܝܼܢ ܠܗܘܿܢ ܒܥܲܪ̈ܣܵܬ݂ܵܐ ܠܐܲܝܟܵܐ ܕܫܵܡܥܝܼܢ ܗ̄ܘܼܵܘ ܕܐܝܬ݂ܵܘܗܝ.


text:
ܘܐܲܝܟܵܐ ܕܥܵܐܸܠ ܗܘ̣ܵܐ ܠܩܘܼܪ̈ܝܵܐ ܘܠܲܡܕ݂ܝܼ̈ܢܵܬ݂ܵܐ ܒܫܘܿܩܹ̈ܐ ܣܵܝܡܝܼܢ ܗ̄ܘܼܵܘ ܟܪ̈ܝܼܗܹܐ. ܘܒ݂ܵܥܹܝܢ ܗ̄ܘܼܵܘ ܡܸܢܹܗ. ܕܐܵܦܸܢ ܠܟ݂ܸܢܦܵܐ ܕܲܠܒ݂ܘܼܫܹܗ ܢܸܩܪܒܪܘܼܢ ܘܟ݂ܠܗܘܿܢ ܐܲܝܠܹܝܢ ܕܩܵܪܒܝܼܢ ܗ̄ܘܼܵܘ ܠܹܗ. ܡܸܬ݂ܐܲܣܹܝܢ ܗ̄ܘܼܵܘ.


text:
ܟܠܗܘܿܢ ܓܹܝܪ ܝܗ̄ܘܼܕ݂ܵܝܹ̈ܐ ܘܲܦܪ̈ܝܼܫܹܐ ܐܸܢ ܗܘܼ ܕܲܒ݂ܛܝܼܠܵܐܝܼܬ݂ ܠܵܐ ܡܫܝܼܓ݂ܝܼܢ ܐܝܼܕܲܝ̈ܗܘܿܢ. ܠܵܐ ܠܵܥܣܝܼܢ. ܡܛܠ ܕܐܲܚܝܼܕ݂ܝܼܢ ܡܲܫܠܡܵܢܘܼܬ݂ܵܐ ܕܩܲܫܝܼܫܹ̈ܐ.


text:
ܘܡܸܢ ܫܘܼܩܵܐ ܐܸܠܵܐ ܥܵܡܕܝܼܢ. ܠܵܐ ܠܵܥܣܝܼܢ. ܘܣܲܓܝܼ̈ܐܵܬ݂ܵܐ ܐ̄ܚܪ̈ܵܢܝܵܬ݂ܵܐ ܐܝܼܬ݂ ܐܲܝܠܹܝܢ ܕܩܲܒܸܠܘ ܕܢܸܛܪܘܼܢ ܡܲܥܡܘܿܕ݂̈ܝܵܬ݂ܵܐ ܕܟ݂ܵܣܹ̈ܐ. ܘܲܕ݂ܩܸܣܛܹ̈ܐ ܘܲܕ݂ܡܵܐܢܲܝ ܢܚܵܫܵܐ ܘܲܕ݂ܥܲܪ̈ܣܵܬ݂ܵܐ.


text:
ܘܫܲܐܠܘܼܗܝ ܣܵܦܪܹ̈ܐ ܘܲܦܪ̈ܝܼܫܹܐ ܠܡܵܢܵܐ ܬܲܠܡܝܼܕܲܝ̈ܟ ܠܵܐ ܡܗܲܠܟ݂ܝܼܢ ܐܲܝܟ݂ ܡܲܫܠܡܵܢܘܼܬ݂ܵܐ ܕܩܲܫܝܼܫܹ̈ܐ ܐܸܠܵܐ ܟܲܕ݂ ܠܵܐ ܡܫܵܓ݂ܵܢ ܐܝܼܕܲܝ̈ܗܘܿܢ. ܐܵܟ݂ܠܝܼܢ ܠܲܚܡܵܐ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܫܲܦܝܼܪ ܐܸܬ݂ܢܲܒܝܼ ܥܠܲܝܟܿܘܿܢ ܐܹܫܥܝܵܐ ܢܒ݂ܝܼܵܐ ܢܵܣܒܲܝ̈ ܒܐܲܦܹ̈ܐ ܐܲܝܟ݂ ܕܲܟ݂ܬ݂ܝܼܒ݂. ܕܥܲܡܵܐ ܗܵܢܵܐ. ܒܣܸܦ̈ܘܵܬܹܗ ܗܘܼ ܡܝܲܩܲܪ ܠܝܼ. ܠܸܒܗܘܿܢ ܕܹܝܢ. ܣܲܓܝܼ ܪܲܚܝܼܩ ܡܹܢܝ.


text:
ܫܒܲܩܬ݁ܘܿܢ ܓܹܝܪ ܦܘܼܩܕܵܢܵܐ ܕܐܲܠܵܗܵܐ ܘܐܲܚܝܼܕ݂ܝܼܢ ܐܢ̄ܬܘܿܢ ܡܲܫܠܡܵܢܘܼܬ݂ܵܐ ܕܲܒ݂ܢܲܝ̈ܢܵܫܵܐ. ܡܲܥܡܘܿܕ݂̈ܝܵܬ݂ܵܐ ܕܟ݂ܵܣܹܐ. ܘܲܕ݂ܩܸܣ̈ܛܹܐ. ܘܣܲܓܝܼ̈ܐܵܬ݂ܵܐ ܐܲܝܠܹܝܢ ܕܲܠܗܵܠܹܝܢ ܕܵܡܝܵܢ.


text:
ܐܲܢ̄ܬ݁ܘܿܢ ܕܹܝܢ ܐܵܡܪܝܼܢ ܐܢ̄ܬܘܿܢ. ܐܸܢ ܢܹܐܡܲܪ ܓܲܒ݂ܪܵܐ ܠܐܲܒ݂ܘܼܗܝ ܐܵܘ ܠܐܸܡܹܗ ܩܘܼܪܒܵܢܝ ܡܸܕܸܡ ܕܡܹܢܝ ܬܹܐܬܲܪ.


text:
ܘܡܲܣܠܹܝܢ ܐܢ̄ܬܘܿܢ ܡܸܠܬ݂ܵܐ ܕܐܲܠܵܗܵܐ ܡܛܠ ܡܲܫܠܡܵܢܘܼܬ݂ܵܐ ܕܐܲܫܠܸܡܬ݁ܘܿܢ. ܘܲܕ݂ܕ݂ܵܡܝܵܢ ܠܗܵܠܹܝܢ ܣܲܓܝܼ̈ܐܵܬ݂ܵܐ ܥܵܒ݂ܕܝܼܢ ܐܢ̄ܬܘܿܢ.


text:
ܠܲܝܬ݁ ܡܸܕܸܡ ܕܲܠܒܲܪ ܡܸܢ ܒܲܪܢܵܫܵܐ ܗܘܼ. ܘܥܵܐܸܠ ܠܹܗ: ܕܡܸܫܟܲܚ ܡܣܲܝܸܒ݂ ܠܹܗ. ܐܸܠܵܐ ܡܸܕܸܡ ܕܢܵܦܹܩ ܡܸܢܹܗ ܗܵܘ ܗܘܼ ܡܣܲܝܸܒ݂ ܠܒܲܪ ܐ̄ܢܵܫܵܐ.


text:
ܐܵܡܲܪ ܠܗܘܿܢ. ܗܵܟܲܢܵܐ ܐܵܦ ܐܲܢ̄ܬ݁ܘܿܢ ܥܲܛܠܝܼܢ ܐܢ̄ܬܘܿܢ ܠܵܐ ܝܵܕ݂ܥܝܼܢ ܐܢ̄ܬܘܿܢ ܕܟܠ ܡܸܕܸܡ ܕܡܸܢ ܠܒܲܪ ܥܵܐܹܠ ܠܒܲܪ ܐ̄ܢܵܫܵܐ ܠܵܐ ܡܸܫܟܲܚ ܡܣܲܝܸܒ݂ ܠܹܗ.


text:
ܡܸܢ ܠܓ݂ܵܘ ܓܹܝܪ ܡܸܢ ܠܸܒܵܐ ܕܲܒ݂ܢܲܝ̈ܢܵܫܵܐ. ܢܵܦܩܵܢ ܡܲܚ̈ܫܒ݂ܵܬ݂ܵܐ ܒ̈ܝܼܫܵܬ݂ܵܐ. ܓܵܘܪܵܐ. ܙܵܢܝܘܼܬ݂ܵܐ. ܓܲܢܵܒ݂ܘܼܬ݂ܵܐ. ܩܸܛܠܵܐ.


text:
ܥܵܠܘܿܒ݂ܘܼܬ݂ܵܐ. ܒܝܼܫܘܿܬ݂ܵܐ. ܢܸܟ݂ܠܵܐ. ܨܲܚܢܘܼܬ݂ܵܐ. ܥܲܝܢܵܐ ܒܝܼܫܬܵܐ. ܓ݁ܘܼܕܦܵܐ. ܫܲܒ݂ܗܪܵܢܘܼܬ݂ܵܐ. ܫܵܛܝܘܼܬ݂ܵܐ.


text:
ܡܸܢ ܬܲܡܵܢ ܩܵܡ ܝܼܫܘܿܥ ܘܐܸܬ݂ܵܐ ܠܲܬ݂ܚܘܼܡܵܐ ܕܨܘܼܪ ܘܲܕ݂ܨܲܝܕܢ ܘܥܲܠ ܠܒܲܝܬܵܐ ܚܲܕ݂: ܘܠܵܐ ܨܵܒܹܐ ܗܘ̣ܵܐ ܕܐ̄ܢܵܫ ܢܸܕ݂ܥ ܒܹܗ. ܘܠܵܐ ܐܸܫܟܲܚ ܕܢܸܛܫܹܐ.


text:
ܡܸܚܕ݂ܵܐ ܓܹܝܪ ܫܸܡܥܲܬ݂ ܐܲܢ̄ܬ݁ܬ݂ܵܐ ܚܕ݂ܵܐ ܡܛܠܵܬܹܗ ܕܐܝܼܬ݂ ܗ̄ܘܵܬ݂ ܠܒܲܪܬ݂ܵܗ̇ ܪܘܼܚܵܐ ܛܲܢܦܬ݂ܵܐ ܘܐܸܬ݂ܵܬ݂ ܢܸܦܠܲܬܸ ܩܕ݂ܵܡ ܪܸ̈ܓ݂ܠܵܘܗܝ.


text:
ܗܝܼ ܕܹܝܢ ܐܲܢ̄ܬ݁ܬ݂ܵܐ ܐܝܼܬܹܝܗ̇ ܗ̄ܘܵܬ݂ ܚܲܢܦܬ݂ܵܐ. ܡܸܢ ܦܘܼܢܝܼܩܹܐ ܕܣܘܼܪܝܼܵܐ. ܘܒ݂ܵܥܝܵܐ ܗ̄ܘܵܬ݂ ܡܸܢܹܗ. ܕܢܲܦܸܩ ܫܹܐܕ݂ܵܐ ܡܸܢ ܒܲܪܬ݂ܵܗ̇.


text:
ܘܐܸܡܲܪ ܠܵܗ̇ ܝܼܫܘܿܥ. ܫܒ݂ܘܿܩܝ ܠܘܼܩܕ݂ܲܡ ܕܢܸܣܒܥܘܼܢ ܒ̈ܢܲܝܵܐ. ܠܵܐ ܗ̄ܘܵܬ݂ ܓܹܝܪ ܫܲܦܝܼܪܵܐ ܕܢܸܣܲܒ݂ ܠܲܚܡܵܐ ܕܲܒ݂̈ܢܲܝܵܐ. ܘܢܲܪܡܹܐ ܠܟܲܠܒܹ̈ܐ.


text:
ܗܝܼ ܕܹܝܢ ܥܢܵܬ݂. ܘܐܵܡܪܵܐ ܠܹܗ. ܐܹܝܢ ܡܵܪܝ ܐܵܦ ܟܲܠܒܹ̈ܐ. ܡܸܢ ܬܚܹܝܬ݂ ܦܵܬ݂ܘܿܪܹ̈ܐ. ܐܵܟ݂ܠܝܼܢ ܦܲܪ̈ܬ݂ܘܼܬܹܐ ܕܲܒ݂ܢܲܝܵܐ.


text:
ܬܘܼܒ݂ ܢܦܲܩ ܝܼܫܘܿܥ ܡܸܢ ܬܚܘܼܡܵܐ ܕܨܘܼܪ ܘܲܕ݂ܨܲܝܕܢ ܘܐܸܬ݂ܵܐ ܠܝܲܡܵܐ ܕܲܓ݂ܠܝܼܠܵܐ. ܒܲܬ݂ܚܘܼܡܵܐ ܕܥܸܣܪܲܬ݂ ܡܕ݂ܝܼ̈ܢܵܬ݂ܵܐ.


text:
ܘܙܲܗܲܪ ܐܸܢܘܿܢ ܕܲܠܐ̄ܢܵܫ ܠܵܐ ܢܹܐܡܪܘܼܢ. ܘܲܟ݂ܡܵܐ ܕܗܘܼ ܡܙܲܗܲܪ ܗܘ̣ܵܐ ܠܗܘܿܢ ܗܸܢܘܿܢ ܝܲܬܝܼܪ ܡܲܟ݂ܪܙܝܼܢ ܗ̄ܘܼܵܘ.


text:
ܘܝܲܬܝܼܪܵܐܝܼܬ݂ ܡܸܬ݁ܕܲܡܪܝܼܢ ܗ̄ܘܼܵܘ. ܘܐܵܡܪܝܼܢ ܕܟܠ ܡܸܕܸܡ ܫܲܦܝܼܪ ܥܵܒܹܿܕ݂. ܠܚܲܪ̈ܫܹܐ ܥܵܒܹܿܕ݂ ܕܢܸܫܡܥܘܼܢ ܘܲܕ݂ܠܵܐ ܡܡܲܠܠܝܼܢ ܕܲܢܡܲܠܠܘܼܢ.


text:
ܒܗܵܢܘܿܢ ܕܹܝܢ ܝܵܘ̈ܡܵܬ݂ܵܐ ܟܲܕ݂ ܟܸܢܫܵܐ ܣܲܓܿܝܼܐܵܐ ܐܝܼܬ݂ ܗ̄ܘܵܐ: ܘܠܵܐ ܐܝܼܬ݂ ܗܘ̣ܵܐ ܡܸܕܸܡ ܕܢܹܐܟ݂ܠܘܼܢ ܩܪܵܐ ܠܬܲܠܡܝܼܕ݂ܵܘ̈ܗܝ ܘܐܸܡܲܪ ܠܗܘܿܢ.


text:
ܘܐܸܢ ܗܘܼ ܕܫܵܪܹܐ ܐ̄ܢܵܐ ܠܗܘܿܢ ܟܲܕ݂ ܨܵܝܡܝܼܢ ܠܒ݂ܵܬܲܝܗܘܿܢ ܥܵܝܦܝܼܢ ܒܐܘܼܪܚܵܐ. ܐ̄ܢܵܫܵܐ ܓܹܝܪ ܡܸܢܗܘܿܢ. ܡܸܢ ܪܘܼܚܩܵܐ ܐܲܬ݁ܝܼܐܝܼܢ.


text:
ܘܲܦܩܲܕ݂ ܠܟܸܢܫܹ̈ܐ ܕܢܸܣܬܲܡܟܿܘܼܢ ܥܲܠ ܐܲܪܥܵܐ. ܘܲܢܣܲܒ݂ ܗܵܢܘܿܢ ܫܲܒ݂ܥܵܐ ܠܲܚ̈ܡܝܼܢ ܘܒܲܪܸܟ݂ ܘܲܩܨܵܐ. ܘܝܲܗ̄ܒ݂ ܠܬܲܠܡܝܼܕ݂ܵܘ̈ܗܝ ܕܲܢܣܝܼܡܘܼܢ. ܘܣܵܡܘ ܠܟܸܢܫܹ̈ܐ.


text:
ܘܐܸܬ݁ܬܲܢܲܚ ܒܪܘܼܚܹܗ. ܘܐܸܡܲܪ. ܡܵܢܵܐ ܒܵܥܝܵܐ ܐܵܬ݂ܵܐ ܫܲܪܒܿܬ݂ܵܐ ܗܵܕܹܐ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܠܵܐ ܬܸܬ݂ܝܼܗܸܒ݂ ܠܵܗ̇ ܐܵܬ݂ܵܐ ܠܫܲܪܒܿܬ݂ܵܐ ܗܵܕܹܐ.


text:
ܝܼܫܘܿܥ ܕܹܝܢ ܝܼܕܲܥ ܘܐܸܡܲܪ ܠܗܘܿܢ. ܡܵܢܵܐ ܪܵܢܹܝܢ ܐܢ̄ܬܘܿܢ ܕܠܲܚܡܵܐ ܠܲܝܬ݁ ܠܟ݂ܘܿܢ. ܠܵܐ ܥܕܲܡܵܐ ܠܗܵܫܵܐ ܝܵܕ݂ܥܝܼܢ ܐܢ̄ܬܘܿܢ ܘܠܵܐ ܡܸܣܬܲܟܿܠܝܼܢ ܐܢ̄ܬܘܿܢ ܥܕܲܟܹܝܠ ܠܸܒܵܐ ܩܲܫܝܵܐ ܐܝܼܬ݂ ܠܟ݂ܘܿܢ


text:
ܘܥܲܝܢܹ̈ܐ ܐܝܼܬ݂ ܠܟ݂ܘܿܢ. ܘܠܵܐ ܚܵܙܹܝܢ ܐܢ̄ܬܘܿܢ ܘܐܸܕ݂ܢܹ̈ܐ ܐܝܼܬ݂ ܠܟ݂ܘܿܢ. ܘܠܵܐ ܫܵܡܥܝܼܢ ܐܢ̄ܬܘܿܢ ܘܠܵܐ ܥܵܗܕܝܼܢ ܐܢ̄ܬܘܿܢ


text:
ܟܲܕ݂ ܗܵܠܹܝܢ ܚܲܡܫܵܐ ܠܲܚ̈ܡܝܼܢ ܩܨܹܝܬ݂ ܠܚܲܡܫܵܐ ܐܲܠܦ̈ܝܼܢ ܟܡܵܐ ܩܘܿܦܝܼܢ̈ܝܼܢ ܕܲܩܨܵܝܹ̈ܐ ܟܲܕ݂ ܡܠܹܝܢ ܫܩܲܠܬ݁ܘܿܢ. ܐܵܡܪܝܼܢ ܠܹܗ ܬܪܸܥܣܲܪ.


text:
ܐܵܡܲܪ ܠܗܘܿܢ. ܘܟܲܕ݂ ܫܲܒ݂ܥܵܐ ܠܐܲܪܒܥܵܐ ܐܲܠܦ̈ܝܼܢ ܟܡܵܐ ܐܸܣܦܪ̈ܝܼܕ݂ܝܼܢ ܕܲܩܨܵܝܹ̈ܐ ܟܲܕ݂ ܡܠܹܝܢ ܫܩܲܠܬ݁ܘܿܢ. ܐܵܡܪܝܼܢ ܫܲܒ݂ܥܵܐ.


text:
ܘܐܸܚܲܕ݂ ܒܐܝܕ݂ܗ ܕܣܲܡܝܵܐ. ܘܐܲܦܩܹܗ ܠܒܲܪ ܡܸܢ ܩܪܝܼܬ݂ܵܐ. ܘܪܲܩ ܒܥܲܝܢܵܘ̈ܗܝ. ܘܣܵܡ ܐܝܼܕ݂ܗ ܘܫܲܐܠܹܗ. ܕܡܵܢܵܐ ܚܵܙܹܐ.


text:
ܘܲܢܦܲܩ ܝܼܫܘܿܥ ܘܬܲܠܡܝܼܕ݂ܵܘ̈ܗܝ ܠܩܘܼܪ̈ܝܵܐ ܕܩܹܣܲܪܝܼܵܐ ܕ݂ܦܝܼܠܝܼܦܘܿܣ. ܘܲܡܫܲܐܸܠ ܗܘ̣ܵܐ ܠܬܲܠܡܝܼܕ݂ܵܘ̈ܗܝ ܒܐܘܼܪܚܵܐ. ܘܐܵܡܲܪ ܠܗܘܿܢ. ܡܲܢܘܼ ܐܵܡܪܝܼܢ ܥܠܲܝ ܐ̄ܢܵܫܵܐ ܕܐܝܬܲܝ.


text:
ܐܵܡܲܪ ܠܗܘܿܢ ܝܼܫܘܿܥ. ܐܲܢ̄ܬ݁ܘܿܢ ܕܹܝܢ. ܡܲܢܘܼ ܐܵܡܪܝܼܢ ܐܢ̄ܬܘܿܢ ܥܠܲܝ. ܕܐܝܬܲܝ. ܥܢܵܐ ܫܸܡܥܘܿܢ. ܘܐܸܡܲܪ ܠܹܗ. ܐܲܢ̄ܬ݁ ܗܘܼ ܡܫܝܼܚܵܐ ܒܪܹܗ ܕܐܲܠܵܗܵܐ ܚܲܝܵܐ.


text:
ܘܫܲܪܝܼ ܗܘ̣ܵܐ ܠܡܲܠܵܦܘܼ ܐܸܢܘܿܢ ܕܲܥܬ݂ܝܼܕ݂ ܗܘܼ ܒܪܹܗ ܕܐ̄ܢܵܫܵܐ. ܕܢܸܚܲܫ ܣܲܓܝܼ. ܘܲܕ݂ܢܸܣܬ݁ܠܹܐ ܡܸܢ ܩܲܫܝܼܫܹ̈ܐ ܘܡܸܢ ܪ̈ܲܒܲܝ ܟܵܗܢܹ̈ܐ ܘܡܸܢ ܣܵܦܪܹ̈ܐ ܘܢܸܬ݂ܩܛܸܠ. ܘܠܲܬ݂ܠܵܬ݂ܵܐ ܝܵܘܡ̈ܝܼܢ. ܢܩܘܼܡ.


text:
ܗܘܼ ܕܹܝܢ ܐܸܬ݂ܦܢܝܼ. ܘܚܵܪ ܒܬܲܠܡܝܼܕ݂ܵܘ̈ܗܝ. ܘܲܟ݂ܐܵܐ ܒܫܸܡܥܘܿܢ. ܘܐܸܡܲܪ. ܙܸܠ ܠܵܟ݂ ܠܒܸܣܬܲܪܝ ܣܵܛܵܢܵܐ܅ ܕܠܵܐ ܪܵܢܹܐ ܐܲܢ̄ܬ݁ ܕܐܲܠܵܗܵܐ ܐܸܠܵܐ ܕܲܒ݂ܢܲܝ̈ܢܵܫܵܐ.


text:
ܘܲܩܪܵܐ ܝܼܫܘܿܥ ܠܟܸܢܫܹ̈ܐ ܥܲܡ ܬܲܠܡܝܼܕ݂ܵܘ̈ܗܝ. ܘܐܸܡܲܪ ܠܗܘܿܢ. ܡܲܢ ܕܨܵܒܹܐ ܕܢܹܐܬܹܐ ܒܵܬܲܪܝ ܢܸܟ݂ܦܘܿܪ ܒܢܲܦ̮ܫܹܗ. ܘܢܸܫܩܘܿܠ ܙܩܝܼܦܹܗ. ܘܢܹܐܬܹܐ ܒܵܬܲܪܝ.


text:
ܟܠ ܓܹܝܪ ܕܢܸܒ݂ܗܲܬ݂ ܒܝܼ ܘܲܒ݂ܡܸܠܲܝ̈ ܒܫܲܪܒܿܬ݂ܵܐ ܗܵܕܹܐ ܚܲܛܵܝܬܵܐ ܘܓܲܝܵܪܬܵܐ ܘܐܵܦ ܒܪܹܗ ܕܐ̄ܢܵܫܵܐ ܢܸܒ݂ܗܲܬ݂ ܒܹܗ: ܡܵܐ ܕܐܵܬܹܐ ܒܫܘܼܒ݂ܚܵܐ ܕܐܲܒ݂ܘܼܗܝ. ܥܲܡ ܡܲܠܲܐܟ݂ܵܘ̈ܗܝ ܩܲܕܝܼܫܹ̈ܐ.


text:
ܘܐܸܡܲܪ ܗܘ̣ܵܐ ܠܗܘܿܢ: ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܐܝܼܬ݂ ܐ̄ܢܵܫܵܐ ܕܩܵܝܡܝܼܢ ܬܢܵܢ ܕܠܵܐ ܢܸܛܥܡܘܼܢ ܡܵܘܬܵܐ ܥܕܲܡܵܐ ܕܢܸܚܙܘܿܢ ܡܲܠܟܘܬܹ ܗܕܐܲܠܵܗܵܐ ܕܐܸܬܲܬ݂ ܒܚܲܝܠܵܐ.


text:
ܘܒܵܬܲܪ ܫܬܵܐ ܝܵܘܡ̈ܝܼܢ ܕܒܲܪ ܝܼܫܘܿܥ ܠܟܹܐܦܵܐ ܘܲܠܝܲܥܩܘܿܒ݂. ܘܲܠܝܘܿܚܲܢܵܢ. ܘܐܲܣܸܩ ܐܸܢܘܿܢ ܠܛܘܼܪܵܐ ܪܵܡܵܐ ܒܲܠܚܘܿܕܲܝܗܘܿܢ. ܘܐܸܬ݂ܚܲܠܲܦ ܠܥܹܢܲܝ̈ܗܘܿܢ.


text:
ܘܡܲܙܗܲܪ ܗܘ̣ܵܐ ܠܒ݂ܘܼܫܹܗ ܘܡܲܚܘܲܪ ܛܵܒ݂. ܐܲܝܟ݂ ܬܲܠܓܵܐ. ܐܲܝܟܲܢܵܐ ܕܲܒ݂ܢܲܝ̈ܢܵܫܵܐ ܠܡܲܚܘܵܪܘܼ ܒܐܲܪܥܵܐ. ܠܵܐ ܡܸܫܟܿܚܝܼܢ.


text:
ܘܐܸܡܲܪ ܠܹܗ ܟܹܐܦܵܐ. ܪܲܒܝܼ ܫܲܦܝܼܪ ܗܘܼ ܠܲܢ. ܕܗܵܪܟܵܐ ܢܸܗܘܹܐ. ܘܢܸܥܒܸܿܕ݂ ܬܠܵܬ݂ ܡܲܛ̈ܠܝܼܢ. ܠܵܟ݂ ܚܕ݂ܵܐ. ܘܲܠܡܘܼܫܹܐ ܚܕ݂ܵܐ. ܘܠܹܐܠܝܼܵܐ ܚܕ݂ܵܐ.


text:
ܘܟܲܕ݂ ܢܵܚܬ݁ܝܼܢ ܡܸܢ ܛܘܼܪܵܐ ܡܦܲܩܸܕ݂ ܗܘ̣ܵܐ ܠܗܘܿܢ ܕܲܠܐ̄ܢܵܫ ܠܵܐ ܢܹܐܡܪܘܼܢ ܡܸܕܸܡ ܕܲܚܙܵܘ ܐܸܠܵܐ ܐܸܢ ܡܵܐ ܕܩܵܡ ܒܪܹܗ ܕܐ̄ܢܵܫܵܐ ܡܸܢ ܡܝܼܬܹ̈ܐ.


text:
ܘܐܲܚܕܘܼܗ̇ ܠܡܸܠܬ݂ܵܐ ܒܢܲܦ̮ܫܗܘܿܢ. ܘܒ݂ܵܥܹܝܢ ܗ̄ܘܼܵܘ. ܕܡܵܢܵܐ ܗܝ ܗܵܕܹܐ ܡܸܠܬ݂ܵܐ. ܕܡܵܐ ܕܩܵܡ ܡܸܢ ܒܹܝܬ݂ ܡܝܼܬܹ̈ܐ.


text:
ܐܵܡܲܪ ܠܗܘܿܢ. ܐܹܠܝܼܵܐ ܐܵܬܹܐ ܠܘܼܩܕ݂ܲܡ. ܕܟ݂ܠܡܸܕܸܡ ܢܲܬ݂ܩܸܢ. ܘܐܲܝܟܲܢܵܐ ܟܬ݂ܝܼܒ݂ ܥܲܠ ܒܪܹܗ ܕܐ̄ܢܵܫܵܐ ܕܣܲܓܝܼ ܢܸܚܲܫ. ܘܢܸܣܬ݁ܠܹܐ.


text:
ܐܸܠܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܕܐܵܦ ܐܹܠܝܼܵܐ ܐܸܬ݂ܵܐ ܘܲܥܒܲܕ݂ܘ ܒܹܗ. ܟܠܡܵܐ ܕܲܨܒ݂ܵܘ. ܐܲܝܟܲܢܵܐ ܕܲܟ݂ܬ݂ܝܼܒ݂ ܥܠܵܘܗܝ.


text:
ܘܐܲܝܟܵܐ ܕܡܲܕ݂ܪܟ݂ܐ ܠܹܗ ܚܵܒ݂ܛܵܐ ܠܹܗ. ܘܡܲܪܥܸܬ݂. ܘܲܡܚܲܪܸܩ ܫܸܢܵܘ̈ܗܝ. ܘܝܵܒܹܿܫ. ܘܐܸܡܪܹܬ݂ ܠܬܲܠܡܝܼܕܲܝ̈ܟ. ܕܢܲܦܩܘܼܢܵܝܗܝ. ܘܠܵܐ ܐܸܫܟܲܚܘ.


text:
ܥܢܵܐ ܝܼܫܘܿܥ. ܘܐܸܡܲܪ ܠܹܗ. ܐܘܿܢ ܫܲܪܒܿܬ݂ܵܐ ܕܠܵܐ ܡܗܲܝܡܢܵܐ܅ ܥܕܲܡܵܐ ܠܐܸܡܲܬ݂ܝ ܐܸܗܘܹܐ ܠܘܵܬ݂ܟ݂ܘܿܢ ܘܲܥܕܲܡܵܐ ܠܐܸܡܲܬ݂ܝ ܐܹܣܲܝܒܲܪܟ݂ܘܿܢ ܐܲܝܬܵܐܘܼܗܝ ܠܘܵܬ݂ܝ.


text:
ܘܐܲܝܬ݁ܝܘܼܗܝ ܠܘܵܬܹܗ. ܘܟܲܕ݂ ܚܙܵܬܹܗ ܪܘܼܚܵܐ. ܒܲܪ ܫܵܥܬܹܗ ܚܒܲܛܬܹܗ. ܘܲܢܦܲܠ ܥܲܠ ܐܲܪܥܵܐ ܘܡܸܬ݂ܒܲܥܲܩ ܗ̄ܘܵܐ. ܘܡܲܪܥܸܬ݂.


text:
ܘܙܲܒ݂ܢ̈ܝܼܢ ܣܲܓܝܼ̈ܐܵܢ ܐܲܪܡܝܵܬܹܗ ܒܢܘܼܪܵܐ ܘܲܒܡܲܝ̈ܵܐ. ܕܬ݂ܵܘܒܕ݂ܝܼܘܗܝ. ܐܸܠܵܐ ܡܸܕܸܡ ܕܡܸܫܟܲܚ ܐܲܢ̄ܬ݁ ܥܲܕܲܪܲܝܢܝ. ܘܐܸܬ݂ܪܲܚܲܡ ܥܠܲܝ.


text:
ܘܒܲܪ ܫܵܥܬܹܗ ܩܥܵܐ ܐܲܒ݂ܘܼܗܝ ܕܛܲܠܝܵܐ ܟܲܕ݂ ܒܵܟܹܐ. ܘܐܵܡܲܪ. ܡܗܲܝܡܸܢ ܐ̄ܢܵܐ ܡܵܪܝ ܥܲܕܲܪ ܠܚܲܣܝܼܪܘܼܬ݂ ܗܲܝܡܵܢܘܼܬ݂ܝ.


text:
ܟܲܕ݂ ܚܙܵܐ ܕܹܝܢ ܝܼܫܘܿܥ ܕܪܵܗܹܛ ܥܲܡܵܐ ܘܡܸܬ݂ܟܲܢܲܫ ܠܘܵܬܹܗ ܟܐܵܐ ܒܗܵܝ ܪܘܼܚܵܐ ܛܲܢܦܬ݂ܵܐ. ܘܐܸܡܲܪ ܠܵܗ̇. ܪܘܼܚܵܐ ܚܲܪܫܬ݂ܵܐ ܕܠܵܐ ܡܡܲܠܠܵܐ. ܐܸܢܵܐ ܦܵܩܹܕ݂ ܐ̄ܢܵܐ ܠܹܟ݂ܝ ܦܘܼܩܝ ܡܸܢܹܗ ܘܬ݂ܘܼܒ݂. ܠܵܐ ܬܸܥܠܝܼܢ ܠܹܗ.


text:
ܘܲܩܥܵܐ ܫܹܐܕ݂ܵܐ ܗܵܘ ܣܲܓܝܼ. ܘܫܲܚܩܹܗ ܘܲܢܦܲܩ. ܘܲܗܘܵܐ ܐܲܝܟ݂ ܡܝܼܬ݂ܵܐ. ܐܲܝܟ݂ ܕܣܲܓܝܼܐܹ̈ܐ ܢܹܐܡܪܘܼܢ. ܕܡܝܼܬ݂ ܠܹܗ.


text:
ܟܲܕ݂ ܥܲܠ ܕܹܝܢ ܠܒܲܝܬܵܐ ܝܼܫܘܿܥ ܫܲܐܠܘܼܗܝ ܬܲܠܡܝܼܕ݂ܵܘ̈ܗܝ ܒܲܠܚܘܿܕ݂ܝܗܘܿܢ. ܠܡܵܢܵܐ ܚܢܲܢ ܠܵܐ ܐܸܫܟܲܚܢ ܠܡܲܦܵܩܘܼܬܹܗ.


text:
ܡܲܠܸܦ ܗܘ̣ܵܐ ܓܹܝܪ ܠܬܲܠܡܝܼܕ݂ܵܘ̈ܗܝ. ܘܐܵܡܲܪ ܠܗܘܿܢ. ܕܲܒ݂ܪܹܗ ܕܐ̄ܢܵܫܵܐ ܡܸܫܬ݁ܠܸܡ ܒܐܝܕܲܝ̈ ܐ̄ܢܵܫܵܐ. ܘܢܸܩܛܠܘܼܢܵܝܗܝ. ܘܡܵܐ ܕܐܸܬ݂ܩܛܸܠ ܒܝܵܘܡܵܐ ܕܲܬ݂ܠܵܬ݂ܵܐ ܢܩܘܼܡ.


text:
ܘܐܸܬ݂ܵܘ ܠܲܟ݂ܦܲܪܢܵܚܘܿܡ. ܘܟܲܕ݂ ܥܲܠܘ ܠܒܲܝܬܵܐ ܡܫܲܐܸܠ ܗܘ̣ܵܐ ܠܗܘܿܢ. ܕܡܵܢܵܐ ܡܸܬ݂ܚܲܫܒ݂ܝܼܢ ܗܘܲܝܬ݁ܘܿܢ ܒܐܘܼܪܚܵܐ ܒܲܝܢܵܬ݂ܟ݂ܘܿܢ.


text:
ܘܝܼܬܸܒ݂ ܝܼܫܘܿܥ ܘܲܩܪܵܐ ܠܲܬ݂ܪܸܥܣܲܪ. ܘܐܸܡܲܪ ܠܗܘܿܢ. ܡܲܢ ܕܨܵܒܹܐ ܕܢܸܗܘܹܐ ܩܲܕ݂ܡܵܝܵܐ ܢܸܗܘܹܐ ܐ̄ܚܪܵܝܵܐ ܕܟܠ ܐ̄ܢܵܫ. ܘܲܡܫܲܡܫܵܢܵܐ ܕܟܠ ܐ̄ܢܵܫ.


text:
ܟܠܡܲܢ ܕܲܢܩܲܒܸܠ ܐܲܝܟ݂ ܗܵܢܵܐ ܛܲܠܝܵܐ ܒܫܹܡܝ. ܠܝܼ ܗܘܼ ܡܩܲܒܸܠ. ܘܡܲܢ ܕܠܝܼ ܡܩܲܒܸܠ ܠܵܐ ܗܘ̣ܵܐ ܠܝܼ ܡܩܲܒܸܠ ܐܸܠܵܐ ܠܡܲܢ ܕܫܲܕܪܲܢܝ.


text:
ܐܵܡܲܪ ܠܗܘܿܢ ܝܼܫܘܿܥ. ܠܵܐ ܬܸܟ݂ܠܘܼܢܵܝܗܝ. ܠܲܝܬ݁ ܓܹܝܪ ܐ̄ܢܵܫ ܕܥܵܒܹܿܕ݂ ܚܲܝ̈ܠܹܐ ܒܫܹܡܝ ܘܡܸܫܟܲܚ ܥܓ݂ܲܠ ܐܵܡܲܪ ܥܠܲܝ ܕܒ݂ܝܼܫ.


text:
ܟܠ ܕܹܝܢ ܕܢܲܫܩܹܝܟ݂ܘܿܢ ܟܵܣܵܐ ܕܡܲܝ̈ܵܐ ܒܲܠܚܘܿܕ݂: ܒܲܫܡܵܐ ܕܕܲܡܫܝܼܚܵܐ ܐܢ̄ܬܘܿܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܠܵܐ ܢܵܘܒܸܕ݂ ܐܲܓ݂ܪܹܗ.


text:
ܘܟ݂ܠ ܡܲܢ ܕܢܲܟ݂ܫܸܠ ܠܚܲܕ݂ ܡܸܢ ܗܵܠܹܝܢ ܙܥܘܿܪܹ̈ܐ ܕܲܡܗܲܝܡܢܝܼܢ ܒܝܼ ܦܲܩܵܚ ܗܘ̣ܵܐ ܠܹܗ. ܐܸܠܘ ܪܲܡܝܵܐ ܗ̄ܘܵܬ݂ ܪܲܚܝܵܐ ܕܲܚܡܵܪܵܐ ܒܨܵܘܪܹܗ. ܘܲܫܕܹܐ ܒܝܲܡܵܐ.


text:
ܐܸܢ ܕܹܝܢ ܡܲܟ݂ܫܠܵܐ ܠܵܟ݂ ܐܝܼܕ݂ܵܟ݂. ܦܣܘܿܩܹܝܗ̇. ܦܲܩܵܚ ܗܘܼ ܠܵܟ݂ܦܫܝܼܓ݂ܵܐ ܕܬܸܥܘܿܠ ܠܚܲܝܹ̈ܐ ܐܵܘ ܟܲܕ݂ ܐܝܼܬ݂ ܠܵܟ݂ ܬܲܪܬܹ݁ܝܢ ܐܝܼܕ݂ܝܼ̈ܢ. ܬܹܐܙܲܠ ܠܓܹܗܲܢܵܐ.


text:
ܘܐܸܢ ܪܸܓ݂ܠܵܟ݂ ܡܲܟ݂ܫܠܵܐ ܠܵܟ݂. ܦܣܘܿܩܹܝܗ̇. ܦܲܩܵܚ ܗܘܼ ܠܵܟ݂ ܕܬܸܥܘܿܠ ܠܚܲܝܹ̈ܐ ܚܓ݂ܝܼܣܵܐ ܐܵܘ ܟܲܕ݂ ܐܝܼܬ݂ ܠܵܟ݂ ܬܲܪܬܹ݁ܝܢ ܪܸ̈ܓ݂ܠܝܼܢ. ܬܸܦܸܠ ܒܓܹܗܲܢܵܐ.


text:
ܘܐܸܢ ܥܲܝܢܵܟ݂ ܡܲܟ݂ܫܠܵܐ ܠܵܟ݂. ܚܨܝܼܗ̇. ܦܲܩܵܚ ܗܘܼ ܠܵܟ݂ ܕܒܲܚܕ݂ܵܐ ܥܲܝܢܵܟ݂ ܬܸܥܘܠ ܠܡܲܠܟܿܘܼܬܹܗ ܕܐܲܠܵܗܵܐ ܐܵܘ ܟܲܕ݂ ܐܝܼܬ݂ ܠܵܟ݂ ܬܲܪܬܹ݁ܝܢ ܥܲܝܢܝܼ̈ܢ. ܬܸܦܸܠ ܒܓܹܗܲܢܵܐ ܕܢܘܼܪܵܐ.


text:
ܫܲܦܝܼܪܵܐ ܗܝ ܡܸܠܚܵܐ. ܐܸܢ ܕܹܝܢ ܡܸܠܚܵܐ ܬܸܦ̮ܟܲܗ. ܒܡܵܢܵܐ ܬܸܬ݂ܡܠܲܚ. ܬܸܗܘܹܐ ܒܟ݂ܘܿܢ ܡܸܠܚܵܐ. ܘܲܒ݂ܫܲܝܢܵܐ ܗܘܵܘ ܚܲܕ݂ ܥܲܡ ܚܲܕ݂.


text:
ܘܩ̣ܵܡ ܡܸܢ ܬܲܡܵܢ ܘܐܸܬ݂ܵܐ ܠܲܬ݂ܚܘܼܡܵܐ ܕܲܝܗܘܼܕ݂. ܠܥܸܒ݂ܪܵܐ ܕܝܘܿܪܕܢܵܢ. ܘܐܸܙܲܠܘ ܠܬܲܡܵܢ ܠܘܵܬܹܗ ܟܸܢܫܹ̈ܐ ܣܲܓܝܼܐܹ̈ܐ ܘܡܲܠܸܦ ܗܘ̣ܵܐ ܠܗܘܿܢ ܬܘܼܒ݂. ܐܲܝܟ݂ ܕܲܡܥܵܕ݂ ܗ̄ܘܵܐ.


text:
ܘܲܡܩܲܪܒ݂ܝܼܢ ܗ̄ܘܼܵܘ ܠܹܗ ܛܠܵܝܹ̈ܐ ܕܢܸܩܪܘܿܒ݂ ܠܗܘܿܢ ܬܲܠܡܝܼܕ݂ܵܘ̈ܗܝ ܕܹܝܢ. ܟܵܐܹܝܢ ܗ̄ܘܼܵܘ ܒܗܵܠܹܝܢ ܕܲܡܩܲܪܒ݂ܝܼܢ ܠܗܘܿܢ.


text:
ܝܼܫܘܿܥ ܕܹܝܢ ܚܙܵܐ. ܘܐܸܬ݂ܒܿܐܸܫ ܠܹܗ. ܘܐܸܡܲܪ ܠܗܘܿܢ. ܫܒ݂ܘܿܩܘ ܛܠܵܝܹ̈ܐ ܐܵܬܹ݁ܝܢ ܠܘܵܬ݂ܝ. ܘܠܵܐ ܬܸܟ݂ܠܘܿܢ ܐܸܢܘܿܢ. ܕܕܲܐܝܠܹܝܢ ܓܹܝܪ ܕܐܲܝܟ݂ ܗܵܠܹܝܢ ܐܸܢܘܿܢ. ܐܝܼܬܹܝܗ̇ ܡܲܠܟܘܼܬ݂ܵܐ ܕܐܲܠܵܗܵܐ.


text:
ܘܟܲܕ݂ ܪܵܕܹܐ ܒܐܘܼܪܚܵܐ ܪܗܸܛ ܚܲܕ݂. ܢܦܲܠ ܥܲܠ ܒܘܼܪ̈ܟܵܘܗܝ ܘܲܡܫܲܐܸܠ ܗܘ̣ܵܐ ܠܹܗ. ܘܐܵܡܲܪ. ܡܲܠܦܵܢܵܐ ܛܵܒ݂ܵܐ. ܡܵܢܵܐ ܐܸܥܒܸܕ݂ ܕܐܹܬܲܪ (ܕܐܹܪܲܬ݂) ܚܲܝܹ̈ܐ ܕܲܠܥܵܠܲܡ.


text:
ܦܘܼܩܕܵܢܹ̈ܐ ܝܵܕܲܥ ܐܲܢ̄ܬ݁. ܠܵܐ ܬܓ݂ܘܼܪ. ܠܵܐ ܬܸܓ݂ܢܘܿܒ݂. ܠܵܐ ܬܸܩܛܘܼܠ. ܘܠܵܐ ܬܸܣܗܲܕ݂ ܣܵܗܕܘܬ݂ܵܐ ܕܲܓܵܠܬ݂ܵܐ. ܠܵܐ ܬܸܛܠܘܿܡ. ܝܲܩܲܪ ܠܐܲܒ݂ܘܼܟ݂. ܘܠܸܐܡܵܟ݂.


text:
ܝܼܫܘܿܥ ܕܹܝܢ ܚܵܪ ܒܹܗ. ܘܐܲܚܒܹܗ. ܘܐܸܡܲܪ ܠܹܗ. ܚܕ݂ܵܐ ܚܲܣܝܼܪܵܐ ܠܵܟ݂. ܙܸܠ ܙܲܒܸܢ ܟܠ ܡܸܕܸܡ ܕܐܝܼܬ݂ ܠܵܟ݂. ܘܗܲܒ݂ ܠܡܸܣܟܹܢܹ̈ܐ: ܘܬܸܗܘܹܐ ܠܵܟ݂ ܣܝܼܡܬ݂ܵܐ ܒܲܫܡܲܝ̈ܵܐ ܘܣܲܒ݂ ܨܠܝܼܒ݂ܵܐ. ܘܬ݂ܵܐ ܒܵܬܲܪܝ.


text:
ܗܘܼ ܕܹܝܢ ܐܸܬ݂ܟܡܲܪ ܒܡܸܠܬ݂ܵܐ ܗܵܕܹܐ. ܘܐܸܙܲܠ. ܟܲܕ݂ ܥܲܝܼܝܩܵܐ ܠܹܗ. ܐܝܼܬ݂ ܗܘ̣ܵܐ ܠܹܗ ܓܹܝܪ ܢܸܟ݂ܣܹ̈ܐ ܣܲܓܝܼܐܹ̈ܐ.


text:
ܚܵܪ ܕܹܝܢ ܝܼܫܘܿܥ ܒܬܲܠܡܝܼܕ݂ܵܘ̈ܗܝ. ܘܐܸܡܲܪ ܠܗܘܿܢ. ܟܡܵܐ ܥܲܛܠܵܐ ܠܐܲܝܠܹܝܢ ܕܐܝܼܬ݂ ܠܗܘܿܢ ܢܸܟ݂ܣܹ̈ܐ ܕܢܸܥܠܘܼܢ ܠܡܲܠܟܘܼܬ݂ܵܐ ܕܐܲܠܵܗܵܐ.


text:
ܬܲܠܡܝܼܕܹ̈ܐ ܕܹܝܢ ܡܸܬ݁ܕܲܡܪܝܼܢ ܗ̄ܘܼܵܘ ܥܲܠ ܡܸܠܵܘ̈ܗܝ. ܘܲܥܢܵܐ ܬܘܼܒ݂ ܝܼܫܘܿܥ. ܘܐܸܡܲܪ ܠܗܘܿܢ. ܒܢܲܝ̈ ܟܡܵܐ ܥܲܛܠܵܐ ܠܐܲܝܠܹܝܢ ܕܲܬ݂ܟ݂ܝܼܠܝܼܢ ܥܲܠ ܢܸܟ݂ܣܲܝ̈ܗܘܿܢ ܕܢܸܥܠܘܼܢ ܠܡܲܠܟܿܘܼܬܹܗ ܕܐܲܠܵܗܵܐ.


text:
ܚܵܪ ܕܹܝܢ ܒܗܘܿܢ ܝܼܫܘܿܥ. ܘܐܸܡܲܪ ܠܗܘܿܢ. ܠܘܵܬ݂ ܒܢܲܝ̈ܢܵܫܵܐ ܗܵܕܹܐ ܠܵܐ ܡܸܫܟܚܵܐ ܐܸܠܵܐ ܠܘܵܬ݂ ܐܲܠܵܗܵܐ. ܟܠ ܡܸܕܸܡ ܓܹܝܪ. ܡܸܫܟܚܵܐ ܠܘܵܬ݂ ܐܲܠܵܗܵܐ.


text:
ܥܢܵܐ ܝܼܫܘܿܥ. ܘܐܸܡܲܪ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܠܲܝܬ݁ ܐ̄ܢܵܫ ܕܫܵܒܹܩ ܒܵܬܹ̈ܐ ܐܵܘ ܐܲܚܹ̈ܐ ܐܵܘ ܐܲܚ̈ܘܵܬ݂ܵܐ ܐܵܘ ܐܲܒ݂ܵܐ ܐܵܘ ܐܸܡܵܐ ܐܵܘ ܐܲܢ̄ܬ݁ܬ݂ܵܐ ܐܵܘ ܒ̈ܢܲܝܵܐ ܐܵܘ ܩܘܼܪ̈ܝܵܐ ܡܛܠܵܬ݂ܝ. ܘܡܛܠ ܣܒܲܪܬ݂ܝ


text:
ܘܠܵܐ ܢܩܲܒܸܠ ܚܲܕ݂ ܒܲܡܵܐܐ. ܗܵܫܵܐ ܒܙܲܒ݂ܢܵܐ ܗܵܢܵܐ ܒܵܬܹ̈ܐ ܘܐܲܚܹ̈ܐ ܘܐܲܚ̈ܘܵܬ݂ܵܐ ܘܐܸܡ̈ܗܵܬ݂ܵܐ ܘܲܒ݂ܢܲܝܵܐ ܘܩܘܼܪ̈ܝܵܐ. ܥܲܡ ܪܕ݂ܘܼܦܝܵܐ. ܘܲܒ݂ܥܵܠܡܵܐ ܕܐܵܬܹܐ. ܚܲܝܹ̈ܐ ܕܲܠܥܵܠܲܡ.


text:
ܟܲܕ݂ ܣܵܠܩܝܼܢ ܗ̄ܘܼܵܘ ܕܹܝܢ ܒܐܘܼܪܚܵܐ ܠܐܘܿܪܸܫܠܸܡ ܗܘܼ ܝܼܫܘܿܥ ܩܕ݂ܝܼܡ ܗܘ̣ܵܐ ܠܗܘܿܢ ܘܡܸܬ݁ܬܲܡܗܝܼܢ ܗ̄ܘܼܵܘ. ܘܐܵܙܠ̄ܝܼܢ ܗ̄ܘܼܵܘ ܒܵܬ݂ܪܹܗ. ܟܲܕ݂ ܕܲܚܝܼܠܝܼܢ. ܘܲܕ݂ܒܲܪ ܠܲܬ݂ܪܸܥܣܲܪܬܹ݁ܗ ܘܫܲܪܝܼ ܕܢܹܐܡܲܪ ܠܗܘܿܢ ܡܸܕܸܡ ܕܲܥܬ݂ܝܼܕ݂ ܕܢܸܗܘܹܐ ܠܹܗ.


text:
ܕܗܵܐ ܣܵܠܩܝܼܢ ܚ̱ܢܲܢ ܠܐܘܿܪܸܫܠܸܡ. ܘܲܒ݂ܪܹܗ ܕܐ̄ܢܵܫܵܐ ܡܸܫܬ݁ܠܸܡ ܠܪ̈ܲܒܲܝ ܟܵܗܢܹ̈ܐ. ܘܲܠܣܵܦܪܹ̈ܐ. ܘܲܢܚܲܝܒ݂ܘܼܢܵܝܗܝ ܠܡܵܘܬܵܐ. ܘܢܲܫܠܡܘܼܢܵܝܗܝ ܠܥܲܡ̈ܡܹܐ


text:
ܘܲܩܪܸܒ݂ܘ ܠܘܵܬܹܗ ܝܲܥܩܘܿܒ݂ ܘܝܘܿܚܲܢܵܢ ܒܢܲܝ̈ ܙܲܒ݂ܕܲܝ. ܘܐܵܡܪܝܼܢ ܠܹܗ. ܡܲܠܦܵܢܵܐ ܨܵܒܹܝܢ ܚ̱ܢܲܢ ܕܟܠ ܕܢܸܫܐܲܠ. ܬܸܥܒܸܿܕ݂ ܠܲܢ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܠܵܐ ܝܵܕ݂ܥܝܼܢ ܐܢ̄ܬܘܿܢ ܡܵܢܵܐ ܫܵܐܠܝܼܢ ܐܢ̄ܬܘܿܢ. ܡܸܫܟܿܚܝܼܢ ܐܢ̄ܬܘܿܢ ܕܬܸܫܬ݁ܘܿܢ ܟܵܣܵܐ ܕܐܸܢܵܐ ܫܵܬܹܐ ܐ̄ܢܵܐ ܘܡܲܥܡܘܿܕ݂ܝܼܬ݂ܵܐ ܕܐܸܢܵܐ ܥܵܡܹܕ݂ ܐ̄ܢܵܐ ܬܸܥܡܕ݂ܘܼܢ


text:
ܐܵܡܪܝܼܢ ܠܹܗ. ܡܸܫܟܿܚܝܼܢܲܢ. ܐܵܡܲܪ ܠܗܘܿܢ ܝܼܫܘܿܥ. ܟܵܣܵܐ ܕܫܵܬܹܐ ܐ̄ܢܵܐ. ܬܸܫܬ݁ܘܿܢ. ܘܡܲܥܡܘܿܕ݂ܝܼܬ݂ܵܐ ܕܥܵܡܹܕ݂ ܐ̄ܢܵܐ. ܬܸܥܡܕ݂ܘܼܢ.


text:
ܘܲܩܪܵܐ ܐܸܢܘܿܢ ܝܼܫܘܿܥ. ܘܐܸܡܲܪ ܠܗܘܿܢ. ܝܵܕ݂ܥܝܼܢ ܐܢ̄ܬܘܿܢ ܕܐܲܝܠܹܝܢ ܕܡܸܣܬܲܒ݂ܪܝܼܢ ܪܹ̈ܫܹܐ ܕܥܲܡ̈ܡܹܐ. ܡܵܪ̈ܲܝܗܘܿܢ ܐܸܢܘܿܢ. ܘܪܵܘܪ̈ܒ݂ܵܢܲܝܗܘܿܢ ܫܲܠܝܼܛܝܼܢ ܥܠܲܝܗܘܿܢ.


text:
ܠܵܐ ܕܹܝܢ ܗܵܟܲܢܵܐ ܢܸܗܘܹܐ ܒܲܝܢܵܬ݂ܟ݂ܘܿܢ. ܐܸܠܵܐ ܡܲܢ ܕܨܵܒܹܐ ܒܟ݂ܘܿܢ ܕܢܸܗܘܹܐ ܪܲܒܵܐ ܢܸܗܘܹܐ ܠܟ݂ܘܿܢ ܡܫܲܡܫܵܢܵܐ.


text:
ܐܵܦ ܒܪܹܗ ܓܹܝܪ ܕܐ̄ܢܵܫܵܐ ܠܵܐ ܐܸܬ݂ܵܐ ܕܢܸܫܬܲܡܲܫ ܐܸܠܵܐ ܕܲܢܫܲܡܸܫ. ܘܲܕ݂ܢܸܬ݁ܠ ܢܲܦ̮ܫܹܗ ܦܘܼܪܩܵܢܵܐ ܚܠܵܦ ܣܲܓܝܼܐܹ̈ܐ.


text:
ܘܐܸܬ݂ܵܘ ܠܐܝܼܪܝܼܚܘܿ. ܘܟܲܕ݂ ܢܦܲܩ ܝܼܫܘܿܥ ܡܸܢ ܐܝܼܪܝܼܚܘܿ: ܗܘܼ ܘܬܲܠܡܝܼܕ݂ܵܘ̈ܗܝ ܘܟܸܢܫܵܐ ܣܲܓܿܝܼܐܵܐ ܛܝܼܡܲܝ ܒܲܪ ܛܝܼܡܲܝ ܣܲܡܝܵܐ ܝܵܬܹ݁ܒ݂ ܗܘ̣ܵܐ ܥܲܠ ܝܲܕ݂ ܐܘܼܪܚܵܐ. ܘܚܵܕܲܪ.


text:
ܘܟܵܐܹܝܢ ܗ̄ܘܼܵܘ ܒܹܗ ܣܲܓܝܼܐܹ̈ܐ ܕܢܸܫܬ݁ܘܿܩ. ܗܘܼ ܕܹܝܢ ܝܲܬܝܼܪܵܐܝܼܬ݂ ܩܵܥܹܐ ܗ̄ܘܵܐ. ܘܐܵܡܲܪ. ܒܪܹܗ ܕܕ݂ܵܘܝܼܕ݂ ܐܸܬ݂ܪܲܚܲܡ ܥܠܲܝ.


text:
ܘܟܲܕ݂ ܩܪܸܒ݂ ܠܐܘܿܪܸܫܠܸܡ: ܥܲܠ ܓܸܢ̄ܒ݂ ܒܹܝܬ݂ ܦܵܓܹ̈ܐ ܘܒܹܝܬ݂ ܥܲܢܝܵܐ ܠܘܵܬ݂ ܛܘܼܪܵܐ ܕܙܲܝ̈ܬܹܐ ܫܲܕܲܪ ܬܪܹܝܢ ܡܸܢ ܬܲܠܡܝܼܕ݂ܵܘ̈ܗܝ.


text:
ܘܐܸܡܲܪ ܠܗܘܿܢ. ܙܸܠܘ ܠܲܩܪܝܼܬ݂ܵܐ ܗܵܝ ܕܲܠܩܘܼܒ݂ܠܲܢ. ܘܒܲܪ ܫܵܥܬܹܗ ܕܥܵܐܠܝܼܢ ܐܢ̄ܬܘܿܢ ܠܵܗ̇ ܡܸܫܟܿܚܝܼܢ ܐܢ̄ܬܘܿܢ ܥܝܼܠܵܐ ܕܐܲܣܝܼܪ. ܕܐ̄ܢܵܫ ܡܸܢ ܒܢܲܝ̈ܢܵܫܵܐ. ܠܵܐ ܪܲܟ݂ܒܹܗ. ܫܪܵܘ ܐܲܝܬܵܐܘܼܗܝ.


text:
ܘܐܸܢ ܐ̄ܢܵܫ ܢܹܐܡܲܪ ܠܟ݂ܘܿܢ ܡܵܢܵܐ ܥܵܒ݂ܕܝܼܢ ܐܢ̄ܬܘܿܢ ܗܵܕܹܐ ܐܸܡܲܪܘ ܠܹܗ. ܕܲܠܡܵܪܲܢ ܡܸܬ݂ܒܥܹܐ. ܘܡܸܚܕ݂ܵܐ ܡܫܲܕܲܪ ܠܹܗ ܠܟ݂ܵܐ.


text:
ܣܲܓܝܼܐܹ̈ܐ ܕܹܝܢ. ܡܫܵܘܹܝܢ ܗ̄ܘܼܵܘ ܢܲܚܬܲܝ̈ܗܘܿܢ ܒܐܘܼܪܚܵܐ. ܘܐܲܚܪ̈ܵܢܹܐ ܦܵܣܩܝܼܢ ܗ̄ܘܼܵܘ ܣܵܘܟܹ̈ܐ ܡܸܢ ܐܝܼܠܵܢܹ̈ܐ. ܘܲܡܫܵܘܹܝܢ ܒܐܘܼܪܚܵܐ.


text:
ܘܗܵܢܘܿܢ ܕܲܩܕ݂ܵܡܵܘܗܝ ܘܗܵܢܘܿܢ ܕܒ݂ܵܬ݂ܪܹܗ ܩܵܥܹܝܢ ܗ̄ܘܼܵܘ. ܘܐܵܡܪܝܼܢ. ܐܘܿܫܲܥܢܵܐ ܒܪܝܼܟ݂ ܗܘܼ ܕܐܵܬܹܐ ܒܲܫܡܹܗ ܕܡܵܪܝܵܐ.


text:
ܘܥܲܠ ܝܼܫܘܿܥ ܠܐܘܿܪܸܫܠܸܡ ܠܗܲܝܟܠܵܐ ܘܲܚܙܵܐ ܟܠ ܡܸܕ݂ܡ. ܟܲܕ݂ ܗܘ̣ܵܐ ܕܹܝܢ ܥܸܕܵܢܵܐ ܕܪܲܡܫܵܐ ܢܦܲܩ ܠܒܹܝܬ݂ ܥܲܢܝܵܐ ܥܲܡ ܬܪܸܥܣܲܪ.


text:
ܘܲܚܙܵܐ ܬܹܬܵܐ ܚܕ݂ܵܐ ܡܸܢ ܪܘܼܚܩܵܐ. ܕܐܝܼܬ݂ ܒܵܗ̇ ܛܲܪ̈ܦܹܐ. ܘܐܸܬ݂ܵܐ ܠܘܵܬ݂ܵܗ̇ ܕܐܸܢ ܢܸܫܟܲܚ ܒܵܗ̇ ܡܸܕ݂ܡ. ܘܟܲܕ݂ ܐܸܬ݂ܵܐ ܠܵܐ ܐܸܫܟܲܚ ܒܵܗ̇ ܐܸܠܵܐ ܐܸܢ ܛܲܪ̈ܦܹܐ. ܙܲܒ݂ܢܵܐ ܓܹܝܪ ܠܵܐ ܗܘ̣ܵܐ ܗ̄ܘܵܐ ܕܬܹܐܢܹ̈ܐ.


text:
ܘܐܸܡܲܪ ܠܵܗ̇. ܡܸܟܹܝܠ ܘܲܠܥܵܠܲܡ ܐ̄ܢܵܫ ܡܸܢܹܟ݂ܝ ܦܹܐܪܹ̈ܐ ܠܵܐ ܢܹܐܟ݂ܘܿܠ. ܘܲܫܡܲܥܘ ܬܲܠܡܝܼܕ݂ܵܘ̈ܗܝ. ܘܐܸܬ݂ܵܘ ܠܐܘܿܪܸܫܠܸܡ.


text:
ܘܥܲܠ ܝܼܫܘܿܥ ܠܗܲܝܟܠܵܐ ܕܐܲܠܵܗܵܐ ܘܫܲܪܝܼ ܕܢܲܦܸܩ ܠܐܲܝܠܹܝܢ ܕܙܵܒ݂ܢܝܼܢ ܘܲܡܙܲܒܢܝܼܢ ܒܗܲܝܟܠܵܐ. ܘܲܗܦܲܟ݂ ܦܵܬ݂ܘܿܪܹ̈ܐ ܕܲܡܥܲܪ̈ܦܵܢܹܐ. ܘܟ݂ܘܼܪ̈ܣܵܘܵܬ݂ܵܐ ܕܗܵܢܘܿܢ ܕܲܡܙܲܒܢܝܼܢ ܝܵܘܢܹ̈ܐ.


text:
ܘܡܲܠܸܦ ܗ̄ܘܵܐ. ܘܐܵܡܲܪ ܠܗܘܿܢ. ܠܵܐ ܟܬ݂ܝܼܒ݂ ܕܒܲܝܬ݁ܝ ܒܹܝܬ݂ ܨܠܘܿܬ݂ܵܐ ܢܸܬ݂ܩܪܹܐ ܠܟ݂ܠܗܘܿܢ ܥܲܡ̈ܡܹܐ ܐܲܢ̄ܬ݁ܘܿܢ ܕܹܝܢ ܥܒܲܕܬ݁ܘܼܢܵܝܗܝ. ܡܥܲܪܬ݂ܵܐ ܕܠܸܣܛܵܝܹ̈ܐ.


text:
ܘܲܫܡܲܥܘ ܪ̈ܲܒܲܝ ܟܵܗܢܹ̈ܐ ܘܣܵܦܪܹ̈ܐ. ܘܒ݂ܵܥܹܝܢ ܗ̄ܘܼܵܘ ܕܐܲܝܟܲܢܵܐ ܢܵܘܒܕ݂ܘܼܢܵܝܗܝ. ܕܵܚܠܝܼܢ ܗ̄ܘܼܵܘ ܓܹܝܪ ܡܸܢܹܗ. ܡܛܠ ܕܟ݂ܠܹܗ ܥܲܡܵܐ ܬܲܡܝܼܗܝܼܢ ܗ̄ܘܼܵܘ ܒܝܘܼܠܦܵܢܹܗ.


text:
ܐܵܡܹܝܢ ܓܹܝܪ ܐܵܡܲܪ ܐ̄ܢܵܐ ܠܟ݂ܘܿܢ ܕܡܲܢ ܕܢܹܐܡܲܪ ܠܛܘܼܪܵܐ ܗܵܢܵܐ ܕܐܸܫܬܲܩܠ ܘܦܸܠ ܒܝܲܡܵܐ: ܘܠܵܐ ܢܸܬ݂ܦܲܠܲܓ݂ ܒܠܸܒܹܗ: ܐܸܠܵܐ ܢܗܲܝܡܸܢ ܕܗܵܘܹܐ ܗܵܘ ܡܸܕܸܡ ܕܐܵܡܲܪ ܢܸܗܘܹܐ ܠܹܗ ܡܸܕܸܡ ܕܐܵܡܲܪ.


text:
ܡܛܠ ܗܵܢܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܕܟܠ ܡܸܕܸܡ ܕܲܡܨܲܠܹܝܢ ܐܢ̄ܬܘܿܢ ܘܫܵܐܠܝܼܢ ܐܢ̄ܬܘܿܢ ܗܲܝܡܸܢܘ ܕܢܵܣܒܝܼܢ ܐܢ̄ܬܘܿܢ. ܘܢܸܗܘܹܐ ܠܟ݂ܘܿܢ.


text:
ܘܡܵܐ ܕܩܵܝܡܝܼܢ ܐܢ̄ܬܘܿܢ ܠܲܡܨܲܠܵܝܘܼ ܫܒ݂ܘܿܩܘ ܡܸܕܸܡ ܕܐܝܼܬ݂ ܠܟ݂ܘܿܢ ܥܲܠ ܐ̄ܢܵܫ. ܕܐܵܦ ܐܲܒ݂ܘܼܟ݂ܘܼܢ ܕܒܲܫܡܲܝ̈ܵܐ. ܢܸܫܒܘܼܩ ܠܟ݂ܘܿܢ ܣܲܟ݂ܠܘܵܬ݂ܟ݂ܘܿܢ.


text:
ܐܸܢ ܕܹܝܢ ܐܲܢ̄ܬ݁ܘܿܢ ܠܵܐ ܫܵܒ݂ܩܝܼܢ ܐܢ̄ܬܘܿܢ ܐܵܦܠܵܐ ܐܲܒ݂ܘܼܟ݂ܘܼܢ ܕܒܲܫܡܲܝ̈ܵܐ. ܢܸܫܒܘܼܩ ܠܟ݂ܘܿܢ ܣܲܟ݂ܠܘܵܬ݂ܟ݂ܘܿܢ.


text:
ܘܐܸܬ݂ܵܘ ܬܘܼܒ݂ ܠܐܘܿܪܸܫܠܸܡ. ܘܟܲܕ݂ ܡܗܲܠܸܟ݂ ܗܘ̣ܵܐ ܒܗܲܝܟܠܵܐ ܐܸܬ݂ܵܘ ܠܘܵܬܹܗ ܪ̈ܲܒܲܝ ܟܵܗܢܹ̈ܐ ܘܣܵܦܪܹ̈ܐ ܘܩܲܫܝܼܫܹ̈ܐ.


text:
ܘܐܵܡܪܝܼܢ ܠܹܗ . ܒܐܲܝܢܵܐ ܫܘܼܠܛܵܢܵܐ ܗܵܠܹܝܢ ܥܵܒܹܿܕ݂ ܐܲܢ̄ܬ݁. ܘܡܲܢܘܼ ܝܲܗ̄ܒ݂ ܠܵܟ݂ ܫܘܼܠܛܵܢܵܐ ܗܵܢܵܐ ܕܗܵܠܹܝܢ ܬܸܥܒܸܿܕ݂.


text:
ܗܘܼ ܕܹܝܢ ܝܼܫܘܿܥ. ܐܸܡܲܪ ܠܗܘܿܢ. ܐܹܫܲܐܸܠܟ݂ܘܿܢ ܐܵܦ ܐܸܢܵܐ ܡܸܠܬ݂ܵܐ ܚܕ݂ܵܐ ܕܬܹܐܡܪܘܼܢ ܠܝܼ ܘܐܸܢܵܐ ܐܵܡܲܪ ܐ̄ܢܵܐ ܠܟ݂ܘܿܢ ܒܐܲܝܢܵܐ ܫܘܼܠܛܵܢܵܐ ܗܵܠܹܝܢ ܥܵܒܹܿܕ݂ ܐ̄ܢܵܐ.


text:
ܘܐܸܬ݂ܚܲܫܲܒ݂ܘ ܒܢܲܦ̮ܫܗܘܿܢ. ܘܐܸܡܲܪܘ. ܕܐܸܢ ܢܹܐܡܲܪ ܠܹܗ ܕܡܸܢ ܫܡܲܝܵܐ ܐܵܡܲܪ ܠܲܢ. ܘܲܠܡܵܢܵܐ ܠܵܐ ܗܲܝܡܸܢܬ݁ܘܿܢܵܝܗܝ.


text:
ܘܲܕ݂ܢܹܐܡܲܪ ܡܸܢ ܒܢܲܝ̈ܢܵܫܵܐ ܕܸܚܠܬ݂ܵܐ ܗܝ ܡܸܢ ܥܲܡܵܐ. ܟܠܗܘܿܢ ܓܹܝܪ ܐܲܚܝܼܕ݂ܝܼܢ ܗܘܵܘ ܠܹܗ ܠܝܘܿܚܲܢܵܢ ܕܫܲܪܝܼܪܵܐܝܼܬ݂ ܢܒ݂ܝܼܵܐ ܗ̄ܘ.


text:
ܘܲܥܢܵܘ. ܘܐܵܡܪܝܼܢ ܠܹܗ ܠܝܼܫܘܿܥ. ܠܵܐ ܝܵܕ݂ܥܝܼܢܲܢ. ܐܵܡܲܪ ܠܗܘܿܢ. ܐܵܦ ܠܵܐ ܐܸܢܵܐ ܐܵܡܲܪ ܐ̄ܢܵܐ ܠܟ݂ܘܿܢ ܒܐܲܝܢܵܐ ܫܘܼܠܛܵܢܵܐ ܗܵܠܹܝܢ ܥܵܒܹܿܕ݂ ܐ̄ܢܵܐ.


text:
ܘܫܲܪܝܼ ܕܲܢܡܲܠܸܠ ܥܲܡܗܘܿܢ ܒܡܲܬ݂ܠܹ̈ܐ. ܓܲܒ݂ܪܵܐ ܚܲܕ݂ ܢܨܲܒ݂ ܟܲܪܡܵܐ. ܘܐܲܚܕܪܹܗ ܣܝܵܓ݂ܵܐ. ܘܲܚܦܲܪ ܒܹܗ ܡܲܥܨܲܪܬܵܐ. ܘܲܒ݂ܢܵܐ ܒܹܗ ܡܲܓ݂ܕܠܵܐ. ܘܐܵܘܚܕ݂ܗ ܠܦܲܠܵܚܹ̈ܐ. ܘܲܚܙܲܩ.


text:
ܘܫܲܕܲܪ ܬܘܼܒ݂ ܐ̄ܚܪܹܢܵܐ. ܐܵܦ ܠܗܵܘ ܩܲܛܠܘܼܗܝ. ܘܲܠܣܲܓܝܼܐܹ̈ܐ ܥܲܒ݂ܕܹ̈ܐ ܐ̄ܚܪܵܢܹ̈ܐ ܫܲܕܲܪ. ܘܡܸܢܗܘܿܢ. ܡܚܵܘ. ܡܸܢܗܘܿܢ ܕܹܝܢ. ܩܲܛܸܠܘ.


text:
ܚܲܪܬ݂ܵܐ ܕܹܝܢ ܚܲܕ݂ ܒܪܵܐ ܚܲܒܿܝܼܒ݂ܵܐ ܐܝܼܬ݂ ܗܘ̣ܵܐ ܠܹܗ ܘܫܲܕܪܹܗ ܠܘܵܬ݂ܗܘܿܢ ܐ̄ܚܪܵܝܲܬ݂. ܐܸܡܲܪ ܓܹܝܪ. ܟܒܲܪ ܢܸܒ݂ܗܬ݂ܘܼܢ ܡܸܢ ܒܹܪܝ.


text:
ܘܒ݂ܵܥܹܝܢ ܗ̄ܘܼܵܘ ܠܡܹܐܚܕܹܿܗ. ܘܲܕ݂ܚܸܠܘ ܡܸܢ ܥܲܡܵܐ. ܝܼܕܲܥܘ ܓܹܝܪ ܕܲܥܠܲܝܗܘܿܢ ܐܸܡܲܪ ܡܲܬ݂ܠܵܐ ܗܵܢܵܐ. ܘܫܲܒ݂ܩܘܼܗܝ. ܘܐܸܙܲܠܘ.


text:
ܗܸܢܘܿܢ ܕܹܝܢ ܐܸܬ݂ܵܘ. ܘܫܲܐܠܘܼܗܝ. ܡܲܠܦܵܢܵܐ ܝܵܕ݂ܥܝܼܢ ܚ̱ܢܲܢ ܕܫܲܪܝܼܪ ܐܲܢ̄ܬ݁. ܘܠܵܐ ܫܩܝܼܠ ܐܲܢ̄ܬ݁ ܨܸܦܬ݂ܵܐ ܠܐ̄ܢܵܫ. ܠܵܐ ܓܹܝܪ ܚܵܐܲܪ ܐܲܢ̄ܬ݁ ܒܦܲܪ̈ܨܘܿܦܹܐ ܕܲܒ݂ܢܲܝ̈ܢܵܫܵܐ. ܐܸܠܵܐ ܒܲܫܪܵܪܵܐ. ܐܘܼܪܚܵܐ ܕܐܲܠܵܗܵܐ ܡܲܠܸܦ ܐܲܢ̄ܬ݁. ܫܲܠܝܼܛ ܠܡܸܬܲܠ ܟܣܸܦ ܪܹܫܵܐ ܠܩܹܣܲܪ. ܐܵܘ ܠܵܐ. ܢܸܬܸ݁ܠ. ܐܵܘ ܠܵܐ ܢܸܬܸ݁ܠ.


text:
ܡܲܠܦܵܢܵܐ. ܡܘܼܫܹܐ ܟܬܲܒ݂ ܠܲܢ ܕܐܸܢ ܡܵܐܹܬ݂ ܐܲܚܘܼܗܝ ܕܐ̄ܢܵܫ: ܘܫܵܒܹܩ ܐܲܢ̄ܬ݁ܬ݂ܵܐ ܘܲܒ݂ܢܲܝܵܐ ܠܵܐ ܫܵܒܹܩ ܢܸܣܲܒ݂ ܐܲܚܘܼܗܝ ܐܲܢ̄ܬ݁ܬܹܗ. ܘܲܢܩܝܼܡ ܙܲܪܥܵܐ ܠܐܲܚܘܼܗܝ.


text:
ܐܵܡܲܪ ܠܗܘܿܢ ܝܼܫܘܿܥ. ܠܵܐ ܗܘ̣ܵܐ ܡܛܠ ܗܵܕܹܐ ܛܵܥܹܝܢ ܐܢ̄ܬܘܿܢ ܕܠܵܐ ܝܵܕ݂ܥܝܼܢ ܐܢ̄ܬܘܿܢ ܟܬ݂ܵܒܹ̈ܐ ܘܠܵܐ ܚܲܝܠܹܗ ܕܐܲܠܵܗܵܐ


text:
ܡܵܐ ܓܹܝܪ ܕܩܵܡܘ ܡܸܢ ܡܝܼܬܹ̈ܐ. ܠܵܐ ܢܵܣܒܝܼܢ ܢܸܫܹ̈ܐ. ܐܵܦ ܠܵܐ ܢܸܫܹ̈ܐ ܗܵܘܝܵܢ ܠܓܲܒ݂ܪܹ̈ܐ. ܐܸܠܵܐ ܐܝܼܬܲܝܗܘܿܢ. ܐܲܝܟ݂ ܡܲܠܲܐܟܹ̈ܐ ܕܒܲܫܡܲܝܵܐ.


text:
ܥܲܠ ܡܝܼܬܹ̈ܐ ܕܹܝܢ ܕܩܵܝܡܝܼܢ: ܠܵܐ ܩܪܲܝܬ݁ܘܿܢ ܒܲܟ݂ܬ݂ܵܒ݂ܵܐ ܕܡܘܼܫܹܐ: ܐܲܝܟܲܢܵܐ ܡܸܢ ܣܲܢܝܵܐ ܐܸܡܲܪ ܠܹܗ ܐܲܠܵܗܵܐ: ܐܸܢܵܐ ܐ̄ܢܵܐ ܐܲܠܵܗܹܗ ܕܐܲܒ݂ܪܵܗܵܡ ܘܐܲܠܵܗܹܗ ܕܐܝܼܣܚܵܩ ܘܐܲܠܵܗܹܗ ܕܝܲܥܩܘܿܒ݂


text:
ܘܲܩܪܸܒ݂ ܚܲܕ݂ ܡܸܢ ܣܵܦܪܹ̈ܐ ܘܲܫܡܲܥ ܐܸܢܘܿܢ ܕܕ݂ܵܪܫܝܼܢ. ܘܲܚܙܵܐ ܕܫܲܦܝܼܪ ܐܲܬ݂ܝܼܒ݂ ܠܗܘܿܢ ܦܸܬ݂ܓ݂ܵܡܵܐ. ܘܫܲܐܠܹܗ. ܐܲܝܢܵܘ ܦܘܼܩܕܵܢܵܐ ܩܲܕ݂ܡܵܝܵܐ ܕܟ݂ܠܗܘܿܢ.


text:
ܘܲܕ݂ܬܸܪܚܲܡ ܠܡܵܪܝܵܐ ܐܲܠܵܗܵܟ݂. ܡܸܢ ܟܠܹܗ ܠܸܒܵܟ݂. ܘܡܸܢ ܟܠܵܗ̇ ܢܲܦ̮ܫܵܟ݂. ܘܡܸܢ ܟܠܹܗ ܪܸܥܝܵܢܵܟ݂. ܘܡܸܢ ܟܠܹܗ ܚܲܝܠܵܟ݂. ܗܵܢܵܘ ܦܘܼܩܕܵܢܵܐ ܩܲܕ݂ܡܵܝܵܐ


text:
ܘܕܲܬ݂ܪܹܝܢ ܕܕ݂ܵܡܹܐ ܠܹܗ. ܕܬܲܚܸܒ݂ ܠܩܲܪܝܼܒ݂ܵܟ݂. ܐܲܝܟ݂ ܢܲܦ̮ܫܵܟ݂. ܦܘܼܩܕܵܢܵܐ ܐ̄ܚܪܹܢܵܐ ܕܪܲܒ ܡܸܢ ܗܵܠܹܝܢ ܠܲܝܬ݁.


text:
ܘܲܕ݂ܢܸܪܚܡܝܼܘܗܝ ܐ̄ܢܵܫ ܡܸܢ ܟܠܹܗ ܠܸܒܵܐ. ܘܡܸܢ ܟܠܹܗ ܪܸܥܝܵܢܵܐ. ܘܡܸܢ ܟܠܵܗ̇ ܢܲܦ̮ܫܵܐ ܘܡܸܢ ܟܠܹܗ ܚܲܝܠܵܐ. ܘܲܕ݂ܢܸܪܚܲܡ ܩܲܪܝܼܒܹܗ ܐܲܝܟ݂ ܢܲܦ̮ܫܹܗ ܝܲܬܝܼܪܵܐ ܗܝܼ ܡܸܢ ܟܠܗܘܿܢ ܝܲܩܕܹ̈ܐ ܘܕ݂ܒ݂ܚܹ̈ܐ.


text:
ܝܼܫܘܿܥ ܕܹܝܢ ܚܙܵܝܗܝ ܕܚܲܟܝܼܡܵܐܝܼܬ݂ ܡܦܲܢܹܐ ܦܸܬ݂ܓ݂ܵܡܵܐ ܥܢܵܐ. ܘܐܸܡܲܪ ܠܹܗ. ܠܵܐ ܗ̄ܘܲܝܬ݁ ܪܲܚܝܼܩ ܡܸܢ ܡܲܠܟܘܼܬ݂ܵܐ ܕܐܲܠܵܗܵܐ. ܘܠܵܐ ܐ̄ܢܵܫ ܬܘܼܒ݂ ܐܲܡܪܲܚ ܕܲܢܫܲܐܠܝܼܘܗܝ.


text:
ܗܘܼ ܓܹܝܪ ܕܵܘܝܼܕ݂ ܐܸܡܲܪ ܒܪܘܼܚܵܐ ܕܩܘܼܕ݂ܫܵܐ ܕܐܵܡܲܪ ܡܵܪܝܵܐ ܠܡܵܪܝ ܬܸܒ݂ ܠܵܟ݂ ܡܸܢ ܝܲܡܝܼܢܝ. ܥܕܲܡܵܐ ܕܐܹܣܝܼܡ ܒܥܸܠܕܒ݂ܵܒܲܝ̈ܟ ܟܘܼܒ݂ܫܵܐ ܬܚܹܝܬ݂ ܪܸ̈ܓ݂ܠܲܝܟ.


text:
ܗܘܼ ܗܵܟܹܝܠ ܕܵܘܝܼܕ݂ ܩܵܪܹܐ ܠܹܗ ܡܵܪܝ ܘܐܲܝܟܲܢܵܐ ܒܪܹܗ ܐܝܼܬ݂ܵܘܗܝ. ܘܟ݂ܠܹܗ ܟܸܢܫܵܐ ܫܵܡܲܥ ܗܘ̣ܵܐ ܠܹܗ ܒܲܣܝܼܡܵܐܝܼܬ݂.


text:
ܘܲܒ݂ܝܘܼܠܦܵܢܹܗ ܐܵܡܲܪ ܗܘ̣ܵܐ ܠܗܘܿܢ. ܐܸܙܕܲܗ̄ܪܘ ܡܸܢ ܣܵܦܪܹ̈ܐ ܕܨܵܒܹܝܢ ܕܒܸܐܣ̈ܛܠܹܐ ܢܗܲܠܟ݂ܘܼܢ ܘܪܵܚܡܝܼܢ ܫܠܵܡܵܐ ܒܫܘܼܩܹ̈ܐ:


text:
ܗܵܢܘܿܢ ܕܐܵܟ݂ܠܝܼܢ ܒܵܬܹ̈ܐ ܕܐܲܪ̈ܡܠܵܬ݂ܵܐ ܒܥܸܠܬ݂ܵܐ ܕܡܵܘܪܟ݂ܝܼܢ ܨܠܵܘܵܬ݂ܗ̈ܘܿܢ. ܗܸܢܘܿܢ ܢܩܲܒܠܘܼܢ ܕܝܼܢܵܐ ܝܲܬܝܼܪܵܐ.


text:
ܘܟܲܕ݂ ܝܼܬܸܒ݂ ܝܼܫܘܿܥ ܠܘܼܩܒܲܠ ܒܹܝܬ݂ ܓܲܙܵܐ ܚܵܐܲܪ ܗܘ̣ܵܐ ܐܲܝܟܲܢܵܐ ܟܸܢܫܹ̈ܐ ܪܵܡܹܝܢ ܥܘܼܪܦܵܢܵܐ ܒܹܝܬ݂ ܓܲܙܵܐ. ܘܣܲܓܝܼܐܹ̈ܐ ܥܲܬ݁ܝܼܪܹ̈ܐ ܪܵܡܹܝܢ ܗ̄ܘܼܵܘ ܣܲܓܝܼ.


text:
ܘܲܩܪܵܐ ܝܼܫܘܿܥ ܠܬܲܠܡܝܼܕ݂ܵܘ̈ܗܝ. ܘܐܸܡܲܪ ܠܗܘܿܢ ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܗܵܕܹܐ ܐܲܪܡܲܠܬܵܐ ܡܸܣܟܹܢܬܵܐ ܝܲܬܝܼܪ ܡܸܢ ܟܠܗܘܿܢ ܐ̄ܢܵܫܵܐ ܕܪܵܡܹܝܢ ܐܲܪܡܝܲܬܸ ܒܹܝܬ݂ ܓܲܙܵܐ.


text:
ܟܠܗܘܿܢ ܓܹܝܪ. ܡܸܢ ܡܸܕܸܡ ܕܝܲܬܝܼܪ ܠܗܘܿܢ ܐܲܪܡܝܼܘ. ܗܵܕܹܐ ܕܹܝܢ ܡܸܢ ܚܲܣܝܼܪܘܼܬ݂ܵܗ̇ ܟܠ ܡܸܕܸܡ ܕܐܝܼܬ݂ ܗܘ̣ܵܐ ܠܵܗ̇ ܐܲܪܡܝܵܬܹܗ. ܟܠܹܗ ܩܸܢܝܵܢܵܗ̇.


text:
ܘܟܲܕ݂ ܢܦܲܩ ܝܼܫܘܿܥ ܡܸܢ ܗܲܝܟܠܵܐ ܐܸܡܲܪ ܠܹܗ ܚܲܕ݂ ܡܸܢ ܬܲܠܡܝܼܕ݂ܵܘ̈ܗܝ. ܡܲܠܦܵܢܵܐ ܗܵܐ ܚܙܝܼ ܐܲܝܠܹܝܢ ܟܹܐܦܹ̈ܐ. ܘܐܲܝܠܹܝܢ ܒܸܢ̈ܝܵܢܹܐ.


text:
ܝܼܫܘܿܥ ܕܹܝܢ ܐܸܡܲܪ ܠܹܗ. ܚܵܙܹܐ ܐܲܢ̄ܬ݁ ܗܵܠܹܝܢ ܒܸܢ̈ܝܵܢܹܐ ܪܵܘܪ̈ܒܹܐ ܠܵܐ ܡܸܫܬܲܒ݂ܩܵܐ ܗܵܪܟܵܐ ܟܹܐܦ ܥܲܠ ܟܹܐܦ ܕܠܵܐ ܡܸܣܬܲܬ݂ܪܵܐ.


text:
ܘܟܲܕ݂ ܝܼܬܸܒ݂ ܝܼܫܘܿܥ ܒܛܘܼܪܵ ܕܙܲܝ̈ܬܹܐ. ܠܘܼܩܒܲܠ ܗܲܝܟܠܵܐܫܲܐܠܘܼܗܝ ܟܹܐܦܵܐ ܘܝܲܥܩܘܿܒ݂ ܘܝܘܿܚܲܢܵܢ ܘܐܲܢܕܪܹܐܘܿܣ ܒܲܠܚܘܿܕܲܝܗܘܿܢ.


text:
ܡܵܐ ܕܹܝܢ ܕܲܫܡܲܥܬ݁ܘܿܢ ܩܪ̈ܵܒܹܐ ܘܛܸܒܵܐ ܕܩܹܐܪܣܹܐ. ܠܵܐ ܬܸܕ݂ܚܠܘܼܢ. ܥܬ݂ܝܼܕ݂ ܗܘܼ ܕܢܸܗܘܹܐ. ܐܸܠܵܐ ܠܵܐ ܥܕܲܟܹܝܠ ܚܲܪܬ݂ܵܐ.


text:
ܢܩܘܼܡ ܓܹܝܪ ܥܲܡܵܐ ܥܲܠ ܥܲܡܵܐ ܘܡܲܠܟܘܼ ܥܲܠ ܡܲܠܟܘܼ. ܘܢܸܗܘܘܿܢ ܙܵܘܥܹ̈ܐ. ܒܕ݂ܘܼܟܵܐ ܕܘܼܟܵܐ. ܘܢܸܗܘܘܿܢ ܟܲܦܢܹ̈ܐ ܘܲܫܓ݂ܘܼܫܝܹ̈ܐ. ܗܵܠܹܝܢ ܪܹܫܵܐ ܐܸܢܹܝܢ ܕܚܸܒ݂ܠܹ̈ܐ.


text:
ܚܙܵܘ ܕܹܝܢ ܐܲܢ̄ܬ݁ܘܿܢ ܢܲܦ̮ܫܟ݂ܘܿܢ. ܢܲܫܠܡܘܼܢܵܟ݂ܘܿܢ ܓܹܝܪ ܠܕܲܝܵܢܹ̈ܐ. ܘܒܲܟ݂ܢܘܼܫܵܬ݂̈ܗܘܿܢ ܬܸܬ݂ܢܲܓ݁ܕ݂ܘܼܢ. ܘܲܩܕ݂ܵܡ ܡܲܠܟܹ̈ܐ ܘܗܸܓ݂ܡܘܿܢܹ̈ܐ ܬܩܘܼܡܘܼܢ ܡܛܠܵܬ݂ܝ. ܠܣܵܗܕܘܬ݂ܗܘܿܢ.


text:
ܡܵܐ ܕܲܡܩܲܪܒ݂ܝܼܢ ܠܟ݂ܘܿܢ ܕܹܝܢ ܕܢܲܫܠܡܘܼܢܵܟ݂ܘܿܢ. ܠܵܐ ܬܩܲܕܿܡܘܼܢ ܬܹܐܨܦܘܼܢ ܡܵܢܵܐ ܬܡܲܠܠܘܼܢ ܘܠܵܐ ܬܸܪܢܘܿܢ. ܐܸܠܵܐ ܡܸܕܸܡ ܕܡܸܬ݂ܝܼܗܸܒ݂ ܠܟ݂ܘܿܢ ܒܗܵܝ ܫܵܥܬ݂ܵܐ. ܗܵܘ ܡܲܠܸܠܘ. ܠܵܐ ܗܘ̣ܵܐ ܓܹܝܪ ܐܲܢ̄ܬ݁ܘܿܢ ܡܡܲܠܠܝܼܢ. ܐܸܠܵܐ ܪܘܼܚܵܐ ܕܩܘܼܕ݂ܫܵܐ.


text:
ܢܲܫܠܸܡ ܕܹܝܢ ܐܲܚܵܐ ܠܐܲܚܘܼܗܝ ܠܡܵܘܬܵܐ ܘܐܲܒ݂ܵܐ ܠܲܒ݂ܪܹܗ. ܘܲܢܩܘܼܡܘܼܢ ܒ̈ܢܲܝܵܐ ܥܲܠ ܐܲܒ݂ܵܗܲܝ̈ܗܘܿܢ. ܘܲܢܡܝܼܬ݂ܘܼܢ ܐܸܢܘܿܢ.


text:
ܡܵܐ ܕܹܝܢ ܕܲܚܙܲܝܬ݁ܘܿܢ ܐܵܬ݂ܵܐ ܛܲܢܦܬ݂ܵܐ ܕܚܘܼܪܒܵܐ: ܗܵܝ ܕܐܲܡܝܼܪܵܐ ܒܕ݂ܵܢܝܼܐܹܝܠ ܢܒ݂ܝܼܵܐ: ܕܩܵܝܡܵܐ ܐܲܝܟܵܐ ܕܠܵܐ ܘܵܠܹܐ ܗܵܘ ܕܩܵܪܹܐ ܢܸܣܬܲܟܲܠ ܗܵܝܕܹܝܢ ܐܲܝܠܹܝܢ ܕܒܲܝܗܘܼܕ݂ ܐܸܢܘܿܢ ܢܸܥܪܩܘܼܢ ܠܛܘܼܪܵܐ.


text:
ܢܸܗܘܹܐ ܓܹܝܪ ܒܝܵܘ̈ܡܵܬ݂ܵܐ ܗܵܢܘܿܢ ܐܘܼܠܨܵܢܵܐ ܕܠܵܐ ܗܘ̣ܵܐ ܐܲܟ݂ܘܵܬܹܗ ܡܸܢ ܪܹܫ ܒܪܝܼܬ݂ܵܐ ܕܲܒ݂ܪܵܐ ܐܲܠܵܗܵܐ ܥܕܲܡܵܐ ܠܗܵܫܵܐ. ܘܠܵܐ ܢܸܗܘܹܐ.


text:
ܘܐܸܠܘܼ ܠܵܐ ܡܵܪܝܵܐ ܕܟܲܪܝܼ ܝܵܘ̈ܡܵܬ݂ܵܐ ܗܵܢܘܿܢ ܠܵܐ ܚܵܝܹܿܐ ܗܘ̣ܵܐ ܟܠܒܣܲܪ. ܐܸܠܵܐ ܡܛܠ ܓܒܲܝ̈ܵܐ ܕܲܓ݂ܒ݂ܵܐ. ܟܲܪܝܼ ܝܵܘ̈ܡܵܬ݂ܵܐ ܗܵܢܘܿܢ.


text:
ܢܩܘܼܡܘܼܢ ܓܹܝܪ ܡܫܝܼܚܹ̈ܐ ܕܕܲܓܵܠܘܼܬ݂ܵܐ. ܘܲܢܒ݂ܝܹ̈ܐ ܕܟܲܕܵܒ݂ܘܼܬ݂ܵܐ. ܘܢܸܬ݁ܠܘܼܢ ܐܵܬ݂̈ܘܵܬ݂ܵܐ. ܘܬܸܕ݂ܡܪ̈ܵܬ݂ܵܐ. ܘܢܲܛܥܘܿܢ ܐܸܢ ܡܸܫܟܚܵܐ. ܐܵܦ ܠܲܓ݂ܒܲܝ̈ܵܐ.


text:
ܗܵܝܕܹܝܢ ܢܫܲܕܲܪ ܡܲܠܲܐܟ݂ܵܘ̈ܗܝ ܘܲܢܟ݂ܲܢܸܫ ܠܲܓ݂ܒ݂ܵܘܗܝ ܡܸܢ ܐܲܪܒܥܵܬܲܝܗܹܝܢ ܪܘܼܚܵܐ. ܡܸܢ ܪܹܫܵܗ̇ ܕܐܲܪܥܵܐ. ܘܲܥܕܲܡܵܐ ܠܪܹܫܵܗ̇ ܕܲܫܡܲܝܵܐ.


text:
ܡܸܢ ܬܹܬܵܐ ܕܹܝܢ ܝܼܠܲܦܘ ܦܸܠܐܬ݂ܵܐ. ܕܡܵܐ ܕܪܲܟ݂ ܣܵܘܟܹܝ̈ܗ̇ ܘܲܦܪܲܥܘ ܛܲܪ̈ܦܹܝܗ̇ ܝܵܕ݂ܥܝܼܢ ܐܢ̄ܬܘܿܢ. ܕܲܡܛܵܐ ܩܲܝܛܵܐ.


text:
ܥܲܠ ܕܹܝܢ ܝܵܘܡܵܐ ܗܵܘ ܘܥܲܠ ܫܵܥܬ݂ܵܐ ܗܵܝ ܐ̄ܢܵܫ ܠܵܐ ܝܵܕܲܥ. ܐܵܦܠܵܐ ܡܲܠܲܐܟܹ̈ܐ ܕܲܫܡܲܝܵܐ. ܘܠܵܐ ܒܪܵܐ. ܐܸܠܵܐ ܐܸܢ ܐܲܒ݂ܵܐ.


text:
ܐܲܝܟ݂ ܓܲܒ݂ܪܵܐ ܗ̄ܘܼ ܓܹܝܪ ܕܲܚܙܲܩ. ܘܲܫܒܲܩ ܒܲܝܬܹ݁ܗ ܘܝܲܗ̄ܒ݂ ܫܘܼܠܛܵܢܵܐ ܠܥܲܒ݂ܕܵܘ̈ܗܝ. ܘܲܠܐ̄ܢܵܫ ܐ̄ܢܵܫ ܥܒ݂ܵܕ݂ܗ. ܘܲܠܬ݂ܵܪܥܵܐ ܦܲܩܸܕ݂. ܕܢܸܗܘܹܐ ܥܝܼܪ.


text:
ܐܸܬ݁ܬ݁ܥܝܼܪܘ ܗܵܟܹܝܠ. ܕܠܵܐ ܝܵܕ݂ܥܝܼܢ ܐܢ̄ܬܘܿܢ ܐܸܡܲܬ݂ܝ ܐܵܬܹܐ ܡܵܪܹܗ ܕܒܲܝܬܵܐ. ܒܪܲܡܫܵܐ ܐܵܘ ܒܦܸܠܓܹ݁ܗ ܕܠܸܠܝܵܐ. ܐܵܘ ܒܡܲܩܪܹܐ ܬܲܪܢܵܓ݂ܠܵܐ ܐܵܘ ܒܨܲܦܪܵܐ.


text:
ܒܵܬܲܪ ܕܹܝܢ ܬܪܹܝܢ ܝܵܘܡ̈ܝܼܢ ܗܵܘܹܐ ܗܘ̣ܵܐ ܦܸܨܚܵܐ ܕܦܲܛܝܼܪܹ̈ܐ. ܘܒ݂ܵܥܹܝܢ ܗ̄ܘܼܵܘ ܪ̈ܲܒܲܝ ܟܵܗܢܹ̈ܐ ܘܣܵܦܪܹ̈ܐ ܐܲܝܟܲܢܵܐ ܒܢܸܟ݂ܠܵܐ ܢܹܐܚܕ݂ܘܼܢ ܘܢܸܩܛܠܘܼܢܵܝܗܝ.


text:
ܘܟܲܕ݂ ܗܘܼ ܐܝܼܬ݂ܵܘܗܝ ܒܒܹܝܬ݂ ܥܲܢܝܵܐ ܒܒܲܝܬܹ݁ܗ ܕܫܸܡܥܘܿܢ ܓܲܪܒܵܐ. ܟܲܕ݂ ܣܡܝܼܟ݂ ܐܸܬܲܬܸ ܐܲܢ̄ܬ݁ܬ݂ܵܐ ܕܐܝܼܬ݂ ܥܠܹܝܗ̇ ܫܵܛܝܼܦ̮ܬܵܐ ܕܒܸܣܡܵܐ ܕܢܲܪܕܝܼܢ ܪܹܫܵܝܵܐ ܣܲܓܝܼ ܕܡܲܝ̈ܵܐ. ܘܲܦܬܲܚܬ݂ܵܗ̇. ܘܐܲܫܦܲܥܬ݂ܵܗ̇ ܥܲܠ ܪܹܫܹܗ ܕܝܼܫܘܿܥ.


text:
ܐܝܼܬ݂ ܗ̄ܘܼܵܘ ܕܹܝܢ ܐ̄ܢܵܫܵܐ ܡܸܢ ܬܲܠܡܝܼܕܹ̈ܐ ܕܐܸܬ݂ܒܿܐܸܫ ܠܗܘܿܢ ܒܢܲܦ̮ܫܗܘܿܢ. ܘܐܸܡܲܪܘ. ܕܲܠܡܵܢܵܐ ܗܘ̣ܵܐ ܐܲܒ݂ܕ݂ܵܢܵܐ ܕܗܵܢܵܐ ܒܸܣܡܵܐ.


text:
ܡܸܫܟܲܚ ܗܘ̣ܵܐ ܓܹܝܪ ܠܡܸܙܕܲܒܵܢܘܼ ܝܲܬ݁ܝܼܪ ܡܸܢ ܬܠܵܬ݂ܡܵܐܐ ܕܝܼܢܵܪ̈ܝܼܢ ܘܲܠܡܸܬ݂ܝܼܗܵܒ݂ܘܼ ܠܡܸܣܟܹܢܹ̈ܐ. ܘܡܸܙܕܲܥܦܝܼܢ ܗ̄ܘܼܵܘ ܒܹܗ.


text:
ܒܟ݂ܠܙܒܲܢ ܓܹܝܪ ܡܸܣܟܹܢܹ̈ܐ ܐܝܼܬ݂ ܠܟ݂ܘܿܢ ܥܲܡܟ݂ܘܿܢ ܘܐܸܡܲܬ݂ܝ ܕܨܵܒܹܝܢ ܐܢ̄ܬܘܿܢ. ܡܸܫܟܿܚܝܼܢ ܐܢ̄ܬܘܿܢ ܕܬܸܥܒܕ݂ܘܼܢ ܠܗܘܿܢ ܕܫܲܦܝܼܪ. ܐܸܢܵܐ ܕܹܝܢ ܠܵܐ ܒܟ݂ܠܙܒܲܢ ܐܝܼܬܲܝ ܠܘܵܬ݂ܟ݂ܘܿܢ.


text:
ܘܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܟܠ ܐܲܝܟܵܐ ܕܬܸܬ݂ܟܪܸܙ ܣܒܲܪܬ݂ܝ ܗܵܕܹܐ ܒܟ݂ܠܹܗ ܥܵܠܡܵܐ ܘܐܵܦ ܡܸܕܸܡ ܕܥܸܒ݂ܕܲܬܸ ܗܵܕܹܐ. ܢܸܬ݂ܡܲܠܲܠ ܠܕ݂ܘܼܟ݂ܪܵܢܵܗ̇.


text:
ܝܼܗܘܼܕ݂ܵܐ ܕܹܝܢ ܣܟܲܪܝܘܿܛܵܐ ܚܲܕ݂ ܡܸܢ ܬܪܸܥܣܲܪ ܐܸܙܲܠ ܠܘܵܬ݂ ܪ̈ܲܒܲܝ ܟܵܗܢܹ̈ܐ. ܐܲܝܟ݂ ܕܢܲܫܠܡܝܼܘܗܝ ܠܗܘܿܢ ܠܝܼܫܘܿܥ.


text:
ܗܸܢܘܿܢ ܕܹܝܢ ܟܲܕ݂ ܫܡܲܥܘ. ܚܕ݂ܝܼܘ. ܘܐܸܫܬܵܘܕܝܼܘ ܟܸܣܦܵܐ ܕܢܸܬ݁ܠܘܼܢ ܠܹܗ. ܘܒ݂ܵܥܹܐ ܗܘ̣ܵܐ ܠܹܗ ܦܸܠܥܵܐ. ܕܢܲܫܠܡܝܼܘܗܝ.


text:
ܘܲܒ݂ܝܵܘܡܵܐ ܩܲܕ݂ܡܵܝܵܐ ܕܦܲܛܝܼܪܹ̈ܐ: ܕܒ݂ܗ ܕܵܒ݂ܚܝܼܢ ܝܗ̄ܘܼܕ݂ܵܝܹ̈ܐ ܦܸܨܚܵܐ ܐܵܡܪܝܼܢ ܠܹܗ ܬܲܠܡܝܼܕ݂ܵܘ̈ܗܝ. ܐܲܝܟܵܐ ܨܵܒܹܐ ܐܲܢ̄ܬ݁ ܕܢܹܐܙܲܠ ܢܛܲܝܼܒ݂ ܠܵܟ݂ ܕܬܹܐܟ݂ܘܿܠ ܦܸܨܚܵܐ.


text:
ܘܫܲܕܲܪ ܬܪܹܝܢ ܡܸܢ ܬܲܠܡܝܼܕ݂ܵܘ̈ܗܝ. ܘܐܸܡܲܪ ܠܗܘܿܢ ܙܸܠܘ ܠܲܡܕ݂ܝܼܢ̄ܬܵܐ ܘܗܵܐ ܦܵܓܲܥ ܒܟ݂ܘܿܢ ܓܲܒ݂ܪܵܐ ܕܲܫܩܝܼܠ ܡܵܐܢܵܐ ܕܡܲܝ̈ܵܐ. ܙܸܠܘ ܒܵܬ݂ܪܹܗ.


text:
ܘܠܲܐܝܟܵܐ ܕܥܵܐܹܠ. ܐܸܡܲܪܘ ܠܡܵܪܹܐ ܒܲܝܬܵܐ. ܪܲܒܲܢ ܐܵܡܲܪ ܐܲܝܟܵܘ ܒܹܝܬ݂ ܡܲܫܪܝܵܐ ܐܲܝܟܵܐ ܕܐܹܟ݂ܘܿܠ ܥܲܡ ܬܲܠܡܝܼ̈ܕܲܝ ܦܸܨܚܵܐ.


text:
ܘܟܲܕ݂ ܣܡܝܼܟ݂ܝܼܢ ܘܠܵܥܣܝܼܢ. ܐܸܡܲܪ ܝܼܫܘܿܥ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܚܲܕ݂ ܡܸܢܟ݂ܘܿܢ ܕܐܵܟܹܠ ܥܲܡܝ. ܗܘܼ ܢܲܫܠܡܲܢܝ.


text:
ܘܲܒ݂ܪܹܗ ܕܐ̄ܢܵܫܵܐ ܐܵܙܹܠ ܐܲܝܟܲܢܵܐ ܕܲܟ݂ܬ݂ܝܼܒ݂ ܥܠܵܘܗܝ. ܘܵܝ ܕܹܝܢ ܠܓܲܒ݂ܪܵܐ ܗܵܘ ܕܒ݂ܐܝܼܕܹܗ ܡܸܫܬ݁ܠܸܡ ܒܪܹܗ ܕܐ̄ܢܵܫܵܐ. ܦܲܩܵܚ ܗܘ̣ܵܐ ܠܹܗ ܠܓܲܒ݂ܪܵܐ ܗܵܘ. ܐܸܠܘ ܠܵܐ ܐܸܬ݂ܝܼܠܸܕ݂.


text:
ܘܟܲܕ݂ ܗܸܢܘܿܢ ܠܵܥܣܝܼܢ ܢܣܲܒ݂ ܝܼܫܘܿܥ ܠܲܚܡܵܐ ܘܒܲܪܸܟ݂ ܘܲܩܨܵܐ ܘܝܲܗ̄ܒ݂ ܠܗܘܿܢ. ܘܐܸܡܲܪ ܠܗܘܿܢ. ܣܲܒ݂ܘ ܗܵܢܵܐ ܐܝܼܬ݂ܵܘܗܝ ܦܲܓ݂ܪܝ.


text:
ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܬ݂ܘܼܒ݂ ܠܵܐ ܐܸܫܬܹܐ ܡܸܢ ܝܲܠܕܵܐ ܕܲܓ݂ܦܸܬܵܐ ܥܕܲܡܵܐ ܠܝܵܘܡܵܐ ܗܵܘ ܕܒܹܗ ܐܸܫܬܹ݁ܝܘܗܝ ܚܲܕ݂ܬ݂ܐܝܼܬ݂ ܒܡܲܠܟܘܼܬܹܗ ܕܐܲܠܵܗܵܐ.


text:
ܘܐܸܡܲܪ ܠܗܘܿܢ ܝܼܫܘܿܥ. ܕܟ݂ܠܟ݂ܘܼܢ ܬܸܬ݂ܟܲܫܠܘܼܢ ܒܝܼ ܒܗܵܢܵܐ ܠܸܠܝܵܐ. ܟܬ݂ܝܼܒ݂ ܓܹܝܪ ܕܐܸܡܚܹܐ ܠܪܵܥܝܵܐ. ܘܢܸܬ݂ܒܲܕܪܘܼܢ ܐܸܡܪ̈ܵܘܗܝ.


text:
ܐܵܡܲܪ ܠܹܗ ܝܼܫܘܿܥ. ܐܵܡܹܝܢ ܐܵܡܲܪ ܐ̄ܢܵܐ ܠܵܟ݂ ܕܐܲܢ̄ܬ݁ ܝܵܘܡܵܢܵܐ ܒܠܸܠܝܵܐ ܗܵܢܵܐ ܩܕ݂ܵܡ ܕܢܸܩܪܹܐ ܬܲܪܢܵܓ݂ܠܵܐ ܬܲܪܬܹ݁ܝܢ ܙܲܒ݂ܢܝܼܢ ܬܠܵܬ݂ ܬܸܟ݂ܦܘܼܪ ܒܝܼ.


text:
ܗܘܼ ܕܹܝܢ ܝܲܬܝܼܪܵܐܝܼܬ݂ ܐܵܡܲܪ ܗ̄ܘܵܐ. ܕܐܸܢ ܢܸܗܘܹܐ ܠܝܼ ܠܲܡܡܵܬ݂ ܥܲܡܵܟ݂ ܠܵܐ ܐܸܟ݂ܦܘܼܪ ܒܵܟ݂. ܡܵܪܝ. ܘܐܲܟ݂ܘܵܬܹܗ ܐܵܦ ܟܠܗܘܿܢ ܐܸܡܲܪܘ.


text:
ܘܐܸܬ݂ܵܘ ܠܕ݂ܘܼܟܬ݂ܵܐ ܐܲܝܕ݂ܵܐ ܕܡܸܬ݂ܩܲܪܝܵܐ. ܓܲܕ݂ܣܹܡܵܢ. ܘܐܸܡܲܪ ܠܬܲܠܡܝܼܕ݂ܵܘ̈ܗܝ. ܬܸܒ݂ܘ ܗܵܪܟܵܐ. ܥܲܕ݂ ܡܨܲܠܹܐ ܐ̄ܢܵܐ.


text:
ܘܐܸܡܲܪ. ܐܲܒ݂ܵܐ ܐܵܒ݂ܝ ܟܠܡܸܕܸܡ ܡܸܫܟܲܚ ܐܲܢ̄ܬ݁. ܐܲܥܒܲܪ ܡܹܢܝ ܟܵܣܵܐ ܗܵܢܵܐ. ܐܸܠܵܐ ܠܵܐ ܨܸܒ݂ܝܵܢܝ ܕܝܼܠܝ ܐܸܠܵܐ ܕܝܼܠܵܟ݂.


text:
ܘܐܸܬ݂ܵܐ ܐܸܫܟܲܚ ܐܸܢܘܿܢ ܟܲܕ݂ ܕܲܡܟܿܝܼܢ. ܘܐܸܡܲܪ ܠܟܹܐܦܵܐ. ܫܸܡܥܘܿܢ ܕܡܸܟ݂ܬ݁ ܠܵܟ݂ ܠܵܐ ܐܸܫܟܲܚܬ݁ ܚܕ݂ܵܐ ܫܵܥܵܐ ܠܡܸܬ݁ܬ݁ܥܵܪܘܼ.


text:
ܘܲܗܦܲܟ݂ ܐܸܬ݂ܵܐ ܬܘܼܒ݂. ܐܸܫܟܲܚ ܐܸܢܘܿܢ ܟܲܕ݂ ܕܲܡܟܿܝܼܢ. ܡܛܠ ܕܥܲܝܢܲܝ̈ܗܘܿܢ ܝܲܩܝܼܪ̈ܵܢ ܗ̄ܘܲܝ̈. ܘܠܵܐ ܝܵܕ݂ܥܝܼܢ ܗ̄ܘܼܵܘ ܡܵܢܵܐ ܢܹܐܡܪܘܼܢ ܠܹܗ.


text:
ܘܐܸܬ݂ܵܐ ܕܲܬ݂ܠܵܬ݂ ܙܲܒ݂ܢ̈ܝܼܢ. ܘܐܸܡܲܪ ܠܗܘܿܢ ܕܡܲܟ݂ܘ ܡܸܟܹܝܠ. ܘܐܸܬ݁ܬ݁ܢܝܼܚܘ. ܡܛܵܬ݂ ܚܲܪܬ݂ܵܐ ܘܐܸܬ݂ܵܬ݂ ܫܵܥܬ݂ܵܐ. ܘܗܵܐ ܡܸܫܬ݁ܠܸܡ ܒܪܹܗ ܕܐ̄ܢܵܫܵܐ ܒܐܝܼܕ݂ܲܝ̈ܗܘܿܢ ܕܚܲܛܵܝܹ̈ܐ.


text:
ܘܥܲܕ݂ ܗܘܼ ܡܡܲܠܸܠ ܐܸܬ݂ܵܐ ܝܼܗܘܼܕ݂ܵܐ ܣܟܲܪܝܘܿܛܵܐ ܚܲܕ݂ ܡܸܢ ܬܪܸܥܣܲܪ: ܘܥܲܡܵܐ ܣܲܓܿܝܼܐܵܐ ܥܲܡ ܣܲܦ̮ܣܹܪܹ̈ܐ. ܘܚܘܼܛܪܹ̈ܐ ܡܸܢ ܠܘܵܬ݂ ܪ̈ܲܒܲܝ ܟܵܗܢܹ̈ܐ. ܘܣܵܦܪܹ̈ܐ ܘܩܲܫܝܼܫܹ̈ܐ.


text:
ܘܝܲܗ̄ܒ݂ ܠܗܘܿܢ ܐܵܬ݂ܵܐ ܡܲܫܠܡܵܢܵܐ ܗܵܘ ܕܡܲܫܠܸܡ. ܘܐܸܡܲܪ. ܗܵܘ ܕܢܵܫܹܩ ܐ̄ܢܵܐ ܗܘܸܝܘܼ. ܐܘܼܚܕܿܘܼܗܝ ܙܗܝܼܪܵܐܝܼܬ݂. ܘܐܵܘܒܿܠܘܼܗܝ.


text:
ܗܘܼ ܕܹܝܢ ܝܼܫܘܿܥ ܥܢܵܐ. ܘܐܸܡܲܪ ܠܗܘܿܢ. ܐܲܝܟ݂ ܕܥܲܠ ܓܲܝܵܣܵܐ ܢܦܲܩܬ݁ܘܿܢ ܒܣܲܝܦܹ̈ܐ ܘܲܒ݂ܚܘܼܛܪܹ̈ܐ. ܕܬܹܐܚܕ݂ܘܼܢܵܢܝ


text:
ܟܠܝܘܼܡ ܠܘܵܬ݂ܟ݂ܘܿܢ ܗ̄ܘܹܝܬ݂ ܟܲܕ݂ ܡܲܠܸܦ ܐ̄ܢܵܐ ܒܗܲܝܟܠܵܐ ܘܠܵܐ ܐܸܚܲܕ݂ܬ݁ܘܿܢܵܢܝ. ܐܸܠܵܐ ܕܢܸܫܠܡܘܼܢ ܟܬ݂ܵܒܹ̈ܐ ܗܘܸܵܬ݂ ܗܵܕܹܐ.


text:
ܘܐܵܘܒܠܘܼܗܝ ܠܝܼܫܘܿܥ ܠܘܵܬ݂ ܩܲܝܵܦܵܐ ܪܲܒ ܟܵܗܢܹ̈ܐ. ܘܐܸܬ݂ܟܲܢܲܫܘ ܠܘܵܬܹܗ ܟܠܗܘܿܢ ܪ̈ܲܒܲܝ ܟܵܗܢܹ̈ܐ. ܘܣܵܦܪܹ̈ܐ ܘܩܲܫܝܼܫܹ̈ܐ.


text:
ܫܸܡܥܘܿܢ ܕܹܝܢ ܡܸܢ ܪܘܼܚܩܵܐ ܐܵܬܹܐ ܗܘ̣ܵܐ ܒܵܬ݂ܪܹܗ ܥܕܲܡܵܐ ܠܓ݂ܵܘ ܕܵܪܬܵܐ ܕܪܲܒ ܟܵܗܢܹ̈ܐ. ܘܝܵܬܹ݁ܒ݂ ܗܘ̣ܵܐ ܥܲܡ ܡܫܲܡܫܵܢܹ̈ܐ. ܘܫܵܚܹܿܢ ܠܘܼܩܒܲܠ ܢܘܼܪܵܐ.


text:
ܪ̈ܲܒܲܝ ܟܵܗܢܹ̈ܐ ܕܹܝܢ ܘܟ݂ܠܹܗ ܟܸܢܫܗܘܿܢ ܒܵܥܹܝܢ ܗ̄ܘܼܵܘ ܥܲܠ ܝܼܫܘܿܥ ܣܵܗܕܘܬ݂ܵܐ ܕܲܢܡܝܼܬ݂ܘܼܢܵܝܗܝ ܘܠܵܐ ܐܸܫܟܲܚܘ.


text:
ܕܲܚܢܲܢ ܫܡܲܥܢܵܝܗܝ ܕܐܵܡܲܪ. ܕܐܸܢܵܐ ܫܵܪܹܐ ܐ̄ܢܵܐ ܗܲܝܟܠܵܐ ܗܵܢܵܐ ܕܲܥܒ݂ܝܼܕ݂ ܒܐܝ̈ܕܲܝܵܐ ܘܠܲܬ݂ܠܵܬ݂ܵܐ ܝܵܘܡ̈ܝܼܢ ܒܵܢܹܐ ܐ̄ܢܵܐ ܐ̄ܚܪܹܢܵܐ. ܕܠܵܐ ܥܒ݂ܝܼܕ݂ ܒܐܝ̈ܕܲܝܵܐ.


text:
ܘܩܼܵܡ ܪܲܒ ܟܵܗܢܹ̈ܐ ܒܲܡܨܲܥܬ݂ܵܐ. ܘܫܲܐܠܹܗ ܠܝܼܫܘܿܥ. ܘܐܸܡܲܪ. ܠܵܐ ܡܦܲܢܹܐ ܐܲܢ̄ܬ݁ ܦܸܬ݂ܓ݂ܵܡܵܐ ܡܵܢܵܐ ܡܲܣܗܕ݂ܝܼܢ ܥܠܲܝܟ ܗܵܠܹܝܢ


text:
ܗܘܼ ܕܹܝܢ ܫܲܬ݁ܝܼܩ ܗ̄ܘܵܐ. ܘܡܸܕܸܡ ܠܵܐ ܥܢܵܝܗܝ. ܘܬ݂ܘܼܒ݂ ܫܲܐܠܹܗ ܪܲܒ ܟܵܗܢܹ̈ܐ. ܘܐܸܡܲܪ. ܐܲܢ̄ܬ݁ ܗܘܼ ܡܫܝܼܚܵܐ ܒܪܹܗ ܕܲܡܒܲܪܟ݂ܐ.


text:
ܗܘܼ ܕܹܝܢ ܝܼܫܘܿܥ ܐܸܡܲܪ ܠܹܗ. ܐܸܢܵܐ ܐ̄ܢܵܐ. ܘܬܸܚܙܘܿܢ ܠܲܒ݂ܪܹܗ ܕܐ̄ܢܵܫܵܐ ܕܝܵܬܹ݁ܒ݂ ܡܸܢ ܝܲܡܝܼܢܵܐ ܕܚܲܝܠܵܐ ܘܐܵܬܹܐ ܥܲܠ ܥܢܵܢܲܝ̈ ܫܡܲܝܵܐ.


text:
ܗܵܐ ܡܸܢ ܦܘܼܡܹܗ ܫܡܲܥܬ݁ܘܿܢ ܓܘܼܕܦܵܐ. ܡܵܢܵܐ ܡܸܬ݂ܚܙܹܐ ܠܟ݂ܘܿܢ. ܗܸܢܘܿܢ ܕܹܝܢ ܟܠܗܘܿܢ ܕܵܢܘ. ܕܚܲܝܵܒ݂ ܗ̄ܘܼ ܡܵܘܬܵܐ.


text:
ܘܫܲܪܝܼܘ ܐ̄ܢܵܫ̈ܝܼܢ ܪܵܩܝܼܢ ܒܦܲܪܨܘܿܦܹܗ. ܘܲܡܚܲܦܹܝܢ ܐܲܦܵܘ̈ܗܝ ܘܲܡܩܲܦܚܝܼܢ ܠܹܗ. ܘܐܵܡܪܝܼܢ. ܐܸܬ݂ܢܲܒܵܐ. ܘܕܲܚܫܹ̈ܐ ܡܵܚܹܝܢ ܗ̄ܘܼܵܘ ܠܹܗ ܥܲܠ ܦܲܟܵܘ̈ܗܝ.


text:
ܗܘܼ ܕܹܝܢ ܬܘܼܒ݂ ܟܦܲܪ. ܘܒܵܬܲܪ ܩܲܠܝܼܠ ܬܘܼܒ݂ ܗܵܢܘܿܢ ܕܩܵܝܡܝܼܢ ܐܸܡܲܪܘ ܠܟܹܐܦܵܐ. ܫܲܪܝܼܪܵܐܝܼܬ݂ ܡܸܢܗܘܿܢ ܐܲܢ̄ܬ݁. ܐܵܦ ܓܹܝܪ ܓ݁ܠܝܼܠܵܝܵܐ ܐܲܢ̄ܬ݁ ܘܡܲܡܠ̱ܠܵܟ݂ ܕܵܡܹܐ.


text:
ܘܒ݂ܵܗ̇ ܒܫܵܥܬ݂ܵܐ. ܩܪܵܐ ܬܲܪܢܵܓ݂ܠܵܐ ܕܬܲܪܬܹ݁ܝܢ ܙܲܒ݂ܢܝܼܢ. ܘܐܸܬ݁ܕܟ݂ܲܪ ܫܸܡܥܘܿܢ ܡܸܠܬܹܗ ܕܝܼܫܘܿܥ ܕܐܵܡܲܪ ܗܘ̣ܵܐ ܠܹܗ ܕܲܩܕ݂ܵܡ ܕܢܸܩܪܹܐ ܬܲܪܢܵܓ݂ܠܵܐ ܬܲܪܬܹ݁ܝܢ ܙܲܒ݂ܢ̈ܝܼܢ ܬܠܵܬ݂ ܬܸܟ݂ܦܘܼܪ ܒܝܼ. ܘܫܲܪܝܼ ܕܢܸܒ݂ܟܹܐ.


text:
ܘܡܸܚܕ݂ܵܐ ܒܨܲܦܪܵܐ ܥܒܲܕ݂ܘ ܡܸܠܟܵܐ ܪ̈ܲܒܲܝ ܟܵܗܢܹ̈ܐ. ܥܲܡ ܩܲܫܝܼܫܹ̈ܐ ܘܥܲܡ ܣܵܦܪܹ̈ܐ ܘܥܲܡ ܟܠܵܗ̇ ܟܢܘܼܫܬܵܐ. ܘܐܸܣܲܪܘ ܠܝܼܫܘܿܥ. ܘܐܵܘܒܿܠܘܼܗܝ. ܘܐܲܫܠܡܘܼܗܝ ܠܦܝܼܠܵܛܘܿܣ.


text:
ܗܘܼ ܕܹܝܢ ܦܝܼܠܵܛܘܿܣ ܬܘܼܒ݂ ܫܲܐܠܹܗ. ܘܐܸܡܲܪ ܠܹܗ. ܠܵܐ ܡܦܲܢܹܐ ܐܲܢ̄ܬ݁ ܦܸܬ݂ܓ݂ܵܡܵܐ ܚܙܝܼ ܟܡܵܐ ܡܲܣܗܕ݂ܝܼܢ ܥܠܲܝܟ.


text:
ܘܐܝܼܬ݂ ܗܘ̣ܵܐ ܚܲܕ݂ ܕܡܸܬ݂ܩܪܹܐ. ܒܲܪ ܐܲܒܵܐ. ܕܐܲܣܝܼܪ ܗܘ̣ܵܐ ܥܲܡ ܥܵܒ݂ܕܲܝ̈ ܐܸܣܛܵܣܝܼܢ. ܗܵܢܘܿܢ ܕܩܸܛܠܵܐ ܒܐܸܣܛܵܣܝܼܢ ܥܒܲܕ݂ܘ.


text:
ܗܘܼ ܕܹܝܢ ܦܝܼܠܵܛܘܿܣ ܐܸܡܲܪ ܠܗܘܿܢ ܡܵܢܵܐ ܗܵܟܹܝܠ ܨܵܒܹܝܢ ܐܢ̄ܬܘܿܢ ܐܸܥܒܸܕ݂ ܠܗܵܢܵܐ ܕܩܵܪܹܝܢ ܐܢ̄ܬܘܿܢ ܡܲܠܟܵܐ ܕܲܝܗ̄ܘܼܕ݂ܵܝܹ̈ܐ.


text:
ܗܘܼ ܕܹܝܢ ܦܝܼܠܵܛܘܿܣ ܐܸܡܲܪ ܠܗܘܿܢ ܡܵܢܵܐ ܓܹܝܪ ܕܒ݂ܝܼܫ ܥܒܲܕ݂. ܘܗܸܢܘܿܢ ܝܲܬܝܼܪܵܐܝܼܬ݂ ܩܵܥܹܝܢ ܗ̄ܘܼܵܘ. ܙܩܘܿܦܲܝܗܝ.


text:
ܦܝܼܠܵܛܘܿܣ ܕܹܝܢ ܨܒ݂ܵܐ. ܕܢܸܥܒܸܕ݂ ܨܸܒ݂ܝܵܢܵܐ ܠܟܸܢܫܹ̈ܐ. ܘܲܫܪܵܐ ܠܗܘܿܢ ܠܒܲܪ ܐܲܒܵܐ. ܘܐܲܫܠܸܡ ܠܗܘܿܢ ܠܝܼܫܘܿܥ. ܟܲܕ݂ ܡܢܲܓܲܕ݂ ܕܢܸܙܕܩܸܦ.


text:
ܘܡܵܚܹܝܢ ܗ̄ܘܼܵܘ ܠܹܗ ܥܲܠ ܪܹܫܹܗ ܒܩܲܢܝܵܐ. ܘܪܵܩܝܼܢ ܗ̄ܘܼܵܘ ܒܐܲܦܵܘ̈ܗܝ. ܘܒܵܪܟܿܝܼܢ ܗ̄ܘܼܵܘ ܥܲܠ ܒܘܼܪ̈ܟܲܝܗܘܿܢ. ܘܣܵܓ݂ܕܝܼܢ ܠܹܗ.


text:
ܘܫܲܚܲܪܘ ܚܲܕ݂ ܕܥܵܒܲܪ ܗ̄ܘܵܐ ܫܸܡܥܘܿܢ ܩܹܘܪܝܼܢܵܝܵܐ ܕܐܵܬܹܐ ܗܘ̣ܵܐ ܡܸܢ ܩܪܝܼܬ݂ܵܐ ܐܲܒ݂ܘܼܗܝ ܕܐܲܠܸܟܣܲܢܕܪܘܿܣ ܘܲܕ݂ܪܘܿܦܘܿܣ. ܕܢܸܫܩܘܿܠ ܙܩܝܼܦܹܗ.


text:
ܘܐܵܦ ܐܲܝܠܹܝܢ ܕܹܝܢ ܕܥܵܒ݂ܪܝܼܢ ܗ̄ܘܼܵܘ. ܡܓܲܕܦܝܼܢ ܗ̄ܘܼܵܘ ܥܠܵܘܗܝ. ܘܲܡܢܝܼܕ݂ܝܼܢ ܪܹ̈ܫܲܝܗܘܿܢ. ܘܐܵܡܪܝܼܢ. ܐܘܿܢ ܫܵܪܹܐ ܗܲܝܟܠܵܐ. ܘܒ݂ܵܢܹܐ ܠܹܗ ܠܲܬ݂ܠܵܬ݂ܵܐ ܝܵܘܡ̈ܝܼܢ


text:
ܘܗܵܟܲܢܵܐ ܐܵܦ ܪ̈ܲܒܲܝ ܟܵܗܢܹ̈ܐ ܓܵܚܟܿܝܼܢ ܗ̄ܘܼܵܘ ܚܲܕ݂ ܥܲܡ ܚܲܕ݂ ܘܣܵܦܪܹ̈ܐ. ܘܐܵܡܪܝܼܢ. ܐ̄ܚܪܵܢܹ̈ܐ ܐܲܚܝܼ: ܢܲܦ̮ܫܹܗ ܠܵܐ ܡܸܫܟܲܚ ܠܡܲܚܵܝܘܼ


text:
ܡܫܝܼܚܵܐ ܡܲܠܟܹܗ ܕܝܼܣܪܵܝܼܠ ܢܸܚܘܿܬ݂ ܗܵܫܵܐ ܡܸܢ ܙܩܝܼܦܵܐ ܕܢܸܚܙܹܐ. ܘܲܢܗܲܝܡܸܢ ܒܹܗ. ܘܐܵܦ ܗܵܢܘܿܢ ܕܹܝܢ ܕܲܙܩܝܼܦܝܼܢ ܗ̄ܘܼܵܘ ܥܲܡܹܗ ܡܚܲܣܕ݂ܝܼܢ ܗ̄ܘܼܵܘ ܠܹܗ.


text:
ܘܒܲܬ݂ܫܲܥ ܫܵܥܝܼ̈ܢ ܩܥܵܐ ܝܼܫܘܿܥ ܒܩܵܠܵܐ ܪܵܡܵܐ. ܘܐܸܡܲܪ. ܐܹܝܠ ܐܹܝܠ ܠܡܵܢܵܐ ܫܒܲܩܬܵܢܝ. ܕܐܝܼܬܹܝܗ̇ ܐܲܠܵܗܝܐܲܠܵܗܝ. ܠܡܵܢܵܐ ܫܒܲܩܬܵܢܝ.


text:
ܪܗܸܛ ܕܹܝܢ ܚܲܕ݂ ܘܲܡܠܵܐ ܐܸܣܦܘܼܓ݂ܐ ܚܲܠܵܐ ܘܐܸܣܲܪ ܒܩܲܢܝܵܐ ܕܢܲܫܩܹܝܘܗܝ. ܘܐܸܡܲܪܘ. ܫܒ݂ܘܼܩܘ ܢܸܚܙܹܐ ܐܸܢ ܐܵܬܹܐ ܐܹܠܝܼܵܐ. ܡܲܚܸܬ݂ ܠܹܗ.


text:
ܟܲܕ݂ ܚܙܵܐ ܕܹܝܢ ܩܸܢܛܪܘܿܢܵܐ. ܗܵܘ ܕܩܵܐܹܡ ܗܘ̣ܵܐ ܠܘܵܬܹܗ: ܕܗܵܟܲܢܵܐ ܩܥܵܐ ܘܲܫܠܸܡ. ܐܸܡܲܪ ܫܲܪܝܼܪܵܐܝܼܬ݂ ܗܵܢܵܐ ܓܲܒ݂ܪܵܐ. ܒܪܹܗ ܗܘ̣ܵܐ ܕܐܲܠܵܗܵܐ.


text:
ܐܝܼܬ݂ ܗ̄ܘܲܝ̈ ܕܹܝܢ ܐܵܦ ܢܸܫܹ̈ܐ ܡܸܢ ܪܘܼܚܩܵܐ ܕܚܵܙܝܵܢ ܗ̄ܘܲܝ̈. ܡܲܪܝܲܡ ܡܲܓ݂ܕܠܵܝܬܵܐ ܘܡܲܪܝܲܡ ܐܸܡܹܗ ܕܝܲܥܩܘܿܒ݂ ܙܥܘܿܪܵܐ. ܘܲܕ݂ܝܵܘܣܹܐ. ܘܫܵܠܘܿܡ.


text:
ܗܵܢܹܝܢ ܕܟܲܕ݂ ܗܘܼ ܒܲܓ݂ܠܝܼܠܵܐ ܢܲܩ̈ܝܼܦܵܢ ܗ̄ܘܲܝ ܠܹܗ. ܘܲܡܫܲܡ̈ܫܵܢ ܠܹܗ. ܘܐܲܚܪ̈ܵܢܝܵܬ݂ܵܐ ܣܲܓܝܼ̈ܐܵܬ݂ܵܐ ܕܲܣܠܸܩ ܗ̄ܘܲܝ̈ ܥܲܡܹܗ ܠܐܘܿܪܸܫܠܸܡ.


text:
ܐܸܬ݂ܵܐ ܝܵܘܣܸܦ ܗܵܘ ܕܡܸܢ ܪܵܡܬ݂ܵܐ ܡܝܲܩܪܵܐ ܒܹܘܠܹܘܛܵܐ ܐܲܝܢܵܐ ܕܐܵܦ ܗܘܼ ܡܣܲܟܹܐ ܗܘ̣ܵܐ ܠܡܲܠܟܘܼܬ݂ܵܐ ܕܐܲܠܵܗܵܐ. ܘܐܲܡܪܲܚ. ܘܥܲܠ ܠܘܵܬ݂ ܦܝܼܠܵܛܘܿܣ ܘܲܫܐܸܠ ܦܲܓ݂ܪܹܗ ܕܝܼܫܘܿܥ.


text:
ܘܲܙܒܲܢ ܝܵܘܣܸܦ ܟܸܬܵܢܵܐ ܘܐܲܚܬܹܗ. ܘܟܲܪܟܹܗ ܒܹܗ. ܘܣܵܡܹܗ ܒܩܲܒ݂ܪܵܐ ܕܲܢܩܝܼܪ ܗܘ̣ܵܐ ܒܫܘܿܥܵܐ. ܘܥܲܓܸܠ ܟܹܐܦܵܐ ܥܲܠ ܬܲܪܥܹܗ ܕܩܲܒ݂ܪܵܐ.


text:
ܘܟܲܕ݂ ܥܸܒ݂ܪܲܬ݂ ܫܲܒܿܬ݂ܵܐ ܡܲܪܝܲܡ ܡܲܓ݂ܕܠܵܝܬܵܐ ܘܡܲܪܝܲܡ ܕܝܲܥܩܘܿܒ݂ ܘܫܵܠܿܘܡ ܙܒܲܢ ܗܹܪ̈ܘܿܡܹܐ ܕܢܹܐܬ݂ܝܵܢ. ܢܸܡܫܚܵܢܵܝܗܝ.


text:
ܗܘܼ ܕܹܝܢ ܐܸܡܲܪ ܠܗܹܝܢ. ܠܵܐ ܬܸܕ݂ܚ̈ܠܵܢ. ܠܝܼܫܘܿܥ ܢܵܨܪܵܝܵܐ ܒܵܥ̈ܝܵܢ ܐܢ̱ܬܹ݁ܝܢܗܵܘ ܕܐܸܙܕܩܸܦ. ܩܼܵܡ ܠܹܗ. ܠܵܐ ܗܘ̣ܵܐ ܬܢܵܢ. ܗܵܐ ܕܘܼܟܬ݂ܵܐ ܐܲܝܟܵܐ ܕܣܝܼܡ ܗ̄ܘܵܐ.


text:
ܐܸܠܵܐ ܙܸܠܹܝ̈ܢ ܐܸܡܲܪܹ̈ܝܢ ܠܬܲܠܡܝܼܕ݂ܵܘ̈ܗܝ. ܘܲܠܟܹܐܦܵܐ ܕܗܵܐ ܩܵܕܹܡ ܠܟ݂ܘܿܢ ܠܲܓ݂ܠܝܼܠܵܐ. ܬܲܡܵܢ ܬܸܚܙܘܿܢܵܝܗܝ. ܐܲܝܟܲܢܵܐ ܕܐܸܡܲܪ ܠܟ݂ܘܿܢ.


text:
ܘܟܲܕ݂ ܫܡܲܥ ܥܪܲܩ. ܘܲܢܦܲܩ ܡܸܢ ܩܲܒ݂ܪܵܐ. ܐܲܚܝܼܕ݂ ܗܘ̣ܵܐ ܠܗܹܝܢ ܓܹܝܪ ܬܸܗܪܵܐ. ܘܲܪܬܹܝܬ݂ܵܐ. ܘܲܠܐ̄ܢܵܫ ܡܸܕܸܡ ܠܵܐ ܐܸܡܲܪܹ̈ܝܢ ܕܲܚ̈ܝܼܠܵܢ ܗ̄ܘܲܝ̈ ܓܹܝܪ.


text:
ܒܫܲܦܪܵܐ ܕܹܝܢ ܒܚܲܕ݂ ܒܫܲܒܵܐ ܩܵܡ ܘܐܸܬ݂ܚܙܝܼ ܠܘܼܩܕ݂ܲܡ. ܠܡܲܪܝܲܡ ܡܲܓ݂ܕܠܵܝܬܵܐ. ܗܵܝ ܕܫܲܒ݂ܥܵܐ ܫܹܐܕ݂̈ܝܼܢ ܐܲܦܸܩ ܗܘ̣ܵܐ ܡܸܢܵܗ̇.


text:
ܐ̄ܚܪܵܝܲܬ݂ ܕܹܝܢ ܐܸܬ݂ܚܙܝܼ ܠܲܚܕܲܥܣܲܪ ܟܲܕ݂ ܣܡܝܼܟ݂ܝܼܢ ܘܚܲܣܸܕ݂ ܠܚܲܣܝܼܪܘܼܬ݂ ܗܲܝܡܵܢܘܼܬ݂ܗܘܿܢ ܘܲܠܩܲܫܝܘܼܬ݂ ܠܸܒܗܘܿܢ ܕܲܠܗܵܢܘܿܢ ܕܲܚܙܵܐܘܼܗܝ ܕܩܵܡ. ܠܵܐ ܗܲܝܡܸܢܘ.


text:
ܐܵܬ݂̈ܘܵܬ݂ܵܐ ܕܹܝܢ ܠܐܲܝܠܹܝܢ ܕܲܡܗܲܝܡܢܝܼܢ. ܗܵܠܹܝܢ ܢܸܩܦܵܢ. ܒܫܹܡܝ ܫܹܐܕܹ̈ܐ ܢܲܦܩܘܼܢ ܘܲܒ݂ܠܸܫܵܢܹ̈ܐ ܚܲܕ݂ܬܹ̈ܐ ܢܡܲܠܠܘܼܢ.


text:
ܘܲܚ̈ܘܵܘܵܬ݂ܵܐ ܢܸܫܩܠܘܼܢ. ܘܐܸܢ ܣܲܡܵܐ ܕܡܵܘܬܵܐ ܢܸܫܬ݁ܘܿܢ. ܠܵܐ ܢܲܗܲܪ ܐܸܢܘܿܢ. ܘܐܝܼܕ݂ܲܝ̈ܗܘܿܢ ܢܣܝܼܡܘܼܢ ܥܲܠ ܟܪ̈ܝܼܗܹܐ. ܘܢܸܬ݂ܚܲܠܡܘܼܢ.


text:
ܗܸܢܘܿܢ ܕܹܝܢ ܢܦܲܩܘ ܘܐܲܟ݂ܪܸܙܘ ܒܟ݂ܠ ܕܘܼܟܵܐ. ܘܡܵܪܲܢ ܡܥܲܕܲܪ ܗܘ̣ܵܐ ܠܗܘܿܢ ܘܡܲܫܲܪ ܡܸܠܲܝ̈ܗܘܿܢ. ܒܐܵܬ݂̈ܘܵܬ݂ܵܐ ܕܥܵܒ݂ܕ݂ܝܼܢ ܗ̄ܘܼܵܘ.


text:
ܐܸܬ݂ܚܙܝܼ ܐܵܦ ܠܝܼ ܡܛܠ ܕܩܲܪܝܼܒ݂ ܗ̄ܘܹܝܬ݂ ܝܲܨܝܼܦܵܐܝܼܬ݂ ܠܟ݂ܠܗܘܿܢ: ܕܟܠ ܡܸܕܸܡ ܒܛܲܟ݂ܣܹܗ ܐܸܟ݂ܬܘܼܒ݂ ܠܵܟ݂ ܢܲܨܝܼܚܵܐ: ܬܹܐܘܿܦܝܼܠܵܐ.


text:
ܗܘ̣ܵܐ ܒܝܵܘ̈ܡܵܬܹܗ ܕܗܹܪܘܿܕܸܣ ܡܲܠܟܵܐ ܕܲܝܗ̄ܘܼܕ݂ܵܐ. ܟܵܗܢܵܐ ܚܲܕ݂ ܕܲܫܡܹܗ ܗܘ̣ܵܐ ܙܟܲܪܝܵܐ. ܡܸܢ ܬܸܫܡܸܫܬܵܐ ܕܒܹܝܬ݂ ܐܲܒ݂ܝܼܵܐ. ܘܐܲܢ̄ܬ݁ܬܹܗ. ܡܸܢ ܒ̈ܢܵܬܹܗ ܕܐܲܗܪܘܿܢ. ܫܡܵܗ̇ ܗܘ̣ܵܐ ܐܹܠܝܼܫܒܲܥ.


text:
ܬܪ̈ܲܝܗܘܿܢ ܕܹܝܢ. ܙܲܕܝܼܩ̈ܝܼܢ ܗ̄ܘܼܵܘ ܩܕ݂ܵܡ ܐܲܠܵܗܵܐ. ܘܲܡܗܲܠܟ݂ܝܼܢ ܒܟ݂ܠܗܘܿܢ ܦܘܼܩܕܵܢܵܘ̈ܗܝ ܘܲܒ݂ܟܹܐܢܘܼܬܹܗ ܕܡܵܪܝܵܐ. ܕܠܵܐ ܥܸܕ݂ܠܵܝ.


text:
ܒܪܵܐ ܕܹܝܢ. ܠܲܝܬ݁ ܗܘ̣ܵܐ ܠܗܘܿܢ. ܡܛܠ ܕܐܹܠܝܼܫܒܲܥ ܥܩܲܪܬ݂ܵܐ ܗ̄ܘܵܬ݂. ܘܲܬ݂ܪ̈ܲܝܗܘܿܢ. ܣܲܓܝܼܐܲܝ̈ ܒܝܵܘ̈ܡܵܬ݂ܗܘܿܢ ܗ̄ܘܼܵܘ.


text:
ܘܐܸܡܲܪ ܠܹܗ ܡܲܠܲܐܟ݂ܵܐ. ܠܵܐ ܬܸܕ݂ܚܲܠ ܙܟܲܪܝܵܐ. ܡܛܠ ܕܐܫܬܲܡܥܲܬܸ ܨܠܘܿܬ݂ܵܟ݂. ܘܐܲܢ̄ܬ݁ܬ݂ܵܟ݂ ܐܹܠܝܼܫܒܲܥ ܬܹܐܠܲܕ݂ ܠܵܟ݂ ܒܪܵܐ. ܘܬܸܩܪܹܐ ܫܡܹܗ. ܝܘܿܚܲܢܵܢ.


text:
ܢܸܗܘܹܐ ܓܹܝܪ ܪܲܒ ܩܕ݂ܵܡ ܡܵܪܝܵܐ. ܘܚܲܡܪܵܐ ܘܫܲܟ݂ܪܵܐ. ܠܵܐ ܢܸܫܬܹܐ. ܘܪܘܼܚܵܐ ܕܩܘܼܕ݂ܫܵܐ ܢܸܬ݂ܡܠܹܐ. ܥܲܕ݂ ܗܘܼ ܒܟܲܪܣܵܐ ܕܐܸܡܹܗ.


text:
ܘܗܘܼ ܢܹܐܙܲܠ ܩܕ݂ܵܡܵܘܗܝ ܒܪܘܼܚܵܐ. ܘܲܒ݂ܚܲܝܠܵܐ ܕܐܹܠܝܼܵܐ ܢܒ݂ܝܼܵܐ. ܕܢܲܦܢܹܐ ܠܸܒܵܐ ܕܐܲܒ݂ܵܗܹ̈ܐ ܥܲܠ ܒ̈ܢܲܝܵܐ. ܘܠܲܐܝܠܹܝܢ ܕܠܵܐ ܡܸܬ݁ܛܦܝܼܣܝܼܢ. ܠܝܼܕ݂ܲܥܬ݂ܵܐ ܕܟܹܐܢܹ̈ܐ. ܘܲܢܛܲܝܸܒ݂ ܠܡܵܪܝܵܐ ܥܲܡܵܐ ܓܿܡܝܼܪܵܐ.


text:
ܘܐܸܡܲܪ ܙܟܲܪܝܵܐ ܠܡܲܠܲܐܟ݂ܵܐ. ܐܲܝܟܲܢܵܐ ܐܸܕܲܥ ܗܵܕܹܐ. ܐܸܢܵܐ ܓܹܝܪ ܐܝܼܬܲܝ ܣܵܒ݂ܵܐ. ܘܐܲܢ̄ܬ݁ܬ݂ܝ. ܣܲܓܝܼܐܲܬ݂ ܒܝܵܘ̈ܡܵܬ݂ܵܗ̇ ܗ̄ܝܼ.


text:
ܘܲܥܢܵܐ ܡܲܠܲܐܟ݂ܵܐ. ܘܐܸܡܲܪ ܠܹܗ. ܐܸܢܵܐ ܐ̄ܢܵܐ ܓܲܒ݂ܪܝܼܐܹܝܠ ܕܩܵܐܹܡ ܐ̄ܢܵܐ ܩܕ݂ܵܡ ܐܲܠܵܗܵܐ. ܘܐܸܫܬܲܠܚܹܬ݂ ܕܐܡܲܠܸܠ ܥܲܡܵܟ݂. ܘܐܸܣܲܒܪܵܟ݂ ܗܵܠܹܝܢ.


text:
ܡܸܟܹܝܠ ܬܸܗܘܹܐ ܫܲܬ݁ܝܼܩ. ܘܠܵܐ ܬܸܫܟܲܚ ܠܲܡܡܲܠܵܠܘܼ ܥܕ݂ܲܡܵܐ ܠܝܵܘܡܵܐ ܕܗܵܠܹܝܢ ܢܸܗܘܝܵܢ. ܥܲܠ ܕܠܵܐ ܗܲܝܡܸܢܬ݁ ܠܡܸܠܲܝ̈ ܗܵܠܹܝܢ ܕܡܸܬ݂ܡܲܠܝܵܢ ܒܙܲܒ݂ܢܗܹܝܢ.


text:
ܟܲܕ݂ ܢܦܲܩ ܕܹܝܢ ܙܟܲܪܝܵܐ. ܠܵܐ ܡܸܫܟܲܚ ܗܘ̣ܵܐ ܕܲܢܡܲܠܸܠ ܥܲܡܗܘܿܢ. ܘܐܸܣܬܲܟܲܠܘ ܕܚܸܙܘܵܐ ܚܙܵܐ ܒܗܲܝܟܠܵܐ. ܘܗܘܼ ܡܸܪܡܲܙ ܪܵܡܹܙ ܗܘ̣ܵܐ ܠܗܘܿܢ. ܘܩܵܘܝܼ. ܟܲܕ݂ ܚܪܸܫ.


text:
ܘܲܗܘܵܐ ܡܸܢ ܒܵܬܲܪ ܝܵܘ̈ܡܵܬ݂ܵܐ ܗܵܢܘܿܢ. ܒܸܛܢܲܬܸ ܐܹܠܝܼܫܒܲܥ ܐܲܢ̄ܬ݁ܬܹܗ. ܘܲܡܛܲܫܝܵܐ ܗ̄ܘܵܬ݂ ܢܲܦ̮ܫܵܗ̇ ܝܲܪ̈ܚܹܐ ܚܲܡܫܵܐ. ܘܐܵܡܪܵܐ ܗ̄ܘܵܬ݂.


text:
ܒܝܲܪܚܵܐ ܕܹܝܢ ܕܸܫܬܵܐ. ܐܸܫܬ݁ܠܲܚ ܓܲܒ݂ܪܝܼܐܹܝܠ ܡܲܠܲܐܟ݂ܵܐ ܡܸܢ ܠܘܵܬ݂ ܐܲܠܵܗܵܐ ܠܲܓ݂ܠܝܼܠܵܐ ܠܲܡܕ݂ܝܼܢ̄ܬܵܐ ܕܲܫܡܵܗ̇ ܢܵܨܪܲܬ݂.


text:
ܠܘܵܬ݂ ܒܬ݂ܘܼܠܬܵܐ ܕܲܡܟ݂ܝܼܪܵܐ ܠܓܲܒ݂ܪܵܐ ܕܲܫܡܹܗ ܝܵܘܣܸܦ. ܡܸܢ ܒܲܝܬܹ݁ܗ ܕܕ݂ܵܘܝܼܕ݂. ܘܲܫܡܵܗ̇ ܠܲܒ݂ܬ݂ܘܼܠܬܵܐ. ܡܲܪܝܲܡ.


text:
ܘܥܲܠ ܠܘܵܬ݂ܵܗ̇ ܡܲܠܲܐܟ݂ܵܐ. ܘܐܸܡܲܪ ܠܵܗ̇. ܫܠܵܡ ܠܹܟ݂ܝ ܡܲܠܝܲܬ݂ ܛܲܝܒܘܼܬ݂ܵܐ: ܡܵܪܲܢ ܥܲܡܹܟ݂ܝ ܒܪܝܼܟܲܬ݂ ܒܢܸܫܹ̈ܐ.


text:
ܗܵܢܵܐ. ܢܸܗܘܹܐ ܪܲܒ. ܘܲܒ݂ܪܹܗ ܕܥܸܠܝܵܐ ܢܸܬ݂ܩܪܹܐ. ܘܢܸܬܸ݁ܠ ܠܹܗ ܡܵܪܝܵܐ ܐܲܠܵܗܵܐ. ܟܘܼܪܣܝܹܗ ܕܕ݂ܵܘܝܼܕ݂ ܐܲܒ݂ܘܼܗܝ.


text:
ܥܢܵܐ ܡܲܠܲܐܟ݂ܵܐ. ܘܐܸܡܲܪ ܠܵܗ̇. ܪܘܼܚܵܐ ܕܩܘܼܕ݂ܫܵܐ ܬܹܐܬܹܐ. ܘܚܲܝܠܹܗ ܕܥܸܠܵܝܵܐ ܢܲܓܸܢ ܥܠܲܝܟܿܝ. ܡܛܠ ܗܵܢܵܐ ܗܵܘ ܕܡܸܬ݂ܝܠܸܕ݂ ܒܹܟ݂ܝ. ܩܲܕܝܼܫܵܐ ܗܘܼ: ܘܲܒ݂ܪܹܗ ܕܐܲܠܵܗܵܐ ܢܸܬ݂ܩܪܹܐ.


text:
ܘܗܵܐ ܐܹܠܝܼܫܒܲܥ ܐܲܚܝܵܢܬܹ݁ܟ݂ܝ. ܐܵܦ ܗܝܼ ܒܲܛܢܵܐ ܒܪܵܐ ܒܣܲܝܒܘܼܬ݂ܵܗ̇. ܘܗܵܢܵܐ ܝܲܪܚܵܐ ܕܫܬܵܐ ܠܵܗ̇ ܠܗܵܝ ܕܡܸܬ݂ܩܲܪܝܵܐ ܥܩܲܪܬ݂ܵܐ.


text:
ܘܲܗܘܵܐ ܕܟܲܕ݂ ܫܸܡܥܲܬܸ ܐܹܠܝܼܫܒܲܥ ܫܠܵܡܵܗ̇ ܕܡܲܪܝܲܡ. ܕܵܨ ܥܘܸܠܵܐ ܒܟܲܪܣܵܗ̇. ܘܐܸܬ݂ܡܲܠܝܲܬܸ ܐܹܠܝܼܫܒܲܥ ܪܘܼܚܵܐ ܕܩܘܼܕ݂ܫܵܐ.


text:
ܘܲܩܥܵܬܸ ܒܩܵܠܵܐ ܪܵܡܵܐ. ܘܐܸܡܪܲܬܸ ܠܡܲܪܝܲܡ. ܡܒܲܪܲܟ݂ܬܵܐ ܐܲܢ̄ܬ݁ܝ ܒܢܸܫܹ̈ܐ. ܘܲܡܒܲܪܲܟ݂ ܗܘܼ ܦܹܐܪܵܐ ܕܲܒ݂ܟܲܪܣܹܟ݂ܝ.


text:
ܘܟ݂ܠܗܘܿܢ ܕܲܫܡܲܥܘ. ܡܸܬ݂ܚܲܫܒ݂ܝܼܢ ܗ̄ܘܼܵܘ ܒܠܸܒܗܘܿܢ. ܘܐܵܡܪܝܼܢ. ܡܵܢܵܐ ܟܲܝ ܢܸܗܘܹܐ ܛܲܠܝܵܐ ܗܵܢܵܐ. ܘܐܝܼܕܹܗ ܕܡܵܪܝܵܐ ܐܝܼܬ݂ ܗ̄ܘܵܬ݂ ܥܲܡܹܗ.


text:
ܠܡܲܢܗܵܪܘܼ ܠܐܲܝܠܹܝܢ ܕܲܒ݂ܚܸܫܘܿܟ݂ܵܐ ܘܲܒ݂ܛܸܠܵܠܹ̈ܐ ܕܡܵܘܬܵܐ ܝܵܬ݂ܒܿܝܼܢ. ܕܢܸܬ݂ܪܘܿܨ ܪܸ̈ܓ݂ܠܲܝܢ ܒܐܘܼܪܚܵܐ ܕܲܫܠܵܡܵܐ.


text:
ܛܲܠܝܵܐ ܕܹܝܢ ܪܵܒܹܐ ܗ̄ܘܵܐ. ܘܡܸܬ݂ܚܲܝܲܠ ܒܪܘܼܚܵܐ. ܘܲܒ݂ܚܘܼܪܒܵܐ ܐܝܼܬ݂ܵܘܗܝ ܗ̄ܘܵܐ. ܥܕ݂ܲܡܵܐ ܠܝܵܘܡܵܐ ܕܬܲܚܘܝܼܬܹܗ ܕܲܠܘܵܬ݂ ܝܼܣܪܵܝܹܠ.


text:
ܗܘ̣ܵܐ ܕܹܝܢ ܒܝܵܘ̈ܡܵܬ݂ܵܐ ܗܵܢܘܿܢ. ܘܲܢܦܲܩ ܦܘܼܩܕܵܢܵܐ ܡܸܢ ܐܵܓ݂ܘܼܣܛܘܿܣ ܩܹܣܲܪ ܕܢܸܬ݂ܟܿܬܸܒ݂ ܟܠܹܗ ܥܲܡܵܐ ܕܐܘܼܚܕ݂ܵܢܹܗ.


text:
ܣܠܸܩ ܗܘ̣ܵܐ ܕܹܝܢ ܐܵܦ ܝܵܘܣܸܦ ܡܸܢ ܢܵܨܪܲܬ݂ ܡܕ݂ܝܼܢ̄ܬܵܐ ܕܲܓ݂ܠܝܼܠܵܐ. ܠܝܼܗܘܼܕ݂. ܠܲܡܕ݂ܝܼܢ̄ܬܹ݁ܗ ܕܕ݂ܵܘܝܼܕ݂ ܕܡܸܬ݂ܩܲܪܝܵܐ ܒܹܝܬ݂ ܠܚܸܡ. ܡܛܠ ܕܐܝܼܬ݂ܵܘܗܝ ܗ̄ܘܵܐ ܡܸܢ ܒܲܝܬܹ݁ܗ. ܘܡܸܢ ܫܲܪܒܿܬܹܗ ܕܕ݂ܵܘܝܼܕ݂.


text:
ܘܝܸܠܕܲܬܸ ܒܪܵܗ̇ ܒܘܼܟ݂ܪܵܐ. ܘܲܟ݂ܪܲܟ݂ܬܹ݁ܗ ܒܥܲܙܪܘܼܪܹ̈ܐ. ܘܐܲܪܡܝܵܬܹܗ ܒܐܘܿܪܝܵܐ. ܡܛܠ ܕܠܲܝܬ݁ ܗܘ̣ܵܐ ܠܗܘܿܢ ܕܘܼܟܬ݂ܵܐ. ܐܲܝܟܵܐ ܕܲܫܪܹܝܢ ܗ̄ܘܼܵܘ.


text:
ܪ̈ܵܥܵܘܵܬ݂ܵܐ ܕܹܝܢ ܐܝܼܬ݂ ܗ̄ܘܼܵܘ ܒܹܗ ܒܐܲܬ݂ܪܵܐ ܕܲܫܪܹܝܢ ܗ̄ܘܼܵܘ ܬܲܡܵܢ. ܘܢܵܛܪܝܼܢ ܡܲܛܲܪܬ݂ܵܐ ܕܠܸܠܝܵܐ ܥܲܠ ܡܲܪ̈ܥܝܵܬ݂ܗܘܿܢ.


text:
ܘܗܵܐ ܡܲܠܲܐܟ݂ܵܐ ܕܐܲܠܵܗܵܐ ܐܸܬ݂ܵܐ ܠܘܵܬ݂ܗܘܿܢ. ܘܬܸܫܒܘܼܚܬܹ݁ܗ ܕܡܵܪܝܵܐ ܐܲܢܗܪܲܬ݂ ܥܠܲܝܗܘܿܢ. ܘܲܕ݂ܚܸܠܘ ܕܸܚܠܬ݂ܵܐ ܪܲܒܬ݂ܵܐ.


text:
ܘܐܸܡܲܪ ܠܗܘܿܢ ܡܲܠܲܐܟ݂ܵܐ. ܠܵܐ ܬܸܕ݂ܚܠܘܼܢ. ܗܵܐ ܓܹܝܪ ܡܣܲܒܲܪ ܐ̄ܢܵܐ ܠܟ݂ܘܿܢ ܚܲܕ݂ܘܼܬ݂ܵܐ ܪܲܒܬ݂ܵܐ. ܕܬܸܗܘܹܐ ܠܟ݂ܠܹܗ ܥܵܠܡܵܐ.


text:
ܘܡܸܢ ܫܹܠܝ ܐܸܬ݂ܚܙܝܼܘ ܥܲܡ ܡܲܠܲܐܟ݂ܵܐ ܚܲܝ̈ܠܵܘܵܬ݂ܵܐ ܣܲܓܝܼܐܹ̈ܐ ܕܲܫܡܲܝܵܐ: ܟܲܕ݂ ܡܫܲܒܚܝܼܢ ܠܐܲܠܵܗܵܐ. ܘܐܵܡܪܝܼܢ.


text:
ܘܲܗܘܵܐ ܕܟܲܕ݂ ܐܸܙܲܠܘ ܡܸܢ ܠܘܵܬ݂ܗܘܿܢ ܡܲܠܲܐܟܹ̈ܐ ܠܲܫܡܲܝܵܐ. ܡܲܠܸܠܘ ܪ̈ܵܥܵܘܵܬ݂ܵܐ ܚܲܕ݂ ܥܲܡ ܚܲܕ݂. ܘܐܵܡܪܝܼܢ. ܢܸܪܕܹܐ ܥܕ݂ܲܡܵܐ ܠܒܹܝܬ݂ ܠܚܸܡ. ܘܢܸܚܙܹܐ ܠܡܸܠܬ݂ܵܐ ܗܵܕܹܐ ܕܲܗܘܵܬܸ. ܐܲܝܟ݂ ܕܡܵܪܝܵܐ ܐܵܘܕܲܥ ܠܲܢ.


text:
ܘܲܗܦܲܟ݂ܘ ܪ̈ܵܥܵܘܵܬ݂ܵܐ ܗܵܢܘܿܢ. ܟܲܕ݂ ܡܫܲܒܚܝܼܢ. ܘܲܡܗܲܠܠܝܼܢ ܠܐܲܠܵܗܵܐ ܥܲܠ ܟܠ ܕܲܚܙܵܘ ܘܲܫܡܲܥܘ. ܐܲܝܟܲܢܵܐ ܕܐܸܬ݂ܡܲܠܲܠ ܥܲܡܗܘܿܢ.


text:
ܘܟܲܕ݂ ܡܠܵܘ ܬܡܵܢܝܵܐ ܝܵܘܡ̈ܝܼܢ ܕܢܸܬ݂ܓ݁ܙܲܪ ܛܲܠܝܵܐ. ܐܸܬ݂ܩܪܝܼ ܫܡܹܗ. ܝܼܫܘܿܥ. ܕܐܬ݂ܩܪܝܼ ܡܸܢ ܡܲܠܲܐܟ݂ܵܐ ܩܕ݂ܵܡ ܕܢܸܬ݂ܒܛܸܢ ܒܟܲܪܣܵܐ.


text:
ܘܟܲܕ݂ ܐܸܬ݂ܡܲܠܝܼܘ ܝܵܘ̈ܡܵܬ݂ܵܐ ܕܬܲܕ݂ܟ݂ܝܼܬ݂ܗܘܿܢ ܐܲܝܟ݂ ܢܵܡܘܿܣܵܐ ܕܡܘܼܫܹܐ. ܐܲܣܩܘܼܗܝ ܠܐܘܿܪܸܫܠܸܡ ܕܲܢܩܝܼܡܘܼܢܵܝܗܝ ܩܕ݂ܵܡ ܡܵܪܝܵܐ.


text:
ܘܲܕ݂ܢܸܬ݁ܠܘܼܢ ܕܸܒ݂ܚܬ݂ܵܐ. ܐܲܝܟܲܢܵܐ ܕܐܲܡܝܼܪ ܒܢܵܡܘܿܣܵܐ ܕܡܵܪܝܵܐ. ܙܵܘܓܵܐ ܕܫܘܿܦܢܝܼܢܹ̈ܐ ܐܵܘ ܬܪܹܝܢ ܦܲܪ̈ܘܼܓܹܐ ܕܝܵܘܢܵܐ.


text:
ܓܲܒ݂ܪܵܐ ܕܹܝܢ ܚܲܕ݂ ܐܝܼܬ݂ ܗܘ̣ܵܐ ܒܐܘܿܪܸܫܠܸܡ. ܫܡܹܗ ܗܘ̣ܵܐ ܫܸܡܥܘܿܢ. ܘܓܲܒ݂ܪܵܐ ܗܵܢܵܐ ܟܹܐܝܢ ܗ̄ܘܵܐ. ܘܙܲܕܝܼܩ. ܘܲܡܣܲܟܹܐ ܗܘ̣ܵܐ ܠܒ݂ܘܼܝܵܐܹܗ ܕܝܼܣܪܵܝܹܠ. ܘܪܘܼܚܵܐ ܕܩܘܼܕ݂ܫܵܐ ܐܝܼܬ݂ ܗ̄ܘܵܬ݂ ܥܠܵܘܗܝ.


text:
ܗܘܼ ܗܵܢܵܐ ܐܸܬ݂ܵܐ ܗܘ̣ܵܐ ܒܪܘܼܚܵܐ ܠܗܲܝܟܠܵܐ. ܘܟܲܕ݂ ܡܲܥܠܝܼܢ ܠܹܗ ܐܲܒ݂ܵܗܵܘ̈ܗܝ ܠܝܼܫܘܿܥ ܛܲܠܝܵܐ: ܕܢܸܥܒܕ݂ܘܼܢ ܚܠܵܦܵܘܗܝ ܐܲܝܟܲܢܵܐ ܕܲܦܩܝܼܕ݂ ܒܢܵܡܘܿܣܵܐ.


text:
ܘܒܲܪܸܟ݂ ܐܸܢܘܿܢ ܫܸܡܥܘܿܢ. ܘܐܸܡܲܪ ܠܡܲܪܝܲܡ ܐܸܡܹܗ. ܗܵܐ ܗܵܢܵܐ ܣܝܼܡ ܠܡܲܦܘܼܠܬܵܐ. ܘܠܲܩܝܵܡܵܐ ܕܣܲܓܝܼܐܹ̈ܐ ܒܝܼܣܪܵܝܹܠ ܘܠܵܐܬ݂ܵܐ ܕܚܸܪܝܵܢܵܐ.


text:
ܘܚܲܢܵܐ ܕܹܝܢ ܢܒ݂ܝܼܬ݂ܵܐ ܒܲܪܬܹܗ ܕܲܦܢܘܼܐܹܝܠ ܡܸܢ ܫܲܒ݂ܛܵܐ ܕܐܵܫܹܝܪ. ܐܵܦ ܗܝܼ ܩܲܫܝܼܫܲܬ݂ ܒܝܵܘ̈ܡܵܬ݂ܵܗ̇ ܗ̄ܘܵܬ݂. ܘܲܫܒܲܥ ܫܢ̈ܝܼܢ ܥܲܡ ܒܲܥܠܵܗ̇ ܚܝܵܬ݂ ܡܸܢ ܒܬ݂ܘܼܠܘܼܬ݂ܵܗ̇.


text:
ܘܲܗܘܵܬ݂ ܐܲܪܡܲܠܬܵܐ ܐܲܝܟ݂ ܫܢ̈ܝܼܢ ܬܡܵܢܐܝܼܢ ܘܐܲܪܒܲܥ. ܘܠܵܐ ܦܵܪܩܵܐ ܗ̄ܘܵܬ݂ ܡܸܢ ܗܲܝܟܠܵܐ. ܘܲܒ݂ܨܵܘܡܵܐܘܒܲܨܠܘܿܬ݂ܵܐ ܦܵܠܚܵܐ ܗ̄ܘܵܬ݂. ܒܐܝܼܡܵܡܵܐ. ܘܲܒ݂ܠܸܠܝܵܐ.


text:
ܘܐܵܦ ܗܝܼ ܩܵܡܲܬ݂ ܒܵܗ̇ ܒܫܵܥܬ݂ܵܐ. ܘܐܵܘܕܝܲܬ݂ ܠܡܵܪܝܵܐ. ܘܲܡܡܲܠܠܵܐ ܗ̄ܘܵܬ݂ ܥܠܵܘܗܝ ܥܲܡ ܟܠܢܵܫ ܕܲܡܣܲܟܹܐ ܗܘ̣ܵܐ ܠܦܘܼܪܩܵܢܵܗ̇ ܕܐܘܿܪܸܫܠܸܡ.


text:
ܛܲܠܝܵܐ ܕܹܝܢ ܪܵܒܹܐ ܗ̄ܘܵܐ. ܘܡܸܬ݂ܚܲܝܲܠ ܒܪܘܼܚܵܐ. ܘܡܸܬ݂ܡܠܸܐ ܚܸܟ݂ܡܬ݂ܵܐ. ܘܛܲܝܒܘܼܬ݂ܵܐ ܕܐܲܠܵܗܵܐ ܐܝܼܬ݂ ܗ̄ܘܵܬ݂ ܥܠܵܘܗܝ.


text:
ܘܟܲܕ݂ ܫܠܸܡܘ ܝܵܘ̈ܡܵܬ݂ܵܐ. ܗܦܲܟ݂ܘ ܠܗܘܿܢ. ܝܼܫܘܿܥ ܕܹܝܢ ܛܲܠܝܵܐ. ܦܵܫ ܠܹܗ ܒܐܘܿܪܸܫܠܸܡ. ܘܝܵܘܣܸܦ ܘܐܸܡܹܗ. ܠܵܐ ܝܼܕ݂ܲܥܘ.


text:
ܣܵܒܿܪܝܼܢ ܗ̄ܘܼܵܘ ܓܹܝܪ ܕܥܲܡ ܒܢܲܝ̈ ܠܘܝܼܬ݂ܗܘܿܢ ܗ̄ܘܼ. ܘܟܲܕ݂ ܐܸܬ݂ܵܘ ܡܲܪܕܹܿܐ ܝܵܘܡܵܐ ܚܲܕ݂. ܒܥܵܐܘܼܗܝ ܠܘܵܬ݂ ܐ̄ܢܵܫ̈ܘܿܬ݂ܗܘܿܢ ܘܲܠܘܵܬ݂ ܡܲܢ ܕܝܵܕ݂ܲܥ ܠܗܘܿܢ.


text:
ܘܡܸܢ ܒܵܬܲܪ ܬܠܵܬ݂ܵܐ ܝܵܘܡ̈ܝܼܢ. ܐܸܫܟܿܚܘܼܗܝ ܒܗܲܝܟܠܵܐ ܟܲܕ݂ ܝܵܬܹ݁ܒ݂ ܡܸܨܥܲܬ݂ ܡܲܠܦܵܢܹ̈ܐ. ܘܫܵܡܲܥ ܡܸܢܗܘܿܢ. ܘܲܡܫܲܐܸܠ ܠܗܘܿܢ.


text:
ܘܟܲܕ݂ ܚܙܵܐܘܼܗܝ. ܬܡܲܗܘ. ܘܐܸܡܪܲܬܸ ܠܹܗ ܐܸܡܹܗ. ܒܹܪܝ. ܠܡܵܢܵܐ ܥܒܲܕܬ݁ ܠܲܢ ܗܵܟܲܢܵܐ ܕܗܵܐ ܐܲܒ݂ܘܼܟ݂ ܘܐܸܢܵܐ ܒܛܘܼܪܵܦܵܐ ܣܲܓܿܝܼܐܵܐ ܒܵܥܹܝܢ ܗܘܲܝܢ ܠܵܟ݂.


text:
ܘܲܢܚܸܬ݂ ܥܲܡܗܘܿܢ. ܘܐܸܬ݂ܵܐ ܠܢܵܨܪܲܬ݂. ܘܡܸܫܬܲܥܒܲܕ݂ ܗܘ̣ܵܐ ܠܗܘܿܢ. ܐܸܡܹܗ ܕܹܝܢ ܢܵܛܪܵܐ ܗ̄ܘܵܬ݂ ܟܠܗܹܝܢ ܡܸܠܹ̈ܐ ܒܠܸܒܵܗ̇.


text:
ܒܲܫܢܲܬ݂ ܚܲܡܫܲܥܸܣܪܹ̈ܐ ܕܹܝܢ ܕܡܲܠܟܿܘܼܬܹܗ ܕܛܹܒܲܪܝܼܘܿܣ ܩܹܣܲܪ. ܒܗܸܓ݂ܡܘܿܢܘܼܬ݂ܵܐ ܕܦܲܢܛܝܼܘܿܣ ܦܝܼܠܵܛܘܿܣ ܒܲܝܗܘܼܕ݂: ܟܲܕ݂ ܪܹܫܵܐ ܪܒ݂ܝܼܥܵܝܵܐ ܗܹܪܘܿܕܸܣ ܒܲܓ݂ܠܝܼܠܵܐ: ܘܦܝܼܠܝܼܦܘܿܣ ܐܲܚܘܼܗܝ ܪܹܫܵܐ ܪܒ݂ܝܼܥܵܝܵܐ: ܒܐܝܼܛܘܿܪܝܼܵܐ. ܘܒܲܐܬ݂ܪܵܐ ܕܲܛܪܵܟ݂ܘܿܢܵܐ: ܘܠܘܼܣܵܢܝܼܵܐ ܪܹܫܵܐ ܪܒ݂ܝܼܥܵܝܵܐ ܕܐܲܒ݂ܝܼܠܵܢܹ̈ܐ.


text:
ܘܐܸܬ݂ܵܐ ܒܟ݂ܠܹܗ ܐܲܬ݂ܪܵܐ ܕܲܚܕ݂ܵܪܲܝ ܝܘܿܪܕܢܵܢ. ܟܲܕ݂ ܡܲܟ݂ܪܸܙ ܡܲܥܡܘܿܕ݂ܝܼܬ݂ܵܐ ܕܲܬ݂ܝܵܒ݂ܘܼܬ݂ܵܐ. ܠܫܘܼܒ݂ܩܵܢܵܐ ܕܲܚܛܵܗܹ̈ܐ.


text:
ܐܲܝܟܲܢܵܐ ܕܲܟ݂ܬ݂ܝܼܒ݂ ܒܲܟ݂ܬ݂ܵܒ݂ܵܐ ܕܡܸܠܹ̈ܐ ܕܐܹܫܲܥܝܵܐ ܢܒ݂ܝܼܵܐ. ܕܐܵܡܲܪ. ܩܵܠܵܐ ܕܩܵܪܹܐ ܒܚܘܼܪܒܵܐ. ܛܲܝܸܒ݂ܘ ܐܘܼܪܚܹܗ ܕܡܵܪܝܵܐ. ܘܲܬ݂ܪܘܿܨܘ ܒܲܦܩܲܥܬ݂ܵܐ ܫܒ݂ܝܼ̈ܠܹܐ ܠܐܲܠܵܗܲܢ.


text:
ܟܠܗܘܿܢ ܢܲܚ̈ܠܹܐ ܢܸܬ݂ܡܠܘܼܢ. ܘܟ݂ܠܗܘܿܢ ܛܘܼܪܹ̈ܐ ܘܪ̈ܵܡܵܬ݂ܵܐ. ܢܸܬ݂ܡܲܟܿܟ݂ܘܿܢ. ܘܢܸܗܘܹܐ ܥܲܪܡܵܐ ܠܫܲܦܝܵܐ. ܘܐܲܬ݂ܪܵܐ ܥܲܣܩܵܐ ܠܲܦܩܲܥܬ݂ܵܐ.


text:
ܘܐܸܡܲܪ ܗܘ̣ܵܐ ܠܟܸܢܫܹ̈ܐ. ܐܲܝܠܹܝܢ ܕܐܵܬܹܝܢ ܗ̄ܘܼܵܘ ܠܘܵܬܹܗ ܠܡܸܥܡܲܕ݂. ܝܲܠܕܵܐ ܕܐܵܟܸܕ݂ܢܹ̈ܐ. ܡܲܢܘܼ ܚܵܘܝܼܟ݂ܘܿܢ ܠܡܸܥܪܲܩ ܡܸܢ ܪܘܼܓ݂ܙܵܐ ܕܲܥܬ݂ܝܼܕ݂.


text:
ܥܒܸܕ݂ܘ ܗܵܟܹܝܠ ܦܹܐܪܹ̈ܐ ܕܫܵܘܹܝܢ ܠܲܬ݂ܝܵܒ݂ܘܼܬ݂ܵܐ. ܘܠܵܐ ܬܫܲܪܘܿܢ ܠܡܹܐܡܲܪ ܒܢܲܦ̮ܫܟ݂ܘܿܢ ܕܐܲܒ݂ܵܐ ܐܝܼܬ݂ ܠܲܢ ܐܲܒ݂ܪܵܗܵܡ. ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ. ܕܡܸܢ ܗܵܠܹܝܢ ܟܹܐܦܹ̈ܐ ܡܸܫܟܲܚ ܐܲܠܵܗܵܐ ܠܲܡܩܵܡܘܼ ܒ̈ܢܲܝܵܐ ܠܐܲܒ݂ܪܵܗܵܡ.


text:
ܗܵܐ ܕܹܝܢ ܢܵܪܓ݂ܵܐ ܣܝܼܡ ܥܲܠ ܥܸܩܪܵܐ ܕܐܝܠܵܢܹ̈ܐ. ܟܠ ܐܝܼܠܵܢܵܐ ܗܵܟܹܝܠ ܕܦܹܐܪܹ̈ܐ ܛܵܒܹ̈ܐ ܠܵܐ ܥܵܒܹܿܕ݂. ܡܸܬ݂ܦܣܸܩ. ܘܲܒ݂ܢܘܼܪܵܐ ܢܵܦܹܿܠ.


text:
ܥܢܵܐ. ܘܐܸܡܲܪ ܠܗܘܿܢ. ܡܲܢ ܕܐܝܼܬ݂ ܠܹܗ ܬܲܪܬܹ݁ܝܢ ܟܘܬ݁ܝܼܢ̈ܝܵܢ. ܢܸܬܸ݁ܠ ܠܡܲܢ ܕܠܲܝܬ݁ ܠܹܗ. ܘܡܲܢ ܕܐܝܼܬ݂ ܠܹܗ ܣܲܝܒܵܪܬܵܐ. ܗܵܟܲܢܵܐ ܢܸܥܒܸܕ݂.


text:
ܘܲܡܫܲܐܠܝܼܢ ܗ̄ܘܼܵܘ ܠܹܗ ܦܵܠܚܲܝ̈ ܐܸܣܛܪܵܛܝܼܵܐ. ܘܐܵܡܪܝܼܢ. ܡܵܢܵܐ ܢܸܥܒܸܕ݂ ܐܵܦ ܚܢܲܢ. ܐܵܡܲܪ ܠܗܘܿܢ. ܠܵܐ ܒܐ̄ܢܵܫ ܬܸܬ݁ܛܲܓܿܪܘܼܢ. ܘܲܠܐ̄ܢܵܫ ܠܵܐ ܬܸܥܫܩܘܼܢ. ܘܢܸܣܦܩܵܢ ܠܟ݂ܘܿܢ ܐܲܦܣܘܿܢ̈ܝܵܬ݂ܟ݂ܘܿܢ.


text:
ܟܲܕ݂ ܕܹܝܢ ܡܲܣܒܲܪ ܗܘ̣ܵܐ ܥܲܡܵܐ ܥܲܠ ܝܘܿܚܲܢܵܢ: ܘܟ݂ܠܗܘܿܢ ܡܸܬ݂ܚܲܫܒ݂ܝܼܢ ܗ̄ܘܼܵܘ ܒܠܸܒܗܘܿܢ: ܕܕ݂ܲܠܡܵܐ ܗܘܸܝܘܼ ܡܫܝܼܚܵܐ.


text:
ܥܢܵܐ ܝܘܿܚܲܢܵܢ ܘܐܸܡܲܪ ܠܗܘܿܢ. ܐܸܢܵܐ ܗܵܐ ܡܲܥܡܸܕ݂ ܐ̄ܢܵܐ ܠܟ݂ܘܿܢ ܒܡܲܝ̈ܵܐ. ܐܵܬܹܐ ܕܹܝܢ ܗܵܘ ܕܚܲܝܠܬ݂ܵܢ ܡܹܢܝ. ܗܵܘ ܕܠܵܐ ܫܵܘܹܐ ܐ̄ܢܵܐ ܕܐܸܫܪܹܐ ܥܲܪ̈ܩܹܐ ܕܲܡܣܵܢܵܘ̈ܗܝ. ܗܘܼ ܢܲܥܡܸܕ݂ܟ݂ܘܿܢ ܒܪܘܼܚܵܐ ܕܩܘܼܕ݂ܫܵܐ ܘܲܒ݂ܢܘܼܪܵܐ.


text:
ܗܵܘ ܕܐܲܚܝܼܕ݂ ܪܲܦ̮ܫܵܐ ܒܐܝܕ݂ܗ. ܘܲܡܕ݂ܲܟܹܐ ܐܸܕ݂ܪ̈ܵܘܗܝ. ܘܚܸ̈ܛܹܐ ܟܵܢܹܫ ܠܐܵܘܨܪ̈ܵܘܗܝ. ܘܬܸܒ݂ܢܵܐ ܢܵܘܩܸܕ݂ ܒܢܘܼܪܵܐ ܕܠܵܐ ܕܵܥܟܵܐ.


text:
ܗܹܪܘܿܕܸܣ ܕܹܝܢ ܛܸܛܪܲܪܟܵܐ. ܡܛܠ ܕܡܸܬ݂ܟܿܣܸܣ ܗܘ̣ܵܐ ܡܸܢ ܝܘܿܚܲܢܵܢ ܥܲܠ ܗܹܪܘܿܕ݂ܝܼܵܐ ܐܲܢ̄ܬܲܬ݂ ܦܝܼܠܝܼܦܘܿܣ ܐܲܚܘܼܗܝ: ܘܥܲܠ ܟܠܗܹܝܢ ܒܝܼ̈ܫܵܬ݂ܵܐ ܕܥܵܒܹܿܕ݂ ܗ̄ܘܵܐ.


text:
ܘܢܸܚܬܲܬ݂ ܪܘܼܚܵܐ ܕܩܘܼܕ݂ܫܵܐ ܥܠܵܘܗܝ. ܒܲܕ݂ܡܘܼܬ݂ ܓܘܼܫܡܵܐ ܕܝܵܘܢܵܐ. ܘܩܵܠܵܐ ܗܘ̣ܵܐ ܡܸܢ ܫܡܲܝܵܐ. ܕܐܵܡܲܪ. ܐܲܢ̄ܬ݁ ܗܘܼ ܒܹܪܝ ܚܲܒܝܼܒ݂ܵܐ ܕܒ݂ܵܟ݂ ܐܸܨܛܒ݂ܝܼܬ݂.


text:
ܝܵܘ̈ܡܵܬ݂ܵܐ ܐܲܪܒܥܝܼܢ. ܕܢܸܬ݂ܢܲܣܹܐ ܡܸܢ ܐܵܟܹܠܩܲܪܨܵܐ. ܘܠܵܐ ܠܥܸܣ ܡܸܕܸܡ ܒܗܵܢܘܿܢ ܝܵܘ̈ܡܵܬ݂ܵܐ. ܘܟܲܕ݂ ܫܲܠܸܡ ܐܸܢܘܿܢ. ܠܚܲܪܬ݂ܵܐ ܟܦܸܢ.


text:
ܥܢܵܐ ܝܼܫܘܿܥ. ܘܐܸܡܲܪ ܠܹܗ. ܟܬ݂ܝܼܒ݂ ܗ̄ܘܼ. ܕܠܵܐ ܗܘ̣ܵܐ ܒܠܲܚܡܵܐ ܒܲܠܚܘܿܕ݂ ܚܵܝܹܿܐ ܒܲܪܢܵܫܵܐ. ܐܸܠܵܐ ܒܟ݂ܠ ܦܸܬ݂ܓ݂ܵܡ ܕܐܲܠܵܗܵܐ.


text:
ܘܐܸܡܲܪ ܠܹܗ ܐܵܟܹܠܩܲܪܨܵܐ. ܠܵܟ݂ ܐܸܬܸ݁ܠ ܫܘܼܠܛܵܢܵܐ ܗܵܢܵܐ ܟܠܹܗ ܘܫܘܼܒ݂ܚܹܗ. ܕܠܝܼ ܡܲܫܠܲܡ ܘܲܠܡܲܢ ܕܐܸܨܒܹܐ. ܝܵܗܹܒ݂ ܐ̄ܢܵܐ ܠܹܗ.


text:
ܘܐܲܝܬ݁ܝܹܗ ܠܐܘܿܪܸܫܠܸܡ. ܘܐܲܩܝܼܡܹܗ ܥܲܠ ܟܸܢܦܵܐ ܕܗܲܝܟܠܵܐ. ܘܐܸܡܲܪ ܠܹܗ. ܐܸܢ ܒܪܹܗ ܐܲܢ̄ܬ݁ ܕܐܲܠܵܗܵܐ. ܐܲܪܡܵܐ ܢܲܦ̮ܫܵܟ݂ ܡܸܟܵܐ ܠܬܲܚܬ݁.


text:
ܘܐܸܬ݂ܵܐ ܠܢܵܨܪܲܬ݂ ܐܲܝܟܵܐ ܕܐܬ݂ܪܲܒܝܼ. ܘܥܲܠ ܐܲܝܟܲܢܵܐ ܕܲܡܥܵܕ݂ ܗܘ̣ܵܐ ܠܲܟ݂ܢܘܼܫܬܵܐ. ܒܝܵܘܡܵܐ ܕܫܲܒܿܬ݂ܵܐ. ܘܩܼܵܡ ܠܡܸܩܪܵܐ.


text:
ܪܘܼܚܹܗ ܕܡܵܪܝܵܐ ܥܠܲܝ. ܘܡܛܠ ܗܵܕܹܐ ܡܲܫܚܲܢܝ. ܠܲܡܣܲܒܵܪܘܼ ܠܡܸܣܟܹܢܹ̈ܐ. ܘܫܲܠܚܲܢܝ. ܠܡܲܐܣܵܝܘܼ ܠܲܬ݂ܒ݂ܝܼܪ̈ܲܝ ܠܸܒܵܐ. ܘܲܠܡܲܟ݂ܪܵܙܘܼ ܠܲܫ̈ܒܲܝܵܐ ܫܘܼܒ݂ܩܵܢܵܐ. ܘܠܲܥܘܝܼܪܹ̈ܐ ܚܙܵܝܵܐ. ܘܠܲܡܫܲܪܵܪܘܼ ܠܲܬ݂ܒ݂ܝܼܪܹ̈ܐ ܒܫܘܼܒ݂ܩܵܢܵܐ.


text:
ܘܲܟ݂ܪܲܟ݂ ܣܸܦܪܵܐ. ܘܝܲܗܒܹܗ ܠܲܡܫܲܡܫܵܢܵܐ. ܘܐܸܙܲܠ ܝܼܬܸܒ݂. ܟܠܗܘܿܢ ܕܹܝܢ ܕܒܲܟ݂ܢܘܼܫܬܵܐ. ܥܲܝܢܲܝ̈ܗܘܿܢ ܚܵܝܪܵܢ ܗ̄ܘܲܝ ܒܹܗ.


text:
ܘܣܵܗܕܝܼܢ ܗܘܵܘ ܠܹܗ ܟܠܗܘܿܢ. ܘܡܸܬ݁ܕܲܡܪܝܼܢ ܗ̄ܘܼܵܘ ܒܡܸܠܹ̈ܐ ܕܛܲܝܒܘܼܬ݂ܵܐ ܕܢܵܦܩܵܢ ܗ̄ܘܲܝ ܡܸܢ ܦܘܼܡܹܗ. ܘܐܵܡܪܝܼܢ ܗ̄ܘܼܵܘ. ܠܵܐ ܗܘ̣ܵܐ ܗܵܢܵܐ ܒܲܪ ܝܵܘܣܸܦ.


text:
ܐܵܡܲܪ ܠܗܘܿܢ ܝܼܫܘܿܥ. ܟܒܲܪ ܬܹܐܡܪܘܼܢ ܠܝܼ ܡܲܬ݂ܠܵܐ ܗܵܢܵܐ. ܐܵܣܝܵܐ ܐܲܣܵܐ ܢܲܦ̮ܫܵܟ݂. ܘܟ݂ܠ ܕܲܫܡܲܥܢ ܕܲܥܒܲܕܬ݁ ܒܲܟ݂ܦܲܪܢܵܚܘܿܡ. ܥܒܸܕ݂ ܐܵܦ ܗܵܪܟܵܐ ܒܲܡܕ݂ܝܼܢ̄ܬܵܟ݂.


text:
ܫܪܵܪܵܐ ܓܹܝܪ ܐܵܡܲܪ ܐ̄ܢܵܐ ܠܟ݂ܘܿܢ. ܕܣܲܓܝܼ ܐܲܪ̈ܡܠܵܬ݂ܵܐ ܐܝܼܬ݂ ܗ̄ܘܲܝ ܒܝܼܣܪܵܝܹܠ. ܒܝܵܘܡܲܝ̈ ܐܹܠܝܼܵܐ ܢܒ݂ܝܼܵܐ ܟܲܕ݂ ܐܸܬ݁ܬ݁ܚܸܕ݂ܘ ܫܡܲܝܵܐ ܫܢ̈ܝܼܢ ܬܠܵܬ݂ ܘܝܲܪ̈ܚܹܐ ܫܬܵܐ ܘܲܗܘܵܐ ܟܲܦܢܵܐ ܪܲܒܵܐ ܒܟ݂ܠܵܗ̇ ܐܲܪܥܵܐ.


text:
ܘܣܲܓܝܼܐܹ̈ܐ ܓܲܪ̈ܒܹܐ ܐܝܼܬ݂ ܗ̄ܘܼܵܘ ܒܹܝܬ݂ ܝܼܣܪܵܝܹܠ. ܒܝܵܘܡܲܝ̈ ܐܹܠܝܼܫܲܥ ܢܒ݂ܝܼܵܐ ܘܚܲܕ݂ ܡܸܢܗܘܿܢ ܠܵܐ ܐܸܬ݁ܕܲܟܝܼ. ܐܸܠܵܐ ܐܸܢ ܢܲܥܡܵܢ ܐܲܪܡܵܝܵܐ.


text:
ܘܩܵܡܘ ܐܲܦܩܘܼܗܝ ܠܒܲܪ ܡܸܢ ܡܕ݂ܝܼܢ̄ܬܵܐ. ܘܐܲܝܬ݁ܝܘܼܗܝ ܥܕ݂ܲܡܵܐ ܠܲܓ݂ܒ݂ܝܼܢܵܐ ܕܛܘܼܪܵܐ ܗܵܘ ܕܲܡܕ݂ܝܼܢ̄ܬ݁ܗܘܿܢ ܒܲܢܝܵܐ ܗ̄ܘܵܬ݂ ܥܠܵܘܗܝ. ܕܢܸܫܕ݂ܘܢܵܝܗܝ ܡܸܢ ܫܩܝܼܦܵܐ.


text:
ܘܐܸܡܲܪ. ܫܒ݂ܘܿܩܲܝܢܝ. ܡܵܐ ܠܲܢ ܘܠܵܟ݂ ܝܼܫܘܿܥ ܢܵܨܪܵܝܵܐ. ܐܸܬܲܝܬ݁ ܠܡܵܘܒܵܕ݂ܘܼܬܲܢ. ܝܵܕ݂ܲܥ ܐ̄ܢܵܐ ܠܵܟ݂ ܡܲܢ ܐܲܢ̄ܬ݁ ܩܲܕܝܼܫܹܗ ܕܐܲܠܵܗܵܐ.


text:
ܘܲܟ݂ܐܵܐ ܒܹܗ ܝܼܫܘܿܥ. ܘܐܸܡܲܪ. ܣܟ݂ܘܿܪ ܦܘܼܡܵܟ݂. ܘܦܘܿܩ ܡܸܢܹܗ. ܘܲܫܕ݂ܵܝܗܝ ܫܹܐܕ݂ܵܐ ܒܲܡܨܲܥܬ݂ܵܐ. ܘܲܢܦܲܩ ܡܸܢܹܗ. ܟܲܕ݂ ܠܵܐ ܣܪܲܚ ܒܹܗ ܡܸܕܸܡ.


text:
ܘܬܸܡܗܵܐ ܪܲܒܵܐ ܐܸܚܲܕ݂ ܠܟ݂ܠܢܵܫ. ܘܲܡܡܲܠܠܝܼܢ ܗ̄ܘܼܵܘܥܲܡ ܚܕ݂ܵܕܹ̈ܐ ܘܐܵܡܪܝܼܢ. ܡܵܢܵܐ ܗܝܼ ܟܲܝ ܡܸܠܬ݂ܵܐ ܗܵܕܹܐ ܕܲܒ݂ܫܘܼܠܛܵܢܵܐ ܘܲܒ݂ܚܲܝܠܵܐ ܦܵܩܕܵܐ ܠܪ̈ܘܼܚܹ̈ܐ ܛܲܢ̈ܦܵܬ݂ܵܐ. ܘܢܵܦܩܵܢ.


text:
ܘܟܲܕ݂ ܢܦܲܩ ܝܼܫܘܿܥ ܡܸܢ ܟܢܘܼܫܬܵܐ. ܥܲܠ ܠܒܲܝܬܹ݁ܗ ܕܫܸܡܥܘܿܢ. ܘܲܚܡܵܬܹܗ ܕܫܸܡܥܘܿܢ. ܐܲܠܝܼܨܵܐ ܗ̄ܘܵܬ݂ ܒܐܸܫܵܬ݂ܵܐ ܪܲܒܬ݂ܵܐ. ܘܲܒ݂ܥܵܘ ܡܸܢܹܗ ܡܛܠܵܬ݂ܵܗ̇.


text:
ܡܲܥܪ̈ܵܒܲܝ ܫܸܡܫܵܐ ܕܹܝܢ. ܟܠܗܘܿܢ ܐܲܝܠܹܝܢ ܕܐܝܼܬ݂ ܗܘ̣ܵܐ ܠܗܘܿܢ ܟܪ̈ܝܼܗܹܐ ܕܲܟ݂ܪ̈ܝܼܗܝܼܢ ܒܟ݂ܘܼܪ̈ܗܵܢܹܐ ܡܫܲܚܠܦܹ̈ܐ. ܐܲܝܬ݁ܝܼܘ ܐܸܢܘܿܢ ܠܘܵܬܹܗ. ܗܘܼ ܕܹܝܢ ܥܲܠ ܚܲܕ݂ ܚܲܕ݂ ܡܸܢܗܘܿܢ ܐܝܼܕ݂ܗ ܣܵܐܹܡ ܗ̄ܘܵܐ. ܘܡܲܐܣܹܐ ܗܘ̣ܵܐ ܠܗܘܿܢ.


text:
ܘܢܵܦܩܝܼܢ ܗ̄ܘܼܵܘ ܐܵܦ ܫܹܐܕܹ̈ܐ ܡܸܢ ܣܲܓܝܼܐܹ̈ܐ. ܟܲܕ݂ ܡܲܙܥܩܝܼܢ. ܘܐܵܡܪܝܼܢ. ܕܐܲܢ̄ܬ݁ ܗܘܼ ܡܫܝܼܚܵܐ ܒܪܹܗ ܕܐܲܠܵܗܵܐ. ܘܟܵܐܹܐ ܗܘ̣ܵܐ ܒܗܘܿܢ. ܘܠܵܐ ܫܵܒܹܩ ܗܘ̣ܵܐ ܠܗܘܿܢ ܕܢܹܐܡܪܘܼܢ. ܕܝܵܕ݂ܥܝܼܢ ܕܗܸܘܝܘܼ ܡܫܝܼܚܵܐ.


text:
ܘܲܠܨܲܦܪܹܗ ܕܝܵܘܡܵܐ. ܢܦܲܩ ܐܸܙܲܠ ܠܹܗ ܠܐܲܬ݂ܪܵܐ ܚܘܼܪܒܵܐ. ܘܟܸܢܫܹ̈ܐ ܒܵܥܹܝܢ ܗ̄ܘܼܵܘ ܠܹܗ. ܘܐܸܬ݂ܵܘ ܥܕ݂ܲܡܵܐ ܠܘܵܬܹܗ. ܘܐܲܚܕܘܼܗܝ. ܕܠܵܐ ܢܹܐܙܲܠ ܠܹܗ ܡܸܢ ܠܘܵܬ݂ܗܘܿܢ.


text:
ܗܘܼ ܕܹܝܢ ܝܼܫܘܿܥ ܐܸܡܲܪ ܠܗܘܿܢ. ܕܐܵܦ ܠܲܡܕ݂ܝܼ̈ܢܵܬ݂ܵܐ ܐ̄ܚܪ̈ܵܢܝܵܬ݂ܵܐ ܘܵܠܹܐ ܠܝܼ ܠܲܡܣܲܒܵܪܘܼ ܡܲܠܟܿܘܼܬܹܗ ܕܐܲܠܵܗܵܐ. ܕܥܲܠ ܗܵܕܹܐ ܗ̄ܘܼ ܐܸܫܬܲܕܪܹܬ݂.


text:
ܗܘ̣ܵܐ ܕܹܝܢ ܟܲܕ݂ ܟܢܲܫ ܥܠܵܘܗܝ ܟܸܢܫܵܐ ܠܡܸܫܡܲܥ ܡܸܠܬ݂ܵܐ ܕܐܲܠܵܗܵܐ. ܘܗܘܼ ܩܵܐܹܡ ܗܘ̣ܵܐ ܥܲܠ ܝܲܕ݂ ܝܲܡܬ݂ܵܐ ܕܓܹܢܹܣܵܪ.


text:
ܚܙܵܐ ܣܦܝܼܢܹ̈ܐ ܬܲܪܬܹ݁ܝܢ. ܕܩܵܝܡܵܢ ܥܲܠ ܓܸܢ̄ܒ݂ ܝܲܡܬ݂ܵܐ. ܘܨܲܝܵܕܹ̈ܐ ܕܲܣܠܸܩܘ ܡܸܢܗܹܝܢ. ܘܲܡܫܝܼܓ݂ܝܼܢ ܡܨܝܼܕ݂ܵܬ݂ܗ̈ܘܿܢ.


text:
ܘܲܚܕ݂ܵܐ ܡܸܢܗܹܝܢ. ܕܫܸܡܥܘܿܢ ܗܘܸܵܬ݂ ܟܹܐܦܵܐ. ܘܲܣܠܸܩ ܝܼܫܘܿܥ ܝܼܬܸܒ݂ ܒܵܗ̇. ܘܐܸܡܲܪ ܕܢܸܕ݂ܒܪܘܼܢܵܗ̇ ܩܲܠܝܼܠ ܡܸܢ ܝܲܒ݂ܫܵܐ ܠܡܲܝ̈ܵܐ. ܘܝܵܬܹ݁ܒ݂ ܗ̄ܘܵܐ. ܘܡܲܠܸܦ ܡܸܢ ܣܦܝܼܢ̄ܬܵܐ ܠܟܸܢܫܵܐ.


text:
ܥܢܵܐ ܫܸܡܥܘܿܢ. ܘܐܸܡܲܪ ܠܹܗ. ܪܲܒܝܼ: ܠܸܠܝܵܐ ܟܠܹܗ ܠܐܝܼܢ ܘܡܸܕܸܡ ܠܵܐ ܐܸܚܲܕ݂ܢ. ܥܲܠ ܡܸܠܬ݂ܵܟ݂ ܕܹܝܢ. ܪܵܡܹܐ ܐ̄ܢܵܐ ܡܨܝܼܕܿܬܵܐ.


text:
ܘܲܪܡܲܙܘ ܠܚܲܒ݂ܪ̈ܲܝܗܘܿܢ ܕܒܲܣܦܝܼܢ̄ܬܵܐ ܐ̄ܚܪܹܬ݂ܵܐ ܕܢܹܐܬ݂ܘܼܢ ܢܥܲܕܪܘܼܢ ܐܸܢܘܿܢ. ܘܟܲܕ݂ ܐܸܬ݂ܵܘ. ܡܠܵܘ ܐܸܢܹܝܢ ܣܦܝܼܢܹ̈ܐ ܬܲܪܬܲܝܗܹܝܢ. ܐܲܝܟ݂ ܕܩܲܪ̈ܝܼܒ݂ܵܢ ܗ̄ܘܲܝ̈ ܠܡܸܛܒܲܥ.


text:
ܟܲܕ݂ ܚܙܵܐ ܕܹܝܢ ܫܸܡܥܘܿܢ ܟܹܐܦܵܐ. ܢܦܲܠ ܩܕ݂ܵܡ ܪܸ̈ܓ݂ܠܵܘܗܝ ܕܝܼܫܘܿܥ. ܘܐܸܡܲܪ ܠܹܗ. ܒܵܥܹܐ ܐ̄ܢܵܐ ܡܸܢܵܟ݂ ܡܵܪܝ. ܦܪܘܿܩ ܠܵܟ݂ ܡܹܢܝ. ܕܓܲܒ݂ܪܵܐ ܐ̄ܢܵܐ ܚܲܛܵܝܵܐ.


text:
ܗܵܟ݂ܘܵܬ݂ ܕܹܝܢ ܐܵܦ ܠܝܲܥܩܘܿܒ݂ ܘܲܠܝܘܿܚܲܢܵܢ. ܒܢܲܝ̈ ܙܲܒ݂ܕ݂ܲܝ ܕܐܝܬܲܝܗܘܿܢ ܗ̄ܘܼܵܘ ܫܵܘܬܵܦܹ̈ܐ ܕܫܸܡܥܘܿܢ. ܐܸܡܲܪ ܕܹܝܢ ܝܼܫܘܿܥ ܠܫܸܡܥܘܿܢ. ܠܵܐ ܬܸܕ݂ܚܲܠ. ܡܸܢ ܗܵܫܵܐ ܒܢܲܝ̈ܢܵܫܵܐ ܬܸܗܘܹܐ ܨܵܐܹܕ݂ ܠܚܲܝܹ̈ܐ.


text:
ܘܟܲܕ݂ ܗܘ̣ܵܐ ܝܼܫܘܿܥ ܒܲܚܕ݂ܵܐ ܡܸܢ ܡܕ݂ܝܼ̈ܢܵܬ݂ܵܐ. ܐܸܬ݂ܵܐ ܓܲܒ݂ܪܵܐ ܕܲܡܠܹܐ ܟܠܹܗ ܓܲܪܒܵܐ. ܚܙܵܐ ܠܝܼܫܘܿܥ. ܘܲܢܦܲܠ ܥܲܠ ܐܲܦܵܘ̈ܗܝ ܘܒ݂ܵܥܹܐ ܗܘ̣ܵܐ ܡܸܢܹܗ. ܘܐܸܡܲܪ ܠܹܗ. ܡܵܪܝ. ܐܸܢ ܨܵܒܹܐ ܐܲܢ̄ܬ݁. ܡܸܫܟܲܚ ܐܲܢ̄ܬ݁ ܠܲܡܕ݂ܲܟܵܝܘܼܬ݂ܝ.


text:
ܘܲܦܫܲܛ ܐܝܼܕ݂ܗ ܝܼܫܘܿܥ ܩܪܸܒ݂ ܠܹܗ. ܘܐܸܡܲܪ ܠܹܗ. ܨܵܒܹܐ ܐ̄ܢܵܐ ܐܸܬ݁ܕܲܟܵܐ. ܘܒܲܪ ܫܵܥܬܹܗ ܐܸܙܲܠ ܡܸܢܹܗ ܓܲܪܒܹܗ. ܘܐܸܬ݁ܕܲܟܝܼ.


text:
ܘܦܲܩܕܹܗ. ܕܲܠܐ̄ܢܵܫ ܠܵܐ ܬܹܐܡܲܪ. ܐܸܠܵܐ ܙܸܠ. ܚܵܘܵܐ ܢܲܦ̮ܫܵܟ݂ ܠܟ݂ܵܗܢܹ̈ܐ. ܘܩܲܪܸܒ݂ ܚܠܵܦ ܬܲܕ݂ܟܿܝܼܬ݂ܵܟ݂ ܐܲܝܟܲܢܵܐ ܕܦܲܩܸܕ݂ ܡܘܼܫܹܐ. ܠܣܵܗܕ݂ܘܬ݂ܗܘܿܢ.


text:
ܘܲܢܦܲܩ ܥܠܵܘܗܝ ܛܸܒܵܐ ܝܲܬ݁ܝܼܪܵܐܝܼܬ݂. ܘܡܸܬ݂ܟܲܢܲܫ ܗܘ̣ܵܐ ܥܲܡܵܐ ܣܲܓܿܝܼܐܵܐ ܠܡܸܫܡܲܥ ܡܸܢܹܗ. ܘܲܠܡܸܬ݂ܐܲܣܵܝܘܼ ܡܸܢ ܟܘܪ̈ܗܵܢܲܝܗܘܿܢ.


text:
ܘܲܗܘܵܐ ܒܚܲܕ݂ ܡܸܢ ܝܵܘ̈ܡܵܬ݂ܵܐ. ܟܲܕ݂ ܡܲܠܸܦ ܗܘ̣ܵܐ ܝܼܫܘܿܥ. ܝܵܬ݂ܒܿܝܼܢ ܗ̄ܘܼܵܘ ܦܪ̈ܝܼܫܹܐ ܘܡܲܠܦܲܝ̈ ܢܵܡܘܿܣܵܐ ܕܐܸܬ݂ܵܘ ܗ̄ܘܼܵܘ ܡܸܢ ܟܠ ܩܘܼܪ̈ܝܵܐ ܕܲܓ݂ܠܝܼܠܵܐ ܘܕܲܝܗܘܼܕ݂ ܘܕ݂ܐܘܿܪܸܫܠܸܡ. ܘܚܲܝܠܵܐ ܕܡܵܪܝܵܐ. ܐܝܼܬ݂ܵܘܗܝ ܗܘ̣ܵܐ ܠܡܲܐܣܵܝܘܼܬ݂ܗܘܿܢ.


text:
ܘܟܲܕ݂ ܠܵܐ ܐܸܫܟܲܚܘ ܕܐܲܝܟܲܢܵܐ ܢܲܥܠܘܼܢܵܝܗܝ: ܡܛܠ ܣܘܿܓ݂ܵܐܐ ܕܥܲܡܵܐ. ܣܠܸܩܘ ܠܗܘܿܢ ܠܐܸܓܵܪܵܐ. ܘܫܲܒܿܘܼܗܝ ܥܲܡ ܥܲܪܣܹܗ ܡܸܢ ܬܲܛܠܝܼܠܵܐ ܠܲܡܨܲܥܬ݂ܵܐ. ܩܕ݂ܵܡܵܘܗܝ ܕܝܼܫܘܿܥ.


text:
ܘܫܲܪܝܼܘ ܣܵܦܪܹ̈ܐ ܘܲܦܪ̈ܝܼܫܹܐ ܡܸܬ݂ܚܲܫܒ݂ܝܼܢ. ܘܐܵܡܪܝܼܢ. ܡܲܢܘܼ ܗܵܢܵܐ ܕܲܡܡܲܠܸܠ ܓܘܼܕܦܵܐ. ܡܲܢܘܼ ܡܸܫܟܲܚ ܠܡܸܫܒܲܩ ܚܛܵܗܹ̈ܐ ܐܸܠܵܐ ܐܸܢ ܐܲܠܵܗܵܐ ܒܲܠܚܘܿܕ݂.


text:
ܕܬܸܕܿܥܘܼܢ ܕܹܝܢ ܕܫܲܠܝܼܛ ܗܘܼ ܒܪܹܗ ܕܐ̄ܢܵܫܵܐ ܒܐܲܪܥܵܐ ܕܢܸܫܒܘܼܩ ܚܛܵܗܹ̈ܐ. ܐܵܡܲܪ ܠܲܡܫܲܪܝܵܐ. ܠܵܟ݂ ܐܵܡܲܪ ܐ̄ܢܵܐ. ܩܘܼܡ ܫܩܘܿܠ ܥܲܪܣܵܟ݂. ܘܙܸܠ ܠܒܲܝܬܵܟ݂.


text:
ܘܬܸܡܗܵܐ ܐܸܚܲܕ݂ ܠܟ݂ܠܢܵܫ. ܘܲܡܫܲܒܚܝܼܢ ܗ̄ܘܼܵܘ ܠܐܲܠܵܗܵܐ. ܘܐܸܬ݂ܡܠܝܼܘ ܕܸܚܠܬ݂ܵܐ ܘܐܵܡܪܝܼܢ. ܕܲܚܙܲܝܢ ܝܵܘܡܵܢܵܐ ܬܸܕ݂ܡܪ̈ܵܬ݂ܵܐ.


text:
ܒܵܬܲܪ ܗܵܠܹܝܢ ܢܦܲܩ ܝܼܫܘܿܥ. ܘܲܚܙܵܐ ܡܵܟ݂ܣܵܐ ܕܲܫܡܹܗ ܠܹܘܝܼ. ܕܝܵܬܹ݁ܒ݂ ܒܹܝܬ݂ ܡܵܟ݂ܣܹ̈ܐ. ܘܐܸܡܲܪ ܠܹܗ. ܬܵܐ ܒܵܬܲܪܝ.


text:
ܘܲܥܒܲܕ݂ ܠܹܗ ܠܹܘܝܼ ܒܒܲܝܬܹ݁ܗ ܩܘܼܒܵܠܵܐ ܪܲܒܵܐ. ܘܐܝܼܬ݂ ܗܘ̣ܵܐ ܟܸܢܫܵܐ ܣܲܓܿܝܼܐܵܐ ܕܡܵܟ݂ܣܹ̈ܐ ܘܕ݂ܲܐ̄ܚܪ̈ܵܢܹܐ. ܕܲܣܡܝܼܟ݂ܝܼܢ ܗܘܵܘ ܥܲܡܗܘܿܢ.


text:
ܘܪܵܛܢܝܼܢ ܗ̄ܘܼܵܘ ܣܵܦܪܹ̈ܐ ܘܲܦܪ̈ܝܼܫܹܐ. ܘܐܵܡܪܝܼܢ ܠܬܲܠܡܝܼܕ݂ܵܘ̈ܗܝ. ܠܡܵܢܵܐ ܥܲܡ ܡܵܟ݂ܣܹ̈ܐ ܘܚܲܛܵܝܹ̈ܐ ܐܵܟ݂ܠܝܼܢ ܐܢ̄ܬܘܿܢ ܘܫܵܬܹܝܢ.


text:
ܗܸܢܘܿܢ ܕܹܝܢ ܐܵܡܪܝܼܢ ܠܹܗ. ܠܡܵܢܵܐ ܬܲܠܡܝܼܕ݂ܵܘ̈ܗܝ ܕܝܘܿܚܲܢܵܢ ܨܵܝܡܝܼܢ ܐܲܡܝܼܢܵܐܝܼܬ݂ ܘܲܡܨܲܠܹܝܢ. ܐܵܦ ܕܲܦܪ̈ܝܼܫܹܐ ܕܝܼܠܵܟ݂ ܕܹܝܢ ܐܵܟ݂ܠܝܼܢ ܘܫܵܬܹܝܢ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܠܵܐ ܡܸܫܟܿܚܝܼܢ ܐܢ̄ܬܘܿܢ ܠܲܒ݂ܢܵܘ̈ܗܝ ܕܲܓ݂ܢܘܿܢܵܐ ܟܡܵܐ ܕܚܲܬ݂ܢܵܐ ܥܲܡܗܘܿܢ. ܕܬܸܥܒܕ݂ܘܼܢ ܕܲܢܨܘܼܡܘܼܢ.


text:
ܘܐܸܡܲܪ ܠܗܘܿܢ ܡܲܬ݂ܠܵܐ. ܕܠܵܐ ܐ̄ܢܵܫ ܩܵܐܹܕ݂ ܐܘܼܪܩܲܥܬ݂ܵܐ ܡܸܢ ܡܵܐܢܵܐ ܚܲܕ݂ܬ݂ܵܐ ܘܪܵܡܹܐ ܥܲܠ ܡܵܐܢܵܐ ܒܠܵܝܵܐ. ܕܠܵܐ ܠܚܲܕ݂ܬ݂ܵܐ ܩܵܐܹܕ݂ ܘܠܲܒ݂ܠܵܝܵܐ. ܠܵܐ ܫܵܠܡܵܐ ܐܘܼܪܩܲܥܬ݂ܵܐ ܕܡܸܢ ܚܲܕ݂ܬ݂ܵܐ.


text:
ܘܠܵܐ ܐ̄ܢܵܫ ܪܵܡܹܐ ܚܲܡܪܵܐ ܚܲܕ݂ܬ݂ܵܐ ܒܙܸܩܹ̈ܐ ܒ̈ܠܵܝܵܬ݂ܵܐ. ܘܐܸܢ ܕܹܝܢ ܠܵܐ. ܡܒܲܙܲܥ ܚܲܡܪܵܐ ܚܲܕ݂ܬ݂ܵܐ ܠܙܸܩܹ̈ܐ. ܘܗܘܼ ܚܲܡܪܵܐ ܡܸܬ݂ܐܫܸܕ݂ ܘܙܸܩܹ̈ܐ ܐܵܒ݂ܕ݂ܵܢ.


text:
ܗܘ̣ܵܐ ܕܹܝܢ ܒܫܲܒܿܬ݂ܵܐ ܟܲܕ݂ ܡܗܲܠܸܟ݂ ܝܼܫܘܿܥ ܒܹܝܬ݂ ܙܲܪ̈ܥܹܐ. ܬܲܠܡܝܼܕ݂ܵܘ̈ܗܝ ܡܵܠܓ݁ܝܼܢ ܗ̄ܘܼܵܘ ܫܸܒ̈ܠܹܐ. ܘܦܵܪܟܿܝܼܢ ܒܐܝܼܕ݂ܲܝ̈ܗܘܿܢ. ܘܐܵܟ݂ܠܝܼܢ.


text:
ܐ̄ܢܵܫ̈ܝܼܢ ܕܹܝܢ ܡܸܢ ܦܪ̈ܝܼܫܹܐ ܐܵܡܪܝܼܢ ܠܗܘܿܢ. ܡܵܢܵܐ ܥܵܒ݂ܕܝܼܢ ܐܢ̄ܬܘܿܢ ܡܸܕܸܡ ܕܠܵܐ ܫܲܠܝܼܛ ܠܡܸܥܒܲܕ݂ ܒܫܲܒܿܬ݂ܵܐ.


text:
ܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ. ܘܠܵܐ ܗܵܕܹܐ ܩܪܲܝܬ݁ܘܿܢ. ܡܸܕܸܡ ܕܲܥܒܲܕ݂ ܕܵܘܝܼܕ݂: ܟܲܕ݂ ܟܦܸܢ ܗܘܼ ܘܐܲܝܠܹܝܢ ܕܥܲܡܹܗ:


text:
ܕܥܲܠ ܠܒܲܝܬܹ݁ܗ ܕܐܲܠܵܗܵܐ: ܘܠܲܚܡܵܐ ܕܦܵܬ݂ܘܿܪܹܗ ܕܡܵܪܝܵܐ ܢܣܲܒ݂ ܐܸܟ݂ܲܠ: ܘܝܲܗ̄ܒ݂ ܠܐܲܝܠܹܝܢ ܕܥܲܡܹܗ. ܗܵܘ ܕܠܵܐ ܫܲܠܝܼܛ ܗܘ̣ܵܐ ܠܡܹܐܟܲܠ ܐܸܠܵܐ ܠܟ݂ܵܗܢܹ̈ܐ ܒܲܠܚܘܿܕ݂.


text:
ܗܘ̣ܵܐ ܕܹܝܢ ܠܫܲܒܿܬ݂ܵܐ ܐ̄ܚܪܹܬ݂ܵܐ. ܥܲܠ ܠܲܟ݂ܢܘܼܫܬܵܐ. ܘܡܲܠܸܦ ܗ̄ܘܵܐ. ܘܐܝܼܬ݂ ܗܘ̣ܵܐ ܬܲܡܵܢ ܓܲܒ݂ܪܵܐ. ܕܐܝܕ݂ܗ ܕܝܲܡܝܼܢܵܐ ܝܲܒܿܝܼܫܵܐ ܗ̄ܘܵܬ݂.


text:
ܗܘܼ ܕܹܝܢ ܝܼܕ݂ܲܥ ܡܲܚܫ̈ܒ݂ܵܬ݂ܗܘܿܢ. ܘܐܸܡܲܪ ܠܗܵܘ ܓܲܒ݂ܪܵܐ. ܕܝܲܒܿܝܼܫܵܐ ܐܝܼܕܹܗ. ܩܘܼܡ ܬܵܐ ܠܵܟ݂ ܠܡܸܨܥܲܬ݂ ܟܢܘܼܫܬܵܐ. ܘܟܲܕ݂ ܐܸܬ݂ܵܐ ܘܩ̣ܵܡ.


text:
ܐܸܡܲܪ ܠܗܘܿܢ ܝܼܫܘܿܥ. ܐܹܫܲܐܸܠܟ݂ܘܿܢ. ܡܵܢܵܐ ܫܲܠܝܼܛ ܒܫܲܒܿܬ݂ܵܐ ܕܛܵܒ݂ ܠܡܸܥܒܲܕ݂ ܐܵܘ ܕܒ݂ܝܼܫ. ܢܲܦ̮ܫܵܐ ܠܡܲܚܵܝܘܼ ܐܵܘ ܠܡܵܘܒܵܕ݂ܘܼ.


text:
ܗܘ̣ܵܐ ܕܹܝܢ ܒܝܵܘ̈ܡܵܬ݂ܵܐ ܗܵܢܘܿܢ. ܢܦܲܩ ܝܼܫܘܿܥ ܠܛܘܼܪܵܐ ܠܲܡܨܲܠܵܝܘܼ. ܘܬܲܡܵܢ ܐܲܓܲܗ ܗ̄ܘܵܐ. ܒܲܨܠܘܿܬܹܗ ܕܐܲܠܵܗܵܐ.


text:
ܘܲܢܚܸܬ݂ ܥܲܡܗܘܿܢ ܝܼܫܘܿܥ. ܘܩܼܵܡ ܒܲܦܩܲܥܬ݂ܵܐ. ܘܟܸܢܫܵܐ ܣܲܓܿܝܼܐܵܐ ܕܬܲܠܡܝܼܕ݂ܵܘ̈ܗܝ. ܘܣܘܿܓ݂ܵܐܐ ܕܟܸܢܫܵܐ ܕܥܲܡܵܐ. ܡܸܢ ܟܠܵܗ̇ ܝܼܗܘܼܕ݂ ܘܡܸܢ ܐܘܿܪܸܫܠܸܡ. ܘܡܸܢ ܣܦܵܪ ܝܲܡܵܐ ܕܨܘܿܪ ܘܲܕ݂ܨܲܝܕܵܢ.


text:
ܕܐܸܬ݂ܵܘ ܕܢܸܫܡܥܘܼܢ ܡܸܠܬܹܗ. ܘܲܕ݂ܢܸܬ݂ܐܲܣܘܿܢ ܡܸܢ ܟܘܪ̈ܗܵܢܲܝܗܘܿܢ. ܘܐܲܝܠܹܝܢ ܕܡܸܬ݂ܐܲܠܨܝܼܢ ܡܸܢ ܪ̈ܘܼܚܹܐ ܛܲܢ̈ܦܵܬ݂ܵܐ. ܘܡܸܬ݂ܐܲܣܹܝܢ ܗ̄ܘܼܵܘ.


text:
ܘܟ݂ܠܹܗ ܟܸܢܫܵܐ. ܒܵܥܹܝܢ ܗ̄ܘܼܵܘ ܠܡܸܬ݂ܩܲܪܵܒ݂ܘܼ ܠܹܗ. ܚܲܝܠܵܐ ܓܹܝܪ ܢܵܦܹܩ ܗܘ̣ܵܐ ܡܸܢܹܗ. ܘܲܠܟ݂ܠܗܘܿܢ ܡܲܐܣܹܐ ܗ̄ܘܵܐ.


text:
ܘܐܲܪܝܼܡ ܥܲܝ̈ܢܵܘܗܝ ܥܲܠ ܬܲܠܡܝܼܕ݂ܵܘ̈ܗܝ. ܘܐܸܡܲܪ. ܛܘܼܒܲܝܟܿܘܿܢ ܡܸܣܟܹܢܹ̈ܐ. ܕܕ݂ܝܼܠܟ݂ܘܿܢ ܗ̄ܝܼ ܡܲܠܟܘܼܬ݂ܵܐ ܕܐܲܠܵܗܵܐ.


text:
ܛܘܼܒܲܝܟܿܘܿܢ ܡܵܐ ܕܣܵܢܹܝܢ ܠܟ݂ܘܿܢ ܒܢܲܝ̈ܢܵܫܵܐ ܘܲܡܦܲܪܫܝܼܢ ܠܟ݂ܘܿܢ. ܘܲܡܚܲܣܕ݂ܝܼܢ ܠܟ݂ܘܿܢ ܘܡܲܦܩܝܼܢ ܫܸܡܟ݂ܘܿܢ ܐܲܝܟ݂ ܒܝܼܫܹ̈ܐ ܚܠܵܦ ܒܪܹܗ ܕܐ̄ܢܵܫܵܐ.


text:
ܚܕ݂ܵܘ ܒܗܵܘ ܝܵܘܡܵܐ. ܘܕ݂ܘܼܨܘ. ܕܐܲܓ݂ܪܟ݂ܘܿܢ ܣܓ݂ܝܼ ܒܲܫܡܲܝܵܐ. ܗܵܟܲܢܵܐ ܓܹܝܪ ܥܵܒ݂ܕܝܼܢ ܗ̄ܘܼܵܘ ܐܲܒ݂ܵܗܵܬ݂ܗ̈ܘܿܢ ܠܲܢܒ݂ܝܹ̈ܐ.


text:
ܘܵܝ ܠܟ݂ܘܿܢ. ܟܲܕ݂ ܢܸܗܘܘܿܢ ܐܵܡܪܝܼܢ ܥܠܲܝܟܿܘܿܢ ܒܢܲܝ̈ܢܵܫܵܐ ܕܫܲܦܝܼܪ. ܗܵܟܲܢܵܐ ܓܹܝܪ ܥܵܒ݂ܕܝܼܢ ܗ̄ܘܼܵܘ ܠܲܢܒ݂ܝܹ̈ܐ ܕܕ݂ܲܓܵܠܘܼܬ݂ܵܐ ܐܲܒ݂ܵܗܵܬ݂ܗ̈ܘܿܢ.


text:
ܠܟ݂ܘܿܢ ܕܹܝܢ ܐܵܡܲܪ ܐ̄ܢܵܐ ܠܲܕ݂ܫܵܡܥܝܼܢ. ܐܲܚܸܒ݂ܘ ܠܲܒ݂ܥܸܠܕܒ݂ܵܒܲܝ̈ܟܿܘܿܢ. ܘܲܥܒܸܕ݂ܘ ܕܫܲܦܝܼܪ ܠܐܲܝܠܹܝܢ ܕܣܵܢܹܝܢ ܠܟ݂ܘܿܢ.


text:
ܘܠܲܕ݂ܡܵܚܹܐ ܠܵܟ݂ ܥܲܠ ܦܲܟܵܟ݂. ܩܲܪܸܒ݂ ܠܹܗ ܐ̄ܚܪܹܢܵܐ. ܘܡܸܢ ܡܲܢ ܕܫܵܩܸܠ ܡܲܪܛܘܼܛܵܟ݂. ܠܵܐ ܬܸܟ݂ܠܹܐ ܐܵܦ ܟܘܿܬ݁ܝܼܢܵܟ݂.


text:
ܐܸܢ ܓܹܝܪ ܡܲܚܒ݂ܝܼܢ ܐܢ̄ܬܘܿܢ ܠܐܲܝܠܹܝܢ ܕܡܲܚܒ݂ܝܼܢ ܠܟ݂ܘܿܢ. ܐܲܝܕ݂ܵܐ ܗܝܼ ܛܲܝܒܿܘܼܬ݂ܟ݂ܘܿܢ. ܐܵܦ ܓܹܝܪ ܚܲܛܵܝܹ̈ܐ ܠܐܲܝܠܹܝܢ ܕܡܲܚܒ݂ܝܼܢ ܠܗܘܿܢ. ܪܵܚܡܝܼܢ.


text:
ܘܐܸܢ ܥܵܒ݂ܕܝܼܢ ܐܢ̄ܬܘܿܢ ܕܛܵܒ݂ ܠܐܲܝܠܹܝܢ ܕܡܲܛܸܐܒ݂ܝܼܢ ܠܟ݂ܘܿܢ. ܐܲܝܕ݂ܵܐ ܗܝ ܛܲܝܒܿܘܼܬ݂ܟ݂ܘܿܢ. ܐܵܦ ܚܲܛܵܝܹ̈ܐ ܓܹܝܪ ܗܵܟܲܢܵܐ ܥܵܒ݂ܕܝܼܢ.


text:
ܘܐܸܢ ܡܵܘܙܦܝܼܢ ܐܢ̄ܬܘܿܢ ܠܡܲܢ ܕܣܵܒ݂ܪܝܼܢ ܐܢ̄ܬܘܿܢ ܕܬܸܬ݂ܦܲܪܥܘܼܢ ܡܸܢܹܗ. ܐܲܝܕ݂ܵܐ ܗܝܼ ܛܲܝܒܿܘܼܬ݂ܟ݂ܘܿܢ. ܐܵܦ ܚܲܛܵܝܹ̈ܐ ܓܹܝܪ ܠܚܲܛܵܝܹ̈ܐ ܡܵܘܙܦܝܼܢ. ܕܗܵܟ݂ܘܵܬ݂ ܢܸܬ݂ܦܲܪܥܘܼܢ.


text:
ܒܪܲܡ ܐܲܚܸܒ݂ܘ ܠܲܒ݂ܥܸܠܕܒ݂ܵܒܲܝ̈ܟܿܘܿܢ. ܘܐܲܛܐܸܒ݂ܘ ܠܗܘܿܢ. ܘܐܵܘܙܸܦܘ. ܘܠܵܐ ܬܸܦܣܩܘܼܢ ܣܲܒ݂ܪܵܐ ܕܐ̄ܢܵܫ. ܘܢܸܗܘܹܐ ܣܲܓܝܼ ܐܲܓ݂ܪܟ݂ܘܿܢ. ܘܬܸܗܘܘܿܢ ܒܢܵܘ̈ܗܝ ܕܪܵܡܵܐ. ܕܗܘܼ ܒܲܣܝܼܡ ܗ̄ܘܼ ܥܲܠ ܒܝܼܫܹ̈ܐ ܘܥܲܠ ܟܵܦܘܿܪܹ̈ܐ.


text:
ܠܵܐ ܬܕ݂ܘܼܢܘܼܢ. ܘܠܵܐ ܡܸܬ݁ܬ݁ܕܝܼܢܝܼܢ ܐܢ̄ܬܘܿܢ. ܠܵܐ ܬܚܲܝܒ݂ܘܼܢ. ܘܠܵܐ ܡܸܬ݂ܚܲܝܒ݂ܝܼܢ ܐܢ̄ܬܘܿܢ. ܫܪܵܘ. ܘܬܸܫܬ݁ܪܘܿܢ.


text:
ܗܲܒ݂ܘ. ܘܡܸܬ݂ܝܼܗܸܒ݂ ܠܟ݂ܘܿܢ. ܒܲܟ݂ܝܵܠܬܵܐ ܛܵܒ݂ܬ݂ܵܐ ܘܲܪܩܝܼܥܬܵܐ ܘܲܡܫܲܦܲܥܬܵܐ ܢܲܪܡܘܿܢ ܒܥܘܼܒܲܝ̈ܟܿܘܿܢ. ܒܗܵܝ ܓܹܝܪ ܟܝܵܠܬܵܐ ܕܲܡܟ݂ܝܼܠܝܼܢ ܐܢ̄ܬܘܿܢ. ܡܸܬ݁ܬ݁ܟ݂ܝܼܠ ܠܟ݂ܘܿܢ.


text:
ܘܐܸܡܲܪ ܗܘ̣ܵܐ ܠܗܘܿܢ ܡܲܬ݂ܠܵܐ. ܠܡܵܐ. ܡܸܫܟܲܚ ܣܲܡܝܵܐ ܠܣܲܡܝܵܐ ܠܲܡܕ݂ܲܒܵܪܘܼ. ܠܵܐ ܬܪܲܝܗܘܿܢ ܒܓ݂ܘܼܡܵܨܵܐ ܢܵܦܠܝܼܢ.


text:
ܐܵܘ ܐܲܝܟܲܢܵܐ ܡܸܫܟܲܚ ܐܲܢ̄ܬ݁ ܠܡܹܐܡܲܪ ܠܐܲܚܘܼܟ݂ ܐܵܚܝ. ܫܒ݂ܘܿܩ ܐܲܦܸܩ ܓܸܠܵܐ ܡܸܢ ܥܲܝܢܵܟ݂ ܕܗܵܐ ܩܵܪܝܼܬ݂ܵܐ ܕܲܒ݂ܥܲܝܢܵܟ݂ ܕܝܼܠܵܟ݂ ܠܵܐ ܡܸܬ݂ܚܲܙܝܵܐ ܠܵܟ݂. ܢܵܣܹܒ݂ ܒܐܲܦܹ̈ܐ. ܐܲܦܸܩ ܠܘܼܩܕ݂ܲܡ ܩܵܪܝܼܬ݂ܵܐ ܡܸܢ ܥܲܝܢܵܟ݂. ܘܗܵܝܕܹܝܢ ܢܸܬ݂ܚܙܹܐ ܠܵܟ݂ ܠܡܲܦܵܩܘܼ ܓܸܠܵܐ ܡܸܢ ܥܲܝܢܹܗ ܕܐܲܚܘܼܟ݂.


text:
ܠܵܐ ܐܝܼܬ݂ ܐܝܼܠܵܢܵܐ ܛܵܒ݂ܵܐ ܕܥܵܒܹܿܕ݂ ܦܹܐܪܹ̈ܐ ܒܝܼܫܹ̈ܐ. ܐܵܦ ܠܵܐ ܐܝܼܠܵܢܵܐ ܒܝܼܫܵܐ ܕܥܵܒܹܿܕ݂ ܦܹܐܪܹ̈ܐ ܛܵܒܹ̈ܐ.


text:
ܟܠ ܐܝܼܠܵܢܵܐ ܓܹܝܪ ܡܸܢ ܦܹܐܪ̈ܵܘܗܝ ܗ̄ܘܼ ܡܸܬ݂ܝܼܕ݂ܲܥ. ܠܵܐ ܓܹܝܪ ܠܵܩܛܝܼܢ ܡܸܢ ܟܘܼܒܹ̈ܐ ܬܹܐܢܹ̈ܐ. ܐܵܦ ܠܵܐ ܡܸܢ ܣܲܢܝܵܐ ܩܵܛܦܝܼܢ ܥܸܢܒܹ̈ܐ.


text:
ܓܲܒ݂ܪܵܐ ܛܵܒ݂ܵܐ. ܡܸܢ ܣܝܼ̈ܡܵܬ݂ܵܐ ܛܵܒ݂ܵܬ݂ܵܐ ܕܲܒ݂ܠܸܒܹܗ ܡܲܦܸܩ ܛܵܒ݂ܵܬ݂ܵܐ. ܘܓܲܒ݂ܪܵܐ ܒܝܼܫܵܐ. ܡܸܢ ܣܝܼ̈ܡܵܬ݂ܵܐ ܒܝܼ̈ܫܵܬ݂ܵܐ ܕܲܒ݂ܠܸܒܹܗ ܡܲܦܸܩ ܒܝܼ̈ܫܵܬ݂ܵܐ. ܡܸܢ ܬܵܘܬܵܪ̈ܲܝ ܠܸܒܵܐ ܓܹܝܪ ܡܡܲܠܠܵܢ ܣܸܦ̈ܘܵܬ݂ܵܐ.


text:
ܕܵܡܹܐ ܠܓܲܒ݂ܪܵܐ ܕܲܒ݂ܢܵܐ ܒܲܝܬܵܐ. ܘܲܚܦܲܪ ܘܥܲܡܸܩ. ܘܣܵܡ ܫܲܬ݂ܐܸܣܹ̈ܐ (ܫܲܬ݂ܐܸܣܬܵܐ). ܥܲܠ ܫܘܿܥܵܐ. ܟܲܕ݂ ܗܘ̣ܵܐ ܕܹܝܢ ܡܸܠܐܵܐ. ܐܸܬ݁ܛܲܪܝܼ ܡܸܠܐܵܐ ܒܒܲܝܬܵܐ ܗܵܘ. ܘܠܵܐ ܐܸܫܟܲܚ ܕܲܢܙܝܼܥܝܼܘܗܝ. ܣܝܼܡܵܐ ܗ̄ܘܵܬ݂ ܓܹܝܪ ܫܲܬ݂ܐܸܣܬܹ݁ܗ. ܥܲܠ ܫܘܿܥܵܐ.


text:
ܘܗܵܘ ܕܫܵܡܲܥ ܘܠܵܐ ܥܵܒܹܿܕ݂. ܕܵܡܹܐ ܠܓܲܒ݂ܪܵܐ ܕܲܒ݂ܢܵܐ ܒܲܝܬܹ݁ܗ ܥܲܠ ܥܲܦܪܵܐ. ܕܠܵܐ ܫܲܬ݂ܐܸܣܬܵܐ. ܘܟܲܕ݂ ܐܸܬ݁ܛܲܪܝܼ ܒܹܗ ܢܲܗܪܵܐ ܒܲܪ ܫܵܥܬܹܗ ܢܦܲܠ. ܘܲܗܘܵܬ݂ ܡܲܦܘܼܠܬܹ݁ܗ ܪܲܒܵܐ ܕܒܲܝܬܵܐ ܗܵܘ.


text:
ܥܲܒ݂ܕܹܗ ܕܹܝܢ ܕܩܸܢܛܪܘܿܢܵܐ ܚܲܕ݂ ܥܒ݂ܝܼܕ݂ ܗܘ̣ܵܐ ܒܝܼܫܵܐܝܼܬ݂. ܐܲܝܢܵܐ ܕܝܲܩܝܼܪ ܗܘ̣ܵܐ ܥܠܵܘܗܝ. ܘܩܲܪܝܼܒ݂ ܗܘ̣ܵܐ ܠܲܡܡܵܬ݂.


text:
ܘܲܫܡܲܥ ܥܲܠ ܝܼܫܘܿܥ. ܘܫܲܕܲܪ ܠܘܵܬܹܗ ܩܲܫܝܼܫܹ̈ܐ ܕܲܝܗ̄ܘܼܕ݂ܵܝܹ̈ܐ. ܘܒ݂ܵܥܹܐ ܗܘ̣ܵܐ ܡܸܢܹܗ. ܐܲܝܟ݂ ܕܢܹܐܬܹܐ ܢܲܚܹܐ ܠܥܲܒ݂ܕܹܗ.


text:
ܗܸܢܘܿܢ ܕܹܝܢ ܟܲܕ݂ ܐܸܬ݂ܵܘ ܠܘܵܬ݂ ܝܼܫܘܿܥ. ܒܵܥܹܝܢ ܗ̄ܘܼܵܘ ܡܸܢܹܗ ܒܛܝܼܠܵܐܝܼܬ݂. ܘܐܵܡܪܝܼܢ. ܫܵܘܹܐ ܗ̄ܘܼ ܕܬܸܥܒܸܿܕ݂ ܠܹܗ ܗܵܕܹܐ.


text:
ܝܼܫܘܿܥ ܕܹܝܢ ܐܵܙܹܠ ܗܘ̣ܵܐ ܥܲܡܗܘܿܢ. ܟܲܕ݂ ܕܹܝܢ ܠܵܐ ܣܲܓܝܼ ܪܲܚܝܼܩ ܡܸܢ ܒܲܝܬܵܐ. ܫܲܕܲܪ ܠܘܵܬܹܗ ܩܸܢܛܪܘܿܢܵܐ ܪ̈ܵܚܡܵܘܗܝ. ܘܐܸܡܲܪ ܠܹܗ. ܡܵܪܝ. ܠܵܐ ܬܸܥܡܲܠ. ܠܵܐ ܓܹܝܪ ܫܵܘܹܐ ܐ̄ܢܵܐ ܕܬܸܥܘܿܠ ܬܚܹܝܬ݂ ܡܲܛܲܠ̄ܠܝ.


text:
ܐܵܦ ܐܸܢܵܐ ܓܹܝܪ ܓܲܒ݂ܪܵܐ ܐ̄ܢܵܐ ܕܲܡܫܲܥܒܲܕ݂ ܐ̄ܢܵܐ ܬܚܹܝܬ݂ ܫܘܼܠܛܵܢܵܐ. ܘܐܝܼܬ݂ ܬܚܹܝܬ݂ ܐܝܼܕ݂ܲܝ̈ ܐܸܣܛܪ̈ܵܛܝܼܘܼܛܹܐ. ܘܐܵܡܲܪ ܐ̄ܢܵܐ ܠܗܵܢܵܐ ܕܙܸܠ. ܘܐܵܙܹܠ. ܘܠܲܐ̄ܚܪܹܢܵܐ ܕܬ݂ܵܐ. ܘܐܵܬܹܐ. ܘܲܠܥܲܒ݂ܕܝ ܥܒܸܕ݂ ܗܵܕܹܐ. ܘܥܵܒܹܿܕ݂.


text:
ܟܲܕ݂ ܫܡܲܥ ܕܹܝܢ ܝܼܫܘܿܥ ܗܵܠܹܝܢ. ܐܸܬ݁ܕܲܡܲܪ ܒܹܗ. ܘܐܸܬ݂ܦܢܝܼ. ܘܐܸܡܲܪ ܠܟܸܢܫܵܐ ܕܐܵܬܹܐ ܒܵܬ݂ܪܹܗ. ܐܵܡܲܪ ܐ̄ܢܵܐ ܠܟ݂ܘܿܢ. ܕܐܵܦ ܠܵܐ ܒܹܝܬ݂ ܝܼܣܪܵܝܹܠ ܐܸܫܟܚܹܬ݂ ܐܲܝܟ݂ ܗܵܕܹܐ ܗܲܝܡܵܢܘܼܬ݂ܵܐ.


text:
ܘܲܗܘܵܐ ܠܝܵܘܡܵܐ ܕܒ݂ܵܬ݂ܪܹܗ. ܐܵܙܹܠ ܗܘ̣ܵܐ ܠܲܡܕ݂ܝܼܢ̄ܬܵܐ ܕܲܫܡܵܗ̇. ܢܵܐܹܝܢ. ܘܬܲܠܡܝܼܕ݂ܵܘ̈ܗܝ ܥܲܡܹܗ. ܘܟܸܢܫܵܐ ܣܲܓܿܝܼܐܵܐ.


text:
ܘܟܲܕ݂ ܩܪܸܒ݂ ܠܬܲܪܥܵܐ ܕܲܡܕ݂ܝܼܢ̄ܬܵܐ. ܚܙܵܐ ܟܲܕ݂ ܡܠܵܘܹܝܢ ܡܝܼܬ݂ܵܐ. ܕܝܼܚܝܼܕ݂ܵܝܵܐ ܗܘ̣ܵܐ ܠܐܸܡܹܗ. ܘܗܝܼ ܐܸܡܹܗ. ܐܲܪܡܲܠܬܵܐ ܗܘܸܵܬ݂. ܘܟܸܢܫܵܐ ܣܲܓܿܝܼܐܵܐ ܕܲܒ݂ܢܲܝ̈ ܡܕ݂ܝܼܢ̄ܬܵܐ ܥܲܡܵܗ̇.


text:
ܘܐܸܚܕܲܬ݂ ܕܸܚܠܬ݂ܵܐ ܠܐ̄ܢܵܫܵܐ ܟܠܗܘܿܢ. ܘܲܡܫܲܒܚܝܼܢ ܗ̄ܘܼܵܘ ܠܐܲܠܵܗܵܐ. ܘܐܵܡܪܝܼܢ. ܕܲܢܒ݂ܝܼܵܐ ܪܲܒܵܐ ܩܵܡ ܒܲܢ: ܘܲܣܥܲܪ ܐܲܠܵܗܵܐ ܠܥܲܡܹܗ.


text:
ܘܲܩܪܵܐ ܝܘܿܚܲܢܵܢ ܠܲܬ݂ܪܹܝܢ ܡܸܢ ܬܲܠܡܝܼܕ݂ܵܘ̈ܗܝ. ܘܫܲܕܲܪ ܐܸܢܘܿܢ ܠܘܵܬ݂ ܝܼܫܘܿܥ. ܘܐܸܡܲܪ. ܐܲܢ̄ܬ݁ ܗܘܼ ܗܵܘ ܕܐܵܬܹܐ. ܐܵܘ ܠܐܲܚܪܹܝܢ ܗܘܼ ܡܣܲܟܹܝܢ ܚ̄ܢܲܢ.


text:
ܘܐܸܬ݂ܵܘ ܠܘܵܬ݂ ܝܼܫܘܿܥ. ܘܐܵܡܪܝܼܢ ܠܹܗ. ܝܘܿܚܲܢܵܢ ܡܲܥܡܕ݂ܵܢܵܐ ܫܲܕܪܲܢ ܠܘܵܬ݂ܵܟ݂. ܘܐܵܡܲܪ. ܐܲܢ̄ܬ݁ ܗܘܼ ܗܵܘ ܕܐܵܬܹܐ. ܐܵܘ ܠܐܲܚܪܹܝܢ ܗܘܼ ܡܣܲܟܹܝܢ ܚ̄ܢܲܢ.


text:
ܒܵܗ̇ ܕܹܝܢ ܒܗܵܝ ܫܵܥܬ݂ܵܐ. ܣܲܓܝܼܐܹ̈ܐ ܐܲܣܝܼ ܡܸܢ ܟܘܼܪ̈ܗܵܢܹܐ ܘܡܸܢ ܡܲܚ̈ܘܵܬ݂ܵܐ ܘܡܸܢ ܪ̈ܘܼܚܹܐ ܒܝܼ̈ܫܵܬ݂ܵܐ. ܘܲܠܣܲܓܝܼܐܹ̈ܐ ܣܡܲܝ̈ܵܐ ܝܲܗ̄ܒ݂ ܗܘ̣ܵܐ ܠܡܸܚܙܵܐ.


text:
ܘܲܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ. ܙܸܠܘ ܐܸܡܲܪܘ ܠܝܘܿܚܲܢܵܢ ܟܠ ܡܸܕܸܡ ܕܲܚܙܲܝܬ݁ܘܿܢ. ܘܲܫܡܲܥܬ݁ܘܿܢ. ܕܲܣ̈ܡܲܝܵܐ. ܚܵܙܹܝܢ. ܘܲܚܓ݂ܝܼܪܹ̈ܐ. ܡܗܲܠܟ݂ܝܼܢ. ܘܓܲܪ̈ܒܹܐ. ܡܸܬ݁ܕܲܟܹܝܢ. ܘܚܲܪ̈ܫܹܐ. ܫܵܡܥܝܼܢ. ܘܡܝܼܬܹ̈ܐ. ܩܵܝܡܝܼܢ. ܘܡܸܣܟܹܢܹ̈ܐ. ܡܸܣܬܲܒܪܝܼܢ.


text:
ܟܲܕ݂ ܕܹܝܢ ܐܸܙܲܠܘ ܬܲܠܡܝܼܕ݂ܵܘ̈ܗܝ ܕܝܘܿܚܲܢܵܢ. ܫܲܪܝܼ ܠܡܹܐܡܲܪ ܠܟܸܢܫܹ̈ܐ ܥܲܠ ܝܘܿܚܲܢܵܢ. ܡܵܢܵܐ ܢܦܲܩܬ݁ܘܿܢ ܠܚܘܼܪܒܵܐ ܠܡܸܚܙܵܐ. ܩܲܢܝܵܐ. ܕܡܸܢ ܪܘܼܚܵܐ ܡܸܬ݁ܬ݁ܙܝܼܥ.


text:
ܘܐܸܠܵܐ ܡܵܢܵܐ ܢܦܲܩܬ݁ܘܿܢ ܠܡܸܚܙܵܐ. ܓܲܒ݂ܪܵܐ. ܕܢܲܚ̈ܬܹܐ ܪܲܟܿܝܼܟܹܐ ܠܒ݂ܝܼܫ. ܗܵܐ ܐܲܝܠܹܝܢ ܕܒܲܠܒ݂ܘܼܫܹ̈ܐ ܡܫܲܒܿܚܹ̈ܐ ܘܲܒ݂ܦܘܼܢܵܩܹ̈ܐ ܐܝܼܬܲܝܗܘܿܢ. ܒܹܝܬ݂ ܡܲܠܟܹ̈ܐ ܐܸܢܘܿܢ.


text:
ܐܵܡܲܪ ܐ̄ܢܵܐ ܠܟ݂ܘܿܢ. ܕܠܲܝܬ݁ ܢܒ݂ܝܼܵܐ ܒܝܼܠܝܼܕ݂ܲܝ̈ ܢܸܫܹ̈ܐ ܕܪܲܒ ܡܸܢ ܝܘܿܚܲܢܵܢ ܡܲܥܡܕ݂ܵܢܵܐ. ܙܥܘܿܪܵܐ ܕܹܝܢ ܒܡܲܠܟܘܼܬ݂ܵܐ ܕܐܲܠܵܗܵܐ. ܪܲܒ ܗܘܼ ܡܸܢܹܗ.


text:
ܕܵܡܹܝܢ ܠܲܛܠܵܝܹ̈ܐ ܕܝܵܬ݂ܒܿܝܼܢ ܒܫܘܼܩܵܐ ܘܩܵܥܹܝܢ ܠܚܲܒ݂ܪ̈ܲܝܗܘܿܢ. ܘܐܵܡܪܝܼܢ. ܙܡܲܪܢ ܠܟ݂ܘܿܢ. ܘܠܵܐ ܪܲܩܸܕ݂ܬ݁ܘܿܢ. ܘܐܸܠܲܝܢ ܠܟ݂ܘܿܢ. ܘܠܵܐ ܒܟܲܝܬ݁ܘܿܢ.


text:
ܐܸܬ݂ܵܐ ܓܹܝܪ ܝܘܿܚܲܢܵܢ ܡܲܥܡܕ݂ܵܢܵܐ: ܠܵܐ ܐܵܟܹܠ ܠܲܚܡܵܐ ܘܠܵܐ ܫܵܬܹܐ ܚܲܡܪܵܐ. ܘܐܵܡܪܝܼܢ ܐܢ̄ܬܘܿܢ. ܫܹܐܕ݂ܵܐ ܐܝܼܬ݂ ܒܹܗ.


text:
ܐܸܬ݂ܵܐ ܒܪܹܗ ܕܐ̄ܢܵܫܵܐ. ܐܵܟܹܠ ܘܫܵܬܹܐ. ܘܐܵܡܪܝܼܢ ܐܢ̄ܬܘܿܢ. ܗܵܐ ܓܲܒ݂ܪܵܐ ܐܵܟ݂ܘܿܠܵܐ. ܘܫܵܬܹܐ ܚܲܡܪܵܐ ܘܪܵܚܡܵܐ ܕܡܵܟ݂ܣܹ̈ܐ. ܘܲܕܚܲܛܵܝܹ̈ܐ.


text:
ܘܐܲܢ̄ܬ݁ܬ݂ܵܐ ܚܲܛܵܝܬܵܐ ܐܝܼܬ݂ ܗ̄ܘܵܬ݂ ܒܲܡܕ݂ܝܼܢ̄ܬܵܐ ܗܵܝ. ܘܟܲܕ݂ ܝܸܕ݂ܥܲܬܸ ܕܲܒܒܲܝܬܹ݁ܗ ܕܲܦܪܝܼܫܵܐ ܗܵܘ ܣܡܝܼܟ݂. ܢܸܣܒܲܬܸ ܫܵܛܝܼܦ̮ܬܵܐ ܕܒܸܣܡܵܐ.


text:
ܘܩܵܡܲܬܸ ܒܸܣܬ݁ܪܹܗ ܠܘܵܬ݂ ܪܸ̈ܓ݂ܠܵܘܗܝ. ܘܒ݂ܵܟ݂ܝܵܐ ܗ̄ܘܵܬ݂. ܘܫܲܪܝܲܬ݂ ܒܕܸܡ̈ܥܹܝܗ̇ ܡܨܲܒܥܵܐ ܪܸ̈ܓ݂ܠܵܘܗܝ. ܘܲܒ݂ܣܲܥܪܵܐ ܕܪܹܫܵܗ̇ ܡܫܘܝܢ (ܡܫܲܘܝܵܐ) ܠܗܹܝܢ. ܘܲܡܢܲܫܩܵܐ ܗ̄ܘܵܬ݂ ܪܸ̈ܓ݂ܠܵܘܗܝ. ܘܡܵܫܚܵܐ ܒܸܣܡܵܐ.


text:
ܟܲܕ݂ ܚܙܵܐ ܕܹܝܢ ܦܪܝܼܫܵܐ ܗܵܘ ܕܲܩܪܵܝܗܝ. ܐܸܬ݂ܚܲܫܲܒ݂ ܒܢܲܦ̮ܫܹܗ. ܘܐܸܡܲܪ. ܗܵܢܵܐ ܐܸܠܘܼ ܢܒ݂ܝܼܵܐ ܗܘܵܐ. ܝܵܕ݂ܲܥ ܗܘ̣ܵܐ ܡܲܢ ܗܝܼ. ܘܡܵܐ ܛܸܒܵܗ̇. ܕܚܲܛܵܝܬܵܐ ܗܝܼ. ܐܲܢ̄ܬ݁ܬ݂ܵܐ ܗܵܝ ܕܩܸܪܒܲܬܸ ܠܹܗ.


text:
ܥܢܵܐ ܕܹܝܢ ܝܼܫܘܿܥ. ܘܐܸܡܲܪ ܠܹܗ. ܫܸܡܥܘܿܢ. ܡܸܕܸܡ ܐܝܼܬ݂ ܠܝܼ ܕܐܵܡܲܪ ܠܵܟ݂. ܗܘܼ ܕܹܝܢ ܐܸܡܲܪ ܠܹܗ. ܐܸܡܲܪ ܪܲܒܝܼ: ܐܵܡܲܪ ܠܹܗ ܝܼܫܘܿܥ.


text:
ܬܪܹܝܢ ܚܲܝܵܒܹ̈ܐ ܐܝܼܬ݂ ܗ̄ܘܼܵܘ. ܠܚܲܕ݂ ܡܵܪܹܐ ܚܵܘܒܵܐ. ܚܲܕ݂ ܚܲܝܵܒ݂ ܗܘ̣ܵܐ ܕܝܼܢܵܪܹ̈ܐ ܚܲܡܸܫܡܵܐܐ. ܘܐܲܚܪܹܢܵܐ ܕܝܼܢܵܪܹ̈ܐ ܚܲܡܫܝܼܢ.


text:
ܘܐܸܬ݂ܦܢܝܼ ܠܘܵܬ݂ ܗܵܝ ܐܲܢ̄ܬ݁ܬ݂ܵܐ. ܘܐܸܡܲܪ ܠܫܸܡܥܘܿܢ. ܚܵܙܹܐ ܐܲܢ̄ܬ݁ ܐܲܢ̄ܬ݁ܬ݂ܵܐ ܗܵܕܹܐ: ܠܒܲܝܬܵܟ݂ ܥܸܠܹܬ݂. ܡܲܝ̈ܵܐ ܠܪܸ̈ܓ݂ܠܲܝ ܠܵܐ ܝܲܗ̄ܒ݂ܬ݁. ܗܵܕܹܐ ܕܹܝܢ ܒܕܸܡ̈ܥܹܝܗ̇ ܪܸ̈ܓ݂ܠܲܝ ܨܲܒ݂ܥܲܬ݂. ܘܲܒ݂ܣܲܥܪܵܗ̇ ܫܵܘܝܲܬ݂ ܐܸܢܹܝܢ.


text:
ܚܠܵܦ ܗܵܕܹܐ ܐܵܡܲܪ ܐ̄ܢܵܐ ܠܵܟ݂. ܕܲܫܒ݂ܝܼܩܝܼܢ ܠܵܗ̇ ܚܛܵܗܹܝ̈ܗ̇ ܣܲܓܝܼܐܹ̈ܐ: ܡܛܠ ܕܐܲܚܒܲܬ݂ ܣܲܓܝܼ. ܗܵܘ ܕܹܝܢ ܕܩܲܠܝܼܠ ܡܸܫܬ݁ܒܸܩ ܠܹܗ. ܩܲܠܝܼܠ ܡܲܚܸܒ݂.


text:
ܘܲܗܘܵܐ ܡܸܢ ܒܵܬܲܪ ܗܵܠܹܝܢ. ܡܸܬ݂ܟܿܪܸܟ݂ ܗܘ̣ܵܐ ܝܼܫܘܿܥ ܒܲܡܕ݂ܝܼ̈ܢܵܬ݂ܵܐ ܘܲܒ݂ܩܘܼܪ̈ܝܵܐ. ܘܡܲܟ݂ܪܸܙ ܗܘ̣ܵܐ ܘܲܡܣܲܒܲܪ ܡܲܠܟܘܼܬ݂ܵܐ ܕܐܲܠܵܗܵܐ. ܘܲܬ݂ܪܸܥܣܲܪܬܹ݁ܗ ܥܲܡܹܗ.


text:
ܘܢܸܫܹ̈ܐ ܗܵܠܹܝܢ ܕܐܬ݂ܐܲܣܝܼ̈ ܡܸܢ ܟܘܼܪ̈ܗܵܢܹܐ. ܘܡܸܢ ܪ̈ܘܼܚܹ̈ܐ ܒܝܼ̈ܫܵܬ݂ܵܐ. ܡܲܪܝܲܡ ܕܡܸܬ݂ܩܲܪܝܵܐ ܡܲܓ݂ܕܠܵܝܬܵܐ. ܗܵܝ ܕܫܲܒ݂ܥܵܐ ܫܹܐܕ݂ܝܼ̈ܢ ܢܦܲܩܘ ܡܸܢܵܗ̇.


text:
ܘܝܘܿܚܲܢ ܐܲܢ̄ܬܲܬ݂ ܟܘܼܙܵܐ ܪܲܒܲܝܬܹ݁ܗ ܕܗܹܪܘܿܕܸܣ. ܘܫܘܿܫܲܢ. ܘܐܲܚܪ̈ܵܢܝܵܬ݂ܵܐ ܣܲܓܝܼ̈ܐܵܬ݂ܵܐ. ܐܲܝܠܹܝܢ ܕܲܡܫܲܡܫܵܢ ܗ̄ܘܲܝ̈ ܠܗܘܿܢ ܡܸܢ ܩܸܢܝܵܢܲܝܗܹܝ̈ܢ.


text:
ܢܦܲܩ ܙܵܪܘܿܥܵܐ ܠܡܸܙܪܲܥ ܙܲܪܥܹܗ. ܘܟܲܕ݂ ܙܪܲܥ. ܐܝܼܬ݂ ܕܲܢܦܲܠ ܥܲܠ ܝܲܕ݂ ܐܘܼܪܚܵܐ. ܘܐܸܬ݁ܕ݂ܝܼܫ. ܘܐܸܟܲܠܬܹܗ ܦܵܪܲܚܬ݂ܵܐ.


text:
ܘܲܐ̄ܚܪܹܢܵܐ ܢܦܲܠ ܒܐܲܪܥܵܐ ܛܵܒ݂ܬ݂ܵܐ ܘܫܲܦܝܼܪܬܵܐ. ܘܝܼܥܵܐ ܘܲܥܒܲܕ݂ ܦܹܐܪܹ̈ܐ. ܚܲܕ݂ ܒܲܡܵܐܐ. ܗܵܠܹܝܢ ܟܲܕ݂ ܐܵܡܲܪ. ܩܵܥܹܐ ܗ̄ܘܵܐ. ܕܡܲܢ ܕܐܝܼܬ݂ ܠܹܗ ܐܸܕ݂ܢܹ̈ܐ ܕܢܸܫܡܲܥ. ܢܸܫܡܲܥ.


text:
ܗܘܼ ܕܹܝܢ ܐܸܡܲܪ ܠܗܘܿܢ. ܠܟ݂ܘܿܢ ܗܘܼ ܝܼܗܝܼܒ݂ ܠܡܸܕ݂ܥ ܐ̄ܪܵܙܵܐ ܕܡܲܠܟܘܼܬܹܗ ܕܐܲܠܵܗܵܐ. ܠܗܵܢܘܿܢ ܕܹܝܢ ܫܲܪܟܵܐ. ܒܦܸܠܐܬ݂ܵܐ ܡܸܬ݂ܐܡܲܪ. ܕܟܲܕ݂ ܚܵܙܹܝܢ. ܠܵܐ ܢܸܚܙܘܿܢ. ܘܟܲܕ݂ ܫܵܡܥܝܼܢ. ܠܵܐ ܢܸܣܬܲܟܠܘܼܢ.


text:
ܗܵܢܘܿܢ ܕܹܝܢ ܕܥܲܠ ܝܲܕ݂ ܐܘܼܪܚܵܐ. ܐܝܼܬܲܝܗܘܿܢ ܗܵܢܘܿܢ ܕܫܵܡܥܝܼܢ ܡܸܠܬ݂ܵܐ ܘܐܵܬܹܐ ܒܥܸܠܕܒ݂ܵܒ݂ܵܐ ܫܵܩܹܠ ܡܸܠܬ݂ܵܐ ܡܸܢ ܠܸܒܗܘܿܢ ܕܠܵܐ ܢܗܲܝܡܢܘܼܢ ܘܢܸܚܘܿܢ.


text:
ܗܵܠܹܝܢ ܕܹܝܢ ܕܥܲܠ ܫܘܿܥܵܐ. ܗܵܠܹܝܢ ܐܸܢܘܿܢ ܕܡܵܐ ܕܲܫܡܲܥܘ. ܒܚܲܕ݂ܘܼܬ݂ܵܐ ܡܩܲܒܠܝܼܢ ܠܵܗ̇ ܠܡܸܠܬ݂ܵܐ ܘܥܸܩܪܵܐ ܠܲܝܬ݁ ܠܗܘܿܢ. ܐܸܠܵܐ ܕܙܲܒ݂ܢܵܐ ܗܝܼ ܗܲܝܡܵܢܘܼܬ݂ܗܘܿܢ. ܘܒܲܙܒܲܢ ܢܸܣܝܘܼܢܵܐ. ܡܸܬ݂ܟܲܫܠܝܼܢ.


text:
ܗܵܘ ܕܹܝܢ ܕܲܢܦܲܠ ܒܹܝܬ݂ ܟܘܼܒܹ̈ܐ. ܗܵܠܹܝܢ ܐܸܢܘܿܢ. ܐܲܝܠܹܝܢ ܕܫܵܡܥܝܼܢ ܡܸܠܬ݂ܵܐ ܘܲܒ݂ܨܸܦܬ݂ܵܐ ܘܲܒ݂ܥܘܼܬ݂ܪܵܐ ܘܒܲܪ̈ܓ݂ܝܼܓ݂ܵܬܹܗ ܕܥܵܠܡܵܐ ܡܸܬ݂ܚܲܢܩܝܼܢ ܘܦܹܐܪܹ̈ܐ ܠܵܐ ܝܵܗܒܿܝܼܢ.


text:
ܗܵܘ ܕܹܝܢ ܕܒܲܐܪܥܵܐ ܛܵܒ݂ܬ݂ܵܐ. ܗܵܠܹܝܢ ܐܸܢܘܿܢ. ܐܲܝܠܹܝܢ ܕܲܒ݂ܠܸܒܵܐ ܫܲܦܝܵܐ ܘܛܵܒ݂ܵܐ ܫܵܡܥܝܼܢ ܡܸܠܬ݂ܵܐ ܘܐܵܚܕܿܝܼܢ. ܘܝܵܗܒܿܝܼܢ ܦܹܐܪܹ̈ܐ ܒܲܡܣܲܝܒܪܵܢܘܼܬ݂ܵܐ.


text:
ܠܵܐ ܐ̄ܢܵܫ ܡܲܢܗܲܪ ܫܪܵܓ݂ܵܐ. ܘܲܡܚܲܦܹ݁ܐ ܠܹܗ ܒܡܵܐܢܵܐ ܐܵܘ ܣܵܐܹܡ ܠܹܗ ܬܚܹܝܬ݂ ܥܲܪܣܵܐ. ܐܸܠܵܐ ܣܵܐܹܡ ܠܹܗ ܠܥܸܠ ܡܸܢ ܡܢܵܪܬܵܐ. ܕܟܠ ܕܥܵܐܹܠ. ܢܸܚܙܹܐ ܢܘܼܗܪܹܗ.


text:
ܚܙܵܘ ܐܲܝܟܲܢܵܐ ܫܡܲܥܬ݁ܘܿܢ. ܡܲܢ ܕܐܝܼܬ݂ ܠܹܗ ܓܹܝܪ. ܢܸܬ݂ܝܼܗܸܒ݂ ܠܹܗ. ܘܡܲܢ ܕܠܲܝܬ݁ ܠܹܗ. ܐܵܦ ܗܵܘ ܕܣܵܒܲܪ ܕܐܝܼܬ݂ ܠܹܗ. ܢܸܫܬ݁ܩܸܠ ܡܸܢܹܗ.


text:
ܗܘܼ ܕܹܝܢ ܥܢܵܐ. ܘܐܸܡܲܪ ܠܗܘܿܢ. ܗܵܠܹܝܢ ܐܸܢܘܿܢ ܐܹܡܝ ܘܐܲܚܲܝ̈. ܐܲܝܠܹܝܢ ܕܫܵܡܥܝܼܢ ܡܸܠܬ݂ܵܐ ܕܐܲܠܵܗܵܐ. ܘܥܵܒ݂ܕܝܼܢ ܠܵܗ̇.


text:
ܗܘ̣ܵܐ ܕܹܝܢ ܒܚܲܕ݂ ܡܸܢ ܝܵܘ̈ܡܵܬ݂ܵܐ. ܣܠܸܩ ܝܼܫܘܿܥ ܝܼܬܸܒ݂ ܒܲܣܦܝܼܢ̄ܬܵܐ ܗܘܼ ܘܬܲܠܡܝܼܕ݂ܵܘ̈ܗܝ. ܘܐܸܡܲܪ ܠܗܘܿܢ. ܢܸܥܒܲܪ ܠܗܵܘ ܥܸܒ݂ܪܵܐ ܕܝܲܡܬ݂ܵܐ.


text:
ܘܟܲܕ݂ ܪܵܕܹܝܢ. ܕܡܸܟ݂ ܠܹܗ ܗܘܼ ܝܼܫܘܿܥ. ܘܲܗܘܵܬ݂ ܥܲܠܥܵܠܵܐ ܕܪܘܼܚܵܐ ܒܝܲܡܬ݂ܵܐ. ܘܩܲܪܝܼܒ݂ܵܐ ܗ̄ܘܵܬ݂ ܣܦܝܼܢ̄ܬܵܐ ܠܡܸܛܒܲܥ.


text:
ܘܲܩܪܸܒ݂ܘ ܐܲܥܝܼܪܘܼܗܝ. ܘܐܵܡܪܝܼܢ ܠܹܗ. ܪܲܒܲܢ ܪܲܒܲܢ. ܐܵܒ݂ܕܝܼܢܲܢ. ܗܘܼ ܕܹܝܢ ܩܵܡ ܘܲܟ݂ܐܵܐ ܒܪܘܼܚܵܐ ܘܲܒ݂ܡܲܚܫ̈ܘܼܠܹܐ ܕܝܲܡܵܐ. ܘܢܵܚܘ. ܘܲܗܘܵܐ ܫܸܠܝܵܐ.


text:
ܘܐܸܡܲܪ ܠܗܘܿܢ. ܐܲܝܟܵܐ ܗܝܼ ܗܲܝܡܵܢܘܼܬ݂ܟ݂ܘܿܢ. ܗܸܢܘܿܢ ܕܹܝܢ ܟܲܕ݂ ܕܲܚܝܼܠܝܼܢ. ܡܸܬ݁ܕܲܡܪܝܼܢ ܗ̄ܘܼܵܘ ܘܐܵܡܪܝܼܢ ܚܲܕ݂ ܠܚܲܕ݂. ܡܲܢܘܼ ܟܲܝ ܗܵܢܵܐ ܕܐܵܦ ܠܪܘܼܚܵܐ ܦܵܩܹܕ݂ ܘܲܠܡܲܚܫ̈ܘܼܠܹܐ ܘܲܠܝܲܡܵܐ. ܘܡܸܫܬܲܡܥܝܼܢ ܠܹܗ.


text:
ܘܟܲܕ݂ ܢܦܲܩ ܠܐܲܪܥܵܐ. ܦܓܲܥ ܒܹܗ ܓܲܒ݂ܪܵܐ ܚܲܕ݂ ܡܸܢ ܡܕ݂ܝܼܢ̄ܬܵܐ ܕܐܝܼܬ݂ ܒܹܗ ܕܲܝܘܵܐ. ܡܸܢ ܙܲܒ݂ܢܵܐ ܣܲܓܿܝܼܐܵܐ. ܘܡܵܐܢܹ̈ܐ ܠܵܐ ܠܵܒܹܫ ܗ̄ܘܵܐ. ܘܲܒ݂ܒܲܝܬܵܐ ܠܵܐ ܥܵܡܲܪ ܗ̄ܘܵܐ. ܐܸܠܵܐ ܒܒܹܝܬ݂ ܩܒ݂ܘܪܹ̈ܐ.


text:
ܟܲܕ݂ ܚܙܵܐ ܕܹܝܢ ܠܝܼܫܘܿܥ. ܩܥܵܐ. ܘܲܢܦܲܠ ܩܕ݂ܵܡܵܘܗܝ. ܘܲܒ݂ܩܵܠܵܐ ܪܵܡܵܐ ܐܸܡܲܪ. ܡܵܐ ܠܲܢ ܘܠܵܟ݂ ܝܼܫܘܿܥ: ܒܪܹܗ ܕܐܲܠܵܗܵܐ ܡܪܲܝܡܵܐ. ܒܵܥܹܐ ܐ̄ܢܵܐ ܡܸܢܵܟ݂. ܠܵܐ ܬܫܲܢܩܲܢܝ.


text:
ܦܵܩܹܕ݂ ܗܘ̣ܵܐ ܠܹܗ ܓܹܝܪ ܝܼܫܘܿܥ ܠܪܘܼܚܵܐ ܛܲܢܦܵܐ. ܠܡܸܦܲܩ ܡܸܢ ܒܲܪܢܵܫܵܐ. ܣܲܓܝܼ ܗܘ̣ܵܐ ܓܹܝܪ ܙܲܒ݂ܢܵܐ. ܡܸܢ ܕܲܫܒܹܐ ܗܘ̣ܵܐ ܠܹܗ. ܘܡܸܬ݂ܐܣܲܪ ܗܘ̣ܵܐ ܒܫܸܫ̈ܠܵܬ݂ܵܐ. ܘܲܒ݂ܟܲܒ݂̈ܠܹܐ ܡܸܬ݂ܢܛܲܪ ܗ̄ܘܵܐ. ܘܲܡܦܲܣܸܩ ܗܘ̣ܵܐ ܐܲܣܘܼܪ̈ܵܘܗܝ. ܘܡܸܬ݁ܕܒܲܪ ܗܘ̣ܵܐ ܡܸܢ ܫܹܐܕ݂ܵܐ ܠܚܘܼܪܒܵܐ.


text:
ܐܝܼܬ݂ ܗܘ̣ܵܐ ܕܹܝܢ ܬܲܡܵܢ. ܒܲܩܪܵܐ ܕܲܚܙܝܼܪܹ̈ܐ ܣܲܓܝܼܐܹ̈ܐ. ܕܪܵܥܝܵܐ ܒܛܘܼܪܵܐ. ܘܒ݂ܵܥܹܝܢ ܗ̄ܘܼܵܘ ܡܸܢܹܗ. ܕܢܲܦܸܣ ܠܗܘܿܢ. ܕܒܲܚܙܝܼܪܹ̈ܐ ܢܸܥܠܘܼܢ. ܘܐܲܦܸܣ ܠܗܘܿܢ.


text:
ܘܲܢܦܲܩܘ ܫܹܐܕܹ̈ܐ ܡܸܢ ܓܲܒ݂ܪܵܐ. ܘܥܲܠܘ ܒܲܚܙܝܼܪܹ̈ܐ. ܘܬܸܪܨܲܬܸ ܒܲܩܪܵܐ ܗܵܝ ܟܠܵܗ̇ ܠܲܫܩܝܼܦܵܐ. ܘܲܢܦܲܠܘ ܒܝܲܡܬ݂ܵܐ. ܘܐܸܬ݂ܚܲܢܲܩܘ.


text:
ܘܲܢܦܲܩܘ ܐ̄ܢܵܫܵܐ ܕܢܸܚܙܘܿܢ ܡܸܕܸܡ ܕܲܗܘܵܐ. ܘܐܸܬ݂ܵܘ ܠܘܵܬ݂ ܝܼܫܘܿܥ. ܘܐܸܫܟܚܘܼܗܝ ܠܓܲܒ݂ܪܵܐ ܗܵܘ ܕܲܢܦܲܩܘ ܫܹܐܕ݂ܵܘ̈ܗܝ. ܟܲܕ݂ ܠܒ݂ܝܼܫ ܘܲܡܢܲܟܲܦ. ܘܝܵܬܹ݁ܒ݂ ܠܘܵܬ݂ ܪܸ̈ܓ݂ܠܵܘܗܝ ܕܝܼܫܘܿܥ. ܘܲܕ݂ܚܸܠܘ.


text:
ܘܒ݂ܵܥܹܝܢ ܗ̄ܘܼܵܘ ܡܸܢܹܗ ܟܠܹܗ ܟܸܢܫܵܐ ܕܓ݂ܵܕ݂ܪ̈ܵܝܹܐ. ܕܢܹܐܙܲܠ ܠܹܗ ܡܸܢ ܠܘܵܬ݂ܗܘܿܢ. ܡܛܠ ܕܕܸܚܠܬ݂ܵܐ ܪܲܒܬ݂ܵܐ ܐܸܚܕܲܬܸ ܐܸܢܘܿܢ. ܗܘܼ ܕܹܝܢ ܝܼܫܘܿܥ ܣܠܸܩ ܠܲܣܦܝܼܢ̄ܬܵܐ. ܘܲܗܦܲܟ݂ ܡܸܢ ܠܘܵܬ݂ܗܘܿܢ.


text:
ܗܵܘ ܕܹܝܢ ܓܲܒ݂ܪܵܐ ܕܲܢܦܲܩܘ ܡܸܢܹܗ ܫܹܐܕܹ̈ܐ. ܒܵܥܹܐ ܗܘ̣ܵܐ ܡܸܢܹܗ. ܕܲܠܘܵܬܹܗ ܢܸܗܘܹܐ. ܘܲܫܪܵܝܗܝ ܝܼܫܘܿܥ. ܘܐܸܡܲܪ ܠܹܗ.


text:
ܗܦܘܼܟ݂ ܠܒܲܝܬܵܟ݂. ܘܐܸܫܬܲܥܵܐ ܡܸܕܸܡ ܕܲܥܒܲܕ݂ ܠܵܟ݂ ܐܲܠܵܗܵܐ. ܘܐܸܙܲܠ. ܘܡܲܟ݂ܪܸܙ ܗܘ̣ܵܐ ܒܟ݂ܠܵܗ̇ ܡܕ݂ܝܼܢ̄ܬܵܐ. ܡܸܕܸܡ ܕܲܥܒܲܕ݂ ܠܹܗ ܝܼܫܘܿܥ.


text:
ܘܓܲܒ݂ܪܵܐ ܚܲܕ݂ ܕܲܫܡܹܗ ܝܘܼܐܵܪܵܫ. ܪܹܝܫ ܟܢܘܼܫܬܵܐ. ܢܦܲܠ ܩܕ݂ܵܡ ܪܸ̈ܓ݂ܠܵܘܗܝ ܕܝܼܫܘܿܥ. ܘܒ݂ܵܥܹܐ ܗܘ̣ܵܐ ܡܸܢܹܗ ܕܢܸܥܘܿܠ ܠܒܲܝܬܹ݁ܗ.


text:
ܒܲܪܬ݂ܵܐ ܓܹܝܪ ܝܼܚܝܼܕ݂ܵܝܬܵܐ ܐܝܼܬ݂ ܗ̄ܘܵܬ݂ ܠܹܗ. ܐܲܝܟ݂ ܒܲܪ̄ܬ݂ ܫܢ̈ܝܼܢ ܬܲܪܬܲܥܸܣܪܹ̈ܐ. ܘܩܲܪܝܼܒ݂ܵܐ ܗ̄ܘܵܬ݂ ܠܲܡܡܵܬ݂. ܘܟܲܕ݂ ܐܵܙܹܠ ܥܲܡܹܗ ܗܘܼ ܝܼܫܘܿܥ. ܟܸܢܫܵܐ ܣܲܓܿܝܼܐܵܐ ܚܵܒܹܨ ܗܘ̣ܵܐ ܠܹܗ.


text:
ܐܲܢ̄ܬ݁ܬ݂ܵܐ ܕܹܝܢ ܚܕ݂ܵܐ ܕܲܬ݂ܪܝܼܥ ܗܘ̣ܵܐ ܕܡܵܗ̇ ܫܢ̈ܝܼܢ ܬܲܪܬܲܥܸܣܪܹ̈ܐ: ܗܵܝ ܕܒܹܝܬ݂ ܐܵܣܵ̈ܘܵܬ݂ܵܐ ܟܠܹܗ ܩܸܢܝܵܢܵܗ̇ ܐܲܦܩܲܬܸ: ܘܠܵܐ ܐܸܫܟܚܲܬ݂ ܕܡܸܢ ܐ̄ܢܵܫ ܬܸܬ݂ܐܲܣܹܐ.


text:
ܘܐܸܡܲܪ ܝܼܫܘܿܥ. ܡܲܢܘܼ ܩܪܸܒ݂ ܠܝܼ. ܘܟܲܕ݂ ܟܠܗܘܿܢ ܟܵܦܪܝܼܢ. ܐܵܡܲܪ ܠܹܗ ܫܸܡܥܘܿܢ ܟܹܐܦܵܐ. ܘܲܕ݂ܥܲܡܹܗ. ܪܲܒܲܢ ܟܸܢܫܹ̈ܐ ܐܵܠܨܝܼܢ ܠܵܟ݂ ܘܚܵܒ݂ܨܝܼܢ. ܘܐܵܡܲܪ ܐܲܢ̄ܬ݁. ܡܲܢܘܼ ܩܪܸܒ݂ ܠܝܼ.


text:
ܗܵܝ ܕܹܝܢ ܐܲܢ̄ܬ݁ܬ݂ܵܐ ܟܲܕ݂ ܚܙܵܬ݂ ܕܠܵܐ ܛܥܵܬܹܗ. ܐܸܬܲܬܸ ܟܲܕ݂ ܪܲܬ݁ܝܼܬ݂ܵܐ ܘܢܸܦܠܲܬܸ ܣܸܓ݂ܕܲܬܸ ܠܹܗ (ܐܸܬܲܬܸ ܟܲܕ݂ ܪܲܬ݁ܝܼܬ݂ܵܐ ܣܸܓ݂ܕܲܬܸ ܠܹܗ). ܘܐܸܡܪܲܬܸ ܠܥܹܝܢ ܥܲܡܵܐ ܟܠܹܗ ܡܛܠ ܐܲܝܕ݂ܵܐ ܥܸܠܬ݂ܵܐ ܩܸܪܒܲܬ݂. ܘܐܲܝܟܲܢܵܐ ܡܸܚܕ݂ܵܐ ܐܸܬ݂ܐܲܣܝܲܬܸ.


text:
ܘܥܲܕ݂ ܗܘܼ ܡܡܲܠܸܠ. ܐܸܬ݂ܵܐ ܐ̄ܢܵܫ ܡܸܢ ܕܒܹܝܬ݂ ܪܲܒ ܟܢܘܼܫܬܵܐ. ܘܐܸܡܲܪ ܠܹܗ. ܡܝܼܬܲܬܸ ܠܵܗ̇ ܒܲܪܬ݂ܵܟ݂. ܠܵܐ ܬܲܥܡܸܠ ܠܡܲܠܦܵܢܵܐ.


text:
ܐܸܬ݂ܵܐ ܕܹܝܢ ܝܼܫܘܿܥ ܠܒܲܝܬܵܐ. ܘܠܵܐ ܫܒܲܩ ܠܐ̄ܢܵܫ ܕܢܸܥܘܿܠ ܥܲܡܹܗ ܐܸܠܵܐ ܠܫܸܡܥܘܿܢ ܘܲܠܝܲܥܩܘܿܒ݂. ܘܲܠܝܘܿܚܲܢܵܢ. ܘܠܲܐܒ݂ܘܼܗ ܕܲܛܠܝܼܬ݂ܵܐ. ܘܠܸܐܡܵܗ̇.


text:
ܟܠܗܘܿܢ ܕܹܝܢ ܒܵܟܹܝܢ ܗ̄ܘܼܵܘ. ܘܡܲܪܩܕ݂ܝܼܢ ܥܠܹܝܗ̇. ܝܼܫܘܿܥ ܕܹܝܢ ܐܸܡܲܪ. ܠܵܐ ܬܸܒ݂ܟܿܘܿܢ. ܠܵܐ ܓܹܝܪ ܡܝܼܬܲܬܸ ܐܸܠܵܐ ܕܲܡܟܵܐ ܗ̄ܝܼ.


text:
ܘܲܩܪܵܐ ܝܼܫܘܿܥ ܠܲܬ݂ܪܸܥܣܲܪܬܹ݁ܗ. ܘܝܲܗ̄ܒ݂ ܠܗܘܿܢ ܚܲܝܠܵܐ ܘܫܘܼܠܛܵܢܵܐ ܥܲܠ ܟܠܗܘܿܢ ܫܹܐܕܹ̈ܐ ܘܟ݂ܘܼܪ̈ܗܵܢܹܐ. ܠܡܲܐܣܵܝܘܼ.


text:
ܘܐܸܡܲܪ ܠܗܘܿܢ. ܡܸܕܸܡ ܠܵܐ ܬܸܫܩܠܘܼܢ ܠܐܘܼܪܚܵܐ. ܠܵܐ ܫܲܒ݂ܛܵܐ. ܘܠܵܐ ܬܲܪܡܵܠܵܐ. ܘܠܵܐ ܠܲܚܡܵܐ. ܘܠܵܐ ܟܸܣܦܵܐ. ܘܠܵܐ ܬܲܪܬܹ݁ܝܢ ܟܘܿܬ݁ܝܼܢ̈ܝܵܢ ܢܸܗܘܝܵܢ ܠܟ݂ܘܿܢ.


text:
ܘܲܠܡܲܢ ܕܠܵܐ ܡܩܲܒܠܝܼܢ ܠܟ݂ܘܿܢ: ܡܵܐ ܕܢܵܦܩܝܼܢ ܐܢ̄ܬܘܿܢ ܡܸܢ ܡܕ݂ܝܼܢ̄ܬܵܐ ܗܵܝ. ܐܵܦ ܚܸܠܐ ܡܸܢ ܪܸ̈ܓ݂ܠܲܝܟܿܘܿܢ. ܦܸܨܘ ܥܠܲܝܗܘܿܢ ܠܣܵܗܕܘܬ݂ܵܐ.


text:
ܘܲܢܦܲܩܘ ܫܠܝܼܚܹ̈ܐ. ܘܡܸܬ݂ܟܲܪܟܿܝܼܢ ܗ̄ܘܼܵܘ ܒܩܘܼܪ̈ܝܵܐ ܘܒܲܡܕ݂ܝܼ̈ܢܵܬ݂ܵܐ. ܘܲܡܣܲܒܪܝܼܢ ܗ̄ܘܼܵܘ ܘܡܲܐܣܹܝܢ ܒܟ݂ܠ ܕܘܼܟ.


text:
ܫܡܲܥ ܕܹܝܢ ܗܹܪܘܿܕܸܣ ܛܸܛܪܲܪܟܵܐ ܟܠܗܹܝܢ ܕܗܵܘܝܵܢ ܗ̄ܘܲܝ̈ ܒܐܝܕܹܗ. ܘܡܸܬ݁ܕܲܡܲܪ ܗ̄ܘܵܐ. ܡܛܠ ܕܐܵܡܪܝܼܢ ܗ̄ܘܼܵܘ ܐ̄ܢܵܫ̈ܝܼܢ. ܕܝܘܿܚܲܢܵܢ ܩܵܡ ܡܸܢ ܒܹܝܬ݂ ܡܝܼܬܹ̈ܐ.


text:
ܘܐܸܡܲܪ ܗܹܪܘܿܕܸܣ. ܪܹܫܹܗ ܕܝܘܿܚܲܢܵܢ. ܐܸܢܵܐ ܦܸܣܩܹܬ݂. ܡܲܢܘܼ ܕܹܝܢ ܗܵܢܵܐ ܕܗܵܠܹܝܢ ܫܵܡܲܥ ܐ̄ܢܵܐ ܥܠܵܘܗܝ. ܘܨܵܒܹܐ ܗܘ̣ܵܐ ܕܢܸܚܙܹܝܘܗܝ.


text:
ܘܟܲܕ݂ ܗܦܲܟ݂ܘ ܫܠܝܼܚܹ̈ܐ. ܐܸܫܬܲܥܝܼܘ ܠܝܼܫܘܿܥ ܟܠ ܡܸܕܸܡ ܕܲܥܒܲܕ݂ܘ. ܘܲܕ݂ܒܲܪ ܐܸܢܘܿܢ ܒܲܠܚܘܿܕ݂ܲܝܗܘܿܢ. ܠܐܲܬ݂ܪܵܐ ܚܘܼܪܒܵܐ ܕܒܹܝܬ݂ ܨܲܝܵܕ݂ܵܐ.


text:
ܟܸܢܫܹ̈ܐ ܕܹܝܢ ܟܲܕ݂ ܝܼܕ݂ܲܥܘ. ܐܸܙܲܠܘ ܒܵܬ݂ܪܹܗ. ܘܩܲܒܸܠ ܐܸܢܘܿܢ ܘܲܡܡܲܠܸܠ ܗܘ̣ܵܐ ܥܲܡܗܘܿܢ ܥܲܠ ܡܲܠܟܘܼܬ݂ܵܐ ܕܐܲܠܵܗܵܐ. ܘܠܲܐܝܠܹܝܢ ܕܲܣܢܝܼܩܝܼܢ ܗ̄ܘܼܵܘ ܥܲܠ ܐܵܣܝܘܼܬ݂ܵܐ. ܡܲܐܣܹܐ ܗ̄ܘܵܐ.


text:
ܟܲܕ݂ ܕܹܝܢ ܫܲܪܝܼ ܝܵܘܡܵܐ ܠܡܸܨܠܵܐ. ܩܪܸܒ݂ܘ ܬܲܠܡܝܼܕ݂ܵܘ̈ܗܝ. ܘܐܵܡܪܝܼܢ ܠܹܗ. ܫܪܝܼ ܠܟܸܢܫܹ̈ܐ ܕܢܹܐܙܠ̄ܘܼܢ ܠܩܘܼܪ̈ܝܵܐ ܕܲܚܕ݂ܵܪܲܝܢ ܘܲܠܟܲܦܪ̈ܘܿܢܹܐ ܕܢܸܫܪܘܿܢ ܒܗܘܿܢ ܘܢܸܫܟܚܘܼܢ ܠܗܘܿܢ ܣܲܝܒܵܪܬܵܐ. ܡܛܠ ܕܒܲܐܬ݂ܪܵܐ ܚܘܼܪܒܵܐ ܐܝܼܬܲܝܢ.


text:
ܐܵܡܲܪ ܠܗܘܿܢ ܝܼܫܘܿܥ. ܗܲܒ݂ܘ ܠܗܘܿܢ ܐܲܢ̄ܬ݁ܘܿܢ ܠܡܹܐܟܲܠ. ܗܸܢܘܿܢ ܕܹܝܢ ܐܵܡܪܝܼܢ. ܠܲܝܬ݁ ܠܲܢ ܝܲܬ݁ܝܼܪ ܡܸܢ ܚܲܡܫܵܐ ܠܲܚ̈ܡܝܼܢ ܘܲܬ݂ܪܹܝܢ ܢܘܼܢ̈ܝܼܢ. ܐܸܠܵܐ ܐܸܢ ܐܸܙܲܠܢܲܢ ܘܲܙܒܲܢܲܢ ܣܲܝܒܵܪܬܵܐ ܠܗܵܢܵܐ ܟܠܹܗ ܥܲܡܵܐ.


text:
ܗܵܘܹܝܢ ܗ̄ܘܼܵܘ ܓܹܝܪ ܐܲܝܟ݂ ܚܲܡܫܵܐ ܐܲܠܦ̈ܝܼܢ ܓܲܒ݂ܪ̈ܝܼܢ. ܐܵܡܲܪ ܠܗܘܿܢ ܝܼܫܘܿܥ. ܐܲܣܡܸܟ݂ܘ ܐܸܢܘܿܢ ܣܡܵܟܹ̈ܐ. ܚܲܡܫܝܼܢ ܐ̄ܢܵܫ̈ܝܼܢ ܒܲܣܡܵܟ݂ܵܐ.


text:
ܘܲܢܣܲܒ݂ ܝܼܫܘܿܥ ܗܵܢܘܿܢ ܚܲܡܫܵܐ ܠܲܚ̈ܡܝܼܢ ܘܲܬ݂ܪܹܝܢ ܢܘܼܢ̈ܝܼܢ. ܘܚܵܪ ܒܲܫܡܲܝܵܐ. ܘܒܲܪܸܟ݂ ܘܲܩܨܵܐ ܘܝܲܗ̄ܒ݂ ܠܬܲܠܡܝܼܕ݂ܵܘ̈ܗܝ. ܕܲܢܣܝܼܡܘܼܢ ܠܟܸܢܫܹ̈ܐ.


text:
ܘܟܲܕ݂ ܡܨܲܠܹܐ ܒܲܠܚܘܿܕ݂ܵܘܗܝ ܘܬܲܠܡܝܼܕ݂ܵܘ̈ܗܝ ܥܲܡܹܗ. ܫܲܐܸܠ ܐܸܢܘܿܢ ܘܐܸܡܲܪ. ܡܲܢܘܼ ܐܵܡܪܝܼܢ ܥܠܲܝ ܟܸܢܫܹ̈ܐ ܕܐܝܼܬܲܝ.


text:
ܥܢܵܘ ܘܐܵܡܪܝܼܢ ܠܹܗ. ܕܝܘܿܚܲܢܵܢ ܡܲܥܡܕ݂ܵܢܵܐ. ܘܐܲܚܪܵܢܹܐ. ܕܐܹܠܝܼܵܐ. ܐ̄ܚܪܵܢܹ̈ܐ ܕܹܝܢ. ܕܲܢܒ݂ܝܼܵܐ ܚܲܕ݂ ܡܸܢ ܢܒ݂ܝܹ̈ܐ ܩܲܕ݂ܡܵܝܹ̈ܐ ܩܵܡ.


text:
ܘܐܸܡܲܪ ܠܗܘܿܢ. ܕܲܥܬ݂ܝܼܕ݂ ܗܘܼ ܒܪܹܗ ܕܐ̄ܢܵܫܵܐ ܕܣܲܓܝܼ̈ܐܵܬ݂ܵܐ ܢܸܚܲܫ. ܘܲܕ݂ܢܸܣܬ݁ܠܹܐ ܡܸܢ ܩܲܫܝܼܫܹ̈ܐ ܘܪ̈ܲܒܲܝ ܟܵܗܢܹ̈ܐ ܘܣܵܦܪܹ̈ܐ. ܘܢܸܩܛܠܘܼܢܵܝܗܝ ܘܲܠܝܵܘܡܵܐ ܕܲܬ݂ܠܵܬ݂ܵܐ. ܢܩܘܼܡ.


text:
ܘܐܵܡܲܪ ܗܘ̣ܵܐ ܩܕ݂ܵܡ ܟܠܢܵܫ. ܡܲܢ ܕܨܵܒܹܐ ܕܢܹܐܬܹܐ ܒܵܬܲܪܝ. ܢܸܟ݂ܦܘܿܪ ܒܢܲܦ̮ܫܹܗ. ܘܢܸܫܩܘܿܠ ܙܩܝܼܦܹܗ ܟܠܝܘܿܡ. ܘܢܹܐܬܹܐ ܒܵܬܲܪܝ.


text:
ܡܲܢ ܕܢܸܒ݂ܗܲܬ݂ ܒܝܼ ܕܹܝܢ ܘܲܒ݂ܡܸܠܲܝ̈. ܢܸܒ݂ܗܲܬ݂ ܒܹܗ ܒܪܹܗ ܕܐ̄ܢܵܫܵܐ ܡܵܐ ܕܐܵܬܹܐ ܒܫܘܼܒ݂ܚܵܐ ܕܐܲܒ݂ܘܼܗܝ. ܥܲܡ ܡܲܠܲܐܟ݂ܵܘ̈ܗܝ ܩܲܕܝܼܫܹ̈ܐ.


text:
ܫܪܵܪܵܐ ܐܵܡܲܪ ܐ̄ܢܵܐ ܠܟ݂ܘܿܢ ܕܐܝܼܬ݂ ܐ̄ܢܵܫܵܐ ܕܩܵܝܡܝܼܢ ܗܵܪܟܵܐ. ܕܠܵܐ ܢܸܛܥܡܘܼܢ ܡܵܘܬܵܐ ܥܕܲܡܵܐ ܕܢܸܚܙܘܿܢ ܡܲܠܟܘܼܬܹܗ ܕܐܲܠܵܗܵܐ.


text:
ܗܘ̣ܵܐ ܕܹܝܢ ܒܵܬܲܪ ܡܸܠܹ̈ܐ ܗܵܠܹܝܢ ܐܲܝܟ݂ ܬܡܵܢܝܵܐ ܝܵܘܡ̈ܝܼܢ. ܕܒܲܪ ܝܼܫܘܿܥ ܠܫܸܡܥܘܿܢ ܘܲܠܝܲܥܩܘܿܒ݂ ܘܲܠܝܘܿܚܲܢܵܢ. ܘܲܣܠܸܩ ܠܛܘܼܪܵܐ ܠܲܡܨܲܠܵܝܘܼ.


text:
ܘܝܼܩܲܪܘ ܗ̄ܘܼܵܘ ܠܗܘܿܢ ܒܫܸܢܬ݂ܵܐ ܫܸܡܥܘܿܢ ܘܗܵܢܘܿܢ ܕܥܲܡܹܗ. ܘܲܠܡܲܚܣܸܢ ܐܸܬ݁ܬ݁ܥܝܼܪܘ ܘܲܚܙܵܘ ܫܘܼܒ݂ܚܹܗ ܘܲܠܗܵܢܘܿܢ ܬܪܹܝܢ ܐ̄ܢܵܫ̈ܝܼܢ ܕܩܵܝܡܝܼܢ ܗ̄ܘܼܵܘ ܠܘܵܬܹܗ.


text:
ܘܟܲܕ݂ ܫܲܪܝܼܘ ܠܡܸܦܪܲܫ ܡܸܢܹܗ. ܐܸܡܲܪ ܫܸܡܥܘܿܢ ܠܝܼܫܘܿܥ. ܪܲܒܝܼ. ܫܲܦܝܪ ܗ̄ܘܼ ܠܲܢ ܕܗܵܪܟܵܐ ܢܸܗܘܹܐ. ܘܢܸܥܒܸܕ݂ ܬܠܵܬ݂ ܡܲܛ̈ܠܝܼܢ. ܠܵܟ݂ ܚܕ݂ܵܐ ܘܲܠܡܘܼܫܹܐ ܚܕ݂ܵܐ. ܘܠܹܐܠܝܼܵܐ ܚܕ݂ܵܐ. ܘܠܵܐ ܝܵܕ݂ܲܥ ܗܘ̣ܵܐ ܡܵܢܵܐ ܐܵܡܲܪ.


text:
ܘܟܲܕ݂ ܐܸܡܲܪ ܗܵܠܹܝܢ. ܗܘܸܵܬ݂ ܥܢܵܢܵܐ ܘܐܲܛܠܲܬܸ ܥܠܲܝܗܘܿܢ. ܘܲܕ݂ܚܸܠܘ ܟܲܕ݂ ܚܙܵܘ ܠܡܘܼܫܹܐ ܘܠܹܐܠܝܼܵܐ ܕܥܲܠܘ ܒܲܥܢܵܢܵܐ.


text:
ܘܟܲܕ݂ ܗܘ̣ܵܐ ܩܵܠܵܐ. ܐܸܫܬ݁ܟܲܚ ܝܼܫܘܿܥ ܒܲܠܚܘܿܕ݂ܵܘܗܝ. ܘܗܸܢܘܿܢ ܫܬܸܩܘ. ܘܲܠܐ̄ܢܵܫ ܠܵܐ ܐܸܡܲܪܘ ܒܗܵܢܘܿܢ ܝܵܘ̈ܡܵܬ݂ܵܐ ܡܸܕܸܡ ܕܲܚܙܵܘ.


text:
ܘܓܲܒ݂ܪܵܐ ܚܲܕ݂ ܡܸܢ ܟܸܢܫܵܐ ܗܵܘ ܩܥܵܐ. ܘܐܸܡܲܪ. ܡܲܠܦܵܢܵܐ. ܒܵܥܹܐ ܐ̄ܢܵܐ ܡܸܢܵܟ݂ ܐܸܬ݂ܦܲܢܝ ܥܠܲܝ. ܒܹܪܝ ܕܝܼܚܝܼܕ݂ܵܝܵܐ ܗ̄ܘܼ ܠܝܼ.


text:
ܘܪܘܼܚܵܐ ܥܵܕ݂ܝܵܐ ܥܠܵܘܗܝ. ܘܡܸܢ ܫܸܠܝܵܐ ܩܵܥܹܐ ܘܲܡܚܲܪܸܩ ܫܸܢܵܘ̈ܗܝ. ܘܡܲܪܥܸܬ݂. ܘܲܠܡܲܚܣܸܢ ܦܵܪܩܵܐ ܡܸܢܹܗ ܡܵܐ ܕܲܫܚܲܩܬܹܗ.


text:
ܥܢܵܐ ܕܹܝܢ ܝܼܫܘܿܥ. ܘܐܸܡܲܪ. ܐܘܿܢ ܫܲܪܒܿܬ݂ܵܐ ܕܠܵܐ ܡܗܲܝܡܢܵܐ ܘܲܡܥܲܩܲܠܬܵܐ: ܥܕ݂ܲܡܵܐ ܠܐܸܡܲܬ݂ܝ ܐܸܗܘܹܐ ܠܘܵܬ݂ܟ݂ܘܿܢ. ܘܐܸܣܲܝܒܲܪܟ݂ܘܿܢ. ܩܲܪܸܒܲܝܗܝ ܠܟ݂ܵܐ ܠܲܒ݂ܪܵܟ݂.


text:
ܘܟܲܕ݂ ܡܩܲܪܸܒ݂ ܠܹܗ. ܐܲܪܡܝܹܗ ܕܲܝܘܵܐ ܗܵܘ ܘܡܲܥܣܹܗ. ܘܲܟ݂ܐܵܐ ܝܼܫܘܿܥ ܒܪܘܼܚܵܐ ܗܵܝ ܛܲܢܦܬ݂ܵܐ. ܘܐܲܣܝܹܗ ܠܛܲܠܝܵܐ. ܘܝܲܗܒܹܗ ܠܐܲܒ݂ܘܼܗܝ.


text:
ܘܐܸܬ݁ܕܲܡܲܪܘ ܟܠܗܘܿܢ ܒܪܲܒܘܼܬܹܗ ܕܐܲܠܵܗܵܐ. ܘܟܲܕ݂ ܟܠܢܵܫ ܡܸܬ݁ܕܲܡܲܪ ܗܘ̣ܵܐ ܥܲܠ ܟܠ ܕܥܵܒܹܿܕ݂ ܝܼܫܘܿܥ. ܐܸܡܲܪ ܠܬܲܠܡܝܼܕ݂ܵܘ̈ܗܝ.


text:
ܣܝܼܡܘ ܐܲܢ̄ܬ݁ܘܿܢ ܡܸܠܹ̈ܐ ܗܵܠܹܝܢ ܒܐܕ݂ܢܲܝ̈ܟܿܘܿܢ. ܒܪܹܗ ܓܹܝܪ ܕܐ̄ܢܵܫܵܐ. ܥܬ݂ܝܼܕ݂ ܕܢܸܫܬ݁ܠܸܡ ܒܐܝܕ݂ܲܝ̈ ܒܢܲܝ̈ܢܵܫܵܐ.


text:
ܗܸܢܘܿܢ ܕܹܝܢ ܠܵܐ ܐܸܫܬܵܘܕܥܘܼܗ̇ ܠܡܸܠܬ݂ܵܐ ܗܵܕܹܐ. ܡܛܠ ܕܲܡܟܲܣܝܵܐ ܗ̄ܘܵܬ݂ ܡܸܢܗܘܿܢ. ܕܠܵܐ ܢܸܕ݂ܥܘܼܢܵܗ̇. ܘܕ݂ܵܚܠܝܼܢ ܗ̄ܘܼܵܘ ܕܲܢܫܲܐܠܘܼܢܵܝܗܝ ܥܠܹܝܗ̇ ܥܲܠ ܡܸܠܬ݂ܵܐ ܗܵܕܹܐ.


text:
ܘܐܸܡܲܪ ܠܗܘܿܢ. ܡܲܢ ܕܲܡܩܲܒܸܠ ܛܲܠܝܵܐ ܐܲܝܟ݂ ܗܵܢܵܐ ܒܫܹܡܝ. ܠܝܼ ܗ̄ܘܼ ܡܩܲܒܸܿܠ. ܘܡܲܢ ܕܠܝܼ ܡܩܲܒܸܿܠ. ܡܩܲܒܸܿܠ ܠܡܲܢ ܕܫܲܕܪܲܢܝ. ܐܲܝܢܵܐ ܓܹܝܪ ܕܲܙܥܘܿܪ ܒܟ݂ܠܟ݂ܘܿܢ. ܗܵܢܵܐ ܢܸܗܘܹܐ ܪܲܒ.


text:
ܘܲܥܢܵܐ ܝܘܿܚܲܢܵܢ. ܘܐܸܡܲܪ. ܪܲܒܲܢ. ܚܙܲܝܢ ܐ̄ܢܵܫ ܕܡܲܦܸܩ ܕܲܝ̈ܘܹܐ ܒܲܫܡܵܟ݂. ܘܲܟ݂ܠܲܝܢܵܝܗܝ. ܥܲܠ ܕܠܵܐ ܐܸܬ݂ܵܐ ܥܲܡܲܢ ܒܵܬ݂ܪܵܟ݂.


text:
ܘܟܲܕ݂ ܚܙܵܘ ܝܲܥܩܘܿܒ݂ ܘܝܘܿܚܲܢܵܢ ܬܲܠܡܝܼܕ݂ܵܘ̈ܗܝ. ܐܵܡܪܝܼܢ ܠܹܗ. ܡܵܪܲܢ. ܨܵܒܹܐ ܐܲܢ̄ܬ݁ ܕܢܹܐܡܲܪ: ܘܬܸܚܘܿܬ݂ ܢܘܼܪܵܐ ܡܸܢ ܫܡܲܝܵܐ ܘܲܬ݁ܣܝܼܦ ܐܸܢܘܿܢ: ܐܲܝܟ݂ ܕܐܵܦ ܐܹܠܝܼܵܐ ܥܒܲܕ݂.


text:
ܒܪܹܗ ܓܹܝܪ ܕܐ̄ܢܵܫܵܐ. ܠܵܐ ܐܸܬ݂ܵܐ ܠܡܵܘܒܵܕ݂ܘܼ ܢܲܦ̮̈ܫܵܬ݂ܵܐ ܐܸܠܵܐ ܠܡܲܚܵܝܘܼ. ܘܐܸܙܲܠܘ ܠܗܘܿܢ ܠܲܩܪܝܼܬ݂ܵܐ ܐ̄ܚܪܹܬ݂ܵܐ.


text:
ܐܵܡܲܪ ܠܹܗ ܝܼܫܘܿܥ. ܠܬܲܥܠܹ̈ܐ. ܢܸܩܥܹ̈ܐ ܐܝܼܬ݂ ܠܗܘܿܢ. ܘܲܠܦܵܪܲܚܬ݂ܵܐ ܕܲܫܡܲܝܵܐ. ܡܲܛܠܠܵܐ. ܠܲܒ݂ܪܹܗ ܕܹܝܢ ܕܐ̄ܢܵܫܵܐ. ܠܲܝܬ݁ ܠܹܗ ܐܲܝܟܵܐ ܕܢܸܣܡܘܿܟ݂ ܪܹܫܹܗ.


text:
ܐܵܡܲܪ ܠܹܗ ܐ̄ܚܪܹܢܵܐ. ܐܹܬܹܐ ܒܵܬ݂ܪܵܟ݂ ܡܵܪܝ. ܠܘܼܩܕ݂ܲܡ ܕܹܝܢ ܐܲܦܸܣ ܠܝܼ ܐܹܙܲܠ ܐܹܫܲܠܸܡ ܠܲܒ݂ܢܲܝ̈ ܒܲܝܬ݁ܝ. ܘܐܹܬܹܐ.


text:
ܐܵܡܲܪ ܠܹܗ ܝܼܫܘܿܥ. ܠܵܐ ܐ̄ܢܵܫ ܪܵܡܹܐ ܐܝܼܕܹܗ ܥܲܠ ܚܲܪܒܵܐ ܕܦܲܕܵܢܵܐ. ܘܚܵܐܲܪ ܠܒܸܣܬ݁ܪܹܗ ܘܚܵܫܲܚ ܠܡܲܠܟܿܘܼܬܹܗ ܕܐܲܠܵܗܵܐ.


text:
ܒܵܬܲܪ ܗܵܠܹܝܢ. ܦܪܲܫ ܝܼܫܘܿܥ ܡܸܢ ܬܲܠܡܝܼܕ݂ܵܘ̈ܗܝ ܐ̄ܚܪ̈ܵܢܹܐ. ܫܲܒ݂ܥܝܼܢ. ܘܫܲܕܲܪ ܐܸܢܘܿܢ ܬܪܹܝܢ ܬܪܹܝܢ ܩܕ݂ܵܡ ܦܲܪܨܘܿܦܹܗ ܠܟ݂ܠ ܐܲܬܲܪ ܘܲܡܕ݂ܝܼܢܵܐ. ܕܲܥܬ݂ܝܼܕ݂ ܗܘ̣ܵܐ ܠܡܹܐܙܲܠ.


text:
ܘܐܸܡܲܪ ܠܗܘܿܢ ܚܨܵܕ݂ܵܐ ܣܲܓܝܼ ܘܦܵܥ̈ܠܹܐ ܙܥܘܿܪ̈ܝܼܢ. ܒܥܵܘ ܗܵܟܹܝܠ ܡܸܢ ܡܵܪܹܐ ܚܨܵܕ݂ܵܐ. ܕܢܲܦܸܩ ܦܵܥ̈ܠܹܐ ܠܲܚܨܵܕ݂ܗ.


text:
ܒܹܗ ܕܹܝܢ ܒܒܲܝܬܵܐ ܗܘܵܘ. ܟܲܕ݂ ܠܵܥܣܝܼܢ ܐܢ̄ܬܘܿܢ ܘܫܵܬܹܝܢ ܡܸܢ ܕܝܼܠܗܘܿܢ. ܫܵܘܹܐ ܗ̄ܘܼ ܓܹܝܪ ܦܵܥܠܵܐ ܐܲܓ݂ܪܹܗ. ܘܠܵܐ ܬܫܲܢܿܘܢ ܡܸܢ ܒܲܝܬܵܐ ܠܒܲܝܬܵܐ.


text:
ܘܐܵܦ ܚܸܠܐ ܕܲܕ݂ܒܸܩ ܠܲܢ ܒܪܸܓ݂ܠܲܝܢ ܡܸܢ ܡܕ݂ܝܼܢ̱ܬ݁ܟ݂ܘܿܢ. ܢܵܦܨܝܼܢ ܚ̱ܢܲܢ ܠܟ݂ܘܿܢ. ܒܪܲܡ ܗܵܕܹܐ ܕܲܥܘ. ܕܩܸܪܒܲܬ݂ ܠܵܗ̇ ܥܠܲܝܟܿܘܿܢ ܡܲܠܟܘܼܬܹܗ ܕܐܲܠܵܗܵܐ.


text:
ܘܵܝ ܠܹܟ݂ܝ ܟܘܼܪܙܝܼܢ: ܘܵܝ ܠܹܟ݂ܝ ܒܹܝܬ݂ ܨܲܝܵܕ݂ܵܐ: ܕܐܸܠܘܼ ܒܨܘܿܪ ܘܲܒ݂ܨܲܝܕܵܢ ܗܘܵܘ ܚܲܝ̈ܠܹܐ ܕܲܗܘܵܘ ܒܟܹܝܢ. ܟܒܲܪ ܕܹܝܢ ܒܣܲܩܹ̈ܐ ܘܲܒ݂ܩܸܛܡܵܐ. ܬܵܒ݂ܘ.


text:
ܡܲܢ ܕܲܠܟ݂ܘܿܢ ܫܵܡܲܥ. ܠܝܼ ܫܵܡܲܥ. ܘܡܲܢ ܕܲܠܟ݂ܘܿܢ ܛܵܠܹܡ. ܠܝܼ ܗܘܼ ܛܵܠܹܡ. ܘܡܲܢ ܕܠܝܼ ܛܵܠܹܡ. ܛܵܠܹܡ ܠܡܲܢ ܕܫܲܠܚܲܢܝ.


text:
ܘܲܗܦܲܟ݂ܘ ܗܵܢܘܿܢ ܫܲܒ݂ܥܝܼܢ ܕܫܲܕܲܪ ܒܚܲܕ݂ܘܼܬ݂ܵܐ ܪܲܒܬ݂ܵܐ. ܘܐܵܡܪܝܼܢ ܠܹܗ. ܡܵܪܲܢ. ܐܵܦ ܫܹܐܕܹ̈ܐ ܡܸܫܬܲܥܒܕ݂ܝܼܢ ܠܲܢ ܒܲܫܡܵܟ݂.


text:
ܗܵܐ ܝܵܗܹܒ݂ ܐ̄ܢܵܐ ܠܟ݂ܘܿܢ ܫܘܼܠܛܵܢܵܐ. ܕܲܗܘܲܝܬ݁ܘܿܢ ܕܵܝܫܝܼܢ ܚ̈ܘܵܘܵܬ݂ܵܐ ܘܲܥܩܲܪ̈ܒܹܐ. ܘܟ݂ܠܹܗ ܚܲܝܠܹܗ ܕܲܒ݂ܥܸܠܕܒ݂ܵܒ݂ܵܐ. ܘܡܸܕܸܡ ܠܵܐ ܢܲܗܲܪܟ݂ܘܿܢ.


text:
ܒܪܲܡ ܒܗܵܕܹܐ ܠܵܐ ܬܸܚܕܘܿܢ. ܕܫܹܐܕܹ̈ܐ ܡܸܫܬܲܥܒܕ݂ܝܼܢ ܠܟ݂ܘܿܢ ܐܸܠܵܐ ܚܕ݂ܵܘ ܕܲܫܡܵܗܲܝ̈ܟܘܿܢ ܐܸܬ݂ܟܬܸܒ݂ܘ ܒܲܫܡܲܝܵܐ.


text:
ܒܵܗ̇ ܒܫܵܥܬ݂ܵܐ ܪܘܲܙ ܝܼܫܘܿܥ ܒܪܘܼܚܵܐ ܕܩܘܼܕ݂ܫܵܐ. ܘܐܸܡܲܪ. ܡܵܘܕܹܐ ܐ̄ܢܵܐ ܠܵܟ݂ ܐܵܒ݂ܝ: ܡܵܪܵܐ ܕܲܫܡܲܝܵܐ ܘܕ݂ܲܐܪܥܵܐ. ܕܟܲܣܝܼܬ݁ ܗܵܠܹܝܢ ܡܸܢ ܚܲܟܝ̈ܡܹܐ ܘܣܲܟܘܼܠܬ݂ܵܢܹ̈ܐ. ܘܲܓ݂ܠܲܝܬ݁ ܐܸܢܹܝܢ ܠܝܲܠܘܼܕܹ̈ܐ. ܐܹܝܢ ܐܵܒ݂ܝ: ܕܗܵܟܲܢܵܐ ܗܘ̣ܵܐ ܨܸܒ݂ܝܵܢܵܐ ܩܕ݂ܵܡܲܝܟ.


text:
ܘܐܸܬ݂ܦܢܝܼ ܠܘܵܬ݂ ܬܲܠܡܝܼܕ݂ܵܘ̈ܗܝ. ܘܐܸܡܲܪ ܠܗܘܿܢ. ܟܠܡܸܕܸܡ ܐܸܫܬ݁ܠܸܡ ܠܝܼ ܡܸܢ ܐܵܒ݂ܝ. ܘܠܵܐ ܐ̄ܢܵܫ ܝܵܕ݂ܲܥ ܡܲܢܘܼ ܒܪܵܐ ܐܸܠܵܐ ܐܸܢ ܐܲܒ݂ܵܐ ܘܡܲܢܘܼ ܐܲܒ݂ܵܐ ܐܸܠܵܐ ܐܸܢ ܒܪܵܐ. ܘܲܠܡܲܢ ܕܐܸܢ ܢܸܨܒܹܐ ܒܪܵܐ ܕܢܸܓ݂ܠܹܐ.


text:
ܘܐܸܬ݂ܦܢܝܼ ܠܘܵܬ݂ ܬܲܠܡܝܼܕ݂ܵܘ̈ܗܝ ܒܲܠܚܘܿܕ݂ܲܝܗܘܿܢ. ܘܐܸܡܲܪ. ܛܘܼܒܲܝܗܹܝܢ ܠܥܲܝܢܹ̈ܐ ܕܚܵܙܝܵܢ ܡܸܕܸܡ ܕܐܲܢ̄ܬ݁ܘܿܢ ܚܵܙܹܝܢ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ. ܕܲܢܒ݂ܝܹ̈ܐ ܣܲܓܝܼܐܹ̈ܐ ܘܡܲܠܟܹ̈ܐ ܨܒ݂ܵܘ ܕܢܸܚܙܘܿܢ ܡܸܕܸܡ ܕܚܵܙܹܝܢ ܐܢ̄ܬܘܿܢ. ܘܠܵܐ ܚܙܵܘ ܘܲܠܡܸܫܡܲܥ ܡܸܕܸܡ ܕܐܲܢ̄ܬ݁ܘܿܢ ܫܵܡܥܝܼܢ. ܘܠܵܐ ܫܡܲܥܘ.


text:
ܥܢܵܐ. ܘܐܸܡܲܪ ܠܹܗ. ܕܬܸܪܚܲܡ ܠܡܵܪܝܵܐ ܐܲܠܵܗܵܟ݂. ܡܸܢ ܟܠܹܗ ܠܸܒܵܟ݂. ܘܡܸܢ ܟܠܵܗ̇ ܢܲܦ̮ܫܵܟ݂. ܘܡܸܢ ܟܠܹܗ ܚܲܝܠܵܟ݂. ܘܡܸܢ ܟܠܹܗ ܪܸܥܝܵܢܵܟ݂. ܘܲܠܩܲܪܝܼܒ݂ܵܟ݂. ܐܲܝܟ݂ ܢܲܦ̮ܫܵܟ݂.


text:
ܐܵܡܲܪ ܠܹܗ ܝܼܫܘܿܥ. ܓܲܒ݂ܪܵܐ ܚܲܕ݂ ܢܚܸܬ݂ ܗܘ̣ܵܐ ܡܸܢ ܐܘܿܪܸܫܠܸܡ ܠܐܝܼܪܝܼܚܘܿ. ܘܲܢܦܲܠܘ ܥܠܵܘܗܝ ܠܸܣܛܵܝܹ̈ܐ. ܘܫܲܠܚܘܼܗܝ ܘܲܡܚܵܐܘܼܗܝ. ܘܫܲܒ݂ܩܘܼܗܝ ܟܲܕ݂ ܩܲܠܝܼܠ ܩܲܝܵܡܵܐ ܒܹܗ ܢܲܦ̮ܫܵܐ. ܘܐܸܙܲܠܘ.


text:
ܘܐܸܬ݂ܩܲܪܲܒ݂. ܘܲܥܨܲܒ݂ ܡܲܚ̈ܘܵܬܹܗ. ܘܲܢܨܲܠ ܥܠܲܝܗܹܝܢ ܚܲܡܪܵܐ ܘܡܸܫܚܵܐ. ܘܣܵܡܹܗ ܥܲܠ ܚܡܵܪܹܗ. ܘܐܲܝܬ݁ܝܼܗ ܠܦܘܼܬ݁ܩܵܐ. ܘܐܸܬ݂ܒܛܸܠ ܠܹܗ ܥܠܵܘܗܝ.


text:
ܘܲܠܨܲܦܪܹܗ ܕܝܵܘܡܵܐ. ܐܲܦܸܩ ܬܪܹܝܢ ܕܝܼܢܵܪ̈ܝܼܢ. ܝܲܗ̄ܒ݂ ܠܦܘܼܬ݁ܩܵܝܵܐ. ܘܐܸܡܲܪ ܠܹܗ. ܝܼܨܲܦ ܕܝܼܠܹܗ. ܘܐܸܢ ܡܸܕܸܡ ܝܲܬ݁ܝܼܪ ܬܲܦܸܩ. ܡܵܐ ܕܗܵܦ݂ܹܟ݂ ܐ̄ܢܵܐ ܝܵܗܹܒ݂ ܐ̄ܢܵܐ ܠܵܟ݂.


text:
ܘܲܗܘܵܐ ܕܟܲܕ݂ ܗܸܢܘܿܢ ܪܵܕ݂ܝܢ ܒܐܘܼܪܚܵܐ. ܥܲܠ ܠܲܩܪܝܼܬ݂ܵܐ ܚܕ݂ܵܐ. ܘܐܲܢ̄ܬ݁ܬ݂ܵܐ ܕܲܫܡܵܗ̇ ܡܵܪܬܵܐ. ܩܲܒܸܠܬܹܗ ܒܒܲܝܬܵܗ̇.


text:
ܘܐܝܼܬ݂ ܗ̄ܘܵܬ݂ ܠܵܗ̇ ܚܵܬ݂ܵܐ ܕܲܫܡܵܗ̇ ܡܲܪܝܲܡ. ܘܐܸܬ݂ܵܬ݂ ܝܼܬ݂ܒܲܬ݂ ܠܵܗ̇ ܠܘܵܬ݂ ܪܸ̈ܓ݂ܠܵܘܗܝ ܕܡܵܪܲܢ. ܘܫܵܡܥܵܐ ܗ̄ܘܵܬ݂ ܡܸܠܵܘ̈ܗܝ.


text:
ܡܵܪܬܵܐ ܕܹܝܢ ܥܲܢܝܵܐ ܗ̄ܘܵܬ݂ ܒܬܸܫ̈ܡܫܵܬ݂ܵܐ ܣܲܓܝܼ̈ܐܵܬ݂ܵܐ. ܘܐܸܬ݂ܵܬ݂ ܐܵܡܪܵܐ ܠܹܗ. ܡܵܪܝ. ܠܵܐ ܒܛܝܼܠ ܠܵܟ݂. ܕܚܵܬ݂ܝ ܫܒܲܩܬܲܢܝ ܒܲܠܚܘܿܕܿܝ ܠܲܡܫܲܡܵܫܘܼ. ܐܸܡܲܪ ܠܵܗ̇ ܡܥܲܕܪܵܐ ܠܝܼ.


text:
ܘܲܗܘܵܐ ܕܟܲܕ݂ ܗܘܼ ܡܨܲܠܹܐ ܒܕܘܼܟܬ݂ܵܐ ܚܕ݂ܵܐ. ܟܲܕ݂ ܫܲܠܸܡ. ܐܸܡܲܪ ܠܹܗ ܚܲܕ݂ ܡܸܢ ܬܲܠܡܝܼܕ݂ܵܘ̈ܗܝ. ܡܵܪܲܢ. ܐܲܠܸܦܲܝܢ ܠܲܡܨܲܠܵܝܘܼ: ܐܲܝܟܲܢܵܐ ܕܐܵܦ ܝܘܿܚܲܢܵܢ ܐܲܠܸܦ ܠܬܲܠܡܝܼܕ݂ܵܘ̈ܗܝ.


text:
ܐܵܡܲܪ ܠܗܘܿܢ ܝܼܫܘܿܥ. ܐܸܡܲܬ݂ܝ ܕܲܡܨܲܠܹܝܢ ܐܢ̄ܬܘܿܢ: ܗܵܟܲܢܵܐ ܗܘܲܝܬ݁ܘܿܢ ܐܵܡܪܝܼܢ. ܐܲܒ݂ܘܼܢ ܕܒܲܫܡܲܝܵܐ. ܢܸܬ݂ܩܲܕܲܫ ܫܡܵܟ݂. ܬܹܐܬܹܐ ܡܲܠܟܘܬ݂ܵܟ݂. ܢܸܗܘܹܐ ܨܸܒ݂ܝܵܢܵܟ݂. ܐܲܝܟ݂ ܕܒܲܫܡܲܝܵܐ. ܐܵܦ ܒܐܲܪܥܵܐ.


text:
ܘܲܫܒ݂ܘܿܩ ܠܲܢ ܚܛܵܗܲܝܢ. ܐܵܦ ܐܸܢܚܢܲܢ ܓܹܝܪ ܫܒܲܩܢ ܠܟ݂ܠ ܕܚܲܝܵܒ݂ܝܼܢ ܠܲܢ. ܘܠܵܐ ܬܲܥܠܲܢ ܠܢܸܣܝܘܿܢܵܐ. ܐܸܠܵܐ ܦܪܘܿܩܲܝܢ ܡܸܢ ܒܝܼܫܵܐ.


text:
ܘܐܸܡܲܪ ܠܗܘܿܢ. ܡܲܢܘܼ ܡܸܢܟ݂ܘܿܢ ܕܐܝܼܬ݂ ܠܹܗ ܪܵܚܡܵܐ ܘܢܹܐܙܲܠ ܠܘܵܬܹܗ ܒܦܸܠܓܿܘܼܬ݂ ܠܸܠܝܵܐ. ܘܢܹܐܡܲܪ ܠܹܗ. ܪܵܚܹܡܝ. ܐܲܫܸܐܠܲܝܢܝ ܬܠܵܬ݂ ܓܪ̈ܝܼܨܵܢ.


text:
ܘܗܵܘ ܪܵܚܡܹܗ ܡܸܢ ܠܓ݂ܵܘ ܢܸܥܢܹܐ. ܘܢܹܐܡܲܪ ܠܹܗ. ܠܵܐ ܬܲܗܲܪܲܝܢܝ. ܕܗܵܐ ܬܲܪܥܵܐ ܐܲܚܝܼܕ݂ ܗ̄ܘܼ. ܘܲܒܢܲܝ̈ ܥܲܡܝ ܒܥܲܪܣܵܐ. ܠܵܐ ܡܸܫܟܲܚ ܐ̄ܢܵܐ ܕܐܹܩܘܼܡ ܘܐܸܬܸ݁ܠ ܠܵܟ݂.


text:
ܐܵܡܲܪ ܐ̄ܢܵܐ ܠܟ݂ܘܿܢ. ܕܐܸܢ ܡܛܠ ܪܵܚܡܘܼܬ݂ܵܐ ܠܵܐ ܢܸܬܸ݁ܠ ܠܹܗ. ܡܛܠ ܚܲܨܝܼܦܘܼܬܹܗ ܢܩܘܼܡ ܘܢܸܬܸ݁ܠ ܠܹܗ. ܟܡܵܐ ܕܡܸܬ݂ܒܥܹܐ ܠܹܗ.


text:
ܐܲܝܢܵܐ ܓܹܝܪ ܡܸܢܟ݂ܘܿܢ ܐܲܒ݂ܵܐ ܕܢܸܫܐܠܝܼܘܗܝ ܒܪܹܗ ܠܲܚܡܵܐ ܠܡܵܐ. ܟܹܐܦܵܐ ܡܵܘܫܸܛ ܠܹܗ. ܘܐܸܢ ܢܘܼܢܵܐ ܢܸܫܐܠܝܼܘܗܝ: ܠܡܵܐ. ܚܠܵܦ ܢܘܼܢܵܐ ܚܸܘܝܵܐ ܡܵܘܫܸܛ ܠܹܗ.


text:
ܘܐܸܢ ܐܲܢ̄ܬ݁ܘܿܢ ܕܒ݂ܝܼܫܹ̈ܐ ܐܝܼܬܲܝܟܿܘܿܢ (ܐܲܢ݇ܬܘܿܢ) ܝܵܕ݂ܥܝܼܢ ܐܢ̄ܬܘܿܢ ܡܵܘܗ̈ܒ݂ܵܬ݂ܵܐ ܛܵܒ݂̈ܵܬ݂ܵܐ ܠܡܸܬܲܠ ܠܲܒ݂ܢܲܝ̈ܟܿܘܿܢ. ܟܡܵܐ ܝܲܬܝܼܪܵܐܝܼܬ݂ ܐܲܒ݂ܘܼܟ݂ܘܼܢ ܡܸܢ ܫܡܲܝܵܐ ܢܸܬܸ݁ܠ ܪܘܼܚܵܐ ܕܩܘܼܕ݂ܫܵܐ ܠܐܲܝܠܹܝܢ ܕܫܵܐܠܝܼܢ ܠܹܗ.


text:
ܘܟܲܕ݂ ܡܲܦܸܩ ܫܹܐܕ݂ܵܐ ܕܐܝܼܬ݂ܵܘܗܝ ܚܲܪܫܵܐ. ܗܘ̣ܵܐ ܕܟܲܕ݂ ܢܦܲܩ ܗܵܘ ܫܹܐܕ݂ܵܐ. ܡܲܠܸܠ ܗܵܘ ܚܲܪܫܵܐ. ܘܐܸܬ݁ܕܲܡܲܪܘ ܟܸܢܫܹ̈ܐ.


text:
ܝܼܫܘܿܥ ܕܹܝܢ ܕܝܵܕ݂ܲܥ ܗܘ̣ܵܐ ܡܲܚܫ̈ܒ݂ܵܬ݂ܗܘܿܢ. ܐܸܡܲܪ ܠܗܘܿܢ. ܟܠ ܡܲܠܟܘܼ ܕܬܸܬ݂ܦܲܠܲܓ݂ ܥܲܠ ܢܲܦ̮ܫܵܗ̇. ܬܸܚܪܲܒ݂. ܘܒܲܝܬܵܐ ܕܥܲܠ ܩܢܘܿܡܹܗ ܡܸܬ݂ܦܲܠܲܓ݂. ܢܸܦܸܠ.


text:
ܘܐܸܢ ܣܵܛܵܢܵܐ ܥܲܠ ܢܲܦ̮ܫܹܗ ܐܸܬ݂ܦܲܠܲܓ݂. ܐܲܝܟܲܢܵܐ ܬܩܘܼܡ ܡܲܠܟܘܼܬܹܗ: ܕܐܵܡܪܝܼܢ ܐܢ̄ܬܘܿܢ ܕܒܲܒ݂ܥܸܠܙܒ݂ܘܿܒ݂ ܡܲܦܸܩ ܐ̄ܢܵܐ ܕܲܝ̈ܘܹܐ.


text:
ܘܐܸܢ ܐܸܢܵܐ ܒܲܒ݂ܥܸܠܙܒ݂ܘܿܒ݂ ܡܲܦܸܩ ܐ̄ܢܵܐ ܕܲܝ̈ܘܹܐ. ܒܢܲܝ̈ܟܿܘܿܢ. ܒܡܵܢܵܐ ܡܲܦܩܝܼܢ. ܡܛܠ ܗܵܢܵܐ. ܗܸܢܘܿܢ ܢܸܗܘܘܿܢ ܠܟ݂ܘܿܢ ܕܲܝܵܢܹ̈ܐ.


text:
ܐܸܢ ܕܹܝܢ ܢܹܐܬܹܐ ܡܲܢ ܕܚܲܣܝܼܢ ܡܸܢܹܗ ܢܸܙܟܹܝܘܗܝ. ܟܠܹܗ ܙܲܝܢܹܗ ܫܵܩܹܠ ܗܵܘ ܕܲܬ݂ܟ݂ܝܼܠ ܗܘ̣ܵܐ ܥܠܵܘܗܝ. ܘܒܸܙܬܹܗ ܡܦܲܠܸܓ݂.


text:
ܪܘܼܚܵܐ ܛܲܢܦܬ݂ܵܐ ܡܵܐ ܕܢܸܦܩܲܬ݂ ܡܸܢ ܒܲܪ ܐ̄ܢܵܫܵܐ. ܐܵܙܵܠ̄ܐ ܡܸܬ݂ܟܲܪܟܵܐ ܒܐܲܬ݂ܪ̈ܵܘܵܬ݂ܵܐ ܕܡܲܝ̈ܵܐ ܠܲܝܬ݁ ܒܗܘܿܢ. ܕܬܸܒ݂ܥܹܐ ܠܵܗ̇ ܢܝܵܚܵܐ. ܘܡܵܐ ܕܠܵܐ ܐܸܫܟܚܲܬ݂. ܐܵܡܪܵܐ. ܐܸܗܦܘܼܟ݂ ܠܒܲܝܬ݁ܝ ܐܲܝܡܸܟܵܐ ܕܢܸܦܩܹܬ݂.


text:
ܗܵܝܕܹܝܢ ܐܵܙܵܠ̄ܐ ܕܵܒ݂ܪܵܐ ܫܒܲܥ ܪ̈ܘܼܚܝܼܢ ܐ̄ܚܪ̈ܵܢܝܵܢ ܕܒ݂ܝܼܫܵܢ ܡܸܢܵܗ̇. ܘܥܵܐܠܵܢ. ܘܥܵܡܪܵܢ ܬܲܡܵܢ. ܘܗܵܘܝܵܐ ܚܲܪܬܹܗ ܕܒܲܪܢܵܫܵܐ ܗܵܘ. ܒܝܼܫܵܐ ܡܸܢ ܩܲܕ݂ܡܵܝܬܹ݁ܗ.


text:
ܘܟܲܕ݂ ܗܵܠܹܝܢ ܡܡܲܠܸܠ ܗ̄ܘܵܐ. ܐܲܪܝܼܡܲܬ݂ ܐܲܢ̄ܬ݁ܬ݂ܵܐ ܚܕ݂ܵܐ ܩܵܠܵܗ̇ ܡܸܢ ܟܸܢܫܵܐ. ܘܐܸܡܪܲܬ݂ ܠܹܗ. ܛܘܼܒܹܝܗ̇ ܠܟܲܪܣܵܐ ܕܲܛܥܸܢܬ݂ܵܟ݂. ܘܠܲܬ݁ܕ݂ܲܝܵܐ ܕܐܲܝܢܩܘܼܟ݂.


text:
ܘܟܲܕ݂ ܡܸܬ݂ܟܲܢܫܝܼܢ ܗ̄ܘܼܵܘ ܟܸܢܫܹ̈ܐ. ܫܲܪܝܼ ܠܡܹܐܡܲܪ. ܫܲܪܒܿܬ݂ܵܐ ܗܵܕܹܐ ܒܝܼܫܬܵܐ. ܐܵܬ݂ܵܐ ܒܵܥܝܵܐ. ܘܐܵܬ݂ܵܐ ܠܵܐ ܬܸܬ݂ܝܼܗܸܒ݂ ܠܵܗ̇. ܐܸܠܵܐ ܐܵܬܹܗ ܕܝܵܘܢܵܢ ܢܒ݂ܝܼܵܐ.


text:
ܡܲܠܟܬ݂ܵܐ ܕܬܲܝܡܢܵܐ ܬܩܘܼܡ ܒܕ݂ܝܼܢܵܐ ܥܲܡ ܐ̄ܢܵܫܵܐ ܕܫܲܪܒܿܬ݂ܵܐ ܗܵܕܹܐ. ܘܲܬ݂ܚܲܝܼܒ݂ ܐܸܢܘܿܢ. ܕܐܸܬ݂ܵܬ݂ ܡܸܢ ܥܸܒ݂ܪܹ̈ܝܗ̇ ܕܐܲܪܥܵܐ. ܕܬܸܫܡܲܥ ܚܸܟ݂ܡܬܹܗ ܕܲܫܠܹܝܡܘܿܢ :ܘܗܵܐ ܕܝܲܬ݁ܝܼܪ ܡܸܢ ܫܠܹܝܡܘܿܢ ܗܵܪܟܵܐ.


text:
ܓܲܒ݂ܪܹ̈ܐ ܢܝܼܢܘܵܝܹ̈ܐ ܢܩܘܼܡܘܼܢ ܒܕ݂ܝܼܢܵܐ ܥܲܡ ܫܲܪܒܿܬ݂ܵܐ ܗܵܕܹܐ. ܘܲܢܚܲܝܒ݂ܘܢܵܗ̇. ܕܬ݂ܵܒ݂ܘ ܒܟ݂ܵܪܘܿܙܘܼܬܹܗ ܕܝܵܘܢܵܢ. ܘܗܵܐ ܕܝܲܬ݁ܝܼܪ ܡܸܢ ܝܵܘܢܵܢ ܗܵܪܟܵܐ.


text:
ܠܵܐ ܐ̄ܢܵܫ ܡܲܢܗܲܪ ܫܪܵܓ݂ܵܐ ܘܣܵܐܹܡ ܠܹܗ ܒܟܸܣܝܵܐ ܐܵܘ ܬܚܹܝܬ݂ ܣܲܐܬ݂ܵܐ. ܐܸܠܵܐ ܠܥܸܠ ܡܸܢ ܡܢܵܪܬܵܐ. ܕܐܲܝܠܹܝܢ ܕܥܵܐܠܝܼܢ. ܢܸܚܙܘܿܢ ܢܘܼܗܪܹܗ.


text:
ܫܪܵܓܹܗ ܕܦܲܓ݂ܪܵܟ݂ ܐܝܼܬܹܝܗ̇ ܥܲܝܢܵܟ݂. ܐܸܡܲܬ݂ܝ ܗܵܟܹܝܠ ܕܥܲܝܢܵܟ݂ ܦܫܝܼܛܵܐ. ܐܵܦ ܟܠܹܗ ܦܲܓ݂ܪܵܟ݂ ܢܸܗܘܹܐ ܢܲܗܝܼܪ. ܐܸܢ ܕܹܝܢ ܬܸܗܘܹܐ ܒܝܼܫܵܐ. ܘܐܵܦ ܦܲܓ݂ܪܵܟ݂ ܢܸܗܘܹܐ ܚܸܫܘܿܟ݂.


text:
ܐܸܢ ܕܹܝܢ ܦܲܓ݂ܪܵܟ݂ ܟܠܹܗ ܢܲܗܝܼܪ: ܘܠܲܝܬ݁ ܒܹܗ ܡܢܵܬ݂ܵܐ ܡܸܕܸܡ ܚܸܫܘܿܟ݂ܵܐ. ܢܸܗܘܹܐ ܡܲܢܗܲܪ ܟܠܹܗ. ܐܲܝܟ݂ ܕܲܫܪܵܓ݂ܵܐ ܒܕ݂ܲܠܩܹܗ ܡܲܢܗܲܪ ܠܵܟ݂.


text:
ܐܸܡܲܪ ܠܹܗ ܕܹܝܢ ܝܼܫܘܿܥ. ܗܵܫܵܐ ܐܲܢ̄ܬ݁ܘܿܢ ܦܪ̈ܝܼܫܹܐ. ܒܲܪܹܗ ܕܟ݂ܵܣܵܐ ܘܲܕ݂ܦܝܼܢܟ݂ܐ ܡܕ݂ܲܟܹܝܢ ܐܢ̄ܬܘܿܢ. ܠܓ݂ܵܘ ܡܸܢܟ݂ܘܿܢ ܕܹܝܢ ܡܠܹܐ ܚܛܘܼܦܝܵܐ ܘܒ݂ܝܼܫܬܵܐ.


text:
ܐܸܠܵܐ ܘܵܝ ܠܟ݂ܘܿܢ ܦܪ̈ܝܼܫܹܐ: ܕܲܡܥܲܣܪܝܼܢ ܐܢ̄ܬܘܿܢ ܢܵܢܥܵܐ ܘܦܸܓ݂ܢܵܐ ܘܟ݂ܠ ܝܘܼܪܵܩ. ܘܥܵܒ݂ܪܝܼܢ ܐܢ̄ܬܘܿܢ ܥܲܠ ܕܝܼܢܵܐ ܘܥܲܠ ܚܘܼܒܵܐ ܕܐܲܠܵܗܵܐ. ܗܵܠܹܝܢ ܕܹܝܢ ܘܵܠܹܐ ܗܘ̣ܵܐ ܕܬܸܥܒܕ݂ܘܼܢ. ܘܗܵܠܹܝܢ ܠܵܐ ܬܸܫܒܩܘܼܢ.


text:
ܘܵܝ ܠܟ݂ܘܿܢ ܣܵܦܪܹ̈ܐ ܘܲܦܪ̈ܝܼܫܹܐ ܢܵܣܒܲܝ̈ ܒܐܲܦܹ̈ܐ. ܕܐܝܬܲܝܟܿܘܿܢ ܐܲܝܟ݂ ܩܲܒ݂ܪܹ̈ܐ ܕܠܵܐ ܝܼܕ݂ܝܼܥܝܼܢ. ܘܲܒ݂ܢܲܝ̈ܢܵܫܵܐ ܡܗܲܠܟ݂ܝܼܢ ܥܠܲܝܗܘܿܢ. ܘܠܵܐ ܝܵܕ݂ܥܝܼܢ.


text:
ܗܘܼ ܕܹܝܢ ܐܸܡܲܪ. ܐܵܦ ܠܟ݂ܘܿܢ ܣܵܦܪܹ̈ܐ. ܘܵܝ. ܕܡܲܛܥܢܝܼܢ ܐܢ̄ܬܘܿܢ ܠܲܒܢܲܝ̈ܢܵܫܵܐ ܡܵܘܒ̈ܠܹܐ ܝܲܩܝܼܪ̈ܵܬ݂ܵܐ. ܘܐܲܢ̄ܬ݁ܘܿܢ ܒܲܚܕ݂ܵܐ ܡܸܢ ܨܸܒ݂̈ܥܵܬ݂ܟ݂ܘܿܢ. ܠܵܐ ܩܵܪܒܝܼܢ ܐܢ̄ܬܘܿܢ ܠܗܹܝܢ ܠܡܵܘܒܠܹ̈ܐ.


text:
ܣܵܗܕܝܼܢ ܐܢ̄ܬܘܿܢ ܗܵܟܹܝܠ. ܘܨܵܒܹܝܢ ܐܢ̄ܬܘܿܢ ܒܲܥܒ݂ܵܕܹ̈ܐ ܕܐܲܒ݂ܵܗܲܝ̈ܟܿܘܿܢ. ܕܗܸܢܘܿܢ ܩܲܛܸܠܘ ܐܸܢܘܿܢ. ܘܐܲܢ̄ܬ݁ܘܿܢ ܒܵܢܹܝܢ ܐܢ̄ܬܘܿܢ ܩܲܒ݂ܪ̈ܲܝܗܘܿܢ.


text:
ܡܛܠ ܗܵܢܵܐ ܐܵܦ ܚܸܟ݂ܡܬ݂ܵܐ ܕܐܲܠܵܗܵܐ ܐܸܡܪܲܬ݂. ܕܗܵܐ ܐܸܢܵܐ ܐܹܫܲܕܲܪ ܠܗܘܿܢ ܢܒ݂ܝܹ̈ܐ. ܘܲܫܠܝܼܚܹ̈ܐ. ܡܸܢܗܘܿܢ ܢܸܪܕܦܘܼܢ. ܘܢܸܩܛܠܘܼܢ.


text:
ܡܸܢ ܕܡܹܗ ܕܗܵܒܹܝܠ. ܥܕ݂ܲܡܵܐ ܠܲܕ݂ܡܹܗ ܕܲܙܟܲܪܝܵܐ ܗܵܘ ܕܐܸܬ݂ܩܛܸܠ ܒܲܝܢܲܝ ܗܲܝܟܠܵܐ ܠܡܲܕ݂ܒܚܵܐ. ܐܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܡܸܬ݁ܬ݁ܒܲܥ ܡܸܢ ܫܲܪܒܿܬ݂ܵܐ ܗܵܕܹܐ.


text:
ܘܵܝ ܠܟ݂ܘܿܢ ܣܵܦܪܹ̈ܐ: ܕܲܫܩܲܠܬ݁ܘܿܢ ܩܠܝܼܕܹ̈ܐ ܕܝܼܕ݂ܲܥܬ݂ܵܐ. ܐܲܢ̄ܬ݁ܘܿܢ ܠܵܐ ܥܲܠܬ݁ܘܢ. ܘܠܲܐܝܠܹܝܢ ܕܥܵܐܠܝܼܢ. ܟܠܲܝܬ݁ܘܢ.


text:
ܘܟܲܕ݂ ܗܵܠܹܝܢ ܐܸܡܲܪ ܗܘ̣ܵܐ ܠܗܘܿܢ ܫܲܪܝܼܘ ܣܵܦܪܹ̈ܐ ܘܲܦܪ̈ܝܼܫܹܐ ܡܸܬ݂ܒܐܸܫ ܠܗܘܿܢ ܘܡܸܬ݂ܚܲܡܬ݂ܝܼܢ ܘܲܡܬܲܟܣܝܼܢ ܡܸܠܵܘ̈ܗܝ


text:
ܘܟܲܕ݂ ܐܸܬ݂ܟܲܢܲܫܘ ܪܸ̈ܒܘܵܬ݂ܵܐ ܕܟܸܢܫܹ̈ܐ ܣܲܓܝܼܐܹ̈ܐ. ܐܲܝܟܲܢܵܐ ܕܲܢܕ݂ܲܝܫܘܿܢ ܚܲܕ݂ ܠܚܲܕ݂. ܫܲܪܝܼ ܝܼܫܘܿܥ ܠܡܹܐܡܲܪ ܠܬܲܠܡܝܼܕ݂ܵܘ̈ܗܝ. ܠܘܼܩܕ݂ܲܡ ܐܸܙܕܲܗ̄ܪܘ ܒܢܲܦ̮ܫܟ݂ܘܿܢ ܡܸܢ ܚܡܝܼܪܵܐ ܕܲܦܪ̈ܝܼܫܹܐ ܕܐܝܼܬ݂ܵܘܗܝ ܡܲܣܲܒ݂ ܒܐܲܦܹ̈ܐ.


text:
ܟܠ ܓܹܝܪ ܕܲܒ݂ܚܸܫܘܿܟ݂ܵܐ ܐܸܡܲܪܬ݁ܘܢ. ܒܢܲܗܝܼܪܵܐ ܢܸܫܬ݁ܡܲܥ. ܘܡܸܕܸܡ ܕܲܒ݂ܬ݂ܵܘܵܢܹ̈ܐ ܒܐܕ݂ܢܹ̈ܐ ܠܲܚܸܫܬ݁ܘܢ. ܥܲܠ ܐܸܓܵܪܹ̈ܐ ܢܸܬ݂ܟܪܸܙ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܕܹܝܢ ܠܪ̈ܵܚܡܲܝ. ܠܵܐ ܬܸܕ݂ܚܠܘܼܢ ܡܸܢ ܐܲܝܠܹܝܢ ܕܩܵܛܠܝܼܢ ܦܲܓ݂ܪܵܐ ܘܡܸܢ ܒܵܬܲܪܟܸܢ ܠܲܝܬ݁ ܠܗܘܿܢ ܡܸܕܸܡ ܝܲܬ݁ܝܼܪ ܠܡܸܥܒܲܕ݂.


text:
ܐܹܚܵܘܹܝܟ݂ܘܿܢ ܕܹܝܢ ܡܸܢ ܡܲܢ ܬܸܕ݂ܚܠܘܼܢ. ܡܸܢ ܗܵܘ ܕܡܸܢ ܒܵܬܲܪ ܕܩܵܛܹܠ ܫܲܠܝܼܛ ܠܡܲܪܡܵܝܘܼ ܒܓܹܗܲܢܵܐ. ܐܹܝܢ ܐܵܡܲܪ ܐ̄ܢܵܐ ܠܟ݂ܘܿܢ ܕܡܸܢ ܗܵܢܵܐ ܕܚܲܠܘ.


text:
ܕܝܼܠܟ݂ܘܿܢ ܕܹܝܢ ܐܵܦ ܡܸܢܐ ܕܣܲܥܪܵܐ ܕܪܹܫܟ݂ܘܿܢ. ܟܠܗܹܝܢ ܡܲܢܝܵܢ ܐܸܢܹܝܢ. ܠܵܐ ܗܵܟܹܝܠ ܬܸܕ݂ܚܠܘܼܢ. ܕܡܸܢ ܣܘܿܓ݂ܵܐܐ ܕܨܸܦܪܹ̈ܐ ܡܝܲܬ݁ܪܝܼܢ ܐܢ̄ܬܘܿܢ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܕܹܝܢ. ܕܟ݂ܠ ܕܢܵܘܕܹܐ ܒܝܼ ܩܕ݂ܵܡ ܒܢܲܝ̈ܢܵܫܵܐ. ܐܵܦ ܒܪܹܗ ܕܐ̄ܢܵܫܵܐ ܢܵܘܕܹܐ ܒܹܗ. ܩܕ݂ܵܡ ܡܲܠܲܐܟ݂ܵܘ̈ܗܝ ܕܐܲܠܵܗܵܐ.


text:
ܘܟ݂ܠ ܕܢܹܐܡܲܪ ܡܸܠܬ݂ܵܐ ܥܲܠ ܒܪܹܗ ܕܐ̄ܢܵܫܵܐ. ܢܸܫܬ݁ܒܸܩ ܠܹܗ. ܡܲܢ ܕܥܲܠ ܪܘܼܚܵܐ ܕܹܝܢ ܕܩܘܼܕ݂ܫܵܐ ܢܓܲܕܦ. ܠܵܐ ܢܸܫܬ݁ܒܸܩ ܠܹܗ.


text:
ܡܵܐ ܕܲܡܩܲܪܒ݂ܝܼܢ ܠܟ݂ܘܿܢ ܕܹܝܢ ܠܲܟ݂ܢܘܼܫܬܵܐ ܩܕ݂ܵܡ ܪܹ̈ܫܹܐ ܘܫܲܠܝܼܛܵܢܹ̈ܐ. ܠܵܐ ܬܹܐܨܦܘܼܢ ܐܲܝܟܲܢܵܐ ܬܲܦܩܘܼܢ ܪܘܼܚܵܐ. ܐܵܘ ܡܵܢܵܐ ܬܹܐܡܪܘܼܢ.


text:
ܘܐܸܡܲܪ ܠܬܲܠܡܝܼܕ݂ܵܘ̈ܗܝ. ܐܸܙܕܲܗ̄ܪܘ ܡܸܢ ܟܠܵܗ̇ ܝܲܥܢܘܼܬ݂ܵܐ. ܡܛܠ ܕܠܵܐ ܗܘ̣ܵܐ ܒܝܲܬܝܼܪܘܼܬ݂ܵܐ ܕܢܸܟ݂ܣܹ̈ܐ ܐܝܼܬ݂ ܚܲܝܹ̈ܐ.


text:
ܘܐܸܡܲܪ. ܗܵܕܹܐ ܐܸܥܒܸܕ݂. ܐܸܣܬ݁ܘܼܪ ܒܹܝܬ݂ ܩܦܵܣܲܝ̈. ܘܐܸܒ݂ܢܹܐ ܘܐܵܘܪܸܒ݂ ܐܸܢܘܿܢ. ܘܐܸܚܡܘܿܠ ܬܲܡܵܢ ܟܠܹܗ ܥܒ݂ܘܪܝ ܘܛ̈ܵܒ݂ܵܬ݂ܝ.


text:
ܘܐܹܡܲܪ ܠܢܲܦ̮ܫܝ. ܢܲܦ̮ܫܝ. ܐܝܼܬ݂ ܠܹܟ݂ܝ ܛܵܒ݂̈ܵܬ݂ܵܐ ܣܲܓܝܼ̈ܐܵܬ݂ܵܐ ܕܣܝܼܡܵܢ ܠܲܫ̈ܢܲܝܵܐ ܣܲܓܝܼ̈ܐܵܬ݂ܵܐ. ܐܸܬ݁ܬ݁ܢܝܼܚܝ. ܐܲܟ݂ܘܠܝ. ܐܸܫܬܵܝ. ܐܸܬ݂ܒܲܣܲܡܝ.


text:
ܐܵܡܲܪ ܠܹܗ ܕܹܝܢ ܐܲܠܵܗܵܐ. ܚܣܝܼܪ ܪܸܥܝܵܢܵܐ. ܒܗܵܢܵܐ ܠܸܠܝܵܐ ܢܲܦ̮ܫܵܟ݂. ܬܵܒ݂ܥܝܼܢ ܠܵܗ̇ ܡܸܢܵܟ݂. ܘܗܵܠܹܝܢ ܕܛܲܝܸܒ݂ܬ݁ ܠܡܲܢ ܢܸܗܘܝܵܢ.


text:
ܘܐܸܡܲܪ ܠܬܲܠܡܝܼܕ݂ܵܘ̈ܗܝ. ܡܛܠ ܗܵܢܵܐ ܠܟ݂ܘܿܢ ܐܵܡܲܪ ܐ̄ܢܵܐ. ܠܵܐ ܬܹܐܨܦܘܼܢ ܠܢܲܦ̮ܫܟ݂ܘܿܢ. ܡܵܢܵܐ ܬܹܐܟ݂ܠܘܼܢ. ܘܠܵܐ ܠܦܲܓ݂ܪܟ݂ܘܿܢ. ܡܵܢܵܐ ܬܸܠܒܫܘܿܢ.


text:
ܐܸܬ݂ܒܲܩܵܘ ܒܢܲܥܒܹ̈ܐ. ܕܠܵܐ ܙܵܪܥܝܼܢ. ܘܠܵܐ ܚܵܨܕܝܼܢ. ܘܠܲܝܬ݁ ܠܗܘܿܢ ܬܵܘܵܢܹ̈ܐ ܘܒܹܝܬ݂ ܩܦܵܣܹ̈ܐ. ܘܐܲܠܵܗܵܐ ܡܬܲܪܣܹܐ ܠܗܘܿܢ. ܟܡܵܐ ܗܵܟܹܝܠ ܐܲܢ̄ܬ݁ܘܿܢ ܝܲܬܝܼܪܝܼܢ ܐܢ̄ܬܘܿܢ ܡܸܢ ܦܵܪ̈ܚܵܬ݂ܵܐ.


text:
ܐܸܬ݂ܒܲܩܵܘ ܒܫܘܿܫܲܢܹ̈ܐ ܐܲܝܟܲܢܵܐ ܪܵܒ݂ܝܵܢ. ܕܠܵܐ ܠܵܐܝܵܢ ܘܠܵܐ ܥܵܙܠܵܢ. ܐܵܡܲܪ ܐ̄ܢܵܐ ܠܟ݂ܘܿܢ ܕܹܝܢ. ܕܐܵܦ ܠܵܐ ܫܠܹܝܡܘܿܢ ܒܟ݂ܠܹܗ ܫܘܼܒ݂ܚܹܗ. ܐܸܬ݂ܟܲܣܝܼ ܐܲܝܟ݂ ܚܕ݂ܵܐ ܡܸܢ ܗܵܠܹܝܢ.


text:
ܐܸܢ ܕܹܝܢ ܠܲܥܡܝܼܪܵܐ ܕܝܵܘܡܵܢܵܐ ܐܝܼܬ݂ܵܘܗܝ ܒܚܲܩܠܵܐ: ܘܲܡܚܵܪ ܢܵܦܹܿܠ ܒܬܲܢܘܼܪܵܐ: ܐܲܠܵܗܵܐ ܗܵܟܲܢܵܐ ܡܲܠܒܸܫ. ܟܡܵܐ ܝܲܬ݁ܝܼܪ ܠܟ݂ܘܿܢ ܙܥܘܿܪ̈ܲܝ ܗܲܝܡܵܢܘܼܬ݂ܵܐ:


text:
ܗܵܠܹܝܢ ܓܹܝܪ ܟܠܗܹܝܢ. ܥܲܡ̈ܡܹܐ ܗ̄ܘܼ ܕܥܵܠܡܵܐ ܒܵܥܹܝܢ. ܐܵܦ ܠܟ݂ܘܿܢ ܕܹܝܢ ܐܲܒ݂ܘܼܟ݂ܘܼܢ ܝܵܕ݂ܲܥ ܕܡܸܬ݂ܒܲܥܝܵܢ ܠܟ݂ܘܿܢ ܗܵܠܹܝܢ.


text:
ܙܲܒܸܢܘ ܩܸܢܝܵܢܟ݂ܘܿܢ. ܘܗܲܒ݂ܘ ܙܸܕ݂ܩܬ݂ܵܐ. ܥܒܸܕ݂ܘ ܠܟ݂ܘܿܢ ܟܝܼܣܹ̈ܐ ܕܠܵܐ ܒܵܠܹܝܢ ܘܣܝܼܡܬ݂ܵܐ ܕܠܵܐ ܓܵܝܙܵܐ. ܒܲܫܡܲܝܵܐ. ܐܲܝܟܵܐ ܕܓܲܢܵܒ݂ܵܐ ܠܵܐ ܩܵܪܹܒ݂. ܘܣܵܣܵܐ ܠܵܐ ܡܚܲܒܸܠ.


text:
ܘܲܗܘܵܘ ܕܵܡܹܝܢ ܠܐ̄ܢܵܫܵܐ ܕܲܡܣܲܟܹܝܢ ܠܡܵܪܗܘܿܢ. ܕܐܡܲܬ݂ܝ ܢܸܦܢܹܐ ܡܸܢ ܒܹܝܬ݂ ܡܸܫܬܘܼܬ݂ܵܐ. ܕܡܵܐ ܕܐܸܬ݂ܵܐ ܘܲܢܩܲܫ. ܡܸܚܕ݂ܵܐ ܢܸܦ̮ܬ݁ܚܘܼܢ ܠܹܗ.


text:
ܛܘܼܒܲܝܗܘܿܢ ܠܥܲܒ݂ܕܹ̈ܐ ܗܵܢܘܿܢ. ܐܲܝܠܹܝܢ ܕܢܹܐܬܹܐ ܡܵܪܗܘܿܢ ܘܢܸܫܟܲܚ ܐܸܢܘܿܢ ܟܲܕ݂ ܥܝܼܪܝܼܢ. ܐܵܡܹܝܢ ܐܵܡܲܪ ܐ̄ܢܵܐ ܠܟ݂ܘܿܢ. ܕܢܹܐܣܘܿܪ ܚܲܨܵܘܗܝ. ܘܢܲܣܡܸܟ݂ ܐܸܢܘܿܢ. ܘܢܸܥܒܲܪ ܢܫܲܡܸܫ ܐܸܢܘܿܢ.


text:
ܗܵܕܹܐ ܕܹܝܢ ܕܲܥܘ. ܕܐܸܠܘܼ ܝܵܕ݂ܲܥ ܗܘ̣ܵܐ ܡܵܪܹܐ ܒܲܝܬܵܐ ܒܐܲܝܕ݂ܵܐ ܡܲܛܲܪܬ݂ܵܐ ܐܵܬܹܐ ܓܲܢܵܒ݂ܵܐ. ܡܸܬ݁ܬ݁ܥܝܼܪ ܗ̄ܘܵܐ ܘܠܵܐ ܫܵܒܹܩ ܗܘ̣ܵܐ ܕܢܸܬ݂ܦܠܸܫ ܒܲܝܬܹ݁ܗ.


text:
ܐܵܡܲܪ ܠܹܗ ܝܼܫܘܿܥ. ܡܲܢܘܼ ܟܲܝ ܐܝܼܬ݂ ܪܲܒܲܝܬܵܐ ܡܗܲܝܡܢܵܐ ܘܚܲܟܝܼܡܵܐ ܕܲܢܩܝܼܡܝܼܘܗܝ ܡܵܪܹܗ ܥܲܠ ܬܸܫܡܸܫܬܹ݁ܗ ܕܢܸܬܸ݁ܠ ܦܵܪܣܵܐ ܒܙܲܒ݂ܢܹܗ.


text:
ܐܸܢ ܕܹܝܢ ܢܹܐܡܲܪ ܥܲܒ݂ܕܵܐ ܗܵܘ ܒܠܸܒܹܗ: ܕܡܵܪܝ ܡܵܘܚܲܪ ܠܡܹܐܬ݂ܵܐ: ܘܲܢܫܲܪܹܐ ܠܡܸܡܚܵܐ ܠܥܲܒ݂ܕܹ̈ܐ ܘܠܲܐܡ̈ܗܵܬ݂ܵܐ ܕܡܵܪܹܗ: ܘܲܢܫܲܪܹܐ ܠܡܸܠܥܲܣ ܘܲܠܡܸܫܬܵܐ ܘܲܠܡܸܪܘܵܐ.


text:
ܢܹܐܬܹܐ ܡܵܪܹܗ ܕܥܲܒ݂ܕܵܐ ܗܵܘ ܒܝܵܘܡܵܐ ܕܠܵܐ ܣܵܒܲܪ. ܘܲܒ݂ܫܵܥܬ݂ܵܐ ܕܠܵܐ ܝܵܕ݂ܲܥ. ܘܢܸܦܠܓ݂ܝܼܘܗܝ. ܘܲܢܣܝܼܡ ܡܢܵܬܹܗ ܥܲܡ ܗܵܢܘܿܢ ܕܠܵܐ ܡܗܲܝܡܢܝܼܢ.


text:
ܥܲܒ݂ܕܵܐ ܕܹܝܢ ܐܲܝܢܵܐ ܕܝܵܕ݂ܲܥ ܨܸܒ݂ܝܵܢܵܐ ܕܡܵܪܹܗ: ܘܠܵܐ ܛܲܝܸܒ݂ ܠܹܗ ܐܲܝܟ݂ ܨܸܒ݂ܝܵܢܹܗ. ܢܸܒ݂ܠܲܥ ܣܲܓܝܼ̈ܐܵܬ݂ܵܐ.


text:
ܗܵܘ ܕܹܝܢ ܕܠܵܐ ܝܵܕ݂ܲܥ ܘܥܵܒܹܿܕ݂ ܡܸܕܸܡ ܕܫܵܘܹܐ ܠܡܲܚ̈ܘܵܬ݂ܵܐ. ܢܸܒ݂ܠܲܥ ܡܲܚ̈ܘܵܬ݂ܵܐ ܙܥܘܿܪ̈ܝܵܬ݂ܵܐ. ܟܠ ܓܹܝܪ ܕܐܸܬ݂ܝܼܗܸܒ݂ ܠܹܗ ܣܲܓܝܼ. ܣܲܓܝܼ ܢܸܬ݁ܬ݁ܒܲܥ ܡܸܢܹܗ. ܘܲܠܗܵܘ ܕܐܲܓ݂ܥܸܠܘ ܠܹܗ ܣܲܓܝܼ. ܝܲܬܝܼܪܵܐܝܼܬ݂ ܢܸܬ݂ܒܥܘܼܢ ܒܐܝܕ݂ܗ.


text:
ܢܸܬ݂ܦܠܸܓ݂ ܓܹܝܪ ܐܲܒ݂ܵܐ ܥܲܠ ܒܪܹܗ. ܘܲܒ݂ܪܵܐ ܥܲܠ ܐܲܒ݂ܘܼܗܝ. ܐܸܡܵܐ ܥܲܠ ܒܲܪܬ݂ܵܗ̇. ܘܒܲܪܬ݂ܵܐ ܥܲܠ ܐܸܡܵܗ̇. ܚܡܵܬ݂ܵܐ ܥܲܠ ܟܲܠܬ݂ܵܗ̇. ܘܟܲܠܬ݂ܵܐ ܥܲܠ ܚܡܵܬ݂ܵܗ̇.


text:
ܘܐܸܡܲܪ ܠܟܸܢܫܹ̈ܐ. ܡܵܐ ܕܲܚܙܲܝܬ݁ܘܿܢ ܥܢܵܢܵܐ ܕܕ݂ܵܢܚܵܐ ܡܸܢ ܡܲܥܪܒ݂ܵܐ. ܡܸܚܕ݂ܵܐ ܐܵܡܪܝܼܢ ܐܢ̄ܬܘܿܢ. ܡܸܛܪܵܐ ܐܵܬܹܐ. ܘܗܵܘܹܐ ܗܵܟܲܢܵܐ.


text:
ܢܵܣܒܲܝ̈ ܒܐܲܦܹ̈ܐ. ܦܲܪܨܘܿܦܵܐ ܕܐܲܪܥܵܐ ܘܕ݂ܲܫܡܲܝܵܐ ܝܵܕ݂ܥܝܼܢ ܐܢ̄ܬܘܿܢ ܕܬܸܦܪܫܘܿܢ ܙܲܒ݂ܢܵܐ ܕܹܝܢ ܗܵܢܵܐ ܐܲܝܟܲܢܵܐ ܠܵܐ ܦܵܪܫܝܼܢ ܐܢ̄ܬܘܿܢ.


text:
ܡܵܐ ܓܹܝܪ ܕܐܵܙܹܠ ܐܲܢ̄ܬ݁ ܥܲܡ ܒܥܸܠܕܝܼܢܵܟ݂ ܠܘܵܬ݂ ܐܲܪܟܿܘܿܢܵܐ. ܥܲܕ݂ ܒܐܘܼܪܚܵܐ ܐܲܢ̄ܬ݁. ܗܲܒ݂ ܬܹܐܓ݂ܘܪܬܵܐ ܘܬܸܬ݂ܦܲܪܲܩ ܡܸܢܹܗ. ܕܲܠܡܵܐ ܢܵܘܒܠܵܟ݂ ܠܘܵܬ݂ ܕܲܝܵܢܵܐ ܘܕ݂ܲܝܵܢܵܐ ܢܲܫܠܡܵܟ݂ ܠܓܲܒܵܝܵܐ ܘܓܲܒܵܝܵܐ ܢܲܪܡܹܝܟ݂ ܒܹܝܬ݂ ܐܲܣܝܼܪܹ̈ܐ.


text:
ܒܗܵܘ ܕܹܝܢ ܙܲܒ݂ܢܵܐ. ܐܸܬ݂ܵܘ ܐ̄ܢܵܫ̈ܝܼܢ ܐܸܡܲܪܘ ܠܹܗ ܥܲܠ ܓܠܝܼܠܵܝܹ̈ܐ ܗܵܢܘܿܢ ܕܦܝܼܠܵܛܘܿܣ ܚܠܲܛ ܕܡܗܘܿܢ ܥܲܡ ܕܸܒ݂ܚܲܝ̈ܗܘܿܢ.


text:
ܘܲܥܢܵܐ ܝܼܫܘܿܥ. ܘܐܸܡܲܪ ܠܗܘܿܢ ܣܵܒ݂ܪܝܼܢ ܐܢ̄ܬܘܿܢ. ܕܗܵܠܹܝܢ ܓܠܝܼܠܵܝܹ̈ܐ: ܚܲܛܵܝܼܝܢ ܗ̄ܘܼܵܘ ܝܲܬ݁ܝܼܪ ܡܸܢ ܟܠܗܘܿܢ ܓܠܝܼܠܵܝܹ̈ܐ. ܕܗܵܟܲܢܵܐ ܗܘ̣ܵܐ ܐܸܢܘܿܢ.


text:
ܐܵܘ ܗܵܢܘܿܢ ܬܡܵܢܬܲܥܣܲܪ ܕܲܢܦܲܠ ܥܠܲܝܗܘܿܢ ܡܲܓ݂ܕܠܵܐ ܒܫܝܼܠܘܿܚܵܐ ܘܩܲܛܸܠ ܐܸܢܘܿܢ: ܣܵܒ݂ܪܝܼܢ ܐܢ̄ܬܘܿܢ. ܕܚܲܛܵܝܼܝܢ ܗ̄ܘܼܵܘ ܝܲܬ݁ܝܼܪ ܡܸܢ ܟܠܗܘܿܢ ܒܢܲܝ̈ܢܵܫܵܐ ܕܥܵܡܪܝܼܢ ܒܐܘܿܪܸܫܠܸܡ.


text:
ܘܐܸܡܲܪ ܡܲܬ݂ܠܵܐ ܗܵܢܵܐ. ܬܹܬܵܐ ܐܝܼܬ݂ ܗ̄ܘܵܬ݂ ܠܐ̄ܢܵܫ ܕܲܢܨܝܼܒ݂ܵܐ ܒܟܲܪܡܹܗ. ܘܐܸܬ݂ܵܐ ܒܥܵܐ ܒܵܗ̇ ܦܹܐܪܹ̈ܐ. ܘܠܵܐ ܐܸܫܟܲܚ.


text:
ܘܐܸܡܲܪ ܠܦܲܠܵܚܵܐ. ܗܵܐ ܬܠܵܬ݂ ܫܢ̈ܝܼܢ ܐܵܬܹܐ ܐ̄ܢܵܐ ܒܵܥܹܐ ܐ̄ܢܵܐ ܦܹܐܪܹ̈ܐ ܒܬܹܬܵܐ ܗܵܕܹܐ. ܘܠܵܐ ܡܸܫܟܲܚ ܐ̄ܢܵܐ. ܦܣܘܿܩܹܝܗ̇ ܠܡܵܢܵܐ ܡܒܲܛܠܵܐ ܐܲܪܥܵܐ.


text:
ܐܝܼܬ݂ ܗ̄ܘܵܬ݂ ܬܲܡܵܢ ܐܲܢ̄ܬ݁ܬ݂ܵܐ ܕܐܝܼܬ݂ ܗ̄ܘܵܬ݂ ܠܵܗ̇ ܪܘܼܚܵܐ ܕܟ݂ܘܼܪܗܵܢܵܐ ܫܢ̈ܝܼܢ ܬܡܵܢܲܥܸܣܪܹ̈ܐ. ܘܲܟ݂ܦܝܼܦܵܐ ܗܘܸܵܬ݂ ܘܠܵܐ ܡܸܫܟܚܵܐ ܗ̄ܘܵܬ݂ ܕܬܸܬ݂ܦܫܸܛ ܠܲܓ݂ܡܵܪ.


text:
ܥܢܵܐ ܕܹܝܢ ܪܲܒ ܟܢܘܼܫܬܵܐ ܟܲܕ݂ ܡܸܬ݂ܚܲܡܲܬ݂. ܥܲܠ ܕܐܲܣܝܼ ܒܫܲܒܿܬ݂ܵܐ ܝܼܫܘܿܥ ܘܐܸܡܲܪ ܠܟܸܢܫܹ̈ܐ. ܫܬܵܐ ܐܸܢܘܿܢ ܝܵܘܡ̈ܝܼܢ ܕܲܒ݂ܗܘܿܢ ܘܵܠܹܐ ܠܡܸܦܠܲܚ. ܒܗܘܿܢ ܗܘܲܝܬ݁ܘܿܢ ܐܵܬܹ݁ܝܢ ܡܸܬ݂ܐܲܣܹܝܢ. ܘܠܵܐ ܒܝܵܘܡܵܐ ܕܫܲܒܿܬ݂ܵܐ.


text:
ܝܼܫܘܿܥ ܕܹܝܢ ܥܢܵܐ. ܘܐܸܡܲܪ ܠܹܗ. ܢܵܣܹܒ݂ ܒܐܲܦܹ̈ܐ: ܚܲܕ݂ ܚܲܕ݂ ܡܸܢܟ݂ܘܿܢ ܒܫܲܒܿܬ݂ܵܐ ܠܵܐ ܫܵܪܹܐ ܬܵܘܪܹܗ ܐܵܘ ܚܡܵܪܹܗ ܡܸܢ ܐܘܿܪܝܵܐ ܘܐܵܙܹܠ ܡܲܫܩܹܐ.


text:
ܗܵܕܹܐ ܕܹܝܢ ܕܒܲܪܬܹܗ ܗ̄ܝܼ ܕܐܲܒ݂ܪܵܗܵܡ: ܘܐܲܣܪܵܗ̇ ܐܵܟܹܠܩܲܪܨܵܐ ܗܵܐ ܬܡܵܢܲܥܸܣܪܹ̈ܐ ܫܢ̈ܝܼܢ: ܠܵܐ ܘܵܠܹܐ ܗܘ̣ܵܐ ܕܬܸܫܬ݁ܪܹܐ ܡܸܢ ܗܵܢܵܐ ܐܲܣܘܼܪܝܵܐ. ܒܝܵܘܡܵܐ ܕܫܲܒܿܬ݂ܵܐ.


text:
ܘܟܲܕ݂ ܗܵܠܹܝܢ ܐܵܡܲܪ ܗ̄ܘܵܐ. ܒܵܗܬ݁ܝܼܢ ܗ̄ܘܼܵܘ ܟܠܗܘܿܢ ܐܲܝܠܹܝܢ ܕܩܵܝܡܝܼܢ ܗ̄ܘܼܵܘ ܠܩܘܼܒ݂ܠܹܗ. ܘܟ݂ܠܹܗ ܥܲܡܵܐ. ܚܵܕܹܐ ܗܘ̣ܵܐ ܒܟܠܗܹܝܢ ܬܡܝܼ̈ܗܵܬ݂ܵܐ ܕܗܵܘܝܵܢ ܗ̄ܘܲܝ̈ ܒܐܝܕ݂ܗ.


text:
ܕܵܡܝܵܐ ܠܲܦܪܸܕ݂ܬܵܐ ܕܚܲܪܕܠܵܐ ܗܵܝ ܕܲܢܣܲܒ݂ ܓܲܒ݂ܪܵܐ ܐܲܪܡܝܵܗ̇ ܒܓܲܢܬܹܗ. ܘܲܪܒ݂ܵܬ݂ ܘܲܗܘܵܬ݂ ܐܝܼܠܵܢܵܐ ܪܲܒܵܐ. ܘܦܵܪܲܚܬ݂ܵܐ ܕܲܫܡܲܝܵܐ ܐܲܩܢܲܬ݂ ܒܣܵܘܟܹܝ̈ܗ̇.


text:
ܝܼܫܘܿܥ ܕܹܝܢ ܐܸܡܲܪ ܠܗܘܿܢ. ܐܸܬ݂ܟܲܬ݁ܫܘ ܠܡܸܥܲܠ ܒܬܲܪܥܵܐ ܐܲܠܝܼܨܵܐ. ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ. ܕܣܲܓܝܼܐܹ̈ܐ ܢܸܒ݂ܥܘܿܢ ܠܡܸܥܲܠ. ܘܠܵܐ ܢܸܫܟܚܘܼܢ.


text:
ܡܸܢ ܫܵܥܬ݂ܵܐ ܕܲܢܩܘܼܡ ܡܵܪܹܐ ܒܲܝܬܵܐ. ܘܢܹܐܚܘܿܕ݂ ܬܲܪܥܵܐ. ܘܬܸܗܘܘܿܢ ܩܵܝܡܝܼܢ ܠܒܲܪ. ܘܢܵܩܫܝܼܢ ܒܬܲܪܥܵܐ. ܘܲܬ݂ܫܲܪܘܿܢ ܠܡܹܐܡܲܪ. ܡܵܪܲܢ ܡܵܪܲܢ. ܦܬܲܚ ܠܲܢ. ܘܢܸܥܢܹܐ ܗܘܼ. ܘܢܹܐܡܲܪ. ܐܵܡܲܪ ܐ̄ܢܵܐ ܠܟ݂ܘܿܢ. ܕܠܵܐ ܝܵܕ݂ܲܥ ܐ̄ܢܵܐ ܠܟ݂ܘܿܢ. ܐܲܝܡܸܟܵܐ ܐܢ̄ܬܘܿܢ.


text:
ܬܲܡܵܢ ܢܸܗܘܹܐ ܒܸܟ݂ܝܵܐ. ܘܚܘܼܪܵܩ ܫܸܢܹ̈ܐ. ܟܲܕ݂ ܬܸܚܙܘܿܢ ܠܐܲܒ݂ܪܵܗܵܡ ܘܠܐܝܼܣܚܵܩ ܘܲܠܝܲܥܩܘܿܒ݂ ܘܲܠܟ݂ܠܗܘܿܢ ܢܒ݂ܝܹ̈ܐ ܒܡܲܠܟܘܼܬ݂ܵܐ ܕܐܲܠܵܗܵܐ. ܐܲܢ̄ܬ݁ܘܿܢ ܕܹܝܢ ܬܸܗܘܘܿܢ ܡܲܦܩܝܼܢ ܠܒܲܪ.


text:
ܒܹܗ ܒܗܵܘ ܝܵܘܡܵܐ. ܩܪܸܒ݂ܘ ܐ̄ܢܵܫܵܐ ܡܸܢ ܦܪ̈ܝܼܫܹܐ. ܘܐܵܡܪܝܼܢ ܠܹܗ. ܦܘܿܩ ܙܸܠ ܠܵܟ݂ ܡܸܟܵܐ. ܡܛܠ ܕܗܹܪܘܿܕܸܣ ܨܵܒܹܐ ܠܡܸܩܛܠܵܟ݂.


text:
ܐܵܡܲܪ ܠܗܘܿܢ ܝܼܫܘܿܥ. ܙܸܠܘ ܐܸܡܲܪܘ ܠܬܲܥܠܵܐ ܗܵܢܵܐ. ܕܗܵܐ ܡܲܦܸܩ ܐ̄ܢܵܐ ܫܹܐܕܹ̈ܐ. ܘܐܵܣ̈ܘܵܬ݂ܵܐ ܥܵܒܹܿܕ݂ ܐ̄ܢܵܐ ܝܵܘܡܵܢܵܐ ܘܲܡܚܵܪ. ܘܲܠܝܵܘܡܵܐ ܕܲܬ݂ܠܵܬ݂ܵܐ ܡܸܫܬܲܡܠܹܐ ܐ̄ܢܵܐ.


text:
ܒܪܲܡ ܘܵܠܹܐ ܠܝܼ ܕܝܵܘܡܵܢܵܐ ܘܲܡܚܵܪ ܐܸܣܥܘܿܪ. ܘܲܠܝܵܘܡܵܐ ܐ̄ܚܪܹܢܵܐ ܐܹܙܲܠ. ܡܛܠ ܕܠܵܐ ܡܸܫܟܚܵܐ ܕܲܢܒ݂ܝܼܵܐ ܢܹܐܒܲܕ݂ ܠܒܲܪ ܡܸܢ ܐܘܿܪܸܫܠܸܡ.


text:
ܐܘܿܪܸܫܠܸܡ ܐܘܿܪܸܫܠܸܡ. ܩܵܛܠܲܬ݂ ܢܒ݂ܝܹ̈ܐ: ܘܪܵܓ݂ܡܲܬ݂ ܠܐܲܝܠܹܝܢ ܕܲܫܠܝܼܚܝܼܢ ܠܘܵܬ݂ܵܗ̇. ܟܡܵܐ ܙܲܒ݂ܢ̈ܝܼܢ ܨܒܹܝܬ݂ ܠܲܡܟܲܢܵܫܘܼ ܒܢܲܝ̈ܟܝ: ܐܲܝܟ݂ ܬܲܪܢܵܓ݂ܘܼܠܬܵܐ ܕܟ݂ܵܢܫܵܐ ܦܲܪ̈ܘܼܓܹܝܗ̇ ܬܚܹܝܬ݂ ܓܸܦܹܝ̈ܗ̇: ܘܠܵܐ ܨܒܲܝܬ݁ܘܢ.


text:
ܗܵܐ ܡܸܫܬ݁ܒܸܩ ܠܟ݂ܘܿܢ ܒܲܝܬ݁ܟ݂ܘܿܢ. ܚܲܪܒܵܐ. ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ ܕܠܵܐ ܬܸܚܙܘܿܢܵܢܝ ܥܕ݂ܲܡܵܐ ܕܬܹܐܡܪܘܼܢ ܒܪܝܼܟ݂ ܗܘܼ ܕܐܵܬܹܐ ܒܲܫܡܹܗ ܕܡܵܪܝܵܐ.


text:
ܘܲܗܘܵܐ ܕܟܲܕ݂ ܥܲܠ ܠܒܲܝܬܵܐ ܕܚܲܕ݂ ܡܸܢ ܪܹ̈ܫܹܐ ܕܲܦܪ̈ܝܼܫܹܐ ܕܢܹܐܟ݂ܘܿܠ ܠܲܚܡܵܐ ܒܝܵܘܡܵܐ ܕܫܲܒܿܬ݂ܵܐ. ܘܗܸܢܘܿܢ ܢܵܛܪܝܼܢ ܗ̄ܘܼܵܘ ܠܹܗ.


text:
ܘܐܸܡܲܪ ܠܗܘܿܢ. ܡܲܢܘܼ ܡܸܢܟ݂ܘܿܢ ܕܢܸܦܸܠ ܒܪܹܗ ܐܵܘ ܬܵܘܪܹܗ. ܒܒܹܪܵܐ ܒܝܵܘܡܵܐ ܕܫܲܒܿܬ݂ܵܐ ܘܠܵܐ ܡܸܚܕ݂ܵܐ ܕܵܠܹܐ ܡܲܣܸܩ ܠܹܗ.


text:
ܘܐܸܡܲܪ ܗܘ̣ܵܐ ܡܲܬ݂ܠܵܐ ܠܘܵܬ݂ ܗܵܢܘܿܢ ܕܲܡܙܲܡܢܝܼܢ ܬܲܡܵܢ ܥܲܠ ܕܚܵܙܹܐ ܗܘ̣ܵܐ ܠܗܘܿܢ ܕܲܡܓܲܒܹܝܢ ܕܘܟ̈ܝܵܬ݂ܵܐ ܕܪܹܝܫ ܣܡܵܟܹ̈ܐ.


text:
ܐܸܡܲܬ݂ܝ ܕܡܸܙܕ݂ܲܡܲܢ ܐܲܢ̄ܬ݁ ܡܸܢ ܐ̄ܢܵܫ ܠܒܹܝܬ݂ ܡܸܫܬܘܼܬ݂ܵܐ. ܠܵܐ ܬܹܐܙܲܠ ܬܸܣܬ݁ܡܸܟ݂ ܠܵܟ݂ ܒܪܹܝܫ ܣܡܵܟ݂ܵܐ. ܕܲܠܡܵܐ ܢܸܗܘܹܐ ܡܙܲܡܲܢ ܬܲܡܵܢ ܐ̄ܢܵܫ ܕܲܡܝܲܩܲܪ ܡܸܢܵܟ݂


text:
ܘܢܹܐܬܹܐ ܗܵܘ ܡܲܢ ܕܠܵܟ݂ ܘܠܹܗ ܩܪܵܐ ܘܢܹܐܡܲܪ ܠܵܟ݂. ܕܗܲܒ݂ ܕܘܼܟܬ݂ܵܐ ܠܗܵܢܵܐ ܘܬܸܒ݂ܗܲܬ݂ ܟܲܕ݂ ܩܵܐܹܡ ܐܲܢ̄ܬ݁ ܘܐܵܚܹܕ݂ ܐܲܢ̄ܬ݁ ܕܘܼܟܬ݂ܵܐ ܐ̄ܚܪܵܝܬܵܐ.


text:
ܐܸܠܵܐ ܡܵܐ ܕܐܙܕܲܡܲܢܬ݁. ܙܸܠ ܐܸܣܬܲܡ̱ܟ ܠܵܟ݂ ܒܚܲܪܬ݂ܵܐ. ܕܡܵܐ ܕܐܵܬܹܐ ܗܵܘ ܕܲܩܪܵܟ݂ ܢܹܐܡܲܪ ܠܵܟ݂. ܪܵܚܹܡܝ. ܐܸܬ݂ܥܲܠܵܐ ܠܥܸܠ. ܘܐܸܣܬ݁ܡܸܟ݂. ܘܬܸܗܘܹܐ ܠܵܟ݂ ܬܸܫܒܿܘܿܚܬܵܐ. ܩܕ݂ܵܡ ܟܠܗܘܿܢ ܕܲܣܡܝܼܟ݂ܝܼܢ ܥܲܡܵܟ݂.


text:
ܐܸܡܲܪ ܕܹܝܢ ܐܵܦ ܠܗܵܘ ܕܲܩܪܵܝܗܝ. ܡܵܐ ܕܥܵܒܹܿܕ݂ ܐܲܢ̄ܬ݁ ܫܵܪܘܼܬ݂ܵܐ ܐܵܘ ܐܚܫܵܡܝܼܬ݂ܵܐ (ܚܫܵܡܝܼܬ݂ܵܐ). ܠܵܐ ܬܸܗܘܹܐ ܩܵܪܹܐ ܪ̈ܵܚܡܲܝܟ. ܐܵܦܠܵܐ ܐܲܚܲܝ̈ܟ. ܐܵܘ ܐ̄ܚܝܵܢܲܝ̈ܟ. ܘܠܵܐ ܫܒ݂ܵܒܲܝ̈ܟ ܥܲܬ݁ܝܼܪܹ̈ܐ. ܕܲܠܡܵܐ ܘܐܵܦ ܗܸܢܘܿܢ ܢܸܩܪܘܿܢܵܟ݂ ܘܢܸܗܘܹܐ ܠܵܟ݂ ܦܘܼܪܥܵܢܵܐ ܗܵܢܵܐ.


text:
ܟܲܕ݂ ܫܡܲܥ ܕܹܝܢ ܚܲܕ݂ ܡܸܢ ܗܵܢܘܿܢ ܕܲܣܡܝܼܟ݂ܝܼܢ ܗܵܠܹܝܢ. ܐܸܡܲܪ ܠܹܗ. ܛܘܼܒ݂ܵܘܗܝ ܠܡܲܢ ܕܢܹܐܟ݂ܘܿܠ ܠܲܚܡܵܐ ܒܡܲܠܟܘܼܬܹܗ ܕܐܲܠܵܗܵܐ.


text:
ܘܫܲܕܲܪ ܥܲܒ݂ܕܹܗ ܒܥܸܕܵܢܵܐ ܕܲܐܚܫܵܡܝܼܬ݂ܵܐ (ܚܫܵܡܝܼܬ݂ܵܐ) ܕܢܹܐܡܲܪ ܠܐܲܝܠܹܝܢ ܕܲܩܪܹܝܢ. ܗܵܐ ܟܠ ܡܸܕܸܡ ܡܛܲܝܲܒ݂ ܠܟ݂ܘܿܢ. ܬܵܘ.


text:
ܘܫܲܪܝܼܘ ܡܸܢ ܚܲܕ݂ ܟܠܗܘܿܢ ܠܡܸܫܬܐܵܠܘܼ. ܐܵܡܲܪ ܠܹܗ ܩܲܕ݂ܡܵܝܵܐ. ܩܪܝܼܬ݂ܵܐ ܙܸܒ݂ܢܹܬ݂. ܘܐܲܠܝܼܨ ܐ̄ܢܵܐ ܕܐܹܦܘܼܩ ܐܸܚܙܹܝܗ̇. ܒܵܥܹܐ ܐ̄ܢܵܐ ܡܸܢܵܟ݂. ܫܒ݂ܘܿܩܲܝܢܝ ܕܡܸܫܬ݁ܐܸܠ ܐ̄ܢܵܐ.


text:
ܐ̄ܚܪܹܢܵܐ ܐܵܡܲܪ. ܚܲܡܫܵܐ ܙܵܘܓܿܝܼ̈ܢ ܬܵܘܪܹ̈ܐ ܙܸܒ݂ܢܹܬ݂. ܘܐܵܙܹܠ ܐ̄ܢܵܐ ܕܐܸܒ݂ܩܹ̈ܐ ܐܸܢܘܿܢ. ܒܵܥܹܐ ܐ̄ܢܵܐ ܡܸܢܵܟ݂. ܫܒ݂ܘܿܩܲܝܢܝ ܕܡܸܫܬ݁ܐܸܠ ܐ̄ܢܵܐ.


text:
ܘܐܸܬ݂ܵܐ ܗܵܘ ܥܲܒ݂ܕܵܐ. ܘܐܸܡܲܪ ܠܡܵܪܹܗ ܗܵܠܹܝܢ. ܗܵܝܕܹܝܢ ܪܓܸܙ ܡܵܪܹܐ ܒܲܝܬܵܐ. ܘܐܸܡܲܪ ܠܥܲܒ݂ܕܹܗ. ܦܘܿܩ ܒܲܥܓܲܠ ܠܫܘܼܩܹ̈ܐ ܘܲܠܒܹܪ̈ܝܵܬ݂ܵܐ ܕܲܡܕ݂ܝܼܢ̄ܬܵܐ. ܘܐܲܥܸܠ ܠܟ݂ܵܐ ܠܡܸܣܟܹܢܹ̈ܐ. ܘܲܠܡܲܟ݂ܐܒܹ̈ܐ. ܘܠܲܡܚܲܓܪܹ̈ܐ ܘܠܲܥܘܝܼܪܹ̈ܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ ܓܹܝܪ. ܕܚܲܕ݂ ܡܸܢ ܗܵܢܘܿܢ ܐ̄ܢܵܫܵܐ ܕܲܩܪܹܝܢ ܗ̄ܘܼܵܘ. ܠܵܐ ܢܸܛܥܡܘܼܢ ܡܸܢ ܐܚܫܵܡܝܼܬ݂ܝ (ܚܫܵܡܝܼܬ݂ܝ).


text:
ܡܲܢ ܕܐܵܬܹܐ ܠܘܵܬ݂ܝ ܘܠܵܐ ܣܵܢܹܐ ܠܐܲܒ݂ܘܼܗܝ ܘܠܸܐܡܹܗ: ܘܠܲܐܚܵܘܗܝ ܘܠܲܐܚ̈ܘܵܬܹܗ: ܘܠܲܐܢ̱ܬ݁ܬܹܗ ܘܠܲܒ݂ܢܵܘ̈ܗܝ. ܘܐܵܦ ܠܢܲܦ̮ܫܹܗ. ܬܲܠܡܝܼܕ݂ܵܐ. ܠܵܐ ܡܸܫܟܲܚ ܕܢܸܗܘܹܐ ܠܝܼ.


text:
ܡܲܢܘܼ ܓܹܝܪ ܡܸܢܟ݂ܘܿܢ ܕܨܵܒܹܐ ܕܢܸܒ݂ܢܹܐ ܡܲܓ݂ܕܠܵܐ ܘܠܵܐ ܠܘܼܩܕ݂ܲܡ ܝܵܬܹ݁ܒ݂ ܚܵܫܹܒ݂ ܢܲܦ̈ܩܵܬܹܗ ܐܸܢ ܐܝܼܬ݂ ܠܹܗ ܠܲܡܫܲܠܵܡܘܼܬܹܗ.


text:
ܐܵܘ ܡܲܢܘܼ ܡܲܠܟܵܐ ܕܐܵܙܸܠ ܠܲܩܪܵܒ݂ܵܐ ܠܡܸܬ݂ܟܲܬܵܫܘܼ ܥܲܡ ܡܲܠܟܵܐ ܚܲܒ݂ܪܹܗ ܘܠܵܐ ܠܘܼܩܕ݂ܲܡ ܡܸܬ݂ܪܲܥܹܐ ܕܐܸܢ ܡܸܫܟܲܚ ܒܥܸܣܪܵܐ ܐܲܠܦ̈ܝܼܢ ܠܡܹܐܪܲܥ ܠܗܵܘ ܕܐܵܬܹܐ ܥܠܵܘܗܝ ܒܥܸܣܪܝܼܢ ܐܲܠܦ̈ܝܼܢ.


text:
ܡܲܢܘܼ ܡܸܢܟ݂ܘܿܢ ܓܲܒ݂ܪܵܐ ܕܐܝܼܬ݂ ܠܹܗ ܡܵܐܐ ܥܸܪ̈ܒܝܼܢ ܘܐܸܢ ܢܹܐܒܲܕ݂ ܚܲܕ݂ ܡܸܢܗܘܿܢ ܠܵܐ ܫܵܒܹܩ ܬܸܫܥܝܼܢ ܘܬܸܫܥܵܐ ܒܕ݂ܲܒ݂ܪܵܐ: ܘܐܵܙܹܠ ܒܵܥܹܐ ܠܗܵܘ ܕܐܸܒܲܕ݂ ܥܕ݂ܲܡܵܐ ܕܢܸܫܟܚܝܼܘܗܝ.


text:
ܘܐܵܬܹܐ ܠܒܲܝܬܹ݁ܗ. ܘܩܵܪܹܐ ܠܪ̈ܵܚܡܵܘܗܝ ܘܠܲܫ̈ܒ݂ܵܒ݂ܵܘܗܝ. ܘܐܵܡܲܪ ܠܗܘܿܢ ܚܕ݂ܵܘ ܥܲܡܝ ܕܐܸܫܟܚܹܬ݂ ܥܸܪܒܝ ܕܐܲܒܝܼܕ݂ ܗܘܵܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ. ܕܗܵܟܲܢܵܐ ܬܸܗܘܹܐ ܚܲܕ݂ܘܼܬ݂ܵܐ ܒܲܫܡܲܝܵܐ ܥܲܠ ܚܲܕ݂ ܚܲܛܵܝܵܐ ܕܬ݂ܵܐܹܒ݂ ܐܵܘ ܥܲܠ ܬܸܫܥܝܼܢ ܘܬܸܫܥܵܐ ܙܲܕܝܼܩ̈ܝܼܢ ܕܠܵܐ ܡܸܬ݂ܒܲܥܝܵܐ ܠܗܘܿܢ ܬܝܵܒ݂ܘܼܬ݂ܵܐ.


text:
ܐܵܘ ܐܲܝܕ݂ܵܐ ܗܝ ܐܲܢ̄ܬ݁ܬ݂ܵܐ ܕܐܝܼܬ݂ ܠܵܗ̇ ܥܸܣܪܵܐ ܙܘܼܙ̈ܝܼܢ. ܘܬ݂ܵܘܒܸܕ݂ ܚܲܕ݂ ܡܸܢܗܘܿܢ. ܘܠܵܐ ܡܲܢܗܪܵܐ ܫܪܵܓ݂ܵܐ ܘܚܵܡܵܐ ܒܲܝܬܵܐ ܘܒ݂ܵܥܝܵܐ ܠܹܗ ܒܛܝܼܠܵܐܝܼܬ݂. ܥܕ݂ܲܡܵܐ ܕܬܸܫܟܚܝܼܘܗܝ.


text:
ܘܡܵܐ ܕܐܸܫܟܲܚܬܹܗ. ܩܵܪܝܵܐ ܠܪ̈ܵܚܡܵܬ݂ܵܗ̇ ܘܠܲܫ̈ܒ݂ܵܒ݂ܵܬ݂ܵܗ̇. ܘܐܵܡܪܵܐ ܠܗܹܝܢ. ܚܕ݂ܵܝܼܝܢ ܥܲܡܝ ܕܐܸܫܟܚܹܬ݂ ܙܘܼܙܝ ܕܐܲܒܝܼܕ݂ ܗ̄ܘܵܐ.


text:
ܐܵܡܲܪ ܐ̄ܢܵܐ ܠܟ݂ܘܿܢ. ܕܗܵܟܲܢܵܐ ܬܸܗܘܹܐ ܚܲܕ݂ܘܼܬ݂ܵܐ ܩܕ݂ܵܡ ܡܲܠܲܐܟ݂ܵܘ̈ܗܝ ܕܐܲܠܵܗܵܐ ܥܲܠ ܚܲܕ݂ ܚܲܛܵܝܵܐ ܕܬ݂ܵܐܹܒ݂.


text:
ܘܐܸܡܲܪ ܠܹܗ ܒܪܹܗ ܙܥܘܿܪܵܐ. ܐܵܒ݂ܝ. ܗܲܒ݂ ܠܝܼ ܦܵܠܓܘܼܬ݂ܵܐ ܕܡܵܛܝܵܐ ܠܝܼ ܡܸܢ ܒܲܝܬܵܟ݂. ܘܦܲܠܸܓ݂ ܠܗܘܿܢ ܩܸܢܝܵܢܹܗ.


text:
ܘܡܸܢ ܒܵܬܲܪ ܝܵܘ̈ܡܵܬ݂ܵܐ ܩܲܠܝܼܠ. ܟܲܢܸܫ ܗܵܘ ܒܪܹܗ ܙܥܘܿܪܵܐ ܟܠ ܡܸܕܸܡ ܕܲܡܛܵܝܗܝ. ܘܐܸܙܲܠ ܠܐܲܬ݂ܪܵܐ ܪܲܚܝܼܩܵܐ. ܘܬܲܡܵܢ ܒܲܕܲܪ ܩܸܢܝܵܢܹܗ. ܟܲܕ݂ ܚܵܝܹܿܐ ܦܲܪܵܚܵܐܝܼܬ݂.


text:
ܘܡܸܬ݂ܪܲܓ݂ܪܲܓ݂ ܗܘ̣ܵܐ ܠܡܸܡܠܵܐ ܟܲܪܣܹܗ ܡܸܢ ܚܲܪ̈ܘܼܒܹܐ ܗܵܢܘܿܢ ܕܐܵܟ݂ܠܝܼܢ ܗ̄ܘܼܵܘ ܚܙܝܼܪܹ̈ܐ. ܘܠܵܐ ܐ̄ܢܵܫ ܝܵܗܹܒ݂ ܗܘ̣ܵܐ ܠܹܗ.


text:
ܘܟܲܕ݂ ܐܸܬ݂ܵܐ ܠܘܵܬ݂ ܢܲܦ̮ܫܹܗ. ܐܸܡܲܪ. ܟܡܵܐ ܗܵܫܵܐ ܐܲܓ݂ܝܼܪܹ̈ܐ ܐܝܼܬ݂ ܒܹܝܬ݂ ܐܵܒ݂ܝ ܕܝܲܬ݁ܝܼܪ ܠܗܘܿܢ ܠܲܚܡܵܐ ܘܐܸܢܵܐ ܗܵܪܟܵܐ. ܠܟܲܦܢܝ ܐܵܒܸܕ݂ ܐ̄ܢܵܐ.


text:
ܘܩ̣ܵܡ ܐܸܬ݂ܵܐ ܠܘܵܬ݂ ܐܲܒ݂ܘܼܗܝ. ܘܥܲܕ݂ ܗܘܼ ܪܲܚܝܼܩ. ܚܙܵܝܗܝ ܐܲܒ݂ܘܼܗܝ. ܘܐܸܬ݂ܪܲܚܲܡ ܥܠܵܘܗܝ. ܘܲܪܗܸܛ ܢܦܲܠ ܥܲܠ ܨܵܘܪܹܗ. ܘܢܲܫܩܹܗ.


text:
ܐܸܡܲܪ ܕܹܝܢ ܐܲܒ݂ܘܼܗܝ ܠܥܲܒ݂ܕܵܘ̈ܗܝ. ܐܲܦܸܩܘ ܐܸܣܛܠܵܐ ܪܹܫܵܝܬ݂ܵܐ. ܐܲܠܒܿܫܘܿܗܝ. ܘܣܝܼܡܘ ܥܹܙܸܩܬ݂ܵܐ ܒܐܝܼܕ݂ܗ. ܘܐܲܣܐܢܘܼܗܝ ܡܣܵܢܹ̈ܐ.


text:
ܗܵܘ ܕܹܝܢ ܒܪܹܗ ܩܲܫܝܼܫܵܐ. ܒܲܩܪܝܼܬ݂ܵܐ ܗ̄ܘܵܐ. ܘܟܲܕ݂ ܐܸܬ݂ܵܐ ܘܲܩܪܸܒ݂ ܠܘܵܬ݂ ܒܲܝܬܵܐ. ܫܡܲܥ ܩܵܠ ܙܡܵܪܵܐ ܕܣܲܓܝܼܐܹ̈ܐ.


text:
ܗܘܼ ܕܹܝܢ ܐܸܡܲܪ ܠܐܲܒ݂ܘܼܗܝ. ܗܵܐ ܟܡܵܐ ܫܢ̈ܝܼܢ ܦܵܠܲܚ ܐ̄ܢܵܐ ܠܵܟ݂ ܥܲܒ݂ܕܘܬ݂ܵܐ. ܘܠܵܐ ܡܸܡܬ݂ܘܿܡ ܥܸܒ݂ܪܹܬ݂ ܦܘܼܩܕܵܢܵܟ݂. ܘܡܸܢ ܡܬ݂ܘܿܡ ܓܲܕ݂ܝܵܐ ܠܵܐ ܝܲܗ̄ܒ݂ܬ݁ ܠܝܼ ܕܐܬ݂ܒܲܣܲܡ ܥܲܡ ܪܵܚܡܲܝ.


text:
ܠܡܸܒ݂ܣܲܡ ܕܹܝܢ ܘܵܠܹܐ ܗܘ̣ܵܐ ܠܲܢ. ܘܲܠܡܸܚܕܵܐ. ܕܗܵܢܵܐ ܐܲܚܘܼܟ݂ ܡܝܼܬ݂ܵܐ ܗܘܵܐ. ܘܲܚܝܵܐ. ܘܐܲܒܝܼܕ݂ܵܐ ܗܘܵܐ. ܘܐܸܫܬ݁ܟܲܚ.


text:
ܘܐܸܡܲܪ ܡܲܬ݂ܠܵܐ ܠܘܵܬ݂ ܬܲܠܡܝܼܕ݂ܵܘ̈ܗܝ. ܓܲܒ݂ܪܵܐ ܚܲܕ݂ ܐܝܼܬ݂ ܗܘ̣ܵܐ ܥܲܬ݁ܝܼܪܵܐ . ܘܐܝܼܬ݂ ܗܘ̣ܵܐ ܠܹܗ ܪܲܒܲܝܬܵܐ. ܘܐܸܬ݂ܐܟܸܠܘ ܠܹܗ ܩܲܪ̈ܨܵܘܗܝ. ܕܩܸܢܝܵܢܹܗ ܡܦܲܪܲܚ.


text:
ܘܲܩܪܵܝܗܝ ܡܵܪܹܗ. ܘܐܸܡܲܪ ܠܹܗ. ܡܵܢܵܘ ܗܵܢܵܐ ܕܫܵܡܲܥ ܐ̄ܢܵܐ ܥܠܲܝܟ. ܗܲܒ݂ ܠܝܼ ܚܘܼܫܒܵܢܵܐ ܕܪܲܒܲܬ݂ ܒܲܝܬ݁ܘܬ݂ܵܟ݂. ܠܵܐ ܓܹܝܪ ܡܸܫܟܲܚ ܐܲܢ̄ܬ݁ ܡܸܟܹܝܠ ܪܲܒܲܝܬܵܐ ܕܬܸܗܘܹܐ ܠܝܼ.


text:
ܐܵܡܲܪ ܗܵܘ ܪܲܒܲܝܬܵܐ ܒܢܲܦ̮ܫܹܗ. ܡܵܢܵܐ ܐܸܥܒܸܕ݂. ܕܡܵܪܝ ܫܵܩܹܠ ܠܵܗ̇ ܡܹܢܝ ܪܲܒܲܬ݂ ܒܲܝܬܘܼܬ݂ܵܐ. ܕܐܸܚܦܘܼܪ ܠܵܐ ܡܸܫܟܲܚ ܐ̄ܢܵܐ. ܘܲܠܡܸܚܕܲܪ ܒܵܗܹܬ݂ ܐ̄ܢܵܐ.


text:
ܐܵܡܲܪ ܠܹܗ. ܡܵܐܐ ܡܲܬ݂ܪ̈ܝܵܢ ܡܸܫܚܵܐ. ܐܵܡܲܪ ܠܹܗ. ܣܲܒ݂ ܟܬ݂ܵܒ݂ܵܟ݂ ܘܬܸܒ݂ ܒܲܥܓܲܠ ܟܬ݂ܘܿܒ݂. ܚܲܡܫܝܼܢ ܡܲܬ݂ܪ̈ܝܵܢ.


text:
ܘܐܸܡܲܪ ܠܐܲܚܪܹܢܵܐ. ܘܐܲܢ̄ܬ݁. ܡܵܢܵܐ ܚܲܝܵܒ݂ ܐܲܢ̄ܬ݁ ܠܡܵܪܝ. ܐܵܡܲܪ ܠܹܗ. ܡܵܐܐ ܟܘܿܪ̈ܝܼܢ ܚܸ̈ܛܹܐ. ܐܵܡܲܪ ܠܹܗ. ܩܲܒܸܠ ܟܬ݂ܵܒ݂ܵܟ݂ ܘܬܸܒ݂ ܟܬ݂ܘܿܒ݂. ܬܡܵܢܐܝܼܢ ܟܘܿܪ̈ܝܼܢ.


text:
ܘܫܲܒܲܚ ܡܵܪܲܢ ܠܪܲܒܲܝܬܵܐ ܕܥܵܘܠܵܐ. ܕܚܲܟܝܼܡܵܐܝܼܬ݂ ܥܒܲܕ݂. ܒܢܵܘ̈ܗܝ ܓܹܝܪ ܕܥܵܠܡܵܐ ܗܵܢܵܐ. ܚܲܟܿܝܼܡܝܼܢ ܐܸܢܘܿܢ ܡܸܢ ܒܢܵܘ̈ܗܝ ܕܢܘܼܗܪܵܐ ܒܫܲܪܒܲܬ݂ܗܘܿܢ ܗܵܕܹܐ.


text:
ܘܐܵܦ ܐܸܢܵܐ ܐܵܡܲܪ ܐ̄ܢܵܐ ܠܟ݂ܘܿܢ. ܕܲܥܒܸܕ݂ܘ ܠܟ݂ܘܿܢ ܪ̈ܵܚܡܹܐ ܡܸܢ ܡܵܡܘܿܢܵܐ ܗܵܢܵܐ ܕܥܵܘܠܵܐ. ܕܡܵܐ ܕܲܓ݂ܡܲܪ ܢܩܲܒܠܘܼܢܵܟ݂ܘܿܢ ܒܲܡܛܲܠܠܲܝ̈ܗܘܿܢ ܕܲܠܥܵܠܲܡ.


text:
ܠܲܝܬ݁ ܥܲܒ݂ܕܹ̈ܐ ܕܡܸܫܟܲܚ ܠܲܬ݂ܪܹܝܢ ܡܵܪ̈ܵܘܵܢ ܠܡܸܦܠܲܚ. ܐܵܘ ܓܹܝܪ ܠܚܲܕ݂ ܢܸܣܢܹܐ. ܘܠܲܐ̄ܚܪܹܢܵܐ ܢܸܪܚܲܡ. ܐܵܘ ܠܚܲܕ݂ ܢܝܲܩܲܪ. ܘܠܲܐ̄ܚܪܹܢܵܐ ܢܫܘܿܛ. ܠܵܐ ܡܸܫܟܿܚܝܼܢ ܐܢ̄ܬܘܿܢ ܠܡܸܦܠܲܚ ܠܐܲܠܵܗܵܐ ܘܲܠܡܵܡܘܿܢܵܐ.


text:
ܝܼܫܘܿܥ ܕܹܝܢ ܐܸܡܲܪ ܠܗܘܿܢ ܐܲܢ̄ܬ݁ܘܿܢ ܐܸܢܘܿܢ ܕܲܡܙܲܕܩܝܼܢ ܢܲܦ̮ܫܗܘܿܢ ܩܕ݂ܵܡ ܒܢܲܝ̈ܢܵܫܵܐ. ܐܲܠܵܗܵܐ ܕܹܝܢ ܝܵܕ݂ܲܥ ܠܸܒܵܘܵܬ݂ܟ݂̈ܘܿܢ. ܕܡܸܕܸܡ ܕܪܵܡ ܒܹܝܬ݂ ܒܢܲܝ̈ܢܵܫܵܐ. ܩܕ݂ܵܡ ܐܲܠܵܗܵܐ ܢܕ݂ܝܼܕ݂ ܗ̄ܘܼ.


text:
ܢܵܡܘܿܣܵܐ ܘܲܢܒ݂ܝܹ̈ܐ ܥܕ݂ܲܡܵܐ ܠܝܘܿܚܲܢܵܢ. ܡܸܢ ܗܵܝܕܹܝܢ ܡܲܠܟܘܼܬ݂ܵܐ ܕܐܲܠܵܗܵܐ ܡܸܣܬܲܒܪܵܐ. ܘܟ݂ܠ ܠܵܗ̇ ܚܵܒܹܨ ܕܢܸܥܘܿܠ.


text:
ܓܲܒ݂ܪܵܐ ܕܹܝܢ ܚܲܕ݂ ܥܲܬ݁ܝܼܪܵܐ ܐܝܼܬ݂ ܗ̄ܘܵܐ. ܘܠܵܒܹܫ ܗܘ̣ܵܐ ܒܘܼܨܵܐ ܘܐܲܪܓ݁ܘܵܢܵܐ. ܘܟ݂ܠܝܘܿܡ ܡܸܬ݂ܒܲܣܡܝܼܢ ܗܘ̣ܵܐ ܓܲܐܝܵܐܝܼܬ݂.


text:
ܘܡܸܣܟܹܢܵܐ ܚܲܕ݂ ܐܝܼܬ݂ ܗ̄ܘܵܐ ܕܲܫܡܹܗ ܠܵܥܵܙܲܪ. ܘܲܪܡܹܐ ܗܘ̣ܵܐ ܠܘܵܬ݂ ܬܲܪܥܹܗ ܕܗܵܘ ܥܲܬ݁ܝܼܪܵܐ. ܟܲܕ݂ ܡܡܲܚܲܝ ܒܫܘܼܚܢܹ̈ܐ.


text:
ܘܡܸܬ݂ܝܲܐܲܒ݂ ܗܘ̣ܵܐ ܕܢܸܡܠܹܐ ܟܲܪܣܹܗ ܡܸܢ ܦܲܪ̈ܬ݁ܘܼܬܹܐ ܕܢܵܦܠܝܼܢ ܡܸܢ ܦܵܬ݂ܘܿܪܹܗ ܕܗܵܘ ܥܲܬ݁ܝܼܪܵܐ. ܐܸܠܵܐ ܐܵܦ ܟܲܠܒܹ̈ܐ ܐܵܬܹ݁ܝܢ ܗ̄ܘܼܵܘ. ܡܠܲܚܟ݂ܝܼܢ ܫܘܼܚ̈ܢܵܘܗܝ.


text:
ܗܘ̣ܵܐ ܕܹܝܢ ܘܡܝܼܬ݂ ܗܵܘ ܡܸܣܟܹܢܵܐ. ܘܐܵܘܒܠܘܼܗܝ ܡܲܠܲܐܟܹ̈ܐ ܠܥܘܼܒܹܗ ܕܐܲܒ݂ܪܵܗܵܡ. ܐܵܦ ܗܵܘ ܕܹܝܢ ܥܲܬ݁ܝܼܪܵܐ ܡܝܼܬ݂. ܘܐܸܬ݂ܩܒܲܪ.


text:
ܘܲܩܪܵܐ ܒܩܵܠܵܐ ܪܵܡܵܐ. ܘܐܸܡܲܪ. ܐܵܒ݂ܝ ܐܲܒ݂ܪܵܗܵܡ. ܐܸܬ݂ܪܲܚܲܡ ܥܠܲܝ. ܘܫܲܕܲܪ ܠܠܵܥܵܙܲܪ. ܕܢܸܨܒܘܿܥ ܪܹܝܫ ܨܸܒ݂ܥܹܗ ܒܡܲܝ̈ܵܐ ܘܲܢܪܲܛܸܒ݂ ܠܝܼ ܠܸܫܵܢܝ ܕܗܵܐ ܡܸܫܬܲܢܲܩ ܐ̄ܢܵܐ ܒܫܲܠܗܹܒ݂ܝܼܬ݂ܵܐ ܗܵܕܹܐ.


text:
ܐܵܡܲܪ ܠܹܗ ܐܲܒ݂ܪܵܗܵܡ. ܒܹܪܝ. ܐܸܬ݁ܕܲܟ݂ܪ ܕܩܲܒܸܠܬ݁ ܛܵܒ݂̈ܵܬ݂ܵܟ݂ ܒܚܲܝܲܝ̈ܟ. ܘܠܵܥܵܙܲܪ ܒܝܼ̈ܫܵܬܹܗ. ܘܗܵܫܵܐ ܗܵܐ ܡܸܬ݁ܬ݁ܢܝܼܚ ܗܵܪܟܵܐ. ܘܐܲܢ̄ܬ݁ ܡܸܫܬܲܢܲܩ.


text:
ܘܥܲܡ ܗܵܠܹܝܢ ܟܠܗܹܝܢ. ܗܵܘܬ݂ܵܐ ܪܲܒܬ݂ܵܐ ܣܝܼܡܵܐ ܒܲܝܢܲܝܢ ܘܲܠܟ݂ܘܿܢ. ܕܐܲܝܠܹܝܢ ܕܨܵܒܹܝܢ ܡܸܟܵܐ ܕܢܸܥܒܪܘܼܢ ܠܘܵܬ݂ܟ݂ܘܿܢ. ܠܵܐ ܢܸܫܟܿܚܘܼܢ. ܘܐܵܦܠܵܐ ܕܡܸܢ ܬܲܡܵܢ ܢܸܥܒܪܘܼܢ ܠܘܵܬܲܢ.


text:
ܚܲܡܫܵܐ ܓܹܝܪ ܐܲܚ̈ܝܼܢ ܐܝܼܬ݂ ܠܝܼ. ܢܹܐܙܲܠ ܢܣܲܗܸܕ݂ ܐܸܢܘܿܢ. ܕܠܵܐ ܐܵܦ ܗܸܢܘܿܢ ܢܹܐܬ݂ܘܿܢ ܠܕܘܼܟܬ݂ܵܐ ܗܵܕܹܐ ܕܬܲܫܢܝܼܩܵܐ.


text:
ܐܵܡܲܪ ܠܹܗ ܐܲܒ݂ܪܵܗܵܡ. ܐܸܢ ܠܡܘܼܫܹܐ ܘܠܲܢܒ݂ܝܹ̈ܐ ܠܵܐ ܫܵܡܥܝܼܢ. ܐܵܦ ܠܵܐ ܐܸܢ ܐ̄ܢܵܫ ܡܸܢ ܡܝܼܬܹ̈ܐ ܢܩܘܼܡ. ܡܗܲܝܡܢܝܼܢ ܠܹܗ.


text:
ܘܐܸܡܲܪ ܗܘ̣ܵܐ ܝܼܫܘܿܥ ܠܬܲܠܡܝܼܕ݂ܵܘ̈ܗܝ. ܠܵܐ ܡܸܫܟܚܵܐ ܕܠܵܐ ܢܹܐܬ݂ܘܿܢ ܡܲܟ݂ܫܘܼ̈ܠܹܐ. ܘܵܝ ܕܹܝܢ ܠܗܵܘ ܕܒ݂ܐܝܼܕ݂ܗ ܢܹܐܬ݂ܘܿܢ.


text:
ܦܲܩܵܚ ܗܘ̣ܵܐ ܠܹܗ. ܐܸܠܘ ܪܲܚܝܵܐ ܕܲܚܡܵܪܵܐ ܬܲܠܝܵܐ ܒܨܵܘܪܹܗ ܘܲܫܕܹ̈ܐ ܒܝܲܡܵܐ. ܐܵܘ ܕܢܲܟ݂ܫܸܠ ܠܚܲܕ݂ ܡܸܢ ܗܵܠܹܝܢ ܙܥܘܿܪܹ̈ܐ.


text:
ܘܐܸܢ ܫܒܲܥ ܙܲܒ݂ܢ̈ܝܼܢ ܒܝܵܘܡܵܐ ܢܲܣܟܸܠ ܒܵܟ݂: ܘܲܫܒܲܥ ܙܲܒ݂ܢ̈ܝܼܢ ܒܝܵܘܡܵܐ ܢܸܬ݂ܦܢܹܐ ܠܘܵܬ݂ܵܟ݂: ܘܢܹܐܡܲܪ ܕܬ݂ܵܐܹܒ݂ ܐ̄ܢܵܐ. ܫܒ݂ܘܿܩ ܠܹܗ.


text:
ܐܵܡܲܪ ܠܗܘܿܢ ܐܸܢ ܐܝܼܬ݂ ܗ̄ܘܵܬ݂ ܠܟ݂ܘܿܢ ܗܲܝܡܵܢܘܼܬ݂ܵܐ ܐܲܝܟ݂ ܦܪܸܕ݂ܬܵܐ ܕܚܲܪܕܠܵܐ. ܐܵܡܪܝܼܢ ܗܘܲܝܬ݁ܘܿܢ ܠܬ݂ܘܼܬ݂ܵܐ ܗܵܢܵܐ ܕܐܬ݂ܥܲܩܪ ܘܐܸܬ݂ܢܲܨܒ݂ ܒܝܲܡܵܐ. ܘܡܸܫܬ݁ܡܲܥ ܗܘ̣ܵܐ ܠܟ݂ܘܿܢ.


text:
ܡܲܢܘܼ ܕܹܝܢ ܡܸܢܟ݂ܘܿܢ ܕܐܝܼܬ݂ ܠܹܗ ܥܲܒ݂ܕܵܐ. ܕܕ݂ܵܒܲܪ ܦܲܕܵܢܵܐ ܐܵܘ ܕܪܵܥܹܐ ܥܵܢܵܐ ܘܐܸܢ ܢܹܐܬܹܐ ܡܸܢ ܚܲܩܠܵܐ ܐܵܡܲܪ ܠܹܗ ܡܸܚܕ݂ܵܐ. ܥܒܲܪ ܐܸܣܬܲܡܟ݂.


text:
ܐܸܠܵܐ ܐܵܡܲܪ ܠܹܗ. ܛܲܝܸܒ݂ ܠܝܼ ܡܸܕܸܡ ܕܐܲܚܫܸܡ. ܘܐܲܣܘܿܪ ܚܲܨܲܝ̈ܟ ܫܲܡܸܫܲܝܢܝ. ܥܕ݂ܲܡܵܐ ܕܐܸܠܥܲܣ ܘܐܸܫܬܹܐ. ܘܒܵܬܲܪܟܸܢ ܐܵܦ ܐܲܢ̄ܬ݁ ܬܸܠܥܲܣ ܘܬܸܫܬܹܐ.


text:
ܗܵܟܲܢܵܐ ܐܵܦ ܐܲܢ̄ܬ݁ܘܿܢ ܡܵܐ ܕܲܥܒܲܕܬ݁ܘܢ ܟܠܗܹܝܢ ܐܲܝܠܹܝܢ ܕܲܦܩܝܼܕ݂ܵܢ ܠܟ݂ܘܿܢ. ܐܸܡܲܪܘ. ܕܥܲܒ݂ܕܹ̈ܐ ܚܢܲܢ ܒܲܛܝܼܠܹ̈ܐ. ܕܡܸܕܸܡ ܕܚܲܝܵܒ݂ܝܼܢ ܗ̄ܘܲܝܢ ܠܡܸܥܒܲܕ݂ ܥܒܲܕ݂ܢ.


text:
ܘܟܲܕ݂ ܫܲܐܠܘܼܗܝ ܠܝܼܫܘܿܥ ܡܸܢ ܦܪ̈ܝܼܫܹܐ: ܐܸܡܲܬ݂ܝ ܐܵܬ݂ܝܵܐ ܡܲܠܟܘܼܬܹܗ ܕܐܲܠܵܗܵܐ. ܥܢܵܐ. ܘܐܸܡܲܪ ܠܗܘܿܢ. ܠܵܐ ܐܵܬ݂ܝܵܐ ܡܲܠܟܘܼܬܹܗ ܕܐܲܠܵܗܵܐ ܒܲܢܛܘܼܪ̈ܵܬ݂ܵܐ.


text:
ܘܐܸܡܲܪ ܠܬܲܠܡܝܼܕ݂ܵܘ̈ܗܝ. ܢܹܐܬ݂ܘܿܢ ܝܵܘ̈ܡܵܬ݂ܵܐ. ܕܬܸܬ݂ܪܲܓ݂ܪܓ݂ܘܼܢ ܠܡܸܚܙܵܐ ܚܲܕ݂ ܡܸܢ ܝܵܘ̈ܡܵܬ݂ܵܐ ܕܲܒ݂ܪܹܗ ܕܐ̄ܢܵܫܵܐ. ܘܠܵܐ ܬܸܚܙܘܿܢ.


text:
ܐܲܝܟܲܢܵܐ ܓܹܝܪ ܕܒܲܪܩܵܐ ܒܵܪܹܩ ܡܸܢ ܫܡܲܝܵܐ: ܘܟ݂ܠܹܗ ܬܚܹܝܬ݂ ܫܡܲܝܵܐ ܡܲܢܗܲܪ. ܗܵܟܲܢܵܐ ܢܸܗܘܹܐ ܒܪܹܗ ܕܐ̄ܢܵܫܵܐ ܒܝܵܘܡܹܗ.


text:
ܕܐܵܟ݂ܠܝܼܢ ܗ̄ܘܼܵܘ ܘܫܵܬܹܝܢ ܘܢܵܣܒܝܼܢ ܢܸܫܹ̈ܐ. ܘܝܵܗܒܝܼܢ ܠܓܲܒ݂ܪܹ̈ܐ ܥܕ݂ܲܡܵܐ ܠܝܵܘܡܵܐ ܕܥܲܠ ܢܘܿܚ ܠܟܹܘܹܝܠܵܐ (ܠܟܹܘܸܠܵܐ). ܘܐܸܬ݂ܵܐ ܛܵܘܦܵܢܵܐ. ܘܐܵܘܒܸܕ݂ ܠܟ݂ܠ ܐ̄ܢܵܫ.


text:
ܘܐܲܝܟܲܢܵܐ ܬܘܼܒ݂ ܕܲܗܘܵܐ ܒܝܵܘܡܵܬܹ̈ܗ ܕܠܘܿܛ: ܕܐܵܟ݂ܠܝܼܢ ܗ̄ܘܼܵܘ ܘܫܵܬܹܝܢ: ܘܙܵܒ݂ܢܝܼܢ ܘܲܡܙܲܒܢܝܼܢ: ܘܢܵܨܒܝܼܢ ܗ̄ܘܼܵܘ ܘܒ݂ܵܢܹܝܢ:


text:
ܒܝܵܘܡܵܐ ܕܹܝܢ ܕܲܢܦܲܩ ܠܘܿܛ ܡܸܢ ܣܕ݂ܘܿܡ. ܐܲܡܛܲܪ ܡܵܪܝܵܐ ܢܘܼܪܵܐ ܘܟܸܒ݂ܪܝܼܬ݂ܵܐ ܡܸܢ ܫܡܲܝܵܐ. ܘܐܵܘܒܸܕ݂ ܠܟ݂ܠܗܘܿܢ.


text:
ܒܗܵܘ ܝܵܘܡܵܐ ܡܲܢ ܕܒܸܐܓܵܪܵܐ ܗ̄ܘܼ ܘܡܵܐܢܵܘ̈ܗܝ ܒܒܲܝܬܵܐ. ܠܵܐ ܢܸܚܘܿܬ݂ ܕܢܸܫܩܘܿܠ ܐܸܢܘܿܢ. ܘܡܲܢ ܕܲܒ݂ܚܲܩܠܵܐ ܗ̄ܘܼ. ܠܵܐ ܢܸܬ݂ܗܦ݂ܸܟ݂ ܠܒܸܣܬ݁ܪܹܗ.


