# verses

text:
ܠܵܐ ܬܸܫܬܲܠܲܛ ܠܡܹܐܟܲܠ ܒܩܘܼܪ̈ܝܼܟ݂ܘܿܢ: ܡܲܥܣܵܪܹ̈ܐ ܕܲܥܒ̣ܘܼܪܟ݂ܘܿܢ: ܘܲܕ݂ܚܲܡܟ݂ܘܿܢ: ܘܲܕ݂ܡܸܫܚܟ݂ܘܿܢ: ܘܒܘܼܟ݂ܪܹ̈ܐ ܕܬ̣ܵܘܪ̈ܲܝܟ̇ܘܿܢ: ܘܲܕ݂ܥܵܢ̈ܟ݂ܘܿܢ. ܘܟ݂ܠ ܢܸܕ݂ܪ̈ܲܝܟ̇ܘܿܢ ܕܬܸܕ̇ܪܘܼܢ: ܘܩܘܼܪ̈ܢܵܢܲܝܟ̇ܘܿܢ: ܘܦܘܼܪ̈ܫܵܢܹܐ ܕܐܝܼܕܲܝ̈ܟ̇ܘܿܢ.


text:
ܐܸܠܵܐ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܬܹܐܟ݂ܠܝܼܘܗܝ ܕܲܫܢܵܐ ܒܲܫܢܵܐ: ܒܐܲܬ̣ܪܵܐ ܕܢܸܓ̣ܒܹ̇ܐ ܠܹܗ ܡܵܪܝܵܐ ܐܲܠܵܗܵܟ݂: ܐܲܢ̄ܬ̇ ܘܲܒ̣ܪܵܟ݂: ܘܒܲܪܬ̣ܵܟ݂: ܘܥܲܒ̣ܕܵܟ݂: ܘܐܲܡܬ̣ܵܟ݂: ܘܠܹܘܵܝܵܐ ܕܲܒ̣ܩܘܼܪ̈ܝܵܟ݂: ܘܬܸܚܕܸ̇ܐ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܒܟ݂ܠܡܸܕܸ̇ܡ ܕܡܵܘܫܸܛ ܐܲܢ̄ܬ̇ ܐܝܼܕ݂ܵܟ݂.


text:
ܘܟܲܕ݂ ܢܪܵܘܲܚ ܡܵܪܝܵܐ ܐܲܠܵܗܵܟ݂ ܬܚܘܼܡܵܟ݂ ܐܲܝܟ݂ ܕܐܸܡܲܪ ܠܵܟ݂: ܘܬܹܐܡܲܪ ܐܹܟ݂ܘܿܠ ܒܸܣܪܵܐ: ܡܸܛܠ ܕܪܵܓܵܐ ܢܲܦ̮ܫܵܟ݂ ܠܡܹܐܟܲܠ ܒܸܣܪܵܐ: ܒܟ݂ܠܗܹܝܢ ܪ̈ܓ̣ܝܼ̣ܵܬ̣ܵܐ ܕܢܲܦ̮ܫܵܟ݂ ܬܹܐܟ݂ܘܿܠ ܒܸܣܪܵܐ.


text:
ܘܐܸܢ ܪܲܚܝܼܩ ܗ̄ܘ̣ ܡܸܢܵܟ݂ ܐܲܬ̣ܪܵܐ ܕܢܸܓ̣ܒܹ̇ܐ ܡܵܪܝܵܐ ܐܲܠܵܗܵܟ݂ ܕܲܢܣܝܼܡ ܫܡܹܗ ܬܲܡܵܢ: ܟܘܿܣ ܡ̣ܢ ܬܵܘܪ̈ܲܝܟ: ܘܡ̣ܢ ܥܵܢܵܟ݂: ܕܝܵܗܹܒ̣ ܠܵܟ݂ ܡܵܪܝܵܐ ܐܲܠܵܗܵܟ݂ ܐܲܝܟ݂ ܕܦܲܩܕ݂ܵܟ݂: ܘܐܲܟ݂ܘܿܠ ܒܩܘܼܪ̈ܝܵܟ݂: ܒܟ݂ܠܗܹܝܢ ܪ̈ܓ̣ܝܼܓ̣ܵܬ̣ܵܐ ܕܢܲܦ̮ܫܵܟ݂.


text:
ܒܪܲܡ ܕܹܝܢ ܐܲܝܟ݂ ܕܡܸܬ̣ܐܟܸܠ ܛܲܒ̣ܝܵܐ ܘܐܲܝܠܵܐ: ܗܵܟܲܢܵܐ ܬܹܐܟ݂ܠܝܼܘܗܝ: ܕܲܛܡܲܐ ܘܕܲܕ݂ܟܸܐ ܐܲܟ݂ܚܕ݂ܵܐ ܬܹܐܟ݂ܠܘܼܢܹܗ.


text:
ܒܲܠܚܘܿܕ݂ ܐܸܬ̣ܚܲܝܲܠܘ ܕܠܵܐ ܬܹܐܟ݂ܠܘܼܢ ܕܡܵܐ: ܡܸܛܠ ܕܲܕ݂ܡܵܐ ܢܲܦ̮ܫܵܐ ܗ̄ܘ̣. ܠܵܐ ܬܹܐܟ݂ܘܿܠ ܢܲܦ̮ܫܵܐ ܥܲܡ ܒܸܣܪܵܐ.


text:
ܠܵܐ ܬܹܐܟ݂ܠܝܼܘܗܝ: ܕܢܸܛܐܲܒ̣ ܠܵܟ݂ ܘܠܲܒ̣̈ܢܲܝܟ ܡ̣ܢ ܒܵܬ̣ܪܵܟ݂: ܟܲܕ݂ ܬܸܥܒܸ̇ܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ ܐܲܠܵܗܵܟ݂.


text:
ܘܲܥܒܸܕ݂ ܝܲܩܕܵܟ݂ ܫܲܠܡܵܐ ܒܸܣܪܵܐ ܘܲܕ݂ܡܵܐ ܥܲܠ ܡܲܕ݂ܒ̇ܚܹܗ ܕܡܵܪܝܵܐ ܐܲܠܵܗܵܟ݂: ܘܲܕ݂ܡܵܐ ܕܕܸܒ̣ܚܲܝ̈ܟ ܢܸܬ̣ܐܫܸܕ݂ ܥܲܠ ܡܲܕ݂ܒ̇ܚܹܗ ܕܡܵܪܝܵܐ ܐܲܠܵܗܵܟ݂: ܘܒܸܣܪܵܐ ܐܲܟ݂ܘܿܠ.


text:
ܛܲܪ ܘܲܫܡܲܥ ܗܵܠܹܝܢ ܟܠܗܘܿܢ ܦܘܼܩ̈ܕܵܢܹܐ ܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ: ܕܢܸܛܐܲܒ̣ ܠܵܟ݂ ܘܠܲܒ̣ܢܲܝ̈ܟ ܡ̣ܢ ܒܵܬ̣ܪܵܟ݂ ܠܥܵܠܲܡ: ܟܲܕ݂ ܬܸܥܒܸ̇ܕ݂ ܕܛܵܒ̣ ܘܲܕ݂ܫܲܦܝܼܪ ܩܕ݂ܵܡ ܡܵܪܝܵܐ ܐܲܠܵܗܵܟ݂.


text:
ܘܟܲܕ݂ ܢܵܘܒܸ̇ܕ݂ ܡܵܪܝܵܐ ܐܲܠܵܗܵܟ݂ ܥܲܡܡܹ̈ܐ ܕܐܵܙܹܠ ܐܲܢ̄ܬ̇ ܠܘܵܬ̣ܗܘܿܢ: ܘܢܵܘܒܸ̇ܕ݂ ܐܸܢܘܿܢ ܡ̣ܢ ܩܕ݂ܵܡܲܝܟ: ܘܬܹܐܐܪܲܬ̣ ܐܸܢܘܿܢ ܘܬܸܬܸ̇ܒ̣ ܒܐܲܪܥܗܘܿܢ .


text:
ܐܸܙܕܲܗܪ ܕܠܵܐ ܬܸܛܥܸܐ ܒܵܬܲܪܗܘܿܢ: ܡ̣ܢ ܒܵܬܲܪ ܕܡܵܘܒܸ̇ܕ݂ ܠܗܘܿܢ ܡܵܪܝܵܐ ܡ̣ܢ ܩܕ݂ܵܡܲܝܟ: ܘܠܵܐ ܬܫܲܐܸܠ ܥܲܠ ܐܲܠܵܗܲܝ̈ܗܘܿܢ: ܘܬܹܐܡܲܪ ܐܲܝܟܲܢܵܐ ܦܵܠܚܝܼܢ ܗ̄ܘ̣ܵܘ ܥܲܡܡܹ̈ܐ ܗܵܠܹܝܢ ܠܐܲܠܵܗܲܝ̈ܗܘܿܢ: ܕܐܸܥܒܸ̇ܕ݂ ܐܵܦ ܐܸܢܵܐ ܐܲܟ݂ܘܵܬ̣ܗܘܿܢ.


text:
ܐܲܢ̄ܬ̇ ܕܹܝܢ ܠܵܐ ܬܸܥܒܸ̇ܕ݂ ܗܵܟܲܢܵܐ ܠܡܵܪܝܵܐ ܐܲܠܵܗܵܟ݂: ܡܸܛܠ ܕܟ݂ܠ ܕܲܣܢܵܐ ܘܐܲܣܠܝܼ ܡܵܪܝܵܐ ܥܒܲܕ݂ܘ ܠܐܲܠܵܠܲܝ̈ܗܘܿܢ. ܘܐܵܦ ܒܢܲܝ̈ܗܘܿܢ ܘܲܒ̣̈ܢܵܬ̣ܗܘܿܢ ܐܵܘܩܸܕ݂ܘ ܒܢܘܼܪܵܐ ܠܐܲܠܵܗܲܝ̈ܗܘܿܢ.


text:
ܘܬܸܗܘܸܐ ܐܵܬ̤ܵܐ ܘܬܸܕ݂ܡܘܼܪܬܵܐ ܕܐܵܡܲܪ ܠܵܟ݂: ܘܢܹܐܡܲܪ ܠܵܟ݂ ܕܬ̣ܵܐ ܢܹܐܙܲܠ ܒܵܬܲܪ ܐܲܠܵܗܹ̈ܐ ܐ̄ܚܪ̈ܵܢܹܐ: ܕܠܵܐ ܝܵܕܲܥ ܐܲܢ̄ܬ̇ ܠܗܘܿܢ: ܘܢܸܦܠܘܿܚ ܐܸܢܘܿܢ.


text:
ܠܵܐ ܬܸܫܡܲܥ ܠܦܸܬ̣ܓ̣̇ܵܡܵܘ̈ܗܝ ܕܲܢܒ̣ܝܼܵܐ ܗܵܘ̇: ܐܵܘ ܕܚܵܠܹܡ ܚܸܠܡܹ̈ܐ ܗܵܘ̇: ܡܸܛܠ ܕܲܡܢܲܣܵܝܘܼ ܡܢܲܣܸܐ ܠܟ݂ܘܿܢ ܡܵܪܝܵܐ ܐܲܠܵܗܟ݂ܘܿܢ: ܕܢܸܕܲܥ ܐܸܢ ܪܵܚܡܝܼܢ ܐ̄ܢܬ̇ܘܿܢ ܠܹܗ ܠܡܵܪܝܵܐ ܐܲܠܵܗܟ݂ܘܿܢ: ܡ̣ܢ ܟܠܹܗ ܠܸܒ̇ܟ݂ܘܿܢ: ܘܡ̣ܢ ܟܠܵܗ̇ ܢܲܦ̮ܫܟ݂ܘܿܢ.


text:
ܒܵܬܲܪ ܡܵܪܝܵܐ ܐܲܠܵܗܟ݂ܘܿܢ ܙܸܠܘ: ܘܠܹܗ ܕܚܲܠܘ: ܘܦܘܼܩܕܵܢܵܘ̈ܗܝ ܛܲܪܘ: ܘܠܹܗ ܫܡܲܥܘܼ: ܘܠܹܗ ܦܠܘܿܚܘ: ܘܠܹܗ ܐܸܬ̣ܢܲܩܲܦܘ.


text:
ܘܲܢܒ̣ܝܼܵܐ ܗܵܘ̇: ܐܵܘ ܚܵܠܹܡ ܚܸܠܡܹ̈ܐ ܗܵܘ̇: ܢܸܬ̣ܩܲܛܸܠ: ܥܲܠ ܕܡܲܠܸܠ ܥܵܘ̣ܠܵܐ ܩܕ݂ܵܡ ܡܵܪܝܵܐ ܐܲܠܵܗܟ݂ܘܿܢ: ܕܐܲܦܸܩܟ݂ܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܘܲܦܪܲܩܟ݂ܘܿܢ ܡ̣ܢ ܒܹܝܬ̣ ܥܲܒ̣ܕ̇ܘܼܬ̣ܵܐ: ܕܢܲܛܥܹܝܟ݂ ܡ̣ܢ ܐܘܼܪܚܵܐ ܕܦܲܩܕܵܟ݂ ܡܵܪܝܵܐ ܐܲܠܵܗܵܟ݂ ܠܡܹܐܙܲܠ ܒܵܗ̇: ܘܒܲܥܲܪ ܒܝܼܫܬܵܐ ܡ̣ܢ ܓܵܘܵܟ݂.


text:
ܘܐܸܢ ܢܓܲܪܓ̣ܵܟ݂ ܐܲܚܘܼܟ݂ ܒܲܪ ܐܸܡܵܟ݂: ܐܵܘ ܒܪܵܟ݂: ܐܵܘ ܒܲܪܬ̣ܵܟ݂: ܐܵܘ ܐܲܢ̄ܬܲܬ̣ ܩܝܵܡܵܟ݂: ܐܵܘ ܪܵܚܡܵܟ݂ ܕܐܲܝܟ݂ ܢܲܦ̮ܣܵܟ݂: ܒܣܸܬ̣ܪܵܐ: ܘܢܹܐܡܲܪ ܠܵܟ݂: ܬܵܐ ܢܹܐܙܲܠ ܢܸܦܠܘܿܚ ܠܐܲܠܵܗܹ̈ܐ ܐ̄ܚܪ̈ܵܢܹܐ ܕܠܵܐ ܝܼܕܲܥܬ̇ ܐܲܢ̄ܬ̇ ܘܐܲܒ̣ܵܗܲܝ̈ܟ.


text:
ܡ̣ܢ ܐܲܠܵܗܹ̈ܐ ܕܥܲܡܡܹ̈ܐ ܕܒܲܚܕ݂ܵܪ̈ܲܝܟ̇ܘܿܢ: ܕܩܲܪܝܼܒ̣ܝܼܢ ܠܟ݂ܘܿܢ ܐܵܘ ܕܪܲܚܝܼܩܝܼܢ ܡܸܢܟ݂ܘܿܢ ܡ̣ܢ ܣܵܘ̈ܦܹܝܗ̇ ܕܐܲܪܥܵܐ ܘܲܥܕܲܡܵܐ ܠܣܵܘ̈ܦܹܝܗ̇ ܕܐܲܪܥܵܐ.


text:
ܘܪܘܼܓ̣ܡܘܼܗܝ ܒܟܹܐܦܹ̈ܐ ܘܲܢܡܘܼܬ̣: ܥܲܠ ܕܲܒ̣ܥܵܐ ܠܡܲܛܥܵܝܘܼܬ̣ܵܟ݂ ܡ̣ܢ ܡܵܪܝܵܐ ܐܲܠܵܗܵܟ݂: ܕܐܲܦܩܵܟ݂ ܡ̣ܢ ܐܲܪܥܵܐ ܕܡܸܨܪܹܝܢ: ܡ̣ܢ ܒܹܝܬ̣ ܥܲܒ̣ܕ̇ܘܼܬ̣ܵܐ.


text:
ܘܟ݂ܠܗܘܿܢ ܕܒܹܝܬ̣ ܝܼܣܪܵܝܹܠ ܢܸܫܡܥܘܼܢ ܘܢܸܕ݂ܚܠܘܼܢ: ܘܠܵܐ ܢܵܘܣܦܘܼܢ ܠܡܸܥܒܲܕ݂ ܐܲܝܟ݂ ܦܸܬ̣ܓ̣ܵܡܵܐ ܗܵܢܵܐ ܒܝܼܫܵܐ ܒܲܝܢܵܬ̣ܟ݂ܘܿܢ.


text:
ܢܦܲܩܘ ܓܲܒ̣ܪܹ̈ܐ ܒ̈ܢܲܝ ܚܛܵܐ ܡ̣ܢ ܓܵܘܵܟ݂: ܘܐܲܛܥܝܼܘ ܠܐ̄ܢܵܫܵܐ ܕܲܩܪܝܼܬ̣ܗܘܿܢ: ܘܐܸܡܲܪܘ ܢܹܐܙܲܠ ܢܸܦܠܘܿܚ ܠܐܲܠܵܗܹ̈ܐ ܐ̄ܚܪ̈ܵܢܹܐ ܕܠܵܐ ܝܼܕܲܥܬ̇ܘܿܢ.


text:
ܬܒܲܥ ܘܲܒ̣ܨܝܼ ܘܫܲܐܸܠ ܫܲܦܝܼܪ: ܐܸܢ ܫܲܪܝܼܪܵܐܝܼܬ̣ ܐܝܼܬ̣ܵܘܗܝ ܦܸܬ̣ܓ̣ܵܡܵܐ: ܘܐܸܬ̣ܥܲܒ̣ܕܲܬ̤ ܛܲܢܦܘܼܬ̣ܵܐ ܗܵܕܹܐ ܒܓ̣ܵܘܵܟ݂.


text:
ܚܪܘܿܒ̣ ܠܥܵܡܘܿܪܹ̈ܝܗ̇ ܕܲܩܪܝܼܬ̣ܵܐ ܗܵܝ̇ ܒܦܘܼܡܵܐ ܕܚܲܪܒܵܐ: ܚܪܘܿܒܹܝܗ̇ ܘܲܠܟ݂ܠ ܕܐܝܼܬ̣ ܒܵܗ̇: ܘܠܲܒ̣ܥܝܼܪܵܗ̇ ܒܦܘܼܡܵܐ ܕܚܲܪܒܵܐ.


text:
ܘܟ݂ܠܵܗ̇ ܒܸܙܬ̣ܵܗ̇ ܟܲܢܸܫ ܠܓ̣ܵܘ ܫܸܛܚܵܗ̇: ܘܐܵܘܩܕ݂ܝܼܗ̇ ܠܲܩܪܝܼܬ̣ܵܐ ܒܢܘܼܪܵܐ ܘܲܠܟ݂ܠܹܗ ܒܸܙܬ̣ܵܗ̇ ܠܲܓ̣ܡܲܪ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܘܬܸܗܘܸܐ ܬܸܠܵܐ ܠܥܵܠܲܡ: ܘܬ̣ܘܼܒ̣ ܠܵܐ ܬܸܬ̣ܒ̇ܢܸܐ.


text:
ܘܠܵܐ ܢܸܕ݂ܒܲܩ ܒܐܝܼܕ݂ܵܟ݂ ܡܸܕܸ̇ܡ ܡ̣ܢ ܚܸܪܡܵܐ: ܕܢܸܬ̣ܦܢܸܐ ܡܵܪܝܵܐ ܡ̣ܢ ܚܸܡܬ̣ܵܐ ܕܪܘܼܓ̣ܙܹܗ: ܘܢܸܬܸ̇ܠ ܠܵܟ݂ ܪ̈ܲܚܡܵܐ ܘܲܢܪܲܚܸܡ ܥܠܲܝܟ: ܘܢܸܪܡܚܵܟ݂ ܘܢܲܣܓܹܝܟ݂ ܐܲܝܟ݂ ܕܝܼܡܵܐ ܠܐܲܒ̣ܵܗܲܝ̈ܟ.


text:
ܐܸܢ ܬܸܫܡܲܥ ܒܩܵܠܹܗ ܕܡܵܪܝܵܐ ܐܲܠܵܗܵܟ݂: ܘܬܸܛܲܪ ܦܘܼܩܕܵܢܵܘ̈ܗܝ ܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ: ܘܬܸܥܒܸ̇ܕ݂ ܕܫܲܦܝܼܪ ܩܕ݂ܵܡ ܡܵܪܝܵܐ ܐܲܠܵܗܵܟ݂.


text:
ܒ̈ܢܲܝܵܐ ܐܲܢ̄ܬ̇ܘܿܢ ܕܡܵܪܝܵܐ ܐܲܠܵܗܟ݂ܘܿܢ: ܠܵܐ ܬܸܬ̣ܥܲܕ݂ܪܘܼܢ ܘܠܵܐ ܬܸܥܒ̇ܕ݂ܘܼܢ ܩܘܼ̈ܕ݂ܚܵܬ̣ܵܐ ܒܹܝܬ̣ ܥܲܝܢܲܝ̈ܟ̇ܘܿܢ ܥܲܠ ܡܝܼܬ̣ܵܐ.


text:
ܡܸܛܠ ܕܥܲܡܵܐ ܐܲܢ̄ܬ̇ ܩܲܕ̇ܝܼܫܵܐ ܠܡܵܪܝܵܐ ܐܲܠܵܗܵܟ݂: ܘܠܵܟ݂ ܓ̣ܒ̣ܵܐ ܡܵܪܝܵܐ ܐܲܠܵܗܵܟ݂ ܕܬܸܗܘܸܐ ܠܹܗ. ܥܲܡܵܐ ܚܲܒ̇ܝܼܒ̣ܵܐ: ܛܵܒ̣ ܡ̣ܢ ܟܠܗܘܿܢ ܥܲܡܡܹ̈ܐ ܕܥܲܠ ܐܲܦܲܝ̈ ܐܲܪܥܵܐ.


text:
ܗܵܠܹܝܢ ܕܹܝܢ ܠܵܐ ܬܹܐܟ݂ܠܘܼܢ: ܡ̣ܢ ܐܲܝܠܹܝܢ ܕܡܸܬ̣ܓܵܘܪܪܝܼܢ: ܘܡ̣ܢ ܐܲܝܠܹܝܢ ܕܨܲܪ̈ܝܵܢ ܦܲܪ̈ܣܵܬ̣ܗܘܿܢ ܨ̈ܠܵܦܵܢ ܨ̈ܠܵܦܵܢ: ܓܲܡܠܵܐ: ܘܐܲܪܢܒ̣ܵܐ: ܘܲܣܓ̣ܵܣܵܐ: ܕܡܸܬ̣ܓܵܘܪܪܝܼܢ ܘܦܲܪ̈ܣܵܬ̣ܗܘܿܢ ܠܵܐ ܨܲܪ̈ܝܵܢ: ܛܲܡܐܝܼܢ ܐܸܢܘܿܢ ܠܟ݂ܘܿܢ.


text:
ܘܲܚܙܝܼܪܵܐ ܕܨܲܪܝܵܐ ܦܲܪܣܵܬܹܗ ܘܠܵܐ ܡܸܬ̣ܓܵܘܪܲܪ: ܛܡܲܐ ܗ̄ܘ̣ ܠܟ݂ܘܿܢ. ܡ̣ܢ ܒܸܣܪܗܘܿܢ ܠܵܐ ܬܹܐܟ݂ܠܘܼܢ: ܘܲܠܦܲܓ̣ܪ̈ܲܝܗܘܿܢ ܠܵܐ ܬܸܬ̣ܩܲܪܒ̣ܘܼܢ.


text:
ܐܵܘ ܙܲܒܸ̇ܢܲܝܗܝ ܠܢܘܼܟ݂ܪܵܝܵܐ: ܡܸܛܠ ܕܥܲܡܵܐ ܐܲܢܬ̇ ܩܲܕ̇ܝܼܫܵܐ ܠܡܵܪܝܵܐ ܐܲܠܵܗܵܟ݂. ܠܵܐ ܬܒܲܫܸܠ ܓܲܕ݂ܝܵܐ ܒܚܲܠܒ̣ܵܐ ܕܐܸܡܹܗ.


text:
ܘܐܲܟ݂ܘܿܠ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܒܐܲܬ̣ܪܵܐ ܕܓ̣ܵܒܹ̇ܐ ܠܡܲܫܪܵܝܘܼ ܫܡܹܗ ܬܲܡܵܢ: ܡܲܥܣܵܪܹ̈ܐ ܕܲܥܒ̣ܘܼܪܵܟ݂ ܘܲܕ݂ܚܲܡܪܵܟ݂: ܘܲܕ݂ܡܸܫܚܵܟ݂: ܘܒ̣ܘܼܟ݂ܪܹ̈ܐ ܕܬ̣ܵܘܪ̈ܲܝܟ ܘܲܕ݂ܥܵܢܵܟ݂: ܘܬܹܐܠܲܦ ܠܡܸܕ݂ܚܲܠ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܐܸܢ ܣܲܓ̇ܝܼܐܵܐ ܗ̄ܝܼ ܡܸܢܵܟ݂ ܐܘܼܪܚܵܐ: ܘܠܵܐ ܡܸܫܟܲܚ ܐܲܢ̄ܬ̇ ܠܡܸܫܩܠܹܗ: ܡܸܛܠ ܕܪܲܚܝܼܩ ܗ̄ܘ̣ ܡܸܢܵܟ݂ ܐܲܬ̣ܪܵܐ ܕܓ̣ܵܒܹ̇ܐ ܡܵܪܝܵܐ ܐܲܠܵܗܵܟ݂ ܠܡܲܫܪܵܝܘܼ ܫܡܹܗ ܬܲܡܵܢ: ܡܵܐ ܕܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂.


text:
ܘܲܙܒܸܢ ܒܟܸܣܦܵܐ ܟܠ ܕܪܵܓܵܐ ܢܲܦ̮ܫܵܟ݂: ܡ̣ܢ ܬܵܘܪܹ̈ܐ: ܘܡ̣ܢ ܥܵـ̈ܢܹܐ: ܘܡ̣ܢ ܚܲܡܪܵܐ ܘܡ̣ܢ ܫܲܟ݂ܪܵܐ: ܘܡ̣ܢ ܟܠ ܕܫܵܐܠܵܐ ܠܵܟ݂ ܢܲܦ̮ܫܵܟ݂: ܘܐܲܟ݂ܘܿܠ ܬܲܡܵܢ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܘܲܚܕ݂ܝܼ ܐܲܢ̄ܬ̇ ܘܒܲܝܬܵܟ݂.


text:
ܘܢܹܐܬܸܐ ܠܹܘܵܝܵܐ ܕܠܲܝܬ̇ ܠܹܗ ܝܵܪܬ̇ܘܼܬ̣ܵܐ ܘܦܵܠܓܘܼܬ̣ܵܐ ܥܲܡܵܟ݂: ܘܐܲܝܢܵܐ ܕܡܸܬ̣ܦܢܸܐ ܠܘܵܬ̣ܝ: ܘܝܲܬ̣ܡܵܐ: ܘܐܲܪܡܲܠܬܵܐ ܕܲܒ̣ܩܘܼܪ̈ܝܵܟ݂: ܘܢܹܐܟ݂ܠܘܼܢ ܘܢܸܣܒ̇ܥܘܼܢ. ܕܲܢܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂ ܒܟ݂ܠܹܗ ܥܒ̣ܵܕ݂ܵܐ ܕܐܝܼܕܲܝ̈ܟ ܕܬܸܥܒܸ̇ܕ݂.


text:
ܘܗܵܢܵܘ ܙܸܕ݂ܩܹܗ ܕܫܘܼܒ̣ܩܵܢܵܐ: ܢܸܫܒ̇ܘܿܩ ܟܠ ܓܲܒ̣ܪܵܐ ܡܵܪܹܐ ܚܵܘܒܵܐ ܕܚܲܝܵܒ̣ ܠܹܗ ܚܲܒ̣ܪܹܗ: ܠܵܐ ܢܸܬ̣ܒܲܥ ܡ̣ܢ ܚܲܒ̣ܪܹܗ ܘܡ̣ܢ ܐܲܚܘܼܗܝ: ܡܸܛܠ ܕܐܸܬ̣ܩܪܝܼ ܫܘܼܒ̣ܩܵܢܵܐ ܠܡܵܪܝܵܐ.


text:
ܕܠܵܐ ܢܸܗܘܸܐ ܒܲܝܢܵܬ̣ܟ݂ܘܿܢ ܡܸܣܟܹ̇ܢܵܐ: ܡܸܛܠ ܕܲܡܒܲܪܵܟ݂ܘܼ ܢܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂: ܒܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂ ܠܡܹܐܪܬܵܗ̇.


text:
ܘܐܸܢ ܬܸܫܡܲܥ ܒܩܵܠܹܗ ܕܡܵܪܝܵܐ ܐܲܠܵܗܵܟ݂: ܘܬܸܛܲܪ ܘܬܸܥܒܸ̇ܕ݂ ܗܵܢܵܐ ܟܠܹܗ ܦܘܼܩܕܵܢܵܐ ܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ.


text:
ܢܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂ ܐܲܝܟ݂ ܕܐܸܡܲܪ ܠܵܟ݂. ܬܵܘܙܸܦ ܠܥܲܡܡܹ̈ܐ ܣܲܓܝܼ̈ܐܹܐ ܘܐܲܢ̄ܬ̇ ܠܵܐ ܬܹܐܙܲܦ. ܘܬܸܫܬܲܠܲܛ ܒܥܲܡܡܹ̈ܐ ܣܲܓ̇ܝܼ̈ܐܹܐ: ܘܒ̣ܵܟ݂ ܠܵܐ ܢܸܫܬܲܠܛܘܼܢ.


text:
ܘܐܸܢ ܢܸܗܘܸܐ ܒܲܝܢܵܬ̣ܟ݂ܘܿܢ ܡܸܣܟܹܢܵܐ ܚܲܕ݂ ܡ̣ܢ ܐܲܚܲܝ̈ܟ̇ܘܿܢ: ܒܲܚܕ݂ܵܐ ܡ̣ܢ ܩܘܼܪ̈ܝܼܟ݂ܘܿܢ: ܒܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܠܵܐ ܬܲܥܫܸܢ ܠܸܒܵܟ݂: ܘܠܵܐ ܬܹܐܚܘܿܕ݂ ܐܝܼܕ݂ܵܟ݂ ܡ̣ܢ ܐܲܚܘܼܟ݂ ܡܸܣܟܹ̇ܢܵܐ.


text:
ܐܸܙܕܲܗ̄ܪ ܕܲܠܡܵܐ ܢܸܗܘܸܐ ܦܸܬ̣ܓ̣ܵܡܵܐ ܕܥܵܘܠܵܐ ܒܠܸܒܵܟ݂: ܘܬܹܐܡܲܪ. ܩܸܪܒܲܬ̤ ܫܲܢ̄ܬܵܐ ܕܫܵܒ̣ܘܿܥܵܐ ܫܲܢ̄ܬܵܐ ܕܫܘܼܒ̣ܩܵܢܵܐ: ܘܬܸܒ̣ܐܲܫ ܥܲܝܢܵܟ݂ ܒܐܲܚܘܼܟ݂ ܡܸܣܟܹ̇ܢܵܐ ܘܠܵܐ ܬܸܬܸ̇ܠ ܠܹܗ: ܘܢܸܩܪܸܐ ܥܠܲܝܟ ܠܡܵܪܝܵܐ: ܘܢܸܗܘܸܐ ܥܠܲܝܟ ܚܛܵܗܵܐ.


text:
ܐܸܠܵܐ ܗܲܒ̣ ܠܹܗ: ܘܠܵܐ ܢܸܒ̣ܐܲܫ ܠܸܒܵܟ݂ ܡܵܐ ܕܝܵܗܹ̇ܒ̣ ܐܲܢ̄ܬ̇ ܠܹܗ. ܕܡܸܛܠ ܦܸܬ̣ܓ̣ܵܡܵܐ ܗܵܢܵܐ: ܢܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂ ܒܟ݂ܠܗܘܿܢ ܥܒ̣ܵܕܲܝ̈ܟ ܘܲܒ̣ܟ݂ܠ ܡܸܕܸ̇ܡ ܕܡܵܘܫܸܛ ܐܲܢ̄ܬ̇ ܐܝܼܕ݂ܵܟ݂.


text:
ܠܵܐ ܓܹܝܪ ܓܵܡܲܪ ܡܸܣܟܹ̇ܢܵܐ ܡ̣ܢ ܓܵܘ ܐܲܪܥܵܐ: ܡܸܛܠ ܗܵܢܵܐ ܡܦܲܩܸܕ݂ ܐ̄ܢܵܐ ܠܵܟ݂ ܘܐܵܡܲܪ ܐ̄ܢܵܐ ܠܵܟ݂: ܕܬܸܦܬܲܚ ܐܝܼܕ݂ܵܟ݂ ܠܐܲܚܘܼܟ݂ ܡܸܣܟܹ̇ܢܵܐ ܘܲܠܒ̣ܵܝܫܵܐ ܕܒܲܐܪܥܵܟ݂.


text:
ܘܟܲܕ݂ ܢܸܙܕܲܒܲܢ ܠܵܟ݂ ܐܲܚܘܼܟ݂ ܥܸܒ̣ܪܵܝܵܐ ܐܵܘ ܥܸܒ̣ܪܵܝܬܵܐ: ܫܸܬ̣ ܫܢ̈ܝܼܢ ܢܸܦܠܚܵܟ݂: ܘܲܠܫܲܢ̄ܬܵܐ ܕܲܫܒܲܥ ܫܒ̣ܘܿܩܲܝܗܝ ܒܲܪ ܚܹܐܪܹ̈ܐ ܡ̣ܢ ܠܘܵܬ̣ܵܟ݂.


text:
ܐܸܠܵܐ ܦܪܘܿܫ ܘܗܲܒ̣ ܠܹܗ ܡ̣ܢ ܥܵܢܵܟ݂: ܘܡ̣ܢ ܬܵܘܪ̈ܲܝܟ: ܘܡ̣ܢ ܐܸܕܪܵܟ݂: ܘܡ̣ܢ ܡܲܥܨܲܪܬܵܟ݂. ܡ̣ܢ ܡܸܕܸ̇ܡ ܕܝܲܗ̄ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂ ܗܲܒ̣ ܠܹܗ.


text:
ܘܐܸܬ̄ܕܲܟ݂ܪ ܕܥܲܒ̣ܕܵܐ ܗ̤ܘܲܝܬ̇ ܒܡܸܨܪܹܝܢ: ܘܦܲܪܩܵܟ݂ ܡܵܪܝܵܐ ܐܲܠܵܗܵܟ݂: ܡܸܛܠ ܗܵܢܵܐ ܡܦܲܩܸܕ݂ ܐ̄ܢܵܐ ܠܵܟ݂ ܦܸܬ̣ܓ̣ܵܡܵܐ ܗܵܢܵܐ ܝܵܘܡܵܢܵܐ.


text:
ܣܲܒ̣ ܡܲܩܒ̣ܵܐ ܩܘܿܒ̣ ܐܸܕ݂ܢܹܗ ܥܲܠ ܬܲܪܥܵܐ ܘܢܸܗܘܸܐ ܠܵܟ݂ ܥܲܒ̣ܕܵܐ ܠܥܵܠܲܡ. ܘܐܵܦ ܠܐܲܡܬ̣ܵܟ݂ ܗܵܟܲܢܵܐ ܬܸܥܒܸ̇ܕ݂ ܠܵܗ̇.


text:
ܘܠܵܐ ܢܸܬ̣ܒ̇ܐܸܫ ܒܥܲܝܢܲܝ̈ܟ ܡܵܐ ܕܫܵܒܹ̇ܩ ܐܲܢ̄ܬ̇ ܠܹܗ ܒܲܪ ܚܹܐܪܹ̈ܐ ܡ̣ܢ ܠܘܵܬ̣ܵܟ݂: ܡܸܛܠ ܕܚܲܕ݂ ܬܪܹܝܢ ܒܐܲܓ̣ܪܵܐ ܕܐܲܓ̣ܝܼܪܵܐ ܦܲܠܚܵܟ݂ ܫܸܬ̣ ܫܢ̈ܝܼܢ: ܘܲܢܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂ ܒܟ݂ܠܡܸܕܸ̇ܡ ܕܥܵܒܹ̇ܕ݂ ܐܲܢ̄ܬ̇.


text:
ܟܠ ܒܙܼܟ݂ܪܵܐ ܕܡܸܬ̣ܝܼܠܸܕ݂ ܒܬ̣ܵܘܪ̈ܲܝܟ: ܘܲܒ̣ܥܵـ̈ܢܵܟ݂ ܕܸܟ݂ܪܵܐ: ܩܲܕܸ̇ܫ ܠܡܵܪܝܵܐ ܐܲܠܵܗܵܟ݂: ܠܵܐ ܬܸܦܠܘܿܚ ܒܒܘܼܟ݂ܪܹ̈ܐ ܕܬ̣ܵܘܪ̈ܲܝܟ: ܘܠܵܐ ܬܸܓܘܿܙ ܒܘܼܟ݂ܪܹ̈ܐ ܕܥܵܢܵܟ݂.


text:
ܐܸܠܵܐ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܐܲܟ݂ܘܿܠܲܝܗܝ ܕܲܫܢܵܐ ܒܲܫܢܵܐ: ܒܐܲܬ̣ܪܵܐ ܕܓ̣ܵܒܹܐ ܡܵܪܝܵܐ ܐܲܠܵܗܵܟ݂: ܐܲܢ̄ܬ̇ ܘܒܲܝܬܵܟ݂.


text:
ܘܐܸܢ ܢܸܗܘܸܐ ܒܹܗ ܡܘܼܡܵܐ: ܐܵܘ ܢܸܬ̣ܚܓܲܪ ܐܵܘ ܢܸܬ̣ܥܵܘܲܪ: ܐܵܘ ܟܠ ܡܘܼܡ ܕܲܣܢܸܐ: ܠܵܐ ܬܩܲܪܒ̣ܝܼܘܗܝ ܠܡܵܪܝܵܐ ܐܲܠܵܗܵܟ݂.


text:
ܛܲܪ ܝܲܪܚܵܐ ܕܗܲܒܵܒܹ̈ܐ ܘܲܥܒܸܕ݂ ܦܸܨܚܵܐ ܠܡܵܪܝܵܐ ܐܠܵܗܵܟ݂: ܡܸܛܠ ܕܲܒ̣ܝܲܪܚܵܐ ܕܗܲܒܵܒܹ̈ܐ ܐܲܦܩܵܟ݂ ܡܵܪܝܵܐ ܐܲܠܵܗܵܟ݂ ܡ̣ܢ ܡܸܨܪܹܝܢ ܒܠܸܠܝܵܐ.


text:
ܘܟ݂ܘܿܣ ܦܸܨܚܵܐ ܠܡܵܪܝܵܐ ܐܲܠܵܗܵܟ݂ ܡ̣ܢ ܥܵـ̈ܢܵܐ ܘܡ̣ܢ ܬܵܘܪܹ̈ܐ: ܒܐܲܬ̣ܪܵܐ ܕܓ̣ܵܒܹܐ ܡܵܪܝܵܐ ܐܲܠܵܗܵܟ݂ ܠܡܲܫܪܵܝܘܼ ܫܡܹܗ ܬܲܡܵܢ.


text:
ܠܵܐ ܬܹܐܟ݂ܘܿܠ ܥܠܵܘܗܝ ܚܲܡܝܼܥܵܐ: ܐܸܠܵܐ ܫܲܒ̣ܥܵܐ ܝܵܘ̈ܡܝܼܢ ܐܲܟ݂ܘܿܠ ܥܠܵܘܗܝ ܦܲܛܝܼܪܵܐ: ܠܲܚܡܵܐ ܡܡܲܟ̇ܟ݂ܵܐ: ܡܸܛܠ ܕܲܒ̣ܣܘܼܪܗܵܒ̣ܵܐ ܢܦܲܩܬ̇ܘܿܢ ܡ̣ܢ ܡܸܨܪܹܝܢ: ܕܬܸܗܘܸܐ ܡܸܬ̇ܕ̇ܟܲܪ ܝܵܘܡܵܐ ܕܲܢܦܲܩܬ̇ ܒܹܗ ܡ̣ܢ ܡܸܨܪܹܝܢ ܟܠܗܘܿܢ ܝܵܘ̈ܡܲܝ ܚܲܝܲܝ̈ܟ.


text:
ܘܠܵܐ ܢܸܬ̣ܚܙܸܐ ܚܲܡܝܼܥܵܐ ܒܟ݂ܠܹܗ ܬܚܘܼܡܵܟ݂ ܫܲܒ̣ܥܵܐ ܝܵܘ̈ܡܝܼܢ: ܘܠܵܐ ܢܒ̣ܘܼܬ̣ ܡ̣ܢ ܒܸܣܪܵܐ ܕܢܵܟܹܣ. ܐܲܢ̄ܬ̇ ܒܪܲܡܫܵܐ ܒܝܵܘܡܵܐ ܩܲܕ݂ܡܵܝܵܐ ܠܨܲܦܪܵܐ.


text:
ܫܬܵܐ ܝܵܘ̈ܡܝܼܢ ܬܹܐܟ݂ܘܿܠ ܦܲܛܝܼܪܵܐ: ܘܝܵܘܡܵܐ ܕܫܲܒ̣ܥܵܐ ܟܢܘܼܫܝܵܐ ܗ̄ܘ̣ ܠܡܵܪܝܵܐ ܐܲܠܵܗܟ݂ܘܿܢ: ܠܵܐ ܬܸܥܒ̇ܕ݂ܘܼܢ ܒܹܗ ܟܠ ܥܒ̣ܵܕ݂ܵܐ.


text:
ܫܲܒ̣ܥܵܐ ܫܵܒ̣ܘܿܥ̈ܝܼܢ ܬܸܡܢܸܐ ܠܵܟ݂. ܡܵܐ ܕܲܡܫܲܪܸܐ ܐܲܢ̄ܬ̇ ܡܲܓܠܵܐ ܒܩܵܝܑܹܡܬ̣ܵܐ: ܫܲܪܵܐ ܠܡܸܡܢܵܐ ܫܲܒ̣ܥܵܐ ܫܲܒ̣ܘܿܥܝܼ̈ܢ.


text:
ܘܲܥܒܸܕ݂ ܥܲܕ݂ܥܹܕ݂ܵܐ ܕܫܵܒ̣ܘܿܥܹ̈ܐ ܠܡܵܪܝܵܐ ܐܲܠܵܗܵܟ݂: ܡܸܣܲܬ̣ ܦܘܼܪܫܵܢܵܐ ܕܐܝܼܕܲܝ̈ܟ ܕܦܵܪܹܫ ܐܲܢ̄ܬ̇: ܐܲܝܟܲܢܵܐ ܕܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂.


text:
ܘܲܚܕ݂ܝܼ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܐܲܢ̄ܬ̇ ܘܲܒ̣ܪܵܟ݂: ܘܒܲܪܬ̣ܵܟ݂: ܘܥܲܒ̣ܕܵܟ݂: ܘܐܲܡܬ̣ܵܟ݂: ܘܠܹܘܝܵܐ ܕܲܒ̣ܩܘܼܪ̈ܝܵܟ݂: ܘܥܵܡܘܿܪܵܐ: ܘܝܲܬ̣ܡܵܐ: ܘܐܲܪܡܲܠܬ̣ܵܐ ܕܲܒ̣ܓ̣ܵܘܵܟ݂: ܒܐܲܬ̣ܪܵܐ ܕܓ̣ܵܝܹܐ ܡܵܪܝܵܐ ܐܲܠܵܗܵܟ݂ ܠܡܲܫܪܵܝܘܼ ܫܡܹܗ ܬܲܡܵܢ.


text:
ܘܲܚܕ݂ܝܼ ܒܥܲܕ݂ܥܹܕ݂ܵܟ݂ ܐܲܢ̄ܬ̇: ܘܲܒ̣ܪܵܟ݂: ܘܒܲܪܬ̣ܵܟ݂: ܘܥܲܒ̣ܕ݂ܵܟ݂: ܘܐܲܡܬ̣ܵܟ݂: ܘܠܹܘܵܝܵܐ: ܘܥܵܡܘܿܪܵܐ: ܘܝܲܬ̣ܡܵܐ: ܘܐܲܪܡܲܠܬܵܐ ܕܲܒ̣ܩܘܼܪ̈ܝܵܟ݂.


text:
ܫܲܒ̣ܥܵܐ ܝܵܘ̈ܡܝܼܢ ܥܒܸܕ݂ ܥܲܕ݂ܥܹܕ݂ܵܐ ܠܡܵܪܝܵܐ ܐܲܠܵܗܵܟ݂ ܒܐܲܬ̣ܪܵܐ ܕܓ̣ܵܒܹܐ ܡܵܪܝܵܐ: ܕܲܡܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂ ܒܟ݂ܠܵܗ̇ ܥܠܲܠܬ̣ܵܟ݂: ܘܲܒ̣ܟ݂ܠܹܗ ܥܒ̣ܵܕ݂ܵܐ ܕܐܝܼܕܲܝ̈ܟ: ܘܬܸܗܘܸܐ ܚܵܕܹܐ.


text:
ܬܠܵܬ̣ ܙܲܒ̣ܢ̈ܝܼܢ ܒܫܲܢ̄ܬܵܐ ܢܸܬ̣ܚܙܘܼܢ ܕܘܼܟ݂ܪ̈ܵܢܲܝܟ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܒܐܲܬ̣ܪܵܐ ܕܓ̣ܵܒܹܐ: ܒܥܲܕ݂ܥܹܕܪܵܐ ܕܦܲܛܝܼܪܹ̈ܐ: ܘܲܒ̣ܥܲܕ݂ܥܹܕ݂ܵܐ ܕܫܵܒ̣ܘܿܥܹ̈ܐ: ܘܲܒ̣ܥܲܕ݂ܥܹܕ݂ܵܐ ܕܲܡ̈ܛܲܠܠܹܐ. ܘܠܵܐ ܬܸܬ̣ܚܙܸܐ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܣܪܝܼܩܵܐܝܼܬ̣.


text:
ܕܲܝܵܢܹ̈ܐ ܘܣܵܦܪܹ̈ܐ ܥܒܸܕ݂ ܠܵܟ݂ ܒܟ݂ܠܗܹܝܢ ܩܘܼܪ̈ܝܹܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܠܫܲܒ̣ܛܲܝ̈ܟ: ܘܲܢܕ݂ܘܼܢܘܼܢ ܠܥܲܡܵܐ ܕܝܼܢܹ̈ܐ ܕܙܲܕ̇ܝܼܩܘܼܬ̣ܵܐ.


text:
ܠܵܐ ܬܸܨܠܸܐ ܕܝܼܢܵܐ: ܘܠܵܐ ܬܸܣܲܒ̣ ܒܐܲܦܹ̈ܐ: ܘܠܵܐ ܬܩܲܒܸ̇ܠ ܫܘܼܚܕ݂ܵܐ: ܡܸܛܠ ܕܫܘܼܚܕܵܐ ܡܥܵܘܲܪ ܥܲܝܢܲܝ̈ܗܘܿܢ ܕܚܲܟܝܼܡܹ̈ܐ ܒܕ݂ܝܼܢܵܐ: ܘܡܲܗܦܸܟ݂ ܡܸܠܲܝ̈ܗܘܿܢ ܕܙܲܟܵܝܹ̈ܐ.


text:
ܠܵܐ ܬܸܟ̇ܘܿܣ ܠܡܵܪܝܵܐ ܐܲܠܵܗܵܟ݂: ܬܵܘܪܵܐ ܐܵܘ ܐܸܡܪܵܐ ܕܐܝܼܬ̣ ܒܹܗ ܡܘܼܡܵܐ: ܟܠ ܡܸܕܸ̇ܡ ܕܲܣܢܸܐ: ܡܸܛܠ ܕܲܛܡܲܐ ܗ̄ܘ̣ ܩܕ݂ܵܡ ܡܵܪܝܵܐ ܐܲܠܵܗܵܟ݂.


text:
ܘܐܸܢ ܢܸܫܬ̇ܟܲܚ ܒܲܝܢܵܬ̣ܟ݂ܘܿܢ ܒܲܚܕ݂ܵܐ ܡ̣ܢ ܩܘܼܪ̈ܝܼܟ݂ܘܿܢ ܕܝܵܗܹܒ̣ ܠܟ݂ܘܿܢ ܡܵܪܝܵܐ ܐܲܠܵܗܟ݂ܘܿܢ: ܓܲܒ̣ܪܵܐ ܐܵܘ ܐܲܢ̄ܬ̇ܬ̣ܵܐ: ܕܢܸܥܒܸ̇ܕ݂ ܕܒ̣ܝܼܫ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܘܢܸܥܒܲܪ ܥܲܠ ܩܝܵܡܹܗ.


text:
ܘܢܹܐܙܲܠ ܘܢܸܦܠܘܿܚ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܘܢܸܣܓ̇ܘܿܕ݂ ܠܗܘܿܢ: ܐܵܘ ܠܫܸܡܫܵܐ: ܐܵܘ ܠܣܲܗܪܵܐ: ܐܵܘ ܠܟ݂ܠ ܚܲܝ̈ܠܵܘܵܬ̣ܵܐ ܕܲܫܡܲܝܵܐ ܕܠܵܐ ܦܲܩܕܹܬ̣.


text:
ܘܲܢܚܵܘܘܿܢܵܟ݂: ܘܬܸܫܡܲܥ: ܘܲܬ̣ܥܲܩܸܒ̣ ܫܲܦܝܼܪ ܐܸܢ ܫܲܪܝܼܪܵܐ ܗ̄ܝܼ ܡܸܠܬ̣ܵܐ: ܘܐܸܬ̣ܥܲܒ̣ܕܲܬ̤ ܗܵܕܹܐ ܛܲܢܦܘܼܬ̣ܵܐ ܒܝܼܣܪܵܝܹܠ.


text:
ܐܲܦܸܩܲܝܗܝ ܠܓܲܒ̣ܪܵܐ ܗܵܘ̇: ܐܵܘ ܠܐܲܢ̄ܬ̇ܬ̣ܵܐ ܗܵܝ̇: ܕܲܥܒܲܕ݂ܘ ܦܸܬ̣ܓ̣ܵܡܵܐ ܗܵܢܵܐ ܒܝܼܫܵܐ ܒܩܘܼܪ̈ܝܵܟ݂: ܐܸܢ ܓܲܒ̣ܪܵܐ ܗ̄ܘ̣ ܐܵܘ ܐܲܢ̄ܬ̇ܬ̣ܵܐ: ܘܲܪܓ̣ܘܼܡܘ ܐܸܢܘܿܢ ܒܟܹܐܦܹ̈ܐ: ܘܲܢܡܘܼܬ̣ܘܼܢ.


text:
ܥܲܠ ܦܘܼܡ ܬܪܹܝܢ ܣܵܗܕ̇ܝܼܢ: ܐܵܘ ܥܲܠ ܦܘܼܡ ܬܠܵܬ̣ܵܐ ܣܵܗ̈ܕ̇ܝܼܢ: ܢܸܬ̣ܩܛܸܠ ܡܵܢ ܚܲܝܵܒ̣ ܡܵܘܬܵܐ: ܠܵܐ ܢܸܬ̣ܩܛܸܠ ܥܲܠ ܦܘܼܡܵܐ ܕܣܵܗܕܵܐ ܚܲܕ݂.


text:
ܘܐܝܼܕ݂ܵܐ ܕܣܵܗ̈ܕܹ̇ܐ ܬܫܲܪܸܐ ܒܹܗ ܒܩܲܕ݂ܡܵܝܬܵܐ ܠܡܸܩܛܠܹܗ: ܘܐܝܼܕ݂ܵܐ ܕܟ݂ܠܹܗ ܥܲܡܵܐ ܒܐܲܚܪܵܝܬܵܐ: ܘܐܵܘܒܸ̇ܕ݂ܘ ܥܵܒ̣ܕܲܝ̈ ܒܝܼ̈ܫܵܬ̣ܵܐ ܡ̣ܢ ܒܲܝܢܵܬ̣ܟ݂ܘܿܢ.


text:
ܘܟܲܕ݂ ܢܸܬ̣ܟܲܣܸܐ ܡܸܢܟ݂ܘܿܢ ܦܸܬ̣ܓ̣ܵܡܵܐ ܕܕ݂ܝܼܢܵܐ: ܒܹܝܬ̣ ܕܡܵܐ ܠܲܕ݂ܡܵܐ: ܘܒܹܝܬ̣ ܕܝܼܢܵܐ ܠܕ݂ܝܼܢܵܐ: ܘܒܹܝܬ̣ ܡܚܘܿܬ̣ܵܐ ܕܓܲܪܒ̣ܵܐ ܠܒܹܝܬ̣ ܡܚܘܿܬ̣ܵܐ ܕܓܲܪܒ̣ܵܐ: ܦܸܬ̣ܓ̣ܵܡܵܐ ܕܚܸܪܝܵܢܵܐ ܒܩܘܼܪ̈ܝܼܟ݂ܘܿܢ: ܬܩܘܼܡ ܘܬܹܐܙܲܠ ܠܐܲܬ̣ܪܵܐ ܕܢܸܓ̣ܒܹ̇ܐ ܠܹܗ ܡܵܪܝܵܐ ܐܲܠܵܗܵܟ݂.


text:
ܘܬܹܐܙܲܠ ܠܘܵܬ̣ ܟܵܗܢܵܐ: ܐܵܘ ܠܘܵܬ̣ ܠܹܘܵܝܵܐ: ܐܵܘ ܠܘܵܬ̣ ܕܲܝܵܢܵܐ ܕܢܸܗܘܸܐ ܒܝܵܘ̈ܡܵܬ̣ܵܐ ܗܵܢܘܿܢ: ܘܲܬ̣ܫܲܐܸܠ: ܘܲܢܚܵܘܿܢܵܟ݂ ܦܸܬ̣ܓ̣ܵܡܵܐ ܕܕ݂ܝܼܢܵܐ.


text:
ܘܬܸܥܒܸ̇ܕ݂ ܡ̣ܢ ܦܘܼܡ ܦܸܬ̣ܓ̣ܵܡܵܐ ܕܲܢܚܵܘܘܹܢܵܟ݂ ܡ̣ܢ ܐܲܬ̣ܪܵܐ ܗܵܘ̇: ܐܲܝܟ݂ ܕܐܸܡܲܪ ܡܵܪܝܵܐ: ܘܬܸܛܲܪ ܘܬܸܥܒܸ̇ܕ݂ ܐܲܝܟ݂ ܕܢܲܠܦܘܼܢܵܟ݂.


text:
ܡ̣ܢ ܦܘܼܡ ܢܵܡܘܿܣܵܐ ܕܲܢܚܵܘܘܿܢܵܟ݂: ܘܡ̣ܢ ܦܘܼܡ ܕܝܼܢܵܐ ܕܢܹܐܡܪܘܼܢ ܠܵܟ݂ ܬܸܥܒܸ̇ܕ݂. ܘܠܵܐ ܬܸܣܛܸܐ ܡ̣ܢ ܦܘܼܡ ܦܸܬ̣ܓ̣ܵܡܵܐ ܕܲܢܚܵܘܘܿܢܵܟ݂: ܠܵܐ ܠܝܲܡܝܼܢܵܐ ܘܠܵܐ ܠܣܸܡܵܠܵܐ.


text:
ܘܓܲܒ̣ܪܵܐ ܕܢܸܥܒܸ̇ܕ݂ ܒܡܲܪܵܚܘܼܬ̣ܵܐ: ܘܠܵܐ ܢܸܫܡܲܥ ܠܟ݂ܵܗܢܵܐ ܕܩܵܐܹ̇ܡ ܠܲܡܫܲܡܵܫܘܼ ܬܲܡܵܢ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܐܵܘ ܠܕܲܝܵܢܹ̈ܐ: ܢܸܬ̣ܩܛܸܠ ܓܲܒ̣ܪܵܐ ܗܵܘ̇: ܘܐܵܘܒܸ̇ܕ݂ܘ ܥܵܒ̣ܕܲܝ̈ ܒܝܼ̈ܫܵܬ̣ܵܐ ܡ̣ܢ ܒܲܝܢܵܬ̣ܟ݂ܘܿܢ.


text:
ܘܟܲܕ݂ ܬܸܥܘܿܠ ܠܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܘܬܹܐܪܬܝܼܗ̇ ܘܬܸܬܸ̇ܒ̣ ܒܵܗ̇: ܘܬܹܐܡܲܪ ܐܲܩܝܼܡ ܥܠܲܝ ܡܲܠܟܵܐ ܗܵܠܹܝܢ ܥܲܡܡܹ̈ܐ ܕܒܲܚܕ݂ܵܪ̈ܲܝ.


text:
ܡܩܵܡܘܼ ܐܲܩܝܼܡ ܥܠܲܝܟ ܡܲܠܟܵܐ ܐܲܝܢܵܐ ܕܓ̣ܵܒܹܐ ܠܹܗ ܡܵܪܝܵܐ ܐܲܠܵܗܵܟ݂: ܡ̣ܢ ܒܲܝܢܵܬ̣ ܐܲܚܲܝ̈ܟ ܐܲܩܝܼܡ ܥܠܲܝܟ ܡܲܠܟܵܐ. ܠܵܐ ܫܲܠܝܼܛ ܠܵܟ݂ ܕܲܬ̣ܩܝܼܡ ܥܠܲܝܟ ܓܲܒ̣ܪܐ ܢܘܼܟ݂ܪܵܝܵܐ ܐܲܝܢܵܐ ܕܠܵܐ ܗ̄ܘ̣ܵܐ ܡ̣ܢ ܐܲܚܲܝ̈ܟ.


text:
ܒܲܠܚܘܿܕ݂ ܕܹܝܢ ܠܵܐ ܬܸܣܓܹܐ ܠܹܗ ܪ̈ܲܟ݂ܫܵܐ: ܕܠܵܐ ܢܲܗܦܟ݂ܝܼܘܗܝ ܠܥܲܡܵܐ ܠܡܸܨܪܹܝܢ ܟܲܕ݂ ܢܸܣܓܘܿܢ ܠܹܗ ܪ̈ܲܟ݂ܫܵܐ. ܘܡܵܪܝܵܐ ܐܸܡܲܪ ܠܟ݂ܘܿܢ: ܠܵܐ ܬܵܘܣܦܘܼܢ ܬܘܼܒ̣ ܠܡܸܗܦܲܟ݂ ܒܐܘܼܪܚܵܐ ܗܵܕܹܐ.


text:
ܘܡܵܐ ܕܝܵܬܹ̇ܒ̣ ܥܲܠ ܟܘܼܪܣܝܵܐ ܕܡܲܠܟ̇ܘܼܬܹܗ: ܢܸܟ݂ܬܘܿܒ̣ ܠܹܗ ܦܲܪܫܲܓ̣ܢܹܗ ܕܢܵܡܘܿܣܵܐ ܗܵܢܵܐ ܒܣܸܦܪܵܐ: ܡ̣ܢ ܩܕ݂ܵܡ ܟܵܗܢܵܐ ܘܠܹܘܵܝܵܐ.


text:
ܘܢܸܗܘܸܐ ܥܲܡܹܗ: ܘܢܸܗܘܸܐ ܩܵܪܹܐ ܒܹܗ ܟܠ ܝܵܘ̈ܡܲܝ ܚܲܝܵܘ̈ܗܝ: ܕܢܹܐܠܲܦ ܠܡܸܕ݂ܚܲܠ ܡ̣ܢ ܩܕ݂ܵܡ ܡܵܪܝܵܐ ܐܲܠܵܗܹܗ: ܘܢܸܛܲܪ ܟܠܗܘܿܢ ܦܸܬ̣ܓ̣ܵܡܵܘ̈ܗܝ ܕܢܵܡܘܿܣܵܐ ܗܵܢܵܐ ܘܦܘܼܩ̈ܕܵܢܹܐ ܗܵܠܹܝܢ: ܘܢܸܥܒܸ̇ܕ݂ ܐܸܢܘܿܢ.


text:
ܕܠܵܐ ܢܸܬ̇ܬ̇ܪܝܼܡ ܠܸܒܹ̇ܗ ܡ̣ܢ ܐܲܚܵܘ̈ܗܝ: ܘܠܵܐ ܢܸܣܛܸܐ ܡ̣ܢ ܦܘܼܩ̈ܕܵܢܹܐ ܠܵܐ ܠܝܲܡܝܼܢܵܐ ܘܠܵܐ ܠܣܸܡܵܠܵܐ: ܕܢܲܣܓܸܐ ܝܵܘ̈ܡܵܬ̣ܵܐ ܕܡܲܠܟ̇ܘܼܬܹܗ ܗܘ̤ ܘܲܒ̣ܢܵܘ̈ܗܝ ܒܲܝܢܵܬ̣ ܒ̈ܢܲܝ ܝܼܣܪܵܝܹܠ.


text:
ܠܵܐ ܬܸܗܘܸܐ ܠܟ݂ܵܗܢܵܐ ܘܲܠܠܹܘܵܝܵܐ ܦܵܠܓܘܼܬ̣ܵܐ ܘܝܵܪܬ̇ܘܼܬ̣ܵܐ ܒܲܝܢܵܬ̣ ܒ̈ܢܲܝ ܝܼܣܪܵܝܹܠ: ܐܸܠܵܐ ܩܘܼܪ̈ܒܵܢܵܘܗܝ ܕܡܵܪܝܵܐ ܘܝܵܪܬ̇ܘܼܬܹܗ ܢܹܐܟ݂ܠܘܼܢ.


text:
ܘܗܵܢܵܐ ܢܸܗܘܸܐ ܙܸܕܩܹܗ ܕܟ݂ܵܗܢܵܐ ܡ̣ܢ ܥܲܡܵܐ ܡ̣ܢ ܢܵܟ݂ܣܲܝ̈ ܢܸܟ݂ܣܬ̣ܵܐ: ܐܸܢ ܬܵܘܪܵܐ ܗ̄ܘ̣ ܐܵܘ ܐܸܡܪܵܐ: ܢܸܬܸ̇ܠ ܠܟ݂ܵܗܢܵܐ ܕܪܵܥܵܐ: ܘܦܲܟܵܐ: ܘܥܲܢܵܘܝܼܬ̣ܵܐ.


text:
ܡܸܛܠ ܕܠܹܗ ܓܒ̣ܵܐ ܡܵܪܝܵܐ ܐܲܠܵܗܵܟ݂ ܡ̣ܢ ܟܠܗܘܿܢ ܫܲܒ̣̈ܛܲܝܟ: ܕܲܢܩܘܼܡ ܘܲܢܫܲܡܸܫ ܒܲܫܡܹܗ ܕܡܵܪܝܵܐ ܐܲܠܵܗܵܟ݂: ܗܘ̤ ܘܲܒ̣ܢܵܘ̈ܗܝ: ܟܠܗܘܿܢ ܝܵܘ̈ܡܵܬ̣ܵܐ.


text:
ܘܐܸܢ ܢܹܐܪܸܐ ܠܹܘܵܝܵܐ ܚܲܕ݂ ܡ̣ܢ ܐܲܚܲܝ̈ܟ ܡ̣ܢ ܟܠܹܗ ܝܼܣܪܵܝܹܠ: ܡ̣ܢ ܐܲܬܲܪ ܕܥܵܡܲܪ: ܢܹܐܬܸܐ ܒܟ݂ܠ ܪܸܓܲܬ̣ ܢܲܦ̮ܫܹܗ ܠܐܲܬ̣ܪܵܐ ܕܓ̣ܵܒܹܐ ܡܵܪܝܵܐ.


text:
ܘܡܵܐ ܕܥܲܠܲܬ̣ ܠܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܠܵܐ ܬܹܐܠܲܦ ܠܡܸܥܒܲܕ݂ ܐܲܝܟ݂ ܥܒ̣ܵܕܲܝ̈ܗܘܿܢ ܕܥܲܡܡܹ̈ܐ ܗܵܢܘܿܢ.


text:
ܢܸܫܬ̇ܟܲܚ ܒܵܟ݂ ܕܡܲܥܒܲܪ ܒܪܹܗ ܐܵܘ ܐܵܘ ܒܲܪܬܹܗ ܒܢܘܼܪܵܐ: ܩܵܨܹܡ ܩܸܨܡܵܐ: ܘܲܕ݂ܡܲܐܚܸܕ݂ ܥܲܝ̈ܢܹܐ: ܘܕܲܡܢܲܚܸܫ: ܘܲܕ݂ܚܲܪܵܫ.


text:
ܡܸܛܠ ܕܲܛܡܲܐ ܗ̄ܘ̣ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܟܠܡ̇ܢ ܕܥܵܒܹܕ݂ ܗܵܠܹܝܢ: ܘܡܸܛܠ ܛܲܢ̈ܦܘܵܬ̣ܵܐ ܗܵܠܹܝܢ ܡܵܘܒܸ̇ܕ݂ ܠܗܘܿܢ ܡܵܪܝܵܐ ܐܲܠܵܗܵܟ݂ ܡ̣ܢ ܩܕ݂ܵܡܲܝܟ.


text:
ܡܸܛܠ ܕܥܲܡܡܹ̈ܐ ܗܵܠܹܝܢ ܕܝܵܪܹܬ̣ ܐܲܢ̄ܬ̇ ܠܗܘܿܢ: ܠܙܲܟ̇ܘܼܪܹ̈ܐ ܘܲܠܩܵܨܘܿܡܹ̈ܐ ܫܵܡܥܝܼܢ: ܐܲܢ̄ܬ̇ ܕܹܝܢ ܠܵܐ ܗ̄ܘ̣ܵܐ ܗܵܟܲܢܵܐ ܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂.


text:
ܐܲܝܟ݂ ܕܲܫܐܸܠܬ̇ ܡ̣ܢ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܒܚܘܿܪܝܼܒ̣ ܒܝܵܘܡܵܐ ܕܲܟ݂ܢܘܼܫܝܵܐ: ܘܐܸܡܲܪܬ̇. ܠܵܐ ܐܵܘܣܸܦ ܠܡܸܫܡܲܥ ܩܵܠܹܗ ܕܡܵܪܝܵܐ ܐܲܠܵܗܝ: ܘܗܵܕܹܐ ܢܘܼܪܵܐ ܪܲܒ̇ܬ̣ܵܐ ܬܘܼܒ̣ ܠܵܐ ܐܸܚܙܸܐ ܕܠܵܐ ܐܹܡܘܼܬ̣.


text:
ܢܒ̣ܝܼܵܐ ܐܲܩܝܼܡ ܠܗܘܿܢ ܡ̣ܢ ܓܵܘ ܐܲܚܲܝ̈ܗܘܿܢ ܐܲܟ݂ܘܵܬ̣ܵܟ݂ ܘܐܸܬܸ̇ܠ ܦܸܬ̣ܓ̣ܵܡܲܝ̈ ܒܦܘܼܡܹܗ: ܘܢܹܐܡܲܪ ܠܗܘܿܢ ܟܠܡܸܕܸ̇ܡ ܕܐܹܦܲܩܕ݂ܝܼܘܗܝ.


text:
ܒܪܲܡ ܕܹܝܢ ܢܒ̣ܝܼܵܐ ܕܢܲܡܪܲܚ ܠܲܡܡܲܠܵܠܘܼ ܡܸܠܬ̣ܵܐ ܒܫܹܡܝ: ܕܠܵܐ ܦܲܩܕ̇ܬܹܗ ܠܡܹܐܡܲܪ: ܘܕܲܢܡܲܠܸܠ ܒܫܸܡ ܐܲܠܵܗܹ̈ܐ ܐ̄ܚܪ̈ܵܢܹܐ: ܢܸܬ̣ܩܛܸܠ ܢܒ̣ܝܼܵܐ ܗܵܘ̇.


text:
ܡܵܐ ܕܡܲܠܸܠ ܢܒ̣ܝܼܵܐ ܒܲܫܡܹܗ ܕܡܵܪܝܵܐ: ܘܠܵܐ ܗܘ̤ܵܐ ܦܸܬ̣ܓ̣ܵܡܵܐ ܗܵܘ̇: ܘܠܵܐ ܐܸܬ̣ܵܐ: ܗܘ̤ ܗܵܘ̇ ܦܸܬ̣ܓ̣ܵܡܵܐ ܠܵܐ ܡܲܠܸܠ ܡܵܪܝܵܐ: ܒܡܲܪܵܚܘܼܬ̣ܵܐ ܡܲܠܠܹܗ ܢܒ̣ܝܼܵܐ: ܠܵܐ ܬܸܕ݂ܚܠܘܼܢ ܡܸܢܹܗ.


text:
ܘܟܲܕ݂ ܢܵܘܒܸ̇ܕ݂ ܡܵܪܝܵܐ ܐܲܠܵܗܵܟ݂ ܥܲܡܡܹ̈ܐ ܕܡܵܪܝܵܐ ܐܲܠܵܗܵܟ݂ ܝܵܗܹ̇ܒ̣ ܠܵܟ݂ ܐܲܪܥܗܘܿܢ: ܘܬܹܐܪܲܬ̣ ܐܸܢܘܿܢ: ܘܬܸܬܸܒ̣ ܒܩܘܼܪ̈ܝܼܗܘܿܢ: ܘܲܒ̣ܒ̣ܵܬܲܝ̈ܗܘܿܢ.


text:
ܛܲܝܸܒ̣ ܐܘܼܪܚܵܐ: ܘܬܲܠܸܬ̣ ܬܚܘܼܡܵܐ ܕܐܲܪܥܵܐ ܕܡܵܘܪܸܬ̣ ܠܵܟ݂ ܡܵܪܝܵܐ ܐܲܠܵܗܵܟ݂. ܕܢܸܗܘܸܐ ܥܵܪܹܩ ܠܬܲܡܵܢ ܟܠ ܩܵܛܘܿܠܵܐ.


text:
ܘܗܵܢܵܘ ܙܸܕܩܹܗ ܕܩܵܛܘܿܠܵܐ ܕܩܵܛܹܠ ܠܚܲܒ̣ܪܹܗ ܘܚܵܝܹܐ: ܡܵܐ ܕܲܩܛܲܠ ܠܚܲܒ̣ܪܹܗ ܕܠܵܐ ܒܨܸܒ̣ܝܵܢܹܗ: ܘܠܵܐ ܣܵܢܹܐ ܗ̄ܘ̣ܵܐ ܠܹܗ ܡ̣ܢ ܐܸܬ̣ܡܵܠܝ ܘܡ̣ܢ ܡܢܵܬ̣ܡܵܠܝ.


text:
ܘܡ̣ܢ ܕܢܸܥܘܿܠ ܥܲܡ ܚܲܒ̣ܪܹܗ ܠܥܵܒ̣ܵܐ ܕܩܲܝܣܹ̈ܐ ܠܡܸܦܣܲܩ: ܘܲܢܪܝܼܡ ܐܝܼܕܹܗ ܒܢܵܪܓܵܐ ܠܡܸܦܣܲܩ ܩܲܝܣܹ̈ܐ: ܘܢܸܫܬܲܡܸܛ ܦܲܪܙܠܵܐ ܡ̣ܢ ܩܲܝܣܵܐ: ܘܢܸܡܚܸܐ ܠܚܲܒ̣ܪܹܗ ܘܲܢܡܘܼܬ̣: ܗܵܢܵܐ ܢܸܥܪܘܿܩ ܠܲܚܕ݂ܵܐ ܡ̣ܢ ܗܵܠܹܝܢ ܩܘܼܪ̈ܝܵܐ ܘܢܸܚܸܐ.


text:
ܕܠܵܐ ܟܲܕ݂ ܢܸܪܕ̇ܘܿܦ ܬܵܒܲܥ ܥܝܵܪܬܵܐ ܕܲܕ݂ܡܵܐ ܒܵܬܲܪ ܩܵܛܘܿܠܵܐ ܒܚܲܡܝܼܡܘܼܬ̣ܵܐ ܕܠܸܒܹ̇ܗ: ܘܢܲܕ݂ܪܟ݂ܝܼܘܗܝ: ܟܲܕ݂ ܬܸܗܘܸܐ ܣܲܓ̇ܝܼܐܵܐ ܐܘܼܪܚܵܐ: ܘܢܸܩܛܠܝܼܘܗܝ ܟܲܕ݂ ܠܵܐ ܚܲܝܵܒ̣ ܕܝܼܢܵܐ ܕܡܵܘܬܵܐ: ܠܵܐ ܓܹܝܪ ܣܵܢܹܐ ܗ̄ܘ̣ܵܐ ܠܹܗ ܡ̣ܢ ܐܸܬ̣ܡܵܠܝ ܘܡ̣ܢ ܡܢܵܬ̣ܡܵܠܝ.


text:
ܘܟܲܕ݂ ܢܪܵܘܲܚ ܡܵܪܝܵܐ ܐܲܠܵܗܵܟ݂ ܬܚܘܼܡܵܟ݂: ܐܲܝܟ݂ ܕܝܼܡܵܐ ܠܐܲܒ̣ܵܗܲܝ̈ܟ: ܘܢܸܬܸ̇ܠ ܠܵܟ݂ ܟܠܵܗ̇ ܐܲܪܥܵܐ ܕܝܼܡܵܐ ܠܐܲܒ̣ܵܗܲܝ̈ܟ.


text:
ܐܸܢ ܬܸܛܲܪ ܟܠܗܘܿܢ ܦܘܼܩ̈ܕܵܢܹܐ ܗܵܠܹܝܢ ܘܬܸܥܒܸ̇ܕ݂ ܐܸܢܘܿܢ: ܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ: ܕܬܸܪܚܲܡ ܠܡܵܪܝܵܐ ܐܲܠܵܗܵܟ݂ ܘܲܬ̣ܗܲܠܸܟ݂ ܒܐܘܼܪ̈ܚܵܬܹܗ ܟܠܗܘܿܢ ܝܵܘ̈ܡܵܬ̣ܵܐ: ܬܵܘܣܸܦ ܠܵܟ݂ ܬܘܼܒ̣ ܬܠܵܬ̣ ܩܘܼܪ̈ܝܵܐ ܥܲܠ ܗܵܠܹܝܢ ܬܠܵܬ̣.


text:
ܕܠܵܐ ܢܸܬ̣ܐܫܸܕ݂ ܕܡܵܐ ܙܲܟܵܝܵܐ ܒܓ̣ܵܘ ܐܲܪܥܵܟ݂ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܘܢܸܬ̣ܚܫܸܒ̣ ܥܠܲܝܟ ܕܡܵܐ ܙܲܟܵܝܵܐ.


text:
ܘܐܸܢ ܢܸܗܘܸܐ ܓܲܒ̣ܪܵܐ ܣܵܢܹܐ ܠܚܲܒ̣ܪܹܗ: ܘܢܸܟ݂ܡܲܢ ܠܹܗ: ܘܲܢܩܘܼܡ ܥܠܵܘܗܝ ܘܢܸܡܚܹܝܘܗܝ ܘܲܢܡܘܼܬ̣: ܘܢܸܥܪܘܿܩ ܠܹܗ ܠܲܚܕ݂ܵܐ ܡ̣ܢ ܗܵܠܹܝܢ ܩܘܼܪ̈ܝܵܐ.


text:
ܘܠܵܐ ܬܫܲܢܸܐ ܬܚܘܼܡܵܐ ܕܡ̣ܢ ܥܵܠܲܡ: ܕܬܲܚܡܘ ܩܲܕ݂ܡܵܝܹ̈ܐ ܒܝܵܪܬܘܼܬ̣ܵܟ݂: ܕܬܹܐܪܲܬ̣ ܒܐܲܪܥܵܐ ܕܝܵܗܹܒ̣ ܠܵܟ݂ ܡܵܪܝܵܐ ܐܲܠܵܗܵܟ݂ ܠܡܹܐܪܬܵܗ̇.


text:
ܠܵܐ ܢܩܘܼܡ ܣܵܗܕܵܐ ܚܲܕ݂ ܥܲܠ ܓܲܒ̣ܪܵܐ ܥܲܠ ܟܠ ܣܲܟ݂ܠܘܼܬ̣ܵܐ ܘܥܲܠ ܟܠ ܚܛܵܗܵܐ: ܒܟ݂ܠ ܚܛܵܗܵܐ ܕܢܸܚܛܸܐ. ܥܲܠ ܦܘܼܡ ܬܪܹܝܢ ܣܵܗ̈ܕ̇ܝܼܢ: ܐܵܘ ܥܲܠ ܦܘܼܡ ܬܠܵܬ̣ܵܐ ܣܵܗ̈ܕ̇ܝܼܢ: ܬܸܬ̣ܩܲܝܲܡ ܡܸܠܬ̣ܵܐ.


text:
ܢܩܘܼܡܘܼܢ ܬܪ̈ܲܝܗܘܿܢ ܓܲܒ̣ܪܹ̈ܐ ܕܐܝܼܬ̣ ܠܗܘܿܢ ܕܝܼܢܵܐ ܩܕ݂ܵܡ ܡܵܪܝܵܐ: ܘܲܩܕ݂ܵܡ ܟܵܗ̈ܢܹܐ ܘܕܲܝܵܢܹ̈ܐ: ܕܢܸܗܘܘܿܢ ܒܝܵܘ̈ܡܵܬ̣ܵܐ ܗܵܢܘܿܢ.


text:
ܘܐܲܝܠܹܝܢ ܕܡܸܫܬܲܚܪܝܼܢ: ܢܸܫܡܥܘܼܢ ܘܢܸܕ݂ܚܠܘܼܢ: ܘܠܵܐ ܢܵܘܣܦܘܼܢ ܬܘܼܒ̣ ܠܡܸܥܒܲܕ݂ ܦܸܬ̣ܓ̣ܵܡܵܐ ܗܵܢܵܐ ܒܝܼܫܵܐ ܒܲܝܢܵܬ̣ܟ݂ܘܿܢ.


text:
ܠܵܐ ܬܚܘܼܣ ܥܲܝܢܵܟ݂: ܐܸܠܵܐ ܢܲܦ̮ܫܵܐ ܚܠܵܦ ܢܲܦ̮ܫܵܐ: ܥܲܝܢܵܐ ܚܠܵܦ ܥܲܝܢܵܐ: ܫܢܵܐ ܚܠܵܦ ܫܢܵܐ: ܐܝܼܕ݂ܵܐ ܚܠܵܦ ܐܝܼܕ݂ܵܐ: ܪܸܓ̣ܠܵܐ ܚܠܵܦ ܪܸܓ̣ܠܵܐ.


text:
ܘܟܲܕ݂ ܬܸܦܘܿܩ ܠܲܩܪܵܒ̣ܵܐ ܥܲܠ ܒܥܸܠܕ̇ܒ̣ܵܒܲܝ̈ܟ: ܘܬܸܚܙܸܐ ܪ̈ܟ݂ܫܵܐ: ܘܡܲܪ̈ܟ̇ܒ̣ܵܬ̣ܵܐ: ܥܲܡܵܐ ܕܣܲܓ̇ܝܼ ܡܸܢܵܟ݂: ܠܵܐ ܬܸܕ݂ܚܲܠ ܡܸܢܗܘܿܢ: ܡܸܛܠ ܕܡܵܪܝܵܐ ܐܲܠܵܗܵܟ݂ ܐܵܙܹܠ ܥܲܡܵܟ݂: ܕܐܲܣܩܵܟ݂ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܫܡܲܥ ܝܼܣܪܵܝܹܠ: ܐܲܢ̄ܬ̇ܘܿܢ ܩܵܪܒ̣ܝܼܬ̇ܘܿܢ ܝܵܘܡܵܢܵܐ ܠܲܩܪܵܒ̣ܵܐ ܥܲܠ ܒܥܸܠܕ̇ܒ̣ܵܒܲܝ̈ܟ̇ܘܿܢ: ܠܵܐ ܢܸܬ̇ܬ̇ܒܲܪ ܠܸܒ̇ܟ݂ܘܿܢ: ܘܠܵܐ ܬܸܕ݂ܚܠܘܼܢ: ܘܠܵܐ ܬܙܘܼܥܘܼܢ: ܘܠܵܐ ܬܸܬ̣ܪܲܗܒ̇ܘܼܢ ܡ̣ܢ ܩܕ݂ܵܡܲܝܗܘܿܢ.


text:
ܡܸܛܠ ܕܡܵܪܝܵܐ ܐܲܠܵܗܵܟ݂ ܐܵܙܹܠ ܥܲܡܵܟ݂ ܕܐܲܣܩܵܟ݂ ܡ̣ܢ ܐܲܪܥܵܐ ܕܡܸܨܪܹܝܢ: ܘܗܘ̤ ܢܸܬ̣ܟܲܬܲܫ ܥܲܠ ܐܲܦܲܝ̈ܟ̇ܘܿܢ ܥܲܡ ܒܥܸܠܕ̇ܒ̣ܵܒܲܝ̈ܟ̇ܘܿܢ: ܘܢܸܦܪܘܿܩܟ݂ܘܿܢ.


text:
ܘܢܹܐܡܪܘܼܢ ܣܵܦܪܹ̈ܐ ܠܥܲܡܵܐ: ܡܲܢܘܼ ܓܲܒ̣ܪܵܐ ܕܲܒ̣ܢܵܐ ܒܲܝܬܵܐ ܚܲܕܬ̣ܵܐ ܘܠܵܐ ܚܲܕ̇ܬܹܗ: ܢܸܗܦܘܿܟ݂ ܢܹܐܙܲܠ ܠܒܲܝܬܹ̇ܗ: ܕܲܠܡܵܐ ܢܸܬ̣ܩܛܸܠ ܒܲܩܪܵܒ̣ܵܐ: ܘܓܲܒ̣ܪܵܐ ܐ̄ܚܪܹܢܵܐ ܢܚܲܕ̇ܬ̣ܝܼܘܗܝ.


text:
ܘܡܲܢܘܼ ܓܲܒ̣ܪܵܐ ܕܲܢܨܲܒ̣ ܟܲܪܡܵܐ ܘܠܵܐ ܥܨܲܪ ܡܸܢܹܗ: ܢܸܗܦܘܿܟ݂ ܢܹܐܙܲܠ ܠܒܲܝܬܹ̇ܗ: ܕܲܠܡܵܐ ܢܸܬ̣ܩܛܸܠ ܒܲܩܪܵܒ̣ܵܐ: ܘܓܲܒ̣ܪܵܐ ܐ̄ܚܪܹܢܵܐ ܢܸܥܨܪܝܼܘܗܝ.


text:
ܘܡܲܢܘܼ ܓܵܒ̣ܪܵܐ ܕܲܡܟܲܪ ܐܲܢ̄ܬ̇ܬ̣ܵܐ ܘܠܵܐ ܢܲܣܒܵܗ̇: ܢܸܗܦܘܿܟ݂ ܢܹܐܙܲܠ ܠܒܲܝܬܹ̇ܗ: ܕܲܠܡܵܐ ܢܸܬ̣ܩܛܸܠ ܒܲܩܪܵܒ̣ܵܐ: ܘܓܲܒ̣ܪܵܐ ܐ̄ܚܪܹܢܵܐ ܢܸܣܒ̣ܝܼܗ̇.


text:
ܘܢܵܘܣܦܘܼܢ ܣܵܦܪܹ̈ܐ ܘܢܹܐܡܪܘܼܢ ܠܥܲܡܵܐ: ܡܲܢܘܼ ܓܲܒ̣ܪܵܐ ܕܕܲܚܸܠ ܘܪܲܬ̇ܝܼܬ̣ ܠܸܒܹ̇ܗ: ܢܸܗܦܘܿܟ݂ ܢܹܐܙܲܠ ܠܒܲܝܬܹ̇ܗ: ܕܲܠܡܵܐ ܢܸܬ̇ܬ̇ܒܲܪ ܠܸܒܵܐ ܕܐܲܚܵܘ̈ܗܝ ܐܲܝܟ݂ ܕܠܸܒܹ̇ܗ.


text:
ܘܐܸܢ ܫܠܵܡܵܐ ܬܸܥܢܹܝܟ݂ ܘܬܸܦ̮ܬܲܚ ܠܵܟ݂: ܟܠ ܥܲܡܵܐ ܕܡܸܫܬ̇ܟܲܚ ܒܵܗ̇: ܢܸܗܘܘܿܢ ܠܵܟ݂ ܥܲܒ̣̈ܕܹ̇ܐ ܡܲܣܩܲܝ̈ ܡܲܕܲܐܬ̣ܵܐ: ܘܢܸܦܠܚܘܼܢܵܟ݂.


text:
ܒܲܠܚܘܿܕ݂ ܢܸܫܹ̈ܐ: ܘܝܼܩܲܪܬܵܐ: ܘܲܒ̣ܥܝܼܪܵܐ: ܘܟ݂ܠ ܕܐܝܼܬ̣ ܒܲܩܪܝܼܬ̣ܵܐ: ܘܟ݂ܠ ܒܸܙܬ̣ܵܐ ܒܘܿܙ ܠܵܟ݂: ܘܐܲܟ݂ܘܿܠ ܡ̣ܢ ܒܸܙܬ̣ܵܐ ܕܲܒ̣ܥܸܠܕ̇ܒ̣ܵܒܲܝ̈ܟ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂.


text:
ܐܸܠܵܐ ܡܸܚܪܲܒ̣ ܚܪܘܿܒ̣ ܐܸܢܘܿܢ ܠܚܹܝ̈ܬ̣ܵܝܹܐ: ܘܠܵܐ ܡܘܼܪ̈ܵܝܹܐ: ܘܠܲܟ݂ܢܲܥܢܵܝܹ̈ܐ: ܘܲܠܦܲܪܙܠܵܝܹ̈ܐ: ܘܲܠܚܵܘܵܝܹ̈ܐ: ܘܲܠܝܵܒܘܿܣܵܝܹ̈ܐ: ܐܲܝܟ݂ ܕܦܲܩܕ݂ܵܟ݂ ܡܵܪܝܵܐ ܐܲܠܵܗܵܟ݂.


text:
ܕܠܵܐ ܢܲܠܦܘܼܢܵܟ݂ ܠܡܸܥܒܸܕ݂ ܐܲܝܟ݂ ܟܠܵܗ̇ ܛܲܢܦܘܼܬ̣ܗܘܿܢ ܕܥܵܒ̣ܕ̇ܝܼܢ ܗ̄ܘ̣ܵܘ ܠܐܲܒ̣ܵܗܲܝ̈ܗܘܿܢ: ܘܬܸܚܛܘܿܢ ܩܕ݂ܵܡ ܡܵܪܝܵܐ ܐܲܠܵܗܟ݂ܘܿܢ.


text:
ܘܟܲܕ݂ ܬܹܐܠܨܝܼܗ̇ ܠܲܩܪܝܼܬ̣ܵܐ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ ܠܡܸܬ̣ܟܲܬܵܫܘܼ ܥܠܹܝܗ̇ ܘܲܠܡܸܟ݂ܒ̇ܫܵܗ̇: ܠܵܐ ܬܚܲܒܸ̇ܠ ܐܝܼܠܵܢܹ̈ܝܗ̇: ܘܠܵܐ ܬܲܪܡܸܐ ܥܠܲܝܗܘܿܢ ܦܲܪܙܠܵܐ: ܡܸܛܠ ܕܡܸܢܗܘܿܢ ܕܐܝܼܠܵܢܵܐ ܕܚܲܩܠܵܐ ܠܵܐ ܗ̄ܘ̣ܵܐ ܐܲܝܟ݂ ܒܲܪܢܵܫܵܐ ܕܢܸܥܪܘܿܩ ܡ̣ܢ ܩܕ݂ܵܡܲܝܟ ܒܐܘܼܠܨܵܢܵܐ.


text:
ܒܲܠܚܘܿܕ݂ ܕܹܝܢ ܐܝܼܠܵܢܵܐ ܐܲܝܢܵܐ ܕܝܵܕܲܥ ܐܲܢ̄ܬ̇ ܕܠܵܐ ܗ̄ܘ̣ܵܐ ܐܝܼܠܵܢܵܐ ܕܡܹܐܟ݂ܘܼܠܬܵܐ: ܠܹܗ ܚܲܒܸ̇ܠ ܘܲܦܣܘܿܩ: ܘܲܒ̣ܢܝܼ ܩܲܠܩܘܼܡܹ̈ܐ ܥܲܠ ܩܪܝܼܬ̣ܵܐ ܕܥܵܒ̣ܕܵܐ ܥܲܡܵܟ݂ ܩܪܵܒ̣ܵܐ: ܥܕܲܡܵܐ ܕܬܸܟ݂ܒ̇ܫܝܼܗ̇.


text:
ܘܟܲܕ݂ ܢܸܫܬ̇ܟܲܚ ܩܛܝܼܠܵܐ ܒܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂ ܠܡܹܐܪܬܵܗ̇: ܕܲܪܡܸܐ ܒܚܲܩܠܵܐ ܘܠܵܐ ܝܑܼܕ݂ܝܼܥ ܡܲܢܘܼ ܩܲܛܠܹܗ.


text:
ܘܲܩܪܝܼܬ̣ܵܐ ܕܩܲܪܝܼܒ̣ܵܐ ܠܲܩܛܝܼܠܵܐ: ܢܸܕ݂ܒ̇ܪܘܼܢ ܣܵܒܹ̈ܐ ܕܲܩܪܝܼܬ̣ܵܐ ܗܵܝ̇ ܥܓ̣ܠܬ̣ܵܐ ܕܬ̣ܵܘܪܹ̈ܐ: ܕܠܵܐ ܐܸܬ̇ܕ̇ܒܲܪ ܒܵܗ̇: ܘܠܵܐ ܢܸܓ̣ܕܲܬ̤ ܒܢܝܼܪܵܐ.


text:
ܘܢܲܚܬܘܼܢܵܗ̇ ܣܵܒܹ̈ܐ ܕܲܩܪܝܼܬ̣ܵܐ ܗܵܝ̇ ܠܲܥܓ̣ܠܬܵܐ ܠܢܲܚܠܵܐ ܒܲܝܵܪܵܐ: ܕܠܵܐ ܐܸܬ̣ܦܠܲܚ ܒܹܗ ܘܠܵܐ ܐܸܙܕ̇ܪܲܥ: ܘܢܸܟ̇ܣܘܼܢܵܗ̇ ܬܲܡܵܢ ܠܲܥܓ̣ܠܬܵܐ ܒܢܲܚܠܵܐ.


text:
ܘܢܸܩܪܒ̣ܘܼܢ ܟܵܗܢܹ̈ܐ ܒ̈ܢܲܝ ܠܹܘܝܼ: ܕܲܠܗܘܿܢ ܓ̣ܒ̣ܵܐ ܡܵܪܝܵܐ ܐܲܠܵܗܵܟ݂ ܠܲܡܫܲܡܵܫܘܼܬܹܗ: ܘܠܲܡܒܲܪܵܟ݂ܘܼ ܒܲܫܡܹܗ ܕܡܵܪܝܵܐ: ܘܥܲܠ ܡܸܠܲܬ̣ ܦܘܼܡܗܘܿܢ ܢܸܗܘܸܐ ܟܠ ܕܝܼܢܵܐ ܘܟ݂ܠ ܡܚܘܿܬ̣ܵܐ.


text:
ܘܟܠܗܘܿܢ ܣܵܒܹ̈ܐ ܕܲܩܪܝܼܬ̣ܵܐ ܗܵܝ̇ ܕܲܩܲܪܝܼܒ̣ܝܼܢ ܠܲܩܛܝܼܠܵܐ: ܢܫܝܼܓ̣ܘܼܢ ܐܝܼܕܲܝ̈ܗܘܿܢ ܠܥܸܠ ܡ̣ܢ ܥܸܓ̣ܠܬܵܐ ܕܲܢܟ݂ܝܼܣܵܐ ܒܢܲܚܠܵܐ.


text:
ܚܲܣܵܐ ܥܲܠ ܥܲܡܵܟ݂ ܝܼܣܪܵܝܹܠ: ܕܲܦܪܲܩܬ̇ ܡܵܪܝܵܐ: ܘܠܵܐ ܬܸܚܫܘܿܒ̣ ܕܡܵܐ ܙܲܟܵܝܵܐ ܥܲܠ ܥܲܡܵܟ݂ ܝܼܣܪܝܹܠ: ܘܢܸܬ̣ܚܲܣܸܐ ܠܗܘܿܢ ܥܲܠ ܕܡܵܐ.


text:
ܘܟܲܕ݂ ܬܸܦܘܿܩ ܠܲܩܪܵܒ̣ܵܐ ܥܲܠ ܒܥܸܠܕ̇ܒ̣ܵܒܲܝ̈ܟ: ܘܢܲܫܠܸܡ ܐܸܢܘܿܢ ܡܵܪܝܵܐ ܐܲܠܵܗܵܟ݂ ܒܐܝܼܕܲܝ̈ܟ: ܘܬܸܫܒܸ̇ܐ ܡܸܢܗܘܿܢ ܫܒ̣ܝܼܬ̣ܵܐ.


text:
ܘܬܸܫܠܲܚ ܡܵܐܢܹ̈ܐ ܕܲܫܒ̣ܝܼܬ̣ܵܗ̇ ܡܸܢܵܗ̇: ܘܬܸܬܸ̇ܒ̣ ܒܒܲܝܬܵܟ݂ ܘܬܸܒ̣ܟܸ̇ܐ ܥܲܠ ܐܲܒ̣ܘܼܗ̇ ܘܥܲܠ ܐܸܡܵܗ̇ ܝܼܪܲܚ ܝܵܘ̈ܡܝܼܢ: ܘܒ̣ܵܬܲܪܟܸ̇ܢ ܬܸܥܘܿܠ ܠܘܵܬ̣ܵܗ̇ ܘܬܸܣܒ̣ܝܼܗ̇: ܘܬܸܗܘܸܐ ܠܵܟ݂ ܐܲܢ̄ܬ̇ܬ̣ܵܐ.


text:
ܘܐܸܢ ܠܵܠ ܨܒܹܐ ܐܲܢ̄ܬ̇ ܒܵܗ̇: ܫܒ̣ܘܿܩܹܝܗ̇ ܠܢܲܦ̮ܫܵܗ̇: ܘܲܒ̣ܟܸܣܦܵܐ ܠܵܐ ܬܙܲܒ̇ܢܝܼܗ̇: ܘܠܵܐ ܬܸܬܲܓܲܪ ܒܵܗ̇: ܚܠܵܦ ܕܨܲܥܲܪܬܵܗ̇.


text:
ܘܟܲܕ݂ ܢܸܗܘ̈ܝܵܢ ܠܓܲܒ̣ܪܵܐ ܬܲܪܬܹ̇ܝܢ ܢܸܫ̈ܝܼܢ: ܚܕ݂ܵܐ ܪܚܘܼܡܬܵܐ ܘܲܚܕ݂ܵܐ ܣܸܢܘܼܐܬ̣ܵܐ: ܘܢܹܐ̈ܠܕܵܢ ܠܹܗ ܒ̈ܢܲܝܵܐ ܪܚܘܼܡܬܵܐ ܘܣܸܢܘܼܐܬ̣ܵܐ: ܘܢܸܗܘܸܐ ܒܪܵܐ ܒܘܼܟ݂ܪܵܐ ܠܣܸܢܘܼܐܬ̣ܵܐ.


text:
ܒܝܵܘܡܵܐ ܕܡܵܘܪܸܬ̣ ܠܲܒ̣̈ܢܵܘܗܝ ܡܸܕܸ̇ܡ ܕܐܝܼܬ̣ ܠܹܗ: ܠܵܐ ܫܲܠܝܼܛ ܠܹܗ ܕܲܢܩܲܫܸܫ ܠܒܲܪ ܪܚܘܼܡܬܵܐ ܩܕ݂ܵܡ ܒܲܪ ܣܹܢܘܼܐܬ̣ܵܐ.


text:
ܐܸܠܵܐ ܒܘܼܟ݂ܪܵܐ ܒܲܪ ܣܸܢܘܼܐܬ̣ܵܐ: ܘܵܠܹܐ ܠܹܗ ܕܢܸܣܲܒ̣ ܬܲܪܬܹ̇ܝܢ ܡ̈ܢܵܘܵܢ ܒܟ݂ܠ ܡܸܕܸ̇ܡ ܕܡܸܫܬ̇ܟܲܚ ܠܹܗ: ܡܸܛܠ ܕܗ̤ܘܝܘܼ ܪܹܫ ܝܲܠܕܹ̇ܗ: ܘܠܹܗ ܗ̄ܘ̣ ܙܵܕ݂ܩܵܐ ܒܘܼܟ݂ܪܘܼܬ̣ܵܐ.


text:
ܘܟܲܕ݂ ܢܸܗܘܸܐ ܠܓܲܒ̣ܪܵܐ ܒܪܵܐ ܡܵܪܘܼܬ̣ܵܐ: ܘܲܡܡܲܪܡܪܵܢܵܐ: ܘܠܵܠ ܫܵܡܲܥ ܠܩܵܠ ܐܲܒ̣ܘܼܗܝ: ܘܲܠܩܵܠ ܐܸܡܹܗ: ܘܪܵܕܹܝܢ ܠܹܗ ܘܠܵܐ ܫܵܡܲܥ ܠܗܘܿܢ.


text:
ܢܸܪܓ̇ܡܘܼܢܹܗ ܟܠܗܘܿܢ ܐ̄ܢܵܫܵܐ ܕܲܩܪܝܼܬܹܗ ܒܟܹܐܦܹ̈ܐ: ܘܲܢܡܘܼܬ̣. ܘܒܲܥܪܘ ܒܝܼܫܬܵܐ ܡ̣ܢ ܒܲܝܢܵܬ̣ܟ݂ܘܿܢ: ܘܟ݂ܠܹܗ ܝܼܣܪܵܝܹܠ ܢܸܫܡܥܘܼܢ ܘܢܸܕ݂ܚܠܘܼܢ.


text:
ܠܵܐ ܬܒ̣ܘܼܬ̣ ܫܠܲܕܹ̇ܗ ܥܲܠ ܩܲܝܣܵܐ: ܐܸܠܵܐ ܩܘܼܒ̣ܪܘܼܗܝ ܒܝܵܘܡܵܐ ܗܵܘ̇: ܡܸܛܠ ܕܡ̇ܢ ܕܲܡܨܲܚܸܐ ܠܐܲܠܵܗܵܐ ܢܸܙܕ̇ܩܸܦ: ܘܠܵܐ ܬܛܲܡܲܐ ܐܲܪܥܵܟ݂ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂ ܝܘܼܪܬܵܢܵܐ.


text:
ܠܵܐ ܬܸܚܙܸܐ ܬܵܘܪܹܗ ܕܐܲܚܘܼܟ݂ ܐܵܘ ܢܸܩܝܸܗ ܟܲܕ݂ ܛܵܥܹܝܢ ܘܬܲܗܡܸܐ ܡܸܢܗܘܿܢ: ܐܸܠܵܐ ܡܲܗܦܵܟ݂ܘܼ ܐܲܗܦܸܟ݂ ܐܸܢܘܿܢ ܠܹܗ.


text:
ܘܐܸܢ ܠܵܐ ܩܲܪܝܼܒ̣ ܠܵܟ݂ ܐܲܚܘܼܟ݂ ܘܠܵܐ ܝܵܕܲܥ ܐܲܢ̄ܬ̇ ܠܹܗ: ܐܲܥܸܠ ܐܸܢܘܿܢ ܠܓ̣ܵܘ ܒܲܝܬܵܟ݂: ܘܢܸܗܘܘܿܢ ܠܘܵܬ̣ܵܟ݂ ܥܕܲܡܵܐ ܕܬ̣ܵܒܲܥ ܠܗܘܿܢ ܐܲܚܘܼܟ݂: ܘܦܲܢܵܐ ܐܸܢܘܿܢ ܠܹܗ.


text:
ܗܵܟܲܢܵܐ ܥܒܸܕ݂ ܠܬ̣ܵܘܪܹܗ: ܘܠܚܡܵܪܹܗ: ܘܲܠܬܲܟ݂ܣܝܼܬܹܗ: ܘܗܵܟܲܢܵܐ ܥܒܸܕ݂ ܠܟ݂ܠ ܐܸܒܲܕ̇ܬ̣ܵܐ ܕܐܵܒ̇ܕܵܐ ܡܸܢܹܗ ܘܡܸܫܟܲܚ ܐܲܢ̄ܬ̇ ܠܵܗ̇: ܫܲܠܝܼܛ ܠܵܟ݂ ܕܬܲܗܡܸܐ.


text:
ܠܵܐ ܬܸܚܙܸܐ ܚܡܵܪܹܗ ܕܲܒ̣ܥܸܠܕ̇ܒ̣ܵܒ̣ܵܟ݂ ܐܵܘ ܬܵܘܪܹܗ ܟܲܕ݂ ܪܡܹܝܢ ܒܐܘܼܪܚܵܐ ܘܬܲܗܡܸܐ ܡܸܢܗܘܿܢ: ܐܸܠܵܐ ܡܩܵܡܘܼ ܐܲܩܝܼܡ ܐܸܢܘܿܢ ܥܲܡܹܗ.


text:
ܠܵܐ ܢܸܗܘܘܿܢ ܡܵܐܢܹ̈ܐ ܕܓܲܒ̣ܪܵܐ ܥܲܠ ܐܲܢ̄ܬ̇ܬ̣ܵܐ: ܘܠܵܐ ܢܸܠܒܲܫ ܓܲܒ̣ܪܵܐ ܡܵܐܢܹ̈ܐ ܕܐܲܢ̄ܬ̇ܬ̣ܵܐ: ܡܸܛܠ ܕܲܛܡܲܐ ܗ̄ܘ̣ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܟܠܡ̇ܢ ܕܥܵܒܹܕ݂ ܗܵܠܹܝܢ.


text:
ܘܟܲܕ݂ ܬܸܫܟܲܚ ܩܸܢܵܐ ܕܨܸܦܪܵܐ ܩܕ݂ܵܡܲܝܟ ܒܐܘܼܪܚܵܐ: ܒܟ݂ܠ ܐܝܼܠܵܢ ܐܵܘ ܥܲܠ ܐܲܪܥܵܐ: ܦܲܪ̈ܘܼܓܹܐ ܐܵܘ ܒ̈ܢܵܬ̣ܵܐ: ܘܐܸܡܵܐ ܩܲܦܝܼܦܵܐ ܥܲܠ ܦܲܪ̈ܘܼܓܹܐ: ܐܵܘ ܥܲܠ ܒ̈ܢܵܬ̣ܵܐ: ܠܵܐ ܬܸܣܲܒ̣ ܐܸܡܵܐ ܥܲܡ ܒܢܹ̈ܝܗ̇.


text:
ܘܡܵܐ ܕܒ̣ܵܢܹܐ ܐܲܢ̄ܬ̇ ܒܲܝܬܵܐ ܚܲܕ̇ܬܵܐ: ܥܒܸܕ݂ ܬܝܵܟ݂ܵܐ ܠܐܸܓܵܪܵܟ݂: ܕܠܵܐ ܢܦܸܠ ܡܸܢܹܗ ܐ̄ܢܵܫܵܐ: ܘܢܸܗܘܸܐ ܕܡܵܐ ܒܒܲܝܬܵܟ݂.


text:
ܘܢܸܓ̣ܘܿܪ ܒܵܬ̣ܪܵܗ̇ ܥܸܠܬ̣ܵܐ ܒܡܸܠܹ̈ܐ: ܘܢܲܦܸܩ ܥܠܹܝܗ̇ ܫܡܵܐ ܒܝܼܫܵܐ: ܘܢܹܐܡܲܪ ܐܲܢ̄ܬ̇ܬ̣ܵܐ ܗܵܕܹܐ ܢܸܣܒܹ̇ܬ̣: ܘܕܸܡܟܹ̇ܬ̣ ܠܘܵܬ̣ܵܗ̇ ܘܠܵܐ ܐܸܫܟ̇ܚܹܬ̣ ܠܵܗ̇ ܒܬ̣ܘ̈ܠܹܐ.


text:
ܢܸܣܲܒ̣ ܐܲܒ̣ܕܹܗ ܕܲܛܠܝܼܬ̣ܵܐ ܘܐܸܡܵܗ̇: ܘܢܲܦܩܘܼܢ ܐܸܢܘܿܢ ܠܲܒ̣ܬ̣ܘܼ̈ܠܹܝܗ̇ ܕܲܛܠܝܼܬ̣ܵܐ ܠܘܵܬ̣ ܣܵܒܹ̈ܐ ܕܲܩܪܝܼܬ̣ܵܐ ܠܬܲܪܥܵܐ.


text:
ܘܗܵܐ ܓܵܐܲܪ ܒܲܬ̣ܪܵܗ̇ ܥܸܠܬ̣ܵܐ ܒܡܸܠܹ̈ܐ: ܘܐܵܡܲܪ ܕܠܵܐ ܐܸܫܟ̇ܚܹܬ̣ ܒܬ̣ܘܼ̈ܠܹܐ: ܠܒܲܪܬ̣ܵܟ݂: ܘܗܵܠܹܝܢ ܒܬ̣ܘܼ̈ܠܹܐ ܕܲܒ̣ܪܲܬ̣ܝ: ܢܸܦܪܣܘܼܢ ܫܘܿܫܸܦܵܐ ܩܕ݂ܵܡ ܣܵܒܹ̈ܐ ܕܲܩܪܝܼܬ̣ܵܐ.


text:
: ܘܲܢܚܲܣܪܘܼܢܹܗ ܡܵܐܐ ܕܟܸܣܦܵܐ: ܘܢܸܬ̇ܠܘܼܢ ܠܐܲܒ̣ܘܼܗ̇ ܕܲܛܠܝܼܬ̣ܵܐ: ܥܲܠ ܕܐܲܦܸܩ ܫܡܵܐ ܒܝܼܫܵܐ ܥܲܠ ܒܬ̣ܘܼܠܬܵܐ ܒܲܪܬ̣ ܝܼܣܪܵܝܹܠ: ܘܠܹܗ ܬܸܗܘܸܐ ܐܲܢ̄ܬ̇ܬ̣ܵܐ: ܘܠܵܐ ܢܸܫܬܲܠܲܛ ܠܡܸܫܒ̇ܩܵܗ̇ ܟܠܗܘܿܢ ܝܵܘ̈ܡܵܘܗܝ.


text:
ܢܲܦܩܘܼܢܵܗ̇ ܠܲܛܠܝܼܬ̣ܵܐ ܠܬܲܪܥܵܐ ܕܒܹܝܬ̣ ܐܲܒ̣ܘܼܗ̇: ܘܢܸܪܓ̇ܡܘܼܢܵܗ̇ ܒܟܹܐܦܹ̈ܐ ܐ̄ܢܵܫܲܝ̈ ܩܪܝܼܬ̣ܵܐ ܘܲܬ̣ܡܘܼܬ̣: ܥܲܠ ܕܥܸܒ̣ܕܲܬ̤ ܒܸܗܬ̇ܬ̣ܵܐ ܒܝܼܣܪܵܝܹܠ: ܘܙܲܢܝܲܬ̤ ܒܹܝܬ̣ ܐܲܒ̣ܘܼܗ̇. ܘܒܲܥܲܪܘ ܒܝܼܫܬܵܐ ܡ̣ܢ ܒܲܝܢܵܬ̣ܟ݂ܘܿܢ.


text:
ܘܟܲܕ݂ ܢܸܫܬܟܲܚ ܓܲܒ̣ܪܵܐ ܕܕ݂ܵܡܹܟ݂ ܥܲܡ ܐܲܢ̄ܬܲܬ̣ ܓܲܒ̣ܪܵܐ: ܡܸܬ̣ܩܛܵܠܘܼ ܢܸܬ̣ܩܲܛܠܘܼܢ ܬܪ̈ܲܝܗܘܿܢ: ܓܲܒ̣ܪܵܐ ܕܲܕ݂ܡܸܟ݂ ܥܲܡܵܗ̇: ܐܵܦ ܗܝ̤ ܐܲܢ̄ܬ̇ܬ̣ܵܐ. ܘܒܲܥܲܪܘ ܒܝܼܫܬܵܐ ܡ̣ܢ ܝܼܣܪܵܝܹܠ.


text:
ܘܐܸܢ ܬܸܗܘܸܐ ܥܠܲܝܡܬ̣ܵܐ ܒܬ̣ܘܼܠܬܵܐ ܕܲܡܟ݂ܝܼܪܵܐ ܠܓܲܒ̣ܪܵܐ: ܘܢܸܫܟܚܚܝܼܗ̇ ܓܲܒ̣ܪܵܐ ܐ̄ܚܪܹܢܵܐ ܒܲܩܪܝܼܬ̣ܵܐ: ܘܢܸܕ݂ܡܲܡ ܥܲܡܵܗ̇.


text:
ܐܲܦܸܩܘ ܐܸܢܘܿܢ ܠܲܬ̣ܪ̈ܲܝܗܘܿܢ ܠܬܲܪܥܵܐ ܕܲܩܪܝܼܬ̣ܵܐ ܗܵܝ̇: ܘܲܪܓ̣ܘܿܡܘ ܐܸܢܘܿܢ ܒܟܹܐܦܹ̈ܐ: ܘܲܢܡܘܼܬ̣ܘܼܢ: ܥܲܠ ܕܠܵܐ ܒܲܓ̣ܢܲܬ̤ܗܵܝ̇ ܥܠܲܝܡܬ̣ܵܐ ܒܲܩܪܝܼܬ̣ܵܐ: ܘܗܵܘ̇ ܓܲܒ̣ܪܵܐ ܥܲܠ ܕܨܲܥܲܪ ܐܲܢ̄ܬܲܬ̣ ܚܲܒ̣ܪܹܗ. ܘܒܲܥܲܪܘ ܒܝܼܫܬܵܐ ܡ̣ܢ ܒܲܝܢܵܬ̣ܟ݂ܘܿܢ.


text:
ܘܐܸܢ ܒܚܲܩܠܵܐ ܐܸܫܟܲܚ ܓܲܒ̣ܪܵܐ ܥܠܲܝܡܬ̣ܵܐ ܕܲܡܟ݂ܝܼܪܵܐ: ܘܐܲܚܕܵܗ̇ ܒܲܩܛܝܼܪܵܐ: ܘܲܕ݂ܡܸܟ݂ ܥܲܡܵܗ̇: ܢܸܬ̣ܩܛܸܠ ܓܲܒ̣ܪܵܐ ܕܲܕ݂ܡܸܟ݂ ܥܲܡܵܗ̇ ܒܲܠܚܘܿܕܵܘܗܝ.


text:
ܘܠܲܥܠܲܝܡܬ̣ܵܐ ܠܵܐ ܬܸܥܒ̇ܕ݂ܘܼܢ ܠܵܗ̇ ܡܸܕܸ̇ܡ: ܡܸܛܠ ܕܠܵܐ ܚܲܝܵܒ̣ܵܐ ܥܠܲܝܡܬ̣ܵܐ ܚܛܵܗܵܐ ܕܡܵܘܬܵܐ. ܐܲܝܟ݂ ܕܩܵܐܹ̇ܡ ܓܹܝܪ ܓܲܒ̣ܪܵܐ ܥܲܠ ܓܲܒ̣ܪܹܗ ܘܩܵܛܸܠ ܠܹܗ: ܗܵܟܲܢܵܐ ܗ̄ܝܼ ܨܒ̣ܘܼܬ̣ܵܐ ܗܵܕܹܐ.


text:
ܘܐܸܢ ܢܸܫܟܲܚ ܓܲܒ̣ܪܵܐ ܥܠܲܝܡܬ̣ܵܐ ܒܬ̣ܘܼܠܬܵܐ ܕܠܵܐ ܗܘ̣ܵܬ̤ ܡܟ݂ܝܼܪܵܐ: ܘܢܹܐܚܕ̇ܝܼܗ̇ ܢܸܕ݂ܡܲܟ݂ ܥܲܡܵܗ̇: ܘܢܸܫܬܲܟ݂ܚܘܼܢ.


text:
ܢܸܬܸ̇ܠ ܓܲܒ̣ܪܵܐ ܗܵܘ̇ ܕܲܕܸܡܸܟ݂ ܥܲܡܵܗ̇ ܠܐܲܒ̣ܘܼܗ̇ ܕܲܥܠܲܝܡܬ̣ܵܐ ܚܲܡܫܝܼܢ ܕܟܸܣܦܵܐ ܠܐܲܒ̣ܘܼܗ̇: ܘܠܹܗ ܬܸܗܘܸܐ ܐܲܢ̄ܬ̇ܬ̣ܵܐ ܚܠܵܦ ܕܨܲܥܪܵܗ̇: ܘܠܵܐ ܢܸܫܬܲܠܲܛ ܠܡܸܫܒ̇ܩܵܗ̇ ܟܠ ܝܵܘ̈ܡܲܝ ܚܲܝܵܘ̈ܗܝ.


text:
ܘܠܵܐ ܢܸܥܘܿܠ ܒܲܪ ܓܵܘܪܹ̈ܐ ܠܲܟ݂ܢܘܼܫܬܹ̇ܗ ܕܡܵܪܝܵܐ: ܐܲܦܠܵܐ ܥܲܠ ܥܸܣܪܵܐ ܕܵܪ̈ܝܼܢ ܢܸܥܘܿܠ ܠܲܟ݂ܢܘܼܫܬܹ̇ܗ ܕܡܵܪܝܵܐ.


text:
ܠܵܐ ܢܸܥܘܿܠ ܥܲܡܘܿܢܵܝܵܐ ܘܡܘܼܐܵܒ̣ܵܝܵܐ ܠܲܟ݂ܢܘܼܫܬܹ̇ܗ ܕܡܵܪܝܵܐ: ܐܵܦܠܵܐ ܠܕܵܪܵܐ ܥܣܝܼܪܵܝܵܐ ܢܸܥܠܘܼܢ ܠܲܟ݂ܢܘܼܫܬܹ̇ܗ ܕܡܵܪܝܵܐ ܠܥܵܠܲܡ.


text:
ܥܲܠ ܕܠܵܐ ܩܲܪܸܒ̣ܘ ܠܟ݂ܘܿܢ ܠܲܚܡܵܐ ܘܡܲـ̈ܝܵܐ ܒܐܘܼܪܚܵܐ ܟܲܕ݂ ܢܦܲܩܬ̇ܘܿܢ ܡ̣ܢ ܡܸܨܪܹܝܢ: ܘܥܲܠ ܕܐܸܓܲܪ ܥܠܲܝܟ ܠܒܸܠܥܵܡ ܒܲܪ ܒܥܘܿܪ ܡ̣ܢ ܦܝܼܬ̣ܘܿܪ ܕܐܵܪܵܡ ܢܲܗܪ̈ܝܼܢ: ܠܲܡܠܵܛܵܟ݂.


text:
ܘܠܵܐ ܨܒ̣ܵܐ ܡܵܪܝܵܐ ܐܲܠܵܗܵܟ݂ ܠܡܸܫܡܥܹܗ ܠܒܸܠܥܵܡ: ܘܐܲܗܦܸܟ݂ ܐܸܢܹܝܢ ܡܵܪܝܵܐ ܐܲܠܵܗܵܟ݂ ܠܵܘ̈ܟܵܬܹܗ ܠܒ̣ܘܼܪ̈ܟܵܬ̣ܵܐ: ܡܸܛܠ ܕܪܲܚܡܵܟ݂ ܡܵܪܝܵܐ ܐܲܠܵܗܵܟ݂.


text:
ܠܵܐ ܬܸܕ݂ܚܩܼܘܗܝ ܠܐܲܕ݂ܘܿܡܵܝܵܐ: ܡܸܛܠ ܕܐܲܚܘܼܟ݂ ܗ̄ܘ̣. ܘܠܵܐ ܬܸܕ݂ܚܩܝܼܘܗܝ ܠܡܸܨܪܵܝܵܐ: ܡܸܛܠ ܕܥܵܡܘܿܪܵܐ ܗ̤ܘܲܝܬ̇ ܒܐܲܪܥܹܗ.


text:
ܘܐܸܢ ܢܸܗܘܸܐ ܒܵܟ݂ ܓܲܒ̣ܪܵܐ ܕܠܵܐ ܗ̄ܘ̣ܵܐ ܕܟܸܐ ܡ̣ܢ ܩܸܪܝܵܐ ܕܠܸܠܝܵܐ: ܢܸܦܘܿܩ ܠܹܗ ܠܒܲܪ ܡ̣ܢ ܡܲܫܪܝܼܬ̣ܵܐ: ܘܠܵܐ ܢܸܥܘܿܠ ܠܓ̣ܵܘ ܡܲܫܪܝܼܬ̣ܵܐ.


text:
ܘܣܸܟ̇ܬ̣ܵܐ ܬܸܗܘܸܐ ܠܵܟ݂ ܥܲܠ ܙܲܝܢܵܟ݂: ܘܡܵܐ ܕܝܵܬܹ̇ܒ̣ ܐܲܢ̄ܬ̇ ܠܡܲܝ̈ ܪܸ̈ܓ̣ܠܲܝܟ: ܗ̤ܘܲܝܬ̇ ܚܵܦܲܪ ܒܵܗ̇: ܘܲܗ̤ܘܲܝܬ̇ ܡܟܲܣܸܐ ܬܸܒ̣ܪܵܟ݂.


text:
ܡܸܛܠ ܕܡܵܪܝܵܐ ܐܲܠܵܗܵܟ݂ ܡܗܲܠܸܟ݂ ܒܓ̣ܵܘ ܡܲܫܪܝܼܬ̣ܵܟ݂: ܕܲܢܦܲܨܹܝܟ݂ ܘܢܲܫܠܸܡ ܒܥܸܠܕ̇ܒ̣ܵܒܲܝ̈ܟ ܩܕ݂ܵܡܲܝܟ: ܘܬܸܗܘܸܐ ܡܲܫܪܝܼܬ̣ܵܟ݂ ܩܲܕ̇ܝܼܫܵܐ: ܕܠܵܐ ܢܸܚܙܸܐ ܒܵܟ݂ ܨܒ̣ܘܼܬ̣ܵܐ ܕܲܡܦܲܪܣܝܵܐ: ܘܢܸܗܦܘܿܟ݂ ܠܹܗ ܡܸܢܟ݂ܘܿܢ.


text:
ܠܵܐ ܬܲܥܸܠ ܐܲܓܲܪ ܙܵܢܝܼܬ̣ܵܐ ܘܲܕ݂ܡܲܝ̈ ܟܲܠܒܵܐ ܠܒܲܝܬܹ̇ܗ ܕܡܵܪܝܵܐ ܐܲܠܵܗܵܟ݂ ܠܟ݂ܠ ܢܕܲܪ: ܡܸܛܠ ܕܛܲܡܐܝܼܢ ܐܸܢܘܿܢ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܬܪ̈ܲܝܗܘܿܢ.


text:
ܥܲܠ ܢܘܼܟ݂ܪܵܝܵܐ ܪܲܒܵܐ: ܘܥܲܠ ܐܲܚܘܼܟ݂ ܠܵܐ ܬܪܲܒܸ̇ܐ: ܕܲܢܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂ ܒܟ݂ܠܡܸܕܸ̇ܡ ܕܡܵܘܫܸܛ ܐܲܢ̄ܬ̇ ܐܝܼܕ݂ܵܟ݂: ܒܐܲܪܥܸܵܐ ܕܥܵܐܹ̇ܠ ܐܲܢ̄ܬ̇ ܠܵܗ̇ ܠܡܹܐܪܬܵܗ̇.


text:
ܘܐܸܢ ܢܵܕܲܪ ܐܲܢ̄ܬ̇ ܢܸܕ݂ܪܵܐ ܠܡܵܪܝܵܐ ܐܲܠܵܗܵܟ݂: ܠܵܐ ܬܫܵܘܚܲܪ ܠܡܸܦܪܥܹܗ: ܡܸܛܠ ܕܡܸܬ̣ܒܲܥ ܬܵܒܲܥ ܠܹܗ ܡܵܪܝܵܐ ܡܸܢܵܟ݂: ܘܗܵܘܹ̇ܐ ܥܠܲܝܟ ܚܛܵܗܵܐ.


text:
ܡܸܕܸ̇ܡ ܕܲܢܦܲܩ ܡ̣ܢ ܣܦ̈ܘܵܬ̣ܵܟ݂ ܛܲܪ ܘܲܥܒܸܕ݂: ܐܲܝܟ݂ ܕܲܢܕܲܪܬ̇ ܠܡܵܪܝܵܐ ܐܲܠܵܗܵܟ݂: ܦܘܼܪܫܵܢܵܐ ܕܡܲܠܸܠܬ̇ ܒܦܘܼܡܵܟ݂.


text:
ܘܡܵܐ ܕܥܵܐܹ̇ܠ ܐܲܢ̄ܬ̇ ܠܩܵܝܑܹܡܬ̣ܵܐ ܕܚܲܒ̣ܪܵܟ݂: ܡܠܘܿܓ̣ ܫܸـ̈ܒܹܐ ܒܐܝܼܕ݂ܵܟ݂: ܘܡܲܓ̣ܠܵܐ ܠܵܐ ܬܢܝܼܦ ܥܲܠ ܩܵܝܑܹܡܬ̣ܵܐ ܕܚܲܒ̣ܪܵܟ݂.


text:
ܘܐܸܢ ܢܸܣܲܒ̣ ܓܲܒ̣ܪܵܐ ܐܲܢ̄ܬ̇ܬ̣ܵܐ: ܘܢܸܕ݂ܡܲܟ݂ ܥܲܡܵܗ̇: ܐܸܢ ܠܵܐ ܐܸܫܟ̇ܚܲܬ̤ ܪ̈ܲܚܡܹܐ ܒܕ݂ܵܡܵܘܗܝ ܥܲܠ ܕܐܸܫܟܲܚ ܒܵܗ̇ ܒ̣ܘܼܬ̣ܵܐ ܕܲܡܦܲܪܣܝܵܐ: ܢܸܟ݂ܬ̇ܘܿܒ̣ ܠܵܗ̇ ܟܬ̣ܵܒ̣ܵܐ ܕܫܘܼܒ̣ܩܵܢܵܐ: ܘܢܸܬܸ̇ܠ ܠܵܗ̇ ܘܢܸܫܪܹܝܗ̇.


text:
ܘܢܸܟ݂ܬ̇ܘܿܒ̣ ܠܵܗ̇ ܟܬ̣ܵܒ̣ܵܐ ܕܫܘܼܒ̣ܩܵܢܵܐ ܘܢܸܬܸ̇ܠ ܠܵܗ̇: ܘܢܸܫܪܹܝܗ̇ ܡ̣ܢ ܒܲܝܬܹ̇ܗ: ܐܵܘ ܐܸܢ ܢܡܘܼܬ̣ ܓܲܒ̣ܪܵܐ ܐ̄ܚܪܹܢܵܐ ܕܢܲܣܒܵܗ̇.


text:
ܠܵܐ ܫܲܠܝܼܛ ܠܹܗ ܠܒܲܥܠܵܗ̇ ܩܲܕ݂ܡܵܝܵܐ ܕܫܲܒ̣ܩܵܗ̇: ܕܢܸܚܕܲܪ ܢܸܣܒ̣ܝܼܗ̇ ܒܵܬܲܪ ܕܐܸܬ̇ܛܲܡܐܲܬ̤: ܡܸܛܠ ܕܛܲܡܐܵܐ ܗ̄ܝܼ ܩܕ݂ܵܡ ܡܵܪܝܵܐ. ܘܠܵܐ ܬܲܚܛܹܐ ܠܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܝܘܼܪܬܵܢܵܐ.


text:
ܘܟܲܕ݂ ܢܸܣܲܒ̣ ܓܲܒ̣ܪܵܐ ܐܲܢ̄ܬ̇ܬ̣ܵܐ ܚܕܲܬܵܐ: ܠܵܐ ܢܸܦܘܿܩ ܒܚܲܝܠܵܐ: ܘܠܵܐ ܢܹܐܙܲܠ ܠܟ݂ܠ ܨܒ̣ܘܼ: ܐܸܠܵܐ ܢܸܗܘܸܐ ܒܒܲܝܬܹ̇ܗ ܫܲܢ̄ܬܵܐ ܚܕ݂ܵܐ: ܘܢܸܚܕܹ̇ܐ ܥܲܡ ܐܲܢ̄ܬ̇ܬ̣ܵܐ ܕܲܢܣܲܒ̣.


text:
ܘܐܸܢ ܢܸܫܬ̇ܟܲܚ ܓܲܒ̣ܪܵܐ ܡ̣ܢ ܒ̈ܢܲܝ ܝܼܣܪܵܝܹܠ: ܕܢܸܓ̣ܢܘܿܒ̣ ܢܲܦ̮ܫܵܐ ܡ̣ܢ ܐܲܚܵܘ̈ܗܝ ܒ̈ܢܲܝ ܝܼܣܪܵܝܹܠ: ܘܢܸܬ̇ܬܲܓܲܪ ܒܵܗ̇ ܘܲܢܙܲܒ̇ܢܝܼܗ̇: ܡܸܬ̣ܩܛܵܠܘܼ ܢܸܬ̣ܩܛܸܠ ܓܲܒ̣ܪܵܐ ܗܵܘ̇: ܘܒܲܥܲܪܘ ܒܝܼܫܬܵܐ ܡ̣ܢ ܒܲܝܢܵܬ̣ܟ݂ܘܿܢ.


text:
ܛܲܪܘ ܡܚܘܿܬ̣ܵܐ ܕܓܲܪܒ̣ܵܐ: ܘܐܸܙܕܲܗܪܘ ܛܵܒ̣: ܘܲܥܒܸܕ݂ܘ ܐܲܝܟܲܢܵܐ ܕܡܲܠܦܝܼܢ ܠܟ݂ܘܿܢ ܟܵܗ̈ܢܹܐ ܘܠܹܘܵܝܹ̈ܐ. ܐܲܝܟ݂ ܕܦܲܩܕܹ̇ܬ̣ ܐܸܢܘܿܢ ܢܸܛܪܘܼܢ ܘܢܸܥܒ̇ܕ݂ܘܼܢ.


text:
ܐܸܠܵܐ ܦܲܢܵܝܗܝ ܠܹܗ ܡܸܫܟܵܢܹܗ ܡܵܐ ܕܥܸܪܒܲܬ̣ ܫܸܡܫܵܐ: ܘܢܸܕ݂ܡܲܟ݂ ܒܡܲܪܛܘܼܛܹܗ ܘܲܢܒܲܪܟ݂ܵܟ݂: ܘܬܸܗܘܸܐ ܠܵܟ݂ ܙܲܕ̇ܝܼܩܘܼܬ̣ܵܐ ܩܕ݂ܵܡ ܡܵܪܝܵܐ ܐܲܠܵܗܵܟ݂.


text:
ܐܸܠܵܐ ܒܲܪ ܝܵܘܡܹܗ ܗܲܒ̣ ܠܹܗ ܐܲܓ̣ܪܹܗ: ܘܠܵܐ ܬܸܥܪܲܒ̣ ܥܠܵܘܗܝ ܫܸܡܫܵܐ: ܡܸܛܠ ܕܡܸܣܟܹ̇ܢܵܐ ܗ̄ܘ̣: ܘܥܲܠ ܐܲܦܲܝ̈ ܐܲܓ̣ܪܹܗ ܗܘ̤ ܡܲܫܠܸܡ ܠܵܟ݂ ܢܲܦ̮ܫܹܗ: ܕܠܵܐ ܢܸܩܪܸܐ ܥܠܲܝܟ ܠܡܵܪܝܵܐ ܘܢܸܗܘܸܐ ܥܠܲܝܟ ܚܛܵܗܵܐ.


text:
ܠܵܐ ܢܡܘܼܬ̣ܘܼܢ ܐܲܒ̣ܵܗܹ̈ܐ ܥܲܠ ܐܲܦܲܝ̈ ܒܢܲܝ̈ܗܘܿܢ: ܘܲܒ̣̈ܢܲܝܵܐ ܠܵܐ ܢܡܘܼܬ̣ܘܼܢ ܥܲܠ ܐܲܦܲܝ̈ ܐܲܒ̣ܵܗܲܝ̈ܗܘܿܢ: ܐܸܠܵܐ ܐ̄ܢܵܫ ܒܲܚܛܵܗܵܘ̈ܗܝ ܢܡܘܼܬ̣.


text:
ܘܐܸܬ̇ܕܲܟ݂ܪ ܕܥܲܒ̣ܕܵܐ ܗ̤ܘܲܝܬ̇ ܒܡܸܨܪܹܝܢ: ܘܦܲܪܩܵܟ݂ ܡܵܪܝܵܐ ܐܲܠܵܗܵܟ݂ ܡ̣ܢ ܬܲܡܵܢ: ܡܸܛܠ ܗܵܢܵܐ ܡܦܲܩܸܕ݂ ܐ̄ܢܵܐ ܠܵܟ݂: ܘܐܵܡܲܪ ܠܵܟ݂: ܥܒܸ̇ܕ݂ ܦܸܬ̣ܓ̣ܵܡܵܐ ܗܵܢܵܐ.


text:
ܘܡܵܐ ܕܚܵܨܹܕ݂ ܐܲܢ̄ܬ̇ ܚܨܵܕ݂ܵܐ ܕܚܲܩܠܵܟ݂ ܘܛܵܥܹܐ ܐܲܢ̄ܬ̇ ܟܲܦܵܐ. ܠܵܐ ܬܸܗܦܘܿܟ݂ ܬܸܣܒ̣ܝܼܗ̇. ܐܸܠܵܐ ܬܸܗܘܸܐ ܠܥܵܡܘܿܪܵܐ: ܘܲܠܝܲܬ̣ܡܵܐ: ܘܠܲܐܪܡܲܠܬܵܐ: ܕܲܢܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂ ܒܟ݂ܠܹܗ ܥܒ̣ܵܕ݂ܵܐ ܕܐܝܼܕܲܝ̈ܟ.


text:
ܘܐܸܢ ܢܸܗܘܸܐ ܕܝܼܢܵܐ ܒܹܝܬ̣ ܓܲܒ̣ܪܵܐ ܠܚܲܒ̣ܪܹܗ ܢܸܩܪܒ̣ܘܼܢ ܠܘܵܬ̣ ܕܲܝܵܢܹ̈ܐ ܘܲܢܕ݂ܘܼܢܘܼܢ ܐܸܢܘܿܢ: ܘܲܢܙܲܟ̇ܘܿܢ ܠܙܲܟܵܝܵܐ: ܘܲܢܚܲܝܒ̣ܘܼܢ ܠܚܲܝܵܒ̣ܵܐ.


text:
ܘܐܸܢ ܚܲܝܵܒ̣ ܡܲܪܕ̇ܘܼܬ̣ܵܐ ܚܲܝܵܒ̣ܵܐ: ܢܲܪܡܹܝܘܗܝ ܕܲܝܵܢܵܐ: ܘܲܢܢܲܓ̇ܕ݂ܝܼܘܗܝ ܩܕ݂ܵܡܵܘܗܝ ܐܲܝܟ݂ ܙܸܕܩܵܐ ܕܣܲܟ݂ܠܘܼܬܹܗ.


text:
ܒܡܸܢܝܵܢܵܐ ܐܲܪܒ̇ܥܝܼܢ ܢܢܲܓ̇ܕ݂ܘܼܢܹܗ: ܘܠܵܐ ܢܵܘܣܦܘܼܢ: ܕܠܵܐ ܟܲܕ݂ ܢܵܘܣܦܘܼܢ ܢܢܲܓ̇ܕ݂ܘܼܢܹܗ ܝܲܬ̇ܝܼܪ ܥܲܠ ܗܵܢܵܐ ܢܸܓ̣ܕܵܐ: ܢܸܬ̣ܩܠܸܐ ܐܲܚܘܼܟ݂ ܠܥܹܝܢܲܝܟ.


text:
ܘܟܲܕ݂ ܢܸܬܒ̣ܘܼܢ ܐܲܚܹ̈ܐ ܐܲܟ݂ܚܕ݂ܵܐ: ܘܲܢܡܘܼܬ̣ ܚܲܕ݂ ܡܸܢܗܘܿܢ: ܘܠܲܝܬ̇ ܠܹܗ ܒܪܵܐ: ܠܵܐ ܬܸܗܘܸܐ ܐܲܢ̄ܬ̇ܬܹܗ ܕܡܝܼܬ̣ܵܐ ܠܓܲܒ̣ܪܵܐ ܢܘܼܟ݂ܪܵܝܵܐ: ܐܸܠܵܐ ܝܲܒ̣ܡܵܗ̇ ܢܸܣܒ̣ܝܼܗ̇: ܘܬܸܗܘܸܐ ܠܹܗ ܐܲܢ̄ܬ̇ܬ̣ܵܐ ܘܲܢܝܲܒ̇ܡܝܼܗ̇.


text:
ܘܐܸܢ ܠܵܐ ܨܵܒܹܐ ܓܲܒ̣ܪܵܐ ܕܢܸܣܲܒ̣ ܐܲܢ̄ܬܲܬ̣ ܐܲܚܘܼܗܝ: ܬܸܣܲܩ ܐܲܢ̄ܬܲܬ̣ ܐܲܚܘܼܗܝ ܠܬܲܪܥܵܐ ܠܘܵܬ̣ ܣܵܒܹ̈ܐ: ܘܬܹܐܡܲܪ: ܠܵܐ ܨܵܒܹܐ ܝܲܒ̣ܡ̄ܝ ܕܲܢܩܝܼܡ ܠܐܲܚܘܼܗܝ ܫܡܵܐ ܒܝܼܣܪܵܝܹܠ: ܘܠܵܐ ܨܵܒܹܐ ܠܡܸܣܒܲܢܝ.


text:
ܬܸܩܪܘܿܒ̣ ܝܼܒܲܡܬܹܗ ܠܘܵܬܹܗ ܩܕ݂ܵܡ ܣܵܒܹ̈ܐ: ܘܬܸܫܪܸܐ ܡܣܵܢܹܗ ܡ̣ܢ ܪܸܓ̣ܠܹܗ: ܘܬܸܪܘܿܩ ܒܐܲܦܵܘ̈ܗܝ: ܘܬܹܐܡܲܪ: ܗܵܟܲܢܵܐ ܢܸܬ̣ܥܒܸܕ݂ ܠܓܲܒ̣ܪܵܐ ܕܠܵܐ ܢܸܒ̣ܢܸܐ ܒܲܝܬܵܐ ܠܐܲܚܘܼܗܝ.


text:
ܘܟܲܕ݂ ܢܸܨܘܼܢ ܓܲܒ̣ܪܵܐ ܘܐܲܚܘܼܗܝ ܚܲܕ݂ ܥܲܡ ܚܲܕ݂: ܘܬܸܩܪܘܿܒ̣ ܐܲܢ̄ܬܲܬ̣ ܚܲܕ݂ ܡܸܢܗܘܿܢ ܠܲܡܦܲܨܵܝܘܼ ܒܲܥܠܵܗ̇ ܡ̣ܢ ܐܝܼܕܲܝ̈ ܡ̇ܢ ܕܡܸܬ̣ܟܲܬܲܫ ܥܲܡܹܗ: ܘܬ̣ܵܘܫܸܛ ܐܝܼܕ݂ܵܗ̇ ܘܬܹܐܚܘܿܕ݂ ܒܚܲܢܹܗ.


text:
ܡܲܬ̣ܩܵܠܵܐ ܫܲܠܡܵܐ ܕܙܲܕ̇ܝܼܩܘܼܬ̣ܵܐ ܢܸܗܘܸܐ ܠܵܟ݂: ܘܲܟ݂ܝܵܠܬܵܐ ܬܪܝܼܨܬܵܐ ܕܙܲܕ̇ܝܼܩܘܼܬ̣ܵܐ ܬܸܗܘܸܐ ܠܵܟ݂: ܕܢܸܣܓ̇ܘܿܢ ܝܵܘ̈ܡܲܝܟ ܒܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂.


text:
ܕܐܲܪܥܟ݂ܘܿܢ ܒܚܲܪܒܵܐ: ܘܩܲܛܸܠ ܒܟ݂ܘܼܢ ܟܠ ܕܦܵܫ ܒܵܬ̣ܪܟ݂ܘܿܢ: ܘܐܲܢ̄ܬ̇ ܡܛܲܪܲܦ ܘܲܠܐܸܐ: ܘܠܵܐ ܕܚܸܠ ܡ̣ܢ ܩܕ݂ܵܡ ܡܵܪܝܵܐ ܐܲܠܵܗܵܟ݂.


text:
ܘܡܵܐ ܕܐܲܢܝܼܚ ܠܵܟ݂ ܡܵܪܝܵܐ ܐܲܠܵܗܵܟ݂ ܡ̣ܢ ܟܠܗܘܿܢ ܒܥܸܠܕ̇ܒ̣ܵܒܲܝ̈ܟ ܕܒܲܚܕ݂ܵܪ̈ܲܝܟ: ܒܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܝܘܼܪܬܵܢܵܐ: ܥܛܝܼ ܕܘܼܟ݂ܪܵܢܹܗ ܕܲܥܡܵܠܹܝܩ ܡ̣ܢ ܬܚܹܝܬ̣ ܫܡܲܝܵܐ: ܘܠܵܐ ܬܸܛܥܸܐ.


text:
ܣܲܒ̣: ܡ̣ܢ ܪܹܫ ܟܠܗܘܿܢ ܦܹܐܪܹ̈ܐ ܕܐܲܪܥܵܐ ܕܡܲܥܸܠ ܐܲܢ̄ܬ̇ ܡ̣ܢ ܐܲܪܥܵܐ ܕܝܵܗܹܒ̣ ܠܵܟ݂ ܡܵܪܝܵܐ ܐܲܠܵܗܵܟ݂ ܝܘܼܪܬܵܢܵܐ: ܘܣܝܼܡ ܒܲܡܣܲܢܬ̣ܵܐ: ܘܩܘܼܡ ܙܸܠ ܠܐܲܬ̣ܪܵܐ ܕܓ̣ܵܒܹܐ ܡܵܪܝܵܐ ܐܲܠܵܗܵܟ݂: ܕܢܲܫܪܸܐ ܫܡܹܗ ܬܲܡܵܢ.


text:
ܘܬ̣ܵܐ ܠܘܵܬ̣ ܟܵܗܢܵܐ ܕܢܸܗܘܸܐ ܒܝܵܘ̈ܡܵܬ̣ܵܐ ܗܵܢܘܿܢ: ܘܐܸܡܲܪ ܠܹܗ: ܚܵܘܝܼܬ̣ ܝܵܘܡܵܢܵܐ ܠܡܵܪܝܵܐ ܐܲܠܵܗܵܟ݂: ܕܐܸܬܹܝܬ̣ ܠܐܲܪܥܵܐ ܕܝܼܡܵܐ ܡܵܪܝܵܐ ܠܐܲܒ̣ܵܗܲܝ̈ܢ ܠܡܸܬܲܠ ܠܲܢ.


text:
ܘܲܥܢܝܼ ܘܐܸܡܲܪ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܠܐܵܪܵܡ ܐܸܬ̇ܕ̇ܒܲܪ ܐܵܒ̣ܝܼ: ܘܲܢܚܸܬ̣ ܠܡܸܨܪܹܝܢ: ܘܲܥܡܲܪ ܬܲܡܵܢ ܙܲܒ̣ܢܵܐ ܙܥܘܿܪܵܐ: ܘܲܗܘ̤ܵܐ ܬܲܡܵܢ ܠܥܲܡܵܐ ܪܲܒܵܐ ܘܥܲܫܝܼܢܵܐ.


text:
ܘܲܓ̣ܥܲܝܢ ܠܘܵܬ̣ ܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܢ: ܘܲܫܡܲܥ ܡܵܪܝܵܐ ܒܩܵܠܲܢ: ܘܲܚܙܵܐ ܡܘܼܟܵܟܲܢ: ܘܲܥܲܡܠܲܢ: ܘܐܘܼܠܨܵܢܲܢ.


text:
ܘܐܲܦܸܩܲܢ ܡܵܪܝܵܐ ܡ̣ܢ ܡܸܨܪܹܝܢ: ܒܐܝܼܕ݂ܵܐ ܥܲܫܝܼܢܬܵܐ: ܘܒܲܕ݂ܪܵܥܵܐ ܪܵܡܵܐ: ܘܲܒ̣ܚܸܙܘܵܐ ܪܲܒܵܐ: ܘܒ̣ܵܐܬ̣̈ܘܵܬ̣ܵܐ: ܘܲܒ̣ܬܸܕ݂ܡܪ̈ܵܬ̣ܵܐ.


text:
ܘܗܵܫܵܐ ܗܵܐ ܐܲܝܬ̇ܝܼܬ̣ ܪܹܫܝܼܬ̣ܵܐ ܕܦܹܐܪܹ̈ܐ ܕܐܲܪܥܵܐ ܕܝܲܗ̄ܒ̣ ܠܝܼ ܡܵܪܝܵܐ: ܘܣܝܼܡܹܝܗ̇ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܘܲܣܓ̇ܘܿܕ݂ ܬܲܡܵܢ ܩܕ݂ܵܡ ܡܵܪܝܵܐ ܐܲܠܵܗܵܟ݂.


text:
ܘܲܚܕ݂ܝܼ ܒܟ݂ܠ ܛܵܒ̣ܵـ̈ܬ̣ܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܘܲܠܒܲܝܬܵܟ݂ ܐܲܢ̄ܬ̇: ܘܠܹܘܵܝܵܐ: ܘܥܵܡܘܿܪܵܐ ܕܲܒ̣ܓ̣ܵܘܵܟ݂.


text:
ܘܡܵܐ ܕܫܲܠܡܬ̇ ܠܲܡܥܲܣܵܪܘܼ ܟܠܹܗ ܡܲܥܣܵܪܵܐ ܕܲܥܠܲܠܬ̣ܵܟ݂: ܒܫܲܢ̄ܬܵܐ ܕܲܬ̣ܠܵܬ̣ ܕܗܝ̤ ܗ̄ܝܼ ܫܢܲܬ̣ ܡܲܥܣܵܪܹ̈ܐ: ܗܲܒ̣ ܠܠܹܘܵܝܵܐ ܘܲܠܥܵܡܘܿܪܵܐ: ܘܲܠܝܲܬ̣ܡܵܐ: ܘܠܲܐܪܡܲܠܬܵܐ: ܘܢܹܐܟ݂ܠܘܼܢ ܒܩܘܼܪ̈ܝܵܟ݂ ܘܢܸܣܒ̇ܥܘܼܢ.


text:
ܘܐܸܡܲܪ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܒܨܹܝܬ̣ ܩܘܼܕ݂ܫܵܐ ܡ̣ܢ ܒܲܝܬܵܐ: ܘܝܼܗ̄ܒܹ̇ܬ̣ ܠܠܹܘܵܝܵܐ: ܘܲܠܥܵܡܘܿܪܵܐ: ܘܲܠܝܲܬ̣ܡܵܐ: ܘܠܲܐܪܡܲܠܬܵܐ: ܐܲܝܟ݂ ܟܠܗܘܿܢ ܦܘܼܩ̈ܕܵܢܹܐ ܕܦܲܩܸܕ̇ܬܵܢܝ. ܠܵܐ ܥܸܒ̣ܪܹܬ̣ ܡ̣ܢ ܦܘܼܩ̈ܕܵܢܲܝܟ: ܘܠܵܐ ܛܥܹܝܬ̣.


text:
ܘܠܵܐ ܐܸܟ݂ܠܹܬ̣ ܒܐܸܒ̣ܠܝ ܡܸܢܹܗ: ܘܠܵܐ ܒܨܹܝܬܹܗ ܟܲܕ݂ ܛܡܲܐ ܐ̄ܢܵܐ: ܘܠܵܐ ܣܡܹܬ̣ ܡܸܢܹܗ ܠܡܝܼܬ̣ܵܐ: ܐܸܠܵܐ ܫܸܡܥܹܬ̣ ܒܩܵܠܹܗ ܕܡܸܵܪܝܵܐ ܐܲܠܵܗܝ: ܘܥܸܒ̣ܕܹ̇ܬ̣ ܠܵܟ݂ ܕܦܲܩܸܕ̇ܬܵܢܝ.


text:
ܚܙܝܼ ܡ̣ܢ ܡܲܥܡܪܵܐ ܕܩܘܼܕ݂ܫܵܟ݂ ܡ̣ܢ ܫܡܲܝܵܐ: ܘܒܲܪܸܟ݂ ܠܥܲܡܵܟ݂ ܝܼܣܪܵܝܹܠ: ܘܠܲܐܪܥܵܐ ܕܒܲܗ̄ܒ̣ܬ̇ ܠܲܢ: ܐܲܝܟ݂ ܕܝܼܡܲܝܬ̇ ܠܐܲܒ̣ܵܗܲܝ̈ܢ: ܐܲܪܥܵܐ ܕܡܲܪܕ̇ܝܵܐ ܚܲܠܒ̣ܵܐ ܘܕܸܒ̣ܫܵܐ.


text:
ܝܵܘܡܵܢܵܐ ܡܵܪܝܵܐ ܐܲܠܵܗܵܟ݂ ܡܦܲܩܸܕ݂ ܠܵܟ݂: ܕܬܸܥܒܸ̇ܕ݂ ܢܵܡܘܿܣܹ̈ܐ ܗܵܠܹܝܢ ܘܕ݂ܝܼܢܹ̈ܐ. ܛܲܪ ܘܲܥܒܸܕ݂ ܐܸܢܘܿܢ: ܡ̣ܢ ܟܠܹܗ ܠܸܒܵܟ݂: ܘܡ̣ܢ ܟܠܹܗ ܢܲܦ̮ܫܵܟ݂.


text:
ܠܡܵܪܝܵܐ ܐܸܡܲܪܬ̇ ܝܵܘܡܵܢܵܐ: ܕܢܸܗܘܸܐ ܠܵܟ݂ ܐܲܠܵܗܵܐ: ܕܲܬ̣ܗܲܠܸܟ݂ ܒܐܘܼܪ̈ܚܵܬܹܗ: ܘܬܸܛܲܪ ܢܵܡܘܿܣܵܘ̈ܗܝ: ܘܕ݂ܝܼܢܵܘ̈ܗܝ: ܘܦܘܼܩ̈ܕܵܢܵܘܗܝ: ܘܬܸܫܡܲܥ ܒܩܵܠܹܗ.


text:
. ܡܵܪܝܵܐ ܐܵܡܲܪ ܠܵܟ݂ ܝܵܘܡܵܢܵܐ: ܕܬܸܗܘܸܐ ܠܹܗ ܥܲܡܵܐ ܚܲܒ̇ܝܼܒ̣ܵܐ: ܐܲܝܟ݂ ܕܐܸܡܲܪ ܠܵܟ݂: ܘܬܸܛܲܪ ܘܬܸܥܒܸ̇ܕ݂ ܟܠܗܘܿܢ ܦܘܼܩ̈ܕܵܢܵܘܗܝ.


text:
ܘܢܡܸܥܒ̇ܕ݂ܵܟ݂ ܠܥܸܠ ܡ̣ܢ ܟܠܗܘܿܢ ܥܲܡܡܹ̈ܐ ܕܲܥܒܲܕ݂: ܠܬܸܫܒ̇ܘܿܚܬܵܐ: ܘܠܲܫܡܵܐ . ܠܐܝܼܩܵܪܵܐ: ܘܬܸܗܘܸܐ ܥܲܡܵܐ ܩܲܕ̇ܝܼܫܵܐ: ܠܡܵܪܝܵܐ ܐܲܠܵܗܵܟ݂ ܐܲܝܟ݂ ܕܐܸܡܲܪ ܠܵܟ݂.


text:
ܘܦܲܩܸܕ݂ ܡܘܼܫܹܐ ܘܣܵܒܹ̈ܐ ܕܝܼܣܪܵܝܹܠ ܠܥܲܡܵܐ ܘܐܸܡܲܪܘ ܠܗܘܿܢ: ܛܲܪܘ ܟܠܗܘܿܢ ܦܘܼܩ̈ܕܵܢܹܐ ܕܲܢܦܲܩܸܕ݂ ܐ̄ܢܵܐ ܠܟ݂ܘܿܢ ܝܵܘܡܵܢܵܐ.


text:
ܒܝܵܘܡܵܐ ܕܥܵܒ̣ܪܝܼܢ ܐ̄ܢܬ̇ܘܿܢ ܝܘܿܪܕܢܲܢ: ܠܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܐܲܩܝܼܡ ܠܵܟ݂ ܟܹܐܦܹ̈ܐ ܪܵܘܪ̈ܒ̣ܵܬ̣ܵܐ: ܘܐܲܟ݂ܠܸܫ ܐܸܢܹܝܢ ܒܟܸܠܫܵܐ.


text:
ܘܲܟ݂ܬ̣ܘܿܒ̣ ܥܠܲܝܗܹܝܢ ܟܠܗܘܿܢ ܦܸܬ̣ܓ̣ܵܡܹ̈ܐ ܕܢܵܡܘܿܣܵܐ ܗܵܢܵܐ: ܡܵܐ ܕܲܥܒܲܪܬ̇ ܝܘܿܪܕܢܲܢ: ܕܬܸܥܘܿܠ ܠܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܐܲܪܥܵܐ ܕܡܲܪܕ̇ܝܵܐ ܚܲܠܒ̣ܵܐ ܘܕܸܒ̣ܫܵܐ: ܐܲܝܟ݂ ܕܐܸܡܲܪ ܠܵܟ݂ ܡܵܪܝܵܐ ܐܲܠܵܗܵܟ݂ ܕܐܲܒ̣ܵܗܲܝ̈ܟ.


text:
ܘܡܵܐ ܕܲܥܒܲܪܬ̇ܘܿܢ ܝܘܿܪܕܢܲܢ: ܐܲܩܝܼܡܘ ܟܹܐܦܹ̈ܐ ܗܵܠܹܝܢ ܕܲܡܦܲܩܸܕ݂ ܐ̄ܢܵܐ ܠܟ݂ܘܿܢ ܝܵܘܡܵܢܵܐ ܒܛܘܸܪܵܐ ܕܲܓ̣ܒܸܠ: ܘܐܲܟ݂ܠܸܫ ܐܸܢܹܝܢ ܒܟ݂ܠܫܵܐ.


text:
ܐܸܠܵܐ ܒܟܹܐܦܹ̈ܐ ܫܠܲܡܠ̈ܡܵܬ̣ܵܐ ܒܢܝܼ ܡܲܕ݂ܒ̇ܚܹܗ ܕܡܵܪܝܵܐ ܐܲܠܵܗܵܟ݂: ܘܐܲܣܸܩ ܥܠܵܘܗܝ ܝܲܩ̈ܕܹ̇ܐ ܫܲܠܡܹ̈ܐ: ܩܕ݂ܵܡ ܡܵܪܝܵܐ ܐܲܠܵܗܵܟ݂.


text:
ܘܐܸܡܲܪ ܡܘܼܫܹܐ: ܘܟ݂ܵܗ̈ܢܹܐ: ܘܠܹܘܵܝܹ̈ܐ: ܠܟ݂ܠܗܘܿܢ ܒ̈ܢܲܝ ܝܼܣܪܵܝܹܠ: ܨܘܼܬ̣ ܘܲܫܡܲܥ ܝܼܣܪܵܝܹܠ: ܝܵܘܡܵܢܵܐ ܗܵܘܹܐ ܐܲܢ̄ܬ̇ ܥܲܡܵܐ ܠܡܵܪܝܵܐ ܐܲܠܵܗܵܟ݂.


text:
ܗܵܠܹܝܢ ܢܩܘܼܡܘܼܢ ܥܲܠ ܛܘܼܪܵܐ ܕܓܲܪܙܝܼܡ: ܠܲܡܒܲܪܵܟ݂ܘܼܬܹܗ ܠܥܲܡܵܐ: ܡܵܐ ܕܲܥܒܲܪܬ̇ܘܿܢ ܝܘܿܪܕܢܲܢ: ܫܸܡܥܘܿܢ: ܘܠܹܘܝܼ: ܘܲܝܗܘܿܕ݂ܵܐ: ܘܐܝܼܣܵܟ݂ܵܪ: ܘܝܵܘܣܸܦ: ܘܒܸܢܝܵܡܹܝܢ.


text:
ܠܝܼܛ: ܗ̄ܘ̣ ܓܲܒ̣ܪܵܐ ܕܢܸܥܒܸ̇ܕ݂ ܓܠܝܼܦܹ̈ܐ ܘܲܢܣܝܼܟܹ̈ܐ: ܕܛܲܡܐܝܼܢ ܐܸܢܘܿܢ ܩܕ݂ܵܡ ܡܵܪܝܵܐ: ܥܒ̣ܵܕ݂ ܐܝܼ̈ܕܲܝܵܐ ܕܢܲܓܵܪܵܐ: ܘܲܢܣܝܼܡ ܒܣܸܬ̣ܪܵܐ. ܘܢܸܥܢܘܿܢ ܟܠܹܗ ܥܲܡܵܐ ܘܢܹܐܡܪܘܼܢ: ܐܵܡܹܝܢ.


text:
ܠܝܼܛ ܗ̄ܘ̣ ܟܠ ܕܢܸܕ݂ܡܲܟ݂ ܥܲܡ ܐܲܢ̄ܬܲܬ̣ ܐܲܒ̣ܘܼܗܝ: ܘܢܸܓ̣ܠܸܐ ܟܸܢܦܵܐ ܕܐܲܒ̣ܘܼܗܝ: ܘܢܹܐܡܲܪ ܟܠܹܗ ܥܲܡܵܐ: ܐܵܡܹܝܢ.


text:
ܠܝܼܛ ܗ̄ܘ̣ ܟܠ ܕܠܵܐ ܢܩܘܼܡ ܥܲܠ ܦܸܬ̣ܓ̣ܵܡܵܘ̈ܗܝ ܕܢܵܡܘܿܣܵܐ ܗܵܢܵܐ: ܘܢܸܒܸ̇ܕ݂ ܐܸܢܘܿܢ: ܘܢܹܐܡܲܪ ܟܠܹܗ ܥܲܡܵܐ: ܐܵܡܹܝܢ.


text:
ܘܐܸܢ ܬܸܫܡܲܥ ܒܩܵܠܹܗ ܕܡܵܪܝܵܐ ܐܲܠܵܗܵܟ݂: ܘܬܸܛܲܪ ܘܬܸܥܒܸ̇ܕ݂ ܟܠܗܘܿܢ ܦܘܼܩ̈ܕܵܢܵܘ̈ܗܝ ܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ: ܢܸܥܒܸ̇ܕ݂ܵܟ݂ ܡܵܪܝܵܐ ܐܲܠܵܗܵܐ ܠܥܸܠ ܡ̣ܢ ܟܠܗܘܿܢ ܥܲܡܡܹ̈ܐ ܕܐܲܪܥܵܐ.


text:
ܒܪܝܼܟ݂ܝܼܢ ܦܹܐܪܹ̈ܐ ܕܟܲܪܣܵܟ݂: ܘܦܹܐܪܹ̈ܐ ܕܐܲܪܥܵܟ݂: ܘܝܲܠܕܵܐ ܕܲܒ̣ܥܝܼܪܵܟ݂: ܘܒܲܩܪܹ̈ܐ ܕܬ̣ܵܘܪ̈ܲܝܟ: ܘܲܓ̣ܙܵܪܹ̈ܐ ܕܥܵܢܵܟ݂.


text:
ܘܢܲܫܠܸܡ ܡܵܪܝܵܐ ܠܲܒ̣ܥܸܠܕ̇ܒ̣ܵܒܲܝ̈ܟ ܕܩܵܝ̇ܡܝܼܢ ܥܠܲܝܟ ܩܕ݂ܵܡܲܝܟ ܟܲܕ݂ ܬܒ̣ܝܼܪܝܼܢ. ܒܐܘܼܪܚܵܐ ܚܕ݂ܵܐ ܢܸܦܩܘܼܢ ܥܠܲܝܟ: ܘܒܲܫܒܲܥ ܐܘܼܪ̈ܚܵܢ ܢܸܥܪܩܘܼܢ ܡ̣ܢ ܩܕ݂ܵܡܲܝܟ.


text:
ܢܸܦܩܘܿܕ݂ ܡܵܪܝܵܐ ܒܘܼܪܟܬ̣ܵܐ ܒܐܵܘܨܪ̈ܲܝܟ: ܘܲܒ̣ܟ݂ܠ ܡܸܕܸ̇ܡ ܕܡܵܘܫܸܛ ܐܲܢ̄ܬ̇ ܐܝܼܕ݂ܵܟ݂: ܘܲܢܒܲܪܟ݂ܵܟ݂ ܒܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂.


text:
ܢܩܝܼܡܵܟ݂ ܠܹܗ ܡܵܪܝܵܐ ܥܲܡܵܐ ܩܲܕ̇ܝܼܫܵܐ: ܐܲܝܟ݂ ܕܝܼܡܵܐ ܠܵܟ݂: ܐܸܢ ܬܸܛܲܪ ܟܠܗܘܿܢ ܦܘܼܩ̈ܕܵܢܵܘܗܝ ܕܡܵܪܝܵܐ ܐܲܠܵܗܵܟ݂: ܘܲܬ̣ܗܲܠܸܟ݂ ܒܐܘܼܪ̈ܚܵܬܹܗ.


text:
ܘܢܵܘܬ̇ܪܵܟ݂ ܡܵܪܝܵܐ ܠܛܵܒ̣ܬ̣ܵܐ: ܒܦܹܐܪܹ̈ܐ ܕܟܲܪܣܵܟ݂ ܘܲܒ̣ܝܲܠܕܵܐ ܕܲܒ̣ܥܝܼܪܵܟ݂: ܘܲܒ̣ܦܹܐܪܹ̈ܐ ܕܐܲܪܥܵܟ݂: ܒܐܲܪܥܵܐ ܕܝܼܡܵܐ ܡܵܪܝܵܐ ܠܐܲܒ̣ܵܗܲܝ̈ܟ ܠܡܸܬܲܠ ܠܵܟ݂.


text:
ܢܸܦ̮ܬܲܚ ܠܵܟ݂ ܡܵܪܝܵܐ ܐܵܘܨܪܹܗ ܛܵܒ̣ܵܐ ܫܡܲܝܵܐ: ܘܢܸܬܸ̇ܠ ܡܸܛܪܵܐ ܕܐܲܪܥܵܟ݂ ܒܙܲܒ̣ܢܹܗ: ܘܲܢܒܲܪܸܟ݂ ܟܠܗܘܿܢ ܥܒ̣ܵܕܹ̈ܐ ܕܐܝܼܕܲܝ̈ܟ. ܬܵܘܙܸܦ. ܠܥܲܡܡܹ̈ܐ ܣܲܓ̇ܝܼ̈ܐܹܐ: ܘܐܲܢ̄ܬ̇ ܠܵܐ ܬܹܐܙܲܦ. ܘܬܸܫܬܲܠܲܛ ܒܥܲܡܡܹ̈ܐ ܣܲܓ̇ܝܼ̈ܐܹܐ: ܘܒܵܟ݂ ܠܵܐ ܢܸܫܬܲܠܛܘܼܢ.


text:
ܢܸܥܒܩ̇ܕ݂ܵܟ݂ ܡܵܪܝܵܐ ܪܹܫܵܐ ܘܠܵܐ ܕܘܼܢܒ̇ܬ̣ܵܐ ܘܬܸܗܘܸܐ ܠܥܸܠ ܘܠܵܐ ܬܸܗܘܸܐ ܠܬܲܚܬ̇: ܟܲܕ݂ ܬܸܫܡܲܥ ܦܘܼܩ̈ܕܵܢܵܘܗܝ ܕܡܵܪܝܵܢܸܥܒܩ̇ܕ݂ܵܟ݂ ܡܵܪܝܵܐ ܪܹܫܵܐ ܘܠܵܐ ܕܘܼܢܒ̇ܬ̣ܵܐ ܘܬܸܗܘܸܐ ܠܥܸܠ ܘܠܵܐ ܬܸܗܘܸܐ ܠܬܲܚܬ̇: ܟܲܕ݂ ܬܸܫܡܲܥ ܦܘܼܩ̈ܕܵܢܵܘܗܝ ܕܡܵܪܝܵܐ ܐܲܠܵܗܵܟ݂ ܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ: ܘܬܸܛܲܪ ܘܬܸܥܒܸ̇ܕ݂ ܐܸܢܘܿܢ.


text:
ܘܠܵܐ ܬܸܣܛܸܐ ܡ̣ܢ ܟܠܗܘܿܢ ܦܘܼܩ̈ܕܵܢܹܐ ܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ: ܠܵܐ ܠܝܲܡܝܼܢܵܐ ܘܠܵܐ ܠܣܸܡܵܠܵܐ: ܘܠܵܐ ܬܹܐܙܲܠ ܒܵܬܲܪ ܐܲܠܵܗܹ̈ܐ ܕܥܲܡܡܹ̈ܐ: ܘܠܵܐ ܬܸܦܠܘܿܚ ܐܸܢܘܿܢ.


text:
ܘܐܸܢ ܠܵܐ ܬܸܫܡܲܥ ܒܩܵܠܹܗ ܕܡܵܪܝܵܐ ܐܲܠܵܗܵܟ݂: ܘܠܵܐ ܬܸܛܲܪ ܘܠܵܐ ܬܸܥܒܸ̇ܕ݂ ܟܠܗܘܿܢ ܦܘܼܩ̈ܕܵܢܵܘܗܝ ܘܢܵܡܘܿܣܵܘ̈ܗܝ ܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ: ܢܹܐܬ̣̈ܝܵܢ ܥܠܲܝܟ ܗܵܠܹܝܢ ܟܠܗܹܝܢ ܠܵܘ̈ܛܵܬ̣ܵܐ: ܘܢܲܕ݂ܪ̈ܟ݂ܵܢܵܟ݂.


text:
ܢܫܲܕܲܪ ܥܠܲܝܟ ܡܵܪܝܵܐ ܚܘܼܣܪܵܢܵܐ: ܘܲܕ݂ܠܘܼܚܝܵܐ: ܘܲܟ݂ܐܲܬ̣ܵܐ ܒܟ݂ܠ ܡܸܕܸ̇ܡ ܕܡܵܘܫܸܛ ܐܲܢ̄ܬ̇ ܐܝܼܕ݂ܵܟ݂ ܕܬܸܥܒܸ̇ܕ݂: ܥܕܲܡܵܐ ܕܡܵܘܒ̇ܕ݂ܵܟ݂: ܘܲܥܕܲܡܵܐ ܕܲܢܣܝܼܦܵܟ݂ ܒܲܥܓܲܠ: ܡܸܛܠ ܒܝܼܫܘܼܬ̣ܵܐ ܕܲܥܒ̣ܵܕܲܝ̈ܟ: ܕܲܫܒܲܩܬܵܢܝ.


text:
ܢܸܡܚܹܝܟ݂ ܡܵܪܝܵܐ ܒܬܸܡܗܵܐ: ܘܲܒ̣ܩܲܠܵܦܝܼܬ̣ܵܐ: ܘܲܒ̣ܝܲܩܕܵܢܵܐ: ܘܲܒ̣ܫܲܠܗܹܒ̣ܝܼܬ̣ܵܐ: ܘܲܒ̣ܝܲܪܩܵܢܵܐ: ܘܲܒ̣ܚܲܪܒܵܐ: ܘܲܒ̣ܪܘܼܚܵܐ ܕܫܵܘܒܵܐ: ܘܢܸܪܕ̇ܦܘܼܢܵܟ݂ ܥܕܲܡܵܐ ܕܢܵܘܒܕ݂ܘܼܢܵܟ݂.


text:
ܢܸܬ̣ܒ̇ܪܵܟ݂ ܡܵܪܝܵܐ ܩܕ݂ܵܡ ܒܥܸܠܕ̇ܒ̣ܵܒܲܝ̈ܟ: ܒܐܘܼܪܚܵܐ ܚܕ݂ܵܐ ܬܸܦܘܿܩ ܥܠܲܝܗܘܿܢ: ܘܒܲܫܒܲܥ ܐܘܼܪ̈ܚܵܢ ܬܸܥܪܘܿܩ ܡ̣ܢ ܩܕ݂ܵܡܲܝܗܘܿܢ: ܘܬܸܗܘܸܐ ܠܙܵܘܸܥܬ̣ܵܐ ܠܟ݂ܠܗܹܝܢ ܡܲܠ̈ܟ̇ܘܵܬ̣ܵܐ ܕܐܲܪܥܵܐ.


text:
ܘܲܗ̤ܘܲܝܬ̇ ܡܵܐܹ̇ܫ ܒܛܲܗܪܵܐ: ܐܲܝܟ݂ ܕܡܵܐܹ̇ܫ ܥܘܝܼܪܵܐ ܒܚܸܫܘܿܟ݂ܵܐ: ܘܠܵܐ ܬܸܣܲܩ ܐܘܼܪܚܵܟ݂ ܠܪܹܫ: ܘܲܗ̤ܘܲܝܬ̇ ܕܒ̣ܝܼܪ ܒܲܩܛܝܼܪܵܐ: ܘܲܛܠܝܼܡ ܟܠܗܘܿܢ ܝܵܘ̈ܡܵܬ̣ܵܟ݂: ܘܠܵܐ ܢܸܗܘܸܐ ܡ̇ܢ ܕܦܵܪܹܩ ܠܵܟ݂.


text:
ܐܲܢ̄ܬ̇ܬ̣ܵܐ ܬܸܡܟ̇ܘܿܪ: ܘܓܲܒ̣ܪܵܐ ܐ̄ܚܪܹܢܵܐ ܢܸܣܒ̣ܝܼܗ̇. ܒܲܝܬܵܐ ܬܸܒ̣ܢܸܐ: ܘܠܵܐ ܬܸܬܸ̇ܒ̣ ܒܹܗ. ܟܲܪܡܵܐ ܬܸܨܘܿܒ̣: ܘܠܵܐ ܬܸܥܨܘܿܒ̣ ܡܸܢܹܗ.


text:
ܬܵܘܪܵܟ݂ ܢܸܬ̣ܢܟܸܣ ܩܕ݂ܵܡܲܝܟ ܘܠܵܐ ܬܹܐܟ݂ܘܿܠ ܡܸܢܹܗ: ܘܲܚܡܵܪܵܟ݂ ܢܸܬ̇ܕ̇ܩܲܪ ܡܸܢܵܟ݂ ܒܲܩܛܝܼܪܵܐ ܘܠܵܐ ܢܸܬ̣ܦܢܸܐ ܠܵܟ݂: ܥܵܢܵܟ݂ ܬܸܫܬ̇ܠܸܡ ܠܲܒ̣ܥܠܕ̇ܒ̣ܵܒܲܝ̈ܟ ܘܠܲܝܬ̇ ܘܲܡܦܲܨܸܐ.


text:
ܒܢܲܝ̈ܟ ܘܲܒ̣̈ܢܵܬ̣ܵܟ݂ ܢܸܫܬܲܠܡܘܼܢ ܠܥܲܡܵܐ ܐ̄ܚܪܹܢܵܐ: ܘܥܲܝܢܲܝ̈ܟ ܢܸܚܙ̈ܝܵܢ: ܘܬܸܕ݂ܘܸܐ ܥܠܲܝܗܘܿܢ ܟܠܹܗ ܝܵܘܡܵܐ: ܘܠܵܐ ܬܸܣܦܲܩ ܒܐܝܼܕܲܝ̈ܟ.


text:
ܦܹܐܪܹ̈ܐ ܕܐܲܪܥܵܟ݂: ܘܟ݂ܠܵܗ̇ ܠܹܐܘܬ̣ܵܟ݂: ܢܹܐܟ݂ܘܿܠ ܥܲܡܵܐ ܕܠܵܐ ܝܵܕܲܥ ܐܲܢ̄ܬ̇ ܠܹܗ: ܘܲܗ̤ܘܲܝܬ̇ ܛܠܝܼܡ ܘܐܲܠܝܼܨ ܟܠܗܘܿܢ ܝܵܘ̈ܡܵܬ̣ܵܟ݂.


text:
ܢܸܡܚܹܝܟ݂ ܡܵܪܝܵܐ ܒܫܘܼܚܢܵܐ ܒܝܼܫܵܐ ܥܲܠ ܒܘܼܪ̈ܟܲܝܟ: ܘܥܲܠ ܫܵܩܲܝ̈ܟ: ܕܠܵܐ ܬܸܫܟܲܚ ܠܡܸܬ̣ܐܲܣܵܝܘܼ ܡ̣ܢ ܦܲܣܬ̣ܵܐ ܕܪܸܓ̣ܠܵܟ݂ ܘܲܥܕܲܡܵܐ ܠܡܘܼܚܵܟ݂.


text:
ܢܸܕ݂ܒ̇ܪܵܟ݂ ܡܵܪܝܵܐ ܠܵܟ݂ ܘܲܠܡܲܠܟܵܟ݂ ܕܐܲܩܝܼܡܹܬ̇ ܥܠܲܝܟ: ܠܘܵܬ̣ ܥܲܡܵܐ ܕܠܵܐ ܝܼܕܲܥܬ̇ ܐܲܢ̄ܬ̇ ܘܐܲܒ̣ܵܗܲܝ̈ܟ: ܘܬܸܦܠܘܿܚ ܬܲܡܵܢ ܠܐܲܠܵܗܹ̈ܐ ܐ̄ܚܪ̈ܵܢܹܐ ܕܩܲܝܣܵܐ ܘܲܕ݂ܟܹܐܦܵܐ.


text:
ܘܢܹܐܬ̣̈ܝܵܢ ܥܠܲܝܟ ܗܵܠܹܝܢ ܟܠܗܹܝܢ ܠܵܘ̈ܛܵܬ̣ܵܐ: ܘܢܲܕ݂ܪ̈ܟ݂ܵܢܵܟ݂: ܘܢܸܪ̈ܕ̇ܦܢܵܟ݂ ܥܕܲܡܵܐ ܕܢܵܘ̈ܒ̇ܕ݂ܵܢܵܟ݂: ܡܸܛܠ ܕܠܵܐ ܫܡܲܥܬ̇ ܒܩܵܠܹܗ ܕܡܵܪܝܵܐ ܐܲܠܵܗܵܟ݂: ܘܠܵܐ ܢܛܲܪܬ̇ ܦܘܼܩ̈ܕܵܢܵܘܗܝ ܘܢܵܡܘܿܣܵܘ̈ܗܝ ܕܦܲܩܕ݂ܵܟ݂.


text:
ܘܬܸܦܠܘܿܚ ܠܲܒ̣ܥܸܠܕ̇ܒ̣ܵܒܲܝ̈ܟ: ܕܲܢܫܲܕܲܪ ܐܸܢܘܿܢ ܡܵܪܝܵܐ ܥܠܲܝܟ: ܒܟܲܦܢܵܐ ܘܲܒ̣ܨܲܗܝܵܐ: ܘܲܒ̣ܥܲܪܛܸܠܵܝܘܼܬ̣ܵܐ: ܘܲܒ̣ܚܘܼܣܪܵܢܵܐ ܕܟ݂ܠ ܡܸܕܸ̇ܡ: ܘܢܸܬܸ̇ܠ ܢܝܼܪܵܐ ܕܦܲܪܙܠܵܐ ܥܲܠ ܨܵܘܪܵܟ݂ ܥܕܲܡܵܐ ܕܢܵܘܒ̇ܕ݂ܵܟ݂.


text:
ܢܲܝܬܸܐ ܥܠܲܝܟ ܡܵܪܝܵܐ ܥܲܡܵܐ ܡ̣ܢ ܪܘܼܚܩܵܐ ܡ̣ܢ ܣܵܘܩܹ̈ܝܗ̇ ܕܐܲܪܥܵܐ: ܐܲܝܟ݂ ܕܛܵܐܹ̇ܣ ܢܸܫܪܵܐ: ܥܲܡܵܐ ܕܠܵܐ ܫܵܡܲܥ ܐܲܢ̄ܬ̇ ܠܸܫܵܢܹܗ.


text:
ܘܢܹܐܟ݂ܘܿܠ ܝܲܠܕܵܐ ܕܲܒ̣ܥܝܼܪܵܟ݂: ܘܦܹܐܪܹ̈ܐ ܕܐܲܪܥܵܟ݂: ܥܕܲܡܵܐ ܕܢܵܘܒ̇ܕ݂ܵܟ݂: ܘܠܵܐ ܢܸܫܒ̇ܘܿܩ ܠܵܟ݂ ܠܵܐ ܥܒ̣ܘܼܪܵܐ: ܘܠܵܐ ܚܲܡܪܵܐ: ܘܠܵܐ ܡܸܫܚܵܐ: ܘܠܵܐ ܒܲܩܪܹ̈ܐ ܕܬ̣ܵܘܪܹ̈ܐ: ܘܠܵܐ ܓܙܵܪܹ̈ܐ ܕܥܵـ̈ܢܹܐ: ܥܕܲܡܵܐ ܕܢܵܘܒ̇ܕ݂ܵܟ݂.


text:
ܘܢܹܐܠܨܵܟ݂ ܒܟ݂ܠܗܹܝܢ ܩܘܼܪ̈ܝܵܟ݂: ܥܕܲܡܵܐ ܕܢܸܟ݂ܬ̇ܘܿܫ ܫܘܼܪ̈ܲܝܟ ܪ̈ܵܡܹܐ ܘܥܲܫܝܼܢܹ̈ܐ: ܕܲܬ̣ܟ݂ܝܼܠ ܐܲܢ̄ܬ̇ ܥܠܲܝܗܘܿܢ ܒܟ݂ܠܵܗ̇ ܐܲܪܥܵܟ݂: ܘܢܹܐܠܨܵܟ݂ ܒܟ݂ܠܗܹܝܢ ܩܘܼܪ̈ܝܵܟ݂: ܒܟ݂ܠܵܗ̇ ܐܲܪܥܵܐ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂.


text:
ܘܬܹܐܟ݂ܘܿܠ ܦܹܐܪܹ̈ܐ ܕܟܲܪܣܵܟ݂: ܒܸܣܪܵܐ ܕܲܒ̣̈ܢܲܝܟ ܘܕܲܒ̣̈ܢܵܬ݂ܵܟ݂ ܕܝܵܗܹ̇ܒ̣ ܠܵܟ݂ ܡܵܪܝܵܐ ܐܲܠܵܗܵܟ݂: ܬܹܐܟ݂ܘܿܠ ܐܸܢܘܿܢ ܒܐܘܼܠܨܵܢܵܐ: ܘܲܒ̣ܥܵܩܵܬ̣ܵܐ ܕܲܢܥܝܼܩ ܠܵܟ݂ ܒܥܸܠܕ̇ܒ̣ܵܒ̣ܵܟ݂.


text:
ܓܲܒ̣ܪܵܐ ܕܲܡܥܕܲܢ ܒܵܟ݂: ܘܲܡܦܲܢܲܩ ܒܵܟ݂: ܬܸܚܘܿܕ݂ ܥܲܝܢܹܗ ܒܐܲܚܘܼܗܝ: ܘܒܲܐܢ̄ܬܲܬ̣ ܩܝܵܡܹܗ ܘܲܒ̣ܫܲܪܟܵܐ ܕܲܒ̣ܢܵܘ̈ܗܝ ܕܡܸܫܬܲܚܪܝܼܢ.


text:
ܘܠܵܐ ܢܸܬܸ̇ܠ ܠܚܲܕ݂ ܡܸܢܗܘܿܢ ܡ̣ܢ ܒܸܣܪܵܐ ܕܲܒ̣ܢܵܘ̈ܗܝ ܕܐܵܟܹܠ: ܡܸܛܠ ܕܠܵܐ ܢܸܫܬ̇ܒܸܩ ܠܹܗ ܡܸܕܸ̇ܡ: ܒܐܘܼܠܨܵܢܵܐ ܘܲܒ̣ܥܵܩܬ̣ܵܐ ܕܲܢܥܝܼܩ ܠܵܟ݂ ܒܥܸܠܕ̇ܒ̣ܵܒ̣ܵܟ݂ ܒܟ݂ܠܗܹܝܢ ܩܘܼܪ̈ܝܵܟ݂.


text:
ܐܲܝܕܵܐ ܕܲܡܥܲܕ̇ܢܵܐ ܒܵܟ݂ ܘܲܡܦܲܢܩܵܐ: ܕܠܵܐ ܢܲܣܝܲܬ̣ ܦܲܣܬ̣ܵܐ ܕܪܸܓ̣ܠܵܗ̇ ܠܲܡܩܵܡ: ܬܸܚܘܿܕ݂ ܥܲܝܢܵܗ̇ ܒܒܲܥܠܵܗ̇: ܘܒܲܒ̣ܪܵܗ̇: ܘܲܒ̣ܒܲܪܬ̣ܵܗ̇.


text:
ܘܒܲܫܠܝܼܬ̣ܵܐ ܕܢܵܦܩܵܐ ܡ̣ܢ ܒܹܝܬ̣ ܪܸ̈ܓ̣ܠܹܝܗ̇: ܘܒܲܒ̣ܪܵܗ̇ ܕܬܹܐܠܲܕ݂ ܟܲܕ݂ ܬܹܐܟ݂ܘܿܠ ܐܸܢܘܿܢ: ܡܵܐ ܕܲܚܣܲܪ ܠܵܗ̇ ܟܠ: ܒܐܘܼܠܨܵܢܵܐ ܘܲܒ̣ܥܵܩܬ̣ܵܐ ܕܲܢܥܝܼܩ ܠܵܟ݂ ܒܥܸܠܕ̇ܒ̣ܵܒ̣ܵܟ݂: ܒܟ݂ܠܗܹܝܢ ܩܘܼܪ̈ܝܵܟ݂.


text:
ܐܸܢ ܠܵܐ ܬܸܛܲܪ ܘܬܸܥܒܸ̇ܕ݂ ܟܠܗܘܿܢ ܦܸܬ̣ܓ̣ܵܡܹ̈ܐ ܕܢܵܡܘܿܣܵܐ ܗܵܢܵܐ ܕܲܟ݂ܬ̣ܝܼܒ̣ܝܼܢ ܒܲܟ݂ܬ̣ܵܒ̣ܵܐ ܗܵܢܵܐ: ܘܬܸܕ݂ܚܲܠ ܡ̣ܢ ܫܡܵܐ ܗܵܢܵܐ ܡܫܲܒ̇ܚܵܐ ܘܲܕ݂ܚܝܼܠܵܐ ܕܡܵܪܝܵܐ ܐܲܠܵܗܵܟ݂.


text:
ܢܸܦܪܘܿܫ ܡܵܪܝܵܐ ܡܲܚ̈ܘܵܬ̣ܵܟ݂: ܘܡܲܚ̈ܘܵܬ̣ܵܐ ܕܙܲܪܥܵܟ݂: ܡܲܚ̈ܘܵܬ̣ܵܐ ܕܪܵܘܪ̈ܒ̣ܵܢ ܘܲܡܗܲܝܡ̈ܢܵܢ: ܘܟܹܐܒܹ̈ܐ ܕܒ̣ܝܼܫܝܼܢ: ܘܲܡܗܲܝܡܢܝܼܢ.


text:
ܘܟ݂ܠ ܟܘܼܪܗܵܢ ܘܟ݂ܠ ܡܲܚ̈ܘܵܢ: ܕܠܵܐ ܟܬ̣ܝܼ̈ܒ̣ܵܢ ܒܲܟ݂ܬ̣ܵܒ̣ܵܐ ܗܵܢܵܐ ܕܢܵܡܘܿܣܵܐ: ܢܲܝܬܸ̇ܐ ܐܸܢܹܝܢ ܡܵܪܝܵܐ ܥܠܲܝܟ ܥܕܲܡܵܐ ܕܢܵܘܒ̇ܕ݂ܵܢ.


text:
ܘܬܸܫܬܲܚܪܘܼܢ ܩܲܠܝܼܠ ܒܡܸܢܝܵܢܵܐ: ܕܲܣܓ̣ܝܼܬ̇ܘܿܢ ܗ̤ܘܲܝܬ̇ܘܿܢ ܛܵܒ̣ ܐܲܝܟ݂ ܟܴܵܘ̈ܟ̇ܒܹܐ ܕܒܲܫܡܲܝܵܐ: ܥܲܠ ܕܠܵܐ ܫܸܡܥܬ̇ ܒܩܵܠܹܗ ܕܡܵܪܝܵܐ ܐܲܠܵܗܵܟ݂.


text:
ܘܐܲܝܟ݂ ܕܲܚܕ݂ܝܼ ܡܵܪܝܵܐ ܥܠܲܝܟ̇ܘܿܢ ܕܢܲܛܐܸܒ̣ ܠܟ݂ܘܿܢ ܘܢܲܣܓܹ̇ܝܟ݂ܘܿܢ: ܗܵܟܲܢܵܐ ܢܸܚܕܸ̇ܐ ܡܵܪܝܵܐ ܥܠܲܝܟ̇ܘܿܢ ܕܢܵܘܒܸ̇ܕ݂ܟ݂ܘܿܢ ܘܲܢܓܲܡܲܪܟ݂ܘܿܢ: ܘܬܸܫܬܲܩܠܘܼܢ ܡ̣ܢ ܐܲܪܥܵܐ ܕܥܵܐܹ̇ܠ ܐܲܢ̄ܬ̇ ܠܬܲܡܵܢ ܠܡܹܐܪܬܵܗ̇.


text:
ܘܲܢܒܲܕ̇ܪܵܟ݂ ܡܵܪܝܵܐ ܒܟ݂ܠܗܘܿܢ ܥܲܡܡܹ̈ܐ: ܡ̣ܢ ܣܵܘ̈ܦܹܝܗ̇ ܕܐܲܪܥܵܐ ܘܲܥܕܲܡܵܐ ܠܣܵܘ̈ܦܹܝܗ̇ ܕܐܲܪܥܵܐ: ܘܬܸܦܠܘܿܚ ܬܲܡܵܢ ܠܐܲܠܵܗܹ̈ܐ ܐ̄ܚܪ̈ܵܢܹܐ ܕܩܲܝܣܵܐ: ܘܲܕ݂ܟܹܐܦܵܐ: ܕܠܵܐ ܝܼܕܲܥܬ̇ ܐܲܢ̄ܬ̇ ܘܐܲܒ̣ܵܗܲܝ̈ܟ.


text:
ܘܲܒ̣ܥܲܡܡܹ̈ܐ ܗܵܢܘܿܢ ܠܵܐ ܬܸܫܠܸܐ: ܘܠܵܐ ܢܸܗܘܸܐ ܢܝܵܚܵܐ ܠܦܲܣܲܬ̣ ܪܸܓ̣ܠܵܟ݂: ܐܸܠܵܐ ܢܸܬܸ̇ܠ ܠܵܟ݂ ܡܵܪܝܵܐ ܬܲܡܵܢ ܠܸܒܵܐ ܙܲܝܵܥܵܐ: ܘܚܸܫܟܵܐ ܕܥܲܝܢܹ̈ܐ: ܘܕ݂ܘܼܝܵܒ̣ܵܐ ܕܢܲܦ̮ܫܵܐ.


text:
ܒܨܲܦܪܵܐ ܬܹܐܡܲܪ ܐܸܡܲܬ̣ܝ ܕܹܝܢ ܗܘ̤ܵܐ ܪܲܡܫܵܐ: ܘܲܒ̣ܪܲܡܫܵܐ ܬܹܐܡܲܪ ܐܸܡܲܬ̣ܝ ܕܹܝܢ ܗܘ̤ܵܐ ܨܲܦܪܵܐ: ܡ̣ܢ ܕܸܚܠܬ̣ܵܐ ܕܠܸܒܵܟ݂ ܕܕ݂ܵܚܹܠ ܐܲܢ̄ܬ̇: ܘܡ̣ܢ ܚܸܙܘܵܐ ܕܥܲܝܢܲܝ̈ܟ ܕܚܵܙܹܐ ܐܲܢ̄ܬ̇.


text:
ܘܢܲܗܦܟ݂ܵܟ݂ ܡܵܪܝܵܐ ܠܡܸܨܪܹܝܢ ܒܐܸܠܦܹ̈ܐ: ܒܐܘܼܪܚܵܐ ܕܐܸܡܲܪ ܠܵܟ݂ ܠܵܐ ܬܵܘܣܸܦ ܬܟ،ܒ̣ ܠܡܸܚܙܝܵܗ̇: ܘܬܸܙܕܲܒ̇ܢܘܼܢ ܬܲܡܵܢ ܠܲܒ̣ܥܸܠܕ̇ܒ̣ܵܒܲܝ̈ܟ̇ܘܿܢ: ܠܥܲܒ̣̈ܕܹ̇ܐ ܘܠܲܐܡ̈ܗܵܬ̣ܵܐ: ܘܠܲܝܬ̇ ܕܙܵܒܹ̇ܢ.


text:
ܗܵܠܹܝܢ ܦܸܬ̣ܓ̣ܵܡܹ̈ܐ ܕܲܩܝܵܡܵܐ ܕܦܲܩܸܕ݂ ܡܵܪܝܵܐ ܠܡܘܼܫܹܐ: ܠܲܡܩܵܡܘܼ ܥܲܡ ܒ̈ܢܲܝ ܝܼܣܪܵܝܹܠ ܒܐܲܪܥܵܐ ܕܡܘܼܐܵܒ̣: ܣܛܲܪ ܡ̣ܢ ܩܝܵܡܵܐ ܕܐܲܩܝܼܡ ܥܲܡܗܘܿܢ ܒܚܘܿܪܝܼܒ̣.


text:
ܘܲܩܪܵܐ ܡܘܼܫܹܐ ܠܟ݂ܠܹܗ ܝܼܣܪܵܝܹܠ: ܘܐܸܡܲܪ ܠܗܘܿܢ: ܐܲܢ̄ܬ̇ܘܿܢ ܚܙܲܝܬ̇ܘܿܢ ܟܠ ܡܸܕܸ̇ܡ ܕܲܥܒܲܕ݂ ܡܵܪܝܵܐ ܠܥܹܢܲܝܟ̇ܘܿܢ ܒܐܲܪܥܵܐ ܕܡܸܨܪܹܝܢ: ܠܦܸܪܥܘܿܢ ܘܲܠܟ݂ܠܗܘܿܢ ܥܲܒ̣ܕܵܘ̈ܗܝ: ܘܲܠܟ݂ܠܹܗ ܥܲܡܹܗ: ܘܲܠܟ݂ܠܵܗ̇ ܐܲܪܥܹܗ.


text:
ܢܸܣܝܘܿܢܹ̈ܐ ܪܵܘܪ̈ܒܹܐ ܕܲܚ̈ܙܲܝ ܥܲܝܢܲܝ̈ܟ̇ܘܿܢ: ܐܵܬ̣̈ܘܵܬ̣ܵܐ: ܘܬܸܕ݂ܡܪ̈ܵܬ̣ܵܐ ܪܵܘܪ̈ܒ̣ܵܬ̣ܵܐ ܗܵܠܹܝܢ ܕܲܚܙܲܝܬ̇ܘܿܢ.


text:
ܘܕܲܒܲܪܟ݂ܘܿܢ ܐܲܪܒ̇ܥܝܼܢ ܫܢܝܼ̈ܢ ܒܡܲܕ݂ܒ̇ܪܵܐ: ܠܵܐ ܒܠܝܼܘ ܢܲܚܬܲܝ̈ܟ̇ܘܿܢ ܡܸܢܟ݂ܘܿܢ: ܘܲܡܣܵܢܲܝ̈ܟ̇ܘܿܢ ܠܵܐ ܒܠܝܼܘ ܡ̣ܢ ܪܸܓ̣ܠܲܝܟ̇ܘܿܢ.


text:
ܘܠܲܚܡܵܐ ܠܵܐ ܐܸܟܲܠܬܲܘܿܢ: ܘܚܲܡܪܵܐ ܘܫܲܟ݂ܪܵܐ ܠܵܐ ܐܸܫܬ̇ܝܼܬ̇ܘܿܢ: ܡܸܛܠ ܕܬܸܕ̇ܥܘܼܢ ܕܐܸܢܵܐ ܐ̄ܢܵܐ ܡܵܪܝܵܐ ܐܲܠܵܗܟ݂ܘܿܢ.


text:
ܘܐܲܝܼܬ̇ܝܼܬ̇ܘܿܢ ܠܐܲܬ̣ܪܵܐ ܗܵܢܵܐ: ܘܲܢܦܲܩ ܣܝܼܚܘܿܢ ܡܲܠܟܵܐ ܕܚܸܫܒ̇ܘܿܢ: ܘܥܘܿܓ̣ ܡܲܠܟܵܐ ܕܡܲܬ̣ܢܝܼܢ ܠܐܘܼܪܥܲܢ ܠܲܩܪܵܒ̣ܵܐ: ܘܲܚܪܲܒ̣ܢ ܐܸܢܘܿܢ.


text:
ܛܲܪܘ ܦܘܼܩ̈ܕܵܢܵܘܗܝ ܕܢܵܡܘܿܣܵܐ ܗܵܢܵܐ: ܘܲܥܒܸܕ݂ܘ ܐܸܢܘܿܢ: ܕܲܗ̤ܘܲܝܬ̇ܘܿܢ ܡܲܣܩܝܼܢ ܠܪܹܫ ܟܠ ܡܸܕܸ̇ܡ ܕܥܵܒ̣ܕ̇ܝܼܢ ܐ̄ܢܬ̇ܘܿܢ.


text:
ܐܲܢ̄ܬ̇ܘܿܢ ܩܵܝ̇ܡܝܼܢ ܐܲܢ̄ܬ̇ܘܿܢ ܝܵܘܡܵܢܵܐ ܩܕ݂ܵܡ ܡܵܪܝܵܐ ܐܲܠܵܗܟ݂ܘܿܢ: ܟܠܗܘܿܢ ܪܹ̈ܫܲܝ ܫܲܒ̣ܛܲܝ̈ܟ̇ܘܿܢ: ܘܣܵܒܲܝ̈ܟ̇ܘܿܢ: ܘܣܵܦܪ̈ܲܝܟ̇ܘܿܢ: ܟܠܗܘܿܢ ܓܲܒ̣ܪܹ̈ܐ ܕܝܼܣܪܵܝܹܠ.


text:
ܘܝܼܩܲܪܬ̇ܟ݂ܘܿܢ: ܘܢܸܫܲܝ̈ܟ̇ܘܿܢ: ܘܥܵܡܘܿܪܵܐ ܕܲܒ̣ܓ̣ܵܘ ܡܲܫܪܝܼܬ̣ܵܟ݂: ܡ̣ܢ ܠܵܩܹܛ ܩܲܝ̈ܣܲܝܟ: ܘܲܥܕܲܡܵܐ ܠܡܵܠܹܐ ܡܲܝ̈ܟ.


text:
ܕܠܵܐ ܬܸܥܒ̇ܕ݂ܘܼܢ ܥܲܠ ܩܝܵܡܹܗ ܕܡܵܪܝܵܐ ܐܲܠܵܗܟ݂ܘܿܢ: ܘܥܲܠ ܡܵܘ̈ܡܵܬܹܗ ܕܡܵܪܝܵܐ ܐܲܠܵܗܟ݂ܘܿܢ: ܕܐܲܩܝܼܡ ܥܲܡܟ݂ܘܿܢ ܝܵܘܡܵܢܵܐ.


text:
ܡܸܛܠ ܕܲܢܩܝܼܡܵܟ݂ ܠܹܗ ܝܵܘܡܵܢܵܐ ܥܲܡܵܐ: ܘܗܘ̤ ܢܸܗܘܸܐ ܠܵܟ݂ ܐܲܠܵܗܵܐ ܐܲܝܟ݂ ܕܐܸܡܲܪ ܠܵܟ݂: ܘܐܲܝܟ݂ ܕܝܼܡܵܐ ܠܐܲܒ̣ܵܗܲܝ̈ܟ: ܠܐܲܒ̣ܪܵܗܵܡ: ܘܠܐܝܼܣܚܵܩ: ܘܲܠܝܲܥܩܘܿܒ̣.


text:
ܐܸܠܵܐ ܥܲܡ ܟܠܡ̇ܢ ܕܗܵܪܟܵܐ ܗ̄ܘ̣: ܘܥܲܡܲܢ ܩܵܐܹ̇ܡ ܝܵܘܡܵܢܵܐ ܩܕ݂ܵܡ ܡܵܪܝܵܐ ܐܲܠܵܗܲܢ: ܘܥܲܡ ܟܠ ܡ̇ܢ ܕܠܵܐ ܗ̄ܘ̣ܵܐ ܥܲܡܲܢ ܗܵܪܟܵܐ ܝܵܘܡܵܢܵܐ.


text:
ܕܲܠܡܵܐ ܐܝܼܬ̣ ܒܟ݂ܘܿܢ ܓܲܒ̣ܪܵܐ: ܐܵܘ ܐܲܢ̄ܬ̇ܬ̣ܵܐ: ܐܵܘ ܫܲܪܒ̇ܬ̣ܵܐ: ܐܵܘ ܫܲܒ̣ܛܵܐ: ܕܣܵܛܹܐ ܠܸܒܹ̇ܗ ܝܵܘܡܵܢܵܐ ܡ̣ܢ ܡܵܪܝܵܐ ܐܲܠܵܗܲܢ: ܠܡܹܐܙܲܠ ܠܡܸܦܠܲܚ ܠܐܲܠܵܗܹ̈ܐ ܕܥܲܡܡܹ̈ܐ ܗܵܢܘܿܢ: ܕܲܠܡܵܐ ܐܝܼܬ̣ ܒܟ݂ܘܿܢ ܥܸܩܵܪܵܐ ܕܡܵܘܥܸܐ ܡܸܪܬ̣ܵܐ ܘܓܸـ̈ܕ̇ܕܹܐ.


text:
ܘܡܵܐ ܕܲܫܡܲܥ ܦܸܬ̣ܓ̣ܵܡܹ̈ܐ ܕܡܵܘܡܵܬ̣ܵܐ ܗܵܕܹܐ: ܢܸܬ̣ܚܲܫܲܒ̣ ܒܠܸܒܹ̇ܗ: ܘܢܹܐܡܲܪ: ܫܠܵܡܵܐ ܢܸܗܘܸܐ ܠܝܼ ܕܲܒ̣ܨܸܒ̣ܝܵܢ ܠܹܒ̇ܝ ܐܵܙܹܠ ܐ̄ܢܵܐ: ܕܢܵܘܣܸܦ ܪܵܘܵܝܘܼܬ̣ܵܐ ܥܲܠ ܨܸܗܝܘܼܬ̣ܵܐ.


text:
ܠܵܐ ܢܸܨܛܒܸܐ ܡܵܪܝܵܐ ܠܡܸܫܒܲܩ ܠܹܗ: ܐܸܠܵܐ ܗܵܝܕܹ̇ܝܢ ܢܸܥܫܲܢ ܪܘܼܓ̣ܙܹܗ ܕܡܵܪܝܵܐ ܘܲܛܢܵܢܹܗ ܒܓܲܒ̣ܪܵܐ ܗܵܘ̇: ܘܬܹܐܬܸܐ ܥܠܵܘܗܝ ܟܠܵܗ̇ ܠܵܘܛܬ̣ܵܐ ܕܲܟ݂ܬ̣ܝܼܒ̣ܵܐ ܒܲܟ݂ܬ̣ܵܒ̣ܵܐ ܗܵܢܵܐ: ܘܢܸܥܛܸܐ ܡܵܪܝܵܐ ܫܡܹܗ ܡ̣ܢ ܬܚܹܝܬ̣ ܫܡܲܝܵܐ.


text:
ܘܢܸܦܪܫܝܼܘܗܝ ܡܵܪܝܵܐ ܠܒ̣ܝܼܫܬܵܐ ܡ̣ܢ ܟܠܗܘܿܢ ܫܲܒ̣ܛܹ̈ܐ ܕܝܼܣܪܵܝܹܠ: ܐܲܝܟ݂ ܟܠܗܹܝܢ ܠܵܘ̈ܛܵܬ̣ܵܐ ܕܲܩܝܵܡܵܐ ܕܲܟ݂ܬ̣ܝܼ̈ܒ̣ܵܢ ܒܲܟ݂ܬ̣ܵܒ̣ܵܐ ܕܢܵܡܘܿܣܵܐ ܗܵܢܵܐ.


text:
ܘܢܹܐܡܲܪ ܕܵܪܵܐ ܐ̄ܚܪܹܢܵܐ: ܒܢܲܝ̈ܟ̇ܘܿܢ ܕܲܢܩܘܼܡܘܼܢ ܒܵܬܲܪܟ݂ܘܿܢ: ܘܢܘܼܟ݂ܪ̈ܵܝܹܐ ܕܢܹܐܬ̣ܘܿܢ ܡ̣ܢ ܐܲܪܥܵܐ ܪܲܚܝܼܩܬܵܐ: ܘܢܸܚܙܘܼܢ ܡܲܚ̈ܘܵܬ̣ܵܗ̇ ܕܐܵܪܥܵܐ ܗܵܝ̇: ܘܟ݂ܘܼܪ̈ܗܵܢܹܐ ܕܐܲܝܬ̇ܝܼ ܥܠܹܝܗ̇ ܡܵܪܝܵܐ.


text:
ܟܸܒ̣ܪܝܼܬܵܐ: ܘܡܸܠܚܵܐ ܝܲܩܝܼܕ̇ܬܵܐ: ܟܠܵܗ̇ ܐܲܪܥܵܐ ܠܵܐ ܬܸܙܕ̇ܪܲܥ: ܘܠܵܐ ܬܵܘܥܸܐ: ܘܠܵܐ ܢܸܣܲܒ̣ ܒܵܗ̇ ܟܠ ܥܣܸܒ̣: ܐܸܠܵܐ ܬܸܗܘܸܐ ܐܲܝܟ݂ ܨܒ̣ܘܿܐܵܝܹܡ ܕܲܗܦܲܟ݂ ܐܸܢܹܝܢ ܡܵܪܝܵܐ ܒܪܘܼܓ̣ܙܹܗ ܘܲܒ̣ܚܸܡܬܹܗ.


text:
ܘܢܹܐܡܪܘܼܢ ܟܠܗܘܿܢ ܥܲܡܡܹ̈ܐ: ܥܲܠ ܡܵܢܵܐ ܥܒܲܕ݂ ܡܵܪܝܵܐ ܗܵܟܲܢܵܐ ܠܐܲܪܥܵܐ ܗܵܕܹܐ: ܘܥܲܠ ܡܵܢܵܐ ܐܸܬ̣ܚܲܡܲܬ̣ ܪܘܼܓ̣ܙܹܗ ܗܵܢܵܐ ܪܲܒܵܐ.


text:
ܘܢܹܐܡܪܘܼܢ: ܥܲܠ ܕܲܫܒܲܩܘ ܩܝܵܡܹܗ ܕܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܗܘܿܢ: ܕܐܲܩܝܼܡ ܥܲܡܗܘܿܢ ܟܲܕ݂ ܐܲܦܸܩ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܐܸܙܲܠܘ ܘܲܦܠܲܚܘ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܘܣܓܸܕ݂ܘ ܠܗܘܿܢ: ܐܲܠܵܗܹ̈ܐ ܕܠܵܐ ܝܼܕܲܥܘ ܐܸܢܘܿܢ: ܘܠܵܐ ܐܸܬ̣ܦܲܠܲܓ̣ܘ ܠܗܘܿܢ.


text:
ܘܐܸܬ̣ܚܲܡܲܬ̣ ܪܘܼܓ̣ܙܹܗ ܕܡܵܪܝܵܐ ܥܲܠ ܐܲܪܥܵܐ ܗܵܝ̇: ܕܢܲܝܬܸ̇ܐ ܥܠܹܝܗ̇ ܡܠܗܹܝܢ ܠܵܘ̈ܛܵܬ̣ܵܐ ܕܲܟ݂ܬ̣̈ܝܼܒ̣ܵܢ ܒܲܟ݂ܬ̣ܵܒ̣ܵܐ ܗܵܢܵܐ.


text:
ܘܢܸܥܩܘܿܪ ܐܸܢܘܿܢ ܡܵܪܝܵܐ ܡ̣ܢ ܐܲܬ̣ܪܗܘܿܢ: ܒܚܸܡܬ̣ܵܐ ܘܲܒ̣ܪܘܼܓ̣ܙܵܐ ܪܲܒܵܐ: ܘܢܸܫܕܸ̇ܐ ܐܸܢܘܿܢ ܠܐܲܪܥܵܐ ܐ̄ܚܪܹܬ̣ܵܐ ܐܲܝܟ݂ ܕܝܵܘܡܵܢܵܐ.


text:
ܣܬ̇ܝܼܪ̈ܵܬ̣ܵܐ ܕܡܵܪܝܵܐ ܐܸܢܹܝܢ ܐܲܠܵܗܲܢ: ܘܓܲܠ̈ܝܵܬ̣ܵܐ ܕܝܼܠܲܢ ܘܕܲܒ̣̈ܢܲܝܢ ܠܥܵܠܲܡ: ܘܢܸܥܒܸ̇ܕ݂ ܟܠܗܘܿܢ ܦܸܬ̣ܓ̣ܵܡܵܘ̈ܗܝ ܕܢܵܡܘܿܣܵܐ ܗܵܢܵܐ.


text:
ܘܢܸܗܘܸܐ ܕܟܲܕ݂ ܢܹܐܬ̣ܘܿܢ ܥܠܲܝܟ ܗܵܠܹܝܢ ܟܠܗܘܿܢ ܦܸܬ̣ܓ̣ܵܡܹ̈ܐ: ܒܘܼܪ̈ܟܵܬ̣ܵܐ ܘܠܵܘ̈ܛܵܬ̣ܵܐ ܕܝܼܗ̄ܒܹ̇ܬ̣ ܩܕ݂ܵܡܲܝܟ: ܘܬܸܬ̣ܚܲܫܲܒ̣ ܒܠܸܒܵܟ݂ ܒܟ݂ܠܗܘܿܢ ܥܲܡܡܹ̈ܐ: ܕܲܢܒܲܕ̇ܪܵܟ݂ ܡܵܪܝܵܐ ܐܲܠܵܗܵܟ݂ ܠܬܲܡܵܢ.


text:
ܘܬܸܬ̣ܦܢܸܐ ܠܘܵܬ̣ ܡܵܪܝܵܐ ܐܲܠܵܗܵܟ݂: ܘܬܸܫܡܲܥ ܒܩܵܠܹܗ ܐܲܝܟ݂ ܟܠܡܸܕܸ̇ܡ ܕܲܡܦܲܩܸܕ݂ ܐ̄ܢܵܐ ܝܵܘܡܵܢܵܐ: ܐܲܢ̄ܬ̇ ܘܲܒ̣̈ܢܲܝܟ: ܒܟ݂ܠܹܗ ܠܸܒܵܟ݂: ܘܲܒ̣ܟ݂ܠܹܗ ܢܲܦ̮ܫܵܟ݂.


text:
ܢܲܗܦܸܟ݂ ܡܵܪܝܵܐ ܐܲܠܵܗܵܟ݂ ܫܒ̣ܝܼܬ̣ܵܟ݂: ܘܲܢܪܲܚܸܡ ܥܠܲܝܟ: ܘܲܢܬ̣ܘܼܒ̣ ܘܲܢܟܲܢܫܵܟ݂ ܡ̣ܢ ܟܠܗܘܿܢ ܥܲܡܡܹ̈ܐ: ܕܒܲܕ̇ܪܵܟ݂ ܒܗܘܿܢ ܡܵܪܝܵܐ ܐܲܠܵܗܵܟ݂.


text:
ܘܐܸܢ ܢܸܗܘܘܿܢ ܡܒܲܕܪ̈ܲܝܟ ܝܼܣܪܵܝܹܠ ܕܲܚܝܼܩܝܼܢ ܒܣܵܘ̈ܦܲ ܫܡܲܝܵܐ: ܡ̣ܢ ܬܲܡܵܢ ܢܟܲܢܫܵܟ݂ ܡܵܪܝܵܐ ܐܲܠܵܗܵܟ݂: ܘܡ̣ܢ ܬܲܡܵܢ ܢܩܲܪܒ̣ܵܟ݂.


text:
ܘܢܲܝܬܹ̇ܝܟ݂ ܡܵܪܝܵܐ ܐܲܠܵܗܵܟ݂ ܠܐܲܪܥܵܐ ܕܝܼܪܲܬ̣ܘ ܐܲܒ̣ܵܗܲܝ̈ܟ: ܘܬܹܐܪܬ̇ܝܼܗ̇: ܘܢܲܛܐܸܒ̣ ܠܵܟ݂: ܘܢܲܣܓܹ̇ܝܟ݂ ܛܵܒ̣ ܡ̣ܢ ܐܲܒ̣ܵܗܲܝ̈ܟ.


text:
ܘܢܸܓ̣ܙܘܿܪ ܡܵܪܝܵܐ ܐܲܠܵܗܵܟ݂ ܠܸܒܵܟ݂: ܘܠܸܒܵܐ ܕܙܲܪܥܵܟ݂ ܠܥܵܠܲܡ: ܘܬܸܪܚܲܡ ܠܡܵܪܝܵܐ ܐܲܠܵܗܵܟ݂ ܡ̣ܢ ܟܠܹܗ ܠܸܒܵܟ݂ ܘܡ̣ܢ ܟܠܵܗ̇ ܢܲܦ̮ܫܵܟ݂: ܡܸܛܠ ܕܲܢܢܝܼܚܵܟ݂.


text:
ܘܐܲܢ̄ܬ̇ ܬܸܬ̣ܦܢܸܐ ܘܬܸܫܡܲܥ ܒܩܵܠܹܗ ܕܡܵܪܝܵܐ ܐܲܠܵܗܵܟ݂: ܘܬܸܥܒܸ̇ܕ݂ ܟܠܗܘܿܢ ܦܘܼܩ̈ܕܵܢܵܘܗܝ ܕܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ.


text:
ܘܢܵܘܬ̇ܪܵܟ݂ ܡܵܪܝܵܐ ܐܲܠܵܗܵܟ݂: ܒܟ݂ܠܹܗ ܥܒ̣ܵܕ݂ܵܐ ܕܐܝܼܕܲܝ̈ܟ: ܘܲܒ̣ܦܹܐܪܹ̈ܐ ܕܐܲܪܥܵܟ݂ ܠܛܵܒ̣ܬ̣ܵܐ: ܡܸܛܠ ܕܢܸܬ̣ܦܢܸܐ ܡܵܪܝܵܐ ܠܡܸܚܕܵܐ ܥܠܲܝܟ ܠܛܵܒ̣ܬ̣ܵܐ: ܐܲܝܟ݂ ܕܲܚܕ݂ܝܼ ܥܲܠ ܐܲܒ̣ܵܗܲܝ̈ܟ̇ܘܿܢ.


text:
ܐܸܢ ܬܸܫܡܲܥ ܒܩܵܠܹܗ ܕܡܵܪܝܵܐ ܐܲܠܵܗܵܟ݂: ܘܬܸܛܲܪ ܦܘܼܩ̈ܕܵܢܵܘܗܝ: ܘܢܵܡܘܿܣܵܘ̈ܗܝ ܕܲܟ݂ܬ̣ܝܼܒ̣ܝܼܢ ܒܲܟ݂ܬ̣ܵܒ̣ܵܐ ܗܵܢܵܐ: ܘܬܸܬ̣ܦܢܸܐ ܠܘܵܬ̣ ܡܵܪܝܵܐ ܐܲܠܵܗܵܟ݂ ܡ̣ܢ ܟܠܹܗ ܠܸܒܵܟ݂: ܘܡ̣ܢ ܟܠܵܗ̇ ܢܲܦ̮ܫܵܟ݂.


text:
ܠܵܐ ܗ̄ܘ̣ܵܐ ܒܲܫܡܲܝܵܐ ܗ̄ܘ̣: ܕܬܹܐܡܲܪ ܡܲܢܘܼ ܢܸܣܲܒ̣ ܠܵܟ݂ ܠܲܫܡܲܝܵܐ ܘܢܸܣܒ̣ܝܼܘܗܝ ܠܲܢ: ܘܢܸܫܡܲܥ ܘܢܸܥܒ̇ܕ݂ܝܼܘܗܝ.


text:
ܘܠܵܐ ܗ̄ܘ̣ܵܐ ܒܥܸܒ̣ܪܵܐ ܕܝܲܡܵܐ: ܕܬܹܐܡܲܪ ܡܲܢܘܼ ܢܸܥܒܲܪ ܠܲܢ ܠܥܸܒ̣ܪܵܐ ܕܝܲܡܵܐ: ܘܢܸܣܒ̣ܝܼܘܗܝ ܠܲܢ: ܘܢܸܫܡܲܥ ܘܢܸܥܒ̇ܕ݂ܝܼܘܗܝ.


text:
ܣܕܲܡܦܲܩܸܕ݂ ܐ̄ܢܵܐ ܠܵܟ݂ ܝܵܘܡܵܢܵܐ: ܕܬܸܪܚܲܡ ܠܡܵܪܝܵܐ ܐܲܠܵܗܵܟ݂: ܘܲܬ̣ܗܲܠܸܟ݂ ܒܐܘܼܪ̈ܵܬܹܗ: ܘܬܸܛܲܪ ܦܘܼܩ̈ܕܵܢܵܘܗܝ: ܘܢܵܡܘܿܣܵܘ̈ܗܝ: ܘܕ݂ܝܼܢܵܘ̈ܗܝ: ܘܬܸܚܸܐ ܘܬܸܣܓܸ̇ܐ ܛܵܒ̣. ܘܲܢܒܲܪܟ݂ܵܟ݂ ܡܵܪܝܵܐ ܐܲܠܵܗܵܟ݂ ܒܐܲܪܥܵܐ ܕܥܵܐܹ̇ܠ ܐܲܢ̄ܬ̇ ܠܬܲܡܵܢ ܠܡܹܐܪܬܵܗ̇.


text:
ܚܵܘܝܼܬ̇ܟ݂ܘܿܢ ܝܵܘܡܵܢܵܐ ܕܡܹܐܒܲܕ݂ ܐܵܒ̣ܕ̇ܝܼܢ ܐܲܢ̄ܬ̇ܘܿܢ: ܘܠܵܐ ܬܲܓܪܘܼܢ ܝܵܘ̈ܡܵܬ̣ܵܐ ܒܐܲܪܥܵܐ ܕܥܵܒ̣ܪܝܼܢ ܐܲܢ̄ܬ̇ܘܿܢ ܝܘܿܪܕܢܲܢ: ܠܡܸܥܲܠ ܠܬܲܡܵܢ ܠܡܹܐܪܬܵܗ̇.


text:
ܣܲܗ̇ܕܹܬ̣ ܒܟ݂ܘܿܢ ܝܵܘܡܵܢܵܐ ܫܡܲܝܵܐ ܘܐܲܪܥܵܐ: ܕܚܲܝܹ̈ܐ ܘܡܵܘܬܵܐ ܝܼܗ̄ܒܹ̇ܬ̣ ܩܕ݂ܵܡܲܝܟ̇ܘܿܢ ܒܘܼܪ̈ܟܵܬ̣ܵܐ ܘܠܵܘ̈ܛܵܬ̣ܵܐ ܓܒ̣ܝܼ ܠܵܟ݂ ܚܲܝܹ̈ܐ: ܕܬܸܚܹܐ ܐܲܢ̄ܬ̇ ܘܙܲܪܥܵܟ݂.


text:
ܟܲܕ݂ ܬܸܪܚܲܡ ܠܡܵܪܝܵܐ ܐܲܠܵܗܵܟ݂: ܘܬܸܫܡܲܥ ܒܩܵܠܹܗ ܘܬܸܬ̣ܢܲܩܲܦ ܠܹܗ: ܡܸܛܠ ܕܗܘ̤ܝܘܼ ܚܲܝܲܝ̈ܟ ܘܢܘܼܓ̣ܪܵܐ ܕܝܵܘ̈ܡܵܬ̣ܵܟ݂: ܕܬܸܬܸ̇ܒ̣ ܒܐܲܪܥܵܐ ܕܝܼܡܵܐ ܡܵܪܝܵܐ ܠܐܲܒ̣ܵܗܲܝ̈ܟ: ܠܐܲܒ̣ܪܵܗܵܡ: ܘܠܐܝܼܣܚܵܩ: ܘܲܠܝܲܥܩܘܿܒ̣ ܠܡܸܬܲܠ ܠܵܟ݂.


text:
ܘܐܸܡܲܪ ܠܗܘܿܢ: ܒܲܪ ܡܵܐܐ ܐ̄ܢܵܐ ܘܥܸܣܪܝܼܢ ܫܢ̈ܝܼܢ ܝܵܘܡܵܢܵܐ: ܘܠܵܐ ܡܸܫܟܲܚ ܐ̄ܢܵܐ ܬܘܼܒ̣ ܠܡܸܦܲܩ ܘܲܠܡܸܥܲܠ: ܘܡܵܪܝܵܐ ܐܸܢܲܪ ܠܝܼ: ܕܠܵܐ ܬܸܥܒܲܪ ܝܘܿܪܕܢܲܢ ܗܵܢܵܐ.


text:
ܡܵܪܝܵܐ ܐܲܠܵܗܵܟ݂ ܗܘ̤ ܥܵܒܲܪ ܩܕ݂ܵܡܲܝܟ: ܘܗܘ̤ ܢܵܘܒܸ̇ܕ݂ ܥܲܡܡܹ̈ܐ ܗܵܠܹܝܢ ܡ̣ܢ ܩܕ݂ܵܡܲܝܟ: ܘܬܹܐܪܲܬ̣ ܐܸܢܘܿܢ. ܝܼܫܘܿܥ ܗܘ̤ ܥܵܒܲܪ ܩܕ݂ܵܡܲܝܟ ܐܲܝܟ݂ ܕܐܸܡܲܪ ܡܵܪܝܵܐ.


text:
ܘܢܸܥܒܸ̇ܕ݂ ܠܗܘܿܢ ܡܵܪܝܵܐ ܐܲܝܟ݂ ܕܥܒܲܕ݂ ܠܣܝܼܚܘܿܢ ܘܲܠܥܘܿܓ̣ ܡܲܠܟܹ̈ܐ ܕܐܵܡܘܿܪ̈ܵܝܹܐ: ܘܠܲܐܪܥܗܘܿܢ: ܕܐܵܘܒܸ̇ܕ݂ ܐܸܢܘܿܢ.


text:
ܐܸܬ̣ܚܲܝܲܠܘ ܘܐܸܬ̣ܥܲܫܲܢܘ: ܠܵܐ ܬܸܕ݂ܚܠܘܼܢ ܘܠܵܐ ܬܙܘܼܥܘܼܢ ܘܠܵܐ ܬܸܬ̣ܪܲܗܒ̇ܘܼܢ ܡ̣ܢ ܩܕ݂ܵܡܲܝܗܘܿܢ: ܡܸܛܠ ܕܡܵܪܝܵܐ ܐܲܠܵܗܵܟ݂ ܗܘ̤ ܐܵܙܹܠ ܩܕ݂ܵܡܲܝܟ: ܠܵܐ ܢܲܪܦܹܝܟ݂ ܘܠܵܐ ܢܸܫܒ̇ܩܵܟ݂.


text:
ܘܲܩܪܵܐ ܡܘܼܫܹܐ ܠܝܼܫܘܿܥ: ܘܐܸܡܲܪ ܠܹܗ ܠܥܹܝܢ ܟܠܹܗ ܝܼܣܪܵܝܹܠ: ܐܸܬ̣ܚܲܝܲܠ ܘܐܸܬ̣ܥܲܫܲܢ ܡܸܛܠ ܕܐܲܢ̄ܬ̇ ܡܲܥܸܠ ܐܲܢ̄ܬ̇ ܠܹܗ ܠܥܲܡܵܐ ܗܵܢܵܐ: ܠܐܲܪܥܵܐ ܕܝܼܡܵܐ ܡܵܪܝܵܐ ܠܐܲܒ̣ܵܗܲܝ̈ܗܘܿܢ ܠܡܸܬܲܠ ܠܗܘܿܢ: ܘܐܲܢ̄ܬ̇ ܬܵܘܪܬ̣ܝܼܗ̇ ܠܗܘܿܢ.


text:
ܘܡܵܪܝܵܐ ܗܘ̤ ܐܵܙܹܠ ܩܕ݂ܵܡܲܝܟ: ܘܗܘ̤ ܢܸܗܘܸܐ ܥܲܡܵܟ݂: ܘܠܵܐ ܢܲܪܦܹܝܟ݂ ܘܠܵܐ ܢܸܫܒ̇ܩܵܟ݂: ܠܵܐ ܬܸܕ݂ܚܲܠ ܘܠܵܐ ܬܙܘܼܥ ܘܠܵܐ ܬܸܬ̣ܪܲܗܸܒ̣.


text:
ܘܲܟ݂ܬܲܒ̣ ܡܘܼܫܹܐ ܢܵܡܘܿܣܵܐ ܗܵܢܵܐ ܘܝܲܗ̄ܒܹ̇ܬ̣ ܠܟ݂ܵܗܢܹ̈ܐ ܒ̈ܢܲܝ ܠܹܘܝܼ: ܕܲܫܩܝܼܠܝܼܢ ܩܹܒ̣ܘܼܬ̣ܵܐ: ܕܲܩܝܵܡܹܗ ܕܡܵܪܝܵܐ: ܘܲܠܟ݂ܠܹܗܘܿܢ ܣܵܒܹ̈ܐ ܕܲܒ̣̈ܢܲܝ ܝܼܣܪܵܝܹܠ.


text:
ܘܦܲܩܸܕ݂ ܐܸܢܘܿܢ ܡܘܼܫܹܐ: ܘܐܸܡܲܪ ܠܗܘܿܢ: ܡ̣ܢ ܒܵܬܲܪ ܫܒܲܥ ܫܢ̈ܝܼܢ: ܒܙܲܒ̣ܢܵܐ ܕܫܲܢ̄ܬܵܐ ܕܫܘܼܒ̣ܩܵܢܵܐ: ܒܥܲܕ݂ܥܹܕ݂ܵܐ ܕܲܡ̈ܛܲܠܠܸܐ.


text:
ܡܵܐ ܕܐܵܬܹܐ ܟܠܹܗ ܝܼܣܪܵܝܹܠ ܠܡܸܬ̣ܚܙܵܝܘܼ ܩܕ݂ܵܡ ܡܵܪܝܵܐ ܐܲܠܵܗܵܟ݂: ܒܐܲܬ̣ܪܵܐ ܕܓ̣ܵܒܹܐ: ܩܪܝܼ ܢܵܡܘܿܣܵܐ ܗܵܢܵܐ ܩܕ݂ܵܡ ܟܠܹܗ ܝܼܣܪܵܝܹܠ ܒܐܸܕ݂ܢܲܝ̈ܗܘܿܢ.


text:
ܟܲܢܸܫܲܝܗܝ ܠܥܲܡܵܐ ܓܲܒ̣ܪܹ̈ܐ ܘܢܸܫܹ̈ܐ: ܘܝܼܩܲܪܬܵܐ: ܘܥܵܡܘܿܪܵܐ ܕܲܒ̣ܩܘܼܪ̈ܝܵܟ݂: ܡܸܛܠ ܕܢܸܫܡܥܘܼܢ ܘܢܹܐܠܦܘܼܢ: ܘܢܸܕ݂ܚܠܘܼܢ ܡ̣ܢ ܡܵܪܝܵܐ ܐܲܠܵܗܟ݂ܘܿܢ: ܘܢܸܛܪܘܼܢ ܘܢܸܥܒ̇ܕ݂ܘܼܢ ܟܠܗܘܿܢ ܦܸܬ̣ܓ̣ܵܡܵܘ̈ܗܝ ܕܢܵܡܘܿܣܵܐ ܗܵܢܵܐ.


text:
ܘܲܒ̣ܢܲܝ̈ܗܘܿܢ ܕܠܵܐ ܝܼܕܲܥܘ ܢܸܫܡܥܘܼܢ: ܘܢܹܐܠܦܘܼܢ ܠܡܸܕ݂ܚܲܠ ܡ̣ܢ ܡܵܪܝܵܐ ܐܲܠܵܗܟ݂ܘܿܢ: ܟܠܗܘܿܢ ܝܵܘ̈ܡܵܬ̣ܵܐ ܕܚܲܝܝܼܢ ܐܲܢ̄ܬ̇ܘܿܢ ܒܐܲܪܥܵܐ ܕܥܵܒ̣ܪܝܼܢ ܐܲܢ̄ܬ̇ܘܿܢ ܝܘܿܪܕܢܲܢ ܠܡܹܐܪܬܵܗ̇.


text:
ܘܐܸܡܲܪ ܡܵܪܝܵܐ ܠܡܘܼܫܹܐ: ܗܵܐ ܩܪܸܒ̣ܘ ܝܵܘܡܲܝ̈ܟ ܠܲܡܡܵܬ̣: ܩܪܝܼ ܠܝܼܫܘܿܥ: ܘܩܘܼܡ ܒܡܲܫܟܲܢܙܲܒ̣ܢܵܐ ܘܐܹܦܲܩܕ݂ܝܼܘܗܝ. ܘܐܸܙܲܠܘ ܡܘܼܫܹܐ ܘܝܼܫܘܿܥ: ܘܩܵܡܘ ܒܡܲܫܟܲܢ ܙܲܒ̣ܢܵܐ.


text:
ܘܐܸܬ̣ܚܠܝܼ ܡܵܪܝܵܐ ܠܡܲܫܟܲܢܙܲܒ̣ܢܵܐ ܒܥܲܡܘܼܕ݂ܵܐ ܕܲܥܢܵܢܵܐ: ܘܩܵܡ ܥܲܡܘܼܕ݂ܵܐ ܕܲܥܢܵܢܵܐ ܒܬܲܪܥܵܐ ܕܡܲܫܟܲܢ ܙܲܒ̣ܢܵܐ.


text:
ܘܐܸܡܲܪ ܡܵܪܝܵܐ ܠܡܘܼܫܹܐ: ܗܵܐ ܐܲܢ̄ܬ̇ ܫܵܟܹܒ̣ ܐܲܢ̄ܬ̇ ܥܲܡ ܐܲܒ̣ܵܗܲܝ̈ܟ: ܘܩܵܐܹ̇ܡ ܥܲܡܵܐ ܗܵܢܵܐ: ܘܛܵܥܹܐ ܒܵܬܲܪ ܐܲܠܵܗܹ̈ܐ ܢܘܼܟ݂ܪ̈ܵܝܹܐ ܕܐܲܪܥܵܐ: ܕܗܘ̤ ܥܵܐܹ̇ܠ ܠܬܲܡܵܢ ܒܲܝܢܵܬ̣ܟ݂ܘܿܢ: ܘܫܵܒܹܩ ܠܝܼ ܘܲܡܒܲܛܸܠ ܩܝܵܡܝ ܕܐܲܩܝܼܡܹ̇ܬ̣ ܥܲܡܹܗ.


text:
ܘܡܸܬ̣ܚܲܡܲܬ̣ ܪܘܼܓ̣ܙܝ ܥܠܵܘܗܝ ܒܝܵܘܡܵܐ ܗܵܘ̇: ܘܐܸܫܒ̇ܘܿܩ ܐܸܢܘܿܢ ܘܐܲܗܦܸܟ݂ ܐܲܦܲܝ̈ ܡܸܢܗܘܿܢ: ܘܢܸܗܘܘܿܢ ܠܡܹܐܟ݂ܘܼܠܬܵܐ: ܘܬܸܡܛܹܝܘܗܝ ܒܝܼܫܬܵܐ ܣܲܓ̇ܝܼܐܬ̣ܵܐ ܘܥܵܩܬ̣ܵܐ. ܘܢܹܐܡܲܪ ܒܝܵܘܡܵܐ ܗܵܘ̇: ܡܸܛܠ ܕܠܲܝܬ̇ ܐܲܠܵܗܝ ܒܓ̣ܵܘܝ: ܐܲܪ̈ܥܵܢܝ ܗܵܠܹܝܢ ܟܠܗܹܝܢ ܒܝܼ̈ܫܵܬ̣ܵܐ.


text:
ܘܐܸܢܵܐ ܐܲܗܦܸܟ݂ ܐܲܦܲܝ̈ ܡܸܢܗܘܿܢ ܒܝܵܘܡܵܐ ܗܵܘ̇: ܡܸܛܠ ܟܠܵܗ̇ ܒܝܼܫܬܵܐ ܕܲܥܒܲܕ݂ܘ: ܥܲܠ ܕܲܣܛܵܘ ܒܵܬܲܪ ܐܲܠܵܗܹ̈ܐ ܐ̄ܚܪ̈ܵܢܹܐ.


text:
ܡܸܟܹ̇ܝܠ ܟܬ̣ܘܿܒ̣ ܠܗܘܿܢ ܬܸܫܒ̇ܘܿܚܬܵܐ ܗܵܕܹܐ: ܘܐܲܠܸܦܹܝܗ̇ ܠܲܒ̣̈ܢܲܝ ܝܼܣܪܵܝܹܠ: ܘܣܝܼܡܹܝܗ̇ ܒܦܘܼܡܗܘܿܢ: ܡܸܛܠ ܕܬܸܗܘܸܐ ܠܝܼ ܬܸܫܒ̇ܘܿܚܬܵܐ ܗܵܕܹܐ ܠܣܵܗܕ̇ܘܼܬ̣ܵܐ ܒܲܒ̣̈ܢܲܝ ܝܼܣܪܵܝܹܠ.


text:
ܡܸܛܠ ܕܡܲܥܸܠ ܐ̄ܢܵܐ ܠܗܘܿܢ ܠܐܲܪܥܵܐ ܕܝܼܡܝܼܬ̣ ܠܐܲܒ̣ܵܗܲܝ̈ܗܘܿܢ: ܕܡܲܪܕ̇ܝܵܐ ܚܲܠܒ̣ܵܐ ܘܕܸܒ̣ܫܵܐ: ܘܐܵܟ݂ܠܝܼܢ ܘܣܵܒ̣ܥܝܼܢ ܘܡܸܬ̣ܦܲܢܩܝܼܢ: ܘܣܵܛܹܝܢ ܒܵܬܲܪ ܐܲܠܵܗܹ̈ܐ ܐ̄ܚܪ̈ܵܢܹܐ: ܘܦܵܠܚܝܼܢ ܠܗܘܿܢ ܘܡܲܪܓ̇ܙܝܼܢ ܠܝܼ: ܘܲܡܒܲܛܠܝܼܢ ܩܝܵܡܝ.


text:
ܘܡܵܐ ܕܡܛܝܼ ܐܸܢܘܿܢ ܒܝܼ̈ܫܵܬ̣ܵܐ ܣܲܓ̇ܝܼܵـ̈ܐܬ̣ܵܐ ܘܥܵـ̈ܩܵܬ̣ܵܐ: ܬܸܩܪܸܐ ܬܸܫܒ̇ܘܿܚܬܵܐ ܗܵܕܹܐ ܩܕ݂ܵܡܲܝܗܘܿܢ ܠܣܵܗܕ̇ܘܼܬ̣ܵܐ: ܕܠܵܐ ܬܸܬܛܥܸܐ ܡ̣ܢ ܦܘܼܡܵܐ ܕܙܲܪܥܗܘܿܢ: ܡܸܛܠ ܕܝܵܕܲܥ ܐ̄ܢܵܐ ܝܲܨܪܗܘܿܢ ܘܟ݂ܠ ܕܥܵܒ̣ܕ̇ܝܼܢ ܗܵܪܟܵܐ ܝܵܘܡܵܢܵܐ: ܥܲܕ݂ܠܵܐ ܐܲܥܸܠ ܐܸܢܘܿܢ ܠܐܲܪܥܵܐ ܕܝܼܡܝܼܬ̣ ܠܐܲܒ̣ܵܗܲܝ̈ܗܘܿܢ.


text:
ܘܦܲܩܸܕ݂ ܠܝܼܫܘܿܥ ܒܲܪܢܘܿܢ: ܘܐܸܡܲܪ ܠܹܗ: ܐܸܬ̣ܚܲܝܲܠ ܘܐܸܬ̣ܥܲܫܲܢ: ܡܸܛܠ ܕܐܲܢ̄ܬ̇ ܡܲܥܸܠ ܐܲܢ̄ܬ̇ ܠܲܒ̣̈ܢܲܝ ܝܼܣܪܵܝܹܠ ܠܐܲܪܥܵܐ ܕܝܼܡܝܼܬ̣ ܠܗܘܿܢ: ܘܐܸܢܵܐ ܐܸܗܘܸܐ ܥܲܡܵܟ݂.


text:
ܣܲܒ̣ܘ ܣܸܦܪܵܐ ܗܵܢܵܐ ܕܢܵܡܘܿܣܵܐ: ܘܣܝܼܡܘܼܗܝ ܒܣܸܛܪܵܐ ܕܩܹܒ̣ܘܼܬ̣ܵܐ ܕܲܩܝܵܡܹܗ ܕܡܵܪܝܵܐ ܐܲܠܵܗܟ݂ܘܿܢ: ܘܢܸܗܘܸܐ ܠܟ݂ܘܿܢ ܬܲܡܵܢ ܣܵܗܕܵܐ.


text:
ܡܸܛܠ ܕܐܸܢܵܐ ܝܵܕܲܥ ܐ̄ܢܵܐ ܡܡܲܪܡܪܵܢܘܼܬ̣ܟ݂ܘܿܢ: ܘܲܩܕ݂ܵܠܟ݂ܘܿܢ ܩܲܫܝܵܐ: ܘܗܵܐ ܥܲܕ݂ ܐܸܢܵܐ ܚܲܝ ܥܲܡܟ݂ܘܿܢ ܝܵܘܡܵܢܵܐ ܡܲܪܡܲܪܬ̇ܘܿܢ ܠܡܵܪܝܵܐ: ܘܐܵܦ ܡ̣ܢ ܒܵܬܲܪ ܕܡܵܐܹ̇ܬ̣ ܐ̄ܢܵܐ.


text:
ܟܲܢܸܫܘ ܠܘܵܬ̣ܝ ܟܠܗܘܿܢ ܣܵܒܹ̈ܐ ܕܫܲܒ̣ܛܲܝ̈ܟ̇ܘܿܢ: ܘܣܵܦܪ̈ܲܝܟ̇ܘܿܢ: ܘܐܹܡܲܪ ܠܟ݂ܘܿܢ ܗܵܠܹܝܢ ܦܸܬ̣ܓ̣ܵܡܹ̈ܐ: ܘܐܲܣܗܸܕ݂ ܒܟ݂ܘܿܢ ܫܡܲܝܵܐ ܘܐܲܪܥܵܐ.


text:
ܡܸܛܠ ܕܝܵܕܲܥ ܐ̄ܢܵܐ ܕܡ̣ܢ ܒܵܬܲܪ ܡܵܘܬ̇ܝ ܡܚܲܒܵܠܘܼ ܡܚܲܒ̇ܠܝܼܢ ܐܲܢ̄ܬ̇ܘܿܢ: ܘܣܵܛܹܝܢ ܐܲܢ̄ܬ̇ܘܿܢ ܡ̣ܢ ܐܘܼܪܚܵܐ ܕܦܲܩܸܕ̇ܬ̇ܟ݂ܘܿܢ: ܘܐܵܪܥܵܐ ܠܟ݂ܘܿܢ ܒܝܼܫܬܵܐ ܒܚܲܪܬ̣ܵܐ ܕܝܵܘ̈ܡܵܬ̣ܵܐ: ܡܵܐ ܕܥܒܲܕ̇ܬ̇ܘܿܢ ܒܝܼܫܬܵܐ ܩܕ݂ܵܡ ܡܵܪܝܵܐ: ܘܐܲܪܓܸܙܬ̇ܘܿܢܵܝܗܝ ܒܲܥܒ̣ܵܕ݂ܵܐ ܕܐܝܼܕܲܝ̈ܟ̇ܘܿܢ.


text:
ܢܸܪܣܲܡ ܐܲܝܟ݂ ܡܸܛܪܵܐ ܝܘܼܠܦܵܢܝ: ܘܢܸܚܘܿܬ̣ ܐܲܝܟ݂ ܛܲܠܵܐ ܡܹܐܡܲܪܝ: ܐܲܝܟ݂ ܪ̈ܘܼܚܹܐ ܕܥܲܠ ܬܸܕ݂ܐܵܐ: ܘܐܲܝܟ݂ ܪ̈ܣܝܼܣܹܐ ܕܥܲܠ ܥܸܣܒܵܐ.


text:
ܕܲܕ݂ܠܵܐ ܡܘܼܡ ܥܒ̣ܵܕ݂ܵܘ̈ܗܝ: ܘܟ݂ܠܗܹܝܢ ܐܘܼܪ̈ܚܵܬܹܗ ܕܝܼܢܵܐ: ܐܲܠܵܗܵܐ ܗ̄ܘ̣ ܡܗܲܝܡܢܵܐ ܘܠܵܐ ܗ̄ܘ̣ܵܐ ܥܵܘܵܠܵܐ: ܙܲܕ̇ܝܼܩܵܐ ܘܲܬ̣ܪܝܼܨܵܐ.


text:
ܗܵܠܹܝܢ ܠܡܵܪܝܵܐ ܦܵܪܥܝܼܢ ܐܲܢ̄ܬ̇ܘܿܢ: ܥܲܡܵܐ ܣܲܟ݂ܠܵܐ ܘܠܵܐ ܗ̄ܘ̣ܵܐ ܚܲܟ̇ܝܼܡܵܐ: ܕܲܠܡܵܐ ܠܵܐ ܗ̄ܘ̣ܵܐ ܐܲܒ̣ܘܼܟ݂ ܕܲܩܢܵܟ݂: ܘܗܘ̤ܝܘܼ ܥܲܒ̣ܕܵܟ݂ ܘܐܲܬ̣ܩܢܵܟ݂.


text:
ܐܸܬ̇ܕܲܟ݂ܪ ܝܵܘ̈ܡܵܬ̣ܵܐ ܕܡ̣ܢ ܥܵܠܲܡ: ܘܐܸܣܬܲܟܲܠ ܒܲܫܢܲـ̈ܝܵܐ ܕܕ݂ܵܪܕܵܪ̈ܝܼܢ. ܫܲܐܸܠ ܠܐܲܒ̣ܘܼܟ݂: ܘܲܢܚܵܘܹܝܟ݂. ܘܲܠܣܵܒܲܝ̈ܟ: ܘܢܹܐܡܪܘܼܢ ܠܵܟ݂.


text:
ܟܲܕ݂ ܡܦܲܠܸܓ̣ ܡܪܲܝܡܵܐ ܥܲܡܡܹ̈ܐ: ܘܟܲܕ݂ ܡܦܲܪܸܫ ܒܥܲܝ̈ܢܵܫܵܐ: ܐܲܩܝܼܡ ܬܚܘܼܡܵܐ ܕܥܲܡܡܹ̈ܐ ܠܡܸܢܝܵܢܵܐ ܕܲܒ̣̈ܢܲܝ ܝܼܣܪܵܝܹܠ.


text:
ܐܸܫܟܲܚܹܗ ܒܐܲܪܥܵܐ ܕܡܲܕ݂ܒ̇ܪܵܐ: ܘܲܒ̣ܚܘܼܪܒܵܐ ܕܐܲܫܝܼܡܘܿܢ: ܐܲܩܦܹܗ ܘܚܲܒ̇ܒܹܗ ܘܢܲܛܪܹܗ ܐܲܝܟ݂ ܒܵܒ̣ܬ̣ܵܐ ܕܥܲܝܢܵܐ.


text:
ܘܐܲܝܟ݂ ܢܸܫܪܵܐ ܕܛܵܐܹ̇ܣ ܥܲܠ ܩܸܢܹܗ: ܘܥܲܠ ܦܲܪ̈ܘܼܓ̣ܵܘܗܝ ܡܪܲܚܸܦ: ܦܵܪܹܣ ܓܸܦܘ̈ܗܝ ܘܲܡܩܲܒܸ̇ܠ ܠܗܘܿܢ: ܘܫܵܩܹ̇ܠ ܠܗܘܿܢ ܥܲܠ ܥܘܼܫܢܵܐ ܕܐܸܒ̣ܪ̈ܵܘܗܝ.


text:
ܐܵܘܬ̇ܒܹܗ ܥܲܠ ܥܘܼܫܢܵܐ ܕܐܲܪܥܵܐ: ܘܐܵܘܟ̇ܠܹܗ ܥܲܠ̈ܠܵܬ̣ܵܐ ܕܚܲܩܠܵܐ: ܐܲܝܢܩܹܗ ܕܸܒ̣ܫܵܐ ܡ̣ܢ ܟܹܐܦܵܐ: ܘܡܸܫܚܵܐ ܡ̣ܢ ܟܹܐܦܵܐ ܕܛܲܪܵܢܵܐ.


text:
ܚܹܐܘܬ̣ܵܐ ܕܬ̣ܵܘܪܹ̈ܐ ܘܚܲܠܒ̣ܵܐ ܕܥܵـ̈ܢܵܐ: ܥܲܡ ܬܲܪܒܵܐ ܕܲܡܦܲܛܡܹ̈ܐ: ܕܸܟ݂ܪܹ̈ܐ ܒ̈ܢܲܝ ܕܲܝ̈ܨܹܐ ܘܲܓ̣ܕܲܝܵـܐ ܥܲܡ ܬܲܪܒܵܐ ܘܫܘܼܡܢܵܐ ܕܚܸܛܹ̈ܐ: ܙܲܕ݂ܡܵܐ ܕܥܸܢ̈ܒܹܐ ܐܲܫܩܝܹܗ ܚܲܡܪܵܐ.


text:
ܘܲܫܡܸܢ ܝܼܣܪܵܝܹܠ ܘܲܒ̣ܥܲܝܛ: ܫܡܸܢ ܘܲܬ̣ܩܸܦ ܘܲܩܢܵܐ ܢܸܟ݂ܣܹ̈ܐ: ܘܲܛܥܵܜܐ ܠܐܲܠܵܗܵܐ ܕܲܥܲܒ̣ܕܹ̇ܗ: ܘܨܲܚܝܼ ܠܬܲܩܝܼܦܵܐ ܕܦܲܪܩܹܗ.


text:
ܕܲܒܲܚܘ ܠܫܹ̈ܐܕܹܐ ܕܠܵܐ ܗ̄ܘ̣ܵܘ ܐܲܠܵܗܹ̈ܐ: ܐܲܠܵܗܹ̈ܐ ܕܠܵܐ ܝܼܕܲܥܘ ܐܸܢܘܿܢ: ܚܲܕ̇ܬܹ̈ܐ ܐܸܢܘܿܢ ܕܗܵܟܹܝܠ ܐܸܬ̣ܥܒܸܕ݂ܘ: ܘܠܵܐ ܕܚܸܠܘ ܠܗܘܿܢ ܐܲܒ̣ܵܗܲܝ̈ܟ̇ܘܿܢ.


text:
ܘܐܸܡܲܪ ܐܲܦܢܸܐ ܐܲܦܲܝ̈ ܡܸܢܗܘܿܢ: ܘܐܸܚܙܸܐ ܡܵܢܵܐ ܗܵܘ̇ܝܵܐ ܚܲܪܬ̣ܗܘܿܢ: ܡܸܛܠ ܕܕ݂ܵܪܵܐ ܐܸܢܘܿܢ ܗܦܝܼܟ݂ܵܐ: ܒ̈ܢܲܝܵܐ ܕܠܲܝܬ̇ ܒܗܘܿܢ ܗܲܝܡܵܢܘܼܬ̣ܵܐ.


text:
ܗܸܢܘܿܢ ܐܲܛܢܘܼܢܝ ܒܠܵܐ ܐܲܠܵܗ: ܘܐܲܪܓܙܘܼܢܝ ܒܕܸܚ̈ܠܵܬ̣ܗܘܿܢ: ܘܐܵܦ ܐܸܢܵܐ ܐܲܛܸܢ ܐܸܢܘܿܢ ܒܠܵܐ ܥܲܡ: ܘܲܒ̣ܥܲܡܵܐ ܣܲܟ݂ܠܵܐ ܐܲܪܓܸ̇ܙ ܐܸܢܘܿܢ.


text:
ܡܸܛܠ ܕܢܘܼܪܵܐ ܩܵܕ݂ܚܵܐ ܒܪܙܼܓ̣ܙܝ: ܘܡܵܘܩܕ݂ܵܐ ܥܕܲܡܵܐ ܠܲܫܝܘܿܠ ܬܲܚܬܵܝܬܵܐ. ܬܹܐܟ݂ܘܿܠ ܐܲܪܥܵܐ ܘܥܲܠ̈ܠܵܬ̣ܵܗ̇: ܘܬ̣ܵܘܩܸܕ݂ ܫܲܬ̣ܐܸܣܹ̈ܐ: ܘܓܹܐܪ̈ܲܝ ܐܵܘܟܹ̇ܠ ܒܗܘܿܢ.


text:
ܢܸܬ̇ܛܲܪܦܘܼܢ ܒܟܲܦܢܵܐ ܘܢܸܫ̈ܬܲܠܡܵܢ ܠܗܘܿܢ ܪ̈ܘܼܚܹܐ ܒܝܼ̈ܫܵܬ̣ܵܐ: ܘܲܠܛܲܝܪܵܐ ܐܲܫܠܸܡ ܐܸܢܘܿܢ: ܘܚܲܝܘܼܬ̣ܝ ܫܸܢܵܐ ܐܲܓܲܪܸܐ ܒܗܘܿܢ: ܥܲܡ ܚܸܡܬ̣ܵܐ ܕܲܚ̈ܘܵܘܵܬ̣ܵܐ ܕܚܵܠܕ̇ܝܼܢ ܒܥܲܦܪܵܐ.


text:
ܡ̣ܢ ܠܒܲܪ ܬܓܲܝܸܙ ܚܲܪܒܵܐ: ܘܡ̣ܢ ܬܵܘܵܢܹ̈ܐ ܕܸܚܠܬ̣ܵܐ: ܐܵܦ ܓܲܕ݂ܵܘܼ̈ܕܹܐ ܘܲܒ̣ܬ̣ܘܼ̈ܠܵܬ̣ܵܐ: ܘܲܛܠܵܝܹ̈ܐ ܥܲܡ ܓܲܒ̣ܪܹ̈ܐ ܣܵܒܹ̈ܐ.


text:
ܐܸܠܘܼܠܵܐ ܪܘܼܓ̣ܙܵܐ ܕܲܒ̣ܥܸܠܕ̇ܒ̣ܵܒ̣ܵܐ ܕܲܥܫܸܢ: ܕܠܵܐ ܢܸܬ̇ܬ̇ܪܝܼܡܘܼܢ ܐܵܠܘܿܨܲܝ̈ܗܘܿܢ: ܘܢܹܐܡܪܘܼܢ ܕܐܝܼܕܲܢ ܗ̄ܘ̇ ܐܸܬ̇ܬ̇ܪܝܼܡܲܬ̤: ܘܠܵܐ ܗ̄ܘ̣ܵܐ ܡܵܪܝܵܐ ܥܒܲܕ݂ ܗܵܠܹܝܢ.


text:
ܪܵܕܹܦ ܗ̄ܘ̣ܵܐ ܚܲܕ݂ ܠܐܲܠܦܵܐ: ܘܲܬ̣ܪܹܝܢ ܡܲܥܪܩܝܼܢ ܗ̄ܘ̣ܵܘ ܪܸܒ̇ܘܿܬ̣ܵܐ: ܐܸܠܵܐ ܬܲܩܝܼܦܗܘܿܢ ܐܲܫܠܸܡ ܐܸܢܘܿܢ: ܘܡܵܪܝܵܐ ܚܒܲܫ ܐܸܢܘܿܢ.


text:
ܡܸܛܠ ܕܡ̣ܢ ܓܦܸܬܵܐ ܕܲܣܕ݂ܘܿܡ ܓܦܸܬ̃ܗܘܿܢ: ܘܡ̣ܢ ܫܬܸܠܬ̣ܵܐ ܕܥܵܡܘܿܪܵܐ. ܥܸܢܒܲܝ̈ܗܘܿܢ ܥܸܢܒ̣̈ܝܼܢ ܡܲܪܝܼܪ̈ܵܢ: ܘܲܣܓ̣̈ܘܼܠܲܝܗܘܿܢ ܡܪܵܪܹ̈ܐ ܠܗܘܿܢ.


text:
ܘܕ݂ܝܼܠܝ ܗ̄ܘ̣ ܦܘܼܪܥܵܢܵܐ ܕܐܸܦܪܘܿܥ ܐܸܢܘܿܢ: ܒܙܲܒ̣ܢܵܐ ܕܲܬ̣ܡܘܼܛ ܪܸܓ̣ܠܗܘܿܢ: ܡܸܛܠ ܕܩܲܪܝܼܒ̣ ܗ̄ܘ̣ ܝܵܘܡܵܐ ܕܲܬ̣ܒ̣ܵܪܗܘܿܢ: ܘܲܡܣܲܪܗܲܒ̣ ܡܸܕܸ̇ܡ ܕܲܥܬ̣ܝܼܕ݂ ܠܗܘܿܢ.


text:
ܡܸܛܠ ܕܕ݂ܵܐܹܢ ܡܵܪܝܵܐ ܠܥܲܡܹܗ: ܘܲܒ̣ܥܲܒ̣ܕ݂ܵܘ̈ܗܝ ܡܸܬ̣ܒܲܝܲܐ: ܡܸܛܠ ܕܲܚܙܵܐ ܕܫܸܠܛܲܬ̤ ܐܝܼܕ݂ܵܐ: ܘܠܲܝܬ̇ ܕܥܵܕܲܪ ܘܲܕ݂ܣܵܡܹܟ݂.


text:
ܕܬܲܪܒܵܐ ܕܕܸܒ̣ܚܲܝ̈ܗܘܿܢ ܐܵܟ݂ܠܝܼܢ ܗ̄ܘ̣ܵܘ: ܘܫܵܬܹ̇ܝܢ ܗ̄ܘ̣ܵܘ ܚܲܡܪܵܐ ܕܢܘܼܩܵܝܗܘܿܢ. ܢܩܘܼܡܘܼܢ ܗܵܫܵܐ ܘܲܢܥܲܕ̇ܪܘܼܢܵܟ݂ܘܿܢ: ܘܢܸܗܘܘܿܢ ܥܠܲܝܟ̇ܘܿܢ ܡܣܲܬ̇ܪ̈ܵܢܹܐ.


text:
ܚܙܵܘ ܗܵܟܹܝܠ ܕܐܸܢܵܐ ܐ̄ܢܵܐ: ܘܠܲܝܬ̇ ܐܲܠܵܗ ܠܒܲܪ ܡܹܢܝ: ܐܸܢܵܐ ܡܡܝܼܬ̣ ܐ̄ܢܵܐ ܘܐܸܢܵܐ ܡܵܚܹܐ ܐ̄ܢܵܐ: ܐܸܢܵܐ ܡܵܚܹܐ ܐ̄ܢܵܐ ܘܐܸܢܵܐ ܡܲܐܣܸܐ ܐ̄ܢܵܐ: ܘܠܲܝܬ̇ ܕܦܵܠܹܛ ܡ̣ܢ ܐܝܼܕܲܝ̈.


text:
ܐܸܠܛܘܿܫ ܫܢܵܢܹܗ ܕܣܲܝܦܝ ܐܲܝܟ݂ ܒܲܪܩܵܐ: ܘܬܹܐܚܘܿܕ݂ ܒܕ݂ܝܼܢܵܐ ܐܝܼܕܲܝ: ܘܐܲܗܦܸܟ݂ ܦܘܼܪܥܵܢܵܐ ܠܣܵܢܐܲܝ̈: ܘܠܲܒ̣ܥܸܠܕ̇ܒ̣ܵܒܲܝ̈ ܐܲܫܠܸܡ.


text:
ܐܲܪܘܸܐ ܓܹܐܪ̈ܲܝ ܡ̣ܢ ܕܡܵܐ: ܘܣܲܝܦܝ ܢܹܐܟ݂ܘܿܠ ܒܸܣܪܵܐ: ܡ̣ܢ ܕܡܵܐ ܕܲܩܛ̈ܝܼܠܹܐ ܘܕܲܫ̈ܒܲܝܵܐ: ܘܡ̣ܢ ܪܹܫ ܬܵܓ̣ܵܐ ܕܲܒ̣ܥܸܠܕ̇ܒ̣ܵܒ̣ܵܐ.


text:
ܡܸܟܹ̇ܝܠ ܫܲܒܲܚܘ ܥܲܡܡܹ̈ܐ ܥܲܡܹܗ: ܡܸܛܠ ܕܲܕ݂ܡܵܐ ܕܥܲܒ̣ܕܵܘ̈ܗܝ ܡܸܬ̣ܦܪܲܥ: ܘܦܘܼܪܥܵܢܵܐ ܡܲܗܦܸܟ݂ ܠܣܵܢܐܵܘ̈ܗܝ: ܘܲܡܚܲܣܸܐ ܥܲܠ ܐܲܪܥܹܗ ܘܥܲܠ ܥܲܡܹܗ.


text:
ܐܸܡܲܪ ܠܗܘܿܢ: ܣܝܼܡܘ ܠܸܒ̇ܟ݂ܘܿܢ ܒܟ݂ܠܗܘܿܢ ܦܸܬ̣ܓ̣ܵܡܹ̈ܐ ܗܵܠܹܝܢ: ܕܲܡܣܲܗܸܕ݂ ܒܟ݂ܘܿܢ ܝܵܘܡܵܢܵܐ: ܕܲܬ̣ܦܲܩܕ̇ܘܼܢ ܠܲܒ̣ܢܲܝ̈ܟ̇ܘܿܢ: ܕܢܸܛܪܘܼܢ ܘܢܸܥܒ̇ܕ݂ܘܼܢ ܟܠܗܘܿܢ ܦܸܬ̣ܓ̣ܵܡܵܘ̈ܗܝ ܕܢܵܡܘܿܣܵܐ ܗܵܢܵܐ.


text:
ܡܸܛܠ ܕܠܵܐ ܗ̄ܘ̣ܵܐ ܓܹܝܪ ܦܸܬ̣ܓ̣ܵܡܵܐ ܣܪܝܼܩܵܐ ܠܟ݂ܘܿܢ: ܡܸܛܠ ܕܗܘ̤ܝܘܼ ܚܲܝܲܝ̈ܟ̇ܘܿܢ: ܘܲܒ̣ܦܸܬ̣ܓ̣ܵܡܵܐ ܗܵܢܵܐ ܬܲܣܓ̇ܘܿܢ ܝܵܘ̈ܡܵܬ̣ܵܐ: ܒܐܲܪܥܵܐ ܕܥܵܒ̣ܪܝܼܢ ܐܲܢ̄ܬ̇ܘܿܢ ܝܘܿܪܕܢܲܢ ܠܬܲܡܵܢ ܠܡܹܐܪܬܵܗ̇.


text:
ܣܲܩ ܠܛܘܼܪܵܐ ܗܵܢܵܐ ܕܥܸܒ̣ܪ̈ܵܝܹܐ: ܠܛܘܼܪܵܐ ܕܢܵܒ̣ܘܼ: ܕܒܲܐܪܥܵܐ ܕܡܘܼܐܵܒ̣ ܩܕ݂ܵܡ ܐܝܼܪܝܼܚܘܿ: ܘܲܚܙܝܼܗ̇ ܠܐܲܪܥܵܐ ܕܲܟ݂ܢܲܥܢ ܕܝܵܗܹ̇ܒ̣ ܐ̄ܢܵܐ ܠܲܒ̣̈ܢܲܝ ܝܼܣܪܵܝܹܠ ܝܘܼܪܬܵܢܵܐ.


text:
ܘܡܘܼܬ̣ ܒܛܘܼܪܵܐ ܕܣܵܠܹܩ ܐܲܢ̄ܬ̇ ܠܹܗ. ܘܐܸܬ̣ܟܲܢܲܫ ܠܘܵܬ̣ ܥܲܡܵܟ݂: ܐܲܝܟܲܢܵܐ ܕܡܝܼܬ̣ ܐܲܗܪܘܿܢ ܐܲܚܘܼܟ݂ ܒܗܘܿܪ ܛܘܼܪܵܐ: ܘܐܸܬ̣ܟܲܢܸܫ ܠܘܵܬ̣ ܥܲܡܹܗ.


text:
ܥܲܠ ܕܐܲܥܠܝܼܬ̇ܘܿܢ ܒܝܼ ܒܓ̣ܵܘ ܒ̈ܢܲܝ ܝܼܣܪܵܝܹܠ ܒܡܲـ̈ܝܵܐ ܕܡܲܨܘܼܬ̣ܵܐ: ܒܲܪܩܸܡ ܒܡܲܕ݂ܒ̇ܪܵܐ ܕܨܝܼܢ: ܥܲܠ ܕܠܵܐ ܩܲܕܸ̇ܫܬ̇ܘܿܢܵܢܝ ܒܓ̣ܵܘ ܒ̈ܢܲܝ ܝܼܣܪܵܝܹܠ.


text:
ܘܐܸܡܲܪ: ܡܵܪܝܵܐ ܡ̣ܢ ܣܝܼܢܲܝ ܐܸܬ̣ܵܐ: ܘܲܕ݂ܢܲܚ ܠܲܢ ܡ̣ܢ ܣܵܥܝܼܪ: ܘܐܸܬ̣ܓܠܝܼ ܡ̣ܢ ܛܘܼܪܵܐ ܕܦܵܪܵܢ: ܘܥܲܡܹܗ ܡ̣ܢ ܪܸ̈ܒ̇ܘܵܬ̣ܵܐ ܕܩܲܕ̇ܝܼܫܹ̈ܐ ܡ̣ܢ ܝܲܡܝܼܢܹܗ.


text:
ܝܲܗ̄ܒ̣ ܠܗܘܿܢ ܘܐܵܦ ܐܲܪܚܸܡ ܐܸܢܘܿܢ ܠܥܲܡܡܹ̈ܐ: ܘܟ݂ܠܗܘܿܢ ܩܲܕ̇ܝܼܫܵܘ̈ܗܝ ܒܲܪܸܟ݂: ܘܗܸܢܘܿܢ ܡܲܕܪܟ݂ܝܼܢ ܠܪܸܓ̣ܠܵܟ݂: ܘܲܡܩܲܒ̇ܠܝܼܢ ܡ̣ܢ ܡܸܠܬ̣ܵܟ݂.


text:
ܘܗܵܕܹܐ ܐܸܡܲܪ ܠܲܝܗܘܼܕ݂ܵܐ: ܫܡܲܥ ܡܵܪܝܵܐ ܒܩܵܠܹܗ ܕܲܝܗܘܼܕ݂ܵܐ: ܘܲܠܥܲܡܹܗ ܐܲܝܬܵܝܬ̇ܝ. ܐܝܼܕ݂ܵܘ̈ܗܝ ܢـ̈ܕ݂ܘܼܢܵܢ ܠܹܗ. ܘܥܵܕܘܿܪܵܐ ܡ̣ܢ ܐܵܠܘܿܨܵܘ̈ܗܝ ܗܘ̤ܝ ܠܹܗ.


text:
ܘܲܠܠܹܘܝܼ ܐܸܡܲܪ. ܫܘܼܡܠܵܝܵܟ݂ ܘܢܘܼܗܪܵܟ݂ ܠܓܲܒ̣ܪܵܐ ܚܲܣܝܵܐ: ܕܢܲܣܝܼܬܹܗ ܒܢܸܣܝܘܿܢܹ̈ܐ: ܘܒ̣ܚܲܪܬܹ̇ܗ ܒܡܲـ̈ܝܵܐ ܕܡܲܨܘܼܬ̣ܵܐ.


text:
ܕܐܸܡܲܪ ܥܲܠ ܐܲܒ̣ܘܼܗܝ. ܘܥܲܠ ܐܸܡܹܗ ܠܵܐ ܚܙܹܝܬܹ̇ܗ: ܘܠܲܐܚܵܘ̈ܗܝ ܠܵܐ ܐܸܫܬܵܘܕܲܥ: ܘܠܲܒ̣ܢܵܘ̈ܗܝ ܠܵܐ ܝܼܕܲܥ: ܕܲܢܛܲܪܘ ܡܹܐܡܪܵܟ݂ ܘܲܩܝܵܡܵܟ݂ ܢܛܲܪܘ.


text:
ܢܲܠܦܘܼܢ ܕܝܼܢܲܝ̈ܟ ܠܝܲܥܩܘܿܒ̣: ܘܢܵܡܘܿܣܲܝ̈ܟ ܠܝܼܣܪܵܝܹܠ. ܢܣܝܼܡܘܼܢ ܥܸܛܪܵܐ ܒܪܘܼܓ̣ܙܵܟ݂: ܘܫܘܼܡܠܵܝܵܐ ܥܲܠ ܡܲܕ݂ܒ̇ܚܵܟ݂.


text:
ܒܲܪܸܟ݂ ܡܵܪܝܵܐ ܚܲܝܠܹܗ: ܘܐܸܨܛܒ̣ܝܼ ܒܲܥܒ̣ܵܕ݂ܵܐ ܕܐܝܼܕ݂ܵܘ̈ܗܝ. ܬܒܲܪ ܚܲܨܵܐ ܕܣܵܢܐܵܘ̈ܗܝ ܘܲܒ̣ܥܸܠܕ̇ܒ̣ܵܒ̣ܵܘ̈ܗܝ ܠܵܐ ܢܩܘܼܡܘܼܢ.


text:
ܘܲܠܒܸܢܝܵܡܹܝܢ ܐܸܡܲܪ: ܚܲܒ̇ܝܼܒܹܗ ܕܡܵܪܝܵܐ ܢܸܫܪܸܐ ܒܫܸܠܝܵܐ: ܘܲܥܠܵܘܗܝ ܢܪܲܚܸܦ ܟܠܹܗ ܝܵܘܡܵܐ: ܘܒܹܝܬ̣ ܟܲܬ̣ܦܵܬܹ̈ܗ ܢܸܫܪܸܐ.


text:
ܘܲܠܝܵܘܣܸܦ ܐܸܡܲܪ: ܡܒܲܪܟ݂ܬܵܐ ܗ̄ܝܼ ܕܡܵܪܝܵܐ ܐܲܪܥܹܗ ܒܠܸܒܵܐ: ܡ̣ܢ ܛܲܠܵܐ ܕܲܫܡܲܝܵܐ ܡ̣ܢ ܠܥܸܠ: ܘܡ̣ܢ ܬܗܘܿܡܵܐ ܕܲܪܒ̣ܝܼܥܵܐ ܡ̣ܢ ܠܬܲܚܬ̇.


text:
ܘܡ̣ܢ ܐܸܒܵܐ ܕܐܲܪܥܵܐ ܒܲܡܠܹܐܵܗ̇: ܘܨܸܒ̣ܝܵܢܹܗ ܕܡ̇ܢ ܕܲܫܪܵܐ ܒܣܲܢܝܵܐ. ܢܹܐ̈ܬ̣ܝܵܢ ܥܲܠ ܪܹܫܹܗ ܕܝܵܘܣܸܦ ܘܥܲܠ ܪܹܫ ܟܠܝܼܠܵܐ ܕܐܲܚܵܘ̈ܗܝ.


text:
ܒܘܼܟ݂ܪܵܐ ܕܬ̣ܵܘܪܹ̈ܐ ܗܸܕ݂ܪܵܐ ܠܹܗ: ܘܩܲܪ̈ܢܵܬ̣ܵܐ ܕܪܲܝܡܵܐ ܩܲܪ̈ܢܵܬܹܗ: ܒܗܹܝܢ ܢܕܲܩܲܪ ܥܲܡܡܹ̈ܐ ܐܲܟ݂ܚܕ݂ܵܐ ܥܕܲܡܵܐ ܠܥܸܒ̣ܪܹ̈ܝܗ̇ ܕܐܲܪܥܵܐ. ܗܵܠܹܝܢ ܪܸ̈ܒ̇ܘܵܬ̣ܵܐ ܕܐܲܦܪܹܝܡ: ܘܗܵܠܹܝܢ ܐܲܠܦܹ̈ܐ ܕܲܡܢܲܫܹܐ.


text:
ܥܲܡܡܹ̈ܐ ܠܛܘܼܪܵܐ ܢܸܩܪܘܿܢ: ܘܬܲܡܵܢ ܢܕܲܒ̇ܚܘܼܢ ܕܸܒ̣ܚܹ̈ܐ ܕܙܲܕ̇ܝܼܩܘܼܬ̣ܵܐ: ܡܸܛܠ ܕܫܸܦܥܵܐ ܕܝܲܡܡܹ̈ܐ ܢܹܐܢܩܘܼܢ: ܘܐܸܠܦܹ̈ܐ ܕܲܛܡܝܼܪ̈ܵܢ ܒܚܵܠܵܐ.


text:
ܘܲܚܙܵܐ ܩܲܕ݂ܡܵܝܑܬ̣ ܠܹܗ: ܡܸܛܠ ܕܬܲܡܵܢ ܛܡܝܼܪܵܐ ܦܵܠܓ̣ܘܼܬܹܗ ܕܲܡܒܲܕ̇ܩܵܢܵܐ: ܕܢܵܦܹܩ ܗ̄ܘ̣ܵܐ ܒܪܹܫܹܗ ܕܥܲܡܵܐ. ܙܲܕܝܼܩܘܼܬܹܗ ܕܡܵܪܝܵܐ ܥܒܲܕ݂: ܘܕ݂ܝܼܢܵܘ̈ܗܝ ܥܲܡ ܝܼܣܪܵܝܹܠ.


text:
ܘܲܠܢܲܦ̮ܬܵܠܝܼ ܐܸܡܲܪ: ܢܲܦ̮ܬܵܠܝܼ ܣܒܲܥ ܨܸܒ̣ܝܵܢܵܐ: ܘܸܡܠܸܐ ܒܘܼܪܟ̇ܬܹܗ ܕܡܵܪܝܵܐ. ܠܡܲܥܪܒ̣ܵܐ ܘܲܠܬܲܝܡܢܵܐ ܢܹܐܪܲܬ̣.


text:
ܒܲܫ̈ܡܲܝ ܫܡܲܝܵܐ ܡܲܥܡܪܹܗ ܕܐܲܠܵܗܲܢ ܡ̣ܢ ܩܕ݂ܝܼܡ: ܘܲܠܬܲܚܬ̇ ܙܪܲܥ ܥܵܠܡܵܐ. ܘܢܵܘܒܸ̇ܕ݂ ܡ̣ܢ ܩܕ݂ܵܡܲܝܟ ܒܥܸܠܕ̇ܒ̣ܵܒ̣ܵܐ ܕܐܸܡܲܪ ܐܵܘܒܸ̇ܕ݂.


text:
ܘܢܸܫܪܸܐ ܝܼܣܪܵܝܹܠ ܒܫܸܠܝܵܐ ܒܲܠܚܘܿܕ݂ܵܘܗܝ. ܡܲܒ̇ܘܼܥܹܗ ܕܝܲܥܩܘܿܒ̣ ܒܐܲܪܥܵܐ ܕܲܥܒ̣ܘܼܪܵܐ: ܘܲܕ݂ܚܲܡܪܵܐ: ܘܲܕ݂ܡܸܫܚܵܐ: ܘܐܵܦ ܫܡܲܝܵܐ ܢܸܪܣܘܼܢ ܛܲܠܵܐ.


text:
ܛܘܼܒܲܝܟ ܝܼܣܪܵܝܹܠ ܡܲܢܘܼ ܐܲܟ݂ܘܵܬ̣ܵܟ݂: ܥܲܡܵܐ ܕܦܘܼܪܩܵܢܹܗ ܒܡܵܪܝܵܐ ܡܣܲܝܲܥ: ܥܸܕ݂ܪܵܟ݂ ܐܲܠܵܗܵܐ ܘܠܵܐ ܗ̄ܘ̣ܵܐ ܒܣܲܦ̮ܣܹܪܵܐ ܫܘܼܒ̣ܗܵܪܵܟ݂. ܢܸܬ̣ܟܲܕ̇ܒ̣ܘܼܢ ܠܵܟ݂ ܒܥܸܠܕ̇ܒ̣ܵܒܲܝ̈ܟ: ܘܐܲܢ̄ܬ̇ ܥܲܠ ܩܕ݂ܵܠܗܘܹܢ ܬܸܕ݂ܪܘܿܟ݂.


text:
ܘܲܣܠܸܩ ܡܘܼܫܹܐ ܡ̣ܢ ܥܲܪܒ̣ܘܼܬ̣ ܡܘܼܐܵܒ̣ ܠܛܘܼܪܵܐ ܕܢܵܒ̣ܘܼ: ܠܪܹܫ ܪܵܡܬ̣ܵܐ ܕܠܘܼܩܒܲܠ ܐܝܼܪܝܼܚܘܼ: ܘܚܵܘܒܹܗ ܡܵܪܝܵܐ ܟܠܵܗ̇ ܐܲܪܥܵܐ ܕܚܸܠܥܵܕ݂: ܘܲܕ݂ܓ̣ܵܕ݂: ܘܲܥܕܲܡܵܐ ܠܕ݂ܵܢ.


text:
ܘܟ݂ܠܹܗ ܢܲܦ̮ܬܵܠܝܼ: ܘܟ݂ܠܵܗ̇ ܐܲܪܥܵܐ ܕܐܲܦܪܹܝܡ: ܘܲܕ݂ܡܢܲܫܹܐ: ܘܟ݂ܠܵܗ̇ ܐܲܪܥܵܐ ܕܲܝܗܘܼܕ݂ܵܐ: ܥܕܲܡܵܐ ܠܝܲܡܵܐ ܐ̄ܚܪܵܝܵܐ ܘܲܠܬܲܝܡܢܵܐ.


text:
ܘܐܸܡܲܪ ܠܹܗ ܡܵܪܝܵܐ: ܗܵܕܹܐ ܗ̄ܝܼ ܐܲܪܥܵܐ ܕܝܼܡܝܼܬ̣ ܠܐܲܒ̣ܪܵܗܵܡ: ܘܠܐܝܼܣܚܵܩ: ܘܲܠܝܲܥܩܘܿܒ̣: ܘܐܸܡܪܹܬ̣ ܕܲܠܙܲܪܥܟ݂ܘܿܢ ܐܸܬ̇ܠܝܼܗ̇. ܚܵܘܝܼܬ̣ܵܗ̇ ܠܵܟ݂ ܒܥܲܝܢܲܝ̈ܟ: ܘܲܠܬܲܡܵܢ ܠܵܐ ܬܸܥܘܿܠ.


text:
ܘܲܒ̣ܟ݂ܵܐܘܼܗܝ ܒ̈ܢܲܝ ܝܼܣܪܵܝܹܠ ܠܡܘܼܫܹܐ ܒܥܲܪܝܼܒ̣ܘܼܬ̣ ܡܘܼܐܵܒ̣ ܬܠܵܬ̣ܝܼܢ ܝܵܘ̈ܡܝܼܢ: ܘܲܫܠܸܡܘ ܝܵܘ̈ܡܲܝ ܒܟ݂ܵܬ̣ܵܐ ܕܐܸܒ̣ܠܹܗ ܕܡܘܼܫܹܐ.


text:
ܘܝܼܫܘܿܥ ܒܲܪܢܘܿܢ ܐܸܬ̣ܡܠܝܼ ܪܘܼܚܵܐ ܕܚܸܟ݂ܡܬ̣ܵܐ: ܡܸܛܠ ܕܣܵܡ ܡܘܼܫܹܐ ܐܝܼܕ݂ܵܘ̈ܗܝ ܥܠܵܘܗܝ. ܘܫܵܡܥܝܼܢ ܗ̄ܘ̣ܵܘ ܠܹܗ ܒ̈ܢܲܝ ܝܼܣܪܵܝܹܠ: ܘܥܵܒ̣ܕ̇ܝܼܢ ܐܲܝܟ݂ ܕܦܲܩܸܕ݂ ܡܵܪܝܵܐ ܠܡܘܼܫܹܐ.


text:
ܒܟ݂ܠܗܹܝܢ ܐܵܬ̣̈ܘܵܬ̣ܵܐ ܘܬܸܕ݂ܡܪ̈ܵܬ̣ܵܐ ܕܫܲܕ̇ܪܹܗ ܡܵܪܝܵܐ ܠܡܸܥܒܲܕ݂ ܒܐܲܪܥܵܐ ܕܡܸܨܪܹܝܢ: ܠܦܸܪܥܘܼܢ ܘܲܠܟ݂ܠܗܘܿܢ ܥܲܒ̣ܕܵܘ̈ܗܝ ܘܲܠܟ݂ܠܵܗ̇ ܐܲܪܥܹܗ.


text:
ܡܘܼܫܹܐ ܥܲܒ̣ܕ̇ܝ ܡܝܼܬ̣: ܡܸܟܹ̇ܝܠ ܩܘܼܡ ܥܒܲܪ ܝܘܿܪܕ̇ܢܵܢ ܗܵܢܵܐ: ܐܲܢ̄ܬ̇ ܘܟ݂ܠܹܗ ܥܲܡܵܐ ܗܵܢܵܐ: ܠܐܲܪܥܵܐ ܕܝܵܗܹ̇ܒ̣ ܐ̄ܢܵܐ ܠܗܘܿܢ ܠܲܒ̣̈ܢܲܝ ܝܼܣܪܵܝܹܠ.


text:
ܡ̣ܢ ܡܲܕ݂ܒ̇ܪܵܐ ܘܛܘܼܪܵܐ ܕܠܸܒ̣ܢܵܢ ܗܵܢܵܐ ܘܲܥܕܲܡܵܐ ܠܲܦܪܵܬ̣ ܢܲܗܪܵܐ ܪܲܒܵܐ: ܘܟ݂ܠܵܗ̇ ܐܲܪܥܵܐ ܕܚܹܬܵܝܹ̈ܐ: ܘܲܥܕܲܡܵܐ ܠܝܲܡܵܐ ܪܲܒܵܐ: ܒܹܝܬ̣ ܡܲܥܪܵܒܲܝ ܫܸܡܫܵܐ ܢܸܗܘܹܐ ܬܚܘܼܡܟ݂ܘܿܢ.


text:
ܘܠܵܐ ܢܩܘܼܡ ܐ̄ܢܵܫ ܩܕ݂ܵܡܲܝܟ̇ܘܿܢ ܟܠܗܘܿܢ ܝܵܘ̈ܡܵܬ̣ܵܐ ܕܚܲܝܲܝ̈ܟ̇ܘܿܢ. ܘܐܲܝܟܲܢܵܐ ܕܲܗܘܹ̇ܝܬ̣ ܥܲܡ ܡܘܼܫܹܐ: ܐܸܗܘܹܐ ܐܵܦ ܥܲܡܵܟ݂: ܠܵܐ ܐܲܪܦܹܝܟ݂: ܘܠܵܐ ܐܸܫܒ̇ܩܵܟ݂.


text:
ܐܸܬ̣ܚܲܝܲܠ ܘܐܸܬ̣ܥܲܫܲܢ ܛܵܒ̣: ܡܸܛܠ ܕܐܲܢ̄ܬ̇ ܬܵܘܪ̱ܬ̣ܝܼܘܗܝ ܠܥܲܡܵܐ ܗܵܢܵܐ: ܐܲܪܥܵܐ ܕܝܼܡ̇ܝܼܬ̣ ܠܐܲܒ̣ܵܗܲܝܗܘܿܢ ܠܡܸܬܲܠ ܠܗܘܿܢ.


text:
ܒܲܠܚܘܿܕ݂ ܐܸܬ̣ܚܲܝܲܠ ܘܐܸܬ̣ܥܲܫܲܢ ܛܵܒ̣: ܠܡܸܛܲܪ ܘܲܠܡܸܥܒܲܕ݂ ܟܠ ܢܵܡܘܿܣܹ̈ܐ ܕܦܲܩܕ݂ܵܟ݂ ܡܘܼܫܹܐ ܥܲܒ̣ܕ̇ܝ: ܠܵܐ ܬܸܥܒܲܪ ܡܸܢܗܘܿܢ ܠܵܐ ܠܝܲܡܝܼܢܵܐ ܘܠܵܐ ܠܣܸܡܵܠܵܐ: ܡܸܛܠ ܕܬܲܨܠܲܚ ܒܟ݂ܠ ܕܲܬ̣ܗܲܠܸܟ݂.


text:
ܘܠܵܐ ܢܸܥܢܲܕ݂ ܗܵܢܵܐ ܣܸܦܪܵܐ ܕܢܵܡܘܿܣܵܐ ܡ̣ܢ ܦܘܼܡܵܟ݂: ܐܸܠܵܐ ܗ̤ܘܲܝܬ̇ ܪܵܢܹ̇ܐ ܒܹܗ ܒܠܸܠܝܵܐ ܘܒ̣ܐܝܼܡܵܡܵܐ: ܕܬܸܛܲܪ ܘܬܸܥܒܸ̇ܕ݂ ܟܠ ܕܲܟ݂ܬ̣ܝܼܒ̣ ܒܹܗ. ܕܬܲܨܠܲܚ ܘܬܲܟ݂ܫܲܪ.


text:
ܗܵܐ ܦܲܩܸܕ̇ܬܵܟ݂: ܐܸܬ̣ܚܲܝܲܠ ܘܐܸܬ̣ܥܲܫܲܢ: ܠܵܐ ܬܸܕ݂ܚܲܠ: ܘܠܵܐ ܬܙܘܼܥ: ܡܸܛܠ ܕܥܲܡܵܟ݂ ܗ̄ܘ̣ ܡܵܪܝܵܐ ܐܲܠܵܗܵܟ݂ ܐܲܬܲܪ ܘܐܵܙܹ̇ܠ ܐܲܢ̄ܬ̇.


text:
ܥܒܲܪܘ ܒܓ̣ܵܘ ܡܲܫܪܝܼܬ̣ܵܐ: ܘܦܲܩܸܕ݂ܘ ܠܥܲܡܵܐ: ܘܐܸܡܲܪܘ ܠܗܘܿܢ: ܛܲܝܸܒ̣ܘ ܠܟ݂ܘܿܢ ܙܘܵܕܹ̈ܐ: ܡܸܛܠ ܕܡܸܟܵܐ ܠܲܬ̣ܠܵܬ̣ܵܐ ܝܵܘ̈ܡܝܼܢ ܥܵܒ̣ܪܝܼܢ ܐ̄ܢܬ̇ܘܿܢ ܝܘܿܪܕܢܵܢ ܗܵܢܵܐ: ܠܡܸܥܲܠ ܠܡܹܐܪܲܬ̣ ܐܲܪܥܵܐ ܕܡܵܪܝܵܐ ܐܲܠܵܗܟ݂ܘܿܢ ܝܵܗܹ̇ܒ̣ ܠܟ݂ܘܿܢ ܠܡܹܐܪܬܵܗ̇.


text:
ܐܸܬ̇ܕܲܟ݂ܪܘ ܦܸܬ̣ܓ̣ܵܡܵܐ ܕܦܲܩܸܕ݂ܟ݂ܘܿܢ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ: ܘܐܸܡܲܪ ܠܟ݂ܘܿܢ ܡܵܪܝܵܐ ܐܲܠܵܗܟ݂ܘܿܢ ܡܢܝܼܚ ܠܟ݂ܘܿܢ: ܘܝܵܗܹ̇ܒ̣ ܠܟ݂ܘܿܢ ܐܲܪܥܵܐ ܗܵܕܹܐ.


text:
ܢܸܫܲܝ̈ܟ̇ܘܿܢ ܘܝܼܩܲܪܬ̇ܟ݂ܘܿܢ: ܘܩܸܢܝܵܢܟ݂ܘܿܢ: ܢܸܬ̇ܒ̣ܘܼܢ ܒܐܲܪܥܵܐ ܕܝܲܗ̄ܒ̣ ܠܟ݂ܘܿܢ ܡܘܼܫܹܐ: ܒܥܸܒ̣ܪܵܐ ܕܝܘܿܪܕ̇ܢܵܢ. ܘܐܲܢ̄ܬ̇ܘܿܢ ܥܒܲܪܘ ܟܲܕ݂ ܡܙܲܝܢܝܼܢ ܐ̄ܢܬ̇ܘܿܢ ܩܕ݂ܵܡ ܐܲܚܲܝ̈ܟ̇ܘܿܢ: ܟܠܟ݂ܘܿܢ ܓܲܢ̄ܒܵܪ̈ܲܝ ܚܲܝܠܵܐ: ܘܥܲܕܲܪܘ ܐܸܢܘܿܢ.


text:
ܥܕܲܡܵܐ ܕܲܢܢܝܼܚ ܡܵܪܝܵܐ ܠܐܲܚܲܝ̈ܟ̇ܘܿܢ ܐܲܟ݂ܘܵܬ̣ܟ݂ܘܿܢ: ܘܢܹܐܪܬ̇ܘܿܢ ܐܵܦ ܗܸܢܘܿܢ ܐܲܪܥܵܐ ܕܡܵܪܝܵܐ ܐܲܠܵܗܟ݂ܘܿܢ ܝܵܗܹ̇ܒ̣: ܘܬܸܗܦܟ݂ܘܿܢ ܠܐܲܪܥܵܐ ܕܝܵܪܬ̇ܘܼܬ̣ܟ݂ܘܿܢ: ܘܬܹܐܪܬ̇ܘܼܢܵܗ̇: ܕܝܲܗ̄ܒ̣ ܠܟ݂ܘܿܢ ܡܘܼܫܹܗ ܥܲܒ̣ܕܹ̇ܗ ܕܡܵܪܝܵܐ ܒܥܸܒ̣ܪܵܐ ܕܝܘܿܪܕ̇ܢܵܢ: ܡ̣ܢ ܡܲܕ݂ܢܚܲܝ̈ ܫܸܡܫܵܐ.


text:
ܘܲܥܢ̣ܵܘ ܒ̈ܢܲܝ ܪܘܼܒܹܝܠ: ܘܲܒ̣̈ܢܲܝ ܓܵܕ݂: ܘܲܒ̣̈ܢܲܝ ܡܢܲܫܹܐ: ܘܐܸܡܲܪܘ ܠܝܼܫܘܿܥ: ܟܠܡܸܕܸ̇ܡ ܕܦܵܩܹ̇ܕ݂ ܐܲܢ̄ܬ̇ ܠܲܢ ܢܸܥܒܸ̇ܕ݂: ܘܠܲܐܝܟܵܐ ܕܲܬ̣ܫܲܕ̇ܪܲܢ ܢܹܐܙܲܠ.


text:
ܘܐܲܝܟܲܢܵܐ ܕܫܵܡ̇ܥܝܼܢ ܗ̄ܘܲܝܢ ܠܡܘܼܫܹܐ: ܗܵܟܲܢܵܐ ܢܸܫ̱ܡܥܵܟ݂. ܒܲܠܚܘܿܕ݂ ܡܵܪܝܵܐ ܐܲܠܵܗܵܟ݂ ܢܸܗܘܹܐ ܥܲܡܵܟ݂: ܐܲܝܟܲܢܵܐ ܕܲܗܘ̤ܵܐ ܥܲܡ ܡܘܼܫܹܐ.


text:
ܘܟ݂ܠ ܐ̄ܢܵܫ ܕܢܸܬ̣ܚܪܸܐ ܥܲܡܵܟ݂: ܘܠܵܐ ܢܸܫܡܲܥ ܡܸܠܬ̣ܵܟ݂ ܠܟ݂ܠܡܸܕܸ̇ܡ ܕܦܵܩܹ̇ܕ݂ ܐܲܢ̄ܬ̇ ܠܹܗ: ܢܸܬ̣ܩܛܸܠ. ܒܲܠܚܘܼܕ݂ ܐܸܬ̣ܚܲܝܲܠ ܘܐܸܬ̣ܥܲܫܲܢ.


text:
ܘܫܲܕܲܪ ܝܼܫܘܿܥ ܒܲܪܢܘܿܢ ܡ̣ܢ ܣܵܛܝܼܡ ܬܪܹܝܢ ܓܲܒ̣ܪ̈ܝܼܢ ܕܝܵܕ݂ܥܝܼܢ ܒܐܲܪܥܵܐ: ܘܐܸܡܲܪ ܠܗܘܿܢ: ܙܸܠܘ ܚܙܵܘ ܠܐܲܪܥܵܐ ܕܐܝܼܪܝܼܚܘܿ ܘܐܸܙܲܠܘ ܘܥܲܠܘ ܠܘܵܬ̣ ܐܲܢ̄ܬ̇ܬ̣ܵܐ ܙܵܢܝܼܬ̣ܵܐ ܕܲܫܡܵܗ̇ ܪܵܚܵܒ̣: ܘܒ̣ܵܬ̣ܘ ܬܲܡܵܢ.


text:
ܘܐܸܬ̣ܐ̱ܡܲܪ ܠܡܲܠܟܵܐ ܕܐܝܼܪܝܼܚܘܿ: ܕܗܵܐ ܓܲܒ̣ܪܹ̈ܐ ܐܸܬ̣ܵܘ ܠܗܵܪܟܵܐ ܒܠܸܠܝܵܐ ܡ̣ܢ ܒ̈ܢܲܝ ܝܼܣܪܵܝܹܠ ܠܡܸܓܲܫ ܐܲܪܥܵܐ.


text:
ܘܫܲܕܲܪ ܡܲܠܟܵܐ ܕܐܝܼܪܝܼܚܘܿ ܠܘܵܬ̣ ܪܵܚܵܒ̣: ܘܐܸܡܲܪ ܠܵܗ̇: ܐܲܦܸܩ ܠܓܲܒ̣ܪܹ̈ܐ ܕܥܲܠ̣ܘ ܠܘܵܬܹܟ݂ܝ ܒܠܸܠܝܵܐ: ܡܸܛܠ ܕܲܠܡܸܓܲܫ ܐܲܪܥܲܢ ܐܸܬ̣ܵܘ.


text:
ܘܕܸܒ̣ܪܲܬ̤ ܐܲܢ̄ܬ̇ܬ̣ܵܐ ܠܲܬ̣ܪ̈ܲܝܗܘܿܢ ܓܲܒ̣ܪܹ̈ܐ ܘܛܲܫܝܲܬ̤ ܐܸܢܘܿܢ: ܘܐܸܡܪܲܬ̤ ܫܲܪܝܼܪܵܐܝܼܬ̣ ܐܸܬ̣ܵܘ ܠܘܵܬ̣ܝ ܓܲܒ̣ܪܹ̈ܐ: ܘܠܵܐ ܝܼܕ݂ܥܹ̇ܬ̣ ܡ̣ܢ ܐܲܝܡܸܟܵܐ ܐܸܢܘܿܢ.


text:
ܘܟܲܕ݂ ܗܘ̤ܵܐ ܙܲܒ̣ܢܵܐ ܕܡܸܬ̇ܬ̇ܚܸܕ݂ ܬܲܪܥܵܐ ܒܪܲܡܫܵܐ ܢܦܲܩ̣ܘ ܠܗܘܿܢ: ܘܠܵܐ ܝܸܕ݂ܥܹܬ̣ ܠܐܲܝܟܵܐ ܐܸܙܲܠ̣ܘ. ܦܘܿܩܘ ܥܓܲܠ ܒܵܬܲܪܗܘܿܢ: ܡܸܛܠ ܕܡܲܕ݂ܪ̱ܟ݂ܝܼܢ ܐ̄ܢܬ̇ܘܿܢ ܠܗܘܿܢ.


text:
ܘܗ̤ܝ ܐܲܣܩܲܬ̤ ܐܸܢܘܿܢ ܠܐܸܓܵܪܵܐ: ܘܛܲܫܝܲܬ̤ ܐܸܢܘܿܢ ܒܹܝܬ̣ ܟܲܪ̈ܣܒ̣ܵܢܹܐ ܕܟܸܬܵܢܵܐ ܕܣܝܼܡܝܼܢ ܗ̄ܘ̣ܵܘ ܠܵܗ̇ ܥܲܠ ܐܸܓܵܪܵܐ.


text:
ܘܓܲܒ̣ܪܹ̈ܐ ܢܦܲܩ̣ܘ ܒܵܬܲܪܗܘܿܢ ܒܐܘܼܪܚܵܐ ܕܝܘܿܪܕ̇ܢܵܢ ܕܥܲܠ ܡܲܥܒܲܪܬܵܐ: ܘܬܲܪܥܵܐ ܐܸܚܲܕ݂ܘ ܒܵܬܲܪ ܕܲܢܦܲܩ̣ܘ ܪܵܕܘܿܦܹܐ ܒܵܬܲܪ ܓܵܫܘܿܫܹ̈ܐ.


text:
ܘܐܸܡܪܲܬ̤ ܠܓܲܒ̣ܪܹ̈ܐ: ܕܐܲܫ̱ܠܡܵܗ̇ ܠܟ݂ܘܿܢ ܡܵܪܝܵܐ ܠܐܲܪܥܵܐ: ܘܢܸܦܠܲܬ̤ ܕܸܚܠܲܬ̣ܟ݂ܘܿܢ ܥܠܲܝܢ: ܐܵܦ ܕܚܸܠ̣ܘ ܟܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ ܡ̣ܢ ܩܕ݂ܵܡܲܝܟ̇ܘܿܢ.


text:
ܡܸܛܠ ܕܫ̣ܡܲܥ̄ܢ ܕܐܵܘܒܸ̇ܫ ܡܵܪܝܵܐ ܡܲـ̈ـܝܵܐ ܕܝܲܡܵܐ ܕܣܘܿܦ ܡ̣ܢ ܩܕ݂ܵܡܲܝܟ̇ܘܿܢ: ܟܲܕ݂ ܢܦܲܩܬ̇ܘܿܢ ܡ̣ܢ ܡܸܨܪܹܝܢ ܘܡܸܕܸ̇ܡ ܕܲܥܒܲܕ̇ܬ̇ܘܿܢ ܠܲܬ̣ܪܹܝܢ ܡܲܠܟܹ̈ܐ ܕܐܵܡܘܿܪ̈ܵܝܹܐ: ܠܣܝܼܚܘܿܢ ܘܲܠܥܘܿܓ̣ ܕܲܚܪܲܒ̣ܬ̇ܘܿܢ ܐܸܢܘܿܢ.


text:
ܘܟܲܕ݂ ܫܡܲܥ̄ܢ ܙܵܥ̣ ܠܸܒܲܢ: ܘܠܵܐ ܐܸܫܬܲܚܪܲܬ̤ ܪܘܼܚܵܐ ܒܐ̄ܢܵܫ ܡܸܢܲܢ ܡ̣ܢ ܩܕ݂ܵܡܲܝܟ̇ܘܿܢ. ܡܸܛܠ ܕܡܵܪܝܵܐ ܐܲܠܵܗܟ݂ܘܿܢ: ܗܘ̤ܝܼܘ ܐܲܠܵܗܵܐ ܒܲܫܡܲܝܵܐ ܡ̣ܢ ܠܥܸܠ: ܘܒܲܐܪܥܵܐ ܡ̣ܢ ܠܬܲܚܬ̇.


text:
ܡܸܟܹ̇ܝܠ ܝܼܡܵܘ ܠܝܼ ܒܡܵܪܝܵܐ: ܡܸܛܠ ܕܥܸܒ̣ܕܹ̇ܬ̣ ܒܟ݂ܘܿܢ ܛܲܝܒ̇ܘܼܬ̣ܵܐ. ܘܲܥܒܸܕ݂ܘ ܘܐܵܦ ܐܲܢ̄ܬ̇ܘܿܢ ܒܝܼ: ܘܲܒ̣ܒܹܝܬ̣ ܐܵܒ̣ܝ ܛܲܝܒ̇ܘܼܬ̣ܵܐ: ܘܗܲܒ̣ܘ ܠܝܼ ܐܵܬ̤ܵܐ ܕܩܘܼܫܬܵܐ.


text:
ܘܐܲܚܵܘ ܠܝܼ: ܘܠܵܐܒ̣ܝ: ܘܠܹܐܡܝ: ܘܠܲܐܚܲܝ̈: ܘܠܲܐܚ̈ܘܵܬ̣ܝ: ܘܲܠܟ݂ܠ ܕܐܝܼܬ̣ ܠܲܢ: ܘܦܲܨܵܘ ܢܲܦ̮̈ܫܵܬܲܢ ܡ̣ܢ ܡܵܘܬܵܐ.


text:
ܘܐܸܡܲܪܘ ܠܵܗ̇ ܓܲܒ̣ܪܹ̈ܐ: ܢܲܦ̮̈ܫܵܬܲܢ ܕܝܼܠܲܢ ܝܵܗ̄ܒ̇ܝܼܢ ܚ̄ܢܲܢ ܚܠܵܦܲܝܟ̇ܘܿܢ ܠܡܵܘܬܵܐ: ܐܸܢ ܠܵܐ ܕܹܝܢ ܡܚܵܘܹܝܢ ܐ̄ܢܬ̇ܘܿܢ ܡܸܠܬ̣ܵܐ ܗܵܕܹܐ. ܘܡܵܐ ܕܝܲܗ̄ܒܵܗ̇ ܠܲܢ ܡܵܪܝܵܐ ܠܐܲܪܥܵܐ ܗܵܕܹܐ: ܥܲܒ̣ܕ̇ܝܼܢ ܚ̄ܢܲܢ ܥܲܡܹܟ݂ܝ ܛܲܝܒ̇ܘܼܬ̣ܵܐ ܘܩܘܼܫܬܵܐ.


text:
ܘܐܲܚܬܲܬ̤ ܐܸܢܘܿܢ ܒܚܲܒ̣ܠܵܐ ܡ̣ܢ ܟܵܘܬ̣ܵܐ: ܡܸܛܠ ܕܒܲܝܬܵܗ̇ ܒܐܸܣܬ̣ܵܐ ܗ̄ܘ̣ܵܐ ܕܫܘܼܪܵܐ: ܘܥܲܠ ܫܘܼܪܵܐ ܝܵܬ̣ܒܵܐ ܗ̄ܘ̣ܵܬ̣.


text:
ܘܐܸܡܪܲܬ̤ ܠܗܘܿܢ: ܒܛܘܼܪܵܐ ܛܘܼܪܵܐ ܙܸܠܘ: ܕܲܠܡܵܐ ܢܦ̮ܓܘܼܢ ܒܟ݂ܘܿܢ ܗܵܢܘܿܢ ܕܲܢܦܲܩ̣ܘ ܒܵܬܲܪܟ݂ܘܿܢ: ܘܐܸܬ̇ܛܲܫܵܘ ܬܲܡܵܢ ܬܠܵܬ̣ܵܐ ܝܵܘ̈ܡܝܼܢ ܥܕܲܡܵܐ ܕܗܵܦܟ̇ܝܼܢ: ܘܗܵܝܕܹ̇ܝܢ ܬܹܐܙܠ̄ܘܿܢ ܒܐܘܼܪܚܟ݂ܘܿܢ.


text:
ܗܵܐ ܚܢܲܢ ܥܵܐܠܝܼܢ ܚ̄ܢܲܢ ܠܐܲܪܥܵܐ: ܚܘܼܛܵܐ ܕܹܝܢ ܕܲܙܚܘܿܪܝܼܬ̣ܵܐ ܩܛܘܿܪܝ ܒܟ݂ܵܘܬ̣ܵܐ ܕܐܲܚܸܬ̇ܬ̇ܝܼܢ ܡܸܢܵܗ̇. ܘܠܲܐܒ̣ܘܼܟ݂ܝ: ܘܠܐܸܡܹܟ݂ܝ: ܘܠܲܐܚܲܝ̈ܟ̇ܝ: ܘܲܠܟ݂ܠܹܗ ܒܹܝܬ̣ ܐܲܒ̣ܘܼܟ݂ܝ: ܐܲܥܸܠܝ ܠܘܵܬܹܟ݂ܝ ܠܓ̣ܵܘ ܒܲܝܬܵܐ.


text:
ܘܟ݂ܠܡ̇ܢ ܕܢܵܦܹ̇ܩ ܡ̣ܢ ܬܲܪܥܵܐ ܕܒܲܝܬܹ̇ܟ݂ܝ ܠܒܲܪ: ܕܡܹܗ ܒܪܹܫܹܗ: ܘܲܚܢܲܢ ܡܦܲܨܹܝܢ ܚ̄ܢܲܢ ܡ̣ܢ ܥܝܵܪܬܹ̇ܗ. ܘܟ݂ܠ ܡ̇ܢ ܕܢܸܗܘܹܐ ܥܲܡܹܟ݂ܝ ܒܓ̣ܵܘ ܒܲܝܬܵܐ: ܕܡܹܗ ܒܪܹܫܲܢ: ܘܲܚܢܲܢ ܚܲܝܵܒ̣ܝܼܢ ܚ̄ܢܲܢ ܥܝܵܪܬܹ̇ܗ: ܐܸܢ ܐ̄ܢܵܫ ܢܲܗܪܝܼܘܗܝ.


text:
ܘܐܸܡܪܲܬ̤ ܠܗܘܿܢ: ܐܲܝܟ݂ ܡܸܠܲܬ̣ܟ݂ܘܿܢ ܗܵܟܲܢܵܐ ܢܸܗܘܹܐ. ܘܫܲܕ̇ܪܲܬ̤ ܐܸܢܘܿܢ ܘܐܸܙܲܠܘ: ܘܩܸܛܪܲܬ̤ ܚܘܼܛܵܐ ܕܲܙܚܘܿܪܝܼܬ̣ܵܐ ܒܟ݂ܵܘܬܵܐ.


text:
ܘܐܸܙܲܠܘ ܠܛܘܼܪܵܐ: ܘܝܸܬ̣ܒ̣ܘ ܬܲܡܵܢ ܬܠܵܬ̣ܵܐ ܝܵܘ̈ܡܝܼܢ: ܥܕܲܡܵܐ ܕܲܗܦܲܟ݂ܘ ܗܵܢܘܿܢ ܕܐܸܙܲܠܘ ܒܵܬܲܪܗܘܿܢ ܠܡܹܐܬ̣ܵܐ. ܘܲܒ̣ܥܵܘ ܐܸܢܘܿܢ ܗܵܢܘܿܢ ܕܲܢܦܲܩܘ ܒܵܬܲܪܗܘܿܢ ܒܟ݂ܠܵܗ̇ ܐܘܼܪܚܵܐ: ܘܟܲܕ݂ ܠܵܐ ܐܸܫܟܲܚܘ ܐܸܢܘܿܢ ܗܦܲܟ݂ܘ ܠܗܘܿܢ.


text:
ܘܗܵܢܘܿܢ ܬܪܹܝܢ ܓܵܫܘܿܫ̈ܝܼܢ ܢܚܸܬ̣ܘ ܡ̣ܢ ܛܘܼܪܵܐ: ܘܲܥܒܲܪܘ ܘܐܸܙܲܠܘ ܠܘܵܬ̣ ܝܼܫܘܿܥ ܒܲܪܢܘܿܢ: ܘܐܸܫܬܲܥܝܼܘ ܠܹܗ ܟܠ ܡܸܕܸ̇ܡ ܕܲܓ̣ܕܲܫ ܠܗܘܿܢ.


text:
ܘܐܸܡܲܪܘ ܠܹܗ ܠܝܼܫܘܿܥ: ܐܲܫܠ̱ܡܵܗ̇ ܡܵܪܝܵܐ ܒܐܝܼܕܲܝ̈ܢ ܠܟ݂ܠܵܗ̇ ܐܲܪܥܵܐ: ܐܵܦ ܕܚܸܠ̣ܘ ܟܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ ܡ̣ܢ ܩܕ݂ܵܡܲܝܢ.


text:
ܘܩܲܕܸ̇ܡ ܝܼܫܘܿܥ ܒܨܲܦܪܵܐ ܘܲܫܩܲܠܘ ܡ̣ܢ ܣܵܛܝܼܡ: ܘܐܸܬ̣ܵܘ ܥܕܲܡܵܐ ܠܝܘܿܪܕ̇ܢܵܢ ܟܠܗܘܿܢ ܕܒܹܝܬ̣ ܝܼܣܪܵܝܹܠ: ܘܒ̣ܵܬ̣ܘ ܬܲܡܵܢ ܘܠܵܐ ܥ̣ܒܲܪܘ.


text:
ܘܦܲܩܸܕ݂ܘ ܠܥܲܡܵܐ: ܘܐܸܡܲܪܘ ܠܗܘܿܢ: ܡܵܐ ܕܲܚܙܲܝܬ̇ܘܿܢ ܠܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ ܐܲܠܵܗܟ݂ܘܿܢ: ܘܟ݂ܵܗܢܹ̈ܐ ܘܠܹܘܵܝܹ̈ܐ ܕܲܫܩܝܼܠܝܼܢ ܠܵܗ̇: ܗܵܝܕܹ̇ܝܢ ܫܩܘܿܠܘ ܡ̣̤ ܐܲܬ̣ܪ̱ܟ݂ܘܿܢ: ܘܙܸܠܘ ܒܵܬ̣ܪܵܗ̇.


text:
ܘܢܸܗܘܹܐ ܪܲܚܝܼܩ ܒܲܝܢܲܝܟ̇ܘܿܢ ܘܲܠܩܹܒ̣ܘܿܬ̣ܵܐ ܐܲܝܟ݂ ܬܪܹܝܢ ܐܲܠܦ̈ܝܼܢ ܐܲܡ̈ܝܼܢ. ܒܲܠܚܘܿܕ݂ ܒܲܡܫܘܼܚܬ̣ܵܐ: ܠܵܐ ܬܸܬ̣ܩܲܪܒ̣ܘܿܢ ܠܘܵܬ̣ܵܗ̇: ܡܸܛܠ ܕܬܸܕ̇ܥܘܼܢ ܐܘܼܪܚܵܐ ܕܬܹܐܙܠ̄ܘܿܢ ܒܵܗ̇: ܡܸܛܠ ܕܠܵܐ ܥ̣ܒܲܪܬ̇ܘܿܢ ܒܐܘܼܪܚܵܐ ܡ̣ܢ ܐܸܬ̣ܡܵܠܝ ܘܡ̣ܢ ܡܢܵܬ̣ܡܵܠܝ.


text:
ܘܐܸܡܲܪ ܝܼܫܘܿܥ ܠܟ݂ܵܗܢܹ̈ܐ: ܫܩܘܿܠܘ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ: ܘܲܥܒܲܪܘ ܩܕ݂ܵܡ ܥܲܡܵܐ. ܘܲܫܩܲܠܘ ܩܹܒ̣ܘܼܬ̣ܵܐ ܕܲܕ݂ܝܵܬܹܩܹܐ ܘܲܥܒܲܪܘ ܩܕ݂ܵܡ ܥܲܡܵܐ.


text:
ܘܐܸܡܲܪ ܡܵܪܝܵܐ ܠܝܼܫܘܿܥ: ܡ̣ܢ ܝܵܘܡܵܢܵܐ ܐܹܫܲܪܸܐ ܠܡܵܘܪܵܒ̣ܘܼܬ̣ܵܟ݂ ܒܥܲܝ̈ܢܲܝ ܟܠܹܗ ܝܼܣܪܵܝܹܠ. ܕܢܸܕ̇ܥܘܼܢ ܕܐܲܝܟܲܢܵܐ ܕܲܗܘܹ̇ܝܬ̣ ܥܲܡ ܡܘܼܫܹܐ: ܐܸܗܘܹܐ ܐܵܦ ܥܲܡܵܟ݂.


text:
ܘܐܲܢ̄ܬ̇ ܦܲܩܸܕ݂ ܠܟ݂ܵܗܢܹ̈ܐ ܕܲܫܩܝܼܠܝܼܢ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ: ܘܐܸܡܲܪ ܠܗܘܿܢ: ܡܵܐ ܕܡܲܛܝܼܬ̇ܘܿܢ ܠܪܹܫ ܡܲـ̈ـܝܵܐ ܕܝܘܿܪܕ̇ܢܵܢ: ܒܹܗ ܒܝܘܿܪܕ̇ܢܵܢ: ܩܘܼܡܝ.


text:
ܘܐܸܡܲܪ ܝܼܫܘܿܥ ܒܗܵܕܹܐ ܗ̤ܘܲܝܬ̇ܘܿܢ ܝܵܕ݂ܥܝܼܢ ܕܐܲܠܵܗܵܐ ܚܲܝܵܐ ܒܟ݂ܘܿܢ: ܘܚܵܪܹܒ̣ ܡ̣ܢ ܩܕ݂ܵܡܲܝܟ̇ܘܿܢ ܠܚܹܬ̣ܵܝܹ̈ܐ: ܘܠܲܟ݂ܢܲܥ̈ܢܵܝܹܐ: ܘܲܠܚܵܘܵܝܹ̈ܐ: ܘܲܠܦܲܪ̈ܙܵܝܹܐ: ܘܲܠܓܲܪ̈ܓ̇ܘ̇ܣܵܝܹܐ: ܘܠܵܐܡܘܿܪܵܝܹܐ: ܘܲܠܝܵܒ̣ܘܿܣܵܝܹ̈ܐ.


text:
ܡܸܟܹ̇ܝܠ ܕܒܲܪܘ ܠܟ݂ܘܿܢ ܬܪܸܥܣܲܪ ܓܲܒ̣ܪ̈ܝܼܢ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܚܲܕ݂ ܚܲܕ݂ ܓܲܒ̣ܪܵܐ ܡ̣ܢ ܫܲܒ̣ܛܵܐ.


text:
ܘܡܵܐ ܕܐܸܬ̇ܬ̇ܢܝܼܚ ܦܲܣܵـ̈ـܬ̣ܵܐ ܕܪܸ̈ܓ̣ܠܲܝܗܘܿܢ ܕܟ݂ܵܗܢܹ̈ܐ ܕܲܫܩܝܼܠܝܼܢ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ ܕܟ݂ܠܵܗ̇ ܐܲܪܥܵܐ ܒܡܲـ̈ـܝܵܐ ܕܝܘܿܪܕ̇ܢܵܢ: ܡܲـ̈ـܝܵܐ ܕܝܘܿܪܕ̇ܢܲܢ ܢܸܬ̣ܦܲܠܓܘܼܢ: ܡܲـ̈ـܝܵܐ ܕܢܵܚܬ̇ܝܼܢ ܡ̣ܢ ܠܥܸܠ ܢܩܘܼܡܘܼܢ ܐܲܝܟ݂ ܕܲܒ̣ܙܸܩܵܐ ܚܕ݂ܵܐ: ܠܣܸܛܪܵܐ ܚܲܕ݂.


text:
ܘܟܲܕ݂ ܫ̣ܩܲܠܘ ܥܲܡܵܐ ܡ̣ܢ ܡܲܫܟ̇ܢܲܝ̈ܗܘܿܢ ܠܡܸܥܒܲܪ ܝܘܿܪܕ̇ܢܵܢ: ܟܵܗܢܹ̈ܐ ܕܲܫܩܝܼܠܝܼܢ ܗ̄ܘ̣ܵܘ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ: ܐܵܙܠ̄ܝܼܢ ܗ̄ܘ̣ܵܘ ܩܕ݂ܵܡ ܥܲܡܵܐ.


text:
ܘܟܲܕ݂ ܡܲܛܝܼܘ ܫܩ̈ܝܼܠܲܝ ܩܹ݂ܒ̣ܘܿܬ̣ܵܐ ܥܕܲܡܵܐ ܠܝܘܿܪܕ̇ܢܵܢ: ܪܸ̈ܓ̣ܠܲܝܗܘܿܢ ܕܟ݂ܵܗܢܹ̈ܐ ܕܲܫܩܝܼܠܝܼܢ ܗ̄ܘ̣ܵܘ ܩܹܒ̣ܘܿܬ̣ܵܐ ܐܸܨܛܲܒܲܥ ܒܲܣܦܵܪ̈ܲܝ ܡܲـ̈ـܝܵܐ: ܘܝܘܿܪܕ̇ܢܵܢ ܡܠܸܐ ܗ̄ܘ̣ܵܐ ܣܦܵܐ ܒܲܣܦܵܐ ܟܠܗܘܿܢ ܝܵܘ̈ܡܵܬ̣ܵܐ ܕܲܚܨܵܕ݂ܵܐ.


text:
ܘܩܵܡ̣ܘ ܡܲـ̈ـܝܵܐ ܕܢܵܚܬ̇ܝܼܢ ܗ̄ܘ̣ܵܘ ܡ̣ܢ ܠܥܸܠ ܩܵܡ̣ܘ ܐܲܝܟ݂ ܕܲܒ̣ܙܸܩܵܐ ܚܕ݂ܵܐ ܠܣܸܛܪܵܐ ܚܲܕ݂: ܐܲܪܚܸܩܘ ܛܵܒ̣ ܡ̣ܢ ܐܵܪܵܡ ܩܪܝܼܬ̣ܵܐ ܕܐܝܼܬ̣ ܥܲܠ ܓܹܢ̄ܒ̣ ܨܲܪܬܲܡ. ܘܲܕ݂ܢܵܚܬ̇ܝܼܢ ܠܝܲܡܵܐ ܕܡܲܥܪ̱ܒ̣ܵܐ ܝܲܡܵܐ ܕܡܸܠܚܵܐ: ܓܡܲܪܘ ܘܐܸܬ̣ܦܠܸܓ̣ܘ ܥܲܡܵܐ ܕܹܝܢ ܥܒܲܪܘ ܠܘܼܩܒܲܠ ܐܝܼܪܝܼܚܘܿ.


text:
ܘܩܵܡ̣ܘ ܟܵܗܢܹ̈ܐ ܕܲܫܩܝܼܠܝܼܢ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ ܒܝܲܒ̣ܫܵܐ ܒܓ̣ܵܘ ܝܘܿܪܕ̇ܢܵܢ: ܘܐܸܬ̇ܛܲܝܲܒ̣ܘ ܟܠܗܘܿܢ ܕܒܹܝܬ̣ ܝܼܣܪܵܝܹܠ ܥܵܒܪܝܼܢ ܒܝܲܒ̣ܫܵܐ: ܥܕܲܡܵܐ ܕܲܫܠܸܡ̣ܘ ܟܠܹܗ ܥܲܡܵܐ ܠܡܸܥܒܲܪ ܝܘܿܪܕ̇ܢܵܢ.


text:
ܘܦܲܩܸܕ݂ ܐܸܢܘܿܢ: ܘܐܸܡܲܪ ܠܗܘܿܢ: ܣܲܒ̣ܘ ܠܟ݂ܘܿܢ ܡܸܟܵܐ ܡ̣ܢ ܓܵܘ ܝܘܿܪܕ̇ܢܵܢ ܡ̣ܢ ܬܚܹܝܬ̣ ܪܸ̈ܓ̣ܠܲܝܗܘܿܢ ܕܟ݂ܵܗܢܹ̈ܐ: ܛܲܝܸܒ̣ܘ ܬܲܪܬܲܥܸܣܪܹ̈ܐ ܟܹܐܦ̈ܝܼܢ: ܘܐܲܥܒܲܪܘ ܐܸܢܹܝܢ ܥܲܡܟ݂ܘܿܢ: ܘܣܝܼܡܘ ܐܸܢܹܝܢ ܒܹܝܬ̣ ܒܵܘܬܵܐ ܕܒ̣ܵܝܬ̇ܝܼܢ ܐ̄ܢܬ̇ܘܿܢ ܒܹܗ ܒܠܸܠܝܵܐ.


text:
ܘܲܩܪܵܐ ܝܼܫܘܿܥ ܠܲܬ̣ܪܲܥܣܲܪ ܓܲܒ̣ܪ̈ܝܼܢ ܗܵܢܘܿܢ ܕܛܲܝܸܒ̣ܘ ܡ̣ܢ ܒ̈ܢܲܝ ܝܼܣܪܵܝܹܠ: ܚܲܕ݂ ܚܲܕ݂ ܓܲܒ̣ܪܵܐ ܡ̣ܢ ܫܲܒ̣ܛܵܐ.


text:
ܘܐܸܡܲܪ ܠܗܘܿܢ ܝܼܫܘܿܥ: ܥܒܲܪܘ ܩܕ݂ܵܡ ܩܹܒ̣ܘܿܬܹܗ ܕܡܵܪܝܵܐ ܐܲܠܵܗܟ݂ܘܿܢ ܒܓ̣ܵܘ ܝܘܿܪܕ̇ܢܵܢ: ܘܣܝܼܡܘ ܓܒܲܪ ܟܹܐܦܹܗ ܥܲܠ ܟܲܬ̣ܦܹܗ: ܒܡܸܢܝܵܢܵܐ ܕܫܲܒ̣̈ܛܹܐ ܕܲܒ̣̈ܢܲܝ ܝܼܣܪܵܝܹܠ.


text:
ܡܸܛܠ ܕܬܸܗܘܹܐ ܐܵܬ̤ܵܐ ܗܵܕܹܐ ܒܲܝܢܵܬ̣ܟ݂ܘܿܢ: ܕܟܲܕ݂ ܢܫܲܐܠܘܼܢܵܟ݂ܘܿܢ ܒܢܲܝ̈ܟ̇ܘܿܢ ܡ̣ܢ ܡܚܵܪ: ܘܢܹܐܡܪܘܼܢ ܠܟ݂ܘܿܢ: ܡܵܢܵܐ ܐܸܢܹܝܢ ܟܹܐܦܹܐ ܗܵܠܹܝܢ.


text:
ܐܸܡܲܪܘ ܠܗܘܿܢ: ܕܐܸܬ̣ܦܠܸܓ̣ܘ ܡܲـ̈ـܝܵܐ ܕܝܘܿܪܕ̇ܢܵܢ ܡ̣ܢ ܩܕ݂ܵܡ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ: ܟܲܕ݂ ܥܒܲܪ̄ܢ ܒܝܘܿܪܕ̇ܢܵܢ: ܐܸܬ̣ܦܠܸܓ̣ܘ ܡܲـ̈ـܝܵܐ ܕܝܘܿܪܕ̇ܢܵܢ. ܘܲܗ̤ܘܲܝ̈ ܗܵܠܹܝܢ ܟܹܐܦܹ̈ܐ ܕܘܼܟ݂ܪܵܢܵܐ ܠܲܒ̣̈ܢܲܝ ܝܼܣܪܵܝܹܠ ܠܥܵܠܲܡ.


text:
ܘܲܥ̣ܒܲܕ݂ܘ ܗܵܟܲܢܵܐ ܒ̈ܢܲܝ ܝܼܣܪܵܝܹܠ ܐܲܝܟ݂ ܕܦܲܩܸܕ݂ ܐܸܢܘܿܢ ܝܼܫܘܿܥ: ܘܲܫ̣ܩܲܠܘ ܬܲܪܬܲܥܸܣܪܹ̈ܐ ܟܹܐܦ̈ܝܼܢ ܡ̣ܢ ܓܵܘ ܝܘܿܪܕ̇ܢܵܢ: ܐܲܝܟ݂ ܕܐܸܡܲܪ ܡܵܪܝܵܐ ܠܝܼܫܘܿܥ: ܒܡܲܢܝܵܢܵܐ ܕܫܲܒ̣̈ܛܹܐ ܕܲܒ̣̈ܢܲܝ ܝܼܣܪܵܝܹܠ: ܘܐܲܥܒܲܪܘ ܐܸܢܹܝܢ ܥܲܡܗܘܿܢ ܠܒܹܝܬ̣ ܒܵܘܬܵܐ: ܘܲܫܒܲܩܘ ܐܸܢܹܝܢ ܬܲܡܵܢ.


text:
ܘܬܲܪܬܲܥܸܣܪܹ̈ܐ ܟܹܐܦ̈ܝܼܢ ܐܲܩܝܼܡܘ: ܕܲܢܣܲܒ̣ܘ ܡ̣ܢ ܓܵܘ ܝܘܿܪܕ̇ܢܵܢ: ܡ̣ܢ ܬܚܹܝܬ̣ ܪܸ̈ܓ̣ܠܲܝܗܘܿܢ ܕܟ݂ܵܗܢܹ̈ܐ ܕܲܫܩܝܼܾܠܝܼܢ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ ܘܲܗ̤ܘܲܝ ܬܲܡܵܢ ܥܕܲܡܵܐ ܠܝܵܘܡܵܢܵܐ.


text:
ܘܟ݂ܵܗܢܹ̈ܐ ܕܲܫܩܝܼܠܝܼܢ ܗ̄ܘ̣ܵܘ ܩܹܒ̣ܘܿܬ̣ܵܐ ܩܵܝܡܝܼܢ ܗ̄ܘ̣ܵܘ ܒܓ̣ܵܘ ܝܘܿܪܕ̇ܢܵܢ: ܥܕܲܡܵܐ ܕܲܫܠܸܡ̣ܘ ܟܠܗܘܿܢ ܦܸܬ̣ܓ̣ܵܡܹ̈ܐ ܕܦܲܩܸܕ݂ ܡܵܪܝܵܐ ܠܝܼܫܘܿܥ: ܠܡܹܐܡܲܪ ܦܸܬ̣ܓ̣ܵܡܹ̈ܐ ܕܦܲܩܸܕ݂ ܡܵܪܝܵܐ ܠܝܼܫܘܿܥ: ܠܡܹܐܡܲܪ ܠܥܲܡܵܐ: ܐܲܝܟܲܢܵܐ ܕܦܲܩܕܹܗ ܡܘܼܫܹܐ ܠܝܼܫܘܿܥ. ܘܐܸܣܬܲܪܗܲܒ̣ܘ ܥܲܡܵܐ ܘܥ̣ܒܲܪܘ.


text:
ܘܲܥ̣ܒܲܪܘ ܒ̈ܢܲܝ ܪܘܼܒܹܝܠ: ܘܲܒ̣̈ܢܲܝ ܓܵܕ݂: ܘܦܸܠܓܹܗ ܕܫܲܒ̣ܛܵܐ ܕܲܡܢܲܫܹܐ: ܟܲܕ݂ ܡܙܲܝܢܝܼܢ ܩܕ݂ܵܡ ܒ̈ܢܲܝ ܝܼܣܪܵܝܹܠ: ܐܲܝܟܲܢܵܐ ܕܐܸܡܲܪ ܠܗܘܿܢ ܡܘܼܫܹܐ.


text:
ܒܹܗ ܒܝܵܘܡܵܐ ܗܵܘ̇: ܐܵܘܪܸܒ̣ ܡܵܪܝܵܐ ܠܝܼܫܘܿܥ ܒܥܲܝ̈ܢܲܝ ܟܠܹܗ ܝܼܣܪܵܝܹܠ: ܘܲܕ݂ܚܸܠܘ ܡܸܢܹܗ ܐܲܝܟܲܢܵܐ ܕܕ݂ܵܚܠܝܼܢ ܗ̄ܘ̣ܵܘ ܡ̣̤ ܡܘܼܫܹܐ: ܟܠܗܘܿܢ ܝܵܘ̈ܡܵܬ̣ܵܐ ܕܚܲܝܵܘ̈ܗܝ.


text:
ܘܟܲܕ݂ ܣܠܸܩ̣ܘ ܗ̄ܘ̣ܵܘ ܟܵܗܢܹ̈ܐ ܕܲܫܩܝܼܠܝܼܢ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ ܡ̣ܢ ܓܵܘ ܝܘܿܪܕ̇ܢܵܢ: ܣ̣ܡܲܟ݂ ܦܲܣܵـ̈ـܬ̣ܵܐ ܕܪܸ̈ܓ̣ܠܲܝܗܘܿܢ ܕܟ݂ܵܗܢܹ̈ܐ ܒܝܒ̣ܫܵܐ. ܘܲܗ̣ܦܲܟ݂ܘ ܡܲـ̈ـܝܵܐ ܕܝܘܿܪܕ̇ܢܵܢ ܠܕ݂ܘܼܟܲܬ̣ܗܘܿܢ: ܘܗܲܠܸܟ݂ܘ ܐܲܝܟ݂ ܕܡ̣ܢ ܩܕ݂ܝܼܡ ܥܲܠ ܟܠܗܘܿܢ ܣܦܵܪ̈ܵܘܗܝ ܕܝܘܿܪܕ̇ܢܵܢ.


text:
ܘܥܲܡܵܐ ܣܠܸܩ ܡ̣ܢ ܓܵܘ ܝܘܿܪܕ̇ܢܵܢ: ܒܲܥܣܲܪܬܵܐ ܒܝܲܪܚܵܐ ܩܲܕ݂ܡܵܝܵܐ: ܘܲܫ̣ܪܵܘ ܒܓܲܠܓܵܠܵܐ ܒܣܵܘ̈ܦܲܝ ܡܲܕ݂ܢ̱ܚܵܝܵܗ̇ ܕܐܝܼܪܝܼܚܘܿ.


text:
ܘܐܸܡܲܪ ܝܼܫܘܿܥ ܠܲܒ̣̈ܢܲܝ ܝܼܣܪܵܝܹܠ: ܟܲܕ݂ ܢܫܲܐܠܘܼܢܵܟ݂ܘܿܢ ܒܢܲܝ̈ܟ̇ܘܿܢ ܡ̣ܢ ܡܚܵܪ: ܘܢܹܐܡܪܘܿܢ ܠܟ݂ܘܿܢ: ܡܵܢܵܐ ܟܹܐܦܹ̈ܐ ܗܵܠܹܝܢ.


text:
ܘܐܵܘܒܸ̇ܫ ܡܵܪܝܵܐ ܐܲܠܵܗܟ݂ܘܿܢ ܡܲـ̈ـܝܵܐ ܕܝܘܿܪܕ̇ܢܵܢ ܡ̣ܢ ܩܕ݂ܵܡܲܝܗܘܿܢ ܥܕܲܡܵܐ ܕܲܥܒܲܪܘ: ܐܲܝܟ݂ ܕܲܥ̣ܒܲܕ݂ ܡܵܪܝܵܐ ܐܲܠܵܗܟ݂ܘܿܢ ܠܝܲܡܵܐ ܕܣܘܿܦ: ܘܐܵܘܒ̇ܫܹܗ ܡ̣ܢ ܩܕ݂ܵܡܲܝܢ ܥܕܲܡܵܐ ܕܲܥܒܲܪ̄ܢ.


text:
ܕܢܸܕ̇ܥܘܼܢ ܟܠܗܘܿܢ ܥܲܡܡܹ̈ܐ ܕܐܲܪܥܵܐ: ܐܝܼܕܹܗ ܕܡܵܪܝܵܐ ܕܚܲܝܠܬ̣ܵܢܝܵܐ ܗ̄ܝ̣: ܘܬܸܕ݂ܚ̄ܠܘܼܢ ܠܡܵܪܝܵܐ ܐܲܠܵܗܟ݂ܘܿܢ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܟܲܕ݂ ܫ̣ܡܲܥܘ ܟܠܗܘܿܢ ܡܲܠܟܹ̈ܐ ܕܐܵܡܘܿܪ̈ܵܝܹܐ ܕܲܒ̣ܥܸܒ̣ܪܵܐ ܕܝܘܿܪܕ̇ܢܵܢ ܕܲܒ̣ܡܲܥ̱ܪܒ̣ܵܐ: ܘܟܠܗܘܿܢ ܡܲܠ̈ܟܹ̇ܐ ܕܲܟ݂ܢܲܥܢ ܕܥܲܠ ܝܲܕ݂ ܝܲܡܵܐ: ܕܐܵܘܒܸ̇ܫ ܡܵܪܝܵܐ ܡܲܝܵܐ ܕܝܘܿܪܕ̇ܢܵܢ ܡ̣ܢ ܩܕ݂ܵܡ ܒ̈ܢܲܝ ܝܼܣܪܵܝܹܠ ܥܕܲܡܵܐ ܕܲܥ̣ܒܲܪܘ: ܙܵܥ̣ ܠܸܒ̇ܗܘܿܢ: ܘܠܵܐ ܐܸܫܬܲܚܪܲܬ̤ ܒܗܘܿܢ ܢܲܦ̮ܫܵܐ ܡ̣ܢ ܩܕ݂ܵܡ ܒ̈ܢܲܝ ܝܼܣܪܵܝܹܠ.


text:
ܒܹܗ ܒܙܲܒ̣ܢܵܐ ܗܵܘ̇: ܐܸܡܲܪ ܡܵܪܝܵܐ ܠܝܼܫܘܿܥ: ܥܒܸܕ݂ ܠܵܟ݂ ܣܲܦ̮ܣܹܪܵܐ ܕܛܲܪܵܢܵܐ: ܘܲܗܦܘܿܟ݂ ܓܙܘܿܪ ܐܸܢܘܿܢ ܠܲܒ̣̈ܢܲܝ ܝܼܣܪܵܝܹܠ ܬܸܢܝܵܢܘܼܬ̣.


text:
ܘܲܥ̣ܒܲܕ݂ ܠܹܗ ܝܼܫܘܿܥ ܣܲܦ̮ܣܹܪܵܐ ܕܛܲܪܵܢܵܐ: ܘܲܓ̣ܙܲܪ ܐܸܢܘܿܢ ܠܲܒ̣̈ܢܲܝ ܝܼܣܪܵܝܹܠ ܬܸܢܝܵܢܘܼܬ̣ ܒܪܵܡܬ̣ܵܐ ܕܥܘܼܪ̈ܠܹܐ.


text:
ܘܗܵܠܹܝܢ ܐܸܢܘܿܢ ܕܲܓ̣ܙܲܪ ܝܼܫܘܿܥ: ܠܟ݂ܠ ܝܲܠܕܵܐ ܕܥܲܡܵܐ ܕܲܢܦܲܩ̣ܘ ܡ̣ܢ ܡܸܨܪܹܝܢ ܕܸܟ݂ܪܹ̈ܐ: ܡܸܛܠ ܕܟ݂ܠܗܘܿܢ ܓܲܒ̣ܪܹ̈ܐ ܥܵܒ̣ܕܲܝ̈ ܩܪܵܒ̣ܵܐ: ܡܝܼܬ̣ܘ ܒܡܲܕ݂ܒ̇ܪܵܐ ܒܐܘܼܪܚܵܐ ܟܲܕ݂ ܢܦܲܩ̣ܘ ܡ̣ܢ ܡܸܨܪܹܝܢ.


text:
ܡܸܛܠ ܕܲܓ̣ܙܝܼܪܝܼܢ ܗ̄ܘ̣ܵܘ ܟܠ ܥܲܡܵܐ ܕܲܢܦܲܩ̣ܘ: ܘܟ݂ܠ ܥܲܡܵܐ ܕܐܸܬ̣̱ܝܼܠܸܕ݂ ܒܡܲܕ݂ܒ̇ܪܵܐ. ܒܐܘܼܪܚܵܐ ܟܲܕ݂ ܢܦܲܩ̣ܘ ܡ̣ܢ ܡܸܨܪܹܝܢ ܠܵܐ ܐܸܬ̣ܓ̇ܙܲܪܘ.


text:
ܡܸܛܠ ܕܐܲܪܒ̇ܥܝܼܢ ܫܢ̈ܝܼܢ ܗܲܠܸܟ݂ܘ ܒ̈ܢܲܝ ܝܼܣܪܵܝܹܠ ܒܡܲܕ݂ܒ̇ܪܵܐ: ܥܕܲܡܵܐ ܕܣܵܦ̣ܘ ܟܠܹܗ ܥܲܡܵܐ ܕܓܲܒ̣ܪܹ̈ܐ ܥܵܒ̣ܕܲܝ̈ ܩܪܵܒ̣ܵܐ ܕܲܢܦܲܩ̣ܘ ܡ̣ܢ ܡܸܨܪܹܝܢ: ܥܲܠ ܕܠܵܐ ܫ̣ܡܲܥܘ ܒܩܵܠܹܗ ܕܡܵܪܝܵܐ ܐܲܠܵܗܗܘܿܢ. ܘܝܼܡܵܐ ܠܗܘܿܢ ܡܵܪܝܵܐ: ܕܠܵܐ ܢܚܵܘܹܐ ܐܸܢܘܿܢ ܐܲܪܥܵܐ ܕܝܼܡ̣ܵܐ ܠܐܲܒ̣ܵܗܲܝ̈ܗܘܿܢ ܠܡܸܬܲܠ ܠܗܘܿܢ: ܐܲܪܥܵܐ ܕܡܲܪܕ̇ܝܵܐ ܚܲܠܒ̣ܵܐ ܘܕܸܒ̣ܫܵܐ.


text:
ܘܐܸܡܲܪ ܡܵܪܝܵܐ ܠܝܼܫܘܿܥ: ܝܵܘܡܵܢܵܐ ܐܲܥ̇ܒ̇ܪܹܬ̣ ܚܸܣܕܵܐ ܕܡܸܨܪ̈ܵܝܹܐ ܡܸܢܟ݂ܘܿܢ ܘܲܩܪܵܐ ܫܡܹܗ ܕܐܲܬ̣ܪܵܐ ܗܵܘ̇ ܓܲܠܓܵܠܵܐ ܥܕܲܡܵܐ ܠܝܵܘܡܵܢܵܐ.


text:
ܘܲܫܪܵܘ ܒ̈ܢܲܝ ܝܼܣܪܵܝܹܠ ܒܓܲܠܓܵܠܵܐ: ܘܲܥ̣ܒܲܕ݂ܘ ܦܸܨܚܵܐ ܒܐܲܪܒܲܥܸܣܪܵܐ ܒܝܲܪܚܵܐ ܩܲܕ݂ܡܵܝܵܐ: ܒܪܲܡܫܵܐ ܒܲܦܩܲܥܬ̣ܵܐ ܕܐܝܼܪܝܼܚܘܿ.


text:
ܘܐܸܫܬ̇ܩܸܠ ܡܲܢܢܵܐ ܡ̣ܢ ܒܵܬܲܪ ܝܵܘܡܵܐ: ܟܲܕ݂ ܐܸܟܲܠ̣ܘ ܡ̣ܢ ܥܒ̣ܘܼܪܵܐ ܕܐܲܪܥܵܐ: ܘܠܵܐ ܗ̄ܘ̣ܵܐ ܬܘܼܒ̣ ܡܲܢܢܵܐ ܠܲܒ̣̈ܢܲܝ ܝܼܣܪܵܝܹܠ. ܘܐܸܟܲܠܘ ܡ̣ܢ ܥܠܲܠܬ̣ܵܗ̇ ܕܐܲܪܥܵܐ ܕܲܟ݂ܢܲܥܢ ܒܵܗ̇ ܒܫܲܢ̄ܬܵܐ ܗܵܝ̇.


text:
ܘܟܲܕ݂ ܗܘ̤ܵܐ ܝܼܫܘܿܥ ܒܲܦܩܲܥܬ̣ܵܐ ܕܐܝܼܪܝܼܚܘܿ: ܐܲܪܝܼܡ ܥܲܝܢܵܘ̈ܗܝ ܘܲܚܙ̣ܵܐ ܓܲܒ̣ܪܵܐ ܚܲܕ݂ ܩܵܐܹ̇ܡ ܠܩܘܼܒ̣ܠܹܗ: ܘܣܲܝܦܹܗ ܫܡܝܼܛ ܘܐܲܚܝܼܕ݂ ܒܐܝܼܕܹܗ. ܘܐܸܙܲܠ̣ ܝܼܫܘܿܥ ܠܘܵܬܹܗ ܘܐܸܡܲܪ ܠܹܗ: ܡܸܢܲܢ ܐܲܢ̄ܬ̇ ܐܵܘ ܡ̣ܢ ܒܥܸܠܕ̇ܒ̣ܵܒܲܝ̈ܢ.


text:
ܐܵܡܲܪ ܠܹܗ: ܐܸܢܵܐ ܪܲܒ̇ ܚܲܝ̈ܠܵܘܵܬܹܗ ܐ̄ܢܵܐ ܕܡܵܪܝܵܐ: ܘܗܵܫܵܐ ܐܸܬܹܝܬ̣. ܘܲܢܦܲܠ̣ ܝܼܫܘܿܥ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܘܲܣܓܸܕ݂: ܘܐܸܡܲܪ: ܡܵܢܵܐ ܐܵܡܲܪ ܡܵܪܝ ܠܥܲܒ̣ܕܹ̇ܗ.


text:
ܘܐܸܡܲܪ ܪܲܒ̇ ܚܲܝ̈ܠܵܘܵܬܹܗ. ܕܡܵܪܝܵܐ ܠܝܼܫܘܿܥ: ܫܪܝܼ ܡܣܵܢܲܝ̈ܟ ܡ̣ܢ ܪܸ̈ܓ̣ܠܲܝܟ: ܡܸܛܠ ܕܕ݂ܘܼܟ̇ܬ̣ܵܐ ܕܩܵܐܹ̇ܡ ܐܲܢ̄ܬ̇ ܒܵܗ̇ ܩܲܕܝܼܫܵܐ ܗ̄ܝ̣: ܘܲܥܒܲܕ݂ ܝܼܫܘܿܥ ܗܵܟܲܢܵܐ.


text:
ܘܐܸܡܲܪ ܡܵܪܝܵܐ ܠܝܼܫܘܿܥ: ܚܙܝܼ ܕܐܲܫܠ̱ܡܹ̇ܬ̣ ܒܐܝܼܕܲܝ̈ܟ ܠܐܝܼܪܝܼܚܘܿ: ܘܲܠܡܲܠܟܵܗ̇: ܘܲܠܟ݂ܠܵܗ̇ ܚܲܝܠܵܗ̇. ܚܘܼܕ݂ܪܘܼܗ̇ ܠܲܡܕ݂ܝܼܢ̄ܬܵܐ ܟܠܟ݂ܘܿܢ ܓܲܒ̣ܪܹ̈ܐ ܥܵܒ̣ܕܲܝ̈ ܩܪܵܒ̣ܵܐ.


text:
ܘܫܲܒ̣ܥܵܐ ܟܵܗܢܹ̈ܐ ܢܸܫܩܠܘܼܢ ܩܲܪ̈ܢܵܬ̣ܵܐ: ܘܲܢܝܲܒ̇ܒ̣ܘܼܢ ܩܕ݂ܵܡ ܩܹܒ̣ܘܿܬ̣ܵܐ. ܘܲܠܝܵܘܡܵܐ ܕܫܲܒ̣ܥܵܐ: ܐܸܬ̣ܟ̇ܘܼܪܟ̇ܘܼܗ̇ ܠܲܡܕ݂ܝܼܢ̄ܬܵܐ ܫܒܲܥ ܙܲܒ̣ܢ̈ܝܼܢ ܘܟ݂ܵܗܢܹ̈ܐ ܢܸܩܪܘܿܢ ܒܩܲܪ̈ܢܵܬ̣ܵܐ.


text:
ܘܡܵܐ ܕܝܲܒܸ̇ܒ̣ܘ ܒܩܲܪ̈ܢܵܬ̣ܵܐ ܘܲܫ̣ܡܲܥܬ̇ܘܿܢ ܩܵܠܵܐ ܕܩܲܪܢܵܐ: ܢܸܩܥܘܿܢ ܟܠܹܗ ܥܲܡܵܐ ܩܥܵܬ̣ܵܐ ܪܲܒ̇ܬ̣ܵܐ: ܘܢܸܦܸܠ ܫܘܼܪܵܐ ܕܲܡܕ݂ܝܼܢ̄ܬܵܐ ܥܲܠ ܕܘܼܟ̇ܬܹܗ: ܘܢܸܣܩܘܼܢ ܥܲܡܵܐ ܐ̄ܢܵܫ ܠܩܘܼܒ̣ܠܹܗ.


text:
ܘܲܩ̣ܪܵܐ ܝܼܫܘܿܥ ܒܲܪܢܘܿܢ ܠܟ݂ܵܗ̈ܢܹܐ ܘܐܸܡܲܪ ܠܗܘܿܢ: ܫܩܘܿܠܘ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ. ܘܫܲܒ̣ܥܵܐ ܟܵܗܢ̈ܝܼܢ ܢܸܫܩܠܘܼܢ ܫܒܲܥ ܩܲܪ̈ܢܵܢ: ܘܲܢܝܲܒ̇ܒ̣ܘܼܢ ܩܕ݂ܵܡ ܩܹܒ̣ܘܿܬܹܗ ܕܡܵܪܝܵܐ.


text:
ܘܐܸܡܲܪ ܠܥܲܡܵܐ: ܥܒܲܪܘ ܘܐܸܬ̣ܟܲܪܟ̇ܘ ܠܲܡܕ݂ܝܼܢ̄ܬܵܐ. ܘܐܲܝܠܹܝܢ ܕܲܡܙܲܝܢܝܼܢ ܢܸܥܒ̇ܪܘܼܢ ܩܕ݂ܵܡ ܩܹܒ̣ܘܿܬ̣ܵܐ ܕܡܵܪܝܵܐ.


text:
ܘܐܲܝܟ݂ ܕܐܸܡܲܪ ܝܼܫܘܿܥ ܠܥܲܡܵܐ: ܫܲܒ̣ܥܵܐ ܟܲܗ̈ܢܹܐ ܫܩܝܼܠܝܼܢ ܗ̄ܘ̣ܵܘ ܫܒܲܥ ܩܲܪ̈ܢܵܢ: ܘܲܡܝܲܒ̇ܒ̣ܝܼܢ ܗ̄ܘ̣ܵܘ ܩܕ݂ܵܡ ܩܹܒ̣ܘܿܬܹܗ ܕܡܵܪܝܵܐ: ܘܩܵܪܹܝܢ ܗ̄ܘ̣ܵܘ ܒܩܲܪ̈ܢܵܬ̣ܵܐ: ܘܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ ܐܲܬ̣ܝܵܐ ܗ̄ܘ̣ܵܬ̣ ܒܵܬܲܪܗܘܿܢ.


text:
ܘܕܲܡܙܲܝܢܝܼܢ ܗ̄ܘ̣ܵܘ ܐܵܙ̇ܠ̄ܝܼܢ ܗ̄ܘ̣ܵܘ ܩܕ݂ܵܡ ܟܵܗ̈ܢܹܐ ܕܩܵܪܹܝܢ ܗ̄ܘ̣ܵܘ ܒܩܲܪ̈ܢܵܬ̣ܵܐ: ܘܕܲܡܟܲܢܫܝܼܢ ܐܵܙܠ̄ܝܼܢ ܗ̄ܘ̣ܵܘ ܒܵܬܲܪ ܩܹܒ̣ܘܿܬ̣ܵܐ: ܘܲܡܗܲܠܟ݂ܝܼܢ ܗ̄ܘ̣ܵܘ ܘܩܵܪܹܝܢ ܒܩܲܪ̈ܢܵܬ̣ܵܐ.


text:
ܘܲܠܥܲܡܵܐ ܦܲܩܸܕ݂ ܝܼܫܘܿܥ: ܘܐܸܡܲܪ: ܠܵܐ ܬܸܩܥܘܿܢ ܘܠܵܐ ܬܲܫܡ̱ܥܘܼܢ ܩܵܠܟ݂ܘܿܢ: ܘܡܸܠܵܐ ܠܵܐ ܬܸܦܘܿܩ ܡ̣ܢ ܦܘܼܡܟ݂ܘܿܢ: ܥܕܲܡܵܐ ܠܝܵܘܡܵܐ ܕܐܹܡܲܪ ܠܟ݂ܘܿܢ ܕܲܩܥܵܘ: ܘܗܵܝܕܹ̇ܝܢ ܬܸܩܥܘܿܢ.


text:
ܘܐܸܬ̣ܟܲܪܟܲܬ̤ ܩܹܒ̣ܘܿܬܹܗ ܕܡܵܪܝܵܐ ܠܲܡܕ݂ܝܼܢ̄ܬܵܐ ܙܒܲܢ̄ܬܵܐ ܚܕ݂ܵܐ: ܘܐܸܬ̣ܵܘ ܠܡܲܫܪܝܼܬ̣ܵܐ: ܘܒ̣ܵܬ̣ܘ ܒܡܲܫܪܝܼܬ̣ܵܐ.


text:
ܘܫܲܒ̣ܥܵܐ ܟܵܗ̈ܢܹܐ ܫܩܝܼܠܝܼܢ ܗ̄ܘ̣ܵܘ ܫܒܲܥ ܩܲܪ̈ܢܵܢ: ܘܐܵܙ̇ܠ̄ܝܼܢ ܗ̄ܘ̣ܵܘ ܩܕ݂ܵܡ ܩܹܒ̣ܘܿܬܹܗ ܕܡܵܪܝܵܐ: ܘܲܡܗܲܠܟ݂ܝܼܢ ܗ̄ܘ̣ܵܘ ܘܩܵܪܝܼܢ ܒܩܲܪ̈ܢܵܬ̣ܵܐ. ܘܐܲܝܠܹܝܢ ܕܲܡܙܲܝܢܝܼܢ ܗ̄ܘ̣ܵܘ ܐܵܙ̇ܠ̄ܝܼܢ ܩܕ݂ܵܡܲܝܗܘܿܢ. ܘܕܲܡܟܲܢܫܝܼܢ ܗ̄ܘ̣ܵܘ ܐܵܙ̇ܠ̄ܝܼܢ ܗ̄ܘ̣ܵܘ ܒܵܬܲܪ ܩܹܒ̣ܘܿܬܹܗ ܕܡܵܪܝܵܐ: ܘܩܵܪܹܝܢ ܗ̄ܘ̣ܵܘ ܒܩܲܪ̈ܢܵܬ̣ܵܐ.


text:
ܘܐܸܬ̣ܟܲܪܟ̇ܘܼܗ̇ ܠܲܡܕ݂ܝܼܢ̄ܬܵܐ ܗܵܝ̇ ܒܝܵܘܡܵܐ ܕܲܬ̣ܪܹܝܢ ܙܒܲܢ̄ܬܵܐ ܚܕ݂ܵܐ: ܘܲܗܦܲܟ݂ܘ ܠܗܘܿܢ ܠܡܲܫܪܝܼܬ̣ܵܐ: ܗܵܟܲܢܵܐ ܥܵܒ̣ܕ̇ܝܼܢ ܗ̄ܘ̣ܵܘ ܫܬܵܬܲܝ̈ܗܘܿܢ ܝܵܘ̈ܡܵܬ̣ܵܐ.


text:
ܘܲܒ̣ܝܵܘܡܵܐ ܕܫܲܒ̣ܥܵܐ: ܩܲܕܸ̇ܡܘ ܒܨܲܦܪܵܐ ܘܐܸܬ̣ܟܲܪܟ̇ܘܼܗ̇ ܠܲܡܕ݂ܝܼܢ̄ܬܵܐ ܐܲܝܟ݂ ܢܵܡܘܿܣܵܐ ܗܵܢܵܐ ܫܒܲܥ ܙܲܒ̣ܢ̈ܝܼܢ. ܒܲܠܚܘܿܕ݂ ܕܹܝܢ ܒܹܗ ܒܗܵܘ̇ ܝܵܘܡܵܐ ܐܸܬ̣ܟܲܪܟ̇ܘܼܗ̇ ܙܲܒ̣ܢ̈ܝܼܢ.


text:
ܘܒܲܙܒܲܢ̄ܬܵܐ ܗܵܝ̇ ܕܲܫܒܲܥ: ܩ̣ܪܵܘ ܟܵܗ̈ܢܹܐ ܒܩܲܪ̈ܢܵܬ̣ܵܐ. ܘܐܸܡܲܪ ܝܼܫܘܿܥ ܠܥܲܡܵܐ ܩܥܵܘ: ܡܸܛܠ ܕܐܲܫܠܡܵܗ̇ ܠܟ݂ܘܿܢ ܡܵܪܝܵܐ ܠܲܡܕ݂ܝܼܢ̄ܬܵܐ.


text:
ܘܬܸܗܘܹܐ ܡܕ݂ܝܼܢ̄ܬܵܐ ܗܵܕܹܐ ܘܟ݂ܠ ܕܐܝܼܬ̣ ܒܵܗ̇ ܚܸܪܡܵܐ ܠܡܵܪܝܵܐ. ܒܲܠܚܘܿܕ݂ ܠܪܵܚܵܒ̣ ܙܵܢܝܼܬ̣ܵܐ ܐܵܚܵܘ ܠܵܗ̇ ܘܲܠܟ݂ܠ ܕܐܝܼܬ̣ ܥܲܡܵܗ̇ ܒܒܲܝܬܵܐ. ܡܸܛܠ ܕܛܲܫܝܲܬ̤ ܠܗܵܢܘܿܢ ܓܵܫܘܿܫܹ̈ܐ ܕܫܲܕܲܪ̄ܢ.


text:
ܐܲܢ̄ܬ̇ܘܿܢ ܕܹܝܢ ܗ̤ܘܲܝܬ̇ܘܿܢ ܙܗܝܼܪܝܼܢ ܡ̣ܢ ܚܸܪܡܵܐ: ܕܠܵܐ ܬܛܵܘܫܘܼܢ ܘܬܸܣܒ̣ܘܼܢ ܡ̣ܢ ܚܸܪܡܵܐ. ܘܬܸܥܒ̇ܕ݂ܘܼܢܵܗ̇ ܠܡܲܫܪܝܼܬ݂ܵܐ ܕܝܼܣܪܵܝܹܠ ܚܸܪܡܵܐ: ܘܲܬ̇ܕܲܠܚܘܼܢܵܗ̇.


text:
ܟܠ ܣܹܐܡܵܐ: ܘܕܲܗܒ̣ܵܐ: ܘܡܵܐܢܹ̈ܐ ܕܲܢܚܵܫܵܐ: ܘܲܕ݂ܦܲܪܙܠܵܐ: ܩܲܕ̇ܝܼܫܝܼܢ ܐܸܢܘܿܢ ܠܡܵܪܝܵܐ. ܠܒܹܝܬ̣ ܓܲܙܹܗ ܕܡܵܪܝܵܐ ܢܸܥܠܘܼܢ.


text:
ܘܲܩܥܵܘ ܥܲܡܵܐ: ܘܲܩ̣ܪܵܘ ܒܩܲܪ̈ܢܵܬ̣ܵܐ. ܘܟܲܕ݂ ܫ̣ܡܲܥܘ ܥܲܡܵܐ ܩܵܠܵܐ ܕܩܲܪ̈ܢܵܬ̣ܵܐ: ܩܥ̣ܵܐ ܥܲܡܵܐ ܩܥܬ̣ܵܐ ܪܲܒ̇ܬ̣ܵܐ ܕܛܵܒ̣: ܘܲܢܦܲܠ̣ ܫܘܼܪܵܐ ܥܲܠ ܕܘܼܟ̇ܬܹܗ: ܘܲܣܠܸܩܘ ܥܲܡܵܐ ܠܲܡܕ݂ܝܼܢ̄ܬܵܐ ܐ̄ܢܵܫ ܠܩܘܼܒ̣ܠܹܗ: ܘܟܲܒ̣ܫܘܼܗ̇ ܠܲܡܕ݂ܝܼܢ̄ܬܵܐ.


text:
ܘܲܚܪܲܒ̣ܘ ܠܟ݂ܠ ܕܐܝܼܬ̣ ܒܵܗ̇: ܡ̣ܢ ܓܲܒ̣ܪܹ̈ܐ ܘܲܥܕܲܡܵܐ ܠܢܸܫܹ̈ܐ: ܘܡ̣ܢ ܛܠܵܝܹ̈ܐ ܘܲܥܕܲܡܵܐ ܠܩܲܫܝܼܫܹ̈ܐ: ܘܲܥܕܲܡܵܐ ܠܬ̣ܵܘܪܹ̈ܐ: ܘܲܥܕܲܡܵܐ ܠܥܵܢܵܐ ܘܲܠܚܸܡܪ̈ܵܐ: ܚܪܲܒ̣ܘ ܒܦܘܼܡܵܐ ܕܣܲܝܦܵܐ.


text:
ܘܠܲܬ̣ܪܹܝܢ ܓܲܒ̣ܪ̈ܝܼܢ ܗܵܢܘܿܢ ܕܓܲܫܘܼܗ̇ ܠܐܲܪܥܵܐ ܐܸܡܲܪ ܝܼܫܘܿܥ: ܥܘܿܠܘ ܠܒܹܝܬ̣ ܐܲܢ̄ܬ̇ܬ̣ܵܐ ܗܵܝ̇ ܙܵܢܝܼܬ̣ܵܐ: ܘܐܲܦܩܘܼܗ̇ ܡ̣ܢ ܬܲܡܵܢ ܠܵܗ̇ ܠܐܲܢ̄ܬ̇ܬ̣ܵܐ ܘܲܠܟ݂ܠ ܕܐܝܼܬ̣ ܠܵܗ̇: ܐܲܝܟܲܢܵܐ ܕܝܼܡܲܝܬ̇ܘܿܢ ܠܵܗ̇.


text:
ܘܐܸܙܲܠ̣ܘ ܓܵܫ̈ܘܿܫܹܐ ܘܐܲܦܩܘܼܗ̇ ܠܪܵܚܵܒ̣: ܘܠܲܐܒ̣ܘܼܗ̇: ܘܠܐܸܡܵܗ̇: ܘܠܲܐܚܹ̈ܝܗ̇: ܘܲܠܟ݂ܠ ܕܐܝܼܬ̣ ܠܵܗ̇: ܘܲܠܟ݂ܠܵܗ̇ ܫܲܪܒ̇ܬ̣ܵܗ̇ ܐܲܦܸܩ̣ܘ: ܘܐܲܫܪܝܼܘ ܐܸܢܘܿܢ ܠܒܲܪ ܡ̣ܢ ܡܲܫܪܝܼܬ̣ܵܐ ܕܝܼܣܪܵܝܹܠ.


text:
ܘܠܲܡܕ݂ܝܼܢ̄ܬܵܐ ܐܵܘܩܕ݂ܘܼܗ̇ ܒܢܘܼܪܵܐ ܘܲܠܟ݂ܠ ܕܐܝܼܬ̣ ܒܵܗ̇: ܒܲܠܚܘܿܕ݂ ܠܕܲܗܒ̣ܵܐ: ܘܲܠܣܹܐܡܵܐ: ܘܲܠܡܵܐܢܹ̈ܐ ܕܲܢܚܵܫܵܐ: ܘܲܕܦܲܪܙܠܵܐ: ܐܲܝܬ̇ܝܼܘ ܐܸܢܘܿܢ ܠܒܹܝܬ̣ ܓܲܙܹܗ ܕܡܵܪܝܵܐ.


text:
ܘܲܠܪܵܚܵܒ̣ ܙܵܢܝܼܬ̣ܵܐ: ܘܲܠܒܹܝܬ̣ ܐܲܒ̣ܘܼܗ̇ ܘܲܠܟ݂ܠ ܕܐܝܼܬ̣ ܠܵܗ̇ ܐܲܚܝܼ ܝܫܘܿܥ: ܘܝܸܬ̣ܒܲܬ̤ ܒܓ̣ܵܘ ܒ̈ܢܲܝ ܝܼܣܪܵܝܹܠ ܥܕܲܡܵܐ ܠܝܵܘܡܵܢܵܐ: ܡܸܛܠ ܕܛܲܫܝܲܬ̤ ܓܵܫ̈ܘܿܫܹܐ ܕܫܲܕܲܪ ܝܼܫܘܿܥ ܠܡܸܓܲܫ ܠܐܝܼܪܝܼܚܘܿ.


text:
ܘܝܼܡܵܐ ܝܼܫܘܿܥ ܒܙܲܒ̣ܢܵܐ ܗܵܘ̇: ܘܐܸܡܲܪ: ܠܝܼܛ ܗ̄ܘ̣ ܓܲܒ̣ܪܵܐ ܩܕ݂ܵܡ ܡܵܪܝܵܐ: ܕܲܢܩܘܼܡ ܘܢܸܒ̣ܢܹܝܗ̇ ܠܲܡܕ݂ܝܼܢ̄ܬܵܐ ܗܵܕܹܐ ܐܝܼܪܝܼܚܘܿ ܒܒ̣ܘܼܟ݂ܪܹܗ ܢܸܒ̣ܢܹܝܗ̇: ܘܒܲܙܥܘܿܪܹܗ ܢܩܝܼܡ ܬܲܪ̈ܥܹܝܗ̇.


text:
ܘܐܲܥܠܝܼܘ ܒ̈ܢܲܝ ܝܼܣܪܵܝܹܠ ܥܵܘܼܠܵܐ ܒܚܸܪܡܵܐ: ܘܲܢܣܲܒ̣ ܥܵܟ݂ܵܪ ܒܲܪ ܟܲܪܡܝ: ܒܲܪ ܙܲܒ̣ܕ̇ܝܼ: ܒܲܪ ܙܲܪܚ: ܡ̣ܢ ܫܲܒ̣ܛܵܐ ܕܲܝܗܘܼܕ݂ܵܐ: ܡ̣ܢ ܚܲܪܡܵܐ ܘܛܲܫܝܼ ܘܐܸܬ̣ܚܲܡܲܬ̣ ܪܘܼܓ̣ܙܹܗ ܕܡܵܪܝܵܐ ܥܲܠ ܒ̈ܢܲܝ ܝܼܣܪܵܝܹܠ:


text:
ܘܫܲܕܲܪ ܝܼܫܘܿܥ ܓܲܒ̣ܪܹ̈ܐ ܡ̣ܢ ܐܝܼܪܝܼܚܘܿ ܠܥܵܝ: ܕܥܲܠ ܓܹܢ̄ܒ̣ ܒܹܝܬ̣ ܐܵܘܵܢ: ܡ̣ܢ ܡܲܕ݂ܢ̱ܚܵܐ ܕܒܹܝܬ̣ ܐܹܝܠ: ܘܐܸܡܲܪ ܠܗܘܿܢ ܣܲܩܘ ܓܘܿܫܘ ܐܲܪܥܵܐ. ܘܲܣܠܸܩ̣ܘ ܓܲܒ̣ܪܹ̈ܐ ܘܓܲܫܘܼܗ̇ ܠܥܵܝ.


text:
ܘܲܗܦܲܟ݂ܘ ܠܘܵܬ̣ ܝܼܫܘܿܥ: ܘܐܵܡ̇ܪܝܼܢ ܠܹܗ: ܠܵܐ ܢܸܣܲܩ ܟܠܹܗ ܥܲܡܵܐ: ܐܸܠܵܐ ܐܲܝܟ݂ ܬܪܹܝܢ ܬܠܵܬ̣ܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܢܸܣܩܘܼܢ ܢܸܚܪ̱ܒ̣ܘܼܢܵܗ̇ ܠܥܵܝ. ܠܵܐ ܬܫܲܕܲܪ ܠܟ݂ܠܹܗ ܥܲܡܵܐ: ܡܸܛܠ ܕܲܙܥܘܿܪܝܼܢ ܐܸܢܘܿܢ.


text:
ܘܲܣܠܸܩ̣ܘ ܡ̣ܢ ܥܲܡܵܐ ܠܬܲܡܵܢ: ܐܲܝܟ݂ ܬܠܵܬ̣ܵܐ ܐܲܠܦ̈ܝܼܢ ܓܲܒ̣ܪ̈ܝܼܢ: ܘܲܥܪܲܩ̣ܘ ܠܗܘܿܢ ܡ̣ܢ ܩܕ݂ܵܡ ܐ̄ܢܵܫܹܝ̈ܗ̇ ܕܥܵܝ.


text:
ܘܲܚܪܲܒ̣ܘ ܐ̄ܢܵܫܹܝ̈ܗ̇ ܕܥܵܝ ܡ̣ܢ ܝܼܣܪܵܝܹܠ: ܬܠܵܬ̣ܝܼܢ ܘܸܫܬܵܐ ܓܲܒ̣ܪ̈ܝܼܢ: ܘܲܪܕܲܦ̣ܘ ܐܸܢܘܿܢ ܩܕ݂ܵܡ ܬܲܪܥܵܐ ܥܕܲܡܵܐ ܕܐܸܬ̇ܬ̇ܒܲܪܘ: ܘܲܡܚܵܘ ܒܗܘܿܢ ܡܚܘܿܬ̣ܵܐ. ܘܙܵܥ̣ ܠܸܒܹ̇ܗ ܕܥܲܡܵܐ: ܘܲܗܘ̣ܵܐ ܐܲܝܟ݂ ܡܲـ̈ـܝܵܐ.


text:
ܘܨܲܪܝܼ ܝܼܫܘܿܥ ܠܒ̣ܘܼܫܵܘ̈ܗܝ: ܘܲܢܦܲܠ̣ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ: ܩܕ݂ܵܡ ܩܹܒ̣ܘܿܬܹܗ ܕܡܵܪܝܵܐ ܥܕܲܡܵܐ ܠܪܲܡܫܵܐ: ܗ̤ܘ ܘܩܲܫ̈ܝܼܫܹܐ ܕܝܼܣܪܵܝܹܠ: ܘܐܲܪܡܝܼܘ ܥܲܦܪܵܐ ܥܲܠ ܪܹ̈ܫܲܝܗܘܿܢ.


text:
ܘܐܸܡܲܪ ܝܼܫܘܿܥ: ܐܘܿܢ ܡܵܪܝܵܐ ܐܲܠܵܗܵܐ: ܠܡܵܢܵܐ ܐܲܥ̣ܒܲܪܬܵܝܗܝ ܠܥܲܡܵܐ ܗܵܢܵܐ ܝܘܿܪܕ̇ܢܵܢ: ܕܬܲܫܠ̱ܡܲܢ ܒܐܝܼܕ݂ܵܐ ܕܐܵܡܘܿܪ̈ܵܝܹܐ. ܐܸܠܘܼ ܝܼܬܸܒ̣̄ܢ ܗ̄ܘܲܝܢ ܠܲܢ ܟܲܝ ܒܥܸܒ̣ܪܵܐ ܕܝܘܿܪܕ̇ܢܵܐ.


text:
ܘܢܸܫܡ̱ܥܘܿܢ ܟܢܲܥ̈ܢܵܝܹܐ ܘܟ݂ܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ: ܘܢܸܬ̣ܟܲܢܫܘܼܢ ܥܠܲܝܢ: ܘܢܵܘܒ̇ܕ݂ܘܼܢ ܫܡܲܢ ܡ̣ܢ ܐܲܦܲܝ̈ ܐܲܪܥܵܐ. ܘܡܵܢܵܐ ܕܹܝܢ ܥܵܒܹܕ݂ ܐܲܢ̄ܬ̇ ܠܲܫܡܵܟ݂ ܪܲܒܵܐ.


text:
ܚ̣ܛܵܐ ܝܼܣܪܵܝܹܠ: ܘܲܥܒܲܪܘ ܥܲܠ ܦܘܼܩܕܵܢܵܐ ܕܦܲܩܕܹܬ̣ ܐܸܢܘܿܢ: ܘܲܢܣܲܒ̣ܘ ܡ̣ܢ ܚܸܪܡܵܐ: ܐܵܦ ܓܢܲܒ̣ܘ: ܐܵܦ ܟܲܕܸ̇ܒ̣ܘ: ܘܛܲܫܝܼܘ ܒܡܵܐܢܲܝ̈ܗܘܿܢ.


text:
ܘܠܵܐ ܢܸܫܟ̇ܚܘܼܢ ܬܘܼܒ̣ ܒ̈ܢܲܝ ܝܼܣܪܵܝܹܠ ܠܲܡܩܵܡ ܩܕ݂ܵܡ ܒܥܸܠܕ̇ܒ̣ܵܒܲܝ̈ܗܘܿܢ: ܐܸܠܵܐ ܩܕ݂ܵܠܗܘܿܢ ܢܲܦܢܘܿܢ ܩܕ݂ܵܡ ܒܥܸܠܕ̇ܒ̣ܵܒܲܝ̈ܗܘܿܢ: ܡܸܛܠ ܕܲܗܘ̤ܵܘ ܠܚܸܪܡܵܐ. ܘܬ̣ܘܼܒ̣ ܠܵܐ ܐܸܗܘܹܐ ܥܲܡܟ݂ܘܿܢ: ܐܸܠܵܐ ܐܸܢ ܐܲܦܪܸܩܬ̇ܘܿܢ ܚܸܪܡܵܐ ܡܟܢ ܒܲܝܢܵܬ̣ܟ݂ܘܿܢ.


text:
ܩܘܼܡ ܙܲܡܸܢܲܝܗܝ ܠܥܲܡܵܐ ܗܵܢܵܐ: ܘܐܸܡܲܪ: ܐܸܙܕܲܡܲܢܘ ܡܚܵܪ: ܡܸܛܠ ܕܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܚܸܪܡܵܐ ܒܓ̣ܵܘܵܟ݂ ܝܼܣܪܵܝܹܠ: ܬܘܼܒ̣ ܠܵܐ ܡܸܫܟܲܚ ܐܲܢ̄ܬ̇ ܠܲܡܩܵܡ ܩܕ݂ܵܡ ܒܥܸܠܕ̇ܒ̣ܵܒܲܝ̈ܟ: ܥܕܲܡܵܐ ܕܬܲܦ̱ܪܩܘܼܢ ܚܹܪܡܵܐ ܡ̣ܢ ܒܲܝܢܵܬ̣ܟ݂ܘܿܢ.


text:
ܘܲܒ̣ܨܲܦܪܵܐ ܩܲܪܸܒ̣ܘ ܫܲܒ̣ܛܲܝ̈ܟ̇ܘܿܢ ܘܫܲܒ̣ܛܵܐ ܕܢܹܐܚܕ̇ܝܼܘܗܝ ܡܵܪܝܵܐ: ܢܸܬ̣ܩܲܪܲܒ̣ ܠܫܲܪ̈ܒ̣ܵܬ̣ܵܐ. ܘܫܲܪܒ̇ܬ̣ܵܐ ܕܢܹܐܚܕ̇ܝܼܗ̇ ܡܵܪܝܵܐ: ܬܸܬ̣ܩܲܪܲܒ̣ ܠܒ̣ܵـ̈ـܬ̇ܝܼܢ. ܘܒܲܝܬܵܐ ܕܢܹܐܚܕ̇ܝܼܘܗܝ ܡܵܪܝܵܐ: ܢܸܬ̣ܩܲܪܲܒ̣ ܠܓܲܒ̣ܪ̈ܝܼܢ.


text:
ܘܡ̇ܢ ܕܡܸܬ̇ܬ̇ܚܸܕ݂ ܒܹܗ ܒܚܸܪܡܵܐ: ܢܹܐܩܲܕ݂ ܒܢܘܼܪܵܐ ܗ̤ܘ ܘܟ݂ܠ ܡܸܕܸ̇ܡ ܕܐܝܼܬ̣ ܠܹܗ: ܥܲܠ ܕܲܥܒܲܪ ܥܲܠ ܦܘܼܩܕܵܢܹܗ ܕܡܵܪܝܵܐ: ܘܥܲܠ ܕܲܥܒܲܪ ܥܵܘܼܠܵܐ ܒܝܼܣܪܵܝܹܠ.


text:
ܘܩܲܪܸܒ̣ ܫܲܒ̣ܛܵܐ ܕܲܝܗܘܼܕ݂ܵܐ ܠܫܲܪ̈ܒ̣ܵܬ̣ܵܐ: ܘܐܸܬ̇ܬܲܚܕܲܬ̤ ܫܲܪܒ̇ܬ̣ܵܐ ܕܙܲܪܚ. ܘܩܲܪܸܒ̣ ܫܲܪܒ̇ܬ̣ܵܐ ܕܙܲܪܚ ܠܒ̣ܵܬ̇ܝܼ̈ܢ. ܘܐܸܬ̇ܬ̇ܚܸܕ݂ ܙܲܒ̣ܕ̇ܝܼ.


text:
ܘܩܲܪܸܒ̣ ܒܲܝܬܹ̇ܗ ܠܓܲܒ̣ܪ̈ܝܼܢ: ܘܐܸܬ̇ܬ̇ܚܸܕ݂ ܥܵܟ݂ܵܪ: ܒܲܪ ܟܲܪܡܝܼ: ܒܲܪ ܙܲܒ̣ܕ̇ܝܼ: ܒܲܪ ܙܲܪܚ: ܡ̣ܢ ܫܲܒ̣ܛܵܐ ܕܲܝܗܘܼܕ݂ܵܐ.


text:
ܘܐܸܡܲܪ ܝܼܫܘܿܥ ܠܥܵܟ݂ܵܪ: ܗܲܒ̣ ܪܲܒ̇ܘܼܬ̣ܵܐ ܠܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܘܗܲܒ̣ ܠܹܗ ܬܵܘܕ̇ܝܼܬ̣ܵܐ: ܘܚܵܘܵܐ ܡܸܕܸ̇ܡ ܕܲܥܒܲܕ̇ܬ̇ ܘܠܵܐ ܬܛܲܫܸܐ ܡܹܢܝ.


text:
ܚܙܹܝܬ̣ ܒܒܸܙܬ̣ܵܐ: ܐܲܡ̣ܠܵܐ ܚܕ݂ܵܐ ܒܵܒ̣ܠܵܝܬܵܐ: ܘܫܲܦܝܼܪܵܐ ܗ̄ܘ̣ܵܬ̣: ܘܡܲܐܬܹ̇ܝܢ ܡܲܬ̣ܩܵܠ̈ܝܼܢ ܕܣܹܐܡܵܐ: ܘܠܸܫܵܢܵܐ ܚܲܕ݂ ܕܕܲܗܒ̣ܵܐ: ܕܬ̣ܵܩܹܠ ܚܲܡܫܝܼܢ ܡܲܬ̣ܩܵܠ̈ܝܼܢ ܘܪܸܓܲܬ̣ ܐܸܢܘܿܢ: ܘܢܸܣܒܹ̇ܬ̣ ܐܸܢܘܿܢ: ܘܗܵܐ ܛܡܝܼܪܝܼܢ ܠܝܼ ܒܐܲܪܥܵܐ ܒܡܲܫܟܲܢܝ: ܘܣܹܐܡܵܐ ܡ̣ܢ ܠܬܲܚܬ̇.


text:
ܘܲܢܣܲܒ̣ܘ ܐܸܢܘܿܢ ܡ̣ܢ ܡܲܫܟ̇ܢܹܗ ܘܐܲܝܬ̇ܝܼܘ ܐܸܢܘܿܢ ܠܘܵܬ̣ ܝܼܫܘܿܥ: ܘܲܠܘܵܬ̣ ܟܠܹܗ ܝܼܣܪܵܝܹܠ ܘܣܵܡ̣ ܐܸܢܘܿܢ ܩܕ݂ܵܡ ܡܵܪܝܵܐ.


text:
ܘܕܲܒ̣ܪܹܗ ܝܼܫܘܿܥ ܠܥܵܟ݂ܵܪ ܒܲܪ ܙܲܪܚ. ܘܲܢܣܲܒ̣ ܠܣܹܐܡܵܐ: ܘܠܵܐܡ̣ܠܵܐ: ܘܲܠܸܠܫܵܢܵܐ ܕܕܲܗܒ̣ܵܐ ܘܲܕ݂ܒܲܪ ܠܲܒ̣ܢܵܘ̈ܗܝ: ܘܠܲܒ̣̈ܢܵܬܹܗ: ܘܲܠܬ̣ܵܘܪ̈ܵܘܗܝ: ܘܲܠܚܸܡܪܹ̈ܗ: ܘܲܠܥܵܢܹ̈ܗ: ܘܲܠܡܲܫܟ̇ܢܹܗ: ܘܲܠܟ݂ܠܡܸܕܸ̇ܡ ܕܐܝܼܬ̣ ܠܹܗ: ܘܲܠܟ݂ܠܹܗ ܝܼܣܪܵܝܹܠ ܥܲܡܹܗ: ܘܐܲܣܸܩ ܐܸܢܘܿܢ ܠܥܘܼܡܩܵܐ ܕܥܵܟ݂ܵܪ.


text:
ܘܐܸܡܲܪ ܠܹܗ ܝܼܫܘܿܥ: ܠܡܵܢܵܐ ܕܲܠܲܚܬܵܢܝ: ܢܕܲܠܚܵܟ݂ ܡܵܪܝܵܐ ܒܝܵܘܡܵܐ ܗܵܢܵܐ. ܘܪܲܓ̣ܡܘܼܗܝ ܒܟܹܐܦܹ̈ܐ ܟܠܹܗ ܝܼܣܪܵܝܹܠ: ܠܹܗ ܘܲܠܟ݂ܠ ܕܐܝܼܬ̣ ܠܹܗ: ܘܐܵܘܩܸܕ݂ܘ ܐܸܢܘܿܢ ܒܢܘܼܪܵܐ.


text:
ܘܐܲܩܝܼܡܘ ܥܠܵܘܗܝ ܝܲܓܪܵܐ ܕܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ ܥܕܲܡܵܐ ܠܝܵܘܡܵܢܵܐ. ܘܐܸܬ̇ܬ̇ܢܝܼܚ ܡܵܪܝܵܐ ܡ̣ܢ ܚܡܬ̣ܵܐ ܕܪܘܼܓ̣ܙܹܗ ܡܸܛܠ ܗܵܢܵܐ ܐܸܬ̣ܩܪܝܼ ܫܡܹܗ ܕܐܲܬ̣ܪܵܐ ܗܵܘ̇: ܥܘܼܡܩܵܐ ܕܥܵܟ݂ܵܪ ܥܕܲܡܵܐ ܠܝܵܘܡܵܢܵܐ.


text:
ܘܐܸܡܲܪ ܡܵܪܝܵܐ ܠܝܼܫܘܿܥ: ܠܵܐ ܬܸܕ݂ܚܲܠ: ܘܠܵܐ ܬܙܘܼܥ: ܕܒܲܪ ܥܲܡܵܟ݂ ܠܟ݂ܠܹܗ ܥܲܡܵܐ ܘܲܥܒܸܕ݂ ܩܪܵܒ̣ܵܐ: ܘܲܩܘܼܡ ܣܲܩ ܠܥܵܝ ܡܸܛܠ ܕܐܲܫܠܸܡܬܹ̇ܗ ܒܐܝܼܕܲܝ̈ܟ ܠܡܲܠܟܵܐ ܕܥܵܝ: ܘܲܠܥܲܡܹܗ: ܘܠܲܡܕ݂ܝܼܢ̄ܬܹܗ: ܘܠܲܐܪܥܹܗ.


text:
ܘܲܥܒܸܕ݂ ܠܥܵܝ ܘܲܠܡܲܠܟܵܗ̇: ܐܲܝܟܲܢܵܐ ܕܲܥܒܲܕ̇ܬ̇ ܠܐܝܼܪܝܼܚܘܿ: ܘܲܠܡܲܠܟܵܗ̇ ܒܲܠܚܘܿܕ݂ ܕܹܝܢ ܒܹܝܬ̣ ܘܲܒ̣ܥܝܼܪܵܐ ܒܘܿܙܘ ܠܟ݂ܘܿܢ: ܘܐܲܟ݂ܡܸܢܘ ܠܟ݂ܘܿܢ ܟܡܹܐܢܵܐ ܡ̣ܢ ܒܸܣܬ̇ܪܵܗ̇ ܕܲܡܕ݂ܝܼܢ̄ܬܵܐ.


text:
ܘܩܵܡ ܝܼܫܘܿܥ ܘܟ݂ܠܹܗ ܥܲܡܵܐ ܥܵܒ̣ܕܲܝ̈ ܩܪܵܒ̣ܵܐ ܠܡܸܣܲܩ ܠܥܵܝ. ܘܲܓ̣ܒ̣ܵܐ ܝܼܫܘܿܥ ܬܠܵܬ̣ܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܕܓܲܢ̄ܒܵܪ̈ܝܼܢ ܒܚܲܝ̱ܠܗܘܿܢ: ܘܫܲܕܲܪ ܐܸܢܘܿܢ ܒܠܸܠܝܵܐ.


text:
ܘܦܲܩܸܕ݂ ܐܸܢܘܿܢ: ܘܐܸܡܲܪ ܠܗܘܿܢ: ܚܙܵܘ ܡܵܐ ܕܟ݂ܵܡܢܝܼܢ ܐ̄ܢܬ̇ܘܿܢ ܥܲܠ ܡܕ݂ܝܼܢ̄ܬܵܐ: ܡ̣ܢ ܒܸܣܬ̇ܪܵܗ̇ ܕܲܡܕ݂ܝܼܢ̄ܬܵܐ: ܠܵܐ ܬܲܪܚ̄ܩܘܼܢ ܛܵܒ̣ ܡܸܢܵܗ̇ ܡ̣ܢ ܡܕ݂ܝܼܢ̄ܬܵܐ: ܘܲܗ̤ܘܲܝܬ̇ܘܿܢ ܡܛܲܝܒ̣ܝܼܢ ܟܠܟ݂ܘܿܢ.


text:
ܘܐܸܢܵܐ ܘܥܲܡܵܐ ܕܐܝܼܬ̣ ܥܲܡܝ ܢܸܬ̣ܩܲܪܲܒ̣ ܠܲܡܕ݂ܝܼܢ̄ܬܵܐ: ܘܡܵܐ ܕܲܢܦܲܩ̣ܘ ܠܐܘܼܪܥܲܢ ܐܲܝܟ݂ ܕܲܒ̣ܩܲܕ݂ܡܵܝܬܵܐ: ܗܵܐ ܥܵܪܩܝܼܢ ܚ̄ܢܲܢ ܡ̣ܢ ܩܕ݂ܵܡܲܝܗܘܿܢ.


text:
ܘܢܵܦܩܝܼܢ ܒܵܬ̣ܪܲܢ ܘܪܵܕ݂ܦܝܼܢ ܠܲܢ ܡ̣ܢ ܡܕ݂ܝܼܢ̄ܬܵܐ: ܡܸܛܠ ܕܐܵܡ̇ܪܝܼܢ: ܕܥܵܪܩܝܼܢ ܐܸܢܘܿܢ ܡ̣ܢ ܩܕ݂ܵܡܲܝܢ ܐܲܝܟ݂ ܕܲܒ̣ܩܲܕ݂ܡܵܝܬܵܐ: ܘܲܚܢܲܢ ܗܵܐ ܥܵܪܩܝܼܢ ܚ̄ܢܲܢ ܡ̣ܢ ܩܕ݂ܵܡܲܝܗܘܿܢ.


text:
ܘܐܲܢ̄ܬ̇ܘܿܢ ܩܘܼܡܘ ܡ̣ܢ ܟܡܹܐܢܟ݂ܘܿܢ: ܘܚܘܼܪܒ̇ܘܼܗ̇ ܠܲܡܕ݂ܝܼܢ̄ܬܵܐ: ܘܢܲܫܠ̱ܡܝܼܗ̇ ܡܵܪܝܵܐ ܐܲܠܵܗܟ݂ܘܿܢ ܒܐܝܼܕܲܝ̈ܟ̇ܘܿܢ.


text:
ܘܡܵܐ ܕܐܸܚܲܕ̇ܬ̇ܘܿܢܵܗ̇ ܠܲܡܕ݂ܝܼܢ̄ܬܵܐ: ܐܵܘܩܕ݂ܘܼܗ̇ ܒܢܘܼܪܵܐ: ܐܲܝܟ݂ ܡܸܠܬܹܗ ܕܡܵܪܝܵܐ ܥܒܸܕ݂ܘ: ܘܲܚܙܵܘ ܕܹܝܢ ܕܦܲܩܸܕ̇ܬ̇ܟ݂ܘܿܢ.


text:
ܘܫܲܕܲܪ ܐܸܢܘܿܢ ܝܼܫܘܿܥ: ܘܐܸܙܸܠ̣ܘ ܠܒܹܝܬ̣ ܟܡܹܐܢܵܐ: ܘܝܼܬܸܒ̣ܘ ܒܲܝܢܵܬ̣ ܒܹܝܬ̣ ܐܹܝܠ ܠܥܵܝ: ܡ̣ܢ ܡܲܥ̱ܪܒ̣ܵܝܵܗ̇ ܕܲܡܕ݂ܝܼܢ̄ܬܵܐ: ܘܒ̣ܵܬ̣ ܝܼܫܘܿܥ ܒܠܸܠܝܵܐ ܗܵܘ̇ ܒܓ̣ܵܘ ܥܲܡܵܐ.


text:
ܘܟ݂ܠܗܘܿܢ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ ܕܥܲܡܹܗ: ܣܠܸܩ̣ܘ: ܘܲܩ̣ܪܸܒ̣ܘ ܠܩܘܼܒ̣ܠܵܗ̇ ܕܲܡܕ݂ܝܼܢ̄ܬܵܐ: ܘܲܫܪܵܘ ܡ̣ܢ ܓܲܪܒܝܵܝܵܗ̇ ܕܥܵܝ: ܘܢܲܚܠܵܐ ܐܝܬ̣ ܗ̄ܘ̣ܵܐ ܒܲܝܢܵܬ̣ܗܘܿܢ ܠܥܵܝ.


text:
ܘܲܕ݂ܒܲܪ ܝܼܫܘܿܥ ܚܲܡܫܵܐ ܐܲܠܦ̈ܝܼܢ ܓܲܒ̣ܪ̈ܝܼܢ: ܘܐܵܘܬܸ̇ܒ̣ ܐܸܢܘܿܢ ܒܲܟ݂ܡܹܐܢܵܐ ܒܲܝܢܵܬ̣ ܒܹܝܬ̣ ܐܹܝܠ ܠܥܵܝ: ܡ̣ܢ ܡܲܥܪ̱ܒ̣ܵܝܵܗ̇ ܕܲܡܕ݂ܝܼܢ̄ܬܵܐ.


text:
ܘܥܲܒ̣ܕܹ̇ܗ ܠܥܲܡܹܗ ܘܲܠܟ݂ܠܵܗ̇ ܡܲܫܪܝܼܬܹܗ ܡ̣ܢ ܓܲܪܒ̇ܝܵܝܵܗ̇ ܕܲܡܕ݂ܝܼܢ̄ܬܵܐ: ܘܢܵܛܪ̈ܲܝ ܥܸܩܒ̣ܵܐ ܡ̣ܢ ܡܲܥܪ̱ܒ̣ܵܝܵܗ̇ ܕܲܡܕ݂ܝܼܢ̄ܬܵܐ. ܘܐܸܙܲܠ̣ ܝܼܫܘܿܥ ܒܠܸܠܝܵܐ ܗܵܘ̇ ܒܓ̣ܵܘ ܥܲܡܵܐ.


text:
ܘܟܲܕ݂ ܚܙ̣ܵܐ ܡܲܠܟܵܐ ܕܥܵܝ ܐܸܣܬܲܪܗܲܒ̣ ܘܩܵܡ̣ܘ ܢܦܲܩ̣ܘ ܐ̄ܢܵܫܹܝ̈ܗ̇ ܕܲܡܕ݂ܝܼܢ̄ܬܵܐ ܠܐܘܼܪܥܹܗ ܕܝܼܣܪܵܝܹܠ: ܘܲܗܘ̤ܵܘ ܟܠܹܗ ܥܲܡܵܐ ܕܥܵܝ ܒܲܦܩܲܥܬ̣ܵܐ: ܘܥܲܡܵܐ ܠܵܐ ܝܵܕܲܥ ܗ̄ܘ̣ܵܐ ܕܲܟ݂ܡܹܐܢܵܐ ܐܝܼܬ̣ ܗ̄ܘ̣ܵܐ ܠܗܘܿܢ ܡ̣ܢ ܒܸܣܬ̇ܪܵܗ̇ ܕܲܡܕ݂ܝܼܢ̄ܬܵܐ.


text:
ܘܠܵܐ ܐܸܫܬ̇ܚܲܪ ܐ̄ܢܵܫ ܒܥܵܝ: ܘܲܒ̣ܒܹܬ̣ ܐܹܝܠ: ܕܠܵܐ ܢܦܲܩ̣ܘ ܒܵܬܲܪ ܝܼܣܪܵܝܹܠ. ܘܫܲܒ̣ܩܘܼܗ̇ ܠܲܡܕ݂ܝܼܢ̄ܬܵܐ ܟܲܕ݂ ܦܬ̣ܝܼܚܵܐ: ܘܲܪܕܲܦ̣ܘ ܒܵܬܲܪ ܝܼܣܪܵܝܹܠ.


text:
ܘܐܸܡܲܪ ܡܵܪܝܵܐ ܠܝܼܫܘܿܥ: ܐܲܪܝܼܡ ܒܢܲܝܙܟ݂ܵܐ ܕܒ̣ܐܝܼܕ݂ܵܟ݂ ܥܲܠ ܥܵܝ: ܡܸܛܠ ܕܒ̣ܐܝܼܕܲܝ̈ܟ ܐܲܫܠܸܡ̇ܬܵܗ̇. ܘܐܲܪܝܼܡ ܝܼܫܘܿܥ ܒܢܲܝܙܟ݂ܵܐ ܕܐܲܚܝܼܕ݂ ܗ̄ܘ̣ܵܐ ܒܐܝܼܕܹܗ ܥܲܠ ܡܕ݂ܝܼܢ̄ܬܵܐ.


text:
ܘܲܟ݂ܡܹܐܢܵܐ ܩܵܡ̣ ܡܣܵܪ̱ܗܒ̣ܵܐܝܼܬ̣ ܡ̣ܢ ܕܘܼܟ̇ܬܹܗ: ܘܲܪܗܸܛܘ ܚܦܝܼܛܵܐܝܼܬ̣ ܐܲܝܟ݂ ܡܲܦܢܸܐ ܐܝܼܕ݂ܵܐ. ܘܥܲܠ̣ܘ ܠܲܡܕ݂ܝܼܢ̄ܬܵܐ ܘܐܲܚܕ̇ܘܼܗ̇: ܘܐܸܣܬܲܪܗܲܒ̣ܘ ܘܐܵܘܩܕ݂ܘܼܗ̇ ܠܲܡܕ݂ܝܼܢ̄ܬܵܐ ܒܢܘܼܪܵܐ.


text:
ܘܐܸܬ̣ܦܢܝܼܘ ܐ̄ܢܵܫܵܐ ܕܥܵܝ ܠܒܸܣܬܲܪܗܘܿܢ: ܘܲܚܙܵܘ ܕܣܵܠܹܩ ܬܸܢܵܢܵܐ ܕܲܡܕ݂ܝܼܢ̄ܬ̇ܗܘܿܢ ܥܕܲܡܵܐ ܠܲܫܡܲܝܵܐ: ܘܠܵܐ ܐܵܘܦܝܼܘ ܠܡܸܥܪܲܩ ܠܟ݂ܵܐ ܘܲܠܟ݂ܵܐ. ܘܥܲܡܵܐ ܕܝܼܣܪܵܝܹܠ ܕܥܵܪܹܩ ܗ̄ܘ̣ܵܐ ܒܡܲܕ݂ܒ̇ܪܵܐ: ܐܸܬ̣ܗ̱ܦܲܟ݂ ܥܲܠ ܪ̈ܵܕ݂ܘܿܦܵܘܗܝ.


text:
ܘܝܼܫܘܿܥ ܘܟ݂ܠܹܗ ܝܼܣܪܵܝܹܠ: ܚܙ̣ܵܘ ܕܟܲܒ̣ܫܵܗ̇ ܟܡܹܐܢܵܐ ܠܲܡܕ݂ܝܼܢ̄ܬܵܐ: ܘܲܣܠܸܩ ܬܸܢܵܢܵܗ̇ ܕܲܡܕ݂ܝܼܢ̄ܬܵܐ: ܘܲܗܦܲܟ݂ܘ ܘܲܚܪܲܒ̣ܘ ܐܸܢܘܿܢ ܠܐ̄ܢܵܫܹ̈ܝܗ̇ ܕܥܵܝ.


text:
ܘܗܵܠܹܝܢ ܢܦܲܩ̣ܘ ܡ̣ܢ ܡܕ݂ܝܼܢ̄ܬܵܐ ܠܐܘܼܪ̱ܥܗܘܿܢ: ܘܲܗܘ̣ܵܘ ܠܗܘܿܢ ܐ̄ܢܵܫܹ̈ܝܗ̇ ܕܥܵܝ ܒܲܡܨܲܥܬܹܗ ܕܝܼܣܪܵܝܹܠ: ܘܗܵܠܹܝܢ ܡܸܟܵܐ ܘܗܵܠܹܝܢ ܡܸܟܵܐ. ܘܲܚܪܲܒ̣ܘ ܐܸܢܘܿܢ: ܘܲܣܪܝܼܕ݂ܵܐ ܠܵܐ ܫܒܲܩ̣ܘ ܠܗܘܿܢ.


text:
ܘܟܲܕ݂ ܓܲܡܲܪ ܝܼܣܪܵܝܹܠ ܠܡܸܚܪܲܒ̣ ܠܟ݂ܠܗܘܿܢ ܥܵܡ̇ܘܿܪܹ̈ܝܗ̇ ܕܥܵܝ: ܒܚܲܩ̈ܠܵܬ̣ܵܐ ܘܲܒ̣ܡܲܕ݂ܒ̇ܪܵܐ ܪܵܕ݂ܦܝܼܢ ܗ̄ܘ̣ܵܘ ܠܗܘܿܢ ܘܲܢܦܲܠ̣ܘ ܟܠܗܘܿܢ ܒܦܘܼܡܵܐ ܕܚܲܪܒܵܐ ܥܕܲܡܵܐ ܕܲܓ̣ܡܲܪܘ. ܘܲܗܦܲܟ݂ܘ ܟܠܹܗ ܝܼܣܪܵܝܹܠ ܠܥܵܝ: ܘܚܲܪܒ̣ܵܘܼܗ̇ ܒܦܘܼܡܵܐ ܕܚܲܪܒܵܐ.


text:
ܘܟ݂ܠܗܘܿܢ ܕܲܢܦܲܠ̣ܘ ܒܝܵܘܡܵܐ ܗܵܘ̇: ܡ̣ܢ ܓܲܒ̣ܪܹ̈ܐ ܘܲܥܕܲܡܵܐ ܠܢܸܫܹ̈ܐ ܬܪܸܥܣܲܪ ܐܲܠܦ̈ܝܼܢ: ܟܠܗܘܿܢ ܐ̄ܢܵܫܵܐ ܕܥܵܝ.


text:
ܘܝܼܫܘܿܥ ܠܵܐ ܐܲܗܦܲܟ݂ ܐܝܼܕܹܗ ܕܐܲܪܝܼܡ ܗ̄ܘ̣ܵܐ ܒܢܲܝܙܟ݂ܵܐ: ܥܕܲܡܵܐ ܕܲܚܪܲܒ̣ ܐܸܢܘܿܢ ܠܟ݂ܠܗܘܿܢ ܥܵܡܘܿܪܹ̈ܝܗ̇ ܕܥܵܝ.


text:
ܒܲܠܚܘܿܕ݂ ܒܥܝܼܪܵܐ ܘܒܸܙܬ̣ܵܐ ܕܲܡܕ݂ܝܼܢ̄ܬܵܐ ܗܵܝ̇: ܒܲܙܘ ܠܗܘܿܢ ܒ̈ܢܲܝ ܝܼܣܪܵܝܹܠ: ܐܲܝܟ݂ ܡܸܠܬܹܗ ܕܡܵܪܝܵܐ ܕܦܲܩܸܕ݂ ܠܝܼܫܘܿܥ.


text:
ܘܲܠܡܲܠܟܵܐ ܕܥܵܝ ܙܲܩ̣ܦܹܗ ܥܲܠ ܩܲܝܣܵܐ: ܥܕܲܡܵܐ ܠܙܲܒ̣ܢܵܐ ܕܪܲܡܫܵܐ. ܘܟܲܕ݂ ܥܸܪܒܲܬ̤ ܫܸܡܫܵܐ: ܦ̣ܩܲܕ݂ ܝܼܫܘܿܥ ܘܐܲܚܬ̣ܘܼܗ̇ ܠܲܫܠܲܕܵܐ ܡ̣ܢ ܩܲܝܣܵܐ: ܘܐܲܪܡ̱ܝܘܼܗ̇ ܒܡܲܥܠܵܢܵܐ ܕܬܲܪܥܵܐ ܕܲܡܕ݂ܝܼܢ̄ܬܵܐ: ܘܐܲܩܝܼܡܘ ܥܠܵܘܗܝ ܝܲܓܪܵܐ ܕܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ ܥܕܲܡܵܐ ܠܝܵܘܡܵܢܵܐ.


text:
ܐܲܝܟ݂ ܕܦܲܩܸܕ݂ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ ܠܲܒ̣̈ܢܲܝ ܝܼܣܪܵܝܹܠ: ܐܲܝܟ݂ ܕܲܟ݂ܬ̣ܝܼܒ̣ ܒܣܸܦܪܵܐ ܕܢܵܡܘܿܣܵܐ ܕܡܘܼܫܹܐ: ܡܲܕ݂ܒ̇ܚܵܐ ܕܟܹܐܦܹ̈ܐ ܫܠܲܡ̱ܠ̈ܡܵܬ̣ܵܐ: ܕܠܵܐ ܢܸܦܲܠ ܥܠܲܝܗܹܝܢ ܦܲܪܙܠܵܐ: ܘܩܲܪܸܒ̣ܘ ܥܠܵܘܗܝ ܝܲܩ̈ܕܹ̇ܐ ܫܲܠܡܹ̈ܐ ܠܡܵܪܝܵܐ: ܘܕܲܒܲܚܘ ܕܸܒ̣̈ܚܵܬ̣ܵܐ.


text:
ܘܲܟ݂ܬܲܒ̣ ܬܲܡܵܢ ܥܲܠ ܟܹܐܦܹ̈ܐ ܗܵܠܹܝܢ ܕܡܲܕ݂ܒ̇ܚܵܐ: ܦܲܪܫܲܓ̣ܢܵܐ ܕܢܵܡܘܿܣܹܗ ܕܡܘܼܫܹܐ: ܕܲܟ݂ܬܲܒ̣ ܩܕ݂ܵܡ ܒ̈ܢܲܝ ܝܼܣܪܵܝܹܠ.


text:
ܘܟ݂ܠܹܗ ܝܼܣܪܵܝܹܠ: ܘܩܲܫܝܼܫܵܘ̈ܗܝ: ܘܣܵܦܪ̈ܵܘܗܝ: ܘܕܲܝܵܢܵܘ̈ܗܝ: ܩܵܝ̇ܡܝܼܢ ܡܸܟܵܐ ܘܡܸܟܵܐ: ܡ̣ܢ ܬܪ̈ܲܝܗܘܿܢ ܣܸܛܪܹ̈ܝܗ̇ ܕܩܹܒ̣ܘܿܬ̣ܵܐ: ܠܘܼܩܒܲܠ ܟܵܗܢܹ̈ܐ ܘܠܹܘܵܝܹ̈ܐ ܕܲܫܩܝܼܠܝܼܢ ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ ܐܲܝܟ݂ ܒܘܼܟ݂ܢܹ̈ܐ. ܘܗܵܟ݂ܘܵܬ̣ ܥܵܡܘܿܪܹ̈ܐ ܦܸܠܓ̇ܗܘܿܢ ܠܘܼܩܒܲܠ ܛܘܼܪܵܐ ܕܓܲܪܙܝܼܡ: ܘܦܸܠܓܗܘܿܢ ܠܘܼܩܒܲܠ ܛܘܼܪܵܐ ܕܲܓ̣ܒܸܠ: ܐܲܝܟܲܢܵܐ ܕܦܲܩܸܕ݂ ܡܘܼܫܹܐ ܥܲܒ̣ܕܹܗ ܕܡܵܪܝܵܐ: ܠܲܡܒܲܪܵܟ݂ܘܼ ܠܝܼܣܪܵܝܹܠ ܐܲܝܟ݂ ܕܡ̣ܢ ܩܕ݂ܝܼܡ.


text:
ܘܡ̣ܢ ܒܵܬܲܪܟܸ̇ܢ ܩ̣ܪܵܐ ܝܼܫܘܿܥ ܟܠܗܘܿܢ ܦܸܬ̣ܓ̣ܵܡܵܘ̈ܗܝ ܕܢܵܡܘܿܣܵܐ: ܒܘܼܪ̈ܟܵܬ̣ܵܐ ܘܠܵܘ̈ܛܵܬ̣ܵܐ ܟܠܗܹܝܢ ܕܲܟ݂ܬ̣ܝܼܒ̣ܵܢ ܒܣܸܦܪܵܐ ܕܢܵܡܘܿܣܵܐ.


text:
ܠܵܐ ܫܒܲܩ ܚܕ݂ܵܐ ܡܸܠܬܵܐ ܡ̣ܢ ܟܠ ܕܦܲܩܸܕ݂ ܡܘܼܫܹܐ ܕܠܵܐ ܩ̣ܪܵܐ ܝܼܫܘܿܥ ܩܕ݂ܵܡ ܟܠܵܗ̇ ܟܢܘܼܫܬܵܐ ܕܝܼܣܪܵܝܹܠ: ܘܲܩܕ݂ܵܡ ܢܸܫܹ̈ܐ: ܘܲܩܕ݂ܵܡ ܛܠܵܝܹ̈ܐ: ܘܲܩܕ݂ܵܡ ܬܵܘܬܵܒ̣̈ܐ ܕܒܲܝܢܵܬ̣ܗܘܿܢ.


text:
ܘܟܲܕ݂ ܫ̣ܡܲܥܘ ܟܠܗܘܿܢ ܡܲܠ̈ܟܹ̇ܐ ܕܐܝܼܬ̣ ܒܥܸܒ̣ܪܵܐ ܕܝܘܿܪܕ̇ܢܵܢ: ܒܛܘܼܪܹ̈ܐ ܘܲܒ̣ܦܲܩ̈ܥܵܬ̣ܵܐ: ܘܲܒ̣ܟ݂ܠܗܘܿܢ ܣܦܵܪ̈ܵܘܗܝ ܕܝܲܡܵܐ ܪܲܒܵܐ ܕܠܘܼܩܒܲܠ ܠܸܒ̣ܢܵܢ: ܚܹܝܬ̣ܵܝܹ̈ܐ: ܘܐܵܡܘܿܪ̈ܵܝܹܐ: ܘܲܟ݂ܢܲܥ̈ܢܵܝܹܐ: ܘܦܲܪ̈ܙܵܝܹܐ: ܘܚܵܘܵܝܹ̈ܐ: ܘܝܵܒ̣̈ܘܿܣܵܝܹܐ.


text:
ܘܲܥ̣ܒܲܕ݂ܘ ܐܵܦ ܗܸܢܘܿܢ ܒܲܥܪܝܼܡܘܼܬ̣ܵܐ: ܘܐܸܙܲܠ̣ܘ ܐܸܙܕܵܘܲܕ݂ܘ. ܘܐܲܪܡܝܼܘ ܣܲܩܹ̈ܐ ܒܠܵܝܹ̈ܐ ܥܲܠ ܚܸܡ̱ܪ̈ܗܘܿܢ: ܘܙܸܩܹ̈ܐ ܕܚܲܡܪܵܐ ܕܲܒ̣̈ܠܵܝܵܢ: ܘܲܡܒܲܙ̈ܥܵܢ ܘܲܡܨܲܪ̈ܪܵܢ.


text:
ܘܲܡܣܵܢܹ̈ܐ ܕܲܒ̣̈ܠܵܝܑܝܼܢ ܘܛܲܪ̈ܡܵܣܝܵܬ̣ܵܐ ܣܐܝܼܢܝܼܢ ܗ̄ܘ̣ܵܘ ܒܪܸ̈ܓ̣ܠܲܝܗܘܿܢ: ܘܢܲܚ̈ܬܹ̇ܐ ܒ̈ܠܵܝܹܐ ܠܒ̣ܝܼܫܝܼܢ ܗ̄ܘ̣ܵܘ. ܘܠܲܚܡܵܐ ܕܲܙܘܵܕܲܝ̈ܗܘܿܢ ܝܲܒܸ̇ܫܘ: ܘܲܗܘ̣ܵܐ ܠܹܗ ܦܲܓܘܼܪܵܐ.


text:
ܘܐܸܬ̣ܵܘ ܠܘܵܬ̣ ܝܼܫܘܿܥ ܠܡܲܫܪܝܼܬ̣ܵܐ ܠܓܲܠܓܵܠܵܐ: ܘܐܸܡܲܪܘ ܠܹܗ ܘܠܲܕ݂ܒܹܝܬ̣ ܝܼܣܪܵܝܹܠ: ܡ̣ܢ ܐܲܬ̣ܪܵܐ ܪܲܚܝܼܩܵܐ ܐܸܬܲܝܢ: ܗܵܫܵܐ ܗܲܒ̣ܘ ܠܲܢ ܝܲܡܝܼܢܵܐ.


text:
ܘܐܸܡܲܪܘ ܠܹܗ: ܡ̣ܢ ܐܲܬ̣ܪܵܐ ܕܪܲܚܝܼܩ ܛܵܒ̣ ܐܸܬ̣ܵܘ ܥܲܒ̣ܕܲܝ̈ܟ: ܠܲܫܡܹܗ ܕܡܵܪܝܵܐ ܐܲܠܵܗܵܟ݂. ܡܸܛܠ ܕܲܫ̣ܡܲܥܢ ܫܡܹܗ ܘܟ݂ܠܡܸܕܸ̇ܡ ܕܲܥܒܲܕ݂ ܒܡܸܨܪܹܝܢ.


text:
ܘܟ݂ܠ ܕܲܥܒܲܕ݂ ܠܲܬ̣ܪ̈ܲܝܗܘܿܢ ܡܲܠ̈ܟܹ̇ܐ ܕܐܵܡܘܿܪ̈ܵܝܹܐ ܕܲܒ̣ܥܸܒ̣ܪܵܐ ܕܝܘܿܪܕ̇ܢܵܢ: ܠܣܝܼܚܘܿܢ ܡܲܠܟܵܐ ܕܚܸܫܒ̇ܘܿܢ: ܘܲܠܥܘܿܓ̣ ܡܲܠܟܵܐ ܕܡܲܬ̣ܢܝܢ: ܕܝܵܬܹܒ̣ ܗ̄ܘ̣ܵܐ ܒܥܸܣܬ̇ܪܘܼܬ̣.


text:
ܘܐܸܡܲܪܘ ܠܲܢ ܩܲܫ̈ܝܼܫܲܢ: ܘܟ݂ܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܲܢ: ܣܲܒ̣ܘ ܥܲܡܟ݂ܘܿܢ ܙܘܵܕܹ̈ܐ ܠܐܘܼܪܚܵܐ ܘܙܸܠܘ ܠܐܘܼܪܥ̱ܗܘܿܢ: ܘܐܸܡܲܪܘ ܠܗܘܿܢ ܕܥܲܒ̣ܕܲܝ̈ܟ̇ܘܿܢ ܚܢܲܢ: ܡܸܟܹ̇ܝܠ ܗܲܒ̣ܘ ܠܲܢ ܝܲܡܝܼܢܵܐ.


text:
ܘܐܸܡܲܪܘ ܠܝܼܫܘܿܥ: ܗܵܢܵܐ ܠܲܚܡܲܢ ܟܲܕ݂ ܚܲܡܝܼܡ ܐܸܙܕܵܘܲܕ݂ܢܵܝܗܝ ܡ̣ܢ ܒܵـ̈ـܬܹ̇ܝܢ: ܒܝܵܘܡܵܐ ܕܲܢܦܲܩ̄ܢ ܠܡܹܐܬ̣ܵܐ ܠܘܵܬ̣ܟ݂ܘܿܢ: ܘܗܵܫܵܐ ܗܵܐ ܝܼܒܸܫ ܘܲܗܘ̤ܵܐ ܦܲܓܘܼܪܵܐ.


text:
ܘܗܵܠܹܝܢ ܙܸܩܹ̈ܐ ܕܚܲܡܪܵܐ: ܡܠܲܝܢ ܐܸܢܹܝܢ ܟܲܕ݂ ܚܲܕ݂ܬ̣ܵܢ: ܘܗܵܐ ܐܸܬ̣ܒ̇ܙܲܥ. ܘܗܵܠܹܝܢ ܢܲܚ̈ܬܲܝܢ ܘܲܡܣܵـ̈ـܢܲܝ̈ܢ: ܟܲܕ݂ ܚܲܕ݂ܬ̣̈ܝܼܢ ܢܣܲܒ̣̄ܢ ܐܸܢܘܿܢ ܠܲܢ: ܘܗܵܐ ܒܠܝܼܘ: ܡܸܛܠ ܕܛܵܒ̣ ܣܲܓܝܼܐܵܐ ܗ̄ܘ̣ܵܬ̣ ܐܘܼܪܚܵܐ.


text:
ܘܲܥܒܲܕ݂ ܠܗܘܿܢ ܝܼܫܘܿܥ ܫܠܵܡܵܐ: ܘܝܲܗ̄ܒ̣ ܠܗܘܢ ܝܲܡܝܼܢܵܐ ܠܚܲܝܲܝ̈ܗܘܿܢ: ܘܝܼܡܵܘ ܠܗܘܿܢ ܪܵܘ̱ܪ̈ܒ̣ܵܢܹܐ ܕܲܟ݂ܢܘܼܫܬܵܐ.


text:
ܘܡ̣ܢ ܒܵܬܲܪ ܬܠܵܬ̣ܵܐ ܝܵܘ̈ܡܝܼܢ: ܡ̣ܢ ܒܵܬܲܪ ܕܝܲܗ̄ܒ̣ܘ ܠܗܘܿܢ ܝܲܡܝܼܢܵܐ: ܫ̣ܡܲܥܘ ܕܩܲܪܝ̣ܒ̣ܝܼܢ ܐܸܢܘܿܢ ܠܗܘܿܢ: ܘܒܲܝܢܵܬ̣ܗܘܿܢ ܫܪܹܝܢ.


text:
ܘܲܫܩܲܠܘ ܒ̈ܢܲܝ ܝܼܣܪܵܝܹܠ: ܘܐܸܬ̣ܵܘ ܠܩܘܼܪ̈ܝܼܗܘܿܢ ܒܝܵܘܡܵܐ ܕܲܬ̣ܠܵܬ̣ܵܐ: ܘܲܫܡܵܗܹ̈ܐ ܕܩܘܼܪ̈ܝܼܗܘܿܢ: ܓܸܒ̣ܥܘܿܢ: ܘܲܟ݂ܦܝܼܪܵܐ: ܘܥܝܼܪܘܼܬ̣: ܘܩܘܼܪܝܲܬ̣ ܢܲܥܪܝܼܢ.


text:
ܘܠܵܐ ܩܲܛܸܠܘ ܐܸܢܘܿܢ ܒ̈ܢܲܝ ܝܼܣܪܵܝܹܠ: ܡܸܛܠ ܕܝܼܡܵܘ ܠܗܘܿܢ ܪܵܘ̱ܪ̈ܒ̣ܵܢܹܐ ܕܲܟ݂ܢܘܼܫܬܵܐ ܒܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܘܪܵܛܢܝܼܢ ܗ̄ܘ̣ܵܘ ܘܪܵܝܒ̇ܝܼܢ ܟܠܵܗ̇ ܟܢܘܼܫܬܵܐ ܥܲܠ ܪܵܘ̱ܪ̈ܒ̣ܵܢܹܐ.


text:
ܘܐܵܡ̇ܪܝܼܢ ܪܵܘ̱ܪ̈ܒ̣ܵܢܹܐ ܕܲܟ݂ܢܘܼܫܬܵܐ: ܚܢܲܢ ܝܼܡܲܝܢ ܠܗܘܿܢ ܒܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܡܸܟܹ̇ܝܠ ܠܵܐ ܡܸܫܟ̇ܚܝܼܢܲܢ ܠܡܲܗܵܪܘܼ ܐܸܢܘܿܢ.


text:
ܗܵܟܲܢܵܐ ܕܹܝܢ ܥܵܒ̣ܕ̇ܝܼܢ ܚ̄ܢܲܢ ܘܡܲܚܹ̇ܝܢ ܚ̄ܢܲܢ ܠܗܘܿܢ: ܕܠܵܐ ܢܸܗܘܹܐ ܥܠܲܝܢ ܪܘܼܓ̣ܙܵܐ: ܡܸܛܠ ܡܵܘܡܵܬ̣ܵܐ ܕܝܼܡܲܢ ܠܗܘܿܢ.


text:
ܘܐܵܡ̇ܪܝܼܢ ܪܵܘ̱ܪ̈ܒ̣ܵܢܹܐ ܠܲܒ̣̈ܢܲܝ ܝܼܣܪܵܝܹܠ: ܢܸܚܘܿܢ: ܘܢܸܗܘܘܿܢ ܠܵܩܛܝܼܢ ܩܲܝܣܹ̈ܐ: ܘܡܵܠܹ̇ܝܢ ܡܲـ̈ـܝܵܐ ܠܟ݂ܠܵܗ̇ ܟܢܘܼܫܬܵܐ. ܘܲܗܘ̤ܵܘ ܠܵܩܛܲܝ̈ ܩܲܝܣܹ̈ܐ ܘܡܵܠܲܝ̈ ܡܲـ̈ـܝܵܐ ܠܲܟ݂ܢܘܼܫܬܹ̇ܗ ܕܡܵܪܝܵܐ ܥܕܲܡܵܐ ܠܝܵܘܡܵܢܵܐ: ܐܲܝܟܲܢܵܐ ܕܐܸܡܲܪܘ ܠܗܘܿܢ ܪܵܘ̱ܪ̈ܒ̣ܵܢܹܐ.


text:
ܘܲܩ̣ܪܵܐ ܐܸܢܘܿܢ ܝܼܫܘܿܥ ܘܐܸܡܲܪ ܠܗܘܿܢ: ܠܡܵܢܵܐ ܢܟ݂ܠܬ̇ܘܿܢܵܢ ܘܐܸܡܲܪܬ̇ܘܿܢ ܠܲܢ ܕܛܵܒ̣ ܪܲܚܝܼܩܝܼܢ ܚ̄ܢܲܢ ܡܸܢܟ݂ܘܿܢ: ܘܗܵܐ ܠܘܵܬܲܢ ܥܵܡ̇ܪܝܼܢ ܐ̄ܢܬ̇ܘܿܢ.


text:
ܡܸܟܹ̇ܝܠ ܬܸܗܘܘܿܢ ܠܝܼܛܝܼܢ: ܘܠܵܐ ܢܸܥܢܲܕ݂ ܡܸܢܟ݂ܘܿܢ ܓܲܒ̣ܪܵܐ ܠܵܩܹ̇ܛ ܩܲܝܣܹ̈ܐ ܘܡܵܠܹ̇ܐ ܡܲـ̈ـܝܵܐ ܠܒܲܝܬܹ̇ܗ ܕܐܲܠܵܗܵܐ.


text:
ܘܲܥܢ̣ܵܘ ܘܐܸܡܲܪܘ ܠܝܼܫܘܿܥ: ܡܸܫܬ̇ܡܵܥܘܼ ܐܸܫܬ̇ܡܲܥ ܠܥܲܒ̣ܕܲܝ̈ܟ ܡܸܕܸ̇ܡ ܕܦܲܩܸܕ݂ ܡܵܪܝܵܐ ܐܲܠܵܗܵܟ݂ ܠܡܘܼܫܹܐ ܥܲܒ̣ܕܹ̇ܗ: ܠܡܸܬܲܠ ܠܟ݂ܘܿܢ ܟܠܵܗ̇ ܐܲܪܥܵܐ: ܘܲܠܡܵܘܒܵܕ݂ܘ ܠܟ݂ܠܗܘܿܢ ܥܵܡܘܿܪܹ̈ܝܗ̇ ܕܐܲܪܥܵܐ ܡ̣ܢ ܩܕ݂ܵܡܲܝܟ̇ܘܿܢ. ܘܲܕ݂ܚܸܠ̄ܢ ܛܵܒ̣ ܡ̣ܢ ܢܲܦ̮ܫܲܢ ܘܲܥܒܲܕ̄ܢ ܗܵܟܲܢܵܐ.


text:
ܘܲܥܒܲܕ݂ ܐܸܢܘܿܢ ܝܼܫܘܿܥ ܒܹܗ ܒܝܵܘܡܵܐ ܗܵܘ̇: ܠܵܩܛܲܝ̈ ܩܲܝܣܹ̈ܐ: ܘܡܵܠܲܝ̈ ܡܲـ̈ـܝܵܐ ܠܲܟ݂ܢܘܼܫܬܵܐ ܘܲܠܡܲܕ݂ܒ̇ܚܹܗ ܕܡܵܪܝܵܐ ܥܕܲܡܵܐ ܠܝܵܘܡܵܢܵܐ: ܒܐܲܬ̣ܪܵܐ ܕܨܵܒܹ̇ܐ ܡܵܪܝܵܐ.


text:
ܘܟܲܕ݂ ܫ̣ܡܲܥ ܐܲܕ݂ܘܿܢܝܼܨܕܸܩ ܡܲܠܟܵܐ ܕܐܘܿܪܸܫܠܸܡ: ܕܟܲܒ̣ܫܵܗ̇ ܝܼܫܘܿܥ ܠܥܵܝ ܘܚܲܪܒܵܗ̇: ܐܲܝܟܲܢܵܐ ܕܲܥ̣ܒܲܕ݂ ܠܐܝܼܪܝܼܚܘܿ ܘܲܠܡܲܠܟܵܗ̇: ܗܵܟܲܢܵܐ ܥ̣ܒܲܕ݂ ܠܥܵܝ ܘܲܠܡܲܠܟܵܗ̇: ܘܕܲܫܠܸܡܘ ܥܵܡܘܿܪܹ̈ܝܗ̇ ܕܓܸܒ̣ܥܘܿܢ ܥܲܡ ܝܼܣܪܵܝܹܠ ܘܲܗܘ̤ܵܘ ܒܲܝܢܵܬ̣ܗܘܿܢ.


text:
ܕܚܸܠ ܛܵܒ̣: ܡܸܛܠ ܕܲܡܕ݂ܝܼܢ̄ܬܵܐ ܗ̄ܝ̣ ܪܲܒ̇ܬ̣ܵܐ ܓܸܒ̣ܥܘܿܢ: ܐܲܝܟ݂ ܚܕ݂ܵܐ ܡ̣ܢ ܡܕ݂ܝܼ̈ܢܵܬ̣ܵܐ ܕܡܲܠܟ̇ܘܼܬ̣ܵܐ. ܘܪܲܒܵܐ ܗ̄ܘ̣ܵܬ̣ ܡ̣ܢ ܥܵܝ: ܘܟ݂ܠܗܘܿܢ ܓܲܒ̣ܪܹ̈ܝܗ̇ ܓܲܢ̄ܒܵܪ̈ܝܼܢ ܗ̄ܘ̣ܵܘ.


text:
ܘܫܲܕܲܪ ܐܲܕ݂ܘܿܢܝܼܨܕܸܩ ܡܲܠܟܵܐ ܕܐܘܿܪܸܫܠܸܡ ܠܘܵܬ̣ ܗܘܿܗܵܡ ܡܲܠܟܵܐ ܕܚܸܒ̣ܪܘܿܢ: ܘܲܠܘܵܬ̣ ܒܲܪܐܵܢ ܡܲܠܟܵܐ ܕܝܲܪܡܘܼܬ̣: ܘܲܠܘܵܬ̣ ܢܵܦܝܼܥ ܡܲܠܟܵܐ ܕܲܠܟ݂ܝܼܫ: ܘܲܠܘܵܬ̣ ܕܵܒ̣ܝܼܪ ܡܲܠܟܵܐ ܕܥܸܓ̣ܠܘܿܢ.


text:
ܘܲܫܠܲܚ ܠܗܘܿܢ: ܕܣܲܩܘ ܠܘܵܬ̣ܝ ܘܲܗܘ̤ܵܘ ܠܝܼ ܥܸܕ݂ܪܵܐ: ܘܢܸܬ̣ܟܲܬܲܫ ܥܲܡ ܓܸܒ̣ܥܘܿܢ: ܡܸܛܠ ܕܐܲܫܠ̱ܡܲܬ̤ ܠܵܗ̇ ܥܲܡ ܝܼܫܘܿܥ: ܘܥܲܡ ܝܼܣܪܵܝܹܠ.


text:
ܘܐܸܬ̣ܟܲܢܲܫܘ ܘܲܣܠܸܩܘ ܚܲܡܫܵܐ ܡܲܠܟܲܝ̈ܗܘܿܢ ܕܐܵܡܘܿܪ̈ܵܝܹܐ: ܡܲܠܟܵܐ ܕܐܘܿܪܸܫܠܸܡ: ܘܡܲܠܟܵܐ ܕܚܸܒ̣ܪܘܿܢ: ܘܡܲܠܟܵܐ ܕܝܲܪܡܘܼܬ̣: ܘܡܲܠܟܵܐ ܕܲܠܟ݂ܝܼܫ: ܘܡܲܠܟܵܐ ܕܥܸܓ̣ܠܘܿܢ: ܗܸܢܘܿܢ ܘܟ݂ܠܗܹܝܢ ܡܲܫ̱ܪ̈ܝܵܬ̣ܗܘܿܢ. ܘܲܫܪܵܘ ܥܲܠ ܓܸܒ̣ܥܘܿܢ: ܘܲܥܒܲܕ݂ܘ ܥܲܡܵܗ̇ ܩܪܵܒ̣ܵܐ.


text:
ܘܫܲܕܲܪܘ ܐ̄ܢܵܫܵܐ ܕܓܸܒ̣ܥܘܿܢ ܠܘܵܬ̣ ܝܼܫܘܿܥ ܠܡܲܫܪܝܼܬ̣ܵܐ ܠܓܲܠܓܵܠܵܐ ܘܐܸܡܲܪܘ ܠܹܗ: ܠܵܐ ܬܲܪܫܸܠ ܐܝܼܕܲܝ̈ܟ ܡ̣ܢ ܥܲܒ̣ܕܲܝ̈ܟ: ܡܸܛܠ ܕܐܸܬ̣ܟܲܢܲܫܘ ܥܠܲܝܢ ܟܠܗܘܿܢ ܡܲܠܟܲܝ̈ܗܘܿܢ ܕܐܵܡܘܿܪ̈ܵܝܹܐ ܕܥܵܡ̇ܪܝܼܢ ܒܛܘܼܪܵܐ.


text:
ܘܐܸܡܲܪ ܡܵܪܝܵܐ ܠܝܼܫܘܿܥ: ܠܵܐ ܬܸܕ݂ܚܲܠ ܡܸܢܗܘܿܢ: ܡܸܛܠ ܕܒ̣ܐܝܼܕܲܝ̈ܟ ܐܲܫ̱ܠܡܹ̇ܬ̣ ܐܸܢܘܿܢ: ܘܚܲܕ݂ ܡܸܢܗܘܿܢ ܡܸܫܟܲܚ ܠܲܡܩܵܡ ܩܕ݂ܵܡܲܝܟ.


text:
ܘܕܲܠܲܚ ܐܸܢܘܿܢ ܡܵܪܝܵܐ ܩܕ݂ܵܡ ܝܼܣܪܵܝܹܠ: ܘܲܡ̣ܚܵܘ ܐܸܢܘܿܢ ܡܚܘܿܬ̣ܵܐ ܪܲܒ̇ܬ̣ܵܐ ܒܓܸܒ̣ܥܘܿܢ ܕܒܹܝܬ̣ ܚܵܘܪܵܢ: ܘܲܪܕܲܦܘ ܐܸܢܘܿܢ ܒܐܘܼܪܚܵܐ ܕܡܲܣܩܵܢܵܐ ܕܒܹܝܬ̣ ܚܵܘܪܵܢ: ܘܲܚܪܲܒ̣ܘ ܐܸܢܘܿܢ ܥܕܲܡܵܐ ܠܥܵܩܵܪ: ܘܲܥܕܲܡܵܐ ܠܡܵܩܵܪ.


text:
ܘܟܲܕ݂ ܥܪܲܩ̣ܘ ܡ̣ܢ ܩܕ݂ܵܡ ܝܼܣܪܵܝܹܠ: ܘܢܵܚܬ̇ܝܼܢ ܗ̄ܘ̣ܵܘ ܒܡܲܚܲܬ̇ܬ̣ܵܐ ܕܒܹܝܬ̣ ܚܵܘܪܵܢ: ܘܡܵܪܝܵܐ ܫܕ݂ܵܐ ܥܲܠܝܗܘܿܢ ܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ ܡ̣ܢ ܫܡܲܝܵܐ: ܥܕܲܡܵܐ ܠܥܵܩܵܪ ܘܡܝܼܬ̣ܘ. ܘܣܲܓ̇ܝܼܐܝܼܢ ܗ̄ܘ̣ܵܘ ܕܡܝܼܬ̣ܘ ܒܟܹܐܦܹ̈ܐ ܕܒܲܪܕ݂ܵܐ: ܡ̣ܢ ܗܵܢܘܿܢ ܕܲܚܪܲܒ̣ܘ ܒ̈ܢܲܝ ܝܼܣܪܵܝܹܠ ܒܚܲܪܒܵܐ.


text:
ܗܵܝܕܹ̇ܝܢ ܡܲܠܸܠ̣ ܝܼܫܘܿܥ ܩܕ݂ܵܡ ܡܵܪܝܵܐ: ܒܝܵܘܡܵܐ ܕܐܲܫܠܸܡ ܡܵܪܝܵܐ ܠܐܵܡܘܿܪ̈ܵܝܹܐ ܩܕ݂ܵܡ ܝܼܣܪܵܝܹܠ. ܘܐܸܡܲܪ ܝܼܫܘܿܥ ܩܕ݂ܵܡ ܒ̈ܢܲܝ ܝܼܣܪܵܝܹܠ: ܫܸܡܫܵܐ ܒܓܸܒ̣ܥܘܿܢ ܟܲܬܲܪ: ܘܐܲܢ̄ܬ̇ ܣܲܗܪܵܐ ܒܲܦܩܲܥܬ̣ܵܐ ܕܐܲܝܠܘܿܢ.


text:
ܘܟܲܬܲܪ ܫܸܡܫܵܐ: ܘܣܲܗܪܵܐ ܩܵܡ: ܥܕܲܡܵܐ ܕܐܸܬ̣ܦܪܲܥ ܥܲܡܵܐ ܡ̣ܢ ܒܥܸܠܕ̇ܒ̣ܵܒ̣ܵܘ̈ܗܝ: ܘܗܵܐ ܟܬ̣ܝܼܒ̣ ܒܣܸܦܪܵܐ ܕܬܸܫ̈ܒ̇ܚܵܬ̣ܵܐ: ܘܩܵܡ̣ ܫܸܡܫܵܐ ܒܦܸܠܓ̇ܘܼܬ̣ ܫܡܲܝܵܐ: ܘܠܵܐ ܣܲܪܗܸܒ̣ ܠܡܸܥܪܲܒ̣: ܘܲܗܘ̤ܵܐ ܐܲܝܟ݂ ܝܵܘܡܵܐ ܫܲܠܡܵܐ.


text:
ܘܠܵܐ ܗܘ̤ܵܐ ܐܲܝܟ݂ ܝܵܘܡܵܐ ܗܵܘ̇ ܩܕ݂ܵܡܵܘܗܝ ܐܵܘ ܒܵܬ̣ܪܹܗ: ܐܲܝܟܲܢܵܐ ܕܲܫ̣ܡܲܥ ܡܵܪܝܵܐ ܒܩܵܠܹܗ ܕܐ̄ܢܵܫ: ܡܸܛܠ ܕܡܵܪܝܵܐ ܥܵܒܹܕ݂ ܗ̄ܘ̣ܵܐ ܩܪܵܒ̣ܵܐ ܠܝܼܣܪܵܝܹܠ.


text:
ܘܐܸܡܲܪ ܝܼܫܘܿܥ: ܥܲܓܸ̇ܠܘ ܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ: ܘܐܲܪܡܵܘ ܥܲܠ ܬܲܪܥܵܗ̇ ܕܲܡܥܲܪܬ̣ܵܐ: ܘܲܫܒ̣ܘܿܩܘ ܬܲܡܵܢ ܓܲܒ̣ܪܹ̈ܐ ܕܢܸܛܪܘܿܢ ܐܸܢܘܿܢ.


text:
ܐܲܢ̄ܬ̇ܘܿܢ ܕܹܝܢ ܠܵܐ ܬܩܘܼܡܘܼܢ: ܐܸܠܵܐ ܪܕ݂ܘܿܦܘ ܒܵܬܲܪ ܒܥܸܠܕ̇ܒ̣ܵܒܲܝ̈ܟ̇ܘܿܢ ܘܐܲܕ݂ܪܸܟ݂ܘ ܐܸܢܘܿܢ ܘܠܵܐ ܬܸܫܒ̇ܩܘܼܢ ܐܸܢܘܿܢ ܕܢܸܥܠܘܿܢ ܠܲܡܕ݂ܝܼܢ̄ܬܵܐ: ܡܸܛܠ ܕܐܲܫܠܸܡ ܐܸܢܘܿܢ ܡܵܪܝܵܐ ܐܲܠܵܗܟ݂ܘܿܢ ܒܐܝܼܕܲܝ̈ܟ̇ܘܿܢ.


text:
ܘܟܲܕ݂ ܓܲܡܲܪ ܝܼܫܘܿܥ ܘܲܒ̣̈ܢܲܝ ܝܼܣܪܵܝܹܠ ܠܡܸܚܪܲܒ̣ ܐܸܢܘܿܢ ܚܲܪܒܵܐ ܪܲܒ̇ܬ̣ܵܐ: ܥܕܲܡܵܐ ܕܲܓ̣ܡܲܪܘ: ܘܲܣܪܝܼܕ݂ܵܐ ܠܵܐ ܐܸܫܬ̇ܚܲܪ ܡܸܢܗܘܿܢ: ܘܐܲܥܸܠܘ ܠܗܵܢܘܿܢ ܡܲܘ̈ܝܼܕܹܐ ܕܓܸܒ̣ܥܘܿܢ ܠܟܲܪܟ݂ܗܘܿܢ.


text:
ܗܵܝܕܹ̇ܝܢ ܗܦܲܟ݂ ܟܠܹܗ ܥܲܡܵܐ ܠܡܲܫܪܝܼܬ̣ܵܐ ܠܘܵܬ̣ ܝܼܫܘܿܥ ܠܡܵܩܵܪ ܒܲܫܠܵܡܵܐ: ܘܠܵܐ ܐܲܗܲܪܘ ܡ̣ܢ ܕܒܹܝܬ̣ ܝܼܣܪܵܝܹܠ ܓܒܲܪ ܒܠܸܫܵܢܹܗ.


text:
ܘܲܥܒܲܕ݂ܘ ܐܲܝܟ݂ ܕܐܸܡܲܪ ܠܗܘܿܢ ܝܼܫܘܿܥ: ܘܐܲܦܸܩܘ ܠܘܵܬܹܗ ܠܚܲܡ̈ܫܵܬܲܝܗܘܿܢ ܡܲܠ̈ܟܹ̇ܐ ܗܵܠܹܝܢ ܡ̣ܢ ܡܥܲܪܬ̣ܵܐ: ܠܡܲܠܟܵܐ ܕܐܘܿܪܸܫܠܸܡ: ܘܲܠܡܲܠܟܵܐ ܕܚܸܒ̣ܪܘܿܢ: ܘܲܠܡܲܠܟܵܐ ܕܝܲܪܡܘܼܬ̣: ܘܲܠܡܲܠܟܵܐ ܕܲܠܟ݂ܝܼܫ: ܘܲܠܡܲܠܟܵܐ ܕܥܸܓ̣ܠܘܿܢ.


text:
ܘܟܲܕ݂ ܐܲܦܸܩ̣ܘ ܐܸܢܘܿܢ ܠܡܲܠ̇ܟܹ̈ܐ ܗܵܠܹܝܢ ܠܘܵܬ̣ ܝܼܫܘܿܥ: ܩܪܵܐ ܝܼܫܘܿܥ ܠܟ݂ܠܗܘܿܢ ܫܲܠܝܼܛܵܢܹ̈ܐ ܥܵܒ̣ܕܲܝ̈ ܩܪܵܒ̣ܵܐ ܕܲܡܗܲܠܟ݂ܝܼܢ ܥܲܡܹܗ: ܘܐܸܡܲܪ ܠܗܘܿܢ: ܩܪܘܿܒ̣ܘ ܘܣܝܼܡܘ ܪܸ̈ܓ̣ܠܲܝܟ̇ܘܿܢ ܥܲܠ ܨܵܘܪ̈ܲܝܗܘܿܢ ܕܡܲܠܟܹ̈ܐ ܗܵܠܹܝܢ. ܘܲܩܪܸܒ̣ܘ ܘܣܵܡ̣ܘ ܪܸ̈ܓ̣ܠܲܝܗܘܿܢ ܥܲܠ ܨܵܘܪ̈ܲܝܗܘܿܢ ܕܡܲܠܟܹ̈ܐ ܗܵܠܹܝܢ.


text:
ܘܐܸܡܲܪ ܠܗܘܿܢ ܝܼܫܘܿܥ: ܠܵܐ ܬܸܕ݂ܚ̄ܠܘܼܢ ܘܠܵܐ ܬܙܘܼܥܘܼܢ: ܐܸܬ̣ܚܲܠܘ ܘܐܸܬ̣ܥܲܫܲܢܘ: ܡܸܛܠ ܕܗܵܟܲܢܵܐ ܥܵܒܹ̇ܕ݂ ܡܵܪܝܵܐ ܠܟ݂ܠܗܘܿܢ ܒܥܸܠܕ̇ܒ̣ܵܒ̣ܵܝ̈ܟ̇ܘܿܢ ܕܡܸܬ̣ܟܲܬ̇ܫܝܼܢ ܐ̄ܢܬ̇ܘܿܢ ܥܲܡܗܘܿܢ.


text:
ܘܒ̣̱ܵܬܲܪ ܗܵܝܕܹ̇ܝܢ ܩܲܛܸܠ ܐܸܢܘܿܢ ܝܼܫܘܿܥ: ܘܲܙܩܲܦ ܐܸܢܘܿܢ ܥܲܠ ܚܲܡܫܵܐ ܩܲܝ̈ܣܝܼܢ: ܘܲܗܘ̤ܵܘ ܙܩܝܼܦܝܼܢ ܥܲܠ ܩܲܝ̈ܣܹܐ ܠܪܲܡܫܵܐ.


text:
ܘܲܒ̣ܙܲܒ̣ܢܵܐ ܕܡܲܥܪ̈ܵܒܲܪ ܫܸܡܫܵܐ: ܦܩܲܕ݂ ܝܼܫܘܿܥ ܘܐܲܚܬ̣ܘ ܐܸܢܘܿܢ ܡ̣ܢ ܩܲܝ̈ܣܹܐ ܠܲܙܩܝܼܦܹ̈ܐ: ܘܐܲܪܡܝܼܘ ܐܸܢܘܿܢ ܒܲܡܥܲܪܬ̣ܵܐ ܕܲܛܫܹܝܢ ܗ̄ܘ̣ܵܘ ܒܵܗ̇: ܘܣܵܡ̣ܘ ܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ ܥܲܠ ܦܘܼܡܵܗ̇ ܕܲܡܥܲܪܬܵܐ ܥܕܲܡܵܐ ܠܝܵܘܡܵܢܵܐ.


text:
ܘܲܠܡܵܩܵܪ ܟܒܲܫ ܝܼܫܘܿܥ ܒܝܵܘܡܵܐ ܗܵܘ̇: ܘܚܲܪܒܵܗ̇ ܒܦܘܼܡܵܐ ܕܚܲܪܒܵܐ: ܘܲܠܡܲܠܟܵܗ̇ ܘܲܠܟ݂ܠ ܕܐܝܼܬ̣ܵ ܒܵܗ̇ ܩܲܛܸܠ: ܘܠܵܐ ܫܒܲܩ ܡܸܢܗܘܿܢ ܣܪܝܼܕ݂ܵܐ. ܘܲܥܒܲܕ݂ ܠܡܲܠܟܵܐ ܕܡܵܩܵܪ ܐܲܝܟܲܢܵܐ ܕܲܥܒܲܕ݂ ܠܡܲܠܟܵܐ ܕܐܝܼܪܝܼܚܘܿ.


text:
ܘܐܲܫܠ̱ܡܵܗ̇ ܡܵܪܝܵܐ ܐܵܦ ܠܵܗ̇ ܒܐܝܼܕ݂ܵܐ ܕܝܼܣܪܵܝܹܠ ܘܚܲܪܒ̇ܘܼܗ̇ ܘܲܠܡܲܠܟܵܗ̇ ܒܦܘܼܡܵܐ ܕܚܲܪܒܵܐ: ܘܲܠܟ݂ܠ ܢܲܦ̮̈ܫܵܬ̣ܵܐ ܕܐܝܼܬ̣ ܗ̄ܘܲܝ̈ ܒܵܗ̇: ܘܠܵܐ ܫܒܲܩ ܒܵܗ̇ ܣܪܝܼܕ݂ܵܐ. ܘܲܥܒܲܕ݂ ܝܼܫܘܿܥ ܠܡܲܠܟܵܗ̇ ܐܲܝܟ݂ ܕܲܥܒܲܕ݂ ܠܡܲܠܟܵܐ ܕܐܝܼܪܝܼܚܘܿ.


text:
ܘܐܲܫ̱ܠܡܵܗ̇ ܡܵܪܝܵܐ ܠܲܠܟ݂ܝܼܫ ܒܐܝܼܕ݂ܵܐ ܕܝܼܣܪܵܝܹܠ: ܘܟܲܒ̣ܫܵܗ̇ ܒܝܵܘܡܵܐ ܕܲܬ̣ܪܹܝܢ: ܘܚܲܪܒܵܗ̇ ܒܦܘܼܡܵܐ ܕܣܲܝܦܵܐ: ܘܲܠܟ݂ܠܗܹܝܢ ܢܲܦ̮̈ܫܵܬ̣ܵܐ ܕܐܝܼܬ̣ ܗ̄ܘܲܝ̈ ܒܵܗ̇: ܐܲܝܟܲܢܵܐ ܕܲܥܒܲܕ݂ ܠܠܸܒ̣ܢܵܐ.


text:
ܗܵܝܕ̇ܝܢ ܣܠܸܩ ܗܲܪܡܘܿܢ ܡܲܠܟܵܐ ܕܓܵܙܵܪ ܠܲܡܥܲܕܵܪܘܼܬ̣ܵܗ̇ ܠܲܠܟ݂ܝܼܫ. ܘܚܲܪܒܹ̇ܗ ܝܼܫܘܿܥ ܐܵܦ ܠܹܗ ܘܲܠܥܲܡܹܗ ܒܦܘܼܡܵܐ ܕܚܲܪܒܵܐ: ܘܠܵܐ ܫܒܲܩ ܠܹܗ ܣܪܝܼܕ݂ܵܐ.


text:
ܘܟܲܒ̣ܫܵܗ̇ ܒܝܵܘܡܵܐ ܗܵܘ̇: ܘܚܲܪܒ̣ܵܗ̇ ܒܦܘܼܡܵܐ ܕܣܲܝܦܵܐ: ܘܲܠܟ݂ܠ ܢܲܦ̮̈ܫܵܬ̣ܵܐ ܕܐܝܼܬ̣ ܗ̄ܘܲܝ̈ ܒܵܗ̇: ܐܲܝܟܲܢܵܐ ܕܲܥܒܲܕ݂ ܠܲܠܟ݂ܝܼܫ.


text:
ܘܟܲܒ̣ܫܵܗ̇ ܘܚܲܪܒܵܗ̇ ܒܦܘܼܡܵܐ ܕܣܲܝܦܵܐ: ܘܲܠܡܲܠܟܵܗ̇ ܘܲܠܟ݂ܠܗܹܝܢ ܩܘܼܪ̈ܝܵܐ ܕܝܼܠܵܗ̇: ܘܲܠܟ݂ܠܗܹܝܢ ܢܲܦ̮̈ܫܵܬ̣ܵܐ ܕܐܝܼܬ̣ ܗ̄ܘܲܝ̈ ܒܵܗ̇. ܘܠܵܐ ܫܒܲܩ̣ ܡܸܢܗܹܝܢ ܣܪܝܼܕ݂ܵܐ ܐܲܝܟ݂ ܕܲܥܒܲܕ݂ ܠܥܸܓ̣ܠܘܿܢ: ܘܲܠܟ݂ܠ ܢܲܦ̮̈ܫܵܬ̣ܵܐ ܕܐܝܼܬ̣ ܗ̄ܘܲܝ̈ ܒܵܗ̇. ܕܲܚܪܲܒ̣ ܐܸܢܹܝܢ.


text:
ܘܟܲܒ̣ܫܵܗ̇: ܘܲܠܡܲܠܟܵܗ̇: ܘܲܠܟ݂ܠܗܹܝܢ ܩܘܼܪ̈ܝܵܗ̇: ܘܲܚܪܲܒ̣ ܐܸܢܹܝܢ ܒܦܘܼܡܵܐ ܕܣܲܝܦܵܐ: ܘܲܚܪܲܒ̣ ܠܟ݂ܠ ܢܲܦ̮̈ܫܵܬ̣ܵܐ ܕܒ̣ܵܗ̇: ܘܠܵܐ ܫܒܲܩ ܡܸܢܗܹܝܢ ܣܪܝܼܕ݂ܵܐ. ܐܲܝܟ݂ ܕܲܥܒܲܕ݂ ܠܚܸܒ̣ܪܘܿܢ: ܗܵܟܲܢܵܐ ܥܒܲܕ݂ ܠܕ݂ܵܒ̣ܝܼܪ ܘܲܠܡܲܠܟܵܗ̇: ܘܐܲܝܟܲܢܵܐ ܕܲܥܒܲܕ݂ ܠܠܸܒ̣ܢܵܐ ܘܲܠܡܲܠܟܵܗ̇.


text:
ܘܚܲܪܒ̣ܵܗ̇ ܝܼܫܘܿܥ ܠܟ݂ܠܵܗ̇ ܐܲܪܥܵܐ: ܠܛܘܼܪܵܐ: ܘܲܠܬܲܝ̱ܡܢܵܐ: ܘܠܲܦܩܲܥܬ̣ܵܐ: ܘܠܲܫܕ̇ܘܿܕ݂ ܘܲܠܟ݂ܠܗܘܿܢ ܡܲܠܟܲܝ̈ܗܘܿܢ. ܘܠܵܐ ܫܒܲܩ̣ ܡܸܢܗܘܿܢ ܣܪܝܼܕ݂ܵܐ: ܘܲܠܟ݂ܠܹܗ ܚܲܝ̱ܠܗܘܿܢ ܚܪܲܒ̣: ܐܲܝܟܲܢܵܐ ܕܦܲܩܕܹܗ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܲܠܟ݂ܠܗܘܿܢ ܡܲܠܟܹ̈ܐ ܗܵܠܹܝܢ ܘܠܲܐܬ̣ܪ̈ܵܘܵܬ̣ܗܘܿܢ ܟܒܲܫ ܝܼܫܘܿܥ ܒܙܲܒ̣ܢܵܐ ܚܲܕ݂: ܡܸܛܠ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܥܲܡܹܗ. ܘܗ̤ܘܝܼܘ ܥܵܒܹܕ݂ ܩܪܵܒ̣ܵܐ ܠܝܼܣܪܵܝܹܠ.


text:
ܘܟܲܕ݂ ܫ̣ܡܲܥ ܡܲܠܟܵܐ ܕܚܵܨܘܿܪ: ܫܲܕܲܪ ܥܲܠ ܝܘܿܒܵܒ̣ ܡܲܠܟܵܐ ܕܡܵܕܘܿܢ: ܘܥܲܠ ܡܲܠܟܵܐ ܕܫܵܡܪܹܝܢ ܘܥܲܠ ܡܲܠܟܵܐ ܕܐܲܟ݂ܫܵܦ.


text:
ܘܥܲܠ ܡܲܠܟܹ̈ܐ ܕܲܠܓܲܪܒ̇ܝܵܐ ܡܸܢܹܗ: ܕܲܒ̣ܛܘܼܪܵܐ: ܘܲܒ̣ܬܲܝ̱ܡܢܵܐ: ܘܒܲܦܩܲܥܬ̣ܵܐ ܕܟܸܢܪܲܬ̣: ܘܲܒ̣ܦܲܩ̈ܥܵܬ̣ܵܗ̇ ܘܒܲܢܦܸܬ̇ܕ̇ܘܿܪ ܕܡ̣ܢ ܡܲܥܪ̱ܒ̣ܵܐ.


text:
ܘܠܲܟ݂ܢܲܥ̈ܢܵܝܹܐ ܕܡ̣ܢ ܡܲܕ݂ܢ̱ܚܵܐ ܘܡ̣ܢ ܡܲܥ̱ܪܒ̣ܵܐ: ܘܐܵܡܘܿܪ̈ܵܝܹܐ: ܘܚܹـ̈ـܬܵܝܹܐ: ܘܦܲܪ̈ܙܵܝܹܐ: ܘܝܵܒ̣ܘܿܣܵܝܹ̈ܐ: ܕܲܒ̣ܛܘܼܪܵܐ: ܘܲܠܚܵܘܵܝܹ̈ܐ ܕܲܬ̣ܚܹܬ̣ ܛܘܼܪܵܐ ܕܚܸܪܡܘܿܢ: ܕܒܲܐܪܥܵܐ ܕܕ݂ܵܘܩܹ̈ܐ.


text:
ܘܲܢܦܲܩܘ ܗܸܢܘܿܢ ܘܟ݂ܠܗܹܝܢ ܡܲܫ̱ܪ̈ܝܵܬ̣ܗܘܿܢ ܥܲܡܗܘܿܢ ܣܲܓ̇ܝܼܐܝܼܢ ܐܲܝܟ݂ ܚܵܠܵܐ ܕܥܲܠ ܣܸܦܬܹܗ ܕܝܲܡܵܐ: ܘܪ̈ܲܟ݂ܫܵܐ ܘܩܵܪ̈ܘܿܟܹܐ ܣܘܿܓ̣ܵܐܐ ܕܛܵܒ̣.


text:
ܘܐܸܬ̣ܘܲܥܲܕ݂ܘ ܟܠܗܘܿܢ ܡܲܠܟܹ̈ܐ ܗܵܠܹܝܢ: ܘܲܫܪܵܘ ܐܲܟ݂ܚ̄ܕ݂ܵܐ ܥܲܠ ܡܲـ̈ـܝܵܐ ܕܡܸܪܘܿܢ: ܘܐܸܬ̇ܛܲܝܲܒ̣ܘ ܠܡܸܥܒܲܕ݂ ܩܪܵܒ̣ܵܐ ܥܲܡ ܝܼܣܪܵܝܹܠ.


text:
ܘܐܸܡܲܪ ܡܵܪܝܵܐ ܠܝܼܫܘܿܥ: ܠܵܐ ܬܸܕ݂ܚܲܠ ܡܸܢܗܘܿܢ: ܡܸܛܠ ܕܲܡܚܵܪ ܠܗܵܢܵܐ ܥܸܕܵܢܵܐ: ܥܵܒܹ̇ܕ݂ ܐ̄ܢܵܐ ܠܗܘܿܢ ܠܟ݂ܠܗܘܿܢ ܟܲܕ݂ ܚܪܝܼܒ̣ܝܼܢ ܩܕ݂ܵܡ ܒ̈ܢܲܝ ܝܼܣܪܵܝܹܠ. ܘܪ̈ܲܟ݂ܫܗܘܿܢ ܐܹܓܲܡܲܪ: ܘܩܵܪ̈ܘܿܟܲܝܗܘܿܢ ܐܵܘܩܸܕ݂ ܒܢܘܼܪܵܐ.


text:
ܘܐܸܬ̣ܵܐ ܝܼܫܘܿܥ ܠܡܲـ̈ـܝܵܐ ܕܡܸܪܘܿܢ ܡ̣ܢ ܫܸܠܝܵܐ: ܗ̤ܘ ܘܟ݂ܠܹܗ ܥܲܡܵܐ ܥܵܒ̣ܕܲܝ̈ ܩܪܵܒ̣ܵܐ ܕܐܝܼܬ̣ ܗ̄ܘ̣ܵܐ ܥܲܡܹܗ: ܘܲܢܦܲܠܘ ܒܗܘܿܢ.


text:
ܘܐܲܫܠܸܡ ܐܸܢܘܿܢ ܡܵܪܝܵܐ ܒܐܝܼܕ݂ܵܐ ܕܝܼܣܪܵܝܹܠ: ܘܲܚܪܲܒ̣ܘ ܐܸܢܘܿܢ: ܘܲܪܕܲܦ̣ܘ ܐܸܢܘܿܢ ܥܕܲܡܵܐ ܠܨܲܝܕ̇ܘܿܢ ܪܲܒܵܐ: ܘܲܥܕܲܡܵܐ ܠܒܹܝܬ̣ ܟܸܢܫܵܐ ܕܡܲـ̈ـܝܵܐ: ܘܲܥܕܲܡܵܐ ܠܲܦܩܲܥܬ̣ܵܐ ܕܡܲܨܦܝܵܐ ܕܲܒ̣ܡܲܕ݂ܢ̱ܚܵܐ. ܘܲܚܪܲܒ̣ܘ ܐܸܢܘܿܢ: ܘܠܵܐ ܫܒܲܩ̣ܘ ܡܸܢܗܘܿܢ ܣܪܝܼܕ݂ܵܐ.


text:
ܘܲܗ̣ܦܲܟ݂ ܝܼܫܘܿܥ ܒܙܲܒ̣ܢܵܐ ܗܵܘ̇: ܘܲܟ݂ܒܲܫ ܠܚܵܨܘܿܪ: ܘܲܠܡܲܠܟܵܗ̇ ܩܛܲܠ ܒܚܲܪܒܵܐ: ܡܸܛܠ ܕܡ̣ܢ ܩܕ݂ܝܼܡ ܚܵܨܘܿܪ ܗ̄ܘ̣ܵܬ̣ ܪܹܫܗܹܝܢ ܕܡܲܠܟ̇ـ̈ـܘܵܬ̣ܵܐ ܗܵܠܹܝܢ.


text:
ܘܲܚܪܲܒ ܠܟ݂ܠ ܢܲܦ̮̈ܫܵܬ̣ܵܐ ܕܒ̣ܵܗ̇ ܒܦܘܼܡܵܐ ܕܚܲܪܒܵܐ: ܘܠܵܐ ܫܒܲܩ ܡܸܢܗܹܝܢ ܢܫܲܡܬ̣ܵܐ: ܘܲܠܚܵܨܘܿܪ ܐܵܘܩܸܕ݂ ܒܢܘܼܪܵܐ.


text:
ܘܲܠܟ݂ܠܗܹܝܢ ܡܕ݂ܝܼ̈ܢܵܬ̣ܵܐ ܕܡܲܠ̈ܟܹ̇ܐ ܗܵܠܹܝܢ: ܘܲܠܡܲܠܟܲܝ̈ܗܹܝܢ ܟܒܲܫ ܝܼܫܘܿܥ: ܘܲܚܪܲܒ̣ ܐܸܢܘܿܢ ܒܦܘܼܡܵܐ ܕܚܲܪܒܵܐ: ܐܲܝܟܲܢܵܐ ܕܦܲܩܕܹܗ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ.


text:
ܘܲܠܟ݂ܠܵܗ̇ ܒܸܙܬ̣ܵܐ ܕܲܡܕ݂ܝܼ̈ܢܵܬ̣ܵܐ ܗܵܠܹܝܢ: ܘܲܒ̣ܥܝܼܪܵܐ ܒܲܙܘ ܠܗܘܿܢ ܒ̈ܢܲܝ ܝܼܣܪܵܝܹܠ. ܘܲܠܟ݂ܠܗܘܿܢ ܒܢܲܝ̈ܢܵܫܵܐ ܚܪܲܒ̣ܘ ܒܦܘܼܡܵܐ ܕܣܲܝܦܵܐ ܥܕܲܡܵܐ ܕܓܲܡܲܪܘ ܐܸܢܘܿܢ: ܘܠܵܐ ܫ̣ܒܲܩܘ ܡܸܢܗܘܿܢ ܢܫܲܡܬ̣ܵܐ.


text:
ܐܲܝܟܲܢܵܐ ܕܦܲܩܸܕ݂ ܡܵܪܝܵܐ ܠܡܘܼܫܹܐ ܥܲܒ̣ܕܹ̇ܗ: ܗܵܟܲܢܵܐ ܦܲܩܕܹܗ ܡܘܼܫܹܐ ܠܝܼܫܘܿܥ: ܘܗܵܟܲܢܵܐ ܥܒܲܕ݂ ܝܼܫܘܿܥ: ܘܠܵܐ ܒܲܛܸܠ ܡܸܠܬ̣ܵܐ ܡ̣ܢ ܟܠܡܸܕܸ̇ܡ ܕܦܲܩܸܕ݂ ܡܵܪܝܵܐ ܠܡܘܼܫܹܐ.


text:
ܘܢܲܣܒܵܗ̇ ܝܼܫܘܿܥ ܠܟ݂ܠܵܗ̇ ܐܲܪܥܵܐ ܗܵܕܹܐ ܕܛܘܼܪܵܐ: ܘܲܠܟ݂ܠܵܗ̇ ܬܲܝ̱ܡܢܵܐ: ܘܲܠܟ݂ܠܵܗ̇ ܐܲܪܥܵܐ ܕܲܦܩܲܥܬ̣ܵܐ: ܘܲܠܛܘܼܪܹ̈ܐ ܟܠܗܘܿܢ: ܘܲܠܦܲܩ̈ܥܵܬ̣ܗܘܿܢ.


text:
ܡ̣ܢ ܛܘܼܪܵܐ ܕܦܵܠܹܓ ܘܣܵܠܹܩ ܠܣܵܥܝܼܪ: ܘܲܥܕܲܡܵܐ ܠܓܲܕ݂ܓܵܕ݂ ܕܒܲܦܩܲܥܬ̣ܵܐ ܕܠܸܒ̣ܢܵܢ ܕܲܬ̣ܚܹܝܬ̣ ܛܘܼܪܵܐ ܕܚܸܪܡܘܿܢ: ܘܲܠܟ݂ܠܗܘܿܢ ܡܲܠܟܲܝ̈ܗܘܿܢ ܟܒܲܫ: ܘܩܲܛܸܠ ܐܸܢܘܿܢ ܝܼܫܘܿܥ.


text:
ܘܠܵܐ ܐܸܫܬܲܚܪܲܬ̤ ܩܪܝܼܬ̣ܵܐ ܕܠܵܐ ܐܸܫܬܲܠܡܲܬ̤ ܠܲܒ̣̈ܢܲܝ ܝܼܣܪܵܝܹܠ ܘܚܲܪܒ̇ܘܼܗܝ ܐܸܠܵܐ ܐܸܢ ܚܵܘܵܝܹ̈ܐ ܕܝܵܬ̣ܒ̇ܝܼܢ ܒܓܒ̣ܥܘܿܢ: ܕܐܲܚܝܼ ܐܸܢܘܿܢ ܝܼܫܘܿܥ: ܘܲܫܒܲܩ ܐܸܢܘܿܢ ܝܼܫܘܿܥ ܕܢܸܦܠ̱ܚܘܼܢ ܠܝܼܣܪܵܝܹܠ. ܘܲܠܟ݂ܠܗܹܝܢ ܡܲܠ̈ܟ̇ܘܵܬ̣ܵܐ ܗܵܠܹܝܢ ܫܒ̣ܵܐ ܐܸܢܹܝܢ ܝܼܫܘܿܥ ܘܲܚܪܲܒ̣ ܐܸܢܹܝܢ.


text:
ܡܸܛܠ ܕܡ̣ܢ ܩܕ݂ܵܡ ܡܵܪܝܵܐ ܗܘ̤ܵܬ̣ ܗܵܕܹܐ: ܕܢܸܬ̣ܚܲܝܲܠ ܠܸܒ̇ܗܘܿܢ ܕܢܸܦܩܘܿܢ ܠܲܩܪܵܒ̣ܵܐ ܥܲܠ ܝܼܣܪܵܝܹܠ: ܡܸܛܠ ܕܢܸܚ̱ܪܒ̣ܘܼܢ ܐܸܢܘܿܢ ܘܠܵܐ ܬܸܗܘܹܐ ܥܠܲܝܗܘܿܢ ܬܲܟ݂ܫܲܦ̮ܬܵܐ: ܡܸܛܠ ܕܐܵܘܒܸ̇ܕ݂ ܐܸܢܘܿܢ ܐܲܝܟܲܢܵܐ ܕܦܲܩܸܕ݂ ܡܵܪܝܵܐ ܠܡܘܼܫܹܐ.


text:
ܘܐܸܬ̣ܵܐ ܝܼܫܘܿܥ ܒܙܲܒ̣ܢܵܐ ܗܵܘ̇: ܘܲܚܪܲܒ̣ ܠܓܲܢ̄ܒܵܪܹ̈ܐ ܕܲܒ̣ܛܘܼܪܵܐ: ܡ̣ܢ ܚܸܒ̣ܪܘܿܢ: ܘܡ̣ܢ ܕܵܒ̣ܝܼܪ: ܘܡ̣ܢ ܓܒܸܠ: ܘܡ̣ܢ ܟܠܹܗ ܛܘܼܪܵܐ ܕܲܝܗܘܼܕ݂ܵܐ: ܘܡ̣ܢ ܟܠܹܗ ܛܘܼܪܵܐ ܕܝܼܣܪܵܝܹܠ. ܥܲܡ ܡܕ݂ܝܼ̈ܢܵܬ̣ܗܘܿܢ ܚܪܲܒ̣ ܐܸܢܘܿܢ ܝܼܫܘܿܥ.


text:
ܘܠܵܐ ܐܸܫܬܲܚܲܪܘ ܓܲܢ̄ܒܵܪܹ̈ܐ ܒܐܲܪܥܵܐ ܕܲܒ̣̈ܢܲܝ ܝܼܣܪܵܝܹܠ: ܐܸܠܵܐ ܐܸܢ ܒܥܵܐܙܵܐ: ܘܲܒ̣ܓܵܬ̣̱: ܘܒܲܐܫܕ̇ܘܿܕ݂ ܐܸܫܬ̇ܚܲܪܘ.


text:
ܘܢܲܣܒܵܗ̇ ܝܼܫܘܿܥ ܠܟ݂ܠܵܗ̇ ܐܲܪܥܵܐ: ܐܲܝܟ݂ ܕܐܸܡܲܪ ܡܵܪܝܵܐ ܠܡܘܼܫܹܐ: ܘܝܲܗ̄ܒܵܗ̇ ܝܼܫܘܿܥ ܝܘܼܪܬܵܢܵܐ ܠܝܼܣܪܵܝܹܠ ܒܦܵܠܓ̈ܘܵܬ̣ܵܐ ܠܫܲܒ̣ܛܲܝ̈ܗܘܿܢ. ܘܐܲܪܥܵܐ ܐܸܬ̇ܬ̇ܢܝܼܚܲܬ̤ ܡ̣ܢ ܩܪܵܒ̣ܵܐ.


text:
ܘܗܵܠܹܝܢ ܡܲܠܟܹ̈ܐ ܕܐܲܪܥܵܐ ܕܲܚܪܲܒ̣ܘ ܒ̈ܢܲܝ ܝܼܣܪܵܝܹܠ: ܘܝܼܪܸܬ̣ܘ ܐܲܬ̣ܪ̈ܵܘܵܬ̣ܗܘܿܢ: ܒܥܸܒ̣ܪܵܐ ܕܝܘܿܪܕܢܵܢ ܡ̣ܢ ܡܲܕ݂ܢܵܚܲܝ̈ ܫܸܡܫܵܐ: ܡ̣ܢ ܢܲܚܠܵܐ ܕܐܲܪܢܘܿܢ ܘܲܥܕܲܡܵܐ ܠܛܘܼܪܵܐ ܕܚܸܪܡܘܿܢ: ܘܟ݂ܠܵܗ̇ ܦܩܲܥܬ̣ܵܐ ܕܲܒ̣ܡܲܕ݂ܢ̱ܚܵܐ.


text:
ܣܝܼܚܘܿܢ ܡܲܠܟܵܐ ܕܐܵܡܘܿܪ̈ܵܝܹܐ ܕܝܵܬܹܒ̣ ܗ̄ܘ̣ܵܐ ܒܚܸܫܒ̇ܘܿܢ: ܘܫܲܠܝܼܛ ܗ̄ܘ̣ܵܐ ܡ̣ܢ ܥܲܕ݂ܘܵܥܝܼܪ ܕܥܲܠ ܣܸܦܬ̣ܵܐ ܕܢܲܚܠܵܐ ܕܐܲܪܢܘܿܢ: ܘܓ̣ܵܘܹܗ ܕܢܲܚܠܵܐ: ܘܦܸܠܓܵܗ̇ ܕܓܸܠܥܵܕ݂: ܘܲܥܕܲܡܵܐ ܠܐܵܦܵܩ ܢܲܚܠܵܐ ܕܲܬ̣ܚܘܼܡܵܐ ܕܲܒ̣̈ܢܲܝ ܥܲܡܘܿܢ.


text:
ܘܲܦܩܲܥܬ̣ܵܐ ܥܕܲܡܵܐ ܠܝܲܡܵܐ ܕܟܸܢܪܲܬ̣: ܡ̣ܢ ܡܲܕ݂ܢ̱ܚܵܐ: ܘܲܥܕܲܡܵܐ ܠܝܲܡܵܐ ܕܲܦܩܲܥܬ̣ܵܐ ܝܲܡܵܐ ܕܡܸܠܚܵܐ: ܕܲܒ̣ܡܲܕ݂ܢ̱ܚܵܐ ܕܐܘܼܪܚܵܐ ܕܒܹܝܬ̣ ܐܲܫܝܼܡܘܿܢ: ܘܡ̣ܢ ܬܲܝܡܲܢ ܕܲܬ̣ܚܹܝܬ̣ ܐܲܫܕ̇ܘܼܬ̣ ܪܵܡܬ̣ܵܐ.


text:
ܘܫܲܠܝܼܛ ܗ̄ܘ̣ܵܐ ܒܛܘܼܪܵܐ ܕܐܲܫܝܼܡܘܿܢ: ܘܲܒܣܲܠܟܵܐ: ܘܲܒ̣ܟ݂ܠܵܗ̇ ܒܲܝܫܵܢ: ܥܕܲܡܵܐ ܠܲܬ̣ܚܘܼܡܵܐ ܕܥܝܼܢܕ̇ܘܿܪ ܘܲܕ݂ܡܲܥܟܲܬ̣: ܘܦܸܠܓܵܗ̇ ܕܓܸܠܥܵܕ݂: ܘܲܬ̣ܚܘܼܡܹܗ ܕܣܝܼܚܘܿܢ ܡܲܠܟܵܐ ܕܚܸܫܒ̇ܘܿܢ.


text:
ܕܩܲܛܠܹܗ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ: ܘܝܲܗ̄ܒܹ̇ܗ ܝܘܼܪܬܵܢܵܐ ܠܪܘܼܒܹܝܠ: ܘܲܠܓܵܕ݂: ܘܲܠܦܸܠܓܹܗ ܕܫܲܒ̣ܛܵܐ ܕܲܡܢܲܫܹܐ.


text:
ܘܗܵܠܹܝܢ ܡܲܠܟܹ̈ܐ ܕܐܲܪܥܵܐ ܕܲܚܪܲܒ̣ ܝܼܫܘܿܥ ܘܲܒ̣̈ܢܲܝ ܝܼܣܪܵܝܹܠ ܕܝܘܿܪܕ̇ܢܵܢ: ܡ̣ܢ ܥܵܪܵܒܵܐ: ܘܡ̣ܢ ܓܲܠܓܵܠܵܐ ܕܲܦܩܲܥܬ̣ܵܐ ܕܠܸܒܢܵܢ: ܘܲܥܕܲܡܵܐ ܠܛܘܼܪܵܐ ܕܦܵܠܹܓ̣ ܘܣܵܠܹܩ ܠܣܵܥܝܼܪ. ܘܝܲܗ̄ܒܹ̇ܗ ܝܼܫܘܿܥ ܠܫܲܒ̣̈ܛܹܐ ܕܝܼܣܪܵܝܹܠ ܠܝܘܼܪܬܵܢܵܐ ܒܦܵܠ̈ܓܘܵܬ̣ܗܘܿܢ.


text:
ܒܛܘܼܪܹ̈ܐ ܘܲܒ̣ܦܲܩ̈ܥܵܬ̣ܵܐ: ܘܲܒ̣ܥܵܪܵܒ̣ܵܐ: ܘܒܲܐܫܕ̇ܘܼܕ݂: ܘܲܒ̣ܡܲܕ݂ܒ̇ܪܵܐ: ܘܲܒ̣ܬܲܝܡܢܵܐ: ܘܚܹܝ̈ܬ̣ܵܝܹܐ: ܘܐܵܡܘܿܪ̈ܵܝܹܐ: ܘܲܟ݂ܢܲܥܢܵܝܹ̈ܐ: ܘܦܲܪ̈ܵܙܵܝܹܐ: ܘܚܵܘܵܝܹ̈ܐ: ܘܝܵܒ̣ܘܿܣܵܝܹ̈ܐ.


text:
ܘܗܵܠܹܝܢ ܡܲܠܟܹ̈ܐ ܕܐܲܪܥܵܐ ܕܲܚܪܲܒ̣ ܝܼܫܘܿܥ: ܡܲܠܟܵܐ ܚܲܕ݂ ܕܐܝܼܪܝܼܚܘܿ: ܡܲܠܟܵܐ ܚܲܕ݂ ܕܥܵܝ: ܕܥܲܠ ܓܹܢ̄ܒ̣ ܒܹܝܬ̣ ܐܹܝܠ.


text:
ܘܝܼܫܘܿܥ ܩܲܫ ܘܥܲܠ ܒܲܫܢܲـ̈ـܝܵܐ: ܘܐܸܡܲܪ ܠܹܗ ܡܵܪܝܵܐ: ܗܵܐ ܐܲܢ̄ܬ̇ ܩܲܫܬ̇ ܘܥܲܠܬ̇ ܒܲܫܢܲـ̈ـܝܵܐ: ܘܐܲܪܥܵܐ ܕܐܸܫܬܲܚܪܲܬ̤ ܣܲܓ̇ܝܼܵܐܐ ܗ̄ܝ̣ ܛܵܒ̣ ܠܡܹܐܪܬܵܗ̇.


text:
ܡ̣ܢ ܫܝܼܚܘܿܪ ܕܲܩܕ݂ܵܡ ܡܸܨܪܹܝܢ: ܘܲܥܕܲܡܵܐ ܠܲܬ̣ܚܘܼܡܵܐ ܕܥܸܩܪܘܿܢ ܕܲܒ̣ܓܲܪܒ̇ܝܵܐ: ܕܲܟ݂ܢܲܥܢܵܝܹ̈ܐ ܡܸܬ̣ܚܲܫܒܵܐ: ܘܚܲܡܫܵܐ ܛܪ̈ܘܿܢܲܝܗܘܿܢ ܕܲܦܠܸܫ̈ܬܵܝܹܐ: ܓܲܙܬ̣ܵܝܹ̈ܐ: ܘܐܲܫܕ̇ܘܿܕ݂ܵܝܹ̈ܐ: ܘܐܲܫܩܵܠܘܿܢܵܝܹ̈ܐ: ܘܓ̣ܵܬ̣ܵܝܹ̈ܐ: ܘܥܸܩܪ̈ܘܿܢܵܝܹܐ: ܘܥܵܘܵܝܹ̈ܐ ܕܡ̣ܢ ܬܲܝ̱ܡܢܵܐ.


text:
ܘܟ݂ܠܵܗ̇ ܐܲܪܥܵܐ ܕܲܟ݂ܢܲܥܢܵܝܹ̈ܐ: ܘܲܡܥܲܪܬ̣ܵܐ ܕܨܲܝܕ̇ܢܵܝܹ̈ܐ: ܥܕܲܡܵܐ ܠܐܵܦܵܩ: ܘܲܥܕܲܡܵܐ ܠܲܬ̣ܚܘܼܡܵܐ ܕܐܵܡܘܿܪ̈ܵܝܹܐ.


text:
ܘܐܲܪܥܵܐ ܕܲܓ̣ܒܸܠ ܘܟ݂ܠܹܗ ܠܸܒ̣ܢܵܢ: ܡ̣ܢ ܡܲܕ݂ܢܵܚܲܝ̈ ܫܸܡܫܵܐ ܕܲܒ̣ܓܸܠܥܵܕ݂: ܕܲܬ̣ܚܹܝܬ̣ ܛܘܼܪܵܐ ܕܚܸܪܡܘܿܢ: ܥܕܲܡܵܐ ܠܡܲܥܠܵܢܵܐ ܕܲܚܡܵܬ̣.


text:
ܟܠܗܘܿܢ ܥܵܡܘܿܪܹ̈ܐ ܕܛܘܼܪܹ̈ܐ: ܡ̣ܢ ܠܸܒ̣ܢܵܢ ܘܲܥܕܲܡܵܐ ܠܐܲܬ̣ܪܵܐ ܕܡܲـ̈ـܝܵܐ ܚܲܡܝܼܡܹ̈ܐ: ܘܲܠܟ݂ܠܗܘܿܢ ܨܲܝܕ̇ܢܵܝܹ̈ܐ: ܐܸܢܵܐ ܡܵܪܝܵܐ ܐܵܘܒܸ̇ܕ݂ ܐܸܢܘܿܢ ܡ̣ܢ ܩܕ݂ܵܡ ܒ̈ܢܲܝ ܝܼܣܪܵܝܹܠ. ܒܲܠܚܘܿܕ݂ ܕܹܝܢ ܠܲܒ̣̈ܢܲܝ ܝܼܣܪܵܝܹܠ ܐܲܝܟܲܢܵܐ ܕܦܲܩܸܕܬܵܟ݂.


text:
ܡܸܛܠ ܕܪܘܼܒܹܝܠ: ܘܓ̣ܵܕ݂: ܘܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܩܲܒܸ̇ܠܘ ܝܵܪܬ̇ܘܼܬ̣ܗܘܿܢ ܕܝܲܗ̄ܒ̣ ܠܗܘܿܢ ܡܘܼܫܹܐ ܒܥܸܒ̣ܪܵܐ ܕܝܘܿܪܕ̇ܢܵܢ ܡ̣ܢ ܡܲܕ݂ܢ̱ܚܵܐ: ܐܲܝܟܲܢܵܐ ܕܝܲܗ̄ܒ̣ ܠܗܘܿܢ ܥܲܒ̣ܕ̇ܝ ܡܘܼܫܹܐ.


text:
ܡܢ ܥܲܕ݂ܘܵܥܝܼܪ ܕܥܲܠ ܣܸܦܬ̣ܵܐ ܕܢܲܚܠܵܐ ܕܐܲܪܢܘܿܢ: ܘܲܩܪܝܼܬ̣ܵܐ ܕܲܒ̣ܓܵܘܹܗ ܕܢܲܚܠܵܐ: ܘܟ݂ܠܵܗ̇ ܦܩܲܥܬ̣ܵܐ ܕܲܒ̣ܡܲܥ̱ܪܒ̣ܵܐ: ܘܲܥܕܲܡܵܐ ܠܪܝܼܒ̣ܘܼܢ.


text:
ܘܟ݂ܠܗܹܝܢ ܩܘܼܪ̈ܝܵܐ ܕܣܝܼܚܘܿܢ ܡܲܠܟܵܐ ܕܐܵܡܘܿܪ̈ܵܝܹܐ ܕܐܲܡ̣ܠܸܟ݂ ܒܚܸܫܒ̇ܘܿܢ: ܥܕܲܡܵܐ ܠܲܬ̣ܚܘܼܡܵܐ ܕܲܒ̣̈ܢܲܝ ܥܲܡܘܿܢ.


text:
ܘܓ̣ܠܥܵܕ݂: ܘܲܬ̣ܚܘܼܡܵܐ ܕܥܝܼܢܕ̇ܘܿܪ: ܘܲܕ݂ܩܘܼܪܘܿܣ: ܘܟ݂ܠܹܗ ܛܘܼܪܵܐ ܕܚܹܪܡܘܿܢ: ܘܟ݂ܠܵܗ̇ ܡܲܬ̣ܢܝܼܢ ܥܕܲܡܵܐ ܠܣܲܠܟܵܐ.


text:
ܟܠܵܗ̇ ܡܲܠܟ̇ܘܼܬܹܗ ܕܥܘܿܓ̣ ܕܲܒ̣ܡܲܬ̣ܢܝܼܢ: ܕܐܲܡܠܸܟ݂ ܒܥܸܣܬ̇ܪܘܼܬ̣ ܘܒܲܐܪܕ̇ܥܝܼ. ܘܗ̤ܘ ܐܸܫܬ̇ܚܲܪ ܡ̣ܢ ܫܲܪܟܵܐ ܕܓܲܢ̄ܒܵܪܹ̈ܐ: ܕܩܲܛܸܠ ܐܸܢܘܿܢ ܡܘܼܫܹܐ ܘܝܼܪܹܬ̣ ܐܲܪ̱ܥܗܘܿܢ.


text:
ܘܠܵܐ ܚܪܲܒ̣ܘ ܒ̈ܢܲܝ ܝܼܣܪܵܝܹܠ ܠܥܲܡܡܹ̈ܐ ܕܥܝܼܢܕ̇ܘܿܪ: ܘܲܕ݂ܩܘܼܪܘܿܣ ܘܝܼܬܸܒ̣ܘ ܥܝܼܢܕ̇ܘܿܪ̈ܵܝܹܐ ܘܩܘܼܪ̈ܘܿܣܵܝܹܐ ܒܓ̣ܵܘ ܒ̈ܢܲܝ ܝܼܣܪܵܝܹܠ ܥܕܲܡܵܐ ܠܝܵܘܡܵܢܵܐ.


text:
ܒܲܠܚܘܿܕ݂ ܠܫܲܒ̣ܛܵܐ ܕܠܹܘܝܼ ܠܵܐ ܝܲܗ̄ܒ̣ ܦܵܠܓܘܼܬ̣ܵܐ: ܡܸܛܠ ܕܩܘܼܪ̈ܒܵܢܵܘܗܝ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܸܢܘܿܢ ܝܵܪܬ̇ܘܼܬ̣ܗܘܿܢ: ܐܲܝܟܲܢܵܐ ܕܐܸܡܲܪ ܠܗܘܿܢ ܡܘܼܫܹܐ.


text:
ܘܲܗܘ̤ܵܐ ܬܚܘܼܡܗܘܿܢ ܡ̣ܢ ܥܲܕ݂ܘܵܥܝܼܪ ܕܥܲܠ ܓܹܢ̄ܒ̣ ܣܸܦܬ̣ܵܐ ܕܢܲܚܠܵܐ ܕܐܲܪܢܘܿܢ: ܘܲܩܪܝܼܬ̣ܵܐ ܕܲܒ̣ܓ̣ܵܘ ܢܲܚܠܵܐ: ܘܟ݂ܠܵܗ̇ ܦܩܲܥܬ̣ܵܐ: ܥܕܲܡܵܐ ܠܪܝܼܒ̣ܵܐ.


text:
ܘܟ݂ܠܗܹܝܢ ܩܘܼܪ̈ܝܵܐ ܕܒܲܦܩܲܥܬ̣ܵܐ: ܘܟ݂ܠܵܗ̇ ܡܲܠܟ̇ܘܼܬܹܗ ܕܣܝܼܚܘܿܢ ܡܲܠܟܵܐ ܕܐܵܡܘܿܪ̈ܵܝܹܐ ܕܐܲܡܠܸܟ݂ ܒܚܸܫܒ̇ܘܿܢ: ܕܩܲܛܠܹܗ ܡܘܼܫܹܐ ܘܲܒ̣̈ܢܲܒ ܝܼܣܪܵܝܹܠ ܒܡܸܕܝܼܢ: ܠܹܗ ܘܲܠܪܵܘ̱ܪ̈ܒ̣ܵܢܵܘܗܝ: ܠܐܘܿܝ: ܘܠܲܪܩܸܡ: ܘܲܠܨܘܿܪ: ܘܲܠܚܘܿܪ: ܘܠܲܪܒ̣ܵܥ: ܚܲܡܫܵܐ ܗܵܠܹܝܢ ܫܲܠܝܼܛܵܢܵܘ̈ܗܝ ܕܣܝܼܚܘܿܢ ܕܥܵܡ̇ܪܝܼܢ ܒܐܲܪܥܵܐ.


text:
ܘܲܗܘ̤ܵܐ ܬܚܘܼܡܵܐ ܕܲܒ̣̈ܢܲܝ ܪܘܼܒܹܝܠ ܝܘܿܪܕ̇ܢܵܢ. ܗܵܕܲܐ ܗ̄ܝ̣ ܝܵܪܬ̇ܘܼܬ̣ܵܐ ܕܲܒ̣̈ܢܲܝ ܪܘܼܒܹܝܠ ܠܫܲܪ̈ܒ̣ܵܬ̣ܗܘܿܢ: ܩܘܼܪ̈ܝܵܐ ܘܐܵܓ̣ܘܼܪ̈ܣܲܝܗܹܝܢ.


text:
ܘܲܗܘ̤ܵܐ ܬܚܘܼܡܗܘܿܢ: ܝܲܥܙܝܼܪ ܘܟ݂ܠܗܹܝܢ ܩܘܼܪ̈ܝܵܐ ܕܓܸܠܥܵܕ݂: ܘܦܸܠܓܵܗ̇ ܕܐܲܪܥܵܐ ܕܲܒ̣̈ܢܲܝ ܥܲܡܘܿܢ: ܥܕܲܡܵܐ ܠܥܲܕ݂ܘܵܥܝܼܪ ܕܐܝܼܬ̣ ܩܕ݂ܵܡ ܪܲܒܲܬ̣.


text:
ܘܲܒ̣ܥܘܼܡܩܵܐ: ܒܹܝܬ̣ ܐܲܬ̣ܝܼܡ: ܘܒܹܝܬ̣ ܢܲܡܪܵܐ: ܘܣܵܟ݂ܘܼܬ̣: ܘܓܲܪܒ̇ܝܵܐ: ܘܫܲܪܟܵܐ ܕܡܲܠܟ̇ܘܼܬܹܗ ܕܣܸܚܘܿܢ ܡܲܠܟܵܐ ܕܚܸܫܒ̇ܘܿܢ: ܘܲܬ̣ܚܘܼܡܗܘܿܢ ܥܕܲܡܵܐ ܠܝܘܿܪܕ̇ܢܵܢ: ܥܕܲܡܵܐ ܠܣܵܘܦܵܐ ܕܝܲܡܵܐ ܕܟܸܢܪܲܬ̣. ܠܥܸܒ̣ܪܵܐ ܕܝܘܿܪܕ̇ܢܵܢ ܕܲܒ̣ܡܲܕ݂ܢ̱ܚܵܐ.


text:
ܘܲܗܘ̤ܵܐ ܬܚܘܼܡܗܘܿܢ: ܡ̣ܢ ܡܲܚܢܝܼܡ ܘܟ݂ܠܵܗ̇ ܡܲܬ̣ܢܝܼܢ: ܘܟ݂ܠܵܗ̇ ܡܲܠܟ̇ܘܼܬܹܗ ܕܥܘܿܓ̣ ܡܲܠܟܵܐ ܕܡܲܬ̣ܢܝܼܢ: ܘܟ݂ܠܗܘܿܢ ܟܲܦܪ̈ܘܿܢܹܐ ܕܝܵܐܝܼܪ ܕܲܒ̣ܡܲܬ̣ܢܹܝܢ: ܫܬ̇ܝܼܢ ܩܘܼܪ̈ܝܵܐ.


text:
ܘܦܸܠܓܵܗ̇ ܕܓܸܠܥܵܕ݂ ܘܲܕ݂ܥܸܣܬ̇ܪܘܼܬ̣: ܘܕܲܐܪܕ̇ܥܝܼ: ܩܘܼܪ̈ܝܵܐ ܕܡܲܠܟ̇ܘܼܬܹܗ ܕܥܘܿܓ ܕܲܒ̣ܡܲܬ̣ܢܝܼܢ ܗܵܠܹܝܢ ܩܘܼܪ̈ܝܵܐ ܘܟܲܦܪ̈ܘܿܢܲܝܗܹܝܢ: ܝܲܗ̄ܒ̣ ܡܘܼܫܹܐ ܠܲܒ̣ܢܵܘ̈ܗܝ ܕܡܵܟ݂ܝܼܪ ܒܲܪ ܡܢܲܫܹܐ: ܠܦܸܠܓܵܐ ܕܲܒ̣̈ܢܲܝ ܡܵܟ݂ܝܼܪ ܠܫܲܪ̈ܒ̣ܵܬ̣ܗܘܿܢ.


text:
ܠܗܵܠܹܝܢ ܬܪܹܝܢ ܫܲܒ̣̈ܛܝܼܢ: ܘܲܠܦܸܠܓ̇ܘܼܬ̣ ܫܲܒ̣ܛܵܐ: ܐܵܘܪܸܬ̣ ܡܘܼܫܹܐ ܒܲܦܩܲܥܬ̣ܵܐ ܕܡܘܼܐܵܒ̣: ܡ̣ܢ ܥܸܒ̣ܪܵܐ ܕܝܘܿܪܕ̇ܢܵܢ ܡ̣ܢ ܡܲܕ݂ܢ̱ܚܵܐ.


text:
ܘܲܠܫܲܒ̣ܛܵܐ ܕܠܹܘܝܼ ܠܵܐ ܝܲܗ̄ܒ̣ ܡܘܼܫܹܐ ܝܵܪܬ̇ܘܼܬ̣ܵܐ: ܡܸܛܠ ܕܡܵܪܝܵܐ ܗ̄ܘ̣ ܐܲܠܵܗܵܐ ܕܝܼܣܪܵܝܹܠ ܝܵܪܬ̇ܘܼܬ̣ܗܘܿܢ: ܐܲܝܟܲܢܵܐ ܕܐܸܡܲܪ ܠܗܘܿܢ.


text:
ܘܗܵܠܹܝܢ ܕܝܼܪܬ̣ܘ ܒ̈ܢܲܝ ܝܼܣܪܵܝܹܠ ܒܐܲܪܥܵܐ ܕܲܟ݂ܢܲܥܢ: ܕܐܵܘܪܸܬ̣ ܐܸܢܘܿܢ ܐܹܠܝܼܥܵܙܲܪ ܟܵܗܢܵܐ ܘܝܼܫܘܿܥ ܒܲܪܢܘܿܢ: ܘܪܹ̈ܫܹܐ ܕܐܲܒ̣ܵـ̈ـܗܵܬ̣ܵܐ ܕܫܲܒ̣̈ܛܹܐ ܕܝܼܣܪܵܝܹܠ.


text:
ܒܲܡܢܵܬ̣ܵܐ ܕܝܵܪܬ̇ܘܼܬ̣ܗܘܿܢ: ܐܲܝܟܲܢܵܐ ܕܦܲܩܸܕ݂ ܡܵܪܝܵܐ ܒܐܝܼܕ݂ܵܐ ܕܡܘܼܫܹܐ: ܠܡܸܬܲܠ ܠܬܸܫܥܵܐ ܫܲܒ̣̈ܛܝܼܢ ܘܲܠܦܸܠܓܘܼܬ̣ ܫܲܒ̣ܛܵܐ.


text:
ܡܸܛܠ ܕܝܲܗ̄ܒ̣ ܡܘܼܫܹܐ ܝܵܪܬ̇ܘܼܬ̣ܵܐ ܠܲܬ̣ܪܹܝܢ ܫܲܒ̣ܛ̈ܝܼܢ: ܘܲܠܦܸܠܓ̇ܘܼܬ̣ ܫܲܒ̣ܛܵܐ ܒܥܸܒ̣ܪܵܐ ܕܝܘܿܪܕ̇ܢܵܢ. ܘܲܠܠܹܘܵܝܹ̈ܐ ܠܵܐ ܝܲܗ̄ܒ̣ ܝܲܪܬ̇ܘܼܬ̣ܵܐ ܒܲܝܢܵܬ̣ܗܘܿܢ.


text:
ܡܸܛܠ ܕܲܗܘ̤ܵܘ ܒ̈ܢܲܝ ܝܵܘܣܸܦ ܬܪܹܝܢ ܫܲܒ̣̈ܛܝܼܢ: ܡܢܲܫܹܐ ܘܐܲܦܪܹܝܡ. ܘܠܵܐ ܝܲܗ̄ܒ̣ ܦܵܠܓ̇ܘܼܬ̣ܵܐ ܠܠܹܘܵܝܹ̈ܐ ܒܐܲܪܥܵܐ: ܐܸܠܵܐ ܐܸܢ ܩܘܼܪ̈ܝܵܐ ܠܡܸܥܡܲܪ ܒܗܹܝܢ: ܘܐܵܓ̣ܘܼܪ̈ܣܹܐ ܠܲܒ̣ܥܝܼܪܗܘܿܢ: ܘܲܠܩܸܢܝܵܢܗܘܿܢ.


text:
ܘܲܩܪܸܒ̣ܘ ܒ̈ܢܲܝ ܝܼܗܘܼܕ݂ܵܐ ܠܘܵܬ̣ ܝܼܫܘܿܥ ܒܓܲܠܓܵܠܵܐ. ܘܐܸܡܲܪ ܟܵܠܵܒ̣ ܒܲܪܝܘܿܦܲܢܵܐ ܩܲܢܙܵܝܵܐ ܠܝܼܫܘܿܥ ܐܲܢ̄ܬ̇ ܝܵܕܲܥ ܐܲܢ̄ܬ̇ ܦܸܬ̣ܓ̣ܵܡܵܐ ܕܡܲܠܸܠ̣ ܡܵܪܝܵܐ ܥܲܡ ܡܘܼܫܹܐ ܥܲܒ̣ܕܹ̇ܗ: ܥܲܠ ܨܒ̣ܘܼܬ̣ܝ ܘܥܲܠ ܨܒ̣ܘܼܬ̣ܵܟ݂ ܒܲܪܩܸܡ ܕܓܲܝܵܐ.


text:
ܟܲܕ݂ ܒܲܪ ܐܲܪܒ̇ܥܝܼܢ ܗܘܹܝܬ̣ ܫܢ̈ܝܼܢ ܗܵܝܕܹ̇ܝܢ: ܟܲܕ݂ ܫܲܕ̇ܪܲܢܝ ܡܘܼܫܹܐ ܥܲܒ̣ܕܹ̇ܗ ܕܐܲܠܵܗܵܐ: ܡ̣ܢ ܪܩܸܡ ܕܓܲܠܝܵܐ ܠܡܸܓܫܵܗ̇ ܠܐܲܪܥܵܐ: ܘܐܲܬ̣ܝܼܒ̣ܬܹ̇ܗ ܦܸܬ̣ܓ̣ܵܡܵܐ ܐܲܝܟ݂ ܕܐܝܼܬ̣ ܗ̄ܘ̣ܵܐ ܒܠܹܒ̇ܝ.


text:
ܘܝܼܡܵܐ ܡܘܼܫܹܐ ܒܹܗ ܒܙܲܒ̣ܢܵܐ: ܗܵܘ̇: ܘܐܸܡܲܪ: ܐܲܪܥܵܐ ܕܕܸܪܟܲܬ̤ ܒܵܗ̇ ܪܓ̣ܠܵܟ݂: ܠܵܟ݂ ܬܸܗܘܹܐ ܝܵܪܬ̇ܘܼܬ̣ܵܐ: ܘܠܲܒ̣ܢܲܝ̈ܟ ܠܥܵܠܲܡ: ܡܸܛܠ ܕܫܲܡ̣ܠܝܼܬ̇ ܒܵܬܲܪ ܡܵܪܝܵܐ ܐܲܠܵܗܵܐ.


text:
ܘܗܵܫܵܐ ܗܵܐ ܐܲܢܝܼܚ ܠܲܢ ܡܵܪܝܵܐ ܐܲܝܟܲܢܵܐ ܕܐܸܡܲܪ: ܗܵܐ ܐܲܪܒ̇ܥܝܼܢ ܘܚܲܡܸܫ ܫܢ̈ܝܼܢ: ܗܵܐ ܡ̣ܢ ܕܐܸܡܲܪ ܡܵܪܝܵܐ ܡܸܠܬ̣ܵܐ ܗܵܕܹܐ ܠܡܘܼܫܹܐ: ܕܲܢܗܲܠܸܟ݂ ܠܝܼܣܪܵܝܹܠ ܒܡܲܕ݂ܒ̇ܪܵܐ. ܘܗܵܫܵܐ ܐܸܢܵܐ ܝܵܘܡܵܢܵܐ: ܒܲܪ ܬܡܵܢܐܝܼܢ ܐ̄ܢܵܐ ܘܚܲܡܸܫ ܫܢ̈ܝܼܢ.


text:
ܘܲܥܕܲܡܵܐ ܠܗܵܫܵܐ ܚܲܝܠܵܐ ܐܝܼܬ̣ ܒܝܼ: ܐܲܝܟ݂ ܕܲܒ̣ܝܵܘܡܵܐ ܗܵܘ̇ ܕܫܲܕܲܪܲܢܝ ܡܘܼܫܹܐ ܚܲܝܠܝ ܕܗܵܝܕܹ̇ܝܢ ܘܲܕ݂ܗܵܫܵܐ ܫܘܸܐ ܗ̄ܘ̣ ܠܲܩܪܵܒ̣ܵܐ ܘܲܠܡܸܦܲܩ ܘܲܠܡܸܥܲܠ.


text:
ܗܵܫܵܐ ܗܲܒ̣ ܠܝܼ ܛܘܼܪܵܐ ܗܵܢܵܐ ܕܐܸܡܲܪ ܡܵܪܝܵܐ ܒܹܗ ܒܝܵܘܡܵܐ ܗܵܘ̇. ܘܐܲܢ̄ܬ̇ ܫܡܲܥܬ̇ ܒܹܗ ܒܝܵܘܡܵܐ ܗܵܘ̇ ܕܓܲܢ̄ܒܵܪܹ̈ܐ ܐܝܼܬ̣ ܬܲܡܵܢ. ܘܲܡܕ݂ܝܼ̈ܢܵܬ̣ܵܐ ܪܵܘ̱ܪ̈ܒ̣ܵܢ ܐܸܢܹܝܢ ܘܚܲܣ̈ܝܼܢܵܢ: ܟܒܲܪ ܢܸܗܘܹܐ ܡܵܪܝܵܐ ܥܲܡܝ ܘܐܸܚܪܘܿܒ̣ ܐܸܢܘܿܢ: ܐܲܝܟ݂ ܕܐܸܡܲܪ ܡܵܪܝܵܐ.


text:
ܡܸܛܠ ܗܵܢܵܐ ܗܘ̤ܵܐ ܚܸܒ̣ܪܘܿܢ ܟܲܪܟ݂ܵܐ ܝܵܪܬ̇ܘܼܬ̣ܵܐ ܠܟ݂ܵܠܵܒ̣ ܒܲܪ ܝܘܿܦܲܢܵܐ ܩܲܢܙܵܝܵܐ ܥܕܲܡܵܐ ܠܝܵܘܡܵܢܵܐ: ܡܸܛܠ ܕܫܲܡܠܝܼ ܒܵܬܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܲܫܡܵܗ̇ ܕܚܸܒ̣ܪܘܿܢ ܟܲܪܟ݂ܵܐ ܡ̣ܢ ܩܕ݂ܝܼܡ: ܩܘܼܪܝܲܬ̣ ܐܲܪܒܲܥ ܕܐ̄ܢܵܫܵܐ ܓܲܢ̄ܒܵܪܹ̈ܐ. ܘܐܲܪܥܵܐ ܐܲܬ̇ܬ̇ܢܝܼܚܲܬ̣ ܡ̣ܢ ܩܪܵܒ̣ܵܐ.


text:
ܘܲܗܘ̤ܵܬ̣ ܡܢܵܬ̣ܵܐ ܕܫܲܒ̣ܛܵܐ ܕܲܒ̣̈ܢܲܝ ܝܼܗܘܼܕ݂ܵܐ ܠܫܲܪ̈ܒ̣ܵܬ̣ܗܘܿܢ: ܥܲܠ ܬܚܘܼܡܵܐ ܕܐܲܕ݂ܘܿܡ: ܘܲܥܕܲܡܵܐ ܠܡܲܕ݂ܒ̇ܪܵܐ ܕܨܝܼܢ: ܘܲܥܕܲܡܵܐ ܠܚܲܪܬܹܗ ܕܬܲܝ̱ܡܢܵܐ.


text:
ܘܲܗܘ̤ܵܐ ܬܚܘܼܡܗܘܿܢ: ܡ̣ܢ ܬܲܝ̱ܡܢܵܐ ܕܣܵܘܦܵܐ ܕܝܲܡܵܐ ܕܡܸܠܚܵܐ: ܘܣܵܠܹܩ ܡ̣ܢ ܬܲܡܵܢ ܠܠܸܫܵܢܵܐ ܕܦܵܢܹ̇ܐ ܠܬܲܝ̱ܡܢܵܐ.


text:
ܘܢܵܦܹ̇ܩ ܡ̣ܢ ܬܲܝ̱ܡܢܵܐ ܠܡܲܣܩܵܢܵܐ ܕܲܥܩܲܪܩܲܡ: ܘܥܵܒܲܪ ܠܨܝܼܢ: ܘܣܵܠܹܩ ܡ̣ܢ ܬܲܝ̱ܡܢܵܐ ܠܲܪܩܸܡ ܕܓܲܠܝܵܐ: ܘܥܵܒܲܪ ܠܚܸܨܪܘܼܬ̣: ܘܣܵܠܹ̇ܩ ܠܐܸܕܲܪ: ܘܚܵܕܲܪ ܠܩܲܪܩܲܥ.


text:
ܘܥܵܒܲܪ ܠܥܸܨܡܘܿܢ: ܘܢܵܦܹ̇ܩ ܠܢܲܚܠܵܐ ܕܡܸܨܪܹܝܢ ܘܗܵܘܹ̇ܝܢ ܡܲܦܩܵܢܵܘ̈ܗܝ ܕܲܬ̣ܚܘܼܡܵܐ ܠܡܲܥܪ̱ܒ̣ܵܐ. ܗܵܢܵܐ ܢܸܗܘܹܐ ܠܟ݂ܘܿܢ ܬܚܘܼܡܵܐ ܕܬܲܝ̱ܡܢܵܐ.


text:
ܘܲܬ̣ܚܘܼܡܵܐ ܕܡܲܕ݂ܢ̱ܚܵܐ ܣܵܘܦܵܐ ܕܝܲܡܵܐ ܕܡܸܠܚܵܐ: ܥܕܲܡܵܐ ܠܣܵܘܠܵܐ ܕܝܘܿܪܕ̇ܢܵܢ ܘܣܵܠܹܩ ܬܚܘܼܡܵܐ ܠܣܸܛܪܵܐ ܕܓܲܪܒ̇ܝܵܐ: ܡ̣ܢ ܠܸܫܵܢܵܐ ܕܝܲܡܵܐ: ܡ̣ܢ ܣܵܘܦܵܐ ܕܝܘܿܪܕ̇ܢܵܢ.


text:
ܘܣܵܠܹܩ ܬܚܘܼܡܵܐ ܠܕ݂ܵܒ̣ܝܼܪ: ܡ̣ܢ ܥܘܼܡܩܵܐ ܕܥܵܟ݂ܵܪ ܘܲܠܓܲܪܒ̇ܝܵܐ: ܘܦܵܢܹ̇ܐ ܥܲܠ ܓܠܝܼܠܵܐ ܕܠܘܼܩܒܲܠ ܡܲܣܩܵܢܵܐ ܕܪܵܡܝܼܢ: ܡ̣ܢ ܬܲܝ̱ܡܢܵܐ ܠܢܲܚܠܵܐ ܘܥܵܒܲܪ ܬܚܘܼܡܵܐ ܥܲܠ ܡܲܒ̇ܘܼܥܵܐ ܕܲܫܡܸܫ: ܘܗܵܘܹ̇ܝܢ ܡܲܦܩܵܢܵܘ̈ܗܝ ܥܲܠ ܥܲܝܢܵܐ ܕܕ݂ܘܼܓܸ̇ܠ.


text:
ܘܣܵܠܹܩ ܬܚܘܼܡܵܐ ܠܢܲܚܠܵܐ ܕܒܲܪܗܵܢܘܿܡ: ܠܣܸܛܪܵܐ ܕܝܵܒ̣ܘܿܣܵܝܹܐ ܕܡ̣ܢ ܬܲܝ̱ܡܢܵܐ ܕܗ̤ܝ ܗ̄ܝ̣ ܐܘܿܪܸܫܠܸܡ. ܘܣܵܠܹܩ ܬܚܘܼܡܵܐ ܥܲܠ ܪܹܫܵܐ ܕܛܘܼܪܵܐ ܕܲܩܕ݂ܵܡ ܢܲܚܠܵܐ ܕܒܲܪܗܵܢܘܿܡ: ܡ̣ܢ ܡܲܥܪ̱ܒ̣ܵܐ ܕܣܘܿܦ ܥܘܼܡܩܵܐ ܕܓܲܢ̄ܒܵܪܹ̈ܐ.


text:
ܘܚܵܐܲܪ ܬܚܘܼܡܵܐ ܡ̣ܢ ܪܹܫܹܗ ܕܛܘܼܪܵܐ ܠܡܲܒ̇ܘܼܥܵܐ ܕܡܲـ̈ـܝܵܐ ܕܢܲܦܬܘܿܚ: ܘܢܵܦܹ̇ܩ ܥܲܠ ܩܲܪܢܵܐ ܕܛܘܼܪܵܐ ܕܥܸܒ̣ܪܘܿܢ: ܘܚܵܐܲܪ ܬܚܘܼܡܵܐ ܠܒ̣ܵܠܵܥ ܕܗ̤ܝ ܗ̄ܝ̣ ܩܘܼܪܝܲܬ̣ ܢܲܥܪܝܼܢ.


text:
ܘܚܵܐܲܪ ܬܚܘܼܡܵܐ ܡܟܢ ܒܵܠܵܥ ܠܡܲܥܪ̱ܒ̣ܵܐ ܥܲܠ ܛܘܼܪܵܐ ܕܣܵܥܝܼܪ: ܘܥܵܒܲܪ ܥܲܠ ܣܸܛܪܵܐ ܕܛܘܼܪܵܐ ܕܢܲܥܪܝܼܡ ܡ̣ܢ ܓܲܪܒ̇ܝܵܐ: ܗ̤ܝ ܗ̄ܝ̣ ܟܸܣܠܘܿܢ: ܘܢܵܚܹ̇ܬ̣ ܠܒܹܝܬ̣ ܫܡܸܫ: ܘܥܵܒܲܪ ܠܬܲܝ̱ܡܢܵܐ.


text:
ܘܢܵܦܹ̇ܩ ܬܚܘܼܡܵܐ ܠܣܸܛܪܵܐ ܕܥܸܩܪܘܿܢ ܡ̣ܢ ܓܲܪܒ̇ܝܵܐ: ܬܚܘܼܡܵܐ ܠܫܸܟ݂ܪܘܿܢ: ܘܥܵܒܲܪ ܥܲܠ ܛܘܼܪܵܐ ܕܒ̣ܵܠܵܥ: ܘܢܵܦܹ̇ܩ ܠܝܵܗܒ̣ܵܐܹܝܠ. ܘܗܵܘܹ̇ܝܢ ܡܲܦܩܵܢܵܘ̈ܗܝ ܕܲܬ̣ܚܘܼܡܵܐ ܠܡܲܥܪ̱ܒ̣ܵܐ.


text:
ܘܲܬ̣ܚܘܼܡܹܗ ܡ̣ܢ ܡܲܥܪ̱ܒ̣ܵܐ ܠܲܡܪܝܼܒ̣ܵܐ ܒܲܬ̣ܚܘܼܡܹ̈ܝܗ̇ ܗܵܢܵܘ ܬܚܘܼܡܵܐ ܕܲܒ̣̈ܢܲܝ ܝܼܗܘܼܕ݂ܵܐ ܠܫܲܪ̈ܒ̣ܵܬ̣ܗܘܿܢ ܟܲܕ݂ ܚܵܕܲܪ.


text:
ܘܲܠܟ݂ܠܵܒ̣ ܒܲܪ ܝܘܿܦܲܢܵܐ: ܝܲܗ̄ܒ̣ ܝܼܫܘܼܥ ܦܵܠܓܘܼܬ̣ܵܐ ܒܲܝܢܵܬ̣ ܒ̈ܢܲܝ ܝܼܗܘܼܕ݂ܵܐ: ܐܲܝܟ݂ ܡܸܠܲܬ̣ ܦܘܼܡܹܗ ܕܡܵܪܝܵܐ ܘܐܸܡܲܪ ܟܵܠܵܒ̣ ܠܝܼܫܘܿܥ: ܗܲܒ̣ ܠܝܼ ܗܵܕܹܐ ܒܘܼܪܝܲܬ̣ ܐܲܪܒܲܥ ܕܐܲܒ̣ܘܼܗܘܿܢ ܕܓܲܢ̄ܒܵܪܹ̈ܐ. ܘܝܲܗ̄ܒ̣ ܝܼܫܘܿܥ ܠܟ݂ܵܠܵܒ̣ ܒܘܼܪܝܲܬ̣ ܐܲܪܒܲܥ ܕܐܲܒ̣ܘܼܗܘܿܢ ܕܓܲܢ̄ܒܵܪܹ̈ܐ: ܕܗ̤ܝ ܗ̄ܝ̣ ܚܸܒ̣ܪܘܿܢ.


text:
ܘܲܚܪܲܒ̣ ܡ̣ܢ ܬܲܡܵܢ ܟܵܠܵܒ̣ ܬܠܵܬ̣ܵܐ ܒ̈ܢܲܝ ܓܲܢ̄ܒܵܪܹ̈ܐ: ܠܫܝܼܫܲܝ ܘܠܲܐܚܝܼܡܵܢ: ܘܲܠܬ̣ܘܼܠܡܲܝ ܒ̈ܢܲܝ ܓܲܢ̄ܒܵܪܹ̈ܐ.


text:
ܘܐܸܡܲܪ ܟܵܠܵܒ̣: ܟܠܡ̇ܢ ܕܢܸܟ݂ܒ̇ܫܝܼܗ̇ ܠܩܘܼܪܝܲܬ̣ ܣܸܦܪܵܐ ܘܢܸܚܪ̱ܒ̣ܝܼܗ̇: ܐܸܬܸ̇ܠ ܠܹܗ ܠܥܲܟ݂ܣܵܐ ܒܪܲܬ̣ܝ ܐܲܢ̄ܬ̇ܬ̣ܵܐ.


text:
ܘܟܲܕ݂ ܗܘ̤ܵܬ̣ ܠܹܗ: ܐܸܬ̣ܓܲܪܓܲܬ̤ ܕܬܸܫܐܲܠ ܡ̣ܢ ܐܲܒ̣ܘܼܗ̇ ܝܵܪܬ̇ܘܼܬ̣ܵܐ ܕܚܲܩܠܵܐ: ܘܐܸܬ̣ܪܲܟ݂ܢܲܬ̣ ܡ̣ܢ ܚܡܵܪܵܐ. ܐܵܡܲܪ ܠܵܗ̇ ܟܠܵܒ̣: ܡܵܐ ܠܹܟ݂ܝ ܒܪܹܬ̣ܝ.


text:
ܐܵܡܪܵܐ ܠܹܗ ܗܲܒ̣ܠܝܼ ܒܘܼܪܟ̇ܬ̣ܵܐ: ܡܸܛܠ ܕܒܲܐܪܥܵܐ ܕܬܲܝ̱ܡܢܵܐ ܝܲܗ̄ܒ̣ܬܵܢܝ: ܗܲܒ̣ܠܝ ܚܸܦܪܵܐ ܗܵܢܵܐ ܕܡܲـ̈ـܝܵܐ: ܘܝܲܗ̄ܒ̣ ܠܵܗ̇ ܟܵܠܵܒ̣ ܚܸܦܪܵܐ ܥܸܠܵܝܵܐ: ܘܚܸܦܪܵܐ ܬܲܚܬܵܝܵܐ.


text:
ܘܲܗ̤ܘܲܝ ܩܘܼܪ̈ܝܵܐ ܕܫܲܒ̣ܛܵܐ ܕܲܒ̣̈ܢܲܝ ܝܼܗܘܼܕ݂ܵܐ: ܥܲܠ ܬܚܘܼܡܵܐ ܕܐܲܕ݂ܘܿܡ ܡ̣ܢ ܬܲܝ̱ܡܢܵܐ. ܘܗܵܠܹܝܢ ܐܸܢܘܿܢ ܫܡܵܗܹ̈ܐ ܕܩܘܼܪ̈ܝܵܐ ܕܲܒ̣̈ܢܲܝ ܝܼܗܘܼܕ݂ܵܐ: ܩܲܒ̣ܨܝܼܐܹܝܠ: ܘܥܵܕ݂ܵܪ: ܘܝܵܓ̣ܘܿܪ.


text:
ܘܐܲܫܕ̇ܘܼܕ݂ ܘܟܲܦܪ̈ܘܿܢܹܝܗ̇: ܘܐܲܓ̣ܘܼܪ̈ܣܹܝܗ̇: ܘܥܵܐܙܵܐ ܘܟܲܦܪ̈ܘܿܢܹܝܗ̇: ܘܐܵܓ̣ܘܼܪ̈ܣܹܝܗ̇: ܥܕܲܡܵܐ ܠܢܲܚܠܵܐ ܕܡܸܨܪܹܝܢ: ܘܝܲܡܵܐ ܪܲܒܵܐ ܬܚܘܼܡܵܐ.


text:
ܘܲܠܝܵܒ̣ܘܿܣܵܝܹ̈ܐ ܕܥܵܡ̇ܪܝܼܢ ܒܐܘܿܪܸܫܠܸܡ: ܠܵܐ ܚܪܲܒ̣ܘ ܒ̈ܢܲܝ ܝܼܗܘܼܕ݂ܵܐ: ܘܝܼܬܸܒ̣ܘ ܝܵܒ̣ܘܿܣܵܝܹ̈ܐ ܥܲܡ ܒ̈ܢܲܝ ܝܼܗܘܼܕ݂ܵܐ ܒܐܘܿܪܸܫܠܸܡ ܥܕܲܡܵܐ ܠܝܵܘܡܵܢܵܐ.


text:
ܘܢܸܦܩܲܬ̣ ܡܢܵܬ̣ܵܐ ܕܲܒ̣̈ܢܲܝ ܝܵܘܣܸܦ: ܡ̣ܢ ܝܘܿܪܕ̇ܢܵܢ ܕܐܝܼܪܝܼܚܘܿ: ܠܡܲـ̈ـܝܵܐ ܕܐܝܼܪܝܼܚܘܿ: ܡ̣ܢ ܡܲܕ݂ܢܵܚܲܝ̈ ܡܲܕ݂ܒ̇ܪܵܐ ܕܣܵܠܹܩ ܡ̣ܢ ܐܝܼܪܝܼܚܘܿ: ܘܲܥܕܲܡܵܐ ܠܛܘܼܪܵܐ ܕܣܵܠܹܩ ܠܒܹܝܬ̣ ܐܹܝܠ.


text:
ܘܢܵܚܹ̇ܬ̣ ܠܡܲܥ̱ܪܒ̣ܵܐ ܠܲܬ̣ܚܘܼܡܵܐ ܕܦܲܠܛܵܐ: ܥܕܲܡܵܐ ܠܲܬ̣ܚܘܼܡܵܐ ܕܒܹܝܬ̣ ܚܵܘܪܵܢ ܬܲܚܬܵܝܬܵܐ: ܘܲܥܕܲܡܵܐ ܠܓ̣ܵܕ݂ܵܪ: ܘܲܗܘ̤ܵܘ ܡܲܦܩܵܢܵܘ̈ܗܝ ܠܡܲܥ̱ܪܒ̣ܵܐ.


text:
ܘܲܗܘ̤ܵܐ ܬܚܘܼܡܵܐ ܕܲܒ̣̈ܢܲܝ ܐܲܦܪܹܝܡ ܠܫܲܪ̈ܒ̣ܵܬܲܗܘܿܢ: ܬܚܘܼܡܵܐ ܕܝܵܪܬ̇ܘܼܬ̣ܗܘܿܢ ܥܸܛܪܘܼܬ̣: ܘܐܸܕܲܪ: ܥܕܲܡܵܐ ܠܒܹܝܬ̣ ܚܵܘܪܵܢ ܥܸܠܵܝܬܵܐ.


text:
ܘܢܵܦܹ̇ܩ ܬܚܘܼܡܵܐ ܠܡܲܥܪ̱ܒ̣ܵܐ ܠܡܸܟܡܲܬ̣ ܡ̣ܢ ܓܲܪܒ̇ܝܵܐ. ܘܚܵܕܲܪ ܬܚܘܼܡܵܐ ܡ̣ܢ ܡܲܕ݂ܢ̱ܚܵܐ ܕܲܬ̣ܚܹܝܬ̣ ܫܝܼܠܘܿ: ܘܥܵܒܲܪ ܡ̣ܢ ܡܲܕ݂ܢ̱ܚܵܐ ܕܝܲܠܘܿܚ.


text:
ܘܐܵܙܹ̇ܠ ܠܲܬ̣ܚܘܼܡܵܐ ܡܲܥܪ̱ܒ̣ܵܝܵܐ ܕܢܲܚܠܵܐ ܕܩܵܒ̣ܵܐ: ܘܗܵܘܹ̇ܝܢ ܡܲܦܩܵܢܵܘ̈ܗܝ ܠܡܲܥ̱ܪܒ̣ܵܐ. ܗܵܕܲܐ ܗ̄ܝ̣ ܝܵܪܬ̇ܘܼܬ̣ܵܐ ܕܫܲܒ̣ܛܵܐ ܕܲܒ̣̈ܢܲܝ ܐܲܦܪܹܝܡ: ܠܫܲܪ̈ܒ̣ܵܬ̣ܗܘܿܢ.


text:
ܩܘܼܪ̈ܝܵܐ ܕܲܦܪ̈ܝܼܫܵܢ ܗ̄ܘܲܝ̈ ܠܲܒ̣̈ܢܲܝ ܐܲܦܪܹܝܡ: ܒܓ̣ܵܘ ܝܵܪܬ̇ܘܼܬ̣ܵܐ ܕܲܒ̣̈ܢܲܝ ܡܢܲܫܹܐ: ܟܠܗܹܝܢ ܩܘܼܪ̈ܝܵܐ ܘܐܲܓ̣ܘܼܪ̈ܣܲܝܗܹܝܢ.


text:
ܘܠܵܐ ܚܪܲܒ̣ܘ ܠܲܟ݂ܢܲܥܢܵܝܹ̈ܐ ܕܝܵܬ̣ܒ̇ܝܼܢ ܒܓ̣ܵܕ݂ܵܪ. ܘܝܼܬܸܒ̣ܘ ܟܢܲܥܢܵܝܹ̈ܐ ܒܓ̣ܵܘ ܒܹܝܬ̣ ܐܲܦܪܹܝܡ ܥܕܲܡܵܐ ܠܝܵܘܡܵܢܵܐ. ܘܐܸܬ̣ܟ̇ܒܸܫܘ ܒܡܲܕܲܐܬ̣ܵܐ.


text:
ܘܲܗܘ̤ܵܬ̣ ܓܸܠܥܵܕ݂ ܡܢܵܬܵܐ ܕܫܲܒ̣ܛܵܐ ܕܲܡܢܲܫܹܐ: ܡܸܛܠ ܕܗ̤ܘܝܘܼ ܗ̄ܘ̣ܵܐ ܒܘܼܟ݂ܪܹܗ ܕܝܵܘܣܸܦ: ܘܲܠܡܵܟ݂ܝܼܪ ܒܘܼܟ݂ܪܹܗ ܕܲܡܢܲܫܹܐ: ܐܲܒ̣ܘܼܗܝ ܕܓܸܠܥܵܕ݂: ܡܸܛܠ ܕܗ̤ܘ ܗܘ̤ܵܐ ܒܘܼܟ݂ܪܵܐ ܓܲܒ̣ܪܵܐ ܩܪܲܒ̣ܬ̣ܵܢܵܐ: ܘܲܗܘ̤ܵܬ̣ ܕܝܼܠܹܗ ܓܸܠܥܵܕ݂ ܘܡܲܬ̣ܢܝܼܢ.


text:
ܘܲܗܘ̤ܵܬ̣ ܕܲܒ̣̈ܢܲܝ ܡܢܲܫܹܐ ܕܐܸܫܬ̇ܚܲܪܘ ܠܫܲܪ̈ܒ̣ܵܬ̣ܗܘܿܢ: ܘܠܲܒ̣̈ܢܲܝ ܐܲܒ̣ܝܼܥܵܙܲܪ: ܘܠܲܒ̣̈ܢܲܝ ܚܵܠܵܩ: ܘܠܲܒ̣̈ܢܲܝ ܢܸܫܪܵܐܹܝܠ: ܘܠܲܒ̣̈ܢܲܝ̈ ܫܘܿܦܵܡ: ܘܠܲܒ̣̈ܢܲܝ ܚܵܦܵܪ: ܘܠܲܒ̣̈ܢܲܝ ܫܡܕ݂ܵܥ ܗܵܠܹܝܢ ܒܢܵܘ̈ܗܝ ܕܲܡܢܲܫܹܐ ܒܲܪ ܝܵܘܣܸܦ ܕܸܟ݂ܪܹ̈ܐ ܠܫܲܪ̈ܒ݂ܵܬ̣ܗܘܿܢ.


text:
ܘܠܲܨܠܸܦܚܲܕ݂ ܒܲܪ ܚܵܦܵܪ: ܒܲܪ ܓܸܠܥܵܕ݂: ܒܲܪ ܡܵܟ݂ܝܼܪ: ܒܲܪ ܡܢܲܫܹܐ: ܠܵܐ ܗܘ̤ܵܘ ܠܹܗ ܒ̈ܢܲܝܵܐ: ܐܸܠܵܐ ܒ̈ܢܵܬ̣ܵܐ ܘܗܵܠܹܝܢ ܫܡܵܗܹ̈ܐ ܕܲܒ̣̈ܢܵܬܹܗ: ܡܲܚܠܵܐ: ܘܝܲܥܵܐ: ܘܚܸܓ̣ܠܵܐ: ܘܡܸܟܵܐ: ܘܬܲܪܨܵܐ.


text:
ܘܲܩܪܸܒ̣ ܩܕ݂ܵܡ ܐܹܠܝܼܥܵܙܲܪ ܟܵܗܢܵܐ: ܘܲܩܕ݂ܵܡ ܝܼܫܘܿܥ ܒܲܪܢܘܿܢ: ܘܲܩܕ݂ܵܡ ܪܵܘ̱ܪ̈ܒ̣ܵܢܹܐ ܕܝܼܣܪܵܝܹܠ: ܘܐܵܡܪ̈ܵܢ: ܡܵܪܝܵܐ ܦܲܩܸܕ݂ ܠܡܘܼܫܹܐ ܕܢܸܬܸ̇ܠ ܠܲܢ ܝܵܪܬ̇ܘܼܬ̣ܵܐ ܒܲܝܢܵܬ̣ ܐܲܚܲܝ̈ܢ: ܘܝܲܗ̄ܒ̣ ܠܲܢ ܥܲܠ ܡܸܠܲܬ̣ ܦܘܼܡܹܗ ܕܡܵܪܝܵܐ: ܒܲܝܢܵܬ̣ ܐܲܚܹ̈ܐ ܕܐܲܒ̣ܘܼܢ: ܘܝܲܗ̄ܒ̣ ܠܗܹܝܢ ܝܼܫܘܿܥ ܝܵܪܬ̇ܘܼܬ̣ܵܐ ܘܦܵܠܓܘܼܬ̣ܵܐ ܒܲܝܢܵܬ̣ ܐܲܚܹ̈ܐ ܕܐܲܒ̣ܘܼܗܹܝܢ.


text:
ܘܲܢܦܲܠܘ ܚܲܒ̣ܠܵܘ̈ܗܝ ܕܲܡܢܲܫܹܐ ܥܸܣܪܵܐ: ܠܒܲܪ ܡ̣ܢ ܐܲܪܥܵܐ ܕܓܸܠܥܵܕ݂: ܘܲܕ݂ܡܲܬ̣ܢܹܝܢ ܕܐܝܼܬ̣ ܒܥܸܒ̣ܪܵܐ ܕܝܘܿܪܕ̇ܢܵܢ.


text:
ܡܸܛܠ ܕܲܒ̣̈ܢܵܬܹܗ ܕܲܡܢܲܫܹܐ ܝܼܪܬ̣ ܝܵܪܬ̇ܘܼܬ̣ܵܐ ܥܲܡ ܐܲܚܲܝ̈ܗܹܝܢ: ܘܐܲܪܥܵܐ ܕܓܸܠܥܵܕ݂ ܗܘ̤ܵܬ̣ ܠܲܒ̣ܢܵܘ̈ܗܝ ܕܲܡܢܲܫܹܐ ܕܐܸܫܬ̇ܚܲܪܘ.


text:
ܘܲܗܘ̤ܵܬ̣ ܐܲܪܥ̱ܗܘܿܢ ܒܬܲܦܘܿܚ ܘܲܦܬܲܚ. ܘܲܗܘ̤ܵܐ ܬܚܘܼܡܵܐ ܠܲܒ̣̈ܢܲܝ ܡܢܲܫܹܐ ܒܲܪ ܝܵܘܣܸܦ: ܘܲܠܒܹܝܬ̣ ܒ̈ܢܲܝ ܐܲܦܪܹܝܡ.


text:
ܘܢܵܚܹ̇ܬ̣ ܬܚܘܼܡܗܘܿܢ ܠܢܲܚܠܵܐ ܕܝܲܡܵܐ ܡ̣ܢ ܬܲܝ̱ܡܢܵܐ ܕܢܲܚܠܵܐ ܕܩܘܼܪ̈ܝܵܐ ܗܵܠܹܝܢ ܕܐܲܦܪܹܝܡ ܠܒܹܝܬ̣ ܩܘܼܪ̈ܝܵܐ ܕܲܡܢܲܫܹܐ. ܘܲܬ̣ܚܘܼܡܵܐ ܕܲܡܢܲܫܹܐ ܡ̣ܢ ܓܲܪܒ̇ܝܵܐ ܕܢܲܚܠܵܐ. ܘܲܗܘ̤ܵܘ ܡܲܦܩܵܢܵܘ̈ܗܝ ܠܡܲܥ̱ܪܒ̣ܵܐ.


text:
ܘܬܲܝ̱ܡܢܵܐ ܠܐܲܦܪܹܝܡ: ܘܓܲܪܒ̇ܝܵܐ ܠܲܡܢܲܫܹܐ: ܘܝܲܡܵܐ ܬܚܘܼܡܗܘܿܢ ܘܒ̣ܵܐܫܹܝܪ ܦܵܓ̣ܥܝܼܢ ܡ̣ܢ ܓܲܪܒ̇ܝܵܐ: ܘܒ̣ܐܝܼܣܵܟ݂ܵܪ ܡ̣ܢ ܡܲܕ݂ܢ̱ܚܵܐ.


text:
ܘܲܗܘ̤ܵܬ̣ ܕܲܡܢܲܫܹܐ ܠܩܘܼܒ̣ܠܹܗ ܕܐܝܼܣܵܟ݂ܵܪ: ܒܹܝܬ̣ ܝܵܫܵܢ ܘܟܲܦܪ̈ܘܿܢܹܝܗ̇: ܘܲܢܒܸܠܥܵܡ ܘܟܲܦܪ̈ܘܿܢܹܝܗ̇: ܘܥܝܼܢܕ̇ܘܿܪ ܘܟܲܦܪ̈ܘܿܢܹܝܗ̇: ܘܬܲܥܢܵܟ݂ ܘܟܲܦܪ̈ܘܿܢܹܝܗ̇: ܘܡܲܓܕ̇ܘܿ ܘܟܲܦܪ̈ܘܿܢܹܝܗ̇: ܬܠܵܬ̣ ܙܵܘ̈ܝܵܢ.


text:
ܘܐܸܡܲܪ ܒ̈ܢܲܝ ܝܵܘܣܸܦ ܠܝܼܫܘܿܥ: ܠܡܵܢܵܐ ܝܲܗ̄ܒ̣ܬ̇ ܠܲܢ ܝܵܪܬ̇ܘܼܬ̣ܵܐ ܡܢܵܬ̣ܵܐ ܚܕ݂ܵܐ: ܘܚܲܒ̣ܠܵܐ ܚܲܕ݂: ܘܲܚܢܲܢ ܥܲܡܵܐ ܣܲܓ̇ܝܼܵܐܐ ܥܕܲܡܵܐ ܗ̄ܘ̣ ܠܗܵܪܟܵܐ ܒܲܪܟܲܢ ܡܵܪܝܵܐ.


text:
ܐܵܡܲܪ ܠܗܘܿܢ ܝܼܫܘܿܥ: ܐܸܢ ܥܲܡܵܐ ܐܲܢ̄ܬ̇ܘܿܢ ܣܲܓ̇ܝܼܵܐܐ: ܣܲܩܘ ܠܟ݂ܘܿܢ ܠܓܲܒܵܐ ܕܛܘܼܪܵܐ: ܘܲܓ̣ܒ̣ܵܘ ܠܟ݂ܘܿܢ ܬܲܡܵܢ ܒܐܲܪܥܵܐ ܕܦܲܪ̈ܙܵܝܹܐ ܘܲܕ݂ܓܲܢ̄ܒܵܪܹ̈ܐ: ܡܸܛܠ ܕܐܲܠܝܼܨ ܗ̄ܘ̣ ܠܟ݂ܘܿܢ ܛܘܼܪܵܐ ܕܐܲܦܪܹܝܡ.


text:
ܘܐܸܡܲܪܘ ܒ̈ܢܲܝ ܝܵܘܣܸܦ: ܠܵܐ ܣܵܦܹ̇ܩ ܠܲܢ ܛܘܼܪܵܐ ܘܲܡܕ݂ܝܼ̈ܢܵܬ̣ܵܐ ܕܦܲܪ̈ܙܵܝܹܐ: ܡܸܛܠ ܕܲܟ݂ܢܲܥܢܵܝܹ̈ܐ ܝܵܬ̣ܒ̇ܝܼܢ ܒܐܲܪܥܵܐ ܕܥܘܼܡܩܵܐ: ܘܒܹܝܬ̣ ܝܵܫܵܢ ܘܲܒ̣ܟܲܦܪ̈ܘܿܢܹܝܗ̇: ܘܲܒ̣ܥܘܼܡܩܵܐ ܕܐܝܼܙܲܪܥܹܝܠ.


text:
ܘܐܸܡܲܪ ܝܼܫܘܿܥ ܠܲܕ݂ܒܹܝܬ̣ ܝܵܘܣܸܦ ܠܲܒ̣̈ܢܲܝ ܐܲܦܪܹܝܡ ܘܲܡܢܲܫܹܐ: ܥܲܡܵܐ ܣܲܓ̇ܝܼܵܐܐ ܐܲܢ̄ܬ̇ܘܿܢ: ܘܚܲܝܠܵܐ ܪܲܒܵܐ ܠܟ݂ܘܿܢ. ܐܸܢ ܠܵܐ ܣܵܦܩܵܐ ܠܟ݂ܘܿܢ ܡܢܵܬ̣ܵܐ ܚܕ݂ܵܐ.


text:
ܓܒ̣ܵܘ ܠܟ݂ܘܿܢ ܛܘܼܪܵܐ: ܘܣܵܦܹ̇ܩ ܠܟ݂ܘܿܢ. ܘܓܲܒܵܘ̈ܗܝ ܕܛܘܼܪܵܐ ܢܸܗܘܘܿܢ ܠܟ݂ܘܿܢ ܡܲܦܩܵܢܵܘ̈ܗܝ. ܘܲܚܪܘܿܒ̣ܘ ܠܲܟ݂ܢܲܥܢܵܝܹ̈ܐ ܘܲܠܦܲܪ̈ܙܵܝܹܐ: ܡܸܛܠ ܕܡܲܪ̈ܟ̇ܒ̣ܵܬ̣ܵܐ ܪܵܘ̱ܪ̈ܒ̣ܵܬ̣ܵܐ ܕܥܲܫܝܼ̈ܢܵܢ ܕܦܲܪܙܠܵܐ ܐܝܼܬ̣ ܠܗܘܿܢ ܘܥܲܫܝܼܢܝܼܢ ܐܸܢܘܿܢ.


text:
ܘܐܸܬ̣ܟܲܢܲܫܘ ܟܠܵܗ̇ ܟܢܘܼܫܬܵܐ ܕܲܒ̣̈ܢܲܝ ܝܼܣܪܵܝܹܠ ܠܫܝܼܠܘܿ: ܘܐܲܫܪܝܼܘ ܬܲܡܵܢ ܡܲܫܟܲܢ ܙܲܒ̣ܢܵܐ. ܘܐܲܪܥܵܐ ܐܸܬ̣ܟܲܒ̣ܫܲܬ̤ ܩܕ݂ܵܡܲܝܗܘܿܢ.


text:
ܘܐܸܡܲܪ ܝܼܫܘܿܥ ܠܲܒ̣̈ܢܲܝ ܝܼܣܪܵܝܹܠ: ܥܕܲܡܵܐ ܠܐܸܡܲܬ̣ܝ ܡܲܬ̣ܪܲܦܹܝܢ ܐ̄ܢܬ̇ܘܿܢ ܠܡܸܥܲܠ ܠܡܹܐܪܲܬ̣ ܐܲܪܥܵܐ: ܕܝܲܗ̄ܒ̣ ܠܟ݂ܘܿܢ ܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܟ̇ܘܿܢ.


text:
ܓܒ̣ܵܘ ܠܟ݂ܘܿܢ ܬܠܵܬ̣ܵܐ ܬܠܵܬ̣ܵܐ ܓܲܒ̣ܪ̈ܝܼܢ ܡ̣ܢ ܫܲܒ̣ܛܵܐ: ܘܐܹܫܲܕܲܪ ܐܸܢܘܿܢ: ܘܲܢܩܘܼܡܘܼܢ ܘܲܢܗܲܠܟ݂ܘܼܢ ܒܐܲܪܥܵܐ: ܘܢܸܟ݂ܬ̇ܒ̣ܘܼܢܵܗ̇ ܠܦܘܼܬ̣ ܝܵܪܬ̇ܘܼܬ̣ܗܘܿܢ: ܘܢܹܐܬ̣ܘܼܢ ܠܘܵܬ̣ܝ.


text:
ܘܲܢܦܲܠܓܘܼܢܵܗ̇ ܠܐܲܪܥܵܐ ܠܲܫܒܲܥ ܦܵܠ̈ܓܘܵܢ. ܘܲܝܗܘܼܕ݂ܵܐ ܢܩܘܼܡ ܥܲܠ ܬܚܘܼܡܹܗ ܡ̣ܢ ܬܲܝ̱ܡܢܵܐ: ܘܲܕ݂ܒܹܝܬ̣ ܝܵܘܣܸܦ ܢܩܘܼܡܘܼܢ ܥܲܠ ܬܚܘܼܡܗܘܿܢ ܡ̣ܢ ܓܲܪܒ̇ܝܵܐ.


text:
ܘܐܲܢ̄ܬ̇ܘܿܢ ܟܘܼܬ̣ܒ̇ܘܼܗ̇ ܠܐܲܪܥܵܐ ܠܲܫܒܲܥ ܦܵܠ̈ܓܘܵܢ: ܘܐܲܝܬܵܐܘܼܗ̇ ܠܘܵܬ̣ ܠܗܵܪܟܵܐ: ܘܐܹܚܵܘܹܝܟ݂ܘܿܢ ܡܢܵܬ̣ܵܐ ܕܓܲܒ̣ܝܵܐ ܩܕ݂ܵܡ ܡܵܪܝܵܐ ܐܲܠܵܗܲܢ.


text:
ܡܸܛܠ ܕܠܲܝܬ̇ ܦܵܠܓܘܼܬ̣ܵܐ ܠܠܹܘܵܝܹ̈ܐ ܒܲܝܢܵܬ̣ܟ݂ܘܿܢ: ܡܸܛܠ ܕܟ݂ܵܗܢܘܼܬܹܗ ܗ̄ܝ̣ ܕܡܵܪܝܵܐ ܝܵܪܬ̇ܘܼܬ̣ܗܘܿܢ. ܘܓ̣ܵܕ݂. ܘܪܘܼܒܹܝܠ: ܘܦܲܠܓܘܼܬ̣ ܫܲܒ̣ܛܵܐ ܕܲܡܢܲܫܹܐ ܩܲܒܸ̇ܠܘ ܝܵܪܬ̇ܘܼܬ̣ܗܘܿܢ ܒܥܸܒ̣ܪܵܐ ܕܝܘܿܪܕ̇ܢܵܢ ܡ̣ܢ ܡܲܕ݂ܢܚܵܐ: ܕܝܲܗ̄ܒ̣ ܠܗܘܿܢ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ.


text:
ܘܩܵܡ̣ܘ ܓܲܒ̣ܪܹ̈ܐ ܘܐܸܙܲܠܘ. ܘܦܲܩܸܕ݂ ܝܼܫܘܿܥ ܠܗܵܢܘܿܢ ܕܐܸܙܲܠ̣ܘ ܠܡܸܟ݂ܬ̇ܒ̣ܵܗ̇ ܠܐܲܪܥܵܐ: ܘܐܸܡܲܪ ܠܗܘܿܢ: ܙܸܠܘ ܗܲܠܸܟ݂ܘ ܒܐܲܪܥܵܐ ܘܟ݂ܘܼܬ̣ܒ̇ܘܼܗ̇: ܘܬ̣ܵܘ ܠܘܵܬ̣ܝ ܠܗܵܪܟܵܐ: ܘܐܲܪܡܸܐ ܠܟ݂ܘܿܢ ܡ̈ܢܵܘܵܬ̣ܵܐ ܩܕ݂ܵܡ ܡܵܪܝܵܐ ܒܫܝܼܠܘܿ.


text:
ܘܐܸܙܲܠܘ ܓܲܒ̣ܪܹ̈ܐ ܘܲܥܒܲܪܘ ܒܐܲܪܥܵܐ: ܘܲܟ݂ܬܲܒ̣ܘ ܐܸܢܹܝܢ ܠܩܘܼܪ̈ܝܵܐ ܫܒܲܥ ܦܵܠ̈ܓܘܵܢ ܥܲܠ ܡܓܲܠܬ̣ܵܐ: ܘܐܸܬ̣ܵܘ ܠܘܵܬ̣ ܝܼܫܘܿܥ ܠܫܝܼܠܘܿ ܡܕ݂ܝܼܢ̄ܬܵܐ.


text:
ܘܐܲܪܡܝܼ ܠܗܘܿܢ ܦܲܨܹ̈ܐ ܒܫܝܼܠܘܿ ܩܕ݂ܵܡ ܡܵܪܝܵܐ: ܘܦܲܠܓܵܗ̇ ܬܲܡܵܢ ܝܼܫܘܿܥ ܠܐܲܪܥܵܐ ܠܲܒ̣̈ܢܲܝ ܝܼܣܪܵܝܹܠ ܒܦܵܠ̈ܓܘܵܬ̣ܵܐ.


text:
ܘܣܸܠܩܲܬ̤ ܦܸܨܬ̣ܵܐ ܕܫܲܒ̣ܛܵܐ ܕܲܒ̣̈ܢܲܝ ܒܸܢܝܵܡܹܝܢ ܠܫܲܪ̈ܒ̣ܵܬ̣ܗܘܿܢ: ܘܲܢܦܲܩ ܬܚܘܼܡܵܐ ܕܝܵܪܬ̇ܘܼܬ̣ܗܘܿܢ: ܠܒܹܝܬ̣ ܒ̈ܢܲܝ ܝܼܗܘܼܕ݂ܵܐ: ܘܲܠܒܹܝܬ̣ ܒ̈ܢܲܝ ܝܵܘܣܸܦ.


text:
ܘܲܗܘ̤ܵܐ ܬܚܘܼܡܗܘܿܢ ܠܣܸܛܪܵܐ ܕܓܲܪܒ̇ܝܵܐ ܡ̣ܢ ܝܘܿܪܕ̇ܢܵܢ: ܘܣܵܠܹܩ ܬܚܘܼܡܵܐ ܠܣܸܛܪܵܐ ܕܐܝܼܪܝܼܚܘܿ ܡ̣ܢ ܓܲܪܒ̇ܝܵܐ: ܘܣܵܠܹܩ ܒܛܘܼܪܵܐ ܠܡܲܥܪ̱ܒ̣ܵܐ ܘܗܵܘܹ̇ܝܢ ܡܲܦܩܵܢܵܘ̈ܗܝ ܠܡܲܕ݂ܒ̇ܪܵܐ ܕܒܹܝܬ̣ ܐܵܘܵܢ.


text:
ܘܥܵܒܲܪ ܡ̣ܢ ܬܲܡܵܢ ܬܚܘܼܡܵܐ ܠܠܘܿܙ: ܥܲܠ ܣܸܛܪܵܐ ܕܠܘܙ ܡ̣ܢ ܬܲܝ̱ܡܢܵܐ: ܗ̤ܝ ܗ̄ܝ̣ ܒܹܝܬ̣ ܐܹܝܠ. ܘܢܵܚܹ̇ܬ̣ ܬܚܘܼܡܵܐ ܠܥܸܛܪܘܼܬ̣ ܐܸܕܲܪ: ܥܲܠ ܛܘܼܪܵܐ ܕܡ̣ܢ ܬܲܝ̱ܡܢܵܐ ܕܒܹܝܬ̣ ܚܵܘܪܵܢ ܬܲܚܬܵܝܬܵܐ.


text:
ܘܚܵܐܲܪ ܬܚܘܼܡܵܐ ܠܣܸܛܪܵܐ ܕܝܲܡܵܐ ܡ̣ܢ ܬܲܝ̱ܡܢܵܐ: ܡ̣ܢ ܛܘܼܪܵܐ ܕܠܲܐܦܲܝ̈ ܒܹܝܬ̣ ܚܵܘܪܲܢ ܕܲܒ̣ܬܲܝ̱ܡܢܵܐ: ܘܗܵܘܹ̇ܝܢ ܡܲܦܩܵܢܵܘ̈ܗܝ ܥܲܠ ܩܘܼܪܝܲܬ̣ ܒܥܸܠ: ܕܗ̤ܝ ܗ̄ܝ̣ ܩܘܼܪܝܲܬ̣ ܢܲܥܪܝܼܢ ܡܕ݂ܝܼܢ̄ܬܵܐ ܕܲܒ̣̈ܢܲܝ ܝܼܗܘܼܕ݂ܵܐ. ܗܵܢܵܐ ܗ̄ܘ̣ ܣܸܛܪܵܐ ܕܝܲܡܵܐ.


text:
ܘܣܸܛܪܵܐ ܕܬܲܝ̱ܡܢܵܐ ܡ̣ܢ ܣܵܘܦܵܐ ܕܩܘܼܪܝܲܬ̣ ܢܲܥܪܝܼܢ. ܘܢܵܦܹܩ ܬܚܘܼܡܵܐ ܠܝܲܡܵܐ: ܘܢܵܦܹ̇ܩ ܠܡܲܒ̇ܘܼܥܵܐ ܕܡܲـ̈ـܝܵܐ ܕܢܲܦ̮ܬܵܠܝܼ.


text:
ܘܢܵܚܹ̇ܬ̣ ܬܚܘܼܡܵܐ ܥܲܠ ܣܵܘܦܹܗ ܕܛܘܼܪܵܐ ܠܐܲܦܲܝ̈ ܢܲܚܠܵܐ ܕܒܲܪ ܗܵܢܘܿܡ: ܕܐܝܼܬ̣ ܒܥܘܼܡܩܵܐ ܕܓܲܒܵܢ̄ܪܹ̈ܐ ܕܡ̣ܢ ܓܲܪܒ̇ܝܵܐ. ܘܢܵܚܹܬ̣ ܬܚܘܼܡܵܐ ܕܒܲܪ ܗܵܢܘܿܡ: ܥܲܠ ܣܸܛܪܵܐ ܕܝܵܒ̣̈ܘܿܣܵܝܹܐ ܡ̣ܢ ܬܲܝ̱ܡܢܵܐ: ܘܢܵܚܹ̇ܬ̣ ܠܥܹܝܢ ܕܘܼܓܹܠ.


text:
ܘܚܵܐܲܪ ܡ̣ܢ ܓܲܪܒ̇ܝܵܐ: ܘܢܵܦܹܩ ܠܡܲܒ̇ܘܼܥܵܐ ܕܲܫܡܸܫ: ܘܢܵܦܹ̇ܩ ܥܲܠ ܓܠܝܼܠܵܐ ܕܠܘܼܩܒܲܠ ܡܲܣܩܵܢܵܐ ܕܪܲܡܝܼܢ: ܘܢܵܚܹ̇ܬ̣ ܠܠܵܒ̣ܵܢ: ܘܲܠܒ̣ܵܗܵܢ ܕܲܒ̣ܪܹܗ ܕܪܘܼܒܹܝܠ.


text:
ܘܥܵܒܲܪ ܬܚܘܼܡܵܐ ܥܲܠ ܣܸܛܪܵܐ ܕܒܹܝܬ̣ ܚܲܓܠܵܐ ܡ̣ܢ ܓܲܪܒ̇ܝܵܐ. ܘܗܵܘܹ̇ܝܢ ܡܲܦܩܵܢܵܘ̈ܗܝ ܕܲܬ̣ܚܘܼܡܵܐ ܥܲܠ ܠܸܫܵܢܵܐ ܕܝܲܡܵܐ ܕܡܸܠܚܵܐ ܡ̣ܢ ܓܲܪܒ̇ܝܵܐ: ܘܥܲܠ ܣܦܵܪ̈ܵܘܗܝ ܕܝܘܿܪܕ̇ܢܵܢ ܡ̣ܢ ܬܲܝ̱ܡܢܵܐ. ܗܵܢܵܘ ܬܚܘܼܡܵܐ ܕܬܲܝ̱ܡܢܵܐ ܘܲܕ݂ܝܘܿܪܕ̇ܢܵܢ.


text:
ܒܲܬ̣ܚܘܼܡܵܘ̈ܗܝ ܠܣܸܛܪܵܐ ܕܡܲܕ݂ܢ̱ܚܵܐ: ܗܵܕܲܐ ܗ̄ܝ̣ ܝܵܪܬ̇ܘܼܬ̣ܵܐ ܕܫܲܒ̣ܛܵܐ ܕܲܒ̣ܢܲܝ ܒܸܢܝܵܡܹܝܢ ܒܲܬ̣ܚܘܼܡܹ̈ܝܗ̇ ܟܲܕ݂ ܚܵܕ݂ܪܵܐ ܠܫܲܪ̈ܒ̣ܵܬ̣ܗܘܿܢ.


text:
ܘܲܗ̤ܘܲܝ̈ ܩܘܼܪ̈ܝܵܐ ܕܫܲܒ̣ܛܵܐ ܕܲܒ̣̈ܢܲܝ ܒܸܢܝܵܡܹܝܢ ܠܫܲܪ̈ܒ̣ܵܬ̣ܗܘܿܢ: ܘܐܝܼܪܝܼܚܘܿ: ܘܒܹܝܬ̣ ܚܲܓܠܵܐ: ܘܲܥܡܵܩ: ܘܲܩܨܵܨ.


text:
ܘܲܨܠܲܥ: ܘܲܓܒ̣ܝܼܪܵܐ: ܘܢܵܒ̣ܘܿܣ ܕܗ̤̱ܝ ܗ̄ܝ̣ ܐܘܿܪܸܫܠܸܡ: ܘܓܸܒ̣ܥܲܬ̣: ܘܩܘܼܪܝܲܬ̇ܝܼܡ ܩܘܼܪ̈ܝܵܐ ܐܲܪܒܲܥܸܣܪܹ̈ܐ: ܘܐܵܓ̣ܘܼܪ̈ܣܲܝܗܹܝܢ ܗܵܕܲܐ ܗ̄ܝ̣ ܝܲܪܬ̇ܘܼܬ̣ܵܐ ܕܫܲܒ̣ܛܵܐ ܕܲܒ̣̈ܢܲܝ ܒܸܢܝܵܡܹܝܢ ܠܫܲܪ̈ܒ̣ܵܬ̣ܗܘܿܢ.


text:
ܘܢܸܦܩܲܬ̤ ܦܸܨܬ̣ܵܐ ܕܬܲܪܬܹ̇ܝܢ ܠܫܲܒ̣ܛܵܐ ܕܲܒ̣̈ܢܲܝ ܫܸܡܥܘܿܢ ܠܫܲܪ̈ܒ̣ܵܬ̣ܗܘܿܢ: ܘܲܗܘ̤ܵܬ̣ ܝܵܪܬ̇ܘܼܬ̣ܗܘܿܢ ܒܓ̣ܵܘ ܝܵܪܬ̇ܘܼܬ̣ܵܐ ܕܲܒ̣̈ܢܲܝ ܝܼܗܘܼܕ݂ܵܐ.


text:
ܘܟ݂ܠܗܘܿܢ ܐܵܓ̣ܘܼܪ̈ܣܹܐ ܕܲܚܕ݂ܝܼܪܝܼܢ ܠܗܹܝܢ ܠܩܘܼܪ̈ܝܵܐ ܗܵܠܹܝܢ: ܥܕܲܡܵܐ ܠܲܒ̣ܥܵܬ̣ ܒܹܝܬ̣ ܪܵܡܬ̣ܵܐ ܕܲܒ̣ܬܲܝ̱ܡܢܵܐ ܗܵܕܲܐ ܗ̄ܝ̣ ܝܵܪܬ̇ܘܼܬ̣ܵܐ ܕܫܲܒ̣ܛܵܐ ܕܲܒ̣̈ܢܲܝ ܫܸܡܥܘܿܢ ܠܫܲܪ̈ܒ̣ܵܬ̣ܗܘܿܢ.


text:
ܡ̣ܢ ܚܲܒ̣ܠܵܐ ܕܲܒ̣̈ܢܲܝ ܝܼܗܘܼܕ݂ܵܐ ܗܘ̤ܵܬ̣ ܝܵܪܬ̇ܘܼܬ̣ܵܐ ܕܲܒ̣ܢܲܝ̈ ܫܸܡܥܘܼܢ: ܡܸܛܠ ܕܣܲܓ̇ܝܼܵܐܐ ܗ̄ܘ̣ܵܬ̣ ܦܵܠܓ̇ܘܼܬ̣ܗܘܿܢ ܕܲܒ̣ܢܲܝ̈ ܝܼܗܘܼܕ݂ܵܐ. ܘܝܸܪܬ̣ܘ ܒ̈ܢܲܝ ܫܸܡܥܘܿܢ ܡ̣ܢ ܝܵܪܬ̇ܘܼܬ̣ܗܘܿܢ.


text:
ܘܣܸܠܩܲܬ̣ ܦܸܨܬ̣ܵܐ ܕܲܬ̣ܠܵܬ̣ ܠܲܒ̣̈ܢܲܝ ܙܒ̣ܘܿܠܘܿܢ ܠܫܲܪ̈ܒ̣ܵܬ̣ܗܘܿܢ: ܘܲܗܘ̤ܵܐ ܬܚܘܼܡܵܐ ܕܝܵܪܬ̇ܘܼܬ̣ܗܘܿܢ: ܥܕܲܡܵܐ ܠܐܲܫܕ̇ܘܿܕ݂.


text:
ܘܗܵܦܹܟ݂ ܡ̣ܢ ܐܲܫܕ̇ܘܿܕ݂ ܡ̣ܢ ܡܲܕ݂ܢܵܚܲܝ̈ ܫܸܡܫܵܐ. ܥܲܠ ܬܚܘܼܡܵܐ ܕܟܸܣܠܘܿܬ̣: ܘܲܕ݂ܒܸܬ̇ܘܿܪ. ܘܢܵܦܹ̇ܩ ܠܪܲܒܲܬ̣: ܘܣܵܠܹܩ ܠܢܵܦܝܼܥ.


text:
ܘܡ̣ܢ ܬܲܡܵܢ ܥܵܒܲܪ ܩܲܕ݂ܡܵܝܑܬ̣ ܡ̣ܢ ܡܲܕ݂ܢ̱ܚܵܐ: ܠܓܸܬ̣ ܘܲܠܚܵܦܵܪ: ܘܲܠܥܲܬܵܐ: ܘܲܠܩܸܨܝܵܢ ܘܢܵܦܹ̇ܩ ܠܐܲܪܡܘܿܢ: ܘܲܠܡܲܬ̣ܘܵܐ: ܘܲܠܥܵܘܵܐ.


text:
ܘܲܠܩܲܛܲܬ̣: ܘܲܠܝܲܗܠܝܼܠ: ܘܲܠܫܵܡܪܹܝܢ: ܘܲܠܥܲܪܐܲܠܵܐ: ܘܲܠܒܹܝܬ̣ܠܚܸܡ ܩܘܼܪ̈ܝܵܐ ܬܲܪܬܲܥܸܣܪܹ̈ܐ: ܘܐܵܓ̣ܘܼܪ̈ܣܲܝܗܹܝܢ.


text:
ܘܦܵܓܥ ܬܚܘܼܡܵܐ ܒܬܲܒ̣ܘܿܪ: ܘܲܒ̣ܫܲܚܨܝܼܡܵܐ: ܘܲܒ̣ܒܹܝܬ̣ ܫܡܸܫ. ܘܗܵܘܹ̇ܐ ܡܲܦܩܵܢܵܐ ܕܲܬ̣ܚܘܼܡܗܘܿܢ ܠܝܘܿܪܕ̇ܢܵܢ ܩܘܼܪ̈ܝܵܐ ܬܠܵܬܲܥܸܣܪܹ̈ܐ: ܘܐܵܓ̣ܘܼܪ̈ܣܲܝܗܹܝܢ.


text:
ܘܗܵܦܹ̇ܟ݂ ܡ̣ܢ ܡܲܕ݂ܢܵܚܲܝ̈ ܫܸܡܫܵܐ ܠܒܹܝܬ̣ ܕܵܓ̣ܘܿܢ: ܘܦܵܓܠ ܒܲܙܒ̣ܘܿܠܘܿܢ: ܘܲܒ̣ܢܲܚܠܵܐ ܕܢܲܦ̮ܬ̇ܚܵܐܹ̇ܝܠ ܡ̣ܢ ܓܲܪܒ̇ܝܵܐ: ܘܕܲܒ̇ܝܼܬ̣: ܘܥܘܼܡܩܵܐ: ܘܕܲܢܥܵܐܹܝܠ. ܘܢܵܦܹ̇ܩ ܥܲܠ ܟܘܼܒܸ̇ܠ ܡ̣ܢ ܓܲܪܒ̇ܝܵܐ.


text:
ܘܗܵܦܹ̇ܟ݂ ܬܚܘܼܡܵܐ ܠܪܵܡܬ̣ܵܐ: ܘܲܥܕܲܡܵܐ ܠܨܘܿܪ ܡܕ݂ܝܼܢ̄ܬܵܐ ܥܲܫܝܼܢܬܵܐ. ܘܗܵܦܹܟ݂ ܬܚܘܼܡܵܐ ܠܚܲܣ: ܘܗܵܘܹ̇ܝܢ ܡܲܦܩܵܢܵܘ̈ܗܝ ܠܡܲܥ̱ܪܒ̣ܵܐ ܡ̣ܢ ܢܲܚܠܵܐ ܕܐܲܟ݂ܙܝܼܒ̣.


text:
ܘܲܗܘ̤ܵܐ ܬܚܘܼܡܗܘܿܢ: ܡ̣ܢ ܚܲܠܦܵܐ: ܘܡ̣ܢ ܐܲܠܘܿܢ: ܘܡ̣ܢ ܨܸܢܥܵܡ: ܘܐܲܕܵܡܵܐ: ܘܲܢܩܸܒ̣: ܘܲܢܒ̣ܵܐܹܝܠ: ܥܕܲܡܵܐ ܠܠܲܩܘܿܡ. ܘܗܵܘܹ̇ܐ ܡܲܦܩܵܢܗܹܝܢ ܠܝܘܿܪܕ̇ܢܵܢ.


text:
ܘܗܵܦܲܟ݂ ܬܚܘܼܡܵܐ ܠܡܲܥ̱ܪܒ̣ܵܐ ܠܐܲܙܢܘܿܬ̣ܒܘܿܙ: ܘܢܵܦܹ̇ܩ ܡ̣ܢ ܬܲܡܵܢ ܠܲܚܩܝܼܩ: ܘܦܵܓܥ ܒܲܙܒ̣ܘܿܠܘܿܢ ܡ̣ܢ ܬܲܝ̱ܡܢܵܐ: ܘܒ̣ܵܐܫܹܝܪ ܦܵܓܥ ܡ̣ܢ ܡܲܥ̱ܪܒ̣ܵܐ: ܘܒܲܝܗܘܼܕ݂ܵܐ ܒܝܘܿܪܕ̇ܢܵܢ ܡ̣ܢ ܡܲܕ݂ܢܵܚܲܝ̈ ܫܸܡܫܵܐ.


text:
ܘܕܝܼܐܘܿܢ: ܘܡܲܓܕܲܠܐܹܝܠ: ܘܚܵܪܘܿܡ: ܘܒܹܝܬ̣ ܥܢܵܬ̣: ܘܒܹܝܬ̣ ܫܡܸܫ: ܡܕ݂ܝܼ̈ܢܵܬ̣ܵܐ ܬܫܲܥܸܣܪܹ̈ܐ: ܘܐܵܓ̣ܘܼܪ̈ܣܲܝܗܹܝܢ.


text:
ܗܵܕܲܐ ܗ̄ܝ̣ ܝܵܪܬ̇ܘܼܬ̣ܵܐ ܕܫܲܒ̣ܛܵܐ ܕܲܒ̣̈ܢܲܝ ܢܲܦ̮ܬܵܠܝܼ ܠܫܲܪ̈ܒ̣ܵܬ̣ܗܘܿܢ: ܗܵܠܹܝܢ ܩܘܼܪ̈ܝܵܐ ܘܐܵܓ̣ܘܼܪ̈ܣܲܝܗܹܝܢ.


text:
ܘܲܢܦܲܩ̣ ܬܚܘܼܡܵܐ ܕܲܒ̣ܢܵܘ̈ܗܝ ܕܕ݂ܵܢ ܡܸܢܗܘܿܢ. ܘܲܣܠܸܩܘ ܒ̈ܢܲܝ ܕܵܢ: ܘܲܥܒܲܕ݂ܘ ܩܪܵܒ̣ܵܐ ܥܲܡ ܐ̄ܢܵܫܵܐ ܕܐܝܼܢܘܿ: ܘܟܲܒ̣ܫܘܼܗ̇ ܘܚܲܪܒ̇ܘܼܗ̇ ܒܦܘܼܡܵܐ ܕܣܲܝܦܵܐ: ܘܝܲܪܬ̇ܘܼܗ̇ ܘܝܼܬܸܒ̣ܘ ܒܵܗ̇: ܘܲܩܪܵܐܘܼܗ̇ ܠܐܝܼܢܘܿ ܕܵܢ ܥܲܠ ܫܸܡ ܕܵܢ ܐܲܒ̣ܘܼܗܘܿܢ.


text:
ܗܵܕܲܐ ܗ̄ܝ̣ ܝܵܪܬ̇ܘܼܬ̣ܵܐ ܕܫܲܒ̣ܛܵܐ ܕܲܒ̣̈ܢܲܝ ܕܵܢ ܠܫܲܪ̈ܒ̣ܵܬ̣ܗܘܿܢ: ܡܕ݂ܝܼ̈ܢܵܬ̣ܵܐ ܗܵܠܹܝܢ ܘܩܘܼܪ̈ܝܵܐ ܘܐܵܓ̣ܘܼܪ̈ܣܲܝܗܹܝܢ.


text:
ܘܫܲܠܡ̣ܘ ܠܡܹܐܪܬܵܗ̇ ܠܐܲܪܥܵܐ ܒܸܬ̣ܚ̈ܘܼܡܹܝܗ̇: ܘܝܲܗ̄ܒ̣ܘ ܒ̈ܢܲܝ ܝܼܣܪܵܝܹܠ ܝܵܪܬ̇ܘܼܬ̣ܵܐ ܠܝܼܫܘܿܥ ܒܲܪܢܘܿܢ ܒܲܝܢܵܬ̣ܗܘܿܢ.


text:
ܥܲܠ ܡܸܠܲܬ̤ ܦܘܼܡܹܗ ܕܡܵܪܝܵܐ: ܝܲܗ̄ܒ̣ܘ ܠܹܗ ܩܪܝܼܬ̣ܵܐ ܕܫܐܸܠ: ܠܬܲܡܢܲܬ̣ܣܪܲܚ ܕܲܒ̣ܛܘܼܪܵܐ ܕܐܲܦܪܹܝܡ: ܘܲܒ̣ܢܵܗ̇ ܠܲܩܪܝܼܬ̣ܵܐ ܘܝܼܬܸܒ̣ ܒܵܗ̇.


text:
ܗܵܠܹܝܢ ܝܵܪ̈ܬ̇ܘܵܬ̣ܵܐ ܕܐܵܘܪܸܬ̣ܘ ܐܹܠܝܼܥܵܙܲܪ ܟܵܗܢܵܐ ܘܝܼܫܘܿܥ ܒܲܪܢܘܿܢ: ܘܪܹ̈ܫܹܐ ܕܐܲܒ̣ܵـ̈ـܗܵܬ̣ܵܐ ܕܫܲܒ̣̈ܛܹܐ ܕܝܼܣܪܵܝܹܠ: ܒܦܸܨܹ̈ܐ ܒܫܝܼܠܘܿ ܩܕ݂ܵܡ ܡܵܪܝܵܐ ܒܬܲܪܥܵܐ ܕܡܲܫܟܲܢܙܲܒ̣ܢܵܐ: ܘܫܲܠܸܡ̣ܘ ܠܲܡܦܲܠܵܓܘܼܬ̣ܵܗ̇ ܠܐܲܪܥܵܐ.


text:
ܐܸܡܲܪ ܠܲܒ̣̈ܢܲܝ ܝܼܣܪܵܝܹܠ: ܫܒ̣ܘܿܩܘ ܠܟ݂ܘܿܢ ܩܘܼܪ̈ܝܵܐ ܠܲܡܫܵܘܙܒ̣ܘܼܬ̣ܵܐ: ܐܲܝܟܲܢܵܐ ܕܐܸܡ̇ܪܹܬ̣ ܠܟ݂ܘܿܢ ܒܐܝܼܕ݂ܵܐ ܕܥܲܒ̣ܕ̇ܝ ܡܘܼܫܹܐ.


text:
ܕܢܸܥܪܘܿܩ ܠܬܲܡܵܢ ܩܵܛܘܿܠܵܐ: ܐܲܝܢܵܐ ܕܢܸܩܛܘܿܠ ܢܲܦ̮ܫܵܐ ܡ̣ܢ ܫܸܠܝܵܐ ܟܲܕ݂ ܠܵܐ ܝܵܕܲܥ. ܘܢܸܗ̱ܘ̈ܝܵܢ ܠܟ݂ܘܿܢ ܠܲܡܫܵܘܙܒ̣ܘܼܬ̣ܵܐ ܡ̣ܢ ܬܵܒܲܥ ܥܝܵܪܬܵܐ ܕܲܕ݂ܡܵܐ.


text:
ܘܢܸܥܪܘܿܩ ܠܲܚܕ݂ܵܐ ܡ̣ܢ ܗܵܠܹܝܢ ܩܘܼܪܝܵܐ: ܘܲܢܩܘܼܡ ܒܡܲܥܠܵܢܵܐ ܕܬܲܪܥܵܐ ܕܲܩܪܝܼܬ̣ܵܐ. ܘܲܢܡܲܠܠ ܩܕ݂ܵܡ ܩܲܫܝܼܫܹ̈ܐ ܕܲܩܪܝܼܬ̣ܵܐ ܗܵܝ̇: ܘܢܹܐܡܲܪ ܡܸܠܵܘ̈ܗܝ: ܘܢܸܚ̱ܡܠܘܼܢܹܗ ܠܘܵܬ̣ܗܘܿܢ ܒܲܩܪܝܼܬ̣ܵܐ: ܘܢܸܬ̇ܠܘܼܢ ܠܹܗ ܕܘܼܟ̇ܬ̣ܵܐ ܠܡܸܥܡܲܪ ܥܲܡܗܘܿܢ.


text:
ܟܲܕ݂ ܢܸܪܕ̇ܘܿܦ ܬܵܒܲܥ ܥܝܵܪܬܵܐ ܕܲܕ݂ܡܵܐ ܒܵܬ̣ܪܗ: ܘܠܵܐ ܢܲܫ̱ܠܡܘܼܢܹܗ ܒܐܝܼܕ݂ܵܘ̈ܗܝ ܠܩܵܛܘܿܠܵܐ: ܡܸܛܠ ܕܟܲܕ݂ ܠܵܐ ܝܵܕܲܥ ܗ̄ܘ̣ܵܐ ܡܚܵܝܗܝ ܠܚܲܒ̣ܪܹܗ: ܘܠܵܐ ܣܵܢܹ̇ܐ ܗ̄ܘ̣ܵܐ ܠܹܗ ܡ̣ܢ ܩܕ݂ܵܡ ܝܵܘ̈ܡܵܬ̣ܵܐ.


text:
ܘܢܸܬܸ̇ܠ ܒܲܩܪܝܼܬ̣ܵܐ ܗܵܝ̇: ܥܕܲܡܵܐ ܕܩܵܐܹ̇ܡ ܩܕ݂ܵܡ ܟܢܘܼܫܬܵܐ ܒܕ݂ܝܼܢܵܐ: ܥܕܲܡܵܐ ܕܲܢܡܘܼܬ̣ ܟܵܗܢܵܐ ܪܲܒܵܐ ܕܢܸܗܘܹܐ ܒܝܵܘ̈ܡܵܬ̣ܵܐ ܗܵܢܘܿܢ: ܘܗܵܝܕܹ̇ܝܢ ܢܸܗܦܘܿܟ݂ ܩܵܛܘܿܠܵܐ ܘܢܹܐܬܹܐ ܠܒܲܝܬܹ̇ܗ: ܘܠܲܩܪܝܼܬܹܗ: ܘܠܲܡܕ݂ܝܼܢ̄ܬܵܐ ܕܲܥܪܲܩ̣ ܡܸܢܵܗ̇.


text:
ܗܵܝܕܹ̇ܝܢ ܦܪܲܫ̣ܘ ܩܘܼܪ̈ܝܵܐ ܗܵܠܹܝܢ ܠܒܹܝܬ̣ ܓܵܘܣܵܐ: ܠܲܪܩܸܡ ܕܒܲܓ̣ܠܝܼܠܵܐ ܕܲܒ̣ܛܘܼܪܵܐ ܕܢܲܦ̮ܬܵܠܝܼ: ܘܠܲܫܟܹܝܡ ܕܲܒ̣ܛܘܼܪܵܐ ܕܐܲܦܪܹܝܡ: ܘܲܠܩܘܼܪܝܲܬ̣ ܐܲܪܒܲܥ ܕܗ̤ܝ ܗ̄ܝ̣ ܚܸܒ̣ܪܘܿܢ ܕܲܒ̣ܛܘܼܪܵܐ ܕܲܝܗܘܼܕ݂ܵܐ.


text:
ܘܲܒ̣ܥܸܒ̣ܪܵܐ ܕܝܘܿܪܕ̇ܢܵܢ ܕܐܝܼܪܝܼܚܘܼ ܡ̣ܢ ܡܲܕ݂ܢ̱ܚܵܐ: ܝܲܗ̄ܒ̣ܘ ܒܘܿܨܵܪ ܕܒ̣ܡܲܕ݂ܒ̇ܪܵܐ ܕܝܵܬ̣ܒܵܐ ܒܲܦܩܲܥܬ̣ܵܐ ܡ̣ܢ ܫܲܒ̣ܛܵܐ ܕܪܘܼܒܹܝܠ: ܘܪܵܡܲܬ̣ ܓܸܠܥܵܕ݂ ܡ̣ܢ ܫܲܒ̣ܛܵܐ ܕܓ̣ܵܕ݂: ܘܓ̣ܵܘܠܵܢ ܕܲܒ̣ܡܲܬ̣ܢܝܼܢ ܡ̣ܢ ܫܲܒ̣ܛܵܐ ܕܲܡܢܲܫܹܐ.


text:
ܗܵܠܹܝܢ ܐܸܢܹܝܢ ܩܘܼܪ̈ܝܵܐ ܕܫܘܼܘܙܵܒ̣ܵܐ ܘܲܕ݂ܒܹܝܬ̣ ܓܵܘܣܵܐ ܠܟ݂ܠܗܘܿܢ ܒ̈ܢܲܝ ܝܼܣܪܵܝܹܠ: ܘܲܠܥܵܡܘܿܪܹ̈ܐ ܕܥܵܡ̇ܪܝܼܢ ܒܲܝܢܵܬ̣ܗܘܿܢ: ܕܢܸܗܘܹܐ ܥܵܪܹܩ ܠܬܲܡܵܢ ܟܠ ܡ̇ܢ ܕܩܵܛܸܠ ܢܲܦ̮ܫܵܐ ܡ̣ܢ ܫܸܠܝܵܐ: ܘܠܵܐ ܢܸܫܬ̇ܠܸܡ ܒܐܝܼܕ݂ܵܐ ܕܬ̣ܵܒܲܥ ܥܝܵܪܬܵܐ ܕܲܕ݂ܡܵܐ: ܥܕ݂ܡܵܐ ܕܲܢܩܘܼܡ ܩܕ݂ܵܡ ܟܢܘܼܫܬܵܐ ܒܕ݂ܝܼܢܵܐ.


text:
ܘܲܩܪܸܒ̣ܘ ܪܹ̈ܫܹܐ ܕܟ݂ܵܗܢܹ̈ܐ ܘܲܠܹܘܵܝܹ̈ܐ ܠܘܵܬ̣ ܐܹܠܝܼܥܵܙܲܪ ܟܵܗܢܵܐ ܘܲܠܘܵܬ̣ ܝܼܫܘܿܥ ܒܲܪܢܘܿܢ: ܘܲܠܘܵܬ̣ ܪܹ̈ܫܹܐ ܕܐܲܒ̣ܵـ̈ـܗܵܬ̣ܵܐ ܕܫܲܒ̣̈ܛܹܐ ܕܝܼܣܪܵܝܹܠ.


text:
ܘܐܸܡܲܪܘ ܠܗܘܿܢ ܒܫܝܼܠܘܿ ܒܐܲܪܥܵܐ ܕܲܟ݂ܢܲܥܢ: ܡܵܪܝܵܐ ܦܲܩܸܕ݂ ܒܐܝܼܕ݂ܵܐ ܕܡܘܼܫܹܐ: ܕܢܸܬ̇ܠܘܼܢ ܠܲܢ ܩܘܼܪ̈ܝܵܐ ܠܡܸܥܡܲܪ ܒܗܹܝܢ: ܘܐܵܓ̣ܘܼܪ̈ܣܲܝܗܹܝܢ ܠܲܒ̣ܥܝܼܪܲܢ.


text:
ܘܝܲܗ̄ܒ̣ܘ ܒ̈ܢܲܝ ܝܼܣܪܵܝܹܠ ܠܠܹܘܵܝܹ̈ܐ ܡ̣ܢ ܝܵܪܬ̇ܘܼܬ̣ܗܘܿܢ ܥܲܠ ܡܸܠܲܬ̣ ܦܘܼܡܹܗ ܕܡܵܪܝܵܐ: ܩܘܼܪ̈ܝܵܐ ܗܵܠܹܝܢ ܘܐܵܓ̣ܘܼܪ̈ܣܲܝܗܹܝܢ.


text:
ܘܢܸܦܩܲܬ̣ ܦܸܨܬ̣ܵܐ ܕܫܲܪܒ̇ܬ̣ܵܐ ܕܩܵܗܵܬ̣: ܕܲܒ̣̈ܢܲܝ ܐܲܗܪܘܿܢ ܟܵܗܢܹܐ ܡ̣ܢ ܠܹܘܵܝܹ̈ܐ. ܘܝܲܗ̄ܒ̣ܘ ܠܗܘܿܢ ܡ̣ܢ ܫܲܒ݂ܛܵܐ ܕܲܝܗܘܼܕ݂ܵܐ: ܘܡ̣ܢ ܫܲܒ̣ܛܵܐ ܕܫܸܡܥ̱ܘܿܢ: ܘܡ̣ܢ ܫܲܒ̣ܛܵܐ ܕܒܸܢܝܵܡܹܝܢ: ܒܦܸܨܬ̣ܵܐ ܩܘܼܪ̈ܝܵܐ ܬܠܵܬܲܥܸܣܪܹ̈ܐ.


text:
ܘܠܲܒ̣ܢܵܘ̈ܗܝ ܕܩܵܗܵܬ̣ ܕܐܸܫܬ̇ܚܲܪܘ: ܝܲܗ̄ܒ̣ܘ ܠܗܘܿܢ ܡ̣ܢ ܫܲܒ̣ܛܵܐ ܕܐܲܦܪܹܝܡ: ܘܡ̣ܢ ܫܲܒ̣ܛܵܐ ܕܕ݂ܵܢ: ܘܡ̣ܢ ܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܩܘܼܪ̈ܝܵܐ ܥܣܲܪ.


text:
ܘܠܲܒ̣ܢܵܘ̈ܗܝ ܕܓܸܪܫܘܿܢ: ܝܲܗ̄ܒ̣ܘ ܠܗܘܿܢ ܡ̣ܢ ܫܲܒ̣ܛܵܐ ܕܐܝܼܣܵܟ݂ܵܪ: ܘܡ̣ܢ ܫܲܒ̣ܛܵܐ ܕܐܵܫܹܝܪ: ܘܡ̣ܢ ܫܲܒ̣ܛܵܐ ܕܢܲܦ̮ܬܵܠܝܼ: ܘܡ̣ܢ ܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ ܕܲܒ̣ܡܲܬ̣ܢܹܝܢ: ܒܦܸܨܬ̣ܵܐ: ܩܘܼܪ̈ܝܵܐ ܬܠܵܬܲܥܸܣܪܹ̈ܐ.


text:
ܘܠܲܒ̣ܢܵܘ̈ܗܝ ܕܡܵܪܵܪܝܼ: ܠܫܲܪ̈ܒ̣ܵܬ̣ܗܘܿܢ ܝܲܗ̄ܒ̣ܘ ܠܗܘܿܢ ܡ̣ܢ ܫܲܒ̣ܛܵܐ ܕܪܘܼܒܹܝܠ: ܘܡ̣ܢ ܫܲܒ̣ܛܵܐ ܕܓ̣ܵܕ݂: ܘܡ̣ܢ ܫܲܒ̣ܛܵܐ ܕܲܙܒ̣ܘܿܠܘܿܢ: ܩܘܼܪ̈ܝܵܐ ܬܲܪܬܲܥܸܣܪܹ̈ܐ.


text:
ܘܝܲܗ̄ܒ̣ܘ ܒ̈ܢܲܝ ܝܼܣܪܵܝܹܠ ܠܠܹܘܵܝܹ̈ܐ ܩܘܼܪ̈ܝܵܐ ܗܵܠܹܝܢ ܘܐܵܓ̣ܘܼܪ̈ܣܲܝܗܹܝܢ ܒܦܸܨܹ̈ܐ: ܐܲܝܟܲܢܵܐ ܕܦܲܩܸܕ݂ ܡܵܪܝܵܐ ܠܡܘܼܫܹܐ.


text:
ܘܗܵܠܹܝܢ ܫܡܵܗܹ̈ܐ ܕܩܘܼܪ̈ܝܵܐ ܕܝܲܗ̄ܒ̣ܘ ܡ̣ܢ ܫܲܒ̣ܛܵܐ ܕܲܝܗܘܼܕ݂ܵܐ: ܘܡ̣ܢ ܫܲܒ̣ܛܵܐ ܕܫܸܡܥܘܿܢ: ܩܘܼܪ̈ܝܵܐ ܒܲܫܡܵܗܲܝ̈ܗܹܝܢ.


text:
ܘܲܗ̤ܘܲܝ̈ ܠܲܒ̣ܢܵܘ̈ܗܝ ܕܐܲܗܪܘܿܢ ܡ̣ܢ ܫܲܪܒ̇ܬ̣ܵܐ ܕܩܵܗܵܬ̣: ܡ̣ܢ ܒܢܵܘ̈ܗܝ ܕܠܹܘܝܼ: ܡܸܛܠ ܕܕ݂ܝܼܠܗܘܿܢ ܗܘ̤ܵܬ̣ ܦܸܨܬ̣ܵܐ ܩܲܕ݂ܡܵܝܬܵܐ.


text:
ܘܝܲܗ̄ܒ̣ܘ ܠܗܘܿܢ ܠܩܘܼܪܝܲܬ̣ ܐܲܪܒܲܥ ܕܐܲܒ̣ܘܼܗܘܿܢ ܕܓܲܢ̄ܒܵܪܹ̈ܐ: ܕܗ̤ܝ ܗ̄ܝ̣ ܚܸܒ̣ܪܘܿܢ ܕܲܒ̣ܛܘܼܪܵܐ ܕܲܝܗܘܼܕ݂ܵܐ: ܘܠܵܐ ܓ̣ܘܼܪ̈ܣܹܝܗ̇ ܟܲܕ݂ ܚܕ݂ܪܝܼܢ ܠܵܗ̇.


text:
ܘܠܲܒ̣̈ܢܲܝ ܐܲܗܪܘܿܢ ܟܵܗܢܵܐ ܝܲܗ̄ܒ̣ܘ ܩܪܝܼܬ̣ܵܐ ܕܲܡܫܵܘܙܒ̣ܵܐ ܠܩܵܛܘܼܠܹ̈ܐ: ܠܚܸܒ̣ܪܘܿܢ ܘܠܵܐܓ̣ܘܼܪ̈ܣܹܝܗ̇: ܘܲܠܠܸܒ̣ܢܵܐ ܘܠܵܐܓ̣ܘܼܣܹܝܗ̇.


text:
ܘܲܠܥܲܝܢ ܘܠܵܐܓ̣ܘܿܪ̈ܣܝܹܗ: ܘܲܠܥܲܛܵܐ . ܠܵܐܓ̣ܘܼܪ̈ܣܹܝܗ̇: ܘܲܠܒܹܝܬ̣ ܫܡܸܫ ܘܠܵܐܓ̣ܘܿܪ̈ܣܹܝܗ̇. ܩܘܼܪ̈ܝܵܐ ܬܫܲܥ ܡ̣ܢ ܫܲܒ̣ܛܵܐ ܕܲܝܗܘܼܕ݂ܵܐ ܘܲܕ݂ܫܸܡܥܘܿܢ.


text:
ܘܲܠܫܲܪܒ̇ܬ̣ܵܐ ܕܠܹܘܵܝܹ̈ܐ ܕܲܒ̣̈ܢܲܝ ܩܵܗܵܬ̣ ܕܐܸܫܬ̇ܚܲܪܘ ܡ̣ܢ ܒ̈ܢܲܝ ܩܵܗܵܬ̣: ܗ̤ܘܲܝ̈ ܩܘܼܪ̈ܝܵܐ ܕܦܸܨܲܝ̈ܗܘܿܢ ܡ̣ܢ ܫܲܒ̣ܛܵܐ ܕܐܲܦܪܹܝܡ.


text:
ܘܝܲܗ̄ܒ̣ܘ ܠܗܘܿܢ ܩܪܝܼܬ̣ܵܐ ܕܒܹܝܬ̣ ܡܫܵܘܙܒ̣ܘܼܬ̣ܵܐ ܕܩܵܛܘܿܠܹ̈ܐ: ܠܲܫܟܹܝܡ ܕܲܒ̣ܛܘܼܪܵܐ ܕܐܲܦܪܹܝܡ ܘܠܵܐܓ̣ܘܿܪ̈ܣܹܝܗ̇: ܘܲܠܓܵܕ݂ܵܪ ܘܲܠܵܐܓ̣ܘܼܪ̈ܣܹܝܗ̇.


text:
ܘܡ̣ܢ ܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܬܲܥܢܵܟ݂ ܘܐܵܓ̣ܘܼܪ̈ܣܹܝܗ̇: ܘܓܲܬ̣ܪܸܡܘܿܢ ܘܐܵܓ̣ܘܼܪ̈ܣܹܝܗ̇ ܩܘܪ̈ܝܵܐ ܬܲܪܬܹ̇ܝܢ ܘܐܵܓ̣ܘܼܪ̈ܣܲܝܗܹܝܢ.


text:
ܟܠܗܹܝܢ ܩܘܼܪ̈ܝܵܐ ܘܲܡܕ݂ܝܼ̈ܢܵܬ̣ܵܐ ܥܣܲܪ ܘܐܵܓ̣ܘܼܪ̈ܣܲܝܗܹܝܢ: ܗ̤ܘܲܝ̈ ܠܫܲܪܒ̇ܬ̣ܵܐ ܕܲܒ̣ܢܵܘ̈ܗܝ ܕܩܵܗܵܬ̣ ܕܐܸܫܬ̇ܚܲܪܘ.


text:
ܘܠܲܒ̣ܢܵܘ̈ܝ ܕܓܸܪܫܘܿܢ ܡ̣ܢ ܫܲܪܒ̇ܬ̣ܵܐ ܕܠܹܘܵܝܹ̈ܐ. ܗܘ̤ܝ ܩܘܼܪ̈ܝܼܗܘܿܢ ܡ̣ܢ ܦܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܩܪܝܼܬ̣ܵܐ ܕܒܹܝܬ̣ ܫܘܼܘܙܒ̣ܵܐ ܕܩܵܛܘܿܠܹ̈ܐ: ܓܵܘܠܵܢ ܕܲܒ̣ܡܲܬ̣ܢܝܼܢ ܘܐܵܓ̣ܘܼܪ̈ܣܹܝܗ̇: ܘܥܸܣܬ̇ܪܘܼܬ̣ ܘܐܵܓ̣ܘܼܪ̈ܣܹܝܗ̇: ܩܘܼܪ̈ܝܵܐ ܬܲܪܬܹ̇ܝܢ ܘܐܵܓ̣ܘܼܪ̈ܣܲܝܗܹܝܢ.


text:
ܘܡ̣ܢ ܫܲܒ̣ܛܵܐ ܕܢܲܦ̮ܬܵܠܝܼ: ܩܪܝܼܬ̣ܵܐ ܕܒܹܝܬ̣ ܫܘܼܘܙܒ̣ܵܐ ܕܩܵܛܘܿܠܹ̈ܐ: ܩܕܸܫ ܕܒܲܓ̣ܠܝܼܠܵܐ ܘܐܵܓ̣ܘܼܪ̈ܣܹܝܗ̇: ܘܐܲܚܡܵܬ̣ ܕܘܿܪ ܘܐܵܓ̣ܘܿܪ̈ܣܹܝܗ̇ ܘܩܲܪܬ̣ܵܢ ܘܐܵܓ̣ܘܼܪ̈ܣܹܝܗ̇: ܩܘܼܪ̈ܝܵܐ ܬܠܵܬ̣ ܘܐܵܓ̣ܘܼܪ̈ܣܲܝܗܹܝܢ.


text:
ܘܲܠܫܲܪܒ̇ܬ̣ܵܐ ܕܲܒ̣̈ܢܲܝ ܡܪܵܪܝܼ ܠܠܹܘܵܝܹ̈ܐ ܕܐܸܫܬ̇ܚܲܪܘ ܗܘ̤̈ܝ ܩܘܼܪ̈ܝܼܗܘܿܢ ܡ̣ܢ ܫܲܒ̣ܛܵܐ ܕܪܘܿܒܹܝܠ: ܝܵܗܵܨ ܘܐܵܓ̣ܘܼܪ̈ܣܹܝܗ̇: ܘܩܸܪܡܘܼܬ̣ ܘܐܵܓ̣ܘܼܪ̈ܣܹܝܗ̇.


text:
ܘܡ̣ܢ ܫܲܒ̣ܛܵܐ ܕܓܵܕܪ: ܩܪܝܼܬ̣ܵܐ ܕܫܘܼܘܙܒ̣ܵܐ ܕܩܵܛܘܿܠܹ̈ܐ: ܪܵܡܲܬ̣ ܓܸܠܥܵܕ݂ ܘܐܵܓ̣ܘܿܪ̈ܣܹܝܗ̇: ܘܡܲܚܢܝܼܡ ܘܐܵܓ̣ܘܼܪ̈ܣܹܝܗ̇.


text:
ܗܵܠܹܝܢ ܩܘܼܪ̈ܝܵܐ ܕܲܒ̣̈ܢܲܝ ܡܪܵܪܝܼ ܠܫܲܪ̈ܒ̣ܵܬ̣ܗܘܿܢ: ܕܐܸܫܬ̇ܚܲܪܘ ܡ̣ܢ ܫܲܪܒ̇ܬ̣ܵܐ ܕܠܹܘܵܝܹ̈ܐ. ܘܲܣܠܩ ܒܦܲܨܲܬ̣ܗܘܿܢ: ܩܘܼܪ̈ܝܵܐ ܬܲܪܬܲܥܸܣܪܹ̈ܐ: ܘܐܵܓ̣ܘܼܪ̈ܣܲܝܗܹܝܢ.


text:
ܘܟ݂ܠܗܹܝܢ ܩܘܼܪ̈ܝܵܐ ܗܵܠܹܝܢ ܕܠܹܘܵܝܹ̈ܐ: ܒܓ̣ܵܘ ܝܵܪܬ̇ܘܼܬ̣ܵܐ ܐܸܢܹܝܢ ܕܲܒ̣̈ܢܲܝ ܝܼܣܪܵܝܹܠ. ܘܲܗܘܲܝ̈ ܩܘܼܪ̈ܝܵܐ ܕܠܹܘܵܝܹ̈ܐ: ܐܲܪܒ̇ܥܝܼܢ ܘܲܬ̣ܡܵܢܹ̈ܐ ܘܐܲܓ̣ܘܼܪ̈ܣܲܝܗܹܝܢ.


text:
ܝܵܬ̣̈ܒܵܢ ܗ̤ܘܲܝ̈ ܕܹܝܢ ܩܘܼܪ̈ܝܵܐ ܘܲܡܕ݂ܝܼ̈ܢܵܬ̣ܵܐ ܗܵܠܹܝܢ ܩܪܝܼܬ̣ܵܐ ܩܪܝܼܬ̣ܵܐ: ܘܐܵܓ̣ܘܼܪ̈ܣܲܝܗܹܝܢ ܚܕ݂ܝܼܪܝܼܢ ܠܗܹܝܢ: ܘܟ݂ܠܗܹܝܢ ܩܘܼܪ̈ܝܵܐ ܗܵܠܹܝܢ ܘܲܡܕ݂ܝܼ̈ܢܵܬ̣ܵܐ ܗܵܟܲܢܵܐ.


text:
ܘܐܲܢܝܼܚ ܠܗܘܿܢ ܡܵܪܝܵܐ ܡ̣ܢ ܟܠܗܘܿܢ ܚܕ݂ܵܪ̈ܲܝܗܘܿܢ: ܐܲܝܟ݂ ܕܝܼܡ̣ܵܐ ܠܐܲܒ̣ܵܗܲܝ̈ܗܘܿܢ. ܘܐ̄ܢܵܫ ܡ̣ܢ ܒܥܸܠܕ̇ܒ̣ܵܒܲܝ̈ܗܘܿܢ ܠܵܐ ܩܵܡ̣ ܩܕ݂ܵܡܲܝܗܘܿܢ: ܐܸܠܵܐ ܐܲܫܠܸܡ ܐܸܢܘܿܢ ܡܵܪܝܵܐ ܠܟ݂ܠܗܘܿܢ ܒܥܸܠܕ̇ܒ̣ܵܒܲܝ̈ܗܘܿܢ ܒܐܝܼܕܲܝ̈ܗܘܿܢ.


text:
ܘܠܵܐ ܒܸܛܠܸܬ̤ ܚܕ݂ܵܐ ܡ̣ܢ ܟܠܗܹܝܢ ܡܸܠܹ̈ܐ ܛܵܒ̣ܵـ̈ـܬ̣ܵܐ ܕܐܸܡܲܪ ܡܵܪܝܵܐ ܠܲܕ݂ܒܹܝܬ̣ ܝܼܣܪܵܝܹܠ: ܐܸܠܵܐ ܟܠܗܹܝܢ ܗ̤ܘܲܝ̈.


text:
ܘܐܸܡܲܪ ܠܗܘܿܢ: ܐܲܢ̄ܬ̇ܘܿܢ ܢܛܲܪܬ̇ܘܿܢ ܟܠܡܸܕܸ̇ܡ ܕܐܸܡܲܪ ܠܟ݂ܘܿܢ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ ܘܲܫܡܲܥܬ̇ܘܿܢ ܒܩܵܠܝ ܠܟ݂ܠ ܡܸܕܸ̇ܡ ܕܦܲܩܸܕ̇ܬ̇ܟ݂ܘܿܢ.


text:
ܘܠܵܐ ܫܒܲܩܬ̇ܘܿܢ ܠܐܲܚܲܝ̈ܟ̇ܘܿܢ: ܗܵܐ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ ܥܕܲܡܵܐ ܠܝܵܘܡܵܢܵܐ: ܘܲܢܛܲܪܬ̇ܘܿܢ ܦܘܼܩ̈ܕܵܢܵܘܗܝ ܕܡܵܪܝܵܐ ܐܲܠܵܗܟ݂ܘܿܢ.


text:
ܘܗܵܫܵܐ ܗܵܐ ܐܲܢܝܼܚ ܡܵܪܝܵܐ ܐܲܠܵܗܟ݂ܘܿܢ ܠܐܲܚܲܝ̈ܟ̇ܘܿܢ ܐܲܝܟܲܢܵܐ ܕܐܸܡܲܪ ܠܗܘܿܢ ܡܸܟܸ̇ܝܠ ܐܸܬ̣ܦܢܵܘ ܘܙܸܠܘ ܠܩܘܼܪ̈ܝܼܟ݂ܘܼܢ: ܘܠܲܐܪܥܵܐ ܕܝܵܪܬ̇ܘܼܬ̣ܟ݂ܘܿܢ: ܕܝܲܗ̄ܒ̣ ܠܟ݂ܘܿܢ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ: ܒܥܸܒ̣ܪܵܐ ܕܝܘܿܪܕ̇ܢܵܢ ܡ̣ܢ ܡܲܕ݂ܢ̱ܚܵܐ.


text:
ܒܲܠܚܘܿܕ݂ ܕܹܝܢ ܐܸܙܕܲܗ̄ܪܘ ܛܵܒ̣: ܘܲܥܒܸܕ݂ܘ ܦܘܼܩܕܵܢܹ̈ܐ ܘܢܵܡܘܿܣܹ̈ܐ ܕܦܲܩܸܕ݂ܟܘܿܢ ܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ: ܠܡܸܪܚܲܡ ܠܡܵܪܝܵܐ ܐܲܠܵܗܟ݂ܘܿܢ: ܘܲܠܡܸܛܲܪ ܦܘܼܩ̈ܕܵܢܵܘܗܝ: ܘܲܠܡܸܬ̣ܢܲܩܵܦܘܼ ܠܹܗ: ܘܲܠܡܸܦܠ̱ܚܹܗ: ܒܟ݂ܠܹܗ ܠܸܒ̇ܟ݂ܘܿܢ: ܘܲܒ̣ܟ݂ܠܵܗ̇ ܢܲܦ̮ܫܟ݂ܘܿܢ.


text:
ܘܲܠܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܝܲܗ̄ܒ̣ ܡܘܼܫܹܐ ܒܡܲܬ̣ܢܝܼܢ. ܘܲܠܦܲܠܓܹ̇ܗ ܝܲܗ̄ܒ̣ ܝܼܫܘܿܥ ܥܲܡ ܐܲܚܲܝ̈ܗܘܿܢ: ܒܥܸܒ̣ܪܵܐ ܕܝܘܿܪܕ̇ܢܵܢ: ܡ̣ܢ ܡܲܥܪ̱ܒ̣ܵܐ. ܘܫܲܕܲܪ ܐܸܢܘܿܢ ܝܼܫܘܿܥ ܘܐܸܙܲܠ̣ܘ ܠܩܘܼܪ̈ܝܼܗܘܿܢ: ܘܒܲܪܸܟ݂ ܐܸܢܘܿܢ.


text:
ܘܐܸܡܲܪ ܠܗܘܿܢ: ܒܢܸܟ݂ܣܹ̈ܐ ܣܲܓ̇ܝܼ̈ܐܹܐ ܗܦܘܿܟ݂ܘ ܠܩܘܼܪ̈ܝܼܟ݂ܘܿܢ: ܘܠܲܐܪܥܵܐ ܕܝܵܪܬ̇ܘܼܬ̣ܟ݂ܘܿܢ: ܘܲܒ̣ܩܸܢܝܵܢܵܐ ܕܛܵܒ̣ ܣܲܓ̇ܝܼ: ܒܣܹܐܡܵܐ: ܘܲܒ̣ܕܲܗܒ̣ܵܐ: ܘܒܲܢܚܵܫܵܐ: ܘܲܒ̣ܦܲܪܙܠܵܐ: ܘܲܒ̣ܢܲܚ̈ܬܹ̇ܐ ܕܣܲܓ̇ܝܼܐܝܼܢ ܛܵܒ̣. ܘܦܲܠܸܓ̣ܘ ܒܸܙܬ̣ܵܐ ܕܲܒ̣ܥܸܠܕ̇ܒ̣ܵܒܲܝ̈ܟ̇ܘܿܢ: ܥܲܡ ܐܲܚܲܝ̈ܟ̇ܘܿܢ.


text:
ܘܲܗ̣ܦܲܟ݂ܘ ܘܐܸܙܲܠܘ ܒ̈ܢܲܝ ܪܘܼܒܹܝܠ: ܘܲܒ̣̈ܢܲܝ ܓܵܕ݂: ܘܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܡ̣ܢ ܠܘܵܬ̣ ܒ̈ܢܲܝ ܝܼܣܪܵܝܹܠ: ܡ̣ܢ ܫܝܼܠܘܿ ܕܒܲܐܪܥܵܐ ܕܲܟ݂ܢܲܥܢ: ܠܡܹܐܙܲܠ ܠܐܲܪܥܵܐ ܕܓܸܠܥܵܕ݂: ܠܐܲܪܥܵܐ ܕܝܵܪܬ̇ܘܼܬ̣ܗܘܿܢ ܕܝܼܪܸܬ̣ܘ ܒܵܗ̇: ܥܲܠ ܡܸܠܲܬ̣ ܦܘܼܡܹܗ ܕܡܵܪܝܵܐ ܒܐܝܼܕ݂ܵܐ ܕܡܘܼܫܹܐ.


text:
ܘܐܸܬ̣ܵܘ ܠܓܲܠܓܵܠܵܐ ܕܥܲܠ ܓܹܢ̄ܒ̣ ܝܘܿܪܕ̇ܢܵܢ ܕܒܲܐܪܥܵܐ ܕܲܟ݂ܢܲܥܢ. ܘܲܒ̣ܢܵܘ ܬܲܡܵܢ ܒ̈ܢܲܝ ܪܘܼܒܹܝܠ ܘܲܒ̣̈ܢܲܝ ܓܵܕ݂ ܘܦܲܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܡܲܕ݂ܒ̇ܚܵܐ ܥܲܠ ܓܸܢ̄ܒ̣ ܝܘܿܪܕ̇ܢܵܢ: ܡܲܕ݂ܒ̇ܚܵܐ ܪܲܒܵܐ ܕܚܸܙܘܵܐ.


text:
ܘܲܫ̣ܡܲܥܘ ܒ̈ܢܲܝ ܝܼܣܪܵܝܹܠ ܕܲܒ̣̈ܢܲܝ ܪܘܼܒܹܝܠ: ܘܲܒ̣̈ܢܲܝ ܓܵܕ݂: ܘܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܒܢ̣ܵܘ ܡܲܕ݂ܒ̇ܚܵܐ ܠܘܼܩܒܲܠ ܐܲܪܥܵܐ ܕܲܟ݂ܢܲܥܢ: ܒܓܲܠܓܵܠܵܐ ܕܥܲܠ ܓܹܢ̄ܒ̣ ܝܘܿܪܕ̇ܢܵܢ ܒܐܲܪܥܵܐ ܕܲܒ̣̈ܢܲܝ ܝܼܣܪܵܝܹܠ.


text:
ܘܫܲܕܲܪܘ ܒ̈ܢܲܝ ܝܼܣܪܵܝܹܠ ܠܘܵܬ̣ ܒ̈ܢܲܝ ܪܘܼܒܹܝܠ: ܘܲܠܘܵܬ̣ ܒ̈ܢܲܝ ܓܵܕ݂: ܘܲܠܘܵܬ̣ ܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ ܠܐܲܪܥܵܐ ܕܓܸܠܥܵܕ݂: ܠܦܝܼܢܚܸܣ ܒܲܪ ܐܹܠܝܼܥܵܙܲܪ ܟܵܗܢܵܐ.


text:
ܘܥܸܣܪܵܐ ܪܵܘ̱ܪ̈ܒ̣ܵܢܝܼܢ ܥܲܡܹܗ: ܚܲܕ݂ ܚܲܕ݂ ܪܲܒܵܐ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ. ܘܗܸܢܘܿܢ ܓܲܒ̣ܪܹ̈ܐ ܗܵܠܹܝܢ: ܪܹ̈ܫܹܐ ܗ̄ܘ̣ܵܘ ܕܚܲܝ̈ܠܵܘܵܬ̣ܵܐ ܕܝܼܣܪܵܝܹܠ.


text:
ܘܐܸܬ̣ܵܘ ܠܘܵܬ̣ ܒ̈ܢܲܝ ܪܘܼܒܹܝܠ: ܘܲܠܘܵܬ̣ ܒ̈ܢܲܝ ܓܵܕ݂: ܘܲܠܘܵܬ̣ ܦܸܠܓܹܗ ܕܫܲܒ̣ܛܵܐ ܕܲܡܢܲܫܹܐ ܠܐܲܪܥܵܐ ܕܓܸܠܥܵܕ݂: ܘܡܲܠܸܠ̣ܘ ܥܲܡܗܘܿܢ: ܘܐܸܡܲܪܘ ܠܗܘܿܢ.


text:
ܗܵܟܲܢܵܐ ܐܵܡ̇ܪܝܼܢ ܟܠܵܗ̇ ܟܢܘܼܫܬܵܐ ܕܡܵܪܝܵܐ: ܡܵܢܲܐ ܗ̄ܝ ܟܲܕܵܒ̣ܘܼܬ̣ܵܐ ܗܵܕܹܐ ܕܟܲܕܸ̇ܒ̣ܬ̇ܘܿܢ ܒܐܲܠܵܗܵܐ ܕܝܼܣܪܵܝܹܠ: ܘܲܗܦܲܟ݂ܬ̇ܘܿܢ ܡ̣ܢ ܒܵܬ̣ܪܹܗ ܕܡܵܪܝܵܐ: ܘܲܒ̣ܢܲܝܬ̇ܘܿܢ ܠܟ݂ܘܿܢ ܡܲܕ݂ܒ̇ܚܵܐ ܕܬܸܦ̱ܪܩܘܼܢ ܡ̣ܢ ܕܸܚ̱ܠܬܹܗ ܕܡܵܪܝܵܐ.


text:
ܠܵܐ ܟܲܕ̇ܘܼ ܠܲܢ ܚܛܝܼܬ̣ܵܐ ܕܲܦܥܘܿܪ: ܕܠܵܐ ܐܸܬ̇ܕܲܟ̇ܝܼܢ ܡܸܢܵܗ̇ ܥܕܲܡܵܐ ܠܝܵܘܡܵܢܵܐ: ܘܲܗܘ̤ܵܐ ܡܵܘܬܵܢܵܐ ܒܲܟ݂ܢܘܼܫܬܹ̇ܗ ܕܡܵܪܝܵܐ.


text:
ܘܐܲܢ̄ܬ̇ܘܿܢ ܡܵܐ ܕܲܗ̣ܦܲܟ݂ܬ̇ܘܿܢ ܝܵܘܡܵܢܵܐ ܡ̣ܢ ܕܸܚ̱ܠܬܹܗ ܕܡܵܪܝܵܐ: ܡ̣ܢ ܡܚܵܪ ܥܲܠ ܟܠܵܗ̇ ܗ̄ܘ̣ ܟܢܘܼܫܬܵܐ ܕܝܼܣܪܵܝܹܠ ܗܵܘܹ̇ܐ ܪܘܼܓ̣ܙܵܐ.


text:
ܒܪܲܡ ܕܹܝܢ ܐܸܢ ܡܛܵܘܫܵܐ ܗ̄ܝ̣ ܐܲܪܥܵܐ ܕܝܵܪܬ̇ܘܼܬ̣ܟ݂ܘܿܢ: ܥܒܲܪܘ ܠܟ݂ܘܿܢ ܠܐܲܪܥܵܐ ܕܝܵܪܬ̇ܘܼܬܹܗ ܕܡܵܪܝܵܐ: ܐܲܝܟܵܐ ܕܲܫܪܸܐ ܡܲܫܟ̇ܢܹܗ ܕܡܵܪܝܵܐ: ܘܝܼܪܲܬ̣ܘ ܥܲܡܲܢ: ܘܲܒ̣ܕܸܚ̱ܠܬܹܗ ܕܡܵܪܝܵܐ ܠܵܐ ܬܸܒ̣ܣܘܿܢ: ܘܲܥܠܲܝܢ ܠܵܐ ܬܸܡ̱ܪܕ݂ܘܼܢ: ܡܸܛܠ ܕܲܒ̣ܢܲܝܬ̇ܘܿܢ ܠܟ݂ܘܿܢ ܡܲܕ݂ܒ̇ܚܵܐ ܠܒܲܪ ܡ̣ܢ ܡܲܕ݂ܒ̇ܚܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܠܵܐ ܚ̣ܙܲܝܬ̇ܘܿܢ ܕܥܵܟ݂ܵܪ ܒܲܪ ܟܲܪܡܝܼ ܪܕܲܓ̣ ܗ̄ܘ̣ܵܐ ܘܲܢܣܲܒ̣ ܡ̣ܢ ܚܸܪܡܵܐ: ܘܥܲܠ ܟܠܵܗ̇ ܗ̄ܘ̣ ܟܢܘܼܫܬܵܐ ܕܝܼܣܪܵܝܹܠ ܗܘ̤ܵܐ ܪܘܼܓ̣ܙܵܐ: ܘܗ̤ܘ ܚܕ݂ ܗ̄ܘ̣ܵܐ ܓܒܲܪ: ܘܟ݂ܠܲܢ ܒܠܲܥ̄ܢ ܒܲܚܛܝܼܬܹܗ.


text:
ܘܲܥܢ̣ܵܘ ܒ̈ܢܲܝ ܪܘܼܒܹܝܠ: ܘܲܒ̣̈ܢܲܝ ܓܵܕ݂: ܘܦܸܠܓܹ̇ܗ ܕܫܲܒ̣ܛܵܐ ܕܲܡܢܲܫܹܐ: ܘܡܲܠܸܠ̣ܘ ܥܲܡ ܦܝܼܢܚܸܣ ܒܲܪ ܐܹܠܝܼܥܵܙܲܪ ܟܵܗܢܵܐ: ܘܥܲܡ ܪܹ̈ܫܹܐ ܕܚܲܝ̈ܠܵܘܵܬ̣ܵܐ ܕܝܼܣܪܵܝܹܠ: ܘܐܸܡܲܪܘ ܠܗܘܿܢ.


text:
ܡܵܪܝܵܐ ܗ̄ܘ̣ ܐܲܠܵܗܵܐ ܕܐܲܠܵܗܹ̈ܐ: ܐܲܠܵܗ̇ ܐܲܠܵܗܹ̈ܝܢ ܡܵܪܝܵܐ ܗ̄ܘ̣: ܘܗ̤ܘܝܘܼ ܐܲܠܵܗܲܢ: ܘܠܝܼܣܪܵܝܹܠ ܗ̤ܘ ܝܵܕܲܥ: ܘܠܲܢ ܗ̤ܘ ܝܵܕܲܥ. ܐܸܢ ܕܢܸܦܪܘܿܩ ܡܸܢܹܗ ܘܐܸܢ ܕܢܲܥܠܹܐ ܗ̄ܘ̣ ܒܕܸܚ̱ܠܬܹܗ ܕܡܵܪܝܵܐ ܥܒܲܕ̄ܢ ܗܵܟܲܢܵܐ: ܠܵܐ ܢܸܦ̱ܪܩܲܢ ܝܵܘܡܵܢܵܐ.


text:
ܐܸܢ ܒܢܲܝܢ ܠܲܢ ܡܲܕ݂ܒ̇ܚܵܐ ܕܢܸܗܦܘܿܟ݂ ܡ̣ܢ ܕܸܚ̱ܠܬܹܗ ܕܡܵܪܝܵܐ: ܐܵܘ ܕܲܢܩܲܪܸܒ̣ ܥܠܵܘܗܝ ܕܸܒ̣̈ܚܵܬ̣ܵܐ: ܐܵܘ ܦܘܼܠܚܵܢ ܐ̄ܚܪܹܝܢ: ܡܵܪܝܵܐ ܢܸܬ̣ܒܲܥ ܒܐܝܼܕܲܢ.


text:
ܐܸܢ ܠܵܐ ܗ̄ܘ̣ܵܐ ܡ̣ܢ ܕܸܚ̱ܠܬܹܗ ܥܒܲܕ݂ܢܵܗ̇ ܗܵܕܹܐ: ܘܲܕ݂ܠܵܐ ܢܹܐܡܪܘܿܢ ܡ̣ܢ ܡܚܵܪ ܒܢܲܝ̈ܟ̇ܘܿܢ ܠܲܒ̣̈ܢܲܝܢ: ܡܵܢܵܐ ܐܝܼܬ̣ ܠܟ݂ܘܿܢ ܠܘܵܬ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܒ̈ܢܲܝ ܪܘܼܒܹܝܠ: ܘܲܒ̣̈ܢܲܝ ܓܵܕ݂.


text:
ܕܗܵܐ ܬܚܘܼܡܵܐ ܝܲܗ̄ܒ̣ ܡܵܪܝܵܐ ܒܲܝܢܲܝܢ ܘܲܠܟ݂ܘܿܢ ܝܘܿܪܕ̇ܢܵܢ ܗܵܢܵܐ. ܡܸܟܸ̇ܝܠ ܠܲܝܬ̇ ܠܟ݂ܘܿܢ ܡܢܵܬ̣ܵܐ ܒܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܘܲܢܒܲܛܠܘܼܢ ܒܢܲܝ̈ܟ̇ܘܿܢ ܡ̣ܢ ܡܚܵܪ ܠܲܒ̣̈ܢܲܝܢ ܕܠܵܐ ܢܸܕ݂ܚ̄ܠܘܼܢ ܠܡܵܪܝܵܐ.


text:
ܐܸܠܵܐ ܠܣܵܗܕ̇ܘܼܬ̣ܵܐ ܒܲܝܢܲܝܢ ܘܲܠܟ݂ܘܿܢ: ܘܒܹܝܬ̣ ܕܪ̈ܲܝܢ ܡ̣ܢ ܒܵܬ̣ܪܲܢ. ܘܲܚܢܲܢ ܘܕܵܪ̈ܲܝܢ ܡ̣ܢ ܒܵܬ̣ܪܲܢ: ܦܘܼܠܚܵܢܹܗ ܗ̄ܘ̣ ܕܡܵܪܝܵܐ ܦܵܠܚܝܼܢܲܢ ܩܕ݂ܵܡܵܘܗܝ ܒܲܥ̈ܠܵܘܵܬܲܢ: ܘܲܒ̣ܕܸܒ̣ܚܲܝ̈ܢ: ܘܲܒ̣ܩܘܼܪ̈ܒܢܲܝܢ ܒܐܲܬ̣ܪܵܐ ܕܓ̣ܵܒܹܐ ܡܵܪܝܵܐ ܠܡܲܫܪܵܝܘܼ ܫܡܹܗ ܬܲܡܵܢ: ܘܲܕ݂ܠܵܐ ܢܹܐܡܪܘܿܢ ܒܢܲܝ̈ܟ̇ܘܿܢ ܡ̣ܢ ܡܚܵܪ ܠܲܒ̣̈ܢܲܝܢ: ܠܲܝܬ̇ ܠܟ݂ܘܿܢ ܡܢܵܬ̣ܵܐ ܒܡܵܪܝܵܐ.


text:
ܘܐܸܡܲܪ̄ܢ: ܡܵܐ ܕܐܸܡܲܪܘ ܠܲܢ: ܘܲܠܕ݂ܵܪ̈ܲܝܢ ܡ̣ܢ ܡܚܵܪ: ܢܹܐܡܪܘܼܢ ܠܗܘܿܢ: ܚܙܵܘ ܕܡܘܼܬ̣ܵܐ ܕܡܲܕ݂ܒ̇ܚܹܗ ܕܡܵܪܝܵܐ ܕܲܥܒܲܕ݂ܘ ܐܲܒ̣ܵܗܲܝ̈ܢ: ܠܵܐ ܠܝܲܩܕܵܐ ܫܲܠܡܵܐ: ܘܠܵܐ ܠܕܸܒ̣ܚܬ̣ܵܐ: ܐܸܠܵܐ ܕܢܸܗܘܹܐ ܣܵܗܕܵܐ ܒܲܝܢܲܝܢ ܘܲܠܟ݂ܘܿܢ.


text:
ܚܵܣ ܠܲܢ ܕܢܲܣܠܸܐ ܕܸܚ̱ܠܬܹܗ ܕܡܵܪܝܵܐ: ܘܢܸܗܦܘܿܟ݂ ܡ̣ܢ ܕܸܚ̱ܠܬܹܗ ܕܐܲܠܵܗܵܐ: ܘܢܸܒ̣ܢܸܐ ܠܲܢ ܡܲܕ݂ܒ̇ܚܵܐ ܠܝܲܩܕܵܐ ܫܲܠܡܵܐ: ܘܲܠܩܘܼܪܒܵܢܵܐ: ܘܲܠܕܸܒ̣ܚܬ̣ܵܐ: ܠܒܲܪ ܡ̣ܢ ܡܲܕ݂ܒ̇ܚܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܕܐܝܼܬ̣ ܩܕ݂ܵܡ ܡܲܫܟ̇ܢܹܗ.


text:
ܘܲܫ̣ܡܲܥ ܦܝܼܢܚܸܣ ܒܲܪ ܐܸܠܝܼܥܵܙܲܪ ܟܵܗܢܵܐ: ܘܪܵܘ̱ܪ̈ܒ̣ܵܢܹܐ ܕܲܟ݂ܢܘܼܫܬܵܐ: ܪܹ̈ܫܹܐ ܕܚܲܝ̈ܠܵܘܵܬ̣ܵܐ ܕܝܼܣܪܵܝܹܠ ܕܥܲܡܹܗ: ܡܸܠܹ̈ܐ ܕܡܲܠܸܠ̣ܘ ܒ̈ܢܲܝ ܪܘܼܒܹܝܠ: ܕܲܒ̣ܢ̈ܝ ܓܵܕ݂: ܘܦܸܠܓܹ̇ܗ ܕܫܲܒ̣̈ܛܵܐ ܕܲܡܢܲܫܹܐ: ܘܲܫܦܲܪ ܒܥܲܝܢܲܝ̈ܗܘܿܢ.


text:
ܘܐܸܡܲܪ ܦܝܼܢܚܸܣ ܒܲܪ ܐܸܠܝܼܥܵܙܲܪ ܟܵܗܢܵܐ: ܠܲܒ̣̈ܢܲܝ ܪܘܼܒܹܝܠ: ܘܠܲܒ̣̈ܢܲܝ ܓܵܕ݂: ܘܠܲܒ̣̈ܢܲܝ ܡܢܲܫܹܐ: ܝܵܘܡܵܢܵܐ ܝܼܕܲܥ̄ܢ ܕܒܲܝܢܵܬܲܢ ܗ̄ܘ̣ ܡܵܪܝܵܐ: ܕܠܵܐ ܕܲܓܸܠܬ̇ܘܿܢ ܒܡܵܪܝܵܐ ܕܲܓܵܠܘܼܬ̣ܵܐ ܗܵܕܹܐ: ܡܸܟܹ̇ܝܠ ܐܲܢ̄ܬ̇ܘܿܢ ܦܲܨܝܼܬ̇ܘܿܢ ܠܲܒ̣̈ܢܲܝ ܝܼܣܪܵܝܹܠ: ܕܠܵܐ ܬܸܗܘܹܐ ܒܗܘܿܢ ܐܝܼܕܹܗ ܕܡܵܪܝܵܐ ܠܪܘܼܓ̣ܙܵܐ.


text:
ܘܲܗ̣ܦܲܟ݂ ܦܝܼܢܚܸܣ ܒܲܪ ܐܹܠܝܼܥܵܙܲܪ ܟܵܗܢܵܐ ܘܪܵܘ̱ܪ̈ܒ̣ܵܢܹܐ ܕܥܲܡܹܗ: ܡ̣ܢ ܠܘܵܬ̣ ܒ̈ܢܲܝ ܪܘܼܒܹܝܠ: ܘܡ̣ܢ ܠܘܵܬ̣ ܒ̈ܢܲܝ ܓܵܕ݂: ܘܲܡܢܲܫܹܐ ܡ̣ܢ ܐܲܪܥܵܐ ܕܓܸܠܥܵܕ݂: ܠܐܲܪܥܵܐ ܕܲܟ݂ܢܲܥܢ: ܠܘܵܬ̣ ܒ̈ܢܲܝ ܝܼܣܪܵܝܹܠ: ܘܐܲܬ̣ܝܼܒ̣ܘ ܐܸܢܘܿܢ ܦܸܬ̣ܓ̣ܵܡܵܐ.


text:
ܘܲܫܦܲܪ ܦܸܬ̣ܓ̣ܵܡܵܐ ܒܥܲܝ̈ܢܲܝ ܒ̈ܢܲܝ ܝܼܣܪܵܝܹܠ: ܘܒܲܪܸܟ݂ܘ ܒ̈ܢܲܝ ܝܼܣܪܵܝܹܠ ܠܐܲܠܵܗܵܐ: ܘܠܵܐ ܐܸܡܲܪܘ ܕܢܸܣܩܘܼܢ ܥܠܲܝܗܘܿܢ ܠܲܩܪܵܒ̣ܵܐ ܠܡܲܚܪܵܒ̣ܘܼܬ̣ܵܗ̇ ܠܐܲܪܥܵܐ ܕܲܒ̣̈ܢܲܝ ܪܘܼܒܹܝܠ: ܘܲܒ̣̈ܢܲܝ ܓܵܕ݂: ܘܲܒ̣̈ܢܲܝ ܡܢܲܫܹܐ ܝܵܬ̣ܒ̇ܝܼܢ ܒܵܗ̇.


text:
ܘܲܩܪܵܘ ܒ̈ܢܲܝ ܪܘܼܒܹܝܠ: ܘܲܒ̣̈ܢܲܝ ܓܵܕ݂: ܘܲܒ̣̈ܢܲܝ ܡܢܲܫܹܐ ܠܡܲܕ݂ܒ̇ܚܵܐ ܕܲܥܒܲܕ݂ܘ: ܡܲܕ݂ܒ̇ܚܵܐ ܕܣܵܗܕ̇ܘܼܬ̣ܵܐ: ܡܸܛܠ ܕܣܵܗܕ̇ܘܼܬ̣ܵܐ ܗ̄ܘ̣ ܒܲܝܢܵܬ̣ܗܘܿܢ: ܘܡܵܪܝܵܐ ܗ̄ܘ̣ ܒܲܠܚܘܿܕ݂ ܐܲܠܵܗܵܐ.


text:
ܘܡ̣ܢ ܒܵܬܲܪ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ: ܐܲܢܝܼܚ ܡܵܪܝܵܐ ܠܝܼܣܪܵܝܹܠ ܡ̣ܢ ܟܠܗܘܿܢ ܒܥܸܠܕ̇ܒ̣ܵܒܲܝ̈ܗܘܿܢ ܕܲܟ݂ܪܝܼܟ݂ܝܼܢ ܠܗܘܿܢ. ܘܝܼܫܘܿܥ ܩܲܫ ܘܥܲܠ ܒܲܫܢܲـ̈ـܝܵܐ.


text:
ܘܲܩ̣ܪܵܐ ܝܼܫܘܿܥ ܠܟ݂ܠܹܗ ܝܼܣܪܵܝܹܠ: ܠܩܲܫܝܼܫܵܘ̈ܗܝ ܘܲܠܪܹ̈ܫܵܘ̈ܗܝ ܘܲܠܕܲܝܵܢܵܘ̈ܗܝ: ܘܲܠܣܵܦܪ̈ܵܘܗܝ: ܘܐܸܡܲܪ ܠܗܘܿܢ: ܐܸܢܵܐ ܣܸܐܒܹ̇ܬ̣ ܘܥܸܠܹ̇ܬ̣ ܒܲܫܢܲܝܵܐ.


text:
ܘܐܲܢ̄ܬ̇ܘܿܢ ܚܙܲܝܬ̇ܘܿܢ ܟܠ ܕܲܥ̣ܒܲܕ݂ ܡܵܪܝܵܐ ܐܲܠܵܗܟ݂ܘܿܢ ܠܟ݂ܠܗܘܿܢ ܥܲܡܡܹ̈ܐ ܗܵܠܹܝܢ: ܘܐܵܘܒܸ̇ܕ݂ ܐܸܢܘܿܢ ܡ̣ܢ ܩܕ݂ܵܡܲܝܟ̇ܘܿܢ: ܘܡܵܪܝܵܐ ܐܲܠܵܗܟ݂ܘܿܢ ܗ̤ܘܝܘܼ ܥܵܒܹ̇ܕ݂ ܩܪܵܒ̣ܟ݂ܘܿܢ.


text:
ܚܙܵܘ ܕܹܝܢ ܕܠܵܐ ܦܲܠܓܹ̇ܬ̣ ܠܟ݂ܘܿܢ ܥܲܡܡܹ̈ܐ ܗܵܠܹܝܢ ܕܐܸܫܬ̇ܚܲܪܘ ܒܝܵܪܬ̇ܘܼܬ̣ܵܐ ܕܫܲܒ̣̈ܛܲܝܟ̇ܘܿܢ: ܡ̣ܢ ܝܘܿܪܕ̇ܢܵܢ ܘܟ݂ܠܗܘܿܢ ܥܲܡܡܹ̈ܐ ܕܚܸܪܒܹ̇ܬ̣: ܘܝܲܡܵܐ ܪܲܒܵܐ ܒܡܲܥܪ̈ܵܒܲܝ ܫܸܡܫܵܐ ܦܲܠܓܹ̇ܬ̣ ܠܟ݂ܘܿܢ.


text:
ܡܵܪܝܵܐ ܐܲܠܵܗܟ݂ܘܿܢ ܗ̤ܘ ܢܸܬ̣ܒܲܪ ܐܸܢܘܿܢ: ܘܢܸܚܪܘܿܒ̣ ܐܸܢܘܿܢ ܡ̣ܢ ܩܕ݂ܵܡܲܝܟ̇ܘܿܢ: ܘܬܹܐܪܬ̇ܘܿܢ ܐܲܪܥ̱ܗܘܿܢ: ܐܲܝܟ݂ ܕܐܸܡܲܪ ܠܟ݂ܘܿܢ ܡܵܪܝܵܐ ܐܲܠܵܗܟ݂ܘܿܢ.


text:
ܒܲܠܚܘܿܕ݂ ܐܸܬ̣ܚܲܝܲܠܘ ܛܵܒ̣: ܘܛܲܪܘ ܘܲܥܒܸܕ݂ ܟܠ ܕܲܟ݂ܬ̣ܝܼܒ̣ ܒܣܸܦܪܵܐ ܕܢܵܡܘܿܣܵܐ ܕܡܘܼܫܹܐ ܥܲܒ̣ܕܹ̇ܗ ܕܡܵܪܝܵܐ: ܘܠܵܐ ܬܸܣܛܘܿܢ ܡܸܢܹܗ ܠܵܐ ܠܝܲܡܝܼܢܵܐ ܘܠܵܐ ܠܣܸܡܵܠܵܐ.


text:
ܘܠܵܐ ܬܸܬ̣ܚܲܠܛܘܼܢ ܒܥܲܡܡܹ̈ܐ ܗܵܠܹܝܢ ܕܐܸܫܬ̇ܚܲܪܘ ܒܲܝܢܵܬ̣ܟ݂ܘܿܢ: ܘܲܫܡܵܐ ܕܐܲܠܵܗܲܝ̈ܗܘܿܢ ܠܵܐ ܬܸܬ̇ܕܲܟ݂ܪܘܿܢ: ܘܠܵܐ ܬܹܐܡܪܘܿܢ ܒܗܘܿܢ: ܘܠܵܐ ܬܸܦܠ̱ܚܘܼܢ ܐܸܢܘܿܢ: ܘܠܵܐ ܬܸܣܓ̇ܕ݂ܘܼܢ ܠܗܘܿܢ.


text:
ܘܲܚܪܲܒ̣ ܡܵܪܝܵܐ ܡ̣ܢ ܩܕ݂ܵܡܲܝܟ̇ܘܿܢ ܥܲܡܡܹ̈ܐ ܪܵܘ̱ܪ̈ܒܹܐ ܘܥܲܫܝܼܢܹ̈ܐ: ܘܐ̄ܢܵܫ ܠܵܐ ܩܵܡ̣ ܠܘܼܩܒܲܠܟ݂ܘܿܢ ܥܕܲܡܵܐ ܠܝܵܘܡܵܢܵܐ.


text:
ܓܲܒ̣ܪܵܐ ܚܲܕ݂ ܡܸܢܟ݂ܘܿܢ: ܢܸܪܕ̇ܘܿܦ ܠܐܲܠܦܵܐ ܡܸܛܠ ܕܡܵܪܝܵܐ ܐܲܠܵܗܟ݂ܘܿܢ ܥܲܡܟ݂ܘܿܢ: ܘܗ̤ܘ ܥܵܒܹܕ݂ ܩܪܵܒ̣ܟ݂ܘܿܢ ܐܲܝܟܲܢܵܐ ܕܐܸܡܲܪ ܠܟ݂ܘܿܢ.


text:
ܐܸܢ ܕܹܝܢ ܬܸܗܦܟ݂ܘܿܢ ܘܬܸܬ̣ܢܲܩܦܘܼܢ ܒܫܲܪܟܵܐ ܕܗܵܠܹܝܢ ܥܲܡܡܹ̈ܐ ܕܐܸܫܬ̇ܚܲܪܘ ܒܲܝܢܵܬ̣ܟ݂ܘܿܢ: ܘܬܸܗܘܘܿܢ ܠܗܘܿܢ ܚܲܬ̣ܢܹ̈ܐ: ܘܬܸܬ̣ܚܲܠܛܘܼܢ ܒܗܘܿܢ ܘܗܸܢܘܿܢ ܒܟ݂ܘܿܢ.


text:
ܗ̤ܘܲܝܬ̇ܘܿܢ ܝܵܕ݂ܥܝܼܢ: ܕܬ̣ܘܼܒ̣ ܠܵܐ ܡܵܘܣܸܦ ܡܵܪܝܵܐ ܐܲܠܵܗܟ݂ܘܿܢ ܠܡܸܚܪܲܒ̣ ܠܗܵܠܹܝܢ ܥܲܡܡܹ̈ܐ ܡ̣ܢ ܩܕ݂ܵܡܲܝܟ̇ܘܿܢ: ܘܢܸܗܘܘܿܢ ܠܟ݂ܘܿܢ ܠܦܲܚܹ̈ܐ ܘܲܠܬ̣ܘܼܩ̈ܠܵܬ̣ܵܐ: ܘܠܘܼܠ̈ܝܵܬ̣ܵܐ ܒܨܸܕ݂ܥܲܝ̈ܟ̇ܘܿܢ: ܘܨܸܢܵܪ̈ܝܵܬ̣ܵܐ ܒܥܲܝ̈ܢܲܝܟ̇ܘܿܢ: ܥܕܲܡܵܐ ܕܬܹܐܒ̣ܕ̇ܘܿܢ ܡ̣ܢ ܐܲܪܥܵܐ ܛܵܒ̣ܬ̣ܵܐ ܕܝܲܗ̄ܒ̣ ܠܟ݂ܘܿܢ ܡܵܪܝܵܐ ܐܲܠܵܗܟ݂ܘܿܢ.


text:
ܐܸܢܵܐ ܕܹܝܢ ܗܵܐ ܐܵܙܹ̇ܠ ܐ̄ܢܵܐ ܒܐܘܼܪܚܵܐ ܕܟ݂ܠܵܗ̇ ܐܲܪܥܵܐ. ܐܲܢ̄ܬ̇ܘܿܢ ܕܹܝܢ ܝܵܕ݂ܥܝܼܢ ܐ̄ܢܬ̇ܘܿܢ ܒܟ݂ܠܹܗ ܠܸܒ̇ܟ݂ܘܿܢ ܘܲܒ̣ܟ݂ܠܵܗ̇ ܢܲܦ̮ܫܟ݂ܘܿܢ: ܕܠܵܐ ܒܸܛܠܲܬ̤ ܡܸܠܬ̣ܵܐ ܚܕ݂ܵܐ ܡ̣ܢ ܟܠܗܹܝܢ ܡܸܠܹ̈ܐ ܛܵܒ̣ܵـ̈ـܬ̣ܵܐ ܕܐܸܡܲܪ ܡܵܪܝܵܐ ܐܲܠܵܗܟ݂ܘܿܢ ܥܠܲܝܟ̇ܘܿܢ. ܐܸܠܵܐ ܟܠܗܹܝܢ ܐܸܬܲܝ̈ ܥܠܲܝܟ̇ܘܿܢ: ܘܠܵܐ ܒܸܛܠܲܬ̤ ܡܸܠܬ̣ܵܐ ܚܕ݂ܵܐ.


text:
ܘܐܲܝܟܲܢܵܐ ܕܹܝܢ ܕܐܸܬܲܝ̈ ܥܠܲܝܟ̇ܘܿܢ ܟܠܗܹܝܢ ܡܸܠܹ̈ܐ ܛܵܒ̣ܵـ̈ـܬ̣ܵܐ ܕܐܸܡܲܪ ܠܟܘܿܢ ܡܵܪܝܵܐ ܐܲܠܵܗܟ݂ܘܿܢ: ܗܵܟܲܢܵܐ ܢܹܐܬ̣̈ܝܵܢ ܥܠܲܝܟ̇ܘܿܢ ܟܠܗܹܝܢ ܠܵܘ̈ܛܵܬ̣ܵܐ: ܥܕܲܡܵܐ ܕܢܵܘܒܸ̇ܕ݂ܟ݂ܘܿܢ ܡ̣ܢ ܐܲܪܥܵܐ ܗܵܕܹܐ ܛܵܒ̣ܬ̣ܵܐ ܕܝܲܗ̄ܒ̣ ܠܟ݂ܘܿܢ.


text:
ܐܸܢ ܬܸܥܒ̇ܪܘܼܢ ܥܲܠ ܕܝܵܬܹܩܹܐ ܕܡܵܪܝܵܐ ܐܲܠܵܗܟ݂ܘܿܢ: ܘܥܲܠ ܦܘܼܩ̈ܕܵܢܹܐ ܕܐܸܬ̣ܦܲܩܲܕ̇ܬ̇ܘܿܢ: ܘܬܹܐܙܠ̄ܘܼܢ ܘܬܸܦ̱ܠܚܘܼܢ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܘܬܸܣܓ̇ܕ݂ܘܼܢ ܠܗܘܿܢ: ܢܸܬ̣ܚܲܡܲܬ̣ ܪܘܼܓ̣ܙܹܗ ܕܡܵܪܝܵܐ ܐܲܠܵܗܟ݂ܘܿܢ ܥܠܲܝܟ̇ܘܿܢ: ܘܬܹܐܒ̣ܕ̇ܘܿܢ ܒܲܥܓܲܠ ܡ̣ܢ ܐܲܪܥܵܐ ܛܵܒ̣ܬ̣ܵܐ ܕܝܲܗ̄ܒ̣ ܠܟ݂ܘܿܢ.


text:
ܘܟܲܢܸܫ ܝܼܫܘܿܥ ܠܟ݂ܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ ܠܲܫܟܹܝܡ: ܘܲܩܪܵܐ ܠܩܲܫ̈ܝܼܫܹܐ ܕܝܼܣܪܵܝܹܠ: ܘܲܠܪܹ̈ܫܵܢܲܝܗܘܿܢ ܘܲܠܕܲܝܵܢܲܝ̈ܗܘܿܢ: ܘܲܠܣܵܦܪ̈ܲܝܗܘܿܢ: ܘܩܵܡ̣ܘ ܩܕ݂ܵܡ ܡܲܫܟܲܢ ܙܲܒ̣ܢܵܐ ܩܕ݂ܵܡ ܐܲܠܵܗܵܐ.


text:
ܘܐܸܡܲܪ ܝܼܫܘܿܥ ܠܟ݂ܠܹܗ ܥܲܡܵܐ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܒܥܸܒ̣ܪܵܐ ܕܢܲܗܪܵܐ ܝܸܬ̣ܒ̣ܘ ܗ̄ܘ̣ܵܘ ܐܲܒ̣ܵܗܲܝ̈ܟ̇ܘܿܢ ܡ̣ܢ ܥܵܠܲܡ: ܬܲܪܚ ܐܲܒ̣ܘܼܗܝ ܕܐܲܒ̣ܪܵܗܵܡ: ܘܐܲܒ̣ܘܼܗܝ ܕܢܵܚܘܿܪ: ܘܦܵܠܚܝܼܢ ܗ̄ܘ̣ܵܘ ܬܲܡܵܢ ܠܐܲܠܵܗܹ̈ܐ ܐ̄ܚܪ̈ܵܢܹܐ.


text:
ܘܕܸܒ̣ܪܹܬ̣ ܠܐܲܒ̣ܪܵܗܵܡ ܐܲܒ̣ܘܼܟ݂ܘܿܢ ܡ̣ܢ ܥܸܒ̣ܪܵܐ ܕܢܲܗܪܵܐ: ܘܗܲܠܸܟ݂ܬܹ̇ܗ ܒܟ݂ܠܵܗ̇ ܐܲܪܥܵܐ ܕܲܟ݂ܢܲܥܢ: ܘܐܲܣܓܝܼܬ̣ ܙܲܪܥܹܗ: ܘܝܸܗ̄ܒܹ̇ܬ̣ ܠܹܗ ܠܐܝܼܣܚܵܩ.


text:
ܘܝܸܗ̄ܒܹ̇ܬ̣ ܠܐܝܼܣܚܵܩ ܠܝܲܥܩܘܿܒ̣ ܘܲܠܥܹܣܘܿ: ܘܝܸܗ̄ܒܹ̇ܬ̣ ܠܥܹܣܘܿ ܝܘܼܪܬܵܢܵܐ ܛܘܼܪܵܐ ܕܣܵܥܝܼܪ. ܘܝܲܥܩܘܿܒ̣ ܘܲܒ̣ܢܵܘ̈ܗܝ ܢܚܸܬ̣ܘ ܠܡܸܨܪܹܝܢ.


text:
ܘܫܲܕ̇ܪܹܬ̣ ܠܡܘܼܫܹܐ ܘܠܲܐܗܪܘܿܢ: ܘܲܡܚܹ̇ܝܬ̣ ܠܡܸܨܪ̈ܵܝܹܐ: ܘܬܸܕ݂ܡ̱ܪ̈ܵܬ̣ܵܐ ܥܸܒ̣ܕܹ̇ܬ̣ ܒܲܝܢܵܬ̣ܗܘܿܢ: ܘܡ̣ܢ ܒܵܬܲܪ ܗܵܝܕܹ̇ܝܢ ܐܲܦܲܩܬ̇ܟ݂ܘܿܢ.


text:
ܘܐܲܦܩܹ̇ܬ̣ ܠܐܲܒ̣ܵܗܲܝ̈ܟ̇ܘܿܢ ܡ̣ܢ ܡܸܨܪܹܝܢ: ܘܐܲܝܬܝܼܬ̣ ܐܸܢܘܿܢ ܠܝܲܡܵܐ: ܘܲܪܕܲܦ̣ܘ ܡܸܨܪ̈ܵܝܹܐ ܒܵܬܲܪ ܐܲܒ̣ܵܗܲܝ̈ܟ̇ܘܿܢ: ܒܩܵܪ̈ܘܿܟܹܐ ܘܲܒ̣ܦܲܪ̈ܵܫܹܐ ܠܝܲܡܵܐ ܕܣܘܿܦ.


text:
ܘܲܓ̣ܥܵܘ ܐܲܒ̣ܵܗܲܝ̈ܟ̇ܘܿܢ ܠܘܵܬ̣ ܡܵܪܝܵܐ: ܘܲܥ̣ܒܲܕ݂ ܚܸܫܘܿܟ݂ܵܐ ܒܲܝܢܵܬ̣ܗܘܿܢ ܠܡܸܨܪ̈ܵܝܹܐ. ܘܦܲܠܲܓ̣ ܡܵܪܝܵܐ ܝܲܡܵܐ ܕܣܘܿܦ: ܘܐܲܥܒܲܪ ܠܐܲܒ̣ܵܗܲܝ̈ܟ̇ܘܿܢ ܒܓ̣ܵܘܹܗ: ܘܐܲܝܬ̇ܝܹܗ ܠܝܲܡܵܐ ܥܲܠ ܡܸܨܪܹ̈ܝܢ ܘܟܲܣܝܼ ܐܸܢܘܿܢ. ܘܲܚܙܲܝ̈ ܥܲܝܢܲܝ̈ܟ̇ܘܿܢ ܡܸܕܸ̇ܡ ܕܥܸܒ̣ܕܹܬ̣ ܠܡܸܨܪ̈ܵܝܹܐ. ܘܐܲܝܬ̇ܝܼܬ̇ܟ݂ܘܿܢ ܠܡܲܕ݂ܒ̇ܪܵܐ: ܘܝܸܬ̣ܒ̣ܬ̇ܘܿܢ ܒܡܲܕ݂ܒ̇ܪܵܐ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ.


text:
ܘܐܲܝܬ̇ܝܼܬ̇ܟ݂ܘܿܢ ܠܐܲܪܥܵܐ ܕܐܵܡܘܿܪ̈ܵܝܹܐ ܕܝܵܬ̣ܒ̇ܝܼܢ ܒܥܸܒ̣ܪܵܐ ܕܝܘܿܪܕ̇ܢܵܢ: ܘܐܸܬ̣ܟܲܬܲܫ̣ܘ ܥܲܡܟ݂ܘܿܢ: ܘܐܲܫ̱ܠܡܹ̇ܬ̣ ܐܸܢܘܿܢ ܒܐܝܼܕܲܝ̈ܟ̇ܘܿܢ: ܘܐܵܘܒ̇ܕܹܬ̣ ܐܸܢܘܿܢ ܡ̣ܢ ܩܕ݂ܵܡܲܝܟ̇ܘܿܢ: ܘܝܼܪܸܬ̇ܬ̇ܘܿܢ ܐܲܪܥ̱ܗܘܿܢ.


text:
ܘܩܵܡ ܒܵܠܵܩ ܒܲܪ ܨܸܦܘܿܪ ܡܲܠܟܵܐ: ܕܡܘܼܐܵܒ̣ܵܝܹ̈ܐ: ܘܐܸܬ̣ܟܲܬܲܫ̣ ܥܲܡ ܝܼܣܪܵܝܹܠ: ܘܫܲܕܲܪ ܩܪܵܐ ܠܒܸܠܥܵܡ ܒܲܪ ܒܥܘܿܪ ܠܲܡܠܵܛܘܼܬ̣ܟ݂ܘܿܢ.


text:
ܘܲܥܒܲܪܬ̇ܘܿܢ ܝܘܿܪܕ̇ܢܵܢ: ܘܐܸܬܲܝܬ̇ܘܿܢ ܠܐܝܼܪܝܼܚܘܿ. ܘܐܸܬ̣ܟܲܬܲܫܘ ܥܲܡܟ݂ܘܿܢ ܓܲܒ̣ܪܹ̈ܐ ܕܐܝܼܪܝܼܚܘܿ: ܘܐܵܡܘܿܪ̈ܵܝܹܐ: ܘܲܟ݂ܢܲܥܢܵܝܹ̈ܐ: ܘܦܲܪ̈ܙܵܝܹܐ: ܘܚܹـ̈ـܬ̣ܵܝܹܐ: ܘܓܲܪ̈ܓ̇ܘܿܣܵܝܹܐ: ܘܚܵܘܵܝܹ̈ܐ: ܘܝܵܒ̣ܘܿܣܵܝܹ̈ܐ ܘܐܲܫ̱ܠܡܹ̇ܬ̣ ܐܸܢܘܿܢ ܒܐܝܼܕܲܝ̈ܟ̇ܘܿܢ.


text:
ܘܫܲܕܪܹܬ̣ ܩܕ݂ܵܡܲܝܟ̇ܘܿܢ ܕܸܒ̇ܘܿܪ̈ܝܵܬ̣ܵܐ: ܘܐܵܘܒ̇ܕܹܬ̣ ܡ̣ܢ ܩܕ݂ܵܡܲܝܟ̇ܘܿܢ ܬܪܹܝܢ ܡܲܠܟܲܝ̈ܗܘܿܢ. ܕܐܵܡܘܿܪ̈ܵܝܹܐ: ܠܵܐ ܒܣܲܝܦܲܝ̈ܟ̇ܘܿܢ: ܐܵܦܠܵܐ ܒܩܸܫ̈ܬܵܬ̣ܟ݂ܘܿܢ.


text:
ܘܝܸܗ̄ܒܹ̇ܬ̣ ܠܟ݂ܘܿܢ ܐܲܪܥܵܐ ܕܠܵܐ ܠܐܝܼܬ̇ܘܿܢ ܒܵܗ̇: ܘܩܘܼܪ̈ܝܵܐ ܕܠܵܐ ܒܢܲܝܬ̇ܘܿܢ: ܘܝܸܬ̣ܒ̣ܬ̇ܘܿܢ ܒܗܹܝܢ. ܘܟܲܪ̈ܡܹܐ ܘܙܲܝ̈ܬܹ̇ܐ ܕܠܵܐ ܢܨܲܒ̣ܬ̇ܘܿܢ: ܗܵܐ ܐܵܟ݂ܠܝܼܢ ܐ̄ܢܬ̇ܘܿܢ.


text:
ܡܸܟܹ̇ܝܠ ܕܚܲܠܘ ܡ̣ܢ ܡܵܪܝܵܐ: ܘܦܘܼܠܚܘܼܗܝ. ܒܬܲܡܝܼܡܘܼܬ̣ܵܐ ܘܲܒ̣ܩܘܼܫܬܵܐ. ܘܐܲܥܒܲܪܘ ܡ̣ܢ ܠܸܒ̇ܟ݂ܘܿܢ ܐܲܠܵܗܹ̈ܐ ܢܘܼܟ݂ܪ̈ܵܝܹܐ: ܕܲܦܠܲܚ̣ܘ ܐܲܒ̣ܵܗܲܝ̈ܟ̇ܘܿܢ ܒܥܸܒ̣ܪܵܐ ܕܢܲܗܪܵܐ ܘܲܒ̣ܡܸܨܪܹܝܢ: ܘܐܲܢ̄ܬ̇ܘܿܢ ܦܠܘܿܚܘ ܠܡܵܪܝܵܐ.


text:
ܘܐܸܢ ܒܝܼܫ ܗ̄ܘ̣ ܒܥܲܝܢܲܝ̈ܟ̇ܘܿܢ ܠܡܸܦܠܲܚ ܠܡܵܪܝܵܐ: ܓܒ̣ܵܘ ܠܟ݂ܘܿܢ ܝܵܘܡܵܢܵܐ ܠܡ̇ܢ ܦܵܠܚܝܼܢ ܐ̄ܢܬ̇ܘܿܢ: ܐܸܢ ܐܲܠܵܗܹ̈ܐ ܕܲܦܠܲܚܘ ܐܲܒ̣ܵܗܲܝ̈ܟ̇ܘܿܢ ܒܥܸܒ̣ܪܵܐ ܕܢܲܗܪܵܐ: ܘܐܸܢ ܠܐܲܠܵܗܹ̈ܐ ܕܐܵܡܘܿܪ̈ܵܝܹܐ ܕܥܵܡ̇ܪܝܼܢ ܐ̄ܢܬ̇ܘܿܢ ܒܐܲܪ̱ܥܗܘܿܢ. ܐܸܢܵܐ ܕܹܝܢ ܘܲܒ̣̈ܢܲܝ ܒܲܝܬ̇ܝ: ܠܡܵܪܝܵܐ ܗ̄ܘ̣ ܐܲܠܵܗܵܐ ܦܵܠܚܝܼܢ ܚ̄ܢܲܢ.


text:
ܡܸܛܠ ܕܡܵܪܝܵܐ ܗ̄ܘ̣ ܐܲܠܵܗܲܢ: ܗܵܘ̇ ܕܐܲܣܩܲܢ ܡ̣ܢ ܐܲܪܥܵܐ ܕܡܸܨܪܹܝܢ ܡ̣ܢ ܒܹܝܬ̣ ܥܲܒ̣ܕ̇ܘܼܬ̣ܵܐ: ܘܲܥܒܲܕ݂ ܩܕ݂ܵܡܲܝܢ ܗܵܠܹܝܢ ܐܲܬ̣̈ܘܵܬ̣ܵܐ ܪܵܘ̱ܪ̈ܒ̣ܵܬ̣ܵܐ. ܘܢܲܛܪܲܢ ܒܟ݂ܠܵܗ̇ ܐܘܼܪܚܵܐ ܕܗܲܠܸܟ݂ܢ ܒܵܗ̇: ܘܲܒ̣ܟ݂ܠܗܘܿܢ ܥܲܡܡܹ̈ܐ ܕܲܥܒܲܪ̄ܢ ܒܲܝܢܵܬ̣ܗܘܿܢ.


text:
ܘܐܵܘܒܸ̇ܕ݂ ܐܸܢܘܿܢ ܡܵܪܝܵܐ ܐܲܠܵܗܲܢ ܠܟ݂ܠܗܘܿܢ ܥܲܡܡܹ̈ܐ ܗܵܠܹܝܢ. ܘܠܵܐܡܘܿܪ̈ܵܝܹܐ ܕܥܵܡ̇ܪܝܼܢ ܚ̄ܢܲܢ ܒܐܲܪ̱ܥܗܘܿܢ: ܐܵܘܒܸ̇ܕ݂ ܐܸܢܘܿܢ ܡܵܪܝܵܐ ܡ̣ܢ ܩܕ݂ܵܡܲܝܢ: ܡܸܛܠ ܗܵܢܵܐ ܠܡܵܪܝܵܐ ܗ̄ܘ̣ ܦܵܠܚܝܼܢ ܚ̄ܢܲܢ: ܡܸܛܠ ܕܗ̤ܘܝܘܼ ܐܲܠܵܗܵܐ ܒܲܠܚܘܿܕ݂ܵܘܗܝ: ܘܗ̤ܘܝܘܼ ܐܲܠܵܗܲܢ.


text:
ܘܐܸܡܲܪ ܝܼܫܘܿܥ ܠܥܲܡܵܐ: ܚܙܵܘ ܕܹܝܢ ܕܲܠܡܵܐ ܠܵܐ ܡܸܫܟ̇ܚܝܼܢ ܐ̄ܢܬ̇ܘܿܢ ܠܡܸܦܠܲܚ ܠܡܵܪܝܵܐ. ܡܸܛܠ ܕܐܲܠܵܗܵܐ ܗ̄ܘ̣ ܩܲܕ݂ܝܼܫܵܐ: ܘܐܲܠܵܗܵܐ ܗ̄ܘ̣ ܛܲܢܵܢܵܐ: ܘܠܵܐ ܕܹܝܢ ܫܵܒܹ̇ܩ ܠܚܵܘܒܲܝ̈ܟ̇ܘܿܢ ܘܠܲܚܛܵܗܲܝ̈ܟ̇ܘܿܢ.


text:
ܕܲܠܡܵܐ ܬܸܫܒ̇ܩܘܼܢܹܗ ܠܡܵܪܝܵܐ: ܘܬܸܦ̱ܠܚܘܼܢ ܠܐܲܠܵܗܹ̈ܐ ܐ̄ܚܪܵܢܹܐ ܢܘܼܟ݂ܪ̈ܵܝܹܐ ܕܐܲܪܥܵܐ: ܘܢܸܗܦܘܿܟ݂ ܡܵܪܝܵܐ ܠܡܲܒ̣ܐܵܫܘܼ ܠܟ݂ܘܿܢ: ܘܲܢܓܲܡܪܟ݂ܘܿܢ ܡ̣ܢ ܒܵܬܲܪ ܕܐܲܛܐܸܒ̣ ܠܟ݂ܘܿܢ.


text:
ܘܐܸܡܲܪ ܝܼܫܘܿܥ ܠܥܲܡܵܐ: ܣܵܗܕ̇ܝܼܢ ܐ̄ܢܬ̇ܘܿܢ ܒܢܲܦ̮ܫܟ݂ܘܿܢ: ܕܐܲܢ̄ܬ̇ܘܿܢ ܓܒܲܝܬ̇ܘܿܢ ܠܟ݂ܘܿܢ ܠܡܸܦܠܲܚ ܠܡܵܪܝܵܐ. ܘܐܵܡ̇ܪܝܼܢ ܠܹܗ ܣܵܗܕ̇ܝܼܢ ܚ̄ܢܲܢ.


text:
ܐܵܡܲܪ ܠܗܘܿܢ ܝܼܫܘܿܥ: ܡܸܟܹ̇ܝܠ ܐܲܥܒܲܪܘ ܐܲܠܵܗܹ̈ܐ ܢܘܼܟ݂ܪ̈ܵܝܹܐ ܕܒܲܝܢܵܬ̣ܟ݂ܘܿܢ: ܘܐܲܬ̣ܩܸܢܘ ܠܸܒ̇ܟ݂ܘܿܢ ܠܘܵܬ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܲܟܬܲܒ̣ ܝܼܫܘܿܥ ܡܸܠܹ̈ܐ ܗܵܠܹܝܢ ܒܣܸܦܪܵܐ ܕܢܵܡܘܿܣܹܗ ܕܡܘܼܫܹܐ. ܘܲܢܣܲܒ̣ ܟܹܐܦܵܐ ܪܲܒ̇ܬ̣ܵܐ: ܘܐܲܩܝܼܡܵܗ̇ ܬܚܹܝܬ̣ ܒܸܛܡ̱ܬ̣ܵܐ ܕܒܹܝܬ̣ ܡܲܩܕ̇ܫܹܗ ܕܡܵܪܝܵܐ.


text:
ܘܐܸܡܲܪ ܝܼܫܘܿܥ ܠܟ݂ܠܹܗ ܥܲܡܵܐ: ܗܵܐ ܟܹܐܦܵܐ ܗܵܕܹܐ ܬܸܗܘܹܐ ܠܲܢ ܣܵܗܕ̇ܘܼܬ̣ܵܐ: ܡܸܛܠ ܕܗ̤ܝ ܫܸܡܥܲܬ̤ ܟܠܗܹܝܢ ܡܸܠܵܘ̈ܗܝ ܕܡܵܪܝܵܐ ܕܡܲܠܸܠ̣ ܥܲܡܲܢ: ܘܬܸܗܘܹܐ ܠܟ݂ܘܿܢ ܠܣܵܗܕ̇ܘܼܬ̣ܵܐ: ܕܠܵܐ ܬܟܲܕ̇ܒ̣ܘܼܢ ܒܡܵܪܝܵܐ ܐܲܠܵܗܟ݂ܘܿܢ.


text:
ܘܲܦܠܲܚ ܝܼܣܪܵܝܹܠ ܠܡܵܪܝܵܐ ܟܠܗܘܿܢ ܝܵܘ̈ܡܵܬܹܗ ܕܝܼܫܘܿܥ: ܘܟ݂ܠܗܘܿܢ ܝܵܘ̈ܡܵܬ̣ܵܐ ܕܩܲܫ̈ܝܼܫܹܐ: ܕܲܚܝܵܘ ܢܘܼܓ̣ܪܵܐ ܒܵܬܲܪ ܝܼܫܘܿܥ: ܥܒ̣ܵܕ݂ܵܘ̈ܗܝ ܕܡܵܪܝܵܐ ܕܲܥܒܲܕ݂ ܠܝܼܣܪܵܝܹܠ.


text:
ܘܲܠܓܲܪ̈ܡܵܘܗܝ ܕܝܵܘܣܸܦ ܕܐܲܣܸܩ̣ܘ ܒ̈ܢܲܝ ܝܼܣܪܵܝܹܠ ܡ̣ܢ ܡܸܨܪܹܝܢ: ܩܒܲܪܘ ܒܲܫܟܹܝܡ: ܒܦܵܠܓܘܼܬ̣ܵܐ ܕܚܲܩܠܵܐ ܕܲܙܒܲܢ ܝܲܥܩܘܿܒ̣ ܡ̣ܢ ܚܡܘܿܪ ܐܲܒ̣ܘܼܗܝ ܕܲܫܟܹܝܡ ܒܡܵܐܐ ܢܩܵـ̈ـܘܵܢ: ܘܲܗܘ̤ܵܬ̣ ܝܵܪܬ̇ܘܼܬ̣ܵܐ ܠܲܒ̣̈ܢܲܝ ܝܵܘܣܸܦ.


text:
ܘܐܹܠܝܼܥܵܙܲܪ ܟܵܗܢܵܐ ܒܲܪ ܐܲܗܪܘܿܢ ܟܵܗܢܵܐ ܡܝܼܬ̣: ܘܩܲܒ̣ܪܘܼܗܝ ܒܲܓܒܲܥܬ̣ܵܐ ܕܦܝܼܢܚܸܣ ܒܪܹܗ: ܕܐܸܬ̣ܝܲܗܒܲܬ̤ ܠܹܗ ܒܛܘܼܪܵܐ ܕܐܲܦܪܹܝܡ.


text:
ܘܡ̣ܢ ܒܵܬܲܪ ܕܡܝܼܬ̣ ܝܼܫܘܿܥ ܒܲܪܢܘܿܢ ܥܲܒ̣ܕܹ̇ܗ ܕܡܵܪܝܵܐ: ܫܲܐܠܸܘ ܒ̈ܢܲܝ ܝܼܣܪܵܝܹܠ ܒܡܵܪܝܵܐ ܘܐܵܡ̇ܪܝܼܢ: ܡܲܢܘܼ ܠܲܢ ܥܲܠ ܟܢܲܥ̈ܢܵܝܹܐ ܒܪܹܫܵܐ: ܠܡܸܬ̣ܟܲܬܵܫܘܼ ܥܲܡܗܘܿܢ ܒܲܩܪܵܒ̣ܵܐ.


text:
ܘܐܸܡܲܪ ܝܼܗܘܼܕܼܵܐ ܠܫܸܡܥܘܿܢ ܐܲܚܘܼܗܝ: ܣܲܩ ܥܲܡܝ ܒܦܸܨܲܬ̣ܝ: ܘܢܸܬ̣ܟܲܬܲܫ ܥܲܡ ܟܢܲܥ̈ܢܵܝܹܐ: ܘܐܸܙܲܠ ܐܵܦ ܐܸܢܵܐ ܥܲܡܵܟ̣ ܒܦܸܨܬ̣ܵܟ. ܘܐܸܙܲܠ ܥܲܡܹܗ ܫܸܡܥܘܿܢ.


text:
ܘܐܸܙܲܠ ܝܼܗܘܼܕܼܵܐ: ܘܐܫܠܸܡ ܐܸܢܘܿܢ ܡܵܪܝܵܐ ܠܲܟ̣ܢܲܥ̈ܢܵܝܹܐ: ܘܲܠܦܲܪ̈ܙܵܝܹܐ ܒܐܝܼܕܲܝ̈ܗܘܿܢ: ܘܲܚܪܲܒ̣ܘ ܡܸܢܗܘܿܢ ܒܒ̣ܵܙܵܩ: ܥܸܣܪܵܐ ܐܲܠܦ̈ܝܼܢ ܓܲܒ̣ܪ̈ܝܼܢ.


text:
ܘܲܥܪܲܩ̣ ܡܵܪܵܗ̇ ܕܒ̣ܵܙܵܩ: ܘܲܪܕܲܦ̣ܘ ܒܵܬ̣ܪܹܗ ܘܐܲܚܕ̇ܘܼܗܝ: ܘܦܲܣܸܩ̣ܘ ܟܪ̈ܵܘܵܬ̣ܵܐ ܕܐܝܼܕܼܵܘ̈ܗܝ ܘܲܕܼܪܸ̈ܓ̣ܠܵܘܗܝ.


text:
ܘܐܸܡܲܪ ܡܵܪܵܗ̇ ܕܒ̣ܵܙܵܩ: ܫܲܒ̣ܥܝܼܢ ܡܲܠܟ̇ܝܼ̈ܢ ܕܲܡܦܲܣ̈ܩܵܢ ܗ̄ܘܲܝ̈ ܟܪ̈ܵܘܵܬ̣ܵܐ ܕܐܝܼܕܲܝ̈ܗܘܿܢ ܘܲܕܼܪܸ̈ܓ̣ܠܲܝܗܘܿܢ: ܡܠܲܩܛܝܼܢ ܗ̄ܘ̣ܵܘ ܠܲܚܡܵܐ ܡ̣ܢ ܬܚܹܝܬ̣ ܦܵܬ̣ܘܿܪܝ: ܐܲܝܟ̣ ܡܵܐ ܕܥܸܒ̣ܕܹ̇ܬ̣ ܗܵܟܲܢܵܐ ܦܲܪܥܲܢܝ ܐܲܠܵܗܵܐ. ܘܐܲܥܠܘܼܗܝ ܠܐܘܿܪܸܫܠܸܡ: ܘܡܝܼܬ̣ ܬܲܡܵܢ.


text:
ܘܐܸܬ̣ܟܲܬܲܫ̣ܘ ܒ̈ܢܲܝ ܝܼܗܘܼܕܼܵܐ ܒܐܘܿܪܸܫܠܸܡ ܘܟܲܒ̣ܫܘܼܗ̇: ܘܲܡ̣ܚܵܐܘܼܗ̇ ܒܦܘܼܡܵܐ ܕܚܲܪܒܵܐ: ܘܲܠܩܘܼܪ̈ܝܵܗ̇ ܐܵܘܩܸܕܼܘ ܒܢܘܼܪܵܐ.


text:
ܘܒ̣ܵܬܲܪ ܗܵܝܕܹ̇ܝܢ: ܢܚܸܬ̣ܘ ܒ̈ܢܲܝ ܝܼܗܘܼܕܼܵܐ ܠܡܸܬ̣ܟܲܬܵܫܘܼ ܥܲܡ ܟܢܲܥ̈ܢܵܝܹܐ: ܝܵܬ̣ܒܲܝ̈ ܛܘܼܪܵܐ ܘܬܲܝ̱ܡܢܵܐ ܘܲܦܩܲܥܬ̣ܵܐ.


text:
ܘܐܸܙܲܠ ܝܼܗܘܼܕܼܵܐ ܥܲܠ ܟܢܲܥ̈ܢܵܝܹܐ ܕܝܵܬ̣ܒ̇ܝܼܢ ܒܚܸܒ̣ܪܘܿܢ: ܘܲܫܡܵܗ̇ ܕܚܸܒ̣ܪܘܿܢ ܡ̣ܢ ܩܕܼܝܼܡ ܩܘܼܪܝܲܬ̣ ܐܲܪܒܲܥ: ܘܩܲܛܸܠ̣ܘ ܠܫܝܼܫܲܝ: ܘܠܲܐܚܝܼܡܵܢ: ܘܲܠܬ̣ܘܼܠܡܲܝ ܒ̈ܢܲܝ ܓܲܢ̄ܒܵܪܹ̈ܐ.


text:
ܘܐܸܡܲܪ ܟܵܠܵܒ̣: ܡ̇ܢ ܕܢܸܟ̣ܒ̇ܫܝܼܗ̇ ܠܩܘܼܪܝܲܬ̣ ܣܸܦܪܵܐ ܘܢܸܚ̱ܪܒ̣ܝܼܗ̇: ܐܸܬܸ̇ܠ ܠܹܗ ܠܥܲܟ̣ܣܵܐ ܒܪܲܬ̣ܝ ܐܲܢ̄ܬ̇ܬ̣ܵܐ.


text:
ܘܟܲܒ̣ܫܵܗ̇ ܥܲܬ̣ܢܵܐܹܝܠ ܒܲܪ ܩܲܢܲܙ ܐܲܚܘܼܗܝ ܕܟ̣ܵܠܵܒ̣ ܕܲܙܥܘܿܪ ܡܸܢܹܗ. ܘܝܲܗ̄ܒ̣ ܠܹܗ ܠܥܲܟ̣ܣܵܐ ܒܲܪܬܹܗ ܐܲܢ̄ܬ̇ܬ̣ܵܐ.


text:
ܘܟܲܕܼ ܥܵܐܠܵܐ: ܐܸܬ̣ܓܲܪܓܲܬ̤ ܠܡܸܫܐܸܠ ܡ̣ܢ ܐܲܒ̣ܘܼܗܝ ܚܲܩܠܵܐ: ܘܐܸܬ̣ܪܲܟ̣ܢܲܬ̤ ܡ̣ܢ ܚܡܵܪܵܐ. ܐܵܡܲܪ ܠܵܗ̇ ܟܵܠܵܒ̣: ܡܵܐ ܠܹܟ̣ܝ ܒܪܲܬ̣ܝ.


text:
ܐܵܡ̇ܪܵܐ ܠܹܗ. ܗܲܒ̣ ܠܝܼ ܒܘܼܪܟ̇ܬ̣ܵܐ: ܡܸܛܠ ܕܒܲܐܪܥܵܐ ܕܬܲܝ̱ܡܢܵܐ ܝܲܗ̄ܒܬܵܢܝ: ܗܲܒ̣ܠܝܼ ܒܹܝܬ̣ ܫܸܩܝܵܐ ܕܡܲـ̈ـܝܵܐ. ܘܝܲܗ̄ܒ̣ ܠܵܗ̇ ܟܵܠܵܒ̣ ܒܹܝܬ̣ ܫܸܩܝܵܐ ܥܸܠܵܝܬܵܐ ܘܒܹܝܬ̣ ܫܸܩܝܵܐ ܬܲܚܬܵܝܬܵܐ.


text:
ܘܲܒ̣̈ܢܲܝ ܩܝܼܢܲܝ ܚܡܘܼܗܝ ܕܡܘܼܫܹܐ: ܡܠܸܩ̣ܘ ܡ̣ܢ ܩܪܹܝܼܬ̣ܵܐ ܕܕܸܩ̈ܠܹܐ ܥܲܡ ܒ̈ܢܲܝ ܝܼܗܘܼܕܼܵܐ: ܠܡܲܕܼܒ̇ܪܵܐ ܕܲܝܗܘܼܕܼܵܐ ܕܲܒ̣ܬܲܝ̱ܡܢܵܐ ܕܥܵܕܲܪ: ܘܐܸܙܲܠ̣ܘ ܘܐܵܘܬܸ̇ܒ̣ܘ ܠܥܲܡܵܐ.


text:
ܘܐܸܙܲܠ ܫܸܡܥܘܿܢ ܥܲܡ ܝܼܗܘܼܕܼܵܐ ܐܲܚܘܼܗܝ: ܘܲܡܚ̣ܵܘ ܠܲܟ̣ܢܲܥܢܵܝܹ̈ܐ ܕܝܵܬ̣ܒ̇ܝܼܢ ܒܨܘܼܦܵܬ̣ ܘܐܲܚ̱ܪܡܘܼܗ̇: ܘܲܩܪܵܘ ܫܡܵܗ̇ ܕܲܩܪܝܼܬ̣ܵܐ ܚܸܪܡܵܐ.


text:
ܘܲܗܘ̤ܵܐ ܡܵܪܝܵܐ ܥܲܡ ܝܼܗܘܼܕܼܵܐ ܘܝܼܪܸܬ̣ܘ ܛܘܼܪܵܐ: ܡܸܛܠ ܕܠܵܐ ܚܪܲܒ̣ܘ ܠܝܵܬ̣ܒܲܝ̈ ܥܘܼܡܩܵܐ: ܕܡܲܪ̈ܟ̇ܒ̣ܵܬ̣ܵܐ ܕܦܲܪܙܠܵܐ ܐܝܼܬ̣ ܠܗܘܿܢ.


text:
ܘܝܲܗ̄ܒ̣ܘ ܠܟ̣ܵܠܵܒ̣ ܚܸܒ̣ܪܘܿܢ ܐܲܝܟ̣ ܕܐܸܡܲܪ ܡܘܼܫܹܐ: ܘܩܲܛܸܠܘ ܘܐܵܘܒܸ̇ܕܼܘ ܡ̣ܢ ܬܲܡܵܢ ܬܠܵܬ̣ܵܐ ܒ̈ܢܲܝ ܓܲܢ̄ܒܵܪܹ̈ܐ.


text:
ܘܲܠܝܵܒ̣ܘܿܣܵܝܹ̈ܐ ܕܝܵܬ̣ܒ̇ܝܼܢ ܒܐܘܿܪܸܫܠܸܡ: ܠܵܐ ܐܵܘܒܸ̇ܕܼܘ ܒ̈ܢܲܝ ܒܸܢܝܵܡܹܝܢ: ܘܝܼܬܸܒ̣ܘ ܝܵܒ̣̈ܘܿܣܵܝܹܐ ܥܲܡ ܒ̈ܢܲܝ ܒܸܢܝܵܡܹܝܢ ܒܐܘܿܪܸܫܠܸܡ ܥܕܲܡܵܐ ܠܝܵܘܡܵܢܵܐ.


text:
ܘܲܚܙܵܘ ܢܵܛܘܼܪܹ̈ܐ ܓܲܒ̣ܪܵܐ ܕܢܵܦܹ̇ܩ ܡ̣ܢ ܩܪܝܼܬ̣ܵܐ ܘܐܵܡ̇ܪܝܼܢ ܠܹܗ: ܚܵܘܵܢ ܐܲܝܢܵܘ ܡܲܥܠܵܢܵܐ ܕܲܩܪܝܼܬ̣ܵܐ: ܘܢܸܥܒܸ̇ܕܼ ܥܲܡܵܟ̣ ܫܠܵܡܵܐ.


text:
ܘܚܵܘܝܼ ܐܸܢܘܿܢ ܡܲܥܠܵܢܵܐ ܕܲܩܪܝܼܬ̣ܵܐ: ܘܲܡ̣ܚܵܘ ܠܲܩܪܝܼܬ̣ܵܐ ܒܦܘܼܡܵܐ ܕܚܲܪܒܵܐ: ܘܲܠܓܲܒ̣ܪܵܐ ܗܵܘ̇ ܘܲܠܟ̣ܠܵܗ̇ ܫܲܪܒ̇ܬܹܗ ܫܲܒ̣ܩܘܼܗܝ.


text:
ܘܐܸܙܲܠ ܓܲܒ̣ܪܵܐ ܗܵܘ̇ ܠܐܲܪܥܵܐ ܕܚܹܬ̣ܵܝܹ̈ܐ ܘܲܒ̣ܢܵܐ ܩܪܝܼܬ̣ܵܐ: ܘܲܩܪܵܐ ܫܡܵܗ̇ ܠܘܿܙ: ܘܗ̤ܘܝܘܼ ܫܡܵܗ̇ ܥܕܲܡܵܐ ܠܝܵܘܡܵܢܵܐ.


text:
ܘܠܵܐ ܚܪܲܒ̣ ܡܢܲܫܹܐ ܠܒܹܝܬ̣ ܫܵܐܲܢ ܘܲܠܟܲܦܪ̈ܘܿܢܹܝܗ̇: ܘܲܠܬܲܥܢܵܟ ܘܲܠܟܲܦܪ̈ܘܿܢܹܝܗ̇: ܘܲܠܝܵܬ̣ܒܲܝ̈ ܕܘܿܪ ܘܲܠܟܲܦܪ̈ܘܿܢܹܝܗ̇: ܘܲܠܝܵܬ̣ܒܲܝ̈ ܐܲܒ̣ܝܼܢܥܵܡ ܘܲܠܟܲܦܪ̈ܘܿܢܹܝܗ̇: ܘܲܠܝܵܬ̣ܒܲܝ̈ ܡܲܓܕ̇ܘܼ ܘܲܠܟܲܦܪ̈ܘܿܢܹܝܗ̇: ܐܸܫܬܲܥܒܲܕܼ ܟܝܼܥܢܵܝܵܐ ܕܝܵܬܹܒ̣ ܒܐܲܪܥܵܐ ܗܵܝ̇.


text:
ܘܲܙܒ̣ܘܿܠܘܿܢ ܠܵܐ ܐܵܘܒܸ̇ܕܼ ܠܝܵܬ̣ܒܲܝ̈ ܩܸܛܪܘܿܢ ܘܲܠܝܵܬ̣ܒܲܝ̈ ܝܲܗܠܝܼܠ. ܘܝܼܬܸܒ̣ܘ ܟܢܲܥܢܵܝܹ̈ܐ ܥܲܡܹܗ: ܘܐܸܬ̣ܟ̇ܒܸܫܘ ܒܡܲܕܲܐܬ̣ܵܐ.


text:
ܘܐܵܫܹܝܪ ܠܵܐ ܐܵܘܒܸ̇ܕܼ ܠܝܵܬ̣ܒܲܝ̈ ܥܲܟ̇ܘܿ: ܘܲܠܝܵܬ̣ܒܲܝ̈ ܨܲܝܕ̇ܘܿܢ: ܘܠܲܚܒܸܠ: ܘܠܐܝܼܙܒܸ̇ܠ: ܘܲܠܚܲܠܒ̣ܵܐ: ܘܠܵܐܦܵܩ: ܘܲܠܪܵܚܘܿܒ̣.


text:
ܘܢܲܦ̮ܬܵܠܝܼ ܠܵܐ ܐܵܘܒܸ̇ܕ ܠܝܵܬ̣ܒܲܝ̈ ܒܹܝܬ̣ ܫܡܸܫ: ܘܲܠܝܵܬ̣ܒܲܝ̈ ܒܹܝܬ̣ ܥܢܵܬ̣: ܘܝܼܬܸܒ̣ܘ ܒܹܝܬ̣ ܟܢܲܥܢܵܝܹܐ ܝܵܬ̣ܒܲܝ̈ ܐܲܪܥܵܐ: ܘܝܵܬ̣ܒܲܝ̈ ܒܹܝܬ̣ ܫܡܸܫ: ܘܝܵܬ̣ܒܲܝ̈ ܒܹܝܬ̣ ܥܢܵܬ̣: ܘܐܸܬ̣ܟ̇ܒܸܫܘ ܠܗܘܿܢ ܒܡܲܕܲܐܬ̣ܵܐ.


text:
ܘܐܸܬ̇ܛܦܝܼܣܘ ܐܵܡܘܿܪ̈ܵܝܹܐ ܠܡܸܬܲܒ̣ ܒܐܲܪܥܵܐ ܕܲܚܕܸܣ ܒܛܘܼܪܵܐ: ܒܐܲܠܘܿܢ ܘܲܒ̣ܫܲܥ̱ܠܒ̣ܝܼܢ: ܘܥܸܫܢܲܬ̤ ܐܝܼܕܼܵܐ ܕܒܹܝܬ̣ ܝܵܘܣܸܦ: ܘܐܸܬ̣ܟ̇ܒܸܫܘ ܒܡܲܕܲܐܬ̣ܵܐ.


text:
ܘܲܣܠܸܩ ܡܲܠܲܐܟܹܗ ܕܡܵܪܝܵܐ ܡ̣ܢ ܓܲܠܓܵܠܵܐ ܠܒܸܟ̣ܝܵܢ: ܘܐܸܡܲܪ ܠܲܒ̣̈ܢܲܝ ܝܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܝܵܐ: ܐܸܢܵܐ ܐܲܣܩ̇ܬܟܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܘܐܲܝܬ̇ܝܼܬ̇ܟ̇ܘܿܢ ܠܐܲܪܥܵܐ ܕܝܼܡ̇ܝܼܬ̣ ܠܐܲܒ̣ܵܗܲܝ̈ܟ̇ܘܿܢ: ܘܐܸܡܪܹܬ̣ ܕܠܵܐ ܐܹܒܲܛܸܠ ܩܝܵܡܝ ܕܥܲܡܟ̣ܘܿܢ ܠܥܵܠܲܡ.


text:
ܘܐܲܢ̄ܬ̇ܘܿܢ ܠܵܐ ܬܩܝܼܡܘܼܢ ܩܝܵܡܵܐ ܠܝܵܬ̣ܒܲܝ̈ ܐܲܪܥܵܐ ܗܵܕܹܐ: ܡܲܕܼܒ̇ܚܲܝ̈ܗܘܿܢ ܥܲܩܲܪܘ. ܘܠܵܐ ܫܡܲܥܬ̇ܘܿܢ ܠܩܵܠܝܼ: ܠܡܵܢܵܐ ܗܵܟܲܢܵܐ ܥܒܲܕ̇ܬ̇ܘܿܢ.


text:
ܐܵܦ ܐܸܢܵܐ ܗܵܟܲܢܵܐ ܐܸܡ̇ܪܹܬ̣: ܕܠܵܐ ܐܵܘܒܸ̇ܕܼ ܐܸܢܘܿܢ ܡ̣ܢ ܩܕܼܵܡܲܝܟ̇ܘܿܢ: ܘܢܸܗܘܘܿܢ ܠܟ̣ܘܿܢ ܠܲܣܪܝܼܩܘܼܬ̣ܵܐ: ܘܐܲܠܵܗܲܝ̈ܗܘܿܢ ܢܸܗܘܘܿܢ ܠܟ̣ܘܿܢ ܠܬ̣ܘܼܩ̱ܠܬ̣ܵܐ.


text:
ܘܲܦܠܲܚ̣ܘ ܥܲܡܵܐ ܠܡܵܪܝܵܐ ܟܠܗܘܿܢ ܝܵܘ̈ܡܵܬܹܗ ܕܝܼܫܘܿܥ: ܘܟ̣ܠܗܘܿܢ ܝܵܘ̈ܡܵܬ̣ܵܐ ܕܩܲܫ̈ܝܼܫܹܐ ܕܐܲܓܲܪܘ ܒܵܬܲܪ ܝܼܫܘܿܥ: ܘܲܚܙ̣ܵܘ ܟܠܗܘܿܢ ܥܒ̣ܵܕܼܵܘ̈ܗܝ ܕܡܵܪܝܵܐ: ܘܪܵܘ̱ܪ̈ܒ̣ܵܬ̣ܵܐ ܕܲܥܒܲܕܼ ܠܝܼܣܪܵܝܹܠ.


text:
ܘܐܵܦ ܟܠܹܗ ܕܵܪܵܐ ܗ̄ܘ̣ ܐܸܬ̣ܟ̇ܢܸܫܘ ܠܘܵܬ̣ ܐܲܒ̣ܵܗܲܝ̈ܗܘܿܢ: ܘܩܵܡ̣ ܕܵܪܵܐ ܐ̄ܚܪܹܢܵܐ ܒܵܬܲܪܗܘܿܢ ܕܠܵܐ ܝܼܕܲܥ̣ܘ ܠܡܵܪܝܵܐ: ܘܐܵܦܠܵܐ ܠܲܥܒ̣ܵܕܼܵܘ̈ܗܝ ܕܲܥܒܲܕܼ ܠܝܼܣܪܵܝܹܠ.


text:
ܘܲܫܒܲܩܘ ܠܡܵܪܝܵܐ ܐܲܠܵܗܵܐ ܕܐܲܒ̣ܵܗܲܝ̈ܗܘܿܢ: ܕܐܲܦܸܩ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ: ܘܐܸܙܲܠܘ ܒܵܬܲܪ ܐܲܠܵܗܹ̈ܐ ܐ̄ܚܪ̈ܵܢܹܐ ܕܥܲܡܡܹ̈ܐ ܕܲܚܕܼܵܪ̈ܲܝܗܘܿܢ: ܘܲܣܓܸܕܼܘ ܠܗܘܿܢ: ܘܐܲܪܓܸ̇ܙܘ ܠܡܵܪܝܵܐ.


text:
ܘܐܸܬ̣ܚܲܡܲܬ̣ ܡܵܪܝܵܐ ܥܲܠ ܝܼܣܪܵܝܹܠ: ܘܐܲܫܠܸܡ ܐܸܢܘܿܢ ܒܐܝܼܕܼܵܐ ܕܒ̣ܵܙܘܿܙܹ̈ܐ ܘܒܲܙܘ ܐܸܢܘܿܢ: ܘܐܲܫܠܸܡ ܐܸܢܘܿܢ ܒܐܝܼܕܼܵܐ ܕܲܒ̣ܥܸܠܕ̇ܒ̣ܵܒܲܝ̈ܗܘܿܢ ܕܒܲܚܕܼܵܪ̈ܲܝܗܘܿܢ: ܘܠܵܐ ܐܸܫܟܲܚܘ ܬܘܼܒ̣ ܠܲܡܩܵܡ ܩܕܼܵܡ ܒܥܸܠܕܒ̣ܵܒܲܝ̈ܗܘܿܢ.


text:
ܘܲܠܟܲܪ ܕܢܵܦܩܝܼܢ ܗ̄ܘ̣ܵܘ: ܐܝܼܕܹܗ ܕܡܵܪܝܵܐ ܗܵܘܝܵܐ ܗ̄ܘ̣ܵܬ̣ ܥܠܲܝܗܘܿܢ ܠܒ̣ܝܼܫܬܵܐ: ܐܲܝܟ̣ ܕܐܸܡܲܪ ܡܵܪܝܵܐ: ܘܐܲܝܟ̣ ܕܝܼܡܵܐ ܠܗܘܿܢ ܡܵܪܝܵܐ: ܘܥܲܩܲܬ̤ ܠܗܘܿܢ ܛܵܒ̣.


text:
ܘܐܵܦ ܠܕܲܝܵܢܲܝ̈ܗܘܿܢ ܠܵܐ ܫ̣ܡܲܥܘ: ܡܸܛܠ ܕܲܛܥܵܘ ܒܵܬܲܪ ܐܲܠܵܗܹ̈ܐ ܐ̄ܚܪ̈ܵܢܹܐ: ܘܲܣܓܸܕܼܘ ܠܗܘܿܢ: ܘܲܣܛܵܘ ܒܲܥܓܲܠ ܡ̣ܢ ܐܘܼܪܚܵܐ ܕܐܸܙܲܠ̣ܘ ܒܵܗ̇ ܐܲܒ̣ܵܗܲܝ̈ܗܘܿܢ: ܠܡܸܫܡܲܥ ܦܘܼܩܕܵܢܵܘ̈ܗܝ ܕܡܵܪܝܵܐ: ܘܠܵܐ ܥܒܲܕܼܘ ܗܵܟܲܢܵܐ.


text:
ܘܟܲܕܼ ܐܲܩܝܼܡ ܠܗܘܿܢ ܡܵܪܝܵܐ ܕܲܝܵܢܹ̈ܐ: ܗܘ̤ܵܐ ܡܵܪܝܵܐ ܥܲܡ ܕܲܝܵܢܹ̈ܐ: ܘܲܦܪܲܩ̣ ܐܸܢܘܿܢ ܡ̣ܢ ܐܝܼܕܼܵܐ ܕܲܒ̣ܥܸܠܕ̇ܒ̣ܵܒܲܝ̈ܗܘܿܢ ܟܠ ܝܵܘ̈ܡܲܝ ܕܲܝܵܢܹ̈ܐ: ܫܵܡܲܥ ܗ̄ܘ̣ܵܐ ܡܵܪܝܵܐ ܐܸܢܲܩܬ̣ܗܘܿܢ: ܡ̣ܢ ܩܕܼܵܡ ܐܵܠܘܿܨܲܝ̈ܗܘܿܢ: ܘܕܵܚܘܿܩܲܝ̈ܗܘܿܢ.


text:
ܘܟܲܕܼ ܡܝܼܬ̣ܘ ܕܲܝܵܢܹ̈ܐ: ܗܦܲܟ̣ܘ ܘܚܲܒܸ̇ܠܘ ܡ̣ܢ ܐܲܒ̣ܵܗܲܝ̈ܗܘܿܢ: ܠܡܹܐܙܲܠ ܒܵܬܲܪ ܐܲܠܵܗܹ̈ܐ ܐ̄ܚܪ̈ܵܢܹܐ: ܠܡܸܦܠܲܚ ܐܸܢܘܿܢ: ܘܲܠܡܸܣܓܕܼ ܠܗܘܿܢ: ܘܠܵܐ ܒܲܨܲܪܘ ܡ̣ܢ ܥܒ̣ܵܕܲܝ̈ܗܘܿܢ: ܘܡ̣ܢ ܐܘܼܪ̈ܚܵܬ̣ܗܘܿܢ ܒܝܼ̈ܫܵܬ̣ܵܐ.


text:
ܘܐܸܬ̣ܚܲܡܲܬ̣ ܡܵܪܝܵܐ ܥܲܠ ܝܼܣܪܵܝܹܠ: ܘܐܸܡܲܪ ܥܲܠ ܕܲܥܒܲܪܘ ܥܲܡܵܐ ܗܵܢܵܐ ܥܲܠ ܩܝܵܡܝ ܕܦܲܩܕܹܬ̣ ܠܐܲܒ̣ܵܗܲܝ̈ܗܘܿܢ: ܘܠܵܐ ܫ̣ܡܲܥܘ ܒܩܵܠܝ.


text:
ܡܸܛܠ ܕܲܢܢܲܣܸܐ ܒܗܘܿܢ ܡܵܪܝܵܐ ܠܝܼܣܪܵܝܹܠ: ܐܸܢ ܢܵܛܪܝܼܢ ܐܘܼܪܚܹܗ ܕܡܵܪܝܵܐ: ܘܐܸܢ ܡܗܲܠܟ̣ܝܼܢ ܒܵܗ̇: ܐܲܝܟ̣ ܕܲܢܛܲܪܘ ܐܲܒ̣ܵܗܲܝ̈ܗܘܿܢ ܐܵܘ ܠܵܐ.


text:
ܘܲܫܒܲܩ ܐܸܢܘܿܢ ܡܵܪܝܵܐ ܠܥܲܡܡܹ̈ܐ ܗܵܠܹܝܢ: ܘܠܵܐ ܐܵܘܒܸ̇ܕܼ ܐܸܢܘܿܢ ܒܲܥܓܲܠ: ܘܠܵܐ ܐܲܫܠܸܡ ܐܸܢܘܿܢ ܡܵܪܝܵܐ ܒܐܝܼܕܼܵܐ ܕܝܼܫܘܿܥ.


text:
ܘܗܵܠܹܝܢ ܥܲܡܡܹ̈ܐ ܕܲܫܒܲܩ ܡܵܪܝܵܐ ܠܲܡܢܲܣܵܝܘܼ ܒܗܘܿܢ ܠܝܼܣܪܵܝܹܠ: ܟܠ ܕܠܵܐ ܝܼܕܲܥܘ ܠܟ̣ܠܗܘܿܢ ܩܪ̈ܵܒ̣ܵܐ ܕܲܟ̣ܢܲܥ̈ܢܵܝܹܐ.


text:
ܒܲܠܚܘܿܕܼ ܡܸܛܠ ܕܢܸܕ̇ܥܘܼܢ ܕܵܪܹ̈ܐ ܕܲܒ̣̈ܢܲܝ ܝܼܣܪܵܝܹܠ ܕܢܹܐܠܦܘܼܢ ܩܪܵܒ̣ܵܐ: ܒܲܠܚܘܿܕܼ ܩܲܕܼܡܵܝܹ̈ܐ ܠܵܐ ܝܼܕܲܥ̣ܘ.


text:
ܚܲܡܫܵܐ ܛܪ̈ܘܼܢܹܐ ܕܲܦܠܸܫ̈ܬܵܝܹܐ: ܘܟ̣ܠܗܘܿܢ ܟܢܲܥ̈ܢܵܝܹܐ ܘܨܲܝ̈ܕ̇ܢܵܝܹܐ: ܘܚܵܘܝܹ̈ܐ ܝܵܬ̣ܒܲܝ̈ ܛܘܼܪܵܐ ܕܠܸܒ̣ܢܵܢ: ܘܡ̣ܢ ܛܘܼܪܵܐ ܕܲܒ̣̈ܢܲܝ ܚܸܪܡܘܿܢ: ܘܲܥܕܲܡܵܐ ܠܡܲܥܠܵܢܵܐ ܕܲܚܡܵܬ̣.


text:
ܗܘ̤ܵܘ ܠܲܡܢܲܣܵܝܘܼ ܒܗܘܿܢ ܠܝܼܣܪܵܝܹܠ: ܕܢܸܕܲܥ ܐܸܢ ܫܵܡ̇ܥܝܼܢ ܦܘܼܩܕܵܢܵܘ̈ܗܝ ܕܡܵܪܝܵܐ: ܕܦܲܩܸܕܼ ܠܐܲܒ̣ܵܗܲܝ̈ܗܘܿܢ ܒܐܝܼܕܼܵܐ ܕܡܘܼܫܹܐ.


text:
ܘܲܒ̣̈ܢܲܝ ܝܼܣܪܵܝܹܠ ܝܼܬܸܒ̣ܘ ܒܲܝܢܵܬ̣ ܟܢܲܥ̈ܢܵܝܹܐ: ܘܚܵܘܵܝܹ̈ܐ: ܘܐܵܡܘܿܪ̈ܵܝܹܐ: ܘܦܲܪ̈ܙܵܝܹܐ: ܘܚܹܝ̈ܬ̣ܵܝܹܐ: ܘܝܵܒ̣ܘܿܣܵܝܹ̈ܐ.


text:
ܘܲܥ̣ܒܲܕܘ ܒ̈ܢܲܝ ܝܼܣܪܵܝܹܠ ܕܒ̣ܝܼܫ ܩܕܼܵܡ ܡܵܪܝܵܐ: ܘܲܛܥܵܘ ܠܡܵܪܝܵܐ ܐܲܠܵܗܗܘܿܢ: ܘܲܦܠܲܚܘ ܠܒܲܥܠܵܐ ܘܠܐܸܣܬ̇ܪ̈ܵܬ̣ܵܐ.


text:
ܘܐܸܬ̣ܚܲܡܲܬ̣ ܡܵܪܝܵܐ ܥܲܠ ܝܼܣܪܵܝܹܠ: ܘܐܲܫܠܸܡ ܐܸܢܘܿܢ ܝܐܝܼܕܼܵܐ ܕܟ̣ܘܼܫܵܢ ܥܵܘܿܠܵܐ ܡܲܠܟܵܐ ܕܐܵܪܵܡ ܢܲܗܪ̈ܝܼܢ: ܘܲܦܠܲܚܘ ܒ̈ܢܲܝ ܝܼܣܪܵܝܹܠ ܠܟ̣ܘܼܫܵܢ ܥܵܘܿܠܵܐ ܬܡܵܢܹܐ ܫܢ̈ܝܼܢ.


text:
ܘܲܩܪܵܘ ܒ̈ܢܲܝ ܝܼܣܪܵܝܹܠ ܠܡܵܪܝܵܐ: ܘܐܲܩܝܼܡ ܡܵܪܝܵܐ ܦܵܪܘܿܩܵܐ ܠܲܒ̣̈ܢܲܝ ܝܼܣܪܵܝܹܠ: ܘܲܦܪܲܩ ܐܸܢܘܿܢ ܥܲܬ̣ܢܵܐܹܝܠ ܒܲܪ ܩܲܢܲܙ ܐܲܚܘܼܗܝ ܕܟ̣ܵܠܵܒ̣ ܕܲܙܥܘܿܪ ܡܸܢܹܗ.


text:
ܘܲܗܘ̤ܵܬ̣ ܥܠܵܘܗܝ ܐܝܼܕܹܗ ܕܡܵܪܝܵܐ: ܘܕܼܵܢ ܠܝܼܣܪܵܝܹܠ: ܘܲܢܦܲܩ ܠܲܩܪܵܒ̣ܵܐ: ܘܐܲܫܠܸܡ ܡܵܪܝܵܐ ܒܐܝܼܕܼܵܘ̈ܗܝ ܠܟ̣ܘܼܫܲܢ ܥܵܘܿܠܵܐ ܡܲܠܟܵܐ ܕܐܵܪܵܡ ܢܲܗܪ̈ܝܼܢ: ܘܥܸܫܢܲܬ̤ ܐܝܼܕܹܗ ܥܲܠ ܟܘܼܫܲܢ ܥܵܘܿܠܵܐ.


text:
ܘܐܵܘܣܸܦ ܒ̈ܢܲܝ ܝܼܣܪܵܝܹܠ ܠܡܸܥܒܲܕܼ ܕܒ̣ܝܼܫ ܩܕܼܵܡ ܡܵܪܝܵܐ: ܘܚܲܝܸܠ ܡܵܪܝܵܐ ܠܥܸܓܠܘܿܢ ܡܲܠܟܵܐ ܕܡܘܼܐܵܒ̣ ܥܲܠ ܝܼܣܪܵܝܹܠ: ܥܲܠ ܕܲܥܒܲܕܼܘ ܕܒ̣ܝܼܫ ܩܕܼܵܡ ܡܵܪܝܵܐ.


text:
ܘܲܩܪܵܘ ܒ̈ܢܲܝ ܝܼܣܪܵܝܹܠ ܠܡܵܪܝܵܐ: ܘܐܲܩܝܼܡ ܠܗܘܿܢ ܡܵܪܝܵܐ ܦܵܪܘܿܩܵܐ: ܠܐܵܗܘܿܪ ܒܲܪ ܓܹܐܪܵܐ ܡ̣ܢ ܫܲܒ̣ܛܵܐ ܕܒܸܢܝܵܡܹܝܢ: ܓܲܒ̣ܪܵܐ ܕܲܦܫܝܼܓ̣ܵܐ ܗܘ̣ܵܬ̣ ܐܝܼܕܹܗ ܕܝܲܡܝܼܢܵܐ: ܘܫܲܕܲܪܘ ܒ̈ܢܲܝ ܝܼܣܪܵܝܹܠ ܩܘܼܪܒܵܢܵܐ ܒܐܝܼܕܹܗ ܠܥܸܓ̣ܠܘܿܢ ܡܲܠܟܵܐ ܕܡܘܼܐܵܒ̣.


text:
ܘܲܥܒܲܕܼ ܠܹܗ ܐܵܗܘܿܪ ܣܲܝܦܵܐ ܕܲܬ̣ܪܹܝܢ ܦܘܼܡܵܘ̈ܗܝ: ܩܦܸܣ ܐܘܼܪܟܹ̇ܗ: ܘܐܲܣܪܹܗ ܠܓ̣ܵܘ ܡ̣ܢ ܠܒ̣ܘܼܫܹܗ ܥܲܠ ܥܲܛܡܹܗ ܕܝܲܡܝܼܢܵܐ.


text:
ܘܗ̤ܘ ܗ̣ܦܲܟ̣ ܡ̣ܢ ܦܣܝܼܠܝܼܢ ܕܥܲܠ ܓܹܢ̄ܒ̣ ܓܲܠܓܵܠܵܐ: ܘܐܸܡܲܪ ܠܹܗ: ܡܸܠܬ̣ܵܐ ܕܣܸܬ̣ܪܵܐ ܐܝܼܬ̣ ܠܝܼ ܕܐܹܡܲܪ ܠܵܟ̣ ܡܲܠܟܵܐ ܒܲܝܢܲܝ ܘܠܵܟ̣: ܘܐܸܡܲܪ ܡܲܠܟܵܐ ܥܒܲܪܘ ܡ̣ܢ ܬܲܡܵܢ: ܘܲܦܪܲܩ̣ܘ ܠܗܘܿܢ ܟܠܗܘܿܢ ܐܲܝܠܝܢ ܕܩܵܝ̇ܡܝܼܢ ܗ̄ܘ̣ܵܘ ܠܘܵܬܹܗ.


text:
ܘܐܵܗܘܿܪ ܥܲܠ ܠܘܵܬܹܗ: ܘܗ̤ܘ ܝܵܬܹ̇ܒ̣ ܗ̄ܘ̣ܵܐ ܒܥܸܠܝܼܬ̣ܵܐ ܒܲܠܚܘܿܕܼܵܘܗܝ ܕܡܲܬ̣ܩܢܵܐ ܗ̄ܘ̣ܵܬ̣ ܠܹܗ. ܘܐܸܡܲܪ ܐܵܗܘܿܪ: ܡܸܠܬ̣ܵܐ ܕܐܲܠܵܗܵܐ ܐܝܼܬ̣ ܠܝܼ ܕܐܹܡܲܪ ܠܵܟ̣: ܘܩܵܡ̣ ܥܸܓ̣ܠܘܿܢ ܡ̣ܢ ܟܘܼܪܣܝܹܗ.


text:
ܘܐܸܬ̣ܵܐ ܡܲܪܩܩܹܗ ܒܵܬܲܪ ܡܚܘܿܬܹܗ: ܘܣܲܟ̣ܪܵܗ̇ ܚܸܠܒܵܐ ܠܲܡܚܘܿܬ̣ܵܐ: ܡܸܛܠ ܕܠܵܐ ܫܲܡܛܹܗ ܣܲܝܦܵܐ ܡ̣ܢ ܟܲܪܣܹܗ: ܘܲܢܦܲܩ ܡܣܲܪܗ̱ܒ̣ܵܐܝܼܬ̣.


text:
ܗ̤ܘ ܢܦܲܩ ܘܥܲܒ̣ܕܵܘ̈ܗܝ ܥܲܠܘ: ܘܚܵܙܹ̇ܝܢ ܬܲܪ̈ܥܹܐ ܕܥܸܠܝܼܬ̣ܵܐ ܛܦܹܝܢ: ܘܐܵܡ̇ܪܝܼܢ: ܟܒܲܪ ܠܲܦܪܘܼܬ̇ܕ̇ܩܵܐ ܢܦܲܩ ܒܬ̣ܵܘܵܢܵܐ ܕܥܸܠܝܼܬ̣ܵܐ.


text:
ܘܟܲܬܲܪܘ ܣܲܓ̇ܝܼ: ܘܚܵܙܹ̇ܝܢ ܠܵܐ ܦܵܬܲܚ ܬܲܪ̈ܥܹܐ ܕܥܸܠܝܼܬ̣ܵܐ: ܘܲܢܣܲܒ̣ܘ ܩܠܝܼ̈ܕܹܐ ܘܲܦܬܲܚܘ: ܘܚܵܙܹ̇ܝܢ ܡܵܪܗܘܿܢ ܪܡܸܐ ܥܲܠ ܐܲܪܥܵܐ ܘܡܝܼܬ̣.


text:
ܘܟܲܕܼ ܐܸܬ̣ܵܐ: ܩܪܵܐ ܒܫܝܼܦܘܿܪܵܐ ܒܛܘܼܪܵܐ ܕܐܲܦܪܹܝܡ: ܘܲܢܚܸܬ̣ܘ ܥܲܡܹܗ ܒ̈ܢܲܝ ܝܼܣܪܵܝܹܠ ܡ̣ܢ ܛܘܼܪܵܐ: ܘܗ̤ܘ ܩܕܼܵܡܲܝܗܘܿܢ.


text:
ܘܐܸܡܲܪ ܠܗܘܿܢ: ܬܵܘ ܒܵܬܲܪܝ: ܡܸܛܠ ܕܐܲܫܠܸܡ ܡܵܪܝܵܐ ܠܲܒ̣ܥܸܠܕ̇ܒ̣ܵܒܲܝ̈ܟ̇ܘܿܢ ܡܘܼܐܵܒ̣ܵܝܹ̈ܐ ܒܐܝܼܕܲܝ̈ܟ̇ܘܿܢ. ܘܲܢܚܸܬ̣ܘ ܒܵܬ̣ܪܹܗ: ܘܐܸܚܲܕܼܘ ܡܲܥܒܲܪܬ̣ܵܐ ܕܝܘܿܪܕ̇ܢܵܢ ܕܡܘܼܐܵܒ̣: ܘܠܵܐ ܫܒܲܩ̣ܘ ܠܐ̄ܢܵܫ ܕܢܸܥܒܲܪ.


text:
ܘܩܲܛܸܠܘ ܡ̣ܢ ܡܘܼܐܵܒ̣ܵܝܹ̈ܐ ܒܗܵܘ̇ ܙܲܒ̣ܢܵܐ: ܐܲܝܟ̣ ܥܸܣܪܵܐ ܐܲܠܦ̈ܝܼܢ ܓܲܒ̣ܪ̈ܝܼܢ: ܟܠ ܕܥܲܬ̇ܝܼܪ ܘܟ̣ܠ ܓܒܲܪ ܚܲܝܠܬ̣ܵܢ: ܘܠܵܐ ܐܸܬ̣ܦܲܠܲܛ ܐ̄ܢܵܫ.


text:
ܘܒ̣ܵܬ̣ܪܹܗ ܗܘ̤ܵܐ ܫܲܡܓܲܪ ܒܲܪ ܥܢܵܬ̣: ܘܲܚܪܲܒ̣ ܡ̣ܢ ܦܠܸܫܬܵܝܹ̈ܐ: ܫܸܬ̣ܡܵܐܐ ܓܲܒ̣ܪ̈ܝܼܢ ܒܡܲܣܵܣܵܐ ܕܬ̣ܵܘܪܹ̈ܐ: ܘܲܦܪܲܩ ܐܵܦ ܗ̤ܘ ܠܝܼܣܪܵܝܹܠ.


text:
ܘܐܲܫܠܸܡ ܐܸܢܘܿܢ ܡܵܪܝܵܐ ܒܐܝܼܕܼܵܐ ܕܢܵܒ̣ܝܼܢ ܡܲܠܟܵܐ ܕܲܟ̣ܢܲܥܢ ܕܐܲܡܠܸܟ̣ ܒܚܵܨܘܿܪ: ܘܪܲܒ̇ ܚܲܝܠܹܗ ܣܝܼܣܪܵܐ: ܘܗ̤ܘ ܝܵܬܹܒ̣ ܗ̄ܘ̣ܵܐ ܒܚܲܪܫܲܬ̣ ܕܥܲܡܡܹ̈ܐ.


text:
ܘܐܲܙܥܸܩܘ ܒ̈ܢܲܝ ܝܼܣܪܵܝܹܠ ܠܡܵܪܝܵܐ: ܡܸܛܠ ܕܲܬ̣ܫܲܥܡܵܐܐ ܡܲܪ̈ܟ̇ܒ̣ܵܬ̣ܵܐ ܕܦܲܪܙܠܵܐ ܐܝܼܬ̣ ܗ̄ܘܲܝ̈ ܠܹܗ: ܘܗ̤ܘ ܡܫܲܥܒܸ̇ܕܼ ܗ̄ܘ̣ܵܐ ܠܲܒ̣̈ܢܲܝ ܝܼܣܪܵܝܹܠ ܒܲܩܛܝܼܪܵܐ ܥܸܣܪܝܼܢ ܫܢ̈ܝܼܢ.


text:
ܘܗ̤ܝ ܕܒ̣ܘܼܪܵܐ ܝܵܬ̣ܒܵܐ ܗ̄ܘ̣ܵܬ̣ ܬܚܹܝܬ̣ ܕܸܩܠܵܐ: ܒܹܝܬ̣ ܪܵܡܬ̣ܵܐ ܘܒܹܝܬ̣ ܐܹܝܠ ܕܲܒ̣ܛܘܼܪܵܐ ܕܐܲܦܪܹܝܡ: ܘܲܣܠܸܩܘ ܠܘܵܬ̣ܵܗ̇ ܒ̈ܢܲܝ ܝܼܣܪܵܝܹܠ ܠܕܼܝܼܢܵܐ.


text:
ܘܫܲܕ̇ܪܲܬ̤ ܩܪܬ̤ ܠܒ̣ܵܪܵܩ ܒܲܪ ܐܲܒ̣ܝܼܢܥܵܡ ܡ̣ܢ ܪܩܸܡ ܕܢܲܦ̮ܬܵܠܝܼ: ܘܐܵܡܪܵܐ ܠܹܗ: ܠܵܐ ܦܲܩܕܼܵܟ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܬܹܐܙܲܠ ܘܬܸܬܸ̇ܒ̣ ܒܛܘܼܪܵܐ ܕܬ̣ܵܒ̣ܘܿܪ: ܘܬܸܕܼܒܲܪ ܥܲܡܵܟ̣ ܥܸܣܪܵܐ ܐܲܠܦ̈ܝܼܢ ܓܲܒ̣ܪ̈ܝܼܢ: ܡ̣ܢ ܒ̈ܢܲܝ ܢܲܦ̮ܬܵܠܝܼ: ܘܡ̣ܢ ܒ̈ܢܲܝ ܙܒ̣ܘܿܠܘܿܢ.


text:
ܘܢܹܐܬ̣ܘܿܢ ܥܲܡܵܟ̣ ܠܢܲܚܠܵܐ ܕܩܝܼܫܘܿܢ: ܥܲܠ ܣܝܼܣܪܵܐ ܪܲܒ̇ ܚܲܝܠܵܐ ܕܢܵܒ̣ܝܼܢ: ܘܥܲܠ ܡܲܪ̈ܟ̇ܒ̣ܵܬܹܗ: ܘܥܲܠ ܚܲܝܠܹܗ: ܘܐܲܫܠ̱ܡܝܼܘܗܝ ܒܐܝܼܕܲܝ̈ܟ.


text:
ܐܵܡܲܪ ܠܵܗ̇ ܒܵܪܵܩ: ܐܸܢ ܐܵܙ̇ܠ̄ܐ ܐܲܢ̄ܬ̇ܝ ܥܲܡܝ: ܐܵܙܹ̇ܠ ܐ̄ܢܵܐ. ܘܐܸܢ ܠܵܐ ܐܵܙ̇ܠ̄ܐ ܐܲܢ̄ܬ̇ܝ ܥܲܡܝ: ܠܵܐ ܐܵܙܹ̇ܠ ܐ̄ܢܵܐ.


text:
ܐܵܡܪܵܐ ܠܹܗ. ܡܹܐܙܲܠ ܐܵܙܵܠ̄ܐ ܐ̄ܢܵܐ ܥܲܡܵܟ̣: ܒܪܲܡ ܒܵܪܵܩ ܠܵܐ ܬܸܫܬܲܒ̣ܗܲܪ ܥܲܠ ܐܘܼܪܚܵܐ ܕܐܵܙܹܠ ܐܲܢ̄ܬ̇: ܡܸܛܠ ܕܒ̣ܐܝܼܕܼܵܐ ܕܐܲܢ̄ܬ̇ܬ̣ܵܐ ܢܲܫ̱ܠܡܝܼܘܗܝ ܡܵܪܝܵܐ ܠܣܝܼܣܪܵܐ. ܘܩܵܡܲܬ̤ ܕܒ̣ܘܿܪܵܐ ܘܐܸܙܲܠ̄ܬ̤ ܥܲܡ ܒܵܪܵܩ ܠܲܪܩܸܡ.


text:
ܘܟܲܢܸܫ ܒܵܪܵܩ ܠܲܙܒ̣ܘܿܠܘܿܢ: ܘܲܠܢܲܦ̮ܬܵܠܝܼ ܠܲܪܩܸܡ. ܘܲܣܠܸܩ̣ܘ ܥܲܡܹܗ ܥܸܣܪܵܐ ܐܲܠܦ̈ܝܼܢ ܓܲܒ̣ܪ̈ܝܼܢ: ܘܣܸܠܩܲܬ̤ ܥܲܡܹܗ ܐܵܦ ܕܒ̣ܘܿܪܵܐ.


text:
ܘܚܘܿܒ̣ܵܪ ܩܝܼܢܵܢ: ܢܦܲܩ ܡ̣ܢ ܩܝܼܢ ܡ̣ܢ ܒ̈ܢܲܝ ܚܘܿܒ̣ܵܒ̣ ܚܡܘܼܗܝ ܕܡܘܼܫܹܐ: ܘܲܢܩܲܫ ܡܲܫܟ̇ܢܹܗ ܥܕܲܡܵܐ ܠܒܸܛ̱ܡܬ̣ܵܐ ܕܒܲܨܥܝܼܢܝܼܢ ܕܥܲܠ ܓܹܢ̄ܒ̣ ܪܩܸܡ.


text:
ܘܟܲܢܸܫ ܣܝܼܣܪܵܐ ܟܠܗܹܝܢ ܡܲܪ̈ܟ̇ܒ̣ܵܬܹܗ: ܬܫܲܥܡܵܐܐ ܡܲܪ̈ܟ̇ܒ̣ܵܬ̣ܵܐ ܕܦܲܪܙܠܵܐ: ܘܟ̣ܠܹܗ ܥܲܡܵܐ ܕܥܲܡܹܗ: ܡ̣ܢ ܚܲܪܫܲܬ̣ ܕܥܲܡܡܹ̈ܐ: ܘܲܥܕܲܡܵܐ ܠܢܲܚܠܵܐ ܕܩܝܼܫܘܿܢ.


text:
ܘܐܸܡܪܲܬ̤ ܕܒ̣ܘܿܪܵܐ ܠܒ̣ܵܪܵܩ: ܩܘܼܡ: ܡܸܛܠ ܕܗܵܢܘܿ ܝܵܘܡܵܐ ܕܐܲܫܠܸܡ ܡܵܪܝܵܐ ܠܣܝܼܣܪܵܐ ܒܐܝܼܕܲܝ̈ܟ. ܗܵܐ ܡܵܪܝܵܐ ܢܵܦܹ̇ܩ ܩܕܼܵܡܲܝܟ ܘܲܢܚܸܬ̣ ܒܵܪܵܩ ܡ̣ܢ ܛܘܼܪܵܐ ܕܬ̣ܵܒ̣ܘܿܪ: ܘܥܸܣܪܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܥܲܡܹܗ.


text:
ܘܲܬ̣ܒܲܪ ܡܵܪܝܵܐ ܠܣܝܼܣܪܵܐ ܘܲܠܟ̣ܠܗܹܝܢ ܡܲܪ̈ܟ̇ܒ̣ܵܬܹܗ: ܘܲܠܟ̣ܠܵܗ̇ ܡܲܫܪܝܼܬܹܗ ܒܦܘܼܡܵܐ ܕܚܲܪܒܵܐ ܩܕܼܵܡ ܒܵܪܵܩ: ܘܲܢܚܸܬ̣ ܣܝܼܣܪܵܐ ܡ̣ܢ ܡܲܪܟܲܒ̣ܬܹܗ: ܘܲܥ̣ܪܲܩ ܒܪܸ̈ܓ̣ܠܵܘܗܝ.


text:
ܘܒ̣ܵܪܵܩ ܪܕܲܦ ܒܵܬܲܪ ܡܲܪ̈ܟ̇ܒ̣ܵܬܹܗ ܘܒ̣ܵܬܲܪ ܡܲܫܪܝܼܬܹܗ: ܥܕܲܡܵܐ ܠܚܲܪܫܹ̇ܬ̣ ܕܥܲܡܡܹ̈ܐ: ܘܢܸܦܠܲܬ̤ ܟܠܵܗ̇ ܡܲܫܪܝܼܬܹܗ ܕܣܝܼܣܪܵܐ ܒܦܘܼܡܵܐ ܕܚܲܪܒܵܐ: ܘܐ̄ܢܵܫ ܠܵܐ ܐܸܬ̣ܦܲܠܲܛ ܟܲܕܼ ܚܲܝ.


text:
ܘܣܝܼܣܪܵܐ ܥܪܲܩ̣ ܒܲܪܓܸܠ: ܘܥܲܠ̣ ܠܡܲܫܟ̇ܢܵܐ ܕܲܥܢܵܐܹܝܠ ܐ̄ܢܬܲܬ̣ ܚܘܿܒ̣ܵܪ ܩܸܢܝܵܢܵܐ: ܡܸܛܠ ܕܲܫܠܵܡܵܐ ܐܝܼܬ̣ ܗ̄ܘ̣ܵܐ ܒܹܝܬ̣ ܢܵܒ̣ܝܼܢ ܡܲܠܟܵܐ ܕܚܵܨܘܿܪ ܘܒܹܝܬ̣ ܚܘܿܒ̣ܵܪ ܩܝܼܢܵܝܵܐ.


text:
ܘܢܸܦܩܲܬ̤ ܥܢܵܐܹܝܠ ܠܐܘܼܪܥܹܗ ܕܣܝܼܣܪܵܐ ܘܐܵܡܪܵܐ ܠܹܗ: ܣܛܝܼ ܡܵܪܝ ܠܘܵܬ̣ܝ ܘܠܵܐ ܬܸܕܼܚܲܠ. ܘܲܣܛ̣ܵܐ ܠܘܵܬ̣ܵܗ̇ ܠܡܲܫܟ̇ܢܵܐ: ܘܟܲܣܝܵܬܹܗ ܒܲܚܡܝܼܠܬܵܐ.


text:
ܘܐܸܡܲܪ ܠܵܗ̇: ܐܲܫܩܵܐܝܼܢܝ ܩܲܠܝܼܠ ܡܲـ̈ـܝܵܐ ܡܸܛܠ ܕܲܨܗܹܝܬ̣ ܘܲܫܪܵܬ̤ ܚܠܝܼܨܵܐ ܕܚܲܠܒ̣ܵܐ ܘܐܲܫܩܝܵܬܹܗ ܘܟܲܣܝܵܬܹܗ.


text:
ܘܐܸܡܲܪ ܠܵܗ̇ ܩܘܼܡܝ ܒܬܲܪܥܵܐ ܕܡܲܫܟ̇ܢܵܐ: ܘܐܸܢܗ̤ܘ ܕܐܵܬܹܐ ܐ̄ܢܵܫ ܫܵܐܹ̇ܠ ܠܹܟ̣ܝ ܘܐܵܡܲܪ ܕܐܝܼܬ̣ ܬܢܵܢ ܐ̄ܢܵܫ: ܐܸܡܲܪܝ ܠܹܗ ܠܲܝܬ̇.


text:
ܘܢܸܣܒܲܬ̤ ܥܢܵܐܹܝܠ ܐܲܢ̄ܬ̇ܬܹܗ ܕܚܘܿܒ̣ܵܪ ܣܸܟ̇ܬ̣ܵܐ ܕܡܲܫܟ̇ܢܵܐ: ܘܐܸܚܕܲܬ̤ ܐܲܪܙܲܦܬ̣ܵܐ ܒܐܝܼܕܼܵܗ̇: ܘܥܸܠܲܬ̤ ܥܠܵܘܗܝ ܟܲܕܼ ܗ̤ܘ ܕܡܝܼܟ̣: ܘܢܸܩܫܲܬ̤ ܣܸܟ̇ܬ̣ܵܐ ܒܨܸܕܼܥܹܗ: ܘܛܸܒ̣ܥܲܬ̤ ܒܐܲܪܥܵܐ ܟܲܕܼ ܗ̤ܘ ܕܡܝܼܟ̣: ܘܐܸܬ̇ܛܲܪܲܦ ܘܡܝܼܬ̣.


text:
ܘܗܵܐ ܒܵܪܵܩ ܪܵܕܹܦ ܒܵܬܲܪ ܣܝܼܣܪܵܐ: ܘܢܸܦܩܲܬ̤ ܥܢܵܐܹܝܠ ܠܐܘܼܪܥܹܗ: ܘܐܵܡ̇ܪܵܐ ܠܹܗ: ܬܵܐ ܐܹܚܵܘܹܝܟ ܠܓܲܒ̣ܪܵܐ ܕܒܵܥܹ̇ܐ ܐܲܢ̄ܬ̇. ܘܥܲܠ ܠܘܵܬ̣ܵܗ̇ ܘܲܚܙܵܐ: ܘܗܵܐ ܪܡܸܐ ܘܡܝܼܬ̣: ܘܣܸܟ̇ܬ̣ܵܐ ܒܨܸܕܼܥܹܗ.


text:
ܘܐܝܼܕܼܵܐ ܕܲܒ̣̈ܢܲܝ ܝܼܣܪܵܝܹܠ ܐܵܙܵܠ̄ܐ ܗ̄ܘ̣ܵܬ̣ ܘܥܵܫܢܵܐ ܥܲܠ ܢܵܒ̣ܝܼܢ ܡܲܠܟܵܐ ܕܲܟ̣ܢܲܥܢ: ܥܕܲܡܵܐ ܕܩܲܛܠܘܼܗܝ ܠܢܵܒ̣ܝܼܢ ܡܲܠܟܵܐ ܕܲܟ̣ܢܲܥܢ.


text:
ܡܵܪܝܵܐ ܒܡܲܦܩܵܟ ܕܡ̣ܢ ܣܵܥܝܼܪ: ܟܲܕܼ ܗܲܠܸܟ̣ܬ̇ ܒܲܝܢܵܬ̣ ܚܲܩ̈ܠܵܬ̣ܵܐ ܕܐܲܕܼܘܿܡ ܐܲܪܥܵܐ ܙܵܥܲܬ̤: ܘܐܵܦ ܫܡܲܝܵܐ ܢܲܛܸܦܘ: ܘܲܥܢܵܢܹ̈ܐ ܪܲܣ̣ ܡܲـ̈ـܝܵܐ.


text:
ܒܝܵܘܡܵܘ̈ܗܝ ܕܫܲܡܓܲܪ ܒܲܪ ܥܢܵܬ̣: ܘܲܒ̣ܝܵܘ̈ܡܲܝ ܥܢܵܐܹܝܠ ܦܣܲܩ̣ܘ ܐܘܼܪ̈ܚܵܬ̣ܵܐ. ܘܕܲܡܗܲܠܟ̣ܝܼܢ ܗ̄ܘ̣ܵܘ ܒܲܫܒ̣ܝܼܠܹܐ ܬܪ̈ܝܼܨܹܐ: ܗܲܠܸܟ̣ܘ ܒܐܘܼܪ̈ܚܵܬ̣ܵܐ ܡܥܲܩ̈ܡܵܬ̣ܵܐ.


text:
ܢܸܓ̣ܒܸ̇ܐ ܐܲܠܵܗܵܐ ܚܕܲܬܵܐ: ܘܗܵܝܕܹ̇ܝܢ ܠܲܚܡܵܐ ܕܲܣܥܵܪܹ̈ܐ: ܘܣܲܝܦܵܐ ܘܪܘܼܡܚܵܐ ܠܵܐ ܢܸܬ̣ܚܙܹܐ ܒܲܝܢܵܬ̣ ܐܲܪܒ̇ܥܝܼܢ ܐܲܠܦܹ̈ܐ ܕܝܼܣܪܵܝܹܠ.


text:
ܪܢܵܘ ܡ̣ܢ ܡܸܠܹ̈ܐ ܕܒ̣ܵܨ̈ܘܿܝܹܐ ܕܒܲܝܢܵܬ̣ ܡܲܠܦܵܢܹ̈ܐ: ܬܲܡܵܢ ܢܸܬ̇ܠܘܼܢ ܙܲܕ̇ܝܼܩܘܼܬܹܗ ܕܡܵܪܝܵܐ: ܙܲܕ̇ܝܼܩܘܼܬܹܗ ܕܐܲܣܓ̇ܝܼ ܒܝܼܣܪܵܝܹܠ. ܗܵܝܕܹ̇ܝܢ ܢܚܸܬ̣ܘ ܠܬܲܪܥܵܐ ܥܲܡܹܗ ܕܡܵܪܝܵܐ.


text:
ܐܸܬ̇ܬ̇ܥܝܼܪܝ: ܐܸܬ̇ܬ̇ܥܝܼܪܝ: ܕܒ̣ܘܿܪܵܐ: ܐܸܬ̇ܬ̇ܥܝܼܪܝ: ܘܐܸܬ̣ܝܲܕܵܝ: ܘܡܲܠܠܝ ܬܸܫܒ̇ܘܿܚܬܵܐ. ܩܘܼܡ ܒܵܪܵܩ: ܘܲܫܒ̣ܝ ܫܵܒܲܝ̈ܟ: ܒܪܹܗ ܕܐܲܒ̣ܝܼܢܥܵܡ.


text:
ܘܲܥܒ̣ܵܕܼܵܘ̈ܗܝ ܒܲܥܡܵܠܹܝܩ: ܒܵܬ̣ܪܵܟ̣ ܒܸܢܝܵܡܹܝܢ ܒܚܘܼܒܵܟ: ܡ̣ܢ ܡܵܟ̣ܝܼܪ ܢܦܲܩ ܡܒܲܕ̇ܩܵܢܵܐ: ܘܡ̣ܢ ܙܒ̣ܘܿܠܘܿܢ ܕܟ̣ܵܬ̣ܒ̇ܝܼܢ ܒܩܲܢܝܵܐ ܕܣܵܦܪܵܐ.


text:
ܪܵܘ̱ܪ̈ܒ̣ܵܢܹܐ ܕܐܝܼܣܵܟ̣ܵܪ ܥܲܡ ܕܒ̣ܘܿܪܵܐ: ܘܐܝܼܣܵܟ̣ܵܪ ܐܲܝܟ̣ ܒܵܪܵܩ ܒܥܲܡܡܹ̈ܐ: ܐܸܫܬܲܕܲܪ ܒܪܸ̈ܓ̣ܠܵܘܗܝ ܠܦܵܠܓܘܼܬ̣ܵܐ ܕܪܘܼܒܹܝܠ: ܪܵܘ̱ܪܒ̣ܝܼܢ ܒܵܕܼܩܲܝ̈ ܠܸܒܵܐ.


text:
ܠܡܵܢܵܐ ܝܵܬܹܒ̣ ܐܲܢ̄ܬ̇ ܒܲܝܢܵܬ̣ ܫܒ̣̈ܝܼܠܹܐ: ܠܡܸܫܡܲܥ ܣܵܘܩܵܐ ܕܲܥܪ̈ܵܕܹܐ: ܠܦܵܠܓ̇ܘܼܬ̣ܵܐ ܕܪܘܼܒܹܝܠ: ܪܵܘ̱ܪ̈ܒ̣ܝܼܢ ܒܵܕܼܩܲܝ̈ ܠܸܒܵܐ.


text:
ܓܵܕܼ ܒܥܸܒ̣ܪܵܐ ܕܝܘܿܪܕ̇ܢܵܢ ܫܪܸܐ: ܘܕܼܵܢ ܠܲܠܡܹܐܢܵܐ ܓܵܐܲܪ ܣܦܝܼܢܹ̈ܐ. ܐܵܫܹܝܪ ܝܵܬܹܒ̣ ܥܲܠ ܣܦܵܪܵܐ ܕܝܲܡܵܐ: ܘܥܲܠ ܬܘܼܪ̱ܥܬܹܗ ܢܸܫܪܸܐ.


text:
ܐܸܬ̣ܵܘ ܡܲܠ̈ܟܹ̇ܐ ܘܐܸܬ̣ܟܲܬܲܫ̣ܘ: ܘܗܵܝܕܹ̇ܝܢ ܐܸܬ̣ܟܲܬܲܫ̣ܘ ܡܲܠ̈ܟܹ̇ܐ ܕܲܟ̣ܢܲܥܢ. ܒܬܲܥܢܵܟ ܐܸܬ̣ܟܲܬܲܫ̣ܘ ܥܲܠ ܡܲـ̈ـܝܵܐ ܕܡܲܓܲܕ̇ܘܿ: ܩܸܢܝܵܢܵܐ ܘܟܸܣܦܵܐ ܠܵܐ ܢܣܲܒ̣ܘ.


text:
ܠܘܼܛܘ ܠܲܡܪܘܿܕܼ: ܐܵܡܲܪ ܡܲܠܲܐܟܹܗ ܕܡܵܪܝܵܐ: ܠܘܼܛܘܼܗ̇ ܘܠܘܼܛܘ ܠܝܵܬ̣ܒܹ̇ܝ̈ܗ̇: ܡܸܛܠ ܕܠܵܐ ܐܸܬ̣ܵܘ ܠܥܘܼܕܼܪܵܢܹܗ ܕܡܵܪܝܵܐ ܒܓܒ̣ܪܹ̈ܐ.


text:
ܐܝܼܕܼܵܗ̇ ܥܲܠ ܣܸܟ̇ܬ̣ܵܐ ܐܵܘܫܛܲܬ̤: ܘܝܲܡܝܼܢܵܗ̇ ܠܐܲܪܙܲܦܬ̣ܵܐ ܕܢܲܓܵܪܵܐ: ܘܲܡܚܵܬܹܗ ܠܣܝܼܣܪܵܐ: ܘܦܲܟ̣ܬܹܗ ܠܪܹܫܹܗ: ܘܲܡܚܵܬ̤ ܘܐܲܥܒ̇ܪܲܬ̤ ܒܨܕܼܥܹܗ.


text:
ܘܡ̣ܢ ܟܵܘܬ̣ܵܐ ܐܲܕܼܝܼܩܲܬ̤ ܘܝܲܒ̇ܒܲܬ̤ ܐܸܡܹܗ ܕܣܝܼܣܪܵܐ ܡ̣ܢ ܟܣܘܿܣܛܵܪܘܿܢ ܘܐܸܡܪܲܬ̤: ܡܵܢܵܘ ܐܸܫܬܵܘܚܲܪ ܡܲܪ̈ܟ̇ܒ̣ܵܬܹܗ ܕܒܹܪܝ ܠܡܹܐܬ̣ܵܐ: ܘܡܵܢܵܘ ܐܵܘܚܲܪ ܙܢܵܓ̣ܵܐ ܕܡܲܪ̈ܟ̇ܒ̣ܵܬܹܗ.


text:
ܟܒܲܪ ܐܸܙܲܠ̣ ܘܐܸܫܟܲܚ ܒܸܙܬ̣ܵܐ ܣܲܓ̇ܝܼܐܬ̣ܵܐ: ܘܦܲܠܸܓ̣ ܟܘܿܕܲܢܝܵܐ ܠܪܹܫ ܓܲܒ̣ܪܵܐ: ܘܒܸܙܬ̣ܵܐ ܣܲܓ̇ܝܼܐܬ̣ܵܐ: ܘܨܘܼܒ̣ܥܵܢܹ̈ܐ: ܘܨܘܼܪ̈ܵܬ̣ܵܐ: ܠܣܝܼܣܪܵܐ: ܘܨܘܼܒ̣ܥܵܢܹ̈ܐ: ܘܨܘܼܪ̈ܵܬ̣ܵܐ: ܥܲܠ ܨܵܘܪܹ̈ܐ ܕܒ̣ܵܙܘܿܙܹ̈ܐ.


text:
ܗܵܟܲܢܵܐ ܢܹܐܒ̣ܕ̇ܘܿܢ ܟܠܗܘܿܢ ܒܥܸܠܕ̇ܒ̣ܵܒܲܝ̈ܟ ܡܵܪܝܵܐ: ܘܪ̈ܵܚܡܲܝܟ ܐܲܝܟ̣ ܡܲܦܲܩ ܫܸܡܫܵܐ ܒܓܲܢ̄ܒܵܪܘܼܬܹܗ. ܘܫܸܠܝܲܬ̤ ܐܲܪܥܵܐ ܐܲܪܒ̇ܥܝܼܢ ܫܢ̈ܝܼܢ.


text:
ܘܲܥ̣ܒܲܕܼܘ ܒ̈ܢܲܝ ܝܼܣܪܵܝܹܠ ܕܒ̣ܝܼܫ ܩܕܼܵܡ ܡܵܪܝܵܐ: ܘܐܲܫܠܸܡ ܐܸܢܘܿܢ ܡܵܪܝܵܐ ܒܐܝܼܕܼܵܐ ܕܡܸܕܼܝܵܢܵܝܹ̈ܐ ܫܒܲܥ ܫܢ̈ܝܼܢ.


text:
ܘܥܸܫܢܲܬ̤ ܐܝܼܕܼܵܐ ܕܡܸܕܝܵܢܵܝܹ̈ܐ ܥܲܠ ܝܼܣܪܵܝܹܠ: ܘܲܥܪܲܩ̣ܘ ܡ̣ܢ ܩܕܼܵܡ ܡܸܕܝܵܢܵܝܹ̈ܐ: ܘܲܥ̣ܒܲܕܼܘ ܠܗܘܿܢ ܒ̈ܢܲܝ ܝܼܣܪܵܝܹܠ ܒܵܬܹ̈ܐ ܒܛܘܼܪܹ̈ܐ: ܘܲܡܥܲܪܹ̈ܐ ܘܲܛܝܵܪܹ̈ܐ.


text:
ܘܡܵܐ ܕܙܵܪܲܥ ܗ̄ܘ̣ܵܐ ܝܼܣܪܵܝܹܠ: ܣܵܠܩܝܼܢ ܗ̄ܘ̣ܵܘ ܡܸܕܝܵܢܵܝܹ̈ܐ: ܘܲܥܡܵܠܩܵܝܹ̈ܐ: ܘܲܒ̣̈ܢܲܝ ܪܩܸܡ: ܘܫܵܪܹܝܢ ܗ̄ܘ̣ܵܘ ܥܠܲܝܗܘܿܢ.


text:
ܘܲܡܚܲܒ̇ܠܝܼܢ ܗ̄ܘ̣ܵܘ ܟܠܵܗ̇ ܐܲܪܥܵܐ: ܥܕܲܡܵܐ ܠܡܲܥܠܵܢܵܐ ܕܥܵܐܙܵܐ: ܘܠܵܐ ܫܵܒ̣ܩܝܼܢ ܗ̄ܘ̣ܵܘ ܠܝܼܣܪܵܝܹܠ ܕܢܲܚܘܿܢ ܬܵܘܪܹ̈ܐ: ܘܐܸܡܪܹ̈ܐ: ܘܚܸܡܪ̈ܵܐ.


text:
ܡܸܛܠ ܕܗܸܢܘܿܢ: ܘܲܒ̣ܥܝܼܪܗܘܿܢ: ܘܡܲܫܟ̇ܢܲܝ̈ܗܘܿܢ: ܐܵܬܹ̇ܝܢ ܗ̄ܘ̣ܵܘ: ܐܲܝܟ̣ ܩܲܡܨܵܐ ܣܲܓ̇ܝܼܵܐܐ: ܘܲܠܗܘܿܢ ܘܲܠܓܲܡܠܲܝܗ̈ܘܿܢ ܠܲܝܬ̇ ܗ̄ܘ̣ܵܐ ܡܸܢܝܵܢ: ܘܥܲܠ̣ܘ ܠܐܲܪܥܵܐ ܠܲܡܚܲܒܵܠܘܼܬ̣ܵܗ̇.


text:
ܘܫܲܕܲܪ ܡܵܪܝܵܐ ܠܓܲܒ̣ܪܵܐ ܢܒ̣ܝܼܵܐ ܠܘܵܬ̣ ܒ̈ܢܲܝ ܝܼܣܪܵܝܹܠ: ܘܐܸܡܲܪ ܠܗܘܿܢ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܸܢܵܐ ܐܲܣܸܩܬ̇ܟ̣ܘܿܢ ܡ̣ܢ ܐܲܪܥܵܐ ܕܡܸܨܪܹܝܢ. ܘܐܲܦܸܩܬ̇ܟ̣ܘܿܢ ܡ̣ܢ ܒܹܝܬ̣ ܥܲܒ̣ܕ̇ܘܼܬ̣ܵܐ.


text:
ܘܦܲܨܝܼܬ̇ܟ̣ܘܿܢ ܡ̣ܢ ܐܝܼܕܼܵܐ ܕܡܸܨܪ̈ܵܝܹܐ: ܘܡ̣ܢ ܐܝܼܕܼܵܐ ܕܟ̣ܠܗܘܿܢ ܐܲܠܘܿܨܲܝ̈ܟ̇ܘܿܢ: ܘܐܵܘܒ̇ܕܹܬ̣ ܐܸܢܘܿܢ ܡ̣ܢ ܩܕܼܵܡܲܝܟ̇ܘܿܢ: ܘܝܸܗ̄ܒܹ̇ܬ̣ ܠܟ̣ܘܿܢ ܐܲܪܥ̱ܗܘܿܢ.


text:
ܘܐܸܡ̇ܪܹܬ̣ ܠܟ̣ܘܿܢ ܕܐܸܢܵܐ ܐܢܵܐ ܡܵܪܝܵܐ ܐܲܠܵܗܟ̣ܘܿܢ: ܠܵܐ ܬܸܕܼܚ̄ܠܘܼܢ ܠܐܲܠܵܗܹ̈ܐ ܕܐܵܡܘܿܪ̈ܵܝܹܐ ܕܝܵܬ̣ܒܝܼܢ ܐ̄ܢܬ̇ܘܿܢ ܒܐܲܪܥ̱ܗܘܿܢ. ܘܠܵܐ ܫ̣ܡܲܥܬ̇ܘܿܢ ܒܩܵܠܝ.


text:
ܘܐܸܬ̣ܵܐ ܡܲܠܲܐܟܹܗ ܕܡܵܪܝܵܐ ܘܝܸܬܸܒ̣ ܬܚܹܝܬ̣ ܒܸܛ̱ܡܬ̣ܵܐ ܕܐܝܼܬ̣ ܒܥܘܼܦܪܵܐ: ܩܪܝܼܬ̣ܵܐ ܕܝܘܿܐܵܫ ܐܲܒ̣ܘܼܗܝ ܕܥܲܙܪܝܼ: ܘܓܸܕܼܥܘܿܢ ܒܪܹܗ ܚܵܒܹܛ ܗ̄ܘ̣ܵܐ ܚܸܛܹ̈ܐ ܒܓ̣ܵܬ̣: ܕܢܸܥܪܘܿܩ ܡ̣ܢ ܩܕܼܵܡ ܡܸܕܼܝܵܢܵܝܹ̈ܐ.


text:
ܘܐܸܡܲܪ ܠܹܗ ܓܸܕܼܥܘܿܢ: ܒܵܥܹ̇ܐ ܐ̄ܢܵܐ ܡܸܢܵܟ̣ ܡܵܪܝ: ܐܸܢ ܐܝܼܬ̣ ܡܵܪܝܵܐ ܥܲܡܵܢ: ܠܡܵܢܵܐ ܓܕܲܫ̣ ܠܲܢ ܗܵܠܹܝܢ ܟܠܗܹܝܢ: ܘܐܲܝܟܲܢܵܐ ܐܸܢܹܝܢ ܟܠܗܹܝܢ ܬܸܕܼܡܪ̈ܵܬܹܗ ܕܐܸܫܬܲܥܝܼܘ ܠܲܢ ܐܲܒ̣ܵܗܲܝ̈ܢ: ܘܐܸܡܲܪܘ ܠܲܢ ܕܡ̣ܢ ܡܸܨܪܹܝܢ ܐܲܦܩܲܢ ܡܵܪܝܵܐ: ܘܗܵܫܵܐ ܫܲܒ̣ܩܲܢ ܡܵܪܝܵܐ: ܘܐܲܫ̱ܠܡܲܢ ܒܐܝܼܕܼܵܐ ܕܡܸܕܼܝܵܢܝܹ̈ܐ.


text:
ܘܐܸܬ̣ܦܢܝܼ ܥܠܵܘܗܝ ܡܵܪܝܵܐ: ܘܐܸܡܲܪ ܠܹܗ: ܒܚܲܝܠܵܟ̣ ܗܵܢܵܐ: ܡܸܛܠ ܕܐܲܢ̄ܬ̇ ܬܸܦܪܘܿܩ ܠܝܼܣܪܵܝܹܠ ܡ̣ܢ ܐܝܼܕܼܵܐ ܕܡܸܕܼܝܵܢܵܝܹ̈ܐ: ܗܵܐ ܫܲܕܲܪܬܵܟ̣.


text:
ܐܵܡܲܪ ܠܹܗ: ܒܵܥܹ̇ܐ ܐ̄ܢܵܐ ܡܸܢܵܟ̣ ܡܵܪܝ: ܒܡܵܢܵܐ ܐܸܦ̱ܪܩܝܼܘܗܝ ܠܝܼܣܪܵܝܹܠ: ܕܗܵܐ ܫܲܪܒܲܬ̣ܝ ܒܨܝܼܪܵܐ ܗ̄ܝ̣ ܒܲܡܢܲܫܹܐ: ܘܐܸܢܵܐ ܐ̄ܢܵܐ ܕܒܹܝܬ̣ ܐܲܒ̣ܝ.


text:
ܠܵܐ ܬܸܦܪܘܿܩ ܡܸܟܵܐ: ܥܕܲܡܵܐ ܕܐܹܬܹܐ ܠܘܵܬ̣ܵܟ̣: ܘܐܲܦܲܩ̣ ܫܵܪܘܼܬ̣ܝ ܘܐܹܣܝܼܡ ܩܕܼܵܡܲܝܟ. ܘܐܸܡܲܪ ܠܹܗ: ܐܸܢܵܐ ܐܸܬܸ̇ܒ̣ ܥܕܲܡܵܐ ܕܬܹܐܬܹܐ.


text:
ܘܓܸܕܼܥܘܿܢ ܥܲܠ ܥ̣ܒܲܪ ܓܲܕܼܝܵܐ ܕܥܸܙܹ̈ܐ: ܘܣܲܐܬ̣ܵܐ ܕܩܲܡܚܵܐ ܦܲܛܝܼܪܵܐ: ܘܒܸܣܪܵܐ ܣܵܡ̣ ܒܣܲܠܵܐ: ܘܲܡܨܲܠܠܵܐ ܐܲܪܡܝܼ ܒܩܸܣܛܵܐ: ܘܐܲܦܸܩ ܠܹܗ ܬܚܹܝܬ̣ ܒܸܛ̱ܡܬ̣ܵܐ: ܘܩܲܪܸܒ̣ ܠܹܗ.


text:
ܘܐܸܡܲܪ ܠܹܗ ܡܲܠܲܐܟܹ̇ܗ ܕܡܵܪܝܵܐ: ܣܲܒ̣ ܒܸܣܪܵܐ ܘܦܲܛܝܼܪܵܐ ܘܣܝܼܡ ܥܲܠ ܟܹܐܦܵܐ: ܘܲܡܨܲܠܠܵܐ ܐܲܫܘܿܕܼ ܥܠܹܝܗ̇. ܘܲܥܒܲܕܼ ܗܵܟܲܢܵܐ.


text:
ܘܐܵܘܫܸܛ ܡܲܠܲܐܟܹ̇ܗ ܕܡܵܪܝܵܐ ܒܪܹܫ ܚܘܼܛܪܵܐ ܕܒ̣ܐܝܼܕܹܗ: ܘܲܩ̣ܪܸܒ̣ ܠܒܸܣܪܵܐ ܘܲܠܦܛܝܼܪܵܐ: ܘܣܸܠܩܲܬ̤ ܢܘܼܪܵܐ ܡ̣ܢ ܟܹܐܦܵܐ ܘܐܸܟ̣ܠܲܬ̤ ܒܸܣܪܵܐ ܘܦܲܛܝܼܪܵܐ: ܘܡܲܠܲܐܟܹܗ ܕܡܵܪܝܵܐ ܐܸܬ̣ܓܸ̇ܠܙ ܡ̣ܢ ܨܹܐܕܼܵܘܗܝ.


text:
ܘܲܚܙ̣ܵܐ ܓܸܕܼܥܘܿܢ ܕܡܲܠܲܐܟܹܗ ܗ̄ܘ̣ ܕܡܵܪܝܵܐ: ܘܐܸܡܲܪ ܓܸܕܼܥܘܿܢ: ܐܘܿܢ ܡܵܪܝܵܐ ܐܲܠܵܗܵܐ: ܕܲܚܙܹܝܬ̣ ܡܲܠܲܐܟܹ̇ܗ ܕܡܵܪܝܵܐ ܐܲܦ̈ܝܼܢ ܒܐܲܦ̈ܝܼܢ.


text:
ܘܲܒ̣ܢܵܐ ܬܲܡܵܢ ܓܸܕܼܥܘܿܢ ܡܲܕܼܒ̇ܚܵܐ ܠܡܵܪܝܵܐ: ܘܲܩܪܵܝܗܝ ܡܵܪܝܵܐ ܫܠܵܡܵܐ ܥܕܲܡܵܐ ܠܝܵܘܡܵܢܵܐ: ܘܲܥܕܼܵܟܹ̇ܝܠ ܒܥܘܼܦܪܵܐ ܗ̄ܘ̣ ܩܪܝܼܬ̣ܵܐ ܕܐܲܒ̣ܘܼܗܝ ܕܥܲܙܪܝܼ.


text:
ܘܲܗܘ̤ܵܐ ܒܝܵܘܡܵܐ ܗܵܘ̇: ܘܐܸܡܲܪ ܠܹܗ ܡܵܪܝܵܐ: ܣܲܒ̣ ܬܵܘܪܵܐ ܕܐܲܒ̣ܘܼܟ̣: ܘܬ̣ܵܘܪܵܐ ܐ̄ܚܪܹܢܵܐ ܒܲܪ ܫܒܲܥ ܫܢ̈ܝܼܢ: ܘܲܣܚܘܿܦ ܡܲܕܼܒ̇ܚܹܗ ܕܒܲܥܠܵܐ ܦܬܲܟ̣ܪܹܗ ܕܐܲܒ̣ܘܼܟ̣: ܘܐܸܣܬ̇ܪܵܐ ܕܩܵܝ̇ܡܵܐ ܥܠܵܘܗܝ ܦܲܣܸܩ.


text:
ܘܲܒ̣ܢܝܼ ܡܲܕܼܒ̇ܚܵܐ ܠܡܵܪܝܵܐ ܐܲܠܵܗܵܟ̣ ܥܲܠ ܪܹܫ ܬܘܼܩܦܵܐ ܗܵܢܵܐ: ܒܣܸܕܼܪܵܐ. ܘܣܲܒ̣ ܬܵܘܪܵܐ ܐ̄ܚܪܹܢܵܐ: ܘܐܲܣܸܩ ܥܠܵܘܗܝ ܥܠܵܬ̣ܵܐ: ܘܩܲܝܣܹ̈ܐ ܒܩܲܝܣܹ̈ܐ ܕܐܸܣܬ̇ܪܵܐ ܕܲܡܦܲܣܸܩ ܐܲܢ̄ܬ̇.


text:
ܘܲܕܼܒܲܪ ܓܸܕܼܥܘܿܢ ܥܸܣܪܵܐ ܓܲܒ̣ܪ̈ܝܼܢ ܡ̣ܢ ܥܲܒ̣ܕܵܘ̈ܗܝ: ܘܲܥ̣ܒܲܕܼ ܐܲܝܟ̣ ܕܐܸܡܲܪ ܠܹܗ ܡܵܪܝܵܐ ܘܡܸܛܠ ܕܕܼܵܚܹ̇ܠ ܗ̄ܘ̣ܵܐ ܡ̣ܢ ܒܹܝܬ̣ ܐܲܒ̣ܘܼܗܝ ܘܡ̣ܢ ܐ̄ܢܵܫܲܝ̈ ܩܪܝܼܬ̣ܵܐ ܕܢܸܥܒܸ̇ܕܼ ܒܐܝܼܡܵܡܵܐ: ܥܒܲܕܼ ܒܠܸܠܝܵܐ.


text:
ܘܩܲܕܸ̇ܡ̣ܘ ܐ̄ܢܵܫܲܝ̈ ܩܪܝܼܬ̣ܵܐ ܒܨܲܦܪܵܐ: ܘܲܚ̣ܙܵܘ ܕܲܥܩܝܼܪ ܡܲܕܼܒ̇ܚܵܐ ܕܒܲܥܠܵܐ: ܘܐܸܣܬ̇ܪܵܐ ܕܲܥܠܵܘܗܝ ܡܦܲܣܩܵܐ: ܘܬ̣ܵܘܪܵܐ ܐ̄ܚܪܹܢܵܐ ܡܲܣܲܩ ܥܲܠ ܡܲܕܼܒ̇ܚܵܐ ܐ̄ܚܪܹܢܵܐ ܕܲܒ̣ܢܸܐ.


text:
ܘܐܵܡ̇ܪܝܼܢ ܓܒܲܪ ܠܚܲܒ̣ܪܹܗ: ܡܲܢܘܼ ܥܒܲܕܼ ܥܒ̣ܝܼܕ̇ܬܵܐ ܗܵܕܹܐ. ܘܫܲܐܸܠ̣ܘ ܘܥܲܩܸܒ̣ܘ: ܘܐܵܡ̇ܪܝܼܢ ܓܸܕܼܥܘܿܢ ܒܲܪ ܝܘܿܐܵܫ ܥܒܲܕܼ ܥܒ̣ܝܼܕܼܵܬ̣ܵܐ ܗܵܕܹܐ.


text:
ܘܐܸܡܲܪܘ ܐ̄ܢܵܫܲܝ̈ ܩܪܝܼܬ̣ܵܐ ܠܝܘܿܐܵܫ: ܐܲܦܸܩ ܒܪܵܟ̣ ܢܡܘܼܬ̣: ܕܲܥܩܲܪ ܡܲܕܼܒ̇ܚܹܗ ܕܒܲܥܠܵܐ: ܘܦܲܣܸܩ ܐܸܣܬ̇ܪܵܐ ܕܲܥܠܵܘܗܝ.


text:
ܘܐܸܡܲܪ ܝܘܿܐܵܫ ܠܟ̣ܠ ܕܩܵܡ̣ܘ ܥܠܵܘܗܝ: ܐܲܢ̄ܬ̇ܘܿܢ ܕܵܝܢܝܼܢ ܐ̄ܢܬ̇ܘܿܢ ܥܲܠ ܐܲܦܲܝ̈ ܒܲܥܠܵܐ: ܐܵܘ ܐܲܢ̄ܬ̇ܘܿܢ ܡܦܲܨܹܝܢ ܐ̄ܢܬ̇ܘܿܢ ܠܹܗ. ܡܲܢܘܼ ܕܕܼܵܐܹ̇ܢ ܥܲܠ ܐܲܦܵܘ̈ܗܝ ܥܕܲܡܵܐ ܠܨܲܦܪܵܐ ܢܡܘܼܬ̣: ܐܸܢ ܐܲܠܵܗܵܐ ܗ̄ܘ̣ ܢܕܼܘܼܢ ܥܲܠ ܐܲܦܲܝ̈ ܢܲܦ̮ܫܹܗ ܥܲܠ ܕܲܥܒܲܪ ܡܲܕܼܒ̇ܚܹܗ.


text:
ܘܟ̣ܠܗܘܿܢ ܡܸܕܼܝܵܢܵܝܹ̈ܐ: ܘܲܥܡܵܠܩܵܝܹ̈ܐ: ܘܲܒ̣̈ܢܲܝ ܪܩܸܡ: ܐܸܬ̣ܟܲܢܲܫ̣ܘ ܐܲܟ̣ܚ̄ܕܼܵܐ: ܘܲܥܒܲܪܘ ܘܲܫܪܵܘ ܒܥܘܼܡܩܵܐ ܕܐܝܼܙܲܪܥܹܝܠ.


text:
ܘܪܘܼܚܹܗ ܕܡܵܪܝܵܐ ܠܸܒ̣ܫܲܬ̣ ܠܓܸܕܼܥܘܿܢ: ܘܲܩ̣ܪܵܐ ܒܫܝܼܦܘܿܪܵܐ: ܘܲܩܥܵܐ ܐܝܼܙܲܪܥܹܝܠ ܒܵܬ̣ܪܹܗ. ܘܐܝܼܙܓܲܕܵܘ̈ܗܝ ܫܲܕܲܪ ܒܟ̣ܠܹܗ ܡܢܲܫܹܐ: ܘܲܩܥܵܘ ܐܵܦ ܗܸܢܘܿܢ ܒܵܬ̣ܪܹܗ.


text:
ܗܵܐ ܣܵܐܹ̇ܡ ܐ̄ܢܵܐ ܓܸܙܬ̣ܵܐ ܕܥܲܡܪܵܐ ܒܐܸܕ̇ܪܵܐ. ܐܸܢ ܢܸܗܘܹܐ ܛܲܠܵܐ ܥܲܠ ܓܸܙܬ̣ܵܐ ܒܲܠܚܘܿܕܹܝܗ̇: ܘܥܲܠ ܟܠܵܗ̇ ܐܲܪܥܵܐ ܝܲܒ̣ܫܵܐ: ܝܵܕܲܥ ܐ̄ܢܵܐ ܕܦܵܪܹܩ ܐܲܢ̄ܬ̇ ܒܐܝܼܕܲܝ̈ ܠܝܼܣܪܵܝܹܠ ܐܲܝܟܲܢܵܐ ܕܐܸܡܲܪܬ̇.


text:
ܘܲܗܘ̤ܵܐ ܗܵܟܲܢܵܐ: ܘܩܲܕܸ̇ܡ ܒܵܬܲܪ ܝܵܘܡܵܐ ܘܥܲܨܪܵܗ̇ ܠܓܸܙܬ̣ܵܐ: ܘܐܲܡܨܝܼ ܛܲܠܵܐ ܡ̣ܢ ܓܸܙܬ̣ܵܐ ܡܠܸܐ ܠܲܩܢܵܐ ܡܲـ̈ـܝܵܐ.


text:
ܘܐܸܡܲܪ ܓܸܕܼܥܘܿܢ ܠܐܲܠܵܗܵܐ: ܠܵܐ ܢܸܬ̣ܚܲܡܲܬ̣ ܪܘܼܓ̣ܙܵܟ̣ ܥܠܲܝ: ܘܐܹܡܲܠܸܠ ܗܵܕܹܐ ܙܒܲܢ̄ܬܵܐ ܒܲܠܚܘܿܕܼ: ܐܹܢܲܣܹܐ ܬܘܼܒ̣ ܙܒܲܢ̄ܬܵܐ ܗܵܕܹܐ ܒܓܸܙܬ̣ܵܐ: ܢܸܗܘܹܐ ܝܲܒ̣ܫܵܐ ܥܲܠ ܓܸܙܬ̣ܵܐ ܒܲܠܚܘܿܕܹܝܗ̇: ܘܥܲܠ ܟܠܵܗ̇ ܐܲܪܥܵܐ ܢܸܗܘܹܐ ܛܲܠܵܐ.


text:
ܘܲܥܒܲܕܼ ܐܲܠܵܗܵܐ ܒܠܸܠܝܵܐ ܗܵܘ̇ ܗܵܟܲܢܵܐ: ܘܲܗܘ̤ܵܐ ܝܲܒ̣ܫܵܐ ܥܲܠ ܓܸܙܬ̣ܵܐ ܒܲܠܚܘܿܕܹܝܗ̇: ܘܥܲܠ ܟܠܵܗ̇ ܐܲܪܥܵܐ ܗܘ̤ܵܐ ܛܲܠܵܐ.


text:
ܘܩܲܕܸ̇ܡ ܢܕܼܘܼܒ̣ܥܹܝܠ ܕܗ̤ܘ ܓܸܕܼܥܘܿܢ ܘܟ̣ܠܹܗ ܥܲܡܵܐ ܕܥܲܡܹܗ: ܘܫܪܵܘ ܥܲܠ ܥܹܝܢ ܚܵܕܼܵܪ. ܘܡܲܫܪܝܼܬ̣ܵܐ ܕܡܸܕܼܝܲܢ ܗܘ̤ܵܬ̣ ܠܵܗ̇ ܡ̣ܢ ܓܲܪܒ̇ܝܵܐ ܕܓܸܒ̣ܥܲܬ̣ ܪܵܡܬ̣ܵܐ ܒܥܘܼܡܩܵܐ.


text:
ܘܐܸܡܲܪ ܡܵܪܝܵܐ ܠܓܸܕܼܥܘܿܢ ܣܲܓ̇ܝܼ ܗ̄ܘ̣ ܗܵܢܵܐ ܥܲܡܵܐ ܕܥܲܡܵܟ̣: ܕܐܲܫܠܸܡ ܐܸܢܘܿܢ ܠܡܸܕܼܝܵܢܵܝܹ̈ܐ ܒܐܝܼܕܲܝ̈ܟ̇ܘܿܢ: ܕܠܵܐ ܢܸܫܬܲܒ̣ܗܲܪ ܝܼܣܪܵܝܹܠ ܘܢܹܐܡܲܪ ܐܝܼܕܼܝ ܗ̄ܘ̣ ܙܲܟ̇ܝܵܬܲܢܝ.


text:
ܗܵܫܵܐ ܩܪܝܼ ܒܐܸܕܼܢܲܝ̈ ܥܲܡܵܐ ܘܐܸܡܲܪ: ܡܢ ܕܕܲܚܝܼܠ ܘܪܲܬܝܼܬ̣ ܢܦܘܼܫ ܠܹܗ: ܘܢܸܗܦܘܿܟ̣ ܡܢ ܛܘܼܪܵܐ ܕܓܸܠܥܵܕܼ. ܘܲܗܦܲܟ̣ܘ ܡ̣ܢ ܥܲܡܵܐ ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܼܢ: ܘܥܸܣܪܵܐ ܐܲܠܦ̈ܝܼܢ ܐܸܫܬ̇ܚܲܪܘ.


text:
ܘܐܸܡܲܪ ܡܵܪܝܵܐ ܠܓܸܕܼܥܘܿܢ: ܬܘܼܒ̣ ܣܲܓ̇ܝܼ ܗ̄ܘ̣ ܥܲܡܵܐ ܗܵܢܵܐ. ܐܲܚܸܬ̣ ܐܸܢܘܿܢ ܠܡܲـ̈ـܝܵܐ: ܘܐܸܒ̣ܩܸܐ ܐܸܢܘܿܢ ܠܵܟ̣ ܬܲܡܵܢ ܘܲܠܡ̇ܢ ܕܐܹܡܲܪ ܠܵܟ̣ ܕܗܵܘ̇ ܢܹܐܙܲܠ ܥܲܡܵܟ̣: ܗܵܘ̇ ܢܹܐܙܲܠ ܥܲܡܵܟ̣. ܘܲܠܡ̇ܢ ܕܐܹܡܲܪ ܠܵܟ ܕܗܵܘ̇ ܠܵܐ ܢܹܐܙܲܠ ܥܲܡܵܟ̣: ܗܵܘ̇ ܠܵܐ ܢܹܐܙܲܠ ܥܲܡܵܟ̣.


text:
ܘܐܲܚܬܹܗ ܠܥܲܡܵܐ ܠܡܲـ̈ـܝܵܐ ܘܐܸܡܲܪ ܡܵܪܝܵܐ ܠܓܸܕܼܥܘܿܢ: ܟܠ ܕܠܵܐܲܥ ܡܲـ̈ـܝܵܐ ܒܠܸܫܵܢܹܗ ܐܲܝܟ̣ ܕܠܵܐܲܠ ܟܲܠܒܵܐ: ܐܲܩܝܼܡܲܝܗܝ ܐܲܟ̣ܚ̄ܕܼܵܐ. ܘܟ̣ܠ ܕܒ̣ܵܪܹܟ̣ ܥܲܠ ܒܘܼܪ̈ܟܵܘܗܝ ܠܡܸܫܬܵܐ: ܐܲܩܝܼܡܲܝܗܝ ܐܲܟ̣ܚ̄ܕܼܵܐ.


text:
ܘܲܗܘ̤ܵܐ ܡܸܢܝܵܢܵܐ ܕܐܲܝܠܹܝܢ ܕܠܵܥܝܼܢ ܒܐܝܼܕܲܝ̈ܗܘܿܢ ܠܦܘܼܡܗܘܿܢ ܬܠܵܬ̣ܡܵܐܐ ܓܲܒ̣ܪ̈ܝܼܢ. ܘܟ̣ܠܹܗ ܫܲܪܟܹ̇ܗ ܕܥܲܡܵܐ ܒܪܲܟ̣ܘ ܥܲܠ ܒܘܼܪ̈ܟܲܝܗܘܿܢ ܠܡܸܫܬܵܐ ܡܲـ̈ـܝܵܐ.


text:
ܘܐܸܡܲܪ ܡܵܪܝܵܐ ܠܓܸܕܼܥܘܿܢ: ܒܗܵܠܹܝܢ ܬܠܵܬ̣ܡܵܐܐ ܓܲܒ̣ܪ̈ܝܼܢ ܕܠܵܥܝܼܢ ܡܲـ̈ـܝܵܐ ܒܐܝܼܕܲܝ̈ܗܘܿܢ ܠܦܘܼܡܗܘܿܢ ܐܸܦܪܘܿܩܟ̣ܘܿܢ: ܘܐܲܫܠܸܡ ܠܡܸܕܼܝܵܢܵܝܹ̈ܐ ܒܐܝܼܕܲܝ̈ܟ̇ܘܿܢ: ܘܟ̣ܠܹܗ ܥܲܡܵܐ ܢܹܐܙܠ̄ܘܿܢ ܐ̄ܢܵܫ ܠܐܲܬ̣ܪܹܗ.


text:
ܘܲܢܣܲܒ̣ܘ ܙܘܵܕܲܝ̈ܗܘܿܢ ܟܠܹܗ ܥܲܡܵܐ ܒܐܝܼܕܲܝ̈ܗܘܿܢ: ܘܩܲܪ̈ܢܵܬ̣ܗܘܿܢ: ܘܲܠܟ̣ܠܗܘܿܢ ܒ̈ܢܲܝ ܝܼܣܪܵܝܹܠ ܫܪܵܐ ܐܸܢܘܿܢ ܐ̄ܢܵܫ ܠܝܼܵܬ̇ܘܼܬܹܗ: ܘܲܠܡܲܫܟ̇ܢܹܗ: ܘܒܲܬ̣ܠܵܬ̣ܡܵܐܐ ܓܲܒ̣ܪ̈ܝܼܢ ܐܸܬ̣ܚܲܝܲܠ: ܘܡܲܫܪܝܼܬ̣ܵܐ ܕܡܸܕܼܝܲܢ ܗܘ̤ܵܬ̣ ܠܵܗ̇ ܠܬܲܚܬ̇ ܒܥܘܼܡܩܵܐ.


text:
ܘܬܸܫܡܲܥ ܡܸܕܸ̇ܡ ܕܲܡܡܲܠܠܝܼܢ: ܘܗܵܝܕܹ̇ܝܢ ܢܸܬ̣ܚܲܝ̈ܠܵܢ ܐܝܼܕܲܝ̈ܟ. ܘܲܢܚܸܬ̣ ܠܡܲܫܪܝܼܬ̣ܵܐ ܗ̤ܘ ܘܦܹܐܪܵܐ ܥܠܲܝܡܹܝܗ̇: ܥܲܠ ܪܹܫ ܚܲܡܫܝܼܢ ܕܲܒ̣ܡܲܫܪܝܼܬ̣ܵܐ.


text:
ܘܡܸܕܼܝܲܢ ܘܲܥܡܵܠܹܝܩ ܘܟ̣ܠܗܘܿܢ ܒ̈ܢܲܝ ܪܩܸܡ: ܢܦܲܠܘ ܒܥܘܼܡܩܵܐ ܐܲܝܟ̣ ܩܲܡܨܵܐ ܣܲܓ̇ܝܼܵܐܐ: ܘܲܠܗܘܿܢ ܘܲܠܓܲܡܠܲܝ̈ܗܘܿܢ ܠܲܝܬ̇ ܡܸܢܝܵܢ: ܐܲܝܟ̣ ܚܵܠܵܐ ܕܥܲܠ ܣܸܦܬܹܗ ܕܝܲܡܵܐ ܣܘܿܓ̣ܵܐܐ.


text:
ܘܐܸܬ̣ܵܐ ܓܸܕܼܥܘܿܢ: ܘܲܚܙܵܐ ܓܲܒ̣ܪܵܐ ܕܡܸܫܬܲܥܹܐ ܠܚܲܒ̣ܪܹܗ ܚܸܠܡܵܐ: ܘܐܸܡܲܪ ܠܹܗ: ܚܙܹܝܬ̇ ܒܚܸܠܡ̄ܝ: ܟܘܼܟܵܐ ܕܠܲܚܡܵܐ ܕܲܣܥܵܪܹ̈ܐ ܡܸܬ̣ܗܲܦܲܟ̣ ܒܡܲܫܪܝܼܬ̣ܵܐ ܕܡܸܕܼܝܲܢ: ܘܡܲܛܝܼ ܥܕܲܡܵܐ ܠܡܲܫܟ̇ܢܵܐ: ܘܗܲܦܟܹ̇ܗ ܠܥܸܠ ܘܲܢ̣ܦܲܠ ܡܲܫܟ̇ܢܵܐ.


text:
ܥ̣ܢܵܐ ܚܲܒ̣ܪܹܗ ܘܐܸܡܲܪ ܠܹܗ: ܠܵܐ ܐܝܼܬܹܝܗ̇ ܗܵܕܹܐ: ܐܸܠܵܐ ܐܸܢ ܚܲܪܒܹ̇ܗ ܕܓܸܕܼܥܘܿܢ ܒܲܪ ܝܘܿܐܵܫ ܓܲܢ̄ܒܵܪܵܐ ܕܝܼܣܪܵܝܹܠ: ܕܐܲܫܠܸܡ ܐܲܠܵܗܵܐ ܒܐܝܼܕܹܗ ܠܡܲܫܪܝܼܬ̣ܵܐ ܕܡܸܕܼܝܲܢ.


text:
ܘܟܲܕܼ ܫ̣ܡܲܥ ܓܸܕܼܥܘܿܢ ܬܲܫܥܝܼܬܹܗ ܕܚܸܠܡܵܐ ܘܲܦܫܵܪܹܗ: ܣܓܸܕܼ ܘܲܗܦܲܟ̣ ܠܡܲܫܪܝܼܬ̣ܵܐ ܕܝܼܣܪܵܝܹܠ: ܘܐܸܡܲܪ ܩܘܼܡܘ: ܡܸܛܠ ܕܐܲܫܠܸܡ ܡܵܪܝܵܐ ܒܐܝܼܕܲܝ̈ܟ̇ܘܿܢ ܠܡܲܫܪܝܼܬ̣ܵܐ ܕܡܸܕܼܝܲܢ.


text:
ܘܦܲܠܸܓ̣ ܬܠܵܬ̣ܡܵܐܐ ܓܲܒ̣ܪ̈ܝܼܢ: ܠܲܬ̣ܠܵܬ̣ܵܐ ܪܹ̈ܫܝܼܢ: ܘܐܵܘܚܸܕܼ ܩܲܪ̈ܢܵܬ̣ܵܐ ܒܐܝܼܕܲܝ̈ܗܘܿܢ ܕܟ̣ܠܗܘܿܢ: ܘܩܘܼ̈ܠܹܐ ܣܪ̈ܝܼܩܵܬ̣ܵܐ ܘܠܲܡܦܹ̈ܝܕܹܐ ܒܓ̣ܵܘ ܩܘܼ̈ܠܹܐ.


text:
ܘܐܸܡܲܪ ܠܗܘܿܢ: ܠܝܼ ܚܙܵܘ ܘܗܵܟܲܢܵܐ ܥܒܸܕܼܘ: ܗܵܐ ܥܵܐܹ̇ܠ ܐ̄ܢܵܐ ܒܓ̣ܵܘ ܡܲܫܪܝܼܬ̣ܵܐ ܐܲܝܟܲܢܵܐ ܕܥܵܒܹܕܼ ܐ̄ܢܵܐ ܗܵܟܲܢܵܐ ܥܒܸܕܼܘ.


text:
ܘܩܵܪܹܐ ܐ̄ܢܵܐ ܒܫܝܼܦܘܿܪܵܐ: ܐܸܢܵܐ ܘܟ̣ܠܹܗ ܥܲܡܵܐ ܕܥܲܡܝ: ܘܲܩܪܵܘ ܐܵܦ ܐܲܢ̄ܬ̇ܘܿܢ ܒܫܝܼܦܘܿܪܹ̈ܐ ܒܲܚܕܼܵܪ̈ܲܝ ܟܠܵܗ̇ ܡܲܫܪܝܼܬ̣ܵܐ: ܘܐܸܡܲܪܘ: ܚܲܪܒܵܐ ܠܡܵܪܝܵܐ ܘܲܠܓܸܕܼܥܘܿܢ.


text:
ܘܥܲܠ ܓܸܕܼܥܘܿܢ: ܘܲܡܵܐܐ ܓܲܒ̣ܪ̈ܝܼܢ ܕܥܲܡܹܗ: ܒܪܹܫ ܡܲܫܪܝܼܬ̣ܵܐ ܒܡܲܛܲܪܬܵܐ ܡܸܨܥܵܝܬܵܐ: ܘܲܡܩܵܡܘܼ ܐܲܩܝܼܡ ܠܢܵܛܘܿܪܹ̈ܐ.


text:
ܘܲܩܪܵܘ ܬܠܵܬ̣ܡܵܐܐ ܪܹ̈ܫܝܼܢ ܒܩܲܪ̈ܢܵܬ̣ܵܐ: ܘܬܲܒܲܪܘ ܩܘܼ̈ܠܹܐ: ܘܐܸܚܲܕܼܘ ܒܣܸܡܵܠܲܝ̈ܗܘܿܢ ܠܲܡܦܹܝ̈ܕܹܐ ܘܲܒ̣ܝܲܡܝܼܢܲܝ̈ܗܘܿܢ ܩܲܪ̈ܢܵܬ̣ܵܐ ܕܢܸܩܪܘܿܢ: ܘܲܩ̣ܪܵܘ ܚܲܪܒܵܐ ܠܡܵܪܝܵܐ ܘܲܠܓܸܕܼܥܘܿܢ.


text:
ܘܲܩܪ̈ܲܝ ܬܠܵܬ̣ܡܵܐܐ ܩܲܪ̈ܢܵܢ: ܘܣܵܡ̣ ܡܵܪܝܵܐ ܚܲܪܒܹ̇ܗ ܕܓܲܒ̣ܪܵܐ ܒܚܲܒ̣ܪܹܗ ܒܟ̣ܠܵܗ̇ ܡܲܫܪܝܼܬ̣ܵܐ: ܘܥܸܪܩܲܬ̣ܟܠܵܗ̇ ܡܲܫܪܝܼܬ̣ܵܐ: ܥܕܲܡܵܐ ܠܒܹܝܬ̣ ܫܲܒ̣̈ܛܹܐ ܘܲܠܨܸܕܼܪܲܬ̤: ܘܲܥܕܲܡܵܐ ܠܣܸܦܬ̣ܵܐ ܕܐܵܒܸܠ ܡܚܘܿܠܵܐ ܕܥܲܠ ܝܲܛܒܲܬ̣.


text:
ܘܐܝܼܙ̈ܓܲܕܹܐ ܫܲܕܲܪ ܓܸܕܼܥܘܿܢ ܒܟ̣ܠܹܗ ܛܘܼܪܵܐ ܕܐܲܦܪܹܝܡ: ܘܐܸܡܲܪܘ ܚܘܿܬ̣ܘ ܠܐܘܼܪܥܵܐ ܕܡܸܕܼܝܲܢ: ܘܐܲܚܘܿܕܼܘ ܡܲـ̈ـܝܵܐ: ܥܕܲܡܵܐ ܠܒܹܝܬ̣ ܒܹܪܵܐ ܕܥܲܠ ܓܹܢ̄ܒ̣ ܝܘܿܪܕ̇ܢܵܢ: ܘܲܩܥܵܘ ܟܠܗܘܿܢ ܕܒܹܝܬ̣ ܐܲܦܪܹܝܡ: ܘܐܸܚܲܕܼܘ ܡܲـ̈ـܝܵܐ ܥܕܲܡܵܐ ܠܒܹܝܬ̣ ܒܹܪܵܐ ܕܝܘܿܪܕ̇ܢܵܢ.


text:
ܘܐܸܚܲܕܼܘ ܠܲܬ̣ܪܹܝܢ ܪܵܘ̱ܪ̈ܒ̣ܵܢܹܐ ܕܡܸܕܼܝܲܢ ܠܥܘܿܪܝܼܒ̣: ܘܲܠܙܝܼܒ̣ ܘܩܲܛܠܘܼܗܝ ܠܥܘܿܪܝܼܒ̣ ܒܨܘܿܪ: ܘܲܠܙܝܼܒ̣ ܩܛܲܠ̣ܘ ܒܒܹܝܬ̣ ܩܲܒ̣ܪܲܒ̣. ܘܲܪܕܲܦܘ ܠܡܸܕܼܝܲܢ: ܘܲܠܪܹ̈ܫܲܝܗܘܿܢ ܕܥܘܿܪܝܼܒ̣: ܘܲܕܼܙܝܼܒ̣: ܐܲܝܬ̇ܝܼܘ ܠܓܸܕܼܥܘܿܢ ܠܥܸܒ̣ܪܵܐ ܕܝܘܿܪܕ̇ܢܵܢ.


text:
ܘܐܵܡ̇ܪܝܼܢ ܠܹܗ ܕܒܹܝܬ̣ ܐܲܦܪܹܝܡ: ܠܡܵܢܵܐ ܥܒܲܕ̇ܬ̇ ܗܵܟܲܢܵܐ: ܠܵܐ ܩܪܲܝܬܵܢ ܟܲܕܼ ܐܵܙܹ̇ܠ ܐܲܢ̄ܬ̇ ܠܡܸܬ̣ܟܲܬܵܫܘܼ ܥܲܡ ܡܸܕܝܲܢ: ܘܢܵܨܹܝܢ ܗ̄ܘ̣ܵܘ ܥܲܡܹܗ ܩܲܫܝܵܐܝܼܬ̣.


text:
ܐܵܡܲܪ ܠܗܘܿܢ: ܡܵܢܵܐ ܥܸܒ̣ܕܹܬ̣ ܗܵܫܵܐ ܐܲܟ̣ܘܵܬ̣ܟ̣ܘܿܢ: ܠܵܐ ܗ̄ܘ̣ܵܐ ܛܵܒ̣ ܒܘܼܥܵܪܹܗ ܕܐܲܦܪܹܝܡ ܡ̣ܢ ܩܛܵܦܹ݂ܗ ܕܐܝܼܙܲܪܥܹܝܠ.


text:
ܘܒ̣ܐܝܼܙܲܪܥܹܝܠ ܒܐܝܼܕܲܝ̈ܟ̇ܘܿܢ ܐܲܫܠܸܡ ܐܲܠܵܗܵܐ ܠܲܬ̣ܪܹܝܢ ܪܵܘ̱ܪ̈ܒ̣ܵܢܹܐ ܕܡܸܕܼܝܲܢ: ܠܥܘܿܪܝܼܒ̣: ܘܲܠܙܝܼܒ̣ ܘܡܵܢܵܐ ܐܸܫܟ̇ܚܹܬ̣ ܕܐܸܥܒܸ̇ܕܼ ܐܲܟ̣ܘܵܬ̣ܟ̣ܘܿܢ ܗܵܝܕܹ̇ܝܢ ܦܸܪܩܲܬ̤ ܚܸܡܬ̣ܗܘܿܢ ܡܸܢܹܗ: ܟܲܕܼ ܐܸܡܲܪ ܦܸܬ̣ܓ̣ܵܡܵܐ ܗܵܢܵܐ.


text:
ܘܐܸܡܲܪ ܠ̄ܢܵܫܲܝ̈ ܣܵܟ̣ܘܼܬ̣: ܗܲܒ̣ܘ ܓܪܝܼܨܬܵܐ ܓܪܝܼܨܬܵܐ ܕܠܲܚܡܵܐ ܠܥܲܡܵܐ ܕܥܲܡܝ: ܡܸܛܠ ܕܥܲܝܝܼܦܝܼܢ ܐܸܢܘܿܢ: ܘܐܸܢܵܐ ܗܵܐ ܪܵܕܹܦ ܐ̄ܢܵܐ ܒܵܬܲܪ ܙܵܒ̣ܝܝ ܘܨܲܠܡܢܲܥ ܡܲܠ̈ܟܹ̇ܐ ܕܡܸܕܝܲܢ.


text:
ܐܵܡ̇ܪܝܼܢ ܠܹܗ ܪܵܘ̱ܪ̈ܒ̣ܵܢܹܐ ܕܣܵܟ̣ܘܼܬ̣: ܗܵܐ ܐܝܼܕܹܗ ܕܙܵܒ̣ܵܚ ܘܲܕܼܨܲܠܡܢܲܥ ܗܵܫܵܐ ܒܐܝܼܕܲܝ̈ܟ: ܕܢܸܬܸ̇ܠ ܠܚܲܝܠܵܟ̣ ܠܲܚܡܵܐ.


text:
ܘܐܸܡܲܪ ܠܗܘܿܢ ܓܸܕܼܥܘܿܢ: ܡܸܛܠ ܗܵܢܵܐ ܡܵܐ ܕܐܲܫܠܸܡ ܡܵܪܝܵܐ ܠܙܵܒ̣ܵܝܝ ܘܲܠܨܲܠܡܢܲܥ ܒܐܝܼܕܲܝ̈: ܐܹܕ̇ܘܼܫ ܒܸܣ̱ܪܟ̣ܘܿܢ ܥܲܠ ܟܘܼ̈ܒܹ̇ܐ ܕܲܒ̣ܡܲܕܼܒ̇ܪܵܐ ܘܥܲܠ ܩܘܼܪ̈ܛܒܹܐ.


text:
ܘܲܣܠܸܩ ܡ̣ܢ ܬܲܡܵܢ ܠܲܦܢܘܼܐܹܝܠ: ܘܐܲܝܟ̣ ܕܲܥܢܵܐܘܼܗܝ ܐ̄ܢܵܫܲܝ̈ ܣܵܟ̣ܘܼܬ̣: ܗܵܟܲܢܵܐ ܥܢܵܐܘܼܗܝ ܐܵܦ ܐ̄ܢܵܫܲܝ̈ ܦܢܘܼܐܹܝܠ.


text:
ܘܙܵܒ̣ܵܝܝ ܘܨܲܠܡܢܲܥ ܫܪܹܝܢ ܒܩܲܪܩܒ̣: ܗܸܢܘܿܢ ܘܡܲܫ̱ܪ̈ܝܵܬ̣ܗܘܿܢ ܥܲܡܗܘܿܢ ܐܲܝܟ̣ ܚܲܡܸܫܬܲܥܣܲܪ ܐܲܠܦ̈ܝܼܢ: ܟܠ ܕܐܸܫܬ̇ܚܲܪܘ ܘܡ̣ܢ ܟܠܗܹܝܢ ܡܲܫ̱ܪ̈ܝܵܬ̣ܵܐ ܕܲܒ̣̈ܢܲܝ ܡܲܕܼܢ̱ܚܵܐ: ܘܕܲܢܦܲܠ̣ܘ ܡܵܐܐ ܘܥܸܣܪܝܼܢ ܐܲܠܦ̈ܝܼܢ ܓܲܒ̣ܪ̈ܝܼܢ ܫܵܡܛܲܝ̈ ܣܲܝܦܵܐ.


text:
ܘܲܣܠܸܩ ܓܹܕܼܥܘܿܢ ܒܐܘܼܪܚܵܐ ܕܫܵܪ̈ܝܲܝ ܡܲܫܟ̇ܢܵܐ: ܡ̣ܢ ܡܲܕܼܢ̱ܚܵܐ ܕܢܵܟ̣ܵܝܝ ܘܲܕܼܝܲܒ̣ܓ̇ܗܵܐ: ܘܲܡ̣ܚܵܐ ܠܡܲܫܪܝܼܬ̣ܵܐ: ܘܡܲܫܪܝܼܬ̣ܵܐ ܗܘ̤ܵܬ̣ ܒܫܸܠܝܵܐ.


text:
ܘܲܥܪܲܩ̣ܘ ܙܵܒ̣ܵܝܝ ܘܨܲܠܡܢܲܥ: ܘܲܪܕܲܦ̣ ܒܵܬܲܪܗܘܿܢ: ܘܐܸܚܲܕܼ ܠܲܬ̣ܪܹܝܢ ܡܲܠ̈ܟܹ̇ܐ ܕܡܸܕܼܝܲܢ: ܘܲܠܟ̣ܠܵܗ̇ ܡܲܫܪܝܼܬ̣ܵܐ ܐܲܙܝܼܥ.


text:
ܘܐܸܚܲܕܼ ܥܠܲܝܡܵܐ ܚܲܕܼ ܡ̣ܢ ܐ̄ܢܵܫܹ̈ܝܗ̇ ܕܣܵܟ̣ܘܼܬ̣ ܘܫܲܐܠܹܗ: ܘܐܲܟ̣ܬܸ̇ܒ̣ ܠܹܗ ܪܵܘ̱ܪ̈ܒ̣ܵܢܹ̇ܝܗ̇ ܕܣܵܟ̣ܘܼܬ̣ ܘܩܲܫܝܼܫܹ̈ܝܗ̇: ܫܲܒ̣ܥܝܼܢ ܓܲܒ̣ܪ̈ܝܼܢ.


text:
ܘܐܸܬ̣ܵܐ ܠܘܵܬ̣ ܐ̄ܢܵܫܲܝ̈ ܣܵܟ̣ܘܼܬ̣ ܘܐܸܡܲܪ ܠܗܘܿܢ: ܗܵܐ ܙܵܒ̣ܵܝܝ ܘܨܲܠܡܢܲܥ ܕܚܲܣܸܕ̇ܬ̇ܘܿܢܵܢܝ ܘܐܸܡܲܪܬ̇ܘܿܢ ܠܝܼ ܕܙܵܒ̣ܵܝܝ ܘܨܲܠܡܢܲܥ ܦܟ̣ܝܼܪܝܼܢ ܒܐܝܼܕܲܝ̈ܟ: ܕܢܸܬܸ̇ܠ ܠܥܲܒ̣ܕܲܝ̈ܟ ܠܲܚܡܵܐ ܕܥܲܝܝܼܦܝܼܢ.


text:
ܘܓܲܪ ܠܣܵܒܹ̈ܐ ܕܲܩܪܝܼܬ̣ܵܐ ܥܲܠ ܟܘܼ̈ܒܹ̇ܐ ܕܲܒ̣ܡܲܕܼܒ̇ܪܵܐ: ܘܥܲܠ ܩܘܼܪ̈ܛܵܒܹܐ: ܘܐܸܫܬܲܢܲܕܼ ܒܗܘܿܢ ܒܐ̄ܢܵܫܲܝ̈ ܣܵܟ̣ܘܼܬ̣.


text:
ܘܐܸܡܲܪ ܠܙܵܒ̣ܵܚ ܘܲܠܨܲܠܡܢܲܥ: ܐܲܝܟܲܢܵܐ ܐܸܢܘܿܢ ܐ̄ܢܵܫܵܐ ܕܩܲܛܠܬ̇ܘܿܢ ܒܬ̣ܵܒ̣ܘܿܪ ܐܵܡܪܝܼܢ ܠܹܗ: ܐܲܟ̣ܘܵܬ̣ܵܟ̣ ܐܝܼܬܲܝܗܘܿܢ ܗ̄ܘ̣ܵܘ ܐܲܝܟ̣ ܚܸܙܘܵܐ ܕܲܒ̣̈ܢܲܝ ܡܲܠ̈ܟܹ̇ܐ.


text:
ܘܐܸܡܲܪ: ܐܲܚܲܝ̈ ܐܸܢܘܿܢ ܒ̈ܢܲܝ ܐܹܡܝ. ܚܲܝ ܗ̄ܘ̣ ܡܵܪܝܵܐ ܐܲܠܵܗܵܐ: ܕܐܸܠܘܼ ܐܲܚܝܼܬ̇ܘܿܢ ܐܸܢܘܿܢ: ܠܵܐ ܩܲܛܸܠܬ̇ܟ̣ܘܿܢ.


text:
ܘܐܸܡܲܪ ܠܝܵܬ̣ܵܪ ܒܘܼܟ̣ܪܹܗ: ܩܘܼܡ ܩܛܘܿܠ ܐܸܢܘܿܢ. ܘܠܵܐ ܫ̣ܡܲܥ ܛܲܠܝܵܐ ܣܲܝܦܹܗ ܡܸܛܠ ܕܲܕܼܚܸܠ ܕܲܥܕܲܟܹ̇ܝܠ ܛܲܠܝܵܐ ܗ̄ܘ̣ܵܐ.


text:
ܘܐܸܡܲܪܘ ܙܵܒ̣ܵܝܝ ܘܨܲܠܡܢܲܥ: ܩܘܼܡ ܐܲܢ̄ܬ̇ ܘܲܦܠܲܥ ܒܲܢ: ܘܐܲܝܟ̣ ܓܲܒ̣ܪܵܐ ܓܲܢ̄ܒܵܪܘܼܬܹܗ. ܘܩܵܡ ܓܸܕܼܥܘܿܢ ܘܩܲܛܸܠ ܠܙܵܒ̣ܵܚ ܘܲܠܨܲܠܡܢܲܥ: ܘܲܢܣܲܒ̣ ܣܲܗܪ̈ܵܢܹܐ ܕܐܝܼܬ̣ ܗ̄ܘ̣ܵܘ ܒܨܵܘܪܹ̈ܐ ܕܓܲܡܠܲܝ̈ܗܘܿܢ.


text:
ܘܐܵܡ̇ܪܝܼܢ ܒ̈ܢܲܝ ܝܼܣܪܵܝܹܠ ܠܓܸܕܼܥܘܿܢ. ܐܸܫܬܲܠܲܛ ܒܲܢ ܐܵܦ ܐܲܢ̄ܬ̇ ܐܵܦ ܒܪܵܟ̣: ܐܵܦ ܒܲܪ ܒܪܵܟ̣: ܕܲܦܪܲܩܬܵܢ ܡ̣ܢ ܐܝܼܕܼܵܐ ܕܡܸܕܼܝܼܢ.


text:
ܐܵܡܲܪ ܠܗܘܿܢ ܓܸܕܼܥܘܿܢ: ܠܵܐ ܐܸܢܵܐ ܡܸܫܬܲܠܲܛ ܐ̄ܢܵܐ ܒܟ̣ܘܿܢ: ܘܠܵܐ ܒܹܪܝ ܡܸܫܬ̇ܠܲܛ ܒܟ̣ܘܿܢ: ܡܵܪܝܵܐ ܢܸܫܬܲܠܲܛ ܒܟ̣ܘܿܢ.


text:
ܘܐܸܡܲܪ ܠܗܘܿܢ ܓܸܕܼܥܘܿܢ: ܐܸܢܵܐ ܫܸܐܠ̱ܬ̣ܵܐ ܚܕܼܵܐ ܫܵܐܹ̇ܠ ܐ̄ܢܵܐ ܡܸܢܟ̣ܘܿܢ: ܗܲܒ̣ܘ ܠܝܼ ܐ̄ܢܵܫ ܚܲܕܼ ܚܲܕܼ ܩܕܼܵܫܵܐ ܡ̣ܢ ܒܸܙܬܹܗ: ܡܸܛܠ ܕܲܩܕܼܵܫܹ̈ܐ ܕܕܲܗܒ̣ܵܐ ܐܝܼܬ̣ ܗ̄ܘ̣ܵܘ ܠܗܘܿܢ: ܡܸܛܠ ܕܥܲܪ̈ܒ̣ܵܝܹܐ ܗ̄ܘ̣ܵܘ.


text:
ܐܵܡ̇ܪܝܼܢ ܠܹܗ ܝܲܗ̄ܒ̇ܝܼܢ ܚ̄ܢܲܢ ܠܵܟ̣. ܘܲܦܪܲܣܘ ܡܲܪܛܘܼܛܵܐ: ܘܐܲܪܡܝܼܘ ܬܲܡܵܢ ܐ̄ܢܵܫ ܚܲܕܼ ܚܲܕܼ ܩܕܼܵܫܵܐ ܡ̣ܢ ܒܸܙܬܹܗ.


text:
ܘܲܗܘ̤ܵܐ ܡܲܬ̣ܩܵܠܵܐ ܕܲܩܕܼܵܫܹ̈ܐ ܕܕܲܗܒ̣ܵܐ ܕܲܫܐܸܠ ܐܵܠܹܦ ܘܲܫܒܲܥܡܵܐܐ ܕܕܲܗܒ̣ܵܐ: ܣܛܲܪ ܡ̣ܢ ܣܵܗܪ̈ܵܢܹܐ: ܘܥܸܩܹ̈ܐ: ܘܲܠܒ̣ܘܼܫܹ̈ܐ ܕܐܲܪܓ̇ܘܵܢܵܐ: ܕܐܝܼܬ̣ ܗ̄ܘ̣ܵܘ ܥܲܠ ܡܲܠ̈ܟܹ̇ܐ ܕܡܸܕܼܝܲܢ: ܘܲܣܛܲܪ ܡ̣ܢ ܥܸܩܹ̈ܐ ܕܐܝܼܬ̣ ܗ̄ܘ̣ܵܘ ܒܨܵܘܪܹ̈ܐ ܕܓܲܡܠܲܝ̈ܗܘܿܢ.


text:
ܘܲܢܣܲܒ̣ ܡܸܢܗܘܿܢ ܓܸܕܼܥܘܿܢ ܘܲܥܒܲܕܼ ܥܘܼܦܪܵܐ: ܘܐܲܩܝܼܡܹܗ ܒܲܩܪܝܼܬܹܗ ܒܥܘܼܦܪܵܐ: ܘܲܛܥܵܘ ܠܗܘܿܢ ܒ̈ܢܲܝ ܝܼܣܪܵܝܹܠ ܒܵܬ̣ܪܹܗ ܬܲܡܵܢ: ܘܲܗܘ̤ܵܐ ܠܓܸܕܼܥܘܿܢ ܘܲܠܒܲܝܬܹ̇ܗ ܠܬ̣ܘܼܩ̱ܠܬ̣ܵܐ.


text:
ܘܐܸܬ̇ܬܲܒܲܪܘ ܡܸܕܼܝܵܢܵܝܹ̈ܐ ܩܕܼܵܡ ܒ̈ܢܲܝ ܝܼܣܪܵܝܹܠ: ܘܬ̣ܘܼܒ̣ ܠܵܐ ܐܵܘܣܸܦܘ ܕܲܢܪܝܼܡܘܿܢ ܪܹܫܗܘܿܢ ܘܫܸܠܝܲܬ̤ ܐܲܪܥܵܐ ܐܲܪܒ̇ܥܝܼܢ ܫܢ̈ܝܼܢ ܒܝܵܘܡܵܘ̈ܗܝ ܕܓܸܕܼܥܘܿܢ.


text:
ܘܠܹܗ ܠܓܕܼܥܘܿܢ ܐܝܼܬ̣ ܗ̄ܘ̣ܵܘ ܫܲܒ̣ܥܝܼܢ ܒܢ̈ܝܼܢ ܕܲܢܦܲܩ̣ܘ ܡ̣ܢ ܚܨܗ: ܡܸܛܠ ܕܢܸܫܹ̈ܐ ܣܲܓ̇ܝܼܵܐ̈ܬ̣ܵܐ ܐܝܼܬ̣ ܗ̄ܘܲܝ̈ ܠܹܗ.


text:
ܘܡܝܼܬ̣ ܓܸܕܼܥܘܿܢ ܒܲܪ ܝܘܿܐܵܫ ܒܣܲܝܒ̇ܘܼܬ̣ܵܐ ܛܵܒ̣ܬ̣ܵܐ: ܘܐܸܬ̣ܩܒܲܪ ܒܲܩܪܝܼܬ̣ܵܐ ܕܝܘܿܐܵܫ ܐܲܒ̣ܘܼܗܝ: ܒܥܘܼܦܪܵܐ ܕܐܲܒ̣ܘܼܗܝ ܕܥܲܙܪܝܼ.


text:
ܘܟܲܕܼ ܡܝܼܬ̣ ܓܸܕܼܥܘܿܢ: ܗ̣ܦܲܟ̣ܘ ܒ̈ܢܲܝ ܝܼܣܪܵܝܹܠ: ܘܲܛܥܵܘ ܒܵܬܲܪ ܒܲܥܠܵܐ: ܘܲܥܒܲܕܼܘ ܠܗܘܿܢ ܒܥܸܠ ܩܝܵܡܵܐ ܐܲܠܵܗܵܐ.


text:
ܘܠܵܐ ܐܸܬ̇ܕܲܟܲܪܘ ܒ̈ܢܲܝ ܝܼܣܪܵܝܹܠ ܠܡܵܪܝܵܐ ܐܵܠܵܗܗܘܿܢ: ܕܲܡܦܲܨܹܐ ܠܗܘܿܢ ܡ̣ܢ ܟܠܗܘܿܢ ܒܥܸܠܕ̇ܒ̣ܵܝܲܝ̈ܗܘܿܢ ܕܒܲܚܕܼܵܪ̈ܲܝܗܘܿܢ.


text:
ܘܠܵܐ ܥܒܲܪܘ ܛܲܝܒ̇ܘܼܬ̣ܵܐ ܥܲܡ ܒܲܝܬܹ̇ܗ ܕܲܢܕܼܘܼܒ̣ܥܹܝܠ: ܕܗ̤ܘܝܘܼ ܓܸܕܼܥܘܿܢ: ܐܲܝܟ̣ ܟܠܵܗ̇ ܛܲܝܒ̇ܘܼܬ̣ܵܐ ܕܲܥܒܲܕܼ ܥܲܡ ܝܼܣܪܵܝܹܠ.


text:
ܘܐܸܙܲܠ ܐܲܒ̣ܝܼܡܲܠܟ ܒܲܪ ܢܕܼܘܼܒ̣ܥܹܝܠ ܠܲܫܟܹܝܡ ܠܘܵܬ̣ ܐܲܚܹ̈ܐ ܕܐܸܡܹܗ: ܘܐܸܡܲܪ ܠܗܘܿܢ: ܘܲܠܟ̣ܠܵܗ̇ ܫܲܪܒ̇ܬ̣ܵܐ ܕܒܹܝܬ̣ ܐܲܒ̣ܘܼܗ̇ ܕܐܸܡܹܗ.


text:
ܐܸܡܲܪܘ ܩܕܼܵܡ ܟܠܗܘܿܢ ܡܵܪ̈ܝܗ̇ ܕܲܫܟܹܝܡ: ܡܵܢܵܐ ܦܲܩܵܚ ܠܟ̣ܘܿܢ: ܕܢܸܫܬܲܠܛܘܿܢ ܒܟ̣ܘܿܢ ܫܲܒ̣ܥܝܼܢ ܓܲܒ̣ܪ̈ܝܼܢ ܒܢܵܘ̈ܗܝ ܕܲܢܕܼܘܼܒ̣ܥܹܝܠ: ܐܵܘ ܕܢܸܫܬܲܠܲܛ ܒܟ̣ܘܿܢ ܚܲܕܼ ܓܒܲܪ: ܘܐܸܬ̇ܕܲܟ̣̄ܪܘ ܕܓܲܪܡ̱ܟ̣ܘܿܢ ܐ̄ܢܵܐ ܘܒܸܣ̱ܪܟ̣ܘܿܢ.


text:
ܘܐܸܡܲܪܘ ܐܲܚܹ̈ܐ ܕܐܸܡܹܗ ܩܕܼܵܡ ܟܠܗܘܿܢ ܡܵܪܹ̈ܝܗ̇ ܕܲܫܟܹܝܡ ܥܠܵܘܗܝ ܟܠܗܹܝܢ ܡܸܠܹ̈ܐ ܗܵܠܹܝܢ: ܘܐܸܨܛܒ̣ܝܼ ܠܸܒ̇ܗܘܿܢ ܒܵܬܲܪ ܐܲܒ̣ܝܼܡܲܠܟ: ܘܐܵܡܪܝܼܢ ܐܲܚܘܼܢ ܗ̄ܘ̣.


text:
ܘܝܲܗ̄ܒ̣ܘ ܠܹܗ ܫܲܒ̣ܥܝܼܢ ܕܟܸܣܦܵܐ ܡ̣ܢ ܒܹܝܬ̣ ܒܥܸܠ ܩܝܵܡܵܐ: ܘܐܸܓܲܪ ܒܗܘܿܢ ܐܲܒ̣ܝܼܡܲܠܟ ܐ̄ܢܵܫܵܐ ܣܪ̈ܝܼܩܹܐ: ܘܦܲܚ̈ܙܹܐ: ܘܐܸܙܲܠ̣ܘ ܒܵܬ̣ܪܹܗ.


text:
ܘܥܲܠ ܠܒܹܝܬ̣ ܐܲܒ̣ܘܼܗܝ ܠܥܘܼܦܪܵܐ: ܘܩܲܛܸܠ ܠܐܲܚܵܘ̈ܗܝ ܒܢܵܘ̈ܗܝ ܕܲܢܕܼܘܼܒ̣ܥܹܝܠ ܫܲܒ̣ܥܝܼܢ ܓܲܒ̣ܪ̈ܝܼܢ ܥܲܠ ܟܹܐܦܵܐ ܚܕܼܵܐ: ܘܐܸܫܬܲܚܲܪܘ ܝܘܿܬ̣ܵܡ ܒܲܪ ܢܕܼܘܼܒ̣ܥܹܝܠ ܙܥܘܿܪܵܐ ܡܸܛܠ ܕܐܸܬ̇ܛܲܫܝܼ.


text:
ܘܐܸܬ̣ܟܲܢܲܫܘ ܟܠܗܘܿܢ ܡܵܪܹ̈ܝܗ̇ ܕܲܫܟܹܝܡ ܘܟ̣ܠܹܗ ܥܲܡܵܐ ܕܒܹܝܬ̣ ܡܵܠܘܿ: ܘܐܸܙܲܠ ܘܐܲܩܝܼܡܘ ܠܐܲܒ̣ܝܼܡܲܠܟ ܕܢܸܗܘܹܐ ܥܠܲܝܗܘܿܢ ܡܲܠܟܵܐ: ܥܲܠ ܓܹܢ̄ܒ̣ ܒܲܠܘܼܛܵܐ ܕܡܲܨܦܝܵܐ ܕܐܝܼܬ̣ ܒܲܫܟܹܝܡ.


text:
ܘܚܵܘܝܼܘ ܠܝܘܿܬ̣ܵܡ: ܘܲܣܠܸܩ ܘܩܵܡ̣ ܒܪܹܫ ܛܘܼܪܵܐ ܕܓܲܪܙܝܼܡ: ܘܐܲܪܝܼܡ ܩܵܠܹܗ: ܘܐܸܡܲܪ: ܫܘܼܡܥܘܼܢܝ ܡܵܪܹ̈ܝܗ̇ ܕܲܫܟܹܝܡ: ܕܢܸܫܡܲܥܟ̣ܘܿܢ ܐܲܠܵܗܵܐ.


text:
ܐܵܡܲܪ ܠܗܘܿܢ ܙܲܝܬܵܐ: ܠܵܐ ܫܵܒܹܩ ܐ̄ܢܵܐ ܕܘܼܗܵܢܝ: ܕܒ̣ܝ ܡܸܬ̣ܝܲܩܪܝܼܢ ܐܲܠܵܗܹ̈ܐ ܘܐ̄ܢܵܫܵܐ: ܘܐܵܙܹ̇ܠ ܐ̄ܢܵܐ ܠܲܡܢܵܕܼ ܐܝܼܠܵܢܹ̈ܐ.


text:
ܐܵܡܪܵܐ ܠܗܘܿܢ ܬܹܬܵܐ: ܠܵܐ ܫܵܒ̣ܩܵܐ ܐ̄ܢܵܐ ܚܲܠܝܘܼܬ̣ܝ: ܘܐܸܒ̇ܝ ܛܵܒ̣ܵܐ: ܘܐܵܙܵܠ̄ܐ ܐ̄ܢܵܐ ܠܲܡܢܵܕܼ ܥܲܠ ܐܝܼܠܵܢܹ̈ܐ.


text:
ܐܵܡܪܵܐ ܠܗܘܿܢ ܓܦܸܬܵܐ: ܠܵܐ ܫܵܒ̣ܩܵܐ ܐ̄ܢܵܐ ܐܲܕܼܫܝ ܕܲܡܚܲܕܼܵܐ ܠܸܒܵܐ ܕܐܲܠܵܗܹ̈ܐ ܘܲܕܼܐ̄ܢܵܫܵܐ: ܘܐܵܙܠ̄ܐ ܐ̄ܢܵܐ ܠܲܡܢܵܕܼ ܥܲܠ ܐܝܼܠܵܢܹ̈ܐ.


text:
ܐܵܡܲܪ ܗܲܛܛܵܐ ܠܐܝܼܠܵܢܹ̈ܐ: ܐܸܢ ܒܲܫܪܵܪܵܐ ܡܵܫܚܝܼܢ ܐ̄ܢܬ̇ܘܿܢ ܠܝܼ ܕܐܲܡܠܸܟ̣ ܥܠܲܝܟ̇ܘܿܢ: ܬܵܘ ܐܸܣܬܲܬܲܪܘ ܒܛܸܠܵܠܝ. ܘܐܸܢ ܠܵܐ: ܬܸܦܘܿܩ ܢܘܼܪܵܐ ܡ̣ܢ ܗܲܛܛܵܐ: ܘܬܹܐܟ̣ܘܿܠ ܠܐܲܪ̈ܙܹܐ ܕܲܒ̣ܠܸܒ̣ܢܵܢ.


text:
ܘܗܵܫܵܐ ܐܸܢ ܒܩܘܼܫܬܵܐ ܘܒܲܫܪܵܪܵܐ ܥܒܲܕ̇ܬ̇ܘܿܢ: ܕܐܲܡܠܟ̣ܬ̇ܘܿܢ ܠܐܲܒ̣ܝܼܡܲܠܟ: ܘܐܸܢ ܛܵܒ̣ܬ̣ܵܐ ܥܒܸ̇ܕ̇ܬ̇ܘܿܢ ܥܲܡ ܢܕܼܘܼܒ̣ܥܹܝܠ ܘܥܲܡ ܒܲܝܬܹ̇ܗ: ܐܵܘ ܐܲܝܟ̣ ܥܲܡܠܵܐ ܕܐܝܼܕܼܵܘ̈ܗܝ ܦܪܲܥܬ̇ܘܿܢܵܝܗܝ.


text:
ܘܐܲܢ̄ܬ̇ܘܿܢ ܩܵܡܬ̇ܘܿܢ ܥܲܠ ܒܹܝܬ̣ ܐܵܒ̣ܝ ܝܵܘܡܵܢܵܐ: ܘܩܲܛܠܬ̇ܘܿܢ ܠܲܒ̣ܢܵܘ̈ܗܝ ܫܲܒ̣ܥܝܼܢ ܓܲܒ̣ܪ̈ܝܼܢ ܥܲܠ ܟܹܐܦܵܐ ܚܕܼܵܐ: ܘܐܲܡܠܸܟ̣ܬ̇ܘܿܢ ܠܐܒ̣ܝܼܡܲܠܟ ܒܲܪ ܐܲܡܬܹܗ ܥܲܠ ܡܪܹ̈ܝܗ̇ ܕܲܫܟ̣ܝܼܡ: ܡܸܛܠ ܕܐܲܚܘܼܟ̣ܘܿܢ ܗ̄ܘ̣.


text:
ܘܐܸܢ ܒܩܘܼܫܬܵܐ ܘܒܲܫܪܵܪܵܐ ܥܒܲܕ̇ܬ̇ܘܿܢ ܥܲܡ ܢܕܼܘܼܒ̣ܥܹܝܠ ܘܥܲܡ ܒܲܝܬܹ̇ܗ ܝܵܘܡܵܢܵܐ: ܚܕܼܵܘ ܒܐܲܒ̣ܝܼܡܲܠܟ: ܘܐܵܦ ܗ̤ܘ ܢܸܚܕܸ̇ܐ ܒܟ̣ܘܿܢ.


text:
ܘܐܸܢ ܠܵܐ: ܬܸܦܘܿܩ ܢܘܼܪܵܐ ܡ̣ܢ ܐܲܒ̣ܝܼܡܲܠܟ: ܘܬܹܐܟ̣ܘܿܠ ܠܡܵܪܹ̈ܝܗ̇ ܕܲܫܟܹܝܡ ܘܲܠܡܵܪܹ̈ܝܗ̇ ܕܡܲܠܘܿ. ܘܬܸܦܘܿܩ ܢܘܼܪܵܐ ܡ̣ܢ ܡܵܪܹ̈ܝܗ̇ ܕܲܫܟܹܝܡ: ܘܡܵܪܹ̈ܝܗ̇ ܕܡܲܠܘܿ: ܘܬܹܐܟ̣ܠܝܼܘܗܝ ܠܐܲܒ̣ܝܼܡܲܠܟ.


text:
ܘܲܥܪܲܩ ܝܘܿܬ̣ܵܡ ܘܐܸܬ̣ܦܲܠܲܛ: ܘܐܸܙܲܠ ܠܕܼܵܒ̣ܝܼܪ ܘܝܼܬܸܒ̣ ܬܲܡܵܢ: ܐܲܝܟܵܐ ܕܝܵܬܹܒ̣ ܗ̄ܘ̣ܵܐ ܐܲܒ̣ܝܼܡܲܠܟ ܡ̣ܢ ܩܕܼܝܼܡ.


text:
ܘܫܲܕܲܪ ܐܲܠܵܗܵܐ ܪܘܼܚܵܐ ܒܝܼܫܬܵܐ ܥܲܠ ܐܲܒ̣ܝܼܡܲܠܟ: ܘܥܲܠ ܡܵܪܹ̈ܝܗ̇ ܕܲܫܟܹܝܡ: ܘܕܲܓܸ̇ܠܘ ܡܵܪܹ̈ܝܗ̇ ܕܲܫܟܹܝܡ ܒܐܲܒ̣ܝܼܡܲܠܟ.


text:
ܡܸܛܠ ܕܢܹܐܬܹܐ ܥܵܘܼܠܵܐ ܕܫܲܒ̣ܥܝܼܢ ܒܢܵܘ̈ܗܝ ܕܲܢܕܼܘܼܒ̣ܥܹܝܠ: ܘܕܸܡܗܘܿܢ ܠܲܡܣܵܡ ܥܲܠ ܐܲܒ̣ܝܼܡܲܠܟ ܐܲܚܘܼܗܘܿܢ ܕܩܲܛܸܠ ܐܸܢܘܿܢ: ܘܥܲܠ ܡܵܪܹ̈ܝܗ̇ ܕܲܫܟܹܝܡ ܕܚܲܝܸܠܘ ܐܝܼܕܼܵܘ̈ܗܝ ܕܲܢܩܲܛܸܠ ܠܐܲܚܵܘ̈ܗܝ.


text:
ܘܲܢܦܲܩܘ ܠܕܲܒ̣ܪܵܐ: ܘܲܩܛܲܦܘ ܟܲܪ̈ܡܲܝܗܘܿܢ ܘܲܥܨܲܪܘ: ܘܲܥܒܲܕܼܘ ܚܠܘܿܠܵܐ: ܘܥܲܠ̣ܘ ܠܒܹܝܬ̣ ܐܲܠܵܗܲܝ̈ܗܘܿܢ: ܘܲܠܥܣܘ: ܘܐܸܣܬ̇ܝܼܘ: ܘܨܲܚܝܼܘ ܠܐܲܒ̣ܝܼܡܲܠܟ.


text:
ܘܐܵܡܲܪ ܓܵܥܵܠ ܒܲܪ ܥܵܦܵܪ: ܡܲܢܘܼ ܐܲܒ̣ܝܼܡܲܠܟ ܘܡܲܢܘܼ ܫܟܹܝܡ ܕܢܸܦ̱ܠܚܝܼܘܗܝ: ܠܵܐ ܗ̄ܘ̣ܵܐ ܒܲܪ ܢܕܼܘܼܒ̣ܥܹܝܠ. ܘܙܵܒ̣ܵܠ ܕܫܲܢܝܼ ܦܘܼܩܕܵܢܹܗ: ܦܠܲܚ̣ ܠܐ̄ܢܵܫܲܝ̈ ܚܡܘܿܪ ܐܲܒ̣ܘܼܗܝ ܕܲܫܟܹܝܡ: ܡܸܛܠ ܡܵܢܵܐ ܢܸܦ̱ܠܚܝܼܘܗܝ ܚܢܲܢ.


text:
ܡ̇ܢ ܕܹܝܢ ܐܲܫ̱ܠܡܹܗ ܠܥܲܡܵܐ ܗܵܢܵܐ ܒܐܝܼܕܲܝ̈: ܘܐܲܥܒܲܪܬܹ̇ܗ ܠܐܲܒ̣ܝܼܡܲܠܟ. ܘܐܸܡܲܪ ܠܐܲܒ̣ܝܼܡܲܠܟ: ܐܲܣܓܵܐ ܚܲܝܠܵܟ̣: ܘܦܘܿܩ.


text:
ܘܫܲܕܲܪ ܐܝܼܙ̈ܓܲܕܹܐ ܠܘܵܬ̣ ܐܲܒ̣ܝܼܡܲܠܟ ܒܢܸܟ̣ܠܵܐ: ܘܐܸܡܲܪ: ܗܵܐ ܓܵܥܵܠ ܒܲܪ ܥܵܦܪ ܗ̤ܘ ܘܐܲܚܵܘ̈ܗܝ ܐܸܬ̣ܵܘ ܠܲܫܟܹܝܡ: ܘܗܵܐ ܚܕܼܝܼܪܝܼܢ ܠܲܩܪܝܼܬ̣ܵܐ ܥܠܲܝܟ.


text:
ܘܲܒ̣ܨܲܦܪܵܐ ܡܵܐ ܕܕܸܢܚܲܬ̤ ܫܸܡܫܵܐ: ܩܘܼܡ ܘܗܲܠܸܟ̣ ܥܲܠ ܩܪܝܼܬ̣ܵܐ: ܘܗܵܐ ܗ̤ܘ ܘܥܲܡܵܐ ܕܥܲܡܹܗ ܢܵܦܩܝܼܢ ܠܘܵܬ̣ܵܟ̣: ܥܒܸܕܼ ܠܗܘܿܢ ܐܲܟ̣ܡܵܐ ܕܣܵܦܩܵܐ ܒܐܝܼܕܲܝ̈ܟ.


text:
ܘܲܢܦܲܩ ܓܵܥܵܠ ܒܲܪ ܥܵܦܵܪ: ܘܩܵܡ ܒܡܲܥܠܵܢܵܐ ܕܬܲܪܥܵܐ ܕܲܩܪܝܼܬ̣ܵܐ: ܘܩܵܡ̣ ܐܲܒ̣ܝܼܡܲܠܟ ܘܥܲܡܵܐ ܕܥܲܡܹܗ ܡ̣ܢ ܟܡܹܐܢܵܐ.


text:
ܘܲܚܙܵܐ ܓܵܥܵܠ ܠܥܲܡܵܐ ܘܐܸܡܲܪ ܠܙܵܒ̣ܵܠ: ܗܵܐ ܥܲܡܵܐ ܢܵܚܬ̇ܝܼܢ ܡ̣ܢ ܪܹ̈ܫܲܝ ܛܘܼܪܹ̈ܐ. ܘܐܸܡܲܪ ܠܹܗ ܙܵܒ̣ܵܠ: ܛܸܠܵܠܵܐ ܗ̄ܘ̣ ܕܛܘܼܪܹ̈ܐ ܚܵܙܹ̇ܐ ܐܲܢ̄ܬ̇ ܐܲܝܟ̣ ܐ̄ܢܵܫܵܐ.


text:
ܘܐܵܘܣܸܦ ܓܵܥܵܠ ܘܐܸܡܲܪ ܠܙܵܒ̣ܵܠ: ܗܵܐ ܥܲܡܵܐ ܢܵܚܬ̇ܝܼܢ ܡ̣ܢ ܬܘܼܩ̄ܢܵܗ̇ ܕܐܲܪܥܵܐ: ܘܪܹܫܵܐ ܚܲܕܼ ܐܵܬܹܐ ܡ̣ܢ ܐܘܼܪܚܵܐ ܕܒܹܝܬ̣ ܒܲܠܘܼܛܵܐ ܕܲܡܥܘܿܢܝܼܢ.


text:
ܐܵܡܲܪ ܠܹܗ ܙܵܒ̣ܵܠ: ܐܲܝܟܵܘ ܦܘܼܡܵܟ̣ ܗܵܘ̇ ܕܐܵܡܲܪ ܗ̄ܘ̣ܵܐ: ܕܡܲܢܘܼ ܐܲܒ̣ܝܼܡܲܠܟ ܕܢܸܦ̱ܠܚܝܼܘܗܝ: ܠܵܐ ܗ̄ܘ̣ܵܐ ܗܵܢܵܐ ܥܲܡܵܐ ܕܐܲܣܠܝܼܬ̇: ܦܘܿܩ ܗܵܫܵܐ ܘܐܸܬ̣ܟܲܬܲܫ ܥܲܡܹܗ.


text:
ܘܲܕܼܒܲܪ ܠܥܲܡܵܐ: ܘܦܲܠܸܓ̣ ܐܸܢܘܿܢ ܠܲܬ̣ܠܵܬ̣ܵܐ ܪܹ̈ܫܝܼܢ: ܘܐܸܬ̣ܟ̇ܡܸܢ ܒܕܲܒ̣ܪܵܐ: ܘܲܚܙܵܐ ܘܗܵܐ ܥܲܡܵܐ ܢܵܦܹ̇ܩ ܡ̣ܢ ܩܪܝܼܬ̣ܵܐ: ܘܩܵܡ ܥܠܲܝܗܘܿܢ: ܘܩܲܛܸܠ ܐܸܢܘܿܢ.


text:
ܘܐܲܒ̣ܝܼܡܲܠܟ ܘܪܹ̈ܫܹܐ ܕܥܲܡܹܗ: ܗܲܠܸܟ̣ܘ ܘܩܵܡ̣ܘ ܒܡܲܥܠܵܢܵܐ ܕܬܲܪܥܵܐ ܕܲܩܪܝܼܬ̣ܵܐ: ܘܲܬ̣ܪܹܝܢ ܪܹ̈ܫܝܼܢ ܗܲܠܸܟ̣ܘ ܥܲܠ ܟܠ ܕܲܒ̣ܡܲܕܼܒ̇ܪܵܐ ܘܩܲܛܸܠܘ ܐܸܢܘܿܢ.


text:
ܘܐܲܒ̣ܝܼܡܲܠܟ ܐܸܬ̣ܟܲܬܲܫ ܒܲܩܪܝܼܬ̣ܵܐ ܟܠܹܗ ܝܵܘܡܵܐ ܗܵܘ̇: ܘܟܲܒ̣ܫܵܗ̇ ܠܲܩܪܝܼܬ̣ܵܐ ܘܲܠܟ̣ܠܹܗ ܥܲܡܵܐ ܕܐܝܼܬ̣ ܒܵܗ̇ ܩܲܛܸܠ: ܘܥܲܩܪܵܗ̇ ܠܲܩܪܝܼܬ̣ܵܐ ܘܙܲܪܥܵܗ̇ ܡܲܠܘܼܚܵܐ.


text:
ܘܲܣܠܸܩ ܐܲܒ̣ܝܼܡܲܠܟ ܠܛܘܼܪܵܐ ܕܨܲܠܡܘܿܢ: ܘܟ̣ܠܹܗ ܥܲܡܵܐ ܕܥܲܡܹܗ: ܘܲܢܣܲܒ̣ ܐܲܒ̣ܝܼܡܲܠܟ ܢܵܪܓܵܐ ܒܐܝܼܕܹܗ: ܘܲܦܣܲܩ ܣܵܘܟ̇ܬ̣ܵܐ ܕܩܲܝܣܹ̈ܐ: ܘܫܲܩܠܵܗ̇ ܘܣܵܡܵܗ̇ ܥܲܠ ܟܲܬ̣ܦܹܗ: ܘܐܸܡܲܪ ܠܥܲܡܵܐ ܕܥܲܡܹܗ: ܡܵܐ ܕܲܚܙܲܝܬ̇ܘܿܢ ܕܥܸܒ̣ܕܹܬ̣: ܥܒܸܕܼܘ ܐܵܦ ܐܲܢ̄ܬ̇ܘܿܢ ܒܲܥܓܲܠ ܐܲܟ̣ܘܵܬ̣ܝ.


text:
ܘܲܦܣܲܩܘ ܓܒܲܪ ܣܵܘܟ̇ܬܹܗ: ܘܐܸܙܲܠ ܒܵܬܲܪ ܐܲܒ̣ܝܼܡܲܠܟ: ܘܣܵܡ ܟܵܫܝܼܬ̣ܵܐ ܘܐܵܘܩܕܼܵܗ̇ ܠܲܩܪܝܼܬ̣ܵܐ ܒܢܘܼܪܵܐ: ܘܡܝܼܬ̣ܘ ܟܠܗܘܿܢ ܐ̄ܢܵܫܵܐ ܕܐܝܼܬ̣ ܒܡܲܓܕܲܠ ܫܟܹܝܡ ܒܢܘܼܪܵܐ: ܐܲܝܟ ܐܵܠܹܦ: ܒܹܝܬ̣ ܓܲܒ̣ܪܹ̈ܐ ܠܢܸܫܹ̈ܐ.


text:
ܘܡܲܓܕ̇ܠܵܐ ܥܲܫܝܼܢܵܐ ܗܘ̤ܵܐ ܒܓ̣ܵܘܵܗ̇ ܕܲܩܪܝܼܬ̣ܵܐ: ܘܲܥܪܲܩ̣ܘ ܠܬܲܡܵܢ ܟܠܗܘܿܢ ܓܲܒ̣ܪܹ̈ܐ ܘܢܸܫܹ̈ܐ: ܘܟ̣ܠܗܘܿܢ ܡܵܪܹ̈ܝܗ̇ ܕܲܩܪܝܼܬ̣ܵܐ: ܘܐܸܚܲܕܼܘ ܒܐܲܦܲܝ̈ܗܘܿܢ: ܘܲܣܠܲܩܘ ܠܐܸܓܵܪܵܐ ܕܡܲܓ̣ܕ̇ܠܵܐ.


text:
ܘܡܲܛܝܼ ܐܲܒ̣ܝܼܡܲܠܟ ܥܕܲܡܵܐ ܠܡܲܓܕ̇ܠܵܐ ܘܡܸܬ̣ܟܲܬܲܫ ܒܹܗ: ܘܲܩܪܲܒ̣ ܥܕܲܡܵܐ ܠܬܲܪܥܵܐ ܕܡܲܓܕ̇ܠܵܐ ܕܢܵܘܩܕܼܝܼܘܗܝ ܒܢܘܼܪܵܐ.


text:
ܘܲܩܪܵܐ ܡܣܲܪܗ̱ܒ̣ܵܐܝܼܬ̣ ܠܛܵܠܝܵܐ ܫܵܩܹܠ ܡܵܐܢܵܘ̈ܗܝ: ܘܐܸܡܲܪ ܠܹܗ: ܫܡܘܿܛ ܣܲܝܦܵܟ ܘܲܩܛܘܿܠܲܝܢܝ ܒܹܗ: ܕܠܵܐ ܢܹܐܡܪܘܿܢ ܥܠܲܝ ܕܐܲܢ̄ܬ̇ܬ̣ܵܐ ܩܛܲܠܬܹܗ. ܘܕܲܩܪܹܗ ܥܠܲܝܡܵܐ ܘܡܝܼܬ̣.


text:
ܘܟ̣ܠܵܗ̇ ܒܝܼܫܬܵܐ ܕܲܥܒܲܕܼܘ ܐ̄ܢܵܫܲܝ̈ ܫܟܹܝܡ: ܐܲܗܦܸܟ ܐܲܠܵܗܵܐ ܒܪܹܫܗܘܿܢ: ܘܐܸܬ̣ܵܬ̤ ܥܠܲܝܗܘܿܢ ܟܠܵܗ̇ ܠܵܘܛܬܹܗ ܕܝܘܿܬ̣ܵܡ ܒܲܪ ܢܕܼܘܼܒ̣ܥܹܝܠ.


text:
ܘܩܵܡ̣ ܡ̣ܢ ܒܵܬܲܪ ܐܲܒ̣ܝܼܡܲܠܟ ܠܡܸܦܪܲܩ ܠܝܼܣܪܵܝܹܠ: ܬܘܿܠܵܥ ܒܲܪ ܦܘܿܐܵܐ ܒܲܪ ܕܵܕܹܗ: ܓܲܒ̣ܪܵܐ ܡ̣ܢ ܐܝܼܣܵܟ̣ܵܪ: ܘܗ̤ܘ ܝܵܬܹܒ̣ ܗ̄ܘ̣ܵܐ ܒܫܵܡܝܼܪ ܛܘܼܪܵܐ ܕܐܲܦܪܹܝܡ.


text:
ܘܲܗܘ̤ܵܘ ܠܹܗ ܬܠܵܬ̣ܝܼܢ ܒܢ̈ܝܼܢ: ܘܲܪܟ̣ܝܼܒ̣ܝܼܢ ܗ̄ܘ̣ܵܘ ܥܲܠ ܬܠܵܬ̣ܝܼܢ ܥܝܼ̈ܠܝܼܢ: ܘܲܬ̣ܠܵܬ̣ܝܼܢ ܩܘܼܪ̈ܝܵܐ ܐܝܼܬ̣ ܗ̄ܘܲܝ̈ ܠܗܘܿܢ: ܘܩܵܪܹܝܢ ܗ̄ܘ̣ܵܘ ܠܗܹܝܢ: ܟܲܦܪ̈ܘܿܢܹܐ ܕܝܵܐܝܼܪ ܥܕܲܡܵܐ ܠܝܵܘܡܵܢܵܐ: ܕܒܲܐܪܥܵܐ ܕܓܸܠܥܵܕܼ.


text:
ܘܐܵܘܣܸܦ̣ܘ ܒ̈ܢܲܝ ܝܼܣܪܵܝܹܠ ܠܡܸܥܒܲܕܼ ܕܒ̣ܝܼܫ ܩܕܼܵܡ ܡܵܪܝܵܐ: ܘܲܦܠܲܚ̣ܘ ܠܒܲܥܠܵܐ: ܘܠܐܸܣܬ̇ܪ̈ܵܬ̣ܵܐ: ܘܠܲܐܠܵܗܹ̈ܐ ܕܐܲܕܼܘܿܡ: ܘܠܲܐܠܵܗܹ̈ܐ ܕܨܲܝܕܵܢ: ܘܠܲܐܠܵܗܹ̈ܐ ܕܡܘܼܐܵܒ̣: ܘܠܲܐܠܵܗܹ̈ܐ ܕܲܒ̣̈ܢܲܝ ܥܲܡܘܿܢ: ܘܠܲܐܠܵܗܹ̈ܐ ܕܲܦܠܸܫܬܵܝܹ̈ܐ: ܘܠܲܐܠܵܗܹ̈ܐ ܕܫܲܪܟܵܐ ܕܥܲܡܡܹ̈ܐ: ܘܲܫܒܲܩ̣ܘ ܠܡܵܪܝܵܐ ܘܠܵܐ ܦܲܠܚܘܼܗܝ.


text:
ܘܐܸܬ̣ܚܲܡܲܬ̣ ܪܘܼܓ̣ܙܹܐ ܕܡܵܪܝܵܐ ܥܲܠ ܝܼܣܪܵܝܹܠ: ܘܐܲܫܠܸܡ ܐܸܢܘܿܢ ܒܐܝܼܕܼܵܐ ܕܲܦܠܸܫܬܵܝܹ̈ܐ: ܘܒ̣ܐܝܼܕܼܵܐ ܕܲܒ̣̈ܢܲܝ ܥܲܡܘܿܢ.


text:
ܘܲܥܨܵܘ ܘܐܲܠܲܨܘ ܠܲܒ̣̈ܢܲܝ ܝܼܣܪܵܝܹܠ: ܡ̣ܢ ܗܝ̇ ܫܲܢ̄ܬܵܐ ܬܡܵܢܲܥܸܣܪܹ̈ܐ ܫܢ̈ܝܼܢ: ܠܟ̣ܠܗܘܿܢ ܒ̈ܢܲܝ ܝܼܣܪܵܝܹܠ ܕܲܒ̣ܥܸܒ̣ܪܵܐ ܕܝܘܿܪܕ̇ܢܵܢ: ܒܐܲܪܥܵܐ ܕܐܵܡܘܿܪ̈ܵܝܹܐ ܕܲܒ̣ܓܸܠܥܵܕܼ.


text:
ܘܲܥ̣ܒܲܪܘ ܒ̈ܢܲܝ ܥܲܡܘܿܢ ܝܘܿܪܕ̇ܢܵܢ ܠܡܸܬ̣ܟܲܬܵܫܘܼ ܥܲܡ ܝܼܗܘܼܕܼܵܐ: ܘܐܵܦ ܥܲܡ ܒ̈ܢܲܝ ܐܲܦܪܹܝܡ: ܘܒܸܢܝܵܡܹܝܢ ܘܥܵܩܲܬ̤ ܠܝܼܣܪܵܝܹܠ ܛܵܒ̣.


text:
ܘܐܲܢ̄ܬ̇ܘܿܢ ܫܒܲܩ̣ܬ̇ܘܿܢܵܢܝ ܘܲܦܠܲܚܬ̇ܘܿܢ ܠܐܲܠܵܗܹ̈ܐ ܐ̄ܚܪ̈ܵܢܹܐ: ܡܸܛܠ ܗܵܢܵܐ ܠܵܐ ܐܵܘܣܸܦ ܬܘܼܒ̣ ܕܐܸܦܪܘܿܩܟ̣ܘܿܢ.


text:
ܙܸܠܘ ܨܲܠܵܘ ܠܘܵܬ̣ ܐܲܠܵܗܹ̈ܐ ܕܲܨܒ̇ܝܼܬ̇ܘܿܢ ܒܗܘܿܢ: ܗܸܢܘܿܢ ܢܸܗܘܘܿܢ ܠܟ̣ܘܿܢ ܦܵܪ̈ܘܿܩܹܐ ܒܙܲܒ̣ܢܵܐ ܕܥܵܒ̣ܬ̣ܟ̣ܘܿܢ.


text:
ܘܐܸܡܲܪܘ ܒ̈ܢܲܝ ܝܼܣܪܵܝܹܠ ܠܡܵܪܝܵܐ: ܚܛܲܝܢ ܠܵܟ̣: ܐܲܢ̄ܬ̇ ܥܒܸܕܼ ܠܲܢ ܡܸܕܸ̇ܡ ܕܫܲܦܝܼܪ ܒܥܲܝ̈ܢܲܝܟ: ܒܲܠܚܘܿܕܼ ܦܲܨܵܢ ܝܵܘܡܵܢܵܐ.


text:
ܘܐܲܦܪܸܩ̣ܘ ܒ̈ܢܲܝ ܝܼܣܪܵܝܹܠ ܐܲܠܵܗܹ̈ܐ ܢܘܼܟ̣ܪ̈ܵܝܹܐ ܡ̣ܢ ܒܲܝܢܵܬ̣ܗܘܿܢ: ܘܲܦܠܲܚܘ ܠܡܵܪܝܵܐ: ܡܸܛܠ ܕܐܸܬ̇ܬ̇ܥܝܼܩܲܬ̤ ܢܲܦ̮ܫܹܗ ܕܝܼܣܪܵܝܹܠ.


text:
ܘܐܸܡܲܪܘ ܥܲܡܵܐ ܪܵܘ̱ܪ̈ܒ̣ܵܢܲܝ ܓܸܠܥܵܕܼ ܐ̄ܢܵܫ ܠܚܲܒ̣ܪܹܗ: ܐܲܝܢܵܐ ܓܲܒ̣ܪܵܐ ܕܲܢܫܲܪܸܐ ܠܡܸܬ̣ܟܲܬܵܫܘܼ ܥܲܡ ܒ̈ܢܲܝ ܥܲܡܘܿܢ: ܗ̤ܘ ܢܸܗܘܹܐ ܪܹܫܵܐ ܠܟ̣ܠ ܝܵܬ̣ܒܲܝ̈ ܓܸܠܥܵܕܼ.


text:
ܘܢܲܦ̮ܬܲܚ ܓܸܠܥܵܕܼܵܝܵܐ ܓܲܢ̄ܒܵܪ ܗ̄ܘ̣ܵܐ ܚܲܝܠܹܗ: ܘܗ̤ܘ ܒܲܪ ܐܲܢ̄ܬ̇ܬ̣ܵܐ ܗ̄ܘ̣ܵܐ ܙܵܢܝܼܬ̣ܵܐ: ܘܐܵܘܠܸܕܼ ܓܸܠܥܵܕܼ ܠܢܲܦ̮ܬܲܚ.


text:
ܘܝܸܠܕܲܬ̤ ܐܲܢ̄ܬ̇ܬܹܗ ܕܓܸܠܥܵܕܼ ܠܹܗ ܒ̈ܢܲܝܵܐ: ܘܲܪܒ̣ܵܘ ܒܢܹ̈ܝܗ̇ ܕܐܲܢ̄ܬ̇ܬ̣ܵܐ ܘܛܲܪܕ̇ܘܼܗܝ ܠܢܲܦ̮ܬܲܚ: ܘܐܵܡ̇ܪܝܼܢ ܠܵܐ ܢܹܐܪܲܬ̣ ܒܹܝܬ̣ ܐܲܒ̣ܘܼܢ: ܡܸܛܠ ܕܒܲܪ ܐܲܢ̄ܬ̇ܬ̣ܵܐ ܗ̄ܘ̣ ܐ̄ܚܪܹܬ̣ܵܐ.


text:
ܘܲܥܪܲܩ ܢܲܦ̮ܬܲܚ ܡ̣ܢ ܩܕܼܵܡ ܐܲܚܵܘ̈ܗܝ: ܘܝܼܬܸܒ̣ ܒܐܲܪܥܵܐ ܛܵܒ̣ܬ̣ܵܐ: ܘܐܸܬ̣ܠܲܒܲܛܘ ܠܘܵܬ̣ ܢܲܦ̮ܬܲܚ ܐ̄ܢܵܫܵܐ ܣܪ̈ܝܼܩܹܐ: ܘܲܢܦܲܩ̣ܘ ܥܲܡܹܗ.


text:
ܘܟܲܕܼ ܐܹܬ̣ܟܲܬܲܫ̣ܘ ܒ̈ܢܲܝ ܥܲܡܘܿܢ ܥܲܡ ܒ̈ܢܲܝ ܝܼܣܪܵܝܹܠ: ܐܸܙܲܠ̣ܘ ܩܲܫܝܼܫܹ̈ܐ ܕܓܸܠܥܵܕܼ ܠܡܸܕܼܒ̇ܪܹܗ ܠܢܲܦ̮ܬܲܚ ܡ̣ܢ ܐܲܪܥܵܐ ܛܵܒ̣ܬ̣ܵܐ.


text:
ܘܐܸܡܲܪ ܢܲܦ̮ܬܲܚ ܠܩܲܫܝܼܫܹ̈ܐ ܕܓܸܠܥܵܕܼ: ܠܵܐ ܐܲܢ̄ܬ̇ܘܿܢ ܣܢܲܝܬ̇ܘܿܢܵܢܝ ܘܲܛܪܲܕ̇ܬ̇ܘܿܢܵܢܝ ܡ̣ܢ ܒܹܝܬ̣ ܐܵܒ̣ܝ: ܘܗܵܫܵܐ ܡܵܢܵܐ ܐܸܬܲܝܬ̇ܘܿܢ ܠܘܵܬ̣ܝ ܟܲܕܼ ܥܵܩܲܬ̤ ܠܟ̣ܘܿܢ.


text:
ܘܐܸܡܲܪܘ ܠܹܗ ܩܲܫܝܼܫܹ̈ܐ ܕܓܸܠܥܵܕܼ ܠܢܲܦ̮ܬܲܚ: ܡܸܛܠ ܗܵܢܵܐ ܗܵܫܵܐ ܗܵܐ ܐܸܬܲܝܢ ܠܘܵܬ̣ܵܟ̣: ܙܸܠ ܥܲܡܲܢ ܘܢܸܬ̣ܟܲܬܲܫ ܥܲܡ ܒ̈ܢܲܝ ܥܲܡܘܿܢ: ܘܗ̤ܘܝܼ ܪܹܫܵܐ ܠܟ̣ܠ ܝܵܬ̣ܒܲܝ̈ ܓܸܠܥܵܕܼ.


text:
ܘܐܸܡܲܪ ܢܲܦ̮ܬܲܚ ܠܩܲܫܝܼܫܹ̈ܐ ܕܓܸܠܥܵܕܼ: ܐܸܢ ܡܵܗܦܟ̣ܝܼܢ ܐ̄ܢܬ̇ܘܿܢ ܠܝܼ ܕܐܸܬ̣ܟܲܬܲܫ ܥܲܡ ܒ̈ܢܲܝ ܥܲܡܘܿܢ: ܘܡܲܫܠܸܡ ܠܗܘܿܢ ܡܵܪܝܵܐ ܩܕܼܵܡܲܝ: ܐܸܢܵܐ ܐܸܗܘܹܐ ܠܟ̣ܘܿܢ ܪܹܫܵܐ.


text:
ܘܐܸܡܲܪܘ ܠܹܗ ܩܲܫܝܼܫܹ̈ܐ ܕܓܸܠܥܵܕܼ: ܡܵܪܝܵܐ ܢܸܗܘܹܐ ܫܵܡܘܿܥܵܐ ܒܲܝܢܵܬܲܢ: ܐܸܠܵܐ ܐܲܝܟ ܡܸܠܬ̣ܵܟ̣ ܗܵܟܲܢܵܐ ܢܸܥܒܸ̇ܕܼ.


text:
ܘܐܸܙܲܠ ܢܲܦ̮ܬܲܚ ܥܲܡ ܩܲܫܝܼܫܹ̈ܐ ܕܓܸܠܥܵܕܼ: ܘܐܲܩܝܼܡܘܼܗܝ ܥܠܲܝܗܘܿܢ ܪܹܫܵܐ ܘܫܲܠܝܼܛܵܐ: ܘܐܸܡܲܪ ܢܲܦ̮ܬܲܚ ܟܠܗܹܝܢ ܡܸܠܵܘ̈ܗܝ ܩܕܼܵܡ ܡܵܪܝܵܐ ܒܡܲܨܦܝܵܐ.


text:
ܘܫܲܕܲܪ ܢܲܦ̮ܬܲܚ ܐܝܼܙ̈ܓܲܕܹ̇ܐ ܠܘܵܬ̣ ܡܲܠܟܵܐ ܕܲܒ̣̈ܢܲܝ ܥܲܡܘܿܢ ܠܡܹܐܡܲܪ ܠܹܗ: ܡܵܐ ܠܝܼ ܘܠܵܟ̣ ܕܐܸܬܲܝܬ̇ ܠܡܸܬ̣ܟܲܬܵܫܘܼ ܒܐܲܪܥܝ.


text:
ܘܐܸܡܲܪ ܡܲܠܟܵܐ ܕܲܒ̣̈ܢܲܝ ܥܲܡܘܿܢ ܠܐܝܼܙܓܲܕܵܘ̈ܗܝ ܕܢܲܦ̮ܬܲܚ: ܡܸܛܠ ܕܲܢܣܲܒ̣ܘ ܗ̄ܘ̣ܵܘ ܒ̈ܢܲܝ ܝܼܣܪܵܝܹܠ ܐܲܪܥܝ: ܟܲܕܼ ܣܵܠܩܝܼܢ ܗ̄ܘ̣ܵܘ ܡ̣ܢ ܐܲܪܥܵܐ ܕܡܸܨܪܹܝܢ: ܡܟܢ ܐܲܪܢܘܿܢ ܘܲܥܕܲܡܵܐ ܠܐܵܒ̣ܵܩ: ܘܲܥܕܲܡܵܐ ܠܝܘܿܪܕ̇ܢܵܢ: ܗܵܫܵܐ ܦܲܢܵܐ ܐܸܢܹܝܢ ܠܝܼ ܒܲܫܠܵܡܵܐ.


text:
ܡܸܛܠ ܟܲܕܼ ܣܵܠܩܝܼܢ ܗ̄ܘ̣ܵܘ ܡ̣ܢ ܡܸܨܪܹܝܢ: ܗܲܠܸܟ̣ܘ ܗ̄ܘ̣ܵܘ ܒ̈ܢܲܝ ܝܼܣܪܵܝܹܠ ܒܡܲܕܼܒ̇ܪܵܐ: ܥܕܲܡܵܐ ܠܝܲܡܵܐ ܕܣܘܿܦ: ܘܡܲܛܝܼܘ ܠܲܪܩܸܡ.


text:
ܘܫܲܕܲܪ ܗ̄ܘ̣ܵܐ ܝܼܣܪܵܝܹܠ ܐܝܼܙ̈ܓܲܕܹ̇ܐ ܠܘܵܬ̣ ܡܲܠܟܵܐ ܕܐܲܕܼܘܿܡ: ܠܡܹܐܡܲܪ ܠܹܗ: ܢܸܥܒܲܪ ܒܐܲܪܥܵܟ̣. ܘܠܵܐ ܫ̣ܡܲܥ ܡܲܠܟܵܐ ܕܐܲܕܼܘܿܡ: ܘܐܵܦ ܠܡܲܠܟܵܐ ܕܡܘܼܐܵܒ̣ ܫܠܲܚ̣ ܘܠܵܐ ܐܸܬ̇ܛܦܝܼܣ ܠܹܗ. ܘܝܸܬܸܒ̣ ܝܼܣܪܵܝܹܠ ܒܲܪܩܸܡ.


text:
ܘܗܲܠܸܟ̣ ܒܡܲܕܼܒ̇ܪܵܐ: ܘܐܸܬ̣ܟ̇ܪܸܟ̣ ܐܲܪܥܵܐ ܕܐܲܕܼܘܿܡ: ܘܐܲܪܥܵܐ ܕܡܘܼܐܵܒ̣: ܘܲܫܪܵܘ ܒܥܸܒ̣ܪܵܐ ܕܐܲܪܢܘܿܢ: ܘܠܵܐ ܥܲܠ̣ܘ ܒܲܬ̣ܚܘܼܡܵܐ ܕܡܘܼܐܵܒ̣: ܡܸܛܠ ܕܐܲܪܢܘܿܢ ܬܚܘܼܡܵܐ ܗ̄ܘ̣ܵܐ ܕܡܘܼܐܵܒ̣.


text:
ܘܫܲܕܲܪ ܗ̄ܘ̣ܵܐ ܝܼܣܪܵܝܹܠ ܐܝܼܙ̈ܓܲܕܹܐ ܠܘܵܬ̣ ܣܝܼܚܘܿܢ ܡܲܠܟܵܐ ܕܐܵܡܘܿܪ̈ܵܝܹܐ: ܘܡܲܠܟܵܐ ܕܚܸܫܒ̇ܘܿܢ. ܘܐܸܡܲܪ ܠܹܗ ܝܼܣܪܵܝܹܠ: ܢܸܥܒܲܪ ܒܐܲܪܥܵܟ̣ ܥܕܲܡܵܐ ܠܐܲܪܥܝ.


text:
ܘܠܵܐ ܗܲܝܡܸܢ ܣܝܼܚܘܿܢ ܠܝܼܣܪܵܝܹܠ ܕܢܸܥܒܲܪ ܒܲܬ̣ܚܘܼܡܹܗ: ܘܟܲܢܸܫ ܣܝܼܚܘܿܢ ܠܟ̣ܠܹܗ ܥܲܡܹܗ: ܘܲܫܪܵܘ ܒܝܵܗܵܨ: ܘܐܸܬ̣ܟܲܬܲܫ̣ ܥܲܡ ܝܼܣܪܵܝܹܠ.


text:
ܘܐܲܫܠܸܡ ܡܵܪܝܵܐ ܐܲܠܵܗܲܢ ܠܣܝܼܚܘܿܢ ܘܲܠܟ̣ܠܹܗ ܥܲܡܹܗ ܒܐܝܼܕܼܵܐ ܕܝܼܣܪܵܝܹܠ: ܘܐܵܘܒܸ̇ܕܼ ܝܼܣܪܵܝܹܠ ܐܲܪܥܵܐ ܕܐܵܡܘܿܪ̈ܵܝܹܐ.


text:
ܠܵܐ ܗ̄ܘ̣ܵܐ ܡܸܕܸ̇ܡ ܕܐܵܘ̱ܪܬ̣ܵܟ̣ ܟܵܡܘܿܫ ܐܲܠܵܗܵܟ̣ ܝܵܪܹܬ̣ ܐܲܢ̄ܬ̇. ܘܡܸܕܸ̇ܡ ܕܐܵܘܒܸ̇ܕܼ ܡܵܪܝܵܐ ܐܲܠܵܗܲܢ ܡ̣ܢ ܩܕܼܵܡܲܝܢ: ܠܹܗ ܗ̄ܘ̣ ܝܵܪܬ̇ܝܼܢܲܢ.


text:
ܗܵܫܵܐ ܡܛܵܒ̣ ܐܲܢ̄ܬ̇ ܡ̣ܢ ܒܵܠܵܩ ܒܲܪ ܨܦܘܿܪ ܡܲܠܟܵܐ ܕܡܘܼܐܵܒ̣: ܕܲܠܡܵܐ ܡܸܬ̣ܚܪܵܝܘܼ ܐܸܬ̣ܚ̄ܪܝܼ ܗ̄ܘ̣ܵܐ ܥܲܡ ܝܼܣܪܵܝܹܠ: ܐܵܘ ܡܸܬ̣ܟܲܬܵܫܘ ܐܸܬ̣ܟܲܬܲܫ̣ ܗ̄ܘ̣ܵܐ ܥܲܡܗܘܿܢ.


text:
ܟܲܕܼ ܝܼܬܸܒ̣ ܝܼܣܪܵܝܹܠ ܒܚܸܫܒ̇ܘܿܢ ܘܲܒ̣ܟܲܦܪ̈ܘܿܢܹܝܗ̇: ܘܲܒ̣ܥܲܕܘܵܥܝܼܪ ܘܲܒ̣ܟܲܦܪ̈ܘܿܢܹܝܗ̇: ܘܲܒ̣ܟ̣ܠܗܘܿܢ ܩܘܼܪ̈ܝܵܐ ܕܥܲܠ ܓܹܢ̄ܒ̣ ܐܲܪܢܘܿܢ ܬܠܵܬ̣ܡܵܐܐ ܫܢ̈ܝܼܢ: ܠܡܵܢܵܐ ܠܵܐ ܐܲܥܕ̇ܝܼܬ̇ܘܿܢ ܐܸܢܹܝܢ ܒܙܲܒ̣ܢܵܐ ܗܵܘ̇.


text:
ܐܸܠܵܐ ܐܸܢܵܐ ܗܵܫܵܐ ܠܵܐ ܚܛܹ̇ܝܬ̣ ܠܵܟ̣: ܘܐܲܢ̄ܬ̇ ܥܵܒܹܕܼ ܐܲܢ̄ܬ̇ ܥܲܡܝ ܒܝܼܫܬܵܐ ܠܡܸܬ̣ܟܲܬܵܫܘܼ ܥܲܡܝ: ܢܕܼܘܼܢ ܡܵܪܝܵܐ ܝܵܘܡܵܢܵܐ ܒܲܝܢܲܝ ܒ̈ܢܲܝ ܝܼܣܪܵܝܹܠ: ܘܲܠܒܹܝܬ̣ ܒ̈ܢܲܝ ܥܲܡܘܿܢ.


text:
ܘܲܗܘ̤ܵܬ̣ ܥܲܠ ܢܲܦ̮ܬܲܚ ܪܘܼܚܹܗ ܕܡܵܪܝܵܐ: ܘܲܥ̣ܒܲܪ ܠܓܸܠܥܵܕܼ ܘܠܲܡܢܲܫܹܐ: ܘܲܥ̣ܒܲܪ ܠܡܲܨܦܝܵܐ ܕܓܸܠܥܵܕܼ: ܘܡ̣ܢ ܡܲܨܦܝܵܐ ܕܓܸܠܥܵܕܼ ܥ̣ܒܲܪ ܠܲܒ̣̈ܢܲܝ ܥܲܡܘܿܢ.


text:
ܡ̇ܢ ܕܢܵܦܹ̇ܩ ܡ̣ܢ ܬܲܪܥܵܐ ܕܒܲܝܬ̇ܝ ܠܐܘܼܪܥܝ: ܡܵܐ ܕܐܸܬܹܝܬ̣ ܒܲܫܠܵܡܵܐ ܡ̣ܢ ܒ̈ܢܲܝ ܥܲܡܘܿܢ: ܢܸܗܘܹܐ ܠܡܵܪܝܵܐ: ܘܐܲܣܩܝܼܘܗܝ ܠܲܥܠܵܬ̣ܵܐ.


text:
ܘܲܡ̣ܚܵܐ ܐܸܢܘܿܢ ܡ̣ܢ ܥܲܕܼܘܵܥܝܼܪ ܘܲܥܕܲܡܵܐ ܠܡܲܥܠܵܢܵܐ ܕܡܵܟ̣ܝܼܪ: ܥܸܣܪܝܼܢ ܩܘܼܪ̈ܝܵܐ: ܘܲܥܕܲܡܵܐ ܠܐܵܒ̣ܠ ܟܲܪ̈ܡܝܼܢ: ܡܚܘܿܬ̣ܵܐ ܪܲܒ̇ܬ̣ܵܐ ܕܛܵܒ̣. ܘܐܸܬ̇ܬ̇ܒܲܪܘ ܒ̈ܢܲܝ ܥܲܡܘܿܢ ܩܕܼܵܡ ܒ̈ܢܲܝ ܝܼܣܪܵܝܹܠ.


text:
ܘܐܸܬ̣ܵܐ ܢܲܦ̮ܬܲܚ ܠܡܲܨܦܝܵܐ ܠܒܲܝܬܹ̇ܗ: ܘܗܵܐ ܒܲܪܬܹܗ ܢܸܦܩܲܬ̤ ܠܐܘܼܪܥܹܗ ܒܲܦ̈ܠܲܓܹ̇ܐ ܘܒܲܪ̈ܒ̣ܝܼܥܵܐ: ܘܗ̤ܝ ܝܼܚܝܼܕܼܵܝܬܵܐ ܗ̄ܘ̣ܵܬ̣ ܠܹܗ: ܘܠܲܝܬ̇ ܗ̄ܘ̣ܵܐ ܠܹܗ ܒܪܵܐ ܐܵܘ ܒܲܪܬ̣ܵܐ ܠܒܲܪ ܡܸܢܵܗ̇.


text:
ܘܟܲܕܼ ܚ̣ܙܵܗ̇ ܨܲܪܝܼ ܠܒ̣ܘܼܫܵܘ̈ܗܝ: ܘܐܸܡܲܪ: ܐܘܿܗ̇ ܒܪܲܬ̣ܝ ܡܸܣܚܲܦ ܣܚܲܦܬ̇ܝܼܢܝ: ܘܐܲܢ̄ܬ̇ܝ ܗ̤ܘܲܝܬ̇ܝ ܝܵܘܡܵܢܵܐ ܡ̣ܢ ܣܵܚܘܿܦܲܝ̈: ܕܗܵܐ ܐܸܢܵܐ ܦܸܬ̣ܚܹܬ̣ ܦܘܼܡܝ ܠܘܵܬ̣ ܐܲܠܵܗܵܐ: ܘܠܵܐ ܡܸܫܟܲܚ ܐ̄ܢܵܐ ܕܐܸܗܦܘܿܟ̣.


text:
ܘܐܸܡܪܲܬ̤ ܠܹܗ ܒܲܪܬܹܗ: ܐܵܒ̣ܝ ܦܬܲܚܬ̇ ܦܘܼܡܵܟ̣ ܠܘܵܬ̣ ܐܲܠܵܗܵܐ: ܥܒܸܕܼ ܠܝܼ ܐܲܝܟ̣ ܡܸܕܸ̇ܡ ܕܲܢ̣ܦܲܩ ܡ̣ܢ ܦܘܼܡܵܟ̣: ܡ̣ܢ ܒܵܬܲܪ ܕܲܥ̣ܒܲܕܼ ܠܵܟ̣ ܡܵܪܝܵܐ ܢܩܲܡܬ̣ܵܐ ܡ̣ܢ ܒܥܸܠܕ̇ܒ̣ܵܒܲܝ̈ܟ ܡ̣ܢ ܒ̈ܢܲܝ ܥܲܡܘܿܢ.


text:
ܘܐܵܡ̇ܪܵܐ ܠܐܲܒ̣ܘܼܗܝ: ܒܲܠܚܘܿܕܼ ܥܒܸܕܼ ܠܝܼ ܗܵܕܹܐ: ܐܲܪܦܵܢܝ ܬܪܹܝܢ ܝܲܪ̈ܚܝܼܢ: ܘܐܸܙܲܠ ܐܹܗܲܠܸܟ̣ ܥܲܠ ܛܘܼܪܹ̈ܐ: ܘܐܸܒ̣ܟܹ̇ܐ ܥܲܠ ܒܬ̣ܘܼܠܘܼܬ̣ܝ ܐܸܢܵܐ ܘܚܲܒ̣ܪ̈ܵܬ̣ܝ.


text:
ܘܐܸܡܲܪ ܠܵܗ̇ ܙܸܠܝ: ܘܫܲܕ̇ܪܵܗ̇ ܬܪܹܝܢ ܝܲܪ̈ܚܝܼܢ: ܘܐܸܙܲܠ̄ܬ̇ ܗ̤ܝ ܘܚܲܒ̣ܪ̈ܵܬ̣ܵܗ̇: ܘܲܒ̣ܟ̣ܵܬ̣ ܥܲܠ ܒܬ̣ܘܼܠܘܼܬ̣ܵܗ̇ ܥܲܠ ܛܘܼܪܹ̈ܐ.


text:
ܘܡ̣ܢ ܒܵܬܲܪ ܬܪܹܝܢ ܝܲܪ̈ܚܝܼܢ: ܐܸܬ̣ܵܬ̤ ܠܘܵܬ̣ ܐܲܒ̣ܘܼܗ̇: ܘܲܥ̣ܒܲܕܼ ܠܵܗ̇ ܐܲܝܟ̣ ܢܸܕܼܪܵܐ ܕܲܢܕܲܪ: ܘܗ̤ܘ ܠܵܐ ܚܲܟ̣ܡܵܗ̇ ܓܒܲܪ: ܘܲܗܘ̤ܵܬ̣ ܠܵܗ̇ ܐܵܬ̤ܵܐ ܒܲܝܢܵܬ̣ ܒ̈ܢܲܝ ܝܼܣܪܵܝܹܠ.


text:
ܘܡ̣ܢ ܥܸܕܵܢ ܠܥܸܕܵܢ: ܐܵܙܵܠ̄ܢ ܗ̄ܘܲܝ̈ ܒ̈ܢܵܬ̣ ܝܼܣܪܵܝܹܠ: ܘܒ̣ܵܟ̣̈ܝܵܢ ܘܐܵܠ̈ܝܵܢ ܥܲܠ ܒܲܪܬܹܗ ܕܢܲܦ̮ܬܲܚ ܓܸܠܥܵܕܼܵܝܵܐ: ܐܲܪܒ̇ܥܵܐ ܝܵܘ̈ܡܝܼܢ ܒܫܲܢ̄ܬܵܐ.


text:
ܘܲܩܥܵܘ ܓܲܒ̣ܪܹ̈ܐ ܕܐܲܦܪܹܝܡ: ܘܲܥܒܲܪܘ ܠܓܲܪܒ̇ܝܵܐ: ܘܐܸܡܲܪܘ ܠܢܲܦ̮ܬܲܚ: ܠܡܵܢܵܐ ܥܒܲܪܬ̇ ܠܡܸܬ̣ܟܲܬܵܫܘܼ ܥܲܡ ܒ̈ܢܲܝ ܥܲܡܘܿܢ: ܘܠܲܢ ܠܵܐ ܩܪܲܝܬ̇ ܠܡܹܐܙܲܠ ܥܲܡܵܟ̣. ܒܲܝܬܵܟ̣ ܡܵܘܩܕܼܝܼܢ ܚ̄ܢܲܢ ܥܠܲܝܟ ܒܢܘܼܪܵܐ.


text:
ܘܐܸܡܲܪ ܠܗܘܿܢ ܢܲܦ̮ܬܲܚ: ܓܲܒ̣ܪܹ̈ܐ: ܢܵܨܹܐ ܗ̄ܘܹ̇ܝܬ̣ ܐܸܢܵܐ ܘܥܲܡܝ ܥܲܡ ܒ̈ܢܲܝ ܥܲܡܘܿܢ: ܘܲܩܪܹܝܬ̣ܟ̣ܘܿܢ ܘܠܵܐ ܦܪܲܩܬ̇ܘܿܢܵܢܝ ܡ̣ܢ ܐܝܼܕܲܝ̈ܗܘܿܢ.


text:
ܘܟܲܕܼ ܚܙܹܝܬ̣ ܕܠܲܝܬ̇ ܕܦܵܪܹܩ ܠܝܼ: ܣܵܡܹ̇ܬ̣ ܢܲܦ̮ܫܝ ܒܲܙܘܵܪ̈ܲܝ: ܘܥܸܒ̣ܪܹܬ̣ ܥܲܠ ܒ̈ܢܲܝ ܥܲܡܘܿܢ: ܘܐܲܫܠܸܡ ܐܸܢܘܿܢ ܡܵܪܝܵܐ ܒܐܝܼܕܲܝ̈ ܘܗܵܫܵܐ ܠܡܵܢܵܐ ܣܠܸܩܬ̇ܘܿܢ ܥܠܲܝ ܝܵܘܡܵܢܵܐ ܕܬܸܬ̣ܟܲܬ̇ܫܘܿܢ ܥܲܡܝ.


text:
ܘܟܲܢܸܫ̣ ܢܲܦ̮ܬܲܚ ܠܟ̣ܠܗܘܿܢ ܐ̄ܢܵܫܵܐ ܕܓܸܠܥܵܕܼ: ܘܐܸܬ̣ܟܲܬܲܫ ܥܲܡ ܐܲܦܪܹܝܡ: ܘܲܡܚ̣ܵܘ ܐ̄ܢܵܫܲܝ̈ ܓܸܠܥܵܕܼ ܠܐ̄ܢܵܫܲܝ̈ ܐܲܦܪܹܝܡ: ܡܸܛܠ ܕܐܵܡ̇ܪܝܼܢ: ܕܐܲܦܪܹ̈ܝܡܵܝܹܐ ܐܸܢܘܿܢ ܕܒܹܝܬ̣ ܐܲܦܪܹܝܡ ܘܲܡܢܲܫܹܐ.


text:
ܘܐܸܚܲܕܼܘ ܓܸܠܥܵܕܼܵܝܹ̈ܐ ܠܡܲܥܒܲܪܬܵܐ ܕܝܘܿܪܕ̇ܢܵܢ ܕܐܲܦܪܹܝܡ. ܘܡܵܐ ܕܥܵܒ̣ܪܝܼܢ ܗ̄ܘ̣ܵܘ ܒܡܲܥܒܲܪܬܵܐ ܐܲܝܠܹܝܢ ܕܡܸܬ̣ܦܲܠܛܝܼܢ ܗ̄ܘ̣ܵܘ ܡ̣ܢ ܐܲܦܪܹܝܡ ܠܡܸܥܒܲܪ: ܡܫܲܐܠܝܼܢ ܗ̄ܘ̣ܵܘ ܠܹܗ ܐ̄ܢܵܫܲܝ̈ ܓܸܠܥܵܕܼ: ܐܲܦܪܹܝܡܵܝܵܐ ܐܲܢ̄ܬ̇: ܐܵܡܲܪ ܠܵܐ.


text:
ܐܵܡ̇ܪܝܼܢ ܠܹܗ: ܐܸܡܲܪ ܫܸܒ̇ܠܹ̈ܐ. ܐܵܡܲܪ ܣܸܒ̇ܠܹ̈ܐ: ܡܸܛܠ ܕܠܵܐ ܓܹܝܪ ܡܸܫܟܲܚ ܗ̄ܘ̣ܵܐ ܠܲܡܡܲܠܵܠܘܼ ܗܵܟܲܢܵܐ: ܘܐܲܥܒ̇ܪܘܼܗܝ ܘܢܲܟ̣ܣܘܼܗܝ ܥܲܠ ܡܲܥܒܲܪܬܵܐ ܕܝܘܿܪܕ̇ܢܵܢ ܘܲܢܦܲܠ̣ܘ ܒܙܲܒ̣ܢܵܐ ܗܵܘ̇ ܡ̣ܢ ܐܲܦܪܹܝܡ: ܐܲܪܒ̇ܥܝܼܢ ܘܲܬ̣ܪܹܝܢ ܐܲܠܦ̈ܝܼܢ.


text:
ܘܲܗܘ̤ܵܘ ܠܹܗ ܬܠܵܬ̣ܝܼܢ ܒܢ̈ܝܼܢ: ܘܲܬ̣ܠܵܬ̣ܝܼܢ ܒ̈ܢܵܢ. ܘܲܬ̣ܠܵܬ̣ܝܼܢ ܒ̈ܢܵܬܹܗ ܐܲܦܸܩ ܠܒܲܪ: ܘܲܬ̣ܠܵܬ̣ܝܼܢ ܟܲܠ̈ܠܵܢ ܐܲܥܸܠ̣ ܡ̣ܢ ܠܒܲܪ. ܘܕܼܵܢ ܠܝܼܣܪܵܝܹܠ ܫܒܲܥ ܫܢ̈ܝܼܢ.


text:
ܘܲܗܘ̤ܵܘ ܠܹܗ ܐܲܪܒ̇ܥܝܼܢ ܒܢ̈ܝܼܢ: ܘܲܬ̣ܠܵܬ̣ܝܼܢ ܒ̈ܢܲܝ ܒܢܵܘ̈ܗܝ: ܘܲܗܘ̤ܵܘ ܪܟ̣ܝܼܒ̣ܝܼܢ ܥܲܠ ܫܲܒ̣ܥܝܼܢ ܥܝܼ̈ܠܝܼܢ: ܘܕܼܵܢ ܠܝܼܣܪܵܝܹܠ ܬܡܵܢܹܐ ܫܢ̈ܝܼܢ.


text:
ܘܡܝܼܬ̣ ܥܲܟ̣ܪܘܿܢ ܒܲܪ ܗܸܠܝܵܢ ܐܲܦܪܲܥܬ̇ܘܿܢܵܝܵܐ: ܘܐܸܬ̣ܩܒܲܪ ܒܐܲܦܪܲܥܬ̇ܘܿܢ: ܒܐܲܪܥܵܐ ܕܐܲܦܪܹܝܡ ܒܛܘܼܪܵܐ ܕܲܥܡܵܠܩܵܝܹ̈ܐ.


text:
ܘܐܵܘܣܸܦܘ ܬܘܼܒ̣ ܒ̈ܢܲܝ ܝܼܣܪܵܝܹܠ ܠܡܸܥܒܲܕܼ ܕܒ̣ܝܼܫ ܩܕܼܵܡ ܡܵܪܝܵܐ: ܘܐܲܫܠܸܡ ܐܸܢܘܿܢ ܡܵܪܝܵܐ ܒܐܝܼܕܼܵܐ ܕܲܦܠܸܫܬܵܝܹ̈ܐ ܐܲܪܒ̇ܥܝܼܢ ܫܢ̈ܝܼܢ.


text:
ܘܲܗܘ̤ܵܐ ܓܲܒ̣ܪܵܐ ܚܲܕܼ ܡ̣ܢ ܨܸܕܼܥܵܐ: ܡ̣ܢ ܫܲܪܒ̇ܬ̣ܵܐ ܕܕܼܵܢ: ܘܲܫܡܹܗ ܡܢܘܿܚ: ܘܐܲܢ̄ܬ̇ܬܹܗ ܥܩܲܪܬ̣ܵܐ ܗ̄ܘ̣ܵܬ̣ ܘܠܵܐ ܝܵܠܕܵܐ.


text:
ܘܐܸܬ̣ܚܙܝܼ ܡܲܠܲܐܟܹܗ ܕܡܵܪܝܵܐ ܠܐܲܢ̄ܬ̇ܬ̣ܵܐ ܗܵܝ̇: ܘܐܸܡܲܪ ܠܵܗ̇: ܗܵܐ ܐܲܢ̄ܬ̇ܝ ܥܲܩܪܵܐ ܘܠܵܐ ܝܵܠܕܵܐ: ܗܵܫܵܐ ܬܸܒ̣ܛܢܝܼܢ ܘܬܹܐܠܕ̇ܝܼܢ ܒܪܵܐ.


text:
ܡܸܛܠ ܕܗܵܐ ܒܵܛܢܵܐ ܐܲܢ̄ܬ̇ܝ ܘܝܵܠܕܵܐ ܐܲܢ̄ܬ̇ܝ ܒܪܵܐ: ܘܲܡܕܲܟܝܵܐ ܠܵܐ ܢܸܣܲܩ ܥܲܠ ܪܹܫܹܗ: ܡܸܛܠ ܕܲܢܙܝܼܪܹܗ ܕܐܲܠܵܗܵܐ ܢܸܗܘܹܐ ܛܲܠܝܵܐ ܡ̣ܢ ܡܲܪܒ̇ܥܵܐ: ܘܗ̤ܘ ܢܫܲܪܸܐ ܠܡܸܦܪܲܩ ܠܝܼܣܪܵܝܹܠ ܡ̣ܢ ܐܝܼܕܼܵܐ ܕܲܦܠܸܫܬܵܝܹ̈ܐ.


text:
ܘܐܸܬ̣ܵܬ̣ ܐܲܢ̄ܬ̇ܬ̣ܵܐ ܘܐܸܡܪܲܬ̤ ܠܒ̣ܵܥܠܵܗ̇: ܓܲܒ̣ܪܵܐ ܕܐܲܠܵܗܵܐ ܐܸܬ̣ܵܐ ܠܘܵܬ̣ܝ: ܘܐܸܬ̣ܚ̄ܙܝܼ ܠܝܼ ܒܚܸܙܘܵܐ ܕܡܲܠܲܐܟ̣ܵܐ ܕܐܲܠܵܗܵܐ: ܘܙܵܥܹܬ̣ ܛܵܒ̣: ܘܠܵܐ ܫܲܐܠܬܹ̇ܗ ܡ̣ܢ ܐܲܝܡܸܟܵܐ ܗ̄ܘ̣: ܘܲܫܡܹܗ ܠܵܐ ܚܵܘܝܼ̈ܢܝ.


text:
ܘܐܸܡܲܪ ܠܝܼ: ܕܗܵܐ ܒܵܛܢܵܐ ܐܲܢ̄ܬ̇ܝ ܘܝܵܠܕܵܐ ܐܲܢ̄ܬܲܝ ܒܪܵܐ: ܡܸܟܹ̇ܝܠ ܠܵܐ ܬܸܫܬܹ̇ܝܢ ܚܲܡܪܵܐ ܘܫܲܟ̣ܪܵܐ: ܘܠܵܐ ܬܹܐܟ̣ܠܝܼܢ ܟܠ ܡܸܕܸ̇ܡ ܕܲܛܡܲܐ: ܡܸܛܠ ܕܲܢܙܝܼܪܹܗ ܕܐܲܠܵܗܵܐ ܢܸܗܘܹܐ ܛܲܠܝܵܐ ܡ̣ܢ ܡܲܪܒ̇ܥܵܐ ܥܕܲܡܵܐ ܠܝܵܘܡܵܐ ܕܡܵܐܹ̇ܬ̣.


text:
ܘܲܒ̣ܥܵܐ ܡܢܘܿܚ ܡ̣ܢ ܡܵܪܝܵܐ ܘܐܸܡܲܪ: ܒܒ̣ܵܥܘܼ ܡܵܪܝܵܐ: ܓܲܒ̣ܪܵܐ ܕܐܲܠܵܗܵܐ ܕܫܲܕܲܪܬ̇: ܢܹܐܬܹܐ ܬܘܼܒ̣ ܠܘܵܬܲܢ: ܘܢܲܠܦܲܢ ܡܵܢܵܐ ܢܸܥܒܸ̇ܕܼ ܠܹܗ ܠܛܲܠܝܵܐ ܕܡܸܬ̣̱ܝܼܠܸܕܼ.


text:
ܘܲܫ̣ܡܲܥ ܡܵܪܝܵܐ ܒܩܵܠܹܗ ܕܲܡܢܘܿܚ: ܘܐܸܬ̣ܵܐ ܬܘܼܒ̣ ܡܲܠܲܐܟܹ̇ܗ ܕܡܵܪܝܵܐ ܠܘܵܬ̣ ܐܲܢ̄ܬ̇ܬ̣ܵܐ: ܘܗ̤ܝ ܝܵܬ̣ܒܵܐ ܗ̄ܘ̣ܵܬ̣ ܒܚܲܩܠܵܐ: ܘܲܡܢܘܿܚ ܒܲܥܠܵܗ̇ ܠܵܐ ܗ̄ܘ̣ܵܐ ܠܘܵܬ̣ܵܗ̇.


text:
ܘܐܸܣܬܲܪ̱ܗܒܲܬ̤ ܐܲܢ̄ܬ̇ܬ̣ܵܐ: ܘܪܸܗܛܲܬ̤ ܘܚܵܘܝܲܬ̤ ܠܒܲܥܠܵܗ̇: ܘܐܵܡ̇ܪܵܐ ܠܹܗ: ܗܵܐ ܐܸܬ̣ܚ̄ܙܝܼ ܠܝܼ ܓܲܒ̣ܪܵܐ ܕܐܸܬ̣ܵܐ ܒܗܵܘ̇ ܝܵܘܡܵܐ ܠܘܵܬ̣ܝ.


text:
ܘܩܵܡ ܡܢܘܿܚ ܘܐܸܙܲܠ ܥܲܡ ܐܲܢ̄ܬ̇ܬܹܗ: ܘܐܸܬ̣ܵܐ ܠܘܵܬ̣ ܓܲܒ̣ܪܵܐ: ܘܐܸܡܲܪ ܠܹܗ: ܐܲܢ̄ܬ̇ ܗ̄ܘ̣ ܓܲܒ̣ܪܵܐ ܕܡܲܠܠܸܬ̇ ܥܲܡ ܗܵܕܹܐ ܐܲܢ̄ܬ̇ܬ̣ܵܐ. ܘܐܸܡܲܪ ܐܸܢܵܐ ܗ̄ܘ̣.


text:
ܘܡ̣ܢ ܟܠ ܕܢܵܦܹ̇ܩ ܡ̣ܢ ܓܦܸܬܵܐ ܠܵܐ ܬܹܐܟ̣ܘܿܠ: ܘܚܲܡܪܵܐ ܘܫܲܟ̣ܪܵܐ ܠܵܐ ܬܸܫܬܹ̇ܐ: ܘܟ̣ܠ ܕܲܛܡܲܐ ܠܵܐ ܬܹܐܟ̣ܘܿܠ: ܘܟ̣ܠ ܕܦܲܩܸܕ̇ܬܵܗ̇ ܬܸܛܲܪ.


text:
ܘܐܸܡܲܪ ܡܲܠܲܐܟܹ̇ܗ ܕܡܵܪܝܵܐ ܠܲܡܢܘܿܚ: ܐܸܢ ܬܸܟ̣ܠܹܝܢܝ ܠܵܐ ܐܹܟܘܿܠ ܡ̣ܢ ܠܲܚܡܵܟ̣. ܘܐܸܢ ܬܲܣܸܩ ܥܠܵܬ̣ܵܐ: ܠܡܵܪܝܵܐ ܬܲܣܩܝܼܗ̇ ܡܸܛܠ ܕܠܵܐ ܝܵܕܼܵܥ ܗ̄ܘ̣ܵܐ ܡܢܘܿܚ ܕܡܲܠܲܟܹ̇ܗ ܗ̄ܘ̣ ܕܡܵܪܝܵܐ.


text:
ܘܲܡܢܘܿܚ ܘܐܲܢ̄ܬ̇ܬܹܗ ܚܵܙܹܝܢ ܗ̄ܘ̣ܵܘ: ܟܲܕܼ ܣܸܠܩܲܬ̤ ܫܲܠܗܹܒ̣ܝܼܬ̣ܵܐ ܕܢܘܼܪܵܐ ܡ̣ܢ ܟܹܐܦܵܐ ܠܲܫܡܲܝܵܐ: ܘܲܣܠܸܩ ܡܲܠܲܐܟܹܗ ܕܡܵܪܝܵܐ ܒܫܵܠܗܹܒ̣ܝܼܬ̣ܵܐ ܕܡܲܕܼܒ̇ܚܵܐ: ܘܲܡܢܘܿܚ ܘܐܲܢ̄ܬ̇ܬܹܗ ܚ̣ܙܵܘ: ܘܲܢܦܲܠܘ ܥܲܠ ܐܲܦܲܝ̈ܗܘܿܢ ܥܲܠ ܐܲܪܥܵܐ: ܘܲܣܓܸܕܼܘ.


text:
ܘܠܵܐ ܐܵܘܣܸܦ ܬܘܼܒ̣ ܡܲܠܲܐܟܹܗ ܕܡܵܪܝܵܐ ܠܡܸܬ̣ܚܙܵܝܘܼ ܠܲܡܢܘܿܚ ܘܠܲܐܢ̄ܬ̇ܬܹܗ: ܘܗܵܝܕܹ̇ܝܢ ܝܼܕܲܥ̣ܘ ܡܢܘܿܚ ܘܐܲܢ̄ܬ̇ܬܹܗ: ܕܡܲܠܲܐܟܹܗ ܗ̄ܘ̣ ܕܡܵܪܝܵܐ.


text:
ܘܐܸܡܪܲܬ̤ ܠܹܗ ܐܲܢ̄ܬ̇ܬܹܗ: ܐܸܠܘܼ ܨܵܒܹ̇ܐ ܗ̄ܘ̣ܵܐ ܐܲܠܵܗܵܐ ܕܲܢܡܝܼܬܲܢ: ܠܵܐ ܡܩܲܒܸ̇ܠ ܗ̄ܘ̣ܵܐ ܡܸܢܲܢ ܥܠܵܬ̣ܵܐ ܘܲܣܡܝܼܕܼܵܐ: ܘܠܵܐ ܡܚܵܘܸܐ ܗ̄ܘ̣ܵܐ ܠܲܢ ܗܵܠܹܝܢ ܟܠܗܹܝܢ ܒܗܵܢܵܐ ܙܲܒ̣ܢܵܐ: ܘܠܵܐ ܡܲܫܡܲܥ ܗ̄ܘ̣ܵܐ ܠܲܢ ܗܵܠܹܝܢ.


text:
ܘܲܣܠܸܩ ܘܚܵܘܝܼ ܠܐܲܒ̣ܘܼܗܝ ܘܠܐܸܡܹܗ: ܘܐܸܡܲܪ ܠܗܘܿܢ: ܐܲܢ̄ܬ̇ܬ̣ܵܐ ܚܙܹܝܬ̣ ܒܬܲܡܢܲܬ̣ ܡ̣ܢ ܒ̈ܢܵܬ̣ ܦܠܸܫܬܵܝܹ̈ܐ: ܗܵܫܵܐ ܣܲܒ̣ܘܼܗ̇ ܠܝܼ ܐܲܢ̄ܬ̇ܬ̣ܵܐ.


text:
ܘܐܸܡܲܪܘ ܠܹܗ ܐܲܒ̣ܘܼܗܝ ܘܐܸܡܹܗ: ܠܲܝܬ̇ ܗܵܪܟܵܐ ܒܒܹܝܬ̣ ܐܲܒ̣ܘܼܟ̣ ܘܲܒ̣ܟ̣ܠܹܗ ܥܲܡܵܟ̣ ܐܲܢ̄ܬ̇ܬ̣ܵܐ ܕܐܵܙܹ̇ܠ ܐܲܢ̄ܬ̇ ܠܡܸܣܲܒ̣ ܐܲܢ̄ܬ̇ܬ̣ܵܐ ܡ̣ܢ ܦܠܸܫܬܵܝܹ̈ܐ ܥܘܼܪ̈ܠܹܐ. ܘܐܸܡܲܪ ܫܸܡܫܘܿܢ ܠܐܲܒ̣ܘܼܗܝ: ܠܗܵܝ̇ ܣܲܒ̣ܘ ܠܝܼ ܡܸܛܠ ܕܗ̤ܝ ܫܸܦܪܲܬ̤ ܒܥܲܝ̈ܢܲܝ.


text:
ܘܐܲܒ̣ܘܼܗܝ ܘܐܸܡܹܗ ܠܵܐ ܝܵܕܼܥܝܼܢ ܗ̄ܘ̣ܵܘ ܕܡ̣ܢ ܡܵܪܝܵܐ ܗ̄ܝ̣: ܕܢܸܬ̣ܒܲܥ ܥܝܵܪܬܵܐ ܡ̣ܢ ܦܠܸܫܬܵܝܹ̈ܐ. ܘܲܒ̣ܙܲܒ̣ܢܵܐ ܗܵܘ̇ ܦܠܸܫܬܵܝܹ̈ܐ ܫܲܠܝܼܛܝܼܢ ܗ̄ܘ̣ܵܘ ܥܲܠ ܝܼܣܪܵܝܹܠ.


text:
ܘܲܢܚܸܬ̣ ܫܸܡܫܘܿܢ ܘܐܲܒ̣ܘܼܗܝ ܘܐܸܡܹܗ ܠܬܲܡܢܲܬ̤: ܘܡܲܛܝܼܘ ܥܕܲܡܵܐ ܠܟܲܪ̈ܡܹܐ ܕܬܲܡܢܲܬ̣: ܘܗܵܐ ܓܘܼܪܝܵܐ ܕܐܲܪܝܵܐ ܢܵܗܹܡ ܠܩܘܼܒ̣ܠܹܗ.


text:
ܘܐܲܨܠܚܲܬ̤ ܥܠܵܘܗܝ ܪܘܼܚܹܗ ܕܡܵܪܝܵܐ: ܘܦܲܫܚܹܗ ܐܲܝܟ̣ ܕܲܡܦܲܫܚܝܼܢ ܠܓܲܕܼܝܵܐ: ܘܠܵܐ ܐܝܼܬ̣ ܗ̄ܘ̣ܵܐ ܡܸܕܸ̇ܡ ܒܐܝܼܕܹܗ: ܘܠܵܐ ܚܵܘܝܼ ܗ̄ܘ̣ܵܐ ܠܐܲܒ̣ܘܼܗܝ ܘܠܐܸܡܹܗ ܡܸܕܸ̇ܡ ܕܲܥܒܲܕܼ.


text:
ܘܲܗܦܲܟ̣ ܡ̣ܢ ܒܵܬܲܪ ܝܵܘ̈ܡܵܬ̣ܵܐ ܠܡܸܣܒ̣ܵܗ̇: ܘܲܣܛܵܐ ܠܡܸܚܙܵܐ ܬܲܓܪܘܼܡܬܵܐ ܕܐܲܪܝܵܐ: ܘܗܵܐ ܫܸܠܚܵܐ ܕܕܸܒ̇ܘܿܪ̈ܝܵܬ̣ܵܐ ܒܓ̣ܘܼܫܡܹܗ ܕܐܲܪܝܵܐ ܗܵܘ̇: ܘܪܵܕܹܐ ܗ̄ܘ̣ܵܐ ܕܸܒ̣ܫܵܐ ܥܲܠ ܐܝܼܕܼܵܘ̈ܗܝ ܘܲܡܗܲܠܸܟ.


text:
ܘܐܸܙܲܠ ܠܘܵܬ̣ ܐܲܒ̣ܘܼܗܝ ܘܲܠܘܵܬ̣ ܐܸܡܹܗ: ܘܝܲܗ̄ܒ̣ ܠܗܘܿܢ ܘܐܸܟܲܠܘ: ܘܠܵܐ ܚܵܘܝܼ ܐܸܢܘܿܢ ܡܢ ܓܘܼܫܡܹܗ ܕܐܲܪܝܵܐ ܪܵܕܼܵܐ ܕܸܒ̣ܫܵܐ.


text:
ܘܲܢܚܸܬ̣ ܐܲܒ̣ܘܼܗܝ ܠܘܵܬ̣ ܐܲܢ̄ܬ̇ܬ̣ܵܐ: ܘܲܥܒܲܕܼ ܬܲܡܵܢ ܫܸܡܫܘܿܢ ܡܸܫܬ̇ܘܼܬ̣ܵܐ ܫܲܒ̣ܥܵܐ ܝܵܘ̈ܡܝܼܢ: ܡܸܛܠ ܕܗܵܟܲܢܵܐ ܥܵܒ̣ܕ̇ܝܼܢ ܗ̄ܘ̣ܵܘ ܓܲܕܘܼ̈ܕܹܐ ܡܸܫܬ̇ܘܼܬ̣ܵܐ.


text:
ܘܐܸܡܲܪ ܠܗܘܿܢ ܫܸܡܫܘܿܢ: ܐܵܚܹ̇ܕܼ ܐ̄ܢܵܐ ܠܟܘܿܢ ܐܘܼܚ̄ܕ̇ܬ̣ܵܐ. ܐܸܢ ܬܸܦܫ̄ܪܘܼܢܵܗ̇ ܠܝܼ ܫܲܒ̣ܥܵܐ ܝܵܘ̈ܡܲܝ ܡܸܫܬ̇ܘܼܬ̣ܵܐ ܘܬܸܕ̇ܥܘܼܢܵܝܗ̇: ܐܸܬܸ̇ܠ ܠܟ̣ܘܿܢ ܬܠܵܬ̣ܝܼܢ ܐܲܦܩܲܪ̈ܣܝܼܢ: ܘܲܬ̣ܠܵܬ̣ܝܼܢ ܙܵܘ̈ܓ̇ܝܼܢ ܕܲܠܒ̣ܘܼܫܹ̈ܐ.


text:
ܘܐܸܢ ܠܵܐ ܐܸܫܟܲܚܬ̇ܘܿܢ ܕܬܸܦܫ̄ܪܘܼܢܵܗ̇ ܠܝܼ: ܝܵܗ̇ܒ̇ܝܼ ܐ̄ܢܬ̇ܘܿܢ ܠܝܼ ܬܠܵܬ̣ܝܼܢ ܐܵܦܩܲܪ̈ܣܝܼܢ: ܘܲܬ̣ܠܵܬ̣ܝܼܢ ܙܵܘ̈ܓ̇ܝܼܢ ܕܲܠܒ̣ܘܼܫܹ̈ܐ. ܐܵܡ̇ܪܝܼܢ ܠܹܗ: ܐܵܚܘܿܕܼ ܐܘܼܚ̄ܕ̇ܬ̣ܵܟ̣: ܘܢܸܫ̱ܡܥܝܼܗ̇.


text:
ܐܵܡܲܪ ܠܗܘܿܢ: ܡ̣ܢ ܐܵܟ̣ܠܵܐ ܢܦܲܩ ܐܘܼܟ̣ܠܵܐ: ܘܡ̣ܢ ܡܲܪܝܼܪܵܐ ܢܦܲܩ̣ ܚܲܠܝܵܐ. ܘܠܵܐ ܐܸܫܟܲܚܘ ܠܡܸܦܫܪܵܗ̇ ܐܘܼܚ̄ܕ̇ܬܵܐ ܬܠܵܬ̣ܵܐ ܝܵܘ̈ܡܝܼܢ.


text:
ܘܲܒ̣ܝܵܘܡܵܐ ܪܒ̣ܝܼܥܵܝܵܐ ܐܵܡܪܝܼܢ ܠܐܲܢ̄ܬ̇ܬܹܗ ܕܫܸܡܫܘܿܢ: ܫܲܕ̇ܠܝܼܘܗܝ ܠܒܲܥܠܹܟ̣ܝ ܕܢܵܘܕ̇ܥܲܢ ܐܘܼܚ̄ܕ̇ܬܹܗ: ܕܠܵܐ ܢܵܘܩܕܹܟ̣ܝ ܠܹܟ̣ܝ ܘܲܠܒܹܝܬ̣ ܐܲܒ̣ܘܼܟ̣ܝ ܒܢܘܼܪܵܐ: ܘܢܹܐܪܲܬ̣ ܝܘܼܪܬܵܢܹܗ.


text:
ܘܲܒ̣ܟ̣ܬ̣ ܐܲܢ̄ܬ̇ܬܹܗ ܕܫܸܡܫܘܿܢ ܘܐܵܡ̇ܪܵܐ ܠܹܗ: ܫܲܪܝܼܪܵܐܝܼܬ̣ ܣܢܲܝܬܵܢܝ ܘܠܵܐ ܪܚܸܡܬܵܢܝ. ܕܐܘܼܚ̄ܕ̇ܬܵܐ ܕܐܸܚܲܕ̇ܬ̇ ܠܲܒ̣̈ܢܲܝ ܥܲܡܝ: ܠܝܼ ܠܵܐ ܐܸܡܲܪܬܵܗ̇: ܘܐܸܡܲܪ ܠܵܗ̇: ܠܐܵܒ̣ܝ ܘܠܐܸܡܝ ܠܵܐ ܐܸܡ̇ܪܹܬ̣: ܠܹܟ̣ܝ ܐܹܡܲܪ.


text:
ܘܲܗܘ̤ܵܬ̣ ܒܵܟ̣ܝܵܐ ܗܵܢܘܿܢ ܫܲܒ̣ܥܵܐ ܝܵܘ̈ܡܝܼܢ ܕܡܸܫܬ̇ܘܼܬ̣ܵܐ. ܘܲܠܝܵܘܡܵܐ ܕܫܲܒ̣ܥܵܐ: ܐܸܡܲܪ ܠܵܗ̇ ܡܸܛܠ ܕܐܲܥܝܼܩܲܬ̤ ܠܹܗ: ܘܲܓ̣ܠܵܬ̣ܵܗ̇ ܐܘܼܚ̄ܕ̇ܬܵܐ ܠܲܒ̣̈ܢܲܝ ܥܲܡܵܗ̇.


text:
ܘܐܵܡ̇ܪܝܼܢ ܐ̄ܢܵܫܲܝ̈ ܩܪܝܼܬ̣ܵܐ ܒܝܵܘܡܵܐ ܕܫܲܒ̣ܥܵܐ: ܥܲܕܼܠܵܐ ܬܘܼܩܵܢܵܐ: ܡܵܢܵܘ ܕܲܚܠܸܐ ܡ̣ܢ ܕܸܒ̣ܫܵܐ: ܐܵܘ ܡܲܢܘܼ ܕܬܲܩܝܼܦ ܡ̣ܢ ܐܲܪܝܵܐ. ܐܵܡܲܪ ܠܗܘܿܢ ܫܸܡܫܘܿܢ: ܐܸܠܘܼ ܠܵܐ ܫܲܕܸ̇ܠܬ̇ܘܿܢ ܥܓܠܬ̇ܝ: ܠܵܐ ܦܫܲܪܬ̇ܘܿܢ ܐܘܼܚܕܲܬ̣ܝ.


text:
ܘܐܲܨܠܚܲܬ̤ ܥܠܵܘܗܝ ܪܘܼܚܹܗ ܕܡܵܪܝܵܐ ܘܲܢܚܸܬ̣ ܠܐܲܫܩܵܠܘܿܢ: ܘܐܸܚܲܕܼ ܡܸܢܗܘܿܢ ܬܠܵܬ̣ܝܼܢ ܓܲܒ̣ܪ̈ܝܼܢ ܘܩܲܛܸܠ ܐܸܢܘܿܢ: ܘܲܢܣܲܒ̣ ܠܒ̣ܘܼܫܲܝ̈ܗܘܿܢ: ܘܝܲܗ̄ܒ̣ܘ ܠܗܵܢܘܿܢ ܕܲܦܫܲܪܘ ܐܘܼܚ̄ܕ̇ܬܹܗ. ܘܐܸܬ̣ܚܲܡܲܬ̣ ܪܘܼܓ̣ܙܹܗ ܘܲܣܠܸܩ ܠܒܹܝܬ̣ ܐܲܒ̣ܘܼܗܝ.


text:
ܘܲܗܘ̤ܵܐ ܡ̣ܢ ܒܵܬܲܪ ܝܵܘ̈ܡܵܬ̣ܵܐ ܒܙܲܒ̣ܢܵܐ ܕܲܚܨܵܕܼܵܐ ܕܚܸܛܹ̈ܐ: ܘܐܸܬ̇ܕܲܟ̣ܪܵܗ̇ ܫܸܡܫܘܿܢ: ܠܐܲܢ̄ܬ̇ܬܹܗ ܒܓܲܕܝܵܐ ܕܥܸܙܹ̈ܐ: ܘܐܸܡܲܪ ܐܹܙܲܠ ܠܘܵܬ̣ ܐܲܢ̄ܬ̇ܬ̣ܝ ܠܩܲܝܛܘܿܢܵܐ ܘܠܵܐ ܫܲܒ̣ܩܹܗ ܐܲܒ̣ܘܼܗ̇ ܠܡܸܥܲܠ.


text:
ܘܐܸܡܲܪ ܠܹܗ ܐܲܒ̣ܘܼܗܝ: ܣܵܒܲܪ ܗ̄ܘܹܝܬ̣ ܕܡܸܣܢܵܐ ܣܢܲܝܬܵܗ̇: ܘܝܲܗ̄ܒ̣ܬܵܗ̇ ܠܫܵܘܫܒ̣ܝܼܢܵܟ̣ ܗܵܐ ܚܵܬ̣ܵܗ̇ ܙܥܘܿܪܬܵܐ ܕܛܵܒ̣ܵܐ ܡܸܢܵܗ̇: ܬܸܗܘܹܐ ܠܵܟ̣ ܚܠܵܦܹܝܗ̇.


text:
ܘܐܸܙܲܠ ܫܸܡܫܘܿܢ ܘܐܸܚܲܕܼ ܬܠܵܬ̣ ܡܵܐܐ ܬܲܥ̈ܠܝܼܢ: ܘܲܢܣܲܒ̣ ܠܲܡܦܹܝ̈ܕܹܐ: ܘܐܸܣܲܪ ܒܕܼܘܼܢ̈ܒ̇ܝܵܬ̣ܗܘܿܢ: ܬܪܹܝܢ ܬܪܹܝܢ ܬܲܥ̈ܠܝܼܢ ܐܲܟ̣ܚ̄ܕܼܵܐ: ܘܐܸܣܲܪ ܚܲܕܼ ܚܲܕܼ ܠܲܡܦܹܝܕܼܵܐ ܒܹܝܬ̣ ܬܪܹܝܢ ܬܲܥ̈ܠܝܼܢ: ܒܲܝܢܵܬ̣ ܬܲܪܬܹ̇ܝܢ ܕܘܼܢ̈ܒ̇ܝܵܬ̣ܗܘܿܢ.


text:
ܘܐܵܘܚܸܕܼ ܢܘܼܪܵܐ ܒܠܲܡܦܹ̈ܝܕܹܐ: ܘܲܫܒܲܩ ܒܩܵܝ̈ܡܵܬ̣ܵܐ ܕܲܦܠܸܫܬܵܝܹ̈ܐ: ܘܐܵܘܩܸܕܼ ܡ̣ܢ ܓܕܼܝܼܫܹ̈ܐ: ܘܲܥܕܲܡܵܐ ܠܩܵܝ̈ܡܵܬ̣ܵܐ: ܘܥܕܲܡܵܐ ܠܟܲܪ̈ܡܹܐ: ܘܲܥܕܲܡܵܐ ܠܙܲܝ̈ܬܹ̇ܐ.


text:
ܘܐܵܡ̇ܪܝܼܢ ܦܠܸܫܬܵܝܹ̈ܐ: ܡܲܢܘܼ ܥܒܲܕܼ ܗܵܟܲܢܵܐ: ܐܵܡ̇ܪܝܼܢ ܫܸܡܫܘܿܢ ܚܲܬ̣ܢܹܗ ܕܬܲܡܢܲܡ: ܥܲܠ ܕܲܢܣܲܒ̣ ܐܲܢ̄ܬ̇ܬܹܗ ܘܝܲܗ̄ܒ̣ܵܗ̇ ܠܫܵܘܫܒ̣ܝܼܢܹܗ. ܘܲܣܠܸܩܘ ܦܠܸܫܬܵܝܹ̈ܐ: ܘܐܵܘܩܕܼܘܼܗ̇ ܠܵܗ̇ ܘܲܠܒܹܝܬ̣ ܐܲܒ̣ܘܼܗ̇ ܒܢܘܼܪܵܐ.


text:
ܘܲܡ̣ܚܵܐ ܐܸܢܘܿܢ ܒܲܡܚܘܿܬ̣ܵܐ: ܡ̣ܢ ܫܵܩܲܝ̈ܗܘܿܢ ܘܲܥܕܲܡܵܐ ܠܚܲܨܲܝ̈ܗܘܿܢ: ܡܚܘܿܬ̣ܵܐ ܪܲܒ̇ܬ̣ܵܐ ܘܐܸܙܲܠ ܘܝܼܬܸܒ̣ ܒܣܵܚܵܦ ܕܒܲܫܩܝܼܦܵܐ ܕܥܲܛܡܝܼܢ.


text:
ܘܐܵܡ̇ܪܝܼܢ ܓܲܒ̣ܪܹ̈ܐ ܕܲܝܗܘܼܕܼܵܐ ܠܡܵܢܵܐ ܣܠܸܩܬ̇ܘܿܢ: ܐܵܡ̇ܪܝܼܢ ܕܢܹܐܣܘܿܪ ܠܫܸܡܫܘܿܢ ܣܠܸܩ̄ܢ: ܕܢܸܥܒܸ̇ܕܼ ܠܹܗ ܐܲܝܟ̣ ܕܲܥܒܲܕܼ ܠܲܢ.


text:
ܘܲܢܚܸܬ̣ܘ ܬܠܵܬ̣ܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܡ̣ܢ ܝܼܗܘܼܕܼܵܐ: ܠܣܵܚܵܦ ܕܒܲܫܩܝܼܦܵܐ ܕܥܲܛܡܝܼܢ: ܘܐܵܡ̇ܪܝܼܢ ܠܫܸܡܫܘܿܢ: ܠܵܐ ܝܵܕܲܥ ܐܲܢ̄ܬ̇ ܕܫܲܠܝܼܛܝܼܢ ܒܲܢ ܦܠܸܫܬܵܝܹ̈ܐ: ܡܸܛܠ ܡܵܢܵܐ ܥܒܲܕ̇ܬ̇ ܠܲܢ ܗܵܟܲܢܵܐ. ܐܵܡܲܪ ܠܗܘܿܢ: ܐܲܝܟ̣ ܡܵܐ ܕܲܥܒܲܕܼܘ: ܗܵܟܲܢܵܐ ܥܸܒ̣ܕܹܬ̣ ܠܗܘܿܢ.


text:
ܐܵܡ̇ܪܝܼܢ ܠܗ: ܠܡܹܐܣܪܵܟ̣ ܢܚܸܬ̣̄ܢ ܘܲܠܡܲܫܠܵܡܘܼܬ̣ܵܟ̣ ܒܐܝܼܕܼܵܐ ܕܲܦܠܸܫܬܵܝܹ̈ܐ ܐܵܡܲܪ ܠܗܘܿܢ: ܝܼܡܵܘ ܠܝܼ ܕܠܵܐ ܬܲܗܪܘܼܢܵܢܝ ܐܲܢ̄ܬ̇ܘܿܢ.


text:
ܐܵܡܪܹܝܢ ܠܹܗ ܠܵܐ: ܐܸܠܵܐ ܡܹܐܣܲܪ ܐܵܣܪܝܼܢ ܚ̄ܢܲܢ ܠܵܟ̣: ܘܡܲܫ̱ܠܡܝܼܢ ܚ̄ܢܲܢ ܠܵܟ̣ ܒܐܝܼܕܲܝ̈ܗܘܿܢ: ܘܡܸܩܛܲܠ ܠܵܐ ܩܵܛܠܝܼܢ ܚ̄ܢܲܢ ܠܵܟ̣. ܘܐܲܣܪܘܼܗ̇ ܒܬܲܪܬܹ̇ܝܢ ܫܸܫ̈ܠܵܬ̣ܵܐ ܚܲܕܼ̈ܬ̣ܵܬ̣ܵܐ: ܘܐܲܣܩܘܼܗܝ ܡ̣ܢ ܫܩܝܼܦܵܐ ܗܵܘ̇.


text:
ܘܡܵܛܝܼ ܥܕܲܡܵܐ ܠܲܠܚܝܼ: ܘܲܦܠܸܫܬܵܝܹ̈ܐ ܩܵܡ̣ܘ ܠܡܸܩܛܠܹܗ: ܘܐܲܨܠܚܲܬ̤ ܥܠܵܘܗܝ ܪܘܼܚܹܗ ܕܡܵܪܝܵܐ: ܘܲܗ̤ܘܲܝ̈ ܫܸܫ̈ܠܵܬ̣ܵܐ ܕܥܲܠ ܐܝܼܕܼܵܘ̈ܗܝ: ܐܲܝܟ̣ ܟܸܬܵܢܵܐ ܕܣܸܦܲܬ̤ ܒܹܗ ܢܘܼܪܵܐ: ܘܐܸܫܬ̇ܪܝܼܘ ܐܲܣܘܼܪܹ̈ܐ ܡ̣ܢ ܐܝܼܕܼܵܘ̈ܗܝ.


text:
ܘܲܨܗܝܼ ܛܵܒ̣: ܘܲܩܪܵܐ ܠܡܵܪܝܵܐ ܘܐܸܡܲܪ: ܐܲܢ̄ܬ̇ ܝܲܗ̄ܒ̣ܬ̇ ܒܐܝܼܕܹܗ ܕܥܲܒ̣ܕܵܟ̣ ܢܸܨܚܵܢܵܐ ܗܵܢܵܐ ܪܲܒܵܐ: ܘܗܵܫܵܐ ܐܹܡܘܼܬ̣ ܠܨܲܗܝܵܐ: ܘܐܸܦܸܠ ܒܐܝܼܕܼܵܐ ܕܥܘܼܪ̈ܠܹܐ ܗܵܠܹܝܢ.


text:
ܘܒܲܙܥ̣ ܡܵܪܝܵܐ ܐܲܠܵܗܵܐ ܠܘܼܓ̣ܡܵܐ ܕܦܲܟܵܐ ܕܲܚܡܵܪܵܐ: ܘܲܢܦܲܩܘ ܡܸܢܹܗ ܡܲـ̈ـܝܵܐ: ܘܐܸܫܬ̇ܝܼ ܘܐܸܬ̣ܦܲܢܝܲܬ̤ ܪܘܼܚܹܗ. ܡܸܛܠ ܗܵܢܵܐ ܩ̣ܪܵܐ ܫܡܹܗ ܕܐܲܬ̣ܪܵܐ ܗܵܘ̇: ܥܹܝܢ ܩܲܪܢܵܐ ܕܦܲܟܵܐ ܕܲܚܡܵܪܵܐ ܥܕܲܡܵܐ ܠܝܵܘܡܵܢܵܐ.


text:
ܘܐܸܬ̣ܐ̱ܡܲܪ ܕܐܸܬ̣ܵܐ ܫܸܡܫܘܿܢ ܠܗܵܪܟܵܐ: ܘܐܸܬ̣ܟ̇ܡܸܢܘ ܥܠܵܘܗܝ ܟܠܹܗ ܠܸܠܝܵܐ ܒܬܲܪܥܵܐ ܕܲܩܪܝܼܬ̣ܵܐ: ܘܲܗܘ̤ܵܘ ܡܠܲܚܫܝܼܢ ܟܠܹܗ ܠܸܠܝܵܐ: ܘܐܸܡܲܪܘ ܡܵܐ ܕܲܢܗܲܪ ܨܲܦܪܵܐ: ܢܸܩܛܠܝܼܘܗܝ.


text:
ܘܲܕܼܡܸܟ̣ ܫܸܡܫܘܿܢ ܥܕܲܡܵܐ ܠܦܸܠܓܹ̇ܗ ܕܠܸܠܝܵܐ: ܘܩܵܡ ܒܦܸܠܓܹ̇ܗ ܕܠܸܠܝܵܐ: ܘܐܸܚܲܕܼ ܒܲܬ̣ܪܹܝܢ ܦܪ̈ܘܼܣܬ̇ܕܹܐ ܕܬܲܪܥܵܐ ܕܲܩܪܝܼܬ̣ܵܐ: ܘܫܲܩܠܹܗ ܥܕܲܡܵܐ ܠܡܘܼܟ̣ܠܵܘ̈ܗܝ: ܘܣܵܡ̣ ܥܲܠ ܟܲܬ̣ܦܹܗ: ܘܐܲܣܸܩ ܐܸܢܘܿܢ ܠܛܘܼܪܵܐ ܕܲܩܕܼܵܡ ܚܸܒ̣ܪܘܿܢ.


text:
ܘܲܣܠܸܩܘ ܠܘܵܬ̣ܵܗ̇ ܛܪ̈ܘܿܢܹܐ ܕܲܦܠܸܫܬܵܝܹ̈ܐ: ܘܐܵܡ̇ܪܝܼܢ ܠܵܗ̇: ܫܲܕ̇ܠܝܼܘܗܝ ܘܲܚܙܵܝ ܒܡܵܢܵܐ ܪܲܒ̇ ܚܲܝܠܹܗ: ܘܲܒ̣ܡܵܢܵܐ ܢܸܬ̣̱ܡܨܹܐ ܚܲܝܠܵܐ ܕܢܹܐܣܪܝܼܘܗܝ ܠܲܡܨܲܥܵܪܘܼܬܹܗ: ܘܲܚܢܲܢ ܢܸܬܸ̇ܠ ܠܹܟ̣ܝ ܟܠ ܓܒܲܪ ܐܵܠܹܦ ܘܲܬ̣ܠܵܬ̣ܵܐ ܡܵܐܐ ܕܟܸܣܦܵܐ.


text:
ܘܐܸܡܪܲܬ̤ ܕܲܠܝܼܠܵܐ ܠܫܸܡܫܘܿܢ: ܚܵܘܵܢܝ ܒܡܵܢܵܐ ܪܲܒ̇ ܚܲܝܠܵܟ̣: ܘܲܒ̣ܡܵܢܵܐ ܡܸܬ̣ܐ̱ܣܲܪ ܐܲܢ̄ܬ̇: ܘܐܸܢ ܡܸܬ̣ܒܲܨܲܪ ܐܲܢ̄ܬ̇.


text:
ܐܵܡܲܪ ܠܹܗ ܫܸܡܫܘܿܢ: ܐܸܢ ܢܹܐܣܪܘܿܢܵܢܝ ܒܫܲܒ̣ܥܵܐ ܝܲܬ̣ܪܹ̈ܐ ܪ̈ܲܛܝܼܒܹܐ ܕܠܵܐ ܫܪܸܒ̣ܘ: ܡܸܫܬܲܦܲܠ ܐ̄ܢܵܐ ܘܗܵܘܹ̇ܐ ܐ̄ܢܵܐ ܐܲܝܟ̣ ܚܲܕܼ ܐ̄ܢܵܫ.


text:
ܘܲܟ̣ܡܹܐܢܵܐ ܝܵܬܹܒ̣ ܠܵܗ̇ ܒܬ̣ܵܘܵܢܵܐ: ܘܐܵܡ̇ܪܵܐ ܠܹܗ: ܦܠܸܫܬܵܝܹ̈ܐ ܐܸܬ̣ܵܘ ܥܠܲܝܟ ܫܸܡܫܘܿܢ. ܘܦܲܣܸܩ ܐܸܢܘܿܢ ܠܝܲܬ̣ܪܹ̈ܐ: ܐܲܝܟ̣ ܕܡܸܬ̣ܦܲܣܲܩ ܚܘܼܛܵܐ ܕܟܸܬܵܢܵܐ ܡܵܐ ܕܲܡܪܝܼܚܵܐ ܒܹܗ ܢܘܼܪܵܐ: ܘܠܵܐ ܐܸܬ̇ܬ̇ܙܝܼܥ ܚܲܝܠܹܗ.


text:
ܘܐܸܡܲܪ ܠܵܗ̇: ܐܸܢ ܡܹܐܣܲܪ ܢܹܐܣܪܘܼܢܵܢܝ ܒܫܸܫ̈ܠܵܬ̣ܵܐ ܚܲܕܼ̈ܬ̣ܵܬ̣ܵܐ ܕܠܵܐ ܐܸܬ̣ܥ̱ܒܸܕܼ ܒܗܹܝܢ ܥܒ̣ܵܕܼܵܐ: ܐܸܫܬܲܦܲܠ ܘܐܸܗܘܹܐ ܐܲܝܟ̣ ܚܲܕܼ ܐ̄ܢܵܫ.


text:
ܘܢܸܣܒܲܬ̤ ܕܲܠܝܼܠܵܐ ܫܸܫ̈ܠܵܬ̣ܵܐ ܚܲܕܼ̈ܬ̣ܵܬ̣ܵܐ: ܘܐܸܣܲܪܬܹܗ ܒܗܹܝܢ: ܘܐܵܡ̇ܪܵܐ ܠܹܗ: ܦܠܸܫܬܵܝܹ̈ܐ ܐܸܬ̣ܵܘ ܥܠܲܝܟ ܫܸܡܫܘܿܢ. ܘܲܟ̣ܡܹܐܢܵܐ ܝܵܬܹܒ̣ ܠܵܗ̇ ܒܬ̣ܵܘܵܢܵܐ: ܘܦܲܣܸܩ ܐܸܢܹܝܢ ܡ̣ܢ ܕܪ̈ܵܥܵܘܗܝ ܐܲܝܟ̣ ܚܘܼܛܵܐ.


text:
ܘܐܸܡܪܲܬ̤ ܕܲܠܝܼܠܵܐ ܠܫܸܡܫܘܿܢ: ܗܵܐ ܕܲܓܸ̇ܠܬ̇ ܒܝܼ ܘܐܸܡܲܪܬ̇ ܠܝܼ ܟܲܕܵܒ̣ܵـ̈ـܬ̣ܵܐ: ܚܵܘܢܲܝ ܒܡܵܢܵܐ ܬܸܬ̣̱ܐܣܲܪ ܘܐܸܡܲܪ ܠܵܗ̇: ܐܸܢܗ̤ܘ ܕܡܲܫܬ̇ܝܲܬ̇ܝ ܫܒܲܥ ܥܸܕܼܩܵܘ̈ܗܝ ܕܪܹܫܝ ܒܡܸܫܬ̇ܝܼܬ̣ܵܐ.


text:
ܘܐܲܫܬ̇ܝܲܬ̤ ܒܢܵܘܠܵܐ ܘܐܸܡܪܲܬ̤: ܦܠܸܫܬܵܝܹ̈ܐ ܐܸܬ̣ܵܘ ܥܠܲܝܟ ܫܸܡܫܘܿܢ ܘܐܸܬ̇ܬ̇ܥܝܼܪ ܡ̣ܢ ܫܸܢܬܹܗ: ܘܫܩܠܹܗ ܠܢܵܘܠܵܐ ܕܓܲܪ̈ܕ̇ܝܵܝܹܐ ܘܲܠܡܸܫܬ̇ܝܼܬ̣ܵܐ.


text:
ܘܐܵܡ̇ܪܵܐ ܠܹܗ: ܐܲܝܟܲܢܵܐ ܐܸܡܲܪܬ̇ ܠܝܼ ܕܲܪܚܸܡ̇ܬܹܟ̣ܝ: ܘܠܸܒܵܟ̣ ܠܵܐ ܗ̄ܘ̣ܵܐ ܠܘܵܬ̣ܝ: ܕܗܵܐ ܬܠܵܬ̣ ܙܲܒ̣ܢ̈ܝܼܢ ܕܲܓܸܠܬ̇ ܒܝܼ: ܘܠܵܐ ܚܵܘܝܼܬܵܢܝ ܒܡܵܢܵܐ ܪܲܒ̇ ܚܲܝܠܵܟ̣.


text:
ܘܲܓ̣ܠܵܐ ܠܵܗ̇ ܟܠܹܗ ܠܸܒܹ̇ܗ: ܘܐܸܡܲܪ ܠܵܗ̇: ܡܕܲܟ̇ܝܵܐ ܠܵܐ ܣܠܸܩ ܥܲܠ ܪܹܫܝ: ܡܸܛܠ ܕܲܢܙܝܼܪܵܐ ܐ̄ܢܵܐ ܕܐܲܠܵܗܵܐ ܡ̣ܢ ܟܲܪܣܵܗ̇ ܕܐܹܡܝ: ܐܸܢܗ̤ܘ ܕܓܸܪܥܹ̇ܬ̣. ܦܵܪܹܩ ܠܹܗ ܡܹܢܝ ܚܲܝܠܝ: ܘܡܸܫܬܲܦܲܠ ܐ̄ܢܵܐ ܘܗܵܘܹ̇ܐ ܐ̄ܢܵܐ ܐܲܝܟ̣ ܟܠ ܐ̄ܢܵܫ.


text:
ܘܟܲܕܼ ܚܙܵܬ̤ ܕܲܠܝܼܠܵܐ ܕܲܓ̣ܠܵܐ ܠܵܗ̇ ܟܠܹܗ ܠܸܒܹ̇ܗ: ܫܲܕ̇ܪܲܬ̤ ܩܪܵܬ̤ ܠܲܛܪ̈ܘܼܢܹܐ ܕܲܦܠܸܫܬܵܝܹ̈ܐ: ܘܐܵܡ̇ܪܵܐ ܠܗܘܿܢ: ܣܲܩܘ ܡܸܟܹ̇ܝܠ: ܡܸܛܠ ܕܓ̣ܠܵܐ ܠܝܼ ܟܠܹܗ ܠܸܒܹ̇ܗ. ܘܲܣܠܸܩܘ ܠܘܵܬ̣ܵܗ̇ ܛܪ̈ܘܼܢܹܐ ܕܲܦܠܸܫܬܵܝܹ̈ܐ ܘܐܲܣܩܘ ܟܸܣܦܵܐ ܥܲܡܗܘܿܢ.


text:
ܘܐܲܕܼܡܸܟ̣ܬܹܗ ܥܲܠ ܒܘܼܪ̈ܟܹ̇ܝܗ̇: ܘܲܩܪܵܬ̤ ܠܓܲܪܵܥܵܐ: ܘܓܸܪܥܲܬ̤ ܫܒܲܥ ܥܸܕܼܩܹ̈ܐ ܕܪܹܫܹܗ: ܘܫܲܪܝܲܬ̣ ܠܲܡܫܲܦܵܠܘܼܬܹܗ: ܘܲܦܪܲܩ ܠܹܗ ܚܲܝܠܹܗ ܡܸܢܹܗ.


text:
ܘܐܵܡܪܵܐ ܠܹܗ: ܦܠܸܫܬܵܝܹ̈ܐ ܐܸܬ̣ܵܘ ܥܠܲܝܟ ܫܸܡܫܘܿܢ: ܘܐܸܬ̇ܬ̇ܥܝܼܪ ܡ̣ܢ ܫܸܢܬܹܗ ܘܐܸܡܲܪ: ܐܸܦܘܿܩ ܐܲܝܟ̣ ܕܲܒ̣ܟ̣ܠܙܒܲܢ ܘܐܸܫܬܲܢܲܕܼ ܒܗܘܿܢ: ܘܗ̤ܘ ܠܵܐ ܝܼܕܲܥ̣ ܕܡܵܪܝܵܐ ܦܪܲܩ ܠܹܗ ܡܸܢܹܗ.


text:
ܘܐܲܚܕ̇ܘܼܗܝ ܦܠܸܫܬܵܝܹ̈ܐ ܘܥܵܘܲܪܘ ܥܲܝܢܵܘ̈ܗܝ: ܘܐܲܣܪܘܼܗܝ ܒܫܸܫ̈ܠܵܬ̣ܵܐ ܘܐܲܚܬ̣ܘܼܗܝ ܠܥܵܙܲܪ ܘܲܗܘ̤ܵܐ ܛܵܥܹ̇ܝܢ ܒܹܝܬ̣ ܐܲܣܝܼܪܹ̈ܐ.


text:
ܘܲܛܪ̈ܘܼܢܹܐ ܕܲܦܠܸܫܬܵܝܹ̈ܐ ܐܸܬ̣ܟܲܢܲܫ̣ܘ ܠܡܸܕܼܒܲܚ ܕܸܒ̣ܚܵܐ ܪܲܒܵܐ ܠܕܵܓ̣ܘܿܢ ܐܲܠܵܗܗܘܿܢ ܒܚܸܕܼܘܼܬ̣ܵܐ: ܘܐܵܡ̇ܪܝܼܢ: ܐܲܫܠܸܡ ܐܲܠܵܗܲܢ ܒܐܝܼܕܲܢ ܠܫܸܡܫܘܿܢ ܒܥܸܠܕ̇ܒ̣ܵܒ̣ܵܢ.


text:
ܘܟܲܕܼ ܚ̣ܙܵܐܘܼܗܝ ܥܲܡܵܐ ܫܲܒܲܚܘ ܠܐܲܠܵܗܗܘܿܢ: ܡܸܛܠ ܕܐܵܡ̇ܪܝܼܢ: ܕܐܲܫܠܸܡ ܐܲܠܵܗܲܢ ܒܐܝܼܕܲܢ ܠܲܒ̣ܥܸܠܕ̇ܒ̣ܵܒܲܢ: ܘܲܠܡܲܚܪܸܒ̣ ܐܲܪ̈ܥܵܬܲܢ: ܘܲܠܕܲܐܣܓ̇ܝ ܩܛܝܼܠܲܝ̈ܢ.


text:
ܘܟܲܕܼ ܫ̣ܦܲܪ ܠܸܒ̇ܗܘܿܢ ܐܵܡܪܝܼܢ: ܩܪܵܘ ܠܫܸܡܫܘܿܢ ܡܪܲܩܸܕܼ ܩܕܼܵܡܲܝܢ ܘܲܩܪܵܘ ܠܫܸܡܫܘܿܢ ܡ̣ܢ ܒܹܝܬ̣ ܐܲܣܝܼܪܹ̈ܐ: ܘܲܡܪܲܩܸܕܼ ܗ̄ܘ̣ܵܐ ܩܕܼܵܡܲܝܗܘܿܢ: ܘܐܲܩܝܼܡܘܼܗܝ ܒܲܝܢܵܬ̣ ܥܲܡܘܼ̈ܕܹܐ.


text:
ܘܐܸܡܲܪ ܫܸܡܫܘܿܢ ܠܛܲܠܝܵܐ ܕܐܲܚܝܼܕܼ ܒܐܝܼܕܹܗ: ܫܒ̣ܘܿܩܲܝܢܝ ܘܐܲܡܝܼܫܲܝܢܝ ܥܲܡܘܼ̈ܕܹܐ ܕܒܲܝܬܵܐ ܣܡܝܼܟ̣ ܥܠܲܝܗܘܿܢ: ܘܐܸܣܬ̇ܡܸܟ ܥܠܲܝܗܘܿܢ.


text:
ܘܒܲܝܬܵܐ ܡܠܸܐ ܗ̄ܘ̣ܵܐ ܓܲܒ̣ܪܹ̈ܐ ܘܢܸܫܹ̈ܐ: ܘܬܲܡܵܢ ܗ̄ܘ̣ܵܘ ܟܠܗܘܿܢ ܛܪ̈ܘܼܢܹܐ ܕܲܦܠܸܫܬܵܝܹ̈ܐ. ܘܥܲܠ ܐܸܓܵܪܵܐ ܐܝܼܬ̣ ܗ̄ܘ̣ܵܘ ܐܲܝܟ̣ ܬܠܵܬ̣ܵܐ ܐܲܠܦ̈ܝܼܢ ܓܲܒ̣ܪܹ̈ܐ ܘܢܸܫܹ̈ܐ: ܘܚܵܙܹܝܢ ܗ̄ܘ̣ܵܘ ܟܲܕܼ ܡܪܲܩܸܕܼ ܫܸܡܫܘܿܢ.


text:
ܘܲܩܪܵܐ ܫܸܡܫܘܿܢ ܠܡܵܪܝܵܐ: ܘܐܸܡܲܪ: ܒܒ̣ܵܥܘܼ ܡܵܪܝܵܐ ܐܲܠܵܗܵܐ: ܐܸܬ̇ܕܲܟ̣ܪܲܝܢܝ: ܘܚܲܠܲܝܢܝ ܒܲܠܚܘܿܕܼ ܗܵܕܹܐ ܙܒܲܢ̄ܬܵܐ: ܐܲܠܵܗܵܐ: ܕܐܸܬ̣ܢܲܩܲܡ ܢܩܲܡܬ̣ܵܐ ܕܬܲܪܬܹ̇ܝܢ ܥܲܝ̈ܢܲܝ ܡ̣ܢ ܦܠܸܫ̈ܬܵܝܹܐ.


text:
ܘܐܸܚܲܕܼ ܫܸܡܫܘܿܢ ܬܪܹܝܢ ܥܲܡܘܼ̈ܕܹܐ ܡܸܨܥܵܝܹ̈ܐ ܕܒܲܝܬܵܐ ܣܡܝܼܟ̣ ܥܠܲܝܗܘܿܢ: ܘܐܸܣܬ̇ܡܸܟ ܥܠܲܝܗܘܿܢ: ܚܲܕܼ ܒܝܲܡܝܼܢܹܗ ܘܚܲܕܼ ܒܣܸܡܵܠܹܗ.


text:
ܘܐܸܡܲܪ ܫܸܡܫܘܿܢ: ܬܡܘܼܬ̣ ܢܲܦ̮ܫܝ ܥܲܡ ܦܠܸܫܬܵܝܹ̈ܐ: ܘܲܢܓܲܕܼ ܒܚܲܝܠܹܗ: ܘܲܢܦܲܠ ܒܲܝܬܵܐ ܥܲܠ ܛܪ̈ܘܼܢܹܐ: ܘܥܲܠ ܟܠܹܗ ܥܲܡܵܐ ܕܒܹܗ. ܘܲܗܘ̤ܵܘ ܡܝܼܬܹ̈ܐ ܕܡܝܼܬ̣ܘ ܒܡܵܘܬܹ̇ܗ ܕܫܸܡܫܘܿܢ: ܣܲܓ̇ܝܼܐܝܼܢ ܡ̣ܢ ܕܡܝܼܬ̣ܘ ܒܚܲܝܵܘ̈ܗܝ.


text:
ܘܲܢܚܸܬ̣ܘ ܟܠܗܘܿܢ ܐܲܚܵܘ̈ܗܝ: ܘܟ̣ܠܹܗ ܒܹܝܬ̣ ܐܲܒ̣ܘܼܗܝ: ܘܲܣܠܩܘ ܘܩܲܒ̣ܪܘܼܗܝ ܒܹܝܬ̣ ܨܸܕܼܥܵܐ: ܘܒܹܝܬ̣ ܐܸܫܬ̇ܘܼܐܹܝܠ ܒܩܲܒ̣ܪܹܗ ܕܲܡܢܘܿܚ ܐܲܒ̣ܘܼܗܝ ܘܗ̤ܘ ܕܵܢ ܠܝܼܣܪܵܝܹܠ ܥܸܣܪܝܼܢ ܫܢ̈ܝܼܢ.


text:
ܘܐܸܡܲܪ ܠܐܸܡܹܗ: ܐܵܠܹܦ ܘܲܡܵܐܐ ܕܟܸܣܦܵܐ ܕܐܸܬ̣̱ܢܣܸܒ̣ ܠܹܟ̣ܝ. ܘܐܲܢ̄ܬܝ ܝܲܡܝܼܬ̇ܝ ܘܐܵܦ ܐܸܡܲܪܬ̇ܝ ܒܐܸܕܼܢܲܝ̈: ܗܵܘ̇ ܟܸܣܦܵܐ ܐܸܢܵܐ ܢܣܲܒ̣ܬܹܗ ܘܐܸܡܪܲܬ̤ ܐܸܡܹܗ: ܒܪܝܼܟ̣ ܒܹܪܝ ܠܡܵܪܝܵܐ.


text:
ܘܦܲܢܝܼ ܐܵܠܹܦ ܘܲܡܵܐܐ ܕܟܸܣܦܵܐ ܠܐܸܡܹܗ. ܘܐܸܡܪܲܬ̤ ܐܸܡܹܗ: ܡܩܲܕܵܫܘܼ ܩܲܕ̇ܫܹܬ̣ ܟܸܣܦܵܐ ܠܡܵܪܝܵܐ ܡ̣ܢ ܐܝܼܕܲܝ̈ ܒܹܪܝ: ܕܐܸܥܒܸ̇ܕܼ ܨܲܠܡܵܐ ܓܠܝܼܦܵܐ ܘܲܢܣܝܼܟ̣ܵܐ ܘܗܵܫܵܐ ܦܲܢܵܝܗܝ ܠܝܼ.


text:
ܘܦܲܢܝܼ ܟܸܣܦܵܐ ܠܐܸܡܹܗ. ܘܢܸܣܒܲܬ̤ ܐܸܡܹܗ ܡܲܐܬܹ̇ܝܢ ܕܟܸܣܦܵܐ ܘܝܸܗ̄ܒܲܬ̤ ܠܩܲܢܝܵܢܵܐ. ܘܲܥܒܲܕܼ ܨܲܠܡܵܐ ܓܠܝܼܦܵܐ ܘܲܢܣܝܼܟ̣ܵܐ: ܘܲܗܘ̤ܵܐ ܒܒܹܝܬ̣ ܡܝܼܟ̣ܵܐ.


text:
ܘܓܲܒ̣ܪܵܐ ܡܝܼܟ̣ܵܐ ܐܝܼܬ̣ ܗ̄ܘ̣ܵܐ ܠܹܗ ܒܹܝܬ̣ ܐܲܠܵܗܹ̈ܐ: ܘܲܥܒܲܕܼ ܦܕܲܬܵܐ ܘܲܦܪܝܼܣܵܐ: ܘܫܲܡܠܝܼ ܐܝܼܕܼܵܐ ܕܚܲܕܼ ܡ̣ܢ ܒܢܵܘ̈ܗܝ: ܘܲܗܘ̤ܵܐ ܠܹܗ ܟܘܼܡܪܵܐ.


text:
ܒܝܵܘ̈ܡܵܬ̣ܵܐ ܗܵܢܘܿܢ: ܠܲܝܬ̇ ܗ̄ܘ̣ܵܐ ܡܲܠܟܵܐ ܒܹܝܬ̣ ܝܼܣܪܵܝܹܠ: ܘܟ̣ܠ ܐ̄ܢܵܫ ܡܸܕܸ̇ܡ ܕܫܲܦܝܼܪ ܒܥܲܝܢܵܘ̈ܗܝ ܥܵܒܹܕܼ ܗ̄ܘ̣ܵܐ.


text:
ܘܐܸܙܲܠ ܓܲܒ̣ܪܵܐ ܡ̣ܢ ܩܪܝܼܬ̣ܵܐ ܡ̣ܢ ܒܹܝܬ̣ ܠܚܸܡ ܕܲܝܗܘܼܕܼܵܐ: ܠܡܸܥܡܲܪ ܐܲܝܟܵܐ ܕܡܸܫܟܲܚ. ܘܲܡܛ̣ܵܐ ܠܛܘܼܪܵܐ ܕܐܲܦܪܹܝܡ ܥܕܲܡܵܐ ܠܒܹܝܬ̣ ܡܝܼܟ̣ܵܐ: ܠܡܸܣܥܲܪ ܐܘܼܪܚܹܗ.


text:
ܘܐܸܡܲܪ ܠܹܗ ܡܝܼܟ̣ܵܐ ܐܲܝܡܸܟܵܐ ܐܵܬܹܐ ܐܲܢ̄ܬ̇ ܐܵܡܲܪ ܠܹܗ: ܠܹܘܵܝܵܐ ܐ̄ܢܵܐ ܡ̣ܢ ܒܹܝܬ̣ ܠܚܸܡ ܕܲܝܗܘܼܕܼܵܐ: ܘܐܵܙܹ̇ܠ ܐ̄ܢܵܐ ܠܡܸܥܡܲܪ ܐܲܝܟܵܐ ܕܡܸܫܟܲܚ ܐ̄ܢܵܐ.


text:
ܐܵܡܲܪ ܠܹܗ ܡܝܼܟ̣ܵܐ: ܬܸܒ̣ ܠܘܵܬ̣ܝ: ܘܲܗ̤ܘܝܼ ܠܝܼ ܐܲܝܟ̣ ܐܲܒ̣ܵܐ ܘܟ̣ܘܼܡܪܵܐ. ܘܐܸܢܵܐ ܐܸܬܸ̇ܠ ܠܵܟ̣ ܥܸܣܪܵܐ ܕܟܸܣܦܵܐ ܠܝܵܘ̈ܡܵܬ̣ܵܐ: ܘܡܵܐܢܲܝ̈ܟ: ܘܬ̣ܘܼܪܣܵܝܵܟ̣.


text:
ܒܝܵܘ̈ܡܵܬ̣ܵܐ ܗܵܢܘܿܢ: ܠܲܝܬ̇ ܗ̄ܘ̣ܵܐ ܡܲܠܟܵܐ ܒܹܝܬ̣ ܝܼܣܪܵܝܹܠ. ܘܲܒ̣ܝܵܘ̈ܡܵܬ̣ܵܐ ܗܵܢܘܿܢ: ܫܲܒ̣ܛܵܐ ܕܕܼܵܢ ܒܵܥܹ̇ܐ ܗ̄ܘ̣ܵܐ ܠܹܗ ܦܵܠܓ̇ܘܼܬ̣ܐ ܠܡܸܬܲܒ̣: ܡܸܛܠ ܕܠܵܐ ܐܸܬ̣ܦܲܠܓܲܬ̣ ܗ̄ܘ̣ܵܬ̣ ܥܕܲܡܵܐ ܠܝܵܘܡܵܐ ܗܵܘ̇ ܝܵܪܬ̇ܘܼܬ̣ܵܐ ܒܲܝܢܵܬ̣ ܫܲܒ̣̈ܛܹܐ ܕܝܼܣܪܵܝܹܠ.


text:
ܘܫܲܕܲܪܘ ܒ̈ܢܲܝ ܕܵܢ ܡ̣ܢ ܫܲܪܒ̇ܬ̣ܗܘܿܢ ܚܲܡܫܵܐ ܓܲܒ̣ܪ̈ܝܼܢ: ܡ̣ܢ ܨܹܕܼܥܵܐ ܘܡ̣ܢ ܐܸܫܬ̇ܘܼܐܹܝܠ: ܠܡܸܓܲܫ ܐܲܪܥܵܐ ܘܲܠܡܸܒ̣ܕ̇ܩܵܗ̇. ܘܐܵܡ̇ܪܝܼܢ ܠܗܘܿܢ: ܙܸܠܘ ܒܘܼܕܼܩܘܼܗ̇ ܠܐܲܪܥܵܐ. ܘܐܸܬ̣ܵܘ ܠܛܘܼܪܵܐ ܕܐܲܦܪܹܝܡ ܥܕܲܡܵܐ ܠܒܹܝܬ̣ ܡܝܼܟ̣ܵܐ: ܘܒ̣ܵܬ̣ܘ ܬܲܡܵܢ.


text:
ܗܸܢܘܿܢ ܥܲܡ ܒܹܝܬ̣ ܡܝܼܟ̣ܵܐ: ܘܐܸܫܬܵܘܕܲܥܘ ܠܩܵܠܹܗ ܕܲܥܠܲܝܡܵܐ ܠܹܘܝܼ: ܘܲܣܛܵܘ ܠܘܵܬܹܗ ܠܬܲܡܵܢ: ܘܐܸܡܲܪܘ ܠܹܗ: ܡܵܢܵܐ ܐܸܬܲܝܬ̇ ܠܗܵܪܟܵܐ: ܘܡܵܢܵܐ ܥܵܒܹܕܼ ܐܲܢ̄ܬ̇ ܗܵܪܟܵܐ.


text:
ܘܐܸܙܲܠ̣ܘ ܚܲܡܫܵܐ ܓܲܒ̣ܪ̈ܝܼܢ ܠܠܝܼܫ: ܘܲܚܙܵܘ ܠܥܲܡܵܐ ܕܝܵܬܹܒ̣ ܒܓ̣ܵܘܵܗ̇: ܕܝܵܬ̣ܒ̇ܝܼܢ ܒܫܸܠܝܵܐ ܐܲܝܟ̣ ܢܵܡܘܿܣܵܐ ܕܨܲܝ̈ܕ̇ܢܵܝܹܐ: ܫܠܹܝܢ ܘܲܒ̣ܗܝܼܠܝܼܢ: ܘܠܲܝܬ̇ ܕܡܲܗܲܪ ܒܐܲܪܥܵܐ: ܐܵܦܠܵܐ ܕܐܵܠܹܨ ܘܲܡܥܝܼܩ: ܘܪܲܚܝܼܩܝܼܢ ܐܸܢܘܿܢ ܡ̣ܢ ܨܲܝ̈ܕ̇ܢܵܝܹܐ: ܘܡܸܠܬ̣ܵܐ ܠܲܝܬ̇ ܠܗܘܿܢ ܥܲܡ ܒܲܪܢܵܫ.


text:
ܘܐܵܡܪܝܼܢ ܡ̣ܢ ܠܝܼܫ: ܩܘܼܡܘ ܗܵܫܵܐ ܢܸܣܲܩ ܥܠܲܝܗܘܿܢ: ܡܸܛܠ ܕܲܚܙܲܝܢܵܗ̇ ܠܐܲܪܥܵܐ: ܕܛܵܒ̣ܵܐ ܗ̄ܝ̣ ܛܵܒ̣ ܘܐܲܢ̄ܬ̇ܘܿܢ ܠܵܐ ܬܸܫܬ̇ܩܘܼܢ: ܐܵܦ ܠܵܐ ܬܸܬ̣ܚܲܒ̣ܢܘܿܢ ܠܡܹܐܙܲܠ ܘܲܠܡܸܥܲܠ ܠܡܸܐܪܲܬ̣ ܐܲܪܥܵܐ.


text:
ܒܡܲܥܠܵܢܲܝ̈ܟ̇ܘܿܢ ܥܵܐܠܝܼܢ ܐ̄ܢܬ̇ܘܿܢ ܥܲܠ ܥܲܡܵܐ ܟܲܗܝܼܢܵܐ: ܘܐܲܪܥܵܐ ܪܘܵܚܬܵܐ ܕܐܝܼ̈ܕܲܝܵܐ ܡܸܛܠ ܕܐܲܫ̱ܠܡܵܗ̇ ܐܲܠܵܗܵܐ ܒܐܝܼܕܲܝ̈ܟ̇ܘܿܢ: ܕܠܵܐ ܬܸܚܣܪܘܿܢ ܡܸܕܸ̇ܡ ܒܐܲܪܥܵܐ.


text:
ܘܲܫܩܲܠܘ ܡ̣ܢ ܬܲܡܵܢ ܡ̣ܢ ܫܲܪܒ̇ܬ̣ܵܐ ܕܕܼܵܢ: ܡ̣ܢ ܨܹܕܼܥܵܐ ܘܡ̣ܢ ܐܸܫܬ̇ܘܼܐܹܝܠ: ܫܸܬ̣ܡܵܐܐ ܓܲܒ̣ܪ̈ܝܼܢ ܕܲܡܙܲܝܢܝܼܢ ܒܡܵܐܢܲܝ̈ ܩܪܵܒ̣ܵܐ.


text:
ܘܲܣܠܩܘ ܘܲܫܪܵܘ ܒܩܘܼܪܝܲܬ̣ ܢܲܥܪܝܼܢ ܕܲܝܗܘܼܕܼܵܐ: ܡܸܛܠ ܗܵܢܵܐ ܩ̣ܪܵܐܘܼܗܝ ܠܐܲܬ̣ܪܵܐ ܗܵܘ̇: ܡܲܫܪܝܼܬ̣ܵܐ ܕܕܼܵܢ ܥܕܲܡܵܐ ܠܝܵܘܡܵܢܵܐ: ܗܵܐ ܒܸܣܬܲܪ ܩܘܼܪܝܲܬ̣ ܢܲܥܪܝܼܢ.


text:
ܘܲܥܢܵܘ ܚܲܡܫܵܐ ܓܲܒ̣ܪ̈ܝܼܢ ܕܐܸܙܲܠ̣ܘ ܠܡܸܓܫ ܐܲܪܥܵܐ ܕܠܝܼܫ: ܘܐܸܡܲܪܘ ܠܐܲܚܲܝ̈ܗܘܿܢ: ܝܵܕܼܥܝܼܢ ܐ̄ܢܬ̇ܘܿܢ ܕܐܝܼܬ̣ ܒܪ̈ܵܡܵܬ̣ܵܐ ܗܵܠܹܝܢ ܦܸܕ̇ܬ̣ܵܐ ܘܲܦܪܝܼܣܵܐ: ܘܨܲܠܡܵܐ ܓܠܝܼܦܵܐ ܘܲܢܣܝܼܟ̣ܵܐ ܘܗܵܫܵܐ ܕܲܥܘ ܡܵܢܵܐ ܥܵܒ̣ܕ̇ܝܼܢ ܐ̄ܢܬ̇ܘܿܢ.


text:
ܘܲܣܠܸܩܘ ܚܲܡܫܵܐ ܓܲܒ̣ܪ̈ܝܼܢ ܕܐܸܙܲܠܘ ܠܡܸܓܲܫ ܐܲܪܥܵܐ: ܘܥܲܠܘ ܠܬܲܡܵܢ ܘܲܢܣܲܒ̣ܘ ܨܲܠܡܵܐ: ܘܦܸܕ̇ܬ̣ܵܐ: ܘܲܦܪܝܼܣܵܐ: ܘܲܚܫܲܠܬ̣ܵܐ: ܘܟ̣ܘܼܡܪܵܐ ܟܲܕܼ ܩܵܐܹ̇ܡ ܒܡܲܥܠܵܢܵܐ ܕܬܲܪܥܵܐ.


text:
ܘܫܸܬ̣ܡܵܐܐ ܓܲܒ̣ܪ̈ܝܼܢ ܗܵܢܘܿܢ ܕܲܡܙܲܝܢܝܼܢ ܒܡܵܐܢܲܝ̈ ܩܪܵܒ̣ܵܐ: ܥܲܠܘ ܠܒܹܝܬ̣ ܡܝܼܟ̣ܵܐ ܘܲܢܣܲܒ̣ܘ ܨܲܠܡܵܐ: ܘܦܸܪܬܵܐ: ܘܲܦܪܝܼܣܵܐ: ܘܲܚܫܲܠܬ̣ܵܐ. ܐܵܡܲܪ ܠܗܘܿܢ ܟܘܼܡܪܵܐ ܡܵܢܵܐ ܥܵܒ̣ܕ̇ܝܼܢ ܐ̄ܢܬ̇ܘܿܢ.


text:
ܐܵܡ̇ܪܝܼܢ ܠܹܗ ܫܬ̣ܘܿܩ: ܣܝܼܡ ܐܝܼܕܼܵܟ̣ ܥܲܠ ܦܘܼܡܵܟ̣: ܘܬ̣ܵܐ ܥܲܡܲܢ. ܘܲܗ̤ܘܝܼ ܠܲܢ ܐܲܒ̣ܵܐ ܘܟ̣ܘܼܡܪܵܐ. ܐܲܝܢܵܐ ܛܵܒ̣ ܠܵܟ̣: ܕܬܸܗܘܹܐ ܟܘܼܡܪܵܐ ܠܒܹܝܬ̣ ܓܲܒ̣ܪܵܐ ܚܲܕܼ: ܐܵܘ ܕܬܸܗܘܹܐ ܟܘܼܡܪܵܐ ܠܛܘܿܗܡܵܐ ܘܲܠܫܲܪܒ̇ܬ̣ܵܐ ܕܝܼܣܪܵܝܹܠ.


text:
ܗܸܢܘܿܢ ܐܲܪܚܸܩܘ ܡ̣ܢ ܒܹܝܬ̣ ܡܝܼܟ̣ܵܐ: ܘܓܲܒ̣ܪܵܐ ܕܐܝܼܬ̣ ܒܒܲܝܬܵܐ ܥܲܠ ܓܹܢ̄ܒ̣ ܒܹܝܬ̣ ܡܝܼܟ̣ܵܐ: ܩ̣ܥܵܐ ܘܲܪܕܲܦ̣ ܒܵܬܲܪ ܒ̈ܢܲܝ ܕܵܢ.


text:
ܐܵܡܲܪ ܠܗܘܿܢ: ܐܲܠܵܗܹ̈ܐ ܕܥܸܒ̣ܕܹ̇ܬ̣ ܢܣܲܒ̣ܬ̇ܘܿܢ: ܘܐܵܦ ܠܟ̣ܘܼܡܪܵܐ ܕܒܲܪܬ̇ܘܿܢ ܘܐܸܙܲܠܬ̇ܘܿܢ ܘܡܵܢܵܐ ܐܝܼܬ̣ ܠܝܼ ܬܘܼܒ̣: ܕܐܵܡ̇ܪܝܼܢ ܐ̄ܢܬ̇ܘܿܢ ܠܝܼ ܡܵܐ ܠܵܟ̣.


text:
ܘܐܸܡܲܪܘ ܠܹܗ ܒ̈ܢܲܝ ܕܵܢ: ܠܵܐ ܬܲܫܡܲܥ ܩܵܠܵܟ̣ ܠܘܬܲܢ: ܕܲܠܡܵܐ ܢܸܦ̮ܓܥܘܼܢ ܒܵܟ̣ ܐ̄ܢܵܫܵܐ ܡܲܪ̈ܝܼܪܲܝ ܢܲܦ̮ܫܵܐ: ܘܬ̣ܵܘܒܸ̇ܕܼ ܢܲܦ̮ܫܵܟ̣ ܘܢܲܦ̮ܫܵܐ ܕܲܒ̣ܢܲܝ̈ܟ.


text:
ܘܗܸܢܘܿܢ ܢܣܲܒ̣ܘ ܠܡܸܕܸ̇ܡ ܕܲܥܒܲܕܼ ܡܝܼܟ̣ܵܐ. ܘܲܕܼܒܲܪܘ ܠܟ̣ܘܼܡܪܵܐ ܕܐܝܼܬ̣ ܗ̄ܘ̣ܵܐ ܠܹܗ: ܘܥܲܠ̣ܘ ܠܠܝܼܫ ܥܲܠ ܥܲܡܵܐ ܟܲܗܝܼܢܵܐ ܘܫܲܠܝܵܐ: ܘܲܡ̣ܚܵܘ ܐܸܢܘܿܢ ܒܦܘܼܡܵܐ ܕܚܲܪܒܵܐ: ܘܠܲܩܪܝܼܬ̣ܵܐ ܐܵܘܩܸܕܼܘ ܒܢܘܼܪܵܐ.


text:
ܘܠܲܝܬ̇ ܡ̇ܢ ܕܲܡܦܲܨܹܐ: ܡܸܛܠ ܕܪ̈ܲܚܝܼܩܵܐ ܗ̄ܘ̣ܵܬ̣ ܡ̣ܢ ܨܲܝܕܵܢ: ܘܡܸܠܬ̣ܵܐ ܠܲܝܬ̇ ܗ̄ܘ̣ܵܐ ܠܗܘܿܢ ܥܲܡ ܒܲܪܢܵܫ. ܘܗ̤ܝ ܒܥܘܼܡܩܵܐ ܗ̄ܘ̣ܵܬ̣ ܕܒܹܝܬ̣ ܪܚܘܿܒ̣: ܘܲܒ̣ܢܵܐܘܼܗ̇ ܠܲܩܪܝܼܬ̣ܵܐ: ܘܝܼܬܸܒ̣ܘ ܒܵܗ̇.


text:
ܘܲܩܪܵܘ ܫܡܵܗ̇ ܕܲܩܪܝܼܬ̣ܵܐ ܕܵܢ: ܥܲܠ ܫܸܡ ܕܵܢ ܐܲܒ̣ܘܼܗܘܿܢ: ܕܐܸܬ̣̱ܝܼܠܸܕܼ ܠܝܼܣܪܵܝܹܠ. ܒܪܲܡ ܠܘܿܙ ܫܡܵܗ̇ ܗ̄ܘ̣ܵܐ ܠܲܩܪܝܼܬ̣ܵܐ ܡ̣ܢ ܩܕܼܝܼܡ.


text:
ܘܐܲܩܝܼܡܘ ܠܗܘܿܢ ܒ̈ܢܲܝ ܕܵܢ ܨܲܠܡܵܐ ܝܘܿܢܵܬ̣ܵܢ ܒܲܪ ܓܸܪܫܘܿܢ: ܒܲܪ ܡܢܲܫܹܐ: ܗ̤ܘ ܘܲܒ̣ܢܵܘ̈ܗܝ ܗܘ̤ܵܘ ܟܘܼܡܪܹ̈ܐ ܠܫܲܒ̣ܛܵܐ ܕܕܼܵܢ: ܥܕܲܡܵܐ ܠܝܵܘܡܵܐ ܕܐܸܫܬܲܒ̣ܝܲܬ̤ ܐܲܪܥܵܐ.


text:
ܘܲܗܘ̤ܵܐ ܒܝܵܘ̈ܡܵܬ̣ܵܐ ܗܵܢܘܿܢ: ܘܡܲܠܟܵܐ ܠܲܝܬ̇ ܗ̄ܘ̣ܵܐ ܒܝܼܣܪܵܝܹܠ. ܘܲܗܘ̤ܵܐ ܓܲܒ̣ܪܵܐ ܠܹܘܝܼ ܥܵܡܲܪ ܗ̄ܘ̣ܵܐ ܒܲܫܦܘܿܠܵܐ ܕܛܘܼܪܵܐ: ܘܲܢܣܲܒ̣ ܠܹܗ ܐܲܢ̄ܬ̇ܬ̣ܵܐ ܕܪܘܼܟ̣ܬ̣ܵܐ ܡ̣ܢ ܒܹܝܬ̣ ܠܚܸܡ ܕܲܝܗܘܼܕܼܵܐ.


text:
ܘܙܲܢܝܲܬ̣ ܥܠܵܘܗܝ ܕܪܘܼܟ̣ܬܹ̇ܗ: ܘܩܵܡܲܬ̤ ܘܐܸܙܲܠ̄ܬ̇ ܡ̣ܢ ܠܘܵܬܹܗ ܠܒܹܝܬ̣ ܐܲܒ̣ܘܼܗ̇ ܠܒܹܝܬ̣ ܠܚܸܡ ܕܲܝܗܘܼܕܼܵܐ: ܘܲܗܘ̤ܵܬ̣ ܬܲܡܵܢ ܝܵܘ̈ܡܵܬ̣ܵܐ ܝܲܪ̈ܚܹܐ ܐܲܪܒ̇ܥܵܐ.


text:
ܘܩܵܡ ܒܲܥܠܵܗ̇ ܘܐܸܙܲܠ ܒܵܬ̣ܪܵܗ̇: ܕܢܸܡܠܹܐ ܒܠܸܒܵܗ̇ ܘܢܲܝܬܹ̇ܝܗ̇: ܘܲܥܠܲܝܡܹܗ ܘܲܬ̣ܪܹܝܢ ܚܡܵܪ̈ܝܼܢ ܥܲܡܹܗ. ܘܐܲܥܸܠܬܹܗ ܠܒܹܝܬ̣ ܐܲܒ̣ܘܼܗ̇: ܘܲܚܙܵܝܗܝ ܐܲܒ̣ܘܼܗܝ ܕܲܥܠܲܝܡܬ̣ܵܐ ܘܲܚܕܼܝܼ ܠܩܘܼܒ̣ܠܹܗ.


text:
ܘܐܲܚܕܹ̇ܗ ܚܡܘܼܗܝ ܐܲܒ̣ܘܼܗ̇ ܕܲܥܠܲܝܡܬ̣ܵܐ: ܘܝܼܬܸܒ̣ ܠܘܵܬܹܗ ܬܠܵܬ̣ܵܐ ܝܵܘ̈ܡܝܼܢ: ܘܲܠܥܸܣܘ ܘܐܸܫܬ̇ܝܼܘ ܘܒ̣ܵܬ̣ܘ ܬܲܡܵܢ.


text:
ܘܲܒ̣ܝܵܘܡܵܐ ܕܐܲܪܒ̇ܥܵܐ: ܩܲܕܸ̇ܡ ܒܨܲܦܪܵܐ ܠܡܹܐܙܲܠ: ܘܐܸܡܲܪ ܐܲܒ̣ܘܼܗ̇ ܕܲܥܠܲܝܡܬ̣ܵܐ ܠܚܲܬ̣ܢܹܗ. ܣܡܘܿܟ̣ ܠܸܒܵܟ̣ ܒܲܩܨܵܝܵܐ ܕܠܲܚܡܵܐ: ܘܗܵܝܕܹ̇ܝܢ ܬܩܘܼܡ ܘܬܹܐܙܲܠ.


text:
ܘܝܼܬܸܒ̣ܘ ܘܲܠܥܸܣܘ ܬܪ̈ܲܝܗܘܿܢ ܐܲܟ̣ܚ̄ܕܼܵܐ ܘܐܸܫܬ̇ܝܼܘ. ܘܐܸܡܲܪ ܐܲܒ̣ܘܼܗܝ ܕܲܥܠܲܝܡܬ̣ܵܐ: ܠܚܲܬ̣ܢܹܗ: ܐܸܢ ܨܵܒܹ̇ܐ ܐܲܢ̄ܬ̇: ܒܘܼܬ̣ ܘܢܸܛܐܲܒ̣ ܠܵܟ̣.


text:
ܘܩܲܕܸ̇ܡ ܒܨܲܦܪܵܐ ܒܝܵܘܡܵܐ ܕܚܲܡܫܵܐ ܠܡܹܐܙܲܠ: ܘܐܸܡܲܪ ܠܹܗ ܐܲܒ̣ܘܼܗ̇ ܕܲܥܠܲܝܡܬ̣ܵܐ: ܣܡܘܿܟ̣ ܠܸܒܵܟ̣: ܘܐܸܬ̣ܟܲܪ̄ܟ̣ ܥܲܕܼ ܨܵܠܹ̇ܐ ܝܵܘܡܵܐ: ܘܲܠܥܸܣܘ ܬܪ̈ܲܝܗܘܿܢ ܘܐܸܫܬ̇ܝܼܘ.


text:
ܘܩܵܡ̣ ܓܲܒ̣ܪܵܐ ܠܡܹܐܙܲܠ: ܗ̤ܘ ܘܲܕܼܪܘܼܟ̣ܬܹ̇ܗ ܘܲܥܠܲܝܡܹܗ: ܘܐܸܡܲܪ ܠܹܗ ܚܡܘܼܗܝ ܐܲܒ̣ܘܼܗ̇ ܕܲܥܠܲܝܡܬ̣ܵܐ: ܗܵܐ ܦ̣ܢܵܐ ܝܵܘܡܵܐ: ܒܘܼܬ̣ ܗܵܪܟܵܐ ܘܢܸܛܐܲܒ̣ ܠܵܟ̣: ܘܩܲܕܸ̇ܡܘ ܡܚܵܪ ܘܙܸܠܘ ܠܡܲܫܟܲܢܟ̣ܘܿܢ.


text:
ܘܠܵܐ ܨܒ̣ܵܐ ܓܲܒ̣ܪܵܐ ܠܲܡܒ̣ܵܬ̣: ܘܩܵܡ ܘܐܸܙܲܠ ܘܡܲܛܝܼ ܠܘܼܩܒܲܠ ܝܵܒ̣ܘܿܣ ܕܗ̤ܝ ܗ̄ܝ̣ ܐܘܿܪܸܫܠܸܡ: ܘܥܲܡܹܗ ܬܪܹܝܢ ܚܡܵܪ̈ܝܼܢ ܟܲܕܼ ܛܥܝܼܢܝܼܢ: ܘܲܕܼܪܘܼܟ̣ܬܹ̇ܗ ܥܲܡܹܗ.


text:
ܗܸܢܘܿܢ ܥܲܠ ܓܹܢ̄ܒ̣ ܝܵܒ̣ܘܿܣ: ܘܝܵܘܡܵܐ ܪܟ̣ܢ ܠܹܗ ܛܵܒ̣. ܘܐܸܡܲܪ ܥܠܲܝܡܵܐ ܠܡܵܪܹܗ: ܬܵܐ ܢܸܣܛܹܐ ܠܲܩܪܝܼܬ̣ܵܐ ܗܵܕܹܐ ܝܵܒ̣ܘܿܣ: ܘܲܢܒ̣ܘܼܬ̣ ܒܵܗ̇.


text:
ܐܵܡܲܪ ܠܹܗ ܡܵܪܹܗ: ܠܵܐ ܢܸܣܛܹܐ ܠܲܩܪܝܼܬ̣ܵܐ ܢܘܼܟ̣ܪܵܝܬܵܐ ܕܠܵܐ ܗ̄ܘ̣ܵܬ̣ ܡ̣ܢ ܕܒܹܝܬ̣ ܝܼܣܪܵܝܹܠ: ܐܸܠܵܐ ܢܸܥܒܲܪ ܥܕܲܡܵܐ ܠܲܓܒܲܥ.


text:
ܘܲܣܛܵܘ ܠܬܲܡܵܢ ܠܲܡܒ̣ܵܬ̣. ܘܥܲܠ̣ܘ ܠܲܓܒܲܥ ܘܝܼܬܸܒ̣ܘ ܒܫܘܼܩܵܐ ܕܲܩܪܝܼܬ̣ܵܐ: ܘܠܲܝܬ̇ ܐ̄ܢܵܫ ܕܡܲܥܸܠ ܠܗܘܿܢ ܠܒܲܝܬܵܐ ܠܲܡܒ̣ܵܬ̣.


text:
ܘܗܵܐ ܓܲܒ̣ܪܵܐ ܣܵܒ̣ܵܐ ܐܵܬܹ̇ܐ ܡ̣ܢ ܥܒ̣ܵܕܹܗ ܡ̣ܢ ܚܲܩܠܵܐ ܒܪܲܡܫܵܐ: ܘܓܲܒ̣ܪܵܐ ܡܢ ܛܘܼܪܵܐ ܗ̄ܘ̣ܵܐ ܕܐܲܦܪܹܝܡ: ܘܥܵܡܲܪ ܗ̄ܘ̣ܵܐ ܒܲܓ̣ܒܲܥ ܕܒܸܢܝܵܡܹܝܢ. ܘܐ̄ܢܵܫܵܘ̈ܗܝ ܕܐܲܬ̣ܪܵܐ ܒ̈ܢܲܝ ܒܸܢܝܵܡܹܝܢ: ܒܝܼܫܝܼܢ ܗ̄ܘ̣ܵܘ ܥܒ̣ܵܕܲܝ̈ܗܘܿܢ ܛܵܒ̣.


text:
ܘܐܲܪܝܼܡ ܥܲܝܢܵܘ̈ܗܝ ܓܲܒ̣ܪܵܐ ܣܵܒ̣ܵܐ: ܘܲܚܙܵܐ ܐܲܪܚܵܐ ܒܫܘܼܩܵܐ ܕܲܩܪܝܼܬ̣ܵܐ: ܘܐܸܡܲܪ ܠܹܗ ܓܲܒ̣ܪܵܐ ܣܵܒ̣ܵܐ: ܠܐܲܝܟܵܐ ܐܵܙܹ̇ܠ ܐܲܢ̄ܬ̇: ܘܡ̣ܢ ܐܲܝܡܸܟܵܐ ܐܵܬܹ̇ܐ ܐܲܢ̄ܬ̇.


text:
ܐܵܡܲܪ ܠܹܗ: ܡܸܥܒܲܪ ܥܵܒ̣ܪܝܼܢ ܚ̄ܢܲܢ ܡ̣ܢ ܒܹܝܬ̣ ܠܚܸܡ ܕܲܝܗܘܼܕܼܵܐ: ܥܕܲܡܵܐ ܠܲܫܦܘܿܠܲܝ̈ ܛܘܼܪܵܐ. ܘܡ̣ܢ ܬܲܡܵܢ ܐ̄ܢܵܐ. ܘܐܸܙܹܠ̄ܬ̇ ܥܕܲܡܵܐ ܠܒܹܝܬ̣ ܠܚܸܡ ܕܲܝܗܘܼܕܼܵܐ. ܘܲܠܒܲܝܬܹ̇ܗ ܕܡܵܪܝܵܐ ܐܵܙܹ̇ܠ ܐ̄ܢܵܐ: ܘܠܲܝܬ̇ ܐ̄ܢܵܫ ܕܡܲܥܸܠ ܠܲܢ ܠܒܲܝܬܵܐ.


text:
ܐܵܦ ܬܸܒ̣ܢܵܐ ܐܵܦ ܟܸܣܬ̣ܵܐ ܐܝܼܬ̣ ܠܚܸܡܪ̈ܲܢ: ܘܐܵܦ ܠܲܚܡܵܐ ܘܚܲܡܪܵܐ ܐܝܼܬ̣ ܠܝܼ ܘܠܲܐܡܬ̣ܵܟ̣ ܘܠܲܥܠܲܝܡܵܐ ܥܲܒ̣ܕܵܟ̣: ܘܡܸܕܸ̇ܡ ܠܵܐ ܚܲܣܝܼܪ.


text:
ܐܵܡܲܪ ܠܹܗ ܓܲܒ̣ܪܵܐ ܣܵܒ̣ܵܐ ܫܠܵܡ ܠܵܟ̣: ܟܠܡܸܕܸ̇ܡ ܕܚܲܣܝܼܪ ܠܵܟ̣ ܐܸܢܵܐ ܐܸܬܸ̇ܠ: ܒܲܠܚܘܿܕܼ ܒܫܘܼܩܵܐ ܠܵܐ ܬܒ̣ܘܼܬ̣.


text:
ܘܗܸܢܘܿܢ ܫܦܲܪ ܠܸܒ̇ܗܘܿܢ: ܘܗܵܐ ܐ̄ܢܵܫܲܝ̈ ܩܪܝܼܬ̣ܵܐ ܓܲܒ̣ܪܹ̈ܐ ܥܵܘܵܠܹ̈ܐ ܐܸܬ̣ܟܲܪܟ̇ܘܼܗܝ ܠܒܲܝܬܵܐ: ܘܥܲܠ ܬܲܪܥܵܐ ܡܸܬ̣ܟܲܬ̇ܫܝܼܢ: ܘܐܵܡ̇ܪܝܼܢ ܠܓܲܒ̣ܪܵܐ ܣܵܒ̣ܵܐ ܡܵܪܹܗ ܕܒܲܝܬܵܐ: ܐܲܦܸܩ ܠܓܲܒ̣ܪܵܐ ܕܥܲܠ ܠܒܲܝܬܵܟ̣ ܕܢܸܕ̇ܥܝܼܘܗܝ.


text:
ܘܲܢܦܲܩ ܠܘܵܬ̣ܗܘܿܢ ܓܲܒ̣ܪܵܐ ܣܵܒ̣ܵܐ ܡܵܪܹܗ ܕܒܲܝܬܵܐ: ܘܐܸܡܲܪ ܠܗܘܿܢ: ܠܵܐ ܐܲܚܲܝ̈ ܠܵܐ ܬܲܒ̣ܐ̱ܫܘܼܢ ܗܵܟܲܢܵܐ: ܡܸܛܠ ܕܥܲܠ̣ ܓܲܒ̣ܪܵܐ ܗܵܢܵܐ ܠܒܲܝܬ̇ܝ ܠܵܐ ܬܸܥܒ̇ܕܼܘܼܢ ܨܲܥܪܵܐ ܗܵܢܵܐ.


text:
ܗܵܐ ܒܪܲܬܝ ܒܬ̣ܘܼܠܬܵܐ: ܘܲܕܼܪܘܼܟ̣ܬܹ̇ܗ: ܐܲܦܸܩ̣ ܐܸܢܹܝܢ ܠܟ̣ܘܿܢ: ܘܨܲܥܲܪܘ ܐܸܢܹܝܢ: ܘܲܥܒܸܕܼܘ ܠܗܹܝܢ ܡܸܕܸ̇ܡ ܕܫܲܦܝܼܪ ܒܥܲܝܢܲܝ̈ܟ̇ܘܿܢ: ܘܲܠܓܲܒ̣ܪܵܐ ܗܵܢܵܐ ܠܵܐ ܬܸܥܒ̇ܕܼܘܼܢ ܨܲܥܪܵܐ ܗܵܢܵܐ.


text:
ܘܠܵܐ ܨܒ̣ܵܘ ܓܲܒ̣ܪܹ̈ܐ ܗܵܢܘܿܢ ܠܡܸܫ̱ܡܥܹܗ. ܘܐܸܚܲܕܼ ܓܲܒ̣ܪܵܐ ܕܪܘܼܟ̣ܬܹ̇ܗ. ܘܐܲܦܩܵܗ̇ ܠܗܘܿܢ ܠܒܲܪ: ܘܚܲܟ̣ܡܘܼܗ̇: ܘܐܸܫܬܲܢܲܕܼܘ ܒܵܗ̇ ܟܠܹܗ ܠܸܠܝܵܐ ܥܕܲܡܵܐ ܠܨܲܦܪܵܐ: ܘܫܲܒ̣ܩܘܼܗ̇ ܟܲܕܼ ܣܠܸܩ ܨܲܦܪܵܐ.


text:
ܘܩܵܡ̣ ܡܵܪܵܗ̇ ܒܨܲܦܪܵܐ: ܘܲܦܬܲܚ̣ ܬܲܪܥܵܐ ܕܒܲܝܬܵܐ. ܘܲܢܦܲܩ̣ ܕܢܑܹܙܲܠ ܠܐܘܼܪܚܹܗ: ܘܲܚܙܵܐ ܕܪܘܼܟ̣ܬܹ̇ܗ ܪܲܡܝܵܐ ܥܲܠ ܬܲܪܥܵܐ ܕܒܲܝܬܵܐ: ܘܐܝܼܕܼܵܗ̇ ܥܲܠ ܬܲܪܥܵܐ.


text:
ܐܵܡܲܪ ܠܵܗ̇ ܩܘܼܡܝ ܢܹܐܙܲܠ: ܘܠܵܐ ܥܵܢ̇ܝܵܐ ܗ̄ܘ̣ܵܬ̣ ܠܹܗ. ܘܫܲܩܠܵܗ̇ ܥܲܠ ܚܡܵܪܹܗ: ܘܩܵܡ̣ ܓܲܒ̣ܪܵܐ ܘܐܸܙܲܠ̣ ܠܐܲܬ̣ܪܹܗ.


text:
ܘܥܲܠ ܠܒܲܝܬܹ̇ܗ: ܘܲܢܣܲܒ̣ ܣܲܟ̇ܝܼܢܵܐ: ܘܦܲܫܚܵܗ̇ ܠܲܕܼܪܘܼܟ̣ܬܹ̇ܗ ܠܬܲܪܬܲܥܸܣܪܹ̈ܐ ܡ̈ܢܵܘܵܢ: ܘܲܫܕܼܵܗ̇ ܒܟ̣ܠܗܘܿܢ ܬܚ̈ܘܼܡܹܐ ܕܝܼܣܪܵܝܹܠ.


text:
ܘܟ̣ܠܡ̇ܢ ܕܲܚܙܵܗ̇: ܐܸܡܲܪ: ܠܵܐ ܗܘ̤ܵܬ̣ ܘܠܵܐ ܐܸܬ̣ܚܲܙܝܲܬ̤ ܐܲܝܟ̣ ܗܵܕܹܐ: ܡ̣ܢ ܝܵܘܡܵܐ ܕܲܣܠܸܩ̣ܘ ܒ̈ܢܲܝ ܝܼܣܪܵܝܹܠ ܡ̣ܢ ܐܲܪܥܵܐ ܕܡܸܨܪܹܝܢ ܘܲܥܕܲܡܵܐ ܠܝܵܘܡܵܢܵܐ: ܘܐܸܬ̣ܪܲܥܝܼܘ ܥܠܹܝܗ̇: ܘܐܸܬ̣ܡܲܠܲܟ̣ܘ ܘܡܲܠܸܠ̣ܘ.


text:
ܘܲܢܦܲܩ̣ܘ ܟܠܗܘܿܢ ܒ̈ܢܲܝ ܝܼܣܪܵܝܹܠ: ܘܐܸܬ̣ܟܲܢܲܫ̣ܘ ܟܢܘܼܫܬܵܐ ܐܲܝܟ̣ ܚܲܕܼ ܓܒܲܪ: ܡ̣ܢ ܕܵܢ ܘܲܥܕܲܡܵܐ ܠܒܲܪ ܫܒܲܥ: ܠܐܲܪܥܵܐ ܕܓܸܠܥܵܕܼ ܩܕܼܵܡ ܡܵܪܝܵܐ: ܒܡܲܨܦܝܵܐ.


text:
ܘܩܵܡ̣ ܫܲܪ̈ܒ̣ܵܬ̣ܵܐ ܕܟ̣ܠܹܗ ܥܲܡܵܐ: ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܒܲܟ̣ܢܘܼܫܬܵܐ ܥܲܡܹܗ ܕܐܲܠܵܗܵܐ: ܐܲܪܒܲܥܡܵܐܐ ܐܲܠܦ̈ܝܼܢ ܪܸ̈ܓ̣ܠܵܝܝܼܢ ܫܵܡ̇ܛܲܝ̈ ܣܲܝܦܵܐ.


text:
ܘܲܫ̣ܡܲܥܘ ܒ̈ܢܲܝ ܒܸܢܝܵܡܹܝܢ ܕܲܣܠܸܩ̣ܘ ܒ̈ܢܲܝ ܝܼܣܪܵܝܹܠ ܠܡܲܨܦܝܵܐ: ܘܐܸܡܲܪܘ ܒ̈ܢܲܝ ܝܼܣܪܵܝܹܠ: ܐܸܡܲܪܘ ܠܲܢ ܐܲܝܟܲܢܵܐ ܗܘ̤ܵܬ̣ ܒܝܼܫܬܵܐ ܗܵܕܹܐ.


text:
ܥܢ̣ܵܐ ܠܹܘܝܼ ܒܲܥܠܵܗ̇ ܕܐܲܢ̄ܬ̇ܬ̣ܵܐ ܕܐܸܬ̣ܩܲܛܠܲܬ̤ ܘܐܸܡܲܪ ܠܗܘܿܢ: ܠܲܓܒܲܥ ܕܒܸܢܝܵܡܹܝܢ ܥܸܠܹ̇ܬ̣ ܐܸܢܵܐ ܘܲܕܼܪܘܼܟ̣ܬ̇ܝ ܠܲܡܒ̣ܵܬ̣.


text:
ܘܩܵܡ̣ܘ ܥܠܲܝ ܡܵܪܹ̈ܝܗ̇ ܕܲܓ̣ܒܲܥ: ܘܐܸܬ̣ܟܲܪܟ̇ܘܼܗܝ ܥܠܲܝ ܒܲܝܬܵܐ ܒܠܸܠܝܵܐ. ܠܝܼ ܒܥܵܘ ܠܡܸܩܛܲܠ: ܘܠܲܕܼܪܘܼܟ̣ܬ̇ܝ ܨܲܥܲܪܘ ܘܡܝܼܬܲܬ̤.


text:
ܘܐܸܚܲܕ̇ܬܵܗ̇ ܠܲܕܼܪܘܼܟ̣ܬ̇ܝ: ܘܲܦܫܲܚܬܵܗ̇: ܘܲܫܕܹܝܬ̣ܵܗ̇ ܒܟ̣ܠܗܹܝܢ ܚܲܩ̈ܠܵܬ̣ܵܐ ܕܝܵܪܬ̇ܘܼܬ̣ܵܐ ܕܝܼܣܪܵܝܹܠ: ܥܲܠ ܕܲܥ̣ܒܲܕܼܘ ܚܛܝܼܬ̣ܵܐ ܘܥܵܘܼܠܵܐ ܒܝܼܣܪܵܝܹܠ.


text:
ܘܩܵܡ̣ܘ ܟܠܹܗ ܥܲܡܵܐ ܐܲܝܟ̣ ܓܲܒ̣ܪܵܐ ܚܲܕܼ: ܘܐܵܡ̇ܪܝܼܢ: ܠܵܐ ܐ̄ܢܵܫ ܢܹܐܙܲܠ ܠܡܲܫܟ̇ܢܹܗ: ܘܠܵܐ ܢܸܣܛܹܐ ܐ̄ܢܵܫ ܠܒܲܝܬܹ̇ܗ.


text:
ܢܸܕܼܒܲܪ ܥܸܣܪܵܐ ܓܲܒ̣ܪ̈ܝܼܢ ܠܲܡܵܐܐ: ܠܟ̣ܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܘܲܡܵܐܐ ܠܐܵܠܹܦ: ܘܐܵܠܹܦ ܠܪܸܒ̇ܘܿ: ܕܢܸܣܒ̣ܘܿܢ ܙܘܵܕܹ̈ܐ ܠܥܲܡܵܐ ܕܥܵܒ̣ܪܝܼܢ: ܕܢܹܐܙܠ̄ܘܿܢ ܥܲܠ ܓܒܲܥ ܕܒܸܢܝܵܡܹܝܢ: ܐܲܝܟ̣ ܟܠܹܗ ܥܵܘܼܠܵܐ ܕܲܥܒܲܕܘ ܒܝܼܣܪܵܝܹܠ.


text:
ܘܫܲܕܲܪܘ ܟܠܗܘܿܢ ܫܲܒ̣̈ܛܹܐ ܕܲܒ̣̈ܢܲܝ ܝܼܣܪܵܝܹܠ: ܓܲܒ̣ܪܹ̈ܐ ܠܘܵܬ̣ ܟܠܗܘܿܢ ܕܒܹܝܬ̣ ܒܸܢܝܵܡܹܝܢ: ܠܡܹܐܡܲܪ: ܡܲܢܵܐ ܗ̄ܝ̣ ܒܝܼܫܬܵܐ ܗܵܕܹܐ ܕܲܗܘ̤ܵܬ̣ ܠܟ̣ܘܿܢ.


text:
ܗܵܫܵܐ ܗܲܒ̣ܘ ܓܲܒ̣ܪܹ̈ܐ ܒ̈ܢܲܝ ܥܵܘܼܠܵܐ ܕܐܝܼܬ̣ ܒܲܓܒܲܥ ܢܩܲܛܸܠ ܐܸܢܘܿܢ: ܘܢܲܦܪܸܩ ܒܝܼܫܬܵܐ ܡ̣ܢ ܝܼܣܪܵܝܹܠ. ܘܠܵܐ ܨܒ̣ܵܘ ܒ̈ܢܲܝ ܒܸܢܝܵܡܹܝܢ ܕܢܸܫ̱ܡܥܘܼܢ ܒܩܵܠܵܐ ܕܐܲܚܲܝ̈ܗܘܿܢ: ܒ̈ܢܲܝ ܝܼܣܪܵܝܹܠ.


text:
ܘܐܸܬ̣ܟܲܢܲܫ̣ܘ ܟܠܗܘܿܢ ܒ̈ܢܲܝ ܒܸܢܝܵܡܹܝܢ ܡ̣ܢ ܩܘܼܪ̈ܝܼܗܘܿܢ ܠܲܓܒܲܥ: ܠܡܸܦܲܩ ܘܲܠܡܸܬ̣ܟܲܬܵܫܘܼ ܥܲܡ ܒ̈ܢܲܝ ܝܼܣܪܵܝܹܠ.


text:
ܘܐܸܬ̣ܡ̱ܢܝܼܘ ܒ̈ܢܲܝ ܒܸܢܝܵܡܹܝܢ ܒܝܵܘܡܵܐ ܗܵܘ̇ ܡ̣ܢ ܩܘܼܪ̈ܝܵܐ: ܥܸܣܪܝܼܢ ܘܸܫܬܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܫܵܡ̇ܛܲܝ̈ ܣܲܝܦܵܐ: ܣܛܲܪ ܡ̣ܢ ܝܵܬ̣ܒܲܝ̈ ܓܒܲܥ ܕܐܸܬ̣ܡ̱ܢܝܼܘ ܫܒܲܥܡܵܐܐ ܓܲܒ̣ܪ̈ܝܼܢ.


text:
ܘܓܲܒ̣ܪܹ̈ܐ ܕܝܼܣܪܵܝܹܠ ܐܸܬ̣ܡ̱ܢܝܼܘ ܣܛܲܪ ܡ̣ܢ ܒ̈ܢܲܝ ܒܸܢܝܵܡܹܝܢ: ܐܲܪܒܲܥܡܵܐܐ ܐܲܠܦ̈ܝܼܢ ܓܲܒ̣ܪ̈ܝܼܢ ܫܵܡ̇ܛܲܝ̈ ܣܲܝܦܵܐ: ܟܠܗܘܿܢ ܓܲܒ̣ܪܹ̈ܐ ܥܵܒ̣ܕܲܝ̈ ܩܪܵܒ̣ܵܐ.


text:
ܘܩܵܡ̣ܘ ܘܲܣܠܸܩܘ ܠܒܹܝܬ̣ ܐܹܝܠ: ܘܲܫܐܸܠ̣ܘ ܒܐܲܠܵܗܵܐ: ܘܐܵܡ̇ܪܝܼܢ ܒ̈ܢܲܝ ܝܼܣܪܵܝܹܠ: ܡܲܢܘܼ ܢܸܣܲܩ ܠܲܢ ܒܪܹܫܵܐ ܠܡܸܬ̣ܟܲܬܵܫܘܼ ܥܲܡ ܒ̈ܢܲܝ ܒܸܢܝܵܡܹܝܢ. ܘܐܸܡܲܪ ܡܵܪܝܵܐ: ܝܼܗܘܼܕܼܵܐ ܒܩܲܕܼܡܵܝܬܵܐ.


text:
ܘܲܢܦܲܩ̣ܘ ܒ̈ܢܲܝ ܝܼܣܪܵܝܹܠ ܠܡܸܬ̣ܟܲܬܵܫܘܼ ܥܲܡ ܒ̈ܢܲܝ ܒܸܢܝܵܡܹܝܢ: ܘܲܣܕܲܪܘ ܒ̈ܢܲܝ ܝܼܣܪܵܝܹܠ ܩܪܵܒ̣ܵܐ ܥܲܡܗܘܿܢ ܥܲܠ ܓܒܲܥ.


text:
ܘܲܢܦܲܩ̣ܘ ܒ̈ܢܲܝ ܒܸܢܝܵܡܹܝܢ ܡ̣ܢ ܓܒܲܥ: ܘܐܸܣܬ̇ܕܲܪܘ ܠܘܼܩܒܲܠ ܝܼܣܪܵܝܹܠ. ܘܐܲܪܡܝܼܘ ܡ̣ܢ ܝܼܣܪܵܝܹܠ ܒܝܵܘܡܵܐ ܗܵܘ̇ ܕܐܲܩ̣ܪܸܒ̣ܘ: ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܼܢ ܓܲܒ̣ܪ̈ܝܼܢ ܥܲܠ ܐܲܪܥܵܐ.


text:
ܘܲܣܠܸܩܘ ܒ̈ܢܲܝ ܝܼܣܪܵܝܹܠ: ܘܲܒ̣ܟ̣ܵܘ ܩܕܼܵܡ ܡܵܪܝܵܐ ܥܕܲܡܵܐ ܠܪܲܡܫܵܐ: ܘܲܫܐܸܠ̣ܘ ܒܡܵܪܝܵܐ: ܘܐܵܡ̇ܪܝܼܢ: ܢܵܘܣܸܦ ܬܘܼܒ̣ ܠܡܲܩܪܵܒ̣ܘ ܩܪܵܒ̣ܵܐ ܥܲܡ ܒ̈ܢܲܝ ܒܸܢܝܵܡܹܝܢ ܐܲܚܘܼܢ. ܘܐܸܡܲܪ ܡܵܪܝܵܐ ܣܲܩܘ ܥܠܵܘܗܝ.


text:
ܘܲܢܦܲܩ̣ܘ ܒ̈ܢܲܝ ܒܸܢܝܵܡܹܝܢ ܠܘܼܩܒܲܠܗܘܿܢ ܡ̣ܢ ܓܒܲܥ ܒܝܵܘܡܵܐ ܕܲܬ̣ܪܹܝܢ. ܘܐܲܪܡܝܼܘ ܬܘܼܒ̣ ܒ̈ܢܲܝ ܒܸܢܝܵܡܹܝܢ ܡ̣ܢ ܝܼܣܪܵܝܹܠ: ܬܡܵܢܬܲܥܣܲܪ ܐܲܠܦ̈ܝܼܢ ܓܲܒ̣ܪ̈ܝܼܢ ܥܲܠ ܐܲܪܥܵܐ: ܟܠܗܘܿܢ ܗܵܠܹܝܢ ܫܵܡ̇ܛܲܝ̈ ܣܲܝܦܵܐ.


text:
ܘܲܣܠܸܩ̣ܘ ܟܠܗܘܿܢ ܒ̈ܢܲܝ ܝܼܣܪܵܝܹܠ: ܘܟ̣ܠܹܗ ܥܲܡܵܐ. ܘܐܸܬ̣ܵܘ ܠܒܹܝܬ̣ ܐܹܝܠ: ܘܲܒ̣ܟ̣ܵܘ: ܘܝܼܬܸܒ̣ܘ ܬܲܡܵܢ ܩܕܼܵܡ ܡܵܪܝܵܐ: ܘܨܵܡ̣ܘ ܒܝܵܘܡܵܐ ܗܵܘ̇ ܥܕܲܡܵܐ ܠܪܲܡܫܵܐ: ܘܐܲܣܸܩ̣ܘ ܥܠܵـ̈ـܘܵܬ̣ܵܐ ܘܫܲܠܡܹ̈ܐ ܩܕܼܵܡ ܡܵܪܝܵܐ.


text:
ܘܦܝܼܢܚܸܣ ܒܲܪ ܐܹܠܝܼܥܵܙܲܪ ܒܲܪ ܐܲܗܪܘܿܢ ܟܵܗܢܵܐ: ܩܵܐܹ̇ܡ ܗ̄ܘ̣ܵܐ ܩܕܼܵܡܵܘܗܝ ܒܝܵܘ̈ܡܵܬ̣ܵܐ ܗܵܢܘܿܢ. ܘܐܵܡ̇ܪܝܼܢ ܢܵܘܣܸܦ ܬܘܼܒ̣ ܠܡܸܦܲܩ ܠܲܩܪܵܒ̣ܵܐ ܥܲܠ ܒ̈ܢܲܝ ܒܸܢܝܵܡܹܝܢ ܐܲܚܘܼܢ: ܐܵܘ ܢܸܫܠܸܐ. ܘܐܸܡܲܪ ܡܵܪܝܵܐ ܣܲܩܘ: ܡܸܛܠ ܕܲܡܚܵܪ ܡܲܫܠܸܡ ܐ̄ܢܵܐ ܠܹܗ ܒܐܝܼܕܲܝ̈ܟ̇ܘܿܢ.


text:
ܘܲܣܠܸܩܘ ܒ̈ܢܲܝ ܝܼܣܪܵܝܹܠ ܥܲܠ ܒ̈ܢܲܝ ܒܸܢܝܵܡܹܝܢ ܒܝܵܘܡܵܐ ܬܠܝܼܬ̣ܵܝܵܐ: ܘܐܸܣܬ̇ܕܲܪܘ ܥܲܠ ܓܒܲܥ ܐܲܝܟ̣ ܕܲܒ̣ܟ̣ܠܙܒܲܢ.


text:
ܘܲܢܦܲܩ̣ܘ ܒ̈ܢܲܝ ܒܸܢܝܵܡܹܝܢ ܠܐܘܼܪܥܹܗ ܕܥܲܡܵܐ: ܘܐܸܬ̣ܢܲܦܲܨܘ ܡ̣ܢ ܩܪܝܼܬ̣ܵܐ. ܘܫܲܪܝܼܘ ܕܢܲܪܡܘܿܢ ܡ̣ܢ ܥܲܡܵܐ ܩܛ̈ܝܼܠܹܐ: ܐܲܝܟ̣ ܕܲܒ̣ܟ̣ܠܙܒܲܢ: ܒܲܫܒ̣ܝܼܠܵܐ: ܚܲܕܼ ܕܣܵܠܹܩ ܠܲܓܒܲܥ: ܘܚܲܕܼ ܠܒܹܝܬ̣ ܐܹܝܠ ܒܚܲܩܠܵܐ: ܐܲܝܟ̣ ܬܠܵܬ̣ܝܼܢ ܓܲܒ̣ܪ̈ܝܼܢ ܡ̣ܢ ܝܼܣܪܵܝܹܠ.


text:
ܘܐܸܡܲܪܘ ܒ̈ܢܲܝ ܒܸܢܝܵܡܹܝܢ ܡܸܬ̇ܬܲܒ̣ܪܝܼܢ ܐܸܢܘܿܢ ܡ̣ܢ ܩܕܼܵܡܲܝܢ ܐܲܝܟ̣ ܕܲܒ̣ܩܲܕܼܡܵܝܬܵܐ. ܘܲܒ̣̈ܢܲܝ ܝܼܣܪܵܝܹܠ ܐܸܡܲܪܘ: ܢܸܥܪܘܿܩ ܘܢܲܦܩ ܐܸܢܘܿܢ ܡ̣ܢ ܩܪܝܼܬ̣ܵܐ ܠܲܫܒ̣ܝܼܠܵܐ.


text:
ܘܟ̣ܠܗܘܿܢ ܒ̈ܢܲܝ ܝܼܣܪܵܝܹܠ ܩܵܡ̣ܘ ܡ̣ܢ ܕܘܼܟ̇ܝܵܬ̣̈ܗܘܿܢ: ܘܐܸܣܬ̇ܕܲܪܘ ܒܲܒ̣ܥܸܠ ܬܵܡܵܪ: ܘܲܟ̣ܡܹܐܢܵܐ ܕܝܼܣܪܵܝܹܠ ܡܕܼܝܼܩ ܗ̄ܘ̣ܵܐ ܡ̣ܢ ܕܘܼܟ̇ܬܹܗ ܡ̣ܢ ܡܥܲܪܬ̣ܵܐ ܕܒܲܓܒܲܥ.


text:
ܘܐܸܬ̣ܵܘ ܡ̣ܢ ܠܘܼܩܒܲܠ ܓܒܲܥ: ܥܸܣܪܵܐ ܐܲܠܦ̈ܝܼܢ ܓܲܒ̣ܪܹ̈ܐ ܓܒܲـ̈ـܝܵܐ ܡ̣ܢ ܟܠܹܗ ܝܼܣܪܵܝܹܠ: ܘܲܩܪܵܒ̣ܵܐ ܥܫܝܼܢ: ܘܗܸܢܘܿܢ ܠܵܐ ܝܼܕܲܥ̣ܘ ܕܲܡܛܵܬ̤ ܥܠܲܝܗܘܿܢ ܒܝܼܫܬܵܐ.


text:
ܘܬܲܒ̣ܪܹܗ ܡܵܪܝܵܐ ܠܒܸܢܝܵܡܹܝܢ ܩܕܼܵܡ ܝܼܣܪܵܝܹܠ. ܘܐܲܪܡܝܼܘ ܕܒܹܝܬ̣ ܝܼܣܪܵܝܹܠ ܡ̣ܢ ܕܒܹܝܬ̣ ܒܸܢܝܵܡܹܝܢ ܒܝܵܘܡܵܐ ܗܵܘ̇: ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ: ܘܲܡܵܐܐ ܓܲܒ̣ܪ̈ܝܼܢ: ܟܠܗܘܿܢ ܗܵܠܹܝܢ ܫܵܡܛܲܝ̈ ܣܲܝܦܵܐ.


text:
ܘܲܚܙܵܘ ܒ̈ܢܲܝ ܒܸܢܝܵܡܹܝܢ ܕܐܸܬ̇ܬܲܒܲܪܘ: ܘܝܲܗ̄ܒ̣ܘ ܒ̈ܢܲܝ ܝܼܣܪܵܝܹܠ ܐܲܬ̣ܪܵܐ ܠܓܲܒ̣ܪܹ̈ܐ ܕܒܸܢܝܵܡܹܝܢ: ܡܸܛܠ ܕܐܸܬ̇ܬ̇ܟ̣ܠܘ ܥܲܠ ܡܟܹܐܢܵܐ ܕܐܲܟ̣ܡܸܢ̣ܘ ܥܲܠ ܓܒܲܥ.


text:
ܘܲܟ̣ܡܹܐܢܵܐ ܪܲܟ̇ܝܼܟ̣ܵܐܝܼܬ̣ ܢܦܲܠ̣ ܥܲܠ ܓܒܲܥ: ܘܗܲܠܸܟ̣ ܟܡܹܐܢܵܐ: ܘܲܡ̣ܚܵܐ ܠܟ̣ܠܵܗ̇ ܩܪܝܼܬ̣ܵܐ ܒܦܘܼܡܵܐ ܕܚܲܪܒܵܐ.


text:
ܘܲܗܦܲܟ̣ܘ ܓܲܒ̣ܪܹ̈ܐ ܕܝܼܣܪܵܝܹܠ ܡ̣ܢ ܩܪܵܒ̣ܵܐ: ܘܒܸܢܝܵܡܹܝܢ ܫܲܪܝܼ ܕܢܲܪܡܸܐ ܩܛܝܼܠܹ̈ܐ ܡ̣ܢ ܝܼܣܪܵܝܹܠ ܬܠܵܬ̣ܝܼܢ ܓܲܒ̣ܪ̈ܝܼܢ: ܡܸܛܠ ܕܐܵܡ̇ܪܝܼܢ: ܡܸܬ̇ܬ̇ܒ̣ܵܪܘܿ ܡܸܬ̇ܬܲܒ̣ܪܝܼܢ ܡ̣ܢ ܩܕܼܵܡܲܝܢ ܐܲܝܟ̣ ܕܒܲܩܪܵܒܹܐ ܩܲܕܼܡܵܝܹ̈ܐ.


text:
ܘܬܸܢܵܢܵܐ ܫܲܪܝܼ ܕܢܸܣܲܩ ܡ̣ܢ ܩܪܝܼܬ̣ܵܐ ܐܲܝܟ̣ ܥܲܡܘܼܕܼܵܐ. ܘܐܸܬ̣ܦܢܝܼܘ ܒ̈ܢܲܝ ܒܸܢܝܵܡܹܝܢ ܠܒܸܣܬܲܪܗܘܿܢ: ܘܗܵܐ ܣܵܠܹܩ ܚܲܝܒ̇ܘܼܪܵܗ̇ ܕܲܩܪܝܼܬ̣ܵܐ ܥܕܲܡܵܐ ܠܲܫܡܲܝܵܐ.


text:
ܘܓܲܒ̣ܪܹ̈ܐ ܕܝܼܣܪܵܝܹܠ ܗ̣ܦܲܟ̣ܘ ܥܠܲܝܗܘܿܢ. ܘܲܕܼܚܸܠ̣ܘ ܓܲܒ̣ܪܹ̈ܐ ܕܒܸܢܝܵܡܹܝܢ: ܡܸܛܠ ܕܲܚܙ̣ܵܘ ܕܩܸܪܒܲܬ̤ ܥܠܲܝܗܘܿܢ ܒܝܼܫܬܵܐ.


text:
ܘܲܥܪܲܩ̣ܘ ܡܢ ܩܕܼܵܡ ܒ̈ܢܲܝ ܝܼܣܪܵܝܹܠ ܠܐܘܼܪܚܵܐ ܕܡܲܕܼܒ̇ܪܵܐ: ܘܲܩܪܵܒ̣ܵܐ ܐܲܕܼܪܸܟ̣ ܐܸܢܘܿܢ: ܘܕܲܒ̣ܩܲܕܼܡܵܝܬܵܐ ܥܒܲܕܼܘ ܐܸܢܘܿܢ ܒܲܡܨܲܥܬ̣ܵܐ.


text:
ܘܐܸܬ̣ܦܢܝܼܘ ܘܲܥܪܲܩ̣ܘ ܠܡܲܕܼܒ̇ܪܵܐ ܠܲܫܩܝܼܦܵܐ ܕܪܲܡܘܿܢ: ܘܲܢܦܲܠ̣ܘ ܒܲܫܒ̣̈ܝܼܠܹܐ ܚܲܡܫܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܫܵܡܛܲܝ̈ ܣܲܝܦܵܐ: ܘܲܪܕܲܦ̣ܘ ܒܵܬܲܪܗܘܿܢ ܥܕܲܡܵܐ ܠܓܸܒ̣ܥܘܿܢ: ܘܲܚܪܲܒ̣ܘ ܡܸܢܗܘܢ ܬܪܹܝܢ ܐܲܠܦ̈ܝܼܢ ܓܲܒ̣ܪ̈ܝܼܢ.


text:
ܘܟ̣ܠ ܕܲܢܦܲܠ̣ܘ ܡ̣ܢ ܒܸܢܝܵܡܹܝܢ: ܥܸܣܪܝܼܢ ܘܚܲܡܫܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܫܵܡܛܲܝ̈ ܣܲܝܦܵܐ ܒܝܵܘܡܵܐ ܗܵܘ̇: ܟܠܗܘܿܢ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ.


text:
ܘܐܸܬ̣ܦܢܝܼܘ ܘܲܥܪܲܩ̣ܘ ܠܡܲܕܼܒ̇ܪܵܐ ܠܲܫܩܝܼܦܵܐ ܕܪܲܡܘܿܢ ܫܸܬ̣ܡܵܐܐ ܓܲܒ̣ܪ̈ܝܼܢ: ܘܝܼܬܸܒ̣ܘ ܒܲܫܩܝܼܦܵܐ ܕܪܲܡܘܿܢ ܐܲܪܒ̇ܥܵܐ ܝܲܪ̈ܚܝܼܢ.


text:
ܘܲܒ̣̈ܢܲܝ ܝܼܣܪܵܝܹܠ ܗܲܦܲܟ̣ܘ ܥܲܠ ܒ̈ܢܲܝ ܒܸܢܝܵܡܹܝܢ: ܘܲܡ̣ܚܵܘ ܐܸܢܘܿܢ ܒܦܘܼܡܵܐ ܕܚܲܪܒܵܐ: ܘܓܲܡܲܪܘ ܐܸܢܘܿܢ ܡ̣ܢ ܩܘܼܪ̈ܝܵܐ: ܡ̣ܢ ܒܢܲܝ̈ܢܵܫܵܐ ܘܲܥܕܲܡܵܐ ܠܲܒ̣ܥܝܼܪܵܐ: ܘܲܥܕܲܡܵܐ ܠܟ̣ܠ ܕܐܸܫܬ̇ܟܲܚ ܘܐܵܦ ܟܠܗܹܝܢ ܩܘܼܪ̈ܝܵܐ ܕܐܸܫܬ̇ܟܲܚ: ܐܵܘܩܸܕܼܘ ܐܸܢܹܝܢ ܒܢܘܼܪܵܐ.


text:
ܘܓܲܒ̣ܪܵܐ ܕܝܼܣܪܵܝܹܠ ܝܼܡܵܘ ܒܡܲܨܦܝܵܐ: ܘܐܸܡܲܪܘ: ܕܓܲܒ̣ܪܵܐ ܡܸܢܲܢ ܠܵܐ ܢܸܬܸ̇ܠ ܒܲܪܬܹܗ ܠܲܒ̣̈ܢܲܝ ܒܸܢܝܵܡܹܝܢ ܠܐܲܢ̄ܬ̇ܬ̣ܵܐ.


text:
ܘܐܸܬ̣ܵܘ ܥܕܲܡܵܐ ܠܒܹܝܬ̣ ܐܹܝܠ: ܘܝܼܬܸܒ̣ܘ ܬܲܡܵܢ ܥܕܲܡܵܐ ܠܪܲܡܫܵܐ ܩܕܼܵܡ ܐܲܠܵܗܵܐ: ܘܐܲܪܝܼܡܘ ܩܵܠܗܘܿܢ ܘܲܒ̣ܟ̣ܵܘ ܒܟ̣ܵܬ̣ܵܐ ܪܲܒ̇ܬ̣ܵܐ.


text:
ܘܐܸܡܲܪܘ: ܠܡܵܢܵܐ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ ܗܘ̤ܵܬ̣ ܗܵܕܹܐ ܒܹܝܬ̣ ܝܼܣܪܵܝܹܠ: ܕܢܸܛܥܹܐ ܝܵܘܡܵܢܵܐ ܡ̣ܢ ܝܼܣܪܵܝܹܠ ܚܲܕܼ ܫܲܒ̣ܛܵܐ.


text:
ܘܐܸܡܲܪܘ ܒ̈ܢܲܝ ܝܼܣܪܵܝܹܠ: ܡܲܢܘܼ ܕܠܵܐ ܣܠܸܩ ܒܟܸܢܫܵܐ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ ܩܕܼܵܡ ܡܵܪܝܵܐ: ܡܸܛܠ ܕܡܵܘܡܵܬ̣ܵܐ ܪܲܒ̇ܬ̣ܵܐ ܗܘ̤ܵܬ̣ ܕܡ̇ܢ ܕܠܵܐ ܣܵܠܹܩ ܩܕܼܵܡ ܡܵܪܝܵܐ ܠܡܲܨܦ̄ܝܵܐ ܡܡܵܬ̣ ܢܡܘܼܬ̣.


text:
ܘܐܸܬ̇ܬ̇ܘܝܼܘ ܒ̈ܢܲܝ ܝܼܣܪܵܝܹܠ ܥܲܠ ܒ̈ܢܲܝ ܒܸܢܝܵܡܹܝܢ ܐܲܚܘܼܗܘܿܢ: ܘܐܵܡ̇ܪܝܼܢ: ܝܵܘܡܵܢܵܐ ܥܢܲܕܼ ܫܲܒ̣ܛܵܐ ܚܲܕܼ ܡ̣ܢ ܝܼܣܪܵܝܹܠ.


text:
ܘܐܸܡܲܪ: ܡܵܢܵܐ ܢܸܥܒܸ̇ܕܼ ܠܗܵܢܘܿܢ ܕܐܸܫܬ̇ܒܸܩܘ ܕܠܵܐ ܢܸܫܹ̈ܐ: ܕܲܚܢܲܢ ܝܼܡܲܝܢ ܒܡܵܪܝܵܐ ܕܠܵܐ ܢܸܬܸ̇ܠ ܠܗܘܿܢ ܢܸܫܹ̈ܐ.


text:
ܘܐܵܡ̇ܪܝܼܢ: ܡ̇ܢ ܚܲܕܼ ܡ̣ܢ ܫܲܒ̣̈ܛܹܐ ܕܝܼܣܪܵܝܹܠ ܕܠܵܐ ܣܠܸܩ ܩܕܼܵܡ ܡܵܪܝܵܐ ܠܡܲܨ̄ܦܝܵܐ ܘܠܵܐ ܐܸܬ̣ܵܘ ܓܲܒ̣ܪܹ̈ܐ ܠܡܲܫܪܝܼܬ̣ܵܐ: ܡ̣ܢ ܝܵܬ̣ܒܲܝ̈ ܝܵܒ̣ܝܼܫ ܕܓܸܠܥܵܕܼ.


text:
ܘܫܲܕܲܪܘ ܠܬܲܡܵܢ ܥܲܡܵܐ: ܬܪܸܥܣܲܪ ܐܲܠܦ̈ܝܼܢ ܓܲܒ̣ܪ̈ܝܼܢ ܡ̣ܢ ܒ̈ܢܲܝ ܚܲܝܠܵܐ. ܘܦܲܩܸܕܼܘ ܐܸܢܘܿܢ: ܘܐܸܡܲܪܘ ܠܗܘܿܢ: ܙܸܠܘ ܚܪܘܿܒ̣ܘ ܠܝܵܬ̣ܒܲܝ̈ ܝܵܒ̣ܝܼܫ ܕܓܸܠܥܵܕܼ ܒܦܘܼܡܵܐ ܕܚܲܪܒܵܐ: ܘܢܸܫܹ̈ܐ ܘܲܛܠܵܝܹ̈ܐ.


text:
ܘܐܸܫܟܲܚܘ ܡ̣ܢ ܝܵܬ̣ܒܲܝ̈ ܝܵܒ̣ܝܼܫ ܕܓܸܠܥܵܕܼ: ܐܲܪܒܲܥܡܵܐܐ ܥܠܲܝ̈ܡܵܬ̣ܵܐ ܒܬ̣̈ܘܼܠܬܵܐ ܕܠܵܐ ܚܟܲܡܘ ܐܸܢܹܝܢ ܓܲܒ̣ܪܹ̈ܐ. ܘܐܲܝܬ̇ܝܼܘ ܐܸܢܹܝܢ ܠܡܲܫܪܝܼܬ̣ܵܐ ܠܫܝܼܠܘܿ ܕܒܲܐܪܥܵܐ ܕܲܟ̣ܢܲܥܢ.


text:
ܘܐܸܬ̣ܵܐ ܒܸܢܝܵܡܹܝܢ ܒܙܲܒ̣ܢܵܐ ܗܵܘ̇: ܘܝܲܗ̄ܒ̣ܘ ܠܗܘܿܢ ܢܸܫܹ̈ܐ ܕܐܲܚܝܼܘ ܡܟܢ ܢܸܫܹ̈ܐ ܕܝܵܒ̣ܝܼܫ ܕܓܸܠܥܵܕܼ ܘܠܵܐ ܡ̈ܠܲܝ ܠܗܘܿܢ.


text:
ܘܐܸܡܲܪܘ ܣܵܒܹ̈ܐ ܕܥܲܡܵܐ: ܡܵܢܵܐ ܢܸܥܒܸ̇ܕܼ ܠܐܲܝܠܹܝܢ ܕܐܸܫܬ̇ܒܸܩ̣ܘ ܕܠܵܐ ܢܸܫܹ̈ܐ: ܗܵܠܹܝܢ ܕܐܸܫܬ̇ܚܲܪܘ: ܡܸܛܠ ܕܣܵܦ̣ ܠܗܹܝܢ ܢܸܫܹ̈ܐ ܕܒܸܢܝܵܡܹܝܢ.


text:
ܚܢܲܢ ܓܹܝܪ ܠܵܐ ܡܸܫܟ̇ܚܝܼܢ ܚ̄ܢܲܢ ܕܢܸܬܸ̇ܠ ܠܗܘܿܢ ܢܸܫܹ̈ܐ ܡ̣ܢ ܒ̈ܢܵܬܲܢ. ܡܸܛܠ ܕܝܼܡ̣ܵܘ ܒ̈ܢܲܝ ܝܼܣܪܵܝܹܠ: ܘܐܸܡܲܪܘ: ܠܝܼܛ ܗ̄ܘ̣ ܡ̇ܢ ܕܢܸܬܸ̇ܠ ܐܲܢ̄ܬ̇ܬ̣ܵܐ ܠܒܸܢܝܵܡܹܝܢ.


text:
ܘܐܸܡܲܪܘ: ܗܵܐ ܚܲܓܵܐ ܕܡܵܪܝܵܐ ܗܵܘܹ̇ܐ ܒܫܝܼܠܘܿ ܡ̣ܢ ܥܸܕܵܢ ܠܥܸܕܵܢ: ܡ̣ܢ ܓܲܪܒ̇ܝܵܐ ܕܒܹܝܬ̣ ܐܹܝܠ: ܡ̣ܢ ܡܲܕܼܢܵܚܲܝ̈ ܫܸܡܫܵܐ ܡ̣ܢ ܫܒ̣ܝܼܠܵܐ ܕܣܵܠܹܩ ܡ̣ܢ ܒܹܝܬ̣ ܐܹܝܠ ܠܲܫܟܹܝܡ: ܡ̣ܢ ܬܲܝ̱ܡܢܵܐ ܕܲܠܒ̣ܘܿܢܵܐ.


text:
ܘܡܵܐ ܕܲܚܙܲܝܬ̇ܘܿܢ ܕܲܢܦܲܩ̣ ܡ̣ܢ ܒ̈ܢܵܬ̣ ܫܝܼܠܘܿ ܠܡܸܩܲܫ ܒܲܦ̈ܠܲܓܹܐ: ܦܘܿܩܘ ܡ̣ܢ ܟܲܪ̈ܡܹܐ: ܘܲܚܛܘܿܦܘ ܠܟ̣ܘܿܢ ܓܒܲܪ ܐܲܢ̄ܬ̇ܬܹܗ ܡ̣ܢ ܒ̈ܢܵܬ̣ ܫܝܼܠܘܿ: ܘܙܸܠܘ ܠܐܲܪܥܵܐ ܕܒܸܢܝܵܡܹܝܢ.


text:
ܘܐܸܢ ܐܸܬ̣ܵܘ ܐܲܒ̣ܵܗܲܝ̈ܗܹܝܢ ܐܵܘ ܐܲܚܲܝ̈ܗܹܝܢ ܠܲܡܕܼܵܢ ܩܕܼܵܡܲܝܢ: ܐܵܡ̇ܪܝܼܢ ܚ̄ܢܲܢ ܠܗܘܿܢ: ܪܲܚܸܡܘ ܥܠܲܝܗܘܿܢ: ܡܸܛܠ ܕܠܵܐ ܕܒܲܪܘ ܓܒܲܪ ܐܲܢ̄ܬ̇ܬܹܗ ܒܲܩܪܵܒ̣ܵܐ. ܠܵܐ ܗ̄ܘ̣ܵܐ ܐܲܢ̄ܬ̇ܘܿܢ ܝܲܗ̄ܒ̣ܬ̇ܘܿܢ ܐܸܢܹܝܢ ܠܗܘܿܢ ܕܬܸܚܛܘܿܢ.


text:
ܘܲܥܒܲܕܼܘ ܗܵܟܲܢܵܐ ܒ̈ܢܲܝ ܒܸܢܝܵܡܹܝܢ: ܘܲܢܣܲܒ̣ܘ ܠܗܘܿܢ ܢܸܫܹ̈ܐ ܠܟ̣ܠܗܘܿܢ ܡ̣ܢ ܢܵܩ̈ܫܵܬ̣ ܦ̈ܠܲܓܹ̇ܐ ܕܲܚܛܲܦܘ ܘܲܗ̣ܦܲܟ̣ܘ ܘܐܸܬ̣ܵܘ ܠܝܵܪܬ̇ܘܼܬ̣ܗܘܿܢ: ܘܲܒ̣ܢܵܘ ( ) ܘܝܼܬܸܒ̣ܘ ܒܗܹܝܢ.


text:
ܘܐܸܙܲܠܘ ܡ̣ܢ ܬܲܡܵܢ ܒ̈ܢܲܝ ܝܼܣܪܵܝܹܠ ܒܙܲܒ̣ܢܵܐ ܗܵܘ̇: ܐ̄ܢܵܫ ܠܫܲܒ̣ܛܹܗ ܘܲܠܫܲܪܒ̇ܬܹܗ: ܘܲܢܦܲܩ̣ܘ ܡ̣ܢ ܬܲܡܵܢ ܐ̄ܢܵܫ ܠܝܵܪܬ̇ܘܼܬܹܗ.


text:
ܘܲܒ̣ܝܵܘ̈ܡܵܬ̣ܵܐ ܗܵܢܘܿܢ: ܠܲܝܬ̇ ܗ̄ܘ̣ܵܐ ܡܲܠܟܵܐ ܒܹܝܬ̣ ܝܼܣܪܵܝܹܠ ܘܟ̣ܠ ܐ̄ܢܵܫ ܐܲܝܟ̣ ܕܫܲܦܝܼܪ ܒܥܲܝܢܵܘ̈ܗܝ: ܗܵܘ̇ ܗ̄ܘ̣ ܥܵܒܹܕܼ ܗ̄ܘ̣ܵܐ.


text:
ܘܲܗ̤ܘܵܐ ܒܝܵܘ̈ܡܲܝ ܕܲܝܵܢܹ̈ܐ: ܗܘܸܐ ܟܲܦܢܵܐ ܠܐܲܪܥܵܐ. ܘܐܸܙܲܠ ܓܲܒ̣ܪܵܐ ܡ̣ܢ ܒܹܝܬ̣ ܠܚܸܡ ܕܲܝܗܘܼܕܼܵܐ ܠܡܸܥܡܲܪ ܒܐܲܪܥܵܐ ܕܡܘܼܐܵܒ̣: ܗܸܘ ܘܐܲܢ̄ܬ̇ܬܹܗ ܘܲܒ̣ܢܵܘ̈ܗܝ: ܡܸܛܠ ܕܲܥܫܸܢ ܟܲܦܢܵܐ ܠܐܲܪܥܵܐ.


text:
ܘܲܫܡܹܗ ܠܓܲܒ̣ܪܵܐ ܐܹܠܝܼܡܲܠܟ: ܘܲܫܡܵܗ̇ ܕܐܲܢ̄ܬ̇ܬܹܗ ܢܲܥܡܝܼ. ܘܫܵܡܵܗܹ̈ܐ ܕܲܒ̣ܢܵܘ̈ܗܝ: ܡܲܠܝܘܿܢ ܘܟ̣ܠܝܘܿܢ: ܐܲܦܲܪ̈ܬ̣ܵܐܝܹܐ ܡ̣ܢ ܒܹܝܬ̣ ܠܚܸܡ ܕܲܝܼܗܘܼܕܼܵܐ. ܘܐܸܬ̣ܵܐܘ ܠܐܲܪܥܵܐ ܕܡܘܼܐܵܒ̣ ܠܡܸܥܡܲܪ ܬܲܡܵܢ.


text:
ܘܲܢܣܲܒ̣ܘ ܠܗܘܿܢ ܢܸܫܹ̈ܐ ܡܘܼ̈ܐܵܒ̣ܵܝܵܬ̣ܵܐ: ܫܡܵܗ̇ ܕܲܚܕܼܵܐ ܥܲܪܦܵܐ: ܘܲܫܡܵܗ̇ ܕܐܲܚܪܹܬ̣ܐ ܪܥܘܿܬ̣. ܘܲܥܡܲܪܘ ܬܲܡܵܢ ܐܲܝܟ ܫ̈ܢܲܝܵܐ ܥܝܲܪ.


text:
ܘܡܝܼܬ̣ܘ ܬܪ̈ܲܝܗܘܿܢ ܒܢܹܝ̈ܗ̇: ܡܲܠܝܘܿܢ ܘܟ̣ܠܝܘܿܢ: ܘܐܸܬ̣ܓܲܙܝܲܬ̤ ܐܲܢ̄ܬ̇ܬ̣ܵܐ ܡ̣ܢ ܒܲܥܠܵܗ̇ ܘܡ̣ܢ ܬܪܲܝܗܘܿܢ ܒܢܹܝ̈ܗ̇.


text:
ܘܗܸܦܟܲܬ̤ ܗ̤ܝ ܘܬܲܪܬܹܝܢ ܟܲܠ̈ܠܵܬ̣ܵܐ ܥܲܡܵܗ̇ ܡ̣ܢ ܐܲܪܥܵܐ ܕܡܘܼܐܵܒ̣. ܡܸ̰ܠ ܕܲܫܡܲܥ ܒܐܲܪܥܵܐ ܕܡܘܼܐܵܒ̣: ܕܲܣܥܲܪ ܡܵܪܝܵܐ ܠܥܲܡܹܗ ܠܡܸܬܲܠ ܠܗܘܿܢ ܡܵܙܘܿܢܵܐ.


text:
ܘܲܢܦܲܩ ܡ̣ܢ ܐܲܪܥܵܐ ܕܡܲܥܡܲܪܗܹܝܢ ܗ̤ܝ ܘܬܲܪܬܹܝܢ ܟܲܠ̈ܠܵܬ̣ܵܗ̇ ܥܲܡܵܗ̇: ܠܡܸܗܦܲܟ ܘܲܠܡܹܐܙܲܠ ܠܐܲܪܥܵܐ ܕܲܝܗܘܿܕܼܵܐ.


text:
ܘܐܸܡܪܲܬ̤ ܢܲܥܡܝܼ ܠܟܲܠ̈ܠܵܬ̣ܵܗ̇: ܗܦܘܿܟܹܝ̈ܢ ܙܸܠܹܝ̈ܢ ܠܐܲܬ̣ܪ̱ܟܹܝܢ ܘܲܠܒܹܝܬ̣ ܐ̄ܢܵܫܲܝ̈ܟܹܝܢ. ܘܡܵܪܝܵܐ ܢܸܥܒܸܕܼ ܥܲܡܟܹܢ ܪ̈ܲܚܡܹܐ: ܐܲܝܟ ܕܲܥܒܲܕܼܬܹܝ̈ܢ ܥܲܡܝ: ܘܥܲܡ ܬܪ̈ܲܝܗܘܿܢ ܒ̈ܢܲܝ ܕܡܝܼܬ̣ܘ.


text:
ܘܢܸܬܸܠܟܹܝܢ ܡܵܪܝܵܐ ܠܚܸܣܕܼܵܐ: ܘܬܸܫ̈ܟ̇ܚܵܢ ܢܚܵܚܵܐ ܒܹܝܬ̣ ܐܲܒ̣ܵܗܲܝ̈ܟܹ̇ܝܢ. ܘܢܸܫܩܲܬ̤ ܐܸܢܹܝܢ: ܘܐܲܪܝܼܡ ܩܵܠܗܹܝܢ ܘܲܒ̣̈ܟܲܝ.


text:
ܘܐܸܡܪܲܬ̤ ܠܗܹܝܢ ܢܲܥܡܝܼ: ܗܦܘܿܟܹ̈ܝܢ ܒ̈ܢܵܬ̣ܝ: ܐܵܙܠ̈ܢ ܬܢ̄ܬܹܝܢ ܥܲܡܝ. ܕܲܠܡܵܐ ܬܘܼܒ̣ ܢܸܗܘܘܿܢ ܠܝܼ ܒܢܲܝ̈ܵܐ ܘܐܸܬܸܠܟܹܝܢ ܠܗܘܿܢ.


text:
ܗܦܘܿܟܹܝ̈ܢ ܒܢܵܬ̣̈ܝ: ܡܸܛܠ ܕܐܸܢܵܐ ܣܸܐܒܹܬ̣ ܠܝܼ ܡ̣ܢ ܕܲܠܡܸܗܘܵܐ ܠܓܲܒ̣ܪܵܐ: ܕܐܹܡܲܪ ܕܬ̣ܘܼܒ̣ ܢܸܗܘܸܐ ܠܝܼ ܣܲܒ̣ܪܵܐ: ܘܐܸܗܘܸܐ ܠܓܲܒ̣ܪܵܐ ܘܐܵܘܠܸܕܼ ܒܢܲܝ̈ܵܐ.


text:
ܘܐܲܢ̄ܬܹܝܢ ܬܣܲܟ̈ܝܵܢ ܠܗܘܿܢ ܥܕܲܡܵܐ ܕܢܸܪܒ̇ܘܿܢ: ܘܬܸܬ̣ܥܲܟ̇ܪ̈ܵܢ ܡ̣ܢ ܕܲܠܡܸܗܘܵܐ ܠܓܲܒ̣ܪܵܐ. ܠܵܐ ܒܢܵܬ̣̈ܝ: ܡܸܛܠ ܕܡܸܪܲܬ̤ ܠܝܼ ܛܵܒ̣ ܥܠܲܝܟܹ̇ܝ: ܘܠܝܼ ܡܲܪܝܼܪܵܐ ܝܲܬ̇ܝܼܪ ܡܸܢܟܹܢ: ܡܸܛܠ ܕܐܝܼܕܹܗ ܕܡܵܪܝܵܐ ܢܸܦܩܲܬ̤ ܒܵܬܲܪܝ.


text:
ܘܐܲܪܝܼܡ ܬܘܼܒ̣ ܩܵܠܗܹܝܢ ܘܲܒ̣̈ܟ̣ܝ. ܘܢܸܫܩܲܬ̤ ܥܲܪܦܵܐ ܠܲܚܡܵܬ̣ܵܗ̇ ܘܗܸܦܟܲܬ̤̱ ܘܐܸܙܲܠ̄ܬ̤: ܪܥܘܿܬ̣ ܕܹܝܢ ܢܩܸܦܬ̣ܵܗ̇.


text:
ܘܐܸܡܪܲܬ̤ ܠܵܗ̇ ܚܡܵܬ̣ܵܗ̇: ܗܵܐ ܝܼܒܲܡܬܹܟ̣ܝ ܗܸܦܟܲܬ̤ ܠܥܲܡܵܗ̇ ܘܲܠܒܹܝܬ̣ ܐ̄ܢܵܫܹ̈ܗ̇: ܗܦܘܿܟ̣ܝ ܐܵܦ ܐܲܢ̄ܬ̇ܝ ܒܵܬܲܪ ܝܼܒܲܡܬܹܟ̣ܝ.


text:
ܘܐܸܡܪܲܬ̤ ܠܵܗ̇ ܪܥܘܿܬ̣: ܚܵܣ ܠܝܼ ܕܐܸܗܦܘܿܟ ܡ̣ܢ ܠܘܵܬܹܟ̣ܝ ܘܐܸܫܒ̇ܩܹܟ̣ܝ: ܡܸܛܠ ܕܠܲܐܬܲܪ ܕܬܹܐܙܠ̄ܝܼܢ ܐܹܙܲܠ: ܘܐܲܝܟܵܐ ܕܬܸܥܡܪܝܼܢ ܐܸܥܡܲܪ. ܥܲܡܹܟ̣ܝ ܥܲܡܝ: ܘܐܲܠܵܗܹܟ̣ܝ ܐܲܠܵܗܝ.


text:
ܘܐܲܬܲܪ ܕܲܬ̣ܡܘܼܬ̣ܝܼܢ: ܐܹܡܘܼܬ̣ ܐܵܦ ܬܸܢܵܐ ܘܐܸܬ̣ܩܒܲܪ. ܗܵܟܲܢܵܐ ܢܸܥܒܸ̇ܕܼ ܠܝܼ ܐܲܠܵܗܵܐ ܘܗܵܟܲܢܵܐ ܢܵܘܣܸܦ ܠܝܼ: ܐܸܠܵܐ ܐܸܢ ܡܵܘܬܵܐ ܒܲܠܚܘܿܕܼ ܢܸܦܪܘܿܫ ܒܲܝܢܲܝ ܘܠܹܟ̣ܝ.


text:
ܟܲܕܼ ܚܙܵܬ̤ ܕܹܝܢ ܢܲܥܡܝܼ ܕܫܲܪܝܼܪܵܐܝܼܬ̣ ܐܸܨܛܲܒ̣ܝܲܬ̤ ܠܡܹܐܙܲܠ ܥܲܡܵܗ̇: ܫܸܠܝܲܬ̤ ܡ̣ܢ ܕܲܠܡܹܐܡܲܪ ܠܵܗ̇ ܠܡܸܗܦܲܟ.


text:
ܘܐܸܬܲܝ̈ ܐܲܟ̣ܚ̄ܕܼܵܐ ܥܕܲܡܵܐ ܠܒܹܝܬ̣ ܠܚܸܡ ܕܲܝܗܘܼܕܼܵܐ: ܘܲܗܘ̤ܵܐ ܕܟܲܕܼ ܐܸܬܲܝ̈ ܠܒܹܝܬ̣ܠܚܸܡ: ܚܸܕܼܝܲܬ̤ ܒܗܹܝܢ ܟܠܵܗ̇ ܡܕܼܝܼܢ̄ܬܵܐ: ܘܐܵܡܪܝܼܢ ܗܵܕܐ ܗ̄ܝܼ ܢܲܥܢܝܼ.


text:
ܘܐܸܡܪܲܬ̤ ܠܗܹܝܢ ܠܵܐ ܬܸܩܪ̈ܝܵܢܵܢܝ ܢܲܥܢܝܼ: ܐܸܠܵܐ ܩܪ̈ܵܝܹܢܵܢܝ ܡܲܪܝܼܪܲܬ̣ ܢܲܦ̮ܫܵܐ: ܡܸܛܠ ܕܐܹܝܠܫܲܕܼܝ ܡܲܪܡܪܲܢܝ ܛܵܒ̣.


text:
ܡܲܠܝܵܐܝ̣ܬ̣ ܓܹܝܪ ܐܸܙܹܠ̄ܬ̣ ܡܸܟܵܐ: ܘܡܵܪܝܵܐ ܐܲܗܦܟܲܢܝ ܣܪܝܼܩܵܐܝܼܬ̣. ܘܲܠܡܵܢܵܐ ܡܸܟܹܝܠ ܩܵܪ̈ܝܵܢ ܐ̄ܢܬܹܝܢ ܠܝܼ ܢܲܥܡܝܼ ܕܡܵܪܝܵܐ ܡܲܟܟܲܢܢ: ܘܡ̇ܢ ܕܡܵܛܹܐ ܒܐܝܼܕܼܵܘ̈ܗܝ ܐܲܒ̣ܐܸܫ ܠܝܼ.


text:
ܘܗܸܦܟܲܬ̤ ܢܲܥܡܝܼ ܘܲܪܥܘܿܬ̣ ܡܘܼܐܵܒ̣ܵܝܬܵܐ ܟܲܠܬ̣ܵܗ̇ ܥܲܡܵܗ̇: ܕܐܸܨܛܲܒ̣ܝܲܬ̤ ܠܡܸܗܦܲܟ ܥܲܡܵܗ̇ ܒܠܸܒܵܐ ܫܲܠܡܵܐ. ܘܐܸܬܲܝ̈ ܡ̣ܢ ܐܲܪܥܵܐ ܕܡܘܼܐܵܒ̣ ܒܪܹܫ ܚܨܵܕܼܵܐ ܕܲܣܥܵܪܹ̈ܐ.


text:
ܘܲܠܢܲܥܡܝܼ ܐܝܼܬ̣ ܗ̄ܘܼܵܐ ܓܲܒ̣ܪܵܐ ܚܲܕܼ ܡܵܘܕܼܥܬ̣ܵܐ: ܡ̣ܢ ܫܲܪܒ̇ܬܹܗ ܕܐܹܠܝܼܡܲܠܟ ܒܲܥܠܵܗ̇: ܓܲܒ̣ܪܵܐ ܝܼܕܼܝܼܥܵܐ: ܘܲܫܡܹܗ ܒܵܥܵܙ.


text:
ܘܐܸܡܲܪܲܬ̤ ܪܥܘܿܬ̣ ܡܘܼܐܒ̣ܵܝܬܵܐ ܠܢܲܥܡܝܼ ܚܡܵܬ̣ܵܗ̇ ܐܹܙܲܠ ܠܚܲܩܠܵܐ: ܘܐܸܠܩܘܿܛ ܠܩܵܛܵܐ ܒܵܬܲܪ ܦܵܥ̈ܠܹܐ ܡ̣ܢ ܕܐܸܫܟܲܚ ܪ̈ܲܚܡܹܐ ܒܥܲܝܬܵܘ̈ܗܝ. ܘܐܸܡܪܲܬ̤ ܠܵܗ̇ ܚܡܵܬ̣ܵܗ̇ ܙܸܠܝ ܒܪܲܬ̣ܝ.


text:
ܘܐܸܙܲܠ̄ܬ̤ ܪܥܘܿܬ̣ ܠܡܸܠܩܲܛ ܠܩܵܛܵܐ ܒܬܲܪ ܚܵܨܘܿܕܹ̈ܐ: ܘܐܸܣܬܲܩܒ̇ܠܲܬ̤ ܒܦܵܠܓ̇ܘܼܬ̣ܵܐ ܕܚܲܩܠܹܗ ܕܒ̣ܵܥܵܙ ܒܲܪ ܫܲܪܒ̇ܬܹܗ ܕܐܹܠܝܼܡܲܠܟ.


text:
ܘܲܥܢܵܐ ܛܲܠܝܵܐ ܘܐܸܡܲܪ ܠܹܗ: ܐܲܢ̄ܬ̇ܬ̣ܵܐ ܗ̄ܝ̣ ܡܘܼܐܵܒ̣ܵܝܬܵܐ: ܗܵܝ̇ ܕܐܸܬ̣ܵܬ̤ ܥܲܡ ܢܲܥܡܝܼ ܡ̣ܢ ܐܲܪܥܵܐ ܕܡܘܼܐܵܒ̣.


text:
ܘܐܸܡܲܪ ܒܵܥܵܙ ܠܲܪܥܘܿܬ̣: ܒܪܲܬ̣ܝ: ܠܵܐ ܫܡܝܼܥ ܠܹܟ̣ܝ ܒܡܲܬ̣ܵܠܵܐ: ܕܲܒ̣ܚܲܩܠܵܐ ܕܠܵܐ ܕܝܼܠܵܟ ܠܵܐ ܬܸܠܩܘܿܛ: ܡܸܛܠ ܗܵܢܵܐ ܩܵܘܿܝ ܘܒ̣ܘܼܬ̣ܝ ܬܢܵܢ ܥܲܡ ܛܲܠܝܵܬ̣̈ܝ.


text:
ܘܲܗ̤ܘܲܝܬ̇ܝ ܚܵܙܝܵܐ ܐܲܝܟܵܐ ܚܵܨܕܝܼܢ: ܘܲܗ̤ܘܲܝܬ̇ܝ ܐܵܙܵܠ̄ܐ ܒܵܬܲܪܗܘܿܢ: ܗܵܐ ܦܩܕܹܬ̣ ܠܲܛܠܵܝܹ̈ܐ ܕܐ̄ܢܵܫ ܠܵܐ ܢܲܗܪܹܟ̣ܝ. ܘܐܸܢ ܨܵܗ̇ܝܵܐ ܐܲܢ̄ܬ̇ܝ: ܙܸܠܝ ܘܐܸܫܬܵܝ ܡ̣ܢ ܡܵܐܢܹ̈ܐ ܕܡܵܠܹܝܢ ܛܠܵܝܹ̈ܐ.


text:
ܘܢܸܦܠܲܬ̤ ܥܲܠ ܐܲܦܹܝ̈ܗ̇ ܐܲܪܥܵܐ ܘܣܸܓ̣ܕܲܬ̣ ܠܹܗ: ܘܐܸܡܪܲܬ̤: ܡܸܛܠ ܕܐܸܫܟ̇ܚܹܬ̣ ܪ̈ܲܚܡܹܐ ܒܥܲܝܢܲܝ̈ܟ ܠܡܸܕܲܥܲܢܝ ܕܐܲܟ̣ܣܢܵܝܬܵܐ ܐ̄ܢܵܐ.


text:
ܐܵܡܲܪ ܠܵܗ̇ ܒܵܥܵܙ: ܡܸܬ̣ܐܡܵܪܘܼ ܐܸܬ̣ܐܡܲܪ ܠܝܼ ܡܸܕܸܡ ܕܲܥܒܲܕܬ̇ܝ ܥܲܡ ܚܡܵܬܹܟ̣ܝ ܡ̣ܢ ܒܵܬܲܪ ܕܡܝܼܬ̣ ܒܲܥܠܹܟ̣ܝ: ܕܲܫܒܲܩܬ̇ܝ ܐܲܒ̣ܘܼܟ̣ܝ ܘܐܸܡܹܟ̣ܝ ܘܫܲܒ̇ܬܹܟ̣ܝ: ܘܐܸܬܲܝܬ̇ܝ ܠܥܲܡܵܐ ܕܠܵܐ ܝܵܕܼܥܵܐ ܗ̄ܘܲܝܬ̇ܝ ܡ̣ܢ ܐܸܬ̣ܡܵܠܝ ܘܡ̣ܢ ܡܢܵܬ̣ܡܵܠܝ.


text:
ܘܐܸܡܪܲܬ̤ ܠܹܗ: ܡܸܛܠ ܕܐܸܫܟ̇ܚܹܬ̣ ܪ̈ܲܚܡܹܐ ܒܥܲܝܢܲܝ̈ܟ ܡܵܪܝ: ܘܒܲܝܲܐܬܵܢܝ ܘܲܡܠܲܝܬ̇ ܒܠܸܒܵܗ̇ ܕܐܲܡܬ̣ܵܟ: ܘܐܸܢܵܐ ܐܸܗܘܸܐ ܐܲܝܟ ܚܕܼܵܐ ܡ̣ܢ ܐܲܡ̈ܗܵܬ̣ܵܟ.


text:
ܘܐܸܡܲܪ ܠܵܗ̇ ܒܵܥܵܙ ܒܥܸܕܵܢܵܐ ܘܫܵܪܘܼܬ̣ܵܐ: ܩܪܘܿܒ̣ܝ ܘܐܲܟ̣ܘܿܠܝ ܡ̣ܢ ܠܲܚܡܵܐ: ܘܐܵܘܬ̇ܒ̣ܵܗ̇ ܥܲܠ ܓܹܢ̄ܒ̣ ܚܵܨܘܿܕܹ̈ܐ: ܘܝܲܗ̄ܒ̣ ܠܵܗ̇ ܫܲܚܬ̇ܝܼܬ̣ܵܐ: ܘܲܨܒܲܥ ܠܲܚܡܵܐ ܒܚܲܠܒ̣ܵܐ: ܘܐܲܪܡܝܼ ܦܸܬܹ̈ܐ ܕܲܦܪ̈ܝܼܟ̣ܵܬ̣ܵܐ. ܘܝܲܗ̣̄ܒ̣ ܠܵܗ̇: ܘܐܸܟ̣ܠܲܬ̤ ܘܣܸܒ̣ܥܲܬ̤ ܘܐܵܘܬ̇ܪܲܬ̤.


text:
ܘܲܗܘ̤ܵܬ̣ ܠܵܩܵܛܵܐ ܒܚܲܩܠܵܐ ܥܕܲܡܵܐ ܠܪܲܡܫܵܐ: ܘܚܲܒ̇ܛܲܬ̤ ܐܸܢܹܝܢ: ܐܸܫܟ̇ܚܲܬ̤ ܒܗܹܝܢ ܐܲܝܟ ܡܠܸܐ ܟܲܝܠܵܐ ܕܲܣܥܵܪܹ̈ܐ.


text:
ܘܫܸܩܠܲܬ̤ ܐܸܢܹܝܢ ܘܥܸܠܲܬ̤ ܠܲܡܕܼܝܼܢ̄ܬܵܐ: ܘܚܵܘܝܲܬ̤ ܠܲܚܡܵܬ̣ܵܗ̇ ܠܩܵܛܵܐ ܕܠܸܩܛܲܬ̤: ܘܝܸܗ̄ܒܲܬ̤ ܠܵܐ ܡ̣ܢ ܗܵܘ̇ ܡܵܐ ܕܠܸܥܣܲܬ̤ ܘܐܵܘܬ̇ܪܲܬ̤.


text:
ܘܐܸܡܪܲܬ̤ ܠܵܗ̇ ܚܡܵܬ̣ܵܗ̇: ܐܲܝܟܵܐ ܠܵܩܛܵܐ ܗ̣̄ܘܲܝܬ̇ܝ ܝܵܘܡܵܢܵܐ: ܘܐܲܬܲܪ ܕܲܗ̤ܘܲܝܬ̇ܝ ܢܸܗܘܸܐ ܒܪܝܼܟ: ܘܗܵܘ̇ ܡ̇ܢ ܕܐܸܫܟܲܚܬ̇ܝ ܪ̈ܲܚܡܹܐ ܒܥܲܝܢܵܘ̈ܗܝ. ܘܐܸܫܬܲܥܝܲܬ̤ ܠܲܚܡܵܬ̣ܵܗ̇ ܐܲܝܟܵܐ ܗܘ̤ܵܬ̣: ܘܐܵܡܪܵܐ ܠܵܗ̇: ܒܵܥܵܙ ܫܡܹܗ ܠܓܲܒ̣ܪܵܐ ܕܠܵܩܛܵܐ ܗ̄ܘܹܝܬ̣ ܒܚܲܩܠܹܗ ܝܵܘܡܵܢܵܐ.


text:
ܘܐܸܡܪܲܬ̤ ܢܲܥܡܝܼ ܠܟܲܠܬ̣ܵܗ̇: ܒܪܝܼܟ ܗ̄ܘ̣ ܡܵܪܝܵܐ ܕܠܵܐ ܐܲܥܒܲܪ ܚܸܣܕܹܗ ܡ̣ܢ ܚܲܝܹ̈ܐ ܘܡ̣ܢ ܡܝܼܬܹ̈ܐ. ܘܐܸܡܪܲܬ̤ ܠܵܗ̇ ܢܲܥܡܝܼ: ܩܲܪܝܼܒܲܢ ܗ̄ܘ̣ ܓܲܒ̣ܪܵܐ: ܘܡ̣ܢ ܬܵܒ̣ܥܝ̈ ܥܝܵܪܬܲܢ ܗ̄ܘ̣.


text:
ܘܐܸܡܪܲܬ̤ ܢܲܥܡܝܼ ܠܲܪܥܘܿܬ̣ ܟܲܠܬ̣ܵܗ̇: ܛܘܼܒܲܝܟ̇ܝ ܒܪܲܬ̣ܝ ܕܲܕܼܒܸܩܬ̇ܝ ܠܲܥܠܲܝ̈ܡܵܬܹܗ: ܘܠܵܐ ܐ̄ܢܵܫ ܐܲܗܪܹܟ̣ܝ ܒܚܲܩܠܵܐ ܕܠܵܐ ܝܼܕܲܥܬ̇ܝ.


text:
ܘܝܼܬ̣ܒܲܬ̤ ܪܥܘܿܬ̣ ܥܲܡ ܚܡܵܬ̣ܵܗ̇: ܘܐܸܡܪܲܬ̤ ܠܵܗ̇ ܢܲܥܡܝܼ: ܒܪܲܬ̣ܝ: ܠܵܐ ܐܸܒ̣ܥܸܐ ܠܹܟ̣ܝ ܢܝܵܚܵܐ ܘܢܸܛܐܲܒ̣ ܠܹܟ̣ܝ.


text:
ܘܗܵܐ ܒܵܥܵܙ ܡܲܚܟ̇ܘܼܡܬ̣ܵܢ ܗ̄ܘ̣: ܗܵܘ̇ ܕܲܗ̤ܘܲܝܬ̇ܝ ܥܲܡ ܥܠܲܝ̈ܡܵܬܹܗ: ܘܗܵܐ ܒܗܵܢܵܐ ܠܸܠܝܵܐ ܐܸܕܼܪܵܐ ܕܲܣܥܵܪܹ̈ܐ ܟܵܫܹܐ.


text:
ܣܚܵܝ ܗܵܟܹܝܠ ܘܲܡܫܘܿܚܝ: ܘܐܸܨܛܲܒܲܬ̣ܝ ܒܲܠܒ̣ܘ̈ܫܲܝܟܝ: ܘܚܘܿܬ̣ܝ ܠܐܲܕ̇ܪܵܐ: ܘܠܵܐ ܬ̣ܬ̣ܚ̄ܙܹܝܢ ܠܹܗ: ܥܕܲܡܵܐ ܕܠܵܥܹܣ ܘܫܵܬܹܐ.


text:
ܘܢܸܗܘܸܐ ܡܵܐ ܕܕܵܡܹܟ: ܬܣܝܼܡܝܼܢ ܠܒ̣ܵܠܹܟ̣ܝ ܒܕܼܘܼܟ̇ܬ̣ܵܐ ܕܼܵܡܹܟ ܒܵܗ̇. ܘܬ̣ܩ̱ܪܒ̣ܝܼܢ ܘܬܸܕܼܡ̱ܟ̣ܝܼܢ ܠܘܵܬ̣ ܪܸ̈ܓ̣ܠܵܘܗܝ: ܘܗ̤ܘ ܢܹܐܡܲܪ ܠܹܟ̣ܝ ܡܵܐ ܕܬ̣ܥܒ̇ܕܼܝܼܢ.


text:
ܘܟܲܕܼ ܐܸܟܲܠ ܒܵܙܵܥ ܘܐܸܫܬ̇ܝܼ: ܘܲܛܐܸܒ̣ ܠܸܒܹ̇ܗ: ܘܐܸܬ̣ܵܐ ܘܲܕܼܡܸܟ ܒܓܲܒܹ̇ܗ ܕܐܸܕ̇ܪܵܐ: ܘܲܒ̣ܡܲܚ̱ܠܝܵܐ ܕܫܸܢܬ̣ܵܐ ܟܲܕܼ ܕܵܡܹܟ ܒܸܐܕ̇ܪܵܐ: ܐܸܬ̣ܵܬ̤ ܗ̤ܝ ܒܛܘܼܫܝܵܐ: ܘܲܓ̣ܠܵܬ̤ ܠܟܸܢܦܵܐ ܕܡܲܪܛܘܼܛܹܗ: ܘܢܸܦܠܲܬ̤ ܠܘܿܬ̣ ܪܸ̈ܓ̣ܠܵܘܗܝ.


text:
ܘܐܸܡܲܪ ܠܵܗ̇ ܡܵܐ ܛܸܒܹ̇ܟ̣ܝ: ܘܐܸܡܪܲܬ̤ ܠܹܗ: ܐܸܢܵܐ ܐ̄ܬܵܐ ܪܥܘܿܬ̣ ܐܲܡܬ̣ܵܟ: ܐܸܠܵܐ ܟܲܣܵܐ ܠܐܲܡܬ̣ܵܟ ܒܟܸܢܦܵܐ ܕܡܲܪܛܘܼܛܵܟ: ܡܸܛܠ ܕܐܲܢ̄ܬ̇ ܗ̄ܘ̣ ܬܵܒܲܥ ܝܵܪܬ̇ܘܼܬ̣ܵܐ.


text:
ܘܬܸܡܲܪ ܠܵܗ̇ ܒܵܥܵܙ. ܒܪܝܼܟ̣ܵܐ ܐܲܢ̄ܬ̇ܝ ܠܐܲܠܵܗܵܐ ܒܪܲܬ̣ܝ: ܡܸܛܠ ܕܐܵܛܐܸܒ̣ܬ̇ܝ ܚܸܣܕܹܟ̣ܝ ܐ̄ܚܪܵܝܵܐ ܛܵܒ̣ ܡ̣ܢ ܩܲܕܼܡܵܝܵܐ: ܕܠܵܐ ܐܸܙܲܠܬ̇ܝ ܒܵܬܲܪ ܥܠܲܝܡܹ̈ܐ ܕܥܲܬ̇ܝܼܪܝܼܢ ܐܵܘ ܕܡܸܣܟܹܢܝܼܢ.


text:
ܘܗܵܫܵܐ ܒܪܲܬ̣ܝ ܠܵܐ ܬܸܕܼܚ̄ܠܝܼܢ: ܡܸܛܠ ܕܟ̣ܠ ܕܬܹܐܡܪܝܼܢ ܠܝܼ ܐܸܟܒܸܕܼ ܠܹܟ̣ܝ. ܝܵܕܼܥܵܐ ܓܹܝܪ ܟܠܵܗ̇ ܫܲܪܒ̇ܬ̣ܵܐ ܕܥܲܡܲܢ: ܕܐܲܢ̄ܬ̇ܬ̣ܵܐ ܐܲܢ̄ܬ̇ܝ ܕܥܘܼܫܢܵܐ.


text:
ܘܗܵܫܵܐ ܒܩܘܼܫܬܵܐ ܐܸܢܵܐ ܐ̄ܢܵܐ ܬܵܒܲܥ ܝܵܪܬ̇ܘܼܬ̣ܵܐ: ܒܪܲܡ ܕܹܝܢ ܐܝܼܬ̣ ܗ̄ܘ̣ ܐ̄ܚܪܹܢܵܐ ܬܵܒܲܥ ܝܵܪܬ̇ܘܼܬ̣ܵ ܕܗ̤ܘ ܩܲܪܝܼܒ̣ ܝܲܬ̇ܝܼܪ ܡܹܢܝ.


text:
ܘܗܵܫܵܐ ܟܲܬܲܪܝ ܝܵܘܡܵܢܵܐ ܘܒ̣ܘܼܬ̣ܝ ܥܲܕܼ ܢܵܓܸܗ̇ܐ. ܘܢܸܗܘܸܐ ܒܨܲܦܪܵܐ: ܐܸܢ ܬܲܒ̣ܥܹܟ̣ܝ: ܫܲܦܝܼܪ ܢܸܬ̣ܒܲܥ. ܘܐܸܢ ܕܹܝܢ ܠܵܐ ܢܸܨܒܸ̇ܐ ܕܢܸܬ̣ܒ̇ܥܹܟ̣ܝ: ܚܲܝ ܗ̄ܘ̣ ܡܵܪܝܵܐ ܐܸܢܵܐ ܐܸܬ̣ܒ̇ܥܹܟ̣ܝ. ܘܐܸܡܲܪ ܠܵܗ̇ ܕܡܲܟ̣ܝ ܥܲܕܼ ܨܲܦܪܵܐ.


text:
ܘܕܸܡܟ̇ܬ̤ ܠܘܵܬ̣ ܪܸ̈ܓ̣ܠܵܘܗܝ ܥܕܲܡܵܐ ܕܢܸܓ̣ܗܲܬ̤: ܘܩܵܡܲܬ̤ ܒܨܲܦܪܵܐ ܟܲܕܼ ܥܲܡܘܼܛ: ܥܲܕܼ ܠܵܐ ܐ̄ܢܵܫ ܢܸܕܲܥ ܠܚܲܒ̣ܪܹܗ: ܘܐܸܡܪܲܬ̤ ܠܹܗ: ܕܠܵܐ ܐ̄ܢܵܫ ܢܸܕܲܥ ܕܢܸܚܬܹ̇ܬ̣ ܠܘܵܬ̣ܵܟ ܠܐܸܕ̇ܪܵܐ.


text:
ܐܵܡܲܪ ܠܵܗ̇ ܒܵܥܵܙ: ܦܪܘܿܣܝ ܡܲܪܛܘܼܛܹܟ̣ܝ: ܘܦܸܪܣܲܬ̤: ܘܐܲܟ̇ܝܼܠ ܐܲܪܡܝܼ ܠܵܗ̇ ܫܬܵܐ ܟܲܝ̈ܠܝܼܢ ܕܲܣܥܵܪܹ̈ܐ: ܘܐܲܪܝܼܡ ܥܠܹܝܗ̇: ܘܫܸܩܠܲܬ̤ ܘܐܸܬ̣ܵܬ̤ ܠܲܡܕܼܝܼܢ̄ܬܵܐ.


text:
ܘܥܸܠܲܬ̤ ܠܘܵܬ̣ ܚܡܵܬ̣ܵܗ̇: ܬܵܡܪܵܐ ܠܵܗ̇ ܚܡܵܬ̣ܵܗ̇ ܡ̇ܢ ܐܲܢ̄ܬ̇ܝ ܒܪܲܬ̣ܝ. ܐܵܡܪܵܐ ܠܵܗ̇: ܐܸܢܵܐ ܐ̄ܢܵܐ ܪܥܘܿܬ̣: ܘܐܸܡܪܲܬ̣ ܠܵܗ̇ ܟܠܡܵܐ ܕܲܥܒܲܕܼ ܠܵܗ̇ ܒܵܥܵܙ.


text:
ܐܵܡܪܵܐ ܠܵܗ̇ ܚܡܵܬ̣ܵܗ̇: ܬܸܒ̣ܝ ܒܪܲܬ̣ܝ ܥܲܕܼ ܬܸܚܙܹܝܢ: ܠܵܐ ܓܹܝܪ ܫܵܠܹܐ ܓܲܒ̣ܪܵܐ ܥܕܲܡܵܐ ܕܲܡܩܲܪܸܒ ܠܹܗ ܕܝܼܢܵܐ ܝܵܘܡܵܢܵܐ.


text:
ܘܲܣܠܸܩ ܒܵܥܵܙ: ܘܝܼܬܸܒ̣ ܥܲܠ ܬܲܪܥܵܐ ܕܲܡܕܼܝܼܢ̄ܬܵܐ: ܘܗܵܐ ܬܵܒܲܥ ܥܝܵܪܬܵܐ ܥܵܒܲܪ: ܗܵܘ̇ ܕܐܸܡܲܪ ܥܠܵܘܗܝ ܒܵܥܵܙ: ܘܐܸܡܲܪ ܠܹܗ ܬܵܐ ܐܸܒ̣ ܗܵܪܟܵܐ: ܗ̤ܘ ܕܹܝܢ ܐܸܡܲܪ ܠܹܗ ܡܵܢܵܘ: ܘܝܼܬܸܒ̣ ܠܘܵܬܹܗ.


text:
ܘܐܸܢܵܐ ܐܸܡܪܹܬ̣ ܕܐܸܓ̣ܠܸܐ ܘܐܵܘܕܲܥܵܟ: ܘܐܹܡܲܪ ܠܵܟ ܕܲܩܢܝܼ ܐܲܢ̄ܬ̇ ܩܕܼܵܡ ܗܵܠܹܝܢ ܕܝܵܬ̣ܒ̇ܝܼܢ: ܘܐܸܢܵܐ ܐ̄ܢܵܐ ܕܚܵܘܝܼܬ̣ ܢܲܦ̮ܫܝ ܠܡܹܐܡܲܪ ܘܲܠܡܸܩܢܵܐ ܩܕܼܵܡ ܗܵܠܹܝܢ ܣܵܒܹ̈ܐ ܕܥܲܡܝ ܕܝܵܬ̣ܒ̇ܝܼܢ. ܘܗܵܫܵܐ ܐܸܢܗ̤ܘ ܕܬ̣ܵܒܲܥ ܐܲܢ̄ܬ̇ ܬܒܲܥ. ܘܐܸܢ ܠܵܐ ܬܵܒܲܥ ܐܲܢ̄ܬ̇: ܐܸܡܲܪ ܠܝܼ: ܘܐܸܕܲܥ ܗ̤ܘܲܝܬ̇ ܬܵܒ̣ܘܿܥܵܐ: ܘܐܸܢܵܐ ܐܸܬ̣ܒܲܥ. ܘܐܸܡܲܪ ܬܵܒܲܥ ܐ̄ܢܵܐ.


text:
ܘܐܸܡܲܪ ܒܵܥܵܙ: ܒܝܵܘܡܵܐ ܕܙܵܒܹܢ ܐܲܢ̄ܬ̇ ܚܲܩܠܵܐ ܡ̣ܢ ܢܲܥܡܝܼ ܘܡ̣ܢ ܪܥܘܿܬ̣ ܡܘܼܐܵܒ̣ܵܝܬܵܐ ܐܲܢ̄ܬ̇ܬܹܗ ܕܗܵܘ̇ ܕܡܝܼܬ̣: ܩܢܝܼ ܥܕܲܡܵܐ ܕܲܬ̣ܩܝܼܡ ܫܡܹܗ ܕܡܝܼܬ̣ܵܐ ܥܲܠ ܝܵܪܬ̇ܘܼܬܹܗ.


text:
ܘܐܸܡܲܪ ܬܵܒ̣ܘܿܥܵܐ: ܠܵܐ ܡܸܫܟܲܚ ܐ̄ܢܵܐ ܕܐܸܬ̣ܒܲܥ: ܕܲܠܡܵܐ ܐܹܚܲܒܸ̇ܠ ܝܵܪܬ̇ܘܼܬ̣ܝ. ܬܒܲܥ ܐܲܢ̄ܬ̇: ܡܸܛܠ ܚܲܣܝܼܪܘܼܬ̣ ܗܲܝܡܵܢܘܼܬ̣ܝ ܕܝܼܠܝ ܕܠܵܐ ܡܸܫܟܲܚ ܐ̄ܢܵܐ ܕܐܸܬ̣ܒܲܥ.


text:
ܘܗܵܕܹܐ ܬܒܲܥܬ̣ܵܐ: ܗܵܐ ܩܘܼܕܼܡܲܬ̣ ܒ̈ܢܲܝ ܝܼܣܪܵܝܹܠ: ܘܫܘܼܚܠܵܦܵܐ ܕܲܬ̣ܒܲܥܬ̣ܵܐ ܠܲܡܩܵܡܘܼ: ܫܵܪܹܐ ܓܲܒ̣ܪܵܐ ܡܣܵܢܹܗ. ܘܝܵܗܹܒ̣ ܠܚܲܒ̣ܪܹܗ. ܘܗܵܕܼܐ ܗ̄ܝܼ ܣܵܗܕ̇ܘܼܬ̣ܵܐ ܒܝܼܣܪܵܝܹܠ.


text:
ܘܐܸܡܲܪ ܒܵܥܵܙ ܠܣܵܒܹ̈ܐ ܘܲܠܟ̣ܠܹܗ ܥܲܡܵܐ: ܐܲܢ̄ܬ̇ܘܿܢ ܣܵܗܕܝܼܢ ܝܵܘܡܵܢܵܐ: ܕܲܩܢܹܝܬ̣ ܟܠ ܡܵܐ ܕܐܝܼܬ̣ ܗ̄ܘܼܵܐ ܠܐܹܝܠܝܼܡܲܠܟ: ܘܟ̣ܠ ܡܵܐ ܕܐܝܼܬ̣ ܗ̄ܘܼܵܐ ܠܡܲܠܝܘܿܢ ܘܲܠܟ̣ܠܝܘܿܢ ܡ̣ܢ ܐܝܼܕܼܵܐ ܕܢܲܥܡܝܼ.


text:
ܘܠܹܟ̣ܝ ܪܥܘܿܬ̣ ܡܘܼܐܵܒ̣ܵܝܬܵܐ ܐܵܢ̄ܬܲܬ̣ ܡܲܠܝܘܿܢ ܢܣܲܒ̣ܬܹܟ̣ܝ ܠܝܼ ܐܲܢ̄ܬ̇ܬ̣ܵܐ: ܠܡܩܵܡܘܼ ܫܡܹܗ ܕܡܝܼܬ̣ܵܐ ܥܲܠ ܝܵܪܬ̇ܘܼܬܹܗ: ܕܠܵܐ ܢܸܬ̇ ܛܥܸܐ ܕܘܼܟ̣ܪܵܬܹܗ ܕܡܝܼܬ̣ܵܐ ܡ̣ܢ ܒܲܝܢܵܬ̣ ܐܲܚܵܘ̈ܗܝ ܘܡ̣ܢ ܫܲܪܒ̇ܬܹܗ: ܐܲܢ̄ܬ̇ܘܿܢ ܣܵܗܕܝܼܢ ܝܵܘܡܵܐ.


text:
ܘܲܥܢܵܘ ܣܵܒܹ̈ܐ ܘܟ̣ܠܹܗ ܥܲܡܵܐ ܕܲܒ̣ܬܲܪܥܵܐ ܕܲܩܪܝܼܬ̣ܵܐ ܘܐܵܡܪܝܼܢ: ܣܵܗܕܲܝܼܢ ܚ̄ܢܲܢ. ܘܒܲܪܟ̣ܘܼܗܝ: ܘܐܸܡܲܪܘ ܠܹܗ: ܢܸܥܒܸ̇ܕܼ ܡܵܪܝܵܐ ܐܲܢ̄ܬ̇ܬ̣ܵܐ ܗܵܕܹܐ ܩܕܼܵܡܲܝܟ: ܐܲܝܟ ܪܵܚܹܝܠ ܘܐܲܝܟ ܠܲܝܵܐ: ܗܵܠܹܝܢ ܕܗܸܢܹܝܢ ܬܲܪ̈ܬܲܝܗܹܝܢ ܒ̈ܢܲܝ ܒܲܝܬܵܐ ܠܝܼܣܪܵܝܹܠ: ܘܲܥܒܲܕܼ ܚܲܝ̈ܠܹܐ ܒܐܵܦܲܪܬ̣ܵܐ: ܘܲܩܪ̈ܲܝ ܫܡܵܗ̇ ܒܹܝܬ̣ ܠܚܸܡ.


text:
ܘܢܸܗܘܸܐ ܒܲܝܬܵܟ ܐܲܝܟ ܒܲܝܬܹܗ ܕܦܲܪܨ: ܗܵܘ̇ ܕܝܼܠܕܼ̇ܬ̤ ܬܵܡܵܪ ܠܲܝܗܘܼܕܼܵܐ. ܘܢܸܬܸ̇ܠ ܠܵܟ ܡܵܪܝܵܐ ܙܲܪܥܵܬ ܡ̣ܢ ܐܲܢ̄ܬ̇ܬ̣ܵܐ ܗܵܕܹܐ.


text:
ܘܬܲܣܒܵܗ̇ ܒܵܥܵܙ ܠܲܪܥܘܿܬ̣ ܘܲܗܘ̤ܵܬ̣ ܠܹܗ ܐܲܢܬ̇ܬ̣ܵܐ: ܘܥܲܠ ܠܘܵܬ̣ܵܗ̇. ܘܝܲܗ̄ܒ̣ ܠܵܗ̇ ܡܵܪܝܵܐ ܘܒܸܛܢܲܬ̤ ܘܝܸܠܕܲܬ̤ ܒܪܵܐ.


text:
ܘܐܵܡܪ̈ܢ ܢܸܫܹ̈ܐ ܠܢܲܥܡܝܼ: ܒܪܝܼܟ ܗ̄ܘ̣ ܡܵܪܝܵܐ ܕܠܵܐ ܐܲܥܢܸܕܼ ܠܹܟ̣ܝ ܬܵܒ̣ܘܿܥܵܐ ܝܵܘܡܵܢܵܐ: ܘܬܸܩܪܹܝܢ ܫܡܹܗ ܒܝܼܣܪܵܝܹܠ.


text:
ܘܬܸܗܘܸܐ ܡܒܲܝܐܵܢܵܐ ܠܢܲܦ̮ܫܹܟ̣ܝ: ܘܲܡܬܲܪܣܝܵܢܵܐ ܠܲܡܕܼܝܼܢ̄ܬܹܟ̣ܝ. ܡܸܛܠ ܕܟܲܠܬܹܟ̣ܝ ܕܐܲܚܸܒ̣ܬܹܟ̣ܝ ܝܼܠܸܕܼܬܹܗ: ܗܵܝ̇ ܕܛܸܐܒܲܬ̤ ܒܥܲܝܢܲܝ̈ܟ̇ܝ ܝܲܬ̇ܝܼܪ ܡ̣ܢ ܫܲܒ̣ܥܵܐ ܒܢ̈ܝܼܢ.


text:
ܘܐܸܡܲܪ ܫ̈ܒ̣ܵܒ̣ܵܗ̇ ܐܸܬ̣̱ܝܼܠܕܼ ܒܪܵܐ ܠܢܲܥܡܝܼ: ܘܲܩܪܲܝ ܫܡܹܗ ܥܘܿܒ̣ܝܼܕܼ: ܗܘ̤ܝܘܼ ܐܲܒ̣ܘܼܗܝ ܕܐܝܼܫܲܝ ܐܲܒ̣ܘܼܗܝ ܕܕܼܵܘܝܼܕܼ.


text:
ܘܲܗܘ̤ܵܐ ܓܲܒ̣ܪܵܐ ܡ̣ܢ ܪܵܡܬ̣ܵܐ ܕܕ݂ܵܘܩܹ̈ܐ ܡ̣ܢ ܛܘܼܪܵܐ ܕܐܲܦܪܹܝܡ: ܘܲܫܡܹܗ ܗܲܠܩܵܢܵܐ: ܒܲܪ ܝܲܪܚܘܿܡ: ܒܲܪ ܐܹܠܝܼܗܘܿ: ܒܲܪ ܬܲܚܘܿ: ܒܲܪ ܨܘܿܦ ܐܵܦܪܬ̣ܵܝܵܐ.


text:
ܘܐܝܼܬ̣ ܗ̄ܘܼ̈ܝܼ ܠܹܗ ܬܲܪܬܹ̇ܝܢ ܢܸܫ̈ܝܼܢ: ܫܡܵܗ̇ ܕ݂ܵܚܕ݂ܵܐ ܚܲܢܵܐ: ܘܲܫܡܵܗ̇ ܕܐܲܚܪܹܬ̣ܵܐ ܦܲܢܵܐ. ܘܲܗܘ̤ܵܘ ܒܦܲܢܢܵܐ ܒ̈ܢܲܝܵܐ: ܘܲܠܚܲܢܵܐ ܠܲܝܬ̇ ܠܵܗ̇ ܒ̈ܢܲܝܵܐ.


text:
ܘܣܵܠܹܩ ܗ̄ܘܼܵܐ ܓܲܒ̣ܪܵܐ ܗܵܘ̇ ܡ̣ܢ ܩܪܝܼܬܹܗ ܡ̣ܢ ܥܸܕܵܢ ܠܥܸܕܵܢ: ܠܡܸܣܓܲܕ݂ ܘܠܲܡܕܲܒܵܚܘܼ ܠܡܵܪܝܵܐ ܨܒ̣ܵܐܘܼܬ̣ ܒܫܝܼܠܘܿ. ܘܬܲܡܵܢ ܐܝܼܬ̣ ܗ̄ܘܼܵܘ ܬܪܹܝܢ ܒܢܵܘ̈ܗܝ ܕܥܹܠܝܼ: ܚܲܦܢܝܼ ܘܦܝܼܢܚܸܣ ܟܵܗ̈ܢܹܐ ܠܡܵܪܝܵܐ.


text:
ܘܲܗܘ̤ܵܐ ܝܵܘܡܵܐ ܘܕܲܒܲܚ ܗܲܠܩܵܢܵܐ: ܘܝܲܗ̄ܒ̣ ܠܦܲܢܢܵܐ ܐܲܢ̄ܬ̇ܬܹܗ: ܘܲܠܟ݂ܠܗܘܿܢ ܒܢܹ̈ܝܗ̇ ܘܲܒ̣̈ܢܵܬܵܗ̇ ܝܲܗ̄ܒ̣ ܡܢ̈ܵܘܵܬ̣ܵܐ.


text:
ܘܡܲܪܓ̇ܙܵܐ ܗ̄ܘ̣ܵܬ̣ ܠܵܗ̇ ܥܲܪܬ̣ܵܗ̇ ܐܵܦ ܡܲܪܓܵܙܘ ܡܸܛܠ: ܕܬܲܟ݂ܪܸܐ ܠܵܗ̇: ܡܸܛܠ ܕܐܸܚܲܕ݂ ܡܵܪܝܵܐ ܒܐܲܦܲܝ̈ ܡܲܪܒ̇ܥܵܗ̇.


text:
ܘܗܵܟܲܢܵܐ ܥܵܒ̣ܕܵܐ ܗ̄ܘܼܵܬ̣ ܦܲܢܢܵܐ ܟ̇ܠ ܫܢܵܐ ܒܲܫܢܵܐ: ܒܙܲܒ̣ܢܵܐ ܕܣܵܠܩܵܐ ܗ̄ܘ̣ܵܬ̣ ܠܒܲܝܬܹ̇ܗ ܕܡܵܪܝܵܐ: ܗܵܟܲܢܵܐ ܡܲܪܓ̇ܙܵܐ ܗ̄ܘ̣ܵܬ̣ ܠܵܗ̇: ܘܲܒ̣ܟ݂ܵܬ̤ ܚܢܵܐ ܘܠܵܐ ܠܸܥܣܲܬ̤.


text:
ܘܐܸܡܲܪ ܠܵܗ̇ ܗܲܠܩܵܢܵܐ ܒܲܥܠܵܗ̇: ܚܲܢܵܐ ܠܡܵܢܵܐ ܒܵܟ݂ܝܵܐ ܐܲܢ̄ܬ̇ܝ: ܘܐܲܝܟܵܘ ܠܵܐ ܠܵܥܣܲܬ̇ܝ: ܘܲܠܡܵܢܵܐ ܒܝܼܫ ܠܸܒܹ̇ܟ݂ܝ: ܗܵܐ ܐܸܢܵܐ ܛܵܒ̣ ܐ̄ܢܵܐ ܠܹܟ݂ܝ ܡ̣ܢ ܥܸܣܪܵܐ ܒܢ̈ܝܼܢ.


text:
ܘܩܵܡܲܬ̤ ܚܲܢܵܐ ܡ̣ܢ ܒܵܬܲܪ ܕܠܸܥܣܲܬ̤ ܒܫܝܼܠܘܿ: ܘܡ̣ܢ ܒܵܬܲܪ ܕܐܸܫܬ̇ܝܲܬ̤. ܘܥܹܠܝܼ ܟܵܗܢܵܐ ܝܵܬܹܒ̣ ܗ̄ܘ̣ܵܐ ܥܲܠ ܟܘܼܪܣܝܵܐ ܥܲܠ ܐܸܣܟ̇ܘܼܦܬ̣ܵܐ ܕܗܲܝܟ̇ܠܹܗ ܕܡܵܪܝܵܐ.


text:
ܘܢܸܕ݂ܪܵܐ: ܘܐܸܡܪܲܬ̤: ܡܵܪܝܵܐ ܨܒ̣ܵܐܘܼܬ̣: ܐܸܢ ܡܸܚܙܵܐ ܬܸܚܙܹܐ ܒܫܘܼܥܒܵܕ݂ܵܗ̇ ܕܐܲܡܬ̣ܵܟ݂: ܘܬܸܬ̇ܕܲܟ݂ܪܲܝܢܝ ܘܠܵܐ ܬܸܛܥܸܐ ܠܐܲܡܬ̣ܵܟ݂: ܘܬܸܬܸ̇ܠ ܠܐܲܡܬ̣ܵܟ݂ ܙܲܪܥܵܐ ܕܐ̄ܢܵܫܵܐ: ܐܸܬ̇ܠܝܼܘܗܝ ܠܡܵܪܝܵܐ ܟܠ ܝܵܘ̈ܡܲܝ ܚܲܝܵܘ̈ܗܝ: ܘܲܡܕܲܟ̇ܝܵܐ ܢܸܣܲܩ ܥܲܠ ܪܹܫܹܗ.


text:
ܘܚܲܢܵܐ ܒܠܸܒܵܗ̇ ܗ̄ܘ̣ ܡܡܲܠܠܵܐ ܗ̄ܘ̣ܵܬ̣ ܒܲܠܚܘܿܕ݂: ܘܣܸܦ̈ܘܵܬ̣ܵܗ̇ ܗ̄ܘ̣ ܙܵܝ̈ܥܵܢ ܗ̄ܘܲܝ̈: ܘܩܵܠܵܗ̇ ܠܵܐ ܡܸܫܬ̇ܡܲܥ ܗ̄ܘ̣ܵܐ. ܘܚܲܫܒܵܗ̇ ܥܹܠܝܼ ܐܲܝܟ݂ ܪܲܘܝܵܐ.


text:
ܥܢܵܬ̤ ܚܲܢܵܐ ܘܐܸܡܪܲܬ̤ ܠܹܗ: ܠܵܐ ܡܵܪܝ: ܐܲܢ̄ܬ̇ܬ̣ܵܐ ܐ̄ܢܵܐ ܥܲܚܩܲܬ̣ ܪܘܼܚܵܐ: ܘܚܲܡܪܵܐ ܘܫܲܟ݂ܪܵܐ ܠܵܐ ܐܸܫܬ̇ܝܼܬ̣: ܘܐܸܫܕܹܬ̣ ܢܲܦ̮ܫܝ ܩܕ݂ܵܡ ܡܵܪܝܵܐ.


text:
ܠܵܐ ܬܸܚܫܒ̣ܝܼܗ̇ ܠܐܲܡܬ̣ܵܟ݂ ܩܕ݂ܵܡܲܝܟ ܒܲܪܬ̣ ܚܛܵܗܵܐ: ܡܸܛܠ ܕܡ̣ܢ ܣܘܿܓ̣ܵܐܐ ܗ̄ܘ̣ ܕܥܵܩܲܬ̣ܝ ܘܲܕ݂ܪܘܼܓ̣ܙܝ ܡܲܠܠܹܬ̣ ܥܕܲܡܵܐ ܠܗܵܫܵܐ.


text:
ܘܐܸܡܪܲܬ̤ ܬܸܫܟܲܚ ܐܲܡܬ̣ܵܟ݂ ܪ̈ܲܚܡܹܐ ܒܥܲܝܢܲܝ̈ܟ. ܘܐܸܙܲܠ̄ܬ̤ ܐܲܢ̄ܬ̇ܬ̣ܵܐ ܠܐܘܼܪܚܵܗ̇: ܘܐܲܦܹ̈ܝܗ̇ ܠܵܐ ܙܵܥ ܠܵܗ̇ ܬܘܼܒ̣.


text:
ܘܩܲܕܸܡܘܼ ܒܨܲܦܪܵܐ ܘܲܣܓܸܕ݂ܘ ܩܕ݂ܵܡ ܡܵܪܝܵܐ: ܘܲܗܦܲܟ݂ܘ ܘܐܸܙܲܠܘ ܠܒܲܝܬ̇ܗܘܿܢ ܠܪܵܡܬ̣ܵܐ. ܘܲܚܟܲܡ ܗܲܠܩܵܢܵܐ ܠܚܲܢܵܐ ܐܲܢ̄ܬ̇ܬܹܗ: ܘܐܸܬ̇ܕܲܟ݂ܪܵܗ̇ ܡܵܪܝܵܐ.


text:
ܘܲܗܘ̤ܵܐ ܠܙܲܒ̣ܢܵܐ ܕܝܵܘ̈ܡܵܬ̣ܵܐ: ܘܒܸܛܢܲܬ̤ ܚܲܢܵܐ ܘܝܸܠܕܲܬ̤ ܒܪܵܐ: ܘܲܩܪܵܬ̤ ܫܡܹܗ ܫܡܘܼܐܹܝܠ: ܡܸܛܠ ܕܡ̣ܢ ܡܵܪܝܵܐ ܫܐܸܠܬܹܗ.


text:
ܘܚܲܢܵܐ ܠܵܐ ܣܸܠܩܲܬ̤: ܡܸܛܠ ܕܐܸܡܪܲܬ̤ ܠܒܲܥܠܵܗ̇: ܥܕܲܡܵܐ ܕܢܸܬ̣ܚ̄ܣܹܠ ܛܲܠܝܵܐ: ܘܐܲܝܬܹܝܘܗܝ ܘܢܸܬ̣ܚ̄ܙܸܐ ܩܕ݂ܵܡ ܡܵܪܝܵܐ: ܘܢܸܬܸܒ̣ ܬܲܡܵܢ ܠܥܵܠܲܡ.


text:
ܘܐܸܡܲܪ ܠܵܗ̇ ܗܲܠܩܵܢܵܐ ܒܲܥܠܵܗ̇: ܥܒܸܕ݂ܝ ܐܲܝܟ݂ ܕܫܲܦܝܼܪ ܒܥܲܝܢܲܝ̈ܟ̇ܝ: ܬܸܒ̣ܝ ܥܕܲܡܵܐ ܕܬܸܚܣ̄ܠܝܼܢܹܗ: ܒܪܲܡ ܢܲܫܲܪ ܡܵܪܝܵܐ ܡܸܠܬܹܟ݂ܝ. ܘܝܼܬ̣ܒܲܬ̤ ܐܲܢ̄ܬ̇ܬ̣ܵܐ ܐܲܝܢܩܲܬ̤ ܒܪܵܗ̇ ܥܕܲܡܵܐ ܕܲܚܣܲܠܬܹܗ.


text:
ܘܐܲܣܸܩܬܹܗ ܥܲܡܵܗ̇ ܟܲܕ݂ ܚܣܲܠܬܹܗ ܒܬ̣ܵܘܪܵܐ ܬܘܼܠܬܵܐ: ܘܣܲܐܬ̣ܵܐ ܚܕ݂ܵܐ ܕܩܲܡܚܵܐ: ܘܲܓ̣ܪܵܒ̣ܵܐ ܚܲܕ݂ ܕܚܲܡܪܵܐ. ܘܐܲܝܬ̇ܝܵܬܹܗ ܠܒܲܝܬܹܗ ܕܡܵܪܝܵܐ ܠܫܝܼܠܘܿ. ܘܛܲܠܝܵܐ ܛܠܸܐ ܗ̄ܘ̣ܵܐ.


text:
ܘܐܸܡܪܲܬ̤ ܚܲܢܵܐ ܠܥܹܠܝܼ: ܒܵܥܝܵܐ ܐ̄ܢܵܐ ܡܸܢܵܟ݂ ܡܵܪܝ: ܚܲܢܵܐ ܗ̄ܝܼ ܢܲܦ̮ܫܵܟ݂ ܡܵܪܝ: ܐܸܢܵܐ ܗ̄ܝ̇ ܐܲܢ̄ܬ̇ܬ̣ܵܐ ܕܩܵܝܡܵܐ ܗ̄ܘܹܝܬ̣ ܥܲܡܵܟ݂ ܗܵܪܟܵܐ: ܠܲܡܨܲܠܵܝܘܼ ܩܕ݂ܵܡ ܡܵܪܝܵܐ ܥܲܠ ܛܲܠܝܵܐ ܗܵܢܵܐ.


text:
ܘܐܵܦ ܬܸܢܵܐ ܐܲܫܐܸܠܬܹܗ ܠܡܵܪܝܵܐ: ܟܠܗܘܿܢ ܝܵܘ̈ܡܵܬ̣ܵܐ ܕܗ̤ܘ ܚܲܝ: ܕܲܫܐܝܼܠ ܠܝܼ ܡ̣ܢ ܡܵܪܝܵܐ. ܘܲܣܓܸܕ݂ܘ ܬܲܡܵܢ ܠܡܵܪܝܵܐ.


text:
ܘܨܲܠܝܲܬ̤ ܚܲܢܵܐ ܘܐܸܡܪܲܬ̤: ܥܫܸܢ ܠܹܒ̇ܝ ܒܡܵܪܝܵܐ: ܘܐܸܬ̇ܬ̇ܪܝܼܡܲܬ̤ ܩܲܪܢܝ: ܘܐܸܬ̣ܦܬܲܚ ܦܘܼܡܝ ܥܲܠ ܒܥܸܠܕܒ̣ܵܒܲܝ̈: ܡܸܛܠ ܕܚܲܕܝܼܬܵܢܝ ܒܦܘܼܪܩܵܢܵܟ݂.


text:
ܠܵܐ ܬܲܣܓ̇ܘܿܢ ܠܲܡܡܲܠܵܠܘܼ ܪܵܘܪ̈ܒ̣ܵܬ̣ܵܐ: ܘܠܵܐ ܢܸܦܘܿܩ ܛܠܘܼܡܝܵܐ ܡ̣ܢ ܦܘܼܡܟ݂ܘܿܢ. ܡܸܛܠ ܕܕ݂ܝܼܕܲܥܬ̣ܵܐ ܗ̄ܘ̣ ܡܵܪܝܵܐ: ܘܠܵܐ ܬܲܩ̈ܢܵܢ ܨܸܢ̈ܥܵܬ̣ܵ ܩܕ݂ܵܡܵܘܗܝ.


text:
ܘܣܒ̣̈ܥܹܐ ܒܠܲܚܡܵܐ ܐܸܬ̣̱ܐܓܲܪܘ: ܘܟܲܦܢܹ̈ܐ ܐܵܘܬܲܪܘ. ܥܩܲܪܬ̣ܵܐ ܝܸܠܕܲܬ̣ ܘܣܸܒ̣ܥܲܬ̤: ܘܣܲܓܝܲܐܬ̣ ܒ̈ܢܲܝܵܐ ܨܸܕ݂ܝܲܬ̤.


text:
ܡܪܝܼܡ ܡ̣ܢ ܥܲܦܪܵܐ ܠܡܸܣܟܹ̇ܢܵܐ: ܘܡ̣ܢ ܩܸܩ̱ܠܬܵܐ ܡܩܝܼܡ ܠܒ̣ܵܝܫܵܐ: ܠܡܵܘܬܵܒ̣ܘܼܬܹܗ ܥܲܡ ܤܵܘ̱ܪ̈ܒ̣ܵܢܹܐ: ܘܟ݂ܘܼܪܣܝܵܐ ܕܐܝܼܩܵܪܵܐ ܢܵܘܪܸܬ̣ ܐܸܢܘܿܢ. ܛܲܠܸܠ ܡܵܪܝܵܐ ܥܘܼܡ̈ܩܹܝܗ̇ ܕܐܲܪܥܵܐ: ܘܣܵܡ ܥܠܲܝܗܘܿܢ ܬܹܒܹܝܠ.


text:
ܪܸ̈ܓ̃ܠܹܐ ܕܚܲܣܝܵܘ̈ܗܝ ܢܢܲܛܪ: ܘܪ̈ܲܫܝܼܥܹܐ ܒܚܸܫܘܿܟ݂ܵܐ ܢܸܫܬܲܬ̇ܩܘܼܢ: ܡܸܛܠ ܕܠܵܐ ܗ̄ܘ̣ܵܐ ܒܚܲܝܠܹܗ ܡܸܬ̣ܓܲܢ̄ܒܲܪ ܓܲܢ̄ܒܵܪܵܐ.


text:
ܡܵܪܝܵܐ ܢܸܬܒܲܪ ܡܡܲܪܡܪ̈ܵܢܵܘܗܝ: ܘܲܥܠܲܝܗܘܿܢ ܒܲܫܡܲܝܵܐ ܢܸܪܥܲܡ. ܡܵܪܝܵܐ ܢܕ݂ܘܼܢ ܥܸܒ̣ܪܹ̈ܝܗ̇ ܕܐܲܪܥܵܐ: ܘܢܸܬܸܠ ܥܘܼܫܢܵܐ ܠܡܲܠܟܹ̇ܗ: ܘܲܢܪܝܼܡ ܩܲܪܢܵܐ ܕܲܡܫܝܼܚܹܗ.


text:
ܘܐܸܙܲܠ ܗܲܠܩܵܢܵܐ ܠܪܵܡܬ̣ܵܐ ܠܒܲܝܬܹ̇ܗ: ܗ̤ܘ ܘܚܲܢܵܐ ܐܲܢ̄ܬ̇ܬܹܗ. ܘܛܲܠܝܵܐ ܫܡܘܼܐܹܝܠ ܡܫܲܡܸܫ ܗ̄ܘ̣ܵܐ ܩܕ݂ܵܡ ܡܵܪܝܵܐ ܩܕ݂ܵܡ ܥܹܠܝܼ ܟܵܗܢܵܐ.


text:
ܘܲܥܒܲܕ݂ܘ ܠܗܘܿܢ ܡܲܫ̱ܠܝܵܐ ܕܲܬ̣ܵܠܬ̣ ܫܸܢ̈ܝܵܢ. ܘܙܸܕ݂ܩܵܐ ܕܟ݂ܵܗ̈ܢܹܐ ܢܵܣܒ̇ܝܼܢ ܡ̣ܢ ܥܲܡܵܐ: ܘܡ̣ܢ ܟܠ ܓܒܲܪ ܕܕ݂ܵܒܲܚ ܕܸܒ̣ܚܬ̣ܵܐ. ܘܐܵܬܹܐ ܗ̄ܘ̣ܵܐ ܛܲܠܝܵܐ ܕܟ݂ܵܗܢܵܐ ܡܵܐ ܕܡܸܬ̣ܒܲܫܲܠ ܒܸܣܪܵܐ: ܘܡܲܫܠܝܵܐ ܕܲܬ̣ܠܵܬ̣ ܫܸܢ̈ܢܵܢ ܒܐܝܼܕܹܗ.


text:
ܘܡܵܘܫܸܛ ܗ̄ܘ̣ܵܐ ܠܩܲܕ݂ܣܵܐ: ܐܵܘ ܠܐܝܼܪܵܐ: ܐܵܘ ܠܩܲܪܕ݂ܵܠܵܐ: ܐܵܘ ܠܩܸܕ݂ܪܵܐ. ܘܟ݂ܠ ܕܡܲܣܸܩ ܡܲܫܠܝܵܐ: ܢܵܣܹܒ̣ ܠܹܗ ܟܵܗܢܵܐ. ܗܵܟܲܢܵܐ ܥܵܒ̣ܕܝܼܢ ܗ̄ܘ̣ܵܘ ܠܟ݂ܠܹܗ ܝܼܣܪܵܝܹܠ: ܕܐܵܬܹܝܢ ܗ̄ܘ̣ܘ ܠܬܲܡܵܢ ܠܫܝܼܠܘܿ.


text:
ܘܐܵܦ ܥܲܕ݂ܠܵܐ ܢܲܣܩܘܼܢ ܕܸܒ̣ܚܲܝ̈ ܕܸܒ̣ܚܬ̣ܵܐ: ܐܵܬܹܐ ܗ̄ܘ̣ܵܐ ܛܲܠܝܵܐ ܕܟ݂ܵܗܢܵܐ: ܘܐܵܡܲܪ ܠܓܲܒ̣ܪܵܐ ܕܕ݂ܵܒܲܚ: ܗܲܒ̣ ܒܸܣܪܵܐ ܠܲܡܛܵܘܵܝܘܼ ܠܟ݂ܵܗܢܵܐ. ܠܵܐ ܢܵܣܹܒ̣ ܐ̄ܢܵܐ ܡܸܢܵܟ݂ ܒܸܣܪܵܐ ܡܒܲܫܠܵܐ: ܬܸܠܵܐ ܚܲܝܵܐ.


text:
ܐܵܡܲܪ ܠܹܗ ܓܲܒ̣ܪܵܐ: ܡܲܣܵܩܘܼ ܢܲܣܩܘܼܢ ܝܵܘܡܵܢܵܐ: ܘܣܲܒ̣ ܠܵܟ݂ ܡܵܐ ܕܪܵܓܵܐ ܢܲܦ̮ܫܵܟ݂. ܘܐܵܡܲܪ ܠܹܗ: ܗܵܫܵܐ ܗ̄ܘ̣ ܝܵܗܹ̇ܒ̣ ܐܲܢ̄ܬ̇ܘ ܘܐܸܢ ܠܵܐ: ܢܵܣܹܒ̣ ܐ̄ܢܵܐ ܒܲܩܛܝܼܪܵܐ.


text:
ܘܲܦܪܝܼܣܵܐ ܙܥܘܿܪܵܐ ܥܸܒ̣ܕܲܬ̤ ܠܹܗ ܐܸܡܹܗ: ܘܐܲܣܩܲܬ̤ ܠܹܗ ܡ̣ܢ ܥܸܕܵܢ ܠܥܸܕܵܢ: ܟܲܕ݂ ܣܸܠܩܲܬ̤ ܥܲܡ ܒܲܥܠܵܗ̇ ܠܲܡܕܲܒܵܚܘܼ ܕܸܒ̣ܚܹ̈ܐ ܕܢܕ݂ܪܵܗ̇.


text:
ܘܒܲܪܲܟ ܥܹܠܝܼ ܠܗܲܠܩܵܢܵܐ ܘܠܲܐܢ̄ܬ̇ܬܹܗ: ܘܐܸܡܲܪ: ܢܸܬܸ̇ܠ ܠܵܟ݂ ܡܵܪܝܵܐ ܙܲܪܥܵܐ ܡ̣ܢ ܐܲܢ̄ܬ̇ܬ̣ܵܐ ܗܵܕܹܐ: ܚܠܵܦ ܫܸܐܠܬ̣ܵܐ ܕܲܫܐܸܠܬ̇ ܠܡܵܪܝܵܐ. ܘܐܸܙܲܠܘ ܠܐܲܬ̣ܪܗܘܿܢ.


text:
ܘܡܵܪܝܵܐ ܦܩܲܕ݂ ܠܚܲܢܵܐ: ܘܒܸܛܢܲܬ̤ ܘܝܼܠܕܲܬ̤ ܬܠܵܬ̣ܵܐ ܒܢ̈ܝܼܢ ܘܬܲܪܬܹܝܢ ܒ̈ܢܵܢ. ܘܲܪܒ̣ܵܐ ܛܲܠܝܵܐ ܫܡܘܼܐܹܝܠ ܩܕ݂ܵܡ ܡܵܪܝܵܐ.


text:
ܘܥܹܠܝܼ ܣܐܸܒ̣ ܛܵܒ̣. ܘܲܫܡܲܥ ܟܠ ܕܥܵܒ̣ܕܲܝ̣ܢ ܒܢܵܘ̈ܗܝ ܠܟ݂ܠܹܗ ܝܼܣܪܵܝܹܠ: ܘܕ݂ܡܨܲܥܪܝܼܢ ܢܸܫܹ̈ܐ ܕܲܡܨܲܠ̈ܝܵܢ ܒܡܲܫܟܲܢ ܙܲܒ̣ܢܵܐ.


text:
ܘܐܸܡܲܪ ܠܗܘܿܢ: ܠܡܵܢܵܐ ܥܵܒ̣ܕܲܝܼܢ ܐ̄ܢܬ̇ܘܿܢ ܐܲܝܟ݂ ܡܸܠܹ̈ܐ ܗܵܠܹܝܢ: ܕܫܵܡܲܥ ܐ̄ܢܵܐ ܛܲܒ̇ܟ݂ܘܿܢ ܒܝܼܫܵܐ ܡ̣ܢ ܟܠܹܗ ܥܲܡܵܐ ܗܵܢܵܐ.


text:
ܐܸܢ ܢܸܚܛܸܐ ܓܲܒ̣ܪܵܐ ܒܓܲܒ̣ܪܵܐ: ܢܸܒ̣ܥܸܐ ܡ̣ܢ ܩܕ݂ܵܡ ܡܵܪܝܵܐ. ܘܐܸܢ ܒܡܵܪܝܵܐ ܢܸܚܛܸܐ ܓܲܒ̣ܪܵܐ: ܡ̣ܢ ܡ̇ܢ ܢܸܒ̣ܥܸܐ. ܘܠܵܐ ܫܡܲܥܘ ܠܩܵܠܵܐ ܕܐܲܒ̣ܘܼܗܘܿܢ: ܡܸܛܠ ܕܲܨܒ̣ܵܐ ܡܵܪܝܵܐ ܕܲܢܡܝܼܬ̣ ܐܸܢܘܿܢ.


text:
ܘܐܸܬ̣ܵܐ ܓܲܒ̣ܪܵܐ ܕܡܵܪܝܵܐ ܠܘܵܬ̣ ܥܹܠܝܼ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܵܪܝܵܐ: ܡܸܬ̣ܓ̇ܠܵܝܘܼ ܐܸܬ̣ܓ̇ܠܝܼܬ̣ ܥܲܠ ܒܹܝܬ̣ ܐܲܒ̣ܘܼܟ݂: ܟܲܕ݂ ܗܘ̤ܵܐ ܒܡܸܨܪܹܝܢ ܕܒܹܝܬ̣ ܦܸܪܥܘܿܢ.


text:
ܘܲܓ̣ܒܹܝܬܹܗ ܠܝܼ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ ܠܟ݂ܵܗܢܵܐ: ܕܢܸܣܲܩ ܥܲܠ ܡܲܕ݂ܒܲܚ: ܘܲܢܣܝܼܡ ܒܸܣܪܵܐ ܩܕ݂ܵܡܲܝ: ܘܢܸܫܩܘܿܠ ܦܸܕܬ̣ܵܐ. ܘܝܸܗ̄ܒܹܬ̇ ܠܒܹܝܬ̣ ܐܲܒ̣ܘܼܟ݂: ܟܠܗܘܿܢ ܩܘܼܪ̈ܒܵܢܹܐ ܕܲܒ̣̈ܢܲܝ ܝܼܣܪܵܝܹܠ.


text:
ܠܡܵܢܵܐ ܐܲܥܠܝܼܬ̇ܘܿܢ ܒܕܸܒ̣̈ܚܲܝ ܘܲܒ̣ܩܘܼܪ̈ܒܵܢܲܝ ܕܦܲܩܕܹܬ̣ ܡ̣ܢ ܡܲܕ݂ܒ̇ܪܵܐ: ܘܝܲܩܲܪܬ̇ ܒܢܲܝ̈ܟ ܡܹܢܝ: ܕܬܸܓ̣ܒ̇ܘܿܢ ܡ̣ܢ ܪܹܫ ܟܠܗܘܿܢ ܩܘܼܪ̈ܒܵܢܹܐ: ܕܲܒ̣̈ܢܲܝ ܝܼܣܪܵܝܹܠ ܥܲܡܝ.


text:
ܡܸܛܠ ܗܵܢܵܐ ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܡܹܐܡܲܪ ܐܸܡܪܹܬ̣: ܕܒܲܝܬܵܟ݂ ܘܒܹܝܬ̣ ܐܲܒ̣ܘܼܟ݂ ܢܫܲܡܫܘܼܢ ܩܕ݂ܵܡܝ ܥܕܲܡܵܐ ܠܥܵܠܲܡ. ܘܗܵܫܵܐ ܐܵܡܲܪ ܡܵܪܝܵܐ ܚܵܣ ܠܝܼ: ܡܸܛܠ ܕܲܡܝܲܩܪ̈ܵܢܲܝ ܐܹܝܲܩܲܪ: ܘܫܵܝܘܿܛܲܝ̈ ܢܸܨܛܲܥܪܘܼܢ.


text:
ܗܵܐ ܝܵܘ̈ܡܵܬ̣ܵܐ ܐܵܬܹܝܢ: ܐܵܡܲܪ ܡܵܪܝܵܐ: ܘܐܸܓ̣ܕܘܿܢ ܕܪܵܥܵܟ݂ ܘܲܕ݂ܪܵܥܹܗ ܕܐܲܒ̣ܘܼܟ݂. ܘܠܵܐ ܢܸܗܘܸܐ ܣܵܒ̣ܵܐ ܒܒܲܝܬܵܟ݂.


text:
ܘܓܲܒ̣ܪܵܐ ܠܵܐ ܐܲܥܢܸܕ݂ ܠܵܟ݂ ܡ̣ܢ ܡܲܕ݂ܒܲܚܝ: ܠܡܲܚܫܵܟ݂ܘܼ ܥܲܝܢܲܝ̈ܟ: ܘܠܲܡܕܲܝܵܒ̣ܘܼ ܢܲܦ̮ܫܵܟ݂. ܘܟ݂ܠܵܗ̇ ܡܲܪܒ̇ܝܼܬ̣ܵܐ ܕܒܲܝܬܵܟ݂ ܢܡܘܼܬ̣ܘܼܢ ܓܲܒ̣ܪܹ̈ܐ.


text:
ܘܗܵܕܹܐ ܠܵܟ݂ ܐܵܬ̤ܵܐ ܕܐܵܬ̣ܝܵܐ ܥܲܠ ܬܪܹܝܢ ܒܢܲܝ̈ܟ: ܥܲܠ ܚܵܦܢܝܼ ܘܥܲܠ ܦܝܼܢܚܸܣ: ܒܝܵܘܡܵܐ ܚܲܕ݂ ܢܡܘܼܬ̣ܘܼܢ ܬܪ̈ܲܝܗܘܿܢ.


text:
ܘܠܲܩܝܼܡ ܠܝܼ ܟܵܗܢܵܐ ܕܲܡܗܲܝܡܲܢ ܐܲܝܟ݂ ܠܹܒ̇ܝ: ܘܐܲܝܟ݂ ܕܲܒ̣ܠܹܒ̇ܝ ܘܲܒ̣ܢܲܦ̮ܫܝ ܢܸܥܒܸ̇ܕ݂: ܘܐܸܒ̣ܢܸܐ ܠܹܗ ܒܲܝܬܵܐ ܡܗܲܝ̱ܡܢܵܐ: ܘܲܢܗܲܠܸܟ݂ ܩܕ݂ܵܡܲܝ ܡܫܝܼܚܝ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܢܸܗܘܸܐ ܟܠ ܕܡܸܫܬ̇ܚܲܪ ܒܒܲܝܬܵܟ݂: ܬܹܐܬܸܐ ܠܡܸܣܓܲܕ݂ ܠܹܗ: ܠܐܲܓ̣ܝܼܪܬܵܐ ܕܟܸܣܦܵܐ: ܘܠܲܓ̣ܪܝܼܨܬܵܐ ܕܠܲܚܡܵܐ: ܘܢܹܐܡܲܪ ܫܲܕܲܪܲܝܢܝ ܠܘܵܬ̣ ܚܲܕ݂ ܡ̣ܢ ܟܵܗ̈ܢܹܐ ܕܐܸܠܥܲܣ ܥܘܼܡܨܵܐ ܕܠܲܚܡܵܐ.


text:
ܘܛܲܠܝܵܐ ܫܡܘܼܐܹܝܠ ܡܫܲܡܸܫ ܗ̄ܘ̣ܵܐ ܩܕ݂ܵܡ ܡܵܪܝܵܐ ܩܕ݂ܵܡ ܥܹܠܝܼ ܟܵܗܢܵܐ: ܘܦܸܬ̣ܓ̣ܵܡܹܗ ܕܡܵܪܝܵܐ ܝܲܩܝܼܤ ܗ̄ܘ̣ܵܐ ܒܝܵܘ̈ܡܵܬ̣ܵܐ ܗܵܢܘܿܢ: ܠܲܝܬ̇ ܚܸܙܘܵܐ ܕ݂ܓ̣ܠܸܐ.


text:
ܘܲܗܘ̤ܵܐ ܒܗܵܢܘܿܢ ܝܵܘ̈ܡܵܬ̣ܵܐ: ܘܥܹܠܝܼ ܕܡܸܟ݂ ܒܕ݂ܘܼܟ̇ܬܹܗ: ܘܥܲܝܢܵܘ̈ܗܝ ܫܲܪܝܼ ܝܵܩܪ̈ܵܢ: ܘܠܵܐ ܡܸܫܟܲܚ ܗ̄ܘ̣ܵܐ ܠܡܸܚܙܵܐ.


text:
ܘܐܵܘܣܸܦ ܬܘܼܒ̣ ܡܵܪܝܵܐ ܠܡܸܩܪܵܐ ܠܲܫܡܘܼܐܹܝܠ: ܘܩܵܡ ܫܡܘܼܐܹܝܠ ܘܐܸܙܲܠ ܠܘܵܬ̣ ܥܹܠܝܼ: ܘܐܸܡܲܪ ܗܵܐ ܐܸܢܵܐ ܕܲܩܪܲܝܬܵܢܝ. ܘܐܸܡܲܪ ܠܵܐ ܩܪܹܝܬ̣ ܒܹܪܝ: ܙܸܠ ܕܡܲܟ݂.


text:
ܘܐܵܘܣܸܦ ܬܘܼܒ̣ ܡܵܪܝܵܐ ܠܡܸܩܪܵܐ ܠܲܫܡܘܼܐܹܝܠ ܕܲܬ̣ܠܵܬ̣ ܙܲܒ̣̈ܢܝܼܢ. ܘܩܵܡ ܫܡܘܼܐܹܝܠ ܘܐܸܙܲܠ ܠܘܵܬ̣ ܥܹܠܝܼ: ܘܐܸܡܲܪ ܗܵܐ ܐܸܢܵܐ ܕܲܩܪܲܝܬܵܢܝ. ܘܐܸܬ̣ܒܲܝܲܢ ܥܹܠܝܼ ܕܡܵܪܝܵܐ ܩܪܵܐ ܠܛܲܠܝܵܐ.


text:
ܘܐܸܡܲܪ ܥܹܠܝܼ ܠܲܫܡܘܼܐܹܝܠ: ܙܸܠ ܕܡܲܟ݂. ܘܐܸܢ ܢܸܩܪܹܝܢ ܐܸܡܲܪ: ܡܲܠܸܠ ܡܵܪܝܵܐ ܡܸܛܠ ܕܫܵܡܲܥ ܥܲܒ̣ܕܵܟ݂. ܘܐܸܙܲܠ ܫܡܘܼܐܹܝܠ ܘܲܕ݂ܡܸܟ݂ ܒܕ݂ܘܼܟ̇ܬܹܗ.


text:
ܘܐܸܬ̣ܵܐ ܡܵܪܝܵܐ ܘܩܵܡ ܘܲܩܪܵܐ ܬܲܪܬܹܝܢ ܙܲܒ̣ܢ̈ܝܼܢ: ܫܡܘܼܐܹܝܠ: ܫܡܘܼܐܹܝܠ. ܘܐܸܡܲܪ ܫܡܘܼܐܹܝܠ: ܡܲܠܸܠ ܡܵܪܝܵܐ ܕܫܵܡܲܥ ܥܲܒ̣ܕܵܟ݂.


text:
ܘܐܸܡܲܪ ܡܵܪܝܵܐ ܠܲܫܡܘܼܐܹܝܠ: ܗܵܐ ܥܵܒܹܕ݂ ܐ̄ܢܵܐ ܦܸܬ̣ܓ̣ܵܡܵܐ ܒܝܼܣܪܵܝܹܠ: ܕܟ݂ܠ ܕܢܸܫܡ̱ܥܝܼܘܗܝ. ܢܸܨ̈ܠܵܢ ܬܲܪ̈ܬܲܝܗܹܝܢ ܐܸܕ݂ܢܵܘ̈ܗܝ.


text:
ܘܐܹܚܵܘܹܝܘܗܝ ܕܕ݂ܵܐܹܢ ܐ̄ܢܵܐ ܠܒܲܝܬܹܗ ܠܥܵܠܲܡ: ܒܥܵܘ̣ܠܵܐ ܕܝܵܕܲܥ ܗ̄ܘ̣ܵܐ ܕܲܡܨܲܥܪܝܼܢ ܗ̄ܘ̣ܵܐ ܗܵܠܹܝܢ ܒܢܘ̈ܗܝ ܠܥܲܡܵܐ. ܘܠܵܐ ܟ݂ܐܵܐ ܒܗܘܿܢ.


text:
ܡܸܛܠ ܗܵܢܵܐ ܐܲܡܝܼܬ̣ ܠܲܕ݂ܒܹܝܬ̣ ܥܹܠܝܼ: ܘܠܵܐ ܢܸܬ̣ܚܲܣܸܐ ܥܵܘ̣ܠܵܐ ܕܒܹܝܬ̣ ܥܹܠܝܼ: ܒܕܸܒ̣ܚܹ̈ܐ ܘܲܒ̣ܩܘܼܪ̈ܒܵܢܹܐ ܥܕܲܡܵܐ ܠܥܵܠܲܡ.


text:
ܘܲܕ݂ܡܸܟ݂ ܫܡܘܼܐܹܝܠ ܥܕܲܡܵܐ ܠܨܲܦܪܵܐ: ܘܲܦܬܲܚ ܬܲܪܥܵܐ ܕܒܲܝܬܹܗ ܕܡܵܪܝܵܐ: ܘܲܫܡܘܼܐܹܝܠ ܕܚܸܠ ܕܲܢܚܵܘܸܐ ܚܸܙܘܵܐ ܠܥܹܠܝܼ.


text:
ܘܐܸܡܲܪ ܠܹܗ: ܡܵܢܵܐ ܗ̄ܘ݂ ܦܸܬ̣ܓ̣ܵܡܵܐ ܕܐܸܡܲܪ ܠܵܟ݂ ܡܵܪܝܵܐ: ܠܵܐ ܬܸܒ̣ܗܲܬ̣ ܡܹܢܝ. ܗܵܟܲܢܵܐ ܢܸܥܒܸ̇ܕ݂ ܠܵܟ݂ ܐܲܠܵܗܵܐ: ܘܗܵܟܲܢܵܐ ܢܵܘܣܸܦ ܠܵܟ݂: ܐܸܢ ܬܟܲܣܸܐ ܡܹܢܝ ܡܸܠܬ̣ܵܐ ܡ̣ܢ ܟܠ ܦܸܬ̣ܓ̣ܵܡܵܐ ܕܐܸܡܲܪ ܠܵܟ݂ ܡܵܪܝܵܐ.


text:
ܘܚܵܘܝܹܗ ܫܡܘܼܐܹܝܠ ܟܠܗܹܝܢ ܡܸܠܹ̈ܐ: ܘܠܵܐ ܟܲܣܝܼ ܡܸ̤ܢܹܗ. ܘܐܸܡܲܪ ܥܹܠܝܼ: ܡܵܪܝܵܐ ܗ̄ܘ̣: ܟܠ ܕܫܲܦܝܼܪ ܒܥܲܝܢܵܘ̈ܗܝ ܢܸܥܒܸ̇ܕ݂.


text:
ܘܐܵܘܣܸܦ ܬܘܼܒ̣ ܡܵܪܝܵܐ ܠܡܸܬ̣ܓ̇ܠܵܝܘܼ ܒܫܝܼܠܘܿ ܒܦܸܬ̣ܓ̣ܵܡܵܘ̈ܗܝ: ܘܲܗܘ̤ܵܐ ܦܸܬ̣ܓ̣ܵܡܹܗ ܕܲܫܡܘܼܐܹܝܠ ܥܲܠ ܟܠܹܗ ܝܼܣܪܵܝܹܠ.


text:
ܘܲܢܦܲܦ ܝܼܣܪܵܝܹܠ ܠܐܘܼܪܥܵܐ ܕܲܦܠܸܫܬܵܝܹ̈ܐ ܠܲܩܪܵܒ̣ܵܐ: ܘܲܫܪܵܘ ܥܲܠ ܟܹܐܦܵܐ ܕܥܘܼܕ݂ܪܵܢܵܐ ܘܲܦܠܸܫܬܵܝܹ̈ܐ ܫܪܵܘ ܒܐܵܦܵܩ.


text:
ܘܐܸܣܬ̇ܕܲܪܘ ܦܠܸܫܬܵܝܹ̈ܐ ܠܘܼܩܒܲܠ ܝܼܣܪܵܝܹܠ: ܘܲܗܘ̤ܵܐ ܩܪܵܒ̣ܵܐ: ܘܐܸܬ̇ܬ̇ܒܲܪܘ ܝܼܣܪܵܝܹܠ ܩܕ݂ܵܡ ܦܠܸܫܬܵܝܹ̈ܐ: ܘܐܸܬ̣ܩܲܛܲܠܘ ܒܣܸܕ݂ܪܵܐ ܒܚܲܩܠܵܐ: ܐܲܝܟ݂ ܐܲܪܒ̇ܥܵܐ ܐܲܠܦ̈ܝܼܢ ܓܲܒ̣ܪ̈ܝܼܢ.


text:
ܘܐܸܬ̣ܵܐ ܥܲܡܵܐ ܠܡܲܫܪܝܼܬ̣ܵܐ. ܘܐܸܡܲܪܘ ܣܵܒܹ̈ܐ ܕܝܼܣܪܵܝܹܠ: ܠܡܵܢܵܐ ܬܲܒ̣ܪܲܢ ܡܵܪܝܵܐ ܝܵܘܡܵܢܵܐ ܩܕ݂ܵܡ ܦܠܸܫܬܵܝܹ̈ܐ. ܢܸܕ݂ܒܲܪ ܠܲܢ ܡ̣ܢ ܫܝܼܠܘܿ ܠܩܹܒ̣ܘܿܬ̣ܵܐ ܕܲܩܝܵܡܹܗ ܕܡܵܪܝܵܐ ܨܒ̣ܵܐܘܼܬ̣: ܘܬܹܐܙܲܠ ܒܲܝܢܵܬܲܢ: ܘܬܸܩܪ̱ܩܲܢ ܡ̣ܢ ܬܝܼܕ݂ܵܐ ܕܲܒ̣ܥܸܠܕܒ̣ܵܒܲܝ̈ܢ.


text:
ܘܫܲܕܲܪܘ ܥܲܡܵܐ ܠܫܝܼܠܘܿ: ܘܲܫܩܲܠܘ ܡ̣ܢ ܬܲܡܵܢ ܠܩܹܒ̣ܘܿܬ̣ܵܐ ܕܲܩܝܵܡܹܗ ܕܡܵܪܝܵܐ ܨܒ̣ܵܐܘܼܗܝ ܝܵܬܹܒ̣ ܥܲܠ ܟܪ̈ܘܿܒܹܐ: ܘܬܲܡܵܢ ܬܪܹܝܢ ܒܢܵܘ̈ܗܝ ܕܥܹܠܝܼ ܥܲܡ ܩܹܒ̣ܘܿܬ̣ܵܐ ܕܲܩܝܵܡܹܗ ܕܡܵܪܝܵܐ ܚܵܦܢܝܼ ܘܦܝܼܢܚܸܣ.


text:
ܘܲܗܘ̤ܵܐ ܕܟܲܕ݂ ܐܸܬ̣ܵܐܬ̤ ܩܹܒ̣ܘܿܬ̣ܵܐ ܕܲܩܝܵܡܹܗ ܕܡܵܪܝܵܐ ܠܡܲܫܪܝܼܬ̣ܵܐ: ܝܲܒܸ̇ܒ̣ܘ ܟܠܹܗ ܝܼܣܪܵܝܹܠ ܝܘܼܒܵܒ̣ܵܐ ܪܲܒܵܐ: ܘܐܸܫܬܲܓ̣ܫܲܬ̤ ܐܲܪܥܵܐ.


text:
ܘܲܫܡܲܥܘ ܦܠܸܫܬܵܝܹ̈ܐ ܩܵܠܵܐ ܕܝܘܼܒܵܒ̣ܵܐ: ܘܐܸܡܲܪܘ: ܡܵܢܵܐ ܗ̄ܘ̣ ܩܵܠܵܐ ܗܵܢܵܐ ܕܝܘܼܒܵܒ̣ܵܐ ܒܡܲܫܪܝܼܬ̣ܵܐ ܕܥܸܒ̣ܪ̈ܵܝܹܐ: ܘܝܼܕܲܥܘ ܕܩܹܒ̣ܘܿܬܹܗ ܕܡܵܪܝܵܐ ܐܸܬ̣ܵܬ̤ ܠܡܲܫܪܝܼܬ̣ܵܐ.


text:
ܘܲܕ݂ܚܠܘ ܦܠܸܫ̈ܬܵܝܹܐ: ܡܸܛܠ ܕܐܵܡܪܝܼܢ: ܕܐܸܬ̣ܵܐ ܐܲܠܵܗܵܐ ܠܡܲܫܪܝܼܬ̣ܵܐ: ܘܐܸܡܲܪܘ: ܘܵܝ ܠܲܢ: ܕܠܵܐ ܗܘ̤ܵܬ̣ ܐܲܝܟ݂ ܗܵܕܹܐ ܡ̣ܢ ܐܸܬ̣ܡܵܠܝ ܘܡ̣ܢ ܡܢܵܬ̣ܡܵܠܝ.


text:
ܘܵܝ ܠܲܢ: ܡܲܢܘܼ ܢܦܲܨܹܝܢ ܡ̣ܢ ܐܝ̈ܕܲܝ ܐܲܠܵܗܵܐ ܥܲܫܝܼܢܵܐ: ܗܵܢܵܘ ܐܲܠܵܗܵܐ ܕܲܡܚܵܐ ܠܟ݂ܠܵܗ̇ ܡܸܨܪܹܝܢ ܒܟ݂ܠ ܡܲܚ̈ܘܵܢ: ܘܲܒ̣ܡܲܕ݂ܒ̇ܪܵܐ.


text:
ܐܸܬ̣ܚܲܝܲܠܘ ܘܲܗܘ̤ܵܘ ܓܲܒ̣ܪܹ̈ܐ: ܦܠܸܫܬܵܝܹܐ: ܕܲܠܡܵܐ ܬܸܦ̱ܠܚܘܼܢ ܠܥܸܒ̣ܪ̈ܵܝܹܐ ܐܲܝܟ݂ ܕܦܲܠܚܘܼܟ݂ܘܿܢ: ܘܲܗܘ̤ܵܘ ܓܲܒ̣ܪܹ̈ܐ ܘܐܸܬ̣ܟܲܬܲܫܘ ܥܲܡܗܘܿܢ.


text:
ܘܐܸܬ̣ܟܲܬܲܫܘ ܦܠܸܫ̈ܬܵܝܹܐ ܥܲܡ ܝܼܣܪܵܝܹܠ: ܘܐܸܬ̇ܬ̇ܒܲܪ ܝܼܣܪܵܝܹܠ: ܘܲܥܪܲܩܘ ܐ̄ܢܵܫ ܠܡܲܫܟ̇ܢܹܗ: ܘܲܗܘ̤ܵܬ̣ ܡܚܘܿܬ̣ܵܐ ܪܲܒ̇ܬ̣ܵܐ ܕܛܵܒ̣ ܒܝܼܣܪܵܝܹܠ: ܘܲܢܦܲܠܘ ܡ̣ܢ ܝܼܣܪܵܝܹܠ ܒܝܵܘܡܵܐ ܗܵܘ̇ ܬܠܵܬ̣ܝܼܢ ܐܲܠܦ̈ܝܼܢ ܪܸ̈ܓ̣ܠܵܝܝܼܢ.


text:
ܘܲܪܗܸܛ ܓܲܒ̣ܪܵܐ ܡ̣ܢ ܕܒܹܝܬ̣ ܒܸܢܝܵܡܹܝܢ ܡ̣ܢ ܣܸܕ݂ܪܵܐ: ܘܐܸܬ̣ܵܐ ܠܫܝܼܠܘܿ ܒܝܵܘܡܵܐ ܗܵܘ̇: ܟܲܕ݂ ܡܨܲܪܹܝܢ ܢܲܚ̈ܬܵܘܗܝ ܘܐܲܕ݂ܡ̱ܬ̣ܵܐ ܒܪܹܫܹܗ.


text:
ܘܥܹܠܝܼ ܝܵܬܹܒ̣ ܗ̄ܘ̣ܵܐ ܥܲܠ ܟܘܼܪܣܝܵܐ ܥܲܠ ܝܲܕ݂ ܐܘܼܪܚܵܐ ܘܚܵܐܲܪ ܗ̄ܘ̣ܵܐ: ܡܸܛܠ ܕܙܵܐܲܥ ܗ̄ܘ̣ܵܐ ܠܸܒܹܗ ܥܲܠ ܩܹܒ̣ܘܿܬܹܗ ܕܐܲܠܵܗܵܐ. ܘܓܲܒ̣ܪܵܐ ܐܸܬ̣ܵܐ ܠܲܡܚܵܘܵܝܘܼ ܒܲܩܪܝܼܬ̣ܵܐ. ܘܐܲܝܠܠܲܬ̤ ܟܠܵܗ̇ ܩܪܝܼܬ̣ܵܐ.


text:
ܘܲܫܡܲܥ ܥܹܠܝܼ ܩܵܠܵܐ ܕܝܼܠܲܠܬܵܐ: ܘܐܸܡܲܪ: ܡܵܢܵܐ ܗ̄ܘ̣ ܩܵܠܵܐ ܕܲܕ݂ܠܘܼܚܝܵܐ ܗܵܢܵܐ. ܘܓܲܒ̣ܪܵܐ ܣܲܪܗܸܒ̣ ܘܐܸܬ̣ܵܐ: ܘܚܵܘܝܼ ܠܥܹܠܝܼ.


text:
ܘܐܸܡܲܪ ܓܲܒ̣ܪܵܐ ܗܵܘ̇ ܠܥܹܠܝܼ: ܐܸܢܵܐ ܐܸܬܹܝܬ̣ ܡ̣ܢ ܣܸܕ݂ܪܵܐ: ܘܐܸܢܵܐ ܡ̣ܢ ܣܸܕ݂ܪܵܐ ܥܸܪܩܹܬ̣ ܐܸܬܹܝܬ̣ ܝܵܘܡܵܢܵܐ. ܘܐܸܡܲܪ ܠܹܗ: ܡܵܢܵܐ ܗ̄ܘ̣ ܦܸܬ̣ܓ̣ܵܡܵܐ: ܒܹܪܝ.


text:
ܘܲܥܢܵܐ ܡܣܲܒ̇ܪܵܢܵܐ: ܘܐܸܡܲܪ: ܥܪܲܩ ܝܼܣܪܵܝܹܠ ܡ̣ܢ ܩܕ݂ܵܡ ܦܠܸܫܬܵܝܹ̈ܐ: ܘܐܵܦ ܡܚܘܿܬ̣ܵܐ ܪܲܒ̇ܬ̣ܵܐ ܗܘ̤ܵܬ̣ ܒܥܲܡܵܐ: ܘܐܵܦ ܬܪܹܝܢ ܒܢܲܝ̈ܟ ܡܝܼܬ̣ܘ: ܚܵܦܢܝܼ ܘܦܝܼܢܚܸܣ: ܘܩܹܒ̣ܘܿܬܹܗ ܕܐܲܠܵܗܵܐ ܐܸܬ̇ܕܲܒ̣ܪܲܬ̤.


text:
ܘܲܗܘ̤ܵܐ ܕܟܲܕ݂ ܐܸܬ̇ܕܲܟ݂ܪܵܗ̇ ܥܹܠܝܼ ܠܩܹܒ̣ܘܿܬܹܗ ܕܐܲܠܵܗܵܐ: ܢܦܲܠ ܡ̣ܢ ܟܘܼܪܣܝܵܐ ܠܒܸܣܬ̇ܪܹܗ ܥܲܠ ܝܲܕ݂ ܬܲܪܥܵܐ: ܘܐܸܬ̇ܬܲܒ̣ܪܲܬ̤ ܦܵܪܲܩܬܹܗ ܘܡܝܼܬ̣: ܡܸܛܠ ܕܲܣܐܸܒ̣ ܗ̄ܘ̣ܵܐ ܓܲܒ̣ܪܵܐ ܘܝܼܩܲܪ. ܘܗ̤ܘ ܕܵܢ ܠܝܼܣܪܵܝܹܠ ܐܲܪܒ̇ܥܝܼܢ ܫܢ̈ܝܼܢ.


text:
ܘܟܲܠܬܹܗ ܐܲܢ̄ܬ̇ܬ̣ ܦܝܼܢܚܸܣ ܒܲܛܢܵܐ ܗ̄ܘ̣ܵܬ̣: ܘܩܲܪܝܼܒ̣ܵܐ ܗ̄ܘ̣ܵܬ̣ ܠܡܹܐܠܲܕ݂. ܘܟܲܕ݂ ܫܸܡܥܲܬ̤ ܫܸܡܥܵܐ ܕܐܸܬ̇ܕܲܒ̣ܪܲܬ̤ ܩܹܒ̣ܘܿܬܹܗ ܕܐܲܠܵܗܵܐ: ܘܲܕ݂ܡܝܼܬ̣ ܚܡܘܼܗ̇ ܘܒܲܥܠܵܗ̇: ܒܸܪܟܲܬ̤ ܘܝܸܠܕܲܬ̤: ܡܸܛܠ ܕܐܸܬ̣ܗ̱ܦܸܟ݂ܘ ܥܠܹܝܗ̇ ܚܸܒ̣̈ܠܹܝܗ̇.


text:
ܘܲܒ̣ܫܵܥܬ̣ܵܐ ܕܡܵܘܬܵܗ̇ ܐܸܡܲܪ ܐܲܝܠܹܝܢ ܕܩܵܝ̈ܡܵܢ ܠܥܸܠ ܡܸܢܵܗ̇. ܠܵܐ ܬܸܕ݂ܚ̄ܠܝܼܢ ܡܸܛܠ ܕܕܸܟ݂ܪܵܐ ܝ̣ܠܸܕܬ̇ܝ. ܘܠܵܐ ܥܢܵܬ̤ ܘܠܵܐ ܐܲܝܬ̇ܝܲܬ̤ ܥܲܠ ܒܵܠܵܗ̇.


text:
ܘܲܩܪܵܬ̤ ܫܡܹܗ ܕܛܲܠܝܵܐ ܝܘܼܟ݂ܵܒ̣ܵܪ: ܘܐܸܡܪܲܬ̤: ܥܒܲܪ ܐܝܼܩܵܪܵܐ ܡ̣ܢ ܝܼܣܪܵܝܹܠ: ܡܸܛܠ ܕܐܸܬ̇ܕܲܒ̣ܪܲܬ̤ ܩܹܒ̣ܘܿܬܹܗ ܕܐܲܠܵܗܵܐ: ܘܥܲܠ ܚܡܘܼܗ̇ ܘܥܲܠ ܒܲܥܠܵܗ̇.


text:
ܘܲܕ݂ܒܲܪܘ ܦܠܸܫ̈ܬܵܝܹܐ ܠܩܹܒ̣ܘܿܬܹܗ ܕܐܲܠܵܗܵܐ: ܘܐܲܝܬ̇ܝܘܼܗ̇ ܠܒܹܝܬ̣ ܕܵܓ̣ܘܿܢ: ܘܐܲܩܝܼܡܘܼܗ̇ ܥܲܠ ܓܹܢ̄ܒ̣ ܕܵܓ̣ܘܿܢ.


text:
ܘܩܲܕܸܡܘ ܐܲܫܕܘܿܕ݂ܵܝܹ̈ܐ ܠܝܵܘܡܵܐ ܕܒ̣ܵܬ̣ܪܹܗ: ܘܐܸܫܟ̇ܚܘܼܗܝ ܠܕܵܓ̣ܘܿܢ ܟܲܕ݂ ܪܡܸܐ ܥܲܠ ܐܲܦܘ̈ܗܝ ܥܲܠ ܐܲܪܥܵܐ ܩܕ݂ܵܡ ܩܹܒ̣ܘܿܬܹܗ ܕܐܲܠܵܗܵܐ: ܘܢܲܣܒ̇ܘܼܗܝ ܠܕ݂ܵܓ̣ܘܿܢ ܘܐܲܬ̣ܩܢܘܼܗܝ ܥܲܠ ܕܘܼܟ̇ܬܹܗ.


text:
ܘܩܲܕ݂ܡܘ ܒܨܲܦܪܵܐ ܠܝܵܘܡܵܐ ܐ̄ܚܪܹܢܵܐ: ܘܗܵܐ ܕܵܓ̣ܘܿܢ ܪܡܸܐ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ: ܩܕ݂ܵܡ ܩܹܒ̣ܘܿܬܹܗ ܕܡܵܪܝܵܐ: ܘܪܫܹܗ ܕܕ݂ܵܓ̣ܘܿܢ ܘܬܲܪ̈ܬܲܝܗܹܝܢ ܦܲܣܹ̈ܐ ܕܐܝܼܕ݂ܵܘ̈ܗܝ ܦܣܝܼ̈ܩܵܢ ܥܲܠ ܐܸܣܟ̇ܘܿܦܬ̣ܵܐ ܕܬܲܪܥܵܐ: ܘܓ̣ܘܼܫܡܹܗ ܕܕ݂ܵܓ̣ܘܿܢ ܐܸܫܬ̇ܚܲܪ.


text:
ܡܸܛܠ ܗܵܢܵܐ ܠܵܐ ܕܵܪܟ̇ܝܼܢ ܟܘܼܡܪܹ̈ܐ ܕܕ݂ܵܓ̣ܘܿܢ: ܘܟ݂ܠ ܕܥܵܐܠܝܼܢ ܥܲܠ ܐܸܣܟ̇ܘܿܦܬ̣ܵܐ ܕܕ݂ܵܓ̣ܘܿܢ ܠܐܲܫܕܘܿܕ݂ ܥܕܲܡܵܐ ܠܝܵܘܡܵܢܵܐ.


text:
ܘܥܸܫܢܲܬ̤ ܐܝܼܕܹܗ ܕܡܵܪܝܵܐ ܥܲܠ ܐܲܫ̈ܕܘܿܕ݂ܵܝܹܐ: ܘܲܚܪܒ̣ ܐܸܢܘܿܢ: ܘܲܡܚܵܐ ܐܸܢܘܿܢ ܒܲܛܚܘܿܪ̈ܲܝܗܘܿܢ: ܠܐܲܫܕܘܿܕ݂ ܘܠܲܬ̣ܚܘܼܡܹ̈ܝܗ̇.


text:
ܘܲܚܙܵܘ ܒ̈ܢܲܝ ܐܲܫܕܘܿܕ݂ ܕܗܵܟܲܢܵܐ ܗܘ̤ܵܐ ܐܸܢܘܿܢ: ܘܐܸܡܲܪܘ ܠܵܐ ܬܸܬܸ̇ܒ̣ ܩܹܒ̣ܘܿܬܹܗ ܕܐܲܠܵܗܵܐ ܕܝܼܣܪܵܝܹܠ ܥܲܡܲܢ: ܡܸܛܠ ܕܥܸܫܢܲܬ̤ ܐܝܼܕܹܗ ܥܠܲܝܢ ܘܥܲܠ ܕܵܓ̣ܘܿܢ ܐܲܠܵܗܲܢ.


text:
ܘܫܲܕܲܪܘ ܘܟܲܢܸܫܘ ܠܟ݂ܠܗܘܿܢ ܛܪ̈ܘܼܢܹܐ ܕܲܦܠܸܫ̈ܬܵܝܹܐ ܠܘܵܬ̣ܗܘܿܢ: ܘܐܸܡܲܪܘ: ܡܵܢܵܐ ܢܸܥܒܸ̇ܕ݂ ܠܩܹܒ̣ܘܿܬܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ. ܘܐܸܡܲܪܘ: ܠܓ̣ܵܬ̣ ܬܸܗܦܘܿܟ݂ ܩܹܒ̣ܘܿܬܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܐܲܗܦܟ݂ܘܼܗ̇ ܠܩܹܒ̣ܘܿܬܹܗ ܕܡܵܪܝܑܵ ܐܲܠܵܗܵܐ ܕܝܼܣܪܵܝܹܠ. ܘܡ̣ܢ ܒܵܬܲܪ ܕܐܲܗܦܟ݂ܘܼܗ̇: ܗܘ̤ܵܬ̣ ܐܝܼܕܹܗ ܕܡܵܪܝܵܐ ܒܲܩܪܝܼܬ̣ܵܐ ܡܚܘܿܬ̣ܵܐ ܪܲܒܬ̣ܵܐ ܕܛܵܒ̣. ܘܲܡܚܵܐ ܠܐ̄ܢܵܫܹ̈ܗ̇ ܕܲܩܪܝܼܬ̣ܵܐ: ܡ̣ܢ ܙܥܘܿܪܵܐ ܘܲܥܕܲܡܵܐ ܠܪܲܒܵܐ. ܘܐܸܣܬܲܬܲܪܘ ܥܠܲܝܗܘܿܢ ܛܚܘܿܪ̈ܲܝܗܘܿܢ.


text:
ܘܫܲܕܪܘܼܗ̇ ܠܩܹܒ̣ܘܿܬܹܗ ܕܐܲܠܵܗܵܐ ܠܥܸܩܪܘܿܢ: ܘܐܲܝܠܸܠܘ ܥܸܩܪ̈ܘܿܢܵܝܹܐ: ܐܲܗܦܸܟ݂ܘ ܥܠܲܝܢ ܩܹܒ̣ܘܿܬܹܗ ܕܐܲܠܵܗܵܐ ܕܝܼܣܪܵܝܹܠ: ܕܬܸܩܛܠܲܢ ܠܲܢ ܘܲܠܥܲܡܲܢ.


text:
ܘܫܲܕܲܪܘ ܘܟܲܢܸܫܘ ܠܟ݂ܠܗܘܿܢ ܛܪ̈ܘܼܢܹܐ ܕܲܦܠܸܫ̈ܬܵܝܹܐ: ܘܐܸܡܲܪܘ: ܫܲܕܪܘܼܗ̇ ܠܩܹܒ̣ܘܿܬܹܗ ܕܐܲܠܵܗܵܐ ܕܝܼܣܪܵܝܹܠ: ܘܬܸܗܦܘܿܟ݂ ܠܕ݂ܘܼܟ̇ܬ̣ܵܗ̇: ܕܠܵܐ ܬܸܩܛܠܲܢ ܠܲܢ ܘܲܠܥܲܡܲܢ: ܡܸܛܠ ܕܲܗܘ̤ܵܬ̣ ܫܓ̣ܝܫܬܵܐ ܕܡܵܘܬܵܐ ܒܟ݂ܠܵܗ̇ ܩܪܝܼܬ̣ܵܐ. ܘܥܸܫܢܲܬ̤ ܛܵܒ̣ ܐܝܼܕܹܗ ܕܐܲܠܵܗܵܐ ܬܲܡܵܢ.


text:
ܘܲܩܪܵܘ ܦܠܸܫ̈ܬܵܝܹܐ ܠܟ݂ܘܼܡܪܹ̈ܐ ܘܠܲܛܪ̈ܘܼܢܹܐ: ܘܐܸܡܲܪ: ܡܵܢܵܐ ܠܩܹܒ̣ܘܿܬܹܗ ܕܡܵܪܝܵܐ: ܚܵܘܵܐܘܼܢ ܒܡܵܢܵܐ ܢܫܲܕܪܝܼܗ̇ ܠܕ݂ܘܼܟ̇ܬ̣ܵܗ̇.


text:
ܘܐܸܡܲܪܘ: ܐܸܢ ܡܫܲܕܪܝܼܢ ܐ̄ܢܬ̇ܘܿܢ ܠܩܹܒ̣ܘܿܬܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܠܵܐ ܬܫܲܕܪܘܼܢܵܗ̇ ܣܪܝܼܩܵܐܝܼܬ̣. ܐܸܠܵܐ ܡܲܝܬܵܝܘܼ ܐܲܝܬܵܘ ܠܵܗ̇ ܩܘܼܪ̈ܒܵܢܹܐ: ܘܗܵܝܕܹܝܢ ܬܸܬ̣ܐܲܣܘܿܢ: ܘܢܸܬ̣̱ܝܼܕܲܥ ܠܟ݂ܘܿܢ. ܕܲܠܡܵܐ ܠܵܐ ܬܸܗܦܘܿܟ݂ ܐܝܼܕܹܗ ܕܡܵܪܝܵܐ ܡܸܢܟ݂ܘܿܢ.


text:
ܘܐܸܡܲܪܘ: ܡܵܢܵܐ ܩܘܼܪ̈ܒܵܢܹܐ ܢܲܝܬܸ̇ܐ ܠܵܗ̇: ܘܐܸܡܲܪܘ: ܡܸܢܝܵܢܵܐ ܕܲܛܪ̈ܘܼܢܹܐ ܕܲܦܠܸܫ̈ܬܵܝܹܐ: ܚܲܡܫܵܐ ܛܚܘܿܪ̈ܝܼܢ ܕܕܲܗܒ̣ܵܐ: ܘܚܲܡܫܵܐ ܥܘܼܩܒ̇ܪ̈ܝܼܢ ܕܕܲܗܒ̣ܵܐ: ܡܸܛܠ ܕܲܡܚܘܿܬ̣ܵܐ ܚܕ݂ܵܐ ܗ̄ܝܼ ܠܟ݂ܘܿܢ: ܘܠܲܛܪ̈ܘܼܢܲܝܟ̇ܘܿܢ.


text:
ܘܬܸܥܒ̇ܕ݂ܘܼܢ ܨܲܠܡܹ̈ܐ ܕܲܛܚܘܿܪ̈ܲܝܟ̇ܘܿܢ: ܘܨܲܠܡܹ̈ܐ ܕܥܘܼܩܒܲܪ̈ܲܝܟ̇ܘܿܢ: ܕܲܡܚܲܒ̇ܠܝܼܢ ܠܐܲܪܥܵܐ: ܘܬܸܬ̇ܠܘܼܢ ܠܐܲܠܵܗܵܐ ܕܝܼܣܪܵܝܹܠ ܐܝܼܩܵܪܵܐ. ܛܵܟ݂ ܢܲܩܸܠ ܐܝܼܕܹܗ ܡܸܢܟ݂ܘܿܢ: ܘܡ̣ܢ ܐܲܠܵܗܟ݂ܘܿܢ: ܘܡ̣ܢ ܐܲܪܥܟ݂ܘܿܢ.


text:
ܘܠܵܐ ܬܲܥܫܢܘܼܢ ܠܸܒܟ݂ܘܿܢ: ܐܲܝܟ݂ ܕܐܲܥܫܸܢܘ ܡܸܨܪ̈ܵܝܹܐ ܘܦܸܪܥܘܿܢ ܠܸܒ̇ܗܘܿܢ: ܐܲܝܟ݂ ܕܒܲܙܲܚ ܒܗܘܿܢ ܘܠܵܐ ܫܲܕܲܪܘ ܐܸܢܘܿܢ ܘܐܸܙܲܠܘ.


text:
ܘܗܵܫܵܐ ܣܲܒ̣ܘ ܘܲܥܒܸܕ݂ܘ ܥܵܓܹܠܬܵܐ ܚܕ݂ܵܐ ܚܕܲܬܵܐ: ܘܬܲܪܬܹܝܢ ܬܵܪ̈ܵܢ ܕܡܲܝܢ̈ܩܵܢ: ܕܠܵܐ ܢܦܲܠ ܥܠܲܝܗܹܝܢ ܢܝܼܪܵܐ. ܘܐܲܣܘܿܪܘ ܬܵܘܪ̈ܵܬ̣ܵܐ ܒܥܵܓ̣ܠܬܵܐ: ܘܐܲܗܦܸܟ݂ܘ ܒܢܲܝ̈ܗܹܝܢ ܡ̣ܢ ܒܵܬܲܪܗܹܝܢ ܠܒܲܝܬܵܐ.


text:
ܘܣܲܒ̣ܘ ܩܹܒ̣ܘܿܬܹܗ ܕܡܵܪܝܵܐ ܘܣܝܼܡܘ ܒܥܵܓܹܠܬܵܐ: ܘܡܵܐܢܹ̈ܐ ܕܕܲܗܒ̣ܵܐ ܕܐܲܝܼܬ̇ܝܼܬ̇ܘܢ ܠܵܗ̇ ܩܘܼܪ̈ܒܵܢܹܐ. ܘܣܝܼܡܘ ܒܲܪܓ̣ܵܙܬܵܐ ܡ̣ܢ ܣܸܛܪܵܗ̇: ܘܫܲܕܪܘܼܗ̇ ܘܬܹܙܲܠ.


text:
ܘܲܚܙܵܘ ܐܸܢ ܒܐܘܼܪܚܵܐ ܕܲܬ̣ܚܘܼܡܵܐ ܕܣܵܠܹܩ ܠܒܹܝܬ̣ ܫܡܸܫ ܐܵܙܵܠ̄ܐ: ܡܵܪܝܵܐ ܗ̄ܘ̣ ܥܒܲܕ݂ ܠܲܢ ܒܝܼܫܬܵܐ ܗܵܕܹܐ ܪܲܒ̇ܬܵܐ. ܘܐܸܢ ܠܵܐ: ܢܸܕܲܥ ܕܠܵܐ ܗ̄ܘ̣ܵܐ ܐܝܼܕܹܗ ܩܸܪܒܲܬ̤ ܠܲܢ: ܐܸܠܵܐ ܣܘܼܩܒܵܠܵܐ ܗ̄ܘ̣ ܗܘ̤ܵܐ ܠܲܢ.


text:
ܘܲܥܒܲܕ݂ܘ ܓܲܒ̣ܪܹ̈ܐ ܗܵܟܲܢܵܐ: ܘܲܕ݂ܒܲܪܘ ܬܲܪܬܹܝܢ ܬܵܘܪ̈ܵܢ ܕܡܲܝ̈ܢ̱ܩܵܢ: ܘܐܸܣܲܪܘ ܐܸܢܹܝܢ ܒܥܵܓܹܠܬܵܐ: ܘܲܒ̣ܢܲܝ̈ܗܹܝܢ ܚܒܲܫܘ ܒܒܲܝܬܵܐ.


text:
ܘܣܵܡܘܼܗ̇ ܠܩܹܒ̣ܘܿܬܹܗ ܕܐܲܠܵܗܵܐ ܒܥܵܓܹܠܬܵܐ: ܘܠܲܪܓ̣ܵܙܬܵܐ ܘܲܠܥܘܼܩܒ̇ܪܹ̈ܐ ܕܕܲܗܒ̣ܵܐ: ܘܲܠܨܲܠܡܹ̈ܐ ܕܲܛܚܘܿܪ̈ܲܝܗܘܿܢ.


text:
ܘܐܸܫܬܲܕܲܪ ܬܵܘܪ̈ܵܬ̣ܵܐ ܒܐܘܼܪܚܵܐ ܕܥܲܠ ܬܚܘܼܡܵܐ ܕܒܹܝܬ̣ ܫܡܸܫ: ܒܲܫܒ̣ܝܼܠܵܐ ܚܲܕ݂ ܡܗܲܠ̈ܟܲܢ ܘܐܵܙܵܠ̄ܢ ܘܓ̣ܵܥ̈ܝܵܢ: ܘܠܵܐ ܣܵܛ̈ܝܼܢ ܠܝܲܡܝܼܢܵܐ ܘܲܠܣܸܡܵܠܵܐ. ܘܲܛܪ̈ܘܼܢܹܐ ܕܲܦܠܸܫ̈ܬܵܝܹܐ ܐܵܙܠ̄ܝܼܢ ܒܵܬܲܪܗܹܝܢ: ܥܕܲܡܵܐ ܠܲܬ̣ܚܘܼܡܵܐ ܕܒܹܝܬ̣ ܫܡܸܫ.


text:
ܘܐ̄ܢܵܫܵܐ ܕܲܩܪܝܼܬܵܐ ܕܒܹܝܬ̣ ܫܡܸܫ: ܚܵܨܕܝܼܢ ܗ̄ܘ̣ܵܘ ܚܨܵܕ݂ܵܐ ܕܚܸܛܹ̈ܐ ܒܥܘܼܡܩܵܐ. ܘܐܲܪܝܼܡܘ ܥܲܝܢܲܝ̈ܗܘܿܢ ܘܲܚܙܵܐܘܼܗܝ ܠܐܵܪܘܿܢܵܐ: ܘܲܚܕ݂ܝܼܘ ܟܲܕ݂ ܚܙܵܐܘܼܗܝ.


text:
ܘܥܵܓܹܠܬܵܐ ܐܸܬ̣ܵܬ̤ ܠܚܲܩܠܹܗ ܕܝܼܫܘܿܥ ܕܡ̣ܢ ܒܹܝܬ̣ ܫܡܸܫ: ܘܩܵܡܲܬ̤ ܬܲܡܵܢ. ܘܬܲܡܵܢ ܟܹܐܦܵܐ ܪܲܒ̇ܬ̣ܵܐ: ܘܨܲܠܲܚܘ ܩܲܝ̈ܣܹܐ ܕܥܵܓܹܠܬܵܐ: ܘܬ̣ܵܘܪ̈ܵܬ̣ܵܐ ܐܲܣܩܸܘ ܥܠܵܬ̣ܵܐ ܠܡܵܪܝܵܐ.


text:
ܘܠܹܘܵܝܹ̈ܐ ܐܲܚܸܬ̣ܘ ܠܐܵܪܘܿܢܹܗ ܕܡܵܪܝܵܐ: ܘܠܲܪܓ̣ܵܙܬܵܐ ܕܥܲܡܹܗ: ܕܐܝܼܬ̣ ܒܵܗ̇ ܡܵܐܢܲܝ̈ ܕܲܗܒ̣ܵܐ: ܘܣܵܡܘ ܥܲܠ ܟܹܐܦܵܐ ܪܲܒ̇ܬ̣ܵܐ. ܘܐ̄ܢܵܫܵܐ ܕܒܹܝܬ̣ ܫܡܸܫ ܐܲܣܸܩܘ ܥܠܵܬ̣ܵܐ: ܘܕܲܒ̇ܚܘ ܕܸܒ̣ܚܹ̈ܐ ܒܝܵܘܡܵܐ ܗܵܘ̇ ܠܐܲܠܵܗܵܐ.


text:
ܘܗܵܠܹܝܢ ܛܚܘܿܪܹ̈ܐ ܕܕܲܗܒ̣ܵܐ ܕܐܲܝܬ̇ܝܼܘ ܦܠܸܫ̈ܬܵܝܹܐ ܩܘܼܪ̈ܒܵܢܹܐ ܠܐܲܠܵܗܵܐ. ܕܐܲܫܕܲܘܿܕ݂ ܚܲܕ݂: ܘܲܕ݂ܥܵܐܙܵܐ ܚܲܕ݂: ܘܕܲܐܫܩܵܠܘܿܢ ܚܲܕ݂: ܘܲܕ݂ܓ̣ܵܬ̣ ܚܲܕ݂: ܘܲܕ݂ܥܸܩܪܘܿܢ ܚܲܕ݂.


text:
ܘܚܲܕ݂ ܚܲܕ݂ ܥܘܼܩܒ̇ܪܵܐ ܕܕܲܗܒ̣ܵܐ: ܡܸܢܝܵܢܵܐ ܕܟ݂ܠܗܹܝܢ ܩܘܼܪ̈ܝܵܐ ܕܲܦܠܸܫ̈ܬܵܝܹܐ: ܘܚܲܡܫܵܐ ܛܪ̈ܘܼܢܹܐ ܡ̣ܢ ܡܕ݂ܝܼ̈ܢܵܬ̣ܵܐ ܥܲܫܝܼ̈ܢܵܬ̣ܵܐ: ܘܲܥܕܲܡܵܐ ܠܟܲܦܪܵܐ ܕܦܲܪ̈ܙܵܝܹܐ: ܘܥܕܲܡܵܐ ܠܐܵܒ̣ܵܠ ܪܲܒ̇ܬ̣ܵܐ ܘܣܵܡܘ ܥܠܹܝܗ̇ ܐܵܪܘܿܢܹܗ ܕܡܵܪܝܵܐ ܥܕܲܡܵܐ ܠܝܵܘܡܵܢܵܐ: ܒܚܲܩܠܹܗ ܕܝܼܫܘܿܥ ܕܡ̣ܢ ܒܹܝܬ̣ ܫܡܸܫ.


text:
ܘܲܡܚܵܐ ܡܵܪܝܵܐ ܠܐ̄ܢܵܫܵܐ ܕܒܹܝܬ̣ ܫܡܸܫ: ܥܲܠ ܕܲܕ݂ܚܸܠܘ ܒܐܵܪܘܿܢܹܗ ܕܡܵܪܝܵܐ. ܘܲܡܚܵܐ ܡܵܪܝܵܐ ܒܥܲܡܵܐ: ܚܲܡܫܵܐ ܐܲܠܦܝܼ̈ܢ ܘܫܲܒ̣ܥܝܼܢ: ܘܐܸܬ̣̱ܐܒܸܠܘ ܥܲܡܵܐ ܥܲܠ ܕܲܡܚܵܐ ܡܵܪܝܵܐ ܒܥܲܡܵܐ ܡܚܘܿܬ̣ܵܐ ܪܲܒܬ̣ܵܐ.


text:
ܘܐܸܡܲܪܘ ܐ̄ܢܵܫܵܐ ܕܒܹܝܬ̣ ܫܡܸܫ: ܡܲܢܘ̣ ܡܸܫܟܲܚ ܠܲܡܩܵܡ ܩܕ݂ܵܡ ܡܵܪܝܵܐ ܐܲܠܵܗܵܐ ܩܕ̇ܝܼܫܵܐ ܗܵܢܵܐ: ܘܡܲܢܘܼ ܢܲܣܩܝܼܘܗܝ ܡܸܢܲܢ ܠܐܵܪܘܿܢܵܐ.


text:
ܘܫܲܕܲܪܘ ܬܝܼ̈ܙܓܲܕܹܐ ܠܘܵܬ̣ ܝܵܬ̣ܒܲܝ̈ ܩܘܼܪܝܲܬ̣ ܢܲܥܪܹܝܢ: ܘܐܸܡܲܪܘ: ܐܲܗܦܸܟ݂ܘ ܦܠܸܫ̈ܬܵܝܹܐ ܠܐܵܪܘܿܢܹܗ ܕܡܵܪܝܵܐ: ܚܘܿܬ̣ܘ ܐܲܣܩܘܼܗܝ ܠܘܵܬ̣ܟ݂ܘܿܢ.


text:
ܘܐܸܬ̣ܵܘ ܐ̄ܢܵܫܲܝ̈ ܩܘܼܪܝܲܬ̣ ܢܲܥܪܹܝܢ: ܘܐܲܣܩܘܼܗܝ ܠܐܵܪܘܿܢܹܗ ܕܡܵܪܝܵܐ: ܘܐܲܝܬ̇ܝܼܘܼܗܝ ܠܒܹܝܬ̣ ܐܲܒ̣ܝܼܢܵܕ݂ܵܒ̣ ܕܒܲܓ̣ܥܬ̣ܵܐ. ܘܩܲܕܸܫܘ ܠܐܹܠܝܼܥܵܙܲܪ ܒܪܹܗ: ܘܲܢܛܲܪ ܐܵܪܘܿܢܹܗ ܕܡܵܪܝܵܐ.


text:
ܘܲܗܘ̤ܵܐ ܡ̣ܢ ܝܵܘܡܵܐ ܕܝܼܬܸܒ̣ ܐܵܪܘܿܢܵܐ ܒܩܘܼܪܝܲܬ̤ ܢܲܥܪܹܝܢ: ܘܲܣܓ̣ܝܼܘ ܝܵܘ̈ܡܵܬ̣ܵܐ: ܘܲܗ̤ܘܲܝ̈ ܐܲܝܟ݂ ܥܸܣܪܝܼܢ ܫܢ̈ܝܼܢ: ܘܐܸܫܬ̇ܕ݂ܝܼܘ ܟܠܗܘܿܢ ܕܒܹܝܬ̣ ܝܼܣܪܵܝܹܠ ܒܵܬܲܪ ܡܵܪܝܵܐ.


text:
ܘܐܸܡܲܪ ܫܡܘܼܐܹܝܠ ܠܟ݂ܠܹܗ ܒܹܝܬ̣ ܝܼܣܪܵܝܹܠ: ܐܸܢ ܒܟ݂ܠܹܗ ܠܸܒ̇ܟ݂ܘܿܢ ܡܸܬ̣ܦܢܹܝܢ ܐ̄ܢܬ̇ܘܿܢ ܠܘܵܬ̣ ܡܵܪܝܵܐ: ܐܲܥܒܲܪܘ ܐܲܠܵܗܹ̈ܐ ܢܘܼܟ݂ܪ̈ܵܝܹܐ ܡ̣ܢ ܒܲܝܢܵܬ̣ܟ݂ܘܿܢ ܘܚܸܢ̈ܝܵܬ̣ܵܐ: ܘܐܲܬ̣ܩܸܢܘ ܠܸܒ̇ܟ݂ܘܿܢ ܠܘܵܬ̣ ܡܵܪܝܵܐ. ܘܦܘܼܠܚܘܼܗܝ ܠܹܗ ܒܲܠܚܘܿܕ݂ܵܘܗܝ: ܘܲܢܨܲܨܝܟ݂ܘܿܢ ܡ̣ܢ ܬܝܼܕ݂ܵܐ ܕܲܦܠܸܫ̈ܬܵܝܹܐ.


text:
ܘܐܸܬ̣ܟܲܢܲܫܘ ܠܡܲܨܦܝܵܐ: ܘܲܡܠܵܘ ܡܲܝ̈ܵܐ ܘܐܸܫܲܕ݂ܘ ܩܕ݂ܵܡ ܡܵܪܝܵܐ. ܘܨܵܡܘ ܒܝܵܘܡܵܐ ܗܵܘ̇: ܘܐܸܡܲܪܘ ܡܸܛܠ ܕܲܚܛܲܝܢ ܠܡܵܪܝܵܐ. ܘܕ݂ܵܢ ܫܡܘܼܐܹܝܠ ܠܲܒ̣̈ܢܲܝ ܝܼܣܪܵܝܹܠ ܒܡܲܨܩܝܵܐ.


text:
ܘܲܫܡܲܥܘ ܦܠܸܫ̈ܬܵܝܹܐ ܕܐܸܬ̣ܟܲܢܲܫܘ ܒ̈ܢܲܝ ܝܼܣܪܵܝܹܠ ܠܡܲܨܦܝܵܐ: ܘܲܣܠܸܩܘ ܛܪ̈ܘܼܢܹܐ ܕܲܦܠܸܫ̈ܬܵܝܹܐ ܥܲܠ ܝܼܣܪܵܝܹܠ: ܘܲܫܡܲܥܘ ܒ̈ܢܲܝ ܝܼܣܪܵܝܹܠ ܘܲܕ݂ܚܸܠܘ ܡ̣ܢ ܩܕ݂ܵܡ ܦܠܸܫ̈ܬܵܝܹܐ.


text:
ܘܐܸܡܲܪܘ ܒ̈ܢܲܝ ܝܼܣܪܵܝܹܠ ܠܲܫܡܘܼܐܹܝܠ. ܠܵܐ ܬܸܫܬ̇ܘܿܩ ܡܸܢܲܢ ܠܲܡܨܲܠܵܝܘ ܩܕ݂ܵܡ ܡܵܪܝܵܐ ܐܲܠܵܗܲܢ: ܕܢܸܩܪ̱ܩܲܢ ܡ̣ܢ ܐܝܼܕ݂ܵܐ ܕܲܦܠܸܫ̈ܬܵܝܹܐ.


text:
ܘܲܢܣܲܒ̣ ܫܡܘܼܐܹܝܠ ܐܸܡܪܵܐ ܚܲܕ݂ ܕܚܲܠܒ̣ܵܐ: ܘܐܲܣܩܹܗ ܥܠܵܬ̣ܵܐ ܓܡܝܼܪܬܵܐ ܠܡܵܪܝܵܐ. ܘܨܲܠܝܼ ܫܡܘܼܐܹܝܠ ܩܕ݂ܵܡ ܡܵܪܝܵܐ ܥܲܠ ܒ̈ܢܲܝ ܝܼܣܪܵܝܹܠ: ܘܲܥܢܵܝܗܝ ܡܵܪܝܵܐ.


text:
ܘܲܗܘ̤ܵܐ ܫܡܘܼܐܹܝܠ ܡܲܣܸܩ ܥܠܵܬ̣ܵܐ. ܘܲܦܠܸܫ̈ܬܵܝܹܐ ܩܪܸܒ̣ܘ ܠܡܸܬ̣ܟܲܬܵܫܘܼ ܥܲܡ ܝܼܣܪܵܝܹܠ: ܘܲܪܥܸܡ ܡܵܪܝܵܐ ܒܩܵܠܵܐ ܪܵܡܵܐ ܒܝܵܘܡܵܐ ܗܵܘ̇ ܥܲܠ ܦܠܸܫ̈ܬܵܝܹܐ: ܘܕܲܠܲܚ ܐܸܢܘܿܢ: ܘܐܸܬ̇ܬ̇ܒܲܪܘ ܩܕ݂ܵܡ ܝܼܣܪܵܝܹܠ.


text:
ܘܲܢܦܲܩܘ ܐ̄ܢܵܫܵܐ ܕܝܼܣܪܵܝܹܠ ܡ̣ܢ ܡܲܨܦܝܵܐ: ܙܲܪܕܲܦܘ ܠܲܦܠܸܫ̈ܬܵܝܹܐ ܘܲܚܪܲܒ̣ܘ ܐܸܢܘܿܢ: ܥܕܲܡܵܐ ܠܬܲܚܬ̇ ܡ̣ܢ ܒܹܝܬ̣ ܝܵܫܵܢ.


text:
ܘܲܢܣܲܒ̣ ܫܡܘܼܐܹܝܠ ܟܹܐܦܵܐ ܚܕ݂ܵܐ: ܘܣܵܡ ܒܹܝܬ̣ ܡܲܨܦܝܵܐ ܠܒܹܝܬ̣ ܝܵܫܵܢ: ܘܲܩܪܵܐ ܫܡܵܗ̇ ܟܹܐܦܵܐ ܕܥܘܼܕ݂ܪܵܢܵܐ: ܘܐܸܡܲܪ ܥܕܲܡܵܐ ܠܗܵܪܟܵܐ ܥܲܕ݂ܪܲܢ ܡܵܪܝܵܐ.


text:
ܘܐܸܬ̇ܬ̇ܒܲܪܘ ܦܠܸܫ̈ܬܵܝܹܐ: ܘܠܵܐ ܐܵܘܣܸܦܘ ܬܘܼܒ̣ ܦܠܸܫ̈ܬܵܝܹܐ ܠܡܹܐܬ̣ܵܐ ܠܲܬ̣ܚܘܼܡܵܐ ܕܝܼܣܪܵܝܹܠ. ܘܲܗܘ̤ܵܬ̣ ܐܝܼܕܹܗ ܕܡܵܪܝܵܐ ܒܲܦܠܸܫ̈ܬܵܝܹܐ: ܟܠܗܘܿܢ ܝܵܘ̈ܡܵܬܹܗ ܕܲܫܡܘܼܐܹܝܠ.


text:
ܘܐܲܗܦܟ݂ܘ ܩܘܼܪ̈ܝܵܐ ܕܲܢܣܲܒ̣ܘ ܦܠܸܫ̈ܬܵܝܹܐ ܡ̣ܢ ܝܼܣܪܵܝܹܠ ܠܝܼܣܪܵܝܹܠ: ܡ̣ܢ ܥܸܩܪܘܿܢ ܘܲܥܕܲܡܵܐ ܠܓܵܬ̣: ܘܲܬ̣ܚܘܼ̈ܡܲܝܗܹܝܢ. ܘܦܲܨܝܼ ܡܵܪܝܵܐ ܠܝܼܣܪܵܝܹܠ ܡ̣ܢ ܐܝܼܕ݂ܵܐ ܕܲܦܠܸܫ̈ܬܵܝܹܐ. ܘܲܗܘ̤ܵܐ ܫܠܵܡܵܐ ܒܹܝܬ̣ ܝܼܣܪܵܝܹܠ ܠܐܵܡܘܿܪ̈ܵܝܹܐ.


text:
ܘܐܵܙܹܠ ܗ̄ܘ̣ܵܐ ܡ̣ܢ ܫܢܵܐ ܠܲܫܢܵܐ: ܘܡܸܬ̣ܟܲܪܸܟ݂ ܠܒܹܝܬ̣ ܐܹܝܠ: ܘܲܠܓܠܥܵܠܵܐ: ܘܲܠܡܲܨܦܝܵܐ: ܘܕ݂ܵܐܹܢ ܠܝܼܣܪܵܝܹܠ ܘܲܠܟ݂ܠܗܘܿܢ ܐܲܬ̣ܪ̈ܵܘܵܬ̣ܵܐ ܗܵܠܹܝܢ.


text:
ܘܗܵܦܹܟ݂ ܗ̄ܘ̣ܵܐ ܠܪܵܡܬ̣ܵܐ. ܡܸܛܠ ܕܬܲܡܵܢ ܗ̄ܘ̣ܵܐ ܒܲܝܬܹܗ: ܘܬܲܡܵܢ ܕܵܐܹܢ ܗ̄ܘ̣ܵܐ ܠܝܼܣܪܵܝܹܠ. ܘܲܒ̣ܢܵܐ ܬܲܡܵܢ ܡܲܕ݂ܒ̇ܚܵܐ ܠܡܵܪܝܵܐ.


text:
ܘܐܸܡܲܪ ܠܹܗ: ܗܵܐ ܐܲܢ̄ܬ̇ ܣܐܸܒ̣ܬ̇: ܘܲܒ̣ܢܲܝ̈ܟ ܠܵܐ ܡܗܲܠܟ݂ܝܼܢ ܒܐܘܼܪ̈ܚܵܬ̣ܵܟ݂: ܗܵܫܵܐ ܗܲܒ̣ ܠܲܢ ܡܲܠܟܵܐ ܕܲܢܕ݂ܘܼܢܲܢ ܐܲܝܟ݂ ܟܠܗܘܿܢ ܥܲܡܡܹ̈ܐ.


text:
ܘܐܸܬ̣ܒ̇ܐܸܫ ܦܬ̣ܓ̣ܵܡܵܐ ܒܥܲܝܢܵܘ̈ܗܝ ܕܲܫܡܘܼܐܹܝܠ: ܟܲܕ݂ ܐܸܡܲܪ ܠܹܗ ܗܲܒ̣ܠܲܢ ܡܲܠܟܵܐ ܕܲܢܕ݂ܘܼܢܲܢ ܐܲܝܟ݂ ܟܠܗܘܿܢ ܥܲܡܡܹ̈ܐ: ܘܨܲܠܝܼ ܫܡܘܼܐܹܝܠ ܩܕ݂ܵܡ ܡܵܪܝܵܐ.


text:
ܘܐܸܡܲܪ ܡܵܪܝܵܐ ܠܲܫܡܘܼܐܹܝܠ ܫܡܲܥ ܒܩܵܠܹܗ ܕܥܲܡܵܐ: ܠܟ݂ܠ ܕܐܵܡܪܝܼܢ ܠܵܟ݂: ܡܸܛܠ ܕܠܵܐ ܗ̄ܘ̣ܵܐ ܠܵܟ݂ ܐܲܣܠܝܼܘ. ܐܸܠܵܐ ܠܝܼ ܐܲܣܠܝܼܘ ܕܠܵܐ ܐܲܡܠܸܟ݂ ܥܠܲܝܗܘܿܢ.


text:
ܐܲܝܟ݂ ܟܠ ܥܒ̣ܵܕܹ̈ܐ ܕܲܥܒܲܕ݂ܘ: ܡ̣ܢ ܝܵܘܡܵܐ ܕܐܲܣܩܹܬ̣ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܝܼܢ ܘܲܥܕܲܡܵܐ ܠܝܵܘܡܵܢܵܐ: ܘܫܲܒ̣ܩܘܼܢܝ ܘܲܦܠܲܚܘ ܠܐܲܠܵܗܵܐ ܐ̄ܚܪ̈ܵܢܹܐ. ܗܵܟܲܢܵܐ ܗܸܢܘܿܢ ܥܵܒ̣ܕܝܼܢ ܘܐܵܦ ܠܵܟ݂.


text:
ܘܐܸܡܲܪ: ܗܵܢܵܐ ܢܸܗܘܸܐ ܬܵܡܘܿܣܹܗ ܕܡܲܠܟܵܐ ܕܡܲܡܠܸܟ݂ ܥܠܲܝܟ̇ܘܿܢ: ܒܢܲܝ̈ܟܘܿܢ ܢܸܕ݂ܒܲܪ: ܘܢܸܥܒܸ̇ܕ݂ ܠܹܗ ܒܡܲܪ̈ܟ̇ܒ̣ܵܬܹܗ ܘܲܒ̣ܦܲܪ̈ܵܫܵܘܗܝ: ܘܢܸܪܗ̱ܛܘܼܢ ܩܕ݂ܵܡ ܡܲܪ̈ܟ̇ܒ̣ܵܬܹܗ.


text:
ܘܢܸܥܒܸ̇ܕ݂ ܠܹܗ ܪ̈ܲܒܲܝ ܐܲܠܦܹ̈ܐ: ܘܪ̈ܲܒܲܝ ܡܲܐ̈ܘܵܬ̣ܵܐ: ܘܪܲܒܲܝ ܚܲܡܫܝܼܢ: ܘܪ̈ܲܒܲܝ ܥܸܣܪܵܐ. ܘܢܸܕ݂ܒ̇ܪܘܼܢ ܕܒ̣ܵܪܹܗ: ܘܢܸܨܕ݂ܘܼܢ ܚܨܵܕܹܗ: ܘܢܸܥܒ̇ܕ݂ܘܼܢ ܡܵܐܢܲܝ̈ ܩܪܵܒܹܗ: ܘܡܲܐܢܲܝ̈ ܡܲܪ̈ܟ̇ܒ̣ܵܬܹܗ.


text:
ܘܬܲܝܠܠܘܼܢ ܒܝܵܡܵܐ ܗܵܘ̇ ܡ̣ܢ ܩܕ݂ܵܡ ܡܲܠܟ̇ܟ݂ܘܿܢ ܕܲܓ̣ܒܲܝܬ̇ܘܿܢ ܠܟ݂ܘܿܢ: ܘܠܵܐ ܢܸܥܢܹܝܟ݂ܘܿܢ ܡܵܪܝܵܐ ܒܝܵܘܡܵܐ ܗܵܘ̇.


text:
ܘܐܸܡܲܪ ܡܵܪܝܵܐ ܠܲܫܡܘܼܐܹܝܠ: ܫܡܲܥ ܒܩܵܠܗܘܿܢ: ܘܐܲܡܠܸܟ݂ ܠܗܘܿܢ ܡܲܠܟܵܐ. ܘܐܸܡܲܪ ܫܡܘܼܐܹܝܠ ܠܐ̄ܢܵܫܵܐ ܕܝܼܣܪܵܝܹܠ: ܙܸܠܘ ܐ̄ܢܵܫ ܠܲܩܪܝܼܬܹܗ.


text:
ܘܲܗܘ̤ܵܐ ܓܲܒ̣ܪܵܐ ܡ̣ܢ ܒܸܢܝܵܡܹܝܢ: ܘܲܫܡܹܗ ܩܝܼܫ ܒܲܪ ܐܲܒ̣ܝܼܐܹܠ: ܒܲܪ ܨܪܘܿܪ: ܒܲܪ ܒܟ݂ܵܪܘܼܬ̣: ܒܲܪ ܐܲܦܝܼܚ: ܓܲܒ̣ܪܵܐ ܡ̣ܢ ܒܸܢܝܵܡܹܝܢ ܓܲܢ̄ܒܵܪ ܚܲܝܠܵܐ.


text:
ܘܠܹܗ ܗܘ̤ܵܐ ܒܪܵܐ ܘܲܫܡܹܗ ܫܵܐܘܿܠ: ܓܒܸܐ ܘܛܵܒ̣. ܘܠܲܝܬ̇ ܓܲܒ̣ܪܵܐ ܡ̣ܢ ܒ̈ܢܲܝ ܝܼܣܪܵܝܹܠ ܕܛܵܒ̣ ܡܸܢܹܗ: ܘܡ̣ܢ ܟܲܬ̣ܦܹܗ ܘܲܠܥܸܠ ܪܵܡ ܗ̄ܘ̣ܵܐ ܡ̣ܢ ܟܠܹܗ ܥܲܡܵܐ.


text:
ܘܐܸܒܲܕ݂ ܐܲܬܵܢܹ̈ܐ ܕܩܝܼܫ ܐܲܒ̣ܘܼܗܝ ܕܫܵܐܘܿܠ: ܘܐܸܡܲܪ ܩܝܼܫ ܠܫܵܐܘܿܠ ܒܪܹܗ: ܕܒܲܪ ܥܲܡܵܟ݂ ܠܚܲܕ݂ ܡ̣ܢ ܛܠܵܝܹ̈ܐ: ܩܘܼܡ ܙܸܠ ܒܥܝܼ ܐܲܬܵܢܹ̈ܐ. ܘܩܵܡ ܫܵܐܘܿܠ ܘܐܸܙܲܠ: ܘܲܕ݂ܒܲܪ ܥܲܡܹܗ ܠܚܲܕ݂ ܡ̣ܢ ܛܠܵܝܹ̈ܐ: ܘܐܸܙܲܠ ܠܡܸܒ̣ܥܵܐ ܐܲܬܵܢܹ̈ܐ ܕܐܲܒ̣ܘܼܗܝ.


text:
ܘܲܥܒܲܪ ܒܛܘܼܪܵܐ ܕܐܲܦܪܹܝܡ: ܘܲܥܒܲܪ ܒܐܲܪܥܵܐ ܕܓ̣ܘܼܡܪܹ̈ܐ: ܘܠܵܐ ܐܸܫܟܲܚܘ. ܘܲܥܒܲܕܪ ܒܐܲܪܥܵܐ ܕܬܲܥ̈ܠܹܐ ܘܠܲܝܬ̇: ܘܲܥܒܲܪ ܒܐܲܪܥܵܐ ܕܒܸܢܝܵܡܹܝܢ ܘܠܵܐ ܐܸܫܟܲܚܘ.


text:
ܘܐܸܬ̣ܵܘ ܠܗܘܿܢ ܠܐܲܪܥܵܐ ܕܨܘܿܪ. ܘܐܸܡܲܪ ܫܵܐܘܿܠ ܠܛܲܠܝܵܐ ܕܥܲܡܹܗ. ܬܵܐ ܢܸܗܦܘܿܟ݂: ܕܲܠܡܵܐ ܢܸܫܒ̇ܘܿܦ ܐܵܒ̣ܝ ܪܸܢܝܵܐ ܕܐܲܬܵܢܹ̈ܐ ܘܢܸܕ݂ܚܲܠ ܥܠܲܝܢ.


text:
ܘܐܸܡܲܪ ܠܹܗ ܛܲܠܝܹܗ: ܗܵܐ ܓܲܒ̣ܪܵܐ ܚܲܕ݂ ܕܐܲܠܵܗܵܐ ܒܲܩܪܝܼܬ̣ܵܐ ܗܵܕܹܐ. ܘܓܲܒ̣ܪܵܐ ܝܲܩܝܼܪ ܒܥܲܝ̈ܢܲܝ ܥܲܡܵܐ: ܘܟ݂ܠ ܕܐܵܡܲܪ ܡܹܐܬ̣ܵܐ ܐܵܬܹܐ. ܗܵܫܵܐ ܢܹܐܙܲܠ ܠܬܲܡܵܢ: ܛܵܟ݂ ܢܚܵܘܹܝܢ ܐܘܼܪܚܵܐ ܕܐܸܬܲܝܢ ܥܠܹܝܗ̇.


text:
ܘܐܸܡܲܪ ܫܵܐܘܿܠ ܠܛܲܠܝܹܗ. ܗܵܐ ܐܵܙܠ̄ܝܼܢ ܚ̄ܢܲܢ. ܡܵܢܵܐ ܢܵܘܒܸ̇ܠ ܠܓܲܒ̣ܪܵܐ ܕܐܲܠܵܗܵܐ. ܡܸܛܠ ܕܠܲܚܡܵܐ ܛܠܸܩ ܡ̣ܢ ܡܵܐܢܲܝ̈ܢ: ܘܲܙܘܵܕܹ̈ܐ ܠܲܝܬ̇ ܕܢܵܘܒܸ̇ܠ ܠܓܲܒ̣ܪܵܐ ܕܐܲܠܵܗܵܐ: ܡܸܛܠ ܕܠܲܝܬ̇ ܠܲܢ.


text:
ܘܐܵܘܣܸܦ ܛܲܠܝܵܐ ܘܲܥܢܵܐ ܠܡܵܪܹܗ ܘܐܸܡܲܪ: ܗܵܐ ܐܸܫܬ̇ܟܲܚ ܒܐܝܼܕ݂ܝ ܪܘܼܒ̣ܥܹܗ ܕܡܲܬ̣ܩܵܠܵܐ ܕܟܸܣܦܵܐ ܠܓܲܒ̣ܪܵܐ ܕܐܲܠܵܗܵܐ ܘܲܢܚܵܘܹܝܢ ܐܘܼܪܚܲܢ.


text:
ܡܸܛܠ ܕܡ̣ܢ ܠܘܼܩܕܲܡ ܒܝܼܣܪܵܝܹܠ: ܗܵܟܲܢܵܐ ܐܵܡܲܪ ܗ̄ܘ̣ܵܐ ܓܲܒ̣ܪܵܐ: ܡܵܐ ܕܐܵܙܹܠ ܗ̄ܘ̣ܵܐ ܠܡܸܒ̣ܥܵܐ ܡ̣ܢ ܐܲܠܵܗܵܐ: ܬܵܘ ܢܹܐܙܲܠ ܥܕܲܡܵܐ ܠܚܲܙܵܝܵܐ: ܡܸܛܠ ܕܲܢܒ̣ܝܼܵܐ ܕܝܵܘܡܵܢܵܐ: ܡ̣ܢ ܩܕ݂ܝܼܡ ܚܲܙܵܝܵܐ ܡܸܬ̣ܩܪܸܐ ܗ̄ܘ̣ܵܐ.


text:
ܗܸܢܘܿܢ ܣܵܠܩܝܼܢ ܒܡܲܣܩܵܢܵܐ ܕܲܩܪܝܼܬ̣ܵܐ: ܘܐܸܫܟܲܚܘ ܥܠܲܝ̈ܡܵܬ̣ܵܐ ܕܢܵܦ̈ܩܵܢ ܠܡܸܡܠܵܐ ܡܲܝ̈ܵܐ. ܘܐܸܡܲܪ ܠܗܹܝܢ ܫܵܐܘܿܠ: ܐܝܼܬ̣ ܗܵܪܟܵܐ ܚܲܙܝܵܐ.


text:
ܘܲܥܢܲܝ̈ ܘܐܵܡܪ̈ܵܢ: ܐܝܼܬ̣ ܗܵܐ ܩܕ݂ܵܡܲܝܟ: ܣܲܩܘ ܗܵܫܵܐ ܒܲܥܓܲܠ: ܡܸܛܠ ܕܝܵܘܡܵܢܵܐ ܐܸܬ̣ܵܐ ܠܲܩܪܝܼܬ̣ܵܐ: ܡܸܛܠ ܕܕܸܒ̣ܚܬ̣ܵܐ ܝܵܘܡܵܢܵܐ ܠܥܲܡܵܐ ܒܒܹܝܡ.


text:
ܘܡܵܐ ܕܥܲܠܬ̇ܘܿܢ ܠܲܩܪܝܼܬ̣ܵܐ: ܗܵܟܲܢܵܐ ܬܸܫܟ̇ܚܘܼܢܹܗ: ܥܕܲܠܵܐ ܣܵܠܹܩ ܠܒܹܝܡ ܠܡܸܠܥܲܣ. ܡܸܛܠ ܕܠܵܐ ܠܵܥܹܣ ܥܲܡܵܐ ܥܕܲܡܵܐ ܕܐܵܬܹܐ: ܡܸܛܠ ܕܗ̤ܘ ܡܒܲܪܸܟ݂ ܕܸܒ̣ܚܹ̈ܐ: ܘܒܵܬܲܪܟܸ̇ܢ ܐܵܟ݂ܠܝܼܢ ܐܲܝܠܹܝܢ ܕܲܩܪܹܝܢ. ܘܗܵܫܵܐ ܣܲܩܘ ܡܸܛܠ ܕܝܵܘܡܵܢܵܐ ܡܸܫܟ̇ܚܝܼܢ ܐ̄ܢܬ̇ܘܿܢ ܠܹܗ.


text:
ܘܲܣܠܸܩܘ ܠܲܩܪܝܼܬ̣ܵܐ. ܗܸܢܘܿܢ ܥܵܐܠܝܼܢ ܒܡܲܥܠܵܢܵܐ ܕܲܩܪܝܼܬ̣ܵܐ: ܘܗܵܐ ܫܡܘܼܐܹܝܠ ܢܵܦܹܩ ܠܐܘܼܪܥ̱ܗܘܿܢ ܠܡܸܣܲܩ ܠܒܹܝܡ.


text:
ܠܙܲܒ̣ܢܵܐ ܕܲܡܚܵܪ ܐܸܫܕܲܪ ܠܘܵܬ̣ܵܟ݂ ܓܲܒ̣ܪܵܐ ܡ̣ܢ ܐܲܪܥܵܐ ܕܒܸܢܝܵܡܹܝܢ: ܡܫܘܿܚܲܝܗܝ ܠܲܡܕܲܒ̇ܪܵܢܵܐ ܥܲܠ ܥܲܡܝ ܝܼܣܪܵܝܹܠ: ܘܢܸܦܪܩܝܼܘܗܝ ܠܥܲܡܝ ܡ̣ܢ ܐܝܼܕ݂ܵܐ ܕܲܦܠܸܫܬܵܝܹ̈ܐ. ܡܸܛܠ ܕܲܚܙܹܝܬܹܗ ܠܥܲܡܝ: ܘܥܸܠܲܬ̤ ܓܥܵܬ̣ܗܘܿܢ ܠܘܵܬ̣ܝ.


text:
ܘܲܫܡܘܼܐܹܝܠ ܚܙܵܝܗܝ ܠܫܵܐܘܿܠ: ܕܡܵܪܝܵܐ ܓܒ̣ܵܝܗܝ: ܘܡܵܪܝܵܐ ܐܸܡܲܪ ܠܲܫܡܘܼܐܹܝܠ: ܗܵܐ ܓܲܒ̣ܪܵܐ ܕܐܸܡܪܹܬ̣ ܠܵܟ݂: ܗܵܢܵܐ ܢܹܐܚܘܿܕ݂ ܒܥܲܡܝ.


text:
ܘܲܥܢܵܐ ܫܡܘܼܐܹܝܠ ܘܐܸܡܲܪ ܠܫܵܐܘܿܠ: ܐܸܢܵܐ ܗ̄ܘ̣ ܚܲܙܝܵܐ: ܣܲܩ ܩܕ݂ܵܡܲܝ ܠܒܹܝܡ: ܘܐܲܟ݂ܘܿܠ ܥܲܡܝ ܝܵܘܡܵܢܵܐ: ܘܐܹܫܲܕܪܵܟ݂ ܒܨܲܦܪܵܐ: ܘܟ݂ܠ ܕܲܒ̣ܠܸܒܵܟ݂ ܐܹܚܵܘܹܝܟ݂.


text:
ܘܗܲܠ ܐܲܬܵܢܹ̈ܐ ܕܐܸܒܲܕ݂ ܠܵܟ݂: ܝܵܘܡܵܢܵܐ ܗܵܐ ܬܠܵܬ̣ܵܐ ܝܵܘ̈ܡܝܼܢ: ܠܵܐ ܬܣܝܼܡ ܠܸܒܵܟ݂ ܥܠܲܝܗܹܝܢ: ܡܸܛܠ ܕܐܸܫܬ̇ܟܲܚ. ܘܲܕ݂ܡ̇ܢ ܗ̄ܝ̣ ܟܠܵܗ̇ ܪܸܓ̇ܬ̣ܵܐ ܕܒܹܝܬ̣ ܝܼܣܪܵܝܹܠ: ܐܸܠܵܐ ܐܸܢ ܕܝܼܠܵܟ݂ ܘܲܕ݂ܒܹܝܬ̣ ܐܲܒ̣ܘܼܟ݂.


text:
ܘܲܥܢܵܐ ܫܵܐܘܿܠ ܘܐܸܡܲܪ ܠܲܫܡܘܼܐܹܝܠ: ܗܵܐ ܒܲܪ ܒܸܢܝܵܡܹܝܢ ܐ̄ܢܵܐ: ܡ̣ܢ ܙܥܘܿܪܵܐ ܕܫܲܒ̣ܛܹ̈ܐ ܕܝܼܣܪܵܝܹܠ: ܘܫܲܪܒܲܬ̣ܝ ܙܥܘܿܪܝܵܐ ܗ̄ܝܼ ܡ̣ܢ ܟܠܗܹܝܢ ܫܲܪ̈ܒ̣ܵܬ̣ܵܐ ܕܫܲܒ̣ܛܵܐ ܕܒܸܢܝܵܡܹܝܢ: ܘܲܠܡܵܢܵܐ ܐܸܡܲܪܬ̇ ܠܝܼ ܡܸܠܬ̣ܵܐ ܗܵܕܹܐ.


text:
ܘܲܕ݂ܒܲܪ ܫܡܘܼܐܹܝܠ ܠܫܵܐܘܿܠ ܘܲܠܛܲܠܝܹܗ: ܘܐܲܥܸܠ ܐܸܢܘܿܢ ܠܒܲܝܬܵܐ: ܘܝܲܗ̄ܒ̣ ܠܗܘܿܢ ܕܘܼܟ̇ܬ̣ܵܐ ܒܪܹܫ ܩܪ̈ܲܝܵܐ: ܘܗܸܢܘܿܢ ܐܲܝܟ݂ ܬܠܵܬ̣ܝܼ ܓܲܒ̣ܪ̈ܝܼܢ.


text:
ܘܐܲܪܝܼܡ ܛܲܒܵܚܵܐ ܫܵܩܵܐ ܘܥܸܠܵܝܬܵܐ: ܘܣܵܡ ܩܕ݂ܵܡ ܫܵܐܘܿܠ: ܘܐܸܡܲܪ ܗܵܐ ܕܐܸܫܬ̇ܚܲܪ: ܣܝܼܡ ܩܕ݂ܵܡܲܝܟ ܘܐܲܟ݂ܘܿܠ: ܡܸܛܠ ܕܡ̣ܢ ܙܲܒ̣ܢܵܐ ܢܛܝܼܪ ܠܵܟ݂. ܘܐܸܟܲܠ ܫܵܐܘܿܠ ܥܲܡ ܫܡܘܼܐܹܝܠ ܒܝܵܘܡܵܐ ܗܵܘ̇.


text:
ܘܩܲܕ݂ܡ ܗ̄ܘ̣ܵܐ ܟܲܕ݂ ܣܠܸܩ ܨܲܦܪܵܐ: ܘܲܩܪܵܐ ܫܡܘܼܐܹܝܠ ܠܫܵܐܘܿܠ ܠܐܸܓܵܪܵܐ: ܘܐܸܡܲܪ ܩܘܼܡ ܐܸܫܲܕܪܵܟ݂. ܘܩܵܡ ܫܵܐܘܿܠ: ܘܲܢܦܲܩܘ ܬܪ̈ܲܝܗܘܿܢ: ܗ̤ܘ ܘܲܫܡܘܼܐܹܝܠ ܠܒܲܪ.


text:
ܗܢܘܿܢ ܢܵܚܬ̇ܝܼܢ ܒܣܵܘܦܵܗ̇ ܕܲܩܪܝܼܬ̣ܵܐ: ܘܲܫܡܘܼܐܹܝܠ ܐܸܡܲܪ ܠܫܵܐܘܿܠ: ܐܸܡܲܪ ܠܛܲܠܝܵܐ ܕܢܸܥܒܲܪ ܩܕ݂ܵܡܲܝܢ: ܘܐܲܢ̄ܬ̇ ܩܘܼܡ ܐܲܝܟ݂ ܕܝܵܘܡܵܢܵܐ: ܘܐܲܫ̱ܡܥܵܟ݂ ܦܸܬ̣ܓ̣ܵܡܹܗ ܕܐܲܠܵܗܵܐ.


text:
ܘܲܢܣܲܒ̣ ܫܡܘܼܐܹܝܠ ܩܲܪܢܵܐ ܕܡܸܫܚܵܐ ܘܲܢܣܲܟ݂ ܒܪܹܫܹܗ: ܘܢܲܫܩܹܗ: ܘܐܸܡܲܪ ܠܹܗ: ܗܵܐ ܡܲܫܚܵܟ݂ ܡܵܪܝܵܐ ܥܲܠ ܝܵܪܬ̇ܘܼܬܹܗ ܠܲܡܕܲܒ̇ܪܵܢܵܐ.


text:
ܘܡܵܐ ܕܐܸܙܲܠܬ̇ ܝܵܘܡܵܢܵܐ ܡ̣ܢ ܠܘܵܬ̣ܝ: ܗܵܐ ܡܸܫܟܲܚ ܐܲܢ̄ܬ̇ ܬܪܹܝܢ ܓܲܒ̣ܪ̈ܝܼܢ ܥܲܠ ܩܲܒ̣ܪܵܗ̇ ܕܪܵܚܹܠ: ܒܲܬ̣ܚܘܼܡܵܐ ܕܒܸܢܝܵܡܹܝܢ ܒܨܸܠܨܚ. ܘܢܹܐܡܪܘܿܢ ܠܵܟ݂: ܐܸܫܬ̇ܟ̇ܚ ܐܲܬܵܢܹ̈ܐ ܕܐܸܙܲܠܬ̇ ܠܡܸܒ̣ܥܵܐ: ܘܗܵܐ ܫܒܲܩ ܐܲܒ̣ܘܼܟ݂ ܪܸܢܝܵܐ ܕܐܲܬܵܢܹ̈ܐ ܘܲܕ݂ܚܸܠ ܥܠܲܝܟ̇ܘܿܢ: ܘܐܸܡܲܪ ܡܵܢܵܐ ܐܸܥܒܸ̇ܕ݂ ܠܒܹܪܝ.


text:
ܘܡܵܐ ܕܲܥܒܲܪܬ̇ ܬܘܼܒ̣ ܠܗܲܠ: ܘܡܲܛܝܸܬ̇ ܠܘܵܬ̣ ܒܸܛܡ̱ܬ̣ܵܐ ܕܬ̣ܵܒ̣ܘܿܪ: ܗܵܐ ܡܸܫܟܲܚ ܐܲܢ̄ܬ̇ ܬܲܡܵܢ ܬܠܵܬ̣ܵܐ ܓܲܒ̣ܪ̈ܝܼܢ: ܣܵܠܩܝܼܢ ܠܘܵܬ̣ ܐܲܠܵܗܵܐ ܠܒܹܝܬ̣ ܐܹܝܠ: ܚܲܕ݂ ܫܩܝܼܠ ܬܠܵܬ̣ܵܐ ܓܕ݂ܝܼ̈ܢ: ܘܚܲܕ݂ ܫܩܝܼܠ ܬܠܵܬ̣ ܓܪ̈ܝܼܨܵܢ ܕܠܲܚܡܵܐ: ܘܚܲܕ݂ ܫܩܝܼܠ ܓܪܵܒ̣ܵܐ ܕܚܲܡܪܵܐ.


text:
ܘܒܵܬܲܪܟܸ̇ܢ ܬܹܐܬܸܐ ܠܪܵܡܬ̣ܵܐ ܕܐܲܠܵܗܵܐ: ܕܬܲܡܵܢ ܩܵܝܹܡܬ̣ܵܐ ܕܲܦܠܸܫ̈ܬܵܝܹܐ. ܘܡܵܐ ܕܡܲܛܝܸܬ̇ ܠܬܲܡܵܢ ܠܲܩܪܝܼܬ̣ܵܐ: ܗܵܐ ܦܵܓ̣ܥ ܐܲܢ̄ܬ̇ ܒܚܲܒ̣ܠܵܐ ܕܲܢܒ̣̈ܝܹܐ ܕܢܵܚܬܝܼܢ ܡ̣ܢ ܒܹܝܡ: ܘܲܩܕ݂ܵܡܲܝܗܘܿܢ ܩܝܼܬ̣ܵܪܹ̈ܐ ܘܟܸܢܵܪܹ̈ܐ ܘܲܦ̈ܠܓܹܐ ܘܲܪ̈ܒ̣ܝܼܥܹܐ: ܘܗܸܢܘܿܢ ܡܸܬ̣ܢܲܒܹܝܢ.


text:
ܘܢܸܗܘܸܐ ܟܲܕ݂ ܢܹܐܬ̣̈ܵܝܵܢ ܥܠܲܝܟ ܐܵܬ̣̈ܘܵܬ̣ܵܐ ܗܵܠܹܝܢ: ܥܒܸܕ݂ ܠܵܟ݂ ܡܸܕܸܡ ܕܣܵܦܩܵܐ ܒܐܝܼܕܲܝ̈ܟ: ܡܸܛܠ ܕܐܲܠܵܗܵܐ ܥܲܡܵܟ݂.


text:
ܘܚܘܿܬ̣ ܩܕ݂ܵܡܲܝ ܠܓܲܠܓܵܠܵܐ. ܘܗܵܐ ܐܸܢܵܐ ܢܵܚܹܬ̣ ܐ̄ܢܵܐ ܠܘܵܬܵܟ݂: ܠܡܲܣܵܩܘܼ ܥ̈ܠܵܘܵܬ̣ܵܐ: ܘܲܠܡܸܕ݂ܒܲܚ ܕܸܒ̣ܚܹ̈ܐ ܫܲܠܡܹ̈ܐ. ܫܲܒ̣ܥܵܐ ܝܵܘ̈ܡܝܼܢ ܬܟܲܬܲܪ ܥܕܲܡܵܐ ܕܐܵܬܹܐ ܐ̄ܢܵܐ ܠܘܵܬ̣ܵܟ݂: ܘܐܵܘܕܥܵܟ݂ ܡܸܕܸܡ ܕܬܸܥܒܸ̇ܕ݂.


text:
ܘܲܗܘ̤ܵܐ ܕܟܲܕ݂ ܐܲܦܢܝܼ ܟܲܬ̣ܦܹܗ ܠܡܹܐܙܲܠ ܡ̣ܢ ܠܘܵܬ̣ ܫܡܘܼܐܹܝܠ: ܫܲܚܠܸܦ ܠܹܗ ܐܲܠܵܗܵܐ ܠܸܒܵܐ ܐ̄ܚܪܹܢܵܐ: ܘܐܸܬܲܝ̈ ܟܠܗܹܝܢ ܐܵܬ̣̈ܘܵܬ̣ܵܐ ܗܵܠܹܝܢ ܒܝܵܘܡܵܐ ܗܵܘ̇.


text:
ܘܐܸܬ̣ܵܐ ܥܕܲܡܵܐ ܠܪܵܡܬ̣ܵܐ: ܘܗܵܐ ܚܲܒ̣ܠܵܐ ܕܲܢܒ̣̈ܝܹܐ ܐܲܪܥܹܗ: ܘܐܲܨܠܚܲܬ̤ ܥܠܵܘܗܝ ܪܘܼܚܹܗ ܕܐܲܠܵܗܵܐ: ܘܐܸܬ̇ܢܲܒ̇ܝܼ ܒܲܝܢܵܬ̇ܗܘܿܢ.


text:
ܘܲܗܘ̤ܵܐ ܕܟ݂ܠ ܕܚܵܕ݂ܥ ܗ̄ܘ̣ܵܐ ܠܹܗ ܡ̣ܢ ܐܸܬ̣ܡܵܠܝ ܘܡ̣ܢ ܡܢܵܬ̣ܡܵܠܝ: ܚܙܵܘ ܘܗܵܐ ܥܲܡ ܢܒ̣̈ܝܹܐ ܡܸܬ̣ܢܲܒܸ̇ܐ: ܘܐܸܡܲܪ ܥܲܡܵܐ ܓܒܲܪ ܠܚܲܒ̣ܪܹܗ: ܡܵܢܵܐ ܗ̄ܘ̣ ܗܵܢܵܐ ܕܲܗܘ̤ܵܐ ܠܒܲܪ ܩܝܼܫ: ܕܗܵܐ ܐܵܦ ܫܵܐܘܿܠ ܒܲܢܒ̣̈ܝܹܐ.


text:
ܘܐܸܡܲܪ ܠܹܗ ܕܵܪܹܗ ܠܫܵܐܘܿܠ ܘܲܠܛܲܠܝܹܗ: ܠܐܲܝܟܵܐ ܐܸܙܲܠܬ̇ܘܿܢ. ܘܐܸܡܲܪܘ ܠܡܸܒ̣ܥܵܐ ܐܲܬܵܢܹ̈ܐ: ܘܲܚܙܲܝܢ ܕܠܲܝܬ̇ ܘܐܸܬܲܝܢ ܠܘܵܬ̣ ܫܡܘܼܐܹܝܠ.


text:
ܘܐܸܡܲܪ ܫܵܐܘܿܠ ܠܕ݂ܵܕܹܗ: ܡܚܵܘܵܝܘܼ ܚܵܘܝܲܢܝ ܕܐܸܫܬ̇ܟܲܚ ܐܲܬܵܢܹ̈ܐ. ܘܲܨܒ̣ܘܼܬ̣ܵܐ ܕܡܲܠܟ̇ܘܼܬ̣ܵܐ ܠܵܐ ܚܵܘܝܹܗ: ܕܐܸܡܲܪ ܠܹܗ ܫܡܘܼܐܹܝܠ.


text:
ܘܐܸܡܲܪ ܠܲܒ̣̈ܢܲܝ ܝܼܣܪܵܝܹܠ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܸܢܵܐ ܐܲܣܩܹܬ̣ ܠܝܼܣܪܵܝܹܠ ܡ̣ܢ ܐܲܪܥܵܐ ܕܡܸܨܪܹܝܢ: ܘܦܲܨܝܼܬ̇ܟ݂ܘܿܢ ܡ̣ܢ ܐܝܼܕ݂ܵܐ ܕܲܦܠܸܫ̈ܬܵܝܹܐ: ܘܡ̣ܢ ܐܝܼܕ݂ܵܐ ܕܟ݂ܠܗܹܝܢ ܡܲܠܟ̈ܘܵܬ̣ܵܐ ܕܐܵܠ̈ܨܵܢ ܠܟ݂ܘܿܢ.


text:
ܘܐܲܢ̄ܬ̇ܘܿܢ ܝܵܘܡܵܢܵܐ ܐܲܣܠܝܼܬ̇ܘܿܢ ܠܐܲܠܵܗܟ݂ܘܿܢ: ܕܗ̤ܘ ܦܵܪܹܩ ܠܟ݂ܘܿܢ ܡ̣ܢ ܟܠܗܹܝܢ ܒܝܼ̈ܫܵܬ̣ܟ݂ܘܿܢ ܘܥܵܩܵܬ̣̈ܟ݂ܘܿܢ: ܘܐܸܡܲܪܬ̇ܘܿܢ ܠܵܐ ܗܵܟܲܢܵܐ: ܐܸܠܵܐ ܡܲܠܟܵܐ ܐܲܩܝܼܡ ܥܠܲܝܢ. ܗܵܫܵܐ ܢܩܘܼܡܘܼܢ ܩܕ݂ܵܡ ܡܵܪܝܵܐ ܫܲܒ̣ܛܲܝ̈ܟ̇ܘܿܢ ܘܐܲܠܦܲܝ̈ܟ̇ܘܿܢ.


text:
ܘܩܲܪܸܒ̣ ܫܲܒ̣ܛܵܐ ܕܒܸܢܝܵܡܹܝܢ ܠܫܲܪ̈ܒ̣ܵܬ̣ܵܐ: ܘܐܸܬ̇ܬܲܚܕܲܬ̤ ܫܲܪܒ̇ܬ̣ܵܐ ܕܡܲܛܪܝܼ: ܘܐܸܬ̇ܬ̇ܚܸܕ݂ ܫܵܐܘܿܠ ܒܲܪ ܩܝܼܫ. ܘܲܒ̣ܥܵܐܘܼܗܝ ܘܠܵܐ ܐܸܫܬ̇ܟܲܚ.


text:
ܘܲܫܐܸܠ ܬܘܼܒ̣ ܫܡܘܼܐܹܝܠ ܒܡܵܪܝܵܐ: ܘܐܸܡܲܪ ܐܲܝܟ̇ܘ ܓܲܒ̣ܪܵܐ ܗܵܢܵܐ. ܘܐܸܡܲܪ ܡܵܪܝܵܐ ܠܲܫܡܘܼܐܹܝܠ: ܗܵܐ ܗ̤ܘ ܡܸܬ̇ܛܲܫܹܐ ܒܹܝܬ̣ ܡܵܐܢܹ̈ܐ.


text:
ܘܐܸܡܲܪ ܫܡܘܼܐܹܝܠ ܠܟ݂ܠܹܗ ܥܲܡܵܐ: ܚܙܲܝܬ̇ܘܿܢ ܕܲܨܒ̣ܵܐ ܒܹܗ ܐܲܠܵܗܵܐ: ܡܸܛܠ ܕܠܲܝܬ̇ ܐܲܟ݂ܘܵܬܹܗ ܒܟ݂ܠܹܗ ܥܲܡܵܐ. ܘܝܲܒܸ̇ܒ̣ܘ ܟܠܹܗ ܥܲܡܵܐ ܘܐܸܡܲܪܘ: ܢܸܚܸܐ ܡܲܠܟܵܐ.


text:
ܘܐܸܡܲܪ ܫܡܘܼܐܹܝܠ ܠܥܲܡܵܐ ܢܵܡܘܿܣܹܗ ܕܡܲܠܟܵܐ: ܘܲܟ݂ܬܲܒ̣ ܒܣܸܦܪܵܐ ܘܣܵܡ ܩܕ݂ܵܡ ܡܵܪܝܵܐ. ܘܫܲܕܲܪ ܫܡܘܼܐܹܝܠ ܠܟ݂ܠܹܗ ܥܲܡܵܐ: ܘܐܸܙܲܠܘ ܐ̄ܢܵܫ ܠܒܲܝܬܹܗ.


text:
ܘܲܒ̣̈ܢܲܝ ܚܛܵܐ ܐܵܡܪܝܼܢ: ܒܡܵܢܵܐ ܢܸܦ̱ܪܩܲܢ ܗܵܢܵܐ: ܘܫܵܛܘܼܗܝ ܘܠܵܐ ܐܲܝܬ̇ܝܼܘ ܠܹܗ ܩܘܼܪ̈ܒܵܢܹܐ. ܘܲܗܘ̤ܵܐ ܐܲܝܟ݂ ܫܲܬ̇ܝܼܩ.


text:
ܘܲܣܠܸܩ ܢܵܚܵܫ ܥܲܡܘܿܢܵܝܵܐ: ܘܲܫܪܵܐ ܥܲܠ ܠܟ݂ܝܼܫ ܕܓܸܠܥܵܕ݂. ܘܐܸܡܲܪܘ ܟܠܗܘܿܢ ܐ̄ܢܵܫܵܐ ܕܲܠܟ݂ܝܼܫ ܠܢܵܚܵܫ: ܐܲܩܝܼܡ ܠܲܢ ܩܝܵܡܵܐ ܘܢܸܦ̱ܠܚܵܟ݂.


text:
ܘܐܸܡܲܪ ܠܗܘܿܢ ܢܵܚܵܫ ܥܲܡܘܿܢܵܝܵܐ: ܒܗܵܕܹܐ ܐܲܩܝܼܡ ܠܟ݂ܘܿܢ ܩܝܵܡܵܐ: ܡܵܐ ܕܥܵܘܲܪܬ̇ܘܿܢ ܟܠ ܥܲܝ̱ܢܟ݂ܘܿܢ ܕܝܲܡܝܼܢܵܐ. ܘܐܸܥܒ̇ܕ݂ܝܼܘܗܝ ܚܸܣܕܵܐ ܥܲܠ ܟܠܹܗ ܝܼܣܪܵܝܹܠ.


text:
ܘܐܸܡܲܪܘ ܠܹܗ ܣܵܒܹ̈ܐ ܕܲܠܟ݂ܝܼܫ: ܐܲܪܦܵܐ ܠܲܢ ܫܲܒ̣ܥܵܐ ܝܵܘ̈ܡܝܼܢ ܘܲܢܫܲܕܲܪ ܐܝܼܙ̈ܓܲܕܹܐ ܒܟ݂ܠܹܗ ܬܚܘܼܡܵܐ ܕܝܼܣܪܵܝܹܠ: ܘܢܸܚܙܸܐ ܐܸܢ ܐܝܼܬ̣ ܠܲܢ ܦܵܪܘܿܩܵܐ. ܘܐܸܢ ܠܵܐ: ܗܵܝܕܹܝܢ ܢܸܦܘܿܩ ܠܘܵܬ̣ܵܟ݂.


text:
ܘܐܸܬ̣ܵܘ ܐܝܼܙ̈ܓܲܕܹܐ ܠܪܵܡܬ̣ܵܐ ܕܫܵܐܘܿܠ: ܘܡܲܠܸܠܘ ܡܸܠܹ̈ܐ ܗܵܠܹܝܢ ܩܕ݂ܵܡ ܥܲܡܵܐ: ܘܐܲܪܝܼܡܘ ܟܠܹܗ ܥܲܡܵܐ ܩܵܠܗܘܿܢ ܘܲܒ̣ܟ݂ܵܘ.


text:
ܘܗܵܐ ܫܵܐܘܿܠ ܐܵܬܹܐ ܒܵܬܲܪ ܬܵܘܪܹ̈ܐ ܡ̣ܢ ܚܲܩܠܵܐ. ܘܐܸܡܲܪ ܫܵܐܘܿܠ: ܡܵܐ ܠܹܗ ܠܥܲܡܵܐ ܕ݂ܒ݂ܵܟܹܝܢ. ܘܐܸܫܬܲܥܘ ܠܹܗ ܡܠܹ̈ܐ ܕܐ̄ܢܵܫܲܝ̈ ܠܟ݂ܝܼܫ.


text:
ܘܢܲܣܒ̣ܵܗ̇ ܠܦܲܕܵܢܵܐ ܕܬ̣ܵܘܪܹ̈ܐ: ܘܦܲܫܲܚ ܐܸܢܘܿܢ. ܘܫܲܕܲܪ ܒܟ݂ܠܹܗ ܬܚܘܼܡܵܐ ܕܝܼܣܪܵܝܹܠ ܒܝܲܕ݂ ܐܝܼܙܓ̣̈ܕܹܐ ܠܡܹܐܡܲܪ: ܟܠ ܕܠܵܐ ܢܵܦܹܩ ܒܵܬܲܪ ܫܵܐܘܿܠ ܘܒ̣ܵܬܲܪ ܫܡܘܼܐܹܝܠ: ܗܵܟܲܢܵܐ ܢܸܬ̣ܥ̱ܒܸܕ݂ ܠܬ̣ܵܘܪ̈ܵܘܗܝ. ܘܢܸܦܠܲܬ̣ ܕܸܚ̱ܠܬܹܗ ܕܐܲܠܵܗܵܐ ܥܲܠ ܥܲܡܵܐ: ܘܲܢܦܲܩܘ ܟܠܗܘܿܢ ܐܲܝܟ݂ ܓܲܒ̣ܪܵܐ ܚܲܕ݂.


text:
ܘܲܡܢܵܐ ܐܸܢܘܿܢ ܒܒ̣ܵܙܵܩ: ܘܲܗܘ̤ܵܘ ܒ̈ܢܲܝ ܝܼܣܪܵܝܹܠ ܬܠܵܬ̣ܡܵܐܐ ܐܲܠܦ̈ܝܼܢ: ܘܓܲܒ̣ܪܹ̈ܐ ܕܲܝܗܘܼܕ݂ܵܐ ܬܠܵܬ̣ܝܼܢ ܐܲܠܦ̈ܝܼܢ.


text:
ܘܐܸܡܲܪ ܠܐܝܼܙ̈ܓܲܕܹܐ ܕܐܸܬ̣ܵܘ ܡ̣ܢ ܠܟ݂ܝܼܫ ܐܸܡܲܪܘ ܠܓܲܒ̣ܪܹ̈ܐ ܕܲܠܟ݂ܝܼܫ ܘܲܕ݂ܓܸܠܥܵܕ݂: ܡܚܵܪ ܢܸܗܘܸܐ ܠܟ݂ܘܿܢ ܦܘܼܪܩܵܢܵܐ ܡܵܐ ܕܚܲܡ ܫܸܡܫܵܐ. ܘܐܸܬ̣ܵܘ ܐܝܼܙ̈ܓܲܕܹܐ ܘܚܵܘܝܼܘ ܠܐ̄ܢܵܫܲܝ̈ ܠܟ݂ܝܼܫ: ܘܲܚܕ݂ܝܼܘ.


text:
ܘܲܗܘ̤ܵܐ ܠܝܵܘܡܵܐ ܕܒܟܵܬ̣ܪܹܗ: ܘܦܲܠܸܓ̣ ܫܵܐܘܿܠ ܠܥܲܡܵܐ ܠܲܬ̣ܠܵܬ̣ܵܐ ܪܹ̈ܫܝܼܢ. ܘܥܲܠܘ ܒܓ̣ܵܘ ܡܲܫܪܝܼܬ̣ܵܐ ܒܡܲܛܲܪܬܐ ܕܨܲܦܪܵܐ: ܘܲܚܪܲܒ̣ܘ ܠܲܒ̣̈ܢܲܝ ܥܲܡܘܿܢ ܥܕܲܡܵܐ ܕܚܲܡ ܝܵܘܡܵܐ. ܘܕܐܸܫܬ̇ܚܲܪܘ ܐܸܬ̣ܒܲܕ݂ܪܘ: ܘܠܵܐ ܐܸܫܬ̇ܟܲܚܘ ܒܗܘܿܢ ܬܪܹܝܢ ܐܲܟ݂ܚ̄ܕ݂ܵܐ.


text:
ܘܐܸܙܲܠ ܟܠܹܗ ܥܲܡܵܐ ܠܓܲܠܓܵܠܵܐ: ܘܐܲܡܠܟ݂ܘ ܬܲܡܵܢ ܠܫܵܐܘܿܠ ܩܕ݂ܵܡ ܡܵܪܝܵܐ ܒܓܲܠܓܵܠܵܐ: ܘܕܲܒܲܚܘ ܬܲܡܵܢ ܕܸܒ̣ܚܹ̈ܐ ܫܲܠܡܹ̈ܐ ܩܕ݂ܵܡ ܡܵܪܝܵܐ: ܘܲܚܕ݂ܝܘ ܬܲܡܵܢ ܫܵܐܘܿܠ ܘܟ݂ܠܗܘܿܢ ܐ̄ܢܵܫܵܐ ܕܝܼܣܪܵܝܹܠ ܛܵܒ̣.


text:
ܘܐܸܡܲܪ ܫܡܘܼܐܹܝܠ ܠܟ݂ܠܹܗ ܝܼܣܪܵܝܹܠ: ܗܵܐ ܫܸܡ̇ܥܹܬ̣ ܒܩܵܠܟ݂ܘܿܢ ܟܠ ܕܐܸܡܲܪܬ̇ܘܿܢ ܠܝܼ: ܘܐܲܡ̱ܠܟܹ̇ܬ̣ ܥܠܲܝܟ̇ܘܿܢ ܡܲܠܟܵܐ.


text:
ܘܗܵܫܵܐ ܗܵܐ ܡܲܠܟܵܐ ܩܕ݂ܵܡܲܝܟ̇ܘܿܢ. ܘܐܸܢܵܐ ܣܸܐܒܹ̇ܬ̣ ܘܩܸܫܹܬ̣: ܘܲܒ̣̈ܢܲܝ ܗܵܐ. ܥܲܡܟ݂ܘܿܢ. ܘܐܸܢܵܐ ܗܲܠܟܹ̇ܬ̣ ܩܕ݂ܵܡܲܝܟ̇ܘܿܢ: ܡ̣ܢ ܛܲܠܝܘܼܬ̣ܝ ܘܲܥܕܲܡܵܐ ܠܝܵܘܡܵܢܵܐ.


text:
ܗܵܐ ܩܵܐܹܡ ܐ̄ܢܵܐ ܩܕ݂ܵܡܲܝܟ̇ܘܿܢ. ܣܲܗܸܕܘ ܒܝܼ ܩܕ݂ܵܡ ܡܵܪܝܵܐ ܘܲܩܕ݂ܵܡ ܡܫܝܼܚܹܗ: ܬܵܘܪܵܐ ܕܡ̇ܢ ܕܸܒ̣ܪܹܬ̣: ܘܲܚܡܵܪܵܐ ܕܡ̇ܢ ܕܸܒܪܹܬ̣: ܐܵܘ ܠܡ̇ܢ ܛܸܠܡܹܬ̣: ܐܵܘ ܠܡ̇ܢ ܐܲܠܨܹܬ̣: ܐܵܘ ܡ̣ܢ ܐܝܼܕ݂ܵܐ ܕܡ̇ܢ ܢܸܣܒܹ̇ܬ̣ ܫܘܼܚܕܵܐ ܘܐܲܨܕܹܬ̣ ܥܲܝ̈ܢܲܝ ܒܹܗ: ܘܐܸܡܲܪܘ ܠܝܼ ܘܐܸܢܵܐ ܐܸܦܪܘܿܥܟ݂ܘܿܢ.


text:
ܐܵܡܲܪ ܠܗܘܿܢ ܣܵܗܸܕ݂ ܒܟ݂ܘܿܢ ܐܲܠܵܗܵܐ: ܘܣܵܗܸܕ݂ ܒܟ݂ܘܿܢ ܡܫܝܼܚܹܗ ܝܵܘܡܵܢܵܐ: ܕܠܵܐ ܐܸܫܟܲܚܬ̇ܘܿܢ ܒܐܝܼ̈ܕܲܝ ܡܸܕܸܡ. ܘܐܵܡܪܝܼܢ ܣܵܗܹܕ݂.


text:
ܘܐܸܡܲܪ ܫܡܘܼܐܹܝܠ ܠܥܲܡܵܐ: ܡܵܪܝܵܐ ܗ̄ܘ̣ ܒܲܠܚܘܿܕ݂ ܐܲܠܵܗܵܐ: ܕܲܥܒܲܕ݂ ܠܡܘܼܫܹܐ ܘܠܐܲܗܪܘܿܢ: ܘܐܲܣܸܩ ܠܐܲܒ̣ܵـ̈ܗܵܬ̣ܲܢ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܟܲܕ݂ ܥܲܠ ܝܲܥܩܘܿܒ̣ ܠܡܸܨܪܹܝܢ: ܘܨܲܠܝܼܘ ܐܲܒ̣ܵܗܲܝ̈ܟ̇ܘܿܢ ܩܕ݂ܵܡ ܡܵܪܝܵܐ. ܘܫܲܕܲܪ ܡܵܪܝܵܐ ܠܡܘܼܫܹܐ ܘܠܲܐܗܪܘܿܢ: ܘܐܲܣܸܩ ܠܐܲܒ̣ܗܲܝ̈ܟ̇ܘܿܢ ܡ̣ܢ ܐܲܪܥܑܵܐ ܕܡܸܨܪܹܝܢ: ܘܐܵܘܬܸܒ̣ ܐܸܢܘܿܢ ܒܐܲܬ̣ܪܵܐ ܗܵܢܵܐ.


text:
ܘܲܛܥܵܘ ܠܡܵܪܝܵܐ ܐܲܠܵܗܗܘܿܢ. ܘܐܲܫܠܸܡ ܐܸܢܘܿܢ ܒܐܝܼܕ݂ܵܐ ܕܣܝܼܣܪܵܐ ܪܲܒ ܚܲܝܠܵܐ ܕܚܵܨܘܿܪ: ܘܒ̣ܐܝܼܕ݂ܵܐ ܕܲܦܠܸܫ̈ܬܵܝܹܐ: ܘܒ̣ܐܝܼܕ݂ܵܐ ܕܡܲܠܟܵܐ ܕܡܘܼܐܵܒ̣. ܘܐܸܬ̣ܟܲܬ̇ܫܘ ܥܲܡܗܘܿܢ.


text:
ܘܨܲܠܝܼܘ ܩܕ݂ܵܡ ܡܵܪܝܵܐ: ܘܐܸܡܲܪܘ: ܚܸܛܲܝܢ ܥܲܠ ܕܲܫܒܲܩ̄ܢ ܠܡܵܪܝܵܐ ܐܲܠܵܗܲܢ: ܘܲܦܠܲܚ̄ܢ ܠܒܲܥܠܵܐ ܘܲܠܓܸܢ̈ܝܵܬ̣ܵܐ: ܗܵܫܵܐ ܦܲܨܵܢ ܡ̣ܢ ܐܝܼܕ݂ܵܐ ܕܲܒ̣ܥܸܠܕܒ̣ܵܒܲܝ̈ܢ: ܘܢܸܦ̱ܠܚܵܟ݂.


text:
ܘܫܲܕܲܪ ܡܵܪܝܵܐ ܠܲܕ݂ܒ̣ܘܿܪܵܐ: ܘܲܠܒ̣ܵܪܵܩ: ܘܲܠܓܕ݂ܥܘܿܢ ܘܲܠܢܲܦ̮ܬܲܚ: ܘܲܠܫܡܫܘܿܢ: ܘܦܲܨܝܼܟ݂ܘܿܢ ܡ̣ܢ ܐܝܼܕ݂ܵܐ ܕܲܒ̣ܥܸܠܕܒ̣ܵܒܲܝ̈ܟ̇ܘܿܢ ܕܡ̣ܢ ܚܕ݂ܵܪܲܝܟ̇ܘܿܢ: ܘܝܼܬܸܒ̣ܬ̇ܘܿܢ ܒܫܸܠܝܵܐ.


text:
ܘܲܚܙܲܝܬ̇ܘܿܢ ܠܢܵܚܵܫ ܡܲܠܟܵܐ ܕܲܒ̣̈ܢܲܝ ܥܲܡܘܿܢ: ܕܐܸܬ̣ܵܐ ܥܠܲܝܟ̇ܘܿܢ: ܘܐܸܡܲܪܬ̇ܘܿܢ ܠܵܐ ܗܵܟܲܢܵܐ: ܐܸܠܵܐ ܡܲܠܟܵܐ ܥܠܲܝܢ: ܘܡܵܪܝܵܐ ܐܲܠܵܗܟ݂ܘܿܢ ܡܲܠܟ̇ܟ݂ܘܿܢ.


text:
ܘܐܸܢ ܬܸܕ݂ܚ̄ܠܘܼܢ ܡ̣ܢ ܡܵܪܝܵܐ ܘܐܸܦ̱ܠܚܘܼܢܹܗ: ܘܬܸܫ̱ܡܥܘܿܢ ܒܩܵܠܹܗ ܘܠܵܐ ܬܡܲܪ̱ܡܪܘܼܢܹܗ: ܬܸܗܘܘܿܢ ܐܵܦ ܐܲܢ̄ܬ̇ܘܿܢ ܐܵܦ ܡܲܠܟ̇ܟ݂ܘܿܢ ܕܐܲܡܠܸܟ݂ ܥܠܲܝܟ̇ܘܿܢ: ܒܵܬܲܪ ܡܵܪܝܑܵ ܐܲܠܵܗܟ݂ܘܿܢ.


text:
ܘܐܸܢ ܠܵܐ ܬܸܫܡܥܘܼܢ ܒܩܵܠܹܗ ܕܡܵܪܝܵܐ ܐܲܠܵܗܟ݂ܘܿܢ: ܘܬ̣ܡܲܪ̱ܡܪܘܼܢܹܗ: ܬܸܗܘܸܐ ܐܝܼܕܹܗ ܕܡܵܪܝܵܐ ܒܟ݂ܘܿܢ ܐܲܝܟ݂ ܕܲܗܘ̤ܵܬ̣ ܒܐܲܒ̣ܵܗܲܝ̈ܟ̇ܘܿܢ.


text:
ܗܵܐ ܚܨܵܕ݂ܵܐ ܗ̄ܙ̣ ܕܚܸܛܹ̈ܐ ܝܵܘܡܵܢܵܐ: ܐܸܩܪܸܐ ܠܡܵܪܝܵܐ ܘܢܸܬܸ̇ܠ ܩܵܠܵܐ ܘܡܸܛܪܵܐ. ܘܕܲܥܘ ܘܲܚܙܵܘ ܕܒ̣ܝܼܫܬ̇ܟ݂ܘܿܢ ܪܲܒܵܐ ܗ̄ܝܼ: ܕܲܫܐܸܠܬ̇ܘܿܢ ܠܟ݂ܘܿܢ ܡܲܠܟܵܐ.


text:
ܗܵܝܕܹܝܢ ܩܪܵܐ ܫܡܘܼܐܹܝܠ ܠܡܵܪܝܑܵ: ܘܝܲܗ̄ܒ̣ ܡܵܪܝܵܐ ܩܵܠܵܐ ܘܡܸܛܪܵܐ ܒܐܲܬ̣ܪܵܐ ܗܵܘ̇. ܘܲܕ݂ܚܸܠܘ ܟܠܹܗ ܥܲܡܵܐ ܛܵܒ̣ ܡ̣ܢ ܡܵܪܝܵܐ ܘܡ̣ܢ ܫܡܘܼܐܹܝܠ.


text:
ܘܐܸܡܲܪܘ ܟܠܹܗ ܥܲܡܵܐ ܠܲܫܡܘܼܐܹܝܠ: ܨܲܠܵܐ ܥܲܠ ܥܲܒ̣̈ܕܲܝܟ ܩܕ݂ܵܡ ܡܵܪܝܵܐ ܐܲܠܵܗܵܟ݂ ܘܠܵܐ ܢܡܘܼܬ̣: ܡܸܛܠ ܕܐܵܘܣܸܦ̄ܢ ܥܲܠ ܟܠܗܘܿܢ ܚܛܵܗܲܝ̈ܢ ܒܝܼܫܬܵܐ ܪܲܒ̇ܬ̣ܵܐ: ܕܲܫܐܸܠ̄ܢ ܠܲܢ ܡܲܠܟܵܐ.


text:
ܘܐܸܡܲܪ ܫܡܘܼܐܹܝܠ ܠܥܲܡܵܐ ܠܵܐ ܬܸܕ݂ܚ̄ܠܘܼܢ: ܐܲܢ̄ܬ̇ܘܿܢ ܥܒܲܕܬ̇ܘܿܢ ܗܵܕܹܐ ܟܠܵܗ̇ ܒܝܼܫܬܵܐ. ܒܪܲܡ ܠܵܐ ܬܸܣܛܘܿܢ ܡ̣ܢ ܒܵܬ̣ܪܹܗ ܕܡܵܪܝܵܐ: ܐܸܠܵܐ ܦܘܼܠܚܘܼܗܝ ܠܡܵܪܝܵܐ ܒܟ݂ܠܹܗ ܠܸܒܟ݂ܘܿܢ.


text:
ܐܸܠܵܐ ܕܚܲܠܘ ܠܡܵܪܝܵܐ: ܘܦܘܼܠܚܘܼܗܝ ܒܩܘܼܫܬܵܐ ܒܟ݂ܠܹܗ ܠܸܒ̇ܟ݂ܘܿܢ ܘܲܒ̣ܟ݂ܠܵܗ̇ ܢܲܦ̮ܫܟ݂ܘܿܢ: ܘܲܚܙܵܘ ܕܡܵܘܪܸܒ̣ ܥܲܡܟ݂ܘܿܢ.


text:
ܓܲܒ̇ܝܼ ܠܹܗ ܫܵܐܘܿܠ ܬܠܵܬ̣ܵܐ ܐܲܠܦܝܼ̈ܢ ܓܲܒ̣ܪ̈ܝܼܢ ܡ̣ܢ ܝܼܣܪܵܝܹܠ. ܘܲܗܘ̤ܵܐ ܥܲܡ ܫܵܐܘܿܠ ܬܪܹܝܢ ܐܲܠܦܝܼ̈ܢ ܒܡܲܟ݂ܡܲܣ: ܘܲܒ̣ܛܘܼܪܵܐ ܕܒܹܝܬ̣ ܐܹܝܠ. ܘܐܵܠܹܦ ܗܘ̤ܵܘ ܥܲܡ ܝܘܿܢܵܬܲܢ ܒܪܹܗ ܒܪܵܡܬ̣ܵܐ ܕܒܸܢܝܵܡܹܝܢ: ܘܫܲܪܟܹ̇ܗ ܕܥܲܡܵܐ ܫܪܵܐ ܐܸܢܘܿܢ ܐ̄ܢܵܫ ܠܒܲܝܬܹ̇ܗ.


text:
ܘܲܡܚܵܐ ܝܘܿܢܵܬ̣ܵܢ ܠܲܩܝܵܡܵܐ ܕܲܦܠܸܫܬܵܝܹ̈ܐ ܒܲܓ̣ܒܲܥ. ܘܲܫܡܲܥܘ ܦܠܸܫܬܵܝ̈ـܹܐ: ܘܫܵܐܘܿܠ ܩܪܵܐ ܒܫܝܼܦܘܿܪܵܐ ܒܟ݂ܠܵܗ̇ ܐܲܪܥܵܐ ܠܡܹܡܲܪ: ܢܸܫ̱ܡܥܘܼܢ ܥܸܒ̣ܪ̈ܵܝܵܐ ܘܟ݂ܠܹܗ ܝܼܣܪܵܝܹܠ.


text:
ܕܲܡܚܵܐ ܫܵܐܘܿܠ ܠܲܩܝܵܡܵܐ ܕܲܦܠܸܫܬܵܝܹ̈ܐ: ܘܲܚܣܲܢ ܝܼܣܪܵܝܹܠ ܠܲܦܠܸܫܬܵܝܹ̈ܐ. ܘܐܸܬ̣ܟܲܢܲܫܘ ܥܲܡܵܐ ܒܵܬܲܪ ܫܵܐܘܿܠ ܠܓܲܠܓܵܠܵܐ.


text:
ܘܲܦܠܸܫ̈ܬܵܝܹܐ ܐܸܬ̣ܟܲܢܲܫܘ ܠܡܸܬ̣ܟܲܬܲܫܘܼ ܥܲܡ ܝܼܣܪܵܝܹܠ: ܬܠܵܬ̣ܵܐ ܐܲܠܦ̈ܝܼܢ ܡܲܪ̈ܟ̇ܒ̣ܵܢ: ܘܸܫܬܵܐ ܐܲܠܦ̈ܝܼܢ ܦܲܪ̈ܫܝܼܢ. ܘܥܲܡܵܐ ܐܲܝܟ݂ ܚܵܠܵܐ ܕܥܲܠ ܣܸܦܬ̣ܝܲܡܵܐ ܣܘܿܓ̣ܵܐܐ ܕܛܵܒ̣: ܘܲܣܠܸܩܘ ܘܲܫܪܵܘ ܒܡܲܟ݂ܡܲܣ ܡ̣ܢ ܡܲܕ݂ܢ̱ܚܵܝܵܗ̇ ܕܒܹܝܬ̣ ܐܹܝܠ.


text:
ܘܲܚܙܵܘ ܓܲܒ̣ܪܹ̈ܐ ܕܝܼܣܪܵܝܹܠ ܘܲܕ݂ܚܸܠܘ: ܘܐܸܬ̣ܛܲܫܝܼܘ ܠܗܘܿܢ ܒܲܡܥܲܪܹ̈ ܘܒܲܚ̈ܠܹܠܹܐ: ܘܒܲܫܩ̈ܝܼܦܹܐ ܘܲܒ̣ܦܲܥܪܹ̈ܐ: ܘܲܒ̣ܓ̣ܘܼ̈ܒܹ̇ܐ.


text:
ܘܥܸܒ̣ܪ̈ܵܝܹܐ ܥܒܲܪܘ ܝܘܿܪܕܢܵܢ ܠܐܲܪܥܵܐ ܕܓ̣ܵܕ݂ ܘܲܕ݂ܓܸܠܥܵܕ݂. ܘܫܵܐܘܿܠ ܥܕܲܟ̇ܝܠ ܒܓ̣ܠܓܵܠܵܐ ܗ̄ܘ̣ܵܐ. ܘܟ݂ܠܹܗ ܥܲܡܵܐ ܥܲܡܹܗ.


text:
ܘܦܵܫ ܫܲܒ̣ܥܵܐ ܝܵܘ̈ܡܝܼܢ ܠܙܲܒ̣ܢܵܐ ܕܲܫܡܘܼܐܹܝܠ. ܘܠܵܐ ܐܸܬ̣ܵܐ ܫܡܘܼܐܹܝܠ ܐܓ̣ܠܓܵܠܵܐ. ܘܐܸܬ̣ܒܲܕܲܪܘ ܥܲܡܵܐ ܡ̣ܢ ܠܘܵܬ̣ ܫܵܐܘܿܠ.


text:
ܘܐܸܡܲܪ ܫܡܘܼܐܹܝܠ: ܡܵܢܵܐ ܥܒܲܕܲܬ̇. ܘܐܸܡܲܪ ܫܵܐܘܿܠ: ܚܙܹܝܬ̣ ܕܐܸܬ̣ܒܲܕܲܪ ܠܹܗ ܥܲܡܵܐ ܡܹܢܝ: ܘܐܲܢ̄ܬ̇ ܠܵܐ ܐܸܬܲܝܬ̇ ܠܙܲܒ̣ܢܵܐ ܕܝܵܘ̈ܡܵܬ̣ܵܐ: ܘܲܦܠܸܫ̈ܬܵܝܹܐ ܟܢܝܼܫܝܼܢ ܒܡܲܟ݂ܡܲܣ.


text:
ܘܐܸܡܲܪܹܬ̣: ܕܲܠܡܵܐ ܢܸܚܬ̣ܘܼܢ ܦܠܸܫ̈ܬܵܝܹܐ ܥܠܲܝ ܠܓ̣ܠܓܵܠܵܐ: ܘܐܲܦܲܝ̈ ܡܵܪܝܵܐ ܠܵܐ ܚܙܹܝܬ̣: ܘܐܲܡܪ̱ܚܹܬ̣ ܘܐܲܣܩܹܬ̣ ܥܠܵܬ̣ܵܐ.


text:
ܘܐܸܡܲܪ ܫܡܘܼܐܹܝܠ ܠܫܵܐܘܿܠ: ܐܲܣܟܸ̇ܠܬ̇ ܕܠܵܐ ܢܛܲܪܬ̇ ܦܘܼܩܕܵܢܹܗ ܕܡܵܪܝܵܐ ܕܦܲܩܕ݂ܵܟ݂. ܡܸܛܠ ܕܗܵܫܵܐ ܐܲܬ̣ܩܸܢ ܡܵܪܝܵܐ ܐܲܠܵܗܵܟ݂ ܡܲܠܟ̇ܘܼܬ̣ܵܟ݂ ܥܲܠ ܝܼܣܪܵܝܹܠ: ܘܐܸܡܲܪ ܕܢܲܬ̣ܩܢܵܟ݂ ܥܕܲܡܵܐ ܠܥܵܠܲܡ.


text:
ܡܸܟܹܝܠ ܡܲܠܟ̇ܘܼܬ̣ܵܟ݂ ܠܵܐ ܬܩܘܼܡ: ܡܸܛܠ ܕܲܓ̣ܒ̣ܵܐ ܠܹܗ ܡܵܪܝܵܐ ܓܲܒ̣ܪܵܐ ܐܲܝܟ݂ ܠܸܒܹܗ: ܘܦܲܩܕܹܗ ܡܵܪܝܵܐ ܠܲܡܕܲܒܵܪܘܼ ܠܥܲܡܹܗ. ܡܸܛܠ ܕܠܵܐ ܢܛܲܪܬ̇ ܟܠ ܕܦܲܩܕ݂ܵܟ݂ ܡܵܪܝܵܐ ܐܲܠܵܗܵܟ݂.


text:
ܘܩܵܡ ܫܡܘܼܐܹܝܠ ܘܲܣܠܸܩ ܡ̣ܢ ܓܲܠܓܵܠܵܐ ܠܪܵܡܬ̣ܵܐ ܕܒܸܢܝܵܡܹܝܢ: ܘܲܡܢܵܐ ܫܵܐܘܿܠ ܠܥܲܡܵܐ ܕܐܸܫܬ̇ܟܲܚ ܥܲܡܹܗ ܐܲܝܟ݂ ܫܸܬ̣ܡܵܐܐ ܓܲܒ̣ܪ̈ܝܼܢ.


text:
ܘܲܢܦܲܩܘ ܡܚܲܒ̈ܠܵܢܹܐ ܡ̣ܢ ܡܲܫܪܝܼܬ̣ܵܐ ܕܲܦܠܸܫ̈ܬܵܝܹܐ ܬܠܵܬ̣ܵܐ ܪܹ̈ܫܝܼܢ: ܪܸܫܵܐ ܚܲܕ݂ ܡܸܢܗܘܿܢ ܐܵܙܹܠ ܠܐܘܼܪܚܵܐ ܕܥܵܦܲܪ ܥܲܠ ܐܲܪܥܵܐ ܕܲܫܓ̣ܘܼܐܹܝܠ.


text:
ܘܪܹܫܵܐ ܐ̄ܚܪܹܢܵܐ ܐܵܙܹ̈ܠ ܠܐܘܼܪܚܵܐ ܕܒܹܝܬ̣ ܚܵܘܪܵܢ: ܘܪܹܫܵܐ ܐ̄ܚܪܹܢܵܐ ܦܵܢܹܐ ܠܐܘܼܪܚܵܐ ܕܲܬ̣ܚܘܼܡܵܐ ܕܚܵܐܲܪ ܠܢܲܚܠܵܐ ܕܨܸܒ̣ܥܘܿܢ ܘܲܠܡܲܕ݂ܒ̇ܪܵܐ.


text:
ܘܐܘܼܡܵܢܵܐ ܠܵܐ ܐܸܫܟܲܚ ܠܟ݂ܠܵܗ̇ ܐܲܪܥܵܐ ܕܝܼܣܪܵܝܹܠ: ܡܸܛܠ ܕܐܸܡܲܪܘ ܦܠܸܫܬܵܝܹ̈ܐ ܕܠܵܐ ܢܸܥܒ̇ܕ݂ܘܼܢ ܥܸܒ̣ܪ̈ܵܝܹܐ ܣܲܝ̈ܦܹܐ ܘܡܘܿܪ̈ܵܢܝܵܬ̣ܵܐ.


text:
ܘܲܒ̣ܝܵܘܡܵܐ ܕܲܩܪܵܒ̣ܵܐ ܠܵܐ ܐܸܫܬ̇ܟܲܚ ܣܲܝܦܵܐ ܐܵܘ ܡܘܿܪܵܢܝܼܬ̣ܵܐ: ܒܐܝܼܕ݂ܵܐ ܕܟ݂ܠܹܗ ܥܲܡܵܐ ܕܥܲܡ ܫܵܐܘܿܠ: ܘܥܲܡ ܝܘܿܢܵܬ̣ܵܢ. ܘܐܸܫܬ̇ܟܲܚ ܠܫܵܐܘܿܠ ܘܲܠܝܘܿܢܵܬ̣ܵܢ ܒܪܹܗ.


text:
ܘܲܗܘ̤ܵܐ ܝܵܘܡܵܐ: ܘܐܸܡܲܪ ܝܘܿܢܵܬ̣ܵܢ ܒܲܪ ܫܵܐܘܿܠ ܠܛܲܠܝܵܐ ܕܲܫܩܝܼܠ ܡܵܐ̈ܢܵܘܗܝ: ܬܵܐ ܢܸܥܒܲܪ ܠܲܩܝܵܡܵܐ ܕܲܦܠܸܫ̈ܬܵܝܹܐ ܠܥܸܒ̣ܪܵܐ ܕܲܠܗܲܠ. ܘܠܲܐܒ̣ܘܼܗܝ ܠܵܐ ܚܵܘܝܼ.


text:
ܘܫܵܐܘܿܠ ܝܵܬܹܒ̣ ܒܣܵܘܦܵܗ̇ ܕܪܵܘܬ̣ܵܐ ܬܚܹܝܬ̣ ܪܘܼܡܵܢܵܐ ܕܲܒ̣ܓܸܒ̣ܥܘܿܢ: ܘܥܲܡܵܐ ܐܝܼܬ̣ ܗ̄ܘ̣ܵܐ ܥܲܡܹܗ ܐܲܝܟ݂ ܫܸܬܡܵܐܐ ܓܲܒ̣ܪ̈ܝܼܢ.


text:
ܘܐܲܚܝܵܐ ܒܲܪ ܐܲܚܛܝܘܿܒ̣: ܐܲܚܘܼܗܝ ܕܝܘܼܟ݂ܵܒ̣ܵܪ ܒܲܪ ܦܝܼܢܚܸܣ ܒܲܪ ܥܹܠܝܼ ܟܵܗܢܹܗ ܕܡܵܪܝܵܐ ܕܲܒ̣ܫܝܼܠܘܿ: ܘܫܵܩܹܠ ܦܸܕ̇ܬ̣ܵܐ. ܘܥܲܡܵܐ ܠܵܐ ܝܼܕܲܥܘ ܕܐܸܙܲܠ ܝܘܿܢܵܬ̣ܵܢ ܠܒܹܝܬ̣ ܡܲܥܒܲܪܬܵܐ.


text:
ܘܲܒ̣ܥܵܐ ܕܢܸܥܒܲܪ ܠܲܩܝܵܡܵܐ ܕܲܦܠܸܫ̈ܬܵܝܹܐ: ܘܫܸܢܵܐ ܕܟܹܐܦܵܐ ܡ̣ܢ ܥܸܒ̣ܪܵܐ ܡܸܟܵܐ: ܘܫܸܢܵܐ ܐ̄ܚܪܹܬ̣ܵܐ ܕܟܹܐܦܵܐ ܡܸܟܵܐ. ܫܡܵܗ̇ ܕܲܚܕ݂ܵܐ ܒܵܨܘܿܨ: ܘܲܫܡܵܗ̇ ܕܐܲܚܪܹܬ̣ܵܐ ܣܝܼܥܵܐ.


text:
ܘܐܸܡܲܪ ܝܘܿܢܵܬ̣ܵܢ ܠܛܲܠܝܵܐ ܕܲܫܩܝܼܠ ܡܵܐܢܵܘ̈ܗܝ: ܬܵܐ ܢܸܥܒܲܪ ܠܲܩܝܵܡܵܐ ܕܥܘܼܪ̈ܠܹܐ ܗܵܠܹܝܢ: ܛܵܟ݂ ܢܥܲܕܪܲܢ ܡܵܪܝܵܐ: ܡܸܛܠ ܕܠܲܝܬ̇ ܟܵܠܝܼܬ̣ܵܐ ܠܡܵܪܝܵܐ: ܠܡܸܦܪܲܩ ܒܣܲܓ̇ܝܼ ܐܵܘ ܒܲܙܥܘܿܪ.


text:
ܘܐܸܢ ܗܵܟܲܢܵܐ ܢܹܐܡܪܘܼܢ ܠܲܢ ܣܲܩܘ ܠܘܵܬܲܢ. ܢܸܣܲܩ: ܡܸܛܠ ܕܐܲܫܠܸܡ ܐܸܢܘܿܢ ܡܵܪܝܵܐ ܐܲܠܵܗܲܢ ܒܐܝܼܕܲܢ: ܗܵܕܹܐ ܠܲܢ ܐܵܬ̤ܵܐ.


text:
ܘܐܸܬ̣ܓ̇ܠܝܼܘ ܬܪ̈ܲܝܗܘܿܢ ܥܲܠ ܩܝܵܡܵܐ ܕܲܦܠܸܫ̈ܬܵܝܹܐ: ܘܐܸܡܲܪܘ ܦܠܸܫ̈ܬܵܝܹܐ: ܗܵܐ ܥܸܒ̣ܪ̈ܝܹܐ ܢܵܦܩܝܼܢ ܡ̣ܢ ܚ̈ܠܹܠܹܐ ܕܐܸܬ̇ܛܲܫܝܼܘ ܬܲܡܵܢ.


text:
ܘܲܥܢܵܘ ܐ̄ܢܵܫܲܝ̈ ܩܝܵܡܵܐ ܠܝܘܿܢܵܬ̣ܵܢ ܘܲܠܫܵܩܹܠ ܡܵܐܢܵܘ̈ܗܝ ܘܐܸܡܲܪܘ: ܣܲܩܘ ܠܘܵܬܲܢ ܘܢܵܘܕܲܥܟ݂ܘܿܢ ܦܸܬ̣ܓ̣ܵܡܵܐ. ܘܐܸܡܲܪ ܝܘܿܢܵܬ̣ܵܢ ܠܫܵܩܹܠ ܡܵܐܢܵܘ̈ܗܝ: ܣܲܩ ܒܵܬܲܪܝ: ܡܸܛܠ ܕܐܲܫܠܸܡ ܐܸܢܘܿܢ ܡܵܪܝܵܐ ܒܐܝܼܕ݂ܵܐ ܕܝܼܣܪܵܝܹܠ.


text:
ܘܲܣܠܸܩ ܝܘܿܢܵܬ̣ܵܢ ܥܲܠ ܐܝܼܕ݂ܵܘ̈ܗܝ ܘܥܲܠ ܪܸ̈ܓ̣ܠܵܘܗܝ: ܘܫܵܩܹܠ ܡܵܐܢܵܘ̈ܗܝ ܒܵܬ̣ܪܹܗ. ܘܲܢܦܲܠ ܩܝܵܡܵܐ ܕܲܦܠܸܫ̈ܬܵܝܹܐ ܩܕ݂ܵܡ ܝܘܿܢܵܬ̣ܵܢ: ܘܫܵܩܹܠ ܡܵܐܢܵܘ̈ܗܝ ܡܩܲܛܸܠ ܗ̄ܘ̣ܵܐ ܒܵܬ̣ܪܹܗ.


text:
ܘܲܗܘ̤ܵܬ̣ ܡܚܘܿܬ̣ܵܐ ܩܲܕ݂ܡܵܝܬܵܐ ܕܲܡܚܵܐ ܝܘܿܢܵܬܲܢ ܘܫܵܩܹܠ ܡܵܐܢܵܘ̈ܗܝ: ܐܲܝܟ݂ ܥܸܣܪܝܼܢ ܓܲܒ̣ܪ̈ܝܼܢ: ܐܲܝܟ݂ ܦܵܣ̈ܘܿܠܹܐ ܘܐܲܝܟ݂ ܕܲܒ̣ܪ̈ܲܝ ܦܲܕܵܢܹ̈ܐ ܒܚܲܩܠܵܐ.


text:
ܘܲܗܘ̤ܵܬ̣ ܙܵܘܥܬ̣ܵܐ ܡ̣ܢ ܡܲܫܪܝܼܬ̣ܵܐ ܕܲܒ̣ܚܲܩܠܵܐ: ܘܲܒ̣ܟ݂ܠܹܗ ܥܲܡܵܐ ܕܩܵܐܹܡ. ܘܲܡܚܲـ̈ܒ̇ܠܵܢܹܐ ܙܵܥܘ ܐܵܦ ܗܸܢܘܿܢ: ܘܙܵܥܲܬ̤ ܐܲܪܥܵܐ. ܘܲܗܘ̤ܵܬ̣ ܥܠܲܝܗܘܿܢ ܕܸܚܠܬܹܗ ܕܡܵܪܝܵܐ.


text:
ܘܐܸܡܲܪ ܫܵܐܘܿܠ ܠܥܲܡܵܐ ܕܥܲܡܹܗ: ܦܩܘܿܕ݂ܘ ܘܲܚܙܵܘ ܡܲܢܘܼ ܐܸܙܲܠ ܡܸܢܲܢ. ܘܲܦܩܲܕ݂ܘ ܘܲܚܙܵܘ: ܘܗܵܐ ܠܲܝܬ̇ ܝܘܿܢܵܬ̣ܵܢ ܘܫܵܩܹܠ ܡܵܐܢܵܘ̈ܗܝ.


text:
ܘܐܸܡܲܪ ܫܵܐܘܿܠ ܠܐܲܚܝܼܵܐ: ܩܲܪܒ̣ ܐܵܪܘܿܢܹܗ ܕܐܲܠܵܗܵܐ. ܡܸܛܠ ܕܬܲܡܵܢ ܗ̄ܘ̣ܵܐ ܐܵܪܘܿܢܹܗ ܕܡܵܪܝܵܐ: ܒܝܵܘܡܵܐ ܗܵܘ̇ ܥܲܡ ܒ̈ܢܲܝ ܝܼܣܪܵܝܹܠ.


text:
ܘܗܘ̤ܵܐ ܕܟܲܕ݂ ܐܸܡܲܪ ܫܵܐܘܿܠ ܠܟ݂ܵܗܢܵܐ: ܚܲܝܠܵܐ ܕܲܒ̣ܡܲܫܪܝܼܬ̣ܵܐ ܕܲܦܠܸܫ̈ܬܵܝܹܐ ܐܸܙܲܠ ܣܘܿܓ̣ܵܐܐ. ܘܐܸܡܲܪ ܫܵܐܘܿܠ ܠܟ݂ܵܗܢܵܐ ܟܢܘܿܫ ܐܝܼܕ݂ܵܟ݂.


text:
ܘܲܩܥܵܐ ܫܵܐܘܿܠ ܘܟ݂ܠܹܗ ܥܲܡܵܐ ܕܥܲܡܹܗ: ܘܐܸܬ̣ܵܐܘ ܥܕܲܡܵܐ ܠܲܩܪܵܒ̣ܵܐ: ܘܗܵܐ ܥܘ̤ܬ̣ ܬܲܡܵܢ ܚܲܪܒܹ̇ܗ ܕܓܲܒ̣ܪܵܐ ܒܚܲܒ̣ܪܹܗ: ܫܓ̣ܝܼܫܬܵܐ ܪܲܒ̇ܬ̣ܵܐ ܕܛܵܒ̣.


text:
ܥܸܒ̣ܪ̈ܵܝܹܐ ܘܲܦܠܸܫ̈ܬܵܝܹܐ: ܐܲܝܟ݂ ܕܐܸܬ̣ܡܵܠܝ ܘܐܲܝܟ݂ ܕܡ̣ܢ ܡܢܵܬ̣ܡܵܠܝ. ܘܲܣܠܸܩܘ ܥܲܡܗܘܿܢ ܠܡܲܫܪܝܼܬ̣ܵܐ: ܘܲܚܕ݂ܝܼܪܝܼܢ ܐܵܦ ܗܸܢܘܿܢ ܠܡܸܗܘܵܐ ܥܲܡ ܒ̈ܢܲܝ ܝܼܣܪܵܝܹܠ: ܘܥܲܡ ܫܵܐܘܿܠ ܘܥܲܡ ܝܘܿܢܵܬ̣ܵܢ.


text:
ܘܟ݂ܠܗܘܿܢ ܓܲܒ̣ܪܹ̈ܐ ܕܝܼܣܪܵܝܹܠ ܕܲܡܛܲܫܹܝܢ ܒܛܘܼܪܵܐ ܕܐܲܦܪܹܝܡ: ܫܡܲܥܘ ܕܲܥܪܲܩܘ ܦܠܸܫ̈ܬܵܝܹܐ ܡ̣ܢ ܩܕ݂ܵܡ ܒ̈ܢܲܝ ܝܼܣܪܵܝܹܠ: ܘܐܸܙܕܲܝܲܢܘ ܐܵܦ ܗܸܢܘܿܢ ܒܵܬܲܪܗܘܿܢ ܠܲܩܪܵܒ̣ܵܐ.


text:
ܘܲܩܪܒ̣ ܫܵܐܘܿܠ ܒܝܵܘܡܵܐ ܗܵܘ̇ ܘܐܸܡܲܪ ܠܥܲܡܵܐ: ܠܝܼܛ ܗ̄ܘ̣ ܓܲܒ̣ܪܵܐ ܕܢܹܐܟ݂ܘܿܠ ܠܲܚܡܵܐ ܥܕܲܡܵܐ ܠܪܲܡܫܵܐ: ܥܕܲܡܵܐ ܕܐܸܬ̣ܦܪܲܥ ܡ̣ܢ ܒܥܸܠܕܒ̣ܵܒܲܝ̈. ܘܠܵܐ ܛܥܸܡܘ ܟܠܹܗ ܥܲܡܵܐ ܠܲܚܡܵܐ.


text:
ܘܐܸܙܲܠܘ ܒܟ݂ܠܵܗ̇ ܐܲܪܥܵܐ: ܘܥܲܠܘ ܒܥܵܒ̣ܵܐ. ܘܗܵܐ ܕܸܒ̣ܫܵܐ ܒܥܵܒ̣ܵܐ ܥܲܠ ܐܲܦܲܝ̈ ܚܲܩܠܵܐ: ܘܥܲܠܘ ܥܲܡܵܐ ܒܥܵܒ̣ܵܐ. ܘܪܵܕܹܐ ܗ̄ܘ̣ܵܐ ܕܸܒ̣ܫܵܐ.


text:
ܘܝܘܿܢܵܬ̣ܵܢ ܠܵܐ ܫܸܡܲܥ ܟܲܕ݂ ܐܵܘܡܝܼ ܐܲܒ̣ܘܼܗܝ ܠܥܲܡܵܐ: ܘܐܵܘܫܸܛ ܗ̤ܘ ܒܪܹܫ ܚܘܼܛܪܵܐ ܕܒ̣ܐܝܼܕܹܗ: ܘܛܲܡܫܹܗ ܒܟܲܟܵܪܝܼܬ̣ܵܐ ܕܕܸܒ̣ܫܵܐ: ܘܐܲܗܦܸܟ݂ ܐܝܼܕܹܗ ܠܦܘܼܡܹܗ: ܘܲܢܗܲܪ ܥܲܝܢܵܘ̈ܗܝ.


text:
ܘܲܥܢܵܐ ܓܲܒ̣ܪܵܐ ܥܲܡܵܐ ܘܐܸܡܲܪ ܠܝܘܿܢܵܬ̣ܵܢ: ܡܵܘܡܵܝܘܼ ܐܵܘܡܝܼ ܐܲܒ̣ܘܼܟ݂ ܠܥܲܡܵܐ ܘܐܸܡܲܪ: ܠܝܼܛ ܗ̄ܘ̣ ܓܲܒ̣ܪܵܐ ܕܢܹܟ݂ܘܿܠ ܠܲܚܡܵܐ ܝܵܘܡܵܢܵܐ: ܘܐܸܬ̇ܛܲܪܲܦ ܥܲܡܵܐ.


text:
ܘܐܵܦ ܡܸܛܠ ܕܠܵܐ ܐܸܟܲܠ ܥܲܡܵܐ ܝܵܘܡܵܢܵܐ ܡ̣ܢ ܒܸܙܬ̣ܵܐ ܕܲܒ̣ܥܸܠܕܒ̣ܵܒ̣ܵܘ̈ܗܝ ܕܐܸܫܟܲܚ: ܡܸܛܠ ܗܵܘ̇ ܠܵܐ ܣܲܓܝܼܐܵܐ ܡܚܘܿܬ̣ܵܐ ܒܲܦܠܸܫ̈ܬܵܝܹܐ.


text:
ܘܐܸܬ̣ܠܲܥܲܒ̣ܘ ܥܲܡܵܐ ܥܲܠ ܒܸܙܬ̣ܵܐ: ܘܲܕ݂ܒܲܪܘ ܥܵـ̈ܢܵܐ: ܘܬ̣ܵܘܪܹ̈ܐ: ܘܥܸܓ̣̈ܠܹܐ: ܘܲܢܟܲܣܘ ܥܲܠ ܐܲܪܥܵܐ: ܘܐܸܟܲܠܘ ܥܲܡܵܐ ܥܲܠ ܕܡܵܐ.


text:
ܘܚܵܘܝܼܘ ܠܫܵܐܘܿܠ ܘܐܸܡܲܪܘ ܠܹܗ: ܗܵܐ ܥܲܡܵܐ ܚܛܵܘ ܠܡܵܪܝܵܐ ܘܐܵܟ݂ܠܝܼܢ ܥܲܠ ܕܡܵܐ: ܘܐܸܡܲܪ ܫܵܐܘܿܠ ܐܲܥܠܝܼܬ̇ܘܿܢ: ܓܙܘܿܪܘ ܠܝܼ ܝܵܘܡܵܢܵܐ ܟܹܐܦܵܐ ܪܲܒ̇ܬ̣ܵܐ.


text:
ܘܐܸܡܲܪ ܫܵܐܘܿܠ: ܐܸܬ̣ܟܲܪܟ̇ܘ ܒܥܲܡܵܐ ܘܐܸܡܲܪܘ ܠܗܘܿܢ: ܩܲܕܒ̣ܘ ܓܒܲܪ ܬܵܘܪܹܗ: ܘܲܓ̣ܒܲܪ ܥܸܪܒܹ̇ܐ. ܘܟ݂ܘܿܣܘ ܗܵܪܟܵܐ. ܘܠܵܐ ܬܸܚܛܘܿܢ ܠܡܵܪܝܵܐ: ܘܬܹܟ݂ܠܘܼܢ ܥܲܠ ܕܡܵܐ. ܘܩܲܪܒ̣ܘ ܟܠܹܗ ܥܲܡܵܐ ܓܒܲܪ ܬܵܘܪܹܗ ܒܐܝܼܕܹܗ ܒܠܸܠܝܵܐ: ܘܢܲܟܲܣܘ ܬܲܡܵܢ.


text:
ܘܐܸܡܲܪ ܫܵܐܘܿܠ: ܢܸܚܘܿܬ̣ ܒܵܬܲܪ ܦܠܸܫ̈ܬܵܝܹܐ: ܘܢܸܒ̇ܘܿܙ ܒܗܘܿܢ: ܥܕܲܡܵܐ ܕܢܵܗܲܪ ܨܲܦܪܵܐ: ܘܠܵܐ ܢܸܫܒ̇ܘܿܩ ܡܸܢܗܘܿܢ ܓܒܲܪ. ܘܐܸܡܲܪܘ: ܟܠ ܕܫܲܦܝܼܪ ܒܥܲܝܢܲܝ̈ܟ ܢܸܥܒܸ̇ܕ݂.


text:
ܘܐܸܡܲܪ ܫܵܐܘܿܠ ܠܐܲܠܵܗܵܐ: ܐܸܚܘܿܬ̣ ܒܵܬܲܪ ܦܠܸܫ̈ܬܵܝܹܐ: ܡܲܫܠܸܡ ܠܗܘܿܢ ܒܐܝܼܕ݂ܵܐ ܕܝܼܣܪܵܝܹܠ. ܘܠܵܐ ܥܢܵܝܗܝ ܡܵܪܝܵܐ ܒܝܵܘܡܵܐ ܗܵܘ̇.


text:
ܘܐܸܡܲܪ ܫܵܐܘܿܠ: ܩܲܪܸܒ̣ܘ ܠܝܼ ܠܗܵܪܟܵܐ ܠܟ݂ܠܗܹܝܢ ܫܲܪ̈ܒ̣ܵܬܹܗ ܕܥܲܡܵܐ. ܘܕܲܥܘ ܘܲܚܙܵܘ ܒܡܵܢܵܐ ܗܘ̤ܵܬ̣ ܚܛܝܼܬ̣ܵܐ ܗܵܕܹܐ ܝܵܘܡܵܢܵܐ.


text:
ܡܸܛܠ ܕܚܲܝ ܗ̄ܘ̣ ܡܵܪܝܵܐ ܕܲܦܪܲܩ ܠܝܼܣܪܵܝܹܠ: ܕܐܸܢ ܐܝܼܬ̣ ܒܝܘܿܢܵܬ̣ܵܢ ܒܹܪܝ: ܐܸܠܵܐ ܡܡܵܬ̣ ܢܡܘܼܬ̣. ܘܠܲܝܬ̇ ܕܲܥܢܵܝܗܝ ܡ̣ܢ ܟܠܹܗ ܥܲܡܵܐ.


text:
ܘܐܸܡܲܪ ܠܟ݂ܠܹܗ ܝܼܣܪܵܝܹܠ: ܐܲܢ̄ܬ̇ܘܿܢ ܗܘ̤ܵܘ ܒܣܸܛܪܵܐ ܚܲܕ݂: ܘܐܸܢܵܐ ܘܝܘܿܢܵܬ̣ܵܢ ܒܹܪܝ ܢܸܗܘܸܐ ܒܣܸܛܪܵܐ ܚܲܕ݂. ܘܐܸܡܲܪ ܥܲܡܵܐ ܠܫܵܐܘܿܠ: ܟܠ ܕܫܲܦܝܼܪ ܒܥܲܝܢܲܝ̈ܟ ܠܡܸܥܒܲܕ݂ ܥܒܸܕ݂.


text:
ܘܐܸܡܲܪ ܫܵܐܘܿܠ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܗܲܒ̣ ܫܲܠܡܘܼܬ̣ܵܐ. ܘܐܸܬ̇ܬ̇ܚܸܕ݂ ܫܵܐܘܿܠ ܘܝܘܿܢܵܬ̣ܵܢ: ܘܲܢܦܲܩܘ ܥܲܡܵܐ.


text:
ܘܐܸܡܲܪ ܫܵܐܘܿܠ ܠܝܘܿܢܵܬ̣ܵܢ: ܚܵܘܵܢܝ ܡܵܢܵܐ ܥܒܲܕܲܬ̇. ܘܚܵܘܝܹܗ ܝܘܿܢܵܬ̣ܵܢ: ܘܐܸܡܲܪ ܠܹܗ: ܒܪܹܫ ܚܘܼܛܪܵܐ ܕܒ̣ܐܝܼܕ݂ܝ ܩܲܠܝܼܠ ܛܸܥܡܹ̇ܬ̣ ܕܸܒ̣ܫܵܐ: ܡܸܛܠ ܗܵܘ̇ ܡܵܐܬ̣ ܐ̄ܢܵܐ.


text:
ܘܐܸܡܪܘ ܥܲܡܵܐ ܠܫܵܐܘܿܠ: ܝܘܿܢܵܬ̣ܵܢ ܢܡܘܼܬ̣ ܕܲܥܒܲܕ݂ ܦܘܼܪܩܵܢܵܐ ܠܝܼܣܪܵܝܹܠ: ܚܵܣ: ܚܲܝ ܗ̄ܘ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܸܢ ܢܸܦܠ ܡ̣ܢ ܣܲܥܪܵܐ ܕܪܹܫܹܗ ܥܲܠ ܐܲܪܥܵܐ: ܡܸܛܠ ܕܥܲܡܹܗ ܕܐܲܠܵܗܵܐ ܦܪܲܩ ܝܵܘܡܵܢܵܐ. ܘܦܲܨܝܹܗ ܥܲܡܵܐ ܠܝܘܿܢܵܬ̣ܵܢ. ܘܠܵܐ ܡܝܼܬ̣.


text:
ܘܐܸܚܲܕ݂ ܫܵܐܘܿܠ ܡܲܠܟ̇ܘܼܬ̣ܵܐ ܕܝܼܣܪܵܝܹܠ: ܘܐܸܬ̣ܟܲܬ̇ܫ ܒܲܚܕ݂ܵܪ̈ܵܘܗܝ: ܘܲܒ̣ܟ݂ܠܗܘܿܢ ܒܥܸܠܕ̇ܒ̣ܵܒ̣ܵܘ̈ܗܝ: ܒܡܘܼܐܵܒ̣ ܘܲܒ̣ܒ̣̈ܢܲܝ ܥܲܡܘܿܢ: ܘܒܲܐܕ݂ܘܿܡ: ܘܲܒ̣ܡܲܠܟ̇ܘܼܬ̣ܵܐ ܕܨܘܿܒ̣ܵܐ: ܘܒܲܦܠܸܫ̈ܬܵܝܹܐ. ܘܠܲܐܝܟܵܐ ܕܡܸܬ̣ܦܢܸܐ ܗ̄ܘ̣ܵܐ: ܙܵܟܹ̇ܐ ܗ̄ܘ̣ܵܐ.


text:
ܘܗܵܠܹܝܢ ܗ̄ܘ̣ܵܘ ܒܢܵܘ̈ܗܝ ܕܫܵܐܘܿܠ: ܝܘܿܢܵܬ̣ܵܢ: ܘܝܲܫܘܝܼ: ܘܡܲܠܟ̇ܝܼܫܘܿܥ: ܘܐܲܫܒܵܫܘܿܠ. ܘܲܫܡܵܗ̈ܐ ܕܬܲܪܬܹܝܢ ܒ̈ܢܵܬܹܗ: ܫܡܵܗ̇ ܕܩܲܫܝܼܫܬܵܐ ܢܵܕ݂ܵܒ̣: ܘܲܫܡܵܗ̇ ܕܲܙܥܘܿܪܬܵܐ ܡܲܠܟܸ̇ܠ.


text:
ܘܲܫܡܵܗ̇ ܕܐܲܢ̄ܬ̇ܬ̣ܗ ܕܫܵܐܘܿܠ ܐܲܚܝܼܢܥܵܡ ܒܲܪܬ̣ ܐܲܚܝܼܡܥܵܨ. ܘܫܸܡ ܪܲܒ̇ ܚܲܝܠܹܗ: ܐܲܒ̣ܢܝܼܪ ܒܲܪ ܢܝܼܪ ܕܵܕܹܗ ܕܫܵܐܘܿܠ.


text:
ܘܲܗܘ̤ܵܐ ܩܪܵܒ̣ܵܐ ܥܲܫܝܼܢܵܐ ܥܲܡ ܦܠܸܫ̈ܬܵܝܹܐ: ܟܠܗܘܿܢ ܝܵܘ̈ܡܵܬܹܗ ܕܫܵܐܘܿܠ: ܘܚܵܙܹ̈ܐ ܗ̄ܘ̣ܵܐ ܫܵܐܘܿܠ ܟܠ ܓܲܒ̣ܪܵܐ ܕܓܲܢ̄ܒܵܪ: ܘܟ݂ܠ ܓܲܒ̣ܪܵܐ ܕܐܝܼܬ̣ ܒܹܗ ܚܲܝܠܵܐ: ܘܟ݂ܵܢܹܫ ܗ̄ܘ̣ܵܐ ܠܹܗ ܠܘܵܬܹܗ.


text:
ܘܐܸܡܲܪ ܫܡܘܼܐܹܝܠ ܠܫܵܐܘܿܠ: ܠܝܼ ܫܲܕܲܪ ܡܵܪܝܵܐ ܠܡܸܡ̄ܫܚܵܟ݂: ܕܬܲܡܠܸܟ݂ ܥܲܠ ܝܼܣܪܵܝܹܠ ܥܲܡܹܗ. ܗܵܫܵܐ ܫܡܲܥ ܠܩܵܠ ܦܸܬ̣ܓ̣ܵܡܵܘ̈ܗܝ ܕܡܵܪܝܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ ܨܒ̣ܵܐܘܼܬ̣: ܕܟ݂ܝܼܪ ܬ̄ܢܵܐ ܟܠܡܸܕܸܡ ܕܲܥܒܲܕ݂ ܥܡܵܠܹܝܩ ܠܝܼܣܪܵܝܹܠ ܒܐܘܼܪܚܵܐ: ܟܲܕ݂ ܣܵܠܩܝܼܢ ܗ̄ܘ̣ܵܘ ܡ̣ܢ ܡܸܨܪܹܝܢ.


text:
ܗܵܫܵܐ ܙܸܠ ܚܪܘܿܒ̣ ܠܲܥܡܵܠܹܝܩ: ܘܐܵܘܒܸܕ݂ ܠܟ݂ܠ ܕܐܝܼܬ̣ ܠܗܘܿܢ: ܘܠܵܐ ܬܚܘܼܣ ܥܠܝܗܘܿܢ: ܘܩܲܛܸܠ ܡ̣ܢ ܓܲܒ̣ܪܹ̈ܐ ܘܲܥܕܲܡܵܐ ܠܢܸܫܹ̈ܐ: ܘܡ̣ܢ ܥܠܲܝܡܹ̈ܐ ܘܲܥܕܲܡܵܐ ܠܝܲܠܘܼܕܹ̈ܐ: ܘܡ̣ܢ ܘܬܵܘܪܹ̈ܐ ܘܲܥܕܲܡܵܐ ܠܐܸܡܪܹ̈ܐ: ܘܡ̣ܢ ܓܲܡ̈ܠܹܐ ܘܲܥܕܲܡܵܐ ܠܚܸܡܪܵܐ.


text:
ܘܐܲܫܡܲܥ ܫܵܐܘܿܠ ܠܟ݂ܠܹܗ ܥܲܡܵܐ ܠܲܩܪܵܒ̣ܵܐ: ܘܲܡܢܵܐ ܐܸܢܘܿܢ ܒܲܛ̈ܠܵܝܹܐ: ܡܲܐܬܹܝܢ ܐܲܠܦ̈ܝܼܢ ܪܸ̈ܓ̣ܵܠܵܝܝܼܢ: ܘܥܸܣܪܵܐ ܐܲܠܦ̈ܝܼܢ ܥܲܡ ܓܲܒ̣ܪܹ̈ܐ ܕܲܝܗܘܼܕ݂ܵܐ.


text:
ܘܐܸܡܲܪ ܫܵܐܘܿܠ ܠܩ̈ܝܼܢܵܝܹܐ: ܣܛܵܘ ܘܙܸܠܘ ܘܚܘܿܬ̣ܘ ܡ̣ܢ ܓܵܘ ܥܡܵܠ̈ܩܵܝܹܐ: ܕܠܵܐ ܐܵܘܒܸܕ݂ܟ݂ܘܿܢ ܥܲܡܗܘܿܢ. ܘܐܲܢ̄ܬ̇ܘܿܢ ܥܒܲܕܬ̇ܘܿܢ ܛܲܝܒ̇ܘܼܬ̣ܵܐ ܥܲܡ ܟܠܗܘܿܢ ܕܒܹܝܬ̣ ܝܼܣܪܵܝܹܠ: ܟܲܕ݂ ܣܵܠܩܝܼܢ ܗ̄ܘܼܵܘ ܡ̣ܢ ܡܸܨܪܹܝܢ: ܘܲܣܛܵܐ ܩ̈ܝܼܢܵܝܹܐ ܡ̣ܢ ܓܵܘ ܥܡܵܠ̈ܩܵܝܹܐ.


text:
ܘܚܲܣ ܫܵܐܘܿܠ ܘܥܲܡܵܐ ܥܲܠ ܐܵܓ̣ܵܓ̣ ܡܲܠܟܵܐ: ܘܥܲܠ ܫܘܼܦܪܵܐ ܕܥܵـ̈ܢܵܐ: ܘܲܕܬ̣ܵܘܪܹ̈ܐ: ܘܲܕ݂ܫܲܡܝܼܢܹ̈ܐ: ܘܕܲܡܦܲܛܡܹ̈ܐ: ܘܥܲܠ ܟܠܵܗ̇ ܛܵܒ̣ܬ̣ܵܐ: ܘܠܵܐ ܨܒ̣ܵܘ ܕܢܸܚ̱ܪܒ̣ܘܼܢ ܐܸܢܘܿܢ. ܘܟ݂ܠܵܗ̇ ܥܒܲܝܼܕܬܵܐ ܕܫܝܼܛܵܐ ܘܡܲܣܠܝܵܐ ܒܥܲܝܢܲܝ̈ܗܘܿܢ: ܠܵܗ̇ ܐܵܘܒܸܕ݂ܘ.


text:
ܐܸܬ̇ܬ̇ܘ̇ܝܼܬ̣ ܕܐܲܡ̱ܠܟܹ̇ܬ̣ ܠܫܵܐܘܿܠ ܡܲܠܟܵܐ: ܕܲܗܦܲܟ݂ ܡ̣ܢ ܒܵܬܲܪܝ: ܘܡܸܠ̈ܝ ܠܵܐ ܐܲܩܝܼܡ. ܘܐܸܬ̣ܒ̇ܐܸܫ ܠܲܫܡܘܼܐܹܝܠ: ܘܨܲܠܝܼ ܩܕ݂ܵܡ ܡܵܪܝܵܐ ܟܠܹܗ ܠܸܠܝܵܐ.


text:
ܘܩܲܕܸܡ ܫܡܘܼܐܹܝܠ ܒܨܲܦܪܵܐ ܠܐܘܼܪܥܹܗ ܕܫܵܐܘܿܠ: ܘܐܸܬ̣ܚܵܘܝܼ ܠܲܫܡܘܼܐܹܝܠ ܕܐܸܬ̣ܵܐ ܫܵܐܘܿܠ ܠܟܲܪܡܠܵܐ: ܘܗܵܐ ܡܲܬ̣ܩܸܢ ܠܹܗ ܐܲܬ̣ܪܵܐ: ܘܐܸܬ̣ܦܢܝܼ ܘܲܥܒܲܪ ܘܲܢܚܸܬ̣ ܠܓ̇ܠܓܵܠܵܐ.


text:
ܘܐܸܡܲܪ ܫܵܐܘܿܠ: ܡ̣ܢ ܥܡܵܠܹܝܩ ܐܲܝܬ̇ܝܼܘ ܐܸܢܘܿܢ. ܡܸܛܠ ܕܚܵܣ ܥܲܡܵܐ ܥܲܠ ܫܘܼܦܪܵܐ ܕܥܵـ̈ܢܵܐ: ܘܲܕ݂ܬ̣ܵܘܪܹ̈ܐ: ܘܐܲܝܬ̇ܝܼܘ ܕܲܢܕܲܒ̇ܚܘܼܢ ܠܡܵܪܝܵܐ ܐܲܠܵܗܵܟ݂. ܘܫܲܪܟܵܐ ܚܪܲܒ̣̄ܢ.


text:
ܘܐܸܡܲܪ ܫܡܘܼܐܹܝܠ ܠܫܵܐܘܿܠ: ܗܵܐ ܐܸܢ ܙܥܘܿܪ ܐܲܢ̄ܬ̇ ܒܥܲܝܢܲܝ̈ܟ: ܪܹܫ ܫܲܒ̣ܛܹ̈ܐ ܐܲܢ̄ܬ̇ ܕܝܼܣܪܵܝܹܠ: ܘܡܲܫܚܵܟ݂ ܡܵܪܝܵܐ ܕܬܲܡܠܸܟ݂ ܥܲܠ ܝܼܣܪܵܝܹܠ.


text:
ܘܫܲܕܲܪܵܟ݂ ܡܵܪܝܵܐ ܒܬܘܼܪܚܵܐ ܘܐܸܡܲܪ: ܙܸܠ ܚܪܘܿܒ̣ ܠܚܲܛܵܝܵܐ ܥܡܵܠܹܝܩ: ܘܐܸܬ̣ܟܲܬ̇ܫ ܥܲܡܗܘܿܢ ܥܕܲܡܵܐ ܕܲܬ̣ܓܲܡܲܪ ܐܸܢܘܿܢ.


text:
ܘܐܸܡܲܪ ܫܵܐܘܿܠ ܠܲܫܡܘܼܐܹܝܠ: ܫܸܡ̇ܥܹܬ̣ ܒܩܵܠܹܗ ܕܡܵܪܝܵܐ ܘܐܸܙܹܠ̄ܬ̣ ܒܐܘܼܪܚܵܐ ܕܫܲܕܪܲܢܝ: ܘܐܲܝ̇ܬ̇ܝܼܬ̣ ܠܐܵܓ̣ܵܓ̣ ܡܲܠܟܵܐ ܕܲܥܡܵܠܹܝܩ: ܘܲܥܕܵܠܩܵܝܹ̈ܐ ܐܵܘܒ̇ܕܹܬ̣.


text:
ܘܲܕ݂ܒ̇ܪܘ ܥܲܡܵܐ ܡ̣ܢ ܒܸܙܬ̣ܵܐ ܥܵܢܹ̈ܐ ܘܬ̣ܵܘܪܹ̈ܐ ܪܹܫܝܼܬ̣ܵܐ ܕܚܸܪܡܵܐ: ܕܲܢܕܲܒ̇ܚܘܼܢ ܠܡܵܪܝܵܐ ܐܲܠܵܗܵܟ݂ ܒܓ̣ܠܓܵܠܵܐ.


text:
ܘܐܸܡܲܪ ܫܡܘܼܐܹܝܠ: ܠܵܐ ܨܵܒܹܐ ܡܵܪܝܵܐ ܒܲܥܵܠ̈ܘܵܬ̣ܵܐ ܘܲܒ̣ܕܸܒ̣ܚܹ̈ܐ ܐܲܝܟ݂ ܡ̣ܢ ܕܫܵܡܲܥ ܒܩܵܠܹܗ. ܗܵܐ ܫܸܡܥܵܐ ܡ̣ܢ ܕܸܒ̣ܚܹ̈ܐ ܛܵܒ̣: ܘܠܲܡܨܵܬ̣ ܡ̣ܢ ܬܲܪܒܵܐ ܕܕܸܟ݂ܪܹ̈ܐ.


text:
ܡܸܛܠ ܕ݂ܚܛܝܼܬܹܗ ܕܩܸܨܡܵܐ ܡܡܲܪ̱ܡܪܵܢܘܼܬ̣ܵܐ: ܘܩܸܨܡܵܐ ܥܵܘܠܵܐ ܡܲܥܫܢܵܐ. ܥܲܠ ܕܐܲܣܠܝܼܬ̇ ܠܡܸܠܬܹܗ ܕܡܵܪܝܵܐ: ܢܲܣܠܹܝܟ݂ ܡ̣ܢ ܡܲܠܟ̇ܘܼܬ̣ܵܐ.


text:
ܘܐܸܡܲܪ ܫܵܐܘܿܠ ܠܲܫܡܘܼܐܹܝܠ: ܚܛܹܝܬ̣ ܥܲܠ ܕܥܸܒ̣ܪܹܬ̣ ܥܲܠ ܡܸܠܬ̣ ܦܘܼܡܹܗ ܕܡܵܪܝܵܐ: ܘܥܲܠ ܡܸܠܲܝ̈ܟ: ܡܸܛܠ ܕܕܸܚܠܹܬ̣ ܡ̣ܢ ܥܲܡܵܐ ܘܫܸܡ̇ܥܹܬ̣ ܒܩܵܠܗܘܿܢ.


text:
ܘܐܸܡܲܪ ܫܡܘܼܐܹܝܠ ܠܫܵܐܘܿܠ: ܠܵܐ ܐܸܗܦܘܿܟ݂ ܥܲܡܵܟ݂. ܥܲܠ ܕܐܲܣܠܝܼܬ̇ ܡܸܠܬܹܗ ܕܡܵܪܝܵܐ: ܐܲܣ̱ܠܝܵܟ݂ ܡܵܪܝܵܐ ܕܠܵܐ ܬܸܗܘܸܐ ܡܲܠܟܵܐ ܥܲܠ ܝܼܣܪܵܝܹܠ.


text:
ܘܐܸܡܲܪ ܠܹܗ ܫܡܘܼܐܹܝܠ. ܨܪܵܗ̇ ܡܵܪܝܵܐ ܡܲܠܟ̇ܘܼܬ̣ܵܐ ܕܝܼܣܪܵܝܹܠ ܡܸܢܵܟ݂ ܝܵܘܡܵܢܵܐ: ܘܝܲܗ̄ܒܵܗ̇ ܠܚܲܒ̣ܪܵܟ݂ ܕܛܵܒ̣ ܡܸܢܵܟ݂.


text:
ܘܐܸܡܲܪ ܫܵܐܘܿܠ: ܚܛܹ̈ܝܬ̣: ܗܵܫܵܐ ܝܲܩܲܪܲܝܢܝ ܩܕ݂ܵܡ ܣܵܒܹ̈ܐ ܕܥܲܡܝܼ: ܘܲܩܕ݂ܵܡ ܝܼܣܪܵܝܹܠ: ܘܲܗܦܘܿܟ݂ ܥܲܡܝ: ܘܐܸܣܓ̇ܘܿܕ݂ ܠܡܵܪܝܵܐ ܐܲܠܵܗܵܟ݂.


text:
ܘܐܸܡܲܪ ܫܡܘܼܐܹܝܠ: ܐܲܝܟܲܢܵܐ ܕܓܲܙܝܲܬ̤ ܢܸܫܹ̈ܐ ܚܲܪܒܵܟ݂: ܗܵܟܲܢܵܐ ܬܸܬ̣ܓܲܙܸܐ ܐܸܡܵܟ݂ ܡ̣ܢ ܢܸܫܹ̈ܐ. ܘܦܲܫܲܚ ܫܡܘܼܐܹܝܠ ܠܐܵܓ̣ܵܓ̣ ܡܲܠܟܵܐ ܩܕ݂ܵܡ ܡܵܪܝܵܐ ܒܓܲܠܓܵܠܵܐ. ܘܐܸܙܲܠ ܫܡܘܼܐܹܝܠ ܠܪܵܡܬ̣ܵܐ.


text:
ܘܫܵܐܘܿܠ ܣܠܸܩ ܠܒܲܝܬܹ̇ܗ ܠܪܵܡܬ̣ܵܐ ܕܫܵܐܘܿܠ. ܘܠܵܐ ܐܵܘܣܸܦ ܬܘܼܒ̣ ܫܡܘܼܐܹܝܠ: ܠܡܸܚܙܹܝܗ ܠܫܵܐܘܿܠ ܥܕܲܡܵܐ ܠܝܵܘܡܵܐ ܕܡܝܼܬ̣: ܡܸܛܠ ܕܐܸܬ̣ܐ̱ܒܸܠ ܫܡܘܼܐܹܝܠ ܥܲܠ ܫܵܐܘܿܠ.


text:
ܘܐܸܡܲܪ ܡܵܪܝܵܐ ܠܲܫܡܘܼܐܹܝܠ: ܥܕܲܡܵܐ ܠܐܸܡܲܬ̣ܝ ܡܸܬ̣ܐ̱ܒܸܠ ܐܲܢ̄ܬ̇ ܥܲܠ ܫܵܐܘܿܠ: ܘܐܸܢܵܐ ܐܲܣܠܝܼܬܹ̇ܗ ܕܠܵܐ ܢܲܡܠܸܟ݂ ܥܲܠ ܝܼܣܪܵܝܹܠ. ܡܠܝܼ ܩܲܪܢܵܟ݂ ܡܸܫܚܵܐ: ܘܬ̣ܵܐ ܐܹܫܲܕܪܵܟ݂ ܠܘܵܬ̣ ܐܝܼܫܲܝ ܕܡ̣ܢ ܒܹܝܬ̣ ܠܚܸܡ: ܡܸܛܠ ܕܲܚܙܵܝܬ̣ ܠܝܼ ܒܲܒ̣ܢܵܘ̈ܗܝ ܡܲܠܟܵܐ.


text:
ܘܐܸܡܲܪ ܫܡܘܼܐܹܝܠ: ܐܲܝܟܲܢܵܐ ܐܹܙܲܠ: ܘܢܸܫܡܲܥ ܫܵܐܘܿܠ ܘܢܸܩܛܠܲܢܝ. ܘܐܸܡܲܪ ܡܵܪܝܵܐ ܠܫܡܘܼܐܹܝܠ: ܥܓܸܠܬܵܐ ܕܬ̣ܵܘܪܹ̈ܐ ܐܲܚܘܿܕ݂ ܒܐܝܼܕ݂ܵܟ݂: ܘܐܸܡܲܪ ܠܲܡܕܲܒܵܚܘ ܠܡܵܪܝܵܐ ܐܸܬ̣ܝܬ̣.


text:
ܘܲܥܒܲܕ݂ ܫܡܘܼܐܹܝܠ ܐܲܝܟ݂ ܕܦܲܩܕܹܗ ܡܵܪܝܵܐ. ܘܐܸܬ̣ܵܐ ܠܒܹܝܬ̣ ܠܚܸܡ ܕܲܝܗܘܼܕ݂ܵܐ: ܘ̤ܲܦܲܩܘ ܣܵܒܹ̈ܐ ܕܲܩܪܝܼܬ̣ܵܐ ܠܐܘܼܪܥܹܗ.


text:
ܘܐܸܡܲܪ ܫܠܵܡ ܡܹܐܬ̣ܝܵܟ݂. ܘܐܸܡܲܪ ܫܠܵܡ: ܠܲܡܕܲܒܵܚܘܼ ܠܡܵܪܝܵܐ ܐܸܬܹܝ̇ܬ̣: ܐܸܬ̣ܩܲܕܲܫܘ ܘܬ̣ܵܘ ܥܲܡܝ ܠܕܸܒ̣ܚܵܐ. ܘܩܲܕܸܫ ܠܐܝܼܫܲܝ ܘܠܲܒ̣ܢܵܘ̈ܗܝ: ܘܲܩܪܵܐ ܐܸܢܘܿܢ ܠܕܸܒ̣ܚܵܐ.


text:
ܘܐܸܡܲܪ ܡܵܪܝܵܐ ܠܲܫܡܘܼܐܹܠ: ܠܵܐ ܬܚܘܼܪ ܒܚܸܙܘܹܗ ܘܲܒ̣ܪܵܘܡܵܐ ܘܩܵܘܡܬܹܗ. ܡܸܛܠ ܕܐܲܣܠܝܼܬܹ̇ܗ. ܠܵܐ ܗܘܹ̇ܝܬ̣ ܓܹܝܪ ܐܲܝܟ݂ ܕܚܵܙܹܐ ܐ̄ܢܵܫܵܐ: ܡܸܛܠ ܕܐ̄ܢܵܫܵܐ ܚܵܙܹܐ ܒܥܲܝ̈ܢܹܐ: ܘܡܵܪܝܵܐ ܚܵܙܹܐ ܒܠܸܒܵܐ.


text:
ܘܐܸܡܲܪ ܫܡܘܼܐܹܝܠ ܠܐܝܼܫܲܝ ܫܸܠܡܘ ܛܠܵܝܹ̈ܐ: ܘܐܸܡܲܪ ܠܹܗ: ܙܥܘܿܪܵܐ ܐܸܫܬ̇ܚܲܪ: ܘܗܵܐ ܪܵܥܹܐ ܥܵـ̈ܢܵܐ. ܘܐܸܡܲܪ ܫܡܘܼܐܹܝܠ ܠܐܝܼܫܲܝ: ܫܲܕܲܪ ܕܒܲܪܝܗܝ: ܡܸܛܠ ܕܠܵܐ ܐܸܗܦܘܿܟ݂ ܥܕܲܡܵܐ ܕܐܵܬܹܐ ܠܗܵܪܟܵܐ.


text:
ܘܫܲܕܲܪ ܐܲܝܬ̇ܝܹܗ: ܘܗ̤ܘ ܣܡܲܩܪܵܝ: ܘܫܲܦܝܼܪ̈ܵܢ ܥܲܝܢܵܘ̈ܗܝ: ܘܫܲܦܝܼܪ ܚܸܙܘܹܗ. ܘܐܸܡܲܪ ܡܵܪܝܵܐ ܠܲܫܡܘܼܐܹܝܠ: ܩܘܼܡ ܡܫܘܿܚܲܝܗܝ ܡܸܛܠ ܕܗܵܢܵܐ ܗ̄ܘ̣.


text:
ܘܲܢܣܲܒ̣ ܫܡܘܼܐܹܝܠ ܩܲܪܢܵܐ ܕܡܸܫܚܵܐ: ܘܡܲܫܚܹܗ ܒܓ̣ܵܘ ܐܲܚܵܘ̈ܗܝ. ܘܐܲܨܠܚܲܬ̤ ܪܘܼܚܹܗ ܕܡܵܪܝܵܐ ܥܲܠ ܕܵܘܝܼܕ݂ ܡ̣ܢ ܗܵܘ̇ ܝܵܘܡܵܐ. ܘܩܵܡ ܫܡܘܼܐܹܝܠ ܘܐܸܙܲܠ ܠܪܵܡܬ̣ܵܐ ܠܒܲܝܬܹ̇ܗ.


text:
ܗܵܐ ܥܲܒ̣ܕܲܝ̈ܟ ܩܕ݂ܵܡܲܝܟ: ܢܸܒ̣ܥܘܿܢ ܓܲܒ̣ܪܵܐ ܕܝܵܕܲܥ ܠܡܸܩܲܫ ܒܟܸܢܵܪܵܐ. ܘܡܵܐ ܕܗܵܘܝܵܐ ܥܠܲܝܟ ܪܘܼܚܵܐ ܒܝܼܫܬܵܐ: ܢܸܩܘܿܫ ܒܐܝܼܕ݂ܵܘ̈ܗܝ ܘܢܲܛܐܸܒ̣ ܠܵܟ݂.


text:
ܘܲܥܢܵܐ ܚܲܕ݂ ܡ̣ܢ ܥܠܲܝܡܹ̈ܐ ܘܐܸܡܲܪ. ܗܵܐ ܚܙܹܝܬ̣ ܒܪܵܐ ܠܐܝܼܫܲܝ ܕܡ̣ܢ ܒܹܝܬ̣ ܠܚܸܡ: ܘܝܵܕܲܥ ܠܡܸܩܲܫ: ܘܓܲܢ̄ܒܵܪ ܚܲܝܠܹܗ: ܘܓܲܒ̣ܪܵܐ ܩܪܲܒ̣ܬ̣ܵܢܵܐ ܗ̄ܘ̣: ܘܡܸܬ̣ܒܲܝܲܢ ܒܡܸܠܬ̣ܵܐ: ܘܚܸܙܘܹܗ ܫܲܦܝܼܪ: ܘܡܵܪܝܵܐ ܥܲܡܹܗ.


text:
ܘܲܕ݂ܒܲܪ ܐܝܼܫܲܝ ܚܡܵܪܵܐ: ܘܐܲܛܥܸܢ ܠܲܚܡܵܐ ܘܙܸܩܵܐ ܕܚܲܡܪܵܐ: ܘܓܲܕ݂ܝܵܐ ܚܲܕ݂ ܕܥܸܙܹ̈ܐ: ܘܫܕܲܪ ܒܐܝܼܕܹܗ ܕܕ݂ܵܘܝܼܕ݂ ܒܪܹܗ ܠܫܵܐܘܿܠ.


text:
ܘܡܵܐ ܕܗܵܘ̇ܝܵܐ ܪܘܼܚܹܗ ܕܡܵܪܝܵܐ ܒܝܼܬܵܐ ܥܲܠ ܫܵܐܘܿܠ: ܢܵܣܹܒ̣ ܕܵܘܝܼܕ݂ ܘܢܵܩܹܫ ܒܟܸܢܵܪܵܐ: ܘܡܲܪܘܲܚ ܠܫܵܐܘܿܠ: ܘܡܲܛܐܸܒ̣ ܠܹܗ: ܘܥܵܒ̣ܪܵܐ ܡܸܢܹܗ ܪܘܼܚܵܐ ܒܝܼܫܬܵܐ.


text:
ܘܟܲܢܸܫܘ ܦܠܸܫ̈ܬܵܝܹܐ ܡܲܫ̱ܪ̈ܝܵܬ̣ܗܘܿܢ ܠܲܩܪܵܒ̣ܵܐ: ܘܐܸܬ̣ܟܲܬܲܫܘ ܒܣܵܘܦܵܐ ܕܲܝܗܘܼܕ݂ܵܐ: ܘܲܫܪܵܘ ܒܹܝܬ̣ ܣܵܘܦܵܐ ܠܒܹܝܬ̣ ܥܲܪܩܵܐ ܒܐܲܦܲܪܣܡܝܼܢ.


text:
ܘܫܵܐܘܿܠ ܘܓܲܒ̣ܪܹ̈ܐ ܕܝܼܣܪܵܝܹܠ ܐܸܬ̣ܟܲܢܲܫܘ: ܘܲܫܪܵܘ ܒܥܘܼܡܩܵܐ ܕܒܸܛ̱ܡܬ̣ܵܐ. ܘܲܣܕܲܪܘ ܩܪܵܒ̣ܵܐ ܠܘܼܩܒܲܠ ܦܠܸܫ̈ܬܵܝܹܐ.


text:
ܘܲܢܦܲܩ ܓܲܒ̣ܪܵܐ ܓܲܢ̄ܒܵܪܵܐ ܡ̣ܢ ܡܲܫܪܝܼܬ̣ܵܐ ܕܲܦܠܸܫ̈ܬܵܝܹܐ: ܓܘܼܠܝܵܕ݂ ܫܡܹܗ: ܡ̣ܢ ܓܵܬ̣: ܪܵܘܡܹܗ ܫܸܬ̣ ܐܲܡ̈ܝܼܢ ܘܲܙܪܸܬ̣.


text:
ܘܣܲܢܘܵܪܬܵܐ ܕܲܢܚܵܫܵܐ ܒܪܹܫܹܗ: ܘܫܸܪܝܵܢܵܐ ܕܛܲܣܵܐ ܠܒ̣ܝܼܫ: ܘܡܲܬ̣ܩܵܠܵܐ ܕܫܸܪܝܵܢܹܗ ܚܲܡܫܵܐ ܐܲܠܦ̈ܝܼܢ ܢܲܬ̣̈ܩܵܠܝܼܢ ܕܲܢܚܵܫܵܐ.


text:
ܘܩܲܝܣܵܐ ܕܢܲܝܙܟܹܗ ܐܲܝܟ݂ ܢܵܘܠܵܐ ܕܓܲܪ̈ܕܝܵܝܹܐ: ܘܲܫܢܵܢܵܐ ܕܢܲܝܙܟܹܗ ܡ̣ܢ ܫܸܬܡܵܐܐ ܡܲܬ̣̈ܩܵܠܝܼܢ ܕܦܲܪܙܠܵܐ: ܘܫܵܩܹܠ ܣܲܟ̇ܪܵܐ ܐܵܙܹܠ ܩܕ݂ܵܡܵܘܗܝ.


text:
ܘܩܵܡ ܘܲܩܪܵܐ ܠܣܸܕ݂ܪܹ̈ܐ ܕܝܼܣܪܵܝܹܠ: ܘܐܸܡܲܪ ܠܗܘܿܢ: ܠܡܵܢܵܐ ܢܵܦܩܝܼܢ ܐ̄ܬ̇ܘܿܢ ܠܡܸܣܕܲܪ ܩܪܵܒ̣ܵܐ: ܗܵܐ ܐܸܢܵܐ ܦܠܸܫܬܵܝܵܐ: ܘܐܲܢ̄ܬ̇ܘܿܢ ܥܲܒ̣ܕܵܘ̈ܗܝ ܕܫܵܐܘܿܠ: ܓܒ̣ܵܘ ܠܟ݂ܘܿܢ ܓܲܒ̣ܪܵܐ ܕܢܸܦܘܿܩ ܥܠܲܝ.


text:
ܐܸܢ ܐܸܫܟܲܚ ܠܡܸܬ̣ܟܲܬܵܫܘܼ ܥܲܡܝ: ܘܢܸܩܛܠܲܢܝ: ܢܸܗܘܸܐ ܠܟ݂ܘܿܢ ܥܲܒ̣̈ܕܹܐ. ܘܐܸܢ ܐܸܢܵܐ ܐܸܙܟܹ̇ܝܘܗܝ ܘܐܸܩܛܠܝܼܘܗܝ: ܬܗܘܘܿܢ ܠܲܢ ܥܲܒ̣̈ܕܹܐ ܘܬܸܦ̱ܠܚܘܼܢܵܢ.


text:
ܘܐܸܡܲܪ ܦܠܸܫܬܵܝܵܐ: ܐܸܢܵܐ ܚܲܣܕܹܬ̣ ܠܣܸܕ݂ܪ̈ܵܘܗܝ ܕܝܼܣܪܵܝܹܠ ܝܵܘܡܵܢܵܐ: ܗܲܒ̣ܘ ܠܝܼ ܓܲܒ̣ܪܵܐ ܢܸܬ̣ܟܲܬܲܫ ܐܲܟ݂ܚ̄ܕ݂ܵܐ.


text:
ܘܕ݂ܵܘܝܼܕ݂ ܒܲܪ ܓܲܒ̣ܪܵܐ ܗ̄ܘ̣ܵܐ ܐܵܦܪܬ̣ܵܝܵܐ ܡ̣ܢ ܒܹܝܬ̣ ܠܚܸܡ ܕܲܝܗܘܼܕ݂ܵܐ: ܘܲܫܡܹܗ ܐܝܼܫܲܝ: ܘܠܹܗ ܬܡܵܢܝܵܐ ܒܢ̈ܝܼܢ. ܘܓܲܒ̣ܪܵܐ ܒܝܵܘܡܵܘ̈ܗܝ ܕܫܵܐܘܿܠ: ܣܐܸܒ̣ ܘܥܲܠ ܒܲܫ̈ܢܲܝܵܐ.


text:
ܘܐܸܙܲܠܘ ܬܠܵܬ̣ܵܐ ܒܢܵܘ̈ܗܝ ܕܐܝܼܫܲܝ ܪܵܘܪ̈ܒܹܐ ܒܵܬܲܪ ܫܵܐܘܿܠ ܠܲܩܪܵܒ̣ܵܐ: ܘܲܫܡܵܗܲܝ̈ܗܘܿܢ ܐܸܠܝܵܒ̣ ܒܘܼܟ݂ܪܹܗ: ܘܬܸܢܝܵܢܹܗ ܐܲܒ̣ܝܼܢܵܕ݂ܵܒ̣: ܘܲܬ̣ܠܝܼܬ̣ܵܝܵܐ ܫܲܡܵܐ.


text:
ܘܐܸܡܲܪ ܐܝܼܫܲܝ ܠܕ݂ܵܘܝܼܕ݂ ܒܪܹܗ: ܐܵܘܒܸ̇ܠ ܠܐܲܚܲܝ̈ܟ ܣܐܵܐ ܩܲܠ̈ܝܵܬ̣ܵܐ: ܘܲܥܣܲܪ ܕܠܲܚܡܵܐ: ܘܐܲܪܗܸܛ ܠܡܲܫܪܝܼܬ̣ܵܐ ܠܐܲܚܲܝ̈ܟ.


text:
ܘܲܥܣܲܪ ܓܘܼܒ̣̈ܢܹܗ ܗܵܠܹܝܢ ܕܚܠܒ̣ܵܐ: ܐܵܘܒܸ̇ܠ ܠܪܲܒ̇ ܐܲܠܦܵܐ. ܘܐܲܚܲܝ̈ܟ ܦܩܘܿܕ݂ ܒܲܫܠܵܡܵܐ: ܘܲܣܒܲܪܬ̣ܗܘܿܢ ܐܲܝܬܵܐ ܠܝܼ.


text:
ܘܩܲܕܸܡ ܕܵܘܝܼܕ݂ ܒܨܲܦܪܵܐ: ܘܲܫܒܲܩ ܥܵـ̈ܢܵܐ ܥܲܠ ܢܵܛܘܿܪܵܐ: ܘܲܫܩܲܠ ܘܐܸܙܲܠ ܐܲܝܟ݂ ܕܦܲܩܕܹܗ ܐܝܼܫܲܝ. ܘܐܸܬ̣ܵܐ ܠܡܲܫܪܝܼܬ̣ܵܐ ܠܢܲܚܠܵܐ ܕܢܵܦܹܩ ܠܣܸܕ݂ܪܵܐ: ܘܝܲܒܸ̇ܒ̣ܘ ܠܲܩܪܵܒ̣ܵܐ.


text:
ܘܥܲܕ݂ ܗ̤ܘ ܡܡܲܠܸܠ ܥܲܡܗܘܿܢ: ܘܗܵܐ ܓܲܒ̣ܪܵܐ ܓܲܢ̄ܒܵܪܵܐ ܣܠܸܩ: ܓܘܼܠܝܵܕ݂ ܦܠܸܫܬܵܝܵܐ ܫܡܹܗ ܡ̣ܢ ܓܵܬ̣: ܡ̣ܢ ܣܸܕܪܵܐ ܕܲܦܠܸܫ̈ܬܵܝܹܐ: ܘܐܸܡܲܪ ܡܸܠܹ̈ܐ ܗܵܠܹܝܢ: ܘܲܫܡܲܥ ܕܵܘܝܼܕ݂.


text:
ܘܐܸܡܲܪ ܓܲܒ̣ܪܹ̈ܐ ܕܝܼܣܪܵܝܹܠ: ܚܙܲܝܬ̇ܘܿܢ ܓܲܒ̣ܪܵܐ ܗܵܢܵܐ ܕܠܲܡܚܲܣܵܕ݂ܘܼܬܹܗ ܠܝܼܣܪܵܝܹܠ ܣܠܸܩ. ܓܲܒ̣ܪܵܐ ܕܢܸܩܛܠܝܼܘܗܝ: ܢܲܥܬ̇ܪܝܼܘܗܝ ܡܲܠܟܵܐ ܥܘܼܬ̣ܪܵܐ ܪܲܒܵܐ: ܘܒܲܪܬܹܗ ܢܸܬ̇ܠ ܠܹܗ: ܘܲܠܒܹܝܬ̣ ܐܲܒ̣ܘܼܗܝ ܢܸܥܒ̇ܕ݂ ܡܚܲܪܪܵܐ ܒܝܼܣܪܵܝܹܠ.


text:
ܘܐܸܡܲܪ ܕܵܘܝܼܕ݂ ܠܓܲܒ̣ܪܹ̈ܐ ܕܩܵܝܡܝܼܢ ܠܘܵܬܹܗ: ܡܵܢܵܐ ܢܸܬ̣ܥ̱ܒܸܕ݂ ܠܓܲܒ̣ܪܵܐ ܕܢܸܩܛܠܝܼܘܗܝ ܠܲܦܠܸܫܬܵܝܵܐ ܗܵܢܵܐ ܥܘܼܪܠܵܐ: ܘܢܲܥܒܲܪ ܚܸܣܕܵܐ ܡ̣ܢ ܝܼܣܪܵܝܹܠ: ܡܸܛܠ ܕܡܵܢܵܐ ܗ̄ܘ̣ ܦܠܸܫܬܵܝܵܐ ܗܵܢܵܐ ܥܘܼܪܠܵܐ: ܕܲܡܚܲܣܸܕ݂ ܠܣܸܕ݂ܪ̈ܵܘܗܝ ܕܐܲܠܵܗܵܐ ܚܲܝܵܐ.


text:
ܘܲܫܡܲܥ ܐܸܠܝܵܒ̣ ܐܲܚܘܼܗܝ ܩܲܫܝܼܫܵܐ ܟܲܕ݂ ܐܵܡܲܪ ܠܗܘܿܢ ܠܓܲܒ̣ܪܹ̈ܐ: ܘܐܸܬ̣ܚܲܡܲܬ̣ ܪܘܼܓ̣ܙܹܗ ܕܐܸܠܝܵܒ̣ ܥܲܠ ܕܵܘܝܼܕ݂: ܘܐܸܡܲܪ ܠܹܗ: ܡܵܢܵܐ ܢܸܚܬ̇ܬ̇: ܘܥܲܠ ܡ̇ܢ ܫܒܲܩܬ̇ ܥܵـ̈ܢܵܐ ܗܵܠܹܝܢ ܩܲܠܝܼܠ ܕܲܒ̣ܡܲܕ݂ܒ̇ܪܵܐ. ܐܸܢܵܐ ܝܵܕ݂ܥ ܐ̄ܢܵܐ ܡܲܪܵܚܘܿܬ̣ܵܟ݂ ܘܒ̣ܝܼܫܘܼܬ̣ ܠܸܒܵܟ݂: ܕܲܠܡܸܚܙܵܐ ܗ̄ܘ̣ ܩܪܵܒ̣ܵܐ ܢܸܚܬ̇ܬ̇.


text:
ܘܐܸܬ̣ܦܢܝܼ ܡ̣ܢ ܠܘܵܬ̣ ܠܓܲܒܵܐ ܐ̄ܚܪܹܢܵܐ: ܘܐܸܡܲܪ ܐܲܝܟ݂ ܡܸܠܬ̣ܵܐ ܗܵܕܹܐ: ܘܐܲܬ̣ܝܼܒ̣ܘܼܗܝ ܥܲܡܵܐ ܦܸܬ̣ܓ̣ܵܡܵܐ ܐܲܝܟ݂ ܦܸܬ̣ܓ̣ܵܡܵܐ ܩܲܕ݂ܡܵܝܵܐ.


text:
ܘܐܸܡܲܪ ܕܵܘܝܼܕ݂ ܠܫܵܐܘܿܠ: ܠܵܐ ܢܸܦܸܠ ܠܸܒܹ̇ܗ ܕܐܵܕ݂ܵܡ ܥܠܵܘܗܝ: ܥܲܒ̣ܕܵܟ݂ ܐܵܙܹܠ ܘܡܸܬ̣ܟܲܬܲܫ ܥܲܡ ܦܠܸܫܬܵܝܵܐ ܗܵܢܵܐ.


text:
ܘܐܸܡܲܪ ܫܵܐܘܿܠ ܠܕ݂ܵܘܝܼܕ݂: ܠܵܐ ܡܸܫܟܲܚ ܐܲܢ̄ܬ̇ ܠܡܹܐܙܲܠ ܥܲܠ ܦܠܸܫܬܵܝܵܐ ܗܵܢܵܐ ܠܡܸܬ̣ܟܲܬܵܫܘܼ ܥܲܡܹܗ: ܡܸܛܠ ܕܛܲܠܝܵܐ ܐܲܢ̄ܬ̇: ܘܗ̤ܘ ܓܲܒ̣ܪܵܐ ܗ̄ܘ̣ ܩܪܲܒ̣ܬܵܢܵܐ ܡ̣ܢ ܛܲܠܝܘܼܬܹܗ.


text:
ܘܐܸܡܲܪ ܕܵܘܝܼܕ݂ ܠܫܵܐܘܿܠ: ܪܵܥܹܐ ܗ̄ܘ̣ܵܐ ܥܲܒ̣ܕܵܟ݂ ܠܐܵܒ̣ܝ ܥܵـ̈ܢܵܐ: ܘܐܸܬ̣ܵܐ ܐܲܪܝܵܐ ܘܕܹܒ̣ܵܐ: ܘܲܫܩܲܠܘ ܐܸܡܪܵܐ ܡ̣ܢ ܓܵܙܵܪܵܐ.


text:
ܘܢܸܦܩܹܬ̣ ܒܵܬ̣ܪܹܗ ܘܲܡܚܹܝܬܹܗ: ܘܐܲܥܕܲܝܼܬܹܗ ܡ̣ܢ ܦܘܼܡܹܗ. ܘܐܸܬ̣ܡܲܪܡܲܪ ܥܠܲܝ: ܘܐܸܚܲܕܬܹ̇ܗ ܒܕܲܩܢܹܗ ܘܲܡܚܹܝܬܹܗ: ܘܲܩܠܹܝܬܹܗ.


text:
ܘܐܵܦ ܐܲܪܝܵܐ ܘܐܵܦ ܕܸܐܒ̣ܵܐ ܩܛܲܠ ܥܲܒ̣ܕܵܟ݂: ܢܸܗܘܸܐ ܦܠܸܫܬܵܝܵܐ ܗܵܢܵܐ ܥܘܼܪܠܵܐ ܐܲܝܟ݂ ܚܲܕ݂ ܡܸܢܗܘܿܢ. ܡܸܛܠ ܕܚܲܣܸܕ݂ ܠܣܸܕ݂ܪ̈ܵܘܗܝ ܕܐܲܠܵܗܵܐ ܚܲܝܵܐ.


text:
ܘܐܸܡܲܪ ܕܵܘܝܼܕ݂: ܡܵܪܝܵܐ ܕܦܲܨܣܲܢܝ ܡ̣ܢ ܐܝܼܕ݂ܵܐ ܕܐܲܪܝܵܐ ܘܡ̣ܢ ܐܝܼܕ݂ܵܐ ܕܕܹܐܒ̣ܵܐ: ܗ̤ܘ ܢܦܲܨܹܝܢܝ ܡ̣ܢ ܐܝܼܕ݂ܵܘ̈ܗܝ ܕܲܦܠܸܫܬܵܝܵܐ ܗܵܢܵܐ ܥܘܼܪܠܵܐ. ܘܐܸܡܲܪ ܫܵܐܘܿܠ ܠܕܵܘܝܼܕ݂. ܙܸܠ ܘܡܵܪܝܵܐ ܢܸܗܘܸܐ ܥܲܡܵܟ݂.


text:
ܘܐܸܣܲܪ ܕܵܘܝܼܕ݂ ܣܲܝܦܹܗ ܠܥܸܠ ܡ̣ܢ ܡܵܐܢܵܘ̈ܗܝ. ܘܠܵܐ ܨܒ̣ܵܐ ܠܡܹܐܙܲܠ ܡܸܛܠ ܕܠܑܵ ܢܲܣܝܼ ܐܸܢܘܿܢ: ܘܐܲܥܒܲܪ ܐܸܢܘܿܢ ܕܵܘܝܼܕ݂ ܡܸܢܹܗ.


text:
ܘܲܢܣܲܒ̣ ܚܘܼܛܪܹܗ ܒܐܝܼܕܹܗ. ܘܲܓ̣ܒ̣ܵܐ ܠܹܗ ܚܲܡܫܵܐ ܫܥܵܥ̈ܝܼܢ ܕܟܹܐܦܵܐ ܡ̣ܢ ܚܵܠܵܐ: ܘܣܵܡ ܐܸܢܘܿܢ ܒܡܵܐܢܵܐ ܕܝܼܠܹܗ ܕܪ̈ܵܥܵܘܵܬ̣ܵܐ: ܒܬܲܪܡܵܠܹܗ: ܘܩܸܠܥܹܗ ܒܐܝܼܕܹܗ. ܘܲܩܪܒ̣ ܠܘܵܬ̣ ܦܠܸܫܬܵܝܵܐ.


text:
ܘܐܸܡܲܪ ܦܠܸܫܬܵܝܵܐ ܠܕ݂ܵܘܝܼܕ݂: ܟܲܠܒܵܐ ܐ̄ܢܵܐ ܕܐܵܬܹܐ ܐܲܢ̄ܬ̇ ܥܠܲܝ ܒܚܘܼܛܪܵܐ: ܘܨܲܚܝܼ ܦܠܸܫܬܵܝܵܐ ܠܕ݂ܵܘܝܼܕ݂ ܒܐܲܠܵܗܵܘ̈ܗܝ.


text:
ܘܐܸܡܲܪ ܦܠܸܫܬܵܝܵܐ ܠܕ݂ܵܘܝܼܕ݂: ܬܵܐ ܠܘܵܬ̣ܝ: ܘܐܸܬ̇ܠܝܼܘܗܝ ܒܸܣܪܵܟ݂ ܠܥܵܘܦܵܐ ܕܲܫܡܲܝܵܐ: ܘܲܠܚܲܝ̄ܘܬ̣ܵܐ ܕܕܲܒ̣ܪܵܐ.


text:
ܘܐܸܡܲܪ ܕܵܘܝܼܕ݂ ܠܲܦܠܸܫܬܵܝܵܐ: ܐܲܢ̄ܬܹܐ ܐܲܢ̄ܬ̇ ܥܠܲܝ ܒܣܲܝܦܵܐ ܕܲܒ̣ܢܲܝܙܟ݂ܵܐ: ܘܲܒ̣ܣܲܟ̇ܪܵܐ: ܘܐܸܢܵܐ ܐܵܬܹܐ ܐ̄ܢܵܐ ܥܠܲܝܟ ܒܲܫܡܹܗ ܕܡܵܪܝܵܐ ܐܲܠܵܗܵܐ ܨܒ̣ܵܐܘܼܬ̣. ܕܣܸܕܪܹ̈ܐ ܕܝܼܣܪܵܝܹܠ ܚܲܣܸܕܬ̇.


text:
ܝܵܘܡܵܢܵܐ ܢܲܫ̱ܠܡܵܟ݂ ܡܵܪܝܵܐ ܒܐܝܼܕܲܝ̈: ܘܐܸܩܛܠܵܟ݂ ܘܐܸܣܲܒ̣ ܪܹܫܵܟ݂ ܡܸܢܵܟ݂: ܘܐܸܬܸܠ ܫܠܲـ̈ܕܹܐ ܕܡܲܫ̱ܪ̈ܝܵܬ̣ܵܐ ܕܲܦܠܸܫ̈ܬܵܝܹܐ ܝܵܘܡܵܢܵܐ: ܠܚܲܝ̄ܘܬ̣ܵܐ ܕܕܲܒ̣ܪܵܐ: ܘܲܠܥܵܘܦܵܐ ܕܲܫܡܲܝܵܐ.


text:
ܘܢܸܕܲܥܘܼܢ ܟܠܵܗ̇ ܐܲܪܥܵܐ: ܕܐܝܼܬ̣ ܐܲܠܵܗܵܐ ܒܝܼܣܪܵܝܹܠ. ܘܢܸܕܲܥܘܼܢ ܟܠܹܗ ܟܸܢܫܵܐ ܗܵܢܵܐ: ܕܠܵܐ ܗ̄ܘ̣ܵܐ ܒܣܲܝܦܵܐ ܘܲܒ̣ܢܲܝܙܟ݂ܵܐ ܦܵܪܹܩ ܡܵܪܝܵܐ: ܡܸܛܠ ܕܲܕ݂ܡܵܪܝܵܐ ܗ̄ܘ̣ ܩܪܵܒ̣ܵܐ: ܘܢܲܫܠܸܡܟ݂ܘܿܢ ܒܐܝܼܕܲܝ̈ܢ.


text:
ܘܗܵܐ ܦܠܸܫܬܵܝܵܐ ܐܸܬ̣ܵܐ ܘܲܩܪܸܒ̣ ܠܐܘܼܥܹܗ ܕܕ݂ܵܘܝܼܕ݂. ܘܐܸܣܬܲܪܗܲܒ̣ ܕܵܘܝܼܕ݂: ܘܲܪܗܸܛ ܠܣܸܕ݂ܪܵܐ ܠܐܘܼܪܥܹܗ ܕܲܦܠܸܫܬܵܝܵܐ.


text:
ܘܐܵܘܫܸܛ ܕܵܘܝܼܕ݂ ܐܝܼܕܹܗ ܠܡܵܐܢܹܗ: ܘܲܢܣܲܒ̣ ܡ̣ܢ ܬܲܡܵܢ ܟܹܐܦܵܐ: ܘܐܲܟ݂ܪܸܟ݂ ܘܲܡܚܵܝܗܝ ܠܲܦܠܫܬܵܝܵܐ ܒܹܝܬ̣ ܥܲܝܢܵܘ̈ܗܝ: ܘܛܸܒ̣ܥܲܬ̤ ܟܹܐܦܵܐ ܒܹܝܬ̣ ܥܲܝܢܵܘ̈ܗܝ: ܘܲܢܦܲܠ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ.


text:
ܘܲܥܫܸܢ ܕܵܘܝܼܕ݂ ܡ̣ܢ ܦܠܸܫܬܵܝܵܐ ܒܩܸܠܥܵܐ ܘܲܒ̣ܟܹܐܦܵܐ: ܘܲܡܚܵܝܗܝ ܠܲܦܠܸܫܬܵܝܵܐ ܘܩܲܛܠܹܗ. ܘܣܲܝܦܵܐ ܠܲܝܬ̇ ܒܐܝܼܕܹܗ ܕܕ݂ܵܘܝܼܕ݂.


text:
ܘܲܪܗܸܛ ܕܵܘܝܼܕ݂ ܘܩܵܡ ܥܲܠ ܦܠܸܫܬܵܝܵܐ: ܘܲܢܣܲܒ̣ ܣܲܝܦܹܗ ܘܫܲܡܛܹܗ ܡ̣ܢ ܚܸܠܬܹܗ: ܘܩܲܛܠܹܗ: ܘܲܦܣܲܩ ܪܹܫܹܗ. ܘܲܚܙܵܘ ܦܠܸܫ̈ܬܵܝܹܐ ܕܡܝܼܬ̣ ܓܲܢ̄ܒܵܪܗܘܿܢ ܘܲܥܪܲܩܘ.


text:
ܘܩܵܡܘ ܐ̄ܢܵܫܵܐ ܕܝܼܣܪܵܝܹܠ: ܘܕܲܝܗܘܼܕ݂ܵܐ: ܘܐܸܬ̣ܠܲܒܲܒ̣ܘ ܘܲܪܕܲܦܘ ܠܲܦܠܸܫ̈ܬܵܝܹܐ: ܥܕܲܡܵܐ ܠܡܲܥܠܵܢܵܐ ܕܢܲܚܠܵܐ: ܘܲܥܕܲܡܵܐ ܠܢܲܚܠܵܐ ܕܥܸܩܪܘܿܢ. ܘܲܢܦܲܠܘ ܩܛܝܼ̈ܠܹܐ ܕܲܦܠܸܫ̈ܬܵܝܹܐ ܒܐܘܼܪܚܵܐ ܕܲܫܪܝܼܢ: ܘܲܥܕܲܡܵܐ ܠܓ̣ܵܬ̣: ܘܲܥܕܲܡܵܐ ܠܥܸܩܪܘܿܢ.


text:
ܘܟܲܕ݂ ܚܙܵܝܗܝ ܫܵܐܘܿܠ ܠܕ݂ܵܘܝܼܕ݂ ܕܲܢܦܲܩ ܠܐܘܼܪܥܹܗ ܕܲܦܠܸܫܬܵܝܵܐ: ܐܸܡܲܪ ܠܐܲܒ̣ܢܝܼܪ ܪܲܒ ܚܲܝܠܹܗ: ܒܲܪ ܡܲܢܘܼ ܛܲܠܝܵܐ ܗܵܢܵܐ.


text:
ܘܐܸܡܲܪ ܐܲܒ̣ܢܝܼܪ: ܚܲܝܵܐ ܗ̄ܝ̣ ܢܲܦ̮ܫܵܟ݂ ܡܲܠܟܵܐ ܕܠܵܐ ܝܵܕܲܥ ܐ̄ܢܵܐ. ܘܐܸܡܲܪ ܡܲܠܟܵܐ: ܫܲܐܸܠ ܐܲܢ̄ܬ̇ ܒܲܪ ܡܲܢܘܼ ܥܠܲܝܡܵܐ ܗܵܢܵܐ.


text:
ܘܟܲܕ݂ ܗܦܲܟ݂ ܕܵܘܝܼܕ݂ ܟܲܕ݂ ܩܲܛܠܹܗ ܠܲܦܠܸܫܬܵܝܵܐ: ܕܲܒ̣ܪܹܗ ܐܲܒ̣ܢܝܼܪ: ܘܐܲܥܠܹܗ ܩܕ݂ܵܡ ܫܵܐܘܿܠ: ܘܪܸܫܹܗ ܕܲܦܠܸܫܬܵܝܵܐ ܒܐܝܼܕܹܗ.


text:
ܘܟܲܕ݂ ܫܲܠܸܡ ܕܵܘܝܼܕ݂ ܠܡܹܐܡܲܪ ܠܫܵܐܘܿܠ: ܢܲܦ̮ܫܹܗ ܕܝܘܿܢܵܬ̣ܵܢ ܢܸܩܦܲܬ̤ ܠܢܲܦ̮ܫܹܗ ܕܕ݂ܵܘܝܼܕ݂: ܘܪܲܚܡܹܗ ܝܘܿܢܵܬ̣ܵܢ ܐܲܝܟ݂ ܢܲܦ̮ܫܹܗ.


text:
ܘܲܫܠܲܚ ܝܘܿܢܵܬ̣ܵܢ ܦܪܝܼܣܵܐ ܕܲܥܠܵܘܗܝ ܘܝܲܗ̄ܒܹ̇ܗ ܠܕ݂ܵܘܝܼܕ݂: ܘܡܵܐܢܹ̈ܐ ܕܲܥܠܵܘܗܝ: ܥܕܲܡܵܐ ܠܣܲܝܦܹܗ: ܘܩܸܫܬܹ̇ܗ: ܘܗܸܡܝܵܢܹܗ.


text:
ܘܢܵܦܹܩ ܗ̄ܘ̣ܵܐ ܕܵܘܝܼܕ݂ ܠܐܲܝܟܵܐ ܕܲܡܫܲܕܲܪ ܗ̄ܘ̣ܵܐ ܠܹܗ ܫܵܐܘܿܠ: ܘܙܵܟܹ̇ܐ ܗ̄ܘ̣ܵܐ. ܘܐܲܩܝܼܡܹܗ ܫܵܐܘܿܠ ܥܲܠ ܓܲܒ̣ܪܹ̈ܐ ܩܪ̈ܲܒ̣ܬ̣ܵܢܹܐ. ܘܲܫܦܲܪ ܒܥܲܝ̈ܢܲܝ ܥܲܡܵܐ: ܘܐܵܦ ܒܥܲܝ̈ܢܲܝ ܥܲܒ̣ܕܵܘ̈ܗܝ ܕܫܵܐܘܿܠ.


text:
ܘܲܗܘ̤ܵܐ ܕܟܲܕ݂ ܐܸܬ̣ܵܘ: ܟܲܕ݂ ܗܦܲܟ݂ ܕܵܘܝܼܕ݂ ܟܲܕ݂ ܫܲܩܠܹܗ ܠܲܦܠܸܫܬܵܝܵܐ: ܢܦܲܩ ܢܸܫܹ̈ܐ ܡ̣ܢ ܟܠܗܹܝܢ ܩܘܼܪ̈ܝܵܐ ܕܝܼܣܪܵܝܹܠ: ܠܲܡܫܲܒܵܚܘ ܒܲܪ̈ܒ̣ܝܼܥܵܐ ܠܐܘܼܪܥܹܗ ܕܫܵܐܘܿܠ ܡܲܠܟܵܐ: ܒܲܦ̈ܠܲܓܹܐ: ܘܲܒ̣ܨܸܨ̈ܠܹܐ: ܘܲܒ̣ܚܲܕ݂ܘܼܬ̣ܵܐ. :


text:
ܘܐܸܬ̣ܚܲܡܲܬ̣ ܫܵܐܘܿܠ ܛܵܒ̣: ܘܐܸܬ̣ܒ̇ܐܸܫ ܒܥܲܝܢܵܘ̈ܗܝ ܦܸܬ̣ܓ̣ܵܡܵܐ ܗܵܢܵܐ: ܘܐܸܡܲܪ ܝܲܗ̄ܒ̣ ܠܕ݂ܵܘܝܼܕ݂ ܪܸ̈ܒ̇ܘܵܬ̣ܵܐ: ܘܠܝܼ ܝܲܗ̄ܒ̣ ܐܲܠܦܹ̈ܐ: ܘܬ̣ܘܼܒ̣ ܕܝܼܠܹܗ ܗ̄ܝ̣ ܡܲܠܟ̇ܘܼܬ̣ܵܐ.


text:
ܘܲܗܘ̤ܵܐ ܡ̣ܢ ܒܵܬܲܪ ܝܵܘ̈ܡܵܬ̣ܵܐ: ܘܐܲܨܠ̱ܚܲܬ̤ ܪܘܼܚܹܗ ܕܐܲܠܵܗܵܐ ܒܝܼܫܬܵܐ ܥܲܠ ܫܵܐܘܿܠ: ܘܐܸܬ̣ܢܲܒ̇ܝܼ ܒܓܘ ܒܲܝܬܹ̇ܗ: ܘܕ݂ܵܘܝܼܕ݂ ܢܵܩܹܫ ܩܕ݂ܵܡܵܘܗܝ ܐܲܝܟ݂ ܕܟ݂ܠܝܘܿܡ: ܘܡܘܿܪܵܢܝܼܬ̣ܵܐ ܒܐܝܼܕܹܗ ܕܫܵܐܘܿܠ.


text:
ܘܲܫܕ݂ܵܐ ܫܵܐܘܿܠ ܡܘܿܪܵܢܝܼܬ̣ܵܐ ܘܐܸܡܲܪ: ܐܸܡܚܸܐ ܒܕ݂ܵܘܝܼܕ݂: ܘܒܸܐܣܬ̣ܵܐ. ܘܐܸܬ̣ܟܲܪܲܟ݂ ܕܵܘܝܼܕ݂ ܡ̣̤ܢ ܩܕ݂ܵܡܵܘܗܝ ܬܲܪܬܹ̇ܝܢ ܙܲܒ̣ܢ̈ܝܼܢ


text:
ܘܐܸܡܲܪ ܫܵܐܘܿܠ ܠܕ݂ܵܘܝܼܕ݂. ܗܵܐ ܒܪܲܬ̣ܝ ܩܲܫܝܼܫܬܵܐ ܢܵܕ݂ܵܒ̣: ܐܸܬ̇ܠܝܼܗ̇ ܠܵܟ݂ ܐܲܢ̄ܬ̇ܬ̣ܵܐ: ܒܪܲܡ ܗܘ̤ܝܼ ܠܝܼ ܪܲܒ̇ ܚܲܝܠܵܐ: ܘܐܸܬ̣ܟܲܬܲܫ ܒܲܩܪ̈ܵܒ̣ܵܘܗܝ ܕܡܵܪܝܵܐ. ܘܫܵܐܘܿܠ ܐܸܡܲܪ: ܠܵܐ ܬܸܗܘܸܐ ܒܹܗ ܐܝܼܕ݂ܵܝ: ܐܸܠܵܐ ܬܸܗܘܸܐ ܒܹܗ ܐܝܼܕ݂ܵܐ ܕܲܦܠܸܫ̈ܬܵܝܹܐ.


text:
ܘܐܸܡܲܪ ܕܵܘܝܼܕ݂ ܠܫܵܐܘܿܠ: ܡ̇ܢ ܐܸܢܵܐ: ܘܡܵܢܵܐ ܥܸܒ̣ܕܹܬ̣: ܘܡܵܢܑܵ ܐܸܢܘܿܢ ܚܲܝܲܝ̈: ܘܫܲܪܒ̇ܬܹܗ ܕܐܵܒ̣ܝ ܒܝܼܣܪܵܝܹܠ: ܕܒܲܪܬܹܗ ܕܡܲܠܟܵܐ ܐܸܣܲܒ̣.


text:
ܘܲܗܘ̤ܵܐ ܙܲܒ̣ܢܵܐ ܠܡܸܬܲܠ ܠܢܵܕ݂ܵܒ̣ ܒܪܬ ܫܵܐܘܿܠ ܠܕ݂ܵܘܝܼܕ݂: ܘܗ̤ܝ ܐܸܬ̣ܝܲܗ̄ܒܲܬ̤ ܠܥܲܙܪܵܐܹܝܠ ܕܡܢ ܡܚܘܿܠܵܐ ܐܲܢ̄ܬ̇ܬ̣ܵܐ.


text:
ܘܐܸܡܲܪ ܫܵܐܘܿܠ: ܐܸܬ̇ܠܝܼܗ̇ ܠܹܗ: ܘܬܸܗܘܸܐ ܠܹܗ ܬܘܼܩ̱ܠܬ̣ܵܐ: ܘܬܸܗܘܸܐ ܒܹܗ ܐܝܼܕ݂ܵܐ ܕܲܦܠܸܫ̈ܬܵܝܹܐ. ܘܐܸܡܲܪ ܫܵܐܘܿܠ ܠܕ݂ܵܘܝܼܕ݂: ܒܬܲܪ̈ܬܲܝܗܹܝܢ ܬܸܗܘܸܐ ܠܝܼ ܚܲܬ̣ܢܵܐ ܝܵܘܡܵܢܵܐ.


text:
ܘܦܲܩܸܕ݂ ܫܵܐܘܿܠ ܠܥܲܒ̣ܕܵܘ̈ܗܝ: ܕܐܸܡܲܪܘ ܠܕ݂ܵܘܝܼܕ݂ ܒܲܪ ܐܝܼܫܲܝ: ܗܵܐ ܨܒ̣ܵܐ ܒܵܟ݂ ܡܲܠܟܵܐ: ܘܟ݂ܠܗܘܿܢ ܥܲܒ̣ܕܵܘ̈ܗܝ ܪܲܚܡܘܼܟ݂: ܗܵܫܵܐ ܗܘ̤ܝܼ ܚܲܬ̣ܢܵܐ ܠܡܲܠܟܵܐ.


text:
ܘܐܸܡܲܪܘ ܥܲܒ̣ܕܵܘ̈ܗܝ ܕܫܵܐܘܿܠ ܠܕ݂ܵܘܝܼܕ݂ ܡܸܠܹ̈ܐ ܗܵܠܹܝܢ: ܘܐܸܡܲܪ ܕܵܘܝܼܕ݂: ܒܨܝܼܪܵܐ ܗ̄ܝܼ ܗܵܕܹܐ ܒܥܲܝܢܲܝ̈ܟ̇ܘܿܢ: ܕܐܸܗܘܸܐ ܚܬ̣ܢܵܐ ܠܡܲܠܟܵܐ: ܘܐܸܢܵܐ ܓܲܒ̣ܪܵܐ ܐ̄ܢܵܐ ܡܸܣܟܹ̇ܢܵܐ ܘܲܡܨܲܥܪܵܐ.


text:
ܘܐܸܡܲܪ ܫܵܐܘܿܠ: ܗܵܟܲܢܵܐ ܐܹܡܪܘܼܢ ܠܕ݂ܵܘܝܼܕ݂: ܠܵܐ ܨܵܒܹܐ ܡܲܠܟܵܐ ܒܡܲܗܪܵܐ: ܐܸܠܵܐ ܒܡܲܐܬܹ̇ܝܢ ܥܘܼܪ̈ܠܵܘܵܬ̣ܵܐ ܕܲܦܠܸܫ̈ܬܵܝܹܐ: ܠܡܸܬ̣ܦܪܵܥܘ ܡ̣ܢ ܒܥܸܠܕܒ̣ܵܒ̣ܵܘ̈ܗܝ. ܘܡܲܠܟܵܐ ܫܵܐܘܿܠ ܐܸܬ̣ܚܲܫܲܒ̣ ܠܡܲܪܡܵܝܘܼܬܹܗ ܠܕ݂ܵܘܝܼܕ݂ ܒܐܝܼܕ݂ܵܐ ܕܲܦܠܸܫ̈ܬܵܝܹܐ.


text:
ܘܚܵܘܝܘܼܗܝ ܥܲܒ̣ܕܵܘ̈ܗܝ ܕܫܵܐܘܿܠ ܠܕ݂ܵܘܝܼܕ݂ ܡܸܠܹ̈ܐ ܗܵܠܹܝܢ: ܘܲܫܦܲܪ ܦܸܬ̣ܓ̣ܵܡܵܐ ܒܥܲܝܢܵܘ̈ܗܝ ܕܕܲܘܝܼܕ݂ ܠܡܸܗܘܵܐ ܚܲܬ̣ܢܵܐ ܠܡܲܠܟܵܐ. ܘܠܵܐ ܫܠܸܡܘ ܝܵܘ̈ܡܵܬ̣ܵܐ.


text:
ܘܩܵܡ ܕܵܘܝܼܕ݂ ܘܐܸܙܲܠ ܗ̤ܘ ܘܓܲܒ̣ܪ̈ܵܘܗܝ: ܘܩܲܛܸܠ ܡ̣ܢ ܦܠܸܫ̈ܬܵܝܹܐ ܡܲܐܬܹ̇ܝܢ ܓܲܒ̣ܪ̈ܝܼܢ: ܘܐܲܝܬ̇ܝܼ ܕܵܘܝܼܕ݂ ܥܘܼܪ̈ܠܵܘܵܬ̣ܗܘܿܢ: ܘܩܲܪܸܒ̣ ܐܸܢܹܝܢ ܠܡܲܠܟܵܐ ܕܢܸܗܘܸܐ ܚܲܬ̣ܢܵܐ ܠܡܲܠܟܵܐ. ܘܝܲܗ̄ܒ̣ ܠܹܗ ܫܵܐܘܿܠ ܠܡܲܠܟܸ̇ܠ ܒܲܪܬܹܗ ܐܲܢ̄ܬ̇ܬ̣ܵܐ.


text:
ܘܐܵܘܣܸܦ ܬܘܼܒ̣ ܫܵܐܘܿܠ ܠܡܸܕ݂ܚܲܠ ܡ̣ܢ ܩܕ݂ܵܡ ܕܵܘܝܼܕ݂: ܘܲܗܘ̤ܵܐ ܫܵܐܘܿܠ ܠܕ݂ܵܘܝܼܕ݂ ܒܥܸܠܕܒ݂ܵܒ݂ܵܐ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܲܢܦܲܩܘ ܪܵܘܪ̈ܒ̣ܵܢܹܐ ܕܲܦܠܸܫ̈ܬܵܝܹܐ: ܘܲܗܘ̤ܵܐ ܒܙܲܒ̣ܢܵܐ ܕܲܢܦܲܩܘ: ܐܲܨܠܲܚ ܕܵܘܝܼܕ݂ ܡ̣ܢ ܟܠܗܘܿܢ ܥܲܒ̣ܕܵܘ̈ܗܝ ܕܫܵܐܘܿܠ: ܘܐܸܬ̣ܝܲܩܲܪ ܫܡܹܗ ܛܵܒ̣.


text:
ܘܐܸܡܲܪ ܫܵܐܘܿܠ ܠܝܘܿܢܵܬ̣ܵܢ ܒܪܹܗ ܘܲܠܟ݂ܠܗܘܿܢ ܥܲܒ̣ܕܵܘ̈ܗܝ ܠܡܸܩܛܠܹܗ ܠܕ݂ܵܘܝܼܕ݂: ܘܝܘܿܢܵܬ̣ܵܢ ܒܲܪ ܫܵܐܘܿܠ ܨܵܒܹܐ ܗ̄ܘ̣ܵܐ ܒܕ݂ܵܘܝܼܕ݂ ܛܵܒ̣.


text:
ܘܚܵܘܝܼ ܝܘܿܢܵܬ̣ܵܢ ܠܕ݂ܵܘܝܼܕ݂: ܘܐܸܡܲܪ ܠܹܗ: ܒܵܥܹܐ ܫܵܐܘܿܠ ܐܵܒ̣ܝ ܠܡܸܩܛܠܵܟ݂: ܐܸܙܕܲܗ̄ܪ ܘܬܸܒ̣ ܒܛܘܼܫܝܵܐ: ܘܐܸܬ̇ܛܲܫܵܐ.


text:
ܘܐܸܢܵܐ ܗܵܐ ܢܵܦܸܩ ܐ̄ܢܵܐ ܘܩܵܐܹܡ ܐ̄ܢܵܐ ܥܲܠ ܓܹܢ̄ܒ̣ ܐܵܒ̣ܝ ܒܚܲܩܠܵܐ: ܕܐܲܢ̄ܬ̇ ܒܵܗ̇: ܘܐܸܢܵܐ ܐܹܡܲܪ ܥܠܲܝܟ ܠܐܵܒ̣ܝ: ܘܐܸܚܙܸܐ ܡܵܢܵܘ ܒܪܸܥܝܵܢܹܗ: ܘܐܹܚܵܘܹܝܟ݂.


text:
ܘܐܸܡܲܪ ܝܘܿܢܵܬ̣ܵܢ ܥܲܠ ܕܵܘܝܼܕ݂ ܛܵܒ̣ܬ̣ܵܐ ܠܫܑܵܘܿܠ ܐܲܒ̣ܘܼܗܝ: ܘܐܸܡܲܪ ܠܹܗ: ܠܵܐ ܢܸܚܛܸܐ ܡܲܠܟܵܐ ܒܥܲܒ̣ܕܹܗ ܕܵܘܝܼܕ݂: ܡܸܛܠ ܕܠܵܐ ܚܛܵܐ ܠܵܟ݂: ܘܐܵܦ ܥܒ̣ܵܕ݂ܵܘ̈ܗܝ ܣܵܦܩܝܼܢ ܠܵܟ݂.


text:
ܕܣܵܡ ܢܲܦ̮ܫܹܗ ܒܐܝܼܕܲܝ̈ܟ: ܘܲܩܛܲܠ ܠܲܦܠܸܫܬܵܝܵܐ: ܘܲܥܒܲܕ݂ ܡܵܪܝܵܐ ܦܘܼܪܩܵܢܵܐ ܪܲܒܵܐ ܠܟ݂ܠܹܗ ܝܼܣܪܵܝܹܠ ܒܐܝܼܕܹܗ: ܘܲܚܙܲܝܬ̇ ܘܲܚܕ݂ܝܼܬ̇. ܘܗܵܫܵܐ ܠܡܵܢܵܐ ܚܵܛܹܐ ܐܲܢ̄ܬ̇ ܒܲܕ݂ܡܵܐ ܙܲܟܵܝܵܐ: ܘܩܵܛܹܠ ܐܲܢ̄ܬ̇ ܠܹܗ ܠܕ݂ܵܘܝܼܕ݂ ܡܲܓܵܢ.


text:
ܘܲܩܪܵܐ ܝܘܿܢܵܬ̣ܵܢ ܠܕ݂ܵܘܝܼܕ݂: ܘܚܵܘܝܹܗ ܟܠܗܹܝܢ ܡܸܠܹ̈ܐ ܗܵܠܹܝܢ. ܘܐܥܠܹܗ ܠܘܵܬ̣ ܫܵܐܘܿܠ: ܘܲܗܘ̤ܵܐ ܠܘܵܬܹܗ ܐܲܝܟ݂ ܕܐܸܬ̣ܡܵܠܝ ܘܐܲܝܟ݂ ܕܲܡܢܵܬ̣ܡܵܠܝ.


text:
ܘܐܵܘܣܸܦ ܩܪܵܒ̣ܵܐ ܠܡܸܗܘܵܐ: ܘܲܢܦܲܩ ܕܵܘܝܼܕ݂ ܘܐܸܬ̣ܟܲܬܲܫ ܥܲܡ ܦܠܸܫ̈ܬܵܝܹܐ: ܘܲܡܚܵܐ ܒܗܘܿܢ ܡܚܘܿܬ̣ܵܐ ܪܲܒ̇ܬ̣ܵܐ: ܘܲܥܪܲܩܘ ܡ̣ܢ ܩܕ݂ܵܡܵܘܗܝ.


text:
ܘܲܗܘ̤ܵܐ ܪܘܼܚܹܗ ܕܡܵܪܝܵܐ ܒܝܼܫܬܵܐ ܥܲܠ ܫܵܐܘܿܠ: ܘܗ̤ܘ ܝܵܬܹܒ̣ ܒܒܲܝܬܹܗ: ܘܡܘܿܪܵܢܝܼܬܹܗ ܒܐܝܼܕܹܗ: ܘܕ݂ܵܘܝܼܕ݂ ܢܵܩܹܫ ܩܕ݂ܵܡܵܘܗܝ.


text:
ܘܲܒ̣ܥܵܐ ܫܵܐܘܿܠ ܠܡܸܡ̱ܚܝܵܗ̇ ܠܡܘܿܪܵܢܝܼܬ̣ܵܐ ܒܕ݂ܵܘܝܼܕ݂ ܘܒܸܐܣܬ̣ܵܐ: ܘܲܥܪܲܩ ܠܹܗ ܡ̣ܢ ܩܕ݂ܵܡ ܫܵܐܘܿܠ: ܘܲܡܚܵܗ̇ ܠܡܘܿܪܵܢܝܼܬ̣ܵܐ ܒܐܸܣܬ̣ܵܐ: ܕܵܘܝܼܕ݂ ܥܪܲܩ ܘܐܸܫܬܵܘܙܲܒ̣ ܒܠܸܠܝܵܐ ܗܵܘ.


text:
ܘܫܲܕܲܪ ܫܵܐܘܿܠ ܐܝܼܙܓ̈ܕܹܐ ܠܒܲܝܬܹܗ ܕܕ݂ܵܘܝܼܕ݂: ܠܡܸܛܪܹܗ ܘܲܠܡܸܛܠܹܗ ܒܨܲܦܪܵܐ: ܘܚܵܘܝܲܬ̤ ܠܕ݂ܵܘܝܼܕ݂ ܡܲܠܟܸ̇ܠ ܐܲܢ̄ܬ̇ܬܹܗ: ܘܐܸܡܪܲܬ̤ ܠܹܗ: ܕܐܸܢ ܡܦܲܨܸܐ ܐܲܢ̄ܬ̇ ܢܲܦ̮ܫܵܟ݂: ܡܚܵܪ ܡܵܐܹܬ̣ ܐܲܢ̄ܬ̇.


text:
ܘܢܸܣܒܲܬ̤ ܡܲܠܟܸ̇ܠ ܨܲܠܡܵܐ ܘܐܲܪܡܝܲܬ̤ ܒܥܲܪܣܵܐ: ܘܡܸܫܟܵܐ ܕܥܸܙܹ̈ܐ ܣܵܡܲܬ̤ ܐܸܣܵܕ݂ܵܘ̈ܗܝ: ܘܟܲܣܝܲـܬ̤ ܒܡܲܪܛܘܼܛܵܐ.


text:
ܘܚܵܘܝܼܘ ܠܫܵܐܘܿܠ: ܘܐܸܡܲܪ ܫܵܐܘܿܠ ܠܡܲܟܸ̇ܠ. ܠܡܵܢܵܐ ܗܵܟܲܢܵܐ ܢܟܲܠܬ̇ܝܼܢܝ: ܘܫܕܲܪܬ̇ܝ ܒܥܸܠܕܒ̣ܵܒ̣ܝ ܘܐܸܬ̣ܦܲܠܲܛ. ܘܐܸܡܪܲܬ̤ ܡܲܠܟܸ̇ܠ ܠܫܵܐܘܿܠ: ܗ̤ܘ ܐܸܡܲܪ ܠܝܼ ܫܲܕܪܝܼܢܝ ܕܠܵܐ ܐܸܩܛܠܹܟ݂ܝ.


text:
ܘܕ݂ܵܘܝܼܕ݂ ܥܪܲܩ ܘܐܸܬ̣ܦܲܠܲܛ: ܘܐܸܬ̣ܵܐ ܠܘܵܬ̣ ܫܡܘܼܐܹܝܠ ܠܪܵܡܬ̣ܵܐ: ܘܚܵܘܝܹܗ ܟܠ ܕܲܥܒܲܕ݂ ܠܹܗ ܫܵܐܘܿܠ: ܘܐܸܙܲܠ ܗ̤ܘ ܘܲܫܡܘܼܐܹܝܠ: ܘܝܼܬ̤ܒ̣ܘ ܒܝܘܿܢܲܬ̣ ܕܲܒ̣ܪܵܡܬ̣ܵܐ.


text:
ܘܫܲܕܲܪ ܫܵܐܘܿܠ ܐܝܼܙܓܲـ̈ܕܹܐ ܠܡܸܕ݂ܒ̇ܪܹܗ ܠܕ݂ܵܘܝܼܕ݂. ܘܲܚܙܵܘ ܕܲܢܒ̣ܝܹ̈ܐ ܕܡܸܬ̣ܢܲܒܹ̇ܝܢ: ܘܲܫܡܘܼܐܹܝܠ ܩܵܐܹܡ ܥܠܲܝܗܘܿܢ: ܘܲܗܘ̤ܵܬ̣ ܥܲܠ ܐܝܼܙܓܲܕܵܘ̈ܗܝ ܕܫܵܐܘܿܠ ܪܘܼܚܹܗ ܕܐܲܠܵܗܵܐ: ܘܐܸܬ̣ܢܲܒ̇ܝܼܘ ܐܵܦ ܗܸܢܘܿܢ.


text:
ܘܚܵܘܝܼܘ ܠܫܵܐܘܿܠ. ܘܫܲܕܲܪ ܬܘܼܒ̣ ܐܝܼܙܓܲـ̈ܕܹܐ ܐ̄ܚܪ̈ܵܢܹܐ: ܘܐܸܬ̣ܢܲܒ̇ܝܼܘ ܐܵܦ ܗܸܢܘܿܢ. ܘܐܵܦ ܫܵܐܘܿܠ ܘܫܲܕܲܪ ܐܝܼܙܓـ̈ܕܹܐ ܬܠܝܼܬ̣ܵܝܹ̈ܐ: ܘܐܸܬ̣ܢܲܒ̇ܝܼܘ ܐܵܦ ܗܸܢܘܿܢ.


text:
ܘܐܸܙܲܠ ܐܵܦ ܗ̤ܘ ܠܪܵܘܬ̣ܵܐ: ܘܡܲܛܝܼ ܠܓ̣ܘܼܒܵܐ ܪܲܒܵܐ ܕܲܒ̣ܣܵܘܦܵܐ: ܘܫܵܐܘܿܠ ܐܸܡܲܪ: ܐܲܝܟܵܘ ܫܡܘܼܐܹܝܠ ܘܕ݂ܵܘܝܼܕ݂. ܘܐܸܡܲܪܘ ܠܹܗ: ܗܵܐ ܒܝܘܿܢܲܬ̣ ܕܲܒ̣ܪܵܡܬ̣ܵܐ.


text:
ܘܐܸܙܲܠ ܠܬܲܡܵܐ ܠܝܘܿܢܲܬ̣ ܕܲܒ̣ܪܵܡܬ̣ܵܐ: ܘܲܗܘ̤ܵܬ̣ ܐܵܦ ܥܠܵܘܗܝ ܪܘܼܚܹܗ ܕܐܲܠܵܗܵܐ: ܘܐܵܙܹܠ ܡܹܐܙܲܠ. ܘܡܸܬ̣ܢܲܒܸ̇ܐ: ܥܕܲܡܵܐ ܕܲܡܛܵܐ ܠܝܘܿܢܲܬ̣ ܕܲܒ̣ܪܵܡܬ̣ܵܐ.


text:
ܘܲܫܠܲܚ ܐܵܦ ܗ̤ܘ ܡܵܐܢܵܘ̈ܗܝ: ܘܐܸܬ̣ܢܲܒ̇ܝܼ ܩܕ݂ܵܡ ܫܡܘܼܐܹܝܠ: ܘܲܢܦܲܠ ܥܲܪܛܸܠ ܟܠܹܗ ܐܝܼܡܵܡܵܐ ܗܵܘ̇ ܘܟ݂ܠܹܗ ܠܸܠܝܵܐ: ܡܸܛܠ ܗܵܢܵܐ ܐܵܘܪܝܼܢ ܕܗܵܐ ܐܵܦ ܫܵܐܘܿܠ ܒܲܢܒ̣ܝܹ̈ܐ.


text:
ܘܲܥܪܲܩ ܕܵܘܝܼܕ݂ ܡ̣ܢ ܝܘܿܢܵܬ̣ ܕܲܒ̣ܪܵܡܬ̣ܵܐ: ܘܐܸܬ̣ܵܐ ܘܐܸܡܲܪ ܩܕ݂ܵܡ ܝܘܿܢܵܬܲܢ: ܡܵܢܵܐ ܥܸܒ̣ܕܹܬ̣: ܘܡܵܢܲܐܗ̄ܝܼ ܣܲܟ݂ܠܘܼܬ̣ܝ: ܘܡܵܢܵܐ ܗ̄ܘ̣ ܣܘܼܪܚܵܡܢܝ: ܩܕ݂ܵܡ ܐܲܒ̣ܘܼܟ݂ ܕܒܟܵܥܹܐ ܢܲܦ̮ܫܝ.


text:
ܘܐܸܡܲܪ ܠܹܗ ܝܘܿܢܵܬ̣ܵܢ: ܚܵܣ ܠܵܟ݂: ܠܵܐ ܬܡܘܼܬ̣: ܗܵܐ ܠܵܐ ܥܵܒܹܕ݂ ܐܵܒ̣ܝ ܡܸܠܬ̣ܵܐ ܪܲܒ̇ܬ̣ܵܐ ܘܡܸܠܬ̣ܵܐ ܙܥܘܿܪܬܵܐ ܕܠܵܐ ܓܵܠܹܐ ܠܝܼ: ܘܡܸܛܠ ܡܵܢܵܐ ܛܲܫܝܼ ܐܵܒ̣ܝ ܡܸܠܬ̣ܵܐ ܗܵܕܹܐ: ܠܝܬ̇ ܗܵܕܹܐ.


text:
ܘܝܼܡܵܐ ܠܹܗ ܕܵܘܝܼܕ݂: ܘܐܸܡܲܪ: ܡܸܛܠ ܕܝܼܕܲܥ ܐܲܒ̣ܘܼܟ݂ ܕܐܸܫܟ̇ܚܹܬ̣ ܪܲܚܡܹܐ ܒܥܲܝ̈ܢܲܝܟ: ܐܸܡܲܪ ܕܠܵܐ ܢܸܕܲܥ ܝܘܿܢܵܬ̣ܵܢ ܒܗܵܕܹܐ ܕܠܵܐ ܬܸܟ݂ܪܸܐ ܠܹܗ. ܒܪܲܡ ܚܲܝ ܗ̄ܘ̣ ܡܵܪܝܵܐ ܘܚܲܝܵܐ ܗ̄ܝ̣ ܢܲܦ̮ܫܵܟ݂: ܐܸܢܵܐ ܐܸܢ ܦܣܵܥܬ̣ܵܐ ܚܕ݂ܵܐ ܗܘ̤ܵܬ̣ ܒܲܝܢܲܝ ܠܡܵܘܬܵܐ.


text:
ܘܐܸܡܲܪ ܕܵܘܝܼܕ݂ ܠܝܘܿܢܵܬ̣ܵܢ: ܗܵܐ ܪܹܫ ܝܲܪܚܵܐ ܗ̄ܘ̣ ܡܚܵܪ: ܘܐܸܢܵܐ ܡܸܣܬ̇ܡܵܟ݂ܘܼ ܡܸܣܬ̇ܡܸܟ݂ ܐ̄ܢܵܐ ܩܕ݂ܵܡ ܐܲܒ̣ܘܼܟ݂ ܠܡܸܠܥܲܣ: ܘܲܬ̣ܫܲܕܪܲܢܝ ܠܡܸܛܫܵܐ ܒܚܲܩܠܵܐ: ܥܕܲܡܵܐ ܠܪܲܡܫܵܐ ܬܠܝܼܬ̣ܵܝܵܐ.


text:
ܐܸܢ ܡܸܦܩܕܲܢܝ ܐܲܒ̣ܘܼܟ݂: ܐܸܡܲܪ ܠܹܗ: ܡܸܫܬ̇ܐܵܠܘ ܐܸܫܬ̇ܐܸܠ ܡܹܢܝ ܕܵܘܝܼܕ݂: ܕܢܹܐܙܲܠ ܠܒܹܝܬ̣ ܠܚܸܡ ܩܪܝܼܬܹܗ: ܡܸܛܠ ܕܕܸܒ̣ܚܹ̈ܐ ܕܝܵܘ̈ܡܵܬ̣ܵܐ ܬܲܡܵܢ ܠܟ݂ܠܵܗ̇ ܫܲܪܒ̇ܬ̣ܵܐ.


text:
ܐܸܢ ܗܵܟܲܢܵܐ ܢܹܐܡܲܪ: ܛܵܒ̣ ܫܲܦܝܼܪ: ܫܠܵܡܵܐ ܗ̄ܘ̣ ܠܥܲܒ̣ܕܵܟ݂. ܘܐܸܢ ܡܸܬ̣ܒ̇ܐܵܫܘܼ ܢܸܬ̣ܒܐܸܫ ܠܹܗ: ܕܲܥ ܕܓܸܪܡܲܬ̤ ܒܝܼܫܬܵܐ ܡ̣ܢ ܠܘܵܬܹܗ.


text:
ܘܲܥܒܸܕ݂ ܛܲܝܒ̇ܘܼܬ̣ܵܐ ܗܵܕܹܐ ܥܲܡ ܥܲܒ̣ܕܵܟ݂: ܡܸܛܠ ܕܒܲܩܝܵܡܹܗ ܕܡܵܪܝܵܐ ܐܲܥܸܠܬ̇ ܠܥܲܒ̣ܕܵܟ݂ ܥܲܡܵܟ݂. ܘܐܸܢ ܐܝܼܬ̣ ܠܝܼ ܣܲܟ݂ܠܘܼܬ̣ܵܐ: ܩܛܘܿܠܲܝܢܝ ܐܲܢ̄ܬ̇: ܘܲܠܘܵܬ̣ ܐܲܒ̣ܘܼܟ݂ ܠܵܐ ܬܵܘܒܠܲܢܝ.


text:
ܘܐܸܡܲܪ ܝܘܿܢܵܬ̣ܵܢ ܚܵܣ ܠܵܟ݂. ܡܸܛܠ ܕܐܸܢ ܡܸܕܲܥ ܐܸܕܲܥ ܕܓܸܪܡܲܬ̤ ܠܵܗ̇ ܒܝܼܫܬܵܐ ܡ̣ܢ ܠܘܵܬ̣ ܐܵܒ̣ܝ: ܐܹܬܸܐ ܠܘܵܬ̣ܵܟ݂ ܘܐܹܚܵܘܹܝܟ݂.


text:
ܘܐܸܡܲܪ ܝܘܿܢܵܬ̣ܵܢ ܠܕ݂ܵܘܝܼܕ݂: ܢܸܣܗܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܸܢ ܠܵܐ ܐܸܒ̣ܕܲܩܝܼܘܗܝ ܠܐܵܒ̣ܝ ܐܲܝܟ݂ ܗܵܢܵܐ: ܡܚܵܪ ܠܲܬ̣ܠܵܬ̣ ܫܵܥ̈ܝܼܢ: ܐܸܢ ܛܵܒ̣ ܠܵܟ݂: ܘܗܵܝܕܹ̇ܝܢ ܐܸܫܠܘܿܚ ܠܵܟ݂ ܘܐܸܓ̣ܠܸܐ ܠܵܟ݂.


text:
ܗܵܟܲܢܵܐ ܢܸܥܒܸ̇ܕ݂ ܡܵܪܝܑܵ ܠܝܘܿܢܵܬ̣ܵܢ: ܘܗܵܟܲܢܵܐ ܢܵܘܣܸܦ ܠܹܗ: ܐܸܢ ܐܸܛܲܒ̣ ܡ̣ܢ ܐܵܒ̣ܝ ܒܝܼܫܬܵܐ ܕܲܥܠܲܝܟ: ܐܸܓ̣ܠܸܐ ܠܵܟ݂: ܘܐܹܫܲܕܪܲܟ݂ ܘܬܹܐܙܲܠ ܒܲܫܠܵܡܵܐ: ܘܢܸܗܘܸܐ ܡܵܪܝܵܐ ܥܲܡܵܟ݂ ܐܲܝܟ݂ ܕܲܗܘ̤ܵܐ ܥܲܡ ܐܵܒ̣ܝ.


text:
ܘܠܵܐ ܬܸܥܢܲܕ݂ ܛܲܝܒ̇ܘܼܬ̣ܵܟ݂ ܡ̣ܢ ܒܲܝܬ̇ܝ ܠܥܵܠܲܡ. ܘܟܲܕ݂ ܢܵܘܒܸܕ݂ ܡܵܪܝܵܐ ܠܲܒ̣ܠܕܒ̣ܵܒ̣ܵܘ̈ܗܝ ܕܕ݂ܵܘܝܼܕ݂ ܡ̣ܢ ܐܲܦܲܝ̈ ܐܲܪܥܑܵܐ.


text:
ܘܠܲܬ̣ܠܵܬ̣ ܫܵܥ̈ܝܼܢ ܡܸܬ̣ܒ̇ܥܑܸ ܐܲܢ̄ܬ̇ ܛܵܒ̣ ܘܬܹܐܬܹܐ ܠܕ݂ܘܼܟ̇ܬ̣ܵܐ ܬܲܡܵܢ ܒܝܵܘܡܵܐ ܕܲܡܚܵܪ: ܘܬܸܬܸ̇ܒ̣ ܥܲܠ ܓܹܢ̄ܒ̣ ܟܹܐܦܵܐ ܗܵܝ̇.


text:
ܘܗܵܐ ܡܫܲܕܲܪ ܐ̄ܢܵܐ ܛܲܠܝܵܐ ܐܵܙܹܠ ܠܵܩܹܛ ܓܹܐܪܹ̈ܐ. ܐܸܢ ܐܹܡܲܪ ܠܛܲܠܝܵܐ ܕܗܵܐ ܓܹܐܪܹ̈ܐ ܡܸܢܵܟ݂ ܘܲܠܟ݂ܵܐ: ܣܲܒ̣ ܐܸܢܘܿܢ ܘܬ̣ܵܐ: ܕܲܥ ܘܲܚܙܝܼ ܕܲܫܠܵܡ ܠܵܟ݂: ܘܠܲܝܬ̇ ܡܸܠܵܐ ܒܝܼܫܵܐ: ܚܲܝ ܗ̄ܘ̣ ܡܵܪܝܵܐ.


text:
ܘܐܸܣܬ̇ܡܸܟ݂ ܡܲܠܟܵܐ ܥܲܠ ܣܡܵܟܹܗ ܐܲܝܟ݂ ܕܲܒ̣ܟ݂ܠܙܒܲܢ: ܥܲܠ ܓܹܢ̄ܒ̣ ܐܸܣܬ̣ܵܐ. ܘܩܵܡ ܝܘܿܢܵܬ̣ܵܢ ܘܐܸܣܬ̇ܡܸܟ݂: ܘܐܲܒ̣ܢܝܼܪ ܥܲܠ ܓܹܢ̄ܒ̣ ܫܑܵܘܿܠ: ܘܐܸܬ̣ܦܲܩܕܲܬ̤ ܕܘܼܟ̇ܬܹܗ ܕܕ݂ܵܘܝܼܕ݂.


text:
ܘܠܵܐ ܐܸܡܲܪ ܫܵܐܘܿܠ ܡܸܕ݂ܡ ܒܝܵܘܡܵܐ ܗܵܘ̇: ܡܸܛܠ ܕܐܸܡܲܪ ܕܓܸܕ݂ܫܵܐ ܗ̄ܘ̣: ܕܲܠܡܵܐ ܕܟܸܐ ܗ̄ܘ̣: ܐܵܘ ܕܲܠܡܵܐ ܠܵܐ ܗ̄ܘ̣ܵܐ ܕܟܸܐ.


text:
ܘܲܗܘ̤ܵܐ ܠܝܵܘܡܵܐ ܐ̄ܚܪܹܢܵܐ ܕܪܹܫ ܝܲܪܚܵܐ: ܘܐܸܬ̣ܦܲܩܕܲܬ̤ ܕܘܼܟ̇ܬܹܗ ܕܕ݂ܵܘܝܼܕ݂. ܘܐܸܡܲܪ ܫܵܐܘܿܠ ܠܝܘܿܢܵܬ̣ܵܢ ܒܪܹܗ: ܡܸܛܠ ܡܵܢܵܐ ܠܵܐ ܐܸܬ̣ܵܐ ܒܲܪ ܐܝܼܫܲܝ: ܠܵܐ ܐܸܬ̣ܡܵܠܝ ܘܠܵܐ ܝܵܘܡܵܢܵܐ: ܠܠܲܚܡܵܐ.


text:
ܘܲܥܢܵܐ ܝܘܿܢܵܬ̣ܵܢ ܘܐܸܡܲܪ ܠܫܵܐܘܿܠ ܐܲܒ̣ܘܼܗܝ: ܡܸܫܬ̇ܐܵܠܘܼ ܐܸܫܬ̇ܐܸܠ ܡܹܢܝ ܕܵܘܝܼܕ݂ ܥܕܲܡܵܐ ܠܒܹܝܬ̣ ܠܚܸܡ ܩܪܝܼܬܹܗ.


text:
ܘܐܸܡܲܪ ܫܲܕܲܪܝܢܝ ܡܸܛܠ ܕܕܸܒ̣ܚܬܵܐ ܕܫܲܪܒ̇ܬ̣ܵܐ ܐܝܼܬ̣ ܠܲܢ ܒܲܩܪܝܼܬ̣ܵܐ: ܘܦܩܕܲܢܝ ܘܐܸܡܲܪ ܠܝܼ: ܐܵܚܝ: ܐܸܢ ܐܸܫܟ̇ܚܹܬ̣ ܪ̈ܲܚܡܹܐ ܒܥܲܝܢܲܝ̈ܟ: ܐܹܙܲܠ ܐܸܚܙܸܐ ܠܐܲܚܲܝ̈: ܡܸܛܠ ܗܵܢܵܐ ܠܵܐ ܐܸܬ̣ܵܐ ܠܦܵܬ̣ܘܿܪܵܐ ܕܡܲܠܟܵܐ.


text:
ܘܐܸܬ̣ܚܲܡܲܬ̣ ܪܘܼܓ̣ܙܹܗ ܕܫܵܐܘܿܠܘܐܸܡܲܪ ܠܹܗ: ܒܲܪ ܚܲܣܝܼܪܲܬ̣ ܡܲܪܕܘܼܬ̣ܵܐ: ܠܵܐ ܝܵܕ݂ܵܥ ܐ̄ܢܵܐ: ܕܨܵܒܹ̇ܐ ܐܲܢ̄ܬ̇ ܒܲܒ̣ܪܹܗ ܕܐܝܼܫܲܝ: ܠܒܸܗܬ̇ܬ̣ܵܟ݂ ܘܲܠܒܸܗܬܲܬ̣ ܦܘܼܪܣܵܝܗ̇ ܕܐܸܡܵܟ݂.


text:
ܡܸܛܠ ܕܟ݂ܠܗܘܿܢ ܝܵܘ̈ܡܵܬ̣ܵܐ ܕܒܲܪ ܐܝܼܫܲܝ ܚܲܝ ܥܲܠ ܐܲܪܥܵܐ: ܠܵܐ ܬܸܬ̣ܩܲܢ ܐܲܢ̄ܬ̇ ܘܡܲܠܟ̇ܘܼܬ̣ܵܟ݂. ܗܵܫܵܐ ܐܹܫܲܕܲܪ ܐܸܕ݂ܒ̇ܪܝܼܘܗܝ ܠܝܼ: ܡܸܛܠ ܕܒܲܪ ܡܵܘܬܵܐ ܗ̄ܘ̣.


text:
ܘܐܲܪܝܼܡ ܫܵܐܘܿܠ ܡܘܿܪܵܢܝܼܬ̣ܵܐ ܥܠܵܘܗܝ ܠܡܸܡܚܝܹܗ: ܘܝܼܕܲܥ ܝܘܿܢܵܬ̣ܵܢ ܕܓܸܪܡܲܬ̤ ܡ̣ܢ ܠܘܵܬ̣ ܐܲܒ̣ܘܼܗܝ ܠܡܸܫܛܠܹܗ ܠܕ݂ܵܘܝܼܕ݂.


text:
ܘܩܵܡ ܝܘܿܢܵܬ݂ܵܢ ܡ̣ܢ ܦܵܬ̣ܘܿܪܑܵܐ ܒܚܸܡܬ̣ܵܐ ܥܲܫܝܼܢܬܵܐ: ܘܠܵܐ ܐܸܟܲܠ ܒܝܵܘܡܵܐ ܗܵܘ̇ ܕܲܬ̣ܪܹܝܢ ܕܪܹܫ ܝܲܪܚܵܐ: ܡܸܛܠ ܕܟܸܪܝܲܬ̤ ܠܹܗ ܥܲܠ ܕܵܘܝܼܕ݂: ܕܓܲܪܡܵܗ̇ ܐܲܒ̣ܘܼܗܝ ܥܠܵܘܗܝ.


text:
ܘܲܡܛܵܐ ܛܲܠܝܵܐ ܥܕܲܡܵܐ ܠܕ݂ܘܼܟ̇ܬ̣ܵܐ ܕܹ̃ܐܪܵܐ ܕܲܫܕ݂ܵܐ ܝܘܿܢܵܬ̣ܵܢ: ܘܲܩܪܵܐ ܝܘܿܢܵܬ̣ܵܢ ܠܛܲܠܝܵܐ ܘܐܸܡܲܪ: ܗܵܐ ܓܹܐܪܵܐ ܡܸܢܵܟ݂ ܘܲܠܗܲܠ.


text:
ܘܲܩܪܵܐ ܝܘܿܢܵܬ̣ܵܢ ܒܵܬܲܪ ܛܲܠܝܵܐ: ܐܸܣܬܲܪܗܲܒ̣ ܒܲܥܓܲܠ ܘܠܵܐ ܬܩܘܼܡ. ܘܠܲܩܸܛ ܛܲܠܝܵܐ ܕܝܘܿܢܵܬ̣ܵܢ ܓܹܐܪܹ̈ܐ: ܘܐܲܝܬ̇ܝܼ ܠܡܵܪܹܗ.


text:
ܛܲܠܝܵܐ ܥܲܠ: ܘܕ݂ܵܘܝܼܕ݂ ܩܵܡ ܡ̣ܢ ܠܘܵܬ̣ ܟܹܐܦܵܐ: ܘܐܸܬ̣ܵܐ ܠܘܵܬ̣ ܝܘܿܢܵܬ̣ܵܢ: ܘܲܢܦܸܠ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ: ܘܲܣܓܸܕ݂ ܙܲܒ̣ܢ̈ܝܼܢ: ܘܢܲܫܩܘ ܓܒܲܪ ܠܚܲܒ̣ܪܹܗ: ܘܲܒ̣ܟ݂ܵܘ ܓܒܲܪ ܥܲܠ ܚܲܒ̣ܪܹܗ: ܒܪܲܡ ܕܵܘܝܼܕ݂ ܐܲܣܓܝܼ.


text:
ܘܐܸܡܲܪ ܝܘܿܢܵܬ̣ܵܢ ܠܕ݂ܵܘܝܼܕ݂ ܙܸܠ ܒܲܫܠܵܡܵܐ: ܝܵܡܹܝܢ ܚ̄ܢܲܢ ܕܹܝܢ ܬܪ̈ܲܝܢ ܒܲܫܡܹܗ ܕܡܵܪܝܵܐ ܠܡܹܐܡܲܪ: ܡܵܪܝܵܐ ܒܲܝܢܲܝ ܘܠܵܟ݂: ܘܒܹܝܬ̣ ܙܲܪܥܝ ܠܙܲܪܥܵܟ݂: ܥܕܲܡܵܐ ܠܥܵܠܲܡ.


text:
ܘܐܸܬ̣ܵܐ ܕܵܘܝܼܕ݂ ܠܲܢܟ݂ܵܚ ܠܘܵܬ̣ ܐܲܚܝܼܡܲܠܟ ܟܵܗܢܵܐ: ܘܲܬ̣ܘܲܗ ܐܲܚܝܼܡܲܠܟ ܠܐܘܼܪܥܹܗ ܕܕ݂ܵܘܝܼܕ݂: ܘܐܸܡܲܪ ܠܹܗ: ܡܵܢܵܐ ܗ̄ܘ̣ ܕܐܲܢ̄ܬ̇ ܒܲܠܚܘܿܕܲܝܟ ܐܸܬܲܝ̣ܬ̇ ܘܐ̄ܢܵܫ ܠܲܝܬ̇ ܥܲܡܵܟ݂.


text:
ܘܐܸܡܲܪ ܕܵܘܝܼܕ݂ ܠܐܲܚܝܼܡܲܠܟ ܟܵܗܢܵܐ: ܡܲܠܟܵܐ ܦܲܩܕܲܢܝ ܦܸܬ̣ܓ̣ܵܡܵܐ: ܘܐܸܡܲܪ ܠܝܼ: ܕܐ̄ܢܵܫ ܠܵܐ ܢܕܲܥ ܡܸܕܸܡ ܕܲܡܫܲܕܲܪ ܐ̄ܢܵܐ ܠܵܟ݂: ܘܲܡܦܲܩܸܕ݂ ܐ̄ܢܵܐ ܠܵܟ݂: ܘܠܲܛܠܵܝܹ̈ܐ ܚܵܘܝܼܬ̣ ܐܲܬ̣ܪܵܐ ܕܲܓܢܸܐ ܘܲܡܛܲܫܲܝ.


text:
ܘܲܥܢܵܐ ܟܵܗܢܵܐ ܠܕ݂ܵܘܝܼܕ݂ ܘܐܸܡܲܪ ܠܹܗ: ܠܲܝܬ̇ ܠܲܚܡܵܐ ܫܲܪܝܵܐ ܬܚܹܝܬ̣ ܐܝܼܕ݂ܝ: ܐܸܠܵܐ ܠܲܚܡܵܐ ܕܩܘܼܕ݂ܫܵܐ ܐܝܼܬ̣: ܐܸܢ ܢܛܲܪܘ ܛܠܵܝܹ̈ܐ ܡ̣ܢ ܩܘܼܪܒܵܢܵܐ.


text:
ܘܲܥܢܵܐ ܕܵܘܝܼܕ݂ ܘܐܸܡܲܪ ܠܟ݂ܵܗܢܵܐ: ܩܘܼܪܒܵܢܵܐ ܡܫܲܠܲܛ ܗ̄ܘ̣ ܠܲܢ ܡ̣ܢ ܐܸܬ̣ܡܵܠܝ ܘܡ̣ܢ ܡܢܵܬ̣ܡܵܠܝ ܟܲܕ݂ ܢܸܦܩܹܬ̣: ܘܗܵܐ ܡܵܐܢܹ̈ܐ ܕܲܛܠܵܝܹ̈ܐ ܩܲܕܝܼܫܝܼܢ: ܘܗ̤ܝ ܐܘܼܪܚܵܐ ܫܲܪܝܵܐ: ܘܐܵܦ ܝܵܘܡܵܢܵܐ ܐܸܬ̣ܩܲܕܲܫܘ ܒܡܵܐܢܹ̈ܐ.


text:
ܘܝܲܗ̄ܒ̣ ܠܹܗ ܟܵܗܢܵܐ ܩܘܼܕ݂ܫܵܐ: ܡܸܛܠ ܕܠܵܐ ܗ̄ܘ̣ܵܐ ܬܲܡܵܢ ܠܲܚܡܵܐ: ܐܸܠܵܐ ܐܸܢ ܠܲܚܡܵܐ ܕܐܲܦܹ̈ܐ ܕܡܲܥܒ̇ܪܝܼܢ ܡ̣ܢ ܩܕ݂ܵܡ ܡܵܪܝܵܐ ܠܲܡܣܵܡ ܠܲܚܡܵܐ ܚܲܡܝܼܡܵܐ ܒܝܵܘܡܵܐ ܕܡܸܬ̣ܢ̱ܣܸܒ̣.


text:
ܘܬ̣ܵܡܵܢ ܓܲܒ̣ܪܵܐ ܡ̣ܢ ܥܲܒ̣ܕܵܘ̈ܗܝ ܕܫܵܐܘܿܠ: ܒܝܵܘܡܵܐ ܗܵܘ ܟܠܹܗ ܗ̄ܘ̣ܵܐ ܩܕ݂ܵܡ ܡܵܪܝܵܐ: ܘܲܫܡܹܗ ܕܘܿܐܵܓ̣ ܐܲܕ݂ܘܿܡܵܝܵܐ: ܥܲܫܝܼܢܵܐ ܕܪ̈ܵܥܵܘܵܬ̣ܵܐ ܕܫܵܐܘܿܠ.


text:
ܘܐܸܡܲܪ ܕܵܘܝܼܕ݂ ܠܐܲܚܝܼܡܲܠܟ ܠܲܝܬ̇ ܗܵܪܟܵܐ ܬܚܹܝܬ̣ ܐܝܼܕ݂ܵܟ݂ ܣܲܝܦܵܐ ܐܵܘ ܡܘܿܪܵܢܝܼܬ̣ܵܐ: ܡܸܛܠ ܕܐܵܦ ܣܲܝܦܝ ܐܵܦ ܡܘܿܪܵܢܝܼܬ̣ܝ ܠܵܐ ܢܹܣܒܹ̇ܬ̣ ܒܐܝܼܕ݂ܝ: ܡܸܛܠ ܕܲܗܘ̤ܵܐ ܦܸܬ̣ܓ̣ܵܡܹܗ ܕܡܲܠܟܵܐ ܡܣܲܪܗܲܒ̣.


text:
ܘܐܸܡܲܪ ܟܵܗܢܵܐ: ܣܲܝܦܹܗ ܕܓ̣ܘܼܠܝܵܕ݂ ܦܠܸܫܬܵܝܵܐ ܗܵܘ̇ ܕܲܩܛܲܒܬ̇ ܒܥܘܼܡܩܵܐ ܕܒܸܛܡ̱ܬ̣ܵܐ: ܗܵܐ ܟܪܝܼܟ݂ ܒܫܘܿܫܸܦܵܐ ܒܸܣܬܲܪ ܦܸܕܬ̣ܵܐ: ܐܸܢܗ̤ܘ ܕܢܵܣܹܒ̣ ܐܲܢ̄ܬ̇ ܠܹܗ ܣܲܒ̣: ܡܸܛܠ ܕܠܲܝܬ ܠܒܲܪ ܡܸܢܹܗ ܐ̄ܚܪܹܝܢ ܗܵܪܟܵܐ. ܘܐܸܡܲܪ ܕܵܘܝܼܕ݂: ܠܲܝܬ̇ ܐܲܟ݂ܘܵܬܹܗ: ܗܲܒܲܝܗܝ ܠܝܼ.


text:
ܘܐܸܡܲܪܘ ܠܹܗ ܥܲܒ̣ܕܵܘ̈ܗܝ ܠܐܲܟ݂ܝܼܫ: ܗܵܢܵܘ ܡܲܠܟܵܐ ܕܐܲܪܥܵܐ ܕܝܼܣܪܵܝܹܠ: ܠܗܵܢܵܐ ܡܣܲܓ̈ܝܵܢ ܗ̄ܘܲܝ̈ ܒ̈ܢܲܝ ܝܼܣܪܵܝܹܠ ܘܐܵܡܪ̈ܵܢ: ܩܛܲܠ ܫܵܐܘܿܠ ܒܐܲܠܦܹ̈ܐ: ܘܕ݂ܵܘܝܼܕ݂ ܒܪܸ̈ܒ̇ܘܵܬ̣ܵܐ.


text:
ܘܫܲܢܝܼ ܛܲܥܡܹܗ ܒܥܲܝܢܵܘ̈ܗܝ: ܘܐܸܫܬܲܟܲܪ ܒܥܲܝܬܵܝ̈ܗܘܿܢ. ܘܝܼܬܸܒ̣ ܥܲܠ ܐܸܣܟ̇ܘܿܦܬ̣ܵܐ ܕܬܲܪܥܵܐ: ܘܐܲܪܡܝܼ ܪܝܼܪܹܗ ܥܲܠ ܕܲܩܢܹܗ.


text:
ܘܐܸܙܲܠ ܕܵܘܝܼܕ݂ ܡ̣ܢ ܬܲܡܵܢ: ܘܐܸܬ̣ܦܲܠܲܛ ܠܲܡܥܲܪܲܬ̣ ܥܲܪܠܲܡ. ܘܲܫܡܲܥ ܐܲܚܵܘ̈ܗܝ ܘܟ݂ܠܹܗ ܒܹܝܬ̣ ܐܲܒ̣ܘܼܗܝ: ܘܲܢܚܸܬ̣ܘ ܠܘܵܬܹܗ ܠܬܲܡܵܢ.


text:
ܘܐܸܬ̣ܟܲܢܲܫܘ ܠܘܵܬܹܗ ܟܠ ܓܲܒ̣ܪܵܐ ܕܲܡܥܵܩ: ܘܟ݂ܠ ܓܲܒ̣ܪܵܐ ܕܐܝܼܬ̣ ܠܹܗ ܡܵܪܹܐ ܚܵܘܒܵܐ: ܘܟ݂ܠ ܓܲܒ̣ܪܵܐ ܡܲܪܝܼܪ ܢܲܦ̮ܫܵܐ. ܘܲܗܘ̤ܵܐ ܥܠܲܝܗܘܿܢ ܪܹܫܵܐ: ܘܲܗܘ̤ܵܐ ܥܲܡܹܗ ܐܲܝܟ݂ ܐܲܪܒܲܥܡܵܐܐ ܓܲܒ̣ܪܹ̈ܝܢ.


text:
ܘܐܸܙܲܠ ܕܵܘܝܼܕ݂ ܡ̣ܢ ܬܲܡܵܢ ܠܡܲܨܦܝܵܐ ܕܡܘܼܐܵܒ̣: ܘܐܸܡܲܪ ܠܡܲܠܟܵܐ ܕܡܘܼܐܵܒ̣: ܢܸܬܸ̇ܒ̣ ܐܵܒ̣ܝ ܘܐܹܡܝ ܥܲܡܟ݂ܘܿܢ: ܥܕܲܡܵܐ ܕܐܸܕܲܥ ܡܵܢܵܐ ܥܵܒܸܕ݂ ܠܝܼ ܐܲܠܵܗܵܐ.


text:
ܘܐܸܡܲܪ ܓܵܕ݂ ܢܒ̣ܝܼܵܐ ܠܕ݂ܵܘܝܼܕ݂: ܠܵܐ ܬܸܬܸ̇ܒ̣ ܒܡܲܨܦܝܵܐ: ܙܸܠ ܥܘܿܠ ܠܵܟ݂ ܠܐܲܪܥܵܐ ܕܲܝܗܘܼܕ݂ܵܐ: ܘܐܸܙܲܠ ܕܵܘܝܼܕ݂ ܘܥܲܠ ܠܹܗ ܠܥܵܒ̣ܵܐ ܕܚܸܙܝܘܿܬ̣.


text:
ܘܲܫܡܲܥ ܫܵܐܘܿܠ ܕܐܸܬ̣ܓ̇ܠܝܼ ܕܵܘܝܼܕ݂ ܘܓܲܒ̣ܪܹ̈ܐ ܕܥܲܡܹܗ: ܘܫܵܐܘܿܠ ܝܵܬܹܒ̣ ܗ̄ܘ̣ܵܐ ܒܲܓ̣ܒܲܥ ܬܚܹܝܬ̣ ܠܘܼܙܵܐ ܕܲܒ̣ܪܵܡܬ̣ܵܐ: ܘܡܘܿܪܵܢܝܼܬܹܗ ܩܐܝܼܕܹܗ: ܘܟ݂ܠܗܘܿܢ ܥܲܒ̣̈ܕܵܘܗܝ ܩܵܝܡܝܼܢ ܠܥܸܠ ܡܸܢܹܗ.


text:
ܘܐܸܡܲܪ ܫܵܐܘܿܠ ܠܥܲܒ̣ܕܵܘ̈ܗܝ ܕܩܵܝܡܝܼܢ ܠܥܸܠ ܡܸܢܹܗ: ܫܡܲܥ ܒ̈ܢܲܝ ܒܸܢܝܵܡܹܝܢ: ܗܵܐ ܠܟ݂ܠܟ݂ܘܿܢ ܢܸܬܸ̇ܠ ܒܲܪ ܐܝܼܫܲܝ ܚܲܩ̈ܠܵܬ̣ܵܐ ܘܟܲܪ̈ܡܹܐ: ܘܲܠܟ݂ܠܟ݂ܘܿܢ ܢܸܥܒܸ̇ܕ݂ ܪܵܘܪ̱̈ܒ̣ܵܢܲܝ ܐܲܠܦܹ̈ܐ ܘܡܲܐ̈ܘܵܬ̣ܵܐ.


text:
ܡܸܛܠ ܕܲܡܪܲܕܬ̇ܘܿܢ ܟܠܟ݂ܘܿܢ ܥܠܲܝ: ܘܠܲܝܬ̇ ܕܓܵܠܹܐ ܠܝܼ ܒܲܩܝܵܡܵܐ ܕܒܹܪܝ ܕܥܲܡ ܒܲܪ ܐܝܼܫܲܝ: ܘܠܲܝܬ̇ ܕܟ݂ܵܐܹܒ̣ ܠܹܗ ܡܸܢܟ݂ܘܿܢ ܥܠܲܝ ܘܓ̣ܵܠܹܐ ܠܝ. ܡܸܛܠ ܕܐܲܩܝܼܡ ܒܹܪܝ ܠܥܲܒ̣ܕܲܝ ܥܠܲܝ ܟܡܹܐܢܵܐ ܐܲܝܟ݂ ܕܝܵܘܡܵܐ.


text:
ܘܲܥܢܵܐ ܕܘܿܐܵܓ̣ ܐܲܕ݂ܘܿܡܵܝܵܐ: ܘܗ̤ܘ ܩܵܐܹܡ ܥܲܠ ܥܲܒ̣ܕܵܘ̈ܗܝ ܕܫܵܐܘܿܠ: ܘܐܸܡܲܪ: ܚܙܹܝܬܹܗ ܠܕ݂ܵܘܝܼܕ݂ ܕܐܸܬ̣ܵܐ ܠܲܢܟ݂ܵܚ: ܠܘܵܬ̣ ܐܲܚܝܼܡܲܠܟ ܒܲܪ ܐܲܚܝܼܛܘܿܒ̣ ܟܵܗܢܵܐ.


text:
ܘܫܲܕܲܪ ܡܲܠܟܵܐ ܠܡܸܩܪܵܐ ܠܐܲܚܝܼܡܲܠܟ ܒܲܪ ܐܲܚܛܘܿܒ̣ ܟܵܗܢܵܐ: ܘܲܠܟ݂ܠܹܗ ܒܹܝܬ̣ ܐܲܒ̣ܘܼܗܝ ܟܵܗܢܹ̈ܐ ܕܲܒ̣ܢܟ݂ܵܚ: ܘܐܸܬ̣ܵܘ ܟܠܗܘܿܢ ܠܘܵܬ̣ ܡܲܠܟܵܐ.


text:
ܘܐܸܡܲܪ ܠܹܗ ܫܵܐܘܿܠ: ܠܡܵܢܵܐ ܐܸܬ̣ܢ̱ܟ݂ܠܬ̇ܘܿܢ ܥܠܲܝ ܐܲܢ̄ܬ̇ ܘܒܲܪ ܐܝܼܫܲܝ: ܟܲܕ݂ ܝܲܗ̄ܒ̣ܬ̇ ܠܹܗ ܠܲܚܡܵܐ ܘܣܲܝܦܵܐ: ܘܲܫܐܸܠܬ̇ ܠܹܗ ܒܐܲܠܵܗܵܐ: ܕܲܬ̣ܩܝܼܡ ܥܠܲܝ ܟܡܹܐܢܵܐ ܐܲܝܟ݂ ܕܝܵܘܡܵܐ.


text:
ܘܲܥܢܵܐ ܐܲܚܝܼܡܲܠܟ ܟܵܗܢܵܐ ܠܡܲܠܟܵܐ: ܘܐܸܡܲܪ: ܡܲܢܘ ܒܟ݂ܠܗܘܿܢ ܥܲܒ̣ܕܲܝ̈ܟ ܐܲܝܟ݂ ܕܵܘܝܼܕ݂ ܕܲܡܗܲܝܡܲܢ: ܘܚܲܬ̣ܢܵܐ ܕܡܲܠܟܵܐ ܘܢܵܕܲܪ ܦܘܼܩܕܵܢܲܝ̈ܟ: ܘܝܲܩܝܼܪ ܒܒܲܝܬܵܟ݂.


text:
ܝܵܘܡܵܢܵܐ ܗ̄ܘ̣ ܫܲܪܝܼܬ̣ ܠܡܸܫܐܲܠ ܠܹܗ ܒܐܲܠܵܗܵܐ: ܚܵܣ ܠܝܼ: ܠܵܐ ܢܣܝܼܡ ܡܲܠܟܵܐ ܥܲܠ ܥܲܒ̣ܕܹܗ ܡܸܠܬ̣ܵܐ ܗܵܕܹܐ ܘܥܲܠ ܟܠܹܗ ܒܹܝܬ̣ ܐܵܒ̣ܝ. ܡܸܛܠ ܕܠܵܐ ܝܼܕܲܥ ܥܲܒ̣ܕܵܟ݂ ܒܟ݂ܠܹܗ ܦܸܬ̣ܓ̣ܵܡܵܐ ܗܵܢܵܐ ܪܲܒܵܐ ܘܲܙܥܘܿܪܵܐ.


text:
ܘܐܸܡܲܪ ܡܲܠܟܵܐ ܠܪ̈ܲܗܵܛܹܐ ܕܩܵܝܡܝܼܢ ܠܥܸܠ ܡܸܢܹܗ: ܐܸܬ̣ܟܲܪ̄ܟܘ ܘܩܲܛܸܠܘ ܐܸܢܘܿܢ ܠܟ݂ܵܗܢܵܘ̈ܗܝ ܕܐܲܠܵܗܵܐ: ܡܸܛܠ ܕܐܝܼܕܲܝ̈ܗܘܿܢ ܥܲܡ ܕܵܘܝܼܕ݂: ܘܝܼܕܲܥܘ ܕܥܲܪܝܼܩ ܗ̄ܘ̣ܵܐ ܘܠܵܐ ܠܝܼ. ܘܠܵܐ ܨܒ̣ܵܘ ܥܲܒ̣ܕܲܝ̈ ܡܲܠܟܵܐ ܕܢܵܘܫܛܘܼܢ ܐܝܼܕܲܝ̈ܗܘܿܢ ܘܢܲܗܪܘܼܢ ܠܟ݂ܵܗܢܵܘ̈ܗܝ ܕܐܲܠܵܗܵܐ.


text:
ܘܐܸܡܲܪ ܡܲܠܟܵܐ ܠܕ݂ܘܐܵܓ̣: ܐܸܬ̣ܟܲܪ̄ܟ݂ ܐܲܢ̄ܬ̇ ܘܲܦܓܲܥ ܒܗܘܿܢ ܒܟ݂ܵܗ̈ܢܹܐ. ܘܲܦܓܲܥ ܕܘܿܐܵܓ̣ ܒܟ݂ܵܗ̈ܢܹܐ: ܘܐܲܡܝܼܬ̣ ܒܝܵܘܡܵܐ ܗܵܘ̇ ܬܡܵܢܐܝܼܢ ܘܚܲܡܫܵܐ ܓܲܒ̣ܪ̈ܝܼܢ ܕܲܫܩܝܼܠܝܼܢ ܗ̄ܘ̣ܵܘ ܦܸܕܬ̣ܵܐ ܕܒ̣ܘܼܨܵܐ.


text:
ܘܝܲܗ̄ܒ̣ ܠܹܗ ܩܪܝܼܬ̣ܵܐ ܕܟ݂ܵܗ̈ܢܹܐ: ܘܩܲܛܸܠ ܒܦܘܼܡܵܐ ܕܚܲܪܒܵܐ: ܡ̣ܢ ܓܲܒ̣ܪܵܐ ܘܲܥܕܲܡܵܐ ܠܐܲܢ̄ܬ̇ܬ̣ܵܐ: ܘܡ̣ܢ ܥܠܲܝܡܹ̈ܐ ܘܲܥܕܲܡܵܐ ܠܝܲܠܘܼܕܹ̈ܐ: ܘܬ̣ܵܘܪܹ̈ܐ ܘܚܸܡܪܵܐ ܘܥܵـ̈ܢܵܐ: ܒܦܘܼܡܵܐ ܕܚܲܪܒܵܐ.


text:
ܘܐܸܡܲܪ ܕܵܘܝܼܕ݂ ܠܐܲܒ̣ܝܼܬܲܪ: ܝܵܕܲܥ ܗ̄ܘܹܝܬ̣ ܒܝܵܘܡܵܐ ܗܵܘ̇ ܕܬܲܡܵܢ ܗ̄ܘ̣ܵܐ ܕܘܿܐܵܓ̣ ܐܲܕ݂ܘܿܡܵܝܵܐ: ܕܲܡܚܵܘܵܝܘܼ ܡܚܵܘܸܐ ܠܫܵܐܘܿܠ: ܘܐܸܢܵܐ ܐܸܬ̣ܚܲܝܒܹܬ̣ ܒܟ݂ܠܵܗ̇ ܢܲܦ̮ܫܵܐ ܕܒܹܝܬ̣ ܐܲܒ̣ܘܼܟ݂.


text:
ܬܸܒ̣ ܠܘܵܬ̣ܝ ܘܠܵܐ ܬܸܕ݂ܚܲܠ: ܡܸܛܠ ܕܡ̇ܢ ܕܒ̣ܵܥܑܹ ܢܲܦ̮ܫܝ: ܒܵܥܹܐ ܐܵܦ ܢܲܦ̮ܫܵܟ݂: ܡܸܛܠ ܕܢܵܛܘܿܪܵܐ ܐܲܢ̄ـܬ̇ ܥܲܡܝ.


text:
ܘܲܫܸܠ ܕܵܘܝܼܕ݂ ܒܡܵܪܝܵܐ: ܘܐܸܡܲܪ: ܐܹܙܲܠ ܐܸܚܪܘܿܒ̣ ܠܲܦܠܫ̈ܬܵܝܹܐ ܗܵܠܹܝܢ. ܘܐܸܡܲܪ ܠܹܗ ܡܵܪܝܵܐ: ܙܸܠ ܚܪܘܿܒ̣ ܠܲܦܠܸܫ̈ܬܵܝܹܐ: ܘܲܦܪܘܿܩ ܠܲܩܥܝܼܠܵܐ.


text:
ܘܐܸܡܲܪܘ ܠܹܗ ܐ̄ܢܵܫܵܘ̈ܗܝ ܠܕ݂ܵܘܝܼܕ݂: ܡ̣ܢ ܡܚܵܪ ܚܢܲܢ ܗܵܪܟܵܐ: ܚܢܵܢ ܕܵܚܠܝܼܢܲܢ: ܐܲܝܟܲܢܵܐ ܢܹܐܙܲܠ ܠܲܩܥܝܼܠܵܐ ܠܣܸܕܪܹ̈ܐ ܕܲܦܠܸܫ̈ܬܵܝܹܐ.


text:
ܘܐܵܘܣܸܦ ܬܘܼܒ̣ ܕܵܘܝܼܕ݂ ܠܡܸܫܐܲܠ ܒܐܲܠܵܗܵܐ: ܘܲܥܢܵܝܗܝ ܡܵܪܝܵܐ ܘܐܸܡܲܪ ܠܹܗ: ܩܘܼܡ ܚܘܿܬ̣ ܠܲܩܥܝܼܠܵܐ: ܡܸܛܠ ܕܐܸܢܵܐ ܡܲܫܠܸܡ ܐ̄ܢܵܐ ܡܲܫܸܠܡ ܐ̄ܢܵܐ ܠܗܘܿܢ ܠܲܦܠܸܫ̈ܬܵܝܹܐ ܒܐܝܼܕܲܝ̈ܟ.


text:
ܘܐܸܙܲܠ ܕܵܘܝܼܕ݂ ܘܓܲܒ̣ܪ̈ܵܘܗܝ ܠܲܩܥܝܼܠܵܐ: ܘܐܸܬ̣ܟܲܬܲܫܘ ܥܲܡ ܦܠܸܫ̈ܬܵܝܹ: ܘܲܕ݂ܒܲܪܘ ܒܥܝܼܪܗܘܿܢ. ܘܲܡܚܵܐ ܒܗܘܿܢ ܡܚܘܿܬ̣ܵܐ ܪܲܒ̇ܬ̣ܵܐ: ܘܲܦܪܲܩ ܕܵܘܝܼܕ݂ ܠܥܵܡܘܿܪܹ̈ܝܗ̇ ܕܲܩܥܝܼܠܵܐ.


text:
ܘܚܵܘܝܼܘ ܠܫܵܐܘܿܠ ܕܥܲܠ ܕܵܘܝܼܕ݂ ܠܲܩܥܝܼܠܵܐ: ܘܐܸܡܲܪ ܫܵܐܘܿܠ ܐܲܫ̱ܠܡܹܗ ܐܲܠܵܗܵܐ ܒܐܝܼܕܲܝ̈: ܡܸܛܠ ܕܐܸܬ̇ܬ̇ܚܸܕ݂ ܕܥܲܠ ܠܲܩܪܝܼܬ̣ܵܐ ܕܬܲܪ̈ܥܹܐ ܘܣܘܼܟ̇ܪܹ̈ܐ.


text:
ܘܐܸܡܲܪ ܕܵܘܝܼܕ݂ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܡܸܫܡܲܥ ܫܡܲܥ ܥܲܒ̣ܕܵܟ݂: ܕܒ̣ܵܥܹܐ ܫܵܐܘܿܠ ܠܡܹܐܬ̣ܵܐ ܠܲܩܥܝܼܠܵܐ: ܠܲܡܚܲܒܵܠܘܼ ܠܲܩܪܝܼܬ̣ܵܐ ܡܸܛܠܵܬ̣ܝ.


text:
ܘܩܵܡ ܕܵܘܝܼܕ݂ ܘܓܲܒ̣ܪܹ̈ܐ ܕܥܲܡܹ̈ ܐܲܝܟ݂ ܫܸܬ̣ܡܵܐܐ ܓܲܒ̣ܪ̈ܝܼܢ: ܘܲܢܦܲܩܘ ܡ̣ܢ ܩܥܝܼܠܵܐ. ܘܲܗܦܲܟ݂ܘ ܘܚܵܘܝܼܘ ܠܫܵܐܘܿܠ ܕܲܥܪܲܩ ܕܵܘܝܼܕ݂ ܡ̣ܢ ܩܥܝܼܠܵܐ: ܘܦܵܫ ܠܹܗ ܡ̣ܢ ܕܲܠܡܸܦܲܩ.


text:
ܘܝܼܬܸܒ̣ ܕܵܘܝܼܕ݂ ܒܡܲܕ݂ܒ̇ܪܵܐ ܕܡܸܨܪܘܿܬ̣ܵܐ: ܘܝܼܬܸܒ̣ ܒܛܘܼܪܵܐ ܒܡܲܕ݂ܒ̇ܪܵܐ ܕܙܝܼܦ: ܘܲܒ̣ܥܵܝܗܝ ܫܵܐܘܿܠ ܟܠܗܘܿܢ ܝܵܘ̈ܡܵܬ̣ܵܐ: ܘܠܵܐ ܐܲܫܠ̱ܡܹܗ ܐܲܠܵܗܵܐ ܒܐܝܼܕܹܗ.


text:
ܘܐܸܡܲܪ ܠܹܗ ܠܵܐ ܬܸܕ݂ܚܲܠ: ܡܸܛܠ ܕܠܵܐ ܡܸܫܟ̇ܚܵܐ ܠܵܟ݂ ܐܝܼܕܹܗ ܕܫܵܐܘܿܠ ܐܵܒ̣ܝ: ܘܐܲܢ̄ܬ̇ ܬܲܡܠܸܟ݂ ܥܲܠ ܝܼܣܪܵܝܹܠ: ܘܐܸܢܵܐ ܐܸܗܘܸܐ ܥܲܡܵܟ݂ ܘܬܸܚܸܐ. ܘܐܵܦ ܫܵܐܘܿܠ ܐܵܒ̣ܝ ܝܵܕܲܥ ܕܗܵܟܲܢܵܐ ܗ̄ܘ̣.


text:
ܘܲܣܠܸܩܘ ܙܝܼܦܵܝܹ̈ܐ ܠܘܵܬ̣ ܫܵܐܘܿܠ ܠܲܓ̣ܒܲܥ: ܘܐܸܡܲܪܘ ܠܹܗ: ܗܵܐ ܕܵܘܝܼܕ݂ ܡܸܬ̇ܛܲܫܸܐ ܥܲܡܲܢ ܒܡܸܨܪܘܿܬ̣: ܒܥܵܒ̣ܵܐ ܒܓܸܒ̣ܥܘܿܬ̣ ܒܢܲܚܠܵܐ ܕܡ̣ܢ ܝܲܡܝܼܢܵܐ ܕܐܲܫܝܼܡܘܿܢ.


text:
ܙܸܠܘ ܬܸܒ̣ܘ ܛܲܒ̣ܘ ܝܲܬ̣ܒܹ̇ܗ: ܘܕܲܥܘ ܘܲܚܙܵܘ ܕܘܼܟ̇ܬܹܗ: ܕܬܸܗܘܸܐ ܪܸܓ̣ܠܹܗ ܕܡ̇ܢ ܕܲܚܙܵܝܗܝ ܬܲܡܵܢ: ܡܸܛܠ ܕܐܸܡܲܪܘ ܠܝܼ ܕܲܡܥܲܪܵܡܘܼ ܡܥܲܪܲܡ.


text:
ܘܕܲܥܘ ܘܲܚܙܵܘ ܡ̣ܢ ܟܠܗܹܝܢ ܡܲܛܫ̈ܝܵܬ̣ܵܐ ܕܲܡܛܲܫܲܝ ܬܲܡܵܢ: ܘܲܗܦܘܿܟ݂ܘ ܠܘܵܬ̣ܝ ܠܡܲܬ̣ܩܵܢܘܼܬܲܢܝ: ܘܐܹܙܲܠ ܥܲܡܟ݂ܘܿܢ. ܕܐܸܢ ܐܝܼܬ̣ܵܘܗܝ ܒܐܲܪܥܵܐ: ܐܸܒ̣ܨܝܘܗܝ ܒܟ݂ܠܗܘܿܢ ܐܲܠܦܹ̈ܐ ܕܲܝܗܘܼܕ݂ܵܐ.


text:
ܘܩܵܡܘ ܘܐܸܙܲܠܘ ܠܙܝܼܦ: ܩܕ݂ܵܡ ܫܵܐܘܿܠ: ܘܕ݂ܵܘܝܼܕ݂ ܘܓܲܒ̣ܪ̈ܵܘܗܝ ܒܡܲܕ݂ܒ̇ܪܵܐ ܕܡܵܥܘܿܢ: ܒܥܵܪܵܒ̣ܵܐ ܥܲܠ ܓܹܢ̄ܒ̣ ܐܲܫܝܼܡܘܿܢ.


text:
ܘܐܸܙܲܠ ܫܵܐܘܿܠ ܘܥܲܒ̣̈ܕܵܘܗܝ ܠܡܸܒ̣ܥܵܐ ܠܕ݂ܵܘܝܼܕ݂: ܘܚܵܘܝܼܘ ܠܕ݂ܵܘܝܼܕ݂ ܘܲܢܚܸܬ̣ ܠܹܗ ܠܲܥܣܠܲܥ: ܘܝܼܬܸܒ̣ ܒܡܲܕ݂ܒ̇ܪܵܐ ܕܡܵܥܘܿܢ: ܘܲܫܡܲܥ ܫܵܐܘܿܠ ܘܲܪܕܲܦ ܒܵܬܲܪ ܕܵܘܝܼܕ݂ ܠܡܲܕ݂ܒ̇ܪܵܐ ܕܡܵܥܘܿܢ.


text:
ܘܐܸܙܲܠ ܫܵܐܘܿܠ ܡ̣ܢ ܓܲܒܹ̇ܗ ܕܛܘܼܪܵܐ: ܘܕ݂ܵܘܝܼܕ݂ ܘܓܲܒ̣ܪ̈ܵܘܗܝ ܡ̣ܢ ܓܲܒܹ̇ܗ ܐ̄ܚܪܹܢܵܐ. ܘܲܗܘ̤ܵܐ ܕܵܘܝܼܕ݂ ܡܸܣܬܲܪܗܲܒ̣ ܠܡܸܥܪܲܩ ܡ̣ܢ ܩܕ݂ܵܡ ܫܵܐܘܿܠ: ܘܫܵܐܘܿܠ ܘܥܲܒ̣ܕܵܘ̈ܗܝ ܡܸܬ̣ܟܲܪܟ̇ܝܼܢ ܥܲܠ ܕܵܘܝܼܕ݂ ܘܥܲܠ ܓܲܒ̣ܪ̈ܵܘܗܝ ܠܡܹܐܚܲܕ݂ ܐܸܢܘܿܢ.


text:
ܘܲܗܦܲܟ݂ ܫܵܐܘܿܠ ܡ̣ܢ ܒܵܬܲܪ ܕܵܘܝܼܕ݂: ܘܐܸܙܲܠ ܠܐܘܼܪܥܵܐ ܕܲܦܠܸܫ̈ܬܵܝܹܐ: ܡܸܛܠ ܗܵܢܵܐ ܩܪܵܐܘܗ̇ ܠܐܲܪܥܐ ܗܵܝ ܣܸܢܥܵܪ ܦܵܠܓ̇ܘܼܬ̣ܵܐ.


text:
ܘܲܗܘ̤ܵܐ ܕܟܲܕ݂ ܗܦܲܟ݂ ܫܵܐܘܿܠ ܡ̣ܢ ܒܵܬܲܪ ܦܠܸܫ̈ܬܵܝܹܐ: ܚܵܘܝܘܼܗܝ: ܘܐܸܡܲܪܘ ܠܹܗ: ܗܵܐ ܕܵܘܝܼܕ݂ ܒܡܸܨܪܘܿܬ̣ ܕܲܒ̣ܓܸܒ̣ܥܘܿܬ̣.


text:
ܘܲܕ݂ܒܲܪ ܫܵܐܘܿܠ ܬܠܵܬ̣ܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܓܲܒܲـ̈ܝܵܐ ܡ̣ܢ ܟܠܹܗ ܝܼܣܪܵܝܹܠ: ܘܐܸܙܲܠ ܠܡܸܒ̣ܥܵܐ ܠܕ݂ܵܘܝܼܕ݂ ܘܲܠܓܲܒ̣ܪ̈ܵܘܗܝ ܥܲܠ ܐܲܦܲܝ̈ ܛܘܼܪܵܐ ܕܕܲܝܨܹ̈ܐ.


text:
ܘܐܸܬ̣ܵܐ ܠܡܲܪܒ̇ܥܵܐ ܕܥܵـ̈ܢܵܐ ܕܒ̣ܐܘܼܪܚܵܐ. ܘܬܲܡܵܢ ܐܝܼܬ̣ ܡܥܲܪܬ̣ܵܐ: ܘܥܲܠ ܫܵܐܘܿܠ ܠܲܡܥܲܪܬ̣ܵܐ ܘܲܕ݂ܡܸܟ݂ ܬܲܡܵܢ: ܘܕ݂ܵܘܝܼܕ݂ ܘܓܲܒ̣ܪܵܘܗܝ ܒܲܫܦ̈ܘܿܠܲܝ ܡܥܲܪܬ̣ܵܐ ܝܵܬ̣ܒ̇ܝܼܢ.


text:
ܘܐܸܡܲܪܘ ܠܹܗ ܓܲܒ̣ܪܵܘܗܝ ܠܕ݂ܵܘܝܼܕ݂: ܗܵܢܵܐ ܗ̄ܘ̣ ܝܵܘܡܵܐ ܕܐܸܡܲܪ ܠܵܟ݂ ܡܵܪܝܵܐ: ܗܵܐ ܡܲܫܠܸܡ ܐ̄ܢܵܐ ܒܥܸܠܕܒ̣ܵܒ̣ܵܟ݂ ܒܐܝܼܕܲܝ̈ܟ: ܥܒܸܕ݂ ܠܹܗ ܐܲܝܟ݂ ܕܫܲܦܝܼܪ ܒܥܲܝܢܲܝ̈ܟ. ܘܩܵܡ ܕܵܘܝܼܕ݂ ܘܦܣܲܩ ܟܸܢܦܵܐ ܕܲܦܪܝܼܣܹܗ ܕܫܵܐܘܿܠ ܪܲܟ̇ܝܼܟ݂ܵܐܝܼܬ̣.


text:
ܘܐܸܡܲܪ ܕܵܘܝܼܕ݂ ܠܓܲܒ̣ܪܹ̈ܐ ܕܥܲܡܹܗ: ܚܵܣ ܠܝܼ ܡ̣ܢ ܡܵܪܝܵܐ ܐܸܢ ܐܸܥܒܸ̇ܕ݂ ܦܸܬ̣ܓ̣ܵܡܵܐ ܗܵܢܵܐ ܠܡܵܪܝ ܠܲܡܫܝܼܚܹܗ ܕܡܵܪܝܵܐ: ܘܐܵܘܫܸܛ ܐܝܼܕ݂ܝ ܒܹܗ: ܡܸܛܠ ܕܲܡܫܝܼܚܹܗ ܗ̄ܘ̣ ܕܡܵܪܝܵܐ.


text:
ܘܬ̣ܵܘܝܼ ܕܵܘܝܼܕ݂ ܠܓܲܒ̣ܪܹ̈ܐ ܕܥܲܡܹܗ ܒܡܸܠܹ̈ܐ ܗܵܠܹܝܢ: ܘܠܵܐ ܫܒܲܩ ܐܸܢܘܿܢ ܠܲܡܩܵܡ ܥܲܠ ܫܵܐܘܿܠ. ܘܫܵܐܘܿܠ ܩܵܡ ܡ̣ܢ ܡܥܲܪܬ̣ܵܐ ܘܐܸܙܲܠ ܒܐܘܼܪܚܵܐ.


text:
ܘܩܵܡ ܕܵܘܝܼܕ݂ ܡ̣ܢ ܒܵܬܲܪܟܸ̇ܢ: ܘܲܢܦܲܩ ܡ̣ܢ ܡܥܲܪܬ̣ܵܐ: ܘܲܩܪܵܐ ܒܵܬܲܪ ܫܵܐܘܿܠ ܘܐܸܡܲܪ. ܡܵܪܝ ܡܲܠܟܵܐ: ܘܐܸܬ̣ܦܢܝ ܫܵܐܘܿܠ ܠܒܸܣܬ̇ܪܹܗ. ܘܲܢܦܲܠ ܕܵܘܝܼܕ݂ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܘܲܣܓ̣ܕ݂.


text:
ܗܵܐ ܚܙܝܼ ܝܵܘܡܵܢܵܐ ܒܥܲܝܢܲܝ̈ܟ: ܕܐܲܫ̱ܠܡܵܟ݂ ܡܵܪܝܵܐ ܒܐܝܼܕܲܝ̈ ܝܵܘܡܵܢܵܐ ܒܲܡܥܲܪܬ̣ܵܐ. ܘܐܸܡܲܪܘ ܓܲܒ̣ܪܹ̈ܐ ܕܥܲܡܝ ܠܡܸܩܛܠܵܟ݂: ܘܚܵܣܹܬ ܥܠܲܝܟ: ܘܐܸܡ̇ܪܹܬ̣ ܠܵܐ ܐܵܘܫܸܛ ܐܝܼܕ݂ܝ ܒܡܵܪܝ: ܡܸܛܠ ܕܲܡܫܝܼܚܹܝܗ ܗ̄ܘ̣ ܕܡܵܪܝܵܐ.


text:
ܘܐܸܬ̣ܦܲܢܝ̄ ܘܲܚܙܝܼ ܐܵܦ ܟܸܢܦܵܐ ܕܲܦܪܝܼܣܵܟ݂ ܒܐܝܼܕ݂ܝ: ܡܸܛܠ ܕܟܲܕ݂ ܦܸܣܩܹܬ̣ ܟܸܢܦܵܐ ܕܲܦܪܝܼܣܵܟ݂ ܠܵܐ ܩܛܲܠܬܵܟ݂. ܕܲܥ ܘܲܚܙܝܼ ܕܠܲܝܬ̇ ܒܐܝܼܕܲܝ̈ ܒܝܼܫܬܵܐ ܘܣܲܟ݂ܠܘܼܬܑ̣ܵܐ: ܘܠܵܐ ܚܛܹܝܬ̣ ܠܵܟ݂: ܘܐܲܢ̄ܬ̇ ܡܨܲܝܼܕ݂ ܐܲܢ̄ܬ̇ ܠܡܸܣܲܒ̣ ܢܲܦ̮ܫܝ.


text:
ܒܵܬܲܪ ܡܲܢܘܼ ܢܦܲܩܬ̇ ܡܲܠܟܵܐ ܕܝܼܣܪܵܝܹܠ: ܘܒ̣ܵܬܲܪ ܡܲܢܘܼ ܪܵܕܹܦ ܐܲܢ̄ܬ̇. ܒܵܬܲܪ ܟܲܠܒܵܐ ܡܝܼܬ̣ܵܐ: ܘܒ̣ܵܬܲܪ ܦܘܼܪܬܹܥܢܵܐ ܚܲܕ݂.


text:
ܘܟܲܕ݂ ܓܲܡܲܪ ܕܵܘܝܼܕ݂ ܠܡܹܐܡܲܪ ܡܸܠܹ̈ܐ ܗܵܠܹܝܢ ܠܫܵܐܘܿܠ: ܐܸܡܲܪ ܠܹܗ ܫܵܐܘܿܠ. ܩܵܠܵܟ݂ ܗ̄ܘ̣ ܗܵܢܵܐ: ܒܹܪܝ ܕܵܘܝܼܕ݂. ܘܐܲܪܝܼܡ ܫܵܐܘܿܠ ܩܵܠܹܗ ܘܲܒ̣ܟ݂ܵܐ.


text:
ܘܐܸܡܲܪ ܫܵܐܘܿܠ ܠܕ݂ܵܘܝܼܕ݂: ܙܲܕܝܼܩ ܐܲܢ̄ܬ̇ ܡܹܢܝ ܡܸܛܠ ܕܐܲܢ̄ܬ̇ ܦܪܲܥܸܬܵܢܝ ܛܵܒ̣ܬ̣ܵܐ: ܘܐܸܢܵܐ ܦܪܲܥܬܵܟ݂ ܒܝܼܫܬܵܐ.


text:
ܘܟܲܕ݂ ܢܸܫܟܲܚ ܓܲܒ̣ܪܵܐ ܠܲܒ̣ܥܸܠܕܒ̣ܵܒܹܗ: ܘܲܢܫܲܕܪܝܼܘܗܝ ܒܐܘܼܪܚܵܐ ܛܲܒ̣ܬ̣ܵܐ: ܡܵܪܝܵܐ ܢܸܦܪ̱ܥܝܼܘܗܝ ܛܵܒ̣ܬ̣ܵܐ. ܢܸܦܪ̱ܥܵܟ݂ ܡܵܪܝܵܐ ܚܠܵܦܲܝ ܛܵܒ̣ܬ̣ܵܐ ܝܵܘܡܵܢܵܐ ܕܲܥܒܲܕ̇ܬ̇ ܠܝܼ.


text:
ܘܡܝܼܬ̣ ܫܡܘܼܐܹܝܠ: ܘܐܸܬ̣ܟܲܢܲܫܘ ܟܠܹܗ ܝܼܣܪܵܝܹܠ: ܘܐܲܪܩܸܕ݂ܘ ܥܠܵܘܗܝ: ܘܩܲܒ̣ܪܘܼܗܝ ܒܩܲܒ̣ܪܹܗ ܒܪܵܡܬ̣ܵܐ. ܘܩܵܡ ܕܵܘܝܼܕ݂ ܘܲܢܚܸܬ̣ ܠܡܲܕ݂ܒ̇ܪܵܐ ܕܦܵܪܵܢ.


text:
ܘܓܲܒ̣ܪܵܐ ܐܝܼܬ̣ ܗ̄ܘ̣ܵܐ ܒܡܵܥܘܿܢ: ܘܲܥܒ̣ܵܕܹܗ ܒܟܲܪܡ̄ܠܵܐ: ܘܓܲܒ̣ܪܵܐ ܪܲܒ̇ ܗ̄ܘ̣ܐ ܛܵܒ̣: ܘܐܝܼܬ̣ ܗ̄ܘ̣ܵܐ ܠܹܗ ܥܵܢܵܐ ܬܠܵܬ̣ܵܐ ܐܲܠܦ̈ܝܼܢ: ܘܐܵܠܹܦ ܥܸܙ̈ܝܼܢ. ܘܲܗܘ̤ܵܐ ܕܟܲܕ݂ ܓܵܐܹܙ ܥܵܢܹ̈ܗ ܒܟܲܪܡ̄ܠܵܐ.


text:
ܘܲܫܡܹܗ ܕܓܲܒ̣ܪܵܐ ܢܵܒ̣ܵܠ: ܘܲܫܡܵܗ̇ ܕܐܲܢ̄ܬ̇ܬܹܗ ܐܲܒ̣ܝܼܓܸܠ: ܘܐܲܢ̄ܬ̇ܬ̣ܵܐ ܫܲܦܝܼܪ ܗ̄ܘ̣ܵܐ ܚܸܙܘܵܗ̇ ܘܩܘܼܒ̣ܠ̱ܠܵܗ̇: ܘܓܲܒ̣ܪܵܐ ܢܵܒ̣ܵܠ ܩܫܸܐ ܗ̄ܘܑ̣ܵܐ: ܘܒ̣ܝܼܫ ܒܨܸܢ̈ܥܵܬܹܗ ܘܲܟ݂ܠܸܒ̣.


text:
ܘܫܲܕܲܪ ܕܵܘܝܼܕ݂ ܥܸܣܪܵܐ ܥܠܲܝܡ̈ܝܼܢ: ܘܐܸܡܲܪ ܕܵܘܝܼܕ݂ ܠܲܥܠܲܝܡܹܐ: ܣܲܩܘ ܠܟܲܪܡ̄ܠܵܐ ܘܙܸܠܘ ܠܘܵܬ̣ ܢܵܒ̣ܵܠ: ܘܲܫܐܲܠܘ ܒܲܫܠܵܡܹܗ ܒܫܹܡܝ.


text:
ܪ̈ܵܥܵܘܵܬ̣ܵܐ ܕܝܼܠܵܟ݂ ܗܘ̤ܵܘ ܥܲܡܲܢ: ܘܠܵܐ ܐܲܗܲܪ̄ܢ ܐܸܢܘܿܢ: ܘܠܵܐ ܛܸܥܵܐ ܠܗܘܿܢ ܡܸܕܸܡ: ܟܠ ܝܵܘ̈ܡܵܬ̣ܵܐ ܕܲܗܘ̤ܵܐ ܒܡܲܕ݂ܒ̇ܪܵܐ.


text:
ܫܲܐܸܠ ܠܥܲܒ̣ܕܲܝ̈ܟ ܘܲܢܚܵܘܘܿܢܵܟ݂: ܘܗܵܫܵܐ ܢܸܫܟ̇ܚܘܼܢ ܪ̈ܲܚܡܹܐ ܒܥܲܝܢܲܝ̈ܟ: ܡܸܛܠ ܕܥܲܠ ܝܵܘܡܵܐ ܛܵܒ̣ܵܐ ܐܸܬܲܝܢ: ܗܲܒ̣ ܡܸܕܸܡ ܕܨܵܒܹ̇ܐ ܐܲܢ̄ܬ̇ ܠܥܲܒ̣ܕܲܝ̈ܟ ܘܠܲܒ̣ܪܵܟ݂ ܕܵܘܝܼܕ݂.


text:
ܘܲܥܢܵܐ ܢܵܒ̣ܵܠ ܘܐܸܡܲܪ ܠܥܲܒ̣ܕܵܘ̈ܗܝ ܕܕ݂ܵܘܝܼܕ݂: ܡܲܢܘܼ ܒܪܹܗ ܕܐܝܼܫܲܝ: ܝܵܘܡܵܢܵܐ ܣܓ̣ܝܼܘ ܥܲܒ̣̈ܕܹܐ ܕܡܲܪܝܼܕ݂ܝܼܢ ܐ̄ܢܵܫ ܡ̣ܢ ܩܕ݂ܵܡ ܡܵܪܹܗ.


text:
ܐܸܣܲܒ̣ ܠܲܚ̄ܡܝ ܘܡܲܝ̈: ܘܢܸܟ݂ܣܬ̣ܵܐ ܕܢܸܟ݂ܣܹܬ̣ ܠܓܵܙ̈ܘܿܙܲܝ: ܘܐܸܬܸܠ ܠܓܲܒ̣ܪܹ̈ܐ ܕܠܵܐ ܝܵܕ݂ܥ ܐ̄ܢܵܐ ܡ̣ܢ ܐܲܝܡܸܟܵܐ ܐܸܢܘܿܢ.


text:
ܘܐܸܡܲܪ ܕܵܘܝܼܕ݂ ܠܓܲܒ̣ܪܹ̈ܐ ܕܥܲܡܹܗ: ܐܲܣܘܿܪܘ ܐ̄ܢܵܫ ܣܲܝܦܹܗ: ܘܐܸܣܲܪܘ ܣܲܝܦܲܝ̈ܗܘܿܢ: ܘܐܵܦ ܕܵܘܝܼܕ݂ ܐܸܣܲܪ ܣܲܝܦܹܗ. ܘܲܣܠܸܩܘ ܒܵܬܲܪ ܕܵܘܝܼܕ݂ ܐܲܝܟ݂ ܐܲܪܒܲܥܡܵܐܐ ܓܲܒ̣ܪ̈ܝܼܢ: ܘܡܲܐܬܹܝܢ ܦܵܫܘ ܠܘܵܬ̣ ܡܵܐܢܹ̈ܐ.


text:
ܘܠܲܐܒ̣ܝܼܓܸܠ ܐܲܢ̄ܬ̇ܬܹܗ ܕܢܵܒ̣ܵܠ: ܚܵܘܝܼ ܛܲܠܝܵܐ ܚܲܕ݂ ܡ̣ܢ ܥܠܲܝܡܹ̈ܐ ܘܐܸܡܲܪ: ܫܲܕܲܪ ܕܵܘܝܼܕ݂ ܐܝܼܙ̈ܓܲܕܹܐ ܡ̣ܢ ܡܲܕ݂ܒ̇ܪܵܐ ܠܲܡܒܲܪܵܟ݂ܘܼܬܹ̈ ܠܡܵܪܲܢ ܘܡܸܐܢܲܬ̤ ܠܹܗ ܒܗܘܿܢ.


text:
ܘܓܲܒ̣ܪܹ̈ܐ ܛܵܒ̣ܝܼܢ ܗ̄ܘ̣ܵܘ ܠܲܢ ܛܵܒ̣: ܘܠܵܐ ܐܲܗܪܘܼܢ: ܘܠܵܐ ܐܲܛܥܝܼܘ ܠܲܢ ܡܸܕܸܡ: ܟܠ ܝܵܘ̈ܡܵܬ̣ܵܐ ܕܗܲܠܸܟ݂ܢ ܥܲܡܗܘܿܢ.


text:
ܟܲܕ݂ ܗܸܘܲܝܢ ܒܡܲܕ݂ܒ̇ܪܵܐ ܫܘܼܪܵܐ ܗܘ̤ܘܵܐ ܠܲܢ: ܐܵܦ ܒܠܸܠܝܵܐ ܐܵܦ ܒܐܝܼܡܵܡܵܐ: ܟܠ ܝܵܘ̈ܡܵܬ̣ܵܐ ܕܲܗ̤ܘܲܝܢ ܥܲܡܗܘܿܢ: ܘܪܵܥܹܝܢ ܗ̄ܘܲܝܢ ܥـܢ̈ܵܐ.


text:
ܗܵܫܵܐ ܕܲܥܝ ܘܲܚܙܵܝ ܡܵܢܵܐ ܥܵܒ̣ܕܵܐ ܐܲܢ̄ܬ̇ܝ. ܡܸܛܠ ܕܓܸܪܡܲܬ̤ ܒܝܼܫܬܵܐ ܥܲܠ ܡܵܪܲܢ ܘܥܲܠ ܟܠܹܗ ܒܲܝܬܹ̇ܗ: ܘܢܵܒ̣ܵܠ ܠܘܵܬ̣ ܪܵܥـ̈ܘܵܬ̣ܵܐ ܗ̄ܘܼܵܐ.


text:
ܘܐܸܣܬܲܪ̱ܗܒܲܬ̤ ܐܲܒ̣ܝܼܓܸܠ: ܘܢܸܣܒܲܬ̤ ܡܲܐܬܹܝܢ ܕܠܲܚܡܵܐ: ܘܲܬ̣ܪܹܝܢ ܓܪ̈ܵܒ̣ܝܼܢ ܕܚܲܡܪܵܐ: ܘܚܲܡܸܫ ܥـܵ̈ܢܵܐ ܟܲܕ݂ ܡܲܬ̣ܩ̈ܢܵܢ: ܘܚܲܡܸܫ ܣܐ̈ܝܼܢ ܩܲܠܝܵܬ̣ܵܐ: ܘܲܡܐܵܐ ܓܘܼܒ̣̈ܝܼܢ ܘܡܵܐܬܹܝܢ ܕܸܒ̣̈ܠܝܼܢ: ܘܣܵܡܲܬ̤ ܥܲܠ ܚܡܵܪܹ̈ܐ.


text:
ܘܗ̤ܝ ܝܵܬ̣ܒܵܐ ܗ̄ܘ̣ܵܬ̣ ܥܲܠ ܚܡܵܪܵܐ ܘܢܵܚܬܵܐ ܒܓܸܢܝܵܐ ܕܛܘܼܪܵܐ. ܘܕ݂ܵܘܝܼܕ݂ ܘܓܲܒ̣ܪܹ̈ܐ ܕܥܲܡܹܗ ܣܵܠܩܝܼܢ ܠܐܘܼܪܥܵܗ̇: ܘܦܸܓ̣ܥܲܬ̤ ܒܗܘܿܢ.


text:
ܘܕ݂ܵܘܝܼܕ݂ ܐܸܡܲܪ: ܕܲܓܵܠܵܐܝܼܬ̣ ܢܛܲܪܢ ܟܠ ܕܐܝܼܬ̣ ܗ̄ܘ̣ܵܐ ܠܹܗ ܒܡܲܕ݂ܒ̇ܪܵܐ: ܘܠܵܐ ܐܲܛܥܝܼܢ ܡܸܕܸܡ ܡ̣ܢ ܟܠ ܕܐܝܼܬ̣ ܗ̄ܘ̣ܵܐ ܠܹܗ: ܘܦܲܪܥܲܢ ܒܝܼܫܬܵܐ ܚܠܵܦ ܛܵܒ̣ܬ̣ܵܐ.


text:
ܗܵܟܲܢܵܐ ܢܸܥܒܸ̇ܕ݂ ܡܵܪܝܵܐ ܠܥܲܒ̣ܕܹܗ ܕܵܘܝܼܕ݂ ܘܗܵܟܲܢܵܐ ܢܵܘܣܸܦ ܠܹܗ: ܐܸܢ ܢܸܫܬ̇ܒܸܩ ܡܸܕܸܡ ܕܐܝܼܬ̣ ܠܹܗ ܥܕܲܡܵܐ ܠܨܲܦܪܵܐ ܕܡܲܬ̣ܩܲܢ ܒܐܸܣܬ̣ܵܐ.


text:
ܘܲܚܙܵܬ̤ ܐܲܒ̣ܝܼܓܸܠ ܠܕ݂ܵܘܝܼܕ݂: ܘܐܸܣܬܲܪ̱ܗܒܲܬ̤ ܘܢܸܚܬܲܬ̤ ܡ̣ܢ ܚܡܵܪܵܐ: ܘܢܸܦܠܲܬ̤ ܩܕ݂ܵܡ ܕܵܘܝܼܕ݂ ܥܲܠ ܐܲܦܹܝ̈ܗ̇: ܘܣܸܓ̣ܕܲܬ̤ ܠܹܗ ܥܲܠ ܐܲܪܥܵܐ.


text:
ܘܢܸܦܠܲܬ̤ ܥܲܠ ܪܸ̈ܓ̣ܠܵܘܗܝ ܘܐܸܡܪܲܬ̤: ܒܵܥܝܵܐ ܐ̄ܢܵܐ ܡܸܢܵܟ݂ ܡܵܪܝ: ܥܠܲܝ ܡܵܪܝ ܣܲܟ݂ܠܘܼܬ̣ܵܐ: ܬܡܲܠܸܠ ܐܲܡܬ̣ܵܟ݂ ܩܕ݂ܵܡܲܝܟ ܥܲܠ ܓܲܒ̣ܪܵܐ ܗܵܢܵܐ ܢܵܒ̣ܵܠ.


text:
ܡܸܛܠ ܕܐܲܝܟ݂ ܫܡܹܗ ܗܵܟܲܢܵܐ ܗ̄ܘ̣: ܢܵܒ̣ܵܠ ܫܡܹܗ: ܘܲܡܨܲܥܪܵܢܘܼܬܹܗ ܥܲܡܹܗ. ܘܐܸܢܵܐ ܐܲܡܬ̣ܵܐ ܠܵܐ ܚܙܹܝܬ̣ ܠܲܥܠܲܝܡܹ̈ܐ ܕܫܲܕܲܪ ܡܵܪܝ.


text:
ܘܗܵܫܵܐ ܡܵܪܝ: ܗ̄ܘ̣ ܡܵܪܝܵܐ ܘܚܲܝܵܐ ܗ̄ܝ̣ ܢܲܦ̮ܫܵܟ݂ ܕܝܼܠܵܟ݂ ܡܵܪܝ: ܕܠܵܐ ܬܸܬ̣ܩܲܪܲܒ̣ ܠܲܕ݂ܡܵܐ ܘܦܲܪܩܵܟ݂ ܡܵܪܝܵܐ. ܗܵܫܵܐ ܡܵܪܝ ܢܸܗܘܘܿܢ ܒܥܸܠܕܒ̣ܵܒܲܝ̈ܟ ܐܲܝܟ݂ ܢܵܒ̣ܵܠ: ܘܲܕ݂ܒ̣ܵܥܹܝܢ ܠܵܟ݂ ܒܝܼܫܬܵܐ.


text:
ܗܵܫܵܐ ܒܘܼܪܟ̇ܬ̣ܵܐ ܗܵܕܹܐ ܐܲܝܬ̇ܝܲܬ̤ ܐܲܡܬ̣ܵܟ݂ ܠܡܵܪܝ: ܒܘܼܪܟ̇ܬ̣ܵܐ ܗܲܒ̣ ܠܲܥܠܲܝܡܹ̈ܐ ܕܲܡܗܲܠܟ݂ܝܼܢ ܠܲܪܓܸܠ ܡܵܪܝ.


text:
ܘܲܫܒ̣ܘܿܩ ܣܘܼܪܚܵܢܵܐ ܠܐܲܡܬ̣ܵܟ݂: ܡܸܛܠ ܕܡܸܥܒܲܕ݂ ܥܵܒܹܕ݂ ܡܵܪܝܵܐ ܠܡܵܪܝ ܒܲܝܬܵܐ ܡܗܲܝܡܢܵܐ. ܡܸܛܠ ܕܬܲܟ݂ܬ̇ܫܵܘ̈ܗܝ ܕܡܵܪܝܵܐ: ܡܵܪܝ ܡܸܬ̣ܟܲܬܲܫ: ܘܒ̣ܝܼܫܬܵܐ ܠܵܐ ܐܸܫܟ̇ܚܲܬ̤ ܒܵܟ݂ ܡ̣ܢ ܝܵܘ̈ܡܲܝܟ.


text:
ܘܒܲܪܢܵܫܵܐ ܣܵܡ ܠܡܸܪܕܦܵܟ݂ ܘܲܠܡܸܒ̣ܥܵܐ ܢܲܦ̮ܫܵܟ݂. ܘܲܗܘ̤ܵܬ̣ ܢܲܦ̮ܫܹܗ ܕܡܵܪܝ: ܨܪܝܼܪܵܐ ܒܲܨܪܵܪܑܵ ܕܚܲܝܹ̈ܐ ܥܲܡ ܡܵܪܝܵܐ ܐܲܠܵܗܵܟ݂. ܘܢܲܦ̮ܫܵܐ ܕܲܒ̣ܥܸܠܕܒ̣ܵܒܲܝ̈ܟ ܢܸܫܕܹܝܗ̇ ܡܵܪܝܵܐ ܒܓ̣ܵܘ ܟܲܦܬ̣ܵܐ ܕܩܸܠܥܵܐ.


text:
ܠܵܐ ܬܸܗܘܸܐ ܠܵܟ݂ ܗܵܕܹܐ ܠܙܵܘܸܥܬ̣ܵܐ: ܘܲܠܬ̣ܘܼܩ̱ܠܬ̣ܵܐ ܕܠܸܒܵܟ݂: ܠܡܹܐܫܲܕ݂ ܕܡܵܐ ܕܡܲܓܵܢ. ܘܟܲܕ݂ ܢܲܛܐܸܒ̣ ܠܵܟ݂ ܡܵܪܝܵܐ: ܐܸܬ̣ܕܲܟ݂ܪܝܼܗ̇ ܠܐܲܡܬ̣ܵܟ݂.


text:
ܒܪܝܼܟ݂ ܛܲܥܡܹܟ݂ܝ: ܘܲܒ̣ܪܝܼܟ݂ܵܐ ܐܲܢ̄ܬ̇ܝ: ܕܲܟ݂ܠܲܝܬ̇ܝܼܢܝ ܝܵܘܡܵܢܵܐ ܠܡܸܥܲܠ ܒܲܕ݂ܡܵܐ: ܘܲܦܪܲܩܬܲܝ ܐܝܼ̈ܕܲܝ ܝܵܘܡܵܢܵܐ ܡ̣ܢ ܕܡܵܐ.


text:
ܒܪܲܡ ܚܲܝ ܗ̄ܘ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܲܟ݂ܠܵܢܝ ܕܠܵܐ ܐܲܒ̣ܐܸܫ ܠܹܟ݂ܝ: ܕܐܸܠܘܼ ܠܵܐ ܐܸܣܬܲܪܗܲܒ̣ܬ̇ܝ ܐܸܬ̇ܝ̣ܬ̇ܝ ܠܐܘܼܪܥ̄ܝ: ܐܸܢ ܐܸܫܬ̇ܚܲܪ ܠܢܵܒ̣ܵܠ: ܥܕܲܡܵܐ ܕܢܵܗܲܪ ܨܲܦܪܵܐ: ܕܡܲܬ̣ܩܲܢ ܒܐܸܣܬ̣ܵܐ.


text:
ܘܲܢܣܲܒ̣ ܕܵܘܝܼܕ݂ ܡ̣ܢ ܐܝܼܕܹܝ̈ܗ̇ ܡܸܕܸܡ ܕܐܲܝܬ̇ܝܲܬ̤: ܘܠܵܗ̇ ܐܸܡܲܪ: ܣܲܩܝ ܠܒܲܝܬܹ̇ܟ݂ܝ ܒܲܫܠܵܡܵܐ: ܚܙܵܝ ܕܫܸܡܥܹܬ̣ ܒܩܵܠܹܟ݂ܝ: ܘܢܸܣܒܹܬ̣ ܒܐܲܦܲܝ̈ܟ̇ܝ.


text:
ܘܐܸܬ̣ܵܬ̤ ܐܲܒ̣ܝܼܓܸܠ ܠܘܵܬ̣ ܢܵܒ̣ܵܠ: ܘܗܵܐ ܐܝܼܬ̣ ܠܹܗ ܡܲܫܬ̇ܝܵܐ ܒܒܲܝܬܹ̇ܗ: ܐܲܝܟ݂ ܡܲܫܬ̇ܝܵܐ ܕܡܲܠܟܵܐ: ܘܠܸܒܹ̇ܗ ܕܢܵܒ̣ܵܠ ܛܵܒ̣ ܥܠܵܘܗܝ: ܘܗ̤ܘ ܪܘܸܐ ܛܵܒ̣. ܘܠܵܐ ܚܵܘܝܵܬܹܗ ܦܸܬ̣ܓ̣ܵܡܵܐ ܥܕܲܡܵܐ ܕܢܸܓ̣ܗܲܬ̤.


text:
ܘܲܗܘ̤ܵܐ ܕܟܲܕ݂ ܢܸܓ̣ܗܲܬ̤: ܘܢܲܦܨܹܗ ܚܲܡܪܹܗ: ܚܵܘܝܵܬܹܗ ܐܲܢ̄ܬ̇ܬܹܗ ܦܸܬ̣ܓ̣ܵܡܹ̈ܐ ܗܵܠܹܝܢ: ܘܡܝܼܬ̣ ܠܸܒܹ̇ܗ ܒܓ̣ܵܘܹܗ: ܘܲܗܘ̤ܵܐ ܐܲܝܟ݂ ܟܹܐܦܵܐ.


text:
ܘܲܫܡܲܥ ܕܵܘܝܼܕ݂ ܕܡܝܼܬ̣ ܢܵܒ̣ܵܠ ܘܐܸܡܲܪ: ܒܪܝܼܟ݂ ܗ̄ܘ̣ ܡܵܪܝܵܐ ܕܕ݂ܵܢ ܕܝܼܢܵܐ ܕܚܸܣܕܲܝ ܡ̣ܢ ܐܝܼܕܲܝ̈ ܢܵܒ̣ܵܠ: ܘܲܠܥܲܒ̣ܕܹܗ ܚܣܲܟ݂ ܡ̣ܢ ܒܝܼܫܬܵܐ: ܘܒ̣ܝܼܫܬܹ̇ܗ ܕܢܵܒ̣ܵܠ ܐܲܗܦܸܟ݂ ܡܵܪܝܵܐ ܒܪܹܫܹܗ. ܘܫܲܕܲܪ ܕܵܘܝܼܕ݂ ܘܡܲܠܸܠ ܒܐܲܒ̣ܝܼܓܸܠ: ܕܢܸܣܒ̣ܝܼܗ̇ ܠܹܗ ܐܲܢ̄ܬ̇ܬ̣ܵܐ.


text:
ܘܐܸܬ̣ܵܘ ܥܲܒ̣ܕܵܘ̈ܗܝ ܕܕ݂ܵܘܝܼܕ݂ ܠܘܵܬ̣ ܐܲܒ̣ܝܼܓܸܠ ܠܟܲܪ̄ܡܠܵܐ: ܘܐܸܡܲܪܘ ܠܵܗ̇: ܕܵܘܝܼܕ݂ ܫܲܕܪܲܢ ܥܠܲܝܟ̇ܝ ܕܢܸܣܒܹܟ݂ܝ ܠܹܗ ܐܲܢ̄ܬ̇ܬ̣ܵܐ.


text:
ܘܐܸܣܬܲܪ̱ܗܒܲܬ̤ ܘܩܵܡܲܬ̤ ܐܲܒ̣ܝܼܓܸܠ: ܘܝܸܬ̣ܒܲܬ̤ ܥܲܠ ܚܡܵܪܵܐ. ܘܚܲܡܸܫ ܥܠܲܝ̈ܡܵܬ̣ܵܗ̇ ܐܵܙܵܠ̈̄ܢ ܠܪܸܓ̣ܠܵܗ̇: ܘܐܸܙܲܠ̄ܬ̤ ܥܲܡ ܡܲܠܲܐܟ݂ܵܘ̈ܗܝ ܕܕ݂ܵܘܝܼܕ݂: ܘܲܗܘ̤ܵܬ̣ ܠܹܗ ܐܲܢ̄ܬ̇ܬ̣ܵܐ.


text:
ܘܐܸܬ̣ܵܘ ܙܝܼܦܵܝܹ̈ܐ ܠܘܵܬ̣ ܫܵܐܘܿܠ ܠܲܓ̣ܒܲܥ: ܘܐܸܡܲܪܘ ܠܹܗ: ܗܵܐ ܕܵܘܝܼܕ݂ ܡܸܬ̇ܛܲܫܸܐ ܒܓ̣ܒ̣ܥܘܿܬ̣ ܚܘܝܼܠܵܐ ܕܲܩܕ݂ܵܡ ܐܲܫܝܼܡܘܿܢ.


text:
ܘܩܵܡ ܫܵܐܘܿܠ ܘܲܢܚܸܬ̣ ܠܡܲܕ݂ܒ̇ܪܵܐ ܕܙܝܼܦ: ܘܥܲܡܹܗ ܬܠܵܬ̣ܵܐ ܐܲܠܦ̈ܝܼܢ ܓܲܒ̣ܪ̈ܝܼܢ ܓܒܲܝܵܐ ܕܝܼܣܪܵܝܹܠ: ܠܡܸܒ̣ܥܵܐ ܠܕ݂ܵܘܝܼܕ݂ ܒܡܲܕ݂ܒ̇ܪܵܐ ܕܙܝܼܦ.


text:
ܘܲܫܪܵܐ ܫܵܐܘܿܠ ܒܓ̣ܒ̣ܥܘܿܬ̣ ܚܘܝܼܠܑܵ ܕܲܩܕ݂ܵܡ ܐܲܫܝܼܡܘܿܢ ܒܐܘܼܪܚܵܐ: ܘܕ݂ܵܘܝܼܕ݂ ܝܵܬܹܒ̣ ܒܡܲܕ݂ܒ̇ܪܵܐ. ܘܲܚܙܵܐ ܕܐܸܬ̣ܵܐ ܫܵܐܘܿܠ ܒܵܬ̣ܪܹܗ ܠܡܲܕ݂ܒ̇ܪܵܐ.


text:
ܘܩܵܡ ܕܵܘܝܼܕ݂ ܘܐܸܬ̣ܵܐ ܠܐܲܬ̣ܪܵܐ ܕܲܫܪܸܐ ܬܲܡܵܢ ܫܵܐܘܿܠ: ܘܲܚܙܵܐ ܕܵܘܝܼܕ݂ ܕܘܼܟ̇ܬ̣ܵܐ ܕܲܕ݂ܡܸܟ݂ ܬܲܡܵܢ ܫܵܐܘܿܠ: ܘܐܲܒ̣ܢܹܝܪ ܒܲܪ ܢܹܝܪ ܪܲܒ ܚܲܝܠܹܗ ܕܫܵܐܘܿܠ ܕܡ̣ܢ ܒܲܫܒ̣ܝܼܠܵܐ: ܘܥܲܡܵܐ ܫܪܸܐ ܚܕ݂ܵܪ̈ܵܘܗܝ.


text:
ܘܲܥܢܵܐ ܕܵܘܝܼܕ݂ ܘܐܸܡܲܪ ܠܐܲܚܝܼܡܲܠܟ ܚܹܬ̣ܵܝܵܐ: ܘܠܲܐܒ̣ܝܼܫܲܝ ܒܲܪ ܨܘܿܪܝܵܐ ܐܲܚܘܼܗܝ ܕܝܘܿܐܵܒ̣: ܘܐܸܡܲܪ: ܡ̇ܢ ܢܵܚܹܬ̣ ܥܲܡܝ ܠܘܵܬ̣ ܫܵܐܘܿܠ ܠܡܲܫܪܝܼܬ̣ܵܐ. ܘܐܸܡܲܪ ܐܲܒ̣ܝܼܫܲܝ: ܐܸܢܵܐ ܢܵܚܹܬ̣ ܐ̄ܢܵܐ ܥܲܡܵܟ݂.


text:
ܘܐܸܬ̣ܵܐ ܕܵܘܝܼܕ݂ ܘܐܲܒ̣ܝܼܫܲܝ ܠܘܵܬ̣ ܥܲܡܵܐ ܒܠܸܠܝܵܐ: ܘܗܵܐ ܫܵܐܘܿܠ ܕܡܸܟ݂ ܒܲܫܒ̣ܝܼܠܵܐ: ܘܡܘܿܪܵܢܝܼܬܹܗ ܣܝܼܡܵܐ ܥܲܠ ܐܸܣܵܕ݂ܵܘ̈ܗܝ: ܘܐܲܒ̣ܢܹܝܪ ܘܥܲܡܵܐ ܕܵܡܟ̇ܝܼܢ ܚܕ݂ܵܪ̈ܵܘܗܝ.


text:
ܘܐܸܡܲܪ ܐܲܒ̣ܝܼܫܲܝ ܠܕ݂ܵܘܝܼܕ݂: ܐܲܫܠܸܡ ܝܵܘܡܵܢܵܐ ܐܲܠܵܗܵܟ݂ ܒܥܸܠܕܒ̣ܵܒ̣ܵܟ݂ ܒܐܝܼܕܲܝ̈ܟ: ܗܵܫܵܐ ܐܸܡܚܹܝܘܗܝ ܒܡܘܿܪܵܢܝܼܬ̣ܵܐ ܗܵܕܹܐ ܕܒܐܲܪܥܵܐ ܙܒܲܢ̄ܬܵܐ ܚܕ݂ܵܐ: ܘܠܵܐ ܐܸܬ̣ܢܹܝܘܗܝ.


text:
ܘܐܸܡܲܪ ܕܵܘܝܼܕ݂: ܚܲܝ ܗ̄ܘ̣ ܡܵܪܝܵܐ: ܐܸܠܵܐ ܐܸܢ ܡܵܪܝܵܐ ܢܸܡܚܹܘܗܝ: ܐܵܘ ܝܵܘܡܹܗ ܢܹܐܬܹܐ ܘܲܢܡܘܼܬ̣: ܐܵܘ ܒܲܩܪܵܒ̣ܵܐ ܢܸܒ̣ܠܲܝ ܘܲܢܡܘܼܬ̣.


text:
ܚܵܣ ܠܝܼ ܡ̣ܢ ܡܵܪܝܵܐ ܕܐܵܘܫܸܛ ܐܝܼܕ݂ܝ ܒܲܡܫܝܼܚܹܗ ܕܡܵܪܝܵܐ. ܗܵܫܵܐ ܣܲܒ̣ ܡܘܼܪܵܢܝܼܬ̣ܵܐ ܕܐܸܣܵܕ݂ܵܘ̈ܗܝ: ܘܩܘܼܩܬ̣ܵܐ ܕܡܲܝ̈ܵܐ: ܘܢܹܐܙܲܠ ܠܲܢ.


text:
ܘܲܢܣܲܒ̣ ܕܵܘܝܼܕ݂ ܡܘܿܪܵܢܝܼܬ̣ܵܐ: ܘܩܘܼܩܬ̣ܵܐ ܕܡܲܝ̈ܵܐ: ܡ̣ܢ ܐܸܣܵܕ݂ܵܘ̈ܗܝ ܕܫܵܐܘܿܠ: ܘܐܸܙܲܠܘ ܠܗܘܿܢ. ܘܐ̄ܢܵܫ ܠܵܐ ܚܙܵܐ ܘܠܵܐ ܝܼܕܲܥ ܘܠܵܐ ܐܸܬ̇ܬ̇ܥܝܼܪ: ܡܸܛܠ ܕܟ݂ܠܗܘܿܢ ܕܵܡܟ̇ܝܼܢ ܗ̄ܘ̣ܵܘ: ܘܫܸܢܬ̣ܵܐ ܕܡܵܪܝܵܐ ܢܸܦܠܲܬ̤ ܥܠܲܝܗܘܿܢ.


text:
ܘܲܩܪܵܐ ܕܵܘܝܼܕ݂ ܠܡܲܠܟܵܐ: ܘܠܲܐܒ̣ܢܹܝܪ ܒܲܪ ܢܹܝܪ: ܘܐܸܡܲܪ ܠܵܐ ܥܵܢܹܐ ܐܲܢ̄ܬ̇ ܐܲܒ̣ܢܹܝܪ. ܘܲܥܢܵܐ ܐܲܒ̣ܢܹܝܪ ܘܐܸܡܲܪ: ܡ̇ܢ ܐܲܢ̄ܬ̇ ܕܩܵܪܹܐ ܐܲܢ̄ܬ̇ ܠܡܲܠܟܵܐ.


text:
ܘܐܸܡܲܪ ܕܵܘܝܼܕ݂ ܠܐܲܒ̣ܢܹܝܪ: ܗܵܐ ܓܲܢ̄ܒܵܪܵܐ ܐܲܢ̄ܬ̇: ܘܡܲܢܘܼ ܐܲܟ݂ܘܵܬ̣ܵܟ݂ ܒܟ݂ܠܹܗ ܝܼܣܪܵܝܹܠ. ܬܲܝܟܵܘ ܠܵܐ ܢܛܲܪܬ̇ ܠܡܵܪܵܟ݂ ܡܲܠܟܵܐ: ܕܐܸܬ̣ܵܐ ܚܲܕ݂ ܝܵܘܡܵܢܵܐ ܕܲܢܚܲܒ̇ܠܝܼܘܗܝ ܠܡܲܠܟܵܐ ܡܵܪܵܟ݂.


text:
ܠܵܐ ܫܲܦܝܼܪ ܥܒܲܕܲܬ̇. ܚܲܝ ܗ̄ܘ̣ ܡܵܪܝܵܐ ܕܲܒ̣̈ܢܲܝ ܡܵܘܬܵܐ ܐܲܢ̄ܬ̇ܘܿܢ: ܕܠܵܐ ܢܛܲܪܬ̇ܘܿܢ ܠܡܵܪܟ݂ܘܿܢ ܠܲܡܫܝܼܚܹܗ ܕܡܵܪܝܵܐ. ܗܵܫܵܐ ܚܙܝܼ ܐܲܝܟܵܐ ܗ̄ܝܼ ܡܘܿܪܵܢܝܼܬܹܗ ܕܡܲܠܟܵܐ: ܘܩܘܼܩܬ̣ܵܐ ܕܡܲܝ̈ܵܐ ܕܐܸܣܵܕ݂ܵܘ̈ܗܝ.


text:
ܘܲܫܡܲܥ ܫܵܐܘܿܠ ܩܵܠܹܗ ܕܕ݂ܵܘܝܼܕ݂: ܘܐܸܡܲܪ ܠܹܗ: ܩܵܠܵܟ݂ ܗ̄ܘ̣ ܗܵܢܵܐ: ܒܹܪܝ ܕܵܘܝܼܕ݂. ܘܐܸܡܲܪ: ܩܵܠܝ ܗ̄ܘ̣ ܡܵܪܝ ܡܲܠܟܵܐ.


text:
ܘܐܸܡܲܪ ܕܵܘܝܼܕ݂: ܠܡܵܢܵܐ ܪܵܕܹܦ ܐܲܢ̄ܬ̇ ܡܵܪܝ ܒܵܬܲܪ ܥܲܒ̣ܕܵܟ݂: ܡܵܢܵܐ ܥܸܒ̣ܕܹܬ̣: ܘܡܵܢܲܐ ܗ̄ܝ̣ ܒܝܼܫܬܵܐ ܕܒ̣ܐܝܼܕܲܝ̈.


text:
ܗܵܫܵܐ ܢܸܫܡܲܥ ܡܵܪܝ ܡܲܠܟܵܐ ܡܸܠܵܘ̈ܗܝ ܕܥܲܒ̣ܕܹܗ. ܘܐܸܢ ܡܵܪܝܵܐ ܓܲܪܝܵܟ݂ ܒܝܼ: ܢܩܲܪܸܒ̣ ܩܘܼܪܒܵܢܵܐ. ܘܐܸܢ ܒܢܲܝ̈ܢܵܫܵܐ: ܠܝܼܛܝܼܢ ܐܸܢܘܿܢ ܩܕ݂ܵܡ ܡܵܪܝܵܐ: ܡܸܛܠ ܕܛܲܪܕܘܼܢܝ ܕܠܵܐ ܐܸܬ̇ܛܲܦܸܐ ܒܝܵܪܬ̇ܘܼܬܹܗ ܕܡܵܪܝܵܐ: ܠܡܹܐܡܲܪ ܙܸܠ ܦܠܘܿܚ ܠܐܲܠܵܗܹ̈ܐ ܐ̄ܚܪ̈ܵܢܹܐ.


text:
ܗܵܫܵܐ ܠܵܐ ܢܸܦܸܠ ܕܹܡܝ ܥܲܠ ܐܲܪܥܵܐ ܡ̣ܢ ܩܕ݂ܵܡ ܡܵܪܝܵܐ: ܡܸܛܠ ܕܲܢܦܲܩ ܡܲܠܟܵܐ ܕܝܼܣܪܵܝܹܠ ܠܡܸܒ̣ܥܵܐ ܠܦܘܼܪܬܲܥܢܵܐ ܚܲܕ݂: ܐܲܝܟ݂ ܕܪܵܕܹܦ ܚܲܓ̣ܠܵܐ ܒܛܘܼܪܵܐ.


text:
ܘܐܸܡܲܪ ܫܵܐܘܿܠ ܠܕ݂ܵܘܝܼܕ݂: ܚܛܹܝܬ̣: ܗܦܘܿܟ݂ ܒܹܪܝ ܕܵܘܝܼܕ݂: ܡܸܛܠ ܕܠܵܐ ܐܲܒ̣ܐܸܫ ܠܵܟ݂ ܬܘܼܒ̣. ܚܠܵܦ ܕܝܼܩܲܬ̤ ܢܲܦ̮ܫܝ ܒܥܲܝܢܲܝ̈ܟ ܝܵܘܡܵܢܵܐ: ܗܵܐ ܐܲܣܟ̇ܠܹܬ̣ ܘܲܚܛܹܝܬ̣ ܛܵܒ̣ ܣܲܓ̇ܝܼ.


text:
ܘܡܵܪܝܵܐ ܢܲܗܦܸܟ݂ ܠܓܲܒ̣ܪܵܐ ܙܲܕܝܼܩܘܼܬܹܗ ܘܗܲܝܡܵܢܘܼܬܹܗ. ܕܐܲܫ̱ܠܡܵܟ݂ ܡܵܪܝܵܐ ܝܵܘܡܵܢܵܐ ܒܐܝܼܕܲܝ̈: ܘܠܵܐ ܨܒܹܝܬ̣ ܠܡܵܘܫܵܛܘܼ ܐܝܼܕ݂ܝ ܒܲܡܫܝܼܚܹܗ ܕܡܵܪܝܵܐ.


text:
ܘܐܸܡܲܪ ܫܵܐܘܿܠ ܠܕ݂ܵܘܝܼܕ݂: ܒܪܝܼܟ݂ ܐܲܢ̄ܬ̇ ܒܹܪܝ: ܐܵܦ ܡܸܥܒܲܕ݂ ܥܒܲܕܬ̇: ܐܵܦ ܡܸܙܟܵܐ ܙܟܲܝܬ̇. ܘܐܸܙܲܠ ܕܵܘܝܼܕ݂ ܠܐܘܼܪܚܹܗ: ܘܐܵܦ ܫܵܐܘܿܠ ܗܦܲܟ݂ ܠܒܲܝܬܹ̇ܗ.


text:
ܘܐܸܡܲܪ ܕܵܘܝܼܕ݂ ܒܠܸܒܹ̇ܗ: ܗܵܫܵܐ ܐܸܢ ܢܵܦܹܠ ܐ̄ܢܵܐ ܚܲܕ݂ ܝܘܿܡ ܒܐܝܼܕ݂ܵܘ̈ܗܝ ܕܫܵܐܘܿܠ: ܠܲܝܬ̇ ܠܝܼ ܛܵܒ̣ܬ̣ܵܐ: ܐܸܠܵܐ ܐܸܬ̣ܦܲܠܲܛ ܠܝܼ ܠܐܲܪܥܵܐ ܕܲܦܠܸܫ̈ܬܵܝܹܐ. ܘܢܸܠܐܸܐ ܫܵܐܘܿܠ ܠܡܸܒ̣ܥܝܲܢܝ ܬܘܼܒ̣: ܒܟ݂ܠܹܗ ܬܚܘܼܡܵܐ ܕܝܼܣܪܵܝܹܠ: ܘܐܸܫܬܵܘܙܲܒ̣ ܡ̣ܢ ܐܝܼܕ݂ܵܘ̈ܗܝ.


text:
ܘܝܼܬܸܒ̣ ܕܵܘܝܼܕ݂ ܥܲܡ ܐܲܟ݂ܝܼܫ ܒܓ̣ܵܬ̣ ܗ̤ܘ ܘܓܲܒ̣ܪ̈ܵܘܗܝ ܘܐ̄ܢܵܫܲܝ̈ ܒܲܝܬܹ̇ܗ ܕܕ݂ܵܘܝܼܕ݂: ܘܬܲܪܬܹܝܢ ܢܸܫܵܘ̈ܗܝ: ܐܲܚܝܼܢܥܸܡ ܕܡ̣ܢ ܐܝܼܙܲܪܥܹܝܠ: ܘܐܲܒ̣ܝܼܓܸܠ ܐܲܢ̄ܬ̇ܬܹܗ ܕܢܵܒ̣ܵܠ ܡ̣ܢ ܟܲܪܡ̄ܠܵܐ.


text:
ܘܐܸܡܲܪ ܕܵܘܝܼܕ݂ ܠܐܲܟ݂ܝܼܫ: ܐܸܢ ܐܸܫܟ̇ܚܹܬ̣ ܪ̈ܲܚܡܹܐ ܒܥܲܝܢܲܝ̈ܟ: ܢܸܬ̇ܠܘܼܢ ܠܝܼ ܕܘܼܟ̇ܬ̣ܵܐ ܒܲܚܕ݂ܵܐ ܡ̣ܢ ܩܘܼܪ̈ܝܵܐ ܕܲܒ̣ܡܲܕ݂ܒ̇ܪܵܐ: ܘܐܸܬܸ̇ܒ̣ ܬܲܡܵܢ: ܘܠܵܐ ܢܸܬܸ̇ܒ̣ ܥܲܒ̣ܕܵܟ݂ ܒܲܩܪܝܼܬ̣ܵܐ ܕܡܲܠܟ̇ܘܼܬ̣ܵܐ ܥܲܡܵܟ݂.


text:
ܘܝܲܗ̄ܒ̣ ܠܹܗ ܐܲܟ݂ܝܼܫ ܒܝܵܘܡܵܐ ܗܵܘ̇ ܠܨܸܢܩܠܲܓ̣: ܡܸܛܠ ܗܵܢܵܐ ܗܘ̤ܵܬ̣ ܨܸܢܩܠܲܓ̣ ܠܡܲܠܟܵܐ ܕܲܝܗܘܼܕ݂ܵܐ: ܥܲܕܲܡܵܐ ܠܝܵܘܡܵܢܵܐ.


text:
ܘܲܣܠܸܩܘ ܕܵܘܝܼܕ݂ ܘܓܲܒ̣ܪ̈ܵܘܗܝ ܘܗܲܠܸܟ݂ܘ ܥܲܠ ܓܵܫܘܿܪ: ܘܥܲܠ ܓܕ݂ܘܿܠܵܐ: ܘܥܲܠ ܥܡܵܠܹܝܩ: ܡܸܛܠ ܕܗܵܠܹܝܢ ܗ̄ܘ̣ܵܘ ܝܲܬܵܒܹ̈ܐ ܕܐܲܪܥܵܐܜ ܕܡ̣ܢ ܥܵܠܲܡ: ܘܗܲܠܸܟ݂ܘ ܥܲܠ ܓܵܫܘܿܪ ܘܲܥܕܲܡܵܐ ܠܐܲܪܥܵܐ ܕܡܸܨܪܝܼܢ.


text:
ܘܲܚܪܲܒ̣ ܕܵܘܝܼܕ݂ ܠܐܲܪܥܵܐ: ܘܠܵܐ ܐܲܚܝܼ ܓܲܒ̣ܪܵܐ ܐܵܘ ܐܲܢ̄ܬ̇ܬ̣ܵܐ. ܘܲܢܣܲܒ̣ ܥܵܢܑ̈ܵܐ: ܘܬ̣ܵܘܪܹ̈ܐ: ܘܚܸܡܪ̈ܵܐ: ܘܓܲܡܠܹ̈ܐ: ܘܡܵܐܢܹ̈ܐ. ܘܲܗܦܲܟ݂ ܕܵܘܝܼܕ݂ ܘܐܸܬ̣ܵܐ ܠܘܵܬ̣ ܐܲܟ݂ܝܼܫ.


text:
ܘܐܸܡܲܪ ܐܲܟ݂ܝܼܫ ܠܕ݂ܵܘܝܼܕ݂: ܐܲܝܟܵܐ ܗ̤ܘܲܝܬ̇ܘܿܢ ܝܵܘܡܵܢܵܐ. ܘܐܸܡܲܪ ܕܵܘܝܼܕ݂: ܥܲܠ ܢܓܲܒ̣ ܕܲܝܗܘܼܕ݂ܵܐ: ܘܥܲܠ ܢܓܲܒ̣ ܕܝܲܪܚ̄ܡܸܠ: ܘܥܲܠ ܢܓܲܒ̣ ܕܲܩܥܝܼܠܵܐ.


text:
ܘܓܲܒ̣ܪܵܐ ܘܐܲܢ̄ܬ̇ܬ̣ܵܐ ܠܵܐ ܐܲܚܝܼ ܕܵܘܝܼܕ݂ ܕܢܹܐܬܸܐ ܠܓ̣ܵܬ̣ ܠܡܹܐܡܲܪ: ܕܠܵܐ ܢܚܵܘܘܿܢ ܥܠܲܝܢ ܘܢܹܐܡܪܘܿܢ: ܗܵܟܲܢܵܐ ܥܒܲܕ݂ ܕܵܘܝܼܕ݂. ܘܗܵܟܲܢܵܐ ܗܘ̤ܵܐ ܢܵܡܘܿܣܹܗ ܟܠܗܘܿܢ ܝܵܘ̈ܡܵܬ̣ܵܐ ܕܝܼܬ̣ܒ̣ ܒܐܲܪܥܵܐ ܕܲܦܠܸܫ̈ܬܵܝܹܐ.


text:
ܘܗܲܝ̣ܡܸܢ ܐܲܟ݂ܝܼܫ ܠܕ݂ܵܘܝܼܕ݂: ܘܐܸܡܲܪ: ܡܲܒܟܵܐܫܘܼ ܐܲܒ̣ܐܸܫ ܒܥܲܡܹܗ ܒܝܼܣܪܵܝܹܠ: ܗܵܐ ܗܘ̤ܵܐ ܠܝܼ ܥܲܒ̣ܕܵܐ ܠܥܵܠܲܡ.


text:
ܘܲܗܘ̤ܵܐ ܒܝܵܘ̈ܡܵܬ̣ܵܐ ܗܵܢܘܿܢ: ܘܟܲܢܸܫܘ ܦܠܸܫ̈ܬܵܝܹܐ ܡܲܫܪ̈ܝܵܬ̣ܗܘܿܢ ܠܲܩܪܵܒ̣ܵܐ ܠܢܲܚܠܵܐ: ܠܡܸܬ̣ܟܲܬܵܫܘܼ ܥܲܡ ܝܼܣܪܵܝܹܠ. ܘܐܸܡܲܪ ܐܲܟ݂ܝܼܫ ܠܕ݂ܵܘܝܼܕ݂: ܡܸܕܲܥ ܬܸܕܲܥ ܕܥܲܡܝ ܬܸܦܘܿܩ ܠܡܲܫܪܝܼܬ̣ܵܐ: ܐܲܢ̄ܬ̇ ܘܓܲܒ̣ܪܹ̈ܐ ܕܥܲܡܵܟ݂.


text:
ܘܐܸܡܲܪ ܕܵܘܝܼܕ݂ܕ ܠܐܟ݂ܝܼܫ: ܡܸܛܠ ܗܵܢܵܐ ܐܲܢ̄ܬ̇ ܬܸܕܲܥ ܡܸܕܸܡ ܕܢܸܥܒܸ̇ܕ݂ ܥܲܒ̣ܕܵܟ݂: ܘܐܸܡܲܪ ܐܲܟ݂ܝܼܫ ܠܕ݂ܵܘܝܼܕ݂: ܡܸܛܠ ܗܵܢܵܐ ܢܵܛܘܿܪܵܐ ܐܸܥܒ̇ܕ݂ܵܟ݂ ܠܪܹܫ ܟܠܗܘܿܢ ܝܵܘ̈ܡܵܬ̣ܵܐ.


text:
ܘܲܫܡܘܼܐܹܝܠ ܡܝܼܬ̣: ܘܐܲܪܩܸܕ݂ܘ ܥܠܵܘܗܝ ܟܠܹܗ ܝܼܣܪܵܝܹܠ: ܘܲܩܒ̣ܪܘܼܗܝ ܒܪܵܡـܟܵܐ ܒܩܲܒ̣ܪܹܗ. ܘܫܵܐܘܿܠ ܐܲܥܒܲܪ ܙܲܟ̇ܘܼܪܹ̈ܐ ܘܝܲܕܘܼܥܹ̈ܐ ܡ̣ܢ ܐܲܪܥܵܐ.


text:
ܘܐܸܡܲܪ ܫܵܐܘܿܠ ܠܥܲܒ̣̈ܕܵܘܗܝ: ܒܥܵܘ ܠܝܼ ܐܲܢ̄ܬ̇ܬ̣ܵܐ ܕܡܲܣܩܵܐ ܙܲܟ̇ܘܼܪܹ̈ܐ: ܘܐܹܙܲܠ ܠܘܵܬ̣ܵܗ̇: ܘܐܸܫܐܲܠ ܒܵܗ̇. ܐܵܡܪܝܼܢ ܠܹܗ ܥܲܒ̣ܕܵܘ̈ܗܝ: ܗܵܐ ܐܲܢ̄ܬ̇ܬ̣ܵܐ ܕܡܲܣܩܵܐ ܙܲܟ̇ܘܼܪܹ̈ܐ ܒܥܲܕ݂ܘܵܥܝܼܪ.


text:
ܘܐܸܫܬܲܠܲܚ ܫܵܐܘܿܠ ܢܲܚܬܵܘ̈ܗܝ: ܘܲܠܒܸܫ ܢܲܚ̈ܬܹܐ ܐ̄ܚܪ̈ܵܢܹܐ: ܘܐܸܙܲܠ ܗ̤ܘ ܘܲܬ̣ܪܹܝܢ ܓܲܒ̣ܪ̈ܝܼܢ ܥܲܡܹܗ: ܘܐܸܬ̣ܵܐܘ ܠܘܵܬ̣ ܐܲܢ̄ܬ̇ܬ̣ܵܐ ܒܠܸܠܝܵܐ. ܘܐܸܡܲܪ ܠܵܗ̇ ܫܵܐܘܿܠ: ܩܨܘܿܡܝ ܠܝܼ ܒܙܲܟ̇ܘܼܪܵܐ: ܘܐܲܣܸܩܝ ܠܝܼ ܠܡ̇ܢ ܕܐܹܡܲܪ ܠܹܟ݂ܝ.


text:
ܘܐܸܡܲܪܲܬ̤ ܠܹܗ ܐܲܢ̄ܬ̇ܬ̣ܵܐ: ܗܵܐ ܐܲܢ̄ܬ̇ ܝܵܕܲܥ ܐܲܢ̄ܬ̇ ܡܸܕܸܡ ܕܲܥܒܲܕ݂ ܫܵܐܘܿܠ: ܕܐܲܥܒܲܪ ܙܲܟ̇ܘܼܪܹ̈ܐ ܘܝܲܕܘܼܥܹ̈ܐ ܡ̣ܢ ܐܲܪܥܵܐ: ܠܡܵܢܵܐ ܡܨܲܝܸܕ݂ ܢܲܦ̮ܫܝ ܠܲܡܡܵܬ̣ܘܼܬܲܢܝ.


text:
ܘܲܚܙܵܬܹܗ ܐܲܢ̄ܬ̇ܬ̣ܵܐ ܠܲܫܡܘܼܐܹܝܠ: ܘܐܲܝܠܲܬ̤ ܒܩܵܠܵܐ ܪܵܡܵܐ: ܘܐܸܡܪܲܬ̤ ܠܫܵܐܘܿܠ: ܡܢܵܘ ܗܵܢܵܐ ܕܲܥܒܲܕܬ̇ ܠܝܼ: ܠܡܵܢܵܐ ܢܟܲܠܬܵܢܝ: ܘܐܲܢ̄ܬ̇ ܫܵܐܘܿܠ ܐܲܢ̄ܬ̇.


text:
ܘܐܸܡܲܪ ܠܵܗ̇ ܡܲܠܟܵܐ ܠܵܐ ܬܸܕ݂ܚ̄ܠܝܼܢ: ܡܵܢܵܐ ܚܙܲܝܬ̇ܝ: ܘܐܸܡܪܲܬ̤ ܐܲܢ̄ܬ̇ܬ̣ܵܐ ܠܫܵܐܘܿܠ: ܐܲܠܵܗܹ̈ܐ ܚܙܹܝܬ̣ ܕܣܵܠܩܝܼܢ ܡ̣ܢ ܐܲܪܥܵܐ.


text:
ܘܐܸܡܲܪ ܠܵܗ̇ ܡܵܢܵܘ ܚܸܙܘܹܗ: ܐܵܘܪܵܐ ܠܹܗ: ܓܲܒ̣ܪܵܐ ܣܵܒ̣ܵܐ ܣܵܠܹܩ ܘܲܡܥܲܛܲܦ ܒܲܦܪܝܼܣܵܐ. ܘܝܼܕܲܥ ܫܵܐܘܿܠ ܕܲܫܡܘܼܐܹܝܠ ܗ̄ܘ̣: ܘܲܢܦܲܠ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܘܲܣܓܸܕ݂.


text:
ܘܐܸܡܲܪ ܫܡܘܼܐܹܝܠ ܠܫܵܐܘܿܠ: ܠܡܵܢܵܐ ܐܲܙܝܼܥܬܵܢܝ ܠܡܲܣܵܩܘܼܬܲܢܝ. ܘܐܸܡܲܪ ܫܵܐܘܿܠ: ܥܵܩܲܬ̤ ܠܝܼ ܛܵܒ̣: ܘܲܦܠܸܫ̈ܬܵܝܹܐ ܡܸܬ̣ܟܲܬ̇ܫܝܼܢ ܥܲܡܝ: ܘܐܲܠܵܗܵܐ ܥܒܲܕܪ ܡܹܢܝ: ܘܠܵܐ ܥܢܵܢܝ ܬܘܼܒ̣: ܘܐܵܦ ܒܐܝܼܕ݂ܵܐ ܕܲܢܒ̣̈ܝܹܐ ܘܐܵܦ ܒܚܸܠܡܵܐ ܒܥܹܝܬ̣. ܘܲܩܪܹܝܬ̣ܵܟ݂ ܕܲܬ̣ܚܵܘܹܝܢܝ ܡܵܢܵܐ ܐܸܥܒܸ̇ܕ݂.


text:
ܘܲܥܒܲܕ݂ ܠܹܗ ܡܵܪܝܵܐ ܐܲܝܟܲܢܵܐ ܕܐܸܡܲܪ ܒܐܝܼܕ݂ܝ: ܘܲܨܪܵܐ ܡܲܠܟ̇ܘܼܬ̣ܵܐ ܡ̣ܢ ܐܝܼܕ݂ܵܟ݂: ܘܝܲܗ̄ܒܵܗ̇ ܠܚܲܒ̣ܪܵܟ݂ ܕܵܘܝܼܕ݂.


text:
ܥܲܠ ܕܠܵܐ ܫܡܲܥܬ̇ ܒܩܵܠܹܗ ܕܡܵܪܝܵܐ: ܘܠܵܐ ܥܒܲܕܬ̇ ܚܸܡܬ̣ܵܐ ܕܪܘܼܓ̣ܙܹܗ ܒܲܥܡܵܠܹܝܩ. ܡܸܛܠ ܗܵܢܵܐ ܦܸܬ̣ܓ̣ܵܡܵܐ ܥܒܲܕ݂ ܠܵܟ݂ ܡܵܪܝܵܐ ܝܵܘܡܵܢܵܐ.


text:
ܘܢܲܫܠܸܡ ܡܵܪܝܵܐ ܐܵܦ ܝܼܣܪܵܝܹܠ ܥܲܡܵܟ݂ ܒܐܝܼܕ݂ܵܐ ܕܲܦܠܸܫ̈ܬܵܝܹܐ: ܘܲܡܚܵܪ ܐܲܢ̄ܬ̇ ܘܲܒ̣ܢܲܝ̈ܟ ܠܘܵܬ̣. ܘܐܵܦ ܠܡܲܫܪܝܼܬ̣ܵܐ ܕܝܼܣܪܵܝܹܠ: ܢܲܫ̱ܠܡܝܼܗ̇ ܡܵܪܝܵܐ ܒܐܝܼܕ݂ܵܐ ܕܲܦܠܸܫ̈ܬܵܝܹܐ.


text:
ܘܐܸܣܬ̇ܪܗܲܒ̣ ܫܵܐܘܿܠ: ܘܲܢܦܲܠ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ: ܘܲܕ݂ܚܸܠ ܛܵܒ̣ ܡ̣ܢ ܡܸܠܵܘ̈ܗܝ ܕܲܫܡܘܼܐܹܠ: ܘܐܵܦ ܚܲܝܠܵܐ ܠܲܝܬ̇ ܗ̄ܘ̣ܵܐ ܒܹܗ: ܡܸܛܠ ܕܟ݂ܠܹܗ ܐܝܼܡܵܡܵܐ ܗܵܘ̇ ܘܟ݂ܠܹܗ ܠܸܠܝܵܐ ܠܵܐ ܐܸܟܲܠ ܗ̄ܘ̣ܵܐ ܠܲܚܡܵܐ.


text:
ܘܐܸܬ̣ܵܬ̤ ܐܲܢ̄ܬ̇ܬ̣ܵܐ ܠܘܵܬ̣ ܫܵܐܘܿܠ ܘܲܚܙܵܬ̤ ܕܲܕ݂ܚܸܠ ܛܵܒ̣: ܘܐܸܡܪܲܬ̤ ܠܹܗ: ܗܵܐ ܫܸܡܥܲܬ̤ ܐܲܡܬ̣ܵܟ݂ ܠܩܵܠܵܟ݂: ܘܣܵܡܹܬ̣ ܢܲܦ̮ܫܝ ܒܐܝܼܕܲܝ̈ܟ: ܘܫܸܡ̇ܥܹܬ̣ ܡܸܠܲܝ̈ܟ ܕܐܸܡܲܪܬ̇ ܠܝܼ.


text:
ܗܵܫܵܐ ܫܡܲܥ ܐܵܦ ܐܲܢ̄ܬ̇ ܒܩܵܠܵܐ ܕܐܲܡܬ̣ܵܟ݂: ܘܐܹܣܝܼܡ ܩܕ݂ܵܡܲܝܟ ܩܲܨܝܵܐ ܕܠܲܚܡܵܐ: ܘܐܲܟ݂ܘܿܠ ܘܢܸܗܘܸܐ ܒܵܟ݂ ܚܲܝܠܵܐ: ܡܸܛܠ ܕܐܵܙܹܠ ܐܲܢ̄ܬ̇ ܒܐܘܼܪܚܵܐ.


text:
ܘܠܵܐ ܨܒ̣ܵܐ: ܘܐܸܡܲܪ ܠܵܗ̇ ܠܵܐ ܐܵܟܹܠ ܐ̄ܢܵܐ. ܘܲܒ̣ܥܵܘ ܡܸܢܹܗ ܥܲܒ̣ܕܵܘ̈ܗܝ ܘܐܵܦ ܐܲܢ̄ܬ̇ܬ̣ܵܐ: ܘܲܫܡܲܥ ܒܩܵܠܗܘܿܢ: ܘܩܵܡ ܡ̣ܢ ܐܲܪܥܵܐ ܘܝܼܬܸܒ̣ ܥܲܠ ܥܲܪܣܵܐ.


text:
ܘܠܲܐܢ̄ܬ̇ܬ̣ܵܐ ܥܸܓ̣ܠܵܐ ܡܪܲܒܲܝ ܗ̄ܘ̣ܵܐ ܠܵܗ̇ ܒܒܲܝܬܵܗ̇: ܘܐܸܣܬܲܪ̱ܗܒܲܬ̤ ܢܟܲܣܬܹܗ. ܘܢܸܣܒܲܬ̤ ܩܲܡܚܵܐ ܠܵܫܲܬ̤ ܘܐܲܦܵܬ̤ ܦܲܛܝܼܪܵܐ.


text:
ܘܲܛܪ̈ܘܼܢܹܐ ܕܲܦܠܸܫ̈ܬܵܝܹܐ ܥܵܒ̣ܪܝܼܢ ܥܲܠ ܡܲܐ̈ܘܵܬ̣ܵܐ ܘܥܲܠ ܐܲܠܦܹ̈ܐ: ܘܕ݂ܵܘܝܼܕ݂ ܘܓܲܒ̣ܪܹ̈ܐ ܕܥܲܡܹܗ ܥܵܒ̣ܪܝܼܢ ܒܐܲܚܪܵܝܬܵܐ ܥܲܡ ܐܲܟ݂ܝܼܫ.


text:
ܘܐܸܡܲܪܘ ܪܵܘܪ̈ܒ̣ܵܢܹܐ ܕܲܦܠܸܫ̈ܬܵܝܹܐ ܠܐܲܟ݂ܝܼܫ: ܡܵܢܵܐ ܥܵܒ̣ܪܝܼܢ ܗܵܠܹܝܢ. ܘܐܸܡܲܪ ܐܲܟ݂ܝܼܫ ܠܪܵܘ̱ܪ̈ܒ̣ܵܢܹܐ ܕܲܦܠܸܫ̈ܬܵܝܹܐ: ܗܵܢܵܐ ܗ̄ܘ̣ ܕܵܘܝܼܕ݂ ܥܲܒ̣ܕܹܗ ܕܫܵܐܘܿܠ ܡܲܠܟܵܐ ܕܝܼܣܪܵܝܹܠ: ܕܲܗܘ̤ܵܐ ܠܘܵܬܲܢ ܗܵܐ ܥܸܕܵܢ ܒܥܸܕܵܢ ܘܝܲܪ̈ܚܹܐ: ܘܠܵܐ ܐܸܫܟ̇ܚܹܬ̣ ܒܹܗ ܡܸܕܸܡ: ܡ̣ܢ ܝܵܘܡܵܐ ܕܐܸܬ̣ܵܐ ܠܘܵܬ̣ܝ ܘܲܥܕܲܡܵܐ ܠܝܵܘܡܵܐ.


text:
ܘܲܪܓܸܙܘ ܥܠܵܘܗܝ ܪܵܘ̱ܪ̈ܒ̣ܵܢܹܐ ܕܲܦܠܸܫ̈ܬܵܝܹܐ: ܘܐܵܡܪܝܼܢ ܠܹܗ: ܐܲܦܸܩ ܠܓܲܒ̣ܪܵܐ: ܘܢܹܐܙܲܠ ܠܕ݂ܘܟ̇ܬܹܗ ܕܐܲܫܠܸܛܬܵܐܝܗܝ ܬܲܡܵܢ: ܘܠܵܐ ܢܹܐܙܲܠ ܥܲܡܲܢ ܠܲܩܪܵܒ̣ܵܐ: ܘܠܵܐ ܢܸܗܘܸܐ ܠܲܢ ܫܦܵܝܵܐ ܒܲܩܪܵܒ̣ܵܐ. ܒܡܵܢܵܐ ܓܹܝܪ ܡܸܬ̣ܪܲܥܸܐ ܓܲܒ̣ܪܵܐ ܗܵܢܵܐ ܥܲܡ ܡܵܪܹܗ: ܐܸܠܵܐ ܐܸܢ ܒܪܹܫܵܐ ܕܝܼܠܲܢ.


text:
ܠܵܐ ܗ̄ܘ̣ܵܐ ܗܵܢܵܐ ܕܵܘܝܼܕ݂ ܗܵܘ̇ ܕܲܡܥܲܢ̈ܝܵܢ ܗ̄ܘܲܝ̈ ܠܹܗ ܒ̈ܢܵܬ̣ ܝܼܣܪܵܝܹܠ ܒܲܪ̈ܒ̣ܝܼܥܹܐ: ܘܐܵܡܪ̈ܵܢ: ܩܛܲܠ ܫܵܐܘܿܠ ܒܐܲܠܦܹ̈ܐ: ܘܕ݂ܵܘܝܼܕ݂ ܒܪܸ̈ܒ̇ܘܵܬ̣ܵܐ.


text:
ܘܲܩܪܵܐ ܐܲܟ݂ܝܼܫ ܠܕ݂ܵܘܝܼܕ݂: ܘܐܸܡܲܪ ܠܹܗ: ܚܲܝ ܗ̄ܘ̣ ܡܵܪܝܵܐ ܕܲܬ̣ܪܝܼܨ ܐܲܢ̄ܬ̇: ܘܛܵܒ̣ ܒܥܲܝܢܲܝ̈ ܡܲܠܵܟ݂ ܘܡܲܦܩܵܟ݂ ܕܥܲܡܝ ܒܲܩܪܵܒ̣ܵܐ: ܘܠܵܐ ܐܸܫܟ̇ܚܹـܬ̣ ܒܵܟ݂ ܒܝܼܫܬܵܐ: ܡ̣ܢ ܝܵܘܡܵܐ ܕܐܸܬܲܝܬ̇ ܠܘܵܬܲܢ: ܘܲܥܕܲܡܵܐ ܠܝܵܘܡܵܢܵܐ. ܘܲܒ̣ܝܢܲܝ̈ܗܘܿܢ ܕܲܛܪ̈ܘܼܢܹܐ ܠܵܐ ܛܵܒ̣ ܐܲܢ̄ܬ̇.


text:
ܘܐܸܡܲܪ ܕܵܘܝܼܕ݂ ܠܐܲܟ݂ܝܼܫ: ܡܵܢܵܐ ܥܸܒ̣ܵܕܹܬ̣: ܘܡܵܢܵܐ ܐܸܫܟܲܚܬ̇ ܒܥܸܒ̣ܕܵܟ݂: ܡ̣ܢ ܝܵܘܡܵܐ ܕܲܗܘܹܝܬ̣ ܩܕ݂ܵܡܲܝܟ ܘܲܥܕܲܡܵܐ ܠܝܵܘܡܵܢܵܐ: ܐܸܠܵܐ ܐܵܙܸܠ ܐ̄ܢܵܐ ܘܡܸܬ̣ܟܲܬܲܫ ܐ̄ܢܵܐ ܥܲܡ ܒܥܸܠܕܒ̣ܵܒ̣ܵܘ̈ܗܝ ܕܡܵܪܝ ܡܲܠܟܵܐ.


text:
ܘܲܥܢܵܐ ܐܲܟ݂ܝܼܫ ܘܐܸܡܲܪ ܠܕ݂ܵܘܝܼܕ݂: ܝܵܕܲܥ ܐ̄ܢܵܐ ܕܛܵܒ̣ ܐܲܢ̄ܬ̇ ܒܥܲܝܢܲܝ̈ ܐܲܝܟ݂ ܡܲܠܲܐܟܹܗ ܕܐܲܠܵܗܵܐ: ܒܪܲܡ ܪܵܘ̱ܪ̈ܒ̣ܵܢܹܐ ܕܲܦܠܸܫ̈ܬܵܝܹܐ ܐܵܡܪܝܼܢ: ܠܵܐ ܢܹܐܙܲܠ ܥܲܡܵܢ ܠܲܩܪܵܒ̣ܵܐ.


text:
ܘܟܲܕ݂ ܐܸܬ̣ܵܐ ܕܵܘܝܼܕ݂ ܘܓܲܒ̣ܪ̈ܵܘܗܝ ܠܨܸܢܩܠܲܓ̣ ܒܝܵܘܡܵܐ ܬܠܝܼܬ̣ܵܝܵܐ: ܘܲܥܡܵܠܩܵܝܹ̈ܐ ܗܲܠܸܟ݂ܘ ܥܲܠ ܢܓܲܒ̣ ܘܥܲܠ ܨܸܢܩܠܲܓ̣: ܘܐܵܘܩܸܕ݂ܘ ܐܸܢܹܝܢ ܒܢܘܼܪܵܐ.


text:
ܘܲܫܒ̣ܵܘ ܐ̄ܢܵܐ ܕܲܒ̣ܗܹܝܢ: ܡ̣ܢ ܙܥܘܿܪܵܐ ܘܲܥܕܲܡܵܐ ܠܪܲܒܵܐ. ܘܐܲܡܝܼܬ̣ܘ ܓܲܒ̣ܪܹ̈ܐ: ܘܲܕ݂ܒܲܪܘ ܘܐܸܙܲܠܘ ܠܐܘܼܪܚܗܘܿܢ.


text:
ܘܐܸܬ̣ܵܐ ܕܵܘܝܼܕ݂ ܘܓ̣ܪܗܵܘܗܝ ܠܲܩܪܝܼܬ̣ܵܐ: ܘܗܵܐ ܡܵܘܩܕ݂ܵܐ ܒܢܘܼܪܵܐ: ܘܢܸܫܲܝ̈ܗܘܿܢ ܘܲܒ̣ܢܲܝ̈ܗܘܿܢ ܘܲܒ̣̈ܢܵܬ̣ܗܘܿܢ ܐܸܫܬ̇ܒ̣ܝܼܘ.


text:
ܘܬܲܪܬܹܝܢ ܢܸܫܵܘ̈ܗܝ ܕܕ݂ܵܘܝܼܕ݂ ܐܸܫܬ̇ܒ̣ܝܼ: ܐܲܚܝܼܢܥܸܡ ܕܡ̣ܢ ܐܝܼܙܲܪܥܹܝܠ: ܘܐܲܒ̣ܝܼܓܸܠ ܐܲܢ̄ܬ̇ܬܹܗ ܕܢܵܒ̣ܵܠ ܟܲܪܡ̄ܠܵܝܵܐ.


text:
ܘܥܵܩܲܬ̤ ܠܕ݂ܵܘܝܼܕ݂ ܛܵܒ̣: ܡܸܛܠ ܕܐܸܡܲܪ ܥܲܡܵܐ ܠܡܸܪܓܡܹܗ: ܡܸܛܠ ܕܡܝܼܬܲܬ̤ ܢܲܦ̮ܫܹܗ ܕܟ݂ܠܹܗ ܥܲܡܵܐ ܥܲܠ ܒ̈ܢܲܝܗܘܿܢ ܘܥܲܠ ܒ̈ܢܵـܟܗܘܿܢ. ܘܚܲܡܣܸܢ ܕܵܘܝܼܕ݂ ܒܡܵܪܝܵܐ ܐܲܠܵܗܹܗ.


text:
ܘܲܫܐܸܠ ܕܵܘܝܼܕ݂ ܒܡܵܪܝܵܐ ܘܐܸܡܲܪ: ܐܸܪܕܘܿܦ ܒܵܬܲܪ ܓܲܝܣܵܐ ܗܵܢܵܐ: ܡܲܕ݂ܪܸܟ݂ ܐ̄ܢܵܐ ܠܹܗ. ܘܐܸܡܲܪ ܠܹܗ: ܪܕ݂ܘܿܦ: ܡܸܛܠ ܕܒܲܥܓܲܠ ܡܲܕ݂ܪܸܟ݂ ܐܲܢ̄ܬ̇ ܠܹܗ: ܘܲܡܦܲܨܸܐ ܐܲܢܬ̇.


text:
ܘܐܸܙܲܠ ܕܵܘܝܼܕ݂ ܗ̤ܘ ܘܫܸܬ̣ܡܵܐܐ ܓܲܒ̣ܪ̈ܝܼܢ ܕܥܲܡܹܗ: ܘܐܸܬ̣ܵܘ ܥܕܲܡܵܐ ܠܢܲܚܠܵܐ ܕܒ̣ܘܼܨܵܪ. ܘܲܫܒܲܩ ܕܵܘܝܼܕ݂ ܡܲܐܬܹܝܢ ܓܲܒ̣ܪ̈ܝܼܢ.


text:
ܘܩܵܡ ܪܕܲܦ ܕܵܘܝܼܕ݂ ܗ̤ܘ ܘܐܲܪܒܲܥܡܵܐ ܓܲܒ̣ܪ̈ܝܼܢ ܘܩܵܡܘ ܡܲܐܬܹܝܢ ܓܲܒ̣ܪ̈ܝܼܢ ܕܦܵܫܘ: ܘܲܢܛܲܪܘ ܕܠܵܐ ܢܸܥܒ̇ܪܘܼܢ ܢܲܚܠܵܐ ܕܒܟܘܼܨܵܪ.


text:
ܘܐܸܫܟܲܚܘ ܓܲܒ̣ܪܵܐ ܡܸܨܪܵܝܵܐ ܒܚܲܩܠܵܐ: ܘܐܲܝܬ̇ܝܘܼܗܝ ܠܘܵܬ̣ ܕܵܘܝܼܕ݂: ܘܝܲܗ̄ܒ̣ ܠܹܗ ܠܲܚܡܵܐ ܘܲܠܥܸܣ: ܘܐܲܫܩܝܘܼܗܝ ܡܲܝ̈ܵܐ.


text:
ܘܬܲܪܬܹܝܢ ܓܘܼܒ̣̈ܢܝܼܢ: ܘܐܸܟܲܠ ܘܗܸܦܟܲܬ̤ ܥܠܵܘܗܝ ܪܘܼܚܹܗ. ܡܸܛܠ ܕܲܬ̣ܠܵܬ̣ܵܐ ܝܵܘ̈ܡܝܼܢ ܘܲܬ̣ܠܵܬ̣ܵܐ ܠܲܝ̈ܠܵܘܵܢ: ܠܵܐ ܐܸܟܲܠ ܠܲܚܡܵܐ: ܘܠܵܐ ܐܸܫܬ̇ܝܼ ܡܲܝ̈ܵܐ.


text:
ܐܵܡܲܪ ܠܹܗ ܕܵܘܝܼܕ݂: ܕܡ̇ܢ ܐܲܢ̄ܬ̇ ܘܡ̣ܢ ܐܲܝܡܸܟ̇ܐ ܐܸܬܲܝܬ̇. ܘܐܸܡܲܪ: ܥܠܲܝܡܵܐ ܡܸܨܪܵܝܵܐ ܐ̄ܢܵܐ: ܥܲܒ̣ܕܵܐ ܐ̄ܢܵܐ ܕܓܲܒ̣ܪܵܐ ܥܡܵܠܩܵܝܵܐ: ܘܫܲܒ̣ܩܲܢܝ ܡܵܪܝ ܡܸܛܠ ܕܐܸܬ̣ܟܲܪܗܹܬ̣. ܗܵܐ ܬܠܵܬ̣ܵܐ ܝܵܘ̈ܡܝܼܢ.


text:
ܐܵܡܪ ܠܹܗ ܕܵܘܝܼܕ݂: ܡܲܚܸܬ̣ ܐܲܢ̄ܬ̇ ܠܝܼ ܥܲܠ ܓܲܝܣܵܐ ܗܵܢܵܐ. ܐܵܡܲܪ ܠܹܗ: ܝܼܡܝܼ ܠܝܼ ܒܡܵܪܝܵܐ ܕܠܵܐ ܬܸܩܛܠܲܢܝ ܘܠܑܵ ܬܲܫ̱ܠܡܲܢܝ ܒܐܝܼܕ݂ܵܐ ܕܡܵܪܝ: ܘܐܸܢܵܐ ܐܹܚܵܘܹܝܟ݂ ܓܲܝܣܵܐ ܗܵܢܵܐ.


text:
ܘܝܼܡܵܐ ܠܹܗ ܕܵܘܝܼܕ݂ ܘܐܲܚܬܹܗ: ܘܗܵܐ ܗܸܢܘܿܢ ܫܪܹܝܢ ܥܲܠ ܐܲܦܲܝ̈ ܐܲܪܥܵܐ ܠܵܥܣܝܼܢ ܘܫܵܬܹܝܢ: ܘܚܵܕܹܝܢ ܒ̣ܟ݂ܠܵܗ̇ ܒܙܬ̣ܵܐ ܪܲܒ̇ܬ̣ܵܐ: ܕܲܢܣܲܒ̣ܘ ܡ̣ܢ ܐܵܪܥܵܐ ܕܲܝܗܘܼܕ݂ܵܐ.


text:
ܘܲܡܚܵܐ ܐܸܢܘܿܢ ܕܵܘܝܼܕ݂: ܡ̣ܢ ܨܲܦܪܵܐ ܘܲܥܕܲܡܵܐ ܠܪܲܡܫܵܐ ܡ̣ܢ ܒܸܣܬܲܪܗܘܿܢ. ܘܠܵܐ ܐܸܬ̣ܦܲܠܲܛܘ ܡܸܢܗܘܿܢ: ܐܸܠܵܐ ܐܸܢ ܐܲܪܒ̇ܥܡܵܐܐ ܓܲܒ̣ܪ̈ܝܼܢ ܕܲܪܟ݂ܒ̣ܘ ܥܲܠ ܓܲܡ̈ܠܹܗ ܘܲܥܪܲܩܘ.


text:
ܘܐܸܬ̣ܵܐ ܕܵܘܝܼܕ݂ ܠܘܵܬ̣ ܡܲܐܬܹܝܢ ܓܲܒ̣ܪ̈ܝܼܢ ܕܦܵܫܘ ܠܡܸܛܲܪ ܡܵܐܢܹ̈ܐ: ܕܐܵܘܬܸܒ̣ܘ ܐܸܢܘܿܢ ܠܡܸܛܲܪ ܒܐܘܼܪܚܵܐ ܕܒ̣ܘܼܨܵܪ: ܘܲܢܦܲܩܘ ܠܐܘܼܪܥܹܗ ܕܕ݂ܵܘܝܼܕ݂ ܘܠܐܘܼܪܥܵܐ ܕܥܲܡܵܐ ܕܥܲܡܹܗ. ܘܲܩܪܸܒ̣ܘ ܕܵܘܝܼܕ݂ ܘܥܲܡܵܐ ܘܲܫܐܸܠܘ ܒܲܫܠܵܡܗܘܿܢ.


text:
ܘܲܥܢܵܘ ܓܲܒ̣ܪܹ̈ܐ ܒܝܼܫܹ̈ܐ ܘܥܵܘܵܠܹ̈ܐ ܡ̣ܢ ܓܲܒ̣ܪܹ̈ܐ ܕܐܸܙܲܠܘ ܥܲܡ ܕܵܘܝܼܕ݂: ܘܐܸܡܲܪܘ: ܥܲܠ ܕܠܵܐ ܐܸܙܲܠܘ ܥܲܡܲܢ: ܠܵܐ ܬܸܬ̣ܝܼܗܸܒ̣ ܠܗܘܿܢ ܡܢܵܬ̣ܵܐ ܡ̣̱ܢ ܒܸܙܬ̣ܵܐ ܕܦܲܨܝܼܢ: ܐܸܠܵܐ ܢܸܕ݂ܒ̇ܪܘܼܢ ܓܒܲܪ ܐܲܢ̄ܬ̇ܬܹܗ ܘܲܒ̣ܢܵܘ̈ܗܝ.


text:
ܘܐܸܡܲܪ ܕܵܘܝܼܕ݂: ܠܵܐ ܬܸܥܒ̇ܕ݂ܘܼܢ ܗܵܟܲܢܵܐ ܐܲܚܝ̈ܢ: ܕܝܲܗ̄ܒ̣ ܠܲܢ ܡܵܪܝܵܐ ܘܢܲܛܪܲܢ: ܘܐܲܫܠܸܡ ܒܐܝܼܕܲܝ̈ܢ ܓܲܝܣܵܐ ܕܐܸܬ̣ܵܐ ܥܠܲܝܢ.


text:
ܡܲܢܘܼ ܢܸܫܡܲܥ ܠܡܸܠܲܬ̣ܟ݂ܘܿܢ ܗܵܕܹܐ: ܡܸܛܠ ܕܲܡܢܵܬܹܗ ܕܡ̇ܢ ܕܢܵܚܹܬ̣ ܠܲܩܪܵܒ̣ܵܐ: ܐܲܝܟ݂ ܡܢܵܬܹܗ ܕܡ̇ܢ ܕܝܵܬܹܒ̣ ܓܹܢ̄ܒ̣ ܡܵܐܢܹ̈ܐ: ܘܐܲܟ݂ܚ̄ܕ݂ܵܐ ܡܦܲܠܓ̣ܝܼܢ.


text:
ܘܐܸܬ̣ܵܐ ܕܵܘܝܼܕ݂ ܠܨܸܢܩܠܲܓ̣: ܘܫܲܕܲܪ ܡ̣ܢ ܒܸܙܬ̣ܵܐ ܠܣܵܒܹ̈ܐ ܕܲܝܗܘܼܕ݂ܵܐ ܘܲܠܚܲܒ̣ܪ̈ܲܝܗܘܿܢ: ܘܐܸܡܲܪ: ܗܵܐ ܠܟ݂ܘܿܢ ܒܘܼܪܟ̇ܬ̣ܵܐ: ܡ̣ܢ ܒܸܙܬ̣ܵܐ ܕܲܒ̣ܥܠܕܒ̣ܵܒܵܘ̈ܗܝ ܕܡܵܪܝܵܐ.


text:
ܘܲܠܕܲܒ̣ܚܸܪܡܵܐ: ܘܠܲܕ݂ܒ̣ܵܪܥܵܫܵܢ: ܘܲܠܕܲܒ̣ܥܢܵܟ݂: ܘܲܠܕܲܒ̣ܚܸܒ̣ܪܘܿܢ: ܘܲܠܟ݂ܠܗܘܿܢ ܐܲܬ̣ܪ̈ܵܘܵܬ̣ܵܐ ܕܗܲܠܸܟ݂ ܬܲܡܵܢ ܕ݂ܵܘܝܼܕ݂: ܗ̤ܘ ܘܓܲܒ̣ܪܗܵܘܗܝ.


text:
ܘܲܦܠܸܫ̈ܬܵܝܹܐ ܡܸܬ̣ܟܲܬ̇ܫܝܼܢ ܥܲܡ ܝܼܣܪܵܝܹܠ: ܘܲܥܪܲܩܘ ܐ̄ܢܵܫܵܐ ܕܝܼܣܪܵܝܹܠ ܡ̣ܢ ܩܕ݂ܵܡ ܦܠܸܫ̈ܬܵܝܹܐ: ܘܲܢܦܲܠܘ ܩܛ̈ܝܼܠܹܐ ܒܛܘܼܪܵܐ ܕܲܓ̣ܠܲܒ̇ܘܿܥ.


text:
ܘܐܲܕ݂ܪܸܟ݂ܘ ܦܠܸܫ̈ܬܵܝܹܐ ܠܫܵܐܘܿܠ ܘܠܲܒ̣ܢܵܘ̈ܗܝ. ܘܩܲܛܸܠܘ ܦܠܸܫܬܵܝܹ̈ܐ ܠܝܘܿܢܵܬ̣ܵܢ ܘܲܠܝܲܫܘܝܼ: ܘܲܠܡܲܠ̣ܝܼܫܘܿܥ ܒܢܵܘ̈ܗܝ ܕܫܵܐܘܿܠ.


text:
ܘܲܥܫܸܢ ܩܪܵܒ̣ܵܐ ܥܲܠ ܫܵܐܘܿܠ. ܘܐܲܕ݂ܪ̱ܟ݂ܘܼܗܝ ܓܲܒ̣ܪܹ̈ܐ ܩܲܫܵـ̈ـܬܹܐ ܒܩܸܫ̈ܬܵܬ̣ܵܐ. ܘܲܕ݂ܚܸܠ ܛܵܒ̣ ܡ̣ܢ ܩܲܫܵܬܹ̈ܐ.


text:
ܘܐܸܡܲܪ ܫܵܐܘܿܠ ܠܫܵܩܹܠ ܡܵܐܢܵܘ̈ܗܝ: ܫܡܘܿܛ ܣܲܝܦܵܟ݂ ܘܲܕ݂ܩܘܿܪܲܝܢܝ ܒܹܗ: ܕܠܵܐ ܢܹܐܬ̣ܘܿܢ ܥܘܼܪ̈ܠܹܐ ܗܵܠܹܝܢ ܢܸܩܛܠܘܼܢܵܢܝ: ܘܲܢܒܲܙܚܘܼܢ ܒܝܼ. ܘܠܵܐ ܨܒ̣ܵܐ ܫܵܩܹܠ ܡܵܐܢܵܘ̈ܗܝ: ܡܸܛܠ ܕܲܕ݂ܚܸܠ ܛܵܒ̣: ܘܲܢܣܲܒ̣ ܫܵܐܘܿܠ ܣܲܝܦܹܗ ܘܲܢܦܲܠ ܥܠܵܘܗܝ.


text:
ܘܲܚܙܵܘ ܐ̄ܢܵܫܵܐ ܕܝܼܣܵܝܹܠ ܕܲܒ̣ܥܸܒ̣ܪܵܐ ܕܲܒ̣ܥܘܼܡܩܵܐ ܕܝܘܿܪܕܢܵܢ: ܕܲܥܪܲܩܘ ܐ̄ܢܵܫܵܐ ܕܝܼܣܪܵܝܹܠ ܘܲܕ݂ܡܝܼܬ̣ ܫܵܐܘܿܠ ܘܲܒ̣ܢܵܘ̈ܗܝ: ܘܲܫܒܲܩܘ ܩܘܼܪ̈ܝܵܐ ܘܲܥܪܲܩܘ: ܘܐܸܬ̣ܵܘ ܦܠܸܫ̈ܬܵܝܹܐ ܘܝܼܬܸܒ̣ܘ ܒܗܹܝܢ.


text:
ܘܲܠܝܵܘܡܵܐ ܐ̄ܚܪܹܢܵܐ: ܐܸܬ݂ܵܘ ܦܠܸܫ̈ܬܵܝܹܐ ܠܲܡܫܲܠܵܚܘܼ ܩܛ̈ܝܼܠܹܐ: ܘܐܸܫܟܲܚܘ ܠܫܵܐܘܿܠ ܘܠܲܬ̣ܠܵܬ̣ܵܐ ܒܢܵܘ̈ܗܝ: ܟܲܕ݂ ܪܡܹܝܢ ܒܛܘܼܪܵܐ ܕܲܓ̣ܠܒ̇ܘܿܥ.


text:
ܘܲܦܣܲܩܘ ܪܹܫܹܗ: ܘܫܲܠܲܚܘ ܡܵܐܢܵܘ̈ܗܝ: ܘܫܲܕܲܪܘ ܠܲܡܣܲܒܵܪܘܼ ܒܐܲܪܥܵܐ ܕܲܦܠܸܫ̈ܬܵܝܹܐ: ܘܲܒ̣ܥܲܡܵܐ ܘܒܹܝܬ̣ ܦܬܲܟ݂ܪ̈ܝܗܘܿܢ.


text:
ܘܩܵܡܘ ܟܠ ܓܒܲܪ ܚܲܝܠܬ̣ܵܢ: ܘܐܸܙܲܠܘ ܟܠܹܗ ܠܸܠܝܵܐ: ܘܲܢܣܲܒ̣ܘ ܦܲܓ̣ܪܹܗ ܕܫܵܐܘܿܠ: ܘܦܲܓ̣ܪܹ̈ܐ ܕܲܒ̣̈ܢܵܘܗܝ ܡ̣ܢ ܫܘܼܪܵܐ ܕܒܹܝܬ̣ ܝܵܫܵܢ: ܘܐܲܝܬ̇ܝܘ ܠܝܵܒ̣ܝܼܫ ܘܐܵܘܩܸܕ݂ܘ ܐܸܢܘܿܢ ܬܲܡܵܢ.


text:
ܘܲܗ̤ܘܵܐ ܡ̣ܢ ܒܵܬܲܪ ܕܡܝܼܬ̣ ܫܵܐܘܿܠ: ܘܕ݂ܵܘܝܼܕ݂ ܗܦܲܟ݂ ܡ̣ܢ ܕܲܠܡܸܚܪܲܒ̣ ܠܲܥܡܵܠܩܵܝܹ̈ܐ. ܘܝܼܬܸܒ̣ ܨܸܢܩܠܲܓ̣ ܝܵܘ̈ܡܵܬ̣ܵܐ ܬܪܹܝܢ.


text:
ܘܲܗ̤ܘܵܐ ܒܝܵܘܡܵܐ ܬܠܝܼܬ̣ܵܝܵܐ: ܘܗܵܐ ܓܲܒ̣ܪܵܐ ܐܸܬ̣ܵܐ ܡ̣ܢ ܡܲܫܪܝܼܬ̣ܵܐ ܡ̣ܢ ܠܘܵܬ̣ ܫܵܐܘܿܠ: ܘܲܡܨܲܪܹܝܢ ܠܒ̣ܘܼܫܵܘ̈ܗܝ: ܘܐܲܕܸܡ̱ܬ̣ܵܐ ܒܪܹܫܹܗ. ܘܲܗ̤ܘܵܐ ܕܟܲܕ݂ ܐܸܬ̣ܵܐ ܠܘܵܬ̣ ܕܵܘܝܼܕ݂: ܢܦܲܠ ܥܲܠ ܐܲܪܥܵܐ ܘܲܣܓܸܕ݂ ܠܹܗ.


text:
ܐܵܡܲܪ ܠܹܗ ܕܵܘܝܼܕ݂: ܡܵܢܵܘ ܦܸܬ̣ܓ̣ܵܡܵܐ: ܚܵܘܵܢܝ. ܘܐܸܡܲܪ: ܥܪܲܩ ܥܲܡܵܐ ܡ̣ܢ ܩܪܵܒ̣ܵܐ: ܘܐܵܦ ܣܘܿܓ̣ܵܐܐ ܢܦܲܠ ܡ̣ܢ ܥܲܡܵܐ: ܘܐܵܦ ܫܵܐܘܿܠ ܘܝܘܿܢܵܬ̣ܵܢ ܒܪܹܗ ܡܝܼܬ̣ܘ.


text:
ܘܐܸܡܲܪ ܠܹܗ ܥܠܲܝܡܵܐ ܗܵܘ̇: ܡܸܣܬܲܩܒܵܠܘܼ ܐܸܣܬܲܩܒ̇ܠܹܬ̣ ܒܛܘܼܪܵܐ ܕܲܓ̣ܠܲܒ̇ܘܿܥ: ܘܗܵܐ ܫܵܐܘܿܠ ܣܡܝܼܟ݂ ܥܲܠ ܡܘܿܪܵܢܝܼܬܹܗ: ܘܡܲܪ̈ܟ̇ܒ̣ܵܬ̣ܵܐ ܘܓܲܒ̣ܪܹ̈ܐ ܘܦܲܪ̈ܵܫܹܐ ܐܲܕ݂ܪ̤ܟ݂ܘܼܗܝ.


text:
ܘܩܵܡܹܬ̣ ܥܠܵܘܗܝ ܘܲܩܛܲܠܬܹܗ: ܡܸܛܠ ܕܝܼܕ݂ܥܹܬ̣ ܕܠܵܐ ܚܵܝܹܐ ܒܵܬܲܪ ܡܲܦܘܼܠـܬܹ̇ܗ. ܘܢܸܣܒܹ̇ܬ̣ ܟܠܝܼܠܵܐ ܕܲܒ̣ܪܹܫܹܗ: ܘܩܘܼܠܒܵܐ ܕܒܲܕ݂ܪܵܥܹܗ: ܘܐܲܝܬ̇ܝܼܬ̣ ܐܸܢܘܿܢ ܠܡܵܪܝ: ܠܗܵܪܟܵܐ.


text:
ܘܐܲܪܩܸܕ݂ܘ ܘܲܒ̣ܟ݂ܵܘ: ܘܨܵܡܘ ܥܕܲܡܵܐ ܠܪܲܡܫܵܐ: ܥܲܠ ܫܵܐܘܿܠ ܘܥܲܠ ܝܘܿܢܵܬ̣ܵܢ ܒܪܹܗ: ܘܥܲܠ ܥܲܡܹܗ ܕܡܵܪܝܵܐ: ܘܥܲܠ ܒ̈ܢܲܝ ܝܼܣܪܵܝܹܠ: ܕܲܢܦܲܠܘ ܒܚܲܪܒܵܐ.


text:
ܘܐܸܡܲܪ ܕܵܘܝܼܕ݂ ܠܲܥܠܲܝܡܵܐ ܗܵܘ̇ ܕܚܵܘܝܹܗ: ܡ̣ܢ ܐܲܝܡܸܟܵܐ ܐܲܢ̄ܬ̇. ܐܵܡܲܪ ܠܹܗ: ܒܲܪ ܓܲܒ̣ܪܵܐ ܐ̄ܢܵܐ ܓܝܼܘܿܪܵܐ ܥܡܵܠܩܵܝܵܐ.


text:
ܐܵܘܲܪ ܠܹܗ ܕܵܘܝܼܕ݂: ܕܡܵܟ݂ ܒܪܹܫܵܟ݂: ܡܸܛܠ ܕܦܘܼܡܵܟ݂ ܣܗܸܕ݂ ܒܵܟ݂: ܕܐܸܡܲܪܬ̇ ܕܐܸܢܵܐ ܩܸܛܠܹܬ̣ ܠܲܡܫܝܼܚܹܗ ܕܡܵܪܝܵܐ.


text:
ܠܵܐ ܬܚܵܘܘܿܢ ܒܓ̣ܵܬ̣: ܘܠܵܐ ܬܣܲܒ̇ܪܘܼܢ ܒܫܘܼܩܹ̈ܐ ܕܐܲܫܩܵܠܘܿܢ: ܕܠܵܐ ܢܸܚܕܝܵܢ ܒ̈ܢܵܬ̣ ܦܠܸܫ̈ܬܵܝܹܐ: ܘܠܵܐ ܢܕ݂ܘܼ̈ܨܵܢ ܒ̈ܢܵܬ̣ ܥܘܼܪ̈ܠܹܐ.


text:
ܛܘܼܪܹ̈ܐ ܕܲܓ̣ܠܲܒ̇ܘܿܥ: ܠܵܐ ܛܲܠܵܐ ܘܠܵܐ ܡܸܛܪܵܐ ܥܠܲܝܟ̇ܘܿܢ: ܘܚܲܩ̈ܠܵܬ̣ܵܐ ܕܲܡܦܲܪ̈ܫܝܼܢ: ܡܸܛܠ ܕܬܲܡܵܢ ܐܸܬ̇ܬܲܒ̣ܪܲܬ̤ ܣܲܟ̇ܪܵܐ ܕܓܲܢ̄ܒܵܪܹ̈ܐ: ܣܲܟ̇ܪܹܗ ܕܫܵܐܘܿܠ ܕܲܡܫܝܚ ܗ̄ܘ̣ܵܐ ܒܡܸܫܚܵܐ.


text:
ܡ̣ܢ ܕܡܵܐ ܕܲܩܛܝܼ̈ܠܹܐ ܘܡ̣ܢ ܬܲܪܒܵܐ ܕܓܲܢ̄ܒܵܪܹ̈ܐ. ܩܸܫܬܹ̇ܗ ܕܝܘܿܬܢܵܬ̣ܵܢ ܠܵܐ ܗܵܦܟܵܐ ܗ̄ܘ̣ܵܬ̣ ܠܒܸܣܬ̇ܪܵܗ̇: ܘܚܲܪܒܹ̇ܗ ܕܫܵܐܘܿܠ ܠܵܐ ܗܵܦܟܵܐ ܗ̄ܘ̣ܵܬ̣ ܣܪܝܼܩܵܐܝܼܬ̣.


text:
ܫܵܐܘܿܠ ܘܝܘܿܬܢܵܬ̣ܵܢ ܪ̈ܚܝܼܡܹܐ ܘܒܲܣܝܼܡܹ̈ܐ. ܒܚܲܝ̈ܗܘܿܢ ܘܲܒ̣ܡܵܘܬ̇ܗܘܿܢ ܠܵܐ ܦܪܲܫܘ. ܡ̣ܢ ܢܸܫܪܹ̈ܐ ܩܲܠܝܼܠܝܼܢ ܗ̄ܘ̣ܵܘ: ܘܡ̣ܢ ܐܲܪ̈ܝܵܘܵܬ̣ܵܐ ܥܲܫܝܼܢܝܼܢ ܗ̄ܘ̣ܵܘ.


text:
ܒ̈ܢܵܬ̣ ܝܼܣܪܵܝܹܠ ܥܲܠ ܫܵܐܘܿܠ ܒܟ݂ܵܝܹܝ̈ܢ: ܕܡܲܠܒܸ̇ܫ ܗ̄ܘ̣ܵܐ ܠܟܹܝܢ ܙܚܘܿܪ̈ܝܵܬ̣ܵܐ ܥܲܠ ܨܘܼܒ̣̈ܥܵܢܹܐ: ܘܡܲܣܸܩ ܗ̄ܘ̣ܵܐ ܨܘܼܪ̈ܵܬ̣ܵܐ ܕܕܲܗܒ̣ܵܐ ܥܲܠ ܠܒ̣ܘܼܫܲܝ̈ܟܹܝܢ.


text:
ܥܵܩܲܬ̣ ܠܝܼ ܥܠܲܝܟ ܐܵܚܝ ܝܘܿܢܵܬ̣ܵܢ. ܚܲܒ̇ܝܼܒ̣ ܗ̄ܘܲܝـ̇ ܠܝܼ ܛܵܒ̣. ܦܪܝܼܫܵܐ ܗ̄ܘ̣ܵܬ̣ ܠܝܼ ܪܸܚ̱ܡܬ̣ܵܟ݂ ܡ̣ܢ ܪܸܚ̱ܡܬ̣ܵܐ ܕܢܸܫܹ̈ܐ. ܐܲܝܟܲܢܵܐ ܢܦܲܠܘ ܓܲܢ̄ܒܵܪܹ̈ܐ: ܘܐܸܒܲܕ݂ܘ ܡܵܐܢܹ̈ܐ ܕܲܩܪܵܒ̣ܵܐ.


text:
ܘܲܗܘ̤ܵܐ ܡ̣ܢ ܒܵܬܲܪܟܸ̇ܢ: ܘܲܫܐܸܠ ܕܵܘܝܼܕ݂ ܒܡܵܪܝܵܐ: ܘܐܸܡܲܪ: ܐܸܣܲܩ ܠܲܚܕ݂ܵܐ ܡ̣ܢ ܩܘܼܪ̈ܝܵܐ ܕܲܝܗܘܼܕ݂ܵܐ. ܐܸܡܲܪ ܠܹܗ ܡܵܪܝܵܐ ܣܲܩ. ܘܐܸܡܲܪ ܕܵܘܝܼܕ݂: ܠܐܲܝܟܵܐ ܐܸܣܲܩ. ܘܐܸܡܲܪ ܠܹܗ ܠܚܸܒ̣ܪܘܿܢ.


text:
ܘܲܣܠܸܩ ܠܬܲܡܵܢ ܕܵܘܝܼܕ݂: ܐܵܦ ܬܲܪܬܹܝܢ ܢܸܫܵܘ̈ܗܝ: ܐܲܚܝܼܢܥܸܡ ܕܡ̣ܢ ܐܝܼܙܲܪܥܹܝܠ: ܘܐܲܒ̣ܝܼܓܸܠ ܐܲܢ̄ܬ̇ܬܹܗ ܕܢܵܒ̣ܵܠ ܟܲܪܡ̄ܠܵܝܵܐ.


text:
ܘܐܸܬ̣ܵܘ ܐ̄ܢܵܫܵܐ ܕܲܝܗܘܼܕ݂ܵܐ ܠܡܸܡܫܲܚ ܬܲܡܵܢ ܠܕ݂ܵܘܝܼܕ݂: ܕܢܲܡܠܸܟ݂ ܥܲܠ ܕܒܹܝܬ̣ ܝܼܗܘܼܕ݂ܵܐ. ܘܚܵܘܝܼܘ ܠܕ݂ܵܘܝܼܕ݂: ܘܐܸܡܲܪܘ ܠܹܗ ܕܐ̄ܢܵܫܲܝ̈ ܝܵܒ̣ܝܼܫ ܕܓܸܠܥܵܕ݂ ܩܸܒܲܪܘܼ ܠܫܵܐܘܿܠ.


text:
ܘܫܲܕܲܪ ܕܵܘܝܼܕ݂ ܐܝܼܙ̈ܓܲܕܹܐ ܠܘܵܬ̣ ܐ̄ܢܵܫܲܝ̈ ܝܵܒ̣ܝܼܫ ܕܓܸܠܥܵܕ݂: ܘܐܸܡܲܪ ܠܗܘܿܢ. ܒܪܝܼ̣ܟ݂ܝܼܬ̇ܘܿܢ ܠܡܵܪܝܵܐ: ܕܲܥܒܲܕ̇ܬ̇ܘܿܢ ܛܲܠܝܒ̇ܘܼܬ̣ܵܐ ܗܵܕܹܐ ܥܲܡ ܡܵܪܟ݂ܘܿܢ ܥܲܡ ܫܵܐܘܿܠ ܕܲܩܒܲܪܬ̇ܘܿܢܵܝܗܝ.


text:
ܘܗܵܫܵܐ ܢܸܥܒܸ̇ܕ݂ ܡܵܪܝܵܐ ܥܲܡܟ݂ܘܿܢ ܛܲܝܒ̇ܘܼܬ̣ܵܐ ܘܩܘܼܫܬܵܐ: ܘܐܵܦ ܐܸܢܵܐ ܐܸܥܒܸ̇ܕ݂ ܥܲܡܟ݂ܘܿܢ ܛܲܝܒ̇ܘܼܬ̣ܵܐ ܗܵܕܹܐ ܕܲܥܒܲܕܬ̇ܘܿܢ ܦܸܬ̣ܓ̣ܵܡܵܐ ܗܵܢܵܐ.


text:
ܘܗܵܫܵܐ ܢܸܬ̣ܚܲܝ̈ܠܵܢ ܐܝܼܕܲܝ̈ܟ̇ܘܿܢ: ܘܲܗܘ̤ܵܘ ܒ̈ܢܲܝ ܚܲܝܠܵܐ: ܡܸܛܠ ܕܡܝܼܬ̣ ܡܵܪܟ݂ܘܿܢ ܫܵܐܘܿܠ: ܘܠܝܼ ܡܫܲܚܘ ܒ̈ܢܲܝ ܝܼܗܘܼܕܵܐ ܕܐܲܡܠܸܟ݂ ܥܠܲܝܗܘܿܢ.


text:
ܒܲܪ ܐܲܪܒ̇ܥܝܼܢ ܗ̄ܘ̣ܵܐ ܫܢ̈ܝܼܢ ܐܲܫܒܵܫܘܿܠ ܒܲܪ ܫܵܐܘܿܠ ܟܲܕ݂ ܐܲܡܠܸܟ݂ ܥܲܠ ܝܼܣܪܵܝܹܠ: ܘܬܲܪܬܹܝܢ ܫܢ̈ܝܼܢ ܐܲܡܠܸܟ݂: ܒܪܲܡ ܕܒܹܝܬ̣ ܝܼܗܘܼܕ݂ܵܐ ܥܘ̤ܵܘ ܒܵܬܲܪ ܕܵܘܝܼܕ݂.


text:
ܘܲܗܘ̤ܵܐ ܡܸܢܝܵܢܵܐ ܕܝܵܘ̈ܡܵܬ̣ܵܐ ܕܐܲܡܠܸܡ ܡܲܠܟܵܐ ܕܵܘܝܼܕ݂ ܒܚܸܫܒ̣ܪܘܿܢ ܥܲܠ ܕܒܹܝܬ̣ ܝܼܗܘܼܕ݂ܐ ܫܒܲܥ ܫܢ̈ܝܼܢ ܘܸܫܬܵܐ ܝܲܪ̈ܚܝܼܢ.


text:
ܘܝܘܿܐܵܒ̣ ܒܲܪ ܨܘܿܪܝܵܐ ܘܓܲܒ̣ܪ̈ܵܘܗܝ ܕܕ݂ܵܘܝܼܕ݂ ܢܦܲܩܘ: ܘܲܦܓܥܘ ܒܗܘܿܢ ܒܲܥܠܲܝܡܹ̈ܐ ܒܓܸܒ̣ܥܘܿܢ ܐܲܟ݂ܚ̄ܕ݂ܵܐ: ܘܝܼܬ̣ܒ̣ܘ ܗܵܠܹܝܢ ܥܠܲܝܡܹ̈ܐ ܡܸܟܵܐ: ܘܗܵܠܹܝܢ ܥܠܲܝܡܹ̈ܐ ܡܸܟܵܐ.


text:
ܘܐܸܚܲܕ ܐ̄ܢܵܫ ܒܪܹܫ ܚܲܒ̣ܪܹܗ: ܘܣܲܝܦܹܗ ܥܲܠ ܓܹܢ̄ܒ̣ ܚܲܒ̣ܪܹܗ. ܘܲܢܦܲܠܘ ܐܲܟ݂ܚ̄ܕ݂ܵܐ: ܘܲܩܪܵܘ ܠܐܲܬ̣ܪܵܐ ܗܵܘ̇: ܚܲܩܠܲܬ̣ ܨܵܪܵܢ ܕܲܒ̣ܓܸܒ̣ܥܘܿܢ.


text:
ܘܲܗܘ̤ܵܐ ܩܪܵܒ̣ܵܐ ܥܲܫܝܼܢ ܛܵܒ̣ ܒܝܵܘܡܵܐ ܗܵܘ̇. ܘܐܸܬ̇ܬ̇ܒܲܪ ܐܲܒ̣ܢܝܼܪ ܘܓܲܒ̣ܪܹ̈ܐ ܕܝܼܣܪܵܝܹܠ ܩܕ݂ܵܡ ܥܲܒ̣ܕܵܘ̈ܗܝ ܕܕ݂ܵܘܝܼܕ݂.


text:
ܘܲܗܘ̤ܵܐ ܬܲܡܵܢ ܬܠܵܬ̣ܵܐ ܒܢܹ̈ܝܗ̇ ܕܨܘܿܪܝܵܐ: ܝܘܿܐܵܒ̣ ܘܐܲܒ̣ܝܼܫܲܝ ܘܲܥܫܵܐܝܹܠ. ܘܲܥܫܵܐܝܹܠ ܩܲܠܝܼܠ ܗ̄ܘ̣ܵܐ ܒܪܸ̈ܓ̣ܠܵܘܗܝ ܐܲܝܟ݂ ܚܲܕ݂ ܡ̣ܢ ܛ̈ܒܲܝܵܐ ܕܲܒ̣ܡܲܕ݂ܒ̇ܪܵܐ.


text:
ܘܐܸܡܲܪ ܠܹܗ ܐܲܒ̣ܢܹܝܪ: ܣܛܝܼ ܠܵܟ݂ ܠܝܲܡܝܼܢܵܟ݂ ܐܵܘ ܠܣܸܡܵܠܵܟ݂: ܘܐܲܚܘܿܕ݂ ܠܵܟ݂ ܚܲܕ݂ ܡ̣ܢ ܛ̈ܠܵܝܹܐ: ܘܣܲܒ̣ ܠܵܟ݂ ܙܲܝܢܹܗ. ܘܠܵܐ ܨܒ̣ܵܐ ܥܫܵܐܝܹܠ ܕܢܸܣܛܸܐ ܡ̣ܢ ܒܵܬܪܹܗ.


text:
ܘܐܵܘܣܸܦ ܬܘܼܒ̣ ܐܲܒ̣ܢܹܝܪ ܠ̱ܹܐܡܲܪ ܠܲܥܫܵܐܝܹܠ ܕܢܸܣܛܸܐ ܡ̣ܢ ܒܵܬ̣ܪܹܗ: ܘܐܸܡܲܪ ܠܹܗ: ܣܛܝܼ ܠܵܟ݂ ܡ̣ܢ ܒܵܬܲܪܝ: ܕܠܵܐ ܐܸܡܚܹܝܟ݂ ܘܐܲܪܡܹܝܟ݂ ܥܲܠ ܐܵܪܥܵܐ: ܘܐܲܝܟܲܢܵܐ ܐܲܪܝܼܡ ܐܲܦܲܝ̈ ܘܐܹܚܘܼܪ ܒܝܘܿܐܵܒ̣ ܐܲܚܘܼܟ݂.


text:
ܘܠܵܐ ܨܒ̣ܵܐ ܠܡܸܣܛܵܐ: ܘܲܡܚܵܝܗܝ ܐܲܒ̣ܢܹܝܪ ܒܕ݂ܘܼܢܒܵܐ ܕܢܲܝܙܟ݂ܵܐ ܥܲܠ ܚܲܕ݂ܝܹܗ. ܘܲܢܦܲܩ ܡ̣ܢ ܒܸܣܬ̇ܪܹܗ: ܘܲܢܦܲܠ ܬܲܡܵܢ: ܘܡܝܼܬ̣ ܥܲܠ ܕܘܼܟ̇ܬܹܗ. ܘܟ݂ܠ ܕܐܵܬܹܐ ܗ̄ܘ̣ܵܐ ܠܘܵܬ̣ ܕܘܼܟ̇ܬ̣ܵܐ ܗܵܝ̇ ܕܲܢܦܲܠ ܬܲܡܵܢ ܥܫܵܐܝܹܠ: ܩܵܐܹܡ ܗ̄ܘ̣ܵܐ.


text:
ܘܩܵܡ ܝܘܿܐܵܒ̣ ܘܐܲܒ̣ܝܼܫܲܝ ܘܲܪܕܲܦܘ ܒܵܬܲܪ ܐܲܒ̣ܢܹܝܪ. ܫܸܡܫܵܐ ܥܪܲܒ̣: ܘܗܸܢܘܿܢ ܡܲܛܝܼܘ ܠܓܸܒ̣ܥܲܬ̣ ܝܲܡܵܐ ܕܲܩܕ݂ܵܡ ܓܝܼܚ: ܒܐܘܼܪܚܵܐ ܕܡܲܕ݂ܒ̇ܪܵܐ ܕܓܸܒ̣ܥܘܿܢ.


text:
ܘܲܩܪܵܐ ܐܲܒ̣ܢܹܝܪ ܠܝܘܿܐܵܒ̣: ܘܐܸܡܲܪ: ܠܥܵܠܡܝܼܢ ܬܩܲܛܸܠ ܚܲܪܒܵܐ: ܠܵܐ ܝܵܕ݂ܥ ܐܲܢ̄ܬ̇ ܕܡܲܪܝܼܪܵܐܝܼܬ̣ ܬܸܗܘܸܐ ܒܲܐ̄ܚܪܵܝܬܵܐ. ܥܕܲܡܵܐ ܠܐܸܡܲܬ̣ܝ ܠܵܐ ܬܹܐܡܲܪ ܠܥܲܡܵܐ ܠܡܸܗܦܲܟ݂ ܡ̣ܢ ܒܵܬܲܪ ܐܲܚܲܝ̈ܗܘܿܢ.


text:
ܘܐܸܡܲܪ ܝܘܿܐܵܒ̣: ܚܲܝ ܗ̄ܘ̣ ܡܵܪܝܵܐ ܐܸܠܘܼ ܠܵܐ ܡܠܸܬ̇: ܐܸܠܵܐ ܫܲܪܝܼܪܵܐܝܼܬ̣ ܠܨܲܦܪܵܐ ܡܲܦܪܸܩ ܗ̄ܘܹܝܬ̣ ܠܥܲܡܵܐ ܓܒܲܪ ܡ̣ܢ ܒܵܬܲܪ ܐܲܚܘܼܗܝ.


text:
ܘܲܩܪܵܐ ܝܘܿܐܵܒ̣ ܒܫܝܼܦܘܿܪܵܐ: ܘܩܵܡܘ ܟܠܹܗ ܥܲܡܵܐ: ܘܠܵܐ ܪܕܲܦܘ ܬܘܼܒ̣ ܒܵܬܲܪ ܝܼܣܪܵܝܹܠ: ܘܠܵܐ ܐܵܘܣܸܦܘ ܬܘܼܒ̣ ܠܡܸܬ̣ܟܲܬܵܫܘܼ.


text:
ܘܐܲܒ̣ܢܹܝܪ ܘܓܲܒ̣ܪܗܵܘܗܝ: ܗܲܠܸܟ݂ܘ ܒܚܘܼܪܒܵܐ ܟܠܹܗ ܠܸܠܝܵܐ ܗܵܘ̇: ܘܲܥܒܲܪܘ ܝܘܿܪܕܢܵܢ: ܘܐܸܙܲܠܘ ܠܐܲܦܲܝ̈ ܓܵܫܘܿܪ: ܘܐܸܬ̣ܵܘ ܠܡܲܚܢܝܼܢ.


text:
ܘܝܘܿܐܵܒ̣ ܗܦܲܟ݂ ܡ̣ܢ ܒܵܬܲܪ ܐܲܒ̣ܢܹܝܪ: ܘܟܲܢܸܫ ܟܠܹܗ ܥܲܡܵܐ. ܘܐܸܬ̣ܡ̱ܢܝܼܘ ܕܐܸܬ̣ܡ̱ܚܝܼܘ ܡ̣ܢ ܓܲܒ̣ܪܹ̈ܐ ܕܕ݂ܵܘܝܼܕ݂ ܬܪܸܥܣܲܪ ܓܲܒ̣ܪ̈ܝܼܢ: ܘܲܥܫܵܠܝܹܠ ܡܝܼܬ̣.


text:
ܘܫܲܩܸܠܘܼܗܝ ܠܲܥܫܵܐܝܹܠ ܘܩܲܒ̣ܪܘܼܗܝ ܒܩܲܒ̣ܪܵܐ ܕܐܲܒ̣ܘܼܗܝ ܒܒܹܝܬ̣ ܠܚܸܡ. ܘܐܸܙܲܠܘ ܟܠܹܗ ܠܸܠܝܵܐ ܝܘܿܐܵܒ̣ ܘܚܲܒ̣ܪ̈ܵܘܗܝ: ܘܲܢܗܲܪ ܠܗܘܿܢ ܒܚܸܒ̣ܪܘܿܢ.


text:
ܘܲܗܘ̤ܵܐ ܩܪܵܒ̣ܵܐ ܠܒܹܝܬ̣ ܫܵܐܘܿܠ ܘܲܠܒܹܝܬ̣ ܕܵܘܝܼܕ݂. ܘܕ݂ܵܘܝܼܕ݂ ܐܵܙܸܠ ܘܥܵܫܹܝܢ: ܘܲܕ݂ܒܹܝܬ̣ ܫܵܐܘܿܠ ܐܵܙܠ̄ܝܼܢ ܘܡܸܬ̣ܡܲܣܟ̇ܝܼܢ.


text:
ܘܬܸܢܝܵܢܹܗ ܟܵܠܵܒ̣: ܡ̣ܢ ܐܲܒ̣ܝܼܓܸܠ ܐܲܢ̄ܬ̇ܬܹܗ ܕܢܵܒ̣ܵܠ ܟܲܪܡ̄ܠܵܝܵܐ. ܘܲܬ̣ܠܝܼܬ̣ܵܝܵܐ ܐܲܒ̣ܫܵܠܘܿܡ ܒܲܪ ܡܲܥܟܵܐ ܒܲܪܬ̣ ܬܘܼܠܡܲܝ ܡܲܠܟܵܐ ܕܓ̣ܵܫܘܿܪ.


text:
ܘܲܗܘ̤ܵܐ ܕܟܲܕ݂ ܗܘ̤ܵܐ ܩܪܵܒ̣ܵܐ ܒܹܝܬ̣ ܒܲܝܬܵܐ ܕܫܵܐܘܿܠ ܠܒܹܝܬ̣ ܒܲܝܬܵܐ ܕܕ݂ܵܘܝܼܕ݂: ܘܐܲܒ̣ܢܹܝܪ ܡܚܲܡܣܸܢ ܗ̄ܘ̣ܵܐ ܒܲܕ݂ܒܹܝܬ̣ ܫܵܐܘܿܠ.


text:
ܘܲܠܫܵܐܘܿܠ ܐܝܼܬ̣ ܗ̄ܘ̣ܵܐ ܕܪܘܼܟ݂ܬܵܐ ܘܲܫܡܵܗ̇ ܪܲܨܦܵܐ ܒܲܪܬ̣ ܐܲܢܵܐ. ܘܐܸܡܲܪ ܐܲܫܒܵܫܘܿܠ ܠܐܲܒ̣ܢܹܝܪ: ܠܡܵܢܵܐ ܥܵܐܹܠ ܐܲܢ̄ܬ̇ ܥܲܠ ܕܪܘܼܟ݂ܬܹ̇ܗ ܕܐܵܒ̣ܝ.


text:
ܘܐܸܬ̣ܒ̇ܐܸܫ ܠܐܲܒ̣ܢܹܝܪ ܛܵܒ̣ ܥܲܠ ܡܸܠܵܘ̈ܗܝ ܕܐܲܫܒܵܫܘܿܠ: ܘܐܸܡܲܪ ܐܲܒ̣ܢܹܝܪ: ܪܹܫ ܟܲܠ̈ܒܹ̇ܐ ܐ̄ܢܵܐ ܕܲܝܗܘܼܕ݂ܵܐ ܝܵܘܡܵܢܵܐ: ܕܥܸܒ̣ܕܹܬ̣ ܛܲܝܒ̇ܘܼܬ̣ܵܐ ܥܲܡ ܕܒܹܝܬ̣ ܐܲܒ̣ܘܼܟ݂: ܘܒܲܐܚܵܘ̈ܗܝ ܘܲܒ̣ܪ̈ܵܚܡܵܘܗܝ: ܘܠܵܐ ܐܲܫܠܸܡܬܵܟ݂ ܒܐܝܼܕ݂ܵܘ̈ܗܝ ܕܕ݂ܵܘܝܼܕ݂: ܘܐܲܢ̄ܬ̇ ܕܟܲܪܬ̇ ܥܠܲܝ ܥܵܘܠܵܐ ܕܐܲܢ̄ܬ̇ܬ̣ܵܐ ܝܵܘܡܵܢܵܐ.


text:
ܗܵܟܲܢܵܐ ܢܸܥܒܸ̇ܕ݂ ܐܲܠܵܗܵܐ ܠܐܲܒ̣ܢܹܝܪ ܘܗܵܟܲܢܵܐ ܢܵܘܣܸܦ ܠܹܗ: ܐܸܠܵܐ ܐܲܝܟ̇ܢܵܐ ܕܐܸܡܲܪ ܡܵܪܝܵܐ ܠܕ݂ܵܘܝܼܕ݂ ܗܵܟܲܢܵܐ ܐܸܥܒܸ̇ܕ݂ ܠܹܗ.


text:
ܠܡܲܥܒܵܪܘܼ ܡܲܠܟ̇ܘܼܬ̣ܵܐ ܡ̣ܢ ܕܒܹܝܬ̣ ܫܵܐܘܿܠ: ܘܠܲܡܩܵܡܘܼ ܟܘܼܪܣܝܹܗ ܕܕ݂ܵܘܝܼܕ݂ ܥܲܠ ܝܼܣܪܵܝܹܠ ܘܥܲܠ ܝܼܗܘܼܕ݂ܵܐ: ܡ̣ܢ ܕܵܢ ܘܲܥܕܲܡܵܐ ܠܒܹܪ ܫܒܲܥ.


text:
ܘܫܲܕܲܪ ܐܲܒ̣ܢܹܝܪ ܐܝܼܙ̈ܓܲܕܹܗ ܠܘܵܬ̣ ܕܵܘܝܼܕ݂: ܠܡܹܐܡܲܪ: ܡܵܢܲܐ ܗ̄ܝ̣ ܐܲܪܥܵܐ: ܐܲܩܝܼܡ ܩܝܵܡܵܟ݂ ܥܲܡܝ: ܘܗܵܐ ܐܝܼܕ݂ܝ ܥܲܡܵܟ݂ ܠܡܲܦܢܵܝܘܼ ܠܘܵܬ̣ܵܟ݂ ܠܟ݂ܠܹܗ ܝܼܣܪܵܝܹܠ.


text:
ܘܐܸܡܲܪ ܕܵܘܝܼܕ݂: ܫܲܦܝܼܪ: ܐܸܢܵܐ ܡܩܝܼܡ ܐ̄ܢܵܐ ܥܲܡܵܟ݂ ܩܝܵܡܵܐ: ܒܪܲܡ ܦܸܬ̣ܓ̣ܵܡܵܐ ܚܲܕ݂ ܫܵܐܸܠ ܐ̄ܢܵܐ ܡܸܢܵܟ݂: ܠܵܐ ܬܸܚܙܸܐ ܐܲܦܲܝ̈ ܐܸܠܵܐ ܐܸܢ ܬܲܝܬܹ̇ܐ ܥܲܡܵܟ݂ ܠܡܲܠܟܸ̇ܠ ܒܲܪܬ̣ ܫܵܐܘܿܠ.


text:
ܘܫܲܕܲܪ ܕܵܘܝܼܕ݂ ܐܝܼܙ̈ܓܲܕܹ̇ܐ ܠܘܵܬ̣ ܐܲܫܒܵܫܘܿܠ ܒܲܪ ܫܵܐܘܿܠ: ܘܐܸܡܲܪ ܠܹܗ: ܗܲܒ̣ܠܝܼ ܐܲܢ̄ܬܲܬ̣ܝ ܕܡܸܟ݂ܪܹܬ̣ ܠܝܼ ܒܡܵܐܬܹܝܢ ܥܘܼܪ̈ܠܵܘܵܬ̣ܵܐ ܕܲܦܠܸܫ̈ܬܵܝܹܐ.


text:
ܘܡܸܠܬܹܗ ܕܐܲܒ̣ܢܹܝܪ ܗܘ̤ܵܬ̣ ܥܲܡ ܣܵܒܹ̈ܐ ܕܝܼܣܪܵܝܹܠ: ܘܐܸܡܲܪ: ܐܵܦ ܡ̣ܢ ܐܸܬ̣ܡܵܠܝ ܐܵܦ ܡ̣ܢ ܡܢܵܬ̣ܡܵܠܝ: ܒܵܥܹܝܢ ܗ̄ܘܲܝܬ̇ܘܿܢ ܠܕ݂ܵܘܝܼܕ݂ ܕܢܲܡܠܸܟ݂ ܥܠܲܝܗܘܿܢ.


text:
ܘܗܵܫܵܐ ܥܒܸܕ݂ܘ ܗܵܟܲܢܵܐ: ܡܸܛܠ ܕܡܵܪܝܵܐ ܐܸܡܲܪ ܥܲܠ ܕܵܘܝܼܕ݂: ܕܲܒ̣ܝܲܕ݂: ܕܵܘܝܼܕ݂ ܥܲܒ̣ܕܲܝ ܐܸܥܒܸ̇ܕ݂ ܦܘܼܪܩܵܢܵܐ ܠܥܲܡܝ ܝܼܣܪܵܝܹܠ ܡ̣ܢ ܐܝܼܕ݂ܵܐ ܕܲܦܠܸܫ̈ܬܵܝܹܐ: ܘܡ̣ܢ ܐܝܼܕ݂ܵܐ ܕܟ݂ܠܗܘܿܢ ܒܥܸܠܕܒ̣ܵܒܲܝ̈ܗܘܿܢ.


text:
ܘܡܲܠܸܠ ܐܲܒ̣ܢܹܝܪ ܐܵܦ ܩܕ݂ܵܡ ܒܸܢܝܵܡܹܝܢ: ܘܐܸܙܲܠ ܐܲܒ̣ܢܹܝܪ ܠܲܡܡܲܠܵܠܘܼ ܩܕ݂ܵܡ ܕܵܘܝܼܕ݂ ܒܚܸܒ̣ܪܘܿܢ: ܟܲܕ݂ ܫܦܲܪ ܒܥܲܝܢܲܝ̈ ܟܠܹܗ ܝܼܣܪܵܝܹܠ: ܘܲܒ̣ܥܲܝܢܲܝ̈ ܟܠܹܗ ܒܹܝܬ̣ ܒܸܢܝܵܡܹܝܢ.


text:
ܘܐܸܬ̣ܵܐ ܐܲܒ̣ܢܹܝܪ ܠܘܵܬ̣ ܕܵܘܝܼܕ݂ ܠܚܸܒ̣ܪܘܿܢ: ܘܥܲܡܹܗ ܥܸܣܪܝܼܢ ܓܲܒ̣ܪ̈ܝܼܢ. ܘܲܥܒܲܕ݂ ܕܵܘܝܼܕ݂ ܠܐܲܒ̣ܢܹܝܪ ܘܲܠܥܸܣܪܝܼܢ ܓܲܒ̣ܪ̈ܝܼܢ ܕܥܲܡܹܗ: ܡܲܫܬ̇ܝܵܐ ܪܲܒܵܐ.


text:
ܘܐܸܡܲܪ ܐܲܒ̣ܢܹܝܪ ܠܕ݂ܵܘܝܼܕ݂: ܐܹܩܘܼܡ ܐܹܙܲܠ ܐܹܟܲܢܸܫ ܠܡܵܪܝ ܡܲܠܟܵܐ ܠܟ݂ܠܹܗ ܝܼܣܪܵܝܹܠ: ܘܲܢܩܝܼܡܘܼܢ ܥܲܡܵܟ݂ ܩܝܵܡܵܐ: ܘܬܲܡܠܸܟ݂ ܠܟ݂ܠ ܕܪܵܓܵܐ ܢܲܦ̮ܫܵܟ݂. ܘܫܲܕܲܪ ܕܵܘܝܼܕ݂ ܠܐܲܒ̣ܢܹܝܪ ܘܐܸܙܲܠ ܒܲܫܠܵܡܵܐ.


text:
ܘܗܵܐ ܓܲܒ̣ܪܹ̈ܐ ܕܕ݂ܵܘܝܼܕ݂ ܘܝܘܿܐܵܒ̣ ܐܸܬ̣ܵܘ ܡ̣ܢ ܓܲܝܣܵܐ: ܘܲܕ݂ܒ̣ܵܪܬܵܐ ܣܲܓܝܼܐܬ̣ܵܐ ܐܲܝܬ̇ܝܼܘ ܥܲܡܗܘܿܢ. ܘܐܲܒ̣ܢܹܝܪ ܠܵܐ ܗ̄ܘ̣ܵܐ ܥܲܡ ܕܵܘܝܼܕ݂ ܗ̄ܘ̣ܵܐ ܒܚܸܒ̣ܪܘܿܢ: ܡܸܛܠ ܕܫܲܕܪܹܗ ܘܐܸܙܲܠ ܒܲܫܠܵܡܵܐ.


text:
ܘܐܸܬ̣ܵܐ ܝܘܿܐܵܒ̣ ܘܟ݂ܠܹܗ ܥܲܡܵܐ ܕܥܲܡܹܗ: ܘܚܵܘܝܼܘ ܠܝܘܿܐܵܒ̣ ܕܐܸܬ̣ܵܐ ܐܲܒ̣ܢܹܝܪ ܒܲܪ ܢܹܝܪ ܠܘܵܬ̣ ܡܲܠܟܵܐ ܕܵܘܝܼܕ݂: ܘܫܲܕܪܹܗ ܘܐܸܙܲܠ ܒܲܫܠܵܡܵܐ.


text:
ܘܐܸܬ̣ܵܐ ܝܘܿܐܵܒ̣ ܠܘܵܬ̣ ܕܵܘܝܼܕ݂ ܡܲܠܟܵܐ ܘܐܸܡܲܪ ܠܹܗ. ܡܵܢܵܐ ܥܒܲܕܲܬ̇: ܗܵܐ ܐܸܬ̣ܵܐ ܐܲܒ̣ܢܹܝܪ ܠܘܵܬ̣ܵܟ݂: ܠܡܵܢܵܐ ܫܲܕܪܬܵܝܗܝ ܘܐܸܙܲܠ ܡ̣ܢ ܠܘܵܬ̣ܵܟ݂.


text:
ܠܵܐ ܝܵܕܲܥ ܐܲܢ̄ܬ̇ ܕܬܲܒ̣ܢܹܝܪ ܒܲܪ ܢܹܝܪ ܠܲܡܫܲܕܵܠܘܼܬ̣ܵܟ݂ ܐܸܬ̣ܵܐ: ܘܲܠܡܸܕܲܥ ܡܲܦܩܵܟ݂ ܘܡܲܥܠܵܟ݂: ܘܲܠܡܸܕܲܥ ܟܠ ܕܥܵܒܹܕ݂ ܐܲܢ̄ܬ̇.


text:
ܘܲܢܦܲܩ ܝܘܿܐܵܒ̣ ܡ̣ܢ ܠܘܵܬ̣ ܕܵܘܝܼܕ݂: ܘܫܲܕܲܪ ܐܝܼܙܓ̈ܕܹܐ ܒܵܬܲܪ ܐܲܒ̣ܢܹܝܪ: ܘܐܲܗܦܟ݂ܘܼܗܝ ܡ̣ܢ ܟܪܲܗܣܝܼܪܵܐ: ܘܕܵܘܝܼܕ݂ ܠܵܐ ܝܼܕܲܥ.


text:
ܘܲܗܦܲܟ݂ ܐܲܒ̣ܢܝܼܪ ܠܚܸܒ̣ܪܘܿܢ: ܘܛܲܫܝܹܗ ܝܘܿܐܵܒ̣ ܠܓ̣ܵܘ ܡ̣ܢ ܬܲܪܥܵܐ ܠܲܡܡܲܠܵܠܘܼ ܥܲܡܹܗ ܒܫܸܠܝܵܐ: ܘܲܡܚܵܝܗܝ ܬܲܡܵܢ ܒܚܘܼܡܫܹܗ: ܘܡܝܼܬ̣ ܒܲܕ݂ܡܵܐ ܕܲܥܫܵܐܹܝܠ ܐܲܚܘܼܗܝ.


text:
ܘܲܫܡܲܥ ܕܵܘܝܼܕ݂ ܡ̣ܢ ܒܵܬܲܪܟܸ̇ܢ: ܘܐܸܡܲܪ: ܙܲܟܵܐ ܐ̄ܢܵܐ ܘܡܲܠܟ̇ܘܼܬ̣ܝ ܡ̣ܢ ܩܕ݂ܵܡ ܡܵܪܝܵܐ ܠܥܵܠܲܡ ܡ̣ܢ ܕܡܹܗ ܕܐܲܒ̣ܢܹܝܪ ܒܲܪ ܢܹܝܪ.


text:
ܢܸܬ̇ܬ̇ܢܝܼܚ ܥܲܠ ܪܹܫܹܗ ܕܝܘܿܐܵܒ̣: ܘܥܲܠ ܪܹܫ ܟܠܹܗ ܒܹܝܬ̣ ܐܲܒ̣ܘܼܗܝ: ܘܠܵܐ ܢܸܥܢܲܕ݂ ܡ̣ܢ ܒܲܝܬܹ̇ܗ ܕܝܘܿܐܵܒ̣ ܕܵܝܒܵܐ ܘܓܲܪܒܵܐ: ܘܕ݂ܵܐܚܹܕ݂ ܡܘܼܥܵܙܵܠܵܐ: ܘܲܕ݂ܢܵܦܹܠ ܒܚܲܪܒܵܐ: ܘܲܕ݂ܚܲܣܝܼܪ ܠܲܚܡܵܐ.


text:
ܘܐܸܡܲܪ ܕܵܘܝܼܕ݂ ܠܝܘܿܐܵܒ̣ ܘܲܠܟ݂ܠܹܗ ܥܲܡܵܐ ܕܥܲܡܹܗ: ܨܪܵܘ ܡܵܐܢܲܝ̈ܟ̇ܘܿܢ: ܣܲܩܹ̈ܐ: ܘܐܲܪܩܸܕ݂ܘ ܩܕ݂ܵܡ ܐܲܒ̣ܢܹܝܪ. ܕܵܘܝܼܕ݂ ܘܟ݂ܠܹܗ ܥܲܡܵܐ ܐܵܙܠ̄ܝܼܢ ܒܵܬܲܪ ܥܲܪܣܵܐ.


text:
ܘܩܲܒ̣ܪܘܼܗܝ ܠܐܲܒ̣ܢܹܝܪ ܒܚܸܒ̣ܪܘܿܢ. ܘܐܲܪܝܼܡ ܡܲܠܟܵܐ ܩܵܠܹܗ ܘܲܒ̣ܟ݂ܵܐ ܥܲܠ ܩܲܒ̣ܪܹܗ ܕܐܲܒ̣ܢܹܝܪ: ܘܲܒ̣ܟ݂ܵܘ ܟܠܹܗ ܥܲܡܵܐ.


text:
ܐܝܼܕܲܝ̈ܟ ܠܵܐ ܐܲܣܝܼܪ̈ܵܢ: ܘܪܸ̈ܓ̣ܠܲܝܟ ܠܵܐ ܒܫܸ̈ܫܠܬ̣ܵܐ. ܩܪܸܒ̣ܬ̇ ܐܲܝܟ݂ ܢܵܦܠܵܐ. ܩܕ݂ܵܡ ܒ̈ܢܲܝ ܥܵܘܠܵܐ ܢܦܲܠܬ̇. ܘܐܵܘܣܸܦܘ ܟܠܹܗ ܥܲܡܵܐ ܠܡܸܒ̣ܟܵܐ ܥܠܵܘܗܝ.


text:
ܘܐܸܡܲܪ ܟܠܹܗ ܥܲܡܵܐ ܠܡܵܘܟܵܠܘܼܬܹܗ ܠܕ݂ܵܘܝܼܕ݂ ܠܲܚܡܵܐ ܥܲܕ݂ ܩܲܝܵܡ ܝܵܘܡܵܐ. ܘܝܼܡܵܐ ܕܵܘܝܼܕ݂ ܘܐܸܡܲܪ: ܗܵܟܲܢܵܐ ܢܸܥܒܸ̇ܕ݂ ܠܝܼ ܐܲܠܵܗܵܐ ܘܗܵܟܲܢܵܐ ܢܵܘܣܸܦ ܠܝܼ: ܐܸܢ ܩܕ݂ܵܡ ܕܢܸܥܪܲܒ̣ ܫܸܡܫܵܐ ܐܸܛܥܲܡ ܠܲܚܡܵܐ ܐܵܘ ܡܸܕܸܡ.


text:
ܘܝܼܕܲܥܘ ܟܠܹܗ ܥܲܡܵܐ ܘܟ݂ܠܹܗ ܝܼܣܪܵܝܹܠ ܒܝܵܘܡܵܐ ܗܵܘ̇: ܕܠܵܐ ܗ̄ܘ̣ܵܐ ܡ̣ܢ ܡܲܠܟܵܐ ܗ̄ܘ̣ܵܬ̣ ܠܡܸܩܛܠܹܗ ܠܐܲܒ̣ܢܹܝܪ ܒܲܪ ܢܹܝܪ.


text:
ܘܐܸܢܵܐ ܝܵܘܡܵܢܵܐ ܕܵܚܹܠ ܐ̄ܢܵܐ. ܘܲܚܙܹܝܬ̣ ܐܸܢܵܐ ܡܲܠܟܵܐ: ܕܓܲܒ̣ܪܹ̈ܐ ܗܵܠܹܝܢ ܒ̈ܢܲܝ ܨܘܿܪܝܵܐ ܩܫܹܝܢ ܡܹܢܝ. ܢܸܦܪܘܿܥ ܡܵܪܝܵܐ ܠܥܵܒܹܕ݂ ܒܝܼܫܬܵܐ ܐܲܝܟ݂ ܒܝܼܫܬܹ̇ܗ.


text:
ܘܲܫܡܲܥ ܐܲܫܒܵܫܘܿܠ ܒܲܪ ܫܵܐܘܿܠ ܕܡܝܼܬ̣ ܐܲܒ̣ܢܹܝܪ ܒܚܸܒ̣ܪܘܿܢ: ܘܐܸܬ̣ܪܲܫܲܠ ܐܝܼܕ݂ܵܘ̈ܗܝ: ܘܟ݂ܠܹܗ ܝܼܣܪܵܝܹܠ ܐܸܬ̇ܕܲܠܲܚܘ.


text:
ܘܲܬ̣ܪܹܝܢ ܓܲܒ̣ܪ̈ܝܼܢ ܪ̈ܲܒܲܝ ܓܲܝ̈ܣܹܐ ܗܘ̤ܵܐ ܥܲܡ ܒܪܹܗ ܕܫܵܐܘܿܠ: ܫܡܹܗ ܕܚܕ݂ ܒܲܥܢܵܐ: ܘܲܫܡܹܗ ܕܐܲܚܪܹܢܵܐ ܪܵܟ݂ܵܒ̣: ܒ̈ܢܲܝ ܪܲܡܘܿܢ ܒܪܘܿܬ̣ܵܝܵܐ ܡ̣ܢ ܒ̈ܢܲܝ ܒܸܢܝܵܡܹܝܢ: ܡܸܛܠ ܕܐܵܦ ܒܪܘܿܬ̣ܝܼ ܡܸܬ̣ܚܲܫܒܵܐ ܥܲܡ ܒ̈ܢܲܝ ܒܸܢܝܵܡܹܝܢ.


text:
ܘܲܠܝܼܘܿܢܵܬ̣ܵܢ ܒܲܪ ܫܵܐܘܿܠ ܐܝܼܬ̣ ܗ̄ܘ̣ܵܐ ܠܹܗ ܒܪܵܐ: ܘܲܡܣܲܪ̈ܚܵܢ ܗ̄ܘܲܝ̈ ܪܸ̈ܓ̣ܠܵܘܗܝ: ܘܒܲܪ ܚܲܡܸܫ ܗ̄ܘ̣ܵܐ ܫܢ̈ܝܼܢ: ܟܲܕ݂ ܐܸܬ̣ܵܬ̤ ܗ̄ܘ̣ܵܬ̣ ܫܡܘܿܥܬ̣ܵܐ ܕܫܵܐܘܿܠ ܘܲܕ݂ܝܘܿܬܢܵܬ̣ܵܢ ܡ̣ܢ ܐܝܼܙܲܪܥܹܝܠ. ܘܲܫܩܲܠـܹܗ ܡܪܲܒ̇ܝܵܢܝܼܬܹܗ ܘܥܸܪܩܲܬ̤. ܘܟܲܕ݂ ܡܸܣܬܲܪ̱ܗܒ̣ܵܐ ܠܡܸܥܪܲܩ: ܢܦܲܠ ܘܐܸܬ̣ܚܓܲܪ: ܘܲܫܡܹܗ ܡܲܦܝܼܒ̣ܵܫܬ̇.


text:
ܘܐܸܙܲܠܘ ܒ̈ܢܲܝ ܪܲܡܘܿܢ ܒܪܘܿܬ̣ܵܝܵܐ ܪܵܟ݂ܵܒ̣ ܘܒܲܥܢܵܐ: ܘܐܸܬ̣ܵܘ ܟܲܕ݂ ܚܲܡ ܝܵܘܡܵܐ ܠܒܲܝܬܹ̇ܗ ܕܐܲܫܒܵܫܘܿܠ. ܘܗ̤ܘ ܕܡܸܟ݂ ܡܲܕ݂ܡ̱ܟ݂ܵܐ ܕܛܲܗܪܵܐ.


text:
ܘܗܵܐ ܐܸܬ̣ܵܘ ܥܕܲܡܵܐ ܠܓ̣ܵܘ ܒܲܝܬܵܐ: ܘܲܢܣܲܒ̣ܘ ܒ̈ܢܲܝ ܚܛܵܐ ܘܲܡܚܵܐܘܼܗܝ ܥܲܠ ܚܘܼܡܫܹܗ: ܪܵܟ݂ܵܒ̣ ܘܒܲܥܢܵܐ ܐܲܚܘܼܗܝ.


text:
ܘܐܸܬ̣ܦܲܠܲܛܘ ܘܐܸܬ̣ܵܘ ܠܒܲܝܬܵܐ. ܘܗ̤ܘ ܕܵܡܹܟ݂ ܥܲܠ ܥܲܪܣܹܗ ܒܩܲܝܛܘܿܢܵܐ ܕܡܲܫܟ̇ܒܹܗ: ܘܲܡܚܵܐܘܼܗܝ ܘܩܲܛܠܠܘܼܗܝ: ܘܲܢܣܲܒ̣ܘ ܪܹܫܹܗ: ܘܐܸܙܲܠܘ ܒܐܘܼܪܚܵܐ ܕܥܵܪܒ̣ܵܐ ܟܠܹܗ ܠܸܠܝܵܐ.


text:
ܘܐܲܝܬ̇ܝܼܘ ܪܹܫܹܗ ܕܐܲܫܒܵܫܘܿܠ ܠܕ݂ܵܘܝܼܕ݂ ܠܚܸܒ̣ܪܘܿܢ. ܘܐܸܡܲܪܘ ܠܡܲܠܟܵܐ ܕܵܘܝܼܕ݂: ܗܵܐ ܪܹܫܹܗ ܕܐܲܫܒܵܫܘܿܠ ܒܲܪ ܫܵܐܘܿܠ ܒܥܸܠܕܒ̣ܵܒ̣ܵܟ݂ ܘܒ̣ܵܥܹܐ ܢܲܦ̮ܫܵܟ݂: ܘܢܸܬܸܠ ܡܵܪܝܵܐ ܠܡܵܪܲܢ ܡܲܠܟܵܐ ܬܒܲܥܬ̣ܵܐ ܝܵܘܡܵܢܵܐ: ܡ̣ܢ ܫܵܐܘܿܠ ܘܡ̣ܢ ܙܲܪܥܹܗ.


text:
ܘܲܥܢܵܐ ܕܵܘܝܼܕ݂ ܠܪܵܟ݂ܵܒ̣ ܘܲܠܒܲܥܢܵܐ ܐܲܚܘܼܗܝ ܒ̈ܢܲܝ ܪܲܡܘܿܢ ܒܪܘܿܬ̣ܵܝܵܐ ܘܐܸܡܲܪ: ܚܲܝ ܗ̄ܘ̣ ܡܵܪܝܵܐ ܕܲܦܪܲܩ ܢܲܦ̮ܫܝ ܡ̣ܢ ܟܠ ܥܵܩܵܐ.


text:
ܐܸܠܵܐ ܡ̇ܢ ܕܚܵܘܝܲܢܝ ܘܐܸܡܲܪ ܠܝܼ ܕܗܵܐ ܡܝܼܬ̣ ܫܵܐܘܿܠ: ܘܲܗܘ̤ܵܐ ܗ̤ܘ ܐܲܝܟ݂ ܡܣܲܒ̇ܪܵܢܵܐ ܒܥܲܝ̈ܢܲܝ: ܐܸܠܵܐ ܐܸܚܕܬܹܗ ܘܲܩܛܠܬܹܗ ܒܨܸܢܩܠܲܓ̣ ܚܠܵܦ ܕܐܸܬܸ̇ܠ ܠܹܗ ܕܲܣܒܲܪܬ̣ܵܐ.


text:
ܘܐܵܦ ܓܲܒ̣ܪܹ̈ܐ ܪ̈ܲܫܝܼܥܹܐ: ܩܛܲܠܘ ܠܓܲܒ̣ܪܵܐ ܒܒܲܝܬܹ̇ܗ ܥܲܠ ܡܲܫܟ̇ܒܹܗ. ܗܵܫܵܐ ܐܸܬ̣ܒܲܥ ܕܡܹܗ ܡ̣ܢ ܐܝܼܕܲܝ̈ܟ̇ܘܿܢ: ܘܐܵܘܒܸܕ݂ܟ݂ܘܿܢ ܡ̣ܢ ܐܲܪܥܵܐ.


text:
ܘܫܲܕܲܪ ܕܵܘܝܼܕ݂ ܠܲܥܠܲܝܡܹ̈ܐ ܘܫܲܛܸܠܘ ܐܸܢܘܿܢ: ܘܦܲܣܸܩܘ ܐܝܼܕܲܝ̈ܗܘܿܢ ܘܪܸ̈ܓ̣ܠܲܝܗܘܿܢ: ܘܲܬ̣ܠܵܘ ܥܲܠ ܪܵܡܬ̣ܵܐ ܒܚܸܒ̣ܪܘܿܢ. ܘܪܹܫܹܗ ܕܐܲܫܒܵܫܘܿܠ: ܢܣܲܒ̣ܘ ܩܲܒ̣ܪܘܼܗܝ ܒܩܲܒ̣ܪܵܐ ܕܐܲܒ̣ܢܹܝܪ ܒܚܸܒ̣ܪܘܿܢ.


text:
ܘܐܸܬ̣ܵܘ ܟܠܗܘܿܢ ܫܲܒ̣ܛܹ̈ܐ ܕܒܹܝܬ̣ ܝܼܣܪܵܝܹܠ ܠܘܵܬ̣ ܕܵܘܝܼܕ݂ ܠܚܸܒ̣ܪܘܿܢ: ܘܐܸܡܲܪܘ ܠܹܗ: ܗܵܐ ܒܸܣܪܵܟ݂ ܚܢܲܢ ܘܓܲܪܡܵܟ݂.


text:
ܐܵܦ ܡ̣ܢ ܐܸܬ̣ܡܵܠܝ ܘܐܵܦ ܡ̣ܢ ܡܢܵܬ̣ܡܵܠܝ ܟܲܕ݂ ܫܵܐܘܿܠ ܗ̄ܘ̣ܵܐ ܡܲܠܟܵܐ ܥܠܲܝܢ: ܐܲܢ̄ܬ̇ ܗ̄ܘ̣ ܡܲܦܸܩ ܗ̄ܘܲܝܬ̇ ܘܡܲܥܸܠ ܠܝܼܣܪܵܝܹܠ. ܘܐܸܡܲܪ ܠܵܟ݂ ܡܵܪܝܵܐ ܕܐܲܢ̄ܬ̇ ܬܸܪܥܸܐ ܠܥܲܡܝ ܝܼܣܪܵܝܹܠ: ܘܐܲܢ̄ܬ̇ ܬܸܗܘܸܐ ܡܕܲܒܪܵܢܵܐ ܥܲܠ ܥܲܡܝ ܝܼܣܪܵܝܹܠ.


text:
ܘܐܸܬ̣ܵܘ ܟܠܗܘܿܢ ܣܵܒܹ̈ܐ ܕܝܼܣܪܵܝܹܠ ܠܘܵܬ̣ ܡܲܠܟܵܐ ܠܚܸܒ̣ܪܘܿܢ: ܘܐܲܩܝܼܡ ܠܗܘܿܢ ܡܲܠܟܵܐ ܕܵܘܝܼܕ݂ ܒܚܸܒ̣ܪܘܿܢ ܩܝܵܡܵܐ ܩܕ݂ܵܡ ܡܵܪܝܵܐ. ܘܲܡܫܲܚܘ ܠܕ݂ܵܘܝܼܕ݂ ܕܢܲܡܠܸܟ݂ ܥܲܠ ܝܼܣܪܵܝܹܠ.


text:
ܒܚܸܒ̣ܪܘܿܢ ܐܲܡܠܸܟ݂ ܥܲܠ ܕܒܹܝܬ̣ ܝܼܗܘܼܕ݂ܵܐ: ܫܒܲܥ ܫܢ̈ܝܼܢ ܘܸܫܬܵܐ ܝܲܪ̈ܚܝܼܢ: ܘܒ̣ܐܘܿܪܸܫܠܸܡ ܐܲܡܠܸܟ݂ ܬܠܵܬ̣ܝܼܢ ܘܲܬ̣ܠܵܬ̣ ܫܢ̈ܝܼܢ ܥܲܠ ܟܠܹܗ ܝܼܣܪܵܝܹܠ ܘܲܝܗܘܼܕ݂ܵܐ.


text:
ܘܐܸܙܲܠ ܡܲܠܟܵܐ ܕܵܘܝܼܕ݂ ܘܓܲܒ̣ܪ̈ܵܘܗܝ ܒܐܘܿܪܸܫܠܸܡ: ܥܲܠ ܝܵܒ̣ܘܿܣܵܝܹ̈ܐ: ܝܵܬ̣ܒܲܝ̈ ܐܲܪܥܵܐ. ܘܐܸܡܲܪܘ ܠܕ݂ܵܘܝܼܕ݂ ܠܡܹܐܡܲܪ: ܠܵܐ ܬܸܥܘܿܠ ܠܗܵܪܟܵܐ: ܐܸܠܵܐ ܐܸܢ ܐܲܥܒܲܪܬ̇ ܥܘܼܝܼܪܹ̈ܐ ܘܲܚܓ̣ܝܼܪܹ̈ܐ: ܘܐܸܡܲܪܘ ܠܵܐ ܢܸܥܘܿܠ ܕܵܘܝܼܕ݂ ܠܗܵܪܟܵܐ.


text:
ܘܐܸܡܲܪ ܕܵܘܝܼܕ݂ ܒܝܵܘܡܵܐ ܗܵܘ̇: ܟܠ ܕܢܸܡܚܸܐ ܠܝܵܘܿܣܵܝܵܐ: ܘܲܕ݂ܢܸܩܪܘܿܒ̣ ܒܣܲܟ̇ܪܵܐ ܠܲܥܘܝܼܪܵܐ ܘܠܲܚܓ̣ܝܼܪܵܐ: ܣܵܢܹܐ ܢܲܦ̮ܫܹܗ ܗ̄ܘ̣ ܕܕ݂ܵܘܝܼܕ݂: ܡܸܛܠ ܗܵܢܵܐ ܐܵܡܪܝܼܢ: ܥܘܼܝܼܪܵܐ ܘܲܚܓ̣ܝܼܪܵܐ ܠܵܐ ܢܸܥܘܿܠ ܠܒܲܝܬܵܐ.


text:
ܘܝܼܬܸܒ̣ ܕܵܘܝܼܕ݂ ܒܡܸܨܪܘܿܬ̣ ܗ̤ܝ ܗ̄ܝ̣ ܨܸܗܝܘܿܢ: ܘܲܩܪܵܗ̇ ܩܪܝܼܬܹܗ ܕܕ݂ܵܘܝܼܕ݂: ܘܲܒ̣ܢܵܐ ܕܵܘܝܼܕ݂ ܚܕ݂ܵܪܹ̈ܝܗ̇ ܡ̣ܢ ܠܓ̣ܵܘ.


text:
ܘܫܲܕܲܪ ܚܝܼܪܵܡ ܡܲܠܟܵܐ ܕܨܘܿܪ ܐܝܼܙ̈ܓܲܕܹܐ ܠܘܵܬ̣ ܕܵܘܝܼܕ݂: ܘܩܲܝܣܹ̈ܐ ܕܐܲܪ̈ܙܹܐ: ܘܐܘܼܡܵܢܹ̈ܐ ܕܩܲܝܣܵܐ: ܘܐܘܼܡܵܢܹ̈ܐ ܕܟܹܐܦܵܐ ܕܐܸܣܬ̣ܵܐ. ܘܲܒ̣ܢܵܘ ܒܲܝܬܵܐ ܠܕ݂ܵܘܝܼܕ݂.


text:
ܘܲܢܣܲܒ̣ ܬܘܼܒ̣ ܕܵܘܝܼܕ݂ ܕܪ̈ܘܼܟ݂ܬ̣ܵܐ ܘܢܸܫܹ̈ܐ ܡ̣ܢ ܐܘܿܪܸܫܠܸܡ: ܡ̣ܢ ܒܵܬܲܪ ܕܐܸܬ̣ܵܐ ܡ̣ܢ ܚܸܒ̣ܪܘܿܢ ܘܐܸܬ̣̱ܝܼܠܸܕ݂ܘ ܠܕ݂ܵܘܝܼܕ݂ ܬܘܼܒ̣ ܒ̈ܢܲܝܵܐ ܘܲܒ̣̈ܢܵܬ̣ܵܐ.


text:
ܘܲܫܡܲܥܘ ܦܠܸܫ̈ܬܵܝܹܐ ܕܲܡܫܲܚܘ ܠܕ݂ܵܘܝܼܕ݂ ܕܢܲܡܠܸܟ݂ ܥܲܠ ܝܼܣܪܵܝܹܠ: ܘܲܣܠܸܩܘ ܟܠܗܘܿܢ ܦܠܸܫ̈ܬܵܝܹܐ ܠܡܸܒ̣ܥܵܐ ܠܕ݂ܵܘܝܼܕ݂. ܘܲܫܡܲܥ ܕܵܘܝܼܕ݂: ܘܲܢܚܸܬ̣ ܠܹܗ ܠܡܸܨܪܘܿܬ̣.


text:
ܘܲܫܐܸܠ ܕܵܘܝܼܕ݂ ܒܡܵܪܝܵܐ: ܘܐܸܡܲܪ: ܐܸܣܲܩ ܥܲܠ ܦܠܸܫ̈ܬܵܝܹܐ: ܡܲܫܠܸܡ ܐܲܢ̄ܬ̇ ܠܗܘܿܢ ܒܐܝܼܕ݂ܝ. ܘܐܸܡܲܪ ܠܹܗ ܡܵܪܝܵܐ: ܣܲܩ: ܡܸܛܠ ܕܒ̣ܐܝܼܕܲܝ̈ܟ ܡܲܫܠܸܡ ܐ̄ܢܵܐ ܠܗܘܿܢ.


text:
ܘܐܸܬ̣ܵܐ ܕܵܘܝܼܕ݂ ܠܲܒ̣ܥܸܠ ܦܲܪܨܝܼܡ: ܘܲܡܚܵܐ ܐܸܢܘܿܢ ܬܲܡܵܢ ܕܵܘܝܼܕ݂. ܘܐܸܡܲܪ ܕܵܘܝܼܕ݂: ܬܪܲܥ ܡܵܪܝܵܐ ܠܲܒ̣ܥܸܠܕܒ̣ܵܒ̣ܵܘ̈ܗܝ ܩܕ݂ܵܡܲܝ ܐܲܝܟ݂ ܬܘܼܪ̱ܥܬ̣ܵܐ ܕܡܲܝ̈ܵܐ: ܡܸܛܠ ܗܵܢܵܐ ܩܪܵܐ ܫܡܹܗ ܕܐܲܬ̣ܪܵܐ ܗܵܘ̇ ܒܥܸܠ ܦܲܪܨܝܼܡ.


text:
ܘܲܫܐܸܠ ܕܵܘܝܼܕ݂ ܒܡܵܪܝܵܐ. ܘܐܸܡܲܪ ܠܹܗ ܡܵܪܝܵܐ: ܠܵܐ ܬܸܣܲܩ: ܐܸܠܵܐ ܗܦܘܿܟ݂ ܠܵܟ݂ ܡ̣ܢ ܒܸܣܬܲܪܗܘܿܢ: ܘܬ̣ܵܐ ܥܠܲܝܗܘܿܢ ܡ̣ܢ ܠܘܼܩܒܲܠ ܒܵܟ݂ܝܼܡ.


text:
ܘܡܵܐ ܕܲܫܡܲܥܬ̇ ܩܵܠܵܐ ܕܲܗܠܲܟ݂ܬ̣ܵܐ ܒܪܹܫܹܗ ܕܛܘܼܪܵܐ ܕܒ̣ܵܟ݂ܝܼܡ: ܗܵܝܕܸܝܢ ܬܸܬ̣ܥܲܫܲܢ: ܡܸܛܠ ܕܗܲܝܕܹܝܢ ܢܵܦܹܩ ܡܵܪܝܵܐ ܩܕ݂ܵܡܲܝܟ: ܠܡܸܡܚܵܐ ܠܡܲܫܪܝܼܬ̣ܵܐ ܕܲܦܠܸܫ̈ܬܵܝܹܐ.


text:
ܘܲܥܒܲܕ݂ ܕܵܘܝܼܕ݂ ܗܵܟܲܢܵܐ ܐܲܝܟܲܢܵܐ ܕܦܲܩܕܹܗ ܡܵܪܝܵܐ: ܘܲܡܚܵܐ ܠܲܦܠܸܫ̈ܬܵܝܹܐ ܡ̣ܢ ܓܒܲܥ ܘܲܥܕܲܡܵܐ ܠܡܲܥܠܵܢܵܐ ܕܓ̣ܵܕ݂ܵܪ.


text:
ܘܩܵܡ ܐܸܙܲܠ ܕܵܘܝܼܕ݂ ܘܟ݂ܠܹܗ ܥܲܡܵܐ ܕܥܲܡܹܗ ܡ̣ܢ ܓܲܒ̣ܪܹ̈ܐ ܕܲܝܗܘܼܕ݂ܵܐ: ܘܐܸܙܲܠ ܠܲܓ̣ܒܲܥ ܠܡܲܣܵܩܘܼ ܡ̣ܢ ܬܲܡܵܢ ܠܐܵܪܘܿܢܹܗ ܕܐܲܠܵܗܵܐ: ܕܐܸܬ̣ܩܪܝܼ ܬܲܡܵܢ ܫܡܹܗ ܕܡܵܪܝܵܐ ܨܒ̣ܵܐܘܼܬ̣: ܝܵܬܹܒ̣ ܥܲܠ ܟܪ̈ܘܿܒܹܐ.


text:
ܘܣܵܡܘܼܗܝ ܠܐܵܪܘܿܢܹܗ ܕܐܲܠܵܗܵܐ ܥܲܠ ܥܵܓܹܠܬܵܐ ܚܕܲܬܵܐ. ܘܫܲܩܠܘܼܗܝ ܡ̣ܢ ܒܹܝܬ̣ ܐܲܒ̣ܝܼܢܵܕ݂ܵܒ̣ ܕܒܲܓ̣ܒܲܥܬ̣ܵܐ. ܘܥܵܐܙܵܐ ܘܐܲܚܝܵܐ ܒ̈ܢܲܝ ܐܲܒ̣ܝܼܢܵܕ݂ܵܒ: ܡܕܲܒ̇ܪܝܼܢ ܠܥܵܓܹܠܬܵܐ ܒܐܲܚܪܵܝܬܵܐ.


text:
ܘܕ݂ܵܘܝܼܕ݂ ܘܟ݂ܠܹܗ ܒܹܝـܬ̣ ܝܼܣܪܵܝܹܠ: ܡܸܫܬ̇ܥܹܝܢ ܩܕ݂ܵܡ ܡܵܪܝܵܐ ܒܩܲܝܣܹ̈ܐ ܕܐܲܪܙܵܐ ܘܕܲܒ̣ܪܘܿܬ̣ܵܐ: ܘܲܒ̣ܟܸܢܵܪܹ̈ܐ ܘܲܒ̣ܩܝܼܬ̣ܵܪܹ̈ܐ: ܘܒܲܦ̈ܠܓܹܐ ܘܒܲܪ̈ܒ̣ܝܼܥܹܐ ܘܲܒ̣ܨܸܨ̈ܠܹܐ.


text:
ܘܐܸܬ̣ܵܘ ܥܕܲܡܵܐ ܠܐܸܕܪܹܐ ܬܲܩܢܹ̈ܐ. ܘܐܵܘܫܸܛ ܥܵܐܙܵܐ ܐܝܼܕܹܗ ܥܲܠ ܐܵܪܘܿܢܹܗ ܕܡܵܪܝܵܐ ܘܐܸܚܲܕ݂ ܒܹܗ: ܡܸܛܠ ܕܐܸܫܬܲܡܲܛܘ ܠܗܘܿܢ ܬܵܘܪܹ̈ܐ.


text:
ܘܐܸܬ̣ܚܲܡܲܬ̣ ܪܘܼܓ̣ܙܹܐ ܕܡܵܪܝܵܐ ܒܥܵܐܙܵܐ: ܘܲܡܚܵܝܗܝ ܬܲܡܵܢ ܡܵܪܝܵܐ: ܥܲܠ ܕܐܵܘܫܸܛ ܐܝܼܕܹܗ. ܘܡܝܼܬ̣ ܬܲܡܵܢ ܠܘܵܬ̣ ܐܵܪܘܿܢܹܗ ܕܐܲܠܵܗܵܐ.


text:
ܘܐܸܬ̣ܒ̇ܐܸܫ ܠܕ݂ܵܘܝܼܕ݂ ܥܲܠ ܕܲܬ̣ܪܲܥ ܡܵܪܝܵܐ ܬܘܼܪ̱ܥܬ̣ܵܐ ܒܥܵܐܙܵܐ: ܘܲܩܪܵܝܗܝ ܠܐܲܬ̣ܪܵܐ ܗܵܘ̇: ܬܘܼܪ̱ܥܬ̣ܵܐ ܕܥܵܐܙܵܐ ܥܕܲܡܵܐ ܠܝܵܘܡܵܢܵܐ.


text:
ܘܠܵܐ ܨܒ̣ܵܐ ܕܵܘܝܼܕ݂ ܠܡܲܥܵܠܘܼ ܠܘܵܬܹܗ ܠܐܵܪܘܿܢܹܗ ܕܐܲܠܵܗܵܐ: ܠܲܩܪܝܼܬܹܗ ܕܕ݂ܵܘܝܼܕ݂: ܘܐܲܣܛܝܹܗ ܕܵܘܝܼܕ݂ ܠܒܹܝܬ̣ ܥܘܿܒ̣ܵܪ ܐܲܕ݂ܘܿܡ ܓܵܬ̣ܵܝܵܐ.


text:
ܘܝܼܬܸܒ̣ ܐܵܪܘܿܢܹܗ ܕܡܵܪܝܵܐ ܒܹܝܬ̣ ܥܘܿܒ̣ܵܪ ܐܲܕ݂ܘܿܡ ܥܵܬ̣ܵܝܵܐ ܬܠܵܬ̣ܵܐ ܝܲܪ̈ܚܝܼܢ. ܘܒܲܪܸܟ݂ ܡܵܪܝܵܐ ܠܥܘܿܒ̣ܵܪ ܐܲܕ݂ܘܿܡ ܓܵܬ̣ܵܝܵܐ: ܘܲܠܟ݂ܠܹܗ ܒܲܝܬܹ̇ܗ: ܡܸܛܠ ܐܵܪܘܿܢܹܗ ܕܡܵܪܝܵܐ.


text:
ܘܚܵܘܝܼܘ ܠܡܲܠܟܵܐ ܕܵܘܝܼܕ݂: ܘܐܸܡܲܪܘ ܠܹܗ: ܕܒܲܪܸܟ݂ ܡܵܪܝܵܐ ܠܥܘܿܒ̣ܵܪ ܐܲܕ݂ܘܿܡ: ܘܲܠܟ݂ܠ ܕܐܝܼܬ ܠܹܗ: ܡܸܛܠ ܐܵܪܘܿܢܹܗ ܕܡܵܪܝܵܐ. ܘܐܸܙܲܠ ܕܵܘܝܼܕ݂ ܘܐܲܣܸܩ ܠܐܵܪܘܿܢܹܗ ܕܡܵܪܝܵܐ ܡ̣ܢ ܒܹܝܬ̣ ܥܘܿܒ̣ܵܪ ܐܲܕ݂ܘܿܡ: ܠܲܩܪܝܼܬܹܗ ܕܕ݂ܵܘܝܼܕ݂ ܒܚܲܕ݂ܘܼܬ̣ܵܐ.


text:
ܘܲܗܘ̤ܵܐ ܐܵܪܘܿܢܹܗ ܕܡܵܪܝܵܐ ܒܒܲܝܬܹ̇ܗ ܕܕ݂ܵܘܝܼܕ݂: ܘܡܲܠܟܸ̇ܠ ܒܲܪܬ̣ ܫܵܐܘܿܠ ܐܲܕ݂ܝܼܩܲܬ̤ ܡ̣ܢ ܟܵܘܬ̣ܵܐ: ܘܲܚܙܵܬ̤ ܠܡܲܠܟܵܐ ܕܵܘܝܼܕ݂ ܕܚܵܕܹܐ ܘܡܸܫܬ̇ܥܸܐ ܩܕ݂ܵܡ ܡܵܪܝܵܐ: ܘܒܲܣܪܲܬ̤ ܥܠܵܘܗܝ ܩܠܸܒܵܗ̇.


text:
ܘܐܲܝܬ̇ܝܼܘܗ̇ ܠܩܹܒ̣ܘܿܬܹܗ ܕܡܵܪܝܵܐ: ܘܐܲܩܝܼܡܘܼܗ̇ ܒܓ̣ܵܘ ܡܲܫܟ̇ܢܵܐ ܕܲܢܩܲܫ ܠܵܗ̇ ܕܵܘܝܼܕ݂. ܘܐܲܣܸܩ ܕܵܘܝܼܕ݂ ܥܠܵܘ̈ܵܬ̣ܵܐ ܩܕ݂ܵܡ ܡܵܪܝܵܐ ܘܫܲܠܡܹ̈ܐ.


text:
ܘܦܲܠܸܓ̣ ܠܟ݂ܠܹܗ ܥܲܡܵܐ ܠܟ݂ܠܹܗ ܟܸܢܫܵܐ ܕܝܼܣܪܵܝܹܠ: ܘܡ̣ܢ ܓܲܒ̣ܪܵܐ ܘܲܥܕܲܡܵܐ ܠܐܲܢ̄ܬ̇ܬ̣ܵܐ: ܓܪܝܼܨܬܵܐ ܚܕ݂ܵܐ ܕܠܲܚܡܵܐ: ܘܢܸܩܣܵܐ ܚܲܕ݂: ܘܲܣܢܵܪܩܵܐ ܚܲܕ݂. ܘܐܸܙܲܠܘ ܟܠܹܗ ܥܲܡܵܐ ܐ̄ܢܵܫ ܠܒܲܝܬܹ̇ܗ.


text:
ܘܲܗܦܲܟ݂ ܕܵܘܝܼܕ݂ ܠܡܹܐܬ̣ܵܐ ܠܒܲܝܬܹ̇ܗ. ܘܢܸܦܩܲܬ̤ ܡܲܠܟܸ̇ܠ ܒܲܪܬ̣ ܫܵܐܘܿܠ ܠܐܘܼܪܥܹܗ ܕܕ݂ܵܘܝܼܕ݂: ܘܐܸܡܪܲܬ̤: ܡܵܐ ܝܲܩܝܼܪ ܝܵܘܡܵܢܵܐ ܡܲܠܟܵܐ ܕܝܼܣܪܵܝܹܠ: ܕܐܸܬ̣ܓܠܝܼ ܝܵܘܡܵܢܵܐ ܠܥܹܝܢ ܐܲܡ̈ܗܵܬ̣ܵܐ ܕܥܲܒ̣ܕܵܘ̈ܗܝ. ܡܸܬ̣ܓܠܵܝܘܼ ܐܸܬ̣ܓ̇ܠܝܼ ܐܲܝܟ݂ ܚܲܕ݂ ܡ̣ܢ ܣܪ̈ܝܼܩܹܐ.


text:
ܘܐܸܡܲܪ ܕܵܘܝܼܕ݂ ܠܡܲܠܟܸ̇ܠ: ܩܕ݂ܵܡ ܡܵܪܝܵܐ ܕܲܨܒ̣ܵܐ ܒܝܼ ܡ̣ܢ ܐܲܒ̣ܘܼܟ݂ܝ ܘܡ̣ܢ ܟܠܹܗ ܒܲܝܬܹ̇ܗ: ܘܦܲܩܕܲܢܝ ܕܐܸܗܘܸܐ ܡܕܲܒ̇ܪܵܢܵܐ ܥܲܠ ܥܲܡܹܗ ܕܡܵܪܝܵܐ: ܥܲܠ ܝܼܣܪܵܝܹܠ: ܡܸܛܠ ܗܵܘ̇ ܓܸܚܟܹܬ̣ ܩܕ݂ܵܡ ܡܵܪܝܵܐ.


text:
ܘܲܒ̣ܨܝܼܪ ܗ̄ܘܹܝܬ̣ ܡ̣ܢ ܗܵܕܹܐ. ܘܲܗܘܹܝܬ ܫܦܲܠ ܒܥܲܝܢܲܝ̈ ܢܲܦ̮ܫܝ: ܕܥܲܡ ܐܲܡ̈ܗܵܬ̣ܵܐ ܕܐܸܡܲܪܬ̇ܝ: ܥܲܡܗܹܝܢ ܐܸܬ̣ܝܲܩܲܪ.


text:
ܘܐܸܡܲܪ ܡܲܠܟܵܐ ܠܢܵܬ̣ܵܢ ܢܒ̣ܝܼܵܐ: ܚܙܝܼ ܕܐܸܢܵܐ ܝܵܬܹܒ̣ ܒܒܲܝܬܵܐ ܕܐܲܪ̈ܙܹܐ: ܘܐܵܪܘܿܢܹܗ ܕܐܲܠܵܗܵܐ ܝܵܬܹܒ̣ ܒܓ̣ܵܘ ܝܵܪ̈ܝܼܥܵܬ̣ܵܐ.


text:
ܡܸܛܠ ܕܠܵܐ ܝܸܬ̣ܒܹ̇ܬ̣ ܡ̣ܢ ܝܵܘܡܵܐ ܕܐܲܣܩܹܬ̣ ܠܲܒ̣̈ܢܲܝ ܝܼܣܪܵܝܹܠ ܡ̣ܢ ܐܲܪܥܵܐ ܕܡܸܨܪܹܝܢ: ܘܲܥܕܲܡܵܐ ܠܝܵܘܡܵܢܵܐ. ܘܲܗܘܹܝܬ̣ ܡܗܲܠܸܟ݂ ܒܡܲܫܟ̇ܢܹ̈ܐ.


text:
ܒܟ݂ܠ ܕܗܲܠܟܹ̇ܬ̣ ܠܟ݂ܠܗܘܿܢ ܒ̈ܢܲܝ ܝܼܣܪܵܝܹܠ: ܕܲܠܡܵܐ ܡܸܠܬ̣ܵܐ ܐܸܡ̇ܪܹܬ̣ ܠܚܲܕ݂ ܡ̣ܢ ܫܲܒ̣̈ܛܹܐ ܕܝܼܣܪܵܝܹܠ: ܕܦܲܩܕܹܗ ܠܡܸܪܥܵܐ ܠܥܲܡܝ ܝܼܣܪܵܝܹܠ: ܕܲܠܡܵܐ ܐܸܡܪܹܬ̣ ܕܲܠܡܵܢܵܐ ܠܵܐ ܒܢܲܝܬ̇ܘܿܢ ܠܝܼ ܒܲܝܬܵܐ ܕܐܲܪ̈ܙܹܐ.


text:
ܘܗܵܫܵܐ ܗܵܟܲܢܵܐ ܬܹܐܡܲܪ ܠܥܲܒ̣ܕܲܝ ܕܵܘܝܼܕ݂: ܗܵܟܲܢܵܐ ܐܵܡܲܪ ܡܵܪܝܵܐ ܚܲܝܠܬ̣ܵܢܵܐ: ܐܸܢܵܐ ܕܒܲܪܬܵܟ݂ ܡ̣ܢ ܕܲܝܢܵܐ ܡ̣ܢ ܒܸܣܬܲܪ ܥܵـ̈ܢܵܐ: ܕܬܸܗܘܸܐ ܡܕܲܒ̇ܪܵܢܵܐ ܥܲܠ ܥܲܡܝ ܝܼܣܪܵܝܹܠ.


text:
ܘܲܗܘܹܝܬ̣ ܥܲܡܵܟ݂ ܠܟܲܪ ܕܐܸܙܲܠܬ̇: ܘܐܵܘܒ̇ܕܹܬ̣ ܠܟ݂ܠܗܘܿܢ ܒܥܸܠܕܒ̣ܵܒ̣ܵܝ̈ܟ ܡ̣ܢ ܩܕ݂ܵܡܲܝܟ: ܘܐܸܥܒܸ̇ܕ݂ ܠܵܟ݂ ܫܡܵܐ ܪܲܒܵܐ: ܐܲܝܟ݂ ܫܡܵܐ ܕܪܵܘ̱ܒ̣ܵܢܹܐ ܕܐܝܼܬ̣ ܒܐܲܪܥܵܐ.


text:
ܘܐܸܥܒܸ̇ܕ݂ ܐܲܬ̣ܪܵܐ ܠܥܲܡܝ ܝܼܣܪܵܝܹܠ: ܘܐܸܨܒ̣ܝܼܘܗܝ ܘܐܲܫܪܹܝܘܗܝ ܒܐܲܬ̣ܪܹܗ ܒܫܸܠܝܵܐ: ܘܬ̣ܘܼܒ̣ ܠܵܐ ܢܙܘܼܥ. ܘܠܵܐ ܢܵܘܣܦܘܼܢ ܬܘܼܒ̣ ܒ̈ܢܲܝ ܥܵܘܠܵܐ ܠܲܡܫܲܥܒܵܕ݂ܘܬܹܗ ܐܲܝܟ݂ ܕܲܒ̣ܩܲܕ݂ܡܵܝܬܵܐ.


text:
ܡ̣ܢ ܝܵܘܡܵܐ ܕܦܲܩܸܕܬܵܟ݂ ܕܲܝܵܢܵܐ ܥܲܠ ܥܲܡܝ ܝܼܣܪܵܝܹܠ: ܘܠܵܟ݂ ܐܲܢܚܹܬ̣ ܡ̣ܢ ܟܠܗܘܿܢ ܒܥܸܠܕܒ̣ܵܒܲܝ̈ܟ. ܘܚܵܘܝܵܟ݂ ܡܵܪܝܵܐ ܕܒܲܝܬܵܐ ܥܵܒܹܕ݂ ܠܵܟ݂ ܡܵܪܝܵܐ.


text:
ܘܡܵܐ ܕܲܫܠܸܡܘ ܝܵܘ̈ܡܵܬ̣ܵܟ݂: ܘܲܫܟܸܒ̣ܬ̇ ܥܲܡ ܐܲܒ̣ܵܗܲܝ̈ܟ: ܐܲܩܝܼܡ ܙܲܪܥܵܟ݂ ܡ̣ܢ ܒܵܬ̣ܪܵܟ݂ ܕܢܵܦܹܩ ܡ̣ܢ ܚܲܨܵܟ݂: ܘܐܲܬ̣ܩܸܢ ܡܲܠܟ̇ܘܼܬܹܗ.


text:
ܐܸܢܵܐ ܐܸܗܘܸܐ ܠܹܗ ܠܐܲܒ̣ܵܐ: ܘܗ̤ܘ ܢܸܗܘܸܐ ܠܝܼ ܠܲܒ̣ܪܵܐ. ܘܲܒ̣ܣܲܟ݂ܠܘܼܬܹܗ ܐܲܟ̇ܣܝܼܘܗܝ: ܒܫܲܒ̣ܛܵܐ ܕܓܲܒ̣ܪܵܐ ܘܲܒ̣ܢܸܓ̣ܕܵܐ ܕܲܒ̣ܢܲܝ̈ܢܵܫܵܐ.


text:
ܘܚܸܣܕ݂ܝ ܠܵܐ ܐܲܥܒܲܪ ܡܸܢܹܗ: ܐܲܝܟܲܢܵܐ ܕܐܲܥܒ̇ܪܹܬ̣ ܡ̣ܢ ܫܵܐܘܿܠ: ܕܲܗܘ̤ܐ ܡ̣ܢ ܩܕ݂ܵܡܲܝܟ: ܕܐܲܥܒܲܪܬܹܗ ܡ̣ܢ ܩܕ݂ܵܡܲܝ.


text:
ܘܢܸܗܘܸܐ ܡܗܲܝܡܲܢ ܒܲܝܬܵܟ݂ ܘܡܲܠܟ̇ܘܼܬ̣ܵܟ݂ ܥܕܲܡܵܐ ܠܥܵܠܲܡ ܩܕ݂ܵܡܲܝ: ܘܟ݂ܘܼܪܣܝܵܟ݂ ܢܸܬ̣ܩܲܢ ܩܕ݂ܵܡܲܝ ܥܕܲܡܵܐ ܠܥܵܠܲܡ.


text:
ܘܐܸܬ̣ܵܐ ܡܲܠܟܵܐ ܕܵܘܝܼܕ݂ ܘܝܼܬܸܒ̣ ܩܕ݂ܵܡ ܡܵܪܝܵܐ: ܘܐܸܡܲܪ: ܡ̇ܢ ܐ̄ܢܵܐ ܡܵܪܝܵܐ ܐܲܠܵܗܵܐ ܘܡܵܢܵܐ ܗ̄ܘ̣ ܒܲܝܬ̇ܝ: ܕܡܲܛܝܸܬܵܢܝ ܥܕܲܡܵܐ ܠܗܵܪܟܵܐ.


text:
ܒܨܝܼܪܵܐ ܗ̄ܝ̣ ܗܵܕܹܐ ܒܥܲܝܢܲܝ̈ܟ ܡܵܪܝܵܐ ܐܲܠܵܗܵܐ ܕܐܸܡܲܪܬ̇ ܥܲܠ ܒܹܝܬ̣ ܥܲܒ̣ܕܵܟ݂ ܡ̣ܢ ܪܘܼܚܩܵܐ ܗܵܢܵܘ ܝܘܼܠܦܵܢܹܗ ܕܐ̄ܢܵܫܵܐ: ܡܵܪܝܵܐ ܐܲܠܵܗܵܐ.


text:
ܙܡܵܢܵܐ ܬܘܼܒ̣ ܢܵܘܣܸܦ ܥܲܒ̣ܕܵܟ݂ ܕܵܘܝܼܕ݂ ܕܢܹܐܡܲܪ ܠܵܟ݂: ܐܲܢ̄ܬ̇ ܝܵܕ݂ܥ ܐܲܢ̄ܬ̇ ܠܹܗ ܠܥܲܒ̣ܕܵܟ݂ ܡܵܪܝܵܐ ܐܲܠܵܗܵܐ: ܡܸܛܠ ܦܸܬ̣ܓ̣ܵܡܲܝ̈ܟ.


text:
ܡܸܛܠ ܗܵܢܵܐ ܪܲܒ̇ ܐܲܢ̄ܬ̇ ܡܵܪܝܵܐ ܐܲܠܵܗܵܐ: ܡܸܛܠ ܕܠܲܝܬ̇ ܐܲܟ݂ܘܵܬ̣ܵܟ݂: ܘܠܲܝܬ̇ ܐܲܠܵܗ ܠܒܲܪ ܡܸܢܵܟ݂: ܕܲܫܡܲܥ̄ܢ ܒܐܸܕ݂ܢܲܝ̈ܟ.


text:
ܘܡܲܢܘܼ ܐܲܝܟ݂ ܥܲܡܵܟ݂ ܝܼܣܪܵܝܹܠ ܥܲܡܵܐ ܚܲܕ݂ ܒܐܲܪܥܵܐ: ܕܐܸܙܲܠ ܐܲܠܵܗܵܐ ܠܡܸܦܪܲܩ ܠܹܗ ܥܲܡܵܐ: ܘܲܠܡܸܥܒܲܕ݂ ܠܹܗ ܫܡܵܐ: ܘܲܠܡܸܥܒܲܕ݂ ܠܹܗ ܪܲܒ̇ܘܼܬ̣ܵܐ ܘܚܸܙ̈ܘܵܢܹܐ ܥܲܠ ܐܲܪܥܵܐ ܡ̣ܢ ܩܕ݂ܝܼܡ: ܥܲܠ ܥܲܡܵܟ݂ ܕܲܦܪܲܩܬ̇ ܠܵܟ݂ ܡ̣ܢ ܡܸܨܪܹܝܢ: ܥܲܡܵܐ ܕܐܲܢ̄ܬ̇ ܐܲܠܵܗܹܗ.


text:
ܘܬ̇ܩܸܢܬ̇ ܠܵܟ݂ ܠܥܲܡܵܟ݂ ܝܼܣܪܵܝܹܠ: ܕܢܸܗܘܸܐ ܠܵܟ݂ ܥܲܡܵܐ ܥܕܲܡܵܐ ܠܥܵܠܲܡ. ܘܐܲܢ̄ܬ̇ ܡܵܪܝܵܐ ܗ̤ܘܲܝܬ̇ ܠܗܘܿܢ ܐܲܠܵܗܑܵ.


text:
ܘܗܵܫܵܐ ܡܵܪܝܵܐ ܐܲܠܵܗܵܐ. ܡܸܠܬ̣ܵܐ ܕܐܸܡܲܪܬ̇ ܥܲܠ ܥܲܒ̣ܕܵܟ݂ ܘܥܲܠ ܒܲܝܬܹ̇ܗ: ܐܲܫܲܪ ܥܕܲܡܵܐ ܠܥܵܠܲܡ: ܘܲܥܒܸܕ݂ ܐܲܝܟ݂ ܕܐܸܡܲܪܬ̇.


text:
ܘܢܸܐܪܲܒ̣ ܫܡܵܟ݂ ܥܕܲܡܵܐ ܠܥܵܠܲܡ: ܐܲܝܟ݂ ܕܐܸܡܲܪܬ̇ ܡܵܪܝܵܐ ܚܲܝܠܬ̣ܵܢܵܐ ܐܲܠܵܗܵܐ ܕܝܼܣܪܵܝܹܠ. ܘܒܲܝܬܹ̇ܗ ܕܥܲܒ̣ܕܵܟ݂ ܕܵܘܝܼܕ݂: ܢܸܗܘܸܐ ܡܲܬ̣ܩܲܢ ܩܕ݂ܵܡܲܝܟ ܥܕܲܡܵܐ ܠܥܵܠܲܡ.


text:
ܡܸܛܠ ܕܐܲܢ̄ܬ̇ ܡܵܪܝܵܐ ܚܲܝܠ̱ܬ̣ܵܢܵܐ ܐܲܠܵܗܑܵ ܕܝܼܣܪܵܝܹܠ: ܓܠܲܝܬ̇ ܠܐܸܕ݂ܢܹܗ ܕܥܲܒ̣ܕܵܟ݂: ܘܐܸܡܲܪܬ̇ ܕܐܸܒ̣ܢܸܐ ܠܵܟ݂ ܒܲܝܬܵܐ: ܡܸܛܠ ܗܵܢܵܐ ܐܸܬ̣ܪܲܥܝܼ ܥܲܒ̣ܕܵܟ݂ ܒܠܸܒܹ̇ܗ: ܠܲܡܨܲܠܵܝܘܼ ܩܕ݂ܵܡܲܝܟ: ܨܠܘܿܬ̣ܵܐ ܗܵܕܹܐ.


text:
ܘܗܵܫܵܐ ܡܵܪܝܑܵ ܐܲܠܵܗܵܐ: ܐܲܢ̄ܬ̇ ܗ̄ܘ̣ ܐܲܠܵܗܵܐ: ܘܡܸܠܲܝ̈ܟ ܢܸܗ̱ܘ̈ܝܵܢ ܫܲܪܝܼܪ̈ܵܢ: ܕܐܸܡܲܪܬ̇ ܥܲܠ ܥܲܒ̣ܕܵܟ݂ ܛܵܒ̣ܬ̣ܵܐ ܗܵܕܹܐ.


text:
ܡܸܟܹ̇ܠ ܫܲܪܵܐ ܘܒܲܪܸܟ݂ ܒܲܝܬܹ̇ܗ ܕܥܲܒ̣ܕܵܟ݂: ܕܢܸܗܘܸܐ ܩܕ݂ܵܡܲܝܟ ܠܥܵܠܲܡ. ܡܸܛܠ ܕܬܲܢ̄ܬ̇ ܗ̄ܘ̣ ܡܵܪܝܵܐ ܐܲܠܵܗܵܐ ܡܲܠܸܠܬ̇: ܘܡ̣ܢ ܒܘܼܪܟ̇ܬ̣ܵܟ݂ ܢܸܬ̣ܒܲܪܲܟ݂ ܒܹܝܬ̣ ܥܲܒ̣ܕܵܟ݂ ܥܕܲܡܵܐ ܠܥܵܠܲܡ.


text:
ܘܲܗܘ̤ܵܐ ܡ̣ܢ ܒܵܬܲܪܟܸ̇ܢ: ܘܲܡܚܵܐ ܕܵܘܝܼܕ݂ ܠܦܠܸܫ̈ܬܵܝܹܐ: ܘܲܬ̣ܒܲܪ ܐܸܢܘܿܢ. ܘܲܢܣܲܒ̣ ܕܵܘܝܼܕ݂ ܠܪܵܡܲܬ̣ ܓܵܡܵܐ ܡ̣ܢ ܦܠܸܫ̈ܬܵܝܹܐ.


text:
ܘܲܡܚܵܐ ܠܡܘܼܐܒ̣ܵܝܹ̈ܐ: ܘܲܡܫܲܚ ܐܸܢܘܿܢ ܒܚܲܒ̣̈ܠܹܐ: ܘܐܲܫܟܸ̇ܒ̣ ܐܸܢܘܿܢ ܥܲܠ ܐܲܪܥܵܐ. ܘܲܡܫܲܚ ܬܪܹܝܢ ܚܲܒ̣̈ܠܝܼܢ ܠܡܸܩܛܲܠ: ܘܲܡܠܸܐ ܚܲܒ̣ܠܵܐ ܠܡܲܚܵܝܘ. ܘܲܗܘ̤ܵܘ ܡܘܼܐ̈ܒ̣ܵܝܹܐ ܥܲܒ̣̈ܕܹܐ ܠܕ݂ܵܘܝܼܕ݂ ܡܩܲܪ̈ܒܲܝ ܩܘܼܪܒܵܢܵܐ.


text:
ܘܲܚܪܲܒ̣ ܕܵܘܝܼܕ݂ ܡܸܢܹܗ ܐܵܠܹܦ ܘܫܒܲܥܡܐܵܐ ܡܲܪ̈ܟ̇ܒ̣ܵܢ: ܘܥܸܣܪܝܼܢ ܐܲܠܦ̈ܝܼܢ ܓܲܒ̣ܪ̈ܝܼܢ ܪܸ̈ܓ̣ܠܵܝܝܼܢ. ܘܲܥܩܲܪ ܕܵܘܝܼܕ݂ ܟܠܗܹܝܢ ܡܲܪ̈ܟ̇ܒ̣ܵܬ̣ܵܐ: ܘܲܫܒܲܩ ܡܸܢܗܹܝܢ ܡܐܵܐ ܡܲܪ̈ܟ̇ܒ̣ܵܢ.


text:
ܘܐܸܬ̣ܵܬ̤ ܐܲܕ݂ܘܿܡ ܘܕܲܪܡܣܘܿܩ ܠܲܡܥܲܕܵܪܘܼ ܠܲܗܕܲܪܥܙܲܪ ܡܲܠܟܵܐ ܕܨܘܿܒ̣ܵܐ. ܘܲܡܚܵܐ ܕܵܘܝܼܕ݂ ܒܐܲܕ݂ܘܿܡ: ܥܸܣܪܝܼܢ ܘܲܬ̣ܪܹܝܢ ܐܲܠܦ̈ܝܢ.


text:
ܘܐܲܩܝܼܡ ܕܵܘܝܼܕ݂ ܩܲܝܘܼܡܹ̈ܐ ܒܐܲܕ݂ܘܿܡ ܘܲܒ̣ܕܲܪܡܣܘܿܩ: ܘܲܗܘ̤ܵܐ ܐܲܕ݂ܘܿܡܵܝܹ̈ܐ ܥܲܒ̣̈ܕܹܐ ܠܕ݂ܵܘܝܼܕ݂: ܡܣ̈ܩܲܝ ܡܕܲܐܬ̣ܵܐ. ܘܲܦܪܲܩ ܡܵܪܝܵܐ ܠܕ݂ܵܘܝܼܕ݂ ܠܟܪ ܕܐܸܙܲܠ.


text:
ܘܲܢܣܲܒ̣ ܡܲܠܟܵܐ ܕܵܘܝܼܕ݂ ܢܚܵܫܵܐ ܣܘܿܓ̣ܵܐܐ ܕܛܵܒ̣: ܘܐܲܝܬ̇ܝܼ ܐܸܢܘܿܢ ܠܐܘܿܪܸܫܠܸܡ: ܡ̣ܢ ܛܒܲܚ: ܘܡ̣ܢ ܒܪܘܿܬ̣ܝܼ: ܩܘܼܪ̈ܝܹܗ̇ ܕܲܗܕܲܪܥܙܲܪ.


text:
ܘܫܲܕܲܪ ܬܘܿܥ ܠܝܘܿܪܵܡ ܒܪܹܗ ܠܘܵܬ̣ ܡܲܠܟܵܐ ܕܵܘܝܼܕ݂: ܕܢܸܫܐܲܠ ܒܲܫܠܵܡܹܗ ܘܲܢܒܲܪܟ݂ܝܼܘܗܝ: ܡܸܛܠ ܕܓܲܒ̣ܪܵܐ ܗ̄ܘ̣ܵܐ ܩܪܲܒ̣ܬ̣ܵܢܵܐ ܗܕܲܪܥܙܲܪ. ܘܲܢܣܲܒ̣ ܒܐܝܼܕܹܗ ܝܘܿܡ ܒܲܪ ܬܘܿܥ: ܡܵܐܢܲܝ̈ ܟܸܣܦܵܐ ܘܡܵܐܢܲܝ̈ ܕܲܗܒ̣ܵܐ: ܘܡܵܐܢܲܝ̈ ܢܚܵܫܵܐ: ܘܐܲܝܬ̇ܝܼ ܠܕ݂ܵܘܝܼܕ݂.


text:
ܡ̣ܢ ܐܲܕ݂ܘܿܡ: ܘܡ̣ܢ ܡܘܼܐܵܒ̣: ܘܡ̣ܢ ܒ̈ܢܲܝ ܥܲܡܘܿܢ: ܘܡ̣ܢ ܦܠܸܫ̈ܬܵܝܹܐ: ܘܡ̣ܢ ܥܡܵܠܩܵܝܹ̈ܐ: ܘܡ̣ܢ ܫܘܼܠܛܵܢܹܗ ܕܲܗܕܲܪܥܙܲܪ: ܒܲܪ ܪܵܚܘܿܒ̣ ܡܲܠܟܵܐ ܕܨܘܿܒ̣ܵܐ.


text:
ܘܲܥܒܲܕ݂ ܬܲܡܵܢ ܕܵܘܝܼܕ݂ ܩܪܵܒ̣ܵܐ ܟܲܕ݂ ܗܦܲܟ݂: ܡ̣ܢ ܒܵܬܲܪ ܕܲܡܚܵܐ ܗ̄ܘ̣ܵܐ ܠܐܲܕ݂ܘܿܡ ܒܢܲܚܠܵܐ ܕܡܸܠܚܵܐ: ܘܲܚܪܲܒ̣ ܬܡܵܢܬܲܥܣܲܪ ܐܲܠܦ̈ܝܼܢ.


text:
ܘܐܲܩܝܼܡ ܕܵܘܝܼܕ݂ ܩܲܝܘܼܡܹ̈ܐ ܒܟ݂ܠܵܗ̇ ܐܲܕ݂ܘܿܡ: ܘܲܗܘ̤ܵܐ ܟܠܗܘܿܢ ܐܲܕ݂ܘܿܡܵܝܹ̈ܐ ܥܲܒ̣̈ܕܹܐ ܠܕ݂ܵܘܝܼܕ݂. ܘܲܦܪܲܩ ܡܵܪܝܵܐ ܠܕ݂ܵܘܝܼܕ݂ ܠܟܲܪ ܕܐܸܙܲܠ.


text:
ܘܐܸܡܲܪ ܠܹܗ ܡܲܠܟܵܐ: ܐܲܢ̄ܬ̇ ܗ̄ܘ̣ ܨܝܼܒ̣ܵܐ: ܘܐܸܡܲܪ ܐܸܢܵܐ ܥܲܒ̣ܕܵܟ݂. ܘܐܸܡܲܪ ܠܹܗ ܡܲܠܟܵܐ: ܐܝܼܬ̣ ܬܘܼܒ̣ ܐ̄ܢܵܫ ܡ̣ܢ ܕܒܹܝܬ̣ ܫܵܐܘܿܠ: ܐܸܥܒܸ̇ܕ݂ ܥܠܵܘܗܝ ܪ̈ܲܚܡܹܐ ܡܸܛܠ ܐܲܠܵܗܵܐ. ܘܐܸܡܲܪ ܨܝܼܒ̣ܵܐ ܠܡܲܠܟܵܐ: ܩܲܝܵܡ ܒܪܵܐ ܠܝܘܿܢܵܬ̣ܵܢ: ܘܲܡܣܲܪ̈ܚܵܢ ܪܸ̈ܓ̣ܠܵܘܗܝ.


text:
ܘܐܸܬ̣ܵܐ ܡܲܦܝܼܒ̣ܵܫܬ̇ ܒܲܪ ܝܘܿܢܵܬ̣ܵܢ: ܒܲܪ ܫܵܐܘܿܠ: ܠܘܵܬ̣ ܕܵܘܝܼܕ݂: ܘܲܢܦܲܠ ܥܲܠ ܐܲܦܵܘ̈ܗܝ ܘܲܣܓܸܕ݂: ܘܐܸܡܲܪ ܕܵܘܝܼܕ݂: ܡܦܝܼܒ̣ܵܫܬ̇: ܘܐܸܡܲܪ ܐܸܬ̣ܵܐ ܥܲܒ̣ܕܵܟ݂.


text:
ܘܐܸܡܲܪ ܠܹܗ ܕܵܘܝܼܕ݂ ܠܵܐ ܬܸܕ݂ܚܲܠ: ܡܸܛܠ ܕܥܵܒܹܕ݂ ܐ̄ܢܵܐ ܥܲܡܵܟ݂ ܛܲܝܒ̇ܘܼܬ̣ܵܐ: ܡܸܛܠ ܝܘܿܢܵܬ̣ܵܢ ܐܲܒ̣ܘܼܟ݂: ܘܡܲܦܢܸܐ ܐ̄ܢܵܐ ܠܵܟ݂ ܟܠܗܹܝܢ ܚܲܩ̈ܠܵܬ̣ܵܐ ܕܫܵܐܘܿܠ ܐܲܒ̣ܘܼܟ݂. ܘܐܲܢ̄ܬ̇ ܬܸܗܘܸܐ ܐܵܟܹܠ ܠܲܚܡܵܐ ܥܲܠ ܦܵܬ̣ܘܿܪܝ ܐܲܡܝܼܢܵܐܝܼܬ̣.


text:
ܘܬܸܦܠܘܿܚ ܠܹܗ ܐܲܪܥܵܐ: ܬܲܢ̄ܬ̇ ܘܲܒ̣̈ܢܲܝܟ: ܘܬܲܥܸܠ ܠܒܲܪ ܡܵܪܵܟ݂ ܠܲܚܡܵܐ ܘܢܹܐܟ݂ܘܿܠ. ܘܡܲܦܝܼܒ̣ܵܫܬ̇ ܒܲܪ ܡܵܪܵܟ݂: ܢܸܗܘܸܐ ܐܵܟܹܠ ܠܲܚܡܵܐ ܥܲܠ ܦܵܬ̣ܘܿܪܝ ܐܲܡܝܼܢܵܐܝܼܬ̣. ܘܲܠܨܝܼܒ̣ܵܐ ܐܝܼܬ̣ ܗ̄ܘ̣ܵܘ ܠܹܗ ܚܲܡܸܫܬܲܥܣܲܪ ܒ̈ܢܝܼܢ: ܘܥܸܣܪܝܼܢ ܥܲܒ̣̈ܕܝܼܢ.


text:
ܘܐܸܡܲܪ ܨܒ̣ܵܐ ܠܡܲܠܟܵܐ: ܟܠ ܕܦܵܩܹܕ݂ ܡܵܪܝ ܡܲܠܟܵܐ ܠܥܲܒ̣ܕܹܗ: ܗܵܟܲܢܵܐ ܥܵܒܹܕ݂ ܥܲܒ̣ܕܵܟ݂. ܘܡܲܦܝܼܒ̣ܵܫܬ̇ ܐܵܟܹܠ ܗ̄ܘ̣ܵܐ ܠܲܚܡܵܐ ܥܲܠ ܦܵܬ̣ܘܿܪܹܗ ܕܡܲܠܟܵܐ ܐܲܝܟ݂ ܚܲܕ݂ ܡ̣ܢ ܒ̈ܢܲܝ ܡܲܠܟܵܐ.


text:
ܘܲܠܡܲܦܝܼܒܟܵܫܬ̇ ܐܝܼܬ̣ ܗ̄ܘ̣ܵܐ ܠܹܗ ܒܪܵܐ ܙܥܘܿܪܵܐ ܘܲܫܡܹܗ ܡܝܼܟ݂ܵܐ. ܘܟ݂ܠܹܗ ܝܲܬ̣ܒܵܐ ܕܒܹܝܬ̣ ܨܝܼܒ̣ܵܐ: ܗܘ̤ܵܘ ܥܲܒ̣̈ܕܹܐ ܕܡܲܦܝܼܒ̣ܵܫܬ̇.


text:
ܘܡܲܦܝܼܒ̣ܵܫܬ̇ ܝܵܬܹܒ̣ ܗ̄ܘ̣ܵܬ ܒܐܘܿܪܸܫܠܸܡ: ܡܸܛܠ ܕܥܲܠ ܦܵܬ̣ܘܿܪܵܐ ܕܡܲܠܟܵܐ ܐܲܡܝܼܢܵܐܝܼܬ̣ ܠܵܥܹܣ ܗ̄ܘ̣ܵܐ: ܘܲܡܣܲܪ̈ܚܵܢ ܗ̄ܘܲܝ̈ ܬܲܪ̈ܬܲܝܗܹܝܢ ܪܸ̈ܓ̣ܠܵܘܗܝ.


text:
ܘܐܸܡܲܪ ܕܵܘܝܼܕ݂ ܐܸܥܒܸ̇ܕ݂ ܛܲܝܒ̇ܘܼܬ̣ܵܐ ܥܲܡ ܚܵܢܘܿܢ ܒܲܪ ܢܵܚܵܫ: ܐܲܝܟ݂ ܕܲܥܒܲܕ݂ ܐܲܒ̣ܘܼܗܝ ܥܲܡܝ ܛܲܝܒ̇ܘܼܬ̣ܵܐ. ܘܫܲܕܲܪ ܕܵܘܝܼܕ݂ ܠܲܡܒܲܝܵܐܘܼܬܹܗ ܥܲܠ ܐܲܒ̣ܘܼܗܝ ܒܝܲܕ݂ ܥܲܒ̣ܕܵܘ̈ܗܝ. ܘܐܸܬ̣ܵܘ ܥܲܒ̣ܕܵܘ̈ܗܝ ܕܕ݂ܵܘܝܼܕ݂ ܠܐܲܪܥܵܐ ܕܲܒ̣̈ܢܲܝ ܥܲܡܘܿܢ.


text:
ܘܐܵܡܪܝܼܢ ܪܵܘ̱ܪ̈ܒ̣ܵܢܹܐ ܕܲܒ̣̈ܢܲܝ ܥܲܡܘܿܢ ܠܚܵܢܘܿܢ ܡܵܪܗܘܿܢ: ܡܝܲܩܪܘܼ ܡܝܲܩܲܪ ܗ̄ܘ̣ܵܐ ܕܵܘܝܼܕ݂ ܠܐܲܒ̣ܘܼܟ݂ ܒܥܲܝܢܲܝ̈ܟ: ܕܫܲܕܲܪ ܠܘܵܬ̣ܵܟ݂ ܡܒܲܝܐܵܢܹ̈ܐ. ܠܵܐ ܗ̄ܘ̣ܵܐ ܡܸܛܠ ܕܢܸܓܫܝܼܗ̇ ܠܲܩܪܝܼܬ̣ܵܐ ܘܢܸܒ̣ܕܩܝܼܗ̇ ܘܢܲܗܦܟ݂ܝܼܗ̇ ܫܲܕܲܪ ܕܵܘܝܼܕ݂ ܠܥܲܒ̣̈ܕܵܘܗܝ ܠܘܵܬ̣ܵܟ݂.


text:
ܘܐܸܚܲܕ݂ ܐܸܢܘܿܢ ܚܵܢܘܿܢ ܠܥܲܒ̣̈ܕܵܘܗܝ ܕܕ݂ܵܘܝܼܕ݂: ܘܲܓ̣ܪܲܥ ܦܠܓܵܐ ܕܕܲܩܢܲܝ̈ܗܘܿܢ: ܘܡܲܚܝܼ ܟܘܿܬ̇ܝܼܢ̈ܝܵܬ̣ܗܘܿܢ ܒܓܹܐܪܹ̈ܐ ܥܕܲܡܵܐ ܠܐܸܫܬܲܝ̈ܗܘܿܢ: ܘܫܲܕܲܪ ܐܸܢܘܿܢ.


text:
ܘܚܵܘܝܼܘ ܠܕ݂ܵܘܝܼܕ݂ ܘܫܲܕܲܪ ܠܐܘܼܪ̱ܥܗܘܿܢ: ܡܸܛܠ ܕܲܗܘ̤ܵܐ ܐ̄ܢܵܫܵܐ ܒܲܗܝܼܬ̣ܝܼܢ ܛܵܒ̣. ܐܵܡܲܪ ܠܗܘܿܢ ܡܲܠܟܵܐ: ܬܸܒ̣ܘ ܒܐܝܼܪܝܼܚܘܿ: ܥܕܲܡܵܐ ܕܢܹܐܥܘܿܢ ܕܲܩܢܲܝ̈ܟ̇ܘܿܢ: ܘܗܵܝܕܹܝܢ ܬܹܐܬ̣ܘܿܢ.


text:
ܘܲܚܙܵܘ ܒ̈ܢܲܝ ܥܲܡܘܿܢ ܕܐܲܣܟܸ̇ܠܘ ܒܕ݂ܵܘܝܼܕ݂: ܘܫܲܕܲܪܘ ܒ̈ܢܲܝ ܥܲܡܘܿܢ ܘܐܸܓܲܪܘ ܠܐܲܕ݂ܘܿܡ ܒܲܪ ܪܵܚܘܿܒ̣: ܘܠܲܐܕ݂ܘܿܡ ܒܲܪ ܨܘܿܒ̣ܵܐ ܥܸܣܪܝܼܢ ܐܲܠܦ̈ܝܼ ܪܸ̈ܓ̣ܠܵܝܝܼܢ: ܘܡ̣ܢ ܡܲܠܟܵܐ ܕܡܲܥܟܵܐ ܐܵܠܹܦ ܓܲܒ̣ܪ̈ܝܼܢ: ܘܕܲܐܫܝܼܛܘܿܒ̣ ܬܪܸܥܣܲܪ ܐܲܠܦ̈ܝܼܢ ܪܸ̈ܓ̣ܠܵܝܝܼܢ.


text:
ܘܲܢܦܲܩܘ ܒ̈ܢܲܝ ܥܲܡܘܿܢ: ܘܲܣܕܲܪܘ ܩܪܵܒ̣ܵܐ ܒܡܲܥܠܵܢܵܐ ܕܬܲܪܥܵܐ ܕܐܲܕ݂ܘܿܡ ܒܲܪ ܪܵܚܘܿܒ̣: ܘܕܲܐܕ݂ܘܿܡ ܒܲܪ ܨܘܿܒ̣ܵܐ: ܘܕܲܐܫܝܼܛܘܿܒ̣ ܘܲܕ݂ܡܲܥܟܵܐ ܒܲܠܚܘܿܕܲܝܗܘܿܢ ܒܚܲܩܠܵܐ.


text:
ܘܲܚܙܵܐ ܝܘܿܐܵܒ̣ ܕܐܸܬ̇ܬ̇ܣܝܼܡ ܥܠܵܘܗܝ ܩܪܵܒ̣ܵܐ ܡ̣ܢ ܩܕ݂ܵܡܵܘܗܝ ܘܡ̣ܢ ܒܸܣܬ̇ܪܹܗ: ܘܲܓ̣ܒ̣ܵܐ ܡ̣ܢ ܟܠܗܘܿܢ ܓܲܒܲܝ̈ܵܐ ܕܝܼܣܪܵܝܹܠ: ܘܲܣܕܲܪ ܠܘܼܩܒܲܠ ܐܲܕ݂ܘܿܡ.


text:
ܘܐܸܡܲܪ ܠܹܗ ܠܐܲܒ̣ܝܼܫܲܝ ܐܲܚܘܼܗܝ: ܐܸܢ ܢܸܥܫܲܢ ܡܹܢܝ ܐܲܕ݂ܘܿܡ: ܗܘ̤ܝܼ ܠܝܼ ܡܥܲܕܪܵܢܵܐ. ܘܐܸܢ ܒ̈ܢܲܝ ܥܲܡܘܿܢ ܢܸܥ̱ܫܢܘܼܢ ܡܸܢܵܟ݂: ܐܹܬܸܐ ܘܐܸܥܲܕܪܵܟ݂.


text:
ܘܢܸܬ̣ܚܲܝܲܠ ܘܢܸܬ̣ܟܲܬܲܫ: ܥܲܠ ܐܲܦܲܝ̈ ܥܲܡܲܢ: ܘܥܲܠ ܐܲܦܲܝ̈ ܩܘܼܪ̈ܝܵܐ ܕܐܲܠܵܗܲܢ. ܘܡܵܪܝܵܐ ܢܸܥܒܸ̇ܕ݂ ܡܸܕܸ̇ܡ ܕܫܲܦܝܼܪ ܒܥܲܝܢܵܘ̈ܗܝ.


text:
ܘܲܒ̣̈ܢܲܝ ܥܲܡܘܿܢ ܚܙܵܘ ܕܲܥܪܲܩ ܐܲܕ݂ܘܿܡ: ܘܲܥܪܲܩܘ ܐܵܦ ܗܸܢܘܿܢ ܡ̣ܢ ܩܕ݂ܵܡ ܐܲܒ̣ܝܼܫܲܝ ܘܥܲܠܘ ܠܲܩܪܝܼܬ̣ܵܐ: ܘܲܗܦܲܟ݂ ܝܘܿܐܵܒ̣ ܡ̣ܢ ܒ̈ܢܲܝ ܥܲܡܘܿܢ ܘܥܲܠ ܠܐܘܿܪܸܫܠܸܡ.


text:
ܘܫܲܕܲܪ ܗܕܲܪܥܙܲܪ ܘܐܲܦܸܩ ܠܐܲܕ݂ܘܿܡ ܕܡ̣ܢ ܥܒ̣ܵܪ ܢܲܗܪܵܐ: ܘܐܸܬ̣ܵܘ ܠܚܝܼܠܲܡ: ܘܫܘܿܒ̣ܵܟ݂ ܪܲܒ̇ ܚܲܝܠܵܐ ܕܲܗܕܲܪܥܙܲܪ ܩܕ݂ܵܡܲܝܗܘܿܢ.


text:
ܘܚܵܘܝܼܘ ܠܕ݂ܵܘܝܼܕ݂: ܘܟܲܢܸܫ ܠܟ݂ܠܹܗ ܝܼܣܪܵܝܹܠ: ܘܲܥܒܲܪܘ ܝܘܿܪܕܢܵܢ: ܘܐܸܬ̣ܵܘ ܠܚܝܼܠܲܡ. ܘܐܸܣܬ̇ܕܲܪܘ ܐܲܕ݂ܘܿܢ ܠܘܼܩܒܲܠ ܕܵܘܝܼܕ݂: ܘܐܸܬ̣ܟܲܬܲܫܘ ܥܲܡܹܗ.


text:
ܘܲܥܪܲܩܘ ܐܲܕ݂ܘܿܡ ܡ̣ܢ ܩܕ݂ܵܡ ܝܼܣܪܵܝܹܠ: ܘܩܲܛܸܠ ܕܵܘܝܼܕ݂ ܡ̣ܢ ܐܲܕ݂ܘܿܢ ܫܒܲܥܡܵܐܐ ܡܲܪ̈ܟ̇ܒ̣ܵܢ: ܘܐܲܪܒ̇ܥܵܐ ܐܲܠܦ̈ܝܼܢ ܦܲܪ̈ܫܹܐ: ܘܥܲܡܵܐ ܣܲܓ̇ܝܼܐܵܐ. ܘܲܠܫܘܿܒ̣ܵܟ݂ ܪܲܒ̇ ܚܲܝܠܵܐ ܡܚܵܝܗܝ: ܘܡܝܼܬ̣ ܬܲܡܵܢ.


text:
ܘܲܚܙܵܘ ܟܠܗܘܿܢ ܥܲܒ̣ܕܵܘ̈ܗܝ ܕܲܗܕܲܪܥܙܲܪ ܕܐܸܬ̇ܬ̇ܒܲܪܘ ܩܕ݂ܵܡ ܒ̈ܢܲܝ ܝܼܣܪܵܝܹܠ: ܘܐܲܫܠܸܡܘ ܠܝܼܣܪܵܝܹܠ: ܘܲܦܠܲܚܘ ܐܸܢܘܿܢ. ܘܲܕ݂ܚܸܠܘ ܐܲܕ݂ܘܿܡ ܠܲܡܥܲܕܵܪܘ ܬܘܼܒ̣ ܠܲܒ̣̈ܢܲܝ ܥܲܡܘܿܢ.


text:
ܘܲܠܗܸܦܟ̇ܬܵܐ ܕܫܲܢ̄ܬܵܐ ܠܙܲܒ̣ܢܵܐ ܕܡܲܦܩܵܢܵܐ ܕܡܲܠ̈ܟܹ̇ܐ: ܫܲܕܲܪ ܕܵܘܝܼܕ݂ ܠܝܘܿܐܵܒ̣ ܘܲܠܥܲܒ̣ܕܵܘ̈ܗܝ ܥܲܡܹܗ: ܘܲܠܟ݂ܠܹܗ ܝܼܣܪܵܝܹܠ: ܘܲܫܪܵܘ ܥܲܠ ܪܲܒܲܬ̣. ܘܕ݂ܵܘܝܼܕ݂ ܝܵܬܹܒ̣ ܗ̄ܘ̣ܵܐ ܒܐܘܿܪܸܫܠܸܡ.


text:
ܘܲܠܥܸܕܵܢ ܪܲܡܫܵܐ ܩܵܡ ܕܵܘܝܼܕ݂ ܡ̣ܢ ܡܲܫܟ̇ܒܹܗ: ܘܲܡܗܲܠܸܟ݂ ܥܲܠ ܐܸܓܵܪܵܐ ܕܒܹܝܬ̣ ܡܲܠܟ̇ܘܼܬܹܗ. ܘܲܚܙܵܐ ܐܲܢ̄ܬ̇ܬ̣ܵܐ ܚܕ݂ܵܐ ܟܲܕ݂ ܣܵܚܝܵܐ: ܘܐܲܢ̄ܬ̇ܬ̣ܵܐ ܫܲܦܝܼܪ ܗ̄ܘ̣ܵܐ ܛܵܒ̣ ܚܸܙܘܵܗ̇.


text:
ܘܫܲܕܲܪ ܕܵܘܝܼܕ݂ ܘܫܲܐܸܠ ܥܠܹܝܗ̇ ܥܲܠ ܐܲܢ̄ܬ̇ܬ̣ܵܐ: ܘܐܵܡܪܝܼܢ ܗܵܕܹܐ ܒܲܬ̣ܫܒܲܥ ܒܲܪܬ̣ ܐܲܚܝܼܢܥܸܡ ܐܲܢ̄ܬ̇ܬܹܗ ܕܐܘܿܪܝܵܐ ܚܹܬ̣ܵܝܵܐ.


text:
ܘܫܲܕܲܪ ܕܵܘܝܼܕ݂ ܡܲܠܲܐܟ݂ܵܐ ܘܕܲܒ̣ܪܵܗ̇: ܘܥܸܠܲܬ̤ ܠܘܵܬܹܗ ܘܲܕ݂ܡܸܟ݂ ܥܲܡܵܗ̇: ܟܲܕ݂ ܣܚܵܬ̣ ܡ̣ܢ ܟܸܦ̮ܣܵܗ̇: ܘܗܸܦܟܲܬ̤ ܬܘܼܒ̣ ܘܐܸܙܲܠ̄ܬ̤ ܠܒܲܝܬܵܗ̇.


text:
ܘܫܲܕܲܪ ܕܵܘܝܼܕ݂ ܠܘܵܬ̣ ܝܘܿܐܵܒ̣: ܫܲܕܲܪ ܠܝܼ ܠܐܘܿܪܝܼܵܐ ܚܹܬ̣ܝܵܐ. ܘܫܲܕܪܹܗ ܝܘܿܐܵܒ̣ ܠܐܘܿܪܝܼܵܐ ܚܹܬ̣ܵܝܵܐ ܠܘܵܬ̣ ܕܵܘܝܼܕ݂.


text:
ܘܐܸܡܲܪ ܕܵܘܝܼܕ݂ ܠܐܘܿܪܝܼܵܐ: ܚܘܿܬ̣ ܠܒܲܝܬܵܟ݂ ܘܐܲܫܝܼܓ̣ ܪܸ̈ܓ̣ܠܲܝܟ. ܘܲܢܦܲܩ ܐܘܿܪܝܼܵܐ ܡ̣ܢ ܒܹܝܬ̣ ܡܲܠܟܵܐ: ܘܢܸܦܩܲܬ̤ ܒܵܬ̣ܪܹܗ ܡܵܘܗܲܒ̣ܬ̣ܵܐ ܕܡܲܠܟܵܐ.


text:
ܘܚܵܘܝܼܘܼ ܠܕ݂ܵܘܝܼܕ݂ ܕܠܵܐ ܢܚܸܬ̣ ܐܘܿܪܝܼܵܐ ܠܒܲܝܬܹ̇ܗ. ܘܐܸܡܲܪ ܠܹܗ ܕܵܘܝܼܕ݂ ܠܐܘܿܪܝܼܵܐ: ܗܵܐ ܡ̣ܢ ܐܘܼܪܚܵܐ ܐܸܬܲܝܬ̇: ܠܡܵܢܵܐ ܠܵܐ ܢܚܸܬ̇ܬ̇ ܠܒܲܝܬܵܟ݂.


text:
ܐܸܡܲܪ ܠܹܗ ܐܘܿܪܝܼܵܐ ܠܕ݂ܵܘܝܼܕ݂: ܩܹܒ̣ܘܿܬ̣ܵܐ ܕܲܕ݂ܝܵܬܹܩܹܐ ܕܡܵܪܝܵܐ: ܘܝܼܣܪܵܝܹܠ ܘܲܝܗܘܼܕ݂ܵܐ ܝܵܬ̣ܒ̇ܝܼܢ ܒܲܡܛܲܠ̈ܠܹܐ: ܘܡܵܪܝ ܝܘܿܐܵܒ̣ ܘܥܲܒ̣ܕܵܘ̈ܗܝ ܕܡܵܪܝ ܫܪܹܝܢ ܥܲܠ ܐܲܦܲܝ̈ ܕܲܒ̣ܪܵܐ: ܘܐܸܢܵܐ ܐܹܙܲܠ ܠܒܲܝܬ̇ܝ: ܘܐܸܠܥܲܣ ܘܐܸܫܬܹ̇ܐ ܘܐܸܕ݂ܡܲܟ݂ ܥܲܡ ܐܲܢ̄ܬܲܬ̣ܝ. ܠܵܐ ܚܲܝܲܝ̈ܟ ܘܠܵܐ ܚܲܝܲܝ̈ ܢܲܦ̮ܫܵܟ݂: ܠܵܐ ܥܵܒܹܕ݂ ܐ̄ܢܵܐ ܐܲܝܟ݂ ܗܵܕܹܐ.


text:
ܐܵܡܲܪ ܠܹܗ ܕܵܘܝܼܕ݂ ܠܐܘܿܪܝܼܵܐ: ܦܘܼܫ ܝܵܘܡܵܢܵܐ ܗܵܪܟܵܐ: ܘܲܡܚܵܪ ܐܹܫܕܪܵܟ݂. ܘܦܵܫ ܐܘܿܪܝܼܵܐ ܒܐܘܿܪܸܫܠܸܡ ܒܝܵܘܡܵܐ ܗܵܘ̇.


text:
ܘܲܠܝܵܘܡܵܐ ܐ̄ܚܪܹܢܵܐ: ܩܪܵܝܗܝ ܕܵܘܝܼܕ݂ ܘܲܠܥܸܣ ܩܕ݂ܵܡܵܘܗܝ: ܘܐܸܫܬܲܝܼ ܘܲܪܘܼܝܼ: ܘܲܢܦܲܩ ܒܪܲܡܫܵܐ. ܘܲܕ݂ܡܸܟ݂ ܥܲܠ ܓܹܢ̄ܒ̣ ܥܲܒ̣̈ܕܹܐ ܕܡܵܪܹܗ: ܘܲܠܒܲܝܬܹ̇ܗ ܠܵܐ ܢܸܚܸܬ̣.


text:
ܘܲܟ݂ܬܲܒ̣ ܠܹܗ. ܥܒܸܕܲܝܗܝ ܠܐܘܿܪܝܼܵܐ ܒܪܹܫ ܚܲܝܠܵܐ ܕܲܩܪܵܒ̣ܵܐ: ܘܲܦܘܿܟ݂ܘ ܠܟ݂ܘܿܢ ܡ̣ܢ ܒܵܬ̣ܪܹܗ. ܕܢܸܒ̣ܠܲܥ ܘܲܢܡܘܼܬ̣.


text:
ܘܲܢܦܲܩܘ ܐ̄ܢܵܫܵܐ ܕܲܩܪܝܼܬ̣ܵܐ ܘܐܸܬ̣ܟܲܬܲܫܘ ܥܲܡ ܝܘܿܐܵܒ̣: ܘܢܦܲܠܘ ܬܲܡܵܢ ܡ̣ܢ ܥܵܡܵܐ ܡ̣ܢ ܥܲܒ̣ܕܵܘ̈ܗܝ ܕܕ݂ܵܘܝܼܕ݂: ܘܡܝܼܬ̣ ܐܵܦ ܐܘܿܪܝܼܵܐ ܚܹܬ̣ܝܵܐ.


text:
ܐܸܢ ܗ̤ܘ ܕܣܸܠܩܲܬ̤ ܚܸܡܬܹܗ ܕܡܲܠܟܵܐ ܘܐܸܡܲܪ ܠܵܟ݂: ܠܡܵܢܵܐ ܐܸܬ̣ܩܲܪܒ̣ܬ̇ܘܿܢ ܠܘܵܬ̣ ܩܪܝܼܬ̣ܵܐ ܠܡܸܬ̣ܟܲܬܵܫܘܼ ܥܲܡܵܗ̇: ܠܵܐ ܝܵܕ݂ܥܝܼܢ ܗ̄ܘܲܝܬ̇ܘܿܢ: ܕܫܵܕܹܝܢ ܡ̣ܢ ܫܘܼܪܑܵ.


text:
ܡܲܢܘܼ ܩܲܛܠܹܗ ܠܐܲܒ̣ܝܼܡܲܠܟ ܒܲܪ ܢܕ݂ܘܼܒ̣ܥܹܝܠ: ܠܵܐ ܗ̄ܘ̣ܵܐ ܐܲܢ̄ܬ̇ܬ̣ܵܐ ܫܕ݂ܵܬ̤ ܥܠܵܘܗܝ ܬܸܒ̣ܪܵܐ ܕܪܲܟ݂ܒܵܐ ܕܪܲܚܝܵܐ ܡ̣ܢ ܫܘܼܪܵܐ ܘܡܝܼܬ̣. ܠܡܵܢܵܐ ܐܸܬ̣ܩܲܪܲܒ̣ܬ̇ܘܿܢ ܠܘܵܬ̣ ܫܘܼܪܵܐ. ܐܸܢ ܗ̤ܘ ܕܐܸܡܲܪ ܠܵܟ݂ ܗܵܠܹܝܢ: ܐܸܡܲܪ ܠܹܗ: ܐܵܦ ܥܲܒ̣ܕܵܟ݂ ܐܘܿܪܝܼܵܐ ܚܹܬ̣ܝܵܐ ܡܝܼܬ̣.


text:
ܘܐܸܡܲܪ ܠܹܗ ܡܲܠܲܐܟ݂ܵܐ ܠܕ݂ܵܘܝܼܕ݂: ܥܫܸܢܘ ܥܠܲܝܢ ܐ̄ܢܵܫܵܐ: ܘܲܢܦܲܩܘ ܥܠܲܝܢ ܠܕܲܒ̣ܪܵܐ: ܘܐܸܬ̣ܬ̇ܬ̇ܣܝܼܡ̄ܢ ܥܠܲܝܗܘܿܢ ܥܕܲܡܵܐ ܠܬܲܪܥܵܐ ܕܩܪܝܼܬ̣ܵܐ.


text:
ܘܲܫܕ݂ܵܐ ܗܵܢܘܿܢ ܕܩܵܝܡܝܼܢ ܥܲܠ ܫܘܼܪܵܐ: ܘܡܝܼܬ̣ܘ ܡ̣ܢ ܥܲܒ̣̈ܕܲܝܟ ܡܲܠܟܵܐ: ܘܐܵܦ ܥܲܒ̣ܕܵܟ݂ ܐܘܿܪܝܼܵܐ ܚܹܬ̣ܵܝܵܐ ܡܝܼܬ̣.


text:
ܘܐܸܡܲܪ ܕܵܘܝܼܕ݂ ܠܡܲܠܲܐܟ݂ܵܐ: ܐܸܡܲܪ ܠܝܘܿܐܵܒ̣: ܠܵܐ ܢܸܬܒ̇ܐܸܫ ܒܥܲܝܢܲܝ̈ܟ ܥܲܠ ܗܵܕܹܐ: ܐܵܦ ܗܵܟܲܢܵܐ ܐܵܦ ܗܵܟܲܢܵܐ ܓܵܕܹܫ ܒܲܩܪܵܒ̣ܵܐ. ܐܲܥܫܸܢ ܩܪܵܒ̣ܵܐ ܥܲܠ ܩܪܝܼܬ̣ܵܐ: ܘܐܲܚܘܿܕܹܝܗ̇ ܘܲܣܚܘܿܦܹܝܗ̇.


text:
ܘܲܥܒܲܪܘ ܝܵܘ̈ܡܵܬ̣ܵܐ ܕܐܸܒ̣ܠܵܗ̇. ܘܫܲܕܲܪ ܕܵܘܝܼܕ݂ ܘܐܲܥܠܵܗ̇ ܠܒܲܝܬܹ̇ܗ: ܘܲܗܘ̤ܵܬ̣ ܠܹܗ ܐܲܢ̄ܬ̇ܬ̣ܵܐ: ܘܝܼܠܕܲܬ̤ ܠܹܗ ܒܪܵܐ: ܘܐܸܬ̣ܒܲܐܫܲܬ̤ ܥܒ̣ܝܼܕܲܬܵܐ ܕܲܥܒܲܕ݂ ܕܵܘܝܼܕ݂ ܩܕ݂ܵܡ ܡܵܪܝܵܐ.


text:
ܘܫܲܕܲܪ ܡܵܪܝܵܐ ܠܢܵܬ̣ܵܢ ܢܒ̣ܝܼܵܐ ܠܘܵܬ̣ ܕܵܘܝܼܕ݂. ܘܐܸܬ̣ܵܐ ܠܘܵܬܹܗ: ܘܐܸܡܲܪ ܠܹܗ: ܬܪܹܝܢ ܐ̄ܢܵܫ̈ܝܼܢ ܐܝܼܬ̣ ܗ̄ܘ̣ܵܘ ܒܲܩܪܝܼܬ̣ܵܐ ܚܕ݂ܵܐ: ܚܲܕ݂ ܥܲܬ̇ܝܼܪ ܘܚܲܕ݂ ܡܸܣܟܹ̇ܝܢ.


text:
ܘܲܠܡܸܣܟܹ̇ܢܵܐ ܠܲܝܬ̇ ܗ̄ܘ̣ܵܐ ܠܹܗ ܡܸܕܸܡ: ܐܸܠܵܐ ܐܸܢ ܦܲܪܬ̣ܵܐ ܚܕ݂ܵܐ ܙܥܘܿܪܬܵܐ ܕܲܩܢܸܐ ܗ̄ܘ̣ܵܐ: ܘܚܵܝܵܐ ܗ̄ܘ̣ܵܬ̣ ܥܲܡܹܗ ܘܥܲܡ ܒܢܵܘ̈ܗܝ ܐܲܟ݂ܚ̄ܕ݂ܵܐ. ܡ̣ܢ ܠܲܚܡܹܗ ܐܵܟ݂ܠܵܐ ܗ̄ܘ̣ܵܬ̣: ܘܡ̣ܢ ܟܵܣܹܗ ܫܵܬ̣ܝܵܐ ܗ̄ܘ̣ܵܬ̣: ܘܲܒ̣ܥܘܼܒܹ̇ܗ ܕܵܡܟܵܐ ܗ̄ܘ̣ܵܬ̣: ܘܐܲܝܟ݂ ܒܪܬ̣ܵܐ ܥܒ̣ܝܼܕ݂ܵܐ ܗ̄ܘ̣ܵܬ̣ ܠܹܗ.


text:
ܘܐܸܬ̣ܵܐ ܐܵܪܚܵܐ ܠܓܲܒ̣ܪܵܐ ܥܲܬ̇ܝܼܪܵܐ: ܘܚܵܣ ܕܢܸܣܲܒ̣ ܡ̣ܢ ܬܵܘܪܗܵܘܗܝ ܘܡ̣ܢ ܥܵܢܹ̈ܗ: ܘܢܸܥܒܸ̇ܕ݂ ܠܐܵܪܚܵܐ ܕܐܸܬ̣ܵܐ ܠܹܗ. ܢܣܲܒ̣ ܦܲܪܬܹܗ ܕܗܵܘ̇ ܡܸܣܟܹܢܵܐ ܥܒܲܕ݂ ܠܐܵܪܚܵܐ ܕܐܸܬ̣ܵܐ ܠܹܗ.


text:
ܗܵܝܕܹܝܢ ܐܸܬ̣ܚܲܡܲܬ̣ ܕܵܘܝܼܕ݂ ܥܠܵܘܗܝ ܥܲܠ ܓܲܒ̣ܪܵܐ: ܘܐܸܡܲܪ: ܚܲܝ ܗ̄ܘ̣ ܡܵܪܝܵܐ ܕܚܲܝܵܒ̣ ܡܵܘܬܵܐ ܗ̄ܘ̣ ܓܲܒ̣ܪܵܐ ܕܲܥܒܲܕ݂ ܗܵܕܹܐ.


text:
ܐܵܡܲܪ ܠܹܗ ܢܵܬ̣ܵܢ ܠܕ݂ܵܘܝܼܕ݂: ܐܲܢ̄ܬ̇ ܗ̄ܘ̣ ܓܲܒ̣ܪܵܐ: ܗܵܟܲܢܵܐ ܐܵܡܲܪ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܐܸܢܵܐ ܡܫܲܚܬܵܟ݂ ܕܬܲܡܠܸܟ݂ ܥܲܠ ܥܲܡܝ ܝܼܣܪܵܝܹܠ: ܘܐܸܢܵܐ ܦܲܨܝܼܬܵܟ݂ ܡ̣ܢ ܐܝܼܕ݂ܵܘ̈ܗܝ ܕܫܵܐܘܿܠ.


text:
ܘܝܼܗ̄ܒܹ̇ܬ̣ ܠܵܟ݂ ܒ̈ܢܵܬ̣ ܡܵܪ̈ܲܝܟ. ܘܢܸܫܵܘ̈ܗܝ ܕܡܵܪܵܟ݂ ܐܲܕ݂ܡ̱ܟ݂̇ܬ̣ ܒܥܘܼܒܵܟ݂. ܘܝܼܗ̄ܒܹ̇ܬ̣ ܠܵܟ݂ ܒ̈ܢܵܬ̣ ܝܼܣܪܵܝܹܠ ܘܲܝܗܘܼܕ݂ܵܐ. ܘܐܸܢ ܙܥܘܿܪ̈ܝܵܢ ܗ̄ܘܲܝ̈: ܐܸܡܲܪܬ̇ ܕܹܝܢ: ܘܐܵܘܣܦܹܬ̣ ܠܵܟ݂ ܐܲܟ݂ܘܵܬ̣ܗܹܝܢ ܘܐܲܟ݂ܘܵܬ̣ܗܹܝܢ.


text:
ܠܡܵܢܵܐ ܫܵܛܬ̇ ܦܘܼܩܕܵܢܹܗ ܕܡܵܪܝܵܐ: ܘܲܥܒܲܕܲܬ̇ ܕܒ̣ܝܼܫ ܩܕ݂ܵܡ ܡܵܪܝܵܐ. ܠܐܘܿܪܝܼܵܐ ܚܹܬ̣ܵܝܵܐ ܩܛܲܠܬ̇ ܒܚܲܪܒܵܐ: ܘܐܲܢ̄ܬ̇ܬܹܗ ܢܣܲܒ̣ܬ ܠܵܟ݂ ܐܲܢ̄ܬ̇ܬ̣ܐ: ܘܠܹܗ ܩܛܲܠܬ̇ ܒܚܲܪܒܵܐ ܕܲܒ̣̈ܢܲܝ ܥܲܡܘܿܢ.


text:
ܡܸܟܹ̇ܠ ܠܵܐ ܬܸܥܢܲܕ݂ ܚܲܪܒܵܐ ܡ̣ܢ ܒܲܝܬܵܟ݂ ܥܕܲܡܵܐ ܠܥܵܠܲܡ: ܥܲܠ ܕܫܵܛܬܢܝ ܘܲܢܣܲܒ̣ܬ̇ ܐܲܢ̄ܬ̇ܬܹܗ ܕܐܘܿܪܝܼܵܐ ܚܹܬ̣ܵܝܵܐ ܕܬܸܗܘܸܐ ܠܵܟ݂ ܐܲܢ̄ܬ̇ܬ̣ܵܐ.


text:
ܗܵܟܲܢܵܐ ܐܵܡܲܪ ܡܵܪܝܵܐ: ܗܵܐ ܡܩܝܼܡ ܐ̄ܢܵܐ ܥܠܲܝܟ ܒܝܼܫܬܵܐ ܡ̣ܢ ܒܲܝܬܵܟ݂: ܘܐܸܕ݂ܒܲܪ ܢܸܫܲܝ̈ܟ ܠܥܹܢܲܝܟ ܘܐܸܬܸܠ ܠܚܲܒ̣ܪܵܟ݂: ܘܢܸܕ݂ܡܲܟ݂ ܥܲܡܗܹܝܢ ܠܥܹܝܢ ܫܸܡܫܵܐ ܗܵܢܵܐ.


text:
ܘܐܸܡܲܪ ܕܵܘܝܼܕ݂ ܠܢܵܬ̣ܵܢ ܚܛܹܝܬ̣ ܩܕ݂ܵܡ ܡܵܪܝܵܐ. ܘܐܲܪ ܠܹܗ ܢܵܬ̣ܵܢ ܠܕ݂ܵܘܝܼܕ݂: ܐܵܦ ܡܵܪܝܵܐ ܐܲܥܒܲܪ ܣܲܟ݂ܠܘܼܬ̣ܵܟ݂: ܠܵܐ ܬܡܘܼܬ̣.


text:
ܒܪܲܡ ܕܹܝܢ ܥܲܠ ܕܪܵܪܸܒ̣ܬ̇ ܠܲܒ̣ܥܸܠܕܒ̣ܵܒ̣ܵܘ̈ܗܝ ܕܡܵܪܝܵܐ ܒܲܥܒ̣ܝܼܕܬܵܐ ܗܵܕܹܐ: ܐܵܦ ܒܪܵܐ ܕܡܸܬ̱ܝܼܠܸܕ݂ ܠܵܟ݂: ܡܡܵܬ̣ ܢܡܘܼܬ̣.


text:
ܘܲܠܝܵܘܡܵܐ ܕܫܒ̣ܥܵܐ ܡܝܼܬ̣ ܠܹܗ ܛܲܠܝܵܐ. ܘܲܕ݂ܚܸܠܘ ܥܲܒ̣ܕܵܘ̈ܗܝ ܕܕ݂ܵܘܝܼܕ݂ ܕܲܢܚܵܘܘܿܢܵܝܗܝ ܕܡܝܼܬ̣ ܠܹܗ ܛܲܠܝܵܐ: ܡܸܛܠ ܕܐܵܡܪܝܼܢ: ܟܲܕ݂ ܚܲܝ ܗ̄ܘ̣ܵܐ ܛܲܠܝܵܐ ܐܵܡܪܝܼܢ ܗ̄ܘܲܝܢ ܠܹܗ: ܘܠܵܐ ܫܵܡܲܥ ܗ̄ܘ̣ܵܐ ܠܲܢ: ܐܲܝܟܲܢܵܐ ܬܹܐܡܲܪ ܠܹܗ: ܗܵܫܵܐ ܕܡܝܼܬ̣ ܠܹܗ ܛܲܠܝܵܐ: ܥܵܒܹܕ݂ ܒܝܼܫܬܵܐ.


text:
ܘܟܲܕ݂ ܚܙܵܐ ܕܵܘܝܼܕ݂ ܠܥܲܒ̣ܕܵܘ̈ܗܝ ܕܲܡܠܲܚܫܝܼܢ: ܐܸܬ̣ܒܲܝܲܢ ܕܵܘܝܼܕ݂ ܕܡܝܼܬ̣ ܠܹܗ ܛܲܠܝܵܐ: ܘܐܸܡܲܪ ܕܵܘܝܼܕ݂ ܠܥܲܒ̣ܕܵܘ̈ܗܝ: ܡܝܼܬ̣ ܠܹܗ ܛܲܠܝܵܐ: ܐܵܡܪܝܼܢ ܠܹܗ ܡܝܼܬ̣.


text:
ܘܩܵܡ ܕܵܘܝܼܕ݂ ܡ̣ܢ ܐܲܪܥܵܐ: ܘܐܲܫܝܼܓ̣ ܘܲܡܫܲܚ ܘܚܲܠܸܦ ܡܵܐܢܵܘ̈ܗܝ. ܘܥܲܠ ܠܒܲܝܬܹ̇ܗ ܕܡܵܪܝܵܐ ܘܲܣܓܸܕ݂: ܘܐܸܬ̣ܵܐ ܠܒܲܝܬܹܗ ܘܲܫܐܸܠ ܠܲܚܡܵܐ: ܘܣܵܡܘ ܠܹܗ ܘܲܠܥܸܣ.


text:
ܐܵܡܪܝܼܢ ܠܹܗ ܥܲܒ̣ܕܵܘ̈ܗܝ: ܡܵܢܵܐ ܗ̄ܘ̣ ܗܵܢܵܐ ܕܲܥܒܲܕܬ̇. ܟܲܕ݂ ܚܲܝ ܗ̄ܘ̣ܵܐ ܛܲܠܝܵܐ: ܨܵܐܹܡ ܗ̄ܘܲܝܬ̇ ܘܒ̣ܵܥܹܐ. ܘܟܲܕ݂ ܡܝܼܬ̣: ܩܵܡܬ̇ ܠܥܸܣܬ̇ ܠܲܚܡܵܐ.


text:
ܐܵܡܲܪ ܠܗܘܿܢ ܕܵܘܝܼܕ݂: ܟܲܕ݂ ܛܲܠܝܵܐ ܚܲܝ: ܨܵܐܹܡ ܗ̄ܘܹܝܬ̣ ܘܒ̣ܵܥܹܐ: ܡܸܛܠ ܕܐܵܡܲܪ ܗ̄ܘܹܝܬ̣: ܡܲܢܘܼ ܝܵܕܲܥ ܡܪܲܚܸܡ ܥܠܵܘܗܝ ܐܲܠܵܗܵܐ: ܘܚܵܝܹܐ ܛܲܠܝܵܐ.


text:
ܡܸܟܹ̇ܠ ܕܡܝܼܬ̣ ܠܹܗ: ܠܡܵܢܵܐ ܨܵܐܹܡ ܐ̄ܢܵܐ: ܠܡܵܐ ܡܸܫܟ̇ܚܵܐ ܕܬ̣ܘܼܒ̣ ܢܸܗܦܘܿܟ݂. ܐܸܢܵܐ ܐܵܙܸܠ ܐ̄ܢܵܐ ܠܘܵܬܹܗ: ܘܗ̤ܘ ܠܵܐ ܡܸܫܟܲܚ ܕܢܹܐܬܸܐ ܠܘܵܬ̣ܝ.


text:
ܘܒܲܝܲܐ ܕܵܘܝܼܕ݂ ܠܒܲܬ̣ܫܒܲܥ ܐܲܢ̄ܬ̇ܬܹܗ ܘܥܲܠ ܠܘܵܬ̣ܵܗ̇ ܘܲܕ݂ܡܸܟ݂ ܥܲܡܵܗ̇: ܘܝܼܠܕܲܬ̤ ܒܪܵܐ: ܘܲܩܪܵܬ̤ ܫܡܹܗ ܫܠܹܝܡܘܿܢ. ܘܡܵܪܝܵܐ ܪܲܚܡܹܗ ܠܛܲܠܝܵܐ.


text:
ܘܫܲܕܲܪ ܝܘܿܐܵܒ̣ ܐܝܼܙ̈ܓܕܹܐ ܠܘܵܬ̣ ܕܵܘܝܼܕ݂ ܘܐܸܡܲܪ: ܐܸܬ̣ܟܲܬ̇ܫܹܬ̣ ܒܪܲܒܲܬ̣: ܘܐܵܦ ܐܸܚܕܹܬ̣ ܠܲܩܪܝܼܬ̣ܵܐ ܕܡܲܠܟ̇ܘܼܬ̣ܵܐ.


text:
ܗܵܫܵܐ ܟܲܢܸܫ ܠܫܲܪܟܵܐ ܕܥܲܡܵܐ: ܘܬ̣ܵܐ ܫܪܝܼ ܥܲܠ ܩܪܝܼܬ̣ܵܐ ܘܐܲܚܘܿܕܹܝܗ̇. ܕܲܠܡܵܐ ܐܸܚܕܲܝܼܗ̇ ܐܸܢܵܐ ܠܲܩܪܝܼܬ̣ܵܐ: ܘܢܸܬ̣ܩܸܐ ܫܡܝ ܥܠܹܝܗ̇.


text:
ܘܲܢܣܲܒ̣ ܟܠܝܼܠܵܐ ܕܡܲܠܟ̇ܗܘܿܢ ܡ̣ܢ ܪܹܫܹܗ: ܕܬ̣ܵܩܹܠ ܗ̄ܘ̣ܵܐ ܟܲܟ̇ܪܵܐ ܕܕܲܗܒ̣ܵܐ: ܘܐܝܼܬ̣ ܗ̄ܘܲܝ̈ ܒܹܗ ܟܹܐܦܹ̈ܐ ܛܵܒ̣ـ̈ܬ̣ܵܐ: ܘܐܸܬ̇ܬ̇ܣܝܼܡ ܒܪܹܫܹܗ ܕܕ݂ܵܘܝܼܕ݂. ܘܒܸܙܬ̣ܵܐ ܕܲܩܪܝܼܬ̣ܵܐ ܐܲܦܸܩ ܣܘܿܓ̣ܵܐܐ ܕܛܵܒ̣.


text:
ܘܲܠܥܲܡܵܐ ܕܐܝܼܬ̣ ܗ̄ܘ̣ܵܐ ܒܵܗ̇ ܐܲܦܸܩ: ܘܐܲܪܡܝܼ ܐܸܢܘܿܢ ܒܩܘܼܠܵܪܹ̈ܐ ܕܦܲܪܙܠܑܵ ܘܲܒ̣ܫܸܫ̈ܠܵܬ̣ܵܐ: ܘܐܲܥܒܲܪ ܐܸܢܘܿܢ ܒܲܡܫܘܼܚܬ̣ܵܐ. ܘܗܵܟܲܢܵܐ ܥܒܲܕ݂ ܠܟ݂ܠܗܹܝܢ ܩܘܼܪ̈ܝܵܐ ܕܲܒ̣̈ܢܲܝ ܥܲܡܘܿܢ. ܘܲܗܦܲܟ݂ ܕܵܘܝܼܕ݂ ܘܟ݂ܠܹܗ ܥܲܡܵܐ ܠܐܘܿܪܸܫܠܸܡ.


text:
ܘܐܸܬ̇ܬ̇ܥܝܼܩܲܬ̣ ܠܚܲܡܢܘܿܢ ܥܲܠ ܐܲܦܲܝ̈ ܬܵܡܵܪ ܚܵܬܹܗ ܕܲܒ̣ܬ̣ܘܼܠܬܵܐ ܗ̄ܝ̣: ܘܠܵܐ ܡܸܫܟܲܚ ܗ̄ܘ̣ܵܐ ܚܲܡܢܘܿܢ ܕܢܹܐܡܲܪ ܠܵܗ̇ ܡܸܕܸܡ.


text:
ܘܲܠܚܲܡܢܘܿܢ ܐܝܼܬ̣ ܗ̄ܘ݂ܵܐ ܪܵܚܡܵܐ: ܘܲܫܡܹܗ ܝܘܿܢܵܕ݂ܵܒ̣ ܒܲܪ ܫܲܡܵܐ ܐܲܚܘܼܗܝ ܕܕ݂ܵܘܝܼܕ݂. ܘܝܘܿܢܵܕ݂ܵܒ̣ ܓܲܒ̣ܪܵܐ ܗ̄ܘ̣ܵܐ ܚܲܟ̇ܝܼܡܵܐ ܕܛܵܒ̣.


text:
ܐܵܡܲܪ ܠܹܗ ܠܚܲܡܢܘܿܢ ܒܲܪ ܡܲܠܟܵܐ: ܡܵܢܵܘ ܕܗܵܟܲܢܵܐ ܐܵܙܸܠ ܐܲܢ̄ܬ̇ ܡ̣ܢ ܨܦܲܪ ܠܲܨܦܲܪ: ܠܵܐ ܐܵܡܲܪ ܐܲܢ̄ܬ̇ ܠܝܼ. ܐܵܡܲܪ ܠܹܗ ܚܲܡܢܘܿܢ: ܠܬ̣ܵܡܵܪ ܚܵܬܹܗ ܕܐܲܒ̣ܫܵܠܘܿܡ ܐܵܚܝ ܪܵܚܹܡ ܐ̄ܢܵܐ.


text:
ܐܵܡܲܪ ܠܹܗ ܝܘܿܢܵܕ݂ܵܒ̣: ܕܡܲܟ݂ ܥܲܠ ܥܲܪܣܵܟ݂ ܘܐܸܬ̣ܟܲܪ̄ܗ: ܘܡܵܐ ܕܐܸܬ̣ܵܐ ܐܲܒ̣ܘܼܟ݂ ܠܡܸܚܙܝܵܟ݂ ܐܸܡܲܪ ܠܹܗ: ܬܸܐܬܸܐ ܐܵܡܵܪ ܚܵܬ̣ܝ ܬܵܘܟܠܲܢܝ ܠܲܚܡܵܐ: ܘܬܸܥܒܸ̇ܕ݂ ܠܝܼ ܠܸܒܵـ̈ܘܵܬ̣ܵܐ: ܕܐܸܚܙܸܐ ܘܐܸܠܥܲܣ ܡ̣ܢ ܐܝܼܕܹܝ̈ܗ̇.


text:
ܘܲܕܡܸܟ݂ ܚܲܡܢܘܿܢ ܘܐܸܬ̣ܟ̇ܪܲܗ: ܘܐܸܬ̣ܵܐ ܡܲܠܟܵܐ ܠܡܸܚܙܝܹܗ. ܘܐܸܡܲܪ ܠܹܗ ܚܲܡܢܘܿܢ ܠܡܲܠܟܵܐ: ܬܹܐܬܸܐ ܠܘܵܬ̣ܝ ܬܵܡܵܪ ܚܵܬ̣ܝ: ܘܬܸܥܒܸ̇ܕ݂ ܠܥܹܢܲܝ̈ ܬܪܹܝܢ ܠܸܒܵـ̈ܘܵܬ̣ܵܐ: ܘܐܸܠܥܲܣ ܡ̣ܢ ܐܝܼܕܹܝܗ̇.


text:
ܘܐܸܙܲܠܬ̤ ܬܵܡܵܪ ܠܒܹܝܬ̣ ܚܲܡܢܘܿܢ ܐܲܚܘܼܗ̇: ܘܗ̤ܘ ܕܵܡܹܟ݂ ܗ̄ܘ̣ܵܐ: ܘܢܸܣܒܲܬ̤ ܠܲܝܫܵܐ: ܠܵܫܲܬ̤ ܘܥܸܒ̣ܕܲܬ̤ ܠܸܒܵـ̈ܘܵܬ̣ܵܐ.


text:
ܘܢܸܣܒܲܬ̤ ܠܸܒܵـ̈ܘܵܬ̣ܵܐ ܘܣܵܡܲܬ̤ ܩܕ݂ܵܡܵܘܗܝ: ܘܠܵܐ ܨܒ̣ܵܐ ܠܡܹܐܟܲܠ: ܐܵܡܲܪ ܚܲܡܢܘܿܢ: ܢܸܦܩܘܼܢ ܟܠܗܘܿܢ ܐ̄ܢܵܫܵܐ ܡ̣ܢ ܠܘܵܬ̣ܝ: ܘܲܢܦܲܩܘ ܟܠܗܘܿܢ ܐ̄ܢܵܫܵܐ ܡ̣ܢ ܠܘܵܬܹܗ.


text:
ܐܵܡܲܪ ܠܵܗ̇ ܚܲܡܢܘܿܢ ܠܬ̣ܵܡܵܪ: ܐܲܥܸܠܝ ܠܝܼ ܡܹܐܟ݂ܘܼܠܬܵܐ ܠܩܲܝܛܘܿܢܵܐ: ܘܐܸܠܥܲܣ ܡ̣ܢ ܐܝܼܕܲܝ̈ܟܝ. ܘܢܸܣܒܲܬ̤ ܬܵܡܵܪ ܠܸܒܵـ̈ܘܵܬ̣ܵܐ ܕܥܸܒ̣ܕܲܬ̤: ܘܐܲܥܠܲܬ̤ ܠܚܲܡܢܘܿܢ ܐܲܚܘܼܗ̇ ܠܩܲܝܛܘܿܢܵܐ.


text:
ܐܸܢܵܐ ܠܐܲܝܟܵܐ ܐܵܘܒܸ̇ܠ ܚܸܣܕܲܝ: ܘܐܲܢ̄ܬ̇ ܕܹܝܢ ܡܸܬ̣ܚ̱ܫܸܒ̣ ܐܲܢ̄ܬ̇ ܒܝܼܣܪܵܝܹܠ ܐܲܝܟ݂ ܚܲܕ݂ ܡ̣ܢ ܫܵܛܲـ̈ܝܵܐ: ܗܵܫܵܐ ܐܸܡܲܪ ܠܡܲܠܟܵܐ ܘܠܵܐ ܟܵܠܹܐ ܠܝܼ ܡܸܢܵܟ݂.


text:
ܘܲܣܢܵܗ̇ ܚܲܡܢܘܿܢ ܣܸܢ̱ܐܬ̣ܵܐ ܪܲܒ̇ܬ̣ܵܐ: ܘܣܸܓ̣ܝܲܬ̤ ܣܸܢ̱ܐܬ̣ܵܐ ܕܲܣܢܵܗ̇: ܝܲܬ̇ܝܼܪ ܡ̣ܢ ܪܸܚ̱ܡܬ̣ܵܐ ܕܪܲܚܡܵܗ̇. ܘܐܸܡܲܪ ܠܵܗ̇ ܚܲܡܢܘܿܢ ܩܘܼܡܝ ܙܸܠܝ.


text:
ܘܢܸܣܒܲܬ̤ ܬܵܡܵܪ ܩܸܛܡܵܐ ܘܐܲܪܡܝܲܬ̤ ܒܪܹܫܵܗ̇: ܘܟ݂ܘܿܬ̇ܝܼܢܵܐ ܡܚܲܛܲܒ̣ܬܵܐ ܕܲܠܒ̣ܝܼܫܵܐ ܗ̄ܘ̣ܵܬ̣ ܣܲܕܩܲܬ̤: ܘܣܵܡܲܬ̤ ܐܝܼܕܹܝ̈ܗ̇ ܥܲܠ ܪܹܫܵܗ̇ ܘܡܲܝܠܠܵܐ ܘܐܵܙܵܠ̄ܐ.


text:
ܐܵܡܲܪ ܠܵܗ̇ ܐܲܒ̣ܫܵܠܘܿܡ ܐܲܚܘܼܗ̇: ܚܲܡܢܘܿܢ ܐܲܚܘܼܟ݂ܝ ܕܡܸܟ݂ ܠܘܵܬܹܟ݂ܝ: ܗܵܫܵܐ ܚܵܬ̣ܝ ܫܬ̣ܘܿܩܝ ܠܹܟ݂ܝ ܐܲܚܘܼܟ݂ܝ ܗ̄ܘ̣: ܠܵܐ ܬܹܐܬܸܐ ܥܲܠ ܒܵܠܹܟ݂ܝ ܗܵܕܹܐ ܥܒ̣ܝܼܕܬܵܐ. ܘܝܼܒܲܬ̤ ܬܵܡܵܪ: ܘܬܲܡܝܼܗܵܐ ܗ̄ܘ̣ܵܬ̣ ܒܹܝܬ̣ ܐܲܒ̣ܫܵܠܘܿܡ ܐܲܚܘܼܗ̇.


text:
ܘܠܵܐ ܐܸܡܲܪ ܐܲܒ̣ܫܵܠܘܿܡ ܠܚܲܡܢܘܿܢ ܠܵܐ ܛܵܒ̣ܬܵܐ ܘܠܵܐ ܒܝܼܫܬܵܐ: ܡܸܛܠ ܕܲܣܢܵܝܗܝ ܐܲܒ̣ܫܵܠܘܿܡ ܠܚܲܡܢܘܿܢ: ܥܲܠ ܕܨܵܥܲܪ ܠܬ̣ܵܡܵܪ ܚܵܬܹܗ.


text:
ܘܲܠܥܸܕܵܢ ܒܥܸܕܵܢ: ܗܘ̤ܵܘ ܓܵܙܘܿܙܹ̈ܐ ܠܐܲܒ̣ܫܵܠܘܿܡ ܒܲܒ̣ܥܸܠ ܚܵܨܘܿܪ ܕܥܲܡ ܐܲܦܪܹܝܡ: ܘܙܲܡܸܢ ܐܲܒ̣ܫܵܠܘܿܡ ܠܟ݂ܠܗܘܿܢ ܒ̈ܢܲܝ ܡܲܠܟܵܐ.


text:
ܘܐܸܬ̣ܵܐ ܐܲܒ̣ܫܵܠܘܿܡ ܠܘܵܬ̣ ܡܲܠܟܵܐ: ܘܐܸܡܲܪ ܠܹܗ: ܓܵܙܘܿܙܹ̈ܐ ܐܝܼܬ̣ ܠܥܲܒ̣ܕܵܟ݂: ܢܹܐܙܲܠ ܡܲܠܟܵܐ ܘܥܲܒ̣ܕܵܘ̈ܗܝ ܥܲܡ ܥܲܒ̣ܕܵܟ݂.


text:
ܘܐܸܡܲܪ ܠܹܗ: ܠܵܐ ܒܹܪܝ: ܠܵܐ ܢܹܐܙܲܠ ܟܠܲܢ ܕܠܵܐ ܢܹܐܩܲܪ ܥܠܲܝܢ. ܘܐܲܠܨܹܗ: ܘܠܵܐ ܨܒ̣ܵܐ ܕܢܹܐܙܲܠ ܥܲܡܹܗ. ܘܒܲܪܟܹܗ.


text:
ܘܦܲܩܸܕ݂ ܐܲܒ̣ܫܵܠܘܿܡ ܠܥܲܒ̣ܕܵܘ̈ܗܝ: ܘܐܸܡܲܪ ܠܗܘܿܢ: ܡܵܐ ܕܲܫܦܲܪ ܠܸܒܹ̇ܗ ܕܚܲܡܢܘܿܢ ܒܚܲܡܪܵܐ. ܘܐܸܡܲܪܹܬ̣ ܠܟ݂ܘܿܢ: ܡܚܵܐܘܼܗܝ ܠܚܲܡܢܘܿܢ ܘܩܘܼܛܠܘܼܗܝ: ܠܵܐ ܬܸܕ݂ܚ̱ܠܘܼܢ: ܐܸܢܵܐ ܗ̄ܘ̣ ܦܲܩܸܕܬ̇ܟ݂ܘܿܢ: ܐܸܬ̣ܚܲܝܲܠܘ ܘܲܗܘ̤ܵܘ ܓܲܒ̣ܪܹ̈ܐ.


text:
ܘܲܥܒܲܕ݂ܘ ܥܲܒ̣ܕܵܘ̈ܗܝ ܕܐܲܒ̣ܫܵܠܘܿܡ ܐܲܝܟ݂ ܕܦܲܩܸܕ݂ ܐܸܢܘܿܢ ܐܲܒ̣ܫܵܠܘܿܡ. ܘܩܵܡܘ ܟܠܗܘܿܢ ܒ̈ܢܲܝ ܡܲܠܟܵܐ: ܘܲܪܟܸܒ̣ܘ ܓܒܲܪ ܥܲܠ ܟܘܿܕܲܢܝܹܗ ܘܲܥܪܲܩܘ.


text:
ܘܥܲܕ݂ ܗܸܢܘܿܢ ܒܐܘܼܪܚܵܐ: ܡܛܵܐ ܛܸܒܵܐ ܠܕ݂ܵܘܝܼܕ݂: ܕܩܲܛܸܠ ܐܸܢܘܿܢ ܐܲܒ̣ܫܵܠܘܿܡ ܠܟ݂ܠܗܘܿܢ ܒ̈ܢܲܝ ܡܲܠܟܵܐ: ܘܠܵܐ ܫܒܲܩ ܡܸܢܗܘܿܢ ܐ̄ܢܵܫ.


text:
ܘܩܵܡ ܡܲܠܟܵܐ ܘܣܲܕܸܩ ܠܒ̣ܘܼܫܵܘ̈ܗܝ: ܘܝܼܬܸܒ̣ ܥܲܠ ܐܲܪܥܵܐ: ܘܟܟܠܗܘܿܢ ܥܲܒ̣ܕܵܘ̈ܗܝ ܩܵܝܡܝܼܢ ܟܲܕ݂ ܡܣܲܕܩܝܼܢ ܠܒ̣ܘܼܫܲܝ̈ܗܘܿܢ.


text:
ܘܲܥܢܵܐ ܝܘܿܢܵܕ݂ܵܒ̣ ܒܲܪ ܫܲܡܵܐ ܐܲܚܘܼܗܝ ܕܕ݂ܵܘܝܼܕ݂: ܘܐܸܡܲܪ: ܠܵܐ ܢܸܣܒܲܪ ܡܵܪܝ ܡܲܠܟܵܐ ܕܟ݂ܠܗܘܿܢ ܒ̈ܢܲܝ ܡܲܠܟܵܐ ܡܝܼܬ̣ܘ: ܡܸܛܠ ܕܚܲܡܢܘܿܢ ܗ̄ܘ̣ ܒܲܠܚܘܿܕ݂ܵܘܗܝ ܡܝܼܬ̣. ܣܝܼܡܵܐ ܗ̄ܘ̣ܵܬ̣ ܓܹܝܪ ܒܪܸܥܝܵܢܹܗ ܕܐܲܒ̣ܫܵܠܘܿܡ: ܡ̣ܢ ܝܵܘܡܵܐ ܕܨܲܥܲܪ ܠܬ̣ܵܡܵܪ ܚܵܬܹܗ.


text:
ܐܵܦ ܗܵܫܵܐ ܠܵܐ ܢܸܣܒܲܪ ܡܵܪܝ ܡܲܠܟܵܐ ܕܟ݂ܠܗܘܿܢ ܒ̈ܢܲܝ ܡܲܠܟܵܐ ܡܝܼܬ̣ܘ: ܡܸܛܠ ܕܚܲܡܢܘܿܢ ܗ̄ܘ̣ ܒ̇ܠܚܘܿܕ݂ܵܘܗܝ ܡܝܼܬ̣.


text:
ܘܲܥܪܲܩ ܠܹܗ ܐܲܒ̣ܫܵܠܘܿܡ: ܘܐܲܪܝܼܡ ܕܵܘܩܵܐ ܥܲܝܢܵܘ̈ܗܝ: ܘܲܚܙܵܐ ܐܞܢܵܫܵܐ ܣܲܓܝܹ̈ܐܐ ܕܐܵܬܹܝܢ ܒܐܘܼܪܚܵܐ: ܡ̣ܢ ܓܲܒܵܐ ܕܛܘܼܪܵܐ.


text:
ܘܛܲܕ݂ ܫܲܠܸܡ ܠܲܡܡܲܠܵܠܘܼ: ܐܸܬ̣ܵܘ ܒ̈ܢܲܝ ܡܲܠܟܵܐ. ܘܐܲܪܝܼܡܘ ܩܵܠܗܘܿܢ ܘܲܒ̣ܟ݂ܵܘ: ܘܐܵܦ ܡܲܠܟܵܐ ܘܟ݂ܠܗܘܿܢ ܥܲܒ̣̈ܕܵܘܗܝ ܒܟ݂ܵܘ ܒܟ݂ܵܬ̣ܵܐ ܪܲܒܬ̣ܵܐ.


text:
ܘܐܲܒ̣ܫܵܠܘܿܡ ܥܪܲܩ: ܘܐܸܙܲܠ ܠܘܵܬ̣ ܬܘܼܠܡܲܝ ܒܲܪ ܥܲܡܝܼܗܘܿܕ݂ ܡܲܠܟܵܐ ܕܓ̣ܵܫܘܿܪ ܘܝܼܬܸܒ̣ ܕܵܘܝܼܕ݂ ܒܐܸܒ̣ܠܵܐ ܥܲܠ ܒܪܹܗ ܝܵܘ̈ܡܵܬ̣ܵܐ ܣܲܓܝܹ̈ܐܐ.


text:
ܘܫܲܕܲܪ ܝܘܿܐܵܒ̣ ܠܲܬ̣ܩܘܿܥ: ܘܲܕ݂ܒܲܪ ܡ̣ܢ ܬܲܡܵܢ ܐܲܢ̄ܬ̇ܬ̣ܵܐ ܚܲܟ̇ܝܼܡܬܵܐ: ܘܐܸܡܲܪ ܠܵܗ̇: ܐܸܬ̣ܐܲܒ̣̄ܠܝ ܘܲܠܒܲܫܝ ܠܒ̣ܘܼܫܵܐ ܕܐܸܒ̣ܠܵܐ: ܘܠܵܐ ܬܸܡܫܚܝܼܢ ܡܸܫܚܵܐ. ܘܲܗܘ̤ܵܐ ܐܲܝܟ݂ ܐܲܢ̄ܬ̇ܬ̣ܵܐ ܕܗܵܐ ܝܵܘܗܡܵܬ̣ܵܐ ܣܲܓ̇ܝܹ̈ܐܐ ܡܸܬܐ̣ܐܲܒ̣ܠܵܐ ܥܲܠ ܡܝܼܬ̣ܐ.


text:
ܘܥܸܠܲܬ̤ ܐܲܢ̄ܬ̇ܬ̣ܵܐ ܐܩܘܿܥܵܝܬܵܐ ܠܘܵܬ̣ ܡܲܠܟܵܐ: ܘܢܸܦܠܲܬ̤ ܥܲܠ ܐܲܦܹ̈ܝܗ̇ ܥܲܠ ܐܲܪܥܵܐ ܘܣܸܓ̣ܕܲܬ̣: ܘܐܸܡܪܲܬ̤: ܦܪܘܿܩܲܝܢܝ ܡܵܪܝ ܡܲܠܟܵܐ.


text:
ܘܠܐܲܡܬ̣ܵܟ݂ ܐܝܼܬ̣ ܗ̄ܘܟܵܘ ܬܪܹܝܢ ܒ̈ܢܝܼܢ: ܘܲܢܨܵܘ ܬܪ̈ܲܝܗܘܿܢ ܒܕܲܒ̣ܪܵܐ: ܘܠܵܐ ܗܘ̤ܵܐ ܡܦܲܨܝܵܢܵܐ ܒܲܝܢܵܬ̣ܗܘܿܢ. ܘܲܚܣܲܢ ܚܲܕ݂ ܠܚܲܒ̣ܪܹܗ ܘܩܲܛܠܹܗ.


text:
ܘܗܑܵ ܩܵܡܲܬ̤ ܠ܆ܟܠܵܗ̇ ܫܲܪܒ̇ܬ̣ܵܐ ܥܲܠ ܐܲܡܬ̣ܵܟ݂: ܘܐܵܡܪܝܼܢ ܗܲܒ̣ܝܼܘܗܝ ܠܲܢ ܠܗܵܘ̇ ܕܲܩܛܲܠ ܠܐܲܚܘܼܗܝ: ܘܢܸܩܛܠܝܼܘܗܝ ܥܲܠ ܐܲܦܲܝ̈ ܐܲܚܘܼܗܝ ܕܲܩܛܲܠ. ܘܒ̣ܵܥܹܝܢ ܕܢܵܘܒ̇ܕ݂ܘܼܢܹܗ ܠܝܵܪܘܿܬ̣ܵܐ. ܘܒܟܵܥܹܝܢ ܕܲܢܕܲܥܟ݂ܘܼܢ ܓܡܘܼܪܬܵܐ ܕܐܸܫܬܲܚܪܲܬ̤ ܠܝܼ: ܕܠܵܐ ܢܸܫܒ̇ܩܘܼܢ ܠܐܲܒܟܘܼܗܝ ܫܸܡܵܐ ܘܫܲܪܒ̇ܬ̣ܵܐ ܥܲܠ ܐܲܦܲܝ̈ ܐܲܪܥܵܐ.


text:
ܐܵܡܪܵܐ ܐܲܢ̄ܬ̇ܬ̣ܵܐ ܬܩܘܿܥܵܝܬܵܐ ܠܡܲܠܟܵܐ: ܡܵܪܝ ܡܲܠܟܵܐ: ܗܵܕܹܐ ܣܲܟܠܘܼܬ̣ܵܐ ܥܠܲܝ ܘܥܲܠ ܒܹܝܬ̣ ܐܵܒ̣ܝ: ܘܡܲܠܟܵܐ ܘܟ݂ܘܼܪܣܝܹܗ ܡܦܲܨܲܝ.


text:
ܘܐܸܡܪܲܬ̤: ܢܸܬ̇ܕܲܟܲܪ ܡܵܪܝ ܡܲܠܟܵܐ ܕܡܵܪܝܵܐ ܐܲܠܵܗܵܟ݂ ܒܣܘܿܓ̣ܵܐܐ ܕܚܘܼܕܬ̣ܵܐ ܕܲܕ݂ܡܵܐ ܠܵܐ ܡܚܲܒܸ̇ܠ: ܘܠܵܐ ܢܵܘܒ̇ܕ݂ܘܼܢ ܠܒܹܪܝ: ܐܵܡܲܪ ܡܲܠܟܵܐ: ܚܲܝ ܗ̄ܘ̣ ܡܵܪܝܵܐ ܐܲܠܵܗܵܐ: ܐܸܢ ܢܸܦܸܠ ܡ̣ܢ ܣܲܥܪܵܐ ܕܪܸܫܹܗ ܕܲܒ̣ܪܹܟ݂ܝ ܥܲܠ ܐܲܪܥܵܐ.


text:
ܐܵܡܲܪ ܠܹܗ ܐܲܢ̄ܬ̇ܬ̣ܵܐ: ܠܡܵܢܵܐ ܐܸܬ̣ܚܲܫܲܒ̣ܬ ܗܵܕܹܐ ܥܲܠ ܥܲܡܹܗ ܕܐܲܠܵܗܵܐ: ܘܲܠܡܵܢܵܐ ܐܸܡܲܪܬܚ ܡܲܠܟܵܐ ܐܲܝܟ݂ ܚܲܝܵܒ̣ܵܐ: ܘܠܵܐ ܡܲܗܦܸܟ݂ ܐܲܢ̄ܬ̇ ܡܲܠܟܵܐ ܛܵܥܝܵܟ݂.


text:
ܕܲܡܡܵܬ̣ ܡܵܝܬ̇ܝܼܢ ܚ̄ܢܵܢ: ܘܐܲܝܟ݂ ܡܲـ̈ܝܵܐ ܚܢܲܢ ܕܡܸܬ̣ܐܲܫܕܝܼܢ ܒܐܲܪܥܵܐ: ܘܠܵܐ ܡܸܬ̣ܟܲܢܫܝܼܢ. ܘܠܵܐ ܫܵܩܹܠ ܐܲܠܵܗܵܐ ܢܲܦ̮ܫܵܐ: ܘܡܸܬ̣ܚܲܫܲܒ̣ ܡܲܚܫܲܒ̣ܬ̣ܵܐ: ܕܠܵܐ ܢܸܛܥܸܐ ܡܸܢܹܗ ܐ̄ܢܵܫ.


text:
ܘܗܵܫܵܐ ܗܵܐ ܐܸܡܪܹܬ̣ ܠܡܵܪܝ ܡܲܠܟܵܐ ܡܸܠܬ̣ܵܐ ܗܵܕܹܐ: ܕܲܠܚܘܼܢܝ ܓܹܝܪ ܥܲܡܵܐ: ܘܐܸܡܪܲܬ̤ ܐܲܡܬ̣ܵܟ݂ ܐܸܢܵܐ ܐܹܡܲܪ ܠܡܲܠܟܵܐ: ܟܒܲܪ ܢܦܲܨܹܐ ܠܐܲܡܬܹܗ ܡ̣ܢ ܐܝܼܕܲܝ̈ ܐ̄ܢܵܫܵܐ.


text:
ܘܐܸܡܪܲܬ̤ ܐܲܡܝܼܬ̣ܵܟ݂: ܬܸܫܲܪ ܡܸܠܬܹܗ ܕܡܵܪܝ ܡܲܠܟܵܐ ܘܬܸܗܘܸܐ ܩܘܼܪܒܵܢܵܐ: ܡܸܛܠ ܕܐܲܝܟ݂ ܡܲܠܲܐܟܹܗ ܕܐܲܠܵܗܵܐ: ܗܵܟܲܢܵܐ ܡܵܪܝ ܡܲܠܟܵܐ ܠܡܸܫܡܲܥ ܛܵܒ̣ ܘܒ̣ܝܼܫ. ܘܡܵܪܝܵܐ ܐܲܠܵܗܵܟ݂ ܢܸܗܘܸܐ ܥܲܡܵܟ݂.


text:
ܘܲܥܢܵܐ ܡܲܠܟܵܐ ܘܐܸܡܲܪ ܠܵܗ̇ ܠܐܲܢ̄ܬ̇ܬ̣ܵܐ: ܠܵܐ ܬܛܲܫܹܝܢ ܡܸܢܝ ܡܸܕܸܡ ܕܫܵܐܹܠ ܐ̄ܢܵܐ ܠܹܟ݂ܝ. ܐܵܡܪܵܐ ܠܹܗ ܐܲܢ̄ܬ̇ܬ̣ܵܐ: ܐܸܡܲܪ ܡܵܪܝ ܡܲܠܟܵܐ.


text:
ܐܵܡܲܪ ܠܵܗ̇ ܡܲܠܟܵܐ: ܐܝܼܕܹܗ ܕܝܘܿܐܵܒ̣ ܐܝܼܬ̣ ܥܲܡܹ̣ܟ݂ܝܼ ܠܗܵܠܹܝܢ ܟܠܗܹܝܢ. ܥܢܵܬ̤ ܐܲܢ̄ܬ̇ܬ̣ܵܐ ܘܐܸܡܪܲܬ̤ ܠܹܗ: ܚܲܝܵܐ ܗ̄ܝ̣ ܢܲܦ̮ܫܵܟ݂ ܡܵܪܝ ܡܲܠܟܵܐ: ܕܠܵܐ ܠܝܲܡܝܼܢܵܐ ܘܠܵܐ ܠܣܸܡܵܠܵܐ ܣܛܹܝܬ̣ ܡ̣ܢ ܟܠ ܡܸܕܸܡ ܕܐܸܡܲܪ ܡܵܪܝ ܡܲܠܟܵܐ. ܥܲܒ̣ܕܵܟ݂ ܗ̄ܘ̣ ܝܘܿܐܵܒ̣ ܦܲܩܕܲܢܝ: ܘܗ̤ܘ ܣܵܡ ܒܦܘܼܡܵܗ̇ ܕܐܲܡܬ̣ܵܟ݂ ܟܠܗܹܝܢ ܡܸܠܹ̈ܐ ܗܵܠܹܝܢ.


text:
ܡܸܛܠ ܕܬܸܥܒܸ̇ܕ݂ ܒܐܲܦܲܝ̈: ܡܸܛܠ ܗܵܘ̇ ܥܒܲܕ݂ ܥܲܒ̣ܕܵܟ݂ ܝܘܿܐܵܒ̣̱ ܗܵܟܲܢܵܐ: ܘܡܵܪܝ ܚܲܟ̇ܝܼܡ ܐܲܝܟ݂ ܚܸܟ݂ܡ̱ܬ̣ܵܐ ܕܡܲܠܲܐܟ݂ܵܘ̈ܗܝ ܕܐܲܠܵܗܵܐ ܠܡܕܲܥ ܟܠ ܕܐܝܼܬ̣ ܒܐܲܪܥܵܐ.


text:
ܘܲܢܦܲܠ ܝܘܿܐܵܒ̣ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܘܲܣܓܸܕ݂: ܘܒܲܪܸܟ݂ ܠܡܲܠܟܵܐ. ܘܐܸܡܲܪ ܝܘܿܐܵܒ̣: ܝܵܘܡܵܢܵܐ ܝܼܕܲܥ ܥܲܒ̣ܕܵܟ݂ ܕܐܸܫܟܹܚܬ̣ ܪܲܚܡܹܐ ܒܥܲܝܢܲܝ̈ܟ ܡܵܪܝ ܡܲܠܟܵܐ: ܕܲܥܒܲܕ݂ ܡܲܠܟܵܐ ܡܸܠܬ̣ܵܐ ܕܥܲܒ̣ܕܹܗ.


text:
ܘܐܸܡܲܪ ܡܲܠܟܵܐ ܢܹܐܙܲܠ ܠܒܲܝܬܹ̇ܗ: ܘܲܩܕ݂ܵܡܲܝ ܠܵܐ ܢܸܬ̣ܚ̄ܙܸܐ. ܘܐܸܙܲܠ ܐܲܒ̣ܫܵܠܘܿܡ ܠܒܲܝܬܹ̇ܗ: ܘܐܲܦܲܝ̈ ܡܲܠܟܵܐ ܠܵܐ ܚܙܵܐ.


text:
ܘܐܲܝܟ݂ ܐܲܒ̣ܫܵܠܘܿܡ ܠܲܝܬ̇ ܗ̄ܘ̣ܵܐ ܓܲܒ̣ܪܵܐ ܒܝܼܣܪܵܝܹܠ: ܕܡܸܫܬܲܒܲܚ ܗ̄ܘ̣ܵܐ ܛܵܒ̣ܘ. ܡ̣ܢ ܦܲܣܬ̣ܵܐ ܕܪܸܓ̣ܠܹܗ ܘܲܥܕܲܡܵܐ ܠܡܘܼܚܹܗ: ܠܲܝܬ̇ ܗ̄ܘ̣ܵܐ ܒܹܗ ܡܘܼܡܵܐ.


text:
ܘܡܑܵ ܕܲܡܣܲܦܲܪ ܗ̄ܘ̣ܵܐ ܪܹܫܹܗ: ܡ̣ܢ ܥܸܕܵܢ ܠܥܸܕܵܢ ܡܣܲܦܲܪ ܗ̄ܘ̣ܵܐ: ܡܸܛܠ ܕܥܵܫܹܢ ܗ̄ܘ̣ܵܐ ܥܠܵܘܗܝ ܡܣܲܦܲܪ ܗ̄ܘ̣ܵܐ ܠܹܗ: ܘܬ̣ܵܩܹܠ ܗ̄ܘ̣ܵܐ ܣܲܥܪܵܐ ܕܪܹܫܹܗ ܡܲܐܬܹܝܢ ܡܲܬ̣ܩܵܠ̈ܝܼܢ ܒܡܲܬ̣ܩܵܠܵܐ ܕܡܲܠܟܵܐ.


text:
ܘܐܸܬ̣̱ܝܼܠܸܕ݂ܘ ܠܐܲܒ̣ܫܵܠܘܿܡ ܬܠܵܬ̣ܵܐ ܒܢ̈ܝܼܢ ܘܒܲܪܬ̣ܵܐ ܚܕ݂ܵܐ ܘܲܫܡܵܗ̇ ܬܵܡܵܪ: ܐܵܦ ܗ̤ܝ ܗ̄ܘ̤ܵܬ̣ ܐܲܢ̄ܬ̇ܬ̣ܵܐ ܫܲܦܝܼܪܲܬ̣ ܒܚܸܙܘܵܐ.


text:
ܘܐܲܦܲܝ̈ ܡܲܠܟܵܐ ܠܵܐ ܚܙܵܐ. ܘܫܲܕܲܪ ܐܲܒ̣ܫܵܠܘܿܡ ܥܲܠ ܝܘܿܐܵܒ̣ ܕܲܢܫܲܕܪܝܼܘܗܝ ܠܘܵܬ̣ ܡܲܠܟܵܐ: ܘܠܵܐ ܨܒ̣ܵܐ ܠܡܹܐܬ̣ܵܐ. ܘܫܲܕܲܪ ܬܘܼܒ̣ ܕܬܲܪܬܹܝܢ ܙܲܒ̣ܢ̈ܝܼܢ: ܘܠܵܐ ܨܒ̣ܵܐ ܠܡܹܐܬ̣ܵܐ.


text:
ܘܐܸܡܲܪ ܐܲܒ̣ܫܵܠܘܿܡ ܠܥܲܒ̣ܕܵܘ̈ܗܝ: ܚܙܵܘ ܚܲܩܠܵܐ ܐܲܝܟܵܐ ܕܐܝܼܬ̣ ܠܝܘܿܐܵܒ̣ ܥܲܠ ܓܹܢ̄ܒ̣ܝ: ܕܚܸܛܹ̈ܐ ܐܵܘ ܕܲܣܥܵܪܹ̈ܐ: ܙܸܠܘ ܐܵܘܩܕ݂ܘܼܗ̇ ܒܢܘܼܪܵܐ. ܘܐܵܘܩܸܕ݂ܘ ܥܲܒ̣ܕܵܘ̈ܗܝ ܕܐܲܒ̣ܫܵܠܘܿܡ ܠܚܲܩܠܵܐ ܕܝܘܿܐܵܒ̣.


text:
ܘܩܵܡ ܝܘܿܐܵܒ̣ ܘܐܸܙܲܠ ܠܒܲܝܬܹ̇ܗ ܕܐܲܒ̣ܫܵܠܘܿܡ: ܘܐܸܡܲܪ ܠܹܗ ܝܘܿܐܵܒ̣ ܠܐܲܒ̣ܫܵܠܘܿܡ: ܠܡܵܢܵܐ ܐܵܘܩܸܕ݂ܘ ܥܲܒ̣ܕܲܝ̈ܟ ܚܲܩܠܝ ܒܢܘܼܪܵܐ.


text:
ܐܵܡܲܪ ܠܹܗ ܐܲܒ̣ܫܵܠܘܿܡ ܠܝܘܿܐܵܒ̣: ܗܵܐ ܫܲܕܲܪܹܬ̣ ܥܠܲܝܟ: ܘܐܸܡܪܹܬ̣ ܕܬ̣ܵܐ ܐܹܫܲܕܪܵܟ݂ ܠܘܵܬ̣ ܡܲܠܟܵܐ ܕܬܹܐܡܲܪ ܠܡܵܢܵܐ ܐܸܬܹܝܬ̣ ܡ̣ܢ ܓܵܫܘܿܪ: ܦܲܩܵܚ ܗ̄ܘ̣ܵܐ ܠܝܼ ܟܲ!!!! ܐܸܢܵܐ ܬܲܡܵܢ. ܘܗܵܫܵܐ ܨܵܒܹܐ ܐ̄ܢܵܐ ܕܐܸܬ̣ܚܙܸܐ ܩܕ݂ܵܡ ܡܲܠܟܵܐ. ܘܐܸܢ ܐܝܼܬ̣ ܠܝܼ ܣܲܟ݂ܠܘܼܬ̣ܵܐ: ܢܸܩܛܠܲܢܝ.


text:
ܘܐܸܬ̣ܵܐ ܝܘܿܐܵܒ̣ ܩܕ݂ܵܡ ܡܲܠܟܵܐ ܘܚܵܘܝܹܗ ܡܸܠܵܘ̈ܗܝ ܕܐܲܒ̣ܫܵܠܘܿܡ. ܘܲܩܪܵܝܗܝ ܠܐܲܒ̣ܫܵܠܘܿܡ: ܘܥܲܠ ܐܲܒܟܫܵܠܘܿܡ ܩܕ݂ܵܡ ܡܲܠܟܵܐ: ܘܲܣܓ̣ܕ݂ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܩܕ݂ܵܡ ܡܲܠܟܵܐ: ܘܢܲܫܩܹܗ ܡܲܠܟܵܐ ܠܐܲܒ̣ܫܵܠܘܿܡ.


text:
ܘܡ̣ܢ ܝܵܬܲܪܟܸ̇ܢ ܥܒܲܕ݂ ܠܹܗ ܐܲܒ̣ܫܵܠܘܿܡ ܡܲܪ̈ܟ̇ܒ̣ܵܬ̣ܵܐ ܘܦܲܪ̈ܵܫܹܐ: ܘܚܲܡܫܝܼܢ ܛܒܸܠܵܘ̈ܝܼܢ ܕܪܵܗܛܝܼܢ ܗ̄ܘ̣ܵܘ ܩܕ݂ܵܡܵܘܗܝ.


text:
ܘܲܡܩܲܕܸܡ ܗ̄ܘ̣ܵܐ ܠܲܒ̣ܫܵܠܘܿܡ: ܘܩܵܐܹܡ ܗ̄ܘ̣ܵܐ ܥܲܠ ܓܹܢ̄ܒ̣ ܬܲܪܥܵܐ ܕܡܲܠܟܵܐ. ܘܟ݂ܠ ܓܲܒ̣ܪܵܐ ܕܐܝܼܬ̣ ܗ̄ܘ̣ܵܐ ܠܹܗ ܕܝܼܢܵܐ ܩܕ݂ܵܡ ܡܲܠܟܵܐ: ܩܵܪܹܐ ܗ̄ܘ̣ܵܐ ܠܹܗ ܐܲܒ̣ܫܵܠܘܿܡ ܠܘܵܬܹܗ ܘܐܵܡܲܪ ܠܹܗ: ܡ̣ܢ ܐܲܝܕܵܐ ܐܲܢ̄ܬ̇ ܩܪܝܼܬ̣ܵܐ. ܐܵܡܲܪ ܠܹܗ: ܥܲܒ̣ܕܵܟ݂ ܐ̄ܢܵܐ ܡ̣ܢ ܚܲܕ݂ ܡ̣ܢ ܫܲܒ̣ܛܹ̈ܐ ܕܝܼܣܪܵܝܹܠ.


text:
ܐܵܡܲܪ ܠܸܗ ܐܲܒ̣ܫܵܠܘܿܡ: ܗܵܐ ܚܵܙܹܐ ܐ̄ܢܵܐ ܕܡܸܠܲܝܟ ܫܲܦܝܼܪ̈ܵܢ ܘܲܬ̣ܪ̈ܝܼܨܵܢ: ܘܫܵܡܘܿܥܵܐ ܠܲܝܬ̇ ܠܵܟ݂ ܡ̣ܢ ܠܘܵܬ̣ ܡܲܠܟܵܐ.


text:
ܘܐܸܡܲܪ ܐܲܒ̣ܫܵܠܘܿܡ: ܡ̇ܢ ܕܹܝܢ ܥܲܒ̣ܕܲܢܝ ܕܲܝܵܢܵܐ ܒܐܲܪܥܵܐ: ܘܲܠܘܵܬ̣ܝ ܕܹܝܢ ܐܸܬ̣ܵܐ ܟܠ ܓܲܒ̣ܪܵܐ ܕܐܝܼܬ̣ ܠܹܗ ܕܝܼܢܵܐ ܘܲܬ̣ܒܲܥܬ̣ܵܐ ܘܲܡܙܲܟܸ̇ܐ ܗ̄ܘܹܝܬ̣ ܠܹܗ.


text:
ܘܥܵܒܹܕ݂ ܗ̄ܘ̣ܵܐ ܐܲܒ̣ܫܵܠܘܿܡ ܗܵܟܲܢܵܐ ܠܟ݂ܠܹܗ ܝܼܣܪܵܝܹܠ: ܕܐܵܬ̣ܝܢ ܗ̄ܘ̣ܵܐ ܠܲܡܕ݂ܵܢ ܩܕ݂ܵܡ ܡܲܠܟܵܐ ܘܐܲܣܛܝܹܗ ܐܲܒ̣ܫܵܠܘܿܡ ܠܠܸܒܵܐ ܕܟ݂ܠܗܘܿܢ ܒ̈ܢܲܝ ܝܼܣܪܵܝܹܠ.


text:
ܘܡ̣ܢ ܒܵܬܲܪ ܐܲܪܒܲܥ ܫܢ̈ܝܼܢ: ܐܸܡܲܪ ܐܲܒ̣ܫܵܠܘܿܡ ܠܡܲܠܟܑܵ: ܐܹܙܲܠ ܐܹܫܲܠܸܡ ܢܸܕ݂ܪ̈ܲܝ ܕܢܕ݂ܪܹܬ̣ ܠܡܵܪܝܵܐ ܒܚܸܒ̣ܪܘܿܢ.


text:
ܢܸܕ݂ܪܵܐ ܓܹܝܪ ܢܕܲܪ ܥܲܒ̣ܕܵܟ݂: ܟܲܕ݂ ܝܵܬܹܒ̣ ܗ̄ܘܹܝܬ̣ ܒܓ̣ܵܫܘܿܪ ܒܐܲܕ݂ܘܿܡ: ܕܐܸܢ ܡܲܗܦܵܟ݂ܘ ܢܲܗܦܟܲܢܝ ܡܵܪܝܵܐ ܠܐܘܿܪܸܫܠܸܡ: ܐܸܦܠܘܿܚ ܠܡܵܪܝܵܐ.


text:
ܘܫܲܕܲܪ ܐܲܒ̣ܫܵܠܘܿܡ ܓܵܫܘܿܫܹ̈ܐ ܒܟ݂ܠܗܘܿܢ ܫܲܒ̣ܛܹ̈ܐ ܕܝܼܣܪܵܝܹܠ: ܘܦܩܸܕ݂ ܕܡܵܐ ܕܲܫܡܲܥܬ̇ܘܿܢ ܩܵܠܵܐ ܕܫܝܼܦܘܿܪܵܐ: ܐܸܡܪܘ ܕܐܲܡܠܸܟ݂ ܐܲܒ̣ܫܵܠܘܿܡ ܒܚܸܒ̣ܪܘܿܢ.


text:
ܘܫܲܕܲܪ ܐܲܒ̣ܫܵܠܘܿܡ ܥܲܠ ܐܲܚܝܼܬ̇ܘܿܦܹܝܠ ܓܲܠܝܘܿܢܵܝܵܐ: ܡܵܠܹܟ݂ ܡܸܠܟܹ̇ܗ ܕܕ݂ܵܘܝܼܕ݂. ܘܕܲܒ̣ܪܹܗ ܡ̣ܢ ܩܪܝܼܬܹܗ ܡ̣ܢ ܓܲܠܝܘܿ ܟܲܕ݂ ܕܵܒܲܚ ܕܸܒ̣ܚܬܵܐ: ܘܡܸܪܕܵܐ ܐܵܙܸܠ ܗ̄ܘ̣ܵܐ ܘܥܵܫܹܢ. ܘܥܲܡܵܐ ܛܵܒ̣ ܣܵܓܹܐ ܗ̄ܘ̣ܵܐ ܥܲܠ ܓܹܢ̄ܒ̣ ܐܲܒ̣ܫܵܠܘܿܡ.


text:
ܘܐܸܡܲܪ ܕܵܘܝܼܕ݂ ܠܟ݂ܠܗܘܿܢ ܥܲܒ̣ܕܵܘ̈ܗܝ ܕܥܲܡܹܗ ܒܐܘܿܪܸܫܠܸܡ: ܩܘܼܡܘ ܢܸܥܪܘܿܩ ܠܲܢ: ܕܲܠܡܵܐ ܠܵܐ ܢܸܫܟܲܚ ܠܡܸܬ̣ܦܲܠܵܛܘ ܡ̣ܢ ܩܕ݂ܵܡ ܐܲܒ̣ܫܵܠܘܿܡ. ܒܲܥܓܲܠ ܢܹܐܙܲܠ ܠܲܢ: ܕܲܠܡܵܐ ܢܸܣܬܲܪܗܲܒ̣ ܘܢܲܕ݂ܪ̱ܟܲܢ ܘܢܸܕ݂ܚܸܐ ܥܠܲܝܢ ܒܝܼܫܬܵܐ: ܘܢܸܡܚܹܗ̇ ܠܲܩܪܝܼܬ̣ܵܐ ܒܦܘܼܡܵܐ ܕܚܲܪܒܵܐ.


text:
ܘܐܸܡܲܪܘ ܥܲܒ̣ܕܵܘ̈ܗܝ ܕܡܲܠܟܵܐ ܠܡܲܠܟܵܐ: ܟܠ ܡܸܕܸܡ ܕܨܵܒܹܐ ܐܲܢ̄ܬ̇ ܡܵܪܲܢ ܡܲܠܟܵܐ: ܗܵܟܲܢܵܐ ܥܵܒ̣ܕܲܝܼܢ ܥܲܒ̣ܕܲܝ̈ܟ.


text:
ܘܲܢܦܲܩ ܡܲܠܟܵܐ: ܘܟ݂ܠܗܘܿܢ ܒ̈ܢܲܝ ܒܲܝܬܹ̇ܗ ܠܪܸܓ̣ܠܹܗ: ܘܲܫܒܲܩ ܡܲܠܟܵܐ ܥܣܲܪ ܢܸܫܹ̈ܐ ܕܪ̈ܘܼܟ݂ܵܬ̣ܵܐ ܕܢܸܛܪܵܢ ܒܲܝܬܹ̇ܗ.


text:
ܘܟ݂ܠܗܘܿܢ ܥܲܒ̣ܕܵܘ̈ܗܝ ܥܵܒ̣ܪܝܼܢ ܥܠܵܘܗܝ: ܘܟ݂ܠܗܘܿܢ ܚܹܐܪ̈ܵܘܗܝ: ܘܟ݂ܠܗܘܿܢ ܦܵܠܚܵܘ̈ܗܝ: ܘܟ݂ܠܗܘܿܢ ܓܵܬ̣ܵܝܹ̈ܐ ܕܐܸܬ̣ܵܘ ܠܪܸܓ̣ܠܹܗ ܡ̣ܢ ܓܵܬ̣ ܥܵܒ̣ܪܝܼܢ ܩܕ݂ܵܡ ܡܲܠܟܵܐ.


text:
ܐܵܡܲܪ ܠܹܗ ܡܲܠܟܵܐ ܠܐܵܬ̣ܝܼ ܓܵܬ̣ܵܝܵܐ: ܠܡܵܢܵܐ ܐܵܙܸܠ ܐܲܢ̄ܬ̇ ܐܵܦ ܐܲܢ̄ܬ̇ ܥܲܡܲܢ. ܦܘܼܫ ܠܵܟ݂ ܡ̣ܢ ܡܲܠܟܵܐ: ܡܸܛܠ ܕܢܘܼܟ݂ܪܵܝܵܐ ܐܲܢ̄ܬ̇: ܐܵܦ ܡܓܲܠܵܝܘܼ ܓܲܠܝܼܬ̇ ܡ̣ܢ ܐܲܬ̣ܪܵܟ݂.


text:
ܐܸܬ̣ܡܵܠܝ ܐܸܬ̇ܝܬ̇: ܘܝܵܘܡܵܢܵܐ ܢܙܝܼܥܵܢ ܕܬܹܐܙܲܠ ܥܲܡܲܢ: ܘܐܸܢܵܐ ܐܵܙܹܠ ܐ̄ܢܵܐ ܠܟܲܪ ܕܐܵܙܹܠ ܐ̄ܢܵܐ. ܦܘܼܫ ܘܐܵܘܬܸܒ̣ ܠܐܲܚܝ̈ܟ ܫܲܦܝܼܪ.


text:
ܘܲܥܢܵܐ ܐܵܬ̣ܝܼ ܘܐܸܡܲܪ ܠܡܲܠܟܵܐ: ܚܲܝ ܗ̄ܘ̣ ܡܵܪܝܵܐ ܘܚܲܝܵܐ ܗ̄ܝܼ ܢܲܦ̮ܫܵܟ݂ ܡܲܠܟܵܐ: ܐܸܠܵܐ ܒܐܲܬ̣ܪܵܐ ܕܗܵܘܹܐ ܡܵܪܝ ܡܲܠܟܵܐ: ܐܵܘ ܠܡܵܘܬܵܐ ܐܵܘ ܠܚܲܝܹ̈ܐ: ܐܸܠܵܐ ܬܲܡܵܢ ܢܸܗܘܸܐ ܥܲܒ̣ܕܵܟ݂.


text:
ܘܐܸܡܲܪ ܕܵܘܝܼܕ݂ ܠܐܵܬ̣ܝܼ: ܥܒܲܪ ܙܸܠ ܠܵܟ݂. ܘܲܥܒܲܪ ܐܵܬ̣ܝܼ ܓܵܬ̣ܵܝܵܐ ܘܟ݂ܠܗܘܿܢ ܐ̄ܢܵܫܵܘ̈ܗܝ: ܘܟ݂ܠܵܗ̇ ܝܼܩܲܪܬܵܐ ܕܥܲܡܹܗ.


text:
ܘܟ݂ܠܵܗ̇ ܐܲܪܥܵܐ ܒܵܟܹܝܢ ܒܟ݂ܵܬ̣ܵܐ ܪܲܒ̇ܬ̣ܵܐ: ܘܟ݂ܠܹܗ ܥܲܡܵܐ ܥܵܒ̣ܪܝܼܢ. ܘܡܲܠܟܵܐ ܥܵܒܲܪ ܒܢܲܚܠܵܐ ܕܩܸܕ݂ܪܘܿܢ: ܘܟ݂ܠܹܗ ܥܲܡܵܐ ܥܵܒ̣ܪܝܼܢ: ܥܲܠ ܐܲܦܲܝ̈ ܐܘܼܪܚܵܐ ܕܡܲܕ݂ܒ̇ܪܵܐ.


text:
ܘܗܵܐ ܐܵܦ ܨܵܕ݂ܘܿܩ ܟܵܗܢܵܐ: ܘܟ݂ܠܗܘܿܢ ܠܹܘܵܝܹ̈ܐ ܕܥܲܡܹܗ: ܫܩܝܼܠܝܼܢ ܠܩܹܒ̣ܘܿܬ̣ܵܐ ܕܐܲܠܵܗܵܐ. ܘܲܣܠܸܩ ܐܲܒ̣ܝܼܬܲܪ: ܥܕܲܡܵܐ ܕܲܫܠܸܡ ܟܠܹܗܬ ܥܲܡܵܐ ܠܡܸܥܒܲܪ ܡ̣ܢ ܩܪܝܼܬ̣ܵܐ.


text:
ܘܐܸܡܲܪ ܡܲܠܟܵܐ ܠܨܵܕ݂ܘܿܩ: ܐܲܗܦܸܟܹܝܗ̇ ܠܩܹܒ̣ܘܿܬܹܗ ܕܐܲܠܵܗܵܐ ܠܲܩܪܝܼܬ̣ܵܐ: ܛܵܟ݂ ܐܸܫܟܲܚ ܪ̈ܲܚܡܹܐ ܒܥܲܝ̈ܢܲܝ ܡܵܪܝܵܐ: ܘܢܲܗܦܟܲܢܝ ܘܲܢܚܵܘܹܝܢܝ ܠܵܗܚ ܘܲܠܕܲܝܪܵܗ̇.


text:
ܘܐܸܡܲܪ ܡܲܠܟܵܐ ܠܨܵܕ݂ܘܿܩ ܟܵܗܢܵܐ: ܗܦܘܿܟ݂ ܙܸܠ ܠܲܩܪܝܼܬ̣ܵܐ ܒܲܫܠܵܡܑܵ: ܐܲܢ̄ܬ̇ ܘܐܲܚܝܼܡܥܸܨ ܒܪܵܟ݂: ܘܢܵܬ̣ܵܢ ܒܲܪ ܐܲܒ̣ܝܬܲܪ: ܬܪ̈ܲܝܗܘܿܢ ܒܢܲܝ̈ܟ̇ܘܿܢ ܥܲܡܟ݂ܘܿܢ.


text:
ܘܲܚܙܵܘ ܗܵܐ ܐܸܢܵܐ ܡܸܫܬܵܘܚܲܪ ܐ̄ܢܵܐ: ܒܲܦܩܲܥܬ̣ܵܐ ܕܡܲܕ݂ܒ̇ܪܵܐ: ܥܕܲܡܵܐ ܕܐܵܬܹܐ ܐ̄ܢܵܐ ܡ̣ܢ ܠܘܵܬ̣ܟ݂ܘܿܢ ܘܲܡܚܵܘܸܐ ܠܝܼ.


text:
ܘܕ݂ܵܘܝܼܕ݂ ܣܵܠܹܩ ܒܡܲܣܩܵܢܵܐ ܕܙܲܝ̈ܬܹܐ: ܒܵܟܹܐ ܘܣܵܠܹܩ ܘܲܡܗܲܠܸܟ݂ ܘܪܹܫܹܗ ܡܚܲܦܲܝ. ܘܟ݂ܠܹܗ ܥܲܡܵܐ ܕܥܲܡܹܗ ܡܚܲܦܹܝܢ ܪܹ̈ܫܲܝܗܘܿܢ: ܘܒ̣ܵܟܹܝܢ ܘܣܵܠܩܝܼܢ.


text:
ܘܚܵܘܼܝܼܘ ܠܕ݂ܵܘܝܼܕ݂: ܘܐܸܡܲܪܘ ܠܹܗ: ܕܲܡܪܲܕ݂ ܠܹܗ ܐܲܚܝܬ̇ܘܿܦܹܝܠ ܥܲܡ ܐܲܒ̣ܫܵܠܘܿܡ: ܘܐܸܡܲܪ ܕܵܘܝܼܕ݂: ܡܵܪܝܵܐ ܢܒܲܛܠܝܼܗ̇ ܬܲܪܥܝܼܬܹܗ ܕܐܲܚܝܼܬ̇ܘܿܦܹܝܠ.


text:
ܘܕܵܘܝܼܕ݂ ܡܛܵܐ ܠܕ݂ܘܼܟ̇ܬ̣ܵܐ ܚܕ݂ܵܐ ܐܲܬܲܪ ܕܣܵܓܹܕ݂ ܗ̄ܘ̣ܵܐ ܠܐܲܠܵܗܵܐ. ܘܐܸܬ̣ܵܐ ܠܘܵܬܹܗ ܚܘܿܫܝܼ ܐܵܪܟܵܝܵܐ ܨܲܪܝܵܐ ܟܘܿܬܝܼܢܹܗ: ܘܥܲܦܪܵܐ ܪܡܸܐ ܒܪܹܫܹܗ.


text:
ܐܸܠܵܐ ܗܦܘܿܟ݂ ܠܲܩܪܝܼܬ̣ܵܐ: ܘܐܸܡܲܪ ܠܐܲܒ̣ܫܵܠܘܿܡ: ܥܲܒ̣ܕܵܟ݂ ܐ̄ܢܵܐ ܡܲܠܟܵܐ: ܘܥܲܒ̣ܕܹܗ ܕܐܲܒ̣ܘܼܟ݂ ܡ̣ܢ ܩܕ݂ܝܼܡ. ܘܗܵܫܵܐ ܐܸܢܵܐ ܡܲܠܟܵܐ ܒܵܥܹܐ ܐ̄ܢܵܐ ܡܸܢܵܟ݂ ܙܸܠ ܒܲܟܸܠ ܬܲܪܥܝܼܬܹܗ ܕܐܲܚܝܼܬ̇ܘܿܦܹܠ.


text:
ܗܵܐ ܐܝܼܬ̣ ܬܲܡܵܢ ܠܘܵܬ̣ܵܟ݂ ܨܵܕ݂ܘܿܩ ܘܐܲܒ̣ܝܼܬܲܪ ܟܵܗܢܹ̈ܐ: ܟܠ ܡܸܠܬ̣ܵܐ ܕܫܵܡܲܥ ܐܲܢ̄ܬ̇ ܡ̣ܢ ܒܹܝܬ̣ ܡܲܠܟܵܐ: ܚܵܘܵܐ ܠܨܵܕ݂ܘܿܩ ܘܠܐܲܒ̣ܝܼܬܲܪ ܟܵܗܢܹ̈ܐ.


text:
ܗܵܐ ܐܝܼܬ̣ ܬܲܡܵܢ ܬܪ̈ܲܝܗܘܿܢ ܒ̈ܢܲܝܗܘܿܢ: ܐܲܚܝܼܡܥܸܨ ܒܪܹܗ ܕܨܵܕ݂ܘܿܩ: ܘܢܵܬ̣ܵܢ ܒܲܪ ܐܲܒ̣ܝܼܬܲܪ: ܫܠܘܿܚܘ ܠܝܼ ܒܐܝܼܕܲܝ̈ܗܘܿܢ ܟܠ ܡܸܕܸܡ ܕܫܵܡܥܝܼܢ ܐܲܢ̄ܬ̇ܘܿܢ.


text:
ܘܕ݂ܵܘܝܼܕ݂ ܦܪܲܩ ܩܲܠܝܼܠ ܡ̣ܢ ܕܘܼܟ̇ܬ̣ܵܐ ܐܲܬܲܪ ܕܣܵܓܹܕ݂ ܗ̄ܘ̣ܵܐ. ܘܨܝܼܒ̣ܵܐ ܛܲܠܝܹܗ ܕܡܲܦܝܼܒ̣ܵܫܬ̇ ܐܸܬ̣ܵܐ ܠܐܘܼܪܥܹܗ. ܘܐܲܝܬ̇ܝܼ ܥܲܡܹܗ ܬܪܹܝܢ ܚܡܵܪ̈ܝܼܢ ܟܲܕ݂ ܛܥܝܼܢܝܼܢ: ܘܐܝܼܬ̣ ܥܠܲܝܗܘܿܢ ܡܲܐܬܹܝܢ ܓܪ̈ܝܼܨܵܢ: ܘܲܡܵܐܐ ܕܸܒ̣̈ܠܝܼܢ: ܘܲܡܵܐܐ ܓܘܼܒ̣̈ܢܝܼܢ: ܘܙܸܩܵܐ ܕܚܲܡܪܵܐ.


text:
ܐܵܡܲܪ ܠܹܗ ܡܲܠܟܵܐ ܠܨܝܼܒ̣ܵܐ: ܗܵܠܹܝܢ ܡ̣ܢ ܐܲܝܡܸܟܵܐ ܠܵܟ݂. ܐܵܡܲܪ ܠܹܗ ܨܝܼܒ̣ܵܐ: ܚܸܡܪܵܐ ܕܢܸܫܩܠܘܼܢ ܛܥܘܼܢܬܵܐ ܕܒܹܝܬ̣ ܡܲܠܟܵܐ: ܘܠܲܚܡܵܐ ܘܓ̣ܘܼܒ̣̈ܢܹܐ ܕܢܹܐܟ݂ܠܘܼܢ ܛܠܵܝܹ̈ܐ: ܘܚܲܡܪܵܐ ܕܢܸܫܬ̇ܘܿܢ ܐܲܝܠܹܝܢ ܕܲܡܛܲܪܦܝܼܢ ܒܡܲܕ݂ܒ̇ܪܵܐ.


text:
ܘܐܸܡܲܪ ܠܹܗ ܡܲܠܟܵܐ: ܐܲܝܟ̇ܵܘ ܒܲܪ ܡܵܪܵܟ݂. ܐܵܡܲܪ ܠܹܗ ܨܝܼܒ̣ܵܐ: ܗܵܐ ܝܵܬܹܒ̣ ܒܐܘܿܪܸܫܠܸܡ: ܘܐܵܡܲܪ: ܝܵܘܡܵܢܵܐ ܢܲܦܢܘܿܢ ܠܝܼ ܒ̈ܢܲܝ ܝܼܣܪܵܝܹܠ ܡܲܠܟ̇ܘܼܬܹܗ ܕܫܵܐܘܿܠ ܐܵܒ̣ܝ.


text:
ܐܵܡܲܪ ܠܹܗ ܕܵܘܝܼܕ݂ ܠܨܝܼܒ̣ܵܐ: ܝܼܗܝܼܒ̣ ܠܵܟ݂ ܟܠ ܡܕܸܡ ܕܐܝܼܬ̣ ܠܡܲܦܝܼܒ̣ܵܫܬ̇: ܘܐܸܡܲܪ ܨܝܼܒ̣ܵܐ: ܣܲܓܝܼ ܐܝܼܬ̣ ܠܝܼ: ܐܸܢܵܐ ܐܸܫܟ̇ܚܹܬ̣ ܪ̈ܲܚܡܹܐ ܒܥܲܝ̈ܢܲܝܟ ܡܵܪܝ ܡܲܠܟܵܐ.


text:
ܘܐܸܬ̣ܵܐ ܡܲܠܟܵܐ ܕܵܘܝܼܕ݂ ܥܕܲܡܵܐ ܠܒܹܝܬ̣ ܚܘܿܪܝܼܡ. ܘܲܢܦܲܩ ܡ̣ܢ ܬܲܡܵܢ ܓܲܒ̣ܪܵܐ ܚܲܕ݂ ܡ̣ܢ ܫܲܪܒܚܬ̣ܵܐ ܕܒܹܝܬ̣ ܫܵܐܘܿܠ: ܘܲܫܡܹܗ ܫܲܡܥܝܼ ܒܲܪ ܓܹܐܪܵܐ: ܢܦܲܩ ܘܲܡܨܲܚܸܐ ܠܹܗ ܠܕ݂ܵܘܝܼܕ݂.


text:
ܘܪܵܓܹܡ ܠܹܗ ܒܟܹܐܦܹ̈ܐ: ܠܹܗ ܘܲܠܟ݂ܠܗܘܿܢ ܥܲܒ̣ܕܵܘ̈ܗܝ: ܘܲܠܟ݂ܠܹܗ ܥܲܡܵܐ: ܘܲܠܟ݂ܠܗܘܿܢ ܥܲܒ̣ܕܵܘ̈ܗܝ ܕܡ̣ܢ ܝܲܡܝܼܢܹܗ ܘܡ̣ܢ ܣܸܡܵܠܹܗ.


text:
ܘܗܵܟܲܢܵܐ ܐܵܡܲܪ ܗ̄ܘ̣ܵܐ ܫܲܡܥܝܼ ܠܕ݂ܵܘܝܼܕ݂ ܟܲܕ݂ ܡܨܲܚܸܐ ܗ̄ܘ̣ܵܐ ܠܹܗ: ܦܘܿܩ ܦܘܿܩ ܓܲܒ̣ܪܵܐ ܐܵܫܹܕ݂ ܕܡܵܐ ܘܥܵܘܵܠܵܐ.


text:
ܢܸܦ̱ܪܥܵܟ݂ ܡܵܪܝܵܐ ܟܠܹܗ ܕܡܵܐ ܕܒܹܝܬ̣ ܫܵܐܘܿܠ: ܕܐܲܡܠܸܟ݂ܬ̇ ܒܵܬܟܪܹܗ: ܘܢܲܫ̱ܠܡܝܼܗ̇ ܡܵܪܝܵܐ ܡܲܠܟ̇ܘܼܬ̣ܵܐ ܒܐܝܼܕܹܗ ܕܐܲܒ̣ܫܵܠܘܿܡ ܒܪܵܟ݂. ܘܗܵܐ ܐܸܬ̣ܦܪܲܥܬ̇ ܒܝܼܫܬܵܟ݂: ܡܸܛܠ ܕܓܲܒ̣ܪܵܐ ܐܲܢ̄ܬ̇ ܐܵܫܹܕ݂ ܕܡܵܐ.


text:
ܐܵܡܲܪ ܠܹܗ ܐܲܒ̣ܫܲܝ ܒܲܪ ܨܘܿܪܝܼܵܐ ܠܕ݂ܵܘܝܼܕ݂: ܠܡܵܢܵܐ ܡܨܲܚܸܐ ܗܵܢܵܐ ܟܲܠܒܵܐ ܡܝܼܬ̣ܵܐ ܠܡܵܪܝ ܡܲܠܟܵܐ: ܐܸܥܒܲܪ ܐܸܣܒ̣ܝܼܘܗܝ ܪܹܫܹܗ.


text:
ܐܵܡܲܪ ܠܹܗ ܡܲܠܟܵܐ ܕܵܘܝܼܕ݂: ܡܵܐ ܠܝܼ ܘܲܠܟ݂ܘܿܢ ܒ̈ܢܲܝ ܨܘܿܪܝܼܵܐ: ܫܘܼܒ̣ܩܘܼܗܝ ܡܨܚܸܐ: ܡܵܪܝܵܐ ܗ̄ܘ̣ ܐܸܡܲܪ ܠܹܗ ܕܨܲܚܵܐ ܠܕ݂ܵܘܝܼܕ݂. ܡ̇ܢ ܕܹܝܢ ܐܸܡܲܪ ܠܝܼ ܠܡܵܢܵܐ ܗܘܲܢܝ ܗܵܟܲܢܵܐ.


text:
ܐܵܡܲܪ ܠܹܗ ܕܵܘܝܼܕ݂ ܠܐܲܒ̣ܫܲܝ: ܘܲܠܟ݂ܠܗܘܿܢ ܥܲܒ̣ܕܵܘ̈ܗܝ: ܗܵܐ ܒܹܪܝ ܕܲܢܦܲܩ ܡ̣ܢ ܡܥܲܝ̈ ܒܵܥܹܐ ܕܢܸܣܲܒ̣ ܢܲܦ̮ܫܝ: ܘܐܵܦ ܗܵܫܵܐ ܒ̈ܢܲܝ ܝܲܡܝܼܝ. ܫܘܼܒ̣ܩܘܼܗܝ ܡܨܲܚܸܐ: ܡܵܪܝܵܐ ܗ̄ܘ̣ ܐܸܡܲܪ ܠܹܗ.


text:
ܘܐܵܙܹܠ ܗ̄ܘ̣ܵܐ ܕܵܘܝܼܕ݂ ܘܥܲܒ̣ܕܵܘ̈ܗܝ ܒܐܘܼܪܚܵܐ: ܘܫܲܡܥܝܼ ܐܵܙܹܠ ܗ̄ܘ̣ܵܐ ܒܲܛܦܵܝܵܐ ܕܛܘܼܪܵܐ ܒܩܘܼܒ̣ܠܹܗ. ܡܨܲܚܸܐ ܗ̄ܘ̣ܵܐ ܠܹܗ: ܘܪܵܓܹܡ ܗ̄ܘ̣ܵܐ ܠܹܗ ܒܟܹܐܦܹ̈ܐ: ܘܫܵܕܹܐ ܗ̄ܘ̣ܵܐ ܒܹܗ ܥܲܦܪܵܐ.


text:
ܘܟܲܕ݂ ܐܸܬ̣ܵܐ ܚܘܿܫܝܼ ܐܵܪܟܵܝܵܐ ܪܵܚܡܹܗ ܕܕ݂ܵܘܝܼܕ݂ ܠܘܵܬ̣ ܐܲܒ̣ܫܵܠܘܿܡ: ܐܵܡܲܪ ܠܹܗ ܚܘܿܫܝܼ ܠܐܲܒ̣ܫܵܠܘܿܡ: ܚܝܼ ܡܲܠܟܵܐ: ܚܝܼ ܡܲܠܟܵܐ.


text:
ܐܵܡܲܪ ܠܹܗ ܫܘܿܫܝܼ ܒܐܲܒ̣ܫܵܠܘܿܡ: ܠܵܐ ܗ̄ܘ̣ܵܐ ܥܲܡ ܡ̇ܢ ܕܲܓ̣ܒ̣ܵܐ ܡܵܪܝܵܐ: ܘܥܲܡܵܐ ܗܵܢܵܐ ܘܟ݂ܠܹܗ ܝܼܣܪܵܝܹܠ ܕܝܼܠܹܗ: ܥܲܡܹܗ ܐܸܬܸܒ̣ ܘܕ݂ܠܹܗ ܐܸܗܘܸܐ.


text:
ܘܲܕܬ̇ܪܬܹܝܢ ܙܲܒ̣̈ܢܝܼܢ ܕܡ̇ܢ ܐ̄ܢܵܐ ܥܲܒ̣ܕܵܐ: ܠܵܐ ܗ̄ܘ̣ܵܬ̣ ܒܐܝܼܕܲܝ̈. ܐܲܝܟ݂ ܕܦܸܠܚܹ̇ܬ̣ ܩܕ݂ܵܡ ܐܲܒ̣ܘܼܟ݂: ܗܵܟܲܢܵܐ ܐܸܦܠܘܿܚ ܩܕ݂ܵܡܲܝܟ.


text:
ܐܵܡܲܪ ܠܹܗ ܐܲܚܝܼܬ̇ܘܿܦܹܝܠ ܠܐܲܒ̣ܫܵܠܘܿܡ: ܥܘܿܠ ܥܲܠ ܕܪ̈ܘܼܟ݂ܵܬܹܗ ܕܐܲܒ̣ܘܼܟ݂ ܕܲܫܒܲܩ ܕܢܸܛܪܵܢ ܒܲܝܬܹ̇ܗ. ܘܡܵܐ ܕܲܫܡܲܥܘ ܟܠܹܗ ܝܼܣܪܵܝܹܠ ܕܲܗ̤ܘܲܝܬ̇ ܥܲܡ ܕܪ̈ܘܼܟ̇ܵܬܹܗ ܕܐܲܒ̣ܘܼܟ݂: ܡܸܬ̣ܚܲܝ̈ܠܵܢ ܐܝܼܕܲܝܵܐ ܕܟ݂ܠ ܡ̇ܢ ܕܥܲܡܵܟ݂.


text:
ܘܲܢܩܲܫܘ ܠܹܗ ܠܐܲܒ̣ܫܵܠܘܿܡ ܡܲܫܟ̇ܢܵܐ ܥܲܠ ܐܸܓܵܪܵܐ: ܘܥܲܠ ܐܲܒ̣ܫܵܠܘܿܡ ܥܲܠ ܕܪ̈ܘܟ݂ܵܬܹܗ ܕܐܲܒ̣ܘܼܗܝ ܠܥܹܝܢ ܟܠܹܗ ܝܼܣܪܵܝܹܠ.


text:
ܘܡܸܠܟܵܐ ܕܡܵܠܹܟ݂ ܗ̄ܘ̣ܵܐ ܐܲܚܝܼܬ̇ܘܿܦܹܝܠ ܒܝܵܘ̈ܡܵܬ̣ܵܐ ܗܵܢܘܿܢ: ܐܲܝܟ݂ ܐ̄ܢܵܫ ܕܢܸܫܐܲܠ ܒܡܸܠܬܹܗ ܕܐܲܠܵܗܵܐ. ܗܵܟܲܢܵܐ ܟܠܗܘܿܢ ܡܸܠܟܵܘ̈ܗܝ ܕܐܲܚܝܼܬ̇ܘܿܦܹܝܠ: ܐܵܦ ܠܕ݂ܵܘܝܼܕ݂ ܐܵܦ ܠܐܲܒ̣ܫܵܠܘܿܡ.


text:
ܐܵܡܲܪ ܐܲܚܝܼܬ̇ܘܿܦܹܝܠ ܠܐܲܒ̣ܫܵܠܘܿܡ: ܐܸܓ̣ܒܸ̇ܐ ܬܪܸܥܣܲܪ ܐܲܠܦ̈ܝܼܢ ܓܲܒ̣ܪ̈ܝܼܢ: ܘܐܹܩܘܼܡ ܐܸܪܕܘܿܦ ܒܵܬܲܪ ܕܵܘܝܼܕ݂ ܒܠܸܠܝܵܐ.


text:
ܘܐܲܕ݂ܪ̱ܟ݂ܝܼܘܗܝ ܥܲܕ݂ ܠܐܸܐ ܘܲܡܪ̈ܲܦܝܵܢ ܐܝܼܕ݂ܵܘ̈ܗܝ: ܘܐܸܕ݂ܠ̱ܚܝܼܘܗܝ: ܘܢܸܥܪܘܿܩ ܟܠܹܗ ܥܲܡܵܐ ܕܥܲܡܹܗ: ܘܐܸܩܛܠܝܼܘܗܝ ܠܡܲܠܟܵܐ ܒܲܠܚܘܿܕ݂ܵܘܗܝ.


text:
ܘܐܸܬ̣ܵܐ ܚܘܿܫܝܼ ܠܘܵܬ̣ ܐܲܒ̣ܫܵܠܘܿܡ. ܘܐܸܡܲܪ ܠܹܗ ܐܲܒ̣ܫܵܠܘܿܡ: ܗܵܟܲܢܵܐ ܘܗܵܟܲܢܵܐ ܐܸܡܲܪ ܐܲܚܝܼܬ̇ܘܿܦܹܝܠ: ܢܸܥܒܸ̇ܕ݂ ܡܸܕܸܡ ܕܐܸܡܲܪ. ܘܐܸܢ ܠܵܐ ܘܵܠܹܐ: ܐܸܡܲܪ ܐܲܢ̄ܬ̇.


text:
ܐܵܡܲܪ ܠܹܗ ܚܘܿܫܝܼ: ܐܲܢ̄ܬ̇ ܝܵܕܲܥ ܐܲܢ̄ܬ̇ ܠܹܗ ܠܐܲܒ̣ܘܼܟ݂ ܘܲܠܥܲܒ̣ܕܵܘ̈ܗܝ ܕܓܲܢ̄ܒܵܪܹ̈ܐ ܐܸܢܘܿܢ: ܘܓܲܒ̣ܪܹ̈ܐ ܐܸܢܘܿܢ ܡܲܪܝܼܪܲܝ ܢܲܦ̮ܫܵܐ: ܐܲܝܟ݂ ܕܸܒܵܐ ܕܬ̣ܵܒܲܪܵܐ ܒܕܲܒ̣ܪܵܐ. ܓܲܒ̣ܪܵܐ ܗ̄ܘ̣ ܩܪܲܒ̣ܬ̣ܵܢܵܐ: ܘܠܵܐ ܒܵܐܹܬ̣ ܥܲܠ ܓܹܢ̄ܒ̣ ܥܲܡܵܐ.


text:
ܗܵܫܵܐ ܡܸܬ̇ܛܲܫܸܐ ܒܚܲܕ݂ ܡ̣ܢ ܐܲܬ̣ܪ̈ܵܘܵܬ̣ܵܐ: ܐܵܘ ܒܲܚܕ݂ܵܐ ܡ̣ܢ ܕܘܼ̈ܟ̇ܝܵܬ̣ܵܐ. ܘܡܵܐ ܕܲܢܦܲܠ̄ܢ ܒܗܘܿܢ ܐܲܝܟ݂ ܕܲܒ̣ܩܲܕ݂ܡܵܝܬܵܐ: ܘܲܫܡܲܥ ܛܸܒܵܐ ܕܲܗܘ̤ܵܬ̣ ܡܚܘܿܬ̣ܵܐ ܒܥܲܡܵܐ ܕܒ̣ܵܬܲܪ ܐܲܒ̣ܫܵܠܘܿܡ.


text:
ܐܵܦܸܢ ܓܲܒ̣ܪܵܐ ܗ̄ܘ̣ ܓܲܢ̄ܒܵܪ ܚܲܝܠܵܐ: ܕܠܸܒܹ̇ܗ ܐܲܝܟ݂ ܠܸܒܵܐ ܕܐܲܪܝܵܐ: ܡܸܬ̣̱ܡܣܵܝܘܼ ܠܵܐ ܡܸܬ̣ܡܣܸܐ. ܡܸܛܠ ܕܝܵܕ݂ܥ ܟܠܹܗ ܝܼܣܪܵܝܹܠ ܕܓܲܢ̄ܒܵܪܵܐ ܗ̄ܘ̣ ܐܲܒ̣ܘܼܟ݂: ܘܲܕ݂ܥܡܹܗ ܓܲܢ̄ܒܵܪܲܝ ܚܲܝܠܵܐ ܐܸܢܘܿܢ.


text:
ܡܵܠܹܟ݂ ܐ̄ܢܵܐ ܕܹܝܢ: ܕܡܵܐ ܕܐܸܬ̣ܟܲܢܲܫܘ ܟܠܹܗ ܝܼܣܪܵܝܹܠ ܠܘܵܬ̣ܵܟ݂: ܡ̣ܢ ܕܵܢ ܘܲܥܕܲܡܵܐ ܠܒܹܪ ܫܒܲܥ: ܘܐܲܢ̄ܬ̇ ܐܵܙܹܠ ܒܲܡܨܲܥܬ̣ܵܐ.


text:
ܘܐܵܙܠ̄ܝܼܢ ܚ̄ܢܲܢ ܥܠܵܘܗܝ ܒܚܲܕ݂ ܡ̣ܢ ܐܲܬ̣ܪ̈ܵܘܵܬ̣ܵܐ ܐܲܝܟܵܐ ܕܡܸܫܬ̇ܟܲܚ: ܘܫܵܪܹܝܢ ܚ̄ܢܲܢ ܥܠܵܘܗܝ: ܐܲܝܟ݂ ܕܢܵܦܹܠ ܛܲܠܵܐ ܥܲܠ ܐܲܪܥܵܐ. ܘܠܵܐ ܢܵܘܬܲܪ ܡܸܢܹܗ ܘܡ̣ܢ ܟܠ ܐ̄ܢܵܫ ܕܐܝܼܬ̣ ܥܡܹܗ: ܐܵܦܠܵܐ ܚܲܕ݂.


text:
ܘܐܸܢ ܠܲܩܪܝܼܬ̣ܵܐ ܢܸܥܘܿܠ: ܢܲܪܡܘܿܢ ܒܵܗ̇ ܟܠܹܗ ܝܼܣܪܵܝܹܠ ܚܲܒ̣̈ܠܹܗ: ܘܢܸܓܪܘܼܢܵܗ̇ ܥܕܲܡܵܐ ܠܢܲܚܠܵܐ: ܘܠܵܐ ܢܸܫܒ̇ܘܿܩ ܬܲܡܵܢ ܐܵܦܠܵܐ ܨܸܨܪܵܐ.


text:
ܐܵܡܲܪ ܐܲܒ̣ܫܵܠܘܿܡ ܘܟ݂ܠܹܗ ܝܼܣܪܵܝܹܠ: ܛܵܒ̣ ܗ̄ܘ̣ ܡܸܠܟܹ̇ܗ ܕܚܘܿܫܝܼ ܐܵܪܟܵܝܵܐ ܡ̣ܢ ܡܸܠܟܹ̇ܗ ܕܐܲܚܝܼܬ̇ܘܿܦܹܝܠ: ܘܡܵܪܝܵܐ ܦܩܲܕ݂ ܠܲܡܒܲܛܵܠܘܼ ܡܸܠܟܹ̇ܗ ܛܵܒ̣ܵܐ ܕܐܲܚܝܼܬ̇ܘܿܦܹܝܠ: ܡܸܛܠ ܕܢܲܝܬܸ̇ܐ ܡܵܪܝܵܐ ܥܲܠ ܐܲܒ̣ܫܵܠܘܿܡ ܒܝܼܫܬܵܐ.


text:
ܐܵܡܲܪ ܚܘܿܫܝܼ ܠܨܵܕ݂ܘܿܩ ܘܠܐܲܒ̣ܝܼܬܲܪ ܟܵܗ̈ܢܹܐ: ܗܵܟܲܢܵܐ ܘܗܵܟܲܢܵܐ ܡܠܲܟ݂ ܐܲܚܝܼܬ̇ܘܿܦܹܝܠ ܠܐܲܒ̣ܫܵܠܘܿܡ ܘܲܠܟ݂ܠܹܗ ܝܼܣܪܵܝܹܠ: ܘܗܵܟܲܢܵܐ ܘܗܵܟܲܢܵܐ ܡܸܠܟܹ̇ܬ̣ ܐܸܢܵܐ.


text:
ܗܵܫܵܐ ܫܲܕܲܪܘ ܒܲܥܓܲܠ ܚܵܘܵܘ ܠܕ݂ܵܘܝܼܕ݂: ܘܐܸܡܲܪܘ ܠܹܗ: ܠܵܐ ܬܒ̣ܘܼܬ̣ ܒܠܸܠܝܵܐ ܒܲܦܩܲܥܬ̣ܵܐ ܕܡܲܕ݂ܒ̇ܪܵܐ: ܐܸܠܵܐ ܥܒܲܪ ܠܵܟ݂: ܕܠܵܐ ܬܹܐܒܲܕ݂ ܐܲܢ̄ܬ̇ ܘܟ݂ܠܹܗ ܥܲܡܵܐ ܕܥܲܡܵܟ݂.


text:
ܘܢܵܬ̣ܵܢ ܘܐܲܚܝܼܡܥܸܨ ܩܵܝܡܝܼܢ ܥܠ ܓܹܢ̄ܒ̣ ܥܲܝܢܵܐ ܕܩܵܨܪܵܐ: ܘܐܸܙܲܠ̄ܬ̤ ܐܲܡܬ̣ܵܐ ܚܵܘܝܲܬ̤ ܐܸܢܘܿܢ. ܘܐܸܙܲܠ ܘܚܵܘܝܼܘ ܠܡܲܠܟܵܐ ܕܵܘܝܼܕ݂ ܡܸܛܠ ܕܠܵܐ ܐܸܫܟܲܚܘ ܠܡܸܬ̣ܚܙܵܝܘܼ ܘܲܠܡܸܥܲܠ ܠܲܩܪܝܼܬ̣ܵܐ.


text:
ܘܲܚܙܵܐ ܐܸܢܘܿܢ ܛܲܠܝܵܐ: ܘܚܵܘܝܼ ܠܐܲܒ̣ܫܵܠܘܿܡ. ܘܐܸܙܲܠܘ ܬܪ̈ܲܝܗܘܿܢ: ܘܥܲܠܘ ܠܒܲܝܬܹܗ ܕܓܲܒ̣ܪܵܐ ܚܲܕ݂ ܡ̣ܢ ܒܹܝܬ̣ ܚܘܿܪܝܼܡ. ܘܐܝܼܬ̣ ܗ̄ܘ̣ܵܐ ܠܹܗ ܒܹܪܵܐ ܒܕܵܪܬܹܗ: ܘܲܢܚܸܬ̣ܘ ܠܵܗ̇.


text:
ܘܐܸܬ̣ܵܘ ܥܲܒ̣ܕܵܘܗܗܝ ܕܐܲܒ̣ܫܵܠܘܿܡ ܠܒܲܝܬܵܗ̇ ܕܐܲܢ̄ܬ̇ܬ̣ܵܐ: ܘܐܵܡܪܝܼܢ: ܐܲܝܟܵܘ ܐܲܚܝܼܡܥܸܨ ܘܢܵܬ̣ܵܢ. ܬܵܡܪܵܐ ܠܗܘܿܢ ܐܲܢ̄ܬ̇ܬ̣ܵܐ: ܥܒܲܪܘ ܠܗܘܿܢ ܡܸܟܵܐ: ܡܸܛܠ ܕܡܲـ̈ܝܵܐ ܒܥܵܘ ܘܠܵܐ ܐܸܫܟܲܚܘ: ܘܲܗܦܲܟ݂ܘ ܠܗܘܿܢ ܠܐܘܿܪܸܫܠܸܡ.


text:
ܘܡ̣ܢ ܒܵܬܲܪ ܕܐܸܙܲܠܘ ܠܗܘܿܢ: ܣܠܸܩܘ ܗܵܢܘܿܢ ܡ̣ܢ ܒܹܪܵܐ. ܘܐܸܙܲܠܘ ܘܚܵܘܝܼܘ ܠܡܲܠܟܵܐ ܕܵܘܝܼܕ݂ ܘܐܸܡܲܪܘ ܠܹܗ: ܩܘܼܡܘ ܒܲܥܓܲܠ ܘܲܥܒܲܪܘ ܡܲـ̈ܵܝܵܐ: ܡܸܛܠ ܕܗܵܟܲܢܵܐ ܡܠܲܟ݂ ܥܠܲܝܟ̇ܘܿܢ ܐܲܚܝܼܬ̇ܘܿܦܹܝܠ.


text:
ܘܩܲܕܸܡ ܕܵܘܝܼܕ݂ ܘܟ݂ܠܹܗ ܥܲܡܵܐ ܕܥܲܡܹܗ: ܘܲܥܒܲܪܘ ܝܘܿܪܕܢܵܢ. ܘܟܲܕ݂ ܣܠܸܩ ܫܲܦܝܼܪܵܐ: ܠܑܵ ܦܵܫ ܐ̄ܢܵܫ ܕܠܵܐ ܥܒܲܪ ܝܘܿܪܕܢܵܢ.


text:
ܘܐܲܚܝܼܬ̇ܘܿܦܹܝܠ ܚܙܵܐ ܕܠܵܐ ܫܲܪ ܡܸܠܟܹ̇ܗ: ܘܐܲܪܡܝܼ ܥܲܠ ܚܡܵܪܹܗ: ܘܩܵܡ ܐܸܙܲܠ ܠܒܲܝܬܹ̇ܗ ܘܠܲܩܪܝܼܬܹܗ. ܘܦܲܩܸܕ݂ ܥܲܠ ܒܲܝܬܹ̇ܗ: ܘܲܚܢܲܩ ܢܲܦ̮ܫܹܗ ܘܡܝܼܬ̣: ܘܐܸܬ̣ܩܒܲܪ ܒܩܲܒ̣ܪܵܐ ܕܐܲܒ̣ܘܼܗܝ.


text:
ܘܲܠܥܲܡܣܵܐ ܐܲܩܝܼܡ ܐܲܒ̣ܫܵܠܘܿܡ ܚܠܵܦ ܝܘܿܐܵܒ̣ ܥܲܠ ܚܲܝܠܵܐ. ܘܥܲܡܣܵܐ ܒܲܪ ܓܲܒ̣ܪܵܐ ܗ̄ܘ̣ܵܐ ܝܼܣܲܪܠܵܝܵܐ ܘܲܫܡܹܗ ܝܲܬ̣ܪܵܐ: ܕܥܲܠ ܗ̄ܘ̣ܵܐ ܥܲܠ ܐܲܒ̣ܝܼܓܸܠ ܒܲܪܬ̣ ܢܵܚܵܫ ܚܵܬ̣ܵܗ̇ ܕܨܘܿܪܝܼܵܐ ܐܸܡܹܗ ܕܝܘܿܐܵܒ̣.


text:
ܘܟܲܕ݂ ܐܸܬ̣ܵܐ ܕܵܘܝܼܕ݂ ܠܡܲܚܢܝܼܡ: ܘܐܲܒ̣ܝܼܫܲܝ ܒܲܪ ܢܵܚܵܡ ܡ̣ܢ ܪܲܒܲܬ̣ ܕܲܒ̣̈ܢܲܝ ܥܲܡܘܿܢ: ܘܡܵܟ݂ܝܼܪ ܒܲܪ ܓܡܝܼܠ ܡ̣ܢ ܠܘܼܕ݂ܒܲܪ: ܘܒܲܪܙܸܠܝܼ ܓܸܠܥܵܕ݂ܵܝܵܐ ܡ̣ܢ ܕܘܼܒ̣ܠܝܼܢ.


text:
ܩܲܪܸܒ̣ܘ ܥܲܪ̈ܣܵܬ̣ܵܐ: ܘܐܸܫ̱ܘ̈ܝܵܬ̣ܵܐ: ܘܡܵܐܢܹ̈ܐ ܕܦܲܚܵܪܵܐ: ܘܚܸܛܹ̈ܐ: ܘܲܣܥܵܪܹ̈ܐ: ܘܩܲܠܝܵـ̈ܬ̣ܵܐ: ܘܩܲܡܚܵܐ: ܘܓ̣ܘܼܡܹ̈ܐ: ܘܲܛܠܵܦ̮ܚܹ̈ܐ.


text:
ܘܕܸܒ̣ܫܵܐ: ܘܚܹܐܘܬ̣ܵܐ: ܘܥܵـ̈ܢܵܐ: ܘܓ̣ܘܼܒ̣ܢܹ̈ܐ ܕܬ̣ܵܘܪܹ̈ܐ: ܩܲܪܸܒ̣ܘ ܠܕ݂ܵܘܝܼܕ݂ ܘܲܠܥܲܡܵܐ ܕܐܝܼܬ̣ ܥܲܡܹܗ: ܠܡܹܐܟܲܠ. ܡܸܛܠ ܕܐܵܡܪܝܼܢ ܕܥܲܡܵܐ ܟܦܢ ܗ̄ܘ̣ ܘܲܡܛܲܪܲܦ ܘܲܨܗܸܐ ܒܡܲܕ݂ܒ̇ܪܵܐ.


text:
ܬܘܼܠܬ̣ܵܐ ܥܲܡ ܝܘܿܐܵܒ̣: ܘܬܸܘܼܠܬ̣ܵܐ ܥܲܡ ܐܲܒ̣ܝܼܫܲܝ ܒܲܪ ܨܘܿܪܝܼܵܐ ܐܲܚܘܼܗܝ ܕܝܘܿܐܵܒ̣: ܘܐ̣ܘܼܠܬ̣ܵܐ ܥܡ ܐܵܬ̣ܝܼ ܓܵܬ̣ܵܝܵܐ.


text:
ܘܐܸܡܲܪ ܡܲܠܟܵܐ ܠܥܲܡܵܐ: ܐܸܢ ܡܸܥܪܲܩ ܥܵܪܩܝܼܢ ܚ̄ܢܲܢ: ܠܵܐ ܣܵܝܡܝܼܢ ܥܠܲܝܢ ܒܠܸܒ̇ܗܘܿܢ. ܗܵܫܵܐ ܟܲܕܲܘ ܠܲܢ ܥܸܣܪܵܐ ܐܲܠܦ̈ܝܼܢ: ܛܵܒ̣ ܠܲܢ ܕܢܸܗܘܘܿܢ ܠܲܢ ܡܥܲܕܪ̈ܵܢܹܐ ܡ̣ܢ ܩܘܼܪ̈ܝܵܐ.


text:
ܘܐܸܡܲܪܘ ܠܹܗ ܥܲܒ̣ܕܵܘ̈ܗܝ ܠܕ݂ܵܘܝܼܕ݂: ܚܢܲܢ ܢܸܦܘܿܩ ܘܢܸܣܬܲܪܗܲܒ̣ ܠܡܸܬ̣ܟܲܬܵܫܘܼ ܥܲܡܗܘܿܢ. ܐܵܡܲܪ ܠܗܘܿܢ ܡܲܠܟܵܐ: ܡܸܕܸܡ ܕܫܲܦܝܼܪ ܒܥܲܝܢܲܝ̈ܟ̇ܘܿܢ ܥܒܸܕܸܘ. ܘܩܵܡ ܡܲܠܟܵܐ ܥܲܠ ܝܲܕ݂ ܬܲܪܥܵܐ. ܘܟ݂ܠܹܗ ܥܲܡܵܐ ܢܦܲܩܘ ܠܡܲـ̈ܐܘܵܬ̣ܵܐ ܘܠܐܲܠܦܹ̈ܐ.


text:
ܘܦܲܩܸܕ݂ ܡܲܠܟܵܐ ܠܝܘܿܐܵܒ̣: ܘܠܲܐܒ̣ܝܼܫܲܝ: ܘܠܵܐܬ̣ܝܼ: ܕܐܲܚܘܿܕ݂ܘ ܠܝܼ ܠܛܲܠܝܵܐ ܐܲܒ̣ܫܵܠܘܿܡ ܟܲܕ݂ ܚܲܝ. ܘܲܫܡܲܥܘ ܟܠܹܗ ܥܲܡܵܐ ܟܲܕ݂ ܦܲܩܸܕ݂ ܡܲܠܟܑܵܐ ܠܟ݂ܠܗܘܿܢ ܪܵܘ̱ܪ̈ܒ̣ܵܢܹܐ ܥܲܠ ܨܒ̣ܘܼܬ̣ܵܐ ܕܐܲܒ̣ܫܵܠܘܿܡ.


text:
ܘܲܗܘ̤ܵܐ ܩܪܵܒ̣ܵܐ: ܘܐܸܬ̇ܬ̇ܒܲܪ ܬܲܡܵܢ ܥܲܡܵܐ ܕܝܼܣܪܵܝܹܠ: ܩܕ݂ܵܡ ܥܲܒ̣ܕܵܘ̈ܗܝ ܕܕ݂ܵܘܝܼܕ݂: ܘܲܗܘ̤ܵܐ ܬܲܡܵܢ ܡܵܘܬܵܢܵܐ ܪܲܒܵܐ ܥܸܣܪܝܼܢ ܐܲܠܦ̈ܝܼܢ.


text:
ܘܲܗܘ̤ܵܐ ܩܪܵܒ̣ܵܐ ܣܲܓ̇ܝܼܵܐܐ ܕܛܵܒ̣ ܥܲܠ ܐܲܦܹܝ̈ܗ̇ ܕܐܲܪܥܵܐ. ܘܐܸܟ݂ܠܲܬ̤ ܚܲܝܘܲܬ̣ ܥܵܒ̣ܵܐ ܡ̣ܢ ܥܲܡܵܐ: ܝܲܬ̇ܝܼܪ ܡ̣ܢ ܕܐܵܘܒ̇ܕܲܬ̤ ܚܲܪܒܵܐ ܒܗܵܘ̇ ܝܵܘܡܵܐ.


text:
ܘܐܸܣܬܲܩܒܲܠ ܐܲܒ̣ܫܵܠܘܿܡ ܩܕ݂ܵܡ ܥܲܒ̣ܕܵܘ̈ܗܝ ܕܕ݂ܵܘܝܼܕ݂. ܘܐܲܒ̣ܫܵܠܘܿܡ ܪܟ݂ܝܼܒ̣ ܗ̄ܘ̣ܵܐ ܥܲܠ ܟܘܿܕܲܢܝܵܐ. ܘܥܲܠ ܟܘܿܕܲܢܝܵܐ ܬܚܹܝܬ̣ ܣܵܘܟ̇ܬ̣ܵܐ ܕܐܝܼܠܬܵܐ ܪܲܒ̇ܬ̣ܵܐ: ܘܐܸܬ̣ܥ̱ܪܝ ܪܹܫܹܗ ܕܐܲܒ̣ܫܵܠܘܿܡ ܒܐܝܼܠܬܵܐ ܪܲܒ̇ܬ̣ܵܐ: ܘܐܸܬ̇ܬ̇ܠܝܼ ܒܹܝܬ̣ ܫܡܲܝܵܐ ܠܐܲܪܥܑܵܐ: ܘܟ݂ܘܿܕܲܢܝܵܐ ܕܲܬ̣ܚܘܿܬ̣ܵܘܗܝ ܥܒܲܪ ܘܐܸܙܲܠ.


text:
ܐܵܡܲܪ ܠܹܗ ܝܘܿܐܵܒ̣ ܠܓܲܒ̣ܪܵܐ ܕܚܵܘ̣ܝܹܗ: ܟܲܕ݂ ܚܙܲܝܼܬܵܝܗ: ܠܡܵܢܵܐ ܠܵܐ ܡܚܲܝܬܵܝܗܝ: ܘܐܲܪܡܝܼܬܵܝܗܝ ܥܲܠ ܐܲܪܥܵܐ: ܘܐܸܢܵܐ ܝܵܗܹܒ̣ ܗ̄ܘܹܝܬ̣ ܠܵܟ݂ ܥܸܣܪܵܐ ܕܟ݂ܣܦܵܐ ܘܲܠܒ̣ܘܼܫܵܐ ܚܲܕ݂.


text:
ܐܵܡܲܪ ܠܹܗ ܗܵܘ ܓܲܒ̣ܪܵܐ ܠܝܘܿܐܵܒ̣: ܐܸܠܘ ܡܢܲܝܬܚ ܝܲܗ̄ܒ̣ܬ̇ ܠܝܼ ܐܵܠܹܦ ܕܟܸܣܦܵܐ: ܠܵܐ ܐܵܘܫܸܛܹܬ̣ ܐܝܼܕ݂ܝ ܥܠ ܒܲܪ ܡܲܠܟܵܐ. ܩܕ݂ܵܡܲܝ ܓܹܝܪ ܦܲܩܸܕ݂ ܡܲܠܟܵܐ ܠܵܟ݂: ܘܠܐܲܒ̣ܝܼܫܲܝ: ܘܠܵܐܬ̣ܝܼ: ܘܐܸܡܲܪ: ܐܸܙܕܲܗ̄ܪܘ ܠܝܼ ܒܛܲܠܝܵܐ ܐܲܒ̣ܫܵܠܘܿܡ.


text:
ܐܸܠܘܼ ܥܸܒ̣ܕܹܬ̣ ܒܢܲܦ̮ܫܝ: ܡܲܣܟܸ̇ܠ ܗ̄ܘܹܝܬ̣: ܘܡܸܕܸܡ ܠܵܐ ܡܸܬ̇ܛܲܫܸܐ ܗ̄ܘ̣ܵܐ ܡ̣ܢ ܡܲܠܟܵܐ: ܘܐܲܢ̄ܬ̇ ܩܵܐܹܡ ܗ̄ܘܲܝܬ̇ ܡ̣ܢ ܩܒ̣ܘܿܠ.


text:
ܐܵܡܲܪ ܠܹܗ ܝܘܿܐܵܒ̣: ܠܵܐ ܗܵܟܲܢܵܐ: ܐܸܢܵܐ ܐܹܫܲܪܸܐ ܩܕ݂ܵܡܲܝܟ. ܘܲܢܣܲܒ̣ ܝܘܿܐܵܒ̣ ܬܠܵܬ̣ܵܐ ܫܲܒ̣̈ܛܝܼܢ ܒܐܝܼܕܹܗ: ܘܲܡܚܵܐ ܐܸܢܘܿܢ ܒܠܸܒܹ̇ܗ ܕܐܲܒ̣ܫܵܠܘܿܡ: ܘܲܥܕܲܟܹ̇ܝܠ ܚܲܝ ܗ̄ܘ݂ܵܐ ܘܲܬ̣ܠܸܐ ܒܐܝܼܠܬܵܐ.


text:
ܘܲܩܪܵܐ ܝܘܿܐܵܒ̣ ܒܫܝܼܦܘܿܪܵܐ. ܘܲܗܦܲܟ݂ ܠܹܗ ܟܠܹܗ ܥܲܡܵܐ ܕܪܵܕܸܦ ܗ̄ܘ̣ܵܐ ܒܵܬܲܪ ܝܼܣܪܵܝܹܠ: ܡܸܛܠ ܕܲܟ݂ܠܵܝܗܝ ܝܘܿܐܵܒ̣ ܠܥܲܡܵܐ.


text:
ܘܢܲܣܒ̇ܘܼܗܝ ܠܐܲܒ̣ܫܵܠܘܿܡ ܘܐܲܪܡܝܼܘܼܗܝ ܒܓ̣ܘܼܒܵܐ ܒܓ̣ܘܼܡܵܨܵܐ ܪܲܒܵܐ: ܘܐܲܩܝܼܡܘ ܥܠܵܘܗܝ ܝܲܓ̣ܪܵܐ ܪܲܒܵܐ ܕܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ. ܘܟ݂ܠܹܗ ܝܼܣܪܵܝܹܠ ܥܪܲܩܘ ܐ̄ܢܵܫ ܠܡܲܫܟ̇ܢܹܗ.


text:
ܘܐܲܒ̣ܫܵܠܘܿܡ ܥܲܕ݂ ܗ̤ܝ ܚܲܝ: ܢܣܲܒ̣ ܗ̄ܘܟܵܐ ܘܐܲܩܝܼܡ ܗ̄ܘ̣ܵܐ ܠܹܗ ܨܲܠܡܵܐ ܒܥܘܼܡܩܵܐ ܕܡܲܠܟܹ̈ܐ: ܡܸܛܠ ܕܐܸܡܲܪ ܗ̄ܘ̣ܵܐ: ܕܠܲܝܬ̇ ܠܝܼ ܡ̇ܢ ܕܢܸܥܒܸ̇ܕ݂ ܫܹܡܝ. ܘܲܩܪܵܝܗܝ ܠܨܲܠܡܵܐ ܥܲܠ ܫܡܹܗ: ܘܐܸܬ̣ܩܲܪܝܲܬ̤ ܐܝܼܕܹܗ ܕܐܲܒ̣ܫܵܠܘܿܡ ܥܕܲܡܵܐ ܠܝܵܘܡܵܢܵܐ.


text:
ܘܐܲܚܝܼܡܥܸܨ ܒܲܪ ܨܵܕ݂ܘܿܩ ܐܸܡܲܪ: ܐܸܪܗܲܛ ܐܸܣܒ̇ܪܝܼܘܗܝ ܠܡܲܠܟܵܐ: ܕܕܵܢܹܗ ܡܵܪܝܵܐ ܡ̣ܢ ܐܝܼܕ݂ܵܐ ܕܲܒ̣ܥܸܠܕܒ̣ܵܒ̣ܵܘ̈ܗܝ.


text:
ܐܵܡܲܪ ܠܹܗ ܝܘܿܐܵܒ̣: ܠܵܐ ܘܵܠܹܗ ܕܲܬ̣ܣܲܒܲܪ ܝܵܘܡܵܢܵܐ: ܐܸܠܵܐ ܣܲܒܲܪ ܒܝܵܘܡܵܐ ܐ̄ܚܪܹܢܵܐ. ܠܵܐ ܬܣܲܒܲܪ ܝܵܘܡܵܢܵܐ: ܥܲܠ ܒܲܪ ܡܲܠܟܵܐ ܗ̄ܘ̣ ܓܹܝܪ ܡܣܲܒܲܪ ܐܲܢ̄ܬ̇ ܕܡܝܼܬ̣.


text:
ܘܲܪܗܸܛ ܬܘܼܒ̣ ܐܲܚܝܼܡܥܸܨ ܒܲܪ ܨܵܕ݂ܘܿܩ. ܘܐܸܡܲܪ ܠܹܗ ܠܝܘܿܐܵܒ̣: ܡܵܢܵܐ ܡܵܕܹܝܢ: ܐܸܪܗܲܛ ܐܵܦ ܐܸܢܵܐ ܐܹܙܲܠ ܒܵܬܲܪ ܟܘܿܫܝܼ. ܐܵܡܲܪ ܠܹܗ ܝܘܿܐܵܒ̣: ܠܡܵܢܵܐ ܪܵܗܹܛ ܐܲܢ̄ܬ̇ ܒܹܪܝ: ܕܠܵܐ ܐ̄ܢܵܫ ܝܵܗܹܒ̣ ܠܵܟ݂ ܕܲܣܒܲܪܬ̣ܵܐ.


text:
ܐܵܡܲܪ ܠܹܗ ܡܵܢܵܐ ܡܵܕܹܝܢ: ܐܸܪܗܲܛ. ܐܸܡܲܪ ܠܹܗ ܗܲܪܛ. ܘܲܪܗܸܛ ܐܲܚܝܼܡܥܸܨ ܒܐܘܼܪܚܵܐ ܕܟ݂ܵܟ݂ܵܪ: ܘܥܲܒ̣ܪܹܗ ܠܟ݂ܘܿܫܝܼ.


text:
ܘܕ݂ܵܘܝܼܕ݂ ܝܵܬܹܒ̣ ܗ̄ܘ̣ܵܐ ܒܹܝܬ̣ ܐܪܹܝܢ ܐܬܲܪ̈ܥܝܼܢ. ܘܗܲܠܸܟ݂ ܕܵܘܩܵܐ ܥܲܠ ܐܸܓܵܪܵܐ ܕܬܲܪܥܵܐ ܕܫܘܼܪܵܐ: ܘܐܲܪܝܼܡ ܥܲܝܢܵܘ̈ܗܝ: ܘܲܚܙܵܐ ܓܲܒ̣ܪܵܐ ܕܪܵܗܹܛ ܒܲܠܚܘܿܕ݂ܵܘܗܝ.


text:
ܘܐܸܡܲܪ ܕܵܘܩܵܐ: ܚܵܙܹܐ ܐ̄ܢܵܐ ܪܲܗܛܹܗ ܕܩܲܕ݂ܡܵܝܵܐ: ܐܲܝܟ݂ ܪܲܗܛܹܐ ܕܐܲܚܝܼܡܥܸܨ ܒܲܪ ܨܵܕ݂ܘܿܩ. ܐܵܡܲܪ ܡܲܠܟܵܐ: ܓܲܒ̣ܪܵܐ ܗ̄ܘ̣ ܛܵܒ̣ܵܐ ܗܵܢܵܐ: ܘܒܲܣܒܲܪܬ̣ܵܐ ܗ̄ܘ̣ ܛܵܒ̣ܬ̣ܵܐ ܐܸܬ̣̱ܵܐ.


text:
ܘܲܩܪܵܐ ܠܐܲܚܝܼܡܥܸܨ: ܘܐܸܡܲܪ ܠܹܗ ܡܲܠܟܵܐ: ܐܸܬ̇ܝܼܬ̇ ܫܲܫܠܵܡ. ܘܲܣܓܸܕ݂ ܠܡܲܠܟܵܐ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ: ܘܐܸܡܲܪ ܒܪܝܼܟ݂ ܗ̄ܘ̣ ܡܵܪܝܵܐ ܐܲܠܵܗܵܟ݂: ܐܸܢܘܿܢ ܠܐ̄ܢܵܫ ܕܐܵܘܫܸܒ̣ܘ ܐܝܼܕܲܝ̈ܗܘܿܢ ܥܲܠ ܡܵܪܝ ܡܲܠܟܵܐ.


text:
ܐܵܡܲܪ ܠܹܗ ܡܲܠܟܵܐ: ܫܲܪܝܼܪ ܗ̄ܘ̣ ܛܲܠܝܵܐ ܐܲܒ̣ܫܵܠܘܿܡ. ܐܸܡܲܪ ܠܹܗ ܐܲܚܝܼܡܥܸܨ: ܚܙܹܝܬ̣ ܚܲܝܠܵܐ ܪܲܒܵܐ ܕܲܣܕ݂ܝܼܪ ܥܲܠ ܝܘܿܐܵܒ̣ ܥܲܒ̣ܕܹܗ ܕܡܵܪܝ ܡܲܠܟܵܐ: ܘܲܠܥܲܒ̣ܕܵܟ݂ ܠܵܐ ܝܕܸܥܹܬ̣ ܡܵܢܵܐ ܗܘ̣ܵܝܗܝ.


text:
ܘܗܵܐ ܟܘܿܫܝܼ ܐܸܬ̣ܵܐ: ܘܐܸܡܲܪ: ܢܸܣܬܲܒܲܪ ܡܵܪܝ ܡܲܠܟܵܐ: ܕܕ݂ܵܢܹܗ ܡܵܪܝܵܐ ܝܵܘܡܵܢܵܐ ܡ̣ܢ ܐܝܼܕ݂ܵܐ ܕܟ݂ܠ ܡ̇ܢ ܕܩܵܝܡܝܼܢ ܥܠܵܘܗܝ.


text:
ܐܵܡܲܪ ܠܹܗ ܡܲܠܟܵܐ ܠܟ݂ܘܿܫܝܼ: ܫܲܪܝܼܪ ܗ̄ܘ̣ ܛܲܠܝܵܐ ܐܲܒ̣ܫܵܠܘܿܡ. ܐܵܡܲܪ ܟܘܿܫܝܼ: ܢܸܗܘܘܿܢ ܒܥܸܠܕܒ̣ܵܒܲܝ̈ܟ ܐܲܝܟ݂ ܛܲܠܝܵܐ ܡܵܪܝ ܡܲܠܟܑܵܐ: ܘܟ݂ܠ ܕܩܵܡܘ ܥܠܲܝܟ ܠܒ̣ܝܼܫܬܵܐ.


text:
ܘܐܸܬ̣ܡܲܪܡܲܪ ܡܲܠܟܵܐ: ܘܲܣܠܸܩ ܠܩܲܝܛܘܿܢܵܐ ܘܲܒ̣ܟ݂ܵܐ. ܘܟܲܕ݂ ܒܵܟܹܐ: ܗܵܟܲܢܵܐ ܐܵܡܲܪ ܗ̄ܘ̣ܵܐ: ܒܹܪܝ ܐܲܒ̣ܫܵܠܘܿܡ: ܒܹܪܝ ܒܹܪܝ ܠܲܒ̣ܫܵܠܘܿܡ: ܡ̇ܢ ܕܹܝܢ ܐܲܡܝܼܬܲܢܝ ܚܠܵܦܲܝܟ: ܐܲܒ̣ܫܵܠܘܿܡ ܒܹܪܝ.


text:
ܘܲܗܘ̤ܵܐ ܒܗܵܘ̇ ܝܵܘܡܵܐ ܐܸܒ̣ܠܵܐ ܠܟ݂ܠܹܗ ܥܲܡܵܐ: ܡܸܛܠ ܕܲܫܡܲܥܘ ܥܲܡܵܐ ܒܗܵܘ̇ ܝܵܘܡܵܐ ܕܟ݂ܪܝܲܬ̤ ܠܡܲܠܟܵܐ ܥܲܠ ܒܪܹܗ.


text:
ܘܐܸܬ̣ܛܲܫܝܼܘ ܥܲܡܵܐ ܒܗܵܘ̇ ܝܵܘܡܵܐ ܠܡܸܥܲܠ ܠܲܩܪܝܼܬ̣ܵܐ: ܐܲܝܟ݂ ܕܡܸܬ̇ܛܲܫܸܐ ܥܲܡܵܐ ܕܒ̣ܵܗ̇ܬ̇ܝܼܢ ܡܵܐ ܕܥܵܪܩܝܼܢ ܡ̣ܢ ܩܪܵܒ̣ܵܐ.


text:
ܘܥܲܠ ܝܘܿܐܵܒ̣ ܠܘܵܬ̣ ܡܲܠܟܵܐ: ܘܐܸܡܲܪ ܠܹܗ: ܐܲܒ̣ܗܬ̇ܬ̇ ܝܵܘܡܵܢܵܐ ܐܲܦܹ̈ܐ ܕܟ݂ܠܗܘܿܢ ܥܲܒ̣̈ܕܲܝܟ: ܕܦܲܠܸܛܘ ܢܲܦ̮ܫܵܟ݂ ܝܵܘܡܵܢܵܐ: ܘܢܲܦ̮ܫܵܐ ܕܲܒ̣̈ܢܲܝܟ ܘܕܲܒ̣̈ܢܵܬ̣ܵܟ݂: ܘܢܲܦ̮ܫܵܐ ܕܢܸܫܲܝ̈ܟ: ܘܢܲܦ̮ܫܵܐ ܕܲܕ݂ܪ̈ܘܼܟ݂ܵܬ̣ܵܟ݂.


text:
ܘܲܪܚܸܡܬ̇ ܣܵܢܐܲܝ̈ܟ: ܘܲܣܢܲܝܬ̇ ܪ̈ܵܚܡܲܝܟ: ܘܚܵܘܝܬ̇ ܝܵܘܡܵܢܵܐ: ܕܠܲܝܬ̇ ܠܵܟ݂ ܠܵܐ ܚܹܐܪܹ̈ܐ ܘܠܵܐ ܥܲܒ̣̈ܕܹܐ. ܝܵܕܲܥ ܐ̄ܢܵܐ ܝܵܘܡܵܢܵܐ: ܕܐܸܠܘܼ ܐܲܒ̣ܫܵܠܘܿܡ ܚܲܝ ܗ̄ܘ̣ܵܐ: ܟܠܲܢ ܡܝܼܬ̣ܝܼܢ ܗ̄ܘܲܝܢ: ܘܫܲܦܝܼܪ ܗ̄ܘ̣ܵܐ ܒܥܲܝܢܲܝ̈ܟ.


text:
ܗܵܫܵܐ ܩܘܼܡ ܦܘܿܩ ܘܡܲܠܸܠ ܥܲܡ ܥܲܒ̣ܕܲܝ̈ܟ: ܡܸܛܠ ܕܲܒ̣ܡܵܪܝܵܐ ܝܼܡܝܼܬ̣: ܕܐܸܢ ܠܵܐ ܢܵܦܹܩ ܐܲܢ̄ܬ̇: ܠܵܐ ܒܵܐܹܬ̣ ܐ̄ܢܵܫ ܠܘܵܬ̣ܵܟ݂ ܒܠܸܠܝܵܐ ܗܵܢܵܐ: ܘܒ̣ܵܐܫܵܐ ܠܵܟ݂ ܗܵܕܹܐ ܡ̣ܢ ܟܠܗܹܝܢ ܒܝܼ̈ܫܵܬ̣ܵܐ ܕܐܸܬܲܝ̈ ܥܠܲܝܟ ܡ̣ܢ ܛܲܠܝܘܼܬ̣ܵܟ݂ ܘܲܥܕܲܡܵܐ ܠܗܵܫܵܐ.


text:
ܘܩܵܡ ܡܲܠܟܵܐ ܘܝܼܬܸܒ̣ ܒܬܲܪܥܵܐ. ܘܚܵܘܝܼܘ ܠܟ݂ܠܹܗ ܥܲܡܵܐ ܘܐܸܡܲܪܘ: ܕܗܵܐ ܡܲܠܟܵܐ ܝܵܬܹܒ̣ ܒܬܲܪܥܵܐ. ܘܐܸܬ̣ܵܐ ܟܠܹܗ ܥܲܡܵܐ ܩܕ݂ܵܡ ܡܲܠܟܵܐ: ܘܝܼܣܪܵܝܹܠ ܥܪܲܩܘ ܐ̄ܢܵܫ ܠܡܲܫܟ̇ܢܹܗ.


text:
ܘܲܗܘ̤ܵܐ ܟܠܹܗ ܥܲܡܵܐ ܪܵܢܹܝܢ ܒܟ݂ܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܘܐܵܡܪܝܼܢ: ܡܲܠܟܵܐ ܦܲܨܝܲܢ ܡ̣ܢ ܐܝܼܕ݂ܵܐ ܕܟ݂ܠܗܘܿܢ ܒܥܸܠܕܒ̣ܵܒܲܝ̈ܢ: ܘܗ̤ܘ ܦܲܠܛܲܢ ܡ̣ܢ ܐܝܼܕ݂ܵܐ ܕܲܦܠܸܫ̈ܬܵܝܹܐ. ܘܗܵܫܵܐ ܬܵܘ ܢܸܥܪܘܿܩ ܠܲܢ ܡ̣ܢ ܐܲܪܥܵܐ ܡ̣ܢ ܒܵܬܲܪ ܐܲܒ̣ܫܵܠܘܿܡ.


text:
ܐܲܒ̣ܫܵܠܘܿܡ ܓܹܝܪ ܕܲܡܫܲܚ̄ܢ ܘܐܲܩܝܼܡ̄ܢ ܥܠܲܢ ܡܲܠܟܵܐ: ܡܝܼܬ̣ ܠܹܗ ܒܲܩܪܵܒ̣ܵܐ. ܘܐܸܡܲܪܘ ܓܒܲܪ ܠܚܲܒ̣ܪܹܗ: ܠܡܵܢܵܐ ܡܸܟܹ̇ܝܠ ܡܸܬ̇ܬܵܘܫܝܼܢ ܐܢ̄ܬ̇ܘܿܢ: ܕܬܸܗܦܟ݂ܘܼܢ ܥܲܡ ܡܲܠܟܵܐ. ܬܵܘ ܢܲܗܦ̄ܟ݂ܝܼܘܗܝ ܠܒܲܝܬܹ̇ܗ.


text:
ܘܐܸܡܲܪ ܠܗܘܿܢ ܡܲܠܟܵܐ: ܐܲܚܲܝ̈ ܐܲܢ̄ܬ̇ܘܿܢ: ܘܒܸܣܪܝ: ܘܓܲܪ̈ܡܲܝ. ܠܡܵܢܵܐ ܗ̤ܘܲܝܬ̇ܘܿܢ ܐ̄ܚܪ̈ܵܝܹܐ ܕܬܸܗܦܟ݂ܘܼܢ ܥܲܡ ܡܲܠܟܵܐ.


text:
ܘܐܸܡܲܪ ܠܥܲܡܣܵܐ: ܗܵܐ ܒܸܣܪܝ ܐܲܢ̄ܬ̇ ܘܓܲܪܡ̄ܝ: ܗܵܟܲܢܵܐ ܢܸܥܒܸ̇ܕ݂ ܠܝܼ ܐܲܠܵܗܵܐ ܘܗܵܟܲܢܵܐ ܢܵܘܣܸܦ ܠܝܼ: ܐܸܢ ܠܵܐ ܪܲܒ̇ ܚܲܝܠܵܐ ܬܸܗܘܸܐ ܩܕ݂ܵܡܲܝ ܟܠܗܘܿܢ ܝܵܘ̈ܡܵܬ̣ܵܐ ܚܠܵܦ ܝܘܿܐܵܒ̣.


text:
ܘܐܲܣܛܝܼ ܠܸܒܵܐ ܕܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ ܐܲܝܟ݂ ܓܲܒ̣ܪܵܐ ܚܲܕ݂. ܘܲܫܠܲܚܘ ܠܡܲܠܟܵܐ ܘܐܸܡܲܪܘ ܠܹܗ: ܗܦܘܿܟ݂ ܐܲܢ̄ܬ̇ ܘܟ݂ܠܗܘܿܢ ܥܲܒ̣ܕܲܝ̈ܟ.


text:
ܘܲܗܦܲܟ݂ ܡܲܠܟܵܐ ܘܐܸܬ̣ܵܐ ܥܕܲܡܵܐ ܠܝܘܿܪܕܢܵܢ. ܘܲܝܗܘܼܕ݂ܵܐ ܐܸܬ̣ܵܐ ܠܓܲܠܓܵܠܵܐ: ܠܡܹܐܙܲܠ ܠܐܘܼܪܥܵܐ ܕܡܲܠܟܵܐ: ܠܡܲܥܒܵܪܘܼܬܹܗ ܝܘܿܪܕܢܵܢ ܠܡܲܠܟܵܐ.


text:
ܘܨܝܼܒ̣ܵܐ ܛܲܠܝܹܗ ܕܫܵܐܘܿܠ: ܘܚܲܡܸܫܬܲܥܣܲܪ ܒܢܵܘ̈ܗܝ ܘܥܸܣܪܝܼܢ ܥܲܒ̣ܕܵܘ̈ܗܝ ܥܲܡܹܗ ܥܒܲܪܘ: ܘܲܓ̣ܫܲܪܘ ܝܘܿܪܕܢܵܢ ܩܕ݂ܵܡ ܡܲܠܟܵܐ.


text:
ܘܲܥܒܲܕ݂ܘ ܡܥܲܒ̇ܪ̈ܵܢܹܐ ܕܢܲܥܒ̇ܪܘܼܢ ܠܲܕ݂ܒܹܝܬ̣ ܡܲܠܟܵܐ: ܘܲܕ݂ܢܸܥܒ̇ܕ݂ܘܼܢ ܡܸܕܸܡ ܕܫܲܦܝܼܪ ܒܥܲܝܢܵܘ̈ܗܝ. ܘܫܲܡܥܝܼ ܒܲܪ ܓܹܐܪܵܐ ܢܦܲܠ ܩܕ݂ܵܡ ܡܲܠܟܵܐ ܟܲܕ݂ ܥܵܒܲܪ ܝܘܿܪܕܢܵܢ.


text:
ܘܐܸܡܲܪ ܠܹܗ ܠܡܲܠܟܵܐ: ܠܵܐ ܬܸܚܫܘܿܒ̣ ܠܝܼ ܡܵܪܝ ܣܲܟ݂ܠܘܼܬ̣ܵܐ: ܘܠܵܐ ܬܸܬ̇ܕܲܟܲܪ ܠܝܼ ܡܸܕܸܡ ܕܐܲܣܟܸ̇ܠ ܗ̄ܘ̣ܵܐ ܥܲܒ̣ܕܵܟ݂: ܒܝܵܘܡܵܐ ܕܲܢܦܲܩ ܡܵܪܝ ܡܲܠܟܵܐ ܡ̣ܢ ܐܘܿܪܫܠܸܡ. ܠܵܐ ܢܲܝܬܹ̇ܐ ܡܵܪܝ ܡܲܠܟܵܐ ܥܲܠ ܒܵܠܹܗ.


text:
ܝܵܕܲܥ ܐ̄ܢܵܐ ܥܲܒ̣ܕܵܟ݂ ܕܲܚܛܹܝܬ̣: ܘܗܵܐ ܐܸܬܹܝܬ̣ ܐܸܢܵܐ ܝܵܘܡܵܢܵܐ ܩܲܕ݂ܡܵܝ ܡ̣ܢ ܟܠܗܘܿܢ ܕܒܹܝܬ̣ ܝܵܘܣܸܦ: ܘܢܸܚܬܹܬ̣ ܠܐܘܼܪܥܹܗ ܕܡܵܪܝ ܡܲܠܟܵܐ.


text:
ܘܐܸܡܲܪ ܕܵܘܝܼܕ݂ ܡܵܐ ܠܝܼ ܘܲܠܟ݂ܘܿܢ ܒ̈ܢܲܝ ܨܘܿܪܝܼܵܐ: ܕܗܵܘܹܝܢ ܐܢ̄ܬ̇ܘܿܢ ܠܝܼ ܝܵܘܡܵܢܵܐ ܣܵܛܵܢܵܐ. ܝܵܘܡܵܢܵܐ ܠܵܐ ܢܡܘܼܬ̣ ܐ̄ܢܵܫ ܒܝܼܣܪܵܝܹܠ. ܠܵܐ ܝܵܕܲܥ ܐ̄ܢܵܐ ܝܵܘܡܵܢܵܐ ܕܡܲܠܟܵܐ ܐ̄ܢܵܐ ܒܝܼܣܪܵܝܹܠ.


text:
ܘܡܲܦܝܼܒ̣ܵܫܬ̇ ܒܲܪ ܝܘܿܢܵܬ̣ܵܢ ܒܲܪ ܫܵܐܘܿܠ: ܢܚܸܬ̣ ܠܐܘܼܪܥܹܗ ܕܡܲܠܟܵܐ. ܘܠܵܐ ܣܲܦܲܪ ܕܲܩܢܹܗ: ܘܠܵܐ ܫܲܚܠܸܦ ܡܵܐܢܵܘ̈ܗܝ ܡ̣ܢ ܝܵܘܡܵܐ ܕܐܸܙܲܠ ܡܲܠܟܵܐ: ܘܲܥܕܲܡܵܐ ܠܝܵܘܡܵܐ ܕܐܸܬ̣ܵܐ ܡܲܠܟܵܐ ܒܲܫܠܵܡܵܐ.


text:
ܐܵܡܲܪ ܠܹܗ ܡܲܦܝܼܒ̣ܵܫܬ̇: ܡܵܪܝ ܡܲܠܟܵܐ ܥܲܒ̣ܕܲܝ ܢܲܟ݂ܠܲܢܝ: ܐܸܡܪܹܬ̣ ܠܹܗ ܓܹܝܪ ܐܲܪܡܵܐ ܠܝܼ ܥܲܠ ܚܡܵܪܵܐ: ܐܸܪܟܲܒ̣ ܥܠܵܘܗܝ ܘܐܹܙܲܠ ܥܲܡ ܡܵܪܝ ܡܲܠܟܵܐ: ܡܸܛܠ ܕܲܚܓ̣ܝܼܪ ܗ̄ܘ̣ ܥܲܒ̣ܕܵܟ݂.


text:
ܘܕܲܓܸܠ ܒܝܼ ܥܲܒ̣ܕܝ ܡܵܪܝ ܡܲܠܟܵܐ. ܘܐܲܢ̄ܬ̇ ܡܵܪܝ ܡܲܠܟܵܐ. ܐܲܝܟ݂ ܡܲܠܲܐܟܹܗ ܐܲܢ̄ܬ̇ ܕܐܲܠܵܗܵܐ: ܥܒܸܕ݂ ܡܸܕܸܡ ܕܫܲܦܝܼܪ ܒܥܲܝܢܲܝ̈ܟ.


text:
ܡܸܛܠ ܕܟ݂ܠܹܗ ܒܹܝܬ̣ ܐܵܒ̣ܝ ܚܲܝܵܒ̣ܝܼܢ ܗ̄ܘ̣ܵܘ ܡܵܘܬܵܐ: ܠܵܐ ܡܵܪܝ ܡܲܠܟܵܐ. ܘܲܚܫܲܒ̣ܬܵܝܗܝ ܠܥܲܒ̣ܕܵܟ݂ ܡ̣ܢ ܐܵܟ݂̈ܠܲܝ ܦܵܬ̣ܘܿܪܵܟ݂. ܡܸܟܹܝܠ ܠܵܐ ܡܸܫܟܲܚ ܐ̄ܢܵܐ ܕܐܸܙܟܸ̇ܐ: ܘܐܵܦܠܵܐ ܕܐܹܡܲܠܸܠ ܩܕ݂ܵܡ ܡܵܪܝ ܡܲܠܟܵܐ.


text:
ܐܵܡܲܪ ܠܹܗ ܡܲܦܝܼܒ̣ܵܫܬ̇ ܠܡܲܠܟܵܐ: ܐܵܦ ܟܠܹܗ ܥܒ̣ܵܕ݂ܵܐ ܢܸܣܲܒ̣: ܡܸܟܹܠ ܕܐܸܬ̣ܵܐ ܡܵܪܝ ܡܲܠܟܵܐ ܒܲܫܠܵܡܵܐ ܠܒܲܝܬܹ̇ܗ.


text:
ܘܒܲܪܙܸܠܝܼ ܣܐܸܒ̣ ܗ̄ܘ̣ܵܐ ܛܵܒ̣: ܘܒܲܪ ܬܡܵܢܐܝܼܢ ܗ̄ܘ̣ܵܐ ܫܢܝܼ̈ܢ. ܘܗ̤ܘ ܬܲܪܣܝܼ ܗ̄ܘ̣ܵܐ ܠܡܲܠܟܵܐ ܟܲܕ݂ ܝܵܬܹܒ̣ ܗ̄ܘ̣ܵܐ ܒܡܲܚܢܝܼܡ: ܡܸܛܠ ܕܓܲܒ̣ܪܵܐ ܗ̄ܘ̣ܵܐ ܪܲܒܵܐ.


text:
ܒܲܪ ܬܡܵܢܐܝܼܢ ܐ̄ܢܵܐ ܫܢ̈ܝܼܢ ܝܵܘܡܵܢܵܐ: ܘܠܵܐ ܝܵܕܲܥ ܐ̄ܢܵܐ ܒܹܝܬ̣ ܛܵܒ̣. ܡܸܕܸܡ ܕܐܵܟܹ̇ܠ ܥܲܒ̣ܕܵܟ݂ ܘܡܸܕܸܡ ܕܫܵܬܹܐ: ܠܵܐ ܡܸܬ̇ܛܥܸܡ ܠܹܗ: ܐܵܦܠܵܐ ܬܘܼܒ̣ ܡܸܫܟܲܚ ܐ̄ܢܵܐ ܕܐܸܫܡܲܥ ܒܩܵܠ ܡܫܲܒ̇ܚܵܢܹ̈ܐ ܘܲܡܫܲܒ̇ܚܵܢ̈ܝܵܬ̣ܵܐ. ܠܡܵܢܵܐ ܗܵܘܹܐ ܬܘܼܒ̣ ܥܲܒ̣ܕܵܟ݂ ܝܼܩܲܪܬܵܐ ܠܡܵܪܝ ܡܲܠܟܵܐ.


text:
ܢܦܘܼܫ ܥܲܒ̣ܕܵܟ݂ ܐܹܡܘܼܬ̣ ܒܲܩܪܝܼܬ̣ܝ: ܥܲܠ ܓܹܢ̄ܒ̣ ܩܲܒ̣ܪܵܐ ܕܐܵܒ̣ܝ ܘܕܹܐܡܝ. ܗܵܐ ܐܝܼܬ̣ ܥܲܡܵܟ݂ ܥܲܒ̣ܕܵܟ݂ ܒܹܪܝ ܒܸܡܗܲܡ: ܢܸܥܒܲܪ ܥܲܡ ܡܵܪܝ ܡܲܠܟܵܐ: ܘܲܥܒܸܕ݂ ܠܹܗ ܡܸܕܸܡ ܕܫܲܦܝܼܪ ܒܥܲܝܢܲܝ̈ܟ.


text:
ܐܵܡܲܪ ܡܲܠܟܵܐ: ܥܲܡܝ ܢܸܥܒܲܪ ܒܸܡܗܲܡ: ܘܐܸܢܵܐ ܐܸܥܒܸ̇ܕ݂ ܠܹܗ ܡܸܕܸܡ ܕܫܲܦܝܼܪ ܒܥܲܝܢܲܝ̈. ܘܟ݂ܠ ܕܒ̣ܵܥܹܝܬ̇ ܡܹܢܝ: ܐܸܥܒܸ̇ܕ݂ ܠܵܟ݂.


text:
ܘܲܥܒܲܪ ܡܲܠܟܵܐ ܠܓܲܠܓܵܠܵܐ: ܘܲܥܒܲܪ ܒܸܡܗܲܡ ܥܲܡܹܗ. ܘܟ݂ܠܹܗ ܥܲܡܵܐ ܕܲܝܗܘܼܕ݂ܵܐ ܥܒܲܪ ܥܲܡ ܡܲܠܟܵܐ: ܘܐܵܦ ܦܸܠܓܹܗ ܕܥܲܡܵܐ ܕܝܼܣܪܵܝܹܠ.


text:
ܘܟ݂ܠܹܗ ܝܼܣܪܵܝܹܠ ܐܸܬ̣ܵܘ ܠܘܵܬ̣ ܡܲܠܟܵܐ: ܘܐܵܡܪܝܼܢ ܠܹܗ ܠܡܲܠܟܵܐ: ܠܡܵܢܵܐ ܐܲܛܫܝܘܼܟ݂ ܐܲܚܲܝ̈ܢ ܐ̄ܢܵܫܵܐ ܕܲܝܗܘܼܕ݂ܵܐ: ܘܐܲܥܒ̇ܪܘܼܟ݂ ܝܘܿܪܕܢܵܢ ܠܵܟ݂ ܡܲܠܟܵܐ ܘܲܠܟ݂ܠܗܘܿܢ ܒ̈ܢܲܝ ܒܲܝܬܵܟ݂: ܘܲܠܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ ܥܲܡܵܟ݂.


text:
ܘܲܥܢܵܘ ܟܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܘܐܵܡܪܝܼܢ ܠܲܕ݂ܒܹܝܬ̣ ܝܼܣܪܵܝܹܠ: ܡܸܛܠ ܕܩܲܪܝܼܒ̣ ܠܲܢ ܡܲܠܟܵܐ: ܠܡܵܢܵܐ ܐܸܬ̣ܒ̇ܐܸܫ ܠܟ݂ܘܿܢ ܥܲܠ ܗܵܕܹܐ ܡܸܠܬ̣ܵܐ. ܕܲܠܡܵܐ ܡܹܐܟܲܠ ܐܸܟܲܠ̄ܢ ܡ̣ܢ ܡܲܠܟܵܐ: ܐܵܘ ܡܵܘܗܲܒ̣ܬ̣ܵܐ ܐܸܬ̣ܝܲܗ̄ܒܲܬ̤ ܠܲܢ.


text:
ܘܲܥܢܵܘ ܕܒܹܝܬ̣ ܝܼܣܪܵܝܹܠ ܘܐܵܡܪܝܼܢ ܠܲܕ݂ܒܹܝܬ̣ ܝܼܗܘܼܕ݂ܵܐ: ܥܣܲܪ ܡ̈ܢܵܘܵܢ ܐܝܼܬ̣ ܠܲܢ ܒܡܲܠܟܵܐ: ܘܐܵܦ ܒܕ݂ܵܘܝܼܕ݂ ܝܲܬ̇ܝܼܪ ܡܸܢܗܟ݂ܘܿܢ: ܠܡܵܢܵܐ ܐܸܙܲܠܬ̇ܘܿܢܵܢ. ܠܲܢ ܗ̄ܘ̣ ܓܹܝܪ ܘܵܠܹܐ ܗ̄ܘ̣ܵܐ ܕܢܸܗܘܸܐ ܩܲܕ݂ܡܵـ̈ܝܹܐ ܕܢܲܗܦܸܟ݂ ܠܡܲܠܟܵܐ. ܘܥܸܫܢܲܬ̤ ܡܸܠܬ̣ܵܐ ܕܒܹܝܬ̣ ܝܼܗܘܼܕ݂ܵܐ ܡ̣ܢ ܡܸܠܬ̣ܵܐ ܕܒܹܝܬ̣ ܝܼܣܪܵܝܹܠ.


text:
ܘܐܸܫܬܵܘܪܝܼ ܬ̣ܵܡܵܢ ܓܲܒ̣ܪܵܐ ܚܲܕ݂ ܥܵܘܵܠܵܐ: ܘܲܫܡܹܗ ܫܵܡܘܿܥ ܒܲܪ ܒܲܟ݂ܪܝ ܡ̣ܢ ܒܸܢܝܵܡܹܝܢ. ܘܲܩܪܵܐ ܒܫܝܼܦܘܿܪܵܐ ܘܐܸܡܲܪ: ܠܲܝܬ̇ ܠܲܢ ܠܵܠܓܘܼܬ̣ܵܐ ܥܲܡ ܕܵܘܝܼܕ݂: ܘܐܵܦܠܵܐ ܝܵܪܬ̇ܘܼܬ̣ܵܐ ܥܲܡ ܒܪܹܗ ܕܐܝܼܫܲܝ. ܙܸܠܘ ܐ̄ܢܵܫ ܠܡܲܫܟ̇ܢܹܗ.


text:
ܘܲܦܢܵܘ ܟܠܗܘܿܢ ܕܒܹܝܬ̣ ܝܼܣܪܵܝܹܠ ܡ̣ܢ ܒܵܬܲܪ ܕܵܘܝܼܕ݂: ܘܐܸܙܲܠܘ ܒܵܬܲܪ ܫܵܡܘܿܥ ܒܲܪ ܒܲܟ݂ܪܝܼ. ܘܲܒ̣̈ܢܲܝ ܝܼܗܘܼܕ݂ܵܐ ܢܩܸܦܘ ܠܡܲܠܟ̇ܗܘܿܢ: ܡ̣ܢ ܝܘܿܪܕܢܵܢ ܘܲܥܕܲܡܵܐ ܠܐܘܿܪܸܫܠܸܡ.


text:
ܘܐܸܬ̣ܵܐ ܕܵܘܝܼܕ݂ ܠܒܲܝܬܹ̇ܗ ܠܐܘܿܪܸܫܠܸܡ: ܘܲܕ݂ܒܲܪ ܐܸܢܹܝܢܡܲܠܟܵܐ ܠܲܥܣܲܪ ܢܸܫܹ̈ܐ ܕܪ̈ܘܼ̣ܟ݂ـܬ̣ܵܐ: ܕܲܫܒܲܩ ܗ̄ܘ̣ܵܐ ܕܢܸܛܪ̈ܵܢ ܒܲܝܬܵܐ. ܘܲܚܒܲܫ ܐܸܢܹܝܢ ܒܒܲܝܬܵܐ ܕܢܸܬ̣ܢܲܛܪ̈ܵܢ: ܘܬܲܪܣܝܼ ܐܸܢܹܢ. ܘܠܵܐ ܥܲܠ ܥܠܲܝܗܹܝܢ: ܘܲܗ̤ܘܲܝ̈ ܒܐܘܼܠܨܵܢܵܐ ܥܕܲܡܵܐ ܠܝܵܘܡܵܐ ܕܡܸܝܼܬ̣: ܘܲܗ̤ܘܲܝ̈ ܐܲܪ̈ܡܠܵܬ̣ܵܐ.


text:
ܘܐܸܡܲܪ ܕܵܘܝܼܕ݂ ܠܝܘܿܐܵܒ̣: ܗܵܫܵܐ ܒܵܐܹܫ ܠܲܢ ܫܵܡܘܿܥ ܒܲܪ ܒܲܟ݂ܪܝܼ ܡ̣ܢ ܐܲܒ̣ܫܵܠܘܿܡ: ܐܸܠܵܐ ܕܒܲܪ ܥܲܡܵܟ݂ ܠܥܲܒ̣ـ̈ܕܹܐ ܕܡܵܪܵܟ݂ ܘܙܸܠ ܒܵܬ̣ܪܹܗ. ܕܲܠܡܵܐ ܢܸܫܟܲܚ ܠܹܗ ܩܘܼܪ̈ܝܵܐ ܕܥܲܫܝܼ̈ܢܵܢ: ܘܲܢܩܘܼܡ ܒܗܹܝܢ ܘܲܢܚܲܛܸܛ ܥܲܝܢܲܝ̈ܢ.


text:
ܘܲܢܦܲܩܘ ܒܵܬ̣ܪܹܗ ܚܲܒ̣ܪ̈ܵܘܗܝ ܕܝܘܿܐܵܒ̣: ܚܹܐܪܹ̈ܐ: ܘܦܵܠܚܹ̈ܐ: ܘܟ݂ܠܗܘܿܢ ܓܲܒ̣ܪܹ̈ܐ. ܘܲܢܦܲܩܘ ܡ̣ܢ ܐܘܿܪܸܫܠܸܡ: ܘܐܸܙܲܠܘ ܒܵܬܲܪ ܫܵܡܘܿܥ ܒܲܪ ܒܲܟ݂ܪܝܼ.


text:
ܘܗܸܢܘܿܢ ܡܲܛܝܼܘ ܠܟܹܐܦܵܐ ܪܲܒ̇ܬ̣ܵܐ ܕܲܒ̣ܓ̣ܒ̣ܥܘܿܢ: ܘܥܲܡܣܵܐ ܥܲܠ ܩܕ݂ܵܡܲܝܗܘܿܢ. ܘܝܘܿܐܵܒ̣ ܡܚܲܙܲܩ ܗ̄ܘ̣ܵܐ ܒܲܠܒ̣ܘܼܫܵܐ ܕܙܲܝܢܹܗ: ܘܣܲܦ̮ܣܹܪܵܐ ܡܨܲܡܕ݂ܵܐ ܗ̄ܘ̣ܵܬ̣ ܘܪܲܡܝܵܐ ܒܚܲܨܵܘ̈ܗܝ ܐܲܝܟ݂ ܓܲܠܒ̣ܵܐ. ܘܗ̤ܘ ܢܦܲܩ. ܢܸܦܠܲܬ̤ ܐܝܼܕܹܗ ܥܲܠ ܣܲܦ̮ܣܹܪܹܗ.


text:
ܘܥܲܡܣܵܐ ܠܵܐ ܐܸܙܕܗܲܪ ܡ̣ܢ ܣܲܦ̮ܣܹܪܵܐ ܕܒ̣ܐܝܼܕܹܐ ܕܝܘܿܐܵܒ̣: ܘܲܡܚܵܝܗܝ ܒܵܗ̇ ܥܲܠ ܦܸܠܓܸܗ: ܘܲܢܦܲܠܘ ܡܥܵܘ̈ܗܝ ܥܲܠ ܐܲܪܥܵܐ: ܘܠܵܐ ܬܢܵܝܗܝ: ܘܡܝܼܬ̣. ܘܝܘܿܐܵܒ̣ ܘܐܲܒ̣ܝܼܫܲܝ ܐܲܚܘܼܗܝ: ܐܸܙܲܠܘ ܒܵܬܲܪ ܫܵܡܘܿܥ ܒܲܪ ܒܲܟ݂ܪܝܼ.


text:
ܘܓܲܒ̣ܪܵܐ ܚܲܕ݂ ܐܸܙܲܠ ܘܩܵܡ ܥܠܵܘܗܝ ܡ̣ܢ ܥܲܒ̣ܕܵܘ̈ܗܝ ܕܝܘܿܐܵܒ̣: ܘܐܸܡܲܪ ܠܹܗ: ܡ̣ܢ ܡ̇ܢ ܐܲܢ̄ܬ̇: ܡ̣ܢ ܕܵܘܝܼܕ݂ ܕܒ̣ܵܬܲܪ ܝܘܿܐܵܒ̣.


text:
ܘܥܲܡܣܵܐ ܡܦܲܠܦܲܠ ܗ̄ܘ̣ܵܐ ܒܲܕ݂ܡܹܗ: ܘܲܪܡܸܐ ܒܲܫܒ̣ܝܼܠܵܐ. ܘܟܲܕ݂ ܚܙܵܐ ܓܲܒ̣ܪܵܐ ܕܩܵܡ ܠܹܗ ܟܠܹܗ ܥܲܡܵܐ ܠܡܸܚܙܵܐ: ܓܲܪܹܗ ܠܥܲܡܣܵܐ ܡ̣ܢ ܫܒ̣ܝܼܠܵܐ: ܘܐܲܪܡܝܹܗ ܒܚܲܩܠܑܵܐ: ܘܐܲܪܡܝܼ ܥܠܵܘܗܝ ܡܲܪܛܘܼܛܵܐ: ܟܲܕ݂ ܚܙܵܐ ܕܟ݂ܠ ܡ̇ܢ ܕܥܵܒܲܪ ܥܠܵܘܗܝ ܩܵܐܹܡ ܠܹܗ.


text:
ܘܟܲܕ݂ ܓܲܪܹܗ ܡ̣ܢ ܫܒ̣ܝܼܠܵܐ: ܥܵܒܲܪ ܟܠ ܐ̄ܢܵܫ ܒܵܬ̣ܪܹܗ ܕܝܘܿܐܵܒ̣: ܘܲܥܒܲܪܘ ܒܵܬܲܪ ܫܵܡܘܿܥ ܒܲܪ ܒܲܟ݂ܪܝܼ ܠܡܹܐܙܲܠ ܥܠܵܘܗܝ.


text:
ܘܥܲܠܘ ܘܲܫܪܵܘ ܥܠܵܘܗܝ ܒܐܲܒܸܠ: ܘܲܒ̣ܒܹܝܬ̣ ܡܲܥܟܵܐ: ܘܐܲܟ݂ܡܸܢܘ ܟܡܹܐܢܹ̈ܐ ܥܲܠ ܩܪܝܼܬ̣ܵܐ: ܘܩܵܡܲܬ̤ ܒܐܘܼܠܨܵܢܵܐ. ܘܟ݂ܠܹܗ ܥܲܡܵܐ ܕܥܲܡ ܝܘܿܐܵܒ̣: ܡܓܲܪܓ̣ܝܼܢ ܕܢܲܪܡܘܿܢܹܗ ܠܫܘܼܪܵܐ.


text:
ܘܲܩܪܵܬ̤ ܐܲܢ̄ܬ̇ܬ̣ܵܐ ܚܕ݂ܵܐ ܚܲܟ̇ܝܼܡܬܵܐ ܡ̣ܢ ܫܘܼܪܵܐ ܕܲܩܪܝܼܬ̣ܵܐ ܘܐܵܡܪܵܐ: ܫܡܲܥܘ: ܫܡܲܥܘ: ܘܐܸܡܲܪܘ ܠܝܘܿܐܵܒ̣: ܩܪܘܿܒ̣ ܠܟ݂ܵܐ ܘܐܹܡܲܪ ܠܵܟ݂.


text:
ܘܲܩܪܸܒ̣ ܠܘܵܬ̣ܵܗ̇: ܘܐܵܡܪܵܐ ܠܹܗ: ܐܲܢ̄ܬ̇ܘܼ ܝܘܿܐܵܒ̣: ܘܐܸܡܲܪ ܠܵܗ̇ ܐܸܢܵܐ ܗ̄ܘ̣. ܐܵܡܪܵܐ ܠܹܗ: ܫܡܲܥ ܡܸـ̈ܠܲܝ ܐܲܡܬ̣ܵܟ݂. ܐܵܡܲܪ ܫܵܡܲܥ ܐ̄ܢܵܐ.


text:
ܐܵܡܪܵܐ ܐܲܢ̄ܬ̇ܬ̣ܵܐ: ܡܹܐܡܲܪ ܐܵܡܪܝܼܢ ܗ̄ܘ̣ܵܘ ܡ̣ܢ ܩܕ݂ܝܼܡ ܕܡܸܫܐܲܠ ܫܵܐܠܝܼܢ ܗ̄ܘ̣ܵܘ ܒܲܢܒ̣̈ܝܹܐ: ܘܗܵܝܕܹܝܢ ܡܵܘܒ̇ܕ݂ܝܢ ܗ̄ܘ̣ܵܘ.


text:
ܐܸܢܵܐ ܦܵܪܥܲܬ̣ ܚܘܼ̈ܒ̣ܠܹܐ ܐ̄ܢܵܐ ܕܝܼܣܪܵܝܹܠ: ܕܒ̣ܵܥܹܐ ܐܲܢ̄ܬ̇ ܠܡܸܩܛܲܠ ܠܛܲܠܝܵܐ ܘܠܸܐܡܹܗ ܒܝܼܣܪܵܝܹܠ: ܘܲܬ̇ܛܲܒܲܥ ܝܵܪܬ̇ܘܼܬܹܗ ܕܡܵܪܝܵܐ.


text:
ܠܵܐ ܗ̄ܘ̣ܵܐ ܗܵܟܲܢܵܐ: ܐܸܠܵܐ ܓܲܒ̣ܪܵܐ ܚܲܕ݂ ܡ̣ܢ ܛܘܼܪܵܐ ܕܐܲܦܪܹܝܡ: ܫܵܡܘܿܥ ܒܲܪ ܒܲܟ݂ܪܝܼ ܫܡܹܗ: ܐܵܘܫܸܒ̣ ܐܝܕܲܝـ̈ܵܐ ܥܲܠ ܡܲܠܟܵܐ ܕܵܘܝܼܕ݂. ܗܲܒ̣ܘܼܗܝ ܠܝܼ ܒܲܠܚܘܿܕ݂ܵܘܗܝ: ܘܐܹܙܲܠ ܠܝܼ ܡ̣ܢ ܩܪܝܼܬ̣ܵܐ. ܐܜܵܡܪܵܐ ܠܹܗ ܐܲܢ̄ܬ̇ܬ̣ܵܐ ܠܝܘܿܐܵܒ̣: ܗܵܫܵܐ ܫܕܸܐ ܠܵܟ݂ ܪܹܫܹܗ ܡ̣ܢ ܫܘܼܪܵܐ.


text:
ܘܐܸܙܲܠ̄ܬ̤ ܐܲܢ̄ܬ̇ܬ̣ܵܐ ܠܘܵܬ̣ ܟܠܹܗ ܥܲܡܵܐ ܒܚܲܟ̇ܡܘܼܬ̣ܵܗ̇. ܘܢܲܣܒ̇ܘܼܗܝ ܪܹܫܹܗ ܕܫܵܡܘܿܥ ܒܲܪ ܒܲܟ݂ܪܝܼ: ܘܲܫܕ݂ܵܐܘܼܗܝ ܠܝܘܿܐܵܒ̣. ܘܲܩܪܵܐ ܝܘܿܐܵܒ̣ ܒܫܝܼܦܘܿܪܵܐ: ܘܲܦܪܲܩܘ ܠܗܘܿܢ ܡ̣ܢ ܩܪܝܼܬ̣ܵܐ: ܘܐܸܙܲܠܘ ܐ̄ܢܵܫ ܠܡܲܫܟ̇ܢܹܗ. ܘܲܗܦܲܟ݂ ܝܘܿܐܵܒ̣ ܠܐܘܿܪܸܫܠܸܡ ܠܘܵܬ̣ ܡܲܠܟܵܐ.


text:
ܘܲܗܘ̤ܵܐ ܟܲܦܢܵܐ ܒܝܵܘ̈ܡܵܬܹܗ ܕܕ݂ܵܘܝܼܕ݂ ܬܠܵܬ̣ ܫܢ̈ܝܼܢ: ܫܲܢ̄ܬܵܐ ܒܵܬܲܪ ܫܲܢ̄ܬܵܐ. ܘܲܒ̣ܥܵܐ ܕܵܘܝܼܕ݂ ܡ̣ܢ ܡܵܪܝܵܐ: ܘܐܸܡܲܪ ܡܵܪܝܵܐ: ܡܸܛܠ ܫܵܐܘܿܠ ܘܡܸܛܠ ܒܲܝܬܵܐ ܕܲܕ݂ܡܵܐ: ܥܲܠ ܕܩܲܛܸܠ ܠܓܸܒ̣ܥ̈ܘܿܢܵܝܹܐ.


text:
ܘܲܩܪܵܐ ܡܲܠܟܵܐ ܠܓܸܒ̣ܥ̈ܘܿܢܵܝܹܐ: ܘܐܸܡܲܪ ܠܗܘܿܢ: ܘܓܸܒ̣ܥ̈ܘܿܢܵܝܹܐ ܠܵܐ ܗ̄ܘ̣ܵܐ ܡ̣ܢ ܒ̈ܢܲܝ ܝܼܣܪܵܝܹܠ: ܐܸܠܵܐ ܡ̣ܢ ܫܲܪܟܵܐ ܐܸܢܘܿܢ ܕܐܵܡܘܿܪ̈ܵܝܹܐ: ܘܲܒ̣ܢܲܝ ܝܼܣܪܵܝܹܠ ܝܼܡܵܘ ܠܗܘܿܢ. ܘܲܒ̣ܥܵܐ ܫܵܐܘܿܠ ܕܲܢܩܲܛܸܠ ܐܸܢܘܿܢ: ܟܲܕ݂ ܛܲܢ ܕܢܲܚܛܸܐ ܒܲܒ̣̈ܢܲܝ ܝܼܣܪܵܝܹܠ ܘܠܲܐܒ̣̈ܢܲܝ ܝܼܗܘܼܕ݂ܵܐ.


text:
ܘܐܸܡܲܪ ܕܵܘܝܼܕ݂ ܠܓܸܒ̣ܥ̈ܘܿܢܵܝܹܐ: ܡܵܢܵܐ ܐܸܥܒܸ̇ܕ݂ ܠܟ݂ܘܿܢ: ܘܲܒ̣ܡܵܢܵܐ ܐܹܚܣܹܝܟ݂ܘܿܢ: ܘܒܲܪܸܟ݂ܘ ܝܵܪܬ̇ܘܼܬܹܗ ܕܡܵܪܝܵܐ.


text:
ܐܵܡܪܝܼܢ ܠܹܗ ܓܸܒ̣ܥ̈ܘܿܢܵܝܹܐ: ܠܵܐ ܗ̄ܘ̣ܵܐ ܣܹܐܡܵܐ ܘܕܲܗܒ̣ܵܐ ܚܲܝܵܒ̣ ܗ̄ܘ̣ܵܐ ܠܲܢ ܫܵܐܘܿܠ ܘܒܲܝܬܹ̇ܗ: ܘܠܵܐ ܐܝܼܬ̣ ܠܲܢ ܐ̄ܢܵܫ ܕܢܸܩܛܘܿܠ ܒܝܼܣܪܵܝܹܠ: ܐܵܡܲܪ ܠܗܘܿܢ: ܘܡܵܢܵܐ ܐܵܡܪܝܼܢ ܐ̄ܢܬ̇ܘܿܢ ܐܸܥܒܸ̇ܕ݂ ܠܟ݂ܘܿܢ.


text:
ܢܸܬ̇ܠܘܼܢ ܠܲܢ ܫܲܒ̣ܥܵܐ ܐ̄ܢܵܫ̈ܝܼܢ ܡ̣ܢ ܒܢܵܘ̈ܗܝ: ܘܲܢܕܲܒܲܚ ܐܸܢܘܿܢ ܩܕ݂ܵܡ ܡܵܪܝܵܐ ܒܪܵܡܬ̣ܵܐ ܕܫܵܐܘܿܠ. ܐܵܡܲܪ ܠܗܘܿܢ ܡܲܠܟܵܐ: ܐܸܢܵܐ ܐܸܬܸ̇ܠ.


text:
ܘܚܵܣ ܡܲܠܟܵܐ ܥܲܠ ܡܲܦܝܼܒ̣ܵܫܬ̇ ܒܲܪ ܝܘܿܢܵܬ̣ܵܢ ܒܲܪ ܫܵܐܘܿܠ: ܡܸܛܠ ܡܵܘܡܵܬܹܗ ܕܡܵܪܝܵܐ ܕܲܗܘ̤ܵܬ̣ ܒܲܝܢܵܬ̣ܗܘܿܢ: ܒܹܝܬ̣ ܕܵܘܝܼܕ݂ ܠܝܘܿܢܵܬ̣ܵܢ ܒܲܪ ܫܵܐܘܿܠ.


text:
ܘܲܕ݂ܒܲܪ ܡܲܠܟܵܐ ܠܲܬ̣ܪܹܝܢ ܒܢܹܝ̈ܗ̇ ܕܪܲܨܦܵܐ ܒܲܪܬ̣ ܐܲܢܵܐ ܕܝܼܠܕܲܬ̤ ܠܫܵܐܘܿܠ: ܠܐܲܪܡܘܿܢܝܼ ܘܲܠܡܲܦܝܼܒ̣ܵܫܬ̇: ܘܲܠܚܲܡܫܵܐ ܒ̈ܢܲܝ ܢܵܕ݂ܵܒ̣ ܒܲܪܬ̣ ܫܵܐܘܿܠ: ܕܝܸܠܕܲܬ̤ ܠܥܲܙܪܵܐܹܝܠ ܒܲܪ ܒܲܪܙܸܠܝܼ ܕܡ̣ܢ ܡܚܘܿܠܵܐ.


text:
ܘܐܲܫܠܸܡ ܐܸܢܘܿܢ ܒܓܸܒ̣ܥ̈ܘܿܢܵܝܹܐ: ܘܕܲܒܲܚܘ ܐܸܢܘܿܢ ܒܛܘܼܪܵܐ ܩܕ݂ܵܡ ܡܵܪܝܵܐ: ܘܲܢܦܲܠܘ ܫܲܒ̣ܥܵܬܲܝ̈ܗܘܿܢ ܐܲܟ݂ܚ̄ܕ݂ܵܐ. ܘܗܢܘܿܢ ܐܸܬ̣ܩܲܛܲܠܘ ܒܝܵܘ̈ܡܵܬ̣ܵܐ ܩܲܕ݂ܡܵܝܹ̈ܐ ܕܲܚܨܵܕ݂ܵܐ: ܒܪܹܫ ܚܨܵܕ݂ܵܐ ܕܲܣܥܵܪܹ̈ܐ.


text:
ܘܢܸܣܒܲܬ̤ ܪܲܨܦܵܐ ܒܲܪܬ̣ ܐܲܢܵܐ ܣܲܩܵܐ: ܘܦܸܪܣܲܬ̤ ܠܵܗ̇ ܥܲܠ ܫܘܿܥܵܐ: ܡ̣ܢ ܪܹܫ ܚܨܵܕ݂ܵܐ ܥܕܲܡܵܐ ܕܲܢܚܸܬ̣ ܥܠܲܝܗܘܿܢ ܡܲܝ̈ـܵܐ ܡ̣ܢ ܫܡܲܝܵܐ.


text:
ܘܚܵܘܝܼܘ ܠܕ݂ܵܘܝܼܕ݂ ܡܸܕܸܡ ܕܥܸܒ̣ܕܲܬ̤ ܪܲܨܦܵܐ ܒܲܪܬ̣ ܐܲܢܵܐ ܕܪܘܼܟ݂ܬܹ̇ܗ ܕܫܵܐܘܿܠ: ܘܐܸܙܲܠ ܕܵܘܝܼܕ݂: ܘܲܢܣܲܒ̣ ܓܲܪ̈ܡܹܐ ܕܫܵܐܘܿܠ ܘܓܲܪ̈ܡܹܐ ܕܝܘܿܢܵܬ̣ܵܢ ܒܪܹܗ: ܡ̣ܢ ܡܵܪ̈ܝܹܗ̇ ܕܝܵܒ̣ܝܼܫ ܕܓܸܠܥܵܕ݂: ܕܲܓ̣ܢܲܒ̣ܘ ܐܸܢܘܿܢ ܡ̣ܢ ܪܵܚܘܿܒ̣ ܕܒܹܝܬ̣ ܝܵܫܵܢ: ܕܲܬ̣ܠܵܘ ܐܸܢܘܿܢ ܬܲܡܵܢ ܦܠܸܫܬܵܝܹ̈ܐ ܒܝܵܘܡܵܐ ܕܲܩܛܲܠܘ ܦܠܸܫܬܵܝܹ̈ܐ ܠܫܵܐܘܿܠ ܒܛܘܼܪܵܐ ܕܲܓ̣ܠܲܒ̇ܘܿܥ.


text:
ܘܲܩܒܲܪܘ ܓܲܪ̈ܡܵܘܗܝ ܕܫܵܐܘܿܠ ܘܲܕ݂ܝܘܿܢܵܬ̣ܵܢ ܒܪܹܗ: ܒܐܲܪܥܵܐ ܕܒܸܢܝܵܡܹܝܢ ܒܨܲܠܨܲܚ ܒܩܲܒ̣ܪܵܐ ܕܩܝܼܫ ܐܲܒ̣ܘܼܗܝ. ܘܲܥܒܲܕ݂ܘ ܟܠ ܡܸܕܸܡ ܕܲܦܩܲܕ݂ ܡܲܠܟܵܐ. ܘܐܸܬ̣ܪܲܥܝܼ ܐܲܠܵܗܵܐ ܠܐܲܪܥܵܐ ܡ̣ܢ ܒܵܬܲܪ ܗܵܕܹܝܢ.


text:
ܘܲܗܘ̤ܵܐ ܬܘܼܒ̣ ܩܪܵܒ̣ܵܐ ܠܲܦܠܸܫ̈ܬܵܝܹܐ ܥܲܡ ܝܼܣܪܵܝܹܠ: ܘܲܢܚܸܬ̣ ܕܵܘܝܼܕ݂ ܘܥܲܒ̣ܕܵܘ̈ܗܝ ܥܲܡܹܗ ܠܡܸܬ̣ܟܲܬܵܫܘܼ ܥܲܡ ܦܠܸܫܬܵܝܹ̈ܐ.


text:
ܘܲܕ݂ܚܸܠܘ ܕܵܘܝܼܕ݂ ܘܝܘܿܐܵܒ̣ ܘܐܲܒ̣ܝܼܫܲܝ ܡ̣ܢ ܓܲܢ̄ܒܵܪܵܐ: ܕܡܲܬ̣ܩܵܠܵܐ ܕܫܸܪܝܵܢܹܗ ܬܠܵܬ̣ܡܵܐܐ ܡܲܬ̣ܩܵܠ̈ܝܼܢ ܕܲܢܚܵܫܵܐ: ܘܗ̤ܘ ܐܲܣܝܼܪ ܗ̄ܘ̣ܵܐ ܣܲܦ̮ܣܹܪܵܐ ܚܕܲܬܵܐ: ܘܐܸܡܲܪ ܠܡܸܩܛܠܹܗ ܠܕ݂ܵܘܝܼܕ݂.


text:
ܘܥܲܕܪܹܗ ܐܲܒ̣ܝܼܫܲܝ ܒܲܪ ܨܘܿܪܝܼܵܐ: ܘܲܡܚܵܝܗܝ ܠܲܦܠܫܬܵܝܵܐ ܘܫܲܛܠܹܗ. ܗܵܝܕܹܝܢ ܝܼܡܲܘ ܠܹܗ ܥܲܒ̣ܕܵܘ̈ܗܝ ܠܕ݂ܵܘܝܼܕ݂: ܘܐܵܡܪܝܼܢ ܠܹܗ: ܠܵܐ ܬܸܦܘܿܩ ܥܲܡܵܢ ܠܲܩܪܵܒ̣ܵܐ: ܘܠܵܐ ܬܲܕ݂ܥܸܟ݂ ܫܪܵܓܹܐ ܕܝܼܣܪܵܝܹܠ.


text:
ܘܡ̣ܢ ܒܵܬܲܪ ܗܵܝܕܹܝܢ: ܗܘ̤ܵܐ ܬܘܼܒ̣ ܩܪܵܒ̣ܵܐ ܒܓ̣ܵܬ̣ ܥܲܡ ܦܠܸܫܬܵܝܹ̈ܐ. ܘܗܵܝܕܹܝܢ ܩܛܲܠ ܣܲܒ̣ܟ̇ܝܼ ܚܘܼܫܵܝܵܐ: ܠܣܵܦܵܪ ܕܡ̣ܢ ܒ̈ܢܲܝ̈ ܓܲܢ̄ܒܵܪܹ̈ܐ.


text:
ܘܲܗܘ̤ܵܐ ܬܘܼܒ̣ ܩܪܵܒ̣ܵܐ ܠܝܼܣܪܵܝܹܠ ܥܲܡ ܦܠܸܫܬܵܝܹ̈ܐ: ܘܲܩܛܲܠ ܐܸܠܚܲܢܲܢ ܒܲܪ ܡܲܠܲܦ ܙܵܩܘܿܪܵܐ ܕܡ̣ܢ ܒܹܝܬ̣ ܠܚܸܡ ܠܓܸܘܼܠܝܵܕ݂ ܦܠܸܫܬܵܝܵܐ: ܘܫܸܘܝܵܐ ܕܢܲܝܙܟܹܗ ܥܒܸܐ ܗ̄ܘ̣ܵܐ ܐܲܝܟ݂ ܢܵܘܠܵܐ ܕܓܲܪ̈ܝܵܝܹܐ.


text:
ܘܲܗܘ̤ܵܐ ܬܘܼܒ̣ ܩܪܵܒ̣ܵܐ ܒܓ̣ܵܬ̣: ܘܲܗܘ̤ܵܐ ܓܲܒ̣ܪܵܐ ܓܲܢ̄ܒܵܪܵܐ: ܕܨܒ̣̈ܥܵܬ̣ܵܐ ܕܐܝܼܕ݂ܵܘ̈ܗܝ ܕܨܒ̣̈ܥܵܬ̣ܵܐ ܕܪܸ̈ܓ̣ܠܵܘܗܝ ܫܸܬ̣: ܥܸܣܪܝܼܢ ܘܐܲܪܒܲܥ ܒܡܸܢܝܵܢܵܐ: ܐܵܦ ܗܘ̤ ܐܸܬ̣̱ܝܼܠܸܕ݂ ܠܓܲܢ̄ܒܵܪܹ̈ܐ.


text:
ܗܵܠܹܝܢ ܐܲܪܒ̇ܥܵܐ ܐܸܬ̣̱ܝܼܠܸܕ݂ܘ ܠܓܲܢ̄ܒܵܪܹ̈ܐ ܒܓ̣ܵܬ̣: ܘܐܸܫܬ̣ܠܸܡܘ ܒܐܝܼܕ݂ܵܐ ܕܕ݂ܵܘܝܼܕ݂ ܘܒ̣ܐܝܼܕ݂ܵܐ ܕܥܲܒ̣ܕܵܘ̈ܗܝ.


text:
ܘܐܸܡܲܪ ܕܵܘܝܼܕ݂ ܠܡܵܪܝܵܐ ܡܸܠܹ̈ܐ ܕܬܸܫܒ̇ܘܿܚܬܵܐ ܗܵܕܹܐ: ܒܝܵܘܡܵܐ ܕܦܲܨܝܹܗ ܡܵܪܝܵܐ ܡ̣ܢ ܐܝܼܕ݂ܵܐ ܕܲܒ̣ܥܸܠܕܒ̣ܵܒܵܘ̈ܗܝ ܘܡ̣ܢ ܐܝܼܕ݂ܵܐ ܕܫܵܐܘܿܠ.


text:
ܐܲܠܵܗܵܐ ܬܲܩܝܼܦܵܐ ܕܣܲܒ̣ܪܝ ܒܹܗ: ܡܣܲܝܥܵܢܝ ܘܩܲܪܢܵܐ ܕܦܘܼܪܩܵܢܝ: ܘܒܹܝܬ̣ ܓܵܘܣ̄ܝ ܘܲܡܦܲܨܝܵܢܝ ܡ̣ܢ ܥܵܘܵܠܹ̈ܐ: ܘܦܵܪܘܿܩܝ ܡܫܲܒ̇ܚܵܐ.


text:
ܒܐܘܼܠܨܵܢܝ ܩܪܹܝܬ̣ ܠܡܵܪܝܵܐ: ܘܲܠܘܵܬ̣ ܐܲܠܵܗܝ ܓܥܹܝܬ̣: ܘܲܫܡܲܥ ܩܵܠܝ ܡ̣ܢ ܗܲܝܟ̇ܠܹܗ: ܘܲܓ̣ܥܵܬ̣ܝ ܩܕ݂ܵܡܵܘܗܝ ܥܸܠܲܬ̤ ܒܐܸܕ݂ܢܵܘ̈ܗܝ.


text:
ܘܲܥܒܲܕ݂ ܚܸܫܘܿܟ݂ܵܐ ܠܓܸܢܝܹܗ ܘܟܲܪܟܹܗ ܡܲܛܠܠܹܗ: ܚܸܫܘܿܟ݂ܵܐ ܕܡܲܝ̈ـܵܐ ܒܲܥܢܵܢܹ̈ܐ ܕܐܵܐܲܪ: ܡ̣ܢ ܙܲܗܪܵܐ ܕܡܲܛܠܠܹܗ.


text:
ܘܐܸܬ̣ܚܙܝܼܘ ܡܲܒ̇ܘܼ̈ܥܹܐ ܕܡܲܝ̈ـܵܐ: ܘܐܸܬ̣ܓ̇ܠܝܼ ܫܲܬ̣ܐ̱ܣܹ̈ܐ ܕܬܹܒܹܝܠ: ܡ̣ܢ ܟܐܵܬ̣ܵܟ݂ ܡܵܪܝܵܐ: ܘܡ̣ܢ ܢܫܲܡܬ̣ܵܐ ܕܪܘܼܚܵܐ ܕܪܘܼܓ̣ܙܵܟ݂.


text:
ܘܦܲܨܝܲܢܝ ܡ̣ܢ ܒܥܸܠܕܒ̣ܵܒܲܝ̈: ܘܐܵܦ ܡ̣ܢ ܐܲܝܠܹܝܢ ܕܩܵܝܡܝܼܢ ܥܠܲܝ ܐܲܪܝܼܡܲܝܢܝ: ܘܡ̣ܢ ܓܲܒ̣ܪܹ̈ܐ ܥܵܘ̈ܵܠܹܐ ܬܦܲܨܝܢܝ.


text:
ܘܗܵܠܹܝܢ ܡܸܠܵܘ̈ܗܝ ܕܕ݂ܵܘܝܼܕ݂ ܐ̄ܚܪ̈ܵܝܵܬ̣ܵܐ. ܐܸܡܲܪ ܕܵܘܝܼܕ݂ ܒܲܪ ܐܝܼܫܲܝ: ܐܸܡܲܪ ܓܲܒ̣ܪܵܐ ܕܐܲܩܝܼܡ ܢܝܼܪܵܐ ܕܲܡܫܝܼܚܹܗ: ܘܐܲܠܵܗܹܗ ܕܝܲܥܩܘܿܒ̣ ܡܒܲܣܸܡ ܙܡܝܼܪ̈ܵܬܹܗ ܕܝܼܣܪܵܝܹܠ.


text:
ܐܸܡܲܪ ܐܲܠܵܗܵܐ ܕܝܼܣܪܵܝܹܠ: ܘܠܝܼ ܐܸܡܲܪ ܬܲܩܝܦܵܐ ܕܝܼܣܪܵܝܹܠ: ܕܫܲܠܝܼܛ ܒܐ̄ܢܵܫܵܐ ܙܲܕܝܼܩܹ̈ܐ: ܕܫܲܠܝܼܛ ܒܕ݂ܵܚ̈ܠܹܐ ܕܐܲܠܵܗܵܐ.


text:
ܠܵܐ ܗ̄ܘ̣ܵܐ ܗܵܟܲܢܵܐ ܒܲܝܬ̇ܝ ܥܲܡ ܐܲܠܵܗܵܐ. ܘܲܩܝܵܡܵܐ ܕܥܵܠܡܵܐ ܣܵܡ ܠܝܼ: ܘܲܡܛܲܝܲܒ̣ ܟܠ ܡܸܕܸܡ ܘܲܢܛܝܼܪ. ܡܸܛܠ ܕܟ݂ܠܹܗ ܨܸܒ̣ܝܵܢܝ ܘܟ݂ܠܹܗ ܦܘܼܩܕܵܢܝ ܗܘ̤ܝܘܼ ܡܫܲܠܸܡ.


text:
ܘܓܲܒ̣ܪܵܐ ܡ̣ܢ ܕܩܵܪܹܒ̣ ܠܗܘܿܢ: ܒܫܸܘܝܵܐ ܗ̄ܘ̣ ܕܢܵܪܓܵܐ ܘܲܒ̣ܦܲܪܙܠܵܐ ܡܟܲܢܸܫ ܠܗܘܿܢ. ܘܝܵܩܪܝܼܢ ܒܢܘܼܪܵܐ ܠܲܢܝܵܚܬܵܐ.


text:
ܘܗܵܠܹܝܢ ܫܡܵܗܹ̈ܐ ܕܓܲܒ̣ܪܹ̈ܐ ܕܕ݂ܵܘܝܼܕ݂. ܝܵܬܹܒ̣ ܒܡܵܘܬ̇ܒ̣ܵܐ ܩܲܕ݂ܡܵܝܵܐ ܒܕܲܪܓ̣ܵܐ ܬܠܝܼܬ̣ܵܝܵܐ: ܫܡܹܗ ܓܸܕ݂ܚܘܿ: ܓܲܒ̣ܪܵܐ ܕܲܢܚܸܬ̣ ܘܩܲܛܸܠ ܬܡܵܢܹܡܵܐܐ ܩܛ̈ܝܼܠܝܼܢ ܒܫܵܥܬ̣ܵܐ ܚܕ݂ܵܐ.


text:
ܘܒ̣ܵܬ̣ܪܹܗ ܐـܹܠܝܼܥܵܙܲܪ ܒܲܪ ܐܲܚܘܼܗܝ ܕܐܲܒ̣ܘܼܗܝ: ܟܲܕ݂ ܢܸܚܸܬ̣ ܒܲܬ̣ܠܵܬ̣ܵܐ ܓܲܒ̣ܪ̈ܝܼܢ ܥܲܡ ܕܵܘܝܼܕ݂: ܟܲܕ݂ ܚܲܣܕ݂ܘ ܐܸܢܘܿܢ ܦܠܸܫ̈ܬܵܝܹܐ. ܘܐܸܬ̣ܟܲܢܲܫܘ ܬܲܡܵܢ ܠܡܸܥܒܲܕ݂ ܩܪܵܒ̣ܵܐ: ܘܲܣܠܸܩ ܓܲܒ̣ܪܹ̈ܐ ܕܝܼܣܪܵܝܹܠ.


text:
ܘܗ̤ܘ ܩܵܡ ܘܲܚܪܲܒ̣ ܒܲܦܠܸܫ̈ܬܵܝܹܐ ܥܕܲܡܵܐ ܕܠܐܸܝܲܬ̤ ܐܝܼܕܹܗ: ܘܕܸܒ̣ܩܲܬ̤ ܐܝܼܕܹܗ ܒܐܸܣܬ̇ܩܵܐ ܕܣܲܝܦܹܗ. ܘܲܥܒܲܕ݂ ܡܵܪܝܵܐ ܦܘܼܪܩܵܢܵܐ ܒܝܵܘܡܵܐ ܗܵܘ̇. ܘܥܲܡܵܐ ܗܦܲܟ݂ ܒܵܬ̣ܪܹܗ ܠܲܡܚܲܠܵܨܘܼ ܩܛ̈ܝܼܠܹܐ.


text:
ܒܵܬ̣ܪܹܗ ܩܵܡ ܫܲܡܵܐ ܒܲܪ ܐܵܓ̣ܵܐ ܡ̣ܢ ܛܘܼܪ ܡܲܠܟܵܐ: ܟܲ!!!! ܐܸܬ̣ܟܲܢܲܫܘ ܦܠܸܫ̈ܬܵܝܹܐ ܠܡܸܒܲܙ ܚܲܝܘܼܬ̣ܵܐ. ܘܲܗܘ̤ܵܬ̣ ܬܲܡܵܢ ܐܸܫܟܵܪܵܐ ܚܕ݂ܵܐ ܕܲܙܪܝܼܥܵܐ ܛܠܵܦ̮ܚܹ̈ܐ. ܘܥܲܡܵܐ ܥܪܲܩܘ ܡ̣ܢ ܩܕ݂ܵܡ ܦܠܸܫ̈ܬܵܝܹܐ.


text:
ܘܗ̤ܘ ܩܵܡ ܒܓ̣ܵܘ ܚܲܩܠܵܐ ܘܦܲܨܝܼ ܚܲܝܘܼܬ̣ܵܐ: ܘܲܚܪܲܒ̣ ܠܲܦܜܠܸܫ̈ܬܵܝܹܐ. ܘܲܥܒܲܕ݂ ܡܵܪܝܵܐ ܦܘܼܪܩܵܢܵܐ ܪܲܒܵܐ ܒܬܝܼܕܹܗ.


text:
ܘܲܢܚܸܬ̣ܘ ܬܠܵܬ̣ܵܐ ܡ̣ܢ ܓܲܒ̣ܪܹ̈ܐ ܘܐܸܬ̣ܵܘ ܒܙܲܒ̣ܢܵܐ ܕܲܚܨܵܕ݂ܵܐ ܠܘܵܬ̣ ܕܵܘܝܼܕ݂ ܠܲܡܥܲܪܬ̣ܵܐ ܕܥܲܪܠܲܡ: ܘܚܲܝܘܼܬ̣ܵܐ ܕܲܦܠܸܫ̈ܬܵܝܹܐ ܫܲܪܝܵܐ ܗ̄ܘ̣ܵܬ̣ ܒܲܦܩܲܥܬ̣ܵܐ ܕܓܲܢ̄ܒܵܪܹ̈ܐ.


text:
ܘܐܸܬ̣ܪܲܓ̣ܪܲܓ̣ ܕܵܘܝܼܕ݂ ܘܐܸܡܲܪ: ܨܵܒܹ̇ܐ ܗ̄ܘܹܝܬ̣ ܡ̇ܢ ܕܢܲܫܩܹܝܢܝ ܡܲـ̈ܝܵܐ: ܡ̣ܢ ܓܘܼܒܵܐ ܕܐܝܼܬ̣ ܒܒܹܝܬ̣ ܠܚܸܡ ܩܪܝܼܬ̣ܵܐ.


text:
ܘܒܲܙܲܥܘ ܬܠܵܬ̣ܵܐ ܓܲܒ̣ܪ̈ܝܼܢ ܡܲܫ̱ܪ̈ܝܵܬ̣ܗܘܿܢ ܕܲܦܠܸܫ̈ܬܵܝܹܐ: ܘܲܡܠܵܘ ܡܲܝ̈ـܵܐ ܡ̣ܢ ܓܘܼܒܵܐ ܪܲܒܵܐ ܕܐܝܼܬ̣ ܒܒܹܝܬ̣ ܠܚܸܡ ܩܪܝܼܬ̣ܵܐ: ܘܲܫܩܲܠܘ ܘܐܲܝܬ̇ܝܼܘ ܠܕ݂ܵܘܝܼܕ݂. ܘܠܵܐ ܨܒ̣ܵܐ ܠܡܸܫܬܵܐ ܐܸܢܘܿܢ: ܘܲܢܣܲܟ݂ ܐܸܢܘܿܢ ܩܕ݂ܵܡ ܡܵܪܝܵܐ: ܘܐܸܡܲܪ.


text:
ܚܵܣ ܠܝܼ ܡ̣ܢ ܩܕ݂ܵܡ ܡܵܪܝܵܐ ܕܐܸܥܒܸ̇ܕ݂ ܗܵܕܹܐ: ܥܲܠ ܕܡܵܐ ܕܢܲܦ̮̈ـܫܵܬ̣ܗܘܿܢ ܐܸܙܲܠܘ ܓܲܒ̣ܪܹ̈ܐ ܗܵܠܹܝܢ: ܘܠܵܐ ܕܢܸܫܬܸܐ ܐܸܢܘܿܢ: ܗܵܠܹܝܢ ܥܒܲܕ݂ܘ ܬܠܵܬ̣ܵܐ ܓܲܒ̣ܪܹ̈ܐ.


text:
ܘܐܲܒ̣ܝܼܫܲܝ ܐܲܚܘܼܗܝ ܕܝܘܿܐܵܒ̣ ܒܲܪ ܨܘܿܪܝܼܵܐ. ܕܗ̤ܘ ܪܹܫܵܐ ܕܲܬ̣ܠܵܬ̣ܝܼܢ: ܘܗ̤ܘ ܫܡܲܛ ܪܘܼܡܚܵܐ ܥܲܠ ܬܠܵܬ̣ܡܵܐܐ ܩܛܝܼܠܝܼܢ: ܘܗ̤ܘ ܗܘ̤ܐ ܪܹܫܵܐ ܕܲܬ̣ܠܵܬ̣ܝܼܢ.


text:
ܒܢܵܝܵܐ ܒܲܪ ܝܘܿܝܵܕ݂ܵܥ ܓܲܒ̣ܪܵܐ ܓܲܢ̄ܒܵܪ ܚܲܝܠܵܐ. ܕܫܲܦܝܼܪܝܼܢ ܗ̄ܘ̣ܵܘ ܥܒ̣ܵܕ݂ܵܘ̈ܗܝ: ܡ̣ܢ ܩܲܒ̣ܨܹܝܠ. ܘܗ̤ܘ ܩܛܲܠ ܠܲܬ̣ܪܹܝܢ ܓܲܢ̄ܒܵܪܹ̈ܐ ܕܡܘܼܐ̈ܒ̣ܵܝܹܐ: ܘܗ̤ܘ ܢܚܸܬ̣ ܘܲܩܛܲܠ ܠܐܲܪܥܵܐ ܒܓ̣ܵܘ ܥܵܒ̣ܵܐ ܒܝܵܘܡܵܐ ܕܬܲܠܓܵܐ.


text:
ܘܗ̤ܘ ܩܛܲܠ ܠܓܲܒ̣ܪܵܐ ܡܸܨܪܵܝܵܐ ܓܲܒ̣ܪܵܐ ܫܲܦܝܼܪ ܚܸܙܘܵܐ: ܘܒ̣ܐܝܼܕܹܗ ܕܡܸܨܪܵܝܵܐ ܐܝܼܬ̣ ܗ̄ܘ̣ܵܬ̣ ܪܘܼܡܚܵܐ: ܘܲܢܚܸܬ̣ ܥܠܵܘܗܝ ܗ̤ܘ ܒܚܘܼܛܪܵܐ: ܘܢܲܣܒܵܗ̇ ܠܪܘܼܡܚܵܐ ܡ̣ܢ ܐܝܼܕܹܗ ܕܡܸܨܪܵܝܵܐ: ܘܩܲܛܠܹܗ ܒܪܘܼܡܚܹܗ.


text:
ܗܵܠܹܝܢ ܥܒܲܕ݂ ܒܢܵܝܵܐ ܒܲܪ ܝܘܿܝܵܕ݂ܵܥ: ܘܠܹܗ ܐܝܼܬ̣ ܗ̄ܘ̣ܵܐ ܫܡܵܐ ܒܲܬ̣ܠܵܬ̣ܝܼܢ ܓܲܒ̣ܪ̈ܝܼܢ: ܘܢܸܨܚܵܢܵܐ ܐܲܝܟ݂ ܬܠܵܬ̣ܝܼܢ ܥܵܒܹܕ ܗ̄ܘ̣ܵܐ.


text:
ܘܐܵܘܣܦܲܬ̤ ܚܸܡܬܹܗ ܕܡܵܪܝܵܐ ܠܡܸܬ̣ܩܲܦ ܒܝܼܣܪܵܝܹܠ: ܘܓܲܪܝܼ ܒܗܘܿܢ ܠܕ݂ܵܘܝܼܕ݂: ܘܐܸܡܲܪ ܠܹܗ: ܙܸܠ ܡܢܝܼ ܠܝܼܣܪܵܝܹܠ ܘܠܲܝܗܘܼܕ݂ܵܐ.


text:
ܘܐܸܡܲܪ ܕܵܘܝܼܕ݂ ܠܝܘܿܐܵܒ̣ ܪܲܒ̇ ܚܲܝܠܵܐ ܕܥܲܡܹܗ: ܗܲܠܸܟ݂ ܒܟ݂ܠܗܘܿܢ ܫܲܒ̣ܛܹ̈ܐ ܕܝܼܣܪܵܝܹܠ: ܡ̣ܢ ܕܵܢ ܘܲܥܕܲܡܵܐ ܠܒܹܪ ܫܒܲܥ: ܘܲܡܢܝܼ ܠܝܼ ܥܲܡܵܐ: ܘܐܲܝܬܵܐ ܡܸܢܝܵܢܗܘܿܢ ܘܚܘܼܫܒܵܢܹܗ ܕܥܲܡܵܐ.


text:
ܘܐܸܡܲܪ ܝܘܿܐܵܒ̣ ܠܡܲܠܟܵܐ: ܢܵܘܣܸܦ ܡܵܪܝܵܐ ܐܲܠܵܗܵܟ݂ ܥܲܠ ܥܲܡܵܐ ܐܲܟ݂ܘܵܬ̣ܗܘܿܢ ܡܵܐܐ ܙܲܒ̣̈ܢܝܼܢ: ܘܥܲܝܢܵܘ̈ܗܝ ܕܡܵܪܝ ܡܲܠܟܵܐ ܢܸܚܙ̈ܝܵܢ: ܘܡܵܪܝ ܡܲܠܟܵܐ ܠܡܵܢܵܐ ܨܵܒܹ̇ܐ ܒܦܸܬ̣ܓ̣ܵܡܵܐ ܗܵܢܵܐ.


text:
ܘܥܸܫܢܲܬ̤ ܡܸܠܬܹܗ ܕܡܲܠܟܵܐ ܥܲܠ ܝܘܿܐܵܒ̣: ܘܥܲܠ ܪ̈ܲܒܲܝ ܚܲܝ̈ܠܹܐ. ܘܲܢܦܲܩ ܝܘܿܐܵܒ̣ ܘܪܵܘ̱ܪ̈ܒ̣ܵܢܲܝ ܚܲܝ̈ܠܹܐ ܡ̣ܢ ܩܕ݂ܵܡ ܡܲܠܟܵܐ: ܠܡܸܡܢܵܐ ܠܥܲܡܵܐ ܕܝܼܣܪܵܝܹܠ.


text:
ܘܲܥܒܲܪܘ ܝܘܿܪܕܢܵܢ: ܘܐܸܬ̣ܵܘ ܠܫܵܪܘܿܒ̣ ܕܲܒ̣ܝܲܡܝܼܢܵܐ ܕܲܩܪܝܼܬ̣ܵܐ: ܕܐܝܼܬ̣ ܒܓ̣ܵܘ ܢܲܚܠܵܐ ܕܓ̣ܵܕ݂ ܘܕ݂ܐܹܠܝܼܥܵܙܲܪ.


text:
ܘܗܲܠܸܟ݂ܘ ܒܟ݂ܠܵܗ̇ ܐܲܪܥܵܐ: ܘܐܸܬ̣ܵܘ ܠܐܲܪܥܵܐ ܕܲܝܗܘܼܕ݂ܵܐ: ܠܲܬ̣ܠܵܬ̣ܝܼ ܘܲܬ̣ܡܵܢܝܵܐ ܝܵܘ̈ܡܝܼܢ. ܘܐܸܬ̣ܵܘ ܠܕ݂ܵܢ ܘܐܸܬ̣ܟ̇ܪܸܟ݂ܘ ܠܨܲܝܕܘܿܢ: ܘܗܲܠܸܟ݂ܘ ܒܟ݂ܠܵܗ̇ ܐܲܪܥܵܐ: ܘܐܸܬ̣ܵܘ ܠܬܸܫܥܵܐ ܝܲܪ̈ܚܝܼܢ ܘܥܸܣܪܝܼܢ ܝܵܘ̈ܡܝܼܢ ܠܐܘܿܪܸܫܠܸܡ.


text:
ܘܐܲܝܬܲܝܼ ܝܘܿܐܵܒ̣ ܡܸܢܝܵܢܵܐ ܘܚܘܼܫܒܵܢܵܐ ܕܥܲܡܵܐ ܠܡܲܠܟܵܐ: ܘܲܗܘ̤ܵܐ ܡܸܢܝܵܢܵܐ ܕܒܹܝܬ̣ ܝܼܣܪܵܝܹܠ ܬܡܵܢܹܡܵܐܐ ܐܲܠܦ̈ܝܼܢ ܓܲܒ̣ܪܹ̈ܐ ܓܲܢ̄ܒܵܪ̈ܲܝ ܚܲܝܠܵܐ: ܫܵܡܛܲܝ̈ ܣܲܝܦܵܐ. ܘܐ̄ܢܵܫܲܝ̈ ܝܼܗܘܼܕ݂ܵܐ ܗܵܘܹܝܢ ܚܲܡܫܡܵܐܐ ܐܲܠܦ̈ܝܼܢ ܓܲܒ̣ܪ̈ܝܼܢ.


text:
ܘܲܗܘ̤ܵܐ ܡܛܲܪܲܦ ܕܵܘܝܼܕ݂ ܒܠܸܒܹ̇ܗ: ܡ̣ܢ ܒܵܬܲܪ ܕܲܡܢܵܐ ܠܥܲܡܵܐ. ܘܐܸܡܲܪ ܕܵܘܝܼܕ݂ ܩܕ݂ܵܡ ܡܵܪܝܵܐ ܚܛܹܝܬ̣ ܒܡܸܕܸܡ ܕܥܸܒ̣ܕܹܬ̣: ܐܵܦ ܗܵܫܵܐ ܒܵܥܹܐ ܐ̄ܢܵܐ ܡܸܢܵܟ݂ ܕܐܲܣܟܚܠܹܬ̣ ܛܵܒ̣.


text:
ܙܸܠ ܐܸܡܲܪ ܠܕ݂ܵܘܝܼܕ݂: ܗܵܟܲܢܵܐ ܐܵܡܲܪ ܡܵܪܝܵܐ: ܬܠܵܬ̣ ܒܝܼ̈ܫܵܢ ܡܲܝܬܸܐ ܐ̄ܢܵܐ ܥܠܲܝܟ: ܓܒ̣ܝܼ ܠܵܟ݂ ܘܐܸܥܒܸ̇ܕ݂ ܠܵܟ݂.


text:
ܘܐܸܬ̣ܵܐ ܓܵܕ݂ ܢܒ̣ܝܼܵܐ ܠܘܵܬ̣ ܕܵܘܝܼܕ݂ ܘܐܸܡܲܪ ܠܹܗ: ܡܚܘܿܬ̣ܵܐ ܩܲܕ݂ܡܵܝܬܵܐ ܕܐܵܬ̣ܝܵܐ ܥܠܲܝܟ: ܗܵܘ̈ܝܵܢ ܫܒܲܥ ܫܢ̈ܝܼܢ ܟܲܦܢܵܐ ܒܐܲܪܥܵܟ݂: ܐܵܘ ܬܠܵܬ̣ܵܐ ܝܲܪ̈ܚܝܼܢ ܬܸܬ̣ܡ̱ܣܲܪ ܩܕ݂ܵܡ ܒܥܸܠܕܒ̣ܵܒ̣ܵܟ݂: ܘܗ̤ܘ ܢܸܗܘ̤ܐ ܪܵܕܹܦ ܠܵܟ݂: ܐܵܘ ܕܢܸܗܘܸܐ ܬܠܵܬ̣ܵܐ ܝܵܘ̈ܡܝܼܢ ܡܵܘܬܵܢܵܐ ܒܐܲܪܥܵܟ݂. ܐܵܦ ܗܵܫܵܐ ܚܙܝܼ ܡܵܢܵܐ ܦܸܬ̣ܓ̣ܵܡܵܐ ܡܬ̣ܝܼܒ̣ ܐܲܢ̄ܬ̇ ܠܘܵܬ̣ ܡ̇ܢ ܕܫܲܕܲܪܲܢܝ ܠܘܵܬ̣ܵܟ݂.


text:
ܥܢܵܐ ܕܵܘܝܼܕ݂ ܘܐܸܡܲܪ ܠܓܵܕ݂ ܢܒ̣ܝܼܵܐ: ܥܵܩܲܬ̤ ܠܝܼ ܛܵܒ̣ ܦܲܩܵܚ ܠܲܢ ܕܢܸܬ̣ܡ̱ܣܲܪ ܒܐܝܼܕ݂ܵܘ̈ܗܝ ܕܡܵܪܝܵܐ ܐܲܠܵܗܲܢ: ܕܣܲܓܝܼܐܝܼܢ ܪ̈ܲܚܡܵܘܗܝ: ܘܒ̣ܐܝܼܕ݂ܵܐ ܕܲܒ̣ܢܲܝ̈ܢܵܫܵܐ ܠܵܐ ܢܸܬ̣ܡ̱ܣܲܪ.


text:
ܘܝܲܗ̄ܒ̣ ܡܵܪܝܵܐ ܡܵܘܬܵܢܵܐ ܒܝܼܣܪܵܝܹܠ: ܡ̣ܢ ܨܲܦܪܵܐ ܘܲܥܕܲܡܵܐ ܠܫܸܬ̣ ܫܵܥ̈ܝܼܢ. ܘܡܝܼܬ̣ ܡ̣ܢ ܟ݂ܵܢ ܘܲܥܕܲܡܵܐ ܠܒܹܪ ܫܒܲܥ: ܫܲܒ̣ܥܝܼܢ ܐܲܠܦ̈ܝܼܢ ܓܲܒ̣ܪ̈ܝܼܢ.


text:
ܘܐܵܘܫܸܛ ܐܝܼܕܹܗ ܡܲܠܲܐܟ݂ܵܐ ܠܐܘܿܪܸܫܠܸܡ ܠܲܡܚܲܒܵܠܘܼܬܹܗ̇. ܘܡܵܪܝܵܐ ܟܠܵܐ ܠܡܲܠܲܐܟ݂ ܡܵܘܬܵܐ ܕܲܗܘ̤ܵܐ ܚܵܪܹܒ̣ ܠܥܲܡܵܐ: ܘܐܸܡܲܪ ܠܹܗ: ܣܲܓܝܼ ܚܪܲܒ̣ܬ̇ ܗܵܫܵܐ: ܩܦܘܿܣ ܐܝܼܕ݂ܵܟ݂. ܘܡܲܠܲܐܟܹܗ ܕܡܵܪܝܵܐ ܩܵܐܹܡ ܗ̄ܘ̣ܵܐ ܠܘܵܬ̣ ܐܸܟ݂ܪܹܗ ܕܐܵܪܵܢ ܝܵܒ̣ܘܿܣܵܝܵܐ.


text:
ܘܐܸܡܲܪ ܕܵܘܝܼܕ݂ ܩܕ݂ܵܡ ܡܵܪܝܵܐ: ܟܲܕ݂ ܚܙܵܐ ܠܡܲܠܲܐܟ݂ܵܐ ܕܚܵܪܹܒ̣ ܠܥܲܡܵܐ: ܥܢܵܐ ܘܐܸܡܲܪ ܠܹܗ ܠܡܲܠܲܐܟ݂ܵܐ ܗܵܘ: ܐܸܢ ܐܸܢܵܐ ܚܛܹܝܬ̣ ܘܐܲܪܓܙܹܬ̣: ܗܵܠܹܝܢ ܥܵـ̈ܢܵܐ ܬܲܡܝܼ̈ܡܵܬ̣ܵܐ ܡܵܢܵܐ ܥܒܲܕ݂. ܬܸܗܘܸܐ ܠܵܗ̇ ܐܝܼܕ݂ܵܟ݂ ܒܝܼ ܘܲܒ̣ܒܹܝܬ̣ ܐܵܒ̣ܝ.


text:
ܘܐܸܬ̣ܵܐ ܓܵܕ݂ ܢܒ̣ܝܼܵܐ ܠܘܵܬ̣ ܕܵܘܝܼܕ݂ ܒܹܗ ܒܝܵܘܡܵܐ ܗܵܘ̇: ܘܐܸܡܲܪ ܠܹܗ: ܣܲܩ ܒܢܝܼ ܡܲܕ݂ܒ̇ܚܵܐ ܠܡܵܪܝܵܐ ܒܐܸܕܪܹܗ ܕܐܵܪܵܢ ܝܵܒ̣ܘܿܣܵܝܵܐ.


text:
ܘܐܸܬ̣ܦܢܝܼ ܐܵܪܵܢ: ܘܲܚܙܵܐ ܠܡܲܠܟܵܐ ܕܵܘܝܼܕ݂ ܘܲܠܥܲܒ̣ܕܵܘ̈ܗܝ ܟܲܕ݂ ܥܵܒ̣ܪܝܼܢ ܒܐܘܼܪܚܵܐ. ܘܲܢܦܲܠ ܐܵܪܵܢ ܘܲܣܓ̣ܕ݂ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܩܕ݂ܵܡ ܡܲܠܟܵܐ.


text:
ܘܐܸܡܲܪ: ܡܸܛܠ ܡܵܢܵܐ ܐܸܬ̣ܵܐ ܡܵܪܝ ܡܲܠܟܵܐ ܠܘܵܬ̣ ܥܲܒ̣ܕܹܗ. ܘܐܸܡܲܪ ܕܵܘܝܼܕ݂: ܠܡܸܙܒܲܢ ܡܸܢܵܟ݂ ܐܸܕܪܵܐ ܠܡܸܒ̣ܢܵܐ ܡܲܕ݂ܒ̇ܚܵܐ ܠܡܵܪܝܵܐ: ܘܢܸܬ̣ܟ̇ܠܑܸ ܡܵܘܬܵܢܵܐ ܡ̣ܢ ܥܲܡܵܐ.


text:
ܘܐܸܡܲܪ ܕܵܘܝܼܕ݂ ܠܐܵܪܵܢ: ܡܸܙܒܲܢ ܙܵܒܹܢ ܐ̄ܢܵܐ ܡܸܢܵܟ݂ ܒܲܕ݂ܡܲـ̈ܝܵܐ: ܘܠܵܐ ܡܩܲܪܸܒ̣ ܐ̄ܢܵܐ ܠܡܵܪܝܵܐ ܐܲܠܵܗܝ ܥܠܵܬ̣ܵܐ ܕܡܲܓܵܢ. ܘܲܙܒܲܢ ܕܵܘܝܼܕ݂ ܐܸܕܪܵܐ ܕܓܲܢܬ̣ܵܐ ܘܬ̣ܵܘܪܹ̈ܐ ܒܚܲܡܫܝܼܢ ܐܸܣܬܹܪ̈ܝܼܢ.


text:
ܘܲܒ̣ܢܵܐ ܬܲܡܵܢ ܕܵܘܝܼܕ݂ ܡܲܕ݂ܒ̇ܚܵܐ ܠܡܵܪܝܵܐ: ܘܩܲܪܸܒ̣ ܥܠܵـ̈ܘܵܬ̣ܵܐ ܘܫܲܠܡܹ̈ܐ. ܘܐܸܬ̣ܓ̇ܠܝܼ ܡܵܪܝܵܐ ܥܲܠ ܐܲܪܥܵܐ: ܘܐܸܬ̣ܟ̇ܠܝܼ ܡܵܘܬܵܢܵܐ ܡ̣ܢ ܒܹܝܬ̣ ܝܼܣܪܵܝܹܠ.


text:
ܘܐܸܡܲܪܘ ܠܹܗ ܥܲܒ̣ܕܵܘ̈ܗܝ: ܗܵܐ ܥܲܒ̣ܕܲܝ̈ܟ ܩܕ݂ܵܡܲܝܟ: ܢܸܒ̣ܥܘܼܢ ܠܡܵܪܝ ܡܲܠܟܵܐ ܥܠܲܝܡܬ̣ܵܐ ܒܬ̣ܘܼܠܬܵܐ: ܘܲܬ̣ܩܘܼܡ ܩܕ݂ܵܡ ܡܲܠܟܵܐ: ܘܬܸܗܘܹܐ ܠܹܗ ܡܫܲܡܫܵܢܝܼܬ̣ܵܐ: ܘܬܸܫܟܲܒ̣ ܒܥܘܼܒܵܟ݂: ܘܢܸܫܚܲܢ ܠܡܵܪܲܢ ܡܲܠܟܵܐ.


text:
ܘܲܒ̣ܥܵܘ ܥܠܲܝܡܘܼܬ̣ܵܐ ܕܫܲܦܝܼܪܵܐ ܒܟ݂ܠܹܗ ܬܚܘܼܡܵܐ ܕܝܼܣܪܵܝܹܠ: ܘܐܸܫܟܲܚܘ ܠܐܲܒ̣ܝܼܫܲܓ̤ ܫܝܼܠܘܿܡܵܝܬܵܐ: ܘܐܲܝܬ̇ܝܘܼܗ̇ ܠܡܲܠܟܵܐ.


text:
ܘܐܲܕ݂ܘܿܢܝܼܵܐ ܒܲܪ ܚܲܓ̇ܝܼܬ̣ ܡܸܬ̣ܪܵܘܪܲܒ̣ ܘܐܵܡܲܪ: ܐܸܢܵܐ ܐܲܡܠܸܟ݂ ܘܲܥܒܲܕ݂ ܠܹܗ ܡܲܪ̈ܟ̇ܒ̣ܵܬ̣ܵܐ ܘܦܲܪ̈ܵܫܹܐ: ܘܚܲܡܫܝܼܢ ܓܲܒ̣ܪ̈ܝܼܢ ܕܪܵܗ̇ܛܝܼܢ ܗ̄ܘ̣ܵܘ ܩܕ݂ܵܡܵܘܗܝ.


text:
ܘܠܵܐ ܟܐܵܐ ܒܹܗ ܐܲܒ̣ܘܼܗܝ ܡ̣ܢ ܝܵܘܡܵܘ̈ܗܝ: ܘܐܸܡܲܪ ܠܹܗ: ܡܸܛܠ ܡܵܢܵܐ ܗܵܟܲܢܵܐ ܥܵܒܹܕ݂ ܐܲܢ̄ܬ̇. ܘܐܵܦ ܗ̤ܘ ܫܲܦܝܼܪ ܗ̄ܘ̣ܵܐ ܒܚܸܙܘܹܗ ܛܵܒ̣: ܘܠܹܗ ܝܼܠܕܲܬ̤ ܒܵܬܲܪ ܐܲܒ̣ܫܵܠܘܿܡ.


text:
ܘܲܗܘ̤ܵܘ ܦܸܬ̣ܓ̣ܵܡܵܘ̈ܗܝ ܥܲܡ ܝܘܿܐܵܒ̣ ܒܲܪ ܨܘܿܪܝܼܵܐ: ܘܥܲܡ ܐܲܒ̣ܝܼܬܲܪ ܟܵܗܢܵܐ. ܘܲܡܥܲܕ̇ܪܝܼܢ ܒܵܬܲܪ ܐܲܕ݂ܘܿܢܝܼܵܐ.


text:
ܘܨܵܕ݂ܘܿܩ ܟܵܗܢܵܐ: ܘܲܒ̣ܢܲܝܵܐ ܒܲܪ ܝܘܿܝܵܕ݂ܵܥ: ܘܢܵܬ̣ܵܢ ܢܒ̣ܝܼܵܐ: ܘܫܲܡܥܝܼ: ܘܕܲܥܝܼ: ܘܓܲܢ̄ܒܵܪܹ̈ܐ: ܕܕ݂ܵܘܝܼܕ݂: ܠܵܐ ܗ̄ܘ̣ܵܐ ܒܵܬܲܪ ܐܲܕ݂ܘܿܢܝܼܵܐ.


text:
ܘܕܲܒܲܚ ܐܲܕ݂ܘܿܢܝܼܵܐ ܥܵـ̈ـܢܵܐ ܘܬ̣ܵܘܪܹ̈ܐ ܘܲܡܦܲܛܡܹ̈ܐ ܥܲܠ ܟܹܐܦܵܐ ܕܙܲܚܠܬ̣ ܕܥܲܠ ܓܹܢ̄ܒ̣ ܥܹܝܢ ܩܵܨܪܵܐ. ܘܲܩܪܵܐ ܠܟ݂ܠܗܘܿܢ ܐܲܚܵܘ̈ܗܝ ܒ̈ܢܲܝ ܡܲܠܟܵܐ: ܘܲܠܟ݂ܠܗܘܿܢ ܕܒܹܝܬ̣ ܝܼܗܘܼܕ݂ܵܐ: ܘܲܠܥܲܒ̣̈ܕܲܝ ܡܲܠܟܵܐ.


text:
ܘܐܸܡܲܪ ܢܵܬ̣ܵܢ ܢܒ̣ܝܼܵܐ ܠܒܲܪܬ̣ ܫܒܲܥ ܐܸܡܹܗ ܕܲܫܠܹܝܡܘܿܢ: ܠܵܐ ܫܡܲܥܬ̇ܝ ܕܐܲܡܠܸܟ݂ ܐܲܕ݂ܘܿܢܝܼܵܐ: ܘܡܵܪܲܢ ܡܲܠܟܵܐ ܠܵܐ ܝܼܕܲܥ̣.


text:
ܙܸܠܝ ܥܘܿܠܝ ܠܘܵܬ̣ ܡܲܠܟܵܐ ܕܵܘܝܼܕ݂: ܘܐܸܡ̇ܪܝ ܠܹܗ: ܠܵܐ ܐܲܢ̄ܬ̇ ܡܵܪܝ ܡܲܠܟܵܐ ܝܼܡܲܝܬ̇ ܠܐܲܡܬ̣ܵܟ݂: ܕܲܫܠܹܝܡܘܿܢ ܒܪܹܟ݂ܝ ܢܲܡܠܸܟ݂ ܒܵܬܲܪܝ: ܘܗ̤ܘ ܢܸܬܸ̇ܒ̣ ܥܲܠ ܟܘܼܪܣܲܝ. ܡܸܛܠ ܡܵܐܐ ܐܲܡ̣ܠܸܟ݂ ܐܲܕ݂ܘܿܢܝܼܵܐ.


text:
ܘܥܸܠܲܬ̤ ܒܲܪܬ̣ ܫܒܲܥ ܠܘܵܬ̣ ܡܲܠܟܵܐ ܠܩܲܝܛܘܿܢܵܐ. ܘܡܲܠܟܵܐ ܣܐܸܒ̣ ܛܵܒ̣: ܘܐܲܒ̣ܝܼܫܲܓ̣ ܫܝܼܠܘܼܡܵܝܬܵܐ ܡܫܲܡܫܵܐ ܗ̄ܘ̣ܵܬ̣ ܠܡܲܠܟܵܐ. ܘܒܸܪܟܲܬ̤ ܒܲܪܬ̣ ܫܒܲܥ ܘܣܸܓ̣ܕܸ̇ܬ̣ ܠܡܲܠܟܵܐ.


text:
ܐܵܡܪܵܐ ܠܹܗ: ܡܵܪܝ ܡܲܠܟܵܐ: ܝܼܡܲܝܬ̇ ܒܡܵܪܝܵܐ ܐܲܠܵܗܵܟ݂ ܠܐܲܡܬ̣ܵܟ݂: ܕܲܫܠܹܝܡܘܿܢ ܒܪܹܟ݂ܝ ܢܲܡܠܸܟ݂ ܒܵܬܲܪܝ: ܘܗ̤ܘ ܢܸܬܸ̇ܒ̣ ܥܲܠ ܟܘܼܪܣܲܝ.


text:
ܘܕܲܒܲܚ ܬܵܘܪܹ̈ܐ ܘܲܡܦܲܛܡܹ̈ܐ ܘܥܵـ̈ـܢܵܐ ܣܘܿܓ̣ܵܐܐ. ܘܲܩ̣ܪܵܐ ܠܟ݂ܠܗܘܿܢ ܒ̈ܢܲܝ ܡܲܠܟܵܐ: ܘܠܲܐܒ̣ܝܼܬܲܪ ܟܵܗܢܵܐ: ܘܲܠܝܘܿܐܵܒ̣ ܪܲܒ̇ ܚܲܝܠܵܐ: ܘܲܠܢܵܬ̣ܵܢ ܢܒ̣ܝܼܵܐ: ܘܠܲܒ̣ܢܵܝܵܐ ܒܲܪ ܝܘܿܝܵܕ݂ܵܥ. ܘܠܲܫܠܹܝܡܘܿܢ ܥܲܒ̣ܕܵܟ݂ ܠܵܐ ܩ̣ܪܵܐ.


text:
ܘܐܲܢ̄ܬ̇ ܡܵܪܝ ܡܲܠܟܵܐ: ܥܲܝܢܵܘ̈ܗܝ ܕܟ݂ܠܹܗ ܝܼܣܪܵܝܹܠ ܥܠܲܝܟ ܗ̄ܘ̣: ܕܲܬ̣ܚܵܘܸܐ ܐܸܢܘܿܢ ܡ̇ܢ ܢܸܬܸ̇ܒ̣ ܥܲܠ ܟܘܼܪܣܝܹܗ ܕܡܵܪܝ ܡܲܠܟܵܐ ܡ̣ܢ ܒܵܬ̣ܪܹܗ.


text:
ܘܚܵܘܝܼܘ ܠܡܲܠܟܵܐ ܘܐܸܡܲܪܘ ܠܹܗ: ܕܗܵܐ ܢܵܬ̣ܵܢ ܢܒ̣ܝܼܵܐ ܐܸܬ̣ܵܐ. ܘܥܲܠ ܩܕ݂ܵܡ ܡܲܠܟܵܐ: ܘܲܢܦܲܠ̣ ܥܲܠ ܐܲܦܵܘ̈ܗܝ ܥܲܠ ܐܲܪܥܵܐ ܘܲܣܓܸܕ݂.


text:
ܕܲܢܚܬ̣ ܝܵܘܡܵܢܵܐ: ܘܕܲܒܲܚ ܬܵܘܪܹ̈ܐ ܘܲܡܦܲܛܡܹ̈ܐ ܘܥܵـ̈ـܢܵܐ ܣܘܿܓ̣ܵܐܐ. ܘܲܩ̣ܪܵܐ ܠܟ݂ܠܗܘܿܢ ܒ̈ܢܲܝ ܡܲܠܟܵܐ: ܘܲܠܪ̈ܲܒܲܝ ܚܲܝܠܵܐ: ܘܠܲܐܒ̣ܝܼܬܲܪ ܟܵܗܢܵܐ. ܘܗܵܐ ܐܲܟ݂ܠܝܼܢ ܘܫܵܬܹ̇ܝܢ ܩܕ݂ܵܡܵܘܗܝ: ܘܐܵܡ̇ܪܝܼܢ ܢܸܚܹܐ ܡܲܠܟܵܐ ܐܲܕ݂ܘܿܢܵܝܵܐ.


text:
ܐܹܝܢ ܡ̣ܢ ܩܕ݂ܵܡܲܝܟ ܡܵܪܝ ܡܲܠܟܵܐ ܗܘ̤ܵܐ ܦܸܬ̣ܓ̣ܵܡܵܐ ܗܵܢܵܐ: ܘܠܵܐ ܚܵܘܝܼܬ̇ ܠܥܲܒ̣̈ܕܲܝܟ ܡ̇ܢ ܢܸܬܸ̇ܒ̣ ܥܲܠ ܟܘܼܪܣܝܹܗ ܕܡܵܪܝ ܡܲܠܟܵܐ ܡ̣ܢ ܒܵܬ̣ܪܹܗ.


text:
ܐܸܠܵܐ ܐܲܝܟܲܢܵܐ ܕܝܼܡܝܼܬ̣ ܠܹܟ݂ܝ ܒܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܘܐܸܡ̇ܪܹܬ̣ ܕܲܫܠܹܝܡܘܿܢ ܒܪܹܟ݂ܝ ܢܲܡܠܸܟ݂ ܒܵܬܲܪܝ: ܘܗ̤ܘ ܢܸܬܸ̇ܒ̣ ܥܲܠ ܟܘܼܪܣܲܝ: ܗܵܟܲܢܵܐ ܐܸܥܒܸ̇ܕ݂ ܝܵܘܡܵܢܵܐ.


text:
ܘܒܸܪܟܲܬ̣ ܒܲܪܬ̣ ܫܒܲܥ ܥܲܠ ܐܲܦܹ̈ܝܗ̇ ܥܲܠ ܐܲܪܥܵܐ: ܘܣܸܓ̣ܕܲܬ̣ ܠܡܲܠܟܵܐ: ܘܐܸܡܪܲܬ̤ ܢܸܚܹܐ ܡܵܪܝ ܡܲܠܟܵܐ ܕܵܘܝܼܕ݂ ܠܥܵܠܲܡ.


text:
ܘܐܸܡܲܪ ܡܲܠܟܵܐ ܩܪܵܘ ܠܝܼ ܠܨܵܕ݂ܘܿܩ ܟܵܗܢܵܐ: ܘܲܠܢܵܬ̣ܵܢ ܢܒ̣ܝܼܵܐ: ܘܠܲܒ̣ܢܵܝܵܐ ܒܲܪ ܝܘܿܝܵܕ݂ܵܥ. ܘܐܸܬ̣ܵܘ ܩܕ݂ܵܡ ܡܲܠܟܵܐ.


text:
ܘܐܸܡܲܪ ܠܗܘܿܢ ܡܲܠܟܵܐ: ܩܘܼܡܘ ܕܒܲܪܘ ܥܲܡܟ݂ܘܿܢ ܠܥܲܒ̣̈ܕܹ̇ܐ ܕܡܵܪܟ݂ܘܿܢ: ܘܐܲܪܟܸ̇ܒ̣ܘ ܠܲܫܠܹܝܡܘܿܢ ܒܹܪܝ ܥܲܠ ܟܘܿܕܲܢܬܵܐ ܕܝܼܾܠܝ: ܘܐܵܘܒ̇ܠܘܼܗܝ ܠܫܝܼܠܘܿܚܵܐ.


text:
ܘܢܸܡܫ̄ܚܘܼܢܹܗ ܬܲܡܵܢ ܨܵܕ݂ܘܿܩ ܟܵܗܢܵܐ ܘܢܵܬ̣ܵܢ ܢܒ̣ܝܼܵܐ: ܕܢܲܡܠܸܟ݂ ܥܲܠ ܝܼܣܪܵܝܹܠ. ܘܲܩܪܵܘ ܒܫܝܼܦܘܿܪܵܐ: ܘܐܸܡܲܪܘ: ܢܸܚܹܐ ܡܲܠܟܵܐ ܫܠܹܝܡܘܿܢ.


text:
ܘܣܲܩܘ ܒܵܬ̣ܪܹܗ: ܘܢܹܐܬܹܐ ܘܢܸܬܸ̇ܒ̣ ܥܲܠ ܟܘܼܪܣܲܝ: ܘܗ̤ܘ ܢܲܡܠܸܟ݂ ܒܵܬ̣ܪܝ. ܠܹܗ ܦܩܲܕܹ̇ܬ̣ ܕܢܸܗܘܹܐ ܡܲܠܟܵܐ ܥܲܠ ܝܼܣܪܵܝܹܠ ܘܥܲܠ ܝܼܗܘܼܕ݂ܵܐ.


text:
ܘܐܲܝܟ݂ ܕܲܗܘ̤ܵܐ ܡܵܪܝܵܐ ܥܲܡ ܡܵܪܝܼ ܡܲܠܟܵܐ: ܗܵܟܲܢܵܐ ܢܸܗܘܹܐ ܐܵܦ ܥܲܡ ܫܠܹܝܡܘܿܢ: ܘܢܵܘܪܸܒ̣ ܟܘܼܪܣܝܹܗ ܡ̣ܢ ܟܘܼܪܣܝܹܗ ܕܡܵܪܝ ܡܲܠܟܵܐ ܕܵܘܝܼܕ݂.


text:
ܘܲܢܚܸܬ̣ ܨܵܕ݂ܘܿܩ ܟܵܗܢܵܐ: ܘܢܵܬ̣ܵܢ ܢܒ̣ܝܼܵܐ: ܘܲܒ̣ܢܵܝܵܐ ܒܲܪ ܝܘܿܝܵܕ݂ܵܥ: ܘܩܲܫܵـ̈ـܬܹܐ: ܘܲܕ݂ܫܵܕܹ̇ܝܢ ܒܩܸܠ̈ܥܹܐ ܘܐܲܪܟ̇ܒ̣ܘܼܗܝ ܠܲܫܠܹܝܡܘܿܢ ܥܲܠ ܟܘܿܕܲܢܬܵܐ ܕܡܲܠܟܵܐ ܕܵܘܝܼܕ݂: ܘܐܵܘܒ̇ܠܘܼܗܝ ܠܫܝܼܠܘܿܚܵܐ.


text:
ܘܲܢܣܲܒ̣ ܨܵܕ݂ܘܿܩ ܟܵܗܢܵܐ: ܘܢܵܬ̣ܵܢ ܢܒ̣ܝܼܵܐ ܩܲܪܢܵܐ ܕܡܸܫܚܵܐ ܡ̣ܢ ܡܲܫܟ̇ܢܵܐ ܘܡܲܫܚܘܼܗܝ ܠܲܫܠܹܝܡܘܿܢ. ܘܲܩܪܵܘ ܒܫܝܼܦܘܿܪܵܐ: ܘܐܸܡܲܪܘ ܟܠܹܗ ܥܲܡܵܐ ܢܸܚܹܐ ܡܲܠܟܵܐ ܫܠܹܝܡܘܿܢ.


text:
ܘܲܣܠܸܩܘ ܟܠܹܗ ܥܲܡܵܐ ܒܵܬ̣ܪܹܗ. ܘܥܲܡܵܐ ܪܵܒ̣ܥܝܼܢ ܒܲܪ̈ܒ̣ܝܼܥܵܐ: ܘܚܵܕܹܝܢ ܚܲܕ݂ܘܼܬ̣ܵܐ ܪܲܒ̇ܬ̣ܵܐ. ܘܐܸܨܛܲܪܝܲܬ̤ ܐܲܪܥܵܐ ܒܩܵܠܗܘܿܢ.


text:
ܘܲܫܡܲܥ ܐܲܕ݂ܘܿܢܝܵܐ ܘܟ݂ܠ ܕܲܡܙܲܡܢܝܼܢ ܗ̄ܘ̣ܵܘ ܠܹܗ ܟܲܕ݂ ܓܲܡܲܪܘ ܠܡܹܐܟܲܠ. ܘܟܲܕ݂ ܫ̣ܡܲܥ ܝܘܿܐܵܒ̣ ܩܵܠܵܐ ܕܫܝܼܦܘܿܪܵܐ. ܐܸܡܲܪ ܡܵܢܵܘ ܩܵܠܵܐ ܗܵܢܵܐ: ܕܲܩܪܝܼܬ̣ܵܐ ܐܸܫܬܲܓ̣ܫܲܬ̤.


text:
ܘܥܲܕ݂ ܗ̤ܘ ܡܡܲܠܸܠ: ܘܗܵܐ ܢܵܬ̣ܵܢ ܒܲܪ ܐܲܒ̣ܝܼܬܲܪ ܟܵܗܢܵܐ ܐܸܬ̣ܵܐ. ܘܐܸܡܲܪ ܠܹܗ ܐܲܕ݂ܘܿܢܝܼܵܐ: ܥܘܿܠ ܡܸܛܠ ܕܓܲܢ̄ܒܵܪ ܚܲܝܠܵܐ ܐܲܢ̄ܬ̇: ܘܛܵܒ̣ܬ̣ܵܐ ܡܣܲܒܲܪ ܐܲܢ̄ܬ̇.


text:
ܘܫܲܕܲܪ ܥܲܡܹܗ ܡܲܠܟܵܐ: ܠܨܵܕ݂ܘܿܩ ܟܵܗܢܵܐ: ܘܲܠܢܵܬ̣ܵܢ ܢܒ̣ܝܼܵܐ: ܘܠܲܒ̣ܢܵܝܵܐ ܒܲܪ ܝܘܿܝܵܕ݂ܵܥ: ܘܲܠܩܲـ̈ـܫܵܬܹܐ: ܘܠܲܕ݂ܫܵܕܹ̇ܝܢ ܒܩܸܠܥܹ̈ܐ. ܘܐܲܪܟ̇ܒ̣ܘܼܗܝ ܠܲܫܠܹܝܡܘܿܢ ܥܲܠ ܟܘܿܕܲܢܬ̣ܵܐ ܕܡܲܠܟܵܐ.


text:
ܘܡܲܫܚܘܼܗܝ ܬܲܡܵܢ ܨܵܕ݂ܘܿܩ ܟܵܗܢܵܐ: ܘܢܵܬ̣ܵܢ ܢܒ̣ܝܼܵܐ: ܕܢܸܗܘܹܐ ܡܲܠܟܵܐ ܒܫܝܼܠܘܿܚܵܐ. ܘܲܣܠܸܩܘ ܡ̣ܢ ܬܲܡܵܢ ܟܲܕ݂ ܚܵܕܹܝܢ: ܘܚܸܕ݂ܝܲܬ̤ ܟܠܵܗ̇ ܩܪܝܼܬ̣ܵܐ. ܗ̤ܘ ܗ̤ܘ ܩܵܠܵܐ ܕܲܫܡܲܥܬ̇ܘܿܢ.


text:
ܐܵܦ ܐܸܬ̣ܵܘ ܥܲܒ̣ܕܵܘ̈ܗܝ ܕܡܲܠܟܵܐ ܠܲܡܒܲܪܵܟ݂ܘܼܬܹܗ ܠܡܵܪܲܢ ܡܲܠܟܵܐ ܕܵܘܝܼܕ݂: ܘܐܸܡܲܪܘ: ܢܲܛܐܸܒ̣ ܡܵܪܝܵܐ ܐܲܠܵܗܵܟ݂ ܫܡܹܗ ܕܲܫܠܹܝܡܘܿܢ ܡ̣ܢ ܫܡܵܟ݂: ܘܢܵܘܪܸܒ̣ ܟܘܼܪܣܝܹܗ ܡ̣ܢ ܟܘܼܪܣܝܵܟ݂. ܘܲܣܓܸܕ݂ ܡܲܠܟܵܐ ܥܲܠ ܡܲܫܟ̇ܒܹܗ.


text:
ܘܐܵܦ ܡܲܠܟܵܐ ܗܵܟܲܢܵܐ ܐܸܡܲܪ: ܒܪܝܼܟ݂ ܗ̄ܘ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܝܲܗ̄ܒ̣ ܠܝܼ ܒܪܵܐ ܝܵܘܡܵܢܵܐ ܕܢܸܬܸ̇ܒ̣ ܥܲܠ ܟܘܼܪܣܲܝ: ܘܥܲܝܢܲܝ̈ ܚܵܙ̈ܝܵܢ.


text:
ܘܐܸܬ̣ܚܵܘܝܼ ܠܡܲܠܟܵܐ ܫܠܹܝܡܘܿܢ ܕܗܵܐ ܕܚܸܠ̣ ܐܲܕ݂ܘܿܢܝܼܵܐ ܡ̣ܢ ܩܕ݂ܵܡܲܝܟ: ܘܐܸܚܲܕ݂ ܓܵܘܣܵܐ ܒܩܲܪ̈ܢܵܬ̣ܵܐ ܕܡܲܕ݂ܒ̇ܚܵܐ. ܘܐܸܡܲܪ: ܢܹܐܡܸܐ ܠܝܼ ܝܵܘܡܵܢܵܐ ܡܲܠܟܵܐ ܫܠܹܝܡܘܿܢ: ܕܠܵܐ ܢܸܩܛܘܿܠ ܠܥܲܒ̣ܕܹ̇ܗ ܒܚܲܪܒܵܐ.


text:
ܘܐܸܡܲܪ ܫܠܹܝܡܘܿܢ: ܐܸܢ ܢܸܗܘܹܐ ܒܲܪ ܚܲܝܠܵܐ: ܠܵܐ ܢܸܦܸܠ ܡ̣ܢ ܣܲܥܪܵܐ ܕܪܹܫܹܗ ܥܲܠ ܐܲܪܥܵܐ. ܘܐܸܢ ܒܝܼܫܬܵܐ ܬܸܫܬ̇ܟܲܚ ܒܵܬ̣ܪܹܗ ܢܡܘܼܬ̣.


text:
ܘܫܲܕܲܪ ܡܲܠܟܵܐ ܫܠܹܝܡܘܿܢ: ܘܐܲܝܬ̇ܝܹܗ ܡ̣ܢ ܡܲܕ݂ܒ̇ܚܵܐ. ܘܐܸܬ̣ܵܐ ܘܲܣܓܸܕ݂ ܠܡܲܠܟܵܐ ܫܠܹܝܡܘܿܢ. ܘܐܸܡܲܪ ܠܹܗ ܫܠܹܝܡܘܿܢ: ܙܸܠ ܠܒܲܝܬܵܟ݂.


text:
ܘܛܲܪ ܢܛܘܼܪ̈ܵܬܹܗ ܕܡܵܪܝܵܐ ܐܲܠܵܗܵܟ݂: ܘܗܲܠܸܟ݂ ܒܐܘܼܪ̈ܚܵܬܹܗ: ܘܛܲܪ ܩܝܵܡܵܘ̈ܗܝ ܘܦܘܼܩܕܵܢܵܘ̈ܗܝ ܘܕ݂ܝܼܢܵܘ̈ܗܝ ܘܣܵܗ̈ܕ̇ܘܵܬܹܗ: ܐܲܝܟ݂ ܕܲܟ݂ܬ̣ܝܼܒ̣ ܒܢܵܡܘܿܣܵܐ ܕܡܘܼܫܹܐ: ܡܸܛܠ ܕܬܲܨܠܲܚ ܒܟ݂ܠ ܕܬܸܥܒܸ̇ܕ݂: ܘܠܲܐܝܟܵܐ ܕܬܹܐܙܲܠ ܬܲܟ݂ܫܲܪ.


text:
ܡܸܛܠ ܕܲܢܩܝܼܡ ܡܵܪܝܵܐ ܦܸܬ̣ܓ̣ܵܡܵܘ̈ܗܝ ܕܐܸܡܲܪ ܥܠܲܝ: ܕܐܸܢ ܢܸܛܪܘܼܢ ܒܢܲܝ̈ܟ ܐܘܼܪ̈ܚܵܬ̣ܗܘܿܢ: ܠܲܡܗܲܠܵܟ݂ܘܼ ܩܕ݂ܵܡܲܝ ܒܩܘܼܫܬܵܐ: ܡ̣ܢ ܟܠܹܗ ܠܸܒ̇ܗܘܿܢ ܘܡ̣ܢ ܟܠܵܗ̇ ܢܲܦ̮ܫܗܘܿܢ: ܠܡܹܐܡܲܪ: ܠܵܐ ܢܸܥܢܲܕ݂ ܠܵܟ݂ ܓܲܒ̣ܪܵܐ ܕܝܵܬܹܒ̣ ܥܲܠ ܟܘܼܪܣܝܵܐ ܕܝܼܣܪܵܝܹܠ.


text:
ܘܗܵܫܵܐ ܐܲܢ̄ܬ̇ ܝܵܕܲܥ ܐܲܢ̄ܬ̇ ܡܸܕܸ̇ܡ ܕܲܥܒܲܕ݂ ܠܝܼ ܝܘܿܐܵܒ̣ ܒܲܪ ܨܘܿܪܝܼܵܐ: ܘܡܸܕܸ̇ܡ ܕܲܥܒܲܕ݂ ܠܲܬ̣ܪܹܝܢ ܪ̈ܲܒܲܝ ܚܲܝܠܵـ̈ـܘܵܬ̣ܵܐ ܕܝܼܣܪܵܝܹܠ: ܠܐܲܒ̣ܢܹܝܪ ܒܲܪ ܢܹܝܪ ܘܲܠܥܲܡܣܵܐ ܒܲܪ ܝܵܬ̣ܵܪ: ܕܲܩܛܲܠ̣ ܐܸܢܘܿܢ: ܘܲܚ̣ܫܲܒ̣ ܐܸܢܘܿܢ ܐܲܝܟ݂ ܕܒܲܩܪܵܒ̣ܵܐ: ܘܐܸܫܲܕ݂ ܕܸܡܗܘܿܢ ܒܣܲܝܦܵܐ ܕܲܒ̣ܚܲܨܵܘ̈ܗܝ: ܘܕ݂ܵܫ̣ ܒܲܡܣܵܢܹ̈ܐ ܕܪܸ̈ܓ̣ܠܵܘܗܝ.


text:
ܘܥܲܡ ܒ̈ܢܲܝ ܒܲܪܙܸܠܝܼ ܓܸܠܥܵܕ݂ܵܝܵܐ ܥܒܸܕ݂ ܛܲܝܒ̇ܘܼܬ̣ܵܐ. ܘܢܸܗܘܘܿܢ ܡ̣ܢ ܐܵܟ݂ܠܲܝ̈ ܦܵܬ̣ܘܿܪܵܟ݂. ܡܸܛܠ ܕܗܸܢܘܿܢ ܫܲܡܫܘܼܢܝ ܒܟ݂ܠܡܸܕܸ̇ܡ: ܟܲܕ݂ ܥܸܪܩܹ̇ܬ̣ ܡ̣ܢ ܩܕ݂ܵܡ ܐܲܒ̣ܫܵܠܘܿܡ ܐܲܚܘܼܟ݂.


text:
ܘܗܵܐ ܫܲܡܥܝܼ ܒܲܪ ܓܹܐܪܵܐ ܥܲܡܵܟ݂: ܡ̣ܢ ܫܲܒ̣ܛܵܐ ܕܒܸܢܝܵܡܹܝܢ ܡ̣ܢ ܒܹܝܬ̣ ܚܘܿܪܝܼܡ ܘܗ̤ܘ ܨܲܚܝܲܢܝ ܨܘܿܚ̈ܝܵܬ̣ܵܐ ܡܲܪܝܼܪ̈ܵܬ̣ܵܐ: ܒܝܵܘܡܵܐ ܕܐܸܙܲܠ̄ܬ̣ ܠܡܲܚܢܝܼܡ. ܘܗ̤ܘ ܢܚܸܬ̣ ܠܐܘܼܪܥܝ ܠܝܘܿܪܕ̇ܢܵܢ. ܘܝܼܡܝܼܬ̣ ܠܹܗ ܒܡܵܪܝܵܐ ܐܲܠܵܗܵܐ ܘܐܸܡ̇ܪܹܬ̣ ܠܹܗ: ܕܐܸܢܵܐ ܠܵܐ ܐܸܩܛܠܵܟ݂ ܒܚܲܪܒܵܐ.


text:
ܗܵܫܵܐ ܠܵܐ ܬܙܲܟܹ̇ܝܘܗܝ: ܕܓܲܒ̣ܪܵܐ ܐܲܢ̄ܬ̇ ܚܲܟ̇ܝܼܡܵܐ ܘܕܲܥ ܡܸܕܸ̇ܡ ܕܬܸܥܒܸ̇ܕ݂ ܠܹܗ. ܘܐܲܗܦܸܟ݂ ܣܲܟ݂ܠܘܼܬܹܗ ܥܲܠ ܪܹܫܹܗ: ܘܐܲܚܸܬ̣ ܣܲܝܒ̇ܘܼܬܹܗ ܒܲܕ݂ܡܵܐ ܠܲܫܝܘܿܠ.


text:
ܘܝܵܘ̈ܡܵܬ̣ܵܐ ܕܐܲܡ̣ܠܸܟ݂ ܕܵܘܝܼܕ݂ ܥܲܠ ܝܼܣܪܵܝܹܠ ܐܲܪܒ̇ܥܝܼܢ ܫܢ̈ܝܼܢ: ܒܚܸܒ̣ܪܘܿܢ ܐܲܡ̣ܠܸܟ݂ ܫܒܲܥ ܫܢ̈ܝܼܢ: ܘܒ̣ܐܘܿܪܸܫܠܸܡ ܐܲܡ̣ܠܸܟ݂ ܬܠܵܬ̣ܝܼܢ ܘܲܬ̣ܠܵܬ̣ ܫܢ̈ܝܼܢ.


text:
ܘܐܸܬ̣ܵܐ ܐܲܕ݂ܘܿܢܝܼܵܐ ܒܲܪ ܚܲܓܝܼܬ̣ ܠܘܵܬ̣ ܒܲܪܬ̣ ܫܒܲܥ ܐܸܡܹܗ ܕܲܫܠܹܝܡܘܿܢ: ܘܐܵܡܪܵܐ ܠܹܗ: ܫܠܵܡ ܡܹܐܬ̣ܝܵܟ݂: ܘܐܸܡܲܪ ܫܠܵܡ.


text:
ܐܵܡܲܪ ܠܵܗ̇: ܐܲܢ̄ܬ̇ ܝܵܕܥܵܐ ܐܲܢ̄ܬ̇ܝ ܕܠܝܼ ܙܵܕ݂ܩܵܐ ܗ̄ܘ̣ܵܬ̣ ܡܲܠܟ̇ܘܼܬ̣ܵܐ: ܘܲܥܠܲܝ ܣܵܡ̣ܘ ܟܠܹܗ ܝܼܣܪܵܝܹܠ ܐܲܦܲܝ̈ܗܘܿܢ ܕܐܗܘܸܐ ܠܗܘܿܢ ܡܲܠܟܵܐ. ܘܲܐܹܬ̣ܢܲܣܒܲܬ̤ ܡܲܠܟ̇ܘܼܬ̣ܵܐ ܡܹܢܝ: ܘܲܗܘ̤ܵܬ̣ ܕܐܵܚ: ܡܸܛܠ ܕܡ̣ܢ ܡܵܪܝܵܐ ܗܘ̤ܵܬ̣ ܠܹܗ.


text:
ܐܵܡܲܪ ܠܵܗ̇: ܐܸܡܲܪܝ ܠܡܲܠܟܵܐ ܫܠܹܝܡܘܿܢ ܕܠܵܐ ܢܲܗܦܲܟ݂ ܐܲܦܲܝ̈ܟ̇ܝ: ܘܢܸܬܸ̇ܠ ܠܝܼ ܠܐܒ̣ܝܼܫܵܓ̣ ܫܝܼܠܘܿܡܵܝܬܵܐ ܐܲܢ̄ܬ̇ܬ̣ܵܐ.


text:
ܘܥܸܠܲܬ̤ ܒܲܪܬ̣ ܫܒܲܥ ܠܘܵܬ̣ ܡܲܠܟܵܐ ܫܠܹܝܡܘܿܢ ܕܬܹܐܡܲܪ ܠܹܗ ܥܲܠ ܐܲܕ݂ܘܿܢܝܼܵܐ. ܘܩܵܡ̣ ܡܲܠܟܵܐ ܠܐܘܼܪܥܵܗ̇ ܘܲܣܓܸܕ݂ ܠܵܗ̇: ܘܝܼܬܸܒ̣ ܥܲܠ ܟܘܼܪܣܝܹܗ. ܘܐܲܪܡܝܼܘ ܟܘܼܪܣܝܵܐ ܠܐܸܡܹܗ ܕܡܲܠܟܵܐ: ܘܝܼܬ̣ܒܲܬ̤ ܡ̣ܢ ܝܲܡܝܼܢܹܗ.


text:
ܘܐܸܡܲܪܬ̤: ܫܸܐ̱ܠܬ̣ܵܐ ܚܕ݂ܵܐ ܙܥܘܿܪܬܵܐ ܫܵܐܠܵܐ ܐ̄ܢܵܐ ܡܸܢܵܟ݂: ܠܵܐ ܬܲܗܦܲܟ݂ ܐܲܦܲܝ̈ ܘܐܸܡܲܪ ܠܵܗ̇ ܡܲܠܟܵܐ: ܫܐܲܠܝ ܐܹܡܝ: ܡܸܛܠ ܕܠܵܐ ܡܲܗܦܸܟ݂ ܐ̄ܢܵܐ ܐܲܦܲܝ̈ܟ̇ܝ.


text:
ܘܲܥ̣ܢܵܐ ܡܲܠܟܵܐ ܫܠܹܝܡܘܿܢ ܘܐܸܡܲܪ ܠܐܸܡܹܗ: ܠܡܵܢܵܐ ܫܐܸܠܬ̇ܝ ܠܹܗ ܐܲܒ̣ܝܼܫܵܓ̣ ܫܝܼܠܘܿܡܵܝܬܵܐ ܠܐܲܕ݂ܘܿܢܝܼܵܐ: ܐܸܠܵܐ ܫܐܲܠܝ ܠܹܗ ܡܲܠܟ̇ܘܼܬ̣ܵܐ. ܡܸܛܠ ܕܗ̤ܘܝܘܼ ܐܵܚܝ ܕܩܲܫܝܼܫ ܡܹܢܝ: ܘܠܹܗ ܐܲܒ̣ܝܼܬܲܪ ܟܵܗܢܵܐ: ܘܝܘܿܐܵܒ̣ ܒܲܪ ܨܘܿܪܝܼܵܐ.


text:
ܘܝܼܡܵܐ ܡܲܠܟܵܐ ܫܠܹܝܡܘܿܢ ܒܡܵܪܝܵܐ ܘܐܸܡܲܪ: ܗܵܟܲܢܵܐ ܢܸܥܒܸ̇ܕ݂ ܠܝܼ ܐܲܠܵܗܵܐ ܘܗܵܟܲܢܵܐ ܢܵܘܣܸܦ ܠܝܼ: ܐܸܢ ܠܵܐ ܒܢܲܦ̮ܫܹܗ ܡܲܠܸܠ̣ ܐܲܕ݂ܘܿܢܝܼܵܐ ܦܸܬ̣ܓ̣ܵܡܵܐ ܗܵܢܵܐ.


text:
ܘܗܵܫܵܐ ܚܲܝ ܗ̄ܘ̣ ܡܵܪܝܵܐ ܕܐܲܬ̣ܩܢܲܢܝ ܘܐܵܘܬ̇ܒܲܢܝ ܥܲܠ ܟܘܼܪܣܝܹܗ ܕܕ݂ܵܘܝܼܕ݂ ܐܵܒ̣ܝ: ܘܲܥ̣ܒܲܕ݂ ܠܝܼ ܒܲܝܬܵܐ ܐܲܝܟ݂ ܕܐܸܡܲܪ ܐܸܠܵܐ ܝܵܘܡܵܢܵܐ ܢܸܬ̣ܩ̱ܛܸܠ ܐܲܕ݂ܘܿܢܝܼܵܐ.


text:
ܘܠܲܐܒ̣ܝܬܲܪ ܟܵܗܢܵܐ ܐܸܡܲܪ ܠܹܗ ܡܲܠܟܵܐ: ܠܲܥܢܵܬ̣ܘܿܬ̣ ܙܸܠ ܠܵܟ݂ ܠܚܲܩܠܵܟ݂: ܡܸܛܠ ܕܓܲܒ̣ܪܵܐ ܐܲܢ̄ܬ̇ ܚܲܝܵܒ̣ ܡܵܘܬܵܐ. ܘܝܵܘܡܵܢܵܐ ܠܵܐ ܐܸܩܛܠܵܟ݂: ܡܸܛܠ ܕܲܫܩܲܠܬ̇ ܐܪܘܿܢܹܗ ܕܡܵܪܝܵܐ ܩܕ݂ܵܡ ܕܵܘܝܼܕ݂ ܐܵܒ̣ܝ: ܘܐܸܨܛܲܥܲܪܬ̇ ܒܟ݂ܠ ܐܲܬܲܪ ܕܐܸܨܛܲܥܲܪ ܒܹܗ ܐܵܒ̣ܝ.


text:
ܘܐܲܦܩܹܗ ܫܠܹܝܡܘܿܢ ܠܐܲܒ̣ܝܼܬܲܪ ܕܠܵܐ ܢܸܗܘܹܐ ܟܵܗܢܵܐ ܠܡܵܪܝܵܐ: ܕܢܸܫܬܲܡܠܸܐ ܦܸܬ̣ܓ̣ܵܡܸܗ ܕܡܵܪܝܵܐ ܕܡܲܠܸܠ̣ ܥܲܠ ܒܹܝܬ̣ ܥܹܠܝܼ ܒܫܝܼܠܘܿ.


text:
ܘܛܸܒܵܐ ܡܲܛܝܼ ܠܝܘܿܐܵܒ̣ ܕܐܸܬ̣ܩܛܸܠ ܐܲܕ݂ܘܿܢܝܼܵܐ: ܡܸܛܠ ܕܝܘܿܐܵܒ̣ ܨܠܸܐ ܗ̄ܘ̣ܵܐ ܒܵܬܲܪ ܐܲܕ݂ܘܿܢܝܼܵܐ. ܘܒ̣ܵܬܲܪ ܫܠܹܝܡܘܿܢ ܠܵܐ ܨܠܵܐ ܘܲܥܪܲܩ̣ ܝܘܿܐܵܒ̣ ܠܡܲܫܟ̇ܢܹܗ ܕܡܵܪܝܵܐ: ܘܐܸܚܲܕ݂ ܓܵܘܣܵܐ ܒܩܲܪ̈ܢܵܬܹܗ ܕܡܲܕ݂ܒ̇ܚܵܐ.


text:
ܘܚܵܘܝܼܘ ܠܡܲܠܟܵܐ ܫܠܹܝܡܘܿܢ ܕܲܥܪܲܩ̣ ܝܘܿܐܵܒ̣ ܠܡܲܫܟ̇ܢܹܗ ܕܡܵܪܝܵܐ: ܘܐܸܚܲܕ݂ ܓܵܘܣܵܐ ܒܩܲܪ̈ܢܵܬܹܗ ܕܡܲܕ݂ܒ̇ܚܵܐ. ܘܫܲܕܲܪ ܡܲܠܟܵܐ ܫܠܹܝܡܘܿܢ ܠܲܒ̣ܢܵܝܵܐ ܒܲܪ ܝܘܿܝܵܕ݂ܵܥ: ܘܐܸܡܲܪ ܠܹܗ: ܙܸܠ ܦܓܲܥ ܒܹܗ.


text:
ܘܥܲܠ̣ ܒܢܵܝܵܐ ܠܡܲܫܟ̇ܢܹܗ ܕܡܵܪܝܵܐ: ܘܐܸܡܲܪ ܠܹܗ: ܗܵܟܲܢܵܐ ܐܵܡܲܪ ܡܲܠܟܵܐ: ܦܘܿܩ. ܘܐܸܡܲܪ ܠܵܐ ܢܵܦܹ̇ܩ ܐ̄ܢܵܐ: ܗܵܪܟܵܐ ܡܵܐܹ̇ܬ̣ ܐ̄ܢܵܐ. ܘܦܲܢܝܼ ܒܢܵܝܵܐ ܦܸܬ̣ܓ̣ܵܡܵܐ ܠܡܲܠܟܵܐ: ܘܐܸܡܲܪ: ܗܵܟܲܢܵܐ ܡܲܠܸܠ̣ ܝܘܿܐܵܒ̣: ܘܗܵܟܲܢܵܐ ܥܢܵܢܝ.


text:
ܘܐܸܡܲܪ ܡܲܠܟܵܐ: ܥܒܸܕ݂ ܠܹܗ ܐܲܝܟ݂ ܡܸܕܸ̇ܡ ܕܐܸܡܲܪ: ܘܲܦܓ̣ܥ ܒܹܗ ܘܲܩܛܘܿܠܲܝܗܝ: ܘܐܲܥܒܲܪ ܕܡܵܐ ܙܲܟܝܵܐ ܕܐܸܫܲܕ݂ ܝܘܿܐܵܒ̣ ܡܹܢܝ ܘܡ̣ܢ ܒܹܝܬ̣ ܐܵܒ̣ܝ.


text:
ܘܢܲܗܦܸܟ݂ ܡܵܪܝܵܐ ܕܡܹܗ ܒܪܹܫܹܗ: ܕܲܦܓܲܥ̣ ܒܲܬ̣ܪܹܝܢ ܓܲܒ̣ܪ̈ܝܼܢ ܕܙܲܕ̇ܝܼܩܝܼܢ ܘܛܵܒ̣ܝܼܢ ܡܸܢܹܗ: ܘܩܲܛܸܠ ܐܸܢܘܿܢ ܒܚܲܪܒܵܐ: ܘܐܵܒ̣ܝ ܕܵܘܝܼܕ݂ ܠܵܐ ܝܼܕܲܥ̣: ܠܐܲܒ̣ܢܹܝܪ ܒܲܪ ܢܹܝܪ ܪܲܒ̇ ܚܲܝܠܵܐ ܕܝܼܣܪܵܝܹܠ: ܘܲܠܥܲܡܣܵܐ ܒܲܪ ܝܵܬ̣ܵܪ ܪܲܒ̇ ܚܲܝܠܵܐ ܕܲܝܗܘܼܕ݂ܵܐ.


text:
ܘܢܸܗܦܘܿܟ݂ ܕܡܸܗܘܿܢ ܒܪܹܫܹܗ ܕܝܘܿܐܵܒ̣: ܘܲܒ̣ܪܹܫܵܐ ܕܙܲܪܥܹܗ ܠܥܵܠܲܡ. ܘܲܠܕ݂ܵܘܝܼܕ݂: ܘܲܠܙܲܪܥܹܗ: ܘܲܠܒܲܝܬܹ̇ܗ: ܘܲܠܟ݂ܘܼܪܣܝܹܗ: ܢܸܗܘܹܐ ܫܠܵܡܵܐ ܠܥܵܠܲܡ ܡ̣ܢ ܩܕ݂ܵܡ ܡܵܪܝܵܐ.


text:
ܘܐܲܩܝܼܡ ܡܲܠܟܵܐ ܫܠܹܝܡܘܿܢ ܠܲܒ̣ܢܵܝܵܐ ܒܲܪ ܝܘܿܝܵܕ݂ܵܥ ܚܠܵܦܵܘܗܝ: ܥܲܠ ܚܲܝܠܵܐ. ܘܲܠܨܵܕ݂ܘܿܩ ܟܵܗܢܵܐ ܐܲܩܝܼܡ ܡܲܠܟܵܐ ܚܠܵܦ ܐܲܒ̣ܝܼܬܲܪ.


text:
ܘܫܲܕܲܪ ܡܲܠܟܵܐ ܩ̣ܪܵܐ ܠܫܲܡܥܝܼ ܘܐܸܡܲܪ ܠܹܗ: ܒܢܝܼ ܠܵܟ݂ ܒܲܝܬܵܐ ܒܐܘܿܪܸܫܠܸܡ: ܘܬܸܒ̣ ܬܲܡܵܢ. ܘܠܵܐ ܬܸܦܘܿܩ ܡ̣ܢ ܬܲܡܵܢ ܠܟ݂ܵܐ ܘܲܠܟ݂ܵܐ.


text:
ܘܲܒ̣ܝܵܘܡܵܐ ܕܢܵܦܹ̇ܩ ܐܲܢ̄ܬ̇ ܘܥܵܒܲܪ ܐܲܢ̄ܬ̇ ܢܲܚܠܵܐ ܕܩܸܕ݂ܪܘܿܢ: ܕܲܥ ܡܸܕܲܥ ܕܲܡܡܵܬ̣ ܬܡܘܼܬ̣: ܘܲܕ݂ܡܵܟ݂ ܢܸܗܘܹܐ ܒܪܹܫܵܟ݂.


text:
ܘܐܸܡܲܪ ܫܲܡܥܝܼ ܠܡܲܠܟܵܐ: ܫܲܦܝܼܪ ܦܸܬ̣ܓ̣ܵܡܵܐ ܕܐܸܡܲܪܬ̇ ܡܵܪܝ ܡܲܠܟܵܐ: ܗܵܟܲܢܵܐ ܢܸܥܒܸ̇ܕ݂ ܥܲܒ̣ܕܵܟ݂ ܘܝܼܬܸܒ̣ ܫܲܡܥܝܼ ܒܐܘܿܪܸܫܠܸܡ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ.


text:
ܘܡ̣ܢ ܒܵܬܲܪ ܬܠܵܬ̣ ܫܢ̈ܝܢ: ܥܪܲܩ̣ܘ ܬܪܹܝܢ ܥܲܒ̣ܕܵܘ̈ܗܝ ܕܫܲܡܥܝܼ: ܠܘܵܬ̣ ܐܲܟ݂ܝܼܫ ܒܲܪ ܡܲܥܟܵܐ ܡܲܠܟܵܐ ܕܓ̣ܵܬ̣ ܘܚܵܘܝܼܘ ܠܫܲܡܥܝܼ: ܘܐܸܡܲܪܘ ܠܹܗ: ܗܵܐ ܥܲܒ̣ܕܲܝ̈ܟ ܒܓ̣ܵܬ̣.


text:
ܘܩܵܡ̣ ܫܲܡܥܝܼ ܐܲܪܡܝܼ ܥܲܠ ܚܡܵܪܹܗ: ܘܐܸܙܲܠ̣ ܠܓ̣ܵܬ̣ ܠܘܵܬ̣ ܐܲܟ݂ܝܼܫ ܠܡܸܒ̣ܥܵܐ ܠܥܲܒ̣ܕܵܘ̈ܗܝ. ܘܐܸܙܲܠ̣ ܫܲܡܥܝܼ ܘܐܲܝܬܝܼ ܠܥܲܒ̣ܕܵܘ̈ܗܝ ܡ̣ܢ ܓܵܬ̣.


text:
ܘܫܲܕܲܪ ܡܲܠܟܵܐ ܩ̣ܪܵܐ ܠܫܲܡܥܝܼ: ܘܐܸܡܲܪ ܠܹܗ: ܠܵܐ ܐܘܿܡܝܼܬ̣ܵܟ݂ ܒܡܵܪܝܵܐ: ܘܣܲܗܕܹܬ̣ ܒܵܟ݂ ܘܐܸܡܪܹܬ̣: ܕܲܒ̣ܝܵܘܡܵܐ ܕܬܸܦܘܿܩ ܡ̣ܢ ܐܘܿܪܸܫܠܸܡ ܘܬܸܥܒܲܪ ܢܲܚܠܵܐ ܕܩܸܕ݂ܪܘܿܢ: ܡܸܕܲܥ ܬܸܕܲܥ ܕܲܡܡܵܬ̣ ܬܡܘܼܬ̣: ܘܐܸܡܲܪܬ̇ ܫܲܦܝܼܪ ܦܸܬ̣ܓ̣ܵܡܵܐ: ܗܵܟܲܢܵܐ ܐܸܥܒܸܕ݂.


text:
ܘܐܸܡܲܪ ܡܲܠܟܵܐ ܠܫܲܡܥܝܼ: ܐܲܢ̄ܬ̇ ܝܵܕܲܥ ܐܲܢ̄ܬ̇ ܟܠܵܗ̇ ܒܝܼܫܬܵܐ ܕܝܵܕܲܥ ܠܸܒܵܟ݂: ܕܲܥܒܲܕ̇ܬ̇ ܠܕ݂ܵܘܝܼܕ݂ ܐܵܒ̣ܝ: ܘܐܲܗܦܸܟ݂ ܡܵܪܝܵܐ ܒܝܼܫܬܵܟ݂ ܒܪܹܫܵܟ݂.


text:
ܘܡܲܠܟ̇ܘܼܬ̣ܵܐ ܬܸܩܢܲܬ̤ ܒܐܝܼܕܹܗ ܕܲܫܠܹܝܡܘܿܢ: ܘܲܗܘ̤ܵܐ ܫܠܹܝܡܘܿܢ ܚܲܬ̣ܢܵܐ ܠܦܸܪܥܘܿܢ ܡܲܠܟܵܐ ܕܡܸܨܪܹܝܢ ܘܲܢܣܲܒ̣ ܠܒܲܪܬܹܗ ܕܦܲܪܥܘܿܢ: ܘܐܲܥ̣ܠܵܗ̇ ܠܲܩܪܝܼܬܹܗ ܕܕ݂ܵܘܝܼܕ݂: ܥܲܕ݂ܠܵܐ ܢܫܲܠܸܡ ܠܡܸܒ̣ܢܵܐ ܒܲܝܬܹ̇ܗ: ܘܒܲܝܬܹ̇ܗ ܕܡܵܪܝܵܐ: ܘܫܘܼܪܵܐ ܕܐܘܿܪܸܫܠܸܡ ܟܲܕ݂ ܚܵܕ݂ܪܵܐ.


text:
ܒܲܠܚܘܿܕ݂ ܥܲܡܵܐ ܡܕܲܒ̇ܚܝܼܢ ܗ̄ܘ̣ܵܘ ܥܲܠ ܥܠܵـ̈ـܘܵܬ̣ܵܐ: ܡܸܛܠ ܕܲܥܕܲܟܸ̇ܝܠ ܠܵܐ ܐܸܬ̣ܒ̇ܢܝܼ ܗ̄ܘ̣ܵܐ ܒܲܝܬܵܐ ܠܲܫܡܹܗ ܕܡܵܪܝܵܐ: ܥܕܲܡܵܐ ܠܝܵܘ̈ܡܵܬ̣ܵܐ ܗܵܢܘܿܢ.


text:
ܘܲܪܚܸܡ ܫܠܹܝܡܘܿܢ ܠܡܵܪܝܵܐ: ܠܲܡܗܲܠܵܟ݂ܘܼ ܒܦܘܼܩܕܵܢܵܘ̈ܗܝ ܕܕ݂ܵܘܝܼܕ݂ ܐܲܒ̣ܘܼܗܝ: ܒܲܠܚܘܿܕ݂ ܥܲܠ ܥܠܵـ̈ـܘܵܬ̣ܵܐ ܡܕܲܒܲܚ ܗ̄ܘ̣ܵܐ: ܘܣܵܐܹ̇ܡ ܒܸܣܡܹ̈ܐ.


text:
ܘܐܸܙܲܠ̣ ܡܲܠܟܵܐ ܠܓܸܒ̣ܥܘܿܢ ܠܲܡܕܲܒܵܚܘܼ ܬܲܡܵܢ: ܡܸܛܠ ܕܗ̤ܝ ܗ̄ܝ̣ ܥܠܵܬ̣ܵܐ ܪܲܒ̇ܬ̣ܵܐ ܐܵܠܹܦ ܥ̈ܠܵܘܵܢ ܡܕܲܒܲܚ ܗ̄ܘ̣ܵܐ ܫܠܹܝܡܘܿܢ ܥܲܠ ܡܲܕ݂ܒ̇ܚܵܐ ܗܵܘ̇ ܕܲܒ̣ܓ̣ܒ̣ܥܘܿܢ.


text:
ܘܐܸܡܲܪ ܫܠܹܝܡܘܿܢ: ܐܲܢ̄ܬ̇ ܥ̣ܒܲܕ̇ܬ̇ ܥܲܡ ܥܲܒ̣ܕܵܟ݂ ܕܵܘܝܼܕ݂ ܐܵܒ̣ܝ ܛܲܝܒ̇ܘܼܬ̣ܵܐ ܪܲܒ̇ܬ̣ܵܐ: ܐܲܝܟ݂ ܕܗܲܠܸܟ݂ ܩܕ݂ܵܡܲܝܟ ܒܩܘܼܫܬܵܐ ܘܲܒ̣ܗܲܝܡܵܢܘܼܬ̣ܵܐ: ܘܒܲܬ̣ܪܝܼܨܘܼܬ̣ܵܐ ܕܠܸܒܵܐ: ܗܲܠܸܟ݂ ܩܕ݂ܵܡܲܝܟ ܘܲܢܛܲܪܬ̇ ܠܹܗ ܗܵܕܹܐ ܛܲܝܒ̇ܘܼܬ̣ܵܐ ܪܲܒ̇ܬ̣ܵܐ: ܘܝܲܗ̄ܒ̣ܬ̇ ܠܹܗ ܒܪܵܐ. ܕܢܸܬܸ̇ܒ̣ ܥܲܠ ܟܘܼܪܣܝܹܗ ܐܲܝܟ݂ ܕܝܵܘܡܵܢܵܐ.


text:
ܘܗܵܫܵܐ ܡܵܪܝܵܐ ܐܲܠܵܗܵܐ: ܐܲܢ̄ܬ̇ ܐܲܡܠܸܟ݂ܬ̇ ܠܥܲܒ̣ܕܵܟ݂ ܚܠܵܦ ܕܵܘܝܼܕ݂ ܐܵܒ̣ܝ ܘܐܸܢܵܐ ܛܲܠܝܵܐ ܐ̄ܢܵܐ ܙܥܘܿܪܵܐ ܘܠܵܐ ܝܵܕܲܥ ܐ̄ܢܵܐ ܠܡܸܦܲܩ ܘܲܠܡܸܥܲܠ: ܒܓ̣ܵܘ ܥܲܡܵܟ݂ ܕܲܓ̣ܒܲܝܬ̇.


text:
ܗܲܒ̣ ܠܥܲܒ̣ܕܵܟ݂ ܠܸܒܵܐ ܫܵܡܘܿܥܵܐ ܠܲܡܕ݂ܵܢ ܠܥܲܡܵܟ݂: ܘܲܠܡܸܣܬܲܟܵܠܘܼ ܒܹܝܬ̣ ܛܵܒ̣ܬ̣ܵܐ ܠܒ̣ܝܼܫܬܵܐ. ܡܲܢܘܼ ܓܹܝܪ ܡܸܫܟܲܚ ܠܲܡܕ݂ܵܢܹܗ ܠܥܲܡܵܟ݂ ܗܵܢܵܐ ܪܲܒܵܐ.


text:
ܘܐܸܡܲܪ ܡܵܪܝܵܐ ܠܲܫܠܹܝܡܘܿܢ: ܚܠܵܦ ܕܲܫܐܸܠܬ̇ ܦܸܬ̣ܓ̣ܵܡܵܐ ܗܵܢܵܐ: ܘܠܵܐ ܫܲܐܸܠܬ̇ ܠܵܟ݂ ܥܘܼܬ̣ܪܵܐ: ܘܠܵܐ ܫܐܸܠܬ̇ ܠܵܟ݂ ܢܲܦ̮ـ̈ـܫܵܬ̣ܵܐ ܕܲܒ̣ܥܸܠܕ̇ܒ̣ܵܒܲܝ̈ܟ: ܘܠܵܐ ܫܐܸܠܬ̇ ܠܵܟ݂ ܝܵܘ̈ܡܵܬ̣ܵܐ ܣܲܓ̇ܝܼ̈ܐܹܐ: ܘܲܫܐܸܠܬ̇ ܠܵܟ݂ ܚܸܟ݂ܡ̱ܬ̣ܵܐ ܠܡܸܫܡܲܥ ܕܝܼܢܵܐ.


text:
ܗܵܐ ܥܒܲܕܹ̇ܬ̣ ܠܵܟ݂ ܐܲܝܟ݂ ܦܸܬ̣ܓ̣ܵܡܵܟ݂: ܗܵܐ ܝܼܗ̄ܒܹ̇ܬ̣ ܠܵܟ݂ ܠܸܒܵܐ ܚܲܟ̇ܝܼܡܵܐ ܘܣܲܟ̇ܘܼܠܬ̣ܵܢܵܐ: ܕܐܲܟ݂ܘܵܬ̣ܵܟ݂ ܠܵܐ ܗܘ̤ܵܐ ܩܕ݂ܵܡܲܝܟ: ܘܒ̣ܵܬ̣ܪܵܟ݂ ܠܵܐ ܢܩܘܼܡ ܐܲܟ݂ܘܵܬ̣ܵܟ݂.


text:
ܘܐܵܦ ܡܸܕܸ̇ܡ ܕܠܵܐ ܫܐܸܠܬ̣ ܝܼܗ̄ܒܹ̇ܬ̣ ܠܵܟ݂: ܐܵܦ ܥܘܼܬ̣ܪܵܐ: ܐܵܦ ܐܝܼܩܵܪܵܐ. ܕܠܵܐ ܗܘ̤ܵܐ ܐܲܟ݂ܘܵܬ̣ܵܟ݂: ܐ̄ܢܵܫ ܒܡܲܠ̈ܟܹ̇ܐ: ܟܠܗܘܿܢ ܝܵܘܡܲܝ̈ܟ.


text:
ܘܐܸܢ ܬܗܲܠܸܟ݂ ܒܐܘܼܪ̈ܚܵܬ̣ܝ ܠܡܸܛܲܪ ܩܝܵܡܲܝ̈ ܘܦܘܼܩ̈ܕܵܢܲܝ ܐܲܝܟ݂ ܕܗܲܠܸܟ݂ ܕܵܘܝܼܕ݂ ܐܲܒ̣ܘܼܟ݂: ܐܲܣܓܹ̇ܐ ܝܵܘ̈ܡܲܝܟ.


text:
ܘܐܸܬ̇ܬ̇ܥܝܼܪ ܫܠܹܝܡܘܿܢ: ܘܚܵܙܹ̇ܐ ܚܸܠܡܵܐ ܗ̄ܘ̣ ܘܐܸܬ̣ܵܐ ܫܠܹܝܡܘܿܢ ܠܐܘܿܪܸܫܠܸܡ: ܘܩܵܡ̣ ܩܕ݂ܵܡ ܐܵܪܘܿܢܵܐ ܕܲܩܝܵܡܹܗ ܕܡܵܪܝܵܐ: ܘܐܲܣܸܩ̣ ܥܠܵـ̈ـܘܵܬ̣ܵܐ: ܘܲܥܒܲܕ݂ ܫܲܠܡܹ̈ܐ. ܘܲܥܒܲܕ݂ ܡܲܫܬ̇ܝܵܐ ܠܟ݂ܠܗܘܿܢ ܥܲܒ̣ܕܵܘ̈ܗܝ.


text:
ܘܐܸܡܪܲܬ̤ ܐܲܢ̄ܬ̇ܬ̣ܵܐ ܚܕ݂ܵܐ ܡܸܢܗܹܝܢ: ܒܵܥ̇ܝܵܐ ܐ̄ܢܵܐ ܡܸܢܵܟ݂ ܡܵܪܝ: ܐܸܢܵܐ ܘܗܵܕܹܐ ܐܲܢ̄ܬ̇ܬ̣ܵܐ ܥܵܡ̇ܪܵܢ ܗ̄ܘܲܝܢ ܒܒܲܝܬܵܐ ܚܲܕ݂: ܘܝܼܠܕܹ̇ܬ̣ ܥܲܡܵܗ̇ ܒܒܲܝܬܵܐ.


text:
ܘܡ̣ܢ ܒܵܬܲܪ ܬܠܵܬ̣ܵܐ ܝܵܘ̈ܡܝܼܢ ܟܲܕ݂ ܝܼܠܕܹ̇ܬ̣: ܝܸܠܕܲܬ̤ ܐܵܦ ܗܵܕܹܐ ܐܲܢ̄ܬ̇ܬ̣ܵܐ ܘܲܚܢܲܢ ܚܢܲܢ ܐܲܟ݂ܚ̄ܕ݂ܵܐ: ܘܠܲܝܬ̇ ܐ̄ܢܵܫ ܢܘܼܟ݂ܪܵܝܵܐ ܥܲܡܲܢ: ܐܸܠܵܐ ܐܸܢ ܬܲܪܬܹ̇ܝܢ ܚܢܲܢ ܒܒܲܝܬܵܐ.


text:
ܘܩܵܡܲܬ̤ ܒܦܠܓܹ̇ܗ ܕܠܸܠܝܵܐ: ܘܢܸܣܒܲܬ̤ ܒܹܪܝ ܡ̣ܢ ܠܘܵܬ̣ܝ: ܘܐܲܡܬ̣ܵܟ݂ ܕܵܡ̇ܟܵܐ ܗ̄ܘ̣ܵܬ̣. ܘܐܲܪܡܝܵܬܹܗ ܒܥܘܼܒܵܗ̇. ܘܠܲܒ̣ܪܵܗ̇ ܡܝܼܬ̣ܵܐ ܐܲܪܡܝܲܬ̣ ܒܥܘܼܒ̇ܝ.


text:
ܘܩܵܡܹ̇ܬ̣ ܒܨܲܦܪܵܐ ܕܐܲܝܢܸܩ ܒܹܪܝ: ܘܚܵܙܝܵܐ ܐ̄ܢܵܐ ܡܝܼܬ̣ܵܐ ܗ̄ܘ̣. ܘܐܸܬ̣ܒܲܩܝܼܬ̣ ܒܹܗ ܒܨܲܦܪܵܐ: ܘܠܵܐ ܗܘ̤ܵܐ ܗܵܘ̇ ܒܹܪܝ ܕܝܸܠܕܹ̇ܬ̣.


text:
ܘܗܵܝ̇ ܐܵܡܪܵܐ: ܠܵܐ ܗ̄ܘ̣ܵܐ ܗܵܟܲܢܵܐ: ܒܪܹܟ݂ܝ ܗ̄ܘ̣ ܡܝܼܬ̣ܵܐ: ܘܒܹܪܝ ܗ̄ܘ̣ ܚܲܝܵܐ. ܘܢܵܨ̈ܝܵܢ ܗ̄ܘܲܝ̈ ܩܕ݂ܵܡ ܡܲܠܟܵܐ.


text:
ܘܐܸܡܪܲܬ̤ ܗܵܝ̇ ܐܲܢ̄ܬ̇ܬ̣ܵܐ ܕܲܒ̣ܪܵܗ̇ ܚܲܝ ܠܡܲܠܟܵܐ: ܡܸܛܠ ܕܐܸܬ̣ܗ̱ܦܸܟ݂ܘ ܪ̈ܲܚܡܹܝܗ̇ ܥܲܠ ܒܪܵܐ. ܒܵܥ̇ܝܵܐ ܐ̄ܢܵܐ ܡܸܢܵܟ݂ ܡܵܪܝ: ܗܲܒ̣ܘܗܝ ܠܵܗ̇ ܠܛܲܠܝܵܐ ܟܲܕ݂ ܚܲܝ: ܡܸܩܛܲܠ ܠܵܐ ܬܸܩܛܠܘܼܢܹܗ ܘܗܵܝ̇ ܐܵܡܪܵܐ: ܠܵܐ ܠܝܼ ܐܵܦܠܵܐ ܠܹܟ݂ܝ ܢܸܗܘܹܐ: ܦܘܼܣܩܘܼܗܝ.


text:
ܘܲܫܡܲܥܘ ܟܠܹܗ ܝܼܣܪܵܝܹܠ ܕܝܼܢܵܐ ܕܵܕ݂ܵܢ ܡܲܠܟܵܐ: ܘܲܕ݂ܚܸܠܘ ܡ̣ܢ ܩܕ݂ܵܡ ܡܲܠܟܵܐ. ܡܸܛܠ ܕܲܚܙܵܘ ܕܚܸܟ݂ܡ̱ܬ̣ܵܐ ܕܐܲܠܵܗܵܐ ܐܝܼܬ̣ ܒܹܗ ܠܡܸܥܒܲܕ݂ ܕܝܼܢܵܐ.


text:
ܘܠܲܫܠܹܝܡܘܿܢ ܬܪܸܥܣܲܪ ܩܲܝܘܼ̈ܡܹܐ ܗܵܠܹܝܢ ܥܲܠ ܟܠܹܗ ܝܼܣܪܵܝܹܠ ܘܲܡܬܲܪܣܹܝܢ ܠܡܲܠܟܵܐ ܘܲܠܒܲܝܬܹ̇ܗ ܘܲܠܚܲܝܠܵܐ. ܝܲܪܚܵܐ ܒܫܲܢ̄ܬܵܐ ܐܵܚܹܕ݂ ܥܲܠ ܚܲܕ݂ ܠܲܡܬܲܪܣܵܝܘܼ.


text:
ܒܲܥܢܵܐ ܒܲܪ ܐܲܚܠܘܿܕ݂ ܒܬܲܥܢܵܟ݂ ܘܲܒ̣ܡܲܓܕܘܿ: ܘܲܒ̣ܟ݂ܠ ܒܹܝܬ̣ ܝܵܫܵܢ ܕܥܲܠ ܓܹܢ̄ܒ̣ ܨܲܪܬܵܢ: ܡ̣ܢ ܬܚܹܝܬ̣ ܠܐܝܼܙܲܪܥܹܝܠ: ܡ̣ܢ ܒܹܝܬ̣ ܝܵܫܵܢ ܘܲܥܕܲܡܵܐ ܠܐܲܒܸܠ ܡܚܘܿܠܵܐ: ܘܲܥܕܲܡܵܐ ܠܥܸܒ̣ܪܵܐ ܕܲܢܩܸܡܥܲܡ.


text:
ܒܲܪ ܓܲܒܲܪ ܒܪܵܡܲܬ̣ ܓܸܠܥܵܕ݂: ܕܝܼܠܹܗ ܚܒܸܠ ܝܵܐܝܼܪ ܒܲܪ ܡܢܲܫܹܐ: ܕܝܼܠܹܗ ܚܒܸܠ ܐܲܪܓ̇ܘܿܒ̣ ܕܲܒ̣ܒܲܝܫܵܢ ܫܬ̇ܝܼܢ ܩܘܼܪ̈ܝܵܐ ܪܵܘ̱ܪ̈ܒ̣ܵܬ̣ܵܐ: ܕܐܝܼܬ̣ ܠܗܹܝܢ ܫܘܼܪܹ̈ܐ ܘܣܘܼܟ̇ܪܹ̈ܐ ܘܬܲܪ̈ܥܹܐ ܕܲܢܚܵܫܵܐ.


text:
ܓܲܒܲܪ ܒܲܪ ܐܘܿܪܝܼ ܒܐܲܪܥܵܐ ܕܓܸܠܥܵܕ݂: ܐܲܪܥܵܐ ܕܣܚܘܿܢ ܡܲܠܟܵܐ ܕܐܵܡܘܿܪ̈ܵܝܹܐ: ܘܥܘܿܓ̣ ܡܲܠܟܵܐ ܕܒܲܝܫܵܢ: ܘܩܲܝܘܼܡܵܐ ܚܲܕ݂ ܕܒܲܐܪܥܵܐ.


text:
ܘܲܫܠܹܝܡܘܿܢ ܫܲܠܝܼܛ ܗ̄ܘ̣̱ܵܐ ܒܟ݂ܠܗܹܝܢ ܡܲܠܟ̇ـ̈ـܘܵܬ̣ܵܐ: ܡ̣ܢ ܢܲܗܪܵܐ ܕܐܲܪܥܵܐ ܕܲܦܠܸܫ̈ܬܵܝܹܐ: ܘܲܥܕܲܡܵܐ ܠܲܬ̣ܚܘܼܡܵܐ ܕܡܸܨܪܹܝܢ ܘܲܡܩܲܪܒ̣ܝܼܢ ܩܘܼܪ̈ܒܵܢܹܐ: ܘܦܵܠܚܝܼܢ ܠܡܲܠܟܵܐ ܫܠܹܝܡܘܿܢ ܟܠ ܝܵܘ̈ܡܲܝ ܚܲܝܵܘ̈ܗܝ.


text:
ܘܥܸܣܪܵܐ ܬܵܘܪ̈ܝܼܢ ܕܦܸܛܡܵܐ: ܘܥܸܣܪܝܼܢ ܬܵܘܪ̈ܝܼܢ ܕܪܸܥܝܵܐ: ܘܲܡܵܐܐ ܥܵـ̈ـܢܵܐ: ܣܛܲܪ ܡ̣ܢ ܐܲܝ̈ܠܹܐ: ܘܲܛܒܲـ̈ـܝܵܐ: ܘܝܲܚܡܘܼܪܹ̈ܐ: ܘܥܵܘܦܵܐ ܡܦܲܛܡܵܐ.


text:
ܡܸܛܠ ܕܗ̤ܘ ܫܲܠܝܼܛ ܗ̄ܘ̣ܵܐ ܒܟ݂ܠ ܥܒ̣ܵܪ ܢܲܗܪܵܐ: ܡ̣ܢ ܬܲܚܦܝܼܣ ܘܲܥܕܲܡܵܐ ܠܥܵܐܙܵܐ: ܘܲܒ̣ܟ݂ܠܗܘܿܢ ܡܲܠ̈ܟܹ̇ܐ ܕܒܲܥܒ̣ܵܪ ܢܲܗܪܵܐ ܘܲܫܠܵܡܵܐ ܗܘ̤ܵܐ ܠܹܗ ܡ̣ܢ ܟܠܗܘܿܢ ܣܸܛܪ̈ܵܘܗܝ ܘܡ̣ܢ ܟܠܗܘܿܢ ܚܕ݂ܵܪ̈ܵܘܗܝ.


text:
ܘܝܼܬܸܒ̣ ܝܼܗܘܼܕ݂ܵܐ ܘܝܼܣܪܵܝܹܠ ܒܫܸܠܝܵܐ: ܐ̄ܢܵܫ ܬܚܹܝܬ̣ ܓܘܼܦܢܵܘ̈ܗܝ: ܘܲܬ̣ܚܹܝܬ̣ ܬܹܐܢܵܘ̈ܗܝ: ܡ̣ܢ ܕܵܢ ܘܲܥܕܲܡܵܐ ܠܒܲܪ ܫܒܲܥ: ܟܠܗܘܿܢ ܝܵܘ̈ܡܵܬܹܗ ܕܲܫܠܹܝܡܘܿܢ.


text:
ܘܲܗܘ̤ܵܘ ܠܲܫܠܹܝܡܘܿܢ: ܐܲܪܒ̇ܥܝܼܢ ܐܲܠܦ̈ܝܼܢ ܐܘܿܪ̈ܵܘܵܢ ܕܪ̈ܲܟ݂ܫܵܐ ܠܲܪܟ݂ܘܿܒܹܗ: ܘܲܬ̣ܪܸܥܣܲܪ ܐܲܠܦ̈ܝܼܢ ܦܲܪ̈ܵܫܝܼܢ.


text:
ܘܲܡܬܲܪܣܹܝܢ ܩܲܝܘܼܡܹ̈ܐ ܗܵܠܹܝܢ ܠܡܲܠܟܵܐ ܫܠܹܝܡܘܿܢ. ܘܲܠܟ݂ܠ ܕܩܵܪܸܒ̣ ܠܦܵܬ̣ܘܿܪܹܗ ܕܡܲܠܟܵܐ ܫܠܹܝܡܘܿܢ: ܓܒܲܪ ܒܝܲܪܚܹܗ: ܘܠܵܐ ܡܒܲܨܪܝܼܢ ܡܸܕܸ̇ܡ.


text:
ܘܲܣܥܵܪܹ̈ܐ ܘܬܸܒ̣ܢܵܐ ܠܪ̈ܲܟ݂ܫܵܐ ܘܲܠܣܘܼܣܵـ̈ـܘܵܬ̣ܵܐ: ܡܲܝܬܹ̇ܝܢ ܠܐܲܬ̣ܪܵܐ ܕܗܵܘܹ̇ܐ ܬܲܡܵܢ ܐ̄ܢܵܫ ܐܲܝܟ݂ ܙܸܕ݂ܩܹܗ.


text:
ܘܲܗܘ̤ܵܐ ܚܲܟ̇ܝܼܡ ܡ̣ܢ ܟܠ ܐ̄ܢܵܫ: ܡ̣ܢ ܐܵܬ̣ܵܢ ܡܲܕ݂ܢ̱ܚܵܝܵܐ: ܘܗܵܡܵܢ ܘܟܲܠܟܵܠ ܘܕܲܪܕܲܥ ܒ̈ܢܲܝ ܡܵܚܘܿܠ. ܘܲܗܘ̤ܵܐ ܫܡܹܗ ܒܟ݂ܠܗܘܿܢ ܥܲܡܡܹ̈ܐ: ܕܒܲܚܕ݂ܵܪ̈ܵܘܗܝ.


text:
ܘܡܲܠܸܠ̣ ܥܲܠ ܐܝܼܠܵܢܹ̈ܐ: ܡ̣ܢ ܐܲܪ̈ܙܹܐ ܕܠܸܒ̣ܢܵܢ: ܘܲܥܕܲܡܵܐ ܠܠܵܘܦܵܐ ܕܢܵܦܹ̇ܩ ܒܐܸܣܬ̣ܵܐ. ܘܡܲܠܸܠ. ܥܲܠ ܒܥܝܼܪܵܐ ܘܥܲܠ ܦܵܪܲܚܬ̣ܵܐ: ܘܥܲܠ ܪ̈ܲܚܫܵܐ ܘܥܲܠ ܢܘܼܢܹ̈ܐ.


text:
ܘܐܵܬܹ̇ܝܢ ܡ̣ܢ ܟܠܗܘܿܢ ܥܲܡܡܹ̈ܐ ܠܡܸܫܡܲܥ ܚܸܟ݂ܡ̱ܬܹܗ ܕܲܫܠܹܝܡܘܿܢ: ܡܟ̤!!!! ܟܠܗܘܿܢ ܡܲܠ̈ܟܹ̇ܐ ܕܐܲܪܥܵܐ. ܘܲܡܩܲܒܸ̇ܠ ܗ̄ܘ̣ܵܐ ܩܘܼܪ̈ܒܵܢܹܐ: ܡ̣ܢ ܟܠܗܘܿܢ ܡܲܠ̈ܟܹ̇ܐ ܕܐܲܪܥܵܐ ܕܲܫܡܲܥܘ ܚܸܟ݂ܡ̱ܬܹܗ.


text:
ܘܫܲܕܲܪ ܚܝܼܪܵܡ ܡܲܠܟܵܐ ܕܨܘܿܪ ܥܲܒ̣ܕܵܘ̈ܗܝ ܠܘܵܬ̣ ܫܠܹܝܡܘܿܢ: ܡܸܛܠ ܕܲܫ̣ܡܲܥ ܕܠܹܗ ܡܫܲܚ̣ܘ ܕܢܲܡܠܸܟ݂ ܚܠܵܦ ܐܲܒ̣ܘܼܗܝ: ܡܸܛܠ ܕܲܪܚܸܡ ܗ̄ܘ̣ܵܐ ܚܝܼܪܵܡ ܠܕ݂ܵܘܝܼܕ݂ ܟܠܗܘܿܢ ܝܵܘ̈ܡܵܬ̣ܵܐ.


text:
ܐܲܢ̄ܬ̇ ܝܵܕܲܥ ܐܲܢ̄ܬ̇ ܠܕ݂ܵܘܝܼܕ݂ ܐܵܒ̣ܝ: ܕܠܵܐ ܐܸܫܟܲܚ ܠܡܸܒ̣ܢܵܐ ܒܲܝܬܵܐ ܠܲܫܡܹܗ ܕܡܵܪܝܐ ܐܲܠܵܗܹܗ: ܡܸܛܠ ܩܪ̈ܵܒܹܐ ܣܲܓ̇ܝܼ̈ܐܹܐ ܕܚܲܕ݂ܪܘܼܗܝ: ܥܕܲܡܵܐ ܕܐܲܫܠܸܡ ܐܸܢܘܿܢ ܡܵܪܝܵܐ ܬܚܹܝܬ̣ ܦܲܣܬ̣ܵܐ ܕܪܸܓ̣ܠܹܗ.


text:
ܘܗܵܐ ܐܵܡܲܪ ܐ̄ܢܵܐ ܕܐܸܒ̣ܢܸܐ ܒܲܝܬܵܐ ܠܲܫܡܹܗ ܕܡܵܪܝܵܐ ܐܲܠܵܗܝ: ܐܲܝܟ݂ ܕܐܸܡܲܪ ܡܵܪܝܵܐ ܠܕ݂ܵܘܝܼܕ݂ ܐܵܒ̣ܝ ܕܲܒ̣ܪܵܟ݂ ܕܐܲܩܝܼܡܹ̇ܬ̣ ܚܠܵܦܲܝܟ ܥܲܠ ܟܘܼܪܣܝܵܟ݂: ܗ̤ܘ ܢܸܒ̣ܢܸܐ ܒܲܝܬܵܐ ܠܫܹܡܝ.


text:
ܘܗܵܫܵܐ ܦܩܘܿܕ݂: ܘܢܸܦܣܩܘܼܢ ܠܝܼ ܡ̣ܢ ܠܸܒ̣ܢܵܢ ܩܲܝܣܹ̈ܐ ܕܐܲܪܙܵܐ. ܘܥܲܒ̣ܕܲܝ̈ ܢܸܗܘܘܿܢ ܥܲܡ ܥܲܒ̣ܕܲܝ̈ܟ ܘܐܲܓ̣ܪܵܐ ܕܥܲܒ̣ܕܲܝ̈ܟ ܐܸܬܸ̇ܠ ܠܵܟ݂: ܟܠ ܡܸܕܸ̇ܡ ܕܐܵܡܲܪ ܐܲܢ̄ܬ̇. ܡܸܛܠ ܕܐܲܢ̄ܬ̇ ܝܵܕܲܥ ܐܲܢ̄ܬ̇: ܕܠܲܝܬ̇ ܒܲܢ ܐ̄ܢܵܫ ܕܝܵܕܲܥ ܠܡܸܦܣܲܩ ܩܲܝܣܹ̈ܐ ܐܲܝܟ݂ ܨܲܝܕ̇ܢܵܝܹ̈ܐ.


text:
ܘܟܲܕ݂ ܫ̣ܡܲܥ ܚܝܼܪܵܡ ܡܸܠܵܘ̈ܗܝ ܕܲܫܠܹܝܡܘܿܢ: ܚܕ݂ܝܼ ܛܵܒ̣: ܘܐܸܡܲܪ: ܒܪܝܼܟ݂ ܗ̄ܘ̣ ܡܵܪܝܵܐ ܝܵܘܡܵܢܵܐ: ܕܝܲܗ̄ܒ̣ ܠܕ݂ܵܘܝܼܕ݂ ܒܪܵܐ ܚܲܟ̇ܝܼܡܵܐ ܥܲܠ ܥܲܡܵܐ ܗܵܢܵܐ ܪܲܒܵܐ.


text:
ܘܲܫܠܲܚ ܚܝܼܪܵܡ ܠܲܫܠܹܝܡܘܿܢ: ܘܐܸܡܲܪ ܠܹܗ: ܫܸܡ̇ܥܹܬ̣ ܡܸܕܸ̇ܡ ܕܲܫܠܲܚܬ̇ ܠܝܼ. ܐܸܢܵܐ ܐܸܥܒܸ̇ܕ݂ ܟܠܹܗ ܨܸܒ̣ܝܵܢܵܟ݂: ܒܩܲܝܣܹ̈ܐ ܕܐܲܪ̈ܙܹܐ ܘܲܒ̣ܩܲܝܣܹ̈ܐ ܕܫܲܪ̈ܘܼܝܢܹܐ.


text:
ܥܲܒ̣̈ܕܲܝ ܢܸܚܬ̣ܘܼܢ ܡ̣ܢ ܠܸܒ̣ܢܵܢ ܠܝܲܡܵܐ: ܘܐܸܢܵܐ ܐܸܥܒܹ̇ܕ݂ ܐܸܢܘܿܢ ܛܵܘܦܵܐ ܒܝܲܡܵܐ: ܥܕܲܡܵܐ ܠܐܲܬ̣ܪܵܐ ܕܬܸܫܠܘܿܚ ܠܝܼ. ܘܐܲܪܡܸܐ ܐܸܢܘܿܢ ܬܲܡܵܢ. ܘܐܲܢ̄ܬ̇ ܬܸܣܒ̇ܘܿܠ ܐܸܢܘܿܢ ܡ̣̤ܢ ܬܲܡܵܢ ܘܬܸܥܒܸ̇ܕ݂ ܐܵܦ ܐܲܢ̄ܬ̇ ܨܸܒ̣ܝܵܢܝ: ܘܬܸܬܸ̇ܠ ܠܲܚܡܵܐ ܠܒܲܝܬܝ.


text:
ܘܲܫܠܹܝܡܘܿܢ ܝܲܗ̄ܒ̣ ܠܚܝܼܪܵܡ: ܥܸܣܪܝܼܢ ܐܲܠܦ̈ܝܼܢ ܟܘܿܪ̈ܝܼܢ ܕܚܸܛܹ̈ܐ ܡܹܐܟ݂ܘܼܠܬܵܐ ܠܒܲܝܬܹ̇ܗ: ܘܥܸܣܪܝܼܢ ܐܲܠܦ̈ܝܼܢ ܟܘܿܪ̈ܝܵܐ ܕܡܸܫܚܵܐ ܥܨܝܼܪܵܐ. ܗܵܟܲܢܵܐ ܝܵܗܹܒ̣ ܗ̄ܘ̣ܵܐ ܫܠܹܝܡܘܿܢ ܠܚܝܼܪܵܡ ܒܟ݂ܠ ܫܢܵܐ.


text:
ܘܡܵܪܝܵܐ ܝܲܗ̄ܒ̣ ܠܲܫܠܹܝܡܘܿܢ ܚܸܟ݂ܡ̱ܬ̣ܵܐ ܐܲܝܟ݂ ܕܐܸܡܲܪ ܠܹܗ. ܘܲܗܘ̤ܵܐ ܫܠܵܡܵܐ ܒܹܝܬ̣ ܚܝܼܪܵܡ ܠܒܹܝܬ̣ ܫܠܹܝܡܘܿܢ: ܟܠܗܘܿܢ ܝܵܘ̈ܡܵܬ̣ܵܐ: ܘܐܲܩܝܼܡܘ ܬܪ̈ܲܝܗܘܿܢ ܩܝܵܡܵܐ.


text:
ܘܫܲܕܲܪ ܐܸܢܘܿܢ ܠܠܸܒ̣ܢܵܢ: ܥܸܣܪܵܐ ܐܲܠܦ̈ܝܼܢ ܒܝܲܪܚܵܐ ܡܸܬ̣ܚܲܠܦܝܼܢ ܝܲܪܚܵܐ ܗܵܘܹ̇ܝܢ ܒܠܸܒ̣ܢܵܢ: ܘܲܬ̣ܪܹܝܢ ܝܲܪ̈ܚܝܼܢ ܒܒܲܝܬܹ̇ܗ. ܘܐܲܕ݂ܘܿܢܝܼܪܵܡ ܫܲܠܝܼܛ ܗ̄ܘ̣ܵܐ ܥܲܠ ܡܲܕܲܐܬ̣ܵܐ.


text:
ܣܛܲܪ ܡ̣ܢ ܪܵܘ̱ܪ̈ܒ̣ܵܢܹܐ ܕܩܵܝܡܝܼܢ ܠܲܫܠܹܝܡܘܿܢ ܥܲܠ ܥܒ̣ܵܕ݂ܵܐ: ܬܠܵܬ̣ܵܐ ܐܲܠܦ̈ܝܼܢ ܘܲܬ̣ܠܵܬ̣ܡܵܐܐ: ܕܲܡܫܲܠܛܝܼܢ ܥܲܠ ܥܲܡܵܐ ܕܥܵܒ̣ܕ̇ܝܼܢ ܥܒ̣ܵܕ݂ܵܐ.


text:
ܘܲܦܩܲܕ݂ ܡܲܠܟܵܐ: ܘܲܫܩܲܠܘ ܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ ܟܹܐܦܹ̈ܐ ܛܵܒ̣ܵـ̈ـܬ̣ܵܐ: ܠܲܡܫܲܟ݂ܠܵܠܘܼܬܹܗ ܠܒܲܝܬܵܐ ܒܟܹܐܦܹ̈ܐ ܦܣ̈ܝܼܥܵܬ̣ܵܐ.


text:
ܘܲܦܣܲܥܘ ܒܲܢܵܝܹ̈ܐ ܕܲܫܠܹܝܡܘܿܢ ܘܒܲܢܵܝܹ̈ܐ ܕܚܝܼܪܵܡ: ܘܐܲܪ̈ܓ̇ܘܼܒ̣ܠܹܐ: ܘܬܲܩܸܢܘ ܟܹܐܦܹ̈ܐ ܘܩܲܝܣܹ̈ܐ ܠܒܸܢܝܵܢܵܐ ܕܒܲܝܬܵܐ.


text:
ܘܲܗܘ̤ܵܐ ܒܲܫܢܲܬ̣ ܐܲܪܒܲܥ ܡܵܐܐ ܘܲܬ̣ܡܵܢܐܝܼܢ ܫܢ̈ܝܼܢ: ܠܡܲܦܲܩܬܵܐ ܕܲܒ̣̈ܢܲܝ ܝܼܣܪܵܝܹܠ ܡ̣ܢ ܐܲܪܥܵܐ ܕܡܸܨܪܝܼܢ: ܒܫܲܢ̄ܬܵܐ ܪܒ̣ܝܼܥܵܝܬܵܐ ܒܝܲܪܚܵܐ ܐܝܼܵܪ ܕܗ̤ܘܝܘܼ ܝܲܪܚܵܐ ܬܸܢܝܵܢܵܐ: ܕܐܲܡ̣ܠܸܟ݂ ܫܠܹܝܡܘܿܢ ܥܲܠ ܝܼܣܪܵܝܹܠ: ܫܲܪܝܼ ܠܡܸܒ̣ܢܵܐ ܒܲܝܬܹ̇ܗ ܕܡܵܪܝܵܐ.


text:
ܘܒܲܝܬܵܐ ܕܲܒ̣ܢܵܐ ܫܠܹܝܡܘܿܢ ܠܡܵܪܝܵܐ: ܫܬ̇ܝܼܢ ܐܲܡ̈ܝܼܢ ܐܘܼܪܟܹ̇ܗ: ܘܥܸܣܪܝܼܢ ܐܲܡ̈ܝܼܢ ܦܬ̣ܵܝܹܗ: ܘܲܬ̣ܠܵܬ̣ܵܐ ܐܲܡ̈ܝܼܢ ܪܵܘܡܹܗ.


text:
ܘܐܸܣܛܘܵܐ ܕܲܩܕ݂ܵܡ ܬܲܪܥܵܐ ܕܒܲܝܬܵܐ: ܥܸܣܪܝܼܢ ܐܲܡ̈ܝܼܢ ܐܘܼܪܟܹ̇ܗ ܠܘܼܩܒܲܠ ܦܬ̣ܵܝܹܗ ܕܒܲܝܬܵܐ: ܘܲܥܣܲܪ ܐܲܡ̈ܝܼܢ ܦܬ̣ܵܝܹܗ ܠܘܼܩܒܲܠ ܐܘܼܪܟܹ̇ܗ ܕܒܲܝܬܵܐ.


text:
ܘܲܒ̣ܢܵܐ ܥܲܠ ܐܸܣܵܘ̈ܗܝ ܕܒܲܝܬܵܐ ܚܵܕ݂ܪ̈ܵܬ̣ܵܐ ܟܲܕ݂ ܚܵܕܲܪ. ܐܸܣܹ̈ܐ ܕܒܲܝܬܵܐ ܐܲܚܕܲܪ ܠܗܲܝܟ̇ܠܵܐ ܘܲܠܒܹܝܬ̣ ܚܘܼܣܵܝܵܐ.


text:
ܘܲܥ̣ܒܲܕ݂ ܚܵܕ݂ܪܬܵܐ ܬܲܚܬܲܝܬܵܐ ܚܲܡܸܫ ܐܲܡ̈ܝܼܢ ܦܬ̣ܵܝܵܗ̇: ܘܡܸܨܥܵܝܬܵܐ ܫܸܬ̣ ܐܲܡ̈ܝܼܢ ܦܬ̣ܵܝܵܗ̇: ܘܲܬ̣ܠܝܼܬ̣ܵܝܬܵܐ ܫܒܲܥ ܐܲܡ̈ܝܼܢ ܦܬ̣ܵܝܵܗ̇: ܡܸܛܠ ܕܲܓ̣ܕ݂ܵܢܦܹ̈ܐ ܥ̣ܒܲܕ݂ ܠܒܲܝܬܵܐ ܟܲܕ݂ ܚܵܕܲܪ ܡ̣ܢ ܠܒܲܪ: ܕܢܸܗܘܹܐ ܐܲܚܝܼܕ݂ ܐܸܣܹ̈ܐ ܒܐܸܣܹ̈ܐ.


text:
ܘܒܲܝܬܵܐ ܟܲܕ݂ ܡܸܬ̣ܒ̇ܢܹܐ: ܒܟܹܐܦܹ̈ܐ ܫܠܲܡ̱ܠ̈ܡܵܬ̣ܵܐ ܕܲܫܩܘܼܠܬܵܐ ܐܸܬ̣ܒ̇ܢܝܼ ܘܐܲܪܙܲܦܬ̣ܵܐ ܘܡܲܓܸܙܪܵܐ ܘܟ݂ܠ ܡܵܐܢ ܕܦܲܪܙܠܵܐ: ܠܵܐ ܐܸܫܬ̇ܡܲܥ ܒܒܲܝܬܵܐ ܟܲܕ݂ ܡܸܬ̣ܒ̇ܢܹܐ.


text:
ܘܬܲܪܥܵܐ ܕܚܵܕ݂ܲܪܬܵܐ ܡܸܨܥܵܝܬܵܐ: ܠܣܸܛܪܹܗ ܕܒܲܝܬܵܐ ܬܲܝ̱ܡܢܵܝܵܐ. ܘܲܒ̣ܩܲܛܲܪܩܛܵܐ ܣܵܠܩܝܼܢ ܠܡܸܨܥܵܝܬܵܐ: ܘܡ̣ܢ ܡܸܨܥܵܝܬܵܐ ܣܵܠܩܝܼܢ ܠܲܬ̣ܠܝܼܬ̣ܵܝܬܵܐ.


text:
ܒܲܝܬܵܐ ܗܵܢܵܐ ܕܲܒ̣ܢܲܝܬ̇: ܐܸܢ ܬܗܲܠܸܟ݂ ܒܲܩܝܵܡܲܝ̈: ܘܕ݂ܝܼܢܲܝ̈ ܬܸܛܲܪ: ܘܬܸܥܒܸ̇ܕ݂ ܟܠܗܘܿܢ ܦܘܼܩ̈ܕܵܢܲܝ: ܘܲܬ̣ܗܲܠܸܟ݂ ܒܗܘܿܢ: ܐܲܩܝܼܡ ܦܸܬ̣ܓ̣ܵܡܲܝ̈ ܥܲܡܵܟ݂ ܕܐܸܡ̇ܪܹܬ̣ ܠܕ݂ܵܘܝܼܕ݂ ܐܒ̣ܘܼܟ݂.


text:
ܘܲܒ̣ܢ̣ܵܐ ܐܸܣܵܘ̈ܗܝ ܕܒܲܝܬܵܐ ܡ̣ܢ ܠܓ̣ܵܘ ܒܲܢܣܵܪܹ̈ܐ ܕܐܲܪܙܵܐ. ܡ̣ܢ ܫܲܬ̣̱ܐܣܵܘ̈ܗܝ ܘܲܥܕܲܡܵܐ ܠܲܫܡܵܘ̈ܗܝ: ܩܲܪܡܹܗ ܩܲܝܣܵܐ ܡ̣ܢ ܠܓ̣ܵܘ. ܘܩܵܡ̣ ܫܲܬ̣̱ܐܣܵܘ̈ܗܝ ܕܒܲܝܬܵܐ ܒܲܢܣܵܪܹ̈ܐ ܕܫܲܪ̈ܘܲܝܢܹܐ.


text:
ܘܲܒ̣ܢܵܐ ܫܠܹܝܡܘܿܢ ܥܸܣܪܝܼܢ ܐܲܡ̈ܝܼܢ ܡ̣ܢ ܫܦܘܿܠܵܘ̈ܗܝ ܕܒܲܝܬܵܐ ܒܲܢܣܵܪܹ̈ܐ ܕܐܲܪܙܹܐ: ܘܡ̣ܢ ܫܲܬ̣̱ܐܣܵܘ̈ܗܝ ܘܲܥܕܲܡܵܐ ܠܲܫܡܵܘ̈ܗܝ: ܘܲܒ̣ܢܵܝܗܝ ܡ̣ܢ ܠܓ̣ܵܘ ܠܲܩܕ݂ܘܿܫ ܩܘܼܕ݂ܫܹ̈ܐ.


text:
ܘܐܲܪܙܵܐ ܩܪܝܼܡ ܗ̄ܘ̣ܵܐ ܒܲܝܬܵܐ: ܡ̣ܢ ܠܓ̣ܵܘ ܘܲܓ̣ܠܝܼܦ ܗ̄ܘ̣ܵܐ ܗܸܠܩܹ̈ܐ ܘܒ̣ܵܛܠܹ̈ܐ ܘܫܘܿܫܲܢܹ̈ܐ. ܘܟ݂ܠܹܗ: ܕܐܲܪܙܵܐ ܗ̄ܘ̣ܵܐ. ܘܟܹܐܦܵܐ ܠܵܐ ܡܸܬ̣ܚܲܙܝܵܐ ܗ̄ܘ̣ܵܬ̣ ܒܹܗ.


text:
ܘܲܩܕ݂ܵܡ ܒܹܝܬ̣ ܩܘܼܕ݂ܫܵܐ: ܐܲܡ̈ܝܼܢ ܐܘܼܪܟܹ̇ܗ: ܘܥܸܣܪܝܼܢ ܦܬ̣ܵܝܹܗ: ܘܥܸܣܪܝܼܢ ܐܲܡ̈ܝܼܢ ܪܵܘܡܹܗ ܘܩܲܪܡܹܗ ܕܲܗܒ̣ܵܐ ܣܢܝܼܢܵܐ. ܘܲܩ̣ܪܲܡ ܠܡܲܕ݂ܒ̇ܚܵܐ ܒܐܲܪܙܵܐ.


text:
ܘܩܪܡܹܗ ܫܠܹܝܡܘܿܢ ܠܒܲܝܬܵܐ ܡ̣ܢ ܠܓ̣ܵܘ ܒܕܲܗܒ̣ܵܐ ܣܢܝܼܢܵܐ. ܘܲܥܒܲܕ݂ ܦܪܘܼܣܬ̇ܕ݂ܵܐ ܩܕ݂ܵܡ ܒܹܝܬ̣ ܡܲܩܕ̇ܫܵܐ: ܘܩܲܪܡܹܗ ܕܲܗܒ̣ܵܐ.


text:
ܘܲܠܟ݂ܠܹܗ ܒܲܝܬܵܐ ܩ̣ܪܲܡ ܕܲܗܒ̣ܵܐ: ܥܕܲܡܵܐ ܕܲܫܠܸܡ ܟܠܹܗ ܒܲܝܬܵܐ. ܘܟ݂ܠܹܗ ܡܲܕ݂ܒ̇ܚܵܐ ܕܒܹܝܬ̣ ܡܲܩܕ̇ܫܵܐ ܩܲܪܡܹܗ ܕܲܗܒ̣ܵܐ.


text:
ܘܲܥ̣ܒܲܕ݂ ܒܹܝܬ̣ ܩܘܼܕ݂ܫܵܐ ܬܪܹܝܢ ܟܪ̈ܘܿܒ̣ܝܼܢ ܕܩܲܝܣܵܐ. ܡܫܘܼܚܬ̣ܵܐ ܥܣܲܪ ܐܲܡ̈ܝܼܢ ܐܘܼܪܟܹ̇ܗ: ܘܚܲܡܸܫ ܐܲܡ̈ܝܼܢ ܦܬ̣ܵܝܹܗ: ܕܲܟ݂ܪܘܿܒ̣ܵܐ ܚܲܕ݂.


text:
ܘܚܲܡܸܫ ܐܲܡ̈ܝܼܢ ܟܸܢܦܹܗ ܕܲܟ݂ܪܘܿܒ̣ܵܐ ܚܲܕ݂: ܘܚܲܡܸܫ ܐܲܡ̈ܝܼܢ ܟܸܢܦܹܗ ܕܲܟ݂ܪܘܿܒ̣ܵܐ ܐ̄ܚܪܹܢܵܐ. ܘܲܥܣܲܪ ܐܲܡ̈ܝܼܢ ܡ̣ܢ ܪܸܫ ܓܸܦܵܘ̈ܗܝ ܘܲܥܕܲܡܵܐ ܠܪܹܫ ܓܸܦܵܘ̈ܗܝ.


text:
ܘܲܥ̣ܒܲܕ݂ ܟܪ̈ܘܿܒܹܐ ܒܓ̣ܵܘ ܒܲܝܬܵܐ ܓܵܘܵܝܵܐ: ܘܲܦ̣ܪܲܣ ܓܸܦܲܝ̈ܗܘܿܢ ܕܲܟ݂ܪ̈ܘܿܒܹܐ. ܘܕܸܒ̣ܩܲܬ̤ ܟܸܢܦܹܗ ܕܚܲܕ݂ ܒܐܸܣܬ̣ܵܐ: ܘܟܸܢܦܹܗ ܕܲܟ݂ܪܘܿܒ̣ܵܐ ܐ̄ܚܪܹܢܵܐ ܕܸܒ̣ܩܲܬ̤ ܒܐܸܣܬ̣ܵܐ ܐ̄ܚܪܹܬ̣ܵܐ. ܘܓܸܦܲܝ̈ܗܘܿܢ ܕܲܒ̣ܡܸܨܥܲܬ̣ ܒܲܝܬܵܐ ܢܲܩܝܼܦܝܼܢ ܚܲܕ݂ ܠܚܲܕ݂.


text:
ܘܲܠܟ݂ܠܗܹܝܢ ܐܸܣܵܘ̈ܗܝ ܕܒܲܝܬܵܐ ܐܲܟ݂ܪܸܟ݂ ܗܸܠܩܹ̈ܐ. ܘܲܓ̣ܠܲܦ ܒܵܛ̈ܠܹܐ: ܘܲܟ݂ܪ̈ܘܿܒܹܐ: ܘܕܸܩ̈ܠܹܐ: ܘܫܘܿܫܲܢܹ̈ܐ: ܡ̣ܢ ܠܓ̣ܵܘ ܘܡ̣ܢ ܠܒܲܪ.


text:
ܘܲܬ̣ܪܹܝܢ ܬܲܪ̈ܥܝܼܢ ܕܩܲܝܣܵܐ ܕܲܡܫܘܼܚܬ̣ܵܐ. ܘܲܓ̣ܠܲܦ ܥܠܲܝܗܘܿܢ ܓܠܵܦܹ̈ܐ: ܟܪ̈ܘܿܒܹܐ: ܘܒ̣ܵܛ̈ܠܹܐ: ܘܕܸܩ̈ܠܹܐ: ܘܫܘܿܫܲܢܹ̈ܐ. ܘܲܩ̣ܪܲܡ ܐܸܢܘܿܢ ܕܲܗܒ̣ܵܐ: ܘܐܲܣܓ̇ܝܼ ܥܲܠ ܟܪ̈ܘܿܒܹܐ ܘܥܲܠ ܕܸܩ̈ܠܹܐ ܕܲܗܒ̣ܵܐ.


text:
ܘܲܬ̣ܪܹܝܢ ܬܲܪ̈ܥܝܼܢ ܕܩܲܝܣܵܐ ܕܫܲܪ̈ܘܲܝܢܹܐ: ܬܪܹܝܢ ܣܸܛܪ̈ܵܘܗܝ ܕܚܲܕ݂ ܬܲܪܥܵܐ ܓܠܝܼܦܝܼܢ ܘܲܬ̣ܪܹܝܢ ܣܸܛܪܵܘܗܝ ܕܬܲܪܥܵܐ ܐ̄ܚܪܹܢܵܐ ܓܠܝܼܦܝܼܢ.


text:
ܘܒܲܫܢܲܬ̣ ܚܕܲܥܸܣܪܹ̈ܐ ܒܐܝܼܪܲܚ ܬܸܫܪܝܼ ܐ̄ܚܪܵܝ: ܘܗ̤ܘܝܘܼ ܝܲܪܚܵܐ ܬܡܝܼܢܵܝܵܐ: ܫܠܸܡ ܒܲܝܬܵܐ ܒܟ݂ܠܗܹܝܢ ܨܸܒ̣̈ܘܵܬܹܗ ܘܲܒ̣ܟ݂ܠܗܘܿܢ ܥܒ̣ܸܵܕ݂ܵܘ̈ܗܝ ܘܲܒ̣ܢܵܝܗܝ ܠܲܫܒܲܥ ܫܢ̈ܝܼܢ.


text:
ܘܲܒ̣ܢܵܐ ܒܹܝܬ̣ ܥܵܒ̣ܵܐ ܕܠܸܒ̣ܢܵܢ: ܡܵܐܐ ܐܲܡ̈ܝܼܢ ܐܘܼܪܟܹ̇ܗ: ܘܚܲܡܫܝܼܢ ܐܲܡ̈ܝܼܢ ܦܬ̣ܵܝܹܗ: ܘܲܬ̣ܠܵܬ̣ܝܼܢ ܐܲܡ̈ܝܼܢ ܪܵܘܡܹܗ: ܥܲܠ ܐܲܪܒ̇ܥܵܐ ܣܕ݂ܪ̈ܝܼܢ ܕܥܲܡܘܼ̈ܕܹܐ: ܕܐܲܪܙܵܐ: ܘܲܟ݂ܪ̈ܵܡܵܬ̣ܵܐ ܕܐܲܪܙܵܐ ܥܲܠ ܥܲܡܘܼ̈ܕܹܐ.


text:
ܘܐܸܣܛܘܵܐ ܕܥܲܡܘܼ̈ܕܹܐ ܥ̣ܒܲܕ݂: ܚܲܡܫܝܼܢ ܐܲܡ̈ܝܼܢ ܐܘܼܪܟܹ̇ܗ: ܘܲܬ̣ܠܵܬ̣ܝܼܢ ܐܲܡ̈ܝܼܢ ܦܬ̣ܵܝܹܗ: ܘܐܸܣܛܘܵܐ ܥܲܠ ܐܲܦܲܝ̈ܗܘܿܢ ܕܥܲܡܘܼ̈ܕܹܐ ܘܕ݂ܵܪܬܵܐ ܩܕ݂ܵܡܲܝܗܘܿܢ.


text:
ܘܐܸܣܛܘܵܐ ܕܟ݂ܘܼܪܣܝܵܐ ܕܕ݂ܵܐܹ̇ܢ ܗ̄ܘ̣ܵܐ ܬܲܡܵܢ: ܐܸܣܛܘܵܐ ܠܕ݂ܝܼܢܵܐ ܥ̣ܒܲܕ݂. ܘܩܲܪܡܹܗ ܒܐܲܪܙܵܐ: ܡ̣ܢ ܫܲܬ̣ܐ̱ܣܵܘ̈ܗܝ ܘܲܥܕܲܡܵܐ ܠܲܫܡܵܘ̈ܗܝ.


text:
ܘܒܲܝܬܵܐ ܕܝܵܬܹܒ̣ ܗ̄ܘ̣ܵܐ ܬܲܡܵܢ ܒܕ݂ܵܪܬܵܐ ܐ̄ܚܪܹܬܵܐ ܠܓ̣ܵܘ ܡ̣ܢ ܐܸܣܛܘܵܐ: ܐܲܝܟ݂ ܥܒ̣ܵܕ݂ܵܐ ܗܵܢܵܐ ܥ̣ܒܲܕ݂. ܘܒܲܝܬܵܐ ܥ̣ܒܲܕ݂ ܠܒܲܪܬ̣ ܦܸܪܥܘܿܢ ܕܲܢܣܲܒ̣ ܫܠܹܝܡܘܿܢ ܐܲܝܟ݂ ܥܒ̣ܵܕ݂ܵܐ ܗܵܢܵܐ.


text:
ܡ̣ܢ ܠܒܲܪ ܘܡ̣ܢ ܠܓ̣ܵܘ: ܘܡ̣ܢ ܫܲܬ̣ܐ̱ܣܵܘ̈ܗܝ ܘܲܥܕܲܡܵܐ ܠܥܸܠ: ܘܡ̣ܢ ܠܒܲܪ ܘܲܥܕܲܡܵܐ ܠܕ݂ܵܪܬܵܐ ܕܒܲܝܬܵܐ: ܕܡܲܬ̣ܩܲܢ ܒܟܹܐܦܹ̈ܐ ܛܵܒ̣ܵـ̈ـܬ̣ܵܐ: ܘܲܒ̣ܟܹܐܦܹ̈ܐ ܪܵܘ̱ܪ̈ܒ̣ܵܬ̣ܵܐ: ܟܹܐܦܹ̈ܐ ܕܲܥܣܲܪ ܐܲܡ̈ܝܼܢ: ܘܟܹܐܦܹ̈ܐ ܕܲܬ̣ܡܵܢܹܐ ܐܲܡ̈ܝܼܢ.


text:
ܘܕ݂ܵܪܬܵܐ ܪܲܒ̇ܬ̣ܵܐ ܟܲܕ݂ ܚܵܕ݂ܪܵܐ: ܬܠܵܬ̣ܵܐ ܣܚܵܦ̈ܝܼܢ ܕܲܦ̮ܣܝܼܠܬܵܐ: ܘܲܣܚܵܦܵܐ ܕܲܟ݂ܪ̈ܵܡܵܬ̣ܵܐ ܕܐܲܪ̈ܙܹܐ: ܘܲܠܕ݂ܵܪܬܵܐ ܕܒܲܝܬܹܗ ܕܡܵܪܝܵܐ ܓܵܘܵܝܬܵܐ: ܘܠܐܸܣܛܘܵܐ ܕܒܲܝܬܵܐ.


text:
ܘܗ̤ܘ ܒܲܪ ܐܲܢ̄ܬ̇ܬ̣ܵܐ ܗ̄ܘ̣ܵܐ ܐܲܪܡܲܠܬܵܐ ܡ̣ܢ ܫܲܒ̣ܛܵܐ ܕܢܲܦ̮ܬܵܠܝܼ: ܘܐܲܒ̣ܘܼܗܝ ܓܒܲܪ ܨܲܝܵܪ ܘܐܘܼܡܵܢ ܒܲܢܚܵܫܵܐ. ܘܐܸܬ̣ܡ̱ܠܝܼ ܚܸܟ݂ܡ̱ܬ̣ܵܐ ܘܒ̣ܘܼܝܵܢܵܐ ܘܝܼܕܲܥܬ̣ܵܐ: ܠܡܸܥܒܲܕ݂ ܟܠ ܥܒ̣ܵܕ݂ ܕܲܢܚܵܫܵܐ ܘܐܸܬ̣ܵܐ ܠܘܵܬ̣ ܡܲܠܟܵܐ ܫܠܹܝܡܘܿܢ: ܘܲܥܒܲܕ݂ ܟܠܹܗ ܥܒ̣ܵܕ݂ܵܐ.


text:
ܘܨܵܪ ܬܪܹܝܢ ܥܲܡܘܼ̈ܕܹܐ ܕܲܢܚܵܫܵܐ ܪܵܘܡܹܗ ܕܥܲܡܘܼܕ݂ܵܐ ܚܲܕ݂: ܬܡܵܢܬܲܥܸܣܪܹ̈ܐ ܐܲܡ̈ܝܼܢ ܘܚܘܼܛܵܐ ܕܬܲܪܬܲܥܸܣܪܹ̈ܐ ܐܲܡ̈ܝܼܢ ܟܵܪܹܟ݂ ܠܹܗ. ܘܗܵܟܲܢܵܐ ܠܥܲܡܘܼܕ݂ܵܐ ܐ̄ܚܪܹܢܵܐ.


text:
ܘܬܲܪܬܹ̇ܝܢ ܟܪܵܡܵܬ̣ܵܐ ܥ̣ܒܲܕ݂ ܠܲܡܣܵܡ ܥܲܠ ܪܹܫܵܐ ܕܥܲܡܘܼ̈ܕܹܐ: ܕܢܸܣܟ̇ܬ̣ܵܐ ܕܲܢܚܵܫܵܐ. ܘܚܲܡܸܫ ܐܲܡ̈ܝܼܢ ܪܵܘܡܵܗ̇ ܕܲܟ݂ܪܵܡܬ̣ܵܐ ܚܕ݂ܵܐ: ܘܚܲܡܸܫ ܐܲܡ̈ܝܼܢ ܪܵܘܡܵܗ̇ ܕܲܟ݂ܪܵܡܬ̣ܵܐ ܐ̄ܚܪܹܬܵܐ.


text:
ܘܗܸܠܩܵܐ ܥ̣ܒܲܕ݂: ܗܸܠܩܵܐ ܓܕ݂ܝܼܠܵܐ. ܘܲܥܒܲܕ݂ ܫܸܫ̈ܠܵܬ̣ܵܐ ܠܲܟ݂ܪ̈ܵܡܵܬ̣ܵܐ ܕܥܲܠ ܪܹܫ ܥܲܡܘܼ̈ܕܹܐ: ܫܒܲܥ ܠܲܟ݂ܪܵܡܬ̣ܵܐ ܚܕ݂ܵܐ: ܘܲܫܒܲܥ ܠܲܟ݂ܪܵܡܬ̣ܵܐ ܐ̄ܚܪܹܬ̣ܵܐ.


text:
ܘܲܥܒܲܕ݂ ܥܲܡܘܼ̈ܕܹܐ ܬܪܹܝܢ ܣܸܕ݂ܪ̈ܝܼܢ ܟܲܕ݂ ܚܵܕ݂ܪܵܐ ܥܲܠ ܗܸܠܩܵܐ ܚܲܕ݂: ܠܲܡܟܲܣܵܝܘܼ ܟܪ̈ܵܡܵܬ̣ܵܐ ܕܥܲܠ ܪܹܫ ܥܲܡܘܼ̈ܕܹܐ. ܘܗܵܟܲܢܵܐ ܐܵܦ ܠܥܲܡܘܼܕ݂ܵܐ ܐ̄ܚܪܹܢܵܐ.


text:
ܘܲܟ݂ܪ̈ܵܡܵܬ̣ܵܐ ܕܥܲܠ ܬܪܹܝܢ ܥܲܡܘܼ̈ܕܹܐ: ܐܵܦ ܡ̣ܢ ܠܥܸܠ ܡ̣ܢ ܠܘܼܩܒܲܠ ܓܲܒܵܐ ܕܠܘܼܩܒܲܠ ܗܸܠܩܵܐ: ܘܪ̈ܘܼܡܵܢܹܐ ܡܲܐܬܹ̇ܝܢ. ܬܪܹܝܢ ܣܸܕ݂ܪ̈ܝܼܢ ܟܲܕ݂ ܚܵܕ݂ܪܵܐ ܟܪܵܡܬ̣ܵܐ ܚܕ݂ܵܐ. ܘܗܵܟܲܢܵܐ ܟܪܵܡܬ̣ܵܐ ܐ̄ܚܪܹܬܵܐ.


text:
ܘܲܥܒܲܕ݂ ܥܲܡܘܼ̈ܕܹܐ ܕܐܸܣܛܘܵܐ ܕܗܲܝܟ̇ܠܵܐ: ܘܐܲܩܝܼܡ ܠܥܲܡܘܼܕ݂ܵܐ ܕܡ̣ܢ ܝܲܡܝܼܢܵܐ: ܘܲܩ̣ܪܵܐ ܫܡܹܗ ܝܵܟ݂ܝܼܢ. ܘܐܲܩܝܼܡ ܠܥܲܡܘܼܕ݂ܵܐ ܕܡ̣ܢ ܣܸܡܵܠܵܐ: ܘܲܩ̣ܪܵܐ ܫܡܹܗ ܒܵܥܵܙ.


text:
ܘܲܥ̣ܒܲܕ݂ ܝܲܡܵܐ ܕܢܸܣܟ̇ܬ̣ܵܐ: ܥܣܲܪ ܐܲܡ̈ܝܼܢ: ܡ̣ܢ ܣܸܦܬܹܗ: ܘܲܥܕܲܡܵܐ ܠܣܸܦܬܹܗ: ܓܠܝܼܠ ܟܲܕ݂ ܚܵܕܲܪ ܘܚܲܡܸܫ ܐܲܡ̈ܝܼܢ ܪܵܘܡܹܗ ܘܚܘܼܛܵܐ ܕܲܬ̣ܠܵܬ̣ܝܼܢ ܐܲܡ̈ܝܼܢ ܟܵܪܸܟ݂ ܠܹܗ ܟܲܕ݂ ܚܵܕܲܪ.


text:
ܘܲܦܩܝܼ̈ܥܹܐ ܠܬܲܚܬ̇ ܡ̣ܢ ܣܸܦܬܹܗ ܟܲܕ݂ ܚܵܕܲܪ ܟܪܝܼܟ݂ܝܼܢ ܠܹܗ: ܥܣܲܪ ܐܲܡ̈ܝܼܢ ܟܪܝܼܟ݂ܝܼܢ ܠܝܲܡܵܐ ܟܲܕ݂ ܚܵܕܲܪ: ܬܪܹܝܢ ܣܸܕ݂ܪ̈ܝܼܢ ܕܲܦܩܝܼܥܹ̈ܐ ܕܲܢܣܝܼܟ݂ܝܼܢ ܒܢܸܣܟ̇ܬ̣ܵܐ.


text:
ܘܩܵܐܹ̇ܡ ܥܲܠ ܬܪܸܥܣܲܪ ܬܵܘܪ̈ܝܼܢ. ܬܠܵܬ̣ܵܐ ܦܵܢܹ̇ܝܢ ܠܓܲܪܒ̇ܝܵܐ: ܘܲܬ̣ܠܵܬ̣ܵܐ ܦܵܢܹ̇ܝܢ ܠܡܲܥ̱ܪܒ̣ܵܐ: ܘܲܬ̣ܠܵܬ̣ܵܐ ܦܵܢܹ̇ܝܢ ܠܬܲܝܡ̣ܢܵܐ: ܘܲܬ̣ܠܵܬ̣ܵܐ ܦܵܢܹ̇ܝܢ ܠܡܲܕ݂ܢ̱ܚܵܐ ܘܝܲܡܵܐ ܥܠܲܝܗܘܿܢ ܠܥܸܠ ܡܸܢܗܘܿܢ ܡ̣ܢ ܠܥܸܠ: ܘܐܲܚܪܵܝܬ̇ܗܘܿܢ ܠܓ̣ܵܘ ܒܲܝܬܵܐ.


text:
ܘܲܥܒ̣ܵܝܹܗ ܦܫܸܟ݂: ܘܣܸܦܬܹܗ ܐܲܝܟ݂ ܣܸܦܬܹܗ ܕܟ݂ܵܣܵܐ: ܘܦܸܪܥܵܐ ܕܫܘܿܫܲܢܬܵܐ ܬܪܹܝܢ ܐܲܠܦ̈ܝܼܢ ܡܲܬ̣ܪ̱̈ܝܵܢ ܐܵܚܹ̇ܕ݂.


text:
ܘܲܥ̣ܒܲܕ݂ ܐܲܓܵܢܹ̈ܐ ܥܣܲܪ ܕܲܢܚܵܫܵܐ. ܐܲܪܒܲܥ ܐܲܡ̈ܝܼܢ ܐܘܼܪܟܵܗ̇ ܕܐܲܓܵܢܵܐ ܚܕ݂ܵܐ: ܘܐܲܪܒܲܥ ܐܲܡ̈ܝܼܢ ܦܬ̣ܵܝܵܗ̇: ܘܲܬ̣ܠܵܬ̣ ܐܲܡ̈ܝܼܢ ܪܵܘܡܵܗ̇.


text:
ܘܥܲܠ ܓܕ݂ܵܢܦܹ̈ܐ ܕܒܹܝܬ̣ ܚܢܵܩܹ̈ܐ: ܐܲܪ̈ܝܵܘܵܬ̣ܵܐ: ܘܬ̣ܵܘܪܹ̈ܐ: ܘܲܟ݂ܪ̈ܘܿܒܹܐ. ܘܥܲܠ ܟܣܵܝܹ̈ܐ ܗܵܟܲܢܵܐ: ܡ̣ܢ ܠܥܸܠ ܘܡ̣ܢ ܠܬܲܚܬ̇ ܐܲܪ̈ܝܵܘܵܬ̣ܵܐ ܘܬ̣ܵܘܪܹ̈ܐ: ܚܸܙܘܵܐ ܥܒ̣ܵܕ݂ܵܐ ܫܲܦܝܼܪܵܐ.


text:
ܘܐܲܪܒܲܥ ܓܝܼ̈ܓ̣ܠܹܐ ܕܲܢܚܵܫܵܐ: ܠܐܲܓܵܢܵܐ ܚܕ݂ܵܐ: ܘܣܲܪܢܵܐ ܕܲܢܚܵܫܵܐ ܘܐܲܪܒܲܥ ܙܵܘ̈ܝܵܬ̣ܵܐ ܡܕܲܒ̇ـ̈ـܩܵܢ ܠܗܹܝܢ. ܘܟܲܬ̣̈ܦܵܬ̣ܵܐ ܐܝܼܬ̣ ܠܗܹܝܢ: ܠܬܲܚܬ̇ ܡܸܢܗܹܝܢ: ܟܲܬ̣̈ܦܵܬ̣ܵܐ ܕܢܸܣܟ̇ܬ̣ܵܐ ܥܒ̣ܵܕ݂ܵܐ ܫܲܦܝܼܪܵܐ.


text:
ܘܦܘܼܡܵܗ̇ ܕܐܲܓܵܢܵܐ ܡ̣ܢ ܠܓ̣ܵܘ ܐܲܡܵܐ. ܘܦܘܼܡܵܗ̇ ܓܠܝܼܠ ܐܲܡܵܐ: ܘܦܲܠܓ̇ܘܼܬ̣ ܐܲܡܵܐ. ܘܐܵܦ ܥܲܠ ܦܘܼܡܵܗ̇ ܩܥ̈ܝܼܠܵܬ̣ܵܐ ܘܲܓ̣ܕ݂ܵܢܦܹ̈ܐ. ܡܪܲܒ̇ܥܝܼܢ ܘܠܵܐ ܓܠܝܼܠܝܼܢ.


text:
ܘܐܲܪܒܲܥ ܓܝܼ̈ܓ̣ܠܝܼܢ ܡ̣ܢ ܠܬܲܚܬ̇ ܠܲܓ̣ܕ݂ܵܢܦܹ̈ܐ: ܘܐܝܼ̈ܕ݂ܵܗܵܬ̣ܵܐ ܕܓ̣ܝܼ̈ܓ̣ܠܹܐ ܒܐܲܓܵܢܵܐ ܚܕ݂ܵܐ ܘܪܵܘܡܵܗ̇ ܕܓ̣ܝܼܓ̣ܠܵܐ ܚܕ݂ܵܐ ܐܲܡܵܐ ܘܦܸܠܓ̇ܘܼܬ̣ ܐܲܡܵܐ.


text:
ܘܲܥܒ̣ܵܕ݂ܵܐ ܕܓ̣ܝܼ̈ܓ̣ܠܹܐ ܐܲܝܟ݂ ܥܒ̣ܵܕ݂ܵܐ ܕܓ̣ܝܼ̈ܓ̣ܠܹܐ ܕܡܲܪܟܲܒ̣ܬܵܐ. ܘܐܝܼ̈ܕ݂ܵܗܵܬ̣ܗܹܝܢ: ܘܲܓ̣ܒܲܝ̈ܗܹܝܢ: ܘܨܸܒ̣ܬ̇ܗܹܝܢ: ܘܫܘܼܦ̱ܪܗܹܝܢ: ܥܒ̣ܵܕ݂ܵܐ ܕܢܸܣܟ̇ܬ̣ܵܐ.


text:
ܟܲܬ̣̈ܦܵܬ̣ܵܗ̇ ܘܟܲܪܣܵܗ̇ ܕܐܲܓܵܢܵܐ ܦܸܠܓܘܼܬ̣ ܐܲܡܵܐ: ܘܪܵܘܡܵܗ̇ ܓܠܝܼܠ ܟܲܕ݂ ܚܵܕ݂ܪܵܐ: ܥܲܠ ܪܹܫܵܗ̇ ܕܐܲܓܵܢܵܐ. ܘܐܝܼ̈ܕ݂ܵܗܵܬ̣ܵܗ̇ ܘܲܓ̣ܕ݂ܵܢܦܹ̈ܝܗ̇ ܡܸܢܵܗ̇.


text:
ܘܲܪܫܲܡ ܥܲܠ ܠܘܼܚܹ̈ܐ ܐܝܼ̈ܕ݂ܵܗܵܬ̣ܵܗ̇: ܘܥܲܠ ܓܕ݂ܵܢܦܹ̈ܝܗ̇ ܟܪ̈ܘ̇ܒܹܐ: ܘܐܲܪ̈ܝܵܘܵܬ̣ܵܐ: ܘܕܸܩ̈ܠܹܐ: ܟܲܕ݂ ܚܵܕ݂ܪܵܐ.


text:
ܗܵܟܲܢܵܐ ܥ̣ܒܲܕ݂ ܐܸܢܹܝܢ ܠܲܥܣܲܪ ܐܲܓܵܢ̈ܝܼܢ: ܢܸܣܟ̇ܬ̣ܵܐ ܚܕ݂ܵܐ: ܘܲܡܫܘܼܚܬ̣ܵܐ ܚܕ݂ܵܐ: ܘܩܵܘܡܬ̣ܵܐ ܚܕ݂ܵܐ ܠܟ݂ܠܗܹܝܢ.


text:
ܘܲܥ̣ܒܲܕ݂ ܥܣܲܪ ܠܲܩܢ̈ܝܼܢ ܕܲܢܚܵܫܵܐ. ܐܲܪܒ̇ܥܝܼܢ ܡܲܬ̣ܪ̱̈ܝܵܢ ܐܲܚܕ݂ܵܐ ܠܲܩܢܵܐ ܚܕ݂ܵܐ: ܐܲܪܒܲܥ ܐܲܡ̈ܝܼܢ ܠܲܩܢܵܐ ܚܕ݂ܵܐ ܥܲܠ ܐܲܓܵܢܵܐ ܚܕ݂ܵܐ. ܗܵܟܲܢܵܐ ܠܲܥܣܲܪ ܐܲܓܵܢ̈ܝܼܢ.


text:
ܘܲܥܒܲܕ݂ ܐܸܢܹܝܢ ܠܐܲܓܵܢܹ̈ܐ: ܚܲܡܸܫ ܡ̣ܢ ܣܸܛܪܹܗ ܕܒܲܝܬܵܐ ܡ̣ܢ ܝܲܡܝܼܢܵܐ: ܘܚܲܡܸܫ ܡ̣ܢ ܣܸܛܪܹܗ ܕܒܲܝܬܵܐ ܡ̣ܢ ܣܸܡܵܠܵܐ. ܘܝܲܡܵܐ ܥܒܲܕ݂ ܡ̣ܢ ܣܸܛܪܹܗ ܕܒܲܝܬܵܐ: ܡ̣ܢ ܬܲܝܡܲܢ ܡܲܕ݂ܢܲܚ ܠܘܼܩܒܲܠ ܬܲܝ̱ܡܢܵܐ.


text:
ܘܲܥ̣ܒܲܕ݂ ܚܝܼܪܵܡ ܠܲܩܢܹ̈ܐ: ܘܩܲܕ݂ܣܸܐ: ܘܐܝܼܪܹ̈ܐ: ܘܩܲܪ̈ܕ݂ܵܠܹܐ ܘܫܲܠܸܡ ܚܝܼܪܵܡ ܠܡܸܥܒܲܕ݂ ܟܠܹܗ ܥܒ̣ܵܕ݂ܵܐ ܕܲܥܒܲܕ݂ ܡܲܠܟܵܐ ܫܠܹܝܡܘܿܢ ܒܒܲܝܬܹ̇ܗ ܕܡܵܪܝܵܐ.


text:
ܥܲܡܘܼ̈ܕܹܐ ܬܪܹܝܢ: ܘܐܲܓܵܢܹ̈ܐ ܕܥܲܠ ܪܹܫ ܥܲܡܘܼ̈ܕܹܐ ܬܲܪܬܹ̇ܝܢ: ܘܲܟ݂ܣܵܝܹ̈ܐ ܬܪܝܼܢ: ܠܲܡܟܲܣܵܝܘܼ ܬܲܪܬܹ̇ܝܢ ܐܲܓܵܢܹ̈ܐ ܕܥܲܠ ܪܹܫ ܥܲܡܘܼ̈ܕܹܐ.


text:
ܘܪ̈ܘܼܡܵܢܹܐ ܐܲܪܒܲܥܡܵܐܐ ܠܲܬ̣ܪܹܝܢ ܟܣܵܝܹ̈ܐ: ܬܪܹܝܢ ܣܸܕ݂ܪ̈ܝܼܢ ܕܪ̈ܘܼܡܵܢܹܐ ܠܲܟ݂ܣܵܝܵܐ ܚܲܕ݂: ܠܲܡܟܲܣܵܝܘܼ ܬܪܹܝܢ ܦܘܼܡܹ̈ܐ ܕܐܲܓܵܢܹ̈ܐ ܕܥܲܠ ܪܹܫ ܥܲܡܘܼ̈ܕܹܐ.


text:
ܘܩܲܕ݂ܣܹ̈ܐ ܘܐܝܼܪܹ̈ܐ: ܘܩܲܪ̈ܕ݂ܵܠܹܐ: ܘܟ݂ܠܗܘܿܢ ܡܵܐܢܹ̈ܐ ܕܬܸܫܡܸܫܬܵܐ: ܕܲܥܒܲܕ݂ ܚܝܼܪܵܡ ܠܡܲܠܟܵܐ ܫܠܹܝܡܘܿܢ ܠܒܲܝܬܹ̇ܗ ܕܡܵܪܝܵܐ: ܕܲܢܚܵܫܵܐ ܩܘܿܪܲܢܬ̣ܵܝܵܐ.


text:
ܒܟ݂ܵܟ݂ܵܪ ܕܒܲܦܩܲܥܬ̣ܵܐ ܕܐܝܼܪܝܼܚܘܿ: ܥܲܠ ܓܹܢ̄ܒ̣ ܝܘܿܪܕ̇ܢܵܢ ܢܣܲܟ݂ ܐܸܢܘܿܢ ܡܲܠܟܵܐ: ܒܫܘܼܦܪܵܗ̇ ܕܐܲܪܥܵܐ: ܒܹܝܬ̣ ܣܵܟ݂ܘܼܬ̣ ܘܒܹܝܬ̣ ܨܲܪܬܵܢ.


text:
ܘܲܥ̣ܒܲܕ݂ ܫܠܹܝܡܘܿܢ ܟܠܗܘܿܢ ܡܵܐܢܹ̈ܐ ܕܣܘܿܓ̣ܵܐܐ ܕܛܵܒ̣. ܠܵܐ ܗܘ̤ܵܐ ܣܵܟ݂ܵܐ ܠܡܲܬ̣ܩܵܠܵܐ ܕܲܢܚܵܫܵܐ ܕܲܥܒܲܕ݂ ܡܲܠܟܵܐ ܫܠܹܝܡܘܿܢ ܠܒܲܝܬܹ̇ܗ ܕܡܵܪܝܵܐ.


text:
ܘܲܡܢܵܪ̈ܵܬ̣ܵܐ ܕܕܲܗܒ̣ܵܐ ܣܢܝܼܢܵܐ. ܚܲܡܸܫ ܡ̣ܢ ܝܲܡܝܼܢܵܐ: ܘܚܲܡܸܫ ܡ̣ܢ ܣܸܡܵܠܵܐ ܩܕ݂ܵܡ ܗܲܝܟ̇ܠܵܐ. ܘܟܲܦܹ̈ܐ: ܘܲܫܪ̈ܵܓܹܐ: ܘܡܲܠܩܛܹ̈ܐ ܕܕܲܗܒ̣ܵܐ.


text:
ܘܡܲܙ̱ܡܟܹ̈ܐ: ܘܢܲܦ̮ܛܹܪܹ̈ܐ: ܘܫܵܚ̈ܠܹܐ: ܘܟܲܦܹ̈ܐ: ܘܦܝܼܪ̈ܡܹܐ ܕܕܲܗܒ̣ܵܐ ܣܢܝܼܢܵܐ: ܘܲܩܪ̈ܵܡܹܐ ܕܬܲܪܥܵܐ ܓܵܘܵܝܵܐ ܕܲܩܕ݂ܘܿܫ ܩܘܼܕ݂ܫܹ̈ܐ: ܘܲܕ̇ܬܲܪܥܵܐ ܒܲܝܬܵܐ ܕܗܲܝܟ̇ܠܵܐ: ܕܕܲܗܒ̣ܵܐ ܣܢܝܼܢܵܐ.


text:
ܘܲܫܠܸܡ ܟܠܹܗ ܥܒ̣ܵܕ݂ܵܐ ܕܲܥܒܲܕ݂ ܡܲܠܟܵܐ ܫܠܹܝܡܘܿܢ ܒܒܲܝܬܹ̇ܗ ܕܡܵܪܝܵܐ. ܘܐܲܝܬ̇ܝܼ ܫܠܹܝܡܘܿܢ ܩܘܼܕ݂ܫܵܐ ܕܕ݂ܵܘܝܼܕ݂ ܐܲܒ̣ܘܼܗܝ: ܟܸܣܦܵܐ: ܘܕܲܗܒ̣ܵܐ: ܘܡܵܐܢܹ̈ܐ: ܐܲܥܲܠ ܠܓܲܙܵܐ ܕܒܲܝܬܹ̇ܗ ܕܡܵܪܝܵܐ.


text:
ܗܵܝܕܹ̇ܝܢ ܟܲܢܸܫ ܫܠܹܝܡܘܿܢ ܠܟ݂ܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܘܲܠܟ݂ܠܗܘܿܢ ܪܹ̈ܫܹܐ ܕܫܲܒ̣̈ܛܹܐ: ܘܪܵܘ̱ܪ̈ܒ̣ܵܢܹܐ ܕܐܲܒ̣ܵـ̈ـܗܵܬ̣ܵܐ. ܘܐܸܬ̣ܟܲܢܲܫܘ ܠܘܵܬ̣ ܡܲܠܟܵܐ ܫܠܹܝܡܘܿܢ ܠܐܘܿܪܸܫܠܸܡ: ܠܡܲܣܵܩܘܼ ܠܐܵܪܘܿܢܵܐ ܕܲܩܝܵܡܹܗ ܕܡܵܪܝܵܐ ܡ̣ܢ ܩܪܝܼܬܹܗ: ܕܗ̤ܝ ܗ̄ܝ̣ ܨܸܗܝܘܿܢ.


text:
ܘܐܸܬ̣ܟܲܢܲܫܘ ܠܘܵܬ̣ ܡܲܠܟܵܐ ܫܠܹܝܡܘܿܢ: ܟܠܗܘܿܢ ܕܒܹܝܬ̣ ܝܼܣܪܵܝܹܾܠ: ܒܝܲܪܚܵܐ ܕܥܲܠܠܵـ̈ـܬ̣ܵܐ ܒܓܚܲܓܵܐ: ܗ̤ܘܝܘܼ ܝܲܪܚܵܐ ܫܒ̣ܝܼܥܵܝܵܐ.


text:
ܘܐܲܣܩܘܼܗܝ ܠܗܲܝܟ̇ܠܹܗ ܕܡܵܪܝܵܐ: ܘܲܠܡܲܫܟܲܢܙܲܒ̣ܢܵܐ: ܘܲܠܡܵܐܢܲܝ̈ ܩܘܼܕ݂ܫܵܐ ܕܡܲܫܟܢܵܐ: ܘܲܣܠܸܩܘ ܥܲܡܗܘܿܢ ܟܵܗ̈ܢܹܐ ܘܠܹܘܵܝܹ̈ܐ ܕܝܼܣܪܵܝܹܠ.


text:
ܘܡܲܠܟܵܐ ܫܠܹܝܡܘܿܢ ܘܟ݂ܠܵܗ̇ ܟܢܘܼܫܬܵܐ ܕܝܼܣܪܵܝܹܠ ܕܐܸܬ̣ܘܲܥܕ݂ܘ ܠܘܵܬܹ̈: ܩܵܝ̇ܡܝܼܢ ܥܲܡܹܗ ܩܕ݂ܵܡ ܐܵܪܘܿܢܵܐ: ܘܲܡܕܲܒ̇ܚܝܼܢ ܥܵـ̈ـܢܵܐ ܘܬ̣ܵܘܪܹ̈ܐ ܕܠܵܐ ܡܸܬ̣ܡ̱ܢܹܝܢ: ܘܠܵܐ ܡܸܬ̣ܚܲܫܒܲܢ ܡ̣ܢ ܣܘܿܓ̣ܐܗܘܿܢ.


text:
ܘܐܲܝܬ̇ܝܼܘ ܟܵܗܢܹ̈ܐ ܠܐܵܪܘܿܢܵܐ ܕܲܩܝܵܡܹܗ ܕܡܵܪܝܵܐ ܠܐܲܬ̣ܪܹܗ ܠܗܲܝܟ̇ܠܵܐ: ܠܒܲܝܬܵܐ ܕܲܩܕ݂ܘܿܫ ܩܘܼܕ݂ܫܹ̈ܐ: ܠܲܬ̣ܚܹܝܬ̣ ܓܸܦܲܝ̈ܗܘܿܢ ܕܲܟ݂ܪ̈ܘܿܒܹܐ.


text:
ܡܸܛܠ ܕܲܟ݂ܪ̈ܘܿܒܹܐ ܦܪܝܼܣܝܼܢ ܓܸܦܲܝ̈ܗܘܿܢ ܒܐܲܬ̣ܪܵܐ ܩܲܕ̇ܝܼܫܵܐ: ܘܡܲܛܠܠܝܼܢ ܒܓܸܦܲܝ̈ܗܘܿܢ ܥܲܠ ܐܵܪܘܿܢܵܐ: ܘܥܲܠ ܩܘܿܦܵܘ̈ܗܝ ܡ̣ܢ ܠܥܸܠ.


text:
ܘܐܲܪܝܼܟ݂ܝܼܢ ܗ̄ܘ̣ܵܘ ܩ̈ܘܿܦܹܐ: ܘܡܸܬ̣ܚܙܹܝܢ ܗ̄ܘ̣ܵܘ ܪܹ̈ܫܲܝܗܘܿܢ ܕܩ̈ܘܿܦܹܐ ܡ̣ܢ ܩܘܼܕ݂ܫܵܐ ܠܲܩܕ݂ܵܡ ܗܲܝܟ̇ܠܵܐ: ܘܲܠܒܲܪ ܠܵܐ ܡܸܬ̣ܚܙܹܝܢ ܗ̄ܘ̣ܵܘ. ܘܲܗܘ̤ܵܘ ܬܲܡܵܢ ܥܕܲܡܵܐ ܠܝܵܘܡܵܢܵܐ.


text:
ܠܲܝܬ̇ ܒܐܵܪܘܿܢܵܐ: ܐܸܠܵܐ ܐܸܢ ܬܲܪܬܹ̇ܝܢ ܠܘܼܚܹ̈ܐ ܕܟܹܐܦܵܐ: ܕܣܵܡ̣ ܬܲܡܵܢ ܡܘܼܫܹܐ ܒܚܘܿܪܝܼܒ̣: ܟܲܕ݂ ܐܲܩܝܼܡ ܡܵܪܝܵܐ ܩܝܵܡܵܐ ܥܲܡ ܒ̈ܢܲܝ ܝܼܣܪܵܝܹܠ: ܟܲܕ݂ ܢܦܲܩ̣ܘ ܡ̣ܢ ܡܸܨܪܹܝܢ.


text:
ܘܠܵܐ ܐܸܫܟܲܚܲܘ ܟܵܗ̈ܢܹܐ ܠܲܡܩܵܡ ܘܠܲܡܫܲܡܵܫܘܼ ܡ̣ܢ ܩܕ݂ܵܡ ܥܢܵܢܵܐ: ܡܸܛܠ ܕܐܸܬ̣̱ܡܠܝܼ ܐܝܼܩܵܪܹܗ ܕܡܵܪܝܵܐ ܒܲܝܬܹ̇ܗ ܕܡܵܪܝܵܐ.


text:
ܘܐܸܡܲܪ: ܒܪܝܼܟ݂ ܗ̄ܘ̣ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܕܡܲܠܸܠ ܒܦܘܼܡܹܗ ܥܲܡ ܕܵܘܝܼܕ݂ ܐܵܒ̣ܝ ܘܒ̣ܐܝܼܕ݂ܵܘ̈ܗܝ ܫܲܠܸܡ: ܘܐܸܡܲܪ.


text:
ܡ̣ܢ ܝܵܘܡܵܐ ܕܐܲܦܩܹܬ̣ ܠܥܲܡܝ ܒ̈ܢܲܝ ܝܼܣܪܵܝܹܠ: ܡ̣ܢ ܡܸܨܪܹܝܢ: ܠܵܐ ܨܒܹܝܬ̣ ܒܲܩܪܝܼܬ̣ܵܐ ܡ̣ܢ ܟܠܗܘܿܢ ܫܲܒ̣̈ܛܹܐ ܕܝܼܣܪܵܝܹܠ: ܠܡܸܒ̣ܢܵܐ ܒܲܝܬܵܐ ܕܢܸܗܘܹܐ ܫܹܡܝ ܬܲܡܵܢ. ܘܲܨܒܹ̇ܝܬ̣ ܒܕ݂ܵܘܝܼܕ݂ ܕܢܸܗܘܹܐ ܥܲܠ ܥܲܡܝ ܝܼܣܪܵܝܹܠ.


text:
ܘܐܸܡܲܪ ܡܵܪܝܵܐ ܠܕ݂ܵܘܝܼܕ݂ ܐܵܒ̣ܝ: ܚܠܵܦ ܕܲܗܘ̤ܵܬ̣ ܒܠܸܒܵܟ݂ ܠܡܸܒ̣ܢܵܐ ܒܲܝܬܵܐ ܠܫܹܡܝ: ܫܲܦܝܼܪ ܥ̣ܒܲܕ̇ܬ̇ ܕܲܗܘ̤ܵܬ̣ ܒܠܸܒܵܟ݂.


text:
ܘܐܲܩܝܼܡ ܡܵܪܝܵܐ ܦܸܬ̣ܓ̣ܵܡܵܐ ܕܐܸܡܲܪ: ܘܩܵܡܹ̇ܬ̣ ܚܠܵܦ ܕܵܘܝܼܕ݂ ܐܵܒ̣ܝ: ܘܝܼܬܸܒܹ̇ܬ̣ ܥܲܠ ܟܘܼܪܣܝܵܐ ܕܝܼܣܪܵܝܹܠ ܐܲܝܟ݂ ܕܐܸܡܲܪ ܡܵܪܝܵܐ: ܘܲܒ̣ܢܹ̇ܝܬ̣ ܒܲܝܬܵܐ ܠܲܫܡܹܗ ܕܡܵܪܝܵܐ ܐܲܠܵܗܵܐ ܕܝܼܣܪܵܝܹܠ.


text:
ܘܣܵܡܹܬ̣ ܬܲܡܵܢ ܐܵܪܘܿܢܵܐ ܕܲܩܝܵܡܹܗ ܕܡܵܪܝܵܐ: ܕܐܲܩܝܼܡ ܥܲܡ ܐܲܒ̣ܵܗܲܝ̈ܢ ܟܲܕ݂ ܐܲܦܸܩ̣ ܐܸܢܘܿܢ ܡ̣ܢ ܐܲܪܥܵܐ ܕܡܸܨܪܹܝܢ.


text:
ܘܩܵܡ̣ ܫܠܹܝܡܘܿܢ ܩܕ݂ܵܡ ܡܲܕ݂ܒ̇ܚܹܗ ܕܡܵܪܝܵܐ ܠܘܼܩܒܲܠ ܟܠܹܗ ܟܸܢܫܵܐ ܕܝܼܣܪܵܝܹܠ. ܘܲܦܪܲܣ ܐܝܼܕ݂ܵܘ̈ܗܝ ܠܲܫܡܲܝܵܐ. ܘܨܲܠܝܼ: ܘܐܸܡܲܪ.


text:
ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܠܲܝܬ̇ ܐܲܟ݂ܘܵܬ̣ܵܟ݂ ܒܲܫܡܲܝܵܐ ܡ̣ܢ ܠܥܸܠ: ܘܥܲܠ ܐܲܪܥܵܐ ܡ̣ܢ ܠܬܲܚܬ̇. ܕܢܵܛܲܪ ܐܲܢ̄ܬ̇ ܩܝܵܡܵܐ ܘܛܲܝܒ̇ܘܼܬ̣ܵܐ ܠܥܲܒ̣ܕܲܝ̈ܟ ܕܲܡܗܲܠܟ݂ܝܼܢ ܩܕ݂ܵܡܲܝܟ ܒܩܘܼܫܬܵܐ: ܒܟ݂ܠܹܗ ܠܸܒ̇ܗܘܿܢ ܘܲܒ̣ܟ݂ܠܹܗ ܢܲܦ̮ܫܗܘܿܢ.


text:
ܕܲܢܛܲܪܬ̇ ܠܥܲܒ̣ܕܵܟ݂ ܕܵܘܝܼܕ݂ ܐܵܒ̣ܝ ܡܸܕܸ̇ܡ ܕܐܸܡܲܪܬ̇ ܠܹܗ. ܕܡܲܠܠܬ̇ ܒܦܘܼܡܵܟ݂: ܘܒ̣ܐܝܼܕܲܝ̈ܟ ܫܲܡ̣ܠܝܼܬ̇ ܐܲܝܟ݂ ܕܝܵܘܡܵܢܵܐ.


text:
ܘܗܵܫܵܐ ܡܵܪܝܵܐ ܐܲܠܵܗܵܐ ܕܝܼܣܪܵܝܹܠ: ܛܲܪ ܠܥܲܒ̣ܕܵܟ݂ ܕܵܘܝܼܕ݂ ܐܵܒ̣ܝ ܡܸܕܸ̇ܡ ܕܐܸܡܲܪܬ̇ ܠܹܗ: ܕܠܵܐ ܢܸܥܢܲܕ݂ ܠܵܟ݂ ܒܪܵܐ ܡ̣ܢ ܩܕ݂ܵܡܲܝ ܕܝܵܬܹܒ̣ ܥܲܠ ܟܘܼܪܣܝܵܐ ܕܝܼܣܪܵܝܹܠ: ܒܲܠܚܘܿܕ݂ ܐܸܢ ܢܸܛܪܘܿܢ ܒܢܲܝ̈ܟ ܐܘܼܪ̈ܚܵܬ̣ܗܘܿܢ ܠܲܡܗܲܠܵܟ݂ܘܼ ܩܕ݂ܵܡܲܝ ܒܩܘܼܫܬܵܐ: ܐܲܝܟ݂ ܩܕ݂ܵܡܲܝ.


text:
ܡܸܛܠ ܕܫܲܪܝܼܪܵܐܝܼܬ̣ ܝܼܬܸܒ̣ ܐܲܠܵܗܵܐ ܥܲܠ ܐܲܪܥܵܐ. ܗܵܐ ܫܡܲܝܵܐ ܘܲܫܡܲܝ̈ ܫܡܲܝܵܐ ܠܵܐ ܡܣܲܒ̇ܪܝܼܢ ܠܵܟ݂: ܠܵܐ ܟ݂ܢ ܒܲܝܬܵܐ ܗܵܢܵܐ ܕܲܒ̣ܢܹܝܬ̣.


text:
ܘܐܸܬ̣ܦܲܢ ܥܲܠ ܨܠܘܿܬܹܗ ܕܥܲܒ̣ܕܵܟ݂ ܘܥܲܠ ܒܵܥܘܼܬܹܗ: ܡܵܪܝܵܐ ܐܲܠܵܗܝ: ܠܡܸܫܡܲܥ ܒܵܥܘܼܬ̣ܵܐ ܘܲܨܠܘܿܬ̣ܵܐ: ܕܥܲܒ̣ܕܵܟ݂ ܡܨܲܠܹܐ ܩܕ݂ܵܡܲܝܟ ܝܵܘܡܵܢܵܐ.


text:
ܕܢܸܗ̱ܘ̈ܝܵܢ ܥܲܝܢܝ̈ܟ ܦܬ̣ܝܼ̈ܚܵܢ ܥܲܠ ܒܲܝܬܵܐ ܗܵܢܵܐ ܒܐܝܼܡܵܡܵܐ ܘܲܒ̣ܠܸܠܝܵܐ: ܒܐܲܬ̣ܪܵܐ ܕܐܸܡܲܪܬ̇ ܕܢܸܗܘܹܐ ܫܹܡܝ ܬܲܡܵܢ ܠܡܸܫܡܲܥ ܨܠܘܿܬ̣ܵܐ: ܕܥܲܒ̣ܕܵܟ݂ ܡܨܲܠܹܐ ܩܕ݂ܵܡܲܝܟ ܥܲܠ ܐܲܬ̣ܪܵܐ ܗܵܢܵܐ.


text:
ܘܲܫܡܲܥ ܒܵܥܘܼܬܹܗ ܕܥܲܒ̣ܕܵܟ݂ ܘܲܕ݂ܥܲܡܵܟ݂ ܝܼܣܪܵܝܹܠ: ܕܲܡܨܲܠܹܝܢ ܩܕ݂ܵܡܲܝܟ ܒܐܲܬ̣ܪܵܐ ܗܵܢܵܐ. ܘܐܲܢ̄ܬ̇ ܬܸܫܡܲܥ ܡ̣ܢ ܡܲܥ̱ܡܪܵܟ݂ ܡ̣ܢ ܫܡܲܝܵܐ: ܘܬܸܫܒ̇ܘܿܩ.


text:
ܢܸܚܛܹܐ ܓܲܒ̣ܪܵܐ ܒܚܲܒ̣ܪܹܗ: ܘܲܢܚܲܝܒ̣ܝܼܘܗܝ ܡܵܘܡܵܬ̣ܵܐ ܠܡܵܘܡܵܝܘܼܬܹܗ: ܘܢܹܐܬܹܐ ܘܢܹܐܡܹܐ ܩܕ݂ܵܡ ܡܲܕ݂ܒ̇ܚܵܟ݂ ܒܒܲܝܬܵܐ ܗܵܢܵܐ.


text:
ܘܐܲܢ̄ܬ̇ ܬܸܫܡܲܥ ܡ̣ܢ ܫܡܲܝܵܐ: ܘܬܸܥܒܸ̇ܕ݂ ܘܲܬ̇ܕ݂ܘܼܢ ܠܥܲܒ̣ܕܲܝ̈ܟ ܠܲܡܚܲܝܵܒ̣ܘܼ ܠܚܲܝܵܒ̣ܵܐ: ܘܲܠܡܸܬܲܠ ܐܘܼܪܚܹܗ ܒܪܹܫܹܗ: ܘܠܲܡܙܲܟܵܝܘܼ ܠܙܲܟܵܝܵܐ: ܘܲܠܡܸܬܲܠ ܠܹܗ ܐܲܝܟ݂ ܙܲܟܵܝܘܼܬܹܗ.


text:
ܘܟܲܕ݂ ܢܸܬ̇ܬ̇ܒܲܪ ܥܲܡܵܟ݂ ܝܼܣܪܵܝܹܠ ܒܲܩܪܵܒ̣ܵܐ ܕܲܒ̣ܥܸܠܕ̇ܒ̣ܵܒܹ̈ܐ: ܟܲܕ݂ ܢܸܚܛܘܿܢ ܩܕ݂ܵܡܲܝܟ: ܘܲܢܬ̣ܘܼܒ̣ܘܼܢ ܠܘܵܬ̣ܵܟ݂ ܘܢܵܘܕ̇ܘܿܢ ܠܲܫܡܵܟ݂: ܘܲܢܨܲܠܘܿܢ ܘܢܸܒ̣ܥܘܿܢ ܡܸܢܵܟ݂ ܒܐܲܬ̣ܪܵܐ ܗܵܢܵܐ.


text:
ܘܐܲܢ̄ܬ̇ ܬܸܫܡܲܥ ܡ̣ܢ ܫܡܲܝܵܐ: ܘܬܸܫܒ̇ܘܿܩ ܠܲܚܛܵܗܹ̈ܐ ܕܥܲܒ̣ܕܲܝ̈ܟ ܘܲܕ݂ܥܲܡܵܟ݂. ܝܼܣܪܵܝܹܠ: ܘܬܲܗܦܲܟ݂ ܐܸܢܘܿܢ ܠܐܲܪܥܵܐ ܕܝܲܗ̄ܒ̣ܬ̇ ܠܐܲܒ̣ܵܗܲܝ̈ܗܘܿܢ.


text:
ܘܟܲܕ݂ ܢܸܬ̣ܟ̇ܠܘܿܢ ܫܡܲܝܵܐ: ܘܠܵܐ ܢܸܗܘܹܐ ܡܸܛܪܵܐ ܥܲܠ ܕܲܚܛܵܘ ܠܵܟ݂: ܘܢܹܐܬ̣ܘܿܢ ܘܲܢܨܲܠܘܿܢ ܒܐܲܬ̣ܪܵܐ ܗܵܢܵܐ ܘܢܵܘܕ̇ܘܿܢ ܠܲܫܡܵܟ݂: ܘܡ̣ܢ ܚܛܵܗܲܝ̈ܗܘܿܢ ܢܸܬ̣ܦܢܘܿܢ.


text:
ܟܲܕ݂ ܬܸܥܢܸܐ ܐܸܢܘܿܢ: ܘܐܲܢ̄ܬ̇ ܬܸܫܡܲܥ ܡ̣ܢ ܫܡܲܝܵܐ. ܘܬܸܫܒ̇ܘܿܩ ܠܲܚܛܵܗܹ̈ܐ ܕܥܲܒ̣ܕܲܝ̈ܟ ܘܲܕ݂ܥܲܡܵܟ݂ ܝܼܣܪܵܝܹܠ: ܟܲܕ݂ ܬܲܠܸܦ ܐܸܢܘܿܢ ܐܘܼܪܚܵܐ ܛܵܒ̣ܬ̣ܵܐ ܕܢܹܐܙܠ̄ܘܿܢ ܒܵܗ̇. ܘܬܸܬܸ̇ܠ ܡܸܛܪܵܐ ܥܲܠ ܐܲܪܥܵܐ ܕܝܲܗ̄ܒ̣ܬ̇ ܠܥܲܡܵܟ݂ ܠܝܘܼܪܬܵܢܵܐ.


text:
ܘܟܲܦܢܵܐ ܟܲܕ݂ ܢܸܗܘܹܐ ܒܐܲܪܥܵܐ: ܘܡܵܘܬܵܢܵܐ ܘܫܘܼܩܵܦܵܐ ܘܝܲܪܩܵܢܵܐ: ܘܩܲܡܨܵܐ ܘܙܵܚܠܵܐ ܟܲܕ݂ ܢܸܗܘܹܐ: ܘܟܲܕ݂ ܢܥܝܼܩܘܼܢ ܠܗܘܿܢ ܒܥܸܠܕ̇ܒ̣ܵܒܹ̈ܐ ܒܲܚܕ݂ܵܐ ܡ̣ܢ ܡܕ݂ܝܼ̈ܢܵܬ̣ܗܘܿܢ: ܘܟ݂ܠ ܟܘܼܪܗܵܢ: ܘܟ݂ܠ ܡܲܚܘܵܐ.


text:
ܘܟ݂ܠ ܨܠܘܿܬ̣ܵܐ ܘܟ݂ܠ ܒܵܥܘܼܬ̣ܵܐ ܕܬܸܗܘܹܐ ܠܟ݂ܠ ܐ̄ܢܵܫ ܠܟܠܹܗ ܥܲܡܵܟ݂ ܝܼܣܪܵܝܹܠ: ܕܢܸܕ̇ܥܘܼܢ ܓܒܲܪ ܡܲܟ݂ܬܵܫܵܐ ܕܠܸܒܹ̇ܗ: ܘܢܸܦܫܘܿܛ ܐܝܼܕ݂ܵܘ̈ܗܝ ܩܕ݂ܵܡܲܝܟ ܒܒܲܝܬܵܐ ܗܵܢܵܐ.


